
O SCRIERE CRITICĂ 


[Albina, 7/19 ianuarie - 9/21 ianuarie 1870] 

După faimoasele critice, în sine bine scrise, ale d-lui Maiorescu, trebuia 
neapărat să iasă la lumină şi o şcoală a sa de partizani care, minus spiritul 
de-o fineță feminină și minus stilul bun și limpede al d-sale, să aibă şi ea 
aceleași defecte ce le are părintele, aceeași ridicare la nivelul secolului al 
19, acelaşi aer de civilizaţiune şi gravitate cari din nenorocire sunt numai o 
mască ce ascunde adeseori numai foarte rău tendința cea adevărată și 
ambițiunea personală. Asemenea cum Kant cu sistema lui filozofică a 
ridicat ca din nimica o oaste de ex-și aplicatori ai săi, tot așa, în analogie, 
după criticele numitului domn trebuia să se ivească o școală întreagă de 
critici sau criticastri; singura diferință dintre amândouă școalele e doar asta, 
că partizanii lui Kant ştiau d.e. că baronia nu aduce de moştenire ştiinţa sau 
geniul și că nu e destul ca să aibă cineva un privilegiu — chiar cu pajere 
împărătească fie — pentru ca să aibă la dispoziţiunea sa imperiul cel vast al 
ştiinţei și lumina cea curată a criticei filozofice. Adepții școalei române de 
filozofie sunt cu mult mai încrezuţi și mult mai nejenaţi; baronia şi nimbul 
poetic sunt un drept nu la critică, ci până și la batjocură, până și la 
persiflagiu asupra acelora cari ar avea cutezarea de a fi de-o opiniune 
contrarie. În locul nihilismului sincer adeseori şi onest al unora din autorii 
noștri, cari poate nici nu pretindeau altceva de la public decât ca să li cedem 
onoarea de-a fi autorii noștri nesalariaţi, s-a ivit acuma alt nihilism — cel 
savant şi pretenţios care, uitându-se cu despreţ din fruntea și prin ochii 
secolului asupra a toți și toate, se crede la nivelul învăţaţilor (analog al 
politicilor) din Germania sau Europa civilizată pentru că a învăţat, sau mai 
bine n-a învăţat, în școalele de pre acolo. 

În cazul de faţă avem a face cu unul din avangardele celor mulţi cari vor 
urma, adecă; cu o broșură a unei avangarde intitulată deplin astfel: Puţine 
cuvinte despre coruperea limbei române în Bucovina de D. Petrino 
(Cernăuţii, 1869. Tiparul lui Bucoviecki și Comp.). Introducerea broșurei e 
în poezie, recte în versuri. Întâi poezia! Cu inima zdrobită, autorul plânge în 


strofa întâia că nimeni nu alină durerea dulcei Bucovine, ci o lasă pradă 
minciunelor celor turbate cari încep cu „uae“ şi se sfârșesc în „ciuni“. În 
strofa a doua, autorul face pe român negru şi pe vânzătorul Iuda 'l face 
rumân. lară bine! Strofa a treia, de clasică ce e, nu putem să nedreptățim 
publicul şi să nu i-o redăm. Ea sună: 


Să piară, în Leptura-i rumânul papă-lapte, 
Iar tu, o Bucovină, citind a ta dreptate, 

În munţi, în văi, în codri, acolo vei simţi 
C-al României soare el nu-ți va asfinţi. 


lacă o strofă în care un om de merite (mort, nota-bene, pentru că dac' ar 
fi fost viu cine ştie dacă autorul ar fi cutezat-o) merită de la mai mult decât 
sumețul poet lingușitoarea apostrofă de papă-lapte; o strofă în care 
dreptatea (în loc de adevăr, realitate) se citeşte 'n munți, și asfinţitul soarelui 
nu se vede, ci se simte. Fiindcă în strofa a patra poezia trebuia să culmineze, 
apoi vine şi Ştefan, umbra cu glasul răsunător, și zice în limba românului 
popor următoarele vorbe, pe care Ștefan, pe când trăia, sigur că neci le 
visase, — uite-le 'ntregi acele cuvinte profetice; 


În libertate este frumosul ideal 
Deci calcă, în picioare glodul confaesunal! 


Aceste două șire nu sunt importante numai din punctul de vedere al 
glodului confaesunal cu care se 'mbală gura lui Ștefan cel Mare; ci încă și 
din acela că pune broşura toată în lumina ei adevărată şi arată scopul cel 
adevărat al ei. Autorul se vede partizan al unei libertăţi care, mulțămită 
simțului celui sănătos al bucovinenilor, va rămânea pentru ei un ideal etern 
nedorit; şi apoi manifestă o ură cumplită și strivitoare contra glodului 
confaesunal, adecă confesional. Şi de ce autorul e inamicul ideii 
confesionale, a acelora adecă cari pretind şi ţin la aceea ca şcoalele din 
Bucovina să rămână confesionale? 

— Pentru că autorul e la nivelul secolului al 19, ni va răspunde vreun 
sărman neinițiat în misteriele faptelor ce se ţes în Bucovina. 

— O nu, nu domnilor, cauza e cu mult mai joasă de cum o credeţi d- 
voastră. Se știe, când e vorba de cauza confesională în Bucovina, pe a 
căreia agitatori unii îi combat şi-i blamă, se ştie că ea nu e decât cauza 
averilor naţiunei româneşti din Bucovina, că națiunea, sub numele de 


confesiune, e proprietara de drept a unor averi întinse, că confesiunea e 
garanția dreptului şi numele în care te baţi și că, apărând confesiunea, 
proprietara de fapt a averilor, aperi averile drepte din moşi-strămoși ale 
naţiunei, pe cari domnii politici pe picior mare ar vrea să le vadă 
secularizate, deși secularizarea, de ar fi posibilă, nu e decât în dreptul 
guvernului României. Știu eu că domnii o văd că așa este și că numai 
ambiţiunile şi șansele ce li prezintă viitorul în spe și federalismul monstruos 
ce-l proiectează unii din slavi îi fac să nu vadă că așa este. Știm noi că sunt 
domni cari odată erau pentru unirea strânsă a Bucovinei cu Viena, pentru ca 
domnia-lor, capacităţile cu stemă 'n frunte, să-și poată preîmbla mândria 
baronească prin lumea cea mare sau pe jumătate mare (demi-monde) a 
Vienei, cu aerul cel mai diplomatic și mai aristocrat din lume. Ştim 
asemenea că tocmai aceia ar voi azi anexarea poate la Galiţia — la juna 
Polonie — pentru că li se prezintă din nou ocaziunea de-a se amalgamiza 
domnia-lor baronii cu conții vechi și cu familiele ruginite polone. Din 
fericire puţini dintre boierii Bucovinei sunt cuprinși de această ameţeală. 
Boierimea Bucovinei, demnă de toată stima și încrederea, a ştiut şi va şti să 
fie totdeuna în fruntea națiunei din a căreia sân puternic s-a ridicat; dar 
cumcă asemenea visuri esist e fapt; cumcă ele însă nu se vor realiza 
niciodată o promitem pe conştiinţa viguroasă a Dietei Bucovinei, pe a 
căreia delegați nici ridicolul ce li se aruncă-n faţă, nici dușmănia guvernului 
nu-i va opri de-a vorbi deocamdată poate defectuos, dar totuşi numai 
românește, de-a simţi însă cu atâta mai bine şi etern româneşte. Dumnezeul 
mulțimilor însetate de dreptate a început să adieze cu sufletul său de foc şi 
prin flamurele noastre. Sus flamura, jos masca! 

Dacă acuzaţiunea ce li s-a făcut prin rândurile de mai sus e nedreaptă, e 
treaba dumnealor ca prin fapte, nu prin vorbe, să dovedească contrariul. 

După introductiva poezie (?), c-o întrebare 'n paranteze pe care-o punem 
noi, vine prefața, în care autorul spune că: silit de împrejurări foarte critice, 
cari în timpul de față ameninţă a pierde, pentru vecie poate, limba şi 
caracterul naţional a poporului român din Bucovina, el a otărât să trimeată 
în public broşura sa. Spune apoi că fiinţe denaturate din însuși sânul 
naţiunei cutează să răpească odorul limbei părintești, schimosind-o spre 
glorificarea lor personală întru atâta încât să fie neînţeleasă de oricine nu ar 
cunoaşte toate limbele europene. „[ăranul — zice d-l critic — se vede 
deodată depărtat de noi, ţăranul de la care am trebui să-nvăţăm limba, căci 
el a fost acela carele a păstrat-o, în lupta timpurilor, curată și românească. Şi 


astfeli păcătuind ei (veţi vedea cine), ni răpesc limba vorbită de milioane de 
români, cărora ei ne înstrăinează cu totul şi prin aceasta chiar ni răpesc 
posibilitatea unei esistenţe naționale“. 

Cumcă ei nu au schimosit, ci au deşteptat la viață limba română și cu ea 
simţul național şi cumcă au făcut-o spre glorificarea lor personală şi (fie zis 
de noi) eternă, asta e prea adevărat: și nu negăm, nu putem s-o negăm; 
cumcă însă ei ar fi avut intențiunea de-a depărta pe țăran de d-ta, d-le critic, 
asta nu poate fi adevărat decât în cazul când d-ta singur vei fi voind să te 
depărtezi de el. Pentru că cine sunt acei ei? 

Uită şi răspunsul în capitolele I și II ale cărticelei: primo, egoiștii de 
filologi, secundo: Societatea pentru cultura și literatura poporului român din 
Bucovina. 

Autorul e nedrept, de nu şi ceva mai mult decât nedrept. Zice că 
filologii şi Societatea din Bucovina au de principiu de-a se depărta de limba 
poporului, noi şi lumea, din contra, pretindem a ști că tocmai ei şi ea sunt 
aceia cari vor să rămână cu şi numai pe lângă popor; şi că poate modul de-a 
rămânea pe lângă el e defectuos, nu însuși principiul în sine. Și cumcă 
filologii și Societatea Bucovinei voiau să rămână pe lângă popor, și cum că 
numai modul de a rămânea pe lângă el e ceea ce bate la ochi, dovedesc 
înseşi esemplele ce d-sa le citează în capitolul III, adecă: limbamentu, 
templamentu, insusietivu, meniciune, lepturariu ș.a., creaţiuni ale bătrânului 
Pumnul, care-n amorul său cel nemărginit pentru limbă, în încrederea cea 
sântă ce-o avea în puterea creatrice a limbei, nu primea în ea nici vorbele 
grece: gramatică și istorie, nici vorba greco-slavă: carte de citire. Mi se va 
spune poate că părerea lui Pumnul nu-i bună. Dacă nu-i bună, aceea însă stă 
— că cronistice e dreaptă şi scuzată. După estremul latinităţei, a 
etimologismului absolut inaugurat de Bătrânul Petru Maior, care scria 
construcțiuni latine în româneşte (estrem ce, pentru deșteptarea noastră din 
apatia lungă faţă cu latinismul, era neapărat trebuincios), după ridicarea la 
potenţă a aceluiași estrem de către următori, trebuia neapărat să vină ca 
remediu contra lui estremul fonetismului absolut, a iubirii nemărginite a 
limbei numai românești și esclusivitate faţă cu limba latină și cele surori. 
Aceste estreme au fost condiționate de însăși natura lucrului, nu poţi defige 
mijlocul unei linii până ce nu vei fi aflat punctele ei cele estreme. Însuşi d-l 
critic nu e espresiunea poporului, cum pretinde a fi, nu reprezintă cu 
fidelitate legile ce se manifestă ca domnitoare în limba poporului de jos, ci 


se ţine, fără de-a o şti, însuşi de facțiunea literaţilor cari cred a fi găsit calea 
de mijloc între fonetici şi etimologi — un juste-milieu, cum s-ar zice. 

Tot în capitolul III d. critic impută delegaților patrioți cari au vorbit 
românește în Dietă greşelile ce, după d-sa, ei le-au comis în limbă. Dacă ei 
nu-și ştiu limba (ceea ce noi n-o zicem), au însă cel puţin patriotismul de-a 
o vorbi aşa cum o ştiu, rău; când alţii, cari se laudă că o ştiu bine, nu o 
vorbesc neci rău măcar, adecă n-o vorbesc defeli. Care-i mai bună dintre 
aste două? Lăsăm ca să judece publicul cetitori. 

În capitolul IV, criticul îl laudă pe d-l Alesandri și-l face regele poeţilor, 
lucru la care aplaudem și noi, până ce vom avea şi un împărat al poeţilor, 
care adecă să-l întreacă pe dumnelui, ceea ce, spus fără compliment, va fi 
cam greu, deşi suntem de o natura ce nu despeară niciodată. Abstragem însă 
autoritatea ce i-o dă criticul în materie de limbistică şi în proză. Proza d-lui 
Alesandri nu e niciodată şi nicăiri la nălțimea poeziei. Prozei îi trebuie 
raționament solid, și-n proza d. Alecsandri nu e decât spirit și jocuri de 
cuvinte, ceea ce-i dă un timbru cu totul feminin; căci spiritul — zice Jean 
Paul — este raționamentul femeii. Cât despre aceea că Foaia ar fi desfigurat 
ortografia autorului, se esplică dintr-aceea că Foaia, ca organul și 
espresiunea unei sisteme limbistice oarecare, trebuia să-și rămână pre cât i 
da mâna consecinţă cu principiul ce și-l statuase — și subliniem: pe câtu-i 
da mâna, pentru că suntem siguri că, la pretențiunea expresă a autorului de- 
a i se respecta ortografia, redacţiunea Foii ar fi ces desigur, dupre cum am 
văzut d.e. în unele articole ale d-lor Hurmuzachi, în cari o al autorilor e 
respectat de cătră corectorul Foii, lucru ce m-a făcut a presupune că poate 
înșiși autorii ar fi pretins această respectare. 

În capitolul V criticul nostru vorbeşte despre germanismii cei străcorați 
şi ţesuţi în bătătura scrierilor ce se publică în foaie; adecă rumegă — o 
copie cam infidelă a d-lui Maiorescu — ceea ce a zis acesta în Convorbirile 
literarie despre limba română în ziarele din Austria. Cumcă răul acesta e 
adevărat și vădit n-o neagă nimene, nici înșiși jurnaliştii din Austria. (Vezi 
Transilvania, organul Asociaţiunei.) Cumcă însă asta nu e defeli vina 
dezgrațiaţilor redactori, cari au învăţat a-şi construi cugetările în nemţește și 
ungureşte, aste e şi mai adevărat; şi cu atâta mai bine pentru ei dacă, într-o 
limbă ce-o mânuiesc cu greu, urmăresc mai toți scopuri aşa de nalte, aşa de 
nobile, încât în focul urmărirei, uitându-se pe ei înșiși, străcoră în 
construcțiuni germanisme sau maghiarisme. Ei au învăţat în școli în cari 
criticul nostru n-a învăţat, şi de aceea ei au, de nu dreptul, cel puţin scuza 


de-a comite greșeli aşa de mici şi cari asupra fondului se tușează. Dac-am fi 
însă răutăcioşi, am putea arăta că şi d-l critic e capabil de germanisme, și nu 
ca să dovedim, ci numai ca să-l avizăm ușor, vom scoate două-trei; d.e.: 

1. Vorba îmbucurătoriu (pag. 9) e traducerea ad litteram al nemţescului 
erfreulich — şi-l sfidăm pe d-l critic de a o regăsi în limba poporului său în 
vreo carte netipărită-n Ardeal ori Bucovina. 

2. Şi aceasta-i prea lesne a arăta (sehr leicht zu zeigen), în loc de prea 
lesne de arătat (p. 19). 

3. Fiind însă omul silit (p. 19), în loc de omul însă fiind silit etc. Am fi 
putut s-o urmăm, dar ne temem de-a nu voi să probăm ceea ce nu putem 
proba, cumcă autorul adecă ar fi învăţat în şcoli nemţeşti; apoi neci ni place, 
neci avem timpul de-a ne ocupa cu secături și greşeli de virgulă, pe cari 
timpul și școalele românești ale viitoriului le vor șterge cu desăvârșire și din 
grai și din scris. Eu, din partea mea, sunt mai puţin lugubru decât d-l critic 
şi, deşi ţin la desfiinţarea acelor greșeli, totuși nu văd în esistența lor 
deznaţționalizarea noastră şi corumperea poporului român. 

În capitolul VII autorul scoate ochii Foii cu vreo câteva vorbe străcorate 
în coloanele ei, rămășițe negreşit ale unei forme de guvern ce esista ieri și 
esista parte încă și azi, rămășițe cari se vor șterge neapărat deodată cu 
rădăcina, cu cauza lor: feudalismul şi absolutismul. Vorbe ca Ilustrate, 
Serenissim, Reverendissim ș.a. în România deja ar fi ridicole; în Austria nu, 
căci sunt rămășițele justificate ale unor timpi abia trecuți. 

Tot în capitolul VII i place d-lui critic să surâdă asupra fundaţiunei 
pumnulene (Fondul ce se crează pentru eternizarea memoriei lui Pumnul). 
Voi să obiectez şi aicea vreo două-trei vorbe, nu numai asupra acestei 
aluziuni, ci şi asupra celeia ce o face în introducere (papă-lapte). 

Pentru că e vorba de-o persoană, mă voi adresa și eu de-a dreptul la 
persoana d-lui critic. Persoana asupra căreia aveţi bunătatea a face aluziuni 
atât de delicate, domnul meu, a încetat de mult de-a mai fi numai o 
persoană simplă. Nu mai e muritoriul slab, muritoriul plin de defecte 
pământeşti, nelimpezit încă de eterul opiniunei publice; — nu! el e 
personificarea unui principiu, sufletul — nemuritor neapărat — care a dat 
consistinţă și conștiință naţională maselor şi a făcut din ele o naţiune; mase 
cari, cu toată nobilimea, cu tot clerul, cu toate averile, începură a nu se mai 
înţelege pre sine, a nu-și pricepe ființa și natura ce era comună, și cari face 
ca masele să fie, pe neştiute chiar, părţile unui singur întreg. Întru realizarea 
principiului său, omul ce-l personifica a întrebuințat mijloace cari în detaliu 


d-tale nu-ţi plac, pe cari le găseşti, ca tot ce-i omenesc: necomplecte, 
defectuoase, să zicem chiar rele. Combateţi atunci mijloacele, domnul meu, 
combateţi-le în defectuozitatea lor, şi nu persoana, individul, principiul său 
cel bun, cari toate în sine au a face puţin cu vestmântul, defectuos sau ba, cu 
care o îmbraci. Geniul, în zdreanţă sau în vestminte aurite, tot geniu 
rămâne; ideea sublimă, espresă chiar într-o limbă, defectuoasă, tot idee 
sublimă rămâne, şi principiul cel mare și salutariu același rămâne, aplicat 
prin mijloace greșite chiar. Și, dacă combateţi formele esterioare ale 
fondului, băgaţi de seamă a o face din punct de vedere absolut; estetic, rece 
şi judecător raţionalist al formei, combateţi-o cu rigoarea și seriozitatea 
convicțiunei, nu cu pamfletul ridicol şi fără preţ, care detrage întotdeuna 
mai mult autoriului său decât celor persiflaţi prin el. Nu râdeţi, domnilor, de 
lepturariu, pentru că secaţiunea sa de pe-alocurea e oglinda domniei- 
voastre proprie; nu râdeţi de nihilismul său, pentru că e al dv. Și dacă e 
vorba pe masca jos! apoi masca jos de la toţi și de la toate, astfeli încât 
fiecare să-și vadă în fundul puţinătăţei sale. Dacă apoi lepturariul a esagerat 
în laude asupra unor oameni ce nu mai sunt, cel puţin aceia, mulţi din ei, au 
fost pioniri perseveranţi ai naționalităţei și ai românismului — pioniri, 
soldaţi gregari, a cărora inimă mare plătea poate mai mult decât mintea lor 
— e adevărat! — care însă, de nu erau genii, erau cel puţin oameni de-o 
erudițiune vastă, aşa precum nu esistă în capetele junilor noştri dandy. Acei 
oameni, acei istorici cari au început istoria noastră cu o minciună, după cum 
zice d. Maiorescu, de au scris tendenţios și neadevăr, scuza lor cea mare nu 
o găsești tocmai în tendinţa și neadevărul lor? Trebuie cineva să fie mai 
mult decât clasic pentru de-a pretinde de la acel persecutat, de la autorul 
condamnat la ardere de viu, ca, părăsit și scepticizat de dureri, să fie în toate 
drept, în toate nepărtinitori, ba poate și filantrop faţă cu inamicii săi de 
moarte. Cu toate astea, rămânem datori cu răspunsul la întrebarea dacă 
Șincai, ca un adevărat martir ce-a fost, nu a rămas drept și nepărtinitor până 
şi cu inamicii. Șincai, chiar dacă n-ar fi atât de mare cum pretindem noi că 
este, totuşi el a fost la înălțimea misiunei sale — la o nălțime cronistice 
absolută; pentru că dacă criticul ce-l califică de mincinos ar fi avut 
bunăvoința de-a cerceta istoria istoriei, atunci ar fi putut băga de samă că 
procesul întru scrierea istoriei la orice naţiune se începe mai întâi și constă 
din cronografie, cu sau fără tendinţa, din culegerea de prin toate părţile a 
materialului. Dominarea critică asupra acestuia și câștigarea unui punt de 
vedere universal din care să judecăm faptele e fapta unor timpi mult mai 


târzii decât aceia a căror caracteristică și espresiune a fost Șincai; deşi nu i 
se poate disputa că, chiar în forma sub care apare, în totalul său domină o 
singură idee, aceea a românismului, care ca asemenea face din opera sa o 
operă a științei, în loc de a rămânea numai o culegere nesistemizată de fapte 
istorice. Dacă acest mod de-a trata istoria e speculativ sau e empiric şi 
pragmatic, lăsăm la judecata istoricilor noștri competenţi. Ne ţinem de 
dătorința noastră a aduce aminte că nu ne simţim îndestul de capabili ca să 
apărăm, cum se cade, oameni ca Șincai şi ca Pumnul... oameni cari apoi 
neci nu au nevoie de apărarea noastră sau a altcuiva pentru de a rămânea 
cum sânt, adecă nemuritori şi mari. 

Aduc aminte publicului că ţipătul ce-l face criticul cumcă Societatea, în 
contra unificării limbei și-a ortografiei, se paraliză de sine prin declararea 
de mult făcută de acea societate că ortografia și sistema urmată de ea sunt 
provizorie până ce se va statua printr-un organ competinte sistema și 
ortografia ce va avea a le urma tot românul ca oblegătoarie. 

În fine declar cumcă părerile ce le-am emis asupra diferitelor sisteme 
limbistice sunt cu totul subiective și nu au pretenţiunea de a controla 
întrucâtva lucrările vreunui sistem; nefiind filolog de competenţă, declar eu 
însumi că opiniunile mele sunt cu totul personale și nu merită de-a turbura 
lucrările filologilor noştri — cari, autorităţi științifice, lucrează după alte 
considerente decât ale mele. 

Finesc critica asupra fondului broşurei — declarând că aş fi putut arăta 
autorului ei mult mai multe neconsecinţe în contra a înseși părerilor ce le 
stabilează; n-o fac însă, pentru că nu voi ca critica mea să fie meschină și de 
virgule, — nu din cauză că eu nu le-aşi ști pune, ci numai pentru că-mi 
place a crede că literaţii noştri știu, numai uită a le pune. 

Să vedem acum forma sub care ni se prezintă critica. 

Merită broşura numele de critică? 

Să vedem. 

Când cineva califică pe-un om cu epitetul, puțin măgulitor, de nebun și 
asta numai din cauza: pentru că acel om are nefericirea de-a fi de-o 
opiniune contrarie celeia a criticului, — ne va ierta lumea dacă nu vom fi în 
stare să numim aceasta procedură: manieră și educaţiune bună. 

Trebuia apoi să mai știe că, lovind cu măciuca în demnitatea unui om, 
înseamnă a uita că măciuca are două capete — și că adversariul pe care și l- 
a făcut are dreptul de a-l califica cu aceleași epitete dulci și măgulitoare. 
Prin toată broşura se ţese tendinţa de-a lovi mai cu deosebire într-o persoană 


care, prea nobilă şi prea recunoscută de opiniunea publică, nu-și va pune 
mintea cu asemene împunsături de ac. 

Critica d-sale — și ni permitem mult numind-o astfeli — dac! ar fi avut 
conştiinţa puterei sale, ar fi putut să rămână în limitele demnităţei, chiar 
nejudecând altfeli decât din aşa-numitul punt de vedere vulgar, fără 
pătrunderea ştiinţifică (lucru care n-ar fi apărat-o, se 'nțelege de sine, ca 
adevărurile sale obiective să nu fie decât părute, decât erori subiective), — 
critica d-sale, pusă pe calea criticei filozofice, ar fi avut meritul adevărului 
absolut; sub forma însă în care ni se prezintă, cu spărturile ei de pe ici, de 
pe colea, prin cari pătrund razele murdare ale politicei zilii, cu aruncătura 
una peste alta a unor observaţiuni fără sistemă, nepătrunse de un singur 
principiu, — fie acel principiu uzul, fie etimologismul, fie fonetismul, fie 
combinarea amândurora, astfeli... riscăm mult numind-o critică. 

Declar că, fără să combat neci pro neci contra celor combătute de d-l 
critic, n-am vrut decât să spun că şi critica și-are limitele sale, că şi ea nu e 
doară proprietatea uzurpată a aşa-numitelor genii pierdute, cu batjocurile lor 
cele mici, cu sarcasmele lor meschine, a acelor desperados cari cred cumcă 
lumea și ştiinţa e a lor tocmai pentru că nu e a lor; ci și critica e a oamenilor 
cari au pătruns, au înţeles obiectul așa cum el trebuie să fie înțeles, adecă 
fără scrupule, fără prejudeţ subiectic. Apoi părerea mea sinceră, ca să nu zic 
amicală, ce voi a o spune d-lui critic, e că nu e acesta modul de-a dezbăra 
pe oameni de relele lor obiceiuri și de defectele lor cele mici sau mari. 
Mijlocul ce-l întrebuinţează d-sa — chiar de-ar fi pentru realizarea unui 
scop bun — totuşi nu serveşte decât spre a oţări mai mult sufletele și a le 
face să persevereze în calea apucată odată. 

Și-apoi, esprimându-i această părere a noastră, cine ştie dacă n-o facem 
mai mult în interesul junelui nostru critic decât într-acela al adversarilor săi. 
Ce ar fi, d.e., dacă un spectru, inamic neîmpăcat al goliciunei de idei, fie 
asta îmbrăcată până și în vestmântul cel sfânt al versurilor, ar arunca razele 
sale pătrunzătoare şi reci în mormântul de versuri frumoase ale junelui 
nostru poet?... Ce palide și ce desfigurate ar apărea ele, când acuma... 
sardanapaliză încă în opiniunea cea încântată a publicului, și poate tocmai 
grație acelei foi a Societăţii umilite, pe care d-sa o blamă, și care poate 
tocmai din cauza umilinţei sale n-a deşteptat încă ochiul ager a criticei 
adevărate, ce taie fără scrupul și mizericordie tot, din fibră în fibră. — Am 
cetit cumcă în America ar fi o fată cu două capete și că un poet ar fi compus 
o poezie despre ea... Dar poezia era ciudată... Ei i lipsea tocmai partea ce o 


avea prea mult eroina sa. Oare poeziile junelui literat n-ar avea în ochii 
criticei adevărate soartea poemei americane? 


€ 


REPERTORIUL NOSTRU TEATRAL 


[Familia, 18/30 ianuarie 1870] 

Fiindcă ideea creării unui teatru național dincoace de Carpați prinde din 
ce în ce mai mult aripi și dimensiune, fiindcă capacități tinere însemnate s- 
au simţit îndemnate de a spune şi ele câte-o vorbă în astă privință, cred că- 
mi va fi permis și mie să mă întind la vorbă asupra acestei cestiuni tot atât 
frumoase, pre cât și de folositoare. 

Frumoasă, da..., dar folositoare? la ce? ... mi va replica poate o minte 
mai rigoroasă întru dejudecarea aparinţei acestei instituțiuni omenești care- 
n partea ei cea mai mare e aşa de decăzută și de cuprinsă de gangrenă. 

Și 'ntr-adevăr cumcă omul nostru, judecând după cele mai multe zidiri 
ce pretind a fi teatre, va avea dreptate să întrebe cum pot fi folositoare 
locale și societăți cari propagă fără conștiință libertinajul în idei, în simţiri 
şi-n fapte? Pentru ca să feresc pe onorabilii cetitori ai acestor şire de 
confundarea teatrului — arte şi teatrului — meserie, mi-am luat libertatea 
de-a uza de coloanele ziarului d-voastre, d-le redactor, se 'nţelege că fără 
pretensiunea cumcă vorbele mele vor avea tăria aceea care învinge și 
convinge. 

Care dincotro, cum am mai spus, a dat espresiunea părerilor sale în 
privinţa aceasta. Un domn colaboratoriu al „Familiei“ a spus d.e. cumcă 
lucrul ce ni trebuie înaintea tuturora este un loc din care să ni şoptească 
geniul naţional. Să ni șoptească geniul național! Bine! ... Dar ce? Pentru ca 
să șoptească trebuie înainte de toate să aibă ce șopti. — O! mi va răspunde 
unul încrezut în literatura noastră dramatică, nu cumva noi n-avem 
repertoriu? — Ba repertoriu avem, cine zice că nu? Numai ce fel de 
repertoriu? Uzez de paciinţa publicului pentru a-i înșira aice o listă a averii 
noastre dramatice. 

1*. Comediele d-lui V. Alesandri — pline de spirit, însă pline, partea cea 
mai mare, şi de imoralitate, cele mai multe apoi prea local scrise, 
amestecate cu greceşte, cu armenește, cu ovreiește, cu nemţeşte, cu rusește, 
în fine adeseori un galimatias peste putință de a fi înțeles de românii de 


dincoace de Carpaţi. Cu asta să nu creadă cineva cumcă d-l Alesandri n-a 
avut talentul de a scrie. O, talentul l-a avut şi încă într-o măsură foarte mare, 
însă modelele și ţintele pe cari pare a le fi urmărit sunt foarte turburi. 
Cumcă talent care putea să se manifeste în curăţenie şi frumuseţe a fost în 
d-l Alesandri dovedesc piese ca: Cinel-cinel, Crai-nou, Arvinte și Pepelea; 
ba chiar „Satul lui Cremene“ al d-sale, cu tot „Irifonius Petrinzelus“, e mai 
curată și mai frumoasă, în fine mai oglindă a poporului românesc decât 
„Lipitorile“, în care ovreiul vorbește ovreieşte, grecul greceşte — astfel 
încât te miri de ce sârbul nu vorbește sârbește? 

2°. Comediele cele mari și pline de spiritul cel mai fresc ale d-lui M. 
Millo, cari însă în frivolitate întrec încă şi pe ale d-lui Alesandri. 

3°. Comediele fără de spirit şi mai cu samă fără de legătură ale d-lui 
Pantazi Ghica, pline de frazeologie franceză, la vederea cărora te 'ndoiești 
de vezi caractere ori numai păpuși, căci vorba în comediele d-sale nu e 
mediu prin care se esprimă cugetări, ci un chaos de fraze cari, pentru 
profunditatea înțelesului din ele, merită a fi puse alături cu vorbele ţiganului 
penti-o lulea de tutun. 

4°. În fine piesele cele sporadice, dar escelente ale d-lui Urechia, a căror 
păcat mare e acela că nu sunt mai multe, că nu sunt cât de multe. Afară de 
astea e „Răzvan-Vodă“ a d-lui Haşdeu, dramă în cele mai multe privinţe 
bună; apoi mai sunt vro două-trei încercări ofticoase ale unui domn 
Dimitrescu, cari totuși se pot juca din cauza unor merite adeseori foarte 
îndoioase. 

La urma urmelor se 'nţelege că vom trece la piesele ce nu merită a fi 
jucate — şi cari sunt: 

5°, Încercările dramatice — mizerabile şi seci ale d-lui A. Lăzărescu. 
Acest domn Lăzărescu a scris 2 volume de poezii şi apoi drame ca: 
„Sanuto“, „Massim pittorele“, comedie ca: „Un amor românesc“, „Boierii şi 
țăranii“ — şi-n toate aceste volume de poezie și proză nici o idee, o limbă 
ce numai românească nu e, în fine o secăciune cumplită, care dacă a scăpat 
de flagelul criticei, asta a fost numai din cauza obscurităţii autorului lor, 
obscuritate care l-ar fi cruțat şi de şirurile acestea dacă n-aş fi cetit cumcă a 
avut cutezarea de a pune în repetițiune unul din mizerabilele sale producte: 
„Boierii și ţăranii“. Ca în treacăt, și alături cu d-nul Lăzărescu, cităm 
dramaturgi ca: Halepliu, Mavrodolu, Șt. Mihăileanu, Carada etc. etc. in 
infinitum şi din ce în ce mai ad absurdum. De piese originale tot de 
categoria asta foieşte apoi provincia. Acolo-şi duc strălucita lor existenţă, 


coronate cu hârtie aurită, umbrele trecutului: Mihaii Viteji, Ștefanii cei 
Mari, Bogdanii cei Chiori, apoi un repertoriu comic minunat, d.e.: Lumea 
ca nelumea sau Domnia asupra stelelor, Balamucul sau înţelepţii și nebunii, 
Contrabanda de la Giurgiu (respective Galaţi, Brăila, Turnu), apoi drame ca 
Tudor cu caucul de doi coţi, Manole sârbul etc. etc. 

6°. Venim cu părere de rău la creaturele dramatice ale d-lui 
Bolintineanu. O repetăm: cu părere de rău, căci națiunea așteaptă mult mai 
mult de la poetul cel mare și iubit, de la copilul ei cel dezmierdat, decât 
acele drame fără caractere, fără scop, fără legătură, imposibile prin 
nimicnicia lor, astfel încât autorul lor se pare a fi uitat cumcă e 
compunătoriul plin de geniu și inima a „Cântecelor şi a plângerilor“, a 
„baladelor“ — sânte oglinzi de aur ale trecutului românesc. Dacă am fi să 
alegem între comediele lui Alesandri şi dramele lui Bolintineanu, sigur c- 
am trebui să alegem comediele, cari, cu toată frivolitatea lor, respiră pe 
fiece pagina o mulțime de spirit, de caracteristică și de viață palpitantă; pe 
când dramele d-lui Bolintineanu nu au nici un fond de viaţă, ba încă adesea 
respiră un fel de imoralitate crasă și greţoasă. (Vezi d.e. Ștefan-Vodă cel 
Berbant). Cauza căderii celei adânci a d-lui Bolintineanu în aceste creature 
pare a fi împregiurarea cumcă a aruncat ochii pe geniala acuilă a Nordului: 
pe Shakespeare. Într-adevăr, când iei în mână operele sale, cari se par aşa de 
rupte, așa de fără legătură între sine, ți se pare că nu e nimica mai uşor decât 
a scrie ca el, ba poate a-l şi întrece chiar prin regularitate. Însă poate că n-a 
esistat autor tragic care să fie domnit cu mai multă singuritate asupra 
materiei sale, care să fie ţesut cu mai multă conștiință toate firele operei sale 
ca tocmai Shakespeare; căci ruptura sa e numai părută şi unui ochi mai clar 
i se arată îndată unitatea cea plină de simbolism și de profunditate care 
domnește în toate creațiunile acestui geniu puternic. Goethe — un geniu — 
a declarat cumcă un dramaturg care ceteşte pe an mai mult de una piesă a 
lui Shakespeare e un dramaturg ruinat pentru eternitate. Shakespeare nu 
trebuie cetit, ci studiat, şi încă astfel ca să poţi cunoaşte ceea ce-ţi permit 
puterile ca să imiţi după el, căci, după părerea mea, terenul shakesperian pe 
care d-l Bolintineanu ar fi putut să-l calce mai cu succes ar fi fost acela al 
abstracțiunii absolute, cum sunt d.e. Visul unei nopți de vară, Basmul de 
iarnă, Ceea ce vreţi etc., iar nu terenul cel grav și teribil, cu materia lui cea 
esactă, istorică, şi cu pretensiunea cea mare de a fi înainte de toate adevărat. 

Sub 7° voi cita piese cari merită într-adevăr să se reprezinte, pentru că 
au poezie, sunt lucrate cu conştiinţa multă și cu talent mult, deși adevărul nu 


e tocmai păzit pretutindenea. Acestea-s: drama „Rienzi“ a lui Bodnărescu, 
dramatizare destul de nimerită a romanului lui Bulwer cu aceeași numire, şi 
drama Grigore-Vodă a lui Depărățeanu — o genială aruncătură pe hârtie, 
ruptă în țesătura ei, neadevărată şi neverisimile pe alocurea; însă, în orice 
caz, mai bună decât multe traduceri din franceză cari au avut onoare de a 
batjocuri scena română. 

Va să zică, de vom face o socoteală conștiințioasă a averii noastre 
proprie dramatice, vom vedea că-s puţine piesele acelea cari prin esistința 
lor nu prostituă teatrul naţional și adeseori într-un mod pe cât de corupt pe 
atât și de barbar și de necult. (Vezi comedii originale ale d-lui I. Caragialy.) 

De aceea eu găsesc cea mai bună idee de a începe cu teatrul naţional e 
aceea ce a pus-o pe tapet d-nul Lăpedatu: Un almanac pe fiecare an, care să 
conțină numai lucrări dramatice, se înțelege că bune. D-nul Lăpedatu și 
junimea română din Paris în genere au ocaziunea de a vedea jucând artiștii 
cei mai mari ai Europei și jucându-se piesele cele mai bune, cari, astăzi cel 
puţin, dau tact şi ton întregei Europe dramatice. Théatre francais, Odeon, 
Gymnase — iată nume a căror zgomot trece departe afară din marginile 
Franţei, însoţit de prejudiţiul frumos a unei valori atât estetice cât și etice. 
Subsemnatul nu are înaintea ochilor săi decât teatrul de curte al Vienii, care 
şi el, de când cu demisiunea lui Laube, e într-o decadenţă vădită, și cu toate 
astea aerul cel curat, poetic, plin de minte şi inimă care-l respiri într-o 
instituțiune clasică ţi-insuflă dezgustul cel mai mare pentru tot libertinagiul 
de spirit şi de inimă care înfloreşte într-o urâciune crasă și nespovedită pe 
toate celelalte teatre. 

Se înţelege că înjghebând repertoriul cât îl avem, culegând actori de 
categoria celora cari i-am văzut râzând, și la lumina zilei, de tot ce e frumos 
şi bun; se înţelege că astfeli am putea să deschidem un teatru chiar de azi, 
fără ca națiunea să contribuie ca atare un ban măcar, pentru că masa 
poporului aleargă, cu banul din urmă chiar, pentru a vedea reprezentându-se 
naintea sa necuviinţe pe cari eu, să am o putere, le-aş pune sub privegherea 
tribunalului corecţional ..., dar oare, dacă națiunea ca atare se simte dispusă 
ca să contribuie pentru înfiinţarea unui teatru naţional, ea să cadă în aceleași 
greșeli în care a căzut lumea toată? Oare noi să nu învăţăm din greșelile 
altora? Să nu ne folosim de împregiurarea cea în sine favorabilă cumcă 
simțul poporului nostru e încă vergin și necorupt de veninul farselor și a 
operelor franceze şi nemţeşti? — Din contra ... să ne folosim de 
împregiurarea asta așa de favorabilă, într-un timp în care atmosfera Europei 


întregi e infectată de corupțiune și de frivolitate, ca tocmai într-un asemenea 
timp noi să dedăm publicul nostru, folosindu-ne de neesperiinţa lui, cu 
creaţiunile geniilor puternice, cu simțăminte mari, nobile, frumoase, cu idei 
sănătoase şi morale. 

Dar mi va replica cineva cumcă publicul nu va înţelege acele creațiuni 
ale geniilor puternice. Într-o privință va avea dreptate; pentru că, drept 
vorbind, direcţiunea asta nobilă a scenei inaugurate în România cu succes 
de d-nul Pascaly prin piese de Scribe și Sardou, această direcţiune pentru 
românii din Austria va rămânea timp mai îndelungat poate neînţeleasă. 
Cauza e foarte simplă. Întâi, piesele acelea sunt espunerea unor obiceiuri și 
a unei vieți publice foarte dezvoltate, pe cari la românii din Austria în 
genere mai nu le găseşti, a doua e cumcă autorii reprezentaţi, înainte de 
toate, nu sunt naţionali. Prin asta nu voi să zic cumcă naţionali românești, ci 
naţionali în genere, autori adecă de aceia cari, înțelegând spiritul naţiunii 
lor, să ridice prin şi cu acest spirit pe public la înălțimea nivelului lor 
propriu. În orice caz autorul trebuie să scrie pentru publicul ce-l are; deşi nu 
zic, şi încă cu tot dinadinsul nu voi să zic, că el să se coboare până la 
publicul lui... Această manoperă minunată de a ridica pe public la sine și de 
a fi cu toate astea înţeles în toate de el a priceput-o într-adevăr prea puţini 
— ci germanii și francezii n-au înţeles-o defel. Modele în astă privință sunt 
dramaturgii spanioli, Shakespeare, şi un autor norvegian, românilor poate 
prea puţin cunoscut, dramaturgul Bjornstjerne Björnson. Dar un dramaturg 
e care, întrunind mărime și frumseţe, curăţenie și pietate adevărat creștină, 
se ridică cu totul din cercurile cele esclusive numai ale unor clase ale 
societăţii până la abstracţiunea cea mare şi puternică a poporului. Pe popor 
în luptele sale, în simţirea sa, în acţiunea sa, pe popor în puterea sa 
demonică și uriașă, în înţelepciunea sa, în sufletul său cel profund ştie a-l 
pune pe scenă Victor Hugo și numai el. Adoratoriu al poporului şi a 
libertăţii, el le reflectă pe amândouă în conture mari, gigantice, pe cari 
adeseori puterile numai omenești a unui actor nici că le pot urmări cu 
espresiunea. Pe acest bard al libertăţii-l recomandăm cu multă seriozitate 
junimii ce va vrea să se încerce în drame naţionale române. 

Dar se prea poate cumcă junimea noastră să se scuze cu lipsa şi sărăcia. 
Cine vrea să se scuze cu lipsa şi cu sărăcia, acela în mine cel puţin nu şi-a 
dat peste omul său, dacă cunoaşte limba germană, se înțelege. Operele d.e., 
fiecare în parte costă 10 cr. (Philipp Reclam jun. Universal-Bibliothek), cine 
însă va vrea să studieze piese teatrale clasice în coeziunea lor cea organică, 


acela va face mai bine să cumpere broşurile din Classische Theater- 
Bibliothek aller Nationen (Stuttgart, Expedition der Freya). Adevărat cumcă 
aceste broşure costă câte 18 cr., însă prezintă folosul acela cumcă fiecare 
din piese e precesă de o introducere în genere bine scrisă, care espune clar 
coeziunea internă și valoarea estetică şi etică a piesei. În genere noi nu 
suntem pentru traduceri, ci pentru compuneri originale; numai aceea voim 
ca piesele, de nu vor avea valoare estetică mare, cea etică însă să fie 
absolută. Ni place nouă și gluma mai bruscă, numai ea să fie morală, să nu 
fie croită pe spetele a ce e bun. Ni place nouă și caracterul vulgar, numai 
corupt să nu fie; onest, drept și bun ca litera evangheliei, iată cum voim noi 
să fie caracterul vulgar din drame naţionale. Dacă cineva se simte anume 
dispus să trateze materie tragice ori comice din poporul ţăran i recomandăm 
de model pentru cea întâi sublima dramă a lui Frederic Hebbel: „Maria 
Magdalena“, pentru cea de a doua, comediele cele poporale ale poetului 
danez Holberg. Nu să le imiteze, nu să le traducă, ci numai să le aibă de 
măsurariu pentru ce va scrie în acest gen. Sunt bineveniţi autorii aceia cari, 
chiar cu talent mai neînsemnat, își dau o silință onestă de a scrie solid şi 
sănătos fără jignirea moralei şi-a cuviinţei, adeseori încă autori de aceştia 
sunt mai de preferat decât de aceia cari strălucesc prin luxul cel bogat al 
fantaziei, prin verva cea plină și strălucită a spiritului; tot aşa precum 
adeseori e mai de preferat apa cea vie, curată, proaspătă, care constituie o 
condițiune neapărată a vieţei, înaintea chiar a parfumatelor vinuri ale 
Orientului. 

Repet dar cumcă studiul cel serios al dramaturgilor naționali, acela 
numai poate să ne aducă ca să compunem un repertoriu naţional român care 
nu numai să placă, ci să şi folosească, ba încă înainte de toate să folosească. 

Al doilea moment în crearea teatrului naţional sunt actorii. Dacă 
repertoriul e sufletul unui teatru, actorii sunt corpul lui, sunt materia în care 
se întrupează repertoriul. Dacă națiunea română se va simţi dispusă de a 
contribui într-adevăr şi din toată inima pentru un teatru care să-i facă 
onoare, ea va crea stipendie pentru actori şi actriţe. Cumcă în alegerea 
acestor stipendiști procedura urmează, din însăşi natura artei, ca să fie alta 
decât la conferirea stipendiilor pentru specialităţi, asta se înțelege de sine şi 
nu cred cumcă aş avea nevoia s-o dovedesc. Care însă e acea procedură, îmi 
rezerv, cu bunăvoința d-voastre, de a o dezvolta altă dată în columnele 
stimatului domniei-voastre ziariu. 


Ca un postscript voi adăuga un consiliu esențial, acela adecă de a nu 
imita autori din limbe oculte, cari n-au făcut calea în giurul lumei, d.e. ruşi, 
maghiari, sârbi, din cauza simplă cumcă aceştia în adevăr au câte ceva 
original, care place, însă elementul etic din ei e infectat. Astfel de autori 
plini de spirit şi originalitate, care cu toate astea sunt răi, avem și noi în 
sfera literaturei dramatice. Să mai cităm încă o dată pe domnii Alesandri și 
Millo? O declarăm cumcă, după cele ce am spus, nu trebuie nimeni să-și 
facă o idee mică despre aceşti literatori români; căci o idee rea (care-i a 
noastră) nu e încă o idee mică. Din contra, cine vrea să studieze 
caracteristica, fizionomia psihologică, originalitatea poporului românesc, pe 
acela-l consiliem cu tot dinadinsul ca să studieze comediele domnului 
Alesandri. 


[În manuscris] 

Viena-n 4 mart 870 

Domnilor și fraţilor, 

În ziua de 15/27 august a.c. românii în genere serbează ziua Sântei 
Marie, vergina castă și totuşi mama care din sânul ei a născut pe 
reprezentantele libertăţii, pe martirul omenimei lănţuite, pe Crist. 

Această zi s-a-ntâmplat să fie patroana mănăstirei Putnei, fondată de 
cătră eroul naţiunei româneşti Ștefan cel Mare. Puternic și înfricoşat în 
răzbel, el era pios şi blând în pace; căci câte răzbele, atâtea azile ale 
rugăciunei și ale inimei înfrânte, atâtea mănăstiri. 

Fraţilor, am proiectat a serba cu toţii ziua acelei sânte care-a conceput în 
sânul ei vergin tot ce lumea a visat mai mare, tot ce abnegaţiunea a legiuit 
mai nobil, tot ce pune pe om alături cu omul: Libertatea! 

Dar acea serbare, deşi va avea caracter religios, prin omogenitatea de 
naţionalitate și limbă a acelora ce vor serba-o şi prin împrejurarea că se va 
ținea lângă mormântul lui Ștefan cel Mare, nimeni nu va putea opri ca ea să 
aibă, afară de cel religios, și un caracter naţional. Adepţi ai bisericei 
creştine, fie ea de orice nuanţă, noi cu toate astea n-am încetat de-a fi 
români, și de aceea vom ști ca să dezvoltăm această zi într-o serbare 
națională în memoria lui Ștefan cel Mare. De sine însuşi această serbare 
religioasă e și națională, căci locaşul dumnezeiesc monăstirea Putnei e 
fondată de erou şi acolo zac oasele sale sânte, apoi pentru că o serbare a 


creștinului e prin escelință o serbare românească, căci trecutul nostru nu e 
decât înfricoșatul coif de aramă al creștinătății, al civilizaţiunii. 

Crist a învins cu litera de aur a adevărului și a iubirei, Ștefan cu spada 
cea de flăcări a dreptului. Unul a fost libertatea, cellalt apărătorul 
evaugelului ei. Vom depune deci o urnă de argint pe mormântul lui Ştefan, 
pe mormântul creștinului pios, a românului mare. 

Dar asta nu e tot. Serbarea trebuie să devină şi purtătoarea unei idei. 
Ideea unității morale a naţiunei noastre e ceea ce ne-a-nsufleţit ca să luăm 
inițiativa unei serbări în care inima va fi una a priori; în care însă cugetele 
se vor unifica — cugetele doamne a lucrărilor, astfel încât pe viitor lucrările 
noastre toate să aibă una și aceeași ţintă, astfel ca unificarea direcţiunei 
noastre spirituale să urzească de pe-acuma unitatea destinelor noastre. Să 
facem ca o cugetare, una singură, să treacă prin toate faptele, să pătrundă 
toată viaţa noastră națională. Să fim conştienţi de situațiunea noastră faţă cu 
lumea, de dătoriile cătră ea şi cătră noi înşine. În trecut ni s-a impus o 
istorie, în viitor să ne-o facem noi. 

Pentru asta însă trebuie să ne-ntrunim, să ne-înţelegem. Și nu poate fi o 
zi mai aptă pentru această întrunire decât o serbare întru memoria eroului 
celui mai mare şi mai conştiut de misiunea sa. Un pelerinagiu de pietate 
cătră trecut, un congres al inteligenţelor din respect cătră viitor — iată în 
două cuvinte scopul serbărei noastre. 

Dar fără concursul vostru şi al nostru al tuturor serbarea e imposibilă. 
De-aceea, asemenea ca noi, scumpi și iubiţi confraţi, să formaţi un comitet 
ad-hoc, care să-ngrijească cum şi voi cu toţii, ori în reprezentanţie să luaţi 
parte la această serbare de la care părinţii noștri au dreptul de-a aștepta atât 
de mult. 

Vă alăturăm un proiect de programă a serbărei, pentru ca citindu-l să vă 
esprimaţi şi voi părerea voastră, ori vro modificare ce ați dori să se 
efectueze în el, căci, cum am zis, nu e decât un proiect la legiuirea căruia 
vom lua în considerațiune votul junimei române academice de 
pretutindenea. 

Primiţi, iubiţi confraţi, salutarea din inimă din partea noastră şi 
espresiunea credinţei firme cumcă apelul nostru va afla un răsunet viu în 
inimele voastre. 

Președintele Comitetului central 

conte E. Logothetty 

Secretar M. Eminescu 


D|umnea lor domnilor auditori la Facultatea teologică din Blaș 

Proiect de program pentru serbarea naţională la mormântul lui Ştefan 
cel Mare, la 15 (27) august 1870. 

1. Îndată după leturghie în ziua Sântei Marii se va decora mormântul lui 
Ștefan cel Mare cu cununi de flori și cu lauri și se vor arangia în simetrie 
cel puţin 70 făclii tricolore. 

2. La prânz, în trapeza mănăstirei, va ţinea preşedintele comitetului 
arangiator o cuvântare amăsurată locului și scopului și va invita pe oaspeţi 
la ceremonia sânţirei prezentului consacrativ. 

3. La 5 ore după prânz se va începe ceremonia şi adică: 

a) Se va depune prezentul învălit pe o masă înaintea bisericei. 

b) Într-un semicerc îndărătul mesei se vor pune membrii comitetului în 
gală, având fiecare tricolorul naţional și ţinând în mână câte-o cunună de 
flori și câte-o făclie. Toţi ceilalți tineri vor cuprinde loc în dreapta și în 
stânga mesei iar publicul va ocupa locul dinaintea și îndărătul mesei. 

c) Trei preoți în ornate vor împlini actul sânţirei. 

d) Trei salve vor anunţa finirea ceremoniei bisericeşti, iar horul 
teologilor va cânta un imn religios. 

e) Apoi se va ţinea de pe tribună cuvântarea festivă, în decursul căruia 
se vor aprinde făcliile la mormânt. 

f) După cuvântare se va înălța prezentul, în vederea publicului, de cătră 
trei tineri din semicerc, din care unul va citi inscripţiunea cu voce înaltă. 

g) Sub sunetul clopotelor va fi dus prezentul cu pompă și în ordinea 
stătorită de comitet, și depus pe mormânt. 

h) După depunere, va executa corul în biserică un imn compus anume 
spre acest scop. 

i) La banchetul ce va urma se vor ţinea din partea tinerimei toaste și 
cuvântări, numai conform ordinei stătorite de comitet în conțelegere cu 
egumenul mănăstirei. 

4. A doua zi, iertând împrejurările, se va improviza, afară de mănăstire, 
un congres al studinţilor români academiei de pretutindenea. Programul 
congresului îl va avea să-l stătorească comitetul arangiator al serbărei. 


€ 


[În manuscris] 
Viena, aprilie - mai 1870 


Comitetului central pentru serbarea la mormântul lui Ştefan cel Mare 

Scumpe domnule și frate, 

Răspunsul ce ni-l faceţi în numele comitetului domniei voastre este așa 
de frumos precum îl puteam aștepta numai de la junimea studioasă din 
orașul unde s-a născut conştiinţa naţională a românilor. Din început chiar nu 
ni era permis câtuși de puţin de a ne îndoi cumcă ideea aceasta nu va fi 
aprobată și de d-voastre. 

Junimea de pe la celelalte facultăţi a îmbrățișat cu căldură ideea, astfel 
încât sunt în fericita poziţiune de a vă putea anunţa cumcă nu putem avea 
decât o reuşită cât se poate de bună și de frumoasă. 

Cât despre regim, el nu ne poate împiedeca de loc, pentru că serbări de 
asemenea natură sunt permise în întregul Austriei, și nu numai că sunt 
permise, ci sunt un drept esenţial al vieţei constituționale. Alte împregiurări 
iar nu mai sunt în stare de a opri cursul lucrurilor, căci ideea şi-a făcut calea 
în inimile oamenilor de bine. 

Singurul lucru ce am de-a vă preveni e că, dacă vă simţiţi în stare de-a 
contribui materialminte (lucru la care îndealtfel nu vă obligă nimenea), ar fi 
bine ca colectele să le trimeteți mai curând, pentru a se putea confecționa 
urna de argint, care va fi cu atât mai prețioasă cu cât vom încurge mai multe 
mijloace din diferitele locuri. Din parte-ne vă reasigurăm că nici o piedecă 
nu ni mai stă în calea scopului nostru, decât doar propria noastră negligenţă 
şi nevoinţă. 

Mulţumindu-vă din nou pentru prevenitorul d-voastre răspuns, te rog, 
scumpe domnule, să primeşti încredințarea stimei şi afecţiunei mele. 

Președinte Secretar 

Nic. Teclu M. Eminescu 

Adresa este: Nic. Teclu, Wien, Leopoldstadt: Hotel Naţional 

Domniei Sale Domnului preşedinte al comitetului ad-hoc din Blaş 


€ 


SĂ FACEM UN CONGRES 


[Federaţiunea, Pesta, 5/17 aprilie 1870] 

Dacă răsturnarea ministeriului Giskra-Hasner ar aduce cu sine căderea 
sistemei, a constituțiunei, a dualismului, ce rol vor juca românii la 
regenerarea bătrânei Austrie? Sta-vor ei cu mânele în sân, cum sunt 


obicinuiți a sta, intimida-se-vor de ţipetele bufone ale maghiarilor sau 
nemților, ori vor merge cu fruntea deschisă, solidari cu celelalte naţiuni cari 
au aspiraţiuni comune nouă, spre a apela la simţul de dreptate al tronului, 
spre a-l sili să ceadă voinţelor supreme ale popoarelor? Până când să 
domnească cutare ori cutare și nu toţi? Suveranitatea și legislaţiunea trebuie 
să purceadă de la toate popoarele ca atari, şi puterea esecutivă trebuie 
redusă la simplul rol de mașină fără voinţă proprie în mecanismul cel mare 
al statului. Nimeni nu trebuie să fie aicea stăpân decât popoarele însele, și a 
trece suveranitatea în alte braţe decât în acelea ale popoarelor e o crimă 
contra lor. Eu nu înţeleg aicea două popoare ori două coterie, ci pre toate. 
Dar pentru a efectua această reformă mare într-un stat unde sunt atâtea 
rămășițe putrede ale trecutului, atâtea prejudeţe fatale și atâtea mașine vile 
şi fără de suflet, gata în orice moment de a susţinea acele prejudeţe 
trebuiește o energie eroică, trebuie cu despreţul libertăţii și a vieţii tale să 
proclami ceea ce ai datoria de a proclama. 

În această operă ce pare a se pregăti, românii trebuie să joace un rol 
eminamente activ. Trebuie ca sufletul acestei naţiuni vechie să lucreze cu 
toată vigoarea sa de fier, căci aicea nu mai e vorba de declamaţiuni vane, ori 
de oportunitate, acuma nu-i mai e permis nimănui de a merge cu cutare ori 
cu cutare persoană, fie aceea prelat, fie ilustritate, fie magnificienţă, ci cu 
toții uniţi trebuie să mergem cu principiul, cu națiunea. Și, într-adevăr, dacă 
ar fi în inima noastră o singură scânteuă din virtutea antică a oamenilor pre 
carii noi ne măgulim de a-i avea de străbuni, a romanilor, am vedea ce 
absurd e să cerşim de la maghiari drepturile cari ni se cuvin şi cari trebuie 
să ni le luăm pre altă cale. 

Românii, în genere vorbind, s-au purtat mai mult rău decât bine. Să ne 
silim a nara faptele. 

Adunarea de la Miercurea se constituie și-și alege un comitet. Un 
comisar gubernial oarecare sistează activitatea acelui comitet, fără ca să 
arate din ce cauză, și românii primesc această sistare fără ca să proteste în 
faţa lumei, fără ca această infracţiune în dreptul de a se întruni să fie urmată 
de destituirea funcţiunarului şi a ministrului ce a ordonat-o. Amploiatul, fie 
el ministru, fie comisariu regesc, trebuie să înţeleagă spiritul legilor al căror 
mănţinătoriu e şi trebuie să le interprete cu fidelitate. Îndată ce nu ştie ori nu 
voieşte a le interpreta fidel, trebuie destituit. 

Uniunea Bănatului a fost forţată, căci a fost făcută contra voinţei 
românilor, uniunea Transilvaniei a fost făcută fără de a se întreba românii. 


Cine a protestat contra? Cine a alarmat Europa într-o cestiune atât de gravă? 
Nimeni. 

Avem dreptul de a petițiuna. Sala tronului este, trebuie, să fie deschisă 
popoarelor ca și indivizilor, şi inima suveranului trebuie să fie dreaptă şi 
nepărtinitorie, fără considerente unilaterale, față cu toți, asemenea limbei la 
cumpănă, asemenea ecuilibrului voinţelor umane ce se numește drept; căci 
în secolul al nouăsprezecelea aceasta e singura rațiune de a fi a monarhilor, 
alta nu cunoaştem şi neci nu voim a cunoaște. Ei bine, cine a uzat energic 
de acest drept pentru a scăpa națiunea română de forțarea la o uniune pre 
care ea n-o voiește şi n-o recunoaște? Nimeni. 

În Năsăud, un om se alege cu un vot, ba are până şi temeritatea de a cere 
verificarea acestei alegeri. Ei bine, carii sunt alegătorii carii să proteste 
contra reprezintărei lor din partea unui om pre care ei nu l-au ales? Nimeni. 
Oare murit-a orice dreptate? Oare luatu-ni-s-a dreptul de a petițiuna şi a 
protesta? Oare am uitat cumcă tronul trebuie să fie drept, căci aceasta e 
rațiunea sa de a fi? 

Dar departe de a fi numai atâta. Un insolent are cutezanţa de a spune în 
camera Ungariei cumcă naţiune română nu esistă. I se răspunde că esistă şi 
nimic mai mult; ca şi când acel om n-ar fi ştiut-o, ca şi când el ar fi spus-o 
cu altă intențiune decât ca să arunce o nouă umilire asupra naţiunei 
românești. Aicea trebuia un protest energic şi formal contra purtării 
neescusabile a unor deputaţi cari n-au respect de naţiuni întrege; trebuia 
demisiunarea deputaților români dintr-o Dietă care nu se respectă, 
nerespectând neci chiar individualitatea celorlalte naţiuni. Ce prezident e 
acela care lasă ca un insolent să insulte, nerevocat la ordine, o naţiune 
întreagă? 

Un altul ni spune cumcă am face poate bine de a emigra în România, 
recte de a părăsi acest pământ, care e cu mult mai mult drept şi cu mult mai 
multă rațiune al nostru decât al lor. Cine protestă contra unor asemenea 
insinuaţiuni pre cât de răutăcioase pre atât de bine calculate? Nimeni. 
Cunoaștem ființele acelea linse, acele suflete de sclav cari fac politică de 
oportunitate, cari cerşesc posturi pentru ei în loc de a pretinde categoric şi 
imperativ drepturi pentru națiunea lor, carii zic cumcă românii n-au neci un 
drept în această ţară și cumcă trebuie să cerșească pentru a căpăta. Politică 
demnă de reprezentanţii ei! Îi cunoaştem, zic, şi nu ne place de a vedea pre 
sincerii noştri deputați naţionali jucând pre instrumentele acestor creature. 
Națiunea română trebuie să se pună pre terenul de drept pre care stau toate 


celelalte naţiuni ale Austriei, nimica mai mult şi neci o iotă mai puţin. Cine 
cede degetul va trebui să ceadă și mâna. Puși odată pre acest teren de drept, 
nu trebuie să cedem nimănui neci cât e negru sub unghie, căci numai o 
egală îndreptăţire poate duce la liniște și la împăcare. Politica lingăilor 
trebuie lăsată pre seama lingăilor; pre flamura noastră trebuiesc scrise pur și 
simplu voinţele noastre. Cehii spun în organele lor cumcă vor face 
opozițiune până atuncea până când se va recunoaște deplina autonomie a 
Boemiei. De ce să nu cerem neted și clar pentru noi ceea ce cehii pretind 
pentru ei? Tranzacţiuni în drepturi naționale nu se încap, împăcarea cu 
ungurii ori cu nemţii nu se încape până ce nu vor cede ei ceea ce voim noi; 
căci faţă cu sistemul constituțiunal de astăzi, faţă cu dualismul trebuie să 
fim ireconciliabili. 

Starea de faţă a lucrurilor e de natură ca să inspire orișicui neîncredere 
şi să-l facă îngrijit asupra marilor schimbări ce se prepară a trece peste 
imperiu. Oricare bun cetăţean are de datorie de a se ocupa de viitoriul 
patriei sale, şi de aceea și românii, prin natura lucrurilor, au datoria de a 
provoca un congres general al lor, care să determine atitudinea naţiunei 
românești față cu o eventuală schimbare a sistemei constituțiunale. Vom 
vedea care guvern va avea sfruntarea ca să oprească adunarea unui congres 
de cetățeni pacifici, carii vor să discute asupra afacerilor publice ale statului 
căruia ei aparţin. În caz dacă congresul şi-ar alege oamenii săi de încredere, 
cari să-l reprezinte faţă cu tronul, aceştia trebuie să fie înainte de toate 
energici și de caracter. Oricine a şovăit numai o dată în cariera sa politică, 
fie el prelat, fie ilustritate, fie magnificenţă, trebuie înlăturat cu îngrijire, 
căci aicea trebuiesc oameni ai faptei pre care să nu-i orbească nici şansele, 
nici aurul, nici stelele și ordinele mari (cari în genere se pun pre inime 
mice!) şi, apoi, cu oameni probi şi de caracter nu se încap tranzacţiuni 
încurcate. Ei vor cere pentru națiunea lor cât li va ordona națiunea ca să 
ceară, şi nu vor cede nici o iotă din pretensiunile lor, căci nu vor avea 
astuţia de a o face. 

Dacă mai are cineva o singură îndoială despre importanţa unui congres, 
acela cugete numai cât de degradaţi trebuie să fim noi românii, dacă până şi 
maghiarii, poporul cel mai decăzut al Europei moderne, au ajuns să fie 
stăpânii noştri şi să-și bată joc de noi în ședințele acelei adunături ce se 
pretinde Cameră. 

Am desperat de mult de a cere de la români virtutea şi demnitatea 
străbunilor, neci credem că am putea deștepta în el simţul cetățeanului 


Romei; dar neci că facem aicea apel la simțăminte de cari noi nu suntem 
capabili, ci numai la simplul simţ de demnitate și mândrie curat omenească. 
Într-adevăr, nu mai suntem noi meniţi de a dicta legi lumei, dar neci am 
trebui să fim așa de abrutizaţi ca să ne degradăm noi pre noi înșine la rolul 
de sclavi. Trebuie să încete aceste referințe de dominați şi dominatori; 
trebuie să fim puși pre picior de naţiune egal îndreptățită față cu naţiune 
egal îndreptăţită. E timpul ca să ni se răsplătească şi nouă sacrificiele cari 
le-am adus secol cu secol acestei Austrie carea ne-a fost vitregă și acestor 
Habsburgi pe carii îi iubim cu idolatrie fără să știm de ce, pentru cari ne-am 
vărsat de atâtea ori sângele inimei noastre fără ca ei să facă nimica pentru 
noi. Astăzi credem că ar fi venit timpul ca să pretindem și noi ceea ce ni se 
cuvine de secoli. E timp să declarăm neted şi clar că în ţara noastră (căci 
este a noastră mai bine decât a orișicui) noi nu suntem nici vrem să fim 
maghiari ori nemți. Sântem români, vrem să rămânem români şi cerem 
egala  îndreptăţire a naţiunei noastre. Față cu orice încercare de 
deznaționalizare ori suprematizare, întrebăm cu răceală și conştienţi de 
drepturile ce ni le dă aboriginetatea noastră şi spiritul secolului: „Cine sunt 
aceşti oameni și ce vor ei în ţara noastră?“ 

Recapitulăm: 

1) În caz dacă opiniunea publică a popoarelor Austriei ar cere 
schimbarea sistemei constituționale de astăzi, românii, spre a fi factori 
eminamente activi întru formarea viitorului imperiului, să convoce un 
congres general al lor, în care toată națiunea românească să fie reprezentată 
şi care să decidă atitudinea ei faţă cu situațiunea cea nouă ce împregiurările 
par a o crea şi impune imperiului. 

2) Congresul să se declare solidar cu naţiunile din Austria ce urmăresc 
aceleași interese ca şi cea română. 

3) Congresul să-şi aleagă reprezentanța sa, care să comunice tronului 
voinţa naţiunei românești, cerând a ei satisfacere. 


€ 


ÎN UNIRE E TĂRIA 


[Federaţiunea, Pesta, 10/22 aprilie 1870] 
Citim în „Politik“, ziarul intereselor cehe, următorul articol demn de 
toată luarea aminte: 


Acuma e un timp de tranziţiune dintr-o stare nesuferită, nesuportabilă chiar, în 
nişte referințe mai sănătoase şi mai conforme naturei lucrurilor. Un ministeriu 
administrativ va forma deocamdată valul după care se vor începe comunicațiunile cari 
să ne ducă, la ceva mai bun decât cele ce au esistat până azi. E un început modest 
acesta, nu trebuie să ne împlă tocmai cu iluziuni; dar poate că totuși va fi odată un 
„început“. Dacă e însă să se pregătească și să se creeze ceva cu minte, dacă, e ca să 
scoatem odată carul din noroi, trebuie ca din nici o parte să nu ne punem alene 
mânele în sân. Credem a fi trecut pentru totdeauna timpii aceia în cari poporele-și 
cugetau încorporată înțelepciunea cea mai mare în eventualele sfere nalte ale 
guvernului; timpi în cari popoarele lăsau orice iniţiativă pre sama cercurilor acelora, 
pre când ele însele se dedeau letargici şi unei neiertate negligențe spirituale. Acuma 
nu mai poate succede o operă bună, decât atuncea când „vocea poporului“ se face 
auzită tare şi clar până şi în cercurile cele mai nalte, spre a li se face cunoscut cu 
preciziune: ceea ce vrem şi ceea ce nu vrem. 

Într-un stat ca cel austriac nu e însă de ajuns ca fiecare popor să se facă destul de 
remarcabil pre sine numai şi să pledeze fiecare pro domo sua: ci aicea o pretinde 
principiul conservărei de sine ca să se sprijinească unul pre altul și să participe la 
această operă de reconstrucţiune toate popoarele acelea cărora li-s comune interese 
mai mult ori mai puţin egale sau simile! 

Dacă polonii şi slovenii ar fi primit în februariu 1867 programa ce-o statuase 
boemii și dacă ar fi ajutat la esecuţiunea ei, s-ar fi scutit pre sine şi pre imperiu de 
multe suferințe și de multe umiliri. Această programă însă a fost aşa de corectă și aşa 
cu totului tot de esactă, încât în urma urmelor ei totuși au revenit la ea prin părăsirea 
senatului imperial. 

Însă cât timp preţios s-a pierdut prin aceasta. De ce şi-au cumpărat ei prin fapte o 
învățătură pre care putea să le-o dea mai mult decât cu prisos o cugetare simplă şi o 
cumpănire dreaptă a lucrurilor în mai puţin de o oră. Împregiurarea cumcă programa 
boemă a avut drept poate să ne măgulească oarecum; însă această împregiurare nu ni 
va putea restitui multele pierderi dureroase pre cari le-am suferit prin aceea că din 
partea aliaţilor noştri naturali n-au venit mai curând la cunoștință. 

În perioada de tranziţiune de acuma trebuie să ne unim cu toții în aceea ca să nu 
mai cădem din nou într-o greșeală asemenea celei din trecut. Polonul, slovenul, 
tirolezul și triestinul doresc tot așa de bine ca boemul și moravul ca să vină odată o 
stare de lucruri care să respecte drepturile vechie şi trebuințele moderne ale fiecăruia 
din aceste popoare. Să facem dar o mai strânsă ligă spirituală întreolaltă, să comparăm 
toate pretensiunile noastre comune şi să ni garantăm drepturile noastre speciale, întru 
cât se vor putea împăca numai cu interesele comune. Să ne folosim dar de timpul care 
ni se dă pentru înnoirea unei legăture tari, care să aducă la valoare şi îndeplinire 
principiile noastre şi care să lege una de alta ca într-un lanț condiţiunile esistenței 
noastre pentru mântuirea tuturora. 

Trebuie să ne simţim și înțelegem cu acurateţă unul pre altul, pentru ca să facem 
de rușine viclenia inamicilor noştri comuni, a căror ţintă rămâne totdeuna aceeași și 
cari nu vor nimica mai puțin decât de a ne dezbina întotdeuna. Nici un popor să nu se 


mai lase sedus de la flamura comună prin promisiuni cari se inspiră doar 
conducătorilor săi. Să ne aducem aminte de trecut, care ne-a învăţat cu mii de fapte 
atât de umane cumcă numai o solidaritate tare poate să ne îndestuleze și să 
îndeplinească toate la care suntem îndreptăţiţi. Să ne ferim din calea ademenirilor 
contrarilor, fie ele cât de strălucite! 

Știm cum că boemul şi moravul vor rămânea tari și neclintiți pre lângă 
declarațiunea lor, ştim cumcă polonul va păstra dreptul său în deplinea lui măsură, 
ştim cumcă slovenul şi triestinul se vor aranja după trebuinţele lor și că tirolezul va 
ținea la vechile stipulate ale ţării sale, la privilegiele şi drepturile sale, însă toate 
acestea se pot prea bine regula astfel încât totul să se întâmple în înțelegere comună, 
căci numai prin această înțelegere putem garanta unei nouă şi mai bune stări de lucruri 
o durată sigură. Poate că se vor ridica voci şi din celelalte țări germane ale imperiului, 
ale căror conducători de până acuma au feștelit-o cu doctrinarismul lor; voci cari să se 
decidă imperativ pentru noua alianţă a popoarelor. 

Fiecăruia ce-i al lui şi tuturor drept şi îndestulare““ — asta să fie deviza noilor 
confederați. Din această deviză însă să vadă și compatrioții noștri germani din Boemia 
şi Moravia cumcă, noi nu căutăm nicidecât ca să-i suprematizăm cumva. 

„Cu toţi germanii din Austria se vor înțelege declaranţii boemi mai curând și mai 
lesne decât cu germanii din Boemia“ — zise mai deunăzi un om de stat care se 
interesa foarte mult de cursul lucrurilor în imperiu, după cum ne informăm dintr-o 
ştire demnă de crezut. 

Oare această vorbă fatală, în care zace atâta durere și atâtea consecinţe teribile, să 
rămână, întotdeuna adevărată? Noi n-am cercat niciodată de a suprematiza pre 
germanii din Boemia, îndată ce vor voi să facă pace cu noi, li întindem cu francheţă și 
onestitate mâna noastră compatriotă, care voiește ca ei să aibă aceleași drepturi pre 
cari noi le cerem şi pentru noi. „Foaia nescrisă“ pre care le-a lăsat-o deja 
declaraţiunea noastră, deplina garantare a dezvoltării lor naţionale pre lângă o cât se 
poate mai mare libertate politică şi pre lângă self-government municipal, toate acestea 
li stau încă spre dispoziţiune. Din toată inima vrem odată o adevărată pace naţională 
în ţară şi sfârşitul tuturor acestor certe şi lupte carile sug măduva patriei noastre 
comune. Noi n-am dorit niciodată subjugarea unui popor prin celălalt, ci am 
recunoscut întotdeauna de semnul unui simţ servil când o naţiune voieşte să face din 
cealaltă serva ei umilită. Însă tocmai pentru aceasta e de trebuinţă ca să se creeze o 
adevărată federaţiune a popoarelor, în care unul să stea pentru toți și toți pentru 
unul; — o federaţiune care să garanteze dezvoltarea liberă a fiecărui popor și care să 
apere dreptul special al fiecărei ţări, întru cât însă acest drept nu despreţuiește 
interesele celorlalți. 

De li va succede popoarelor ca să fundeze această federațiune, atuncea fiece 
guvern o va primi de programă a sa și va trebui să lucreze în spiritul ei. Atuncea nu 
trebuie să mai așteptăm o incertitudine nesigură, atuncea vom avea în mâni garanția 
unui viitor cert şi sigur şi nu vom mai lăsa să ne-o răpească nimenea. 


Până aicea ziarul „Politik“. 


Va să zică, dacă presupunem cumcă acest ziar e espresiunea opiniei 
publice a cehilor, atuncea cehii cer o federațiune care să garanteze 
dezvoltarea liberă a fiecărui popor ca atare; şi se pare cumcă aceasta ar fi şi 
ideea celorlalte naționalități ale Austriei. Ce fac românii pentru a se alia 
acestei idee? — Căci, vă încredinţez, dacă românii vor lăsa să li scape şi 
această ocaziune, dacă vor lăsa ca ideea să se localizeze numai la popoarele 
cari o manifestă în gura mare, dacă românii nu vor ajuta să generalizeze 
căderea constituțiunei din decembre asupra imperiului întreg, atuncea lupta 
noastră va deveni din ce în ce mai grea, căci în urmă nu va mai fi nimeni în 
opozițiune afară de noi, pre când azi avem atâtea națiuni cari au interese 
comune nouă și se luptă alături cu noi. În momentul când toate naţiunile 
dau cu piciorul stărei de față a lucrurilor, numind-o nesuferită și 
nesuportabilă, au şi românii dreptul şi datoria de a-i da cu piciorul, căci, 
pregetând și rămaşi singuri pre câmpul de luptă, nimeni nu se va mai spăria 
de opozițiunea noastră singuratecă. Nepăsarea noastră ne pierde. Să nu ne 
mirăm dacă organele noastre de publicitate au devenit în timpul din urmă 
moi şi împăcăcioase; căci, cum zice mai sus campionul presei boeme, 
contrarii vor şti totdeuna să ameţească capetele până și a conducătorilor 
noştri cu promisiuni lucie, dar etern minciunoase. Cine ar crede cumcă 
ungurii, chiar de-ar promite-o, vor găsi în ei atâta simţ de dreptate încât să 
redeie, d.es., autonomia Transilvaniei, pre care au răpit-o fără 
consimțământul românilor? Și apoi neci nu avem noi să cerem de la unguri 
ceva, căci ei nu sunt competenţi să ni dea nimica. Când un făcător de rele 
comite o infracțiune în avere publică ori privată, nu e făcătorul de rele 
instanța competentă de la care ai a cere îndărăt cele răpite, ci justiția. Se 
poate chiar ca justiţia, rău informată, să fie legalizat apropriarea făcătorului 
de rele; asta însă nu schimbă nimica din ființa dreptului, căci cu toate astea, 
a doua zi, justiţia, bine informată, va revoca o sentință ori o aprobare 
nedreaptă. Această justiție până azi rău informată e tronul. Numai 
tranzacțiunile directe cu tronul pot ţinea pre români pre terenul absolut al 
drepturilor lor; tranzacţiuni de altă natură însă, cari, unite cu umilire, să se 
subordineze intereselor unei alte națiuni sunt periculoase, criminale chiar. 
Ce drept mai mult pot avea ungurii în această ţară unde în număr sunt mai 
egali cu noi, unde, prin istorie sunt cu mult mai târziu veniţi decât noi? 
Această influință binefăcătorie și îndreptăţită asupra tronului trebuie să se 
eserciteze însă laolaltă şi în același timp cu celelalte naţiuni nemulţumite. A 
aştepta să culegem fructele semănate de alţii e nedemn și periculos. Căci să 


ne aducem aminte cumcă nimeni în Austria nu e obligat de a se face 
apărătorul nostru şi răscumpărătorul drepturilor noastre afară de noi înşine. 
Azi foaia se întoarce și fiecare-și caută de interesele sale proprie. În 
principiu au şi început organele opoziţiunei a localiza reforma Austriei, 
astfeli încât noi, necercând de a o generaliza, ne vom trezi din nou cu 
renumitul răspuns: „A plânge putem, dar a ajuta nu“, căci ei îşi vor fi 
isprăvit trebile și ne vor lăsa pre noi în voia sorții și a neenergiei noastre. Să 
ne grăbim dar de a ne declara solidari cu națiunile nemulţumite ale Austriei; 
să pășim la o activitate comună cu ele, căci mâni chiar va fi prea târziu, 
mâni chiar se vor bucura numai aceia de fructele răsturnărei constituțiunei 
cari vor fi ajutat a o răsturna, mâni nu va mai vrea nimene să primească 
mâna de înfrățire a unui popor fără energie, spre a căpăta în schimb o nouă 
piedecă în drum, pre unguri. Ungurii chiar tind într' acolo ca să localizeze 
reforma Austriei; să nu lăsăm timp popoarelor ca să vadă cumcă, întru 
reconstrucțiunea Austriei, inamiciția ungurilor se poate înconjura. Românii 
au nenorocirea de a nu avea încredere în puterile lor proprie; noi nu ne-am 
convins încă cumcă: puterea și mântuirea noastră în noi este! 


€ 


ECUILIBRUL 


[Federaţiunea, Pesta, 22 aprilie/4 mai şi 29 aprilie/11 mai 1870] 
În fine, ceea ce am zis noi s-a împlinit. Cehii cer autonomia ţării lor; 
galițienii, tirolezii, triestienii cer aceeaşi esență sub alte forme; ba chiar 
organul jidanilor unguriţi, „Pester Lloyd“, are inspirațiunea de a recomanda 
guvernului austriac o deplină îndreptăţire a naționalităților. Adecă, cu 
astuţia ce li e proprie, vor a localiza reforma Austriei şi uită intenţionat că 
este și o Transilvanie care cere aceeaşi autonomie pre care o cere Boemia 
ori Galiţia. Opiniunea publică a Austriei s-a pronunţat pentru căderea 
constituțiunei, pentru răsturnarea complectă a dualismului, care nu are nici 
o rațiune de a fi. Dacă suveranul s-ar învoi să-și cercuie fruntea cu coroana 
Boemiei, el ar trebui prin consecință să reprimească autonomia marelui 
principat al Transilvaniei. 
Afară de ceea ce crează arbitraritatea omului nu esistă nimica în lume ce 
n-ar trebui să fie cum e. Cauza acestei trebuinţe e raţiunea lui de a fi, şi 
aceasta trebuie să fie neapărat o rațiune, nu o combinaţiune răutăcioasă ori 


esaltată, ci un rezultat neapărat, neînlăturabil al unei cauze anterioare, 
asemenea cum din calculul cert a două cifre certe iese un rezultat neapărat, 
ce nu se poate schimba fără amestecarea unui element arbitrariu ori 
nerațional. Acest element arbitrariu, neraţional şi de aceea barbar e 
asemenea sabiei lui Brennus din cumpăna cu aur. Să vedem rațiunea de a fi 
a dualismului. Sunt cauze ce au trebuit să-l producă sau această formă e 
numai o ficţiune diplomatică, o variantă a eternului „divide et impera“, o 
formă arbitrarie care să nu rezulte din ideea ce naturalmente o conține în 
sine materialul ei — popoarele. Condiţiunea de viaţă a unei legi, garanţia 
stabilităţii sale e ca ea să fie un rezultat, o espresiune fidelă a trebuinţelor 
unui popor şi tocmai de aceea dreptul de a formula acele trebuinţe în 
articole și paragrafe este, după spiritul timpului nostru, al popoarelor. Un 
popor — oricum ar fi el — are dreptul de a-și legiui trebuințele și 
tranzacţiunile ce rezultă neapărat din acele trebuințe, reciprocitatea 
relațiunilor sale; într-un cuvânt: legile unui popor, drepturile sale nu pot 
purcede decât din el însuși. Alt element, străin, esenţial, diferit de al lui, nu- 
i poate impune nimica; şi dacă-i impune, atuncea e numai prin 
superioritatea demnă de recunoscut a individualităţii sale, cum, d.es., au 
impus francezii românilor. E o influință pacinică, pre carea cel pasiv o 
primeşte cu bucurie, cu desprețul său propriu, fără de a judeca cumcă din 
asta poate să nască nenorocire pentru el. Al doilea mod de a impune e acela 
de a face din principie transcendente, din credinţe ale omenirei, mijloace 
pentru scopuri de o altă natură. Astfel preoțimea evului mediu esplica 
evangheliul astfel încât făcea ca popoarele să îngenunche și sub jugul unui 
rege rău; astfel credința cea adâncă către unitatea Austriei şi către tron a fost 
cauza indirectă, deşi principală, care i-a făcut pre români să primească 
tăcând, cu o rezistență mai mult pasivă, umilirea dualismului. Al treilea 
mod e cel mai simplu, deşi cel mai greu și mai nedrept. Ţi-arogi cu 
insolență drepturile altuia și te susţii în proprietatea lor prin puterea brută, 
proprie ori străină. Să cercetăm aceste trei puncte, unul după altul, şi să 
vedem dacă vreunul din ele poate fi rațiunea atitudinei escepţiunale a 
ungurilor din Austria, atitudine ce li dă în mână domnia asupra unor naţiuni 
esenţial diferite de a lor, tot așa de mari la număr și nu mai înapoiate în 
cultură. Întâia rațiune prin care un popor poate hegemoniza pre altul e 
superioritatea morală. Măsurariul civilizaţiunei unui popor în ziua de azi e 
o limbă sonoră şi aptă de: a esprima prin sunete — noţiuni, prin şir și accent 
logic — cugete, prin accent etic — simțăminte. Modul de a înșira în fraze 


noțiune după noțiune, o caracteristică mai abstractă ori mai concretă a 
noțiunilor în sine, toate astea, dacă limba e să fie națională, sânt ale limbei, 
căci de nu va fi aşa, e prea lesne ca un om să vorbească nemţește, d.es., cu 
material de vorbă unguresc. Afară de aceea, civilizaţiunea unui popor 
constă cu deosebire în dezvoltarea acelor aplecări umane în genere cari sunt 
neapărate tuturor oamenilor, fie aceștia mari ori mici, săraci ori bogaţi, 
acele principie cari trebuie să constituie fundamentul, directiva a toată viaţa 
şi a toată activitatea omenească. Cu cât aceste cunoștințe și principie cari să 
li fie tuturor comune sunt mai dezvoltate, cu atâta poporul respectiv e mai 
civilizat. Căci clasa inteligentă numai nu constituie civilizațiunea, carea e şi 
trebuie să fie comună tuturor păturelor populaţiunei. Sunt popoare ce posed 
o respectabilă inteligență naltă, fără de a fi ele civilizate; sunt altele cari, 
fără inteligență naltă, întrunesc toate condiţiunile civilizațiunei. Ştiinţele 
(afară de ceea ce e domeniu public) trebuie să prezinte lucruri proprie ale 
naţiunei, prin care ea ar fi contribuit la luminarea și înaintarea omenirei; 
artele și literatura frumoasă trebuie să fie oglinzi de aur ale realităţii în carea 
se mișcă poporul, o coardă nouă, originală, proprie pre bina cea mare a 
lumii. Legislaţiunea trebuie să fie aplicarea celei mai înaintate idee de drept 
pusă în raport cu trebuinţele poporului, astfel însă încât esplicarea ori 
aplicarea drepturilor prin lege să nu contrazică spiritului acelora. Industria 
trebuie să fie a naţiunei aceleia și păzită de concurinţă; iar purtătoriul ei, 
comerțul, s-o schimbe pre aur, dar aurul, punga ce hrăneşte pre industriaș şi 
îmbracă pre agricultor, trebuie asemenea să fie în mânele aceleiaşi națiuni. 
Declarăm a înțelege, deşi nu concedem, ca cineva să fie aservit vrunei 
naţiuni viguroase ce te supune cu puterea brută, ori unei alteia, ce te orbeşte 
cu lustrul civilizaţiunei sale. Dar să fim servitorii... cui? Celei mai decăzute 
populaţii din Europa, a cărei vanitate şi lăudăroșie nu e decât o lungă și 
scârboasă don-quixotiadă. Căci ce au aceşti oameni ca să ne superiorize? 
Au ei ceva ce noi nu avem? Au ei limbă? Au științe? Au arte? Au 
legislaţiune? Au industrie? Au comerţ? 

— Ce au? Limba? ar trebui să li fie ruşine de ea. Sunetele îngrozesc 
piatra; construcţiunea, modul de a înşira cugetările, de a abstrage noţiunile, 
tropii, cu un cuvânt spiritul infiltrat acestui material grunzuros, sterp, 
hodorogit, e o copie a spiritului limbei germane. Ei vorbesc germănește cu 
material de vorbă unguresc. Științele? Ce au descoperit ei nou în științe? 
Prin ce au contribuit ei la înaintarea omenirei? Istoria civilizațiunei a 
înregistrat numai o nulă. 


Legislaţiune? Drepturi şi legi sunt într-o eternă contrazicere. E o 
compilațiune  răutăcioasă şi  nerumegată a principielor celor mai 
contradictorie, principie care se esclud unul pre altul. Alături cu o 
constituțiune nedreaptă și parțială, liberală însă pentru unguri, găsești legi 
din evul mediu mai barbare decât barbaria. 

Arte și literatură? O traducţiune rea din limba germană, și ştie toată 
lumea cât de rea poate să fie o traducţiune. Industria? Germană. Comerţul? 
În mâna evreilor. Va să zică nu au nimica aceşti oameni prin ce să ne 
superiorize pre noi românii, și vom arăta numaidecât cum nici nu pot avea, 
neci nu pot constitui o putere morală oarecare. Nu e pre lume o singură 
inteligență care să fie o mai rea espresiune a poporului ei de cât cea 
maghiară. Să ne silim puţin a analiza spiritul, — nu al poporului maghiar, 
pre care din inteligenţa lui nu-l vom putea cunoaște niciodată, — ci al 
acestei coterie care-l guvernă, guvernându-ne totodată și pre noi prin o 
ficţiune diplomatică. leşită din niște școli mizerabile, a căror singură ţintă e 
propagarea minciunei, în care n-au învăţat nimic alta decât fanatismul, 
primind o educaţiune care avea de principiu de a stinge tot ce în suflet e 
curat, uman, nobil, pur, s-au infiltrat în capetele unei generațiuni june și de 
aceea docile nişte principie sistematice, în flagrantă contradicţiune cu tot ce 
era mai nobil în spiritul secolului nostru. Astfel, acești oameni au devenit 
transcendentali. Aceste principie sistematice ale lor, scoase deductiv din o 
istorie falsificată, escamotate din concepţiunea esagerată a naţiunei lor, din 
noţiunea falsificată a dreptului, — ce puteau fi ele decât pure minciune! În 
viața publică însă ei judecă consecuent pre baza acelor principie 
minciunoase; de aceea nu ne poate prinde mirarea dacă toate consecinţele 
ce le trag din principie falsificate nu sunt, nu pot fi, decât iarăși false. Nu 
trebuie dar să ne mirăm dacă ei aplică principiele cele mai mari din viața 
publică a popoarelor astfeli cum le aplică; pentru că ei le-au înţeles pre dos, 
pentru că țesătura falselor noțiuni fundamentale i-au făcut incapabili de a 
cugeta drept. Cine nu ştie acuzaţiunea ce ni se face nouă românilor pentru 
că solicităm pentru noi ceea ce ei au solicitat pentru dânșii? Ce întoarsă, ce 
minunată trebuie să fie acea glavă care face altuia o crimă din ceea ce el 
pentru sineşi croiește o virtute! Tot ce constituie viaţa lor internă e o 
minciună. De ce să ne mirăm dacă alegerea la ei înseamnă beţie, bătaie și 
omor? Să nu ne mirăm dacă toate noţiunile au cu totul altă semnificare 
pentru că sunt privite prin o prismă sufletească ce falsifică totul. Asemenea 
cum nu te poți înțelege cu un om a cărui limbă şi noțiuni diferă astfel de ale 


tale încât el rămâne pentru tine netraductibil, căci tu nu ai noţiunile ce le are 
el, cum el nu le are pre ale tale: — tocmai așa nu te poţi înțelege cu 
inteligența maghiară. Împăcare sau tranzacţiune nu se încap aicea, căci 
divergența noțiunilor fundamentale şi a  principielor sistematice 
condiţiunează o eternă diverginţă a deducţiunilor din ele. Va să zică aicea nu 
se încape acest mijloc dulce şi pacific, care va fi etern neînțeles. Tu-i spui 
că națiunea română vrea cutare şi cutare lucru, el îți răspunde că națiunea 
română nici nu esistă. Apoi înțelege-te cu un astfel de om! Noi românii nu 
putem înainta decât cu desconsiderarea totală a acestor oameni 
transcendentali, cu cari ne-a lipit un ucaz al tronului și de cari un decret 
drept ne poate tot așa de bine dezlipi. Vina în fine nu e a lor, pentru că 
generațiunea ca atare nu are vina falsei direcţiuni a spiritului său. Vina 
acestei direcțiuni o au descreieraţii lor de magnați, a căror vanitate i făcea 
să creadă cumcă în această ţară, ce e mai mult a noastră decât a lor, ei vor 
putea maghiariza până și pietrele. Magnaţi cari și-ncepeau viața cu scrieri 
fanatice și esaltate, spre a o sfârşi în vreo casă de nebuni ori în drojdiele 
vițielor beţiei și ale desfrânărei; copii bătrâni ce pătează părul lor cel alb cu 
tot ce e mai degradat, mai obscen, mai teluric în această natură ce-i zic 
omenească. Să ne uităm deplin sub zdreanţa de purpură ce o pun ei pre 
profunda lor mizerie și să vedem cum faptele concrete izbesc în față acele 
abstracţiuni statistice ce ei le prezintă lumei și cum toată viaţa lor publică e 
o parodie. — Cele şasesprezece milioane de unguri cu care înșeală Europa 
sunt o minciună. Şi cine nu-şi aduce aminte cum au schimbat numele 
indivizilor din districte întregi, încât bieţii locuitori nemţești nu ştiau în 
urmă cum îi cheamă. Astfel, cu aparenţa, cu numele maghiar, ei vor să 
mintă fiinţa germană ori română. Din fericire încercarea, pre lângă aceea că 
e perfidă, apoi e şi eminamente vană. Aceşti oameni ei înşii, cu statul lor, cu 
parlamentul lor, cu ministeriul lor nu sunt decât o minciună, o ficţiune. — 
D. es. e acest ministeriu îndreptăţit de a fi ministeriul poporului românesc? 
Nimica mai puţin decât asta, căci îndreptăţirea trebuie să purceadă de la 
poporul românesc ca atare; şi acel popor neci a fost întrebat măcar la noua 
reformă a lucrurilor. E acest parlament espresiunea poporului românesc? 
Nu... neci espresiunea celui maghiar măcar; căci atuncea am trebui să 
uităm bătăiele şi omorurile la alegeri, influințările meschine ale guvernului 
şi ale coruptei sale partide, starea escepțională a Transilvaniei, punerea sub 
acuzaţiune a candidaţilor opoziţionali ori de altă naţionalitate, intimidarea 
poporului prin ameninţări, toate acestea am trebui să le uităm pentru a putea 


zice cumcă această minciună ce se numește parlamentul Ungariei e o 
espresiune a popoarelor. Şi-apoi câte mijloace nu vor găsi acei oameni cari 
țin punga ţării în mână pentru ca să influinţeze și să corupă şi mai mult? La 
ce-și votează ei oare fonduri de dispoziţiune? 

Ungurii nu sunt superiori în nimica națiunilor cu cari locuiesc la un loc; 
şi acest palat de spume mincinoase cu care au înșelat Europa e, de aproape 
privit, forma ridicolă a unor pretențiuni ridicole. Kant numeşte ridicolul 
risipirea spontanee a unei așteptări mari într-o nimica întreagă, adică: 
parturiunt montes, nascitur ridiculus mus. Şi cu toate acestea, ăst ridicol e 
trist în sine; ceea ce dovedeşte că definițiunea filozofului german are multe 
contra sa. E trist de a vedea în inima Europei o naţiune ce se află încă în 
evul-mediu cuprinsă de o febrilă epidemie spirituală, o naţiune mică la 
număr şi fantastică în aspiraţiuni căreia o apucătură politică i-a dat 
neînțelepțeşte supremaţia asupra unor naţiuni tot așa de mari la număr și în 
nimica mai înapoiate. Ficţiunea trebuie redusă la valoarea ei proprie şi 
trebuie risipită această valoare nominală, care uimeşte şi care cu toate astea 
ascunde în sine cel mai infamant faliment. 

Să trecem la puntul al doilea: la ideea etică care a dominat poporul 
nostru când a primit tăcând o reformă ce el o ura din suflet. Nu cred să fie 
vreun ungur chiar care să aibă bunomia de a crede cumcă în legile și 
măsurele lor ne obligă creaţiunile unor creieri turburi ungurești, ori 
semnătura cutărui om al lui Dumnezeu care se intitulează, cu cale ori fără 
cale, ministru. Pre noi ne obligă pur și simplu semnătura suveranului nostru. 
Suveranul reprezintă unitatea de stat austriac, şi pentru noi el e 
personificarea naţiunei române. Noi suntem amici ai unității Austriei și 
tronul va găsi în noi totdeuna apărători sinceri, deși legi pre cari nu ni le-am 
făcut noi înşine nu ne obligă. 

Ele sunt făcute în flagrantă contradicțiune cu convingerea noastră, fără 
consimţământul nostru, căci am refuzat de a discuta ori de a vota legi care a 
priori erau false şi nedrepte. Cumcă noi am crezut a trebui să ne supunem 
deocamdată acestor legi, din rațiunea de mai sus, e o măsură pre care 
oamenii de bine ne-o aprobă; cumcă însă nu trebuie să cerem ameliorarea 
acestor legi e şi mai sigur, pentru că ne punem pre un teren fals şi 
recunoaștem legalitatea esistenţei lor, când ele a priori prin abţinerea 
noastră sunt nelegitimate în sine, în esenţă, și legitimate numai în formă 
prin semnătura Domnitorului pre care noi trebuie s-o respectăm până când 
respectăm unitatea Austriei. Se zice ca să cerem de la unguri cutare ori 


cutare lucru, — iată iar terenul cel fals. Cum pot ei fi competenţi de a ni 
dărui lucruri pre cari domnul dăruiește servului? Suntem noi servii lor? 
Drepturile se dăruiesc? Sau sunt acești reprezentanţi din Dietă reprezentanţi 
fideli ai naţiunilor? Dar toată lumea ştie că ungurii chiar în Ungaria proprie 
sunt în minoritate și că numai prin influințări materiale la alegeri o au putut 
improviza acea adunătură ce se pretinde Adunare. Noi nu ne putem pune în 
relațiune de domn și aservit, neci putem intra în tranzacțiuni cu oameni cari 
pentru noi nu sunt competinţi neci de a da, neci de a lua ceva, decât doar 
prin puterea brută ce le-o pune la dispoziţiune imperiul, nu însă prin esenţa 
dreptului. Puterea esecutivă trebuie să fie pentru noi aceea ce aplică asupra 
noastră legi ce ni le-am făcut noi; iar nu aceea carea ni impune legi străine 
şi căreia nu ştim ce nume să-i dăm. Și apoi tranzacţiuni cu astfeli de 
oameni, cari în faptă n-au ei înşii nimica, a căror existenţă e iluzorie, nu 
prezintă neci o garanţie de durată, ba încă te compromiţi pactând cu ei 
asupra unor lucruri cari nu sunt ale lor. Atitudinea națiunei române e 
anormală, asemenea unui organ ce încetează de a funcțiuna. Funcțiunea lui 
e în el, în destinațiunea lui, și numai o împregiurare arbitrarie poate să i-o 
oprească. Asemenea și noi românii. Drepturile şi legile ce au de-a ne 
guverna pre noi ni-s imanente nouă, căci sunt imanente trebuinţelor noastre, 
vieţei noastre, noi nu avem a le cere decât de la noi înşine. Aceea, cumcă ni 
se oprește eserciţiul lor, nu schimbă nimica din ființă. 

Să cercetăm mai de aproape raţiunea semnăturei şi dacă ea poate 
însemna ori obliga mai mult decât sigiliul pre o sentință, care nu opreşte ca 
sentinţa să fie nedreaptă. Să vedem care e rolul normal al domnitorului și al 
sancțiunei şi dacă acestora amândouă li e permis de a fi în contradicţiune cu 
voinţele, singure valabile, ale popoarelor ca atari. Nouă ni se pare că pentru 
fiecare popor dreptul și legislaţiunea purced de la el, el și le crează când și 
cum i trebuiesc, astfel încât, într-o normală stare de lucruri, sancţiunea e o 
formalitate care n-ar trebui să oblige dacă nu obligă sensul celor 
sancțiunate. Vom proba că e aşa. Pentru ca un lucru să esiste trebuie să se 
întrunească mai multe condițiuni. Astfel, legea rezultă din trebuința 
poporului, din voinţa lui şi din legiuirea liberă, neintimidată, a acelei voințe. 
Este sancţiunea, acuma, o condiţiune de esistență a unei legi ori nu? După 
noi, nu — cel puțin putem constata că legal poate rezista poporul voinţei 
domnitorului, domnitorul voinţei poporului, ba. Va să zică, sancţiunea nu e 
condițiunea de esistență a unei legi, ci numai formalitatea cu care acea lege 
se inaugură. Sancţiunea e un simbol, precum domnitoriul însuşi e asemenea 


un simbol, e personificarea fiecăreia din națiuni, vârful întâmplărilor 
istorice, titlul ce se pune pre o carte; acel titlu nu poate fi o contrazicere a 
celor cuprinse în carte. În Austria însă sancţiunea are un înţeles grav, căci ea 
sânţeşte şi dă concursul brut dominărei nedrepte a unui popor asupra 
celuilalt, neegalității naţionale, înăduşirei unuia prin celălalt, — și 
individele din popoare, deşi nu recunosc în conștiința lor acele legi, deși nu 
iau parte la legiferarea lor, la dezbaterea „asupră-le fără ei“, totuşi prin acea 
semnătură, care reprezintă o idee seculară, ei sunt obligaţi cu corpul, deși nu 
cu sufletul. Va să zică, în simbol chiar ne obligă iarăşi ideea seculară a 
simbolului, nu sunetele ce-l compun, sunetele unui nume sau ale unui rang. 
Îndată ce nu vom mai crede în idee, în unitatea Austriei, simbolul ideei: 
dinastia, pentru noi nu mai esistă. Ideea asta însă până azi a fost o credinţă, 
o religiune, a românului. Ideea asta însă trebuie să se conformeze cu 
trebuinţele popoarelor tuturor, ea să trăiască în toate, toate să trăiască în ea, 
deşi fiecare în concentrațiunea sa proprie. Ea să fie comună tuturor 
popoarelor, cum o religiune poate fi comună mai multor individe fără ca de 
aceea individele să nu aibă fiecare interesele sale proprie. Astfeli 
federațiunea garantează pre de-o parte dezvoltarea proprie a fiecăruia din 
popoare, pre de alta e gagiul cel mai sigur al unității Austriei. Repetăm că 
simbolul nu-și poate dispreţui ideea ce o conţine, căci apoi e redus la 
valoarea unui simplu semn mort și fără înţeles. Simbolul nu ne poate obliga 
decât până când ne mai obligă ideea; dea Dumnezeu și prevederea celor 
mari ca să nu ni devină odioasă. Ideea — pretinde ea neapărat dualismul, 
ori dualismul nu e decât un abuz cu credinţele noastre seculare? 

Nu, unitatea Austriei nu cere esistența unei Ungarii cum este ea astăzi; 
Ungaria cum este nu e condițiune a Austriei. Noi am putea uza de drepturile 
noastre prin propria noastră inițiativă, am putea proclama autonomia 
Transilvaniei fără ca prin asta să periclităm unitatea Austriei, singura 
rațiune care are respectul nostru şi care ne obligă. Legi, măsure, anexări 
siluite: astea toate, deși nu le putem respinge cu braţul, noi nu le 
recunoaștem, şi la răsturnarea lor, inaugurată deja de popoarele Austriei, 
vom fi gata şi dintre cei dintâi. Noi avem drepturile ce ne trebuesc eo ipso, 
prin voinţa noastră chiar și noi nu trebuie decât să anunțăm puterea ce se 
întâmplă a fi esecutivă că le vom esersa. Dacă acea putere se va simți 
dispusă de a avea o altă voinţă decât cea a noastră, aibă-o sănătoasă! Nouă 
neci nu ne poate păsa, pentru că într-un stat constituțiunal guvernului nu-i e 
permis de a avea o voinţă proprie şi neci trebuie să fie altăceva decât braţul 


legilor ce ni le facem noi înşine. Aşa trebuia făcut când cu Adunarea de la 
Miercurea. Acea adunare nu putea fi dizolvată de guvern fără ca organul lui 
să arate o cauză și o lege care să justifice gravitatea cauzei; dizolvând însă 
comitetul Adunărei fără a-i spune motivele, guvernul a comis o nedreptate, 
căci constituirile adunărilor și comitetelor nu se fac cu învoirea, ci numai cu 
știrea guvernelor. Dacă guvernele ar avea să-și dea învoirea lor ori să 
dizolve după plac, atunci dreptul de întrunire n-ar fi decât o iluziune. 
Adunarea de la Miercurea și comitetul ei putea să lucreze până azi, fără de 
a-i păsa măcar de un guvern ce a dizolvat-o fără a-i spune motive legale. 

Nu, până ce legislaţiunea nu va fi pusă în mâinile tuturor popoarelor ca 
atari, până atuncea sancţiunea nu poate opri ca o lege să fie nedreaptă și 
neprimibilă; cum sigiliul pus pre o sentință nu constituie dreptatea ori 
irevocabilitatea ei. Tronul trebuie să cedeze naţiunilor. Rolul care rămâne 
pre sama tronului e încă foarte mare. El e stânca neclintită și neinfluințată a 
dreptăţii, personificarea fiecăreia din națiunile ce privesc cu mândrie la el. 
De aceea regele Belgiului e așa de iubit, căci poporul e în el şi el e în popor! 
Trebuie ca domn şi popor să se identifice; cel întâi să fie espresiunea celui 
din urmă, astfel ca voinţele lor să nu se contrazică niciodată! 

Trecem la punctul al treilea, la acela al susţinerei în niște drepturi răpite 
prin puterea brută. Lasă că într-un stat liberal, care pretinde a nu voi alta 
decât egala îndreptăţire a tuturor, măsure brute nu-și au defel locul; dar apoi 
chiar astfel ne-ar plăcea ca să nu prea facă nimeni apel la acea putere 
telurică şi sângeroasă, căci asta ar însemna a uita că însuși în armată 
proporțiunea germanilor și maghiarilor faţă cu slavii şi românii e cea de „2 : 
8“. Austria încă n-a avut o răscoală militară, dar se prea poate ca timpul să 
nu fie tocmai departe, căci astăzi, prin voluntari, armata cugetă, pre când 
ieri încă era numai o masă. Şi să nu se uite că inteligența tuturor popoarelor 
din Austria e eminamente naționalistă. 

În fine, mă mir cum venim noi românii de a ne combina soartea noastră 
câtuși de puţin cu acea a ungurilor. Pentru că suntem alături cu ei ori pentru 
că binevoiesc ei a o combina? 

Să-i lăsăm dar de o parte pre aceşti oprimători ai autonomiei 
Transilvaniei, cu scandaloasele lor stări escepţiunale, cu torturele lor ca în 
evul-mediu, cu jurămintele sacrilege, oameni ce mistifică unde nu pot 
contesta şi mint unde nu pot combate. Ei nu sunt competenţi ca să ni dea 
nimica; şi, de ne-ar da, e datoria noastră ca de la ei să nu primim noi nimica. 


Să apelăm cu toată vigoarea de care dispunem la instanţa adevărată: „la 
tron!“ 

Toate naţiunile trebuiesc aduse la valoarea lor proprie, și când vom avea 
din ele factori reali, neiluzorii, atuncea se va putea continua cu înlesnire 
calculul cel mare şi secular ce se numește: Istoria Austriei! 

În reconstrucțiunea Austriei trebuie ca sancţiunea popoarelor ca atari să 
premeargă sancţiunei suveranului. 

Toate popoarele sunt setoase de viață proprie, și numai din egala 
îndreptăţire a tuturor se va naște ecuilibrul. Atunci numele „Austria“ va fi 
sinonim cu „pacea“. 

NOTIȚĂ ASUPRA PROIECTATEI ÎNTRUNIRI LA 
MORMÂNTUL LUI ȘTEFAN CEL MARE LA PUTNA 


[Convorbiri literare, 15 septembrie 1870] 

Dacă privim fierberea vieţei noastre publice putem vedea lesne că 
neliniștea perpetuă din generaţiunea ce e azi la ordinea zilei și frecările ei, 
atât din viaţa politică cât şi din cea spirituală, nu-și au cauza lor pe-atâta în 
interese personale (precum o susţin unii), ci mai mult în profunda sciziune 
dintre direcţiunile pe care au apucat unii pe de o parte, alții pe de alta. 
Adăugind pe lângă acestea un caracter cam vehement, precum e acel al 
rasei noastre, ne putem lesne esplica de ce simple diverginţe în păreri se 
schimbă în neîncredere și în acuzări de intenţiuni subversive. 

Răul cel mare nu e că o asemenea stare de lucruri esistă, ci că se 
perpetuă şi se moşteneşte; și dacă generaţiunea ce crește azi ar aduce cu 
sine o moştenire atât de tristă, nu ne îndoim că, prin o consecință nedreaptă 
şi mereu în creștere, antitezele ar deveni mai mari și mai neîmpăcate. 

Însă generaţiunea ce creşte are și ea datorii de împlinit, precum le are 
fiecare generaţiune ce se înțelege pe sine însăși, și e lesne de presupus că 
membrii ei, îndată ce au cunoscut răul, au cugetat și la remedii contra lui. 

Serbarea la mormântul lui Ștefan cel Mare, deşi pornită mai mult dintr- 
un sentiment de pietate cătră trecutul nostru pe cât glorios, pe atâta 
nefericit, totuşi cu vremea ideea a început a prinde un interes mai bogat 
decum puteam presupune din început. S-a născut conştiinţa că o întrunire a 


studenţilor români din toate părţile ar putea să constituie şi altceva decât 
numai o serbare pentru glorificarea trecutului nostru şi că, cu o ocaziune 
atât de favorabilă în feliul său, am putea să ne gândim mai serios asupra 
problemelor ce viitorul ne le impune cu atâta necesitate. Viitorul însă e 
continuarea, în cazul cel mai bun rectificarea trecutului. Ca el să fie o 
simplă continuare a trecutului, cu toate calitățile acestuia, a fost o idee ce 
trebuia esclusă a priori. Pentru o rectificare a greșalelor și lipselor 
prezentului, care mâne fireşte va fi pentru toți trecut. 

Însă unul din cele mai mari defecte ale prezentului e tocmai starea de 
lucruri ce am caracterizat-o în liniile prime ale acestei notițe, și trebuinţa 
cea mai mare ne s-a părut nouă că ar fi o singură direcţiune a spiritului 
pentru generaţiunea ce creşte. 

Rezumându-ne, putem spune că, dacă esteriorul acestei festivități are să 
fie de un caracter istoric și religios, interiorul ei — dacă junimea va fi 
dispusă pentru aceasta — are să cuprindă germenii unei dezvoltări organice, 
pe care spiritele bune o vroiesc din toată inima. 

Ca lucrarea noastră în viitor să constituie un singur organism, normal și 
fără abatere, e, se 'nţelege de sine, un ideal a cărui împlinire nu e decât 
problematică; însă puţinul bine ce ar putea rezulta dintr-o încercare de a 
organiza viaţa viitorului însemnează totuşi mai mult decât nici o încercare 
spre aceasta. 

Asta-i espunerea scurtă a scopului serbărei de la Putna. 

Credem însă că n-ar fi neinteresantă o analizare a motivelor ce-au 
cauzat amânarea ei. 

Prin războiul de față, la care participează cu spiritul toată lumea 
civilizată, s-a creat un curent al zilei care înădușă orice mișcare de un 
caracter mai pacific. Dacă serbarea se ţinea în anul acesta, nu-i rămânea 
decât alegerea între două consecinţe egal de rele. Sau că curentul zilei, îi 
imprima fără voie, o nuanţă politică pe care n-o are și nici intenționează de- 
a o avea, şi astfeli am fi dat naştere la zgomote şi păreri cu totul neidentice 
cu scopul și ființa ei, ba poate că în cazul cel mai rău realizarea ei ar fi fost 
oprită prin măsuri guvernamentale; sau, dacă lumea ar fi fost priceput-o 
bine, fiind însă în contradicţiune cu curentul zilei, nimene nu s-ar fi 
interesat de ea ş-ar fi trecut nebăgată în samă și fără de-a lăsa vreo urmă 
morală, precum s-au mai întâmplat şi cu alte serbări de natura acesteia. lată 
rălele între care trebuia să aleagă; — și de aceea Comitetul pentru serbare a 


găsit de bine a o amâna pe anul viitor, când spiritele vor fi mai liniștite și 
participarea neoprită de nici un fel de considerațiune. 

[În manuscris] 
Comitetul central pentru serbarea întru memoria lui Ştefan cel Mare 
APEL 


Cătră onoratul public român 

Luând junimea română academică în considerațiune că > o amânare a 
serbării întru memoria lui Ștefan cel Mare ar produce dezinteres pentru 
totdeauna, a decis ° în adunarea sa generală de la 3 10 iuniu 1871 * cumcă ° 


„Comitetul central se însărcinează a esecuta serbarea în 27 august 1871 cu 


mijloacele despre cari dispune“ &. 


Primind comitetul această sarcină grea, pășeşte de nou, rezolut şi plin de 
însuflețire, la realizarea scopului măreț. În dam sunt însă neînsemnatele 
puteri ale unui comitet, în dam este zelul modest al unei junimi! Serbarea 
de la Putna n/-are să fie serbarea unui comitet a unei junimi: serbarea de la 
Putna trebuie să fie un act produs de o naţiune întreagă, serbarea de la Putna 
are să fie întrunirea naţiunei române în suvenirile trecutului, în însufleţirea 
prezintelui şi în speranţele viitoriului! În trecutul neguros al naţiunei 
române sânt multe puncte strălucitoare 8 unul dintre aceste, cel mai 
strălucitori, este acela în care apare umbra măreaţă a lui Ștefan cel Mare; pe 
lângă această suvenire să ne adunăm; la mormântul acestui bărbat să ne 
dăm mâna; aici să o? zicem în faţa lumei că 10 am avut un trecut şi voim a 
avea un viitoriu! 

lată ideea! Iată scopul serbării! Nu junimea română academică a produs 
ideea serbării întru memoria lui Ștefan cel Mare: ea purcede din conştiinţa 
națională română. Națiunea română voiește cultura, și cultura ei trebuie să 
fie una: omogenă la Prut și la Somiș, omogenă în sânul Carpaţilor cărunţi și 
pre malurile umede ale 1! Dunărei bătrâne! Și viitoriul, cultura viitoriului, 
unitatea spirituală a viitoriului zace în noi, în generaţiunile prezintului! 

Cu mijloace despre cari 1? comitetul dispune 1* serbarea nu se va putea 
aranja în mod demn de umbra măreaţă a eroului la al cărui mormânt ne-am 
ales altariul, nu în un mod care să facă onoare junimei academice a naţiunei 


1 


române 14. Sperăm însă că 1? cu ajutoriul onoratului public român 


mijloacele noastre se vor putea înmulţi și noi vom putea aranja o serbare cel 
puţin modestă, seriozitatea și însuflețirea generală o vor face grandioasă. 
Nenorocirea care a lovit fondul serbării nu poate 16 înnegura scopul care 


serbarea l-a avut 17; fatalitatea nu poate 18 să triumfeze preste 1? o idee! 


Suntem de 20 ferma convingere cumcă °t publicul român nici până azi 7? nu 


au pierdut din zelul său nobil faţă cu cauzele măreţe! 

Apelăm dară la naționalismul tuturor românilor, rugând pre toți acei 
frați ai noştri cari voiesc a conlucra spre realizarea serbării să binevoiască a 
se pune în corespondinţă cu comitetul central. 

Comitetul primeşte corespondinţele și contribuirile ° sub adresa: Vas. 
Bumbac, Viena, Universitate. 


Viena, în 14 iuniu 1871 24 


V Bumbac, m.p. D 
vice-președinte 
Ioan Slavici, m.p. 25 
secretariu 


APEL 

Cătră junimea română 
Fraților! Nime ?® nu e mai mult pătruns de ideea serbării întru memoria 
lui Ştefan cel Mare 27 decât noi, pentru al căror viitori serbarea va să aibă 
cele mai mari rezultate. 

Prin încrederea voastră, junimei române din Viena i s-a dat sarcina 
onorifică de a conduce deocamdată lucrările spre realizarea serbării. Azi e 
momentul ca să facem un pas rezolut, să realizăm dorința noastră 78 
comună. Pierdem un an din rezultatele serbării 29 dacă 3° amânăm serbarea 


pre 3t anul viitori. 


Apelăm dară la zelul vostru naţional şi vă provocăm *: 
1. A vă organiza în timpul cel mai scurt “ în comitetele filiale şi a vă 
pune în corespondință cu comitetul central din Viena ** (V. Bumbac %, 


Universitate). 


2. A vă da părerea “$ faţă cu serbarea, şi în special faţă cu modul în care 
doriţi ca ea “7 să se realizeze, ca aşa serbarea %8 să poată fi un act produs 


conform dorințelor comune ale junimei române °°. 


3. A lucra în cercul vostru pentru lăţirea ideei serbării şi realizarea ei 4, 


colectând contribuiri şi trimiţându-le comitetului central 4t până la 15 iuliu 
a.c. 


4. A vă îngriji mai cu deosebi despre aceea ca 
mai mulți la serbare ®. 

Până la finea acestei lune, comitetu 
festiv * şi vi-l va face cunoscut. 

De la energia junimei române depinde realizarea serbării: la lucru dară 
fraților!^®. 

Viena, în 14 iuniu 187 

Pentru comitet: ca mai sus 


42 să puteți participa cât 


| 4 central va compune programul 


1 47 
48 


APEL 

Cătră junele române 

Surorilor! A venit momentul ca junimea română să manifesteze ^? 
conștiința unităţii sale naţionale; a venit momentul ca junimea română să o 
50 zică în faţa lumei că e îndestul matură °t spre a-și cunoaşte chemarea sa 
52 socială în Orientul Europei. 

Au trecut timpurile fierului; au trecut era puterei brute: pe stindardul 
junimei române este azi numai una deviză S*: cultura. Cu ocaziunea serbării 
întru memoria lui Ştefan cel Mare, junimea română academică, şi cu ea Sa 
întreaga junime română, voieşte a da espresiune unitară ” rezoluțiunei sale 
de a se cultiva 56 — cultiva omogen. 

Acest act mare ar pierde din valoarea sa etică dacă voi nu aţi conlucra 
spre realizarea lui, dacă voi nu aţi lua parte la această întrunire: junimea 
română întreagă trebuie să producă actul °”! 

Surorilor! Priviţi la măreaţa voastră ginte. Au căzut Roma bătrână; noi 
am rămas orfani; numai una ereditate a rămas 58 — superioritatea spirituală 
a gintei latine. Azi e momentul să arătăm cumcă sântem ce sântem °’! Și voi 
fiți cu noi! Cornelia a crescut pe Grachi 60. Toana a eliberat Francia; 


Medicele au fost numele artelor; Șarlota a murit pentru binele comun: voi 
fiți surorile noastre! 

Apelăm la simţurile ĉt voastre naţionale şi vă rugăm ca să conlucraţi în 
verice mod spre realizarea serbării — înștiințând comitetul central din 
Viena (V. Bumbac, Universitate) despre nobilul sucurs 62. 

Vă rugăm în special: 

1. Ca ® să binevoiţi a face pentru fiecare ţară română (Muntenia, 

64 


Moldova, Bucovina, Transilvania, Crișana, Timişoara, Marmorosa şi 
Besarabia) câte o flamură cu inscripţiunea: „Cultura e puterea popoarelor“ 
— Junele române din (ţara). 

2. Ca să binevoiţi a trămite aceste flamure comitetului central la locul 
serbării (Putna, Bucovina) cu câteva zile înainte de serbare (27 aug. a.c.) 
prin o reprezentantă ® aleasă din junele ţării respective ori, dacă asta 6 nu 
se poate nicidecum S, prin poştă. 

3. Flamurele vor servi la serbare de 58 decoraţiune, reprezentând sexul 
frumos al întregei românimi $, iară după serbare junii români vor primi 
flamurele din mânile junelor române, ca eterne suveniri ai acestei zile 
măreţe! 

Dacă toţi voim, va fi 

Viena, etc. ca mai sus 


| 70 
71 


1. A: cumcă 2. R, A: nota 1: Pe baza raportului care s-a dat din partea 
comitetului, şi în urma promisiunei on. redacțiuni a „Curierului de lași“ 3. R, A: la 
lipsește 4. R, A: ac. 5. R: că 6. K, A; „Comitetul central se însărcinează a esecuta 
serbarea cu mijloacele de care (A; despre cari) dispune în 27 august 1871“ 7. R, A: nu 
8. R, A: şi 9. R: o lipsește. 10. R: că lipsește; A: cumcă 11. R: umede ale lipsește. 12. 
R: de care 13. R, A: nota 2: Vezi raportul comitetului publicat în foile române; vezi 
no. 55 al „Curierului de laşi“, unde se promite răspunderea unei colecte de 1.000 lei 
noi 14. R, A: nu în un mod care să facă onoare junimei academice a naţiunei române 
lipseşte 15. A: cumcă 16. R: putea 17. R: care l-a avut; A: care l-a avut serbarea 18. R: 
putea 19. R: de 20. R: avem 21. R: că 22. R, A: astăzi 23. R: contribuţiunile în bani 
24. R: Viena, în 12 iuniu 1871; A: Viena, în 12 iuniu 1871 lipsește 25. R: m.p. lipsește 
26. R, A: nimeni 27. R: întru memoria lui Ștefan cel Mare lipsește. 28. R: noastră 
lipseşte 29. R, A: din viaţa noastră comună 30. R, A: urmează mai 31 R: până la 32. 
R: propunem 33. R: cel mai scurt timp 34. R: din Viena lipsește: 35. R: urmează, 
Viena 36. R, A: părerile 37. R: ea lipsește. 38. R: pentru ca o așa serbare 39. K, A: 
conform dorințelor generale 40. R: ideii și serbării și realizării ei; A: ideii serbării și 
realizării ei 41. R, A: contribuirile și trămițându-le nouă 42. R: despre aceea ca 
lipseşte 43. K, A: să puteţi fi reprezentaţi cât mai numeros la locul serbării 44. R, A: 


lunei acesteia, noul comitet 45. R: festiv lipsește; A: serbării 46. R, A: La lucru dară, 
fraţilor! De la energia junimei române depinde realizarea scopului 47. R, A: Viena, 
(A: în) 12 iunie 1871; R: nota. 3: Sunt rugate toate stimatele redacțiuni române de a 
binevoi a reproduce aceste apeluri, a-și da părerea față cu serbarea și a trămite 
comitatului central câte un esemplar din numerile în care este ceva despre serbare. 
Numa așa vom fi în stare a aranja conform opiniunii publice. Rugăm deodat stimatele 
redacțiuni române de a sprijini cauza serbării. Comitetul 48. R: V. Bumbac Vice- 
preşedinte Ioan Slavici. secretar; A: Vice-preşedinte, V Bumbac m.p. secretar, loan 
Slavici m.p. 49. R: manifeste 50. R: o. lipsește 51. R: națiunea română e îndestul de 
matură. 52. R: sa, lipsește 53. R: este numai un cuvânt 54. R: junimea română 
academică, și cu ea lipsește 55. R; o espresiune unanimă, 56. R: d-a se 57. R: actul, 
mai repețim, trebuie să fie produs de întreaga junime română 58. R: ne-a, mai rămas 
59. R: ce sântem lipsește 60. R: Grachii 61. R: simţimintele 62. R: nobilul vostru 
concurs 63. R: ca lipsește 64. R: Maramoroşul 65. R: reprezentațiune 66. R: aceasta 
67. R: nicidecum lipsește 68. R: ca 69. R: reprezentând sexul frumos al întregei 
românimi lipsește 70. R: Dacă toţi voim, tot se va TACE! 71. R: Viena 14 iunie 1871, 
Pentru comitatul central: Vice-președinte V. Bumbac, secretariu loan Slavici. 

DOMNULUI DUMITRU BRĂTIANU 


[Românul, 3/15 august 1871] 

Stimate domnule, 

Prin articolul d-voastră publicat în no. din 23 iulie a.c. al jurnalului 
Românul ați împrumutat serbării de la Putna acea strălucire pe care 
prestigiul unui nume ș-a unei inteligențe însemnate i-o dă unei fapte 
neînsemnate chiar. 

Dacă însă serbarea s-ar întâmpla într-adevăr ca să aibă acea însemnătate 
istorică pe care i-o doriți d-voastră, dacă ea ar trebui să însemne piatra de 
hotar ce desparte pe planul istoriei un trecut nefericit de un viitor frumos, 
atunci trebuie să constatăm tocmai noi, aranjatorii serbării, cumcă meritul 
acesta, eroismul acestei idei, nu ni se cuvine nouă. Dacă o generațiune poate 
avea un merit, e acela de a fi un credincios aginte al istoriei, de a purta 
sarcinile impuse cu necesitate de locul pe care-l ocupă în lănțuirea timpilor. 
Şi istoria lumii cugetă — deşi încet, însă sigur şi just: istoria omenirii e 
desfăşurarea cugetării lui Dumnezeu. Numai espresiunea esterioară, numai 
formularea cugetării ş-a faptei constituiesc meritul individului ori al 
generaţiunii, ideea internă a amândurora e latentă în timp, e rezultatul unui 


lanţ întreg de cauze, rezultatul ce atârnă mult mai puţin de voinţa celor 
prezinți decât de a celor trecuți. 

Cum la zidirea piramidelor, acelor piedici contra pasurilor vremii, 
fundamentele cele largi şi întinse purtau deja în ele intențiunea unei zidiri 
monumentale care e menită d' a ajunge la o culme, astfel în viaţa unui popor 
marea generațiunilor trecute, cari pun fundamentul, conţine deja în ea ideea 
întregului. Este ascuns în fiecare secol din viața unui popor complesul de 
cugetări cari formează idealul lui, cum în sâmburele de ghindă e cuprinsă 
ideea stejarului întreg. Și oare oamenii cei mari ai României nu-i vedem 
urmărind cu toţii, cu mai multă ori mai puţină claritate, un vis al lor de aur, 
în esinţă același la toţi şi în toți timpii? Crepusculul unui trecut apus aruncă 
prin întunericul secolelor razele lui cele mai frumoase și noi, aginţii unei 
lumi viitoare, nu sântem decât reflesul său. 

De aceea, dacă serbarea întru memoria lui Ștefan va avea însemnătate, 
aceea va fi o dovadă mai mult cumcă ea a fost cuprinsă în sufletul poporului 
românesc şi s-a realizat pentru c-a trebuit să se realizeze; dacă însă va trece 
neînsemnată, atunci va fi o dovadă cumcă a fost espresiunea unor voințe 
individuale necrescute din sâmburele ideilor prezintului. E o axiomă a 
istoriei că tot ce e bine e un rezultat al cugetării generale și tot ce e rău e 
productul celei individuale. De aceea meritul nostru va consista numai în 
formularea ideilor şi trebuinţelor esistente ale poporului, nu în crearea unor 
altora; ne vom lăsa îndreptaţi de cugetarea şi trebuințele poporului nostru, 
nu d' ale noastre proprii, receptate poate de la străini, ne vom lăsa conduși 
de curentul ideilor naţiunii şi nu vom pretinde rolul de a conduce noi prin 
ideile noastre individuale. 

Prin numele și inteligența d-voastră aţi aruncat asupră-ne razele cele 
mai curate ale generaţiunii căreia îi aparţineţi; de aceea primiți mulțămita 
noastră — nu pentru noi, a cărora nu-i nici ideea, nici condiţiunile de 
realizare — ci pentru sfinţenia cauzei, a cărei flamură o urmăm cu toții și a 
cărei un moment e și serbarea aceasta. 

Cernăuţi în 3 (15) August 1871. 

Pentru comitet: Mihaiu Eminescu, Pamfil Dan. 

SERBAREA DE LA PUTNA ÎNTRU MEMORIA LUI 
ȘTEFAN CEL MARE 


[Articol cu paternitate incertă] 

[Curierul de lași, 22 şi 25 august 1871] 

Orice popor, pentru a se putea întări ş-a pune baza unei esistenţe 
durabile, mai nainte de toate are trebuință neapărată de-o patrie, de un 
pământ de care să se lege cu sângele și viața sa, la care să ţină din toată 
puterea şi dragostea inimei sale. Istoria veacurilor trecute ne arată că 
neamurile cari nu s-au lipit de o asemenea patrie, a cărora ţel şi tendinţe au 
fost numai cuceriri și năvăliri deprădătoare, fără a găsi un colț în lume în 
sânul căruia să plânteze sâmburele fecund al unei vieți strălucite în viitor, 
zicem toate acele neamuri s-au şters de pe fața pământului ca colbul suflat 
de vânt. 

Dar dacă prima condiţiune a constituirei și consolidărei unui popor este 
patria, nu mai puţin important pentru dânsul și pentru traiul său sunt luptele 
şi frământările ce trebuie să susție în faţa sămânţiilor străine cari îl 
înconjoară și-i ameninţă pe tot momentul cu pieire clădirea ce și-a făcut. 
Aceste lupte şi frământări se conduc și se operează de oameni mari, cari la 
romanii și grecii antici se numeau semizei, iar la noi viteji şi voinici. 

Mai târziu braţul începe să obosească, duşmanii ameninţători, de 
asemenea slăbiţi, contenesc agresiunile lor; puterea vitală din popor trebuie 
consumată într-alt chip; atunci începe mai cu mare vigoare agitarea 
inteligenţei. Acesta este momentul cel mai solemn. Acest stadiu se numeşte 
— deşteptarea poporului. 

Atunci te întrebi: Cine sânt? Unde mă găsesc? Ce trebuie să fac? 

Fericita naţia care prin faptele și lucrările sale răspunde nimerit la aceste 
vitale întrebări. 

De la începutul secolului nostru mai ales, românii încă au simţit 
trezindu-se în sufletul lor nedumeritul dor de regenerare şi renaștere. Popor 
tânăr şi plin de viaţă, oțelit în cumplitele suferinţe ale timpurilor, aprins de 
emulaţie în faţa celorlalte popoare, el s-a aruncat c-un entuziasm nespus pe 
calea propășirei, a alergat ars de setea cea mai crudă — la izvoarele dorite 
ale culturei. 

Dar nenumărate și grele sânt lucrurile ce trebuie împlinite pentru a face 
fericirea unei naţii. Chiar un individ, până s-ajungă binecrescut, asigurat în 
esistenţa sa, luminat la minte, c-un cuvânt bine preparat pentru a aduce o 


viață demnă şi folositoare, de câte ajutoare nu are trebuință?! Dar încă o 
nație întreagă, şi mai ales o nație ca a noastră! „La lucru dar bărbaţi și 
femei, tineri şi bătrâni“, ne strigă puternica voce a secolului al 
nouăsprezecelea. Departe de noi odihna zădarică! Departe de noi 
îndeletnicirile frivole şi stricăcioase intereselor noastre naționale! 

Să lucrăm, dar să lucrăm inspirați de sântul glas al patriei, să asudăm 
dar sudoarea noastră să se scurgă pentru interesele neamului românesc. 

Un model de lucrare pentru binele poporului nostru este Serbarea de la 
Putna, care a reîmprospătat în mintea fiecăruia român memoria sfântului 
erou Ștefan cel Mare și groaznicului trăznet al duşmanilor doritori de viaţa 
şi leagănul nostru. 

lată serbarea, iată măreţul spectacol despre a căruia însemnătate și curs 
ne-am propus a prezenta lectorilor noştri o scurtă dare de samă. 

Dar înainte de a face istoricul serbărei ș-a solemnităţilor ei, credem de 
interesul publicului ce n-a avut norocirea să călătorească la mănăstirea 
Putna a-i face încâtva cunoscută poziţia topografică a acestui lăcaș sfânt, 
mândră şi doioasă suvenire a timpului îndepărtat. Tot aci va fi locul nimerit 
pentru descrierea acelor podoabe şi pregătiri artificiale pe cari comitetul 
aranjatoriu le-a făptuit spre trebuinţele oaspeţilor şi spre mărirea 
sărbătoarei. 

Când pleci de la Hadikfalva cătră Putna, pe un drum a căruia 
împrejurime, dotată de natură și de oameni cu cele mai bogate daruri, cu 
cele mai frumoase podoabe, îți răpește vederile şi-ţi dezmiardă sufletul: 
zicem, când pleci spre Putna, zăreşti în depărtare înălțându-se cătră ceri 
falnicile coame și spete a munţilor Carpaţi. Pe de o parte ț-ar plăcea să 
ajungi cât de curând la țelul călătoriei, pe de altă parte ai dori să treci 
perpetuu pintre aceste holde înflorite, pintre aceste dumbrăvi răcoroase, 
unde ochii nu se satură de privirea impozantelor aleie de plopi ş-a 
mănoaselor ţarini din Bucovina cea drăgălaşă. După o călătorie de 4-5 oare 
în fine regiunea vegetaţiunei bogate dispare, poalele munţilor se arată, un 
vânt rece te aburește, o tăcere sfântă te împresoară, și puţin câte puţin te 
trezeşti adâncindu-te în criierii munţilor. Aici la capătul satului, pe 
genunchii unei grupe de munţi acoperiți cu brazi seculari, se rădică 
mănăstirea cu turnurile ei măiestoase. De toate părţile împresurată cu munţi 
sfâşieţi de crăpături şi văi adânci şi înguste; în apropierea unor mici plaiuri 
de verdeață încântătoare, cu drept cuvânt a fost aleasă de locașul etern a 
celui ce n-a avut răgaz să se odihnească toată viaţa sa cum se cuvine. 


Mănăstirea se compune dintr-o biserică destul de spațioasă, care într-una 
din despărţiturele sale cuprinde mormintele domnilor Ștefan cel Mare, 
Bogdan și Rareș ş-a mai multor doamne din epocele gloriei noastre militare. 
În jurul bisericei sânt rădicate în formă pătrată odăile destinate pentru 
călugări, odăi dintre cari cele mai multe sânt adevărate saloane. La intrare 
deasupra zidului este aşezată clopotniţa c-un turn înalt, înlăuntru din partea 
dreaptă o altă clopotniță mai mică, ce conţine clopotul lui Ștefan cel Mare 
numit Bugea. Spaţiul dintre biserică și edificiul cu chiliile este acoperit de 
verdeață şi de-o grădină plină de flori, organizată după gustul cel mai bun. 

Lucrările făcute de comitetul aranjator întru scopul serbărei au fost 
următoarele: 

Din sat până la mănăstire de-amândouă părţile şoselei, pe lângă arborii 
naturali erau împlântate în pământ cetine de brad în două șiruri paralele. Ici 
şi cole în direcţia acestor aleie artificiale erau așezate lampioane mari şi 
mici pentru luminaţie. La mijlocul drumului, considerat din sat până la 
mănăstire, se înălța un impozant arc de triumf, construit din crengi de brad 
şi decorat cu o mulțime de flamuri. Pe frontispiciul arcului se cetea 
cuvintele: Memoriei lui Ștefan cel Mare, mântuitorul neamului. De partea 
dreaptă a acestui arc, pe un plai ce nu se rădică mult peste nivela drumului, 
era situat colosalul portic, o construcţie într-adevăr minunată, încăpătoare 
de 1500 persoane. Înlăuntrul acestei clădiri erau aşezate de-a lungul mese și 
laviţe de brad. Pe stâlpii din mijloc atârnau marcele ţărilor române ș-o 
sumă de flamure mici. În fine aranjamentul dinaintea porticului, stătători 
din mai multe şiruri de cetine împlântate în pământ, împodobite cu drapele, 
era de-o frumuseță rară. 

Acum, după ce-am dat lectorilor noștri o ideie palidă despre situaţia 
maiestoasă a mănăstirei şi despre aranjamentele comitetului, rămâne să 
facem tabloul măreţei festivități. 

Sâmbătă sara, la 10 oare, un imens număr de oaspeţi se îndrepta cătră 
biserică. Era momentul începerii serbărei. De-abia preoţii intrase în altar, 
de-abia se începuse sfintele ceremonii, când la pomenirea numelui 
neuitatului erou clopetele se clatină, salvele de tunuri vuiesc de două părți 
de pe vârfurile munţilor. Atunci: 


Mușşchiul zidului se mișcă, pintre iarbă se strecoară 
O suflare care trece ca prin vine un fior ... 

Este ora nălucirei: Un mormânt se dezvălește, 

O fantomă 'ncoronată din el iese ... o zăresc... 


Iese ... vine cătră țărmuri ... stă ... în preajma sa priveşte. 
Râul înapoi se trage, munţii vârful îşi clătesc. 


Ascultaţi!... marea fantomă face semn ... dă o poruncă... 
Oştiri, taberi fără număr împrejuru-i înviez; 
Glasul ei se 'ntinde, creşte, repeţit din stâncă'n stâncă, 
Transilvania 'l aude: Ungurii se înarmez. 


Salutare, umbră veche! primeşte închinăciune 
De la fiii României, pe care tu o ai mărit: 


Noi venim mirarea noastră la mormântu 'ți a depune, 
Veacurile ce 'nghit neamuri al tău nume l-au răpit. 


Este imposibil de esprimat bine prin cuvinte acea impresiune 
înălțătoare ce te pătrundea la auzirea acelor vuiete. Sunetele clopotelor 
împreunate cu trăzniturile bubuitoare ale săcălușelor parcurau munţii 
departe — departe, și mult în urmă auzeai clocotind ecourile repețite. Mai 
adauge la aceste splendida luminaţie din mănăstire şi strălucitoarele focuri 
aprinse pe piscurile de primprejur: ş-o fericită iluzie te răpeşte şi te 
transpoartă în timpurile când viteazul pe care-l celebrăm după patru secole 
sta cu fierul în mână, ca un zid de apărare al creștinătăţei contra furiei 
musulmane. 

Târziu noaptea oaspeţii se retrag, reprezentanții și damele în odăile din 
mănăstire, iar ceialaltă parte a publicului pe la casele țăranilor. 

Duminica la 8 oare dimineaţa câteva rânduri de salve anunţă adunarea 
publicului în porticul festiv. Preşedintele comitetului arată în puţine cuvinte 
energice scopul ce-a adunat atâți români la mormântul preamăritului erou 
al naţiunei şi esprimă mulțumirea cea mare de care se simte pătruns 
comitetul și întreaga junime academică, în faţa concursului ce i-a dat 
națiunea întru realizarea măreţei idei. Apoi publicul intră în biserică, pentru 
a asculta sfânta liturgie. 

Aici în tot decursul sfântului serviciu divin patru tineri academici stau 
lângă mormântul lui Ştefan. Pe la preceasnă părintele egumen al 
mănăstirei, d. Arcadiu Ciupercovici, ţine o predică corespunzătoare 
hramului, prin care eminentul preot ştiu atât de bine să vorbească la 
sufletele auditoriului, sub formă religioasă, încât dacă ni s-a încălzit 
sufletul de sentimente religioase, nu mai puţin am simţit inima noastră 
mișcându-se de patriotism și însufleţire. 


Săvârşindu-se liturgia, publicul cu preoţii în frunte se aranjază într-o 
procesiune maiestoasă care se opreşte la portic. La mijlocul porticului pe o 
masă se vedeau urna consacrativă, epitaful lucrat pe catifea albastră închisă 
a d-nei Maria Rosetti, epitaful pe catifea roşie a d-nelor din Bucovina; iar 
lângă masă răzemate de stâlpi străluceau în toată pompa lor frumosul 
stăndard al d-nelor din Iaşi și măreţele flamure a doamnei Haralambie ș-a 
școalei de belle arte din Iași, provezute cu portretul lui Ștefan cel Mare, 
ornate cu diferite simboluri de aspirație şi glorii în viitor şi înzestrate cu 
inscripţii nimerite și demne de memoria marelui domn român. Toate aceste 
odoare se sfințesc de cătră clerul oficiant, în urmă lumea să stropeşte cu 
aghiasmă ş-apoi în mijlocul unei tăceri adânci d. Xenopol rostește 
cuvântarea festivă. Acest cuvânt întrunește în sine toate elementele ce 
constituie un adevărat op de elocinţă, și nu-i mirare dacă mintea fiecăruia 
era fixată cu toată puterea asupra pasagelor instructive ce se desfășurau într- 
însul, asupra învățăturilor potrivite ce oratorul făcea să se reflecteze din 
faptele lui Ştefan cel Mare asupra stărei noastre de față. După aceasta veni 
corul compus din teologi bucovineni și intonă în cuartet imnul religios a lui 
Alecsandri, compus anume pentru serbare. În fine lumea se înturnă în 
ordinea de mai nainte la biserică pentru a se continua și sfârși sfânta 
liturgie, și astfel se fini serbarea hramului și festivitatea zilei dintâi întru 
amintirea domnului Ștefan. 

A doua zi luni dimineaţa publicul iarăși se adună în portic şi plecă ca în 
ziua procedentă la biserică pentru ascultarea sfintei liturghii. După liturghie 
procesiunea cu preoții oficianţi reîntorcându-se la portic, ieu darurile: adică 
urna, epitafurile şi standardele şi le transportă în biserică, unde se depun pe 
mormântul aceluia pentru care le destinară dăruitorii lor. Dar înainte de a 
rădica darurile din portic, Prea Cuvioșia Sa părintele egumen al mănăstirei 
se suie la tribună şi dă cetire „Cuvântului de îngropăciune la moartea lui 
Ștefan cel Mare“. Această orațiune funebră este un monument literar găsit 
în Besarabia de Hurmuzachi. Când şi de cine s-a compus, nu se ştie, dar că 
nu s-a rostit la îngroparea lui Ştefan cel Mare, cum ne spune titlul, este 
constatat. Fie însă compus de oricine, acest cuvânt cu drept se potriveşte 
aproape de un model de elocință română și până și azi el te pătrunde până în 
adâncul sufletului şi te farmecă prin stilul său plăcut şi energic. Bună ideie a 
avut dar comitetul a-l pune în programă, căci cel ce l-a ascultat a trebuit să 
mărturisească că rostirea lui a fost unul din momentele cele mai însemnate 


ale serbărei. Unde se descrie mai bine eroismul lui Ștefan decât în acest 
necrolog eminent: 


„Ca fulgerul de la răsărit la apus a străluminat: marturi sunt leşii, cari cu 
sângele lor au roșit pământul nostru; marturi ungurii, cari-și văzură satele și cetăţile 
potopite de foc; marturi tătarii, cari cu iuțimea fugei n-au scăpat de fierul lui; 
marturi, turcii, cari nici în fugă nu-şi putură afla mântuirea ... marturi sunt toate 
neamurile de pe-mprejur, care au cercat ascuţitul sabiei lui! ...“ 


Unde se face mai drept şi mai deplin panegiricul iubitului erou, ca-n 
aceste cuvinte: 


„Dar ce minte e atât de bogată în gândiri, ce limbă e așa de îndestulată în vorbe, 
ce meșteșug așa de iscusit la împlinirea cuvântului, ca să poată împodobi atâtea 
risipe ale vrăjmașilor, atâtea sfărmări de cetăţi, atâtea zidiri de locașuri sfinte şi 
atâta înţelepciune, și în cât au trăit, au înflorit și voinicia şi fericirea noastră, și care 
toate lucrările sale și le-a pecetluit cu credinţa în Isus Christos: în războaie biruitor 
smerit, în pace domn drept și bun, iar în viaţa sa în parte credincios adevărat“. 


În fine iată ce spune necrologistul despre Ștefan pe când se afla ţara în 
zile de pace: 


„Departe de curtea lui toată minciuna, zavistia legată, pizma ferecată, 
înşelăciunea izgonită, strâmbătatea împilată de tot: dreptatea împărăţea pe scaun; și 
nu ea lui, ci el era supusul ei și șerbitoriu! De apuca armele, de ea se sfătuia; de 
judeca, pe dânsa o asculta; de cinstea, ei-i urma şi toate le făcea ca un șerb din 
porunca ei! Cei vechi băznuia, că dreptatea a fugit dintre oameni; iar noi putem 
adeveri, că la noi stăpânea. O, viaţă fericită! O, obiceie de aur! o, dulce stăpânire 
întru carea au petrecut străbunii noștri! Oare-ţi mai veni vrodată? Oare ne vom 
învrednici şi noi a vă avea? Oare ați fost numai și ați trecut, lăsându-ne nouă numai o 
amară aducere aminte de voi? Atâta-i de dulce dreptatea la o stăpânire şi atâta-i 
strâmbătatea de amară, încât noi după atâtea veacuri plângem pe un domn drept 
atunci când pe cei strâmbi sau îi uităm sau mi ne aducem aminte de ei fără nu să-i 
hulim“. 


Tot înainte de a depune darurile prețioase pe mormânt se ţine parastas 
de pomenire și se cântă frumosul imn a lui Ştefan cel Mare esecutat de 
corul teologic. Cu ocaziunea așăzărei darurilor se cetesc cu glas tare toate 
inscripțiunile de pe ele. 

În fine trebuie să amintim că la toate momentele mai solemne din cursul 
serbărei se trăgeau clopotele dimpreună cu Bugea şi se dau mai multe 


rânduri de salve, care toate împreună împrumutau serbărei o față mai 
solemnă și mai maiestoasă. 

Pân-aici ne-am încercat a schița partea festivă şi partea religioasă a 
serbărei, rămâne să informăm publicul despre partea veselă, despre 
petrecerile şi îndeletnicirile ce au urmat în ambele zile festive cu ocaziunea 
meselor comune în portic şi începând de sara până adânc în noapte. 

La ospăţul comun de duminică după amiazi cel dântâi toast l-a ţinut 
președintele comitetului în sănătatea şi lunga viaţă a Imperatorului Austriei. 
După aceasta au urmat o serie de toasturi întovărășşite de discursuri 
patriotice şi naţionale, în cari se revela sentimentele aprinse și entuziasmul 
viu al vorbitorilor, cari nu puteau înăduși în sufletul lor nobila pornire a 
focului patriotic, pe lângă toată privegherea riguroasă a comisarului rânduit 
din partea guvernului. Cele mai mari emoţiuni au produs discursurile 
înfocate și adânc simţite ale d-lor Silași, prefect la seminariul gr. cat. din 
Viena, Sbiera, redactorul foiei Societăţii pentru cultura poporului român din 
Bucovina, Mureșanu, reprezentant din Transilvania şi Procopeanu, preot 
din Dorna. Nu mai puţin au fost aplaudate toasturile d-lor Costinescu, 
Stănescu, reprezentant din Arad, a preasfinţiei sale episcopului Filaret 
Scriban ş-a venerabilului egumen al mănăstirei, Ciupercovici. 

După scularea de la masă, atât duminică cât şi luni se începură 
improvizările adevăratei petreceri comune. La sunetul armonios a unei 
escelente orchestre din Suceava în mai multe părți ale porticului se 
încinseră danţurile cele mai aprinse, atât naționale, cât și străine. Era frumos 
a privi hora jucată de juni și de domnișoare române din diferitele provincii. 
Pentru variație, în intervalele danţurilor câţiva tineri cu vocea melodioasă 
intonau solo cântece naţionale, ce erau ascultate şi aplăudate de publicul, 
obosit de danţ, cu mare frenezie. Nu trebuie să uităm a mai aminti că luni de 
cătră sară toţi oaspeţii au ieșit afară din portic ş-au improvizat pe plaiul 
umed de ploaie un șir de danţuri. Într-o parte danțau grupele oaspeţilor, în 
ceialaltă poporul. Așa erau de înveseliţi cu toții încât nici ploaia ce picura 
din când în când nu putea să întrerupă cursul danţurilor. 

Pentru ca și poporul adunat la serbare, atât din satul Putna, cât și din 
câteva sate din apropiere, să ducă o amintire vie în inima sa, n-au lipsit 
măsurile cuvenite pentru a-i inspira şi lui interes cătră însemnătatea 
sărbătoarei. Astfel câţiva din inteligenţă au adunat pe țărani în sat, de acolo 
punându-se în fruntea lor i-au condus în sunetul marșului în monastire, 
unde au îngenuncheat de mai multe ori ş-au făcut închinăciuni înaintea 


arcului de triumf ş-a fațadei monastirei, pomenind numele marelui Ştefan. 
Apoi intrând în curtea bisericei au fost întâmpinați de venerabilul egumen, 
care și de astă dată le-a adresat cuvinte pline de învățătură şi de sfătuiri 
adevărat părintești. Încât pentru ospăț pentru popor comitetul s-a îngrijit de 
un bou, care s-a fript întreg şi s-a împărțit pe movila de lângă portic în 
regula cea mai bună. 

Astfeli se fini acea serbare, a căreia amintire va rămânea neștearsă din 
inimile române şi de la care, credem, fiecare s-a întors cu mai multă tărie în 
suflet, cu mai mult respect pentru eroii trecutului nostru și cu mai multă 
abnegare în ceea ce priveşte interesele noastre comune. 

Oricine ce va zice, această serbare a ieşit pe cât se poate de bine, 
mulțămită energiei și zelului comitetului aranjator, mulțămită acelora cari 
prin concursul material au făcut posibilă ţinerea ei. 

Să deie ceriul ca să ajungem asemine momente mai adeseori, să ne 
întâlnim pe mormintele strămoșilor noştri plini de virtute, și să ne legăm de 
suvenirea lor cu credinţa şi aspiraţiile vieţei noastre. Numai cu chipul acesta 
vom putea conserva patria ce avem; numai cu chipul acesta neamul 
românesc poate spera slavă și pomenire în viitor! ... 

CONSTANTIN BĂLĂCESCU 


[Convorbiri literare, 1 noiembrie 1874] 

Se poate spune că alături cu zgomotul vieței publice, cu eroii ce-şi aleg 

de vii piedestalul, cu autorii ce de vii îşi pun singuri lauri pe frunte, pentru a 
nu-i căpăta după moarte, alături cu zgomotul deşertăciunii eterne ca zioa de 
azi, căci în zioa de azi vedem lumea cum au fost și va fi, există naturi cu 
puţine pretenţii și cu mai mult talent care, neademenite de opinia publică, ce 
în toată zioa e alta, zugrăvesc în liniște, sau cu pana sau cu penelul, lumea 
cum se prezentă ochiului lor, fără de-a întreba mult dacă mai putea fi şi 
altfel decum este. Și totuş acești oameni nepreocupaţi sunt măsura 
progresului intelectual la un popor, căci lor le lipseşte intenţia de a se arăta 
altfel de cum sunt. Din vraful de cărți pe care ni le-a testat ultemele decenii 
vedem autori care au făcut zgomot în lumea literară și care pentru noi nu 
mai au nici o valoare, eară pe ici, pe colea găsim câte un colţ de hârtii 
tipărite care au trecut nebăgate în samă, și care totuși samănă cu o pictură 
de „genre“ — nepretenţios, și au preţ din cauza obiectivităţii lor. Unul din 
aceşti autori astăzi puţin numiţi şi poate şi mai puţin citiţi este și Constantin 
Bălăcescu. Dacă cineva ar împărți oamenii în două, adică în mulțimea ce se 
mișcă plină de intenții şi interese, eară pe de alta cei ce o privesc pe ea sau 
pe sine însuși prin ochelarii liniștei sufletești, atunci şi acest scriitor ar 
trebui așezat în numărul celor din urmă. Nu știm dacă Bălăcescu a avut 
triumfuri în viaţa sa; dar nu se pre pare. Eliade scrie o prefaţă la niște fabule 
ale autorului în chestiune și vorbeşte în ea despre toate lucrurile din lume 
numai despre ceea ce ne-ar interesa pe noi, nu. Nici anul nașterei nu-i citat, 
nici un șir asupra vieţei sale, ba nici numele de botez. Deşi scrierile sale 
contrastează foarte mult, şi spre meritul lor, cu pretenţiozitatea 
contimporanilor vechi și noi ce i-a avut, deși ele sunt dictate de-un 
simțământ adevărat şi de o judecată dreaptă, deși a dezvălit cu o claritate 
naivă acea părticică de filozofie pe care spiritul universului o sădise şi în el, 
totuși puţini ştiu că el mai trăieşte, puţini ştiu dacă bătrâneţea lui e 
înconjurată de acel respect al societății pe care bătrânii de soiul lui au 


dreptul de a-l pretinde. Scrierile lui sunt puţine la număr. O comedie în trei 
acte Buna educaţie, un număr mic de poezii meditative și umoristice, 
epigrame, fabule și o poezie satirică mai lungă: Fă-mă tată să-ţi samăn sau 
Căftănitul de țară la Bucureşti. De vor mai fi şi altele nu ştim. Se spune că 
reprezentarea comediei au avut un succes relativ destul de mare, ear din 
poezii cea din urmă e mai cunoscută, deși nu este cea mai bună și şi-a 
pierdut valoarea multora din aluziunile ei, descriind o actualitate în mare 
parte trecută. 

Pe de-o parte un spirit de observaţie pentru necazurile mici şi comice 
ale vieţii, pe de alta un fond de melancolie filozofică, eată părţile 
constitutive ale poeziilor lui, din care cităm vreo câteva: 


ÎNŢELEPCIUNEA OMENEASCĂ 


Nebun e muritorul ce stă și se gândește: 
La rătăcire omul s-a dat a fi supus. 

Cum să trăieşti în pace, aşa să mori sileşte, 
Cuvântul e dat numai acelui ce stă sus; 
Acela singur știe de ce lumea plutește, 

De ce unda tot curge și earba de ce crește, 
De ce ear pe noi cerul suspendă nencetat, 
De ce ear piere zioa și earăși se ivește 

Și omul de ce trece, de ce oftând trăiește, 
Iar tu, insectă slabă, ce știi, sau ce-ai aflat? 
Cu cugete, neastâmpăr de ce folos ţi-e ție 
O viață efemeră să vrei a-nvenina? 

Zioa de azi e scumpă mai mult decât o mie 
Din secolul ce încă cutezi a aștepta. 
Gustaţi cu tinereță, din fructul frumuseţei; 
Iubiţi, iubiţi plăcerea pân' la confinul vieţii, 
Înţelepciune numai acestea pot a fi. 

Fără amor, plăcere vrun bine-a fi nu poate, 
Minciuni, deșertăciune sunt celelalte toate, 
Spre amăgire bune, ear nu a folosi. 


O! voi, care ca umbra, ca fumul care piere 
Plecaţi pe astă vale de plângeri și suspin, 
Pe-acest glob de 'ntuneric, de gemet, de durere, 
Ai mei frați în mizerii, în luptă și în chin, 

De ce ast' opintire și astă nebunie — 

Ca să aflați aceea ce nimeni zău nu ştie? ... 

Nu ştiţi ce este astăzi... dar mâne ce va fi! 
Uşoare umbre treceţi, încai voioase treceţi 
Unde părinții voştri v-aşteaptă, să petreceți 
Lângă strămoșii voştri în pace a dormi. 


O poezie care descrie plăcerile vieţii câmpenești, însoțite întotdeauna de 
un mic revers de neplăceri, este următoarea: 


TOAMNA 


Ce dor îmi e de ţară! 

Brumarul iată plin de mânie 

Cu grele vifori, cu brumă groasă, 
Jale întinde peste câmpie. 

La glasul iernei eu fug acasă. 

Vă las o ţărmuri încântătoare, 
Mă duc că doară voi fi scăpat 
De-aceste friguri ce la răcoare, 
L-a umbra voastră am căpătat". 


O lac măreţe, adu-ţi aminte 

Cu ce plăcere pluteam pe tine; 
Ce fericire! cugete sfinte 

Undele tale ațâță 'n mine, 

Grijă, necazuri le uităm toate 

Cu undiţa 'n mână, lângă păscari; 
Ș' adormind vesel pe cât se poate 
Mă trezeam bute orb de țânțari ". 


Dragele mele nevinovate, 

Copile tinere de graţii pline, 

De la voi iată, că plec departe 
De-acum în pace sunteţi cu mine. 
Galant al vostru, gelos, fierbinte, 
Deşi-alt nimica n-am câștigat, 
Dar totdeauna îmi vor fi 'n minte 
„Acele palme ce mi le-aţi dat“. 


Şi tu nea Oneo! nu uit dulceața 

Când peste saduri, porumbiști, grâne, 
Gonind un iepure de dimineață 
Flămând pe vară sosii la tine: 

Cu ce plăcere toți m' ospătară, 
Bătrâni şi tineri! — Dar cel jurat 

Cu alţi doi marturi mă apucară 

Să ispăşească câte-am stricat”. 


Adio scumpă, și mult dorită 
Sălășluire de farmec plină, 

Unde departe de-orice ispită 
Dulcea mea viață petreceam lină. 
Tinere crânguri, păduri bătrâne, 
De-aici plec iată, și nu mai viu; 


Inima-mi însă cu voi rămâne 
Şi... „o pulpană, de anteriu”. 


A scris și mai multe poezii în ton mai vesel și cu un refren care se repetă 
la capătul fiecărei strofe, cam în felul lui Beranger. Una din ele, intitulată 
Azi nebun, mâne cuminte, sună astfel: 


Dimineaţa fac proiecte 

Și nerozii zioa toată 

Ş' aste vezi, sunt tot efecte 
Ispitelor ce-mi vin gloată. 
Și la orice mișelie 

Ast refren îmi pun nainte: 
Încă azi o nebunie, 

Ş-apoi mâni om fi cuminte. 


Ieri juram încai o lună 

Să fiu și eu om cuminte, 

Să stau lâng! o mândră jună 
Ca un Caton înainte. 

Dar când te vezi într-o mie 
Mai gândeşti la jurăminte? 
Încă azi o nebunie, 

Ş-apoi mâni om fi cuminte. 


Jocul cărților ştiu bine 

Că ce fel de urmări are; 
Mă prinsesem dar cu mine 
Să stau normă de-nfrânare. 
Dar cum scapi de lăcomie 
Când vezi aur înainte? 
Încă azi o nebunie 

Ş-apoi mâni om fi cuminte. 


Luxul, celor căror place, 

E venin omorâtor; 
Hotărâsem dar a-mi face 
Un bun nume 'n viitor. 

Dar cum faci economie 

Cu un sânge-așa fierbinte; 
Încă azi o nebunie 

Ş-apoi mâni om fi cuminte. 


Prânzurile cele dese 
Sănătatea văd că-mi strică, 
Hotărâsem dar de mese 

Şi s-aud să-mi fie frică. 
Dar când te 'mvit cu-amicie 
Să refuzi găseşti cuvinte? 


Încă azi o nebunie 
Ş-apoi mâni om fi cuminte. 


De-adunările frivoale 

Ziceam, zău, să fug departe, 
Și-n loc de capete goale 
Numai cu 'nțelepți s' am parte, 
Dar schimbi lesne lumea vie 
Cu acele barbe sfinte? 

Încă azi o nebunie 

Ş-apoi mâni om fi cuminte. 


Așadar mintea, văd bine, 
Că pe mâni e de-așteptat; 
Dar ast mâne ear de mâne 
Văd că fuge nencetat; 
Cugetul cu 'ncredințare 
Îmi zice ca s-o aştept 

Iar inima-mi strigă tare 
C-o să mor neînţelept. 


Fabula, acel gen greu de scriere, deși în aparență atât de uşor, se 
potrivea asemenea cu spiritul nepreocupat al autorului nostru, aşa încât 
afară de Gr. Alexandrescu el e singurul care a mai scris fabule bune în Țara 
Românească. Căci fabulele lui Eliade, pline de aluzii politice şi de partidă, 
nu merită acest nume, ear cât despre alții tăcerea asupră-le e mai folositoare 
pentru ei decât vorba. 


MĂGARUL ȘI BOUL 


Un măgar la un prinţ mare ajunsese favorit; 

Dar pentru ce, cum şi ce fel nu mă 'ntreba că, nu ştiu — 
Calitățile din fire astui neam nepricopsit 

De comun fiind ştiute, de prisos să mai descriu. 
Lăcomia, viclenia, sumeţia și mândria 

Întocmeau tot caracterul şi acestui fericit. 

Dar cu toate-aceste daruri orice măgării făcea 

Toate-i erau lăudate, toate lui i se trecea. 


Era de toţi lingușit 

Și neîncetat curtenit 

Și onori și căutare 

Avuţie, 'mbelșugar 

Toate le-avea cu prisos. 

Dar ce folos? 

Că, măgaru-i tot măgar 

Ajungă orice măcar. 

De multele deci năravuri nemaifiind suferit, 


Fu ezilat 

Şi condamnat. 

Să trăiască ear la țară după teapa sa cea veche 

Şi să fie soț de muncă unui bou fără păreche. 
Scăzut acum, domnul nostru, din măririle trecute, 
Cătră, bou, voind să-și facă, din nevoie o virtute, 
Se puse să fericească, 

Să, laude, să mărească 

Numai viața câmpenească 

Şi cu multe argumente vrea să dea adeverire 

Că nu-i altă fericire 

Curată, fără căire, 

Ca economia casei şi lucrarea de pământ. 

Boul ascultă-n tăcere lungit pe un braţ de paie. 

În sfârșât c-un lung căscat 

Vorbești, zise, ca un înger, dar ia-mi spune-adevărat, 
La schimbările acestea ce acum aud că sunt 

Să se facă 'n grajdul curţii, eşti şi tu trecut la foaie? 


ȚĂRANUL ȘI PESCARUL 


Un ţăran la târg se duse 

Peşte vrând a-și târgui 

Ș' alegându-și un crap mare, 

Fără altă cercetare 

Serios pe loc se puse 

La coadă a-l mirosi. 

Păscarul l-astă vedere 

Răbdarea de tot pierzând 

Zice râzând: 

— Om ciudat ca tine, vere, 

N-am văzut de când sunt 

Pe ast pământ! 

Nici aşa minte neroadă! 

Să, miroși peştii la coadă! 

De e proaspăt de vrei s' afli miroase-l la cap, creştine, 
Că el de la cap se 'mpute şi o ştie măcar cine. 
— Despre cap, zise ţăranul, 

Nici mai este de vorbit, 

Căci o știu, o ştiu sărmanul 

Că de mult i s-a 'mpuţit. 

Vream să văd încai la coadă dacă este precum spun, 
Căci se poate de 'ntâmplare să rămâie ceva bun. 


TURCULEȚUL ŞI MUMĂ-SA 


Turculeţu 'n agonie era acum pe sfârșit; 

Iar mă-sa 'ncurajându-l îi zice: — O fătul meu! 

Ce ferice eşti tu astăzi că acuma negreșit 

O să zbori de-aici în ceruri şi de-aici, vrând Dumnezeu, 


În paradis deodată o să te vezi transportat 

Și desfătat 

Ca un credincios de frunte în poala lui Mohamed 
Cu tată-tău de 'mpreună de hurii înconjurat, 

Zi şi noapte dezmierdat 

De melodioase sazuri lângă marele Profet. 

— Toate bune, maică dragă, sunt acestea care spui, 
Zice suspinând băiatul, și nu am nici o 'ndoială 
C-o să văd lucruri cerești 

Dar vrun havadiș ceva 

De cele de prin cetate, dacă tata m-a 'ntreba, 
Nu-mi spui ce ză-i zic şi lui? 

— Ciok seleam, spune-i din parte-mi. 

Iar despre politicești Kiel-Hassan, vizir acuma, c-a ajuns numai să-i zici, 
Că 'nţelege el atuncea cum merg trebile pe-aici. 


Dintre epigrame reproducem numai una care însă rezumă toate 
condiţiile pe care o epigramă trebuie să le împlinească: 


EPIGRAMA MEA DIN PARTEA MULITORA 


Din modestie, se vede, 
Tot zici că nu ştii nimic, 
Tu o zici făr' a o crede, 
Eu o cred fără s-o zic. 


Colecţia tipărită în anul 1845 începe cu o poezie intitulată Fatalitatea, 
care înfăţişează ca într-un monogram natura umorului său şi cu care noi 
încheiem reproducerile: 


FATALITATEA 


Din frageda mea vârstă restriştea m-a gonit, 
De 'mpotriviri, reversuri în veci am fost izbit; 
Oricâte curg la alții pe drumul lor firesc 

La mine sunt brodite, pe dos mă întâlnesc: 
Când vru să mă adoapte cutare fără fii 

Îndată ceru-i dede o spuză de copii; 


Când unui bogat singur eram moștenitor, 

Nu-ș ce făcu, ce drese, că mi-ți muri dator; 

De am iubit din suflet, hoţește-am fost vândut; 
De am iubit cu punga și starea mi-am pierdut! 
Gustat-am vreo plăcere? Făcut-am vreun pas 
Pe calea desfătării? Venin mi-a dat pe nas; 
Slujit-am cu credință? Nevrednic am trecut; 
Prieteni obligat-am? Ingrați mi i-am făcut; 


Vreo rudă, vrun de-aproape de-l rog a m-ajuta, 
Mi se bocește-atâta cât trebui-a-i mai da; 

Să mă 'mprumute nimeni nu s' află bucuros, 
Iar de chezeș, de martur sunt prea trebuincios; 
La nuntă, la ospeţe nu știu să fiu chemat, 

Iar la de morţi parade mă 'nvită nencetat; 
Bolnav, de chem vreun medic, se 'ntâmplă șarlatan, 
Cea mai ușoară boală mi-o delungește-un an, 
Oricâţi nerozi din lume prieteni mi se fac, 

Câte muieri bătrâne și slute — cu le plac, 
Săracii de oriunde mereu mă întețesc; 

Bogaţii de departe văzând mă ocolesc; 

Nu e vreo rudă, bună ce nu m-a părăsit, 

Nici crud vrăjmaş în goană ce nu m-a biruit. 
Simpatie, dreptate nu aflu nicăiri, 

Până şi-n elemente cunosc împrotiviri: 

De-i nor şi-mi pun mantaua, vezi soare strălucit, 
De-i cald şi-mi lepăd haina, pe ploaie s-a pornit; 
Câte furtuni pe mare, primejdii pe uscat, 

La mine se întâmplă, pe toate le-am cercat, 

De şed închis în casă și trag trist din ciubuc 
Îmi flacără luleaua şi-mi face ursuzluc; 

Iubesc mult poezia și nu pot face-un vers 
Să-mi placă, încai mie, căci toate şchioape ies. 
În ast secol de aur ce om nu-i literat? 

Dar mie nimeni asta, poreclă nu mi-a dat, 

Şi uite am pe masă toţi autorii mari! 

Citesc mereu jurnale și port şi ochelari, 

Şi surda! şi tot surda! Nu trec nici de băsnar, 
Să-mi meargă vestea-n lume de mare cărturar. 
De-oi vrea să-mi cerc norocul la orişicare joc 
Pe orice-oi pune mâna tot foc! şi ear tot foc! 
De ies noaptea, patrulea tot de om rău mă ia 

Şi pân' a vedea bine, vai de spinarea mea. 
Când stă de pe vreo casă o piatră a cădea 
Aşteaptă pân' voi trece în capul meu să dea. 

În cale-mi vreo groapă de cumva s-a 'ntâmplat 
De buruieni ascunsă, într-însa eu am dat. 

De fac călătorie, din drum mă rătăcesc, 

Când voi să merg la munte, la baltă mă trezesc. 
De fac negustorie, nimic nu folosesc, 

Căci vremea priincioasă nu pot s-o nimeresc; 
Sau marfa nu se cată, sau preţul l-am greșit, 
Sau c-am sosit la punctul când târgul s-a sfârşit. 
În scurt, orice voi face, restriștea e aici 

Cu mâna pe-a mea chică a trage sau brânci. 
Când am noroc nainte, eu stau atunci pe loc. 


După cât ştim, C. Bălăcescu trăiește în Bucureşti ca pensionar al 
statului. Dacă aceste puţine şiruri ar fi în stare de a reîmprospăta numele său 
în aducerea-aminte a publicului român și de a arăta totodată cum, alături cu 
direcția străină în idei şi forme inaugurată în acel oraș, el a scris firește, 
foarte puţin influinţat și fără pretenţie, că a avut meritul de a se arăta cum a 
fost, ear nu de a afecta simţiri străine lui și poporului său, atunci scopul 
acestei dări de seamă este împlinit. 


DIN PERIODICE: 1875 

PEYAO-KYNHTETIKOŁ 


DE A.I. ODOBESCU 
Bucureşti, 1874, un volum 8° 
[Convorbiri literare, 1 aprilie 1875] 

Lucrul muziv sau mozaicul e genul acela de pictură care cearcă a imita, 
prin bucăți de marmură, de piatră colorată, de sticlă sau de lut ars, colorile 
naturei. La lucrări de o simetrie geometrică sau unde acele erau menite de-a 
fi văzute de departe, bucățile puteau fi mai mari, fără a prezenta ochiului 
asprimi în trecerile de la umbră la lumina, și vice-versa; la picturi însă 
menite să fie privite de aproape, bucățile mineralice înfățișau puncte 
colorate și erau numai de grosimea unui ac. Artistul își taie din sticlă și din 
marmură ţinte de grosimea indicată, acopere o placă de metal c-un fel de 
aluat (care uscat devine vârtos ca piatra) și, pe când e moale încă, el 
schiţează desemnul său și apoi înfinge ţintele de colori una lângă alta, des și 
într-un amestec hotărât de mai nainte. O pictură în puncte de marmură, un 
fel de broderie în piatră; ci pe când la broderia comună colorile deosebite 
sunt reprezentate printr-un fir deosebit, la mozaic fiecare împunsătură cere 
un alt ac. După ce placa era pe deplin lucrată şi uscată, suprafața se netezea 
şi i se da o poleitură care te face să crezi că întregul tablou a crescut în 
piatră şi nu ar fi făcut de mâni omenești. 

Difficiles nugae. A înfige o singură ţintă colorată pe răbdătoarea hârtie 
nu e nimic, dar a le așeza cu acea profuziune cu care o face autorul cărții 
WE YAO-KYNHIETIKO:, cu vremea devin nimicuri foarte grele. Epistolă, 
menită a fi precuvântarea cărţii „Manualul vânătorului“, ea a crescut sub 
mânile autorului ei într-un volum de observaţii, aluziuni, descrieri, ironii şi 
pagine de erudiție. Stilul deci e cel epistolar — al scrisorilor intime. 
Scrisoarea intimă înlocuieşte graiul viu, conversaţia, de aceea lipsesc din ea 
grămădirile de abstracții, perioadele încărcate cu propoziţii subordinate; ca 
şi în conversații, vorbirea se mişcă în scurte propoziţii principale și relaţiile 
logice ale cugetărilor se cunosc mai mult din cuprinsul propoziţiilor decât 
din forma gramaticală a combinării lor. Nici inorânduirea materiei nu e atât 


de strict ținută și cugetările se înfăţişează în şirul în care s-au prezentat ca 
inspiraţii ale momentului. În sfârșit, autorul se serveşte de toate 
prerogativele stilului epistolar, chiar de post-scriptum. Astfel, luând 
vânătoarea din anticitate, din evul-mediu, din vremea modernă, tablouri vii 
ce urmează când cu răpeziciune, când încetinel, îmbrăcate într-o 
melancolică descripţie, până ce sfârşeşti cartea, fără să ştii cum ai ajuns la 
capătul ei. Limba e curată și are farmecul noutății. O mulţime de cuvinte și 
forme idiomatice, până acum scrise puţin sau de fel, dar a căror origine 
întăritoare este limba poporului nostru, fac cartea prețioasă şi din punct de 
vedere lexical; citațiile arată gustul și cultura autorului, în sfârșit, pentru a 
ne servi de o locuţiune din care provine originea cuvântului nuga (arcaic 
noga, nogae), nu se poate zice despre cartea autorului ceea ce se poate 
spune pentru altele: „non nauci esse“. De-aceea nu ne place capitolul XII, 
dar ca aluziune la „Societatea Academică“ treacă! 

Fiindcă e propriu scrierilor bune că nu pot fi analizate așa încât să se 
deie o idee despre cuprinsul şi forma lor şi în urmă totuşi reproducerea se 
însărcinează cel puţin parţial cu icoana operei, de aceea, urmând acest vechi 
și comod obicei, reproducem cap. X şi XI mai în întregimea lor. În ele se 
vor găsi: farmecul limbei, modul de-a scrie şi de-a adnota a autorului 
precum $-o frumoasă poveste. 


€ 


FATA MAMEI ANGO ȘI GIROFLÉ-GIROFLA 


[Articol cu paternitate incertă] 
[21 decembrie 1875] 
De doi ani s-a introdus şi la noi operetele comice şi cum se știe s-a 
început cu Fata mamei Ango, în urma Girofl6, acum mai auzim că se 
pregătește „Princesa de Trepizonda“ și dacă a vrea Dumnezeu, tot așa 
înainte. Calea s-a deschis și mulţi își freacă mânele și se bucură de aceasta; 
crezând cumcă teatrul nostru a făcut un progres mare, s-a format companii 
lirice etc. Noi însă care căutăm la teatru, nu zgomotul ce amorţește sufletul, 
ci şcoala care formează inima, îndreptează caracterul prin icoane vii, să 
vedem întrucât este folositor acest gen de teatru; această drojdie de teatru să 
zicem. Teatrul este artă şi astfel fiind trebuie să tindă la caracterul tipic, la 
expresiune, la frumuseţe. Când Molière a creat pe Tartufe, a reprezentat 


ipocrizia cu formele potrivite ei în gradul cel mai energic; astfel că Tartufe, 
din simplă individualitate, s-a rădicat la un caracter hotărât. Trăsăturile 
acestui caracter însă fiind generale, neatârnate de timp şi spaţiu; în același 
timp fiind omenești ele nu mai sunt simple trăsături a unui caracter, ci 
formează însuși un tip al omului, tipul ipocriziei. De aceea Tartufe a lui 
Moliere va trăi cât și omul de pe pământ, căci el va fi oglinda vecinică în 
care se va recunoaște ipocritul. Tot astfel cu toate caracterele comedii. În 
sensul acesta dânsa iese din lumea comună, înfăţoşindu-ne caractere, tipuri. 
O asemenea este hrană sufletească, căci ea ne arată pe noi înşine cu 
simţirile şi patimile noastre, și, din felul desnodământului piesei, vedem 
consecinţele patimilor noastre. Publicul la un asemenea spectacol simte 
emoțiunea care-l cuprinde, se interesează de soarta ficțiunilor de dinaintea 
ochilor săi. A produce emoţiune, trebuie să tindă autorul, actorul, 
muzicantul; căci emoţiunea este care mulțămește pe om, dânsa i ascute 
simţirea şi-i perfecţionează sufletul. Sălbatecul nu se emoţionează de nimic. 
Dacă comedia arată defectele, drama înfățoșează vârtejul sufletului nostru. 
Drama va arăta ce poate face pasiunea din noi; cum sub impulsiunea ei, 
sufletul nostru devine măreț până la sublim sau hâd până la oribil, după 
calea care ea a apucat. Opera, prin muzica ei ca expresiune când măreaţă 
când dulce, dezmierdătoare, produce prin combinaţia măiestrită a sonurilor 
toate mişcările şi peripeţiile sufletului nostru. Expresiunea ei cea vagă ne 
pătrunde încetul cu încetul, produce o vibraţie nervoasă în noi, devenim 
melancolici şi în urmă visători. Comedia, drama, opera ne mișcă, căci au în 
ele expresiuni de ale frumuseţii. Operetele nu tinde să exprime nimic, ele 
sunt curat caricatură în personajele și costumurile sale; nici o tendinţă 
estetică. Opereta a născut din sufletul tocit şi uzat a Parisianului actual, 
sceptic, i-a trebuit un teatru care să-i deştepte simţurile enervate. Dar el ne 
înfăţişează spiritul îmbătrânit și ar părea natural să aibă un asemenea teatru. 
Cu noi însă nu este acelaș lucru. Suntem în momentul trecerei de la barbarie 
la civilizaţie și trebuie ca societăţei noastre să i se dea acel fel de teatru care 
să-i dezvolteze și să-i cultive inima; căci precum pe o vlăstare plăpândă un 
soare prea arzător este în stare să-o usuce; de asemenea și o societate tânără 
dându-i modele numai pur simţuale, o menţine în starea de materialitate şi-i 
corupe sufletul. Capitalul intelectual al actorilor ar fi putut să fie 
întrebuințat în studiarea altui teatru decât în a scenelor cu îndoite înțelesuri. 


DIN „CURIERUL DE IAȘI“: 1876 

TURCIA 


[19 mai 1876] 

Ziarului „Times“ i se telegrafiază din Paris că deja cabinetul englez au 
răspuns la memorandul celor trei puteri de nord privitor la Cestiunea 
Orientului. El refuză de a adera la hotărârile acelui memorand. Acest refuz 
se 'ntemeiază mai cu samă din cauza unuia din articolele memorandului din 
Berlin în care se stipulează: că, dacă intervențiunea amicală a puterilor n-ar 
fi în stare de-a pacifica Turcia, cele șase puteri să dezbată în unire asupra 
întrebuinţărei unor alte mijloace mai cu efect. Aceasta însă însemnează 
intervenţiunea armată în Turcia. Deşi pentru o asemenea intervenţiune s-ar 
cere învoirea tuturor puterilor, totuși Anglia, văzând în ea o ameninţare 
împrotiva libertăţei și autonomiei împărăției turcești, au declinat de a lua 
parte la acest pact. 'Turcia a refuzat asemenea primirea propunerilor nouă. O 
telegramă din Londra din 14/26 mai ne înştiințează că Anglia refuză a primi 
şi memorandul modificat, încât sau voieşte să ieie în această privire o 
poziţie fermă şi hotărâtă, sau că nu e mulțumită cu aceste modificări, iar 
Rusia nu se va fi arătând dispusă de a mai face și altele. Paralel cu această 
declarare, armarea maritimă a Angliei ia din ce în ce dimensiuni mai mari. 
În Mediterana se află acum 15 corăbii de război, din care 6 fregate 
cuirasate. Aceste se vor înmulți încă, încât escadra, pusă sub comanda 
admiralului Drummond, va fi de 20 corăbii cu 5000 oameni. Escadra 
canalului, compusă din 7 corăbii cuirasate cu 6000 oameni, se va trimite la 
Gibraltar. 

După lages-Presse memorandul susține șepte din punctele cerute de 
insurgenți și lasă a se întrevedea dorința Rusiei ca guvernul turcesc să ieie 
drept mijlocitor pe principele Nikita al Muntenegrului, căruia pentru 
negoţierile sale să i se deie o compenzaţiune în teritoriu. Afară de aceea: 
repararea bisericelor şi caselor insurgenților, întreţinerea lor pe cheltuiala 
statului, pe câtă vreme va dura armistițiul, concentrarea într-un singur punct 
a trupelor otomane, acum împrăştiate în Herzegovina, esecutarea reformelor 
sub supravegherea consulilor. 


€ 


SERBIA 


[19 mai 1876] 

În Serbia s-au luat următoarele măsuri: 

1) s-a decretat un moratoriu, adică suspenziune de plăți în prevedere 
unor complicațiuni şi mai mari, 2) sunt opriți toți bărbaţii de la 18-40 ani de 
a ieşi din țară, 3) s-au escris împrumutu fortat. 

Ziarul Czas din Cracovia aduce știre că generalul Cernaieff și doi 
coloneli ruseşti ar fi fost primiți de cătră prințul Milan și că li s-ar fi propus 
de a lua comande în armata sârbească. Pe o mistificație pare însă a se 
întemeia ştirea adusă de Pol. Cor. că şi un ofițer românesc, anume Ljubibrat 
loannavici, ar fi intrat în armata sârbească. Pe de altă parte se aude că 
mișcările insurgenților sunt astfel ca să acopere grăniţele Serbiei despre râul 
Drina, încât intrarea sârbilor în părțile răsculate să nu întâmpine nici o 
piedică din partea turcilor. Această din urmă știre o dăm sub toată rezerva. 


€ 


AUSTRO-UNGARIA 


[19 mai 1876] 

La 14/26 mai curent a murit în Praga Francisk Palácky în vârstă de 78 

de ani. Născut în 14 iunie 1798 din părinți protestanți, la Hodelowitz în 
Moravia, unde tatăl său era rector al școlei, și-a făcut studiile la Pressburg și 
Viena și au debutat foarte de timpuriu cu scrieri însemnate în limba 
bohemă. De pe la 1818 au compus, în unire cu Schafarik, un manual de 
poetică bohemă căruia-i urmară fragmente și teorii estetice (1821) şi istoria 
generală a esteticei (1823). Cunoştinţa mai tuturor clasicilor limbelor 
europene şi stilul său frumos transpiră şi din celelalte scrieri ale lui. Dar 
iubirea pentru limba și istoria poporului său îl conduse pe alt teren, în care 
începu adevărata sa însemnătate politică și literară. Spre a studia izvoarele 
istoriei şi ale limbei, el vizită în anul 1823 orașul Praga, devine arhivar al 
contelui Sternberg şi astfel capătă ocazia de a studia arhivele celor mai 
vechi familii din Bohemia, arhivele publice ale Austriei şi Bavariei și 


manuscriptele din Vatican. La anul 1827 primi redacţia foaiei muzeul 
naţional, în 1829 Dieta Bohemiei îl designase deja ca istoriograf oficial al 
regatului, numire care i veni însă abia la 1839. Ca istoriograf începu mai 
întâi continuarea istoriei cronologice de Pubitscha şi-n urmă edită 
compendiul său propriu, scris în două limbi (bohemă și germană), care fu 
tipărit pe cheltuiala Dietei. O culegere de documente, „archiv cesky“, afară 
de aceea, o mulțime de monografii preţioase fură fructul ostenelelor sale pe 
terenul istoriei naţionale. În anul 1848 începe cariera sa politică. A fost 
membru în consiliul guvernamental, conducător al congresului slavilor, 
reprezentantul principal al naţionalităţei cehești. La 1861 fu numit pe viaţă 
membru al Casei magnaţilor. Palăcky a fost membru onorific al mai tuturor 
academielor germane și slave. Viaţa sa bogată se sfârşi liniştit ca aceea a 
unui sfânt. Până în cele din urmă clipe ale vieţei sale au fost deplin stăpân 
peste judecata și graiul său, cu o zi înainte citea încă ziare, cu un sfert de 
oră înaintea morţei vorbea cu ginerele său dr. Rieger, asemenea unul din 
corifeii naţionalității boheme. 

La știrea morţii sale consiliul comunal din Praga au rădicat şedinţa şi 
fixat o alta pe a doua zi, spre a stabili programa celor din urmă onoruri date 
celui mai însemnat om din Bohemia. Pe edificii publice şi private fâlfâiră, 
îndată după lăţirea știrei, flamuri negre. 


€ 


[19 mai 1876] 

Un articol foarte important şi scris cu multă linişte au apărut sub titlul 

„Zece ani de luptă“, în Telegraful român din Sibiu. În acest articol se 

caracterizează foarte bine pactul dintre cele două jumătăți ale monarhiei 

austro-ungare şi se arată poziția românilor faţă cu el. Dacă spațiul ni va 
permite, îl vom reproduce la rândul său. 


€ 


FRANCIA 


[19 mai 1876] 
O telegramă din Versailles cu data de 14/26 mai anunță că joi camera va 
începe discuțiunea asupra proiectului privitor la reformarea instrucțiunei 


superioare. Atât jurnalul des Débats, cât şi Republique francaise tratează 
Cestiunea Orientului cam ușor și superficial. 


€ 


TURCIA 


[21 mai 1876] 

Pesther Lloyd în no. său din 27/15 mai constată că împrejurările în 
Turcia au devenit foarte serioase, că puterea insurecției, chiar în poziții 
predominate de turci (la Gaczko bunăoară), este neînfrântă. În toate stadiile 
înrâuririlor diplomatice de dinafară, Poarta a voit să deie dovezi că ea este 
în stare de a înăduși mișcarea răsculaților şi că nu are nevoie de ajutorul 
Europei pentru a restatornici liniştea. Sigur că tot pe o asemenea hotărâre se 
întemeiază și operațiile lui Mukhtar Pașa și totuşi Poarta e astăzi tot atât de 
departe de a fi biruit milităreşte răscoala ca și înainte de mai multe luni. În 
Belgrad și Cetinje măsurile Turciei nu iau ochii nimănuia. Dintr' aceasta se 
esplică hărnicia febrilă cu care lucrează partidul acţiunei în Serbia, şi mai că 
nimeni nu se mai poate îndoi că Serbia are în vedere eventualităţile unui 
război apropiat. Este cu putinţă ca ingerința energică a puterilor să oprească 
pe guvernul din Belgrad de a lua hotărâri pripite; dar este sigur că ţinuta 
Turciei a îngreuiat foarte mult orice acţiune în această privire. 

Înainte de două luni, Poarta, prin încheierea unui armistițiu, putea să se 
folosească de declararea prinţului Milan „că el nu gândeşte de a turbura în 
mod violent mersul întâmplărilor“, putea să-i ieie acestui domnitor orice 
pretext pentru schimbarea politicei sale. Situaţia de astăzi conține momente 
analoage. Numai că în acest moment Poarta e şi mai aproape de un amestec 
activ al Sârbiei, de aceea ar trebui să n' asculte sfatul celora care-i zic să 
respingă din nou armistițiul. Însă părerea noastră nu se potriveşte cu 
curentele din Constantinopole, unde chiar nerozia unei provocări directe a 
Sârbiei nu este cu totul cu neputinţă. Dacă Poarta în asemenea momente va 
fi lăsată de capul ei, ea poate lua hotărâri a căror urmări se sustrag 
deocamdată de la orice apreţiare. Tocmai de aceea acţiunea puterilor trebuie 
să fie hotărâtă şi energică în Constantinopole. 

Dacă sârbii ar irumpe în Turcia, atunci acţiunea puterilor rămâne fără 
obiect. Europa ar deveni atunci în cazul cel mai bun un spectator al scenelor 
sângeroase din sud-estul Europei şi ar trebui să-și păstreze amestecul și 


hotărârile sale pentru momentul în care se va fi sfârşit cel puţin actul întâi al 
dramei. Numai grabnica închiere a armistițiului poate să curme firul acestor 
eventualități. De aceea ni pare aproape neesplicabil de ce în această direcţie 
nu se face nimic în Constantinopole. Până acum nu ştim dacă elaboratul din 
Berlin s-a supus Porții. Tot ce ar trebui să se facă acum este primirea 
armistițiului. Aceasta ar fi cu putință dacă toate părţile ar dori-o în mod 
loial, dacă Europa ar uza de toată autoritatea sa. Acesta e singurul mijloc 
pentru înlăturarea pericolelor situaţiei. Însă ceea ce trebuie să se facă, facă- 
se fără pregetare și cu toată insistența de care sunt capabile puterile. Europa 
nu mai are decât alegerea între o pacificaţie energică și desfășurarea tuturor 
cestiunilor orientale cu toate necalculabilele lor urmări. 

Alături cu aceste apreciaţii alarmante ale lui Pesther Lloyd, se comunică 
telegraficește din Pera următoarea frumoasă poveste turcească: 
Comandantul suprem din Bulgaria, după puține lupte neînsemnate, au 
pacificat cu totul provinția. Bulgarii leapădă armele şi dau în mâinile 
autorităţilor turcești pe capii lor, cari i înşelaseră că insurecția poate spera 
ajutor din străinătate. Populaţia cere cercetarea aspră şi pedepsirea 
răzvrătitorilor. Știrile despre turburări din partea creștinilor Tesaliei şi 
Candiei nu sunt adevărate. Într-un mod mai naiv şi mai simplu stilizat nu se 
poate spune o poveste decât cum o spun turcii din Țarigrad prin telegrame 
mânate în câteşi patru părțile lumei. Adevărul va fi însă cel împărtășit de 
Correspondance Orientale sub titlul 'Turburările în Bulgaria. Acel organ 
spune: 


Dacă mişcarea bulgară pare a se fi liniștit, cum pretind unele ziare, sub pretest că 
noutățile sunt mai rari, aceasta provine numai din cauză că trupele răsculate, respinse 
pe toate puntele unde insurgenții s-au întâlnit cu trupele turce, au trebuit să se retragă 
în munţi. Dar acolo se reformează și se organizează şi în curând îi vom vedea 
părăsindu-și retragerea pentru a reîncepe lupta, cum s-a văzut în răscoala din 
Herzegovina, al căreia sfârşit s' anunciase acum şi care durează încă. 

Pentru moment, iacă bilanţul relelor cauzate până ieri de această răscoală, care 
abia datează de cinsprezece zile. Până acum au fost arse sau părăsite 67 sate, dintre 
care 19 în districtul Filipopoli și restul în districtul Tatar-Bazardjik. Nu toate aceste 
rele sunt datorite insurgenților, o mare parte a fost cauzate de trupele turcești, cari se 
numesc bașibuzuci. Plângerile provocate prin escesele acestora au fost atât de vii și 
atât de dese, încât guvernul a trebuit să ieie măsuri radicale pentru a reprima aceste 
flagele. Un ordin al marelui vizir şi al ministrului de rezbel impune tuturor 
comandanților din districtele mai sus citate de a lua pe bașibuzici sub ordinele lor 
imediate, de a le da oficiari din armata regulată și de a-i supune la toată severitatea 
disciplinei în vigoare în restul armatei. Aceasta însamnă aproape desființarea acestei 


miliții neregulate. Guvernul imperial se pregătește în acelaș timp de a adresa 
bulgarilor o proclamaţiune făcută în vedere de a-i aduce la supunere. 


Tot Corespondenţa orientală spune următoarele în privirea atitudinei 
guvernului turcesc faţă cu memorandul puterilor de nord: 


„„„Şi în acest punt atitudinea guvernului a fost din cele mai hotărâte. Memoriul 
Gorciakoff, care e deja cunoscut la Poartă, cu toate că n-a fost încă prezentat într-un 
mod oficial, a fost mai întâi esaminat de către cei trei bărbaţi de stat, cei mai eminenţi 
din consiliul de miniștri: Mehemet-Rudși Paşa, Hussein-Avni Paşa și Mithad Pașa. În 
acest triumvirat, marele vizir, cu marea sa esperiință şi maturitatea-i de spirit, 
reprezintă elementul cugetător şi prudenţa, celalți doi, mai tineri şi cunoscuţi pentru 
caracterele lor hotărâte, reprezintă elementul de energie în esecutare. După o 
esaminare aprofundată a memoriului, aceşti trei oameni de stat au rămas de acord 
asupra acestui punt că, el trebuia respins pur şi simplu. Deciziunea lor prezentată 
tuturor miniștrilor a primit aderarea lor, și la 23 mai sara Rașid Pașa a primit ordinul 
de a telegrafia reprezentanţilor Turciei pe lângă guvernele străine deciziunea ce s-a 
luat. 

Nu e anevoie, zice menţionatul ziar, a descoperi puntul de vedere în care s-a pus 
Poarta procedând astfel, nici natura consideraţiunelor care i-au inspirat această 
hotărâre. Și de astădată, s-a bazat pe diverginţa de interese ce se ştie că esista între 
puterile europene și pe imposibilitatea recunoscută în care se află de a se înțelege în 
politica lor faţă cu Turcia, ori de câte ori această politică, ieşind din teoria consilielor, 
se încearcă a trece în acțiune sau la o măsură coercitivă oarecare. 

Rezerva păstrată de Anglia şi refuzul său de a se asocia la propunerile memoriului 
nu putea decât să întărească pe Poartă în acest mod de a vedea. Şi dacă e adevărat, 
cum se asigură, că, Francia și Italia, contrariu noutăţilor telegrafice, n-au dat încă 
adeziunea lor, este vădit că Poarta s-ar afla o dată mai mult în prezenţa unor pasuri 
contradictorii din partea Europei şi că nu era ușor a nu ține samă de aceasta. Rămâne 
să ştim dacă puterile Nordului, după ce au făcut să se laude prin toate foile lor 
oficioase soliditatea înțelegem și voința hotărâtă de a face să se esecute programa lor 
din punt în punt, mai cu samă după ce s-au înaintat până a decide să trămită, o escadră 
combinată, ca pentru a uni ameninţarea cu injuncţiunea, vor suferi fără să murmure 
noua nereușită ce le impune răspunsul îndrăzneţ al Sublimei Porţi. 

Dar, presupunând chiar că aceste puteri nu vor găsi în opunerea celorlalte 
cabinete obstacole îndestulătoare de a le opri și că vor împinge până la capăt ingerința 
lor, Poarta, ce și-a făcut datoria cu curagiu ș-a respins somaţiunea lor, va putea 
totdeauna să cedeze înaintea unui adversar atât de superior în puteri fără să aducă vreo 
atingere onoarii sale şi să se resemne a primi aceea ce e neînlăturabil, protestând însă 
în numele demnităţii lovite şi al tratatelor. 

În 30 mai, după cerirea unanimă a poporaţiunei, sultanul Abdulaziz a fost 
detronat și Murad Effendi proclamat sultan sub numele de Murad V. 


€ 


[21 mai 1876] 
D-nul Constantin S. Stahi, unul din cei mai buni elevi ai școalei de 
pictură din lași și care se află de mai multă vreme în München, ocupat atât 
cu pictura cât şi cu gravarea în oțel, au espus la librăriile de aice una din 
gravurele sale. Indicaţia librarilor că ar fi prima gravură făcută de un român 
după cât ştim nu este pe deplin exactă; adevărul este însă că d-l Stahi este 
primul român care se ocupă cu această artă şi că tot domnia-sa, înainte de 
un an poate, a scos la lumină cea întâi gravură a sa. Preţul celei ieşite acuma 
este de 10 franci. 


€ 


LICEUL DIN SUCEAVA 


[21 mai 1876] 
Orăşenii din vechea capitală a Moldovei au petiționat la Dietă (camera 
provincială) a Bucovinei ca în liceul din acel oraș să se introducă limba 
românească ca limbă de proponiment fiindcă nu numai locuitorii Sucevei şi 
a împrejurimilor sunt în majoritate români, dar și uricul de întemeiere al 
acelui liceu prevede asemenea această măsură. Dieta au decis ca, din anul 
şcolar viitor 1876-1877 începând, limba de proponiment să fie cea 
românească, aceasta fără nici o împrotivire, căci și contrarii au votat pentru 
această dispoziţie, a cărei împlinire atârnă de la sancţiunea împăratului. 
Liceul din Suceava ar avea prin introducerea limbei românești un viitor 
foarte însemnat, căci corpul didactic (compus în cea mai mare parte de 
români cu titluri academice şi pe deplin calificaţi) e cu mult superior celui 
din Cernăuţi (compus din suplinitori rusneci). Afară de aceea poate că mulţi 
din ţinuturile Sucevei și al Dorohoiului, din Moldova ar prefera să-și deie 
copiii la liceul din Suceava în loc de a-i da la Iași sau la Botoşani, oraşe în 
cari viața e mai scumpă decât în Suceava și unde organizarea scolastică nici 
nu garantează măcar o dezvoltare cumsecade a copiilor. 

CARTE PEDAGOGICĂ 


[21 mai 1876] 
A ieşit de sub tipar Povăţuitoriul la citire prin scriere după sistema 
fonetică de institutorii Gheorghe Inăchescu şi loan Creangă. La cea dintâi 
privire cartea se deosebeşte în mod favorabil prin espunerea clară și vie a 
metodului intuitiv. Eserciţiele de intuițiune de la începutul cărţii arată că nu 
este numai rezultatul studiilor teoretice făcute în această materie, ci totodată 
fructul lungei esperiențe a unor învăţători înzestrați de la natură cu darul de 
a instrui. Recomandăm această carte cu tot dinadinsul tuturor institutorilor 
de clasa I-ia, tuturor părinților cari ar dori să înveţe singuri pe copiii lor 
scrierea şi citirea în mod uşor și interesant. Ea este un vademecum al 
învăţătoriului elementar și un pendent neapărat la Metoada nouă de scriere 
și citire compusă de aceiași învăţători. 

INSTITUTUL ACADEMIC 


[21 mai 1876] 
Ieri în 20 mai la oarele 12 a avut loc în localul Institutului Academic 
banchetul tradițional dat de asociați în onoarea elevilor care părăsesc 
băncile aceştii școli și care au căpătat diploma de bacalaureat în sesiunea 
din mai curent. La acest banchet au luat parte ca totdeauna, pe lângă toţi 
membrii asociaţi, întreg corpul didactic şi elevii din secțiunea de 
bacalaureat, toți elevii întâi clasaţi la esamenele de Crăciun și Paști din toate 
clasele primare şi liceale. Numărul persoanelor de față se urcă la 70. 
Început la 12 oară banchetul s-a sfârşit pe la 1 %4 oare. Mulţămirea se vedea 
zugrăvită pe feţele profesorilor şi a elevilor. Pe la sfârșitul mesei d. director 
al cursului superior a ridicat un toast în onoarea și pentru viitorul elevilor ce 
au sfârşit cursurile, pentru succesul urmașilor lor și pentru prosperitatea 
Institutului Academic, aducând cu deosebire mulțămiri în numele 
Institutului elevilor din acest an care au mănţinut cu demnitate onoarea 
Institutului Academic la esamenul de bacalaureat din această sesiune și în 
particular a citat pe d. A. Păcleanu, care în tot timpul cât a fost în Institut, de 
la I-ia clasă de liceu, s-a deosebit prin purtarea esemplară, având totdeauna 
locul I-i între camerazii săi şi pe care l-a păstrat şi la bacalaureat. 


La acest toast au răspuns doi din elevi, esprimând sentimentele lor de 
recunoștință corpului didactic al Institutului Academic și urând prosperitate 
şcoalei a căria bănci le părăsesc astăzi. 


€ 


CASA DE DEPUNERI 


[21 mai 1876] 
Notiţa din no. trecut privitoare la Constantin Arion, casierul dosit al 
Casei de depuneri și consemnațiuni, a fost ecoul unui vuiet public cam 
exagerat. Neputința de a constata la moment lipsele, repejunea cu care s-a 
dat ordine autorităților administrative de a-l urmări pe casier, a îmflat acest 
zgomot întru atâta încât evaluările lipselor acelei case alternau între 10 și 15 
milioane lei noi. 
Telegrama d-lui ministru de interne no. 7993 anunţă că Arion s-a prins 
la moșie la dânsul, unde a încercat a se sinucide trăgându-și un pistol în 
gură. Situaţia Casei de depuneri nu este încă bine cunoscută până acum. 


€ 


TURCIA 


[23 mai 1876] 
Telegrame din Constantinopole anunţă că Sultanul Murad V au fost 
proclamat imperator prin grația lui D-zeu și voinţa naţională. Predecesorul 
său au fost transportat în vechiul serai cu familia. Acest fapt s-a petrecut cu 
o liniște remarcabilă și cu bucurie publică. Trei zile au fost sărbătoare. 
Revoluţiunea au fost primită în mod favorabil de cătră lumea politică și 
finanţiară. Se crede că aceasta va înlesni soluțiunea deficultăților din Orient 
şi se asigură că în noul minister va fi Midhad Paşa mare vizir, Khalil Cherif 
ministru al afacerilor străine şi Sadik Paşa ministru de finanţe. Noul sultan 
au adoptat trei puncturi: o adunare permanentă de notabili, suprimarea 
Seraiurilor și reducerea listei civile la cinci milioane lei vechi. 

FRANŢIA 


[23 mai 1876] 
Preocupaţiunea principală este votarea în Senat a legei care reformează 
instrucţia superioară și stabileşte că atât diplomele de bacalaureat cât şi 
gradele academice să se confere de cătră autorităţile scolastice ale statului 
său sub privigherea lor. Instrucţia clericală din Franţa nu putea fi mulțumită 
cu aceasta, din care cauză multe suplici din provinţiile legitimiste cearcă a 
opri votarea acelor măsuri. Cu toate acestea legea se va vota și aceste petiții 
vor rămânea mai mult un protest decât o piedică. Altfel lumea politică e 
mișcată de schimbările din Orient. 


€ 


GERMANIA 


[23 mai 1876] 

O telegramă din Ems spune că împăratul Alexandru II, aflând despre 

căderea sultanului Abdul-Aziz, ar fi fost atât de mișcat încât au căzut într-o 

apatie de două ore, în vremea căria n-a rostit un singur cuvânt. După aceea, 

oftând greu, şi-au esprimat părerea sa de rău asupra sorții acelui suveran rău 
sfătuit. 

ITALIA 


[23 mai 1876] 

Oraşul Milan serbează al şaptelea centenar al victoriei de la Legnano 

(din 29 mai 1176), repurtate prin liga lombardă. Această ligă au uitat în fața 

străinilor urele și rivalităţile, a unit într-un singur mănunchi puterile 

italieneşti. Victoria de la Legnano au însemnat respingerea peste Alpi a 

germanilor, bătuţi de o oaste improvizată din nobili, ţărani și lucrători 
coalizați. 


€ 


RUSIA 


[23 mai 1876] 
Jurnalele din St.-Petersburg sunt pline de amănunte asupra manifestărei 
făcute de toate clasele din Moscva în onoarea generalului Kaufmann, întors 
din Tach-Kend. Ele insistă asupra însemnătăţii pacifice a acestei manifestări 
şi asupra discursului d-lui Tachnin, care au rostit dorința de a vedea pe 
general consolidând prin pace posesiunile Rusiei din Asia centrală. 
Generalul au răspuns promițând că în acest sens va împlini instructțiile 
suveranului său pentru pacificație. 


€ 


TURCIA 


[26 mai 1876] 

La Înalta Poartă s-a dat citire unui rescript împărătesc care anunță că se 
mănţine cabinetul actual, că sultanul renunță în favoarea statului la 60.000 
de pungi din lista civilă şi la toate veniturile câte rezultă din averea privată a 
Coroanei. Rescriptul recomandează restabilirea ecuilibrului bugetar, 
îmbunătățirea grabnică a finanțelor și a instrucției publice, reorganizarea 
Consiliului de stat și a ministeriului justiției. Miniştrii sunt avizaţi de a 
propune o formă de guvernământ care să corespundă mai bine tuturor 
supușilor fără deosebire și să le asigure tuturor deplina libertate. Rescriptul 
termină cu dorința de a vedea întărindu-se și de acum înainte legăturile 
dintre imperiu şi puterile străine și proclamă că M. Sa s-au suit pe tron prin 
mila lui Dumnezeu și cu voinţa poporului. 

După citirea rescriptului un fetvah au anunţat în mod solemn detronarea 
lui Abdul-Aziz. Marele vizir au notificat tuturor reprezentanţilor 'Turciei din 
străinătate nemijlocita stabilire a unui proiect de reformă. Aceiași 
reprezentanţi au primit de la ministerul lor următoarea telegramă: 

După ce s-a lăţit veşti maliţioase asupra sorții monarhului detronat, mă 
grăbesc să LE dezmint în mod formal şi să vă comunic starea lucrurilor. 
Îndată după proclamarea sa, sultanul Murad din proprie iniţiativă au ordonat 


ca unchiul său să fie înconjurat de tot respectul și de toate onorile cuvenite 
persoanei sale și i-au avizat drept rezidență pavilionul palatului împărătesc 
Cegheran de lângă Bosfor. Abdul-Aziz au adresat sultanului Murad o 
scrisoare autografă prin care recunoaște suirea pe tron a nepotului său și 
declară că renunţă la coroană, și, având trebuință de liniște, doreşte a trăi în 
retragere. 


€ 


SERBIA 


[26 mai 1876] 
Ziarului unguresc Kelet Nepe i se scrie de la Belgrad că trupele sunt 
pregătite pentru o neîntârziată campanie. Corpul cel mai tare va trece peste 
Drina. Grăbirea acţiunei i se atribuie Rusiei. Numai puţine zile ne mai 
despart de război, zice numita foaie. O corespondenţă din Belgrad a ziarului 
Pesther Lloyd constată că oamenii de stat ai Serbiei cred c-a sosit momentul 
cel mai propriu pentru începerea războiului. Corespondentul cunoaște 
numai un singur mijloc de a-l preveni, acesta ar fi realizarea planului vechi 
al voievodului Mihail Obrenovici, adică cesiunea Bosniei către Serbia 
contra plăţii unui tribut oarecare. Atunci Serbia s-ar însărcina cu 
pacificarea. 
Ziarul Politische Correspondenz reproduce din foaia oficială a Serbiei o 
proclamaţie a consiliului municipal din Belgrad. Acest act nu are nevoie de 
nici un comentariu. 


€ 


FRANȚA 


[26 mai 1876] 

O telegramă din Berlin a ziarului Times au produs neliniște în publicul 
francez. Acea telegramă spune că guvernorul Dalmației, baronul Rodici, ar 
fi fost însărcinat de principele Nikita de-a notifica guvernului său încheierea 
unui tractat de alianță ofensivă şi defensivă între Serbia, Muntenegru, 
România şi Grecia. Ministrul de esterne al României au dezmințit pe cale 


telegrafică această știre întru cât ea se atinge de România și declară că 
aceasta va continua de a sta în cele mai bune relaţii cu Poarta. Această știre 
au bucurat cu atât mai mult cabinetele din Londra şi din Paris, cu cât se 
crezuse că România nu va mai recunoaște suzeranitatea sultanului Murad. 
Ministrul de interne au anunţat Consiliul de miniștri că împăratul Alexandru 
ar fi fost foarte iritat de schimbările de la Constantinopole. — Camera au 
verificat alegerea prințului Napoleon. 


€ 


GERMANIA 


[26 mai 1876] 
Camera deputaților Prusiei luase oarecare hotărâri liberale cu ocazia 
votărei legei organice a comunelor urbane. Prin aceste hotărâri se mărginea 
mai cu samă dreptul guvernului de a confirma primarii. La a treia citire a 
legei n-au rămas însă mai nimic din acele hotărâri, căci ministrul de interne 
au declarat de-a dreptul că ele sunt inadmisibile. Prin această declarare 
liberalii-naționali au văzut periclitată legea însăşi și au retras propunerile de 
modificație câte le făcuse, mai ales cea pomenită sus. La votul final 
proiectul s-a primit în mare parte astfel după cum îl redactase comisia. 
Schimbările din Constantinopole au făcut impresie bună asupra publicului. 


€ 


[26 mai 1876] 
Ministeriul instrucțiunei publice din Ungaria prin ord. no. 7576 adresat 
inspectorului şcolar din Buda-Pesta dispune că, pe terenul cărților didactice 
existând concurență liberă, se poate folosi orişice carte scolastică, numai să 
nu fie în contrazicere cu legile statului. Drept care o aprobare specială nici 
nu mai este de nevoie. Această dispoziţie, înlătură şi urmele monopolului de 
cărți care exista până acuma în Ungaria. Aviz tuturor autorilor buni din 
România. 


€ 


UN ZIAR NOU 


[26 mai 1876] 
Un ziar nou au apărut cu numele „Bacăul“. E de prisos a spune locul 
unde a apărut. Oricine poate să-l găsească. 


€ 


[26 mai 1876] 

Au ieşit de sub tipari „Darea de samă a direcției generale a poștelor și 

telegrafelor pe anii 1874 — 1875“. Poate că în această ramură a 

administrației România au ajuns statele vecine, căci într-adevăr mare 

deosebire între poşta noastră de astăzi şi olăcarii de căi şchiopi cari 
reprezentau la noi comunicația înainte de 25 de ani. 


€ 


SERBIA 


[28 mai 1876] 
Ziarul maghiar Nemzeti Hirlap află din Belgrad că corpul de oştire de la 
Drina se ocupă de vreo câteva zile cu clădirea mai multor pontoane. 
Guvernul își va schimba reședința din Belgrad la Kraguievaţ. Între Panciova 
şi Semlin s-a ordonat întărirea cordonului austriac. Consulul austriac și cel 
german au protestat în contra moratoriului sârbesc. Din această cauză 
principele Wreda, consul austriac la Belgrad, ar fi plecat deja la Pesta, spre 
a lua informaţiuni orale. 


€ 


FLORI STILISTICE DIN ZIARELE ROMÂNEŞTI 
COMENTARII LA OPUL MANUSCRIS INTITULAT 
GEOGRAPHIA MARIUM PERITIONIS 


[28 mai 1876] 


La redacţia Românului se află un manuscript, de un autor necunoscut, 
care tratează mai pre larg despre mări și ţărmuri necunoscute încă. Taina cu 
care redacţia cearcă a învălui descoperirile, făcute desigur de unul din 
colaboratorii săi, răsuflă totuși din când în când prin articolele numitei foi, 
încât se vede că membrii biuroului de redacţie se adapă din acest manuscris 
plin de descoperiri nouă. Așa de ex. d. C. Arion, despre care lumea credea 
că-i la Văcăreşti, e mort de mult — el s-au înecat. Au fost îmbrâncit în 
oceanul celei mai triste pieiri. Din această notiță a Românului istoria critică 
a viitorului va deduce: încă în anul 1876 esista, după relaţii acreditate din 
acea vreme, trei mări numite ale pieirii şi anume mare tristis, mare tristioris 
şi mare tristissimae peritionis. 'Țărmurii acestora par a fi fost refugiul de 
predilecție al casierilor celor doritori de răcoare şi singurătate; dar vai! 
periculos refugiu, căci locuitorii țărmurilor aveau obiceiul de a pune mâna 
pe ei și a-i arunca în cea din urmă din aceste trei mări, în oceanus 
tristissimae peritionis. 

Învăţatul chinezesc d. Iang-Keh-Tiang s-au arătat atât de interesat de 
articolul de fond din no. 5 al Salvărei Piteștilor încât dorește a intra în 
corespondenţă cu redactorii acelui ziar. lată ce spune acel articol: 

Dacă omenirea în genere de secole nu face alt decât a continua o luptă 
infinită, aceasta nu e decât numai ca să atingă un scop oarecare celor mai 
mulți necunoscut. Acest scop este cel mai sublim, pentru că el este fericirea 
și perfecțiunea omului, unicile condițiuni cari-l pot apropia de creatorul 
său. 

lang-Keh-Tiang a tresărit de bucurie la citirea acestor cuvinte și au 
esclamat: iată un om. Apocaliptica claritate al acelui articol, stilul cel corect 
şi uşor al iluminatului necunoscut l-au făcut pe învățatul chinezesc să 
creadă că acest român este o nouă întrupare a lui Budha. Se aude chiar că 
mai mulți budhaiști din Honolulu au hotărât să facă o călătorie până la 
Piteşti, ca să afle în sfârşit acel scop oarecare, celor mai mulți necunoscut şi 
pe care redactorul Salvărei îl cunoaşte atât de bine. 

Tot în ziarul Salvarea se află o dare de samă asupra unei reprezentații 
teatrale. lată câteva floricele stilistice ale scriitoriului piteștean. 

Durerea ce încearcă o mumă despărțindu-se de fructul ei nu putea să fie 
mai bine reprezentată. 

Publicul bucureștean și iașan au încoronat totdeauna pe acest artist cu 
laurii aplaudelor. 


Paul Ditia este un rol dificil, un caracter escepțional, ceea ce face multă 
onoare d-lui Petreanu. 

Sala nu era îndestul de plină cu toată micşurimea ei, şi aceasta suntem 
autorizați a crede c-a provenit din cauza alegerei zilei de 21 curent Sânţii 
împărați Constantin şi Elena; mai cu samă aflându-ne în ajunul celor mai 
interesante elecţiuni mulţi orăşeni n-au putut veni. 

(La Piteşti trebuie autorizație pentru a crede ceva). 


În ziarul Ialomiţa, care primejduieşte prin apariţiunea sa fiecare 
duminică a târgușorului (URBEI) Styrbei, se face şi literatură. Un tânăr 
plin de talent, cum se vede, publică în acea foaie Dramele Bărăganului, 
scriere originală (foarte originală!) contimporană. Prima parte: convertirea 
banditului, cârciuma de la cărare. 

lată textul începutului: 


Era timpul înfiorător. Sara unei din cele din urmă zile ale lui fevruarie anul 1848 
adusese cu sine un viscol spăimântător. Ninsoarea grozavă ce începuse de cu ziua, nu 
mai putea cădea. Ea era oprită de un viscol furtunos; şi supunându-se astfel unui 
element mai puternic decât dânsa ea alerga rătăcindă prin aerul rece şi aspru. Din astă 
cauză, se putea vedea locuri de imense întinderi neatinse de ninsoare. În alte părți 
însă, adecă în acelea unde vântul era mai puţin forte, ninsoarea cădea la pământ în 
mase colosale şi ajutată de viscol ea se compacta, formând astfel nişte munţi înalți și 
teribili, încât orice trecere pe acolo devenea imposibilă... Ea găsise un loc mai bun de 
stabilit în întinsa câmpie a Bărăganului, al căruia diametru tăiat prin o linie puţin 
curbă spre răsărit, desparte în distanță de aproape 50 kilometri urbea Styrbei — care 
este astăzi reședința judeţului căruia aparține câmpul ce mergem a-i face cunoștința 
şi care are un rol foarte important în scrierea noastră de comuna Sudiţii, care este 
punctul limitant al acestui câmp în această direcţiune. 

Nimeni, nici o ființă omenească nu ar fi cutezat a străbate acel câmp în acea 
noapte. Cu toate aceste evenimentele ce vor urma merg a ne dovedi contrariul. Chiar 
în acea noapte teribilă, pentru a căruia desciere pana nu e încă destul de abilă, viscolul 
şi munţii de zăpadă au fost nesocotiţi. Urmele copitelor a unor cai vârtoși s-au găsit 
imprimate într-însa şi chiar diformase munţii ei gigantici. 

Sunt oameni — fie de bună, sau rea condiţiune — pe carii nimic nu îi poate reţine 
de la îndeplinirea scopurilor lor. Ei au o voinţă fermă: sunt implacabili. Sunt atât de 
nestrămutați în voințele lor, încât cutează — și reușesc prea adesea — a lupta cu 
natura, cu elementele ei. 

Trei oameni de această categorie, călări, au cutezat aproape de miezul acelei 
nopți teribile, părăsind locuințele lor, a pleca pe drum în direcțiunea de care am 
vorbit. 


Bine înveştmântați şi înfăşuraţi în niște mantale mari pe deasupra cojoacelor lor 
de blană ei străbăteau acel câmp solitar. Se vede că-și cunoșteau destul de bine calea, 
căci, cu toată mulțimea şi înălțimea troianelor ce întâlneau, ei urmau drumul înainte și 
căutau, mergând, a forma din timp în timp un fel de linie curbă din calea lor 
străbătută, adevărata formă a drumului ce am descris deja. 

Din când în când, vântul aducea la auzul călătorilor noștri niște urlete grozave. 
Ele voiau să îi facă a înţelege că, osebit de ei, Bărăganul mai era străbătut în acea 
noapte şi de o sumă de lupi. 

Cu toate acestea, călătorii nu dedeau nici o atențiune acestor urlete. Poate că erau 
bine preparați de arme și bazau mult pe ele. Poate încă, că cauza care-i făcuse să 
întreprinză această călătorie în un aşa timp va fi fost atât de presândă încât îi silise a 
risca chiar viaţa. 

(ferească d-zeu să mai urmeze) 
S. Feitelsohn 


In curând, divule Feitelsohn!, vei întrece chiar pe d-nu Pantazi Ghica, 
carele, după cum propovăduieşte Telegraful, este o autoritate în literatură. 
Aşadar sempre avanti! ce dracu, ori caftan pân' în pământ ori ştreangul de 
gât. 


€ 


TURCIA 


[30 mai 1876] 

„Times“ susține, pe baza unor informații a căror autenticitate o 
'nchizăşuieşte, cumcă marele vizir au publicat un manifest prin care acordă 
amnestie insurgenților îndată ce ei s-ar declara gata de a propune supunerea 
lor şi a încheia un armistit de șase săptămâni. Acesta atârnă însă de 
mişcările necesare pentru concentrarea trupelor turcești și aprovizionarea 
cetății Niksici. 

Ziarul Nord Deutsche Allgemeine Zeitung constată că situaţiunea 
Europei e foarte critică. Cestiunea Orientului 'şi pierde importanţa în faţa 
neînțelegerilor ivite între cabinetele europene. Germania neavând nici cel 
mai mic interes, zice numitul ziar, în privinţa afacerilor din Orient, se va sili 
a mănţinea pacea europeană sprijinind din toate puterile sale toate 
stăruințele pacifice ce tind a regula și a stabili ordinea lucrurilor în Orient. 

Ziarul Pester Correspondenz publică o telegramă din Belgrad prin care i 
se comunică că Muntenegrul, refuzând propunerea Serbiei d! a intra fără 


amânare în acţiune contra Turciei, ministrul-preşedinte Ristici ar fi adresat 
astăzi noului regim de la Constantinopol omagiele sale. Același ziar zice că 
consulul rus de la Belgrad ar fi plecat la Ems, după cererea d-lui Ristici, 
pentru a cere de la ţarul ajutorul Rusiei în favoarea Serbiei. 

Times publică o telegramă din Paris care zice că acum pare mai presus 
de orice îndoială că Rusia e de acord cu celelalte puteri și c-a consimţit a se 
mai amâna prezintarea memorandului la Poartă. 


€ 


GERMANIA 


[30 mai 1876] 

Gazeta oficială Reichsanzeiger publică numirile în ministeriu a d-lor de 
Bülow, fost secretariu de stat, și Hoffmann, fost prezident al cancelariei 
imperiale. 

Provinzial-Correspondenz scrie, la sfârşitul unui articol sumar asupra 
schimbărei din Turcia, cumcă guvernele care se hotărâseră a face Porții 
propuneri identice, prin această din urmă schimbare se văd în poziție de a 
amâna comunicarea propunerilor. TȚelurile însă pe care puterile le-au avut în 
videre cu ocazia conferențelor vor rămânea aceleași și sub împrejurări 
schimbate; asupra căilor de a ajunge la ele va mai avea loc o nouă 
înţelegere între puteri. Unirea în principii, pe care se 'mtemeiau hotărârile de 
pân' acuma, și starea generală a Europei îndreptăţesc la convingerea cumcă 
țelul comun se poate ajunge, păzindu-se pe deplin pacea europeană. — 
Provinzial Correspondenz mai pomenește despre amânarea voiagiului 
împăratului la Ems și adaogă că petrecerea împăratului Rusiei în acel loc de 
cură se va prelungi cu 8 zile. Amândoi împărații vor petrece câteva zile 
împreună. — Se zice că preste câteva zile vor avea din nou întâlnire prințul 
Bismark, prinţul Gorciacoff şi contele Andrassy. 


€ 


CESTIUNEA ORIENTULUI 
[2 iunie 1876] 


Ziarul N. fr. Pr. în no. său din 9 iunie aduce estracte după cum susţine 
autentice, dintr-o scriere a generalului Ignatieff intitulată: proiect pentru o 
soluțiune practică a Cestiunei Orientului. Proiectul e precedat de un studiu 
istoric şi politic în care se dovedeşte cumcă cea mai mare parte a 
provincielor Turciei europene e cuprinsă de populaţii de rasă slavă și că a 
sosit vremea în care aceste ţări să se guverneze prin ele înșile. Acest proiect 
puindu-se în vederea marelui principe moştenitor al Rusiei, acesta a răspuns 
că îl aprobă întru cât înlocuiește domnia turcească prin monarhi creştini, dar 
nu crede că o confederaţiune între rase atât de deosebite, unele îndușmănite 
chiar, ar fi înzestrată cu o mare putere de viață. Împăratul însuși să fi 
declarat că felicită pe autorul proiectului, dar găsește că prezentul nu e 
potrivit pentru realizarea lui, sperează însă de a-l vedea într-o zi realizându- 
se. 

Lăsând cu totul în sama ziarului vienez, nu totdeauna iubitor de adevăr, 
răspunderea autenticităței actului publicat, reproducem după el punctele 
principale a proiectului în cestiune. 


Pe ruinele Imperiului otoman se vor ridica următoarele regate: 

I) Regatul Bulgariei, care va cuprinde Bulgaria proprie și vilaetul actual al 
Dunărei, Tracia afară de litoralul Bosforului şi al Dardanelelor, Macedonia și o parte 
din Tessalia. 

II) Regatul Albaniei, care va cuprinde Albania, și Epirul afară de paşalâcul 
Prizrend. 

III) Regatul Serbiei, consistând din Serbia proprie, pașalâcul de Prizrend, 
Herzegovina şi Montenegro cu Bocche di Cattaro. 

IV) Regatul României, cuprinzând România actuală. 

V) Regatul Greciei, consistând din Grecia actuală, partea de sud a Tessaliei şi 
insulele europene și asiatice ale arhipelului turcesc inclusiv Candia. 

Regatul Bulgariei va avea suveran pe un principe din casa imperială rusască şi va 
forma un stat de 6,25 milioane locuitori. Regatul Albaniei va primi suveran pe un 
arhiduce din casa de Austria și va forma un stat de un milion jumate locuitori. Regatul 
Serbiei se cuvine de drept principelui Nichita de Muntenegru, care astfel ar dispune de 
o populaţie de peste 3 milioane. În regatele României și Greciei se mănțin suveranii 
actuali. Partea din Tracia esclusă din regatul Bulgariei, adică Constantinopolul cu 
Bosforul şi Dardanelele, cu țărmurii asiatici împreună, intră în posesiunea Rusiei. 
Constantinopolul devine centrul și avangarda unei nouă confederațiuni slave, la care 
pot lua parte și regatele României și Greciei, însă sub condiţia cu totul specială de a se 
supune unei conduceri militare şi diplomatice comune. 


Tot în privirea Cestiunei Orientului N. Fr. Pr. mai publică următoarea 
scrisoare: 


Schimbarea din Constantinopoli a pus în mare încurcătură diplomaţia puterilor de 
nord, mai ales însă pe cea austriacă și pe cea rusească. Diplomaţia acestor puteri se 
văzu în faţa unui factor a cărui greutate și putere fuseseră ignorate și ea recunoscu că 
nu numai nu are țeluri cu perspectivă vastă, ci că n-are nici măcar bază pentru măsuri 
momentane; că ea, care-și închipuia a dirije Europa, era însăşi împinsă și stăpânită de 
întâmplarea oarbă. Urmarea nemijlocită a acestei cunoștințe a fost o pripire ciudată, o 
neregulată îmbulzire spre a se scutura de nesiguranța penibilă a situaţiei. 
Reprezentanţii puterilor de nord se pusese cu furtunoasă grabă în relaţii oficioase cu 
noul regim de la Cornul-de-aur, fără, a ţine samă, nici măcar de formalitățile 
obicinuite. Când reprezentanţii puterilor continentale primiră cele întâi ordine urgente 
ca să deie relații asupra intenţiilor noilor stăpânitori (în 1 iunie) ei erau mai toți de 
acord, întrebau în mod confidenţial ce intenţii are guvernul turcesc, spre a sonda dacă 
e consult de a aplica Porții renumitele propuneri. Răspunsul Porții nu prea era 
încurajator. Ea promise a-și îndrepta starea ei și că va da libertăţi tuturor supușilor ei 
fără deosebire de confesie. A ușura pe creştini fără a lăsa să participe la aceste 
avantagie şi stoarsa popula ție musulmană ar fi o nedreptate vădită și greşală politică. 
Tot concursul moral pe care Europa l-ar da Turciei întru împlinire acestei grele 
misiuni a guvernului său acesta îl va primi cu mulțămire. În orice caz însă trebuie 
timp. Guvernul turcesc nu vroieşte a fi negligent, dar nici pripit. Acest limbagiu, plin 
de conştiinţă de sine, lăsa să ghicească că noua stăpânire are planuri bine răzgândite și 
voiește să le urmărească. Dar nu fu aprobată de toţi reprezentanţii. Între diplomaţii de 
la Bosfor se formară două tabere. Una primea rezoluţia Porții ş-o încuraja, cealaltă 
păstra o rece rezervă. Dar cu câtă pripă se lucra din toate părțile putem judeca din 
împrejurarea că la 1 iunie se 'ncepuse jocul de întrebări și răspunsuri schițat mai sus, 
iar la 8 iunie retragerea puterilor de nord era un fapt împlinit deja. 

Drept că, în vremea aceasta multe s-au întâmplat. Au fost un moment în care 
principele Gorciacoff au voit să rişte tot pe o carte. În 4 iunie el spunea unui diplomat 
că în decursul a opt zile se va fi întâmplat cea dentâi ciocnire între turci şi sârbi. Noul 
sultan era să nu fie recunoscut de către puterile de nord chiar dacă celelalte trei puteri 
mari l-ar fi recunoscut. Austria avea să ieie iarăşi o poziţie binevoitoare față cu 
insurgenții, adică să nu-și prea păzească graniţele și să închidă portul de la Klek, pe 
când Muntenegrul şi Serbia aveau să înceapă campania. Nu mai era vorbă despre aşa 
numitele garanţii, ci sultanul ar fi trebuit să primească în mod solemn memorandul din 
Berlin, care admitea intervenţia armată din partea puterilor. Gorciacoff voia să-și 
pregătească o bază de drept pentru ceea ce voia să întreprindă mai târziu. Deci Rusia 
ținea la planurile ci încă și atunci când toată lumea le credea căzute, și Gorciacoff ar fi 
stăruit asupra memorandului din Berlin dacă nu s-ar fi făcut grave objecţiuni din 
partea Austriei şi a Germanei. Ţariul îi spusese cancelariului său că Rusia i destul de 
tare pentru a putea ceda, că el dorește pacea şi concordia. Cancelariul observă că el va 
urma consiliile suveranului său, dar că Rusia trebuie să ție pace de bunăvoie, că nu 


trebuie să se lese silită la pace, că trebuie să o mănţie memorandul din Berlin. — 
Când sultanul îl va fi acceptat, atunci autocratul tuturor Rusielor poate să-și 
manifesteze înaltele sale intenţii, să fie element şi îngăduitor. 

Gorciacoff ar fi paralizat poate dorința lui Alexandru de a face concesii dacă 
celelalte două împărăţii n-ar fi venit în ajutorul ţarului împrotiva propriului său 
ministru. Din Viena şi Berlin i s-au făcut la Ems comunicate limpezi, cari nu 
pomeneau cu nici un cuvânt despre amânarea alianţei, dar spuneau fără rezervă că în 
aceste două orașe ar fi venit declarații peremptorii cumcă dacă dorințele lui 
Gorciacoff s-ar împlini, pacea europeană nu se mai poate mănţinea. Acestea avură 
efect asupra ţariului, căci în 7 iunie el spune unui diplomat italian cuvinte care-l vor 
face pe Gorciacoff să înceapă retragerea dacă nu voiește să piardă încrederea 
suveranului său. 

Așadar se poate spune lumei că alianța între cele trei împărăţii stă, adică 
vegetează mai departe, și acțiunea lor diplomatică e amânată. 


€ 


[2 iunie 1876] 
Renumita romanțieră franceză Aurora Dudevant, cunoscută sub numele 
literar de George Sand, a murit. Această femeie rară prin talente, energie de 
simțământ și frumuseţe e de origine germană. Despre partea tătâni-său se 
trage din Moritz de Saxa, fiul natural al regelui August II, despre partea 
mumei sale se trage din familia conților Konigsmarck. Relaţiile ei cu Jules 
Sandeau, Alfred de Musset, abatele Lammenais, Francisc Chopin, prințul 
Napoleon (mai târziu Napoleon III) sunt destul de cunoscute; ele nu pot 
însă forma obiectul unei scurte notițe necrologice. 


€ 


POTCOAVE ORTOGRAFICE 


[2 iunie 1876] 

Cetim în Curierul Bolgradului: 

Micul format al ziarului nostru, abondentul interesant material quu 
quare am potea umple zilnic o aşa foiţă, espiegleriile que ne joacă Capul — 
lucrătoriu al Imprimeriei și suciturile quu quare se sileşte honnorabilul 
commitetu al Şcoalei centrale (domnul, patronul şi padişahul unor 
însemnate resurse) de a ne face qua să ne dezgustăm noi de d-lor şi d-lor de 


noi — toate aqueste ne fac de a restrânge și aquum deodată revista noastră 
etc. ... 

Aqueste spuse, rugăm pe d-nul prefect al judeţului de a nu se lăsa a fi 
influenţat de unele partizi, de hâmmeni quu o potere zilnică, de jurăminte şi 
de promisiuni de căință. Quăqui toate quote ei vor spune, vom reveni iarăși 
la proverbul „Lupul părul îl schimbă, dar naravu nu; Niqui salcia pom niqui 
ciocoiul hommu“ 

— Bravo Qurierul Bolgradului, ziar politiqu, quomerquial, agriquol! 
Minte la el cât glas la peşte. 


€ 


GERMANIA 


[4 iunie 1876] 

Scrisoarea către suverani care notifică suirea pe tron a sultanului Murad 
al V se aşteaptă să sosească încă în cursul săptămânei acestia. Kreuzzeitung 
află din Ems că contele Karolyi ar fi plecat, după ținerea unor conferențe la 
Paris, împreună cu ambasadorul francez Gontaut Biron. 

O corespondență oficioasă a ziarului Norddeutsche Allgemeine Zeitung 
afirmă că Anglia ar fi primit fără nici o rezervă primitivul program de 
reformă al lui Andrassy şi că revenirea asupra acelui program e în stare de a 
pune în deplin acord pe toate puterile. În măsura în care sultanul Murad va 
corespunde cu aşteptările de reformă, și spiritele lumei se vor linişti şi astfel 
va dispărea presiunea care încarcă guvernul rusesc. În orice caz 
memorandul din Berlin, nemaicorespunzând cu situația, a fost amânat şi au 
pierit orice grijă de conflagrarea alianței celor trei împărați. 

Maiorescu, care după încheierea unei convenții comerciale germano- 
române a plecat la București, are să fie numit agent diplomatic pe lângă 
curtea imperială. 

Gazeta de Strassburg, care stă în relații cu cancelariul imperiului, 
publică din când în când articole inspirate asupra Cestiunei Orientului, a 
cărora adresă este desigur apropiatul Paris, căci foaia, apărând în două 
limbi, se ceteşte cu interes de cătră francezi. 


€ 


SERBIA 


[4 iunie 1876] 
La întrebările Porții, care ceruse esplicaţiuni asupra înarmărilor sârbești, 
guvernul Serbiei au afirmat intenţiile sale pacifice. Principele Milan au 
răspuns că, insurecțiunea ajungând până la graniţele Serbiei și împresurând 
țara toată ca cu un inel de fier, principele s-au văzut silit de a-şi înarma 
poporul pentru a-l linişti, dar că n-ar avea nici cea mai mică intenţie 
dușmănească împotriva Porții, căci Serbia îşi dă sama de împrejurarea că, 
puterea ei răsare din integritatea Imperiului otoman. Spre stabilirea bunelor 
relațiuni, Serbia va trimete un agent special la Constantinopole, a căruia 
numire i se va notifica Porții prin agentul diplomatic al Serbiei. 
Nu este adevărat că tribunalele şi școlile ar fi fost închise, după cum 
anunţase o telegramă din Berlin. 


€ 


TURCIA 


[4 iunie 1876] 
Sultanul au cerut de la marele vizir ca să i se propuie proiectul de 
reformă a guvernământului și declară totodată că e dispus de a-l primi. 
Midhat Paşa e însărcinat a elabora proiectul pentru convocarea unui 
Consiliu Naţional şi a se ocupa în special cu finanțele şi cu regularea 
budgetului. Tezaurul privat al ex-sultanului Abdul-Aziz nu ajunge nici suma 
de 100 milioane franci. Capii insurgenților din Herzegovina sunt dispuși de 
a se folosi de armistițiu și de a intra în tratări. Notificarea autentică va avea 
loc când capii se vor fi înţeles între sine. 


€ 


OTRĂVIRE 


[4 iunie 1876] 
Un spițer din lași, după ce se despărțise de nevasta sa întâia, intrase în 
relații cu o fată de origine — cum se zice — polonă cu care a trăit mai 


multă vreme. Spiţerul voind să se însoare din nou a plecat în Rusia pentru a- 
şi căuta mireasă. La întoarcerea sa în țară au declarat amorezei sale că a 
hotărât a se însura din nou, hotărâre cu care ea se vede că s-au arătat 
mulțămită. Alaltăieri, miercuri, spiţerul a petrecut sara împreună cu fata 
despre care e vorba, cu care ocazie se vede că îşi vor fi luat adio și au băut 
împreună vin. După ce băuseră, fata-i spuse că de acum înainte tot ea are să 
fie nevasta lui, că tot cu dânsa se va cununa pentru totdeauna. Întrebată 
fiind ce voieşte să zică cu aceste cuvinte, ea-i declară cumcă i-a dat vin 
otrăvit şi că ea singură a băut asemenea din acel vin. Spiţerul alergă repede 
acasă, dar căzu înaintea porţii şi strigând după ajutor, fu pus de către calfele 
sale în pat, care-i și deteră, un antidot încât până acuma încă trăieşte. Fata 
însă a murit chiar în acea sară de efectele otrăvii. Ea zace întinsă în bolta 
mortuară a spitalului Sf. Spiridon unde, după cât auzim, astăzi se va face 
autopsie. 


€ 


MILETICI ASUPRA PRINȚULUI MILAN 


[4 iunie 1876] 
Ziarul unguresc Magyar Polgár, aducând știri asupra situaţiei din Serbia, 
spune că Miletici (capul partidei politice a sârbilor din Ungaria) agitează în 
contra prinţului Milan și recomandează sârbilor să-l alunge dacă nu va 
declara război turcilor. Între altele Miletici ar fi spus şi următoarele cuvinte: 
„Milan nici nu-i din sângele Obrenoviceştilor. Priviţi la capul lui și vedeţi 
că fizionomia sa e o fizionomie curat românească “. Aceasta desigur că nu-i 
un defect. Dacă am fi noi atât de puritani ca sârbii, câte capete bulgărești şi 
grecești ar trebui să dispară dintre deputaţi, profesori, magistrați, șefi de 
partidă etc.! 


€ 


[6 iunie 1876] 

Relativ la notita Otrăvire, publicată în no. 62 al Curierului de Iaşi, 
medicul primar al spitalului Paşcanu, d-nul dr. Lukaszewcki ni trimite o 
dare de samă care rectifică notița şi răspândește lumină asupra modului în 
care d-sa a combătut veninul. D-sa spune că d-nul asistent al farmaciei a dat 


otrăvitului o cantitate mare de lapte, albuş de ou etc. şi că în urmă venind d- 
sa însuși la faţa locului au ordonat un vomitiv și mai puternic şi în urmă au 
rânduit acid tonic și cloroform, ceea ce avu de efect liniștirea bolnavului. 
Ceea ce ne-a surprins însă în această rectificare este că ni se ia oarecum în 
nume de rău espresiile spițer şi calfă de spiţer. Aceasta este mai mult un 
semn al timpului, un semn că mult trebuie să se fi corupt limba românească 
pentru ca fiecare cuvânt mai vechi să fie luat drept o espresie de de 
considerare, ceea ce — se 'nţelege — nici n-am avut de gând. De aceea d- 
nul dr. ni va ierta să-i spunem că spițer este cu totul ecuivalent cu germ. 
Apotheker, iar calfă cu Gehilfe, iar vorba Apothekergehilfe id est calfă de 
spiţer nu ştim să se fi privit vreodată ca o espresie de dispreţ, decât doar din 
când în când în conștiința nefericitului nostru secol, în care oamenii au 
început a se rușina de numele onestei și folositoarei lor meserii. Căci d-nul 
medic va concede că, oricâte titluri s-ar mai adăogi acestei meserii, ea 
rămâne ce este — o meserie (Gewerbe) și nicidecum o ştiinţă, căci ea 
consistă în executarea mecanică a ordinaţiunilor medicilor şi judecata 
individuală joacă un rol foarte modest în acest ram de activitate. 
Împrejurarea că în limba germană există mai multe expresii pentru 
activităţi analoge, că ajutatorii altor meserii se numeşte Gesellen, nu 
îndreptățește defel de a pretinde și de la limba românească deosebiri 
limbistice — după a noastră părere cu totul de prisos. Căci nouă ni se pare 
că oricât de identică ar fi expresia, nimănui nu-i va veni în gând de a 
confunda pe un maestru care fabrică sticle pentru telescopuri cu cel care 
fabrică sticle de vin, nici pe un spiţer, care-n zilele noastre trebuie să 
posedeze studii solide din ştiinţele naturale, cu vraciul evului mediu, a cărui 
arte consista mai cu samă în scoatere de măsele și punere de bleasture. 
Natura acestei munci a devenit alta și e mai nobilă, iar cuvântul au luat de 
mult înțelesul pe care i-l indică ea. De aceea credem a avea dreptul să nu ne 
speriem de rigoroasele farmaceutice și să admitem neapărat numirile 
facultăţilor medicale pentru însemnarea tuturor activităţilor. Atunci am 
trebui să numim pe fiecare student de ex. vir juvenis ornatissimus, care este 
asemenea o numire care nu are ecuivalent real. Tot astfel diploma de 
farmaceut poate să conție numiri măgulitoare, dar noi știm că un candidat în 
teologie are nevoie de o cultură pregătitoare mult mai înseamnată în 
ştiinţele naturale chiar decât un farmaceut, căci de la cel dentâi se cere 
bacalaureatul, de la cel din urmă nu. Cu toate acestea recunoaștem 
îndreptăţirea oricărui profesionalist de a pretinde să fie numit după cum îi 


convine mai bine și rugăm pe onor. cetitori să 'nţeleagă asistent în loc de 
calfă. 


€ 


NEFERICITUL X 


[Articol cu paternitate incertă] 

[6 iunie 1876] 

Toți ascund scăpările lor din vedere după această nefericită literă pe 
care lumea o încalică. Dacă un naturalist prinde un corb și-l ține în casă ca 
să vadă dacă această pasere trăieşte într-adevăr o sută de ani, el se numește 
X. — Dacă un tânăr, vrând să ştie de-i șede bine când doarme, își închide 
ochii și se uită în oglindă cu ochii închişi, se numește X. — Dacă unul, 
vrând să-și vândă casa, ia o bucată de carămidă și, la strigarea vânzărei, o 
arată ca pruba casei, numele lui tot X. Altul, vrând să prind-un şoarece ce i- 
a ros un manuscript asupra epocei lui Mircea cel Mare, a luat o bucată de 
carne-n gură și, stând la bortă, aştepta să vie șoarecele ca să puie mâna pe el 
— X. X visează noaptea c-a călcat într-un cui și a doua zi își oblojeşte 
piciorul, iar Y-i zice: „Bine-ai păţit! de ce dormi noaptea fără cizme-n 
picioare“. Altă dată X întâlnește pe Y: 

— Frate, am auzit c-ai murit, adevărat va fi sau nu? 

— Dar nu vezi că trăiesc? 

— Aşa e, dar cel ce mi-a spus c-ai murit este cu mult mai vrednic de 
crezut decât d-ta. 

X, auzind că cine are barbă lungă este neghiob şi întâmplându-se el cu 
barba mare zice în sine: „S-apuc barba cu mâna și cât-a trece din mân-afară 
s-o ard la lumânare, ca să nu cad în acest ponos“. Zicând o şi făcu; dar 
aprinzându-se barba îl arse la mână și, luându-și mâna de la barbă, arse 
barba toată şi proverbul se împlini. 

X, călătorind c-un chelbos și c-un bărbier, hotărâră ca noaptea să 
păzească fieşcare cu ceasul său. Fiind ceasul întâi al bărbierului, vru să 
glumească cu X şi-i rase capul când dormea. Viind ceasul lui X, bărbieru-l 
deşteptă. X, puindu-şi mâna-n cap să se scarpine şi găsindu-l gol de păr, 
socoti că el este chelbosul și zise cătră bărbier: „Prostule! în loc să mă scoli 
pe mine, tu ai sculat pe chelbos!“ 


X vede o casă frumoasă și zice: „O ce minunată casă! oare aici s-a 
zidit?“ 


€ 


[9 iunie 1876] 

De mai multă vreme se manifestează în opinia publică a țării dorința de 
a vedea întemeindu-se o industrie proprie şi națională. Dar aceste tendințe și 
aspirații foarte deosebite n-au fost privite de aproape, nici nu s-au studiat 
condiţiile necesare sub care o asemenea industrie s-ar putea naște. Studiul 
ce-l publicăm mai la vale împlineşte această lacună. El este estras din cartea 
cafenie (a corespondenţei diplomatice) pe care contele Andrassy au supus-o 
în mai a.c. amândoror delegaţiunelor Austro-Ungariei. Studiul figurează sub 
numirea de raport al d-lui cavaleriu de Bosizio, viceconsul c.r. Nu putem 
tăgădui că raportul conţine vederi destul de întemeiate și, dacă pe ici pe 
colo unele puncte sunt poate cam pre pesimistic tratate, desigur că nu 
autorul, ci împrejurările al căror martor este l-au îndreptăţit de a avea numai 
foarte modeste speranţe în viitorul mişcărilor economice din România. 

Dar tocmai acest pesimism de vederi ne va face să revenim asupra 
acestui studiu, preţios din multe puncte de vedere, când ne vom încerca a 
arăta că unele din premisele studiului, deși sunt esacte, totuşi nu 
îndreptăţesc la concluziile făcute de autor. 


€ 


ANGLIA 


[9 iunie 1876] 

La o interpelare a lordului de la Warre, Earl of Derby a răspuns că, prin 
tractatul încheiat la Paris la 1856, Anglia, Francia, Italia şi Austria au luat 
asupră-le îndatorirea de a mănținea neatârnarea și integritatea Imperiului 
otoman, iar atentarea la acea neatâmare constituie un casus belli. Derby 
crede că e periculos de a discuta de pe acum cazurile în cari stipulațiile ar 
deveni obligatorie pentru părțile contractante și așteaptă ca aceasta să se 
hotărască mai bine prin constelația concretă a împrejurărilor. În garanţia 
acelui tractat sunt cuprinse şi România și Serbia, dar nici o putere nu este 


îndreptăţită de a interveni la conflicte ce s-ar ivi între Poartă și statele 
subtributare, ci de a o păzi numai de atacuri care i-ar veni de dinafară. 


€ 


BELGIA 


[9 iunie 1876] 

În urma învingerei în alegeri a clericalilor, în mai multe oraşe mari ale 
Belgiei s-au ivit grave neorânduieli, dar mai cu samă în Anvers. Mase de 
popor au avut serioase ciocniri cu garzii orăşeneşti, iar aceşti din urmă au 
dat foc. 

Mulţi din tumultuanţi au fost împușcați, mulţi arestaţi. Astfel se anunţă 
din 15 iunie c. că o colonă de mii de oameni străbătea ulițele orașului 
Anvers strigând „Trăiască regele! Jos Malou! Demisia!“ Primarul acestui 
oraş au ameninţat că-și va da demisia dacă guvernul ar voi să-l silească ca 
să ceară ajutorul trupelor pentru înăduşirea tumultului. În Bruxelles e linişte 
deplină. 


€ 


TURCIA 


[9 iunie 1876] 

Omorâtorul lui Hussein-Avni ş-a lui Raşid Paşa avea de gând să omoare 
numai pe cel întâi. Ministrul de război auzise mai dinainte despre vorbele 
amenințătoare și ura acestui ofițer și din cauza aceasta voise să-l depărteze. 
Dar, dorind a nu provoca în momentele de față turburări, nu l-au înlăturat, 
după cum uşor putea s-o facă în urma amenințărilor ce le auzise. Acest din 
urmă considerent avea să devie fatal. Sultana Valide primise ştire despre 
turbarea maiorului Hassan. Ea se folosi de ocazie spre a se răzbuna 
împotriva lui Hussein-Avni, căci asupra nimănui ea nu era atât de pornită ca 
asupra ministrului de război. Cauza e că Hussein-Avni păruse a sprijini mai 
mult schimbarea succesiunei pe tron în favoarea lui Iussuf-Izzeddin și totuși 
în urmă a fost cel mai activ la răsturnarea lui Abdul-Aziz. Mama acestui din 
urmă îl întărâtă şi mai mult pe Hassan — care și aşa-i era supus — şi-i 


netezi drumul prin spioni. Un alt motiv politic mai însemnat nu exista. Din 
contra, dacă mai există o partidă, grupată împrejurul flamurei sultanului 
căzut, aceasta putea să fie numai partida conservativă din Turcia, la care 
sultana Valide au pierdut acuma și cel din urmă prestigiu, căci ea e complice 
la moartea aceluia în care partida conservatoare și toţi amicii unei procedări 
energice își pusese speranţele lor. S-au luat măsuri pentru susținerea ordinei, 
periclitată nu atât de populaţia musulmană, ci de alți factori, căci doresc să 
se folosescă de turburări. — Maiorul Hassan au fost spânzurat. — Savfet 
Paşa e numit ministru de esterne, Kherim Paşa ministru de război, Khalil 
Şerif Paşa ministru de justiţie. 


€ 


CREZUL BEŢIVILOR 


[9 iunie 1876] 

Nu-i lipsită de originalitate parodia crezului ce o publicăm mai la vale şi 

care-i demnă de vestitul Leonat, a cărui vorbiri cu haz au făcut pe părinţii 

noştri să râdă şi să petreacă cu cea vreme. Cine din cei mai bătrâni nu 
cunoaște pe vestitul Leonat din Longobarda. 


Care se hrănea cu barda, 
Om nu mare la statură, 
Dar făcut spre băutură. 


Testamentul lui frumos, prin care lasă în limbă de moarte ca să fie 
îngropat cu gura la cep, e mai cunoscut decât crezul mult evlaviosului 
Leonat, pe care iată-l: 

Crez într-un cazan, tatăl al mai multor vedre, făcătoriul vinului şi 
pelinului și într-unul născut fiul strugurului, născut iar nu prefăcut, care din 
viță s-au născut mai înainte decât toate foloștinele, profir din profir, roş 
adevărat, care are fața romului, din care beţia s-au născut. Carele pentru noi 
băutorii şi pentru a noastră mântuire s-au coborât din deal în vale şi s-au 
întrupat din must și din curătoare. S-au tescuit și s-au dat cep a treia zi după 
ce au fiert şi s-au suit în deal la cramă şi s-au pus de a dreapta lui Stoian 
vierul, care iarăși va să vie cu sfredelul cel mare să cerce vinul şi pelinul, a 
căror băutură nu va mai avea sfârşit. Și într-o ocă plină, domnul dătător de 


viață beţivilor, cărora ne mărturisim, că de-mpreună purcedem cu oca şi cu 
paharul (?) 

Aşteptăm ieşirea părului prin căciulă și a coatelor prin mintean și 
târnuirea hărțăgoșilor ce va să vie după beţie. Amin. 


€ 


[13 iunie 1876] 

Frumoase intențiuni — nu-i vorbă — și n-avem nimic de zis în contra 

lor. Dar nu vor găsi oare cititorii noştri că oarecare cunoștințe de gramatică, 

interpuncțiune și stilistică n-ar fi cu totul de prisos la acel onorat oficiu? 

Mai ales în perspectiva acelor interesante investigății științifice pe cari are 
de gând să le facă? 


€ 


TURCIA 


[13 iunie 1876] 

Scrisoarea pe care sultanul Murad V a fost primit-o a doua zi după 

suirea sa pe tron de la ex-sultanul Abdul-Aziz zice din cuvânt în cuvânt 
acestea: 


După ce m-am încredințat lui Dumnezeu, mă încredințez Maiestăţei Voastre. — 
Vă felicit pentru suirea voastră pe tron și vă esprim părerile mele de rău că n-am putut 
servi națiunea după dorinţele ei. Vă urez vouă să obţineţi acest rezultat. 

Sper că Maiestatea Voastră nu va uita că am pregătit mijloacele eficace pentru 
conservațiunea şi pentru onoarea Imperiului. Vă răcomand a cugeta bine că aceia care 
m-au pus în această situațiune sunt soldaţii pe care i-am armat cu mâna mea proprie. 
Și fiindcă eu am arătat întotdeauna o calitate, aceea de a ajuta pe cei oprimaţi de 
umanitate, vă rog să mă scăpaţi de locul strâmt și supărător în care mă aflu, 
destinându-mi o reşedinţă mai cuviincioasă. Vă felicit pentru faptul că coroana a 
trecut în familia lui Abdul-Medjid Khan. 

Abdul-Aziz. 


Poarta a primit notificarea oficială că în curând d. Kristici va sosi la 
Constantinopoli, spre a felicita pe sultan în numele prinţului Serbiei. Ziarul 


„Phare du Bosphore“ anunță formarea a două corpuri de oştire și anume 
unul la Beikos de 80.000 oameni, celalt la Smyrna de 60.000 oameni. 


€ 


PENTRU COMEDIA CEA DE OBȘIE 


[13 iunie 1876] 

Un manuscript din 1790, cuprinzând gândirile lui Oxenstierna arată 
cam în ce chip aveau obiceiul de a privi strămoșii noştri lumea aceasta. lată 
ce zice un pasagiu din acea carte: 

Lumea este privelişte, oamenii sunt comedinanţii, norocul împărțeşte 
jocurile şi întâmplările le alcătuiesc. Teologii ocârmuiesc machinurile şi 
filozofii sunt privitorii. Bogaţii prind locurile, cei puternici apucă locul cel 
mai înalt, și la pământ sunt săracii. Muierile aduc răcoreală și cei necăjiţi de 
noroc iau mucul lumânărilor. Nebuniile alcătuiesc întocmirea cântecelor şi 
vremea trage perdeua ... Lumea vrea să se înșele — înșele-se dar. 
Deschiderea comediei începe din lacrămi și din suspinuri. În lucrarea cea 
dentâi se arată pricinele cele nebunești a oamenilor. Cei făr-de simţire bat în 
palme ca să arate a lor bucurie, cei înţelepţi fluieră jocurile. Cel ce intră 
plăteşte la ușă un ban ce se numește osteneală și ia în locul lui un petec 
pecetluit ce însemnează neodihna cât își va ţinea locul. Schimbarea 
pricinilor îi zăboveşte puţin pe privitori. Împletiturile cele bune sau rău 
împletite fac să râdă filozofii. Acolo se văd urieși care deodată se fac logoși 
(2) şi logoşi, cari făr-de veste se fac mari și vin la o înălțime făr-de măsură. 
Acolo se arată oameni cari se par că au toate măsurile și paza ce s-ar putea 
socoti ca să nu lese drumul cel adevărat care duce la sfârșitul ce-și pun 
înainte; în vreme când despre altă parte cei nebuni și făr-de grijă apipăie uşa 
nenorocirilor lumești. În scurt: acest fel este comedia lumei aceștia, și cela 
ce vrea să aibă zăbavă cu liniște să se puie într-un unghi mic de unde să 
poată cu odihnă ca să fie privitoriu și unde să nu fie nicidecum cunoscut, ca 
să poată fără de grijă a o batjocori după cum i se cade. 

Nu mai puţin interesante sunt proverbele românești asupra comediei cei 
de obşte. lată câteva: 

Lumea-i ca o oglindă în care se găteşte omul ca să arăte precum nu este, 
ea-i ca o comedie în care fiecare joacă rola sa şi unde cel mai de râs prinde 
locul cel mai bun. Ea e ca un liman unde unul sosește și altul purcede; unul 


se bucură de cel ce vine ş-altul se întristează de cel ce purcede. Ea i ca un 
spital plin de orice patimi. Ea i ca un birt cu două porţi deschise, pe una 
intră, pe alta iesă; beau, mănâncă și se duc; unul pe altul nu se cunoaște cine 
intră şi cine iese. L.umea-i ca un bâlci unde unii cântă, alţii joacă, unii vând, 
alții cumpără, unii beau și chiuiesc, iar alții numai privesc. 'Toate-n ea ca 
ziua vin şi se duc. Precum în fundul mării stă mărgăritariul şi mărgeanul și 
în fundul pământului pietrele cele mai scumpe, iar pe fața mării toate 
mortăciunile, aşa și în lume: cei vrednici şi cinstiți — ascunși și nevăzuţi, 
iar cei nerozi în cinste mare. Lume fără nebuni, ca pădure fără uscături — 
nu se găseşte. 


€ 


TESTAMENTUL LUI IOAN OTETELIŞANU 


[16 iunie 1876] 

Otetelişenii sunt cunoscuţi ca patrioți ai Tărei Românești şi de-aceea nu 
ne prinde mirarea de-a vedea la ce frumoase scopuri au destinat acest boier 
bătrân averea sa. Încă pe la anul 1830 vedem figurând un Otetelişanu în 
Societatea filarmonică, vedem cum începătorul teatru românesc tipăreşte 
repertoriul său, nepretenţios şi cu toate acestea ales, dintr-un fond al 
căminarului Otetelişanu. Uzufructul averei răposatului Ioan Otetelișanu, 
reprezentând o rentă de 150 până la 200 de mii de lei noi, rămâne după 
testament la dispoziţia soţiei sale. lar după moartea acesteia, averea aceasta 
va forma un fond pentru crearea unui institut de fete cărora — zice 
testamentul — li se va da învăţătura și creşterea ce se cuvine unor mame de 
familie fără pretenţii şi fără lux. Escedentul eventual al averei se va 
capitaliza şi va constitui pentru elevele acelui institut un fond de zestri, cari 
însă nu vor putea fi nici mai mari nici mai mici decât de două sute de 
galbeni. 

D-nii loan Câmpineanu și loan Calinder sunt numiţi prin testament 
administratorii bunurilor lui Otetelișanu. Ei vor avea a stabili programul de 
studii al institutului, repartiţia veniturilor, constituirea zestrilor. Vor putea să 
delege din parte-li persoane care să perpetueze dreptul de administraţie și să 
mănţie unitatea de direcţie a fondaţiunei Otetelișanului. În acest bărbat 
recunoaștem generaţia trecută a Ţărei Româneşti; binevoitoarea, patriotica 
generație care forma floarea "Ţărei Româneşti înainte de 1848. De la anul 


acesta începând, românii au pierdut simţul istoric. Cuvinte nouă fără 
cuprins, oameni noi fără trecut şi fără valoare, o limbă păsărească în locul 
vrednicei limbe a strămoșilor, instituţii nepotrivite cu trebuinţele modeste 
ale ţăranului dunărean au înăbuşit frumoasele şi spornicele începuturi ale 
unei literaturi într-adevăr românești, ale unui naționalism nu de fraze 
banale, ci d-un cuprins real, Nu-i minune dacă în mijlocul unei dezvoltări 
care, cu suflarea sa nelegiuită, au rupt fir cu fir toate tradiţiile istorice, au 
risipit piatră cu piatră vechea comoară a averei sufleteşti și materiale a 
poporului românesc, oamenii mai vechi s-au dat uitării, încât abia se mai 
auzea de ei, şi că vin a reîmprospăta numele lor în memoria unor urmași 
nedemni prin tristul și ultimul act de iubire către neamul lor, prin testament. 
Fie-i ţărâna ușoară și amintirea neuitată. 


€ 


AUSTRO-UNGARIA 


[18 iunie 1876] 

În urma ştirilor alarmante din Belgrad, slavii din sudul Ungariei 
(granițele militare) sunt foarte agitați. Din granița militară croată se vestește 
că la Plasko 400 de insurgenți herțegovineni, stârniți prin preoți, s-au 
hotărât a merge în luptă pentru sfânta cauză. La fruntarie aveau să 
primească din partea unui comitet secret arme; dar, fiindcă acestea se 
confiscaseră, ei n-au cutezat a trece frontiera. Îmblând fără țintă, o patrulă 
care-i întâlni i-au invitat să se supuie, iar ei au împușcat. Atunci patrula au 
răspuns asemenea cu focuri, de care doi herțegovineni au fost greu răniți. În 
Plasko, vatra agitaţiunilor, sârbii au depărtat portretul împăratului Austriei 
din sala consiliului comunal și au atârnat în locu-i icoana Sf. Lazăr. 
Deasupra turnului bisericei au înfipt o flamură cu inscripţia: Zivio Serbia. 
Mulţi lucrători de la drumul de fier au trecut la insurgenții din Herzegovina. 
Ziarele oficioase ungurești susțin cumcă guvernul nu e de loc surprins de 
întâmplările de la Dunăre, ci le-a prevăzut pe toate şi au luat toate măsurile 
de precauţiune întrucât priveşte interesele monarhiei. 

Altfel și în privirea României Austro-Ungaria pare a lua măsuri de 
precauţiune — cel puţin ziarele din Ardeal vestesc că o comisie specială va 
inspecta în decursul lunei iulie obiectele de fortificaţie, iar mai cu samă 
trecătorile munţilor Carpaţi dintre România și Transilvania, şi va hotărî cari 


din aceste trecători ar fi cu cale să se fortifice. N-aibă frică! Vavilonienii au 
alte treburi. 


€ 


SERBIA 


[18 iunie 1876] 
Despre poziția strategică a oştirilor sârbeşti se vestesc următoarele. Ele 
sunt împărțite în trei divizii. Cea dentâi, divizia Ciacika se compune din 
brigadele Studniț, Ciacik şi Uziz şi dintr-un corp de voluntari sub 
arhimandritul Duşici. Tăria acelei divizii, comandată de generalul Zach, e 
de 22.000 oameni, ea este așezată la frontaria de sud-vest. Corp de armată și 
mai tare este cel ce stă lângă râul Drina şi e comandat de Rauko Alimpici. 
Consistă din două divizii de câte trei brigade. Efectivul acestui corp (fără 
rezervă și voluntari) e de 26.000 oameni, cu voluntari de 30.000. Acolo sunt 
și 50 de pontoane. În faţa acestui corp se pregătesc și turcii și se adună 
acolo în mare număr. Zwormicul-mare, Zwornicul-mic și Sokar au primit 
garnizoane tari. În Zwornicul-mic sunt 3000 sedifi, în cel mare 11.000. Dar 
punctul de gravitație a operațiunilor sârbești este în valea Moravei. De la 
mersul întâmplărilor în acest punct vor atârna toate. Alexinaţ e cartierul 
general al armiei de sud, pe care o comandează generalul rusesc Cernaieff. 
Această armie consistă din mica oştire permanentă și din clasa l-a a 
milițienilor. Tăria ei e de la 45 pân' la 50 de mii de oameni. Avangardele ei 
sunt postate pe liniile fruntarielor. Oştirea turcească dimpotriva acestui corp 
se razimă pe lagărul fortificat de la Niș. 
După ştiri telegrafice din 27 iunie st.n., astăzi în 18/30 principele Milan 
ar fi trebuit să plece la armie, după ce va fi publicat un manifest de război; 
iar mâni, în 1 iulie avea să se proclame Serbia întreagă în stare de asediu. 


€ 


SERBIA 
[18 iunie 1876] 


În numărul trecut am arătat că ziarul oficios al ministeriului unguresc, 
desigur bine informat, crede că războiul între Serbia și Turcia e inevitabil. 
După Coresp. politică s-ar fi luat toate dispoziţiile ca oștirea sârbească să 
poată intra la 27 iunie în poziţie strategică. Dacă se va face ruptură cu 
Poarta — foarte probabil, dar nu inevitabil — acțiunea militară va începe 
abia în întâile zile ale lui iulie. Principele Milan va pleca din capitală la 
armată, dând o proclamaţie ecuivalentă c-un manifest de război. Misiunea 
ce se dedese lui Kristici pentru curtea din Constantinopole, pusă deja în 
executare, au fost suprimată. Toate aceste ştiri Cor. pol. le-aduce sub data de 
24 iunie; iar astăzi avem în 30. La noi circulează zgomotul — pân-acuma 
neadeverit — că Serbia ar fi și declarat război Turciei. Deşi Cor. pol. este un 
ziar slavofil, totuşi ştirile ce le aduce nu sunt lipsite de fundament. Va să 
zică înainte de 3 zile armata sârbească s-au dispus a începe şi poate că de 
acum peste trei zile întâi veşti de război de preste Dunăre. Dar Vavilonul ce 
va face? Exerciţii stilistice. Greco-bulgarii din Vavilon vor mai aprinde câte 
trei masalele (jurnalistice) în fiecare judeţ, vor pune Mexicul și Indostanul 
la cale, vor da sfaturi lui Gorciacof și lui Bismarck și vor spune minciuni 
unii de alții — până ce Prutul se va revărsa în urma ploilor. Atunci, care 
cum va scrie, acolo i va îngheţa mucul condeiului. Știut este: satul arde 
baba ... 


€ 


ZIAR NOU 


[18 iunie 1876] 

Ca toate celelalte — politic, literar, comercial și agricol — este și cel 
nou, apărut sub numele „Craiova“. Politica, literatura, comerciul şi 
agricultura sa apar deocamdată numai o dată pe săptămână, dar ni se 
promite fericirea cumcă va apărea de două ori. Spre caracterizare, 
următoarele din apelul cătră cetățeni: „Câţiva juni, modești poate prin 
cunoștință, dar forți prin tăria principiului şi caracterului care-i unește, 
asociându-se într-un comitet, și-au propus ideea de a redacta un ziar stabil şi 
cu totul independent“. Deși aceşti juni sunt modești poate prin cunoştinţe, 
totuși „înmulţirea ziarelor este un pas mai răpede spre lumină, o piatră mai 
mult ce se adaogă la temelia edificiului social“. Poate! Mai știi? Dar umilita 
noastră părere este că ar fi fost mai bine ca mai întâi să se dezmodestifice 


cunoștințele respectabililor câţiva juni, căci ceea ce ne desperează nu sunt 
pe atâta bătrânii pe cât tinerimea noastră. 


€ 


SERBIA 


[20 iunie 1876] 

Lipsa unui biurou telegrafic de corespondență şi greutatea cu care 
ziarele noastre își procură noutățile din străinătate ne face ca mai 
întotdeauna să înregistrăm ştiri publicate cu două, trei zile înainte în 
jurnalistica vieneză. Într-adevăr românii învecinați cu Serbia, având 
comunicație telegrafică cu această țară, primesc totuși știrile ce o privesc 
din Pesta şi din Viena. Ce se va fi întâmplând în momentul de faţă în Serbia 
ni este deci necunoscut și, crainici întârzieți a mișcărilor din Orient, 
jurnalele românești trebuie să se mulțămească cu știri relativ vechi şi 
răsuflate de trei, patru zile. 

O telegramă din Paris cu data de 27 iunie vestește că, cu toate subsidiile 
rusești și cu tot succesul ce se zice c-ar fi avut împrumutul silit, guvernul 
sârbesc caută sub auspiciile d-lui Schuwaloff să împrumute în Londra un 
milion de livre sterline. La 26 c. agentul sârbesc a avut o conferenţă cu doi” 
bancheri. Întrebat fiind asupra prospectivelor întreprinderei în contra 
turcilor, agentul a răspuns că toate-s gata pentru ca în termin de o lună să se 
curețe de turci toate provinciile din nordul Balcanului. După aceea s-ar 
constitui o confederație bulgaro-sârbo-montenegrină sub protectoratul 
țarului. Serbia au căpătat de la amici mijloace trebuitoare pentru campanie; 
numai bani îi trebuiesc. Conflicte cu Austria sunt cu putinţă, dar sârbii sunt 
pregătiţi şi-n această privire. În fine o telegramă din Belgrad sub data de 28 
iunie vestește că principele păstrează comanda supremă asupra întregei 
armate, având cuartierul său general la Cupelja lângă Morava. Pentru o 
eventuală retragere, sunt destinate punctele întărite Ruzady” şi Deligrad. 
De-a lungul malului sârbesc al Dunărei s-au săpat şanţuri întărite prin 
artilerie suficientă. S-au dat ordin ca rezerviştii de clasa a Il-a să culeagă 
grabnic recolta de pe câmp. Princesa s-a pus în fruntea femeilor din Belgrad 
cari 'şi vor pune serviciile lor la dispoziția ambulanţelor şi a spitalelor. 
Corpul medical consistă din 110 medici militari și 200 civili, dintre cari 70 


sunt mediciniști de origine slavă din Austria, mai cu samă cehi. — In Pesta 
se fac cumpărături pe față pentru guvernul sârbesc. Agenţii dispun de bani 
îndestui. 


€ 


AUSTRO-UNGARIA 


[20 iunie 1876] 
Măsuri judecătoreşti, administrative şi militare se iau pentru a preveni 
turburări eventuale în părțile de sud ale Ungariei. Mareşalul-locotenent de 
Scudier şi comandantul ţării, Edelsheim-Gyulai au dat ordinele necesare 
autorităţilor militare. S-au hotărât ca provinciile slave din sudul Ungariei să 
fie ocupate de armata regulară și nu de honvezi. Ziarul unguresc Kelet- 
Nepe vesteşte cumcă Rusia ar fi concentrat repede trupe în dreptul 
Bolgradului din România şi că guvernul acestei ţări ar fi oarecum îngrijit de 
aceasta. Noi nu ştim nimic. 

FRIEDERICH DIEZ 


[20 iunie 1876] 

Deşi cam târziu, totuși ne îndeplinim datoria de a înẹştiința pe cetitorii 
noştri despre moartea renumitului filolog al limbilor romanice, Friedrich 
Christian Diez. Născut la Giessen la 15 mart 1794, şi-au făcut studiile sale 
de literatură clasică în orașul său natal. La 1813 a luat parte ca voluntariu în 
războiul împrotiva francezilor, iar la 1816 îl vedem studiând în Göttingen 
limbele moderne. În urma îndemnărilor lui Goethe să fi studiat limba 
provensală. La 1830 deveni profesor la Bonn, la care catedră rămasă până la 
moartea sa, întâmplată la 29 mai 1876. 

El a scris în limba germană. Opere mai însemnate are: Romanţe 
spaniole (Berlin, 1821); Studii contribuind la cunoaşterea poeziei romanice 
(Berlin, 1825) și Poezia trubadurilor (Zwieckau, 1826), pe cari d. Roisin le- 
a tradus şi publicat în franțuzește; apoi „Viaţa şi influenţa trubadurilor“, 
„Monumente vechi de limbă romanică“ și altele, în fine Dicţionariul 


etimologic al limbelor romanice (Bonn, 1862) şi Gramatica limbelor 
romanice (edit. III, 1872). Francezii şi englezii au tradus această carte. În 
privirea limbei românești să se fi servit de Dicţionarul de Buda. 

În privinţa limbei românești Diez are meritul de a fi nimicit pe cale 
ştiinţifică toate basmele despre originea slavă a limbei românești, precum 
acele erau susținute cu patimă de filologi de școală veche, slavoni, şi 
combătute în acelaș mod nedibaci de școala veche a filologiei românești. 

MĂSURI HIGIENICE PENTRU ORAŞUL CERNĂUȚI 


[Articol cu paternitate incertă] 

[20 iunie 1876] 
Consiliul sanitar al provinciei Bucovinei, în ședința sa din 7 iunie a.c., 
au dizbătut şi asupra mijloacelor de sanificare a orașului Cernăuţilor. 
Consiliarul guvernial dr. Denrarowski, espuind starea de necurăţenie și 
mânuirea nesuficientă a măsurilor polițienești din partea primăriei acelui 
oraş; descriind desele epidemii care se nasc în oraş din cauza acestor 
inconveniente, au ajuns la concluzia că sanificarea Cernăuţilor se poate 
ajunge prin canalizare și îndestulare cu apă. După espunerea celui mai nou 
sistem de canalizare, d-rul propune ca aceasta să aibă preferență înaintea 
iluminărei cu gaz, care i se pare mai mult un lux decât o necesitate. Aceste 
propuneri sunt deocamdată de domeniul proiectelor problematice. Cel puţin 
dacă îndestularea cu apă de băut ni se pare lesne de realizat, canalizarea 
orașului Cernăuţi ar prezenta, din contra, atâtea greutăți tecnice de realizare 
încât se mai poate ca foloasele aduse să nu corespundă cu sacrificiile făcute. 
Se va putea crea oare raza de apă îndestul de puternică ca să hrănească 
canalele de curăţenie ale unui oraş care e atât de sus asupra nivelului 
râurilor din apropiere? Îndealtfel insalubritatea acelui oraş e desigur de 
atribuit mai mult unui soi oarecare de locuitori și lipsei private de îngrijire 

decât condiţiilor generale în care se află orașul. 


€ 


SERBIA 


[23 iunie 1876] 

Reprezentantul Rusiei și-au dat în Belgrad toate silințele ca să-l 
oprească pe principe de la călcarea hotarălor turcești. Prinţul au declarat 
însă că, silit de populaţie, nu poate rămâne nepăsător nici în faţa 
întâmplărilor din Bosnia, nici în privirea violării fruntarielor sârbe din 
partea turcilor. Căci într-adevăr colonelul Oreşcovici, delegat sârb în 
comisia mixtă din Vidin menită a cerceta violările de teritoriu, s-a întors de- 
acolo fără de nici un rezultat. Interpelări făcute în Camera comunelor şi în 
cea a lorzilor din Anglia au dat ocazie guvernului englezesc de a declara că, 
deşi pân-acuma nici un ostaş sârbesc n-au trecut hotarele țării sale, totuşi 
speranța pentru mănţinerea păcei ar fi mai mult decât problematică. Acest 
război s-ar fi putut înconjura dacă propunerea dizbătută mai înainte (de-a se 
numi prințul Milan vicerege al Bosniei păstrându-se deplina suveranitate a 
sultanului) ar fi fost primită de Poartă. De-aceea la 17/29 iunie deja au 
plecat din Belgrad ultimatul Serbiei, iar în 17/29 au fost prezentat Porții de 
cătră agentul diplomatic Magazinovici. Acest ultimat are forma unei scrisori 
a prințului cătră Poartă. Prin el se cere în ton cam provocant ca 
administrația Bosniei şi a Serbiei vechi să i se cedeze Serbiei. Pentru 
realizarea acestei cereri se pune în perspectivă chiar războiul. 

Tot în această zi (17/29 iunie) era să apară în gazeta oficială „Srbsky 
Novine“ decretarea stărei de asediu asupra Serbiei. Ziarul, în loc de-a 
apărea dimineaţă, au apărut abia la amiazăzi, pentru că ediţia întâi nu s-au 
împărţit. Ediţia a doua n-au conţinut acea publicaţie. În această zi la 5 oare 
dimineața prințul au părăsit rezidența, în strigătele entuziastice ale 
poporului şi în zgomotul tunurilor, pentru a se duce a armată. Înainte de a 
pleca au adresat soldaţilor din Belgrad următoarele cuvinte: „Ostași! Cel 
dintâi ostaș al țării, mă pun în fruntea armiei şi plec în câmpul de război, 
spre a corespunde chemării mele și numelui ce port. Vouă vă încredinţez pe 
soția mea, pe princesa. Apăraţi-o pe ea şi rezidența. Rămâneţi cu bine!“ 
Apoi luând flamura, o sărută, și dând-o unui ofiţer îi zise: „Oștene, îţi 
încredinţez ţie acest stindard. Să-l aperi pân' la cea din urmă picătură de 
sânge“. 

Tot în această zi la 10 oare sara prințul sosi în tabăra de la Deligrad 
unde soldaţii îl primiră cu entuziasm. După ţinerea unei reviste, prințul a 
plecat la Alexinatz, cuartierul general al corpului de armată comandat de 
generalul Cernaieff. 


La 19 iunie/1 iulie s-a publicat la 5 oare sara manifestul de război şi s- 
au afişat pe zidurile caselor din Belgrad. Mase de popor s-au adunat 
înaintea placatelor. Manifestul e intitulat „Cătră iubitul meu popor“. 


€ 


ANGLIA 


[23 iunie 1876] 

După cum am anunțat acum câteva zile, fortul care predominează 

trecătoarea de la Gibraltar e întărit şi pus în starea de a opri trecerea 

corăbiilor pe acolo. Acuma se anunţă că, asupra unei interpelări făcute în 

Camera lorzilor, subsecretariul de stat de la departamentul războiului au 

răspuns că fortificațiile din La Valetta (s.p. insula Malta) sunt în starea cea 
mai mulțămitoare. 


€ 


MUNTENEGRU 


[23 iunie 1876] 

Depeşe din Ragusa anunță că Muntenegru va lua asemenea parte la 

războiul împrotiva turcilor. Îndată după ce Serbia va declara război, trupele 

muntenegrine (8000 de ostaşi) vor pleca la fruntarie şi se vor aduna la 

Ostrog şi Podgorița. Acolo se vor concentra şi răsculații din Herzegovina. 

Aceşti din urmă l-ar fi şi ales pe principele Nekitta de rege al lor și ar fi 
trimis în această chestiune o deputație la Cettinje. 


€ 


AMBASADORUL TURCIEI LA CURTEA DIN VIENA 


[23 iunie 1876] 
Noul ambasador, d. Alexandru Vogoridi (născut la Iaşi în a. 1830), este 
frate cu Nicolae V., fost caimacam al Moldaviei. Se știu silințele acestui din 


urmă de a fi ales domn al Moldovei și mijloacele nu tocmai puritane 
întrebuințate pentru aceasta. Deși această familie e în strânsă înrudire cu 
multe familii mari din Moldova și din Ţara Românească, mișcarea unionistă 
şi alegerea lui Cuza Vodă au făcut-o să părăsească ţara și să se aşeze în 
Turcia. Alecu Vogoridi au intrat în serviciul statului turcesc, unde a ocupat o 
funcţie înaltă în ministeriul instrucţiunei publice, iar în urmă a fost ataşat la 
o ambasadă. În cariera diplomatică au ajuns deci acuma la înalta demnitate 
de ambasador pe lângă curtea din Viena. 


€ 


«APĂRĂTORUL LEGEI» ȘI TIPOGRAFIA NAȚIONALĂ 


[23 iunie 1876] 

În nr. 39 al Apărătorului legei un „contribuabil comunal“, voind a da o 
idee cum s-au risipit și se risipesc banii contribuabililor, spune că fostul 
primar d. Gane, patronând Tipografia naţională, la care este asociat, i-a dat 
toate imprimatele câte emanau de la autoritate fără formă legală de 
licitaţiune şi cu preţuri binecuvântate de D-zeu, și că un tipograf evreu, d. 
Goldner — revoltat desigur de această precedare a primăriei — și-au permis 
a o ruga ca să nu mai patroneze esclusiv Tipografia naţională. Înesactităţile 
de detaliu ale „contribuabilului“ le vom reflecta una câte una, dar mai întâi 
premitem oarecari date istorice, spre a caracteriza interesul ce poate să-l 
aibă numitul tipograf pentru averea publică. 

D-l Goldner este acela care, pe calea protegiuirei personale și fără 
licitaţie, a răpit pe la anul 1862 publicitatea oficială din mână bătrânului 
Gheorghi Asachi, o publicicitate care a fost creaţia acestui om venerabil. 
Sub teascurile tipografiei sale au trecut cărțile scolastice şi literatura 
aproape întreagă a unei însemnate epoce de dezvoltare naţională. De-atunci 
şi până astăzi stă închis institutul tipo-litografic în care a apărut cea dentăi 
foaie românească; încât cu drept cuvânt esclamă biograful: „Sic annorum 
labor quinquaginta remuneratur“. 

Venim la condiţiile bănești sub cari Tipografia naţională lucrează pentru 
autorităţile țării. lată câteva exemple: 

1) În anul 1871, d. Goldner tipăreşte budgetul comunei în 300 
exemplare cu 400 lei; în anii următori, Tipografia naţională îl tipăreşte cu 
70 lei coala, adică cu 300 — 350 lei. 


2) În anul 1874, d. Goldner tipăreşte lucrările percepţiei cu 5000 lei (în 
1875, d. Codrescu cu 2600 lei), în 1876 Tipografia naţională cu 1900 lei. 

3) Inserţiunile se plăteau la d. Goldner cu 33 bani șirul, la Tipografia 
naţională, cu 15 bani; 

4) Foaia oficială costă astăzi numai 12 lei pe an; „Progresul“ d-lui 
Goldner costă 35 lei 25 bani şi ni se pare că este oarecare deosebire între o 
foaie care conţine, pe lângă materialul oficial, încă pe atâta neoficial și 
„Progresul“ care nu conţinea nimic alta decât publicaţii judecătorești. 

C-un cuvânt, toate lucrările mai însemnate Tipografia naţională le-a luat 
asupră-și prin licitaţie şi mai ieftin decât ilustrul industriaș evreu. 

Venim la  placardele primăriei, căci pe acestea le înțelege 
„contribuabilul“ prin imprimate. Constatăm deci că totdeauna pân-acuma 
aceste reproduceri pentru afişare ale publicaţiilor din foaie au apărut în 
oficina foii oficiale — totdeauna — va să zică şi în vremea când d-nul 
Goldner edita acea foaie. Atunci să fi cerut licitaţia. Apoi ele s-au tipărit 
întotdeauna cu preţuri fixate de primărie şi desigur că cele date Tipografiei 
naţionale sunt cele mai mici. 

Apoi faptul despre care „contribuabilul“ au auzit „şoptindu-se la 
primărie“ este asemenea neexact. Nu este adevărat că secretariul a retipărit 
Raportul consiliului de higienă, ci numai capitolul asupra mişcărei 
populaţiei. 'Tipografia putea să renunţe ușor la câștig, pentru că asociaţii 
sunt așa de călduroşi amici ai coreligionarilor d-lui Goldner încât înșiși au 
dorit răspândirea cât se poate de mare a acestor date. 

Cât despre preţul minim de 149 lei, oferit de Tipografia națională pentru 
tipărirea bugetului comunal, se cunoaşte că e un preţ de concurenţă, cu care 
nu i-ar da mâna tipografiei ca să tipărească orice lucrare. El a fost oferit 
numai pentru ca d. Goldner să nu poată lua lucrarea. 

Căci cunoaştem foarte bine ieftinătatea aparentă a concurenței jidoveşti. 
Ieftin la început, până ce se ruinează industriașul, român, scump şi rău în 
urmă, când evreul a ajuns a stăpâni terenul economic. „Contribuabilul“ ar 
trebui să 'nveţe puţină economie politică, ca să poată pricepe legile 
concurenţei și să cunoască elementele cari concurg la formarea unui preţ. 
Preţul conţine cheltuielile producerei, plus un escedent care să facă cu 
putinţă reproducerea. E evident că minimul preţ de 149 lei nu reprezintă 
nici măcar producerea lucrărei și că tipografia pierde momentan, numai ca 
să respingă agresiunea economică a concurentului evreu, care desigur că, 
după ce ar vedea că Tipografia naţională nu mai este în stare de a concura, 


ar dicta autorităţilor preţurile sale şi ar cere din nou pentru tipărirea 
lucrărilor percepţiei 5000 1. n. și pentru șirul înserțiunei 33 bani. 

Dar chiar dacă această tipografie n-ar fi lucrat cu mult mai ieftin decât 
d. Goldner, totuşi o autoritate românească trebuia s-o prefere și să facă 
pentru ai săi ceea ce evreii fac pentru ai lor. Ei conspiră în sinagogă în 
contra creştinilor. Acolo se fixează preţurile, când concurența din partea 
creştinilor e nimicită şi când se simt ei stăpâni pe vrun teren economic. 
Acolo se hotărăște moartea economică a meseriașului român, la autoritatea 
ocultă a statului în stat, în comitetele ascunse ale alianţei universale. Dar 
când Tipografia naţională lucrează constant mai ieftin decât cea evreiască 
— nici atunci autorităţile româneşti să nu-i deie imprimatele lor? 

Cât despre patronarea ce se face prin Apărătorul legei industriei 
evreieşti, o lăsăm la apreciaţia partidului naţional liberal, atât de bogat în 
cuvinte împotriva evreilor. 


€ 


RĂZBOIUL ORIENTAL 


[25 iunie 1876] 

Încă la 1 iulie agentul sârbesc din Constantinopole, Magazinovici, au 
primit răspunsul negativ la ultimatul principelui. În urma acestuia Serbia au 
declarat război, iar Turcia va publica o circulară prin care va da 
responsabilitatea războiului asupra Serbiei și va declara pe principele Milan 
de hain Înaltei Porți. După declararea războiului Serbiei, decişi a ataca pe 
turci la trei puncte, se vede că au şi făcut-o aceasta, căci până astăzi până și 
şchioapa de corespondență română aduce trei ştiri, a căror unitate organică 
nu se vede. Reproducem din Alegătorul Liber aceste ştiri: „războiul au fost 
declarat și imediat armata sârbă a și trecut fruntaria despre miază-zi, și a 
ocupat, după cum ne spune o telegramă a noastră din București din 22 a 
curentei, câteva pozițiuni strategice însemnate de pe teritoriul turc, urmând 
câteva ciocniri fără importanță“. 

O altă telegramă însă din aceeași zi, tot din Bucureşti, ni comunică „că 
lângă Vidin sârbii au fost puşi pe fugă de trupele turcești, pierzând 2000 
oameni“. 

O telegramă din București datată din 23 iunie spune că generalul 
Cernaieff ar fi atacat cu corpul său o tabără turcească despre Niș, care ar fi 


fost părăsită de turci cu pierderi însemnate. 


€ 


MUNTENEGRU 


[25 iunie 1876] 

În 2 iulie la 6 oare dimineața au avut loc înaintea rezidenței prințului un 
serviciu divin solemn. Înaintea unei nenumărate mulțimi de oameni s-au 
cetit proclamația în care li se anunță montenegrenilor cumcă i s-au declarat 
război Turciei. După cetire urmară aclamații entuziastice. O jumătate oară 
mai târziu armia şi ştabul erau aşezaţi în ordine de război când sosi şi 
principele călare cu steagul de război în mână și întâmpină astfel armata: 
„Fii salutată, oaste! Mergem în numele lui D-zeu! Bairaktar, primeşte 
steagul de război!“ Apoi împreună cu armia principele se puse în mișcare 
spre Herzegovina. 

Muntenegru, înainte de a declara război, au îngrijit a înarma și organiza 
insurgenții din Herzegovina, cu care-și va întruni armata la punctul Banjani. 
În 3 iulie deja muntenegrinii au trecut peste frontierele ţării lor cu ale lor 
trei corpuri de armată, din care unul e comandat de Petrovici, altul de 
Dankovici, al treilea de principele însuși. Armata împreună cu insurgenții 
formează deocamdată un număr de 15.000, cărora turcii le opun 12.000 
așezați la Podgoriţa și Scutari. Ali Pașa, comandantul trupelor turcești, va 
încerca să intre în Muntenegrul descoperit de trupe şi să ocupe Cetinje. 


€ 


TURCIA 


[25 iunie 1876] 
Muktar Paşa au plecat la Niş; s-au trimis trupe considerabile la 
marginele Serbiei. Proclamația de război a sultanului cătră popoarele sale 
au fost primită cu entuziasm din partea musulmanilor. Generalul unguresc 
Klapka va intra în serviciul turcesc, în care se mai află în însemnate posturi 
militari poloni: astfel Mustafa Geladdin Paşa (recte Borzecki), şeful 
ştabului general în tabăra de la Niș, şi Handi Pașa (recte Freund), şeful 
ştabului lui Mukhtar Pașa. 


€ 


AUSTRO-UNGARIA 


[25 iunie 1876] 

Pe lângă agitațiunile slave din sudul Ungariei, ziaristica ungurească pare 

a se mai teme şi de mișcările românilor din Transilvania. Astfel Pesti-Naplo 

relatează că mai mulți notabili români, cari au ținut o conferință la Alba- 

Iulia (Karlsburg), ar fi hotărât a aştepta dezvoltarea împrejurărilor, siguri 

fiind că România va intra asemenea în acțiune, spre a crea un mare regat 
dacoromânesc. Ziarele ungurești nu ştiu ce vorbesc. 


€ 


ŞCOALA COMUNALĂ DE MESERII 


[25 iunie 1876] 

Esamenele anului scolastic curent se vor ținea, la acea şcoală, sâmbăta 

şi duminica viitoare, în 26 și 27 iuniu. Cu această ocaziune se țin espuse, în 
tot timpul esamenelor, obiectele confecţionate de elevii școalei. Suntem 


siguri că publicul nostru nu va lipsi de a vizita şcoala în acele două zile 
pentru a-și putea da sama de progresele junilor meseriaşi români. 

Espoziţiunea conţine obiecte a trei ateliere: acel al ciobotăriei, al 
croitoriei și al tenechegiei. Atragem îndeosebi luarea aminte a publicului 
asupra obiectelor ce fac parte de atelierul tenechegiei. Acest atelier, înființat 
abia de 3 luni, cu toată scurtimea timpului figurează în mod satisfăcător la 
espozițiune atât prin varietatea obiectelor cât şi prin esecuţiunea lor bună și 
solidă. 


€ 


JIDOVUL TALMUDIST 


[25 iunie 1876] 
Broşura germană de dr. Aug. Rohling (profesor în Münster) a fost 
tradusă în limba românească de mai mulți studenți în teologie. Ediția întâia 
trecându-se cu desăvârşire în timp foarte scurt, traducătorii anunță editarea 
din nou a broșurei. Ea va apare în zilele întâie ale lui iulie şi va costa 60 
cruceri v.a. Cei ce doresc a-şi procura cartea se pot adresa la d-l Ioan Sârbu, 
absolvent în teologie în Blaș. E desigur caracteristic pentru simțămintele cu 
care românii întâmpină pretutindenea invazia evreiască că ediţia întâia a 
acestei cărți s-au trecut toată în Transilvania, căci şi în această ţară au 
început a se îmbulzi în orașe şi sate cetele internaţionalei iudaice, poporul 
menit de biblie de a domni asupra pământului întreg. Talmudul, după cum 
se ştie, e un fel de enciclopedie ebreiască, conţiind fel de fel de tractate 
asupra cestiunilor controversate, fie religioase, fie de drept; iar multe din 
cele cuprinse în Talmud a trecut în viaţa publică a evreilor, în conduita lor 
faţă cu alte popoare. Talmudul e un îndreptariu al constituirei lor de stat în 
stat, îndreptariul organismelor de solidaritate naţională care caracterizează 
pe evrei, fie ei în America, fie 'n Germania, fie 'n România. Fructul cel mai 
copt al lungei dezvoltări talmudistice este desigur „Alianţa izraelită“, 
întinsă asupra pământului întreg. Recomandăm deci această carte, care — 
deși nu ni s-au trimis un exemplar din partea editorilor — totuși credem că 
va fi conţiind extracte din Talmud cari vor fi caracterizând mişcările vieţei 
naţionale a evreilor. 


€ 


[25 iunie 1876] 
Lucrarea din care mai jos publicăm o parte este veche în privirea 
timpului, scrisă fiind în anul 1839, în urma însărcinărei ce i se dedese d-lui 
Mihailic de Hodocin de a face cercetări geognostice în munţii Moldovei. 
Totuşi nu ştim ca pân' acum să se fi utilizat sfaturile pe cari le dă autorul sau 
să se fi folosit cineva de descoperirele sale. Din acest punct de vedere 
lucrarea are valoarea actualităţii, căci atât foloasele în perspectivă pe care 
le-ar prezenta lucrarea minelor, cât și locurile în care autorul au descoperit 
straturi de metal nu sunt azi mai mult cunoscute decât la 1839. Afară de 
aceea scrierea mai e vrednică de însemnat prin împrejurarea că e desigur 
una din cele dintâi scrieri românești cuprinzând vederi de economie politică 
într-o vreme în care nimeni nici visa la asemenea lucruri. Despre limbă nu 
mai vorbim. Ea este mai bună decât limba tuturor jurnalelor politice din 
ziua de astăzi. 


€ 


RĂZBOIUL ORIENTAL 


[27 iunie 1876] 
Ştirile aduse de ziarele din Viena sunt cu mult mai clare decât cele 
aduse de ziarele noastre, și stau în legătură lămurită. De aceea, spre a da 
înţeles telegramelor din n-rul trecut, adaogem următoarele: La o telegramă a 
înaltei Porţi, prin care se lăuda rezerva prințului Nicolae de Montenegru, 
aceasta a răspuns abia după opt zile, adică la 20 iunie (2 iulie), mulțămind 
Porţei că recunoaşte ţinuta sa leală dar declarând că blocarea Muntenegrului 
de trupe turceşti îl silește să ieie armele împrotiva Porții, prin urmare 
războiul a fost declarat. Scena mișcătoare a plecării la război a fost descrisă 
în n-rul trecut şi s-au spus că armia a plecat spre Podgoriţa. La acest punct a 
avut loc în 21 iunie (3 iulie) cea dentâi ciocnire, unde montenegrinii se zice 
c-au fost respinși. Ei au fost în număr de 80 00 sub comanda lui Plamenaţ. 
Lupta au durat cinci ore şi au fost mai înverşunată lângă Fundina.. 
Montenegrinii retrăgându-se să fi lăsat 1 400 morţi și răniţi. 
Lupta între sârbi și turci au început, după cum presupuneam, la trei 
puncte deodată: la Vidin, la Drina în punctul Bielina şi în dreptul lagărului 


de la Niș, la Babina Glava. 

La Vidin, trupele sârbești, trecând peste frontiere, au fost respinse de 
Osman Paşa, care au şi intrat în Serbia şi au luat toate poziţiile întărite, 
tăbărând acuma lângă Zaiţar. Sârbii ar fi pierdut la aceste ciocniri 2000 de 
oameni. 

Această luptă au fost asemenea crâncenă. Se zice că turcii au câştigat 
poziţii atât de bune încât stăpânesc defileul, care formează linia de unire al 
corpului acestuia de pe râul Timok cu corpul lui Cernaieff de pe Morava. 
Aceste pierderi au produs un efect foarte rău în Belgrad. 

În 20 iunie (2 iulie) la 4 ore dimineaţa trupele sârbești au trecut 
frontierele la Suppovaţ pe Morava. Trupa lui Miliutin loanovici au ocupat 
Secenița şi Daduliţ, trupa lui Gheorghievici a luat Topolnița, în fine 
generalul Cernaieff a luat cu asalt după o luptă crâncenă de trei ore lagărul 
întărit al turcilor de la Babina Glava. La aceasta din urmă luptă sârbii au 
avut 800 de morţi și 1 800 răniţi, turcii 3000 morţi și răniţi, prin urmare 
pierderile în oameni sunt aproape egale. Dar consecuenţele acestei victorii 
sunt însemnate. Lagărul întărit de la Niş, cea mai însemnată poziţie a 
turcilor împrotiva sârbilor, e blocat și se bombărdează întruna. 

În fine a treia ciocnire s-au iscat din trecerea corpului lui Rauko 
Alimpici peste Drina. O luptă de focuri mărunte s-au început lângă Bielina 
(4 4 mile de la frontiera austriacă), luptă care-a durat 10 ore neîntrerupt. 
Sârbii erau în număr de 12.000, turcii 20.000. După ce Alimpici luase până 
şi valurile orașului Bielina, se vede că în urmă a fost silit a se retrage. De pe 
marginea slavono-sârbă a Austriei au privit oameni cu telescopul la această 
luptă. Amândouă părţile s-au luptat cu desperare, pierderile din amândouă 
părțile sunt foarte însemnate. Lupta s-a sfârșit prin retragerea în deplină 
regulă a corpului lui Alimpici peste Drina. 

După ştirile ce le-am adus în n-rul de vineri (18 iunie) se putea ușor şti 
care corp sârbesc va învinge, care va fi fost învins. De aceea nu e de mirare 
dacă şi corpul lui Rauko Alimpici va fi fost respins. Dar, în punctul 
principal al mișcărilor, sârbii au repurtat pân' acuma o victorie plină de 
urmări fertile. 

Pân'-acuma însă ştirile aduse de telegraf sunt atât de contrazicătoare şi 
poartă aşa de mult pecetea originei lor, încât e greu de-a constata adevărul. 
Turcii de ex. spun că Alimpici a fost respins de 1 1⁄2 batalion de otomani — 
unu şi unu se vede, când a fost în stare să bată un corp. În genere e 
admirabilă naivitatea telegramelor turcești. 


Poarta au îndreptat cătră puteri o circulară prin care declară că va 
respecta integritatea Serbiei, dar îl priveşte pe prinţul Milan de rebel. 

În Londra contele Russel, aducând aminte de tractatul din 6 iulie 1872, 
încheiat între Anglia, Rusia şi Franța pentru statornicirea neatârnărei 
Greciei, propune încheierea unui tractat analog pentru păzirea autonomiei 
Serbiei. 

În 24 iunie (6 iulie) au părăsit Constantinopolul agentul sârbesc 
Magazinovici și 600 de montenegreni cari locuiau în acel oraş. 


€ 


AUSTRO-UNGARIA 


[2 iulie 1876] 

În 26 iunie (8 iulie) a avut loc întâlnirea împăratului Austriei cu 
împăratul Rusiei la Reichstadt, lângă Rodenvach în Boemia. Amândoi 
împărații a fost însoțiți de cătră cancelarii lor, contele Andrassy și principele 
Gorciacoff. Împărații au avut o conferință care a durat o oară. Ce se va fi 
hotărât în acea conferența rămâne deocamdată necunoscut publicului mare. 
Destul numai că împăratul Austriei, cu ocazia primirei ce i-au făcut-o 
reprezentanța comunală a orașului Aussig, au pronunțat următoarele 
cuvinte: „Mă 'ntorc bucuros şi foarte mulțămit și pot linişti pe domni“. 
Unele foi oficioase par a vedea într-această asigurare că puterile au hotărât a 
lăsa ca lucrurile în Orient să se dezvoalte în deplină libertate, iar amestecul 
lor eventual să aibă de scop ajutorarea statelor creştine existente și a acelora 
cari s-ar forma. Astfel ele zic că Herzegovina ar fi să se cedeze 
Muntenegrului, Bosnia Serbiei, iar Bulgaria ar forma un regat de sine 
stătătoriu, stăpânit de viitoriul rege Vladimir, un mare duce din casa 
imperială a Rusiei. Toate acestea nu se pot comunica decât sub rezerva 
cuvenită și pot fi fantazii jurnalistice, ca multe altele. Deocamdată 
simpatiile guvernului austro-ungar nu par a încuraja mult entuziasmul 
slavilor din sudul Ungariei. Arestarea d-rului Svietozar Miletici, capul 
partidei sârbești din Ungaria, a produs o mare mişcare în omladiniști. 
Miletici au fost condus sub escortă la Pesta, pentru a fi tras înaintea justiţiei 
şi nu pentru delict de presă — după cum se credea — ci pentru crimă de 
înaltă trădare. Deşi locuinţa răcoroasă care i s-a pus la dispoziţie este destul 
de confortabilă, totuşi îi este oprit de a corespunde cu cineva fie verbal, fie 


în scris, are însă voie să citească jurnale şi să scrie metafizică. Prin urmare, 
deși numiții împărați s-au sărutat de trei ori la întâlnire și de trei ori la 
despărţire, asta totuşi nu opreşte sentimentele. 


€ 


RĂZBOIUL ORIENTAL 


[2 iulie 1876] 

Depeşele de pe câmpul războiului sunt și acuma contrazicătoare, cele de 
sorginte sârbească înregistrează numai victoriile sârbilor, cele din sorginte 
turcească numai victorii turceşti. După cât vedem însă sârbii se află 
pretutindene pe pământul turcesc (afară de Zajţar), trupele turceşti nicăieri 
pe pământ sârbesc. Din asta nu se pot deduce victorii sârbești, dar cel puţin 
atâta că amândouă puterile beligerante se freacă întruna, dar își mănţin 
poziţiile. Mai jos vom reproduce cele mai nouă telegrame ale ziarelor din 
Bucureşti, iar cititorul le va sorta în trei părți, după cum am însemnat în n- 
rii trecuţi, mișcările armatei de pe Ibar sub generalul (cehesc) Zach, al 
armatei de pe Morava sub generalul (rusesc) Cernaieff, în fine a armatei de 
pe Drina sub Ranko Alimpici. Despre cea dentâi notăm ştirea că ar fi ocupat 
oraşul Ak-Palanka, despre a doua că ar fi ocupat Bielina, despre armia lui 
Zach în fine că, trecând pe la Isvor, în Turcia, au avut o luptă care a durat 5 
ore, că turcii n-au putut fi dizlocaţi şi că trupele de amândouă părţile și-au 
păstrat poziţiile. În fine, trupa comandată de Ciolac Antici, intrând în Turcia 
pe la Rașga, ar fi învins trupele turcești contrarie, cari s-au retras în orașul 
Novi Bazar, lăsând astfel o mare parte a pașalăcului cu același nume în 
stăpânirea trupei sârbești. 

Constantinopole, 8 iulie. Trupele sârbești atăcând anteguarda turcească, 
lângă Belgrajik între Niș şi Vidin, au fost respinse, lăsând 100 morţi. Turcii 
se concentrează pentru o acțiune otărâtoare. Se asigură că softalele, după a 
lor cerere, vor fi armate şi trimise la răzbel. 

Belgrad, 9 iulie (oficială) — Al patrulea atac al turcilor asupra pasului 
Zaiţar a fost respins cu mari pierderi: trupele sârbești au trecut fruntaria 
aproape de Negotin ş-au atacat pe turci în coaste; de cealaltă parte a 
Vidinului, armata sârbă a trecut peste râul Timok ş-a intrat pe teritoriul 
turcesc. 


Belgrad, 9 iulie (oficial) — Sârbii au luat lângă Novavaroşi două 
redute, însă au fost nevoiţi să le părăsească în urma marilor întăriri ce a 
primit inimicul, care a tăbărit în față cu Novavaroși. 

Novibazar e înconjurat de sârbi. Trupele sârbești au trecut râul labor pe 
lângă laringe, au luat cu asalt întăririle turcilor, luându-le și vitele și 
proviziunile. 

Sârbii ameninţă Mitroviţa, ultima staţiune a drumului de fier ce merge 
la Salonic. 

Reproducând aceste depeşe după „Telegraful“ aducem aminte cetitorilor 
noştri despre cele notate în no. 68 al Curierului asupra poziţiei strategice a 
trupelor sârbești. Mai toate mișcările relatate prin depeșele de mai sus se 
petrec pe lângă frontierele de nord-vest ale Serbiei și sunt executate de 
divizia comandată de generalul Zach. Deci pe la marginele de nord-vest au 
trecut sârbii la patru puncte în ţara turcească, şi anume: a Nova-varoșş 
arhimandritul Duşici cu corpul său de voluntari, care se vede c-a înaintat 
victorios dar în urmă a fost nevoit să se retragă, la Isvor generalul Zach, 
care însă a fost respins în poziţiile sale de mai înainte, la Novi-Bazar 
căpitanul Ciolac Antici, care s-a oprit înaintea întăriturilor orașului Novi- 
Bazar, în fine pe la Iarinie a trecut căpitanul Ilici, care atacă Mitroviţa, staţie 
din urmă a drumului de fier spre Salonic, încât garnizona din Salonic a fost 
grabnic chemată în ajutorul turcilor de lângă Mitroviţa. După depeşe din 
Belgrad sârbii ar fi învins pretutindeni afară de punctul Isvor. 

MEDALIA BENE-MERENTI 


[2 iulie 1876] 

Medalia Bene-Merenti cl. I s-au acordat prin decret domnesc No. 1.109 
d-lor Timotei Cipariu, canonic prepozit al Sf. Mitropolii din Blaş, G. Bariț, 
membru al Societății Academice, și I.C. Maxim, profesor. Părintele canonic 
Cipariu este autorul multor scrieri cunoscute, din care cităm numa vro 
câteva din memorie: Gramatica (etimologică) a limbei românești; 
Analectele literare, reproducere diplomatică de modele de limbă din secolii 
trecuţi; o culegere de documente privitoare la istoria bisericei române din 
Transilvania (atingătoare mai cu samă de mitropolia Albei-lulii); o istorie 
bisericească; Organul luminării (foaie politică dar în mare parte și literară); 


„Archivul“ culegere de documente istorice. O traducere a compendiului de 
filozofie de W. Krug (3 volume), un manual de metrică şi versificaţie, o 
gramatică latină pentru licee, disertaţii istorice ţinute la adunările generale 
ale Asociaţiunei Transilvane ș.a. — D-nul Gheorghe Bariț a înființat cea 
dentâi foaie politică peste Carpaţi, „Gazeta Transilvaniei“, şi cea dentâi 
foaie literară, „Foaia pentru minte, inimă și literatură“. Afară de aceea a 
compus în companie cu Munteanu un dicţionar germano-român și a revăzut 
(şi editat poate) dicționarul româno-german a lui Polizo; apoi mai este, dacă 
nu ne înșelăm, autorul mai multor cărți didactice pentru școalele primare. 
Mult mai puţin cunoscut, poate şi mai puţin însemnat, este d. I.C. Maxim. 


€ 


ÎMPĂRȚIREA PREMIILOR 


[2 iulie 1876] 
Împărțirea premiilor la Institutul Academic s-a făcut, după cum 
anunțasem în numărul trecut, duminică în 27 iunie. Pe la oara 1 a început 
esamenul de muzică, care a ţinut până după 2 oare. Publicul, foarte 
numeros, în care multe dame, a rămas pe deplin mulțămit de succesul 
elevilor. Două coruri, unul la început și altul la sfârșit, au fost cu deosebire 
gustate și aplaudate. În urmă d. director al cursului superior, Șt. Vârgolici, a 
rostit un discurs în care, făcând pe scurt istoricul înființării Institutului 
Academic, a arătat cum această școală, care răspundea unei trebuinți 
neapărat simţite în societatea noastră, a mers de la început tot progresând, 
mulțămită pe de o parte zelului neobosit al asociaţilor şi a corpului didactic, 
iar pe de alta încurajării ce i-a venit de pretutindenea. Înființat la 1866, 
Institutul Academic intră acum în al 11-lea an al esistenţei sale, dată pe care 
consiliul de administraţie o va consacra printr-o sărbare ce se va face la 
deschiderea anului școlar viitor 1876 — 77 (la 8 septemvrie). A doua parte, 
cea mai întinsă a discursului ţinut de d. Vârgolici, s-a adresat întreagă 
elevilor, celor buni pentru a-i felicita pentru izbânda lor şi a-i încuraja pe 
viitor, celor slabi şi nepăsători, pentru a deştepta ambiția în inima lor, 
puindu-le înainte spectacolul camarazilor lor încoronați și premiaţi și 
arătându-le cât e de preţios acest timp al copilăriei și al tinereţei, a căruia 
pierdere nu se poate cu nimica înlocui. — După sfârșirea discursului s-a 
făcut cetirea premiaţilor şi a promovaţilor, în sunetul muzicei militare. 

ŞCOALA TEHNICĂ DIN IAŞI 


[2 iulie 1876] 

Examenele teoretice şi practice la școala tecnică din Iaşi au avut loc în 
zilele anunțate prin n-rul 69 al Curierului. La examenul practic, elevii au 
pus maşinele în mișcare și au executat lucrări de strugărie și fierărie 
înaintea ochilor persoanelor cari asistau. Cu această ocazie am putut 
constata cu plăcere că nu aversiunea naturală, nu lipsa de talent îi face pe 
români să nu se ocupe cu lucrări industriale, oricât de grele, ci împrejurările 
economice în care trăiesc şi mai ales concurența omorâtoare a statelor 
vecine, cari pe lângă avantagiul capitalielor mari mai au și pe acela că-și 
procură adesa materiile brute pe loc, pe când noi ni procurăm fierul din 
Siberia, de ex. Am văzut espuse mai multe teascuri pentru tescuit vinul, de 
o soliditate rară, şurubul gros de fier al unui asemenea teasc se lucra 
înaintea ochilor noştri. Un alt elev a lucrat dintr-o singură bucată un păhăruţ 
de lemn sus şi jos larg iar la mijloc subțiet, la mijloc însă avea un inel de 
lemn cu totul liber, deşi nu destul de larg pentru ca să se poată scoate pe vro 
parte a păhăruţului. Acest inel era lucrat din aceeași bucată cu păharul 
întreg. 

Se ştie că la inspecţiile făcute în trecut de către înalții funcţionari ai 
statului, aceştia au fost satisfăcuţi de progresele școalei. Aceste rezultate 
bune datorindu-se în mare parte d-lui director, credem a face un serviciu 
lectorilor făcându-li cunoscute unele antecedente din viaţa sa. Directorul d. 
Gheorghe Constantinescu au absolvit la a. 1851 şcoala de arte și de 
agricultură din București. La un concurs ţinut în 1859 ieşind cel dintâi, au 
fost trimis în Belgia la şcoala din Haine-Saint Pierre; la 1861 au fost 
strămutat la Paris, unde și-au terminat studiile la conservatorul imperial de 
arte și meserii, în care a fost unicul român ce în anii 1863 și 1864 a fost 
medaliat ca premiant al doilea. În timpul studiului a lucrat în fabrica d-lui 
I.F. Cail & Comp., unde, construind o mașină locomobilă în miniatură, a 
trimis-o guvernului român, pentru care la 1864 a fost premiat cu medalia de 
argint şi o recompensă bănească. leşind de la Cail, a fost în Bretania la 
fabrica Jean Bodin, unde nouă luni au condus singur acele ateliere. La 1864 
în octombrie, întorcându-se în ţară, guvernul l-a numit șef al atelierelor de 
la școala de agricultură de la Panteleimon; în fine la 1867 a fost numit 


director al școalei tecnice din Iaşi. La întrebarea noastră de ce lucrările 
examenului nu sunt conduse de director chiar ni s-a răspuns că de câtăva 
vreme el este suspendat din serviciu. 


€ 


MOBILIZARE ÎN AUSTRO-UNGARIA 


[2 iulie 1876] 
Telegraful român (din Sibiu) aduce ştirea că ministeriul de răzbel al 
Austro-Ungariei a avizat prin ordin pe ofițerii activi, pe cei de rezervă şi pe 
cei milițieni (honvezi) ca fiecare din ei să-şi întregească armatura. Afară de 
armatura obicinuită, fiecare ofițer trebuie să-și mai procure un revolver 
„Gasser“ atârnat de o curea, o cartuşieră cu 40 cartuşe, un portofoliu de lac 
negru, o ploscă de câmp, o traistă neagră pentru pachete, un cufăr de 75 
centimetri lungime cu numele proprietarului, diviziei, regimentului şi 
companiei respective. Afară de acestea fiecare comandant de companie 
trebuie să mai aibă şi câte-o ocheană. Trei regimente de cavalerie, întregite 
până la 18 escadroane, şi 11 regimente de infanterie vor fi îndreptate spre 
Biserica Albă, Mitroviţ și Semlin (graniţa militară spre Serbia). Din milițiile 
austriace (Landwehr) se vor forma regimente aparte. Toate regimentele din 
Pesta au primit ordin să fie gata de plecare. Ministrul de război unguresc (al 
apărărei ţărei, cum îi zic) a comunicat autorităților conspect despre 
conscrierea cailor pe a. 1875, ordonând ca în caz de mobilizare autorităţile 
să ieie în primire acei cai. Conform celor de mai sus, magistratul (primăria 
din Sibiu) a dispus ca, în termin de 48 oare de la data sosirei eventuale a 
acelui ordin, oamenii să fie gata de a presta 99 la sută din caii de trăsură, 
36% din cei de călărie şi 10% din cei de cotingărie. Măsura aceasta are 
nevoie de o esplicare, cel puţin pentru ţara noastră: ministeriul de război în 
Austro-Ungaria are se vede o listă de toţi caii buni pentru armată și, în 
vreme de război, îi recrutează ca și pe oameni, plătind se 'mţelege preţurile 
lor. În orice caz însă un om costă în Austro-Ungaria mai puţin decât un cal. 


È 
[2 iulie 1876] 


Pe câtă vreme credeam că Apărătoriul legii din parte 'și sau vreun 
contribuabil comunal au atacat Tipografia naţională, ne credeam datori a 
reflecta acuzările aduse. Fiindcă însă contribuabilul comunal se descopere a 
fi d. Herşcu Goldner, care în 7 1⁄2 coloane ale mult ospitalierului Apărător al 
legii întâmpină notițţa noastră, credem a putea abstrage cu totul de la o 
polemică cu renumitul autor al scrisorii către d-rul Tausig. Declarăm că 
interesul patologic ce ni-l poate inspira nu merge până acolo încât să 
continuăm cu d-sa o polemică cu totul de prisos. 


€ 


DE PE CÂMPUL DE RĂZBOI 


[4 iulie 1876] 

Din Berlin se vestește că în cercurile bine informate de acolo părerea 
despre Cernaieff și operaţiile sale nu este tocmai favorabilă, se crede chiar 
că divizia sa ar fi tăiată de restul armatei sârbești. Deşi poate această veste 
este cam exagerată, sigur pare a fi însă că sârbii, atăcând lagărul de la Niş, 
au fost respinși cu pierderi însemnate și că ocuparea întăriturilor de la 
Babina-Glava nu compensează pierderile de acum. În 29 iunie/11 iulie au 
avut loc această ciocnire, care au început cu victorioasa înaintare a trupelor 
sârbeşti și cu retragerea pe toate liniile a acelor turceşti. Poziția sârbilor era 
mai avantagioasă întru atâta întru cât ei cu câteva zile mai înainte bătuseră 
trupele iregulare turcești și izolaseră lagărul de la Niş. Atăcându-l acuma, 
fură primiţi de salve foarte bine îndreptate şi de focurile tunurilor, încât un 
regiment (compus din români din Serbia) care ocupa linia primă a luptei au 
aruncat armele, iar trâmbiţaşul, dând semnal de retragere, acesta fu repetat 
de toți trâmbiţașii celor douăsprezece batalioane angajate, încât toți o 
rupseră de fugă. Cu toate acestea turcii nu folosiră îndestul avantajele 
câştigate prin această încurcătură și pierderile sârbilor sunt relativ mici. 
leşiți din bătaia pușştei, regimentul românesc fu încongiurat și dus la 
Deligrad și Alexinaţ, unde un consiliu de război, convocat grabnic, au 
hotărât zecimarea regimentului. Principele a grațiat pe mulţi din cei osândiți 
(deşi după lege nu are în asemenea cazuri dreptul de graţie) însă cu condiţia 
că la bătăliile viitoare cei graţiaţi să steie în linia întâia de luptă. Totuşi 
şasezeci de oameni din acest regiment fură împușcați la Deligrad, iar restul 


regimentului, companie cu companie, a fost încorporat celorlalte regimente 
de linie. 

Depeșe vestesc că turcii au părăsit cu totul malul drept al Drinei, încât 
trupele sârbești ajungecu recunoașterile până la Vidin. Din Constantinopole 
se vestește asemenea că, până ce turcii vor fi adunat destule trupe, se vor 
mărgini numai la defensivă. Altfel guvernorul Bosniei anunţa populaţiile de 
sub administraţia sa că sârbii ar fi fost bătuţi, oriunde au fost agresivi, la 
Vidin, Nissa, Sibniţa, Novi-Bazar, Visegrad și Bielina și ar fi pierdut mulți 
oameni şi mult material de război. lar guvernorul pașalăcului Novi-Bazar 
vestește că sârbii, în număr de 4000, la încercarea de a lua tortul Eske- 
Kilici, ar fi fost respinşi, pierzând 400 de oameni. La Visegrad au fost 
angajaţi 3000 sârbi și bătălia să fi fost foarte sângeroasă. 

Din cauzele acestea opinia publică în Serbia este foarte deprimată. Se 
zice că al treilea rând de rezervișşti refuză de a merge la război și că este o 
convingere generală că sârbii, chiar învingând, puţin folos ar câștiga pentru 
patria lor, pentru că s-ar fi luptat indirect sau pentru Muntenegro, sau pentru 
interesele Rusiei. Notăm însă că aceste știri le aducem după Neue Freie 
Presse, care e inamică mișcărilor slave. 

Corpul principal al muntenegrenilor, comandat de principele Nichita, au 
stat mai multă vreme în nelucrare la Graliovo, acuma însă asemenea pare a 
deveni agresiv. Acuma armia principală e la Kerniţa, din districtul Gaţko, 
unde a ocupat forturile mici de la Gaţko, care în vremea insurecţiunei îi 
serveau lui Mukhtar Pașa pentru a înlesni aprovizionarea cetății Niksici. O 
altă colonă de muntenegreni au ocupat larinic pentru a rupe linia de 
comunicaţie a turcilor cu Ragusa. Toate aceste mișcări muntenegrenii le-au 
făcut mai fără luptă. Înainte de câteva zile voievodul Pavlovici, brigadirul 
Boscovici și căpitanii Mustici, Vucalovici, Milecevici și arhimandritul 
Petrovici au ocupat cu 6000 muntenegrini cetatea Klek, iar principele Nikita 
se îndreptează spre Mostar. Ciocnirile întâmplate la Kermiţa și la Podgoriţa 
au fost puţin favorabile pentru turci. 

Admiralul englez Drummond, care staționează cu flota în Besica-Bai, 
cercetează hârtiile tuturor corăbielor ce trec prin Dardanele, spre a vedea 
dacă nu transportă arme și muniții pentru insurgenți. 

AUSTRO-UNGARIA 


[4 iulie 1876] 

Conferenţa de la Reichstadt au avut se înțelege de obiect Cestiunea 
Orientală şi au dat naștere următoarelor hotărâri (anunţate în foi oficioase). 
Oricare ar fi succesul războiului, Austria și Rusia vor recunoaşte 
deocamdată status-quo teritorial, în caz însă dacă toate puterile semnatoare 
tractatului de Paris s-ar învoi la o modificare al acestui status-quo, Austria 
nu se va opune. 

În privirea arestărei d-rului Miletici, urmată în urma avizului 
judecătoriei din Becicherec, autoritatea judecătorească din Pesta au făcut 
întrebare ministrului prezident al Ungariei dacă d-rul se poate urmări, fiind 
deputat și bucurându-se de prerogativa imunităţii reprezentanților naţiunei. 
La acestea ministrul-prezident a răspuns că imunitatea trebuie mănţinută, 
dar marginile ei, nefiind fixate prin nici o lege speţială şi d-rul stând sub 
acuzaţia c-ar fi turburat pacea internă şi externă a ţării, ministrul se vede 
silit a lua pe răspunderea sa această violare a imunităţii şi că va raporta 
cazul Parlamentului, care va hotărî dacă imunitatea trebuie pronunţată și 
urmărirea suspensă sau dacă d-rul Miletici rămâne a se urmări mai departe. 


€ 


TEATRU DE VARĂ 


[4 iulie 1876] 

Actorii tineri ai Teatrului național au rădicat în grădina cafenelei 
Chateau aux fleurs o scenă mică, pe care executează cu mult succes mici 
piese într-un act și canțonete, înaintea unui public adesea foarte numeros. 
Piesele sunt în genere bine alese. D-nii Manolescu, Ionescu, Arceleanu și 
Alexandrescu au fiecare câte un teren deosebit de comică, pe care câteodată 
ce-i drept îl părăsesc, dar în genere ei reprezentează roluri cari convin mai 
bine talentului lor. Aceasta ar trebui s-o urmeze întotdeauna, şi atunci teatrul 
românesc ar sta foarte bine. Constatăm cu plăcere că aceşti tineri, cu totul în 
antiteză cu vechii rutinari ai teatrului nostru, vorbesc natural, au ceea ce se 
numeşte l'art de causer, ceea ce în vremi trecute, afară de Millo, n-o mai 
avea mai nimenea. Și iată de ce. Teatrul românesc au avut în trecut drept 
model teatrul francez. Actorii francezi au acea pronunție nazală, acele 


prelungiri a sfârşitului cuvintelor care rezultă din împrejurarea că limba 
franceză nu are alt accent decât numai pe ultima silabă. De acolo actorii 
noștri deprinsese a cânta ultima silabă a cuvintelor româneşti, încât auzeai 
următoarele intonaţii: „Ei bine, domnuleee!“ „D-zeul me e e u“ ş.a., pe 
când urechea românească cunoaşte îndată că tonul vorbirei în esclamația 
dentâi cade pe bi (în bine), în a doua pe ze (în Dumnezeul). Din această 
pronunție rutinată a mai rămas câteva urme la d. Ionescu. A doua observaţie 
însemnată ce am făcut-o e că tinerii noştri au început a caracteriza sau, cum 
se zice în limbagiul teatrului, a „crea rolurile“. În piesa „Doi amploiaţi într- 
o păreche de ciubote“ d-nul Alexandrescu a caracterizat în mod măiestru pe 
„Sfâşiuţă“ şi cu greu s-ar găsi actor care să joace mai bine acel rol. Afară de 
aceea d-l Alexandrescu are glas puternic şi o dicţiune foarte naturală în 
cântec, ceea ce se găsește rar. D. Manolescu are o voce simpatică în rolurile 
sale de servitor naiv şi un joc de scenă foarte bogat și variat (precum în 
„Ordinul este de a sforăi“ şi în „Cei doi surzi“). Noi îl cunoaștem din 
parodiarea d-lui Pascaly, a cărui pronunție greșită și exagerări scenice d. 
Manolescu le-a reprodus cu atâta succes în „Năbădăile dramatice“. 

Într-adevăr ne bucurăm mult văzând un început de emancipare de 
nefasta influință franceză, cu toate ideile ei pe dos despre clasicism, cu 
mișcarea ei pe catalici, cu vorba afectată şi pronunția falşă. Reîntoarcerea la 
natură și la pronunția firească și 'mbărbătată a limbei românești ni pare un 
succes foarte însemnat, oricât de nensemnat ar părea unor ochi mai puţin 
pătrunzători. Astfel vedem accentuându-se „îndreptăţirea farsei“, căci o 
farsă poate fi clasică chiar, ceea ce un francez n-ar admite niciodată. De 
aceea farsele lui Moliere sunt clasice, pe când dramele lui Racine și 
Corneille, și cum se mai numesc acei iluştri mergători pe catalici, nu sunt de 
fel clasice, ci nişte imitații slabe şi greșite ale tragediei antice. Moliere n-au 
avut un alt profesor decât natura, de aceea e clasic în farsele sale chiar. 

De aceea adăugăm un sfat care, urmat fiind, credem c-ar avea 
consecinţe bune atât pentru tinerii noștri, cât şi pentru teatru în genere. D- 
nia lor ar trebui să-și procure repertoriul vechial teatrului românesc (de ex. 
repertoriul lui Millo) și, studiindu-l împreună, să-și creeze un capital de 
roluri și de piese cu care în urmă ușor ar putea să cucerească scena și s-o 
curețe de florile exotice şi de senzaţie ale teatrului francez modem. Ar 
trebui culese vechile traduceri din Moliere, Kotzebue, Goldoni și reintrodus 
acel repertoriu cu limbă sănătoasă, nepretenţios și de atât efect. 

DARE DE SAMĂ DESPRE MIŞCAREA LITERARĂ A 
ROMÂNILOR ÎN ANUL 1819 


[4 iulie 1876] 
Avem înaintea noastră un volum dintr-un fel de revistă românească, din 
a. 1820, numită „Biblioteca“. 
Acest mănunchi conține sub titlul „izvodul cărților“ o dare de samă 
despre mişcarea spirituală a românilor în anul 1819. 
Reproducem următoarele: 


Cei ce din dragostea cea negrăită și din râvna cea fără de asemănare cătră folosul 
şi luminare a naționului românesc nu au întârziat a tălmăci și tipări cărți folositoare în 
limba acestui națion, în anul trecut: 

Preacinstitul părinte protopop Petru Maior de Dicio Sânmărtin, crăiesc revizor, 
au dat la lumină Telemachu, tălmăcit din limba italienească, cum și Orthografia 
română, de sine făcută, întru care învață cum are a se scrie româneşte cu 
strămoşeştele slove latine. La aceste au adaos un Dialog pentru începutul limbei 
românești, întru care vădește că, limba românească, e mai veche nu numai decât cea 
frâncească şi spaniolească, ci şi decât cea italienească de acum; ba și decât cea latină, 
ce iaste în cărți şi cumcă aceasta din limba românească, ce o vorbea poporul român 
cel vechi au luat începutul său. 

Preacinstitul şi cucernicul ieromonah Efrosin Dimitrie Poteca, învățătoriu 
școalelor domnești, au dat la lumină „Mai înainte gătire spre cunoștința de D-zeu“, ce 
cu aurite cuvinte grăieşte adevărul întru înaintea cuvântării (?) tălmăcită, din limba 
grecească. 

Mult prea învățatul şi de bun neam născutul marele postelnic Alexandru Beldiman 
au dat la lumină tragedia lui Orest în stihuri și Moartea lui Avel, tălmăcită din limba 
franțozească, cum și pre Omer îl are tălmăcit şi preste scurtă vreme îl va da la lumină, 
cum şi pe Numa Pompilie. 

Onoratul dumnealui Naum Petrovici, care — perțeptor la mărita deputăție a 
fundusului școalelor românești, sârbești şi greceşti — au dat la lumina Methodica și 
Pedagogia din limba nemţească; carele și acum se gată a da mai multe alte cărţi 
folositoare la tipari. 

Cinstitul şi cu adevărat cultivirei românești râvnitoriu dumnealui Nicola Nicolau 
au dat la lumină Plutarch nou în 2 părţi tălmăcit din limba nemţească etc. Cinstitul 
cleric Vasilie Ghergheli de Ciocotici au dat la lumină o carte chemată Omul de lume. 


Intre „mult prea învățații şi de bun neam născuţii“ boieri moldoveni 
care se ocupă cu literatura și traduc cărți în românește, dar nu tipăriseră 


nimica în anul 1819, se citează marele vornic Mihai Murza, marele vornic 
Constantin Conachi, marele spătar Iordachi Băluşcă, marele vornic Șerban 
Negel; iar între protectorii literaturii românești se citează caminariul Enache 
Dann, Mihail Grigorie Suţu V V., mitropolitul Veniamin Gherasim, episcop 
de Roman. 

În Valahia: Alexandru Suţu V V. şi mitropolitul Dionisie. Afară de aceea 
se notează cumcă, pentru „folosul de obşte“, mitropolitul a trimis în Italia 
pe părintele Efrosin Poteca cu alţi trei tineri români „ca să înveţe cele mai 
multe învățături, întorcându-se să dea rodul cel mai bun patriei. — Ba şi 


şcoale mari naționale româneşti s-au făcut, întru care se învață: Cuvântarea 


de D-zeul, filozofia, retorica, metodica, poezia şi altele“. Pentru 


înfrumusețarea cântărilor bisericeşti și lesnirea meşteșugirei acestor cântări 
s-au trimis la Buda dascălii românești de muzică Macarie leromonahul și 
Nil Nicolae Poponea, ca să tipărească într-o tipografie de acolo cărțile de 
muzică alcătuite de ei în limba românească. — Un boier, anume Gheorghe 
Oprian, dă un leu la sută din tot venitul său pentru tipărirea cărților. 

Ciudat rol joacă în această dezvoltare „românii din Makedonia, ce 
lăcuiesc sub stăpânirea crăimei Ungariei“. Deși n-au fost dedaţi a citi 
românește, totuşi cumpără cărţi sau ajută la tipărirea lor. Ei îşi aduc în 
biserica din Pesta un preot român din Banat, care asemenea e trăducător de 
cărți, căci se zice că el va publica un op intitulat Teofron. Tot de români 
macedoneni, între care se află și „filozofi întregi“ se numără prea învățatul 
Dimitrie Darvar (din Viena) „carele mai multe cărți au dat la lumină în 
limba grecească“. Emanoil Ghica de Dejanfalva (tot român) ajută tipărirea 
unui lexicon sârbesc. Simeon Gheorghe Sina cumpără cărți româneşti pe 
sama tinerimei din satele sale. Constantin Ghica, Zenobie Pop, în fine 
Mihail Boiagi (cunoscutul autor al gramaticei macedoromâne) care scrie o 
carte numită „Lumea închipuită“ (Orbis pictus). Ar fi interesant de-a se şti 
dacă Boiagi n-a scris cumva această carte în dialectul macedonean chiar. 
Teodor Tyrca dă 5000 fl. ajutori pentru tipărirea lexiconului sârbesc. Tot 
între macedoromâni se găsesc oameni care întrețin tineri români cu „hrană, 
îmbrăcăminte şi ajutorință“ la școalele superioare din Pesta. Ei sunt fraţi şi 
se numesc Atanasie și Constantin Grabovschi. Cel puţin 50 de familii 
macedoromâne se văd interesându-se de dezvoltarea culturei româneşti. 


1. Teologia 

[4 iulie 1876] 
Bătrânii noştri erau practici şi pricepeau administrație, finanțe şi 
economie politică, aşa precum un gospodar bun pricepe administrarea 
moşiei sale. Iar franțujii noștri, cari de la 1848 încoace au luat avânt, sunt 
peste tot târzii la minte, cu toată învățătura teoretică și fineţa advocăţească 
pe cari și-au câștigat-o frizându-se doi trei ani prin Paris. Ca dovadă despre 
modul cum trebuie să fi administrat bătrânii, publicăm mai la vale o dare de 
samă statistică asupra mișcărei populaţiei și a stării producerei agricole în 
anii 1837, 38 şi 39 în Ţara Românească. Înmulțirea regulată a claselor 
muncitoare, bunăstarea casei statului și a celor comunale, statul culturei 
vitelor şi pământului sunt atâtea dovezi că pentru a conduce economia 
generală a unui popor mai trebuieşte încă ceva, deosebit de cărți franţuzeşti 
şi dicţionare enciclopedice, adică judecată sănătoasă, cunoaşterea dreptei 
proporţii între mijloacele întrebuințate şi scopul urmărit. Oricari ar fi 
scopurile urmărite de clasa cultă a unui popor, ele sunt rele și de nimic dacă 
nu ecuivalează sacrificiile aduse pentru realizarea lor, şi constatăm că 
mulțimea semidocţilor și cârciocarilor pe cari i-a produs sacrificiile stoarse 
populațiilor rurale, nenumărata plebe a scribilor netrebnici, nu compensază 
defel sărăcirea și mortalitatea poporului nostru. Dar la ce să mai vorbim noi, 
când cifrele vorbesc clar, când ele ni arată deosebirea între noi, cum suntem 
(mai fără deosebire), şi cum erau ei. 

DE PE CÂMPUL DE RĂZBOI 


[7 iulie 1876] 

Un corespondent al ziarului „Pesther Lloyd“ care vizitează în prezent 
Serbia spune că aproape a şasa parte a locuitorilor, şi anume 127.545, sânt 
români şi că locuiesc în partea răsăriteană a ţării. Lor nu li e permis a avea 
școale, ba nici în biserică nu e permisă liturgia în româneşte. În armata a 
treia, condusă de generalul Leşianin, și care-și are razimul său în întăriturile 
de la Zaiţar, se află cei mai mulţi români, cari pari a exista numai ca să 
poarte vina bătăilor pe care le mănâncă vitejii sârbi. A da vine pe români la 
pierderi şi a pune învingerile numai în socoteala sârbilor ni se pare nedemn 


din partea onorabililor turcofagi de preste Dunăre. Desele agresiuni şi 
desele respingeri ale corpului Leșianin din partea lui Osman Pașa au drept 
rezultat împuşcarea a patru ostaşi români; bătaia ce o capătă renumitul 
Cernaieff la Niş are acelaş rezultat: zecimarea unui regiment românesc. Într- 
adevăr multă cauză de a se 'nsufleţi pentru gloria sârbească n-or fi având 
românii. Cea mai nouă agresiune a lui Leşeanin pe la Veliki-lzvor a fost 
asemenea respinsă peste Timok, şi Osman Pașa ar fi intrat în Serbia dacă n- 
ar avea ordin espres de la Constantinopole de a se ţine numai în defensivă. 
Mai norocite par operaţiile Muntenegrului. Prin bătălia de la Lipnic să fi 
câștigat întregul tăpşan al districtului Gaţko. Ceea ce rămâne neesplicabil 
este însă atitudinea Muntenegrului față cu Serbia. Foaia oficilă a 
principatului mic, „Glas Cernogorca“, arată că nu există nici o solidaritate 
între Serbia şi Muntenegru și că acesta nu poate încheia tractate cu Serbia, 
care are relaţii cu totul speciale cu Poarta, de la care nu se poate face cu 
totul abstracțiune. Deşi foaia dorește succes armelor sârbești, declară totuşi 
că Muntenegrul se luptă pe socoteală proprie. — O parte a trupelor egiptene 
a sosit în Constantinopole. Altă parte se va transporta cu drumul de fier de 
la Salonic la Mitroviţa. 

FRANȚA 


[7 iulie 1876] 

O deputațiune a consistorului evreiesc din Franța au dat în 8 iulie o 

petițiune ministrului de externe, ducelui Décazes, prin care se cere ca 

guvernul francez să nu încheie cu România convenţiune comercială până ce 

evreii indigeni nu vor căpăta drepturi egale cu românii. Lasciate ogni 
speranza! 

ECONOMIA NAȚIONALĂ ȘI D. A. VLĂDESCU 


Doctor în drept, doctor în medicină 
[7 iulie 1876] 


Acest domn, doctor în medicină, doctor în drept, a publicat mai zilele 
trecute o cărțulie intitulată „Cauzele crizei financiare în România“, în care 
dezvoltă o nemaipomenită bogăţie de planuri teoretice și istorii pe apă, care 
vor face plăcere tuturor comis-voiajorilor însărcinaţi cu vânzare de indigo, 
fie 'n Spania, fie la poluri. 

O probă din această prețioasă operă nu strică: 

România ocupă pe continent o poziţiune strategică naturală. Ea este 
protegiată în lungul ei pe de o parte de seria munţilor carpații, santinela 
fidelă, de veacuri, a poporului român, pe de alta de râul dunărea, bariera 
nestrămutată a naţionalităței noastre. Acest şir de munţi și această albie a 
dunări fac din statul român o fortereţă naturală, contra căria s-au sfărâmat 
în trecut, deseori, armatele inimicilor noştri. 

Ca situaţie geografică, România se învecinește: la nord și la vest cu 
Austro-Ungaria, la vest cu Rusia și cu Turcia și la sud cu Turcia. 


O Vest al României, regiune infernală, 

În care ruși şi unguri cu turci amestecați 
Pândesc să treacă Prutul, în oarde adunaţi, 
De doctorul Vlădescu de n-ar avea sfială. 


Săracul Ștefan Vodă! Crișu el, la răsărit avea tătari, la miazănoapte ţara 
leşască, la apus Ardealul, la miazăzi Ungro-Vlahia. Acuma ce ar face când 
ar vedea la apus turci, ruși și unguri uniţi, râvnind toţi buluc asupra lui? Ce 
ar face? Ia, ar face, c-ar avea pe doftorul nostru, care ştie să mute mările şi 
țările de la apus la răsărit. Deodată te-ai pomeni numai cu Dunărea 'n vârful 
munţilor şi cu pădurile de brad în albia Dunărei. Și iacă așa ar scrie Nistor 
Urechi: „La satul Stuhăria-lupului, ţinutul Nicăiri, unde-i biserica într-un 
vârf de plop şi Dunărea curge la deal, întâlnitu-s-au oștirea moldovinească 
cu urdii turceşti, moschicești și ungurești şi, dând război bărbătește de ambe 
părțile, mare mult s-au oştit până au biruit oastea moldovinească, iar 
limbele străine s-au ascuns toate într-o căpățână de sârb, pe care pan 
Vlădescul, biv-vel vraci Sadagorski o adusese din ţara franțozească. Şi 
astfel am biruit noi limbele străine cu mila Domnului, cu vitejia Vlădescului 
şi cu norocul lui Ștefan Voevoda.“ 

l-aşa ar scrie Nistor Urechi, bată-l norocul, ș-ar merge vestea 
Vlădescului nevoie-mare! 

Păcat că-n vremea când domnea strălucita roadă Mușatin neamul 
Vlăduţilor și Drăganilor se 'ndeletnicea cu creșterea bostanilor în ţara 


bolgărească. 

Iară după noi, cronist rătăcit în veacul al nouăsprezecelea, cauzele crizei 
financiare sunt aceste: 

1) Pentru că doctorul în medicină, doctorul în drept a uitat se vede a 
învăţa acea ramură a filozofiei de stat care în limba vulgară se numeşte 
gramatică, pentru care pricină îl sfătuim să mai intre în clasa a doua a 
universității din Hârlău ca să studieze profunda teorie despre acordarea 
subiectului cu predicatul și adjectivelor și verbilor cu substantivele la cari se 
referă. Cumcă această prețioasă teorie îi lipseşte dovedim prin următoarele 
citate: 

Pag. 1: Este cinci ani de când ... 

Pag. 4: Vitele cornute discrește la noi... 

Pag. 5: A doua condiţiune sau putere producătoare pentru agricultură 
este vitele. 

Pag. 6: A treia condiţiune este băncile agricole. 

Pag. 10: ... Contra acelora care voiește să ni le hrăpească. 

Pag. 11: Atâtea forţi de producţiune cari se răsfrânge ... 

Ibidem: Popoarele civilizate antici ca şi moderni. 

O altă prețioasă regulă dincolo de sfera cunoștințelor d-rului este că 
numele proprii se scriu cu iniţiale mari. 

lată-le: 

Pag. 1: râul dunărea. 

Ibidem: Seria munţilor carpații. 

„Bariera nestrămutată a dunări. 

Pag. 3: Rezbelul crimei (citeşte Crimeei) ş.a., ş.a. 


Apoi d-rul să nu uite că nu-i destul ca un bulgăraș ori un grecuşor să se 
frizeze trei ani în Paris pentru a se-ntoarce de acolo român neaoș. Ex.: 

„Populaţia noastră agricolă a discrescut în cei din urmă“ cinci ani de uă 
manieră spăimântătoare “ 


2) A doua cauză a crizei financiare este că mulțime de oameni de teapa 
doctorului, cam târziori la minte, în loc să se ocupe cu lucruri folositoare, 
precum punerea în stare normală a ciubotelor vechi, revenirea asupra căilor 
acului de-a lungul pantalonilor sau eventual înlăturarea constipulaţiunilor, 
din contra, pun la cale lumea toată, croiesc irigaţiuni și scriu reţete pentru 


popoare întregi. Mulțimea acestor individe reformatoare ale universului 
trăiește toată direct sau indirect din sudoarea claselor pozitive, fără să li deie 
nici o compenzaţie prin măg...ulirile ei. 

De aceea vom face un serviciu naţiei arătând adevăratul teren pe care d- 
rul este mare. Cu acest scop publicăm din nou următoarea mulțămită 
publică: 


Târgoviște 
Subsemnatul suferind de constipaţie, după o căutare de (8) zile cu medicamente, 
eram amenințat cu pierderea vieţei. Din întâmplare d-nul doctor Alexandru I. 
Vlădescu, trecând prin acest oraş la băile Pucioasa, m-a reîntors la viaţă după o 
căutare de 4 zile. În urma unei aseminea grabnice însănătoșiri, vin a mărturisi în 
public că viața mea astăzi este dată din noii de d-nul Vlădescu, după o serioasă 
stăruinţă ce are în căutarea bolnavului, pe lângă medicamentele date; căruia-i esprim 
mulțumirile mele, păstrându-i eternă recunoștință. 


C. CH. 
1. Susţinem că ele discrește pentru că se face doctori. 
€ 
REFLECTARE 
[7 iulie 1876] 


„Curierul intereselor generale“ în unul din numerele sale insinuă foii 
noastre voința de a apăra pe evrei. Abstrăgând cu totul de la confuzia de idei 
şi de la reua credință, dezvoltate în notiţa respectivă, declarăm că nici 
apărăm, nici am apărat vreodată direct sau indirect pe evrei, ținta noastră 
este de a spune adevărul, pe care iată-l. La întrebarea dacă evreii pot pleda 
sau nu înaintea judecătorilor de pace, criteriul discuţiunei nu e nici legea 
advocaţilor, nici art. 7 din constituţie, ci art. 18 din pr. civilă. 

Legea avoc. e promulgată la 64, procedura la 75. Dacă autorul 
procedurei ar fi voit ca şi înaintea judecătorilor de pace să pledeze numai 
avocaţi, ar fi zis: „Părţile se vor înfăţoşa în persoană sau prin avocat“. Însă 
în realitate zice: „Părţile se vor înfăţoşa în persoana sau prin vechil“. El 
evitează terminul de avocat, pe care-l cunoaște și pe care-l înscrie mai jos la 
art. 94, unde cere ca înaintea tribunalelor părţile să se înfățoșeze sau înșile 
sau prin avocați. 


Intenţia legiuitorului a fost de a nu sili pe justițiabili să cheltuiască cu 
avocaţi sume mai mari decât valoarea proceselor ce sunt de competenţa 
judecătorilor de pace. El întrebuinţază deci cuvântul de vechil tocmai pentru 
că nu vrea să întrebuinţeze cuvântul de avocat. 

Curierul intereselor generale nu e tocmai tare în deosebirea terminilor. 

La a doua întrebare: dacă evreii pot fi vechili? Trebuie să conceadă 
„Curierul intereselor generale“ că nici o lege nu-i oprește până acuma de la 
aceasta. Legea avocaţilor zice: nime nu poate fi avocat de nu e român sau 
naturalizat român; nu se zice însă nicăiri: nime nu poate fi vechil de nu e 
român sau naturalizat român. 

Unii judecători au respins pe evrei sub cuvânt că, art. 7 din Const. 
împiedicându-i de a fi naturalizaţi, ei nu pot exercita avocatura, prin urmare 
nu pot nici să apere înaintea instanţei de pace. 

Contra acestei interpretări Ministeriul de justiţie din anul 1868 (iar nu 
Ministeriul trecut, precum o spune Curierul intereselor generale) prin mai 
multe circulare au esplicat judecătorilor de pace spiritul articolului 18. Una 
din aceste circulări, sub No. 9174, spune anume că nu este a se face vreo 
distincțiune de religiunea ce ar avea persoanele ce se prezintă ca vechili 
înaintea judecătorilor de pace. 

Nedemnă mi se pare asemenea apucătura „Curierului intereselor 
generale“ de a cita o persoană onorabilă într-un articol intitulat „Escrocherii 
jidovești“. Poate fi cineva duşman cât de mare al evreilor ca atari, poate să 
combată orice luptă pentru drept ce ar întreprinde-o ei, fără ca să bleseze 
persoanele în parte. 

De aceea să ni se permită de a nu confunda pe d. Brociner, om cu ştiinţă 
de carte, nici chiar cu redactorul Curierului intereselor generale. 


€ 


DE PE CÂMPUL DE RĂZBOI 


[9 iulie 1876] 

Telegrame din Constantinopole sub data 5/17 iulie cuprind veşti rele 
pentru divizia sârbească de sub generalul Cernaieff. Devizia turcească de 
sub Hafiz Paşa, care staționa lângă Ak-Palanka să fi atacat pe sârbi, cari 
după o luptă de şase ore s-au retras dincolo de linia de demarcațiune a 
frontierilor. Poziţiile întărite turcii să le fi luat cu baioneta. Suleiman Paşa 


au luat aproape fără luptă din mâna sârbilor întăriturile de la Babina-Glava. 
Aceste știri, de vor fi adevărate, însemnează respingerea celei mai 
însemnate şi mai numeroasă divizii sârbești, dizlocarea generalului 
Cernaieff, şi ar avea urmări grave.— Se vesteşte deja că trupele turceşti de 
la Niș, Chehirkany și Belgradcik au luat drumul cătră Alexinaţ, vor începe 
ofenziva și vor intra pe teritoriu sârbesc. Intrarea trupelor turcești în Serbia 
ar fi o calamitate cumplită pentru această ţară. Başibuzucii și redifii mai cu 
samă omoară persoane inofensive, bătrâni, femei și copii. — Muntenegrenii 
au ajuns la Blagai aproape de Mostar. Se aşteaptă că vor ataca în curând 
acest oraş. 


€ 


AUSTRO-UNGARIA 


[9 iulie 1876] 


La 5/17* iulie s-au întâmplat în Viena un cutremur de pământ. Mai întâi 
o zguduitură tare, după aceea două vibrări mai slabe au făcut să se scuture 
casele și ulițele, încât oamenii de pe uliţă s-au oprit deodată cu mirare. 
Cerul era foarte puţin înnourat. 

O scenă desigur comică s-a întâmplat cu această ocazie în localul 
provizoriu al bursei, construit din lemn. La cutremur mulțimea vitează a 
urmașilor lui Avraam şi Isac a crezut să s-au rupt grinzile casei ş-a dat 
buzna la fereşti şi la uşă. Peste câteva minute toţi au ajuns, care-n picioare 
care peste cap, în uliţă, până ce realitatea i-a liniștit. 


€ 


CUM SE JERIFEȘTE UN REDACTOR 


[9 iulie 1876] 

Redactorul  „Curierului intereselor generale“, numai spre a fi 
consecuent, se jertfește cu mare abnegaţiune pe altarul logicei. La 
reflectarea noastră, pe care d-lui o numeşte rectificare (când noi n-am avut 
de a rectifica nimică), d-sa răspunde că vechil (espresie rămasă din 


legislaţiunele vechi) este ecuivalent cu advocat. În faptă însă cuvântul 
vechil şi-a schimbat senzul, ceea ce dovedim prin următorul silogism. 

Toţi advocaţii au dreptul de a pleda înaintea tribunalelor. 

Toţi vechilii sunt advocați. 


Toţi vechilii au dreptul de-a pleda înaintea tribunalelor. 


Concluzia e falsă, pentru că realitatea dovedeşte contrariul. Deci a doua 
premisă susținută de „Curierul int. gen.“ e falsă. lată dar că espresia vechil 
ş-au schimbat înţelesul şi are astăzi un cuprins cel puţin controvers. 

Al doilea act de jertfire de sine îl comite redactorul numind espunerea 
noastră o apărare a evreilor, pe când ea desfășură numai adevărul gol, 
arătând că îndreptăţirea lor în cazul de față se poate aduce numai în mod 
negativ. Un alt cititor, mai cu pătrundere, ar fi văzut îndată că noi avizăm la 
crearea unei legi pozitive care să reguleze acest raport. 

Al treilea act de jertfire e de o naivitate hazlie. Supărat că nu voim să-l 
confundăm cu d. Brociner, om cu ştiinţă de carte, adică bacalaureat și 
doctor în drept, zice că îl confundă pe acest domn cu împărţitorii foii sale, 
oameni asemenea cu știință de carte. Fericit „Curier al intereselor 
generale“! Redactorul tău declară prin aceasta că știe mai puțină carte decât 
împărţitorii tăi, de vreme ce un doctor în drept s-ar putea mai uşor confunda 
cu împărţitorii decât cu redactorul tău. Să-l credem. 


€ 


ROMÂNIA ȘI CESTIUNEA ORIENTULUI 


[11 iulie 1876] 

De câteva zile ziare foarte răspândite din străinătate se ocupă cu 
atitudinea ce va lua-o România față cu complicaţiunea orientală. Astfel 
„Pesther Lloyd“, organul oficios al ministeriului unguresc şi în special al 
contelui Andrassy, este se vede că autorizat de-a dezminţi știrea despre 
presiunea ce România ar voi s-o exercite asupra Turciei pentru a căpăta 
concesii de natură internaţională, ba chiar posesia Deltei Dunărene. „Neue 
freie Presse“ pe de altă parte crede că cesiunea Deltei Dunărene este o 
cestiune care interesează pe toate puterile mari în mod egal și ar trebui să 


formeze obiectul unei conferențe europene. În fine „Norddeutsche 
Allgemeine Zeitung“, organul principelui Bismark, crede că mersul 
războiului în Serbia nu e deloc de natură de-a încuraja pretenţiunile 
României și că accentuarea neutralității statului nostru nu poate merge până 
la cererea Deltei Dunărene. 

În urma acestei alarme a organelor cancelarului austriac şi a celui 
germanic, au urmat dezminţiri a căror izvor poate să fie Bucureștiul. 
Acestea se mărginesc a spune că comunicările făcute Porții în mod 
confidenţial din partea agentului românesc nu au deloc cuprinsul care li se 
substituie; că aceste propuneri n-au fost făcute nici prin memoriu nici prin 
memorand, că nu privesc ştergerea tributului, ci cer numai stabilirea unui 
modus vivendi mai convenabil între imperiu și România și o mai exactă 
definiție a condiţiilor de reciprocitate între aceste două state. Limbagiul cel 
lunecos al diplomaţiei, care îmblânzește toate espresiile c-o arte stilistică 
rară, nu e făcut pentru a ne lumina asupra cestiunei — sed relata referro. 
Totodată se dezmint ştirile despre mobilizare şi „Nord D. Allg. Ztung.“ este 
autorizată a declara că neînsemnatele concentrări la marginea Serbiei (abia 
suficiente pentru manevrele de toamnă) nu dau nimănui dreptul la ipoteze și 
combinaţiuni de-o însemnătate oarecare. 


€ 


DE PE CÂMPUL DE REZBEL... 


[11 iulie 1876] 

Depeșe din 7/19 iulie spun că un nou atac al generalului Leșianin (la 

Zaiţar) asupra unei aripe a trupelor de sub Osman Pașa a fost respins. O altă 

ştire (din Vissegrad în Bosnia) dezminte vestea că muntenegrenii ar fi 
împresurat orașul Mostar. 


€ 


ROMÂNIA ȘI CESTIUNEA ORIENTALĂ 
[14 iulie 1876] 


O telegramă din „Neue Fr. Presse“ vesteşte ca sigur că ministrul de 
esterne al României au prezentat — deşi nu în mod oficial — un memoriu 
la Constantinopole, prin care se cer concesii însemnate, iar în caz de a nu se 
acorda acestea, România ameninţă asemenea de a intra în acţiune. Ziarele 
oficioase germane, cu abstracţia lor fină, au găsit și deosebirea între 
memoriu şi memorand. La cel din urmă se cere un răspuns, e un act 
diplomatic, cel dentâi e mai mult de valoare academică. Se zice aseminea 
că, după iniţiativa Austro-Ungariei, puterile considerând memoriul ca un 
întreg, asupra căruia nu se poate dizbate în parte, l-au respins. 


€ 


DE PE CÂMPUL DE REZBEL 


[14 iulie 1876] 

Telegrame multe şi contrazicătoare vestesc lupte continue, dar tot la 

puncte cunoscute: lângă Vidin, la Bielina, la Zaiţar, la Babina-Glava. 
Fiecare din părți susține că a fost victorioasă. 


€ 


TURCIA 


[16 iulie 1876] 

În 3/15 iulie s-au ținut la Înalta Poartă un mare Consiliu de Miniştri, 
care au dizbătut asupra reformelor ce sunt a se introduce în imperiu. Afară 
de miniştri mai erau de față ulemalele de rang înalt, șefii autorităților civile 
şi generalii de divizie aflători în Constantinopole. Marele vizir Mehmet- 
Rudgi Paşa au espus într-un cuvânt mișcător starea cea rea a împărăției, au 
arătat cum Turcia nu are nici un aliat şi că în aceste grele împrejurări este 
avizată numai la propriele sale izvoare. Chiar Austria au închis portul de la 
Klek, deși tractatele ce le are cu Poarta o obligă de a ţine deschis acest port. 
Vizirul arată cum creditul statului e nimicit, finanţele ruinate, administraţia 
un lanț de abuzuri ce duce ţara la peire. De aceea, adresându-se la 
patriotismul celor de față, crede că a sosit timpul de a preveni relele prin 


introducerea unor instituţii înțelepte și conştiințioase cari, aducând siguranţa 
averei şi a persoanei, să inspire încredere popoarelor. 

După marele vizir a luat cuvântul Midhat Pașa, prezidentul Consiliului 
de Stat. El arată necesitatea sistemului reprezentativ şi crede că e singurul 
mijloc ce ar putea mântui împărăţia. De aceea cere ca în locul 
consultaţiunelor secrete şi atotputemice a unui regim izolat să se introducă 
sistemul discuţiei libere și minuţioase. O putere absolută şi necontrolată 
poate să înșele lumea și pe sine însăși câtă vreme se va bucura de succes şi 
un vânt favorabil îi va umfla pânzele; dar îndată ce încetează succesul, 
îndată ce o greșală e urmată de alta și erorile se grămădesc, începe 
decăderea ţării. 

În fine Șeikul-Islam luând cuvântul arată că legea koranului nu se opune 
defel la limitarea puterii capului statului, ci din contra dispune chiar ca 
poporul să hotărască asupra intereselor sale. În fine consiliul au aprobat 
espunerile lui Midhat Pașa și s-au hotărât ca proiectul de constituţie să se 
tipărească în atâtea exemplare câţi asistenți sunt în consiliu. Principiul 
fundamental al acestui proiect — care altfel nu e o constituţie în sensul larg 
al cuvântului — este înlăturarea absolutismului. 

După o telegramă recentă a agenţiei Havas-Reuter, pretenţiile conţinute 
în memoriul României sunt următoarele: 

1) Recunoaşterea oficială a numelui „România“, 2) Recunoașterea 
rangului diplomatic al agentului său din Constantinopole, 3) Dreptul de a 
bate monete cu efigia Domnului, 4) Dreptul de-a acorda decoraţii şi de-a 
încheia convenţii comerciale etc.; în fine regularea mai multor cestiuni de 
hotărnicie, a poziţiei păscarilor români din Chilia şi cesiunea unei părți a 
Deltei Dunărene. 


€ 


CESTIUNEA ORIENTULUI 


[16 iulie 1876] 

Ziarul oficios „Post“ conține un ciudat articol asupra regularisirei 
Orientului care nu-i lipsit de adică. Posito — zice — că Austria ar anecta 
Bosnia, că Serbia şi Montenegro ar deveni autonome și Bulgaria asemenea 
— poate sub un prinţ rusesc — ar avea poziţia ce-o are azi România; posito 
că Grecia ar căpăta insulele, mai cu samă Creta, şi câteva districte aproape 


curat grecești din nordul său; posito în sfârșit că turcul n-ar rămânea în 
Europa decât cu Constantinopole și o parte a Rumeliei, având posesiunile 
sale principale în Asia. E evident că greutățile politice s-ar naște abia în 
urma schimbărilor pe cari le-am schiţat şi cari au și fost de mult propuse. E 
evident că micele state de pe Peninsula Balcanică, ieșite din letargia în care 
le ţine domnia turcească, ar forma prin rivalităţile lor politice, naţionale și 
religioase un pericol mult mai mare pentru liniştea Europei decât letargia 
acestor provinţii, produsă prin apăsarea semilunei. Contra acestor 
eventualități există un singur mijloc — o Confederaţiune Dunăreană, ca 
rezultatul cel mai firesc al liberării acestor provinţii. Dar care este puterea 
ce prezintă destule garanţii civilizaţiei europene pentru a fi însărcinată cu 
protectoratul acestor provinţii? Desigur că numai Austria. Să nu ni se 
răspundă că Rusia s-ar opune. Prin rezistenţa continuă a Europei, Rusia este 
redusă de a privi chinurile celor de un neam și de o lege cu ea fără să poată 
interveni în favorul lor; ea este silită de a protesta contra tuturor 
insinuaţiunilor că ar avea planuri ambiţioase. Să cercăm a o prinde de 
cuvânt. În schimbul liberării coreligionarilor săi, ea să declare că renunţă la 
supremaţia asupra unei eventuale Confederații Dunărene. Și, dacă visul 
politicei militare ruseşti este într-adevăr Constantinopolul, Rusia poate să 
amâne cucerirea acestui oraș, urmându-și cuceririle în Asia şi venind 
dinspre Asia asupra Constantinopolei, precum s-au mai întâmplat aceasta 
sub împărații greceşti. 

Bune planuri, nu-i vorba — și ieftene. — Fiindcă „Post“ mai propune 
Austriei și o politică comercială liberală (bazată adică pe liberul schimb), se 
vede ușor unde ar ajunge protectoratul. D-nul Ițic Silberştein poate 
răspunde mai bine la aceasta. Inundarea popoarelor orientale cu roiuri de 
oameni civilizaţi din Galiţia, care ar avea menirea să cultiveze Orientul într- 
o mână cu stecla de rachiu și 'ntr-alta cu „Neue freie Presse“ de ex. — Și s- 
ar civiliza bieţii muntenegreni și bosniaci precum ne-am civilizat noi, 
frumos și cu temeiu, că țăranii noştri sunt sănătoşi şi bogaţi și ştiutori de 
carte nevoie mare! — Robia economică a noastră şi a Orientului întreg, 
supremaţia culturei extrafine din Buda-Pesta și Viena poate fi visul 
diplomaților de la „Post“, dar exemplul României ar trebui întipărit în 
mintea popoarelor de preste Dunăre, ar trebui să li se spuie că protectoratul 
Austriei este ecuivalent cu sărăcirea, cu stoarcerea populațiunelor prin 
agenţi economici fără patrie și că acelea n-ar forma decât terenul de 
nutrițiune al dezvoltatelor sisteme intestinale de la bursa din Viena. În loc 


de a trăi pentru ele înşile, în loc de a forma prin clasele lor pozitive terenul 
înflorirei unei culturi naţionale, acele clase ar deveni mijlocul de trai pentru 
o cultură străină, pentru un popor străin, pentr-o industrie străină. Acele 
popoare ar ajunge la proletariatul plugului, ar fi silite să asude o zi pentr-o 
cutie de chibrituri, să plătească cu greaua lor muncă agricolă secăturile şi 
nimicurile industriale ale mult civilizaţilor austrieci, reprezentaţi prin d. Ițic 
Silberstein. Numai o Confederație Dunăreană cu o politică comercială 
protecţionistă şi sub protectoratul său propriu şi al nimănui altcuiva ar 
conţinea în sine sâmburi de dezvoltare adevărată. „Post“ se teme că ne-am 
sparge capetele de a doua zi. Ei și? Noi ne-am bate, noi ne-am împăca. Cred 
că-i o stare mai preferabilă decât împăcarea prin beamteri austriceşti cu 
mijlocirea kesaro-krăiescului feldwaibel. 


€ 


DE PE CÂMPUL DE RĂZBOI 


[16 iulie 1876] 
În urma vremei rele, drumul de fier fiind întrerupt, ziarele din 
străinătate nu vin regulat, din care cauză nu suntem în stare a ținea publicul 
nostru în curentul întâmplărilor războiului. Veştile cele din urmă ni spun că 
Abdul Kerim Paşa, comandantul general al trupelor turcești, se află tot încă 
la Sofia, adică zece poşte departe de linia de bataie. Prin urmare turcii nu 
vor trece în Serbia. — În urma ploilor torențiale ostilitățile sunt amânate din 
amândouă părţile. 


€ 


ÎNMORMÂNTARE 


[16 iulie 1876] 

Ieri la 2 ore după amează-zi a sosit cu trenul rămășițele mortuare ale 
princesei Maria Obrenovici, născ. Catargi, mama principelui domnitor al 
Serbiei. Cortegiul a pornit de la gară în sunetul muzicei, iar osemintele au 
fost înmormântate la biserica Sf. Spiridon. De mirare a fost însă că la gară 
atât muzica instrumentală cât şi corul au început să cânte deodată arii cu 


totul deosebite și cu toate acestea corul nu-și ieşea din tact. Asta poate fi o 
dovadă pentru talentul muzical al coriștilor, însă nu credem să fie şi 
cuviincios mai ales la o înmormântare. 


€ 


O TRAGEDIE ȚIGĂNEASCĂ 


[16 iulie 1876] 
Între mai mulți prăşitori țigani care lucrau cu nevestele împreună pe o 
moşie din ținutul Cahulului se aflau doi în împrejurări foarte deosebite. 
Unul avea nevastă frumoasă, altul urâtă. 
Cel cu nevastă urâtă putea să cânte: 


Câtu-i țara şi lumea 

Nu-i nevastă ca și-a mea, 

Cu cânepa cea de vară 

Se joacă cânii pe-afară; 

Cea de iarnă-o bagă-n tău 

Şi mă pune s-o scot eu. 
Untura-i pe podișor, 

Capul ei cât un cuptor; 
Untura-i pe căminiţă, 

Capul ei cât o căpiţă; 

Acum c-un an încheiat 

De când nu s-a periat 

Și la umbra capului 

Şede turma satului. 

Ce haz am să merg acasă 
Când n-am nevastă frumoasă? 
Strâng în braţe-o mohândeaţă 
Şi sărut un sloi de gheaţă. 


De-aceea și-a fi gândit și el: 


Să rămân vițel mânzat 
Lângă cei ce s-o-nsurat, 
Că bărbaţii au femei, 
Doar nu m-or lăsa să piei. 


Noaptea, după ce se culcară toţi, danciul îndrăgit foc de nevasta cea 
frumoasă gândi: 


Pentru ochi ca murele 
Ocolii pădurile, 


ocoli încet ceata celor ce dormeau şi se duse lângă nevasta străină. 
Aceasta, gândind că este bărbatul său, nu zise nimic. Dar, îndată ce băgă de 
samă că nu este bărbatul său, s-a simțit atinsă de acest abuz şi l-a denunţat 
pe nopturnul cicisbeo. Acesta a fi gândit el în sine: 


Cine dracu-a cunoscut 
Grădină fără cărări, 
Dragoste fără mustrări, 
Grădină fără pârlaz, 
Dragoste făr-de năcaz ... 


şi aştepta cu oarecare liniște esplicaţia cu bărbatul legitim. 

Bărbatul începu să-l mustre și să-i zică că i-a siluit nevasta. Danciu 
răspunse că a fost cu a ei voință. Atuncea bărbatul ridică sapa şi-i crepă 
capul cu ea şi astfel se plini tragedia asupra căreia Curtea cu juraţi va avea a 
se pronunța. De se întâmpla istoria asta între franţujii noștri, atunci am fi 
avut a înregistra: 1) o despărțenie, 2) un duel în care bărbatul legitim cădea 
mort, 3) căsătoria între cicisbeo şi cucoana văduvită. Dar atuncea unde ar fi 
deosebirea între o tragedie țigănească și una ... franțuzească? 


€ 


DE PE CÂMPUL DE REZBEL 


[18 iulie 1876] 

Sub data de 12/24 iulie se vesteşte biruința lui Muktar Pașa asupra 
trupelor muntenegrene, comandate de însuși principele Nikita. Lupta a avut 
loc între Blagai și Neveșsinie şi a durat trei oare, Oasta montenegrină în 
retragere au ajuns între armia care o urmărea şi între mica garnizoană 
turcească din Mostar care, observând retragerea inamicului, au ieşit din 
întăriturile ei şi l-au atacat pe la spate. Știrile privitoare la Serbia asemenea 
nu prea sunt favorabile pentru creştini. Sub data de 9/21 iulie se vestesc 


într-adevăr dese ciocniri între sârbi şi turci; astfel la micul Zvornik, unde 
2000 nizami turceşti cu artilerie au fost respinși, la Bielina, unde atăcând pe 
gen. Alimpici au pierdut 1000 oameni (pe când sârbii numai 200), la 
Rachitinţa (lângă Timok), unde turcii au fost luaţi pe fugă, în fine la Veliki- 
Izvor, unde tot ei să fi pierdut 2000 — 3000 de oameni, pe când sârbii să fi 
avut pierderi neconsiderabile. În fine armata generalului Zach să fi avut 
asemenea mai multe ciocniri victorioase. Temerea exprimată prin mai multe 
ziare româneşti că aceste harte, oricât de victorioase fie, slăbesc din ce în ce 
puterea sârbilor, făr' a li aduce vreun rău considerabil turcilor, pare a se 
adeveri din zi în zi. Turcilor le lipsesc numai mijloace de a pune o armată 
mare în linie de război, dar sunt totdeauna în stare de a împlea golurile 
şirurilor lor prin puteri nouă aduse din Asia; sârbilor li lipseşte însă 
materialul de oameni. Ei pierd în acest război floarea tinerimei, floarea 
bărbaţilor lor, 'mcât la victoriile lor se poate aplica cuvântul, spus de 
cronicarul nostru pentru lupta de Războieni, „și-acolo au pierit sămânţa 
vitejilor“. Stingerea continuă a puterilor sârbești puse în luptă și neputinţa 
de a le înlocui prin altele nouă, a început a avea urmări grele. Cernaieff au 
părăsit de bunăvoie Babina Glava, întemeiat cum zice pe vederi strategice 
de un ordin mai înalt. Armia sa e intactă, însă în plină retragere. El însuși 
inspectează corpurile celelalte, căci face drumul la Supovaţ, la Isvor, la 
Zaiţar. — O depeşă din 12/24 iulie anunţă că generalisimul turcesc Abdul- 
Kerim au ajuns în sfârşit la Niș şi că această venire a sa însemnează o 
bătălie hotărâtoare, care va avea loc cât de curând. Totodată armata 
turcească de pe Timok sub Osman Pașa (în număr de 50.000 oameni) să se 
fi aflând pe teritoriu sârbesc, pe culmile cari stăpânesc oraşul Zaiţar. — În 
legătură cu ştirile aduse mai sus vor fi stând tractările puterilor mari de a 
face să înceteze ostilitățile în Orient. Zilele acestea corespund cu vioiciune 
pe cale telegrafică diplomaţii din Londra cu cei din Petersburg; agentul 
Angliei din Belgrad să-i fi propus chiar principelui Milan ca, în cazul unor 
succese îndoielnice, să intervie pentru împăcăciunea lui cu Poarta. 

AUSTRO-UNGARIA 
[18 iulie 1876] 


Întrevederea de la Reichsstadt au avut se vede drept rezultat mulțămirea 
amândoror împăraţilor. Împăratul Rusiei să se fi esprimat „cu greu îi va 
succede cuiva să arunce sămânţa de discordie între mine și Austria“. Despre 
cele pertratate la această întrevedere nu se știe nici azi nimic decât doar că 
urmarea nemijlocită a fost închiderea portului de la Kleck. Nu se poate 
contesta că împăratul Austriei are o coardă cavalerească în inima sa, pe 
care, atingând-o, ești sigur că va întrebuința influența personală, cât-o mai 
poate avea în vreme constituționalismului, în favoarea echităţii. Acest 
cavalerism — și nu interesele raselor domnitoare din Austria — va fi dictat 
închiderea portului de la Kleck, prin urmare inaugurarea unei echitabile 
neutralități faţă cu mâna de viteji cari se luptă peste Dunăre pentru liberarea 
lor. Liberarea și cosolidarea lor implică un pericol pentru monarhia austro- 
ungară, dar acest pericol împăratul mai bine voiește să-l întâmpine în luptă 
dreaptă decât prin apucăturile minciunoasei diplomaţii. Ne vom aminti de 
aceea cu drag acele trăsături curate a inimei sale cavalerești cari privesc în 
special pe români şi cari n-ar trebui date uitării. Înaintea războiului din a. 
1866 Napoleon propusese cabinetului austriac o politică într-adevăr 
înspăimântătoare prin dejosirea ei. Italia fiind legată cu Prusia prin tractat, 
Napoleon propunea un fel de luptă de aparenţă, un fel de bătaie în glumă pe 
teritoriul Veneţiei, care să-i dea ocazia Austriei de a-şi concentra toate 
puterile în Boemia. În schimbul Veneţiei i se propunea Austriei posesiunea 
României. Împăratul a respins cu indignare această propunere; ea era 
avantagioasă dar înjositoare. — În fine, în vremea iudileului de la Cernăuţi 
împăratul a refuzat de a lua parte la bacanalele evreieşti; desigur că l-a fi 
revoltat insinuaţiunea de a insulta prin venirea sa un vecin puţin puternic şi 
de a serba ca o glorie un act de trădare. De aceea răspunsul pe care l-a dat 
capul semitic pe care se cunoştea încă locul de unde-și răsese perciunii a 
avut o ușoară și nedescriptibilă umbră de ironie. — Dar acesta este 
împăratul și nu jidovita Austrie oficială cu care au a face popoarele. 

GALIȚIA 


[18 iulie 1876] 
O ciudată circulară au adresat subprefecții din Galiția comunităților 
religioase izraelite. Fiindcă în Rusia purtarea costumului evreiesc este oprit, 


subprefecturile aduc aminte evreilor că, în caz de-a călători în acea ţară, ei 
să caute a evita neplăcerile ce s-ar putea ivi din contravenirea dispoziţiilor 
rusești. Barbă nu-i permis a purta decât îmbrăcat fiind în custum naţional 
rusesc. Uşor se poate întâmpla — zice circulara — ca evreul austriecesc să 
se pomenească în mijlocul uliţei că i se taie cu de-a sila barba, perciunii şi 
poalele caftanului. Fericită Rusie. 

UNGARIA 


[18 iulie 1876] 

În urma ordinelor de mobilizare a armatei monarhiei, se vesteşte că 
manevrele de pe Marchfeld și exerciţiile de lângă Kaschau nu se vor ţinea 
în anul acesta. Ministeriul de război comun voieşte a acoperi cu aceste 
economii cheltuielile mai mari ce e silit a le face pentru complectarea 
cadrelor. În 9/21 iulie miniştrii ungurești au ţinut consiliu asupra cestiunilor 
arzătoare ale zilei. Presa maghiară e foarte turburată de evenimentele de 
Orient. 

Pe când „Ellenor“ caută a linişti opinia publică, zicând că pregătirea de 
război nu dă nimănui dreptul de-a se speria de orice dispoziție a guvernului, 
„Naplo“ se vede dimpotrivă silit a face întrebări foarte serioase guvernului 
unguresc. „Este adevărat — întreabă ziarul — că monarhia e în ajunul de a 
părăsi politica neutralității şi de-a interveni cu armele în războiul turco- 
sârb? Şi dacă e astfel de unde se vor lua mijloacele pentru campanie? Nu 
are guvernul intenția de-a convoca Dieta pentru votarea cheltuielelor 
campaniei?“ Hon iarăşi se miră de limbagiul ziarelor vieneze, cari 
dizaprobă formarea unei legiuni de unguri în serviciu turcesc. Oare ofițeri 
rusești, austriaci, ceheşti nu sunt în armata sârbească? Dorința noastră — 
zice Hon — este ca cei 10.000 de unguri aşezaţi în Turcia să caute a 
îndrepta ceea ce-am stricat noi fără vină și în detrimentul intereselor noastre 
prin închiderea portului de Kleck, pe când aiurea am lăsat trecătorile 
deschise. El îl sfătuieşte pe Tisza, ministrul-prezident, ca să ceară de la 
împărat grabnica convocare a camerelor și, în caz de refuz, să pună 
cestiunea de cabinet. 

RECTIFICARE 


[18 iulie 1876] 
Prin împrejurarea că a trecut mai multă vreme de la moartea — 
întâmplată în străinătate — a princesei Obrenovici și fiindcă nu s-a publicat 
nici un program pentru înmormântare, numărul nostru de vineri a conţinut 
notita că avea să fie înmormântată încă joi. Rectificăm aceasta. Sicriul 
dublu a fost depus la biserica Sf. Spiridon pentr-un priveghi de trei zile. Sub 
placa de sticlă a coșciugului de metal alb se vede faţa îngălbenită a moartei, 
înconjurată cu flori. Împrejurul catafalcului sunt așezate glastre cu flori şi 
arbori cu frunzele negre verzi. Înmormântarea va avea loc abia astăzi. 


€ 


[23 iulie 1876] 

Convențiunea de comerciu închiată de guvernul trecut, pentru onoarea 
sa şi a țării, cu Rusia a primit zilele acestea ratificarea Camerei române, 
după două zile de discuțiune. 

Această convențiune, ca şi cea încheiată cu Austro-Ungaria, cu foarte 
puține escepțiuni, împacă pe deplin interesele noastre comerciale. Egoiştii 
stăruiesc și astăzi a face să cadă meritul acestor două mari acte, care creez 
privilegii şi avantage reciproce pentru fiecare parte contractantă, care 
cuprind dispoziţiuni de o mare utilitate practică relativ la importaţiune, la 
esportaţiune, la vămi, la navigațiune, la tranzit, în fine la pozițiunea 
comercianților străini în ţară, la dreptul şi libertatea lor de a comercia, 
egoiștii, zicem, par, cel puţin în formă, a nu recunoaşte nici însemnătatea 
politică a acestor acte. Vericari vor fi însă vederile lor, este constatat și 
probat că, dacă România a continuat a esercita dreptul său suveran de a 
tracta în ceea ce privesc interesele sale de ordine politică, n-a fost tot astfel 
şi în ceea ce privesc interesele sale de ordină economică. Sunt trei secoli de 
când ea nu a esercitat dreptul său de a încheia cu alte puteri convenţiuni sau 
tractate de comerciu. Astăzi după trei secoli ea intră în esercitarea acestui 
mare drept, astăzi, după trei secoli, un domn român şi doi mari împărați fac 
să reînvieze acest drept, să obţie recunoaşterea sa, şi țara să înceapă din nou 
a-l esercita în toată suveranitatea ei! 


Convenţiunea de comerciu încheiată zilele acestea cu Rusia este al 
doilea mare act de felul acesta ce ţara salută cu căldură astăzi. Concepută pe 
aceleași baze ca Convenţiunea austro-ungară, ea promite un viitor destul de 
prosper comerciului și industriei noastre. Aceia care au studiat de aproape 
aceste două acte au putut remarca desigur că ele nu sunt nici prea liberale 
nici prea despotice, că ele nu repos nici pe liberul schimb în adevăratul 
înţeles al cuvântului, nici pe protectionism până la prohibiţiune. Adevăratele 
baze asupra cărora repos aceste acte sunt: liberul schimb combinat cu 
protecționismul, de unde rezultă că industriile noastre încă slabe sau în ajun 
de a se întemeia sunt protegiate și acele întemeiate şi care nu se mai tem de 
nici o concurenţă străină, asigurate printr-o deplină libertate de comerciu, cu 
un cuvânt, cerealele noastre de esemplu care nu se tem de nici o concurenţă 
în ţara noastră sunt regulate prin menţionatele tratate pe baza liberului 
schimb, şi zaharul, sau mai bine industria zaharină care e încă în ajunul 
naşterii ei, pe baza protecționismului. Zaharul, care, după tarifele turcești 
până mai alaltăieri în vigoare, plătea o vamă de 7,25 la sută, la import sau 5 
franci 25 centime de suta de kilo, astăzi după convenţiunea rusă și austro- 
ungară plătește 28,57 la sută sau 20 de franci de sută de kilo, adică o taxă de 
patru ori mai mare, mai mult decât suficientă pentru a protege industria 
noastră zaharină, pentru a o încuragia și a o face să prospere. 


€ 


[23 iulie 1876] 

O altă ştire de cea mai mare gravitate este aceea pre care ne-o comunică 
jurnalele din Viena şi Pesta. 

Situațiunea politică, după aceste foi, a intrat în o nouă fază, mai serioasă 
şi mai amenințătoare decât toate complicările de până acum. 

Majestatea Sa Țarul a făcut zilele aceste noului ambasador al Porții, 
Kabuli Paşa, o primire cum nu se face decât numai unui ambasador al unui 
stat inamic. În diplomaţie, ambasadorii nu sunt primiţi cu reproşuri de cătră 
monarhi decât numai atunci când e decisă declararea de război. 

Ce va fi vorbit ţarul nu se ştie încă; diplomaţia n-a lăsat până astăzi să 
se strecoare în public mai mult decât atât că „a apostrofat cu termini foarte 
gravi atitudinea Porţei“. 

Dar atâta este de ajuns. Gravitatea consistă în însăși petrecerea faptului, 
nu în forma sub care s-a petrecut! 


Acest fapt, negreșit foarte important, are multă asemănare cu conflictul 
diplomatic din Berlin, care precedase războiul franco-german. 

DE PE CÂMPUL DE RĂZBEL 


[23 iulie 1876] 

Ziarul „Golos“ ne aduce oarecare lămuriri asupra operaţiunelor de pe 
câmpul luptei în Herzegovina, arătând că prinţul Nekita, după catastrofa de 
la Nevesinje, s-a retras spre Roriţa spre a-și organiza cetele sale. Cu ocazia 
retragerei, Mukhtar Paşa voi să încurce pe montenegrini în o luptă oarecum 
hotărâtoare pentru turci, după părerea lui. Pentru acest sfârșit Mukhtar Pașa 
a ocupat orașul Bilek şi liniile pe care să retrăgea Nekitta înspre 
Montenegru, voind astfel a împresura pe muntenegrini şi a-i nevoi la luptă. 
— După o depeșă datată 31 iulie din Metkovich, lupta s-a întâmplat și 
Mukhtar Paşa a fost bătut cu desăvârșire la Bilek, unde au trebuit să se lupte 
cu o putere de 3 ori mai mare decât cea comandată de el. Turcii au pierdut 
în această luptă un număr însemnat de oficieri superiori; această ştire a 
făcut o impresie dureroasă în Constantinopole. S-au luat însă măsuri 
energice pentru a împiedeca la ocazie mergerea montenegrinilor la Mostar. 

O telegramă de la Semlin cu data 31 iulie arată că miniștrii Ristici şi 
Gruici au plecat la Cartierul central în scop să propuie un armistițiu pentru 4 
săptămâni, în care răstimp nădăjduiesc a putea chema toate rezervele sub 
arme. — Tot în acea telegramă să arată că turcii ar fi înaintat până la 
Krucevaz. 

O telegramă de la Niș cu data 30 iulie arată că brigada lui Hofiz Paşa, 
care formează avant-garda armatei de la Niș, comandată de Achmed Ejub, 
au avut o luptă crâncenă cu sârbii la Gramada, care a ţinut 6 ceasuri și s-a 
terminat cu învingerea sârbilor, care s-au retras spre Dervent, lăsând 
întăriturile și locul luptei în mânele turcilor. 

— O altă telegramă, de la Calafat, arată că Suleiman Pașa a trecut 
fruntăria Serbiei pe la Pandiralo, încă la 30 iulie, unde au intrat 8 batalioane 
de sârbi cu 12 tunuri şi pe care i-a bătut, luându-le care, cai, arme și o 
mulțime de prizonieri. — Suleiman Pașa-și urmează drumul înainte. — Se 
zice că şi Achmed Paşa a trecut fruntăria Serbiei, cu care ocazie s-au 
încurcat într-o mare luptă cu sârbii. — Aceste sunt datele cele mai nouă de 


pe câmpul luptei până în momentul de față, din care însă nu se poate 
cunoaşte nimic pozitiv; să aşteptăm dar date sigure şi atunci să ne 
pronunțam. 

NUMIRI LA UNIVERSITATEA DIN CERNĂUȚI 


[23 iulie 1876] 

La vechea Universitate din Cernăuţi (care-și are începutul, după cum se 
ştie, din vremea lui Papură Vodă) s-au mai numit încă câţiva profesori 
iluştri, de-a căror faimă ştiinţifică răsună Europa. lată numele acestor iluştri 
indivizi: D. Alois Handl (fost institutor de fizică și chemie la școala militară 
din Wiener-Neustadt), acuma profesor ordinar de fizică; D. Anton Wasmut 
(fost institutor la gimnaziul real de pe Landstrasse din Viena), acuma 
profesor extraordinar de fizică matematică; D. Richard Pribram (fost 
asistent de chemie la Praga), acum profesor extr. de chemie; D. Vitus 
Graber (fost institutor la un gimnaziu comunal din Graz), numit profesor 
ordinar de zoologie; D. dr. Carol Vrba (fost docent de petrografie), profesor 
extraordinar de mineralogie; în fine d-rul Eduard Tange, care-a învăţat carte 
la universitatea din Liov și-acum i numit profesor extraordinar de botanică. 
Cu această ocazie ne aducem și noi aminte de o convorbire c-un învăţat din 
Moldova care era docent de la universitatea comunală din Mălăcești, ţinutul 
Cârligaturei. 

— Mă rog, unde-ai învăţat d-ta carte? îl întreb eu. 

— Mă cunoaște cucoana Profira din Măndinești. 

— Da nu te 'ntreb cine te cunoaște. Vei fi cunoscând d-ta multă lume — 
dar unde-ai învăţat carte? 

— Eu l-am învăţat carte pe redactorul Curierului intereselor generale. 

— Tocmai de aceea te şi 'ntreb unde ai învăţat d-ta? 

— Apoi cam tot prin Hârlău m-am tăvălit eu. 

Mutatis mutandis, o convorbire cu aceşti ilustrați ar suma cam astfel: 

— Mă rog, unde-ai învăţat d-ta carte? 

— Mă cunoaşte d-nu Stremayer. 

— Nu-i vorba de cine te cunoaște. Unde ai învăţat? 

— Am şters ciubotele d-lui Brzrcek, referende la ministeriul instrucției. 

— Nu te 'ntreb unde-ai șters ciubotele. Unde ai învăţat? 


— Apoi cam tot prin Kecikemet şi prin Brody m-am tăvălit eu. 

De aceea credem a-i face un serviciu d-lui Stremeyer recomandându-i o 
prețioasă personalitate pentru ocuparea catedrei de filologie comparativă a 
„limbelor semitice“. Este d-nul Herșcu Șloim Zeilig, actual docent privat de 
limba ebraică la o mică universitate, improvizată sub un șopron, din Târgul- 
Cucului. Acest domn doctissim se obligă a primi auzitori academici până și 
'n frageda vârstă de 2-5 ani şi de a-i duce la vreme de ploaie și în spate în 
salele universității din Cernăuţi, pentru minima taxă colegială de 6 creiţari 
austriecești pe săptămână. 

DE PE CÂMPUL DE RĂZBEL 


[25 iulie 1876] 

O depeșă din Ragusa arată că ştirile sosite în Bilec şi Trebinje din izvor 
autentic turcesc confirmă ştirea despre victoria cea strălucită a 
herzegovinenilor și muntenegrinilor asupra turcilor la Verbiza. Chiar turcii 
din Trebinje spun că muntenegrinii au luat în adevăr tunuri de la turci cu 
acea ocazie şi că le-au sfărâmat cu totul câteva batalioane. Selim Paşa a 
murit în luptă dimpreună cu mulți oficeri superiori din statul major. — Tot o 
depeşă din Ragusa arată că la 31 iulie au ajuns la Cetinje prizonierul Osman 
Pașa însoţit de 30 nizami. Dintre capii muntenegrini n-au căzut nici unul în 
lupta de la Verbiza. Armata herzegovină și muntenegrină au avut în acea 
luptă vro 200 de răniți. — O altă depeşă din Ragusa spune că Muchtar Pașa 
s-a încercat în deșert a da ajutor armatei de la Trebinje şi Bilek, deoarece 
muntenegrinii, prevăzând aceasta, au întrerupt comunicaţiunea lui Muchtar, 
amenințând Trebinje, după care acesta a fost silit a da înapoi. 

Din Constantinopole să depeșază cu data 1 august (oficial) că, după cum 
glăsuiește o telegramă de la Niș, Ejub Paşa, înaintând spre Gurgusovac 
(Cnjazevac) s-a întâlnit cu un corp de armată sârbesc. După o luptă de 7 
ceasuri, turcii au bătut pe sârbi, luând poziţiile lor strategice. Tot prin acea 
telegramă se spune că armata comandată de Suleiman Pașa s-a unit, pe 
pământul sârbesc, cu armata condusă de Ejub Pașa. 

Armata sârbească comandată de generalul Tschernajeff stă pe loc la 
Gurgusovac şi așteaptă ocazia binevenită spre a respinge atacurile turcilor. 


Din Belgrad să depeşază că turcii care au năvălit pe la Gramada în mai 
multe localităţi a departamentului Cnjazevac, fac toate cruzimile pe unde 
străbat și aprind cu petroleu sate și biserici fără nici o cruţare. Asupra celor 
de pe urmă evenemente de pe câmpul de răzbel n-avem nici o ştire din izvor 
sârbesc, de unde conchidem că cauza sârbilor nu stă tocmai bine pe câtă 
vreme nu mai au timp a-și publica izbânzile, după cum obicinuiau la 
începutul campaniei de faţă. Se vorbeşte că generalul rusesc Kauffmann a 
sosit la Belgrad ca să ieie comanda armatelor sârbești. Se știe că aceasta 
este unul din cei mai buni generali ai Rusiei. 


€ 


SABIA DE INVESTITURĂ 


[Articol cu paternitate incertă] 

[25 iulie 1876] 

Sabia care va servi la investitura lui Murad sau a fratelui său Hamid sau 
în fine a oricărui sultan, în moscheea de Eyoub, nu este, precum se crede 
generalminte, adevărata sabie a lui Osman. 

Această armă de cel mai mare interes istoric se află la St. Petersburg, ea 
face parte din remarcabilul arsenal a A.S. Marele Duce Constantin 
Neculaevici. Iată cum a intrat în posesiunea sa: Această armă era confiată în 
paza ianicerilor. În timpul distrugerei acestor trupe, bătrânul agă, care era 
păzitorul, reuși a scapa luând cu el și sabia. Se ascunse în o mică politie din 
Asia minoră și, redus la mizerie, el vându mai-ntâi puţin câte puțin pietrele 
preţioase care decorau mănuchiul; apoi a trebuit să se decidă a vinde sabia, 
care fu cumpărată de un rus şi oferită, în urmă, marelui Duce. Sabia nu este 
mare, e puţin îndoită şi poartă pe ea numele califului Osman. 

Sabia actuală a moscheei de Eyouba e o spadă modernă. 


€ 


DE PE CÂMPUL DE RĂZBOI 
[28 iulie 1876] 


Până în momentul de faţă nu putem ști sigur ce succes au avut mișcările 
cele mai nouă ale turcilor. Deocamdată pare a se fi născut o stagnaţiune a 
operațiunelor. Nemijlocit înaintea orașului Kniazevaţ, ocupând țărmurul 
drept al râului Timok stă armata sârbească în loc întărit cu şanţuri, de la 
luarea căruia atârnă posesiunea orașului. În dreptul lor, sârbii au armata 
turcească de la Niş în mărime de 70.000 oameni în șepte divizii, comandaţi 
de generalisimul Abdul-Kerim. Aceeași stagnaţie domnește la Zaiţar — 
unde Osman Pașa, deşi anunţase că l-a învins pe Liesanin, stă în nelucrare 
în dreptul orașului şi trupelor sârbești. După unele telegrame de origine 
nesigură bătălia hotărâtoare să se fi început, ba chiar sârbii să fie în plină 
retragere; dar aceste știri nu sunt confirmate prin telegrame de 
Constantinopole, prin urmare pot fi fantazii ale turcilor din Pesta și Viena. 

Spre caracterizarea situaţiei i se scriu ziarului Pol. Corr. următoarele: 

De când turcii stau pe teritoriu sârbesc, oamenii au devenit (în Belgrad) 
foarte modeşti. Toţi au renunţat aproape la așteptarea de a vedea. Serbia 
întinzându-și marginele peste cele actuale. Preocupaţia de căpetenie este 
acuma mănţinerea principatului statu quo ante. Liberali și conservativi sunt 
uniți în părerea că trebuiesc să facă orice sacrificii, să-și încordeze toate 
puterile pentru a lupta mai departe până ce vor respinge pe turci de pe 
teritoriul sârbesc. Nu este exact că s-ar fi format o opoziţie care cere 
imediata încheiere a păcii. Deocamdată sârbii au ajuns a aduce în stagnaţie 
ofenziva turcilor lângă Timok. Trupele sârbești au primit ordin de a se 
retrage spre Kniazevaţ; iar prinţul Milan au avut la Alexinaţ o conferenţă cu 
generalul Cemaieff în care s-a hotărât încordarea puterilor pentru a se 
împotrivi turcilor lângă râul Timok. 

Mult mai succese par a fi mișcările muntenegrenilor. Sfărâmarea lui 
Muktar Paşa la Verbiţa (Vrbica), bătălie în care au căzut mai mulţi pași şi s- 
au luat muniții, stindarde şi prizonieri, retragerile maiestre ale Voievodului, 
care căuta prin ele a atrage pe turci de pe şes la locuri muntoase unde ei să 
nu fie în stare a dezvolta armată, o tactică asemănătoare cu cea a domnilor 
noștri vechi, sunt atâtea semne că muntenegrinii pricep mai bine lupta cu 
mulțimea covârșitoare a turcilor decât sârbii. 


€ 


CESTIUNEA ORIENTULUI 


[28 iulie 1876] 

De mai multă vreme diplomaţia rusească caută a se înţelege cu cea 
engleză asupra modului pacificării Orientului şi asupra încheierei păcii şi a 
consecuenţelor ei. Astfel principele Gorciacof să fi însărcinat pe 
ambasadorul din Londra, d. Șuvalof, de a face propuneri cari să dovedească 
că Rusia nu doreşte decât restabilirea liniştei şi ameliorarea poziţiei 
creştinilor din Orient. 

Se zice că propunerile făcute au cam următorul cuprins. Pentru a realiza 
reformele propuse prin memoriul contelui Andrassy, să i se deie Porții 
concursul Europei și anume în provinţii cu populaţie mixtă să se trimeată 
comisii mixte, compuse din reprezentanţi ai Porții și împuterniciţi ai statelor 
europene. Dacă Anglia se învoieşte cu această propunere, atuncea puterile 
în acord comun ar avea să stătorească competența acestor comisii. 
Cabinetul englez n-a răspuns îndată la această invitare, se vede că temându- 
se ca răspunsul său să nu-i mărginească libertatea de acțiune faţă cu 
mulțimea de probabilităţi a Cestiunei Orientului. Sultanul Murad e încă tot 
bolnav, deşi se sperează ca boala sa e cronică și nu va avea urmare letală. 
Pentru a se feri de orice iritaţie ce ar putea deveni periculoasă în starea de 
estremă nervozitate în care se află, el nu primește pe nici un ambasador 
străin şi chiar conferirea cu miniștrii săi e redusă la minimul posibil. 


€ 


CORESPONDENȚĂ INTIMĂ 


[Articol cu paternitate incertă] 
[28 iulie 1876] 
D-na Cornu, sora de lapte și amică intimă a lui Napoleon al III, murind 
de curând, a dăruit corespondenţa pe care a ţinut-o cu înaltul său amic 
bibliotecei naţionale din Paris. Corespondenţa începe într-o vreme în care 
prinţul Ludovic nu avea decât zece ani, iar cea din urmă scrisoare e datată 
cu două luni înaintea morţii împăratului. Prin testament d-na Cornu dispune 
ca aceste hârtii să se publice abia în anul 1885, din care cauză ele au și fost 
puse sub sigil; iar cu îngrijirea publicării testatoarea însărcinează pe d. 
Renan sau, întâmplându-se ca acesta să fie mort la 1885, publicarea o va 
face d. Duruy. 


€ 


DE PE CÂMPUL DE RĂZBOI 


[30 iulie 1876] 
Stagnațiunea mişcărilor pe care-o anunțasem în n-rul trecut a fost reală 
în partea turcilor, aparentă din partea sârbilor. Acești din urmă, convinși că 
lupta cu mulțimea şi apărarea unor puncte a căror importanţă nu valorează 
sacrificiile de vieți a unei asemenea apărări, au părăsit fără zgomot poziţiile 
lor atât la Kniazevaţ cât şi la Zaiţar. Astfel un corp de observaţie turcesc 
trimis la Grlian au ajuns fără supărare la Zaiţar, unde a băgat de samă că 
Leşianin părăsise preste noapte cu trupele sale Zaiţarul și că e în plină 
retragere către Paracin; deci Osman Paşa să fi ocupat Zaiţarul. — La 
Kniazevaţ colonelul Horvatovic au apărat mai multe zile locul și, deşi a 
cerut într-una ajutori de la Cernaieff, totuşi nu i s-a dat, încât a fost silit să 
înceapă asemenea o retragere liniștită și fără luptă. Turcii luând Kniazevaţul 
au aprins şi risipit atât orașul cât şi satele de amândouă părţile râului Timoc. 
Armata turcească de pe Timok comandată de Osman Paşa e compusă în 
acest moment din 1) corpul de la Isvor şi Adlie care, împreună cu 
garnizoanele din Vidin şi Belgradcik, are 40.000 oameni și 13 baterii. 2) 
Corpul lui Ahmed-Ejub Paşa care stătuse în faţa Kniazavaţului. Acest corp e 
compus din divizia Hussein-Hami Pașa cu brigadele Hafur Paşa, de 8 
batalioane şi 2 baterii, şi Şerif Paşa cu 6 batalioane și 1 baterie; divizia 
Husein-Lavri Pașa cu brigadele Kifad Paşa cu 7 batalioane şi o baterie, 
Aziz Paşa cu 6 batalioane şi o baterie şi c-o rezervă de 6 baterii; în fine 
divizia Suleiman Paşa cu brigadele Hasan și Selami Paşa, fiecare cu câte 6 
batalioane şi 1 baterie şi încă o brigadă (vacantă) cu 5 batalioane și o baterie 
în total corpul Ahmid-Eiub are 45 batalioane, 14 baterii şi 13 regimente de 
cavalerie. Deci cu acest întreg corp a avut a face colonelul Horvatovici. 


€ 


INFLUENŢA AUSTRIACĂ ASUPRA ROMÂNILOR DIN 
PRINCIPATE 


[31 iulie 1876] 

Influenţa aceasta, fiind mai cu samă actuală, are dezavantajul de a nu sta 
înaintea noastră ca un şir de fapte complinite, ca ceva rotunzit, ci ne 
înconjură din toate părţile, trăim sub presiunea ei, e asemenea unui demon 
din povești pe care îl zărești oriîncotro te-ai întoarce, din care cauză începe 
a ţi se năzări și acolo unde nu e. Pentru a cunoaşte mai bine raportul în care 
aceste două elemente, cel românesc şi cel austriac, au trebuit să intre, vom 
trebui să le caracterizăm asemene unui chimist şi să stabilim proporţia 
puterilor în joc, avantajele unuia din elemente, dezavantajul celuilalt. Ce 
vedem dar la cea întâi privire? Pe de-o parte un stat mare, având razimul 
său spiritual în culta Germanie, stăpânind sub un sceptru popoare foarte 
deosebite, nemulțămite cu supremaţia a două elemente numeric mici, un 
stat căruia îi lipsește condiţia principală a unui stat, unitatea naţională, şi cu 
toate acestea are justiţia și administraţia cum se cade, negoţ, industrie, ba 
chiar o mişcare ştiinţifică destul de însemnată. Pe de altă parte întâlnim un 
popor mic a cărui populaţie agricolă, a cărui inteligență consistă dintr-un 
element omogen, dar a cărui funcţii vitale sunt în mare parte împlinite de 
străini. În adevăr, negoţul de import şi export, cel din lăuntrul ţării, drumuri 
de fier, manufactură, c-un cuvânt circulaţia sângelui social e împlinită de 
străini, și dacă întrebăm care element parazit au intrat cu sistemul său de 
arterii în organismul vieţii noastre naţionale, vom trebui să răspundem: în 
cea mai mare parte cel austriecesc. 

În ce consistă deci puterea Austriei, căreia îi lipseşte înăuntrul său 
unitatea voinţei? Ce lipeşte elementele sale, vecinic în discordie, încât 
acestea constituiesc o putere atât de mare? În privirea aceasta vom trebui să 
consultăm istoria. Imperiul roman în decadență dedese naștere unei religii 
cosmopolite care continua oarecum cultura și ideile antice, deși sub o formă 
foarte modificată. Aceasta era religia creştină, mai cu samă ramura catolică. 
Catolicismul întinsese peste Europa un păinjiniş subţire de idei religioase, 
ostașul îmbrăcat în fier al Romei vechi se schimbase în miles eclesiae, 


îmbrăcat în rasă; astfel se formează o putere nevăzută, pretutindeni străină 
şi pretutindeni acasă, care încerca a realiza idealul imperiului universal. 
Imperiul care se formează sub acest păinjeniș se numeşte Imperiul roman. 
Casa domnitoare care se pune mai cu succes în serviciul acestui ideal este 
Casa de Austria. De la Carol al V se lăţise ideea unei monarhii universale a 
creștinătății, cu moartea lui s-a amânat proiectul, dar familia n-au renunțat 
la culmea dorită, la răspândirea sfintei monarhii peste Europa întreagă. 
Înaintea acestui pericol sta Europa la începutul războiului de 30 de ani. Și 
într-adevăr Casa era în toate condiţiile pentru realizarea scopurilor sale. 
Spania sub Casa de Austria avea la dispoziţie ţările cele mai bogate ale 
Europei și ale globului: Lombardia, Ţările de Jos, Portugalia şi împreună cu 
aceasta puterea ei comercială, aurul Americei și nemăsuratele mărfuri 
coloniale ale Indiei asiatice, încât Baco de Verulam esclamă că puterea 
Spaniei este cea mai mare din lume. Afară de acestea, Spania avea pe atunci 
cea mai puternică armată, ea ţinea numai în Flandra 40 de mii de oameni, în 
Milan 15.000. Oastea sa număra 120.000 pedeștri și 20.000 călări, o oaste 
cum toate ţările creştine de pe atunci n-ar fi putut-o înjgheba; apoi o flotă 
urieşască şi avere îndestulă spre a o înmulți în orice moment. Linia germană 
a Casei de Austria intrase în trupul Franţei cu Alzasul și Lotaringia, care 
erau ale împăratului germanic. Franţa era împresurată din patru părţi, la 
sud-est cu Italia, la nord-est cu imperiul germanic, la sud cu Lusignan și 
Burgonia, la nord cu Ţările de Jos pân' în Saona. Era strâmtorată și 
primejduită în grad suprem. În Suedia Casa introdusese intrigi împrotiva lui 
Gustav Adolf, spre a aduce pe tron linia catolică de Wasa, care domnea în 
Polonia, căci după ideile vremei aceleia, în care legitimismul era în floare, 
Gustav Adolf trecea de uzurpator. Spania făcuse planul de a pune mâna pe 
Marea Baltică, mama tuturor comerţielor, cum se numea pe atuncea, şi a 
prinde rădăcina Olandei, c-un cuvânt painjinișul fin al ideilor religioase se 
prefăcuse într-o mreajă de fier. 

Războiul de 30 de ani au avut drept rezultat sfărâmarea acestei puteri 
urieșăști. 

Richelieu — însăşi catolic — încurajează protestantismul în Germania 
şi, împreună cu celelalte puteri amenințate, au sumuțat asupra Casei tot ce 
se putea sumuţa, între alţii pe turci și pe voievozii Transilvaniei. Austriei îi 
trebuiau oameni şi în Orient și unul dintr-aceştia au fost Mihai Viteazul, 


asemenea o jertfă a politicei austriace”. 


* Mihai Viteazul nu cade — ce-i drept — în vremea administraţiei lui Richelieu, 
dar aici nu poate fi vorba despre persoane, ci numai de nexul general al lucrurilor. 
Franţa lucra încă de sub Enric al IV pentru nimicirea puterei austriace. Planul lui 
Enric, de a fonda o republică europeană compusă din 15 state egal de țări, cari să 
cumpănească puterea Austriei, e amânat prin asasinarea sa și reînceput, sub forma 
modificată, de urmașii săi. Politica Franţiei de la Enric al IV e diametral opusă 
politicei austriace, inaugurate de Maximilian I (1493-1519). 


Într-adevăr, cine l-a îndemnat pe Mihai Viteazul să se încurce cu turcii, 
a căror politică ţintea la micşurarea Casei de Austria prin susținerea 
drepturilor principilor Transilvaniei asupra Ungariei? Sanctitatea sa Papa şi 
catolicisimul rege al Spaniei, Filip al II. Liniile amândouă ale Casei se 
înțelegeau foarte bine. Poate că o îndemnare venită de la Praga ar fi trezit 
unele bănuieli în inima voievodului românesc, dar una venită de la Madrid 
— care avea în vedere numai creștinătatea — nu. Se vede că tot din iubirea 
creștinătății Austria va fi încercat sub Constantin Brâncoveanu să ieie Țara 
Românească, precum mai târziu au luat Bucovina. 

Sfârşim caracterizarea politicei austriace cu unele trăsături generale. 
Austria există prin discordia popoarelor sale. Pentru a le ţine vecinic lipite 
şi vecinic în discordie are nevoie de un element internaţional, fără patrie 
proprie, fără naționalitate, fără limbă, de un element care să fie acasă în 
Tirol ca şi în Boemia, în Galiţia ca şi-n Transilvania. Acest om pur 
cosmopolit per excelentiam a fost pentru această ambițioasă Casă preotul 
catolic. Neavând familie, căci era neînsurat; neavând limbă, căci limba sa 
era o limbă moartă (cea latină), neavând patrie, căci patria sa este unde-l 
trimite ecclesia; neavând rege, căci regele său este Pontifex maximus, acest 
element încerca să unifice Austria prin religie. Pe lângă acest element s-au 
mai format încă unul, hibrid și stângaci, cu o fizionomie fatală: beamterul 
anstriecesc. Acesta are o limbă, dar ea consistă din câteva formulare 
nemţești de concepte, numite Schimmel, adică rable. Dacă i-ai lua unui 
beamter aceste câteva rable învechite și rău stilizate, el nu mai ştie nici o 
limbă şi iată de ce: în casa părinţească a vorbit rusește, a studiat într-un 
gimnaziu unguresc, a trecut la universitatea nemţească şi, când îşi sfârşeşte 
învățătura, nu ştie nici o limbă cum se cade. C-un cuvânt, Austria, pentru a 
domni, are nevoie de un ciudat soi de indivizi generis nullius și în secolul al 
XVI clerul catolic se potrivea cu acest rol, încât austriacul cel mai bun era 
pe atunci și catolicul cel mai bun. Astăzi însă nu se mai potriveşte. 
Libertatea religioasă, răspândită preste toată Europa, au stabilit foarte mult 


biserica, iar acești beamteri fiind cu totul netrebnici pentru o sarcină atât de 
grea, Austria au trebuit să-și caute un alt aliat pentru politica sa, tot fără 
patrie, fără limbă, fără naţionalitate, un element cosmopolit şi egoistic, ceea 
ce drept vorbind este unul și același lucru, căci cosmopolitismul este 
pretextul de a nu face nimic pentru dezvoltarea unei părți a omenirei, pentru 
că individul respectiv s-au însărcinat de a nu lucra nimic pentru universul 
întreg. Afară de aceea acest element e și mai cosmopolit decât cel catolic, 
de vreme ce e comercial, şi chiar chinezul nu va face mare deosebire între 
mărcile imperiului germanic şi livrele sterline, pe când el va privi cu un 
simțământ de superioritate religia creştină, ce i se va părea o palidă exegeză 
a moralei lui Lao-tse sau a eticei Vedelor. 

Din punct de vedere austriecesc ar fi nedrept însă de a pretinde ca 
Austria să ne cruţe pe noi. Pentru orice patriot austriecesc e o datorie de a 
deschide porţile Orientului pentru colonizarea prisosului copiilor săi şi 
desfacerea mărfurilor sale, c-un cuvânt pentru pionirii cucerirei sale. Ar fi 
absurd din punct de vedere austriecesc de a pretinde ca ea s-o facă aceasta 
cu arma în mână, când are înainte-i o cale pacinică, nebătătoare la ochi şi 
care nimiceşte pe contrariu în mod atomistic, atăcând prin agenţi economici 
nu forma statului, ci pe fiecare membru al statului în parte, care nici ştie 
nici voieşte să se sustragă de la această influenţă. 

Dar tocmai fiindcă influenţa austriacă se prezintă ca o țesătură foarte 
complicată de cauze și efecte, încât fiecare individ din lira noastră trăiește 
sub presiunea ei, de aceea cu cât ne iubim mai mult patria şi poporul nostru, 
cu atâta vom trebui să ne înarmăm mintea cu o rece nepărtinire și să nu 
surescităm cugetarea, căci uşor s-ar putea ca să falsificăm vederea acestei 
călăuze destul de credincioase şi să ne agităm cu vehemenţă prin întuneric, 
în luptă cu fantasme. Inimă foarte caldă și minte foarte rece se cer de la un 
patriot chemat să îndrepteze poporul său, şi fanatismul iubirei patriei, cel 
mai aprig fanatism, nu opreşte defel ca creierul să rămâie rece și să-și 
îndrepteze activitatea cu siguranţă, să nimicească adevărata cauză a răului și 
să o stârpească cu statomicie de fier. Precum un medic nu va combate 
simptomele numai, ci cauza unei boale și va sfătui să se înlătureze mediul 
în care ea a trebuit să se nască, tot așa vom privi şi noi individul 
naţionalității românești în dezvoltarea sa și, comparând pe acesta cu norma 
legilor fiziologice ale societății, vom arăta de unde a trebuit să se nască 
neorânduielele duielele în viața economică a poporului, care l-au făcut 
accesibil unei influențe economice străine. 


De aceea să ne întrebăm fără părtinire cum întâlnim pe poporul nostru 
în istorie din momentul în care ea devine mai străvezie, adică de pe la 
începutul secolului al 14. Îl găsim totdeauna dezbinat înlăuntrul, dezbinat 
în politica sa faţă cu vecinii. 

O teorie filozofică a istoriei nu ne pare de prisos aicea. Popoarele nu 
sânt producte ale inteligenței, ci ale naturei, — aceasta trebuie stabilit. În 
începutul dezvoltării lor ele au nevoie de un punct stabil împrejurul căruia 
să se cristalizeze lucrarea lor comună, statul lor, precum roiul are nevoie de 
o matcă. Dacă albinele ar avea jurnale, acestea ar fi foarte legitimiste. Când 
mersul liniștit și regulat al afacerilor este lovit în centrul, în regulatorul său, 
treaba nu poate merge bine. Și cu toate aceste noi românii de sute de ani n- 
am avut altă plăcere mai mare decât a ne răsturna principii. 

Alături cu această teorie fundamentală, despre stat ca așezământ al 
naturei şi nu al rațiunii, vom trebui să-l caracterizăm răpede. 

1) Istoria dinlăuntru a popoarelor este o luptă între ideea statului și 
individualism. Ce este individualismul? Fiecare ființă organică e pentru sine 
lucrul principal, semenul său lucru secundar. Dorinţele și aspiraţiile oricărui 
individ omenesc sunt nemărginite, încât funcțiunea principală a vieţei, a 
inimei sale este nu realizarea unei dorinţi, ci dorinţa, voinţa ca atare. De 
acolo proverbul: toată lumea să piară, numai Manea să trăiască. Acest 
element e și periculos și folositor. Periculos, dacă o putere mai mare nu-i 
pune margini; folositor, dacă în margini legiuite el caută a-și realiza prin 
muncă aspiraţiile sale şi, precum soarele este tatăl luminei și al umbrei, tot 
aşa individualismul este tatăl înflorirei și al decăderei, justiției și a 
injustiţiei, binelui şi răului. 

Faţă cu această iluzie a inteligenţei şi a inimei individuale, care e cauza 
că om pe om se esploatează, om pe om se nimicește, față cu acest bellum 
omnium contra omnes, un ochi mai limpede zice: Stăi! Nimicind pe vecinul 
tău, tu loveşti în tine, căci puterile care esploatează natura brută s-au 
împuţinat, tu eşti mai sărac cu o sumă oarecare de puteri. Deci vecinul să 
trăiască. El produce grâu, el are trebuință de mine, eu de el, nimicirea sa ar 
fi o pierdere vădită pentru mine, care nu mă pot ocupa cu toate celea. Va să 
zică interesele individuale sunt armonizabile. lată dar ideea statului: ideea 
armoniei intereselor. Dar producătorii de grâu au o ţintă comună, interese 
comune, iată clasa; identitatea de interese naşte o identitate de păreri: iată 
principiile; se cere realizarea acestor păreri în stat: iată partida. Tot aşa fac 
breslașii. Formează o clasă, au principii, sunt o partidă în locul 


individualismului personal vine cel de clasă. Pentru a-și asigura cercul de 
esploatare ele încremenesc câteodată: iată castele. Nimic nu va schimba 
natura societăţii. Ea va rămânea un bellum omnium contra omnes, sub orice 
formă pacinică s-ar prezenta. Puterile în luptă se comasează, în locul 
indivizilor avem clase, forme superioare a aceluiaș princip, carile se luptă 
pentru supremație. 

Statul însă, ca o formă şi mai înaltă a aceluiaşi princip, nu vede în clase 
indivizi deosebiți, ci un complex de organe sociale, un individ: națiunea. 
Toate clasele sunt înaintea sa egal de importante, menirea sa este de a stabili 
armonia între ele, de a opri ca una să nu fie esploatată prea mult prin alta, 
căci toate trăiesc și înfloresc una de la alta și pieirea uneia condiționează 
pieirea mai curândă sau mai târzie a celeilalte. 

2) Statul mai are și un scop moral. Drept va rămânea totdeauna că 
societatea există prin esploatarea unei clase prin alta — afară de clasa, după 
părerea noastră cea mai importantă, care esploatează de-a dreptul natura, 
care produce materiile brute. Deci pe lângă aceea că statul va îngriji ca 
această clasă, aceşti hamali ai omenirei să stea cât se poate de bine, el va 
căuta a deprinde şi clasele superioare la o muncă folositoare, care să 
compenseze pe deplin sacrificiile celor inferioare. De aceea el va fi, prin o 
aspră organizare, contra semidoctismului, contra spoielei, contra tendinței 
egoistice a acestor clase de a câştiga mult prin muncă puţină, de a nu se 
întreba în socoteala cui trăiesc. 

Deci societatea e câmpul schimbărilor vecinice, a luptelor pentru 
existență și supremație, un bellum omnium contra omnes, statul este 
regulatorul acestei lupte, el opreşte ca aceste puteri egal de folositoare să nu 
se nimicească una pe alta. Societatea e mișcarea, statul stabilitatea. 

De aceea, pentru ca lupta să poată fi purtată în margini, trebuieşte o 
familie ale cărei interese să fie acelea ale armoniei societăţii, care să fie 
bogată când toate clasele sunt bogate, puternică când toate sunt puternice. 
Aceasta e dinastia — monarhul. Tot pentru că individualismul este 
principiul vital al naturei omenești, preferăm în privirea moștenirei legea 
salică și nu maioratul. 

Cu totul opus acestei serii de idei este republicanismul. Nu vorbim de 
republicanismul în sens diplomatic, ci în sens social. Republica este orice 
stat în care o partidă, reprezentanta unei sau mai multor clase (însă nu a 
tuturor), poate să ajungă la stăpânire. Aceste republice le împart în antice şi 
moderne. Republicile antice se bazează pe supremaţia claselor în forma de 


caste, republica modernă se bazează pe supremaţia acelorași clase în formă 
movibilă. Deci Anglia, Franţa, Italia, Austria, România sunt astăzi republice 
în sens modern; Grecia, Roma, Egipetul, Polonia, Germania veche, Olanda 
veche erau republice în sens antic. Ele există sau prin esploatarea 
neomenoasă a unei clase prin alta, sau prin esploatarea sclavilor și a 
țăranilor robiţi (cele antice), sau prin esploatarea unei țări prin altele, adese 
prin toate la un loc. Anglia esploatează India, Franţa pe toţi iubitorii de lux 
din lume, Veneţia și Olanda în evul mediu erau ca Franţa astăzi, Grecia și 
Roma trăiau prin sclavi, Polonia, Ungaria, Germania și Franţia veche prin 
esploatarea neomenoasă a ţăranilor, c-un cuvânt oriunde bună-starea unuia 
se traduce în apăsarea directă sau indirectă a unui altuia. O escepție par a 
forma Sviţera şi Statele Unite, dar par numai. Elveţia trăieşte prin esport 
industrial şi prin toți indivizii câţi aleargă ca să cheltuiască sudoarea 
fabricei și a ţăranilor pe privirea dealurilor. America, pentru că clasa 
desmoșteniţilor găseşte o avere neîmpărțită pe care şi-o împarte, preriile. S- 
o vedem când s-or împlea. 

De aceea se vor vedea în toată omenirea două mari serii de idei, două 
tabere, aceea a individualismului, sistemul liberal, și aceea a armoniei 
intereselor, a statului ca o unitate absolută, a monarhiei juridice”. Libertatea 
e libertatea de a esploata, egalitatea e egalitatea de a deveni tiran ca şi 
vecinul meu, fraternitatea — un moft ilustrat prin guilotină. 


F Monarhia aceasta nu este de confundat cu despotismul. Despotismul, adică 
substituirea voinţei individuale în locul armoniei intereselor, după noi se naște sau 
prin uzurpaţiune sau acolo unde, pe aceeași întindere de pământ, o rasă domnește 
peste altele, mai ales însă o rasă fundamental deosebită de locuitorii autohtoni. Ex. 
turcii şi slavii, hispanii şi maurii ş.a. Dovedirea acestei teorii însă o păstrăm pentru 
altă ocazie. 


Să cercetăm în zigzac ideea libertăţii. Cetăţenii germani și poloni (o 
castă) cereau regelui libertate, adică libertatea de a-şi dezbrăca țăranii şi de- 
ai spânzura după plac. Olanda cerea pentru comerțul său libertate. Hugo 
Grotius scrie un compendiu: liberum mare. Englejii răspund: ne iertați — 
mare clausum. De la bilul maritim datează înflorirea Angliei. Cetăţenii 
franceji (caste) strigau sub Richelieu libertate, adică o sumă de drepturi și 
privilegii toate pe spatele ţăranului. 

Să venim la republicele române care, ca şi cele antice, trăiau prin 
exploatarea sclavilor şi a ţăranilor, unde Domnul era cu mâinele legate şi cel 


întâi între egali — primus inter pares — unde o clasă stăpânea totul. Vodă, 
adică statul, putea să zică da, Hâncu zicea ba și pe-a lui Hâncu rămânea. Să 
vedem cum libertatea, când nu porneşte din armonia intereselor, ci din 
individualism, nimicește clasele sociale şi în urmă și statul; cum, prin 
înmulțirea neamului lui Hâncu, influența economică a Austriei devine 
destructivă şi cum sub ea abia Hâncul își deschide ochii, se sparie de câte 
vede şi nu ştie de unde vin relele, nu știe că vin din ba al lui. 

De aceea să privim împrejurimile în care s-au dezvoltat românii, ca să 
pricepem şi mai bine organizarea lor putredă de stat. Noi am trăit sub 
influenţa dreptului public a unui popor republican, în sensul antic al 
cuvântului — respublica Poloniae. Cetăţenii acestui stat erau egali; fiecare 
din ei era statul polon în persoană. Cel din urmă șleahţiț care striga în 
parlament: nie poswoliam Panie, nimicea hotărârea corpului legiuitor. 
Nisipul pustiilor nu poate avea mai mare nestatornicie decât soarta acestei 
nefericite și totuși nobile naţii. Puterea supremă a statului sau, bine zis, 
scaunul celui întâi dintre egali era mărul de ceartă între cei influenți. 
Regalitatea electivă i-a omorât politicește; aceasta și escesul libertăţii 
individuale. Dar a fi cetăţan polon era un privilegiu. Cei mai mulți locuitori 
— misera plebs contribuens — nu însemnau nimic. Poporul era sclavul 
unui milion de cetăţeni poloni. 

Acest drept public polon avea mari farmece pentru clasele puternice din 
țările învecinate. În Prusia boierii începuseră a vorbi leșeşte de dragul 
instituţiilor polone, dar Marele Elector îi învață minte, lărgind dreptul 
breslelor și regulând starea țăranilor. În Suedia boierii vor tot aceste lucruri, 
încât Casa nefericită a regilor, dotată c-o energie şi cu calități rare în istorie, 
nefiind în stare să înfrâneze aceste elemente de disoluţiune, le adună sub 
steag și declară război la toată lumea; o campanie care se sfârşeşte cu 
risipirea oştirilor lui Carol al XII până în ţările noastre, unde avem de la 
oamenii lui două zidiri: turnul Metropoliei din Suceava și turnul Colțea din 
Bucureşti. C-un cuvânt acele instituţii găsesc pretutindene trecere, unde pot 
numai. 

În aşa dese relaţii cu aceşti vecini, dreptul lor public nu putea să rămâie 
fără înrâurire asupra noastră. Mai întâi nefericita de domnie electivă. Acest 
drept, atât de lăudat de cătră mai toţi publiciştii noştri, nu este nimic mai 
puţin decât vrednic de laudă. Domnia scurtă a lui Dragoș ne inspiră mari 
îndoieli asupra sorții acelui voievod. După el urmează 6 domni în răstimp 


de 50 de ani, pentru fiecare media de 8 ani — puţin pentru o ţară care 
începe. 

Cu secolul al XV începe în sfârșit o domnie lungă și liniștită — a lui 
Alexandru cel Bun. Aici se văd rezultatele stabilităţii. În 33 de ani el 
organizează ţara bisericește şi politicește și moare având o singură 
nenorocire: are doi fii în loc de unul. Vin războaiele dintre frați, apoi dintre 
veri, pagini încurcate ale istoriei noastre, din care numai un lucru se vede 
clar, că unii ajungeau la tron cu ajutorul ungurilor, ceilalți cu al polonilor. 
Țara se deschide influențelor străine. În aceste turburări trece vremea, până 
la suirea pe tron a lui Ştefan cel Mare, uzurpator și el, dar mai norocit decât 
ceilalți. De la 1459 la 1504 se văd din nou efectele stabilităţii. A fost 
domnia cea mai glorioasă a Moldovei. El nimicește influințele de dinafară 
cu sabia și cu isteţia. Și cu toate aceste se știe din relațiile medicului 
venețian că, cu toată gloria şi lunga sa domnie, Ștefan a trebuit să asigure 
prin călău urmarea fiului său pe tron. Cu venirea lui Ștefan cel Tânăr pare a 
fi prins oarecare slabe rădăcini legitimismul luminatei roade de Mușatin. 
Însă acesta moare otrăvit de chiar Doamna sa, înțeleasă cu boierii. După el 
vine Petru (linie neligitimă), acesta domnește în două rânduri și are multe 
rivalități de învins. Fiul său Ilie se turceşte. Ştefan e ucis de boieri sub 
corturile de la Țuțora și din viţa Muşăteștilor nu rămâne decât domniţa 
Ruxanda. Urme de legitimism par a fi fost rămas şi atunci, căci cel care ia 
mâna domniţei o ia împreună cu tronul — Alexandru Lăpușneanu. De la 
stingerea progeniturei bărbătești a neamului domnesc, de la stingerea 
matcei în roiul Moldovei datează căderea Moldovei. Domnii pe care îi alege 
întâmplarea şi intriga mor mai toți de moarte nefirească, boierii sunt toţi 
aspiranţi la un tron pe care nu mai ședea unsul lui Dumnezeu, și astfel se 
urmează repede unul după altul când printr-o influenţă străină când prin 
alta. Ţara devine vatra deschisă a influințelor străine. Despot Vodă ucis cu 
buzduganul, Lăpușneanu otrăvit cu sila, Bogdan Vodă gonit la Moscva, 
loan Vodă ucis de turci, Petru Șchiopul ca vai de sufletul lui, Aron Vodă 
moare în temniță, Răzvan în ţeapă; încercarea Movileştilor de a fonda o 
dinastie se sparge prin luptele între fiii lor ş.a.m.d., şi aproape toţi sfârșesc 
rău. Paralelogramul de puteri naţionale pierduse punctul comun de 
activitate, aceasta nu avea un sâmbure stabil împrejurul căruia să se 
cristalizeze. 

O soartă mai fericită, însă totuși foarte asemănătoare cu aceea a 
Moldovei, are Țara Românească. Acolo se statorniceşte dinastia Basarabilor 


şi ajunge repede la o culme de la care — prin o întâmplare analogă cu cea 
din Moldova — intră discordia în roiul de albine vorbitoare. Într-adevăr, 
după Tugomir Basarab — a cărui începătură se pierde în noaptea unei istorii 
străfulgerate din când în când de numele banilor Basarabi — urmează 
Alexandru, care bate pe regele Carol Robert, apoi Vladislav, care întinde 
repede marginile țării. La 1360 el e voievod al Ţării Românești, la 1365 ban 
de Severin, la 1368 duce de Făgăraș. Urmează Radu Negru, care bate pe 
Ludovic cel Mare, regele Ungariei, și câştigă deplina autonomie a ţării sale. 
El lasă doi fii: Dan şi Mircea. Dan I e renumit prin războaiele sale, purtate 
precum se vede de frate-său Mircea. Mircea I se suie pe tron la 1383 şi 
domnește până la 1418, adica 35 de ani. Iată și aici efectele stabilităţii: 
domnia cea mai glorioasă şi întinderea teritoriului cea mai mare. Mircea e 
voievod al Ungro-Vlahiei, ban de Severin, duce de Făgăraș şi Amlaș, 
stăpânitor amânduror țărmilor Dunării până la Marea Neagră, domn al 
cetății Durostor și al ţărilor tartarice. 

De la moartea sa începe discordia în Casa Basarabilor. Fiul său legitim 
Mihai moare după 2 ani, urmat de Dan al II-lea, fiul lui Dan I. Dar Mircea 
mai avea un fiu nelegitim, Vlad poreclit Dracul. Acesta devine părintele 
liniei Drăculeştilor. De aici istoria Țărei Românești decurge asemănător cu 
cea a Moldovei prin luptele continue între Dănulești, descendenți legitimi ai 
lui Dan I, și Drăculeşti, descendenți ilegitimi ai lui Mircea I. După vremi 
pline de împărechieri, Basarabii sunt stinşi prin sabie, în urma intrigelor 
unei nouă linii primite în sânul lor, şi anume Cantacuzin Basarab. 

După Dim. Cantemir în Moldova și puţin după căderea Basarabilor în 
Ţara Românească vine domnia fanarioților. Influinţa acestora fiind obiectul 
unui studiu deosebit puţin vom spune despre ea. Formele bizantine vin în 
locul celor vechi, caracterele trufașe ale aristocrației devin servile. 
Discordia dinlăuntru, lipsa unor dinastii constante au transformat țara 
aproape în pașalăc. 

Sub domnii fanarioți, care erau trimişi pe un timp anumit și care aveau 
numai titlul de domn și pomenirea în biserici, nicidecum însă consistenţa 
monarhică, puterea centrală a statului e curat nominală. Chiar dacă unul 
dintre ei cerca a fi altceva decât ceea ce era în împrejurările date, viaţa și 
averea îi erau în pericol. Dările grele, pentru care nu i se da naţiunei nici o 
compensare, erau dări pentru îmbogățirea personală și repede a acestor 
oameni, care trebuiau să se folosească de scurta durată a domniei lor; 
armata nu mai exista de fel. Moldova pierde două provincii. Pierde vatra 


aşezării ei, stupul de unde au pornit roiurile care au împoporat Ţara de Jos, 
mormintele domnilor, vechea sa capitală, Mitropolia sa veche. Moldovenii 
au avut nenorocirea de a vedea înstrăinat pământul lor cel mai scump, şi nu 
prin război — prin vânzare. Într-adevăr se împărțise Polonia, şi o ţară care 
trăise în atâtea asemănări cu ea trebuia să aibă şi soarta ei. Totuşi trebuie să 
constatăm că nici un moldovan n-a putut fi mituit dă influenţa morală a 
Austriei şi că domnul a plătit cu capul protestarea sa. 

Cu căderea Poloniei și luarea Bucovinei se începe o nouă epocă a 
influenţei austriace: cea care atingea politica esterioară a statelor româneşti, 
care se schimbase întru atât, întru cât aceste ţări nu mai însemnau nimic 
politiceşte şi erau susținute de Rusia și Turcia. Ca să revenim la vorba 
pronunțată de mai multe ori în acest studiu: statele demprejurul nostru care 
aveau o monarhie stabilă s-au cristalizat împrejurul acesteia și au devenit 
uriașe; ţările române, în care acest punct central lipseşte, se închircesc, 
pierd puterea lor fizică, armata, pierd guvernul lor naţional. Cum se 
schimbase faţa lucrurilor împrejurul României! Polonia căzuse, în locul ei 
venise Rusia; Transilvania, cu domnia electivă, căzuse în mâinile Austriei, 
ungurii erau supuși, Turcia începuse a slăbi, România, care moșştenise de la 
poloni nestabilitatea, nu mai avea nimic de pierdut decât doar ficţiunea unei 
espresii geografice, o schemă pentru însemnarea unei adunături de oameni 
fără legi și fără cultură. În Moldova în special boerimea nu mai semăna de 
fel cu Nistor şi Grigorie Urechi, cu Miron Costin; limba națională e într-o 
vădită decadenţă alăturată cu frumoasa şi spornica limbă a cronicarilor. 

Ţara nu mai este decât o moşie mare, administrată în felul unei moşii, 
un complex de latifundii în care dreptul privat e drept public, moștenirea 
averii teritoriale moştenirea puterei în stat. Pentru că nu există moştenirea 
primogenitului și fiindcă boierii simțeau că în mărimea proprietății 
teritoriale consistă puterea lor, se introdusese un fel de silnică ereditate. O 
parte din copii se călugăreau cu de-a sila, unul sau doi moșteneau numele şi 
averea. Din domnia unei singure clase rezultă lipsa totală de drept pentru 
clasa de mijloc. Erau meserii, erau bresle cu stărostiile lor, dar aceste clase 
de oameni, adese ştiutori de carte, nu aveau drepturi. 

Să facem oarecum o sumă a acestei stări de lucruri și să vedem cum se 
dezvoltă din ea suma de astăzi. Ce era în ţară la 1820? 

Boierii mari. 

Boierii mici slujbași. 

Ţăranii iobagi, cari stau sub ocrotirea acestora, fiind oamenii lor. 


Clerul laic și monastic. 

Aceştia nu stăteau sub autoritatea statului. Erau clase ale evului mediu, 
administrate de ele înșile. Boierul era aproape autocrat pe moșia sa. Numai 
în grave cazuri penale — și nici atunci nu tocmai — intervenea justiția 
statului. 

Cine rămânea să fie administrat de stat? Două elemente neatârnate: 1) 
răzășul, 2) negustorul şi breslele. 

Deci vedem că existau două clase neatârnate, una ţărănească, ieșită din 
războinicii împroprietăriți, alta burgheză. Aceştia nu erau oamenii nimănui. 
Istoria celor din urmă 50 de ani, pe care mulți o numesc a regenerării 
naţionale, mai cu drept cuvânt s-ar putea numi istoria nimicirii răzeşilor şi 
breslașilor. Nimicindu-se însă talpa ţării, era neapărat ca şi stâlpii să cadă. 
Au căzut şi boierii. O clasă este într-un popor un factor al armoniei 
societăţii, de aceea rău este c-au căzut răzășii, rău c-au căzut breslele, rău c- 
au căzut boierii. Căci se vor vedea urmările. Se va vedea cum influențele 
străine găsesc în falangele naţionale goluri din ce în ce mai simţitoare, cum 
funcţiile vieţii economice degenerează, cum arterii străine intră în corpul 
nostru social, cum dispar clasele pozitive ale Moldovei, om cu om, clasă cu 
clasă, cum pâmântul românesc devine un teren de esploatare pentru 
industria străină și proletariatul indigen. 

Cu o minimă putere a statului, poliţia, administraţia şi dreptatea trebuiau 
să fie într-o stare de plâns. Ispravnicul, care era totul într-un judeţ, avea de 
administrat pe negustorii şi breslaşii din ţară, cei străini aveau pretutindene 
consulatele lor — stărostiile lor — asupra cărora statul român n-avea nici o 
putere. Acești ispravnici, neştiutori de carte, servind fără plată, erau sub 
domnii fanarioți oameni fără nici o însemnătate, a căror apucături 
administrative aveau o singură ţintă: stoarcere de bani. Falanga, pedeapsă 
polițienească pentru greşeli mici, se putea răscumpăra cu câţiva galbeni de 
la aceşti ispravnici, iar opoziţia contra acestor pedepse nedrepte și barbare 
nu era nicăiri. Deci clasa de mijloc avea numai două căi de scăpare: sau să 
se facă supuși austrieceşti, să-şi puie pe casă pajura cu două capete, sau să 
intre în clasa blagorodnicilor spre a deveni însăşi ciocan, sau în sfârşit să 
intre în slujba unui boier mare și să sufere mai bine palmele cucoanelor 
decât falanga aplicată de cutare aprod. Mulţi din cei neînsemnaţi se fac 
sudiți, mulţi se fac de casa cutărui sau cutăruia, mulţi în sfârşit caută prin 
bani şi stăruințe să ajungă la sfântul privilegiu. Se naște o mișcare 
nesănătoasă în societate, nu bazată pe muncă, ci pe privilegiu. Pe când 


comerciantul din Lipsca căuta să-și adaogă milioanele, ciubotarul din 
Germania să-și înmulțească mușterii, negustorul şi ciubotarul românesc 
caută să devie boier. Dacă cu această boierie ar fi fost combinată arta 
războiului, ca în evul mediu, de sigur că cavalerii cotului și ai calupului ș-ar 
fi exercitat mai departe pacinica și mult folositoarea lor meserie, dar nefiind 
asemenea datorii, ci numai drepturi comode, boieria mică sau mare trebuia 
să fie un obiect de invidiat, pe lânga acestea cavalerismul devenise ieften în 
Moldova. În genere toată societatea secolului al XVI şi al XVII se poate 
caracteriza scurt: Datoria se preface în drept. Noi la începutul veacului 
acestuia am fost încă în veacul al XVII. Datoria de a fi slujbaş al ţării — o 
datorie foarte grea şi periculoasă sub domniile vechi — devine un drept de 
a sluji ţara, dacă vrea ea sau dacă nu vrea. Şi acești îndreptăţiţi de a o sluji 
se înmulțesc din zi în zi, căci toate izvoarele de puteri ale societăţii curg 
spre un singur punct, spre acest privilegiu, părăsind vechea și neatârnata lor 
albie. Negustorul vrea să fie boier, ţăranul — fecior boieresc, boierul mic — 
boier mare, boierul mare — domn. Și boierii mici cum se formează? Prin 
meritele personale ce le au pentru stăpânii lor, nu prin slujbe făcute ţării. 
Camerdinerii, comişii de la grajduri, vechilii de moșii, vătajii, se boieresc 
toți și au o progenitură foarte bogată. Această progenitură umple 
cancelariile şi aleargă la fiecare suplicant ca să-i toarne cenușă sau năsip pe 
hârtie. Mulţi de acei care au început astfel cariera încarcă astăzi casa 
pensiunilor, care într-un rând își suspendase plățile. Dar prin această 
grămădire la porţile privilegiilor și ale slujbelor rămân goluri economice pe 
care le umple un element străin — evreii. Unde bacalul boierit și-au închis 
dugheana, și-au deschis-o evreul, unde fiul blănarului s-au făcut cinovnic, 
blănarul evreu şi-au deschis dugheană, unde ciubotarul român s-au făcut 
custode al urbei — adică paznic de noapte — acolo evreul ș-au deschis 
ciubotărie. 

Pe când în statele vecine domnea un binefăcător absolutism, care 
deprindea popoarele la o muncă regulată, la noi Vodă era cu mânile legate, 
temându-se vecinic de plângeri la Poartă şi de răsturnare. Să vorbim drept 
— se poate pretinde de la un om să fie mai mult decât om? Când domnul nu 
e pus afară de orice controversă, ce devine el decât o simplă persoană care 
îşi căuta de interesele sale. Într-o ţară unde fiecine zice: „chacun pour soi“ 
şi „apres moi le déluge“ — ce să zică domnul decât tot atâta... Și pe când 
puterea statului român scădea — se urca ce? — puterea consulatelor. Casa 
unui consul devenise o adevărată cetate. 


De aici înainte într-o societate a nestabilității se va vedea cum orice lege 
organică a ţării introduce elemente de nestabilitate. Regulamentul organic, 
mult lăudat şi cu drept cuvânt pentru unele părți ale sale, cuprinde o mică 
dispoziţie, nebăgată în samă și totuşi destructivă; boierul are voia de-a 
alunga oricând de pe moșiile sale şi din vatra strămoşească pe ţăranul iobag. 
Invaziile ruseşti aduc jocul de cărţi. Într-o societate în care munca ar fi fost 
lucrul principal jocul de cărți n-ar fi fost nimic — într-o societate de 
privilegiați, fără nici o treabă, care căuta să-şi omoare vremea, jocul de cărți 
a trebuit să fie destructiv — un element de nestabilitate în averea oamenilor. 

După ocupaţia rusască vine un domn foarte inteligent, cu un rar simţ 
istoric, dar care, pus în această societate nestabilă ca năsipul pustiilor, caută 
să-şi asigure poziţia personală. În locul boerilor mari, care-i cereau scaunul, 
el deschide o poartă mare boierilor mici, foştilor comiși, foştilor vătaji de 
moşie sau fiilor lor. Grămădirea la porţile privilegiului devine din ce în ce 
mai mare, aspiranţii la posturi se înmulțesc într-una — oamenii care nu 
ştiau decât arta scrierii şi a cetirii, pe care în ţările civilizate le ştie fiecine, 
acești oameni se înmulțesc pe zi ce merge, cancelariile gem de practicanți 
fără plată, și în schimbul vechei clase boierești avem o nouă clasă, care n-o 
compensează de fel pe cea veche, clasa scribilor. 

Această clasă se îmflă rânduri, rânduri, recrutându-și membrii din fiii 
clerului laic, din slugile foştilor boieri şi fiii acestor slugi, din negustorii 
retrași și din fiii acestor negustori, mișcarea merge crescând, clasa de mijloc 
a pierit, ea s-a schimbat într-o clasă de proletari ai condeiului, fără nici o 
însemnătate pozitivă în stat, fără nici o însemnătate pentru nație, o clasă de 
turburători de meserie. 

Tot în această vreme se exterminează prin procese nedrepte clasa 
răzășească, tot în această vreme răzeșiile vechi devin moşii de privilegiați 
mici și, pe când un boier care avea 10.000 de fălci apăsa foarte ușor asupra 
supușilor săi, unul care are 300 apasă foarte greu asupra satului. Desfacerea 
parțială a latifundiilor înmulțește numărul clasei feodale, apăsarea devine 
atomistică, țăranul începe a sărăci şi a da înapoi. Aceasta merge crescând şi 
disoluțiunea claselor pozitive creşte, crește — creşte şi azi. 

E greu de a espune o idee fundamentală cu ramificaţiile ei așa încât să 
deie un tablou unitar. Ideea există toată implicită în cap, dar spre a o espune 
ne servim de cuvinte, de șiruri ce au început, au un sfârşit. De aceea voi 
ilustra prin fapte aceste teorii. 


Un boier poseda — e indiferent unde, destul că era boier românesc — 
250.000 de fălci într-un hotar. Era un om de un caracter rău — zgârcit, 
răpitor, ambițios fără margini. Dar era un om. Ce simțeau ţăranii cum este 
boierul? "Țăranii săi erau bogaţi, căci apăsarea unuia numai, împărțită asupra 
unei mase atât de mari de pământ şi de oameni, era aproape nesimţită. El a 
murit, pământurile s-au dus în bucăţi prin procese şi moșteniri. Nici unul 
din urmași n-a fi avut caracterul aprig al boierului nostru și cu toate astea 
supuşii lui au dus-o mai rău sub moştenitori decât sub el. În locul unui 
subiect erau acum mai multe subiecte, cu aceleași trebuințe, cu aceleași 
cheltuieli şi cu mai mică avere. 

Un mic bulgăr de omăt căzând din vârful unui munte se face din ce în 
ce mai mare, rupe cu el copacii codrilor, strică ogoarele, astupă un sat. Un 
mic sâmbure greșit în organizaţia societăţii, în viaţa economică crește şi 
îngroapă o naţiune. Ne mirăm cu toţii de mulțimea crâșmelor în țara 
noastră, de mulțimea jidanilor, cauza e mulțimea rachiului, mulțimea 
velniţelor, dar oare această mulțime de unde vine? Sub domnia turcească a 
existat micul sâmbure, o dispoziţie de export. Exportul grânelor era oprit. 
Prin urmare grânele neconsumate trebuiau prefăcute în obiect exportabil — 
în vite. S-au combinat lucrurile. Velniţa consuma prisosul şi da hrană 
vitelor. Velniţa producea rachiu, rachiul trebuia consumat și era mult. S-au 
făcut multe crâşme. Pentru acestea trebuiau crâșmari. S-au adus mulți evrei 
şi proprietarul impunea fiecărui din supușii săi de a lua atâta rachiu pe an, 
unde plăţi pentru muncă se făceau în rachiu. S-a introdus exportul într- 
adevăr, însă velnițele au rămas; în locul grânelor s-au luat cartofii, căci 
rachiul devenise o trebuinţă și această trebuinţă cerea împlinire. Care a fost 
rezultatele ei? O populaţie nesănătoasă, fără energie de caracter, fără 
energie economică, care își vinde munca pe băutură, o populaţie în care 
mortalitatea creşte în mod înspăimântător, iar sudoarea mânelor ei se 
capitalizează în mânile unui dement fără patrie, fără limbă, fără 
naţionalitate... Nu e de mirat că influenţa austriacă e mare. 

Să comparăm acum suma puterilor sociale de astăzi cu suma puterilor 
sociale de sub patriarhalul prisăcariu loan Sandul Sturza Voievod. 

Boierii mari, proprietari de latifundii, care-și cruţau populaţia în mod 
instinctiv. 

Boierii mici slujbași. 

Breslele târgoveţilor cu stărostiile lor. 

Răzeșii, ţărani liberi. 


Iobagii, ţărani supuși, c-un drept asupra unei părți de pământ. 

Să ne închipuim că prisăcariul ar fi fost din dinastia Muşateștilor, 
necontestat de nimeni. La influenţele secolului al XIX el n-ar fi rezistat. Un 
drept civil venit mai târziu ar fi dat o viaţă în stat clasei de mijloc, acelaş 
drept asigura proprietatea răzeşilor. Mitropolitul ar fi asigurat o dezvoltare 
clerului laic, având și cele trebuincioase pentru aceasta. Dreptul civil şi-ar fi 
creat o clasă de amploiaţi, dar aceşti amploiaţi ar fi fost stabili, căci numai 
unde Vodă se perândează, se mănâncă și pita lui Vodă pe rând. Negustorul 
ar fi rămas negustor, meseriaşul meseriaș, nu s-ar fi născut goluri 
economice atât de simţite. În sfârşit în a.D. 1860 ar fi venit Ioan Sandul al 
III posito. Sub ce împrejurări! Firmele de pe uliţa mare ar fi româneşti. Se 
deschid camerele, se votează legea împroprietăririi. Atunci s-ar fi făcut într- 
adevăr vuiet mult, dar se spărgea de stânca maiestăţii. S-ar fi plătit pământul 
în 90 de ani şi nu în 15, dar nu rămâneau atâtea neplătite ca astăzi. Din 
şcoalele poporale ar fi ieşit oameni știutori de carte care rămâneau ce erau și 
nu se făceau subperceptori de perceptori, căci intrarea între administratori ar 
fi fost grea într-un corp stabil, care nu se răstoarnă la fiecare schimbare de 
ministeriu. În sfârşit Ioan Sandul al IV moştenea un stat românesc cu care 
te-ai fi putut făli. Atunci războiul din 54 ne aducea Basarabia, cel din 59 
Bucovina, cel din 66 Transilvania. 

Dar acuma cum s-au dezvoltat lucrurile? De toate dezastrele vecinilor 
noştri noi nu ne-am folosit decât spre a ne răsturna domnii. Vodă, adică 
statul, era cu mânile legate. Vodă zicea da și Hâncu ba, şi neamul lui Hâncu 
creştea din ce în ce. Cu cât deveneau mai mulți aspiranţi la privilegii și 
posturi, cu atât cereau lărgirea privilegiilor, lărgirea libertăţii pe contul 
puterii statului, până ce am ajuns la constituţie, care dă într-adevăr tuturor 
acestor aspiranţi și numai acestora, precum voi arăta, o egalitate de drepturi 
fără datorii și proletarii de scribi au pus mâna pe ţările românești. 

Fiecare constituţie, ca legea fundamentală a unui stat, are drept corelat o 
clasă mai cu samă, pe care se întemeiază. Corelatul constituţiilor statelor 
apusene este o clasă de mijloc, bogată, cultă, o clasă de patriciani, de 
fabricanți, industriași care văd în constituție mijlocul de a-și reprezenta 
interesele în mod adecuat cu însemnătatea lor, — la noi legea fundamentală 
nu însemnează decât egalitatea pentru toți scribii de a ajunge la funcţiile 
cele mai nalte ale statului. De aceea partidele noastre nu le numesc 
conservatoare sau liberale, ci — oameni cu slujbă: guvernamentali, oameni 
fără slujbă: opoziție. De acolo vecinica plângere că partidele la noi nu sunt 


partide de principii, ci de interese personale; și principiile sunt interese — 
dar interesele unei clase pozitive, clasa pozitivă a proprietăţii teritoriale, 
tory conservativ; clasa negustorilor ș-a industrialilor, wygs; clasa 
lucrătorilor, socialiștii. Unde sunt la noi aceste clase pozitive? Aristocraţia 
istorică — şi ea trebuie să fie totdeauna istorică pentru a fi importantă — au 
dispărut aproape, clasa de mijloc pozitivă nu există, golurile sunt împlinite 
de străini, clasa ţăranilor e prea necultă şi, deși singura clasă pozitivă, 
nimeni n-o pricepe, nimeni n-o reprezentează, nimănui nu-i pasă de ea. 

Ne mai rămâne o singură clasă pozitivă, pe al cărui spate trăim cu toţii 
— ţăranul român. Să vedem acuma cum ne silim din răsputeri de a o nimici 
şi pe aceasta cum am nimicit pe celelalte și, împreună cu ea, statul și 
națiunea. 

Să nu uităm un lucru — toată activitatea unei societăți omenești e mai 
mult ori mai puţin o activitate de lux, numai una nu: producerea brută care 
reprezentează trebuinţele fundamentale ale omului. Omul, în starea sa 
firească, are trebuinţe de puţine lucruri: mâncarea, locuinţa, îmbrăcămintea. 
Aceste pentru existența personală. De aceea o nație trebuie să îngrijească de 
clasele care produc obiectele ce corespund acestor trebuințe. Românul care 
mânca limbi de privighetoare se putea hrăni şi cu pâne, dar fără aceasta nu 
putea; el purta purpura, dar îi trebuia postav; locuia în palat, dar îi trebuia 
casă. Oricât de modificate prin lux ar fi aceste trebuinţe, ele sunt în fond 
aceleași. 

Producătorul materiei brute pentru aceste trebuințe este țăranul. De 
acolo proverbul francez: Pauvre paysan, pauvre pays — pauvre pays, 
pauvre roy. Aceasta este într-o țară clasa cea mai pozitivă din toate, cea mai 
conservatoare în limbă, port, obiceiuri, purtătorul istoriei unui popor, naţia 
în înțelesul cel mai adevărat al cuvântului. 

Cum am tratat noi pe acești țărani? Am clădit un aparat greoi şi 
netrebnic pe spatele sale, aparat reprezentativ cum îl numim, și care nu-i 
decât pretextul de a crea din ce în ce în mai multe posturi, plătite tot din 
punga lui, direct sau indirect. Într-o ţară care n-are export industrial țăranul 
munceşte pentru toţi: sigur şi necontestabil. Dantela de Bruxelles, galonul 
de pe chipiul generalului, condeiul de fier cu care scriem, chibritul cu care 
ne aprindem ţigara, toate ne vin în schimbul grâului nostru și acest grâu îl 
produce numai țăranul; grâul e productul muncei sale. 

Cu cât mai mulți indivizi se sustrag de la producerea brută, cu atât mai 
mulți trăiesc pe sama aceleiaşi sume de oameni. Ce este consecuența? Este 


că acel om sau nu va mai fi în stare să ne susţie, sau va trebui ca, cu același 
timp şi cu aceleași puteri, să producă mai mult. Va trebui sau să piară sau să 
se cultiveze şi să lucreze cu mașina. Care-i cazul nostru? El nu s-a cultivat. 
Țăranul nostru e acelaș ca și înainte de cincizeci de ani, dar sarcina ce o 
poartă e înzecită. El poartă în spatele lui: câteva mii de proprietari (la 
începutul secolului câteva zeci), mii de amploiaţi (în începutul secolului 
câteva zeci), sute de mii de evrei (în începutul secolului câteva mii), zeci de 
mii de alți supuși străini (în începutul secolului câteva sute). 

Pe atunci ţăranul nostru creştea mai cu samă vite, era păstor. Această 
muncă ușoară se potrivea cu regimul aspru, cu posturile sale lungi, cu traiul 
său simplu. Azi munceşte toată vara ca să-și plătească dările, trăiește mult 
mai rău decât atunci și se stinge. Mor o sută și se nasc în locul lor 60. Şi 
aceasta nu e o veste de senzație — ci adevărul. 

Faţă c-o asemenea stare de lucruri, față cu o ţară care se despopulează 
se înţelege că influenţa austriacă economică va trebui să propășească răpede 
şi să umple golurile noastre cu prisosul populaţiei sale. Meserie și negoţ, 
parte din arendași, parte din proprietari, proprietatea fonciară orășenească e 
străină. În oraşul Iaşi abia a treia parte a populaţiei sunt supuşi româneşti. Şi 
asta merge crescând. 

Vecinătatea Austriei e omorâtoare pentru noi dacă nu ne vom trezi de cu 
vreme și nu vom arunca la naiba toți perceptorii, subperceptorii, sub-sub- 
perceptorii, dacă nu vom descărca pe ţăran şi nu-i vom asigura o dezvoltare 
liniştită, dacă nu ne vom hotărî să nu purtăm nici un product străin pe noi, 
precum au făcut ungurii în vremea absolutismului. 

Răul deci e înlăuntru. Nestabilitatea este cauza căderii proprietății mari 
teritoriale, căderea acesteia e strâns combinată cu căderea breslelor, și 
aceste clase au format în disoluţiune o clasă de proletari care trebuieşte 
deprinsă la muncă. 

Nu dreptul public, ci păstrarea naţionalităţii noastre e lucrul de 
căpetenie pentru noi, și ar fi mai bine să nu alegem deputaţi decât să piară 
nația românească. Dacă n-am avea vecinic influențe străine precum le 
avem, dacă am fi în Spania, atuncea ne-am sparge capetele unul altuia până 
s-ar aşeza lucrurile. Dar acest lux de revoluţiuni sociale nu ni este permis 
nouă, a căror stat e vecinic o cestiune. De aceea ne trebuiesc trei lucruri: 

Stabilitatea, adică guvern monarhic, ereditar, mai mult ori mai puţin 
absolut; 


Muncă, adică escluderea proletarilor condeiului de la viața publică a 
statului și prin asta silirea lor la o muncă productivă. 

Economia, adică dreapta cumpănire între foloasele aduse de cutare 
cheltuială şi sacrificiile făcute pentru ea; aceasta atât în economia generală a 
statului cât și în cea individuală. 

Altfel am avea a alege între domnia austriacă și cea rusească. Sub cea 
dintâi evreii ar intra în sate în număr mai mare decât astăzi, ţăranii ar deveni 
servii lor, moşiile ar fi cumpărate de societăți de capitaliști, colonizate cu 
nemți, iar naţia redusă la proletariat. — În cazul al doilea un ucaz ar şterge 
limba din biserică și stat, țăranul ar trăi mai bine, însă sub condiţia ca să se 
rusifice; care din noi cum ar scrie, acolo i-ar îngheţa mucu condeiului; iară 
cei mai curajoşi ar mări pohodul na Sibir, fără judecată prin ordin 
administrativ — administiwnym poriadkom. 


€ 


DE PE CÂMPUL DE RĂZBOI 


[1 august 1876] 

Ştirile despre retragerea armatelor sârbești şi anume a corpurilor 
Lieșanin şi Horvatovici se confirmă, contrazicere între depeșile amânduror 
părţilor există numai într-atâta întru cât turcii susţin a-i fi respins pe sârbi cu 
puterea, iar acești din urmă susţin că s-ar fi încredinţat că linia de operaţie 
Zaiţar-Kniazevaţ e nestrategică, cere o zadarnică și slăbitoare răspândire de 
puteri şi că au admis o altă linie de operaţie. Astfeli Liieșanin s-au retras la 
Paracin părăsind fără luptă orașul Zaiţar (cam de 6000 loc.), iar turcii l-au 
cuprins negăsind nici o împrotivire, văzând chiar că, afară de foarte puţini 
copii şi câteva femei, ceialalți locuitori se refugiaseră înlăuntrul ţării. Tot 
astfel, după o vitează operare, Horvatovici au părăsit Kniazevaţul. O urmare 
a noului plan de operaţie este împreunarea armatei de pe Timok cu cea de 
pe Morava sub un singur comandant en chef în persoana lui Cernaieff care a 
şi primit această numire prin decret princiar. 

Generalul Zach a sosit la Belgrad, rănit la picior, iar rana sa a fost atât 
de puţin îngrijită încât se crede că amputaţia e neapărată. Despre Lieşanin 
se vorbeşte că va fi înlocuit prin Mitricevici. Generalul Fadeief să fi susținut 
că ajutorul ruşilor este sigur, însă el va veni preste Viena, aducând astfel 
tuturor slavilor libertatea şi autonomia. 


Mai grea ar deveni însă situaţia dacă am crede telegramelor din sorginte 
turcească, care confirmă că Zaiţarul a fost luat fără împrotiviri, dar care 
susțin că la Kniajevaţ Horvatovici ar fi pierdut 4000 oameni, aproape toate 
tunurile și foarte multe puşti; iar corpul lui Leşianin ar fi deja înconjurat 
fără scăpare de cătră trupe turceşti. După aceste sorginți Osman Pașa, 
ocupând șesul 'Timokului, ajunge deja cu avantgardele sale corpul lui 
Ahmet-Ejub Paşa. Zaiţar ar fi fost ocupat după două zile de o luptă care s- 
au sfârşit cu deplina biruire a sârbilor, iar Leşianin, retrăgându-se, a văzut 
că între el şi tabăra de la Deligrad este întrepus corpul inamic de sub Hassan 
Pașa, astfel încât linia sa de retragere spre armata Cernaieff este tăiată, iar 
spe Negotin oprită de către corpul Tazli Paşa, pe când în faţă este întruna 
grămădit și împins de către Osman Pașa. Despre planul general al turcilor se 
zice că Osman, Ahmet-Eiub și Hassan, lăsând la o parte Deligradul, vor 
înainta de-a dreptul spre Belgrad. Cuartierul general al sârbilor e în 
momentul de față la lagodin dincoace de Morava de-a lungul drumurilor 
dintre Belgrad și Alexinaţ. 

Din Moscova au ajuns un tren întreg, menit a aduce ajutoare răniților. 
Corpul e compus din 26 bărbaţi şi 28 dame, aducând cu sine 250 centenari 
(măji) de bandagie, scamă și instrumente medicale. Bărbaţii (afară de doi) 
sunt toți medici ruși sub conducerea generalului Takarioff; damele fac parte 
din asociația „Soeurs de charité de Moscou“ şi stau sub conducerea 
princesei Șahovski născ. Cetvertinski. Toţi poartă crucea convenției de la 
Geneva. Ei aduc cu sine sume însemnate de bani și medicamente şi sunt 
însoţiţi de o mulțime de medici și surori de caritate străini, care ocupau 
două vagoane. 


€ 


ANGLIA 


[1 august 1876] 

În Casa Comunelor d. Ashley au atras atenția adunărei asupra întârzierei 
continue cu care ajung raporturile guvernului asupra cruzimelor comise în 
Bulgaria. De aceea el a imputat guvernului englez şi în special lordului 
Elliot lipsa unei acţiuni repezi și energice. Tot în Casa Comunelor au ajuns 
a se discuta bilul asupra acţielor Canalului Suez. Lowe a cerut informaţii 
asupra stării întreprinderei de la Suez și asupra atitudinei guvernului în faţa 


ei; Bylands îi impută guvernului că prin acţiunea lui ar fi încurajat numai 
speculațiunea şi dezaprobă politica afacerei de Suez. Sir Nortkote discutând 
în sens aprobativ tratările cu Leseps, arată că astăzi reprezentantul Angliei 
are vot în consiliul de administraţie al companiei și accentuează influenţa 
morală câștigată prin acele tranzacţiuni. El arată că veniturile au crescut cu 
17 procente, pe când cheltuielele n-au crescut defel şi justifică prin urmare 
corectitudinea şi isteția politicei Canalului de Suez. Marchizul Hartington 
din contra critică atitudinea guvernului şi crede că a pierdut cu totul 
cumpănirea unei politice mai înalte și că această discuţie îi va servi de 
lecţiune, ca să nu să mai amestece în afacerile comerciale şi băneşti ale altor 
tări. În fine ministrul Disraeli apără guvernul şi zice că opoziţia nu face 
deosebire între aspectele politice ale unor afaceri comerciale și rezoanele 
unei politice mai înalte, el spune în fine că purtarea regimului a fost 
aprobată de opinia publică şi a fost numită politică și patriotică. În urma 
acestei discuţii bilul a fost primit. 


€ 


FRANCIA 


[1 august 1876] 
Rusia a propus Italiei și Franciei de a mijloci între sârbi și turci spre a-i 
împăca. Italia a refuzat nemijlocit, iar Francia şi-a motivat refuzul ei. 
Ducele Decazes a declarat ambasadorului Rusiei că nu voiește a interveni 
cu efect, de vreme ce voieşte să scape de imputarea că ar fi intervenit 
înainte de a se fi pronunţat soarta războiului; deci l-a însărcinat pe 
reprezentantul Rusiei de a face cunoscut cabinetului său atitudinea Franciei. 
Într-adevăr toate puterile semnătoare ale tractatului de Paris au hotărât a 
interveni la cel întâi moment favorabil, dar ele cred că un asemenea 
moment nu poate fi altul decât acela după o bătălie hotărâtoare, convinse 
fiind că toate succesele turcilor de pân-acuma nu merită încă această 
denumire. 


€ 


ARHEOLOGIC 


[Articol cu paternitate incertă] 

[1 august 1876] 

Candidatul de teologie d. Kurze scrie în Gazeta de Triest că prin 
săpături i-ar fi succes de-a descoperi urme ale vechiului oraș Metulun. După 
spusele lui Strabo ş-ale lui Appian acest oraș era locuit de populaţia ilirică a 
iapizilor și au fost luat cu asalt şi risipit de cătră Cezar Octavian în anul 32 
înainte de Chr. Într-o vale plină de păduri, spre nord-est de Lass în Carniolia 
s-au găsit aceste urme. După zidurile, în parte dezgropate, ale oraşului, s-au 
găsit vase de lut de o formă proprie și cu omamente mărginale primitive, 
care par a arăta că vasele nu sunt de origine romană, ci iapidică. Săpăturile 
a mai adus la lumină un fel de cordea de fier, cu găuri la capete şi cu dinţi la 
margine, și mici plăci în forma cărămizilor, dintr-un fel de lut, amestecat cu 
părticele de fier. 

Societatea arheologică din Atena au descoperit, la săpăturile făcute pe 
coasta de sud a Acropolei, o tablă de marmoră foarte importantă pentru 
filologie și istorie. Tabla conţine o inscripție de 80 de șiruri și anume 
tractatul ce l-au făcut atenienii cu Chalkis după ce, sub conducerea lui 
Pericles, supusese Euboea. 


€ 


DE PE CÂMPUL DE RĂZBOI 


[4 august 1876] 

Jurnalistica e de acord că cea întâi fază a războiului e sfârşită, de vreme 
ce nici un soldat sârb nu mai e pe pământ turcesc, pe când turcii au călcat 
frontierile din est și sud-est ale Serbiei. Prin urmare nu mai poate fi vorba 
de ofenzivă din partea sârbilor, ci numai de o defenzivă mai mult ori mai 
puţin îndelungată; sigur este, însă, că ei nu sunt descurajaţi prin lipsa lor de 
succes şi sunt hotărâți a continua lupta la cuțite. 

Ristici, întrebat fiind dacă doreşte vro mijlocire în favorul păcii, a 
răspuns unora că nu este îndreptăţit de a apuca pe această cale, altora că nu 
va primi o asemenea mijlocire decât atunci când turcii vor fi înaintea 
Belgradului. Nu credem de prisos de a rezuma într-o privire retrospectivă 
planul primitiv de război al sârbilor şi perspectivele lor. Înaintarea armatei 
de pe Morava sub Cernaieff presupunea mai multe eventualități. Cea dentâi 
era că, la intrarea sârbilor, bulgarii se vor ridica în gloate asupra 


dușmanilor; ceea ce nu s-a întâmplat. A doua condiţie era ca generalul Zach, 
forțând Sieniţa, să vie în atingere cu montenegrinii, al treilea ca generalul 
Alimpici, trecând în Bosnia, să producă și aicea o răscoală generală. 
Atuncea Cernaieff ar fi trecut la Sofia, întâmpinând și sfărâmând orişice 
trupe turcești auxiliare cari ar fi venit în ajutorul puterilor în luptă. Aceste 
perspective l-au îndreptăţit la acea zădarnică răspândire de puteri care e 
caracteristică pentru faza întâia a războiului. Urmările sunt cunoscute. 
Bulgarii nu s-au răsculat, gen. Zach a fost respins și rănit el însuşi, Alimpici 
a rămas lângă Drina, fără a se putea împreuna cu răsculații din Bosnia de 
Nord, făr-a-i succede de a răscula sangeacurile, câte rămăsese liniștite în 
urma acestora. Cernaieff a văzut că linia sa strategică e greșită; deci a 
părăsit fără luptă Pirotul și Babina-Glava, în aceeași vreme când Lieşanin a 
fost respins de la Veliki-Izvor şi Horvatovici de la Kniazevaţ. Pe la 20 iulie 
poziția armiei sârbești era încă următoarea: la Alexinaţ două divizii cu 
18.000 oameni, la Kniazevaţ 45.000 oameni cu 48 tunuri, la Zaiţar 36.000 
oameni cu 40 tunuri. Kniazevaţul trebuia apărat cu orice preţ, căci 
dominează peste Bania drumul mare cătră Paracin, Ciupria Jagodin, 
Semendria și Belgrad pe care Cernaieff trebuia să-l susție. După ce turcii au 
luat Kniazevaţul și Zaiciarul, întăriturile de la Deligrad nu mai aveau 
aproape nici o însemnătate. 

Neîmplinindu-se nici una din prevederile sârbilor, faţa lucrurilor este 
astăzi cu totul schimbată. Osman Pașa se află acum în sud-est de la Zaițar, 
iar ultimele garde ale lui Leşianin la Bolievaţ, şi cel dentâi a și început a se 
întruni cu Ahmed Eiub, care a ocupat Kniazevaţul. Pentru a înainta, aceşti 
doi aşteaptă numai ordinele superiorilor. Toţi locuitorii spre răsărit de Zaiţar 
au părăsit şi au dat foc locuinţelor, retrăgându-se înlăuntrul ţărei la 
Milanovaţ. 

Din Belgrad se anunţă că principele a sosit în oraş, pretextând apropiata 
naştere a princesei, în fapt însă din cauza gravităţii împrejurărilor. Deşi se 
anunţase că va veni pe Dunăre, cu vaporul „Deligrad“, el a preferat drumul 
de ţară prin Semendria, a sosit fără nici un zgomot şi a intrat în Konak pe o 
poartă laterală în urma sosirei sale Consiliul de Miniştri s-au adunat și se 
vesteşte că s-a ivit o mare deosebire de păreri între el și Ristici. Acest din 
urmă doreşte continuarea războiului, necrezând că Rusia ar suferi atingerea 
teritoriului sârbesc, oricare ar şi fi succesul armelor. În acest consiliu s-au 
discutat cele patru puncte ale ultimatului turcesc. Principele şi Gruici sunt 
pentru încheierea păcii, Ristici pentru continuarea războiului. Pe când 


opinia publică e pentru detronarea principelui și aşezarea unei dictaturi, pe 
când chiar foaia oficială „Istok“ susține că sârbii se vor lupta chiar sub 
dealul Avala de lângă Belgrad, principele se pare a avea în vedere o 
schimbare de ministeriu şi înconjurarea sa cu elemente conservative. 
Considerând că ţara e învinsă, sărăcită și ruinată pentru un șir de ani și 
simțindu-se singur ostenit de luptă, ba chiar de tron, văzând că Serbia e prea 
slabă şi intervenirea cu neputinţă, se zice că el ar voi ca alăture cu guvernul 
său să însărcineze pe unchiu-său Germani cu misiunea de-a merge la 
Constantinopole, ca reprezentant personal al tronului, și de-a trata direct cu 
Înalta Poartă. Pregătit pentru toate eventualităţile, şi-au pus în siguranță 
averea sa privată; Germani ar avea să invoce mijlocirile Austriei și Angliei, 
eschizând cu totul mijlocirea Rusiei. 

Cele mai nouă știri spun că Cermnaieff și-ar fi înaintat poziţiile spre 
Lacova şi Bania și că dominează drumurile între Zaiţar şi Kniazevaţ. Armia 
de pe Ibar (sub Ciolac Antici, urmașul lui Zach) au avut o luptă fără rezultat 
în curs de trei zile cu corpul lui Derviş Paşa și-și păstrează poziţiile. 


€ 


MUNTENEGRU 


[4 august 1876] 

Despre biruința montenegrinilor asupra lui Muktar Paşa la Vârbița se 
vestesc următoarele detalii. Muktar urmărea pe montenegrini în retragerea 
lor de la Nevesinie, spre a li tăia reîntoarcerea lor în munții patriei. Dar el 
nu ştia că muntenegrinii spre a ajunge cât se poate de repede în munți 
mergeau paralel cu el într-o depărtare abia de jumătate de ceas. Apoi nu 
credea că Peko Pavlovici şi alți voievozi au rămas cu mult în urma lui și că 
va avea a face numai cu o parte a milițiilor muntenegrene. Din contra, 
aceste trupe se împreunară foarte iute şi când Selim Paşa, sosit” în locul de 
luptă înaintea lui Mutkar, au atacat flancul muntenegrin, s-au văzut 
înconjurat și şirurile sale rupte. Montenegrinii începură soiul lor de duel cu 
cuțitul, Selim şi încă * doi paşi împreună c-o mulţime de oficeri și ostași 
turci fură măcelăriți şi când Muktar au ajuns cu trupele sale, având însă şi 
pierderi grele, au scăpat numai rămășițe neînsemnate din trupa lui Selim. 
Astfel Mutkar Paşa pare a fi acum abandonat pe mâna ” muntenegrenilor. Și 


'nainte vreme el nu putuse domina ţara, ci se mărginise numai la câteva 
oraşe și redute, care și acestea erau alimentate cu oameni şi muniţie de 
corăbiile turceşti cari soseau în portul de la Kleck. De la închiderea acestui 
port din partea Austriei, Muhtar e împresurat în Trebinje, de unde refuză a 
se supune, sperând încă venirea unor nouă ajutoare. Aceste ajutoare sunt 
conduse de Gelaleddin Pașa, iar trupele montenegrine par a se ocupa acuma 
de-a face imposibilă împreunarea acestor două corpuri turcești. 


€ 


TURCIA 


[4 august 1876] 

Turcia refuză orice mijlocire a puterilor străine și stăruie a hotărî prin 
arme soarta sa. După ocuparea țărei, Poarta va convoca adunarea națională 
a Serbiei, cerându-i ca să aleagă un alt principe. Ea va respecta integritatea 
teritoriului sârbesc, însă își va relua dreptul de a ocupa cetățile Belgrad, 
Kraguievaţ și Semendria. Cât despre Montenegru, Poarta îi va concede o 
bucată de teritoriu. 

Murad al V e tot bolnav. Se zice că mai multe centre nervoase suntu-i 
paralizate şi că urmarea va fi o paralizie generală. El e foarte melancolic şi 
roagă pe miniștrii de a-l scăpa din starea plină de cruzime în care se află. 
Abdul Hamid, fratele său, are mania de a se crede persecutat, prin urmare 
începuturile unei periculoase boale psihice, iar lusuf Izzedin fiul lui Abdul- 
Aziz e rahitic. Cum se vede Kalifatul e aproape nominal iar stăpânirea 
împărăției în mânile lui Mehemed-Rudgi Vizirul, a lui Midhat Pașa și a 
lordului Elliot, ambasadorul Angliei. 


€ 


GERMANIA 


[4 august 1876] 

Împăratul Germaniei a sosit la Beireuth, pentru a asista la reprezentarea 

ciclului de opere dramatice ale lui Richard Wagner, cunoscute sub numele 
de „Ring der Nibelungen“. 


€ 


DIANU 


[4 august 1876] 
Acesta este numele unui bandit, mai nainte cavaler de industrie, devenit 
celebru în foarte scurt timp. El se află în capul unei bande de hoţi ce-și are 
reşedinţa în munţii dinspre sud ai Transilvaniei. Jurnalul „Familia“ din 
Pesta ne dă următoarele amănunte asupra lui: Dianu este tânăr, inteligent, 
isteţ. Cruzimi nu comite și nu despoaie decât pe cei bogaţi. Adeseori face şi 
câte-o glumă de felul celor următoare: După ce jefuise mai de curând pe 
câţiva inşi, apoi îi luă cu sineşi în munţi, unde-i ospătă şi în fine le restitui 
jumătate din averea ce le răpise. Guvernul unguresc a destinat un premiu de 
500 florini pentru cel care ar putea să-l prinză și să-l dea viu în mâna 
justiției; şi 100 fl. pentru cine ar putea să-l împuște. Până azi Dianu a fost 
prins şi condamnat de vreo şapte ori, dar niciodată n-a stat arestat mai mult 
de câteva zile, deoarece întotdeauna a reușit să scape şi să se facă nevăzut. 


€ 


SERBIA 


[6 august 1876] 

Sub data de 2/14 august se vestește naşterea principelui de coroană al 
Serbiei. Facerea princesei a fost grea și s-a întâmplat pe la 6 oare dimineaţa, 
la 10 ore o sută şi una bătăi de tun au anunțat capitalei acest fericit 
eveniment, pe la 12 casele erau împodobite cu flamure naţionale. Ministerul 
s-a grăbit a aduce felicitările încă în acea dimineaţă, iar corpul diplomatic a 
doua zi. Nașul pricipelui născut va fi ţariul Rusiei, deci botezul se va amâna 
până la sosirea unui reprezentant al puternicului suveran. Un buletin oficial 
care vestește poporului acest eveniment are următorul cuprins: 

Dimineaţa zilei de astăzi a adus întregului popor sârbesc o solie fericită. 
Înălțimei Sale Principelui şi Domnului nostru Milan Obrenovici IV i s-au 
născut un fiu şi nouă sârbilor, poporului său, un moştean al tronului. Pronia 
dumnezeiască au voit ca tunurile să vestească nașterea moștenitorului în 
aceiași vreme în care tunurile părintelui său răsună în toate părțile graniţelor 


noastre, spre dobândirea renașterei scumpei noastre patrii şi liberarea 
poporului sârbesc. În acest fericit eveniment, pe care Dumnezeu ni-l trimite 
în zile grele, noi salutăm gagiul de biruinţă a sfintei noastre cauze, care se 
află în hotărâtoare luptă cu cei mai aprinși ai noştri protivnici. Fie deci cea 
dintâi urare pe care închinăm scumpului coborâtor ca să trăiască cu sănătate 
şi ca D-zeul neamurilor Niemana și Obrenovici să ajute părintelui său de a 
săvârşi lucrarea mare, cu noroc începută, spre a lăsa de moștenire fiului său 
o Serbie tare şi liberată, pentru ca acesta să rămâie în urmă apărător 
sârbismului întinerit, a luminatei sale case și a întregului și viteazului popor 
sârbesc. La naşterea luminatului moștenitor au fost de faţă Prea Sfinţia Sa 
Mitropolitul Mihail și d-nii miniştri Stevcia Mihailovici și Iovan Ristici. 
Luminata leuză, princesa şi doamna noastră Natalia, precum şi născutul 
moștenitor al tronului se află în dorita sănătate. 

Această întâmplare au schimbat din nou faţa lucrurilor. Perspectiva 
păstrărei dinastiei sale au înlăturat diferenţele de opinii dintre principe şi 
ministrul de esterne Ristici, încât în ziua evenimentului acest din urmă și 
partidul său au obţinut majoritatea în consiliul de miniştri. Cernaieff, despre 
care se făcuse vorbă că e în Belgrad ş-ar fi asistat la consiliu, au trimis 
printr-un delegat al său o espunere în care arată că situaţia militară nu e 
defel atât de compromisă pentru a da loc la solicitări de pace. Tot în acest 
sens a pledat și Ristici, încât criza ministerială, acută c-o zi înainte, se poate 
privi ca înlăturată, până la o recidivă a sârbilor, care poate ar face necesară 
căderea preţistentului ministru. Prin urmare misiunea lui Germani e 
amânată. Principele au luat alte gânduri şi va porni în curând la armia de pe 
Drina. 


€ 


DE PE CÂMPUL DE RĂZBOI 


[6 august 1876] 

De la armia de pe Drina (sub Alimpici) se vestește că un detaşament 
sârbesc, compus din două batalioane cu două tunuri, au fost trimis sub 
comanda lui Cismici lovanovici spre a face recunoașteri mai în jos de 
Bielina şi a tăia comunicaţia între Bircika și Tuzla. Acest detașament au 
ocupat o poziţie bună la Tobut. La 10 august dimineaţă a fost atacat de 
başibuzuci şi de două batalioane de redifi, la amiazăzi de două batalioane de 


redifi din Tuzla şi două de nizami din Bielina. Lupta a fost îndărătnică, a 
durat treisprezece oare necontenit până târziu noaptea și s-a sfârşit cu 
respingerea turcilor. În aceeași zi artileria sârbească din Lieşniţa a avut o 
luptă şi a luat întăriturile inimicilor de la Iania. 

De la armia de pe Ibar (sub Ciolac Antici) se vestește că un batalion 
turcesc a pătruns pe-un drum îngust de munte până aproape de Isvor. Sârbii 
îl observară, dar îl lăsară să ajungă până la Cutcii, unde, înconjurându-l, îl 
nimiciră. Sârbii mănţin întăriturile de la Isvor. 

Din ştirile de mai sus rezultă că Ciolac Antici și Alimpici nu sunt în 
retragere, după cum susținuseră unele ziare străine, ci-și mănţin poziţiile. 

Din București se vesteşte că generalul rusesc Kaufmann, în călătoria sa 
spre Serbia, au trecut prin acest oraș. 


€ 


TURCIA 


[6 august 1876] 
Un număr de comunități sârbești de la margine, în apropierea Vidinului, 
a trimis o delegațiune la Belgradcik, cerând să fie puse sub jurisdicțiunea 
guvernului împărătesc. Cererea li s-a acordat. În urmarea acestora 1800 
locuitori săteni au trecut graniţa şi au fost primiţi pe teritoriul turcesc, iar 
aşezarea lor se va face cu cheltuiala guvernului otoman. Din Zaiţar se scrie 
că acest oraș curat, împodobit și grațios, a cărei case și grădini dovedesc 
avuţie şi o administraţie îngrijitoare și cuminte, orășel cum în zădar l-ai 
căuta în toată Turcia europeană, e astăzi o ruină. Turcii au stricat tot ce nu 
puteau transporta. Oglinzi sparte, lustruri bucăţite, scrinuri hăcuite şi 
cuprinsul lor risipit, oalele cu flori aruncate prin ogrăzi, în fine mărfurile 
din magazii aruncate pe uliţă, iată aspectul micului oraş, în care vandalii și 
alanii n-ar fi putut să se poarte mai rău decât trupele turceşti, cu talentul lor 
de ruinare și furia de nimicire. 


€ 


PENSIONATUL FAJARD 


[6 august 1876] 

Se ştie că fosta directoare a institutului de domnișoare Santa Maria a 

deschis în locul aceluia un institut al său propriu, cunoscut de mult onor. 

public iaşan prin soliditatea sa. Ne îndeplinim o datorie atrăgând atenţia 

cititorilor noştri asupra anunţului acelui institut, publicat în numărul de 
astăzi. 


€ 


DE PE CÂMPUL DE RĂZBOI 


[11 august 1876] 

Cu schimbarea liniei strategice a sârbilor, se vede că nu s-a schimbat 
totodată și soarta armelor lor, cel puțin, de vom crede ştirilor aduse de ziarul 
unguresc „Nemzeti Hirlap“, atunci retragerea dincoace de Drina a 
generalului Alimpici ar fi fapt împlinit. El să-și fi pierdut pozițiile într-o 
luptă în care au căzut 800 de morți din armata sârbească. Față cu aceste 
ştiri, telegrame sârbești spun că micile ciocniri pe care le-au avut trupele 
acestui general nu au schimbat întru nimic situația militară; cu toate acestea 
se pare că generalul a renunţat deja la împresurarea Bielinei și că se află cu 
puterea trupelor sale pe teritoriu sârbesc, avându-și numai avangardele în 
Turcia, se vede deci că a renunciat de a mai începe ofenziva în Bosnia. 
Acelaș ziar susține că Ahmet-Eiub Paşa ar fi luat „neînvinsele“ defileuri de 
la Bania, că Horvatovici, șeful armiei de pe Ibar, ar fi fost din nou învins şi 
Ali-Saib Paşa ar fi acum înaintea oraşului Crușevaţi. Dacă aceste sunt 
adevărate, atunci ar fi îndreptăţită vestea că Cernaieff voiește să dizolve și 
aceste două corpuri de pe Ibar și de pe Drina şi să le contopească cu marea 
sa armată de pe Morava. 

Alături cu mişcările războinice, trebuie să luăm act și despre încercările 
diplomatice ale Angliei de-a împăca părţile între ele. Sigur este că Anglia au 
avizat prin ambasadorii ei atât la Bosfor cât şi lângă Dunăre cumcă într-un 
moment dat ea este gata de a-şi oferi serviciile de bună mijlocitoare între 
statele în luptă. La această oferire a Angliei amândouă părțile au răspuns cu 
multă precauţiune; ele au luat act cu multă recunoștință de prevenitoarea 
bunăvoință a cabinetului englez, au asigurat însă că până în momentul de 
față nu află cauze îndestul de grave spre a apela la această mediaţiune. O 
depeşă sub data 7/19 august dezminte ştirile despre încheierea unui 


armistițiu, anunţă că în aceea zi generalul Alimpici, care fusese în Belgrad, 
a plecat iarăși la armia sa de pe Drina, însoțit de mai mulți ofiţeri bavarezi, 
că principele Milan se află tot în capitală și în fine că comisia permanentă a 
Scupcinei ar fi voind să trimată o deputaţiune la ţarul Rusiei, spre a-l ruga 
să intervie în favorul Serbiei. Această din urmă ştire e mai greu de crezut. 

Cernaieff numeşte în cadrele sale o mulțime de ofiţeri ruși. În toată ziua 
sosește un număr mai mare ori mai mic de voluntari de foarte deosebite 
grade, care se înrolează sub stindardele sârbești și cari, până la un grad 
oarecare, vor fi în stare să suplinească golurile intelectuale și tactice ale 
nedeprinsei armate. 

Scupcina este convocată pentru ziua de 16/28 august. 

Mai norocite sunt armele muntenegrinilor. După victoria de la Vucidol, 
principele, auzind că însemnate puteri turceşti s-apropie dinspre Albania de 
marginele țărei sale, au părăsit Herţegovina și s-au retras în Muntenegru cu 
10 batalioane; iar în Herţegovina au lăsat de comandant suprem al trupei de 
ocupație pe socrul său voievodul Petru Vucotici, care are a priveghea 
mișcările lui Muktar Pașa și opri ajutoarele cari s-ar încerca să-i vie 
acestuia. La întoarcerea sa principele Nikita au fost suprins pe cale de ştirea 
unei nouă victorii a muntenegrinilor asupra turcilor, la Cuci. În acest loc 
muntenegrinii au luat, afară de alte prăzi, două tunuri. Și ei au succes a 
angaja în ajutorul lor mai multe triburi de albanezi și anume triburile Cuci, 
Grasova, Zatrebaţ și Biersovo. — Prizonierul Osman Paşa se plimbă liber 
prin Cetinie, vizitează adesea pe princesa Muntenegrului și au avut sfadă c- 
un general rusesc, anume Paciutin, care petrece în acel oraș. Osman a fost 
prins îmbărbătând la luptă o baterie turcească ai cărei ofițeri căzuse. 
Soldaţii n-au voit să asculte, or fi rupt-o la fugă și un muntenegrean bătrân 
au pus mâna pe paşă şi l-au dus prizonier, fără să ştie însă cu cine are a face. 


€ 


TURCIA 


[11 august 1876] 

De la 7 august st.n. au ajuns în Constantinopole profesorul dr. 
Leidersdorf din Viena spre a se consulta asupra stării sănătății sultanului cu 
medicul de curte al acestuia, d-rul Capoleone. În urmă, în întelegere cu 
medicul de curte, profesorul a început să-l trateze pe sultan. Acesta suferea 


de o estremă superescitațţie nervoasă, cauzată prin o insomnie de șase 
săptămâni ce l-au cuprins puţin după suirea sa pe tron. După căutarea 
profesorului, insomnia au încetat în parte, cu toate acestea iritabilitatea sa 
nervoasa, reclamă cea mai mare linişte şi cruţare. 


€ 


PENSIONATUL NORMAL DE DOMNIŞOARE 


[11 august 1876] 
Atragem deosebită atenție a cititorilor asupra anunţului din no. de astăzi 
privitor la încurânda deschidere a pensionatului normal de domnișoare de 
sub direcția d-nei Emilia Humpel. Din anuariele acelui institut, din proprie 
esperiență publicul cunoaște că acest pensionat este fără contestare cel mai 
bun din toată România şi că institutele din străinătate nu prezintă din nici un 
punct de vedere mai mari garanţii pentru dezvoltarea intelectuală a copilelor 
decât acesta. 

DE PE CÂMPUL DE RĂZBOI 


[13 august 1876] 

Sub data de 8/20 august se vesteşte din Belgrad că cu o zi înainte 
20.000 de turci de la Niş au atacat poziţiile sârbilor la Supovaţ, Gelesnica și 
Tisika, dar fură respinși după o luptă de 12 oare. — O telegramă oficială din 
Constantinopole vesteşte că Achmed-Eiub Paşa a plecat din Dervent luând 
împreună cu Ali-Saib, cari a trecut peste Morava, direcţia cătră lagărul 
sârbesc de la Alexinaţ. Amândouă diviziile sunt deja foarte aproape de 
Alexinaţ. Ali Pașa au luat cu asalt întăriturile care se pot privi ca cheia 
acestui loc. Ziarul Tages-Presse i se telegrafiază că: generalul Ranko 
Alimpici e destituit și va fi înlocuit prin colonelul Becker, care va lua 
comanda armiei de la vest. Se zice că principele e plecat de a primi 
serviciile Angliei și de a încheia pacea încă înaintea unei ciocniri între turci 
şi sârbi. După botezul principelui ereditar se aşteaptă căderea lui Ristici. 
După Corespondenţa politică, contrarietatea între tendinţele pacifice ale 


principelui și între ideile războinice ale cabinetului Stevcia-Ristici-Gruici ar 
fi scăzut cu mult. Ristici nu s-ar împotrivi nici măcar să înceapă însuși 
trătările de pace. O telegramă din 9 august anunţă că reprezentanţii Austriei, 
Germaniei, Rusiei, Franciei şi Italiei cari rezidează în Belgrad au făcut 
comunicări relative la deschiderea tractărilor de pace. Ristici a promis a da 
deosebită atenţie acestor comunicări și că va da un răspuns pozitiv. — 
Condiţiile verisimile ale încheierei păcii vor fi următoarele: Poarta să se 
mulțămească de a cere de la Serbia numai o despăgubire bănească și 
garanţii că pacea nu va mai fi turburată. 

Știrile despre victorii turcești sunt dezminţite de cătră telegramele din 
Belgrad. După o luptă de 3 zile, 40.000 turci n-a fost în stare de a se apropia 
de întăriturile de la Alexinaţ. 

„Românul“ primeşte știrea telegrafică că corpul care este sub comanda 
colonelului Horvatovici (Ibar) ar fi luat iarăși de la turci orașul Kniajevaţ și 
Tresi-baba. 


€ 


FIER ȘI OȚEL 


[13 august 1876] 

Consulatele austro-ungare din Iaşi și Bucureşti, pentru a face cu putință 
exportul de fier şi oțel din Austria în România, solicitează pentru drumurile 
de fier o reducere a tarifului de transport. Aceşti consuli s-au adresat şi către 
administrațiile drumurilor de fier austro-ungare, pentru a regula cu acestea 
cestiunea tarifului în așa mod încât sortele de fier și oțel din Carintia și 
Stiria să poată concura cu aceleaşi articole din Germania. Aceste tratări încă 
n-au avut un rezultat pozitiv, dar e verisimil că drumurile de fier se vor 
învoi la o reducere a taxelor. Din parte-ne am întreba însă întrucât 
administrația drumului nostru de fier poate să-și permită a protegui un 
product austriecesc şi întrucât aceşti onorabili consuli au dreptul de a trata 
direct cu administrația unor bunuri care în sine aparţin statului român. Într-o 
zi ne-am putea pomeni cu un fel de tractat de comerț între administrația 
drumului de fier și guvernul austriecesc care să stabilească o reducere de 
taxe pentru toate productele austriecești, chiar pentru cele cuvântătoare; mai 
ales că ceea ce lipseşte din suma garantată ca anuitate se plăteşte de către 


stat, prin urmare orice scăderi de taxe pentru articole kezaro-krăieşti nu se 
pot face decât pe socoteala statului român. 


€ 


[13 august 1877] 

Pentru studiul limbei române nu-i necesară cunoaşterea celei latine 

clasice, cu care a noastră abia are legături. Iar cea latină vulgară, respectiv 

dialectele la care a dat naştere, chiar dac' ar avea cine le preda în fericitul 

Bucureşti, totuşi ar fi cu totul de prisos într-un institut ca acela al d-lui 
Troteanu; aşadar jos limba latină. 

DE PE CÂMPUL DE RĂZBOI 


[15 august 1876] 

Telegramele cele mai nouă arată că corpul de armată a lui Ahmed Eiub 
Pașa a sosit încă de duminică 8/20 august în fața întăriturilor de la Alexinaț. 
Luni în 9 august dimineață armata turcească au început un moderat foc de 
tunuri, pentru a sprijini mişcările trupelor de recunoaştere cari cercetau 
pozițiile dimprejur pentru a-şi putea așeza bateriile. 

Rezultatul acestor recunoașteri a fost o schimbare parțială în dispoziţia 
trupelor turcești, şi în decursul aceleiași zile s-au ridicat uvragele de pământ 
pentru aşezarea tunurilor. Dar la 5 oare sara focul bateriilor deveni general 
şi foarte vehement, iar la 7 oare turcii avură a se lupta cu un atac de 
infanterie al sârbilor. Lupta dură până târziu noaptea. A doua zi, marți în 
10/22 august la 5 oare dimineaţă focurile începură pe toată linia şi durară 
toată ziua. Lupta, după cum zic telegramele din Belgrad, a fost mai 
crâncenă şi mai sângeroasă decât toate cele de mai înainte, şi se sfârşi cu 
mănţinerea poziţiilor de amândouă părțile pentru a reîncepe iarăşi, mercuri 
în 11/23 în măsura cea mai mare. Până aici şi nu mai departe ajung ştirile 
noastre din urmă, întrerupte oarecum in medias res. 

O telegramă din izvor turcesc spune că Ali-Saib au ajuns la Nozrina, un 
mic sat spre miazăzi de Alexinaţ. El vine direct de la Niş şi are cu sine 
multe tunuri. Preste tot se pare că lupta de la Alexinaţ o va hotărî artileria. 


Despre mişcările turcilor în contra Muntenegrului se vestește că Derviş 
Paşa a apucat cu 12 batalioane drumul spre Trebinie. În calea sa el îşi va 
asocia diferite trupe risipite ale lui Gelaleddin, până ce va ajunge a se 
împreuna cu Muktar Paşa spre a lua cu acesta ofensiva în contra 
Muntenegrului dinspre Bosnia. În aceeași vreme Mahmud Paşa, care 
dispune de 30 batalioane, va începe ofenziva dinspre Albania. La Prizrend 
se formează un nou corp de armată, compus din redifi, başibuzici din 
Arabia și 3000 egipteni. 

În 10/22 august, a patra zi, a fost luptă crâncenă şi sângeroasă între Niş 
şi Alexinatz până noaptea târziu. Amândouă părţile și-au păstrat poziţiunele. 
Turcii primiseră întăriri de 50 mii oameni, bătaia s-a reînceput a doua zi în 
proporţiuni mai mari. Comandanții turci au comunicat guvernului lor că 
toate corpurile turceşti din Serbia s-au unit. 

REVISTA STATISTICĂ 


[15 şi 22 august 1876] 

Sub titlul de „Cercetări demografice asupra populaţiei României și în 
special a districtului și orașului laşi“ d-nul dr. med. V. I. Agappi, servindu- 
se de datele, altfel pline de neajunsuri, ale statisticei noastre, ne face o 
înspăimântătoare dare de samă despre starea sanitară a poporului românesc. 
D-sa supune acele date unei critici îndestul de precaute, încât pretutindene 


concluziile, în loc de a fi exagerate, sunt poate încă sub icoana realităţii”. 


ł În ziar, urmează transcrierea, cu minime intervenții din partea lui Eminescu, a 
volumului Cercetări demografice asupra populației României şi în special a 
districtului și oraşului Iaşi de dr. V. I. Agappi, Bucureşti, 1876 (v. infra, p. 599 — 
610). 


Ajuns la capăt, autorul justifică neajunsurile de care a trebuit să sufere 
opul său şi care sunt imanente izvoarelor statistice de care s-a servit. Cu 
toate acestea lucrarea sa este însemnată din toate punctele de vedere și ar fi 
de recomandat ca un fel de „memento mori“ tuturor acelora care cred că 
prin teorii frumoase, cuvinte sunătoare și legi traduse din franțuzeşte se 
poate îndrepta starea unei ţări. De aceea credem a ne împlini o datorie 


constatând că administraţia regulamentului organic a fost părințască alături 
cu administraţia inaugurată prin curentul de idei de la 1848. Non datur 
saltus in natura. 

Cine-și închipuiește a putea progresa prin salturi nu face alta decât a da 
înapoi. Lovirile date bisericii au desfiinţat poliția morală pe care o exercita 
aceasta în alte vremi; trebuinţele exagerate ale franțuzitei plebe de sus au 
drept corelat munca înzecită a poporului rural, fără însă ca măcar să se fi 
îndoit puterile sale fizice şi intelectuale; dările mari așezate pentru plata 
unor drumuri de fier pe care n-avem ce căra și pentru susținerea unui 
ignorant proletariat al condeiului angajează munca ţăranului pe ani întregi. 
Astfel organizaţia socială a României are două părți caracteristice, una 
reprezentată prin o droaie de fraze goale în zecile de foi şi foiţe ale țării, alta 
în sărăcirea şi mortalitatea reală a populaţiei. Generaţia viitoare care, după 
umbrele ce le aruncă, va fi şi mai seacă și mai înfumurată decât cea de 
astăzi ne arată de pe acuma cauza României ca o cauză pierdută. Când vom 
ajunge la realizarea corectă a formulelor metafizice din J.J. Rousseau, 
atuncea ne vom trezi că nu mai există popor românesc și acele formule nu 
vor fi, credem, suficiente pentru a hrăni iluzia greco-bulgarilor din 
Bucureşti că trăiesc într-un mic Paris. Fiecare cap „qui a fait ses etudes en 
France“ dormind pe biliardurile din cafenele, ne costă sute de țărani morţi 
prin mizerie, prin supra-exploatarea puterilor lor fizice, prin absoluta lipsă 
de bucurie şi de dulceaţă a traiului. Ca medic, autorul nu vorbeşte decât de 
cauzele fiziologice ale acestei pieiri continue a poporului românesc. Dar 
aceste cauze nu sunt totdeauna decât efectele altor cauze şi mai generale, 
efectele presiunii sociale asupra claselor de jos, a lipsei de cruţare, a 
barbariei cu care plebs scribax tratează la noi poporul. Ea a subminat orice 
autoritate dumnezeiască şi omenească, a sleit în douăzeci de ani toate 
izvoarele de puteri ale ţării, a deschis porţile tuturor vagabonzilor din câteşi 
patru unghiurile lumii, pentru ca să aibă în aceştia avizi aliați pentru 
esploatarea ţăranului. Apoi prin sute de mii de coli de hârtie tipărite au 
corupt definitiv bunul simţ atât de caracteristic al românului, făcând, din 
oameni cuminţi şi aşezaţi, oameni cari nu mai pot înţelege nimic din câte-i 
înconjură, nici legi, nici limbă, nici obiceiuri. Espresia cristalizată a acelor 
epidemii spirituale şi fizice sunt temniţa şi spitalul. În caracterele 
degenerate ale celei dintâi vezi lipsa de religie, lipsa de conștiință de drept, 
născute prin subminarea bisericei; în organismele decrepite ce ni se prezintă 
'n spital, ni se arată jărtfele presiunii economice. 

DE PE CÂMPUL DE RĂZBOI 


[18 august 1876] 
După şase zile de lupte cumplite în preajma întăriturilor de la Alexinaţ, 
în cari turcii au fost respinşi, deşi nu fără mari pierderi de amândouă părțile, 
după ce trupele sârbești au fost atât de ostenite în ziua a şasa încât nici n-au 
putut să urmărească pe dușmani s-au născut un fel de stagnaţiune, cauzată 
prin slăbiciunea şi ameţala amândoror părților. Aceste din urmă lupte însă 
au avut un singur efect: au arătat zădărnicia războiului între puteri egale, au 
dovedit că aceste ciocniri vecinice n-au alt efect decât uciderea de oameni și 
risipirea averilor publice şi private a amândoror statelor. Atât turcii cât şi 
sârbii par a se fi convins că prin continuarea ostilităților nu vor ajunge la 
nici un rezultat pozitiv, ci numai la ucideri fără scop, la risipirea orașelor şi 
satelor, la jertfirea elementelor de civilizaţie şi de înaintare materială. În 
vederea acestora, principele Milan a convocat în 12/24 august pe 
reprezentanţii diplomatici ai puterilor garante arătând că este gata a primi 
serviciile de mediațiune pe care i le propusese altădată, că voiește să se 
conformeze cu dorințele şi consiliile Europei spre restabilirea păcii și a 
bunei înţelegeri între Serbia şi Înalta Poartă şi spre contenirea ostilităților. 
Se 'nțelege că reprezentanţii puterilor s-au grăbit de-a înştiinţa pe cale 
telegrafică guvernele lor respective şi de a li face propunerile ce li s-au 
părut convenabile. Consulii să fi dorit un memoriu înscris, în care să li se 
ceară anume intervenţiunea. Cu această dorință s-a conformat d. Ristici. 
Pașii puterilor în sensul pacificării se vor face în comun. Poarta va fi 
întrebată dacă şi sub ce condiţii voieşte pacea, iar condiţiile definitive se 
vor stabili de cătră puterile garante, fără ca Serbia, ca stat suzeran, să aibă 
vot la formarea lor. Congresul pentru rezolvirea Cestiunei Orientului se va 
ținea la Brusella. 


€ 


TEATRU 
[18 august 1876] 


Când am aflat că d-nii Luchian, Bălănescu şi Galino au luat direcțiunea 
teatrului pentru iarna viitoare, am simţit oarecare satisfacțiune gândindu-ne 
că d-lor în calitate de actori, oamenii meseriei cum s-ar zice, cunosc pe 
deplin nevoile scenei şi mijlocul de a reînălța scena noastră atât de 
decăzută. Ne aşteptam dar a-i vedea căutând să atragă orice talent s-ar găsi, 
ca astfel să poată forma o trupă cât se poate mai aleasă, în stare să 
intereseze publicul, ca şi el la rândul său să se intereseze de teatrul nostru. 
Suntem în epoca când fiecare actor contractează angajamente şi cu toate 
aceste nimic nu ştim despre formarea viitoarei trupe. Tot ce ştim este că 
triumviratul teatral a dat un edict prin care invita ori pe cine ar voi să joace 
să meargă să se înscrie la biuroul d-lor. Acest mijloc credem că nu este cel 
mai nemerit, căci, dacă sunt actori care aleargă pe la toți directorii spre a fi 
angajaţi, sunt alţii însă care aşteaptă să vină a li se propune, și aceştia sunt 
tocmai cei principali. Sunt două soiuri de actori, unul care primeşte 
condițiuni şi altul care impune condițiuni directorului. În interesul teatrului 
nostru noi am dori cât mai mulţi din aceşti din urmă; pe când direcţiunea 
actuală, prin anunţul său, pare a ţinea la cei de categoria întâia. Am dori dar 
să ştim carii sunt artiştii la care s-au adresat direcţiunea actuală căci ştim că 
pe lângă cei principali ai scenei noastre nu s-a făcut nici o încercare spre a-i 
putea avea. Chestiunea teatrului fiind de un interes public, făgăduim 
actualului triumvirat că vom reveni asupra ei foarte adeseori. 

GÂNDACI DE CARTOFI ÎN EUROPA 


[Articol cu paternitate incertă] 
[18 august 1876] 
După comunicațiile guvernului imperial german, această insectă 
destructoare a cartofilor (gândacul Colorado, Doryphora decemlineata) și-a 
găsit calea peste Ocean cu toate măsurile de pază ce se luase împotriva lui. 
După raportul Senatului oraşului liber Bremen, acest soi de gândaci 
periculoși s-au găsit pe corăbii încărcate cu mărfuri americane, și nu în 
cartofi, ci în saci cu popușşoi şi pe cuverte. Se vestește că insecta s-au arătat 
pe mai multe moşii din Sveţia, nimicind recolta cartofilor pe mari întinderi 
cultivate. Pericolul importărei acestui duşman al agriculturei este deci 


iminent, încât trebuie îndoită precauţiune spre a opri lăţirea lui întru cât va 
fi cu putinţă. 


€ 


DE PE CÂMPUL DE RĂZBOI 


[20 august 1876] 

După o telegramă a „Românului“ armata de sub Cernaieff a luat în 
14/26 august ofensiva, atacând pe turci între Dobruievaţ și Catun. La 
amiazăzi a sosit în ajutoru-i armata col. Horvatovici după un marş plin de 
greutăți. Lupta a durat toată ziua, dar rezultatul nu se indică. Această 
telegramă, combinată cu ştiri din alte izvoare, ni dă următorul rezultat: în 
12/24 diviziunea lui Fazly Paşa au ocupat pe dealurile de la Ozren un fel de 
poziție de rezervă spre răsărit de la Dobrinevaţ. Ziua următoare de 
dimineaţa a început focul tunurilor cu multă vehemenţă și în flancul drept al 
turcilor, pe înălțimile despre miazănoapte de Lipovaţ, s-au arătat 
detașamente puternice sârbești, cari-au intrat în luptă. La două oare după 
amiazăzi au ieşit alte detaşamente de sârbi în spatele turcilor lui Fazly Paşa 
și anume spre apus de Rzavţi “, la 3 oare în fine au început iarăși un foc 
vehement, care se vede că a durat până-n noapte, căci a treia zi în 14/26 
lupta a reînceput din nou și turcii erau atacați deodată în front, la spate şi în 
flancul drept. La o oră după amiazăzi a început lupta şi pe malul stâng al 
Moravei. 

În asemenea împrejurări pierderile corpului Fazly Pașa trebuie să fi fost 
mari. Cum se va fi sfârşit această luptă nu putem spune cu siguranţă; turcii 
susțin că au respins pe sârbi şi și-au mănţinut poziţiile, sârbii că au nimicit 
pe turci. Pân-acuma ne-au obicinuit a vedea în aceste lupte o zadarnică 
irosire de putere și sânge omenesc, care nu stă în nici un raport cu succesele 
dobândite. 

Paralel cu vuietul armelor decurge acuma campania diplomatică a 
mediaţiunei. În prosceniul acestei campanii vom întâlni desigur pe Rusia şi 
de-aceea credem că sunt interesante combinaţiile făcute de jurnalistică 
asupra ţinutei acestui stat. Rusia nu are perspectiva de a câştiga în viitoarele 
tractări de pace foloasele acelea pentru Serbia pe care aceasta le sperase la 
începutul războiului şi chiar Muntenegrul va trebui să se mulțămească cu o 


neînsemnată compenzaţie teritorială. Cu toate acestea Rusia nu poate să 
renunţe prin o prea mare rezervă la simpatiile slavilor de sud, câştigate cu 
atâtea sacrificii. Deci în conferențele ce se vor ţinea ea va apăra mai cu 
samă aspirațiile insurgenților din Bosnia și Herzegovina. Forma în care 
Rusia îşi va face propunerile sale nu este încă cunoscută. Cât despre 
Austria, ea se 'nțelege că va lucra în sens contrariu, căci doreşte ca 
provinţiile răsculate să capete cât se poate de puțină autonomie și s-ar 
bucura să vadă Serbia umilită. 

La propunerile făcute în sensul mediaţiunei de reprezentanţii puterilor, 
Marele Vizir n-au răspuns încă, au promis însă de a li face cunoscut cât de 
curând condiţiile pe care le va pune Turcia și al căror proiect e supus 
dezbaterei Consiliului de Stat. Se zice însă că Turcia nu va încheia un 
armistițiu care să nu asigureze mai dinainte închierea păcii şi că nu va suferi 
nici o formă de propunere care să atingă câtuși de puţin drepturile sale de 
suzerană față cu statele vasale. În aceste împrejurări se aşteaptă sosirea cât 
de 'mcurândă a generalului Ignatieff. 

Rusia s-au încercat a angaja pentru înscenarea mediațiunei mai întâi pe 
Francia apoi pe Italia, și într-adevăr cu această din urmă putere succesul 
diplomatic era aproape asigurat, căci mijlocirile era să le facă însuși 
principele Humbert. Dar cabinetul din Viena a ştiut să inspire Italiei atâta 
neîncredere în planurile Rusiei, încât și dispoziţiile bune ale acestui stat s- 
au răcit în curând. Nu mai rămânea deci alt mijloc decât cel propus de 
majoritatea puterilor, de a aştepta adică ca cererea pentru mijlocirea păcii să 
pornească chiar de la una din părţile interesate. Principele Milan au intrat pe 
această cale — se va vedea deci cât îi va folosi secundara harnică și plină de 
fineță a diplomaţiei marei puteri de nord. 

Interesantă pentru noi românii e următoarea ştire adusă de ziarul 
„Vulturul“. 

În Basarabia rusească arhiereul de la Chișănău, în trei rânduri până 
acum, a strâns ajutoare în bani şi bucate pentru slavii din Orient. Fiecare sat 
din Basarabia au dat câte 25 chile grâu, afară de bani. Toți oficierii rusești 
au dat a zecea parte din lefile lui; numai în gubernia Odesei se strâng din 
această soldă ofițerească 25.000 ruble pe lună. 

În Creta turburările au ajuns la conflicte sângeroase, din Tesalia se 
vestesc tentative de răsculare. 


€ 


VESTE PLĂCUTĂ 


[20 august 1876] 
„Timpul“ înregistrează știrea adusă de jurnalele din Berlin că junele 
Alexandru Beldiman, student în drept la Universitatea de acolo, a obţinut 
premiul întâi cu medalie de aur pentru o disertațiune în materie de drept. 
Tânărul român este nepotul poetului Alexandru Beldiman, cunoscutul autor 
al „Jalnicei tragedii“ în care se descrie Eteria de la 1821; afară de aceea 
Alexandru Beldiman Bătrânul au mai tradus pe Orest în versuri, romanul 
„Numa Pompilie“ (tipărit) şi romanul „Căsuţa din codru“, foarte citit în 
vremea aceea şi care se găseşte în biblioticele boierilor bătrâni în 
numeroase esemplare manuscrise (nefiind tipărit niciodată). În special ne 
bucurăm de succesul ştiinţific al nepotului, iar în teorie generală vedem în 
acest caz o nouă dovadă a mult contestatei ipoteze despre moștenirea 
calităţilor intelectuale. 


€ 


ARCHI-GAGNE 


[20 august 1876] 

În Paris a murit de curând în etate de 70 de ani literatul Gagne, renumit 
prin ideile sale estravagante și care prin planurile sale de reformare a lumei 
a escitat adesea râsul publicului. După ce a început cariera sa de avocat a 
petrecut un an într-o casă de nebuni, după care a ieşit iarăşi la iveală ca 
„advocat al nebunilor“, după cum singur se numea. Pe această cale 
estraordinară a căpătat mare renume prin escentricitățile sale de tot soiul. El 
a scris mult și în stil uşor şi fiind bogat îi era cu putință să deie o mare 
întindere scrierilor sale prin tipărirea lor; mai ales însă avea mare plăcere 
de-a-și pune candidatura la toate alegerile posibile şi imposibile. Această 
candidatură o punea prin apeluri, cât se poate de ciudate, pe cari singur le 
lipea la colțurile ulițelor. Între scrierile sale vedem: „Philantropophagia“, 
poem epic, în care autorul dovedeşte că din iubire oamenii ar trebui să se 
mănânce unul pe altul; „Congresul mântuitor al regilor și popoarelor“; 
„Obelisqueida“, „Velocitete-Gagne“. Proiectele sale de reforme fericitoare a 
toată lumea sunt: ideea de-a forma o „republică-imperiu-regat“, iar visul său 
din urmă, care atinge în special numai fericirea Franţei, este un guvern de 


cinci, compus din contele Chambord, Napoleon IV, contele de Paris, Thiers 
şi Gambetta. — „Archi-Gagne“, cum îl numeau glumeţii, era om bun la 
inimă şi cu totul inofenziv. În alte ţări, precum Guatemala, Eguador ş.a., 
planurile sale ar fi găsit călduroși aderenţi și l-am fi văzut poate șef de 
cabinet sau prezident de Cameră, pe când în Franţa oamenii și-a bătut 
numai joc de el. 


€ 


AUSTRO-UNGARIA 


[22 august 1876] 

În 17/19 august, la 5 1⁄2 ore după amiazăzi, au sosit la Pesta în vapor 
separat oaspeţii străini ai Congresului internaţional statistic în număr de 70; 
primarul d. Rata și directorul serviciului statistic al oraşului Korosi plecase 
spre întâmpinarea oaspeţilor la Grau. Pe cheuri se adunase o mulțime de 
oameni cari au salutat venirea oaspeţilor. Pe pod aceştia erau așteptați de 
capul lumei științifice, cu şeful biuroului statistic al Ungariei, d. Keleti, apoi 
capul jurisdicţiunei sub conducerea primarului al doilea, Kammermeyer, și 
reprezentanţii presei. Toată primirea s-a făcut cu cea mai bună orânduială, 
iar pentru găzduirea oaspeţilor se luaseră de mai înainte măsurile cuvenite. 

68 ofiţeri ruşi au fost internaţi în Pesta, însă, în urma mijlocirilor d-lui 
Novikoff, contele Andrassy a dat ordin pentru eliberarea lor, de vreme ce 
toți aveau în pașpoarte clauza art. 7 din convenţia de la Geneva că sunt 
atașați serviciului Crucei Roşii. În 18/30 august ei au fost chemaţi la poliţie 
unde, înapoindu-li-se cărțile, armele și paşpoartele, li s-au spus că sunt 
liberi a merge unde vor voi. Deci a doua zi au plecat la Belgrad. 

Ziarul „Neue Freie Pr.“ aduce din Galaţi știrea că în 16/28 august ar fi 
venit pe acolo în vaporul Metternich al companiei dunărene austriace 140 
militari ruși, îmbrăcaţi toţi civil și purtând numai căciulă militară. Un 
fabricant rusesc să fi cumpărat în Basarabia română și la Tulcea multă lână, 
iar vaporul cu două șlepuri ce sosise spre a primi acea lână să fi fost 
încărcat cu muniții și arme în loc de balast. 


€ 


TEATRU EVREIESC 


[22 august 1876] 
Într-o grădină pe uliţa mare s-au deschis un mic teatru de vară în care se 
joacă în limba evreiască (germană stricată). Trupa, venită din Rusia şi 
compusă din vro 6 inşi (toţi bărbaţi), are un repertoriu caracteristic, care 
atinge numai viaţa casnică şi religioasă a evreilor. Astfel joi în 19 august s- 
au jucat: 1) „Lumea ca un paradis“ (cântecel satiric), 2) „Filozoful amorezat 
şi hasidul (habotnicul) luminat“, dialog, 3) „Socrul și ginerile“, 4) „Fişel 
harabagiul cu rândașul său Sider“, comedie. Despre piese avem puţin de zis, 
ele nu prezintă vrun mare interes dramatic, dar jocul actorilor a fost 
escelent. Astfel în piesa a doua actorul ce jucă pe hasid a reprezentat atât de 
fidel pe evreu cum îl vedem în toate zilele, apucat, cu vorba repede și 
măruntă, încrezut, râzând iute și clipind din ochi, încât trebuie să-i 
recunoaștem mult talent. În piesa a treia ginerele a fost jucat de un alt actor, 
pe care-l credem cel mai talentat din trupa toată. El a jucat pe evreul uimit. 
Socrul e unul din aceia cari vrea să scoată neamul său la lumină, deci a luat 
ginere pe un fel de studiosus theologiae, om cu totul netrebnic şi uimit de 
învățătură talmudistică. Acest rol a fost jucat în mod foarte caracteristic. 
Ridicând sprâncenele adesea în sus și făcând creţi pe frunte, cu barba 
neagră, tunsă în mod deosebit, lung şi slab, vorbind şi cântând natural, ne-a 
arătat un adevărat prototip de minte pe dos şi netrebnicie. Directorul trupei 
are un glas simpatic (bariton) şi figura plăcută. Ariile sunt evreiești, iar 
publicul, compus în mare parte din coreligionari ai actorilor, petrece bine. 


€ 


TURCIA 


[25 august 1876] 

Noutatea zilei e proclamarea lui Abdul Hamid în locul efemerului 

Murad al V-lea. La 1 şi 2 septembrie st.n. au fost iluminat Constantinopolul, 

iar corăbiile turceşti și străine din port erau frumos împodobite cu flamuri. 
Ceremonia încingerei săbiei va avea loc în 8 sept. 


€ 


DE PE CÂMPUL DE RĂZBOI 


[25 august 1876] 

În desele ciocniri cari se întâmplă în preajma întăriturilor de la Alexinaţ, 
atât o parte cât şi cealaltă susţin a fi rămas învingătoare. Astfel turcii anunţă 
sub data de 1 sept. cumcă au luat cele din urmă întărituri sârbești de pe 
malul stâng a Moravei, că, după o luptă de unsprezece oare, sârbii au fugit 
la Alexinaţ, şi că, a doua zi ei aveau să distrugă cele din urmă poduri preste 
acel râu. Totodată se vesteşte din Constantinopole că Ali Saib și Ahmed- 
Fiub Paşa se pregătesc a lua cetatea cu asalt. Se 'nțelege că, paralel cu 
aceste ştiri, vin altele din Belgrad cari vestesc vecinice victorii ale sârbilor. 

„Wiener Abendpost“ ediţie (oficioasă) de sară a gazetei oficiale 
austriace, publică următoarele în privirea mediaţiunii de pace: 

Un comunicat telegrafic din Petersburg constată părtinirea vie cu care 
cabinetul rusesc lucrează la mijlocirile de pace ce s-au deschis la 
Constantinopole. În acest comunicat se accentuează că guvernul rusesc a 
lucrat în senzul păcii atât la Belgrad cât şi la Cetinje şi au avut în vedere 
mai cu samă punerile la cale din mai, convenite cu Germania și Austro- 
Ungaria. N-avem motive de a admite că în Berlin și-n Viena nu vor fi 
domnind aceleași vederi politice. Totdeodată se dezminte dintr-altă parte 
vestea ce se răspândite că guvernul englez adică s-ar fi despărțit de celelalte 
puteri în încercările de mediațiune și ar fi luat o ţinută deosebită. Din 
contra, deodată cu avizul rusesc asupra valorii alianţei celor trei împărați, ni 
vine din altă parte asigurarea că în cestiunea păcii domnește acordul cel mai 
complect între toate guvernele Europei și că în esenţă situaţia diplomatică 
este aceeaşi cum era în vremea prezentării proiectului de reformă la Poartă, 
cu deosebire numai că Anglia, faţă cu întrebările concrete şi deschise, nu 
mai are nici în principiu, nici în praxă vre-un motiv de-a-și mănţinea 
rezervele sale din trecut. În fine mai fără escepție predomneşte o idee 
optimistă asupra succesului ce-l vor avea tractările de pace. 


€ 


SĂMÂNTȚĂ JIDOVEASCĂ DIN CERNĂUȚI 
[25 august 1876] 


D. Carol Emil Franzos, recte Franzois, care primejduieşte câteodată 
citirea „Nouăi prese libere“ prin foiletoanele sale, scrise în acea proză 
coruptă pe care germanii o numesc cu drept cuvânt francezo-judaică şi-a 
tipărit impresiile sale, culese pe la Colomeia, Sadagura, Podul-Iloaiei și alte 
asemenea locuri în care se prăseşte jidovimea, sub titlul „Aus Halb-Asien“ 
(din  Semi-Asia). D-sa numește aceste secături icoane de cultură 
(Culturbilder) din Galiţia, Bucovina, Rusia meridională și România. 
Credem însă că, pentru a da o icoană fidelă despre cultura unor popoare, 
trebuie să le cunoşti limba, căci cunoştinţa limbei jidoveşti nu poate servi 
decât pentru a te introduce în universitățile din Târgul-Cucului. Ca toţi 
jidanii, cari în literatura germană se deosebesc prin stilul franțuzit și prin 
espresii mârşave şi obraznice, și acest tânăr și gros colaborator de la „N. Fr. 
Presse“ nu-și cunoaște lungul nasului, judecă făr' a şti nimic şi batjocoreşte 
toate popoarele câte n-au plecare de-a se săruta cu jidanii. Se vede că, 
înamoraţi de stilul d-lui Franzois, un jurnal săsesc din Transilvania, pe care 
„Telegraful“ român îl citează numai în iniţiale (S.d.T., poate că 
„Siebenbiirgisch-deutsches Tagblatt“), publică asemenea aceste producte 
nespălate ale filozofului din Sadagura, pentru a le pune proaspete și calde în 
fiecare dimineaţă înaintea lectorilor săi flămânzi de calomnii în contra 
românilor. 


€ 


BIBLIOGRAFIE 


[25 august 1876] 

A ieşit de sub tipar edițiunea a doua (?) a „Noului metod de geografie 
elementară“ de A. Gorjan. Această ediție — care însă ni se pare că nu e a 
doua ci cel puțin a treia — cuprinde însemnate schimbări în bine, căci 
autorul ni se prezintă astăzi ca un hotărât părtinitor al metodului intuitiv. 

Spre a arăta punctul de plecare pedagogic al cărții, reproducem din 
prefață următoarele: 

Sunt două metoade însemnate după care se predă studiul geografiei: 
metodul vechi sau metodul analitic, care începe cu întregul și ajunge la 
parte, adică, începe cu descrierea globului, a continentelor şi cu încetul 
ajunge la locul nașterei, şi metodul sintetic care începe cu partea şi ajunge la 
întreg; adică începe cu locul nașterei, de esemplu cu școala sau cu casa 


părintească, apoi continuă cu comuna, plasa, districtul, ţara întreagă, țările 
vecine şi aşa mai departe. Se înțelege că descrierile vor fi totdeauna 
măsurate cu gradul de dezvoltare al puterilor de înțelegere ale copilului. 

Autorul se hotărăşte pentru metodul analitic şi bine face. Deşi aprobăm 
în teorie ceea ce ni spune prefața, deși recunoaștem că cel întâi pas este 
făcut pe această cale și că faute de mieux cartea trebuie introdusă, totuşi 
vom observa şi neajunsurile ei, asupra cărora autorul ar trebui să revie. Cele 
mai însemnate ni se par greșelele de definiție şi cele gramaticale; căci, dacă 
o cunoștință materială falsă se poate rectifica prin esperiența proprie sau 
strămă (scrisă), nu e tot astfel cu cele de limbă şi de logică cari se 
contractează prin deprindere și cu greu se pot dezvăţa. 

Aşa d. ex.: „Oraș numim o adunare mare de mai multe case, bine zidite 
și frumoase, cu strade regulate, așternute cu piatră“. 

Adunare mare de mai multe ... Dacă-i adunare, se 'nţelege că-i de mai 
multe, nu de una sau două. Apoi case bine zidite și frumoase, strade 
regulate așternute cu piatră etc. Sunt tot note care nu caracterizează oraşul. 
Există oraşe mari cu case urâte și rău zidite şi cu uliți nimic mai puţin decât 
regulate și a căror așternut de piatră e mai mult o ironie și un atentat la 
bătături decât un pavagiu, d. ex. Bucureştii, cărora totuși nu li vom refuza 
numele de oraș. De-aceea definiția economiei politice ar fi fost şi mai esactă 
şi mai vie. Prin definiţii rele copiii învaţă a lua sama la lucruri neesenţiale și 
a trece cu vederea pe cele esenţiale. 

O greşală gramaticală de care foieşte cartea este substituirea persoanei a 
treia plurale prin a treia singulară. Ex.: „Din ce se compune locuințele 
noastre? De ce se face valuri pe mare? (pg. 27). De ce ţară ne desparte 
munţii Carpaţi?“ (pag. 66) ş.a. 

Îndealtfel recomandăm cartea atenţiei tuturor învăţătorilor, cari vor 
vedea în ea cea întâi încercare (în românește) de-a introduce metodul 
intuitiv în studiul geografiei. 


€ 


SERATE TEATRALE ÎN GRĂDINA PRIMĂRIEI 


[25 august 1876] 
Publicul cunoaşte deja că, de la începutul lunei august, s-a deschis în 
Grădina Primăriei un teatru de vară, sub conducerea d-lui P. S. 


Alesandrescu. Aceste reprezentațiuni teatrale au loc regulat de 3 ori pe 
săptămână, anume: marţi, joi și sâmbătă. Piesele ce se dau sunt din cele mai 
alese şi mai nouă, astfel Isac Zodieriu, Glumele de Mahala, Amorul în 
Păcurari ş.a. ş.a. Ele sunt bine primite de public, căci desele și 
neîntreruptele aplauze ce nu lipsesc la nici una din ele au probat aceasta. 
Sâmbătă 21 curent am asistat la reprezentaţia piesei Dracul și Ciobanul, 
dată în beneficiul Grădinei Primăriei. Mărturisim cu plăcere că mai cu samă 
rolul ciobanului a fost esecutat de minune de d-nul Alesandrescu; dar nu 
mai puţin și celelalte. Publicul, ca și la celelalte reprezentaţiuni, i-a dat 
junelui nostru actor tot concursul care credem că nu-i va lipsi nici de acuma 
înainte. 


€ 


REVISTA DIPLOMATICĂ 


[27 august 1876] 

Acuma, când actul întâi al tragediei de preste Dunăre pare a se apropia 

de capăt, credem că nu e în totul fără interes ca cetitorul să cunoască 

atitudinea pe care, e drept că foarte în treacăt, o luase și statul nostru în fața 

evenimentelor. Prin urmare publicăm mai la vale memoriul d-lui 
Cogălniceanu. 


€ 


PALESTINA 


[Articol cu paternitate incertă] 
[27 august 1876] 
Gazeta evreiască „Hamagid“ publică o corespondență din Londra în 
care ia act despre faima răspândită că guvernul turcesc a oferit drept plată 
numeroșilor săi creditori evreieşti din Anglia cedarea unei părți din 
Palestina. Sir Hammond din Londra s-a pus în relațiuni cu Chwedalla, 
fondatorul unei societăți compuse din evrei englizeşti, franțuzeşti și 
austrieceşti cari au intențiunea de a cumpara cu un capital de 8 milioane 
funţi sterling de la Poartă întreaga ţară a făgăduinţei. După o publicare a lui 


Chwedalla însă o astfel de cesiune nu va fi cu putință decât cu învoirea 
marilor puteri europene; totuși este nădejde că afacerea se va realiza. 
Societatea a ştiut se zice să intereseze încă de mulţi ani şi nu fără succes pe 
cele mai puternice Case din toată Europa pentru această idee. Chwedalla are 
intenţiunea de a merge cât de curând în persoană la Constantinopole, spre a 
grăbi treaba la fața locului. 


€ 


AUSTRO-UNGARIA 


[29 august 1876] 

Din Sibiu se vesteşte sub data de 6 septembrie că împăratul va sosi 

acolo spre a asista la manevrele trupelor în număr de 12.000 oameni, 

concentrați între Grossau și Sibiu; ziua pentru primirea audienţelor e fixată 

pentru 10 septemvrie. De acolo împăratul va pleca spre” Galiţia şi 
Bucovina. 


€ 


DE PE CÂMPUL DE RĂZBOI 


[29 august 1876] 

Se confirmă definitiv că sârbii au pierdut însemnata bătălie de la 
Alexinaț şi că sunt în retragere. Deşi ei mai țin încă orașul și întăriturile, 
totuşi poziția aceasta se poate privi ca părăsită şi ocuparea ei se justifică mai 
mult prin lucrările necesare pentru a aduce în siguranță materialul de război 
grămădit în cetate; pe când aripa stângă a armatei lor se retrage spre 
Deligrad şi Ciupria, turcii înaintează încet pe malul stâng al Moraviei. Ei au 
lăsat o parte din armie în fața Alexinaţiului, spre a face recunoașteri și a 
privi la cele patru redute din frontul răsăritean al cetăţei din care bubuie 
încă, tunurile; dar planul operaţiunei lor principale pare a fi de a lăsa la o 
parte Alexinaţul (periculos cu toată pustietatea sa prin minele de dinamit de 
care e petrecut) și de a înainta prin Kniajevaţ spre Kragujevaţ, principalul 
depozit de arme și puteri a principatului. Se vesteşte că generalul Alimpici 
şi colonelii Marcovici și Lieșanin sunt răniţi; acest din urmă prin încercarea 
de a se sinucide. 

Paralel cu aceste pierderi mari, sârbii pot înregistra în alte părți ale 
frontierilor lor unele succese, a căror însemnătate însă trebuie să ni se pară 
mică. Astfel, în curs de 3 zile, au fost lângă Isvor lupte crâncene, în care s- 
au angajat întreaga linie sârbească. Ea a delojat trei întărituri şi două baterii 
turceşti, au făcut mulţi prizonieri și au luat mai multe stindarde și tunuri. 
Afară de aceea sârbii au respins cu vigoare un atac al turcilor asupra 
micului Zvornic şi, în alt loc, intrând pe teritoriu turcesc (la Copavnic), au 
bătut pe inimici, deși aceștia erau într-un număr de trei ori mai mare. Dacă 
numai aceste succese ale armelor de pe Ibar și de pe Drina ar compenza 
pierderile de lângă Morava. 

Nefavorabile sunt ştirile de pe câmpul de război și pentru muntenegreni, 
căci turcii au intrat pe teritoriul lor, atăcându-l din mai multe părți deodată 
şi anume la Bielopavliţe și, în districtul Cuci, la Medun, ei dau foc la tot ce 
întâlnesc în calea lor. Asupra luptelor, care au luat dimensiuni destul de 
mari, nu se știe încă nimic pozitiv. Muktar Paşa înaintează (încet zic 
telegramele) spre Grahovo. Într-adevăr mişcările turcilor aduc întrucâtva cu 
acele ale lui Fabius Cunctator. 


€ 


ANGLIA 


[29 august 1876] 

Gladstone a publicat o broşură în care arată ca evidente și 

necontestabile atrocitățile comise de turci în Bosnia, Herzegovina şi 

Bulgaria. Fostul şef de cabinet e încredinţat că aceste atrocități se vor repeta 

întruna și că singurul mijloc de a le face să înceteze e sustragerea acestor 

provinţii de sub administraţia turcească. Gladstone conchide că este datoria 
Angliei de a interveni în acest sens cu ocazia tractărilor de pace pendente. 


€ 


SINUCIDERE 


[29 august 1876] 
Vinerea trecută s-au găsit strangulat d. Gheorghe Simionescu, posesorul 
moşiei Gherăeştii. Cauzele acestei sinucideri se zice că sunt datoriile şi 
neputința de a plăti câștiurile. Cum stau astăzi împrejurările de export ale 
țării, vor fi încă mulți arendași cari să simtă strâmtorări materiale analoge 
cu ale d-lui Simionescu, să sperăm însă că nu toate jertfele situaţiei noastre 
economice VOR căuta să se mântuie în acest mod estraordinar de datorii și 
câștiuri. 


€ 


TEATRU ÎN GRĂDINA PRIMĂRIEI 


[29 august 1876] 

Marţi s-au reprezentat piesele: „Comisarii şi telegrafiştii destituiți“, 
comedie în două acte, și o canțonetă nouă intitulată „Tot 3 chifle zece bani“. 
Nu începuse a însera bine şi publicul venea în Grădina Primăriei spre a 
ocupa mai de timpuriu locuri, astfel că pe la orele 8 Y nu se mai găsea un 
singur bilet. Aceste piese au avut tot succesul dorit: astfel rolul comisarului, 
jucat de d-nul Alexandrescu, a fost minunat de bine esecutat și aplaudat cu 


multă vioiciune. Asemene rolul telegrafistului, jucat de d-nul Radu, un tânăr 
ce abia a început să debuteze pe scenă, a fost bine jucat. Precum vedem, d- 
nul Radu are vocaţiune pentru teatru și credem că, dedându-se acestei 
cariere, ar putea ieşi un bun actor. Rolul „Margo“ a fost asemenea bine jucat 
de d-ra Dimancea, ar fi însă de dorit ca d-sa să fie mai serioasă, cel puţin 
când e pe scenă, şi să-şi memoreze mai bine rolul. Canţoneta „Tot trei chifle 
zece bani“, nimerită atât prin cuprinsul ei cât şi prin jocul de scenă al d-lui 
Alexandrescu, a plăcut asemenea publicului. Joi s-au jucat între altele și 
piesa „Doi soldați români“. Succesul a fost ca acela al reprezentaţiei 
precedentă şi spre mulțămirea publicului îndestul de numeros. Precum 
vedem, teatrul de vară este îmbrăţoșat de publicul iașan, drept care d. 
Alexandrescu 'şi pune toată silinţa a-i satisface dorinţele, iar acesta, în 
schimb, i dă tot concursul său. 


€ 


NERESPECTAREA REGULAMENTULUI 


[29 august 1876] 

Noi ştim că esistă un regulament care arată anume oarele până când 

localurile publice pot fi deschise, cu toate aceste vedem că acest regulament 

nu se respectă. Aşa după cum ni se spune că cafeneaua din casele Paşcanu, 

numită „La trei coroane“, stă deschisă până pe la oarele 2 de noapte, 

asemene acea vis-a-vis de magazia Prunkul-Carakasch ș.a. Arătând faptul, 
reclămăm de la cei în drept să ia măsuri pentru aplicarea regulamentului. 


€ 


SCAUNE DINAINTEA TROTUARULUI 


[29 august 1876] 

Nu e cu putință ca să treacă cineva pe trotuar, mai cu samă însă 
sâmbăta, căci e împiedecat de scaunele pe care jidovii le scot afară spre a-și 
ține siesta. Aceasta se întâmplă pe strada Universităţii, strada de Sus, acea a 
Băncei ş.a.ş.a. Semnalăm faptul locului competent și cerem a se lua măsuri, 


spre a nu se mai îngădui cât de puţin prin scoaterea scaunelor pe trotuare 
impiedecarea circulaţiunei publice. 


€ 


TURCIA 


[7 septembrie 1876] 

Diplomaţia cu mersul de culbec și cu estrema fineță a mijlocirilor ei 
urmează a coase la actele ei note și instrucțiuni scrise pe hârtie velină, 
povestea cântecului: „pe de laturi cu bănaturi, la mijloc pară de foc“. Dar în 
faţa tuturor acestor propuneri şi parapropuneri, redactate desigur într-un 
inreproșabil stil franțuzesc, Poarta opune acea stoică tăcere a dervișilor de 
la Mecca, iar Abdul-Kerim răspunde cu buzele tunurilor și cu arderea 
satelor din Serbia. În fine, fiindcă ţinuta Angliei ni se pare cea mai 
hotărâtoare în aceste împrejurări, vom spune că John Bull s-a lansat deja la 
meetinguri de inimă albastră, în care până și Gladstone şi Bright, şefii 
partidului liberal, vor încerca să verse lacrimi platonice asupra cruzimelor 
comise în Bulgaria. Toți promit cu religiozitate publicului că vor face 
impresia nemuritoriului Sir John, admirabilul Sir John Falstaff, cum îl 
descrise Shakespeare divinul, Sir John care de o mulțime de ani nu și-a mai 
văzut genunchii de gros şi gras ce este şi care-a câştigat aceste invidiabile 
dimensiuni numai din cauza ... sentimentalităţii sale. Ah! Enrichet dragă — 
strigă Sir John — când eram tânăr eram atât de subțirel că m-ai fi putut 
trece prin inelul unui membru de la primărie — dar ce să li faci grijilor şi 
necazurilor, ardă-le focul! ele îl îmflă pe om. — Aceste griji și necazuri, al 
căror interpret în Constantinopole este Sir Henry Elliot, se traduc în 
binevoitoare consilii de-a înceta cu bătăliile atât împrotiva Montenegrului și 
Serbiei, cât şi împrotiva insurgenților. În acelaş sens vorbesc reprezentanții 
celor trei împărăţii de la miazănoapte și ambasadorii Italiei şi Franţei. Dar 
ce să-i faci — dacă Turcul nu vrea să înțeleagă. 

Pe noul sultan Abdul Hamid II ziarul parizian „Gaulois“ îl zugrăveşte 
astfel. 

El e născut la 22 septemvrie 1842 și este fiul al doilea al lui Abdul- 
Megid Khalif. Mumă-sa muri în curând, dar deveni copilul alintat a femeiei 
a doua a tatălui său, carea, neavând copii, îi lăsă lui toată averea ei foarte 
însemnată. Abdul-Hamid şi frate-său mai mare Murad n-au învăţat în 


copilăria lor absolut nimica; toanele lor erau legi pentru acei ce-i 
înconjurau, își petreceau vremea cu sclavi de anii lor şi abia trecuse de 
vârsta copilăriei când au și fost introduși în viaţa de harem, care submină în 
curând sănătatea slăbănogului Murad, pe când Abdul-Hamid, mai puternic 
de constituţie, a putut să-i reziste. Pe când erau de douăzeci de ani ştiinţa lor 
consista în cunoașterea buchilor turceşti și arăbești. Abia călătoria ce au 
făcut-o împreună cu unchiul lor Abdul-Aziz la espoziţia universală din Paris 
în a. 1867 a trezit în ei dorinţa de-a deprinde o leacă de franţuzească. 
Abdul-Hamid au arătat mai multă pătrundere și isteție decât frate-său; el 
desprinse în curând câteva vorbe franţuzeşti, pe care le mestecă cu multă 
predilecție în conversaţia sa. Apoi singurele cărți străine în biblioteca sa, 
compusă din opuri turcești și arăbești, sunt un dicţionar ş-o gramatică 
franţuzească. În vremea petrecerei sale în Europa, sultanul de astăzi prinse 
dragoste pentru geografia politică și, întors în patrie, începu a face o 
colecție de harte, cu care pierde multă vreme. 

Abdul-Hamid se poartă europeneşte, păstrând din îmbrăcămintea 
orientală numai fesul, pe care nu-l poate suferi, dar, ca turc bun, nici nu-l 
poate lepăda. Deprins cu gimnastica și scrima, arareori șede pe-un scaun 
fără ca mai întâi să-l fi ridicat cu mâna de-un picior, spre a-și arăta tăria. 
Lumea vorbeşte că Abdul-Hamid e mână spartă și-i place oca mare, dar 
lumea n-are cuvânt; din contra, s-ar putea spune că leagă paraua cu șepte 
noduri şi are obiceiuri foarte simple; căci afară de femeia sa legitimă are 
numai o singură ţiitoare și nici bagă-n samă pe celelalte odalișce ale 
haremului său. Predilecţia sa pentru toate soiurile de dobitoace domestice, 
dar mai cu samă pentru păseri, e cunoscută; astfel are un cacadi, cu care 
petrece ceasuri întregi. Un interes iarăși nu mic îi inspiră animalele 
împăiete: şerpi, şopârle, momiţe; ba-n vremea din urmă şi-au îndreptat zelul 
său de colector asupra gândacilor și fluturilor. Afară de-aceea nu scapă nici 
un prilej pentru a cumpăra arme frumoase și vrednice de mirare, aşa că are 
în palatul său de vară lângă Dardanele un mic arsenal preţios. Aici avea el 
obicei să trăiască cu nevasta și cu copii, un băiet de şase și o fetiță de trei 
ani; până ce în aprilie al anului acestuia au intrat în conspiraţio contra lui 
Abdul-Aziz, a vizirului Mahmud și a șeihului Hassan. Pentru a putea primi 
mai cu îndemânare pe numeroșii săi vizitatori, el ocupă o încăpătoare casă 
de ţară, a cărei intrări gemură în curând de bei și de ulemale. Hamid e un 
mahometan foarte ortodox. El nu lasă nici una din închinăciunile rânduite 
de lege şi-i place chiar să facă paradă cu evlavia sa. Dacă 'n vremea 


rugăciunii e afară de casă, pune să-i aştearnă un covor la pământ și-și face 
rugăciunile înaintea norodului. Dar i se 'ntâmplă, ceea ce prorocul opreşte 
espres, că se lasă stingherit în evlavia lui, ba o întrerupe chiar pentru a da 
porunci slugilor sau a saluta pe vrun cunoscut. Când locuia încă în micul 
său palat de la Kiahat-Hodn$, ţinea un soi de popă de casă, pe care-l trata ca 
pe un caraghioz, îl îmbraca cu fel de fel de straie pestriţe și-i făcea barba de 
râs şi de batjocură, făcând cu dânsul o mulţime de comedii și de năzbutii. 
Tot astfel, vorbea în termeni foarte nerespectuoși de șeik-ul Islam, și când 
acesta a ajuns să cadă, el se bucura că „acest porc bătrân“ — espresia cea 
mai despreţuitoare de care se poate servi un turc — încetase de-a domni. 
Împrotiva ghiaurilor în genere sultanul nu numai că n-are antipatie, ci din 
contra îi laudă; numai pe greci nu-i poate mistui și-i încredinţat că, în tot 
Țarigradul, grec cinstit şi de treabă nu se află. 

— Doamne! Cum nu putem şi noi să-i trimitem peșcheş câțiva greci de 
Bucureşti, marfă extrafină frizată la Paris, pentru ca acest sultan, iubitor de 
hărţi, să li scoată pe nas harta republicei universale şi contractul soțial a lui 
Jean-Jacques. 


€ 


SERBARE ANIVERSARĂ 


[1 septemvrie 1876] 
Miercurea viitoare, în 8 septemvrie, va avea loc, în localul Institutului 
academic, sărbarea aniversară pentru înființarea de 10 ani a acestui 
stabiliment, deschis la începutul anului şcolar 1866-1867. Toți tinerii cu 
diploma de bacalaureat ieșiți din Institut au primit invitare specială pentru a 
lua parte la această serbare și, după cum aflăm, cu acest prilej se va propune 
formarea unei asociaţiuni între toţi foștii elevi ai Institutului academic, 
precum asemine asociaţiuni esistă în străinătate. Felicităm pe iniţiatorii unei 
idei atât de fericite, a căria menire este de a cimenta unirea și înfrăţirea între 
toţi tinerii care au stat, mai mult sau mai puţin timp, pe aceleași bance, şi s- 
au adapat în copilăria lor la acelaş izvor intelectual. Cine nu știe câte 
amintiri dulci lasă în urmă acest timp fericit și cât de trainice legături 
formează! 


€ 


S-A OBRĂZNICIT TURCUL 


[1 septembrie 1876] 

Cu ocazia suirei pe tron a sultanului Abdul-Hamid, Măria Sa Domnul a 
primit, după cum spune „Journal de Bucarest“, o notificare identică cu cea 
trimisă kedivului de Egipet, beiului de Tunis, șerifului de la Mecca, 
vilaieturilor de Hedgias și lemen, apoi guvernărilor generali ai imperiului și 
comandanților trupelor în campanie. Textul acestei într-adevăr 
necalificabile notificări este acesta: 

Maiestatea Sa sultanul Murad Khan, nefiind restabilit din boala ce l-au 
cuprins de la venirea sa pe tron, au fost depus conform legii Cheri. Urmând 
regulele dinastiei otomane, prințul moştenitor legitim, sultanul Abdul- 
Hamid Khan, s-a suit pe tron astăzi 11 Chaban al anului 1293. 

Dumnezeu să 'ngăduie ca venirea sa să fie o cauză de fericire și 
prosperitate pentru toţi supușii săi, Amin. 

Veţi proclama în public avenirea Maiestăţii Sale. Urmând vechiului 
obicei în toate localităţile ce au un fort sau baterii se vor slobozi salve de 
câte douăzecișiuna bătăi de tunuri de cinci ori pe zi trei zile dupăolaltă, iar 
sara edificiile publice și celelalte vor fi iluminate. 

În 19/31 august 1876. Iscălit: Mehmed-Rușdi“. 

Dacă sultanul și vizirul ar veni în ţară împreună c-o trupă de voltijori, ca 
să ne facă plăcerea să se deie preste cap înaintea noastră şi a numerosului 
neam a lui Israil, atunci şi-ar vedea visul cu ochii — în toate colţurile de 
uliţă cu slove mări: „Mare caraghiozlâc!! Pentru cea întâi dată în România. 
Astăzi în ziua (cutare) la 7 oare sara va începe reprezentaţia vestitului, 
atotputernicului Abdul-Hamid şi a vizirului său Mehmet-Rușdi. Însuși a sa 
înaltă persoană va executa cele mai grele jocuri pe frânghie, însoțit de 
vestitul vizir în calitate de clown. Intrarea 50 bani“. 

Aceasta ar fi cel mai nimerit mijloc pentru proclamarea în public a 
Maiestăţei Sale turanice. 


€ 


TURCIA 


[3 septembrie 1876] 

Un hat căruia i s-a dat publicitate spune următoarele: 

Sultanul Abdul-Hamid declară că a mănţinut vechiul ministeriu, care va 
avea îngrijire să deie libertatea cuvenită tuturor supușilor fără deosebire, să 
asigure liniştea publică şi o exactă mânuire a justiţiei. Starea critică a 
imperiului își are originea în reaua întrebuințare a legilor acelora care se 
'ntemeiază pe prescriptele religiei otomane; iar starea rea a finanţelor a avut 
de urmare un discredit general și nedezvoltarea industriei şi a comerţului. 
De aceea se va institui un anume consiliu pentru a privighea punctuala 
esecutare a legilor și gestiunea financiară. În privirea funcţiilor publice 
hatul promite că funcţionarii vor fi responsabili și nu vor mai fi destituiți 
fără nici o vină. În fine se vor lua măsuri pentru rădicarea învățământului 
public și esecutarea reformelor necesare. 

Hatul pomeneşte despre răscoală în modul următori: 

Urmând unor răutăcioase inspiraţii, Bosnia și Herzegovina s-au răsculat. 
Lor li s-au asociat în urmă Serbia. Pentru a pune capăt acestor vărsări de 
sânge între fii aceleeași patrii, guvernul va şti să readucă liniștea și să 
rezolvească această cestiune. 

În fine se vesteşte mănţiunea tractatelor cu puterile vecine. 


€ 


GERMANIA 


[3 septembrie 1876] 
„Nord-Deutsche Allgemeine Zeitung“ (organul de căpetenie al 
principelui Bismark) spune că toate puterile mari s-au unit în părerea de-a 
crea în sud-estul Europei o stare de lucruri care să asigure pe multă vreme 
pacea și să fie întemeiată pe principiile umanității și civilizațiunii. De aceea 
i se dă Turciei sfatul de-a nu se opune dorințelor Europei şi de a nu risca pe 
o singură carte rămăşița de puteri de care dispune pentru a opri curentul de 
libertate ce străbate Orientul. Deşi Poarta încă n-a dat un răspuns pozitiv la 
propunerile puterilor, foaia se crede îndestul de bine inspirată pentru a 
asigura că, dac-a veni vorba la „adică“, Poarta va face o rezistență foarte 
slabă. — Alte izvoare asigură că puterile vor procede la o serioasă revizuire 
a tractatului de Paris întru cât priveşte Turcia și poziția creştinilor de sub 
dominația ei. 


€ 


SERBIA 


[3 septembrie 1876] 

Cu ocazia aniversărei M. S. împăratului tuturor Rusielor, s-a ținut un 

Te-deum solemn în prezența principelui și a miniştrilor. Orașul Belgrad a 

fost împodobit cu flamuri şi sara iluminat. La banchet, principele a ridicat 

un toast în care a arătat că Serbia e recunoscătoare pentru sacrificiile ce le 

face marea împărăție pentru ea și că el va învăța pe copilul său respectul și 
iubirea ce o datorește țariului. 


€ 


AUSTRO-UNGARIA 


[3 septembrie 1876] 
Luni în 30 august/11 septem. la 8 oare dimineața a sosit în Sibiu cu tren 
espres deputațiunea trimisă de M. S. Domnul României, pentru 
întâmpinarea şi salutarea M. S. împăratului Austro-Ungariei. Această 
deputațiune consistă (după „N. fr. Presse“) din d-nii Ioan Brătianu, ministrul 
de finanțe; Nic. Ionescu, ministru de externe; colonelul Condraţ (?), 
adiutantul domnesc; şi d. Comeliu, secretar al M. Sale. La 5 oare după 
amiazăzi d-nul Brăteanu, împreună cu deputaţiunea, a fost primit de cătră 
Maiestatea Sa. Deputaţiunea română a fost invitată la prânzul curţii. La 
primirea ce-a făcut-o deputaţiunei primăria orașului Sibiu, d-nul Brăteanu a 
dat asigurări asupra reciprocităţii de interese ce există între România și 
Imperiul austro-ungar. 


€ 


DE PE CÂMPUL DE RĂZBOI 


[3 septembrie 1876] 
Mişcări sau ciocniri mai însemnate nu avem de înregistrat. Spre 
Muntenegru turcii ocupă lagărul întărit de la Podgorița și au făcut mișcări 


demonstrative spre Dukla. În Scutari au sosit mari transporturi de turci 
răniţi în bătălia de la Spuţ, asupra căria atât buletinele turcești cât și cele 
muntenegrine tac. Turcii au ars monăstirile Cozoriev şi Dobroiţevo, 
amândouă locuri de adunare pentru insurgenții din Herţegovina. Din 
Seraievo se vestește că răscoala în Bosnia de Nord e aproape stinsă; 
încercările colonelului sârbesc Despotovici de-a răscula ţara au rămas fără 
succes, provinţiele Seraievo, Travnic şi Bania-Luca sunt liniștite. În Serbia 
turcii înaintează pe malul Moravei spre Deligrad; în Alexinaţ se află încă 
zece batalioane sârbești. 


€ 


TEATRU ÎN GRĂDINA PRIMĂRIEI 


[3 septembrie 1876] 

De luni seara încă se anunţase prin placarde mari că a doua zi, marţi, va 
avea loc o reprezentație extraordinară în beneficiul D-lui Alexandrescu. A 
trebuit numai să fie anunţat pentru ca publicul să se grăbească a găsi pe 
beneficient, spre a-și reține mai de timpuriu locuri. 

În adevăr, până în seara reprezentaţiei toate biletele erau date. Piesele ce 
s-au jucat au fost: 1) „Omul care-și ucide femeia“, comedie în 2 acte, şi 2) 
„Crai nou“, operetă într-un act. În piesa întâi rolul Pupinel a fost jucat de 
beneficient cu talentul de care totdeauna a dat probe și pentru care și-a 
câștigat deja simpatia publicului în timp de patru ani de când se află aice. 
D-ra Petrescu în rolul Savini, îndrăznim a zice, a fost originală, drept care a 
şi căpătat dese aplauze. Rolul Onorina a fost de astă dată bine esecutat de d- 
ra Dimancea. Mărturisim că ceea ce a plăcut mai mult publicului a fost 
opereta „Crai nou“. Jocul actorilor a fost foarte plăcut. Vom cita în prima 
linie pe d. Alexandrescu, pe care în rolul Ispravnicul, ce a fost jucat într-un 
mod caracteristic, publicul l-a aplaudat cu vioiciune. Nu mai puţin și rolul 
Anica orfana, jucat de d-ra Petrescu; cât despre rolul Dochița, jucat de d-ra 
Dimancea, de astă dată constatăm că d-sa, memorându-și bine rolul, l-a 
executat destul de bine. Vadă acum însăși d-sa dacă observarea făcută de 
noi dumineca trecută relativă la d-sa n-a fost justă. În ce priveşte rolul 
Leonaș vom zice numai că actorul ce l-a jucat să-și dea pentru viitor mai 
multă osteneală în memorarea rolului și în pronunţarea cuvintelor, căci 
greşeşte adeseori. În rezumat, reprezentaţia de marţi sara a fost bine primită 


de publicul ce au asistat, iar la oarele 10 s-a sfârșit în aplauze. — Cu această 
ocaziune nu găsim de prisos de a atrage serioasa atenţiune a celor în drept 
spre a lua măsurile cuvenite ca scandaluri ca acela de marţi seara să nu se 
mai repete. Cerem şi stăruim cu tot dinadinsul ca autoritatea competentă să 
ia act de scena petrecută în acea seară, pentru a face ca fanfaronadele și 
cavalerismul ce unii din d-ni întrebuințează să înceteze atunci măcar când 
ei singuri îşi recunosc vina lor, când ei singuri sunt cauza scandalului. 


€ 


ANTIHRIST 


[3 septembrie 1876] 
Dr. Hermann Rohling care, după ce fusese profesor de teologie în 
Münster, a trecut apoi în America, unde a dezvoltat o însemnată activitate 
întru crearea de institute catolice de creştere, a publicat în a. 1875, în San- 
Louis, o scriere intitulată „Antihrist şi sfârşitul lumei“. În ea d-rul 
dovedeşte, din scrierile sfinţilor părinţi și ale altor teologi, că Antihrist se va 
naşte în cele dentâi zecenii ale secolului viitor, deci între 1900 — 1910. El 
va fi mai întâi un principe mic, dar apoi va deveni sultan turcesc și va 
supune repede tot Occidentul. Cu această ocazie el va preface domul din 
Colonia în grajdi de cai. În urma acestora el își va supune pământul întreg. 
Venirea lui Antihrist a fost împiedecată — zice autorul — prin existenţa 
Sfântului Imperiu Roman. Acesta a fost înlăturat de fapt în a. 1810, în 1866 
a pierit până şi umbra lui, deci nu se mai opune nimica venirei lui Antihrist. 
Ea va fi precedată de un război universal, care va devasta însă mai cu samă 
Europa, apoi se va naște un întuneric material ce va dura mai multe zile. 
Prin acesta vor pluti cete de demoni, cari vor zugruma pe contrarii bisericei. 
Mai mulţi sfinţi părinţi sfătuiesc că în această noapte vor fi de mare folos 
rugăciunea cătră îngeri, cătră regina îngerilor și aprinderea de făclii sfinţite. 
Tot în această vreme se vor ivi oameni apostolici, cari vor boteza 144.000 
de evrei. După ce se vor întâmpla aceste toate, va veni abia Antihrist. — D- 
rul Rohling, care scrie toate acestea, este în prezent profesor de teologie la 
Universitatea din Praga. 

LĂMURIRE 


[3 septembrie 1876] 

Curierul intereselor generale cere lămuriri cum de noi am răspuns la 
notificarea Turciei făr' a aștepta replica oficială a onor. ministru de esterne. 
Spus-am noi totdeauna că redacţia acelei foi are nevoie de învățătură ca să 
poată deosebi lucrurile. Eh bien! scump elev, iată cum stă treaba. 
Notificarea pe care am publicat-o într-adins între diverse nu este de natură 
diplomatică, nu i se poate atribui caracter oficial, căci nu vine de la 
ministeriul de esterne al Turciei, ci este o circulară „cătră prefecţi“ cum am 
zice a ministrului turcesc de interne. Prin urmare trebuie considerată ca 
nulă şi neavenită, căci forma, oficiul de la care emanează cuprinsul ei 
esclud de mai nainte orice răspuns. Ea poate provoca cel mult o ceartă 
diplomatică între ministerul nostru de esterne și ministeriul de esterne 
turcesc, al cărei obiect n-ar fi însă notificarea în sine, ci necuviinţa 
amploiaţilor turcești. 

Afară de aceea, această notificare, să fi venit chiar de la ministerul de 
esterne al Turciei, ea se consideră ca nulă și neavenită, fiind adresată 
„Coroanei“; şi, pentru Coroana României, vizirii şi muftii sunt turci tot atât 
de pahotnici ca şi cel care ni cere lămuririle de față. Prin urmare între orice 
„liude“ şi Coroană nu poate avea loc așa nitam-nizam corespondenţă 
diplomatică — căci nu poate avea loc în nici un caz. Ce s-ar zice oare dacă 
într-o bună dimineaţa un redactor oarecare s-ar drapa în pașă turcesc (l-ar 
crede toată lumea după mutră) ş-ar începe a da porunci în numele 
sultanului? Acest turc „novissimi generis“ ar fi cel mult competent de a 
intra direct în corespondenţă cu craii din împărăţia Goliei, dar nu cu 
suverana maiestate a unui popor. Ei bine, tot atâta competenţă are un vizir 
de-a se adresa în mod direct cătră suveranul unei nații. C-un cuvânt: vizirii, 
muftii, kadii mari şi mici, în actele lor care trec peste graniță, sunt persoana 
private cari pot fi pedepsite în mod disciplinar pentru o necuviință comisă, 
dar aceste necuviinţe nu pot ajunge niciodată la culmea asupra căreia se 
aruncă, nici pot fi considerate ca acte oficiale între stat și stat. Luarea lor în 
râs nici ucide prestigiul unei foi de publicaţii judecătoreşti, nici compromit 
pe guvernul sub care apare — ci se răspunde numai la necuviinţa unui 
supus turcesc (fie acela chiar vizir) prin meritata ironie a unui supus 
românesc. 


Din fericire însă o asemenea procedură vis-a-vis de demnitarul turcesc 
este acuma de prisos, de vreme ce comunicatul, reprodus după n-rul din 
1/13 septemvrie al Monitorului arată că necuviința despre care a fost vorba 
nu s-au întâmplat de loc. 


€ 


DE PE CÂMPUL DE RĂZBOI 


[5 septembrie 1876] 
Sub data de 11 septem. st.v. se vestește c-a avut loc o bătălie între turci 
şi sârbi pe linia Vucania — Androvaţ — Corman, în următoarele 


împrejurări. În 30 aug./11 sept. la 5 oare dimineaţa armatele de pe Timok şi 
Morava sub comanda lui Cernaieff și Horvatovici au luat drumul spre 
Alexinaţ prin Nericev-Han pe malul drept al Moravei; mișcarea strategică a 
fost făcută însă astfel că Horvatovici, executând o strălucită înconjurare, le- 
a venit turcilor în spate. El plecase din Deligrad preste Djunis și mai departe 
îndărătul inamicului până la Siliegovaţ. Deodată începu atacul vehement 
din două părţi, Cernaieff asupra frontului inamic, Horvatovici dindărătul lui. 
Turcii se aflau postați între 'Târmian și Androvaţ şi-au încercat a face pod 
peste Morava la locul numit Babovişte. În vremea când voiau să clădească 
au fost atacați de cătră Horvatovici. Astfel focul se încinse şi se răspândi 
cum am zis pe întreaga linie Vucania — Androvăţ — Corman. În vremea 
luptei Cernaieff a trimis la Vucania două brigade pentru a tăie turcilor 
drumul spre Tesiţa. Lupta a durat până la 6 14 oare sara și telegrama trimisă 
de Cernaieff chiar constată că turcii s-au luptat cu multă bravură; ba prin 
atacul lor impetuos a silit pe mai multe batalioane sârbești la retragere. 
Dintre sârbi s-au purtat mai bine comandantul „legiunei iataganului“, unu 
anume Maşa Vârbiţa, care-n unire încă cu două batalioane să fi făcut 
minuni de bravură. A doua zi dimineaţă lupta a reînceput prin atac din 
partea turcilor. Care să fi fost rezultatul acestei lupte reînnoite nu știm. 

ANGLIA 


[5 septembrie 1876] 
Cu toate meetingurile ţinute asupra cruzimilor comise în Bulgaria, 
guvernul englez nu va schimba politica sa în privirea Orientului. Lord 
Derby, primind două deputaţiuni de uvrieri, cari i-au supus rezoluţiunele lor 
şi a cerut intervenirea guvernului în favoarea creştinilor din Orient, a 
răspuns că chestiunea aceasta nu e tratată de nici una din puterile Europei 
din punctul de vedere al umanităţii numai, ci că pretutindenea e amestecată 
cu interese politice de cea mai mare gravitate, de aceea lordul crede că 
trebuie să se lase libertate de acţiune ministeriului, care va face tot ce-i stă 
prin putință în favorul creștinilor, făr' a abstrage însă de la interesul 
bineînțeles al Angliei. Prin meetinguri neliniştitoare însă guvernul ar fi 
împiedecat de a lucra orişice ar fi. Deputaţiunele i-au mulțămit lordului 
pentru esplicările date. 

CĂRȚI DIDACTICE 


[5 septembrie 1876] 
Unii răuvoitori par a fi răspândit zgomotul că ediția nouă a cărților 
didactice compuse de Creangă, Ienăchescu și asociații n-ar fi ieşit de sub 
tipar şi nu s-ar fi găsind de vânzare. Suntem autorizați a declara că părinți, 
elevi și institutori îşi pot procura oricând și în număr oricât de mare cărțile 
în cestiune chiar de la autorii lor, d-nii Creangă, lenăchescu și asociaţii. 
Aceste cărți sunt: Metoada nouă de scriere și cetire, Povățuitorul la citire 
prin scriere (escelent manual pentru uzul învăţătorilor cari voiesc a aplica 
cu succes şi mai mare Metoada nouă. Despre acest opuscul am vorbit într- 
un rând în ziarul nostru); şi în fine Învățătorul copiilor, carte de citire pentru 
clasele primare. 

[8 septembrie 1876] 

Jurnalistica din țară e agitată de incidentul telegramei viziriale cătră M. 

Sa Domnul. Se știe că acest incident a fost provocat de cătră ziarul francez 
„Journal de Bucarest“, care-a reprodus acea pretinsă circulară după organe 
de publicitate din Constantinopole. Luând act despre acea scrisoare, chiar 


organele cari puteau fi foarte bine informate au dat alarmă, până ce 
comunicatul Monitorului (publicat de noi în numărul trecut) a lămurit 
oarecum poziția amândoror grupelor de organe din București. 

„Românul“ asigură că ministeriul nostru de externe ar fi răspuns la 
telegrama ministeriului turcesc prin o notă de felicitare, care prin formă și 
cuprins corespunde pe deplin uzurilor diplomatice ce se observă în relațiile 
dintre două state neatârnate. 

Zgomotul se răspândise cu atâta violență din cauză că „Journal de 
Bucarest“ era privit de organ inspirat de cătră ministeriul nostru. În urma 
furtunei, redacţia acelui ziar găseşte ocazie de a declara că nu stă în nici o 
legătură cu acel ministeriu şi că notificarea în cestiune a fost reprodusă din 
„Turquie“, organ semioficial al guvernului otoman. 

O DIAGNOZĂ SUPERFICIALĂ 


[8 septembrie 1876] 

Se zice că, sunt acum două săptămâni, o domnişoară din hotelul Rusia, 
simțindu-se în stare anormală, a chemat și consultat pe d. dr. Otremba, care 
a constatat o graviditate cam de trei luni; în urmă, consultând pe d. dr. Max, 
acesta fără a ţine samă de împrejurări au întrebuințat un instrument metalic 
care a provocat avortare. Fătul, productul concepțiunei, se păstrează și 
astăzi la d. dr. Ratcu, unde se poate vede. 

Dacă aceasta este adevărat, parchetul ar trebui să nu stea inactiv, căci 
faptul constituie un delict pedepsit de lege. În caz contrar să se constate că 
d-rul nu este culpabil și că este o acuzaţiune nefundată ce i să aduce, ceia ce 
nu trebuie să esiste. 


€ 


OBRĂZNICIE 


[8 septembrie 1876] 
Evreul Otto Max, unul dintre antreprenorii grădinei Chateaux aux fleurs 
este de-o impertinență rară. Deşi un public foarte numeros vizitează acea 


grădină, fiindcă e în mijlocul oraşului, acest tânăr se poartă într-un mod 
foarte necuviincios şi a dat până acuma loc la mai multe conflicte, din cari 
în genere a ieșit pălmuit. Un caz s-a mai întâmplat acum câteva luni, când a 
aruncat o garafă în capul unui consumator, delict pentru care a fost pedepsit 
cu 600 de franci amendă. Mai zilele trecute impertinenţa acestui tânăr evreu 
i-a atras câteva palme de la un căpitan. În fine duminică sara a provocat din 
nou un conflict, căci a avut obrăznicia de-a pălmui, ce-i drept numai pe-un 
coreligionar al său, pe d-nu Moritz Brander, pentru că acesta se esprimase 
că jocul actorilor merită fluierat. Astăzi aflăm însă un ciudat detaliu asupra 
onorii evreieşti. Moritz Brander, agent al societăţii Dacia, s-a împăcat cu 
Otto Max, pentru 200 de franci, pe care cel dentâi i-a pus în buzunar, 
renunțând de-a face acțiune corecțională. Nouă ni se pare însă că lucrul nu 
se poate sfârşi astfel. Acest delict s-a întâmplat în public, care era să-l 
trateze pe Otto Max într-un mod foarte patriarcal, dacă nu credea că justiţia 
îşi va face datoria. De aceea atragem atenţia organelor polițienești și 
judecătorești asupra acestui caz și cerem pedepsirea lui. Altfel lumea care 
vizitează grădina ar putea fi expusă din nou la insultele acestui obraznic. 

SERBAREA ANIVERSARĂ PENTRU ÎNFIINŢAREA DE 
ZECE ANI A INSTITUTULUI ACADEMIC DIN IAȘI 


[12 septembrie 1876] 

După cum am anunţat într-un număr trecut, sărbarea aniversară pentru 
întemeierea de 10 ani a Institutului academic s-a făcut miercuri, în 8 
septemvrie. De pe la 11 oare au început să sosească invitaţii, compuși din 
foşti elevi ai institutului, ieşiţi cu diploma de bacaureat, şi din corpul 
didactic al acestui stabiliment. Elevii prezenţi acum în Institut au fost 
reprezentaţi prin cei întâi clasaţi, la sfârşitul anului școlar trecut, din fiecare 
secțiune de liceu. Banchetul s-a început pe la 11 1⁄2 oare, în sunetul unui 
marş esecutat de muzica Regim. V. Dintre foştii elevi bacalaurei ai 
Institutului academic, al căror număr este până astăzi de 111, au fost 
prezenţi vro 47. Ceilalţi au fost împiedecaţi de a lua parte la această sărbare 
şcolară, sau pentru că se află la studii în străinătate și nu s-au înturnat în ţară 
de vacanţie, sau din deosebite alte cauze. Cei mai mulţi însă au adresat, prin 


scrisori sau prin depeşe trimise chiar în ziua banchetului, urările lor pentru 
prosperarea Institutului academic. La sfârşitul banchetului, d. N. Culianu, 
unul din vechii asociați fundatori, luând cuvântul, a făcut istoricul înființării 
Institutului, arătând deosebitele faze prin care el a trecut de la 1866 și până 
azi, cu îmbunătățirile ce a primit succesiv. În mijlocul aplauzelor generale, 
d-sa a sfârşit făcând apel la unirea și înfrăţirea tuturor tinerilor ieşiţi de pe 
bancele Institutului și esprimând dorinţa de a se perpetua și pe viitor această 
sărbare decenală. După d. Culianu, cel întâi pahar a fost ridicat de d. S. 
Vârgolici în sănătatea părinţilor, care prin sprijinul lor material și moral au 
contribuit la prosperarea Institutului academic și la dobândirea numelui de 
care se bucură astăzi în ţară. D-sa de asemine a făcut apel la strânsa unire 
între toți elevii Institutului, trecuţi, prezenţi şi viitori. D. I. Melik, ridicând 
apoi un pahar, a băut în sănătatea absenţilor, între care era și un fost asociat 
fundator a căruia amintire, ca profesor, va rămânea neştearsă în analele 
Institutului. În urmă, unul din foştii elevi, d. Meissner (bacalaureu în 1870), 
doctor în drept din Berlin, a ridicat un pahar pentru prosperarea Institutului 
şi în sănătatea tuturor profesorilor, iar d. Budnărescu, ca cel întâi pedagog în 
Institut, a închinat în sănătatea corpului pedagogic prin câteva cuvinte de o 
sinceră emoțiune. De aseminea d. Mihalcea (bacalaureu în 1873), student la 
universitatea din Iaşi, a esprimat, în numele camarazilor săi, recunoştinţa lor 
cătră Institut. Au mai vorbit și alți domni, foşti elevi, ridicând deosebite 
pahare, între care d-nii Penescu, fraţii Filip și N. Xenopol, L. Cosmovici ș.a. 
Apoi d. A. D. Xenopol, ca cel întâi bacalaureu ieşit din institut, într-un 
discurs întrerupt prin unanime și călduroase aplauze, a arătat necesitatea de 
a întreținea în cursul vieţei relaţiile de prietinie făcute în şcoală şi a conchis 
propunând fundarea unei Asociaţiuni a foștilor elevi ai Institutului 
academic, a căria statute le-a şi cetit d-sa. 

Ideea a fost primită cu aclamaţiune și tot prin aclamaţiune s-a ales 
comitetul viitoarei asociaţiuni, compus din d-nii A. D. Xenopol, preşedinte, 
d. Melik casier şi d. Mihalcea secretar. În tot timpul banchetului, muzica 
militară a esecutat deosebite arii, între care şi o horă, însoţind închinarea 
paharelor. Banchetul s-a sfârșit după 2 1⁄2 oare, în mijlocul celei mai cordiale 
veselii. 

Aflăm că în curând se va publica în broşură o dare de samă detailată 
despre această interesantă sărbare, cea întâi (după cât ştim), de felul acesta 
care se face în ţara noastră. Ar fi de dorit ca esemplul să fie urmat şi de alte 
stabilimente de instrucțiune, și o asociaţiune, bunăoară, a foștilor elevi ai 


Academiei din laşi ar fi foarte numeroasă și ar prezenta cel mai mare 
interes. 


€ 


[12 septembrie 1876] 

Publicăm mai la vale răspunsul d-lui dr. Emil Max la notița inserată în 

ziarul nostru no. 100 din 8 septemvrie şi declarăm că aserțiunile cuprinse în 
ea sunt provenite din informațiunele ce ni le-a dat d. dr. Ratcu. 


Iaşi, 1876, sep. 9 

Domnule Redactor, 

În foaia d-voastră No. 100, din 8 sept., am cetit o notiță sub titlul „o diagnoză 
superficială“ pe care vă rog a o rectifica în modul următori: 

1) Nu este adevărat, că d. dr. Otremba a constatat graviditate la numita damă. 

2) Nu este adevărat că eu am aplicat nişte instrumente care ar fi provocat 
avortare. 

Ci faptul este precum urmează: în luna lui iunie anul curent am vizitat ca medic 
de câteva ori pe numita damă la hotelul Pârlita, tratând-o pentru nişte crampuri de 
stomah și, vindecând-o, n-am mai văzut-o până la mijlocul lui august, pe când într-o 
noapte am fost chemat la hotelul de Rusia la o damă bolnavă de facere; sosind acolo 
am recunoscut pe sus numita damă, care se afla în adevăr periculos bolnavă din cauza 
unei emoragii însemnate; pe lângă bolnavă am găsit pe onor d. dr. Ratcu, care scosese 
un făt avortat dintr-însa, la care ocazie s-a rupt funia buricului și d-sa să năcăja deja de 
trei oare spre a scoate şi locul rămas înăuntrul și a opri emoragia. 

După ce am dat ajutorul necesar şi am parvenit a opri scurgerea de sânge, am 
discutat cu d. dr. despre etatea fătului, care pretindea d. dr. că ar fi de 5 luni trecute, pe 
când eu susțineam etatea ca de 10— 12 săptămâni. Cu scop de convingere, d. dr. 
Ratcu a luat fătul cu dânsul și după câteva zile, întâlnindu-ne, a convenit că, după 
măsurare şi studiare cu ajutorul cărților şi a unui coleg al său, a constatat în adevăr 
etatea fructului ca de 3 luni. 

După care am şi uitat cazul cu totul, pe când ieri mă trezesc cu sus citata notiță în 
jurnalul d-voastră, prin care mă văd lovit într-un mod inesact şi răutăcios în onoarea şi 
ştiinţa mea. 

Resping cu indignaţiune acest atac şi cu această ocazie nu pot a mă abţine de 
surprindere asupra ușurinței unui jurnal „oficial şi serios“ care vine a ataca prin 
publicitate reputaţiunea și știința unui om ce este în drept a zice că, prin aplicaţiunea 
sa în timp de 16 ani, a dat urbei și ţării destule dovezi de capacitate şi onestitate. 

Primiţi d-le Redactor încredințarea consideraţiei mele. 

Emil Max, doctor în medicină şi în hirurgie, acoucheur şi profesor artei moşitului. 


Nimeni nu ne poate obliga de a crede sau nu întâmpinarea d-lui dr. Max; 
cel puţin informaţiile cuprinse în notața noastră și în întâmpinarea de mai 
sus sunt egale în privirea valorii sorginţii de unde ne vin și am publicat, cu 
aceeaşi nepărtinire, atât pe una cât și pe ceilaltă. Prin urmare la rândul 
nostru respingem imputarea de ușurință și declarăm că pentru noi și una și 
alta din părţi au dreptul a pretinde o egală încredere. Dacă faptul în sine e 
eronat sau nu, e o cestiune pe care nu o poate rezolvi redacția unei foi (a 
cărei bună credință poate fi indusă în eroare), ci numai specialişti care ar lua 
afacerea asupra-li spre cercetare. 


€ 


[17 septembrie 1876] 

Din sorginți autorizate se vestește în sfârşit că toate puterile garante s-au 
învoit asupra propunerilor de pace pe cari le vor face Porții. Baza acestor 
propuneri este un program format de cabinetul englez și până acuma s-au și 
făcut paşii necesari pentru ca Poarta să declare adeziunea sa la acele 
propuneri. 

Pe de altă parte sultanul, silit de ţinuta poporului englez şi convins că 
numai în acest mod se poate prelungi existenţa statului turcesc în Europa, s- 
a hotărât a face toate concesiunile posibile, lăsând ca rivalităţile dintre 
puteri să le modereze şi să li deie acea corectură care să convie mai mult ori 
mai puţin tuturor. Și într-adevăr acum, când scriem aceste şiruri, nici nu mai 
este vorba de opinia Turciei, ci numai de cererile Austriei, pe de o parte, de 
ale Rusiei pe de alta. Austria ar dori ca provincilor răsculate (Bosnia, 
Bulgaria, Herzegovina) să li se deie cât se poate de puţină autonomie, Rusia 
cere cât de multă. Între aceste opinii divergente se vede că lucrează cu 
liniște diplomaţia cancelariei germanice. Astfel textarea acelei cancelarii 
formulează în definiţie clară îndreptăţirile provinciilor răsculate ca o 
autonomie administrativă, adică ca un sistem de instituţii prin care 
populaţiunile să fie puse în starea de-a controla actele organelor esecutive 
locale şi a se garanta în contra mânuirei arbitrare a autorităţii statului. Cu 
această textare dispar prevenţiunile Austriei, care se temea de formarea unor 
nouă state semisuverane, căci redactarea de față nu cuprinde decât o 
administraţie locală ameliorată. 

Cât despre condiţiile de pace față cu Serbia şi Muntenegru, baza lor e 
statu-quo, cu toate că Muntenegrul va căpăta un mic teritoriu. Suspensiunea 


ostilităţilor s-a prelungit până la 21 septemvrie st. vechi. 


€ 


AUSTRO-UNGARIA 


[17 septembrie 1876] 

Deodată cu regularea în principiu a încurcăturilor orientale a reapărut 

cestiunea învoielei între cele două jumătăți ale monarhiei austro-ungare. 

Deci s-a început din nou conferențele între miniștrii austriaci şi ungurești în 
privirea revizuirei pactului fundamental din 1866. 


€ 


[17 septembrie 1876] 
Din Bucovina se vestește moartea unuia din coborâtorii familiei istorice 
a Costineştilor. Alexandru, cavaleriu de Costin, coborâtoriul unei din cele 
ilustre familii a vechei Moldove (nume cunoscut din hrisoave încă de pe la 
anul 1392) a repauzat în 30 aug. a.c. El a servit în ramura judecătorească, în 
a. 1863 a fost deputat în camera provincială (Dieta) Bucovinei, în 1868 a 
fost numit notari al orașului Cernăuţi. 
Este unul dintre fondatorii „bibliotecei ţării“ şi a „societăţei pentru 
cultura şi literatura poporului român din Bucovina“. A fost înmormântat în 
mormântul familiei la Şipeniţ. 


€ 


ARHEOLOGIC 


[17 septembrie 1876] 

În împrejurimile mănăstirei Putna s-a aflat un paloş şi o durdă din 
secolul al XIII-lea, adică anterioare descălecărei lui Dragoş Vodă. În 
biserica catedrală din Pşemisl (oraș între Liov și Cracovia) s-a aflat o icoană 
cu următoarea inscripție română: „mai 7228/1730 Io Ilieş Vodă (?) am făcut 
această sfântă icoană pentru ispravnicul 'Todoroșco Fărgăşanu“. Nu putem 


garanta că data a fost bine descifrată, cel puţin pe la 1730 nu întâlnim nici 
pe-un Ilieş Vodă. 


€ 


[19 septembrie 1876] 
Fiindcă în Senat sunt șesesprezece locuri vacante, iar alegerile pentru 
complectarea numărului sunt fixate pentru zilele de 26 şi 28 septemvrie, 
jurnalistica din Bucureşti dizbate asupra importanţei acestor alegeri. E 
evident că într-un corp ce lucrează uneori cu 35 sau 36 de membri 
şasesprezece voturi nouă pot deveni hotărâtoare. De aceea foile amânduror 
partizilor sfătuiesc pe alegătorii din colegiul I şi al doilea a judeţelor 
respective să ieie parte la operaţia electorală, fiecare din ele cu speranţă de a 
vedea reieşind candidaţii săi, unii spre a mănţinea, ceilalți spre a schimba 
faţa actuală a lucrurilor. 


€ 


DE PE CÂMPUL DE RĂZBOI 


[19 septembrie 1876] 
Suspensiunea ostilităților, propusă de Poartă până la 28 l.c., Serbia a 
respins-o. Ministrul de esterne Ristici o comunică aceasta prin o circulară 
adresată agenților diplomatici şi consulari ai puterilor. Nota spune că 
suspensiunea ostilităților, în felul acordat de Poartă, fără linie de demarcație 
şi fără o zonă neutrală, dă loc la o mulțime de inconveniente mai ales în 
valea Moravei, unde între armatele dușmane nu-i un spațiu mai mare decât 
de jumătate cât ajunge bătaia unei puşti, din care cauză armistițiul acesta 
neformal e adesea înfrânt din partea turcilor, dupre cum ministrul a și 
notificat-o puterilor prin adresele consecutive din 6, 7 și 10 septemvrie. 
Nota încheie că guvernul princiar nu mai poate da ordine pentru prelungirea 
unei situații care, după cum dovedeşte esperiența, nu se poate mănținea și 
care s-a sfârșit la 12 a l.c. Guvernul sârbesc dorește încheierea unui 
armistițiu în regulă cu condițiuni corespunzătoare și de-o durată suficientă. 
În urma acestora, telegramele vestesc că ostilitățile s-ar fi început din 
nou, și anume că sârbii ar fi trecut Morava pe la Dolni-Liubes, atăcând 


Ta . x A j% . . 
divizia Hafiz Paşa. Sârbii au fost respinși. 


JURNAL NOU 


[19 septembrie 1876] 

„Prezentul“ (ziar conservator) apare la Bacău o dată pe săptămână și 
costă 12 lei noi pe an, 7 pe jumătate de an. Scris în tonul general al 
jurnalisticei noastre, își începe n-rul 1 cu următoarea frază imposibilă: 

Jurnalistica într-un stat este o putere care luptă pentru sau contra cu cei 
ce guvernează. Totdeauna însă este espresiunea opiniunei de care aparţine. 

Altfel promite a nu fi a nimănui personal, ci numai al dreptului și 
legalităţii. 


€ 


UNIVERSITATEA DIN CERNĂUȚI 


[19 septembrie 1876] 

Catalogul de lecțiuni al acestei universități pentru semestrul de iarnă a. 
1876-77 conține o dare de samă statistică asupra frecuenței din semestrul de 
vară trecut. Preste tot au fost înscrişi 177 de auditori, dintre care 101 au 
vizitat facultatea juridică, 38 cea teologică, iar alți 38 facultatea filozofică. 
Contingentul cel mai mare de elevi l-au dat Bucovina chiar (109) apoi 
urmează Galiţia (55) Transilvania (5) Moravia (2) România (2) Boemia (1) 
Austria-de-sus (1). După naţionalitate elevii au fost: 

73 germani, 47 români, 32 rusneci, 23 poloni. 

Între frecuenţa semestrului de iarnă şi a celui de vară a anului 1875-76 
n-au fost deosebire. Pentru anul scolastic curent s-au ales următorii 
funcţionari: rector magnificus d. Zieglauer de Blumental (de la fac. fil.); 
prorector: cunoscutul renegat român 'Tomașciuc, iar decani: d. Onciul la 
facultatea teologică, Klein Wächter la cea juridică, Goldbacher la cea 
filozofică. Senatul universităţii îl vor completa d-nii Comoroșanu, baron 
Cannstein și Kalujniţki. 


€ 


SERBIA 


[22 septembrie 1876] 

Corespondentul ziarului „Temps“ scrie următoarele: 

Oamenii din diviziunea lui Horvatovici, azi cea mai bună din armata 
sârbă, deteră semnalul (proclamărei). O particularitate curioasă: în această 
diviziune sunt mulți români. Aceştia dovediră căldura capetelor lor 
românești, arătând cea mai vie esaltațiune; îngenunchiară, sărutând 
pământul, făcându-și cruce în mai multe rânduri. 

Ştiţi că la începutul ostilităţilor, românii din districtele orientale erau 
universal acuzaţi de cătră sârbi de lașitate şi trădare. Ei într-adevăr nu se 
băteau prea bine; însă se mai împodobea, mijloc comod de a nu mărturisi 
lipsele de curagiu ale sârbilor. Să spunem, pentru onoarea rasei latine, că cu 
ajutorul disciplinii şi al esperienţii, fraţii noştri de limbă, românii, devin din 
contra soldaţi escelenți şi nu dezmint sângele roman care curge amestecat 
în vinele lor ca şi în ale noastre. Diviziunea Horvatovici este aceea care a 
esecutat acel frumos marș tournant din Bania prin Kniajevatz, la Alexinatz, 
repetând astfel fără zgomot ceea ce turcii făcuseră pe un drum facil. Ea este 
aceea care, după lupta de la 1 septemvrie, a făcut cele mai mari serviciuri. 
Departamentele române au suferit mai mult decât celelalte din cauza 
prezenţei turcilor în valea Timockului, de aci negreșit acel extraordinar 
entuziasm. 

După cum am anunţat în n-rul de duminică, războiul au reînceput. În 
cercurile diplomatice se crede totuşi că nota lui Ristici care vestea puterilor 
reînceperea ostilităților, ba chiar războiul însuşi nu vor fi în stare de-a 
împiedeca acţiunea pacifică a puterilor, mai cu samă fiindcă Poarta dăduse a 
înţelege mai dinainte că primește condiţiile de pace propuse de puteri și că 
singura ei rezervă este de a nu se cita anume provinciile în care are a se 
introduce reforma administrativă, pe când puterile pretind citarea în tractat a 
provinciilor Bosnia, Bulgaria și Herzegovina. 

În aceeaşi vreme Norddeutsche Allgemeine Zeitung (organul 
cancelarului germanic) publică o corespundenţă din Petersburg care aruncă 
o ciudată lumină asupra renumitului acord ce domnește între puteri în 
privirea pacificării Orientului. În ea se spune că Rusia nu e mulțămită cu 
concesiile ce le acordează proiectul Angliei, ci doreşte formarea de mici 


state autonome cu principi ereditari având raporturi de vasalitate cu Poarta 
egale cu acele ale României. Aceste state ar fi tributare însă abia peste 
câțiva ani, având nevoie de a răsufla și a se întrema după pustiirile 
războiului civil. 

Cestiunea proclamărei principelui Milan de rege al Serbiei e 
deocamdată in suspenso. Principele să fi promis de-a nu pune nici o valoare 
pe titlul de rege, nici de a deduce drepturi nouă din el, a declarat însă 
totodată că are nevoie atât de Cernaieff cât şi de armată și nu poate să-i 
dezavueze în momente așa de grave. Poarta pân reprezentanţii ei au 
înștiințat puterile că va reîncepe ofenziva împrotiva Serbiei. 


€ 


DE PE CÂMPUL DE RĂZBOI 


[22 septembrie 1876] 

Asupra bătăliei din 16/28 septemvrie avem următoarele detalii. La 8 ore 
dimineață sârbii comandați de Cernaieff și Horvatovici au început lupta în 
contra turcilor, prin surprindere, căci aceşti din urmă sperau în continuarea 
armistițiului. Sârbii trecură Morava pe la Babovişte şi Buimir, locuri pe care 
le ocupară, pe când Horvatovici, operând îndărătul turcilor, ocupă Krușie, 
spre a li tăia turcilor comunicaţia cu Niș. La 12 ore de-amiazăzi sârbii 
luaseră Buimir, la 8 sara după o sângeroasă luptă forţară Teşiţa cu asalt 
strigând: „Trăiască Regele!“ Lupta principală a fost la Krevet, unde 
Cernaieff a comandat în persoană. Din aceste detalii se deduce că turcii sunt 
înconjurați în poziţiile lor. 

Dar lectorul, obicinuit cu buletinele de victorii de pe acest câmp de 
război, întorcând pagina și cetind de-a 'ndărătelea va găsi tocmai contrariul 
celor susţinute de sârbi. După telegrama din Constantinopole atacul sârbilor 
au fost respins cu vigoare, iar turcii și-au mănţinut poziţiile de până acuma. 
Totodată se vestește o victorie însemnată a turcilor lângă Deligrad. Ranko 
Alimpici s-au întors la comanda sa a armiei de pe Drina, iar armia de pe 
Ibar e pusă acuma sub comanda generalului rusesc Novoseloff. 


€ 


AUSTRO-UNGARIA 


[22 septembrie 1876] 
Zilele acestea împăratul Austriei a primit o scrisoare confidențială din 
partea împăratului Rusiei prin trimisul estraordinar generalul Sumarokoff. 
Presa oficioasă germană, austriacă şi rusească caută a arăta că cuprinsul 
acestei scrisori e menit a asigura și mai mult pacea generală a Europei şi a 
strânge legăturile de amiciţie între amândouă imperiile. Cu toate acestea ni 
se pare ciudată brusca însărcinare ce i s-a dat generalului Sumarokoff de-a 
aştepta în Viena până ce împăratul Austriei va răspunde și de-a duce acest 
răspuns imediat la Livadia, unde-l aşteaptă împăratul Alexandru. Cine 
cunoaște importanța jurnalisticei oficioase şi precauţiunea cu care ea răsuflă 
va compara între ele răsuflările lor de natură foarte varie și va fi pe urmele 
adevărului. Acea scrisoare cuprinde, după un organ oficios, asigurări despre 
identitatea intereselor Austriei şi Rusiei; deducem că aceste interese sunt 
identice în Orient. Dar ce voieşte Rusia în Orient? Aicea ni răspunde un alt 
organ oficios: formarea de state autonome sub principi ereditari. Dar din ce 
Case vor fi aceşti principi? Din Casa Rusiei şi a Austriei. 
lată dar vechiul plan, atât de des dezminţit, ivit sub forma unei nouă 
propuneri de-a împărți Turcia de pe-acuma. Însărcinarea d-lui Sumarokoff 
de-a aștepta răspuns e un semn că Rusia e nerăbdătoare şi doreşte ca 
Austria să se hotărască odată — în caz contrariu va realiza ea singură 
planurile sale. 


€ 


[22 septembrie 1876] 

Acest articol, însemnat prin pregnanța judecăței şi prin o curățenie de 
limbă abia obicinuită în jurnalistica română, e scris de d-nul Eugen Brote și 
publicat în foişoara „Telegrafului român“. Din el se va vedea că deceniile 
din urmă ale culturei române au în toate părțile Daciei un caracter unitar, 
care s-ar putea însemna cu cuvintele: irosirea (risipa) puterilor vii ale 
poporului românesc pentru crearea de forme de cultură goale şi de prisos. 
Dar românii din Transilvania și Ungaria nu și-au putut face mendrele în 
largul lor; puterile vii ale naţiei erau deja angajate la o dezvoltare istorică şi 
de stat străină, împrejurare care, până la domnia fraților maghiari, ni se pare 
până la un punct demnă de invidiat. Absolutismul austriac a fost o adevărată 


şcoală de deprindere la muncă fizică și spirituală şi sub acel regim sobru 
florile deșerte a tinerei și neîncercatei Asociaţiuni ar fi făcut loc altor flori 
care să producă sâmburi de propășire. Formele, primite şi susținute acolo de 
bună voie şi prin contribuiri libere, la noi au fost impuse poporului de 
căpăţânele frizate la Paris. Poporul nostru din România are de susținut cu 
miile formele goale de cultură, în care nimica nu e real decât plata 
personalului însărcinat cu pisarea apei în piuă şi, pe când în Transilvania 
irosirea de puteri e restrânsă la minimul contribuţiilor de bună voie, la noi 
urmarea acelei risipe este sărăcia și mortalitatea continuă a nefericitei rase, 
care e silită a purta în spate tot aparatul greoi şi netrebnic al 
semicivilizațiunei de la Dunăre, precum felah din Egipet întreţine silit 
teatrele şi operele franțuzeşti ale Khedivului. Pe de altă parte băgăm de 
seamă că soarta oamenilor care spun adevărul e aceeaşi la noi ca și-n 
Transilvania: „Cine zice că idolul trebuie zdrobit, vânzător este“. De-aceea 
vedem şi pe d. Brote aşteptându-se de a fi taxat de „rău naționalist“. 


€ 


AUSTRO-UNGARIA 


[24 septembrie 1876] 
Spre ilustrarea imunității membrilor parlamentului unguresc (când 
aceştia nu sunt unguri) publicăm mai la vale, după „Albina“, discuția 
urmată în ședința întâia a Camerei în privirea lui Svietozar Miletici. 
Deputatul sârb a fost arestat în vremea vacantelor, fără ca adunarea să fi 
permis aceasta, iar cazul l-a luat ministrul prezident pe răspunderea sa. Se 
'nţelege că această arestare cu totul nelegală va fi aprobată de Cameră, de 
vreme ce deputatul în cestiune nu e maghiar. 


€ 


DE PE CÂMPUL DE RĂZBOI 


[24 septembrie 1876] 
Telegramele cari anunță lupte reînnoite în valea Moravei nu sunt în stare 
să ni deie o icoană clară despre ceea ce se petrece acolo. Destul că lupta 


continuă cu înverșunare, iar victoriile sârbilor sau ale turcilor par a fi de o 
natură cu totul efemeră. 


€ 


ISTORIE 


[24 septembrie 1876] 

D. Hasdeu, întorcându-se din escursiunea întreprinsă în interesul 
arhivelor statului, face o dare de seamă despre rezultatele dobândite. 
Ajungând la Cracovia s-a pus la lucru întâi în biblioteca Universității, 
fundată încă în secolul 14. Aci a găsit o însemnată corespondință 
diplomatică originală între domnul moldovenesc Miron Barnoschi şi 
Polonia din primul pătrar al secolului 17, precum şi câteva acte despre 
comerciul Cracoviei cu Moldova în secolul 14. Toate acestea însă rămân pe 
un plan cu totul secundar în comparațiune cu tezaurile găsite într-o altă 
bibliotecă din Cracovia. 

În a doua jumătate a secolului trecut a trăit istoricul Poloniei Adam 
Naruszewicz, născut la 1733, mort la 1796 şi care la 1780 a început a 
publica o istorie a țărei sale. Favorit al regelui Stanislav August și al 
aristocrației polone de atunci, el a dobândit permisiunea, pentru continuarea 
operei sale, de a trage copie de pe toate documentele arhivului regesc al 
Poloniei şi din arhivele particulare ale principalelor familii nobile, precum 
Radziwil, Zamojski etc. În acest chip el şi-a format o colecţiune 
documentală consistând din 231 tomuri mari in folio. După moartea lui 
Naruszewicz, această colecţiune a trecut în posesiunea istoricului şi 
legistului polon contelui Tadeu Czacki, care a așezat-o în biblioteca ce o 
avea la moșia sa Poryck în gubermamentul Voliniei, utilizând-o el însuși 
pentru scrierile sale, fără ca să fi fost accesibilă pentru ceilalți. După 
moartea lui Czacki, la 1819, principele Adam Czartoryski a cumpărat de la 
moștenitori, între alte manuscripte și rarităţi, colecțiunea documentală a lui 
Naruszewicz pentru suma de 12.000 galbeni și-a transportat-o la moşia sa 
Pulawy în gubernamentul de Lubel, unde iarăși mai nimeni nu putea să o 
consulte. La 1830, colecţiunea lui Naruszewicz a fost dusă la o altă moşie a 
princepelui Czartoryski, Sieniawa în Galiţia, și în urmă strămutată la Paris, 
unde s-au aşezat proprietarii ei. Nu de mult această comoară de documente 
a fost dăruită Academiei din Cracovia, în biblioteca căreia d. Hasdeu a 


găsit-o şi esaminat-o. Arhivul regesc al Poloniei cuprindea o mulțime de 
documente privitoare la istoria română. Numai vreo câteva din ele au fost 
reproduse în secolul trecut de către Dogiel în Codex Diplomaticus Poloniae, 
unde el menţionează totodată după registrele arhivale cuprinderea mai 
multor alte acte din secolii 14 și 15 cari erau scrise cu caractere cirilice. Un 
număr și mai mare de asemini documente este menționat, iarăşi numai în 
cuprindere, în Inventarinm omnium privilegiorum quaecumque in archivo 
regni in arce Cracoviensi continentur, scris la 1682 şi editat de către 
Rykaczewski în Paris la 1862, de unde sumariele tuturor documentelor 
relative la istoria română le-a reprodus apoi d. Hasdeu în Arhiva istorică a 
României, tom. II. Aceste sumarii, iacă tot ce să părea până acum rămas, 
sau cel puţin accesibil pentru istoricul român, din câte se aflau altădată în 
arhivul regesc al Poloniei. Lipsa documentelor menţionate în Dogiel și în 
edițiunea lui Rykaczewski era cu atât mai dureroasă cu cât sumarele lor sunt 
făcute foarte pe scurt și adesea prezintă erori învederate. 

Toate documentele menționate în Dogiel și în Rykaszewski se află 
copiate in extenso în colecţiunea lui Naruszewicz, şi nu numai acestea, dar 
încă multe altele, cari rămâneau până aci cu desăvârşire necunoscute, 
începând de la anul 1378 până la începutul secolului trecut, până la epoca 
finală a relaţiunilor politice între români şi Polonia. Cele mai vechi sunt 
scrise în limba slavă ecleziastică şi unele latineşte; de la secolul 16 încoace 
se înmulţesc actele latine şi apar cele în limba polonă. Între aceste 
documente se află nu numai tratate între ţările române și Polonia, 
descripțiuni de ambasade, epistole etc., dar şi unele acte d-un caracter cu 
totul neinternaţional, precum sunt mai multe hrisoave de donaţiune ale 
domnilor moldoveneşti din secolul 15, importante pentru istoria noastră 
internă. În total se află aproximativ peste 2000 documente relative de-a 
dreptul la România. 

În trei săptămâni d-lui Hasdeu i-a fost abia cu putință de a-și forma o 
ideie en bloc despre cuprinsul colecţiunii lui Naruszewicz și de a-și nota 
numerile actelor privitoare la România, fără a se putea apuca de copiarea 
lor. După consiliul d-lui Dimitrie Sturza, bărbat special, cunoscut prin râvna 
sa pentru tot ce se atinge de istoria română, d. Hasdeu. a angagiat doi 
studinți, buni paleografi, pe cari i-a însărcinat a copia treptat toate 
documentele ce le-a indicat şi de a se controla reciprocamente unul pe altul 
prin colaţionare. Ca supracontrol, s-a oferit gratuitamente distinsul linguist 
din Cracovia, d. Dygarzinski. În fine, ultima colaţionare o va face însuși d. 


Hasdeu în anul viitor. Negreşit însă că copiarea esactă a peste 2000 de 
documente, însoțită de atâtea condițiuni de esactitate, nu se poate esecuta cu 
o mare răpeziciune. Copiștii ingagiaţi s-au îndatorat a copia până la finea 
anului curent un număr aproximativ de 300 documente, rămânând celelalte 
pentru anul viitor. Copia fiecărui document, fie cât de lung, precum sunt 
bunăoară unele tratate şi relațiuni de ambasadă, costă în termin meziu 1 W 
florini. D. Hasdeu roagă ministeriul, pentru ca lucrarea să se poată începe 
imediat, de a i se libera suma de 1500 lei noi şi d-a se prevedea suma de 
6.000 lei noi în bugetul anului viitor, pentru terminarea lucrării. lar 
documentele copiate propune să se publice într-o edițiune separată în 
aceleași condițiuni în cari se editează colecțiunea repauzatului Hurmuzachi. 


€ 


[26 septembrie 1876] 

Consiliul general de instrucțiune a admis sistema de a avea în 
învăţământul public din România două specie de şcoale: licee cu tendință 
clasică cu opt ani de studiu și gimnasie reale pentru ştiinţele exacte 
aplicabile în vieaţa practică. În şedinţa de la 20 a şi păşit la cercetarea 
programelor din licee, după proiectul prezentat de comisiunea consiliului. 
În acea sară s-a discutat şi votat religiunea, curs de 4 ani, după un 
amendament a d-lui Laurian, care în clasa 3 și 4 a propus dogmatica și 
morala; apoi s-a votat limba română ca studiu aparte de 8 ani; în sara de 21 
s-a votat limba latină ca curs de 8 ani, după un amendament detaliat a d-lui 
Laurian. 

Comisiunea însărcinată cu elaborarea unui proiect asupra unui nou 
sistem de inspecţiune a terminat lucrarea sa. Ea propune 4 mari 
inspectorate, din câte 5 membri, la București, Craiova, Bârlad și Iaşi. 
Comitetele sunt organizate pe un sistem complect de descentralizare și au 
atribute ale puterii centrale. A admis gradaţiunea progresivă în salarele 
profesorilor (quinqueniul) și separarea clasei I de a II. 


€ 


[26 septembrie 1876] 
Ziarul „Neue freie Presse“ află din București că direcția drumurilor de 
fier ar fi fost avizată din partea guvernului de a avea pregătit tot materialul 


rulant necesar pentru transportarea a 30.000 oameni oştire la granițele 
rusești, ce se vor trimite pentru stricta mănţinere a neutralității. 


€ 


[26 septembrie 1876] 
În sara sosirei la Cotroceni, M. Sa Domnitorul a binevoit a primi în 
audiență pe D. General Ioan Ghica, agentul său diplomatic acreditat la 
Înalta Poartă. D. agent i-a comunicat M. Sale plăcuta ştire, că remițând 
Porții felicitările pentru suirea pe tron a sultanului Abdul Hamid a fost 
primit în modul cel mai prevenitor. Totodată la audiența de congediare 
ministrul turcesc de externe i-a mulțămit pentru ţinuta binevoitoare a 
României în rezbelul turco-sârb şi cu această ocazie au întrebuințat pentru 
întâia dată cuvântul „România“ în locul îndatinatei espresii Principatele 
Unite. Deci cel întâi punct din cunoscutul memoriu a d-lui Cogălniceanu se 
poate privi ca primit şi se speră că şi celelalte se vor împlini pe aceeași cale 
a înțelegerii amicale, afară poate de cererile în privirea Deltei Dunărene. 


€ 


[26 septembrie 1876] 
Dacă prețul convenției comerciale italo-române este egală îndreptățire a 
evreilor cu ceilalți cetățeni ai statului român, atunci convenția e prea 
scumpă şi ne putem lipsi în tot bunul de ea. Onoarea de a tracta direct cu 
marea noastră mamă latină nu ne va face să uităm că între d-nii Pellegrino, 
Pontecorvo, Simone Toscano etc. și între Itzig sin Șloim Bjejaner este o 
mare deosebire. Cei dentâi sunt italieni de confesie izraelită; cel din urmă e 
jidan şi nimic mai mult — adică dintr-un neam deosebit prin limbă, 
obiceiuri, fizionomie, apucături, religie, un neam care ne urăște pe noi 
românii deşi trăieşte din sângele şi sudoarea noastră. 


€ 


UN PRECEDENT CU TEMEI 
[26 septembrie 1876] 


N. fr. Presse relatează într-o corespondenţă din Bucureşti că un tribunal 
oarecare a refuzat unui evreu austriac înscrierea cumpărăturei unei case pe 
următorul considerent: Convenţia încheiată cu Austro-Ungaria va fi în 
vigoare zece ani, imobilul se cumpără însă de veci, deci cererea de înscriere 
se respinge dacă cumpărătorul evreu nu va declara c-au cumpărat casa 
numai pe termin de zece ani. 


€ 


SOCIETATEA ACADEMICĂ 


[26 septembrie 1876] 

D-nii Vasile Maniu, Grigorie Ştefănescu, Alexandru Papadopol- 

Callimachi şi d. locot.-colonel Ştefan Fălcoianu au fost aleşi membri ai 

ilustrei companii. La dreptul vorbind nici unul din aceşti domni n-ar fi fost 

ales în alte țări membru la vro academie, dar în urma urmelor în cadrul în 

care încap istorici ca d. Vasile Alexandrescu (alias Urechia) și poeţi de 
însemnătatea d-lui Gheorghe Sion este loc pentru multă lume. 


€ 


ZIAR UNGURESC 


[26 septembrie 1876] 
La Bucureşti a început a apărea o dată pe săptămână și un ziar 
unguresc, „Bukuresti Hiradó“ (Vestitoriul Bucureştean). Nu ştim ce va fi 
conținând, căci nu ni s-au trimis, presupunem însă că tonul său va fi mult 
mai molcom decât acela al ziarelor ungureşti din Ungaria și 'Transilvania, 
cari, dacă ar putea, i-ar soarbe pe români într-o lingură de apă. Cel puţin 
până acuma nu ne aducem aminte ca ziar unguresc să fi rostit un cuvânt de 
dreaptă apreţuire asupra noastră. Poate că simțământul izolării într-o ţară ca 
a noastră, unde mai nu sunt unguri, îl va face pe Vestitorul Bucureștean să 
fie drept. 


€ 


[29 septembrie 1876] 

De la o vreme 'ncoaci mai multe telegrame vestesc că princepele Nikita 
al Muntenegrului ar fi plecat să facă pace și că, în urma suspensiunei 
ostilităților, tractările pentru stabilirea împăcăciunei între Poartă și 
Muntenegru aveau perspectiva unei depline reușite. Pe de altă parte ştim că 
Serbia n-au voit prelungirea acelui quasi-armistiţiu, nici gândeşte a se uni 
cu condiţiile de pace propuse de puteri, ci voiește ca aceastea să rezulte 
dintr-o liberă și neinfluenţată tranzacţie între ea şi Poartă. Se constată deci 
un antagonism de păreri între cei doi principi slavi, care își are începutul de 
la proclamarea lui Milan ca rege al Serbiei. De-aceea vom trebui să 
cercetăm mai de aproape cum de un titlu pe care Milan Vodă nici nu l-a 
primit încă poate să mâhnească pe voievodul Munţilor-Negri. Țara acestui 
din urmă, săracă şi muntoasă, e patria acelor tipuri aproape omerice, acelor 
eroi legendari cari răsar din baladele popoarălor în genere. Născut din 
familia de viteji a Neguşeștilor, domnind preste o rasă de răzăși liberi prin 
sărăcia lor și dotați c-un rar curagiu personal, princepele Nikita samănă cu 
voinicul din poveste care-a plecat în lumea largă ca să afle „ce-i frica“ și n-a 
putut-o afla. Un asemenea tip de muntean trebuia să facă o impresie mare 
asupra unor popoare ca cele slavice de Sud, la care hrana sufletească 
consistă, afară de poezia bisericească, aproape numai în cântecele poporale. 
Nu trebuie să uităm că Nikita însuși este un cântăreţ însemnat al faptelor 
străbune, el uneşte lira cu spada, e simplu în obiceiuri, vorbeşte şi se poartă 
ca fiecare din poporul său şi joacă rolul lui Ahil în acea adunare de bătrâni 
cari formează senatul muntenegrean și unde se vor fi găsind mulţi Nestori 
cu barbele albe și cu sfatul dulce ca fagurul de miere. În genere principatul 
pare a sămăna cu Sparta lui Lycurg, în care în şcoli se învăţa obligătoriu 
mânuirea armelor şi cântecele lui Homer, pe când cititul și scrisul erau 
considerate ca un lux. E lesne de văzut de ce Nikita s-au lipit de sufletul 
popoarălor slave, de ce el părea cel menit de legendele vizionare ale lor de- 
a purta pe frunte coroana marelui regat sârbesc, de ce în decursul războiului 
acest vis părea şi mai justificat. 

Căci Milan a început lupta cu pierderi, ba până astăzi nu are de 
înregistrat nici o victorie, cu toate ajutoarele ruseşti; Nikita au repurtat două 
victorii însemnate, deci credința în menirea lui providenţială trebuia să 
crească. Deodată însă aceste credințe, hrănite multă vreme în sânul 
neamurilor și în sânul voievodului muntenegrean, se văd lovite de 
pronunciamentul lui Cernaieff; senatorii din Cetinie văd coroana craiului 


Marco ridicată de-o altă mână, Muntenegrul redus de a lucra în interesul 
Serbiei ca un factor cu totul secundar. Aceasta a fost lovire amară dată 
tradiţiei şi urmarea va fi, după cât auzim, că principele Nikita va încheia un 
armistițiu pe trei luni și se va mulțămi cu cesiunea portului Spizza şi a mai 
multor locuri de pășune din Herţegovina, lăsând realizarea visului marelui 
regat sârbesc pentru alte vremuri, mai fericite. 


€ 


AUSTRO-UNGARIA 


[29 septembrie 1876] 
Se ştie că Dieta Ungariei a fost deschisă mai mult pentru a da 
ministeriului un bil de indemnitate pentru călcarea imunității în persoana 
deputatului Miletici şi apoi pentru ca ministeriul să aibă ocazia de-a linişti 
sufletele maghiare asupra Cestiunei Orientului. Asupra cazului întâi le-am 
comunicat deja cititorilor noștri rezultatul. Camera deputaţilor, în urma 
raportului comisiei de imunitate, a luat act despre arestarea deputatului sârb 
şi au aprobat estrădarea sa pe mâna justiţiei. lar în privirea Cestiunei 
Orientului a răspuns contele Andrassy prin gura ministrului-prezident 
Coloman Tisza. Răspunsul la interpelaţia asupra Cestiunei Orientului a fost 
dictat de chiar cancelariul monarhiei şi trimis la Pesta printr-un consiliar 
aulic, iar Tisza l-a comunicat Camerei ca din proprie inspirare. În acest 
răspuns se spune: că ministeriul unguresc e pe deplin înţeles cu politica 
ministrului comun de esterne; apoi că toate puterile garante lucrează în 
comună înțelegere. Despre trecerea voluntarilor ruși prin România Tisza nu 
se crede în drept de-a spune nimic, iar cât despre cei cari au trecut prin 
Ungaria, s-a constatat că ei au abuzat de Crucea Roșie, deci în urma unei 
înţelegeri între Andrassy şi guvernul rusesc, acest din urmă a luat măsuri 
energice pentru a împiedeca abuzul și a oprit totodată concedierile soldaţilor 
din armată. În privirea proclamării de rege a prinţului Milan, atât acesta cât 
și guvernul sârbesc au declarat că doresc statul quo ante bellum. În fine 
Tisza încheie că guvernul își pune toate silințele pentru mănţinerea păcii, 
fără însă a periclita interesele proprie și buna înţelegere cu celelalte puteri şi 
că dorește cu tot dinadinsul asigurarea unei stări mai bune pentru popoarele 
Turciei. — Proiectul de buget al Ungariei pe anul 1877 arată un deficit de 
15 milioane fiorini. 


€ 


TURCIA 


[29 septembrie 1876] 
Fiindcă realizarea proiectului de reformă pe care guvernul turcesc l-a 
admis ar putea fi împiedecat prin o revoltă a populațiunilor musulmane, 
puterile au hotărât de a soma Poarta să încheie mai întâi un armistițiu în 
regulă cu Serbia și Montenegro, apoi să aducă din nou pe tapet cestiunea 
autonomiei; iar, ca amerinţare contra musulmanilor, unele din puteri să se fi 
hotărât de-a face o demonstrație maritimă, adică de-a trimite corăbii de 
război în apele Dardanelelor. Dacă nu s-ar admite această măsură de toţi, se 
vor chibzui alte mijloace de presiune. După unele ziare, Muntenegrul cere 
cesiunea unor pământuri în valea Zetei și Poarta e plecată de a încuviinţa 
această cerere, încât se pare probabilă încheiarea unei păci separate, deși 
poate formularea ei juridică s-ar face mai târziu. 


€ 


ASOCIAŢIE PEDAGOGICĂ 


[29 septembrie 1876] 

În vremea din urmă jurnalistica bucureşteană începuse a comite articole 
cari de cari mai insipide asupra instrucției publice, încât un om care pricepe 
întrucâtva cestiunile scolastice trebuia să admire ușurința cu care oamenii la 
noi discută lucruri despre cari nu pricep nimic. C-o adevărată părere de bine 
am văzut însă pronunţându-se, spre marea noastră mirare tocmai în 
București, o mişcare pedagogică sănătoasă, inaugurată de un grup de 
învăţători cari se vede s-au convins că prin beţie de cuvinte şi fraze 
jurnalistice nu se face educaţia unui popor. 

Asociaţia pedagogică intră în al doilea an al esistenţei sale. Dorindu-i 
bun succes pentru sesiunea a. 1876/7, comunicăm cititorilor noştri unele 
pasage din darea de samă a d-lui Aug. Laurian asupra tendinței şi lucrărilor 
de pân' acum a societății. 

În mijlocul patimelor politice și agitărilor sterpe ale luptei zilnice câţiva 
învăţători, convinşi că binele de mâne al țării atârnă mai mult de starea de 


azi a şcoalei decât de polemicele înveninate ale partidelor extreme, s-au 
strâns în anul trecut împrejurul acestei idei și din dezbaterile lor a ieșit acest 
grup, a cărui țintă a fost și este îmbunătăţirea școalei primare. 

Asociaţia pedagogică, fără multă paradă și într-un cerc restrâns, au 
străbătut sesiunea anului trecut, dezbătând o mare parte din tezele și 
cestiunele pedagogice ale programei acelei sesiuni. 

Punctul fundamental asupra cărui pare pe deplin fixată asociaţia 
pedagogică este primirea metodului intuitiv, metodul care ține samă de 
dezvoltarea firească a puterilor mintali ale copilului, ca singurul în stare de 
a făptui cu folos cultura primară. 

Asociaţiunea pedagogică, după stabilirea acestui principiu, a intrat în 
hotărârea mijloacelor de aplicare a metodului în deosebitele studii ce 
constituiesc programa primarie. 

D. Manliu, cu acel spirit deosebit de observator al copiilor, a arătat cum 
ar trebui să înceapă învățământul primar în genere. Dl. Michăilescu și alţii 
au secundat pe D. Manliu în fixarea mijloacelor prin care s-ar putea face 
educațiunea simţurilor copilului şi prin urmare întărirea puterei lui de 
observație. 

În dezbaterea metodului de propunere a abecedarului, după ce s-a 
combătut obicinuita greşală ce trăia până mai în anul trecut în şcoalele 
noastre, s-au propus mai multe sisteme deosebite, între cari caută să 
reamintim sistema sonetară prin descompunerea vorbelor şi cu ajutorul 
gesturilor, experimentată de d. Bălteanu, şi sistema scriptolegă ce domneşte 
în abecedarul d. B. Constantinescu și acela al învăţătorilor din lași, pe care 
d. Beiu o prezenta așa încât aduse în cei mai mulți din noi convingerea 
despre escenlenţa acestui metod. 

Cu Ocaziunea cestiunei geografice asociaţiunea asistă la niște dezbateri 
îndelungate, în care metodul intuitiv fu prezentat sub două feţe deosebite. 
Unii cerură împărțirea și propunerea geografiei începând de la apropiatul în 
spaţiu la depărtat, cu alte cuvinte de la locul în care se află școala, 
descriind cercuri din ce în ce mai mari până la îmbrăţişarea globului întreg; 
alții, întemeindu-se pe principiul de la simplu la compus, susținură sistema 
plecărei de la ţara fie cea mai depărtată, dar care prezintă o figură mai 
simplă, nişte accidenţi teritoriali puţini, instituţiuni și obiceiuri mai 
primitive, și terminărei cu ţara în care aceste condițiuni se prezintă într-un 
mod foarte complect. 


Deosebite metoade intuitive se susținură și relativ la istorie. Aici își avu 
apărătorii săi şi metodul cronologico-progresiv şi metodul grupărilor şi 
metodul biografic şi metodul, am putea zice, tabelariu. Cu dezbaterile pro şi 
contra acestor metode câte aspecte cu totul nouă luă cestiunea şi câte 
observări foarte interesante prezentară colegii Demetrescu, Scurtescu, 
Michăilescu, Bălteanu, Dobrescu şi Manliu. 

Sesiunea anului trecut se termină cu începutul dezbaterei gramaticale. 
D. Manliu, cunoscut în toată ţara prin cursurile sale de etimologie şi sintaxă 
românească, arătă în ședința finală modul în care ar trebui să fie introdușşi 
începătorii în studiul limbei materne şi cum ar trebui legate şi prezentate 
copiilor lecţiunile de gramatică. 


€ 


UNIVERSITATEA DIN CERNĂUȚI 


[29 septembrie 1876] 
Primim din partea onor. Consulat c.r. austro-ungar din lași următoarea 
adresă sub no. 6465: 


Conform cererei d-lui rectore Universității c.r. în Cernăuți, din 26 septembrie a.c., 
sub no. 2, am onoare a vă comunica pe lângă aceasta un esemplar despre ordinea 
prelecțiilor la acea Universitate, pentru semestru de iarnă 1876-1877, rugânduvă să 
binevoiți a face ca conținutul catalogului lecțiunilor să fie cunoscut, și că în 
Universitatea c.r. Frantz Iosef în Cernăuți se vor ținea prelegeri regulate asupra limbei 
şi literaturei române, asupra Filologii comparative române și asupra dreptului civil 
francez. 

Primiţi etc. 


Omenia omenie cere și cinstea cinste. Deşi adresa reprodusă inventează 
ştiinţe nouă, precum „filologia comparativă română“ (care poate va fi cea 
comparativă a limbelor romanice), deşi numele M. Sale se scrie cu z și nu tz 
(„Frantz“ Iosef), totuși vom sta la vorbă bună și vom întreba cum de ni se 
întâmplă nepomenita onoare de a fi rugaţi să reproducem catalogul de lecţii 
al mult cinstitei Universităţi de Cernăuţi, și aceasta încă în ajunul serbărei 
dureroase a uciderii lui Grigorie Ghica VVd. Știm cu toţii că acel institut a 
fost creat drept recompensă pentru manifestaţia din anul trecut, știm că 
profesorii toţi, înainte de a fi numiţi, a trebuit să-și scoată sufletul în palmă 


şi să declare că preste un timp oarecare vor ţinea prelegerile în limbă 
germană, chiar la facultatea teologică. Acuma vedem că la această facultate, 
în care limba germană e așa de trebuincioasă ca piperiu 'n ochi, trei din 
profesori, d-nii Isidor Onciul, Eusebiu și Constantin Popovici au şi început 
a ţinea prelegeri în numita limbă, deşi consistoriul metropolitan s-au învoit 
la prefacerea în facultate a institutului său teologic numai cu condiţia ca 
limba de propunere să rămâie cea românească. Vedem că, deși condiţia a 
fost admisă de către d. Stremeyer, totuși astăzi se întâmplă contrariul. Știm 
apoi că însuşi limba și literatura română se vor propune în limba germană și 
că singura cauză din care d. I.G. Sbiera a rămas numai suplinitor al acestei 
catedre este că a refuzat de a ţinea în limba germană cursul său. Toate 
acestea le ştim aicea şi totuşi — totuşi nu suntem dispenzaţi de onoarea de a 
înregistra redeschiderea unui institut cu tendințe germanizatoare, în care 
opiniile politice ale profesorilor sunt lucrul principal şi ştiinţa lucru 
secundar? Poate pentru că d. Schiffner propune dreptul privat francez? Dar 
propuie-l câtu-i place. Juriştii noştri din ţară sunt atât de familiarizați cu 
literatura dreptului francez, încât mulţi din ei ar putea fi profesori în Franţa, 
necum la noi. Poate că numitul domn gândeşte să ne înveţe carte 
franțuzească astăzi, când am început a ne plânge de estrema galomanie a 
cercurilor noastre culte? Aceste încercări de a familiariza publicul românesc 
cu institutul sui generis din Cernăuţi nu ne încălzesc defel când știm că 
mediul pe care d. Stremeyer l-a creat universităţii falsifică neapărat izvorul 
ştiinţei dezinteresate, încât devine indiferent cine se sileşte a tăie acolo 
mutre filozoficeşti de pe catedră, dacă e d. Iomașciuc sau d. Havrişciuc sau 
alții ejusdem farinae. 


€ 


MALTRATARE 


[29 septembrie 1876] 

Deşi nu suntem de loc amici ai rasei care profesează cultul mozaic şi nu 

ni se poate imputa nici un cuvânt în favoarea ei ca atare, totuși, spre 
onoarea principiului escluderei ei de la drepturile publice şi chiar de la cele 
private, vom trebui să dezaprobăm purtarea nejustificabilă a unora din 
cetățenii români, cari cred a putea trata persoane cu totul inofenzive de rasă 
semitică într-un mod în care turcii obicinuesc a trata pe bulgari. Declarăm 


că suntem contra oricărei concesii juridice sau economice cât de 
neînsemnate faţă cu totalitatea evreilor, dar principiul acesta nu include 
aplicarea de bastoane sau păruială asupra deosebiţilor indivizi care 
constituiesc acea totalitate. Odată stabilit punctul nostru de vedere, spre a 
esclude de mai înainte orişice insinuare răutăcioasă, vom relata următorul 
fapt ce ni se comunică. D-nul Theodor Codrescu, care de mulți ani are 
deosebite daravere cu librarii-anticvari frații Șragăr, a venit în magazia 
acestora şi în ziua de 24 sept. c. Cu această ocazie unul din frați i-a spus d- 
lui Codrescu că n-ar fi câștigat nimic cu desfacerea unor cărți cumpărate de 
la tipografia sa. D. Codrescu, drept răspuns, a început să-l trateze părințește 
pe Elias Șragăr. Atunci Samuel Şragăr zise: „N-am crezut, d-le Codrescu, ca 
să faceţi astfel şi să ştiţi că voi reclama“. Dar Samuel nici nu sfârşise 
formularea verbală a protestărei sale când se și pomeni cu răspunsul 
ciotoros pe spate, încât se zice că bastonul d-lui Codrescu să fi suferit mari 
pierderi în consistenţa sa materială, ceea ce ne face a presupune şi pierderile 
părţii opuse. În urma acestora aflăm că d. Codrescu va avea o înfățișare 
înaintea secţiei a patra. 


€ 
[1 şi 3 octombrie 1876] 


Periodul al doilea al istoriei moderne, de la închierea războiului de 
treizeci de ani până la revoluţia franceză, se caracterizează prin întemeierea 
puterei statului în persoana monarhilor. Oriunde un monarh zicea „L'Etat 
c'est moi“, el avea concursul populaţiunilor, sătule de rapacitatea multiplă a 
sutelor de mii de mici tirani feudali, din cari fiecare era pe pământul său 
stăpânitori absolut. Aceşti reprezentanţi ai libertăţii absolute, ai liberului 
veto, a ruinat statele unde ei conduceau afacerile, pe când ideea monarhică, 
deprinzând comodele caste ale evului mediu la muncă, au consolidat statele 
unde ea a domnit şi le-a dat puterea uriașă pe care o au astăzi în Europa. În 
acest period, pe care cu drept cuvânt îl numim al ideii monarhice, vedem în 
Franţa pe Ludovic al XIV, în Prusia pe Frideric II, în Rusia pe Petru cel 
Mare şi pe Catarina II, în Austria pe Maria Terezia și pe Iosif II. Şi tocmai 
aceste state le vedem şi astăzi cele mai puternice în Europa. În ele s-au 


întemeiat stabilitatea administrativă şi judecătorească, în ele am văzut 
înflorind mai cu samă artele frumoase şi ştiinţele, în ele progresul a fost 
gradat, fără sărituri, însă sigur și temeinic. 

În această vreme a ideei monarhice cad cele două domnii a lui Grigorie 
Ghica Voievod; iar cronicele noastre, în limba lor frumoasă, ne arată pe 
acest domn întrunind în sine calitățile mari ale monarhilor. 

Mult se silea cu dreptatea țării — zic ele;... — dăjdiile cum le-au găsit 
nu le-au mai urcat, ci încă le-au ușurat şi prea bine se îndreptase ţara, știind 
fieșcare darea lui pe an. Greci nu adusese mulți, numai câţi erau de 
trebuință curţii sale, şi numai de aciia cari voiau să slujească cu leafa lor; 
iar cărui nu-i plăcea astfel se ducea la ţara lui. Într-adevăr au fost om foarte 
înțelept și învăţat şi, iubind ca și alţii să se îndestuleze cu învăţătura, au 
făcut minunate școale, aducând dascăli învăţaţi, făcând orânduieli acestora 
şi ucenicilor, ca să-și ştie fiecare leafa şi orânduiala lui. Au dat ispravnicilor 
mare poruncă „ca să fie cu dreptate săracilor, neîngăduind pe nime să-i 
calce și să-i năpăstuiască, căci de va auzi cât de puţin că au păzit hatârul 
cuiva şi va veni vreun sărac să jăluiască, atuncea cu mare pedeapsă îi va 
pedepsi, făcând mari dreptăţi tuturor; arătând tuturor boierilor ca să se 
păzească fiştecare de a lua mită de pe la săraci cât de puţin; și, de va veni la 
urechiele Măriei Sale, să fie în ştiinţa tuturor că se va pedepsi cu mare 
pedeapsă, necăutându-i nici pic de hatâr, de va fi boieri mare ori şi rudă; de 
vreme ce Dumnezeu l-a trămis într-acest pământ ca să păzească pre săraci și 
să-i fie milă de dânşii“. Satelor de pe la ţinuturi încă le-au pus bani după 
putinţa lor, dându-le ţidule de câţi bani să deie pe an, şi de câte ori într-un 
an, şi pentru ce să deie acei bani, atâţa pentru haraci, atâţa pentru sârhaturi 
şi atâţa pentru zaherele şi altele, dându-le poruncă ca să-și stringă fiștecare 
sat câți oameni vor putea, şi între ei să se ușureze, și ispravnicii să nu aibă 
voie nici a-i scădea, nici a-i adăugi, nici să vândă nimănui un capăt de aţă. 
Și aşa ieşau o mulțime de bani, şi ţara foarte se tocmea, şi se împlea de 
locuitori, şi le era foarte de uşurare, cât nu le fusese de multă vreme nici la 
un Domn de cei ce au fost mai 'nainte, cari se mirau singuri pământenii la 
aceasta. Au scos şi o vamă acest Domn, de lua de tot carul ce venea în lași 
câte o para de bou, și câţi boi avea carul atâte parale da, şi, orânduise 
oameni de treabă de strângeau aceşti bani, şi cu banii aceştii plătea podelele 
şi făcea poduri pe toate ulițele. 

Văzând Domnul aice în laşi o mândrie la pământeni, purtând fiștecare 
cumaşuri scumpe și blane, care nu era fiștecare harnic de agonisire după 


straiele ce purta, şi sta Domnul de gândea ce agonisită poate ca să le deie ca 
să cuprindă cheltuiala lor, și nu putea găsi cu gândul Măriei Sale, ci 
cunoştea că se sting cu straiele lor și a femeilor, şi sta de se mira ce va face. 
Socotea ca să deie poruncă, să nu poarte fiștecare straie; iară apoi se lăsa, 
căci mulţi puteau ca să nu ţie acea poruncă în samă, și apoi trebuia să-i 
pedepsească și să se arăte Domnul rău către norod. Dară socoti Domnul mai 
pe urmă și şi-au făcut singur Măria Sa un rând de straie de postav, libadea și 
giubea, și într-o zi fără de veste au ieșit îmbrăcat cu ele la Divan; care într- 
aceeași zi văzând oamenii Măriei Sale s-au rușinat cu toţi; căci luase și ei 
oarecare învăţătură de la pământeni, și așa peste două-trei zile au început şi 
ei fiştecare a pune libadele de postav şi giubele. Aceste văzând boierii 
pământeni, au început şi ei a-şi face; şi aşa în scurtă vreme s-au rădicat acea 
cheltuială nebunească a straielor, nezicând Domnul nimănui nimică; încă 
mulțămea Domnului că au făcut una ca aceasta, căci mulţi rămăsese săraci, 
ales din cei ce erau însurați. 

Întreg era acest Domn la toate, plin la minte, învăţat, știa toate trebile 
cum le va purta, cui făcea leafă nu le făcea mari, dară în toate lunele le 
plătea; nu putea să zică, cineva căci nu și-au luat-o. Nu era om împrăştietor; 
toate sămile le căuta înaintea Măriei Sale; și cuvântul ce grăia era grăit și 
era lăudat de către toți. Era plăcut prostimei, iară boierilor nu atât, căci nu 
putea să mănânce pe cei mici și săraci, că nu-i suferea Domnul nicidecum. 

Acest Domn au cumpărat şi un loc mare lângă Mitropolie şi au pus de l- 
au îngrădit şi au făcut case mari și frumoase, orânduindu-le trei școale 
pentru învăţătura copiilor, orânduind și trei dascăli cu bună leafă, de învăţa 
elineşte și kinogrecească şi moldovinească, rămâindu-i mare pomenire. Au 
mai făcut şi alte pomeni multe. Văzând că s-au înmulţit norodul în Iași, şi 
apa le este puţină şi peste mână, au socotit să aducă, să aibă săracii îndestul. 
Și aşa au adus din trei-patru locuri, cu mare cheltuială, făcând două cișmele 
minunate şi frumoase, pline de apă, la Poarta Sfântului Spiridon și altă 
cişmea la Poarta Goliei, şi aceea și mai frumoasă și cu mare haznea, adăpa 
tot norodul, şi auzea în tot ceasul rugând pre Dumnezeu ca să ierte sufletele 
şi păcatele părinţilor Măriei Sale, care nu puţină pomenire şi odor au lăsat 
acestui pământ, de se va pomeni în tot veacul acestei țări. Și iarăşi nu se 
odihni Domnul nici cu aceasta; ce căuta în tot chipul ca să poată găsi o 
mijlocire ca să facă un lucru care să nu fi mai fost alta, dată în ţara aceasta; 
şi aşa au socotit că se va putea ca să facă postav aice în ţară; şi îndată au 
scris printr-alte ţări, pe la prieteni, în Ţara Leşească şi în Ţara Nemţească, 


de i-au trămis vro doi meşteri, ca să vadă locul și apele şi să vorbească cu ei 
ca, de se va putea, să facă postăvărie. Și aşa trămițându-i au vorovit cu ei, 
dându-le şi oameni de i-a purtat peste tot locul de au văzut locurile și apele; 
şi din toate locurile le-au plăcut la Chipărești, unde intră Bahluiul în Jijia, 
care este și Jijia iezită, căci erau și morile unei monăstiri a Hrişcăi, care 
măcina făină. Mai adusu-le-au și lână de tot felul, de oi mari şi de cârlani, 
de le-au arătat, zicând că se poate. Și așa puind Domnul de an luat înscris 
toate câte trebuia fiștecare lucru, madem cu preţul ei, au primit Domnul ca 
să cheltuiască o sumă de bani să facă acele toate câte trebuiesc, grăind şi cu 
meşterii ce să le deie pentru osteneală și munca lor, făcându-i de au scris şi 
au venit şi alţii, aducându-le toate meșteșugurile. Atunci au pus Domnul de 
au cumpărat acele mori de la Chipărești, şi au orânduit boieri credincioşi a 
Măriei Sale, dându-le și câţi bani le-au trebuit ca să cheltuiască dimpreună 
cu meşterii, să facă, toate cele trebuincioase după cum vor arăta meşterii că 
le trebuie. Și isprăvindu-le aceste toate, și strângând şi lâna, s-au apucat de 
lucrul postavului, şi au început a face fel de fel de postav și au făcut și o 
bală de postav prea frumoasă, de au trămis-o la împărăție, la Sultanul 
Mustafa, peşkeş, ca să vadă ce odor s-au făcut acestui pământ. Ci şi acest 
lucru au rămas o pomenire pământenilor, căci nu mai fusese altădată în ţară, 
şi se bucurau cu toţii văzând niște lucruri că se fac în pământul lor, ce erau 


pentru folosul lor?. 
F Vezi cronica lui Ion Canta și a lui lenachi Kogălniceanu 


Astfel era Grigorie Ghica VVd. Vrednic reprezentant al principiului 
monarhic și fiu al unui secol bogat în caractere mari, el pricepuse că puterea 
Domnului nu poate sta în dreptul său de a dicta legi şi de a stoarce dări, ci 
că acea putere se razimă pe buna stare a populațiilor. Pentru întâia dată i se 
spune birnicului pentru ce plăteşte dare, întâia dată slujbaşii ţării sunt priviţi 
ca atari (iar nu ca privilegiați) şi trebuia să muncească pentru leafă, să nu 
ieie mită, să nu facă hatâr, prin urmare aicea vedem apărând serviciul 
statului în locul vechiului serviciu al evului mediu, care avea un caracter cu 
totul personal. El urăște luxul și dă rușinătoare pildă la boieri și pământeni 
prin modestia îmbrăcăminţii; el înființţază o fabrică de postav, el deschide 
şcoli, el pavează Iaşul și aduce apă în oraș, și toate acestea în scurta domnie 
întâie de 2 ani şi 6 luni. 


Dar nu era de ajuns caracterul său individual pentru a aduce liniştea și 
dezvoltarea în ţară. Pentru aceasta s-ar fi cerut ca poporul moldovenesc să 
nu fi fost dezbinat înlăuntru și în afară, precum fusese sute de ani de-a 
rândul, să nu fi fost slăbit prin vecinice schimbări de domni și prin vecinice 
intrigi. Astfel, cu ţara slabă, și domnia era slabă, era umbra puterii turceşti, 
încât când austriacii au ocupat Bucovina fără nici un drept, toate silinţele 
voevodului de a-i opri erau zădamice. Văzând stupul matern al Moldovei 
întregi vândut austriacilor de către ruși şi turci chiar, Vodă au protestat, au 
ameninţat chiar Poarta; dar diplomaţia austriacă ştiind prea bine ce slabă e 
Moldova și domnia ei, au ajuns să-l ponegrească pe Vodă la Poartă, încât 
aceasta, servită ea însăşi de oameni cumpăraţi cu bani austriaci, au dat 
contra nobilului voevod ordinul de asasinare. 

Istoria vorbeşte în genere clar. O ţară unde toți poruncesc și nimeni n- 
ascultă, o ţară unde antiteza între partide se preface în adevărată dușmănie, 
unde domnul nu are puterea să-i împace, precum n-au avut-o în Polonia şi 
nici la noi, o asemenea ţară e menită de a fi prada vecinilor ei. lar dacă 
acela care în sufletul său reprezentează ideea statului își ridică fruntea cu 
îndrăzneală, el cade zdrobit ca și idolul de fier cu picioarele de lut. 


II 


În numărul nostru de vineri am vorbit prin gura cronicarilor de acea 
figură bărbătească din istoria ţării noastre, deosebită cu totului tot de 
umbrele efemere ale fanarioţilor care l-au preces și l-au urmat. Alături cu 
rapacitatea predecesorilor săi vedem pe acest bărbat plin de dezinteresare 
închinând viaţa sa binelui public, simplu în obiceiuri, istet la minte, 
cumpănit la vorbă, energic în fapte, acest bărbat care, domnind sub alte 
împrejurări decât acelea de slăbiciune a patriei sale, ar fi devenit o podoabă 
a veacurilor, nu un martir. E drept că pentru crearea unui om mare trebuieşte 
conlucrarea a doi factori; unul este acela al împrejurărilor, al doilea este 
caracterul și inteligenţa persoanei istorice. 

Aceasta a doua condiţie Grigorie Ghica Voievod a îndeplinit-o cu 
desăvârşire. Urmărind cu înţelepciune și cumpătare binele și integritatea 
patriei sale, le-au menţinut cu rară energie personală Pân' la cea din urmă 
clipă a vieţii sale. Ambasadorul austriac ce era în acea vreme în 
Constantinopoli s-a văzut silit a încredința pe cancelarul Kaunitz că, orice 
tranzacţie ar face cu acest voievod, concesiile sale vor fi numai aparente, 


căci acest caracter nu cedează și nu se pleacă. El va urmări întotdeauna 
reîntregirea patriei sale, fie prin război, fie prin diplomaţie; de aceea trebuie 
înlăturat, înlăturat cu orice preţ. Tot astfel vorbeşte și despre boieri; ei nu se 
pot cumpăra nici cu bani, nici cu titluri, nici cu promisiuni. Să fie bine 
constatat că Bucovina era de facto austriacă pe când ambasadorul le scria 
acestea lui Kaunitz. Trebuia dar nimicit acest om, a cărui tărie de caracter 
ameninţa pe răpitorul patriei sale, trebuia asasinat în taină, fără zgomot. 

Și astfel s-au și urmat. În locul unde comuna lași a aşezat un sarcofag 
de marmoră, în locul unde astăzi se ridică pe o columnă bustul 
nemuritorului martir, acolo s-au întâmplat acea faptă a întunericului, acea 
mişelie demnă de diplomaţia veacului trecut, acea neruşinată pălmuire a 
slăbiciunei și dezbinării poporului românesc. Și într-adevăr, ce rușine mai 
mare putea să ni se întâmple? După ce ni se luase bucata de pământ unde 
zac oasele domnilor noștri de la Dragoş Voievod până la Petru Rareș, după 
ce ni se luase vatra strămoșşească, începătura domniei şi neamului 
moldovenesc şi în care doarme cenușa lui Alexandru cel Bun, legiuitorul și 
părintele ţării, şi a lui Ștefan Vodă, pavăza creștinităţii întregi, după ce am 
pierdut pământul nostru cel mai scump, se asasinează, prin influenţa morală 
a Austriei, domnul care au îndrăznit a protesta contra nerușinatei răpiri. 
Popor românesc, mari învățături îți dă ţie această întâmplare! Dacă fiii tăi ar 
fi fost uniţi totdeauna atunci şi pământul tău strămoșesc rămânea unul şi 
nedespărţit. Dar veacuri de dezbinare neîntreruptă te-au adus la slăbăciune, 
te-au adus să-ți vezi ruşinea cu ochii. Nu merge la mormintele domnilor tăi 
cu sămânța dezbinării în inimă, ci precum mergi și te împărtăţești cu 
sângele Mântuitorului, astfel împărtășește-ți sufletul tău cu reamintirea 
trecutului; fără patimă și fără ură între fiii aceluiași pământ, care oricât de 
deosebiți ar fi în păreri, fraţi sânt, fiii aceleiaşi mame sânt. Aniversarea 
asasinării lui Grigorie Vodă și a răpirii pământului strămoșesc ne-am 
reamintit-o cu durere şi alaltăieri, cu ocazia descoperirii bustului pe care 
Măria Sa Preaînălţatul nostru Domn l-au dat în dar orașului laşi. Serbarea a 
fost tot atât de frumoasă şi de demnă ca și în anul trecut. După serviciul 
funebru la Mitropolie, o mulțime nenumărată de popor cu arhierei în frunte 
s-au pus în mișcare spre piaţa Beilicului, trecând în procesie prin stradele de 
căpetenie ale orașului. Ajunsă în piaţă, în mijlocul căreia se înălța în cunună 
de laur bustul de marmură al martirului, clericii începură cu citirea acelor 
molcome şi tânguioase versete bisericești, scrise în dulcea limbă a 
trecutului, pline de sfințenie şi pace sufletească, prin care se cere de la 


stăpânul lumii repaosul de veci, vecinica amintire şi orânduirea sufletului 
martir în corturile drepţilor. După săvârşirea serviciului divin, primarul 
orașului nostru, d. Tufăscu, rosti cu glas răspicat şi mișcat el însuși de 
măreţia momentului, următorul cuvânt. 


Cetăţenii iașeni au îndreptat o telegramă de recunoștință către M. Sa 
Preaînălțatul nostru Domn, carele întotdeauna au dovedit cât de mult e 
mişcată inima Sa generoasă pentru toate durerile şi bucuriile poporului și 
țării Sale. Căci şi acuma mulțămim bunei voinţi a M. Sale ridicarea acestui 
monument întru vecinica amintire a lui Grigorie Vodă, ce cu viaţa au plătit 
întregimea pământului strămoșesc şi acea sfințită coroană ce prin 
slăbiciunea veacurilor și nu din vina Domniei au pierdut o nepreţuită piatră 
scumpă. Fie voia stăpânului tăriilor ca din neamul M. Sale Preînălțatului 
nostru Domn să se nască răzbunătorul pierderilor noastre și întregitoriul 
patriei. 


€ 


CARTE NOUĂ 


[1 octombrie 1876] 

Au ieşit de sub tipar Cronologia raționată de A. D. Xenopol. Această 

carte cuprinde în 200 de pagini istoria pe scurt a tuturor popoarelor și acea a 

românilor şi va fi foarte folositoare pentru toți tinerii ce se prepară pentru 
examene. 


€ 


CONSTANTIN NEGRI 


[1 şi 3 octombrie 1876] 

Alaltăieri în 29 septemvrie a încetat din viață unul din cei mai nobili 
bărbaţi ai românilor — Constantin Negri. În vârstă de 64 de ani şi 
bucurându-se de o deplină sănătate, o boală grabnică, venită asupră-i în 
zilele din urmă, l-au răpit din mijlocul nostru. Constantin Negri reprezenta 
nu numai cel mai curat patriotism şi caracterul cel mai dezinteresat, dar și o 


capacitate intelectuală extraordinară căreia-i datorim, în bună parte, toate 
actele mari săvârşite în istoria modernă a românilor. El a refuzat corona 
domnească ce i se oferise în 1859, preferând a rămânea un simplu cetăţean; 
el a sprijinit până la urmă unirea ţărilor, el ca reprezentant al României la 
Constantinopoli a făcut să se recunoască alegerea îndoită a lui Alexandru 
Ioan; a pregătit secularizarea moşiilor monastirești și a înlăturat greutăţile 
ce se ivise în urma acestui act. Retras de zece ani în viaţa privată, în 
orășelul Ocna, el ne da exemplul vieţei celei mai modeste, deși avea dreptul 
la onorile cele mai mari. Însemnat ca om de litere ca şi ca om de stat, nici 
un român n-a fost reprezentat şi venerat ca şi dânsul şi nici o pierdere nu 
atinge poporul nostru în mod așa de crud ca pierderea lui Constantin Negri. 
e 

Soarele frumos de toamnă care a luminat sărbarea de tânguire pentru 
pământul nostru şi pentru amintirea lui Grigorie Vodă, acelaşi soare au 
luminat, în alt colț al străvechei Moldove, ducerea la mormânt a rămășițelor 
unuia din cei mai mari, mai iubiți fii ai poporului românesc. Poet şi prozaist 
eminent, patriot bun cu inimă dreaptă şi fără patimă, și cel mai distins 
diplomat al țărilor româneşti, Constantin Negri trăia retras în târguşorul 
Ocnei în reamintirea unei vieți bogate, închinate întreagă acestui popor, 
acestei țări. Dar se vede că deodată cu toamna anului acestuia a fost scris să 
vie și toamna acestei vieți iubite, căci acelaşi soare care a luminat bustul de 
marmură a lui Grigore Vodă au înconjurat cu razele sale fruntea 
înmărmurită a lui Constantin Negri și mormântul său, deschis să-l 
primească. Astfel pământul românesc primeşte în braţele sale pe copiii săi 
adormiţi cu aceeaşi blândeţe ca sânul mamei; el, în care zac comorile 
trecutului nostru, îşi adaogă câte o nouă comoară; și astfel ni se face mai 
scump, tot mai scump. Dormi dulce în pământul din care te-ai născut, pe 
care l-ai iubit, pe care l-ai apărat viaţa toată, și fie-ţi țărâna uşoară și 
reamintirea vecinică. 


€ 


RECTIFICARE 


[1 octombrie 1876] 
Relativ la cazu de maltratare descris în nrul nostru de miercuri ne-am 
informat că d. Codrescu ar fi fost provocat de către frații Șrager și silit astfel 


să se poarte într-un mod nu tocmai obicinuit. 

CETATEA JIDOVA 


[1 octombrie 1876] 

„Această cetate numită Jidova și Uriaşa, situată în plaiul Nucşoarei, 
districtul Muscel, la 6 kilometre de centrul orașului Câmpu Lung, se află 
aşezată între Râul Târgului, la distanță de 120 metre de malurile lui, şi între 
şoseaua națională Piteştii — Câmpu Lung, la 85 metre situată în partea 
despre est a Câmpu Lungului. 

După săpăturile esecutate într-un mod sistematic de d. Butculescu, două 
sute metri lungime pe 2 m. 70, 2m. 80 adâncime, din zidurile acestei cetăți 
au fost aduse la lumină, în luna aceasta: 

După obiectele descoperite: două cărămizi, cu inscripţiuni romane, chei, 
săgeți, haste, sticlărie fragmentată, olărie etc. plus simetria zidurilor de 
împrejmuire în grosime de 5 metre 16 cm. și după două monete, una de 
argint de la Geta (a.Ch. 211), şi alta de bronz de la Gordian (a. Ch. 238) 
această cetate arată o făptură romană, în contra tuturor aserțiunilor unora 
cari pretind că ar fi de origine dacă. Asupra acestui punt se va esplica mai 
precis esploratorul în urma terminării săpăturii complete a cetății. 

Săpăturele se urmăresc cu mare activitate, chiar acum, și poate că peste 
curând vom poseda multe noţiuni foarte interesante pentru monumentul 
nostru istoric. 

Ministeriul instrucţiunii publice a pus la dispoziţiunea d-lui Butculescu 
o sumă oarecare pentru a veni în ajutorul scrutărilor sale“. 

Cele de mai sus le citim în Românul. Cât despre numele Jidova, el nu 
este de origine romană, ci stă desigur în legătură cu forma jidovină, care se 
găseşte adesea în documentele vechi româneşti şi însemnează scursătură de 
apă. 

TURCIA 


[3 octombrie 1876] 
La 10 octomvrie st.n. un consiliu de miniştri estraordinar ar fi hotărât de 
a acorda un armistițiu de 6 luni, adică până la finea lui martie anul viitor. A 
doua zi era să se notifice puterilor prin o circulară condiţiile armistiţiului. 
Știri mai nouă vestesc că durata aceluia ar fi fost redusă la douăzeci de zile, 
ceea ce-ar dovedi o deosebită grabă din partea puterilor de a vedea 
încheindu-se cât de curând pace definitivă. Într-adevăr un armistițiu de 6 
luni ar fi fost propriu a reîntări amândouă părţile beligerante, pe turci poate 
prin un nou împrumut și prin recrutarea a toată tinerimea musulmană 
disponibilă; pe sârbi prin nouă rânduri de voluntari ruși şi prin împlerea 
casierielor micului stat cu ruble strânse de comitetele panslaviste. Cel puţin 
la ştirea despre acordarea unui armistițiu pe jumătate de an jurnalistica din 
Austria a răspuns prin articole pline de îngrijire pentru viitor şi îndoindu-se 
foarte mult asupra realizării păcii. În aceeaşi vreme în care se dezbat între 
puteri condiţiile armistiţiului şi acelea a unei păci eventuale, comitetele 
rusești trimit la Belgrad coroana regală, lucrată pe bani adunaţi anume 
pentru acest scop. 

SERBIA 


[3 octombrie 1876] 

Din Belgrad i se scrie „Corespondenţei politice“ că în cele din urmă 
lupte în valea Moravei s-ar fi deosebit prin vitejie legiunea numită a 
„iataganului“, de sub comanda voievodului Maşa Verbiţa. Această legiune 
au risipit patru batalioane de gardă (turceşti) şi a luat un steag. Din această 
cauză generalul Cemaieff au împărţit între legionari 70 medalii şi au trimes 
celor mai viteji dintre ei câte 60 de galbeni. Această legiune consistă 
aproape numai din muntenegreni în urma cererilor lui Cernaieff, ministrul 
de război poate va chema sub drapel cele din urmă resturi de oameni 


armabili, adică bărbaţii în vârstă de 42 — 52 de ani. Această clasă ar da 
poate un contingent de 30.000 de oameni şi, cu aceștia 'mpreună, armata de 
pe Morava ar ajunge la 120.000. 


€ 


[6 octombrie 1876] 

Aflăm că guvernul englez ar fi propus puterilor garante ca, pe timpul 
armistițiului, armata română să ocupe linia de demarcatțiune între armatele 
turceşti și sârbești cari se află azi în luptă. 

Ceva mai mult. Se zice că guvernul englez ar fi dispus să ceară de la 
puteri ca tot armata română să ocupe Bulgaria şi cea italiană Bosnia şi 
Herzegovina până când Turcia va aplica reformele otărâte acestor provincii. 

Aceste ocupaţiuni se vor face negreşit cu cheltuiala puterilor în 
chestiune. 

Dacă aceste ştiri se vor adeveri, oricine poate vedea că cuvintele 
agentului Engliterei zise Domnitorului acum câteva săptămâni: că România 
este destinată a juca un rol civilizator între popoarele din Orient au şi 
început să devie o realitate. 


€ 


[6 octombrie 1876] 

Presa străină e preocupată mai cu samă de două puncte ale politicei 
noastre, unul călătoria la Livadia, al doilea concentrările. Deşi armata, 
rezervele și miliția teritorială se concentrează pe divizii, şi anume cu scopul 
instrucției și al manevrelor de toamnă, presa străină clatină din cap şi se 
crede în drept a afirma că manevrele sunt numai pretextul concentrărilor. 
Oricare ar fi credințele asupră-ni, cetitorul va găsi-o foarte natural că, în 
momente în care e în cestiune nu pacea noastră, ci a Europei întregi, a pune 
mânile 'n sân ar fi o nesocotinţă, iar maxima veche și prevăzătoare „și vis 
pacem para bellum“ singura a cărei aplicare se impune de sine. 

Miniștrii noștri s-au întors de la Livadia. Desigur că, afară de unele 
lămuriri de o fatală generalitate, puţine lucruri ni se vom împărtăși din 
întrevederile cu marele autocrat al tuturor Rusielor; dar așa se și cuvine, 
căci nu aceste sunt vremile în care acțiunile de stat s-ar putea petrece în 
plină lumină. Înregistrăm numai, fără a da crezare, ciudatul zgomot cumcă 


ministrul nostru prezident ar fi mers la Livadia pentru a propune 
împăratului Rusiei alianța şi comanda supremă a armatei române. 


€ 


[6 octombrie 1876] 

Poarta au comunicat prin o circulară dorința de a încheia un armistițiu 
de şase luni de zile, adecă până la finele lui martie anul viitor. Ziarile 
austriacești şi multe din cele germane văd într-această propunere o 
îndemânatică trăsătură de eşec şi felicitează pe oamenii de stat de la Cornul 
de Aur pentru această fericită idee. Afară de aceea termenii în care a fost 
comunicată această dorinţă lasă atâta câmp liber acţiunii diplomatice, încât 
e lesne văzut că situaţia se va lămuri repede. Într-adevăr, dacă Rusia voieşte 
războiul, ea nu va accepta propunerea din cauze foarte simple. O campanie 
de iarnă e în favoarea oștilor slave, fie din sud fie din nord; pe când natura 
trupelor turcești, cărora nu li se poate disputa un estraordinar curagiu și o 
deosebită energie în purtarea suferințelor și privaţiunilor, esclude totuși 
campania de iarnă; căci pentru arab, egiptean și alte rase de la miazăzi iarna 
e un duşman neînvins, pe care, după cum zice proverbul, nu-l mănâncă 
lupii. Din câte se vestesc asupra propunerii de armistițiu vedem că Poarta 
nu doreşte războiul. Ar primi orișicând pacea, păstrându-se neschimbat 
statu-quo teritorial. Pe de altă parte, propuind un armistițiu aşa de lung, ea a 
propus dezarmarea milițienilor pe vreme de iarnă, întoarcerea la căminuri și 
redeprinderea cu pacinicele ocupaţii, reintrarea pe câtăva vreme în liniștea 
obicinuită, aşa încât orişicând pacea ar putea ieși definitivă dintr-un atât de 
ademenitori provizoriu. Condiţiile armistiţiului sunt: 1) Sârbia nu poate 
reocupa poziţiile care se află astăzi de facto în mânile turcilor (nu e esclus 
printr-asta ca ele să facă parte din zona neutrală). 2) Introducerea de arme și 
muniții în Serbia și Muntenegru e oprită. 3) Intrarea de voluntari streini e 
oprită. 4) Nici Serbia nici Muntenegrul nu vor putea da ajutor provinciilor 
turceşti răsculate. 

Totodată Poarta au comunicat puterilor asemenea prin o circulară că va 
introduce în cea mai scurtă vreme o sumă de reforme, şi anume: acele 
propuse de puteri numai pentru Bulgaria, Bosnia și Herzegovina, ea le va 
introduce în imperiul întreg. Tocmai de aceea însă ea se roagă de a nu-i 
impune o îndreptăţire privilegiată a provinciilor numite, căci atuncea și-ar 
pierde autoritatea; ci, din contra, aceste reforme să fie o emanațiune a 


autorităţii statului turcesc şi să reîntărească în faţa supuşilor demnitatea ei. 
În orice caz, comparate cu răspunsurile evazive de până acum ale Porții, 
aceste propuneri făcute în ton concesiv și îmblânzit ar forma desigur baza 
unei acțiuni diplomatice clare și temeinice — dacă toate puterile ar dori 
într-adevăr pacea precum o doreşte bietul turc. Aceste propuneri mai au 
avantajul că sunt echitabile, căci ne-am înşela dacă am crede că 
populațiunea moametană se află mai bine decât cea creştină. Un ziar arab ce 
apare în Constantinopole face următoarea descriere: 

Funcţionarii din vilaieturile Aleppo și Damasc se servesc de orice 
nedreptăţire şi arbitrarietate şi comit toate vexaţiunile posibile față cu 
poporul. Cu fiecare poștă primim plângeri în contra funcţionarilor și un 
număr mare de suplici s-au dat Porții tot asupra acestui obiect. Înalta Poartă 
să ni permită a o întreba dacă aceste plângeri a unei populaţii întregi se 
consideră, sau se pun ad acta. Sigur este că această stare de lucruri produce 
o nemulțămire deosebită şi o mare neîncredere în populaţiile acelor două 
vilaieturi. 

Iar foaia oficială a ministerului de război, „La Verite“, luând act de acel 
articol, spune lucruri care par a fi icoana unor stări nu numai turceşti: 

De când am început a maimuţi fără îndemânare mincinoasa civilizaţie a 
Europei, adecă am început de la Z în loc de-a începe de la A B C, s-au prăsit 
acei lingușitori mizerabili care au înșelat pe monarh asupra adevăratei stări 
a imperiului și pentru a-și ajunge la scop au făcut curte cafegiilor, 
ciubucciilor, bărbierilor palatului, ba până şi rândașilor de la grajdi. Drept 
răsplată a supunerii lor aceşti oameni nobili au esercitat o nemărginită 
înrâurire asupra înaltei Porţi, favoritismul în întinderea sa cea mai mare a 
fost buruiana ce s-au prăsit pe această grămadă de gunoi; laşitatea a înlocuit 
curajul, minciuna, adevărul, hatârul aptitudinea. Cafegii, ciubuccii, bărbierii 
celor mari deveniră funcţionari, guvernori de provincii. În loc de a studia în 
colegiile şi școalele noastre bazele administraţiei, legea sfântă (seri), cei 
mai mulți preferau de-a deveni sclavii cutărui efendi, pentru că acesta putea 
mai iute să le procure un post. Funcţionarii numiţi astfel se temeau de 
destituire, căci ce erau să înceapă, fără post? Cu cunoştinţele câștigate pe 
această cale puteau să moară de foame. 

Aceste adevăruri, aplicabile şi la alte ţări unde se fac deosebiri între 
oamenii „cutăruia“ sau „cutăruia“, sunt urmate de imputări făcute 
fățărniciei presei și diplomaţiei europene. Căci în faptă moametanii sufăr 
sub un asemenea regim tot atât, ba mai mult decât creştinii „căci aceştia se 


pot adresa la preoți, la patriarhi și, ca ultimă instanţă, la vrun consulat sau la 
vreo ambasadă; dar la cine se poate adresa moametanul? În faptă starea 
aceasta de lucruri are multe analogii cu cea socială din România — mutatis 
mutandis însă. Rolul senzitivilor creștini îl joacă la noi străinii, evreii mai 
cu samă, rolul turcului — ţăranul român. Atingi urechea unui evreu 
obraznic? Toată presa europeană strigă. Dar această presă ocupatu-s-a ea 
vrodată de mizeria și mortalitatea populaţiunei române? 

RUSIA 


[6 octombrie 1876] 

Formarea a regimente întregi de voluntari, înarmarea militară, înrolări 
continue, cumpărarea de corăbii şi de tunuri, conscripțiuni de cai, apoi 
chemarea contelui Reutern, ministrul de finanţe, la Livadia, pentru a scoate 
din pământ bani, perspectiva unui împrumut forțat înlăuntrul ţării, de vreme 
ce pieţele străine păstrează o statornică surzenie, toate acestea şi multe 
altele câte se petrec în țara rusească — oare semne de pace să fie? 
Adăogăm că în cercul consultărilor decisive din Livadia au intrat şi 
eventualitatea abdicării împăratului Alexandru în favoarea principelui de 
coroană. 

Până acuma birourile de corespondenţă vestesc că propunerea Turciei 
pentru un armistițiu de șase luni au fost respinsă de Rusia, admiţându-se cel 
mult unul de şase săptămâni. Motivul principelui Gorciacof este că Serbia 
nu poate fi condamnată la o situaţie atât de precară şi de costisitoare timp de 
jumătate de an. Cu toate acestea principele admite prelungirea armistiţiului 
de șase săptămâni în caz dacă tratările de pace ar cere-o aceasta. 

SERBIA 


[6 octombrie 1876] 
Un corespondent susține că armata sârbească a încetat de a fi armată 
sârbească și a devenit un corp rusesc; căci comandantul, generalii, ofițerii și 


subofiţerii sunt ruși. Sârb mai este doar soldatul de rând, care de voie de 
nevoie merge la război, ca să aibă ce ucide tunurile turcilor. Generalii 
sârbești sunt aproape toţi disponibili şi petrec în cafinelele de la Belgrad cu 
ciubuc, cafe şi joc de cărţi. Până acuma sunt în armată 479 ofiţeri ruși, 592 
de subofițeri şi 1800 de cazaci. La monastirea Jita se fac pregătiri pentru 
încoronarea regelui Milan; la 9/22 octomvrie va avea loc botezul prințului 
de coroană, în onoarea căruia a început a se şi forma o legiune de voluntari 
numită a Kralieviciului. 

BIBLIOGRAFIE 


[6 octombrie 1876] 

A apărut chiar acum şi se află de vânzare: „Calendarul bunului 
econom“ pe anul 1877 întocmit de d-nii Comşa şi Eugen Brote. Cu mai 
multe ilustrațiuni intercalate în text. 

Cuprinsul calendarului este: 

Popa Tanda, novelă. Poezii: Cinel-Cinel — Mărioara — Cât te-am iubit 
— De-ai putea — Groaza — Țiganul și purcelul — Cântece populare. 
Despre scrierea limbei române. Economia câmpului: Tractarea gunoiului 
de grajd — Ghipsul — Cenușa și găinațul — Alegerea sămânţei — 
Stărpirea tăciunelui — Cultura trifoiului — Plugul — Grapa — Greutatea 
fructelor şi semințelor mai îndatinate — Timpul încolţirei şi vegetațiunii la 
diversele plante agricole — Volumul diverselor nutreţuri — Greutatea 
corpurilor mai îndatinate. Economia vitelor: Alegerea vitelor de prăsilă — 
Mulsul vacilor — Ceva despre oierit — Ce avem de observat când 
cumpărăm cai? — Vârsta cailor — Cât timp poartă animalele agricole? 
Pomăritul: Părţile pomului — Prășirea pădureţilor de altoit — Despre 
altoire îndeobște — Surceii nobili — Ceara și răşina de altoit — Altoirea în 
despicătură — Copularea — Ocularea. Vieritul: Culesul strugurilor — 
Spălatul buţilor — Cum să fie pivnita? Stupăritul: Date statistice. 
Legumăritul: Cultura  fragilor. Mătăsăritul:  Păstrarea  seminţei — 
Schimbarea pielei — Omidăria — Nutrirea omizilor. Mijloace în contra 
unor primejdii grabnice la oameni. Varietăți ș.a. 

Agricultura, acest izvor însemnat al bogăției naţionale, este aproape 
singura meserie a poporului român. Editorul crede a fi răspuns la o trebuinţă 


foarte simțită şi generală a poporului întreprinzând edarea acestui nou 
Calendar, în care, după cum arată cuprinsul de mai sus, sunt reprezentate 
mai toate ramurile agriculturei. Numele autorilor, care amândoi sunt bărbaţi 
de specialitate, poate servi drept garanţie despre buna alegere și tractare a 
materiilor cuprinse în „Calendarul bunului econom“. Alăturea cu 
agricultura, calendarul cuprinde o colecţiune aleasă de poezii, precum şi 
una din cele mai nimerite novele populare. Comerciantul, industriașul, 
meseriașul, învățătorul, preotul, amploaiatul, ei toţi află în „Calendarul 
bunului econom “ învățături practice pentru trebuinţele zilnice. 

„Calendarul bunului econom“ se poate comanda la d-nii Iosif Drotleff 
et Comp. în Sibiu, cu preţul de 50 cr., adică ceva peste un franc. 

TURCIA 


[8 octombrie 1876] 

În urma unei nouă audiențe pe care a obținut-o Sir Henry Elliot la 

sultanul și în urma propunerei acestui ambasador ca guvernul turcesc să se 

învoiască în sfârşit cu propunerile colective a puterilor și să se decidă la 

primirea unui armistițiu de-o durată convenabilă, miniștrii s-au adunat de 
două ori în consiliu şi au hotărât a primi un armistițiu de patru săptămâni. 

MUNTENEGRU 


[8 octombrie 1876] 

„Corespondența politică“ vesteşte din Cetinie sub data de 7 oct.: Calcul 
cuminte este fără îndoială o însemnată trăsătură de caracter a prințului 
Nicolaie. Cu toate acestea nu se poate tăgădui că multe întâmplări din 
lunele din urmă au răsplătit cu rău ţinuta altfel atât de precaută a prinţului. 
El au făcut mai cu samă esperiența că pe diplomaţia turcească nu se poate 
întemeia nimenea. Atât Derviş Paşa când era guvernor-general al vilaietului 
Bosniei, cât şi Ali Paşa mai târziu au făcut prinţului avansuri care n-au fost 
primite întotdeauna cu neîncredere. Dar aceste speranţe s-au risipit ca fumul 


tocmai atunci când se credea că se vor realiza. Cele din urmă tractări 
diplomatice s-au întrerupt în momentul în care erau să ajungă la o încheiere 
mulțămitoare. 

La 26 sept. au sosit aicea știrile neplăcute despre pronunciamentul din 
Deligrad. În 29 sept. au venit comunicări din Constantinopole (prin 
mijlocirea consulului general englez din Raguza, d-lui Monson *) care 
puneau în perspectivă un armistițiu mai lung și închierea unei păci 
favorabile. În 2 octomvrie cele din urmă greutăţi au fost înlăturate prin 
mijlociri engleze și italienești. Urmarea a fost că prințul a permis 
proviantarea armatei lui Muktar Pașa şi a câtorva forturi turceşti. Deodată 
veni un contraordin din Constantinopole care c-o lovitură schimbă faţa 
lucrurilor. Atât armata turcească din Albania cât și cea din Herţegovina 
atacară prin surprindere pe montenegrini și acuma suntem iarăși în mijlocul 
războiului. Sigur e că diplomaţia turcească nu s-a purtat sincer cu 
Montenegro. Cum stau lucrurile astăzi, se poate spune apodictic cumcă 
drumul pentr-o pace separată este astăzi închis. Prințul Nicolaie a mers la 
montenegrinii săi, la Bielopavliţe. Cei din urmă montenegrini cari mai 
îngrijeau de gospodărie au fost chemaţi sub arme. Puterile militare se urcă 
la 21800 oameni. De la începutul războiului parte au căzut, parte s-au rănit 
2200 oameni. Spre a împlea acest gol s-au chemat sub arme toți tinerii de la 
15 — 16 ani. 

O MISTIFICAȚIE ARHEOLOGICĂ 


[8 octombrie 1876] 

Un slavist modern căpătă la 1854 informația că la mănăstirea Banja în 
Dalmația ar fi un patrafir de matasă împodobit cu mărgăritare şi împletit cu 
aur şi cu argint. Pe el se reprezintă mai multe chipuri de sânţi, iar pe partea 
de jos se văd 2 figure îngenucheate, jupân Stroe și jupâneasa Ierosima, cu 
arătarea anului 1114. Slavistul conchise că ar fi unul din cele mai vechi 
monumente de artă slavică. 

Inscripţia ce i se trimisese în copie suna astfel: 

„Jupân Stroe Vestolmiu, jupâneasa Erosima, în anul 1114, acest patrafir 
să fie mănăstirii din Stieşti“. 


Unde însă să fi fost mănăstirea Stiești? Cine sunt personagele lui jupân 
Stroe și Erosimei? Cum de se află acest patrafir la mănăstirea Banja? 

Un alt slavist, mult mai celebru, profesorul Fr. Miklosich, cercetând la 
rândul său mănăstirea Banja, publică în 1858 inscripţiunea de pe patrafir în 
fruntea monumentelor privitoare la istoria Serbiei, Bosniei și Ragusei; o 
publică însă cu următoarele modificări: 

Jupân Stroe Vestolmiu, jupâneasa lui, Sima, în anul 1114, acest patrafir 
să fie mănăstirii din Stănești. 

Enigma rămânea însă tot nedezlegată: unde va fi fost mănăstirea 
Stănești şi cine era acel jupân Stroe Vestolmiul cu soţia sa Sima, vieţuitori în 
veacul al 12-lea? 

Venerabilul canonic Tim. Cipariu este cel dintâi care ridică vălul 
cestiunii. Mai mult pe ghicite decât prin criteriele externe ale monumentului 
recunoscu că patrafirul de la Banja nu poate proveni decât din România şi 
anume de la mănăstirea Stănești din districtul Vâlcii; că lectura Stroe 
Vestolmiu a lui Kukulievich şi Miklosich trebuie rectificată în Stroe vel 
stolnic; că donatorul patrafirului a fost un boier român „mare stolnic“ din 
secolul XII; că, în fine, mănăstirea Stănești ce apare în documentele de la 
1540 înainte ca o fundaţiune a familiei Buzeştilor n-ar fi decât o reedificare 
a vechii mănăstiri, tot cu aceleaşi nume, din anul 1114. 

Consecințele unei asemeni fericite descoperiri erau natural de o mare 
importanţă pentru istoria naţională. O mănăstire în România la începutul 
secolului XII, iacă o probă irecuzabilă nu numai că românii trăiau pe atunci 
în aceste locuri, dar că aveau un stat organizat, cu aristocrația sa, cu biserica 
şi instituțiunile sale monacale, așa cum ni apare în istorie cu un veac mai în 
urmă. 

Mistificarea merse şi mai departe. Cunoscutul Rösler, care nu îngăduie 
românilor să trăiască în ţărele de azi decât după începutul secolului XIII, îi 
vine mai lesne a admite că acea mănăstire Stăneştii din 1114 ar fi putut fi 
slavică, călugării slavi, populaţiunea din România slavă! 

Dar ipoteza învățatului Cipariu, oricât de fundată în generalitatea sa, se 
întemeia pe o eroare esenţială făcută în citirea inscripțiunii tocmai de cei 
cari nu trebuiau s-o facă, de principii slavismului, Kukulievich și Miklosich, 
autorităţi în materie de diplomatică și paleografie slavă. 

D. Hasdeu, în studiul Limba slavică la români, a dovedit cu monumente 
lapidare, acte şi cronice contimporane, prin limba chiar a inscripţiunii: 1° că 
cei doi slavişti au citit rău veleatul 1114; 2° că jupân Stroe velstolnic din 


inscripţiune este vestitul general al lui Mihai Viteazul, Stroe Buzescul, iar 
jupâniţa Sima, soţia lui; şi a conchis de aci că Stroie Stolnicul cu soția sa 
depuseră faimosul lor patrafir la mănăstirea Stăneştii, fundaţiunea 
Buzeştilor, în intervalul de la 1 sept. 1600 inclusiv până la 1 sept. 1601 
exclusiv, pentru că la 2 octomvrie 1601 Stroie era deja mort. 

Cu studiul critic al acestei întrebări se ocupă monografia „Inscripţiunea 
de pe patrafirul de la Stănești“ de Gr. G. Tocilescu, București, 1876. 

FRANCIA 


[10 octombrie 1876] 

Între părerile privitoare la o rezolvire a Cestiunei Orientului desigur că 
aceea a unui admiral și membru al Academiei va atrage atenția publicului. 
Dacă o aseminea părere e justă sau nu e o altă cestiune, pe care vom lămuri- 
o mai la vale. 

D. admiral Jurien de la Graviere încheie cartea sa cea mai nouă „La 
situation du Levant“, cu dorinţa de a vedea elenismul în Turcia opuindu-se 
panslavismului. După d-sa rezultatul cel mai însemnat al revoluţiei greceşti 
din 1821 n-au fost crearea micului regat grecesc, ci transformarea Turciei. 
Între cele 12 milioane de creștini autorul crede că neamul lui Kyrios 
Pappadakys este cel chemat de a dirige soarta Orientului. Toate par a-l face 
apt pe numitul Kyrios pentru un asemenea rol: activitatea (în luare de mită 
şi-n dezbrăcarea călătorilor în codru), inteligenţa (în șiretlicuri și sofisme), 
în fine patriotismul (dovada bună: starea înflorită a Greciei). Egipetul, care 
era mai o colonie franceză, va deveni una engleză sau franco-engleză. 
Turcia va fi în curând o colonie europeană. Grecii pot renunţa fără părere de 
rău la „marea lor idee“; industria, negoţitorii, bancherii lor vor lua mult mai 
curând sceptrul din mâna osmanilor decât o agitaţie sterilă. Înainte de toate 
se cer drepturi civile egale pentru toți. Dacă li va plăcea turcilor să 
monoplizeze serviciul militar pentru dânşii şi să se mărginească cu lene la 
cultura pământului strămoșesc, atunci vremea nu e departe în care 
scumpirea traiului li va face cu neputinţă viaţa în ţara lor proprie. Ei vor 
avea soarta rasei Mandgiu, cari au biruit China, iar pământul Mandgiuriei a 
trebuit să-l cedeze chinejilor. Munca este legea lumii moderne, care nu are 
loc pentru leneşi. D. Jurien de la Gravière este membru al Academiei 


franceze, prin urmare un om de la care nu ne putem aştepta de-a auzi decât 
idei de Manchester după calup. În faptă predominarea intrigantului şi 
răutăciosului element grecesc în Orient ar fi o nenorocire și mai mare decât 
supremaţia turcească. Demosul grecesc din antichitate şi până astăzi s-au 
arătat incapabil de-a constitui un stat ca oamenii. În lumea antică caractere 
nobile și mari erau răsplătite de acest demos disculț și palavragiu cu 
ostracismul; Imperiul bizantin, venit în urmă, e cuibul vicleniei, 
deşertăciunei şi corupției în toate; noul regat grecesc e o jertfă a celei mai 
obraznice și mai ignorante demagogii. Mai mult încă: dacă turcii de astăzi 
duc frânele guvernului în acest fel este pentru că totdeuna au găsit în greci 
unelte cari-i apără, îi susțin, îi împing chiar la corupţie. 

Adevărata otravă a Orientului este acest popor lingușitor, făţarnic, 
dispus la pradă și la înșelăciune — şi într-adevăr Abdul-Hamid are dreptate 
când zice că grec de treabă nu se găsește. 

Este nevoie să mai amintim istoria specială a românilor ca să arătăm 
cum acești oameni şi-n al treilea neam încă au otrăvit și otrăvesc viața 
noastră publică şi privată? Când Radu cel Mare, domnul 'Ţărei Româneşti, 
au adus în ţară pe patriarhul grec Nifon, acesta, în loc să-şi caute de 
biserică, a 'nceput să facă politică, să-și creeze partidă între boieri, să ascută 
şi să învenineze și mai mult duşmănia dintre Dănulești și Drăculești, între 
descendenții lui Mircea și Dan I. În Moldova, un grec (Despot) strică prin 
intrigi de curte domnia lui Lăpuşneanu Vodă şi aduce pe acel zimbru la o 
adevărată furie şi sete de sânge. 

Și dacă s-au stricat rândul și tocmeala acestor ţări, dacă am pierdut 
provinţii, dac-am înlăturat cu uşurinţă obiceiuri bune și vechi, dac' au intrat 
corupţia și lașşitatea în clasele vechei societăți româneşti, totdeauna izvorul 
acestor rele se va găsi c-au fost sau un grec sau o mână de greci. 

Și această nație, care prin îmbătrânire au pierdut toate calităţile, 
păstrând numai viţiile antice, care în decursul evului mediu au corupt 
arhitectura, muzica, pictura, această nație care au înveninat viaţa popoarelor 
învecinate, care le-au trădat la turci numai pentru ca să poată păstra ea 
ierarhia, care furase a cincea parte din pământul României, această nație cu 
înnăscut instinct de viclenie şi tâlhărășug, aceasta să fie conducătoarea 
Orientului? 

Dar vom uita oare identitatea şi atavismul caracterului? 

Oare neapolitanii, de mii de ani colonie grecească în Italia, şi-a pierdut 
caracterul? Nu sunt tot laşi, mincinoși, înșelători, hoţi precum au fost 


înainte de-o mie de ani? Nu ni se vorbească de revoluţia grecească, care 
doarme pe lauri străini, în care căpetenii şi ostaşi au fost albanezi, macedo- 
români şi slavi, rase înșelate de linsa lingușire a grecilor; căci toată acea 
sămânță de războinici, dacă s-ar ciurui dintre oamenii însemnați și viteji, nu 
cred că s-ar găsi un singur grec de origine. Spada cavalerească a grecului 
adevărat și originar o cunoaştem, ea iubește spatele și se numește la noi 
cuțit. Pentru codru, pentru unghiuri de uliţă și în orice caz pentru 
demagogie şi comunism sunt coapte capetele grecilor, dar nu pentru a aduce 
o dezvoltare sănătoasă între popoarele Orientului; şi, pentru a caracteriza 
lapidar această rasă, vom spune că, dacă Orientul ar avea să aleagă (la ceea 
ce, mulțămită Domnului, n-am ajuns încă) între o predominare grecească și 
una jidovească, cea jidovească e de preferat. 

[10 octombrie 1876] 
Precum era ușor de presupus, zgomotele despre animația războinică a 
palicarilor, privite de aproape, se reduc la oraţii frumoase, în care patrie, 
libertate, egalitate ş.c.l. au jucat desigur un rol considerabil. Cel puţin 
„Ausburger Allgemeine Zeitung“ primește o corespondenţă din Atena care 
arată că răsunetul din ziarele europene e exagerat, ba mincinos chiar. 
Mişcarea care stăpâneşte spiritele are un decurs liniștit şi pacinic. S-au 
vorbit mult în vremea din urmă despre suferințele şi apăsările fraţilor din 
provinţiile greco-turcești, însă nicăiri n-au ieşit de pe buzele oratorilor 
măcar aluzia unei provocări războinice. Se plâng toţi că în momente atât de 
critice Grecia stă cu totul nearmată și vor să facă în toată graba ceva pentru 
a împlea acest gol simţitor. Dar armată și flotă nu se pot scoate din pământ. 
Ministrul de război Karaiskakis (care, grec fiind, se înţelege că e un om 
însemnat și pricepe ce trebuie pentru a pune armata pe picior de război) ar 
face el ce-ar face dacă... considerente „politice“ şi financiare nu l-ar opri. 
În fine, fie vreme bună, fie rea, Grecia așteaptă că tot cele şepte puteri se 
vor milostivi a gândi la dânsa când se va face împărţala averii turcului. 
Numai să nu moară cumva Kyrios înghesuit la pomană. 

„Arma la picior!“ e astăzi, în urma unei a doua scrisori a împăratului 
Alexandru, deviza Austriei. A pierit fără urmă neliniştea asupra procedurei 
Rusiei, asupra respingerei armistițiului turcesc și a zgomotoaselor înarmări; 
se va fi pronunțat cuvântul magic care-i face pe austriaci moi ca ceara. 
Ziare germane vor să ştie că Austria nu se va împotrivi intrării ruşilor. 
România se zice că va avea asemenea permisiunea ca cu cei 80.000 de 
oameni ai săi să ajute la îmbunătățirea soartei „fraţilor creştini“. Grecia, 
despre care unele telegrame vestesc că e pe cale a încheia alianță ofenzivă şi 
defenzivă cu Serbia, va intra asemenea în acţiune, cel puţin regele Georgios, 
care s-a primblat pân-acuma, au răsuflat cuvinte foarte întreprinzătoare. 

Spre caracterizarea situației reproducem următoarea telegramă din 
Paris: în urma unei ştiri aduse de biroul Reuter circulează zgomotul că 
Rusia ar fi încheiat o convenţie cu societatea căilor ferate române pentru 
transportarea a 4000 oameni pe zi. Ştirea nu s-a confirmat încă. 

Afară de aceea ziarele din București sosite asară ni mai aduc 
următoarele depeşi: 

Petersburg, 19 octomvrie. D. Loftus, reprezentantele Angliei, va pleca 
în curând la Livadia. Plecarea aceasta e considerată ca o simptomă, că 
înţelegerea e posibilă între Anglia şi Rusia. 

Berlin, 19 octomvrie. Norddeutsche Zeitung anunţă că marele duce 
moștenitor al Rusiei va pleca în curând la Viena, Berlin, Londra pentru a 
lucra pe lângă cabinetele respective, în sensul unei acţiuni comune a marilor 
puteri pentru a rezolva Cestiunea Orientului într-un mod satisfăcător. 

Constantinopole, 19 octomvrie. D. Ignatieff va cere mâne audienţă la 
sultanul, pentru a-şi prezenta scrisorile de acreditare. 

Negocierile pentru pace se vor reîncepe imediat pe bazele propunerilor 
Angliei. 

Londra, 19 octomvrie. Ziarul Times anunţă că Rusia a prezintat Porţei 
ca ultimatum o propunere concertată cu Anglia pentru un armistițu de 6 
săptămâni. 

Times declară că parlamentul şi ţara nu voiește a face răzbel pentru a 
susține pe Turcia. Aceasta ar fi o nebunie culpabilă. 

Atena, 19 octomvrie. Guvernul va depune astăzi la Cameră proiectele 
următoare: 

Pentru chemarea sub arme a unui număr de 80.000 oameni 

Pentru acordarea unui credit de 50 milioane drahme ş-un împrumut de 
10 milioane pentru cumpărarea de arme. 

Viena, 16 octomvrie. Se zice că intervenţiunea militară a Rusiei este 
neînlăturabilă. 

Se asigură că Austria, în caz de a erumpe catastrofa, va rămânea neutră, 
primind oarecari compensaţiuni. 

Londra, 16 octomvrie. Times crede că Rusia va intra de bună samă în 
acţiune dacă Turcia va refuza propunerile puterilor. Rusia pretinde un 
armistițiu de 6 săptămâni. Astfel, zice Times, atârnă de la d. de Bismark să 
salveze lumea de un teribil răzbel. O atitudine precisă și fermă a Germaniei 
e cea mai bună chizășuire a păcii; o alianță a Germaniei cu Anglia pentru 
aplicarea reformelor în Turcia ar mântui Europa de o mare nenorocire. 

Berlin, 16 octomvrie. Nord Deutsche Allgemeine Zeitung, răspunzând la 
apelul de alianţă al ziarului Times, zice: că principele Bismark în cestiunile 
esterne s-a deprins a merge mână în mână cu dorinţele poporului, care, 
neuitând atitudinea Angliei manifestată în contra Germaniei atât la anul 
1870 cât şi mai târziu, nu e câtuși de puţin pentru o alianță cu Anglia. 
Germania n-are plăcere a face sacrificii de bani şi sânge în Cestiunea 
Orientului. Afacerea de la 1870 Germania a sfârşit-o singură şi de aceea nu 
are trebuinţă a se asocia cu Anglia care acum ar vrea să împartă bilanțul de 
câștig și pierdere privitor la politica sa în Cestiunea Orientală. 

National Zeitung, vorbind despre noua grupare a puterilor, zice că Italia 
va merge în orice caz cu Rusia pe când Austria înclină mai mult cătră 
Anglia. 


Ziarele din Viena şi Pesta conţin următoarea ştire: 


Regele Greciei a conferit ieri (14 oct.) cu comitele Andrassy. Principele Carol al 
României este așteptat de asemenea la Viena (??). 

În fine condiţiunile cu cari Rusia ar fi mijlocit a se încheia pacea în Orient sunt 
următoarele: 

1. Serbia va rămânea independentă de Turcia cu învoirea guvernului otoman și a 
puterilor celor mari. 

2. Muntenegrului se va ceda Herţegovina, care va face un corp cu dânsul sub 
administrațiunea principelui Nikita. 

3. Pentru Bosnia și Bulgaria guvernul Înaltei Porţi va decreta reforme cari vor 
avea de bază egalitatea înaintea legilor a creștinilor cu musulmanii, și 


administrațiunea va fi încredințată la câte un guverator numit de Poartă, dintre 
creştini. 

4. Până la punerea în practică a ziselor reforme și spre asigurarea că ele vor primi 
imediata lor aplicare cu sinceritate, Bosnia se va ocupa militărește de către trupele 
italiene, iară Bulgaria de către trupele române. 

VOLUNTARII RUŞI 

Față cu exageratele știri ale ziarelor străine, dar mai ales a Nouei prese 

libere din Viena, cari ridică la sute numărul voluntarilor ce trec în fiecare zi 

prin România, „Journal de Bucarest“ susține din sorginți — după cum zice, 

sigure — că de trei luni încoace au trecut în termin de mijloc 35 — 40 de 

voluntari ruși pe zi pe drumul de fier dintre Ungheni și Severin. Cel mai 
mic convoi a fost de 35 de oameni, cel mai mare de 260. 


€ 


BULGARI ÎN LONDRA 


[10 octombrie 1876] 
Sigur este că mulți din oamenii influenți din România sunt numai în 
aparență români, simpatiele lor intime însă sunt pentru greci şi bulgari, de 
vreme ce ei însuși sunt greco-bulgari. Că aceştia paradează adesea mai mult 
cu fraze naţionaliste şi cu gloria lui Ştefan şi Mihai e un fenomen comun, 
asupra căruia nu mai revenim. Înregistrăm numai că în Londra se gerează 
astăzi de bulgar un profesor de la Universitatea românească din Bucureşti. 
Acest profesor român e dr. Protici, care, uitând lanţetele și durerea na cap, 
au ajuns la atâta sentimentalism încât a comis chiar un poem în limba 
franceză, tipărit însă sub titlul englez „The Voice of Bulgaria“ şi dedicat d- 
lui Gladstone. Alături cu d-nii Zancof şi Balabanof, doctorul formează un 
frumos trifolium bulgaricum. 

TÂLCUIRE BISERICEASCĂ A OBICEIURILOR DE LA 
TARĂ 


[10 octombrie 1876] 

Într-o veche „Învăţătură părinţilor duhovnici“, al cărei an lipseşte, găsim 
la capăt o ciudată tâlcuire a obiceiurilor pământului. Istoricii noştri vor găsi 
că aceste tâlcuiri clerice sunt de o origine tot atât de grea de constatat ca și 
obiceiurile înşile, dar, fiind atât de curioase, le așezăm aicea precum le 
găsim şi în limba, nu fără farmec, a originalului. 

1) Dumnezeii limbelor elineșşti era foarte mulţi, dintre carii unul anume 
Perun, carele se numea al locului, că și în mâna lui ţinea o piatră scumpă ce 
după feliul ei lumina ca jeraticul. Încă şi foc de-a pururea ardea înaintea lui. 
Iară închinătorii lui făce focuri şi se petrecea preste dânsele, închipuind 
cumcă s-ar da singuri pe sine jertfă acelui idol — Perun. Aceleași închipuiri 
fac şi unii din creştini până în ziua de astăzi, adecă focuri în bălii în ziua de 
joi mari şi se petrec peste dânsele; însă neștiind ei ce închipuiesc. 

2) Alt idol era, ce-i zicea Lâdco. Pre acesta îl avea Dumnezeul veseliilor 
şi al bunei norociri. Acestui aduceau jertfe cei ce avea a face nunți și 
veselii, părându-li-se că cu agiutorul lui Ladco îşi vor câştiga veselie 
frumoasă şi viaţă cu dragoste. Aseminea și aceasta o cântă creștinii pe la 
nunți. 

3) Mai jertfea unei dintr-acei închinători de idoli şi apelor, adică bălților 
şi izvoarelor. Deci unde era apa aproape ci se aduna odată într-un an și se 
arunca unii pe alții în apă. lar unde era departe își turna apă pre dânșii unii 
altora. Aceasta acum și la unii din creştini vedem făcându-se, adecă a doua 
zi după Paști, numindu-se trasul în vale, dintru care „tras în vale“ prin 
îndemânarea diavolului se fac multe sfezi, gâlcevi şi bătăi. 

4) Alţii avea alt Dumnezeu, ce-i zicea Caleada, carii ei, adunându-se la 
praznicele și „zborurile“ lor cele idolești, cânta lăudând pre acel Coleada, 
pomenindu-i de multe ori numele. Și aceasta o vedem că se ţine la unii din 
creştini și până astăzi, că primesc spre ziua nașterei lui Hs. de le cânta 
țiganii numindu-se colindatori (sic). Și încă mai primesc la casele lor Turca 
sau Brezaia, având cu sine și „măscărici ghiduş“, carele, schimbându-și faţa 
sa, zice cuvinte urâte. 

5) în cetatea Rodostol aproape de apa Istrului, în vremile închinătorilor 
de idoli, se afla un idol anume Cron, adecă Dumnezeul morților, care acela 
era un elin mort întru carele, încuibându-se diavolul de multă vreme, îl ţinea 


neputred. Aceluia îi jertfea rătăciţii întru acest fel, adecă de-şi bătea 
trupurile sale până la sânge, chiuia şi toată altă fără de lege făcea. Cu 
sângele ce-şi vărsa închipuia cum că cu sânge iaste Cron (pentru că se arăta 
rumen la față); iară fărădelege ce-o făcea ziceau că nu o vede Cron, căci 
ține ochii închiși, nici aude strigările, căci este mort. Așa şi acum creștinii 
fac pre la morţii lor, strigându-se „clacă de nebuni“, de-și bat spatele cu 
lopeţi, chiuiesc, joacă şi alte multe ghidușii fac, cari nici a se mai scrie sau a 
se pomeni nu se cuvine. 

6) Alţii cinstesc pre un idol anume Cupăl, pre carele îl numea al 
rodurilor pământului, căruia la pârga secerişului la o zi a lor însemnată îi 
aducea jertfă, adunându-se bărbaţi și muieri, împletind cununi de buruieni, 
de-și punea în cap şi se încingea cu ele. Unii din bărbaţi se îmbrăca în haine 
muierești, ca, putând ei juca mai răsfăţat decât muierile, să poată îndemna 
pre privitori la toată pohta spurcată... Așa, jucând şi sărind, adeseaori striga 
Cupâl! Cupăl! Această urâtă închipuire şi până acum se ţine aicea în ţara 
noastră pre la unele orașe și sate, de se îmbracă bărbaţii în haine muierești şi 
se numesc Cuci sau Căluceni, făcându-se cununi de buruiene: anume de 
pelin; iar cei ce nu joacă, pelin tot își pun în brâu. Alţii iarăși fac altă 
izvodire drăcească. La vreme de secetă un om cu pielea goală, inşirând 
buruieni verzi pe aţă, se-nfăşură de sus până jos şi pe cap pune cunună, 
jucând pre la case, aruncă toți cu apă într-însul, inchipuind cumcă și de la 
dânsul apă cer, adecă ploaie. Prostimea se înșală la acestea două cumcă ar 
lua vindecări de toate neputinţele sale prin călcarea Cucilor, iară Păpăluga 
c-ar avea putere să poruncească norilor să ploaie. Precum cred credincioşii 
că prin atingerea sfinților apostoli s-au dat vindecări celor bolnavi, aşa şi 
acum s-ar da prin călcarea spurcatelor picioare ale Cucilor (şi aceștia cei 
mai mulți sunt ligani puchioși); şi iarăși că precum Ilie proorocul au pogorât 
ploaie, așa ar putea și acel măscărici înșelători Păpăluga ca să pogoare 
ploaie când ar vre. 


€ 


[13 octombrie 1876] 

A începe cu stereotipul: „trăim în vremi grele și nu știm ce va aduce 
ziua de mâne“ nu adaogă întru nimic la înţelepciunea cititorului. Cu toate 
acestea mai toate organele de publicitate vor da acest răspuns, pentru că este 


formularea vorbită a tăcerii şi o dovadă că omul poate, vorbind, să tacă, mai 
ales când n-are ce spune. 

De aceea, lăsând toate combinaţiile la o parte, vom rezuma socotelele 
zilei astfel: Din nici o parte nu s-a desminţit pân-acuma știrea că Rusia ar fi 
încheiat cu direcția drumurilor noastre de fier o convenţie pentru ca acestea 
să transporte prin România în curs de zece zile un corp de armată de 
250.000 oameni. 

Pe de altă parte e asemenea sigur că manevrele noastre de toamnă — 
foarte tomnatece — nu sunt simple manevre, asemenea că transportul 
mărfurilor cuvântătoare de mai sus nu se poate face fără învoirea guvernului 
nostru. Tratările pentru încheierea unui armistițiu merg atât de bine și 
repede, încât sârbii şi turcii a 'nceput a se bate de-a binele pe toate liniile. 
Cu toate acestea puterile au intrat în tratări cu Poarta pentru condiţiile de 
pace și generalul Ignatieff a avut audienţă la sultanul și i-a prezintat 
scrisorile sale de acreditare. Precum se vede lucrările pentru pacificare se 
deapănă cu aceeași repejune ca şi înarmările din toate părțile. 

De aceea, în loc de-a căuta ce vorbesc oamenii, să căutăm ce vor ei. 

Turcii vor bună pace și oricine ar zice contrariul voiește s-o zică. 

Austria vrea aseminea pace, căci doreşte să-și rumege în liniște 
naţionalităţile şi să le asimileze cu sucul gastric maghiaro-german. 

Germania are alte trebi de făcut; apoi pe ea n-o interesează aproape 
defel Cestiunea Orientului, după cum zice tăcutul ci cancelariu. Ea n-are de 
gând de a-și urni sabia din teacă pentru a apăra acţiunile împrumuturilor 
engleze, exportul austriac, englez şi francez, c-un cuvânt n-are gust să se 
bată pentru ochii frumoși ai bancherilor din Londra. 

Anglia nu se va bate pentru turci, căci un război e scump, şi unul pierdut 
chiar foarte scump. 

Cine vrea bătălie? Rusia, nolens volens, noi şi sârbii. Poate că şi Grecia 
va trimite câţiva căpitani de haiduci, ca să reprezenteze panhelenismul. 

Dar toate aceste puteri cari voiesc războiul n-au bani, şi războiul se ştie 
că-i feciorul lui bani-gata ş-a lui mână-spartă. Rusia n-are, Grecia e bogată 
în măsline, noi... în deficit şi sârbii în capete sparte. O singură împrejurare 
e fericită. Turcul, duşmanul creştinătăţii, n-are nici atâţa lei vechi în hazna 
câte fesuri sunt pe câmpul de război. 

Dintre toate trebuie să ne intereseze ţinuta Austriei. Am pomenit în n-rul 
trecut că basul austriac a devenit acuma tenor, care secundează de minune 
larma războinică a amicului de la Neva. Austria va rămâne neutră și va 


căpăta compenzaţie. Ziarele oficiale ale celor trei împărăţii de la 
miazănoapte ridică glasul lor în cor pentru a lăuda trăinicia federaţiei celor 
trei împărați, a căror împărăție nu va avea sfârșit. Prin urmare turcul 
slăbește văzând cu ochii. Afară de oftările talmudistice ale Nouăi Prese 
Libere, afară de câteva lumânări de sâmbătă, încă și acele, din cauza crizei 
şi „Krachului“, numai de său, nu se aude glas care să comande foc pentru 
dânsul. Cu toate acestea și noi oftăm, deşi nimeni nu ne aude; adică 
înghițim suspinurile. Frumos, nu-i vorbă, să fii prieten cu împărații 
Răsăritului şi ai Apusului, dar vorba ceea — mai bine vrăjmaș c-o faţă, 
decât prieten cu două. 


€ 


DE PE CÂMPUL DE RĂZBOI 


[13 octombrie 1876] 
Din Pescanița, cartierul general al turcilor, se vestește formarea și 
pornirea de colone de atac din Niş spre Morava. Bateriile aripei stânge 
turceşti au început un foc vehement, încât despre partea aceasta se vede că 
va fi atacul principal. Cu toată ploaia torențială, colonele s-au pus în 
mișcare. D' a lungul frontului de pe Morava s-au început asemenea luptele. 
Din Raguza se vestește că fortereța turcească Medun a capitulat. Cu 
această ocazie au căzut în mânile muntenegrinilor 400 de ostași turci, 
câteva tunuri şi munițiune multă. 


€ 


PRELECTȚIUNI PUBLICE 


[13 octombrie 1876] 

Duminică în 17 octom. va avea loc a doua prelecțiune a d-lui A. D. 
Xenopol în sala Universității. Obiectul ei va fi Istoria industriei române. 
Produsul acestor prelecțiuni fiind destinat românilor din Serbia, prețul 
intrărei este de un leu nou. Biletele se pot găsi la magazia d-lui Hirsch et 
Finke şi, în ziua prelegerii, la Universitate. În prelecțiunea I, care au avut 
loc duminică în 10 octom. d. Xenopol au arătat relele ce rezultă din starea 


curat agricolă a unei ţări. Cel întâi rău este o balanță defavorabilă a 
comerţului, adecă banii importaţi în ţară sunt în câtime mai mică decât acei 
exportați, un rău care de câţiva ani bântuie cu osebire România, care din 
cauza unii datorii publice, ce se urcă la aproape 50.000.000 lei noi anuităţi, 
apoi din cauza petrecerei a unui mare număr de români în străinătate, în fine 
din cauza luxului și a scăderei cumpărăturei de producte ale ţării, dă în 
străinătate mult mai mulţi bani pe an de cum primeşte de acolo. O balanţă a 
comerțului defavorabilă au arătat d-sa că este pericolul cel mai mare la care 
poate fi expusă o societate, aceasta în contra teoriilor liberschimbiste, cari 
afectează o nepăsare totală față cu balanţa comerţului. Al doilea rău mare ce 
rezultă din o stare curat agricolă este istovirea și secarea puterilor 
productive ale pământului din cauza lipsei de gunoiere al acestuia, căci 
nefiind fabrice este lipsă de gunoi în apropiere şi acesta nu se poate aduce 
din îndepărtare. Al treilea rău este funcționarismul: într-adevăr într-un stat 
curat agricol, unde oamenii nu se pot apuca de nici o industrie, acei ce mi 
vor putea cultiva pământul se vor adresa cătră stat pentru a-și vinde acestuia 
munca lor și aceştia vor fi marea majoritate a clasei culte. Funcţionarismul 
aruncă statul în lupta cea uricioasă a partizilor personale, căci guvernele nu 
vor fi susținute și sprijinite decât de aspiranţii la funcțiuni. În fine în o 
asemene ţară va fi cu neputinţă înfiinţarea unui guvern democratic, bazat pe 
ideea libertăţei, căci voturile se vor da întotdeauna sau prin neştiință de 
cătră țărani sau după interes egoistic de cătră agricultori şi funcţionari, căci 
clasa cea adevărat liberă de oameni, industriașii, lipsind din o asemene ţară, 
va lipsi numaidecât și libertatea, care nu este altăceva decât expresiunea 
oamenilor liberi, iar democraţia în o asemenea ţară va fi o mare minciună. 
Ultimul rău ce va rezulta în fine din o asemene stare de lucruri va fi 
scăderea populaţiunei, provenită din munca cea grea şi puţin răsplătită a 
ţăranului şi din burlăcie. S-a calculat într-adevăr că nutrirea ţăranilor cu 
carne este cu totul neîndestulătoare: un bou la 53 locuitori pe an; un miel la 
66; un porc la 26; două păseri pe an de locuitor; ceea ce ecuivalează cu unul 
sau două dramuri de carne pe zi pe locuitor. De aceea mortalitatea va fi 
foarte mare între țărani şi numărul lor va scădea. În 1873 numărul morților 
din ţara întreagă întrecea cu 226 pe acel al născuţilor. Burlăcia, adecă faptul 
că cei mai mulți tineri nu se însoară, este cauzată în ţară la noi de o parte, în 
clasa cultă, prin nesiguranța pozițiunei a mai toată lumea care este 
funcţionar; în clasa ţăranilor, prin greutăţile formalităţilor de împlinit pentru 


a se căsători. Din toate aceste rezultă însă îndestul că o ţară nu poate 
rămânea curat agricolă fără a primejdui existenţa sa. 


€ 


TURCIA 


[17 octombrie 1876] 

În 12/24 octomvrie curent sultanul a primit în audiență pe generalul 
Ignatief, care și-a prezentat creditivele sale. După aceasta generalul a avut o 
lungă conferință cu ministrul de esterne, cu care a dezbătut asupra 
propunerilor Rusiei. Deşi pân-acuma nu este cunoscut nimic autentic din 
cuprinsul acelei conferințe, totuși se asigură că lgnatief n-au respins 
contrapropunerile Porții, aşa încât, atât în public cât şi în cercurile 
diplomatice, speranţa pentru încheierea armistiţiului creşte. 

Pretenţiile așa-numitului ultimat rusesc sunt următoarele: 

1) Neapărat un armistițiu de șase săptămâni; 2) Autonomia 
administrativă pentru Bosnia, Bulgaria și Herţegovina: 3) Garanţii pentru 
esecutarea reformelor. Aceste garanţii vor consista în asistenţa comisarilor 
puterilor mari la introducerea reformelor. 


€ 


RUSIA 


[17 octombrie 1876] 
După cele mai nouă DISPOZIȚII, zice „Post“, se vor forma trei armate. 
Cea dentâi, de 120.000 de oameni, sub comanda marelui principe Nicolaie, 
va intra în Bulgaria și va împresura cetățile turcești. A doua, de 340.000 
oameni, comandată de marele principe-moştenitor, va fi aşezată începând de 
la frontierele turceşti pân-în Polonia de sud; a treia, de 240.000 oameni, sub 
generalul Loris-Melihoff, va intra în provinţiile asiatice ale Turciei. Cazacii 
vor forma regimentele de rezervă. Se zice că spiritul trupelor e escelent, că 
nici un ostaș, nici un ofiţer nu voieşte să rămâie în rezervă; dar pe cât e de 
mare entuziasmul pe atâta e şi lipsa de bani. 


€ 


DE PE CÂMPUL DE RĂZBOI 


[17 octombrie 1876] 
În 11/23 octomvrie corpul lui Hafuz Paşa au luat după o luptă de 10 ore 
pozițiile de lângă pârăul Diunis, care să fie cele mai însemnate între 
Deligrad și Alexinaţ. 
În 13/25 octomvrie sârbii, sub contele Keller, atăcând pe turcii din 
preajma Zaiţarului, au luat Liubinţa cu toate înălțimile din împrejurime. 


€ 


FANTAZIA ÎN TELEGRAME 


[17 octombrie 1876] 
„Neue freie Presse“, foaia-cadână, care din dragoste pentru turci sufere 
de superescitare nervoasă, are şi prin România câteun „daatsch Bocherl“ 
care, pe lângă negustoria cu piei de cloșcă, are meseria de a-și înfierbânta 
creierii cu câte-un păhar de bere şi a-și transmite fumurile perciunatului cap 
drept la Viena pe sârmă, care, după cum se ştie, nu roșeşte. Astfel 
corespondentul anunţă din Iaşi troiene de omăt, încât după „Neue freie“ noi 
patinăm de-a binele. Dar desigur că floarea acestor „horespiundenţi“ își are 
cartierul general sub cerul Pașcanilor (Dacă acești indivizi obicinuiesc a 
avea ceea ce legile noastre numesc domiciliu, o e mare întrebare). lată ce 
spune o telegramă din Pașcani: Astăzi a trecut pe aicea 400 de cazaci și 
cerchezi din Caucaz. Ei poartă iatagane urieșești la coapse, iar din 
buzunarul esterior de la piept fulgeră pistoalele și pumnarele. Cei mai mulţi 
au o arătare foarte războinică. Dar se găsesc printre ei şi moșnegi greoi cu 
barbele albe, cu tipuri adevărat asiatice (patriarhale). Cai și tunuri urmează 
în tren separat. 


€ 


DE PE CÂMPUL DE RĂZBOI 


[20 octombrie 1876] 
Asupra bătăliei de la Dgiunis găsim acuma raporturi clare care ni arată 
toată însemnătatea luptelor din urmă cari au avut loc pe Morava. În 8/20 a 
lunei curente lucrurile stăteau încă bine. Cernaieff băgase de seamă că 
Abdul Kerim voieşte să forseză drumul la Crușevaţ și alergase cu puteri 
însemnate în ajutoriul colonelului Horvatovici. Abdul Kerim împinse în 
9/21 oct. 22 de batalioane, sosite de la Niş, asupra punctului Crevet, astfel 
încât turcii erau în număr cu mult mai mare şi succesul trebuia să fie al lor. 
În 12/24 soarta poziţiei Dgiunis, cea mai tare pe linia Dgiunis-Deligrad, era 
hotărâtă. Cernaieff făcu încercări desperate spre a o scăpa, dar i-a fost în 
zădar; Hafiz Paşa a luat-o cu asalt. După 6 zile de lupte sângeroase, cari au 
costat viața câtorva mii de sârbi, în cari unele batalioane au mers în foc cu 
atâta nepăsare de moarte încât au fost stinse cu totul, armata sârbească era 
în pericol de a fi ruptă în 2 părți. Ne-am obicinuit însă a vedea că victoriile 
cele mai însemnate ale turcilor rămân fără urmări grave, pe de o parte 
pentru că aceştia sunt rău conduși, pe de alta pentru că Cernaieff și sârbii 
reparează peste noapte pierderile de peste zi. Luarea cu asalt a locului 
Dgiunis, care i-a costat pe turci sacrificii imense, avea scopul de a rupe în 
două poziţia sârbească, care se desfăşura lungă începând de la Cruşevaţ, 
trecând peste Dgiunis şi Deligrad și mântuindu-se la Alexinaţ. Dacă turcii ar 
fi făcut uz de victoria lor armata sârbească ar fi fost desfăcută în 2 grămezi, 
care nu s-ar mai fi putut împreuna decât departe în nord. Dacă îndată după 
victorie turcii ar fi înaintat mereu până la Stolaţ, ar fi putut bate în parte pe 
fiecare din izolatele grămezi ale armatei sârbești. Dar ei s-au oprit la 
Dgiunis, şi victoria lor, în loc de a se priface într-o catastrofă pentru inamic, 
a devenit cu totul nulă. Cu luarea acelui punct ruperea liniei de apărare a 
sârbilor era împlinită; trebuia dar ca să ieie grabnice măsuri pentru ca 
ştirbătura făcută frontului sârbesc să nu se împle de îndată îndărătul 
Dgiunișului. Dar turcii neuzând de loc de avantagele lor, sârbii au avut 
vreme de a-şi încheia din nou linia, care astăzi e tocmai aşa de tare ca și 
înaintea luptei, cu mica deosebire că centrul ei se află astăzi cu câteva mii 
de paşi mai îndărăt. Deci poziţia lor se 'ntinde astăzi pe defileul dintre 
Duniș-Cruşevaţ pe de o parte; iar pe de alta e aşezată pe înălțimile din a 
stânga Moravei, de-a-lungul pârâului Dgiunisca până la podurile de pe 
Morava de la Trubarevo. Aceste înălțimi sunt toate întărite cu șanțuri. 
Nu li se poate tăgădui sârbilor meritul de a fi foarte îndemânatici în 
apărare. Pas cu pas se retrag numai și, pierzând o linie întărită, vedem 


nemijlocit îndărătul ei statornicindu-se o altă linie asemenea întărită, încât 
victoriile turcești, împreunate cu pagube fără măsură, se pierd în vânt în faţa 
energiei și repejunei cu care sârbi își reparează căderile. 


€ 


CARTE NOUĂ 


[20 octombrie 1876] 

Scrierea „Noţiuni de aritmetică pentru uzul şcoalelor primare de ambe 
sexe“, de I. P. Eliad se 'ntemeiează pe didactică şi în special pe intuițiune și 
urmăreşte un scop îndoit: pe de o parte a facilita membrilor corpului 
didactic primar predarea cu succes a acestei ştiinţe, iar pe de alta a coopera 
la dezvoltarea inteligenţei copiilor silindu-i a-şi de totdauna sama de aceea 
ce fac. 

Graba cu care s-a desfăcut prima ediţie este o probă că aprecierile ei au 
fost împărtășite. 

Încurajat de această comunitate de vederi cu o mare parte dintre 
învăţători, autorul a pus sub presă edițiunea a Il-a a acestei opere, care a 
apărut de câteva zile într-un număr îndestulător spre a putea satisface toate 
cererile. 


€ 


TURCIA 


[22 octombrie 1876] 

În zilele din urmă s-au făcut numeroase arestări de persoane care 

participau la o conspirație împotriva sultanului actual. Această conspirație 

se descoperă c-a fost mult mai întinsă decum se credea la început și că avea 
scopuri cu mult mai grave: 

detronarea lui Abdul-Hamid și ridicarea pe tron a lui lussuf-lzzedin (fiul 

lui Abdul-Aziz), apoi înlăturarea reformatorului Midhat Pașa și înlocuirea 

lui prin Mahmud Pașa, fost vizir sub Abdul-Aziz, amic intim al generalului 

Ignatief și instrument al politicii rusești. Capii acestei conspirații au fost 

Miuhedin Efendi, kaziskier (jude militar) în Rumelia, Şerif Efendi, 


kaziskier în Anatolia şi preceptor al prinţului lusuf-lzzedin, beglerbegul 
Ramiz Paşa, ginere a mareșalului curţii lui Abdul-Medgid ș.a. Opuindu-se 
la încheierea armistiţiului și la intrarea creştinilor într-un eventual corp 
legiuitor, au găsit un mâneri puternic pentru mișcarea şi fanatizarea maselor 
musulmane, pe când adevăratul lor scop era răsturnarea guvernului de astăzi 
şi a curentului reformator. Capii au fost exilați, dezbrăcaţi de toate 
demnităţile lor publice și hotărâți incapabili de-a mai ocupa funcțiuni de-ale 
statului. 

Se zice că sultanul ar fi primit necondiţionatul armistițiu de șase 
săptămâni şi că după încheierea acestuia ambasadorii puterilor în 
Constantinopole se vor întruni în conferență, la care Turcia nu va lua parte, 
şi vor stabili condiţiile de pace şi bazele autonomiei provinciale. Aceste 
condiţii se vor comunica Porții în mod oficial. 


€ 


DE PE CÂMPUL DE RĂZBOI 


[22 octombrie 1876] 

În n-rul trecut am arătat însemnătatea luptelor sângeroase de la Dgiunis, 
iar din descrierea noastră se vedea că urmarea luării acestui loc întărit de 
cătră turci putea deveni echivalentă cu ruperea armatei sârbești în două 
grămezi şi cu nimicirea ei parte cu parte și pe rând pe rând. Am arătat însă 
că, nemijlocit îndărătul pozițiilor pierdute, sârbii au format o nouă linie de 
apărare, care ajungea c-un capăt al ei la podurile de pe Morava de la 
Trubarevo. 

Deşi sorgintea vieneză din care luăm știrile cele mai nouă nu s-au 
dovedit totdeauna ca vrednică de credință, totuși veştile ce le aduce, având 
oarecare verisimilitate justificată prin împrejurări, le dăm cu toată rezerva 
posibilă, așteptând ca telegrame din Belgrad să le dezmintă sau să le 
confirme. 

În 16/28 octomvrie s-au pus în mişcare mai multe trupe turcești pentru a 
întări aripa stângă ce fusese zecimată în lupta de la Dgiunis. În aceeaşi zi la 
10 ore au început tunurile Krupp (cu încărcături de 24 funți) şi anume două 
au fost îndreptate spre Alexinaţ și două spre defileul despre Deligrad. 

A doua zi, 17/29 dimineaţa, un tun a dat signalul pentru toate bateriile 
turceşti, care au început un foc într-adevăr devastator care-a durat zece ore 


neîntrerupt. Focurile erau îndreptate spre Alexinaț și spre poziţia de la 
Trubarevo şi se vede că erau dirigiate cu multă îndemânare, căci la 10 ore 
Alexinaţul s' aprinsese în mai multe puncte. Bateriile lui Fazyl, înaintând 
spre Pşiloviţa, au pus un şanţ care apăra podul în crucea focurilor, iar Hafuz 
şi Suleiman Pașa au luat după o sângeroasă luptă de trei oare întăriturile de 
la Trubarevo, cele din urmă poziţii sârbești pe malul stâng al Moravei. 
Telegrame din aceeași sorginte spun că retragerea sârbilor peste pod a fost 
iregulară, semănând cu fuga în dezordine, că mulţi ostaşi s-ar fi înecat în 
Morava, că restul s-a retras spre Deligrad şi că victoria turcilor și pierderile 
sârbilor sunt mari. Între altele sârbii să fi pierdut 6 tunuri, din care 2 de 
calibru greu și 4 de munte. 

Cu această din urmă victorie și ocuparea din partea inamicului a 
drumului dintre Dgiunis și Crușevaţ s-ar fi împlinit ruperea în două a 
armatei sârbești, încât, între acestea două părţi izolate, turcii au drumul 
liber în inima ţărei, la Belgrad chiar. Deşi reamintim că sorgintea ce ni 
aduce știrile trebuie întâmpinată cu mare precauţiune, totuşi, dacă aceste 
ştiri s-ar adeveri, atunci poticala din urmă a sârbilor ar fi cea mai rea. Cu 
căderea acestor poziţii e drumul deschis la Crușevaţ și la partea cea mai 
fertilă şi mai înflorită a Serbiei, care se numește șumadia și cuprinde 
singură şase oraşe. 


€ 


RUSIA 


[22 octombrie 1876] 
„RUSKII Mir“, vorbind despre o eventuală „soluţiune“ a Cestiei 
Orientului, spune că, fără împrotivirea Rusiei, Austria ar putea să anexeze 
cel mult partea de nord-vest a Bosniei, mărginită în est prin o linie începând 
de la gura Drinei, trecând peste Bielina, Seraievo și Mostar până la gura 
Narentei şi la portul de la Kleck. Aceasta însă numai în cazul când ruşii ar 
ocupa Bulgaria. Se zice că, în urma unei scrisori autografe a împăratului 
cătră regele Italiei, acesta ar fi conces ca la caz de trebuinţă flota rusască să 
poată ierna sau în portul de la Palermo sau în cel de la Tarent. 


€ 


PRELECȚŢIUNI PUBLICE 


[22 octombrie 1876] 

Duminică în 24 c. d. A.D. Xenopol va ţinea a treia prelegere publică. În 
prelecțiunea a doua, în care a vorbit despre istoria industriei române, d-sa a 
început prin a arăta: I) starea cea proastă a agriculturei noastre, care cultivă 
pământul în mod cu totul primitiv, fără a întrebuința irigațiuni, ingrașarea 
pământului sau scurgerea pământului de apă (drainage), prin urmare în un 
mod cu mult mai înapoiet decum cultivau romanii cei vechi, şi că în această 
privire noi în timp de 200 de ani în loc de a merge înainte am dat înapoi. De 
la împroprietărirea ţăranilor (1864) însă se naște din acest mod de cultură 
un pericol deosebit pentru ţara nostră; anume țăranii au un petec de pământ 
(4 fălci) pe care sunt nevoiţi să-l cultive în fiecare an tot pe acela, 
plantându-l tot cu popușoi. Ei nu pot schimba cultura de pe un pământ pe 
altul lăsând pe celălalt să se odihnească, cum fac proprietarii mari. Prin 
urmare pământul ţăranilor este destinat numaidecât să sece după câţiva ani 
şi să nu mai producă nimica dacă va fi cultivat tot ca acuma. Dar la noi în 
țară nu se ocupa nimeni, nici guvern, nici particulari, de progresele 
agriculturei. Veniturile moșiilor, în loc de a se întrebuința în parte la 
îmbunătăţirea agriculturei, se cheltuiesc toate în oraşe sau în străinătate. În 
Prusia sunt peste 150 școli de agricultură şi pomicultură; la noi, într-o ţară 
exclusiv agricolă, sunt numai cât 2; în Belgia sunt alte așezăminte care 
favorează agricultura, precum comisiile provinciale; la noi în ţară — nimic. 
Exista un minister al lucrărilor publice şi al agriculturei în ţara noastră, dar 
în realitate este numai cât cu numele. Trecând apoi la istoria unora din 
industriele noastre, au arătat mai întâi încercările de a se introduce industria 
mătasei la noi. Pe la 1853 s-a înfiinţat în Bucureşti compania sericolă, care 
au organizat o fabrică, aducând vro 6 lucrătoare franceze și întrebuințând și 
vreo 40 de românce. Fiind însă că se ivise o boală în sămânţa gândacilor de 
mătasă în Franţia și în Italia, apoi neguţitorii franceji şi italieni veniră la noi 
în ţară căutând sămânță. Această căutare a seminţei făcu pe sericultorii 
noştri ca să se ocupe mai ales cu producerea seminţei, care exclude pe aceea 
a gugoașelor de pe care se torcea matasa. Fabrica companiei sericole, 
nemaiavând gugoașe pentru tors, se închise, iar, încetând boala din Franţia 
şi Italia, sămânţa noastră nu mai fu cumpărată, încât, pe când în 1869 
exportul productului gândacilor de mătase se suise la 3.500.000 lei noi, în 
1873 el căzu la 22.000 lei noi. Cu toate aceste compania sericolă ceruse de 


la guvern ca să împiedece ieşirea seminţei din ţară, pentru a sili astfel pe 
producătorii noștri a se ocupa cu cultura gugoașelor, dar această cerere nu 
fu ascultată, dovedind cea mai mare neștiință în chestiunele de cea mai 
mare însemnătate pentr-o ţară. Cu ceara, tot din cauza nepăsărei guvernului 
în chestiuni economice, s-a întâmplat iarăşi o scădere și o pierdere din cele 
mai mari în avuţia ţării. Pe timpul lui Alexandru cel Bun se oprise de 
domnul nostru exportul cerei, o dovadă că producţiunea pământului era atât 
de mare încât se manifestase chiar tendinţa de a exporta. De la 1852 încoace 
se observă din contra o scădere colosală în exportul cerei noastre şi o 
sporire cu totul însemnată a importului, aşa că în 1866 ajunge la 4.500.000 
lei noi. Aceaste au provenit din cauză că, pe când la noi se urmează tot 
sistemul cel vechi în cultura albinelor, anume ucizându-se albinele din un 
stup pentru a le lua mierea, peste Carpaţi s-au introdus metoda lui Drierson, 
care prin nişte rafturi mobile, ce permit a se lua ceara şi mierea lucrate pe 
de după croniţă, albinele sunt silite a produce de câte 3, 4 ori pe an și nu 
sunt ucise, astfel că producerea cerei și a mierei este împătrită. De aice 
rezultă că, vânzându-se ceara străină mai ieftin decât a noastră, producţia 
cerei la noi a căzut cu totul. De asemene au arătat Xenopol cum industria 
cea nouă a petrolului la noi este în deplină decădere din cauza concurenţei 
petrolului american, care este mult mai bine destilat decât al nostru. 
Industria postavurilor nu s-a putut dezvolta la noi din cauza că guvernul 
nostru, în loc de a susținea fabricele din ţară prin cumpărături pentru 
armată, au cumpărat tot în străinătate, ruinându-se astfel, fabricele d-lor 
Băleanu și Cogălniceanu. Dacă d. Alcaz reuşește întrucâtva astăzi cu fabrica 
ce au cumpărat-o de la d-l Cogălniceanu, aceasta trebuie atribuit numai cât 
energiei d-sale; căci guvernul refuză şi acuma de a-l încuraja, pretestând că 
n-are nevoie de postavurile d-sale. Publicul însă cumpără foarte mult 
eminentele postavuri ale d-lui Alcaz și să sperăm că această fabrică se va 
susținea deşi nu este sprijinită nici într-un mod de guvern. S-au înființat la 
noi mai multe societăți de asigurare; dar acele societăţi, deși au meritul 
necontestat de a reţine în ţară sume însemnate de bani, nu dovedesc un 
progres însemnat în industrie la noi, fiindcă ele sunt bazate pe principiul 
Loteriei, pe întâmplare. Drumurile noastre de fier, în fine, au fost construite 
cu totul în interesul străinilor. Ele nu raportează decât 2.000.000 pe an și se 
cheltuieşte cu ele peste 40.000.000; diferenţa toată iesă din ţară din punga a 
700.000 contribuabili pentru preumblarea mai comodă a 30.000. Dacă s-ar 


fi făcut un drum de fier de la Galaţi la Marea Neagră și acolo un port pentru 
esportul grânelor noastre, s-ar fi servit într-un alt mod interesele țării. 


€ 


TURCIA 


[24 octombrie 1876] 

„Foaia oficială“ a guvernului rusesc au anunțat în 19/31 oct. că i s-au 
dat ordin generalului Ignatief de a cere în termin de 48 ore un armistițiu de 
şase săptămâni şi încetarea imediată a ostilităților. În caz contrariu Rusia au 
amenințat cu rumperea relațiilor diplomatice, aşa încât, după espirarea 
acelui termin, generalul va avea să părăsească Constantinopolul împreună 
cu tot personalul ambasadei. 

Această ştire au înspăimântat pe puteri, căci ea era numai cât c-un fir de 
păr deosebită de-o declaraţie de război. Se vede că, în urma presiunei din 
toate părţile, Poarta au acordat un armistițiu de două luni (care s-ar fi primit 
și în Belgrad). Împuterniciţi militari străini vor fixa linia de demarcaţie 
dintre sârbi și turci. 


€ 


DE PE CÂMPUL DE RĂZBOI 


[24 octombrie 1876] 
Ştirile aduse în n-rul nostru din urmă se confirmă din nefericire prin 
telegrame din Belgrad. De la armatele întrunite de pe Timok și Morava se 
vesteşte că turcii au început a ataca în 16/28 înălțimile de la Dgiunis și 
Șiliegovaţ, că, fiind respinși în ziua întâia de artileria sârbească, au început 
atacul a doua zi cu o însemnată precovârșire de puteri (80.000 oameni) și că 
Horvatovici a fost silit a se retrage şi a ocupa la Gaglova, lângă Crusevaţ, 
alte poziţii. Mijloacele sârbeşti în trupe și material, zice telegrama, n-au 
putut rezista mai mult covârşitoarei puteri a inamicului. În aceste lupte 
sârbii au avut 6000 morţi și răniți. 
Prin urmare rumperea în două a armatei sârbești este fapt îndeplinit. 
Horvatovici s-au retras spre Cruşevaţ. Cernaieff spre Deligrad, iar cel dentâi 


e urmărit de încet-propăşitoarea armată turcească. Totodată telegrame din 
sorginte turcească anunţă că în urma pierderilor de lângă pârăul Dgiunisca 
sârbii au părăsit de bunăvoie în noaptea de luni spre marţi orașul Alexinaţ, 
se vede că spre a-l feri de ruină și bombardament. Materialul de război şi 
tunurile au fost duse în toată graba la Deligrad. Principele Milan se află în 
Paracin. 'Turburarea estremă produsă prin pierderile poziţiilor de la Djiunis 
s-au mai liniștit puţin, activitatea cunoscută s-au îndoit şi s-au chemat sub 
drapel toţi bărbaţii câți au mai rămas neînrolaţi de la vârsta de 15 ani 
începând până la cea de 60 de ani. 

Pe când sârbii merg rău, muntenegrinii merg bine. După luarea fortului 
Medun, ei au înconjurat acum Podgoriţa, pe care-o bombardează cu tunurile 
turceşti luate de la Medun. Trupele care împresurase Medunul au intrat în 
Albania. 


€ 


[29 octombrie 1876] 
NETĂGĂDUIT că istoria Rusiei, studiată în legătura ei de cauze și 
efecte, ni va arăta un fel de unitate de dezvoltare precum n-o întâlnim la un 
alt popor. La popoarele mari ale Europei observăm mai cu samă un fel de 
slăbitoare lupte interne; oricât de însemnate ar fi succesele lor în afară, 
înlăuntru reapare după încheierea oricărei păci sămânța vecinic vie a 
dezbinării; afară de-aceea statele europene, de câte ori sunt bătute, își mută 
oarecum curentul lor istoric, văd lucrurile cu alți ochi decum le văzuse mai 
înainte. N-are cineva decât să privească la Francia de astăzi pentru a 
constata că ea, în politica ei în afară, nu mai este Francia lui Napoleon al 
III-lea. Tot astfel, prin războiul de la 1866 păinjinișul istoric de planuri al 
Casei de Austria au suferit o ruptură atât de mare încât nici nu mai samănă 
cu dispoziția de mai înainte a firelor diplomatice și războinice. C-un cuvânt 
statele Europei lucrează în mod cazuistic, se schimbă în afară cu orice 
schimbare dinlăuntru, nu au acea fixitate energică pe care-o manifestează 
Rusia. Această din urmă putere este poate unica care, bătând, s-au lăţit, 
bătută, n-au pierdut nimic, sau aproape nimic, căci înlăuntrul ei toate s-au 
făcut pe încetul, fără nici un fel de săritură; nici o bătălie pierdută n-a făcut- 
o să piardă ţinta fixată înainte de-o mie de ani încă, ea nu vede cu alți ochi 
decât cu aceiaşi pe care-i avea la întemeiarea uriaşei sale puteri. 


De la întemeierea dinastiei scandinave de către Rurik (862 d. Chr.), de 
la mutarea capitalei din Novgorod la Chiev, de la războaiele cu împărații 
bizantini durează această tragere de inimă a slavilor pentru Țarigrad și, 
precum Roma era cuibul de aur spre care trăgeau popoarele vechi 
germanice, tot astfel Roma nouă sau Țarigradul au fost visul neîmbătrânit al 
slavilor de nord. 

Din secolul al 13-lea pân-la a 15-lea domnia tătarilor întunecă istoria 
rusească, dar îndată ce, cu Tamerlan, au intrat discordia între aceştia, Ivan 
Vasilievici (1462 — 1503) aduna într-o singură mână hăţurile triburilor 
rusești. Acesta a luat în căsătorie o princesă bizantină (ca şi Vladislav I la 
1015) şi toată politica a consistat în unificarea statului, pe care Ivan al IV- 
lea cel Cumplit o şi aduce la îndeplinire cu toate mijloacele. Deodată cu 
întărirea ideii statului se începe însă și o politică esterioară care-a consistat 
în folosirea de toate dezbinările popoarelor străine, din sumuţarea chiar a 
acestora unul împrotiva altuia. 

După stingerea dinastiei lui Rurik cu Fedor I (1598) și după câţiva 
dinaști aleşi, urmă la 1613 dinastia Romanovilor, care au continuat întru 
toate politica de unitate înlăuntru, cucerire în afară şi mai cu samă 
înduşmănirea între ei a inamicilor Rusiei. Pe atunci Polonia și Suedia erau 
puteri mari în Europa, cu toate acestea Alexei, tatăl lui Petru cel Mare, au 
izbutit a îndușmăni aceste două state și a culege foloase. Când electorul 
Frideric Vilhelm de Brandenburg se coaliză cu Suedia pentru a scăpa Prusia 
de sub suveranitatea polonă, ţariul cuceri Smolensk şi Severia de la poloni 
şi aduse pe cazacii din sud sub ascultarea sa. E de prisos de a arăta cum 
Svedia și Polonia şi-au topit puterile între ele şi cum Rusia a câștigat 
însemnate şi mari provinţii de la amândouă și cum mai târziu Polonia a fost 
împărțită de către ea. 

Dar nu era pierdut din ochi nici Imperiul bizantin. Austria câștigase pe 
acest teren mult. Cu toate acestea videm și aici că influenţa austriacă în 
Orient cedează încet-încet celei ruseşti, cum Rusia câştigă provinţie după 
provinţie, cum le liberează cel puţin de sub domnia turcească, cum în 
această liberare e secundată de puterile Europei, de engleji, de fraţuji ş.a. 

Se poate spune că revoluţia franceză şi coalițiunea contra ei, Napoleon I 
şi coalițiunea contra lui au fost trepte pe scara cea mare a înaintării rusești. 

Dacă prin pacea de la 1856 Rusia a fost depărtată de la Dunăre, o 
vedem câştigând prin războiul strein de la 1870 aproape tot ceea ce 
pierduse. 


Alături cu dezvoltarea faptelor în afară, nu va fi de prisos de-a urmări 
teoriile pe care autori ruși însemnați le fac asupra Cestiunii Orientului. 

În opul său „Rusia şi Europa“, apărut în Petersburg la 1871, d-nul N. I. 
Danilevski spune următoarele: 

Germanii sunt moştenitorii Romei, slavii ai Bizanțului, și între ei există 
o luptă de sute de ani. Carol cel Mare, care 300 de ani după căderea Romei 
formează noul imperiu romano-germanic, creând temelia noului princip de 
stat european, au fost în mod foarte caracteristic cea întâi cauză pentru 
despărțirea Răsăritului de la unitatea ecumenică şi de la unitatea credinţei. 
Contimporan lui Carol cel Mare a fost Rurik, întemeietorul de state, 
împrejurul creaţiei căruia s-au grupat slavismul ameninţat în neatârnarea sa 
dinspre apus. Creștinismul nu-l primiră slavii de la Roma, ci de la rivalul 
Bizanţ, și cei doi apostoli slavi Metodiu și Ciril au avut să lupte tocită viaţa 
lor cu dorința de predominare și intoleranța germanilor. Socotind 
preponderanța culturei și civilizaţiei germanice, desigur slavismul şi 
biserica grecească n-ar fi putut să reziste agresorilor lor dacă providenţa 
însăşi n-ar fi pus o stavilă puternică şi neînlăturabilă agresiunei 
germanismului spre Orient. Islamul (a cărui chemare istorică filozofii și 
istoricii europeni o caută 'n zădar), Islamul a fost chemat să puie un veto 
curentului germanic spre Răsărit, spre a scăpa pe celelalte rase slavice de 
soarta Poloniei catolizate și atrase în sistemul Europei apusene cu pierderea 
puterei dinlăuntru a vieţei sale. Până şi patriarhul Anthimie au recunoscut 
acest adevăr când (în vremea celei dentâi răscoale grecești) au spus: pronia 
a trimis domnia osmanilor ca zid de apărare împrotiva eresurilor Apusului și 
în locul imperiului bizantin, slăbit în credinţă. Și într-adevăr, urmează d. 
Danilevski, ce ar fi devenit ortodoxia dacă cruciații germani s-ar fi așezat la 
Sf. Mormânt; ce ar fi devenit slavii dacă germanii, ce pătrunsese deja în 
Polonia, Livlanda şi Litvania, i-ar fi alungat ca pe celți, basci şi valizi din 
aşezările lor de astăzi în pustietăţi, prefăcându-i în rarităţi istorice? 

Urmând acestei tendinţe egoistice, Europa apuseană au jucat totdeauna 
fals faţă cu turcii şi au gândit la liberarea creștinilor de sub jug numai atunci 
când i-ar fi putut căpăta sub mânile ei și abate de la ortodoxie. Când 
Constantinopolul era înconjurat de turcii împresurători, Europa au vorbit 
către el mai aceleași cuvinte ca şi diavolul Mântuitorului: «Stăpânirea 
preste tot ce vezi să fie a ta, numai să îngenunchi înaintea mea și să te 
'nchini mie». În faţa atrocităților moametane se adună soborul de la Florenţa 
pentru a-i propune Bizanțului mântuirea sub condiţia renegării ortodoxiei; 


insultaţii bizantini s-au arătat însă eroi spirituali, preferând moartea politică 
şi spaimele barbariei în locul renegărei celor sfinte... Și astăzi slavii din 
Turcia preferă jugul musulman în locul domniei civilizatei Austrii. 

Venind la soluţiunea Cestiunii Orientului, autorul zice că se par a exista 
trei căi pentru aceasta: 1) împărţirea Turciei între Rusia și Austria, 2) 
anexarea Turciei la Rusia numai, 3) crearea din nou a imperiului greco- 
bizantin. Sub Catarina II era încă cu putinţă soluțiunea întâia; astăzi ar fi o 
crimă de-a ceda Austriei cea mai mică bucată de pământ slav. A doua 
soluțiune nu e în adevăratul interes al statului rusesc. Chiar anexarea 
României, care i se propusese împăratului Nicolaie de către Turcia în contra 
unei contribuţii de război, împăratul au refuzat-o. A treia soluțiune e cu totul 
imposibilă. Prin favorizarea ei s-ar crea o nouă Austrie, în care elementul 
grecesc ar juca acelaș rol ca şi germanii în Cislaitania — ba, considerând 
slăbiciunea grecilor, s-ar putea naşte în urmă un fel de dualism greco- 
român, adică o copie a dualismului germano-maghiar contra slavilor. 

Prin urmare nici una din soluţiunile propuse nu e bună, ci numai aceea 
care va dezlega deodată atât cestiunea austriacă cât şi cea orientală, „căci şi 
statul austriac şi-au pierdut înţelesul ca și cel turcesc“. Această soluțiune 
este o confederație slavă sub hegemonia rusească. 

După desfacerea împărăției austro-ungare şi a celei turceşti, Rusia s-ar 
pune în capul unei confederaţii dirigiate din Constantinopol. Această 
confederație ar cuprinde: 

1) Regatul cehesc, cuprinzând Boemia, Moravia şi partea de nord-vest a 
Ungariei, cu 9 milioane locuitori. 

2) Regatul sârbo-croat, cuprinzând Serbia, Montenegro, Bosnia, 
Herţegovina, Albania de nord, Banatul, Croaţia, Slavonia, Dalmația, 
Carintia, Stiria până la Drava, cu 8 milioane locuitori. 

3) Regatul Bulgariei. 

4) Regatul României, cu partea de sud a Bucovinei, Transilvania pân-în 
Murăş şi parte din Besarabia rusască. Pentru această cesiune Rusia s-ar 
compensa cu Delta Dunăreană și cu Dobrogea. 

5) Regatul grecesc cu Tesalis, Epirul, partea de sud-vest a Macedoniei, 
insulele Arhipeleagului, ţărmurii Asiei Mici ai Mării Egeice, Candia, Rodos 
și Cipria. 

6) Regatul maghiar, consistând din părţile acelea ale Ungariei şi 
Transilvaniei câte sunt locuite de maghiari și câte ar rămânea după 
împărţirea între Rusia, Bohemia, Serbia și România. 


7) Teritoriul “Ţarigradului, cu părți din Rumelia, ţărmurii asiatici ai 
Bosforului, ai mării de Marmara și a Dardanelelor, peninsula Gallipoli și 
insula Tenedos. 

Constatat este că această carte a d-lui Danilevski este o copie îndestul 
de credincioasă a opiniunei publice din Rusia și că ideile dezvoltate în ea nu 
sunt visurile unui filozof, ci idealul istoric al uriașei puteri de la nord. 

Fiindcă prin armistițiul primit de Serbia şi poate prin încheierea păcii 
planurile uriașului nostru vecin vor suferi o suspensiune, ni s-a părut cu cale 
de a reproduce şi noi aceste estrase din cartea d-lui Danilevski. Teoriile 
aceste nu sunt lipsite de oarecare măreție și de o manieră de a privi istoria 
universului într-un mod specific slav. În orice caz ni se pare ciudat cum noi, 
românii, care trăim lângă Dunăre, suntem cu totul cufundaţi în ideile 
Occidentului, pe când din toate părțile împrejuru-ne pulsează o viaţă 
istorică care în dispoziţia ei generală se deosebește atât de mult de istoria 
Occidentului. Câteodată ar trebui cel puţin să ni se pară că suntem o muche 
de despărţire între două lumi cu totul deosebite şi că este în interesul nostru 
de a cunoaște amândouă lumile acestea. Occidentul îl cunoaștem îndestul. 
Misiunea sa în Orient este cucerirea economică, proletarizarea raselor 
orientale prin industria străină, prin robirea sub capitalul străin. Cealaltă 
parte a lumii o vedem din contra mișcată nu de un curent economic, ci de 
unul istoric și religios, care nu poate lipsi de a exercita o mare atragere 
asupra popoarelor economicește puţin dezvoltate din Peninsula Balcanică, 
pentru cari credinţele bisericeşti şi idealele istorice sunt încă sfinte, nefiind 
pătate de materialismul modern. 


€ 


TURCIA 


[29 octombrie 1876] 
Pentru a fixa linia de demarcaţiune între armatele inamice, puterile au 
trimis delegaţii lor militari pe câmpul de război. Aceşti delegaţi sunt: din 
partea Austro-Ungariei loc. col. Raab, din partea Franţiei loc. col. Dorey, 
din partea Angliei generalul Kemball, din partea Rusiei col. Zelenoi. 
Germania și Italia vor fi reprezentate prin atașațiilor militari de la 
ambasadele din Viena. De la Cetnie a plecat asemene delegaţi pentru fixarea 
liniei de demarcaţie pe câmpul de război turco-montenegrean. 


Se vorbește totodată de constituirea ambasadorilor din Constantinopole 
în „congres european“. În acest congres Serbia va fi reprezentată printr-un 
delegat consultativ. 

ANIVERSARA UNIVERSITĂȚII IAȘI 


[29 octombrie 1876] 
Marţi în ziua de sf. Dumitru s-a serbat aniversara înființării Universităţii 
lași, în asistenţa reprezentanţilor autorității publice, a corpului profesoral şi 
a unui numeros public, compus mai cu samă din studenţi. În vremea 
sfinţirei apei prin P.S. Sa Arhiereul Bobulescu, corul a intonat imnuri 
bisericeşti, după care d. rector P. Suciu urcându-se pe catedră a ţinut un 
discurs prin care s-a încercat a face istoricul institutelor românești de 
cultură de la vremile cele mai vechi începând până în ziua de astăzi, întrucât 
o permit aceasta depărtarea în timp și izvoarele istorice. După discursul d- 
lui Suciu a urmat acela al d-lui Leonardescu, prin care d-sa a voit a dovedi 
legătura dintre științele exacte și metafizică. Obiectele metafizice sunt — 
zice d-sa — Dumnezeu, sufletul omenesc (liber și nemuritor) și morala. A 
arăta existenţa reală a acestora și legătura între ele şi științele în sens 
propriu, precum fizica, chemia, fiziologia, anatomia, matematica ş.c.l, este 
menirea filozofiei. 

[31 octombrie 1876] 
Nevenind nici o ştire mai însemnată în privirea Cestiunei Orientului, 
combinăm cele din urmă noutăți asupra acestui subiect cuprinse de ziarele 
bucureştene sosite aseară. D. Bülow, reprezentantele ministrului de externe, 
răspunzând în ședința de 7 noiemvrie Reichstagului la interpelațiunea 
relativă la evenimentele din Orient făcută de deputatul Jörg *, a declarat că, 
în privința cestiunilor pendinte, guvernul german se află în neputinţă a da 
lămuriri categorice în ședința publică. 
„Dealtminterea, încheie d. Bülow, politica împăratului Wilhelm 
respinge orice amestec în afacerile străine și evenimentele de până astăzi 


petrecute în Turcia n-au atins nici direct nici indirect interesele Germaniei. 
Politica germană față cu puterile se bazează pe stima şi încrederea 
reciprocă“. 

În şedinţa de 7 noiemvrie a parlamentului austriac deputaţii Wosniak şi 
Faudek, interpelând guvernul, au pledat pentru politica slavă. Cel din urmă, 
între altele, s-a pronunțat pentru modificarea politicei interioare a 
monarhiei. „Mare parte a armatei austro-maghiare o constituie slavii, prin 
urmare monarhia trebuie să se razime pe slavi“. 

Guvernul nu va răspunde la interpelaţiuni, deoarece, în aceste momente, 
nu se aşteaptă nici o schimbare în politica esterioară. 

Puterile au numit încă de sâmbătă pe deputaţii lor pentru stabilirea liniei 
de demarcaţiune între armata turcă şi sârbă. Aceștia şi-au și terminat planul, 
pe care-l vor esecuta astăzi la faţa locului, în Serbia. 

După știrile din urmă, căile ferate ale Rusiei au reînceput transportarea 
cerealelor. Pe de altă parte însă s-au dat ordine precise ca la fiecare stațiune 
să fie gata pentru verice moment câte o mie vase de bucătărie pentru 
trebuinţa soldaţilor. 

Din Belgrad se vestește că „comisiunea Scupcinei a invitat pe guvern ca 
în cel mai scurt timp să cumpere 60.000 puști pentru miliția naţională și mai 
multe baterii de tunuri Krupp de calibrul cel mai greu. Pentru acest scop 
guvernul va întrebuința orice mijloace“. 

În Constantinopole s-a ţinut „zilele acestea mai multe consilii de 
miniștrii estraordinare și mai multe conferinţe ale ambasadorilor. Rusia este 
în momentul de față ocupată cu pregătirea proiectului pentru condițiunele 
de pace, pe baza propunerilor engleze. 

Atașaţii militari ai Franciei, Austro-Ungariei și Rusiei au să meargă în 
curând la câmpul de răzbel pentru fixarea liniei de demarcaţie“. 

ÎNCEPUTURILE ROMÂNILOR 


[31 octombrie 1816] 

D. dr. Iulius Jung, docent privat la universitatea Innsbruck, a publicat în 
ediție separată opul său, „Asupra începuturilor românilor, studiu critic- 
etnografic, Viena 1876“. În antiteză cu cunoscutul Rösler care, luându-se 
după două şiruri din Flavius Vopiscus, susținea că toți colonii romani 


trecuseră Dunărea în Moesia și că Dacia Traiană a fost reocupată de români 
abia în secolul al 12-lea, d-nu Jung raționează după analogia mutării altor 
popoare şi susține continuitatea și stăruirea românilor pe pământul Daciei 
Traiane. Fiindcă adevărul e unul ca și linia dreaptă între două puncte, pe 
când părerile neadevărate ca şi liniile strâmbe sunt nesfârșit de multe, de 
aceea găsim cu multă satisfacere că monografia d-lui Jung dezvoltă un şir 
de idei aproape identic cu scrierea d-lui Xenopol asupra teoriei lui Rösler 
(vezi „Convorbiri literare“ a. IX, pg. 159 și 220) 

DR. IULIUS JUNG, „DIE ANFÄNGE DER ROMÄNEN, 
KRITISCH-ETNOGRAPHISCHE STUDIE“ 


Retipărire separată din „Revista pentru gimnaziile austriace“ 
anul XXVII, Viena, 1876 
[1 noiembrie 1876] 

Stăruit-au românii în aşezările lor din Dacia Traiană sau au trecut 
Dunărea în vremea lu Aurelian și au reocupat Dacia în sec. al 12-le? Se ştie 
că amândouă părțile acestei întrebări au avut apărătorii lor. Thunmann, cel 
întâi care s-a ocupat în mod ştiinţific cu popoarele Europei răsăritene, 
susține că românii sunt copiii romanizării Daciei, F. I. Sulzer respinge 
continuitatea poporului român în așezările de astăzi, iar I. Chr. Engel e tatăl 
cunoscutei teorii a lui Rösler, că Dacia în vremea lui Aurelian a fost cu totul 
deșertată de populaţie romană şi reocupată de ea sub regele bulgar Krumus. 
Teoria lui Șafarik, că resturile romane rămase în Dacia s-au retras la munte, 
de unde apoi s-au coborât spre a umple șesurile țărilor, ca cea mai apropiată 
adevărului, a fost împărtășită de slaviştii mai noi precum Kopitar,Miklosich 
şi de învățații germani Hoff, Wietersheim și Th. Mommsen. 

Rösler în fine reîmprospătă teoria lui I. Chr. Engel că românii din a 
stânga Dunării au imigrat în Dacia pe la capătul veacului al doisprezecelea 
şi în începutul celui al treisprezecelea. Această părere avu asemenea și 
susţiitori în d-nii E. Dummler, G. D. Teutsch, O. Lorenz şi Fr. Krones, dar și 
contrari în însemnațţii etnografi istorici W. Tomaschek și Kanitz. 

În cartea d-lui Jung va fi deci interesantă compararea luptei de păreri în 
cestiunea românilor cu o luptă analogă de păreri în cestiunea altor popoare, 


ca raeto-romanilor, grecilor moderni ş.a. 

Soluţiunea unor asemenea probleme va rezulta din trei izvoară: indiciile 
exprese a unor autori vrednici de credinţă, tradiţia vrednică de crezare de 
fapte ce stau în legătură, în fine concluziile din analogia unor întâmplări 
asemănătoare. 

D. Jung supune deci cuvintele lui Flavius Vopiscus unei critice într- 
adevăr ingenioase, puind în paralel indiciile altor scrieri asupra unor 
evenimente analoge. Astfel citează pasagiul din scriptură despre robirea 
Vavilonului şi ale lui Eugipp (biograful sf. Severin) despre emigrarea 
populaţiei din Noricum și dovedeşte că amândouă aceste pasage trebuiesc 
luate cum grano salis. Tot astfel reduce d. Jung cuvintele lui Vopiscus la 
măsura de adevăr care li se cuvine. 

Strălucite prin argumentare sunt concluziile din analogia unor 
evenimente asemănătoare. Autorul citează Noricul, Raetia, ba tot Imperiul 
roman în vremea invaziunei popoarelor germanice și arată cum nicăiri 
popoarele nouă, venite asupra celor așezate, nu le-au nimicit pe acestea, ci 
le-au cucerit numai. 

În toate părţile autorul păşeşte în argumentare cu comparaţia critică, de 
aceea cartea sa e nu numai interesantă pentru noi românii, ci metoda critică- 
comparativă pe care o urmează ar putea servi de normă pentru toți cari ar 
voi să cerceteze cestiuni asemănătoare celei de faţă. 


€ 


STRADELE 


[3 noiembrie 1876] 
În epoca preistorică existau într-adevăr sate de locuințe palustre, dar nu 
credem că d. Gafencu, antreprenorul curățirei stradelor, are de gând a lăsa în 
grija cerului prefacerea Iașilor în oraș palustru. De când a 'mceput a cădea 
omăt şi a se topi prin gradul mic de temperatură a aerului atmosferic, am 
ajuns de a avea nevoie de catalici pentru a pătrunde prin râurile, lacurile şi 
toate formațiunile idrografice în mic pe care le prezintează stradele iubitului 
nostru oraş. Atragem atenţia onor. Primării asupra acestui inconvenient și 
sperăm că va binevoi a trezi pe d. antreprenor din nepăsarea sa față cu 
idrografia aplicată, a stradelor noastre. 

MOZAICUL AUSTRIAC ŞI TRIBUNALELE ROMÂNE 


[3 noiembrie 1876] 

Se ştie că agenţiile consulare din Orient, în care ne aflăm și noi, au 
prerogative cu totul escepţionale, neutralizate întrucâtva în vremea mai 
nouă prin legiuirile noastre, dar ieșind adesea la iveală cu ocazia înscrierilor 
de vânzări la tribunale. În deceniile din urmă mulţi imigranţi, dar şi mulți 
indigeni români și neromâni se sustrăgeau de sub autoritatea statelor noastre 
prin aceea că intrau într-o legătură nominală mai cu samă cu monarhia 
austriacă, căci aceasta din urmă, pentru a-și asigura poziţia în Orient, găsise 
o formă foarte comodă pentru a adaoge în multicolorul ei mozaic pe toţi 
aceia cari, în ţările de la Dunăre, nu voiau să aibă nici un stăpân. Cumcă 
agenţii consulari nu alegeau, ci culegeau tot ce li se prezenta, pentru plata 
unei taxe oarecari, e un fapt cunoscut de toţi. Astfel mulți vătaji boiereşti, 
moldoveni de baştină, se făceau sudiţi (Schutzbefohlene) pentru a se mântui 
pe sine de capitaţie, pe fiii lor de miliţie; nu mai vorbim de negustori şi de 
meseriași, cari, oricând aveau daraveri neplăcute cu administraţia sau cu 
justiţia, plantau pajura cu două capete pe casă şi deveneau „sacrosancţi“. 
Poate trei din patru părţi a evreilor din România sunt în această condiţie 
„Sui generis“, adică nici cetățeni români, nici austriaci, ci 
„Schutzbefohlene“, oameni epitropisiți politiceşte de monarhie, fără ca 
aceasta să se ocupe mai încolo de ei, căci dare nu plătesc nimănui, la armată 
nu se iau de nimene, c-un cuvânt oamenii lui Dumnezeu. Mare parte din 
aceşti sudiți n-au văzut pământul Austriei de când sunt ei, imigrați din 
Rusia, din Turcia, ba din toate țările domnilor pământului, au găsit că în 
sălășluire sub mantaua cea comodă a denumirii laxe de „Schutzbefohlene“ e 
bine să trăiască omul. 

Acuma însă, după legiuirile pozitive ale României, numai străini de rit 
creştin pot cumpăra imobile. În ce calitate se prezintă înaintea tribunalelor 
noastre sudiții de rit necreştin? Aceasta a fost întrebarea care i s-a pus mai 
deunăzi tribunalului de lași, secția a treia, prin d. Leeb Meer Hofer, care a 
dorit să concureze la vânzarea licitativă a casei d-lui C. Ieni. 

Hotărârea tribunalului zice că d. Leeb Meer Hofer a cerut a fi admis la 
concurență în virtutea dreptului acordat prin convenția austro-română și 
spre a proba calitatea sa de supus austriecesc au prezentat un pasport însoțit 


de o adresă a onor. consulat prin care se afirmă că d-sa este „supus austro- 
ungar“. 

Faţă cu această cerere tribunalul a relevat însă următoarele 
considerațiuni: 

1) Convenţia în cestiune nu acordă dreptul de a câștiga imobile decât 
austriacilor și ungarilor. 

2) Proteguiţi şi supuși nu pot beneficia, de vreme ce art. 4 al convenției 
îl dă numai cetăţenilor statelor sub a căror protecţie numai stau supușii. 

3) Calitatea de supus nu include dreptul de cetăţean. 

4) Denumirea „supus“ din convenţie nu poate avea alt înţeles decât cel 
de „cetăţean“, de vreme ce statul român are numai cetăţeni, iar nicidecum 
Proteguiţi și supuşi. 

5) Conform raporturilor de reciprocitate stabilite prin convenţie, un 
„proteguit“ nu poate fi substituit cetățeanului statelor contractante. 

6) Deci, considerând că d. Leeb Meer Hofer n-au probat cu acte că este 
„cetăţean austriac“, tribunalul, în unire cu concluziile ministeriului public şi 
întemeindu-se pe considerațiile de mai sus, a respins cererea d-lui Leeb 
Meer Hofer de-a fi admis la licitaţie. 

ROMÂNII DIN MORAVIA 


[3 noiembrie 1876] 
Foaia pentru minte, inimă și literatură a publicat, dacă nu ne înșală 
memoria, înainte de mulţi ani un studiu asupra acestor români, cari, roind în 
munţii Moraviei, şi-au pierdut limba, păstrează însă vechile lor obiceiuri, 
precum și portul. De atuncea nu ne aducem aminte ca să se mai fi ocupat 
cineva de ei, deși studiarea lor ar fi desigur interesantă prin întrebările la 
care ar da naştere. Încă în anul 1874 un preot din Rojnovul morav, d. Fr. I. 
Kozeluk, a publicat o colecţie de cântece poporale ale acestor români sub 
titlul de „Kytice z narod, pisni morav. Valachuv“ (ediţia librăriei Fr. A. 
Urbanek în Praga). Aceste cântece, pe care un ziar cehesc le numeşte „pline 
de jale“, au fost transcrise în note pentru două voci de învățătorul F. V. 
lanousek. Atragem atenţia celor competenţi în materie asupra acestui obiect, 
de vreme ce se poate presupune că atât textul cât şi muzica vor înfățișa 
destule analogii cu cântecele din țările noastre. 

TURCIA 


[5 noiembrie 1876] 
Se zice că în 7 sau 8 a l.c. se va începe un fel de conferenţă prealabilă, 
deşi Poarta combate atât ideea cât și locul ales pentru ținerea conferenței. 
După ştiri din Londra, Rusia aspiră la întronarea unei secundo geniture în 
Bulgaria. — Muktar Paşa s-a întors de la Zaslap la Trebinic cu zece 
batalioane într-o stare de plâns; e atât de frig pentru soldații turci încât la 30 
octomvrie noaptea au degerat în Trebinic 37 de soldați şi 20 cai (se vede că 
arabi). — Insurgenţii din Herțegovina s-au retras toți în Sutorrina pentru a 
sta înlăuntrul liniei de demarcație; iar capii lor au fost convocați la Cetinie 
pentru a se sfătui împreună. 

GRECIA 


[5 noiembrie 1876] 

În şedinţa Camerei de la 31 oct. ministrul Kumunduros au declarat că 

armările (?) Greciei nu însemnează o schimbare a politicei sale, ci 

mănţinerea neutralității sub împrejurări schimbate, precum şi un protest 
contra unor hotărâri eventuale unilaterale ale diplomației europene (!?) 

ZIARE NOUĂ 


[5 noiembrie 1876] 
In Bucureşti au apărut încă două ziare, pe care le cităm în ordinea 
cronologică a apariţiunei lor. „Pharul“ sau „Farul“ (odată pe săptămână) și 


„Unirea democratică“, ziar cotidian, redactat de o societate. 


€ 


ANGLIA 


[7 noiembrie 1876] 

Ziarele engleze nu sunt de loc surprinse de procedarea Rusiei. Times 
crede că singurul mod de acţiune al Britaniei este ca să nu se lase încurcată 
de demonstrațiile cele mai nouă ale Rusiei, ci să grăbească ţinerea 
conferenţei şi prin aceasta ar corespunde dorințelor tuturor puterilor pentru 
mănţinerea păcii europene. Adevăratul pericol Anglia poate să-l vadă numai 
în îndărătnicia posibilă a Porții. 

La Viena a fost trimis după cât se aude un diplomat eminent, însărcinat 
c-o misiune specială, iar în Londra au sosit un trimis al ţariului cu depeşi 
adresate reginei. Delegatul Angliei pentru conferenţa de la Constantinopole 
este lordul Salisbury, care va fi însoţit de Sir H. S. Northcote, amploiat la 
ministerul afacerilor străine, în calitate de secretar privat. În 2/14 noiemvrie 
a fost espediată la Londra nota prin care cabinetul austro-ungar declară a 
consimţi cu propunerile Angliei. 

RUSIA 


[7 noiembrie 1876] 
„Vestitorul statului“ (foaia oficială) publică un decret împărătesc sub 
data de 1 noiemvrie, care dispune formarea de şase corpuri de armată din 
diviziile cari staționează în circumscripțiile militare Odessa, Charkov şi 
Chiev. Armata activă se formează din al şeptelea, al optulea, al 
unsprezecelea și al doisprezecelea corp. Comandant general e numit marele 
duce Nicolaie Nicolaievici senior, şeful ştabului, adiutantul general 
Nepohoitșițki, şef al artileriei, principele Massalky, inginer-șef general- 
maior Stolzenvald. Comandanți de corp sunt, la al şaptelea, principele 
Barklay de Tolly-Weimarn, la al optulea, general Radeţky, la al nouălea, 
baron Krudener, la al zecelea, principele Voronţof, la al unsprezecelea, 
principele Cahovskoi, la al doisprezecelea, general Vonovski. Intendentul 
armatei active e generalul Ahrens. 
Foaia oficială din 3/15 noiemvrie publică decretul prin care se opreşte 
esportul de cai pentru marginele de vest şi sud ale imperiului. 

RUSIA 


[12 noiembrie 1876] 

Cu toate armările, perspectiva păcei s-a adaos în cele din urmă zile. 
Journal de St. Petersbourg esprimă speranța că Turcia va ceda presiunei 
unanime a Europei și că armările Rusiei nu amenință pacea, ci sunt o jertfă 
grea, pe care imperiul şi-a impus-o spre a asigura binefacerile liniştei și spre 
a apăra pe creştini. Dar dacă războiul va fi inevitabil, atunci naţia îl va 
susținea c-o energie cu atât mai mare, cu cât el va veni după ce se vor fi 
mântuit toate încercările pacinice. 

Caracteristic este că, pentru întâia dată de când există autocraţia 
rusească, tonul ziarelor şi a populaţiunei a devenit cutezător față cu capul 
statului chiar. Un conservativ, adresându-se cătră partida revoluţionară din 
Rusia, care nu încurăjează îndestul războiul contra Turciei, se esprimă în 
acest mod neauzit: „Nu combateţi cea mai populară din mişcările câte s-au 
întâmplat vrodată în Rusia. Ziceţi din contra împreună cu noi: Dacă ţarul va 
refuza de a se pune în fruntea poporului și de-a împăca conştiinţa publică, 
dacă nu va voi să meargă cu noi spre liberarea fraților noştri, ei bine, atunci: 
«Jos ţarul!». Atunci el nu mai este al nostru, glasul sângelui n-au vorbit în 
el, față cu entuziasmul nostru el a rămas rece“. Și să se ia bine aminte că 
acestea le scrie un conservativ, un om ce face parte din acea clasă de 
oameni moderați, politicoşi şi reci care guvernează Rusia. 

Unul din pericolele războiului eventual este însă neclaritatea ţinutei 
României. Guvernul rusesc nu se simte deloc sigur față cu românii, a căror 
afaceri esterne se clatină aproape ca vibrațiunea, așa încât, dacă România n- 
ar renunţa singură la neutralitatea ei, pericolul cel mai mare al războiului ar 
rămânea înfrângerea acestei neutralități. Cu drept cuvânt se 'ntreabă deci un 
ziar dacă această evazivitate a diplomaţiei române e născută din nesiguranța 
întâmplărilor sau dacă în ea este un metod cert, care ţine în eșec tendinţele 
puternicului vecin. 

În mare apropiere de noi românii se petrece însă înglotirea a şase 
corpuri de armată. Aceste șase corpuri, compuse din 214.000 oameni, 
cărora se vor mai adauge 90.000, îşi au ştabul lor general la Chişănău. 
Vechea cetate moldovenească, Hotinul, împrejurul căruia au avut loc 


nenumărate bătălii și care ne aminteşte atât trecutul de glorie cât şi de 
cădere a Moldovei, Hotinul va căpăta un parc de artilerie de 92 tunuri. 


€ 


TEATRU 


[14 noiembrie 1876] 
Joia trecută s-a reprezentat piesa „Viaţa vagabondă“, acel rezumat 
dramatic din operele lui Henry Murger. Publicul a fost foarte numeros și, 
dacă considerăm silințele direcției pentru repararea materială a teatrului, 
acest concurs al publicului se poate numi binem atât eritat. Despre succesul 
piesei ne rezervăm de a vorbi altă dată, neputându-ne forma o părere 
definitivă, după o singură reprezentație. 
Astăzi duminică se va reprezenta pentru prima oară piesa „Două 
orfeline“, dramă în 5 acte şi 8 tablouri de D'Ennery și Corman, tradusă de 
Petru Babic. 


€ 


NEGLIGENȚĂ 


[14 noiembrie 1876] 

Primim de la mai multe persoane onorabile plângeri în contra 
neregulatei împărțiri a corespondenței poştale. Se întâmplă cazuri când 
scrisori puse în cutie sara, pentru poşta mică, nu se dau la adresa lor decât 
tocmai a treia zi; adecă trebuie împărţitorilor două zile ca să ducă o 
scrisoare, bunăoară, de la un cetăţan din Sărărie la unul din Păcurari ori 
Beilic şi uneori chiar din Sărărie. Oricât de mult omăt a căzut zilele aceste 
în oraşul nostru, ni se pare totuşi că împărțitorii umblă peste măsură de 
încet. De asemene corespondenţa de afară se împarte neregulat și cu 
întârziere, mai ales prin mahalale mai depărtate de centru. Rar se întâmplă 
ca împărțitorul să-și dea osteneală a duce sara scrisorile şi jurnalele sosite 
cu trenul de la 1 1⁄2 oare, ci le lasă pe a doua zi, spre a-și scuti o cursă. 
Rugăm pe onor. direcțiunea poştelor să ieie în această privire măsuri aspre, 
căci publicul, care plăteşte acum cam scump pentru scrisori, are cel puţin 


dreptul să fie bine servit și la vreme. — Nu ne îndoim că răul, odată arătat, 
va fi şi îndreptat curând. 


€ 


STUDENȚII DIN VIENA 


[14 noiembrie 1876] 

A ieşit de sub tipar raportul anual al Societăţii studenţilor români din 
Viena. Acest raport ni arată icoana unei frumoase împreună vieţuiri, care ar 
trebui invidiată şi imitată de studentii universităţilor din ţară. În anul 
scolastic 1875/76, societatea a ţinut 20 ședinţi, în aceste s-au cetit 6 operate 
şi 6 critice, s-au schimbat statutele — conform unei ordinațiuni a 
Ministerului de culte şi instrucție — şi s-au dezbătut cestiuni interne- 
administrative. Pentru dezvoltarea socială a membrilor, societatea a ţinut în 
13 noiemvrie o adunare generală și în 31 decemvrie serbarea ajunului 
anului nou — amândouă împreunate cu declamaţie şi muzică. În 15 aprilie 
st.n. s-a serbat iubileul de 5 ani al societăţii prin reprezentarea unei piese 
satirice „Floarea tinerimei române din Viena“, în 3/15 mai, în memoria 
acestei zile însemnate din istoria românilor s-a făcut o escursiune în corpore 
la Hinterbriihl, lângă Mödling. Afară de aceste, după închiderea părţii 
oficiale a fiecărei ședinţi, urma în genere aşa numita „parte socială“, în care 
se cântau per turnum poezii românești, se esecutau pe instrumente piese 
naţionale și se cetea foaia umoristică-satirică a societăţii, „Urzica“. În 
localitățile cabinetului de lectură al „României june“ a stat la dispoziţia 
membrilor foile și biblioteca. 

Tot aici mai mulți membri au avut locuinţa gratis. Societatea nu lasă pe 
membrii săi, în cazuri de lipsă materială, să caute refugiu la bunăvoința 
cunoscută a cămătarilor, ci „ea“ le dă împrumuturi pe timp mai scurt. În 
anul acesta s-au dat 53 împrumuturi în sumă de 2860 fl. 15 cr. Ea a aranjat 
şi în acest an „Balul român din Viena“, ce s-a ţinut în Grand Hotel, în 19 
fevruarie st.n. Cu această ocazie Maiestăţile Lor Împăratul Francisc Iosif I 
și împărăteasa Elisabeta, precum şi Măria Sa Principele Carol I au avut 
deosebita graţie a dona sumele de 100 fl, 50 fl., v.a. şi 10 napoleoni. Meritul 
principal pentru reuşita balului mencionat l-au avut însă nobilele dame 
române: Matilda Dumba, Maria de Filisano, Zoia Florescu și Elena de 
Marenzeller n. Bibescu, care cu amabilitate rară au binevoit să primească 
patronatul balului şi prin aceasta i-au asigurat rezultatul splendid. Tot în 
anul acesta s-a primit un dar de 30 napoleoni de la d. Titu Maiorescu. Cei 


mai mulți redactori români au trimis și în anul acesta scrierile periodice și 
jurnalele prin care societatea putea fi în curent cu evenimentele din patrie. 
Interes pentru „România jună“ a mai arătat „Societata academică română“, 
„Asociaţiunea transilvană pentru cultura și literatura poporului român“, 
„Librăria Socec et Comp.“, d-nii: V. Alexandri, A. Pelimon, J. Popescu etc. 
D. Jos. Jacobsits, m. de orchestră în laşi; a trimis mai multe piese muzicale 
compuse de d-sa și între altele a avut plăcerea a-și arăta atențiunea d-sale 
faţă de societate prin aceea că i-a dedicat o horă cu numele „România jună“. 
Şedinţele curat literare s-au ţinut într-o sală a Universităţii. Dintre operatele 
şi criticile cetite amintim: „Cid“, poem tradus din Herder, de d. B. Mih. 
Lazăr, „Naţionalitatea ca element de cultură“, de d. Petru Misiru. Critica 
asupra temei acesteia, de d. B.M. Lazăr. „Despre Tragicomedia“, de d. M. 
Lazăr. „Un tractat general despre agronomie“, de d. M. Şuţu. „Studie critice 
despre artă“, de d. B.M. Lazăr. 

Mica societate de ceva preste 50 membri cuprinde tineri din foate 
unghiurile ţărilor române, ea este o „Dacie“ în miniatură, voioasă, activă şi 
plină de încredere în viitor. Acolo găsim copii de pe malul Nistrului alături 
cu alți din valea Crişului, a Mureșului, a Dâmboviţei și a Dunărei. Faţă cu 
acest tablou de frăţie nu putem zice decât: 

„Prosit naţie!“. 


€ 


IARĂȘI EVREII 


[14 noiembrie 1876] 
Ziarul „Archives isra€lites“ scrie: 
Continuăm a publica asupra cestiunei române toate documentele proprii 
a lămuri opinia publică, în momentul în care încheierea unui tractat de 
comerţ încheiat între acea ţară și a noastră trebuie să angajeze principiile 
cele mai grave a dreptului nostru public. Nu fără nilinişte aflasem de 
semnarea unei convenții comerciale provizorii, valabile până la aprilie 
viitor. Dar coreligionarii noştri să se reasigure: există asupra cestiunei, în 
favoarea egalităţii civice a tuturor francezilor, angajamente pozitive, 
emanând din cele mai nalte sfere ale guvernului și parlamentului; și vom 
veghea ca ele să se ţină. 


În Anglia dispoziţiile sunt exact aceleași ca şi la noi. O reuniune a 
camerei de comerț din Bradford a votat în unanimitate rezoluția următoare: 

Lord Derby este invitat a nu semna nici un tractat cu România prin care 
supuşi britanici de rit izraelit ar putea fi espuşi la restricțiuni sau 
incapacităţi oarecare. 

Să fie d-lor sănătoşi, dar noi ştim foarte bine ce voiesc. Evreul din 
Franţa, Anglia și Italia nu dorește drepturi civile pentru sine, ci mediat 
pentru confrații din Rusia și Austria. Prin urmare ce să mai vorbim degeaba. 


€ 


[17, 19, 21, 26, 28 noiembrie 1876] 

Se vorbeşte că în Consiliul de Miniştri al României s-ar fi hotărât de a 
face întrebare tuturor puterilor garante, afară de Rusia, ce purtare să 
păzească România în caz de a i se cere din partea guvernului rusesc 
permisiunea de a trece c-o armată prin ţară. S-a hotărât totodată de a nu 
răspunde Rusiei la o asemenea cerere decât atunci când vor fi răspuns 
definitiv toate puterile la întrebarea României. 

În complicațiunea de interese și tendinţe a puterilor garante, întrebarea 
României, dacă se va confirma, va avea meritul să aducă claritate în 
situație. Căci sau puterile se vor declara formal și solidar contra unei 
asemenea permisiuni și vor trebui să-și apere cu arma 'n mână declarația lor, 
fără chiar ca Rusia să poată fi supărată pe noi, căci ne vom putea referi la 
hotărârea acelor puteri, sau răspunsurile lor evazive, îndoielnice şi 
contrazicătoare vor reda României libertatea de acțiune, libertatea de a se 
hotărî pentru unul din cele două mari curente istorice, curentul de nord-est, 
tinzând a schimba faţa Europei, și curentul de vest, ce tinde a menţine statu 
quo. 

Hotărârea noastră pentru Răsărit sau Apus va atârna desigur de viitorul 
ce ni-l vor asigura, şi aceasta nu ca stat numai, căci statul român prin 
teritoriul său șes şi deschis din toate părţile nu pare menit de providenţă de 
a fi militar şi cuceritori, ci ca nație. Ni se pare evident că viitorul Orientului 
este o confederație de popoare în care egalitatea naționalităților și limbelor, 
pe orice teritoriu se vor afla ele, va fi lucru principal, iar formațiunile de 
state lucru secundar. 

Aseminea e evident că reforma Orientului poate avea două patronate: pe 
Rusia şi pe Austro-Ungaria — care aceasta reprezentează imediat politica 


occidentală. 

Asupra unei hotărâri a românilor din principate va avea deci influenţa 
natura politicei exercitate de Austria faţă cu naţionalitățile în genere şi cu 
cea română în parte. 

Pentru a nu da însă o întindere prea mare materiei vom vorbi numai de 
poziţia românilor din Austro-Ungaria. 

Înainte de spune însă o vorbă asupra acestei întrebări, anticipăm 
concluzia că acea întrebare nu este, nici a fost politică în puterea cuvântului, 
ci bisericească, scolastică şi cel mult administrativă locală. 

Permită-ni-se a vedea clar lucrurile și a susținea că idealul unităţii 
politice a românilor, restabilirea regatului lui Decebal prefăcut în Dacie 
traiană, se ţine de domeniul teoriilor ieftene, ca şi republica universală și 
pacea eternă. Românii din Austro-Ungaria, dar mai ales din așa numita 
Ungarie, au trăit sute de ani împreună cu alte naționalități şi au jucat rol 
politic numai în vremea autonomiei Transilvaniei. Această autonomie 
însăşi, care le dedese preponderanţa în această ţară, avea și răul ei. Românii 
din Ungaria proprie ar fi rămas de-o parte, meniți — nu de a fi absorbiți, 
căci e de-a dreptul absurd de a crede în puterea asimilătoare a neamului 
fino-tartaric din mijlocul Europei — dar meniţi de a fi vexaţi singuri de 
solgabiraiele fraţilor maghiari, de a sta izolaţi sub presiunea administrativă 
şi financiară a închinătorilor sfântului Giil-Baba; pe când, împreunaţi sub 
greutatea acelorași suferinţe, ei li vor putea rezista. Întrebarea este dacă și 
când va veni vremea în care softalele din Buda-Pesta să fie silite de a 
recunoaște că sistemul lor de guvernământ — în finanţe foarte asemănători 
cu cel turcesc — și-a trăit veacul şi nu mai este cu putință. Căci numai 
atunci, pe baza autonomiei comunale și județene sau comitatense, românii 
ar începe alăturea cu ungurii o viață liniştită şi proprie, cu deosebire că de 
aceaste s-ar bucura nu numai transilvanii, ci în mod egal bănățenii, 
simpaticii crişeni şi străvechiul Maramurăș. Așadar idealul românilor din 
toate părțile Daciei lui Traian este mănținerea unităţii reale a limbei 
strămoşeşti și a bisericei naţionale. Este o Dacie ideală aceasta, dar ea se 
realizază pe zi ce merge, și cine ştie dacă nu-i de preferat celei politice. 
Românul de baştină e dotat cu o doză mare de răceală, el nu admiră, ca şi 
romanul vechi, aproape nimic, de aceea nici credem că invidiază din inimă 
poziţia de stat a Ungariei, căci, la dreptul vorbind, nici n-ar prea avea ce să 
învidieze. El e supărat pe obrăznicia conlocuitorului său, nicidecum pe 
puterea lui. 


În vremea din urmă ziarele ungurești au făcut multă vorbă despre o 
alianță maghiaro-română. Rămâne acum să stabilim în ce condiţii s-ar putea 
spera această alianță, bine înțelegându-se că nu este vorba aici de acele 
carteluri trecătoare dintre guvern și guvern, pe care le rupe ziua de mâni, ci 
de un modus vivendi şi o conlucrare perpetuă, solidară pe acest pământ al 
duşmăniei și răutăţii, în care popor pe popor caută să-l înghită și om pe om 
să nimicească. Este dar vorba dacă ungurii sunt destul de creștinați (căci 
pân-acuma se părea că numai pielea li-i botezată), nu ca să ne iubească, ci 
să ni deie bună pace. Sarcina iubirei o luăm toată asupra noastră şi fie ei 
încredinţați că am fi tot atât de zeloșşi apărători ai existenţii lor ca şi ai 
neamului nostru. 

Cât despre austriaci, cu ei treaba stă altfel. Nu credem să putem vrodată 
mistui acea mestecătură de evreu, german și slav care ni se prezentează sub 
mutra beamterului şi jurnalistului austriecesc şi care în vremea din urmă a 
'nceput să facă politică pan-germanistică şi să jure în numele sahastrului de 
la Varzin, care nici cu spatele nu vra să știe de ei. Urmașii lui Arpad nu ni 
pot face un rău esenţial, ci vexează; dar bastardul evreo-germano-slovac e 
duşmanul dibaci a oricărei naţionalităţi. Ungurii ştiu proverbul nostru: 
„românul nu uită niciodată“ şi ne-aducem aminte ca prin vis că un ziar 
unguresc se găsise să comenteze acest proverb în ton melancolic, știind că 
socotelile ce le are de răfuit cu noi nu sunt tocmai curate. Dar să nu se 
sperie. Românul uită şi nu uită, după cum o iei. Românul nu urăște decât pe 
cei ce i s-au băgat în suflet și ca dovadă putem aduce pe românii din Turcia. 
E sigur că ei trăiesc sub același regim ca şi bulgarii, sârbii și grecii; cu toate 
acestea ei trăiesc bine cu turcii și le ţin partea. Nici aicea nu-i urâm pe turci, 
deși desigur că ei numai dovezi de iubire nu ne-au dat niciodată. Ungurii n- 
au decât să se 'ntrebe pe cine-i urăsc ei ca să ştie pe cine urâm și noi. 
Credem că asta-i destul de clar, deși, în emoţiunea noastră, n-am ajuns încă 
să facem hagialâc la mormântul lui Giil-Baba. 

Aşadar biserica şi şcoala, atâta cer românii din Austro-Ungaria pe sama 
lor, şi prin aceasta şi-au cerut păstrarea naţionalităţii şi nimic mai mult. În 
dejudecarea lucrurilor acestei lumi şi mai ales în secolul nostru ne-am 
deprins a aplica o singură măsură, aceea a interesului material, a stăpânirei 
asupra puterei fizice; şi cu toate acestea oamenii, chiar cei mai materialiști, 
lucrează fără să vreie, ba fără să ştie, pentru un scop mai înalt. Această 
conştiinţă o are poporul, n-o are câteodată omul cult. În zadar am căuta în 
lume poporul care să trăiască numai pentru câştig material ca atare, la toate 


vom găsi că acest câștig este numai mijloc, niciodată scop; chiar la rasa 
evreiască, a cărei lege nu admite nemurirea sufletului şi este deci inferioară 
celorlalte legi ale pământului, chiar la evrei zic, unde se pare că ochii sunt 
aţintiţi la câştig material, vedem răsărind o idee mai înaltă. Din acest punct 
de vedere privită, cestiunea, pentru un popor ca cel românesc, devine 
simplă. Nu veleităţile unei vieţi de stat mai mult sau mai puţin precare, nu 
deșertăciunea zgomotului în istorie este lucrul pe care-l voim. Oamenii de 
care se vorbeşte mai puţin și popoarele item sunt cele mai fericite. Dar ceea 
ce voiesc românii să aibă e libertatea spiritului și conştiinţei lor în deplinul 
înţeles al cuvântului. Şi fiindcă spirit şi limbă sânt aproape identice, iar 
limba și naționalitatea asemenea, se vede ușor că românul se vrea pe sine, 
îşi vrea naționalitatea, dar aceasta o vrea pe deplin. 

Și nu sunt aşa de multe condiţiile pentru păstrarea naţionalităţei. Cei 
mai mulți oameni nu sunt meniţi de a-şi apropria rezultatele supreme ale 
ştiinţei, de a reprezenta ceva, dar fiecare are nevoie de un tezaur sufletesc, 
de un razăm moral într-o lume a mizeriei și durerei, și acest tezaur i-l 
păstrează limba sa proprie în cărţile bisericeşti şi mirene. În limba sa numai 
i se lipesc de suflet preceptele bătrânești, istoria părinților săi, bucuriile şi 
durerile semenilor săi. Şi chiar dacă o limbă n-ar avea dezvoltarea necesară 
pentru abstracţiunile supreme ale minţii omeneşti, nici una însă nu e lipsită 
de espresia concretă a simţirei și numa în limba sa omul își pricepe inima pe 
deplin. Și într-adevăr, dacă în limbă nu s-ar reflecta chiar caracterul unui 
popor, dacă el n-ar zice oarecum prin ea: „aşa voiesc să fiu eu şi nu altfel“, 
oare s-ar fi născut atâte limbi pre pământ. Prin urmare simplul fapt că noi 
românii, câţi ne aflăm pe pământ, vorbim o singură limbă, „una singură“ ca 
nealte popoare, și aceasta în oceane de popoare streine ce ne încongiură, e 
dovadă destulă şi că aşa voim să fim noi, nu altfel. 

Vedem dar că cestiunea noastră se simplifică din ce în ce. Românii 
voiesc a li se garanta uzul public al limbei lor pe pământurile în cari 
locuiesc și vom vedea că toate mișcările pe cari le-au făcut, în acest senz le- 
au făcut. 

Faţă cu această cerere întâlnim însă în amândouă părțile Imperiului 
austro-ungar o rezistență necalificabilă prin obrăznicia ei. 

Constatăm mai înainte de toate că românii nu sunt nicăiri coloniști, 
venituri, oamenii nimănui, ci pretutindenea unde locuiesc sânt autohtoni, 
populație nepomenit de veche, mai veche decât toți conlocuitorii lor. Căci 
dacă astăzi se mai iveşte câte un neamţ singular care caută să ne aducă de 


preste Dunăre, nu mai întrebăm ce zice un asemenea om, ci ce voiește el. 
Nici mai este astăzi cestiunea originei noastre, abstrăgând de la 
împrejurarea că o asemenea interesantă cestiune nu este de nici o 
importanță. Daci sau romani, romani sau daci: e indiferent, sântem români 
şi punctum. Nimeni n-are să ne 'nveţe ce-am fost sau ce-am trebui să fim; 
voim să fim ceea ce sântem — români. A mai discuta asupra acestui punct 
sau a crede că frica de ruși ne-ar ademeni să ne facem nemți sau vice-versa 
sau, cum cred ungurii, că de frica acestor doi ne-am putea găsi flataţi să ne 
contopim cu naţia maghiară, toate acestea sunt iluzii de şcoală; limba şi 
naționalitatea românească vor pieri deodată cu românul material, cu 
stingerea prin moarte şi fără urmași a noastră, nu prin desnaţionalizare și 
renegațiune. A persecuta naționalitatea noastră nu însemnează însă a o 
stinge, ci numai a ne vexa şi a ne învenina împrotiva persecutorilor. Ş-apoi 
ni se pare că nici un neam de pe faţa pământului nu are mai mult drept să 
ceară respectarea sa decât tocmai românul, pentru că nimene nu este mai 
tolerant decât dânsul. Singure ţările românești sânt acelea în care din vremi 
străvechi fiecare au avut voie să se închine la orice d-zeu au vroit şi să 
vorbească ce limbă i-au plăcut. Nu se va găsi o ţară în care să nu se fi 
încercat de a face prozeliți din conlocuitorii de altă lege ori de altă limbă; 
hugenoții în Franţa, maurii în Spania, polonii faţă cu rutenii, ungurii cu 
românii — toţi au încercat a câştiga pentru cercul lor de idei populaţiile 
conlocuitoare și aceasta prin presiune, cu de-a sila; românul priveşte c-un 
stoicism neschimbat biserica catolică, atât de veche în Moldova, şi nu i-a 
venit în minte să silească pe catolici de a deveni orientali; lipovenii fug din 
Rusia şi trăiesc nesupăraţi în cultul lor pe pământul românesc, apoi armenii, 
calvinii, protestanții, evreii, toți sunt de faţă şi pot spune dacă guvernele 
românești au oprit vro biserică sau vro școală armenească, protestantă sau 
evreiască. Nici una. 

Ni se pare deci că pe pământurile noastre strămoșești, pe care nimene 
nu le stăpânește jure belli, am avea dreptul să cerem să ni se respecte limba 
şi biserica, precum le-am respectat-o noi tuturor. 

Ce se va zice însă când vom arăta că pe pământ românesc, în Bucovina, 
sub sceptrul austro-ungar, sinagoga evreiască are mai multă autonomie 
decât biserica românului? Căci dacă evreul are rabin, și-l alege singur, dacă 
are şcoală jidovască, își caută singur de dânsa. Dar dacă îi trebuieşte 
românului preot, îl numește (mediat) guvernul de la Viena; dacă biserica lui 
are avere, o administrează tot guvernul de la Viena; dacă are şcoală, 


profesorii sunt numiţi tot de guvernul de la Viena. Și cu toate acestea 
Bucovina n-au fost luată cu sabia, ci din contra prin bună învoială și cu 
condiţia ca starea de lucruri în trebile bisericești şi politice să rămână 
intactă. 

Ce se va zice dacă în Ungaria vom vedea pe români, mai cu samă pe 
români, trataţi în mod cu totul escepţional? Lasă că Transilvania e de atâta 
amar de ani într-o adevărată stare de asediu, lasă că înlăuntrul ei se aplică o 
altă lege electorală și e preste tot lăsată la discrețiunea înțelepciunei 
ministeriale din Pesta; dar poporul românesc în parte, în mod cazuistic, e 
vexat de guvernanţii săi. Procese urbariale îndreptate contra averei lor 
private, legi electorale îndreptate contra voinţei lor legitime, voturi virile în 
municipie pentru a îneca voturile locuitorilor, c-un cuvânt un păinjiniș 
întreg de măsuri arbitrare, adaos prin călcarea zilnică a tuturor dispoziţiilor 
din lege cari au mai rămas în favoarea naționalităților. 

Prin urmare, întorcându-ne de unde am plecat şi considerând asiduitatea 
cu care presa austriacă cere de la români ca în caz dat să se sacrifice pentru 
„civilizaţie“, ni se va da voie să întrebăm dacă civilizaţia austro-maghiară, 
în forma în care ni se arată, merită să ni ridicăm braţul pentru ea, dacă se 
poate cere de la români ca ei să meargă alături cu o putere care, stăpânind 
ea însăși peste trei milioane de români, îi tratează într-adins şi într-una cu 
disprețul celui mai elementar simt de justiţie; căci românii — să fie bine 
stabilit — nu cer privilegii, prerogative; ei cer în Ungaria cel puţin aplicarea 
conștiințioasă a legei pozitive a naționalităților, în Bucovina nu cer decât 
esercițiul liber al confesiei lor, autonomia bisericei lor; o autonomie pe 
care-o au evreii, lipovenii, calvinii, nemaivorbind deloc de puternica poziţie 
a bisericei catolice; dacă, c-un cuvânt, se poate cere să ni vărsăm sângele 
pentru a asigura contra mişcărei slave supremaţia simulacrului de civilizaţie 
evreiască din Austro-Ungaria. 

După tonul cu care vorbim, s-ar putea presupune că, în dreapta 
indignare, exagerăm lucrurile. De aceea vom vorbi asupra materiei în mod 
cu totul special. 

După câte se vorbesc prin jurnale, Austria pare a avea o constituție. Pare 
a avea zicem, pentru că în faptă nu există decât pentru a fi batjocorită de-o 
mână de evrei şi de beamteri cari cârmuiesc acest complex de țări în cari 
nimene nu-i mulțămit. Afară de aceea, libertatea religioasă este, dragă 
Doamne, garantată prin o mulțime de terfeloage de origine supremă, cari se 
vor fi respectând faţă cu alţii, numai față cu românii nu. Astfel Constituţia 


din 4 mart 1849 $ 1, Patenta din 31 dec. 1852, „Diploma“ din 30 oct. 1860, 
în fine Constituţia (Reichsgrundgesetz) din 21 dec. 1867 art. 15 în care se 
zice: 

„Fiecare biserică recunoscută de stat are dreptul de a-și exercita cultul 
după credinţa ei, a-și conduce școlile sale, a stăpâni şi întrebuința fondurile 
şi averile sale bisericești şi școlare după trebuinţa şi dorinţa ei“. 

Și într-adevăr, acest articol se și aplică — pentru lipoveni și evrei, 
pentru români nu. 

De douăzeci şi şase de ani românii bucovineni se plimblă de la Ana la 
Caiafa, pe la naltele scaune, cum zic ei, pentru a putea exercita un drept 
garantat de constituţie şi de 26 ani îmblă în zadar. 

Pentru a înţelege anomalia atârnării bisericeşti din Bucovina — atârnare 
eretică, contrarie canoanelor ritului răsăritean şi cea mai nedreaptă înrâurire 
asupra credințelor poporului — vom trebui să caracterizăm în două cuvinte 
aşa numitul partid liberal-constituţional din Austria. Într-un mozaic de 
popoară cu un singur guvern a trebuit să se ivească oameni care nu se ţin de 
nici o nație în special, oamenii interesului personal, cari cu aceeași uşurinţă 
pot fi maghiari, poloni, germani, c-un cuvânt ce li s-ar cere să fie. Aceşti 
indivizi fără nici o comunitate de principii, una fiind numai întru 
esploatarea naționalităților, care nu au nimic sfânt în lume, nu ţin la nimic 
decât la sine, sunt „liberalii“ din Austria. De aceea nu ne vom mira dacă 
vom găsi pe d-ni ca Giskra, miniștri atotputernici, uniți la escamotări 
ordinare cu evrei parveniţi, întreprinzători de drumuri de fier; nu ne vom 
mira, zic, dacă vom găsi că într-un rând cel mai liberal consiliu de miniştri 
din Austria se constituise în consiliu de întreprinzători. Mai toţi foștii 
miniștri liberali sunt astăzi milionari — din advocaţi fără pricini ce au fost. 
De unde? Deodată cu fotoliul de ministru mai ocupau și fotolii de membri 
în consiliile de administraţie a tuturor bancelor şi întreprinderilor posibile și 
imposibile, care în vremea marelui „Krach“ au prezentat aspectul zilei de 
apoi, în tumultuasele strigăte a particularilor înșelați, a micilor capitaliști 
ruinaţi — un adevărat Pompeii surprins de lava Vezuvului. — Austria, 
crezând a putea abstrage de la serviciul oamenilor cu părinţi cerţi, care să fi 
vorbit o limbă certă, să fi ţinut la un cămin, să fi avut în suflet „simţ 
istoric“, singurul care întăreşte împărăţiile, s-au folosit din contra de oameni 
care nu ţineau la nimică, nici la Austria ca abstracţie, de oameni pe care în 
jurnalele lor îi vedem vânduți la turci (ca Neue freie Presse), la imperiul 
german, la ruşi, cu-n cuvânt Austria s-a servit de un element venal, corupt, 


lipsit de caracter, adevărat gunoi al catilinarismului. Aceşti oameni 
guvernau și guvernează. Contingentul cel mai mare pentru formarea acestui 
„clei al împărăției“, cum îl numesc ei, îl dau evreii. „Ce mi-i Hecuba?“ zice 
evreul, ce-i pasă lui de seriosul german, de energicul ceh din Boemia, de 
cavalerescul polon, de melancolicul rus, a sa ţintă una este; succesul, 
strălucirea, banul. Cumcă acești oameni se numesc astăzi „germani“ e curat 
întâmplător şi trebuie atribuit puternicei ridicări a vecinului imperiu 
germanic; tot acești oameni se numesc în Ungaria maghiari „noi“, ei nu au 
naţionalitate, pentru că n-au trecut, n-au istorie. De aceea guvernul 
austriecesc, înaintea venirei contelui Hohenwart la minister, era un guvern 
de parveniţi, stăpâniţi, ei la rândul lor, de hetere. După căderea contelui, 
regimul „bursei“ au reînceput, neutralizat întrucâtva de blestemele 
populațiilor ruinate de la un capăt al imperiului până la celalt. Astfel dar era 
firesc ca predecesorii lui Hohenwart, care în viaţa lor n-au simţit instinctul 
respectării proprietății, să răspundă într-un rând bucovinenilor că „fondul 
religionar greco-oriental nu ar fi al bisericei, ci al guvernului“. 

Noi nu ne putem nici închipui măcar o asemenea lipsă de orice simţ de 
pudoare. Într-adevăr, la noi moşiile mănăstirești s-au prefăcut în avere a 
statului, dar numai moșiile bisericei statului român, care a luat asupră-și 
întreținerea fără deosebire a tuturor şcolilor, spitalelor, mănăstirilor mai 
însămnate, puindu-se capăt esploatării prin călugări străini, care se 
îmbogăţeau aici în ţară și ridicau cu banii noștri institute greceşti. 

Dar guvernul român nici a gândit vrodată să ieie în administrarea sa 
averea bisericilor catolice, protestante, lipovenești etc., care nu sunt biserici 
ale statului român. 

Și nici în Austria n-ar fi cutezat nimeni până la aceşti parveniţi să ridice 
pretenţii asupra averei unei biserici neatârnate, neconfundabile cu statul 
austriac. 

În fine cabinetul Hohenwart, care din nenorocire pentru naţionalităţi, 
avu o durată atât de scurtă, dacă nu le-a dat românilor siguranţa averei lor 
strămoşeşti, cel puţin a neutralizat rapacitatea predecesorilor săi, căci în 
vremea lui s-au pus în faţa lumei, într-o adunare de proprietari, preoți și 
țărani în număr de 4000 inşi din toate unghiurile pământului clasic al 
Bucovinei, drepturile necontestate, neatacabile ale bisericei răsăritene 
asupra fondului religionar. 

lată dar cum stau lucrurile. 


Trecând Bucovina sub Austria, Divanul Moldovei şi Vodă se vede că s- 
au îngrijit ca prin tractatul de cesiune Austria să fie obligată de a mănţinea 
în aceste ținuturi statu quo. Guvernul austriecesc au găsit în Bucovina stări 
de lucruri cu totul fericite în privirea îndestulărei materiale ale locuitorilor. 

Au găsit mănăstirile pline de averi, o numeroasă clasă de ţărani cu totul 
liberi, mazilii, ruptaşii şi răzeşii, bresle de meșteșugari, starostii de 
negustori, c-un cuvânt o feudalitate cam târzietică în viaţa ei, dar liniștită şi 
liberă. Ceea ce era vechi în vechea Moldovă era legătura pe care clase 
întregi o aveau cu statul. Mazilii și ruptaşii, boierii cu scutelnicii lor erau 
obligați de a servi gratis în orice ocazie statului, era să vede rămășița a 
organizației militare de sub domniele vechi. Aceste legături dintre domnie şi 
populaţie, prerogativile acestei din urmă erau neînțelese pentru noii 
guvernanţi, obligaţi a ţinea statu quo; afară de aceea ei sperau a deduce din 
drepturile domniei moldovenești drepturi ale împărăției Austriei. Cu acest 
scop guvernul austriecesc face la a. 1782 întrebare Divanului Moldovei ca 
să-l lumineze în materiile juridice, dar mai ales în materie de succesiune. 
Din toate acele întrebări (26 de toate) se vede cum noii guvemanţi umblau 
ca mâţa pe lângă păsat, doar s-ar putea deduce cumva dreptul de proprietate 
a „Stăpânirei“ asupra pământurilor mănăstirești, răzășești și a locurilor din 
târguri. 

lată câteva din aceste curioase întrebări: 

Veniturile podurilor și alte venituri ce au fost domneşti le-au stăpânit 
domnii însuși sau cu scrisori le-au dat altora? 

Un stăpân de moșii ce nu are copii sau moştenitori are putere a face cu 
moșiile sale ce-i va fi voia? Poate să facă pe un străin moştenitori fără voia 
domnului ţării? 

Poate fieşte care stăpânde moșii să facă diată sau are osebire unul de 
altul? 

Un stăpân poate să vânză moșia sa de istov? 

Din răspunsurile Divanului se vede că, deși tot pământul Moldovei au 
fost înainte de vremi nepomenite „domnesc“, prin daniile luminaţilor 
domni, prin descălecare de oraşe şi sate, au devenit proprietăţi particulare, 
la care „stăpânitoriul țării“ nu are nici un amestec, şi că fiecare om „slobod“ 
din Moldova este volnic să dispuie de averea sa cum îi place, fără să întrebe 
pe „stăpânitoriul țării“. 

C-un cuvânt toate întrebările scoposesc de a afla drepturi domneşti 
asupra drumurilor, morilor, crâșmelor, podurilor, pădurilor, târgurilor și 


proprietăței mari și mici. E păcat că n-avem de pe aceste întrebări şi 
răspunsuri decât o copie defectă; caracteristic este însă că în acest an al 
întrebărilor (1782) Dosotei, episcopul de Rădăuţi, cedează guvernului 
administraţia bunurilor episcopeşti. 

Asupra propunerilor Consiliului Suprem Iosif II pune rezoluţia: 

Se ia spre știință și la vreme se va lua sama ca aceste venituri 
mănăstirești să se întrebuințeze cu folos: însă numai spre folosul 
confesionarilor și numai în provinţia în care s-au desființat mănăstirile. 

Se vede din rezoluţie că Consiliul propusese confiscarea, iar împăratul 
au refuzat-o făcând deosebire între al meu și-al tău. 

În urma măsurilor guvernului, se lăţise îngrijiri asupra „dreptului de 
proprietate“ a moșiilor bisericeşti. Deci consiliul suprem se vede silit de-a 
declara prin rescriptul din 19 mart. 1783: 

Luându-se moşiile episcopiei şi poate și cele mănăstirești sau ale altor 
institute, nu se înstrăinează nicidecum de la menirea lui darul făcut 
episcopiei mănăstirei sau institutului, ci, din contra, veniturile nesigure de 
mai nainte, ce nu se pot evita la proprietăţi imobile, se asigurează. 

Tot în privinţa întrebuințării fondului spune rescriptul Consiliului 
Suprem din 4 iulie 1783: 

Împuţinarea şi micşurarea mănăstirilor are să continue şi pământurile şi 
fondurile lor au să se ieie spre administrare, averea preuţimei care nu 
locuieşte în ţară, prin urmare străine, are să se ia asemene, și din tot fondul 
ce se va crea astfel are să se susție întâi clerul greco-răsăritean, apoi are să 
se înființeze cel puţin o şcoală, fie la Cernăuţi sau în Suceava, şi ce va mai 
rămânea are să se păstreze spre alte întrebuinţări folositoare. 

În privinţa administrării fondului religionar, rescriptul Consiliului 
Suprem din 10 ianuar 1784, cătră generalul Enzenberg, spune următoarele: 

Spre a da pretutindene, iar mai ales poporului din Bucovina, dovadă 
vederată că economia cea nouă introdusă la moșşiele episcopeșşti și preuțeşti 
nu are alt scop decât numai binele relegiunii și al indigenilor şi că banii ce 
vor incurge nu se vor întrebuința spre alte cheltuiele decât pentru acelea ce 
țin de susținerea episcopului și a preuţilor, decerințele cultuluiși 
alepăstoriei, apoi de ținerea mănăstirilor și azidirilor preuţești, precum și 
de creșterea preuţilor învăţaţi şi cucerneci, apoi de înfiinţarea școalelor și a 
altor institute pioase ce lipsesc încă acuma; toate veniturile episcopeşti şi 
preuţești ce au incurs și vor incurge încă mai departe trebuie să se păstreze 
aşadar în deosebită evidenţă și într-o casă separată, care va purta numele de 


„casa fondului religionar“, şi toate dispoziţiile în privinţa aceasta, de s-ar 
ținea ele de oricare rubrică numită mai sus, trebuie să se facă sub 
privighearea și respective cu ştirea episcopului și a Consistoriului, aşa încât 
toate îndrumările de feliul acesta să ajungă la cunoștința poporului. 

Tot în privinţa administrării, întrebuințării și a însăși proprietăţii 
fondului s-au garantat prin rescriptul Consiliului Suprem din 3 marte 1784 
cătră generalul Enzenberg următoarele: 

Pentru că după prea înalta intenţiune a Maiestăţii Sale veniturile 
moşiilor preuţești și mănăstirești sunt îndeobște menite pentru susținerea 
episcopului şi a celeilalte preuțimi ce se va sistemiza pentru înființarea 
şcoalelor şi a altor institute pioase, apoi pentru ţinerea zidirilor preuţeşti, 
prin urmare pentru că aceste moșii nu sunt a se confisca după cum spune 
intimaţiunea cea foarte scandaloasă trimisă de Domnia Ta cătră 
Consistoriu, ci au să se iaie numai spre administrare; în fine, pentru că 
veniturile ce se vor mări prin îmbunătățirile scoposite n-au să se adune în 
visteria fiscului, ci în casa separată a fondului religiunari: 

De aceea toată manipulaţiunea aceasta trebuie să se petreacă sub 
privigherea şi conducerea episcopului și a Consistoriului, prin urmare şi tot 
personalul economic ce este de trebuinţă pe moșiile episcopești şi 
mănăstirești, trebuie să fie ales și așezat în înțelegere cu episcopul și cu 
Consistoriul. 

Totodată citim în decretul Consiliului Suprem cătră generalul 
Enzenberg: 

Nu odată, ci de mai multe ori s-au dat de înţeles administraţiunii că 
intenția Maiestăţei Sale nu este nici decât de a turbura proprietatea privată 
sau şi numai de a îngădui să se purceadă cu puterea și cu sila la vreuna din 
economiile de pe moşiile preuţeşti. 

În fine citim în decretul Consiliului Suprem de Curte din 8 mai 1784 
următoarele: 

După instrucţiunea de mai nainte trebuie să se ieie sama ca primirea şi 
cheltuielile tuturor banilor scolastici, mănăstirești și preuţești să se poarte 
separat de ai casei destrictuale administrative, și toate mandatele 
trebuincioase de bani din casa fondului religionari să se facă prin 
Consistoriu. 

Mai clar nu s-a putut garanta proprietatea, întrebuințarea, administraţia 
averilor eparhiei Rădăuţilor. Amploiaţii se numesc, școlile se înființază, 


plăţile se fac numai cu espres mandat al Consistorului și a episcopului, 
guvernul e un notariu oficial al afacerilor, nimic mai mult. 

Pentru a arăta însă cum se întrebuințază aceste averi, vom lăsa să 
vorbească pe un țăran din Bucovina, pe primariul din satul Crasna, Grigorie 
Iliuţ: 

Numai despre un lucru am auzit vorbindu-se mai puţin, adică despre 
şcoalele noastre din ţară, despre școalele noastre bisericeşti pentru creșterea 
şi luminarea poporului nostru drept credincios. Dară şi despre acest lucru să 
nu aşteptaţi o cuvântare iscusită, căci noi ţăranii n-avem atâta învățătură ca 
să putem vorbi cu iscusință. Cuvântul meu va fi scurt dară, adevărat din 
inimă. 

Noi ştim cu toţii că din banii fondului nostru bisericesc s-au înființat în 
Suceava un gimnaziu, în Siret o școală normală şi în Cernăuţi o școală reală 
şi o şcoală normală cu o preparandie. Ştim cu toţii şi aceasta că prin parohii 
s-au înfiinţat, pe cheltuiala comunelor bisericești, peste o sută de şcoale 
primare, dintre carile mai mult de jumătate sunt sprijinite şi din fondul 
nostru religionar. 

Aceste şcoale sunt confesionale, adică bisericești, şi până acum se 
purtau toate trebile lor de preuţi și de învățătorii drept credincioşi sub 
privigherea preonoratului Consistoriu. În urma legilor împărăteşti mai nouă 
din 25 mai 1868 şi din 14 mai 1869, atât biserica cât şi fiecare parohie are 
tot dreptul de a înfiinţa şcoale proprie bisericești şi a le derege după legile 
generale. 

Cu toate acestea școalele noastre sătești, susținute parte de parohieni, 
parte din fondul nostru religionar, seamănă a ni se înstrăina cu totul. În 
multe ţinuturi din ţară sunt puși privigheatori de școale și de altă lege și de 
altă limbă. Aceştia despun acum și de școalele nostre bisericești, fără de a 
mai întreba de cei ce reprezintă comunele parohiale și biserica noastră din 
țară. Pe cât văd și pricep, lucrul merge într' acolo ca școalele noastre 
bisericeşti să treacă în rândul și numărul celor nebisericeşti, și ce vrea să 
zică aceasta? Nici mai mult nici mai puţin decât că, pe lângă priveghetorii 
scolastici de altă lege şi de altă limbă, încetul cu încetul să ni deie și 
învățători de altă lege și de altă limbă, şi de va merge lucrul ca până 
acuma, în curând ne vom pomeni şi cu învăţători jidani. Eu ştiu că nu voiţi 
şi nu doriți una ca aceasta, însă după legile mai nouă pot fi în școalele 
nebisericeşti jidani învăţători. 


Dară să vă mai spun încă una. În Viena a fost mai deunăzi o adunare 
mare de învăţători. Și din Bucovina au fost câţiva. În acea adunare s-a 
hotărât ca în școalele nebisericești să nu se mai înveţe religiunea. Şi dacă 
acea hotărâre se va primi, atunci preoţii nici nu vor intra în şcoală ca să 
înveţe pe copiii noștri religiunea. Și eu vă întreb, oare ne-ar fi de folos 
astfeli de şcoale? Ce s-ar alege din copiii noştri cu învăţători de altă lege și 
de altă limbă? Eu nu mă pot înţelege cu aceea ca să lăsăm pruncii noștri fără 
învăţătură, ci vă întreb, oare să NE lăsăm noi şcoalele noastre bisericești? 
Nime nu poate aștepta de la noi una ca aceasta, ci, dimpotrivă, trebuie să 
dorim şi să cerem ca în fiecare parohie să avem câte o şcoală bună 
bisericească. 

Una, numai una, ne mănâncă pre noi ţăranii, ştiţi ce? Sărăcia. În cele 
mai multe sate sunt oamenii noştri săraci, și n-au de unde face școale și 
susținea pre învățători. Dară, bun este Dumnezeu și fondul nostru bisericesc 
este avut. El este menit şi pentru școale. Așadară de vom rămânea pe lângă 
astfeli de școale, ce ni convin mai bine în împregiurările în care ne aflăm, 
fondul nostru ni va sta într-ajutor cu bani pentru susținerea lor, de care vom 
putea zice cu drept cuvânt că sunt ale noastre și nu străine. 

Văd că vă înțelegeţi cu toţii ca să avem școale confesionale sau 
bisericeşti. Văd că cunoaşteţi că numai ele ne sunt de folos. Acum nu ne 
rămâne alta decât să poftim pe comitetul ce se va alege ca în adresa ce se va 
face cătră minister să se scrie şi această, dorință a noastră, adică că poporul 
nostru drept-credincios dorește şi voiește a avea ca până acum școale 
confesionale sau şcoale bisericeşti. 

O asemenea adresă s-a făcut la ministeriu și se vor face încă multe cu 
aceeași menire de a putrezi la acte. 

Deci starea românilor din Bucovina o rezumăm în acest fel: 

1. Deşi libertatea oricărui cult e garantată prin constituţia austriacă, deși 
credincioşii fiecărei biserici sânt îndreptăţiți de a-și administra averile 
şcolare și eclesiastice, numai românii în tot imperiul sunt supuși unui regim 
escepţional. 

2. Deşi gimnaziul din Suceava, școala reală din Rădăuţi, şcoala normală 
din Cernăuţi şi altele sunt plătite din fondul religionar, numirile profesorilor 
se fac de-a dreptul de cătră ministeriul din Viena, precum nu se 'mtâmplă la 
nici un popor, la nici o școală confesională. Numai românii sunt supuși în 
privirea şcolilor lor unui regim escepțional, şi aceasta pentru ca în ele să se 
păstreze limba de propunere germană. 


3. Arhiereii, după scriptură și canoanele bisericii răsăritene, se aleg; în 
Bucovina arhipăstorul e numit de-a dreptul, pe când în aceeași țară lipovenii 
îşi aleg pe vlădica lor de la Fântâna Albă, și evreii îşi aleg rabinii. Numai 
românii și în această privire, sunt tratați în mod escepţional. 

E de prisos să mai vorbim despre înfiinţarea cu scopuri politice a așa 
numitei universităţi, în care s-adună toți profesorii supernumerari de licee 
de prin Kolomeia și Kecikemet pentru a figura ca profesori de universitate, 
nici de liceul de la Cernăuţi, care în vremea din urmă geme de suplinitori 
rusneci, nici de neaplicarea obligativităţii învăţământului la şcoalele rurale 
românești și aplicarea strictă la cele ruseşti. Vom atinge numa-n treacăt 
învrăjbirea artificială introdusă de guvernanti între români şi ruteni. 

Sunt în Bucovina două soiuri de slavi: huţulii, cum se vede un trib vechi 
de munte, care cuprinde șirul de nord al Carpaţilor, şi rutenii, fugiţi din 
Galiţia, aşezaţi între Nistru şi Prut. Cei dentâi sânt populaţie autohtonă și 
duc un fel de viaţă care cu greu se poate descrie, viață de pasere pribeagă, 
originală și liberă, şi nici autoritatea statului austriac nu prea pătrunde pintre 
dânşii, căci perceptori, subprefecţi și alții care i-ar prea supăra dispar 
câteodată fără urmă. 

Dar nu aceştia li-s dușmani românilor. 

Din contra, românii le pricep limba lor fără s-o poată vorbi, și ei pricep 
pe cea română. E cel mai ciudat fenomen de a vedea pe țăranul român de 
baştină cum ascultă cu atenţie la ceea ce-i spune oaspetele său, când se 
scoboară la câmpie. Şi acest oaspete vine poate din munţii Tatrei, de cine 
ştie unde, și pricepe româneşte, fără să fi vorbit vreodată un cuvânt. Din 
această simpatie abia esplicabilă s-ar putea deduce că aceşti huţuli sunt 
„daci slavizaţi“, pe când românii cari-i pricep fără să li vorbească limba 
sunt „daci romanizați“. Acest trib este puţin numeros, mărunt la stat şi vioi. 

Dar aceia cari-i dușmănesc pe români nu sunt aceşti daci slavizaţi, ci 
rutenii din Galiţia, care, scăpând pe pământ moldovenesc de apăsarea 
polonă, de miliția austriacă şi de alte rele, pretind că a lor e Bucovina, că ei 
sunt adevărații stăpâni ai ţării. Guvernul se foloseşte de ei pentru a-i 
paraliza pe români şi râde în taină de ei, știind prea bine din analele sale 
statistice că sunt bejănari, aduşi de boierii moldoveni pentru a li cultiva 
moșiile, lucru care se obicinuia în Moldova până la 1845, pe când în rolurile 
de contribuție era o rubrică deosebită pentru „bejănarii ruteni“. Aceşti 
oameni din vechi se pusese într-adevăr de bună voie sub autoritatea 
mitropolitului Sucevei, căci popii lor veneau din fundul Poloniei să se 


sfințească la Suceava, servind totodată și de spioni domnilor Moldovei, 
încât regii Poloniei s-au găsit siliți să oprească pe „popones ruthenorum'“ de 
a mai merge la Moldova să se sfințească. Dar credem că din aceste servicii 
oculte aduse domnilor Moldovei de cătră popones nu se poate deduce un 
drept esclusiv al bejănarilor ruși asupra fondului religionar, ba asupra 
Bucovinei întregi! 

Afară de aceea românii nici nu le refuză ajutoarele necesare pentru 
întreținerea școalelor rurale, numai egalitatea nu vor s-o admită — și cu 
drept cuvânt. Pe de altă parte Rusia își are agenţii săi pintre aceşti oameni, 
iar guvernul, în loc de a vedea cum stau lucrurile, îi încuragiează în 
aspiraţiile lor şi voiește să facă din Bucovina un focar de agitaţie rusască în 
contra polonilor şi a românilor. 

Mai sunt preste Prut şi mulți români slavizaţi cari, de pe fizionomie, 
port şi obiceiuri se cunosc a fi români, apoi numele lor de familie, numirile 
satelor (d. es. Cuciurul mic), cărţile vechi câte se află în biserici, inscripţiile 
acestora, scrisorile în josul textului, toate arată că înainte de 50 de ani 
locuitorii acestei părţi era încă români. Astăzi vorbesc rusește și ni se pare 
că ruși vor şi rămâne. Deşi se numesc ei înșii români (Woloch), dar vor 
ajunge ca cei din Moravia, cari şi aceia se numesc români, fără de a-și mai 
şti limba. 

Și dacă va întreba cetitorul ce biserică este aceea pe care guvernul din 
Viena o supune administraţiei sale, vom răspunde că este cea mai neatârnată 
a întregei creştinităţi, căci atât mitropolitul transdanubian și al ţărilor 
tartarice din Proilabum (Brăila), cât şi cel al Ungro-Vlahiei (din Târgoviște) 
erau supuşi patriarhului de Constantinopole, iar cel de-al doilea era exarhul 
acelui patriarhat, continua puterea centrului constantinopolitan pân 'n munţii 
aurarii, sfințea pe mitropolitul de Alba-Iulia, stătea în legătura întinsă a 
organismului eclesiastic greco-bulgar. Singură mitropolia Moldovei şi a 
Sucevei e ab antiquo suverană, neatârnată de nici o patriarhie; acestei 
Mitropolii a Moldovei şi a Sucevei se datoreşte introducerea limbei române 
în biserică şi stat, ea este mama neamului românesc. 

De aceea estragem din „Îndireptarea legii“ lui Matei Basarab (tipărit la 
Târgovişte 1652): 

Află-se scris în pravila lui Matei-Vlastari cum şi Moldo-Vlahia au fost 
supusă ohrideanilor; iară acum nice ohrideanilor se pleacă, nice 
țarigrădeanului, și nu ştim de unde au luat această putere. 

Între mitropoliţii care ţin sub mâna lor episcopii se zice: 


Moldoveanul ţine aceasta: Rădăuţul și a Romanului și Huşii 

Între exarhi se citează „Moldoveanul“, al „Sucevei şi a toată Moldo- 
Vlahia“ — „iară ceilalți mitropoliți numai pre cinstiţi să scriu, iară nu şi 
exarhi“. 

Va să zică episcopia Rădăuţilor, supusă celui mai neatârnat mitropolit, 
exarh sua sponte, și în rang cu un patriarh, această episcopie este azi 
administrată de beamteri şi de evrei. În şcolile acestei episcopii se propun 
obiectele în limba germană, cu profesori nemți și elevi evrei. Abia se mai 
găseşte câte un egumen de mănăstire, câte un preot în creierii munţilor, câte 
un dascăl de școală urbană sau rurală, și arareori câte un protopop care, 
întemeiet pe trecutul istoric de 500 de ani al acestei sfinte episcopii a 
Rădăuţilor, să zică: „stăpân peste această bucată de pământ e strălucita 
roadă de Musșatin și coborâtorii ei, nu evreii galițiani și șvabii din Bavaria“. 
Orice s-ar zice despre alte popoară, nu se poate contesta în ele un fel de 
respect față cu trecutul şi acesta e un semn că o nație are în sufletul său 
„religia umanităţii“. Și religia umanităţii consistă tocmai în recunoașterea 
existenţei unui principiu moral în istorie. Și n-a reprezentat mitropolia 
Sucevei un princip moral? N-a fost ea aceea care a dat razimul evanghelic 
populațiilor aservite din Polonia, n-a fost ea care a apărat intactă 
creștinătatea față cu agresiunea mahometană, n-a fost ea aceea care-n 
persoana lui Varlaam Mitropolitul au făcut ca duhul sfânt să vorbească în 
limba neamului românesc, să redeie în graiul de miere al coborătorilor 
armiilor romane Sfânta Scriptură şi preceptele blândului nazarinean? N-a 
fost ea care s-a ridicat cu putere contra naţionalizării, iudaizării bisericei 
creştine prin Luther și Calvin? Patriarhi și mitropoliți au făcut faţă cu 
propășirea repede a reformaţiei și dezbinării; mitropolia Moldovei şi a 
Sucevei au ridicat glasul contra lui Luther și au arătat totodată că reforma 
era în sine de prisos. Nu reformă — reîntoarcere la vechea și toleranta 
comunitate bisericească, precum o încearcă astăzi unii catolici din 
Germania, era mântuirea omenirei din mrejele materialismului şi din 
sofismele lui Anti-Crist. 

Dar evreul austriecesc e departe de a pricepe de ce românul ţine la 
biserica lui, căci ... această mitropolie, cea” mai însemnată în Orient prin 
spiritul ei, au ajuns azi de batjocora evreo-germano-slovacilor din Austria. 
Această mitropolie are astăzi în fapt mai puţină autonomie decât rabinul 
jidovesc din Sadagura, ea, sub un împărat creștin, a ajuns o unealtă de 
politică, de coterie în mâinile d-lui Stremeyer. 


Și nu mai arde candela vecinică la capul binecredinciosului şi de Hristos 
iubitorului Ștefan Voievod. Biserica lui Alexandru cel Bun în Suceava stă 
de 80 de ani în ruină; iar mitropolia Sucevei cu moaştele sft. Ioan cine se 
'ngrijeşte de ea? Mihail Grigorie Sturza Voievod i-a dat o existență de 
umbră, iar Titu Maiorescu, fostul ministru al Măriei Sale Carol VVd 
trimisese un arhitect ca să-i ridice planul, să propuie înfrumusețările 
cuvenite şi să clădească un local de școală primară românească în curtea 
acelei biserici. Atât ştim despre acea mitropolie în care stă locţiitorul 
mitropolitului Moldovei; iar cât despre episcopia Rădăuţilor — ea a devenit 
mitropolie austriacă internațională a bochezilor din Dalmația și se vede că, 
tot sub d. Stremeyer, mai are perspectiva de-a deveni mitropolia indianilor 
tulu sau a creştinilor din Maroc. 

De aceea nu e nimic mai serios decât cuvântul boierului moșnean 
Hurmuzachi, care în acea adunare de care am vorbit mai sus a pronunțat 
memorabililele cuvinte că românii din Bucovina au ajuns să apere de 
„liberalii“ din Austria ceea ce n-au fost în stare să răpească turcii și tătarii, 
autonomia bisericii, limbii, şcolii. 

Hotărâtu-s-au în tăinuitul sfat al proniei cereşti ca 1877 să devină 
reversul lui 1777? 

II. Nu esistă stări de lucruri mai asemănătoare decât acelea ale Ungariei 
şi României, o dovadă că amândouă ţările acestea sunt jertfele unei 
esploatări comune. Dar pe când România, prin justă frică de elementele 
străine și prin recunoaşterea ranelor sale, are posibilitatea de a ajunge la 
întremare, îndată ce va înlătura scamatoriile care mistuiesc puterile ei cele 
mai bune, Ungaria a supt veninul în nobilele sale vine, și-a robit 
economiceşte popoarele sub dibaciul titirez austro-evreiesc, care-n Buda- 
Pesta își pune pană de cucoş la pălărie, precum bea în Viena bere în 
sănătatea principelui Bismarck. 

Deschisă industriei jidovești din Austria și înmulţindu-și trebuinţele prin 
formele goale ale civilizaţiei occidentale, pe care le-a introdus cu aceiași 
pripă ca şi noi, Ungaria își istoveşte pământul prin cultura estensivă şi 
barbară, scoate prin acest tratament pături din ce în ce mai adânci ale țarinei 
la suprafață, așa încât brazda sa devine din ce în ce mai săracă. Neputând, 
se-nţelege, concura cu vecinul său, cu care e legată prin interesul apăsării 
naționalităților, tot ce nu lucrează pământ în Ungaria e silit a-și oferi 
puterile sale statului sau a trăi din advocatlâc. Ungaria este, după România, 
patria funcţionarismului, cârciocarilor și negrei speculaţiuni evreiești. 


Pustiirea pădurilor au schimbat mediul climatic şi au născut se vede o 
mulțime de epidemii, iar cu cât legătura economică cu Austria se va 
prelungi, cu atâta popoarele de sub coroana Sf. Ștefan vor fi reduse la 
proletariat şi Ungaria condamnată de a rămânea ţară curat agricolă, cu o 
existență mai mult decât îndoielnică. Esportând lână pentru Europa 
întreagă, locuitorul acestei ţări poartă postavul fabricelor din Boemia și 
Moravia; esportând porcii săi, consumă cârnaţi fabricaţi în Viena. Dar 
urmările acestui sistem economic vor fi aceleași ca și la noi: mortalitatea și 
sărăcirea populaţiei producătoare, a ţăranului, și într-adevăr, în cei din urmă 
cinci ani, populația autohtonă a Ungariei a scăzut cu 144.000 suflete. Cu 
aceasta însă se împuţinează puterile ce esploatează pământul, prin urmare 
începe regresul agriculturei şi o esploatare a brazdei din ce în ce mai 
extensivă şi mai istovitoare. Mai adaogă apoi înmulţirea clasei neproductive 
a advocaţilor și scribilor şi burlăcia ei, apăsarea din ce în ce mai mare a 
ţăranului şi proletarizarea lui, încât nu va mai produce decât copii 
nesănătoși sau, producându-i, nu va avea cu ce-i ţinea. Și ce e mai trist 
decât ca ţările dunărene cele mai binecuvântate de Dumnezeu să vadă 
pierind de mizerie copiii lor pe un pământ bogat, în grânarul Europei? 

Și toate acestea se-ntâmplă deja în Ungaria. Mortalitatea și sărăcirea 
ţăranului, cultura prădătoare şi extensivă a pământului, înmulţirea preste 
măsură a funcţionarilor, advocaţilor şi politicilor de meserie, burlăcia 
claselor superioare, căsătoria neprecugetată și stârpitoare a claselor de jos, 
în fine, prin stârpirea pădurilor, insalubritatea climei, căci temperatura și-a 
pierdut tranziția gradată de la cald la frig și vice-versa, și trecerea e 
nemijlocită, fără grade intermediare, astfel încât numai plămânii de cal o 
pot suporta. 

Acest preţ pentru autonomia Ungariei e prea mare. Şi, dacă ne întrebăm 
de ce-şi sacrifică maghiarii patria lor şi cele 5 naționalități conlocuitoare 
molocului jidovesc, de ce persistă ei în alianță cu elementul evreo-german, 
răspunsul va fi simplu. Din deşărtăciunea de a stăpâni naţionalităţile. În loc 
de a se împăca cu ele, de a asigura lor și sieși un trai îndemânatic pe 
pământul strămoșesc, maghiarul preferă, în nemărginitul său șovinism, de-a 
fi neputinciosul mediu prin care fabricatele occidentale îi omoară meseriaș 
după meseriaș, clasă pozitivă după clasă pozitivă, până ce regatul Sf. Ştefan 
va rămânea o adunătură de țărani proletari şi de scribi și mai proletari, puși 
la discreţia, ba la îndurarea crâșmarilor evrei, deveniți pân-atuncea bancheri 
vienezi. 


Și ceea ce e mai ciudat e că tocmai populaţia curat maghiară scade la 
număr, încât rusul Danilevski ar putea face ungurilor o diagnoză 
asemănătoare cu cea care o face turcilor, că trăiesc pentru a scăpa de 
curentul pangermanic populaţiile slave. 

Dacă cu maghiarii ar fi de vorbit, atunci ar vedea ei înșii că noi românii 
fără ei suntem slabi şi ei fără noi asemenea; dar văzând că tocmai pe români 
îi tratează mai escepţional decât pe toţi, îi vom lăsa cu durere în plata lui 
Dumnezeu și în orbirea cu care i-a bătut demonul mândriei și al 
deşertăciunei, căci fără a fi ei înșii un pericol esenţial pentru naționalități, 
prin complicitatea cu elementul austriecesc se pierd pe ei și pe toți 
împreună. 

Sau cred maghiarii că unor populaţii proletarizate nu le-ar conveni 
umbra „protecționistă“ a sfintei Rusii, care să-i mântuie de robia 
Occidentului? Sau cred că regimentele de scribi, vânători de funcţii și 
advocaţi şmecheri vor rezista unor puteri de o cumplită realitate? 

Dar oare trebuie o caracterizare mai bună a simulacrului de stat maghiar 
decât că, în caz de nerodire a pământului, populaţiele mor de-a dreptul de 
foame? 

Dar la ce să mai prelungim espunerea aceasta generală? Noi nu putem 
sili pe maghiari să vadă clar, precum vedem noi, nu-i putem sili să vadă câtă 
analogie este între starea noastră şi starea lor și cum ei sunt jertfa apropiată, 
iar noi cea probabilă a negrei speculațiuni dinspre Apus, a vecinicei nopţi 
naţionale dinspre Răsărit. 

Dacă maghiarii, prin spirit de dreptate înlăuntru, prin sistemul 
protecţionist în afară, nu vor asigura lor și naționalităților un trai vrednic de 
fiinţe omenești, atunci o vor face aceasta alții, numai atunci — adio dulce 
limbă ungurească! Atunci cuvintele lui Széchenyi: „Ungaria n-a fost, ea va 
fi abia“, vor fi adevărate tocmai în sens invers: „Ungaria a fost abia, şi nu 
va mai fi“. 

O foaie din Transilvania, organ oficial al P.S.S. Mitropolitului din 
Sibiiu, cea mai moderată de peste Carpaţi, care urmărește cu stăruinţă 
politica modestă şi sigură a neuitatului Şaguna, espune într-o serie de 
articole tratamentul de care se bucură românii din partea fraţilor maghiari. 
De aceea redăm tot ce atinge materia de-a dreptul. 

Ce au făcut maghiarii pentru câștigarea simpatiei și inimei 
naționalităților din patrie şi cu deosebire pentru prepararea unei alianțe 


sincere între elementul maghiar şi cel român, ca cele mai amenințate în 
viaţa lor naţională? 

Un răspuns detailat la aceste întrebări ar umplea volume întregi, deci 
noi ne vom restrânge numai la puţine fapte, ca să nu trecem peste cadrul 
unui articol de jurnal. 

Unicul fapt ce dovedeşte o apropiere este împăcarea cu Croația. 

Deși Croaţia totdauna a fost în mai strânsă legătură cu Ungaria decât 
Transilvania, fiindcă în acea ţară nu este element unguresc, de dragul 
portului Fiume i-a dat carta blanca şi i-a acordat o autonomie cu care 
majoritatea acelei ţări se vede a fi mulțămită, primind Ungaria a suporta 
chiar și o însemnată parte din sarcinele ei; însă o considerabilă parte a 
locuitorilor Croaţiei nici cu aceasta nu este mulțămită, iar locuitorii 
Ungariei cu tot dreptul se pot supăra pentru primirea sarcinilor Croaţiei, 
când nici a noastre nu le putem suporta. 

De aci încolo nici un fapt nu mai poți afla care să fie îndreptat spre 
mulțămirea naționalităților. Ca să înece şi puţinul spirit naţional ce se 
manifesta la slovaci — guvernul le-a desființat „Matiţa“ — societatea 
literară — și gimnaziile slovace întemeiate și susținute prin poporul slovac. 
Persecutarea sârbilor este cu mult mai cunoscută decât să o mai descriem și 
noi. Granița militară, a cărei locuitori (români și sârbi), păreau mulțămiţi 
cu soarta lor, au desfiinţat-o, şi chiar în contra legei (art. V, $ 55, 1848) o au 
organizat de ea fără ea, înainte de a fi reprezentată în Cameră. 

Prin aceasta ş-a pierdut cea mai mare parte a pădurilor şi păşunelor ce le 
folosea mai nainte, au pierdut dreptul de a fierbe rachiu, li s-a introdus o 
administraţiune și justiție încurcată, care nime nu o pricepe, mânuită prin 
oameni străini care de fel nu cunosc împrejurările de acolo, care, în 
teritoriul acela dedat la regulă și pace, au semănat discordii şi nemulțămiri, 
încât abia după un an de administraţiune ungurească guvernul a fost silit să 
trimată comisariu guvernial acolo, ca să studieze situațiunea și oamenii, să 
demisiuneze şi să numească noi diregători. O cârpeală după alta, care însă 
toate nu vor produce mulțămirea poporului, pentru ca pe el nime nu-l 
consultă. Drept recompensă pentru armele luate li s-au impus sarcini nouă 
cu mult mai mari decât cele de mai nainte, iar școlile naționale — și prin 
urmare şi confesionale de mai nainte, făcute şi susținute din averea lor 
privată — li s-au prefăcut în şcoli comunale, care peste voia proprietarilor 
sunt scoase de sub influenţa bisericei noastre. 


Aici totul este stricat, iar în capul trebilor oameni fără tact, străini de 
limba și interesul poporului. Au viața municipală fără drept de alegere; până 
când în celelalte părți ale ţării toate municipiele 'și aleg pe oficialii săi, aici 
toate posturile se ocupă prin denumire. Motivul nu poate fi altul decât ca 
nefiind pe acolo maghiari nici măcar de sămânță prin alegeri nu s-ar putea 
încuiba şi acolo maghiari, apoi o administraţiune fără maghiari nu poate fi 
admisă. 

Unicul pupor săsesc, ca cel mai mic, dar cu cei mai puternici patrioni, 
aliatul privilegiat al maghiarilor nainte de 1848, au fost mai mult cruțat, în 
anul acesta însă şi saşilor li se puse calpac pe cap şi pinteni la călcâie. 

Pe sași-i supără și aceasta, însă lor nu le va fi nimica. Fiindcă ei nu se 
află printre maghiari, ci printre români, lor tot li s-au lăsat supremația 
faptică peste majoritatea teritoriului unde sunt. Privilegiele de care s-au 
bucurat seculi întregi le-au dat avere și inteligență multă față de foştii lor 
eloți și cu ajutorul acestor factori le este asigurată puterea și în viitor. Ca 
toate lucrurile ce nu au de bază dreptatea nici chiar ecuitatea însă, nici 
reformele introduse în fundul regiu nu mulțămesc pe nimene. 

După aceste specialități să vedem: în genere ce s-a făcut spre 
mulțămirea românilor? 

Nici un element nu este sub coroana sfântului Ştefan atât de 
desconsiderat ca cel român, cu toate că acesta este cel mai compact pe 
teritoriul ce-l locuieşte, și mai ușor de mulțămit. 

Se pare însă că tocmai pentru aceasta, apoi pentru tenacitatea cu care se 
alipeşte de limba şi religiunea sa, se consideră, de cel mai periculos, căci 
parcă toată lumea s-a conjurat în contra lui. Nimănui n-a făcut nici o 
nedreptate, și românul la nime n-a întâmpinat nici măcar bunavoinţă. Toți 
care au venit în contact cu el s-au nizuit să-l nimicească. Inimici cât frunza 
şi iarba, dar amici nici unul n-a avut de când e subjugat; și el ca prin minune 
totuși n-a pierit, el totuşi esistă, necăjit și îmbrâncit ce e drept, dar sănătos, 
moral şi vânjos, şi — dovadă persecuţiunile sistematice — el încă şi azi 
insuflă spaimi inimicilor său seculari. Altă mângăiere nici nu are decât că n- 
a devenit încă compătimit de nimene, căci tot e mai bine a fi frica altora 
decât compătimit. 

Toată lumea ştie cumcă, după atâţia seculi de persecuţiune, legile din 
1863/4 făcute cu concursul românilor și sacţionate prin domnitorul au fost 
cele mai mulțămitoare dintre câte au cunoscut românii transilvăneni de la 
decăderea lor până atunci. Și cu aceste legi era supremaţia tot în mâna 


maghiarilor, pentru că aristocrația, averea şi inteligenţa lor le asigura 
întâietatea sub orice împrejurări şi sub orice legi, chiar şi în absolutismul 
nemţesc; — ele însă totuși erau apte de a servi de baza unei adevărate și 
sincere înfrăţiri între elementele ce locuiesc în această ţară. Fi! dară 
maghiarilor chiar asta nu le-a venit bine la socoteală. Abia se împăcară cu 
Austria, numaidecât le scoaseră din vigoare, dezavuând şi chiar 
sancţionarea împăratului. 

Se știe cumcă „uniunea“ sau mai potrivit fuziunea Transilvaniei cu 
Ungaria, aşa precum s-a efectuat, s-a făcut în contra voiei și interesului 
poporului român, care este majoritatea precumpănitoare a locuitorilor 
Transilvaniei. Nu e lipsă ca noi să descoperim maghiarilor cumcă aceasta a 
străbătut până la suflet pe poporul român, căci aceasta o ştiu ei prea bine, o 
ştie lumea. 

Nu e scopul nostru a discuta aici legalitatea acestor acte, ci luăm faptele 
împlinite așa cum sunt, și din situațiunea creată de elementul domnitor 
voim să li dovedim maghiarilor realitatea tendinței lor. 

Ei bine! de cumva acela care a aflat de bine și consult a da aceste 
lovituri românului — necontenit afirmă și se jură cumcă el voiește bine 
românului, cumcă are interes vital a trăi în solidaritate frățască cu el şi 
cumcă lucrează din toate puterile la esoperarea înfrățirei — oricare om cu 
minte și serios trebuie să creadă cumcă maghiarul va cerca să aline durerile 
cauzate românului prin faptele povestite cu alte recompense demne de doi 
fraţi. 

Şi cari sunt acele recompense? 

S-a enunciat cumcă preste cele trecute se trage vălul uitărei. 

Aceasta însă în faptă s-a estins numai la „honvezii“ ungurești din 1848, 
cari s-a reabilitat, oficerii lor cari au voit s-au reactivat, apoi cei neapţi s-au 
pensionat şi li s-au asigurat subsistență comodă, iar pentru invalizi s-au 
edificat un azil care se susține din bugetul statului. A fi fost honved este 
titlu de a fi preferit la orice post. Dar românii cari au participat la mișcările 
din 1848 sunt despreţuiţi, conducătorii — oficerii — lor, şi chiar cei 
decoraţi, sunt necontenit insultaţi de societatea şi jurnalistica maghiară și 
timbraţi de răi patrioţi, invalizii cari mai trăiesc şi orfanii lor pe strade, 
avizaţi la mila oamenilor — și până când pentru așa numiții martiri 
maghiari din 1848 şi azi se ţin recvieme la cari asistă și autorităţile publice, 
aceia cari au participat la înmormântarea martirului Iancu, care întru nimic 


n-a fost caracter inferior oricărui martir maghiar, nu numai jurnalistica i-a 
înfierat de trădători, ci au fost chiar urmăriţi de autorităţile publice. 

Cu toate că Transilvania s-a contopit în Ungaria, fiindcă legea electorală 
a Ungariei era mai liberală decât a Transilvaniei, croită dinadins pentru ca 
poporul român să nu poată fi reprezentat în proporţiunea ce după numărul 
sufletelor și după mărimea sarcinelor ce le poartă s-ar cuveni, pentru 
Transilvania au susținut tot legea electorală transilvană până la 1875, când 
s-a făcut o lege nouă electorală pentru întreaga Ungarie. 

Ar fi cugetat omul cumcă Camera Ungariei aici va fi la înălțimea 
chemărei sale şi, dacă ea susține uniunea de faptă, va introduce în legea 
electorală un cens pentru întreg teritoriul Ungariei, dar ce să vezi! 
anomaliile din legea Transilvaniei toate sunt susținute pentru teritoriul 
Transilvaniei, censul moderat din Ungaria nu l-a estins și asupra 
Transilvaniei — aici a pus un cens atât de mare încât românii tot aşa de 
batjocoriţi sunt ca și mai nainte. 

În decursul dezbaterei acestei legi, maghiarii, dar mai cu samă 
transilvănenii, fără sfială o spuneau pe față cumcă elementul maghiar de 
aici este periclitat prin români, dacă cumva se va aplica și aici măsura din 
Ungaria, va se zică: dacă în una și aceeași ţară se va introduce o lege 
egală. Mai aprig inimic al românilor s-a arătat b. Gvr. Kemény, care, și 
după ce primise Camera deputaţilor o lege în câtva mai favoritoare 
dreptăţei, a agitat prin jurnalistică şi în persoană la magnați ca să o respingă 
şi primind propunerile lui să asuprească pe români, ceea ce i-a și succes, 
căci Casa boierilor, primind propunerile reacționare ale lui, a retrimis legea 
astfel modificată la Camera deputaţilor, care apoi şi ea a primit-o. Și aşa 
astăzi Ungaria, care după legile esistente constă și din Transilvania, este 
reprezentată pe două baze, una mai liberală pentru Ungaria proprie și alta 
reacţionară— fătul lui Kemény Gábor, inimicului espres al românilor — 
pentru Transilvania. lar omul în care românii niciodată nu pot avea 
încredere, b. Kemény Gábor, pentru necorecta sa purtare față de Camera 
deputaților și pentru ura manifestată cătră români numaidecât după fuziune, 
a fost remunerat cu înaltul post de secretar de stat în ministerul de interne. 
Astăzi el conduce destinele Transilvaniei. 

Prin legea municipală s-a introdus sistemul viriliștilor. Aristocraţia de 
bani concurge în două moduri la reprezentanța municipală. Ea dă jumătate 
din reprezentanții municipiului fără alegere, şi cu votul concurge şi la 
alegerea celeilalte jumătăți. Lucru firesc că viriliştii — adecă cei mai avuţi 


— nu pot fi din şirul foștilor eloţi, pentru că aceia n-au trăit în condițiuni de 
a-şi putea câștiga averi şi cu neînsemnate escepţiuni toţi sunt din foștii 
stăpâni, care sunt maghiari, şi din succesorii lor în proprietăţi, cari sunt 
jidani. 

Iar acei aleși fiindcă la formarea cercurilor electorali nu se consideră 
numărul locuitorilor, ci numărul alegătorilor de deputat dietal, și numai 
aceștia au drept de alegere și pentru municipii, — apoi cu censul cel mare 
poporul român dă un contingent foarte neînsemnat de alegători, iară nobilii 
maghiari, fie ei cât de calici, tot sunt alegători. Iarăşi lucru firesc: cei aleşi 
în partea lor precumpănitoare sunt din șirul celor scoși prin jidani dintre 
virilişti. Şi aşa: fie românii în municipiu în majoritate cât de 
precumpănitoare, în reprezentanța lui, după lege, ei rămân într-o 
minoritate ce dispare. 

Fiindcă școlile confesionale totodată sunt și naționale, statul, prin legea 
despre instrucțiunea poporală, cu încetul le desființează şi le înlocuieşte cu 
cele comunale, cari în esență sunt maghiare. Un stat atât de sărac și poliglot 
ca al nostru, unde esistența naționalităților este garantată prin lege, şi fiind 
naționalitatea garantată, de sine ar urma ca statul să o și ajutore întru 
dezvoltarea culturei sale — un astfel de stat zic, ar trebui ca să se bucure că 
confesiunele iau o mare sarcină de pe umerii lui, și din mijloacele proprii 
se îngrijesc de cultura credincioșilor lor, ar trebui ca din toate puterile să 
ajutore şi încurajeze pe confesiuni în patriotica lor tendinţă. La noi însă se 
întâmplă contrariul: nu numai li se deneagă și chiar întrevenirea oficioasă în 
necazurile şcolilor confesionale, dară li se pun condițiuni nesuportabile de 
subsistență şi prin aceasta sunt silite a se sinucide şi se preface în comunale, 
care, deși tot din mijloacele comunei se susţin, ele nu mai sunt naţionale ci 
desnaţionalizătoare. 

Deşi legea, şi anume § 58 art. 38, 1868, dispune imperios ca: „Fiecare 
elev să se instrueze în limba sa maternă“ — asta nu se întâmplă în școlile 
comunale — și ca nici să se poată întâmpla să îngrijește ministerul prin 
aceea că nu-și creşte învăţători cari să ştie limba poporului. 

Dintre 20 de preparandii (şcoale normale) de stat ce a înființat de la 
promulgarea acestei legi, 3 sunt între români, una în Sigetul Marmaţiei, alta 
în Arad și a treia în Deva. 

După $ 17 art. 44, 1868, tinerii români ar trebui să se instrueze în 
aceste institute în limba română. Se și făcuse începutul în Deva cu curs 
paralel, acela însă numaidecât s-a şi desfiinţat, şi de atunci numai studiul 


limbei române se mai propune cum se propune, românește, celelalte studii, 
ori le pricep tinerii români ori ba — numai ungurește. 

Ba ce să vezi? Este ştiut cumcă fostul director al acestui institut a 
delapidat sume considerabile din dotațiunea institutului în vara trecută, din 
care cauză este destituit și întemnițat. 

În comisiunea financiară a Dietei, în zilele trecute venind la pertratare 
budgetul ministerului de culte, la poziţiunea preparandiei din Deva se 
scoală o nouă capacitate financiară — şi aspirant deocamdată numai la 
postul de comite suprem în comitatul Hunedoarei — armeanul Lukács Béla, 
şi zice: „cumcă el nici un cruceriu nu votează pentru această preparandie 
până ce nu se va transforma radical“. Și oare pentru aceea că ministrul a 
numit acolo director pre un amic al d-sale și al inspectorului școlariu, care 
în urmă, pentru delapidare de bani publici, a trebuit pus la răcoare? Nu! de 
aceasta nu poate fi vorba, ci pentru că preparandia aceea este „cuibul daco- 
romaniștilor“! Ministrul apoi numaidecât s-a şi scuzat, recunoscând cumcă: 
„da! s-au întâmplat acolo lucruri necuviincioase, un profesor nu numai 
studiul limbei și literaturei române l-a propus românește, dar şi chiar alte 
studii; a luat însă măsuri ca astfel de abuzuri să nu să mai întâmple, căci pre 
negligentul director de până aci l-a substituit cu altul și sperează că de aci 
încolo nu se vor mai comite astfel de lucruri“. 

Nu pentru aceea am amintit cazul acesta pentru că ne-ar interesa poate 
soarta preparandiei de stat din Deva, ci pentru că este chiar recent și foarte 
caracteristic. 

O biată catedră pentru limba și literatura română mai este la 
universitatea de la Cluj și, pentru că profesorul român al acelei catedre a 
cutezat să-și propună studiul în limba lui mi ţi l-a luat la trei parale 
jurnalistica şi acest atentat poate că-i va costa postul. 

Art. 44, 1868, § 17 prescrie cumcă: „Rezultatul învăţământului fiind 
scopul suprem al statului din punctul de vedere al culturei şi al bunei stări 
generale, este dator guvernul în școli înființate deja şi în celea ce după 
trebuință, să vor înfiinţa de aci încolo prin stat a se îngriji „după putinţă “ ca 
cetățenii de orice naționalitate a statului cari se află, în mase mai mari 
lângăolaltă să-și poată câștiga instrucţiunea în limba lor maternă în 
apropierea locului lor până la gradul unde se începe instrucţiunea 
superioară academică“. 

Legea aceasta este în vigoare deja de 8 ani, de atunci s-au înfiinţat o 
mulțime de gimnazii, școale reale și agronomice de stat, — cugeţi că între 


români, cari pretutindenea locuiesc în mase compacte, i-a fost „cu putinţă“ 
guvernului a introduce limba propunerei românești în vro școală deja 
esistentă sau a înființa chiar vreun gimnaziu, şcoală reală sau cel puţin o 
şcoală agronomică de stat cu limba propunerei cea românească? Doamne 
fereşte: aceasta nu „i-a fost cu putinţă“, — însă i-a fost cu putință a retrage 
neînsemnata subvenţiune de stat de 4000 fl. de care se bucura gimnaziul 
românesc din Brașov chiar sub absolutism. 

Noi contribuim milioane la tot felul de institute de stat cari toate sunt 
esclusive ale naționalităței maghiare, ba contribuim chiar şi la susținerea 
teatrelor lor naţionale, și din contribuţiunea noastră, în ciuda legilor nici 
măcar o para roșie nu ni se restituie pentru scopurile noastre de cultură. 

Aşa numita „Lege despre egală îndreptăţire naţională“ este aceea cu 
care se laudă ungurii în lumea mare cumcă nu mai are păreche de liberală. 

E drept că nici nu are păreche. O lege care să lase ușa deschisă la tot 
felul de abuzuri ca aceasta nici că se mai află în toată lumea. 

În părţile ei cele mai esenţiale, unde se vede a acorda vrun favor 
naționalităților, numaidecât se moderează prin cuvântul „după putinţă“ („a 
lehetâsâgig“) şi apoi în aplicare niciodată nu este „cu putinţă“. 

Pe. $ 6. Amploiaţii municipali, pe teritoriul municipiului, în 
corespondinţele lor oficiale cu comunele, adunările, reuniunile, institutele şi 
privaţii, „după putinţă“ se vor folosi de limba acestora. 

§— 1 17. relativ la institutele de învățământ citat mai sus, încă este cu 
„lehetâsegig“. 

§— 1 27. „La ocuparea funcţiunilor și în viitor numai calificaţiunea 
personală servind de normă, naționalitatea cuiva de aci încolo nu se poate 
considera de piedecă la ocuparea a nici unei funcțiuni sau demnități din 
țară. Ci din contra guvernul țării se va îngriji ca la posturile judecătoreşti şi 
administrative și cu deosebire la cele de comite suprem, „după putinţă“ să 
se aplice persoane deplin versate în limbile necesarie și cualificate, — din 
sânul diferitelor naţionalităţi“. 

Apoi $ 4, art. IV, 1869, care este în strânsă legătură cu acesta, zice: „La 
ocuparea posturilor judecătoreşti să se observe cu deosebită atenție ca 
numirile la tribunalele de prima instanţă și la judeţele singulare, pre lângă 
calificațiunea prescrisă în $$ 6 şi 7 „după putinţă“, să se facă conform 
dispoziţiunelor §-lui 27 art. 44, 1868, cu consideraţiune ecuitabilă la 
naționalităţile ce locuiesc pe teritoriul respectivului tribunal“. 


Adevăratul şi moralul înţeles al acestor $$ ar fi ca: în municipii, de 
cumva se află, să se aplice în diregătorii indivizi de acei cari sunt în stare a 
corespunde cu comuna și privaţii în limba lor. 

Asta, şi chiar de n-ar fi o lege, o pretinde mintea sănătoasă și este cel 
mai esenţial tribut al bunei administraţiuni. 

Oameni de aceştia în toate municipiile se află în abundență, dar chiar 
pentru această însușire nu se aplică. 

În toată ţara nu mai este nici un vice-comite (subprefect român, şi de cei 
mai mici diregători încă abia ici-cole câte unul ex peculiari gratia, care şi 
aceia numai ei ştiu bieţii cu câte umiliri şi sacrificie se mai pot susţine în 
posturi. 

Iar înţelesul $$- lor privitori la denumiri ar fi cumcă: pe teritoriul locuit 
de naționalități la posturile de comiţi supremi și juzi oamenii din sânul 
acelor naţionalităţi „caeteris paribus“ să fie preferiți. 

Aceasta iarăși o pretinde interesul adevăratei administraţiuni, a 
promptei și ieftinei justiţii. 

Ei, dar cum o interpretă guvernul? 

Pe timpul când s-a votat legea, și înainte de aceea încă, mai aveam ici 
colea câte un diregător înalt, pe la guvernul transilvan şi pe la ministeriu. În 
ministerul de culte — cel mai însemnat pentru noi — aveam chiar un 
secretar de stat. Astăzi nu mai este nici chiar un concipist măcar, toți sunt 
parte demisionaţi, parte pensionaţi în etatea cea mai viguroasă. Cine 
poftește putem servi şi cu numele. 

Comiţi resp. capitani supremi aveam în Arad, Caraș, Cetatea de Piatră, 
Zarand, Făgăraş, Năsăud, Alba superioară şi Doboca, astăzi „cu deosebire“ 
de aceştia în ţara întreagă nici unul nu mai avem. 

La înaltele curţi judecătoreşti, parte prin moarte, parte prin demisionări, 
parte prin destituiri, pe zi ce merg se impuţinează numărul românilor fără a 
se denumi alți români cel puţin în locul lor. 

Au răposat de la Înalta Curte mai mulţi, de la Tabla Regie aseminea a 
demisionat unul şi s-a destituit altul fără proces disciplinar, fără pensiune 
după mulţi ani de serviciu, și s-au pensionat 3 și în locurile vacante n-au 
mai urmat români. 

Astăzi avem la Curtea de casațiune: între 20 de judecători resp. 
preşedinţi — unul, — la Curtea supremă: între 50 — doi, și la Tablele 
Regeşti: între 148 șepte români. 


Cu ocaziunea organizărei tribunalelor au căpătat și câteva locuri 
românești tribunale de prima instanţă, p.c. Oraviţa, Boroşineu, Făgăraș etc. 
etc. — la cele două reducţiuni toate s-au desfiinţat. 

Se denumise dintre români și câţiva preşedinţi de tribunale — au mai 
rămas doi, — dintre cari unul este esilat între secui altul la Karczag, pe 
unde nu văd pui de român. 

Juzi de tribunale, juzi şi subjuzi singulari erau un număr oarecare, cei 
mai mulți dintr-înșii sunt deja pensionaţi în cea mai bună etate, mare parte 
răsfirați pe unde nici n-au visat, pe la Szegedin, Karczag, Dobriţin, 
Kecskemét, Sárospatak, Kaposvár, Székesfehérvár, Gyone și mai ştie-i D- 
zeu pe unde printre maghiari și slovaci, unde cea mai necesară calificațiune 
a lor — cunoștința limbei române — trece pe nimica: iar în locul lor printre 
români sunt denumiți străini cari nu cunosc nici poporul român nici limba 
lui și-i fac dreptate cu ajutorul servitorului de cancelarie. 

Pe baza diplomei din octomvrie 1860 și mai târziu a legilor din 1863/4 
s-au fost introdus limbele naționalităților ca limbă de partide pe la cele mai 
multe judecătorii. 

În privința acestui uz zice $ 9, art. 44, 1868 cumcă: „până când în 
privinţa definitivei organizări a judecătoriilor de prima instanţă şi în privinţa 
introducerei  verbalităţei nu va decide legislațiunea — se susține 
pretutindene uzul de până aici“. 

Legislaţiunea încă n-a dispus cele prevăzute în lege, prin urmare $ citat 
este în deplina vigoare. 

Ei, dar ce să faci? legea „despre egala îndreptăţire naţională“ atât este 
de sântă în Ungaria, încât nu numai o poate călca fiecare nepedepsit ci din 
contra: cel ce o calcă e remunerat şi cel ce o ţine e pedepsit. 

Fiecare jude singular și președinte de tribunal se constituie în legiuitor 
şi în puterea sa de jude respinge actele ce nu sunt compuse în limba 
maghiară. 

În contra unei astfel de deciziuni ilegale nicăieri nu afli remediu. Dacă 
dai recurs de nulitate, curtea de casaţiune îl respinge, pe motiv că: cazurile 
de nulitate sunt taxative precizate în $ 297, procedura civilă, şi acolo nu este 
prevăzut astfel de caz. Dacă recurgi la ministru, — el zice că: în trebile 
judecătoreşti n-are treabă, nu se amestecă. 

Dacă duci afacerea înaintea Camerei şi acolo interpelezi pe ministru, 
cum au făcut Trauschenfels, acolo nu se sfiește ministrul a înfrunta pe 
naţionalităţi pentru că se folosesc de dreptul lor și „recunoaşte cumcă fapta 


respectivului președinte sau jude este călcarea legei esistente, însă legea nu 
este bună și va face propunerea ca să se modifice legea, ca să se potrivească 
cu faptul denunţat. Nu vine cu propunerea, dar stând legea neabrogată, nu o 
respectează guvernul şi sufere ca să o calce amploiaţii subalterni și prin 
aceasta apoi uzul limbelor nemaghiare pe lângă toată garanţia legei s-au 
şters pe la toate tribunalele. 

lată ce este legea acea vestită de naţionalităţi pentru care toleranța 
maghiarilor în ochii Europei nepreocupate este cel mai frumos fenomen a 
secolului. 

Este o lege făcută cu rezerva mentală de a nu o respecta, este sorgintea 
persecuţiunei naționalităților, — și nu ne sfiim a zice, este sorgintea ruinărei 
patriei, pentru că printr-însa se dezrădăcinează din inimele cetățenilor 
statului respectul cătră sfințenia legilor ce negreșit trebuie să conducă la 
demoralizarea generală. 

Este într-adevăr un lucru curios într-un stat liber și civilizat a esprima 
prin lege cum că: „naționalitatea cuiva nu se poate considera de piedecă la 
nici o dregătorie sau demnitate din țară“ (vezi $ 27). Şi astfel de §§ nu mai 
vezi prin legile altor ţări, pentru că sunt superflue, — aici însă în astă lege, 
în care tot ce este scris pentru aceea s-a scris ca în faptă să se urmeze 
contrariul — a fost chiar la locul său — pentru că în faptă astăzi, 
naționalitatea română este piedică la orice oficiu sau demnitate în ţara 
noastră! 

Să mai amintim pe scurt şi de arondarea parțială a comitatelor, care se 
efectuă în anul acesta. 

Se zicea cumcă arondarea se face din motivul bunei administraţiuni, în 
faptă însă s-a făcut din motivul că, cu toată vitregitatea legilor, totuși mai 
erau în ţară câteva municipii unde naţionalitățile reușau în preponderanță 
față de maghiari, aşa erau d.e. districtul Chichindei sârbesc în Banat, 
comitatul Zarand,  capitanatele  Cetatea-de-Piatră, Făgăraş, Năsăud. 
Româneşti și scaunele săsești, cari apoi prin arendarea, afară de Făgăraș, 
care a mai căpătat element străin din alte comitate, toate s-au desfiinţat și 
răsfirat prin alte comitate. 

Întreaga Transilvanie a fost rău împărțită în trecut, pentru că era fătul 
celor 3 naţiuni și 4 religiuni privilegiate de nainte de 1848 și era şi 
teritorialmente împărțită Transilvania conform interesului naţional al 
maghiarilor, saşilor și secuilor; dar totuși rămăsese ici colea câte un petec 


care încă pe atunci era grăniceresc şi după desființarea graniței devenise 
aceea ce era — românesc. 

Însă acuma, după noua arondare, românii aşa sunt îmbucătăţiţi printre 
elementele neromâne încât cu ajutorul și a legei municipale, nicăieri nu pot 
deveni hotărâtori în trebile municipale decât numai în Făgăraș, unde însă 
prefectului îi este permis a călca legea, precum s-a dovedit şi mai curând cu 
ocaziunea alegerei comisiunei administrative, și prin asta a paraliza 
majoritatea română. 

Să mai vorbim și de toleranța socială a maghiarilor mai cu samă 
transilvaneni față cu românii? 

Nu o facem aceasta, căci ne temem că ne-am pierde pacienţa de a o trata 
şi acea cestiune cu sânge rece și am ajunge la rezultate cari i-ar aduce pe 
stăpânitorii maghiari prea aproape de modernii lor consângeni. 

„Telegraful român“ face deci întrebarea: 

Cari sunt bazele pe cari un popor conștient de demnitatea sa ar putea 
încheia o sinceră alianță cu poporul maghiar așa precum ni se prezintă el 
astăzi? Să binevoiască a ni dovedi cu fapte dar nu cu fraze nici cu legi 
scrise cumcă: celea enumerate de noi nu sunt adevărate, căci noi zău nu 
aflăm nici o bază pe care s-ar putea realiza o adevărată şi sinceră frăţie 
între noi și ei, nu vedem egalitate numai în darea de bani și de sânge şi afară 
de acestea pe toate terenele numai umiliri, desconsiderări și persecuţiuni 
nedemne de frați. 


€ 


TURCIA 


[17 noiembrie 1876] 

Pentru a neutraliza efectele conferenței, Poarta au hotărât introducerea 

de reforme constituționale în tot imperiul înainte de întrunirea 
plenipotenţiarilor la Constantinopole. Prezidentul comisiei extraordinare ce 
funcţionează în Bulgaria, Sadullah Bey, a comunicat Porții că prin îngrijirile 
administraţiei s-au reedificat în satele arse din ţinuturile Filipopol și 
Bazardgik 957 de case şi că 810 sunt asemenea pe cale de a se reconstrui. 
Totodată comisia a luat măsurile cuvenite pentru a veni în ajutorul 
locuitorilor celor mai nevoieși. Ea a împărţit cergi, plapome şi merinde între 
indivizii cei mai lipsiţi, unelte de plugărie și ajutoare băneşti între ţărani. 


Austro-Ungaria va numi asemenea un al doilea plenipotenţiar la conferență 
şi acesta va fi baronul Calice, agentul diplomatic acreditat pe lângă M. Sa 
Domnul României. 

Despre succesele diplomatice ale lordului Salisbury, plenipotenţiarul 
Angliei la viitoarea conferință, carele acuma vizitează curțile mari ale 
Europei, pentru a stabili o înţelegere între ele și Anglia, se vestesc pân- 
acuma lucruri contrazicătoare. În Paris lordul a fost primit bine și are 
asigurările ducelui Decazes că Francia va susţine propunerile Angliei. În 
Berlin însă soarta încercărilor sale de acordare n-a fost aceeași. Deşi lordul 
a declarat că Anglia, nu s-ar opune nici chiar ocupării de teritoriu turcesc de 
cătră trupele ruseşti, numai ca această ocupare să fie stabilită de mai nainte 
şi restrânsă prin condiţii certe, totuși cancelarul a declarat că vechile 
legături ale curţii sale cu Rusia nu-i permit de-a anticipa nimica. Germania 
va susține încercările de pacificare ale Angliei, dar în caz de război va păzi 
cea mai strictă neutralitate și nu se va împotrivi sub nici o formă ocupării 
teritoriului turcesc prin trupe ruseşti. Acuma lordul se află în Viena, unde 
continuă tratativele sale asupra poziţiei ce i se va crea Turciei prin 
conferință. 


€ 


TEATRU 


[17 noiembrie 1876] 
Duminica trecută reprezentația piesei „Orfelinele“ s-a bucurat de un 
deplin succes. Fiindcă menirea teatrului este în parte mănținerea și 
răspândirea unei limbi corecte, de aceea observăm că limba traducătorului 
nu este îndestul de îngrijită și nu corespunde cererilor pe care publicul e în 
drept să le facă, mai ales că o asemene cerere nu apelează la sacrificii 
materiale din partea direcţiei. Asupra artiștilor nu este asemenea nimic de 
zis în privirea jocului, dar în privirea îmbrăcăminţii s-a observat că d. 
Manolescu în rolul de prim amorez ar fi trebuit să aibă o toaletă mai ... mai 
căutată. Mâne joi în 18 l.c. se va reprezenta pentru prima oară piesa 
„Haimanalele“, comedie în trei acte de A. Delacour şi A. Hennequin, 
tradusă de d. Manolescu. 


€ 


METODĂ NOUĂ 


[17 noiembrie 1876] 
Din programa învățăturilor din şcoalele primare, votată de onor. consiliu 
general al instrucției publice şi aprobată de ministeriu, nu poate vedea că 
atât în clasa întâia cât şi într-a doua consecuţiunea materiilor și metoada 
subînțeleasă sunt acele aplicate cu atâta cunoştinţă de cauză de cătră 
învățătorii asociaţi Creangă, lenăchescu ş.c.]. în cartea „Metoada nouă de 
cetire prin scriere“. Pentru a înțelege însă pe deplin sistema urmată în acel 
manual sau mai bine pentru a vedea calea cea mai scurtă pe care un 
învățător dobândește rezultatele dorite prin aplicarea metodului intuitiv, 
învățătorii ar trebui să-și procure broşura „Povăţuitoriul la metoada cetirei 
prin scriere“ compusă de aceiaşi autori. Amândouă cărţile, precum și 
„învățătorul copiilor“ se află în depozit la d. loan Creangă, strada Băncei, 
Iaşi. Pentru „Povăţuitor“ în parte, prețul de 1 1. 50 b. se poate trimite în 
mărcuţe de timbru și cartea se va trimite sub bandă la destinaţia sa. 


€ 


TEATRU 


[19 noiembrie 1876] 

În marginele restrânse pe cari ni le impune natura acestui ziar vom 
încerca a da samă despre succesul reprezentației dramei „Orfelinele“, 
succes pe care în n-rul trecut l-am numit deplin. În sine, drama, compusă cu 
recunoscutul talent tehnic al autorilor francezi, cu acea maiastră creare de 
situaţii interesante şi variate, cu treceri repezi de la peripeții dureroase la 
altele mângâioase, poetice ori pline de duioșie, a ţinut vie atențiunea 
publicului în timp de trei ore. Actorii, identificându-se cu rolurile lor, au 
produs în public acel efect pe care fiziologul îl priveşte ca o adevărată 
minune a naturei omeneşti, dar pe care numai simțământul adevărat, nu 
afectaţia îl poate produce. Este în taina construcției sistemului nervos 
omenesc de a reproduce în mii de oameni simțămintele ce se petrec într- 
adevăr în unul singur şi, dacă succesul piesei a fost deplin, se poate 


conchide cu siguranţă că actorii s-au identificat în rolurile lor, s-au simţit a 
fi ceea ce autorul piesei prescria să fie. 

De aceia, apreciând aplauzele publicului iașan, mulțămim și noi 
artiștilor pentru jocul lor conştiincios şi direcţiei pentru fericita alegere și 
buna înscenare a acestei piese, sperând că și în viitor artiştii și direcţia vor 
continua de a merge pe aceeași cale. 


€ 


O OBSERVAȚIE ZIARULUI „EPOCHE“ 


[21 noiembrie 1876] 
Ziarul german din Bucureşti, care are meritul de a rezuma scurt, 
cuprinzător şi fără părtinire tot ce se petrece mai însemnat în viața publică a 
românilor principăteni, a tradus și considerentele trib. Iaşi în privirea cererei 
d-lui Leib Meer Hofer de a fi admis la licitaţia unui imobil. Dar în traducere 
s-a strecurat o mică greşală, care modifică senzul întregului. Cuvântul 
„numai“ (bloss, nur) s-a confundat cu „nu mai“ (nicht mehr). Astfel 
considerentul II spune în traducere că sub protecţia statelor contractante nu 
mai sunt, au încetat de a fi sudiţi, pe când textul românesc zice că sub 
protecţia numai a statului respectiv stau sudiţii (scilicet nu sunt cetăţeni ai 
lui). Aşadar: ... under deren Protection bloss din Unterthanen stehen ... 


€ 


[24 noiembrie 1876] 

Încă de pe la începutul săptămânii trecute se răspândise vorba că 
actualul cabinet ar avea de gând să demisioneze. 

Fiindcă această ştire părea a se confirma zilele din urmă, era neapărat ca 

o asemenea intenție să aibă motive îndestul de puternice pentru a justifica o 

schimbare în împrejurări esterioare atât de grele. Acest motiv pare a fi ținuta 

Senatului, care dăduse într-adevăr naştere directă unui ministeriu de 

coalițiune și indirectă celui actual, dar care nu pare plecat a admite o 
direcție conducătoare cu priviri prea particulare. 

La alegerea biurourilor pentru sesiunea ordinară a celor două corpuri s- 

au văzut deci că adunarea deputaților e în mare majoritate de partidul 

reprezentat prin organul „Românul“, iar alegerea în Senat (care începe la 


vice-preşedinţi; căci Î.P.S. Sa Mitropolitul ocupă oarecum de drept şi prin 
tradiție istorică scaunul prezidențial) s-au arătat că membrii acestui înalt 
corp sunt împărțiți cel puţin părți egale între cele două mari partide din 
România. 

Antiteza era să se manifeste însă mai mult c-o altă ocazie. 

Se ştie că adunarea deputaţilor au ales un comitet însărcinat cu darea în 
judecată și instrucţia procesului foştilor membri ai cabinetului Lascar 
Catargiu. Din cabinetul acela însă trei sunt senatori, şi anume d-nii LE. 
Florescu, Gr. Cantacuzino şi L. Catargiu. Fiindcă prin articolul 52 din 
constituție un membru al unui corp legiuitor nu poate fi urmărit 
judecătorește decât cu învoirea adunării din care face parte, comitetul 
menţionat mai sus s-a văzut silit de a face o asemenea cerere Senatului. 

Cererea făcută, opiniile Senatului începură a se diversifica. Unele 
credeau că o asemenea permisiune de urmărire nu trebuie dată de loc, altele 
că trebuie dată, în fine a treia, că trebuie a se da numai sub condiţii certe. 

Șeful cabinetului actual se întări și mai mult în intenţia de a-și da 
demisia şi deja începuse a circula combinaţiile deosebite despre înlocuirea 
lui, între cari cea mai însemnată e aceea a unei fuziuni între unele elemente 
liberale cu cel conservator. Membri liberali din Cameră, crezând a putea 
caracteriza opinia Senatului ca un amestec în drepturile aceleia, au ţinut 
acum opt zile în hotelul „Herdan“ o conferință la care au luat parte şi 
senatorii liberali. În această conferință vor fi dat o espresie atât de puternică 
opiniilor lor încât d. loan Brătianu au revenit de la intenţia sa primitivă şi s- 
au învoit a aștepta mai departe opoziţia Senatului precum şi hotărârea 
acestuia în privirea cererei comitetului Camerei, încât perspectiva fuziunei, 
amintită mai sus, pare deocamdată înlăturată, deși situaţia nu a suferit vreo 
schimbare esenţială în urmările ce poate avea. Căci, îndată ce majorităţile 
amândoror corpurilor vor fi opuse, unul din două va trebui dizolvat. Căci 
dacă ministrul Brătianu rămâne, Senatul va merge, dacă însă acel ministeriu 
va merge, atunci Senatul rămâne și Camera merge. 

În fine conflictul arătat mai sus s-a rezolvit în mod pacinic în şedinţa de 
la 21 noiemvrie, prin primirea amendamentului d-lui C. Bozianu, în care se 
zice: 

Fără a prejudeca soluțiunea de drept care se va da prin viitoarea lege 
cerută de Constituţie despre responsabilitatea ministerială, Senatul acordă 
autorizarea cerută de Cameră pentru urmărirea senatorilor foști miniștri puși 
în acuzaţie. 


€ 


RUSIA 


[24 noiembrie 1876] 
Pe când înlăuntrul României criza de bani apasă greu asupra activității 
private, iar urele de partid asupra celor publice, armata de sud a Rusiei se 
concentrează în Beserabia. Zilele din urmă a plecat pentru curtierul general 
din Chişănău marele principe Nicolaie, comandantul armiei de sud. Pe de 
altă parte durata lungă a preparativelor ruseşti de război îngreuiază din ce în 
ce situația financiară a Turciei, care-și susține numai cu estreme sacrificii 
trupele sale la frontiere; iar românii sunt asemenea siliți a ținea pe picior de 
război un număr de ostaşi prea mare pentru resursele statului lor. În orice 
caz însă nu face un stat preparative atât de mari ca Rusia — numai pentru a 
asigura pacea. 


€ 


TEATRU ROMÂNESC ÎN LUGOŞ (BANATUL TIMIŞAN) 


[24 noiembrie 1876] 
Există peste Carpaţi o societate înființată de mai mulți ani al cărei scop 
este crearea unui teatru naţional între românii de acolo. În anul acesta o 
reuniune muzicală din LUGOȘ a reprezentat în folosul acelei societăţi 
opereta „Girofle Girofla“. Reuniunea e drept că în prima linie se ocupă mai 
cu samă de a cultiva muzica și canto şi numai într-a doua cu teatrul, cu toate 
aceste reprezentaţia operetei a avut un deplin succes. Ceea ce ne bucură este 
însă împrejurarea că textul piesei a fost „cores de espresiunile ce nu cad în 
cadrul diletantismului“. Aceste espresiuni publicul iaşan le cunoaşte în toată 
„Cruditatea“ lor, dar urechile mai caste ale celui lugoşan au fost scutite de 
ele. 


€ 


O CÂNTĂREAŢĂ ROMÂNĂ ÎN MCKLENBURG 


[24 noiembrie 1876] 

Doamna Gabriela Ionescu, soţia unui advocat român din Arad, s-a 

devotat artei scenice, în speție muzicei. „Familia“ spune că, după un studiu 

cu succes la conservatorul din Viena, aceasta damă a fost angajată la opera 

(marelui Duce?) din Rostock. Ziarele germane de acolo se zice c-ar fi 

vorbind cu mult entuziasm de cântăreața română şi-i prezic un viitor 
strălucit. 


€ 


INGREDIENTE CEL PUȚIN DE PRISOS 


[24 noiembrie 1876] 
Se vede că pentru a gunoi stomahurile consumatorilor şi a contribui la 
îngrăşarea artificială a onor. clientele, pităria d-lui Niculi, din piaţa Sf. 
Spiridon, a început să producă pâni cu materialuri de-o provenienţă foarte 
îndoielnică. Corpus delicti ce ni s-a pus în vedere este o bucată de pâne în al 
cărei mijloc se găseşte o cantitate destul de mare de gunoi animalic care 
arată câtă necurăţenie trebuie să fi domnind la prepararea pânei în pităria 
numită mai sus. 


€ 


[26 noiembrie 1876] 

Ziarele din Bucureşti au început a vorbi despre o broșură în limba 
franceză apărută zilele acestea sub titlul „La Roumanie devant la 
conférence de 1876, par un ancien diplomate“. 

Autorul găsind de prisos de a o trimite și ziarelor de dincoace, suntem 
siliți a ne mărgini la unele pasage reproduse de jurnalistica bucureşteană. 

Broşura începe cu citarea articolului 22 din tractatul de Paris, prin care 
se stabilește că România va continua a se bucura sub suzeranitatea Porţei și 
sub garanţia puterilor de privilegiele și imunităţile în a căror posesiune este; 
şi cu articolul 26, prin care se prevede că ea poate avea o armată națională, 
organizată pentru a ţinea liniştea înlăuntru și a păzi mărginele. 

Apoi mai citează articolul 2 și 43 din convenţia de la Paris, în care, 
amintindu-se tratatele cu Bayazet I, Mahomed II, Selim I și Suleiman II, se 


recunoaşte autonomia țării sub suzeranitatea Porţei şi sub garanţia puterilor, 
precum asemenea dreptul de-a avea armată. 
După citaţiile acestea autorul zice: 


Dreptul public pozitiv privitor la neutralitatea României nu conţine decât aceste 
stipulaţiuni. Aci este virtualiter baza fundamentală a politicei de neutralitate a acestei 
țări, politică eminamente conservatoare și respectând legea internaţională. Din 
nenorocire termenii, condițiile, mărginele și garanţiile acestei  neutralități 
convenţionale nu sunt specificate în angajamentele internaţionale. 

Știm că datoria neutrilor consistă mai cu samă de a se abține de a lua parte la 
ostilități, neutrarum partium esse; neutri parti belli causa favere, cum zice Wolff, şi de 
a nu suferi ca beligeranţii să aducă vreo atingere la privilegiele neutralității, violând 
prin acte ostile teritoriul statului neutru. 

De la începutul răzbelului turco-sârb purtarea României și a guvernului său n-a 
încetat de a fi corectă și conformă cu obligaţiunile legei internaţionale. Cu toate 
acestea, ţara aceasta nu vede nicăieri sancţiunea garanţiei ce Europa i-a acordat în 
mod așa de generos la 1856. Și, în adevăr, cari sunt obligațiunile Europei și care ar fi 
atitudinea sa dacă teritoriul românesc ar deveni teatrul unui răzbel? Rămâind avizată 
la propriele sale puteri, România n-ar fi în drept a-şi alege aliați? Desigur că da. Toate 
soiurile de alianțe nu-i sunt oprite României; drept că nu poate contracta o alianță 
ofensivă; este liberă însă a contracta alianţe cu scop de a-și asigura esistenţa și a-și 
mănținea neutralitatea. 

Separată de Turcia prin Dunăre și nefăcând de fel parte din imperiu, România 
posedă toate atributele suveranității. Puindu-se odată sub protecțiunea Imperiului 
otoman, ea n-a înţeles nicidecum a renunţa la suveranitatea sa. 

România are deci drept după tractate şi în virtutea proprielor sale capitulații, 
recunoscute şi consăcrate de Europa, la o viaţă neatârnată. 

„Statele tributare, — zice Wheaton, — nu încetez nicidecum de a fi considerate 
ca state suverane“, căci deşi un tribut plătit unei puteri străine micșorează oarecum 
demnitatea acelor state, fiind o mărturisire a slăbiciunei, lasă însă să subsiste întreaga 
suveranitate a lor. Obiceiul de a plăti tribut era altădată prea des, cel slab plătea 
tocmai vexaţiunea celui tare. 

Astfel suveranitatea României rămâne neatinsă. 


Autorul mai constată că România, în calitate de stat neutru, atât prin 
reprezentanţii săi cât şi prin guvern, a afirmat intenția de a rămânea neutră, 
că a luat drept deviză a atitudinei sale neutralitatea și mănţinerea ordinei, 
aceste două condițiuni primordiale care-i sunt impuse prin tractate. 

Acuma ar fi deci rândul Europei de a-și ţine făgăduinţa, căci privirile 
românilor sunt ţintite asupra ei şi aşteaptă cu încredere ca situaţia țării lor să 
fie bine definită în conferințele de la Constantinopole, să hotărască 


condiţiile şi să precizeze garanțiele mai bine decum a făcut tratatul și 
convenţia din Paris. România trebuie constituită nu numai în profitul 
națiunii române, dar încă şi pentru avantagiul reciproc al Europei întregi. 

După ce broşura face istoricul a doi seculi și mai bine asupra 
neutralităței Elveţiei și al Belgiei din acest secol şi probează că neutralitatea 
acestor țări au fost fondată în condițiuni analoage cu a României, ea arată 
că, deşi încă de la 1648 s-a recunoscut prin pacea de Westphalia 
independința Confederaţiunii Elveţiane, care a stat cum se știe străină la 
răzbelul de 30 ani, dar lipsindu-i garanţiele neutralității, ea a fost la 1815 
năvălită de armata austriacă şi de aliaţii contra lui Napoleon I. Tocmai la 20 
noiemvrie 1815 neutralitatea Elveţiei a obţinut un caracter definitiv şi 
solemn prin declarația subscrisă la Paris între Francia și cele patru mari 
puteri aliate care au garantat ca necesarie mănţinerei ecuilibrului european, 
integritatea și inviolabilitatea perpetue a Confederaţiei. 

Broşura termină astfel: 


Având deplină încredere în generoasa iniţiativă şi în justiția Europei, România 
invoacă în favoarea sa aceste antecedente diplomatice. 

Prin pozițiunea geografică această țară este chemată a juca un rol analog cu al 
Elveţiei între Francia, Italia și Austria și cu al Belgiei, între nordul Franciei și estul 
Germaniei. 

Astfel sperăm că, în interesul păcii și al civilizaţiei, marile puteri nu vor pregeta 
să complecteze opera de la 1856, acordând României printr-un act special o situaţie 
francă şi bine definită, puind-o în pozițiunea în care a pus pe Elveţia și Belgia. 

Principiul neutralității intrând în dreptul ginţilor, trebuie să aibă aceeași 
consecinţă la porțile Orientului ca şi în Occident. Aici, ca și acolo, țările neutre trebuie 
să formeze o zonă bine garantată pentru a pune trei mari puteri la adăpost de-o izbire 
directă şi a evita vicisitudini de orice natură provocate de agitaţii și perturbări de cari 
România nu trebuie să sufere nici într-un fel, având propria sa individualitate și o 
misiune civilizatoare de împlinit. 


€ 


GERMANIA 


[26 noiembrie 1876] 

La prânzul parlamentar ce a dat principele Bismarck acesta a profitat de 
ocaziune spre a se pronunța în Cestiunea Orientului. El a declarat că 
răzbelul ruso-turc este inevitabil. Germania rămâne neutrală și se va sili să 
localizeze răzbelul între Rusia și Turcia. Simpatiele sale sunt pentru Austria. 
Austria se află într-o situațiune critică; interesul Germaniei este de a-și 
păstra amiciţia Austriei şi, dacă aceasta va da de dificultăți sau va fi rănită 
periculos, atunci Germania o va sprijini. Principele Bismarck asigură că 
niciodată nu i-a trecut prin minte să anexeze provincii austro-germane. 

Germania nu este angajată în nici o direcţiune. Intrând în detaliuri, 
Bismarck declară că năzuința Germaniei în prima linie este de a evita un 
răzbel între Rusia și Turcia; dacă aceasta nu va fi posibil, atunci să-l 
localizeze. Germania a refuzat diferitele rugări de a interveni ca 
mijlocitoare. Momentul acut pentru Germania de a ieși din rezerva ei va fi 
numai atunci când Austria va fi amenințată în cele mai vitale interese ale ei. 

De altmintrelea ar fi o mare eroare de a nesocoti forța interioară a 
Austriei la caz de pericol. Dificultăţile dualismului sunt esagerate. Pentru 
persoana sa, este încredinţat că, dacă împăratul Austriei ar pune uniforma de 
honved şi ar apare astfel în Pesta, poporul întreg ar trece peste toate 
dificultăţile constituţionale și s-ar grupa cu entuziasm în giurul împăratului. 

Presa austriacă a primit aceste declarări ale principelui cancelariu într- 
un mod foarte divers. În Austria oamenii nu sunt obicinuiţi a da multă 
crezare vorbelor marelui cancelariu, deși forma actuală de existență a 
Austro-Ungariei este adaptată intereselor Germaniei, încât cancelariul poate 
să fi vorbit adevărul. 

Tot la acel prânz Bismarck s-a esprimat că puterea aliată istoric cu 
Germania despre care a vorbit discursul tronului este Anglia și că se miră 
cum de s-au putut confunda cu altele (cu Rusia de ex.). Această frază au dat 
naştere în Anglia la un ocean de fraze. Într-adevăr, zice „Times“, care putere 
ar şi putea fi o aliată mai sinceră a Germaniei decât Anglia, care întâi nu 
doreşte nici o cucerire, al doilea prin sistemul său constituţional este cea 


mai bună garanţie contra republicanismului (ce este unul din pericolele 
interne ale Germaniei)? 

AUSTRO-UNGARIA 


[26 noiembrie 1876] 

Partidul liberal-constituțional din Austria a decis într-o adunare ca, fără 

a prejudeca forma sau cuprinsul unui alt proiect de învoire asupra bancei 

între Austria şi Ungaria, să respingă cu desăvârşire proiectul prezentat 
acuma asupra acelei cestiuni. 

FRANCIA 


[26 noiembrie 1876] 

În 22 noiemvrie/4 dechemv. foaia oficială au anunțat retragerea 

ministeriului întreg, care va mai funcționa încă până ce mareșalul prezident 

va putea dispune înlocuirea lui. După „Moniteur“ ducele d'Audiffret- 
Pasquier ar fi refuzat a se însărcina cu formarea unui nou cabinet. 

TURCIA 


[26 noiembrie 1876] 

În 21 noiemvrie miniştrii au ținut din nou consiliu în privirea 

constituției. Publicarea ei va urma în curând, iar adunarea parlamentului 

turcesc ar fi să aibă loc în martie anul viitor. Guvernul au adresat 

reprezentanților ei din Europa o circulară prin care dezminte ştirea adusă de 

presa europeană că în privirea reformelor ar fi existat vro deosebire de 
păreri între marele vizir şi prezidentul Consilului de Stat. 

TURCII NOŞTRI 


[26 noiembrie 1876] 

Se vede că prin Țara Românească se lățise știrea despre vro navală 
turcească, și desigur în mod atât de spăimântător încât „Românul“ se vede 
silit a dezminți știrea. lată ce zice ziarul: 

O mare panică s-a răspândit astăzi în București, comunicându-se de la 
orașele de porturi, unde ea este şi mai mare: trec turcii! este ţipetul ce se 
aude, şi cei ce-şi aduc aminte de sălbăticiile başibuzucilor, chiar și în 1854 
la Turmnu-Măgurele, spre esemplu, se împlu de spaimă. 

Suntem în poziţiune de a afirma, pentru liniştirea acestor temeri, că nici 
un motiv serios nu le poate justifica până astăzi. Nici poduri pe Dunăre nu 
se fac, nici o ameninţare de trecere nu este; în fine nimic din asemeni vuiete 
nu este esact. 

În cât priveşte incursiunile sălbatece de care poporaţiunile noastre se 
tem, sperăm că guvernul va lua măsuri de pază, cu toate că credem că chiar 
guvernul otoman va face această pază destul de bine spre a nu lăsa ca 
pământul nostru să fie călcat de bandele sălbatece de başibuzuci. O 
asemenea pază ar fi folositoare mai cu osebire Turciei. 

Ce mai „corajie“ şi-n Bucureştii ciia! Doar n-a făcut tata Krupp 
porumbrelele lui degeaba. 

CE SE 'NTÂMPLĂ CU NESUPRAVEGHEREA CÂNILOR 


[26 noiembrie 1876] 

D. N. Pascu, subprefect în ţinutul Dorohoiului, plimblându-se pe ulițele 
Mihăilenilor, a fost mușcat de un câne turbat. Idrofobia au cuprins fără 
scăpare organismul numitului mai sus încât, cu toate silințele amicilor și 
rudelor, dar mai ales cu toată lăudabila îngrijire de aproape din partea d-lui 
Dimitrie Moruz, prefectul de Dorohoi, au repauzat în 17 curent. Acest caz 
ne reîmprospătează în minte drepturile de cari se bucură ab antiquo cânii în 
iubitul nostru oraș Iaşi, cari drepturi ar trebui supuse unei filantropice 


reviziuni din partea locurilor competente. Fiind odată bine stabilit că este 
oarecare deosebire între lași şi Mihăileni, am întreba cu multă umilinţă: 
oare multă vreme au să rămâie neatinse imunităţile CÂNILOR din oraș, cari 
când izolaţi, când doi câte doi, când constituiți în mici societăţi de voiagiu 
se bucură de o existență foarte nesupărată și totuși foarte supărătoare pentru 
conlocuitorii lor bipezi. De aceea, pentru a evita o statistică specific ieșană 
a cazurilor de idrofobie, credem că nu greșim rugând autorităţile 
competente a ordona o mai strictă mânuire a măsurilor pentru stârpirea 
CÂNILOR de prisos. 

TEATRU 


[28 noiembrie 1876] 

Astăzi se va reprezenta pentru prima oară piesa renumitului autor rusesc 
N. Gogol intitulată „Revizorul general“, comedie în trei acte, și „Pantalonul 
Toş“, comedie într-un act. Revizorul, localizat de d. P. Grădişteanu, este 
după cât ştim una din raritățile literare a celui mai original scriitor umoristic 
rus. 

După cât cunoaştem pe autor din romanele sale, „Sufletele moarte“, 
„Schițe malorosienești“, „Taras Bulba“ ş.a. putem prezice publicului o sară 
foarte plăcută. Comica lui Gogol e irezistibilă și unită cu toate acestea cu un 
fond nepătruns de melancolie, cu un simțăment adânc al patimelor și 
durerilor ce mişcă această lume. 


Meritele localizatorului le vom constata cu ocazia reprezentaţiei. 

REVISTA TEATRALĂ 


[28 noiembrie 1876] 

Joi în 25 noiemvrie 1876 s-au reprezentat piesa Caterina a I-a, comedie 

în 3 acte de Dumanoir şi Bieville. Această lucrare dramatică e din genul 
acelor elegante comedii din vremea „renaşterei romantice“ de sub Ludovic- 
Filip în cari intriga — în genere foarte interesantă — stă în legătură cu un 


obiect real neînsemnat, de ex. c-o batistă, c-o scrisoare, c-o carte de joc, c- 
un pahar cu apă. S-ar putea numi comedia efectelor mari cu mijloace mici. 
Unul din maiestrii tecnici ai acestui gen a fost fără îndoiala Scribe. Astfel în 
„Paharul cu apă“ o întreagă intrigă a partidelor din Anglia se rezolvă tocmai 
printr-un „păhar cu apă“. În „Poveştile reginei de Navarra“ un manuscript al 
Margaretei de Valois e agentul conducător al întregei piese. Dar se știe că 
Scribe, care avea o nemăsurată bogăţie de planuri, era totuși lipsit de poezia 
pasiunei; din care cauză principalul lui colaborator — Legouve — era acela 
care vorbea prin gura eroilor celor ce trebuia să inspire simpatie. În piesa 
aceasta însă lipsește cu totul graiul pasiunei; chiar regele suedez, 
coborâtorul casei de Wasa, a cele mai îndărătnice familii regale ce-au 
existat vrodată, nu vorbește limba lui Gustav-Adolf sau a lui Carol al XII- 
le. Căci, pentru ca acest erou să vorbească limba neamului său, autorii ar fi 
trebuit să aibă simțământ, ceea ce trebuie să li denegăm aproape tuturor 
dramaticilor francezi. Ei au „esprit“, simțământ nu. Cetitorul va vedea ușor 
cumcă planul piesei nu lasă nimic de dorit, căci ne interesează pân-la scena 
din urmă; dar tot ce înfrumusețează și constituie meritul nepieritor al unei 
piese: caracterizarea energică, farmecul limbei, c-un cuvânt poezia-i 
lipsește. O proză elegantă, nimic mai mult. Intriga e purtată aici de Iliada 
frumos-povestitorului Homeros și de-o carte de joc. 

Din punctul de vedere al „curăţeniei“ recunoaștem şi lăudăm alegerea 
piesei. Nu este în caracterul renașterei romantice din Franţa de-a se învârti 
împrejurul adulteriului; această din urmă calitate e esclusiv a literaturei 
franceze moderne, a d-nilor Alex. Dumas-fiul, V. Sardou și ceilalți. Scribe 
n-au tratat obiecte în care instinctele animalice ale omului să joace rolul 
principal, precum o fac aceasta urmașii săi de astăzi. 

Deci, în alăturare cu repertoriul francez modern, piesa aceasta e bine 
aleasă. 

Venim acum la jocul actorilor. Îmbrăcămintea îngrijită, un joc de scenă 
corect, o grimare destul de caracteristică, sunt lucruri ce le-am lăudat 
întotdeuna la actorii noștri, cărora nu le-am disputat niciodată talentul. Dar 
ceea ce constatăm cu părere de rău este că afară de doi-trei, ceilalți nu știu a 
vorbi. În teatrul românesc ţi se pare că auzi citind pe cineva într-o limbă pe 
care el n-o pricepe. Ca să ne lămurim mai bine, vom stabili mai întâi că, 
afară de accentul gramatical, pe care se 'nţelege că nu-l poate greşi un 
român, căci nimene nu zice minune în loc de minune, există acea parte 
intenţională a vorbirei care se numeşte c-un cuvânt technic: accentul logic. 


Să luăm de ex. întrebarea: De unde vii tu? accentul logic poate cădea pe 
fiecare din cele trei vorbe: unde, vii şi tu, şi în fiecare caz fraza va avea alt 
înţeles. 

De unde vii tu? (Tonul pe un ...). Întotdeauna la o asemene întrebare ne 
vine să ne închipuim că esteriorul persoanei întrebate trebuie s' arăte urme 
c-a petrecut în locuri grozave, din care a ieșit ca vai de el. 

De unde vii tu? (Subînţeles: nu te 'ntreb ce gândești sau ce faci, ci de 
unde vii?) Aicea s-arată că cel întrebat a fost într-un loc ce-i era oprit să-l 
viziteze. În fine: 

De unde vii tu? (Subînţeles: nu-mi pasă unde au fost ceilalți, unde ai 
fost tu?) Întrebătorul arată interes esclusiv pentru cel întrebat. 

Se 'nțelege că printr-un singur exemplu nu putem da decât o idee 
aproximativă despre accentul logic. Destul însă că prin acest accent, care în 
cărți se 'nseamnă, în cazuri escepţionale, cu litere cursive, se modifică 
adesea întreg senzul vorbirei. Alt înţeles are: ce face? și cu totul altul: ce 
face? Întrebarea din urmă are înţelesul proverbial de: cum? aud? se poate? 

Fi bine, acest accent logic, sufletul vorbirei, se așază de cătră actori 
adesea cu totul fals. A vorbi natural este încă un mister pentru preoții Taliei 
române. 

Ne sfiim a mai atinge acel accent care, asemenea în terminologia artei 
scenice, se numește etic. Vom spune numai 'n treacăt că un actor trebuie să 
cunoască tonul cel mai adânc și cel mai nalt al vocei sale vorbite și că în 
nuanțele infinite ale acestei scări se pot oglindi sute de caractere, mii de 
simțăminte omeneşti. Când un actor cunoaște însemnătatea fiecărui ton al 
glasului său, precum și fiecărei încreţituri a feţei sale, abia atuncea își 
cunoaște averea și e artist. El mânuie persoana sa proprie ca pianistul un 
piano, ca violinistul vioara. 

De aicea se vede totodată că importanţa mijloacelor e secundară 
alăturea cu talentul „înnăscut“. Precum un virtuos în violină va cânta totuşi 
bine c-o vioară rea, astfel au existat artiști mari cu organ slab, mici de trup 
şi cu feţe neînsemnate. 

Dar până la accentul etic şi în comparaţie cu acesta, cel logic este ceva 
cu totul elementar şi trebuie păzit. 

Vom aminti că aciia cari au jucat mai bine în această sară au fost d-nii 
Galino și Bălănescu și d-na Evolschi, deși tocmai dama aceasta, c-un 
escelent joc de scenă, are defectul impropriei așezări a accentului logic. 


Încă o observaţie ce nu ni se pare de prisos este ca d-nii actori să ţie 
samă de cultura publicului. Nu e permis de a spune Heliadă în loc de Iliadă. 
Povestea vechiului oraş Ilium, poemul atât de cunoscut al bătrânului 
Homer, nu poate fi prefăcut, făr' a jena urechea auditorilor, într-o poveste a 
soarelui. 

Cât despre limba traducătorului — ar putea fi mai românească. Ce va să 
zică prizon? N-avem vorbe românești îndestule pentru a însemna punerea la 
răcoare? Închisoare, temniță, prinsoare nu sunt destul de bune pentru 
traducător? Cererea curăţeniei limbei e atât de dreaptă și apoi nici nu ţine pe 
nimenea nimic. Traducătorul n-are decât să se 'ntrebe cum zice românul 
cutărui sau cutărui lucru pentru a se lecui de galomanie. 

Preste tot reprezentaţia a fost din cele mai bune. Cu mijloacele date, 
inclusiv manierele contractate de cătră actorii noştri, reprezentaţia n-a putut 
fi mai bună, va să zică atât actorii cât și direcția şi-au dat toate silințele 
pentru a satisface auditoriul, şi acesta e un merit destul de mare, căci 
însemnează un început bun. Iar un început bun e adesea lucru de căpetenie. 

[1 decembrie 1876] 

Lordul Salisbury au ajuns la Constantinopol — îndealtfel bine şi sănătos 
nu-i vorbă — dar renumitul portofoliu ce avea să conțină tractate de alianță 
contra Rusiei e foarte desert. Francia nu are gând să-și verse sângele pentru 
a reintroduce obiceiul tăierii cu foarfecele a cupoanelor de la acțiile turcești, 
operaţie care în vremile din urmă şi-o permit cel mult copiii, când vor să se 
joace de-a banca; cancelariul imperiului german nu voiește să sacrifice 
alianţa veche și foarte rentabilă a împăraţiei moscului pentru meetingurile 
frumos vorbitorului neam din Albion; Austro-Ungaria s-ar cam încerca ea 
să se apropie de politica engleză, dacă nu i-ar fi teamă de cele 15 milioane 
slavi de sub stăpânirea ebreo-maghiară; în fine Italia, stat nou și nu prea 
versat în politica lumii, îşi declară pe faţă simpatiile sale pentru popoarele 
subjugate, deşi, după a noastră părere, în asemenea afaceri e de preferat 
zâmbetul cu două înţelesuri al principelui-cancelariu decât vorbăreaţa 
pozare în apărător al libertăţii. După cât s-ar părea situaţia e clară. Deşi e 
greu să se cuteze cineva în lunecoasele saloane ale celor două adevăruri și 
nici nu se pot fixa marginele între care un diplomat merită crezare, totuși 
singurul fapt că asupra oceanului de vorbe războinice s-a ivit ieri-alaltăieri 


renumitul porumb cu ramura de măslin în gură e un semn că Anglia e 
izolată. 

Le Nord, organ francez al politicei ruseşti, scrie în privirea Bulgariei 
următoarele: 

După știrile câte le avem, marchizul de Salisbury e încredinţat că e cu 
putință de-a găsi garanţii cu efect fără ca să fie nevoie de-a recurge la 
ocupaţie; dar nu ştim pe ce puncte de vedere se razimă acea convingere a 
marchizului și până la ce grad ea este întemeiată. Dacă este întemeiată, dacă 
într-adevăr şi fără ocupaţie e cu putinţă de-a ajunge scopul urmărit de 
Europa, atunci puterile le vor primi fără îndoială în unanimitate; dar ni se 
va permite ca până când ni se va dovedi clar că asemenea mijloace esistă să 
credem numai cu multă rezervă în posibilitatea lor. 

Cu toată rezerva ziarului francez, „Wiener Abendpost“, organ austriac 
oficios, primeşte o scrisoare din Snt. Petersburg prin care se spune că, dacă 
celelalte puteri s-ar mulțămi cu garanţiile date de Poartă, atunci poate că şi 
Rusia se va mulțămi numai cu ocuparea Sârbiei până la neîndoielnica 
esecutare a reformelor. Totodată a început să iasă din nou la iveală planul 
unei ocupări paralele, adică Bosnia de cătră austriaci, Bulgaria de cătră ruși. 
Pentru acest scop Austria trimite monitorii de pe Dunăre (care staţionau 
acuma în limanuri de iarnă) în jos spre Semlin; iar foaia oficială a Rusiei 
publică „bugetul administraţiei civile a provincielor ce se vor ocupa în 
vremea războiului “. Adică, cum îl ia pe om gura pe dinainte, ... câteodată 
ruşii uită că e vorba de o ocupaţie pacifică a Bulgariei. 


€ 


[1 decembrie 1876] 

Un Cuvânt la vreme: ni se pare că pentru țara noastră, împreună cu 
guvernul ei, au sosit vremea de a se ocupa în mod radical de soarta 
românilor din a dreapta Dunărei. Deja „Vulturul“, foaia intereselor bulgare, 
tipărită la Ploieşti, începe a-i numi numai cu porecla de „găgăuți“ şi aceasta 
o face în inima țării românești; deja aviditatea teritorială grecească, 
sârbească și bulgărească începe a-i privi ca neexistând pe faţa pământului, 
încât s-ar putea prezice că, lăsându-i pe mâna fraţilor creştini, tocmai 
românii vor fi aciia cari vor ieşi cu mâna goală din toată afacerea și vor sta 
bisericeşte mai rău decum au stat în vremea lui Mircea-cel-Bătrân. Am mai 
spus şi altă dată că, pentru un teritoriu poliglot ca cel turcesc, egala 


îndreptăţire a limbelor și confesiunilor va fi lucru de căpetenie, formațiunile 
teritoriale lucru secundar. 

Nu știm, se 'mţelege, până unde ajunge priceperea cestiunei în cercurile 
noastre conducătoare; dar credem că sunt oameni în ţară cari să cunoască 
stările de lucruri și să-i poată da ţării toată lumina necesară. Libertatea 
bisericească și scolastică pentru românii din a dreapta Dunării trebuie însă 
asigurată, ca să fie o dată pentru totdeuna scăpaţi de sub presiunea 
spirituală, în prezent a grecilor, în viitor a altor „fraţi“ creştini. Forma cea 
mai cuviincioasă ni se pare reînființarea vechei mitropolii a Proilabului, 
care prin organizarea ei bisericească pe bază democratică, cu sinod compus 
din preoţi și mireni, să îngrijască de bisericile și școlile românești în tot 
cuprinsul Turciei europene. Această mitropolie au fost şi în trecut mai cu 
samă pentru românii din dreapta a Dunărei, iar reședința mitropolitului nu 
trebuie să fie neapărat în Brăila, cum era înainte, deși ar fi bine să fie pe 
pământul nostru. În faţa cererilor tuturor naționalităților din Turcia, credem 
că cele ale românilor sunt cele mai modeste din toate şi că nimeni nu va 
îndrăzni a tăgădui românului un drept de care se bucură deja şi grecii, și 
bulgarii, şi sârbii, şi de care românii s-au bucurat ab antiquo. Căzut în 
desuetudine în vremea domniei fanarioţilor, reînvierea lui din cenuşă va fi 
un titlu de recunoștință pentru generaţia actuală, dacă va şti să fie la 
înălțimea chemărei sale istorice. Pân-în prezent românii de peste Dunăre au 
avut de apărători pe turci, e drept apărători de ocazie și coruptibili, dar 
totuși, încetând puterea absolută a Kalifatului, ei n-ar mai avea nici un 
sprijin şi nu pot spera decât în noi. Să ne arătăm dar demni de încrederea 
lor. 


€ 


CONFERINŢĂ INTERESANTĂ 


[1 decembrie 1876] 

D. maior Vladimir Andrejevich, care soseşte tocmai de pe câmpul de 
războiu din Serbia şi Bosnia, va ţine astăzi 1 dechemvrie la 8 ore sara în 
sala Universităţii o conferinţă asupra războiului sârbesc, descris şi pus în 
evidență pe mari harte topografice. D-sa, cunoscut în mod favorabil sub 
pseudonimul literar de Osman-Bey, este autorul cunoscutei scrieri „ Treizeci 
de ani în harem“ şi a broşurei „Cucerirea lumei de cătră evrei“. Aceasta 


din urmă a ieșit în traducere şi în coloanele ziarului „Apărătorul legei“ 
înainte de câteva luni. Credem a putea recomanda cetitorilor noștri vizitarea 
acestei prelegeri a unui martor ocular și părtaș războiului din Serbia. 
Conferenţa se va ţine, se 'nţelege, în limba franceză, iară preţul intrărei e de 
2 franci. 


€ 


ÎNCETARE DIN VIAȚĂ 


[1 decembrie 1876] 

Duminică la 28 noiemvrie 1876 a încetat din viaţă G. Costaforu. Născut 

la anul 1821, Costaforu a fost unul din cei dintâi care, după studii serioase 

în Paris, a venit să aprindă în această ţară făclia ştiinţei dreptului. E 

cunoscut îndeobște că a fost unul din cei mai buni jurisconsulți, că a fost în 
mai multe rânduri ministru, deputat, senator și agent al țării în străinătate. 


€ 


[3 decembrie 1876] 

Răspunsul (publicat în revista estemă) a principelui Bismarck la 
interpelația deputatului Richter a făcut atâtea semne vecinilor imperiului 
încât trebuia să producă o lămurire a situației. 

Întâi principele a pronunțat cuvântul mare: că dacă deputatul Richter ar 
putea proba aserțiunea sa (că Rusia doreşte cuceriri) atunci politica întregei 
Europe ar fi alta. Pân-acuma însă, nefiind faţă decât declararea împăratului 
Alexandru că din parte 'şi renunţă la orice cucerire, principele crede că nu 
are nimenea dreptul de a se îndoi încă de sfințenia acelui cuvânt de onoare. 
Rusia e caracterizată prin cuvintele principelui ca o mandatară a Europei, 
chemată a realiza în Turcia reformele în favoarea creştinilor pe cari le 
doresc toate puterile creştine în unanimitate. Deci misiunea conferenţei din 
Constantinopole era asemenea desemnată în conturile ei principale — 
adecă: ea are a determina forma sub care realizarea acelor schimbări să se și 
asigure pe deplin. Numai în caz de neunire sau de o rezistență a Porții de-a 
pune în aplicare concluziile acelora Rusia ar fi putut procede sua sponte 
pentru a crea garanţiile cum am zice materiale pentru punerea în lucrare a 
dorințelor Europei. 


Afară de acestea cancelariul au dat a înţelege că Germania nu are în 
Orient interese ce-ar fi ecuivalente cu încheieturile nestâlcite ale unui 
muschetar din Pomerania. Aceasta însamnă însă că, oricare din amicii 
Germaniei ar încerca să câştige în Orient foloase pentru sine, va fi lăsat în 
voia sorții sale, în voia tuturor complicaţiilor la cari ar da naștere. Acest 
aviz au fost făcut atât Angliei cât şi Rusiei. Pentru o situație cu totul nouă 
Germania 'şi păstrează deplina libertate de acţiune şi nu promite nici unui 
amic alianţa contra celuilalt amic. 

Era evident că un discurs atât de plin de avizuri trebuia să producă un 
efect neaşteptat, dar şi foarte lămuritor în apele turburi ale Orientului. 

Alaltăieri după amiazăzi trâmbiţele din Constantinopole au sunat a pace. 
În 1/13 decemvrie s-au început se vede preliminarele conferenței, sub 
preşedinţa lui Ignatief. În acestea s-au luat hotărâri unanime din partea 
tuturor puterilor, al căror senz se zice că e următorul: 

1) O rectificare de margini prin cesiunea cătră muntenegri a 
douăsprezece districte din Herţegovina. Aceste districte nu credem să fie 
mai mari decât plăşile la noi. 

2) Evacuarea imediată a teritoriului sârbesc, prelungirea armistiţiului 
până la încheierea păcii şi cedarea micului Zvornic, loc care de jure și este 
al Sârbiei, şi pe care turcii l-au ţinut fără rânduială până acuma. 

3) În fine Bulgaria va căpăta un guvernor creştin, iar Rusia primeşte din 
parte 'și ca ocuparea acelei provinţii să se facă de cătră trupele unui stat cu 
neutralitatea garantată de Europa, c-un cuvânt de un stat care să fie în 
condiţiile Sviţerei sau a Belgiei. 

Un alt stat însă în asemenea condiții nu mai este decât doar România. 
Țara noastră într-adevăr e avizată la neutralitate prin natura ei — rămâne 
numai ca Europa să-i deie acuma toate garanţiile neutralității sale, între cari 
ştergerea vasalităţii sale nominale faţă cu Înalta Poartă este cea dentâi. Se 
poate deci cumcă trupele românești să fie chemate la misiunea onorifică de- 
a ocupa Bulgaria până la realizarea reformelor. 

Știrile de mai sus le dăm se 'nţelege sub toată rezerva şi lăsăm ca 
vremea și discuţiile membrilor conferenţei să li deie corectura necesară. 
Destul numai că vorbele săhastrului de la Varzin au început să-și aibă 
efectele binefăcătoare şi să calmeze o prea mare și interesată încordare din 
partea puterilor cari sunt direct amestecate în afacerile turcești. 

CONSILIUL JUDE ŢAN DE IAȘI 


[3 decembrie 1876] 

În sesiunea ordinară din ăst timp, consiliul judeţului Iaşi a hotărât mai 
multe măsuri cari, în prima linie, privește starea sanitară a populaţiei, în a 
doua, şcoala rurală, în a treia, încurajarea emulaţiunei pe terenul 
producţiunei agricole. Cu privire la mortalitatea în creștere a populației 
rurale din jud. laşi, consiliul au alocat aproape a treia parte a bugetului 
pentru serviciul său sanitar. Astfel s-au alocat de exemplu câte o subvenție 
de 2000 l.n., împreunată c-un privilegiu pe cinci ani pentru oricine ar voi să 
deschidă o farmacie în centrele plășilor Turia, Braniște și Stavnic. Deși 
această măsură e necontestabil folositoare, totuși credem că numai foarte 
puţin se va răsfrânge asupra populațiilor rurale, pentru că adevărata cauză a 
mortalității ţăranului român este mizeria, provenită din greutăţile fiscale şi 
din angajamentele peste măsură oneroase al căror izvor sunt tocmai acele 
greutăți. 

În privirea şcoalei rurale s-au hotărât a se aloca sume pentru premiarea 
şcolarilor sârguincioși, pentru clădirea de locale în comunele fără mijloace, 
pentru mărirea lefilor învăţătorilor plătiți numai de comune şi în fine pentru 
premiarea acelor învăţători cari ar fi înscris și promovat mai mulți elevi. 

Cele două din urmă „încurajări“ ni se par cam unilaterale. Învăţătorii 
plătiți numai de comune stau de regulă mai bine decât cei plătiți de stat, 
pentru că acolo unde asemenea școale există ele sânt, cu rare escepții, 
emanaţia unei trebuinţe reale a poporului. Se va găsi că partea cea mai 
liberă a populaţiei rurale, răzășii, ţin mai cu samă a avea școli, iar afară de 
ei satele de oameni cuprinși. Pe lângă acestea, învățătorii de acest gen sânt 
în genere preoți ieşiţi din seminarul Socola cari ţin şcoală când li dă mâna și 
pentru cari această ocupaţie e secundară. 

Ce s' atinge de premiarea învăţătorilor cari vor înscrie şi promova mai 
mulți elevi, această măsură ni se pare aproape... periculoasă. Stabilim că 
aptitudinea unui învăţător nu se constată, nu se poate constata pe această 
cale. Un învăţător indulgent (ca să nu zicem rău), într-un sat populat, va 
înscrie şi promova mai mulţi elevi decât unul bun într-un sat puţin populat. 
Un învăţător din cei mai buni este de ex. cel din satul mic Gropniţa (com. 
Miseştii, pl. Copoi). Dar cei 10-15 şcolari ai acestuia plătesc mai mult decât 
100 de şcolari răi dintr-alte comune populate cu învățători superficiali. 
Valoarea unui învățător n-o poate constata decât un pedagog practic şi 


numai la faţa locului, în școală şi cu copiii instruiți de acela. Oricare control 
formal de altă natură este nesuficient — dacă nu periculos. 

În fine pentru a sădi emulaţiunea între agricultori s-au alocat sume 
pentru reintroducerea espoziţiunilor. Această măsură merită toată lauda, iar 
efectele ei fiind cunoscute ne abţinem de la orice observaţie. 

Un premiu pentru alergările de cai din ţară și reducerea taxelor 
drumurilor judeţene sunt asemenea măsuri de o necontestabilă utilitate. 

TURCIA 


[5 decembrie 1876] 

Tendinţele de reformă a lui Midhad Paşa au trezit în poporul turcesc 
spiritul de coterie şi au agitat mai cu samă fanatismul vechei caste 
domnitoare. La această împrejurare se va putea reduce și încercarea de a 
fura pe sultanul Murad V și a-l duce undeva în străinătate. Dacă ar fi succes, 
atunci în numele său s-ar fi publicat un manifest prin care s-ar fi arătat 
nelegalitatea răsturnării sale, s-ar fi respins toate reformele, ca fiind 
contrarie religiei mahometane, s-ar fi făcut apel cătră credincioși de a 
recunoaște pe Murad V ca suveran legitim şi khalif. Se zice că guvernul 
turcesc are până și textul acelui manifest. Ceea ce-i mai interesant e că acest 
complot a fost în mare parte urzit de damele curţii lui Murad și că prin 
slăbiciunea de inimă a uneia s-au descoperit. Conspiratorii, îmbrăcaţi 
femeieşte, aveau intrare liberă în palatul Ceragan şi ţineau conventicule cu 
damele, a căror şef era sultana Valide, mama lui Murad. O fostă favorită a 
lui Murad a intrat însă în relaţii nu tocmai revoluționare cu unul din 
conspiratori, ceea ce eunucul păzitor i-au luat-o a nume de rău. Revoltată de 
aceasta, ea a descoperit unei amice a sale, odaliscă a lui Abdul-Hamid, toată 
şiretenia, aşa încât poliţia a şi pus mâna pe cuibul întreg de conspiratori și 
conspiratrice şi l-au dus cald în beciurile polițienești. 

Damele au primit câteva lecţii de bună purtare în turcește ş-au fost 
eliberate. Sultana Valide i-a spus lui Abdul-Hamid tot complotul din fir în 
păr ş-au asigurat plângând c-au fost amăgită că prin aceasta ar aduce un 
mare serviciu religiei şi statului. 

Între complotiști sunt mai mulţi paşi şi — ca la toate întreprinderile de 
asemenea natură — un grec, anume Stavridis, căci fără greci nu se face 


treabă. 

Despre atentatul în contra lui Midhat Paşa se vestește că guvernul a 
căpătat ştire telegrafică de la consulul turcesc din Raguza despre 
însărcinarea ce-o căpătase doi muntenegreni de la comitetul slav de-a ucide 
pe Midhat. Poliţia i-a şi găsit. Unul din ei s-au apărat atât de vitejește încât 
au trebuit un întreg detașament de jandarmi pentru a-l duce la ministeriul 
poliţiei. Deşi puterile sunt unite în rezoluţiile lor, nimeni nu crede că 
conferența va avea succes, pentru că poarta nu va concede nimica. Mai 
nainte promitea tot pentru a nu ţinea nimic; dar acuma, când lucrul se 
'ngroaşă, ea a și început a face pași repezi înapoi. Astfel la cea din urmă 
dezbatere a constituţiei în Consiliul de Stat articolele privitoare la 
responsabilitatea ministerială au fost reduse la cea mai slabă espresie, cele 
atingătoare de restrângere suveranităţii sultanului şterse cu desăvârşire. 
Ziarul „Ittihad“, anteluptătoriul pentru reforme, a fost suspendat pe două 
luni. În conferenţă Turcia va aduce proiectul său de constituţie şi nimic mai 
mult. Am vorbit la vremea lui despre raportul lui Sadulah Bey în care se 
spunea despre reconstruirea satelor arse din Bulgaria. Minciună turcească. 
Dnii Schuyler, Schneider ş.a., cari vin din Bulgaria, spun că aceste 
reconstruiri consistă în astuparea borţilor zidurilor ce rămăsese nedărâmate 
prin ardere cu petece și cu scânduri, încât nu prezintă un azil suficient 
pentru vreme de iarnă. Rumelia și Anatolia sunt în mare mizerie, în 
Bulgaria domneşte tifosul și frigurile. 

Cât despre guvernul turcesc, el ţine una şi bună la drepturile sale 
consacrate prin tractatul de la Paris și nu va concede ocuparea teritoriului în 
nici un mod, nici prin Austria, nici prin Rusia, nici prin Anglia. Orice 
proiect al unei ocupaţii străine îl va privi ca o declaraţie de război. 

IARĂȘI EVREII 


[5 decembrie 1876] 

„Timpul“ reproduce după „Indepândance belge“ următoarele: 

Alianţa universală a izraeliţilor s-a unit de curând cu ideea unei 
conferințe de izraeliți a căria iniţiativă o luase nu de mult Anglo-Jewish 
Association. Această conferinţă, la care trebuie să ia parte delegaţii tuturor 
asociaţiunilor izraelite din Europa, are de scop de a asigura ovreilor din 


Turcia drepturile ce se propune a se acorda populaţiunilor creştine. Ea va 
avea loc la Paris, la 11 decemvrie, sub președinţa d-lui Crémieux, membru 
al Senatului și preşedinte al Alianţei Universale. După Jewish Chronicle 
conferința ar fi adoptat deja un program elaborat de comitetul esecutiv al 
Anglo-Jewish Association şi asupra termenilor căruia delegaţii trebuie să se 
înțeleagă pentru a reclama în favoarea evreilor stabiliți în provinciile 
Turciei toate drepturile civile, politice sau religioase ce se cer pentru supuşii 
creştini ai Porții. Această cerere va fi prezentată sub forma unei note care va 
purta subsemnătura tuturor societăților evreiești din Europa. Evreii din 
România trebuie să aibă partea lor din aceste beneficii întocmai ca şi cei 
din Sârbia. România mai ales va da loc la o discuţiune cu totul specială în 
sânul conferinţei. Se pare că evreii din România sunt privaţi de drepturile 
civile şi politice, cu toate că termenii constituţiunii nu prescriu nimic de 
felul acesta în privinţa lor, conferinţa îşi propune dar de a face astfel încât să 
nu se introducă în constituțiune clauze care ar putea să legalizeze 
situațiunea actuală a evreilor din România. Jewish Chronicle propune ca 
primele şedinţe ale acestui congres să se ţie cu ușile închise. 

Un autor francez al cărui nume nu-l mai ţinem minte au arătat că din 
cele mai sângeroase sacrificii ale omenirei neamul care s-a folosit mai mult, 
fără să rişte nimic, au fost evreii. Va să zică de aceea ar fi cheltuit Rusia zeci 
de milioane de ruble și ar fi pus în mișcare sute de mii de suflete creştinești, 
de aceea ș-ar fi pierdut Serbia floarea tineretului, de aceea cheltuim noi cu 
întreținerea armatei noastre aproape de 250.000 lei noi pe zi, pentru ca din 
aceste sudori amare ale ţăranului nostru, a celui sârbesc, a oierului 
muntenegrean, a rusului, să se folosească în mod egal evreii, ei care-n presă 
au fost contra creştinilor, ei cari ne-au batjocorit pe noi, pe sârbi, pe ruși, ei 
cari prin jurnalistica lor făţamică şi mincinoasă ne numesc semiasiaţi, 
semibarbari. Apoi să ne ierte d-nealor! Conferinţa s-au adunat pentru a 
regula starea celor cari au suferit şi s-au sacrificat, nu a acelora cari din 
aceste suferințe şi sacrificii s-au folosit şi astăzi ca totdeauna. Cine nu-și 
varsă sângele pentru petecul său de pământ strămoşesc poate să 
precupeţească înainte chibrituri şi vax, dar va face bine să ne lese în pace. 

Puterile europene au recunoscut înşile că pretenţiile evreilor în România 
sunt neîndreptățite. Austria şi Rusia au încheiat deja tractate în acest senz cu 
România, cine nu le va încheia tot astfel poate să ne scutească cu dragostea. 
Conferinţa se va feri desigur de a amesteca în discuţii cestiuni cari să le 
complice și mai mult. Cât pentru români, egala îndreptăţire a 600.000 de 


lipitori și precupeţi este pentru ei o cestiune de moarte și viaţă, şi poporul 
nostru cred c-ar prefera moartea repede prin sabie decât moartea lentă prin 
vitriol. 

Concedem că între aceşti 600.000 va fi unul la sută care să producă ceva 
prin sine și să ţie la ţară și la popor, dar când în ţară avem 700.000 de 
lucrători cari produc, ţăranii, nu 'nţelegem alături cu aceştia 600.000 de 
speculanți ai productelor, încât fiecare evreu să trăiască din precupeţirea 
muncii unui singur ţăran român. Drepturile d-nealor civile şi publice nu 
'nsemnează decât dreptul de a esploata poporul nostru în bună voie. Plece 
99 procente în America, ca să-şi câştige acolo prin muncă productivă pânea 
de toate zilele și atunci cu cei ce vor rămânea ne vom împăca ușor, dar pân' 
atuncea să mai fie încă şepte alianţe, ca cea universală, care să conspire cu 
ușile închise în contra naţiei româneşti, noi vom şti să li arătăm totdeauna 
lungul nasului, căci nu ne spăriem nici de înjurăturile presei jidoveşti, nici 
de declamațţiile oratorilor idealişti pe câtă vreme e vorba de existenţa 
poporului nostru. Dacă voiesc să ne cucerească, n-au decât s-o facă... fățiș, 
ca toate naţiile, cu arma m mână. Dar cu tertipuri și apucături nu merge 
deocamdată. În numărul în care sunt la noi evreii rămân străini de rit 
necreștin, ce nu se pot nici contopi cu poporul nostru, nici pot pretinde mai 
mult decât de a fi suferiţi, și ne pare că n-au nici o cauză de a se plânge de 
toleranța noastră. Dacă gustul li-e numaidecât după drepturi egale, conform 
„contractului social“, iată, Austria-i aproape, apoi Germania, Anglia, Franţa, 
Italia, cine-i opreşte de a merge cu drumul de fier unde li vine la îndemână, 
ca să se bucure de toate drepturile posibile? 

Putem spune cu drept cuvânt şi tare: că poziţia evreilor, în ţările în cari 
nu se bucură de egalitate e cu mult mai bună decât acolo unde ei se bucură 
de ea; de aceea geme Rusia de ei, de aceea ne-au inundat pe noi. Oriunde e 
teren pentru neagra speculaţiune, evreul e-acasă, iar vaietele și plângerile 
contra persecuţiunii sunt mofturi cari să acopere de mai nainte modul 
neomenos în care sug țările pe carile au căzut ca lăcusta. 

Că sunt şi evrei ce merită egala îndreptățire — cine o contestă? Dar noi 
nu suntem Sabaot care voia, pentru-un drept, să cruțe Sodoma, nu putem, 
pentru numărul mărginit de evrei folositori țării, să dăm depline drepturi 
sutelor de mii de venetici neproductivi, care-n ultima linie trăiesc din 
precupeţirea muncii, ba a vieții poporului nostru. 


€ 


REVISTA TEATRALĂ 


[5 decembrie 1876] 

Joia trecută s-a reprezentat două piese: „Pantalonul roşu“, farsă îndestul 
de veselă într-un act, și „Revizorul general“, comedie de obiceiuri în trei 
acte. Cea dentâi a fost destul de nevinovată în dispoziţia ei, căci un soldat, 
care vine pe vreme de ploaie la iubita lui şi-și pune inesprimabilii săi la 
uscat, pentru ca stăpânul casei, un medic, chemat noaptea la o bolnavă, să-i 
îmbrace din greşală și să capete prepus pe nevasta sa, cu care trăiește în 
pace de 40 de ani, că ar avea relaţii c-un soldat, toate acestea nu conţin de 
loc elementele unui conflict dramatic. Dacă schimbarea de îmbrăcăminte 
este în sine foarte comică, presupunerea medicului e cam simplă și 
jignitoare pentru un simţ mai sănătos. Un om inteligent, chemat în cele 
dentâi case, nu crede cu atâta ușurință asemenea nerozii. Dar, în sfârșit, 
asta-i vina autorului, care poate nici nu și-au scris piesa cu altă pretenţie 
decât pentru a procura cincisprezece minute de veselie privitorilor, scop pe 
care l-au şi ajuns. D-nul Manolescu a jucat cu multă uşurinţă pe soldatul 
Nicu Cremene, d-na Sarandi și mai bine pe bucătăreasă. Această damă şi-a 
făcut școala dramatică, după cât știm, sub ochii lui Millo, pe când acesta era 
în floarea vârstei și a talentului său; d-nia-ei a creat multe din rolurile 
repertoriului bătrânului artist, vorbește natural și dezgheţat, își stăpâneşte cu 
deplină siguranţă glasul, fizionomia şi mișcările, și nu a contractat nici o 
manieră rea de pronunție de la teatrul din Bucureşti. 

Poate că ... arareori, nu-i vorbă ... coloarea ce o dă caracterelor e prea 
vie, prea bătătoare la ochi, prea copiată de pe natură. Şi acesta este un 
defect, căci nu tot ce-i natural e și frumos; dar, în alăturare cu alţii, d-na 
Sarandi are neprețuitul merit de a fi învăţat în şcoala adevărului, deşi poate 
a unui adevăr cam prea de-a dreptul. 

Tot bine a fost jucat d-rul Chicheron, numai ni se va concede, credem, 
că bătrânii, așa cum se reprezentează la noi, sunt uneori cam uniformi. E 
adevărat că adesea rolul e uniform şi nu permite o mai mare variaţie în joc, 
dar atuncea trebuie să reamintim o veche maximă teatrală: un actor e dator 
să gândească nu numai cu autorul, dar adesa și în locul lui. Câte piese nu 
dătoresc succesul lor nu valorii lor interne, ci jocului bine meditat al 
actorilor! 

În sine farsa franceză nu are nici un merit şi nici pretinde să-l aibă. Ea 
au servit pentru a trece vremea spectatorilor veniţi la început și a deschis 


spectacolul pentru ca cei veniţi în urmă să nu piardă nimic din „Revizorul 
general“ de Nicolaie Gogol. 

Gogol e după unii cel mai original, după alţii cel mai bun autor rusesc. 
Lucrul stă însă astfel: el și-a 'mrădăcinat în minte viaţa reală a poporului 
rusesc; tipurile sale sunt copiate de pe natură, sunt oameni aievea, precum îi 
găseşti în târgușoarele pierdute în mijlocul stepelor căzăcești. Toate 
popoarele au aseminea scriitori, deşi nu toți au compus câte-o piesă de 
teatru. La germani Fritz Reuter, la americani Bret Harte, la unguri Petöfy, la 
români, pentru ţăranul din Moldova, Creangă, pentru crişăni, Slavici, pentru 
spiritul şi viaţa târgoveţilor, întrucâtva Anton Pann. Scrierile unor asemenea 
sunt greu, adesa cu neputinţă de tradus, de aceea va fi ușor de-a vedea că 
localizarea piesei de cătră advocatul din Bucureşti d. P. Grădişteanu, făcută 
după o traducere, căci numitul domn nu știe rusește, nu va avea o valoare 
tocmai însemnată. 

Se 'nţelege cumcă prin caracterizarea de mai sus am voit să arătăm 
genul scrierei lui Gogol, nu să-l comparăm pe el cu alți autori de acelaș gen, 
decât cari cel rus poate fi mai însemnat. 

Piesa aceasta este, după cum uşor se putea prevedea, mai mult epică 
decât dramatică, căci toţi scriitorii populari sunt mai mult epici, de la 
Homer începând şi până la Fritz Reuter. Nu este dar vorba de lupte 
sufleteşti deosebite, de încurcături dramatice, precum le leagă și dezleagă 
autorii franțuji, nu de-un plan care să-ți ţie interesul încordat până la fine. 
Ca toţi scriitorii cari nu se silesc să ni spuie ceva pentru a ni procura 
petrecere, ci cari au de spus ceva adevărat, fie chiar un trist adevăr, Gogol 
nu vânează nicăiri efectul, pentru că el n-a scris pentru tantieme, nici pentru 
succes, ci pentru că i-a plăcut lui să scrie cum simţea și vedea lucrurile, fără 
a se preocupa mult de regulele lui Aristotel. Şi, după a noastră părere, bine 
au făcut. Interesul febril pe care ni-l insuflă comediele franțuzești moderne, 
în care planul piesei se 'mtemeiază sau pe adulteriu sau pe încercări de 
adulteriu, făcând din păcatele femeilor şi bărbaţilor picanterii dramatice, 
pipărate cu espresii lunecoase și situaţii și mai lunecoase, toate acestea 
Gogol nu le cunoaşte. Ai într-o răsadniță deosebite seminţe, cade o ploaie și 
toate răsar în plină lumină, fiecare în feliul ei. Ai și aici o răsadniţă de oraș 
provincial, în care toți dormitează în păcate moștenite, fără ca lumea să se 
preocupe mult de ei ... când iată că apare un revizor și toate aceste plante s- 
arată pline, greoaie, de-a dreptul pe scenă și cunoşti că nu-i între ei nici o 
imitație în carton, nici un caracter afectat — răutatea şi înjosirea omenească 


s-arată aşa cum sunt, şi râdem de ele. Râdem și ... după opinia unora 
adevărata comedie trebuie să te facă melancolic ... ne întristăm. Acesta este 
efectul piesei lui Gogol, ca şi acela al adevărului şi naturei. Natura şi 
adevărul sânt serioase. Oricât de ridicule ni s-ar părea în costumul lui 
Momus, mizeria, nimicnicia caracterelor omenești și înjosirea lor pot 
produce veselie, dar aceasta va fi însoțită de o tristă rezonanţă, ca ariile de 
danţ ale compozitorilor germani. De aceea s-au şi observat că umoriștii cei 
mai veseli în scrieri, actorii cei mai comici pe scenă sunt între cei patru 
păreţi ai lor trişti şi ipocondrici. Gogol însuşi, cel mai glumeţ scriitor al 
ruşilor, a avut în suflet un fond de nepătrunsă melancolie, care au fost în 
stare să-i nimicească spiritul sub greutatea ei. 

Pentru a descrie caracterele oamenilor, autorul caută un pretext, adesa 
îndestul de ingenios. În romanul „Sufletele moarte“ un cavaler de industrie 
îşi face următorul calcul: „Guvernul rus vrea să răscumpere pe robi, dar 
catagrafia locuitorilor se face numai din cinci în cinci ani, prin urmare toți 
robii câți mor până la facerea unei nouă catagrafii sunt trecuţi în registre ca 
fiind în viaţă. Cumpărând sufletele moarte, voi putea să le vând guvernului 
cu preţuri scăzute, dar fiindcă pe mine nu mă vor costa mai nimica, am 
totuş perspectiva de a face avere“. 

Astfel el colindă Rusia și trece drept un emisar secret, și mai misterios 
încă prin împrejurarea că se ocupă cu cumpărarea de oameni „morţi“. 
Trezite prin arătarea misteriosului străin, caracterele dintr-un oraş de 
provinţie se desfăşșură împrejuru-i cu o varietate rară, iar sfârșitul? ... 
Necunoscutul călător redispare în întunericul din care ieșise, și lumea în 
urmă-i rămâne cum au fost înaintea venirei lui. Tot astfel ş' aici. Trezite din 
apatie prin vestea că sosește un revizor general, caracterele unei mici 
reședințe de subprefectură s-arată deodată în toată înjosirea lor, până ce 
străinul care a jucat rolul de revizor merge în lumea lui şi-i lasă pe toţi cum 
i-au găsit. 

Piesa e de școală veche și bună, iar alegerea direcţiei merită în această 
privinţă toată lauda. 

Jocul actorilor au fost asemenea foarte îngrijit. D-nul Bălănescu mai cu 
samă au jucat de minune — însă preste tot, reprezentaţia a fost una din cele 
mai succese şi nici putea fi altfel. Parcă actorul nu simte când are să 
'nfăţoşeze caractere adevărate şi când imaginare? Într-un caracter adevărat 
el e ca acasă. Judecătorul de pace, căpitanul de dorobanţi, subcasierul și mai 
presus de toate subprefectul Zorchidescu sunt oameni aievea luaţi de pe 


uliţă și puşi pe scenă; tot așa Mache Morcoveanu, tipul mazilului sărăcit. 
De prisos ni se pare Sache Sorcoveanu (gângavul), căci defectele naturale 
sunt obiecte ale comicei de rând, nicidecum a comediei de caractere; apoi 
Tercilian, în care asemenea numai pronunția transilvaneană e comică. 

Dar aceste două din urmă persoane par a fi productele fantaziei, cam 
problematice de soiul ei, a d-lui Petre Grădișteanu, şi nu le vom pune în 
sama autorului. A face din pronunția provincială a unui popor un element de 
plăcută naivitate e permis, pentru că persoana care vorbeşte astfel ne devine 
simpatică, dar a face ridicolă o pronunție înlăuntrul unui ș' aceluiaș popor 
este procedura unui om care caută efect cu orice preţ. 

Ca toți scriitorii mizantropi, Gogol e sceptic, el nu crede în virtuţi 
omenești. El zice în gând ca scriitorul de aforisme Lichtenberg; „Dacă s-ar 
şti adevăratele motive ale faptelor mari omeneşti, cât de puţine din ele s-ar 
vedea mari“. De aceea nici virtutea femeiască nu are un rol mai însemnat în 
piesă decât „datoria naciunală“ a d-lui Tercilian, care-n fond consistă în 
desfacere de scrisori și sustragere de gropuri. Partea bună a lui Gogol e că 
relele aplecări, spre a nu le numi altfel, sunt arătate în deplina lor înjosire, 
fără farmecul frazei, care să le facă picante. Cucoana subprefectului e deci 
un tip de femeie cum din nenorocire se vor fi găsind multe, iar interpretarea 
lui de către d-na Sarandi a fost netăgăduit bună, deși jocul d-niei-sale a fost 
câteodată prea accentuat. 

Cu multă părere de rău am observat însă că publicul nostru nu preţuieşte 
îndestul silinţele în adevăr vrednice de laudă pe care și le dă direcţia, atât în 
privirea repertoriului, prezentându-ni piese mai alese decât în alţi ani, cât şi 
în privirea comodităţilor materiale. Sala bine iluminată și încălzită, 
orchestra compusă din profesori de la conservatoriu, piesele studiate relativ 
destul de bine, costumele îngrijite, și cu toate acestea privitori puţini. 
Această anomalie ar merita o critică îndestul de aspră dacă ... dacă ne-am fi 
făcut vrodată iluzii prea mari asupra gusturilor care domnesc la noi. 


€ 


[10 decembrie 1876] 

În şedinţa Camerei din 27 noiemvrie d. deputat Nicolae Blaremberg au 
dezvoltat interpelaţia sa asupra politicei esterioare a României. Cuprinsul 
acestei interpelații s' aseamănă cu amendamentul pe care tot acest domn îl 
propusese de a se adaoge adresei tronului, prin care se accentua 


neutralitatea României. Între altele domnul interpelant au spus că n-are nici 
o cauză de a urî pe ruși și a iubi pe turci, ci viceversa, căci mulți membri ai 
familiei sale au stări în Rusia, pe când la cel puţin treizeci dintre strămoșii 
săi turcii le-au pus capul în poale. (Cu unul mai mult ori mai puţin nu-i 
mare lucru.) Totuşi însă aceste împrejurări nu pot înrâuri asupra opiniei sale 
politice, care nu are în vedere decât binele României. Turcia nu mai este 
primejdioasă pentru noi, dar o alianță cu Rusia însemnează primejdia 
absorbirei şi a absolutismului. Toate naţiile Europei, nu numai Rusia, doresc 
îndreptarea soartei popoarelor din Orient, dar nici o gazetă cuminte n-a 
susținut că Orientul trebuie dat pe mâna rușilor. La ordinea zilei se află 
două politici, una onestă și conformă tractatelor, alta aventurieră şi setoasă 
de cuceriri. Tot ce ni s-ar oferi pentru a renunţa la binefacerile tractatului de 
la Paris ar fi mic lucru. Nu suntem deloc în poziţia de a opta pentru una din 
cele două părţi, ţinta noastră e prescrisă de tractatul din Pariz. Când naţia au 
încuviințat mijloacele pentru armată, au făcut-o pentru ca soldaţii noştri să 
apere vatra strămoșască, nu ca să prezenteze arma cuiva, deci tractatul de la 
Pariz ne impune sarcina de a apăra teritoriul nostru contra oricui ar voi să 
ne calce. 

La acestea d. ministru de esterne au răspuns în esență următoarele: 
Toate popoarele Europei au simpatii pentru creştinii din Orient; România 
însă e menită a juca în această împrejurare un rol modest numai, dar nu e 
chemată de-a-și vărsa sângele pentru omul bolnav. Cestiunea nu este în 
mânele noastre, ci în acele ale conferenţei. Noi nu suntem nici în tabăra 
turcească, dar nici în acea a Europei, căci Europa e şi fără noi îndestul de 
tare și nu-i trebue ajutorul nostru. Cât despre existența României, cine ar 
ataca-o ar avea în contră-i Europa întreagă. Aceasta e și speranţa noastră, la 
care suntem îndreptăţiți prin asigurările tuturor puterilor. Cu această ocazie 
d. ministru observă că nu suntem ameninţaţi din nici o parte, căci şi 
guvernul turcesc au declarat că va respecta neutralitatea noastră şi că linia 
lui de apărare este malul Dunărei. 'Tractatul de la Paris nu ne prescrie de a 
apăra pe turci, dimpotrivă suntem în drept de a cere ajutorul lor. Îndealtfel 
nu ni e permis a provoca pe nici una din puterile câte garantează existenţa 
noastră. România este și va rămâne pacinică şi nici are ceva comun cu 
agitaţiile din Turcia; căci răscoalele de-acolo au cauze soţiale, populaţia 
rurală a ajuns la deznădăjduire. Ţariul Rusiei, care în propria ţară au 
emancipat clasa țăranilor, au fost rugat de cei ce sufere ca să intervie pentru 
ei, deci Majestatea Sa e insuflat de un simțământ nobil, iar nu de planuri 


ambiţioase. Restul Europei se interesează asemenea de acelea populaţii cari 
au ajuns a-şi căuta dreptul cu arma în mână și cari nu au decât aspiraţia ca, 
unite cu celelalte state, să formeze confederaţia viitoare a popoarelor 
orientale. Neutralitatea noastră coincide cu dorinţele Europei, dar dac-am fi 
siliți a ieşi din ea atuncea vom face-o; în orice caz însă nu vom urmări o 
nouă direcţie politică fără învoirea reprezentaţiunei țării. Puterile garante au 
înainte-le pretenţiile noastre, avem chiar promisiunea că la conferență se va 
dezbate îndeosebi şi cestiunea garanţiei speciale a neutralității noastre. De 
aceea nu trebuie să schimbăm întru nimic ţinuta noastră de pân-acuma. 

Într-adevăr interpelaţia d-lui Blaremberg e cel puţin nelavreme, căci ea 
pare a cere un fel de politică absolută din partea statului român, care prin 
poziţia sa îndoielnică e silit a face politică de oportunitate. Se 'nţelege de 
sine că România își va mănţinea neutralitatea pe câtă vreme tractatul de la 
Paris va fi un drept viu, dar în momentul din care chiar puterile europene l- 
ar privi ca un drept gol, cum sunt drepturile regelui de Hanovera, pentru 
cari nimene nu ridicC un deget măcar, România va trebui să urmeze direcția 
ce i-o va prescrie interesul bine înțeles al naţiei româneşti. A protesta şi a 
îmbla cu protestele pe la uşele împărăţiilor, a căuta pentru a nu găsi şi a bate 
pentru a nu ţi se deschide, e un rol nu numai nedemn, dar și nefolositor. E 
mai bine ca lumea să aibă trebuinţă de tine iar nu tu de lume, de aceea se 
'nţelege că politica „estremei precauţiuni“ trebuie să rămâie a noastră şi să 
nu cultivăm nici o periculoasă simpatie pentru Orient sau Occident, căci 
singura simpatie ce ne este permisă e aceea pentru neamul românesc, 
oriunde s-ar afla el pe pământ, și care vede în existența noastră garanția 
existenţei sale. 

De aceea firesc lucru că dintre cele două moţiuni depuse la birou 
Camera a primit pe cea cu trecerea la ordinea zilei, iar nu pe cea în care se 
accentua „păzirea cea mai exactă şi mai sinceră a neutralității“. 


€ 


[10 decembrie 1876] 

În şedinţa Senatului din 29 noiemvrie s-a dat cetire demisiunei d-lor 
Lascar Catargi, G. Cantacuzino și I.E. Florescu. Demisiunea a fost dată din 
cauză că în şedinţa din 20 noiemvrie s-au rostit de pe banca ministerială 
espresii grele, cari prin semnificaţia lor anticipau cu mult judecata în 
procesul pendent al acestor domni ca foşti membri ai cabinetului Catargiu. 


Viceprezidentul în funcțiune, D. Cogălniceanu, a declarat cu această ocazie 
că biuroul, cu regulamentul în mână, nu poate impune miniștrilor alegerea 
espresiunilor de cari trebuie să se servească şi că, în ceea ce-l priveşte pe d- 
sa, n-ar fi rostit niciodată asemenea cuvinte. 

D. senator Deșliu a cerut asemenea neadmiterea demisiunei și a atras 
atenţia Senatului asupra împrejurării că d. ministru-prezident loan Brăteanu 
a declarat că nu e solidar de espresiunele d-lui N. Ionescu. În fine d. 
Eugeniu Stătescu, ministrul de justiţie, a declarat că respingerea demisiunei 
celor trei d-ni senatori ar fi privită de guvern ca un vot de neîncredere. 
Senatul n-au primit demisia în cestiune. 

Abia trebuie să mai pomenim că sunt împrejurări unde anticipările, din 
jignitoare, devin primejdioase. Nu este, nu poate fi acuma vremea de a 
aduce pe un corp legiuitor la estremitatea de a-și rosti antipatiile sale, 
precum nu este nici vremea unei crize de cabinet. „Hannibal ante portas“. 
Poate că e tot atât de clar că în vremi estraordinare nu sunt de recomandat 
nici reforme organice cari să taie în carne vie și că legi fundamentale sunt 
totdeuna rezultatul păcii în afară, în care un organism social să poată suferi 
o criză internă. 

Să nu uităm că tot ce este organic (deci și statul) e supus unor procese 
analoage de viață și că nimeni nu ar întreprinde operaţii chirurgice asupra 
unui organism în momentul în care acesta se află espus crivăţului amorţitor 
sau istovitorului sirocco. Se înțelege că-n împrejurări normale aceste 
observaţii ni s-ar părea de prisos şi că numai în consideraţia complicaţiilor 
din afară ne îngăduim a uza de marginile în care ni este învoit a ne rosti 
părerea. 

Asemenea cestiuni trebuiesc tranşate în tăcere. O cestiune delicată a fost 
refuzul Germaniei de a lua parte la espoziţia universală din Paris a căreia 
întreagă dezbatere a fost următoarea: 

Prezidentul: Comitetul confederației germanice a decis ca imperiul să 
nu ia oficial parte la espoziţia franceză. Cere cineva cuvântul? (Lăcere 
generală). Voiește poate delegatul vreuneia din statele confederate să 
observe ceva? (Lăcere generală) ... Așa dar imperiul nu va lua parte la 
espoziţie. — Punct și nimic mai mult. 

Cu toate acestea ura între partidele din Germania e desigur adâncă, 
neîmpăcată şi fără mijloc de tranzacţie, pe când la noi toate urmăresc 
aproape aceleaşi scopuri; 


— afară de aceea pericolul unor discuţiuni asupra acestei întrebări e cu 
mult mai mic, pentru statornicia lucrurilor din lăuntru, acolo — decât la noi. 

[10 decembrie 1876] 
„Gagauzi se numeşte o foarte mică parte din poporul Bulgariei, rătăcită 
de tot de limba maternă și azi vorbind turcește. Cauza schimbării limbei au 
fost persecutările turcilor la venirea lor asupra bulgarilor. Toţi bulgarii 
locuitori părţilor apropiate de Vana, Burgas, Adrianopole şi Constantinopole 
au fost espuși acestor persecutări și limba fiecărui bulgar ce nu vorbea 
turceşte au fost tăiată, din care cauză ei, ca să scape de aceste nesuportabile 
persecuții, au fost siliți să adopte limba turcească, care mai în urmă a fost 
introdusă și în familiele lor şi au crescut în ea şi copiii lor. Ei sânt creștini şi 
astăzi, însă vorbesc turceşte. Grecii în cele din urmă, după ce au nimicit 
patriarhia bulgară și au gonit limba bulgară din toate școlile și bisericele, s- 
au silit ca în toate locurile să grecizeze şi pe aceşti nenorociţi, introducându- 
le în biserici și școli limba greacă. Din cauza aceasta unii din acești gagauzi 
s-au grecizat şi s-au făcut mai mari inimici fraților lor bulgari decât chiar 
grecii proprii. Pentru aceşti gagauzi (şi nu găgăuți) s-a vorbit în Vulturul, iar 
nu pentru românii din Macedonia.“ — Reproducem cu plăcere această 
rectificare a ziarului „Vulturul“ şi adaogem numai că eroarea noastră a 
provenit din motivul simplu că ziarul amintit, vorbind despre populaţia 
Macedoniei, au împărţit-o în greci, bulgari și gagauzi, iar despre români n- 
au spus un singur cuvânt. Fiindcă știam că macedo-românii se mai bucură 
de câteva porecliri nepotrivite şi nevăzându-i deloc amintiţi în perspectivele 
de împărțeală a Macedoniei, am crezut că şi redacţia numitei foi ne gratifica 
tot pe noi, căci tot noi suntem și acolo cu o poreclă și mai puţin politicoasă. 


€ 


ROBIE MODERNĂ 


[12 decembrie 1876] 

Când lași toate celea în sama libertății și prin urmare a egoismului 
omenesc nu va fi bine. De multe ori în Anglia s-a dizbătut întrebarea dacă 
n-ar fi bine să se lucreze duminicele, şi se găsise economiști care să 


calculeze ce pierderi însemnate are industrialul englez prin ţinerea 
sărbătorilor. O fericire că biserica e acolo îndestul de puternică pentru a 
rezista unor asemenea tentative împrotiva săracului, asigurându-i şi acestuia 
partea sa de odihnă şi bucurie într-o lume pe care scriptura o numește cu 
drept cuvânt „Valea plângerilor“. La noi, în ţara absolutei libertăţi, este însă 
cu putinţă ca lucrătoriul să nu se bucure nici de duminecă, nici de 
sărbătoare, să nu se bucure nici de răgazul pe care scriptura îl asigură până 
şi animalelor. Mania de a trata pe om ca simplă mașină, ca unealtă pentru 
producere, este întâi tot ce poate fi mai neomenos; al doilea, dezastruoasă 
prin urmările ei. Căci vita de muncă se cruţă la boală, i se măsură puterile, 
nu se încarcă peste măsură, pierderea ei e egală cu cumpărarea unei alteia, 
încât interesul bine înţeles al proprietarului este cruțarea. La om lucrul se 
schimbă. Poate să se stingă în bună voie ..., se va găsi totdeauna altul la 
loc, căci nevoia e o dăscăliță amară, care primeşte orice condiţii. În alte ţări 
sunt societăți pentru apărarea animalelor, de sine înțelegându-se că religia și 
organizarea socială îi asigurează omului zilele sale de odihnă, la noi însă nu 
va fi minune dacă vom vedea tratându-se organismul cel mai nobil de pe 
pământ cu o lipsă de cruţare de care sunt ferite şi organismele cele 
inferioare. Ne-a trebuit această espunere pentru a caracteriza soarta 
lucrătorilor din fabrica regiei monopolului tutunurilor. Muncind 12-14 oare 
pe zi, aceste zile lungi și negre nu sunt întrerupte nici de dumineci, nici de 
sărbători, încât cestiunea socială, atât de ventilată în Europa, trebue s-o 
revedem la noi în forma ei cea mai crudă. lată dar materialul de oameni 
supus acestui tratament: 

200 de lucrătoare 

10 tăietori cu mașina a tutunului prost 

3 tăietori cu mașina a tutunului bun 

2 cari desfac tutunul cu trompa 

1 amestecător 

1 tăietor de hârtie 

3 privighetori a lucrătorilor 

3 amploiaţi superiori 

1 diurnist 

lată dar 224 de oameni, a patra parte dintr-o mie, care nu cunosc nici 
sărbătoare, nici altă odihnă decât somnul. 

Se poate că regia, câștigând puţin sau nimic din toată afacerea, să fie 
silită de a întrebuința asemenea mijloace, pentru a se susținea; dar nouă ni 


se pare că soarta „dividendelor“ e cu mult mai puţin importantă decât aceea 
a omului chemat să le producă. 

Onor. primărie, care cu drept cuvânt a ordonat respectarea duminecilor 
şi sărbătorilor din partea comercianților, ar trebui să ordone aceeași 
respectare din partea fabricelor. Să nu uităm că trăim într-un stat creştin, că 
numai chinezul n-are sărbători, pe când religia creştină, a celor 
„dezmoșşteniţi“, li asigură şi acestora partea lor de bucurie în lume. 

O altă cestiune, care priveşte numai administraţia oraşului nostru, este 
că lucrătoarele, pornind noaptea de la fabrică pe șoseaua din valea 
Bahluiului, sunt espuse obrăzniciei stâlpilor de cafenele, cari tocmai în 
vremea ieșirei fetelor din fabrică găsesc că plimblarea pe întunecoasele uliți 
e foarte aerisitoare. De aceea ar trebui ca felinarele să fie mai dese şi mai cu 
samă să fie aprinse, asemenea nici prezenţa unui număr mai mare de 
serjenţi de noapte nu e de prisos. 


€ 


[15 decembrie 1876] 

Ziarele engleze reîmprospetează știrea, ce s-a mai fost răspândit o dată, 
că România va fi acea putere neutră chemată a ocupa cu trupele sale 
Bulgaria până la îndeplinirea reformelor făgăduite de Poartă. Astfel Times 
zice că acest proiect va fi susţinut în sânul conferinței de cătră Germania și 
Franţa, iar Morning-Post crede, nu fără cuvânt, că într-adevăr conferinţa ar 
putea să primească această soluţiune, ca una ce dezleagă greutatea cea mai 
mare din toată afacerea. 

„Courier de Roumanie“, ziar oficios, înregistrând știrile de mai sus, 
spune că pân' acum nu i s-a făcut încă guvernului român asemenea 
propuneri. 

În privirea politicei esterne „Românul“ vede lucrurile în lumină 
trandafirie, coloare ce se justifică întrucâtva și prin suirea efectelor de 
bursă. 

Acest ziar spune că noutăţile private ce le primește de la 
Constantinopole continuă a fi favorabile păcii. Afară de aceea delegatul 
guvernului românesc s-au bucurat asemenea de bună primire din partea atât 
a Porţilor împărătești precum şi a ambasadorilor şi delegaților puterilor 
garante. 


Deşi „poate“ și „se zice“ sunt după zicală cam rude cu minciuna, totuși 
nu voim să lipsim pe cetitorii pentru care nădejdea-i lucru mare şi de ştirile 
celelalte, câte le mai aduce ziarul de mai sus. 

Miniştrii turci sunt — se zice — dispuşi de-a supune dezbaterilor 
conferenței recunoașterea absolutei neutralități a României (ca Belgia și 
Sviţera) şi alte cereri legitime din parte-ne. Totodată guvernul turcesc — se 
zice — că e hotărât de a respecta neutralitatea ţării noastre chiar în caz de 
război. 

Înlăuntrul ţării ... înlăuntrul ţării comitetul pentru darea în judecată a 
cabinetului Catargiu a chemat pentru duminică (12 dec.) la interogatoriu 
public pe generalul Florescu și pe d. A. Lahovary. 

„Timpul“ spune (cu alte cuvinte, nu ale noastre) că agenţi ai partidului 
liberal ar fi cutrierând Bucureștii pentru a chema la acest interogatoriu 
public cât se poate de mulți aderenţi ai partidului dominant și că aceștia au 
căpătat instrucţii de-a face presiune asupra guvernului şi Camerei şi de a 
cere (prin vociferări negreșit) arestarea și condamnarea celor preveniți. 
Dacă mai alăturăm şi ştirea, adusă tot de Timpul, că pentru aceeași 
duminică aveau să se adune tot în Dealul Mitropoliei două-trei mii de 
cetăţeni, partizani ai conservatorilor, atunci frumos bucluc a fi fost acolo. 

Toate aceste sunt știri pe cari le-am putut avea până ieri la 2 ore după 
amiazăzi, mai jos vom înregistra ştirile ce ni vor sosi după aceasta. Opinia 
noastră anticipată este că nu va fi fost deocamdată nimic. Căci foștii 
miniștrii, care au declarat de atâtea ori că nu recunosc puterea 
judecătorească pe care se crede în drept a și-l atribui comitetul, nu vor veni 
decât cu sila înaintea comisiei, încât aceasta va fi nevoită prin „contestarea 
de competenţă“ să așeze un alt termin pentru aducerea lor cu putere publică. 
Cel puţin aşa și atâta putem deduce din câte s-au petrecut pân-acuma. 

Ieri după-amiazăzi poşta din București n-au sosit. După ştiri private 
miniștrii citați de comitet ar fi refuzat de a se prezenta, încât a trebuit să se 
ieie măsuri silnice contra lor. 

Iarăşi „Românul“ mai vesteşte că partidul liberal ar fi ajuns la 
cunoştinţa că trebuie să deie o direcţie mai energică și mai regulată 
lucrărilor lui din Cameră şi Senat, drept care au hotărât de-a se aduna de 
câte trei ori pe săptămână pentru a se sfătui. Spre acest sfârșit partidul 
anunţat s-au reconstituit în modul următor: 

D. N. Bâţcoveanu prezident, 

D-nii Hasnaş şi Cămărăşescu, vice-prezidențţi, 


D-nii Junel Lăţescu şi Deleanu evestori. 

Partidul au ales două comisii, compuse din deputaţi și senatori, dintre 
care una va studia şi proiecta o lege comunală și judeţană, cealaltă o 
reformare a judecătorilor de instrucţie și de pace. 

Nouăsprezece proiecte de lege se află în studiul Camerei — poate prea 
multe pentru a fi studiate — unele deja în comitetele delegate de secţiuni. 
Între aceste din urmă sunt: 

Proiect pentru reformarea seminariilor; 

idem pentru modificarea procedurei de urmărire; 

idem pentru rechiziții militare. 

Iar în secțiuni se studiază: 

Proiectul pentru abrogarea legei de recrutare din 1876 și reintroducere 
celei din 1874; 

idem asupra legei adiționale la legea organizărei puterei armate; 

idem pentru introducerea impozitului mobiliar; 

idem pentru responsabilitatea ministerială; 

Propunerea pentru deschiderea unui credit de 300.000 l. la casa de 
depuneri în sama creditului fonciar urban; 

Proiect asupra interpretării legei electorale; 

Propunere pentru ridicarea unei statue lui Ștefan Vvd cel Mare; 

Proiect pentru restituirea efectelor sustrase de la Casa de depuneri; 

idem pentru acordarea unei pensii locotenentului Fotino; 

idem pentru așezarea dării mobiliare, a patentelor și celei fonciare; 

Pentru formarea unui comitet, însărcinat cu revizia caselor publice; 

Asupra poziţiei ofiţerilor 

Propunere pentru desființarea taxei la podurile de fier dintre Mărășăşti 
şi Buzău; 

Propunere pentru instituirea unei comisii însărcinate cu elaborarea unei 
legi pentru emanciparea vetrei şi împrejurimilor târgului Vaslui; 

În fine 

Propunere pentru declararea Giurgiului de port-franc. 

Dintr-acestea toate Camera au şi abrogat deja legea de recrutare din a. 
1876 şi au de introdus pe cea din 1864, apoi au hotărât de a începe alaltăieri 
în 13 curent dezbaterea asupra bugetului anului viitor. 

Senatul au ținut săptămâna trecută două ședințe secrete. 

Relativ la zgomotele despre o schimbare de cabinet, care se răspândise 
săptămâna trecută, putem spune că ele avuse motive de a se naşte din cauza 


antitezei, uneori pronunţate, dintre cele două corpuri legiuitoare; dar, 
oricum, au fost pripite. Asemenea zgomote în asemenea vremi sunt 
totdeauna rele. 


€ 


TURCIA 


[15 decembrie 1876] 

Delegații puterilor garante au decis, după încheiarea conferențelor 
preliminare, de-a da concluziilor lor o formă care să poată fi admisă de toți. 
Numirea lui Midhat Pașa de vizir e de unii privită bine şi se crede că va 
grăbi răsipirea deficultăților, alții o privesc din contra ca o provocare făcută 
Rusiei. Unele depeşe susțin că Poarta va refuza primirea hotărârilor 
conferenţei și va prefera să fie bătută de ruşi decât să fie umilită. 

Morning-Post vesteşte că conferenţa s-au înţeles asupra propunerei de a 
delega o comisie europeană pentru supravegherea reformelor din Bulgaria 
şi ca să i se dea acelei comisii o escortă militară de 6000 belgieni. 

Times discută posibilitatea refuzului Porții de a primi propunerile 
conferenţei şi conchide că o asemenea ţinută ar izola-o pe Turcia, ba poate 
că Anglia ar şi rumpe relațiile diplomatice cu ea. 

Deşi ocuparea Bulgariei de cătră ruși trebuie privită cu părere de rău, 
totuși Anglia n-ar pune-n mișcare un singur regiment pentru apărarea 
Bulgariei. Interesele Angliei sunt în Bosfor şi va ști să şi le păzească la 
vreme. 

Proiectul de constituţie a fost proclamat solemn pentru tot imperiul. 
Principiele ei sunt: 1) Suveranitatea sultanului în aceleași margini ca şi 
monarhii constituţionali din Europa 2) responsabilitatea ministerială 3) 
alegerea a două corpuri legiuitoare, Senat și Cameră 4) autonomia judeţană, 
comunală şi bisericească 5) libertatea învățământului 6) obligativitatea 
instrucției primare 7) inamovibilitatea funcţionarilor 8) religia statului 
rămâne cea mohametană, fără însă de-a pune vro piedecă celorlalte religii. 
Supuşii imperiului se vor numi otomani. 

Belgia a declinat, prin circulară către puterile mari, însărcinarea de-a 
ocupa Bulgaria. 

BANCA DE SCOMPI ŞI CIRCULAŢIE 


[15 decembrie 1876] 
Un proiect de lege pentru înființarea unei Bănci Naţionale în ţară a fost 
depus pe biuroul Adunărei din iniţiativa d-lor deputaţi: P. Buescu, Maior 
Michai, Gr. Cantacuzino, Colonelu D. Lecca, A. Vilner, C. Climescu, P. 
Pastia, G. Rădescu, Stancu Becheanu, A. Vizanti, Pilat, Gr. Serurie şi Goga. 
Curierul financiar judecă poate cu drept cuvânt că cererea singură 
pentru înființarea unui aseminea institut, în niște timpi ca aceia ce 
percurgem astăzi, arată că autorii proiectului nu fac parte din lumea 
financiară, din acea lume care ştie când şi în ce moment trebuie să se înalțe 
asemenea institute, când și în ce moment poate reuși o subscripţiune, un 
apel la capitalurile publice, în fine când și în ce moment creditul unei țări 
poate permite sau nu o asemine operaţie. 


€ 


[15 decembrie 1876] 
„Esc. sa dr. Ioan Vancea, părintele metropolit din Blaș, de curând a dat o 
dovadă nouă de generosul său zel filantropic. Anume la 2 l.c. a făcut la 
consistoriul din Blaş o fondaţiune în suma de 32.000 fl., cu următoarea 
dispoziţiune: a treia parte din interese să se întrebuințeze pentru 
îmbunătăţirea lefei profesorilor mai rău dotați, dându-se fiecăruia câte un 
ajutor de 50 fl.; a treia parte pentru ajutorarea preoţilor mai săraci, fiecăruia 
câte 50 fl., şi a treia parte să se adaugă capitalului. Aducem omagele noastre 
Înalt Preasfinţiei Sale pentru acest act filantropic naţional și-i dorim să se 
poată bucura mulți ani de roadele darurilor sale“. „Familia“, din care 
estragem această notiţă, serbează acest fapt nobil prin publicarea portretului 
Escelenţei Sale în numărul său din urmă. 


€ 


[17 decembrie 1876] 
Creațiunea comisiei BUGETARE, adică bugetul pe anul 1877, este din 
ce în ce mai împresurat şi mai grămădit de cătră călămările militante. 


„Unirea democratică“ şi-a luat de obiect reducerile asupra instrucției 
publice, încât acuma vorbesc „Românul“, „Telegraful“, „Reforma“ și se 
'nţelege că și mai aspru ziarele opoziţiei, „Timpul“, „Trompeta“ ș.c.]. 

Lăsând să urmeze estrase „ad rem“ din Românul și Timpul, nu ne putem 
opri de a face o singură observare, care ni se pare a esprima adevărul, fără 
nici una din drapările intenţionale ale restului presei. Ceea ce caracterizează 
pe organizatorii repezi este neștiința de carte, neştiința în cestiunile pe cari 
le dezleagă c-o copilărească ușurință. Căci finanțele sunt o ştiinţă, ele stau 
în legătură cu știința economiei politice, cu știința administraţiei. 

Într-o ţară unde sunt deputaţi și jurnalişti care au studiat atâta pe cât se 
poate învăţa în academiile din cinstitul oraș al Mizilului, alături cu alţii, cari 
fără o preparare serioasă au vizitat academiile străine și s-au întors ca să 
realizeze idei nouă de-o valoare „foarte relativă“ fără să-şi cunoască ţara şi 
poporul, nu se poate aştepta decât o cumplită superficialitate în toate 
cestiunile, o ușurință de care sufăr toate partidele din România, cari nu văd 
în stat decât mecanismul succesiunii la putere. 

Las' că lipsa de cultură adevărată e egală cu lipsa de moralitate în sens 
mai nalt al cuvântului, căci imoral este în înţeles mai nobil al vorbei fiecare 
ce se 'nsărcinează c-o afacere pe care n-o pricepe îndestul de bine. 

TURCIA 


[19 decembrie 1876] 
După cum anunță Agence Havas, Poarta va refuza formal propunerile 
puterilor. Midhat Paşa, vizitând la 15 dechemvrie pe delegații conferenței, 
au vorbit despre garanții și despre cooperarea unei jandarmerii străine, n-a 
pomenit însă că Poarta are de gând să refuze. Marchizul Salisbury, vizitând 
pe sultan, i-au declarat că toate puterile stăruiesc unite asupra cererilor lor şi 
că, în cazul unui refuz, toți ambasadorii vor pleca din Constantinopole. În 
conferinţa viitoare Poarta va anunţa hotărârile ei. Armistițiul s-au prelungit 
cu 14 zile. Întâmplându-se război guvernul turcesc au hotărât a înarma pe 
bulgari, greci şi armeni. 

BELGIA 


[19 decembrie 1876] 
„INDEPENDENŢA BELGICĂ“ spune că, în cestiunea ocupării 
Bulgariei, Belgia n-au primit pân-acuma decât comunicaţii confidenţiale şi 
de-aceea le-au dat și reprezentanţilor ei din străinătate numai instrucții 
confidenţiale. Ministrul au adus la cunoştinţa reprezentanţilor că Belgia, 
fără a refuza cererile eventuale ale puterilor, se simte totuşi datoare de a 
face să atârne cooperarea sa de garanţii morale și financiare. 
„INDEPENDENŢA BELGICĂ“ se 'ndoieşte că propunerile lui Malou 
vor fi primite de cătră puteri. 


€ 


[22 decembrie 1876] 

Cu ocazia dezbaterei asupra proiectului de budget d-nul prezident al 
Consiliului de Miniştri au ținut un cuvânt ce cuprinde un şir de prețioase 
adevăruri, de mult cunoscute de noi, dar pentru a căror răspândire a trebuit, 
se vede, mai mult de zece ani. Răposatul Marțian în Analele statistice, Titu 
Maiorescu în critica direcției culturei române, d. Ioan Ghica în Convorbirile 
economice, Teodor Rosetti în articolul „asupra progresului la noi“, M. 
Eminescu în discursul public „asupra influenței austriace“ au arătat cu toții 
că primirea formelor de cultură ale străinătăței fără bazele economice și 
cuprinsul ecuivalent se soldează cu mizeria claselor muncitoare. Ne pare 
bine că aceste cuvinte au ieșit din gura unui bărbat atât de popular în toată 
românimea, că tocmai d. Brăteanu a întrebuințat pentru artificiala stare 
socială a românilor expresia tropică de comedie tradusă din franţuzeşte. 

Deie Domnul ca sistemul privirei pozitive şi mai cu samă acela al 
descărcărei generale să nu vie prea târziu. 

Reproducem din discursul d-lui Brăteanu toate pasagele cari 
caracterizează vina cea mare a generaţiei trecute care, orbită de civilizaţia 
străină, a crezut că, introducând formele esterioare ale ei, i-a introdus 
totodată și cuprinsul. Acest cuprins nu se realizează decât prin muncă. Nici 
ziare, nici legi, nici academii, nici o organizație asemănătoare cu cele mai 
înaintate nu sunt în stare de a înlocui munca și o stare de lucruri care nu se 
întemeiază pe ea e o fantasmagorie care va dura mai mult sau mai puţin, dar 
se va preface în fum la suflarea recei realități. 


Acuma începe a se preface în fum. Fi-vom destul de tari de a suferi 
această operaţie, această amputare a clasei scribilor din viaţa publică, Fi- 
vom destul de drepţi pentru a depărta reputaţiile uzurpate şi nu meritul 
adevărat? Vom fi în stare a deosebi puterea adevărată de semidoctismul de 
rând în toate aceste reduceri ce se vor propune? Aceasta e întrebare demnă 
de Hamlet şi a cărei dezlegare ne-o va da numai viitorul. 


€ 
REVISTA TEATRALĂ 
[22 şi 24 decembrie 1876] 
I 


Despre trei reprezentații avem să dăm samă şi anume despre cele a 
pieselor „Cerşitoarea“, „Paza bună trece primejdia rea“ şi „Ucigaşul“. 

Piesele nouă se urmează așa de repede una după alta încât ne mirăm cu 
drept cuvânt de memoria actorilor, cari trebuie să 'nveţe pe de rost două-trei 
piese pe săptămână, precum și de ansamblul care merge strună, cu toată 
repejunea punerei în scenă a repertorului. 

Direcţia, ţiind samă de gustul publicului de duminecă, dă în aceste zile 
piese de spectacol în câte cinci acte, adică romane dramatizate. Deşi în 
principiu protivnici acestor piese, cari reprezintă dramatizarea tuturor 
cazurilor prevăzute și pedepsite de articolele respective ale codului penal, 
totuși trebuie să-i dăm drept direcţiei că urmează gusturile publicului și s-o 
spunem verde că teatrul, chiar aşa cum este, e prea bun pentru publicul 
nostru. Căci într-adevăr un public care strâmbă din nas îndată ce vede 
repetându-se de două sau trei ori o piesă bună și aşteaptă cu nerăbdare tot 
lucruri nouă crezând pe actori cai de poştă, un public ce aplaudează piesele 
rele și primește cu multă răceală pe cele bune, care prin eventuala sa 
nepăsare sileşte pe direcţie să deie trei piese nouă pe săptămână, un 
asemenea public pierde dreptul de-a avea un teatru bun și ne mirăm cum de 
actorii, demoralizați, pun asemenea muncă de salahor unde orice idee de 
arte dramatică e subordonată trecătoarei petreceri, îşi mai dau atâta silință, 
deși ştiu încalţe rolurile. 

Noi nu ne speriem de-a supăra pe cetitor cu aceste cuvinte. Nu lingușim 
pe nimenea, pentru că nu suntem în stare de-a spune neadevărul, iar 


adevărul este singura rațiune de-a fi a unei dări de samă de orice natură. Cu 
pericolul dar de-a nu fi aprobaţi de cetitor, întrebăm ce piesă este aceasta: 
„Cerșitoarea“? Ce roman de mansardă a slujit drept plan acestei drame, în 
unele părți de-a dreptul respingătoare? Nici un caracter natural de la început 
pân-la sfârşit. 

Fierarul, natură nobilă, care lucrează totdeauna după codul duelgiilor; 
femeia lui, care fuge cu un conte, natură nobilă, care espiază până la sfârşit 
greșala ei și se-ntoarce oarbă, urâtă, însă pocăită în braţele bărbatului; 
contele, cicisbeo al femeiei fierarului, natură nobilă, care nu refuză a-i da 
acestuia satisfacere tot după codul duelgiilor; mama fierarului, natură 
nobilă, contesa pe care a dădăcit-o, estremamente nobilă, servitoarea, o 
bunătate de femeie, ucenicii fierarului item, fetița cea de 6 ani, virtutea 
încarnată, păstorul luteran, un adevărat apostol, şi toate aceste într-o dramă 
în care se petrec lucruri grozave. Această piesă curioasă este un infern plin 
de îngeri și de oameni de treabă. 

Ce sunt aceste caractere boite cu albeaţa morală, unse cu badanaua 
nobleţei de suflet? 

Apoi ce să mai zicem de providenţă, care joacă rolul de maşinist. Când 
mama are să-şi vadă copila, un fulger providenţial o orbeşte; când copila are 
să să roage pentru sufletul mamei, o mână providenţială surpă bolta 
bisericei; când oarba se aruncă în râu, un păscar providenţial o mântuie de 
moarte. 

„Nici o situaţie care nu rezultă din conflictul caracterelor nu este 
admisibilă““ — regulă veche. Maşinistul providenţial, deus ex machina, n- 
are ce căuta în drame. În fine, ce e toată povestea asta băbească, fără nici o 
verisimilitate, făcută pentru ca să spărie copiii și învârtită împrejurul unui 
adulteriu? Răutatea şi perversitatea omenească au rămas să fie reprezentate 
— prin cine? Prin nişte saltimbanci caraghioși. Egoismul omenesc, acest 
sâmbure al răului, acest nerv al caracterelor, care s-a 'ntrupat mai bine și 
mai perfect sub frumoasele obrazare de bronz ale cezarilor decât sub mutra 
de capră a unui satir, acest egoism este reprezentat printr-un măscărici. Toți 
ceilalți, afară doar de contele în unele momente slabe, sunt niște îngeri. 

Piesa a fost jucată bine. Fierarul (d-nul Galino), sora lui de lapte (d- 
şoara Dănescu), mama (d-na Evolschi) n-au ieşit din cadrul acestei poveşti 
rele; au făcut ce au putut din rolurile lor imposibile. Nu tot astfel d-na 
Stavrescu. D-nia ei a vrut să deie relief acestui nonsens dramatic, să iasă din 
cadru afară prin jocul său de scenă, au jucat deci cu atâta barbară cruditate, 


mai ales ca oarbă, cu grimarea de om mort, cu ochii adânciţi și vineţi în cap, 
încât nu inima — stomahul ni s-a întors la această privelişte. Pentru D-zeu! 
Nu tot ce e natural e frumos. Aceasta trebuie să fie regula de aur a tuturor 
artiștilor, fie ei poeţi, fie pictori, fie muzicanți, fie actori. Deşi aceste drame 
de bulevard tratează în genere încălcările codului penal și boalele trupești, 
încât adevăratul lor loc este temniţa și spitalul, iar nu teatrul, deşi în teatrul 
de bulevard am văzut piese a căror eroi sunt gheboși, surzi, muţi, orbi, 
hectici, nebuni, idioţi, totuşi nu credem că reprezentarea crudă şi realistă a 
slăbiciunilor trupeşti este menirea artei dramatice. E drept că dintre toate 
infirmităţile numai două nu jignesc spiritul dramatic, dar numai prin liniştea 
care o inspiră: orbia şi nebunia. Amândouă aceste le vedem reprezentate în 
tragediile celor vechi și în operele celui mai mare poet: în Regele Lear, în 
Hamlet, a lui Shakespeare. 

Orbia răspândește linişte fericită pe faţă, o espresie de tristă şi totuşi 
senină resignaţiune, un orb are asemănare c-un dormind sau c-un sfânt. Nu 
numai atâta. Cine nu vede lumea dinafară trăiește numai înlăuntrul 
sufletului său, de aceea aerul de înțelepciune al orbilor, de aceea și cei vechi 
şi-l închipuiau orb pe Homer, de aceea legenda spune că Ossian a fost orb. 
Dar, pentru a fi frumos, orbul trebuie să fie liniștit. Un orb agitat de spaimă 
sau de patimi este un spectacol penibil. 

Tot astfel nebunia reflexivă şi numai aceasta este într-adevăr dramatică. 
Nebunii lui Shakespeare sunt adevăraţi înţelepţi. Cuprinşi de o idee fixă, ei 
esprimă în maxime paradoxale adevăruri vecinice, dar aceste idei 
paradoxale, pe care omul cuminte le esprimă c-un fel de agitaţie, nebunul le 
spune liniștit, ca un ce cu totul firesc. 

Antiteza la cel întâi este: seninul ochilor minţii și întunericul ochilor 
trupului; antiteza la cel de al doilea sunt maximele de înţelept în gură de 
nebun, dar aceste antiteze nu se luptă, ci se-mpreună în liniște, din care 
cauză aceste infirmități — singurele însă — nu jignesc simţul estetic. Un 
nebun sau un orb agitat sunt o priveliște penibilă, urâtă, şi mai urâtă încă 
când actorul îi reprezintă cu toată cruditatea realităţii. 

În toată piesa a fost un singur moment dramatic. Tocmai de ziua fetiţei 
fierarului soseşte vestea că muma ei a murit. Scena cu crepul negru între 
fierar şi mumă-sa e singura care trezeşte în privitor simțăminte într-adevăr 
omenești; tot restul piesei e calculat pentru a băga în boală pe privitor. 

Noi se 'nţelege că nu dăm vina direcţiei pentru alegerea acestei piese. 
Avizată a susţine o trupă îndestul de numeroasă, ea este silită să recurgă la 


piese scrise în direcţia gustului public; de aceea, dezaprobând cu 
desăvârşire acest gen de opere dramatice, întemeiete sau pe crime comune 
sau pe boale trupeşti, recunoaștem totuși că direcţia şi actorii îşi dau toată 
silinţa, în marginele pe cari le impun nevoile teatrului românesc. 


II 


Am arătat în rândul trecut scăderile romanelor dramatizate, vorbind în 
pilda cazului concret al „Cerşitoarei“. Teoreticeşte s-ar putea statornici 
antiteza între roman şi dramă astfel: romanul e gen de scriere povestitoriu, 
el zugrăveşte ceea ce se 'ntâmplă, eroii lui sufăr fără vină lovirile unei sorţi 
adesea străine de caracterul lor. În opul dramatic nu există întâmplare. 
Drama arată ce se lucrează de cutare ori cutare caracter conform 
predispoziţiei sale naturale. De aceea ea implică în sine vina tragică. Nu o 
vină pedepsită de articolele codului penal, căci codul loveşte numai în 
infracțiunile pactului primit pe tăcute de societatea omenească, infracțiuni a 
garanţiei reciproce dintre om şi om, cea dentâi însă nu are de obiect acest 
conflict între om şi societate, ci acela care se naşte din ciocnirea 
caracterelor deosebite. Toate soiurile de scriere dramatică se 'mpart numai 
în două genuri, din care unul e mai nalt, celălalt mai de rând: drama de 
caractere şi drama de intrigă. Genul întâilea arată caracterele în toată 
curăţenia şi consecuenţa lor, al doilea le admite ca fiind cunoscute, iar 
conflictele se nasc din planuri premeditate, ca să zic intelectuale, a două 
părți opuse. În cel de întâi gen conflictul trebuie să se nască cu necesitate, 
ca între două puteri elementare aduse în contact, precum urmează cu 
necesitate esploziunea dacă arunci o scânteie într-o magazie de praf. Aduse 
odată în contact, caracterele se dezvoltă repede şi energic, privitoriul 
rămâne uimit, nu de ceea ce se 'ntâmplă, căci aceasta o poate ghici mai 
totdeauna, ci de espresia curată, străvăzie a caracterelor omeneşti, cari-n 
viața comună se ascund sub masca convențiilor sociale. Astfel în tragediile 
lui Sofocle ştim de mai nainte ce are să se 'ntâmple, dar caracterele sunt 
cristalizate și ne uimesc prin teribila lor consecuenţă, până sunt înfrânte prin 
ele înșile, urieși ce cad sfărâmaţi sub propria lor greutate. Drama de intrigă 
consistă nu atâta în conflictul a două caractere, ci în acela a două planuri 
opuse. Aicea publicul priveşte cu mult mai mare interes desfășurarea, căci 
el poate ghici ce se petrece în inima unui om, nu însă ce se petrece în capul 
lui. În acest al doilea gen spaniolii şi francezii au ajuns foarte departe; cel 


dentâi e reprezentat din veac în veac de câteva genii izolate, în vechime de 
tragicii greci, în vremea nouă de Moliere și Shakespeare, şi în cazuri izolate 
în câteva alte scrieri, concepute în acele momente fericite în cari, după 
spusa unui scriitor, fiecare om e un geniu. 

Tot ce se abate de la aceste două norme generale e greșit. 

Aceste premise, trecem la a doua reprezentație, despre care avem să 
dăm sama. În beneficiul d-șoarei Dănescu s-a reprezentat piesele: „Doi 
surzi“ şi „Paza bună trece primejdia rea“. Piesa întâia e, se înţelege, din 
seria celor greşite, căci conflictul se naște dintr-o infirmitate fizică: 
surzenia. Dar este o farsă destul de plăcută, bine condusă și a fost şi bine 
jucată. A doua: „Paza bună trece primejdia rea“ este o comedie de intrigă, în 
stagiunea aceasta a treia piesă bună. Celelalte au fost „Revizorul general“ și 
„Caterina“. Planul femeiei unui fierar de-a scăpa pe nevasta unui marchiz 
de urmăririle adoratorului ei succede până la un punct oarecare. Rolurile 
fierarului (d. Bălănescu), a femeiei lui (d-şoara Dănescu), a surorei 
marchizului (d-na Sarandi) au fost cu deosebire bine executate. Celelalte 
asemenea, numai pe d-na Conta am sfătui-o ca să vorbească mai natural. D- 
nia ei vorbește mai totdeauna c-un ton îngânat şi sentimental. Cu toate că 
suntem plecaţi a ţinea în samă împrejurarea că D-nia ei s-a suit de curând pe 
acele scânduri, cari după proverb „însemnează lumea“, totuşi n-am crezut 
de prisos a descoperi scăderi cari, cu puţină silință, se pot evita. Ceea ce 
constatăm cu plăcere este că d-șoara Dănescu pe zi ce merge devine o 
actriţă mai bună, promite a deveni o artistă în puterea cuvântului. Publicul 
are cuvânt să fie îndrăgit de tonul cu totul firesc, niciodată afectat cu care d- 
nia sa vorbeşte, fie scenele sentimentale, fie vesele. Acesta e titlul său de 
superioritate față cu celelalte colege (esceptând se 'mţelege pe d-na Sarandi, 
care nu cade niciodată în greșala vorbirei afectate). Un danț executat între 
acte a plăcut asemenea și a fost jucat cu vervă. Numai numele „romano“ nu 
ni convine. Voiește poate izvoditorul acestui danț să ne 'nobileze numele 
nostru, care sună destul de bine: român şi românesc? 

Comedia „Paza bună“, fiind escelentă în feliul ei, credem că direcţia ni 
va face plăcerea de-a o mai reprezenta de câteva ori. Prin piesele bune se 
formează un capital stabil — pentru direcţie, „repertoriul“, şi pentru actori, 
„rolurile“; prin piesele bune se capitalizează munca, altfel foarte trecătoare, 
a actorului. Dacă teatrul românesc n-au ajuns până acuma la o dezvoltare 
mai mare, cuvântul a fost că, din cauza esclusivismului câtorva reputaţii, 
din cari cele mai multe uzurpate cu nedrept, n-au fost cu putinţă crearea 


unui repertoriu de piese care să intereseze prin caracterele lor, nu numai 
prin romanticitatea întâmplărilor. 


III 


Dumineca trecută s-a reprezentat din nou o dramă de spectacol, 
„Ucigaşul“, tot de soiul Cerşitoarei, dar scrisă cu mult mai mult talent, c-un 
plus în cazuri criminale, dar c-un binefăcător minus în cazuri providenţiale, 
încât mașşinistul a fost scutit de-a juca după culise rolul „bunului 
Dumnezeu“. Ba chiar un caracter am observat în această dramă, pe Mardoş. 
Mardoş e un sanguinic escelent, o adevărată fiară din pustii, cu toată 
sălbateca sete de luptă și de sânge. El e înfrânt prin sine însuși, prin 
vehemenţa şi adâncimea simţirilor lui. Natură puternică, el urăște cu putere, 
dar şi iubeşte cu putere, nimic pe jumătate. A doua încercare de caracter este 
servitoriul fatalist, un „lasă-mă să te las“ credincios ca un animal domestic. 
Scene cari jignesc simţul estetic sunt și aici destule. Astfel scena din urmă a 
actului întâi, deşi se ţine de intrigă, e de-a dreptul nesuferită — și nu putea 
fi altfel, căci s-arată paragrafele procedurei penale în faţa unei moarte. Jocul 
peste tot a fost bun. D. Galino (eroul serei) a jucat pe Mardoş, d-șoara 
Dănescu a vorbit și jucat natural chiar în scenele cele mai viforoase, d. 
Bălănescu au interpretat cu o plăcută naivitate pe servitorul fatalist, celelalte 
roluri au fost jucate asemenea cât se poate de bine. Piesa mai poate merge 
de câteva ori. Limba traducătorului e din norocire ferită de galicismi. 


€ 


BIBLIOGRAFIE 


[24 decembrie 1876] 

Atragem atenția cetitorilor asupra anunţului librăriei Socec et comp. 
Frumoasele ediţii ale acestei librării, autorii aleşi a căror scrieri au apărut 
pân-acuma (C. Negruzzi, V. Alexandri) ne dau dreptul a crede că 
întreprinderea, desigur costisitoare, a librăriei, va fi apreţuită și încurajată 
de public, mai ales că procurarea operelor lui Alexandri sau a lui C. 
Negruzzi ar trebui s-o facă fiecare în interesul său propriu. Astăzi când 
ziare, profesori, ba până și o academie și-au pus în cap să stâlcească graiul 
românesc, singurul liman și adăpost împrotiva limbei păsăreşti practicate de 


gazetari ș.a. sunt fără îndoială scrierile celui mai bun prozaist român (C. 
Negruzzi) și a celui mai mare poet al nostru, V. Alexandri. A treia parte a 
operelor complete ale acestui din urmă (Proza) vine în prezilele Anului 
Nou, încât fiecine care stă la îndoiala ce prezent potrivit ar putea să facă 
cutăruia ori cutăruia nimerește mai bine dacă cumpără scrierile editate de 
librăria Socec. Păstrându-ne pentru altă dată plăcerea de a da sama mai pre 
larg despre aceste cărţi, adaogem numai că ele se află în depozit la d. 
Dimitrie Daniel, librar, Uliţa Mare, laşi. 

MINCIUNI CU OCHI 


Sub titlul Jidovii în România, „Pester Lloyd“ de la 3 ianuarie scrie 
următoarele linii, cu data din București. 

Aici pe fiecare zi sosesc sute și sute de familii jidoveşti de pe Milcov, 
familii pe cari prefectul Nerone Lupaşcu le-a maltratat cu propria sa mână, 
silindu-se astfel a-şi părăsi vetrele şi lucrurile. În van le-au fost rugămintea 
să li se permită a-și lăsa lucrurile în locuinţele părăsite până când vor putea 
să şi le ridice și să şi le transporte în alte părţi; această voie li s-a refuzat în 
mod categoric. Mai mult decât atât. Locuinţele lor au fost violate, ușile au 
fost sparte cu forța şi lucrurile bieţilor nenorociţi au fost azvârlite în 
stradă. lar populaţia creştină, considerând aceste lucruri drept avere fără 
stăpân le deprădează şi şi le apropriază, fără nici un scrupul sau rezistenţă. 
Suferința nenorociţilor bătrâni, femei şi copii aruncaţi pe stradă și jertfiți 
gerului și foamei este nedescriptibilă. 

Nu-i minune. Redactorii de la Pesther Lloyd, evrei, de la Neue fr. 
Presse, item, de la Journal des Débats, item, ba ni se pare că şi secretarul de 
stat de la ministeriul italian de esterne e... evreu. 


DIN „CURIERUL DE IAȘI“: 1877 

[5 ianuarie 1877] 

Conflictul cu Turcia pare a fi înlăturat. După ziarele care stau în relații 
intime cu cabinetul de astăzi, atât puterile cât şi Poarta au recunoscut 
legitimitatea protestului din partea guvernului M. Sale Prea Înălţatului 
Domn în contra articolelor 1, 7 şi 8 ale constituției turceşti. Reprezentantul 
Austriei şi cel al Germaniei au primit de la guvernele lor aviz de-a susținea 
rezervele cabinetului român față cu constituția otomană. Deşi până acuma 
nu cunoaştem actele autentice cari s-au preschimbat cu ocazia acestei 
seminţe de conflict, totuși se aude că guvernul s-a declarat nemulțămit cu 
satisfacerea evazivă ce i-a dat-o Înalta Poartă. Acea satisfacere consistă în 
asigurarea negativă: că Turcia n-are de gând să calce tractatele 
internaţionale. 

Unele din ziarele bucureştene, precum și presa „credincioasă 
constituției“ din Austro-Ungaria, susțin că acest conflict l-au căutat românii 
pentru ca să se poată arunca în braţele Rusiei, adică că am căuta cum s-ar 
prinde nod în papură. 

Noi credem că aceste aserțiuni sunt scomirile acelora ce n-au alt de 
lucru. Că e prea cu putință ca România să fie târâtă în conflictul oriental e 
drept, dar că cineva ar căuta într-adevăr să încurce ițele nu-i adevărat. 

Altfel răspunsul lui Savfet Paşa, deși negativ, pare a fi destul de 
conciliant. În el se asigură că Poarta n-a avut niciodată intenţia de a 
modifica poziţia escepţională de care se bucură România în puterea 
tractatelor sale și că constituția otomană nu atinge nici într-un fel drepturile 
recunoscute ale României. Cât priveşte cele şapte puncte din memorandul 
român, Poarta au și recunoscut cinci din ele. 

Dar noutatea cea mai însemnată a zilei este că Germania, care în 
ultimele ședințe luară (sic) o poziţie foarte energică, ar fi plecată a se 
apropia de Poartă, pe baza independenţei României, care ar servi de barieră 
sub garanţia Germaniei. 

[5 ianuarie 1877] 

Bugetul pe anul curent se dezbate cu greu din legăturile ce le are cu 
legile organice a serviilor publice. 

Pare a se fi răspândit în genere ideea că sunt prea mulți amploiaţi în 
toate ramurile şi că se pot face ştergeri cu ghiotura fără a se atinge 
mecanismul administraţiei materiale și juridice a ţării. Noi din parte-ne 
avem opinia că la prima vedere și pe dibuite e greu, de nu imposibil de a 
deosebi sinecurele de posturile acelea cari îndeplinesc un serviciu real. 
Iluzia că cutari posturi ar fi de prisos se naște din împrejurarea că oamenii 
însărcinaţi cu ele nu pricep nimic din ceea ce au să facă. 

Oare dacă subprefecţii ar şti a administra ar fi ei de prisos? Căci 
administrația cere cunoștințe speciale de economie națională, finanţe și 
statistică, pe lângă cunoștința legilor țării. Dar un subprefect care nu știe 
importanţa unei date statistice nu ştie să distingă o dare comunală ruinătoare 
de una productivă, nici o şosea de utilitate secundară de una de absolută 
trebuință: un subprefect care iroseşte în lucruri de prisos puterile vii ale 
poporului e de-a dreptul stricăcios. Sub regimul vechi subprefecţii drept că 
nu erau lucru mare, dar, pentru plata minimă ce-o căpătau, ei îndeplineau o 
funcţie administrativă bine hotărâtă. În epoca de atârnare economică, în 
care uşor se putea ca ţăranul supraocupat cu munca boierescului să lese să 
'nțelenească ogorul propriu, subprefecţii îngrijeau deci ca fiecare țăran să-și 
aibă ogorul său propriu pe deplin cultivat. Deși starea de lucruri nu era 
nimic mai puţin decât invidiabilă, deşi ţara era guvernată de-o clasă de 
privilegiați care în mare parte nu meritaseră prin nimic privilegiile lor, 
totuși oamenii domniei, răi buni cum erau, cercau a aduce în armonie 
interesele esclusive ale clasei dominante cu cele ale clasei muncitorilor. 
Acest simțământ al statului, al armoniei intereselor s-a pierdut cu 
desăvârşire astăzi, când statul e astfel constituit încât poate fi condus în mod 
unilateral de reprezentanţii unei singure clase sociale, esclusive prin natura 
ei. Ne abținem de la o dezvoltare mai pe larg, care sub pana noastră ar 
deveni un studiu întreg asupra însemnătăţii administraţiei în țări în care 
bunul trai al claselor muncitoare și emanciparea lor de sub presiunea 
capitalului bănesc şi fonciar e ţinta de căpetenie a statului. 

TURCIA 


[5 ianuarie 1877] 

Până acuma conferința europeană în Constantinopole nu are de 
înregistrat nici un succes considerabil. Se zice că, lipsa de rezultate odată 
constatată în mod oficial, toate puterile mari îşi vor retrage pe reprezentanţii 
lor la Constantinopole. Poarta cu toate ocaziile stăruieşte asupra constituţiei 
sale. Astfeli o cesiune de teritoriu Serbiei și Muntenegrului nu se împacă cu 
art. 1 al constituţiei. Delimitarea provinciilor slave nu se poate primi din 
cauza împotrivirei populaţiei turceşti şi grecești. Poarta concede punctul în 
privirea cantonamentului trupelor, se împotrivește însă la formarea unei 
jandarmerii; miliția de indigeni e periculoasă din cauza conflictelor ce s-ar 
putea naşte între turci și creştini; apoi refuză clauza numirii guvernărilor cu 
concursul ambasadorilor şi a comisiei; asemenea delimitarea veniturilor 
fiscale din provinciile slave (fiindcă contrazice drepturile de suveranitate a 
Porții), tot aşa introducerea unui sistem deosebit judecătoresc în provinciile 
slave fiind în contrazicere cu spiritul constituţiei. Ziarul rusesc „Golos“, 
discutând situaţia, crede (nu fără cuvânt) că Poarta își bate joc de toată 
conferința europeană. Gazeta e de părere că simțământul de onoare a Rusiei 
cere ca să nu se lungească pertrătările zadarnice, ci să se ieie odată măsuri 
energice. Cu cât mai energic va procede Rusia, cu atâta mai asigurată va fi 
pacea. 

În fine ştirea cea mai nouă a Agenţiei Havas e următoarea: 

Cea din urmă comunicare ce se va face de cătră plenipotenţi în ședința 
de luni va fi un rezumat atenuat al cererilor formulate de puteri. Câteva 
puncte ar fi chiar părăsite. Nu s-ar face menţiune despre escorta de 
jandarmerie, despre cantonarea trupelor în fortărețe, despre împărțirea 
Bulgariei în două provincii. Atribuţiunile comisiunii de supraveghiare ar fi 
împuţinate. Aprobarea puterilor pentru numirea guvernatorilor n-ar fi cerută 
decât pentru întâia dată. Plenipotenţii par a fi de părere că turcii vor adera la 
această comunicare. 


€ 


FOAIE NOUĂ 
[5 ianuarie 1877] 


Colectorul literar pentru ambele sexe iese o dată pe săptămână în Piatra 
sub administrația d-lui N. Miculescu. Cuprinsul broşurei no. 1 este: 

Misiunea profetului Moisi, traducere din Schiller; Dama cu mănușa 
neagră, traducere din Ponson du Trail; Miss Mary sau institutricea, trad. 
din Eugene Sue, și anecdote. 

N-am încuviinţat niciodată literatura frumoasă a traducțiunilor, mai ales 
acelora de pe texte de o valoare îndoielnică. Scrierea lui Schiller e lipsită de 
merit istoric și sufere de boala de care sufăr toate scrierile acestui autor 
german, de „cosmopolism“; Ponson du 'Terrail, un autor nesănătos de 
povestiri de senzaţie, făcute ca să sparie babele și copiii; Eugene Sue, în 
fine, are mai mult talent, dar e un scriitor cu cotul, pentru care producția 
devenise meserie. Acesta este întâiul punct de vedere; al doilea este că 
traducerile unor aseminea scrieri nu îmbogăţesc ci corup literatura; ele mai 
sunt o încurajare a lenei intelectuale, căci traducerea unor scrieri fără 
valoare este munca cea mai ușoară, care dispensează pe scriitor de la 
producere proprie şi de la cumpănirea terminilor. O traducere din 
Shakespeare, din Molière sau din Goethe e un merit, căci formă și înţeles 
sunt atât de îngemănate, încât traducătorul trebuie să cumpănească cuvânt 
cu cuvânt şi frază cu frază; o traducere din Ponson du Térrail sau din proza 
lui Schiller e o jucărie pe care și-o poate permite orice gimnaziast. 

Dar la dreptul vorbind, la Piatra, într-un ţinut muntos, plin de legende, 
de proverbe, locuţiuni, apoi de localităţi istorice, Colectorul nu găseşte ce 
să culeagă? Un muntean de baştină, născut aseminea în ţinutul Neamţului, e 
loan Creangă. Citit-au vreodată Colectorii pe Dănilă Prepeleac, pe Soacra 
cu trei nurori şi altele, ca să vadă care ar trebui să fie izvoarele din cari să se 
inspire și cum vorbesc și se mișcă ţinutaşii din Neamţ? 

Foi literare în provincie ar putea să facă un serviciu nemăsurat 
literaţurei și lexiconului român. Limba de rând a ziarelor politice ameninţă 
a îneca, ca buruiana rea, holda limbei vie a poporului. Afară de aceea, cu 
propăşirea realismului modem, se şterg legende și povești, proverbe şi 
locuţiuni, adevărate nestimate ale gândirei poporului românesc. Dacă acele 
foi ne-ar da icoana locului prin culegerea exactă a formelor caracteristice 
ale gândirei poporului, ele ar fi nepreţuite. Dar traduceri din franțuzeşte sau 
din nemţește a unor producte nesănătoase? Cui folosesc? Ele întăresc numai 
ideea falsă că poporul în două mii de ani n-a avut nici limbă și cugetare şi 
că aceste două trebuiesc plăsmuite în mod meșteșugit de către o anume 
academie. 


€ 


TRIUMFURI IEFTENE 


[5 ianuarie 1877] 
Domnişorii de la universitatea din Pesta cari, însoțiți de veselia generală 
a popoarelor, s-au dus la Constantinopole ca să înmânuie spada de onoare 
lui Abdul Kerim s-au îmbarcat după cum se ştie sub o ploaie de mere 
murate și de ouă cu dulce miros, până în fine au ajuns în Bosfor. Aicea au 
fost primiți în mod splendid cu o ploaie de fraze de înfrățire şi cu iperbole 
istorice care n-au lipsit de a face efectul cuvenit. Sava-Pașa, vrun turc 
bătrân și bun la inimă, care știe cât de frumos se 'mparte pământul cu gura, 
le-au urat bun sositul cu următoarele darnice cuvinte: „Lumea veche piere, 
lumea nouă e a ideilor liberale, adică a d-voastră“. Majestatea Sa Sultanul 
stătea salutând la fereastră — mase colosale de oameni aclamau ca vijelia 
mărei cu strigăte de „Eljen“ pe bravii tineri, iar de pe corăbii glasuri inmiite 
începură (unison?) cântecul Padişah um cioc iașah — c-un cuvânt toţi îi 
îmbrăţoșau cu lacrimele 'n ochi. Par nobile fratrum. 


€ 


EVREII ȘI CONFERINŢA 


[9 ianuarie 1877] 
I 

O seminție care câștigă toate drepturile fără sacrificii și muncă e cea 
evreiască. La orice popor drepturile publice și private au fost rezultatul unei 
munci seculare şi a unor sacrificii însemnate. Dacă exista aristocrația, cu 
prerogative deosebite, acestea erau compenzația muncii războinice; dacă 
țăranii, cari pretutindenea au fost aserviţi, au izbutit în urmă a se vedea 
stăpâni pe bucăţile lor de pământ, aceasta a fost oarecum răsplata pentru că 
în vremi trecute ei singuri au purtat greutatea instituţiilor; dacă partea 
clerică s-a bucurat de prerogative, ea a și împlinit o sarcină de cultură, pe 
care, în împrejurările date ale evului mediu, nu le putea îndeplini o clasă de 

raţionalişti. 


Clerul au dezbătut popoarele nouă ale Europei din mrejile unor credinţe 
şi obiceiuri în cari puterea fizică jucă cel întâi rol, căci dovedit este că atât 
zeul suprem al germanilor ca şi cel al celților şi al slavilor au fost un D-zeu 
al războiului, al sângiurilor, un D-zeu al puterei brute. Îmblânzirea treptată a 
lumei nouă este un netăgăduit merit al religiei creştine; afară de aceea ea a 
mai fost și păstrul culturei antice. 

Ce servicii au adus omenirii îndărătnicul şi egoistul neam evreiesc? 
Ocupându-se pretutindenea numai cu traficarea muncii străine, alegându-și 
de patrie numai ţările acele unde prin deosebite împrejurări s-a încuibat 
corupţie, ei urmează în emigrația lor pe pământ tocmai calea opusă 
omenirei întregi. Căci neamurile reîntineresc dinspre răsărit la apus. Evreii 
merg dinspre apus spre răsărit. Pe când ţările romanice reînvigoresc prin 
migrarea popoarelor germane ce curseră din răsărit, Germania însăși ajunge 
la mărirea de astăzi prin energia unei rase slave germanizate, America 
înfloreşte prin colonii europene cari toate urmează marea cale a soarelui, 
evreul trece din Germania în Polonia, din Polonia în Rusia, din Austria în 
România şi Turcia, fiind pretutindenea semnul sigur, simptomul unei boale 
sociale, a unei crize în viața poporului, care, ca la Polonia, se sfârşeşte 
câteodată cu moartea naţionalităţi. 

Dar oare în ce constă corupţia socială, acest element care-l atrage pe 
evreu c-o putere elementară? Ea consistă în despreţul muncii, care cu toate 
acestea e singura creatoare a tuturor drepturilor. Când munca unei clase într- 
un popor numai ecuivalează drepturile de care ea se bucură, atunci acea 
clasă e coruptă, atunci ea trăieşte din traficul unei munci străine, atunci ea 
samănă cu evreul, care nicăiri nu face altceva decât precupețește lucrul 
străin. 

O nație ca a noastră, unde cine știe a scrie și a citi a contractat deja 
privilegiul de a fi funcţionar al statului, trebuie să se aștepte ca funcţiile ei 
vitale, cari se întemeiază pe muncă, să găsească — de nu o suplinire — cel 
puţin un surogat în meșterii şi neguţitorii răi pe cari străinătatea îi zvârle din 
sânul ei ca pe niște elemente netrebuincioase. 

Dar o dată stabilit că la imigrarea evreilor vina e în parte şi a noastră, 
care am crezut că fără o muncă ecuivalentă putem introduce la noi toate 
formele de cultură occidentală, băgând în ele scribi de rând, oameni fără 
ştiinţă de carte sau cel mult advocaţi, revenim la evrei şi-i întrebăm — nu 
de ce spun minciuni prin gazetele străine, căci minciuna este spiritul negrei 
speculații — ci de ce se plâng? 


În Austro-Ungaria ei au toate drepturile posibile şi imposibile, de ce vin 
la noi? În Rusia sunt egali cu rușii — de ce vin la noi? În Turcia le zâmbește 
egala îndreptățire — ce caută la noi? Au n-au ştiut ei sub ce condiții numai 
pot trece în România? Au n-au știut că în această ţară nu pot fi decât cel 
mult suferiți, că această ţară, din nefericire pân-acuma locul de luptă între 
roiurile Răsăritului și aşezările Apusului, au ajuns să răsufle și că e sătulă de 
stăpâni pentru a nu mai voi stăpâni evrei? 

Ni pare rău de acei puţini evrei cari, prin valoarea lor personală, merită 
a forma o escepţie, dar restul ...? Prin ce muncă sau sacrificii și-a câștigat 
dreptul de a aspira la egalitate cu cetăţenii statului român? Ei au luptat cu 
turcii, tătarii, polonii şi ungurii? Lor li-au pus turcii, când au înfrânt 
tractatele vechi, capul în poale? Prin munca lor s-a ridicat vaza acestei ţări, 
s-au dizgropat din învăluirile trecutului această limbă? Prin unul din ei şi-au 
câștigat neamul românesc un loc la soare? De când rachiul este un element 
de civilizație? 

Prin legea monopolului băuturilor spirtoase s-au hotărât ca numai 
alegători în comună să poată fi cârciumari la ţară. Cu drept cuvânt. Ce 
garanţii poate da o venitură, un nimene, un sudit chezaro-crăiesc că 
băuturile nu vor fi falșificate, cum și sunt, deci stricăcioase sănătăţii. Deja 
deputaţii ţărani din adunarea adhoc s-au plâns prin memoriul lor că aceşti 
oameni li otrăvesc băuturile, prefăcând zilele de odihnă legiuită în zilele de 
omorâre lentă şi sigură. 

Astăzi, când un prefect opreşte de la acest trafic pe un evreu, Pesther- 
Lloyd, organ redactat de evrei şi după el Journal des Debats (item) descriu 
scene sălbatice din Turkestan ca petrecându-se în România. Fie liniștiți. Un 
fir de păr din capul suditului chezaro-crăiesc n-a fost atins de nimenea, nici 
averea lui mistuită de mânele populaţiei românești. 

Un agent al guvernului unguresc zvârle dintr-o şcoală zidită de români 
băncile afară, esmite pe învăţător şi pe preot, îşi bate joc de un sat de 
grăniţeri cari de pururea au luptat pentru Casa de Austria, cărora Maria 
Terezia le-a cusut cu mâna ei proprie o flamură cu inscripţia „Virtus romana 
rediviva“, — făcut-au caz presa austriecească de aceasta? Nici vorbă. Dar 
un prefect în România cutează a opri pe un evreu de a vinde băuturi 
spirtoase într-un sat? Persecuţie, pradă, nelegiuire. 

Se 'nțelege. Punând o dată mâna pe presa europeană, care în genere nu 
mai are de ţintă luminarea, ci escitarea urelor între clase şi popoare, ușor li- 
e să spună orice minciună patentă. Publicul cafenelelor, blazat de 


ipercultura europeană şi setos de noutăţi de senzaţie, găseşte plăcere în 
citirea monstruozităţilor ce se vor fi petrecând în România. Evreii fac din 
jurnalistica europeană ceea ce au făcut din băuturile spirtoase la noi — 
otravă. Ei au încercat a otrăvi şi literatura germană cu acele scrieri pe cari 
oamenii c-un simțământ mai firesc le numesc francezo-ebraice, ci au 
introdus uşurinţa pariziană în discuţiile cele mai grave, veninul în relațiile 
sociale; în Austro-Ungaria sumuță popor contra popor, în Germania 
confesie contra confesie și ginte contra ginte. Evreul care redigează Pester- 
Lloyd şi sumuţă pe maghiari contra germanilor și a celorlalte naţionalităţi 
este acelaș care prin Neue freie Presse sumuță pe germani contra 
maghiarilor. În toate ţările ţin cu cel tare, niciodată cu cel apăsat, şi se unesc 
cu acela întru traficarea şi esploatarea puterilor pozitive ale poporului. 

Prigoniţi n-au fost la noi evreii niciodată. Restricţiuni juridice au existat 
pentru ei totdeauna, dar nu din cauza religiei. Ștefan-Vodă cel Mare 
întăreşte câtorva evrei, veniţi din Polonia, libertatea confesiei, dreptul de a- 
şi clădi sinagoge, un drept pe care turcii, așa-numiții noștri suverani, cari de 
pe la 1560 au început să ne calce tractatele nu l-au avut niciodată, deşi 
confesia mozaică e pentru spiritul ascetic și îngăduitor al religiei creştine tot 
atât de străină ca și cea mahometană. Afară de aceea aveau dreptul liberei 
negustorii cu manufacturi străine, — dar aicea se mărginea totul și așa ar fi 
trebuit să rămâie. Meseriași şi proprietari nu puteau fi, căci proprietatea 
emana de la domnie și era strâns legată cu contribuţia de sânge, la care 
nimeni nu i-a poftit, nimene nici când, şi de la care, chiar când îi pofteşti, 
ştiu a se sustrage, făcându-se sudiţi austrieceşti, deşi sunt născuţi în 
România din supuşi rusești şi n-au văzut Austria cu ochii. 

C-un cuvânt evreul nu merită drepturi nicăiri în Europa, pentru că nu 
muncește; iar traficul şi scumpirea artificială a mijloacelor de trai nu este 
muncă, și aproape numai într-aceasta conzistă a evreului. Evreul nu cere, ca 
clasa de mijloc din secolul al XVII, libertatea muncii productive, ci 
libertatea traficului. El e vecinic consumator, niciodată producător și 
desigur că numai cu foarte rară escepţie se va găsi într-adevăr câte un evreu 
care să producă. Dacă e meseriaș, e superficial, lucrează numai pentru ochi. 
De aceea chiar la noi, unde împrejurările ar trebui să-i silească la muncă, 
vom găsi că ei reprezintă meseria superficială. Cel mai solid meseriaş e şi 
aici în ţară românul sau germanul sau cehul, niciodată evreul. El reprezintă 
concurența nesănătoasă a muncii rele, superficiale, cu munca dreaptă și 


temeinică. „Ieftin şi rău" e deviza evreului până ce ruinează pe lucrătorul 
creștin, „scump şi rău“ e deviza lui când rămâne stăpânul pieţii. 

Drept că înmulţirea evreilor în țările noastre au mers mână în mână cu 
reformele în senz liberal, că acestea au ajutat înmulţirea furnicarilor. Deja 
„regulamentul organic“, care a pus ciocoimea alături cu boierii vechi, 
dându-i o egalitate de drepturi pe care n-o merita, au făcut ca fiecare din 
aceşti noi aristocrați cari fugeau de muncă şi aspirau la slujbuşoare să aibă 
câte un asociat jidan sub forma de orândariu pe peticuţele lor de moșii; tot 
acel regulament au desfiinţat de jure breslele, aceste clase puternice şi bine 
constituite de meseriași. În urmă alte reforme, şi mai liberale, au deschis ușa 
funcţiilor statului, înmulţite în infinit, tuturor feciorilor de popă şi de 
negustori cari nu reprezentau nici avere, nici inteligenţă și cari găseau mai 
comod a trăi din funcţii plătite de stat și de comune decât din munca lor 
proprie, din îndeletnicirea cu meșteșugul părinţilor lor. Astfel s-au înmulțit 
rușinea de muncă și proletariatul condeiului, aceasta clasă vecinic 
nenorocită, condamnată la celibat și la mizerie, luptând prin ură, intrigi, 
calomnii şi vicleșug pentru pânea amară a bugetului şi înecând c-o rară 
obrăznicie orice muncă spirituală adevărată, orice merit adevărat. 

Dar ce să mai vorbim asupra acestei materii? Prin pripirea celor crescuţi 
de mici copii la Paris ni s-au îngreuiat preste măsură lupta pentru existenţă, 
libertăţile nu sunt decât tot atâtea forme de nelibertăţi, căci liber nu e decât 
omul ce trăiește din munca productivă a mâinilor sale. Numai acela e în 
stare de a aproba binele unde-l vede şi munca temeinică. 

Dar cei cari îşi fac din ponegrirea meritului, din calomnie și intrigă o 
meserie pentru a trăi de pe-o zi pe alta, aceia, chiar recunoscând adevărul în 
fundul sufletului lor, căci acesta li se impune, se vor feri de a-l spune, ba 
vor reprezenta chiar contrariul. 

E prea firesc ca în ţara reputaţiilor uzurpate, a jurnaliştilor fără carte, 
administratorilor fără știință, profesorilor fără elevi, academicianilor etc., 
într-o ţară unde aproape toți reprezintă numai forma goală a culturii, 
nicidecum cuprinsul, evreii, cari samănă în superficialitatea muncii cu 
generația actuală din România, călărind pe fraze umanitare şi egalitare pe 
cari le-au învăţat de la noi, să ceară drepturi egale cu noi. 


II 
Cine ştie cât de departe suntem de-a urî pe evrei — și aceasta o poate 
pricepe orice om cu privirea clară — acela va vedea că în toate măsurile 


noastre restrictive numai dreapta judecată şi instinctul de conservare au 
jucat singure rolul principal. 

Domnia fanarioţilor au putrezit clasele noastre sociale; aristocrația 
noastră, din războinică şi mândră ce era, a fost devenit în cea mai mare 
parte servilă, încrucișându-se cu stârpitura grecului modern, care e tot atât 
de şiret, dar mai corupt decât evreul de rând. Prin urmare clasa înaltă a 
societăţii noastre, care luase de la grecul constantinopolitan toată lenea, tot 
bizantinismul, se lasă ușor înădușită de ciocoimea ei, de fostele ei slugi, 
cari, fără nici o muncă meritoasă pentru societate, se urcă repede în locul 
vechei aristocrații, ce dedese așa de tare îndărăt. Se va găsi că lenea este 
caracteristică românului „ridicat“, pentru că s-au şi ridicat din clase leneşe, 
din privilegiați mici. Rămânea deci o singură clasă muncitoare, din a cării 
esploatare trebuia să trăiască toată societatea română — țăranul. Dar chiar 
esploatarea directă era o muncă prea grea pentru aristocrația foștilor cafegii 
şi ciubuccii, de aceea și-au introdus pretutindenea câte un asociat activ 
chezaro-crăiesc — câte un evreu. Acelaşș proces se repetează însă. Precum 
ciocoimea au alungat pe boierii vechi din locul lor, tot astfel evreii, având 
numai dreptul de a cumpăra bunuri imobile la ţară, ar lua în mâni 
proprietatea de mijloc, ai cărei arendaşi sunt deja astăzi, iar neamul 
românesc ar ajunge cu desăvârşire proletar. 

Pericolul nu este în împrejurarea că evreii ar acapara toată proprietatea, 
ci într-aceea că ei nu sunt — nu pot fi români, precum în genere nu sunt nici 
pot fi germani, englezi, franţuji, italiani. De ce să ne înșelăm de bună voie, 
arătând că înlăuntrul altor naţii ei au ajuns la cutare sau cutare grad de 
cultură? Nu vedem azi că simțământul de rasă e mai puternic în ei decât 
patriotismul, decât iubirea pentru naţia în mijlocul căria trăiesc? 

Nu-i vedem formând prin „alianţa izraelită“ o internaţională curat 
ebraică, după a noastră părere mai periculoasă, pentru ca mai mincinoasă, 
decât cea a lucrătorilor sau aceea a iezuiţilor? Căci aceste două din urmă 
reprezintă un ideal — fals ideal la amândoi, dar având fiecare partea sa 
eternă, dragă omenirei. 

Cea dintâi se bazează pe sfințenia muncii, pe convingerea cu totul 
dreaptă că munca temeinică este singura îndreptăţire pe acest pământ: dar 
pe da altă parte acelaş ideal nu recunoaşte capitalizarea muncii și 
înnobilarea ei sub forma artei, a literaturei, a științei, cari fără acea 
capitalizare n-ar fi cu putință. Dacă libertatea muncii productive este 
motorul societăţii, sâmburele care-i dă consistență este capitalul. Împăcarea 


între muncă și capital va fi poate grea, este poate chiar cu neputinţă; dar 
tendința ca atare rămâne în sine ideală, conformă cu religia creștină în 
partea ei etică. — lezuitismul pe de altă parte consistă iarăși pe-o raționare 
parte dreaptă, parte falsă. Întemeindu-se pe teoria, subînţeleasă tacite, foarte 
pesimistă, că partea cea mai mare a oamenilor nu ştie a face o întrebuințare 
dreaptă de puţinele dramuri de crieri cu cari i-a înzestrat natura, că acea 
parte, lăsată în voia liberă a instinctelor sale, e roabă pânteceului și unealtă 
în mâinile șarlatanilor de tot soiul, care știu să-i lingușească patimile rele, 
iezuitismul a încercat a ţinea clasele de jos într-un binefăcător 
semiîntuneric, puindu-și drept ţintă nu cultura minţii, — căci desperase a 
scoate trandafiri dintr-o buruiană rea și menită orbirei — ci caracterul prin 
credințe metafizice. De aceea se va găsi preste tot că popoarele catolice sunt 
mai vesele și mai frumoase decât cele protestante, tocmai pentru că această 
biserică au abstras de la cultura minţii şi au avut în vedere numai 
îmblânzirea, înfrumusețarea  simţimentelor prin muzică, sculptură, 
arhitectură, zugrăvie și prin credinţe care se sustrăgeau prin sfinţenia lor de 
la orice controversă. Dar pre de altă parte aceeași școală era fireşte 
prigonitoarea aristocrației spiritului, a acelor oameni seculari la cari 
caracterul, oricare ar fi fost, rămânea cu totul neutralizat de enorma 
cantitate a creierului și cari vedeau toate lucrurile lumii în deplina lor 
claritate. Catolicismul n-au avut talentul de a-și asocia pe aceşti oameni — 
de aceea este şi azi încălcat de o droaie de homunculi cari, bazându-se pe 
acele autorităţi persecutate de biserică, o persecută azi pe ea. Și într-aceasta 
a consistat partea falşă a ceea ce am numit iezuitism, pentru a caracteriza 
tendinţa politică a bisericei. 

Dar ce reprezintă „alianţa izraelită“ cu filialele ei din America, Anglia, 
Austro-Ungaria, Franţa, Italia, România? Se pretinde că, fiind evreii 
pretutindene oprimaţi, această alianţă are de scop să-i scape de opresiune. 

Să vedem ce grozav de oprimaţi sunt la noi. 

Comerţ și capitalii în mânile lor, proprietatea fonciară urbană în cea mai 
mare parte în mâinile lor, arenzile de moșii în Moldova item, pe sub mână 
tot debitul tutunului și a băuturilor spirtoase, negoţ de import și export, c-un 
cuvânt toate arteriile vieţii economice cari se bazează pe speculă? În ce 
consistă grozava opresiune de care se plâng? Și, dacă se plâng, de ce nu 
aleg alte terenuri decât România, alte ţări unde sunt egali în toate cu 
cetăţenii statului? De ce nu Austria, Franţa, Germania ş.a.? 


De ce? Pentru că nu există opresiune, pentru că nu există persecuție, — 
iar drepturile câte nu le au, nici nu le merită. 

Ei singuri, cu totul deosebiți şi având tendințe deosebite de popor, 
vorbind în familii limba germană, abonaţi la ziare dușmane nouă şi hrănind 
împrotiva noastră un spirit duşmănesc și cuceritor, ei singuri nu 
compensează întru nimic munca poporului care-i susține. Apoi sunt 
totdeauna o armă a străinilor în contra noastră. Până și ungarii — care 
numa-n gropi nu dau de cuminţi — își închipuiau într-un rând o stăpânire a 
Moldovei prin evrei şi ceangăi, pentru că ştiau că evreul s-ar asocia cu 
orișicine împrotiva poporului românesc. 

Și astăzi, când poate existenţa noastră e în joc, când ni se dispută 
drepturi seculare, emanate din capitulaţiile luminaţilor Domni ai acestor 
țări, tot ei şi prin uneltirea „alianţilor“ ni îngreuiază poziţia, trecând peste 
capetele noastre, cerând drepturi de la străini, de la dușmanii noştri chiar. 

Știu d-nealor ce i-ar aştepta în Germania pentr-o asemenea faptă, pentru 
gravura din „Monde illustré“, pentru articolul mincinos din „Pesther- 
Lloyd“, pentru apelările la străini în trebile interne ale țării? Munca silnică 
sau închisoarea. 

De aceea vom rezuma judecata în forma unui fetva al şeicului iil-Islam 
zicând: 

Legea zice că cine conspiră cu străinii în contra instituţiilor ţării și a 
poporului în mijlocul căruia trăiește este un trădător. 

Merită un trădător drepturi? 

NU. 


III 

Sub titlul „închipuitele persecuţiuni în contra evreilor“ „Românul“ 
publică două adrese, una a delegaților societăţii „Românizarea“, alta 
semnată de vro 20 de persoane, prin cari se desmint știrile aduse de ziarele 
străine. 

Pentru noi cea dendâi e mai importantă, căci ni arată singura cale pe 
care evreii vor putea s-ajungă la egalitate cu cetăţenii statului român. Numai 
vorbind în familie limba românească, numai încrucișându-se prin căsătorii 
interconfesionale cu românii vor putea deveni cu vremea ajutători întru 
purtarea sarcinei de cultură a țării românești, numai atunci vor intra în 
conmembrațiunea socială a românilor şi se vor preface în trup din trupul 


nostru. Până atunci însă naţia îi va simţi ca pe ceva străin în corpul ei, ca pe 
un parazit care usucă măduva străvechiului stejar. 

Adăogim din nou că ni pare rău de acei relativ puţini, chiar dacă s-ar 
compune din 2-3000, cari s-au identificat cu această ţară, și totuși trebuie să 
se vadă în aceleași condiţii de drept public cu imigranții mai proaspeţi; ne 
pare rău de „evreii spanioli“, cari n-au nimic comun cu cei poloni, — dar 
fiecare poate pricepe că într-o armie străină care se apropie de noi nimeni 
nu va căuta să deosebească pe puţinii amici, ce i-ar putea avea în acea 
armie. Şi evreii sunt o armie economică, o rasă de asociaţi naturali contra a 
tot ce nu e evreu. 

A doua adresă spune adevărul, că evreii trăiesc în România fără a li se 
cauza nici cel mai mic rău, căci nu pot fi numite rele decât cele pozitive, iar 
nicidecum restricțiuni despre cari fiecine știe că constituiesc singurul 
„modus vivendi“ ce-l putem avea deocamdată cu seminţția evreiască. Dar 
această adresă — o ştim bine — nu va căpăta niciodată iscăliturile mai 
tuturor coreligionarilor din România. Aceasta e o frază ca multe altele din 
ziarele noastre, cari şi ele vorbesc întruna de nație, de voinţa naţională, pe 
când fiecine știe în fundul sufletului său că naţia românescă, cumu-i ea, nici 
n-au ajuns să-și deschidă ființa sa la soare, ci, esploatată de oameni şi de 
împrejurări, susține cu sudoarea-i tot aparatul netrebnic al formelor străine 
de cultură introduse prin numeroasa clasă de proletari ai condeiului cari, 
îmbrăcându-se în ele fără să le ştie înţelesul, îşi găsește pânea de toate zilele 
pe care n-ar putea-o găsi prin muncă, căci nu vrea să muncească. 


€ 


«ALMANACUL MUZICAL PE ANUL 1877» 


DE D. TEODOR BURADA 

[9 ianuarie 1877] 

Prevederile noastre din anul trecut, publicate tot prin această foaie, le 
videm realizate cu mult succes și în almanacul de pe anul curent 1877. Nu 
este destul să cultivăm frumoasele arte, între care intră fără îndoială muzica, 
declamaţiunea, teatrul, danţul, de care se ocupă autorul în acest almanac; 
noi credem că datoria fiecărui român cu simțâminte românești este de a 
căuta mijloace să răspândească frumoasele arte în popor, să facă a se 
înrădăcina în deprinderile lui astfel încât să fie o parte întregitoare din 


educaţiunea lui. Acest scop se atinge prin publicaţiuni, prin tratate speciale, 
în fine prin foi periodice menite a dezvolta gustul estetic asupra tuturor 
genurilor de cultură a spiritului omenesc. 

D. Th. Burada, fondatorul almanacului muzical, pătruns de aceste 
adevăruri, a pus deja de doi ani şi nu încetează de a pune și astăzi la 
dispoziţiunea publicului știința şi esperienţa sa muzicală; o ochire răpede 
asupra celor conținute în almanacul pe 1877 ne poate pe deplin convinge 
despre aceasta. „Încercări despre originea teatrului naţional şi a 
conservatorului de muzică și declamaţiune“, un mic tratat, dar plin de fapte 
până astăzi de foarte puţini cunoscute, în care se ocupă autorul atât cu 
cultura muzicei şi a declamaţiunei cât şi cu aplicaţiunea lor pe scena 
teatrului român din timpurile vechi până acum. „Cercetări asupra danţurilor 
şi instrumentelor de muzică a românilor“, cu figuri intercalate în text, în 
care d. Burada ne descrie danţurile noastre cele vechi, ne dă ariele și muzica 
mai multor cântice populare, precum și instrumentele pe care se esecutau: 
„Elena Hora“ compusă de însuşi autorul; iată în scurt materia ce o avem sub 
ochii noștri răsfoind almanacul muzical de pe anul curent 1877. 

Cercetând mai cu de-amăruntul această materie, ne vom convinge cu 
toții că conţine un studiu scrupulos, în care a trebuit autorul să lupte cu 
foarte mari greutăți — asupra muzicei, danţului, teatrului şi a 
instrumentelor de muzică la români. Figurile intercalate împreună cu mai 
multe bucăţi de muzică în text şi la finele almanacului ne întăresc în 
credința noastră că autorul, fără de a se înspăimânta de cheltuiele, a fost 
condus nu de un interes material, ci de dorinţa de a răspândi în popor un 
nou gen de cultură şi că forma sub care și-a propus a realiza idea sa, aceea a 
unui almanac muzical, este potrivită din puntul de vedere a necesității de a 
avea fiecare persoană un calendar și a prețului modic cu care își poate 


fiecine procura o asemenea carte”. 


* Din acest punct de vedere almanacul muzical al d-lui Th. Burada se poate 
considera ca o publicațiune periodică ce tinde a înavuţi literatura română; ca atare 
merită a avea şi el locul lui în biblioteca fiecărui iubitor de ştiinți şi frumoasele arte. 


Din parte-ne urăm succes bun autorului și îl rugăm să nu înceteze nici 
pentru viitor cu asemene publicațiune; românii iubitori de artele frumoase 
vor şti să aprecieze munca și meritul, ei vor ști cum trebuie să fie 
recompensat talentul autorului. 


€ 


[12 ianuarie 1877] 

La conferența din 4/16 ianuarie lordul Salisbury a prezintat delegaților 
Porții un rezumat modificat al hotărârilor delegaților europeni, după care 
toți aceştia au declarat că, în caz de a respinge Poarta și aceste din urmă 
propuneri, toți vor părăsi Constantinopole. Reprezentanţii Italiei şi Angliei 
au adaos că, pentru complicaţiunile ce s-ar naşte din refuzul Porții, Turcia 
va fi răspunzătoare Europei, reprezentantul Franciei făcu pe Poartă 
răspunzătoare față cu propria ei ţară. După aceea Savfet Pașa declară că va 
convoca marele consiliu național și că sâmbătă (5 ian.) va fi în stare a da un 
răspuns definitiv. 

Ultimatul puterilor cuprinde următoarele puncte: 

1) Rectificarea granițelor Muntenegrului prin anexiunea districtelor 
Banjani, Piva şi Nicsici, Drobinak, parte din șaranţi, distr. Kolașin şi Cuci- 
Craini, a Vasoievicilor de la Zievna până la Lim, în fine teritoriul Mali și 
Veli-Vrdi cu Spuţ şi Zobliac. Instituirea unei comisii internaţionale adhoc de 
rectificarea graniţelor. Libertatea navigaţiei pe Boiana. Neutralizarea 
forturilor depe lacul Scutari. 

2) Status quo ante bellum pentru Serbia cu regularea dificultăţilor de 
graniță dinspre Bosnia printr-o comisie de arbitri conform hatişerifului din 
1833. 

3) Pentru amândouă Principatele se cere evacuarea lor de cătră trupele 
otomane și retragerea trupelor lor de pe pământ turcesc înlăuntrul nouălor 
fruntarii. Preschimbarea prizonierilor, amnestiarea tuturor acelora cari-n 
vremea războiului au făcut servicii inamicilor. 

4) Pentru Bosnia, Herţegovina și Bulgaria 

Guvernorii generali ai provinciilor pentru cei dentâi cinci ani se numesc 
de Poartă cu prealabila consimţire a puterilor. 

Provinţiile se împart în sangiacuri cu muteșarifi în capul lor, pe cari 
Poarta îi numeşte pe vreme determinată după propunerea valiilor, şi în 
cantonuri (nahief, mudir-lik) de 5.000-10.000 locuitori cu autorităţi 
cantonale, cari sunt aleși liber în fiece comună de către populaţie și sunt 
competente în toate cestiunele câte ating interesele comunei. 

Adunările provinciale se aleg pe câte patru ani de cătră consiliile 
cantonale. Aceste adunări au să stabilească bugetul provinţiei după sistemul 
indicat şi au să numească consiliari administrativi provinciali, a căror părere 


trebuie s-o consulte valiul în toate cazurile câte trec peste stricta și simpla 
executare a agendelor legiuite şi ordinare: în urmă valiul poate să raporteze 
Porții părerea consiliului administrativ. 

Ameliorarea sistemului dărilor. Adunările provinciale şi consiliile 
cantonale aşază dările şi le repărțesc, cu escepţia vămilor, poșştelor și 
telegrafelor, precum și taxele pe tutun și spirituoase. Arendarea dijmei se 
desființază cu totul, restanțele de dări nu se mai încasează, bugetul 
provinţiilor se statornicește după măsura veniturilor pe câte cinci ani. O 
parte din aceste venituri se întrebuințază la plata datoriei publice şi pentru 
acoperirea trebuinţelor guvernului central, iar restul pentru trebuinţele 
provinciei. Justiţia se va reorganiza în senzul unei neatâmări mai mari a 
magistraturei.  Valiii numesc pe judecătorii civili și penali cu 
consimțământul consiliilor administrative; membrii curții apelative se 
numesc de către Poartă după propunerea valiilor. Publicitatea pertratărilor 
judecătorești şi a anchetelor e obligatorie. Pentru afacerile speciale a 
fiecărei din confesiuni va exista o jurisdicție esclusivă a autorităţilor 
religioase. Deplină libertate a culturilor; comunele întrețin singure clerul, 
bisericile şi institutele scolastice. Se stabilesc garanţii contra prozelitismului 
cu de-a sila. 

Întrebuinţarea limbei ţării înaintea autorităţilor judecătoreşti şi 
administrative e autorizată ca şi a limbei turceşti. Întrebuinţarea de trupe 
iregulare e absolut oprită; o miliție şi o jandarmerie se vor forma din 
creştini şi musulmani în raport cu populaţiile şi cu ofiţeri subalterni numiţi 
de guvernorul general. Creștinilor condamnaţi şi urmăriţi din cauze politice 
li se acordă amnistie. 

Ameliorarea condiţiei lucrătorilor rurali şi a arendaşilor. În Bosnia şi 
Herţegovina se va înlesni câștigarea de proprietăţi ale statului, precum și 
reîntoarcerea emigranților, iar despoziţiilor respective vor trebui luate până 
în trei luni. 

Comisia de control. Puterile vor numi două comisii de control cari vor 
avea să privegheze executarea reglementelor şi vor avea să sprijine 
autoritățile locale în măsurile ce vor lua în privinţa ordinei și a singuranţei 
publice. Comisiile de control vor primi instrucţii speciale. 

În urma acestei comunicări Midhad Pașa au convocat marele consiliu 
naţional, un fel de consiliu de stat compus din 200 de inși, funcționari 
superiori şi demnitari ai bisericii. Între aceşti 200 erau peste 50 de creştini, 
armeni şi greci se vede. Midhat le-au comunicat propunerile cele din urmă 


ale puterilor, au arătat apoi că Turcia nu are nici amici nici bani și că 
războiul este împreunat cu cele mai mari pericole. Cu toate acestea consiliul 
a respins în unanimitate propunerile puterilor, ca neacceptabile. 

Marele vizir au espus Sultanului prin raport concluziile consiliului 
naţional și l-au rugat a-i da ordinile cuvenite pentru a putea răspunde 
reprezentanţilor europeni. 

Astfel la 8/20 ianuarie, în cea din urmă conferință, Savfet Paşa citi o 
notă prin care spuse că Poarta se poate înțelege cu puterile în privința unor 
puncte de detaliu, dar au tăcut cu totul asupra numirei guvernărilor generali. 
Cât s-atinge de comisiile de supraveghere, nota propunea instituirea unor 
comisii locale alese, cari să lucreze sub preşedinţa unui funcţionar turcesc. 
Relativ la propunerile despre Serbia și Muntenegru, nota crede că s-ar putea 
amâna rezolvirea cestiunilor în litigiu până la o hotărâre mai târzie. Chiar 
cererile Muntenegrului ar fi discutabile, dar amândouă pretenţiile principale 
ale puterilor trebuiesc respinse, cu atât mai mult cu cât sultanul însuși, 
auzind raportul asupra ședinței consiliului naţional, au declarat definitiv că 
cele două propuneri sunt incompatibile cu onoarea suveranului. 

După cetirea notei luă cuvântul marchizul de Salisbury. El constată că 
Poarta refuză de a acorda cele două garanţii cerute de puteri privitoare la 
numirea guvernărilor şi la organizarea unei comisii de control în adevăr 
neatârnate. Nerămâind dar nici un teren comun pentru o tratare mai departe, 
conferinţa trebuie să se privească ca închisă. 

Generalul Ignatief vorbi în acelaşi senz, declară că propunerile Porții 
sunt inacceptabile, accentuă responsabilitatea ce cade asupra Porții şi 
esprimă speranța că Turcia nu va întreprinde nimic contra Serbiei sau a 
Muntenegrului, căci o asemenea eventualitate ar trebui privită ca o 
provocare de război. 

După aceste declarări, conferinţa se dizolvă, pentru că lucrările ei erau 
terminate. 

Protocolul de închidere a conferinţei s-au închieat duminica în 9 ian. În 
ospelul ambasadei austriace, subsemnat fiind de toţi delegaţii, şi de cei 
turceşti. Sultanul anunțând că e bolnav, audienţe de concediu nu s-au cerut. 

Alaltăieri, luni, au plecat Ignatief și marchizul Salisbury, ieri și astăzi 
aveau să plece ceilalți membri ai conferenţei. 


€ 


LITERATURĂ DIN BOTOȘANI 


[12 ianuarie 1877] 

Ştiam odată că în vechiul târg al Botoşanilor se face pastramă bună și în 
genere se dau cărnii acele modificaţii care-o fac să se împrotivească 
timpului și să figureze sub numirea generală de mezelic în deosebite 
formate prin băcălii şi pieţe. Dar că în Botoșani s-ar fi făcând și — 
literatură, şi-ncă literatură știi cole! cu șic, asta n-o ştiam, pân' a nu ne veni 
Calendarul „Lectorului român“ pe anul 1877 (anul al IV). Va să zică de 
patru ani se repetează aceste apeluri la gustul estetic fără ca noi să le fi 
băgat de samă. Dar acuma... acuma cetitorul nu ne mai scapă. Vrând- 
nevrând trebuie să urmeze pe cărarea înflorită a muzelor botoşănene, să se 
îmbete de profumul florilor de pe malul Botoşancei, să adoarmă în cântecul 
filomelelor cu nemuritoare boturi cari în acest fericit oraş au forma cam 
ciudată de scriitori de cancelarie. Acest calendar conţine smântâna (ca să nu 
zicem crema) inteligenţei literare din acel oraş, iar untul din acea smântână 
e neapărat d. N.I. Anghel. — Vibreze aşadar coarda arfei angelice: 

DEDICAŢIE 

Amicului meu V... M... (telegrafist) 


O NOAPTE DE SERVICI 
Luând pana amice, se scriu după dorinţă, 
Cu mâna-mi tremurândă, mă 'ncerc de a rima! 
Proza e 'n formă, poezia în aparenţă! 
Căci dragă nu-s poet! ... Astfel a m'-exprima. 
O! juna mea muză, fineşte a ta plânsoare. 
Inspiră-mă acuma, d-un ceresc amor; 
Și încetul te înalță în regiuni solare, 
Cântând a mea dorinţă... să-ți iai sublimul zbor. 
Amice, pentru mine durerea-i infinită, 
Nimica nu mă 'ncântă; de toţi eu sunt uitat. 
Și inima mea tristă, de viscole zdrobită, 
Numai pentru tine, amice, a palpitat! 
E noaptea! afară ploaia cade-n torente 
Tenebru-i aşa de mare încât nemica vezi. 
Lumea acum doarme ... Nu-mi aduc aminte 
O noapte mai grozavă! ... dar numai eu veghez! 
Veghez cu morsa singur şi lampa, împreună, 
Amici inseparabili în ore de serviciu. 
La cea întâi chemare, pana 'mi iau în mână, 
Maşină oarbă la acest oficiu. 


Amice! a ta chemare vegherea-mi întrerunsă 

Şi-mi naşte iarăşi gânduri, ce capu-mi muncesc! 
De ce altor le pare că timp iute se scurse? 

Şi mie-mi pare secoli ce nu se mai finesc? 

O! Noapte! Neagră noapte! N-ai să te curmi odată? 
Fi-vei eternă noapte? făr' s-ai finit? 

Veghez singur cu lampa, dar gaza-i consumată ... 
Peri şi ea şi fumu-i! ... Eu numai n-am perit! 

O! temp! este vro lege ce-n spaciu te conduce? 
Este o lege eternă ca tine nu mai pere? 


Dar nime-ţi răspunde! ... 
În chaos tot te duce! 
Şi templul, viața, moartea nu-s decât mistere! 


Botoşani, 1873 iunie 


RESIGNAȚŢIA 
Noaptea în tăcere vărsăi lacremi înfocate 
Simţind cum focul fuge din junele meu pept! 
Privesc a mele zile cu totul înnorate! 
Regret că voi ajunge în lume să veget! 
O! lume înşelătoare! Sunt june și o noapte, 
O noapte de urgie ... şi păru-mi s-au albit! 
Talente și foc sacru ce-mi fură de sus date, 
De multe suferinţe s-au stins, m-au părăsit, 
Pe acest ocean de lume eu pași-mi rătăcesc, 
Novici, fără protector ... păşam plin de speranţă 
Dodată însă vânturi nava-mi zdrobesc!... 
Ca ea, şi eu zdrobit, scăpai ... mai fără viaţă! ... 


Şi iată-mă separat de tot ce am iubit! 
Voința ta, o, Doamne! să fie împlinită! 
Gura-mi să resignă, și fiere amărită, 
Voi şti, de-a trebui, a bea păn la finit! 


Dar bardul nostru, care însamnă cu atâta conștiință până şi luna (necum 
anul) în care au luat naştere nemuritoarele sale produceri, este totodată și 
prozaist. „George şi Maria“ se intitulează gingașa scriere novelistică pe care 
a comis-o tot d. Anghel. lată câteva modele pentru viitoarea stilistică 
română: 


În primăvara anului 187..., un june ce după fizionomie se părea abia de 
22 până la 24 ani, îmbrăcat simplu dar cu eleganță, trecea pe stradă cu un 
pas cam grăbit, pe faţa-i pală se citea veselia, dar observând bine puteai 
devina din când în când câte o umbră de melancolie ce-l prindea de minune, 
adăogind o barbă de un negru ebenin... 

George, luând lecţiuni de flaut de la părintele Mariei timp de vro trei 
ani, avu ocaziunea a vedea în fiecare zi pe Maria în ora fixată pentru 
lecţiunile sale. De aici se născu un ataşament reciproc, încât în cele din 
urmă ceru mâna Mariei de la părintele său, care nu i-o refuză, rămâind ca 
hymenul să-i unească după întoarcerea lui George din străinătate, unde se 
ducea să se perfecţioneze în muzică (căci la noi în ţară nimic nu-i perfect, 
dacă nu-i străin!), unde trebuia să stea doi ani, şi la reîntoarcere părintele 
promisesei seale-i mai ceda şi funcciunea de profesor de muzică... 

În astă-seară junii George şi Maria erau singuri... A doua zi era ziua 
destinată pentru plecarea lui, ei trebuiau să se separe ș-a nu se vedea doi 
ani; lung timp pentru două inimi ce se iubesc. Ambii picară într-o tăcere și 
melancolie, preludiul oricărei depărţiri. George ridicând frontea-i și clătind 
din cap ca pentru a fugi gândurile ce-i turmentau crierii, privi pe Maria cu 
ochii jucând în lacremi, zise: etc. 

Solemnă şi misterioasă este ora serei, ea te tentează contra voinţei, la 
reverii; ni se pare a vedea în norii roșietici ce se ridic la horizonte, reviând 
vii și animate toate suvenirele, toate zilele, unele ridente și coronate cu 
roze, altele pale și acoperite de un văl tenebros; ultimele mugete ale 
vântului prin frunze par a modula ariele ce ne apropie de suvenirile dulci 
sau triste: Muzica este vocea spiritului... 

Trei ani în urmă, George şi Maria aveau o încântătoare copiliță, fructul 
iubit al unei uniri pe care părintele Mariei a binecuvântat-o înainte de a 
muri. George era profesore de muzică, și venitul fucciunei seale da ambilor 
consoți o fertilitate sufficientă. .. 

Sosi ziua naşterei Mariei. George se îmbracă curat, ceea ce nu făcuse 
încă; umplu odaia cu flori, şi când soarele-și lua adio, trimițând ultimele 
seale raze, pentru-a reveni a doua zi, George se închise în odaie și cântă din 
flaut aria preferată de scumpa lui Marie. 

A doua zi-l găsi întins ţeapăn pe parchet. Când își reluă sensurile, 
deveni iar nebun; îl mai conduse iarăși în voiaj timp de un an. reviând, 
crierii săi începu a se restabili; dar era trist și monoton! 

Oare un voiaj timp de un an i-ar fi folosit tânărului bard? 


€ 


CHESTIUNEA EVREILOR 


[14 ianuarie 1877] 

Un corespondent din Vaslui al „Ielegrafului“ face o dare de samă 

despre aşa-numitele persecuțiuni ale evreilor pe care o reproducem în partea 

ei materială, eliminând însă toate apreciaţiile câte privesc gruparea politică 
în ţară. 


€ 


[14 ianuarie 1877] 

Protocolul final al conferenței s-au încheiat și s-au iscălit, membrii ei au 
plecat fiecare încotro îl chema casa, întâi Salisbury, după el Ignatief ş.a.m.d. 
Întrebarea este cum trebuie privit acest fiasco al conferinței, această 
solidaritate aparentă care avea totdeauna drept corelat o nesolidaritate în 
esență? 

O parte a opiniei publice susține că succesul este al Rusiei. Acuzată de 
Europa întreagă că voiește cuceriri și că interesul pentru creştini e în 
realitate de un estrem platonism și o mască numai pentru a ascunde 
intenţiile ei adevărate, Rusia au voit să dovedească Europei că rasa 
mahometană promite tot şi nu dă nimic, că le va lua ochii puterilor cu 
reforme pe hârtie, iar când i s-ar cere garanţii pentru punerea lor în lucrare 
ea va refuza pân-în sfârşit. Rusia au început dovada, cauza slavilor de sud a 
devenit o cauză europeană, îndărătnicia turcilor notorie, încât rușii, 
declarând război, îşi vor putea spăla mânile ca Pilat din Pont, căci au 
dovedit că turcul e de vină, că el trebuie esterminat. N-avem nevoie a 
adăogi că Salisbury era pe cale de a semna un ultimatum egal cu acela al 
Rusiei cătră Poartă și că-n momentul din urmă earl of Beaconsfield a găsit 
de cuviinţă, cu sau fără cererea marchizului, de a-i da instrucţii contrarie şi 
de a mântui libertatea de acţiune a Angliei. 

Dar această din urmă împrejurare formază sămânţa celeilalte opinii, atât 
de răspândite, că toată conferința n-au avut de scop decât de a câștiga 
vreme, de-a amâna furia momentană a poporului rusesc, de a-l face să simtă 
în vreme de pace încă anevoinţile războiului, sperând că, deodată cu 
agitațiunea primitivă se va stinge încet-încet și iubirea peste măsură pentru 


frații din sud. Aşadar Europa și-au întins binişor cinstita față ca să 
primească o palmă de la turc, ştiind că în fond n-o primeşte ea, ci fiul ei cel 
c-un picior în Asia și cu celălalt în Europa. De aceea nimeni nu poate zice 
Rusiei că trebuie să-i fie ruşine, căci fiecăruia-i poate răspunde: Taci să tac. 
Astfel dar pacea ar fi salvată, cam prostuță nu-i vorbă și foarte gingaşă la 
sănătate, dar în sfârșit — e pacea. Poate să şi fie pentru moment. 

Dar un om ceva mai atent la câte se petrec va observa că niciodată 
vorbele nu împiedecă mersul istoric a unor puteri, preparate sute de ani 
pentru direcția cutare ori cutare. 

Fie zece conferențe după olaltă, ele nu vor schimba proporţiile 
etnologice din Turcia. Slavii vor rămânea în numărul în care sunt, ba vor 
creşte, turcii vor descrește şi va rămânea anomalia vie a predominărei a 
două milioane de otomani asupra celorlalți creștini. Neapărat că înlăuntrul 
statului lor vor căuta, vor găsi chiar aliaţi, dar aliaţi de interese zilnice; vor 
găsi o clasă care nici într-o ţară nu poartă greutăţile ca să zicem fizice ale 
statului, vor găsi aliați pe stârpitura de cămătar grec, pe evreu, pe străinii 
din orice ţară cari au interes ca o stare coruptă de lucruri să dureze; dar toţi 
acești aliaţi îl vor renega și părăsi în „dies irae“. 

Tot astfel scamatoriile diplomatice interne nu mântuie pân-în sfârşit nici 
pe elementele evreo-german şi fino-tartaric din Austro-Ungaria. Ele 
întârzie, nu înlăturează creşterea puterilor vii într-o direcţie bine hotărâtă de 
propria lor natură, direcţie opusă ideei de stat a Austro-Ungariei. Dacă într- 
o ţară sunt de nevoie regimente pentru a scoate dintr-un oraș pe jumătate 
german pe un general slav de o însemnătate foarte îndoielnică, atunci e o 
dovadă că tăcerea elementelor pozitive dintr-un stat nu însemnează moartea 
lor. 

Slavofobia Europei întregi e o dovadă că în mijlocul şi în sudul ei slavii 
formează mase compacte şi conştie de sine și contra acestora se aliază tot ce 
nu e slav. Fie o ginte cât de mărginită la minte, cum sunt maghiarii, fie cât 
de timidă, cum sunt evreii, fie cât de înapoiată, ca turcii, ci sunt bineveniţi 
în taină diplomaţiei europene, care cu mănuşa ei cea fină mângâie fața 
„bunului rus“, dar în taină se teme, de tremură, de el. 

Departe de noi de a crede în spontaneitatea comediei de la Bosfor. Toată 
constituţia turcească nu-i decât pactul de alianţă așezat de turci între ei şi tot 
ce nu e slav în Turcia. Se inaugurează acolo un soi de constituționalism 
austriecesc, în care turcul va juca rolul beamterilor austriecești, grecul rolul 
evreului austriecesc iar popoarele de baștină ale Peninsulei Balcanice sunt 


chemate a alimenta pseudoparlamentarismul turco evreiesc până ce vor 
ajunge în stare de a-și scutura cojocul în foc de toți paraziţii. 

Aceasta-i fila întâia a mișcării slavilor de sud. Foliantul însuși va 
cuprinde nu numai Peninsula Balcanică, dar aproape întreg centrul Europei. 

Am vorbi şi despre poziția românilor în acest învălmăşag, căci ni se 
pare că bizantinismul nostru diplomatic este bun în felul lui, precum e 
totdeauna bine când un om onest se bălăbănește cu cuvinte într-o societate 
de ... onorabili, scăpându-și pielea intactă, dar va veni vremea — și poate 
nu e tocmai departe — în care vom trebui să luăm parte, vom trebui să ni 
arătăm văpseaua. Vom spune însă drept că hotărârea noastră nu atârnă de la 
noi, ci de la un vecin al nostru pe care l-am privit totdeauna cu mare pază. 
Acest vecin este Austro-Ungaria. Da i se va da un loc la soare însemnatei 
fracțiuni a poporului nostru de peste munte, încât sfărâmaţi chiar de 
mișcarea puterii răsăritene să găsim un adăpost pentru bunurile noastre 
sufletești ... bine. De nu ... atunci desigur că vom căuta printr-o încercare 
deznădăjduită sau de-a crea o poziţiune sigură şi neclintită neamului nostru, 
sau de-a renunţa cu totul la un rol în istoria lumii. 


€ 


CLUBUL STUDENŢILOR 


[14 ianuarie 1877] 

Din raportul anual, citit în şedinţa de la 20 noiembrie 1876 și tipărit 
acuma, estragem următoarele date. În intervalul de un an dintre 20 
noiemvrie 1875 și 20 noiemvrie 1876 s-au ţinut în localul clubului 9 
prelecţiuni asupra următoarelor materii: 

1. Civilizaţia este contrară corupţiei, de N. Mihalcea. 

2. Proba testimonială în materie civilă, de C. M. Miclescu. 

3. Salvarea omenirei prin instrucţiune, de N. Mihalcea. 

4. Ninon, poem în versuri de I. Bată. 

5. Lupta pentru drept, de Francisc Papp. 

6. Importanţa istoriei. În specie, istoria românilor cu o ochire asupra 
luptei lui Ștefan cel Mare la Valea Albă, de I. Neniţescu. 

7. Privire asupra poporaţiunei rurale din România, de I. Crăciun. 

8. Critica asupra civilizaţiei moderne, de B. Ionescu. 

9. Privire asupra lui Ștefan cel Mare, de I. Neniţescu. 


S-a creat şi o mică bibliotecă, care, până acum constă din 8 opuri în 22 
volume şi 90 broșuri, toate donaţiuni ale unora din membri și a câtorva 
persoane particulare, între cari vedem pe d. dr. A. Fătu, care a donat 
bibliotecei toate opurile d-sale, și d. Iacob Negruzzi, care, pe lângă scrierile 
sale, a donat și pe acelea ale lui C. Negruzzi; asemine d-nu A. T. Lungu a 
donat cea mai mare parte din cărţile ce compun mica bibliotecă. Curios ni 
se pare însă următorul pasagiu al raportului: 

Foarte mult contribuiesc la prosperarea clubului d-nii redactori cari 
binevoiesc a ni trimite jurnalele d-lor, fiindcă din ele noi putem vedea 
diferitele chestiuni ce se dezbat atât în țara noastră cât şi afară. Noi, ca unii 
cari privim fără pasiune luptele dintre partizi, putem cunoaște greșelile 
unora și ale altora: ne deprindem a judeca lucrurile cu sânge rece, a vedea 
răul şi a-i căuta remediul, căci nu învăţăm decât pentru a fi buni cetăţeni. 

Urmează apoi lista a 32 de ziare politice oficiale și semioficiale şi a 4, 
ziare c-un cuprins mai mult sau mai puţin științific. 

Veniturile, în suma de 1885 lei 40 bani, consistă esclusiv din 
cotizaţiunile membrilor, iar repartiţia lor asupra cheltuielelor e următoarea: 

Plata chiriei localului 1412, imprimarea statutelor, cheltuieli de 
cancelarie și cheltuieli extraordinare 190, în total 1602, Rămâind în casă, în 
sara de 20 noiembrie 1876, suma de 283 lei 38 bani. 

Din cauză că fondul este foarte mic a fost imposibil a îndeplini unul din 
punctele statutelor: acela de a ajuta pe membrii lipsiţi de mijloace. 

Membrii ordinari au fost în număr de 56, onorifici 15, estraordinari 1, 
binefăcători d. Lungu și, în fine, câţi gazetari toți. 

După cum stau lucrurile pân-acuma, clubul nu ne îndreptățește la 
speranțe tocmai mari. A cheltui aproape tot venitul, strâns din cotizaţiuni 
relativ desigur prea mari, pentru chiria localului, în care stau spre citire 
aproape numai ziare politice, ni se pare lucru ingrat. Nu vedem un singur 
ziar de filologie romanică. Nu vedem „Columna lui Traian“, al cărei 
redactor are deprinderea de a nu-şi trimite revista gratis, dar care revistă 
este cu toate acestea cea mai importantă pentru studiul istoriei Românilor 
după documente. 

Aseminea lipseşte o revistă a ştiinţelor juridice şi de stat, una cel puţin 
de ştiinţe pozitive, încât toată lectura e, se vede, restrânsă la nenumărate foi 
şi foițe politice şi la câteva de literatură frumoasă. Ar fi mai bine, după a 
noastră părere, dacă din venituri s-ar închiria un local ieftin, cu 3-400 franci 


pe an, iar jumătate din rest s-ar întrebuința pentru formarea unui fond stabil 
şi jumătate pentru cumpărarea de cărți de-o valoare însemnată și pentru 
abonamentul la ziare ştiinţifice. 

Cât despre prelecţiuni suntem siguri că mai multe din ele n-au conţinut, 
n-au putut să conţină decât vorbe, nicidecum cunoştinţe pozitive, răsărite 
din studiul amănunţit al materiei respective. Aşa de ex. cea dintâi, 
„Civilizaţia este contrară corupţiei“, conţine un neadevăr, las' că pân-acuma 
nimeni, nici Buckle chiar, n-a putut defini ce este civilizaţia, atât de varie 
este ea în formele ei, dar presupunând că ea este definibilă, că s-ar găsi o 
formulă generală care să cuprindă civilizaţia greacă alături cu cea chineză și 
bizantină, teza rămâne neadevărată, căci civilizaţia e intelectuală, fără 
cuprins moral, de aceea ea poate fi coruptă. Astfel cea bizantină, cea mai 
însemnată în vremea ei, a fost coruptă atât în formele vieţii dinlăuntru ale 
statului, cât şi în arte și științe; asemenea, barbaria goților e mult mai 
preferabilă în întregul ei decât civilizația Romei decăzute. 

Tot astfel de generală, prin urmare lipsită de cuprins, este teza: 
„Salvarea omenirii prin instrucţiune“. Dovedirea contrariului acestei teze o 
avem în câteva zeci de milioane de indivizi în China, cea mai instruită ţară 
de pe pământ, dacă-i vorba de cât știu; cestiunea principală este cum știu şi 
la acest „cum“ încetează rolul instrucției și începe acela al educaţiei. Şi 
aproape toate celelalte prelegeri sufăr de greşala generalităţii, aproape din 
toate nu se văd studii cu totul speciale, cari să dovedească o îndeletnicire 
amănunţită cu materia. 

Filologii clubului ar putea să se ocupe, d. ex., cu strângerea locuţiunilor 
şi proverbelor, cu cestiunile fonologice ale limbei române, cu stabilirea 
nomenclaturei ştiinţifice, cu adunarea numirilor de plante, insecte și metale 
ş.a. E drept că aceste sunt cestiuni cari cer muncă, dar n-ar suferi de 
sterilitatea tezelor cu totul generale. Am pune de ex. întrebarea cum de se 
preface în limba română grupul sc în șt? Ce înrâurire are i consonans (jot) 
asupra vocalelor și consoanelor cu cari se-ntâlneşte? Cum se poate esplica 
prefacera lui d în j (putred, putrejune; veşted, vestejit). Iată câteva numai 
din sutele de cestiuni de detalii cari merită atenţia unui filolog tânăr. 

Venim la juriști. N-ar fi oare bine ca să cerceteze cestiuni istorice ale 
dreptului român? Ce este embaticul? Ce instituția răzășşilor? Cari sunt 
foloasele și cari defectele instituţiei breslaşilor? Cum erau organizate 
breslele, ce puteri judecătorești aveau? Apoi vine terenul larg al dreptului 
canonic, rămas cu totul în desuetudine astăzi. Cari sunt principiile de drept 


ale „obiceiului pământului“ întru cât îl întâlnim în cronice şi documente? 
Ce înţeleg documentele sub denumirea de „drept românesc“? 

Cât despre ştiinţele naturale, aicea terenul e nemărginit. Las-că aproape 
toată nomenclatura de pân-acuma este coruptă, dar chiar metoadele 
pedagogice cu totul neintuitive în cari sunt scrise cele mai multe cărți de 
ştiință-naturală ar merita serioasa luare aminte a actualilor studenţi și 
viitorilor profesori la institutele secundare. 

Lăudabilă este intenţia de a introduce exerciţiile (nu studiul) de scrimă 
şi gimnastică, dar n-ar trebui să lipsească nici muzica vocală. 

O petitio principii ni se pare pasagiul: „Să ne ferim de indiferenţă ca de 
răul cel mai mare, mai ales în chestiunile de instrucțiune și naţionalitate, 
fiindcă nimic nu ucide un popor decât indiferența pentru instituţiunile 
sale“. Interesul cel mai viu pentru instrucţie şi naționalitate nu include de 
loc interesul pentru instituţii, care acest din urmă nu este treaba tinerimei. 
Acestea vor găsi totdeauna apărători și dușmani în grupurile politice, mai 
ales când nu vor corespunde c-un corelat ecuivalent de muncă şi cultură, ci 
vor fi numai forme superficiale pentru succesiunea în cadrele budgetului a 
diferitelor nuanţe poreclite politice... 


€ 


[16 ianuarie 1877] 

În fața injurielor inserate în presa engleză de cătră d. Lowy, secretarul 

asociațiunei anglo-izrailite, d. Şt. Şendrea, agentul României la Paris, a 

adresat ziarelor Morning Post şi Times câte o scrisoare în care a dezmințit 

acele calomnii ş-a prevenit pe public în contra zgomotelor rău intenționate 
al căror obiect era țara noastră. Reproducem scrisoarea trămisă la Times. 


€ 


[16 ianuarie 1877] 

Din Constantinopol se depeşază că ministrul de război au espus prin 
raport Sultanului că înarmarea oştirei Imperiului otoman e mântuită. După 
raport, oștirea cuprinde acuma următoarele corpuri de tăria mai jos 
însemnată: 1) armia dunăreană 200.000 oameni sub comanda lui Abdul- 
Kerim Pașa; 2) corpul sârbo-bosniac, 100.000 oameni sub comanda lui Ali 
Saib Paşa; 3) corpul din Herţegovina și Muntenegru 50.000 oameni sub 


comanda lui Derviş Pașa; 4) la frontierile Greciei 25.000 oameni sub 
comanda lui Ahmed şocri Paşa; 5) corpul din Erzerum 120.000 oameni sub 
Samih Paşa; 6) în împrejurimile Bitamului * 40.000 oameni sub comanda 
lui Husem-Tahir Paşa și în fine 7) în Bagdat (Misopotamia) 65.000 oameni 
sub Hussein-Pevzi Pașa. Rezerviștii, în număr de 300.000, şi voluntarii nu 
sunt cuprinşi între aceştia — cu totului tot ar face prin urmare 710.000. 
Poarta pregătește o circulară cătră puteri, prin care se va esplica hotărârea 
luată față cu deciziunile conferinţei, apoi ea mai are intenţiunea de a cere de 
la franţuji ofiţeri pentru organizarea jandarmeriei, iară de la engleji câteva 
capacităţi financiare pentru reorganizarea finanţelor. 

SCANDAL 


[16 ianuarie 1877] 

La o reprezentație din teatru cel mare dată de D. Millo s-a întâmplat un 
SCANDAL, care n-a avut însă altă consecință decât acea de-a irita puțin 
publicul. 

Comitetul teatral, după publicarea afișului spectacolului, interzisese 
reprezentarea canțonetei comice a d-lui Millo Haine vechi, zdrențe politice. 

Se stinsese luminele din teatru pe când sala era plină de spectatori cari 
cereau executarea programei, se coborâse cortina, orchestra fusese 
asemenea depărtată și, după strigăte de o oră, după o erupțiune pe scena 
întunecoasă a unei părți din public, totul a putut să fie stâmpărat de cătră 
aplaudatul artist care, în faţa cortinei coborâte, fără orchestră și între două 
lumânări aduse din cabina sa, şi-a jucat canţoneta, dând astfel satisfacerea 
pe care o cerea publicul. 

Acest incident a fost până și obiectul unei interpelări în Cameră, însoțită 
de o polemică îndestul de aprinsă şi de-o moţiune motivată de trecere la 
ordinea zilei. 


€ 


TURCIA 


[19 ianuarie 1877] 

Legându-se propunerile de odinioară ale Austro-Ungariei, care se 
oferise de a mijloci între beligeranţii de peste Dunăre, Aleko Paşa 
(Vogoridi) ambasadorul Porții în Viena s-au încercat pe lângă contele 
Andrassy de a-l face mijlocitor între Turcia pe deoparte, Serbia și 
Muntenegro pe de alta. 

Bag-seama pentru a mănţinea aparența de solidaritate a puterilor în 
conferință contele au refuzat pur și simplu, încât un ziar oficios are 
permisiunea de a zice „că toate lingușşirile orientale ale lui Aleko Pașa s-au 
fărâmat de pieptul contelui Andrassy“. 

Pe de altă parte „Neue freie Presse“ publică textul unei telegrame prin 
care Midhad Pașa, adresându-se direct către înălțimile din Belgrad și 
Cetinie, le sfătuiește de a pricepe că e în interesul amândoror părţilor de a 
înceta c-un război zadarnic. Dacă vor reintra pe calea datoriei față cu 
suveranul lor, Poarta le întinde mâna de împăcare. Concluzia că, dacă 
principatele vor primi pacea, Rusia nu mai gândeşte la război e foarte 
probabilă, deşi nu cu totul sigură. 

FRANȚA 


[19 ianuarie 1877] 
Conflictul între presa oficioasă germană și cea franceză, care semăna a 
provocare din partea celei dendâi, a început a fi primită în mod evaziv şi 
îngăduitor de către cea din urmă. Pentru a înlătura prepusul că Francia ar 
voi, în Cestiunea Orientului, să ieie o atitudine de sine stătătoare, 
„Moniteur“ spune într-un comunicat privitor la cererea ce Poarta avea de 
gând să facă, ca să i se deie zece ofițeri franceji ca instructori ai 
jandarmeriei: „Suntem mișcaţi de atenția Porții, dar e datoria noastră de a 
declara că armata noastră tocmai de instructori n-are prisos, încât nu se 
poate asigura că s-ar găsi zece din ei disponibili. Ar fi de preferat și mai 
potrivit cu starea lucrurilor dacă Poarta s-ar adresa la cele șase puteri a căror 
propuneri le-au respins“. 

CONCERI 


[19 ianuarie 1877] 

Pentru a familiariza pe public cu persoana pianistului Moritz Rosenthal 
culegem următoarele date din ziarele vieneze ... Foiletonistul unuia din ele, 
vorbind despre sezonul mort care stăpânea pe atunci lumea muzicală, spune 
că acela e întrerupt numai din când în când prin o adiare mai răcoritoare. O 
asemenea adiare s-a observat în una din seri în salonul ministrului austriac 
d. de Ziemalkowski, unde au debutat cu succes un artist — nu mare, adecă 
răsărit, ci din contra mic, atât de mic încât are oarecare greutate de-a 
învinge distanţa între talpa piciorului său şi pedalul pianului. Era pianistul 
Rosenthal, în vârstă numai de doisprezece ani, un elev al lui loseffy. 
Această sară i-au asigurat tânărului pianist cheltuielile de studiu pentru un 
an de zile. Dar micul virtuoso au și făcut furore cu executările din Liszt și 
Chopin, şi când în fine a mai cântat cu admirabilă bravură „Campanella“ de 
Liszt şi Paganini oaspeţii ministrului au început a-l îmbrăţoșa, ministrul îl 
sărută pe micul său compatriot, ba însăși d-na Ziemialkowski, dama de 
casă, îi împodobi fruntea cu două sărutări. 

Un alt ziar spune că tânărul, pentru a fi pe deplin convins de talentul 
său, au cântat înaintea lui Franz Liszt. Toate somităţile în piano câte sunt azi 
i-au cântat abatelui, pentru a afla părerea lui, care apoi le-a rămas un razim 
pentru toată viața. Şi maestrul ascultă pe copil cu multă atenţie, apoi îl 
sărută pe frunte şi-i zise: „Fii încredinţat, amicul meu, că în d-ta e ascuns un 
mare artist — care nu va rămânea ascuns“. Astfel Rosenthal are acum 
toiagul cu care își poate urma înainte cariera sa artistică. 

Împlinindu-ne plăcuta datorie de a întemeia cunoștința între publicul 
iașan și talentatul său oaspe, credem că mâni în ziua concertului salonul d- 
nei Mavrocordat va încăpea în el un număr însemnat de iubitori de muzică. 

[21 ianuarie 1877] 
În privința „crizei“ Românul se esprimă într-un mod tot atât de evaziv şi 
incert ca şi în trecut. 
Pe când domnea cea mai deplină armonie între miniştri, văzurăm pe d. 
Nicolaie Ionescu trecând, liniştit şi pe tăcute, de pe banca ministerială pe 
cea de deputat. 


Toţi căutară să cunoască cauza și nimeni nu află nimic. 

Pe când toţi se ocupau de acest fapt, în loc să dobândim lămurire, se 
răspândește ştirea că și d. Vernescu ș-ar fi dat sau ş-ar fi dând demisiunea. 

În şedinţa din 17 l.c. a Camerei, miniștrii vin pe banca lor, afară de d. 
Ionescu, care urmează de a sta pe banca de deputat. 

D. Furculescu, mai nerăbdător, interpelează pe preşedintele consiliului 
de miniştri. El răspunde că atunci când se va produce criza, o va face 
cunoscut Camerei, dar că până atunci o roagă să urmeze cu dezbaterea 
budgetelor. 

Cine nu va fi mulţumit de aceste lămuriri, vina lui să fie; cât despre noi, 
nevoind să fim vinovaţi, ne declarăm că suntem foarte mulțămiţi, fiindcă 
nimic nu înțeleserăm. 

Tot ce puturăm afla este că în 17 ianuarie sara d-nii miniştrii, împreună 
cu d. Ionescu s-au întrunit în consiliu. Aceasta ne asigură cel puţin că şi 
dacă va fi sau va fi fost vro înînţelegere între dânșii, ea nu este de natură de 
a slăbi întru nimic legămintele lor politice. 

Atâta spune „Românul“. 

Se va fi fierbând piatră scumpă în Bucureşti. 

„Courrier de Roumanie“ în numărul său de alaltăieri aduce mai multă 
lumină în această privire. El spune că în ajunul procesului foştilor miniştri 
ar fi de dorit ca în capul departamentului justiţiei să fie d. Vernescu, a cărui 
nepărtinire e recunoscută de toate partidele. Nu că ar pune în vreo îndoială 
nepărtinirea d-lui E. Stătescu, dar d-sa e şef de partid şi inamicii guvernului 
cred a-l putea acuza de părtinire. Prin urmare d. Vernescu ar fi omul 
situaţiei și locul său este la justiţie, zice „Courrier de Roumanie“. 

În dealtfel — continuă ziarul — d. Ionescu nu s-a retras decât pentru a 
grăbi soluţiunea, căci d-sa nu doreşte decât ceea ce vrea toată lumea, adecă 
ca d. Vernescu să primească portofoliul justiţiei. 

Cu mult mai clară nu este nici versiunea aceasta, dar ceea ce pare 
lămurit e că d. Vernescu va trebui să se retragă de la interne. 

[21 ianuarie 1877] 

Corespondența politică spune într-un comunicat că principele Milan au 
răspuns la telegrama lui Midhat Pașa că în principiu e gata de-a începe 
tratările de pace între Serbia şi Poartă. Totodată principele a cerut a i se 


comunica bazele asupra cărora se vor deschide și trata condiţiile păcii. 
Sârbii se măgulesc că bazele vor fi aceleași pe cari le-a propus conferența. 
Afară de aceea mai e perspectiva că aceste tratări se vor face în Viena între 
Aleco Pașa (Vogoridi) și întregul agentul sârbesc din Viena, Zukici, din care 
cauză s-au și început convorbiri preliminare între ambasada turcească și 
numitul agent din Viena. 

Un corespondent din Berlin al lui Pesther Lloyd spune: că Anglia cu tot 
dinadinsul i-au dat a înţelege Porții ca să nu caute cumva la închierea păcii 
să se folosască de slăbiciunea aparentă a Serbiei. 'Tractatul de Paris le dă 
puterilor dreptul de a interveni la regularea raporturilor dintre sultan și 
vasalii săi, și de acest drept vor uza puterile în orice caz. Anglia, urmează 
corespondentul, adoptă punctul de vedere rusesc în cestiunea sârbească, 
pentru a întări partidul păcii în Petersburg și pentru a-i da un argument că și 
fără război se pot căpăta toate cele dorite, cu consimțământul Europei. 

SENATUL TURCESC 


[21 ianuarie 1877] 
Ca să se vadă ce serioase sunt intențiile constituționale ale Turciei, 
spunem numai că s-au făcut un frumos început cu numirea senatorilor. 
S-a numit întâi şi-ntâi Ahmed-Kaisserli Pașa, fost ministru de marină, 
om ce se bucura de oarecare celebritate pentru că era singurul ministru în 
toată Europa care nu ştia — citi și scrie. Unu la mână și cei mulți înainte. 

«TROMPETA CARPAȚILOR» ȘI SOFTALELE 
UNGUREȘTI 


[21 ianuarie 1877] 

„Timpul“ adusese ştirea că softalele ar avea cutezanţa nu numai de a 
trece prin România, ci chiar de a petrece o zi în Bucureşti, şi sfătuieşte pe 
băieții decoraţi de a reveni de la hotărârea lor pentru a evita orice turburări. 
Nouă ni se pare că pericolul turburării s-ar putea evita dacă li s-ar îngădui 


„docţilor magnați“ petrecerea a 24 de oare — în beciurile poliției. Dar ceea 
ce e caracteristic pentru vremea noastră, pentru „putrejunea mărului“, este 
că se găsesc organe care să ieie asupră-le apărarea acestor băieţi, care, în loc 
să înveţe carte și să-și împlinească prin învăţătură ştirbăturile fireşti ale 
minţei lor, pleacă să complimenteze pe turc cu o bandă de ţigani în urma 
lor. Acest organ e „Trompeta Carpaţilor“, care se esprima astfel: 

De câteva zile s-a dat vorba prin Bucureşti că studenţii maghiari cari s- 
au dus la Constantinopole ca să prezente generalissimului armatei otomane, 
Abdul-Kerim Pașa, o sabie de onoare în semn de omagiu pentru succesele 
repurtate contra armatei panslavismului la întoarcerea lor de acolo şi-ar fi 
propus a vizita şi capitala românilor, ca călători şi în acelaşi timp aflăm că 
agenţi umblă în toate părţile, îndemnând pe studenţii români a merge să 
facă acestor oaspeți ai noștri, la sosirea lor, o demonstrațiune ostilă. 

Noi n-am putut crede nici chiar pe roşii capabili de o asemenea insultă 
nobililor juni pelerini, care este o insultă, nouă (cui nouă?), o insultă 
simţimintelor celor mai nobili, principielelor celor mai înalte de toleranţă și 
de respectul conştiinţei şi care ne-ar arăta într-un grad de sălbătecie în care, 
spre mândria noastră de români, n-am fost nici în timpii barbariei. 

O notiţă însă în jurnalul Timpul de vineri, 14 ianuarie, pe care o cetim 
cu mirare uimită, nu ne mai lasă nici o îndoială că o asemenea propagandă 
s-a făcut și că în complicitate cu redacţiunea Românului a căzut şi 
redacțiunea jurnalului Timpul. 

Poreclirea de softale pre elita junimii maghiare, docţi magnați din 
universităţi, cu curagiul convieţiunei lor, duși preste ape și preste munți, 
iese dintr-o foaie care se zice cea mai serioasă în România, conservatoare şi 
gravă, presupusă a fi şi mai șştiutoare de regulele bunei-cuviințe, de 
respectarea opiniilor politice şi de obligaţiunile ospitalităţii. 

Urmează apoi invective şi esclamaţii teatrale la adresa „Timpului“, după 
care Trompeta binevoiește a zice: 

Trecem preste toate; preste insulta însă adusă nobililor vecini cari vor 
să se întoarcă prin ţara noastră din pelerinagiul lor nu putem trece. 

Ce fel! Domnule redactor, ţara noastră, renumită pentru toleranța și 
ospitalitatea ei, deschisă totor opiniunilor, totor credințelor să se închiză 
onorabilităţilor cari vor să o viziteze ca vecini amici, fără nici o ură, fără 
nici un spirit de dezordine, pentru că aceştia nu se închină panslavismului şi 
arată simpatie reformelor liberali în Orient, simpatie bunului nostru 


suzeran, cu care suntem în cei mai buni termini, cu cari tractatele și voinţa 
naţională cere să fim amici? 

Noi credem că aceşti nobili pelerini ar fi putut trece prin Moscova şi 
Petersburg fără să li se facă insulta ce li se face în România de către un 
jurnal bine născut, bine crescut, serios şi conservator, inamic, al oricării 
dezordine. 

Treceţi fără sfială, buni vecini, cu credinţele voastre, cu opiniunile 
voastre, prin România, prin capitala ei; opriţi în primul hotel, mergeţi în 
uniformele voastre în theatrul cel mare şi fiţi bine încredinţaţi că nu se va 
găsi un singur june român asupra căruia să fi avut o cât de mică influenţa 
cele zise vineri în jurnalul Timpul. Din contra, veţi avea poate strinsori 
cordiali din animă, pentru că nu politia străină regulează societatea română. 

Asemenea câteva scăpări sau greșele ale unui jurnal care voiește să 
acrediteze că s-a născut matur, că este conservator și prin urmare tolerent, 
dacă nu mai mult, pentru toți cari manifestă spirit conservator, adică contra 
revoluțiunilor — ceea ce netăgăduit au manifestat în data aceasta ungurii; 
când un jurnal ca Timpul, cum a vrut să se recomande Timpul, face asemeni 
lucruri el se degradă din zi în zi și dă pretexte altora să facă patriotism din 
nou şi să deschisă alte jurnale pentru acelaşi număr de cetitori, pentru 
oameni de aceleași credinţi, dară cari zic că le-ar plăcea un limbagiu mai 
demn, o purtare mai convenabile și o limbă mai curată. 

N-ar crede cineva ochilor săi proprii că aceste şiruri sunt scrise în 
România. 

Dar faţă cu această înfruntare, făcută lumei întregi, noi ne vom abţine cu 
toate acestea de la orice esclamaţii și vom relata numai fapte. 

Studenţii germani din Viena, desigur inamici vii ai panslavismului, le-au 
trimis softalelor un „pereat!“. 

Studenţii din Berlin, asemenea inamici ai panslavismului, le-au trimis 
pe cale telegrafică un frenetic „pereat!“. 

În fine chiar senatul universităţii din Pesta au hotărât să ieie cele mai 
stricte măsuri contra banalităţilor unor nevrâsnici cari nu se sfiesc de a trage 
în cercul patimilor lor de rând sacrificiile pe cari micele state de preste 
Dunăre le-au făcut pentru o cauză până acuma încă sfântă. Departe de noi 
de a fi panslaviști. Dar un stat de cămătari, risipitori şi hetere, cum durase 
de-o mulțime de ani în Constantinopole, hrănindu-se din esploatarea 
neomenoasă a populațiilor agricole şi a breslelor orăşeneşti, era ceva 
neauzit pe continentul european, mai ales în veacul nostru. 


Și contra acestui sistem s-a ridicat Serbia, având în parte-i sfinţenia 
muncei şi a culturei, o administraţie regulată şi îngrijitoare, o justiţie solidă, 
finanțe neîncurcate, o stare economică a populațiilor modestă, dar 
înfloritoare. Şi toate aceste bunuri ale ei, morale şi materiale, le-a pus în 
cumpănă în fața unui stat condus de femeile din harem și de cămătari din 
Bizanţ. 

Nu e până astăzi popor care ţine câtuşi de puţin la demnitatea sa care, 
contrar poate din raţiuni politice mișcării slave, să nu fi manifestat totuşi 
simpatii „involuntare“ pentru Serbia, sau să fi păstrat cel puţin tăcerea. Cele 
mai vehemente organe „germane“ au atacat pe ruși și panslavismul, dar n- 
au apărat pe turci. Distinguendum est. 

Numai două neamuri s-au asociat în lauda turcilor, maghiarii şi evreii 
din Austria. Astăzi li se mai asociază și redactorul „Irompetei“. 

Să li fie de bine. 

Ca guvernul austro-ungar să ţie diplomaticește cu turcii e de esplicat 
prin raţiunile sale de stat care trebue să domnească ori și unde, pentru a face 
cu putinţă existenţa. Pentru ca să exişti, sacrifici ceea ce iubeşti, necum ceea 
ce-ţi este indiferent — un punct de vedere foarte egoist, dar întemeiat pe 
instinctele curat animalice ale naturei omenești. Dar când tinerimea unui 
popor care nu are, nici poate avea asemenea rațiuni de stat îşi manifestează 
într-un mod atât de brutal şi în disprețul lumii simpatii atât de barbare, 
atunci cu drept cuvânt ne 'ntrebăm ce popor este acela care i-a dat naştere? 
Ce fiare vor deveni aceşti bipezi vertebraţi când vor mai avea și rațiuni reci 
pentru acţiunile lor? 

Mai adaogă la toate aceste consideraţii și modul cum ne tratează ungurii 
prin ziarele lor şi cum regularisesc pe connaţionalii noștri de peste Carpaţi 
şi tabloul e complect. 

Toleranţi sântem şi creştini, dar, oricât de creştini, toate acestea trebuie 
să aibă o margine — și marginea este escortarea polițienească a softalelor 
până la graniţă, pentru a evita scandalele între publicul român și „nobilii 
oaspeţi“ ai „Irompetei “. 

PRO DOMO 
[23 ianuarie 1877] 


Ca răspuns la persiflarea poeziilor unui domn Anghel din Botoşani, 
care, în complicitate cu alţii, a fost comis un calendar cu versuri și novele 
imposibile, un domn R. găseşte ocazie de a discuta persoana redactorului 
părţii neoficiale a acestei foi. Aceasta n-ar fi nimic. Suntem deprinşi de a 
vedea amestecându-se în discuţii unde nu este vorba nici de casa, nici de 
familia cuiva elemente cu totul personale, cari trec adesea în domeniul 
imaginaţiunei pure. Dar ceea ce se pare din notiţa d-lui R. e că botoşănenii 
s-ar fi supărat din cauza dărei noastre de samă, pentru că i-am fi numit 
pastramagii, ba ceea ce-i mai frumos, d. R. crede că ne pare grozav de rău 
că ne-a aplicat acest nume. 

Cu părere de rău îi vom spune că nu avem acest talent și, dacă l-am 
avea, nu ne-ar fi de loc ruşine de el, căci o meserie pozitivă este totdeauna 
onorabilă. Apoi e pozitiv că tocmai uscăturile din Botoşani sunt un obiect 
de esport care au ajuns până la Londra, încât acest articol este tot așa de 
bine un titlu de onoare pentru Botoșani precum e brânza pentru Limburg, 
untdelemnul pentru Provence, vinul pentru Champagne. 

Prin urmare am vorbit foarte serios când am zis că vechiul târg al 
Botoşanilor e renumit pentru un articol industrial, iar nu pentru literaţii pe 
cari nu-i are. De aceea susţinem din nou: nu este exact ceea ce zice d. R., că 
„din Botoşani a văzut ieşind multe bucăţi de poezie admirabile, cari fac 
onoare nu numai Botoşanilor, ci țării întregi“. 

Noi cunoaștem aproape tot ce s-a scris în românește şi susţinem 
contrariul. Dintre cei mai vechi, Ralet a scris mai corect, dar cu toate 
acestea operele lui n-au însămnătate. Între cei mai noi I. Adrian e necorect 
în formă și lipsit de gândiri serioase. Cât despre geniurile poetice, literare, 
medicale, financiare, juridice etc. etc., cari ar fi să iasă alături cu breasla pe 
care d. R. o tratează c-un dispreţ pe care ea nu-l merită, acelea vor avea să 
apară de acu-nainte; pân-acuma n-am putut constata proveniența 
botoşăneană decât la producte ca acelea ale d-lui Anghel și ale altora de 
acelaş soi. 

Cât despre redactorul acestei foi, el a crezut a putea renunța la onoarea 
de-a fi numărat între concetăţenii acelui oraș, de vreme ce, zi cu zi 
numărând, n-a petrecut nici jumătate de an în Botoşani, încât el nu poate fi 
admis ca normă de ceea ce produce în genere mediul intelectual al 
Botoșanilor. 

Fondul cugetării noastre n-au fost deci de a atinge câtuși de puţin 
susceptibilitatea botoşănenilor, ci a fost același ca și în alte notițe tot atât de 


nendurătoare ca şi cea asupra literaturei ce se produce în acel oraş. Nu este 
vorba de d. Eminescu. Este adevărat că poeziile d-lui Anghel sunt rele? Da. 
Este adevărat că sunt productul mediului social care le citește și le 
'ncurajează? Da. Prin urmare ...? E datoria unui publicist de a respinge 
productele greșite și criticele sale vor fi cu atât mai aspre, cu cât literații de 
cari va vorbi vor fi mai lipsiţi de cultură. Când cineva nu s-a împrietenit nici 
măcar cu gramatica românească, să nu cuteze a scrie poezii și novele. 

Toată această întâmpinare o scriem presupuind că discutăm c-un domn 
R. Cu „Curierul intereselor“ nu ne-am fi dat această osteneală, căci pentru 
redactorul acelui ziar orișice abstracţiune e dincolo de sfera priceperei sale. 
Redactorul „Curierului intereselor“ joacă în presa română rolul lui Achmed 
Kaisserli Pașa. Acesta era singurul ministru în Europa care nu ştia citi și 
scrie, iar d. Balassan e asemenea singurul redactor, în univers poate, care 
asemenea nu știe citi și scrie. Acesta e un secret public în Iași și ar fi în 
toată ţara dacă d. redactor nu s-ar păzi de-a scrie un singur șir în propriul 
său ziar. D-sa are un singur rol — de a tipări toate necuviinţele câte i se 
trimit când i se pare că ating vreo personalitate superioară nimicniciei şi 
ignoranței sale. A discuta cu d-sa e ca și când ai vrea să 'nveţi pe-un orb 
pictura. 

Dar chiar din partea d-nului R., notiţa, astfel cum e concepută, e o 
necuviință, la care am fi găsit cu totul de prisos de a reflecta un singur 
cuvânt măcar, dacă n-am fi crezut că sub ea se ascunde susceptibilitatea 
atinsă a vreunui botoşănean. 


€ 


[28 ianuarie 1877] 

EHDEM Paşa, ambasador la Berlin, este numit mare vizir în locul lui 
Midhat Paşa, care este trimis la insula Mitilene; Djavdet Paşa, mai 'nainte 
ministru de justiție, e numit ministru de interne; Ohanes-Ciamici Paşa 
ministru de comerciu și Haffim Paşa ministru de justiție; Sadic Pașa e numit 
guvernatorul vilaietului Dunărei, Cadri Bey chemat la funcțiunea de 
președinte al consiliului de stat. 

Midhat Paşa a fost depărtat pentru c-a complotat în contra sultanului. 
Complotul urzit de el avea de scop răsturnarea sultanului Abdul-Hamid și 
înlocuirea sa cu fratele ex-sultanului Murad V. 

Lui Midhat Paşa i se va lăsa libertatea d' a debarca la Brindisi. 


Un hat imperial confirmă din nou aplicarea constituţiunei. 
Ali Paşa e numit guvernator al Adrianopolei. 


€ 


CONCERT 


[30 ianuarie 1877] 
Astăzi în 30 ianuarie va avea loc în sala Conservatorului concertul dat 
de violonistul Th. Micheru (artist român), cu concursul binevoitor al D-lui 
G. Scheletti. Programa e următoarea: No. 1 Beethoven. Sonata (în A-dur) 
pentru piano și violină. No. 2. I. Artôt. Fantazie briliantă. No. 3 
Mendelssohn. Adagio. No. 4 a) Micheru. Nocturnă pentru violină singură. 
b) Iubirea (romanță). c) Dorul (romanță). d) Hora Floricica (cu 
acompaniament de piano). No. 5 Beethoven. Romantța (în F-dur). No. 6 
Alard. Fantazie de concert. Preţurile locurilor: Locul 1-i 10 franci, locul al 
2-lea 5 franci. Biletele se pot căpăta la magazinul de muzică la d-nii Hirsch 
şi Fincke și în sara de concert la casă. 


€ 


AUSTRO-UNGARIA 


[2 februarie 1877] 

Maiestatea Sa a primit demisiunea cabinetului unguresc Tisza. 
Preşedintele actual al consiliului e însărcinat cu gerarea afacerilor, dar se 
crede că acest provizoriu nu va dura mult, de vreme ce sunt perspective că 
un nou cabinet se va forma cât de curând. Cabinetul austriac Auersperg au 
tinut nu consiliu pentru a stabili linia sa de purtare în aceste împrejurări. 
Persoana despre care se vorbeşte că s-ar însărcina cu formarea noului 
cabinet unguresc este baronul Sennyei, deși alții vor a şti că baronul a 
declinat definitiv această onoare. 

În Camera deputaților din Pesta s-a citit un rescript al preşedintelui 
consiliului adresat preşedintelui Camerei, prin care se anunță că în 8 fevruar 
demisiunea ministeriului a fost primită de M. S. Împăratul. În cea mai 
adâncă tăcere a parlamentului, D. Tisza luă cuvântul pentru a spune 


conform uzului parlamentar cari au fost motivele și împrejurările ce l-au 
silit a demisiona. Opinia sa este că cestiunea băncii nu se poate dezlega 
altfel decât prin crearea unei bănci autonome ungurești. 

Dar, în vederea greutăților politice și a strâmtorărei financiare, cabinetul 
a fost de părere că, păstrând pe deplin inviolabilitatea dreptului Ungariei, să 
reguleze această întrebare deocamdată în înțelegere cu guvernul celuilalt 
stat confederat. În această desbatere însă au rămas multe cestiuni in 
suspenso, mai cu samă aceea a constituirei unui organ central. 

Aicea ministerul unguresc a întâlnit o cerere care nu putea fi primită 
fără a păgubi demnitatea statului maghiar, deci n-a găsit altă cale decât de a 
rupe cu trătările. Cererea Austriei e ca în acel organ central membrii unguri 
să fie totdeauna în minoritate, ceea ce nu se împacă cu demnitatea 
naţională. 

Rămânea deci încercarea de a crea o bancă autonomă, drept pe care nu i 
l-a contestat nimeni Ungariei. Dar îngrijirile regelui pentru monarhie și ţară 
sunt aşa de mari în această privire încât cabinetul unguresc nu le-au putut 
risipi. 

Nu rămânea deci decât să-și dea demisia, pe care Maiestatea Sa a 
binevoit a o primi. Tisza a rugat apoi Camera ca să-şi suspende şedinţele 
până când regele va fi dispus ceva în privirea noului guvern, ceea ce nici va 
dura mult, de vreme ce Coroana dorește ca nesiguranța să se sfârşască cât 
de curând. 

Se zice că generalul Ignatief a avut însărcinarea de-a cere de la comitele 
Andrassy declaraţii hotărâte asupra poziţiei ce va lua-o Austria față cu 
Rusia în cazul unui război. 


€ 


[6 februarie 1877] 

Atenția generală au atras-o în zilele cele din urmă interpelația pe care D. 
Cogălniceanu a făcut-o în Senat cu privire la starea universităței din Iaşi. 

Cu un bogat material de probe, d-sa a voit a dovedi că acest institut de 
cultură este în decadenţă, din cauză că profesorii se ocupă cu alte lucrări 
decât acelea ale ştiinţei şi cumulează funcțiuni adesa incompatibile cu 
catedra lor. Drept care interpelantul a provocat pe ministrul instrucției de a 
ținea pe profesori la împlinirea îndatoririlor lor. 


D. ministru, răspunzând, au arătat cu această ocazie defectele legii 
instrucției şi cum ea nu pune piedici profesorilor de-a se servi de dreptul de 
a fi aleşi în corpurile legiuitoare, nici îi oprește de la ocuparea mai multor 
funcțiuni. 

Interpelantul, nemulțţămit cu acest răspuns, au revenit asupra cestiunei și 
a culminat propuind următoarea moţiune: 

Senatul, auzind esplicările date de d. ministru al instrucției şi văzând 
starea universității de lași, provenită din absenţa profesorilor, invită pe d. 
ministru a aplica art. 386 etc. din legea instrucției. 

Această moţiune a d-sale a fost primită alaltăieri cu adeziune din 
partea guvernului. 


€ 


[6 februarie 1877] 

Dacă ar fi de crezut aserțiunile ziarelor din Viena, atunci criza băncii se 
va risipi în favoarea Ungariei. În adevăr Tisza şi-a fost dat demisia. 
Împăratul a fost primit-o, ba însărcinase pe baronul Sennyey cu formarea 
unui cabinet nou, însă preste noapte se schimbară lucrurile. Ungurii au ştiut, 
prin mijlocirea contelui Andrassy, să-l convingă pe împărat că un alt 
ministeriu unguresc nu-i cu putință și că acesta este le meilleur des 
ministeres possibles, aplicând maxima lui Leibnitz la oasele muritoare ale 
d-lui Tisza. 

Se vede că lucrul era prevăzut și precugetat astfel. D. Tisza a reintrat în 
ministeriul unguresc pe uşa pe care ieșise, și toată demisia sa n-a fost decât 
o comedie pentru a vedea ce efect va face asupra spiritelor retragerea 
ilustrului demagog. 

Astfel înainte de 4 zile au fost iarăși o conferenţă, la care a luat parte d- 
nu Tisza ca demisionar și ministru ad interim cu colegii său Wenckheim și 
Szell pe de o parte şi miniştrii austriaci Auersperg, Lasser și de Pretis pe de 
alta. 

În această şedinţă nu s-a fixat sau delimitat nimica, dar s-au constatat 
numai că o înțelegere în cestiunea băncii nu e cu putință decât păstrându-se 
principiul parităţii la compunerea consiliului de administraţie. 

Va să zică Austria au cedat Ungariei. De atunci urmează din nou 
conferențele şi se introloacă iarăși regulat miniștrii reintrați maghiari și cei 


austriaci, cărora, dorindu-le deplină sănătate în pisarea apei, trecem la 
altele. 


€ 


[6 februarie 1877] 

Între Serbia și Montenegro și Turcia pare a se stabili înțelegere. Cel 
puţin tratările preliminare între Zukici şi Vogoridi la Viena par a fi fost atât 
de bune încât au încurajat pe sârbi de a trimite la Constantinopoli, pentru 
încheierea păcii, pe D. Kristici şi Matici. Un decret princiar a convocat 
Scupcina cea mare pentru ziua de 26 fevruarie; iar pentru 20 a lunei curente 
s-a stabilit alegerile. 

Principele Montenegrului doreşte a trata pentru pace numai la Viena. 

În urma circulării principelui Gorciacof domneşte în lumea diplomatică 
o agitaţie tăcută însoţită de cutremur nervos. Într-adevăr, ce vor răspunde 
puterile la circulara Rusiei? Şi ce sperează aceasta de la ele? După cât ştim, 
cel puţin neutralitatea. Sigur este numai că Francia a început a se înțelege 
cu Anglia asupra unei procedări comune, în care însă tot această din urmă 
să aibă pasul întâi. 

În Berlin credinţa în pace nu-i tare. La o soirée dată de ambasadorul 
Franciei şi foarte bine vizitată s-a văzut că speranțele pentru mănţinerea 
păcii sunt minime, deși toți cred că Rusia nu va grăbi nimic, ci va înainta 
gradat și foarte încet pe această cale. 


€ 


[6 februarie 1877] 
Oricari ar fi soarta dezbaterilor asupra băncii, ba chiar a Austro- 
Ungariei preste tot, pe noi ne interesează numai întrucât ar putea avea drept 
rezultat o schimbare a politicei din lăuntru față cu popoarele nemaghiare și 
cele negermane. Dac! ar ajunge lucrul la estrem, nu credem că maghiarii ar 
păţi-o tocmai bine, căci astăzi ei sunt mai urâţi decât la 1848. Și cum erau 
iubiți pe atuncea, se vede dintr-o scrisoare autografă a lui Kossuth datată 
din Debrețin 26 apr. 1849, în care faimosul agitator se esprimă astfel: 
Urmând simțământului inemei mele, nu esitez a declara că dacă, 
aprețiând cele mai sus zise, vor grăbi (românii) fără amânare a da garanţie 
despre purtarea lor pacifică în viitor, nu mă voi sfii ca în numele păcei și al 


iubirii să aruncăm văl asupra delictelor politice din trecut, însă cu 
escepțiunea acelui om care a abuzat în mod infam de înalta sa poziţie 
bisericească şi de încrederea poporului călcând în mod ruşinos datorinţele 
sale cătră D-zeu și cătră patrie, nu numai a amăgit poporul român la 
răsculare și prin aceasta a fost îndemnătoriul la atât a pustiiri și vărsări de 
sânge, ci s-a înjosit încă la trădarea de patrie, ce nu i se poate ierta 
niciodată, ba nu s-a înfloriat a provoca, a îndemna și a mijloci irumperea de 
putere armată străină în ţară, pentru a măcela pre poporul propriei sale 
patrie, şi acestea toate le face aşa încât totodată a fost destul de vil a juca un 
rol de fățamic mincinos, pentru ca în mijlocul păcatelor sale trădătoare de 
patrie să adoarmă cu cuvinte dulci atenţiunea și priveghiarea mea și a 
soţilor mei de la guvern; numele acestui om este Andrei Șaguna, asupra 
capului căruia multul sânge ce s-a vărsat strigă răzbunare dreaptă și care, 
precum este declarat de trădătoriu de patrie, aşa nu poate avea parte de 
iertare pre acest pământ. 

Și acestea toate Kossuth le scrie despre unul din cei mai moderați 
oameni, care se înțelege că nu s-a putut însufleți niciodată de strania onoare 
de a fi numărat între turci sau maghiari, încât ceea ce a făcut contra acestora 
era în realitate un serviciu adus umanităţii și un merit față cu popoarele 
transilvane. 

Mai interesantă însă este această scrisoare din alt punct de vedere. 
Șaguna a fost tratat de un partid românesc din Transilvania ca vânzător al 
intereselor românești și ca maghiarofil. Acum însă se vede cari erau 
adevăratele lui simţiri. În faptă mitropolitul transilvan, politic de la creştet 
pân-în tălpi, îşi cunoştea așa de bine poporul, oamenii, inteligenţa, încât nu 
i-au crezut capabili de-a resista la 866 cu efect la introducerea dualismului. 
Ca toţi politicii de talent, Șaguna era pesimist, ş-a calculat totdeauna cu 
împrejurările cele mai rele, nu cu cele mai bune. Îndealtfel lipsa lui de 
încredere nu în energia, dar în judecata sănătoasă și oarecum realistă a 
conluptătorilor săi a fost în parte adeverită de vreme. 


€ 


PRELECȚŢIUNI POPULARE 


[6 februarie 1877] 

Societatea literară „Junimea“ va ținea şi în acest an prelecțiunile ei 
obicinuite, cu care publicul ieşan s-au familiarizat acum de treisprezece ani. 
Obiectul prelecțiunilor din acest an vor fi diferitele sisteme metafizice (dacă 
sub metafizică vom înţelege toate ideile pe care le-a avut sau omenirea sau 
unele școli filozofice asupra începutului lumei, a originii făpturii și răsăririi 
neamului omenesc). 

Astăzi duminică d. Pogor va introduce pe auditori în materie prin 
consideraţiuni teoretice. Şirul prelecţiunilor este următorul: 1) Duminică 6 
fevruarie. Privire teoretică, V. Pogor. 2) Duminică 13 fevruarie. Fetişismul, 
V Conta. 3) Duminică 20 fevruarie. Politeismul, P. Verusi. 4) Duminică 27 
fevruarie. Panteismul, A. D. Xenopol. 5) Duminică 6 martie. Monoteismul, 
V Pogor. 6) Duminică 13 martie. Criticismul, A. D. Xenopol. 7) Duminică 
20 martie. Materialismul, V Conta. 


€ 


[9 februarie 1877] 

Preocuparea de căpetenie este răspunsul ce-l vor da puterile la circulara 
guvernului rusesc. Dar oricât de multe și deosebite ar fi dezbaterile al căror 
obiect e renumita circulară, nu se ştie pân' acum nimic pozitiv despre 
răspunsul pe care-l va da Europa. 

Din Cetinie se scrie că în 4/16 l.c. s-au ţinut consiliu mare asupra 
propunerilor de pace, se zice că foarte favorabile, pe cari le-ar fi făcut 
Poarta. O depeşă din Constantinopole vestește totodată că principele 
Muntenegrului s-a învoit ca tratările de pace să se facă la Constantinopole. 

Știrile despre înarmări nouă în Rusia sunt dezminţite. Nu este vorba 
decât de întregirea trupelor mobilizate deja, nicidecum de mobilizarea 
altora nouă; tot asemenea nu este nici vorbă despre vro călătorie a Ţariului 
la Chişinău. Marele principe Nicolaie au plecat la Odessa, parte pentru că 
medicii i-au sfătuit o schimbare de aer, parte pentru a inspecta trupele 
generalului Barclay de 'Tolly-Weimarn. 


Sâmbăta trecută a sosit în Bucureşti consiliarii de stat Kristici și Matici, 
însoţiţi de secretarul ministeriului sârbesc de esterne, Pacici, cari apoi a 
plecat la Constantinopole împreună cu Pertew-Efendi, unde vor începe 
tratările de pace. 


€ 


PRELEGERILE JUNIMEI 


[9 februarie 1877] 

Duminica trecută d. Pogor a dezvoltat în sala Universităței privirea 
teoretică asupra materiei conferinţelor din acest an. D-sa a arătat că crierul 
omenesc singur este deprins a reduce orice efect la cauză și orice cauză la 
efect, şi neputând la 'nceput să pătrundă natura lor, el s-a temut de unele, au 
iubit pe celelalte, însă nu in abstracto, ci în formele cu totul concrete în cari 
i se prezentaseră. De-aci s-a născut fetișismul, adorarea obiectelor din 
natură, întrucât ele erau privite ca cauze stricăcioase sau folositoare omului. 
După aceea însă inteligența omenească bagă de samă că o serie întreagă de 
fenomene e pătrunsă de o singură lege, că afară de şirul văzut al lucrurilor 
trecătoare există oarecum ceva mai nalt decât ele și mai presus lor. Cea mai 
naturală presupunere era deci că există ființe care dirig cu intenţie 
fenomenele naturale şi că ar avea formă şi natură mai mult sau mai puțin 
omenească. De aci se naște politeismul. Dar mintea cercetătoare găsi curând 
că aceste grupe de varietăţi ale fenomenelor stau în unire, că universul 
întreg, e supus unei legături care dovedea unitatea legii fundamentale, a cării 
emenaţiuni erau toate celelalte, că toate fenomenele nu erau decât umbrele 
uneia și aceleiași fiinţe, presupusă ca fiind în natură. Acesta era panteismul. 
Când s-au presupus că şi această lege universală nu este în lume, ci afară de 
ea, s-au format monoteismul, prin care s-au personificat principiul 
universului printr-un antropomorfism subtil. 

Cu totul deosebit de aceste sisteme, al căror izvor a fost esperienţa 
lucrurilor din afară, este idealismul lui Kant. Kant nu consideră legătura 
infinită între fenomene, ci supune cercetării însuși organul care le 
reproduce. Deosebind lumea de dinafară de intelectul ce o reflectează, Kant 
conchide că în sine lumea ne rămâne necunoscută, și nu avem înainte-ne 
decât rezultatul propriului nostru aparat al cugetării; că crierul este o 
oglindă care reflectează lumea într-un mod atât de propriu încât nimeni nu 


este îndreptăţit de a judeca de la legile cugetării sale la legile cari domnesc 
universul. Astfel el disface ca un ceasornicar întreg aparatul cugetării şi 
arată că esperienţa nu este nimic decât analizarea unor reacţiuni ale 
sistemului nostru nervos. 

Cel mai nou sistem metafizic este materialismul. Acesta stabileşte că 
cestiunile metafizice, neputând fi dezlegate, sunt a se înlătura cu totul, 
rămâind ca esperimentele științifice şi deducerile cu totul esacte din ele să 
înlocuiască această activitate specifică şi cu totul neatârnată a crierului. 
Obiectul percepţiunei noastre este odată materia şi pretutindenea materia, 
încât presupunerea că afară de aceasta n-ar mai esista nimic pare la întâia 
vedere justificată. 

În fine prelectorul aduce aminte că întrebările metafizicei nu vor avea 
niciodată o soluţiune suficientă, din care cauză vor şi rămâne totdeauna 
întrebări ce vor ocupa inteligenţile omenești; apoi că scopul seriei de 
prelegeri nu este de-a convinge pe public despre adevărul cutărui sau 
cutărui sistem, ci numai de-a da o idee clară despre modul cum s-au făcut în 
vremi deosebite lucrarea metafizică a inteligenței omenești. 


€ 


[11 februarie 1877] 

Ziarul „Temps“ scrie că, după informațiunile ce le-a căpătat, starea 
sănătății sultanului Abdul Hamid este neliniştitoare. Ca şi fratele său Murad 
el are boală de crieri, încât medici cred a putea prezice o apoplexie 
cerebrală. Se vede că întreg neamul imperial Osman e fizicește degenerat, 
căci nimeni n-ar putea susținea nici despre Abdul Aziz că a fost pe deplin 
sănătos. 

Totodată se vede ce puțin calcul au dovedit Midhat Paşa când au respins 
propunerile conferenței. 

„Pesther Lloyd“, organul contelui Andrassy, judecă în această privire 
drept când spune că, odată ce Midhat au recucerit independența Porții, el a 
deschis din nou era despotismului arbitrar şi a pus imperiul în aceeași stare 
în care se afla în cele din urmă zile ale lui Abdul Aziz. E clar că vremea s-a 
însărcinat de a da dovezile necesare pentru teoria susținută de cabinetul din 
St. Petersburg „că Turcia nu se poate regenera prin sine“. 

De aci rezultă că cestiunea garanţielor, din înlăturată cum părea, au 
ajuns din nou în faza ei primitivă. 


Tratările de pace între cele două principate transdanubiene și Poartă par 
a merge bine. D. Kristici au prezentat ministerului turcesc de esterne, drept 
acreditivă, o scrisoare a prinţului Milan prin care acesta sperează că tratările 
începute de Midhat Paşa vor ajunge la bun capăt. Principele Muntenegrului 
s-a învoit asemenea de a trimete delegați la Constantinopole, cari vor avea 
să ceară tot teritoriul pe care muntenegrenii îl ţin astăzi ocupat. În acest 
înţeles se rostește cel puţin „Glas Cragorca“, organul guvernului din 
Cetinie. 

Se aude că și vizirul novissim Ehedm Pașa şi-ar fi dat demisia. 


€ 


[11 februarie 1877] 

Mai toți miniştrii maghiari petrec în Viena, ocupați de a regula învoiala 
în privirea băncii naționale. Partidul „constituțional“ austriac va ținea o 
conferință şi, dacă se vor primi concesiile făcute de cabinetul Auersperg, 
atunci bine, de nu, atunci d-nul Tisza va declara M. Sale că nu e în stare de 
a forma un nou cabinet unguresc. 

În regiunile guvernamentale învoiala se priveşte ca definitivă. Cel puțin 
cabinetul Auersperg nu se îndoieşte că principiul parităţii și celelalte 
concesii vor fi primite de Reichsrath și de Casa de sus și că atât conferența 
ministerială cât şi cea a partidului „constituțional“ nu sunt decât nişte 
formalități. Cu părere de rău constatăm că Ungaria învinge și învinge pe 
deplin. 


€ 


PRELEGERILE JUNIMEI 


[11 februarie 1877] 

Duminică în 13 luna curentă d. V. Conta va ținea în sala Universității 
prelegerea sa asupra fetișismului. 

D. Conta ca scriitor e din numărul acelor puțini cari nu reproduc numai 
idei nerumegate din cărți străine, ci gândesc mai cu seamă singuri; apoi d-sa 
mai are talentul de a espune foarte clar materiile cele mai grele, fără ca prin 
aceasta limpezime obiectul să piardă ceva din însemnătatea sa. Aceste două 


calităţi, rare pretutindene, dar şi mai rare în ţara noastră, ne îndreptăţesc a 
crede că prelegerea de duminică va fi îndestul de interesantă. 


€ 


[13 februarie 1877] 

Ambasadele otomane din străinătate au fost avizate de a dezminți ştirea 
despre îmbolnăvirea sultanului. Astfel comunicatul celei din Viena se 
esprimă astfel: 

Ambasada otomană crede că trebuie să dezmintă în modul cel mai 
formal faimele turburătoare răspândite despre starea sănătăței M.S. 
Sultanului. M. Sa Sultanul a suferit înainte de câtăva vreme de durere de 
măsele, însă răul a dispărut deja și starea sănătăței M. Sale e pe deplin 
mulțămitoare. 

În acelaşi senz se esprimă o telegramă din Petersburg adresată 
Corespondenței politice: 

După relații primite aici din izvor competent starea sănătății sultanului 
Abdul Hamid este cu totul normală. Ştirile despre simptomele unei boale 
mentale sunt răspândite de partida lui Midhat Paşa, spre a motiva 
agitațiunile începute pentru o nouă schimbare pe tron. Aici se crede că o 
asemenea catastrofă nu e verisimilă. 


€ 


[13 februarie 1877] 

În Serbia sunt alegeri pentru Scupcina mare. Candidații conservatori au 
fost aleși cu mare majoritate. Între candidații pentru Belgrad e și un evreu, 
anume Abraham Oser. Ca semn al vremei alegerea aceasta e desigur 
caracteristică. În vremea când statul sârbesc era în război cu Poarta, patrioţii 
semiţi ai Serbiei s-au adresat direct la turci pentru a căpăta drepturi egale. 
Astăzi, în loc de a fi împușcați, jure belli, la colţurile ulițelor, ei sunt aleşi în 
Scupcină. 

Tratările de pace între plenipotanţiarii sârbi și Poarta otomană vor avea 
rezultat bun. În 8/20 luna curentă au avut loc în palatul Ministeriului de 
esterne cea întâi conferinţă între delegaţii sârbi şi Savfet Pașa. S-a discutat 
cestiunea garanțiilor, în privirea căreia Poarta nu pare a face din unele 
puncte o conditio sine qua non. Această conferinţă au făcut impresie bună 


asupra amândoror părţilor, fiindcă au constatat reciproc dorinţa sinceră de a 
ajunge la înțelegere. O știre și mai nouă spune că Poarta ar fi renunţat la 
cererile ei de mai înainte și că încheierea păcii se va efectua încă înainte de 
sfârşitul lunei fevruar. Mai rămân a se discuta unele puncte formele cari să 
satisfacă opinia publică moametană, căci asupra cestiunilor de fond 
înţelegerea e stabilită. 

Senatorii muntenegreni Bozo Petrovici şi Stanco Radonici au plecat din 
Cataro în 9/21 la Constantinopole pe un vapor al companiei austrieceşti. Ei 
vor funcţiona la tratările de pace cu Poarta ca delegaţi ai Muntenegrului. 
Pentru că tratările acestea promit a deveni mai lungi decât cele cu Serbia, de 
aceea se va prelungi armistițiul. 


€ 


[16 februarie 1877] 

O telegramă a agenției Havas din 12/24 fevruarie arată că în acea zi 
pacea între Serbia și Turcia era aproape încheiată. Serbii au primit garanţiile 
cerute, însă punctele cari ating egala îndreptăţire a evreilor și numirea unui 
agent diplomatic turc nu sunt atinse în convenţie. Zece zile după ratificarea 
condiţiilor de pace prin Scupcina sârbească trupele turceşti vor părăsi 
teritoriul sârbesc. Delegații muntenegreni erau așteptați pe vineri în 
Constantinopole, iar ieri, marţi, era să se deie ordin trupelor muntenegrene 
şi celor turceşti de a se ţine în defensivă. Şedinţele Scupcinei mari din 
Serbia, al căror scop e ratificarea păcei cu Turcia, se țin în săptămâna 
aceasta şi anume de luni până joi. 

Cestiunea băncii naționale a intrat în Austro-Ungaria în stadiul următor. 
În conferenţa partidului constituţional, vizitată de 200 de membri, deputatul 
dr. Herbst a propus următoarea rezoluţie: 

„Considerând declaraţia guvernului că, înainte de a da partidului 
constituţional votul său asupra compunerei consiliului general a băncii 
naţionale, guvernul e în neputinţă de a încheia proiectele pentru pactul cu 
Ungaria: Considerând că tot după numita declaraţie votul dorit de guvern nu 
prejudeca întru nimic în privirea primirei sau respingerii tuturor celorlalte 
stipulaţiuni a statutelor băncii precum şi a tuturor celorlalte părți ale 
pactului, partidul constituțional declară: că păstrează pe deplin libertatea 
votului său asupra proiectelor privitoare la pact și asupra stipulațiunilor 
statutului băncii, apoi că cestiunea numirei viceguvernorului o priveşte ca 


deschisă, dar că în dealtfel compunerea consiliului general, comunicată de 
guvern, nu este în sine neadmisibilă “. 

Această rezoluţie a fost primită în cluburi de majoritatea Reichsrathului. 

Din Londra se depeșează că guvernul englez a început negoțiările cu 
cabinetul de St. Petersburg pentru a obține terminul de un an ce-l crede 
necesar ca Turcia să poată aplica reformele promise. 

Celelalte cabinete europene vor împărtăși opiniunea cabinetului de St. 
James. 

Iar din Petersburg se dezminte zgomotul cum că ţarul ar fi dat armatei 
ruse ordinul de a trece Prutul la 28 fevruarie ca fiind cu totul nefundut. Este 
adevărat că armistițiul acordat în urma ultimatului Rusiei espiră peste trei 
zile; dară știrile relative la negociaţiunile începute între Serbia și Turcia 
fiind favorabile, armistițiul va fi fără îndoială prelungit în caz când aceste 
negociaţiuni nu s-ar termina până la 1 martie. 

În general situaţiunea nu s-a schimbat. 

Până acum nu putem avea încă indicaţiunile ce trebuie să rezulte din 
răspunsurile puterilor la circulara prinţului Gorciacoff. 

Însemnătatea acestor răspunsuri va depinde de la turnura ce vor lua 
lucrurile la Constantinopol şi de măsurile ulterioare la cari se va opri Rusia. 


€ 


PRELEGERILE JUNIMEI 


[16 februarie 1877] 
Duminica trecută d. Vasile Conta a ținut prelegerea sa asupra 
fetişismului. După cum era uşor de prevăzut pentru cei cari cunosc 
individualitatea intelectuală a acestui scriitor, prelegerea sa a fost foarte 
interesantă şi a ţinut încordată atenţia auzitorilor mai mult de o oară şi 
jumătate. Precum nici se putea altfel, d. Conta a judecat despre fetișismul 
antic după asemănarea celui modem; arătând apoi urme de fetișism în 
credinţele de astăzi ale popoarelor, judecata sa prin analogie s-a dovedit a fi 
cu totul corectă, limpede și fără săritură. Cu această ocazie d-sa a dezvoltat 
o sumă de cunoștințe etnologice, încât fiecare propoziție conţinea ceva nou; 
totodată a dovedit o cunoştinţă amănunţită a mitologiei populare române, a 
cărei analogie cu credințele populare ale altor popoare a făcut-o cu totul 
evidentă. 


Dar tocmai din cauza bogăției de cunoștințe desfășurate cu această 
ocazie sarcina unei dări de samă pe scurt devine aproape cu neputinţă. D-sa 
a dovedit că credinţa în duplicitatea existenţii noastre a pornit de la faptul că 
fiecare își are umbra sa. De acolo vedem la cei antici sufletele în chip de 
umbre, de-aceea, după credinţa poporului românesc, cel căruia i se ia umbra 
trebuie să moară. Dar, fiindcă toate lucrurile au o umbră, după credinţele 
primitive toate lucrurile sunt însufleţite, astfel încât sălbatecul calcă 
pretutindene pe suflete, din cari cele mai multe sunt rele și puţine, anume 
cele ale rudelor și prietenilor, sunt bune. Cu aceeaşi claritate a desfășurat 
apoi metoadele de a omorâ sufletele, de a dobândi prietenia lor, de ale 
aservi; au arătat cum toate mișcările în natură li păreau produse de spirite, 
cum vântul e reprezentat ca o mulțime de spirite ce biciuiesc frunzele 
pădurei și valurile apelor, cum zelirul e un spirit mângâios ce spune povești 
florilor, cari râd de toate aceste, rămâind serioase numai pietrile bătrâne, 
care în viaţa lor lungă știu că acestea sunt deșărtăciuni ușoare. Mai ciudată 
este credinţa că fiinţele au mai multe suflete, pentru a cărei ilustrare a adus, 
pe lângă altele din viaţa sălbaticilor, şi credinţa ţiganilor că au cel puţin trei 
suflete, apoi o poveste românească populară despre un om cu viața vecinică, 
a cărui vecinicie constă tocmai într-aceea că-și ascunsese sufletele foarte 
bine. 

Credinţa că, pe când omul doarme, sufletul lui iese din trup și umblă pe 
unde vrea, au dat apoi naștere la vraja prinderei sufletului prin chemări 
mângâioase, a închiderei lui în ceară și într-o viță de păr și a nimicirii lui. 
Strigoii, luarea din urmă, făcutul, deochietul, făcutul de dragoste, toate se 
reduc în urma urmelor la unul și același princip, că adecă sufletul — după 
credinţa primitivă muritor — în neatârnare de trup poate fi vrăjit, prins, 
aservit şi că e supus unor formule magice. 

Departe de a fi redat măcar a suta parte din mulţimea faptelor aduse de 
prelector și tot aşa de departe de a fi reprodus cugetarea unitară care le 
pătrundea pe toate, ne mulțămim numai cu aceste câteva însemnări, sperând 
că d. Conta va face din ele obiectul unui studiu în scris. 


€ 


ÎNTUNECIME DE LUNĂ 
[16 februarie 1877] 


Ieri preste zi se făcuse vreme senină, încât mulți credeau să poată 
observa sara întunecimea prezisă; dar de la 5 oare după ameazăzi cerul a 
'nceput să s-acopere c-o ceaţă alburie din ce în ce mai deasă, care n-a 
permis a se vedea intrarea lunii în umbra pământului. 


€ 


NEORÂNDUIELI GRAVE 


[18 februarie 1877] 
În unul din ultimele sale numere „Unirea democratică“ deplânge lipsa 
de respect față cu autoritatea statului, care se 'nțelege că nu poate fi 
reprezentată decât prin persoane. Noi vom adăoga că acest spirit de 
rebeliune, atât de comun în tonul ziarelor în critica ce se face organelor 
statului, amenință a intra până și în şcoli. Astfel alaltăieri, miercuri, elevii 
şcoalei tehnice s-au împotrivit la esecutarea unei pedepse ordonate de 
ministeriu în urma propriei lor nerespectări a regulamentului şcoalei. 
Credem de prisos de-a adăugi că cea dendâi datorie a unui elev este 
ascultarea şi supunerea și că rezonarea asupra măsurilor luate de superiorii 
săi trebuie reprimată. 


€ 


[20 februarie 1877] 

Ministeriul turcesc de esterne a comunicat prin circulară tuturor 
reprezentanților Porții din străinătate instrucția de a dezminți din nou știrile, 
răspândite de ziarele străine, că sultanul ar fi bolnav, că vizirul ar fi să se 
schimbe şi că populația din Constantinopole e în turburare. Toate aceste 
veşti sunt lipsite de fundament. 

O circulară a marelui-vizir cătră guvernorii provințiilor li impune 
acestora îndatorirea de a căuta ca populația să se dezarmeze. 

Din cauza întârzierii delegaților muntenegreni, armistițiul între Poartă și 
Muntenegru s-au prelungit în mod formal pe douăzeci de zile. 

Ziua de 17 fevr. (1 mart) 1877 este menită a fi remarcabilă în istoria 
țărilor dunărene. În 16/28 fevr. scupcina mare sârbească a primit bazele 
restabilirii păcii, convenite cu Poarta. Consiliul de miniștri al Porții 
asemenea au admis acele baze, încât joia trecută (1 mart s.n.) avea să se 


sebsemne instrumentul păcii. Scupcina mare a fost deschisă în 16 fevruarie 
la 9 oare, 50 min. dimineaţa de cătră principe în persoană și în ședință 
secretă, alegându-și prezident pe George Topazovici și viceprezident pe 
Teodor Tuciacovici. 

Şedinţa a ţinut până la 12 14, în ea s-au primit condiţiile restabilirii păcii 
cu Poarta şi, îndată ce și-au dat voturile, a fost în graba mare închisă. 
Această grabă „Politische Correspondenz“ o esplică prin teama guvernului 
că Scupcina putea să comită estravaganţe, de vreme ce între aleşi erau și 
câţiva socialiști. 

Dacă vom crede unei telegrame din Constantinopole, atunci actul 
închierii păcii s-a urmat astfel. În 17 l.c. s-a iscălit de ambe părţile un 
proces verbal conţiind trei puncte 1) status quo 2) amnistia 3) deşertarea 
teritoriului sârbesc în timp de douăsprezece zile. Apoi Serbia avea să deie 
Porții o notă relativă la garanţiile cerute şi cuprinzând următoarele 4 puncte: 
oprirea de a ridica întăriri nouă, ridicarea flamurei otomane lângă cea 
sârbească, egala îndreptăţire a evreilor şi oprirea bandelor înarmate. 

Despre numirea unui agent turcesc la Belgrad cât şi despre Micul 
Zvormic nu va fi vorba în aceasta notă. Apoi principele Milan va adresa 
vizirului o telegramă, anunțând că aprobă condiţiile păcii, după care Poarta 
va lua act de declaraţia Principelui și Sultanul îi va da un nou firman de 
întărire. 


€ 


VREMEA 


[20 februarie 1877] 
După zile senine şi calde, cari păreau, a prezice sosirea 'n curând a 
primăverei, ne-am pomenit din nou cu vicol, omăt și frig. De două zile 
ninge într-una, omătul în troiene acopere ulițele și ulicioarele, trenurile cari 
vin din jos nu sosesc la laşi, încât în decursul acestor zile nu ştim ce se 
'ntâmplă nici înlăuntru nici în afară de ţară. Numai trenul de la Suceava a 
sosit ca prin minune atât ieri cât şi alaltăieri, aducând știrile de pace pe care 
le-am înregistrat în numărul de astăzi. 


€ 


BALUL ROMÂNIEI JUNE 


[20 februarie 1877] 
Se ştie că societatea studenţilor români din Viena dă în fiecare an un bal 
splendid, care se bucură de un oarecare renume prin eleganța și frumuseţea 
lui. Lunea trecută (în 14 fevr.) comitetul societăței compus din d-nii drd. 
Stihi (prezident), drd. Ciurcu și stud. tecn. Popazu au fost primiţi în 
audiență de M. Sa Împăratul. Cu această ocazie Maiestatea Sa a binevoit a 
cere informaţii detaliate despre mersul societăţii studenţilor români și mai 
cu samă despre cabinetul de lectură; în urmă a promis că, iertându-l 
împrejurările, va veni asemenea la bal. Balul însuși era fixat pe ieri 
sâmbătă. Cu această ocazie directorul muzicei balurilor Curţii Imperiale, d. 
Strauss, a dedicat societăţii o polcă-francaise, intitulată „Fulg de omăt“ 
(Schneesternchen). 


€ 


VICOLUL 


[23 februarie 1877] 

Prin scrisoarea sub data de 21 fevr./5 martie direcția de esploatare 

pentru linia română Suceava — laşi ne comunică că de la 19 fevr./3 martie 

curent circulația tuturor trenurilor este întreruptă pe liniele române ale 

Companiei din causa vicolului, încât chiar şi de la calea ferată a acţionarilor 

precum şi de la liniile austriace n-a sosit trenurile de joncțiune. Silinţele de- 
a se curăţi linia se speră că aveau să succeadă ieri la 22 curent. 


€ 


ȘTIRI POLITICE 


[23 februarie 1877] 

Din sorginţi private, a căror știri trebuesc însă primite c-un grad 
oarecare de precauţiune, aflăm că d. Dimitrie Sturza, ministrul de finanțe, 
şi-ar fi dat din nou demisiunea, iar cabinetul ar fi în conflict cu Senatul. 
Până la confirmare sau desminţire notăm acestea sub toată rezerva cuvenită. 


€ 


POŞTA 


[23 februarie 1877] 

Din cauza vicolului n-a sosit poşta nici dinlăuntrul ţării, nici din 

străinătate, încât ni lipsesc toate detaliile asupra ştirilor multiple ce 

circulează în public. Astfel nu ştim modul în care d. ministru al instrucției 

au cerut de la corpurile legiuitoare înfiinţarea facultăților de medicină și de 

teologie la Universitatea de lași, nici soarta proiectului obligativității 
alegerilor ș.a.a. 


€ 


[25 februarie 1877] 
Generalul Ignatief a plecat pe la curțile din Berlin, Paris și Londra. 
O depeşă mai recentă ne vestește deja că la Berlin a avut o întrevedere 
cu principele de Bismark şi a doua zi a plecat la Paris. 
Ziarul „Times“ pretinde a şti că generalul Ignatief va face propunerea de 
a dezarma; cu condițiune însă ca tratatul de Paris să fie abrogat. 


€ 


[27 februarie 1877] 

Ziarele din Viena din 7 și 8 mart (iar N. Fr. Presse încă nainte de vro 

două săptămâni) au adus ştiri telegrafice din Rușciuc prin care întâmplarea 

de pe insula Dinului se caracterizază ca o călcare din partea românilor a 

teritoriului turcesc. Pentru a se vedea câtă bună credință dezvoltă 

autorităţile turceşti, reproducem după „Românul“, care-n această cestiune e 
cu deosebire bine informat, următoarele detalii F 


f Vezi infra, p. 709. 


[27 februarie 1877] 


Luni în 21 Fev. delegaţii Muntenegrului au adresat Porții cererile lor, 
cari sunt următoarele: 

1. Cesiunea districtelor Zubci şi Gaţco, precum și a unor părți din 
districtele Colașin, Lipnic, Piva, Şaraţco, Fecera până la Maitraveţ, Cucci, 
Vasoievici; apoi Moracea, Line, Zeta, Gilone, până în lacul Scutari, Zabliac, 
Spuţ, întăriturile de pe malul drept al Boianei, insulele întărite Vranina și 
Lesendria în lacul Scutari, Stoţa, Crevţe și portul Spizza. 2) Libera 
navigaţiei pe lacul Scutari și pe Boiana; îndatorirea autorităților turceşti de a 
mănţinea navigabil pe cheltuieli proprie canalul Boianei care dă în lacul 
Scutari. 3) Repatriarea herțegovinenilor refugiaţi. 4) Stabilirea unui modus 
vivendi pe bazele formulate în iulie 1875. Punctul din urmă însă nu este o 
condiție absolută și poate fi dat în lucrarea unei comisii mixte. 

Mult mai grave sunt ştirile pe cari le aduce „Corespondenţa politică“ în 
buletinul său din Petersburg. Principele Gorciacoff neprimind pân-acuma 
răspunsurile puterilor la circulara sa din 31 ian. au însărcinat pe 
ambasadorul rusesc din Londra, contele Șuvalof, de-a cere de urgenţă de la 
earl of Derby răspunsul cabinetului englez. Un aviz identic li s-a dat 
ambasadorilor Rusiei de pe lângă curţile din Viena, Berlin, Paris și Roma. 
Totdeodată contele Șuvalof a fost împuternicit de a declara că guvernul 
împăratului Alexandru nu cunoaște decât două soluţiuni ale Cestiunii 
Orientului. Sau că puterile signatare tractatului din Paris, în special Anglia, 
privesc tractatul de Paris ca existând încă în toate punctele sale, deşi Poarta 
au respins hotărârile conferenţei hazate pe acel tratat; sau cabinetul din Sf. 
Petersburg va privi acel tratat ca neexistând. 

În cazul întâi Rusia pretinde ca puterile signatare tratatului să ceară 
împreună de la Poartă primirea deplină și în forma lor originară a tuturor 
hotărârilor luate în conferența preliminară, aceasta pe orice cale vor găsi de 
cuviinţă. Dacă puterile mari se pot decide de a primi acest punct de vedere, 
atunci Rusia nu mai are nici cauză, nici nevoie de-a ieși din concertul 
european. Atunci ea are posibilitatea deplină de a evita orice complicaţie 
războinică. 

Dacă însă puterile s-ar hotărî să păzească neactivitatea de pân-acuma, 
atunci cabinetul din St. Petersburg va privi în această hotărâre: 1) 
Renunţarea, respective negarea îndatoririlor impuse Turciei prin acel tratat, 
2) pierderea tuturor drepturilor ce rezultă pentru Poartă din acel tratat. Prin 
urmare Rusia va privi tratatul, în toate punctele ce o ating pe ea, ca nul și 
fără valoare și-și va păstra deplina libertate de acţiune. 


Urmările acestor concluzii ale Rusiei pentru România sunt bătătoare la 
ochi. După cât știm numai „Timpul“ din Bucureşti au atras atenția 
publicului român asupra greutăţii frazei din urmă, căci între stipulaţiile ce-o 
privesc pe Rusia este şi cesiunea Basarabiei române, între cele care privesc 
așa numitul „corp turcesc“ sunt cuprinse garanţiile de autonomie şi 
suveranitate ale României. 

Aşadar șanțurile de pe Siret capătă acuma o deosebită însămnătate. 


€ 


DE LA ŞCOALA TEHNICĂ 


[27 februarie 1877] 
În unul din numerii acestei foi spusesem că se 'ntâmplase oarecari 
neorânduieli la şcoala tehnică, a cărora încheiere nu se putea prevedea la 
moment, din care cauză n-am găsit de cuviință de-a ne întinde în detalii 
asupra cestiunii. Acuma însă, când tot incidentul e închis odată pentru 
totdeauna, vom da în câteva şire o relație cu totul obiectivă a întâmplării, 
pentru a înlătura toate faimele eronate, câte se lățise în această privire. De la 
un timp încoace atât pedagogul cât și maistrii au fost denunţat direcţiei 
faptul că între elevi sunt câţiva malcontenţi cari refuză a se supune 
regulamentului disciplinar al şcolii. Izvorul acestor nemulțămiri se zice să fi 
fost niște instigațiuni din afară de şcoală, deci în afară de cercul de 
privighere al autorităţii școlare. Aceste acte de nesupunere se repetau tot 
mai des, încât pedagogul și maistrii s-au văzut siliți a raporta consiliului de 
disciplină că nemulțămiţii nu primesc pedepsele ce li se impun, nici se 
supun la ordinele superiorilor lor. Totodată direcţia se pomeni c-o suplică 
din partea câtorva elevi, prin care ei declarau că n-au lucru şi cer să li se 
deie. Faţă cu această suplică maistrii au declarat contrariul, că aceste ar fi 
numai un pretest de-a face neorânduieli, că fiecare din ei are de lucru, dar 
că nu voiesc să lucreze. În fine consiliul de disciplină s-a văzut silit să ceară 
concursul consiliului superior de supraveghere, compus după lege din d. 
prefect al districtului, d. primar al orașului și d-un inginer judeţean. Acest 
consiliu de supraveghere a hotărât a propune ministeriului eliminarea din 
şcoală a opt elevi despre cari maistri și pedagogul raportase că nu voiesc să 
se supună și samănă disordinea şi între ceilalți elevi. 


Pentru a face eliminarea cât se poate de puţin penibilă atât pentru cei 
pedepsiţi cât şi pentru colegii lor, direcţia au hotărât de-a începe cu trei, cari 
erau din oraşul Iași chiar, și a vesti în privirea celorlalți mai întâi pe părinţi, 
cari să vie să-i ieie. Dar aceștia trei au refuzat de a părăsi școala. În urma 
acestui refuz d. comisar al despărțirii a Il-a i-a chemat pe câteşi opt 
înaintea sa, le-a cetit ordinul ministerial prin care se dispunea ca să fie 
eliminați și i-au somat să părăsească școala. D. prefect în special a avut 
buna-voinţă de a-i instala pe cei din districte într-un hotel până ce or veni 
părinţii ca să-i ieie. 

Dintre aceşti opt eliminaţi unul, anume Vasiliu, a sărit noaptea peste 
îngrăditura institutului şi a intrat în vorbă cu elevii rămași în școală, pentru 
a-i împinge şi pe ei la aceeaşi nesupunere. Câţiva cari l-au urmat pe Vasiliu 
au fost arestați de poliţie şi eliberați în urma mijlocirii d-lui secretar al 
şcolii, Climescu, cari i-au readus la școală. Dar spiritul de rebeliune 
încolţise deja. Cincisprezece dintre cei din școală s-au prezentat înaintea 
consiliului de disciplină şi a cerut ca sau să se reprimească cei eliminaţi sau 
vor părăsi și ei școala. Atuncea d. director le-au spus în mod conciliant ca să 
gândească la ceea ce fac; „nimenea nu i-a silit să intre în institut şi nimeni 
nu-i opreşte să iasă. Să recugete însă că, dacă părăsesc şcoala, o părăsesc 
fără consimţământul direcţiei și că vor avea să sufere urmările“. Totuşi 
aceşti cincisprezece au dat un fel de suplică, iscălită de toţi, prin care 
declară că părăsesc școala. 

Consiliul de disciplină a încheiat la moment un proces verbal, prin care 
s-a relatat şi aceste neorânduieli ministeriului. În urma acestora ministeriul 
a dat direcţiei putere discreționară de-a esclude pe câţi va voi şi a reprimi 
asemenea pe câţi va voi, desigur procedura cea mai umană și mai corectă 
din toate. Puțin trecu şi cei cincisprezece a 'nceput a se căi de pasul lor şi a 
reveni unul câte unul cerând iertare de la profesori și de la direcţie. Câteşi 
cincisprezece au fost primiţi, după ce au declarat fiecare în parte că se vor 
supune tuturor pedepselor ce li va impune consiliul de disciplină. Astfel 
incidentul se poate privi ca închis. 


€ 


[2 martie 1877] 
Interpelațiunea d-lui Apostoleanu a ocupat ședința din 24 fevr. a 
Senatului. Această interpelațiune avea de scop să ceară guvernului 


publicațiunea actelor privitoare la misiunile d-lor Ghica, Rosetti și D. 
Brătianu în străinătate; publicarea actelor relative la convenţiunile 
comerciale încheiate cu Franţa, Anglia și Italia; în fine, interpelatorul mai 
cerea lămuriri guvernului în privirea memorandului din vara trecută a d-lui 
Cogălniceanu şi în privinţa protestului adresat Porții cu ocaziunea 
promulgărei constituțiunei otomane, deci ea se compunea din patru părți 
distincte. 

D. Apostoleanu dezvolta mai pe larg cestiunile ce adresa și rugă să i se 
dea răspunsul pe care lumea îl adastă cu nerăbdare. 

D. ministru obiectă că ar fi bine ca biuroul să invite pe d-nu interpelant 
a împărți interpelarea sa și a fixa care din cele patru cestiuni conţinute într- 
însa trebuie să facă obiectul dezbaterii. 

D. Apostoleanu răspunse că nu poate consimţi la o asemenea cerere, 
căci, dacă interpelarea făcută cuprinde mai multe punturi, ea are însă o ţintă 
generală: dorința de a cunoaşte politica esterioară a guvernului în privinţa 
tuturor faptelor importante cari s-au produs de la venirea lui; cu toate 
acestea adause că d. ministru poate începe cu partea care găsește de 
cuviinţă. 

D. ministru de esterne tractă mai cu samă puntul al 3-lea din interpelare, 
relativ la misiunea specială a agenţilor trimiși la Londra şi la Paris pentru 
negociarea aranjamentelor vamale cu unile din marile puteri europene şi 
declară că, asupra acestui punt, afacerea fiind terminată poate da 
esplicaţiunile ce i se cer, dar că, în privinţa celorlalte cestiuni, negocierile 
fiind încă pendente, nu ar putea vorbi fără a compromite chiar reușita acelor 
pertractări. D. ministru adăogă că numai dacă Senatul va da un vot prin care 
să-l oblige a tipări şi distribui corespondenţa urmată cu cabinetele străine va 
consimţi a se supune acestui vot; că în privinţa aceasta a luat avizul 
Consiliului de Miniștri, dar că atunci răspunderea gravelor consecuenţe ce 
ar rezulta din această urmare va privi pe Senat. 

După aceasta d. Ionescu arată pe larg dificultăţile ce a întâmpinat 
guvernul ca să încheie convenţiuni comerciale cu Anglia, Franţia și Italia, 
pe de o parte pentru că timpul era prea scurt, iar pe de altă parte pentru că 
acele puteri insistau a se acorda izraeliților din ţară drepturi politice; că, 
neînțelegerea fiind gravă între părțile contractante, iar tariful autonom și 
general al vămii trebuind să se aplice fără întârziere pentru statele cari nu 
încheiaseră convenţiuni separate cu ţara noastră, acele puteri au fost nevoite 
a consimţi la niște angajamente provizorii, cu facultatea de a le prelungi 


când s-ar putea negocia tractate speciale până la terminul stipulat într- 
însele. 

D. ministru aminti asemenea că, încă din luna lui octomvrie 1875, 
guvernul a început negocieri cu mai multe puteri mari ale Europei în 
privinţa tractatelor de comerciu și că ele erau bine dispuse a imita exemplul 
Austro-Ungariei şi al Rusiei. 

În espunerea sa, d. ministru atinse întrucâtva şi celelalte cestiuni şi 
anume: 1) că, la protestul contra unor articole din constituţiunea otomană, 
Poarta a răspuns în mod vag, încât guvernul s-a crezut nesatisfăcut cu acel 
răspuns; 2) că puterile cele mari n-au convenit încă asupra garanţiei și 
neutralității teritoriului ţării; 3) că Franţia nu se arăta dispusă să tracteze 
direct cu ţara noastră, ci credea că trebuie să caute autorizarea Porții pentru 
aceasta. 

După o dezbatere mai lungă și după ce d. ministru a declarat că nu poate 
publica actele relative la aceste cestiuni fără a le primejdui reușita, Senatul a 
hotărât a amâna discuţia asupra acestor punte și a controla altădată actele 
diplomatice. 


€ 


[2 martie 1877] 
Atâtea ne spune „Timpul“. 

lar depeşele telegrafice arată că gen. Ignatief nu are deloc intenția de-a 
preveni puterile că Rusia ar voi să iasă din concertul european, ci îmblă 
pentru iscăliturile unui „proces verbal internațional“ în care cererile de 
garanții de Rusia sunt și mai reduse decât înainte. Acest „proces verbal“ se 
zice că e cu totul nepericulos şi inofensiv. În aceeași vreme în care ducele 
Decazes dă o soirée în onoarea lui Ignatief, la Petersburg ambasadorul 
imperiului german întrunește asemenea la o soirée strălucită cele mai înalte 
personage: împăratul, marele-duca moştenitor, marele-duca Vladimir, 
miniștri, c-un cuvânt toată societatea aleasă. 

Deodată însă cu pornirea în lume a „procesului-verbal“ rusesc, 
telegraful semnalează o circulară a lui Savfet Paşa în care se promit 
reformele cele mai frumoase pentru supușii Înaltei Porţi, încât un proces 
verbal european să pară lipsit de necesitate faţă cu fericitoarele proiecte ale 
Turciei. 


! Vezi infra. p. 710 — 711. 

TURCIA 


[2 martie 1877] 
În 9 martie st.n. delegații muntenegreni şi-au motivat pretențiunele 
arătând că acordarea lor este neapărată pentru întemeierea unei împăcări 
durabile. Savfet Paşa au răspuns la acestea că în genere pretenţiile nu sunt 
admisibile şi că mai cu samă opinia publică din Turcia se opune la cesiuni 
de teritoriu. Mai cu samă s-au împotrivi la cesiunea cetăţii Niksici, a 
teritorielor dinspre Albania şi a portului Spizza. Așadar tratările de pace 
turco-muntenegrene ameninţă a se 'mpiedeca de stavile serioase. 


€ 


PRELEGERILE JUNIMEI 


[2 martie 1877] 
Dumineca trecută d. P. VERUSSI a ținut prelegerea sa asupra 
„politeismului“ înaintea unui public distins şi foarte numeros. Plecând de la 
consideraţia psicologică că politeismul este o religiune ce stă în legătură 
necesară cu gradul de dezvoltare intelectuală a unui popor și că e proprie 
mai cu samă neamurilor unde judecata puţin deprinsă este jucăria 
închipuirei, d-sa a arătat cum astăzi încă popoarăle politeiste (camciadalii, 
gronlandejii ș.a.) pun cauza fenomenelor naturei în persoane divine, a căror 
acte sunt vânturile, viscolele, tunetul şi toate celelalte fenomene fizice. 
Trecând apoi la cosmogonia arilor vechi, a arătat cum din cultul lui Brahm 
care reprezenta universul înainte de creare şi nu se putea nici gândi, nici 
personifica, religia a simbolizat încetul cu încetul pe creator în Brahma, în 
Vișnu puterea de viaţă, prin şiva moartea. A arătat apoi din ce cauză munţii 
sunt totdeauna aleși de locuinţe zeilor, cum zeii inzilor au devenit 
nemuritori, cum în fine dintr-o concepţie preistorică şi unitară s-a osificat 
religia în chipurile simbolice ale zeilor. 


Prelectorul a trecut apoi la popoarele iranice, coborâtoare din cel aric, 
dar la care s-a dezvoltat cultul focului şi apei dualitatea principiului 
universului. 

Apoi a trecut la egipteni (hamiţi) şi la popoarele vechi semitice, arătând 
pretutindenea cum necesitatea psicologică a religiei politeiste se întrupa în 
chipuri foarte deosebite prin înrâurirea împrejurimei, în India sub 
impresiunea naturei măreţe, în Egipet sub impresiunea atârnărei acestui stat 
de soare, Nil şi pământ. 

Ajungând apoi la greci, la cari politeismul a născut o neîntrecută 
dezvoltare a artelor plastice, d-sa a arătat pe scurt cosmogonia grecească, 
apoi mitologia și reprezentarea plastică a figurelor ei. Totodată au arătat 
cum paralel cu cultul s-a dezvoltat metafizica, apoi scepticismul şi cum 
acestea au adus la cădere politeismul grecilor şi romanilor. 

În fine d-sa încheie cu următoarele cuvinte: „Omul, din mijlocul vieţii 
de toate zilele, din mijlocul suferințelor şi patimelor de cari este cuprins, 
tinde întruna, gravitează cătră un ideal. În fiecare zi el crede că l-a atins şi 
iarăși în fiecare zi se convinge că idealul de ieri nu este decât o nălucire a 
minţii sale; încât credinţi religioase, sisteme metafizice nu sunt decât părțile 
repetate ale unei spirale imense care, ridicându-se prin infinitul timpului, ne 
conduce la Divinitate, căci acolo numai se află adevăratul răspuns ce omul 
îl caută pre pământ“. 


€ 


TEATRU 


[4 martie 1877] 

Cu mulțămire deosebită anunțăm că duminică va avea loc reprezentația 

de beneficiu a d-nei A. Dănescu. Piesele ce se vor juca sunt „ludita și 
Oloferm“, operetă în două acte cu muzica de Eduard Wachman tatăl, și „O 
palmă în teatru naţional“, comedie în 2 acte. Wachman tatăl era unul din 
acei muzicanți plini de talent şi de reminisecnţe, care în vremea lui scutura 
ariile din mânică, încât o mulțime de operete din repertoriul vechi al 
teatrului bucureștean i datoresc lui origina lor. Cu toate că operetele acele 
sunt foarte plăcute, astăzi nu se mai aude aproape nimic de ele. Amintim 
numai, pentru cine le va fi văzut, feeriile: „Fata aerului“, „Lumea pe dos“, 


vodevilul „Cine vrea, poate“ și altele multe din şirul cărora e asemenea, 
„Ludita şi Olofern“. 

Despre beneficiență vom repeta ceea ce în coloanele acestei foi am 
constatat de mai multe ori. D-ra Dănescu nu e numai un talent, căci 
talentele se găsesc ușor, ci d-sa a ştiut totodată să rămâie pân-acum neatinsă 
de toate obiceiurile rele, de manierile stranie, de rutina viţioasă a celor mai 
mulți „artiști“. Vorbind simplu şi natural, mișcându-se liber pe scenă, d-ra s- 
a ferit pân-acuma în mod egal de jocul glacial al unora și de exagerările 
celorlalți. Fie aceasta o fericită predispoziţie naturală de-a păstra totdeauna 
măsura cuviincioasă în vorbă şi gest, fie efectul studiului, pentru critic e 
egal. Dar pentru un om care cunoaște bine stările de cultură din ţara noastră, 
care știe ce ieftină e lauda și batjocura jurmalelor și ce schimbător gustul 
publicului se naște întrebarea gravă dacă un artist, fie el oricât de pătruns de 
sfinţenia aspiraţiunei sale, va şti să se împotrivească tuturor ademenirilor pe 
care actorii setoși de aplauze le fac spectatorilor lor. După o lungă 
esperiență ne-am încredinţat că mai în toate vremile adevărul, fie-n arte, fie- 
n ştiinţe, n-au adus decât roade amare și că trebuie să ai credinţa tare că eşti 
plăsmuit din alt lut mai bun decât majoritatea oamenilor pentru a nu te 
coborî la ei, a pune preţ pe opinia lor şi a asculta instinctul mai bun al 
naturii proprie. Dușmanul cel mai mare al acestui instinct este succesul și cu 
atât mai de temut, cu cât e mai uşor. 

La noi în ţară succesul mediocrităţii e foarte uşor și lupta tuturor 
elementelor mai bune peste măsură grea. 

Vorbind îndeosebi despre arta reprezentării dramatice, vom căuta în 
zadar, în ţară la noi, un razim pentru talentele adevărate. Căci ce soarte-l 
aşteaptă pe actorul cel bun chiar? Este vreun teatru național c-o existență 
asigurată, care să-și urmeze calea c-un repertoriu ales, neatâmând de 
publicul mare? Este vrun repertoriu în care fiece figură să fie eternă, încât 
actorul să-şi poată însuşi „capitalul de roluri“ potrivit cu talentul său, 
singura avere pe care un talent şi-l poate câştiga? Nu. Fiecare director e silit 
să deie sau piese de senzaţie, pline de crime, dureri fizice, boale, şi lipsite 
de caractere dramatice sau, alegând o cale și mai rea, să deie farse obscene 
în chiotele unui auditoriu foarte primitor de asemenea hrană, care nu 
apelează la inteligenţă sau la inimă, ci la simţiri mult mai josnice. Dac-am 
avea înainte-ne un talent de rând, toate reflecțiile noastre ar fi de prisos. Ele 
ni sunt inspirate numai de convingerea că avem a face c-un talent superior, 


căruia voim a-i arăta toate greutăţile pe care le-a întâmpinat și le va 
întâmpina încă în spinoasa cale de „actor român“. 

Din parte-ne dorim din toată inima ca reprezentaţia de beneficiu a d-rei 
Dănescu să fie onorată de prezența unui public cât se poate de numeros, 
ceea ce ne-ar dovedi că el a ştiut să aprecieze „dreapta măsură“ în jocul de 
scenă a tinerei artiste. 


€ 


TEATRU 


[6 martie 1877] 

Joia trecută s-a reprezentat, în beneficiul d-nei Raiu Stavrescu, piesa 
„Maria Tudor“, dramă în 4 acte de Victor Hugo, tradusă de Const. Negruzzi. 
Amintim că d-nul Manolescu, d-na beneficientă și d-na Conta au jucat bine, 
dacă vom abstrage de la unele deprinderi de rostire contrare ortoepici 
românești şi de la unele intonări retorice false. 

Am spus-o de mai multe ori că un n nazal de felul celui franțuzesc nu 
există în limba românească și pronunția conte, contra, în care o şi n să se 
rostească ca un singur sunet, nu se află după a noastră știre decât în vechea 
limbă bulgară, în limba polonă de astăzi și în cea franceză. Căci on nazal nu 
e sunet compus, ci o vocală de sine stătătoare, pentru care în limba 
românească nu aflăm nimic analog. Totodată protestăm contra unor 
neologisme introduse în frumoasa traducere a lui C. Negruzzi, „Rezbel 
civil“ desigur că nu este în scrierea lui Negruzzi, deşi l-am auzit rostindu- 
se. 

D. Galino a fost asemenea bine, deși după a noastră părere vor fi fost 
cauze care l-au oprit de-a fi și mai bine. Acele cauze se 'nţelege că nu le 
cunoaștem. Poate o prea repede punere în scenă, poate iar o dispoziţie 
personală puţin favorabilă l-au oprit de a crea pe deplin rolul „strungarului 
Gilbert“. Ne-am deprins de a vedea pe d. Galino tocmai în acest soi de 
roluri la toată înălțimea talentului său, pe când în această sară jocul d-sale ni 
s-a părut puţin cam obosit. 

D-na Conta a jucat cu mult adevăr şi cu multă simtire. În privirea vorbei 
d-sale facem observaţia care am făcut-o și în trecut. Este în glasul d-sale un 
ton îngânat şi plângător care trebuie înlăturat prin studiu și deprindere. D-sa 
trebuie să-și asprească pronunția și să vorbească din piept, rostind fiecare 


cuvânt bine despărţit de celelalte și cu oarecare energie. Aceasta este 
pronunția cea mai prozaică, ce-i dreptul, dar e cu mult de preferat acelui ton 
îngânat, care face declamaţia nespus de monotonă. Să nu se teamă că prin 
vorbirea apăsată și energică s-ar pierde ceva din simţirea ce voieşte a 
esprima. Oricât de energic pronunţate vor fi cuvintele, simţirea adevărată va 
pătrunde prin ele. 

Nu ştim de unde și până unde actorii români au pronunţii atât de străine. 
Limba românească este din acele cu dreaptă măsură; ea n-are consoane prea 
moi, nici prea aspre, nici vocale prea lungi sau prea scurte: mai toate 
sunetele sunt medie şi foarte curate. Cu toate acestea în teatru avem ocazie 
de a auzi vorbindu-se cu ton franțuzesc (nazal) sau spaniol (gutural). Gâtul 
d-lui Manolescu de ex. joacă un mare rol în declamaţia d-sale, deși în limba 
românească până și consoanele guturale c, g, ch nu se produc în gât chiar, ci 
aproape de el la capătul ceriului gurei. 

E drept că o ortoepie românească, o carte despre buna rostire lipsește, 
dar nu lipseşte rostirea vie a claselor culte, nu lipsesc scrierile bune, nu 
lipseşte limba scrisă, a cărei dreaptă rostire este fixată de două sute de ani și 
mai bine. Ba chiar actorii români vorbesc foarte omeneşte acasă și cu 
prietenii lor; pe scenă-i altceva, acolo trebuie să vorbească ca franţujii şi 
spaniolii. Ce bine şi natural rostește de ex. d. Bălănescu, deşi idiomul său e 
puţin cam moldovenesc. 

Părăsind terenul ortoepiei, anunțăm din nou că astăzi se vor reprezenta 
în beneficiul d-rei Dănescu piesele „Judita și Olofern“ şi „O palmă în sala 
teatrului“. 


€ 


[9 martie 1877] 

„Curierul financiar“, oglinda afacerilor de bursă din Bucureşti, de mai 
multe săptămâni nu mai credea în război şi trebuie să mărturisim că 
instinctul omului de afaceri a fost în cazul de față drept. Cu toate ştirile 
pesimiste aduse de ziarele din străinătate, cu toată noutatea gravă că Rusia 
ar voi să se despăgubească c-o bucată din pământul românesc pentru 
sacrificiile bănești ce le-a făcut cu mobilizarea armatei sale, poşta din urmă 
ne aduce numai perspective de pace. Ignatief, în misiunea sa la curțile 
europene, a avut succesul de stimă pe care nimene nu-l poate refuza marei 
împărăţii ruseşti, iar în momentul de față Anglia — cea mai puţin accesibilă 


— a primit asemenea procesul-verbal european, care se va semna în comun 
acord. Alaltăieri, luni, generalul Ignatief avea să se întoarcă înapoi la Paris, 
ducând cu sine impresia bunei primiri pe care au găsit-o în Anglia. În 
puntele principale puterile sunt înţelese și mai rămân numai câteva puncte 
de detaliu de dezbătut. 

Consimţirea cabinetului din St. Petersburg cu schimbările aduse 
procesului-verbal de cătră Anglia se aștepta încă de alaltăieri. După sosirea 
acelei consimţiri, textul procesului-verbal, în forma sa revăzută de Anglia, 
va fi aprobat în mod formal și de celelalte puteri. 

Prin acest proces verbal puterile mari ale Europei vor declara cumcă ele 
continuă a se interesa ca şi pân-acuma de ţelurile Rusiei şi se obligă de-a 
înștiința Poarta despre intenţiile lor, invitând-o să realizeze reformele 
propuse de conferință. Această declaraţie guvernul rusesc o va privi ca o 
garanție suficientă pentru cauza creștinilor şi ca o satisfacere pentru 
interesele şi onoarea Rusiei. În urma acestora Rusia va demobiliza. 


€ 


[9 martie 1877] 

„Neue Freie Presse“ comunică următoarea depeşă de la Ismail: 

În partea despre miazăzi a Basarabiei sunt concentrate mase 
extraordinare, fiind trupele aşezate deocamdată prin cantoane. În zilele 
acestea o diviziune de cazaci, vro 5000 oameni, a fost comandată la Cahul, 
în apropierea granițelor române, unde se mută şi statul major: trupele sunt 
pe picior de răzbel. Aprovizionarea şi administrațiunea sanitară e 
pretutindenea bună; dar cuartierele sunt încă rele. Atât pentru aceasta, cât şi 
în urma îndelungatei inactivități trupele sunt nemulțămite, cu deosebire 
întrucât mobilizarea a silit pe cei mai mulți a-și părăsi casa și familia. 

Îndeobşte disciplina e zguduită. În cercurile militare răzbelul e privit ca 
un lucru inevitabil şi se susține că în curând trupele vor trebui să înainteze 
peste granițe în România. Deocamdată însă timpul și lipsa căilor de 
comunicaţiune face absolut peste putinţă această înaintare. 

De la Sulina se scrie că avangardele oştirei de la Chișănău au înaintat în 
săptămâna trecută până la Bolgrad, adică până în apropierea orașului Ismail. 
Pentru această înaintare sunt două esplicaţiuni cu putinţă. Ori rușii sunt 
hotărâți a recâștiga Ismailul şi atunci această înaintare nu ar fi decât un 
mijloc spre acest scop; ori voiesc să treacă Dunărea în partea aceasta spre a 


putea da Turciei europene o lovitură tocmai în centru. Astfel lumea e 
consternată. Cu deosebire între membrii comisiunei internaţionale s-a 
răspândit temerea că, dacă ruşii vor înainta, ei vor pune capăt lucrărilor 
comisiunei. 

Alte ziare din Viena aduc ştirea că guvernul rusesc a comandat cincizeci 
de locomotive și o mie de vagoane de transport potrivite pentru căile ferate 
din România. Comanda s-a făcut la Borssig (Germania); dar, cum această 
fabrică nu le are gata, ea s-a rugat de celelalte companii a-i împrumuta 
numărul cerut de locomotive şi vagoane, pentru a le porni îndată spre 
România. 


€ 


TURCIA 


[9 martie 1877] 

Poarta a respins definitiv cererile delegaților Muntenegrului. Ea 

consimte a le acorda numai o ușoară rectificare a fruntarielor. Delegații 

muntenegreni au referit rezultatele la Cettinje şi aşteaptă răspunsul 

principelui Nikita; deşi consideră de pe acuma ca inacceptabile propunerile 
Turciei. 


€ 


ANGLIA 


[9 martie 1877] 

Generalul Ignatieff a sosit la Londra. 

D. Northcote, ministrul de finance, a zis în ședința camerii deputaților 
că Rusia propune un protocol care conține espunerea vederilor puterilor 
asupra situațiunii în Orient. Anglia a cerut modificări, și ele au fost supuse 
la esaminarea comitelui de Șuvaloff. Acest din urmă aşteaptă instrucțiuni de 
la Sant-Petersburg pentru ca să se poată pronunța. 


€ 


PRELEGERILE JUNIMEI 


[9 martie 1877] 
Duminică în 6 c. d. A.D. Xenopol a ţinut prelegerea sa asupra: 
„panteismului“. Lăsând la o parte teoriile filozofilor vechi și noi, pe care le- 
au considerat ca individuale, d-sa a dezvoltat mai cu samă panteismul 
brahmanilor care, fiind religia vie și pozitivă a milioanelor de oameni, 
merită din acest punct de vedere mai multă consideraţie decât ideile izolate 
a unor indivizi sau a unor școale restrânse. Prelectorul a fost de părere că 
panteismul s-a născut sub înrâurirea naturei împuitoare a ţării și că soarele 
dătător de viaţă al miilor de forme organice era privit ca tatăl făpturei 
întregi, ba că fiecare făptură în parte era el însuși sub o altă formă. Cu 
acestă ocazie a citat testul unui imn din Rig-veda, făcut soarelui, și alt imn 
întru glorificarea focului, ca celui mai apropriat reprezentant al zeului 
suprem. Despărțirea oamenilor în caste nemișcătoare a rezultat asemenea 
din acest mod de a privi lumea ca și credința în metempsicoză şi apatia 
poporului din India. Urmând apoi cu detalii din cosmogonia și mitologia 
inzilor, a trecut la acea mare reformă religioasă datorită lui Budha. D-sa a 
arătat că budhaismul s-a lăţit mai mult în alte ţări decât în India din aceleași 
cauze din cari creştinismul, născut în Iudeea, s-a răspândit mai cu samă 
afară de această ţară. Această nouă religie era pesimistă, ca şi creştinismul, 
şi opusă concepției optimiste judaice. Aducând câteva detalii din viaţa lui 
Budha, prelectorul a espus mai pe larg cuprinsul moral al doctrinelor sale. 
În fine, abătându-se la cruţarea animalelor comandată de reformatorul din 
India, au arătat că în acest punct morala budhaistă e superioară celei biblice 
şi a încheiat zicând că concepţia religioasă brahmanică e cea mai apropiată 
de rezultatele ştiinţei moderne, iar morala budhaistă are analogii multe în 
formarea de societăți în Europa pentru apărarea animalelor. Auditoriul, 
numeros şi de astădată, a fost mulțămit atât cu cuprinsul prelecţiunei cât şi 
cu dicţiunea vie a vorbitorului. 


€ 


TEATRU 
[9 martie 1877] 


Reprezentaţia de duminecă în beneficiul d-şoarei Dănescu a fost din 
cele mai succese. Vesela comedie în două acte „O palmă în sala teatrului“, 
localizată cu îndemânare de d. Manolescu, s-a jucat repede și c-o rară 
dispoziţie din partea tuturor actorilor ocupați în ea. 

În „Judita şi Olofern“ intriga piesei e mai puţin interesantă, dar acest 
neajuns a fost precumpănit de ariile plăcute ale bătrânului Wachman, 
executate cu simțământ și tact atât de cătră beneficientă și cât și de cor. 

Amândouă piesele s-ar mai putea repeta cu succes. 


€ 


MONUMENTE 


[11 martie 1877] 

De la o vreme încoace publicul românesc a început a încuraja prin 
subscrieri ridicarea de monumente întru amintirea voievozilor care au 
asigurat existența sau au ridicat vaza țărilor noastre şi a acelor cărturari care 
la începutul veacului nostru au dat început mișcării intelectuale. Astfel 
Mihai Vodă cel Viteaz, acea nenorocită jertfă a politicei casei de Austria, 
care-a realizat pentru câteva zile trecătoarea coroană a Daciei romane, acel 
bun ostaş și rău politic are astăzi statua ecuestră în fața Academiei din 
Bucureşti; statuia lui Ștefan cel Mare, asupra mărimii căruia abia archivele 
din Venezia încep a ne lămuri și care crease Moldovei un rol atât de strălucit 
pentru vremea sa, va avea statuia sa în lași; lui Grigorie Vodă Ghika, 
nobilul martir care au protestat contra ciuntirii pământului nostru, i s-au 
ridicat un monument în piața Beilicului cu concursul preaînălțatului nostru 
domn. 

Dintre cărturari s-a început cu statua de marmură a lui loan Eliad 
(supranumit mai târziu Heliade Rădulescu). 

Eliad se vede a fi fost în tinereţe un om foarte inteligent. Prin gramatica 
sa eliminează din ortografia română toate semnele prisositoare, prin cărţile 
sale didactice au dat ființă limbei științifice, din tipografia sa au ieșit la 
lumină între anii 30 şi 45 aproape tot ce s-au tradus mai bine în româneşte. 
Cam de pe la anul 1845 începe însă în mintea scriitorului bucureștean o 
suficiență nepomenită și o decădere intelectuală cu atât mai primejdioasă cu 
cât Eliade era privit în vremea lui ca un fel de oracol. Limba „Curierului de 
ambe sexe“ se latinizează și se franțuzește, el începe a scrie c-o ortografie 


imposibilă, nesistematică, un product bastard al lipsei sale de știință 
filologică pozitivă şi al unei imaginaţii utopiste. Făr' a avea el însuşi talent 
poetic, dă cu toate acestea tonul unei direcţii poetice a cării merite consistau 
într-o limbă pocită și în versificarea unor abstracții pe jumătate teologice, pe 
jumătate sofistice. Ruina frumoasei limbi vechi care se scria încă cu toată 
vigoarea în veacul trecut o datorim în mare parte înrâuririi stricăcioase a lui 
Eliade. Întâmplările politice de la 1848 şi petrecerea sa în străinătate îi 
răpiră şi restul de bun simţ cât îi mai rămăsese. 

El deveni din ce în ce mai închipuit şi mai apocaliptic, încât întors în 
țara lui şi făr' a fi încetat de-a esercita o înrâurire şi mai mare ca-n trecut, el 
au mai trăit ca o primejdie vie pentru orice aspirare adevărată și serioasă. 
„Istoria românilor“ scrisă de el este o țesătură de închipuiri subiective şi de 
greșeli; o a doua ediţie a gramaticii e o adevărată babilonie de fantazii 
etimologice, iar poeziile sale sunt stârpituri de cuvinte străine înşirate după 
o măsură oarecare. Aproape tot ce-a făcut loan Eliad modestul învăţător de 
la Sf. Sava a fost caricat de Heliade-Rădulescu. Oricine va scrie o istorie a 
culturii pe malurile Dunărei va trebui să vadă într-acest singur individ doi 
oameni cu totul deosebiți: unul modest, îngăduitor, plin de bun simţ; celălalt 
suficient, invidios, trăind în ficțiuni și lipsit de orice bun simţ. 

În cei din urmă zece ani ai vieţei sale îi mai rămăsese un singur instinct 
adevărat. Din cugetarea cu totul străină a tineretului el a prevăzut falimentul 
economic și intelectual al generaţiei de faţă; a prevăzut că oamenii cari se 
gerau ca uriași nu erau decât nişte comedianţi, îmbrăcaţi franțuzeşte. S-ar 
putea zice chiar că acest om straniu avea în unele momente un soi de-a doua 
vedere. Cu toate acestea constatăm cu durere că multe din relele ce le 
prevedea ş-au avut cauza în chiar direcţia pe care-o dedese el culturii 
române. 

Un alt om al cărţii căruia i se va reîmprospăta memoria este Gheorghie 
Lazăr. Camera a votat două mii de lei pentru a se înscrie în capul listei de 
subscripţie. "Totodată d. ministru al instrucției au îngrijit ca în ţintirimul din 
satul Bolintin să se aşeze pe mormântul poetului liric Dimitrie Bolintineanu 
o piatră de marmură c-un basrelief, reprezentând o mână ce depune o 
cunună de lauri. 


È 
[13 martie 1877] 


În 7/19 mart protocolul s-a redijat în mod definitiv şi s-a semnat de 
ambasadorii acreditaţi ai marilor puteri. 

Diplomaţia consideră protocolul din Londra ca un protocol final al 
conferenței; articolul principal zice că, dacă Poarta nu va admite 
obligațiunea reformelor, puterile se vor consulta în urmă în privința 
demarșelor. Dezarmarea a fost numai obiectul discuţiunilor, şi generalul 
Ignatief a vorbit în mod academic despre eventualitatea dezarmărilor 
Rusiei. 

A doua zi textul protocolului s-a comunicat lui Musurus Paşa, pe care 
acesta l-a înaintat la Constantinopole. 

La serata parlamentară din 19 martie sara, principele Bismark a zis că 
starea de față e favorabilă păcii. El s-a pronunţat că Rusia probabil va 
dezarma. 


€ 


TURCIA 


[13 martie 1877] 
La 12 martie 1000 de turci, comandați de caimacamul de la Petrovaţ, au 
năvălit asupra a două sate făcând măceluri. A fost o luptă la Nasta * cu 
Despotovici, din care acesta a fost silit a se retrage în niște păduri. 
Insurecţiunea bosniacă ia din nou dimensiuni mari. Știrile venite din 
Cetinje susțin că toate încercările în comun ale consulilor străini nu sunt 
semne favorabile păcii. 


€ 


[18 martie 1877] 

În 14/26 curent generalul Ignatief au ajuns la Viena și în aceeași zi au 
avut cu contele Andrassy o conferență de-o oară. Generalul a plecat din 
Paris în cea mai rea dispoziţie. După ziarul „France“ el ar fi spus la plecare 
ducelui Decazes: „Duminică voi vedea pe contele Andrassy și luni mă voi 
prezenta împăratului, apoi alerg de-a dreptul la Petersburg. Altceva n-am de 
făcut. Am făcut ce am putut şi ce eram dator să fac; acuma întâmple-se ce s- 
a întâmpla.“ Către o altă persoană generalul să fi zis: „N-am avut niciodată 


o misiune proprie; am fost în fond un curier de cabinet care-au purtat un act 
diplomatic. Însemnătatea acelui act îmi era într-adevăr cunoscută, dar m-am 
mărginit a-l prezenta fără comentar miniştrilor statelor în care m-a dus 
boala mea de ochi. Nu eu am tratat cu Anglia. S-au lucrat adesea făr' a mă 
consulta pe mine. Am voit numai să văd lucrurile de aproape. Acuma nu-mi 
mai rămâne nimic de făcut și nu rămân un minut. Cei care-au făcut răul să-l 
îndrepteze.“ Tot „France“ spune că în urma rezistenţei Angliei, Ignatief va 
încerca să puie la cale o nouă întâlnire a celor trei împărați. 

O telegramă pe care „Gazeta de Colonie“ o primește din Paris pune în 
gura generalului următoarele cuvinte: „Plec la Viena cu convingerea că 
tratările nu vor ajunge la nici un rezultat; Austria nu va iscăli protocolul. 

Noi n-am avut niciodată intenţia de-a dezarma, ci numai de-a retrage de 
la graniță trupele noastre şi a aștepta întâmplările din Turcia; nu putem 
dezarma după ce-am trezit entuziasmul naţiei, cu-n cuvânt: cred în război“. 

Veştile cele pacinice din Londra se 'ntemeiau, după cum se zice, pe o 
neînțelegere. Contele Șuvalof, întorcându-se de la Paris la Londra, urmase 
cu prea mare zel tratările cu cabinetul englez și se vede că zelul prea mare 
în diplomaţie atrage neîncredere. Destul că contele a promis dezarmarea și 
alte concesii, iar când Ignatief sosi la Londra găsi protocolul conceput într-o 
formă care nu-i mai păru admisibilă, drept care îşi făcu rezervele sale. 
Aceste rezerve au fost aprobate din Sant. Petersburg. lar opinia Rusiei 
despre dezarmare e următoarea: Rusia se declară gata a dezarma când pacea 
cu Muntenegru va fi încheiată şi Turcia va fi-nceput să dezarmeze. Rusia se 
teme că redifii congediați ar putea să provoace neorânduieli şi să atace pe 
creştinii ce i-ar găsi în cale, deci ea va dezarma atunci când Turcia va fi 
dovedit că poate dezarma fără turburări. 

„Norddeutsche Allgemeine Ztg“, organ care stă în oarecari relaţii cu 
Ministerul de esterne ale imperiului german, crede că „episodul 
protocolului“ se poate privi ca terminat. 

Scopul venirei la Viena a generalului este însă de a cere asigurări 
precise despre ţinuta Austriei în caz de război. De la cabinetul din Berlin 
generalul are asigurări definitive pe care le comunică contelui Andrassy cu 
observarea că la Petersburg se așteaptă la o ţinută identică din partea 
Austriei. 


€ 


CONSERVATORUL DIN IAȘI 


[18 martie 1877] 

La anul 1864, sub Cuza Vodă și sub domnia statului, s-au înfiinţat două 
şcoli de muzică şi de declamaţie, una în Bucureşti, cealaltă în Iași. Domnia 
lui Vodă Cuza e istoricește cea mai însemnată de la fanarioți încoace, atât în 
bine cât şi în rău. Se poate spune că toate creaţiunile acestei domnii au acest 
îndoit caracter: sub impulsiunea îngrămădirii trebuințelor moderne, românii 
au pierdut pentru multă vreme dreapta măsură a lucrurilor; instituţii, legi, 
limbă, c-un cuvânt toate formele vieţei publice aveau un aer pripit şi 
netemeinic. Numele înlocuia aproape pretutindenea fondul, haina 
magistratului francez avea să reprezinte în România capacitatea juridică, 
titlul profesorului din Franţa, câștigat aicea cu multă înlesnire, ţinea locul 
învățăturii lui. 

Luând în serios proverbele că „haina-l face pe om“ și că „acela căruia 
D-zeu îi dă o slujbă îi dă şi minte destulă pentru ea“, România pare încă a fi 
statul despre care Oxenstierna spunea regelui său să meargă să vadă cu ce 
mică porţie de înţelepciune se pot „ferici“ statele. 

Pe cât domnea însă într-o parte a generaţiei trecute o suficienţă 
nemaipomenită, tot pe atâta cealaltă parte a inteligenţii naționale se împluse 
de neîncredere față cu toate creaţiunile lui Cuza Vodă, faţă chiar cu acele a 
căror necesitate s-ar fi putut discuta până la un punct oarecare, al căror 
caracter îndoielnic era poate cauzat mai mult prin relele baze ce li se pusese 
decât prin sine înșile. Se 'nţelege că generația actuală nu este în stare de a 
hotărî care din aceste două direcţii spirituale are dreptate, cea încrezută şi 
optimistă sau cea sceptică și pesimistă, căci nici una nici cealaltă nu sunt 
încă atinse de indeferentism, n-au renunţat de a voi binele comun. 

Între creaţiile cari sufereau de neajunsuri în chiar bazele lor era și şcoala 
de muzică din lași, asupra căria părerile erau diametral opuse. Partea care-i 
imputa lipsa de rezultate a desfiinţat-o într-un rând. Reînființându-se 
constatăm de astă dată încercarea de-a o complecta și îmbunătăți. 
Treisprezece ani s-a predat în şcoală numai principii de armonie, piano, 
violină şi canto, încât oricare profesor putea uşor, la întrebarea asupra 
succeselor dobândite, să arate că asemenea succese nu se capătă într-o 
şcoală în care nu sunt reprezentate nici instrumentele neapărat trebuitoare 
unui orchestru. Ministeriul actual a înființat deci toate catedrele câte mai 
lipseau, încât de-acum înainte vor fi clase de violină, violoncel, contrabas, 


clarinet, hoboe, corn, trombă şi trombon, pe lângă cel de armonie, canto, 
principii de solfegiu și declamaţie. 

Acuma cel puţin publicul va fi în drept să aştepte rezultate mai mari, iar 
opiniile opuse asupra școlii vor avea după câţiva ani probe îndestul de tari 
fie pentru, fie contra ei. 


€ 


CONCERT 


[18 martie 1877] 
Violonistul român Toma Micheru se întoarce din capitala Basarabiei 
ruseşti, unde au dat cu deplin succes două concerte şi au conlucrat la un al 
treilea, în folosul şcoalei luterane de-acolo. În orașul nostru, unde din 
repeţitele sale producţiuni publicul s-a 'nvăţat a-l iubi, va da după cât auzim 
un concert în sala palatului, la 30 martie curent. Programul va fi de astă dată 
compus din următoarele piese: 1) Spohr, Concert (D-mol); 2) Beethoven, 
Romanţă; 3). Chopin, Nocturnă; 4). Beethoven, Adagio op. 30; 5). Alard, 
Fantazie de concert. 


€ 


SERATĂ MUZICALĂ 


[18 martie 1877] 

Astăzi la opt oare sara va avea loc serata muzicală în pensionatul 
normal de domnişoare al d-nei Emilia Humpel. Programul este cel următor: 
1) Weber. Uvertura operei „Oberon“ pentru 2 clavire cu 8 mâni. 2) 
Moschelles. „Grandes variations“ op. 32, pentru 4 mâni. 3) Iensen. a) 
Studiu melodic pentru piano, b) „Dans la forge“ studiu caracteristic pentru 
piano 4) *** Cântec popular rusesc. Cor. 5) a) Schumann. Romanţă pentru 
piano. b) Rossini. Melodie variată pentru piano. 6). Bach. Sonata pentru 
piano. 7) Mozart. Concert în re-minor (partea a 3-a) cu acompaniament de 
un al doilea piano. 8) Saint Saens. „Dans Macabre“ poem simfonic, aranjat 
pentru 2 clavire de compozitorul. 9) *** „Santa Lucia“, Cântec popular 


italian. Cor. 10) Raff. Capriciu asupra unor motive române. Piesă de piano. 
11) Mendelssohn. „Hochzeitsmarch“ pentru 2 clavire şi 8 mâni. 

Am avut deja ocazia de-a spune că „pensionatul normal de domnişoare“ 
e nu numai cel mai bun din România, dar că nici în străinătate nu se vor 
găsi multe cari să-l egaleze necum să-l întreacă. Instrucţia solidă pe care o 
primesc copilele în toate ramurile învățământului primar și secundar, apoi 
deosebita aptitudine și bogăţia de cunoştinţe speciale ale profesorului de 
muzică (D. Humpel) sunt tot pe atâtea indicii că serata muzicală va avea şi 
de astă dată succesul pe care l-a avut în trecut. 


€ 


CONCERTUL FRIEMANN 


[18 martie 1877] 
Alaltăseară era să fie acest concert, însă d. Friemann au renunţat de a-l 
da, pentru că nu venise îndestul public. Într-adevăr, afară de câțiva 
statomnici iubitori de muzică (precum prințul Gr. Sturza, consulul imp. 
rusesc, dr. Otremba şi alți câţiva domni) nu mai venise aproape nimenea. 
Cauzele acestei lipse de succes se sustrag de la apreciația noastră, dar, 
pentru cei ce vor să înţeleagă ciudata stare de lucruri în care e cu putință ca 
concertul unui violonist bun să nu fie vizitat de fel, vom spune că toate 
concertele date în orașul nostru atârnă, din cauza scumpetei locurilor și a 
micului număr de amatori de muzică, de la câteva saloane din laşi, mai cu 
samă însă de la dame. Numai când frumoasele mâni de fee se însărcinează 
cu desfacerea biletelor un concert reuşeşte; publicul cel mare ieșan nu e 
atras de virtuozităţile muzicale. Cultura mai întinsă în această direcţie e 
restrânsă la câteva zeci de persoane din clasele avute. Se poate dar ca d. 
Friemann să nu fi ştiut a se orienta în mediul social în care venise. 


€ 


[20 martie 1877] 

Cu toate zgomotele pe care le trimete „Agence Havas“ ziarelor din 
România și a căror inşirare cetitorul le vede alături cu apreciația aceasta, 
situația nu este încă atât de complicată încât optimiştii să nu poată avea 
speranțe de pace. Astfel din Constantinopole se depeșează că tratările cu 


Muntenegru nu sunt rupte, ci numai întrerupte, tot astfel tratările între Rusia 
şi Anglia sunt numai suspendate momentan, până ce se va formula pentru 
cestiunea dezarmării. Pentru a stabili această formulă se fac toate mijlocirile 
posibile. Astfel se zice că Rusia s-ar fi obligat ca, în loc de-a dezarma la 
moment, să-şi împartă corpurile de armată, dar atunci va cere, afară de 
protocol, încă și alte garanţii. Poate că cu aceste tratări Rusia nu urmărește 
decât de-a câştiga timp, poate iar că voiește a se putea retrage cu onoare din 
toată afacerea aceasta a Orientului. Cine-o poate stabili de pe acuma? 


€ 


AUSTRO-UNGARIA 


[20 martie 1877] 

Unul din redactorii ziarului „Presse“ raportează următoarele despre 
întrevederea pe care a avut-o cu generalul Ignatieff: 

„Generalul declară că nu a întâmpinat la Londra dispozițiuni 
sinceraminte favorabile păcii. El a zis: „De prezent la Londra nu se urmează 
o politică a poporului englez. Dacă războiul va izbucni, cu deosebire 
Englitera va fi responsabilă“. 

Rusia nu urmăreşte politică de cucerire, dar ea insistă pentru a obținea 
garanţiile pe care le crede indispensabile. 

Generalul zice că el mai era însărcinat de a preciza situațiunea Rusiei în 
ceea ce priveşte alianţa celor trei împărați. 

Adaogă apoi că Rusia nu va mai putea purta multă vreme sarcinile care 
rezultă din mobilizarea armatei și că întâmplările care s-au petrecut în 
timpul din urmă în Turcia o sileau a-și grăbi deciziunea. Generalul 
dealtmintrelea crede că interesele Austriei de asemenea cer o soluțiune 
promptă.“ 


€ 


[20 martie 1877] 

Serata muzicală care vineri a avut loc în institutul normal de 
domnişoare al d-nei Emilia Humpel a ieşit foarte bine. Înaintea unui 
auditoriu numeros şi ales, compus în mare parte din părinți și rude ale 
elevelor, acestea au executat piesele programei c-o îndemânare și c-un tact 


vrednice de mirare pentru vârsta copilelor. Mai amintim că d-șoara 
Hesshaimer, profesoară în institut, care împreună cu d. Humpel au condus 
producţiile elevelor, a binevoit și singură a dilecta auditorul cu executarea 
măiastră a „Capriciului asupra unor motive româneşti“ de Raff. 


€ 


LICEUL DIN SUCEAVA 


[20 martie 1877] 

Într-o corespondență din Cernăuţi, reprodusă după „Timpul“, cetitorii 
noştri au văzut că una din condițiile sub cari o parte a partidului național 
bucovinean a consimțit a intra în camera provincială (Landtag) a fost şi 
introducerea limbei de propunere române în liceul din Suceava. Aflăm 
acuma din izvor sigur că Ministerul cez. reg. al instrucției au hotărât ca de 
la toamnă propunerea în limba română să se introducă an cu an, gradatim, 
în liceul menţionat. La anul se va face începutul cu clasa întâia. Totodată 
ministeriul au întrebat direcția liceului ca să i se comunice cărțile didactice 
ce se vor introduce în clasa întâia. Această din urmă întrebare are înţelesul 
ei pentru autorii buni didactici din România; căci ministerul cez. reg. 
cumpără cu preţuri însemnate cărțile bune și nu este în această privire 
esclusivit; încât scriitorii de la noi pot asemenea concura în această privire. 
Se 'nțelege că nu sfătuim pe nimene care nu cunoaște pedagogia și nu ştie a 
dispune materia științifică în mod metodic de-a face încercarea cutezătoare 
să supună scrierele apreciaţiei pedagogilor practici din Austria. lar cât 
despre cărțile bune (pentru învăţământul primar de ex.,) ele au fost de mult 
apreciate dincolo de Molna. Astfel metodul întrebuințat de Manliu în 
tratarea gramaticei românești s-a introdus în cele mai multe şcoale curat- 
românești din Bucovina. 

Personalul didactic din Suceava este foarte bun, căci toți profesorii sunt 
ieşiţi de la facultatea de litere şi ştiinţe din Viena și sânt români. Din 
împrejurările în cari există acest liceu nu putem stabili decât un prognostic 
bun pentru viitorul lui. Depărtat de luptele cari înveninează viaţa publică de 
la noi şi ferit de vecinicele fantazii reformatorii, liceul din Suceava ar fi 
menit să devină un foarte bun, dacă nu cel mai bun institut secundar 
românesc. Nu ne îndoim asemenea că literatura didactică naţională va 


câștiga mult, încât înrâurirea acestui institut asupra românilor din imperiu și 
din ţară va fi mai mare decât aceea a Universităţii din Cernăuţi. 


€ 


REVISTA TEATRALĂ 


[20 martie 1877] 

„Moartea lui Petru cel Mare“, dramă în 5 acte de Eugene Scribe, care a 
fost jucată joia trecută în beneficiul d-lui Mihail Galino, formează o demnă 
încheiere a stagiunei. De câte ori vedem câte-o piesă grea, reprezentată cu 
atâta cuviință precum cea de joi, ne vine din nou în minte întrebarea 
repertoriului, pe care am ridicat-o de-atâtea ori în coloanele acestei foi. 
Teatrului românesc îi trebuie un capital de piese bune, actorilor un capital 
de roluri potrivite cu talentul și fizicul lor. Din mijlocul nestatorniciei 
gustului public şi al serilor sacrificate petrecerei ușoare şi casei trebuie să se 
ridice partea statornică a instituţiunei, un mic repertoriu ales, dat din când în 
când, care să formeze miezul vieței adevărat artistice și începutul unui 
teatru naţional vrednic de-un asemenea nume. 

Drept că epoca noastră e neîncrezătoare şi sceptică. Multele decepţiuni 
pe care inteligențele mai sănătoase le-au avut pe toate terenurile, pe cel 
literar, ştiinţific, politic ş.a., au făcut să încolţească în sufletul nostru părerea 
că din Nazareth nu poate ieşi nimic bun. 

Această părere nu e tocmai nejustificată, deşi cam unilaterală. Noi 
credem că răul de căpetenie este următorul. În toate ramurile activităţii 
publice n-a fost și multă vreme încă nu va fi stabilitate. Precum în viaţa 
statului fiecare urmaș strică jucăriile pe care și le făcuse predecesorul său, 
tot aşa în teatru vedem succedându-se direcţii cu totul deosebite. Într-un an 
vedem tendințe mai curate, într-altul ne trezim din nou cu offenbachiadele, 
iar o parte din public, aceea căreia-i mai place un repertoriu ce nu-i dă nici 
de gândit, nici de simţit, încurajează adesea piese la cari un tată de familie 
nu-şi duce bucuros nici nevasta, nici copiii. 

Întrebarea dar este dacă teatrul românesc are destulă putere de viață ca 
să se cristalizeze în mijlocul nestatorniciei împrejurărilor noastre. Cu toată 
sfiala ce ne-o impune fizionomia intelectuală a României, vom răspunde 
totuşi da. 


Drept dovadă aducem reprezentaţia de joi, atât de netă şi bine condusă 
până la sfârșit, încât un mic teatru de curte n-ar fi avut să se ruşineze de ea. 
În privirea comediei ne-am format de mult opinia. Comedia ar putea să aibă 
la români un viitor foarte însemnat, din cauza voioşiei cu care se joacă, mai 
ales când piesa se petrece în cercuri sociale bine cunoscute de actori. În 
iarna asta s-au jucat mai multe cu oarecare virtuozitate. Cităm numai pe 
„Revizorul general“, unde aproape fiecare reprezenta un tip interesant de 
provincial, apoi „Palma în sala teatrului“, în care toate figurele se mișcau c- 
o nerezistibilă inspiraţie şi c-o veselie de student în bune dispoziţii. 

Cum am zis, în comedie nu e pericol. Ea poate să aibă viitor, şi dacă s-ar 
începe a se juca deocamdată piesele mai ușoare ale lui Moliere în bunele 
traduceri vechi, editate de societatea filarmonică din Bucureşti s-ar pune 
începutul unui repertoriu comic statornic. 

Mai greu era a ne formula opinia asupra reprezentaţiei serie. Dramele de 
bulevard, date pentru a asigura existenţa zilnică a teatrului, vor fi plăcut la 
mulţi; noi însă am dat sama despre ele numai întrucât observasem pe ici, pe 
colea câte-un caracter mai bine desemnat. Altfel aceste ne-au lăsat în 
deplină apatie și nici una nu ne-a inspirat interes până la sfârşit. Ele toate nu 
sunt cu mult mai mult decât figurele pe care le formează un caleidoscop. 
Fabula piesei o formează o crimă monstruoasă, persoanele sunt unele ş- 
aceleași şi samănă între ele ca figurele dintr-un joc de cărți. 

Reţeta pentru comiterea unei asemenea piese e foarte ușoară: iei o 
ingenuitate, un tată nobil, o mamă iubitoare, un amant frumos, un intrigant 
cu pălăria mare şi cu ochii boldiţi, un pahar cu apă în care se toarnă sare, un 
pumnar, le amesteci toate bine, le dai cinci clocote, ca să iasă cinci acte, şi 
în sfârşit te duci acasă, mulțămind Domnului că toate relele din lume sunt 
trecătoare. Două dame, un fante de cupă, doi rigi şi câteva articole din codul 
penal formează tot calabalâcul intelectual al dramelor de senzaţie. Dar 
fiindcă mare parte din public — din cel ce se crede cult chiar — are nevoie 
de asemenea drame, în cari, după un distic clasic, „virtutea s-aşază la masă, 
după ce viciului i s-au aplecat“, de aceea acest soi de repertoriu, necesar din 
cauze reale, e un adevărat pericol pentru inima şi creierii actorului, un 
pericol ce nu se poate neutraliza decât printr-un repertoriu seriu mic, însă 
ales, care să-i readucă pe nefericiții martiri, torturați în piesele de bulevard, 
într-un aer mai curat, la măsură mai dreaptă, la caractere adevărate, c-un 
cuvânt un repertoriu care să prefacă temniţa și spitalul în teatru. Proba de 
vitalitate era în acest punct mai grea, și am primit-o joi sara. 


Ne întoarcem dar la obiect. Scribe e cunoscut prin fineţea tecnicei sale 
şi prin zugrăvirea foarte îngrijită a caracterelor. 

Situaţii pline de viață dramatică, o intrigă interesantă și totdeauna bine 
condusă, un ton cuviincios, depărtat de orice trivialitate, sunt calităţi care ne 
fac a uita lipsa lui de adâncime și de poezie. Piesele lui sunt gingaşe, fiecare 
scenă-i drămuită după efectele ce le va face, scrierile lui samănă cu acele 
obiecte de lux al căror neîntrecut producător rămâne Parisul. „Moartea lui 
Petru cel Mare“ este desigur una din cele mai bune ale scriitorului francez. 
Caracterul lui Petru e nimerit de minune, căci ni se arată un om în care 
patimi foarte deosebite formează o energică unitate. Toate tonurile de colori 
sunt păzite. Ici vedem persoana istorică simțind menirea sa nepieritoare în 
lume, urieşul care preface un infinit de stepe într-un imperiu mare, într-o 
putere europeană, dincolo omul viclean, prepuielnic şi gelos. În unele 
momente Petru uită persoana lui proprie, rațiunile de stat dictează reci, 
crude şi neîmpăcate faptele lui. Dar alăturea se ivesc deodată neîncrederea, 
viclenia, rumegarea continuă a preocupaţiilor mici de curte cari răsar 
nemijlocit după planuri de cuceriri și afaceri de stat. Aceste contraste îl fac 
tragic, fac din el o natură problematică, dar impuitoare prin mărimea 
patimelor ei. Astfel e rece şi neîndurat ca un tiran neîncrezător şi 
prepuielnic, gelos, ambițios, vecinic calculând, având asupra tuturora 
iubirea pentru viitorul Rusiei şi ură neîmpăcată pentru oricine se opune 
intenţiilor lui. Figurile cari încadrează acest tip sunt asemenea frumos şi 
curat desemnate; astfel Caterina, principele Mencicof, contele Sapieha, 
Olga Mencicof, toate Pân-la cel mai neînsemnat în intriga piesei au 
caracterul lor, fiecare e un om aparte deosebit de ceilalți. 

Ce să zicem despre d. Galino în rolul lui Petru, pe care l-a jucat c-o 
virtuozitate pe care n-am observat-o la nici una din reprezentațiile acestei 
stagiuni. De la fizionomia sa, care era aproape portretul lui Petru cel Mare, 
cu atâta îngrijire se grimase, până la cele mai mici mișcări ale gestului, a 
mânilor chiar, totul era studiat în amănunţime. Am admirat într-adevăr acele 
tonuri cu care d-sa colora tranziţia dintr-un afect la altul. Acuma muşchii 
feţei se dispuneau într-un gest de o rece și neîndurată viclenie, ochii 
pândeau şi musculatura gurii arăta un uşor tremur de nerăbdare; acum 
aceeaşi fizionomie arăta hotărârea, cruzimea, furia. Tot astfel a fost şi 
vorba. De la vehemenţă până la tonul cam răgușit al patimei ascunse, scara 
întreagă de tonuri a fost observată cu măiestrie. 


Dar dacă d. Galino a fost eroul serei, jocul celorlalți colegi ai săi nu e 
mai puţin vrednic de laudă. D-na Evolschi a reprezentat până-n capăt, cu 
toată frumoasa cuviință, caracterul resignat și înțelept al țarinei, întrerupt 
numai prin puternicul amor pentru contele Sapieha. D-na Conta a jucat cu 
simțământ şi naturalitate pe Olga, iar d. Manolescu a fost de astă dată mult 
mai bine în rolul de amorez, decât în alte piese şi au avut momente îndestul 
de frumoase. 

Nezicând pân' acum decât bine despre reprezentația de joi, vom trebui 
să rugăm totuși pe directorul de scenă ca să evite de-a da roluri, secundare 
chiar, în mâna a persoane cari, prin câteva şiruri vorbite rău, compromit 
succesul piesei și nimicesc iluzia produsă cu greu prin patru acte jucate 
bine. O piesă de teatru e esteticeste un întreg ca şi un tablou sau o simfonie. 
Fie tabloul cât de frumos, dacă o figură din el va fi caricată impresia totală 
se nimiceşte; fie simfonia cât de frumos executată, dacă în mijlocul 
execuţiunei un străin ar pune instrumentul la gură ș-ar începe-a ţârlăi fără 
înţeles, impresia simfoniei întregi se șterge într-o clipă. Dar aceasta s-a 
'ntâmplat la reprezentația de care vorbim. Rolul căpitanului de gardă 
Jakinski a fost încredinţat unui domn Popovici. Acesta avea un pasagiu mai 
lung de recetit pe care l-a depănat așa încât nu s-a ales nimic din gura d- 
sale. Se înțelege de sine că d. Popovici ni este foarte indiferent și nu d-nia 
lui e de vină că n-are talent și nici buna cuviință pentru a învăţa 
cincisprezece şire pe de rost. Dar ne pare rău că, din cauza unui figurant, 
publicul au pierdut deodată şi într-un moment iluzia ce o produsese o 
reprezentaţie pe care o credem de model. 

e 

Fiindcă nu sperăm a putea vorbi mai pe larg despre închiderea formală a 
stagiunei, care se va face astăzi la 12 oare din zi prin reprezentația comediei 
„Jianul“, de aceea vom vorbi tot acuma despre orchestră şi despre 
reprezentațiile cu cântece. În anul acesta orchestra a fost în mare parte 
compusă din profesorii școalei noastre de muzică dirijată de d. E. Caudela. 
Vodeviluri și operete au fost deci esecutate cu multă preciziune atât din 
partea cântăreților cât și din partea orchestrei. D. Caudela este un muzicant 
de talent atât în esecuţie (ca violonist), cât şi în compoziţiile sale, cari nu 
sunt lipsite de farmec; atât melodramele cât și cele mai multe arii de 
Vodeviluri au fost compoziţii ale domniei sale. 

Întorcându-ne la şirul de idei espus la începutul acestei dări de samă, 
esprimăm dorința de-a vedea continuându-se începuturile bune din anul 


acesta. Numai rămâind mulți ani aceeași trupă, numai prefăcându-se trupele 
ambulante într-o companie statornică a teatrului orășenesc se vor forma cu 
vremea atât un repertoriu, cât şi o companie aleasă. Moldova joacă în 
dezvoltarea modernă a românilor un rol însemnat. Aici, în mai mare 
depărtare de şarlatanismul intelectual, de suficiența și corupția centrului 
politic al ţării, s-a făcut binefăcătoarea reacțiune în contra ignoranței şi 
spiritului de neadevăr al „academicianilor“, în atmosfera noastră mai 
liniştită se va crea poate și un teatru. Pe când la București se vor reprezenta 
pe scenă farse cu aluziuni necuviincioase la demnitarii statului și se vor 
spăla „zdrenţe“ atât în teatru cât și aiurea, în lași ne vom învrednici poate cu 
vremea de-a crea o atmosferă artistică unde oamenii de orice opinie să 
poată privi c-un egal interes zugrăvirea părţii eterne din om. Neavând un 
teatru al curţii, care să formeze un azil pentru arta națională, poate că teatrul 
orașului laşi va fi preste câțiva ani în stare de-a împlini măcar în parte 
această lacună a culturei noastre. Căci arta este senină şi vecinică. Dramele 
lui Shakespeare și comediele lui Molière se vor putea reprezenta şi peste 
mii de ani şi vor fi ascultate cu acelaş viu interes, căci pasiunile omenești 
vor rămâne în veci aceleași. Dar a pune pe scenă împrejurări şi oameni cari 
azi sunt pentru a nu mai fi mâne înseamnă a da unui institut de cultură 
sufletească caracterul frivol a unui caf6-chantant. 


€ 


[23 martie 1877] 

Știrele din urmă zic că s-a subscris protocolul prin care puterile cer ca 

Turcia să îndeplinească dorințele Europei în privinţa îmbunătăţirei soartei 

populaţiunilor; nu se vorbeşte în el de dezarmarea din partea Rusiei şi 

Turcia nu este chemată a subscrie protocolul pentru moment, dar pacea pare 
asigurată. 


€ 


[23 martie 1877] 

Știrile din străinătate sunt pacifice. Din Londra se vesteşte că 
întelegerea între Rusia şi Anglia s-a stabilit și că semnarea protocolului este 
aproape făcută; în Paris pacea se consideră asigurată dacă Poarta va 
consimţi a ceda districtul Nicsici şi a dezarma în același timp cu Rusia. 


Puterile toate stăruiesc pe lângă cea dintâi de a închia pacea cu 
Muntenegrul. 


€ 


PRELEGERILE JUNIMEI 


[23 martie 1877] 

Duminica trecută d. Pogor a ținut prelegerea sa asupra monoteismului. 
În cursul vorbirei, d-sa a constatat cum că ideea unui Dumnezeu e relativ 
nouă şi de origine semitică. Necrezând a putea constata mai de aproape 
izvorul psicologic al monismului teologic, d-sa a arătat numai că această 
idee s-a manifestat la evrei sub două forme deosebite, şi anume sub aceea 
de „Eloim“ sau dumnezeu al puterei şi „lehovah“ sau fiinţa care există prin 
sine însăși; au arătat apoi că ideea din urmă este cu mult mai naltă decât cea 
dintâi şi că este prototipul închipuirei și mai curate monoteiste pe care şi-au 
făcut-o mai târziu arabii. Prelectorul n-a uitat a aminti mai pre larg 
pluralismul religiei evreiești, născut din impuitoarea realitate a răului în 
lume, şi fatalismul mahometan, izvorât din ideea absolută şi 
necontrazicătoare a d-zeului moametan. 

În urmă a arătat că, oricâte ar fi controversele şi încrederea ştiinţei 
moderne, monoteismul, credinţa că o putere universală stăpâneşte toată 
viaţa şi toată mișcarea reală, este rezultatul cel mai înalt al cugetării 
omenești, care nu poate fi înlăturat prin esperiență numai. 

Din cauza întârzierilor de pân-acuma, cele două prelegeri amânate se 
vor ţinea în două dumineci consecutive cari urmează după săptămâna 
luminată. 


€ 


CONCERT 


[23 martie 1877] 

Deşi concertul d-lui Toma Micheru va avea loc în 30 martie, adică abia 
peste o săptămână, totuşi mare parte din bilete s-a desfăcut de pe acuma, 
fără ca să se fi tipărit chiar anunţurile pentru concert. Artistul român a avut 


oarecare greutăți până să se facă cunoscut publicului iașan, dar astăzi 
dorinţele sale sunt aproape întâmpinate, atât prin înrâurirea talentului său de 
executor, cât și prin simțământul foarte natural al publicului că trebuie să 
susțină pe un artist român mai mult decât pe concertiştii străini care în calea 
lor rătăcitoare se opresc şi prin orașul nostru. 


€ 


TEATRU 


[23 martie 1877] 
Deși anunțasem sfârşitul stagiunei, totuși compania dramatică a găsit cu 
cale a-i da o încheiere mai frumoasă și mai surprinzătoare, pregătind anume 
o piesa nouă naţională, compoziţie a d-lui G. Bengescu. D-sa e cunoscut de 
mult publicului nostru prin nimerite scrieri dramatice. Noul product al penei 
sale poartă titlul „Cucoana Nastasia Hodoronc“ și este o comedie cu cântece 
în trei acte. Ariile originale și frumoase, datorite, după cât auzim, d-lui E. 
Caudela, sunt presărate cu atâta profuziune încât noul vodevil are aproape 
bogăția muzicală a unei operete. Piesele naţionale fiind în genere bine 
jucate pe scena noastră, din cauză că se petrec în sfere cunoscute actorilor, 
putem spera că şi de astă dată compania dramatică ne va procura o sară 
plăcută. Rămâne numai ca publicul să încurajeze silinţele direcţiei şi ale 
trupei. 


€ 


[25 martie 1877] 
După dezbateri diplomatice atât de lungi şi după un război care-a ruinat 
Serbia și a decimat populaţiile Peninsulei balcanice, Paștile ne-au adus 
protocolul de la Londra, care după unii însamnă pacea și o nouă primăvară 
pentru tinerele naționalități din Turcia, iar după alţii nu-nsemnează nimic. 
De-aceea vom ţinea de asta dată sama de părerile acelor ziare străine cari au 
oarecare legături cu lumea diplomatică şi vom vedea câtă valoare dau ele 
încheierei mult doritului protocol. 
Protocolul însuși conține o invitare amicală, făcută Porții, ca ea să 
dezarmeze. lar dezarmarea Rusiei va forma obiectul unor tratări deosebite, 
după cum asigură un comunicat oficial al ziarului „Temps“. În această 


privire Turda va primi de la puteri consiliul ca să trimeată un anume delegat 
la Petersburg, care să roage cabinetul de acolo să dispună dezarmarea. 
Trimiterea unui asemenea delegat ar împăca susceptibilitatea Rusiei şi se 
poate că amândouă puterile ar conveni să dezarmeze deodată, după o normă 
stabilită în comună înțelegere. „Agence Havas“ vesteşte de pe-acuma că 
Reuf Pașa va fi trimis la Sant-Petersburg c-o misiune specială. 

„Montags-Revue“, organ inspirat de cancelaria de esterne a Austro- 
Ungariei, crede că pacea e asigurată. 

Dintre ziarele germane, cele cari reprezentează întrucâtva opiniile 
Principelui Cancelariu nu sunt tocmai dispuse de-a afirma pacea. „Nord- 
deutsche Allgemeine Ztg“. nu crede că semnarea protocolului ar asigura 
liniștea, de vreme ce dezarmarea va fi obiectul unei învoieli speciale între 
Rusia și Turcia, pe care aceasta din urmă ar putea s-o refuze. 

În fine „Gazetta de Colonia“ primeşte o telegramă din Paris în care se 
spune că în cercurile ruseşti de-acolo protocolul nu e privit ca un act menit 
de-a rezolva greutăţile. Rusia a ştiut că puterile vor cere de la ea 
demobilizarea, dar a sperat a mulțămi puterile și a ajunge la semnarea 
protocolului dacă va promite împrăștiarea corpurilor de armată. Gorceacoff 
a inventat acest espedient și spera de la el un mare succes. Dar guvernul 
rusesc e scos afară din pârtia sa prin mişcările panslaviste şi n-ar putea să 
mobilizeze chiar dacă s-ar obliga aceasta prin un anume tractat. 

O împrăştiere a armatei după ce Turcia va demobiliza nu va folosi la 
nimic, pentru că Rusia nu mai e stăpână pe armata sa, care doreşte războiul. 
Guvernul rusesc e într-o poziţie atât de grea, încât nu mai poate tăinui celor 
mai buni amici ai lui adevărata stare de lucruri dinlăuntrul ţării, ci trebuie 
din contra să mărturisească teama lui de izbucnirea nemulțămirilor şi 
propria slăbiciune. 

Tot „Gazeta de Colonia“ primeşte o telegramă din Berlin, dintr-un izvor 
desigur vrednic de credință. Aceasta din urmă spune că nu e fondată ştirea 
că Anglia în tratările ce le-a avut cu Rusia au renunţat la punctele de vedere 
de pân-acuma. 

Anglia n-au admis schimbări decât în formă, înlesnind astfel măsurile 
Rusiei dacă ea voiește pacea. Ziarele engleze aduc ştirea că, dacă nu se va- 
ncheia pacea cu Muntenegrul și Rusia nu va dezarma, Anglia nu mai e 
obligată cu nimic prin protocol. Această știre trebuie comentată astfel: 
„Rusia nu va putea privi protocolul în nici un caz ca un mandat european 
pentru acţiunea ei“. Unele detalii din cuprinsul protocolului nu ne sunt încă 


bine cunoscute, dar totuşi este verisimil că s-a primit o stilizare care nu 
impune Angliei nici o îndatorire în caz de a nu se încheia pacea cu 
Muntenegrul și de-a nu dezarma Rusia. 

Dezarmarea Rusiei atârnă de încheierea păcii cu Muntenegru și de 
primirea protocolului din partea Turciei, după care un delegat estraordinar 
turc va regula celelalte în Petersburg. Dar toate acestea nu sunt încă sigure. 
Perspective că Turcia va întâmpina cererile Rusiei nu sunt pân-acuma. 

În fine ziarul rusesc „Golos“ caută a demonstra că prin semnarea 
protocolului puterile au recunoscut dreptul Rusiei de a întrebuința mijloace 
silnice dacă Turcia nu va esecuta reformele. 


€ 


FONDATȚTIUNEA DIEZ 


[25 martie 1877] 
Atragem atențiunea cititorilor asupra articolului privitor la Fondațiunea 
Diez, pe care-l reproducem din „Timpul“. După cât ştim, nici un alt ziar 
românesc n-a crezut de cuviință de-a da samă despre acest articol, însemnat 
din multe punte de vedere. Scrisoarea d-lui Hugo Schuchardt e într-un stil 
atât de demn și depărtat de toate mizeriile politice ale zilei încât faptul că 
mai exista încă învăţaţi dizbrăcaţi de patimele actualităţii e pentru noi o 
adevărată mângâiere. Recomandăm propunerea ilustrului profesor tuturor 
acelora care sunt în stare de-a face ceva în favoarea fondaţiunei. 


€ 


[1 aprilie 1877] 
Se pare că pesimiştii care nu prevesteau vrun mare succes protocolului 
iscălit la Londra vor avea cuvânt pân-în sfârșit. Istoria lumii ce-i dreptul 
nici nu se face pe hârtie, ci prin modificare de voințe și de intenţii intime, şi 
Anglia va putea să iscălească încă zece protocoale fără ca aceasta să 
schimbe atitudinea ei pe câtă vreme voinţa ei nu va fi schimbată prin motive 
puternice de interes. Dar fiindcă nu e nimic nou sub soare și fiindcă 
portiuncula sapientiae cu care se fericesc popoarele rămâne cam în toate 
vremile aceeași, vom aduce un exemplu mai vechi de tratări analoage și 
aceasta din al treilea război cu Cartago. 


Cumcă între slavi și turci există o antiteză tot atât de pronunţată ca între 
Roma și Cartago e sigur. După ce Cartago fusese obligată la plata unei mari 
despăgubiri de război a trebuit să ardă flota sa și pierduse dreptul de a 
declara război decât doar cu învoirea Romei; după ce această puternică 
metropolă a lumii antice ajunsese, sub administraţia prevăzătoare a 
nenorocitului Hannibal, să plătească milioanele impuse de Roma, după ce 
ajunsese să trăiască sub puterea garantă a Romei cam în atârnarea în care se 
află astăzi Turcia în privinţa politică, — totuşi cenzorul Cato n-avea altă de 
făcut decât să predice cu și fără ocazie vecinica frază că orașul Cartago 
trebuie şters de pe fața pământului. Diplomaţia romană nu era întru nimic 
inferioară celei moderne, același joc dublu, aceleaşi cuvinte lunecoase, 
aceleași trăgănări se făceau pe atunci ca şi astăzi. Dacă prinţul 
Muntenegrului s-ar putea asemăna cu Masinissa, regele Numidiei, atunci 
tabloul devine complet. 

Acest Masinissa avea numai rolul de a provoca vecinic pe cartaginezi, 
iar aceştia n-aveau voie să se miște, pentru a nu se pomeni c-o declaraţie de 
război din partea Romei. În fine totuşi a trebuit să se opuie cu armele 
regelui Numidiei și apoi s-a început un șir de tratări diplomatice în care 
romanii au făcut diferite presiuni asupra cartaginezilor, care n-aveau de 
scop decât a-i face incapabili de a rezista. Cartaginezii au îndeplinit toate 
condițiile Romei — până şi dezarmarea generală şi estrădarea tuturor 
armelor în mâini romane, când iată că se ivește ultima, neînlăturabila 
condiție a Romei: „că oraşul Cartago trebuie risipit din fundament şi că 
orășenii să se strămute într-o mare depărtare de la port“. Atunci s-au început 
războiul al treilea, în care romanii aveau toate avantagele, iar cartaginezii 
numai desperarea lor. Sfârşitul e cunoscut de toți. 

Și astăzi e cam același lucru. Regele Masinissa se află în Peninsula 
Balcanică în mai multe exemplare. 

Turcia simte că-i este păstrată soarta Cartaginei şi că ultima „condiţie de 
pace“ va fi ca turcii să părăsească Europa. De aceea nici nu sunt dispuşi să 
iscălească sentinţa lor sub forma unui protocol care hotărăște că ei vor 
trebui să realizeze în mod „sincer“ reformele. Căci cine judecă dacă e 
sinceră sau nu realizarea? Cabinetul din St. Petersburg, Roma. Cartaginezii 
erau foarte sinceri în îndeplinirea condiţiilor tractatului după al doilea 
război. Aceasta nu i-au oprit pe romani de a zice că ei nu sunt sinceri şi de a 
desfiinţa înfloritorul stat african. 


€ 


CONCERTUL MICHERU 


[1 aprilie 1877] 
Alaltăieri violonistul nostru d. Toma Micheru a dat concertul său în sala 
palatului înaintea unui public relativ destul de numeros și ales. 
Toate piesele esecutate s-au bucurat de un succes neîndoielnic. 


€ 


GRIGORIE GĂNESCU 


[7 aprilie 1877] 

La 7 april st.n. a murit grabnic, în urma ruperei unei vine a inimei, 
scriitorul și publicistul Grigorie Gănescu. El a fost născut la a. 1829 și-a 
făcut studiile începătoare la Paris şi a vizitat după aceea universităţi 
germane. Introdus în cariera jurnalistică de cătră Emile de Girardin, a 
fondat în urmă, la 1860, foaia săptămânală „Courrier du Dimanche“, care-n 
vremea ei a fost cel întâi organ neatârnat al opoziţiei contra imperiului și a 
numărat între colaboratori pe I. I. Weiss, Ranc, Prevost-Paradol și alți mulţi, 
cari de atunci au ajuns de mult la renume. Persecutat de poliţia şi 
judecătoriile bonapartiste și suprimându-se „Curierul de Duminică“, el l-a 
reînființat sub titlul de „Nain Jaune“, în care a continuat cu aceiași 
colaboratori lupta în contra imperiului; până ce autorităţile, după multe 
admoniţiuni şi condamnări, l-au izgonit din Franţa ca străin. 

În a. 1861 înfiinţă în Frankfort lângă Main o foaie mare, care apărea în 
toate zilele, numită „L'Europe“ şi ţinută cam în felul „Independenţei 
Belgice“. Cunoştinţele sale foarte varie și întinse cu cei mai însemnați 
oameni de stat și atracțiunea care o esercita față cu talente publicistice au 
făcut să înflorească și această întreprindere. 

La 1866 generalul prusian Vogel v. Falckenstein, ocupând cu trupele 
sale orașul liber Frankfort, au suprimat şi ziarul „Europe“, iar Gănescu se 
întoarse în Franţa, unde avea de gând să se așeze definitiv și unde cumpără 
la Montmorency locul unde fusese renumitul ermitagiu al lui J. J. Rousseau. 


El izbuti în fine de a căpăta naturalizarea mare și în 1868 fu ales de cătră 
cantonul Montmorency membru în consiliul general al departamentului 
Seine-et-Oise. 

De acuma-nainte el s-apropie de fracțiunea aceea a partidului liberal 
care, condusă de Emile Olivier, credea a putea regenera Francia prin 
parlamentarism. Culminaţiunea acestei fracțiuni a fost ministerul Olivier şi 
războiul cu Germania. În vremea războiului (1870) Gănescu urmă guvernul 
apărării naţionale la Tours şi la Bordeaux, unde redactă ziarele „La Presse“ 
şi „La Liberte“. 

După război se 'ntoarse la Paris şi fondă o corespondenţă autografată 
sub titlul de „Les Tablettes d'un spectateur“, organ din care am văzut zeci de 
estrase în coloanele presei liberale din România. În aceeași vreme el era 
redactorul îndemânatic al părţii financiare din „La Presse“ și scria şi articole 
politice în acest din urmă. Tot în acest răstimp au scris și corespondențe în 
ziarul vienez „Neue freie Presse“. 

Se vede a fi fost un om bine văzut pretutindenea și că avea foarte multe 
cunoştinţe în lumea politică. Între acestea se număra și bătrânul Thiers, cu 
care Gănescu să fi avut relaţii destul de cordiale. Totodată i se atribuie un 
instinct mai totdeauna fără greş în politică și diplomaţie. 


€ 


[8 aprilie 1877] 

„Niciodată“, din acest singur cuvânt consistă tot apostilul pus de 
împăratul Germaniei pe demisiunea cancelarului său. În aceeaşi vreme, 
întruniri de cetățeni și meetinguri de partid îl rugară pe principe să nu 
demisioneze, căci soarta imperiului atârnă încă de persoana sa și l-au 
asigurat că-l vor urma fără condiţii și fără rezervă oriunde cancelariul ar voi 
să-i ducă. 

„„Corespondenţa provincială“ scrie: 

Împăratul n-a primit demisia principelui Bismarck, ci, în unire cu opinia 
publică, au crezut cumcă puntul cel mai nalt de vedere al deciziunilor sale 
este de-a concede cancelariului orice uşurare trebuincioasă de afaceri, nu 
însă de-a se învoi cu retragerea sa reală. Cancelariul a putut avea 
simțământul penibil că nu mai poate corespunde cu cerinţele istovitoare ale 
chemării sale în aşa măsură încât să fie mulțămit de sine însuși şi s-au 
crezut dator a-și da demisia; totuși însă el nu s-a putut sustrage de la cererea 


împăratului de-a face încă o dată încercarea să-și reînvioşeze puterile printr- 
un concediu mai lung. Cancelarul s-a conformat cu dorinţa împăratului şi în 
punctul ca în vremea concediului său de câteva luni să nu se retragă în mod 
absolut de la conducerea afacerilor imperiului, ci, după cerere, să-i ajute 
împăratului cu sfatul său și să se însărcineze cu contrasemnarea 
constituțională a edictelor împărătești pe cât va fi de trebuinţă. Cancelariul 
va fi reprezentat: în afacerile interne ale imperiului de d. Hofmann, în cele 
esterne de d. de Biilow, în administraţia prusiană de d. Camphausen. 

Astfel, prin ordin imperial, spusele de mai sus ale foii germane au și 
fost publicate. Acest caz de concediu și de înlocuire are un precedent analog 
în a. 1872. 

Reischrathul au fost încunoştințat despre aceste dispoziţii prin 
următoarele șiruri autografe ale principelui: 

Am onoarea a vă înștiința cu supunere că, spre marea mea părere de rău, 
starea sănătății nu mă iartă de-a lua parte la dezbaterile de est timp ale 
Reischrathului. Pentru reînsănătoșirea mea împăratul a avut graţie de-a-mi 
da un concediu și au încuviințat ca în vremea acestuia să fiu reprezentat în 
privirea afacerilor curente interne de d. prezident al cancelariei imperiului, 
în privirea afacerilor esterne de către secretarul de stat d. de Bülow. 

. 

Speranţele de pace au scăzut peste noapte asemenea crescutelor ape de 
munte. 

La 11 april st.n. delegaţii muntenegrini au vizitat din nou pe Safet Pașa, 
care le-a declarat că e peste putinţă ca Turcia să cedeze districtele Micsici, 
Cucci şi Colasin, pentru că adunarea deputaților au respins formal toate 
cererile privitoare la cesiuni de teritoriu. În aceeaşi zi Senatul mai avea să 
dezbată cestiunea. 

Delegații muntenegrini au răspuns că ei vor întreba încă o singură dată 
(adică alaltăieri vineri) pentru a căpăta un răspuns definitiv şi în caz de 
refuz vor pleca a doua zi. 

În fine, s-a comunicat cabinetelor respective şi răspunsul Înaltei Porţi la 
protocolul din Londra. Acest răspuns, în forma unei depeşe circulare, spune 
că Poarta respinge protocolul şi refuză de a dezarma sub condiţiile propuse 
de Rusia. Pacea atârnă de la modul cum Rusia va primi circulara Turciei. 

Faţă cu risipirea speranţelor de pace ziarul rusesc „Golos“ scrie: 

În caz de-a se reînoi răzbelul între Muntenegru şi Poartă, ceea ce ar fi 
egal cu refuzul de a realiza protocolul, nu-i va mai rămâne Rusiei alta decât 


să înainteze cu trupele adunate în marginile Turciei. Poate că-n săptămâna 
viitoare chiar Europa va avea dovezi clare că Rusia e hotărâtă de-a ajunge 
ținta pentru care trupele ei au fost concentrate la graniţă. 


€ 


«CONVORBIRILE LITERARE» 


[8 aprilie 1877] 

Fie-ne permis un ușor sentiment de uimire văzând că și onorabilul ziar 
„Presa“ binevoieşte a lua notiță despre „Convorbiri“. Foaia literară din Iaşi 
se obicinuise atât de bine cu tăcerea semnificativă şi cu amintirea şi mai 
semnificativă a marilor organe de publicitate din capitală, încât rândurile de 
mai jos ale „Presei“ sunt un adevărat eveniment în dulcele obicei al 
existenţei. 

Dacă serioasa fizionomie a vremii ne-ar îngădui, am avea multe de 
povestit din frumoasa legendă a zilelor nu tocmai vechi în cari tot aceiași 
„Presă“ avea nepărtinitoarea bunăvoință de-a propovădui cel puţin 
esterminarea primejdioasei Direcţii nouă din lași. Și, dacă liniştea se va 
întoarce, nu ne îndoim că Direcţia nouă va fi din nou obiectul aceloraș 
frumoase sentimente ca și în trecut, pentru că ne cunoaștem de mult: 


„Căci Brutus e-un bărbat de stimă vrednic 
De stimă vrednici sunt desigur toți“, 


după cum zice maistrul Shakespeare. 


€ 


[8 aprilie 1877] 
Presa română este poate cu intenție puțin preocupată de ceea ce se 
'ntâmplă împrejurul ţării. Departe de-aş aținti privirea la Calafat, a cărui 
apărare eventuală a fost încredințată unuia din cei mai buni și inteligenți 
militari, presa noastră dizbate cu generozitatea ei cunoscută alegerile la 
Senat şi ceea ce ea numeşte „crimele“ cabinetului trecut. 
Paralel cu lupta jurnalistică, a cării importanţă sau adâncime e afară de 
cadrul foii noastre, Ministeriul de război dezvoltă o deosebită activitate 


pentru repedea concentrare a trupelor, care ușor va succede considerând 
spiritul de disciplină și supunere a soldatului român. 

În fine, ministeriul nostru de esterne, condus de astădată de d. 
Cogălniceanu, a cărui tact şi vederi drepte nu sunt contestate de nimenea, a 
comunicat agenților din străinătate intenţia guvernului de-a nu viola nici 
unul din interesele naţionale ale ambelor părți, de-a mănţinea pacea şi a păzi 
strictă neutralitatea. 

Se 'nţelege de sine că purtarea României, care astăzi face nu politică de 
simpatii, ci numai de rațiune, se va îndrepta după avizurile puterilor și după 
interesul ce ele îl vor arăta pentru statul nostru. Nimeni nu va putea pretinde 
ca România să se jerfească pentru Europa când aceasta ar binevoi a sta cu 
mânile în sân şi nimeni nu i-o va putea ţine de rău dacă, lăsată în voaia 
propriei sale sorţi, va alege cândva calea ce i se va părea mai conformă cu 
interesele ei. 


€ 


[8 aprilie 1877] 

Pauza grea şi atentivă între ruperea relațiilor diplomatice şi declararea 
războiului pare a fi sosit acum. Ziarele din străinătate nu mai cuprind nici o 
speranţă de pace, iar articolele lor de fond (în nesiguranţă de ceea ce se va 
întâmpla) încep a zugrăvi eventualităţile războiului cu mai multă sau mai 
puţină cheltuială de fantazie. Unele văd deja zecile de milioane de 
moametani, din India depărtată și până la Maroc, ridicându-se ca un singur 
om la desfăşurarea flamurei verzi a prorocului și împlând nefericita Europă 
cu rânduri de sânge și de flăcări, încât, după cuvântul biblic, neamuri străine 
vor intra cu plugul pe locurile unde au stătut oraşele noastre şi turmele de 
vite ale triburilor asiatice vor paşte iarba răsărită din ruinele sfinte ale 
civilizaţiei. Astfel se va ridica în contra crucii întreg Aliotmanul și astfel se 
zugrăvesc ca pe-o pânză albă umbrele negre ale viitorului. 

Un redactor din laşi care, primind depeșile biuroului de corespondență 
din Viena, se făcuse răsunetul multor fantazii jurnalistice ar fi fost chemat 
se zice la prefectură și prevenit a limpezi izvoarele ştirilor de senzaţie care 
neliniștesc fără cauză publicul. Chiar dacă aceasta nu s-a întâmplat, totuşi 
lumea era în drept s-o creadă, atât de neliniștite erau știrile comunicate de 
biuroul din Viena şi atât de puţin vrednice de crezare. 


Pozitiv este că războiul nu se va declara imediat. Daily-News primește o 
telegramă de la St. Petersburg în care se zice că mai sunt formalități de 
îndeplinit până se va ridica arma. Mersul evenimentelor va fi probabil 
acesta: „Rusia va lămuri situaţia printr-o notă cătră puteri, apoi va rechema 
ambasada sa din Constantinopole şi pe toți consulii săi din imperiul turcesc, 
după ce va fi pus mai întâi pe supușii săi sub protecţia altor ambasade. 
Aceasta va dura câteva zile. Apoi împăratul va porni la Chişinău, de unde se 
crede că va fi datată şi declaraţia de război“. 

Presa engleză este toată contra Rusiei, exceptând foaia Daily-News. 
„Times“, vorbind despre ţinuta probabilă a Angliei în faţa războiului ce va 
avea loc, recomandă o strictă neutralitate pe câtă vreme lupta va fi 
îndreptată numai contra cauzelor turburărilor. Reaua administraţie 
turcească face cu neputinţă apărarea cauzei otomane. 


€ 


[10 aprilie 1877] 
O ştire cam serioasă sosită la 6 l.c. a produs multă senzațiune în 
publicul din București. 
O depeşă din Londra spune că generalul englez consideră pe România 
ca făcând parte din Imperiul otoman și că neutralitatea specială a României 
nu e garantată prin nici un tratat. 


€ 


[10 aprilie 1877] 

Declarația subsecretarului de stat Bourke, făcută ca răspuns la 
întrebarea lui Sandhurst asupra neutralității României, are o importanță 
deosebită pentru vederile cabinetului englez în privirea războiului. Bourke a 
spus că neutralitatea României n-a fost stipulată nici prin tratatul de la Paris, 
nici prin alte tratate și că România, oficial principatul Moldo-Valahiei, e 
privită în toate relațiile sale cu celelalte puteri ca parte integrantă a 
Imperiului otoman. 

Aceste puține cuvinte ale subsecretarului de stat nu sunt de loc 
îndreptate contra Rusiei, că adecă, trecând Prutul, ea ar viola teritoriul 
otoman, ci ele vor să constituie numai un drept pentru Turcia de-a încălca 
teritoriul român oricând i-ar dicta-o aceasta vederile sale strategice. Pe de 


altă parte guvernul englez mai pare a zice că, țara noastră nefiind neutrală, 
ci formând parte integrantă a Turciei, nici se poate opune ocupării din 
partea trupelor otomane și, dacă ar încerca a se opune, Turcia ar avea 
dreptul să ne trateze ca pe o ţară inamică, ca pe-o provinţie răsculată chiar. 

Fără a ne preocupa de înţelesul pe care Albion cearcă a-l da poziţiei 
internaționale a României, vom aduce numai aminte că purtarea acesteia 
pân-în momentul de față a fost cea mai corectă din lume. Pusă sub garanţia 
colectivă a puterilor, neavând nici o legătură reală cu Imperiul otoman, ea 
era și este neutrală prin natura lucrurilor, chiar dacă neutralitatea n-ar fi fost 
stipulată prin un anume tratat. Când art. XXII a tratatului de Paris spune că 
nici o putere n-are voie să s-amestice în cele dinlăuntru ale ţării şi art. 
XXVII că nici Turcia chiar n-are voie de-a interveni cu armata în România 
fără învoirea tuturor puterilor celorlalte, e evident că România a fost 
considerată cel puţin tot pe atât de autonomă și suverană ca și statele 
germane după pacea vestfalică, deşi ele „formal“ făceau parte din corps 
germanique. Deși neutralitatea era de sine înțeleasă, România a făcut apel la 
puteri ca să fie neutralizată în mod clar şi necontroversat. Dar memoriul 
României a fost pus frumușel ad acta, căci puterile au binevoit a ne 
considera ca nevrednici de a ocupa un moment înalta atențiune a 
profunzilor ei diplomaţi. 

Departe de-a se ocupa cu „sinonimica“ diplomaţiei europene, care dă 
unui ș-aceluiaș cuvânt acum un înțeles, acum altul, România nu 
împărtăşeşte pân-acuma interesele nici uneia din părţile litigante şi, pentru a 
simplifica conflictul care începe de facto abia pe malul drept al Dunării, 
puterile ar fi făcut bine să recunoască României o poziţie conformă cu 
natura neutrală a chiar aspiraţiunilor ei actuale. 


€ 


HIMEN 


[10 aprilie 1877] 

Cu vie părere de bine înregistrăm cununia d-nișoarei Eugenia Frangulea 

cu d. dr. Samson Bodnărescu. Mireasa a fost una din cele mai inteligente 
institutoare din orașul Iaşi, directoare a unei școli de fete şi bursieră a 
statului, trimisă în Germania pentru complectarea studiilor sale pedagogice. 
D. dr. Samson Bodnărescu, cunoscutul poet liric care în curs de mulți ani a 


îmbogăţit paginile Convorbirilor cu producerile sale înzestrate cu o 
deosebită adâncime și curăție de simțământ şi c-o formă ferită de 
necorectitudine și de exagerări tropice, a fost în curs de doi ani directorul 
conştiincios și inteligent al şcoalei pedagogice de la Trei-lerarhi și s-a 
bucurat în acea calitate de stima nerezervată a întregului public luminat. 
Cununia civilă va fi astăzi la 6 oare sara în localul primăriei, cea religioasă 
la 7 oare în biserica de la Trei-lerarhi. Cu această ocazie dorim potrivitei 
părechi o viaţă îndelungată şi fericită. 


€ 


[13 aprilie 1877] 

„Agence RUSSE“ capătă din Constantinopole următoarea ştire: „Poarta 
a primit din partea mai multor puteri asigurarea că neutralitatea României 
nu e stipulată prin nici un tratat; în urma acestora ea a declarat că, în 
momentul în care rușii vor trece Prutul, ea va ocupa mai multe puncte 
strategice din a stânga Dunării“. 

Față cu această telegramă, care redă opinia Angliei, esprimată de 
subsecretarul de stat Bourke și care este în linie generală și opinia presei 
liberale din Austro-Ungaria, suntem dispuși a ne aduce aminte cu oarecare 
ironie de renumitele broşuri care au apărut la noi şi care stipulau cu aerul 
cel mai serios din lume neutralitatea reală a României, garantată în mod 
colectiv de puterile mari ale Europei. Afară de aceea ni mai vin în minte 
practicii financiari cari nu vedeau un mijloc mai bun în contra deficitului 
decât desființarea armatei noastre. 

Luând la serios reprezentaţia de marionete de la Constantinopole, în cari 
marchizul Salisbury, c-o contractare foarte solemnă a fizionomiei şi c-un 
ton aproape bisericesc, predica intenţiile unanime ale Europei, mulţi români 
credeau că lucrurile în lume se petrec astfel cum se reprezintă în teatru. 
Pentru orice inteligență mai pătrunzătoare era însă aproape dovedit că 
mijlocul cel mai puternic contra războiului, dacă acesta nu era dorit, ar fi 
fost neutralizarea României sub garanţia colectivă a Europei, ș-atunci 
desigur că Rusia nu se ispitea de-a începe o luptă contra lumii întregi. 
Motivele secrete și înțelegerile intime între puteri se sustrag vederii 
publicului mare şi abia istoricul viitor va putea să discoasă din arhive 
icoana adevărată a lucrurilor, în care comedia oficială nu-i va părea decât 
ceea ce este într-adevăr: o piesă cu roluri învăţate pe de rost, în care actorii 


înşii nu cred în ele, deşi în momentul jocului ei se identifică cu rolurile şi 
produc în public uimitoarea iluzie că ei sunt convinși de ceea ce zic. 

Cu cât mai mult vor fi datori românii să recunoască acel just instinct 
istoric al Prea înălțatului nostru Domn, care au creat în ţară această oştire 
disciplinată şi ecuipată, pe atâta pe cât l-au iertat starea noastră înapoiată în 
cultură şi calamităţile economice. În acea înţelepciune a faptelor şi fără a-și 
aşeza convingerile în teorii, M. S. Domnul a fost acela care-a simţit că nici 
un drept nud nu are putere în lumea noastră, unde puterea domneşte și unde 
se desfăşură cu estremă asprime lupta pentru existență. Căci dacă existenţa 
României părea a nu avea un moment trebuință de tunuri şi de baionete, 
această iluzie optică s-au născut din faptul că marile sume de puteri opuse 
se ecuilibraseră ca două greutăţi egale în cumpăna europeană, a cărei limbă 
neutrală părea a fi România. Dar în momentul ce acest ecuilibru se strică, 
România încetă numaidecât de-a juca acest rol și drepturile ei, înscrise în 
tractatul de la Paris, erau la moment supuse imperceptibilei dialectice ale 
diplomaţiei, deprinsă a tăia un fir de păr în patru figuri silogistice. 

Cu deosebire frivolă este discutarea neutralității române din partea 
presei austro-ungare. Cunoscând prea bine că România au cerut 
neutralizarea pentru a da în mâna tuturor iubitorilor de pace mijlocul cel 
mai sigur de a face războiul imposibil, totuşi ei nu încetează, după ce 
Europa toată ne-a lăsat în voia propriei noastre sorţi, să ne acuze de rusofili, 
de reprezentanţi ai politicei slave. Dar de unde ştiu reporterii ce se petrece 
în capetele noastre, cu câtă pază facem orice pas și cu câte sacrificii amare 
alegem din toate relele pe cel mai mic? Toată presa română recunoaște că 
nimic nu e m-ai puţin de dorit pentru noi decât războiul și că oricine ne-ar 
scăpa de „ultima ratio regum“ am fi primit bucuros. Și totuşi ni se face o 
acuzare că apărăm cu șanțuri oraşele şi căile noastre de comunicaţie, dar 
binevoind a uita că numai drumurile de fier, pe care turcii ar voi să le vadă 
distruse, ne costă pe noi a treia parte dintr-un miliard de lei și că de dragul 
lor și pentru a da întregii Europe mijlocul de a-și ţinea cumpăna pe 
malurile Dunării noi ne-am ruinat economicește. 

Oricare ar fi cauzele ce-au făcut pe puteri a nu garanta pân-acuma în 
mod precis neutralitatea teritoriului român, fie slăbiciune, fie reavoinţă, fie 
în fine rezervaţiile mentale ale diferitelor cabinete, nouă ni se pare că ele nu 
mai prezintă nici un interes pentru noi. Căci, dacă se va face ceva în favorul 
nostru, desigur că nu ochii noștri frumoşi vor fi cauza unui asemenea 


eveniment; iar dacă se va face ceva în defavorul nostru, vom apăra cum 
vom putea ceea ce avem. 

Locuind pe un teritoriu strategiceşte nefavorabil şi înconjurați de 
seminţii străine nouă prin limbă și origine, având înlăuntrul nostru chiar 
discordia civilă, acest patrimoniu al statelor slabe şi turburate de prea mari 
înrâuriri străine, trăind sub invectivele presei europene pentru că nu dăm 
drepturi politice evreilor, care nici nu ne știu limba, toate mișcările noastre 
au fost tratate de vecini c-o rară lipsă de generozitate și c-o nedreptate 
nemaipomenită față cu alte popoară. Nu e mult de-atunci de când un 
diplomat maghiar a pronunţat cu liniște marele cuvânt că numai c-o 
companie de honvezi e în stare să puie pe fugă întreaga Românie. 

În vremea războiului între sârbi şi turci, regimentele române, se 'nţelege, 
erau acelea ce-au cauzat pierderile vitejilor sârbi; iar astăzi N. Fr. Presse 
sfătuiește pe turci de a pune pe fugă armata noastră cu câteva sute de 
başibuzuci. 

Și când ne bucurăm de aşa vădite simpatii și de bunăvoința fenomenală 
a vecinilor, mijlocul cel mai bun de-a rămânea în favoarea lor era să ne 
legăm noi înşine mânile și să aşteptăm ce va hotărî despre noi gremiul 
jurnaliștilor din Viena şi din Budapesta. Acesta este poate singurul rol ce ni 
l-ar concede din toată inima. 


€ 


RUSIA 


[13 aprilie 1877] 

Alaltăieri în 11/23 aprilie delegațiunea plecată din Iaşi a sosit la 
Ungheni pe la 5 oare după amiază. Aproape imediat după aceea sosi trenul 
imperial din Chişinău. Majestatea Sa Împăratul intră în salonul de așteptare 
a garei, întovărăşit de o suită numeroasă. D. lacobsohn, consul imp. rusesc 
din lași, prezintă împăratului pe membrii delegațiunii române. 

Majestatea Sa adresă mai întâi câteva cuvinte Prea S. Sale părintelui 
mitropolit al Moldovei și Sucevei şi conversă apoi cu d. Vasile Gheorghian, 
prefectul dist. Iași. 

După aceasta Majestatea Sa încălecă calul şi, urmat de suita militară, 
trecu în revistă trupele cantonate la Ungheni. Majestatea Sa adresă câteva 
cuvinte ostașilor și un urra general răsună ca răspuns din toate părțile. 


Spre sară Maiestatea Sa se întoarse cu trenul la Chișinău. 


€ 


[13 aprilie 1877] 

Prelegerea d-lui A. D. Xenopol despre criticism a avut loc duminecă în 
3 april. Domnia sa a arătat mai întâi cum, religiunele neputând rezolvi pe 
deplin întrebările metafizice, capetele mai eminente încearcă o rezolvare pe 
altă cale, acea a filozofiei. Dar toate sistemele filozofice din anticitate până 
în timpurile mai nouă păcătuiau printr-un punt capital, acela de a lua lumea 
esistentă ca ceva real, fără a lua în băgare de samă că cunoștința noastră 
despre lume e datorită la două elemente, unul esterior, cauza impresiunelor 
noastre, și unul interior, mintea ce le percepe, cu alte cuvinte lumea se 
reflectează în mintea noastră ca într-o oglindă și de la forma oglinzei va 
atârna în mare parte aspectul acelei lumi în inteligența noastră. Cel întâi 
filozof care supuse unei critice această minte a noastră pentru a videa până 
întru cât ea reproduce cu esactitate lumea ce ne înconjoară a fost Locke, 
care a trăit pe timpul revoluţiei engleze. 

El deosebește în corpuri calități primare şi calităţi secundare: acele 
primare sunt astfel că fără de ele nu ne putem închipui corpurile, precum 
sunt: întinderea și nepătrunzibilitatea. Calitățile secundare sunt acele ce noi 
le punem în corpuri prin simţurile noastre, precum mirosul, gustul, care nu 
sunt decât niște emanaţii; sunetul şi colorile, care nu sunt decât niște 
mișcări. Prin urmare aceste nu esistă în lumea reală, ci numai cât în mintea 
noastră. Kant, filozof german mort la 1804, merse mai departe cu această 
osebire între partea reală a lucrurilor și partea lor ideală, adecă acea ce o 
punem noi în corpuri. El susţine că chiar spaţiul și timpul, prin urmare 
calitățile primare a lui Locke ni sunt decât nişte forme ale inteligenţei 
noastre, carile nu esistă în lumea reală; dar că noi ne putem numai cu greu 
hotărî a admite această părere, fiindcă spaţiul şi timpul sunt formele prin 
care noi vedem lumea și nu ne este cu putinţă a ne închipui că ea să fie 
altfel de cum ne apare. Suntem asemenea orbului de colori, care nu poate 
nici într-un caz se vadă coloarea roșă și își închipuie că lumea e astfel 
precum o vede el, adecă lipsită de acea coloare. Lumea aceasta mai este 
apoi pentru noi ca un fel de curcubău care nu esistă decât pentru oamenii 
puși într-o pozițiune anumită, pe când acolo unde el ne apare nu sunt decât 
picături de ploaie. Oratorul dezvoltă apoi dovezile principale aduse de Kant 


în susținerea acestei teorii. Kant însă lasă neesplicat ce este lumea în sine, 
neatârnată de formele timpului și a spaţiului. Un alt filozof, Schopenhauer, 
mort în 1860, se sili a demonstra că lumea în sine nu este alta decât ceva 
analog cu voința omului. D. Xenopol desvăli și această teorie și sfârși 
discursul prin comparaţia lui Platon în care acesta arată că omul nu vede din 
lucruri decât umbra lor, iar că esenţa lor adevărată îi rămâne pentru veci 
necunoscută. 


€ 


ÎNCHEIEREA PRELEGERILOR JUNIMEI 


[13 aprilie 1877] 
Duminică în 10 l.c. d-nul V. Conta a ţinut prelegerea sa asupra 
materialismului. Făcând o dare de samă retrospectivă asupra tuturor 
prelecțiunilor ţinute în anul acesta, d-sa a arătat legătura ce există între 
deosebitele maniere de-a privi şi a-și esplica lumea. Interesantă a fost 
dezvoltarea opiniei cumcă tot ce omul nu pricepe el esplică în mod 
metafizic, dar cu cât esperienţa creşte şi terenul celor necunoscute devine 
din ce în ce mai mic, cu atâta ideile metafizicei spiritualiste se retrag pe 
terenul, necunoscut încă, în care se apără ca dintr-o cetate în contra 
înaintării line a esperienţei și a deducerilor acesteia. Pentru a nu anticipa 
convingerile intime ce fiecare din public și le formează despre lume și 
omenire, d-sa a espus atât dovezile dualiștilor, cari împart lumea într-o 
substanță materială și alta spirituală, cât şi dovezile contrarie ale 
materialiștilor, cari reduc toate fenomenele creaţiunii la un singur principiu, 
la materie. Aceste dezvoltări paralele au fost urmate cu mare interes de 
public. La urmă prelectorul a încheiat dând conturele principale ale icoanei 
universului astfel cum ea se zugrăveşte în creierul unui materialist. 
Din cauza vremei reci şi ploioase auditoriul n-a fost aşa de numeros ca 
alte dăți. 


€ 


PROVIANT 


[13 aprilie 1877] 
Se ştie că situaţia financiară a statului nostru nu este tocmai strălucită și 
că în vremea concentrărilor făcute acuma pentru a fi pregătiți față cu orice 
eventualitate atât statul cât şi particularii vor trebui să facă multe sacrificii 
pentru a înlesni soldaţilor noştri traiul de campanie. Cumcă atât cetăţenii în 
parte, cât și organele lor comunale vor contribui bucuros când este vorba de 
onoarea sau de siguranța României nu ne-am îndoit nici un moment. 
Credem chiar că sub rubrica ofertelor spre acest scop nu vom avea de 
înregistrat decât fapte de dezinteresare şi de virtute cetățenească. Între cele 
dendâi pomenim oferta de 20.000 ocă pâne făcută armatei de cătră comuna 
laşi. Cititorii de voiesc a cunoaşte modul discutării şi votării acestui credit 
estraordinar sunt rugați a urmări discuţiile respective ale consiliului 
comunal. 


€ 


[15 aprilie 1877] 
Evenimentele se grămădesc bătând în poarta viitorului şi icoanele 
activității pacinice se 'ntunecă văzând cu ochii înaintea mişcărilor 
războiului. Așezată între puterile ce vor intra în război, România caută a 
merge cale dreaptă, a-și mănținea neutralitatea sa controversată de cabinetul 
englez, ba poate şi de altele, și, amestecată fără voie în încurcături ce n-o 
privesc, ea parează deocamdată în mod destul de corect evenimentele cari-i 
ating neutralitatea. 


€ 


MUNTENEGRU 


[15 aprilie 1877] 

„Corespondența politică“ primeşte din Cettinie următoarele informaţii 
sub data 5/17 de april. Relaţiile dintre principele Nikita și Prenk, voievodul 
miridiţilor, sunt foarte mulțămitoare. Voievodul Prenk au cedat principelui 
Nikita toată comanda în războiul ce va avea loc. Voievodul miridiţilor 
declară într-o scrisoare că şi-au retras oamenii în poziţii tari şi că aşteaptă 
din Cettinie semnul pentru a începe lupta în contra celor șase batalioane de 


nizani trimişi în contra lui. Miridiţii se vor conforma de-acum 'nainte cu 
muntenegrenii; ei au căpătat şi muniţiile de cari duceau lipsă. 

Căpitanul de insurgenți loan Mussici, preot catolic, a introdus în Cetinie 
niște deputațiuni din acele părţi ale Herțegovinei care pân-acuma rămăsese 
liniștite. Se pare deci că toţi herțegovinenii vor face cauză comună cu cei 
răsculați. Noii aliaţi au primit 460 de puşti, 840 hamgere și 120 de pistoale. 
Herţegovina a fost împărţită în 14 districte și pusă sub comanda a 14 
voievozi. Dacă planul va succede, atunci va fi o ridicare generală de la 
Livno pân-la Stolaţ şi chiar în Mostar stăpânirea turcească va fi pusă poate 
în eşec. Dar mișcarea nu se va opri la graniţele Bosniei și ale Herțegovinei. 
Și Serbia veche va fi cuprinsă de ea. Străvechiul district Prizrend au 
recunoscut asemenea hegemonia Muntenegrului și au trimis la prinţul 
Nichita o delegaţiune compusă dintr-un preot, un arhimandrit ș-un târgoveţ. 
Cetinie, satul cu două uliți şi cu abia 800 de locuitori, n-au serbat niciodată 
asemenea triumfuri ca acuma. 

Dar ajutorul principal al Muntenegrului va fi în Albania. E uşor de 
crezut că Albania întreagă se va ridica. Zilele acestea principele va adresa 
albanejilor un manifest prin care-i va invita să se folosească de momentul 
favorabil şi să apuce armele. 

În lagărul turcesc activitatea e mare. Derviş Paşa cu 23 batalioane şi 24 
de tunuri, Suleiman Pașa cu 18 batalioane şi 14 tunuri sunt în marş spre 
Podgoriţa, respective spre Niksici. Dar aceste știri nu înspăimântă pe 
nimene. Vor apela la hamger și acesta și-a făcut totdauna datoria. Mai mult 
decât totdeauna muntenegrenii cred că vor fi şi de astă dată biruitori, 
precum au fost în războiul din urmă. În vara trecută Muntenegrul s-au bătut 
în contra lui Muktar și a lui Derviş Paşa, cari comandau 95 de batalioane, 
dar astăzi, când turcii nu mai au decât jumătate din trupele ce aveau pe- 
atunci? 


€ 


TURCIA 


[15 aprilie 1877] 

Ziarul „Temps“ află că reprezentantul Angliei din Constantinopole a 
fost însărcinat de guvernul său să ceară de la Poartă ca să cruțe în vremea 
războiului portul Odesa. Poarta are intenția de-a răspunde negativ, pe 


următoarele considerente. În campania de la Crimeea războiul nu s-a făcut 
c-o egală tărie în toate părțile, întâi pentru că Franța și Anglia-i dedese 
ajutoare însemnate, al doilea pentru că interese franceze, engleze și italiene 
erau angajate în Odesa. Astăzi însă Poarta stă singură în contra Rusiei și va 
fi deci silită de-a întrebuința toate mijloacele posibile de atac și apărare. 


€ 


AUSTRO-UNGARIA 


[15 aprilie 1877] 
Adunarea deputaților a primit proiectele relative la un nou pact între 
cele două părți ale monarhiei. Gata pân-acuma sunt următoarele proiecte: 
Legea pentru instituirea și privilegiarea unei societăți de bancă austro- 
ungare, statutele băncii însăşi şi a diviziei sale hipotecare şi o învoială a 
amândoror guvernelor cu banca naţională; legea relativă la datoria statului 
de optzeci milioane cătră banca naţională; legea pentru încheierea unei 
convenţii comerciale şi vamale cu Ungaria; legea relativă la societățile pe 
acţii; legea impozitelor asupra rachiului ş-a zaharului de sfecle. Deputatul 
Giskra a anunţat o interpelaţie asupra ţinutei Austro-Ungariei față cu 
războiul ruso-turcesc. 


€ 


RUSIA 


[15 aprilie 1877] 
Spre complectarea celor zise în n-rul nostru trecut adăogim că la 11/23 
april la oara 12 16 sosi din Chișinău la Ungheni consulul general rus din 
Bucureşti, d. Stuart, care se sui apoi imediat în trenul ce a plecat spre Iași. 
La 2 oare trupele au început să se miște şi să ieie poziţiuni pe șesul 
Unghenilor. La vestea că ţarul vine: Pr. S. mitropolitul Iosef se îmbrăcă în 
veșminte și aşteptă astfel între doi arhimandriţi și înconjurat de delegații 
români. La 5 oare sosi trenul carele aducea pe M. S. Împăratul Rusiei. 
Ţarul, urmat de o numeroasă suită, fu întâmpinat de mareșalul Moruz cu 
pâne şi cu sare şi de mai multe dame cu buchete de flori. Ţarul intră în sala 


gărei, unde văzând pe Pr. S. mitropolitul își descoperi capul şi, după o mică 
salutare, d. lacobson, consulul rus din laşi, prezentă M. Sale pe Pr. Sa 
mitropolitul Iosif şi pe fiecare membru din delegațiunea română. Prea Sf. Sa 
Mitropolitul îndreptându-se către M. S. Împăratul rosti în limba română 
următoarea întâmpinare: 

Maiestate! 

Fericita sosire a Maiestăţei Voastre Imperiale lângă hotarăle României, a 
acestei ţări ortodoxe, a căria biserică de secole s-a bucurat de protecţiunea 
binevoitoare a auguştilor suverani, glorioşii voştri strămoși, ortodoxii 
monarhi ai puternicei împărăţii a Rusiei, ne procură și nouă astăzi fericita 
ocaziune de a supune Maiestăţei Voastre omagiile noastre și respectuoasele 
felicitări de bună venire, atât din partea clerului bisericei române, cât şi din 
partea reprezentanților autorităţilor laice ce împreună suntem veniți înaintea 
Maiestăţei Voastre pentru acest sfârșit. 

Suntem pe deplin convinși, Maiestate, că aceleaşi binevoitoare 
dispozițiuni moştenite de la glorioșii voştri strămoși pentru România și 
biserica ei animă și pe Maiestatea Voastră Imperială și vă vor anima în 
totdeauna pentru gloria bisericei lui Dumnezeu în genere și a Maiestăţei 
Voastre în parte. 

Ţarul avea în dreapta pe moștenitorul tronului, în stânga pe frate-său 
marele duce Nicolaie Nicolaievici şi pe fiul acestuia, Nicolaie Nicolaievici, 
iar îndărătul său mai mulţi generali, între cari și șeful statului general, 
Nepokoișiţchi, și generalul Ignatief. M. S. răspunse în limba rusască: 

Sunt foarte mulțămit a vă vedea. Cunosc ţara voastră, căci de mai multe 
ori am venit pe acolo. Întru și acuma, însă ca și altă dată nu ca inamic, ci ca 
amic. Vă mulțămesc pentru buna venire. 

Aceste cuvinte au fost traduse în limba română de d. consul lacobson. 

Țarul trecu apoi prin alt salon afară și, așezându-se cu marele duce 
Nicolaie într-o trăsură cu 2 cai albi, plecă spre a inspecta armata. Ajungând 
în raionul armatei, încălecă ţarul și sub sunetul muzicilor militare și strigări 
de ura! trecu înaintea fronturilor regimentelor, escadroanelor și bateriilor. 
Apoi, oprindu-se în mijlocul trupelor, se adresă cătră comandanţi și soldaţi, 
felicitându-i de bună sosire, urându-le o călătorie fericită şi reușită deplină 
şi esprimându-și speranţa că armata va da şi de astădată probe de vitejie şi 
disciplină. După aceasta împăratul lăsă să defileze armata dinaintea sa. 

Terminându-se revista, ţarul se întoarse la gară, luă pe peron adio de la 
mai mulți generali, dintre cari a sărutat pe generalul Vanovski, șeful 


corpului al 12-lea, şi strânse mâna la alți trei generali, zicându-le că 
contează pe activitatea și vitejia lor. 
La oarele 6 34 sara ţarul se întoarse la Chişinău. 


€ 


INUNDARE 


[15 aprilie 1877] 

Aproape în toate primăverile Bahluiul primejduieşte prin inundațiile 
sale dacă nu viața, dar desigur sănătatea unei mari părți a oraşului nostru, a 
acelor suburbii ce se întind în valea sa. Astfel şi în noaptea dintre 13 — 14 
c. pârăul îmflat de ploi torențiale au inundat o mulțime de case și strade care 
şi astăzi încă pline sunt de apă, încât toată mahalaua în lungul albiei 
formează un sistem întreg de mlaștini și de bălți, despărțite cu oarecare 
simetrie de şiruri de case şi de stradele c-un nivel mai înălțat. Vieţi de 
oameni drept că nu s-au pierdut, dar nici dorim cuiva să fi petrecut în una 
din acea mulțime de case pe a căror fereşti și uși a intrat apa turbure a 
pârăului. Asemenea, între cantoanele no 6 şi 7 linia drumului de fier Iași- 
Ungheni au fost inundată şi deteriorată, încât mersul trenurilor e 
deocamdată peste putinţă. 

Au suferit de inundație mai cu samă despărţirea a I-a și IV-a și în parte 
despărţirea I-a (în valea mitropoliei). La multe locuri apa au ajuns la o 
adâncime atât de considerabilă încât oamenii nu și-au putut părăsi casele, ci 
au trebuit să petreacă în poduri pân' a doua zi. Mai ales între 2 şi 3 oare (14 
c.dim.) valurile să fi fost cu deosebire mari. leri d. prefect a poliţiei 
împreună cu membrul cons. com. d. Iorgu Iorga au mers cu şeici până la 
casele inundate şi au împărţit pâne și rachiu pe la cei ce nu se putuseră 
refugia încă. 


€ 


SCUMPIREA PÂNEI 
[15 aprilie 1877] 


În momentul de-a pune n-rul prezent sub presă aflăm cumcă autoritatea 
va lua grabnice măsuri în contra scumpirii artificiale a pânii. Drept că în 
laşi nu se află făină înmagazinată și, mersul trenurilor din ţara de sus fiind 
întrerupt din cauza apei între lași şi Podul-lloaiei, masa de proviziuni 
esistente părea a se-mpuţina prea repede față cu consumțiunea mare a 
orașului. Dar circulaţia întreruptă la punctul pomenit mai sus s-a restabilit 
deja, încât grânele ţării de sus nu vor întârzia a se prezenta pe piaţa Iașilor. 

În privirea scumpirii pânii mai aflam un detaliu, pe care deocamdată îl 
comunicăm sub toată rezerva cuvenită. D. Lottringer, asociat cu 
antreprenorii ruși, nedispuind de provizii de făină, nici de pitării, și-a luat 
libertatea a cumpăra o cuantitate de pâne din piaţă, dând de fiecare ocă cinci 
bani mai mult. Din cauza asta pânea nu numai că s-a scumpit la moment, 
dar încă şi aceea ce am căpătat-o a fost pripită la copt, adică crudă. 


€ 


[17 aprilie 1877] 

Corpurile legiuitoare s-au deschis la 14 curent cu toată solemnitatea de 
cătră M. Sa Domnitorul în persoană. Camera după aceasta a votat legea 
rechiziției. Senatul s-a ocupat în secţii cu verificarea titlurilor. 

Oştirile ruseşti înaintează în linişte şi în cea mai perfectă regulă; ori pe 
unde trec, respectă autorităţile și legile ţărei. Nici o reclamaţie şi nici o 
vexaţiune nu a venit până acum la cunoştinţa guvernului. În toată ţara este 
liniște, ba până şi îngrijirea locuitorilor de pe malurile Dunărei au început să 
dispară de vreme ce pân' acum pe tot litoralul nu s-a adus nici o supărare pe 
nicăiri, nici din partea oştirilor otomane regulate, nici chiar din partea 
vreunor vagabonzi. Acestea s-au adus la cunoștința tuturor d-lor prefecţi 
pentru a fi în poziţiune să dezmintă zgomotele falşe și poate rău intenţionate 
care s-ar fi răspândit în judeţele respective. Totodată ministeriul promite a 
ține populaţiunile în curent de orice agresiune sau vexaţiune și de orice 
pericol ne-ar ameninţa. 

Senatul s-a constituit alegând de vicepreședinți pe d-nii Manolachi 
Costachi Epureanu şi Dimitrie Brătianu. Camera lucrează în secții. 


È 
[17 aprilie 1877] 


Au sosit ştirea cumcă cea dintâi hartă între ruși şi turci a avut loc pe 
şoseaua militară care duce la Kars. Mica importanţă a ciocnirei se vede din 
faptul că cu această ocazie s-au făcut prizonieri numai vro 200 turci. 


€ 


PÂNEA ȘI CARNEA 


[17 aprilie 1877] 
Pentru a curma repedea și nejustificata suire a prețurilor pânii și cărnii 
aflăm că onor. consiliu comunal de lași a hotărât a lua cele mai energice 
măsuri. În şedinţa consiliului din 15 l.c. s-a hotărât a se da d-lui primar 
putere discreţionară în privirea aceasta. Între măsurile cele mai cu efect s-au 
considerat introducerea guilotinei în locul tăierei de pân-acuma — aceasta 
pentru a înlătura scumpirea prin tăierile rituale ale izraeliților — și apoi 
reintroducerea aiarului, adică fixarea unor prețuri anumite pentru carne, în 
proporţie dreaptă cu preţul vitelor. Tot aiarul se va introduce la caz de 
trebuință şi pentru pâne. La hoteluri se vor pune tarife cu preţuri fixe. 
Aceste drepturi i s-au dat primăriei pentru a le pune în lucrare orișicând 
împrejurările grele în cari trăim ar sili-o să le aplice în interesul public. 


€ 


POŞTA 


[17 aprilie 1877] 

De trei zile poşta nu mai soseşte din nici o parte, încât suntem lipsiţi cu 

totul de noutăţi mai pre larg și reduși la ştirile cam problematice ale unor 

telegrame. Anunţasem în n-rul trecut că comunicaţia a fost restabilită. Într- 

adevăr administrația drumului de fier ajunsese a repara stricăciunile aduse 

de creşterea Bahluiului și Siretiului, dar aceste reparațiuni au fost din nou 
stricate, încât între lași şi Podul Iloaiei drumul a rămas nepracticabil. 


€ 


INUNDAŢIE 


[17 aprilie 1877] 
Revărsarea Bahluiului, descrisă de noi în n-rul trecut, n-au încetat de-a 
creşte decât momentan. Alaltăieri noaptea apele au crescut din ce în ce mai 
mari, casele rău zidite din șesul Bahluiului au început a se topi și locuitorii 
erau în parte în cel mai mare pericol. Cât ţine șesul Bahluiului era numai o 
apă; stradele, chiar cele mai înălțate, erau sub valuri, asemenea ogrăzile şi 
grădinele, iar mai în depărtare se vedeau de la şiruri întregi de case numai 
streșinele. Toată ziua de alaltăieri a fost consacrată scăpării nenorociţilor 
cari rămaseseră în locuinţele lor şi ducerii în siguranţă a efectelor lor. Ieri 
abia apa a început să deie înapoi și se speră că, cu începutul unei vremi mai 
liniștite, apele impetuoase se vor retrage cu obicinuita repejune a pâraielor 
de munte. 


€ 


DE LA EPITROPIA SF. SPIRIDON 


[17 aprilie 1877] 

Față cu cererile autorităților sanitare ruse, Epitropia spitalelor Sfântului 
Spiridon au cedat pentru bolnavii armatei imperiale jumătate din localul 
spitalului central și toate încăperile spitalului Paşcanu din Tataraşi. Căutarea 
bolnavilor precum și administrația este cu totul aparte de aceea a spitalului 
nostru civil. Epitropia a avut motive destule să cedeze cererilor ce i s-au 
făcut, pentru că spitalele noastre au în Rusia moșii în întindere de preste 
30.000 de fălci, a căror venituri le-au încasat pân-acuma în mod regulat, 
încât se poate admite cumcă Epitropia nici nu va primi chiria ce se zice căi 
s-ar fi oferit (în sumă de 16.000 franci) și va ști ca prin servicii aduse 
militarilor să întărească şi mai mult bunele relaţii între ea şi guvernul 
imperial. 

Pe de altă parte auzim cumcă numărul reglementar de paturi a spitalului 
nostru nu va fi scăzut, ci, făcându-se o economie raţională în distribuirea 
încăperilor disponibile, numărul de bolnavi în căutarea spitalului va fi 
același ca şi pân-acuma. Auzim cumcă medicii secundari, un farmacist şi 
alte persoane a căror prezenţă continuă nu este absolut necesară înlăuntrul 
casei vor căpăta un adaos în bani pentru a-și închiria locuinţe private și a 


lăsa în sama bolnavilor camerele pe care le ocupaseră pân-acuma. Afară de 
aceea mai sunt 8 camere ce rămăsese neocupate de mai nainte, saloane mari 
în cari se ţineau ședințe sau se făceau operaţii, adică multe încăperi cari pot 
fi întrebuințate. Cu o dispoziție mai economică a încăperilor, numărul 
reglementar de paturi va fi cât de curând în complet. Materialul adus de 
intendenţa sanitară rusască nu lasă nimic de dorit, atât e de îndestulător şi 
de bun, încât în această privinţă Epitropia nu este chemată a face nici un 
sacrificiu. 


€ 


ABUZURI 


[20 aprilie 1877] 

Mulţi zarafi din oraşul nostru (şi zarafi sunt în fapt şi acei cari 
uzurpează numele de bancheri) abuzează în mod neiertat atât de 
simplicitatea soldaților din rânduri rusești, cât şi de nevoile momentane ale 
ofițerilor lor. Astfel ni se relatează nemaipomenitul fapt cumcă zarafii (care- 
s toți evrei) schimbă soldaților armiei ruseşti napoleonul cu 19 franci, luând 
un franc pentru schimbarea piesei de 20 franci. Și asta se numește libertatea 
comerțului, pe când ar trebui să se numească tâlhărie curată, ce ar trebui 
oprită prin măsuri de ordine publică. Căci, oricât de mare ar fi trebuinţa de 
argint în piaţă, acesta nu poate dispare din comerț decât în mod artificial. 
Moneta de argint e legată de pământul ale cărui insignii le poartă și, chiar 
trecând peste graniță, ea e silită a se întoarce înapoi aproape cu aceiaşi 
necesitate cu care se-ntoarce banul de aramă. Căci, dacă ostașul schimbă un 
napoleon, nu l-a schimbat desigur pentru a duce moneta română peste hotar, 
ci pentru a o cheltui pe loc. A abuza în acest mod de trebuinţele oamenilor 
şi a le lua 5% pentru schimbarea aurului în argint trebuia să rămâie o 
activitate specială a lipitorilor din ţara noastră. 

Noi credem că casieriile și percepțiile cari în cea mai mare parte 
primesc argint ar putea să intervie în această privire şi să schimbe aurul la 
pari. Acesta n-ar fi un lucru nedemn sau neiertat pentru un serviciu al 
statului, de vreme ce întâmpină o nevoie reală, și administraţia tuturor 
ramurilor e chemată a întâmpina asemenea nevoi, numai dacă poate. Apoi 
însuşi statul nostru ar fi folosit, de vreme ce el face toate plățile în 
străinătate, adecă amortizările datoriilor publice și plăţile pentru înarmări, 


numai în aur. Să nu uităm apoi cumcă aurul are mult mai multă valoare 
intrinsecă decât argintul, căci 10 franci argint nu au întocmai valoarea unei 
piese de aur de 10 fr. 

Noi denunțăm faptul astfel cum ni se relatează și aşteptăm de la 
autorități corectura lui. 

Cât despre rublele de hârtie, cari sunt în mânile soldaţilor din rânduri, 
nici nu mai pomenim. Ele se zvârl în contra unui numerariu de nimica și 
nici putem face vro observaţie în această privință, căci biletele de bancă 
chiar în Rusia au un preţ scăzut. Poate că şi-n această privire s-ar putea 
stabili o normă oarecare, căci e păcat de Dumnezeu ca bieţii oameni să vadă 
lefurile lor devenind cu totul nominale prin speculele meschine ale evreilor 
din orașul nostru. Purtarea bună și corectă a armiei imperiale trebuie 
răsplătită din parte-ne de nu prin simpatii ostentative, dar cel puţin prin 
ecuitate şi prin înlăturarea aspră a precupeţiilor exagerate la care soldaţii ei 
sunt espuşi. 


€ 


IEPURILE LUI DONICI 


[20 aprilie 1877] 

Într-o foaie din 1853 găsim următoarea povestire pe care o face Const. 
Negruzzi despre iepurele renumitului fabulist Donici: 

Începuse a mi se urî la ţară. Pentru ce? Singur eu nu știu, se vede pentru 
că omul e dat a nu se mai mulțămi nicăieri. Într-o dimineață, mi-am luat 
pușca și m-am dus de m-am pus la pândă în marginea unei lunci, cu gând să 
împuşc un iepure. N-au trecut mult și am și văzut iepuri și șoldani ieşind pe 
toloacă, jucându-se, alergând, sărind, dar se învârteau și apoi fugeau așa de 
iute încât n-apucam să chitesc. Deodată zăresc pe unul mai bătrân, cu părul 
sur, că iese cu paşi rari din pădure și mi se pune înainte și apoi, uitându-se 
la mine și văzând că-l ţinteam: „Ce zăboveşti, strigă, trage acum! O! drept 
vă spun c-am rămas cuprins de mirare ... „Să mă ferească Dumnezeu, i-am 
răspuns, eu nu sunt deprins a vâna dobitoace care vorbesc. Tu eşti 
năzdravan de bună samă!" „Ba nicidecum — adăogi el — eu sunt un 
bătrâne iepure a lui Donici“. Zău nu mai era de vorbă, rămăsesem 
încremenit. Mi-am zvârlit pușca și m-am închinat lui cu multă plecăciune: i- 
am cerut iertăciune că nu l-am cunoscut, bănuindu-l că se pusese în 


primejdie de a se face ostropăţ. „Și pentru ce acest dezgust de trăit?“ îl 
întrebai. „Of, sunt sătul de cele ce văd“, zise el. — Cum? N-ai tot acel 
cimbru şi trifoi?“ — „Aşa este, dar nu-s tot acele dobitoace. Când ai ști cu 
cine sunt silit să-mi petrec zilele! Vai mie! Nu mai sunt acum vitele din 
vremea mea. Șoldanii de azi îi vezi gingași și dezmierdaţi, căutând numai 
flori. Vor să se hrănească cu viorele și cu lăcrămioare în loc de frunză de 
curechi şi de cartofe cu care noi ne mulțămeam. Acum vezi șoldani 
republicani, căţei politici, măgari procopsiţi care vorbesc numai franţuzeşte 
sau o românească din care eu nu-nțeleg o buche. Dacă ies din covrul meu și 
mă duc la vrun vecin să-mi petrec vremea, îl găsesc puind lumea la cale în 
loc să-și caute de treaba lor. Într-un cuvânt, dobitoacele din ziua de astăzi 
sunt aşa de cu duh încât, de multul duh ce au, mai n-au nicidecum, și 
minteosul nostru măgar avea mai mult în vremea lui decât moiniţele de 
acum. Eu sunt bătrân și nu mă pot deprinde cu toate aceste farafasturi. Ia de 
aceea mi s-a urât de a mai trăi şi vreau să mă fac bujaniță“. L-am mustrat cu 
binișorul și, mângându-l, m-am luat și m-am dus acasă la dânsul. 

Acolo am făcut cunoştinţă cu câteva din dobitoacele lui Donici. Vulpea 
era așa de rușinoasă, părea că e, o fată mare. Cucul și grierul cântau mai 
frumos decât artiştii noștri. Lupul postea şi învăţa bucoavna pe vro câţiva 
miei. Toți vieţuiau în cea mai mare liniște, numai gâştele câteodată tot mai 
făceau gălăgie. 


€ 


[29 aprilie 1877] 

Marţi în 26 curent, la 2 % ore după amiazi, sosi în Bucureşti ştirea că 
turcii bombardează Calafatul şi că tunurile din întăriturile noastre au 
început a răspunde. 

Pân-acuma geniala strategie turcească de pe malul drept al Dunării s-au 
manifestat în bombardarea orașelor deschise și în jăfuirea satelor deşerte de 
pe malul stâng, încât atacul ce se face pentru întâia dată unui loc întărit şi 
ocupat de trupe române are o deosebita însămnătate, mai mare de cum s-ar 
crede la întâia vedere. 

Nu amintim că răspunsul tunurilor noastre reîncepe o istorie al cărei fir 
se rupsese de două veacuri aproape, că armata română începe în acest 
moment a călca pe urmele vestiţilor războinici din neamurile Mușatin şi 
Basarab, a căror îndoită coroană împodobește astăzi fruntea augustă a lui 


Carol I. A reaminti faptele trecutului ar însemna să aţâțăm şi mai mult 
mândria naţională, atinsă pân' acum în mod destul de violent de Turcia. Din 
contra, vom lăsa încă colbul aşezat pe cronicele noastre și vom atrage 
atenţia cetitorilor în altă parte de unde ni se pare a veni adevăratul pericol. 

Nouă ni se pare că Turcia joacă azi faţă cu noi rolul unui agent 
provocator. Căci, într-adevăr, ce interes ar avea Turcia să-și adaoge între 
dușmani o oștire, în parte bine organizată, de 100.000 de oameni? Aceste 
atacuri făţișe împotriva ţării noastre nu pot fi luate drept copilării, drept 
îndărătnicia cavalerească de-a provoca fără cauză; asemenea nu putem 
crede că Turcia e atât de tare şi sigură de victorie încât să nu-i pese dacă are 
în contră-i o sută de mii de luptători mai mult ori mai puţin. La cea dendâi 
privire aceste acte de provocare, cari în caz normal ar fi contra interesului 
Porții şi contra bunului simţ, trebuie să ni se pară suspecte şi ascunzând 
intenții mai adânci, mai greu de întrevăzut. 

Nu totdeauna „îndelunga răbdare“ e bună, dar câteodată e un semn de 
înţelepciune şi de sigură prevedere. 

Poate că avem vecini cari n-ar fi tocmai nemulțămiţi dacă ne-ar vedea 
istovindu-ne puterile cu greu adunate într-o luptă în contra turcilor, o luptă a 
cării rezultate favorabile pentru noi s-ar putea prezice cu ușurință. Poate că 
tocmai siguranța că trupele noastre ar repurta victorii fără valoare face ca 
unul din stimaţii vecini ai ţării să nu privească tocmai cu neplăcere 
indignarea și avântul nostru războinic. 

E. dar precaut de-a nu începe acţiunea până ce dispoziţiile Austro- 
Ungariei nu vor fi clare și bine cunoscute. 

Un comunicat oficios al lui „Pesther Lloyd“ cuprinde câteva aluzii 
despre înrâurirea eventuală a Austro-Ungariei asupra consecuenţelor 
războiului oriental. Acest comunicat cam misterios zice că „guvernul 
austro-ungar nu are de loc intenţia de-a aștepta fapte complinite, ci mai 
dinainte, în vremea pregătirii unor asemenea fapte, guvernul va ţinti la 
înlăturarea lor. Guvernul austro-ungar e nu numai luminat în privinţa liniei 
unde începe pentru el acțiunea decisivă, ci au înștiințat pân' acum 
cabinetele și n-au lăsat în nedumerire nici chiar pe Rusia asupra liniei în 
care el va trece din pasivitate la acţiune şi dacă nu va trece direct la 
ostilitate, dar va lua desigur măsuri cari să conserve puterea și ecuilibrul 
monarhiei. Aceste toate s-au tăinuit pân' acum parlamentelor“. 

Să nu uităm că cercurile dominante din Austria, maghiarii şi indivizii 
generis neutrius de dincoace de Leitha, ni sunt mult mai dușmane decât 


întregul popor turcesc. Tonul obraznic al jumalisticei evreo-maghiare e 
dovadă destulă de strălucitele simpatii ce le avem în stăpânitorii de preste 
Molna şi Carpaţi. 

De acea credem că linia de purtare faţă cu turcii rămâne pentru noi 
strictă defensivă, ca deprindere cu greutăţile războiului și cu disprețul 
morţii, căci poate nu e departe ziua în care armata română să fie chemată la 
un rol mult mai serios, dar şi mai puţin ingrat decât acela de-a se hărțui cu 
başibuzucii din Vidin. 


€ 


[29 aprilie 1877] 

Kars, cetatea astăzi împresurată de ruşi, e unul din cele mai vechi orașe 
ale Armeniei. În secolul al IX şi al X-le era reșidenţa dinastiei Bagratizilor, 
care de acolo stăpânea Armenia mare. La 1387 Tamerlan au risipit orașul 
din temelie și abia după două veacuri, când Armenia era încorporată cu 
imperiul Osmanilor, Amurat III au zidit din nou cetatea ca punct de razim în 
bătăliile lui contra perșilor. 

În anul 1700 oraşul avea o sută de mii de locuitori, la 1829 numai 
40.000, acuma va fi numărând abia 12.000 de locuitori. 

La 1829 a fost luat de cătră Pașkevici numai în patru zile. Mult mai 
mult a rezistat în anul 1855 contra lui Muravief. Apărătorii cetăţii, 
comandaţi de generalul Williams, au respins cu multă vitejie asalturile 
rușilor, dar, împresurată și pierzându-și oastea prin foame, frig şi boale 
contagioase, cetatea se supuse lui Muravief la 27 noiemvrie 1855. 

Garnizoana de astăzi a Karsului se socotește la 30.000 oameni cu 289 
tunuri de cetate şi 66 tunuri de câmp. Fortul Arkanie din nord-vest e armat 
cu 30 tunuri krupp și 68 tunuri vechi. De astă dată s-au făcut o mulțime de 
întărituri nouă și conforme cu regulele artei militare moderne. 

După cât se vede pân' acum, ruşii au de gând a lăsa împrejurul cetăților 
numai corpuri de observaţie. Aripa dreaptă rusască au lăsat trupe de 
observaţie la Batum şi Ardagan şi e pe drum spre Ardanuci; aripa stângă, 
pornind prin Erivan, au luat fortul Bajazid aproape fără luptă și e în marș 
spre Erzerum. Astfel dar cetățile rămân în urma rușilor împresurate, iar 
armata întreagă grăbeşte spre Erzerum. 

Știri mai nouă spun că rușii n-au putut să forseze defileul muntos de la 
Soghanti și că în mai multe lupte, date cu acest scop, au fost respinşi de 


Muktar Pașa, care staţionează cu opt batalioane la punctul Bardez. 


€ 


LEGEA RECHIZIŢIUNILOR 


[29 aprilie 1877] 

Pentru acelaşi scop cu care s-a publicat convenția ruso-română, 

Tipografia Naţională s-a grăbit a reproduce în broșură și legea 

rechizițiunilor. Este desigur în interesul fiecăruia de-a cunoaște această lege, 

care creează pentru cetățenii statului îndatoriri cu totul escepționale pentru 

greaua eventualitate a războiului. Preţul unui esemplar e de 15 bani şi se 
află de vânzare la Tipografia Naţională şi la toate librăriile din Iași. 


€ 


[1 mai 1877] 
Ambasadele turcești din străinătate au primit notificarea că sultanul a 
iscălit o irade prin care principele vasal din România se detronează. Cu 
această ocazie ne-am adus aminte de istoria, scrisă de un pater din 
societatea iezuiţilor, în care împăratul Napoleon I era numit Bonaparte, 
generalul armiilor M. Sale Ludovic al XVIII, care, pentru gloria acestei 
maiestăţi și în numele ei, avuse multe războaie în Europa. În acelaş senz 
împăratul Germaniei nu este astăzi decât guvemorul M. Sale regelui 
Hanovrei, care poate fi revocat oricând printr-un decret datat din Hietzing, 
mahalaua Vienei. 
Cu toată iradeua, turcii nu mai fac nici o încercare de-a neliniști malul 
stâng al Dunării de când artileria română din Calafat au dat foc Vidinului. 
Înlăuntrul tării chiar constatăm cu plăcere o dispoziţie la care nu ne 
aşteptam. Într-adevăr în cursul întregii istorii a românilor putem vedea, la 
ivirea unor pericole mari, înveninându-se și mai mult urele de partid, 
netoleranţa politică. Astăzi aceste ure par a fi amuţit cu totul. Organele 
conservatorilor se ţin cu totul în rezervă în privirea politicei esterioare a 
guvernului şi, pe când în Grecia ministeriul se teme a chema Camera de 
frica unei stări anarhice în care nici un fel de guvern n-ar fi cu putinţă, în 
România nu avem a ne plânge de asemenea dispoziţii, deși, cu limbagiul 


înverşunat pe care jurnalistica '] ţinea mai nainte, mai că ne-am fi așteptat să 
vedem nemulțămirile manifestându-se într-un mod neregulat. 

Pe de altă parte ofertele particularilor pentru echiparea armatei sunt 
foarte numeroase: în toate zilele Monitorul și ziarele din București 
înregistrează daruri de cai și bani pentru armată. 


€ 


UN MATERIALIST ROMÂN 


[4 mai 1877] 
Se ştie că d. V. Conta au publicat într-un volum în limba franceză 
„Teoria fatalismului“, a cării interesantă pertratare au ocupat mai mult timp 
coloanele „Convorbirilor literare“. Aceste studii ale profesorului din Iaşi au 
un mare merit, ele sunt dictate pretutindene de spiritul neîndoielnic al 
adevărului. Poate să fie cineva pentru sau contra teoriilor materialiste, 
aceasta nu împiedecă însă ca să recunoaștem meritul personal al autorului 
de-a fi spus sincer şi fără înconjur părerile pe care le crede adevărate, de-a fi 
scris în mod foarte clar şi de-a fi tratat cestiunea înarmat cu toate 
cunoștințele necesare. Drept vorbind, puţini scriitori români s-ar putea lăuda 
cu asemenea calităţi. Dar aceasta nu este numai părerea noastră. Un 
profesor de filozofie spiritualistă din Bruxelles a spus, la citirea 
manuscriptului încă, că rar a întâlnit pân' acum o carte de filozofie 
materialistă mai clară, mai consecuentă şi mai sinceră. 
Profesorul din Bruxelles e departe de-a împărtăși ideile autorului român, 
cu toate acestea a cetit cartea cu mare plăcere. Pân-acuma auzim că d. 
Conta a primit în privirea cărţii sale o scrisoare de la renumitul Charles 
Darwin și o altă de la materialistul german Louis Buchner. 


€ 


CORESPONDENTȚII STRĂINI 


[4 mai 1879] 
Inamicii noștri sunt în țară şi în mare număr şi ei plătesc ospitalitatea 
noastră calomniindu-ne; fiecare cuvânt care iese din gura noastră se 


răstălmăceşte și, zburând prin firul telegrafic în toate colțurile Europei, 
devine un act de acuzaţiune în contra ţării noastre. De aceea suntem datori 
să fim poate în cuvinte mult mai rezervaţi încă decât în acte. 

lată cuvintele d-lui Cogălniceanu rostite în camera deputaților, cuvinte 
cari au nevoie de oarecare comentar. Într-adevăr nu e o monstruozitate de 
care corespondențţii ziarelor din Viena şi Pesta să nu fie în stare a învinui pe 
români. Neue freie Presse mai cu samă se întrece pe sine însăși în aiurările 
cele mai perverse, în calomnii de-a dreptul criminale. Astfel ea zice cum că 
la Calafat oastea română e de-o poştă îndărătul orașului, ca să nu fie ajunsă 
de ghiulele din Vidin, că oraşul nostru e sfărmat cu desăvârșire, pe când în 
Vidin au ars numai două case ş-au fost rănite două babe, că la Olteniţa, la 
împuşcătura în vânt a unui monitor, toți soldaţii noștri s-au retras. Vapoarele 
noastre „Fulgerul“ şi „Ștefan cel Mare“ au fost captivate de turci. În fine 
ziarul francez „Presse“ au adus ştirea că M. Sa Domnul a pus să transporte 
averea sa personală la Sigmaringen și că mai mult de treizeci de lăzi au 
plecat pân' acum din București. 

Nu mai vorbim de răstălmăcirea plină de ură care se dă fiecărui cuvânt 
ieșit din gura Domnitorului sau a demnitarilor statului. 

Nouă ni se pare că sunt mijloace îndestule în contra acestui abuz de 
fantazie a corespondenților străini. Dacă suntem odată în stare de război, ar 
trebui ca toate scrisorile adresate în străinătate să se deie deschise la poștă, 
iar cuprinsul lor să fie controlat de organe discrete ale poliţiei. Se 'nţelege 
că pentru aceasta ar trebui un anume vot al adunărilor, care pentru caz de 
război să suspende provizoriu articolul din constituţie relativ la secretul 
scrisorilor. 


€ 


RAMURI DE MĂSLIN 


[4 mai 1877] 

Porumbul au adus în corabia lui Noe o ramură de măslin ca semn al 
retragerii apelor. „Curierul financiar“ comunică asemenea o știre care aduce 
mult cu ramura biblică. El află din sorginte sigură că turcii, cu toate că sunt 
bine preparaţi a întâmpina invaziunea armatei rusești, se vor retrage, ţiindu- 
se în defensivă, fără a da o bătălie decisivă, până în Constantinopole, unde 
Anglia, sub pretest de a apăra pe supușii engleji, va introduce flota sa şi va 


opri intrarea rușilor, conform promisiunei ţarului. Poarta atunci, 
justificându-se către poporul musulman că cedează la estrema necesitate, va 
acorda garanţiile stipulate de conferință. Din cauza aceasta Turcia a neglijat 
a ocupa poziţii strategice ca Calafatul, după cum făcea întotdeauna pentru 
asigurarea cetăților sale, pe care astăzi se vede gata ale abandona. Cu planul 
acesta Anglia spera nu numai a salva pe creștinii din Turcia de măcelul la 
care sunt espuși din partea fanatismului musulman, ci şi a localiza răzbelul. 

„Curierul financiar“ pare a lua răspunderea acestei știri, dar cine ne 
răspunde de „Curierul financiar“? 


€ 


SHAKESPEARE 


[4 mai 1877] 

Între multele nenorociri ce la va fi 'ntâmpinat vestita lebădă din Avon 

putem număra și traducerea în iambi de cinci picioare pe care D. Adolf 

Stern, literat din Bucureşti, au aplicat-o melancolicului Hamlet. Cine va 
traduce însă păsăreasca d-lui Stern pe românește — asta-i întrebarea. 


€ 


RUBLELE DE ARGINT 


[8 mai 1877] 
În urma unui incident care prin natura sa delicată se sustrage aprecierei 
noastre, aflăm că rublele rusești au pierdut cursul lor de patru franci, fixat 
de onor. prefectură a poliţiei ... Obiectul acestui incident îl formează un 
neînsemnat conflict de competenţă între prefectura poliției şi primăria 
orașului. Oricare ar fi susceptibilitățile atinse, credem însă că interesul 
publicului e mult mai însemnat pentru ca ele să-l poată înrâuri în mod 
constant. Aşteptăm dar ca autoritățile competente să fixeze ad valorem în 
mod durabil şi fără escepţie cursul monetelor ruseşti și ca ele să fie primite 
cu acest curs şi la casieriile publice. C-un cuvânt e absolut necesar ca aceste 
monete să aibă un curs silit, fixat se înțelege după valoarea intrinsecă a 
metalului lor. 


€ 


[7 mai 1877] 
Întâmplările petrecute în parlamentul român în noaptea de ieri, 9 spre 10 
mai, nu ni sunt încă aşa de cunoscute ca să putem judeca de pe acum grava 
lor însemnătate. După depeşele sosite din Bucureşti se vede ca d. Fleva va fi 
dezvoltat printr-un discurs o interpelaţie a sa, că d. ministru de esterne a 
răspuns printr-un alt discurs şi că Adunarea deputaţilor a votat apoi 
următoarea moțiune: „Camera, mulțumită de esplicaţia guvernului asupra 
urmărilor ce a dat votului de la 29 april, ia act: că războiul între România și 
Turcia e declarat, că ruperea relațiunilor noastre cu Poarta şi independenţa 
absolută a României a primit consacrarea lor oficială şi, comptând pe 
dreptatea puterilor garante, trece la ordinea zilei“. 


€ 


FRANȚA 


[11 mai 1877] 

Când în ziua din urmă a anului 1875 s-a împrăștiat Camera deputaților 

şi s-au făcut nouă alegeri, acestea au ieşit în favorul partidului republican; 
în Senat însă partidul n-au avut decât ceva mai puțin de jumătatea voturilor. 
În faţa acestor rezultate ale alegerilor, cabinetul Buffet a trebuit să se 
retragă, făcând loc cabinetului Dufaure din centrul stâng. Acest întâi cabinet 
republican au avut a se lupta de la început cu partidul clerical, dar, foarte 
îngăduitor față cu monarhiștii de orice coloare, a trebuit să cadă din cauza 
îngăduinţii sale şi-au făcut loc lui Jules Simon, republican declarat. Atunci 
toate partidele monarhiste și-au dat mâna în combaterea noului cabinet, pe 
care l-au şi răsturnat, deși pe o cale indirectă. Se vede că într-un consiliu de 
miniștri se hotărâse ca membri cabinetului să combată în Cameră şi să 
împiedece abrogarea legii de presă și votarea unei legi municipale. Miniştrii 
n-au făcut însă nimic în această privință; la abrogarea legii de presă au 
tăcut, la votarea celei municipale asemenea. Scrisoarea prin care mareşalul 
prezident impută miniștrilor negligenţa lor și esprimă neîncrederea că ei ar 
mai avea destulă influență pentru a înfrâna Camera e egală cu cererea 
demisiunilor lor, cari au și fost date. Noul cabinet s-a compus astfel: Ducele 
de Broglie, prezident consiliului și ministru de justiţie; Fourtou, interne; 


Caillaux, lucrări publice; de Meaux, comerț şi agricultură; Brunch, 
instrucţie publică. Din cabinetul trecut au rămas numai ducele Decazes la 
esterne și Berthzaut la război; iar Ministerul de marină se gerează în mod 
interimar. Acest cabinet e conservator şi are majoritate în Senat, nu însă și 
în Cameră, încât aceasta va fi poate dizolvată. 

Cu toată rezerva cuvenită şi aproape încredințaţi despre netemeinicia ei, 
reproducem știrea că în urma compunerii cabinetului Broglie s-ar fi născut 
grave turburări la Paris și în Franţa toată și că gen. Mac-mahon s-ar fi 
refugiat în Anglia. În urma fugii lui s-ar fi constituit o regență compusă din 
Thiers și Gambetta. 


€ 


DE PE CÂMPUL DE RĂZBOI 


[11 mai 1877] 

În 5/17 mai ruşii au luat cu asalt locul întărit Ardahan. Acest loc este pe 
malul râului Chur şi consistă din două tapșane ridicate unul asupra celuilalt; 
pe cel mai nalt e un castel. Pierderile ruseşti sunt cam de 230 oameni. 
Această victorie pune pe ruși în posesiunea unei şosele bine păstrate, de-o 
lungime de 7 chilometre, care duce spre Erzerum. 

Turcii au bombardat din corăbii portul rusesc Şukum-kalé. Orașul de 
port au fost devastat cu desăvârșire, iar trupele de garnizoană l-au părăsit. În 
urma căderii acestui loc s-au luat grabnice măsuri pentru a asigura malurile 
Mării Negre în contra unui nou atac din partea flotei turcești. 


€ 


[13 mai 1877] 

Votul Camerei și al Senatului din 10/22 curent relativ la neatârnarea 
deplină a României mai că n-are nevoie de comentar. El n-a fost inspirat de- 
o aprindere momentană sau de-un entuziasm spontaneu, căci din discuţiile 
urmate în ambele adunări se vede că moţiunea votată rezultă logicește din 
votul trecut al lor, care constată că legăturile cu Turcia sunt rupte și războiul 
declarat. Deja începuseră oameni să se 'ntrebe: Ce este România? 
Atâmnătoare nu, neatârnată asemenea nu, prin urmare res nullius cedând 
primo occupanti. Drept că în realitate era altfel, căci România n-a fost 


niciodată vasală Turciei; dar în ochii diplomaţiei engleze şi a unei părți din 
jurnalistica austriacă România era ceea ce e și după opinia lui Savfet Paşa: 
parte integrantă a Imperiului otoman. Paralel cu concepţia turco-engleză 
începuse a răsufla prin ziarele germane, în urma unui articol a ziarului 
„Post“ din Berlin, veleitatea unui protectorat austriecesc în locul celui 
turcesc. Prin moartea tutorului, minoara Românie avea să treacă sub alt 
tutor, care ar fi ajuns a împlea toate posesiunile pupilului său cu arendași 
austriecești; iar pupilul însuși ar fi fost destinat să moară în minoritate. 

Credem că numai pentru a evita veleitățile vrunui alt protectorat 
esclusiv Adunările au formulat votul lor din urmă. 

S-au votat de Adunări înfiinţarea unei decoraţiuni care va purta numele 
„Steaua României“. Proiectul de lege respectiv a suferit modificări din 
partea Camerei, care doreşte ca ea să se confere numai militarilor, iar 
Senatul a reintrodus prin amendament dispoziţia ca ea să se poată conferi și 
civililor, încât legea în forma ei de față se va întoarce la Cameră. În faptă 
însă există merite — de exemplu diplomatice — cari să întreacă chiar pe 
cele militare, de aceea credem că Adunarea deputaţilor se va convinge ușor 
că armele spiritului sunt cel puţin egale, în multe cazuri însă chiar 
superioare armelor războiului. 


€ 


[13 mai 1877] 
Contrar simpatiilor majorității popoarelor din Austro-Ungaria, interesele 
esclusive şi esclusiviste ale maghiarilor şi evreilor vor ajunge poate să 
amestece monarhia învecinată într-un război în care condiţiile ei de luptă 
vor fi poate mai nefavorabile decât acelea ale Turciei. De câte ori cineva 
încearcă a arăta posibilitatea disfacerii Austriei în bucăţile ei constitutive, de 
atâtea ori ni se răspunde că fidelitatea cătră tron, alipirea cătră dinastie sunt 
o garanţie sigură contra unei asemenea eventualităţi. Fie-ne iertat a constata 
că dragostea popoarălor nu este nesăcată și îndelunga răbdare nu este fără 
sfârşit. Legătura cea puternică între dinastie şi popor e biserica, orișicine ar 
zice altfel; iar clasele cari sunt mai influențate de biserică sunt cele agricole, 
cele ţărăneşti. Alipirea cătră tron şi iubirea pentru împărat se va găsi dar mai 
cu samă în ţăranii aciia a cărora biserică a știut să le reprezinte familia 
domnitoare înconjurată de-o aureolă aproape cerească. 


Să nu se uite însă că astăzi curentul spiritual din Austro-Ungaria e 
'ndreptat în contra bisericii. Preoțimea însăşi, întrucât este un factor politic, 
este pentru așa numitul federalism, pe care-l numește drept istoric. Numai 
în caz dacă politica internă a monarhiei ar lua calea federalistă, dând fiecării 
naționalități ceea ce este al ei, s-ar putea susținea cu siguranţă că alipirea 
cătră dinastie va întrece puterea germenilor de disoluțiune. Susţinem şi am 
putea proba oricând că simțământul dinastic în popoarele Austro-Ungariei e 
restrâns la cercurile cari aparțin unei confesii creştine oarecare și că politica 
raselor va fi aceea a bisericilor lor. Restul face politică de interes, nu de 
simțământ; jocul de bursă, păsuirea, înaintarea în funcțiuni înalte, 
concesiile, ordinele și decoraţiunile, interesele personale — acestea sunt 
adevăratele ţinte ale acelor clase de advocaţi cari conduc destinele 
monarhiei. De aceea se va vedea cu câtă ușurință se formează şi se dizolvă 
grupurile politice de deputaţi din parlamentul vienez, încât, alături cu acest 
joc caleidoscopic de opinii intime, numai partidul dreptului istoric şi 
naţionalitățile se prezintă compacte şi neabătute din calea lor. 

De aceea am spus la început că împrejurările în cari Austro-Ungaria ar 
intra în luptă ar fi poate mai rele ca ale Turciei. Căci, într-adevăr, cine ar şi 
intra în luptă pentru monarhie în forma ei de astăzi? Spăriosul norod al lui 
Israil de la bursa din Viena și — maghiarii, par nobile fratrum, dualismul în 
senz propriu, singurele elemente turcofile și slavofage din Austro-Ungaria. 
Dacă vom mai adăogi cu oarecare restricțiune polonii din Galiţia, locuitorii 
aproape esclusivi, de orașe, am mântuit elementele susținerii morale a 
luptei. 

Maghiarii. lată într-adevăr singurul element istoric care are gură, căci 
celorlalte bursa le-au închis-o demult; bursa și acea politică eterogenă care 
nu are în vedere binele popoarelor, ci esploatarea lor. Dar, dacă maghiarii au 
bunul de-a fi o naţionalitate bine definită, ei pe de altă parte repetează sub 
coroana Sf. Ștefan acelaș joc pe care parlamentul austricesc îl esercitează 
dincoace de Leita. Maghiarii sunt întru atâta o putere alături cu parlamentul 
din Viena, întru cât în urma lor au un popor al lor propriu, pe când 
parlamentul din Viena n-are pe nimenea în alaiul său, căci e greu de a crede 
că deputatul Kuranda, prototipul zoologic darwinian al parlamentului 
vienez actual, e în stare să inspire popoarelor simțământul viu de-a apăra o 
patrie în care ele n-au nimica și d. Kuranda tot. 

Așadar, dacă trupe inamice ar intra în Austria, ar avea o armată înaintea 
lor, o armată bună nu contestăm, dar nu popoară inamice. Comitetele slave 


ar răsări preste noapte în provinţiile ocupate și cunoscutul d. Aksakoff ar 
deveni repede autocratul celor mai întinse teritorii şi rase din Austria și 
Ungaria. Spre a formula într-o antiteză opinia noastră zicem: Monarhia 
habsburgică federalistă este singura ce poate împăca toate popoarele, 
federalismul singura cale trainică care să le lipească unul de altul. Monarhia 
federalistă ar avea puterea necesităţii, ar fi dezlegarea definitivă a cestiunii 
naționalităților și ar cuprinde în sine o dezvoltare atât de multilaterală încât 
prosperitatea generală abia se poate calcula de prevederile omeneşti. 
Monarhia dualistă este tiranizarea popoarelor sub piciorul a două elemente 
numeric neînsemnate şi urâte de toți din cauza suficienţii şi aroganţei lor. 

Aceste dezvoltări ni s-au părut necesare pentru a ilustra pericolul la care 
monarhia s-ar espune intrând în luptă cu nemulțămirea generală a 
popoarelor. Arhiducele Albrecht au auzit deja, la Agram, cântându-i-se 
imnul rusesc. Unde? Într-o ţară care are o autonomie oarecare, va să zică e 
întrucâtva mulțămită. Nu va fi mirare dacă trupele rusești, intrând în 
Austria, ar fi întâmpinate de acelaș imn care au jignit urechea unuia din cei 
mai simpatici Habsburgi. Un semn că simpatiile cele mai tari se istovesc, 
călcate fiind în picioare de cătră gustul de supremație al maghiarilor și al 
amicilor Nouăi prese libere. 

Acest memento ne-au trebuit spre a trece la interpelaţia făcută de d. 
Helfy în ședința de la 4/16 mai în Camera deputaţilor din Pesta. 

lată acea interpelaţie: 

Considerând că ministrul-prezident, când au răspuns la interpelaţiile 
asupra războiului ruso-turc, au declarat că ministeriul de esterne al 
monarhiei s-au silit de la începutul conflagrațiunii orientale de a menținea 
pacea, dar că, izbucnind războiul, ministerul se va sili mai cu samă să-l 
localizeze; 

Considerând că, prin agresiunea Rusiei, silințele pentru mănţinerea păcii 
au fost nimicite și că, în urma celor întâmplate de curând în România, 
războiul au luat o întindere și mai mare; 

Considerând că prin această nouă violare a tratatelor războiul s-au 
apropiat nemijlocit de fruntariile ţării, prin care se periclitează în orice caz 
interesele amândoror statelor, dar cu deosebire acelea ale Ungariei; 

Întreb pe d. ministru-prezident: 

Nu crede că a sosit vremea ca să ia o poziţie hotărâtă față cu aceste 
împrejurări și să facă pe ministeriul nostru de esterne ca, în înțelegere cu 
celelalte puteri, să realizeze mănţinerea tractatului de Paris? 


Răspunsul, destul de străveziu, al d-lui ministru-prezident Tisza e 
următorul: 

Rog să mi se deie voie de-a da un scurt răspuns la interpelaţie, căci s-au 
emis multe păreri pe cari eu le cred eronate și n-aş voi ca în vacanţa 
Parlamentului aceste păreri să se împrăștie şi mai mult fără să fi fost 
rectificate. În treacăt observ că cu greu s-ar putea demonstra din istorie 
aserțiunea d-lui deputat că articolul relativ la Cestiunea Orientului și la 
România pe care d-sa îl citează din tratatul de Paris s-au stabilit în interesul 
monarhiei austro-ungare. 

Cine cunoaște cursul de atunci al afacerilor nu va zice că aserțiunea e 
îndreptățită. D-sa nu va putea asemenea să-mi găsească în tratat, al cărui 
test nu-l am înaintea mea, că vrouna din puteri e obligată de-a ridica protest 
sau a se amesteca dacă o altă putere s-au amestecat. Pentru aceasta, puterile 
au drept numai „en cas d'agression exterieure“. Acest caz nu s-au întâmplat, 
căci știm că ruşii n-au intrat în România ca agresori, ci în înţelegere cu 
România. 

Apoi mai observ încă un lucru, fără a voi să dizbat asupra lui, anume: 
întrucât teritoriu României este sau nu neutral. Mai cu samă cu acest scop 
am luat cuvântul, ca să zic: că teritoriul României nu-i neutralizat prin 
tratatul de la Paris. După a mea părere, nici n-avem cauză ca să ne pară 
rău de aceasta. Dac' ar fi vorba ca teritoriul român să se neutralizeze de 
acu înainte, monarhia austro-ungară și mai cu samă Ungaria a trebui să se 
'ntrebe dacă e în interesul lor propriu să accepte această neutralitate. D. 
deputat au citat răspunsurile ce le-am dat cu altă ocazie, dar au lăsat afară o 
parte a lor prin care spuneam: că guvernul a crezut şi crede încă de datorie 
de-a lua sama ca în urma războiului să nu se realizeze formațiuni (de state) 
cari ar putea primejdui interesele monarhiei austro-ungare. În același 
răspuns am spus-o hotărât că guvernul va crede de datorie de a priveghea 
aceasta în modul și cu mijloacele pe cari le vor cere împrejurările. Dincolo 
de această declaraţie nu pot trece nici astăzi. 

D. deputat îmi poate crede că guvernul simte deosebirea între gradul său 
de responsabilitate şi acela al deputaților în parte. I-e ușor deputatului să 
rostească părerile și dorinţele sale când poate adăoga: „iar cât despre cele ce 
s-ar întâmpla, nu-i treaba mea, ci a guvernului“. Astfel cineva poate esprima 
din când în când idei insinuante, pot zice că fără răspundere, pe când 
guvernul din contra trebuie să cumpănească fiecare cuvânt pe care-l spune 
în asemenea împrejurări. 


În procederea lui, guvernul e condus de acest simțământ al 
responsabilităţii. Guvernul crede de a sa datorie — chiar dacă nu admite că 
d. deputat cutare sau altul e interpretul opiniei publice — să urmărească cu 
atenţie toate simptomele, și această datorie guvernul au îndeplinit-o pân- 
acuma și va îndeplini-o și-n viitor. El va hotărî actele sale precum o vor cere 
interesele monarhiei și ale țării. Guvernul poate rămâne în tăcere când vede 
că pașii lui într-o direcţie sau în alta, făcute cu cea mai mare bună credinţă, 
se taxează a priori de trădare a țării: de o parte, când ia o direcţie, de alta, 
când ia altă direcţie. Acest cuvânt (trădare) trebuie aplicat cu mare pază, 
tocmai pentru că e un cuvânt greu și pentru că nu se poate aplica nici unei 
greșeli când ea s-a comis bona fide; cu atât mai puţin se poate aplica 
anticipat şi fără să se ştie ce se va face. Vom urmări cu atenţie opinia 
publică şi dezvoltarea întâmplărilor. Credincioşi direcţiei ce-am însemnat-o, 
vom urmări ţinta relevată cu mijloacele ce le vor cere împrejurările. Dacă 
unui guvern care are responsabilitatea cruță cât poate sângele și banii nației 
nu merită imputări, ba chiar numai un asemenea guvern merită ca în anume 
cazuri ţara să nu economisească nici bani, nici sânge. 

La mai multe observări ale deputatului Helfy ministrul prezident au mai 
răspuns: 

Numai asupra unui punct sunt silit să revin. D. deputat a zis: Dacă, 
ministrul nu mai răspunde, va fi mai bine să-l numim dictator şi să trimeată 
parlamentul acasă. Să mă iertaţi, dar nu pot împărtăși această opinie și mă 
refer tocmai la cele ce-am auzit aici despre modul cu care pretutindene unde 
lucrurile se interpretează corect sunt privite evenimentele în Anglia, după 
lungi dezbateri. Ele sunt privite astfel: nu s-au luat nici o hotărâre care să 
conţine vro instrucţie. Helfy (întrerupând): Nici noi nu voim asta. 

Ministrul-prezident. Ba să mă iertaţi, aţi binevoit a zice: dacă Adunarea 
nu mai poate da instrucţii guvernului, e mai bine să numim pe ministru- 
prezident dictator şi să se dizolve parlamentul. Eu zic: guvernul englez n-au 
căpătat nici o instrucţie şi totuşi toată lumea pricepe că, prin voturile date 
acolo, guvernul au căpătat deplina libertate de acţiune pentru a-și realiza 
politica lui. E numai un drum în această privire, și de aceea înrâurirea 
Camerei nu-i o iluzie; — acest drum este: dacă nu exista încrederea că 
guvernul va dirige politica esterioară conform cu interesele ţării și dacă la 
dezbaterea după o interpelaţție guvernul rămâne în minoritate, el face loc 
aceluia în care Adunarea are încredere. Dar și noului guvern îi va fi permis 


de a-și realiza liber şi fără instrucţii politica sa, căci politica esterioară nu se 
poate conduce cu instrucţii parlamentare. 

Acesta-i uzul constituțional, precum se interpretează pretutindenea unde 
constituționalismul e privit de un espedient practic. Vă voi spune şi de ce- 
am răspuns d-lui deputat. Am răspuns fiindcă știu că pentru Ungaria nu va 
fi o mângâiere dacă istoria va scrie «a lui Tisza a fost cabinetul care au 
ruinat Ungaria». Tocmai pentru că simt aceasta am voit — deşi mă razim pe 
providenţă și sper că va succede silințelor noastre patriotice — să mântuim 
patria de pericolele posibile — am voit pentru ca în vacanțe să pot lucra 
fără piedeci, să fac să se manifeste parlamentul înainte de împrăștierea lui și 
să văd dacă mai există atâta încredere în acest guvern pentru a putea 
conduce mai departe afacerile în împrejurările grele de astăzi sau, dacă nu 
mai există această încredere, guvernul să facă loc altuia. 

Parlamentul cu mare majoritate au luat act de acest răspuns. 

Din aceasta vedem că d. Tisza a cerut un vot de încredere pentru politica 
sa esterioară şi a obţinut acest vot. Politica sa esterioară însă este: să nu 
sufere a se întări sau a se forma state la marginea Dunării cari ar avea 
simpatii pentru slavii sau pentru românii din Ungaria, iar această politică d- 
sa va realiza-o cu mijloace potrivite cu împrejurările, va să zică cu arma. 
Sapienti sat. 


€ 


[18 mai 1877] 

De la teatrul războiului puține. La 16/28 c. o șalupă rusească de-o 
construcție proprie au izbutit să aşeze sub cel mai mare monitor turcesc o 
torpilă prin a cărei esploziune monitorul a fost zvârlit în aer. Se vede că 
acest monitor era Hifs e Rachman, cel mai mare ce rămăsese în urma lui 
Litfi Djelil, de-a cărui sfărâmare în fața Brăilei cititorii își vor aduce ușor 
aminte. Pe malurile Dunării s-au început bombardamente serioase între 
Giurgiu şi în Ruşciuc, Islaz și Nicopole, Calafat și Vidin. Din Asia se 
vestesc încăierări uşoare şi bombardamente pe țărmurii mării locuite de 
triburi abhazice; asemenea bombardamentul Karsului și a locului Topra 
Kale. Pe când însă împărăţia Osmanilor e într-un pericol neîndoielnic, 
softalele din Constantinopole au început din nou demonstrațiile lor politice, 
încât criza internă amenință a fi mai acută decât cea esternă. Camera 
turcească a hotărât darea în judecată a lui Mahmud Pașa, poziţia cabinetului 


Ehdem Paşa se consideră de zdruncinată, încât se poate ca-ntr-o bună 
dimineață să ne trezim în Țarigrad cu-n nou sultan, cu-n nou ministeriu și 
cu multe alte lucruri nouă. Deocamdată în Constantinopole s-au proclamat 
stare de asediu, prin care se opreşte purtarea armelor, adunarea pe uliţe și se 
ordonă perchezițiuni în locuinţele private pentru căutarea de arme sau 
muniții. Se asigură că guvernul austro-ungar au protestat contra proclamării 
stării de asediu. 


€ 


STRADELE 


[18 mai 1877] 

România este țara contrastelor. Venind cineva de la gară în stradele 
vestitului municipiu Dacorum lassiorum rămâne încântat de podirea cu 
asfalt a stradelor noastre, pe care te poți plimba ca-n salon. Dar dacă 
vizitatorul ar avea curiozitatea de a merge în suburbii depărtate din șesul 
Bahluiului, de ex. pe șesul dintre șoseaua Țuțorei și înălțimile pe care se 
înșiră orașul, începând de la Curtea Domnească pân-la Tătăraşi (târgul de 
jos, țigănimea domnească), atunci ar avea cu totul altă privelişte. 

Acolo în loc de strade sunt adevărate lagune de glod; podului de lemn 
de preste Bahlui îi lipsesc la mijloc câteva scânduri pe cari nimeni nu se- 
ndură de-a le pune la loc, pe ici pe colo întâlneşti căte un mare ochi de apă, 
spre a aduce aminte de măreţul act al facerii lumii. Acolo locuieşte o parte a 
poporului ales de Dumnezeu, carele prin diferite apucături ingenioase, prin 
clădirea sistematică de movilițe de gunoaie, prin așezarea de scânduri rupte 
caută a forma trecători prin împărăţia lui Neptun și a nu sta cu totul izolaţi 
de restul umanității. 

Dar să lăsăm aceste formaţiuni geografice pe seama unui Herodot al 
viitorului şi să ne întoarcem la puncte mai cunoscute. Şoseua Socolei e 
cunoscută de toți ca drum care duce la viile și vilele orășenilor din Iaşi, la 
seminariul Socola, la Vaslui, în fine e o cale de comunicaţie despre care nu 
putem presupune că trece prin mijlocul unor triburi necunoscute. Aproape 
în dreptul șoselei de la '[uţora șoseua Socolei se bucura de existența mai 
multor gropi perfide, pline cu apă. Când trece o trăsură prin aceste gropi, ea 
se preface în corabie, caii în servitori ai lui Neptun, iar călătorii invocă prin 
imnuri steaua mărilor, ca să-i conducă la limanul dorit. Prin aceste gropi 


trec zilnic sute de trăsuri, mii de militari, zeci de tunuri, încât biblica trecere 
prin Marea Roşie se repetează la acest punct de sute de ori pe zi. Învățătorii 
din școalele apropiate demonstrează băieţilor cu exemple ad oculos 
posibilitatea minunii biblice pe cale cu totul naturală. Și cu toate acestea în 
depărtare de o oră şi jumătate, în vârful Repedei, sunt minunate cariere de 
piatră și numai cu zece, cincisprezece cară s-ar putea repara punctul în 
cestiune, s-ar putea pune capăt neplăcerilor miilor de trecători. Nu știm într- 
adevăr cine a luat întreprinderea reparării acelei şosele, ştim însă atâta că nu 
se găseşte nici un motiv care să scuze asemenea neregularități. Esplicăm 
pân-la un punct neglijarea unor strade puţin frecuentate, dar o cale atât de 
frecuentată ca şi cea de la Socola trebuie să fie totdeauna practicabilă. Cu 
toată insistența atragem luarea aminte a autorităţilor competente să 
binevoiască a lua grabnic măsuri pentru a înlătura acele adevărate vexațiuni 
pentru comunicaţia între laşi şi Socola. 


€ 


CONCERT 


[18 mai 1877] 
Duminică în 22 c. profesorii şi elevii conservatoriului din Iaşi vor da un 
concert în grădina Chateau aux fleurs, a cărui produs e menit spre 
ajutorarea ostașilor români răniţi. Preţul intrării e de 2 fr.; în caz de vreme 
rea, serata se va amâna pentru a doua zi. Luând cu plăcere act de acest 
concert de binefacere, căruia îi dorim cel mai bun succes, ne pare rău că 
trebuie să ţinem samă de-o ușoară disonanță — aceasta cu-atât mai mult cu 
cât nu vedem nici un motiv pentru producerea ei. Ideea de-a da un concert 
în grădina pomenită e a violinistului Micheru; d-sa apoi a căutat să câștige 
concursul binevoitor al d-nilor profesori pentru acest scop. D-nia lor s-a 
grăbit a promite acest prețios concurs, în urmă însă au avut bunăvoință de a 
elimina cu totul pe d. Micheru dintre concertanţi, întrebându-se „ce caută 
printre apostoli“? Nu știm cine dintre d-nii concertanți n-a voit să cânte 
alături cu talentatul violinist, nici dacă a fost numai unul sau dac-a fost mai 
mulți, destul că ni pare rău a înregistra aceste mici graţiozităţi colegiale. 
Trebuie să admitem două ipoteze, pentru noi egal de dureroase. Sau că 
domnii în cestiune nu recunosc că d. Micheru e la înălțimea artei sale, şi 
atunci ar fi fost datoria d-nia lor ca, cu ocazia deselor concerte ale 


violinistului, profesorul de conservatoriu, mănţiitorul bunului gust, să se 
pronunţe în mod critic asupra muzicantului, lucru ce nu s-a întâmplat — și 
nu se va întâmpla — sau că aceiaşi d-ni profesori evitează de-a introduce la 
o serată muzicală un nou termin de comparaţie, a cărui valoare ar putea să 
iasă în defavorul d-nia lor. Atuncea simțământul care-a dictat eliminarea 
tânărului violinist are cu totul alt nume, pe care nu-l mai spunem. 

Fie aceasta singura disonanţă ce ni vine la auz. 


€ 


«ROMÂNIA LIBERĂ» 


[18 mai 1877] 
România liberă este numele unui nou ziar bucureştean al cărui cel 
dendâi număr a apărut la 15 mai c. Prețul de abonament e pe un an 24 l.n. 
pentru Bucureşti, 30 pentru județe; direcția este în mânele d-lui August 
Laurian. Almintrelea noua metamorfoză a „Alegătorului liber“ şi a „Unirii 
democratice“ are „o stângă moderată în corpurile legiuitoare, o tinerime 
gata de-a lupta contra relelor prezinte și viitoare.“ Un articol al noului ziar 
începe cu fraza „Bătrânii se duc!“ şi se mântuie cu acelaş refren „Bătrânii se 
duc! Să fim gata a le urma“. Oameni suntem și pricepem de cuvânt şi ne 
bucurăm nevoie mare văzând ce ușor se arată la noi cei gata de-a urma... la 
ministeriu. 


€ 


SPRE RESTABILIRE 


[20 mai 1877] 

Aflăm cu părere de rău că notița noastră din no. trecut, relativă la strade, 

ar fi atins susceptibilități în onor. consiliu comunal. Dreptul de a se plânge 
este poate mai mult al nostru, de vreme ce unii din d-ni ne-au putut crede 
atât de ... cuminţi de-a imputa unui consiliu comunal ales înainte de câteva 
luni toate deteriorările ce esistă în orașul laşi. Constatăm totodată că nici un 
singur șir din toată notita nu cuprinde măcar încercarea unei aluzii la 
consiliul comunal sau la oricare altă autoritate administrativă, ci am arătat 


numai o stare de lucruri pe care nu consiliul comunal, dar munca a două 
generații întregi ar fi abia în stare a o schimba. Atâta ca descrierea generală. 
Cazul cu totul special asupra căruia am atras atenţia autorităţilor 
competente este îngreuierea comunicației la un punct al şoselei Socola, 
împrejurare materială care nu poate fi contestată de nimeni şi pe care (nota 
bene) n-am imputat-o nimănuia. N-am cerut decât înlăturarea 
inconvenientului, nimic mai mult. 

Activitatea oricărei administrații în genere, fie în Paris, fie în Londra, 
are două margini: pe de-o parte realizarea celor necesare, pe de alta 
realizarea celor absolut necesare. Necesar ar fi ca chiar suburbiile cele mai 
depărtate să se paveze, dar, în starea financiară a întregului mecanism 
administrativ din România, aceasta e cu neputinţă; sunt însă necesităţi care 
trebuiesc împlinite chiar în lipsă de mijloace și între aceste am crezut a 
putea socoti şi repararea unui punct de pe şoseaua Socola pe care circulă 
mii de oameni și sute de trăsuri pe zi; cerând însă aceasta am fost departe de 
a da asupra cuiva vina deteriorărilor existente. 


€ 


[25 mai 1877] 

Combinând ştirile aduse de ziarele din Bucureşti în privirea 
consultărilor ce-au avut loc spre a formula noul proiect de lege pentru 
emisiunea hârtiei-monetă, vedem următoarele: Votarea proiectului original 
s-au fost amânat, după însăşi cererea guvernului, pentru ca ministrul de 
finanţe să-l modifice astfel încât să dobândească cât mai multe asentimente. 
D. Brătianu s-au adresat la bărbaţii cei mai competenţi din Cameră și Senat, 
cerându-li consiliile. La această invitare au răspuns toţi, fără deosebire de 
partid; astfel d-nii M.K. Epureanu și D. Sturza pe de o parte, d-nul V. 
Boerescu pe de alta au formulat chiar două planuri financiare, cari au fost 
supuse aprecierilor d-lui ministru. Întâi păruse a prevala opinia celor dendâi 
d-ni, dar în urmă d. ministru s-au înclinat mai mult spre opiniile emise de d. 
V. Boerescu. 

Întâi se admisese ideea unui împrumut prin creditul fonciar. Scrisurile 
funciare eliberate aveau să se aşeze în depozit la Casa de depuneri și 
consemnaţiuni și să se emită asupra acestui depozit hârtia-monetă care să 
circuleze. 


Dar într-o întrunire particulară d. Boerescu au arătat că, ipotecându-se 
în regulă proprietăţi de-ale statului, operaţiunea împrumutului s-ar scumpi 
şi complica prin intervenirea creditului fonciar. 

Pentru a ridica însă creditul biletelor cu curs forțat să li se pună o 
scadenţă fixă. Scadenţa s-a adoptat, s-a pus apoi un termin maxim pentru 
retragerea biletelor din circulaţie și s-au dat garanţii că retragerea se va 
efectua într-adevăr. Astfel dar proiectul nou e în esență deosebit de cel vechi 
şi adunarea deputaţilor l-au primit la 20 mai cu 55 voturi pentru, 15 contra 
şi două abţineri. 


€ 


«STEAUA ROMÂNIEI» 


[25 mai 1877] 
Sub acest titlu, care serveşte a desemna întâia decorație românească, a 
început a apărea în lași o foaie politică cotidiană. A doua capitală a 
României a văzut până acum născându-se şi murind mai multe foi periodice 
cari ieșeau o dată, de două ori sau de trei ori pe săptămână; Steaua 
României va fi cea întâi care va ieși în toate zilele. Născută sub auspicii 
favorabile, după cum singură o spune în revista sa, şi organ al partidului 
liberal, îi urăm succes și viață lungă. Ne luăm însă voia a-i face o mică 
observaţie. Mai tot numărul întâi se ocupă de persoana d-lui primar Pastia. 
În general, la ivirea lor, ziarele făgăduiesc mai mult decât au de gând să ţie; 
ne place a crede că Steaua României va face mai mult decât făgăduiește, 
ocupându-se de afaceri generale și lăsând la o parte persoanele, chiar și 
când acele ar fi primari unui târg aşa de însemnat ca Iașii. 


€ 


[27 mai 1877] 

Puţini au fost pân-acuma împărații şi regii cari în şirul veacurilor au 

văzut pământul României; puţini l-au văzut ca inamici, şi mai puţini ca 

amici. Marţi 24 curent, M. Sa Împăratul tuturor Rusiilor, amic țării şi Prea 

Înălţatului nostru Domn au pus piciorul pe pământul umbrit de coroana 
României. 


Sosind strălucit și înconjurat de mai marii împărăției sale, au fost primit 
de români în mod strălucit şi entuziast. Trenul, compus din o mulțime de 
vagoane ale Curţii imperiale, a sosit la gara de lași la 9 ore 55 min. (timpul 
Iaşilor) sara. Precum am amintit în n-rul trecut, atât prin silințele autorităţii 
comunale, cât şi prin concursul unor avuţi particulari, gara de laşi era 
splendid decorată și iluminată aşa de frumos încât de departe părea un palat 
din povesti. M. Sa se coborî din vagon împreună c-o suită numeroasă, în 
care se aflau A.L..L. imperiale marele duce moștenitor și marele duce Sergiu 
Alexandrievici; principele cancelar Gorciacov; gen. Miliutin, ministrul de 
război; admiral Pasiet, ministrul comunicaţiunilor; gen. conte Adlerberg, 
ministrul Casei Imperiale, generalul-adiutant princ. Suvarov; ataşatul 
militar german gen. baron Werder; atașatul militar austriac colonelul baron 
Bechtolsheim și alte multe persoane înalte. 

La sosire toate corurile vocale din laşi, conduse de profesorul G. 
Muzicescu, intonară imnul național rusesc. La coborâre-i, M. Sa fu 
întâmpinată de domnii miniștri Brăteanu şi Docan și de generalii ruşi d-nii 
Stahl, Katelei şi alţii. M. Sa se îndreptă către Î.P.S.S. Mitropolitul Moldovei 
şi al Sucevei, care-l aștepta cu crucea și evanghelia în mână, sărută crucea 
cu care mitropolitul îl binecuvântă şi ascultă următorul cuvânt scurt, rostit 
de mitropolit în limba românească: 


Maiestate, 

Cu simțăminte de cel mai profund respect salutăm venirea Maiestăţii Voastre în 
patria noastră. De la marele Petru, gloriosul vostru străbun, după 166 de ani 
Maiestatea Voastră sânteți cel dendâi monarc ortodox care vizitaţi această veche 
capitală a Moldovei, astăzi a doua capitală a României. Fiţi binevenit între noi. 
Biserica, clerul şi tot poporul român salută cu respect în Voi pe puternicul monarc 
ortodox al Rusiei. Dumnezeu să Vă binecuvânteze. Dumnezeu să binecuvânteze armia 
Voastră creştinească şi să îndrepte pașii Maiestăţii Voastre întru toate spre bine, întru 
mulți ani. 


D. loan Brătianu traduse alocuţiunea mitropolitului în limba franceză, 
după care M. Sa răspunse aseminea în limba franceză: că se bucură, văzând 
din nou pe Prea S.S. Mitropolitul, pe care l-a văzut încă odată la Ungheni, 
asigură apoi din nou că vine în România ca amic, nu ca inamic. 

Îndreptându-se spre salonul garei, fu întâmpinat de reprezentanții 
autorităţilor judeţene și comunale și de membrii corpului diplomatic 
rezidenţi în laşi. D. primar al orașului prezentă M. Sale, după vechiul obicei 


al pământului, pâne şi sare, care după tradiţie însemnează că sub domnia 
suveranului întâmpinat populaţiile să se bucure de belşug şi avuţie. Damele 
prezentară buchete de flori, publicul nenumărat striga „Ura!“ şi „Să 
trăiască“. M. Sa trecu în sala mare de așteptare, care era îmbrăcată c-o rară 
bogăţie, în urmă trecu în salonul cel mic, unde ordonă să i se servească 
supeul, şi conversă cu d-nii miniștri Cogălniceanu şi Brătianu. 

După ce M. Sa petrecuse o oră și jumătate conversând cu lumea oficială 
care-l înconjura se sui iarăși în vagonul său și stătea la fereastră în 
aclamările entuziaste ale mulțimii şi în sunetele imnului cântat de corurile 
vocale. Deodată se făcu o tăcere profundă. Un tânăr, în costum cercazian, 
îngenunchease înaintea M. Sale, cerând iertare. Era un fost ofițer din armata 
imperială care se făcuse vinovat de grave greșeli disciplinare ce le vom 
spune mai la vale și care cerea drept graţie să fie reintegrat și trimis în 
război. M. Sa nu putu admite rugămintea într-un timp în care disciplina 
trebuie să fie sfântă. Nefericitul făcu câţiva pași înapoi și-și înfipse 
pumnalul drept în inimă. Medicii îl transportară repede în sala de așteptare 
cl. II, aclamările reîncepură și trenul porni însoțit de urările mulțimei. 

Oraşul Iaşi era splendid iluminat și împodobit cu flamuri naţionale; o 
mulțime nenumărată se mișca pe stradele principale. 


€ 


[27 mai 1877] 

La Bechet au avut loc o luptă de cavalerie între trupele comandate de 
maiorul Petrovan pe de o parte, un monitor ș-un vapor turcesc pe de alta. 

Lupta a durat de la 9 până la 11 oare și s-au aruncat 104 obuze. Vaporul 
turcesc a suferit mult. 

La Calafat avea să se aşeze o nouă baterie, „Independența“. Spre a opri 
aşezarea, turcii au început o bombardare vie din Vidin, la care bateriile 
noastre au răspuns. Bateriile turcești au fost silite să înceteze cu focul. 


€ 


AUSTRO-UNGARIA 


[27 mai 1877] 

Damele române din Transilvania au format un comitet pentru a veni în 
ajutorul societății „Crucii Roşie“ din România cu bani și cu obiecte. Ca să 
se vadă cum apreciază d-nii maghiari asemenea fapte făcute în favorul unei 
oştiri care nu e în război cu Ungaria, lăsăm să urmeze mai la vale un articol 
din ziarul unguresc Kelet din Cluj: 

În favoarea răniților români. 

Suntem înștiințaţi din izvor sigur că din Craiova, Bucureşti şi alte orașe 
a României s-au trimis apeluri secrete şi s-au făcut încercări pe lângă mai 
multe dame române din patria noastră ca să înfiinţeze aici comitete şi să 
înceapă colecte de bani şi scamă pentru răniții armatei române. 

Ceea ce afirmăm este faptă pozitivă şi ştim încă despre mai multe dame 
române că au respins cu rezoluțiune acea provocare, acum însă avem în 
mâni un apel subscris de comitetul constituit sub președinţa luditei 
Măcelariu (aici comunică numele membrelor comitetului damelor române 
din Sibiu). 

Apelul apelează se 'nţelege la umanitate şi l-am subscris și noi bucuros 
pentru orice om care pătimeşte dacă n-am cunoaște motivele infame care i- 
au hotărât să ia arma pentru primejduirea lor şi a altora şi dacă peste acestea 
n-am ști că provocatorii au apelat la ajutorul unui stat străin. 

Noi credem că sexul frumos român este cu mult mai luminat în această 
privinţă decât să credem sau să presupunem că ar lua sub scutul său un pas 
public ca acesta în contra opiniunei publice, voiei și politicei patriei. 

Nu credem ca damele române să deie remuneraţiuine unui popor pentru 
infidelitate și rebeliune; ca, glorificând faptele perfidului, să se compromită 
pe sine. 

Conducătorii infideli şi perfizi ai României, în contra voiei poporului au 
rădicat pumnalul asupra amicului ei. 

Au nimicit viitoriul ţării şi binele poporului, pustiirea va urma și va 
glorifica faptele mizerabililor perfizi. 

Iar noi, aici pe teritoriul Ungariei, aceia cari, prin faptele României și a 
muscalului ni vedem primejduită liniştea noastră dinlăuntru, noi cari vedem 


tendința spre acele scopuri cari în linie primă ne ameninţă și ne 
primejduiesc viața noastră de stat, noi, aici pe teritoriul coroanei ungare, ca 
supuși credincioși, nu putem încuviinţa lucrul acestor perfizi, nu-i putem 
menagia, ci trebuie să-i condamnăm şi să-i urmărim cu toate semnele 
indignaţiei. 

Vor fi români răniţi cari negreşit vor avea trebuinţă de ajutoriu, noi însă 
nu putem conlucra la vindecarea acelor rane cari s-au născut pentru ca să ne 
primejduiască esistenţa; noi nu putem vindeca, ca să se reînsănătoșeze şi 
iarăşi să-şi rădice sabia în contra esistenţei noastre, patriei noastre şi a 
intereselor ei. 

Vindece-i și ajute-i cela care e în stare a se însufleți pentru canciucul 
muscălesc; care e în stare a-și purta picioarele în catene de sclav, care nu 
vede scopul adevărat al acestui război de bandiți. 


Medicament preservativ: după ce vei fi citit o foaie ungurească, să 
binevoieşti a-ţi spăla mânile. 

După câte aflăm, aceste articole şi altele asemenea l-au motivat pe 
ministeriul din Pesta să oprească funcţionarea comitetului din Sibiu. 


€ 


INCENDIU 


[27 mai 1877] 

În noaptea de 24 spre 25 c. au izbucnit foc în șirul de case ce formează 
unghiul stradei de sus şi stradei sf. Atanasie, peste drum de cişmeaua cu 
bazin din colțul stradei școalei de arte. Şapte dugheni, între cari o mare 
magazie de fierării, au fost distrusă cu desăvârșire, la altele au ars numai 
acoperământul. Se ştie că pompierii noştri formează artileria teritorială, 
încât cea mai mare parte dintre dânşii se află pe câmpul de război. Cei 
puţini câţi au rămas și-au dat toate silințele putincioase, ajutaţi și de câţiva 
soldaţi ruşi, și au izbutit a localiza măcar incendiul. Dar izbutirea lor au 
avut s-o mulțămească timpului foarte priincios şi liniștit, fără nici un pic de 
vânt. S-au distins cu această ocazie serjentul major Avrămescu și soldatul 
pompier Șapira; dintre soldaţii ruși unul ș-au fript mâinile ș-au fost 
transportat la spital. Magazia de fierării era asigurată, celelalte dugheni nu. 


Pagubele sunt foarte însemnate și în flăcări au murit și doi copii izraeliți. 
Incendiul s-au iscat se zice prin spargerea unei lampe cu petrol. 


€ 


SINUCIDERE 


[27 mai 1877] 

De mai multe luni petrecea în laşi un bărbat tânăr şi interesant, anume 
Petru Kuzminski, despre a cărui antecedenții aventuroase fiecine ştia să 
spună câte ceva. Pozitiv este că făcea parte din lumea aleasă a Rusiei, căci 
era foarte bine cu demnitarii de rangul cel mai nalt al armatei rusești. Mulți 
ştiau că s-ar fi luptat alături cu francezii în contra germanilor la războiul din 
1870, unii îi atribuiau origine polonă, alții circaziană, în faptă însă era rus, 
de religie ortodoxă și fiul comandantului regimentului de ulani de Volhynia. 
Versiunea cea mai apropiată de adevăr ni se pare însă aceasta. Servind și el 
tot în acel regiment şi având în urma sa o carieră militară creată prin vitejie 
personală în războiul cu China, se bucura de-o deosebită afecţie la Curte. În 
vremea războiului sârbesc însă s-a dus şi el ca voluntar în contra voinţei 
esprese a suveranului său, a luat parte la luptă cu cunoscuta lui vitejie, dar 
conform legilor militare a fost considerat ca dezertor. De atuncea venise 
anume în lași pentru a întâmpina pe membrii familiei imperiale și a solicita 
graţiarea sa. 

Marii duci, cu cari se 'ntâlnise, îi promisese că vor pune stăruințele lor 
pe lângă împăratul. El însă, anticipând stăruinţele protectorilor săi, a crezut 
a putea obţine graţie suveranului prezentându-i-se în persoană. Cu câteva 
oare înainte de a se prezenta spusese cătră mai mulţi amici că, dacă nu va 
izbuti să fie grațiat, are să se omoare. În genere toată purtarea sa arăta 
neliniștitoare simptome patologice, căci, judecând mai rece, uşor s-ar fi 
putut convinge ce rău ales era momentul pentru a recâștiga favoarea 
monarhului. Se putea presupune că în vremi ca aceste, când legea 
disciplinei militare trebuie mânuită cu deosebită rigoare, M. Sa nu va fi 
dispusă a înlătura măsuri disciplinare în faţa unui public numeros, care 
cunoștea greşala militarului; pe când în vremi mai puţin turburate şi mai 
ales în altă situaţie, ferită de privirile publicului, un asemenea act de grație 
putea ușor să urmeze. Destul că, în urma refuzului, nefericitul, retrăgându- 
se câţiva paşi de la vagonul imperial, îşi străpunse inima c-un stilet. Dus la 


moment de cătră doi medici în sala de așteptare, a mai trăit încă vreo 
douăzeci de minute, neputând vorbi însă un singur cuvânt. 

Tot Iaşul îl cunoştea. Înalt și bine făcut, mai mult oacheş şi având în față 
o espresie energică și fină, mișcându-se c-o eleganţă naturală, el era un 
oaspe bine văzut al saloanelor și grădinelor. Alaltăieri însă stătea întins pe o 
simplă masă de brad într-o ogrăgioară a spitalului Sf. Spiridon. Era aproape 
neschimbat la faţă, cu aceiași răceală și linişte militărească. Actul de 
sinucidere nu răpise nimic din eleganța şi frumuseţa întregei figuri. Astfel 
stătea lungit, învălit într-o manta neagră și numai ochii, rămași deschişi și 
pierzându-și strălucirea umejunei vitale, îi dădeau aparenţa c-ar fi cuprins 
de un adânc somn magnetic. D. N. Heck au fotografiat alaltăieri pe mort. 

Ieri la 9 1/, ore dimineaţa s-au făcut autopsie cadavrului de cătră mai 


mulți medici militari ruși. Stiletul cu două ascuţişuri au intrat cam de 5 
centimetri în vârful părței drepte a inimei și în direcţie verticală. Lovitura de 
moarte şi-a dat-o c-o extraordinară răceală şi tărie, căci au fărâmat coasta a 
cincea întreagă și a patra parte din a şasea. Cercetându-se creierul, s-au 
găsit în partea dreaptă a menenghiei, adecă a membranei ce învălește 
creierii, mai multe corpuscule dure osoase care ne lasă să judecăm că toată 
purtarea sa estravagantă trebuie atribuită şi existenţei unor cauze patologice. 
Ieri după-amiazăzi a avut loc înmormântarea la cimitirul „Eternitatea“, în 
asistența unui public puţin numeros, dar distins. 


€ 


TURBURĂRI COPILĂREȘTI 


[27 mai 1877] 

Cu ocazia venirii împăratului Rusiei, puţinii oșteni din oraș și corpul 

serjenţilor de uliţă au făcut la gară onorile militare. Stradele erau pline de 

public şi de băieţi din gimnazie, școale primare şi alte institute. Acești din 

urmă, nefiind poliţie care să-i puie la cale, a 'nceput să cutreiere stradele, 

țipând, şuerând și spărgând geamurile neiluminate. Mai toţi pricinuitorii 
neorânduielii sunt între vârsta de 8 şi 15 ani. 


€ 


[29 mai 1877] 

De pe câmpul de război din Asia știrile sunt tot acelea, adică foarte 
nefavorabile strategiei turcești. Biuroul de corespondență Reuter din Londra 
vesteşte din partea corespondentului său că centrul rusesc au izbutit să 
împresure pe deplin cetatea Kars, și că eclerorii ruşi străbat până în defileul 
munţilor Soghanli-dag. La 17/29 mai noaptea o ceată de circazieni, 
comandaţi de Mussa Pașa, s-au încăierat cu rușii lângă Begli-ahmed, 
aproape de Kars. Circazienii au fost risipiţi, iar localitatea Begli-ahmed au 
fost dată în prada focului. Comunicaţia telegrafică între Kars și Erzerum e, 
se 'mţelege, întreruptă. Mouktar Pașa însuși și-au mutat cartierul general la 
Keoprikeoi. Avangarda aripei drepte ruseşti au trecut prin Olti și Kizikilissa. 


€ 


GRECIA 


[29 mai 1877] 

În Atena, jucăria caleidoscopică a vecinicilor schimbări de ministeriu ne 

dă pentr-un moment următoarea combinație — ca să nu zicem confuzie — 

de cabinet: Kanaris, ministru prezident şi marină; Komonduros interne; 

Deligeorgis, esterne, război şi instrucție publică; Tzimis *, justiție; Trikupis, 

finanțe. Dintre toți, deliul e mai interesant... esterne, război şi intrucție 
publică! 


€ 


MUNTENEGRU 


[29 mai 1877] 
Lupte au avut loc între turci și muntenegreni, dar pân-acuma fiecare din 
părți îşi atribuie şie victoria. 


€ 


SERBIA 


[29 mai 1877] 

Din Belgrad primim știrea telegrafică că Scupcina va dizbate un proiect 

de lege care regulează un sistem vamal protecţionist. Dorim tot succesul 

posibil guvernului sârbesc pentru a-și realiza această escelentă idee. Serbia 

va fi cea dendâi care va rupe-o definitiv cu liber-schimbismul superficial și 
ruinător care istoveşte puterile tuturor popoarelor din valea Dunărei de Jos. 


€ 


CONCERT 


[29 mai 1877] 

Vineri sara d. Th. Micheru a dat concertul său în sala palatului 

administrativ. Succesul său artistic nu mai trebuie să-l punem în relief de 

vreme ce publicul iașan cunoaște îndestul atât talentul, cât și îndemânarea 

tânărului artist întru mânuirea instrumentului său. Se vede că din cauza 
deselor reprezentații de beneficiu, concertul de vineri au fost puţin vizitat. 


€ 


[1 iunie 1877] 
După cât auzim d-nii: principele Dimitrie Ghica, Ion Ghica, Dimitrie 
Sturdza, Menelas Ghermany, George Cantacuzino, Al. Orăscu, V. Adamachi 
şi alții s-au pronunțat deja pentru combinațiunea prin Creditul fonciar. Am 
reprodus în estras aceste câteva şiruri din „Curierul financiar“ pentru a arăta 
perspectivele ce le are în Senat acest espedient de stingere a datoriei 
flotante. După o telegramă sosită ieri, Senatul se zice c-ar fi respins 
proiectul guvernului și ar fi discutând un contraproiect propus de d. V. 
Boerescu. 


€ 


AUSTRO-UNGARIA 
[1 iunie 1877] 


Se non è vero, è ben trovato şi s-ar putea întâmpla ca în școalele 
secundare ungurești să se introducă de la anul limba turcească în locul celei 
greceşti vechi ca studiu obligatoriu. În urma urmelor, ce-ar şi pierde 
Ungaria înlocuind limba grecească veche cu cea turcească. Se știe că 
cultura turcească e mult mai presus decât cea grecească. Demosten ar fi 
înlocuit prin procesele-verbale ale noului parlament din Constantinopole, 
Plato prin istoria vestitului Nastratin-hogea, Aristofan prin „întroducerea în 
arta caraghioşilor“, artă despre a cării înțelegere ungurii au dat strălucite 
dovezi în vremea din urmă. Să sperăm deci că, în interesul culturei 
omenești îndeobște, limba turcească va deveni limba Academiei ungurești 
din Pesta. 

Am împărtăşit şi noi indulgenţilor cititori un specimen de exercițiu 
stilistic al ziarului Kelet din Cluj și am spus că efectul unor asemenea 
caraghioslâcuri este în Ungaria totdeuna o măsură guvernamentală 
oarecare; în cazul de faţă dizolvarea comitetelor româneşti formate pentru a 
veni în ajutorul societății Crucii Roșie din Bucureşti. Pretestul a fost că prin 
formarea unor asemenea comitete se prejudițiază stricta neutralitate a 
statului unguresc. La ordinul de disoluțiune al prefectului de Sibiu, d-na 
Iudita Măcelariu (prezidentă comitetului de dame) răspunse astfel: Statul 
nostru (unguresc) e în relații amicale atât cu Turcia cât şi cu România şi, 
dacă nu este crimă în patria noastră a simpatiza cu turcii (precum o fac d-nii 
maghiari), nu poate fi crimă dacă româncele au compătimire și simpatie 
pentru sângele lor propriu. În fine principiul neutralității nu se atinge prin 
împrejurarea că cetățenii statului constituie comitete pentru ajutoriul 
răniților oricării părţi, ci neutralitatea se violează tocmai oprind constituirea 
unor asemenea comitete. Îndealtfeli d-na Măcelariu se obligă a primi, ca 
persoană privată, toate ofertele în bani şi obiecte ce i se vor trimite de- 
acuma 'nainte. 


€ 


[1 iunie 1877] 

Instalarea în scaunul Mitropoliei Bucovinei a Î.P.S.S. Teoctist Blajevici 

s-a făcut c-o solemnitate într-adevăr princiară. Așteptat la marginea țării de 
delegațiuni mirene şi clerice, salutat în cale-i de preoții și credincioșii pe al 
căror teritoriu trecea, primit la gara de Cernăuţi de toate autorităţile înalte 
ale Bucovinei și făcându-și intrarea în capitala ţării după un anume program 


sărbătoresc, în cântările corurilor și aclamaţiile mulțimii, bătrânul călugăr 
au avut o zi de glorie omenească care li se 'ntâmplă la puţini oameni pre 
pământ. Fie ca aceste ovaţiuni oficiale și neoficiale, aceste slăviri cari pier 
fără de urmă şi cărora scriptura li zice „umbră fără ființă, vis al 
înșelăciunei“ să nu schimbe întru nimica simplitatea inimei şi curăţia 
sufletului; fie ca noul mitropolit să ție mai mult la poporul său românesc, la 
şcoala și biserica lui, la limba lui, decât la ademenirile și lingușirile Austriei 
oficiale. 


€ 


COMITETELE PENTRU AJUTORUL RĂNIȚILOR 


[1 iunie 1877] 
În aşteptarea evenimentelor de la Dunăre, damele române se întrec care 
mai de care ca să procure toate mijloacele de alinare cu putință ostașilor 
noştri. Din toate părțile țării ne sosesc știri cari ilustrează această nobilă şi 
dezinteresată activitate. Se fac colecte de bani pentru înfiinţarea de 
ambulante, se fac oferte în cai şi bani pentru armată, c-un cuvânt bogatul și 
săracul dau toți după puterea lor pentru a ușura soarta soldatului nostru, 
încât se poate spune că astăzi armata este copilul alintat al patriei, precum și 
trebuie să fie. Străvechea românime pare a presimţi o nouă fază în viaţa sa, 
o fază în care oștirea ce ne reprezintă în lume pe acest petec de pământ ce 
este al nostru va insufla vecinilor respectul pentru naționalitatea și limba, 
biserica și istoria noastră. În Bucovina, ţară presurată cu biserici și 
monastiri zidite de luminaţii domni ai Moldovei, se ţin liturghii pentru 
victoria armatelor noastre, în Transilvania se fac colecte în bani, scamă și 
obiecte. Ce e mai mult, evreii ce locuiesc în ţara noastră au simţit asemeni 
de astă dată că, cu toate vorbele rele împrăștiate prin ziarele vieneze și în 
altele, cu toate intervenţiile prin „Alianţa universală“ pe la cabinete, 
România totuşi e mai de preferat ca patrie decât chiar ţările acelea unde ei 
se bucură de egalitate de drepturi. Nouă nu ne vine acuma să insistăm 
asupra acestui punct — dar am fi în stare să dovedim oricând și oricui că 
evreii s-au bucurat de o poziţie privilegiată chiar alături cu restul 
locuitorilor ţării și că astăzi ei o simt aceasta mai mult decât oricând. 
Notăm deci pe scurt câte ne vin tocmai în minte despre activitatea 
comitetelor. Lucrătoria comitetului de dame din București e în chiar 


apartamentele Prea Înălţatei noastre Doamne; în lași e în casele doamnei 
Aslan. În amândouă aceste lucrătorii domneşte multă activitate și bună 
orânduială. Mai amintim apoi comitetele de dame din Focşani și Galaţi. 

Între comitetele izraelite sunt de numit, pe lângă cel din Iași, cele din 
Bucureşti, Galaţi, Bârlad, Ismail, Botoşani, Focşani ș.a, Notăm apoi că, 
afară de acestea, „Crucea Roșie“ mai are comitete care lucrează în deosebi. 

În Transilvania se formaseră comitete la Braşov, Cluj și Făgăraș, dar au 
fost dizolvate de guvernul unguresc. Astfel la Sibiiu s-a însărcinat cu 
strângerea de bani și obiecte d-na ludita Măcelariu, la Braşov d. Diamandi 
Manole, la Oradea Mare d-ra Veturia Roman şi a.m.d. 


€ 


O SERBARE SECULARĂ 


[2 iunie 1877] 
La 3 iunie st.n. au avut loc serbarea seculară a înființărei diecezei 
române (greco-catolice) din Oradea Mare. Pentru cel ce va scrie cronica 
diecezei în vremea acestor o sută de ani, P. SS. episcopul au stabilit un 
premiu de cincizeci galbeni. Serbarea au fost strălucită şi s-au sfârşit printr- 
un banchet la care au luat parte două sute de notabili clerici și mireni. 
Principii bisericeşti cari s-au urmat în scaunul episcopesc într-aceşti o sută 
de ani sânt următorii: Dragoş (1777-1787). Darabant (1788-1805), Samoil 
Vulcan (1807-1839), Basiliu Erdeli (1843-1862), Iosif Pap-Silaghi (1863- 
1873), în fine actualul episcop loan Olteanu (1873 — ). 


€ 


MUNTENEGRU 


[3 iunie 1877] 

După cele mai nouă ştiri, între care o telegramă a colonelului 
Bogoliubof, ataşat rusesc la Curtea din Cetinie, luptele din urmă ale 
muntenegrenilor nu sunt tocmai fericite. La 4 iunie st.n. au avut loc lupta de 
la Krstaţ şi Goransko, amândouă puncte ale trecătorii Duga. 17 batalioane 
de muntenegreni sub comanda voievodului Vucotici apărau aceste puncte în 


contra lui Suleiman Pașa, care le atacă dinspre Gaţko. Krstaţ, ocupat de 8 
batalioane muntenegreni, au fost atacate de puterile principale ale lui 
Suleiman, de 20 pân la 25 de batalioane. Lupta a durat ziua întreagă. Deși 
muntenegrenii au luat de la turci 1800 puști și mai multe stindarde, totuși 
noaptea au fost siliți să se retragă de la Krstaţ la Piva. Krstaţ și Muratovici 
au fost ocupate de turci. Trecătoarea de la Duga şi Goransko au rămas în 
mânele muntenegrenilor; dar ei au pierdut 600 de morţi și răniţi, între cari 
se află și mai mulţi voievozi. 

Corespondenţa politică primeşte din Cattaro următoarea telegramă: 

După o luptă înverşunată de cincizeci şi cinci de ore în apropiare de 
Krstaţ, muntenegrenii s-ar fi retras la Banjani. De ambele părţi pierderile s- 
ar fi urcând la mai multe mii de oameni. În urma invaziunii districtului 
muntenegran Wasoievici de un detaşament tare de turci, muntenegrenii s-ar 
fi retras și cuartierul general al principelui Nikita s-ar fi aşezat la Ostrog. 


€ 


SERBIA 


[3 iunie 1877] 
Poarta a fost informată în mod oficial despre călătoria principelui Milan 
la Ploieşti. Principele a plecat din Belgrad ieri 14 (2) iunie. 
Principele în călătoria sa era însoțit de ministrul afacerilor străine, de 
generalul Protici și de colonelii Leșianin şi Horvatovici. Acest din urmă este 
comandantele forțelor sârbești în valea Timocului. 


€ 


ARESTARE 


[3 iunie 1877] 

Faptele cari s-au petrecut în târgușorul Darabanii din ţinutul 
Dorohoiului nu ni sunt încă cunoscute pe deplin şi nici nu știm dacă 
instrucția procurorului trimis de Curte la fața locului s-a mântuit — de 
aceea nici n-am dat sama despre acele întâmplări, ci aşteptăm constatarea 
veridică şi nepărtinitoare a lor. Nouă ni se pare că chiar alarma ziarelor din 


capitală a fost cam pripită, de vreme ce-a dat pretest corespondentului din 
București a Nouăi pr. libere să vorbească despre un adevărat masacru, un 
Snt. Bartolomei şi cum se mai numesc espresiile tropice ale vecinic 
suferinzilor şi totuşi vecinic înfloritorilor evrei. Pân-acum ni se pare mai 
aproape de adevăr versiunea cumcă evreii din Darabani s-ar fi opus cu forța 
(cu sau fără drept, nu ştim) urcării embaticului şi că în urma acestei opuneri 
s-au născut un conflict între grecii servitori ai d-lui Cimara şi populaţia 
jidovească a târgușorului. D-nul Cimara, care va fi dat vrun ordin în această 
privire, a fost arestat preventiv la stația Pașcanii pe când venise cu trenul de 
la Bucureşti. 


€ 


PROBLEME PEDAGOGICE 


[5 iunie 1877] 

Am spus-o într-un rând că ceea ce ne inspiră durerea cea mai mare şi o 
adevărată teamă de viitorul acestei țări nu sunt pe atâta oamenii generaţiei 
actuale pe cât tinerii noştri, cari vor stăpâni în viitor soartea naţiei lor. 
Lucrarea continuă a instituţiilor prea liberale au consistat la spiritele tinere 
în dărâmarea oricării autorități dumnezeiești și omenești, într-o încredere 
oarbă în propria persoană neînsemnată, în nerespectarea oricărui superior. 
Uşurinţa cu care tinerii la noi discută oameni şi lucruri, espresiile de cari se 
servesc, suficiența și lipsa de naivitate e un semn că avem a face cu oameni 
îmbătrâniţi înainte de vreme, cărora le-am putea prezice de pe acuma lipsă 
de statornicie şi impotență morală. Aceasta-i pedeapsa ce ne-o dă 
Dumnezeu pentru c-am făcut din școli numai unelte în care se îngrămădește 
învăţarea unei mulțimi de cunoștinţi, fără să fi îngrijit de loc pentru 
creşterea inimei și caracterului, căci niciodată tăria unui popor n-au stat în 
instrucţie și numai în instrucţie, ci totdeauna în creştere. O cunoștință, mai 
ales în școalele secundare, care nu are rol educativ e o cunoştinţă stearpă și 
nefolositoare. 

Ne-au trebuit acest proemion pentru a ajunge la faptele ce voim să le 
însemnăm. La 28 mai d. I.G. Ciurea s-au dus în calitate de jude-instructor la 
hotelul „România“ împreună cu d. prim-procuror I. Vrânceanu, d. Barbu, 
comisar despărțirii întâia și, în locul grefierului, ce era ocupat, au fost luat 
pe d. Vasile Elefterescu, copist la parchet. Pe când d. jude-instructor lucra la 


procesul-verbal pentru ancheta afacerii Cimara, îi spuse copistului să ieie 
hârtie şi să copieze procesul-verbal, ceea ce acest din urmă a şi început să 
facă. După ce a copiat jumătate, spuse judelui că a greşit, puind cuvintele 
„ne-am transportat la faţa locului“, în loc de „ne-am transportat la hotel 
România“. D. judecător răspunse că nu face nimica, numai să puie în 
parenteză „hotel România“. Dar judecătorul, trecând cu ochii partea ce se 
copiase pe curat, observă lipsa încă a două cuvinte, ce denatura înţelesul 
construcţiei. Judecătorul zise cu mirare: 

— lată, domnule, și aci ai greşit. Bagă de samă. 

— A greşi este o faptă omenească, răspunse copistul. 

— Prea bine. A greşi este o faptă omenească, însă nu-i mai puţin 
adevărat că cineva trebuie să primească observaţii când le merită. 

— Eu nu sunt învăţat să primesc observaţiuni. 

— Dacă aţi fi în cancelaria mea, aţi învăţa să primiţi observaţii, căci ori 
de câte ori aţi face greşeli le-aș observa. 

— Nu voi fi niciodată la d-ta, la instrucţie. 

Atunci judecătorul, văzând că acest domn nu mai tace, îi ia procesul- 
verbal din mână și-i spune să iasă. D-nialui răspunde că nu iesă afară, căci a 
venit cu d. prim-procuror. După o nouă somare ca să iasă şi după un nou 
refuz, d. prim-procuror ca şef nemijlocit îi ordonă să iasă, după care d. 
copist se depărtă. Zicem şef nemijlocit, căci la anchete locale e știut că toţi 
agenţii publici sunt de drept la ordinele judecătorului de instrucție. 

Acest act de nesubordinaţie ar fi fost în sine nimica toată și cădea 
simplu asupra culpabilului, căci un judecător e în genere prea sus pentru 
graţiozităţile unui copist. Dar d. Elefterescu nu s-a mulțumit cu atâta, ci a 
crezut a putea cere satisfacţie pentru observaţia că nu-i în stare a copia o 
hârtie corect. A doua zi, 29 mai, d-sa trimise marturi judecătorului, căci s-au 
mai găsit doi domni în comunitate de idei și sentimente care să se- 
nsărcineză cu această misiune de „onoare“. Se-nţelege că judecătorul a 
trebuit să dea din umeri dup-o asemenea copilărie. Destul că d. prim- 
procuror, aflând despre aceasta, i-a observat d-lui Elefterescu că: sau să 
retragă provocaţia, sau să-și dea dimisia. D. copist îşi dă demisia din 
importantul său post, întâi motivată, apoi nemotivată; apoi se duce la 
parchetul general şi reclamă în contra judecătorului. 

După aceste incidente, cari atacau în mod atât de grav poziţia gravă de 
copist, trebuia neapărat să mai urmeze ceva, o scrisoare publicată între 
inserțiunile „Curierului Balassan“, o adevărată ilustrație a libertăţii presei, 


minunată prin eleganța ciceroniană a espresiilor ei — a căror reproducere ar 
fi deja o necuviinţă. Astfel, după o insubordinaţie, acest domn pozează în 
martir al onoarei cavalerești și în insultător al superiorului său. 

Se-nţelege că niciodată nu ne-am fi ocupat câtuși de puţin de graţiozități 
de copist dacă d-sa şi martorii n-ar fi studenţi la Universitate, dacă acestea 
n-ar fi pentru noi un semn al vremilor ce ne așteaptă. După a noastră părere 
organele statului nu există pentru a fi batjocorite de oricine şi pentru ca 
inferiorii să-şi poată face mendrele înlăuntrul organismului social. D. 
Elefterescu ar fi trebuit destituit și d. procuror-general a fost prea delicat în 
asemenea împrejurări cerându-i numai demisiunea. 

Se-nţelege de sine că judecătorul, admițând provocaţia ce i s-au făcut, s- 
ar fi coborât pe un nivel de care trebuie să se ferească orișicine, căci atât ar 
mai trebui ca organele statului să se apere cu arma la orice observaţie 
îndreptăţită vor face. Cine ocupă un post inferior și nu-nvaţă a se supune 
acela n-are decât să privatizeze şi să-şi lucreze moşiile, dacă le are, căci a 
ocupa un post nu este un drept, ci un serviciu anume plătit de stat, înlăuntrul 
căruia cineva trebuie să respecteze ierarhia și autoritatea superiorilor, căci 
altfel nu mai e cu putință nici orânduială, nici armonia societăţii, și nici 
societatea nu mai poate respecta organe cari nu sunt destul de apărate de 
frumoasele roade ale creșterii subalternilor lor. 

Înc-un pas pe această cale a civilizaţiei şi vom ajunge idealele stări de 
lucruri din Grechia, Mexico, Guatemala și alte asemenea state cari, în 
privirea respectului autorităţii, vor fi servit de model celor ce ne-au înzestrat 
cu acest spirit de ... subordonaţie. 


€ 


I.C. MAXIM 


[8 iunie 1877] 

În Bucureşti a repauzat cunoscutul profesor şi membru al Academiei 
I.C. Maxim. Ceremonia înmormântării a avut loc sâmbătă la 4 a l.c. la 
cimitirul Şerban-Vodă. Cu greu ne-am putut hotărî să păzim zicătoarea 
latină „De mortuis nil, nisi bene“. Intenţiile sale vor fi fost de sigur bune și 
patriotice, deşi nu putem susține acelaş lucru despre scrierile sale. E destul a 
pomeni colaborarea la Dicționarul fantastic al Academiei, al cărui singur 
principiu a fost: de-a nu lăsa neschimosit nici un cuvânt românesc, pentru a 


arăta că filologul închinase viaţa minţii sale unor idei rătăcite. În privirea 
acestui dicţionar, însuși părintele canonic Cipariu au declinat onoarea de-a-l 
fi inspirat cumva în tendinţele sale. Şi filologul din Blaş a şi avut drept să 
decline asemenea onoare, căci gramatica sa, de sigur o lucrare foarte 
serioasă, n-au îndreptăţit pe nimenea la clădirea babiloniei academice. 


€ 


NECROLOG 


[8 iunie 1877] 
În noaptea de 5 spre 6 a curentei s-au săvârșit de liniştita moarte a 
drepţilor economul de la Dancu, Gheorghe Ionescu. Cine nu l-a cunoscut pe 
bătrânul de 60 de ani, care avea pentru fiecine vorbă bună și inimă 
deschisă? El era în oraşul nostru un tip de înțelepciune practică, de 
îngăduinţă şi blândeţă. Bătrân cum era, alerga bucuros să îndatorească chiar 
pe oameni pe cari abia-i cunoștea, și să stăruie pentru dânşii. Cu greu ar fi 
putut cineva să-i refuze o rugăminte, și el cunoştea chiar puterea ce-o avea, 
farmecul persuaziv al vorbirii sale. Cine nu l-a cunoscut nici că-şi poate 
închipui cât de interesantă în simplitatea ei era conversaţia bătrânului preot, 
întrețesută cu glume nevinovate și maxime de înţelepciune a vieţii şi 
inspirată de-o estremă bunătate de inimă. Asemenea era cu neputinţă să 
presupui, văzându-l, că acest om ar fi avut în viață-i cea mai nensemnată 
pornire de mânie asupra cuiva. De câţiva ani în pensie, el fusese un sfert de 
secol profesor de religie la liceul statului, unde era idolul elevilor, căci din 
studiul său el nu făcea un şematism sec dogmatic, ci ştia să deie obiectului 
său acelaş farmec care era răspândit asupra întregei sale vieţi sufletești. Ieri 
la 4 ore dup-amiazi au început în biserica Dancu prohodul, care, după 
rânduiala îngropăciunii preoţilor, e foarte lung și a durat până la 6 1⁄4. Totuşi 
o mulțime de lume, vechii elevi și eleve ale răposatului, studenţi și 
amploiaţi împleau biserica şi ograda. În fine pe la 6 14 cortegiul l-au condus 
de la locuinţa cea pământească la locuinţa cea vecinică, în cimitirul 
Etemnităţii. Domnul îndurărilor să-i îngăduie intrarea în corturile celor 
drepți! 


€ 


AUSTRO-UNGARIA 


[10 iunie 1877] 

„Telegraful român“ ne dă detalii de tot interesante despre estrema 

bunăvoință cu care ne regalează frații maghiari. Adevărul rămâne adevăr, n- 

ai ce-i face. În specialitatea fineţii academice fraţii maghiari au ajuns la o 

virtuozitate neîntrecută și cititorul va avea ocazie să vadă cu cât înconjur, cu 

câtă mlădiosie stilistică ştiu jurnaliștii maghiari să spună lucrurile ce nu le 
plac. Extra Hungariam non est ... ingenium. 


€ 


„POMĂRITUL, ÎNTOCMIT CU DEOSEBITĂ PRIVIRE 
LA GRĂDINA ȘCOLARĂ“ 


DE D. COMȘA, Sibiiu, 1877, 1 vol. 8°, de 200 pagini 
[10 iunie 1877] 

În Institutul de teologie şi pedagogie din Sibiiu, care se vede a fi menit 
să dea preoți și învățători comunelor gr.-orientale din arhidieceză, se predau 
pe lângă cunoştinţe teoretice şi acelea cari sunt trebuitoare preoților şi 
învăţătorilor ca viitori plugari și povăţuitori ai ţăranului. D. D. Comşa, 
profesor la acel institut, ne dă un rezumat al prelegerilor sale de pomărit pe 
care l-a mai fost tipărit o dată în foișoara „Ielegrafului român“, dar pe care, 
complectându-l, îl retipăreşte astăzi cu ilustraţii, încât avem înainte-ne un 
manual îndemânatec şi popular. 

Pentru lauda autorului, trebuie s-o spunem că, deşi cartea sa e lucrată 
după cei mai buni autori străini (E. Lucas, Oberdieck, A. Courtin, Rubens, 
A.W. Babo, Berard, O. Siemens, Willemoz, I. Nessler, R. Noack, H. Jäger 
ş.a.), totuși e ferită de stilul greoi și abstract pe care-l întrebuințează mai cu 
samă autorii germani. Cartea se ţine prin limbă la nivelul oricărui gospodari 
român cu oarecare cultură şi este lesne de înțeles. 

Pentru a vedea ce scop urmăreşte autorul în scrierea sa, vom reproduce 
câteva pasage din prefaţă: 

Prin cultura pomilor se poate folosi aproape fiecare petec de pământ, 
mănos sau sterp, uscat sau apătos, cald sau rece, reprezentând un şes 
adăpostit sau un rozor pietros. 


Pomii frâng forţa vânturilor și conservă timp îndelungat umezala care 
contribuie la formarea nourilor. De unde se esplică că, pe când ţările 
pleșuve adese ajung a fi bântuite de secete îndelungate şi vijelii, țările 
încarcate de pomi arareori duc lipsă de umezeala atât de priincioasă 
plantelor. 

În ţările locuite de români condiţiunile naturale şi economice, cu puţine 
escepţii, sunt priincioase, pe alocurea foarte priincioase culturei pomilor. 

Cu toate aceste, pomăritul la români s-a aflat și se află şi astăzi într-o 
stare aproape deplorabilă. Deprinși a se încrede orbiș în ce produce natura 
însăși, ţăranii noştri așteaptă totul de-a gata fără ca ei să mai îngrijască 
săpând şi gunoid pomii, cari şi aşa rodesc „când sânt anii buni“. Această 
încredere oarbă în ajutorul esclusiv al naturei, disprețuind cu desăvârşire 
forțele proprii, negreșit a contribuit şi ea foarte mult la indolenţa de care 
boleşte — mai ales în ce priveşte cultura pomilor — o mare parte a țăranilor 
noștri. 

Pe când alte popoare din ţări puţin priincioase pomilor știu să facă 
câştiguri însemnate din poamele multe şi bune ce produc, poporul nostru 
adese le cumpără de la precupeţii străini cu preţuri piperate; pe când ţăranii 
germani și francezi ştiu să estragă din poame vinuri preţioase cu zecile şi 
sutele de buţi, mulţi din ţăranii noştri aruncă poamele la porci sau le vând 
pe nimica sau le lasă de putrezesc, neștiind cum să le păstreze peste iarnă; 
pe când aiurea se foloseşte tot petecul de pământ, până și vizuinile, cărările 
şi rozoarele pietroase, grădinile noastre întinse cât vezi cu ochii adese 
servesc drept cuib şi adăpost pentru tot felul de burueni și mărăcini 
netrebnici. În scurt, pe când alte popoare se silesc pe întrecute a pune în 
grabnică aplicare nouăle descoperiri realizate pe terenul pomăritului, 
poporul nostru continuă a rămâne sclavul obiceiurilor ruginite de seculi. 

Este adevărat, în multe din comunele noastre vedem grădini gemând, ca 
să zicem aşa, sub povara pomilor, cari însă nu aduc mai nici un profit curat. 
Pentru ce? Pentru că ţăranii nu-i ştiu cultiva. Pomii fiind îndeobşte prea 
grămădiţi şi astfel neavând la dispoziţie îndestulă lumină, căldură și spaţiu 
în care să-și întindă rădăcinile și crengile, ei rămân pururea slăbuţi și 
bolnăvicioşi, rodind tot numai la doi trei ani odată. De cu primăvară și peste 
vară adese vedem lighioane întregi de omide despoind pomii până şi de 
muguri, și mlădiţe şi firește în zadar se trudește unul sau altul a le stârpi pe 
cât timp vecinii nu fac şi ei asemenea. Economul mai înțelept, care prevede 
şi voieşte să întâmpine primejdia ce-l ameninţă, este sclavul vecinilor leneși 


şi ignoranţi! O altă scădere este că țăranii noștri, necum să gunoiască pomii, 
săpând şi scormonind pământul din apropierea rădăcinilor măcar la cinci 
ani odată, mulţi din ei nu ştiu decât să arunce după poame cu pietre şi chiar 
cu lăstari, rumpând crengile cu grămada și sfâşiind coaja cu o nepăsare 
vrednică de condamnat. 

lacă în câteva cuvinte tabloul posomorât dar adevărat în care se 
oglindește starea pomăritului la români. 

Se naşte deci întrebarea: unde și cum să se facă cel dintâi pas spre 
îndreptare şi, îndeosebi, unde să se deprindă noua generaţie, copiii ţăranilor, 
la o esploatare mai înţeleaptă şi mai rentabilă a bogățiilor naturale cari zac 
astăzi dispreţuite și ascunse în sânul pământului? 

Pentru acei cari petrec cu luare aminte mersul progresului modern 
răspunsul nu poate fi decât: grădina școlară. 

Grădina școlară este fără îndoială locul cel mai potrivit unde învățătorul 
ar putea instrui pe copiii ţăranilor în agricultură, profesiunea părinţilor lor. 
Nu poate fi vorba de o instrucţie sistematică, care pentru mintea fragedă a 
copiilor şi aşa ar rămânea neînţeleasă. Grădina şcolară are să fie mai mult 
un loc de recreare sufletească și trupească, un loc plăcut de petrecere, unde 
copiii să se deprindă, oarecum jucându-se, la o cultură mai înţeleaptă a 
pământului și plantelor mai îndatinate. 

Manualul de faţă este un rezumat al prelegerilor din pomărit ţinute de 
subscrisul la Institutul pedagogic și teologic din Sibiiu, un rezumat care s-a 
fost tipărit mai bine de jumătate în „Foişoara Telegrafului Român“, într-o 
serie de articuli intitulați: „Pomăritul în grădina școalei“ (Vezi „Foişoara 
Telegrafului Român“ an. I, 1876). 

Acum la retipărire textul s-a completat în mod considerabil, s-a ilustrat 
cu numeroase figuri și s-a întocmit, încât a fost cu putință, conform 
condițiunilor ce are să întrunească un manual îndemânatic şi popular. La 
sfârşitul manualului se află un adaos, cuprinzând foloasele, înfiinţarea și 
cultura gardului viu precum şi prepararea compostului. 

Adevărat că legumăritul, florăritul, stupăritul etc. sunt ramuri cari şi ele 
trebuie introduse și cultivate în grădina şcolară. Însă ramul cel mai 
important este și rămâne pomăritul, un ram care, pentru grădinile școlare de 
înfiinţat sau de curând înfiinţate, va servi oarecum de început şi fundament 
pe care să se poată clădi mai departe. În țările locuite de români și cu 
deosebire în Ardeal, Ungaria și Bucovina, înființarea și întocmirea 
grădinilor școlare alcătuiesc o cestiune care tocmai în timpul de față s-a pus, 


cum se zice, la ordinea zilei. Cred deci a face un bun serviciu mai ales 
învăţătorilor, preoților și economilor noștri publicând acest manual, în care 
m-am mărginit la lucruri esenţiale, cu escluderea a tot ce ar putea împovăra 
şi încurca priceperea cetitorilor mai puţin îndemânatici. 

Așa, precum este întocmit manualul, el mai poate fi întrebuințat: în 
institutele agricole și pedagogice, în seminare şi chiar în școalele sătești. 

Pentru cetitorii cari ar voi să cunoască în detaliu materiile tratate 
reproducem tabla materiilor. 

Partea, I-a. Prăsirea pomilor. Capitul I. Prăsirea pomilor din sămânță: 
Noţiuni generale — Sămânța — Şcoala de sămănat — Școala provizorie — 
Pregătirea pomișorilor. Capitul II. Pregătirea pomilor din saduri, butaşi şi 
pui sau vlăstari: Saduri — Butaşii — Pui sau vlăstări. Capitul III. Școala de 
altoit: Poziţiunea — Pământul — Îngrădirea — Rigolarea — Împărţirea — 
Distanţa altoilor — Transplantarea. Capitul IV. Altoirea: Noţiuni generale 
— Surceii nobili — Pădureţii de altoit — Uneltele de altoit — Legăturile de 
altoit — Ceara şi rășina de altoit — Altoirea în despicătură — Copularea — 
Semicopularea — Altoirea laterală — Tractarea altoilor în vara dintâi. 
Capitul V. Cultura altoilor: Noţiuni generale — Croirea trunchiului 
pomiferilor — Croirea trunchiului drupiferilor şi nuciferilor — Croirea 
coroanei — 'Tractarea pământului în școala de altoit — Scoaterea şi 
păstrarea altoilor — Pachetarea altoilor și surceilor nobili. Capitul VI. 
Pomii pitici și cultura lor: Piramida — Columna — Globul sau pomul 
rotund — Pocalul sau căldarea — Furca — Palmeta — Cordoanele. Partea 
a Il-a. Cultura pomilor. Capitul VII. Alegerea și întocmirea pomătului: 
Clima — Poziţiunea — Pământul — Localitățile potrivite pentru o specie 
sau alta de pomi — Distanţa pomilor. Capitul VIII. Plantarea pomilor: 
Facerea gropilor — Alegerea pomilor — Pregătirea pomilor — Timpul 
plantărei pomilor — Plantarea însăși — Parii şi păruitul pomilor. Capitul 
IX. Tractarea pomilor: Retezarea crengilor Tractarea mai departe a 
coroanei — Proptirea și brăzdarea pomilor —  Întinerirea pomilor — 
Realtoirea pomilor bătrâni — Înlocuirea pomilor pieriţi —  Tractarea 
pământului în pomăt. Capitul X. Animalele stricăcioase pomilor, boalele şi 
alte neajunsnri. A) Animalele: Sugătoarele — Paserile — Omidele — 
Gândacii de mai (cărăbușşi) și coropișnițele — Diverse alte insecte. B) 
Boalele: 'Tăciunele — Cangrena — Curgerea de gumă și idropica — 
Gălbinarea şi oftica — Mana — Încolăcirea şi pătarea frunzelor — 
Putrezirea lemnului — Nerodirea. C) Alte neajunsuri: Muşchiul — Bureţii 


şi rugina — Bruma şi gerul — Seceta și ploile — Grindina, neaua și 
vijeliile. Capitul XI. Cultura diverselor specii de pomi: Mărul — Părul — 
Gutuiul, scoruşul și sorbul, migdalul și cornul — Nucul, căstanul și alunul 
— Frăgarul şi smochinul — Strugurelul și agrișul — Zmeura, murele și 
măceșul — Viţa de vie. — Partea a II-a. Culesul, conservarea și 
întrebuințarea poamelor. Capitul XII. Culesul și conservarea poamelor. A) 
Culesul: Uneltele necesare la cules — Când să se culeagă? — Cum să se 
culeagă? B) Conservarea: Localul de iernat — Mobilele localului de iernat 
—  Pachetarea  poamelor menite pentru transport. Capitul XIII. 
Întrebuințarea poamelor. A) Uscarea poamelor; B) Prepararea lictarului; C) 
Prepararea vinului de poame; Pisătoarele şi pisarea — Ieascurile și 
tescuirea — Pivniţa — Buţile — Tractarea vinului în pivniţă; D) Prepararea 
rachiului, oleiului și oţetului de poame: Rachiul — Oleiul — Oţetul. Adaus: 
I. Cultura gardului viu: Foloasele — Prăsirea păduceilor — Pregătirea 
terenului — Plantarea păduceilor — Croirea și tractarea — împletirea și 
tractarea mai departe. 

Autorul ni e cunoscut prin colaborarea sa la „Calendarul bunului 
agronom pe a. 1877“, care din cauza multelor sale articole practice au avut 
două ediţii, lucru desigur rar, mai ales la un calendar. Prețul cărții de față 
este un fiorin v.a. 

Astfel dar gospodariul şi fiecine care are o grădină cu pomi roditori sau 
vrea s-o aibă de-acum-nainte, apoi învățătorul sătesc, preotul găsesc în acest 
manual, scris limpede şi cu ortografie fonetică, tipărit cu caractere mari şi 
lesne de cetit, toate povăţuirile trebuincioase pentru cultura pomilor. Noi îi 
dorim autorului ca răspândirea cărţii sale să-l încurajeze a lucra cu aceleași 
vederi şi celelalte ramuri ale economiei agricole. 


€ 


MUNTENEGRU 


[12 iunie 1877] 

Creadă cine ce-i place, căci ştirile din Muntenegru sunt foarte 
contrazicătoare. O depeşă venită din Constantinopole sub data 8/20 iunie 
spune că muntenegrenii au fost bătuţi, că s-au reproviantat Niksici și că 
trupele otomane au ocupat înălțimile de la Ostrog şi mai multe localități. 
Acestea de la Suleiman Pașa, deşi o depeșă directă a sa n-au sosit încă. Ali- 


Saib care intră dinspre Albania (Spuz) spune că-și urmează marșul, că 
trupele otomane au luat în puterea lor înălțimile de la Martiniţ și Garoviţa şi 
că au cauzat mari pierderi muntenegrenilor. În fine Mehemed-Ali vestește 
din Reștina că trupele otomane au ocupat două ţinuturi ale Muntenegrului. 
O depeşă din Petersburg însă confirmă numai știrea despre proviantarea 
cetății Niksici. Din Cetinie chiar se spune că într-o luptă ce au avut loc la 
Spuz în ziua de 8/20 c. oștirea lui Ali-Saib au fost pe deplin bătută de 
muntenegrenii comandaţi de Bozo Petrovici. 


€ 


NECROLOG 


[12 iunie 1877] 
La 9/21 l.c. s-au săvârșit din viață de un atac de apoplexie d-na Fanny 
Neuschotz, născ. Vittner, soția cunoscutului bancheri Jacques de Neuschotz. 
Răposata era în etate de 53 de ani şi altfel de-o constituție viguroasă. 
Înmormântarea au avut loc a doua zi la 10/22 iunie, 5 ore după-amiazi. Cu 
toate că în obiceiurile ritului mozaic par a se evita parada şi înglotirea 
publicului, totuşi aceste datine n-au putut fi păzite, de vreme ce toate 
cercurile izraelite erau prea de aproape atinse de cazul dureros întâmplat în 
această familie. Atât curtea templului cât și ulița mare erau pline de oameni 
şi trăsuri cari adăstau pe-o căldură cumplită mântuirea ceremoniei 
religioase. Familia Neuschotz se bucură de nume bun în cercurile ei şi e 
cunoscută ca binefăcătoare atât față cu săracii îndeosebi, cât şi față cu 
institutele de creștere ale comunităţii religioase. Răposata însăși era 
fondatoarea unui orfelinat şi prezidenta comitetului de administraţie a unei 
şcoale de fete. De aceea participarea la ultimele onori date unei membre a 
familiei n-au putut fi decât foarte vie. 


€ 


[17 iunie 1877] 

Cu ocaziunea circulării otomane relativă la atitudinea României „Le 
Journal des Débats“ constată că ideea independenţei României a fost în 
general favorabil primită şi că din parte-i a arătat totdeauna simpatii pentru 


națiunea română, că a susţinut-o totdeauna și a încuragiat-o în silințele de 
douăzeci de ani pentru a-şi completa organizațiunea sa politică și socială. 


€ 


IARĂȘI PENTRU RĂNIȚI 


[17 iunie 1877] 

Lunea trecută, doi din elevii Institutului academic, unul din secția a I-a 

şi altul din secția a II-a, cursul superior, amândoi în perspectivă de a fi 

premiaţi, au oferit cu consimțământul și-n numele camarazilor lor premianţi 

din întreaga şcoală, în folosul răniților români suma de 350 franci, ce s-ar fi 

cheltuit pentru premiile lor; după analogia anilor trecuţi, lipsindu-se astfel 

de această dulce răsplată a muncei lor de un an, pentru a ușura suferinţele 

fraţilor lor, cari cu arma în mână apără drepturile noastre strămoșești. lată o 
acţiune patriotică care merită să găsească imitatori și la alte școli. 


€ 


CARTĂ STRATEGICĂ 


[17 iunie 1877] 
D-nii F. Budicu și V. Havrda, ingineri în Bucureşti, au publicat o cartă 
strategică a teatrului războiului turco-rus din Europa şi Asia. Această 
lucrare, altfel curat esecutată, are scopul de-a orienta pe lectorul nedeprins 
cu carte speciale în căutarea locurilor pe unde se mișcă armatele; cuprinde 
deci întreaga Turcie europeană, România, Serbia, Muntenegru, Grecia, 
complexul de țări împrejurul Mării Negre, teritoriul dintre Marea Caspică și 
cea Neagră, confiniile despre Turcia ale Persiei, c-un cuvânt toate 
provințiile câte sunt sau pot fi amestecate în războiul actual. Munții lipsesc, 
parte pentru că prin esecutarea lor lucrarea s-ar fi scumpit, parte apoi pentru 
că cititorul nedeprins cu greu ar putea să-și închipuie configurațiunea 
orografică după o cartă care nu e lucrată în măsuri mai mari. Prețul unui 
esemplar e numai de un franc şi se poate procura la librării, la tutungerii și 
în fine la autori chiar, strada Dionisie no. 51, București. 

MUNTENEGRU 


[19 iunie 1877] 

Suleiman Paşa au păţit-o rău în Muntenegru. El într-adevăr s-au întrunit 
cu Ali-Saib, însă nu în Muntenegru, ci la Spuz, pe teritoriul turcesc, după 
ce-au trecut prin întreg mijlocul ţărișoarei muntoase. Muntenegru, după 
configurația graniţilor sale, se disparte în două părţi, oarecum ca o frunză de 
brustur. Prin mijlocul acestei frunze vine de la nord râul Zeta, care trece pe 
lângă trecătoarea Duga în apropiere de mult pomenita cetate Niksici, intră 
în Muntenegru, străbate țărişoara toată de la nord-vest spre sud-est, iese din 
Muntenegru pe la Spuz și se varsă în lacul Scutari în Albania. 

Va să zică mijlocul ţării e petrecut de valea Zetei de la Niksici pân-la 
Spuz. Această vale a Zetei e cea mai practicabilă din toate și totodată partea 
cea mai avută şi mai roditoare a întregei ţări. Planul turcilor era ca Suleiman 
să plece din sus, de la Niksici, să străbată de-a lungul această vale, iar Ali- 
Saib să plece din jos, de la Spuz, şi să se 'mpreune cu Suleiman la 
Danilograd, de unde apoi amândoi împreună să apuce spre sud-vest către 
capitala Cettinie. 

Din Constantinopole se scontase deja victoria anticipando şi s-au 
depeşat în toată lumea cumcă Suleiman și Ali-Saib s-ar fi ajuns la 8 a l.c. şi 
au apucat împreună spre Cettinie. Din Cettinic însă se vestea că Ali-Saib 
cercase a intra, dar între Spuz și Danilograd căpătase o vajnică bătaie, încât 
se retrăsese. Suleiman de la nord înainta. El străbătuse Muntenegrul de-a 
curmezișul şi ajunsese după lupte continue la Ninici, o milă și jumătate 
departe de Spuz. Va să zică numai cale de două ceasuri era între colona de 
nord şi cea de sud. În faptă însă deja la 7 a curentei Suleiman, auzind cumcă 
muntenegrenii i-au închis retragerea spre Herţegovina, au ordonat trupelor 
sale să se întoarcă. Dar retragerea era într-adevăr așa de bine închisă încât s- 
au văzut din nou silit să cârnească la dreapta împrejur din nou spre Spuz. 
Dar şi aici drumul era închis. În fine la 14 c. Suleiman au scăpat pe teritoriu 
turcesc la Podgoriţa, mai la sud de Spuz, după ce s-au luptat șase zile de-a 
rândul pentru a face un drum de două ceasuri. Suleiman Paşa au pierdut 
într-aceste lupte 5000 de oameni, cam scump pentru plăcerea de a se 
plimbla prin mijlocul Muntenegrului. 

PENSIONATUL NORMAL DE DOMNIŞOARE 


[24 iunie 1877] 

Dumineca trecută spre sară s-au închiet esamenele publice de la 
pensionatul normal de domnişoare, prin o serie de producțiuni muzicale. 

Rezultatele instrucției, a creşterei, apoi îndeosebi a culturei muzicale 
din acest institut despre cari au dat dovadă aceste esamene sunt vrednice de- 
o deosebită luare aminte. 

În privirea instrucției putem susține că în timpul nostru poate sunt 
puţine lucruri despre care să se vorbească, așa de mult și cu atâta interes ca 
de metoda cea mai priincioasă după care să se deie școlarilor învăţătura 
cuvenită. Cu toţii ştim astăzi ce însemnează metoda intuitivă, însă la noi 
sunt foarte puţini care s-o ştie aplica bine şi încă mai puţine sunt şcolile în 
cari acea metodă a devenit familiară și folositoare într-adevăr. Una din 
aceste puţine şcoli este institutul d-nei Humpel. Învăţarea pe de rost cu scop 
de-a dobândi nouă cunoştinţe este aproape cu totul esclusă, memorizarea 
regulelor — regulă generală la noi — este înlocuită printr-o învăţătură 
minuțioasă, treptată și sigură a materiei de învățământ; istorie și ştiinţi 
naturale se propun astfel că școlărițele nu rămân cu vorbe goale în minte 
sau cu gândiri încâlcite și idei nemistuite, dar ceea ce-a învăţat și știu într- 
adevăr. Despre toate aceste s-a putut convinge oricine care se pricepe în 
chestiile dezvoltării intelectuale și a asistat la esamenele de la pensionat. 

Despre educaţie se face la noi asemenea multă vorbă, anume despre 
modul cum ar trebui îmbunătăţită educaţia sexului femeiesc prin şcoale. 

În urmarea vorbei multe, a regulamentelor și pararegulamentelor, avem 
două direcţii în practică şi amândouă greșite, anume sau un respect estrem, 
în fond însă fals, sau o familiaritate peste margini. Efectul direcţiei dentâi 
este fățărnicia, efectul celei din urmă lipsa de caracter şi nesupunerea. 

D-na Humpel întruneşte calităţile cele mai proprii pentru sădirea şi 
cultura unei educaţii solide. Manieri familiare, cari totodată impun respect, 
un mod minunat de-a îndemna școlăriţele la împlinirea datoriilor lor prin 
fapte şi măsuri pedagogice, nu prin cuvinte moralizătoare: iată mijloacele 
cu ajutorul cărora d-na Humpel a căutat și caută cu mult succes a forma 
moralitatea fetelor încredințate d-sale. 


Precum în instrucţie, așa și în muzică la noi acela se crede a fi mai 
destoinic și mai bun care știe multe; pe când lucrul principal este de-a şti 
puţin şi bine și acel puţin să fie ales. Acest din urmă este principiul de care e 
condus d-nul Humpel în instrucția muzicei și desigur va veni timpul în care 
meritele d-sale pentru cultura muzicei în mijlocul societăţii noastre vor fi 
îndeobște recunoscute. 

Cu privire la bucăţi, ele se ieu din autorii cei mai celebri. Cu privire la 
executare am admirat totdeauna preciziunea și fineţa cu care elevele mai 
înaintate în instrucţia muzicală s-au distins în esecutările lor. 

De toate au cântat la piano vreo treizeci de eleve, dintre cari merită o 
deosebită menţiune d-șoarele: Matilda Blancfort, M. Hesshaimer, M. 
Panaitescu, Alex. Cemat, E. Corjăscu, A. Haret, O. Brăescu, Ecat. 
Panaitescu şi V. Blancfort. În fine trebuie să pomenim și de un cor, compus 
din vreo 23 de eleve, cari au executat cu mult efect imnul naţional rusesc. 

DE PE CÂMPUL DE RĂZBOI 


[26 iunie 1877] 

Sub data de 3 iulie au sosit din Constantinopole telegrame cari anunță 
numai victorii de ale turcilor. Astfel comandantul din Erzerum vestește că 
ruşii au fost respinşi din Karakilissa şi că pozițiile învecinate au fost 
ocupate de turci. O altă telegramă confirmă retragerile ruşilor, zice că 
centrul lor e acuma dincolo de Kars, că cei bătuți la Alaşgerd au început să 
se deie înapoi spre Baiazid și că turcii prind a lua ofensiva. Karsul ar fi 
scăpat de împresurare și se mai zice asemenea că la Suhum-kal rușii ar fi 
fost din nou bătuți. 

De pe câmpul de război din Europa ştirile constantinopolitane nu sunt 
mai puţin favorabile turcilor. Optsprezece batalioane ruseşti trecând prin 
Șistov au voit să ieie drumul spre Rasgrad, dar la Biela ei au fost bătuţi de 
douăsprezece batalioane turceşti. Dăm ştirile acestea sub toată rezerva ce li 
se cuvine. 


€ 


ITALIA 


[29 iunie 1877] 

Starea sănătăţii Papei e din ce în ce mai îngrijitoare. El au pierdut graiul 

în urma unei paralizii a limbei și picioarele-i sunt foarte îmflate. Medicii 
aşteaptă pe mică pe ceas moartea sa. 


€ 


TURCIA 


[29 iunie 1877] 

De pe câmpul de război din Asia ştirile din sirginte constantinopolitană 
sunt toate favorabile turcilor. Până la 3/15 iunie şansele erau pentru ruși, dar 
acuma se vede a se fi schimbat soarta armelor. În această zi avangarda lui 
Tergusakoff au atacat cu vreo 20.000 oameni și 40 tunuri aripa stângă 
turcească de sub Mehemed Pașa. Mehemed Pașa a fost împușcat de oamenii 
săi proprii şi generalul Djavid Pașa luă comanda pentru a ordona retragerea 
la Delibaba. Pe atunci Muktar Pașa au fost stând la Zevin. Pentru a ajuta 
ofenziva lui Iergusakoff, care nu mai era decât 10 poşte departe de 
Erzerum, gen. Loris-Melikof îi trimise spre ajutor divizia Heimann. Atunci 
Muktar Paşa ieşi din apatie şi duse ajutoare aripei sale stângi, încât 
Tergusakoff a fost respins la Seidakan. Pentru a ușura starea lui 
Tergusakoff, Loris-Melikof atacă poziţiile de la Zevin, trebui însă să se 
retragă. De atunci Muktar Pașa, întorcându-se la centrul său din Zevin, 
începu ofensiva şi merse înainte până la Sarakamyș. Divizia Heiman s-au 
retras la Ardost ca să se 'mpreune cu Tergusakof, care la 16/28 iunie fusese 
bătut la Alasgerd. La 20 iunie/2 iulie Tergusakoff fu din nou bătut la 
Karakilissa. Muktar Pașa aleargă spre a scăpa Karsul de împresurare. 

Din Şiştov se anunţă că un corp de armată rusă compus din cavalerie și 
artilerie a luat Târnova cu asalt. Acest oraş era apărat de 3000 de nizami și 
redifi, precum și de artilerie. — Turcii au fost respinşi spre Osman-bazar. 
Ajutoare de artilerie și infanterie ruse sosesc necontenit la Târnova. 


€ 


FOȘTI ELEVI Al INSTITUTULUI ACADEMIC LA PARIS 


[29 iunie 1877] 
După ultimele esamene depuse la înalta școală de poduri şi șosele din 
Paris, cei întâi trei elevi esterni au primit diploma de ingineri; cei şase 
următori, simple certificate. Între elevii ieşiţi sunt doi tineri români, unul cu 
diplomă, celalalt numai cu certificat. Tânărul care a capătat diploma de 
inginer de poduri și şosele și care a ieșit al doilea în clasificaţiune este d. 
Constantin Mănescu, fost elev al Institutului academic, promoţiunea 1869 
— 1870, ieşit întâi la bacalaureat şi care, urmând apoi facultatea de ştiinţi 
din Iaşi, a capătat cel întâi licenţa în științele fizico-matematice. Un alt fost 
elev al Institutului academic, promoţiunea 1870 — 1871, d. Feder Leon, 
după ce a trecut aici bacalaureatul cu mult succes, ducându-se în Paris, a 
făcut cu mare laudă doctoratul în drept, s-a naturalizat francez şi, mai 
săptămânele trecute, ţinându-se un concurs de agregaţie la Facultatea de 
drept din Paris, a ieșit între cei 8 candidaţi din care d. ministru al 
instrucţiunii va alege pe viitorul profesor agregat. Aceste fapte fac onoare 
pe de-o parte ţării noastre, iar pe de alta școlii care a scos de pe bancele ei 
asemine elevi. 


€ 


RUŞII SE RETRAG ÎN ARMENIA 


[3 iulie 1877] 
Astfel o depeşă oficială rusească sub data de 30 iunie, sosită din 
Alexandropol, spune că, după ce generalul Loris-Melikoff au aflat despre 
concentrarea tuturor puterilor lui Mouktar Paşa spre Kars, au amânat 
bombardarea, au trimis tunurile înapoi la Hurukdara şi Alexandropol, au 
concentrat cavaleria la Klaiivali şi infanteria la Saim. Colona generalului 
Tergusakof, mergând de la Daiar la Surp Ohannes, au luat sub apărare 3000 
de familii creştine cari fugeau din valea Aleşgardului de atrocitățile 
başibuzucilor și kurzilor. Aceasta însă, întârziind mișcarea colonei, au făcut 
cu putință ca infanteria turcească să atace arriere-garda rusească; de aceea 
generalul Tergusakof se hotărî întâi să aducă în siguranță bolnavii, răniții și 
emigranții, spre care scop el a mers spre Igdir, de unde în urmă abia s-au 
îndreptat spre Baiazid. 


Din Constantinopole se vestește că, în urma retragerii ruşilor spre 
Alexandropol, Mouktar Paşa au intrat în Kars, va să zică și-au reocupat 
poziţiile ce le avea la începutul războiului. 


€ 


SIMEON MARCOVICI 


[6 iulie 1877] 

Simeon Marcovici, fost profesor de matematică și retorică în colegiul 
Sf. Sava, fost director la ministeriul de instrucțiune și la cel de externe, fost 
secretar al comisiunei grăniţuirii Dunării, fost secretar al comisiunei 
Regulamentului Organic, fost director şi efor al școalelor naționale, fost 
membru al consiliului superior de instrucțiune publică şi fost deputat și-a 
dat obștescul sfârșit vineri la 1 iulie, șese ore sara, în etate de 76 ani. 

Ceremonia funebră au avut loc duminică 3 iulie la 12 ore din zi, la 
locuinţa decedatului, de unde cortegiul a pornit la cimitirul Şerban Vodă din 
București. 

Marcovici face parte din generația aceea care au prefăcut limba română 
în limbă literară. Scrieri originale nu are, dar limba traducerilor sale este 
aproape clasică şi poate servi de model oricărui scriitor român. 


€ 


MESERIILE 


[6 iulie 1877] 

Se ştie că meseriile în Moldova au trecut din mânile românilor în ale 
străinilor şi aceasta din multe cauze, dintre care vom arăta și noi vro câteva. 
Una este modificarea răpede a portului și lepădarea în pripă a tuturor 
costumelor vechi, încât clasa veche de croitori n-au putut să urmeze această 
răpede schimbare. Drept dovadă aducem tablele vechi ale croitorilor jidovi, 
pe care stă scris: croitor de straie „nemţești“, un semn că moldovenii lucrau 
numai straie moldovenești, pe când clasele superioare se lepădaseră deja de 
portul bătrânesc, iar, pentru a le îmbrăca, trebuiau croitori străini, 
familiarizați cu croială nouă. O a doua cauză e concurenţa fabricatului gata, 


adus din străinătate. Iaşul însuși geme de straie și încălțăminte gata, aduse 
din Viena; fabricate rele, însă ieftene, cari se vând ușor într-o societate ca a 
noastră, lipsită de simţul economiei. O a treia cauză e lipsa de precauţiune 
care-a domnit la întroducerea tuturor reformelor sociale. La dezrobirea 
sclavilor, o măsură în sine negativă, nimeni n-a mai gândit la soarta acestor 
oameni cari, puși în libertate, au rămas cu totul în grija sorții, fără ca 
societatea să creadă că mai are nevoie de a gândi câtuși de puţin la ei. Cu 
ocazia dezrobirii au pierit o mulțime de industrii indigene, căci cei ce le 
profesau n-au mai fost privegheaţi, nimeni n-au căutat a-i statornici și a-i 
deprinde cu o libertate bine înţeleasă. Meseriașii aceştia au devenit proletari 
şi s-au stins cu totul. A patra cauză a fost desființarea breslelor corporative 
și a privilegiilor lor. În fine cauza principală a căderii meseriașilor români 
au fost introducerea pripită a egalității sociale în România, care nu trebuie 
confundată cu egalitatea înaintea legii. Egalitatea n-au însemnat la noi 
prefacerea claselor de sus în clase muncitoare — cu o muncă superioară se 
'nţelege — ci „boierirea“ claselor de jos, infectarea acestora cu ruşinea de 
muncă și bolirea de deprinderea claselor vechi de-a câștiga mult prin muncă 
puţină. Progeniturei meseriașilor români, care învățase două buchi, i-au fost 
ruşine de-a se mai ocupa cu meseriile părinţilor, ci s-a prefăcut toată în 
amploiaţi și în persoane ce fac politică înaltă, pun toate ţările Europei la 
cale şi aspiră de-a deveni miniştri, o glorie uşor de ajuns la noi, unde mai nu 
e om îndestul de mărginit pentru a nu putea deveni deputat sau ministru sau 
orişice. 

Dar alături cu boierirea tuturor se întinde din ce în ce mai mult sărăcirea 
tuturor, care devine cu atât mai simţitoare cu cât esportul productelor 
agricole scade prin concurenţa producţiei americane și rusești. 

În anul 1835 nu era încă pe ulița mare un singur negustor evreu, astăzi 
mai că nu găseşti negustor creştin pe această uliţă, şi tot aşa și pe celelalte. 
Afară de aceea evreii formează ei în de ei un fel de societate tacită de 
consum, ei își vând în de ei toate lucrurile mai ieften (poate în urma unei 
înţelegeri, stabilite prin zecile de şcoli evreești), încât un român, ce are 
întocmai aceleași trebuinţe ca şi un evreu, cheltuiește totuși cel puţin c-o a 
treia parte mai mult decât un evreu. Asigurați odată contra concurenței 
creştinilor, evreii au două liste de preţuri, una pentru evrei, alta pentru 
creştini. Poporul boieros al quiriţilor plăteşte 33 la sută pentru onoarea de-a 
putea deveni deputat și pentru capriţul de-a nu fi devenit meseriaș sau 
negustor. 


Am espus răpede această stare de lucruri și adăogim numai că în vremea 
din urmă s-au ivit o reacțiune, deocamdată încă nu destul de puternică, dar 
de care trebuie să ținem samă. Un început de îndreptare este școala de 
meserii din laşi, care ne va da poate cu vremea meseriași români. Drept 
semn că silințele școalei sunt apreciate cităm binevoitoarea încercare ce-au 
făcut-o d-nul Scarlat Pastia de a trimite pe doi dintre absolvenţii acelei 
şcoale la Paris, pentru a se perfecționa unul în croitorie, altul în ciubotărie. 
Aceşti doi se vor întoarce în curând în patrie, vor deschide atelierile lor şi 
vor fi totdeodată şi maiștri la școală. 

Acuma d. Pastia au înștiințat „reuniunea femeilor române“ că e dispus a 
trimite şi pe-o absolventă a școalei profesionale de fete, pentru a se 
perfecționa în croitorie. Eleva va primi o bursă de 2000 l.n. pe an şi 300 l.n. 
pentru cheltuielele de călătorie. Fapta se laudă de sine și merită de a fi 
imitată. 


€ 


[13 iulie 1877] 

Însămnătatea crizei din Constantinopole nu se poate judeca deodată, 
nici se poate ști cari vor fi urmările ei. Ziarele ungurești vorbesc chiar 
despre schimbarea sultanului şi înlocuirea lui cu reînsănătoşatul Murad V. 
Destul că Savfet Paşa, ministrul de externe, e înlocuit prin Aarifi Pașa, 
Abdul-Kerim, serdarul-ekrern al imperiului, e destituit, asemenea energicul 
Redif Paşa, ministrul de război, care desigur din parte-și nu e deloc de vină 
la reua conducere a armatei, pe care sub împrejurări foarte grele a ştiut cel 
puţin s-o hrănească de rău de bine și s-o mute în loc din loc după cererea 
generalilor. 

Până acum nu ştim cine va veni în locul lui Abdul-Kerim. 'Turcia are în 
acest moment șase mareșali pe câmpul de război, dintre cari unul va avea 
desigur nenorocirea de-a fi numit comandant suprem. Aceşti șase sunt: 
Ahmed-Eiub, comandant al trupelor de la Dunăre; Osman (Nuri), 
comandantul corpului de la Vidin; prinţul egiptean Hassan, care a părăsit 
acuma linia valului lui Traian din Dobrogea şi s-a retras la Silistria; Ali- 
Saib, ce stătea c-un corp la Podgoriţa la sudul Muntenegrului; Mehmed- 
Eşrev, guvernorul vilaietului Dunării (paşa din Rusciuc) şi în fine Suleiman 
Pașa, cel care-a făcut renumita primblare prin mijlocul Muntenegrului. 
Între aceşti şase numai cel din urmă, Suleiman, au fost bătut cu oarecare 


onoare. El au forsat trecătoarea Duga și defileul de la Ostrog, au proviantat 
cetatea Niksici şi au scăpat în îndrăzneaţa sa trecere prin Muntenegru cu 
pagube relativ mici. 

Cu toate acestea „Agence Havas“ crede a putea afirma că urmașul lui 
Abdul-Kerim va fi Mehmed-Ali. Acest Mehmed-Ali, prusian de naştere, au 
intrat în serviciul turcesc la anul 1845, iar de la 1869 a înaintat la rangul de 
general de divizie, ceea ce a şi rămas pân-acum. 

El au comandat corpul de la Novi-Bazar în contra armiei sârbești de la 
sud-vest, numită de pe Ibar, de sub gen. Zach, mai târziu de sub colonelul 
Ciolac Antici. Cu toate că dispunea de puteri cu mult mai mari decât ale 
sârbilor, succesele sale au fost aproape nule; iar mai deunăzi Mehmed-Ali 
au comandat în estul Muntenegrului 15 batalioane, cu cari au înaintat spre 
mănăstirea Moracea, unde au fost bătut de 5000 de muntenegreni. În sfârşit, 
Mehmed-Ali numai glorie n-au cules pân-acuma, iar bătăi destule. 

În genere însă e o mare întrebare dacă schimbarea comandantului va 
folosi câtuşi de puţin turcilor și dacă n-ar fi mai bine să încheie repede pace, 
înainte de a intra englejii și austriacii în Turcia. Abdul-Kerim s-au înşelat 
regulat asupra intențţiilor inamicului, încât el aștepta trecerea rușilor cel 
mult la Olteniţa, nicidecum între Giurgiu și Turnu-Măgurele. Afară de aceea 
armata turcească din vilaietul Dunării mai că n-a fi mai mare de 130.000, 
dintre cari 50.000 vor trebui să apere Rusciucul, Silistria şi Varna; iar restul 
de 80.000 e rupt în două, dintre cari 35.000 se află în Bulgaria de vest, pe 
lângă Vidin, unde nu mai ştiu de cine vor fi atacați mai întâi, de ruși sau de 
români. 

La ordinul general de concentrare în Adrianopole toţi au început a se 
pune în mișcare. Corpul de la Vidin, din fața armatei noastre române, au 
lăsat în cetate o garnizoană de 5000 de oameni și au luat drumul Sofiei, ca 
prin acest înconjur (căci drumul drept e ocupat de ruși), să ajungă la 
Adrianopole, lucru pentru care-i trebuiesc 16 zile. Suleiman Pașa dinspre 
Muntenegru s-a îmbarcat la Antivari la 3/15 l.c. Lui îi trebuie tot atâta 
vreme ca s-ajungă la destinaţie; în fine, Mehmed-Ali a pornit prin Colaşin și 
Niş și îi trebuiesc asemenea mai multe săptămâni ca s-ajungă; c-un cuvânt 
se poate ca nici unul din cei chemaţi să n-ajungă la vreme. Până atunci rușii 
au trecut Dunărea, lantra, Lomul, Balcanii, au împresurat Rusciucul, 
organizează în spatele turcilor bande bulgărești şi au cuprins armata 
turcească din Bulgaria ca-ntr-un cleşte. 


€ 


DE PE CÂMPUL DE RĂZBOI 


[17 iulie 1877] 

În ziua de 8/20 l.c. au avut loc cea dentâi victorie a turcilor în războiul 
de față. Lângă râul Vid, cam șase mile depărtare de la Nicopole, este un 
orășăl turcesc de 17.000 locuitori, mai cu samă mohametani, numit Plevna 
sau Pleven, cu 18 moschee, 2 biserici, 1600 case mohametane și 1500 case 
creștinești. Orăşelul are pentru armia rusească oarecare însămnătate, de 
vreme ce acolo se adună mai multe drumuri de ţară, din care unul merge la 
Lovaţ şi la Solia și comunică cu patru trecători ale Balcanilor. Deci la 8/20 
c. un detașament din corpul Krudener, şi anume o brigadă din divizia a V- 
ea, compusă din regimentele de infanterie no. 17 (Archangel) și no. 18 
(Wologda) au atacat Plevna dinspre nord, iar reg. de infanterie no. 19 
Kostroma cu 8 tunuri au atacat orăşelul dinspre est. Ruşii erau comandaţi de 
locotenentul-colonel Schilder-Schuddner. Atacul rusesc a fost respins şi 
ruşii s-au retras spre Biela cu pierderi relativ însemnate. După telegrama 
oficială din Sant-Petersburg au murit 2 coloneli și 14 ofiţeri, au fost răniţi 
36 de ofiţeri, iar soldaţi din rânduri s-au pierdut 1878. La 9/21 iulie rușii au 
căpătat ajutoare. De atunci şi pân-acum au avut loc mai multe harţe 
neînsemnate. Dar aceste ajutoare au venit din Nicopole, care au fost 
rămâind deşert de trupe. În urma acestora se zicea că ar fi trecut divizia 
noastră a 4-a sub generalul Manu pentru a ocupa Nicopolul după cererea ce 
i s-ar fi făcut cartierului nostru general şi cu permisiunea M-Sale Domnului. 

Astfel „Corespondenţa politică“ primeşte din București următoarea știre 
telegrafică: 

Corpul rusese ce ocupase Nicopolul au mers în ajutorul trupelor ruseşti, 
care suferise la Plevna o învingere. În urmarea acestora comanda rusească 
superioară au cerut ca corpul al 4-le al armatei române de sub gen. Manu să 
ocupe Nicopolul, conform misiunei de-a apăra linia Dunării. La 13/25 
noaptea corpul român a trecut Dunărea și au intrat în Nicopol. 

Cu toate aceste ocuparea Nicopolului de trupele române se afirmă că s- 
ar fi oprit. 

„Românul“ mai adaogă că nici nu ştie dacă va mai trece armata noastră 
Dunărea. Totodată d. Cogălniceanu, ministrul de esterne, s-a oprit din 


drumul său către Viena, „amânând plecarea — zice „Românul“ — cu una 
sau două zile“. 

I.S.I. Marele Duce, comandantul suprem, anunţă din Târnova sub 7/19 
iulie cumcă trecătoarea de la Șipca e definitiv în mâni rusești. La 5 st.n. 
generalul Gurko au luat atât Şipca cât şi Kazanlik. Trecătoarea e ocupată de 
regimentul Orel cu două tunuri. 

„Pressa“ află că în Creta a izbucnit revoluţiune. 

Soleiman Pașa și Reuf Paşa dispun de o armată de 50.000 oameni. 

Aceste forțe considerabile din toate armele sunt adunate la lamboli 
pentru a ataca pe ruși. 

Se crede că generalul Krudner concentra întreg corpul său pe aripa 
stângă a turcilor pentru a forța calea Plevnei. 

Turcii părăsesc poziţiunele de la răsăritul Serbiei, nelăsând în Vidin 
decât o garnizonă de 10.000 oameni. 


€ 


MUNTENEGRU 


[17 iulie 1877] 
La 10/22 l.c. muntenegrenii au luat înălțimile de la Trebes, cari 
dominează cetatea Niksici, apoi au luat fortul Gorianskopolie, prinzând 53 
de nizami și puind mâna pe muniţie și cai. La 11/23 sara ei au mai luat al 
doilea fort de lângă Niksici, numit Rabovaţ, prinzând 30 nizami şi 2 issbași 
şi căzându-le în mână multă muniţie şi proviant. În fine înainte de două zile 
să fi luat încă 2 forturi, Klacin și Mostin, asemenea lângă Niksici. Se vede 
că în curând vor lua cetatea chiar. Altfel aceste forturi nu sunt întărituri 
moderne, cari ar putea să reziste tunului. Ele au fost luate cu asalt deci cu 
pușca şi hangerul. 


€ 


TÂRNOVA 
[24 iulie 1877] 


Moltke, ai cărui ochi s-au bucurat de farmecul Bizanțului şi al Asiei 
Mici, susţine totuși că n-au văzut niciodată un oraș mai romantic decât 
Târnova. Kanitz plutea încă ani întregi în amintirile acelui ceas neuitat de 
privelişte plăcută pe care l-au fost avut la vederea acestui oraș al țarilor, 
cuprins de lumina de soare, cu zidurile lui, cu turnuri, moschee, minarete, 
biserici, cupole, poduri, insule, grădini și cordele de stânci şi de ape: 
„Numai o Târnovă este, și nimic mai mândru nu-mi văzură ochii, încât abia 
îndrăzneşti să iei caietul de schițe, pentru a însemna pe hârtie măcar 
aproximativ minunata icoană“. Formaţia stâncelor şi dâmburilor orașului, 
petrecut în curbe fantastice de râul lantra, e atât de labirintică și aventuroasă 
încât nu există punct din care ar fi cu putinţă de a cuprinde unitatea părților 
orașului, încuibate la răzămătorile deosebitelor terase de var. Amestecul de 
case se ridică în mod amfiteatral pe povârnișul a trei dealuri înalte. Cele 
două înălțimi din apus par a fi despărțite de-a treia, dar par numai, căci în 
realitate sunt împreunate prin o ciudată formaţie a terenului, printr-un pod 
natural de stâncă, de 60 metri lungime. Cu păreţii lui perpendiculari, acest 
pod formează singura intrare, ușor de apărat (căci are o lungime numai de 
câţiva metri), la dealul Cearaveţ, pe care stătea odată reședința, dispărută 
fără urmă, a ţsrilor bulgărești ce domneau de la Tisa pân-în regiunile 
Pontului. Aicea erau domnitorii din dinastiile Şişman și Asan de pe la anul 
1000 şi până la anul 1393, în care Celebi, fiul marelui Baiazet, au plantat 
flamura cu semilună pe culmea rezidenții. Patriarhul Antimie, numărat între 
sfinții naţionali, care ţinea locul în absenţa ţariului, s-au rugat zadarnic 
pentru cruţarea oraşului. Între zidirile maiestuoase risipite atunci sunt: 
biserica celor 40 de sfinți a imp. Asean, biserica în care se încoronau 
împărații Sf. Dimitrie al Asanizilor, palatul împărătesc al lui loan Alexandru 
şi patriarhia, mama bisericei împărăției bulgară. De 500 de ani, de când 
stăpânesc turcii, Târnova remăsese totuşi centrul intelectual şi comercial al 
Bulgariei. Drept că industria au căzut de un veac, dar cu atât mai viu e 
comerțul. Bazarul și magaziile negustorilor bulgari sunt bine asortate cu 
mărfuri. Până la întemeierea vilaieturilor (1862) Târnova era scaunul 
guvernamentului Bulgariei dunărene, până ce Mithad Pașa au strămutat 
scaunul la Rusciuc. 


€ 
[27 iulie 1877] 


La 20 iulie (1 august) la amiază a sosit la Viena d. Mihail Cogălniceanu, 
a cărui petrecere acolo fusese fixată cam până sâmbătă. A doua zi înainte de 
amiazăzi d-sa au avut în palatul ambasadei engleze o conferință de mai mult 
de o oră cu ambasadorul Marei Britanii lordul Buchanan. O zi în urmă d-sa 
a vizitat pe contele Andrassy, care peste puţin i-au și întors vizita. 

Se 'nțelege — zice Presse din Viena — că cu ocazia acestor vizite 
reciproce vor fi vorbit despre împrejurările politice ale României. Domnul 
Cogălniceanu va fi simţit trebuința de-a lămuri participarea României la 
război şi se poate că apoi contele Andrassy au avut ocazie de a-i repeta 
vorbele ce le-au zis mai dăunăzi reprezentantului României, cari precum să 
ştie sunt: „că dispoziţiile militare ale României îi sunt altfel indiferente, dar 
nu vede scopul lor, de vreme ce știe că dincolo de Dunăre România nu are 
nici un teren pentru cuceriri. 


€ 


[29 iulie 1877] 
D. maior Vladimir Andreievici, cunoscut și sub numele de Osman Bey, 
carele după cum spun unii ar fi ficiorul lui Kibrizli Pașa din căsătoria 
acestuia c-o franceză, este cunoscut prin o broșură în care caracterizează 
tendinţele evreilor, apoi prin prelegeri publice, ţinute și aici în laşi, asupra 
războiului dintre sârbi şi turci. D-sa, despre care putem presupune că 
cunoaște împrejurările Turciei, scrie în „Românul“ următoarea notiță asupra 
lui Mehmed-Ali, generalisimul turcesc. 


€ 


CIUDATĂ BUNĂVOINȚĂ 


[29 iulie 1877] 

Comitetul central al doamnelor din Iaşi publică următoarele: 

Domnul Otto Max, antreprenorul grădinei Chateau-aux-fleurs, luând de 
la d-na membră Nathalia Soutzo 100 bilete de loterie, arangiată în folosul 
ostașilor români răniți, după un interval de opt zile a vândut numai un 
singur bilet, iar restul l-a înapoiat d-nei membre Nathalia Soutzo. Se mai 
adauge că tot numitul domn antreprenor, dând o reprezentaţiune în grădina 
sa, au trimis oamenii săi de au lipit afișul privitor la reprezentaţiune peste 


afișurile comitetului care anunțau tombola destinată pentru ostașii români 
răniți. Această singulară bunăvoință din partea d-lui Otto Max atât în 
privinţa biletelor cât şi în privinţa afișurilor se aduce la cunoştinţa 
publicului și totodată se anunţă că tombola în cestiune va avea loc duminica 
viitoare 31 iulie la 7 oare sara în grădina publică. 

Nu știm cum Comitetul a putut solicita bunăvoința unui evreu galițian. 


€ 


„POMĂRITUL ÎNTOCMIT CU DEOSEBITĂ PRIVIRE 
LA GRĂDINA ȘCOLARĂ“ 


DE D. COMȘA Sibiiu, 1877, 1 vol. 8°, 200 pag. 
[1 august 1877] 

Cam de mult ne deprinsesem a primi din Transilvania cărţi scrise într-o 
limbă foarte ciudată. În urma înrâuririi germane şi a celei maghiare scriitorii 
români din principatul Ardealului își formaseră șabloane sintactice pe care 
le împleteau cu cuvinte latinești spre marea daună a limbei naţionale. Limba 
germană e foarte bogată în vorbe, în urma înlesnirii cu care dintr-o radicală 
se pot forma o mulțime de cuvinte derivate, fie prin adăogirea unei sufixe, 
fie pre altă cale. Acuma d-nii scriitori căutau a altoi limbei noastre 
fizionomia alteia cu totului străine de ea și prin acest soi de cultivare a 
limbei au ieşit la lumină fenomene cari au dat ocazie penelor satirice să facă 
haz de jurnalistica de peste Carpaţi, care altfel în privirea onestităţii politice 
merită mai mult respect decât gazetele noastre. 

Înainte de toate scriitorii româneşti din Ardeal ignorau, unii cu, alții fără 
intenţie, următorul lucru. Limba noastră nu e nouă, ci din contra veche și 
staționară. Ea e pe deplin formată în toate părţile ei, ea nu mai dă muguri și 
ramuri nouă şi a o silnici să producă ceea ce nu mai e în stare însamnă a 
abuza de dânsa și a o strica. Pe de altă parte, veche fiind, ea e şi bogată 
pentru cel ce o cunoaște, nu în cuvinte, dar în locuţiuni. Căci la urma 
urmelor e indiferent cari sunt apucăturile de care se slujeşte o limbă, numai 
să poată deosebi din fir în păr gândire de gândire. Un singur cuvânt alăturat 
cu altul are alt înțeles. 

Să luăm bunăoară cuvântul samă (ratiocinium) şi să vedem la câte 
locuţiuni au dat naştere: a băga de samă (bemerken), a lua sama 


(aufmerken), a fi de-o samă (gleicher Art sein), a ști sama unui lucru 
(wissen, wie etwas anzufassen ist), o samă de oameni (einige unter diesen), 
a-şi face samă (Hand an sich selbst anlegen), a-și da samă (sich 
Rechenschaft geben), a lua şi a da pe samă (iibernehmen, iibergeben), a ţine 
samă de ceva (etwas mit în Betracht ziehen), a-l ţinea în samă pe cineva 
(auf jemanden achten) ș.a.m.d. 

Aceste exemple le-am putea înmulţi fără capăt; destul numai că de fiece 
cuvânt vechi se ţine un șir întreg de zicale care înlocuiesc cu prisosință, ba 
întrec adesa mulțimea cuvintelor şi frazelor nouă, primite în limbă fără de 
nici o rânduială. 

Apoi autorii din Ardeal au mai ţinut samă de aşa-numita puritate a 
limbei şi pentru acest scop au crezut de bine a prăda lexiconul latinesc și 
acelea ale limbelor romanice și a alunga toate cuvintele slavone, chiar cele 
mai nevinovate, chiar acelea care la noi îşi pierduseră de mult înțelesul lor 
primitiv. Max Miller spune că limba engleză, cu tot materialul de cuvinte 
romanice, nu are o picătură de sânge romanic înlăuntrul organismului ei. 
Mutatis mutandis e tocmai aşa şi cu limba noastră. Ea şi-a asimilat aşa de 
bine materialul slavon cum și l-au asimilat limba ungurească şi, dacă cineva 
pe baza cuvintelor numai ar voi să deducă ceva în privinţa originii noastre, 
aceasta va fi mai mult o dovadă de neștiinţă din partea sa decât un argument 
în privirea noastră. Dar preste tot românii au dat prea mult pe părerea 
străinilor, pe când această părere ar fi trebuit să ne fie cumplit de indiferentă 
şi atunci poate mergeam mai bine. Căci fiecare popor are o mare doză de 
dispreţ pentru celelalte şi multă laudă pentru sine însuș. Grecii şi romanii 
numeau barbari pe toată lumea. Turcii numesc toată creștinătatea „ghiaur“ 
şi fiece popor îndeosebi are o mulțime de gingăşii pentru vecinul său în 
această lume care, după Leibniz, e cea mai bună dintre lumile ce sunt cu 
putință. A trăi și a vorbi însă după placul altora e nedemn atât de-un om 
îndeosebi, cât și de un popor. 

Fiecine vorbeşte și scrie limba sa pentru sine, nu pentru străini. Când 
limba, în urma dezvălirii ei fireşti, va cuprinde în comoara ei scrieri 
însemnate prin ştiinţă sau prin frumuseţe, atunci străinul ce va avea de 
nevoie de dânsa va învăţa-o nepoftit de nimene. 

A crede însă că un popor de peste zece milioane de suflete au fost 
compus numai din nătângi și că n-au avut nici destul auz, nici destulă minte 
pentru a-și plăsmui o limbă cumsecade, a primi apoi ciudatul axiom că 
numai d-nii filologi sunt oameni cuminţi, carii ne pot pune la cale după 


teorii pe care le sug între patru păreţi din degetul cel mic, o asemenea 
credință este o insultă pentru naţia românească, care au vorbit şi scris bine 
şi într-un fel înainte chiar de a fi sămânță de filologi pe plaiurile Daciei lui 
Traian. Ramură mutată în pământ departe de trupina părințească, limba 
românească s-au nutrit în mediul ei nou prefăcând nutrimentul în organe 
specifice ale sale, și rămâind limbă romanică, precum un englez rămâne 
englez chiar dacă s-ar nutri din copilărie numai cu grâu cumpărat din valea 
Dunării. 

Am zis mai sus că limba românească e staționară. Eroarea că ea s-ar fi 
schimbat foarte o datorim cărților noastre bisericeşti, care se tălmăceau ad 
litteram din slavoneşte sau din grecește, precum tălmăcesc încă și astăzi 
copiii de evreu Biblia în școalele belferești cuvânt după cuvânt. Dovadă 
însă că limba noastră e aproape neschimbată de două sute de ani și mai bine 
ne-o dau puţinele scrieri originale de pe acea vreme. lată de pildă o filă 
dintr-un cronograf manuscris de la anul 1638, scris la episcopia Buzăului: 


Iară la judeţ foarte era tare şi drept (Traian) că nici mitelor nu se potrivea, nici 
voie nimănui nu veghea, ci foarte făcea giudeţ cu dreptul măcar au boiar au sărac, de- 
ar fi fost singur frate-său. Iar într-o zi, şezând împăratul la masă cu toți boierii sei, au 
smult o sabie din teacă și chemă pre armașul său și-i zise: „lată că-ţi dau această sabie 
pre mână naintea lui Dumnezeu, să începi întâi de la mine de vei vedea că fac vreo 
strâmbătate: să nu-mi veghi voie, căci sânt împărat, ci să-mi tai capul întâi mie. lar 
dintru toată curtea mea și dintr-alți oameni care vei vedea că face strâmbătate altuia 
nu-l mai aduce înaintea mea, ci să-i faci samă de sabia mea.“ — Boiarii toți numa ice 
şi-au căutat între ochi, şi nime nu se mai plângea de nimic, de silă sau de strâmbătate 
în zilele lui Traian împărat. 


Singura locuţiune învechită este „a-i veghea voie cuiva“, înlocuită 
astăzi prin „a-i intra cuiva în voie“; încolo aceste şiruri sunt astăzi înţelese 
la Oradea Mare sau în Sighetul Maramureșului, deși sunt scrise înainte de 
250 de ani la ...Buzău. 

Întreg cronograful acesta, scris mărunţel pe mai bine de 800 de feţe și 
bogat în locuţiuni proprie numai limbei româneşti ar fi astăzi priceput ca și 
pe timpul în care s-au scris. 

Am avut nevoie să facem această precuvântare cam lungă pentru a 
însemna o schimbare în bine care se petrece astăzi în Ardeal. De un an și 
mai bine au început să iasă la lumină pe lângă foaia politică „Telegraful 
român“ o foaie literară. Această din urmă, numită „Foișoara Telegrafului 
român“, se îndeletniceşte mai cu samă cu răspândirea ştiinţelor practice 


trebuitoare plugarului şi grădinarului; ea e menită a pune în mâna 
învățătorului sătesc şi-a preotului o lectură scrisă românește de-a dreptul, 
lesne de înţeles și folositoare. Totodată găsim în foaie dări de samă asupra 
cărţilor străine care ating întrucâtva şi pe români, dizbateri asupra limbei 
ş.a., destul numai că partea de căpetenie o formează studii de-o netăgăduită 
utilitate. Ortografia e fonetică, cu concesiile etimologice pe care le-am făcut 
şi noi. Câţiva tineri, sătui se vede de păsereasca filologilor şi a gazetarilor 
de dincoace şi de dincolo de munţi, au prins a se pune pe muncă temeinică 
şi, înzestrați cu ştiinţă bună, o tipăresc pe aceasta în banii mărunți ai 
cunoștinţii utilitare, şi mare ne-ar fi părerea de bine dac-am auzi că banul 
umblă în casa preotului ş-a învățătorului tot așa de bine ca și-ntr-a ţăranului. 
O serie de aceste studii (Pomăritul, întocmit cu deosebită privire la grădina 
şcolară de D. Comşa, Sibiiu, 1877) au ieșit într-un tom de 200 feţe octav. 
Ilustraţiile sunt bune, tiparul lămurit şi citeţ, lucrarea sistematică şi totuși 
lesne de-nțeles, încât cu cuvânt îi dorim cărții răspândire cât de mare, de 
vreme ce-i unica lucrare de felul acesta care e în curentul științei. Pentru a 
nu lăsa un gol, pomenim numai că autorul au avut ni se pare un singur 
premergător în Învățătura pentru prăsirea pomilor, scrisă de Francisc 
Haintl, Buda, 1812. 


€ 


ROMÄNISCHE SKIZZEN 


[1 august 1877] 

Romänische Skizzen se intitulează un mic volum de naraţiuni, copii de 

pe natură, poveşti populare și novele, traduse din limba română de d-na 
Mite Kremnitz. Precedată este cartea de-o introducere asupra culturii 
române din veacul al XV-lea până astăzi şi de critica d-nului Maiorescu 
contra direcţiei actuale a culturii noastre. Încolo cuprinde următoarele 
lucrări: La crucea din sat, narațiune de I. Slavici, Popa Gavril, copie de pe 
natură de I. Negruzzi, Cucoana Nastasiica de acelaş, Popa Tanda de 
Slavici, Mihnea cel Rău de Alexandru I. Odobescu, Doi feţi-logofeţi, 
poveste populară, Santa, novelă de Nicu Gane. Asupra alegerii se-nţelege că 
nu ne vom pronunţa noi, căci afară de Mihnea cel Rău toate celelalte lucrări 
au apărut în coloanele acestei reviste. Traducerea însă este foarte bună, căci 
reproduce pe cât este cu putință orice locuţiune românească prin una 


ecuivalentă germană. Caracteristic este că în România n-au luat pân-acum 
nimeni act de apariţiunea acestui volum, afară de ziarul german din 
Bucureşti „Epoche“, care au şi reprodus în foiletonul său novela „Popa 
Tanda“. 


€ 


[1 august 1877] 
O recenziune a logicei d-lui Titu Maiorescu au apărut în „Columna lui 
Traian“, n-rii 6 — 7, şi e scrisă de d. dr. Zotu. Nu ne miră de loc că această 
recenziune dezaprobă manualul, deși el, în treacăt vorbind, este cea mai 
bună scriere în această materie care-au apărut vrodată în limba românească. 
Ceea ce voim să arătăm aicea este că recenzentul binevoieşte a face două 
insinuațiuni care nu ating pe atâta știința, pe cât caracterul autorului logicii; 
înainte de toate recenzentul voiește a arăta cumcă autorul ar fi plagiat pe 
John Stuart Mill, ceea ce este neadevărat, căci John Stuart Mill este citat la 
capătul cărţii între autorii întrebuințaţi la lucrarea manualului de logică. A 
doua insinuaţie este că în apendice s-ar cita numai titlurile a câtorva cărţi 
generalmente cunoscute, „simple titluri“. Aceasta este asemenea 
neadevărat. La fiecare carte d. Maiorescu face un scurt rezumat critic asupra 
ei, iar la altele citează pagina, cartea, capitolul care ar putea servi la 
dezvoltarea mai pe larg a paragrafelor din manualul său. Aceste apucături 
neleale din partea recenzentului ne dispensează cu totul de a dizbate cu d-sa 
cestiunea dacă reprezentațiune comună şi noţiune sunt sau nu un acelaș 
lucru. 

TURCIA 


[3 august 1877] 

O telegramă din sorginte turcească a ziarului Neues W. Tagblatt spune 

că extrema aripei drepte a lui Osman Paşa a repurtat la 7 august un deplin 
succes, la calea jumătate dintre Plevna şi Lovcea, asupra unei coloane ruse 
care aparținea corpului de armată al generalului Şahovskoi. Ceea ce ridică 
valoarea acestui succes ar fi împrejurarea că prin aceasta s-a înlăturat o 
manevră a rușilor care putea fi periculoasă pentru turci. În dimineaţa acelei 


zile s-a comunicat lui Osman Pașa că pe calea Lovcea-Plevna se observă 
niște mișcări suspicioase ale unor mase, contra flancului aripei drepte turce. 
Osman Pașa nu părea surprins de aceasta, căci prin recunoașteri din zilele 
precedente avea cunoștință că nişte detașamente ruse, nu prea tari, sunt în 
mișcare spre şosea şi astfel el înainte de comunicare luase dispoziţiuni şi 
dăduse ordinile necesare. Aceste ordine erau ca aripa dreaptă, apărată 
îndeajuns prin șanțurile ei solide, să se ţină în defensivă. Ordinul s-a 
executat. Rușii din Paradin, înaintând, păreau la început a nu fi mai mult de 
o brigadă. Acţiunea ar putea fi considerată ca o simplă recunoaştere dacă n- 
aveau la spate rezerve tari, cari s-au apropiat cu intenţiune de a ocupa 
înălțimile de la sud, cari dominau poziţiunile turce de la Plevna și despre 
cari credeau că nu sunt ţinute decât de detașamente slabe din armata lui 
Osman Paşa. Însă acele înălțimi erau asigurate contra a orice încercare; Adil 
şi Rifaat Paşa s-au întărit acolo prin şanţuri. Incertitudinea a dispărut când 
turcii, urmând tactica lor de la Plevna, prin care au dizlocat armata rusă, au 
luat deodată ofensiva. Osman Paşa venise în persoană și, cu o înaintare 
repede din valea Cirnetei, a început să vâneze pe ruşii în dezordine. 
Pierderea rușilor se calculează la 1000 oameni. Pierderea turcilor e mai 
mică, fiind ei în defensivă. De la prinși s-a aflat că marele duce Nicolaie 
conduce în persoană operațiunile contra lui Osman Pașa. 


€ 


AUSTRO-UNGARIA 


[5 august 1877] 

Din Transilvania aflăm că, espirând cu finea lui septemvrie a.c. periodul 
de trei ani al congresului român bisericesc, care fusese prorogat la anul 
1874, părintele arhiepiscop și mitropolit Miron Romanul, conform stat. org., 
a dispus a se face alegerile de deputați în toate eparhiile, pe noul period de 
trei ani al congresului ce se începe cu 1 octomvrie a.c., iar, în cât priveşte 
însăşi convocarea acelui congres, mitropolitul şi-a rezervat a o face prin altă 
dispozițiune specială. 

De când cu războiul oriental se petrec multe lucruri turceşti şi în 
Transilvania. Astfel de esemplu în Dobra, ţinutul Hunedoarei, există o 
şcoală primară centrală a ocolului Dobra la a cării susținere contribuiesc 
comunele românești ortodoxe. 


Acuma comisiunea administrativă, un soi de comitet permanent al 
consiliului judeţan, ia hotărârea de a desfiinţa acea şcoală de model. Parohul 
Dobrei, d. Romul de Crainic, povesteşte în „Telegraful român“ astfel 
lucrurile: 

Comisiunea administrativă, din îndemnul iubirei cătră popor, ca să-l 
ușureze de prea multe sarcini, vine a decreta desființarea școalei din motiv 
că comunele care concurg la susținerea ei să întrebuințeze acele capitale 
spre susținerea școalelor lor, întemeindu-se pe lege, carea nu îndatorează pe 
o comună a participa la susținerea altei școli până când are a susţinea pe a 
sa proprie. 

În adevăr, părintească îngrijire! Dar d-lor au uitat că făcură socoteală, 
fără birtaș, fiindcă înfiinţarea şcoalei s-a făcut cu consesiunea şi aprobarea 
guvernului şi prin urmare statutele ei sunt: nealterabile și, până când le va 
sta deschisă măcar o singură cale, românii se vor lupta pentru esistenţa ei, 
încât numai cu putere se va putea realiza intențiunea răutăcioasă a 
comisiunei administrative. 

Otărârea comisiunei administrative a fost luată după un raport al unui 
vestit inspector școlar anume Réthi Lajos. Comisiunea au trecut cu fuga 
peste acel raport, decretând desfiinţarea şcoalei. 

Sunt numai două posibilităţi: 

Sau că marele inspector şcolar nu cunoaște îndestul condiţiunile de 
esistenţă a şcoalei și astfel a făcut un raport necorect, ceea ce nicidecum nu 
i-ar fi spre laudă, iar comisiunea a adoptat cu ușurință vederile 
inspectorului, sau că inspectorul le cunoaşte toate bine, dară cu putere 
discreţionară voieşte a şterge din calea planurilor sale această școală, ceea 
ce nu s-ar putea califica altcum decât de asasinare. 

La multe împinge însă necuratul pe îngâmfaţii cari urmăresc cu cinism 
problema de estirpaţiune a tot ce e românesc. 

E în adevăr ridicul cum de se leagă comisiunea tocmai de școalele din 
protopresbiteratul Dobrei, declarându-le de necorespunzătoare, pe când în 
comitetul Hunedoarei, tocmai arondismentul Dobrei este în cele școlare cel 
dintâi, ba poate în întreaga arhidieceză puţine ţinuturi se vor putea lăuda cu 
şcoli bine organizate ca acest arondisment. Toate celelalte din apropiere 
sunt cu mult îndărăt. Ungurilor le place însă a vedea pe român în neștiinţă și 
necultură, căci unde e de lipsă să facă ceva nu fac nimic, ba se bucură de 
starea cea în adevăr regretabilă, şi de altă parte desființează o școală despre 


care cu mândrie se poate zice că astăzi poate concură în ale învățământului 
cu oricare şcoală normală maghiară. 

Noi din parte-ne pomenim numai că maghiarii, cari după cum se ştie 
sunt strașnici etnologi, pretind nu știm de unde și până unde că populaţia 
acestui ținut ar fi maghiară de origine. 


€ 


[5 august 1877] 
Telegramele au spus cumcă în vremea întrevorbirii de la Ischl amândoi 
împărații, cel al Austriei şi cel al Germaniei, n-ar fi avut deloc înțelegeri 
politice. Foi vieneze esplică astfel această frază. Împăratul Germaniei avea 
de gând a cere de la Austria ca să nu se opuie în caz dacă rușii ar avea 
nevoie să treacă prin Serbia sau să ceară cooperațiunea sârbilor. Această 
cerere însă împăratul Germaniei n-au făcut-o sau mai bine au amânat-o, 
căci ataşatul militar al Germaniei la armata imperială rusească au înștiințat 
pe suveranul său că ofenziva rusească nu va reîncepe decât poate peste 
patru săptămâni, astfel încât cererea Germaniei nu mai era urgentă. Altfel se 
zice că Austria astăzi nu s-ar mai opune nici la cooperarea Serbiei. 


€ 


TURCIA 


[5 august 1877] 
„Daily Telegraph“ crede a putea susține în mod autentic întâi că 
generalul Gurko au părăsit cu totul Balcanii, al doilea că Osman Paşa au 
mutat tabăra de la Plevna, pentru a ocupa o altă tabără întărită în Balcani. 
Din Bucureşti se vestește că avangarda lui Suleiman Paşa au trecut Balcanii 
şi merge spre Gabrovo, apoi că prințul egiptean Hassan au ocupat 
Bazardjicul, părăsit de ruși, şi în fine că la o luptă lângă Rasgrad (unde-i 
Ahmed-Eiub) turcii ar fi luat, după cum ei susțin, cinci tunuri. 


€ 


MALTRATARE 


[10 august 1877] 
Aflăm cu părere de rău că d-na directriță a institutului Gregorian (de 
maternitate) din cauze necunoscute ar fi fost maltratată de una din elevele 
acelui institut, tocmai în momentul în care d-na directriță asista pe o 
pacientă. Ne-am obicinuit a vedea că asemenea neorânduieli în școli nu 
provin totdeauna dintr-un spirit latent de nesupunere (cetitorii îşi vor aduce 
aminte de turburările din școala tecnică), ci sunt câteodată produse în mod 
artificial de înrâuriri străine cercului elevilor, pentru a da un caracter 
îndoielnic poziţiei învățătorului contra căruia sunt îndreptate. Deocamdată 
însă nu ne permitem a bănui nimic, mai ales că atât parchetul cât şi onor. 
epitropie a spitalelor Sf. Spiridon au primit știință despre acest incident 
regretabil şi aceste autorități sperăm că vor fi în stare, una a descoperi 
cauzele neorânduielii, cealaltă a opri repetarea ei. 


€ 


«GLOBUL» 


[10 august 1877] 

La 6 august curent au apărut în Bucureşti cel dendâi număr al foii 
ilustrate Globul, care făgăduieşte a fi o foaie de literatură populară, 
ilustrată. O literatură ilustrată ne este pân-acuma o idee necunoscută și ne 
aminteşte mai mult rolurile de papyros egiptean scrise ideografic, unde într- 
adevăr fiece noțiune e totodată și ilustrată. Dar să lăsăm această greșală de 
construcţie și să ne ţinem de foaia de „literatură populară“. 

O asemenea foaie esista la români sub titlul de „șezătoarea“, redactată 
de d. Iosif Vulcan, din Pesta. Nu zicem că foaia din Pesta e bine redactată, 
dar d. Vulcan pare a fi avut o idee sigură de ceea ce va să zică literatura 
populară, căci cearcă a da ca în oglindă cugetarea şi maniera de a vedea a 
poporului chiar. Literatura populară nici se poate numi altceva decât sau 
Cugetarea şi productele fantaziei poporului însuși, cari devin literatură în 


momentul în care se reproduc prin scriere, sau produceri a clasei mai culte, 
cari se potrivesc însă aşa de bine cu gândirea poporului încât dacă acesta nu 
le-au făcut, le-au putut însă face. 

Literatura populară are la români foarte puţini reprezentanţi, pe care-i şi 
cităm după cât ni-i aducem aminte: Anton Pann (Valahia), Vasile Aron și 
Ioan Barac (Transilvania), Const. Negruzzi și Alexandri (în unele scrieri) 
pentru Moldova şi, între cei mai noi, fără contestare Slavici, povestirea 
umoristică (Ungaria), și Creangă, povestea fantastică (Moldova). Dacă mai 
adăogăm unele scrieri mai vechi de agronomie ale d-lui Ioan Ionescu, cari 
sunt scrise cu totul în limba și-n maniera de-a gândi a poporului, am cam 
mântuit cu literatura populară română. Țăranul, breslașul și învăţătoriul mic 
(preotul, învăţătoriul sătesc şi cel de oraș) sânt poporul în înţelesul strâns al 
cuvântului, și chiar numai în înțelesul lor poate fi vorba de literatură 
populară. "Țăranii şi breslașii au feliul lor propriu, adesea prea original și 
frumos, de-a vedea lumea, iar învățător şi preot coboară cultura în jos și 
traduc limba cosmopolită, nesemnificativă şi abstractă a ştiinţei, care e de 
domeniul lumii întregi, în formele vii, mlădioase şi încântătoare prin 
originalitate a poporului. 

Va să zică o scriere este populară sau prin materie şi prin modul 
espunerii (literatura poetică în sens larg), sau cel puţin prin modul espunerii 
(novela, ştiinţa aplicată). 

Să vedem cuprinsul primului număr de literatură populară: 

1. Din pământ în lună (roman) de Jules Verne. 

2. Rezbelul actual şi Chestiunea Orientului. 

3. Varietăţi. 

a) Despre trei tineri savanţi t, articol în care se vorbeşte despre susţinere 
de teze la Sorbonne, despre Gellert şi Chamisso, tot lucruri ce ating direct 
poporul românesc. 

b) Despre pianul Kaps. 


1 Să distingem. N-avem nimic contra celor trei tineri cari vor fi învăţat 
prea bună carte la universitățile străine. Numai darea de samă a „Globului“ 
nu are a face nimic cu literatura populară. 


4. Cronica săptămânii. Politică şi rezbel. 
5. Câteva consideraţiuni asupra științelor naturale cu citate din 
Humboldt şi Bessel şi c-un motto din Schopenhauer, motto care ar da ocazie 


acestui renumit scriitor — dacă ar trăi — să să supere, pentru nu ştim a câta 
oară, că-şi vede numele scris cu pp, căci prin pp se dă numelui său un aer de 
nespusă eleganţă. 

Apoi urmează altele ejusdem farinae. 

Globul nu cuprinde literatură populară nici prin materie, nici prin 
formă. 

Dacă editorul „Globului“ au avut în vedere foaia „Gartenlaube“, al 
căreia format îl imitează, atunci ar fi trebuit să ştie că acea „foaie ilustrată 
pentru familii“ — care nu este o foaie de literatură populară într-adevăr — 
cuprinde totuşi aproape numai literatură națională. Gartenlaube mai că n-au 
avut în coloanele sale vrun articol tradus. O foaie de literatură populară 
care cuprinde aproape numai articoli traduși e un fenomen pe care numai 
iubita noastră ţară era menită de-a-l produce. 

De almintrelea noroc și voie bună! Noi nu stricăm gustul nimănuia, din 
contra. Cu cât se vor înmulți productele de acest soi, cu-atâta nădăjduim că 
se va simţi trebuința unei reacţiuni și a unor foi într-adevăr populare. 

Altfel „Globul“ va apărea în fiecare sâmbătă sară în câte două coale de 
tipar. 

Preţul abonamentului este de 5 lei noi pe trimestru în monedă sunătoare. 

Abonamentele se pot face însă după cerere și pe câte şase luni sau un 
an, cu preţul de 10 sau 20 lei noi. 

Se primesc şi anunciuri cu preţul de 20 bani centimetrul pătrat. 

Abonamentele se primesc la toate oficiele poștale din ţară, iar în 
București la librăria Mihălescu et Luis, strada Lipscani, şi la redacţiune, 
strada Neguţători, no. 21. 

Administrator e B.V. Vermont. 


€ 


[12 august 1877] 

Aceste sunt cuvintele „Rom. Lib.“. Acele griji s-ar fi născut în urma 

unor articole de fond ale „Românului“ prin care se arată că n-ar exista nici 

un fel de înțelegere definitivă între guvernul imperial rusesc şi cel român în 
privirea cooperării armatei noastre. 


€ 


GERMANIA 


[12 august 1877] 
Guvernul german a făcut imputări către Poartă în privința barbarielor 
comise de trupele turceşti; aceste imputări sunt bazate pe convenţia de la 
Geneva. După interpretația germană, această convenţiune îndatorează nu 
numai pe beligeranţi a observa unul în privinţa celuilalt dispoziţiunile ce ea 
conţine, dar încă dă puterilor neutre cosemnatare dreptul de a stărui asupra 
observării esacte a acestor dispoziţiuni. 
Nota Germaniei nu va fi comunicată și celorlalte puteri. 


€ 


TURCIA 


[12 august 1877] 
Mehemet-Ali telegrafiază că la 8/20 august a avut loc o luptă cu ruşii la 
Ogdis-kilar în apropiere de Eski Giuma. — Nici o telegramă oficială nu 
confirmă împreunarea lui Mehemet-Ali cu Suleiman Paşa; altfel Poarta a 
mai ordonat a se concentra imediat, ca rezervă, 50.000 muștehafizi din a 
doua clasă la Adrianopole, Sofia şi în alte diferite puncte în Bulgaria, iar 
sultanul au mai ordonat formarea unei a doua rezerve compusă de aproape 
60.000 muştehafizi din Anatolia, care va fi adunată la Constantinopole. 
Poziţiunea ministrului afacerilor străine Server Pașa este zdruncinată. 
Știri private asigură că cerchejii ar fi ocupat satul Șipka, dar nici o noutate 
oficială n-a venit să confirme acest zgomot. 


€ 


FRANCIA 


[12 august 1877] 

„Presa“ estrage din ziare franceze ştirea că aniversarea zilei împăratului 
Napoleon a fost serbată anul acesta la Paris c-un entuziasm mult mai mare 
decât anii trecuţi. Te-deumul a fost asistat de o populațiune imensă, iar 


stradele erau îndesate de public, și viorelele împodobeau jachetele întocmai 
ca în zilele de glorie ale lui Napoleon. 

După finele missei, mulțimea și-a unit glasul în strigătul: „„Vive 
Napoleon IV“, la care câţiva au încercat a răspunde cu „Vive Rochefort“. 


€ 


OBSERVAȚII CRITICE 


[12 august 1877] 

D. dr. Zotu publică în n-rii 6 și 7 (iunie-iulie) a „Columnei lui Traian“ o 
recenziune asupra logicei d-lui Titu Maiorescu. Din cauza invidiabilelor 
antipatii de care autorul logicei are onoarea a se bucura, recenziunea a fost 
reprodusă repede-repede de „Presa“ şi „Telegraful“, încât atenţia celor cari 
mai bine ar muri decât să judece singuri a fost deja pusă în cuvenita 
mișcare. Căci putem presupune că atât onor. confrații de la „Presa“, cât şi 
cei, dacă se poate și mai onorabili, de la „Telegraful“, nu s-or fi dedat la 
veleitatea de-a ceti mai întâi logica de Maiorescu, înainte de-a retipări 
judecata d-lui dr. Zotu. Vivat sequens! 

Recenziunea merită atenţie din puntul de vedere al observaţiilor ad 
personam. La argumentările ad rem vom veni mai târziu. 

La noi — începe d. Zotu — mulți și-au permis a bănui că cunoştinţele 
filozofice ale d-lui Maiorescu sunt mai contestabile decât elocuenţa sa. Ne 
lipsea un text prin care să se poată verifica ştiinţa cea pusă la îndoială a 
profesorului. Un asemenea text îl avem acum înaintea ochilor. Publicarea 
lui este cea mai mare greșală, dintre toate ce le-a comis d. Maiorescu. 
Suntem siguri că prin publicarea Logicei d. Maiorescu va pierde mulţi din 
admiratorii săi, poate chiar în Iași. 

Toate aceste bănuieli, aserțiunea că publicarea manualului e cea mai 
mare greșală a d-lui Maiorescu şi siguranța că şi-ar pierde admiratorii, toate 
aceste, puse la locul pe care-l ocupă (la începutul recenziunii), devin o 
strategemăl. Aceste aserţiuni ar fi trebuit să urmeze în mod concludent din 
recenziune, nu s-o premeargă. A arunca bănuiala neştiinţei înainte de-a o fi 
argumentat mai întâi însamnă a gratifica anticipando pe contrariul cu epitete 
la întrebuinţarea cărora abia argumentațiunea făcută gata ne dădea un drept. 


Dacă noi, plătind cu aceeaşi monetă, am zice de pe acuma — la 
începutul observărilor critice — că ne permitem a bănui cumcă cunoştinţele 
filozofice ale d-lui Zotu sunt pe atât de contestabile pe cât e şi lealitatea sa 
în discuţiune, că ne trebuia un text prin care să putem verifica lealitatea şi 
ştiinţa, puse la îndoială, a d-lui Zotu, că un asemenea text îl avem şi că d-sa 
ar fi comis cea mai mare greșală de a-l publica, atunci ce-ar avea de zis d. 
recenzent? Bănuielele noastre vor urma abia din observările critice, nu le 
vor merge înainte. 

Este deja un semn trist — urmează recenzentul — când însuși d. 
Maiorescu recunoaște că această carte, pe care o numește un rezumat al 
prelegerilor ţinute în curs de aproape zece ani la universitate, este bună de 
întrebuințat la cea dendâi învăţare a logicei. 

Pentru noi acesta nu e deloc un semn trist, ci numai un semn că 
recenzentului nu-i place a ști ce e un rezumat. Și fiindcă ne e şi indiferent ce 
şi-a fi închipuind d-sa sub rezumat, căci nu avem de gând a-i rectifica 
marginile noţiunilor d-sale, vom aduce un exemplu calculat numai asupra 
naivității cetitorilor săi ca și argumentul d-sale. Kant are asemenea un 
rezumat al prelegerilor de logică, ţinute în curs de douăzeci de ani la 
universitatea Königsberg, care este asemenea bun de întrebuințat numai la 
cea dendâi învăţare a logicei. 

Ș-un asemenea rezumat îl poate face orice învăţat, din orice știință, 
îndată ce eliminează tratarea pre larg a controverselor, iar el va fi totdeauna 
bun pentru cea dendâi învăţare a științei respective, căci orice carte 
elementară este un rezumat. 

D-sa ar putea răspunde că există rezumate care nu sunt înțelese de 
începători, ci sunt pentru ... învăţaţi numai, dar d-sa știe că acest răspuns? 
ar fi o sofismă — căci recenzentul va fi ştiind foarte bine ce fel de rezumat 
trebuie să deie un om când se hotărăște a scrie pentru școalele secundare 
(pentru cea dendâi învăţare a logicei). 

Apoi d. Zotu, după ce ia din textul cărţii și din şirul de argumentări 
strâns legate ale d-lui Maiorescu patru citate din John Stuart Mill, încheie: 

Arătând această perfectă consunanță ad litteram între d. Maiorescu și 
Mill, noi am fi dispuşi a o esplica printr-o întâlnire în idei a două genie, 
dacă nu ne-ar fi cam greu a înţelege o asemenea întâlnire chiar în cuvinte, 
chiar în puncte și virgule. 

Dar noi nu suntem de loc dispuși a o esplica aceasta printr-o simplă 
întâlnire de idei a două genii și 'nţelegem foarte bine întâlnirea în cuvinte. 


Aceasta, pentru că logica lui John Stuart Mill e citată în mod cinstit în 
apendice între manualele întrebuințate și pentru manualul nostru, încât 
bunătatea recenzentului de-a se arăta dispus să esplice consunanţa din 
întâlnirea în idei a două genii este în cazul nostru cel puţin de prisos, Dar 
această ciudată bunăvoință a d-sale devine şi mai caracteristică când vede 
cineva înțelesul pe care i-o dau jurnalele bucureştene și când ştie că 
recenzentul au şi calculat asupra acestui înţeles. În urma generozităţii de-a 
esplica în acest mod întâlnirea în idei, ele aruncă asupra autorului logicei 
prepusul plagiării. 

Dar „aceea“ ce d. recenzent „voiește a imputa“ autorului logicei „este 
ceva mai grav“. 

După ce (Maiorescu) în introducere şi-a dat atâta silință de-a se pune în 
cea mai strânsă armonie cu Mill, îndată după terminarea Introducerii lasă 
pe Mill la o parte și urmează altor autori, de astădată germani, mai ales din 
şcoala lui Herbart. Această infidelitate cătră Mill n-au putut rămânea 
nepedepsită. Teoriile susținute de Mill şi adoptate de d. Maiorescu în 
Introducere fiind contrare celelalte teorii împrumutate de d. Maiorescu de 
la alţii, logica d-sale a dobândit un caracter foarte nelogic. 

Aci d. recenzent iar seceră înainte de-a fi semănat. Făr' a fi dovedit 
nimic, căci aşa-numita dovadă vine în urmă, recenzentul împarte 
anticipando pedepsirea infidelității cătră Mill şi caracterul nelogic al 
logicei. 

Apoi urmează următoarea argumentaţiune: 

Mill e sensualist în toată puterea cuvântului. Sensurile, după el, sunt 
singurul izvor al convingerilor noastre. Noi am văzut că d. Maiorescu au 
adoptat această teorie a lui Mill (că adică sensurile sunt singurul izvor al 
cunoştinții). 

Acest „noi am văzut c-au adoptat această teorie a lui Mill“ este pur și 
simplu un binevoitor esces de fantazie a recenzentului, care crede poate c-ar 
fi dovedit-o aceasta undeva fără s-o fi dovedit nicăieri, căci această teorie a 
lui Mill a fost formulată cu mult înaintea acestui fericit muritor prin 
cuvintele: nihil est in intellectu quod non antea fuerit in sensu (nimic nu 
este în minte care să nu fi fost mai întâi în simţiri), iar teoria pe care o 
urmează logica Maiorescu este tot aceasta, decât numai cu mica restricțiune 
a lui Leibnitz: nihil est in intellectu quod non prius fuerit in sensu, nisi 
intellectus ipse. (Nimic nu e în minte care să nu fi fost mai întâi în simţiri 


decât mintea însăşi.) Această restricțiune trebuia s-o întrevadă orișşicine 
care-şi arogă dreptul de-a bănui știința autorului logicei. 

Cu restricțiunea lui Leibnitz însă, această teorie a lui Mill, care du 
reste, nu este a lui Mill, ci foarte veche și anume a lui Epicurs, e admisă de 
foarte mulţi filozofi, de Kant însuși, a cărui „Critică a raţiunii pure“ se 
ocupă tocmai cu „intellectus ipse“, cu chiar mintea. 

Căci sensualismul, empiric fiind, nu e fals, ci numai unilateral, ca şi 
materialismul, și întru cât aceste sisteme sunt adevărate, ele nu se esclud 
într-o minte încăpătoare, căci adevăr pe adevăr nu esclude. 

Dar ce mai la deal la vale! Recenzentul nici n-avea să dovedească 
cumcă sensualismul ca „sistem filosofic“ (reprezentat în cazul nostru de 
Mill) e opus altor sisteme. Aceasta se poate, dar nu dovedeşte nimic. Ceea 
ce trebuia să ne dovedească d-sa este nu că autorul e 'n flagrantă 
contradicțiune cu Mill, ci dacă din „negrul pe alb" al logicei se poate arăta 
vro contrazicere cu ea însăși. Aceasta însă recenzentul nu ne-o arată nicăiri 
şi nici nu e în stare a o arăta, pentru că nici n-o poate găsi nicăiri. 

Consecuenţa d-lui Maiorescu consistă tocmai într-aceea că nu admite 
sensualismul ca sistem și dacă admite argumentațiunea lui Mill pentru „nihil 
est in intellectu quod non prius fuerit in sensu“, nu-l admite însă pentru 
„intellectus ipse“. 

Și dacă nu-l admite e o dovadă că deși Mill cearcă cu mult spirit a 
demonstra că acele principie așa numite legi ale cugetării sunt nişte 
adevăruri bazate tot pe esperiență autorul va fi avut raţiunile sale de a vedea 
nesuficiența argumentării lui Mill în privinţa izvorului al doilea al 
cunoștinței noastre. 

Deci într-o cestiune atât de fundamentală d. Maiorescu poate fi mult și 
bine în contradicţiune cu Mill, fără de-a fi însă „în contradicţiune cu d. 
Maiorescu din introducere“, precum susține recenzentul. 

Căci nu sta nicăiri în manual că cele trei principii de sine evidente 
(identitatis, contradictionis, esclusi tertii) sunt generalizaţii ale esperienţei. 
Din contra, aceste principii sunt condiţii sub care esperienţa este cu abia cu 
putinţă și se presupune pe tăcute existenţa lor ca să putem judeca ceva. A 
crede că mintea şi lucrurile ce ea le pricepe stau în raport de cauză și efect 
constituie paralogismul numit cum hoc, ergo propter hoc și e egal cu 
judecata aceluia ce văzând o moară mișcată de râu ar zice că moara-i cauza 
apei sau apa-i cauza morii, şi aceasta pentru că acţiunile (apei și a morii) 
stau în nex cauzal. 


Pentru ca publicul să înţeleagă celelalte imputări „grave“ făcute de 
recenzent vom reproduce întreg paragraful 8 din logică, subliniind cele 
trebuincioase: 

8. Judecata se compune din noţiuni; explicarea ei presupune dar 
cunoștința acestora în proprietăţile lor esenţiale. 

Orice noţiune este o reprezentare formată din alte reprezentări relative 
la acelaşi obiect și cuprinzând partea lor comună. Înțelegerea osebirii între 
noțiune şi simpla reprezentare este importantă pentru înţelegerea 
operațiunilor logice. Conştiinţa noastră primește din experiență mai multe 
reprezentări asupra aceluiași fel de obiecte. Un copil d.e. are, la început, 
despre obiectul masă o idee sau reprezentaţiune potrivită numai cu acea 
masă unică ce a văzut-o în odaia sa. Mai târziu vede şi alte mese, cu patru 
picioare, cu trei picioare, cu un picior, de lemn, de piatră, de metal, rotunde, 
pătrate, poligoane etc. Din această sumă de reprezentări relative la acelaș 
fel de obiecte conștiința lui estrage într-un minut dat și printr-un proces ce-l 
explică psicologia reprezentarea lor comună, și lăsând la o parte osebirile de 
tot individuale ale multelor exemplare din același obiect, formează noțiunea 
acestuia. 

Noţiunea (Begriff) cuprinde dar esința lucrurilor ce s-au prezentat 
conștiinței noastre, alegând din ideile lor numai părțile importante și 
respingând pe celelalte. În acest proces de abstracţiune noţiunile pierd 
oarecum materialismul reprezentărilor primitive și devin eterice, pierd 
sensibilitatea şi devin obiecte pure ale gândirii. În lumea fizică d.e. nu 
există noțiunea plantă, ci numai o plantă individuală oarecare, cu suma ei de 
calități unice. 

Importanța noțiunilor pentru sufletul omenesc este din cele mai mari. 
Mărginirea radicală și neajunsul caracteristic al inteligenței omeneşti 
provine din prea puţinele reprezentări ce le poate cuprinde conștiința 
deodată. De-abia trei-patru reprezentări ocupă în același timp atenţiunea 
noastră; tot ce trece peste acest număr dispare de regulă din sfera 
percepțiunii intelectuale și se întunecă. De aici provin lacunele, 
unilateralitatea, în genere defectele caracteristice ale inteligenţei celor mai 
mulți oameni. Singurul mijloc de a remedia în parte acestui inconvenient 
este de a introduce în conștiință noţiunile generale în locul reprezentărilor 
sensibile şi de a avea astfel în același cerc mărginit al conștiinței esinţa unui 
câmp foarte întins de reprezentaţiuni experimentate. Astfel, pe când simplul 
grădinar îşi încarcă conștiința și memoria cu reprezentările individuale ale 


fiecărui exemplar de flori ce le cultivă, și prin aceasta nu are inteligența 
liberă pentru alte gândiri, naturalistul ştienţific primeşte numai noţiunile 
generale despre felurile plantelor, are în extract esența tuturor şi inteligența 
lui rămâne liberă a concepe alte tărâmuri ale naturei și a forma astfel o 
ştiinţă universală. Fiind dar că noţiunile cuprind mai puţin decât 
reprezentările originarie, însă conţin toată esenţa lor, de aceea operațiunea 
cu ele este cea mai potrivită repejunii de progres în inteligența omenească, 
pe când cei ce operează numai cu reprezentaţiuni poartă cu sine masa 
greoaie și superfluă a sensibilităţii şi își întârzie şi-şi încurcă prospectul. 
Astfel întrebuințarea noţiunilor este de comparat operărei cu cuintesenţe în 
locul specialelor de plante, cu chinina în loc de chină, și noțiunea se 
rapoartă la reprezentare ca formula algebraică la calculul cu cifre sau ca 
logaritmul la numărul său. Tocmai prin această libertate a generalizărei este 
omul în stare a-și concentra mintea şi a câştiga acea circumspecţiune peste 
un câmp vast de experienţe ce-l deosebeşte de toate celelalte ființe ale 
naturei. El nu este uimit și cotrupit prin varietatea infinită a indivizilor din 
natură și nu este, ca animalul, fatal legat de impresiunea momentului; ci 
liber aruncă căutătura abstracţiunii în univers şi reduce masa, multiplă şi 
extensivă, la o citățime mărginită dar intensivă, scoate în idei sucul şi 
măduva obiectelor şi, astfel domnind peste ele, câștigă locul și timpul de a 
le compara între sine şi cu trecutul și viitorul și formează din ceea ce 
năvălea în capul său ca un haos orb al întâmplării sfera luminată şi regulată 
a inteligenţei. 

Noţiunile sunt dar productul cel mai important, productul specific al 
rațiunii omenești. 

După ce lectorul va fi trecut peste acest paragraf întreg, din care d. 
recenzent rupe numai de ici-cole câte-o bucăţică — întrebăm ce contraziceri 
au observat? 

Într-adevăr, la începutul paragrafului stă într-un loc: reprezentări 
relative la acelaş obiect și într-alt loc reprezentări asupra aceluiași fel de 
obiecte. 

Dar din exemplul cu copilul urmează evident că numai versiunea a doua 
e cea adevărată și că cea dendâi e în cazul cel mai rău un lapsus calami — o 
greşală de condei. 

Acest lapsus, aflat pe o singură pagină şi corijat cu cinci șiruri mai jos, 
îl esploatează apoi recenzentul în întreaga sa critică. 


În sfârşit d. Zotu nu poate termina fără a vorbi şi despre impresiunea de 
mirare ce i-au lăsat apendicele, în care d. Maiorescu promisese a da notițe 
bibliografice pentru studierea controverselor logice și nu dă decât titlurile 
unor cărți generalmente cunoscute, simple titluri. 

Noi n-avem nici un fel de impresiune de mirare numai pentru că d. Zotu 
bine-voieşte a da și aici rodul fantaziei sale, în locul adevărului. Iar 
adevărul este: la pagina 104 şi 105 sunt citate manualele întrebuințate la 
compunerea logicei, fiecare însoţit de-o scurtă notiță critică sau de-un aviz 
pedagogic, iar după aceea urmează citate toate locurile (volum, carte, $, 
pagină) din opurile cari pot servi la o dezvoltare mai departe a paragrafilor 
din manual. 

Cât despre „dar“ ca formă concludentă și despre ceea ce voiește 
recenzentul a zice în privirea deosebirii „reprezentării comune“ de 
„noţiune“ nu vom răspunde nimic. Cauza e simplă — ne sunt indiferente 
atât ideile d-sale asupra nuanţelor de înţeles al particulelor românești, pre 
cât şi părerile filozofice. Rolul criticei noastre se mărginea la respingerea 
bănuielelor de plagiat, a contrazicerii flagrante şi a bănuielii de 
superficialitate aruncată asupra autorului prin „mirarea“ de la capăt. 

Dar să admitem — deși nu concedem — că în cartea d-lui Maiorescu ar 
fi nu o contrazicere — ci zece. De unde și până unde vine recenzentul să 
deducă din contraziceri neştiința autorului? De când contrazicerile sunt o 
dovadă de neştiință? Dacă noi am susținea de ex. că Condillac a fost 
materialist, că st. loan e întemeietorul logicei, că romanii vorbeau grecește, 
atunci aceasta ar fi o dovadă de neştiință. Dar o contrazicere? Dovedeşte cel 
mult ceva în privirea puterii de judecată a unui om, nu în privirea științei. 

Ce ignorant ar trebui să numim pe Kant, care se contrazice câteodată, 
care dă câte două definiţii despre un lucru din care nici una nu-i bună, ba se 
esclud... C-un cuvânt orice neconsecuenţă în gândire ar trebui stigmatizată 
drept neștiinţă. 

Dacă învăţătura l-ar garanta pe cineva contra erorilor de judecată, 
atuncea pe de o parte n-ar mai fi dispute între oameni învăţaţi, iar pe de altă 
parte, dacă învăţătura ar fi condiţia judecății, oamenii neînvăţaţi n-ar putea 
să judece deloc. 

Dar în faptă stă altfel. Știință poate câştiga oricine voiește, judecată nu. 
Judecata e un dar preţios al naturii, care se găseşte în porțiune mică la orice 
om, dar încăpătoare și clară numai la aristocrația spirituală, pe care natura 
au semănat-o cu multă zgârcenie pe faţa pământului. Și această aristocrație 


e şicanată în republica literelor, ca și aristocrația numelui istoric în 
republica cetăţenilor. În amândouă republicele mediocritatea (din invidie şi 
din simțământul nimicniciei sale) va bănui capetele pe care nu va putea sau 
nu va voi să le înțeleagă. 

Și un asemenea cap cu judecată vastă și limpede este într-adevăr autorul 
manualului de logică, din care cauză republica literelor române e pe cât se 
poate în contra lui. 

Insinuări, buiguiri confuze despre cosmopolitism, bănuieli de neştiinţă, 
acuzări de plagiat, toate aceste se aruncă asupra unui spirit care în fiece şir e 
de transparenţa cristalului și nu lasă nimănuia îndoieli asupra celora ce voia 
să zică. 

Și când nu mai ajung aceste, atunci se ia refugiu la... contrazicere T 
deşi asta-i bănuiala cea mai fragilă din toate. 

X sau Y, vrun recenzent oarecare, amestecă şi confundă toate, aduce 
lucrurile cele mai eterogene și voieşte a dovedi în scrierile noastre, nu 
greşeli — contraziceri. O apucătură naivă și rea de care se servesc adese 
acești domni. Contrazicere să nu admiţi într-un autor decât până ce-ai găsit 
două teorii cu totul neîmpreunabile și după ce ţi-ai dat toată silinţa posibilă 
de a le împreuna. Dar să se contrazică cineva pe fiecare pagină? Trebuie să 
fie un om care nu ştie ce vorbeşte, căci asta va să zică contrazicere. 

Vezi un cap ce nu-i capabil de-a pricepe o cugetare în unitatea ei, că 
frânge din scrierile noastre de ici și cole câte-o bucăţică, le ţine lângolaltă și 
deodată strigă: „Contrazicere!“ Aceasta e mult mai ușor decât de-a-l urma 
pe un autor în toate minele cugetării sale şi a-i spune apoi ce ai contra lui. 
Dar unde puterea şi curajul de-a urma îi părăsește pe aceşti domnișori strigă 
mai bine „contrazicere!“ 

Deodată numai i-auzi: Ici commencent les contradictions! 5 Cum pot 
numai să creadă asemenea capete că spirite de soiul nostru nu vor observa 
cea mai simplă din legile logicei, principiul contradicţiunii, că am lucrat 
toată viaţa la un sistem de cugetări fără a avea o idee răzgândită şi lămurită 
şi o icoană clară despre ceea ce învăţăm pe alţii; ei cred că trebuie să 
aşteptăm să vie nişte inteligențe, comune ca şi muștele de pe păreţi, pe cari-i 
produce fără greş connubiul orişicărei părechi omeneşti, pentru ca să ne 
lumineze pe noi asupra principiului contradicțiunii! 


1 O fină deși vulgară strategemă, pentru a înscena o petitio principii, 
pentru a câștiga prin subrepţiune unul din raţiunile concluziei. Când începi 


a suspiciona pe om înainte de a fi dovedit ceva contra lui, unești deja cu 
ideea ce se crează în capul cetitorului un predicat în defavorul lui, încât 
concluzia ţi-i cu mult mai uşoară. Această suspicionare anticipată e foarte 
obicinuită în jurnalele politice, a căror misiune se 'mţelege că nu e luminarea 
publicului, ci escitarea patimelor lui, dar în discuţii ştiinţifice n-are ce căuta. 

2 Fallacia a dicto secundum quid ed dictum simpliciter. 

3 Cf. Diogenes Laertius. Cartea X. 

4 De aici urmează un plagiat al nostru îndreptat în contra a doi 
recenzați, unul german, altul francez. Espresiile prea aspre ale originalului 
le-am îmblânzit cu mult. 

> Aceste şiruri sunt îndreptate contra lui Saint-René Taillandier, un 
recenzent al autorului din care estragem. 

TURCIA 


[14 august 1877] 

Nu sunt asemenea adevărate toate câte s-au scris în privința retragerei 
ruşilor de pe la strâmtorile Balcanilor. Aceste strategice pozițiuni nu se iau 
așa de lesne din mâinele rușilor, căci 5000 de oameni pot ţine pe loc 
100.000 oameni. 

Cât pentru Dobrogea, că a fost evacuată de ruși, nici nu este de gândit! 
Ruşii sunt tăbărâţi pe valul lui Traian. Ei au acolo tunuri de toate mărimile 
şi este cu neputinţă de a se apropia turcii pe acolo. 

La 19 iulie trecut două monitoare turceşti au venit la Kiustendje noaptea 
şi de la oarele 11 — 2 au bombardat orașul, dar ghiulelele (obuzele) n-au 
putut ajunge la mal și rușii n-au răspuns decât numai atunci când aproape de 
oarele 2 spre ziuă au căzut două obuze la marginea oraşului. Artileria rusă a 
aruncat 3 obuze, din cari una a lovit pe unul din monitoare, şi atunci ei s-au 
depărtat. Dar tunurile ruseşti au fost mici, pentru care cauză până în ziuă au 
fost aduse cu drumul de fier de la Cerna Voda 6 tunuri de cel mai mare 
calibru şi aşezate la teribelele baterii făcute la ambele maluri, din ambele 
părţi ale oraşului. Afară de aceasta, portul Kiustendje este presărat cu torpile 
la o distanță destul de depărtată, așa încât îi este cu neputinţă flotei turceşti 


de a se putea apropia spre a bombarda acest port şi cu atât mai puţin de a 
putea debarca armata turcă acolo. 

La 3 ale curentei s-au lăsat alte două monitoare turceşti despre Silistra, 
în apropierea de Rasovata. Ruşii, văzându-i, s-au dus în întâmpinarea lor cu 
vaporul român Fulgerul, din care cauză monitoarele turceşti au fost silite de 
a o lua la sănătoasă, și ruşii i-au lăsat. Turcii, văzând că nu sunt urmăriţi, au 
oprit monitoarele. Noaptea, marinarii ruși s-au strecurat și le-au împresurat 
cu torpile şi cu modul acesta încă două monitoare turceşti rămân 
nepracticabile, și cari desigur în curând sau vor fi azvârlite în aer sau se vor 
preda rușilor. 

Ambasadorul Austriei la Constantinopole a primit instrucţiuni să se 
asocieze cu demersurile ambasadorului Germaniei pe lângă Înalta Poartă în 
privinţa cruzimilor comise de turci asupra răniților şi prizonierilor ruși. 
Italia a făcut în acelaşi timp un demers analog la Constantinopole. 


€ 


[19 august 1877] 

Înainte de câteva luni deja „Românul“ începuse a vorbi despre invazia 
evreilor rusești ca de nişte cârduri de corbi cari vin în urma armatelor pentru 
a se aşeza pe câmpiile în care acele s-au luptat. Această comparaţie puţin 
măgulitoare pare a fi justă, deși într-un alt înțeles. „Reforma“ de duminică 


conţine următoarele detalii asupra rolului acestei invazii 1. 


! Vezi infra, p. 771 — 772. 

TURCIA 


[19 august 1877] 

Şepte zile de-a rândul de la 10 — 17 c. s-a urmat lupte în strâmtorile de 

la Şipca. Mari trebuiesc să fi fost pierderile din amândouă părţile, cu 
deosebire însă turcii, care nu erau scutiţi prin fortificaţiuni, trebuie să fi avut 
pierderi enorme. Poziţiunile din strâmtorile de la Șipca nu sunt pentru 
ambele părți beligerante de aceeași importanţă. Turcii trebuie să câștige 


aceste pozițiuni cu orice preţ, rușii le ocupă mai mult sau mai puţin numai 
din îndărătnicie războinică. Încă pe când corpul generalului Gurko se 
retrăsese de peste Balcani generalul Nepocoișiţki propusese evacuarea 
strâmtorilor de la Şipca şi concentrarea tuturor trupelor la Târnova. Astfel 
ruşii nu vor fi dispuși a aduce aceleași sacrificii pentru apărarea trecătorii de 
la Șipca pe care turcii trebuiesc să fie gata a le face pentru forțarea ei. Mai 
multe zile rușii s-au susținut în poziţiunile lor; aceste zile au fost un câştig 
pentru armata rusască, care în fiecare din aceste zile s-a sporit cu câte opt 
până la zece mii de oameni. După ce vor fi sosit toate ajutoarele și după ce 
trupele rusești vor fi ocupat în triunghiul Șiștov-Nicopoli-Târnova 
poziţiunile de care au trebuinţă, Suleiman Paşa poate să treacă, deoarece 
soseşte prea târziu. Faptul că Suleiman Paşa se opinteşte a străbate cu orice 
preț prin strâmtorile de la Șipca ne mai încredinţază că situaţia corpurilor 
turceşti din Bulgaria e critică şi că astfel, precum sunt astăzi dizlocate, ele 
nu sunt capabile de acţiune. Dacă dar astăzi ori mâne ne-ar sosi știrea că 
ruşii nu mai vor să se sacrifice pentru apărarea trecătorii de la Şipca şi că 
Suleiman Paşa înaintează vom trebui să ne aşteptăm la o luptă decisivă, pe 
care rușii o încep ori primesc în condițiuni favorabile pentru dânșii. E însă 
cu putință că această luptă va urma chiar mai înainte de a se fi retras trupele 
ruseşti din trecătoarea de la Șipca, și atunci ele nici nu se vor mai retrage, 
ci-și vor părăsi poziţiunile numai spre a înainta spre Kazanlic. 

O depeşă a lui Suleiman Pașa spune că el ar fi ocupat întâiele rânduri de 
întăriri dela Şipka, dar că nu e încă stăpân pe trecătoare. 

Dar o alta, din Gabrova, spune din contra că, deși la 26 şi 27 august 
turcii au continuat focul contra Șipcei, ruşii totuşi mănţin toate poziţiunele. 
Turcii se bat pe rând și cu multă greutate. Ei transportă apa pe spatele 
catârilor la înălțimele pe cari le ocupă. Proviziunile, muniţiunile și tunurile 
sunt aduse de boi, iar pe unde nu pot străbate aceste dobitoace turcii se zice 
că înhamă bulgari. 

Trupele cu cari au avut să lupte rușii erau nizami și trupe regulate, cari 
se băteau foarte bine. 

Cu toate astea pierderile turcilor au fost enorme, mai cu samă cu 
ocaziunea aruncării în aer prin o mină a cării esploziune să fi ucis la 5000 
de oameni! 

Pierderile ruşilor sunt şi ele destul de simţitoare, căci 1.500 de morţi și 
răniţi, în proporţiune cu numărul total al luptătorilor, este o cifră destul de 
mare. 

AUSTRO-UNGARIA 


[19 august 1877] 

Ca să se vadă cum gospodăresc frații maghiari cu naționalitățile vom 
cita numele cărților româneşti oprite a se întrebuința în școlile de pe 
teritoriul fericitului regat al Sf. Ştefan: 

Vasiliu Petri: „Elementar sau ABCDAR pentru școalele româneşti“. 
Compus după principiele scriptolegiei pure. Sibiiu, 1874. 

Aron Pumnul: „Lepturar românesc“. Viena, 1862—1865. 

G. Vlădescu: „Elemente de geografie pentru clasele a II și a III 
primare“. Ed. a treisprezecea. Bucureşti, 1868. 

M. Michăescu: „Elemente de geografie, fizică şi politică.“ 
Bucureşti, 1873. 

Treb. Laurian: „Istoria românilor, din timpurile cele mai vechi până în 
zilele noastre“. București, 1873. 

Treb. Laurian: „Atlante geografic, după Bonnefont“ etc., adoptat pentru 
şcoalele române din ordinea M.S. Carol I, domnul românilor. Paris și 
Bucureşti, 1868. 

Silviu Selagian: „Manual de geografie pentru tinerimea română“. Viena, 
1871. 

Ioan M. Moldovanu: „Istoria patriei pentru școalele poporale române 
din Ardeal“. Blaj, cu aprobarea comisiunei școlare arhidiecezane. 

I. V. Russu: „Elemente de istoria Transilvaniei pentru învăţători și 
şcoalele populare române“. Sibiu, 1865. 

Meletie Dreghici: „Istoria Ungariei în compediu“. Timișoara, 1874. 

Dimitrie Vârna: „Geografia țărilor de sub coroana Ungariei“ etc. Sibiu, 
1875. 

Visarion Roman: „Carte de lectură românească pentru școalele române“. 
Sibiu, 1873. 

Ștefan Pop: „Legendar şi eserciție de limbă pentru clasa a H-a a 
şcoalelor poporale“. Blasiu, 1872. 

Ioan Tuducescu: „Istoria românilor. Manual didactic pentru şcoalele 
poporale române“. Arad, la Ștefan Gyulai, 1876. 

Preste tot au fost oprite a se întrebuința treizeci și opt de cărţi, scrise în 
deosebitele limbi ale poliglotei Ungarii, și anume cărți germane, române, 


etc. Ed. treia. 


sârbeşti, slovace şi croate. Între cărțile românești vedem figurând chiar 
„cartea de lectură a lui Pumnul“, aprobată de ministeriul de instrucţie din 
Viena şi tipărită în chiar tipografia statului. Dar ceea ce la Viena nu-i 
periculos, în Ungaria e din contra un sâmbure de distrugere a statului 
unguresc căci, precum se știe, lepturariul în aparenţă inocent a lui Pumnul 
îi opreşte pe românii din Transilvania şi Ungaria de-a se face maghiari. În 
suma de trei-zeci şi opt de cărţi oprite literatura noastră scolastică are 
onoarea de-a fi reprezentată cu patrusprezece opuri, va să zică cu mai mult 
de-a treia parte din numărul total. Cărţi maghiare n-au fost oprite nici una, 
de vreme ce asemenea e-ndeobștie cunoscut că orice carte ungurească e 
bună pentru școale, ba că cele mai multe nici nu conțin mai mult decât ceea 
ce trebuie să ştie ... un copil. 

FOAIE LITERARĂ 


[26 august 1877] 

Alături cu jurnalul „Foişoara Telegrafului Român“ care se ocupă mai 
mult cu științele (agronomie, istorie, linguistică), apare de acum înainte tot 
în Sibiiu o foaie beletristică ilustrată, cu numele „Albina Carpaţilor“. 
Ortografia e mai puţin fonetică decât a Foișoarei și samănă întrucâtva cu 
cea a „Presei“ din București — dar limba e îngrijită și înainte de toate foaia 
conține mai mult articole originale. N-rul 1, din 18 august, cuprinde 
următoarele: 

„Amor şi răzbunare“, novelă istorică; 

„La griji“, poezie de I. Al. Lăpădat; 

„Constantin Negri“, biografie, însoţită de portretul patriotului român; 

„Un studiu asupra armatei române“; 

„Mania de a face politică“, conversaţiune ş.a. 

Noi ne bucurăm de propăşirea fonetismului în Transilvania. Acesta este 
un putemic mijloc pentru a păstra vechea noastră avere națională: unitatea 
în limbă și o normă unică în pronunție. 

ZIAR NOU 


[28 august 1877] 

Au apărut la 26 august curent „Națiunea română“, ziar cotidian având 
două ediţii pe zi: una la 3 ore și alta la 6 ore sara. 

Se va găsi în a doua ediţie pe pagina I-a revista revistelor, rezumatul 
articolelor de fond din toate ziarele capitalei apărute în aceeași seară și 
ultimele depeşi de la Havas. 

Pe pagina a 4-a se vor găsi ultimele ştiri ale serviciului special. În fine 
în toate dimineţile la 8 ore va apărea a 3-a ediţie, cu titlul: „Drapelul 
român“ (5 bani esemplarul). În această ediţie se vor găsi ştirile de seară și 
din timpul nopţii. Preţul abonamentului pentru districte este: pe un an 44 lei 
noi, pe 6 luni 22 lei n., pe 3 luni 11 lei n., pe o lună 4 lei n. 

Altfel „Națiunea română“ va apărea în toate zilele, chiar duminica şi în 
zilele de sărbătoare, administraţiunea şi redacţiunea se află în București, 
strada Lipscani no. 3. Redactorul este, după cât aflam, D. Frederic Dame. 

ÎNCĂ O DATĂ RECENZIUNEA LOGICEI MAIORESCU 


[1 septembrie 1877] 

La observările „Convorbirilor literare“ că d. Zotu ar fi imputat autorului 
logicei plagiarea, recenzentul răspunde în „Presa“ cumcă nu credea că 
aceste insinuaţiuni ar putea fi taxate de apucături neleale. Ca să dăm şi noi o 
idee despre plagiarea şi despre citarea de simple titluri care i se impută d-lui 
Maiorescu, vom spune următoarele: 

Logica Maiorescu are un text de patruzeci de paragrafi pe 50 de file. 

Relativ la aceşti patruzeci de paragrafi pe 50 de file sunt în apendice 
douăzeci și patru de notițe bibliografice. 

În aceste 24 de notițe se citează: Mill şi Trendelenburg ca manuale 
întrebuințate şi pentru manualul nostru (v. notita 1). 

Apoi dintre celelalte notițe: 

1) La § 15. Trendelenburg, Logische Untersuchungen, Il, pag. 236 et 
antea. 

2) La $ 25. Comp. asupra teoriei logice: Trendelenburg, Log. 
Untersuch., II, pag. 239 și următoarele. 


3) La 8 27. Trendelenburg, Log. Unters., II, p. 299 et sq. 

4) La $ 40. Trendelenburg, Log. Unters, II, p. 224 et sq. 

Mill: 

1) La § 16. Mill, Logica, cartea I, cap, 7. 

2) „21. „„„L,cap.4, 83. 

4) „26. » „ „ II, cap. I, 82. 

5) „30. „„„Il,cap.l. 

6) „ 31. „ „ „ Il, cap. I, § 2. 

Va să zică „cercetările logice“ ale lui Trendelenburg sunt citate o dată ca 
op întreg întrebuințat, de patru ori cu indicații speciale; Logica lui Mill 
asemenea o dată, ca op întreg întrebuințat, de şese ori cu indicații speciale. 
Aceste două opuri numai sunt deci citate de douăsprezece ori pentru un text 
de 40 paragrafi, pe 50 de file. 

Și, fiindcă special de la Mill d. recenzent scoate două pasaje traduse ad 
litteram, zice plagiat. Ciudat mai trebuie să mai fie și plagiatorul acela care 
citează în douăsprezece rânduri pe cei pe care-i plagiază. Trebuie apoi să 
însemnăm în mod hotărâtor că citatele d-lui Maiorescu nici nu sunt scrise 
ca să arate care autori anume au servit la compilarea cărţii sale (căci orice 
carte de școală secundară e cu atât mai bună cu cât este un compilat mai 
bine aranjat al formulărilor celor mai exacte și mai limpezi din ştiinţa 
respectivă); ci ele sunt scrise „cu restrângerea la acele pasage din a căror 
studiare să se tragă în adevăr un folos pentru lămurirea întrebărilor atinse în 
text“. Căci dacă ele ar fi fost scrise „în scop de a aduna multe nume de 
autori“ atunce poate fi recenzentul sigur că n-ar fi lipsit nici unul din 
citatele pentru care-l doare inima; poate că n-ar fi lipsit nici în cazul când 
autorul ar fi gândit cu ce soi de recenzenţi se expune a avea a face. A plagia 
va să zică a lua ideile sau formularea lor de la un autor fără a-l cita nicăiri. 
De la Mill în cele trei citate autorul logicei n-au luat idei nouă, căci acestea 
se găsesc în orice logică elementară; ci numai formularea limpede. Ajungea 
deci să citeze o singură dată cartea ca op întrebuințat pentru a-l lua oricui 
dreptul de a presupune plagiare. În privirea citaţiei de „simple titluri“, 
imputată autorului, găsim asemene în răspunsul din „Presă“ reticențe unice 
în felul lor. Când noi spunem că autorul dă notițe critice asupra cărților 
cetite, atunci d-sa vine tocmai cu o carte (Prantl, Istoria logicei) la care nici 
nu se-ncape critică din punctul de vedere al ideilor, ci numai din acela al 
datelor. De ce n-au reprodus notiţa despre cartea lui Bain sau despre cea a 


lui Mill sau chiar despre cea a lui Twesten? Numai atunci am fi putut 
presupune că recenzentul e leal şi voiește a spune adevărul. 

Cât despre „este“ ca terminus medius (Trendelenburg), noi, care am 
văzut citate „cercetările logice“ de 5 ori, avem dreptul a crede că nu-i un 
plagiat, căci la un asemenea se presupune totdeauna intenția de a lua făr-a 
pomeni, pe când la autorul logicei, prin exemplele date, probabilitatea unui 
plagiat e cu totul înlăturată. Nefiind niciodată dispuși să esplicăm asemenea 
lucruri prin întâlnirea în idei a două genii, am putea presupune că autorul 
logicei au citit în Trendelenburg această esplicare şi apoi nu şi-au adus 
aminte că au cetit-o, ci au crezut că e o idee proprie a sa. Pentru cel ce 
cunoaște modul abstract de scriere a profesorului german, aceasta esplicare 
ar fi cea mai naturală. La idei care ni se comunică în mod foarte abstract 
pierdem adesea conștiința originei lor și numai la acelea care ni se dau în 
mod intuitiv, oarecum plastic, printr-o imagine, ne aducem mai totdeauna 
aminte şi de cel ce ni le-au comunicat. În cazul nostru vina ar fi de atribuit 
memoriei, nu voinţei autorului logicei. Noi însă renunțăm de bună voie la 
această esplicare firească. Dintr-o cauză cu totul materială nu avem ediția a 
treia a cercetărilor logice pe care recenzentul o citează. Într-a doua ediţie, 
pe care o avem la mână, ideea nu este de loc atât de precis şi limpede 
esprimată ca în logica d-lui Maiorescu. Pentru curiozitatea lucrului lăsăm să 
urmeze „esplicarea“ lui Trendelenburg: 

Concluzia ipotetică sună: Dacă A este, este B; dar A este, deci este B. În 
această formă se esprimă în modul cel mai abstract că cele singulare sunt 
sumise celor generale, Nu se împreunează un conținut nou cu noțiunea 
medie, precum se întâmplă aceasta îndealtfel în concluzia categorică, ci se 
esprimă fără nici un fel de legătură existența pură a noțiunii medie (A). Prin 
aceasta se și descopere existenţa predicatului (B) în mod gol şi dezlipit. 
Dacă numărăm în concluzie trei termeni, aicea sunt deocamdată numai doi, 
şi existenţa, cel mai abstract rezultat al intuițiunii, apare incolor ca al treilea. 
Pe când în concluzia categorică (după sensul general) existența se 
presupune pentru că cele singulare care repaoză pe baza lor apar în 
propositio minor, pe când deci concluzia categorică oferă, cu presupunerea 
existenţei, o raportare mai bogată a cuprinsului: concluzia ipotetică 
reprezintă numai izolarea aceasta, existența fără raporturi a predicatului (B) 
şi este în această privință mai săracă decât concluzia categorică. Apoi am 
făcut atenţi mai sus că concluzia categorică admite şi ea această formă. Deci 
concluzia ipotetică, care fără nimic alta nu are alt cuprins decât faptul 


subsumţiunii, n-o putem ţinea de-o dezvoltare mai deplină a concluziei 
categorice, ci numai de-o formă care şi-au lepădat florile şi n-au lăsat decât 
trunchiul purtător £. 

Să luăm acum explicarea d-lui Maiorescu: 

La regula că silogismul trebuie să aibă trei termeni pare a face 
escepţiune așa numitele silogisme hipotetice cu numai doi termini aparenţi. 
Ele au formele următoare; 

Dacă este m, este s, 

însă m este (sau nu este), 

prin urmare este (sau nu este) s. 


Dacă este m, nu este s, 
însă m este, 
prin urmare nu este s. 


Dacă nu este m, este s, 
însă m nu este, 
prin urmare este s. 


Argumentarea se face în forma dintâi după modus ponendo ponens şi 
tollendo tollens, în cazul al doilea modo ponendo tollente, în cazul al treilea 
modo tollendo ponente (V. $24). În toate cazurile însă, argumentarea se face 
şi la silogismele hipotetice cu ajutorul a trei termini. Nici că poate să fie 
altfel. Din judecata „dacă este m, este s“, întrucât rămâne mărginită la acești 
doi termini m şi s nu va rezulta niciodată o concluziune nouă. Când însă în 
premisa a doua se zice „m este“, atunci se adaugă terminul al treilea, adică 
„este“, care aici nu are înţelesul unei copule, ci înțelesul predicativ al 
existenţei reale (comp. § 20). Prin urmare silogismul hipotetic se reduce la 
următoarea formă de silogism obicinuit cu trei termini; 

s este o dependinţă a lui m, 

însă m are existenţă (p), 

prin urmare și s are existenţă (p). 

Dintr-aceasta e evident că, dacă autorului logicei i-au rămas în minte în 
mod neconştiu o idee a lui Trendelenburg, el au întrebuinţat-o mai bine, mai 
limpede, mai cu temei decum s-au întrebuințat Trendelenburg pe el însuș. 
Dorim multe plagiate de această natură, care să traducă idei spuse în treacăt 
în moneta bine tipărită a gândirii clare şi hotărâte, care să prefacă metalul 


ascuns în pietriș în metal curăţit și preţios. În acest sens esplicarea d-nului 
Maiorescu nu se găseşte în nici o carte, căci după citatul lui Trendelenburg 
se vede că el însuşi admite în silogisme hipotetice numai doi termini (faptul 
pur și simplu al subsumţiunii). Dacă acesta e un plagiat, atunci tot ce 
gândeşte vreun om în lume e asemenea un plagiat, căci toţi nu facem decât 
a gândi până la capăt ceea ce altul au gândit în mod embrionar. 

Adăogim spre mai marea bucurie a recenzentului că al XVIII-lea capitol 
din Cercetările logice, din care d. Maiorescu ar fi plagiat pe „este“ ca 
termin mediu, e citat în apendicele logicei sale de două ori. 

Dar la ce discuţia aceasta? Dacă recenzentul ar fi făcut observaţii ad 
rem, Care să arăte contraziceri sau erori în textul logicei chiar, ne-am simţi 
dispuşi a dizbate până și controverse logice. Dar d-sa a avut bunăvoință a se 
pune la scris pentru a dovedi nu erorile autorului, de care n-au putut găsi, ci 
nelealitatea științifică a lui. Această manoperă nu i-au succes deloc; ea a 
avut numai efectul de a așeza pe recenzent într-o lumină foarte echivocă şi 
pe un teren unde orice discuţie devine de prisos. 


1 Vezi Cercetări logice, vol. II, p. 342 și 343, ediţia a doua. 

[2 septembrie 1877] 

Apropos de Golos „Războiul“ află că principele Gorciacoff i-a adresat o 
notă energică prin care-l invită să-și modereze tonul insultător ce-și permite 
față cu România. 

Nu putem decât să mulțămim marelui cancelar pentru această deferență 
cătră noi, cari totdeauna am observat cea mai strictă bunăcuviință în 
limbajul nostru oricând am vorbit despre Rusia, aliata noastră, cu al cărei 
sânge se amestecă azi sângele ostașilor români pe câmpul bătăliei. 

AUSTRO-UNGARIA 
[2 septembrie 1877] 


Jurnalele ungurești iar vorbesc de înfrățirea cu românii, deşi, e drept, 
numai la ocaziuni cari le plac lor. Dacă ar avea această intenţie într-adevăr, 
lucrul n-ar fi tocmai greu de făcut, căci n-ar avea decât să ne lese să trăim în 
pace, pe unde sântem răspândiţi. Dar pentru a vedea cum înţeleg ei această 
înfrățire reproducem din „Telegraful român“ următorul articol: „Cu înfrățire 
ne îmbie maghiarii!“. 

CARTE NOUĂ 


[4 septembrie 1887] 

A ieşit de sub tipar partea I-a unei „istorii a românilor“ de Grigorie 
Christescu, învățător în comuna Dobrovăț, ținutul Vasluiului. Încercarea de 
a scrie o istorie potrivită cu priceperea și cercul de idei al copiilor ni se pare 
că au succes mult mai bine acestui învățător decât altora care au scris pân- 
acum. Neobicinuiţi a lăuda în mod ditirambic ceea ce ne pare bun, ne 
mărginim a constata că acest manual (care va avea nevoie în ediţii viitoare 
de îndreptări pe care i le vor dicta autorului împrejurările şi observările 
juste ale învăţătorilor practici), totuşi pân-în momentul de față e cel mai 
ușor de priceput și de mânuit în această materie. O recomandăm deci 
învăţătorilor şi dorim ca fiecare să-și facă observările sale asupra ei, căci 
autorul, după cât știm, va da edițiilor sale viitoare toate schimbările câte i s- 
ar propune de cătră învățătorii practici şi competenţi. Căci numai astfel se şi 
crează o adevărată literatură didactică: prin munca comună a întregului corp 
învăţătoresc. O carte relativ mai bună puindu-se în şcoale, învățătorii bagă 
de samă care părți ale materiei sunt prea greu formulate pentru priceperea 
copiilor, îşi fac observările, iar autorul în urmă preface ceea ce recunoaște el 
însuși că e prea greu stilizat. 

Stilul cărţii e mai narativ decât a altor manuale, limba mai populară 
(deci mai bună) şi toată materia e tratată de două ori în paralelă. O dată se- 
nchipuiește că copilul întreabă şi învățătorul răspunde, încât fiecare 
învățător îşi poate prepara materia în acest mod; altă dată — în rezumatele 
scurte, de învăţat pe de rost — învățătorul întreabă şi copilul răspunde. 
Aceste rezumate sunt limpezi și scrise în scurte propoziţii principale. 

Cartea e editată de d. Dimitrie Daniel, librar din Iaşi (strada mare), iar 
prețul amânduror părţilor e de un leu nou. 

SCRIPT TIBETAN 


[4 septembrie 1877] 

Între odoarele prețioase ce i-au rămas d-lui Dimitrie Sturza de la 
răposatul său părinte vornicul Alexandru Sturza Miclăuşanu se află și o 
foiţă lungăreaţă de hârtie de bumbac, văpsită negru și scrisă cu litere albe de 
o parte 4 rânduri, de alta pe un rând. 

Această foiţă, după cum zice o notiță a părintelui său, „s-a găsit între 
celelalte odoare ce s-au aflat în comoara găsită de maiorul Ioniță Iamandi în 
ținutul Dorohoi“ şi este, pe lângă vasele de argint astăzi păstrate în Muzeul 
Ermitagiului (din Petersburg), singurul obiect ce au rămas cunoscut din 
mormântul mongolic deschis la începutul veacului acestuia în satul 
Conţeştii lângă Prut. 

D. A. Odobescu a descris pe larg în cartea sa despre Istoria arheologiei 
(vol. I, pag. 565 şi urm.) această foiţă, scrisă în limba tibetană. Din 
esplicările sale căpătăm convingerea că ea este unul din monumentele cele 
mai vechi, cele mai însemnate aflate în ţara noastră, că ea este o rămășiță 
din timpul năvălirii tătarilor din întâia jumătate a secolului 13-lea. 

D. Dimitrie Sturza a oferit Societăţii Academice acest obiect preţios. 

[11 septembrie 1877] 

Cu toată bucuria ungurilor și cu toate rugăciunilor din havrele jidoveşti 
ale Austro-Ungariei, victoriile turcilor, vestite cu sumeţie în zilele din urmă, 
nu sunt nimic mai puţin decât adevărate. 

După patru zile de bombardare, poziţiunile rusești de la Șipka ocupate 
de oştirile lui Soleiman Pașa, între care era și garda imperială a sultanului, 
au fost reluate de cătră ruși la 6 septemvrie, după o luptă crâncenă care a 
durat 9 ore. Turcii au fost goniţi lăsând pe câmpul de bătaie peste 2000 
oameni. 

Rușii au avut 100 morţi, între care și colonelul principe Micirschii și 
400 răniţi. 

Iar la Plevna Osman Pașa e ameninţat de un nou Sedan. 


Întăririle lagărului turcesc şi chiar oraşul Plevna au fost crâncen 
bombardate de cătră oştirile româno-ruse şi acum sunt împresurate astfel 
încât comunicarea lui Osman Pașa cu cuartierul general turcesc e cu totul 
tăiată. Armata turcească de la Plevna nu mai are mijloace de-a-și procura 
nici poziţiuni, nici muniţiuni. 

Turcii nerăspunzând la bombardare, se crede că le lipsesc muniţiunile. 

CALENDAR PE ANUL 1878 


[11 septembrie 1877] 
Escelentul calendari al d-lor Comşa şi Eug. Brote au avut anul său întâi 
(1877) două ediţii. Anul al doilea (1878) credem că va avea acelaş succes. Îl 
recomandăm mai cu samă tuturor gospodarilor, cari vor găsi în el o mulțime 
de învățături folositoare în ramura lor de activitate. La noi în România, 
unde calendarele se editau odată de oameni ca Alexandri, Cogălniceanu, 
Asaki ş.a., au ajuns astăzi o speculă curată și conţin, unele din ele, lucruri 
stricăcioase pentru limbă şi pentru obiceiuri și nici un fel de lectură 
folositoare. Ne pare bine că firul scăpat aicea în mânele unei specule de 
rând au încăput la Sibiiu pe mâni așa de bune și conştiinţioase. Limba este 
curată, ortografia fonetică, tiparul citeţ şi frumos, hârtia bună. Bogăția și 
utilitatea cuprinsului, apoi ieftinătatea preţului (1 fr.) îl fac cu deosebire 
recomandabil pentru orice „bun econom“. 

KANT ȘI MUZICA 


[11 septembrie 1877] 

„România literară“, foaie ce apare o dată pe săptămână în lași, al cărei 
comitet de redacțiune s-a rămășit cu nişte domni din străinătate că li va 
proba că România are literatură şi gust literar, publică în n-rul său din 6 
septemvrie articolul pe care-l reproducem mai la vale. Lectorul va vedea că 
au fost de ajuns ca îndemânaticul mistificator să întrebuinţeze câteva 
cuvinte abstracte pentru ca întreg comitetul să nu-l mai înțeleagă şi să ieie la 


serios galimatia cea mai colosală din lume. Asemenea oameni, fără știință 
de carte și fără grăunte de judecată firească, vor a dovedi gustul literar la 
români, botează cu numele unei reviste a lui Alexandri secăturile lor şi se 
gerează ca literatori la noi. 

Deja în n-rul 2 al nouăi „Românii literare“ un domn semnat N. Rozescu, 
au mistificat redacţia toată printr-un articol intitulat „știința în secolul al 
XX-lea“, dar acel articol, nefiind destul de comic, preferăm reproducerea 
celui din n-rul 3. 

[14 septembrie 1877] 
Germania, zice „Deutsche Zeitung“, este hotărâtă a reprezenta programa 
Rusiei în chestiunea emancipărei creştinilor bulgari și bosniaci până la 
limita autonomiei. Ea va face tot posibilul pentru ca Dardanelele să se 
deschidă liberei navigațiuni şi pentru a să asigura libertatea Dunărei prin 
garanții pozitive. Va propune neutralizarea eventuală a Dunărei și punerea 
gurelor Dunărei sub scutul României libere şi independente. În același timp 
ea va recunoaşte Austro-Ungariei misiunea de protectoare (?) a 
Principatelor în ceea ce priveşte apărarea liberei navigaţiuni pe Dunăre. 

[14 septembrie 1877] 

„Pesti Napló“ primeşte o telegramă de la corespondentul său de pe 
câmpul de război după care ţareveci a primit un ajutor de 53 mii oameni, 
astfel că astăzi moștenitorul tronului dispune de o armată de una sută zece 
mii oameni și patru sute tunuri, cu cari va începe, zilele acestea, atacul. 

Din Gornii-Studen se vesteşte sub data de 10/22 septemvrie că la 17 
curent, în timpul nopții, nişte sentinele ruseşti, descoperind niște turci cari 
înaintau în tăcere, ordin fu dat tirailorilor de a-i lăsa să se apropie la 50 paşi 
şi de a face foc. O puternică descărcătură puse pe fugă pe inimic. După 
două nouă și inutile atacuri turcii se retraseră către nouă ore de dimineaţă. 
Opt alte atacuri, dar mai slabe, au fost în același timp îndreptate spre centrul 
ruşilor. 

Dar atacul cel mai înverşunat avu loc contra fortului St. Nicolaie; el 
dură de la 3 oare de dimineață până la amiazi. Nişte mase de turci 


escaladară stâncele. 

Două companii rusești, fortificându-se cu ajutorul gabioanelor, îi 
respinseră. Cu toată canonada și o vie împușcătură, turcii se mănținură pe 
stâncă. La şase ore de dimineaţă ei ridicară pavilionul alb, ornat cu 
semiluna roșie. Ruşii încetară focul. 

În fine, spre amiazi, două companii din regimentul de Jitomir şi o altă 
companie din regimentul Volhynie respinseră pe turci de pe o stâncă. Toată 
partea meridională era acoperită cu cadavre turceşti. 

Colonelul Tiajchnikov ce comanda coloana de atac fiind rănit, prinţul 
Hilkow îl înlocui. A patra baterie, a 14-a brigadă a colonelului Hoffman, 
prima baterie a prințului Mestchersky se distinseră mai ales în această 
afacere. Prinţul Mestchersky fiind ucis, fu înlocuit de locotenentul 
Sidorinev, care fu asemenea rănit, ca şi colonelul Rezvu din al doilea 
batalion de sapeori. 

Pierderile ruşilor sunt superioare acelora din ultimul raport. 31 ofiţeri şi 
1000 oameni fură puși în poziţiune de a nu mai lupta. 

Generalul Radetzky îndreptă în persoană frumoasa apărare din 17 
septemvrie. 


€ 


TURCIA 


[16 septembrie 1877] 

De mai multe zile se răspândise zgomotul că rușii ar fi fost bătuți la 
Bielo*. Depeşile de la Gorni-Studen, confirmate chiar prin cele de la 
Constantinopol, arată că, din contră, armata principelui ereditar a respins 
atacurile turcilor, cari au suferit pierderi enorme. 

În Asia linişte. 

Agenţia Havas vestește din Bucureşti sub 13/25 septemvrie că convoiul 
de muniții și provizii comandat de Șefket Pașa au intrat în Plevna. 

Se semnalează diverse mișcări în armata rusască de pe lantra. 

O parte din garda imperială este îndreptată spre Plevna, pe care rușii 
continuă a o bombarda. 

La Șipka continuă lupta de artilerie, ruşii răspund puţin. 

Turcii risipiră bandele bulgare de la Cârlova. 


Muntenegrenii au cuprins la 8/20 septemvrie cetatea Nosdrane şi 
întreaga strâmtoare Duga și păzesc intrările strâmtoarei la Gatzko şi Socia 
contra lui Hafiz Paşa. Acum ei atacă cetatea Goransko. 


€ 


FRANCIA 


[16 septembrie 1877] 
Scrisoarea pregătită de Thiers spre a fi adresată alegătorilor 
arondismentului al noulea este publicată. În această adresă Thiers 
recomandă republica, monarhia fiind cu neputinţă. El protestă contra 
autorilor lui 16 mai, face elogiul Camerei dizolvate şi cere libertatea 
alegerilor. 
Ziarele franceze publică o scrisoare a contelui Serrurier, prezidentul 
societății de ajutarea răniților, prin care face apel la caritatea publică în 
favoarea răniților războiului din Orient. 


€ 


TURCIA 


[18 septembrie 1877] 

Din nefericire s-a confirmat ştirea că aproape 10.000 oameni, infanterie 
turcească cu artilerie, venind despre Sofia, au reuşit a pătrunde în Plevna 
printre liniile rusești de cavalerie. 

Drumurile pe cari puteau să vină în Plevna erau două: drumul Vidinului 
şi drumul Sofiei. Armatei române se dede sarcina de a împiedica intrarea în 
Plevna dinspre Vidin, iar armatei ruseşti de a împiedeca intrarea dinspre 
Sofia. 

Șefket Paşa, de la Sofia, pătrunse în Plevna printre rândurile cavaleriei 
ruseşti cu 10.000 (poate și mai mult) de oameni și cu celelalte trebuincioase 
lui Osman Paşa. Poarta despre Vidin n-a putut fi deschisă până acum și 
detunările din apropiarea Rahovei face să bănuim că oștenii noştri să 
măsurau cu păgânii, cari veneau să împuterniceze corpul din Plevna. 


Zgomotul s-a răspândit că între câțiva ambasadori pe lângă Poartă idei 
au fost schimbate în ceea ce priveşte condiţiunile unui armistițiu eventual 
între beligeranţi; dar nici o demarşă oficială n-a avut loc până acum. 


€ 


La 18 curent s-a ținut la Gornji-Studen un mare consiliu de război, la 
care au luat parte un însemnat număr de generali. Aici s-a luat importanta 
otărâre ca de acum înainte războiul să se facă în mod sistematic. În urma 
acestui consiliu, generalul Zottof, şeful statului major al armatelor de la 
Plevna, a fost înlocuit cu generalul Totleben, renumitul conducător al 
întăririlor de la Sevastopoli. 

[23 septembrie 1877] 


€ 


[30 septembrie 1877] 
La anul 1774 au intrat oştirile austriecești, cu disprețul oricărui drept al 
ginţilor, în pace fiind cu Poarta și cu Moldova, în partea cea mai veche și 
mai frumoasă a țării noastre; la 1777 această răpire fără de samăn s-a 
încheiet prin vărsarea sângelui lui Grigorie Ghica V. Vod. Fără de lege 
nepomenită, uneltire mișelească, afacere dintre o muiere desfrânată și între 
paşii din Bizanţ, vânzarea Bucovinei va fi o vecinică pată pentru împărăţia 
vecină, deapururea o durere pentru noi. Dar nu vom lăsa să se închidă 
această rană. Cu a noastre mâni o vom deschide deapururea, cu a noastre 
mâni vom zugrăvi icoana Moldovei de pe acea vreme și şirurile vechi, câte 
ne-au rămas, le vom împrospăta în aducere aminte, pentru ca sufletele 
noastre să nu uite Ierusalimul. Căci acolo e sfânta cetate a Sucevei, scaunul 
domniei vechi cu ruinele măririi noastre, acolo scaunul firesc al unui 
mitropolit care în rang și în neatârnare era egal cu patriarhii, acolo sânt 
moaştele celor mai mari dintre domnii români, acolo doarme Dragoş, 
îmblânzitorul de zimbri, acolo Alexandru întemeietorul de legi, acolo 
Ștefan, zidul de apărare al creştinătăţii. 
lată cum un om din veacul trecut descrie ţara: 
Această parte de loc — zice el — care acum s-a făcut Bucovina este la 
munte şi are aer rece şi sănătos, pe când cealaltă parte a Moldovei este de 
câmpii călduroase, dar nu atât de prielnice sănătăţii, căci aici se stârnesc un 


fel de friguri şi locuitorii nu ajung la vreo vârstă de bătrâneţă adâncă; un om 
de 70 de ani și încă cel mult de 80 este de-a mirarea. Pe când dincolo sunt 
munți cu pomi şi cu alți copaci roditori, pintre cari curg apele cele limpezi 
care dintr-o parte şi dintr-alta de pe vârfurile munţilor se pogoară la vale cu 
un sunet preafrumos pe aceste laturi, facându-le asemenea unei mândre 
grădini. 

La marginea ei stă Ceahlăul, care în zilele seninate se poate vedea pe 
vremea apusului soarelui din Cetatea Albă, cale de 60 de ceasuri, și se vede 
aşa de curat ca şi cum ar fi el aproape în unghiul ţării, iar de la miazănoapte 
se vede de lângă apa Ceremuşului, unde numai hotarăle Moldovii, ale țării 
leșeşti ş-ale Ardealului se lovesc. Prin năsipul pârăielor ce se încep din 
munţi se găseşte praf de aur, prin codri sunt cerbi, ciute, căprioare, bivoli 
sălbatici şi, în munţii despre apus, o fiară pe care moldovenii o numesc 
zimbru. La mărime ca un bou domestic, la cap mai mic, grumazii mai mari, 
la pântece subțiratec, mai înalt în picioare, cornele ei stau drept în sus, sunt 
ascuţite și numai puţin plecate într-o parte. Fiară sălbatecă și iute, poate să 
saie ca şi caprele de pe-o stâncă pe alta. Pe lângă hotară, despre câmpuri, 
sunt mari cârduri de cai sălbateci. Oile cele sălbatice caută de pășune 
îndărăpt hrana lor, căci în grumazul cel scurt nu au nici o încheietură și nu 
pot să-și întoarcă capul nici într-o parte din a dreapta sau din a stânga. 
Dintre vitele albe, multe mii se duc prin ţara leșască la Saxonia sau la 
Brandenburg și de acolo se duc mai departe. Neguţitoria stupilor este multă 
şi în dobândă. 

Unii ţărani erau vecini; totuşi stăpânii lor nu aveau putere nici a-i 
pedepsi cu moarte, ca lucru ce se cuvine numai domnului stăpânitor; nici nu 
putea ei ca să vândă pe vreonul din satul de unde era el născut, nici să-l 
mute într-alt sat. În alte ţinuturi țăranii sânt oameni slobozi şi aşa au ei o 
volnicie ca un chip de republică, precum în Câmpul-lung din ţinutul 
Sucevei. Târgoveţii de pre la orașe şi târguri sânt moldoveni adevăraţi și fac 
neguţătorii cu negoaţă de mâinile lor. Boierii sunt curați moldoveni și 
socotesc începerea lor de la râmleni că se trage. Ei sunt împărţiţi în trei 
stări: în cea dentâi sunt boierii acei pe carii îi rânduiește domnul în trebile 
țării, într-al doilea curtenii sau oamenii cari au de moștenire case şi sate, 
întru al treilea sunt călărimea slujitorilor, care pentru veniturile moșiilor ce 
li s-au dăruit lor de la Domni sunt datori numai cu a lor cheltuială să iasă cu 
domnii la oaste. În sfârșit, sunt răzeşii, cari mai bine s-ar chema oameni de 
țară, slobozi, ca şi partea boierească, numai că acești de pe urmă nu au case 


ţărăneşti sub stăpânirea lor, ci locuiesc prin sate și-și lucrează pământul lor 
însuşi. 

Cu toate că mitropolitul de Moldova își ia bloagoslovenia de la 
patriarhul de Țarigrad, dar nu este supus lui, ci cei trei episcopi 
moldovenești pun mânele lor pe deasupra celui ales şi după aceea Vodă 
roagă pe patriarhul ca să întărească în vrednicie pe acel de curând 
mitropolit, care patriarhul neapărat trebuie s-o facă. Mitropolitul nu dă 
nimica Patriarhului şi nu este nicicacum îndatorit ca să înştiințeze pe el 
pentru pricinele bisericești de la Moldova sau să-l întrebe la vro socoteală 
de aceste, ci el are asemenea volnicie ca și patriarhul. 

Din toate acestea, scrise de mâna bătrânească, se vede curat că stat şi 
biserică erau neatârnate, că clasele societăţii erau libere, căci până și 
vecinii, îndeobşte colonizați, aveau scutirile și dreptăţile lor, c-un cuvânt un 
popor liber de ţărani și de păstori. Şi cum era acest popor se poate judeca de 
împrejurarea că, chiar la 1777, Austria avea de scop a împărți Bucovina în 
„ocoale de oșteni pedestri“ după cum era în Slavonia și în Croaţia, căci, zice 
vechiul manuscript, „lăcuitorii au la slujba războiului putere și îndrăzneală, 
iar spre plata birului nu au bani“. 

Si ce au devenit astăzi obârşia Moldovei? Făgăduit-au fost Austria s-o 
ție în vechile ei legi și obiceiuri, bunurile mănăstirești să le întrebuințeze 
spre ridicarea poporului moldovenesc, răzăşii să rămâie întru ale lor, 
târgoveţii întru ale lor şi multe alte lucruri au făgăduit. 

Și ce au făcut în ţară? Mlaștina de scurgere a tuturor elementelor sale 
corupte, loc de adunătură a celor ce nu mai puteau trăi într-alte părţi, 
Vavilonul babilonicei împărăţii. Deși după dreptul vechi jidanii n-aveau 
voie nici sinagogi de piatră să aibă, astăzi ei au drept în mijlocul capitalei 
havra lor, iar asupra ţării ei s-au zvârlit ca un pâlc negru de corbi, 
espropriind palmă cu palmă pe ţăranul încărcat de dări, sărăcit prin 
împrumuturi spre a-şi plăti dările, nimicit prin dobânzile de ludă ce trebuie 
să le plătească negrei jidovimi. Și asta, în jargonul gazetelor vieneze, se 
numește a duce civilizaţia în Orient. Oameni a cărăr unică știință stă în 
vânzarea cu cumpănă strâmbă și înşelăciune au fost chemaţi să civilizeze 
cea mai frumoasă parte a Moldovei. 

Poporul cel mai liber și mai îngăduitor şi-au plecat capul sub jugul celei 
mai mizerabile și mai slugarnice rase omeneşti. Pământul cel mai înflorit 
încape palmă cu palmă în mânile cele mai murdare, raiul Moldovii se împle 
de neamul cel mai abject. Și fiindcă la toate aceste procese de expropriare 


agenţii de împlinire au tantiemele lor, de aceea jidovimea și judecătorii 
merg mână în mână sub pajura creștină cu două capete. 
Fără a vărsa o picătură de sânge, fără muncă, fără inteligenţă, fără inimă 

o rasă care, în înjosirea ei, nu are asemănare pune astăzi mâna pe un pământ 
sfânt, a căruia apărare ne-au costat pe noi râuri de sânge, veacuri de muncă, 
toată inteligența noastră trecută, toate mișcările cele mai sfinte ale inimei 
noastre. 

Și e plină de străini, 

Ca iarba de mărăcini; 

Și e plină de dușmani 

Ca râul de bolovani. 

Iar mila străinului 

E ca umbra spinului: 

Când vrei ca să te umbrești, 

Mai tare te dogoreşti. 


De aceea când știm pentru ce a căzut voevodul moldovenesc nu trebuie 
să-l plângem. „Ce mă plângeţi pe mine, că nu sunt de plâns. Mie s-au 
hotărât bucuria drepţilor, cari n-au făcut lucruri vrednice de lacrămi“. De 
plâns e ţara, care prin moartea lui totuși n-au fost scutită de cea mai aspră 
trunchiare. 

La Putna un călugăr bătrân mi-a arătat locul înlăuntrul bisericii în care 
stătea odată aninat portretul original al lui Ștefan Vodă. După original el au 
fost mic de stat, dar cu umere largi, cu fața mare și lungăreaţă, cu fruntea 
lată ochii mari plecaţi în jos. Smad și îngălbenit la față, părul capului lung şi 
negru acoperea umerii şi cădea pe spate. Căutătura era tristă și adâncă ca şi 
când ar fi fost cuprins de o stranie gândire... Coroana lui avea deasupra, în 
mijloc, crucea toată de aur, împodobită cu cinci pietre nestemate. Sub 
crucea coroanei urmau Duhul sfânt, apoi Dumnezeu tatăl, cu dreapta 
binecuvântând, cu stânga ţiind globul pământului, pe cercul de margine al 
coroanei un rând de pietre scumpe de jur împrejur. Îmbrăcat era Vodă într- 
un strai mohorât cu guler de aur, iar de gât îi atârna un engolpion din pietre 
şi mărgăritare. Câmpul portretului era albastru, în dreapta și în stânga 
chipului perdele roșii. 

Am întrebat ce s-au făcut originalul? 

Călugărul au răspuns ce însuşi auzise. 

Într-una din zilele anului 1777, la miezul nopţii, Buga, clopotul cel 
mare, a-nceput să sune de sine, întâi încet, apoi tot mai tare şi mai tare. 


Călugării treziţi din somn se uitară în ograda mănăstirei. În fioroasa 
tăcere, în sunetul clopotului ce creştea treptat, biserica se lumina de sine 
înăuntru de o lumină stranie și nemaivăzută. Călugării coborâră într-un șir 
treptele chiliilor, unul deschise uşa bisericii... în aceea clipă clopotul tăcu şi 
în biserică era întuneric des. Candelele pe mormântul lui Vodă se stinseră de 
sine, deși avuse untdelemn îndestul. 

A doua zi portretul voevodului Moldovei era atât de mohorât şi de stins, 
încât pentru păstrarea memoriei lui un călugăr ce nu știa zugrăvia, au făcut 
copia ce există astăzi. 

Aprinde-se-vor candelele pe mormânt? Lumina-se-va vechiul portret? 


€ 


CONFERENŢĂ 


[30 septembrie 1877] 

Conferinţa ţinută de d-nii Vasile Alexandri și Iorgu Vârnav Liteano în 
profitul societăţei de binefacere pentru ostașii români răniţi au produs preste 
una mie lei noi. 

D. Vasile Alexandri au început prin a arăta că eroii noștri de la Plevna 
nu sunt mai pe jos decât eroii de la Racova și Călugăreni. 

Care este poetul acela atât de genial, zise d-sa, care să poată descrie în 
adevăratele sale colori bravura ostașilor români! Fiecare soldat când ţine 
arma în mână cuprinde în sine poemul cel mai elocuent. Cetiţi raporturile 
oamenilor competenţi veniți de pe câmpul de luptă și veţi videa că ostașul 
român nu ştie să dea înapoi. Corespondentul ziarului englez Daily News 
mi-a declarat că regimentele române fără de nici o exagerare se pot 
compara cu cele mai brave şi mai bătrâne regimente din armata engleză. 

După aceasta d-sa, în mijlocul aplauzelor celor mai călduroasă, dădu 
cetire legendei vizirului Ahmet. 

D. Vârnav Liteanu a vorbit despre publicul român; discursul său au fost 
elegant şi mult aplaudat de auditori. 


€ 


ITALIA 


[5 octombrie 1877] 
Lucrarea d-lui N. Densuşeanu care tratează despre starea românilor de 
peste Dunăre, apăsaţi și persecutați deopotrivă atât de creştini cât şi de 
păgâni, tradusă în limba franceză de d-nul Fredâric Dame și purtând titlul, 
Les Roumains de Sud (Macedonia, Tesalia, Epir, Tracia și Albania) şi 
însoțită de o cartă etnografică a fost trimisă și cunoscutului filoromân 
Juvenal Vegezzi Ruscala, cetăţean de onoare al României. 
Răspunsul d-lui Vegezzi-Ruscalla, datat Turin 3 oct. e următorul. 


€ 


AUSTRO-UNGARIA 


[7 octombrie 1877] 

Despre intrarea maghiarilor la Cloşani circulă o mulţime de versiuni. În 
Transilvania se răspândise știrea că ar fi fost o încăierare între grănicerii 
români şi săcui, că 50 dintr-acești din urmă au fost împuşcaţi de soldaţii de 
graniță și că banda au rupt-o după aceea de fugă. „Egyetértés“ spune că 
niște tineri unguri s-ar fi rămăşit că vreo câţiva din d-nia lor, ivindu-se la 
margine, or să puie în spaimă România întreagă. Vorbă să fie! Poftească 
numai şi vor vedea atuncea de ce soi este spaima noastră. Nu știm zău dacă 
vreunul din „sperietori“ s-ar întoarce neciuruit în fericita Ungarie. 

Nouă ni se pare că „Românul“ dă o prea mare importanţă focului de 
paie din Ungaria. Maghiarul trebuie frecat pentru a deveni om de omenie, 
prin urmare o asemenea încălcare a teritoriului nostru au împlut pe mulţi 
din noi de bucurie. Dar fiindcă această bucurie nu ne-au fost dată de 
Dumnezeu, de aceea reproducem spre plăcerea universală proclamația 
maghiarilor, după traducerea „Românului“. 


€ 


«ROMÂNIA LITERARĂ» 


[7 octombrie 1877] 
Am publicat în alt rând articolul „Kant și muzica“ drept dovadă de 
temeinicia oamenilor cari îndrăznesc la noi a „face literatură“. Deja atunci 


am spus că un domn semnat N. Rozescu mistificase redacţia „României 
literare“ cu articolul „știința în secolul al douăzecelea“. lată că acum 
„România liberă“ ne descoperă şi taina acestei mistificări. 


€ 


[9 octombrie 1877] 

„Corespondența politică“ cuprinde o lămurită dare de samă despre 
starea lucrurilor dincolo de Dunăre. O schimbare hotărâtoare — zice ea — 
mai că nu se poate aştepta înainte de a sosi iarna. Aceasta o zic chiar 
oamenii competenți. O asemenea schimbare în bine ar fi pentru ruși luarea 
Plevnei încă înainte de 20 a curentei, pentru turci forsarea liniei Iantrei 
înainte de capătul lui octomvrie. Nici una din aceste două eventualități nu 
are probabilitate mai mare, încât trebuie să ne aşteptăm la prelungirea 
campaniei în vreme de iarnă. Dar un război care prin sosirea iernei se 
împarte în două campanii deosebite câştigă un caracter cu totul altul. În 
locul războirii pripite, neastâmpărate și îndrăznețe, care era întrucâtva 
întemeiată prin intenția de-a mântui războiul într-o singură campanie, vine 
astăzi o războire mai liniştită, mai luătoare de samă, mai răzgândită, care nu 
voiește să siluiască evenimentele într-o bucată de vreme mărginită prin 
împrejurări climatice, ci le dă timpul trebuitor pentru dezvoltarea lor 
firească. 

E aproape sigur că ruşii nu vor mai trece în anul acesta peste Balcani, 
pentrucă nu mai pot s-o facă; dar e tot atât de sigur că nu se vor întoarce 
preste Dunăre înapoi, pentru că nu vor s-o facă şi pentru că turcii nu-i pot 
sili la aceasta. Toate se reduc deci la întrebarea ce se mai poate câștiga 
ostășeşte în Bulgaria de nord în curgerea capătului toamnei și a iernii. Dacă 
până la începutul iernei situația nu se va schimba nici printr-un atac al 
rușilor asupra Plevnei, nici prin agresiunea turcilor asupra liniei lantrei, 
atunci comanda rusească rămâne să realizeze două operaţii care se pot face 
tocmai iarna în împrejurări foarte priitoare. Aceste două operaţii sunt: 
împresurarea Plevnei şi a Rusciucului. În împrejurările de față e hotărât că 
întreaga armată rusească va rămânea în Bulgaria și va continua din răsputeri 
operațiile împrotiva Plevnei şi a Rusciucului cât va ţinea toamna și iarna. 

Părerea că Serbia nu va intra în acţiune mai că nu are temei. Tocmai 
iarna e pentru Serbia momentul cel mai priincios de a interveni: pentru că 
iarna ofensiva turcească dinspre Novi Bazar sau Seraievo mai că nu-i cu 


putință sau e prea uşor de impiedecat, pe când, din contra, împresurarea 
Vidinului de cătră sârbi, uniţi cu detașamente române, este una din 
operaţiile cele mai uşoare. 

Schimbarea în comanda supremă turcească au fost urmată de trimiterea 
părții cei mai mari din garnizoana Varmnei și Șumlei la armata de operaţie, 
încât aceasta s-au sporit cu cel puţin 20.000 de oameni. 

La Plevna situaţia e neschimbată. Ruşii imitează pe români și caută a se 
apropia prin şanţuri de întăririle turcești. Apoi, de la sosirea generalului 
Totleben, s-au început la sud-est de Plevna lucrări de pământ în stil mare. S- 
aşteaptă numai ca românii să ieie reduta cea mare a Griviței (Osman) pentru 
a păşi la lucrările generale de împresurare. În aceeaşi vreme s-au sporit 
cordonul de împresurare dindărătul Plevnei. Vodă Carol voia chiar să ocupe 
în Telis, cu 15.000 de oameni, o poziţie șănţuită și să puie o stavilă între 
Plevna și ajutoarele ce vin din Orhanie. Dar părerea sa n-au fost primită, ci 
ruşii s-au mărginit a spori corpul generalilor Krilof şi Loscauf” cu câteva 
batalioane de tiraliori și câteva baterii călări. 

Despre poziţia armatei turcești de est nu se ştie absolut nimic. Ea pare 
a-şi schimba poziţiile, căci ruşii au pierdut în mai multe puncte atingerea cu 
ea. Nu vom fi însă mult în nesiguranță asupra mişcărilor lui Suleiman Pașa. 

„Gazeta de Frankfurt“ asigură că generalul Totleben nici n-are de gând a 
goni pe Ghazi-osman Pașa din Plevna. Scopul său e de a-l pune pe Osman 
în neputinţă de-a se mai lupta, de-a se mai ivi şi a doua oară dinaintea 
rușilor în Balcani și de a le cauza pierderi. Dacă Totleben va izbuti până la 
capătul lui mai anul viitor să facă pe Osman să capituleze, atunci pierderea 
de vreme nu e de loc nefolositoare. Despre un atac cu asalt, cum îl prezic 
ziarele române, nu poate fi vorba, dintr-o cauză foarte simplă. Prin ploile 
din urmă pământul lutos s-au inmuiet, încăt înaintarea trupelor de atac ar fi 
aşa de înceată că pierderile ei în drum ar răpi toată probabilitatea 
succesului. Deocamdată lucrările fortificatorii ale armatei dimprejurul 
Plevnei au de scop a asigura propriile poziţii în contra unei agresiuni 
turceşti dinlăuntrul Plevnei. 

Altfel se vede că Osman judecă pe deplin mărimea pericolului ce se 
naşte pentru întăririle sale prin lucrările de apropiare ale românilor, 
esecutate cu hârlețul Linnemann. Reduta Osman (partea din întărirea 
Griviței care se află încă în mânile turcilor) fiind periclitată, Osman au 
retras din ea tunurile, încât în lagărul turcesc se crede că ar fi subminată. În 


momentul ce românii s-ar pune în posesiunea redutei e prea cu putință ca ea 
să sară în aer. 

La 2 și 3 (14 şi 15 oct. st.n.) au avut loc bătălia hotărâtoare de la Kars 
între ruși şi turci. Decursul general al operaţiilor au fost următorul: Colona 
de înconjur al generalului Lazarev au ocupat la 2 octomvrie înălțimile de la 
Orlok, au gonit trupele turcești de acolo și le-au împins spre Kars și 
Wisinköi. 

Fiindcă prin această mişcare o parte a armatei turceşti era înconjurată 
deja, de aceea ruşii au hotărât ca a doua zi, la 3 oct., să pornească un atac 
general în contra poziției lui Mouktar Paşa. Cheia sa înaintea frontului îl 
forma dealul întărit Avliar. Dimineaţa la 6 ore ruşii au început atacul 
general, după ce l-au pregătit mai întâi printr-un precis foc de artilerie. Pe la 
amiazăzi generalul Heimann atăcă dealul Avliar cu regimentele Erivan, 
Gruzia, Piatigorsk și cu un batalion de tiraliori. După o luptă strălucită, 
Heimann a luat dealul. Prin ocuparea acestei poziţii armata lui Mouktar 
Paşa era ruptă în două. O parte a armatei turceşti care apucă spre Kars au 
fost atacată în flanc de trupele generalului Lazaref şi urmărită de trupele 
generalului Heimann, încât pe la 5 ore această parte era bătută și risipită cu 
totul, pierzând o mulțime de morţi, mai multe mii de prizonieri și patru 
tunuri. 

În aceeaşi vreme trei divizii turceşti rămase la flancul drept au fost 
respinse din poziţiile lor de la Aladja, care erau înconjurate cu totul, şi, 
după pierderi enorme, au fost silite să se predea la 8 ore sara. Mulţi 
prizonieri, 7 paşi şi 32 de tunuri cu o mulțime de material de războiu au 
căzut în mânile rușilor. Mouktar Pașa au fugit în Kars. Pierderile rușilor 
sunt relativ mici. 


€ 


[12 octombrie 1877] 

Atacul s-a început vineri, pe la 12 oare ziua, în contra șanţurilor redutei 
Bukova. 

Șanţurile au fost luate la primul asalt și sara s-a dat asalt chiar la redută. 

Primul rând de parapete al redutei a căzut asemene în mânele românilor; 
ei însă au dat peste al doilea rând de parapete, de care n-aveau cunoştinţa. 
Aici împotrivirea a fost mare și trupele noastre primiră ordin de a se retrage. 

Retragerea s-a îndeplinit în cea mai bună ordine. 


Pierderile ce avem sunt: morţi 50, răniţi 200, între cari 5 ofiţeri și un 
locotenent-colonel. 

Acest atac s-a făcut de trupele din diviziunea a patra, compuse aproape 
numai din moldoveni. 

Spiritul oștirii este escelent; ea suferea de ordinul de retragere și cerea 
să reînceapă lupta având deplină încredere că de astădată, cunoscând mai 
bine culcuşul vrăjmașului, îl va îngenunchea. Nu credem de prisos a aminti 
că această divizie a patra este aceea care au luat cu asalt reduta Griviţa. Şi, 
dacă accentuăm că sunt numai moldoveni în ea, o facem pentru că ziarele 
din București par a ignora cu totul această împrejurare. 

Tot în privirea acestei lupte A.S.I. Marele Duce Nicolaie telegrafiază 
următoarele: 

La 7 octombrie sara reduta în acea zi fusese luată cu asalt de cătră 
români, a fost reluată apoi de cătră turci. În această luptă românii au pierdut 
130 de soldaţi și cinci ofițeri. Amănuntele asupra acestei lupte lipsesc încă. 

DIVIZIA A PATRA 


[12 octombrie 1877] 
Divizia care au fost mai mult mestecată în luptele de pân-acuma de la 
Plevna este cea a patra, compusă în cea mai mare parte din moldoveni. Am 
însemnat aceasta în revista noastră internă, pentru a atrage și mai mult 
privirile publicului asupra răniților ce vor fi a se îngriji. Se zice chiar — 
deşi dorim ca această ştire să nu se confirme — că această vitează divizie 
este atât de slăbită prin luptele continue, încât de acum înainte va rămânea 
în rezervă. 

AUSTRO-UNGARIA 


[16 octombrie 1877] 
I.P.S.S. Mitropolitul românilor gr. or. din Transilvania şi Ungaria a 
publicat următorul circular, care e pentru noi un semn că guvernul maghiar 


caută pretexte pentru a împiedeca activitatea sinoadelor eparhiale. 

NOTIŢĂ BIOGRAFICĂ 


[16 octombrie 1877] 
Ziarele din Bucureşti aduc ştirea despre moartea lui A. Papiu Ilarian. 
Acest bărbat au fost la 1848 tribun al românilor ardeleni a căror revoluție au 
descris-o în Istoria Daciei centrale. Trecând în urmă în România a editat 
„Tezaurul de monumente istorice“, un arhiv în care-a reprodus scrieri 
relative la istoria românilor. În „Revista Carpaților“ au publicat câteva acte 
din corespondența ținută în limba latinească între Petru Voivod Rareș 
Domnul Moldovei şi Ioachim, electorul de Brandenburg. Aceste acte 
răposatul le-au fost extras din arhiva de la Berlin. Cât despre politică ... au 
făcut-o şi el cum o face oricine la noi; dar ... de mortuis nil nisi bene. 

SCORNIRILE «TELEGRAFULUI» DIN BUCUREŞTI 


[21 octombrie 1877] 

În primul său Bucureşti de la 17 curent „Telegraful“, comparând presa 
conservatorilor cu păserile cobitoare, ajunge la concluzia că această presă 
voieşte a introduce ură între moldoveni şi munteni. Aceste aiurări, a căror 
îndreptăţire n-o discutăm, ne-ar fi găsit însă foarte nepăsători dacă 
„Telegraful“ n-ar fi binevoit a insinua aceleași intenții monstruoase și 
„Curierului de lași“, pe care are naivitatea a-l numi organul d-lui 
Maiorescu. 

D. Maiorescu este într-adevăr un prozator bun şi cu judecată, ale cărui 
idei literare le împărtăşesc astăzi însuși contrarii săi politici (vezi de ex. 
„România liberă“ şi noul curent în Academie), dar de aici nu urmează de 
loc că foaia noastră ar fi organul d-sale. Drept dovadă despre netemeinicia 
aserțiunii „Ielegrafului“ redactorii lui n-ar avea decât să deschidă „Curierul 
de lași“ şi să vadă că, oridecâteori am vorbit de o lucrare bună pe terenul 
literar, am abstras întotdeauna de la rolul politic al autorilor. Observarea pe 


care ne-o impută „Telegraful“ e că am pomenit că divizia a patra, cea 
amestecată mai mult în luptele de la Plevna, e compusă aproape numai din 
moldoveni. Aceasta am făcut-o pentru că ziarele bucureştene, atât liberale 
cât şi conservatoare fără deosebire, ignorează acest adevăr şi pare c-ar lua 
mai bine foc în gură decât să spuie anume că moldovenii se poartă escelent 
pe câmpul de război. Deci tocmai ziare de teapa „Telegrafului“, prin păcatul 
reticenţei, bagă ură între moldoveni și munteni, nu noi, care dăm fiecăruia 
ce-i a lui. Oare un jurnal oficial n-are voie să zică că moldovenii se bat 
bine? Și oare, dacă chiar ziare străine laudă pe oștenii moldoveni, atunci, 
dacă-i lăudăm și noi, suntem poate separatiști? Sau e o crimă în ochii 
„Telegrafului“ de-a rosti numele Moldovei? 

Noi, din contra, credem a ne putea făli cu împrejurarea de-a fi români 
din Moldova, cu calităţile și scăderile noastre, cum ne-au făcut Dumnezeu. 
Dacă pielita redactorilor „Telegrafului“ e mai smadă decât a noastră și 
originea aşa de neaoșă încât n-au dreptul de a se numi nici moldoveni, nici 
munteni, ni se pare că nu noi suntem de învinovăţit pentru aceasta. Sunt şi 
la noi și cam pretutindeni asemenea isteţi, cari cred că tot ce zboară se 
mănâncă; noi mai facem şi deosebiri şi nu aruncăm pe toată lumea în 
căldarea patimelor momentane, pentru a-i scoate sau albi sau negri, după 
plac. 

În fine, puindu-ne în paralelă cu „Neue fr. Presse“, „Telegraful“ face 
ceea ce n-au cutezat nimeni să facă pân-acuma. 

Cine au urmărit opinia statornică ce noi o avem de acel ziar vienez, care 
se bucură de înrâurire, pentru nefericirea nu numai a noastră, dar a 
imperiului vecin chiar, acela va înţelege că insinuarea, dacă n-ar veni de la 
redacţia „Telegrafului“, ar fi pentru noi cea mai gravă insultă. Căci acel 
organ este cel de căpetenie care-n Austria chiar vâră ură între deosebitele 
naționalități și le sumuţă una asupra alteia, acel ziar este deopotrivă 
stricăcios germanilor ca și celorlalţi, el propagă idei care fac cu neputinţă 
dezvoltarea economică sănătoasă și liniștea politică între popoară şi e 
redijat de oameni cari nu sunt în inima lor nici austriaci, nici germani, ci 
speculanţi cutezători, ca şi unii redactori din Bucureşti, cari pentru trecerea 
mărfii lor tipărite sunt în stare să atingă și să zădărască simțţirile cele mai 
sfinte pe care le are un om sau un popor. 

În fine e cu totul de prisos a mai discuta, căci ceea ce am zis noi e pe 
deplin adevărat. Divizia a patra s-au purtat escelent, au avut pierderi 
simţitoare şi e azi în rezervă. N-am zis nici mai mult nici mai puţin, ci am 


împărtășit neted o faptă care interesează în gradul cel mai mare provincia 
noastră în genere, lașii îndeosebi, căci în acea divizie sunt și oștenii din 
judeţul şi orașul nostru. Dacă adevărul neted și fără înconjur supără pe 
unele ziare bizantine și învechite în minciuni și apucături din București nu e 
vina noastră. Adevăr şi mântuire sânt în ochii noștri identice, și acest izvor 
curat nu poate supăra decât pe răi şi pe netrebnici. 

SINUCIDERE 


[23 octombrie 1877] 
În Hotel de Paris în noaptea de joi spre vineri, pe la 11 oare, s-a sinucis 
un tânăr din Galați, cunoscut în acel hotel sub numele de Gheorghe 
Teodoru, student. După cât s-a putut constata, acest tânăr dezgustat de ale 
vieții ar părea să aibă numai 21 sau 22 ani şi-ar fi fiul d-lui Hagi Manolachi 
Nicola, consilier comunal în Galați. Cauza sinuciderei sale se raportă la 
multe versiuni, însă, după mărturia mai multor persoane suspecte cu care 
intrase în legături de când era în lași, cea mai probabilă ar fi comiterea unei 
sustrageri de 250 galbeni de la părintele său, cu care bani fugise la 
Bucureşti, unde după câteva zile de prodigalitate și desfrânare, părintele său 
aflându-l, l-a urmărit imediat acolo. Atunci, părăsind Bucureștii, el a venit, 
sunt acum vreo 15 zile, în Iaşi și au găzduit la Hotel de Paris sub numele 
mai sus citat. În Iaşi au contractat relaţii intime cu mai multe din acele 
figuri a căror foarte îndoielnică onorabilitate au ştiut să-l introducă prin 
acele cafenele nocturne ale orașului în care sunt jocuri clandestine de cărţi 
şi care sunt frecuentate în genere numai de coțcari şi de tot ce este mai 
vicios în clasele de jos a societăţii noastre. 
l-au trebuit numai câteva zile de frecuentare prin acele nobile 
stabilimente pentru ca în sara sinuciderei sale să se afle numai cu două ruble 
în buzunare; pe lângă aceasta cu o zi sau două mai înainte el simţise că un 
d. Mihailescu, trimes de părintele său înadins, era pe urmele lui şi-l căuta, 
spre a-l denunța poliţiei. Mustrarea de cuget sau nenorocita alternativă în 
care se găsea, străin pe pavelele Iaşului și fără nici un ban, l-au împins se 
vede într-un moment fatal a recurge la un asemenea mijloc pentru a pune 
capăt unei vieți începută aşa de trist. 

FRANCIA 


[50 octombrie 1877] 

DI. Calmon au pronunţat în sara ședinței comitetului stângelor Senatului 
un discurs criticând într-un mod foarte viu actele guvernului şi recunoscând 
că nici o tranzacţiune nu este posibilă. El sperează că Franţa va intra într-o 
lungă perioadă de pace, de repaos și de prosperitate. O nouă reuniune 
plenară a stângelor Senatului s-au fixat pentru ziua de 6 noiemvrie. 

Se anunţă că d. Fourtou pregătește elementele unui mare discurs, 
destinat a apăra dinaintea Camerei politica urmată de guvern de la 16 mai. 

Le Soleil anunţă că ambasada din Viena ar fi să se deie d-lui Gontaut- 
Biron, a căruia situaţie, în urma antipatiei ce-i arată dl. de Bismark, 
devenise destul de grea la Berlin. Mai multe ziare pronunță numele d-lui 
duce Décazes pentru ambasada din Berlin, dar nu este încă nimic decis în 
această privinţă. 

O telegramă a ziarului Le Nord spune că câteva rezultate ale alegerilor 
pentru consiliile generale din Franţa sunt cunoscute până la 5 noiemvrie; 
Dl. Broglie a căzut contra d-lui Fouquet bonapartist, amiralul La Ronciere- 
Le Noury au căzut contra candidatului republican. Telegrama în chestiune 
mai adaoge că este imposibil de a se judeca despre rezultatul final. Totuşi se 
pare că republicanii vor câştiga fotoliuri mai cu samă la Rouen și la 
Șamberi. Mai mulţi bonapartiști au fost aleşi în Gironde, precum d-nul 
Pascal. 

AUSTRO-UNGARIA 


[50 octombrie 1877] 

Vaietele de mediațiune de cari organele vieneze răsunară nu sunt, zice o 
corespondență a Nordului, decât ultima neputincioasă răvoință în privirea 
Rusiei care au caracterizat aprecierile anterioare a acestor ziare, precum şi 
noutățile diplomatice și militare ce ele au pus în circulație. Nu trebuie să-şi 
ascundă cineva că există în Cisleitania ca și în Ungaria o opiniune relativ 


puternică, care, de la începutul războiului, nu încetează de a esprima dorinţi 
în favoarea unei semi-soluţiuni a Chestiunei Orientului, în speranță de a 
convinge pe Europa că această soluţiune au fost impusă prin o coaliţie 
austro-germană ce ar fi înlocuit înțelegerea celor trei împaraţi. Aceste intrigi 
însă nu vor obosi răbdarea și moderaţiunea cabinetului din Sant-Petersburg; 
dacă ele merită oarecare observaţiune, aceasta e numai pentru că dovedesc 
necesitatea ce este de o privighere statomică, spre a impiedica pe falșii 
amici ai păcei de a pune pe Rusia într-o poziţiune falșă şi de a-i răpi prin 
mijloace diplomatice beneficiele succeselor sale militare. Aceasta este o 
operațiune strategică mai puțin zgomotoasă ce e dreptul, dar mai 
periculoasă poate decât complotul din Transilvania. 

Koelnische Zeitung publică o depeşă din Viena cu data de 3 noiemvrie 
prin care se anunţă că Austria au respins propunerea Germaniei, care tindea 
la o prelungire pentru un an a tractatului de comerciu existent, pe motivul 
că această prelungire ar fi creat dificultăți din punctul de vedere al 
compromisului austro-ungar ce se voieşte a se încheia înainte de 1 ianuarie. 
Conferinţile miniștrilor la Pesta au de obiect de a stabili tarife independente. 

În ceea ce priveşte postavurile, tariful trebuie să fie, conform cerinţei 
Germaniei, formulat de cătră d. Hasselbach, stabilit pe o bază echitabilă și 
îndeajuns de liberschimbist. Acest tarif va fi prezentat săptămâna viitoare 
parlamentului. 

Dispoziţiunele care regulează procedările de perfecţionare sunt 
menținute. 

Îndată ce tariful va fi fixat, Austria are intenţiunea să angajeze cu 
Germania negocieri nouă având de obiect concesiunea reciprocă a dreptului 
de națiunea cea mai favorizată. 

ITALIA 


[50 octombrie 1877] 
Ziarul Times publică o depeșă din Roma cu data de 4 noiemvrie care 
anunță că consiliul Vaticanului au fost dizolvat. 
Nici o rezoluțiune n-au fost încă adoptată privitoare la chestiunea 
desființărei dreptului de veto al Franței, Austriei și Spaniei. 


DIN „TIMPUL“: 1877 
€ 


ÎNTUNECIME TOTALĂ 


[Articol cu paternitate incertă] 

[1 noiembrie 1877] 

A privi la o întunecime totală a Soarelui sau a Lunii este o petrecere; a 
te rătăci însă noaptea prin întunecimea totală a Bucureștilor, a da în gropi și 
a te lovi cu capul de ziduri este de asemenea o petrecere pe care se pare a ne 
fi păstrat-o cu părintească îngrijire primăria noastră. Într-adevăr frumoasă 
iluminare cu gaz avem acuma. Lumea nu mai există decât numai pentru 
Podul Mogoşoaiei. Aici tot mai licurește din ce în ce mai palidă câte-o 
lumină de felinar asemenea unei speranțe aproape a se pierde. Încolo 
„lasciate ogni speranza!“ Încolo se-ncepe infernul lui Dante. Pasagiul 
primăriei, bogat în gropi, șanțuri și Plevne improvizate, formaţiuni 
geologice din epoca terțiară, elemente hidrografice perfide în care alunecă 
picioarele celor muritori, coboare-se aceştia din neamul biman, coboare-se 
din cel mai fericit al cuadrupedelor. Din când în când câte o trăsură, cu 
fuga. 

Quadrupedante putrem sonitu quatit ungula campum, încolo prin 
depărtatele mahalale încercări modeste de muzică clasică din partea cânilor, 
cari, după cum se știe, trăiesc sub regimul unei deosebite circulare a 
prefectului de poliţie. 

Mult se va mai repeta acest „misticism gazos“ al primăriei? 

[2 noiembrie 1877] 

„Românul“ continuă şi acum acea ciudată polemică cu „Presa“ care 
consistă în întoarcerea ! de cuvinte, asemănări de cifre, certe asupra 
marginilor frazelor întrebuințate şi alte asemenea. Obiectul acestor 
dezbateri fără de folos este pe de o parte numărul ostașilor căzuţi cu ocazia 
asaltului Angelescu, pe de alta dreptăţile cari le-au avut guvernul pentru a 


intra în război. Noi se înțelege că ne abținem de a ne rosti în aceste 
întrebări, care nu se pot hotărî aici cu vorbe, nici cu întorsături istorice. Va 
veni ziua în care și pietrele vor vorbi adevărul, în care cartea faptelor 
petrecute va sta deschisă și se va citi atât de lămurit încât toată doctrina 
paralogismelor nu va fi în stare să-i întunece înţelesul. 


€ 


ASALTUL ANGELESCU 


[Articol cu paternitate incertă] 

[2 noiembrie 1877] 

Un corespondent al „Nouăi prese libere“ dă oarecari relații asupra 
modului cum s-au făcut cel din urmă atac al diviziei a patra asupra Griviței 
mari. Ținem seama de aceste relații, pentru că ele sunt foarte apropiate de 
zgomotele ce circulă la noi asupra rolului prea neatârnat pe care d. colonel 
Angelescu au binevoit a-l juca pe pielea și cu sângele altora, pentru a-şi 
plăsmui de pe saltea și „en spectateur“ gloria de a fi luat Plevna poate. 
Corespondentul zice că i se pare într-adevăr că d. colonel au ordonat atacul 
fără a-și fi luat învoirea de la M. S. Domnul, ba că însuși raportul trimis din 
Poradim în aceeași noapte din partea Prea Înălțatului nostru Domn către 
marele duce Nicolaie în Gorni-Studen afirmă că, fără învoirea Înălțimii 
Sale, colonelul au îndrăznit a ordona un atac care au pierdut atâtea vieți fără 
de nici un folos. Corespondentul zice c-ar fi vorbit cu mai mulți ofiţeri 
români întorși de curând de la Plevna şi aceştia i-ar fi dat următoarea 
esplicare. În cartierul general se hotărâse ca divizia a patra, care pierduse 
două treimi din efectivul ei, să fie înlocuită prin divizia a doua, intactă până 
acuma. Colonelul Angelescu s-au dus atunci la Măria Sa Domnul şi-i 
espuse că pân-acuma divizia a patra executase toate lucrările şi c-ar fi 
nedrept ca tocmai acuma, când izbutirea e aproape sigură, divizia să fie 
înlocuită şi alți soldaţi și alți ofiţeri să aibă uşor o glorie a cării condiţii 
grele le împlinise tocmai divizia a patra. 

M. Sa Domnitorul se plecă atunci rugăminţii colonelului și amână 
înlocuirea diviziei pe ziua de 24 octomvrie, sperând că până atunci se va 
hotărî a se face un nou atac general. Dar termenul se apropia mereu și tot 
încă nu se auzea nimic de un atac general. Atunci d. colonel, cuprins de 
nerăbdare de a culege lauri, s-au hotărât a face atacul pe socoteala d-sale şi 


întreprinse un asalt cu urmări atât de dezastroase și cunoscute de toată 
lumea. 

E de prisos a mai zice cumcă raportul din „Monitor“, plin de reticenţe şi 
apucături, arată lucrurile altfel. Dar în orice caz întrebarea de căpetenie la 
care ar trebui ca opinia publică să capete răspuns este: dat-au sau nu M. Sa 
Domnul învoirea Sa la asaltul Angelescu? 

Credem că nu ni se va răspunde evaziv sau prin acuzarea că ţinem 
seama de ceea ce spune o foaie discreditată ca, „N. fr. Presse“. Faptele 
relatate de corespondentul ziarului vienez ne pot fi indiferente și nouă; 
întrebarea însă pe care o dezbate e cu totul teoretică şi atinge disciplina 
neapărată oricărei armate. Este sau nu adevărat că d. colonel s-au făcut 
vinovat de o călcare atât de gravă a disciplinei, de o desconsiderare atât de 
deplină a înaltului său Suveran? 


€ 


CONSPIRATȚIILE DIN CONSTANTINOPOL 


[4 noiembrie 1877] 

Acum de câteva zile s-au văzut lipite pe zidurile Constantinopolului 
placarde care provocau poporul să omoare pe Mahmud-Damat, socrul 
sultanului, învinuindu-l că voieşte să facă pace şi să vânză Turcia Rusiei. 
Mahmud-Damat învinui iarăşi din parte-i pe exsultanul Murad că conspiră 
în contra fratelui său; în urma cărei acuzări sultanul Abdul-Hamid ordonă 
ducerea lui Murad în seraiul vechi. 40 de servitori ai exsultanului se 
împotriviră la această măsură şi fură sugrumați, deşi gazetele turcești zic c- 
ar fi fost exilați. Într-adevăr exilați, dar din viață şi fără întoarcere. 

De atunci exsultanul petrece în Top-Kapu, păzit ca un prizonier de stat, 
şi viaţa sa se crede a fi în primejdie. 

În aceeaşi vreme au fost arestați o mulţime de partizani de ai lui Midhat 
Pașa. S-au făcut încercarea de-a învenina pe Mahmud-Damat, care a fost 
scăpat numai prin inteligența medicului său. Astfel mine și contramine se 
încrucișează în viața publică de la Cornul de Aur, turburarea populațiilor e 
foarte mare şi creşte prin vestea tendenţioasă ce s-a răspândit că prorocul s- 
ar fi arătat sultanului şi i-ar fi poruncit să facă pace. 

Sunt dar în Constantinopol două curente opuse, unul pentru pace, cellalt 
pentru război. Mahmud-Damat, care voiește mai cu seamă ca sultanul 


actual, ginerile său, să rămâie în locul pe care-l ocupă, pentru ca alături cu 
tronul ginerelui să-nflorească roiul de creaturi de serai ale socrului, ar voi 
într-adevăr pacea şi spre acest scop cheamă din noaptea vremilor umbra 
prorocului și-i pune în gură porunca de a încheia pacea. Sigur însă că într- 
un oraş aşa de mare ca Constantinopolul, unde se-nvârteşte un amestec din 
toate popoarele Europei şi din multe ale Asiei, lumina e prea mare pentru ca 
populațiunea de jos să mai creează în aparițiunea prorocului. Deci sunt 
esplicabile placardele îndreptate contra vieţii lui Mahmud-Damat. 

Până când armatele turceşti vor mai avea perspectiva unei împrotiviri cu 
folos până atuncea gloatele fanatizate ale Bizanțului vor fi contra păcii. 


€ 


PROBE DE STIL 


[Articol cu paternitate incertă] 

[6 noiembrie 1877] 

Unul din semnele caracteristice ale speciei „animal scribax“ din familia 
Liberalelor este că nu știe carte. Neștiind carte şi având a vorbi cu publicul 
lor în toate zilele, animalele condeiului în România câștigă la șiruri 
repetând fără trebuinţă cuvinte care n-au nici vro greutate retorică, nici vrun 
înţeles deosebit, care să merite a fi întipărit minţii. 

„Românul“, care de altmintrelea numai româneşte nu-i scris, au ajuns la 
treapta de a şti că verbul are proprietatea de a putea fi conjugat, prin urmare 
nu se mulțămește numai c-un timp sau c-o persoană care s-ar cere pentru 
însemnarea înțelesului, ci pune câteva dupăolaltă, pentru ca să se pară că 
zice ceva. 

Am spus, spunem și vom spune cumcă națiunea a fost, este și va fi. Deci 
cetățenii iubitori şi iubiţi s-adună, s-au adunat și se vor aduna, ca să se 
sfătuiască, să zică, să dezbată, să vadă, să priceapă și să înţeleagă că bine 
nu este, n-a fost și nu va fi cu noi, între noi și-n noi, acum și totdauna și 
pururea și-n vecii vecilor, dacă ... n-om fi noi cu ai noștri între noi la 
putere. 

Aceasta e ţinta a toată democraţia română, spusă în stilul înflorit al 
gazetei celei mai vechi și celei mai ... netrebnice din Bucureşti. 

Cititorii noștri cred poate că luăm peste picior pe mult şi mai mult decât 
onorabilii noștri confraţi: dar rău cred. 


„Românul“, vorbind într-unul din cele din urmă numere ale sale despre 
un conventicul al celor chemaţi (mulţi chemaţi și puţini „aleși“) ce se va 
ținea la Bacău, introduce „frumosul“ apel al d-lui A. D. Holloan, inserat în 
„Gazeta de Bacău“, cu următoarele cuvinte: 

Am cerut și cerem ca românii să se întrunească cât de des, să se vază, 
să se cunoască, să cugete, să dezbată și să caute împreună calea şi metoda 
cea mai patriotică, cea mai înțeleaptă şi totdodată și cea mai practică. 
Astfel, şi după noi numai astfel, națiunea poate merge cu pași siguri spre 
realizarea dorințelor și trebuinţelor ei. 

„Unde veţi fi întruniţi doi, în numele meu, voi fi în mijlocul vostru“, 
zicea Isus, atunci când inamicii îl pândeau pentru ca să-l oprească de a 
surpa comploturile fariseilor. 

Când cetățeanii s-adună cu iubire și cu sinceritate, geniul națiunii este 
în mijlocul lor. 


Să se întrunească dar, să se întrunească necurmat toţi cei cari pun 
interesele generali mai presus chiar de interesele de partită, căci mare, 
foarte mare nevoie este acum ca totdauna, și poate mai mult decât 
totdauna, ca gândul naţiunii române să fie neclintit cu noi, între noi și în 
noi. 

Ştie „Românul“ ce stil e acesta? Să i-o spunem noi: stil jidovesc. 
Redactorul n-are decât să deschidă Psalmii împăratului și prorocului David 
şi să vadă cum toată poezia jidovească nu consistă decât în repetarea 
aceleiași idei, adesea foarte sărace, cu alte cuvinte. Dar nici în cuvinte 
variate nu sunt bogați stiliștii „Românului“. Ei declină și conjugă în sus și-n 
jos acelaş cuvânt fără de nici o trebuinţă ș-apoi zic că presa e ... lumina. 
Multă lumină trebuie să fi intrat în capul cititorilor „Românului“ când li se 
spune că trebuie să vadă, să cunoască, să cugete, să dezbată, să caute calea 
şi metoda. 

Oare puţină, cât de puţină gramatică românească nu se poate introduce 
prin contrabandă la redacţia „Românului“? 

Dar să contenim. Deja am atacat prea mult tot ce este românesc și am 
atins susceptibilităţile naţiunii. Națiunea nu ştie a scrie; ar fi o crimă pentru 
redactorii „Românului“ să ştie ei asemenea moft conservator și austro- 
maghiar. 


€ 


ARBOROASA 


[11 noiembrie 1877] 

În „Neue freie Presse“ ne-a întâmpinat uimitoarea ştire că o comisie 
judecătorească s-au dus în seminarul Mitropoliei Bucovinei (din Cernăuţi) 
şi au arestat pe patru candidaţi interni de teologie, sechestrând totodată 
averea şi hârtiile societăţii dizolvate „Arboroasa“. Membrii acestei societăţi 
erau studenţii români de la Universitatea din Cernăuţi şi dările de seamă a 
tinerei reuniuni erau atât de serioase, atât de departe de orice veleităţi 
politice, încât într-adevăr ne mirăm auzind această veste neașteptată și nu 
ştim cării împrejurări avem a atribui măsurile aspre ale guvernului 
provinciei vecine. Neînsemnatul fond de bani, ni se pare că vro 400 de 
galbeni, datorit în mare parte munificenţei românilor de la noi şi de dincolo 
de Carpaţi, biblioteca, compusă din vreo sută și câteva tomuri, sunt 
confiscate, mai mulţi dintre studenţii facultăţii teologice au fost arestați și li 
se intentează se vede proces criminal. 

Care va fi crima de care să se fi făcut vinovaţi studenţii români de la 
Cernăuţi de au fost un motiv destul de puternic pentru a risipi mica lor 
avere de strânsură și centrul lor de activitate spirituală? 

Nu știm până astăzi decât numai două abateri ale studenților de la 
Cernăuţi, care însă, departe de a constitui o crimă în ochii noştri, nu le-am 
putea lua în nume de rău decât dintr-un exagerat punct de vedere al poliţiei 
statului, natural poate în vremi de liniște, nenatural însă când spiritele tinere 
sunt agitate de luptele până acum glorioase ale conaţionalilor lor. Afară de 
aceea, aceste două abateri de până acuma, pe care le vom espune mai la 
vale, au fost provocate prin necuviințe mult mai grave comise de coloniștii 
din Bucovina, încât resentimentul tinerimei româneşti au fost firesc. 
Guvernul învecinat ar trebui să fie chiar mândru de aceste acte de rezistenţă, 
pentru că ele dovedesc temeinicia și valoarea educativă a școalelor din 
Austria. Dacă școalele de acolo ar deștepta numai mintea, lăsând simţirile 
inimei în paragină, dacă tinerimea ar fi crescută numai pentru a-și căuta de 
interese personale, a se târâi înaintea puternicilor zilei şi a săruta mâna care- 
i loveşte, atunci desigur că acte de rezistenţă n-ar avea loc defel și-ar fi o 
dovadă putemică că Austria e pe deplin jidovită, ceea ce ne place a n-o 
crede în chiar interesul vecinilor și al luminatei clase domnitoare: 

On s'appuie, Sire, sur ce qui resiste. Nu elementele moi ca ceara, cari 
cedează fără murmură oricărei întipăriri, nu indivizi mânaţi de interese mici 


şi lesne de îndoit după vânt, nu capete cari se pleacă cu înlesnire ori în ce 
parte, numai puternică să fie, ci inima neînfrântă, rătăcită fie chiar, este 
temelia puterii unui stat. 

Războaiele pe care Austria le poartă, izvoarele muncei și averii, braţele 
puternice şi inimele viteze nu se găsesc în clasele de trântori semiţi, ci 
tocmai în acele naţionalităţi cari nu se pleacă raselor dominante, dar sunt 
totdeauna gata să-și dea sângele și averea pentru pământul care le poartă, 
pentru coroana de la care așteaptă tot binele şi căreia le place a atribui tot 
binele ce le vine cândva. 

După acest preambul, care ni s-a părut trebuincios pentru a nu lăsa nici 
umbră de îndoială asupra bunelor noastre intenţii, vom veni la cele două 
cazuri cari vor fi fost poate motivele dizolvării societăţii „Arboroasa“. 

Se știe că mai cu seamă elementul evreiesc din Bucovina au stăruit să 
facă serbarea de o sută de ani a întrupării Bucovinei cu Austria. Aceasta s-a 
făcut în ajunul încheierii unui tratat de comerț cu noi şi a fost o 
demonstraţie în contra mănţinerei îngrădirilor prescrise de legile noastre 
vechi, pe cari, după îndelungate stăruințe, guvernul conservator a izbutit să 
le mănţie și în convenţia austro-română. 

Fost-a demonstraţia pentru a ne atinge pe noi și a ne arăta lumei ca 
semibarbari, precum binevoiește a ne numi d. Garl Emil Franzos, fost-a un 
mijloc de presiune morală asupra noastră, sigur este că serbarea a fost 
pripită cu trei ani înaintea sutei cuviincioase și-a fost glorificarea unui 
centeniu de 97 de ani, la care s-a adaos în vederea cametei 3 la sută. Nu 
discutăm legitimitatea serbării. Fiecare are drept să se bucure sau să nu se 
bucure de o întâmplare istorică; caracteristic pentru cel ce o aranjază este 
numai motivul. 

Cedarea Bucovinei nu este o frunză de dafin în istoria Austriei şi, 
tocmai fiindcă voim bună pace, ne abținem de a cita documentele ce ne sunt 
bine cunoscute și cari ar dovedi că acel act istoric n-a fost vrednic să fie 
serbat decât tocmai de neamul acela care crede că toate bunuirile acestei 
lumi se câştigă prin târguială. M. Sa Împăratul, ale căruia sentimente nobile 
şi cavalerești sunt cunoscute de toata lumea și de la care, întrucât priveşte 
persoana Sa, românii n-au cunoscut până astăzi decât numai bine, au refuzat 
politicos însă semnificativ de a lua parte la jubileul din Cernăuţi, căci, dacă 
prescripţia şi puterea consfinţesc un act ca cel pomenit mai sus, nu rămâne 
mai puţin adevărat că la acea serbare s-a accentuat tocmai originea acelui 
drept, care origine nu se va fi găsit tocmai vrednică de nobila inimă a 


împăratului. Afară de aceea Maiestatea Sa ar fi trebuit să vie la marginea 
statelor sale şi, precum este obiceiul, M. Sa Domnitorul ar fi avut să-l 
întâmpine sau în persoană sau prin delegațiune, ceea ce, ne va concede 
oricine, ar fi fost în împrejurările date un lucru foarte gingaș, dacă nu de-a 
dreptul cu neputinţă. Guvernul conservator, în înțeleapta sa rezervă şi 
simțind, se-nţelege, că nu poate să joace rolul unui stat mare, au tăcut la 
măsurile  cernăuțene, dar au răspuns capitala Moldovei prin o 
contrademonstrare impuitoare, care de atunci se repetează în fiecare an. 
Românii din Bucovina erau însă mult mai umiliți decât noi chiar, pentru că 
se serba acolo, pe pământul lor clasic, pierderea înrâuririi lor politice. Dacă 
ideea serbării ar fi pornit de la români desigur că nimenea nu zicea un 
cuvânt. Ar fi fost un semn de iubire mai mult pentru Casa moşteana de 
Austria; dar atingător era ca acea serbare să pornească de la elemente 
colonizate în părțile de miază-noapte ale provinciei. Acum, în anul al treilea 
de la serbare, vro câţiva studenţi din Bucovina au trimis cu ocazia panahidei 
lui Grigorie Vvd. Ghica o telegramă către primarul de lași și tot în aceeași 
vreme, ni se pare, d. profesor Schiffner de la facultatea de drept din 
Cernăuţi, care ţine prelecţiuni asupra „dreptului românesc“, şi-a permis a 
face observaţiuni puţin cuviincioase asupra statului nostru, pentru care a 
fost fluierat de studenţii români. 

Aceste sunt oare cauzele dizolvării „Arboroasei“? 

Nu discutăm dreptul guvernului vecin de a lua masuri contra abaterilor 
studenţilor. Puntul nostru de vedere, ca organ autoritar, ne învaţă că un stat 
face cu supușii săi ceea ce crede că e bine și cu cale în interesul lor mai cu 
seamă. 

Discutăm numai oportunitatea măsurilor prea aspre. Nu ştim dacă glasul 
nostru va fi auzit, dar ne permitem a aduce aminte că România este în 
război, că, abstrăgând de la înrudirea naţională, boierii din Bucovina 
precum şi satele de la margine sunt încuscrite cu românii de dincoace de 
Molna, că mulți bucovineni au rude de aproape pe câmpul de război, încât 
abaterile unor tineri ce nu cunosc pe deplin greutatea pe care legile pozitive 
o dau unor asemenea manifestări nu pot fi puse tocmai în cumpănă de aur. 

Din acest punt de vedere numai ne permitem a face observaţiile noastre 
asupra unei afaceri care pare a se fi înfundat în unica telegramă a „Nouă 
prese libere“ şi asupra căreia organele vieneze păstrează o îngrijitoare 
tăcere. 


€ 


VISUL DOCHIEI, POEM ÎNTR-UN ACT. — OȘTENII 
NOŞTRI. COMEDIE (?) ÎN TREI ACTE 


[12 noiembrie 1877] 

Piesele Visul Dochiei şi Oștenii noștri le datorim penei d-lui Frederic 
Dame. D-sa au mai comis până acuma scrieri dramatice „originale“, care 
însă, stingându-se de mult de moarte bună, credem a putea face abstract de 
la ele, de vreme ce uitarea, în care au căzut cu drept cuvânt, e o critică mai 
bună decât ar putea fi aceea a penei noastre. Apoi, chiar dacă ne-am fi luat 
osteneala de-a face cu dragă inimă pomelnicul celor morţi, totuși n-am prea 
fi avut ce să spunem în rău sau în bine. D. Frederic Dame ca om are 
calitatea de a crede că proprietatea literară se stinge dincolo de marginile 
Franţei. Sosit la noi şi având, se vede, în geamantan câteva piese 
franțuzeşti, le-au supus unui tratament pe care au avut ocazia de a-l învăţa 
în chiar ţara noastră. D-sa s-au folosit de lecţiile marelui autor național, a 
aceluia care este Ponsard, Tacitus și Max Müller al României într-o 
persoană, istoric, arheolog, autor dramatic, prelector la Ateneu, academic, 
profesor de universitate, director de liceu privat etc. etc., care fiind dus la 
congresul arheologilor ca delegat tocmai la Stockholm şi-au îndeplinit 
delegațiunea trimițând lista de bucate de la banchet, cu un cuvânt d. Dame 
au avut de la cine învăţa meșteșugul de a deveni autor fără de a fi învăţat 
carte, poet fără a fi poet, profesor de universitate fără a ști să scrie şi literal 
român fără a şti româneşte. 

Asemenea adunări de mărimi algebraice se fac multe la noi. Astfel de 
ex. să ia numele unei vechi și vestite familii boiereşti din Moldova, câteva 
piese din Lope de Vega, bucăţi de filologie de ale lui Ascoli şi vedem cum 
din Cozmiţa iese la lumină cu totul altceva. 

Dar, în sfârşit, trebuie să ne bucurăm. Românii, coborâtori ai romanilor, 
sunt nație cuceritoare, trebuie deci să se bucure de achiziţia oricării bucăţi 
de pământ bulgăresc, chiar dacă aceasta s-ar prezenta sub forma foarte 
modificată de strănepot al lui Traian. 

Prin urmare de ce oare Balzac, Sardou ş. a. adunaţi la un loc n-ar suna 
pe românește: Dame? Traducere liberă, foarte liberă, dar oare nu trăim în 
țară liberă? „Patrie“! se chiamă pe româneşte „Mihnea cel Rău“, 
„Mercadet“ = „Gheşeftarii“, Balzac + Sardou + x + y = Damé; Lope de 


Vega + Goldoni + Ascoli + listă de bucate + vornicul Grigorie Urechi = 
Cozmiţa. 

Noi într-adevăr nu ştim pe cine să admirăm mai mult, pe d. V.A. 
Popovici sau pe d. Damé? Pe maestru sau pe elev? Noumenon sau 
phenomenon? Prototipul sau clișeul? 

Odată ne-ntrebam cu uimire: 

Şi cine oare-n lume să poată sta păreche 

Cu-al geniilor geniu, cu Popovici- Ureche? 

Dar astăzi am găsit perechea şi n-o mai căutăm. E d. Dame. 

D-sa e un tânăr inteligent și pricepe oamenii, înţelege veacul în care e 
astăzi România. Căci nu toate ţările Europei trăiesc în același veac. Anglia 
putem zice ca e-ntr-al douăzecelea, Austria într-al douăzeci şi nouălea, 
adică în veacul făgăduit de Biblie jidanilor, unde se zice că ei vor stăpâni 
pământul. 

Dar fiindcă România merge totdauna în fruntea civilizaţiei, fiindcă 
unitatea Germaniei și a Italiei nu-i nimic mai mult decât simplă imitare 
după unitatea noastră, revoluţia franceză — imitaţia revoluţiei lui Horea, 
constituția franceză — o imitație a constituţiei noastre, Goethe — ciracul 
lui Văcărescu, Thiers — un clișeu a d-lui C.A. Rosetti și Gambetta — 
îngânarea vie a d-lui Fleva, de aceea „România“ trăieşte în veacul cel mai 
înaintat, în veacul de apoi, spre venirea lui Antihrist. Cuvintele însemnează 
astăzi tocmai contrariul de ce însemnau odată, cel nebun trece de cuminte și 
cel cuminte se ia drept nebun, cel învăţat trece de carne cu ochi şi viceversa, 
autorii trec drept plagiatori și plagiatorii drept autori, cel cinstit e hoț şi 
hoțul cinstit, averea trece drept furt, furtul drept avere. 

Pe de alta parte oricine are dreptul de a presupune că e şi o ţară 
sălbatică, unde nu se mai controlează nimic, şi fiindcă cine vine să facă 
negustorie cu pălării din Paris poate să ia asupra sa şi misiunea de a civiliza 
capetele pe care acele pălării se vor așeza, să puie paie în căpăţâna acoperită 
cu paie şi să introducă cultura „picantă“ în sălbatecul popor de la Dunăre; 
de aceea e foarte natural ca cineva să caute glorie când o poate căpăta aşa 
de ieften. Modul de a deveni mare e scurt. Iei o scriere franțuzească, ştergi 
titlul şi scrii altul, ștergi numele autorului și pui pe al tău. Apoi deschizi 
cartea: unde vezi Jean pui Toader, unde vezi Ana pui Safta și s-a mântuit, 
eşti deja autor. Îți mai rămâne s-o pui pe româneşte, pentru care treabă rogi 
pe un prieten și opul e gata. Bună glorie — și nu-i scumpă. 


Această precuvântare nu ni s-au părut de prisos pentru a şti în ce mediu 
intrăm când vom vorbi despre nouăle producte ale muzei d-lui Dame. 

Piesele amândouă au fost aplaudate de public și chiar nici nu ne 
îndoiam de aceasta. Dar cu ce preţ oare? 

Visul Dochiei este o tarara lungă de declamaţii asupra lui Ștefan, 
Mircea, Mihai Viteazul, care se sfârşeşte prin defilare de dorobanţi și 
vânători. Am urmărit cu atenţie toată declamaţia și, o mărturisim cu plăcere, 
n-am aflat o singură idee originală care să nu fi fost cuprinsă în primul 
Bucureşti a „Ielegrafului“, și a „Reformei“; de nicăieri nu răsare icoana 
caracteristică a vremilor trecute, n-am auzit nimic decât istoriile ce ni se 
spun de sute de oameni cari nu ştiu istoria. Niciodată nu ne-am adus aminte 
mai cu vioiciune de zisa lui Goethe: „ceea ce numiţi spiritul vremilor nu 
este decât spiritul acelor domni în care vremile se oglindesc“. Rea oglindă. 
Ceea ce ne-a înduioșat însă până la lacrimi este rara gratitudine cu care se 
pomenește de armată, făcându-o chiar să defileze în persoană, fără ca să se 
pomenească cu un cuvințel de creatorul ei, de acela a cărui viață pare 
consfinţită acestei unice grije, de Maiestatea Sa Domnul. 

Se vorbeşte de vitejia armatei, nicăiri însă că cu aceeași vitejie Domnul 
însuși s-au espus focului dușman şi că ghiulele zburau împrejurul capului 
SĂU. Republicanismul nu poate merge departe. 

A doua piesă, Oștenii noștri, consistă din următoarele peripeții și 
conflicte cumplit de dramatice. Un ofiţer asupra însurătorii pleacă la război. 
Mai întâi ia adio de la tatăl său și plâng, apoi ia adio de la iubita sa și plâng, 
apoi de la mumă-sa și plâng, în fine de la tot personalul piesei şi plâng. 
Actul întâi. 

Actul al doilea are două scene. În cea dintâi ofiţerul scrie acasă. În a 
doua are ziua nămiaza mare o viziune și începe un atac turcesc cu mult foc 
de puşti și s-au mântuit. 

Al treilea act se petrece la ambulanţa din Turnul Măgurele. Vine un 
soldat rănit din ale cărui vorbe se poate deduce că ofițerul a murit, iubita 
plânge, află tatăl şi plânge, află mama și plânge şi mai râu, află toţi și plâng. 
Dar iată că armata se întoarce glorioasă în ţară (întoarcere pe scont, înainte 
de a se fi întors) și ofiţerul asemenea, teafăr şi sănătos. Plânset general și 
defilare de trupe; cortina cade impresionată până la lacrămi. 

Și aceasta-i dramă? 

Dar să zicem că prin multele sale piese bune d. Damă ar fi câștigat 
dreptul să ne dea una rea. S-o zicem, deși nu admitem. 


Este permis ca un scriitor rău să se folosească de nenorocirile ţării 
pentru a atrage pe public la ... panoramă? Este permis ca un război, 
nesfârşit încă, să fie pus pe scenă, pentru ca agitația naturală a publicului să 
dea salve de aplauze pe care autorul în împrejurări normale nu le merită? 

Dar la Gomi Etropol, la Bivolari, la Plevna, la Rahova comedie se 
joacă? Soldaţii, cari sânt meniţi poate a merge în foc, sunt aduși pe scenă, 
pentru ca, spre petrecerea publicului, să-și arate meșteşugul, ca gladiatorii 
vechi. Plaudite Quirites! 

Limba traducerilor e bună și jocul artiştilor era de un avânt demn de 
piese mai bune. Publicul aplauda cu mare zgomot și defilările dorobanţilor 
şi vânătorilor. 

Ca observaţie finală adăugăm că bucăţile de muzică la sfârşitul Visului 
Dochiei erau frumoase, numai nu eroice. Cântecul soldatului era 
sentimental, corul cu mult sopran, numai pe la capăt am auzit câteva 
acorduri mai adânci, de caracter religios. 

Rele sau bune, ca text, cântecile de la urmă cereau un avânt eroic, care 
putea culmina apoi în acorduri religioase. Dar avântul a lipsit, ceea ce însă 
nu ne opreşte de a recunoaște pe deplin frumuseţea muzicei, deși caracterul 
ei nu era propriu scenei în cestiune. 


€ 


[Articol cu paternitate incertă] 
[15 noiembrie 1877] 
Primim următoarea scrisoare trimisă la adresa d-lui autor al articolului 
Revista teatrală: 


Domnule, 

Nu voiesc a vă cere să fiți drept cu nimic, vă permit să fiți chiar puțin politicos cu 
mine. „Point ne me chauffe“, cum zice vechea zicătoare franceză. Însă nu cred că 
aveți dreptul d-a spune lucruri neadevărate. 

Poate că n-aţi citit Le rêve de Dochia, precum era datoria d-voastră, înainte d-a 
începe ... critica acestei piese. Dacă ați fi citit-o, ați fi găsit aceste versuri la sfârșitul 
invocaţiunei: 

O toi, jeune Heros, qui ramasses l'épée, 
A la main de Michel expirant échappée etc. 

Ca să fiți siguri, vă trimet broşura. 

Nu sper că veţi fi destul de drept ca să îndreptaţi, chiar în „Timpul“, nedreptatea 
ce aţi făcut; dar am voit să vă probez cât de întemeiate sunt zicerile d-stră. 


Ura este totdauna cea mai rea povăţuitoare. Dar, vă întreb, ce va să zică ura în 
contra unui om care nu vă cunoaște, pe care nu-l cunoaşteţi și care nu v-a făcut nimic. 

Vă salut. 

Frederic Dame 48, 

Calea Mogoșoaiei 

Bucureşti, 12/24 noiemvrie 1877 


D-nul Frederic Dame va trebui să mărturisească că nu poate să ne ceară 
pentru scăparea din vedere de care ne-am făcut vinovaţi o mai mare 
satisfacțiune decât pe aceasta pe care i-o dăm, publicând chiar scrisoarea ce 
ne-a adresat-o d-sa. Pentru ca însă satisfacțiunea să fie şi mai deplină, iată şi 
versurile de care vorbeşte d-sa: 


O toi, jeune Heros, qui ramasses l'épée 

A la main de Michel expirant échappée 

Et du sang des bourreaux encor toute trempée, 
Du haut des monts je te benis! ... 

Va donc, Prince, va donc, réaliser mon rêve, 
Que le destin par toi s'achève, 

Que le vieux tronc latin ou bouillonne la seve 
Reverdisse aux rayons de l'aube qui se lève, 
Et que, sous ses rameaux benis, 

Après tant de maux infinis, 

Mes enfants, enfin réunis, 

Saluent dans l'avenir ta gloire. 

Et toi, Dieu tout puissant, donne-nous la victoire!... 


Constatăm dar, cu viuă mulțumire, că am fost nedrepți, când în numărul 
de la 12 noiemvrie al ziarului „Timpul“ ziceam: 

Se vorbeşte de vitejia armatei, nicăiri însă că cu aceeași vitejie Domnul 
însuși s-au expus focului dușman și că ghiulele zburau împrejurul capului 
său. Republicanismul nu poate merge mai departe. 

În Le rêve de Dochia se vorbeşte de vitejia Domnului pe care autorul îl 
numeşte „jeune Heros“, adică republicanismul nu merge atât de departe 
încât să nu poată merge şi mai departe. 

Încă o dată: recunoaştem că d. F. Dame este mai puţin republican decât 
cum îl credeam. 

Făcând această mărturisire, ne câştigăm însă dreptul de a constata că d-l 
Frederic Dame ne credea mai puţin drepţi decât în adevăr suntem. 


Înainte de toate „Timpul“ nu a făcut nici un fel de dare de seamă asupra 
poemului Le râve de Dochia. Acest poem, scris și publicat în limba 
franțuzească, este o lucrare, pentru noi românii, cu totul nevinovată. 

Îndată însă ce această lucrare nevinovată se traduce în limba română şi 
se reprezintă pe scena română, datoria noastră e de a controla efectul pe 
care-l produce. Noi am făcut o dare de seamă asupra reprezentaţiuei ce s-a 
dat în teatrul din București subt titlul Visul Dochiei. În trei rânduri am fost 
de față la reprezentațiunea acestei piese şi una singură dată nu ne aducem 
aminte să fi auzit versurile citate din poemul Le râve de Dochia. 

Poate că nu am auzit bine; poate că am uitat; atunci cerem iertare pentru 
greșeala de care s-au făcut vinovate urechile noastre ori, dacă nu urechile, 
memoria noastră; dar cerem totodată dreptul de a pretinde că nimeni să nu 
ne învinovăţească de a fi comunicat impresii pe care în adevăr nu le aveam. 

Noi am ieşit din teatru cu impresia că despre Domnul nostru nu s-a 
vorbit nimic în Visul Dochiei şi această impresie ne jignea, și pentru că în 
adevăr ne jignea am zis ce am zis. 

Câtuşi de puţin nu ne pasă dacă în poemul Le rêve de Dochia, este ori 
nu este ce ne lipsea în Visul Dochiei. Dacă e însă vorba, atunci chiar și 
aceea ce este în Le râve de Dochia este atât de puţin încât noi, din punctul 
nostru de vedere, adevăr am grăit când am zis că nu este nimic. Vine d-nul 
Frederic Dame şi ne spune că îl urâm „fără ca să-l cunoaștem, fără ca să ne 
cunoască şi fără să ne fi făcut ceva“. 

Negreșşit, în asemenea împrejurări, „ura“ ar fi un simțământ lipsit de 
orișice temei firesc. Dar tocmai fiindcă nu-l cunoaştem, nu ne cunoaște şi 
nu ne-a făcut nimic, nu îl putem urî pe d-sa personal. Cunoaştem însă 
scrierile d-sale, şi pe aceste le urâm. 

I-am spus-o că a „comis mai multe scrieri dramatice“; nu ne mai poate 
dar spune că nu ne-a făcut nimic. Cine știe dacă nu mai bucuros l-am vedea 
pe d-l Dame batjocorind pe eroii noștri decât lăudându-i în modul în care îi 
laudă. Ei bine! Mihai, Ștefan şi Mircea sânt în gândul nostru niște chipuri 
atât de sfinte în măreţia lor încât ne cuprind fiori când le privim; vine apoi 
un om neastâmpărat şi străin de pietatea noastră, vine, ia aceste sfinte 
icoane, le târăște prin noroiul zilei, face din ele niște caricaturi puse la 
vânzare şi apoi zice că nu ne-a făcut nimic. — Da! nimic nu ne-a făcut: a 
luat numai numele Domnului în deşert. 

lar astăzi oștenii români se aruncă cu bărbăţie în luptă; pământul se 
cutremură sub picioarele lor; cad şi iarăși cad, şi totuși merg înainte; lumea 


întreagă stă uimită; un fior de jalnică și totuşi senină mândrie înalță 
sufletele tuturor românilor: în clipa aceasta vine un om şi îşi bate joc de acei 
oșteni, vine un om şi face marfă de vândut din senina mândrie a românilor, 
apoi zice că nu ne-a făcut nimic. 

Dar, în sfârşit! Urmărim o ţintă nebună! Lumea se adună, priveşte, gustă 
din otravă și rămâne mulțumită. Dacă nu ar fi astfel, am fi aruncat 
scrisoarea d-lui Frederic Dame în foc; când vedem însă că un om care scrie 
asemenea scrisori poate să vorbească spre multumirea românilor despre 
Ștefan, Mihai şi Mircea şi poate să se însărcineze cu lauda marilor fapte ce 
chiar nici nu sânt încă cu totul îndeplinite, atunci ne apucă deznădăjduirea 
şi, îngroziţi, ne gândim că viermii nu se pot prăsi decât acolo unde e ceva 
putred. 

Dacă luptăm, lupta nu e împrotiva d-lui Frederic Dame, ci împrotiva 
curentului bolnăvicios în virtutea căruia nişte scrieri de felul Oștenilor 
români pot să fie gustate. 

Lupta e poate zadarnică; dar în sfârșit, ne facem și noi, în felul nostru, 
datoria de români. 


€ 


[16 noiembrie 1877] 

„Românul“ deapănă din nou cuvinte ca să dovedească că „Presa“ ar fi 
dovedit că avem nevoie de război cu turcii ca de apă și că mari lucruri a 
trebăluit d-nealor până acuma. 

Pe noi nu ne interesează apucăturile „Românului“ decât numai din 
punctul de vedere al stilului și a curăţiei de inimă. 

lată un pasagiu din acest şir de articole în care grecii besmetici din 
Strada Doamnei se identifică ca totdauna cu naţia, dar într-un mod cu totul 
invers. Dacă naţia n-ar vrea cumva ceea ce vor d-nealor, atunci ea-i tâmpie 
şi coruptă: 


Partita care se numește acum «Centru» susține, chiar în programa ce făcu mai 
deunăzi, că guvernul a făcut acest răzbel „fără voia naţiunii“. 

A susţine aceasta este a insulta, în cel mai mare grad, cinci milioane de români. 

Dacă aceasta este credinţa acestor bărbaţi politici, ei „arată cel mai mare dispreţ 
pentru naţiune.“ Ea nu are, după dânșii, alt simțământ decât d-a se supune oricărui va 
voi să-i poruncească; „degradarea și tâmpirea naţiunii merge“, după dânșii, până a o 
face să se supuie chiar când cel care este la guvern o trămite la moarte și încă nu 


numai la moartea cu arma în mână, dar și la o pieire generală şi ilegală (?); căci ei 
susțin că națiunea se pierde în întregul ei prin acest răzbel, fără voia ei făcut. 
Și dacă ei, iluștrii bărbaţi politici, spun Europei, chiar printr-o programă, că mama 


xec 


lor este atât de „tâmpită“ și de „coruptă“, cine nu vede că puterile străine sunt 
îndemnate, silite de a desprețui această naţiune și a o repune sub un jug oarecare? 


Așadar d-lor susțin că, dacă guvernul ar fi putut face războiul fără voia 
naţiei, atunci această din urmă e tâmpită și coruptă. 

Cine, Doamne iartă-ne, le dă voie acestor domni să se gereze drept nație 
românească? Redactorul „Românului“, om acuma cu un picior în groapă, ar 
trebui să spuie odată verde: 

„Oameni buni, noi ăştia, liberalii, voim să vă facem a crede că voi 
împingeţi maşina lumii, dar în faptă sunteți împinși de dinafară. Când erau 
ruşii să pornească război asupra turcilor era un guvern în ţară care mi se 
prea dădea în apele orişicui. Noi, liberalii, pe atunci eram prieteni cu turcul 
şi ţineam sfaturi cum să răsturnăm domnia. Jucam cum ne cânta Mazar 
Paşa. lată că războiul era aproape să izbucnească și ţara era asupra intrării a 
o jumătate de milion de ruși. Noi ameninţam domnia și ţara cu turburare, pe 
când îi era omului mai greu, pentru că puţin ne pasă nouă dacă merge şi ţară 
şi domnie pe apa Sâmbetei, numai nouă să ne meargă bine. Domnia, văzând 
că tocmai la vreme de cumpănă am putea face turburări, ne-au chemat la 
ministeriu, pentru că domnia cunoştea pe conservatori şi ştia că sunt oameni 
de treabă şi, fie sau nu fie la putere, turburări n-or să facă. Astfel dar, pentru 
a înlătura un pericol, pentru a astupa gurile flămânzilor liberali, pentru a 
evita ca proletariatul de ciocoi şi cenușari să intre în înțelegere cu 
dușmanul, ne-au adus pe noi ciocoii şi cenușşarii de liberali la putere și într- 
adevăr schimbarea în noi s-au făcut iute-iute. Din antidinastiei ne-am făcut 
dinastiei, din turcofili turcofagi, din rusofagi rusofili, şi în sfârşit ne-am face 
orice-ar pofti M. Sa, numai la putere să se îndure să ne lase — că, Doamne 
mare, mulți suntem și numai statul, cu miile lui de locuri şi locuşoare încape 
toată liberalimea, cu nevastă, cu copil, cu nepot, cu strănepot ş. a..“ 

Aşa ar trebui să vorbească redactorul „Românului“. Au fost aduși la 
putere pentru că sunt elementul acela care trebuia liniștit cu „pita lui Vodă“, 
pentru că, în vremea războiului între ruși și turci, ei ar fi făcut turburări în 
ţară esploatând nemulțămirile altfel naturale ale oamenilor. 

Dar ce are a face naţia românească cu trebile d-nilor liberali nu 
înţelegem. Naţia e împrejurul domnului ei și luptă într-adevăr împreună cu 
dânsul, pe când liberalii fac vorbe că fost-a războiul necesar sau ba? 

[16 noiembrie 1877] 

„Presa“ arată deosebirea care este între lucru aievea și făgăduințele ce 
le-au fost făcut liberalii nației înainte de a fi ajuns unde au ajuns, vede-i-am 
şi mai sus. Arată cum toate serviciile sufăr, cum dările, în loc să dea înapoi, 
s-au sporit și alte multe greutăţi pe capul oamenilor. 

Înainte vreme era o zicală care spunea de pe ce se cunoaşte nebunul. 
Naţia românească au uitat zicala asta, se vede: „Bătrânii vorbesc ce au 
făcut, tinerii ce fac, nebunii ce au de gând să facă“. Liberalii totdauna 
vorbesc de ceea ce au de gând să facă. Rău a făcut cine s-au uitat în gura 
lor, nu ei, că bine e cunoscut că din coadă de câine sită de mătase nu poți 
face. Ce se putea aștepta de la elemente fără de avere, fără ştiinţă de carte și 
fără onestitate, cari în toate ţările formează contingentul demagogiei 
orăşeneşti? 

[16 noiembrie 1877] 

„România liberă“ vorbeşte despre politica internă a Franției şi pe „arena 
ziarelor“ ne dă şi nouă răspuns la revista învoielii dintre d-nu Cogălniceanu 
şi colegii săi în predmetul arenzii unei moșii. 

„R.L.“ constată că sunt trei păreri, și anume: „R.L.“ crede că legea nu-i 
călcată, „Timpul“ crede contrariul, „Presa“ — c-ar fi mai de preferit ca 
tranzacțiunea să se facă prin lege. Tocmai vorba noastră; quot capita tot 
sensus. De aceea am și zis că singurul loc unde avea să se hotărască e 
Camera. Nu mai întrebăm de ce „R.L.“ crede că legea nu s-au călcat. Pentru 
că „Fericiţi cei ce cred!“ 

SITUAȚIA DIN FRANŢA 


[18 noiembrie 1877] 

Rareori au stat față în față în vreo țară partide atât de estreme ca acelea 
din Camera franceză. Alături cu elemente istorice, cu nume cari se citează 
de câte ori se citează istoria Franței chiar, cu oameni cari reprezentează 


trecutul plin de glorie şi de avuţie al acestei mari naţii, vedem numiri cari 
nu însemnează nimic şi pe care o egalitate rău înţeleasă i-au adus să 
hotărască soarta averilor, a păcii, a civilizaţiei franceze. Carey, ni se pare, 
spune că toată civilizația omenească se află într-un vecinic pericol. 
Împrejurul micului cerc de oameni într-adevăr luminaţi şi binevoitori sunt 
milioane de oameni pe cari dorinţa de câștig, ambiția şi invidia, dacă nu 
instincte și mai de rând, îi face totdauna gata de a răsturna tot ce există. 
Căci masele n-au niciodată alte tendinţe decât negative. Niciodată poporul 
de jos al orașelor, și acesta face zgomot în ţări industriale, nu știe ce vrea, 
numai ceea ce nu vrea. Prea puţin culte pentru a face abstracţie de la guvem 
şi de la persoanele ce-l compun și a căuta cauzele relelor mult mai adânc, în 
stări nesănătoase economice sau sociale, clasele cari n-au ce pierde, 
conduse de oameni cari n-au ce pierde ar fi în stare de-a pune orișicând 
existenţa statului, întreaga istorie și onoarea lui în joc, numai pentru a-și 
ridica în sus clovnii lor ridicoli, semizeii lor efemeri, pe acea plebe 
intelectuală pentru care orice merit şi orice capacitate este o insultă. Între 
aceste elemente turburi și invidioase pe de o parte și între elementele culte, 
avute şi istorice ale Franţei este astăzi o luptă hotărâtoare, de la rezultatul 
căreia va atârna atât civilizaţia și dezvoltarea pacinică cât și prestigiul 
militar al Franţei. 

Mareșalul Mac-Mahon nu este vreo mare inteligență politică, dar în 
politică plătește adesea caracterul drept și inima într-adevăr binevoitoare 
mai mult decât o inteligență cât de naltă în serviciul unui caracter corupt. 
Apoi el cunoaşte pe deplin câtă răspundere are faţă cu întreaga istorie a ţării 
sale și știe că e chemat a fi reazimul elementelor de consistență în contra 
elementelor de disoluţiune, cari par astăzi a întrece prin număr părţile 
sănătoase ale organismului social. 

Dar pe de altă parte nu e tăgăduit că mareșalul dă pas cu pas înapoi 
Cabinetul Broglie, strict conservator, au făcut loc unui minister de afaceri, 
care nu are altă misiune decât de a conduce mai departe serviciile publice, 
lucrul cum s-ar zice curat mecanic al statului. 

Acest guvern neutru se credea că va împăca pentru câtăva vreme 
insolenta majoritate a Camerei, care, ştiind bine că atât Senatul cât şi capul 
statului e în contra ei, voiește să impuie totuși voinţa maselor inculte, din 
cari au ieșit, voinţei luminate a claselor superioare. 

Senatul a decis a asculta, înainte de a alege un nou senator, programa 
cabinetului Rochebouet. Ministrul prezident, generalul Rochebouet, a făcut 


deci în Senat următoarea declaraţie: 


În urma dezbaterilor ultime din amândouă Camerile, mareşalul-prezident a 
încredințat ministeriul unor oameni al căror program este de a rămânea afară de cercul 
luptelor politice. Noi vom păzi cu credință legile ţării şi-i vom da mareşalului- 
prezident ajutorul ce-l cere de la noi. 

După un lung period de agitație, Franţa are nevoie de pace, în această parte a 
anului e absolut de nevoie de a se ușura comunicaţia comercială şi de a pregăti 
esposiţia anului 1878. 

Ne vom da toată silința de a face ca gestiunea afacerilor să fie cât se poale de 
bună, ceea ce pentru noi e datoria cea mai imperativă și mijlocul cel mai sigur pentru 
a readuce concordia între puterile publice. 

Vom respecta constituţia republicană care ne dirige şi-i vom câştiga respect. 
Constituţia va trece intactă din mânile noastre în ale următorilor noștri în momentul în 
care prezidentul va crede că a sosit momentul de a încredința puterea unui ministeriu 
ieşit din Parlament. Până atunci ne vom sili de a mănține ordinea și pacea. Prezidentul 
cere de la d-voastră ca să ne ajutați în opera liniștirii şi se întemeiază pe patriotismul 
d-v. 


În Senat această declarație a fost urmată de aplauze. 

Ministerul s-au prezentat şi Camerei, dând aicea aceeași declaraţie. 
Aicea însă Marcère au anunţat de îndată o interpelaţie în privirea formării 
cabinetului. Ministrul Welche declară că stă la dispoziția Camerei, dar ar 
dori ca interpelația să fie mai precisă, iar dezbaterea să aibă loc abia mai 
târziu. Camera au respins propunerea ministrului ș-au hotărât dezbaterea 
imediată, după care d. Marcère și-au dezvoltat interpelaţia. Deci s-au încins 
o discuţie vie, în care Marcère, Floquet și Germain au vorbit contra, Welche 
şi Baragnon pentru guvern, după care apoi s-au primit următoarea ordine de 
zi, propusă de Ferry: 


Considerând că ministeriul de la 23 noiemvrie, prin compunerea și originea sa, e 
o negaţiune a dreptului parlamentar al poporului și poate numai îngreuia situaţiunea, 
Camera declară că nu poate intra în relaţii cu el şi trece la ordinea zilei. 


Pentru au votat 323 de deputaţi, contra 208. Marcere își dezvoltă 
interpelaţia sa astfel: 


Până acum Camera au fost în faţa unui ministeriu, în care n-avea încredere. Acest 
ministeriu s-au retras în urma unui vot al Senatului, dar din Senat nimeni n-au voit să- 
i ia moştenirea. Miniștrii sunt oameni „plini de merite“, însă, ca miniștri, oricine are 
dreptul să-i întrebe ce caută în Parlamentul republicei. Politica mareșalului atârnă în 


aer. Ce reprezentează ministeriul dacă nu guvernul personal? Ministeriul ia asupră-și 
responsabilitatea celui din urmă cabinet de rezistență. 

Franţa lucrează de șapte ani contra acestei rezistenţe, care la 26 fevruarie părea 
învinsă, dar au reînceput la 16 mai. Au început de mult ziua în care ar fi trebuit să se 
constituie un ministeriu parlamentar, căci ţara vrea pace. Este aceasta cu putință în 
starea actuală de necontinuitate? Singurul mijloc e întoarcerea la starea de drept. Toate 
interesele sunt amenințate. Țara vrea o soluțiune, guvernul nu dă nici una. 

Majoritatea nu voiește să sacrifice nimic din drepturile poporului; şi de ar şi voi, 
ştie ca cine stă dindărătul miniștrilor, cari singuri n-o ştiu? Ţara aşteaptă cu răbdare. 
Ministeriul, ce posede încrederea mareșalului, ar face bine să-i spuie adevărul, căci ar 
putea să înconjure o nenorocire, pe care au voi s-o numesc. 


Welche răspunse: 


Nu voi să apăr cabinetul trecut; dar avem un drept să fim aicea conform 
constituţiei. Şi aiurea au fost ministerii estraparlamentare; ne numim prieteni ai 
datoriei şi ai patriei. 


După Welche a vorbit Ploquet: 


14 octomvrie, zise el, au fost îndreptat contra guvernului personal; d-voastră îl 
reînnoiţi. Sunteţi viitorul conflict, precum cabinetul retras e conflictul trecut. Îndărătul 
incapacității d-voastră revăd pe vechii oameni ai conflictului. Voiţi ca Camera să-și 
dea din mână singura armă pe care o are, să vă voteze bugetul pentru a crea loc pentru 
conflicte. Voiţi falimentul onorii Franţei angagiate față cu străinătatea prin Espoziţia 
universală. Vă propun altceva, convocați un congres şi lăsaţi-l să hotărască o stare 
definitivă pentru ca să se încheie criza. D-voastră însă nu schimbaţi nimic din criză, 
căci sunteți de-a dreptul un cabinet de conflict, cabinetul politicei personale. N-aveţi 
nici încredere provizorie, nici definitivă, tot aşa de puţin puteţi conta pe sprijinul 
nostru. Nu ne veți putea înșela nici pe noi, nici ţara: vouă nu vă vom face plăcerea de 
a înlătura toate greutăţile, ci noi cerem o soluţiune definitivă. Majoritatea vă zice 
vouă, noilor miniștri, că sunteți de o mie de ori vinovaţi, primind conflictul; în această 
oră şi înaintea tuturor sunteţi osândiți. 


Baragnon: 


Aveţi obiceiul de a condamna înainte; propun ordinea de zi simplă pentru a 
protesta în contra principiilor d-voastră, după cari pot să piară toate afacerile, numai 
d-voastră s-ajungeți la putere. 

Tocmai din cauza aceasta s-au creat Senatul, pentru a nu atârna de o majoritate 
cum este a d-voastră. Încercați numai a întrebuința arma d-voastră bugetară și veți 
vedea că nu puteţi dezbrăca pe prezidentul republicei de puterea sa. 


Germain: 


Sunteţi ministeriul afacerilor lui 16 mai, noi voim afacerile naţiunii. Predecesorii 
d-voastră au împiedecat toate afacerile, toate reformele, construirea unei a treia rețele 
de drum de fier și staţi a susţine că voiţi a favoriza afacerile, fiind de aceeași origine 
personală ca şi cabinetul trecut? 


Apoi au urmat votarea cu rezultatul de mai sus. 
Oricine poate înţelege unde va ajunge Franţa dacă d-ni ca Floquet ar 
ajunge s-o guverneze. 

ARBOROASA 


[18 noiembrie 1877] 
Pe când am reprodus și comentat ştirea despre dizolvarea societății 
„Arboroasa“ nu cunoşteam deloc amănuntele afacerii, dar am presupus 
îndată că telegrama trimisă de studenți cu ocazia serbării comemorative a 
lui Grigorie Vvd. Ghica va fi fost unul din cele mai de căpetenie cauze 
pentru procederea, repetăm, prea aspră, contra tinerii reuniuni. 
Telegrama adresată primariului de Iaşi e următoarea: 


Cernăuți, 13 octomvrie. 
D-lui primar de Iaşi, 
„Arboroasa“, Societatea junimei române din partea detruncheată a vechei 
Moldove aduce condolența membrilor săi pentru domnitorul decapitat. 
Comitetul. 


„Curierul Balassan“ comunică următoarele detalii: 


Telegrama aceasta fu întrebuințată ca mijloc pentru a învinui pe Societatea ce 
lucrează pentru răzvrătirea ordinei, pentru pregătirea unei răscoli și altele. Procurorul 
și comisarii se transportară în localul „Arboroasei“, unde găsiră prezenți pe mai mulți 
membri. Procurorul începu percheziţia, confiscă toate dosarele, actele și biblioteca 
societăţii, precum şi întreaga ei avere în suma de vreo 5000 fl. v. a. sau 10.000 fr. 

Procurorul teriminându-și perchiziţia și confiscarea, declară arestați pe toți 
membrii prezenţi a „Arboroasei“, iar comisarii-i conduseră la penitenciar, unde fură 


aruncați, fiecare aparte, în câte o temniță singulară. 

Parchetul Tribunalului din Cernăuţi nu se mulțumi numai cu atât, ci începu a 
urmări pe toți studenţii români de la Universitatea de acolo, a face perchiziţii pe la 
casele lor, precum şi pe mulţi alți români notabili din Cernăuți și Bucovina. 
Procurorul intentă „Arboroasei“ și membrilor ei proces de „naltă trădare“ fiindcă: 

1. Comitetul trimisese telegrama sus-citată către primarul Iașului. 

2. Că, cu ocazia unei mici serbări, membrii „Arboroasei“ rădicară toaste în 
sănătatea românilor, a domnitorului Carol I şi a vitezei armate române. 

3. Că au fluierat în clasă pe profesorul de dreptul roman când îşi permise acesta să 
insulte națiunea română, și 

4. Fiindcă Societatea „Arboroasa“ a stat în corespondență cu Ministerul 
Instrucţiunei Publice din România spre a obține o subvenţiune, ce i s-a acordat în 
suma de 250 lei noi pentru a-şi înavuţi biblioteca. 

Arestaţi au fost: d-nu Varonca, stud. teolog și în filozofie în anul III; Popescul, 
stud. scol. și filoz. din anul IV; Porumbescul (Golembiovski), stud. în filozofie anul II; 
Coca, absolvent de teolog.; Stoian, absolvent de teolog. şi student în drept și 
Sireteanu, student teolog şi în drept. 

În acelaş timp au fost urmăriţi şi alţi studenți, din cari mulţi au fost siliți a se 
refugia. 

Totodată s-a făcut perchiziţii şi la societatea academică România jună din Viena. 


Nu avem nevoie a repeta că punctele 2, 3 și 4 nu pot forma în nici un 
caz puncte de acuzare. Austria este un stat constituțional și cetăţenii ei sunt 
liberi a-şi manifesta simpatiile lor pentru popoare sau suverani cari trăiesc 
în pace și în bună înţelegere cu împărăţia. Cităm drept dovadă manifestările 
ungurilor pentru turci, ale slavilor pentru ruși ş.a.m.d. 

Fluierarea profesorului Schifner este iarăşi o abatere prevăzută de legile 
academice şi pedepsirea ei e de competenţa rectorului, în fine subvenţiunea, 
nu cerută, ci acordată de Cameră, după propunerea d-lui Grădișteanu și 
numai pentru scopuri de cultură, nu constituie nici un fel de abatere. A fost 
poate o imprudenţă din partea Camerei liberale de a-și dura „popularitate“ 
făcând zvon şi discuţie publică din asemenea lucru, dar pentru studenţi nu 
este nici imprudent măcar de a primi sume ce li se dăruiesc. 

Cât despre punctul întâi, am adus în unul din numerile trecute părerea 
noastră, pe care credem a o putea repeta în câteva cuvinte. 

Telegrama aceasta au fost provocată de necuviinţe mult mai grave din 
partea jidanilor din Bucovina. Aceşti turcofili exageraţi şi cititori înfocaţi ai 
„Nouăi prese libere“, cari sunt în stare să creadă orice rău despre români, 
vor fi manifestat în mod prea vioi simpatiile lor transdanubiene și tinerii au 
răspuns. Elementul german, care joacă rolul de moderator în Austria, ar fi 


trebuit să înțeleagă aceasta. O admoniţiune severă din partea rectoratului ar 
fi fost de ajuns credem. De aceeași părere este și „Presse“ din Viena şi ea 
spune că n-ar trebui să se deie o importanţă prea mare acestei manifestări. 

Tinerilor le-am da sfatul de a nu mai face manifestări politice, de a nu 
compromite prin mişcări precoce munca lor intelectuală și roadele pe cari le 
va da odată această muncă chiar pentru naţia românească. Românul e de 
soiul lui înzestrat cu mult bun-simţ, el are cuminţia popoarelor care au 
suferit multe, cuminţia omului păţit. E imoral de a spune neadevărul, dar 
nimeni nu e obligat de a spune adevărul când vremea e așa că el nu 
foloseşte nimănui. C-un cuvânt, a minţi e oprit, a tăcea — nu. 

Va veni vremea — și poate că nu-i tocmai departe — în care cercurile 
influente din Viena se vor încredința că este în interesul monarhiei ca 
românii din Bucovina să fie lăsaţi în seama liberei lor dezvoltări, vreme în 
care tinerii de astăzi vor fi bărbaţi și când tocmai la ei se va face apelul de a 
lucra după voinţa inimei lor curate. N-ar fi păcat ca rezultatele acelui 
moment mai fericit să fie compromise de pe acuma prin ieșirea din rând şi 
espunerea luptătorilor în hărțuieli încinse nelavreme? 

[Articol cu paternitate incertă] 
[19 noiembrie 1877] 
„Românul“ răspunde la bănuiala de radicalism aruncată asupra 
guvernului actual de către conservatori. 
Teza discutată este că Rusia și Europa nu pot să aibă încredere într-un 
guvern radical. „Românul“, admițând calificarea de „radical“, dă acestui 
cuvânt un înţeles pe care nu-l poate avea. 


Guvernul nostru, zice „Românul“, cerea negreșit Rusiei, Austriei și celorlalte 
puteri să respecte susceptibilitatea, onoarea, drepturile și legitima mândrie a naţiunii, 
iar bărbaţii politici din centru îl acuzau de radical și cereau astfel ca el să fie răsturnat 
de către puterile străine, care în locu-i să-i recomande pe domnielelor. 


Acesta e dar înţelesul bănuielii de radicalism; calificând guvernul actual 
de radical, conservatorii vor să zică că el prea mult ţine la drepturile şi 
susceptibilitățile naţiunei, că el „prea e patriotic“. 

„Românul“ prin urmare zice: 


Ca să nu fiți şi voi taxaţi ca radicali, în patriotism, negreșit c-aţi fi făcut orice 
concesiune, ați fi mers până la cea mai de jos umilire. 


Noi credem că ziariștii din Strada Doamnei au făcut din rea deprindere 
acest salto mortale silogistic: deoarece nu credem că dinadins ar fi cu 
putinţă o logică atât de părăsită de toți dumnezeii. 

FRANȚA 


[20 noiembrie 1877] 

Ca şi confrații lor de pretutindenea, radicalii din Franța au o ciudată 
manieră de a privi statul. Lucrul de căpetenie pentru dânșii e ca să ajungă la 
putere, precum a zis prea bine d. Baragnon în Cameră, iar ţară și popor pot 
merge pe apa Sâmbetei, puţin le pasă. Radicalii reprezintă în mod unilateral 
interesele claselor de jos, sau mai bine zicând se reprezentează pe ei înşii, 
esploatând nemulțămirile acelor clase. În zadar răsare din istorie figura 
bătrânului Menenius Agrippa, care prin alegoria cu stomacul și mădularile 
arăta că clasele lucrătoare nu pot trăi fără organul distributiv, fără cele 
superioare, că buna-stare a unui popor se întemeiază tocmai pe armonia de 
interese pe care statul e menit a o face să domnească între părțile 
organismului social. Geaba li s-ar repeta vechea alegorie, radicalii cred că 
fără ştiinţă de carte, fără avere și fără muncă mai cu seamă, casta oratorilor 
lor de uliți şi stâlpii lor de cafenele sunt chemaţi a domina lumea. Dar 
guvernul nu este deloc, după cum definesc d-lor, epistatul întrunirilor 
electorale. El are în toate ţările un rol organic, pe care nu-l poate îndeplini 
un vătaf. Oare un liberal este în stare să-și scoată creierii din cap sau 
muşchii inimei pentru a pune alţii la loc fiindcă epistaţii vieţii sale organice 
nu-i mai plac? Căci nu mecanismul parlamentar e lucrul principal. Misiunea 
de a crea legi le-au avut în deosebite rânduri instituţii deosebite. Consilii de 
stat, regenţi cuminţi, comisii de oameni speciali numite de însuși 
stăpânitorii ţării au scris şi introdus adeseori legi mai bune, mai practice, 
mai drepte decât parlamentele. Apoi e asemenea constatat că funcţionarii 
aleși nu lasă în genere nimic de dorit în privinţa ... netrebniciei lor. Astăzi 
Franţa se află în ajunul unei expoziţii universale, din cauza agitaţiilor 
radicale negoţ şi industrie merg rău, şi mareșalul prezident a format 


cabinetul Rochebouet, compus numai din oameni de resort, din oameni cu 
totul speciali, despre cari însuşi radicalii zic că au merite adevărate, în fine 
un cabinet de care toată lumea zice că ar conduce mult mai bine afacerile 
decât oricare minister parlamentar. 

Și declară oameni în bună conștiință că nu fac şi nu vor face politică 
militantă, că vor respecta constituția republicană şi vor face să fie 
respectată, cumcă numai trebuinţele reale ale ţării, ușurarea negoţului, 
pregătirile pentru expoziție i-au făcut să-și părăsească ocupațiile lor 
ştiinţifice pentru a se deda cu mizeria politicei franceze, arată că ei sunt 
mâna de împăcare pe care le-o întinde mareșalul-prezident, că în momentul 
în care d-nii radicali vor fi în stare să dea un minister parlamentar ei se vor 
retrage — dar cine-i ascultă? 

Marcère din centrul stâng au atacat ministerul, dar cel puţin în mod 
cuviincios; d. Floquet, prin termini necuviincioșşi, osândindu-l și numindu-l 
incapabil. 

La primirea pe care mareșalul a făcut-o la 12 l.c. el şi-au rostit de mai 
multe ori intenţiile. La formarea cabinetului a avut de gând a propune pace 
partidului radical. Camera i-au răspuns printr-o declaraţie de război. În 
Consiliul de miniștri de la 13 c. el a vorbit tot astfel, deci s-au luat hotărârea 
ca miniștrii să ocupe locurile lor în Camera și în Senat. Se crede apoi că 
Senatul va fi întrebat să se pronunţe asupra votului Camerei, care e cu totul 
neconstituțional, căci, prin Constituţie, prezidentul republicei are hotărât 
dreptul de a-şi compune ministeriul din persoane cari nu fac parte din 
Parlament. Cum se va mai rezolva și acest nou conflict nu putem ști. 


€ 


[24 noiembrie 1877] 

„Românul“ îşi face obiceiul, rupând din nou pasage din contest şi după 
plac din „Presa“ şi comparându-le cu opiniunile emise de „Presse“ din 
Viena. Deci găseşte că maniera de a vedea a centrului şi a jurnalisticei 
austro-ungare este identică. 

În fine, „Românul“ vine la concluzia: 

1. că bărbaţii din centru se unesc în privirea intereselor comerciale și 
politice ale României cu bărbaţii din partida radicală din Ungaria; 2. că 
radicalii din Ungaria, uniţi cu foştii colegi și amici ai d-lui Catargi simt şi 
înțeleg mai bine decât guvernul interesele României; 3. că, după radicalii 


din centru, România ar fi câştigat încrederea împăratului Rusiei dacă oștirea 
noastră nu mergea la Plevna; 4. că Austro-Ungaria, mai cu seamă, ar fi avut 
pentru națiunea română stimă dacă stătea la malul Dunării. „Românul“ e de 
o opiniune contrarie. Uşoară treabă să susţii antiteza când ţi-ai aşezat teza 
de combătut după plac. 

Întâi deducerile din articolele „Presei“ sunt trase de păr; al doilea, nu 
este adevărat, o mai repetăm pentru a zecea oară, că amicii d-lui Catargiu ar 
fi susținut vreodată ca armata română să stea la Dunăre, „să ceară pomană 
de la împăratul Rusiei şi ajutor material de la Austro-Ungaria (ipsissima 
verba ale „Românului“). 

Toate aceste insinuaţiuni de leznaţiune și de înaltă trădare, făcute pentru 
a ponegri pe protivnicii politici, ar fi absurde dacă ... n-ar răsări dintr-un 
izvor şi mai rău, din rea-credinţă. 

[24 noiembrie 1877] 

„România liberă“ vorbeşte despre deschiderea Parlamentelor, se bucură 
că nu s-au validat de-ndată alegerea a doi deputați, în sfârşit ajunge la 
proiectul de răspuns pe care Camera-l pregăteşte Prea Înălțatului nostru 
Domn. Ca formă, zice „E. L.“, este o bună compunere retorică în stilul 
cronicarilor, ca fond e o parafrază a mesagiului tronului. Drept că autorul 
răspunsului au oblicit cum se scarpină și tușesc cronicarii, este întrucâtva 
materialul lor de cuvinte, nu însă spiritul lor. 

Bătrânii noștri erau oameni cuminţi, ei spuneau simplu, fără înconjur și 
fără vorbe late ceea ce ştiau și simțeau într-adevăr. De unde și până unde 
pot ei aduce câtușşi de puţin cu stilul afectat și căutat a lui Lope de Vega al 
României? 


€ 


BĂLCESCU ȘI URMAŞII LUI 


[Articol cu paternitate incertă] 
[24 noiembrie 1877] 
Peste două-trei zile va ieși de sub tipar Istoria lui Mihai Vodă Viteazul 
de Nicolae Bălcescu. 


Se ştie neobositul zel cu care acest bărbat, plin de inimă și înzestrat de 
natură c-o minte pătrunzătoare și c-o fantezie energică, au lucrat la istoria 
lui Mihai Vodă. Din sute de cărți şi documente el au cules c-o adevărată 
avariție pentru gloria nației românești toate colorile din relaţii și notițe cu 
cari apoi au zugrăvit acea icoană măreață din care figura voievodului 
românesc iese în prosceniu, vitejească şi mândră și vrednică de a se cobori 
din strălucita viță a Basarabilor. 

Limba lui Bălcescu este totodată culmea la care au ajuns românimea 
îndeobște de la 1560 începând şi până astăzi, o limbă precum au scris-o 
Alecsandri, Const. Negruzzi, Donici, și care astăzi e aproape uitată şi 
înlocuită prin „păsăreasca“ gazetarilor. Deși Bălcescu se întemeiază 
pretutindenea pe izvoare şi scrierea lui e rezultatul unei îndelungate şi 
amănunțite munci, totuși munca nu se bagă nicăiri de samă, precum în 
icoanele maeştrilor mari nu se vede amestecul amănunţit de văpsele şi 
desemnul îngrijit linie cu linie. O neobicinuită căldură sufletească, 
răspândită asupra scrierii întregi, topește nenumăratele nuanţe într-un singur 
întreg şi, asemenea scriitorilor din vechime, el îi vede pe eroii săi aievea şi-i 
aude vorbind după cum le dictează caracterul și-i ajunge mintea, încât toată 
descrierea persoanelor și întâmplărilor e dramatică fără ca autorul să-și fi 
îngăduit a întrebuința undeva izvodiri proprie ca poeţii. 

Nicolae Bălcescu e dealtmintrelea o dovadă că limba românească pe 
vremea lui și-nainte de dânsul era pe deplin formată și în stare să reproducă 
gândiri cât de înalte și simţiri cât de adânci, încât tot ce s-a făcut de atunci 
încoace în direcţia latinizării, franţuzirii şi a civilizaţiei „pomadate“ au fost 
curat în dauna limbei noastre. 

Deși nu mai împărtășim entuziasmul cărţii lui Bălcescu pentru ideile 
profesate azi de colegii lui dela 1848, deşi ne-am încredinţat cu durere că 
chiar aceia ce azi le reprezintă nu mai sunt pătrunși și se slujesc numai de 
dânsele ca de o pârghie pentru ajungerea unor interese mici, deși știm că, 
dacă inima lui era vie în vremea noastră, prin cartea lui ar fi trecut o suflare 
rece de ironie asupra piticilor care îngânau a împărtăși simţirile unei inimi 
pe care n-au știut-o preţui niciodată, totuși entuziasmul lui ca atare ne 
încălzeşte, căci este sincer, adevărat, energic, s-arată cu acea neşovăire de 
care ne minunăm în caracterele anticităţii. 

Dumnezeu a fost îndurător și l-au luat la sine înainte de a-și vedea visul 
cu ochii, înainte de a vedea cum contimporanii care au copilărit împreună 
cu dânsul și în cercul lui de idei le-au exploatat pe acestea ca pe o marfă, 


cum a introdus formele goale ale Occidentului liberal, îmbrăcând cu dânsele 
pe niște oameni de nimic. 

El s-ar spăimânta văzând cum a fost să se realizeze pe pământul nostru 
libertate şi lumină. El ar vedea parlamente de păpuşi neroade, universităţi la 
cari unii profesori nu ştiu nici a scrie o frază corect, gazetari cu patru clase 
primare, c-un cuvânt oameni cari, văzând că n-au încotro de lipsa lor de 
idei, fabrică vorbe nouă, risipind vechea zidire a limbii românești, pentru a 
părea că tot zic ceva, pentru a simula o cultură care n-o au ş-o pricepere pe 
care natura n-au voit să le-o deie. 

Murind în Italia, sărac şi părăsit, rămășițele lui dorm în pământul din 
care au pornit începătura neamului nostru, cenușa sa n-au sfințit pământul 
patriei, ci e pe veci amestecată cu aceea a sărăcimii din Palermo. Cu limbă 
de moarte însă și-a lăsat manuscriptele sale d-lui loan Ghica, şi astăzi, după 
un pătrar de veac din ziua morţii lui, Societatea Academică a însărcinat pe 
d. A. Odobescu cu reviziunea și editarea scrierii, care va vedea lumina la 
vreme, astăzi când vitejia și virtutea ţăranului nostru ne face să uităm 
fățărnicia și micimea de suflet a oamenilor dela 1848 și nemernicia unora 
dintre comandanții improvizaţi de fraţii roşii, cari, pentru a-și dura glorie pe 
acţii duc ca d. colonel Angelescu la o moarte sigură și fără de nici un folos 
pe acest popor viteaz şi vrednic de a fi altfel guvernat. 

Facă-se această scriere evanghelia neamului, fie libertatea adevărată 
idealul nostru, libertatea ce se câștigă prin muncă. Când panglicarii politici 
care joacă pe funii împreună cu confrații lor din Vavilonul de la Seina se vor 
stinge pe rudă pe sămânță de pe fața pământului nostru, când pătura de 
cenuşeri, leneşă, fără știință şi fără avere, va fi împinsă de acest popor în 
întunerecul ce cu drept i se cuvine, atunci abia poporul românesc îşi va veni 
în fire şi va răsufla de greutatea ce apasă asupra lui, atunci va suna ceasul 
adevăratei libertăţi. 

Dar suna-va acel ceas? Oare tinerimea care astăzi își uită limba și 
datinele prin cafenelele Parisului şi care se va întoarce de acolo republicană 
şi îmbuibată cu idei străine răsărite din alte stări de lucruri, va mai fi în stare 
să înțeleagă pe acest popor, a cărui limbă și istorie n-o mai ştie, ale cărui 
trebuinţe nu le înțelege, ale cărui simţiri o lasă rece? Fi-vor în stare acei 
tineri să înțeleagă că nimic pe acest pământ, pentru a fi priincios, nu se 
câștigă fără muncă îndelungată, că toate cocoțările lor de-a gata, prin intrigi 
de partidă și prin linguşirea deșerţilor şi făţarnicilor roșii, nu sunt de nici un 
folos pentru ţară? Fi-vor destul de înţelepţi ca să nu lingușească patimile 


mulțimei cu fraze sunătoare, ci s-o facă a vedea lămurit că munca și numai 
munca este izvorul libertăţii şi a fericirei și cumcă cei ce pretestează că 
bunurile morale şi materiale se câştigă prin adunări electorale, prin 
discursuri de cafenea şi prin articole de gazetă sunt nişte şarlatani cari 
amăgesc poporul în interesul lor şi spre risipa buneistări? La întrebările 
acestea răspunsul e greu; ne temem chiar de a face concluzia finală. 

Oare un stejar care-l rupi de la rădăcină şi-l sădești în mod meşteșugit 
într-o grădină de lux are viitor? Oare neamul românesc, cu toată trăinicia 
rădăcinilor, are viitor când trunchiul e rupt de întreg trecutul nostru și 
răsădit în mod meșteșugit în stratul unei dezvoltări cu totul străine, precum 
este pentru noi cea franțuzească? 

lată întrebări la care nu îndrăznim a răspunde. Dumnezeul părinților 
noștri să aibă îndurare de noi. 


€ 


UNDE DAI ȘI UNDE CRAPĂ 


[25 noiembrie 1877] 

La 21 a curgătoarei luni garda cetățenească din Bucureşti a fost strânsă 
să facă paradă, fiind menită a i se întâmpla onoarea de a fi revizuită de-a 
lungul de domnu inspector. Cu mare ce s-au adunat oamenii, unii de pe la 7 
dimineața, alții de pe la 8 şi, în sfârșit, au ieșit la maidan, comandaţi de 
grade superioare, alese pe sprânceană. În acea zi caii sacagieşti au avut 
căutare, iar gospodarii din linie au avut de ce face haz. Ici am recunoscut pe 
respectabilul sir John Falstaff, care de un veac nu și-a văzut genunchii de 
grosimea inimei, mânuind cu mândrie frigarea, călare pe un cal șchiopătător 
şi semănând mai mult a saltea de puf îmbrăcată militărește; dincolo altul 
spiţelat şi întreprinzător, aducând ca două picături de apă cu eroul lui 
Cervantes de Saavedra. 

În sfârşit din hop în hop, cu chiu cu vai, mai cu opintele, mai cu 
sughițuri, s-au înjghebat oastea de strânsură a lui Berlicoco Voievod, 
așteptând cu nerăbdare ceasul cel de fericire când d. inspector va răsări ca 
Făt-frumos din poveste, spre a o mustrălui. Bietul Papură Vodă! Cum s-ar fi 
bucurat el, cum și-ar fi unit mânele pe burtă privind „această“ a patra putere 
în stat şi a cincea roată la car! 


Linia făcea aluziuni perfide asupra şefilor aleși „La plăcinte înainte, da' 
la război înapoi!“. „Tată am prins un tătar. — Adu-l încoa, fătul meu! — L- 
aş aduce, da' nu mă lasă!“ „a-l de pe mine că-l omor!“ Și câte altele. 

Aşa-s oamenii, bată-i norocul. Când văd cu ochii, parcă dracu le-ar fi 
şoptit-o la ureche. 

Astfel, d. Germain e la opt dimineaţa și până la cinci seara; oamenii au 
fost luaţi de la prăvălii, de la interesele lor, pentru...? Pentru ca inspectorul 
să vie, să se uite câteva minute la ei, de li-s frumoși ochii ş-apoi să plece cu 
Domnul, fără a comanda cea mai mică mișcare, fără a face nici un fel de 
eserciţiu. 

În fine iată și d. inspector. Inspectează d-lui cât inspectează, până ce 
ajunge la d. Nacu, profesor la universitate, căruia-i ține un evloghion bine 
simţit, recunoscând că înţelege a-și face datoria cu scumpătate. După ce-au 
făcut şi trebşoara asta, d. inspector se duce în ... treaba sa. 

Adevărat! Bine-şi făcuse d. Nacu datoria și cu bună rânduială i se 
făcuse laude. Tocmai cu un ceas mai înainte îl adusese un sergent pe sus și 
cu nepusă-n masă la îndeplinirea sfintelor datorii liberale. 

Vorba lui Sandu-Napoilă: „De, boieri d-v., pe lângă bejănie și 
caraghioslâc!“ 


€ 


O LĂMURIRE 


[27 noiembrie 1877] 
O foiţă fabricată în oficina „Românului“ se supără foc pe descrierea 
comică ce am făcut-o unei reviste a gardei cetățenești. N-avem de gând a 
răspunde acelei foi, pentru că n-ar fi în stare să ne înțeleagă. Dar pentru 
lămurirea puntului nostru de vedere e important să mai venim iar asupra 
acestei întrebări, spre a arăta cum instituţia, în modul în care roşii au 
realizat-o, nu poate fi decât stricăcioasă. Înainte de toate nu este exact că 
garda poate fi numită câtuși de puţin o instituţie ostășească în modul în care 
ea ni se prezintă. Același principiu fatal al tuturor radicalilor stăpânește 
garda, ca şi toate câte fac d-lor, principiul că forma goală (fie chiar 
uniforma) poate înlocui fondul lucrului. 
Pentru a căpăta un rang în armată trebuie să fi muncit, să fi câştigat 
cunoștințe, să fi servit multă vreme, să te fi luptat în războaie; pentru a avea 


rang în gardă nu-ţi trebuie nimic decât „agrearea“ din partea d-nilor liberali 
sau alegerea din partea unor cetăţeni cari, prin ocupaţiunile lor pacinice, nu 
sunt în stare de a judeca asupra meseriei ostăşeşti, căci este o meserie și 
încă grea, unită c-o mulțime de cunoștințe. De la un caporal sau sergent în 
armată se cer mai multe garanţii de capacitate decât la gradele superioare 
din gardă. Orice câștig fără muncă în viața publică este însă imoral. E un 
nonsens ca un om care nu ştie meseria războiului să fie ales a comanda un 
corp de armată. Această dilemă e clară pentru oricare cititor, a fost clară 
pentru oricare gardist din linie, cari ei înșii improvizau aluzii adesea foarte 
spirituale asupra unor șefi improvizați. 

A înregimenta oamenii sub comandă de ostași înțelegem, și ar fi de 
discutat dacă e practic ca orașele să fie militarizate; dar în orice caz discuţia 
ar atinge fondul lucrului și ar avea de obiect o măsură serioasă. 

Dar a lua oamenii de la afacerile lor și a i purta pentru gustul celor ce 
vor să pozeze, fără a se face exerciţii, fără ca să fie evident pentru ce se fac 
asemenea primblări, e curată jucărie copilărească, pe care seriozitatea ce 
trebuie să domnească în viaţa de stat nu o poate justifica. Din două lucruri 
unul: sau militarizaţi în regulă orașul, sau lăsaţi pe oameni în pace să-și 
vadă de trebi. În faptă, toate jucăriile noastre fac bine numai străinilor. Pe 
când negustorul nostru e de la 7 dimineaţa până la 5 după amiazi cu pușca 
la umăr, fără a deprinde mânuirea armelor şi manevrarea, pentru că n-are de 
la cine le învăţa, tot pe atunci străinii, cari n-au îndatorirea de a lua parte la 
serviciu, vând, cumpără şi câștigă. Oricare zi de paradă zadarnică îi costă pe 
oameni din şiruri 8—10.000 de lei noi, dar un ban de ar fi numai, totuşi el 
nu e răsplătit deloc prin zadamica pierdere de vreme a unui corp care 
afectează esteriorul oștirei fără a fi oştire. 

Dar când noi vedem lucrurile clar şi cumpănim toate acestea cu mintea 
cu aceeași lămurire cu care am cântări o greutate materială, atunci suntem 
răi români, se-nţelege, şi combatem tot ce e românesc. 

Am dori tuturor liberalilor să fie așa de buni români ca și noi. Altfel ar 
sta țara noastră atunci. Dar a aproba jucării copilărești nu însemnează încă a 
fi bun român. 

Precum un negustor pune în negoţ un ban ca să câștige doi, tot astfel 
statul pune în acţiune puterea vie a cetăţenilor săi pentru a câştiga un folos, 
nu spre a o irosi în parade. Militarizând orașul şi puindu-l sub comanda de 
ostași în regulă, statul ar avea 5—6000 de ostași mai mult, prin cazul c-ar 


avea nevoie de ei. Ce se câștigă însă prin gardă? Pierdere de vreme pentru 
oameni, iar pentru nație nimic. 

Repetăm încă o dată că încă în gând n-avem ca să răspundem cu această 
ocazie foițelor liberale. Sunt puncte de vedere acestea cari trec dincolo de 
priceperea lor. Dar puntul nostru de vedere trebuia stabilit. Astfel cum este, 
garda e o instituţie hibridă. 


€ 


[Articol cu paternitate incertă] 
[2 decembrie 1877] 

În revista ziarelor din numărul nostru de la 26 noiemvrie s-au strecurat 
câteva cuvinte de care s-au simțit atinşi confrații noştri de la „Presa“. Aceste 
cuvinte sunt în adevăr regretabile; ele nu emană nici de la direcțiunea, nici 
de la redacţiunea „Timpului“ și ne pare rău de scăparea de vedere care a 
făcut să treacă necontrolate cuvintele de care cu drept se plânge „Presa“. La 
rândul nostru găsim că „Presa“ în rostirea nemulţumirei sale n-a ales bine 
espresiunile şi a mers prea departe atacând cu o violență neașteptată și 
nejustificată atunci când avea mai întâi a cere o esplicaţiune pe care şi fără 
acele cuvinte violente ne-am fi grăbit a i-o da. 

Red. 


€ 


[8 decembrie 1877] 

„Ţara întreagă cunoaște curatul izvor al reprezentațiunii sale de astăzi“, 
începe „Românul“ şi apoi arată după ce chip şi asemănare sunt Adunările și 
cum nici „reacţiunea“ nu prea cutează să zică că ele nu sunt sincera şi fidela 
espresiune a naţiunii. Le-am zice noi pe nume și încă ceva pe deasupra dacă 
ar fi vremea vreme şi țara pe pace. Dacă tăcem, nu de răul și frica 
radicalilor tăcem. 

După aceea arată cum conservatorii au combătut războiul ofensiv şi au 
crezut că și Camerele or fi contra lui, și cum s-au înșelat, căci națiunea, mai 
ales cea oacheșă de tot, reprezentată de d. Fundescu, au fost pentru război 
până în pânzele albe. 

Un singur lucru uită „Românul“. Națiunea, care urmează totdeauna 
porunca Domnului ei, precum se și cade, și înconjură steagul ţării, oriunde 


va fi dus, acea naţiune nu stă din gardiștii de Bucureşti, cari fac copilării și 
parade aici pe loc şi la căldură, ci din ţăranii de la munte și de la șesuri. 
Arate-ni-se în Camerele „liberale“ un singur ţăran care să vorbească în 
numele satelor și să zică „da, românul vrea să facă război cu turcii“. Ziarul 
radical vine însă cu vecinica minciună în gură: reprezentanţii naţiunii vor 
războiul. Spună mai bine dreptul şi verde: reprezentanţii oraşelor, ș-atunci 
vom şti cu cine avem a face. Ș-atunci am sta la vorbă şi am arăta în ce mod 
s-au fabricat reprezentanţii oraşelor de societatea de esploatare a roșilor și 
cum M. Sa, dorind ca la vremi de turburare de dinafară să aibă liniște 
înlăuntru, i-a chemat pe d-lor la putere, care c-o zi înainte s-adunau la 
Mazar-Pașşa, răstumau domnia și voiau să dea ajutor turcului în contra 
Rusiei. Țăranul zice azi ca şi înainte de trei sute de ani: Vodă au poruncit, să 
trăiască Vodă! 

Va fi ştiind Măria Sa cum, unde și pentru ce ne duce. El nu mai 
cercetează şi urmează unde-l cheamă steagul țării și Domnul. Aceasta-i 
națiunea despre care radicalii să dovedească că, dacă le-ar fi spus verde ce 
vor d-lor, ar fi zis: Da, voim și noi. 

Pe cine vrea „Românul“ să înșale cu reprezentaţiunea naţiunii adunată 
în fabrica de palavre din Dealul Mitropoliei? Pe noi desigur că nu ne poate. 


€ 


[11 decembrie 1877] 

Drumurile s-au troienit şi comunicația telegrafică pare întreruptă, nici o 
ştire din străinătate nu vine să ne lumineze asupra situaţiei, tocmai acuma 
când toate celea par a atârna de-un fir a păr. Câmpiile albe se-ntind 
împrejurul Bucureştilor și se pierd în zarea despre miazănoapte, unde a 
plecat împăratul Rusiei, în zarea despre miazăzi, unde stau oştirile noastre; 
spre răsărit și spre apus, unde se cumpănesc sorţile Europei. În această 
izolare în care ne pune bătrâna iarnă, aceiași pe vremea craiului Decebal, 
când ţăranul dacic, îmbrăcat în cojoc miţos, trecea Dunărea-nghețată, 
aceeaşi astăzi, când Vodă ţine Dunărea cu oștirile româneşti, în această 
izolare ne apasă mai cu greu gândirea la ce rău loc ne-au așezat Traian 
împăratul pe această muchie de lume, la cest vad de popoare carile ne 
privesc pe noi numai ca pe un fel de gard pe deasupra căruia se ceartă. 

Dar de am fi noi măcar oameni ca oamenii, de-am fi ştiut să ne 
îngrădim, încât să nu poată juca nimeni pe stăpânul în casa noastră, de-am fi 
rămas atât de esclusiviști precum erau părinţii noștri, tot ar fi fost cum ar fi 
fost şi tot o mai puteam duce cu bine de pe o zi pe alta. 

Dar aşa ne-am dezgrădit, făcând drum lung unei civilizaţii pripite, unei 
pospăieli apusene care, în schimbul păturilor bogate ale brazdei noastre, ne 
împle cu trebuinţe de cari n-am fi avut trebuinţă; prin legiuiri de un caracter 
cosmopolit pe cari liberali obicinuesc a le numi „tot ce e românesc“, am 
făcut din ţara noastră o nouă Americă, în care se grămădeşte superfluența 
populațiilor apusene, cărora le convine foarte bine teoria de „om și om“ de 
egalitate, libertate şi fraternitate pe socoteala noastră. 

Nevoind sau neputând cunoaște că orice stat are nevoie de clase 
puternice, am ridicat din temelie toate puterile vechi ale ţării, fără a socoti 
că o casă veche de piatră, dar cam strâmtă, e totuşi mai bună pentru vreme 
de iarnă și pentru nevoi de cât un palat de ... hârtie franțuzească. Noi am 
făcut în statul nostru ceea ce se face în școlile noastre. Învățători cari nu ştiu 
nici a scrie bine dau în mâna copiilor cărţi scrise într-o limbă pe cari ei n-o 
înţeleg și-i pun să înveţe filă cu filă lucruri pe cari ei nu și le pot închipui, 
încât, când băieţii au ajuns la capăt cu învăţătura, rămân cu capul plin de 
cuvinte al căror înţeles nu l-au ştiut niciodată și, neputându-se folosi nici 
într-un fel de acele cunoștințe moarte și fără de preţ, rămân cu zilele 


încurcate şi tăind cânilor frunză, până ce, prin intrigi și umiliri cari dărâmă 
şi restul de caracter ce le mai rămăsese dat de la natură, ajung persoane 
publice spre a continua asupra generaţiei viitoare sistemul vechi de stricare 
a minţii şi a inimei. 

Astfel demagogii noștri crescuți în străinătate, văzând nevoile poporului 
nostru, l-au învăţat pe de rost cuvinte deşerte şi c-un înțeles negativ numai, 
socotind că prin cuvinte se întemeiază binele unui popor. 

Numai pe cele mântuitoare: „munca“ și „economia“ întru ale lor şi ale 
statului nu l-au învăţat pe popor niciodată. 

Astfel țăranul dacic, care trecea în cojoc miţos Dunărea-ngheţată în 
vremea craiului Decebal, avea mai multă perspectivă de viitor pentru limba 
şi obiceiurile lui şi pentru felul lui de a fi decât ţăranul lui Vodă Carol, care 
se reîntoarce la vatra sa şi nu mai găsește nimic din felul lui de a fi, ci 
numai aşezăminte franțuzești, negoţ jidovesc, industrie austriecească, limbă 
păsărească și liberali cari nu muncesc nimic și trăiesc din esploatarea ideilor 
politice. 

Dac-am fi la loc bun, ca Spania sau Anglia, ne-am bate-n capete și tot 
vechile năravuri românești ar pluti deasupra ca untdelemnul pe apă. Dar, pe 
acest vad de popoară, din cearta noastră numai dușmanul câștigă. 


€ 


ICOANE VECHI ŞI ICOANE NOUĂ 


[11, 13, 14, 18, 21 şi 23 decembrie 1877] 
I. ACTUALITATEA 

Sociologia nu este până acum o știință, dar ea se întemeiază pe un 
axiom care e comun tuturor cunoștințelor omenești, că adică întâmplările 
concrete din viaţa unui popor sunt supuse unor legi fixe, cari lucrează în 
mod hotărât şi inevitabil. Scriitori cari în privirea ideilor lor politice sunt 
foarte înaintați au renunţat totuşi de-a mai crede că statul și societatea sunt 
lucruri convenţionale, răsărite din libera învoială reciprocă dintre cetăţeni: 
nimeni afară de potaia de gazetari ignoranți nu mai poate susține că 
libertatea votului, întrunirile şi parlamentele sunt temelia unui stat. De sunt 
acestea sau de nu sunt, statul trebuie să existe și e supus unor legi ale 
naturii, fixe, îndărătnice, neabătute în cruda lor consecință. Deosebirea este 
că în viaţa constituţională lupta pentru existență a grupurilor societăţii care 


ştiu puţină carte găsește răsunet, pe când în statul absolutist acea luptă e 
regulată prin o putere mult mai înaltă, a monarhului adică, al cărui interes 
este ca toate clasele să steie bine și ca lupta dintre ele să nu fie nimicitoare 
pentru vreuna. 

Nimic nu arată mai mult că spiritul public nu e copt decât discuţii 
asupra teoriilor constituționale. Această copilărie a spiritului nostru public 
se arată de la începutul dezvoltării noastre moderne, din zilele în care cei 
dintâi tineri rău sau deloc preparaţi s-au întors din Paris, unde, uimiţi de 
efectele strălucite a unei vieți istorice de o mie şi mai bine de ani și uitând 
că pădurea cea urieșească de averi, știință şi industrie are un trecut foarte 
lung în urmă-i, au socotit a introduce aceeași stare la noi, introducând 
formulele scrise ale vieții publice de acolo. E o zicală veche că, de-ai sta să 
numeri foile din plăcintă, nu mai ajungi s-o mănânci. Drept că e așa, dar cu 
toate acestea acele foi există. Și dacă n-ar exista n-ar fi plăcintă. 
Asemănarea e cam vulgară, dar are meritul de a fi potrivită. Condiţiile 
plăcintei noastre constituționale, a libertăţilor publice, de care radicalii se 
bucură atâta, sunt economice; temelia liberalismului adevărat este o clasă de 
mijloc care produce ceva, care, puind mâna pe o bucată de piatră, îi dă o 
valoare înzecită şi însutită de cum o avea, care face din marmură statuă, din 
in pânzătură fină, din fier mașine, din lână postavuri. Este clasa noastră de 
mijloc în aceste condiţii? Poate ea vorbi de interesele ei? 

Clasa noastră de mijloc consistă din dascăli și din ceva mai rău, din 
advocaţi. 

D. X bunăoară e plătit de stat ca să înveţe pe studenţii de la universitate 
limba română din punct de vedere filologic şi istoria românilor, două 
obiecte pe cari nu le cunoaște deloc. 

Să ne-nţelegem. Nu avem pretenţiune ca profesorii noştri să fie genii. 
Departe griva de iepure. Dar, în împrejurări normale, acest domn ajuns din 
întâmplare profesor s-ar fi pus pe-nvăţat carte şi, fiindcă nu este cu totului 
tot mărginit, încât să aibă nevoie de a fi instalat într-un spital de nevolnici, 
ar fi ajuns să poată împărtăși studenţilor ceea ce au aflat alţii, de ex. 
învățații străini, despre limba română, le-ar fi arătat calea bună și bătută de 
oameni mai cuminţi, încât s-ar fi împlinit teoria unui pedagog francez, că un 
şcolar poate învăţa de la profesorul său mai mult decât ştie acesta însuși. 
Atunci nu l-am fi auzit susţiind pe d. X autenticitatea cronicei lui Hurul, 
autenticitatea unei scrieri care, pentru filologi elementari chiar, e o 


galimatie deplină şi un falsificat greoi, pe care-l cunoşti ca atare la cea 
dântâi vedere. 

Dar împrejurările nefiind normale d. X nu învaţă nimic, ci face politică. 
Drepturile  imprescriptibile, libertatea alegerilor,  responsabilitatea 
ministerială, suveranitatea poporului sunt cuvinte care se-nvaţă pe de rost 
într-un sfert de ceas și care-l ridică pe om la noi în ţară, făcând de prisos 
orice muncă intelectuala. Căci natura comună nu munceşte decât de silă. 
Silit de împrejurări normale, d. X ar fi devenit un profesor mediocru; nesilit 
de nimenea, se simte în sat fără câni şi umblă cu mânile în șolduri, lasă 
şcoala pustie şi vine la Bucureşti ca să-și facă mendrele şi să-și deie o 
importanţă pe care natura n-au voit să i-o deie. 

Tot astfel e d. Y şi bună parte din cumularzii universităţilor. Am luat 
profesori de universitate pentru că un institut înalt de cultură poate ilustra 
mai clar starea noastră de decadenţă. Și cine plăteşte oare pe acești domni 
din clasa de mijloc a căror mâni şi inteligenţe nu produc valori de un ban 
roşu măcar? În linia din urmă munca ţăranului care, ca dorobanț moare pe 
câmpul de război, ca muncitor se speteşte plătind dări, pentru a ţinea pe 
umerii lui o clasă de trântori netrebnici. 

Ce să mai zicem de advocaţi? 

Întorşi din străinătate, ei nu și-au dat silința să-nveţe legile și datinile 
pământului, să codifice obiceiurile naţiei românești, ci au introdus pur şi 
simplu codicele pe cari le învăţaseră la Paris, ca şi când poporul românesc a 
fost în trecut un popor de vite, fără legi, fără obiceiuri, fără nimic, şi trebuia 
să i s-aducă toate celea de-a gata din cea mai renumită fabrică. Dar în 
genere advocaţii sunt inteligenţele cele mai stricate din lume. Căci, într- 
adevăr, ce credinţe poate avea un om care azi susține, mâini combate unul ş- 
acelaşi lucru, un om a cărui meserie este să dovedească că negru-i alb şi 
albu-i negru? Oricât de bună morișcă intelectuală ar avea, ea se strică cu 
vremea și devine incapabilă de a afla adevărul. De aceea cele mai multe din 
discuţiile Adunărilor au caracterul de cârciocuri și apucături advocăţeşti, de 
căutare de noduri în papură, de vorbe înşirate și fire încurcate. 

Acestea sunt elementele cărora legile noastre franțuzești le dau în 
stăpânire ţara. Plebea de sus face politică, poporul de jos sărăceşte și se 
stinge din zi în zi de mulțimea greutăților ce are de purtat pe umerii lui, de 
greul acestui aparat reprezentativ şi administrativ care nu se potrivește 
deloc cu trebuințele lui simple şi care formează numai mii de pretexte 
pentru înfiinţare de posturi și paraposturi, de primari, notari și paranotari, 


toți aceştia plătiți cu bani peşin din munca lui, pe care trebuie să și-o vânză 
pe zeci de ani înainte pentru a susţine netrebnicia statului român. 

Ce caută aceste elemente nesănătoase în viaţa publică a statului? Ce 
caută acești oameni cari pe calea statului voiesc să câștige avere şi onori, pe 
când statul nu este nicăieri altceva decât organizarea cea mai simplă 
posibilă a nevoilor omenești? Ce sunt aceste păpuşi cari doresc a trăi fără 
muncă, fără ştiinţă, fără avere moștenită, cumulând câte trei, patru 
însărcinări publice dintre cari n-ar putea să împlinească nici pe una în 
deplină conştiinţă? Ce caută d. X profesor de universitate, care nu ştie a 
scrie un șir de limbă românească, care n-are atâtea cunoștințe pozitive pe 
câte are un învăţător de clase primare din ţările vecine şi care cu toate 
acestea pretinde a fi mare politic şi om de stat? 

Ce caută? Vom spune noi ce caută. 

Legile noastre sunt străine; ele sunt făcute pentru un stadiu de 
evoluţiune socială care în Franţa a fost, la noi n-a fost încă. Am făcut strane 
în biserica naționalităţii noastre neavând destui notabili pentru ele, am durat 
scaune care trebuiau umplute. Nefiind oameni vrednici, cari să constituie 
clasa de mijloc, le-au umplut caraghioșii și haimanalele, oamenii a căror 
muncă şi inteligență nu plăteşte un ban roșu, stârpiturile, plebea intelectuală 
şi morală. Arionii de tot soiul, oamenii cari riscă tot pentru că n-au ce 
pierde, tot ce-i mai de rând și mai înjosit în oraşele poporului românesc, 
căci, din nefericire, poporul nostru stă pe muchia ce desparte trei civilizații 
deosebite: cea slavă, cea occidentală și cea asiatică și toate lepădăturile 
Orientului și Occidentului, grecești, jidovești, bulgăreşti, se grămădesc în 
oraşele noastre, iar copiii acestor lepădături sunt liberalii noștri. Și, când 
loveșşti în ei, zic că loveşti în tot ce-i românesc și că eşti rău român. 

Într-adevăr, d. Serurie, care a scris un volum de poezii „greceşti“, d. 
Andrunopulos, care batjocoreşte armata noastră puind-o să joace la circ, d- 
nii C.A. Rosetti, Carada, Candiano, tot nume vechi de care foieşte textul 
cronicelor României, sunt singurii români adevăraţi, iar noi țăranii, mici și 
mari, căci, la urma urmelor tot țărani sântem, noi băștinașii din țările 
acestea suntem străini cari vindem ţara cui ne dă mai mult pe ea. 

Liberalii sunt smântâna şi temeiul României, noi sântem nişte rămășițe 
din vechile populaţiuni autohtone, cari nu merită să fie băgate în seamă. De! 
iertaţi-ne, boieri, Arionești şi Cărădești, că ni s-a părut și nouă biet că trăim 
în ţara noastră ai avem de zis o vorbă. lertaţi-ne pentru că nu băgasem de 


seamă că suntem în Bulgaria, iertaţi-ne apoi că n-am voit să ne batem 
pentru bieţii greci şi bulgari. 

Nu vedeţi că ne-am supus stăpânilor? Nu vedeţi că ne-am trimis copiii 
la junghiere pentru că d. Anghelescu să poată culege lauri pe pielea lor? Ba 
au ajuns ca până şi ciorò-horò, rumânaș de laie, alb ca pana corbului, să 
scoată gazetă, în care să ne batjocorească în toate zilele. Nu vă e destul, 
milostivi stăpâni? 

Dar acum, de ne veţi fi iertat sau nu, să stăm la vorbă gospodărească și 
să vă întrebăm ce poftiți d-voastră? Și, ca să știm că aveţi dreptul de a 
pretinde, să întrebăm ce produceţi? Arătaţi-ne în Adunările d-voastră pe 
reprezentanţii capitaliilor și fabricelor mari, pe reprezentanţii clasei de 
mijloc care să se deosebească de fabrica de mofturi ale „Telegrafului“, și ale 
„Românului“ şi de fabrica d-voastră de palavre din Dealul Mitropoliei! Căci 
nu credem să puteţi cere ca noi să confundăm mătăsăriile de Lyon cu 
blagomaniile d-lui N. Ionescu, nici postavurile de Manchester cu isteţiile d- 
lui Popovici-Ureche. 

Ciudată ţară într-adevăr! Pe cei mai mulţi din aceşti domni statul i-au 
crescut, adică i-au hrănit prin internate, ca după aceea să-și câștige, printr- 
un meșteșug cinstit, pâinea de toate zilele. 

Dar statul a ajuns la un rezultat cu totul contrar. După ce aceşti domni 
şi-au mântuit aşa-numitele studii, vin iar la stat și cer să-i căpătuiască, adică 
să-i hrănească până la sfârşitul vieţii. Dar nu-i numai atâta. 

Domnia lor vor să facă pe boierii. 3—4—500 de franci pe lună nu-i 
liniştesc şi nu-i fac să se puie pe muncă pentru a deveni folositori naţiei de 
pe spinarea căreia trăiesc. Sunt născuţi pentru lucruri mai înalte, pentru 
deputăţii, ministerii, ambasade, catedre de universitate, scaune în Academie, 
tot lucruri mari la cari cinstiţii lor părinţi, care vindeau bragă și rahat cu apă 
rece sau umblau cu patrafirul şi sfiştocul din casă-n casă, nici nu visaseră şi 
nici n-aveau dreptul să viseze, căci nu dedese naştere unor feți-frumoșşi cu 
stele-n frunte, ci unor băieţi groși la ceafă şi târzii la minte, de rând, adesea 
foarte de rând. 

Căci din două una. Sau aceşti oameni sunt toți genii, și prin „calitatea“ 
muncii lor intelectuale merită locul pe care-l ocupă, sau, neproducând nici o 
valoare, nereprezentând nici un interes general decât pe al stomahului lor 
propriu, trebuie reîmpinși în întunerecul ce li se cuvine. 

Ţărani? Nu sunt. Proprietari nu, învăţaţi nici cât negrul sub unghie, 
fabricanți — numai de palavre, meseriași nu, breaslă cinstită n-au, ce sunt 


dar? Uzurpatori, demagogi, capete deşerte, leneși cari trăiesc din sudoarea 
poporului fără a o compensa prin nimic, ciocoi boieroși şi fudui, mult mai 
înfumuraţi decât coborâtorii din neamurile cele mai vechi ale ţării. 

De acolo pizma cumplită pe care o nutresc aceste nulități pentru orice 
scânteie de merit adevărat și goana înverşunată asupra elementelor 
intelectuale sănătoase ale țării, pentru că, în momentul în care s-ar desmetici 
din beţia lor de cuvinte, s-ar mântui cu domnia demagogilor. 

Într-adevăr, cum li s-ar deschide oamenilor ochii când unul le-ar zice: 
„la staţi oameni buni! Voi plătiţi profesori cari nici vă învaţă copiii, nici 
carte ştiu; plătiţi judecători nedrepţi și administratori cari vă fură, căci nici 
unuia dintr-înșii nu-i ajunge leafa. Și aceştia vă ameţesc cu vorbe și vă 
îmbată cu apă rece. Apoi ei toți poruncesc, și nimeni n-ascultă. Nefiind 
stăpân care să-i ţie în frâu, ei își fac mendrele şi vă sărăcesc, creându-și 
locuri și locuşoare, deputăţii, primării, comisii și multe altele pe care voi le 
plătiți peşin, pe când ei nu vă dau nimic, absolut nimic în schimb, ci din 
contră vă mai şi dezbracă, după ce voi i-aţi înţolit. N-ar fi mai bine ca să 
stăpânească cei ce n-au nevoie de averile voastre, având pe ale lor proprii? 
Sau cel puţin oameni care, prin mintea lor bine aşezată, vă plătesc ce voi 
cheltuiţi cu dânșii? 

De aceea alungaţi turma acestor netrebnici cari nu muncesc nimic şi n- 
au nimic şi vor să trăiască ca oamenii cei mai bogaţi, nu ştiu nimic şi vreau 
să vă înveţe copiii, şi n-au destulă minte pentru a se economisi pe sine şi 
voiesc să vă iconomisească pe voi toţi“. 


II. PARALELE ECONOMICE 

Trebuie să admitem că între anii 1830 şi 40 vor fi esistat abuzuri și 
neajunsuri îndestule în țările noastre, pentru că neajunsurile se ţin de natura 
lumii aceştia, încât oricând ne putem ruga, ca bătrânii, ca să nu dea 
Dumnezeu omului atâta necaz cât poate duce. În epoca aceea în care s-a 
născut Regulamentul şi-au ivit capul şi cele dintâi idei liberale și, ca 
totdauna, relele de atunci au fost atribuite claselor stăpânitoare. Dacă 
mergea lumea rău, boierii erau de vină. Căci lipseau garanţiele, lipsea 
suveranitatea poporului, lipsea controlul, abuzurile erau la culme, toţi furau 
şi liberalii ziceau: Daţi-ne nouă ţara pe mână și veţi vedea ce om face dintr- 
însa, cerul pe pământ, nu altceva! Ca şi acum, ei făgăduiau marea cu sarea, 
ca şi acum cauza tuturor relelelor era că clasele privilegiate domneau, că 


dispuneau fără control de avuţiele ţării, că jupuiau lumea și-și făceau de 
cap. 

Bun. S-au dus privilegiele. Astăzi națiunea controlează tot ce se face. 
Nu mai esistă abuzuri, nici hoţii, suntem stăpâniţi de legi absolut drepte, 
cari ne garantează toate libertăţile ce sunt cu putinţă. 

Să facem deci izvodul averilor noastre. 

Avem în avere: Camere, consilii comunale și judeţene, primari, notari, 
advocaţi, profesori de universitate, academii etc. etc., toate plătite cu bani în 
numărătoare. 

Avem la datorii: o jumătate de miliard de franci datorie publică, o 
scădere regulată atât a muncitorilor agricoli cât şi a breslașilor, o despoiare 
mai neîndurată a ţăranului, ba sărăcirea claselor de sus, produsă prin 
sărăcirea generală, iar negoţ și meserii în mâni străine. 

Am admis legiuiri străine? Ei bine, nu le-am admis pentru român, cu 
trebuinţele căruia nu se potriveau, ci pentru elemente economice cu care se 
potriveau şi cari ştiu a se folosi de dânsele. Am creat o atmosferă publică 
pentru plante exotice, de care planta autohtonă moare. 

Căci azi avem cele mai înaintate instituţii liberale. Control, 
suveranitatea poporului, codice franţuzeşti, consilii judeţene şi comunale. 
Stăm mai bine pentru aceasta? Nu, de zece ori mai rău, căci instituţiile nouă 
nu se potriveau cu starea noastră de cultură, cu suma puterilor muncitoare 
de cari dispunem, cu calitatea muncii noastre, încât trebuie să le sleim pe 
acestea pentru a întreține aparatul costisitor şi netrebnic al statului modern. 

Sântem țărani, curată socoteală, și țărăneşte ar fi trebuit să gospodărim. 
Țăranul, oricât seu la rărunchi ar avea, bani n-are, și statul modem are 
nevoie de bani. Un pas pe care-l face deputatul în Cameră, o prostie care o 
zice, costă pe ţară bani şi banul e muncă. Un șir scris de un ajutor de ajutor 
de primar la sat costă bani și banul e muncă. O prelegere rea ţinută la 
universitate costă bani și banul e muncă — în sfârșit banul este 
pretutindenea reprezentantul şi tălmăcirea citeață a muncii, într-însul e 
sudoare şi putere musculară și, precum arătătorul pe ceasornic spune la 
numărul cutare câte ceasuri au trecut, asemenea suma din buzunarul meu 
arată cât s-au muncit pentru mine în societatea omenească. 

Dar va zice cineva: Fi și? Cu munca românului nu pot face stat 
constituțional cu libertate, egalitate, fraternitate şi suveranitate? Franţujii 
sunt farmazoni de au putut-o face, — și noi să nu putem? Nu suntem noi 


oameni şi nu putem să ne luăm după dânșii? Adică ei să fie mai cu cap 
decât noi? 

Adevărat. Franţuzul nu-i mai cu cap decât noi ... dar mai este un cusur 
la mijloc, care ne-mpiedică sau ar fi trebuit să ne-mpiedice. 

Franţuzul ia o bucată de metal în preţ de 50 de parale și-ţi face din ea un 
ceasornic pe care ţi-l vinde cu doi napoleoni; d-ta îi vinzi ocaua de lână cu 
un franc şi el ţi-o trimite înapoi sub formă de postav şi-ţi ia pe aceeași oca 
20 de franci; franțuzul ia paie de orez, care nu-l ţin nimica, şi-ţi împletește 
din el o pălărie pe care nevasta dumitale dă trei sau patru napoleoni. 

Nu-i mai cu cap, pentru că mintea nu se mănâncă cu lingura, ci o 
moşteneşte omul de la tată şi de la mumă, încât un mocan poate fi tot atât de 
isteţ şi deschis la cap ca și un ceasornicar din Paris, numai vorba e că 
mocanul n-au deprins meșteșugul și de aceea câștigă într-un an cât câștigă 
meșterul din străinătate într-o zi. 

De aceea însă meşterul din Paris are de unde plăti Camere, universităţi, 
teatre, biblioteci, ba chiar brânză de iepure, de ar avea poftă de dânsa, poate 
s-o aibă. Dar noi, popor de ţărani, nu le putem toate acestea decât cu-ncetul, 
şi unde franţuzul e cu dare de mână noi trebuie să legăm paraua cu trei 
noduri, pentru că ceea ce un popor agricol nu are niciodată sunt banii. Căci 
ce se-ntâmplă într-adevăr? 

Ai vândut ocaua de lână cu un franc, pe care-l ai în mână și-l poţi da iar, 
dar ea, când ţi-a venit înapoi, te ţine nu unul, ci 20 de franci. Cu ce- 
mplineşti cusurul de la unul până la 20, de unde mai iai încă 19? 

Neapărat că din alte producte şi nu din lână, deci din grâu. Dar grâul se 
produce cu osteneală multă și spor puţin. Spre a produce un fir de grâu îţi 
trebuie o vară-ntreagă, și atunci încă atârnă de la ploaie şi de la vânt de se 
va face sau nu, pe când meşterul străin au lucrat ocaua de lână și i-au dat o 
valoare înzecită în câteva ceasuri. De acolo vine că țăranul trebuie să 
muncească o vară pentru a plăti un obiect de lux comandat din străinătate. 

Calitatea muncii industriale e alta. Un zugrav face o icoană bună, o 
vinde și trăiește cu-ndestulare 10 ani de pe dânsa; un tăietor de lemne 
muncește zi cu zi și abia-și ţine zilele de azi pe mâne. Și apoi ce deosebire 
între muncă şi muncă! Unul muncește ușor și cu plăcere sufletească și 
câștigă mult, cellalt muncește din greu şi câștigă puţin. Este vreo asemănare 
între unul şi cellalt? Poate tăietorul de lemne, a căruia muncă prin calitatea 
ei preţuiește aşa de puţin, să se măsure vrodată cu zugravul? 


Dar aşa-i şi naţia. O nație care produce grâu poate trăi foarte bine, nu 
zicem ba, dar niciodată nu va putea să-şi îngăduie luxul naţiilor industriale 
înaintate. 

Neapărat că nu trebuie să rămânem popor agricol, ci trebuie să devenim 
şi noi nație industrială, măcar pentru trebuinţele noastre; dar vezi că trebuie 
omul să-nveţe mai întâi carte și apoi să calce a popă, trebuie mai întâi să fii 
nație industrială și după aceea abia să ai legile și instituţiile naţiilor 
industriale. 

Să zicem, bunăoară, că cineva are un palat cât al lui Vodă, şi venituri 
numai de pe un petec de cincizeci de pogoane. Va putea el să ducă trai de 
Domn, să ţie slugi multe de pe petecul lui de moșie? 

Și ce-i într-adevăr o nație agricolă pe lângă una industrială? Cât un 
răzaş, oricât de vrednic fie, pe lângă un boier cu 100.000 de pogoane într-un 
hotar. 

Poate să fie răzașul cât de isteţ, cât de bun de gură și cât de harnic, să 
ducă traiul boierului tot nu-l ţin curelele, pentru că de unde nu-i nici 
Dumnezeu nu poate lua. Acuma poate înţelege oricare om cu minte ce fel 
am putut introduce la noi instituţiile străinătății. 

Păpuşării, cari, ca păpușării chiar, sunt cumplit de scumpe pentru noi, 
căci de-a putere-a fi tot n-am putut face nimic. 

Acuma, după ce am văzut că suveranitatea, libertatea, egalitatea şi 
fraternitatea ne ţine o jumătate de miliard datorie şi optzeci de milioane de 
franci pe an, să vedem cât ne ţinea pe noi, popor sărac, ocârmuirea 
jefuitoare a boierilor. 

Douăzeci şi vro două de milioane pentru amândouă ţările cu două 
scaune domnești. Dar acești bani poate erau cheltuiţi în zadar. Populaţia 
săracă și rău administrată poate că se stingea mai rău decât astăzi şi la o 
vreme de foamete, Doamne păzeşte, mureau oamenii pe uliţi? 

la să vedem. Deschidem „Curierul românesc“ de la 1840, no. de la 5 
august, și citim următoarele: 

În anii 1837, 38 şi 39 s-au născut 139263, au murit 90207. — Va să zică 
în trei ani au fost 43993 de oameni spor în populaţie, sau ţifră rătundă 
50.000 numai în Muntenia; să punem pentru Moldova 40.000, căci 
populaţia se-nmulţea acolo în același mod regulat ca și dincoace. 

Dar populaţia se-nmulţeşte în pătrat, nu în progresiune aritmetică. Dacă 
ținea tot guvernul jefuitor al boierilor, astăzi aveam 8 milioane de locuitori, 


pe când n-avem nici patru bune — din contra populaţia românească a ţării 
noastre e azi mai mică decât la 1840. 

Dar ce mai citim încă în „Curierul românesc“? 

În magaziile de rezervă se află depuse în vreme de trei ani din urmă 
4441106 chile porumb, 299700 chile mei. 

Ce avem astăzi în magaziile noastre de rezervă? Tot pe atâtea chile de 
palavre liberale. 

Dar ce mai citim încă? 

Capitalul „cutiilor satelor“ din Principate s-au văzut în catagrafia din 
urmă la 2357483 lei. 

Câţi lei avem noi în cutiile satelor? Datorii câtă frunză şi iarbă, căci 
astăzi şi comunele rurale sunt datoare cu câte 10—20.000 de franci, precum 
statul e dator cu cinci sute de milioane. 

Dar boierii prădau şi erau răi, zic liberalii. Haide să le facem pe plac şi 
să zicem și noi că erau para focului și varga lui Dumnezeu; zicând-o, pe noi 
nu ne ţine parale, iar liberalilor le facem o plăcere. 

Nu rămâne însă mai puţin sigur că populația se-mulțea, că ea, 
întâmplându-se ani răi, nu era espusă să moară de foame, că erau nunți și 
cumetrii multe și prohoade puţine, încât și popa era mai câștigat, pentru că 
la nunţi și cumetrii mai mult chef se face decât la prohoade, şi toate erau cu 
spor, până şi cărările, pentru că părintele când se-ntorcea de la vrun botez, 
în loc de a umbla pe una, umbla pe cinci. 

Dar poate avem azi mai multe garanţii de dreptate? Ia să vedem. 

Stan găseşte azi o pungă înainte de a fi pierdut-o Bran. Care-i urmarea 
judecătorească? 

Se discopere lucrul şi Stan mănâncă mai întâi bătaie de la primar și de la 
subprefect, apoi e închis preventiv, pierde zece zile de lucru, câte un franc, 
fac zece franci. Judecătorul de instrucţie își pierde ziua cu dânsul, în loc de- 
a se ocupa c-un delict mai complicat, deci punem leafa lui zece franci, fac 
20. Judecata tribunalului corecţional ţine 10, fac 30. Stan e închis pe două 
luni de vară, câte un franc ziua fac 60, la un loc 90. Stan se întoarce acasă 
şi-şi găseşte ogorul pârloagă și via păragină, pierzând munca unei veri, fac 
zicem 100, la un loc 190. Stan găseşte dările neplătite și-și angajează munca 
pe un an, ca să le plătească ş.a.m.d., c-un cuvânt: Stan e ruinat pe câţiva ani, 
pentru c-au găsit o pungă înainte de-a o fi pierdut Bran, bez bătaia 
primarului și subprefectului pe deasupra. 

Cum era înainte? 


Bran pâra pe Stan la boier şi-şi primea punga îndărăt, iar Stan căpăta în 
schimbu pungii cinci bețe sănătoase, pe care le ţinea minte, ş-apoi se ducea 
să-și vadă de trebi. Scurt drept și ... gratis. Azi mănâncă două-trei bătăi şi-şi 
pierde și tot rostul. 

Dar apoi îndeobște legi franțuzeşti ne-au trebuit nouă? Pentru 
împresurarea ce pătimeşte un loc despre megieși, pentru pescuirea unui iaz, 
pentru neîngăduirea la posesie, pentru a li se alege părțile, pentru un vad de 
moara ş. a. trebuiau legi franțuzești, în care să se vorbească despre „lapini“, 
trebuiau miile de advocaţi, miile de primari și ajutori de primari, notari, 
consilii și paraconsilii! 

Asta e curată socoteală de mofluz. 

Și ce avem în schimb? Poate o cultură mai mare? 

De loc. Dacă cultura se judecă după scriitori, atunci vom trebui să 
constatăm, cu părere de rău, că Eliad și Asachi ştiau de zece ori mai multă 
carte decât d-nii C.A. Rosetti, Costinescu, Carada și Fundescu, că Anton 
Pann era un scriitor cu mai mult talent și mai de spirit decât o sută dintre 
ofticoșii cari fac astăzi „esprit“ prin gazete, că singura comedie „Buna 
educaţie“ a lui C. Bălăcescu, e mai originală decât toate scrierile d-lui V. A. 
Ureche la un loc; apoi să nu uităm că de generaţia aceea a urgisiţilor boieri 
se ţine pleiada scriitorilor noștri celor mai buni: Alexandri, C. Negruzzi, 
Bolintineanu, Donici, Bălcescu ș. a., că oamenii ştiau o limbă frumoasă, 
vrednică și înțeleasă de opincă ca şi de Vodă. 

Apoi esista autoritate și ascultare. De zicea Vodă un cuvânt, era bun zis; 
iar azi...? 

Azi poruncește cânelui, cânele pisicei, pisica şoarecelui, iar șoarecele de 
coadă îşi atârnă porunca. 

Azi găseşti prin sate ordine ministeriale cărora nu li se dă nici o urmare, 
deşi d. primar au scris pe dânsele: „se va urma în conformitate cu ordinele 
d-lui ministru“. Azi se împlinesc ordinele numai când d. prefect sau 
subprefect voiesc să se răzbune asupra unui conservator. 

Statul e azi mașina prin mijlocul căreia cei laşi se răzbună asupra 
protivnicilor lor politici. 

lată la ce hal am ajuns cu suveranitatea poporului, libertatea, egalitatea 
şi fraternitatea. 

Apoi bune sunt? Bune, numai au un cusur: Nu se potrivesc. 


III. BĂTRÂNII ȘI TINERII 


Cu greu pricepe o minte de rând că nu este în lumea aceasta nici o stare 
de lucruri şi nici un adevăr social vecinic. Precum viaţa consistă din 
mișcare, aşa și adevărul social, oglinda realităţii, este de-a pururea în 
mișcare. Ceea ce azi e adevărat, mâine e îndoielnic, și pe roata acestei lumi 
nu suie și coboară numai sorţile omeneşti, ci şi ideile. În această curgere 
obștească a împrejurărilor și a oamenilor stă locului numai arta, adică, 
ciudat lucru, nu ceea ce e-n folosul oamenilor, ci ceea ce este, spre 
petrecerea lor. 

Citim azi cu plăcere versurile bătrânului Omer, cu care petreceau odată 
neamurile de ciobani din Grecia, și imnele din Rig-Veda pe care păstorii 
Indiei le îndreptau luminei și puterilor naturei, pentru a le lăuda și a cere de 
la dânsele iarbă şi turme de vite. Tot așa privim cu plăcere plăsmuirile celui 
mai mare poet pe care l-au purtat pământul nostru, plăsmuirile lui 
Shakespeare, și ne bucurăm de frumuseţea lor atâta, ba poate mai mult încă 
decât contimporanii lui, şi tot astfel privim statuele lui Fidias ş-ale lui 
Praxiteles, icoanele lui Rafael, și ascultăm muzica lui Palestrina. Tot astfel 
ne bucură portretul pe care-l face Grigorie Ureche Vomicul lui Ștefan 
Voievod cel Mare, încât simţim şi azi plăcere citind ce vrednic și cu virtute 
român a fost Măria Sa. 

Dar nu tot astfel sunt gândirile cari ating folosul oamenilor, bunul lor 
trai şi petrecerea lor unul lângă altul fără a se prigoni şi fără a-şi amări viaţa 
ei în de ei. 

Introducând legile cele mai perfecte și mai frumoase într-o ţară cu care 
nu se potrivesc, duci societatea de râpă, oricât de curat ţi-ar fi cugetul şi de 
bună inima. Și de ce asta? Pentru că — întorcându-ne la cărarea noastră 
bătută — orice nu-i icoană, ci viu, e organic și trebuie să te porţi cu el ca și 
cu orice alt organism. lar orice e organic se naște, creşte se poate îmbolnăvi, 
se însănătoşează, moare chiar. Și, precum sunt deosebite soiuri de 
constituții, tot aşa lecuirea se face într-altfel, şi, pe când Stan se 
însănătoşează de o buruiană, Bran se îmbolnăvește de dânsa și mai rău. 

Cum numim însă pe aceia cari zic c-au descoperit o singură doftorie 
pentru toate boalele din lume, un leac fără greș, care, de ești nebun, te face 
cu minte, de-ai asurzit, te face s-auzi, în sfârşit, orice-ai avea, pecingine, 
chelie, ciupituri de vărsat, degerătură, perdea la ochi, durere de măsele, tot 
c-o alifie te unge și tot c-un praf te îndoapă? 

Pe un asemenea doftor l-am numi şarlatan. 


Ce să zicem acum de doftorii poporului românesc, care la toate 
neajunsurile noastre tot c-un praf ne îndoapă, care cine ştie de ce o fi bun? 

Da'-i şoseaua rea, încât ţi se frânge caru-n drum? Libertate, egalitate și 
fraternitate şi toate vor merge bine. Dar se înmulțesc datoriile publice? 
Libertate, egalitate și fraternitate dă oamenilor, şi s-or plăti. Da'-i şcoala rea, 
da'nu știu profesorii carte, da' ţăranul sărăceşte, dar breslele dau înapoi, dar 
nu se face grâu, da'-i boală de vite? ... Libertate, egalitate și fraternitate, şi 
toate or merge bine ca prin minune. 

Am arătat, într-un rând, că aceste prafuri și alifii ale liberalilor le-am 
luat de ni-i acru sufletul de ele şi tot rău. 

Or fi bune ele buruienele acestea pentru ceva, dar se vede că nu pentru 
ceea ce ne lipseşte tocmai nouă. 

Să vedem acuma cum au ajuns liberalii la reţeta lor, bună pentru toate 
boalele şi pentru nici una. În veacul trecut au fost în ţara franțuzească 
tărăboi mare pentru că statul încăpuse prin risipa curţii crăiești într-atâtea 
datorii încât se introdusese monopol până şi pentru vânzarea grâului. 
Ajunsese cuțitul la os prin mulțimea dărilor și prin tot soiul de greutăţi pe 
capul oamenilor, încât nu mai era chip decât să dai cu parul și, sau să-i 
scapi, sau să mori, decât să duci aşa viaţă. 

La noi, Vodă Ştirbei pleacă din domnie lăsând 16 milioane în visteria 
țării şi 3 milioane în cutiile satelor. Nu se potriveşte! 

În Franţa toate dările erau date în antrepriză, și antreprenorii storceau 
toate clasele societății, pentru a hrăni curtea cu trântorii ei. La noi, dările se 
strângeau mare parte de-a dreptul, iar Vodă era boier cu stare, care trăia de 
pe moșiile lui şi nici nu făcea vrun lux de-acătărea. Iar nu se potriveşte! 

În Franţa locurile de judecători şi din armată se cumpărau cu bani, şi 
dreptatea asemenea, la noi fiecine, după câtă carte învățase și minte avea, 
putea să ajungă alături cu coborâtorii din neamurile cele mai vechi ale ţării. 
Iar nu se potriveşte! 

În Franţa nemulţumirea economică era la culme: căci fiecăruia îi trebuia 
mai mult decât avea. Luxul și modele istoveau averile cele mai mari. La noi 
boierul moştenea o blană de samur de la străbunu-său, un şal turcesc de la 
bunu-său, un antereu de citarea de la tată-său, având de gând să le lase toate 
şi nepotu-său ca să se fudulească și el cu dânsele și fiecare avea strânsură 
pentru iarnă și parale albe pentru zile negre; c-un cuvânt fiecare avea mai 
mult de câtu-i trebuia, căci pe atunci toată ţara era „conservatoare“. lar nu 
se potrivește! 


Oare ce făcuseră moșnegii ca să merite urgia liberalilor? Ce să facă? Ia 
pe cât îi ajunsese şi pe ei capul. Biserici/mănăstiri, școli, spitale, fântâni, 
poduri, să li se pomenească şi lor numele când va creşte iarba de-asupra 
lor... şi încă una, pe care mai că era s-o uităm. Mulţi din ei au scos punga 
din buzunar şi au trimis pe băieţii ce li s-au părut mai isteți „înlăuntru“, ca 
să-nveţe carte, să se procopsească spre fericire neamului. Și-au crescut şerpi 
în sân cu alte cuvinte. 

Căci acest tineret s-au fost dus într-o ţară bolnavă în privirea vieții 
sociale. Clasele superioare putred de bogate au ajuns acolo la o rafinare de 
plăceri nemaipomenită în alte colțuri ale pământului, producerile sănătoase 
în literatură şi artă făcuse loc picanteriilor de tot soiul, în sfârşit orişice era 
mai căutat decât apa limpede și răcoritoare de izvor. Apă ca parfum, apă cu 
zahăr, apă cu migdale, apă cu otravă, tot ce pofteşti, numai apă de izvor nu. 

Acolo, în loc să-nveţe lucruri folositoare, adică cum se ară şi se samănă 
mai cu spor, cum faci pe copii să priceapă mai bine cartea, cum se lecuieşte 
o durere de stomah, cum se ţese pânza şi se toarce inul, cum se fac talpe 
trainice la cisme şi alte lucruri folositoare de acest soi, s-au pus aproape toţi 
pe politică, să afle adică şi să descopere cum se fericesc neamurile şi cum se 
pun la cale ţările, adică au adunat multă învăţătură din „Figaro“, „Petite 
République Francaise“ şi, cu capul gol şi punga item, s-au întors rânduri — 
rânduri în ţară, ca să ne puie la cale. Această tinerime veselă și ușoară 
trăieşte în România și se trezeşte în Franţa, trăiește într-o ţară săracă și au 
deprins cu toate acestea obiceiurile bogatei clase de mijloc din Franţa, are 
trebuinţe de milionar şi bani mai puţini decât cinstita breaslă a ciobotarilor 
din acele ţări. Acest tineret, ce se caracterizează prin o rară lipsă de pietate 
faţă cu nestrămutata vrednicie a lucrurilor strămoșești, vorbind o păsărească 
coruptă în locul frumoasei limbi a strămoșilor, măsurând oamenii și 
împrejurările cu capul lor strâmt și dezaprobând tot ce nu încape în cele 75 
dramuri de creier cu care i-a-nzestrat răutăcioasa natură, acest tineret, zic, a 
deprins ariile teatrelor de mahala din Paris și, înarmat cu această vastă 
ştiinţă, vine la noi cu pretenţia de a trece de-a doua zi între deputaţi, 
miniștri, profesori de universitate, membri la Societatea Academică, şi cum 
se mai cheamă acele mii de forme goale cu care se-mbracă bulgărimea de la 
marginele Dunării! 

Căci cei mai mulţi din acești lăudaţi tineri sunt feciori de greci şi bulgari 
aşezaţi în această ţară și au urmat întru românizarea lor următorul recept: ia 
un băiat de bulgar, trimite-l la Paris şi rezultatul chemic e un june „român“. 


Pe la 1840, Eliad bătrânul, pe când încă nu se numea „Heliade- 
Rădulesco“ adică pe când nu-l ameţise încă atmosfera Parizului, scria 
marelui ban M. Ghica următoarele: 

Sunt tată de familie, n-am unde să-mi cresc copii decât în aceste 
aşezământe (ale ţării) pentru că, și de-aş avea mijloace a-i creşte aiurea, 
gândul meu nu este ca să-i cresc străinește și ei apoi să trăiască românește; 
voi să fac din ei români și trebuie să ştie cele românești, și legi și obiceiuri. 
Ticăloși au fost părinţii şi ticăloşi fiii cari orbește s-au crescut pentru „alt 
veac“ şi pentru „alta ţară“ şi au trăit apoi în „alt veac“ şi în „altă ţara“. 

În mod mai precis abia se poate arăta ce lipseşte acelor indivizi pe cari 
geograficeşte, și pentru că ei o spun, îi numim români. Le lipseşte simţul 
„istoric“, ei se ţin de nația românească prin împrejurarea că s-au născut pe 
cutare bucată de pământ, nu prin limbă, obiceiuri sau manieră de a vedea. 

Astfel vin pătură după pătură în ţara noastră, cu ideile cele mai ciudate, 
scoase din cafenelele franţuzeşti sau din scrierile lui Saint-Simon şi alte 
altor scriitori ce nu erau în toate minţile iar formele vieţii noastre de astăzi 
au ieșit din aceste capete sucite cari cred că în lume poate exista adevăr 
absolut și că ce se potriveşte în Franţa se potriveşte și la noi. Când au sosit 
la graniţă, bătrânii-i aşteptau cu masa-ntinsă și cu lumânări aprinse, habar n- 
aveau de ce-i aşteaptă şi de ce belea şi-au adus pe cap. Bucuria lor că venise 
atâţia băieţi tobă de carte scoși ca din cutie şi frumoşi nevoie mare! 

Dar ce să vezi? în loc să le sărute mânile și să le mulțumească, ei se fac 
de către pădure şi încep cu libertatea, egalitate, fraternitatea și suveranitatea, 
încât bătrânii-și pierd cu totul călindarul. Parcă se pornise morile de pe apa 
Siretului. Şi le povesteau câte în lună și în soare, câți cai verzi pe pereţi toţi, 
c-un cuvânt câte prăpăstii toate. Cum să nu-i ameţească? Cap de creştin era 
acela, unde se mai pomenise atâtea asupra lui? Apoi s-au pus pe iscodit 
porecle bătrânilor. Ba strigoi, ba baccele, ba ciocoi, ba retrograzi, ba câte 
altele toate, până ce au ajuns să le zică că nu sânt nici români, că numai d- 
lor, care ştiu pe Saint-Simon pe de rost, sunt români, iar bătrânii sânt altă 
mâncare. Vorba ceea: nu crede ceea ce vezi cu ochii, crede ceea ce-ţi zic eu! 
Și, cu toate acestea, ei nu fusese decât tocmai numai români. 

De aceea, la dreptul vorbind, nici nu pricepeau bine acuzarea ce li se 
făcea. Neam de neamul lor trăit în ţară, nepricepând altă limbă decât cea 
românească, închinându-se în această limbă, vorbind cum se vorbește cu 
temei şi sănătos, ei auzind -țiunile şi -ţionile, imperatorele, redaptorele, 
admisibilile şi propriamentele, au gândit în gândul lor: „De, frate, noi om fi 


fost proşti. Noi socoteam că, dacă știm ceaslovul și psaltirea, cum se ară 
gospodăreşte un ogor, cum se cresc vite şi cum se strâng banii, apoi știm 
multe. Da' ia auzi-i, că nu ştim nici măcar româneşte“. Și, în loc să ia biciul 
din cui să le arate care li-i popa lor, au zis: „De, dragii moșului, aşa o fi. N- 
om fi ştiind nici româneşte... Dar de acuma mult au fost, puţin au rămas, şi 
în locul nostru voi veţi stăpâni lumea și veţi orândui-o cum vă va plăcea 
vouă“. Și, luându-și ziua bună de la lume ca de la cel codru verde, s-au 
strecurat pe rând acolo unde nu le mai zice nimenea că au fost răi români, 
mai fericiți decât noi, cari am fost meniţi să ajungem zilele acestea de 
ticăloșie, în care ţara se înstrăinează pe zi ce merge în gândire și-n avutul ei, 
şi când toţi se fălesc de a fi români fără a mai fi. 

Uimitoarea putere a frazelor, împrejurarea că mulți dintre liberali erau 
chiar copii de-ai lor, cari aşteptau numai ca ei să închidă ochii pentru ca să 
bată la tălpi averea moștenită, credinţa că cei ce venise tobă de carte ar fi 
mai folositori ţării decât dânşii, patriotismul lor din totdeuna încercat şi 
dovedit prin cinci veacuri de când au stătut stâlpi acestor ţări, i-au făcut să 
tacă molcum și să se retragă din viaţa publică fără zgomot, fără opoziţie, 
fără mânie. 

I-au tras liberalii pe sfoară, cum îi trăsese c-un veac și jumătate înainte 
fanariotul Mavrocordat. Acest domn șiret nu putea pune biruri grele pe 
țărani pentru că erau vecini și peste cisla, care-i ajungea pentru plata dării 
către Poartă, prea puţin mai ieşea. Ce va fi fost vecinătatea aceea nu știm 
bine nici astăzi, dar, tocmai pentru că n-o ştim, ni se pare că trebuie să fi 
fost o măsură luată de Domni, după vremi de mare turburare şi de invazii, 
ca să statornicească oamenii, să nu umble din loc în loc cu bejănia. De-ar fi 
fost vrun rău pe capul oamenilor ne-o spuneau cronicarii, cari totdauna 
revarsă cuvinte de mânie asupra orânduielelor ce asupreau norodul. Precum 
liberalii le ziceau boierilor „strigoi“ şi alte celea, asemenea le-au zis și 
domnul fanariot că sunt vânzători de sclavi, tirani etc. şi le au luat ochii, 
încât ei s-au adunat şi, cu mitropolitul în frunte, au ridicat vecinătatea și s- 
au legat cu jurământ că neam de neamul lor n-a mai înființa-o. Atât au și 
aşteptat domnul. 

Nemaifiind oameni boiereşti, erau a nimănuia și de a doua zi le-au pus 
biruri ce nu le mai avuse niciodată, biruri pe cari apoi le-au încincit și 
înzecit preste câţiva ani. 

Și, ca şi la începutul veacului trecut, urmările bunei lor credinţe au fost 
cumplite. Bătrânii aveau gură de lup și inimă de miel; au venit liberalii cu 


gura de miel, plină de cuvinte amăgitoare, dar cu inima de lup. Ce-au făcut, 
vom vedea mai pe urmă. 


IV. ILUSTRAŢII ADMINISTRATIVE 

Dacă i-au apucat liberalii pe boieri înainte, se-nţelege că opinia publică 
din ţară s-au pornit asemenea asupra lor. 

Nu înţelegea nimenea atunci la noi, şi abia acum au început să înţeleagă 
pe ici pe colea, că temeiul unui stat e munca, și nu legile. Nu înțelegea, 
asemenea, aproape nimeni că bogăţia unui popor stă, nici în bani, ci iarăși 
în muncă. 

Banul „reprezentează“ numai munca, nu este ea însăși, şi, aducând bani 
mulți cu ciubărul într-o ţară în care munca lipseşte, vei ajunge să plătești o 
zi de lucru c-un napoleon, o pereche de cisme cu cinci, și-ncolo tot povestea 
veche, adică tot sărac, dovadă ţările cu mine de aur din America. Căci dintre 
cel ce câștigă 10 şi cheltuiește 11 și cel ce câștigă 2 și cheltuiește 1, acest 
din urmă e cel bogat, iar cel dintâi e sărac. Apoi se mai răspândise încă o 
părere greşită, care era, ba mai este încă aproape generală, că ţara noastră e 
cumplit de bogată și că poţi cheltui din greu, ea tot o să aibă de unde plăti. 
Nu-nţelegea nimeni că bogăţia nu este în aer sau în pământ, ci în braţe și că, 
unde lipsesc braţele sau calitatea producţiei e proastă, nu poate fi nici vorbă 
măcar de ţară bogată. 

Deci în ţară săracă am voit să introducem de-a gata toate formele 
civilizaţiei apusene. 

Trebuiau şcoli. Prin ce le puteai înființa? După cum am spus, buruiana 
noastră de leac — prin muncă. Trebuia ca şcoalele puţine, câte erau, să se 
ridice la cel mai înalt grad de dezvoltare cu putinţă, precum se şi-ncepuse 
treaba în vremea în care d-nii Laurian, M. Cogălniceanu ş. a. nu erau decât 
simpli profesori de liceu. Pentru atâta treabă erau și buni. Generaţia ce le-ar 
fi urmat ar fi făcut altele mai bune și mai multe și, în treizeci de ani câţi 
sunt de atuncea, aveam astăzi şcoli destul de multe și bune și o generație 
sănătoasă care ar şti să gândească limpede și cu temei și să-nşire două 
cuvinte potrivite pe hârtie. 

Aceasta ar fi fost calea de dezvoltare prin muncă. Am luat calea 
contrară. Pe vechii profesori de liceu i-am prefăcut în profesori de 
universitate, deși nu se potriveau de loc, căci nu se ocupase toată viața c-un 
singur obiect, apoi am făcut o mulțime de școli secundare, pe cari le-am 
umplut cu care cum ne-au eşit înainte, apoi mii de şcoli primare, la numirea 


personalului cărora chiar de cap ne-am făcut. Afirmăm că sunt sute de 
învăţători cari nu știu să despartă cuvintele unul de altul, nici să puie punct 
şi virgulă unde trebuiește. Nu mai pomenim de sintaxă sau de ortografie, 
căci în privirea aceasta e vavilonie curată, şi fiecine crede că poate scrie 
cum îi place. 

Ne-au trebuit o administraţie mai bună. Boierii — îşi procopseau 
vechilii de moşie făcându-i zapcii. Rău şi fără cale, n-o tăgăduim, dar ce au 
făcut liberalii? Au numit pe orişicine, numai să fi ştiut a înnoda două slove, 
adică tot pe acei vechili, numai că le dădură dreptul de a juca pe autoritatea 
statului față cu foştii lor stăpâni. Ce treabă avea însă zapciul vechi? Să 
îngrijească ca oamenii să-și semene toți pământul, să depuie partea lor în 
coşarele de rezervă şi, din când în când, îi mai scotea și la câte un drum a 
cărui facere o poruncise domnia. 

Bun, rău — atâta treabă ştia să facă. 

Dar se mai potriveau ei cu noua stare de lucruri, cu cerințe mai mari? 
Câtu-i lumea și pământul nu. Căci, fiind astăzi omul liber de a nu ţinea 
coşare de rezervă şi de a nu-și semăna ogorul propriu, adică liber de a muri 
de foame cât i-o plăcea, subprefectul, care azi nu are o idee mai clară de 
ceea ce trebuie să facă decât predecesorul lui, nu mai are nici o treabă, ci e 
curat un agent de corespondenţă între prefectură și primării; iar prefectura 
este un biurou de corespondenţă între minister și subprefecturi și, în linia 
din urmă, primăria e un biurou de corespondenţă între autorități şi 
particulari, o treabă pe care serviciul poştal îndeplineşte mai bine şi mai 
repede. Afară de aceasta mai sunt încă ceva, agenţi electorali față cu cei 
care-şi vând votul. 

Li s-au luat atribuţiunile simple pe cari le aveau zapcii vechi și li s-au 
dat altele, pe care nu le pricepeau deloc, căci administraţia este o știință, iar 
subprefectul de azi nu ştie mai mult decât a scrie neortografic și a încurca 
slovele tipărite pe hârtie fără a şti ce zice într-însele. 

A administra? Dar întrebatu-s-au vreunul din geniile universale ale 
liberalismului ce va să zică a administra? Ce va să zică a privi bunăstarea 
populaţiunii ca pe un lucru încredințat înţelepciuni și vegherii tale? Să 
gândeşti pentru cel ce nu gândeşte, să pui în cumpănă dările comunale, să le 
deschizi oamenilor ochii ca să nu puie dări peste dări, ba butucărit, ba 
stupărit, ba văcărit, ba câte comedii toate îi trec prin cap primarului pentru a 
stoarce şi cea din urmă picătură de sânge din ţăran! 


Ce era mai firesc decât ca liberalii să se întrebe ce însemnează a 
administra. Îndată ce şi-ar fi făcut această întrebare ar fi văzut ce lucru 
gingaş e administraţia și cât e de necesar ca un subprefect să știe atâta carte 
cât și un profesor de administraţie și de economie politică, şi pe lângă 
aceasta îi trebuie şi o deprindere cu locul în care trăieşte, pentru a şti să 
aplice ceea ce ştie. 

Escepţie făcând de ţara noastră, administratorul pretutindenea e un 
adevărat părinte al populaţiei rurale. El are să judece, când scade populaţia, 
de ce scade; când dă îndărăt producţia, de ce dă; când e un drum de făcut, 
pe unde să-l facă; când e o şcoală de înfiinţat, unde s-o așeze mai cu folos, 
şi în sfârşit el e autoritatea care cu vorbă bună poate convinge pe ţăran că 
trebuie să aleagă de primar în sat pe cel mai harnic, mai de treabă și mai 
cuminte român, iar nu pe cel mai hărțăgos, mai bun de gură și mai rău de 
treabă; el vede dacă notariul şi învățătorul știu carte şi dacă popa îşi vede de 
biserică ș.a.m.d. Pentru sarcina de subprefect se cere atâtă ştiinţă, atâtă 
dezinteresare, atâtă patriotism pe cât le poate avea numai un om cu multă și 
temeinică cultură. Cumcă vor fi între cei de azi şi oameni cumsecade 
admitem, dar, în orice caz, o cultură temeinică şi o experienţă lungă sunt o 
garanție mai mare decât nici o cultură și nici o experienţă. 

Dar fiindcă la aproape toate posturile din ţară poate aspira oricare 
cenușer, de aceea fiecine care a-nvăţat două buchii lasă plugul, cotul și 
calupul în ştirea lui Dumnezeu şi râvneşte a se face roată la carul statului. $- 
au făcut ei, nu-i vorbă, mii de locuri în care să încapă, dar nu-i încape pe 
toți, încât acuma au de gând să mai scoaţă la maidan alt moft, 
decentralizarea şi electivitatea funcţionarilor publici, ca, cel puţin pe rând, 
să încapă în pita lui Vodă; adică vor să creeze un guvern de zece ori mai 
scump, c-un personal de zece ori mai numeros şi mai netrebnic decât cel de 
azi, care să se schimbe din trei în trei ani și să se sature toţi, căci numai cu 
libertatea, egalitatea și fraternitate sadea nu se cârpesc toate coatele rupte. 

Dar să nu ne uităm vorba. Oameni cari nu știu bine scrie și citi în ţara 
noastră sunt mulți și vor fi din ce în ce mai mulți. Toţi au dreptul de-a fi 
funcţionari ai statului sub diferite forme și toți aspiră ca măcar subprefecţi 
să li dea Dumnezeu s-ajungă. 

De acolo au interes ca liberalii să vie la guvernul central, pentru c- 
atunci se mătură ţara de la un capăt până la altul, atunci e vremea ca un 
advocat fără pricini să se facă director de şcoală secundară, un altul primar 
de oraş, un al treilea revizor de școale, un al patrulea prefect. Dar, odată 


intrați în pâne, ei au interes să fie mult guvernul liberal și, fiindcă acesta 
atârnă de Camere, deci de alegeri, ei se fac luntre şi punte ca să-și scoată 
prietenii deputați. Dar prietenii în mare parte sunt sau ei înşii arendași ai 
statului, sau rude cu arendași, sau antreprenori de lucrări publice, sau 
advocaţi de antreprenori, sau au procese cu statul, deci caută să fie aleşi, ca 
să tremure miniştrii de dânşii şi să le facă treburile. Băcanul, negustorul, 
preotul, cari nu ştiu istoriile astea, îşi dau votul, pentru că „libertatea“ e în 
primejdie și mai ales pentru că liberalii promit totdauna că nu se va mai 
plăti nici o dare; nici timbru n-are să mai fie în vremea lor, nici capitaţie, 
nici monopol de tutun, nici armată, nici dări pe băuturile spirtoase, ci numai 
posturi multe, în care să încapă toţi, și Paştele Domnului, Paştele libertăţii 
de la un capăt al ţării la altul. 

Acuma, cumu-i omul, de se gândeşte mai întâi la sine, el nu vede 
legătura în care stau toate lucrurile cu munca și punga lui, nu vede că toți 
liberalii nu speculează decât să trăiască de la dânsul, pentru că n-au nimic şi 
nu ştiu nimic, ci crede ce-i spun gazetele, cari ies ca ciupercile asupra 
alegerilor în tipografii jidoveşti, tipărite pe datorie, şi astfel omul, 
besmeticit, alege cinstitele obraze propuse și se-njgheabă Camera liberală. 

Acum adunătura de gheșeftari din Dealul Mitropoliei se pune să judece 
lumea. Mai întâi toți din guvernul trecut, fie miniştri, fie funcţionari, au fost 
cel puţin hoţi, stabilesc d-nia lor. 

De aceea, proces tuturora, iar funcţionarilor — destituire. Dacă unuia 
nu-i găsești nici măcar cusurul pe care-l are soarele și dacă are mai multă 
ştiinţă decum s-ar cere pentru serviciul lui, îi desființezi deocamdată postul 
pentru că trebuie făcute economii, apoi îl reînfiinţezi când ţara e iar bogată 
şi-ţi pui ciracul în locul găsit vacant, ca din întâmplare. 

În predmetul alegerilor li se face primarilor cu ochiul de a protegia la 
muncile agricole pe cei ce ţin cu guvernul, pe rudele miniștrilor și 
prefecţilor, iar la ceilalți rechiziţii și perchiziţii și ordin verbal, ca nu cumva 
țăranul să le lucreze pe moșie. Pentru acest scop se desființează legea 
tocmelelor, pentru ca cel ce au dat bani ţăranilor să n-aibă lucrători, iar cel 
ce n-au dat să-i angajeze cu te miri şi mai nimica, cu înscrisuri pline de 
clauze penale, pe cari apoi tot subprefectul liberal le judecă în absenţa 
împricinatului ţăran şi-l condamnă să-i dea arendașului liberal până şi 
cenuşa din vatră. 

Familii ultraliberale s-au deprins şi cu treaba asta. Au tras la sorţi să 
vadă, care dintre ei să fie „conservator“, şi apoi acela face treaba celorlalți 


cându-s conservatori la putere, iar restul roşu face trebile celui unul, când 
sunt liberalii la putere. 

Și astfel mii de oameni râvnesc în ţara aceasta să capete avere şi onori 
pe calea statului sau cel puţin să trăiască de la dânsul. Prin ideea curat 
negativă a libertăţei, care nu însemnează nicăieri alta decât ca să nu fiu oprit 
de a munci, adică de a produce bunuri reale, liberalii din România au ajuns 
la ideea pozitivă că libertatea trebuie să le dea și de mâncare și încălțăminte 
şi lux și tot ce le poftește inima, iar clasele muncitoare? ... Pe apa Sâmbetei 
meargă! Apres nous le deluge. Cât lumea n-avem să trăim, nu-i aşa? Cât 
vom trăi, să ne curgă laptele-n păsat ... După aceea, bun e Dumnezeu și va 
avea grijă de clasele pe care le sărăcim și le stoarcem. 

Acesta e liberalismul la noi în ţară. Cei care nu sunt nimic, nu 
reprezentează, nimic, nu au nimic formează o societate pe acţii (un 
abonament la „Românul“ sau la „Ielegraf“), formează apoi comitete prin 
judeţe, un fel de filiale, cu liste exacte a domenielor statului și-a funcţiilor 
existente, deschid jurnale în care arată „naţiunii suverane“ că libertatea e în 
pericol, amăgesc mulțimea, care totdauna se luptă cu greutatea vieții, 
făcând-o să creadă că ei sunt mântuirea, fac alegerile și-apoi, când ajung 
sus, ... ţin-te bine. 

De la un capăt al ţării până la altul se corupe orice simţire curată, orice 
om onest. Ici unul e aruncat pe uliți cu o familie grea, pe care o ţinea de pe 
o zi pe alta cu leafa lui, pentru ca să vadă pus în locu-i pe un om care știe 
tot atâta sau şi mai puţin decât dânsul; dincolo un arendaș e dat afară de pe 
moșia statului, pentru că, deşi are o avere întreagă băgată în semănături, n-a 
plătit la termen şi un deputat vrea să ia moşia cu preţul jumătate și să se 
folosească și de semănăturile omului ... şi tot aşa in infinitum. 

Conservatorii au încercat ani îndelungaţi de zile a cârpi o clădire a cărei 
temelie chiar e o mare greşală. Astfel i-am văzut că, înspăimântați de 
delapidările de bani publici, de plastografii liberale ş. a. au botezat crimele 
delicte, ca să vie înaintea tribunalelor, adică înaintea unor oameni cari avea 
conștiința greutății crimelor; au voit să reducă prefecturile, au redus 
primăriile la sate, pentru a putea controla mai de aproape pe primari, notari 
şi perceptori, erau pe calea de-a înfiinţa școli reale şi de meserii, în care să 
intre progenitura acestei generaţii corupte şi să-nveţe ceva cu care să se 
poată hrăni... Aş! De-a doua zi cum au venit liberalii, au suflat în ele şi au 
dispărut ca și când n-ar fi fost de când lumea. 


De câte ori le arăţi toate isprăvile zic: „Apoi noi n-am fost decât foarte 
puţin la guvern“. Dar un palat zidit în zece ani se strică în două zile, d-nii 
mei, şi dac-aţi fost în stare să treceţi într-o bună dimineaţă cu buretele preste 
toată dezvoltarea istorică a ţărilor, cu cât mai mult veţi izbuti întru aceasta, 
neavând de risipit decât reparaturile făcute cu greu de conservatori. 


V. DIN ABECEDARUL ECONOMIC 

De câte ori un creştin s-apucă la noi să scrie un rând ca să lumineze 
neamul — presa este lumina, după cum zic d-nia lor — de atâtea ori pune 
mâna-n raft și scoate la iveală o carte nemţească sau una franțuzească și 
răsfoieşte până ce găseşte ce-i trebuie. Precum ni s-aduc toate d-a gata din 
străinătate și n-avem alt chin decât să băgăm mânile în mânicele paltonului 
venit de la Viena şi piciorul în cizma pariziană, fără a ne preocupa mai 
departe din câte elemente economice se compun lucrurile, tot astfel facem 
şi cu cunoștințele; le luăm frumos din cărți străine, le așternem pe hârtie în 
limbă păsărească și facem ca negustorul care nu-și dă nici el seama de 
unde-i vine marfa, numai să se treacă. Chiar învățații noştri, când vor să 
polemizeze, polemizează cu citate. Cutare minune a străinătăţii, d. X sau Y, 
a vorbit cutare lucru, deci trebuie să fie neapărat adevărat şi să se 
potrivească, pentru că au ieşit dintr-o minunată morişcă de creier. 

Să fie d. X sănătos, împreună cu toată casa, dar de se potriveşte, e altă 
căciulă! 

La gazetarii români, mai ales la cei liberali, lucrul e și mai simplu: își 
pune mai întâi degetul în gură și vede câte „cuvinte“ îi vin în minte. La 
chemarea aceasta se deschide dicţionarul nepaginat al capului, compus din 
prea puţine file, pe care stau scrise libertate, egalitate, fraternitate, legalitate, 
suveranitate și alte cuvinte tot cu atâta cuprins material şi după aceea le- 
nșiră, mai puind pe la soroace şi câte un Ştefan sau Mihai Viteazul, din 
buzunările cărora scoteam ce ne pofteşte inima. 

Bietul Ștefan Voievod! El ştia să facă fărâme pe turci, tătari, leşi şi 
unguri, ştia nițică slavonească, avuse mai multe rânduri de neveste, bea bine 
la vin vechi de Cotnar și din când în când tăia capul vreunui boier sau nasul 
vrunui prinț tătăresc. Apoi descăleca târguri de-a lungul râurilor, dăruia 
panţirilor şi dărăbanilor locuri bune pentru păşunarea hergheliilor de cai 
moldovenești, a turmelor de oi şi de vite albe, făcea mănăstiri şi biserici, şi 
apoi iar bătea turcii, și iar descăleca târguri şi iar se-nsura, până ce şi-au 
închis ochii în cetate la Suceava și l-au îngropat cu cinste la mănăstirea 


Putnei. Ce-și bătea el capul cu idei cum le au d-alde gazetari de-ai noştri, ce 
ştia el de subțietura de minte din vremea de astăzi? 

Până la fanarioți n-am avut cod!!l, un semn că nici trebuia. Ce-i drept şi 
ce-i strâmb ştia fiecare din obiceiul pământului și judecată multă nu se- 
ncăpea. Ţară săracă, stăpânire puţină, biruri mai de loc, cară cu două oişti, 
să se poată înjuga boii la venirea tătarilor şi dintr-o parte și dintr-alta, după 
cum l-apuca pe om vremea pe cale de munte, case de vălătuci acoperite cu 
paie, pentru a li se da foc la călcarea duşmanului, ba se da foc ierbei și se- 
veninau fântânele, pentru ca să moară dușmanii de flămângiune și de secetă, 
iar oamenii se trăgeau la munte şi lăsau câmpul limpede în urma lor, până 
ce venea Vodă de-i amăgea pe duşmani prin glas de buciume în văi și prin 
codri, şi-apoi vai de capul lor! 

Îi mersese vestea voievodului românesc şi moldovenilor că nu sunt 
deprinşi a sta pe saltea turceşte, ci sunt totdauna gata de război, oameni 
vârtoşi, cari nu ştia multă carte dar au multă minte sănătoasă; averi mari iar 
n-au, dar nici săraci nu sânt. 

Și tot astfel au fost până-n vremea noastră, până la Regulament, cea 
dântâi legiuire importantă și plăsmuită. Românii au fost popor de ciobani şi, 
dacă voieşte cineva o dovadă anatomică despre aceasta, care să se 
potrivească pe deplin cu teoria lui Darwin, n-are decât să se uite la 
picioarele și la mânile lui. El are mâini şi picioare mici, pe când naţiile cari 
muncesc mult au mâni mari și picioare mari. 

De acolo multele tipuri frumoase ce se găsesc în părțile unde ai noştri n- 
au avut amestec cu nimenea, de-acolo cuminţia românului, care ca cioban 
au avut multă vreme ca să se ocupe cu sine însuși, de acolo limba spornică 
şi plină de figuri, de acolo simțământul adânc pentru frumuseţile naturii, 
prietenia lui cu codrul, cu calul frumos, cu turmele bogate, de acolo poveşti, 
cântece, legende, c-un cuvânt de acolo un popor plin de originalitate și de-o 
feciorească putere formată prin o muncă plăcută, fără trudă, de acolo însă și 
nepăsarea lui pentru forme de civilizaţie care nu i se lipesc de suflet și n-au 
răsărit din inima lui. 

Au venit grecii, ş-au domnit o sută de ani. Când au ieșit din ţară, nici 
urmă n-a mai rămas prin sate. Parc-ai fost trecut cu buretele peste kolakiile 
şi bizantinismul acestor damblagii. Poporul nostru au rămas nepăsător la 
reformele grecești, ruseşti, franțuzești, și nu-și dă nici azi bucuros copiii la 
şcoală, pentru că simte ce soi de şcoli avem. 

Ci înainte acest sentiment de sănătoasă barbarie era predomnitor. 


Radu Vodă cel Mare adusese în ţară pe sf. Nifon patriarhul, ca să ne 
puie la cale. Se-ntreba și el ce-o mai fi şi civilizaţia şi voia s-o vadă cu 
ochii. Dar sfântul, venind, începu să dea sfătuiri pentru schimbarea legilor 
şi obiceiurilor, pentru introducerea paragrafelor ş. a., încât Vodă-i zise într-o 
zi; „la slăbeşte-ne, popo, că ne strici obiceiele“. Sfânt, nesfânt, vedea el pe 
cine nu-l văzuse de nu pleca în ţara cui l-au fost avut! 

Acesta-i sentimentul oricărui popor sănătos căruia-i propui să-i altoiești 
ramuri străine pe când el e dispus a-și produce ramurile sale proprii şi 
frunzele sale proprii încet și în mod firesc. Un asemenea popor însă își 
impune feliul lui de a fi și vecinilor. Ce ar zice liberalii de la noi dacă le-am 
spune că, pe când ei introduc istorii franţuzești în instituţii, limbă și datine, 
tot pe atuncea în Rusia de amiazăzi se introduc pe zi ce merge datinele 
românești pintre malorosieni, care au îndrăgit feliul de a fi al românului? 

Dar aici se iveşte totodată întrebarea: cui i-au putut veni în minte de a 
introduce toate formele costisitoare de cultură ale apusului într-o ţară 
agricolizată, abia pe la anul 1830? Sigur că numai oameni cari nu-şi 
cunoşteau ţara deloc. 

Oare crezut-au reformatorii că lucrurile acestea nu vor ţinea bani? Şi, 
dacă ştiau că vor ţinea, n-au ştiut de unde, cum și cine îi va plăti? Nu ştia 
absolut nimenea cum stat, armată, biserică, cultură, c-un cuvânt tot ce e 
comun al naţiei, se plătește numai şi numai din prisosul gospodăriei private, 
cumcă din acel prisos se hrănesc toate formele civilaţiei şi că, dacă istoveşti 
pre acesta, atunci începi a mânca însuși capitalul de muncă al oamenilor, 
condiţiile existenţei lor private, şi-i ucizi economic, deci trupește și 
sufletește? 

Apoi de ce muncește omul? Ca să aibă el din ce trăi. Dacă ascultă 
vioara sau petrece sărbătorile, cheltuiește prisosul timpului şi banilor lui, nu 
însă ceea ce-i trebuie pentru ca să-și ţie sufletul lui ș-al copiilor. 

Dar puterea fizică a unui om e restrânsă, căci natura n-au făcut calculul 
că această putere va avea de hrănit din prisosul ei liberali, advocaţi, pierde- 
vară şi alte soiuri de paraziți, ci i-au dat fiecăruia atâta putere ca să se poată 
ține bine şi să mai puie şi ceva la o parte, pentru ca mâine să poată reîncepe 
munca cu mijloace mai multe. Va să zică prisosul pe care muncitorul îl 
poate pune la dispoziţia civilizaţiei și a junilor crescuţi la Paris e foarte mic. 
Dar ce le pasă d-lor de aceasta! Liberi nu sunt de a sărăci lumea? 

D. C.A. Rossetti, în cuvântul său de la circ, vorbea cu dispreţ despre 
calitatea cea mai bună care o aveau boierii. „Ţara?“ — întreba d-lui — „40 


de boieri mari, 40 de boieri mici, iată ţara pe când eram eu tânăr“. [inem 
seamă de aceste cuvinte. Țara n-avea pe umerele ei decât 80 de oameni, 
încât la 30.000 de suflete venea un boier, și încă şi acela cu trebuinţe foarte 
mici; adică 80 de oameni cari îmblau cu zilele în palmă și ţineau 
neatârnarea ţării prin isteţie şi adesea prin sacrificiul persoanei sau al averii 
lor, adică compensau pe deplin munca socială care-i purta. 

Astăzi avem zeci de mii de liberali cari nici îmblă cu zilele-n palmă, 
pentru că nici turc, nici leah, nici ungur nu caută să-i taie, nici de vrun duh 
aşa de subțire nu se bucură, nici compensează prin ceva muncă socială, pe 
care o istovesc din rădăcini, mâncând chiar condiţiile de existenţă a claselor 
producătoare, nu prisosul lor. 

Moțul din Ardeal e un negustor foarte cuminte, lui nu-i trebuie la negoţ 
nici un fel de samsar, nici chiar banul. El face ciubere şi doniţe, trece în 
Țara ungurească și nu se mai încurcă, ci le schimbă de-a dreptul pe ... grâu. 
Atâtea donițe de grâu pe o doniţă de lemn, atâtea ciubere de grâu pe un 
ciubăr de lemn. 

Dacă am face și noi socoteala moţului din Ardeal am zice: Atâtea mii de 
chile de grâu ne ţine o chilă de fraze liberale, atâtea chile ne țin mărfurile 
importate din străinătate, atâtea chile ne ţin tinerii ce-și pierd vremea prin 
străini, atâtea mii de chile ne ţine Constituţia, atâtea ne ţin legile franţuzeşti, 
cu un cuvânt toate liberalismurile. 

Prisoasele economiilor individuale constituiesc o sumă certă. Dacă vei 
hrăni cu ele câteva mii de stârpituri liberale, de unde îți mai rămân 
condiţiile pentru întreținerea unei culturi sănătoase și temeinice? Două sute 
de nebuni mănâncă desigur mai mult decât un singur înţelept. 

Deci abecedarul nostru economic zice: 

Natura i-a dat omului putere mărginită, socotită numai pentru a se ţinea 
pe sine şi familia. 

El produce ceva mai mult decât consumă. În acest „ceva“ mai mult, în 
acest prisos sunt cuprinse: întâi ceea ce-i trebuie pentru a reproduce, va să 
zică condiţiile muncei de mâni, și încolo un prea mic prisos, care-l poate 
pune la dispoziţia societăţei sub formă de dare. Din acest prea mic prisos al 
gospodăriei producătorului trăiește toată civilizaţia naţională. 

Dacă hrănim cu acest prisos străinătatea de idei, de instituţii și de forme 
lipsite de cuprins al căror complex liberalii au apucat a-l numi „tot ce este 
românesc“, atunci nu ne mai rămâne nimic pentru ceea ce este într-adevăr 
românesc, pentru cultura naţională în adevăratul înţeles al cuvântului. 


[1] Pravilele lui Vasile Lupu și ale lui Matei Basarab nu s-au introdus 
niciodată, decât în partea lor canonică. 


VI. FRAZĂ ȘI ADEVĂR 

Nimic n-ar părea mai natural decât ca oamenii să ia lucrurile aşa cum 
sunt și să nu caute în nouri ceea ce-i dinaintea nasului lor. 

Cu toate acestea tocmai calea contrară urmează. 

Înainte de-a da exemple din ţară dăm unul din străinătate. 

Socialistul Bebel, în foaia sa „Volksstaat“, anul 1873, spune următorul 
lucru: „Sau există Dumnezeu, ş-atunci sântem trași pe sfoară, sau nu există, 
ş-atunci putem face ce-om pofti“. Fraza întoarsă nu va fi nici mai clară și 
mai cuprinzătoare de cum e. Să zicem: „Sau nu există Dumnezeu, ș-atunci 
suntem trași pe sfoară, sau există ş-atunci putem face ce-om pofti“. 

Tot astfel sunt toate frazele radicalismului. Oricum le-ai întoarce, 
cuprinsul lor nu s-adaogă, pentru că nu-l au; ba adesea contrariul lor 
cuprinde mai mult adevăr decât ele înşile. 

„Luminează-te şi vei fi“. Poate contrariul e adevărat. „Fii şi te vei 
lumina!“. Căci o existență lungă și sigură va avea drept fruct al ei 
cunoştinţa, adică lumina. Tot aşa-i şi cu „Voieşte şi vei putea!“. „Să poţi, și- 
atunci vei şi voi“, căci omul vrea ceea ce poate, iar când vrea ceea ce nu 
poate nu-i în toate mințile. 

Dar, fie cum o fi, cu vorbe nu-l încălzeşti pe nimenea şi vorbe rămân 
toate abstracțiunile și, cu cât mai abstracte sunt, cu atât sunt curată vorbă de 
clacă. 

Dar cu asemenea cultură din gazete au început reformatorii noştri. Căci 
nu mai este îndoială că n-au învăţat mai nimic de la străini decât să 
vorbească subțire, să se îmbrace subţire și să puie lumea la cale cu fraze. 
Cultura frazelor o puteau învăţa bine din gazetele străine. 

Oamenii scot acolo gazete în toate zilele şi neavând ce spune, 
abstracţiunile le vin foarte bine la-ndemână, căci prin mijlocul lor poţi scrie 
coale întregi fără să spui nimic. Să nu ne înșelăm. Beţia de cuvinte din 
gazetele româneşti e numai întrecerea beției de cuvinte din cele străine. Mai 
puţin culți, deci având mai puţine de împărtășit decât străinii, gazetarii 
noştri au şi mai multă nevoie de gură decât de cap, dar și în străinătate 
lucrează în mare parte gura, fără ca crierii să ştie mult despre aceasta. Ci în 
străinătate în genere nu prea iau oamenii gazetele în serios întrucât s-atinge 


de partea lor intențională. Se ştie că sunt făcute pentru a trezi patimele 
societăţii şi a crea în public atmosfera ce-i trebuiește guvernului sau 
adversarilor săi spre a inaugura suirea unora şi coborârea altora; în sfârşit 
presa nu-i cu mult mai mult decât o fabrică de fraze cu care fățărnicia 
omenească îmbracă interese străine de interesul adevărat al poporului. 

Căci ce este statul și ce scop are el? Nu din carte — aievea. 

lasă cineva pe uliţă sau la câmp şi va vedea îndată ce e. Colo unul 
vinde, altul cumpără, unul croieşte, altul coase, un al treilea bate fierul 
până-i cald, la câmp se ară, se samănă, se seceră, colo meliță cânipa, tes, 
tund oi și numai în zi de sărbătoare stau mânile și lucrează crierul. Atunci se 
foloseşte omul de prisosul liber al unei vieți de muncă, merge la biserică, 
după aceea la horă, în sfârşit săptămâna toată e a stomahului, sărbătoarea e 
a creierului și a inimei. 

Materia vieţii de stat e munca, scopul muncii bunul trai, averea, deci 
acestea sunt esenţiale. De aceea se şi vede care e răul cel mai mare: sărăcia. 

Sărăcia e izvorul a aproape tuturor relelor din lume; boala, darul beţiei, 
furtişagul, zavistuirea bunurilor altuia, traiul rău în familie, lipsa de 
credinţă, răutatea, aproape toate sunt câștigate sau prin sărăcie proprie sau, 
atavistic, prin sărăcia strămoșilor. 

Sărăcia trebuie luată în înţelesul ei adevărat. 

Sărac e cel ce se simte sărac, căruia îi trebuie neapărat mai mult decât 
are. 

Că este așa ne e dovadă suma de cuvinte cari însemnează relele morale 
prin cuvinte împrumutate sărăciei și boalei. Mişel, altă dată însemna sărac, 
azi înseamnă lipsă de calități morale. Tot astfel, „misérable“ francez şi 
„elend“ german. Odată voievozii româneşti dăruiau prin hrisoave pe 
„mișei“ în înțelesul lor, astăzi mișeii în înţelesul nostru stăpânesc toată ţara 
de la un capăt la altul. 

Calitățile morale ale unui popor atârnă — abstrăgând de climă și de rasă 
— de la starea sa economică. Blândeţea caracteristică a poporului românesc 
dovedeşte că în trecut el a trăit economicește mulțămit, c-au avut ce-i 
trebuia. 

Deci condiţia civilizaţiei statului este civilizația economică. A introduce 
formele unei civilizaţii străine fără ca să existe corelativul ei economic e 
curat muncă zădamică. 

Dar aşa au făcut liberalii noştri. 


În loc de a-și arunca privirile la răul esenţial al societăţii s-au ţinut de 
relele accidentale și fără însemnătate. 

În veacul nostru se-nmulţeau trebuințele, deci trebuia înmulțită 
producţia şi braţele producătoare. Din contră am urmat. Numărul 
producătorilor, cari în ţara noastră sânt absolut numai țăranii, dă îndărăt, 
deci e supus la o trudă mult mai mare decât poate purta; și se-nmulţesc — 
cine? Cei cari precupeţesc munca lui în ţară și în afară și clasele parazite. La 
ţară putrezesc grânele omului nevândute, în oraş plătești pânea cu preţul cu 
care se vinde la Viena sau la Paris. Căci firul de grâu trece prin douăzeci de 
mâni de la producător până la consumator şi pe această cale se scumpește, 
pentru că cele douăzeci de mâni corespund cu cinci zeci de guri cari, având 
a trăi de pe dânsul, produc o scumpete artificială. 

Va să zică, înmulţindu-se trebuinţele, trebuiau înmulţite izvoarele 
producțiunii și nu samsarlâcul, căci la urma urmelor tot negoţul nu e decât 
un soi de samsarlâc între consumator și producător, un fel de manipulare 
care scumpeșşte articolele. În această manipulare naţia agricolă totdeauna 
pierde, pentru că productele ei sunt uniforme în privirea valorii și, dacă 
constituiesc o trebuinţă generală, nu e mai puţin adevărat că sunt cel mai 
general articol de producţiune, adică acela care se face pretutindenea. 

Pe când naţia agricolă plăteşte atât transportul cât și vama și câștigul 
comerciantului la cumpărătura unui articol industrial, tot în aceeași vreme 
vamă, transport şi câștigul comerciantului se scad din preţul cu care naţia 
agricolă îşi vinde productele, va să zică ea păgubește dublu în toate 
tranzacţiile ei, la vânzarea productelor ei, la cumpărătura celor străine. Apoi 
e cumplit de mare diferenţa între valori. Încărcând 500 de vagoane cu grâu 
capeti în schimb o jumătate de vagon de obiecte de lux. C-un cuvânt naţia 
agricolă e expusă de-a fi exploatată de vecinul industrial, ba de-a pierde pe 
zi ce merge clasele sale de manufacturieri, cari, neputând concura cu 
fabrica, devin proletare. 

Dovada cea mai buna pe continent e chiar poporul nostru. Samsarlâcul 
care mijloceşte schimbul între productele noastre şi cele străine încape pe zi 
ce merge în mânile străinătății. Oameni bătrâni n-ar avea decât să 
asemăneze fizionomia de azi a Bucureştilor cu aceea pe care o avea înainte 
de cincizeci de ani. Nu-i vorbă, nu erau așa de străluciți Bucureştii pe 
atuncea, dar erau româneşti; azi ...? Ce să mai zicem de lași și, în genere, 
de orașele Moldovei? 


Toate împrejurările acestea însă nu se schimbă prin fraze, ba nici măcar 
prin şcoli profesionale. Căci profesiile lipsesc, pentru că lipsesc condiţiile 
lor de existenţă. 

Dar aceste împrejurări nu se schimbă nici prin legi civile, cari regulează 
modul în care are a se face tranzacţiunea X între indivizii A şi B; nu se 
schimbă prin axiomul că toți oamenii sunt liberi prin drept înnăscut și 
imprescriptibil, nici prin regula căci toți sunt născuţi egali, mici prin 
participarea tuturor la afacerile guvernării. 

Evul mediu avea o formă pentru păstrarea fiecării ramuri de 
producţiune, ș-aceasta era autonomia breslelor și îngrădirea lor faţă cu orice 
agresiune de din afară. La noi evul mediu au ţinut până mai ieri-alaltăieri, și 
mulți bătrâni vor fi ţinând minte epoca în care un străin nu putea fi breslaș. 
Nu mai pomenim că pricinele dintre breslași se hotărau la staroste și se 
întăreau numai de Vodă; nu mai pomenim apoi că instituţia au fost atât de 
puternică încât împărăţia, totdauna foarte diplomată, a Austriei şi-au 
introdus consulatele în ţară sub numele și forma de „stărostii de breaslă“. 

Deci salus rei publicae summa lex esto. Puțin ne pasă pe baza căror 
principii metafizico-constituţionale s-ar fi putut realiza bunul trai al claselor 
României, destul că avem dovadă că pe valea liberalismului mergem tocmai 
demprotivă. 

Căci statul are nevoie de clase puternice, şi liberalismul le-au adus la 
sapă de lemn. Înainte de 30—40 de ani aveam o clasă puternică de țărani, 
nu bogată, dar cuprinsă, şi începuturile unei clase de mijloc. 

Azi țăranul scade pe zi ce merge, proprietarul, ale cărui interese sunt 
identice cu ale ţăranului, asemenea, bresle nu mai avem, negoțul încape pe 
mâini străine încât, mâine să vrem să vindem ce avem, găsim cumpărători 
străini chiar în ţară și am putea să ne luăm lucrurile în spinare și să emigrăm 
la America. Chiar ar fi bine să ne luăm de pe acuma o bucată de loc în 
Mexico, în care să pornim cu toate ale noastre, când nu vom mai avea nimic 
în România. 

Să nu ne facem iluzii. Prin atârnarea noastră economică am ajuns ca 
toate guvernele, spună ele ce or pofti, să atârne mai mult ori mai puţin de 
înrâuriri străine. Nu doar c-ar sta în relații cu consulii, această acuzare ar fi 
prea gravă pentru ca s-o facem cuiva. Ne înnegrim unii pe alții — vorbesc 
de naturile mai nobile, fie ele în orice parte, nu de stârpituri — ne înnegrim, 
zic, unii pe alţii, pentru că simţim că starea poporului românesc e nesuferită 
şi că ne-am încurcat rău. Dar în această încurcătură vina istorică și 


blestemul urmașilor să cază asupra celor ce-au făptuit tot răul, asupra 
liberalilor de orice nuanţă, care au format cadre goale, în care au intrat tot 
gunoiul societăţii, au creat guvern reprezentativ pentru ca să-l împle oameni 
ce abia ştiu a îndruga două cuvinte, au făcut ca clasa de mijloc, în loc de a 
căuta să muncească și să înflorească, să se azvârle toată asupra puterii 
statului, ca să domnească. 

Răul esenţial au fost că se-mulţeau trebuințele fără a se înmulţi 
producţia sau fără a se urca în mod considerabil valoarea ei; inegalitatea 
claselor și nelibertatea, apoi neparticiparea la guvernul ţării erau rele cu 
totul neesenţiale. 

Daţi-mi statul cel mai absolutist în care oamenii să fie sănătoși și avuti, 
îl prefer statului celui mai liber în care oamenii vor fi mizeri şi bolnavi. Mai 
mult încă, în statul absolutist, compus din oameni bogaţi și sănătoşi, aceştia 
vor fi mai liberi, mai egali, decât în statul cu legile cele mai liberale, dar cu 
oameni mizeri. Căci omul are pe atâta libertate și egalitate pe câtă avere are. 
lar cel sărac e totdauna sclav și totdauna neegal cu cel ce stă deasupra lui. 


€ 


[16 decembrie 1877] 

Multe am avut de zis când ai noştri au trecut Dunărea și cu grijă am 
întrebat de tocmele de zapis și chezășie, ca Stan păţitul, care nu crede cu 
una cu două câte i se spun, ci vrea să aibă iscălitură la mână, ca să poată 
apoi să se judece răzăşește până-n pânzele albe când ar fi să aibă gâlceavă 
cu boierii cei mari, că până la împăratul rabzi încăieratul având înscris, dar 
încă fără dânsul. 

Dar de s-a putut, de nu s-a putut, e altă întrebare; numai noi ştiam vorba 
ceea: „La tocmeală dușmănește, dar la plată frăţeşte“ şi o ţineam una și 
bună cu zapisul nostru. Cu toată cinstea ce ni se făcea, noi ne făceam că nu 
pricepem şi iar mai aduceam vorba la înscris. De s-a făcut, de nu, guvernul 
ştie și treaba lui e. 

La vreme de pace vom mai avea noi o vorbă de vorbit împreună și 
socoteli de descurcat şi multe de pus la cale, nu de alta decât de dragoste 
pentru d-nii din Dealul Mitropoliei, că nu le-i asta întâi și n-am voi să-i 
trecem poliţă la nimeni, ci tot pe seama noastră să rămâie. 

Azi însă le punem toate la o parte și mulțămim lui Dumnezeu că vedem 
pe M. S. vesel şi sănătos în mijlocul nostru și că-l putem întâmpina cu „Bun 


sositul între noi!“. 

Căci cât despre partea M. Sale, netăgăduit este și va fi că ce-a stat în 
putinţa unui om cu bine şi cu noroc au împlinit. Cel nevoiaș, norocul lui 
când nu întâlnește dușmani în drum; 

iar cel voinic, norocul dușmanilor că nu-l întâlnesc pre el. Și n-au avut 
acest noroc duşmanii, căci odată lucrul hotărât, nu mai încăpea multă vorbă 
şi viteaza noastră oştire, cu minte de bătrân, putere de tânăr și îndrăzneală 
de nebun, au trecut Dunărea și s-au așezat zid, unde era primejdia mai mare 
şi mai multă laudă de câștigat. Căci n-au întrebat câţi dușmani sunt, ci unde 
sunt şi la vreme de mare cumpănă au aruncat sabia ei într-o parte. Decât un 
an corb, mai bine o zi șoim! și-au zis voinicii, și unde trebuia vitejie, cu 
vitejie, unde trebuia bună chibzuială, cu chibzuială s-au purtat. Datoria lor 
au împlinit-o cu strălucire şi nu dorim decât ca tot așa să rămâie. 

Nu dar din mândrie deșartă, nici pentru ochii vecinilor lăudăm pe-ai 
noștri, căci nimeni nu trăiește în lume numai pentru ca vecinul să aibă 
părere bună despre dânsul. 

Creadă vecinii ce-or pofti, numai să ne ştim noi că sântem în toată 
virtutea şi că avem ce ne trebuie. Căci soarta armelor este-n mâinele lui 
Dumnezeu şi, dacă s-au îndurat să răsplătească dușmanului relele ce le-am 
suferit în trecut, nu trebuie să ne mândrim mult, ci să ne bucurăm în liniştea 
sufletului c-au ieşit gâlceava la capăt bun pentru noi și s-avem nădejde 

că în curând vom avea pace, căci „pace preste pace“ zice Domnul prin 
Isaia prorocul, și cine cunoaşte ce dar are ea cu nimeni nu se sfădește. 

HORAT JIDAN 


[16 decembrie 1877] 
Directorul liceului comunal din Triesta, d. dr. Wilhelm Braun, a făcut 
ciudata descoperire filologico-confesională că poetul roman Quintus 
Horatius Flaccus, favoritul împăratului August şi amicul lui Mecena, e 
adică jidan din născare. D. director şi-au espus per longum et latum ideile 
într-o broșură italiană tipărită la Triesta. El susține că tatăl lui Horaț a fost 
un jidan evlavios şi învățat care l-au crescut pe fiu-său în credința şi 
înţelepciunea părinților. 


De aceea filozofia vieţii pe care Horaţ o rosteşte în poemele sale este 
aceeaşi pe care-o cuprind cărţile sfinte ale evreilor, cunoscute sub numele 
Cartea înțelepciunii, şi anume Proverbele, înţelepciunea și Isus Sirah. 
Această teorie d. Braun caută s-o dovedească prin numeroase citate. 

Apoi el găsește că epicureismul şi umorul lui Horaţ constituiesc o 
trăsătură caracteristică a jidanului și într-această privire îl compară cu ... 
Heine! 

Citatul cunoscut din satire Credat Iudaeus Apella d. Braun îl esplică și 
zice că Apella nu-i nimic alta decât „Abeles“. 

Dar atunci și Horatius Flaccus trebuie să se fi chemat Horatius Flekeles. 

DOROBANȚII 


[30 decembrie 1877] 

Au sosit în Bucureşti dorobanţii de pe câmpul de război. Aceşti eroi, cu 
care gazetele radicale se laudă atâta, sunt, mulțumită guvernului, goi și 
bolnavi. Mantalele lor sunt bucăţi, iar sub manta cămașa pe piele, și nici 
cojoc, nici flanelă, nici nimic. Încălţaţi sunt tot atât de rău, unul c-un papuc 
ş-o opincă, altul c-o bucată de manta înfășurată împrejurul piciorului, toți 
într-o stare de plâns, într-o stare care te revoltă în adâncul inimei. 

O spunem de mai nainte, nici o scuză, nici o justificare, nici o esplicaţie 
nu ne poate mulțămi față cu această mizerie vădită și strigătoare la cer. 
Canibali au fost acei ce i-au trimis iarna la război în asemenea stare? Nu 
mai întrebăm de au fost români sau nu. Suntem de mai nainte siguri că 
numai români n-au putut fi aceia cari i-au trimis pe țăranii noștri în 
asemenea stare în Bulgaria. Dar am fi putut crede ca să fie cel puţin oameni. 
Turcii, despre cari se zicea că mor de foame şi de frig, au sosit la București 
mai bine îmbrăcaţi și mai îngrijiţi decât soldaţii noștri. Rușii cari pleacă la 
câmpul de luptă sunt toţi îmbrăcaţi bine, cu cojoc şi cu manta sănătoasă, şi 
bine încălţați; la ai noştri îmbrăcămintea e curat ironia unor haine, e 
goliciunea parafrazată. Și astfel au petrecut aceste victime ale radicaliei, ca 
să nu zicem un cuvânt mai rău, în zăpadă și în ger, nemâncaţi, neîmbrăcaţi, 
decimaţi mult mai mult de frig şi de lipsă decât de gloanţele dușmanului. 
Nu sunt în toate limbile omeneşti la un loc epitete îndestul de tari pentru a 
înfiera ușurința și nelegiuirea cu care stârpiturile ce stăpânesc această țară 


tratează cea din urmă, unica clasă pozitivă a României, pe acel țăran care 
muncind dă o valoare pământului, plătind dări hrăneşte pe acești mizerabili, 
vărsându-și sângele onorează această țară. Și pe când acești cumularzi 
netrebnici, această neagră masă de grecotei ignoranţi, această plebe 
franţuzită, aceste lepădături ale pământului, această lepră a lumii şi culmea 
a tot ce e mai rău, mai mincinos și mai laş pe faţa întregului univers face 
politică şi fanfaronadă prin gazete și se gerează de reprezentanţii unei nații 
ai cărei fii aceste stârpituri nu sunt și nu pot fi, tot pe atuncea soldatul 
nostru umblă gol şi desculț, flămând și bolnav pe câmpiile Bulgariei, îi 
degeră mâni și picioare, de cad putrede de pe trupul viu al omului și, veniţi 
înapoi în ţară, cad pe drumuri în ţara lor proprie de frig și de hrană rea. Și 
tot în această vreme vezi greci obraznici în mijlocul Bucureștilor refuzând 
de a-i primi în cartier. Am ajuns cu teoria de „om şi om“ așa de departe 
încât fiece grecotei, fiece venitură, fiece bulgăroi e mai om în această țară 
decât acel ce-și varsă sângele pentru ea. Scuzabil n-au fost acest război, dar 
esplicabil putea să devie purtat în condiţii normale, dar în modul în care s- 
au purtat, cu oameni goi și flămânzi, au fost o adevărată crimă, un omor de 
oameni prin foame şi frig. 
Consistă această ţară din călăi și din victime? 


DIN „TIMPUL“: 1878 


€ 


[3 ianuarie 1878] 

„Presa“ reproduce o serie de articole din 1870—1871 prin care se 
demonstră în modul cel mai pipăit că inițiativa ideii independenţei aparține 
partidului conservator al căruia „Presa“ era pe atunci unicul organ. Această 
măreață și nobilă idee care a fost pusă înainte de conservatori, aplicată de 
dânșii prin încheierea tratatelor de comerciu și al cărui triumf definitiv se 
datorește oştirei, organizată, instruită şi armată tot de un ministru 
conservator, soarta oarbă și nedreaptă a voit ca să se realizeze, graţie unor 
împrejurări estraordinare, sub guvernul acelor care nu numai n-au făcut 
nimica pentru dânsa, dar au luptat din răsputeri ca să-i împedice realizarea. 
Ei au combătut-o în ziarele lor, ei au ridiculizat-o în pamfletele lort, și au 
atacat tratatele de comerciu şi, printr-o aberațiune, o îndrăzneală 
nemaipomenită, au cutezat să înfățişeze ca operă de trădare una din cele mai 
strălucite victorii diplomatice care s-a obţinut vreodată; și au combătut 
cheltuielile pentru armată, concentrările și tot ce a făcut din soldaţii de 
paradă de altădată armata de la Plevna și de la Griviţa. Ei, în fine, 
proclamau necesitatea de a ne ţine legaţi de Turcia, inventau o pretinsă 
politică occidentală, care de la 1870—1871 nu mai esista, ei trimeteau la 
Constantinopol pe Mazar Pașa; ei felicitau sus și tare prin acte publice pe un 
ministru turc care se împotrivea din toate puterile, cum era datoria lui de 
turc, estensiunei drepturilor şi privilegielor națiunei române guvernate de 
conservatori. 

Ajunşi la guvern, desfiinţau armata prin buget, suprimau recrutațiunea 
într-un an ca 1876 şi anunțau vânzarea prin mezat a efectelor de 
îmbrăcăminte, peste puţin poate și a armelor pe care le ţineau mâini de 
români. În câteva luni însă ordine, se vede venite din afară, şi dorinţa de a 
se menține cu orice preţ la acea putere, izvor de beneficiuri bănești pentru 
clica catilinară pe care o reprezintă, îi făcea să schimbe cu totul politica 
turcească în numele căreia ajunseseră la putere. Însă, ca toate ființele servile 
conduse de interese, iar nu de principiuri, ci fură tot așa de esagerați filoruși 
cât fuseseră de supuși și umili filoturci. Intrară în răzbel, fapt care se putea 
foarte bine aproba și sprijini, dară intrară cu o armată nepregătită cu nimic, 


graţie ineptei şi culpabilei lor administraţiuni, și fără nici o convenţiune 
stipulând şi marginea sacrificiurilor şi întinderea beneficiilor pentru români, 
mulţumită închinatei lor diplomaţii. Întrebaţi de presa conservatoare dacă 
au vreun tratat cu împărăţia alăturea de care luptau, ei răspunseră cu 
cutezanţă că acea împărăție nu putea să trateze cu un stat care este încă 
vasal și, adăogând la această umilă mărturisire lingușiri fățamice pentru 
puternicul suveran ce ocupa România și Turcia cu cinci sute de mii de 
oameni, adăogau că ei nu fac insultă generosului ţar a-i cere zapis, amanet 
etc.; cu aceste îndrăznețe cuvinte ei au voit să închiză gura conservatorilor, 
puindu-i între necesitatea de a tăcea și pericolul de a vorbi, displăcând astfel 
împăratului atotputernic care ţine în mâinile sale destinurile Orientului. 
Parada (apărarea) era dibace, demnă de acea slugărească abilitate în care cei 
mai mulți dintr-înșii au fost crescuţi. Niciodată însă nu s-a pus înainte o 
tactică mai başă și mai ineptă. Dacă eram un stat vasal cu care nu se putea 
trata, de ce Rusia a făcut cu noi tratatul de comerţ subscris sub ministerul 
Lascar Catargi de însuşi Maiestatea Sa împăratul Alexandru alăturea cu M. 
Sa Domnitorul? Știm că s-a făcut pentru aceasta mari dificultăți. Însă 
insistența respectuoasă, dară fermă a conservatorilor a învins atuncea 
scrupulurile cancelariei ruseşti şi apelul făcut la mărinimia împăratului a 
fost ascultat, şi când? Când Rusia tratând cu noi ne acorda o concesiune 
diplomatică pur și simplu, fără să ne ceară în schimb nici aur, nici sânge. 

Dacă eram stat vasal, de ce înainte de intrarea noastră în acţiune 
guvernul rus a iscălit cu noi convenţiunea pentru trecerea armatei în care se 
stipulează condițiuni curat politice, cum este integritatea teritoriului? Iată ce 
s-a făcut când era vorba din partea noastră de o neutralitate binevoitoare. 

Și astăzi, când M. Sa Ţarul împărțeşte cu oștirea română pericolele și 
privaţiunile războiului, când primeşte decorațiunea şi medalia Virtuţei a 
statului român, când acordă suveranului nostru distincţiuni care nu se dau 
decât suveranului unui stat independent, când ni se prodigă onorurile și 
decoraţiunile (Trop de fleurs, trop de fleurs am putea striga), diplomaţia 
roşie ne declară că suntem stat vasal și că nu putem trata. Așadară când vine 
vorba de interese pozitive, la un tratat în formă, d-nii Cogălniceanu și 
Rosetti ne spun neted, unul la tribună, altul în ziar, că nu putem trata, că 
suntem un stat vasal și că ce este mai prudent este să ne încredem 
generozităţei M. S. Ţarului. Și noi avem cea mai deplină încredere în 
această generozitate și bunăvoință proverbiale. Însă este oare sigur că 
bunavoinţa personală a Majestăţei Sale va putea totdeauna fi triumfătoare 


de dispoziţiunile guvernului său, de interesele Imperiului, de timidităţile 
diplomaţiei, de opinia poporului rus? Nu ne-a declarat însuși „Românul“, 
care de la un timp încoace are aerul d-a se face „Monitorul oficial“ al 
simțămintelor celor mai intime și celor mai personale Majestăţei Sale, că 
Majestatea dorea acest răzbel şi că a cedat mișcărei generale a opiniei în 
aceasta? 

lată dară un punct în care voinţa personală a M. Sale a cedat unor înalte 
consideraţiuni. Pe lângă aceasta, organul ultraconstituţional al d-lui C.A. 
Rosetti găsește comod de a adăposti responsabilitatea guvernului roşu la 
nişte înălțimi unde crede că este greu de a veni cineva să o caute. Însă 
această tactică laşă nu trebuie să izbutească. 

Românii cunosc pe M. Sa ca un nobil şi generos suveran. Asemenea 
cunosc guvernul rusesc ca guvernul unei puteri amice. Însă nimic mai mult. 
Ei n-au nimic a face nici cu o personalitate prea înaltă ca să fie pusă în joc 
şi a cărui nume în aceste cestiuni ne-a silit să-l pronunțăm numai fățărnicia 
care nu respectă nimic a d-lui C.A. Rosetti. Asemenea românii n-au nici o 
vorbă cu guvemul rusesc care este, credem, însărcinat cu interesele 
Imperiului și ale poporului rusesc, iar nicidecum cu afacerile României. 
Românii au a face cu guvernul românesc, cu d. Brătianu, ministru de răzbel, 
cu d. Cogălniceanu, ministru al afacerilor străine, cu d. C.A. Rosetti, 
președinte al Camerei și inspirator al guvernului. 

Aveam dară dreptul să-i întrebăm și erau datori să ne răspunză: Ce 
măsuri ați luat? Ce convenţiuni aţi încheiat? Cum credeţi la încheiarea păcei 
să apăraţi interesele țării? D-lor ne-au răspuns curat și simplu că nici una și 
ne-au trimis să ne adresăm la generozitatea unui guvern străin. Ni se pare 
că răspunsul a fost categoric. Ne pare şi nouă bine, căci istoria îl va 
înregistra. Dacă dar România nu va ieși din acest răzbel cu nici un 
avantagiu, sau cu avantagiuri disproporţionale cu riscurile și cheltuielile 
sale, responsabilitatea va privi pe acești miniștri inepţi și slugarnici, care n- 
au ştiut a vorbi şi a stipula în numele unui popor liber și stăpân pe sine. Dar 
dacă, din contră, România va câştiga ceva sau în privinţa teritoriului sau a 
drepturilor sale, dacă va ieşi pentru dânsa de aci integritatea sa ca teritoriu 
şi ca naţiune, o independenţă asigurată și garantată, atunci iarăşi nu avem 
nici o recunoștință pentru miniștrii de astăzi, căci ei înşişi au declarat că n- 
au făcut nimic pentru aceasta şi că toate sunt datorite generozităţei unei 
puteri străine. Pentru dânsa dară în acest caz va fi recunoştinţa ţării. 


1. Oricine îşi aduce aminte regatul cu apă rece, demn de cugetul patriotic şi de 
spiritul distins care s-au răsplătit cu medalia Bene merenti. 

[4 ianuarie 1878] 

„Românul“ concede că soldații au petrecut pe câmpul de război rupți şi 
desculți, dar cu toate acestea ei s-au purtat vitejeşte; adică din nou confundă 
meritul dorobanţului cu meritele guvernului. Că soldatul a fost rupt, descult, 
rău îngrijit, adesea rău condus e meritul guvernului; că el s-a purtat bine şi 
vitejește este meritul soldatului. Distinguendum est. 

Apoi se scuză liberalii că nu erau pregătiți, că voiau neutralizarea 
teritoriului ş.a.ș.a. Şi noi ne aducem aminte de inepția d-lui Nicolae 
Ionescu, ne aducem aminte de ministrul Slăniceanu, care strângea soldaţii 
când era a pace și le dădea drumul când era a război. Ne aducem bine 
aminte că liberalii, veniţi la putere în urma flămângiunii lor, n-aveau nici 
plan, nici idei, nici credit; c-a făcut tocmai contrariul de ceea ce promisese; 
că din prieteni turcilor s-au făcut dușmani lor; că din contrari războiului s- 
au făcut războinici nevoie mare, în sfârşit, că n-au urmat cărare hotărâtă de 
mai nainte. 

Acuzarea că conservatorii i-ar fi condus pe soldaţi la starea de sclavi ai 
străinilor, la disprețul general şi altele de același calibru, le-o întoarcem d- 
nilor liberali cu mulțumită înapoi. Dacă ţara aceasta există până astăzi are s- 
o mulțămească elementelor conservatoare, care, cu mijloacele lor minime, 
espuindu-și numai capetele lor proprii, nu vieţile a mii de oameni, au ţinut 
ţara neatârnată prin mijlocul tuturor nevoilor, de stă până în ziua de astăzi. 
Slavă Domnului, cu grecoteii din Strada Doamnei ne putem măsura 
orişicând. 

PRO DOMO 


[5 ianuarie 1878] 
Iată „Simţimintele, iubirea de adevăr, bună-creştere și limbagiul ales al 
nobilei și ilustrei partide a conservatorilor“, exclamă „Românul“, 


reproducând notița noastră asupra dorobanţilor din numărul de vineri 30 
decemvrie. 

Nobili, nenobili — ştim că-i ustură rău când le spunem pe nume și 
arătăm câtă deosebire este între frazele liberale, între esploatarea simţirilor 
celor mai sfinte ale naţiei românești și între realitatea crudă pe care au creat- 
o ţării. 

Martor ne e unul Dumnezeu c-am fi dorit să n-avem cauză de a arunca 
în faţa radicalilor acele epitete pe cari, din nefericire, le merită pe deplin. 
Dar scriitorul acestor șiruri e însuși neam de țăran și priveliștea acelor jertfe 
ale frazelor liberale l-au durut. Radicalii trebuiau să ştie că războaiele nu se 
fac cu palavre, ci cu bani, şi că vorbele goale din Dealul Mitropoliei nici îl 
îmbracă nici îl încălzesc pe dorobanţ. 

Iară dacă e vorba despre cuvintele aspre, apoi tot lucrul are numele său. 
Ticălos nu e decât acela care ticăloşeşte pe oamenii ce în-adevăr nu sunt 
ticăloși; a le spune însă ticăloșilor că ticăloși sunt nu e nici o cestie de 
„creştere“, nici cestie de „limbagiu“, ci o foarte tristă datorie a tuturor 
oamenilor care a luat neplăcuta sarcină de a judeca despre netrebniciile ce 
se fac în lumea aceasta. 

Ba o foiţă care-și macină palavrele tot la moara „Românului“ ajunge să 
se anine până şi de persoana colaboratorilor „Timpului“. Ba unul e 
ungurean, ba cellalt a fost corist la teatru. Despre asta nu e supărare, pot să 
înşire mult și bine asemenea filozofii şi să se intereseze prea cu de- 
amăruntul de viaţa noastră privată, în care nu vor găsi nici umbră de faptă 
rea. Că unu-i român din Ardeal, că cellalt în copilărie a legat câtăva vreme 
cartea de gard şi și-a făcut mendrele printre actori nu dovedeşte nimic rău 
nici în privirea caracterului, nici în privirea inteligenţei lor. Dacă vor cerceta 
şi mai departe vor găsi că unul a legat araci în via părintească şi celălalt a 
ținut coarnele plugului pe moșia prinţească și, la urmă, că amândoi sânt viţă 
de țăran românesc, pe care nu-l faci străin nici în ruptul capului şi pace 
bună. 

Cine n-a simţit până acum că în mucul condeiului nostru e mai multă 
naţionalitate adevărată decât în vinele tuturor liberalilor la un loc acela sau 
sufere de boala din născare ce nici un leac nu are sau își închide ochii cu de- 
a sila și nu vrea să vadă. 

Când d-lor ne zic nouă că nu sântem români râde lumea care ştie că ne 
ținem grapă de părinți ce neam de neamul lor au fost români; dar când le 


zicem noi d-nealor că sunt rămășițe și pui de fanarioți atunci îi ustură rău, 
pentru că e adevărat și se ştiu cu musca pe căciulă. 


€ 


[6 ianuarie 1878] 

D-l Candiano Popescu, între atâția generali şi ofițeri care onorează 
armata română, a fost ales pentru a purta marelui duce Mihail cordonul 
ordinului Steaua României. 

Eroul din noaptea de 11 fevruarie care a intrat cu revolverul în camera 
de culcare a suveranului său, răsculătorul de la 11 august 1866 care a 
proclamat pentru două ore ridicula republică de la Ploieşti este dară ales 
pentru a înfățișa pe lângă ilustrul comandant al armatelor ruse din Asia 
disciplina și virtuțile ostăsești ale armatei române. Frumoasă şi nemerită 
alegere! Dacă nu ne înșelăm, este a şasea răsplată pe care a obținut-o d-l 
Candiano de la începutul campaniei; să numărăm: 1. Gradul de maior, 2. 
Virtutea militară, 3. Crucea S-tului George, 4. Steaua României, 5. Gradul 
de locotenent-colonel, 6. Misiunea la Tiflis. 

Fericită idee a avut d-l Candiano de a proclama, acum șapte ani, 
detronarea suveranului său! De altminterea, ce este drept, reprezintă foarte 
bine pe guvernul care-l trimite. 


€ 


O NOTIȚĂ STRĂINĂ RELATIVĂ LA LITERATURA 
ROMÂNĂ 


[12 ianuarie 1878] 
Cetim în „Vossische Zeitung“ din Berlin, numărul de duminecă, 2 
decemvrie 1877: 


Rumaenische Skizzen, introducere şi traducere de d-na M. Kremnitz (Bucureşti, 
1877 la Socek şi C,-ie) este tillul unei cărți puţin voluminoase, care însă în limitele ce 
şi le-a tras ne face să vedem cu o deosebită claritate situaţia intelectuală și morală a 
României. Introducerea ne dă un scurt prospect istoric despre starea de mai-nainte și 
despre starea de astăzi a ţării și arată marea influență a elementului coreligionar în 
trecut, care însă în prezent nu mai are puterea ideilor moralizatoare. După introducere 


urmează un fragment din critica lui Titu Maiorescu În contra direcţiei de astăzi în 
cultura română în care se combat cu o asprime fără cruţare şi cu o logică incisivă dar 
totodată din impulsiunea celui mai înalt patriotism formele superficiale, lipsite de 
fundament organic, în dezvoltarea intelectuală a României. 


Aici urmează citat în traducere pasagiul de la pag. 334 şi 335 din cartea 
d-lui Maiorescu Critice. 


Însă ţara judecată cu această asprime posede în literatura ei mai nouă talente de o 
necontestabilă însemnătate, precum dovedeşte alegerea următoare de novelete și de 
schiţe din pana a diferiți autori români. Aceste şapte schițe, naraţiuni și poveşti sunt 
toate ținute în ton popular și izvorâte din iubirea poporului şi a naturei lui adevărate! 
Unele din ele, precum este Crucea din sat a d-lui Slavici, sunt de o frumuseță 
încântătoare și scrise cu atâta poezie încât se pot compara cu cele mai eminente 
produceri ce le are literatura tuturor popoarelor în sfera concepţiilor poetice populare. 


Cartea d-nei Kremnitz cuprinde, pe lângă citata narațiune de I. Slavici, 
încă o istorie sătească (Popa Tanda), de același autor, două „copii de 
natură“ (Popa Gavril şi Cucoana Nastasia) de I. Negruzzi, o novelă 
(Mihnea cel rău) de A. I. Odobescu, o novelă de N. Gane (Santa) şi 
povestea populară a Gemenilor cu stea în frunte. Cu cât humor este scrisă şi 
cu ce plăcere se citeşte d.e. simpla istorie sătească a d-lui Ion Slavici! Popa 
Tanda, prin caracterul lui cam prea drept, îşi atrage defavoarea mai marilor 
lui şi se vede strămutat în mizerul și sălbăticitul sat Sărăcenii din Valea- 
Seacă. Aici preotul începe în anul dintâi să predice poporenilor săi cu multă 
seriozitate Evangelia îndreptării. Când vede că predica e în zadar încearcă 
în anul al doilea batjocura și în anul al treilea dojana. 

Toate însă sunt degeaba; în mijlocul sărăciei și lenei obşteşti se și vede 
pierdut în mizerie cu nevastă și copii când, într-o dimineaţă, gândindu-se cu 
amar la starea lui în mijlocul bisericuţei aproape ruinată îi vine deodată ca o 
inspiraţie de sus: el începe a munci însuși, se pune pe lucru cu propriile sale 
braţe, și reparează casa preoțească, şi aşează un gard în jurul curţii, şi 
lucrează ogorul, și sădeşte o grădină. Poporenii la început dau din cap şi zic 
că e al dracului popa, dar încetul cu încetul se pun pe gânduri și în scurt 
timp fac unul după altul ceea ce au văzut că face popa. De abia trece un an 
şi satul s-a schimbat la faţă şi acum când ajunge un călător prin Valea- 
Seacă, pe şoseaua cea bună, și întreabă de satul cel frumos pe care-l zăreşte 
cu mirare, află că este satul Sărăcenii, adevăratul azil al săracilor. 

ORIGINEA ROMÂNILOR 


[13 ianuarie 1878] 

La 4/16 ianuarie d. dr. Fligier a ținut la adunarea Societăței 
antropologice din Viena o conferință prin care a combătut părerea românilor 
că poporul lor s-ar trage de la vechii romani. La intrarea lui Victor Emanuel 
în Roma au venit felicitările municipalităților Bucureşti şi Iaşi, în cari se 
zicea că Italia este muma comună şi a românilor, deci cu ocazia aceea mai 
mulți învăţaţi italieni s-au pus să cerceteze originea lor. Rezultatul a fost că, 
precum formațiunea craniului la români este cu totul deosebită de aceea a 
italienilor, tot astfel nu este nici o înrudire între aceste popoare. Originea 
susținută de români de la coloniști soldaţi din Italia e un fantom, căci 
războaiele civile depopulase Italia însăși încă înainte de Traian și e istoric 
constatat(?) că, spre a coloniza ţările de la gurile Dunării, s-au luat 
populaţiuni semitice (?) din Asia Mică, din Siria ș.a. Dacă românii ar avea 
cuvânt să-și deducă originea de la coloniștii romani, atunci ar fi înrudiţi prin 
sânge cu italienii, ci cu jidanii (?). D. Fligier polemizează contra lui 
Mommsen şi a altor învăţaţi, cari iau limba română drept dovadă a originei 
italiene, și el susține că românii sânt coborâtorii direcţi ai vechilor traci. 
Dintre popoarele Traciei însă au primit şi altele limba latină, și d-sa a 
sprijinit această teză, arătând că şi alte popoare barbare, cu care cele dintâi 
au venit în contact în vremea migraţiunii, şi-au apropriat cu ușurință limba 
latină. 

La teza aceasta a d-lui dr. Fligier vom răspunde numai prin câteva 
observări. 

1. Limba română e unica în Europa care n-are proprie-vorbind dialecte. 
Pe-o întindere de pământ atât de mare, despărțiți prin munţi şi fluvii, 
românii vorbesc o singură limbă. Prin urmare elementele din cari s-au 
zămislit poporul românesc n-au putut să fie decât numai „două“. În orice 
caz însă semiţii d-lui Fligier ar fi lăsat în limbă o urmă cât de slabă care însă 
nu se găseşte deloc. Să presupunem că toate cuvintele semitice au dispărut, 
n-ar fi dispărut însă gâtlejul, cerul gurii şi părătușul lor, deci am găsi urme 
de „fonologie“ semitică în limba româna, caz care asemenea nu se-ntâmplă. 

Am trebui să avem azi o limbă latină pronunţată jidoveşte. Toţi ştiu însă 
că jidanii moderni de ex., chiar de-o sută de ani să fie în ţară, nu sunt în 


stare să pronunţe româneşte. 

3. Nu ştim cum e istoric constatat că coloniștii ar fi fost semiţi. Ex toto 
orbe Romano a lui Entropius (singurul loc ce vorbește despre colonizare) nu 
poate fi interpretat prin Siria Asia Mică ş.a. 

4. Dacă coloniştii ar fi fost străini, ei n-ar fi putut vorbi decât limba 
latină clasică. 

În limba română se găsesc însă tocmai elementele unei latinităţi arhaice, 
ce nu se putuse păstra decât tocmai numai în Italia şi nu la cei ce-n-văţau 
limba clasică a statului. Cine-nvaţă azi franţuzeşte sau nemţeşte învaţă 
limba scrisă, nu cea vorbită prin ţinuturi depărtate, în care s-au păstrat 
urmele limbii vechi. 

5. Coborârea din traci o negăm pur și simplu. Affirmanti obstat 
probatio. Dacă n-ar exista această regulă salutară a logicei elementare, ne- 
am bălăbăni vecinic cu sute de mii de păreri. Poate c-am ieși la urmă şi 
chineji şi turcomani şi tot ce ar pofti cineva. Prin simplă afirmare nu se 
dovedește nimic. 

Cine au fost dacii, care au fost limba lor nu se ştie nici până astăzi. 
Sigur s-ar putea deduce numai un singur lucru. La popoarele din Dacia, 
neesceptând pe cel român, trebuie să se afle urme de fonologie dacică. 

DIN VEACUL AL ZECELEA 


[20 ianuarie 1878] 

Şesurile dintre Volga, Nistru şi Prut au fost totdauna bogate în 
populațiuni războinice și neliniştite cari, negăsind piedici până în Carpaţi şi 
până în Balcani, părăseau locuinţele lor și porneau în lume spre a cuceri alte 
țări. Istoria Daciei vechi după colonizare consistă aproape numai din 
călcările roiurilor de popoare din răsărit, istoria Moldovei înscrie asemenea 
mulțime de războaie întâi cu tătarii, apoi cu cazacii, în fine istoria noastră 
nouă — cine n-o cunoaște? Cine nu ştie câte invazii despre răsărit am avut 
de la Petru cel Mare încoace? 

Dar nu erau ţările noastre ţinta cuceririlor. Precum popoarele germanice 
tindeau la Roma, cetatea pe șapte munţi de lângă Tibru, aşa popoarele 
slavice, care au primit religia creștină din Bizanţ, întindeau odinioară mâna 
lor spre Roma nouă, cetatea pe șapte dâmburi de lângă Bosfor. 


Descendentul lui Rurik au făcut război Bizanțului la anul 907, dar n-au 
putut să cuprindă puternica cetate. Un alt duce, Igor, au pornit pe câteva mii 
corăbii mici de la gurile Dniprului ca să ia Bizanțul cu asalt, însă asemenea 
în zadar. 

Sub urmașul lui Igor, Svetoslav, ruşii au trecut Dunărea, însă în alte 
împrejurări. 

Nicefor, împăratul bizantin, au fost atacat de către româno-bulgarii de 
dincoace de Balcani; deci se văzu silit de-a cere de la Svetoslav ajutor 
contra regelui bulgar Petru. Împăratul bizantin le trimise rușilor 1500 livre 
de aur (cam 2 și jumătate milioane de franci) drept subsidii de război, și în 
vara anului 968 rușii intrară în Bulgaria, cuceriră şi dărâmară multe orașe și 
se întoarseră încărcați de pradă în ţara lor. Dar ţara dintre Balcani și Dunăre 
le plăcu atât de mult încât la anul 969 se întoarseră iarăși în Bulgaria, 
hotărâți de-a se așeza aici și de-a apăra ţara cucerită chiar și contra 
bizantinilor. Regele bulgar, Petru, murise; fiii săi nevrâsnici, Roman și 
Boris, căzuse în mânile marelui duce rusesc, deci cucerirea provinției părea 
asigurată și ei se aşezară în Bulgaria. 

După moartea lui Nicefor au stătut împărat Bizanțului loan Cimisces, 
un armean. Acesta trimise lui Svetoslav solie să deșerteze fără întârziere 
ţara, fiind parte a împărăției romane. Svetoslav zise scurt că în curând îi va 
răspunde împăratului sub chiar zidurile Constantinopolei. 

Svetoslav adună oaste mare de slavi; câteva mii de unguri şi de 
pecenegi se uniră asemenea cu dânsul și astfel trecu Balcanii, arse orașele şi 
satele în drumul său, iar locuitorii luară câmpii, fugind care încotro. Rușii 
luară Filipopol puind în ţeapă 30.000 de greci și de bulgari și își așezară 
tabăra între Adrianopole și Constantinopole, cam în locul în care se afla 
astăzi orașul Ciadal-Borgas. 

Împăratul bizantin trimise împotriva lui pe arhistrategul Bardas, c-o 
oştire mică, însă bine disciplinată. Prin marșuri bine chibzuite, Bardas îi 
tinu pe ruşi în loc, amăgi câteva detașamente din tabără afară și le bătu 
despărțite. Pe lângă această mai veniră preste ruși foametea şi boalele, încât 
Svetoslav se văzu silit să se-ntoarcă iar dincoace de Balcani. El nu s-ar fi 
întors nesupărat dacă Bardas n-ar fi fost trimis în Asia Mică să întâmpine o 
răscoală ce se ivise acolo. 

Dar ţara între Balcani și Dunăre, Bulgaria actuală, rămase totuşi în 
mânile rușilor. Împăratul bizantin, temându-se de-a-i avea pururea în atâta 
apropiere, hotărî să-i atace din nou și anume din două părţi. Flota grecească, 


de 300 de corăbii, având proiectile de foc grecesc, merse spre gurile 
Dunării, purtând provizii multe pentru oastea ce se strângea la Adrianopole, 
iar în primăvara anului 972 împăratul merse însuși la Adrianopole și trecu 
Balcanii pe la strâmtoarea apuseană numită Poarta lui Traian, nepoposind 
decât dincoace de Balcani, pe un şes înălțat dintre două ape, precum 
povesteşte Leon Diaconul. 

După popas oastea bizantină apucă drumul spre Şumla de astăzi 
(Prestlava pe atunci). Svetoslav crezuse atacul flotei mult mai primejdios 
decât pe acela al oștirii grecești, deci rămăsese cu partea cea mai mare a 
oştirilor sale lângă Dunăre. El se întărise în Silistra de azi (pe atunci 
Dorystolum) lăsând numai o garnizonă mică la Prestlava. 

Ruşii din Prestlava făcură o ieşire, fură însă respinşi. În Joia mare, 4 
aprilie 972, bizantinii porniră asalt, suiră pe scări valurile întăriturelor și 
siliră pe ruși a se retrage în castelul întărit și despărțit de oraș. Dar fiindcă 
acest castel era în mare parte durat din bârne, grecii-l aprinseră cu proiectile 
arzătoare. Siliți de foc, rușii (7000 la număr) ieşiră la larg și căzură în luptă 
până la unul. 

Cimisces reclădi zidurile Prestlavei și o numi loanopoli, făcu Paștele aci 
şi apoi plecă spre Dorystolum, unde Svetoslav se întărise în capul a 60.000 
de oameni. În luptă grecii nu i-au putut învinge. Dar flota grecească, intrând 
în albia Dunării, le tăie aprovizionarea, boalele se răspândiră între ruși, 
încât în mijlocul verei, în iulie, Svetoslav trimise un sol la împăratul, 
propuindu-i pace. 

Ruşii se legară a ceda împăratului Dorystolum, a libera prizonierii, a 
părăsi pentru totdauna Bulgaria; iar grecii se obligară a nu-i supăra în 
retragere, a le da provizii şi a trata bine pe negustorii ruși cari vor petrece în 
Bizanţ. 

Din 60.000 de ruși nu mai rămăsese în Dorystolum decât 22.000 cu 
viaţă. 

Acestora Cimisces le dădu provizii îndestule. 

Dar abia trecură Dunărea spre a se întoarce în ţară şi locuitorii de 
dincoace, mai cu seamă pecenegii nomazi, năvăliră asupra lor şi-i uciseră 
împreună cu ducele lor Svetoslav. Din suta de mii, cu câţi venise întâi 
Svetoslav, prea puţini îşi revăzură patria. 

Deci în veacul al X-lea, şi anume între anii 907—970, ruşii au încercat 
de trei ori a cuceri împărăţia bizantină, dar fără să poată izbuti. De la cea 
dintâi încercare sunt o mie fără treizeci de ani. Ce faţă vor avea oare aceste 


țări când mia de ani va fi împlinită? Căci pe aceleași locuri prin care stăteau 
odată arcaşii lui Svetoslav sunt astăzi regimentele împăratului Alexandru II, 
dar în mai mare număr şi încununate de izbândă. Din vechiul Mare Ducat 
de la Kiev au înflorit astăzi cea mai întinsă împărăție a istoriei nouă, alte 
ape duce Dunărea, alți stăpâni sunt la Bizanţ, alți dușmani găseşte Rusia în 
cale. Dar va veni o vreme când alte neamuri, ce dorm în sânul viitorului, 
vor înlocui în lumea vecinicei schimbări şi pe învingător și pe învins, când 
vremea ce curge acum va fi o depărtată poveste, când nu va fi rămas nici 
urmă din toate câte ne mișcă acum, din toate câte dorim. 


€ 


[25 ianuarie 1878] 

În sfârşit vedem limpede. Generalul Ignatieff a propus guvernului 
nostru retrocedarea Basarabiei în schimbul a nu știu căror petice de pământ 
de preste Dunăre. România este singurul stat care azi e în primejdie de a fi 
dezmembrată de chiar aliatul ei, după ce au încheiat cu el o convenţie prin 
care i se garantează integritatea teritoriului. România vede zburând ca 
pleava în vânt asigurările unei convenții a cărei iscălituri sunt încă umede și 
pe care a încheiat-o c-o împărăție mare, pe a cărei cuvânt se credea în drept 
să se întemeieze. 

Şi ce zice Austria la aceasta, Austria, pentru care gurile Dunării sunt o 
condiție de existență mai mult decât poate pentru noi? După cât auzim, ea 
nu are nimic de zis dacă i se asigurează neutralitatea întregei Dunări de Jos. 

Dar cum să se asigure această neutralitate? Printr-un tratat? Ridicol! 
Tratările se scriu astăzi pentru ca să fie călcate de-a doua zi. 

Dar cu ce drept pretinde Rusia bucata noastră de Basarabie, pe care am 
căpătat-o înapoi, drept din dreptul nostru şi pământ din pământul nostru? Pe 
cuvântul cum că onoarea Rusiei cere ca să se ia o bucată din România. Va 
să zică onoarea Rusiei cere ca să se ia pe nedrept o bucată din România și 
aceeași onoare nu cere respectarea convenției iscălită de ieri. Ciudată 
onoare într-adevăr! 

Şi pe ce se-ntemeiază acest point d'honneur? 

Fost-au Basarabia cucerită cu sabia? Nu. Prin tratatul de București de la 
1812 s-a făcut această cesiune, nu ca preţ al păcii, căci Turcia n-avea nevoie 
de pace, ci tocmai Rusia. 


Napoleon era asupra intrării în Rusia și trupele ruseşti se-ntorceau în 
marş forțat, în ruptul capului, luând fața pământului românesc pe tălpile lor. 

Cine i-a văzut întorcându-se, căzând pe drumurile ţării de osteneală, nu 
putea zice că aceasta era o armie învingătoare, nici nu putea crede că peste 
curând succesele acelei armii aveau a-i câștiga o provincie. Se ştie că 
diplomaţia engleză, împreună cu vânzarea beiului grec Moruzi, a fost cauza 
cesiunii Basarabiei. 

Beiul grec şi-au pierdut capul. Anglia e pedepsită abia astăzi. Și când 
Moldova au căpătat îndărăt o parte din pământul ce pe nedrept i se luase, 
atunci s-a atins onoarea Rusiei și acea onoare cere ca să se ia îndărăt de la 
noi ceea ce pe nedrept ni se luase? 

Căci prin ce păcătuise Ţările românești Rusiei? Nu le-am hrănit într- 
atâtea rânduri oştirile, nu erau țările noastre adăpostul lor, doveditu-ne-am 
vreodată duşmani ai ei? Într-adevăr nu găsim cuvinte pentru a califica 
această pretențiune, necum împlinirea ei. Oare puterea cea mare a Rusiei i- 
ar da dreptul de a-și bate joc de lume, de noi, de ea însăși? 

Pe câtă vreme presa rusească comitea necuviința — căci altfel n-o 
putem numi — de a vorbi despre reluarea Basarabiei, pe atâta vreme am 
ignorat glasul unei prese care ştiam prea bine că n-are nici o însemnătate și 
este liberă a se ocupa în mod platonic de toate cestiunile pe cari le permite 
poliţia de a fi discutate, fără de a-i creşte cuiva prin aceasta peri albi. 

Dar astăzi nu mai este presa rusească care vorbește, ci guvernul, care 
acolo este tot. 

Astfel dar am pierdut 15.000 de oameni și câteva zeci de milioane 
cheltuieli de război, am ajutat pe „mandatarul Europei“ în îndeplinirea 
sacrei sale misiuni, pentru ca la urmă tot noi să fim cu pagubă, tot noi să 
plătim războiul Rusiei cu pierderea unei provinţii? 

Până acuma noi am refuzat orice schimb, ne astupăm urechile la orice 
propunere de schimb în această privinţă. Drepturile noastre asupra întregei 
Basarabii sânt prea vechi şi prea bine întemeiate pentru a ni se putea vorbi 
cu umbră de cuvânt de onoarea Rusiei angajată prin Tratatul de Paris. 
Basarabia întreagă a fost a noastră pe când Rusia nici nu se megieșa cu noi, 
Basarabia întreagă ni se cuvine, căci e pământ drept al nostru și cucerit cu 
plugul, apărat cu arma a fost de la începutul veacului al patrusprezecelea 
încă și până în veacul al nouăsprezecelea. 

Mandatarul Europei vine să mântuie popoarele creştine de sub jugul 
turcesc şi începe prin a-și anexa o parte a unui pământ stăpânit de creştini, 


în care nu-i vorba de jug turcesc? Ciudată mântuire într-adevăr. 

Cuvântul nostru este: De bunăvoie niciodată, cu sila și mai puţin. 

Într-unul din numerii trecuţi am înregistrat zgomotul că în Basarabia s- 
ar fi luat deja măsuri administrative din partea Rusiei, care trec dincolo de 
marginile convenției încheiate. Cerem lămurire guvernului. Convenţia nu 
trebuie să rămâie literă moartă şi orice trecere peste ea trebuie respinsă în 
orice moment. Nu e permis nimănui a fi stăpân în casa noastră decât în 
marginele în care noi îi dăm ospeţie. Dacă naţia românească ar fi silită să 
piardă o luptă, va pierde-o, dar nimeni, fie acela oricine, să n-aibă dreptul a 
zice c-am suferit cu supunere orice măsură i-a trecut prin minte să ne 
impună. 

Dar toate acestea sunt consideraţiuni făcute față cu o eventualitate 
asupra căreia stăruim a fi în îndoială. 

Oricât de mulți oameni răi s-ar găsi în această ţară, nu se găseşte nici 
unul care ar cuteza să puie numele său sub o învoială prin care am fi lipsiţi 
de o parte din vatra strămoşilor noștri. Guvernul rusesc a putut să facă o 
încercare, a trebuit însă să se încredințeze că în zadar a făcut-o. 

Mai departe nu va merge! 

Noi nu pretindem, chiar nu cerem nimic de la puternicul nostru aliat; 
atât însă și numai atât. Voim să păstrăm bune relaţiuni cu vecinii. 

Ei bine! Rusia nu se va face vinovată de o faptă care ar fi pentru dânsa o 
vecinică pată în ochii lumei; ea nu va lua ce noi nu voim să dăm. 

[28 ianuarie 1878] 

Fără a prejudeca hotărârile Adunărilor, credem cum că linia de purtare a 
conservatorilor va fi următoarea. 

N-avem nici un schimb de făcut cu Rusia în particular și nu-i dăm nimic 
ei, precum nu pretindem nimic de la ea în special decât ca să consfințească 
cuvântul împăratului ei. Numai toți semnatarii Tratatului de Paris, care va 
servi de bază a deliberărilor Congresului, ne pot da ceva — lua nu ne pot 
nici ei nimic. 

Se zice cumcă argumentarea unei părți ar fi următoarea: împăratul nu 
voieşte să-şi calce cuvântul şi, în marginele voinţei sale individuale, nici nu- 
| calcă vreodată, dar voinţa poporului rusesc cere reluarea Basarabiei. 


Dar cu modul acesta orice tratat încheiat între două state se poate 
nimici. Caracterul individual al monarhului nu este decât o garanţie mai 
mult pentru respectarea unui tratat, nu este însă unica lui garanţie. 
Convenţia a fost încheiată între guverne, adică între oameni cu plenipotenţe 
din partea poporului lor, şi tocmai voința popoarelor este angajată prin 
convenţie. Deci nu înțelegem ca o voință angajată să vrea ceva contra 
angajamentelor ce le-au luat în mod formal. Ce deosebire mai este atunci 
între popor, ca personalitate juridică, și niște bande neorganizate? 

Dacă am făcut odată greşala de a încheia convenţie cu ea, n-am 
încheiat-o pentru a servi politica rusească în special. Însărcinată de Europa 
de a regula cestiuni ce nu ne privesc pe noi, nu i-am cerut decât să ne 
garanteze ea în special ceea ce toate puterile ne-au garantat prin Tratatul de 
la Paris: integritatea și neatârnarea teritoriului nostru actual. Poate să fie în 
alte locuri obicei să se precupeţească pământul patriei şi cetăţenii statului, 
noi nu cunoaştem aceste obiceiuri și nici voim a le cunoaşte. 

Dacă Rusia ne propune un schimb — nu-l primim. Ba orice ne-ar 
propune Rusia îndeosebi nu primim. 

Noi nu cunoaştem în ea decât pe mandatara Europei, care n-au declarat 
război Turciei pentru a schimba soarta noastră, ci pe aceea a bulgarilor, 
sârbilor, muntenegrenilor, în sfârşit a popoarelor de care a fost vorba la 
conferenţe. De noi n-a fost vorba la conferenţă; războiul ce l-am purtat au 
fost poate o imprudenţă ce se iartă unui popor tânăr și arzător, și alianța de 
fapt o măsură care să ne asigure succesul armelor noastre, iar încolo n-avem 
a împărţi nimic cu Rusia nici în clin, nici în mânecă. Poate din partea 
noastră să cucerească toată ţara turcească, dacă o vor lăsa alte puteri, cu noi 
n-a avut război, deci n-are a ne lua nici pământ nici a ne da cu sila ceea ce 
nu-i cerem ei. Dacă avem a cere, nu Rusia este aceea de la care vom primi. 

Nu cerem nimic, nu primim nimic, nu dăm nimic. 

Vrea Rusia să ne dea independenţa? N-o primim de la ea. 

Vrea să ne dea Dobrogea? Asemenea n-o primim. 

Cu un cuvânt, de la Rusia nu primim nimic. N-avem nevoie de 
patronagiul ei special și nu-i cerem decât ceea ce suntem în drept a-i cere ei, 
ca oricărui om de rând, cu fața curată: să respecte pe deplin convenţia 
încheiată cu noi. Nici s-a bătut pentru noi, nici n-am poftit-o să se bată; deci 
nu are dreptul de a trata cu Turcia în numele nostru. Nici ea s-a luptat 
pentru noi, nici noi pentru dânsa, ci fiecare pentru sine şi ale sale; ea pentru 


a împlini mandatul Europei şi pentru confrații ei de peste Dunăre; noi 
pentru noi. 

Deci încă o dată: Nu voim s-auzim de nici de un aranjament cu Rusia, 
nu-i concedem dreptul de a trata în numele nostru, căci n-am însărcinat-o 
nici noi cu aceasta, nici puterile europene. 

REPREZENIAȚIILE ROSSI 


[28 ianuarie 1878] 

La 24 curent s-au reprezentat Hamlet. Dacă în Bucureşti am avea 
dreptul de-a fi exigenţi şi n-am trebui să fim mulțămitori din inimă pentru 
orice scânteie de arte adevărată, am avea observaţii de făcut, nu lui Rossi 
însuși, ci asupra reprezentaţiei ca întreg. O piesă, dar mai cu seamă una de 
Shakespeare, este un op de arte în care toate caracterele sunt atât de 
însemnate încât merită jucate de artiști mari. Se înţelege de sine însă că nu 
se va găsi poate niciodată o trupă care să întrunească în sine atâţia artişti 
escelenți încât întregul op de arte să se poată privi ca un bas-relief din care 
nici o figură să nu răsară prea afară de marginele care despart statuia izolată 
de bas-relief. Deosebirea între trupă şi Rossi este prea mare, încât, pentru a 
stabili unitatea concepţiunii shakespeariene, ar trebui să scădem mult din 
Rossi sau să adăugăm mult trupei. 

În trupă avem un orchestru în care un singur instrument prevalează cu 
mult. Nu-i vorba, celelalte instrumente acompaniază bine şi cu măsură, dar 
totuși partitura unui singur instrument răsare mai mult. E o statuă izolată 
înaintea unui bas-relief. Cu multe schimbări făcute scrierii asemenea am 
trebui să nu fim înţeleşi. Dar mulțămitori precum suntem pentru orice arte 
adevărată, renunțăm de mai nainte de a-l vedea pe Shakespeare interpretat 
ca întreg, așa îl văd ochii sufletului nostru şi ne declarăm cu asupra de 
măsură învinși de jocul puternic al marelui maestru italian. 


€ 


[Articol cu paternitate incertă] 
[2 februarie 1878] 


„Românul“ este adânc întristat; „Românul“ plânge cu amar; „Românul“ 
geme și se vaită că înfrăţirea nu s-a făcut! 

În ziua de 26 ianuarie, zice sibila radicală în numărul din 1 fevruarie, 
toate partidele s-au întrunit la un vot unanim; și în aceeași zi „Timpul“, 
după 24 de ceasuri „Presa“ şi peste 48 câţiva senatori au sfâșiat pactul şi 
atacă iarăși guvernul. Vai! vai! ce răi mai sunt aceşti oameni. 

Mai încet, domnilor de la „Românul“, ia să ne înțelegem bine! 

Votul unanim din 26 ianuarie cui era adresat? Aţi putut crede oare un 
singur minut că era o aprobare a miniștrilor noștri, un vot de încredere dat 
patriotismului şi capacităţilor lor sau un bil de indemnitate? Voi știți prea 
bine că nu este aşa, este bine a se mai preciza lămurit încă o dată. Acel vot 
era o manifestațiune îndreptată către Europa întreagă în contra unui pericol 
de care ţara este amenințată. 

Dacă conservatorii din Cameră şi din Senat s-au unit pentru această 
manifestaţiune cu restul deputaților şi senatorilor, ei au făcut-o pentru că, 
totdauna când este vorba de un fapt patriotic și bărbătesc, ei sunt în fruntea 
tuturor. Ei au făcut-o fără a privi, precum o ziceam sunt acum trei zile, nici 
la cei ce erau alăturea cu dânșii, nici la cei mai ales ce erau în faţa lor. La 26 
ianuarie nu era vorba nici de a judeca, nici de a spăla pe miniștri. Toate vin 
la vremea lor pe această lume; va veni şi ziua unde va avea a se hotărî şi 
despre d-nealor; însă nu a sosit încă. 

Prin urmare încetaţi de a vă încerca să convingeţi pe cineva că la 26 
ianuarie s-a încheiat un pact de înfrățire ce s-a sfâşiat a doua zi. 

Încetaţi de a mai zice că retragerea acuzaţiunei în contra foştilor miniştri 
nu a fost decât urmarea acelei înfrăţiri. Rătăciţi într-un dedal din care nu 
mai știaţi cum să ieşiţi, aţi apucat cu fericire pretextul ce vi s-a înfățoşat 
pentru a vă scăpa înşivă. Fiţi modeşti, precum aţi fost prudenţi; nu mai 
arătaţi ca un act de insolentă mărinimie aceea ce a fost un fapt de perfidie și 
de inichitate. 

Dacă voiaţi înfrățire trebuia să trimiteţi pe foştii miniştri înaintea Curţei 
de Casaţiune, ca să spulbere ineptele voastre acuzaţiuni. Întru aceasta, 
Prinţul A. Știrbey şi d. Rosetti v-au dat o lecţiune în Cameră votând contra 
moţiunei de retragere a acuzațiunei. Acest singur fapt ajunge pentru a arăta 
cum înţeleg bărbaţii cu inima și cu simţirea demnităţei pretinsul vostru act 
de înfrățire. 

ARBOROASA 


[4 februarie 1878] 

Cititorii noștri îşi aduc desigur aminte de seama ce am dat-o despre 
procesul intentat tinerilor români, membri ai Societăţii Arboroasa de la 
Universitatea din Cernăuţi. 

Procesul s-a petrecut înaintea Curţii cu juraţi trei zile de-a rândul, și 
anume de la 20—23 ianuarie st.v. (1—3 fevr. st.n.). Tinerii au fost achitaţi 
cu „unanimitate“ de voturi. 

Până acum nu s-a mai întâmplat în Cernăuţi un proces de asemenea 
natură, din care cauză publicul se îmbulzea nu numai în sala de şedinţe, ci şi 
pe uliți, încât, pentru a păzi ordinea şi de teamă de turburări, ulițele era 
percurse de patrule de agenţi polițienești. 

Arestul preventiv al tinerilor ţinuse unsprezece săptămâni. În ziua 
achitării ei au fost puşi pe picior liber. 

CONTESTAREA ALEGERII D-LUI MAIORESCU 


[8 februarie 1878] 

Colegiul I din Iaşi au ales deputat în Cameră pe d. Titu Maiorescu și 
aceasta din cauze binecuvântate. Politica oarbă a roşiilor au adus soarta 
românimei întregi la marginea prăpăstiei. Prin buna chibzuinţă și 
înţelepciunea generaţiei reprezentate de Negri, Alesandri, Grigorie Ghica 
Vodă şi alții, Moldova a recăpătat acea bucată de pământ din teritoriul ei 
strămoșesc care stăpâneşte gurile Dunării şi o parte a Mării Negre, 
Basarabia. Poporul românesc — deși destul de numeros pe faţa pământului 
— a rămas însă în urmă economicește și în cultură, deci nu putea să 
întreprinză lupta pentru existență decât sub scutul unui rol istoric, 
recunoscut de Europa și congruent cu interesele ei. Misiunea statului român 
în afară era ca să formeze o despărţire între trei civilizaţii deosebite, între 
Austria şi Rusia pe de o parte, între Rusia şi Turcia pe de altă. Iar cât despre 
rolul intern, el e mai cu samă un rol de cultură temeinică, care să se 
răsfrângă asupra tuturor românilor, oriunde ar fi trăind ei, şi să formeze 
oarecum stratul de căpetenie al unei culturi naţionale comune. Partidul 
conservator din lași, știind pe deplin că acel petec de pământ de la Dunăre 


este rațiunea de a fi a statului român din punctul de vedere al Europei și 
cunoscând fățărnicia liberalilor, cari sunt în stare să joace comedia 
protestării pentru a o da totuși rușilor în schimbul unor foloase personale de 
tot soiul, au ales cu majoritate absolută pe d. Maiorescu în aceste momente 
grele, dând astfel un vot de neîncredere purtării îndoielnice a guvernului și a 
Camerei. Afară de aceia d. Maiorescu mai însemnează și altceva: tendința 
pentru răspândirea unei culturi naţionale şi uniforme la țăranul românesc. 
Pedagog și fiu de pedagog, el a văzut cu ochi limpede beţia de fraze și lipsa 
de cultura pozitivă a clasei de cenușeri din România și n-au găsit un alt 
antidot mai puternic contra epidemiei spirituale decât cultura ţăranului. Dar 
pentru aceasta era de nevoie ca limba ţăranului, fie el în România, fie în 
Ardeal, să fie pusă iar în scaunul de onoare ce i se cuvine, în locul în care o 
pusese cronicarii și biserica. În lupta pentru limbă şi adevăr şi contra 
jargoanelor franțuzite sau nemţite și a beției de cuvinte, d-sa a rămas 
învingător; autorii loviți de pana sa energică nu mai cutează a se întoarce la 
obiceiul lor de a înşira cuvinte nouă în loc de idei adevărate; limba, şi 
împreună cu ea mintea, se curăţă şi se lămurește, căci numai o limbă în care 
cuvintele sunt împreunate c-un înţeles hotărât de veacuri este clară și numai 
o cugetare care se serveşte de o asemenea limbă e limpede și cu temei. 

Colegiul I de Iaşi a ştiut dar ce face când a ales pe d. Maiorescu. Organe 
— în genere foarte bine informate — din străinătate vorbesc că guvernul ne 
trădează. În memorandul colonelului Wellesley către lordul Derby cu data 
de 17 iulie 1877 se zice deja că împăratul Rusiei vrea să ia Basarabia. 

„Corespondenţa politică“ spune iar că măsura de a mobiliza pe toţi câţi 
poartă arme în România (în contra Rusiei, dragă Doamne) e cu totul de 
prisos, căci, după informaţiunile ce le are, „guvernul român, cu toate 
manifestaţiile de formă“ va da consimțţirea la îndeplinirea dorințelor Rusiei. 

Simţind deci că în dosul vorbelor d-lui V. Alexandrescu și a altora nu e 
decât frază și comedie, vechea capitală a Moldovei și-a pus încrederea într- 
un om care nu se lasă amăgit nici prin lacrămile de crocodil ale d-nului 
C.A. Rosetti, nici prin declamaţiile d-lor Holban & Comp. 

La ştirea că Maiorescu şi Florescu sunt aleşi, Camera de astăzi, în care 
nu sunt decât vro doi-trei conservatori, a rămas îmărmurită de frică. Dosarul 
alegerii venise fără umbră de contestaţie, comisiunea de verificare n-a putut 
găsi motiv de invalidare nici măcar cât e negru sub unghie, deputatul 
trebuia proclamat. Ca cel ce se-neacă, Camera d-lui C.A. Rosetti trebuia să 
s-anine de un pai, de prerogativa de-a contesta fără motiv o alegere. Trebuia 


să se puie din nou în joc orice calomnie, orice nerușinare, doar s-ar găsi un 
pretext pentru amânarea acestei alegeri fatale frazei și minciunii. 

Cu misiunea de a contesta alegerea s-au însărcinat — cine? 

Răspundem indirect spre caracterizarea lucrului. Meargă în Adunare un 
om care nu cunoaște pe nici un deputat şi uite-se de jur împrejur cari sunt 
oamenii cei mai urâţi fizicește— nu mai vorbim de suflet — și dacă va găsi 
figuri a căror vedere să-i strice dispoziţia pentru o săptămână de zile, atunci 
să puie mâna pe ei. Căci numai chipuri cu totul neizbutite ale naturii se pot 
însărcina cu caricarea unui adevăr limpede ca lumina zilei. D. Holban a 
contestat alegerea, susțiind că, deşi biuroul electoral n-ar fi îndeplinit toate 
formalitățile, d-sa ar trece cu „indulgență“ peste aceasta dacă n-ar fi alte 
considerații, de „moralitate“, care să-i dicteze contestarea. 

Motivele sale sunt: 

1) Listele electorale sunt tot cele vechi, făcute de conservatori, deci 
false. 

2) D. Carp votează alternativ când la Iași, când la Vaslui, după cum îi 
convine și d-sa a influințat de astă dată alegerea de la Iaşi. 

3) D. Dim. Rosetti, care a declarat prin buletinul primăriei că n-are 
decât un cens de 78 de franci, a votat asemenea în colegiul I, deşi se cerea 
un cens de o sută de franci. 

4) D. Maiorescu aparţine unei școale filozofice periculoase, căci 
Schopenhauer şi Max Stimer spun că „forţa primează dreptul“ etc. Aicea d- 
sa citează o frază în franţuzeşte ce avea acest cuprins. Întrebat de un deputat 
cine susține aceasta, d-sa răspunse: „Schopenhauer“. 

5) Primăria de laşi n-au făcut prin foaia oficială și guvernul n-au făcut 
prin „Monitor“ convocarea alegătorilor cu 21 de zile înainte de terminul 
alegerei. 

La toate acestea vom răspunde rând cu rând, reproducând în parte 
reflectările d-lui G. Vernescu. 

1) Dacă listele electorale sunt false, toți deputaţii trebuie să plece acasă, 
căci toţi au fost aleşi după ele. 

2) D. Carp îşi poate declara domiciliul politic atât la Iaşi, cât și la 
Vaslui, de vreme ce are avere imobiliară atât într-un loc, cât şi într-altul. N- 
au votat însă niciodată în două locuri pentru una şi aceiași alegere. 

În faptă d-sa a făcut totdeauna parte din colegiul I din Iaşi şi, dacă i-a 
convenit o dată să voteze la Vaslui, a renunțat la colegiul de Iași; „însă deja 


de la august 1877, adică şase luni înaintea alegerii“, au optat din nou prin 
buletinul primăriei pentru colegiul ieșan. 

În fine Carp e un om cu avere ş-am înţelege ca d. Holban — care are 
atât pe cât ştie, adică nimic — să intre vătaf de moșie la Carp şi să-i asculte 
ordinile; dar nu-nţelegem ca un om cu neatârnare economică ca d. Carp, 
care n-are nevoie să ia în arendă cu preţuri scăzute după hatâr moşiile 
statului, să asculte de poruncile d-lui Holban și să-și fixeze domiciliu politic 
acolo unde voiește a i-l însemna acest curiosum al naturii. 

3) D. Dim. Rossetti, după cât ştim, n-a votat deloc. Dar, de ar fi votat, era 
în dreptul său, și acest drept încetează abia la formarea nouăi liste 
electorale. Un om poate într-un an să scază sau să se urce de zece ori în 
avere—până ce se constată aceasta prin noua listă electorală rămâne 
alegător în colegiul în care e înscris. Dacă mișcarea averilor omenești ar 
putea fi în orice moment un motiv de contestare a dreptului de alegător s-ar 
întâmpla ca ţara să rămâie într-un moment dat fără putință de-a fi 
reprezentată. Listele electorale constată și stabilesc dreptul de alegători. Cu 
afişarea lor înceată drepturi vechi, prin împuţinare de avere, și încep altele 
nouă, produse prin înmulţire de avere. D. Holban a încercat să suspicioneze 
caracterul prob al d-lui Dim. Rosetti, deci au calomniat. 

4) E absolut neadevărat că Schopenhauer ar fi zis vrodată în vrun 
pasagiu a numeroaselor sale scrieri că „forța primează dreptul“. D. Holban a 
citat în franțuzeşte un pasaj din Max Stirner și cu nerușinare l-a atribuit lui 
Schopenhauer, spre a amăgi o Adunare incultă, ce nu-i putea controla nici 
ignoranţa sa nici reaua sa credinţă. 

Max Stirner, pseudonimul sub care un oarecare Caspar Schmidt (născ. 
la 25 oct. 1806), este hegelian, fost teolog, cunoscut prin traducerea 
Economiei politice a lui Say şi a cărţii despre Bogăția naţiunilor a lui Adam 
Smith. După credinţe politice, acest filozof al egoismului, al dreptului ca 
creaţiune a forței, este „liberal radical“. Ca filozof au scris o caricatură 
ironică a filozofiei lui Fr. Feuerbach, în care neagă morala în favoarea 
egoismului (Vezi Der Einzige und sein Eigenthum, Lipsca, 1845). 

Schopenhauer, care numeşte pe Hegel şarlatan şi școala sa o adunătură 
de stârpituri, susține tocmai „contrariul“ de la cele zise de acest Caspar 
Schmidt. 

Schopenhauer zice: 


Dreptul poate fi suprimat prin forţă, niciodată nimicit (blos unterdruckt nie 
aufgehoben) (Vezi Lumea ca Voinţă și idee, vol. II, pag. 680) Şi fiecine are dreptul a 
face tot ce nu atinge pe altul (Parerga, vol. II, pag. 257). 

Aplicarea dreptului pur se face adesea cu privire la împrejurările deosebite ale 
poporului. Dar numai atunci când legile pozitive s-au făcut în esenţă şi preste tot 
după conducerea dreptului pur şi numai când pentru fiece dispoziţie a lor se poate 
găsi o rațiune în dreptul pur, numai atuncea legile sunt un „drept“ pozitiv, iar statul o 
societate juridică. La din contra legile pozitive nu sunt decât „o nedreptate“ pozitivă, 
o nedreptate proclamată în public și susţinută cu d-a sila. Astfel este orice 
„despotie“, constituţia celor mai multe state mahometane, ba chiar multe părți din 
alte constituţii, precum sclavia, claca ș.a.a. (v. Scohopenhauer, Lumea ca voință și 
idee, vol. I, pag. 409). 


Rolul pe care cugetătorul îl dă forţei brute este următorul: într-o lume 
plină de fiinţe rele și mincinoase precum este a noastră dreptatea este slabă 
şi trebuie susținută cu puterea, iar tot geniul politic, toată munca seculară a 
statelor consistă numai și numai într-o singură ţintă: a face ca dreptatea să 
stăpânească preste putere, iar nu puterea preste dreptate. 

D. Holban atribuie deci lui Schopenhauer idei pe care acesta le numea 
şărlătănești și idei de stârpituri, insultă memoria unui geniu al cărui nume 
nu e vrednic să-l pronunţe, dă o idee mincinoasă despre scrierile filozofului 
pentru ... pentru a contesta alegerea colegiului I de Iași. 

A atribui lui Schopenhauer ideile lui Schmidt înseamnă tot atât ca și 
când Praxiteles, sculptând statua lui Apollo, ar fi luat drept model umerii d- 
lui Pantazi Ghica și fizonomia d-lui Holban. 

5) Art. 46 al Legei electorale zice: „Colegiile electorale se convoacă 
prin decret domnesc. Ministrul de inteme comunică aceasta primarilor 
orașelor de reședință, cari, prin înţelegere cu primarii din celelalte comune 
ale districtului, convoacă pe alegători cu 21 de zile înainte de termenul fixat 
pentru alegeri“. Convocarea prin placate, iscălite de d. Scarlat Pastia primar 
de Iaşi și deputat, s-a făcut într-adevăr cu 21 de zile înainte de termen. Dar, 
de s-ar fi făcut în urmă, ce-ar dovedi alt decât reaua-credință a guvernului și 
a primarului de laşi, pentru a pune piedici unei alegeri al cărei rezultat îl 
ştiau mai dinainte? 

Cu chipul acesta pot scăpa de orice opoziţie. N-are decât să convoace 
totdauna cu câteva ceasuri mai târziu colegiile cari i-ar da deputați 
opoziţionali ș-atunci toate alegerile neplăcute ar fi nule. 

Vă rugăm creați asemenea precedente! 


După ce motivele d-lui Holban au fost combătute de d-nii Vernescu, P. 
Grădişteanu ş.a., d. Pantazi Ghica le-au mai rumegat încă o dată și în urmă 
d. Holban a depus la biurou următoarea propunere: 

Contest alegerea d-lui Maiorescu, nefiind expresia adevărată a 
colegiului I de Iaşi și nefiind conform art. 46 a legii electorale, și conclud la 
invalidarea ei. 

Iscălit Holban și alţii de aceeași teapă. 

Această propunere s-a votat cu majoritate însă nu cu 74. 

Ce urma? 

Validarea alegerii, căci, oricând se votează o propunere motivată, 
concluzia ei se votează. Dar altfel sună logica Parlamentului român. Nu s-a 
invalidat alegerea, ci s-a contestat numai. 

Și, fiindcă d-nia lor nu ştiuseră ce votase, s-au suspendat ședința pe 10 
minute pentru a reveni asupra votului. D. Holban şi-a schimbat propunerea 
în mod radical, apoi s-au pus din nou la vot şi s-a votat — Dumnezeu mai 
ştie cum — căci mulți deputaţi susțineau în gura mare că numai vro trei- 
patru liberali ridicaseră câte amândouă mâinile, pentru a părea mulţi. Dar ar 
fi o naivitate a crede că prima propunere a d-lui Holban ar fi fost făcută 
astfel numai din prostie. Dacă ea întrunea voturile a 74 dintre deputaţi 
alegerea se invalida; neîntrunind atâtea, ea s-a contestat cel puţin. Va să zică 
n-a fost numai prostie, ci şi vicleșug la mijloc. Proştii sunt totdeauna 
vicleni. Apoi s-a trecut la ordinea zilei, adică la verificarea alegerii d-lui 
Marghiloman (Buzău). 

Aici erau 21 de alegători contestaţi. Termenul era tocmai cel pus la 
alegerea d-lui Maiorescu, dar fiindcă era alt creştin, Adunarea n-a 
recunoscut absoluta identitate a cazului, ci, puindu-se la vot contestarea 
aceasta, a rămas nehotărâtă, din cauza parităţii de voturi. 

Nu putem mântui fără a mustra cum se cuvine încă o necuviință a d-lui 
Holban. 

Citând cazurile Carp şi Dim. Rosetti, d-sa s-a rugat de miniștrii să aibă 
indulgență, să nu dea în judecată pe aceşti doi domni. 

Bunătatea d-sale! 

Mai bine vorbea însă de scârba pe care trebuie s-o producă în orice om 
întreg indulgenţa d-sale. Căci a suferi indulgența cuiva înseamnă a fi 
„inferior“ celui indulgent. Ce urât, ce mărginit, ce scârbos ar trebui să fie 
omul care ar avea nevoie de indulgenţa d-lui Holban! 


Nouă ne pare rău că d. Vernescu își sacrifică talentul său oratoric voind 
să ridice nivelul acelei Adunări. D-sa îşi înnobilează contrarii, înjosindu-se 
de a disputa cu ei, căci e vrednic de contrari mai buni și de ... amici mai 
buni. De ce nu-i lasă în știrea Domnului să se zvârcolească după plac în 
mlaştina lor? O sută de oameni cari nu ştiu ce votează şi după vot se 
întreabă un sfert de ceas că oare ce-or fi votat în absenţă ... de spirit, cari 
apoi răzvotează o altă propunere, contrarie celei dintâi? ... E o superfluență 
de bunătate de a-i lua în serios. Şi toate acestea ... de „frica“ unui singur 
om. 


€ 


[9 februarie 1878] 

À tout seigneur, tout honneur! Cedăm astăzi primul loc în fruntea 

ziarului iubitului nostru poet V. Alexandri; trimițându-i în aceste puține 

rânduri tributul admirațiunei noastre, ne simțim datori totodată a-i cere 

iertare dacă pe dânsul, care n-a aşteptat și n-avea nevoie ca „indignarea să-l 
facă poet“, îl coborâm astăzi la prozaica meserie de prim-bucureştan. 


€ 


[10 februarie 1878] 

Cestiunea retrocedării Basarabiei cu încetul ajunge a fi o cestiune de 
existență pentru poporul român. 

Puternicul împărat Alexandru II stăruieşte să câştige cu orice preț 
stăpânirea asupra acestei părți din cea mai prețioasă parte a vetrei noastre 
strămoşeşti. 

Înţelegem pe deplin această stăruință, deoarece, la urma urmelor, pentru 
interesele sale morale și materiale, orice stat face tot ce-i stă prin putință: 
Rusia este o împărăție mare şi puternică, iară noi sântem o ţară mică și 
slabă; dacă dar țarul Alexandru II este hotărât a lua Basarabia în stăpânirea 
sa, pentru noi, Basarabia e pierdută. 

Dar dacă ne dăm bine seamă, nici nu e vorba să pierdem ori să păstrăm 
Basarabia: vorba e cum o vom pierde ori cum o vom păstra. 

Nenorocirea cea mare ce ni se poate întâmpla nu este că vom pierde și 
rămăşiţa unei preţioase provincii pierdute; putem să pierdem chiar mai mult 
decât atâta, încrederea în trăinicia poporului român. 


În viaţa sa îndelungată niciodată poporul român nu a fost la înălțimea la 
care se află astăzi, când cinci milioane de români sânt uniţi într-un singur 
stai. 

Mihai Viteazul a izbutit să împreune sub stăpânirea sa trei ţări şi să 
pregătească întemeiarea unui stat român mai puternic; a fost însă destul ca 
Mihai Viteazul să moară pentru ca planul urzit de dânsul să se prăbușească. 
Statul român de astăzi a trecut însă prin mai multe zguduiri și rămâne 
statoric, fiindcă are două temelii: conștiința românilor și încrederea marilor 
naţiuni europene. 

Dacă vom câștiga de trei ori atât pământ pe cât avem și vom pierde 
aceste temelii, statul român, fie el oricât de întins, va deveni o creațiune 
trecătoare; iar dacă ne vom păstra temeliile de existenţă socială, Rusia ne 
poate lua ce-i place și pierderile ne vor fi trecătoare. 

Astăzi e dar timpul ca să întărim, atât în români, cât și în popoarele mari 
ale Apusului, credinţa în trăinicia poporului român. 

Rusia voiește să ia Basarabia cu orice preţ: noi nu primim nici un preţ. 

Primind un preţ, am vinde; și noi nu vindem nimic! 

Guvernul rusesc însuși a pus cestiunea astfel încât românii sunt datori a 
rămânea până în sfârşit consecuenţi moţiunilor votate de către Corpurile 
legiuitoare; nu dăm nimic și nu primim nimic. 

Românul care ar cuteza să atingă acest principiu, ar fi un vânzător. 

[14 februarie 1878] 

Fiindcă noi suntem atât de orbiți încât nu suntem în stare de a vedea 
lămurit poziția în care ne aflăm față cu Rusia și cu cererea ei pentru 
retrocesiunea Basarabiei, „Gazeta St. Petersburg“ de la 2 (14) fevruarie are 
bunăvoință a ne lumina asupra acestor împrejurări. 

lată articolul. 

Care-i motivul părerei negative a românilor în privirea cesiunii părții 
de sud a Basarabiei; interesul real al ţării şi al mândriei naţionale? Înainte 
de toate trebuie să relevăm că Rusiei nici prin gând nu i-a trecut de a spolia 
România, că nu poate fi nici vorba măcar de pierderi materiale ale 
Principatului. Dacă România apreţiază fruntarii naturale și rătunzite, dacă 
înțelege că ignorarea acestor condiţii în dezavantagiul unui vecin puternic 
nu duce niciodată la un bun rezultat final, atunci nu trebuie să fie zgârcită 


cu câteva mile pătrate de pământ plin de lacuri și mlaștine. Şi nouă ne 
trebuie o frontieră naturală ca și României şi aceasta nu se poate stabili 
altfel decât primind noi Basarabia de sud, iar nu cedând pe cea de nord, 
precum cerea mai deunăzi o foaie românească. Dacă pentru România e o 
cestiune de onoare naţională și militară de-a păstra partea respectivă de 
țară, e şi pentru noi o cestiune analogă de a restabili graniţele noastre 
precum erau ele înainte de 1856. 

Să admitem că de amândouă părţile e amor-propriu la mijloc: dar un 
amor-propriu este acela al unui popor de 80.000.000, și cellalt a unui 
popor de patru-cinci milioane. 

Presa românească se laudă fără folos cu conlucrarea României la 
război, cu jertfele sale, cu ajutorul ce ni l-a adus. În faptă, România ne-a 
adus folos real, dar şi-a folosit sieşi cu mult mai mult încă. Au cheltuit zece 
milioane de franci cu războiul, dar armata noastră a plătit cu zece, ba cu 
douăzeci de milioane mai mult în România pentru toate necesităţile vieții. 
Nu voim să relevăm întrebarea care din cele două state e datornic celuilalt; 
dar i-am sfătui pe confrații noştri din București să n-o releveze nici ei. 
Dacă România se arată implacabilă față cu noi, ea contează desigur pe 
sprijinul puterilor; e apoi posibil ca să-și găsească un asemenea sprijin 
chiar la amicii noștri cei mai buni, cari sunt totdauna gata de a nedreptăţi 
pe Rusia; asemenea se poate ca Rusia să nu insiste asupra acestor 
pretenții, întâmpinând rezistenţă din partea fostului ei aliat. Frontiera 
noastră naturală trebuie s-o avem, acum ori mai târziu; de câţiva ani mai 
mult ori mai puţin nu ne pasă. 

Ce se va întâmpla însă atuncea când, în momentul unor stipulațiuni 
internaţionale, Rusia insultată nu va face nici un fel de pretenţii în favorul 
României? Anglia și Austria se vor face din proprie mărinimie procuratorii 
României? Anglia, care pledează atât de mult pentru rămășițele puterii 
sultanului, Austria, care e contra unor state nouă și puternice la marginile 
sale? Suntem departe de a amenința pe români, și amenințările nici n-ar 
folosi nimic faţă cu un popor viteaz care a dovedit lumei întregi 
îndreptăţirea neatârnării sale. Am voi să punem numai întrebarea pe baza 
ei justă şi s-o liberăm de complicaţțiunile care se creează prin presa 
română, ce se lasă a fi târâtă prea departe. 

Noi, pentru a contribui asemenea la restabilirea întrebării pe bazele ei 
adevărate, vom răspunde următoarele: 


1. Cestiunea Basarabiei, care poate fi pentru Rusia o cestiune de onoare 
militară, deși după a noastră părere rău înţeleasă, este pentru noi nu numai o 
cestiune de onoare, ci una de existență. România, pierzând pământul ce 
dominează gurile Dunării, devine un stat indiferent, de-a cărui existenţă sau 
neexistență nu s-ar mai interesa absolut nimenea. 

Acest interes ar fi indiferent dacă am fi destul de puternici sau dacă cel 
puțin am avea noi margini naturale spre vecini cari să ne înlesnească 
apărarea. Dar, cu ţara deschisă spre nord şi faţă cu un vecin cu precovârşire 
puternic, tăria noastră nu poate consista decât în interesul economic pe care 
Occidentu-l are pentru drumul pe apă al Dunării și Mării Negre. Deci pentru 
acest petec de pământ în stânga Dunării, care-a fost al nostru de la 1300 
începând și pe care Rusia nu l-a posedat decât 44 ani, nu există nici un 
echivalent. 

2. Presupuind că din parte-ne n-ar fi decât amor-propriu (ceea ce, în 
treacăt vorbind, nu e), nu înțelegem de unde ziarul rusesc ia ciudata teorie 
că un popor de 4—5 milioane trebuie să aibă mai puţin amor-propriu decât 
unul de 80 de milioane? Statele, ca personalităţi politice, sunt egale de jure 
şi deosebirea de facto stă numai în puterea pe care o dezvoltă într-o stare 
nejuridică și anormală de lucruri, adică în război, şi în înrâurirea pe care o 
esercită prin frica ce inspiră cu ameninţarea puterei fizice. Dar dacă e vorba 
ca puterea fizică a statelor să domnească, atunci nu mai e vorba nici de 
amor-propriu, nici de neamor-propriu, ci pur şi simplu de care pe care va 
bate. Dacă Rusia vrea să ia cu de-a sila ceea ce i se refuză de bunăvoie, vom 
rezista, ne va bate şi va lua ceea ce e al nostru, dar cel puţin nu ni se va 
putea imputa că am fost atât de decăzuţi încât, de bunăvoie şi cunoscând 
limpede una din principalele noastre condițiuni de viață, am dat-o de înjosiţi 
ce suntem în mânile Rusiei pentru ... bani sau altele. 

3. Plângerea că armata rusească ar fi plătit 10—20 de milioane mai mult 
decât se cădea pentru trebuinţele ei și cumcă ţara s-ar fi folosit din aceasta e 
o plângere foarte nelalocul ei de vreme ce nimenea nu poartă vina ei 
morală. E o lege economică, în China, Rusia, Anglia, ca și-n România, că, 
înmulțindu-se cererea unor obiecte, se urcă preţul lor. De se foloseşte sau nu 
o ţară dintr-aceasta este indiferent pe de o parte față cu chestiunea 
internaţională de care e vorba, şi neevitabil pe de alta. 

Turcii asemenea iau mai scump de la ruși pentru obiectele ce le vând. 
Oare turcii au cauză de a fi mulțămitori Rusiei pentru aceasta? Nu ne 
credem în drept a da lecţii de economie politică ziarelor rusești, dar într- 


adevăr ne minunăm cum ni se poate face nouă o vină din trebuinţele armatei 
ruseşti, pe cari, dacă şi le procura din Rusia, le plătea și mai scump. Acest 
pretins câştig al negustorilor din România nu constituie o pierdere pentru 
Rusia dacă ea, procurându-și obiecte de trai din alte locuri și nu din 
România, le-ar fi plătit şi mai scump. Apoi să nu uităm că parte din aceste 
pierderi ale soldaţilor, individual vorbind, erau de atribuit neștiinţei lor de-a 
se orienta, iar pe de alta că și traiul românilor s-a scumpit, fără ca 
producțiunea să se augmenteze în mod considerabil. Din contra încă. Afară 
de aceea cheltuielile statului român ca atare, după cât ştim noi, nu sunt de 
10, ci de 260 de milioane, ceea ce e o mare deosebire. 

4. Cât despre granițele naturale ale Rusiei, să ne deie voie confrații 
noştri să le-o spunem că cu teoria graniţelor naturale departe mergem. 
Graniţe naturale îi trebuiesc unui stat slab ca România, ce are nevoie de 
ajutorul configuraţiunii teritoriale spre a se apăra. Dar ce graniţe naturale îi 
trebuiesc puternicei Rusii contra periculoasei și ameninţătoarei Românii? 
Iar graniţele naturale ale sistemului de stepe de peste Nistru sunt Carpaţii şi 
Dunărea, adică România întreagă. Dacă Rusia voiește într-adevăr să 
realizeze teoria granițelor naturale, atuncea ar trebui să anexeze toată 
România, dacă cerința de graniţe naturale ar fi... un drept. Noi știm că sub 
pretextul de-a avea graniți naturale s-ar putea cuceri universul întreg. 

Din parte-ne ni se pare însă că nici onoarea de stat și cea militară a 
Rusiei nu poate pretinde de a se lua de la un popor un pământ care de cinci 
sute de ani este al lui și pe care de bunăvoie nu voiește să-l dea, nici Rusia 
n-are nevoie față cu ... amenințătoarea noastră putere de așa-numitele 
granițe naturale, c-un cuvânt că nu e nici un motiv plauzibil pentru a face o 
asemenea cerere, pe când noi avem grave, foarte grave motive de a o 
refuza. 


€ 


[15 februarie 1878] 

De câte ori s-a făcut în Parlamentul nostru întrebări guvernului asupra 
adevăratelor condiții de pace ale Rusiei, de câte ori s-a ridicat prin presă 
cestiunea Basarabiei, de atâtea ori guvernul răspundea că nu ştie nimic, căci 
şi celelalte guverne nu știu nimic despre acestea, iar în privirea Basarabiei 
ne răspundea „Românul“: Calomnii de ale conservatorilor, ca să 
discrediteze guvernul, scorniri ca să amăgească opinia publică, cai verzi pe 


păreţi și invenţțiuni cari pun la îndoială loialitatea înaltului nostru aliat, fum 
care se va risipi la cea dintâi rază de adevăr. 

lată în fine că sosi generalul Ignatief, pentru a ne spune nouă tuturor că 
Dumnezeu a făcut lumea la 1812 şi că pentru Rusia numai aceea e drept ce 
s-a făcut de atunci încoace. Deci, fiindc-au anexat Basarabia la 1812, 
trebuie să reanexeze astăzi părticica ce-am recăpătat-o noi cu mare greu la 
1856. 

Știindu-se că lumea nu-i făcută la 1812 şi Basarabia a fost a nostră din 
veacul al patrusprezecelea, ba poartă chiar numele celei mai vechi dinastii 
românești, a dinastiei Basarabilor, care luase partea de loc de la tătari într-o 
vreme în care nu prea era vorba de împărăţia rusească și fiindcă guvernul 
nostru știe importanța împreunată cu această cucerire a lui Mircea cel 
Bătrân era natural ca guvernul nostru ... să nu ştie nimic, absolut nimic 
despre intenţia Rusiei, ba, mai mult încă, atât era de neștiutor asupra acestui 
punct, pe care celelalte puteri îl ştiau înaintea trecerii Dunării a armatelor 
rusești, încât au intrat şi în război pentru ruşi. Ca să arătăm câtă dreptate 
avea guvernul că nu știe absolut nimic reproducem pasagele de mai jos din 
nota pe care contele Șuvalof a comunicat-o lui Lord Derby deja la 8 iulie 
1877. 

Această notă dă asigurări cumcă interesele engleze nu vor fi atinse nici 
în Egipet, la Canalul de Suez, nici la Golful Persan, nici în Dardanele, 
pentru că Rusia pune mare preţ pe neutralitatea Angliei. Apoi spune 
condiţiile unei păci care s-ar încheia înainte de a trece ruşii Balcanii. În 
aceste condiţii se prevede reforma Bulgariei, rătunjirea frontierilor Serbiei, 
noua poziţie a Bosniei și Herțegovinei și în sfârșit vine la România și la 
pretenţiile proprii ale Rusiei. 

Cât despre România, care și-a proclamat neatârnarea, împăratul e de 
părere că aceasta e o cestiune ce caută să fie regulată prin înţelegere 
comună. 

Aceste condiţii fiind primite, cabinetele ar putea să eserciteze o 
presiune comună asupra Porții, spuindu-i că, în caz de a refuza, rămâne 
răspunzătoare pentru toate urmările războiului. 

Dacă Poarta ar cere pace și ar primi condiţiunile pomenite mai sus 
înainte de a fi trecut armatele noastre Balcanii, Rusia ar primi pacea, dar 
și-ar păstra dreptul de a condiţiona pentru sine câteva foloase ca 
compensaţiune pentru cheltuielile de război. Aceste foloase n-ar întrece 
retrocesiunea Basarabiei cedată la a. 1856 până la malul de Nord al 


Dunării (esceptându-se așadar Delta Dunării), şi cedarea Batumului 
împreună cu teritoriul învecinat. 

În asemenea caz România ar fi despăgubită prin înţelegere comună sau 
prin proclamaţiunea neatârnării sale, sau, „rămâind vasală“, prin 
cesiunea unei părți din Dobrogea. Dacă Austro-Ungaria ar cere asemenea 
o compensație, fie pentru câștigurile Rusiei, fie pentru siguranţă contra 
reformării făcute în favoarea principatelor creștine din Peninsula 
Balcanică, atunci Rusia nu se va împotrivi ca Austro-Ungaria să-și afle 
această compensație în Bosnia și, în parte, în Herţegovina. 

Acestea sunt bazele pe care le-ar aproba împăratul cu intenţia de a 
stabili o înţelegere între sine, Europa și Anglia şi de a ajunge în curând la 
pace. Contele Șuvalof e împuternicit de a cerceta părerile lordului Derby în 
această privinţă, fără de a-i tăgădui câtă valoare pune cabinetul imperial 
pe păstrarea bunei înțelegeri cu cabinetul din Londra. 

Încolo Rusia ameninţă că, dacă Turcia nu s-ar învoi cu aceste condiţii 
înainte de a trece oştirile ruseşti Balcanii, atunci condiţiile vor deveni mai 
grele etc. 

Din aceste destăinuiri aflăm două lucruri aproape cu siguranță. Întâi că 
Anglia a ştiut condiţiile adevărate de pace încă de la iulie 1877, al doilea că 
Austria le-a ştiut asemenea, de vreme ce i s-a propus, drept compensație 
pentru câştigurile rusești, Bosnia şi parte din Herţegovina, al treilea că deja 
din iulie 1877 Rusia ceruse pentru sine Basarabia. Este verisimil ca Austria, 
care nu voiește Bosnia și Herţegovina, și Anglia, care ţine la existența 
Turciei, fără a face o cestiune capitală din această existenţă, să nu fi spus 
nimica ministeriului nostru de externe despre aceasta? 

Dar să zicem, posito sed non concesso, cumcă într-adevăr nici una din 
puteri, nici binevoitoarea Italie, nici indiferenta Franţă n-au avut de zis nici 
un cuvânt în privirea integrității României și c-am rămas cu totul izolați. Se 
potrivea oare cu rolul guvernului românesc să tăgăduiască acest lucru şi să 
ne joace până acuma trista figură a unui înşelător înșelat? 

Ceea ce am fi cerut e ca guvernul liberal, presupuindu-l chiar compus 
din oameni înstrăinaţi, să spuie sincer pericolele în care pluteşte ţara şi să se 
ducă în întunerecul din care a ieșit, pentru a lăsa să lucreze oamenii a cărora 
nume de la a. 1870 încoace e legat cu însuşi destinatele țării şi a căror cea 
mai mare glorie ar fi ca să moară pentr-o ţară a cărui trecut şi mărire ei au 
creat-o. Prin urmare elementul istoric din România ar fi trebuit să 
predomnească în aceste momente, în care istoria întreagă a României e 


primejduită. Și crează-se că cel din urmă răzaş din vremea lui Ștefan Vodă 
sau ai măriţilor Basarabi are mai mult simţ istoric și mai multă iubire de 
ţară decât veniturile cari decid astăzi asupra țării românești. 


€ 

În numărul nostru de vineri am publicat o corespondență din București a 
ziarului „Nordul“. Opinia acestui ziar este importantă. El reprezintă în 
Europa ideile și tendințele politicei ruseşti. El este pe lângă aceasta un 
jurnal oficios, adică prudent și cumpătat. Vom observa că mai întâi a păstrat 
asupra cestiunei Basarabiei cea mai adâncă tăcere și numai după ce această 
cestiune a fost pusă oficial la ordinea zilei a diplomaţiei el în sfârşit a 
deschis gura despre dânsa. 

Nu putem a ne îndoi un moment că această corespondință să nu 
reproducă în mod fidel nu numai ideile, dar chiar limbagiul guvernului 
rusesc. 

Ce zice dar organul cabinetului din St. Petersburg? Cum face istoricul 
cestiunei și în ce mod poleieşte hapul pe care vrea să facă să-l înghită 
România? Argumentaţiunea sa pare solidă pentru cei ce nu cunosc 
cestiunea, atitudinea sa pare binevoitoare României şi poveţile sale 
părintești: Le seigneur Jupiter sait dorer la pilule. Mai întâi stabileşte că 
Basarabia a fost cucerită de ruși în 1812 de la populaţiunile sălbatice 
locuind sub corturi, asemănate cu cerchezii, şi că în 1856 ea n-a fost dar 
restituită legitimilor săi proprietari. 

Atâtea cuvinte, atâtea erori istorice. Basarabia în 1812 făcea parte 
integrantă din Moldova, de care fusese alipită în curs de mai bine de patru 
sute de ani. Ea a urmat până la 1812 soarta acestui principat, a cărui a 
constituit aproape jumătatea. Independentă la început, ca Moldova, şi sub 
dinastia Bogdanilor, a susținut acea luptă eroică și disproporţionată în 
contra islamismului învingător a cărei culme strălucitoare au fost victoriile 
lui Ștefan cel Mare, lupta care, cu mult înainte de aparițiunea politică a 
Rusiei pe scena lumei, a oprit la Dunăre, parte prin arme, parte prin 
înțelepte tractate, progresele spăimântătoare ale Semilunei. În sfârşit, 
împreună cu Moldova, a intrat cu înalta Poartă în acele relaţii rău definite 
pe care diplomaţia modernă, în lipsa de alte cuvinte, le-a caracterizat prin 
numirile împrumutate dicționarului  feodalităţei, de suzeranitate şi 


vasalitate, dar care în drept constituiau mai mult un fel de independenţă a 
celui slab protegiată de cel tare, în schimbul a câtorva îndatoriri precise. Se 
va zice poate că în limbagiul Porţei otomane, la acea epocă, Valahia și 
Moldova formau parte din Imperiul otoman cu toate privilegiurile și 
imunităţile lor. Este adevărat. Dar nu trebuie a se uita că atunci padişahul 
lua titlul de împărat al împăraţilor şi considera tot pământul cunoscut ca 
fiind proprietatea sa, cel puţin în drept dacă nu în fapt. Orişicum, în 1813, 
ca în tot cursul istoriei sale, Moldova cu Basarabia împreună formau un stat 
deosebit, cu legile și prinţul său, şi se aflau supuse numai la ceea ce 
diplomaţia a numit impropriu suzeranitatea Porţei Otomane. Basarabia fiind 
în această situaţiune în 1812 a fost, în actul oficial de cesiune, dobândită de 
către Rusia de la Poarta otomană, dar în realitate răpită de la legitimul și 
adevăratul său proprietar, care era Moldova, și transmisă de către acel ce nu 
avea drept s-o cedeze la acel ce nu avea drept s-o ia. În nici un caz n-a fost 
cucerită, căci Rusia, atuncea chemată îndărăt de invaziunea napoleoniană, 
se retrăgea în grabă, și încă și mai puţin cucerită de la populaţiunea 
musulmană-tătărască locuind sub corturi. 

Se poate ca în sudul Basarabiei, precum în Crimeea și sudul Rusiei, 
precum în Dobrogea, să se fi aflat pe atunci câteva pâlcuri de bandiți 
nesupuși, tătari musulmani ce înfruntară autoritatea guvernelor regulate ale 
acestor localităţi, care era, atunci ca şi acum, Moldova, Poarta otomană și 
Rusia. Însă se poate oare serios susţine că de la dânșii Rusia a cucerit 
Basarabia, dacă este vorba de cucerire? Și că dânsa revendică această 
provincie astăzi ca legitima lor moștenitoare? Populaţiunea musulmană- 
tătărască locuind sub corturi, formând o entitate politică în mijlocul 
Europei şi la începutul secolului al XIX, este o ingenioasă descoperire a 
corespondentului „Nordului“, pentru care ar trebui să solicite un brevet de 
invenţiune. 

În orice caz, dacă se aflau în mlaștinile Deltei Dunărei câteva triburi 
vagaboande de tătări, imensa majoritate a populaţiunei era compusă de 
români agricultori cu portul, cu limba, cu tradiţiunile române. Chiar astăzi 
ei formează în Basarabia rămasă rusă o populaţiune compactă de aproape 
700.000 locuitori. 

lată pentru ce susţinem că mica parte de Basarabie pe care o poseda 
România a fost într-adevăr restituită legitimului său proprietar. lată 
răspunsul nostru în privinţa dreptului României asupra Basarabiei. 


Dar, adaogă corespondentul „Nordului“, chiar aşa să fie, alta era în 1856 
a da Basarabia micului principat al Moldovei, și alta este a o lăsa astăzi în 
mâinele unui puternic stat de al doilea ordin, ca România. Va să zică 
motivul Rusiei principal ar fi temerea ce i-ar insufla puternica Românie, al 
cărei teritoriu n-are nici sfertul din întinderea celei mai mici guvernii rusești 
care are astăzi 4 milioane şi jumătate locuitori, cam împuţinaţi la fiecare 
zece sau 15 ani prin răzbelările frecuente dintre vecinii săi puternici. Acest 
stat ar înspăimânta în viitor pe puternica Rusie, care numai astăzi numără 
80 milioane de locuitori. 

Pe lângă aceasta se mai constituie în Orient pe flancul acestei teribile 
Românii două principate slave, Serbia şi Bulgaria, tot atât de importante 
fiecare din ele ca însăși România. Și cu toate astea România este de temut și 
în contra ei trebuiesc luate măsuri de siguranță! Nu credem a putea 
caracteriza mai bine un asemenea raționament decât lasându-i numele ce 
însuși corespondentul „Nordului“ simte că-l merită, adică acel de 
panglicărie dialectică. 

Dacă România a violat Tratatul de Paris, adaugă ingeniosul 
corespondent, de ce Rusia să-l respecteze? Apoi oricine poate opune 
României acest raționament, afară de însuși Rusia. Dacă România nu viola 
Tratatul din Paris, apoi Rusia putea să treacă Prutul fără opunere, chiar 
armată? Apoi toate resursele României erau să fie puse la dispoziţiune 
Rusiei? Apoi însuși armata română era în drept să treacă Dunărea şi să 
sosească sub întăriturile Plevnei, la un moment destul de oportun? Toate 
astea nu s-au putut face desigur fără violarea Tratatului din Paris. Dară 
Rusia, care a cerut aceste călcări de la România și care s-a folosit de ele, 
este ea în drept astăzi să le reproșeze României și să se bazeze pe ele spre a 
o dezmembra? Scrupulurile nu sunt prea la modă în diplomaţia de astăzi, 
dară toate au o margine în lumea asta şi chiar dreptul celui mai tare trebuie 
încă să se razime pe o umbră oarecare de rațiune și de morală. 

Suntem siguri că diplomaţia rusească o va înţelege în cele din urmă. Cât 
pentru cuvântul de ingratitudine pe care corespondentul Nordului“ îl 
strecoară la sfârşitul articolului său, sunt multe de zis în privinţa aceasta. Nu 
negăm îndatoririle ce avem către Rusia, când acum vreo cincizeci de ani ea 
a făcut să reînvieze privilegiurile noastre călcate în picioare de Poartă, 
aceasta n-o uităm; însă, din nenorocire, trebuie să ne aducem aminte că 
această binefacere a fost răsplătită prin pierderea Basarabiei, care este a 
treia parte din teritoriul României, şi din care bucăţica restituită la 1856 este 


astăzi încă obiectul poftelor cabinetului din St. Petersburg. Pe lângă asta, de 
câte ori de atunci n-am plătit acest serviciu? 

Țara noastră a fost călcată de vreo patru-cinci ori în acest secol de către 
Rusia; din această cauză comerciul și agricultura noastră au trebuit să sufere 
nişte catastrofe aproape periodice, cari la fiece zece-cincisprezece ani ne fac 
a pierde tot fructul muncei noastre. Noi suntem baza de operațuni a Rusiei 
în contra Imperiului turcesc. Noi îi servim de grânar, de cazarmă, de 
pozițiune înaintată. l-am dat în atâtea rânduri bogăţia noastră, fructul 
muncei noastre; de astă dată i-am dat și sângele nostru. 

Dacă s-ar trage o socoteală, nu știm care ar rămâne dator, marea Rusie, 
sau mica Românie? Însă noi nu insistăm asupra acestei comptabilități 
politice. Nu credem în proverbul francez că les bons comptes font les bons 
amis. Astăzi ne oferă o tocmeală, o compensațiune, Dobrogea în locul 
Basarabiei. Darurile sale ni se par primejdioase. 

Misiunea României este pe malul stâng al Dunărei, n-are ce căta pe 
malul drept, unde, deşi locuiesc mulţi români, totuşi majoritatea 
populaţiunei este de ginte slavă. A ne lăsa ceea ce avem, iată ce cerem de la 
stricta dreptate a Rusiei. De la echitatea și înțelepciunea ei şi a Europei am 
putea cere numai Delta Dunărei, care a fost a noastră, şi indemnitatea 
pentru pagubele noastre de răzbel. Atâta și nimic mai mult. Dacă nici atâta 
nu putem obţine, ei bine, aceasta se va adăoga la partea activului nostru de 
recunoștință şi vom avea cel puţin mândria de a fi îndatorat gratis o mare, 
bogată și puternică împărăție. 


€ 

De câteva zile limbagiul ziarelor liberale s-au înăsprit preste măsură, ele 
bat tolba cea mare și ne învinovățesc — ca totdauna — că unica noastră 
țintă este de a compromite și răsturna ministerul în momente atât de grele. 
O acuzare şi mai gravă este că, cu ajutorul Rusiei, am voi să înlăturăm 
Constituţia şi că pierdem ocazia de a ne recomanda învingătorilor, cedându- 
le Basarabia și primind în schimb ... o altă constituţie. 

În „Corespondinţa politică“ găsim apoi ştirea că M.S. Domnul va abdica 
în caz dacă ruşii ar insista în cererea lor pentru Basarabia, iar rușii propun 
candidat pentru domnie pe prinţul Grigorie Mih. Sturdza. Prinţul Grigorie 
Mih. Sturdza este însă unul din cei cari au subsemnat petiția de la Iași. 


Alăturând  „Corespondenţa politică“ cu acuzaţiunile „Românului“ 
vedem că ştirile acestea trebuie să aibe unul şi acelaş izvor. 

De aceea vom discuta punct cu punct aceste ştiri, nu pentru a răspunde 
„Românului“, pentru că, o spunem de mai înainte, cine ne crede pe noi răi 
români, răi naționaliști şi răi patrioți nu merită ca să discutăm cu dânsul. 
Cine este în stare să creadă că partidul conservator, a cărui existență este 
legată de existenţa ţării, a cărui istorie până ieri e însăşi istoria ţării, ar fi în 
stare să dea astăzi mâna cu ruşii, după esperienţele făcute cu Cantemir 
Vodă, după fanarioți, după vânzarea Bucovinei, care s-a făcut printr-un 
general rus, după răpirea Basarabiei, făcută asemenea prin cumpărarea lui 
Moruzi, după Regulament, care au introdus începuturile de statornicie 
economică și socială în clasele istorice ale ţării, cine ar crede deci că noi, 
cari vedem limpede toate înrâuririle rele și toate dezastrele urmate din 
alianțele cu Rusia, am da astăzi mâna cu ea pentru a schimba legile interne 
ale ţării, acela ar trebui să-și zică pe faţă: conservatorii sunt străini, trădători 
de ţară şi trebuie esterminaţi. Aceasta-i singura concluzie ce se poate face 
din acuzarea „Românului“ şi-i rugăm s-o facă. Dar repetăm că asemenea 
acuzator nu merită nici un răspuns. 

Noi le vom aduce aminte două lucruri. Când s-au anexat Bucovina nu s- 
a găsit un singur boier accesibil mituirii, când s-au răpit Basarabia 
asemenea nu s-a găsit nici unul care să fi consimţit cu rușii. Protestul 
Divanului de la 1812 e faţă. 

Dar la ce să mai răsfoim istoria, a cărei pagine sânt pline de sângele și 
de lacrimile noastre și în care sunt înscrise vremi când neamul d-lui C.A. 
Rosetti petrecea sub cerul fericit al Greciei, iar a d-lui Voinov prin Bulgaria. 
Să venim la acuzările actuale. 

Voim să schimbăm Constituţia, zice „Românul“, conform cu 
stipulaţiunile petiţiei de la Iași. 

Petiţia de la lași era făcută în vreme de pace, când nu era vorba de 
invazie rusească; a fost adresată Măriei Sale Preaînălţatului nostru Domn, 
ca o formulare de dorinţe a căror realizare se căuta tot pe calea prevăzută de 
însuşi Constituţiunea ţării. De atunci încoace opiniele noastre s-au adâncit şi 
în orice caz repetarea acelei petiții ar avea acelaș spirit, dar nu se ştie dacă 
ar mai conţinea aceleaşi puncte sau și altele. Dar, dacă ea s-ar repeta, o 
spunem de mai-nainte, că aceasta s-ar întâmpla numai în vreme de pace și, 
de voim o schimbare, e numai urmând calea legiuită. Suntem contra 
lovirilor de stat, pentru că ele împuţinează conştiinţa de drept a poporului, 


ba o nimicesc chiar. Această conștiință, atât de rău încurcată prin 
introducerea a sute de legi traduse din franțuzește, nu trebuie nimicită prin 
răsturnarea de legi fundamentale pe cari M. Sa Domnul a jurat. M. Sa 
Domnul trebuie dezlegat de jurământul său prin aceleași puteri cari l-au 
legat cu jurământ, deci tot prin naţia românească. Precumpănirea pe care 
Constituţia actuală o dă advocaţilor fără pricini şi claselor nepozitive asupra 
claselor istorice și pozitive nu ne place desigur nouă, căci într-un popor de 
țărani, mari și mici, am dori ca clasele ţărăneşti, fie sub forma de proprietar 
mare, fie sub forma de răzaș, moşnean, împroprietărit, să aibă de zis 
cuvântul cel dântâi și cel de pe urmă. Am dori asemenea o poziție materială 
mai bună pentru preoțime şi pentru învățătorul sătesc, cu un cuvânt toate 
ramurile de activitate câte au în vedere ridicarea și emanciparea prin cultură 
a claselor agricole am dori să se bucure de o deosebită atenţie, ceea ce 
astăzi nu se întâmplă, căci Constituţia a creat un povârniș fals, pe care se 
mișcă mai mult ori mai puţin toate guvernele. Am dori apoi statornicia în 
toate ramurile administraţiei și justiţiei, neatârnarea funcţionarului onest şi 
inteligent de capriciile ministrului, și toate acestea nu se pot introduce fără o 
schimbare a mecanismului actual, născut sub dictarea Constituţiei. 

Dar de la aceste dorinţe, pe care sperăm a le putea împlini pe calea 
prescrisă de lege şi în vreme de linişte şi pace, până la înţelegerea cu Rusia 
ca să ne ajute a face lovire de stat şi să-i dăm drept recompensă Basarabia, 
este deosebire cât cerul de pământ. Rusia e prea puternică pentru ca s-o 
putem birui, dar Rusia nu e destul de puternică pentru a ne face să-i dăm de 
bunăvoie o palmă de loc din pământul patriei sau să-i cerem ajutorul pentru 
schimbarea legilor interne ale ţării. 

Venim acum la ştirile „Corespondenţei politice“. 

Dacă M. Sa voiește să abdice nu putem ști, deşi am putea-o înţelege. 
După ce M. Sa s-a purtat atât de cavalerește cu Rusia şi spera a fi tratat pe 
un picior egal, cum se și cuvine coborâtorului nobil dintr-o familie care şi-a 
amestecat sângele cu acela a lui Carol Magnu și care e mai veche și istoric 
mai însemnată decât cea de Holstein (Romanof), înţelegem ca inima M. 
Sale să fie jignită de cererea Rusiei, care nu se poate justifica din nici un 
punct de vedere. Dar opinia noastră nu este ca M. Sa să abdice. Fratele M. 
Sale, care ar urma în mod firesc la tron, nu ar avea acele esperienţe 
dureroase ale M. Sale cari l-ar prezerva pe viitor de esperimente 
primejdioase a partidului estrem, compus din oamenii ce nu știu nimic și nu 
au nimic, care nu cunosc istoria ţării lor, nu au averi de pierdut, nici un 


nume istoric de păstrat şi cari nu riscă decât cel mult ridicola lor 
personalitate individuală supuind ţara la cele mai grele încercări. 

Cât despre candidatul rusesc, care ar fi prințul Gr. M. Sturza, credem că 
ştirea e o pură calomnie răspândită poate de chiar inamicii naţionalității 
noastre pentru a discredita pe aceia cari se opun astăzi mai mult pretențiilor 
Rusiei. 

Prinţul face parte din partidul conservator; prin urmare e dinastie și apoi 
e de-a dreptul absurd de a crede că ar primi să fie recomandat de ruși pentru 
junghiarea propriei sale patrii. 

Noi avem credinţa că nu vom pierde Basarabia. Cererea Rusiei e 
strigătoare la cer, nemaipomenită, apoi pământul de care e vorba nu e rupt 
din trupul Rusiei, precum le place a susţine, ci al nostru de pe la începutul 
veacului al patrusprezecilea, şi n-a fost nici cincizeci de ani sub dominație 
rusească. Putem dovedi oricui cu documente și cu istoria în mână că n-a 
fost nici cucerit cu sabia de ruşi. Prin influenţă engleză, turcii au cedat un 
drum rușilor, pe care drum rușii, prin „mituirea“ comisarilor turci l-au 
prefăcut într-o ţară. E aceeași istorie ca și în Bucovina, numai sub alte 
împrejururi. Că comisarii turceşti au vândut pe ruble un pământ ce nu era al 
lor nu e motiv ca românii să-şi vânză pe ruble pământul patriei lor 
străveche. 

Prin urmare vom ieşi din război c-o mulțime de esperienţe dureroase, 
care vor servi de învăţ M. Sale, cu pierderi de oameni și bani, ruinați poate 
— dar nu vom pierde Basarabia, şi desigur nu cu bunăvoia noastră. 


€ 

Venim încă o dată asupra scrisorii adresate directorului ziarului „Le 
Nord“ de către un domn X. din Bucureşti. Deci reproducem textul francez, 
ca să nu fie îndoială de autenticitate și ca să vedem argumentele de care se 
serveşte pentru a justifica cererea Rusiei. 

De quoi s'agit-il en effet? De la restitution à la Russie d'un territoire 
qu'elle a du céder à la suite de la guerre de Crimée... 

Je rechercherai l'historique de ce lambeau de terre, qui n'a pas été 
arrache ă la Russie par la force des armes, ni conquis par la Roumanie... 

La Bessarabie a été conquise à une grande époque et par des generaux 
au renom populaire, Roumiantsof, Soumarof, sur une population 


musulmane, tatare, campant sous la tente et reproduite assez fidelement de 
nos jours par ces odieux 'Icherkesses... Ainsi conquise sur ces peuplades à 
demi sauvages, la Bessarabie, a „aucun point de vue“, n'a pu être considérée 
par le Traite de Paris „comme restituée à ses possesseurs legitimes“. 

Înainte de toate un preambul. „Basarabia“ este numele medieval al 
Ţărei Româneşti și vine de la numele dinastiei Ţarei Românești, a 
Basarabilor. În secolul al patrusprezecelea Mircea cel Bătrân, vestitul domn 
al Ţărei Româneşti şi despot al Dobrogei, domn al Silistrei şi al ţărilor 
tătăreşti până la mare, cel care a luat parte la bătălia de pe șesul Kossovo, la 
bătălia de la Nicopole, între luptătorii creştini între cari erau conetabilul 
Franţei, regele Ungariei și marele prior Frideric de Hohenzollem, acest 
Mircea şi-a întins domnia până în Nistru, de unde partea aceea de loc care e 
în posesiunea noastră a păstrat numele de Basarabia de la Mircea Basarab. 
Va să zică „le vrai possesseur“ este Ţara Românească, Valachia magna. 

Ceea ce se numeşte Basarabie rusească au binevoit ruşii s-o numească 
astfel, dar aceea, afară de părţile de la sud, e Moldovă curată și anume 
jumătatea ţării Moldovei. 

A cui a fost însă Basarabia noastră până în Nistru în veacul al 
patrusprezecelea? A unor tătari pe cari generalii vestiți (şi ce trece oare 
peste un general vestit?) i-a cules de sub corturi, „roiuri“ pe jumătate 
sălbatece, zice d. X. 

Nu vorbim de ziua de astăzi. Românii sânt în majoritate absolută în 
Basarabia noastră și străinii sunt colonizați de Rusia de la 1812 încoace. 

Să-i vedem pe tătarii d-lui X de la 1400-1500. 

La anul 1407 Alexandru cel Bun regulează prin o convenţie închieiată 
cu negustorii din Lemberg negoţul de import, esport și tranzit. Acolo se 
zice: 

Esportând mărfurile spre părțile tătărești (Crimeea) se va plăti de la 12 
cântare: în Suceava 1 rublă de argint, în laşi 30 groși, în Cetatea Albă 
(Akkermann) jum. rublă de argint; iar mergând nu prin Cetatea Albă, ci prin 
Tighina, se va plăti aicea vama Cetatea Albe. 

Alexandru cel Bun era tătar! 

La anul 1420, ierodiaconul rusesc Zosima, călătorind către Sfintele 
Locuri prin Moldova, spune următoarele: 

De la Kiev, cu neguţători şi cu boieri mari, am mers treizeci de mile, 
iară o milă e ceva peste cinci verste, și am ajuns departe la un fluviu numit 
Bug, unde stă orașul Braslav, şi am stătut acolo o săptămână. De aci am 


purces prin câmpul tătăresc, mergând cincizeci de mile prin acel șleah 
tătăresc numit drum spre Dunăre; iară lângă locul Mitirevi-kămini am dat 
peste fluviul numit Nistru. Aici fu trecătoare și graniță moldovenească; din 
cealaltă parte a Nistrului se plăteşte pentru trecătoare moldovenilor, iar din 
ceastă parte marelui duce litvan Vitold, adecă totalitatea dării se ia din 
partea din care se începe trecerea și apoi moldovenii şi litvanii şi-o împart 
pe jumătate. De acolo cale de trei zile până la Cetatea Albă pe teritoriul 
Moldovei. $ezurăm la Cetatea Albă două săptămâni. De la Cetatea Albă 
până la mare este o distanță de nouă verste. Chiar la gura Nistrului stă un 
stâlp numit Fonar (fănariu), aci e șchelea pentru corăbii. 

Publicat de Saharof în Skazaniia russkavo naroda, Petersburg 1849. 

Cetatea Albă era deci ... tătărască! 

La anul 1421 cavalerul Guillebert de Lannoy, ambasador din partea 
regelui Franciei Carol VI și a regelui Angliei Enric V, descrie 'n cartea sa 
Voyages et ambassades de Messire Guillebert de Lannoy en 1399—1450 
întâlnirea cu Alexandru cel Bun și călătoria la Cetatea Albă. Mergând, a 
ajuns la une ville fermee et port sur la ditte mer Majour, nommee Mancastre 
ou Bellegrad ou il habitent Genevis, Wallakea et Hermins — adică a ajuns 
la Bielograd (Cetatea Albă) unde locuiesc genoveji, români și armeni. 
Cavaleriul, prădat de hoţi lângă apa Nistrului, se adresează lui Alexandru 
Vodă, „care este Domn al Cetăţii Albe“, şi este satisfăcut, căci hoţii prinşi 
au fost aduşi cu lanţuri de gât înaintea cavalerului și i-au înapoiat banii. 

Deci tot tătari sub corturi ... din Genova, Moldova şi ţara armenească. 

Ciudaţi tătari! 

La anul 1453 Alexandru Vodă, fiul lui Iliaş dăruiește prin hrisov din 
Suceava mănăstirii Pobrata mai multe regalii. Hrisovul e iscălit și de d-nia 
lui Stanciu, pârcălab de Cetatea Albă. Tot tătar! 

La anul 1475 un arhitect grec, anume Theodor, face, din porunca lui 
Ștefan cel Mare şi sub privegherea pârcălabului, un turn nou și un zid la 
Cetatea Albă. El o spune aceasta prin o inscripţiune grecească care stă și 
ASTĂZI pe rămășițele vechilor tării din actualul Akkermann. Textul pe zid 
zice: „Această cetate s-a zidit în zilele preavlaviosului Domn lo Ştefan 
Voievod prin îngrijirea magistrului provinciei şi comandantului cetăţii. 

Ștefan Vodă se știe că-i tătar, iar magistrul era asupra unei provincii 
tătăreşti şi comandant peste o cetate de tătari din Genova. 

La anul 1480 Ştefan Vodă întăreşte prin hrisov lui Mihu Buzatul o 
moșie. Iscălit e hrisovul de d-nia lor Gherman și Oană pârcălabi de Cetatea 


Albă, Ivașcu şi Maxim, pârcălabi de Chilia. Boierii aceştia sunt tătari, ca şi 
Ștefan Vodă! 

Anul 1513. În cartea geografică publicată de Essler şi George Ubelin, la 
Strassburg, şi intitulată Tabula moderna Sarmatiae sive Hungariae, 
Poloniae, Russiae, Prussiae et Valachiae (reprodusă de Lelewel în 
Geographie du Moyen-âge) se vede toată Basarabia până la mare, deci 
Moncastro (actualul Akkermann), Istropolis (Kilia) ca făcând parte din 
Moldova. 

Dar Strassburg e în Tătaria! 

Prin urmare: 

La Bessarabie, à aucun point de vue, n'a pu être considérée par le 
Traite de Paris comme restituée à ses possesseurs légitimes. 

Dar, adevărat, dacă a fost la mijloc nişte generali aşa de vestiți ca 
Rumianţof și Sumorov, cum să nu se poată? 

Ei au luat cu sabia ţara de la populaţiuni sălbatice cari nu existau. A te 
bate cu inamici ce există este faptă omenească de general, dar a te bate cu 
inamici ce nu există ... asta-i meşteșugul, și numai generali așa de vestiți ca 
Rumianţof și Sumarof a putut s-o facă. 

Dar încă una foarte actuală. D. baron Stuart a iscălit convenţia renumită 
alături c-un tătar, căci Cogălniceanu, al cărui bun e cronicar moldovenesc, 
s-a sălbăticit în urmă ş-a trebuit cules de sub corturi de vestiții Rumianţof și 
Sumarof de lângă apa Cogălnicului, care curge de-a lungul prin mijlocul 
părţii de sud a Basarabiei. 

Et voila, comment on recherche l'historique de ce lambeau de terre! 

[Articol cu paternitate incertă] 
[26 februarie 1878] 

Reputatul nostru artist, d. Grigorescu, care a urmărit armata românească 
în campania ei peste Dunăre, a început a expune dintre tablourile sale 
lucrate după schițele militare ce a cules în Bulgaria. 

Întâiele două tablouri sfârşite sunt expuse la magazinul de muzică 
Gebauer, Calea Mogoşoaiei. 

Unul înfăţişează Un transport de provisii pentru armata românească 
prin mijlocul nămolurilor și mlaştinelor Bulgariei; celălalt înfățișează O 
năvală de tunuri și călărime românească la atacul Opanezului. 


E. de prisos a mai aduce laude deosebitului talent al d-lui Grigorescu; 
destul e să spunem că şi aceste din urmă două tablouri nu dă de minciună 
penelul din care a ieșit Un iarmaroc în Moldova. 


€ 


[1 martie 1878] 

Argumentul de căpetenie care ne întâmpină, atât în „Le Nord“, cât şi în 
„Viedomosti“, întru cât priveşte cestiunea de drept a Basarabiei este 
următorul: ruşii nu a luat Basarabia de la Moldova ci de la turci şi de la 
tătari, nu prin convențiune, ci cu sabia; la 1856 nu a dat-o înapoi adevărațior 
ei proprietari, ci Moldovei, n-au pierdut-o prin sabie, ci prin o stipulațiune 
care azi şi-a pierdut rațiunea de-a fi și în fine Moldova n-a contribuit întru 
nimic la acea cesiune, ci Basarabia i-a fost anexată numai pentru că ea era 
cea mai apropiată vecină și cel mai inofensiv stat. Dacă Moldova era un stat 
puternic, Rusia nu ceda Basarabia etc. 

Îngustimea spaţiului nu ne permite să dezbatem în mână. Într-unul din 
numerile viitoare vom face-o însă. Deocamdată ne mărginim a schița 
cestiuneă astfel. 

Însuşi numele „Basarabia“ ţipă sub condeiele ruseşti. Căci Basarabia nu 
însemnează decât ţara Basarabilor, precum Prusia înseamnă ţara rușilor, 
România ţara românilor. Pe la 1370 Mircea I Basarab, care se intitula 
Despota Dobrodicii adică despotul Dobrogei, Domn al Silistrei și al ţărilor 
tătărești, întinsese marginile domniei sale până la Nistru de-a lungul 
țărmului Mării Negre, cucerind aceste locuri de la tătari. Pentru capătul 
veacului al patrusprezecelea stăpânirea Valahiei asupra acestor locuri e 
necontestabilă. 

La începutul veacului al cincispezecelea, sub Alexandru cel bun avem 
dovezi sigure şi autentice că Basarabia era a Moldovei. Și pentru ca să nu 
fie nici un fel de îndoială asupra acestei stăpâniri, întâmplarea a vrut ca 
întreg, cursul veacului pârcălabii Cetăţii Albe, a Chiliei și a Hotinului să 
iscălească alături cu Domnii țării hrisoavele Sfatului coroanei moldovenești. 
Hotinul e însă tocmai în vârful cel mai spre nord al Basarabiei actuale 
rusești. Cetatea Albă se află la gurile Nistrului. Chilia la gurile Dunării, 
încât orice document din acea vreme rezumă în aceste trei nume carta 
Basarabiei întregi şi proprietatea Moldovei asupră-i. 


În veacul al şaisprezecelea Moldova intră sub protecţia Porții. Tot în 
acest veac această ţară are nenorocirea că se stinge dinastia Dragoșizilor, 
cum o numește Dim. Cantemir, a Muşatinilor, dacă ne luăm după cercetările 
mai nouă. 

Cu fiii lui Petru Rareş se stinge sau, mai drept zicând, se-nstrăinează 
chiar linia nelegitimă a familiei domnești. Se-ncepe în Moldova o vreme 
neliniștită, un veac de turburări care a permis turcilor de a lua în posesiune 
— nu în proprietate — Cetatea Albă și Chilia. Voind să-și întărească 
drepturile asupra Moldovei ei își crează două puncte de razim în aceste 
două cetăţi, în care au garnizoane turcești şi pentru a căror hrănire ei 
însemnează şi un raion împrejurul cetăților. Dar atât în raion cât și în cetate 
vechile autorități civile moldovenești funcţionează mai departe. 

Posesiunea locurilor era uzurpată de turci, proprietatea Moldovei nu era 
contestată nici acum. 

La începutul veacului al șaptesprezecelea în fine, turcii îşi crează un al 
treilea razim, atât asupra Moldovei cât şi în contra Poloniei, ocupând 
milităreşte cetatea Hotinului. Această cetate trece ades în mâinele 
moldovenilor, apoi iar o reocupă turcii, dar proprietatea și a acestei cetăți n- 
a fost înstrăinată prin nici un tratat formal. Tot în acest veac Domnii 
moldoveneşti colonizează ei înșii o parte din Basarabia, adică Buceagul, cu 
tătari, pe o întindere de două ceasuri lățime. Aceşti tătari se așază însă cu 
condiția de a se judeca singuri ei între ei, numai având judecăţi cu 
moldovenii să aibă a se judeca înaintea autorităţilor moldovenești. 

În veacul al optsprezecelea nefericitul Dimitrie Cantemir se aliază cu 
ruşii. Toma Contacuzin, generalul de cavalerie al Domnului Valahiei, trece 
asemenea la ruși. Turcia pierde încrederea în Domnii pământeni și trimite 
fanarioți. Această alianță cu Rusia ne-a făcut să pierdem Domnia, armata, 
dezvoltarea noastră intelectuală și economică. Domnii fanarioți sunt numai 
umbrele domniei vechi. Atunci turcii pun ţările noastre sub o atârnare foarte 
grea. Deşi ele aveau autonomia lor veche în toate punctele esenţiale, deși 
proprietatea lor n-a fost alterată, totuși, lipsiți de armată, adică de puterea 
fizică, lipsiţi de domnia naţională, adică de puterea noastră morală, noi nu 
puteam rezista loviturilor ce ni le da Poarta. 

Deşi la pacea de la Passarowitz Poarta declară că nu poate ceda Austriei 
Moldova, fiind ţară închinată, nu supusă cu sabia, totuşi ea mai târziu 
cedează Bucovina, iar în anul 1812 Basarabia, adică ţinutul Hotinului, o 
parte bună a Moldovei, și Basarabia proprie până în Dunăre. 


Cu sabia n-a fost luată însă nici Bucovina de austriaci, nici Basarabia de 
ruși, ci prin fraudă. 

Pentru Bucovina s-a cumpărat delegaţii turci şi un general rus, pentru 
Basarabia asemenea; căci delegaţii Rusiei primise ordin din San-Petersburg 
să-ncheie pace cu orice preţ, de vreme ce intrase Napoleon I în Rusia. 
Dragomanul Porții, fanariotul Moruzi, cumpărat și sperând a veni la domnie 
prin ajutorul Rusiei, a-ncheiat pacea de la Bucureşti. Moldova întreagă n-o 
putea ceda rușilor, că atunci n-ar fi avut unde domni, cedă deci jumătatea ei 
dintre Prut şi Nistru. 

O flotă engleză stătea în Bosfor şi sili pe sultan să încheie pacea de la 
București. Sultanul ridică mucul condeiului de pe tratat şi trecu pe o altă 
hârtie: sentinţa de moarte a lui Moruzi. 

lată în câteva linii generale cestiunea de drept pe care ne-o rezervăm a o 
espune pe larg în alte numere. 

UN RĂSPUNS RUSESC 


[2 martie 1878] 

Un cititor rus al gazetei „Le Nord“ din Bruselles trămite acelei 
redacțiuni o scrisoare deschisă, ca răspuns la scrisoarea asemenea deschisă, 
pe care d. locotenent-colonel Alecsandri a adresat-o principelui Gorciacoff 
în privirea cererii de reanexare a Basarabiei. 

Foaia noastră a fost una din cele dântâi cărora d. locotenent-colonel a 
binevoit a comunica acea scrisoare şi pe care am şi publicat-o româneşte la 
vremea ei. Acum reproducem mai la vale şi răspunsul cititorului rus și 
observăm numai că acestuia i s-a întâmplat un lapsus, adică a alunecat a 
adresa răspunsul său poetului Vasile Alecsandri, pe când autorul scrisoarei 
către principele Gorciacoff e fratele poetului, loan Alecsandri. 

Confundând pe poet cu omul politic, cititorul rus crede că, fiind însuşi 
om politic, poate da lecţii poetului, de aceea răspunde cu un ton oarecum 
magistral, pe când în adevăr i s-ar fi cuvenit mai de grabă tonul colegial a 
unui om ce voiește să măsure argumente, nu să împartă învățăminte. 
Relevăm acest lapsus, nu din altă cauză, ci numai pentru că el e obiectul 
unui fin paralogism. Cititorul rus voiește să zică că, fiind Alecsandri poet, 
adică mișcându-se pe un teren paralel, nu congruent cu acela al politicei, 


răspunsul din pana diplomatică ar fi oarecum superior adresei din pana cea 
de poet. 

Ne permitem a releva că acest punct de plecare, pretinsul paralelism 
între poezie şi politică, nu este exact. Poeți se găsesc foarte rar — politici 
cât frunză şi iarbă. 

Bunătatea sau netrebnicia unui om politic atârnă de împrejurări, de 
mediul social, de constelațiunea puterilor cari își ţin echilibru. Un om 
mediocru poate fi un politic mare în împrejurări date, dar un om mediocru 
nu va fi sub nici o împrejurare un poet mare. 

Politica este a crea sau stârpi condiţiunile de existenţă a unei culturi; 
lucrul în sine însă al dezvoltărei intelectuale consiste ea în arte, consiste în 
ştiinţă, se naşte şi creşte neatârnat de politică și politici. Ar fi grozav a 
admite că activitatea cea mai pură și mai nobilă a omenirii are aceleași ţinte 
şi se serveşte de aceleași mijloace fără scrupul, de cari se servesc şi politicii. 

Stabilim deci că, dacă autorul rus e într-adevăr om politic, el răspunde 
asemenea numai unui om politic, nu poetului, care atare se bucură pe scara 
omenirii de un rang înnăscut atât de mare încât pe lângă dânsul mulţi dintre 
principii cei reali sunt numai niște bieţi comedianți și tragi-comedia 
mizeriei, înjosirei și meschinătăţii omeneşti, al căror corelat în politic este 
răpirea prin putere şi amăgirea prin cuvânt. 

BASARABIA 
[3, 4, 7, 8, 10, 14 martie 1878] 
I. NUMELE ŞI ÎNTINDEREA EI 


În toate întâmpinările de până acum, în scrisoarea d-lui X, din „Le 
Nord“, în articolul puțin politicos a gazetei ruseşti „Viedomosti“, în 
răspunsul unui rus către Alecsandri găsim repetându-se cu stăruință că 
Basarabia este din numărul provinciilor cucerite de ruși cu sabia de la tătari 
şi de la turci. Convingerea noastră este însă că, din veacul al 
patrusprezecelea începând, Basarabia n-a fost nici întreagă, nici în parte a 
turcilor sau a tătarilor, ci a unui stat constituit, neatârnat, deși slăbit şi 
încălcat în posesiunile sale, a Moldovei. Moldova era proprietarul locului și 
dacă reprezentanţii statului moldovenesc, Domnii, ajunseseră atât de slabi 
încât dreptul nostru era dezbrăcat de putere şi nu putea să se apere aceasta 
nu e o dovadă că Moldova a renunţat vrodată la dânsul. Căci un drept nu se 
pierde decât prin învoirea formală de a-l pierde. Dar fie această învoire 
smulsă cu de-a sila, fie dictată de raţiuni de stat, fie izvorâtă din orice alte 
consideraţii, nu se modifică şi nu se nimiceşte decât din momentul în care 
renunțăm la el. 

Cumcă aceasta nu e numai opinia noastră, ci chiar aceea a diplomaţiei 
rusești se dovedeşte din istoria celor din urmă 150 de ani. De câte ori Rusia 
stipula ceva în favorul Principatelor în tratatele ei cu Turcia, ea se provoca 
totdauna la drepturile imprescriptibile, ab antiquo, la capitulaţiunile 
Principatelor. Același Rumianţof de care d. X pretinde c-ar fi cucerit 
Basarabia de la tătari realipeşte Basarabia și Hotinul la Moldova, Giurgiu şi 
Brăila la Valahia. 

Rumianţof se învoiește cu desființarea mitropoliei Proilabului (Brăila), 
creată de greci pentru părţile pe cari, din cauze militare, turcii le ocupase, şi 
permite mitropolitului Moldovei să alipească din nou, precum era din 
vechime, Basarabia la eparhia Huşilor, Hotinul la eparhia Rădăuţilor, 
Giurgiul și Brăila la eparhia Râmnicului. 


Prin urmare Rumianţof, contimporan cu acele cuceriri, el însuși 
cuceritorul, știa mai bine ale cui erau acele locuri, ştia mai bine că tătarii n- 
ar fi avut nevoie de mitropolit şi de episcop, ştia cu un cuvânt că locurile 
erau ale Moldovei. Cumcă această conştiinţă de drept nu s-a stins niciodată 
în Moldova vom avea ocazia de a o dovedi pas cu pas. Pas cu pas vom 
dovedi totodată că ocuparea părţilor din Moldova și Ţara Românească n-a 
fost decât militară, că ea avea cel mult caracterul administraţiei trecătoare 
pe care şi ruşii o introduc în campanie prin provinciele inamice și că, 
oriunde erau a se hotărî cestiuni de proprietate unde puterea juridică a 
statului se manifesta, statul moldovenesc hotăra pe acest pământ ocupat de 
turci. Cazurile de reclamaţii sunt tocmai cu tătarii ce locuiau în Buceag, 
cărora domnia Moldovei le hotărăște locul unde le este învoit a fi așezați, 
măsură acel loc şi-l hotărniceşte, deşi domnia era fanariotă, deşi slabă, deşi 
locul era ocupat de trupe turceşti. 

Dar până a sosi la capătul veacului al 17-lea și la începutul veacului al 
18-lea, la slăbiciunea statelor noastre sub fanarioți, a cărei cauză e tocmai 
Rusia și alianța nefericitului Cantemir cu Petru cel Mare, vom stabili mai 
întâi drepturile țărilor pentru timpii în cari nu era vorba de precumpănire 
turcească la noi. 

Acest petec de pământ, precum îl numesc corespondenţii ziarului „Le 
Nord“, locuit de tătari sub corturi şi de alte neamuri pe jumătate sălbatece, 
care-şi datorește scoaterea lui din întuneric unor generali d'un renom 
populaire, ca Rumianţof și Sumarow, are cu toate acestea un nume care ţipă 
sub condeiele rusești. 

A rosti numele Basarabia e una cu a protesta contra dominaţiunii 
rusești. Numele Basarab şi Basarabeni existau cu mult înaintea vremii în 
care acest pământ devenise românesc; acest nume singur este o istorie 
întreagă. 

D'Ohsson, în Histoire des Mongols (T. I, p. XXXV), ne spune că existau 
în arhivele hanului mongol din Persia fragmente istorice de o recunoscută 
autenticitate, scrise în limba și cu caractere mongole, pe cari însă prea 
puţini oameni le puteau citi. Pentru ca aceste fragmente să fie pricepute şi 
de public, sultanul Mahmud Gazon Khan au voit ca ele să fie adunate într- 
un trup de istorie şi au însărcinat cu această lucrare în anul 1303 pe medicul 
Fazel-Ullah, poreclit Rasid. 

Medicul Fazel-Ullah-Rasid compilează deci cronica lui după fragmente 
mongolice, şi sub anul 1240 povestește următoarele: 


În primăvara anului 1240 principii mongoli trecură munţii Gadiţii, 
pentru a intra în ţara bulgarilor și a ungurilor, Orda care merge spre 
dreapta, după ce a trecu ţara Aluta, îi ieși înainte Bazaran-bam cu o 
armată, dar e bătut. Cadan și Buri au mers asupra sașilor și i-au învins în 
trei bătălii. Bugek trecu din țara sașilor peste munţi, intrând la Kara- 
Ulaghi şi a bătut popoarele ulaghice. 

Aşadar principii tătari au bătut pe Kara-Ulaghi, adică pe negri-valahi, 
ba înaintea unuia i-a ieşit o armată comandată de Basarab-ban. 

În Annales Polonorum vetustiores, scrise se vede între anii 1248—1282 
(publicate întâi de Sommersberg, analizate de Lelewel) se găseşte însemnat 
pentru anul 1259: 

Tătarii, după ce subjugaseră pe besarabeni, pe litvani, pe ruteni şi alte 
neamuri, au luat cetatea „Sandomir“, sau, latinește: Thartari, subiugatis 
Bessarabenis, Lithvanis, Ruthenis etc. 

Regele maghiar Carol-Robert, într-o diplomă din a. 1332, povesteşte 
bătaia ce o păţise de la Basarab, fiul lui Tugomir, în ţara noastră: In terra 
transalpina per Bazarab, ilium Thocomery (Féjer VIII, 3, 625). 

Din acest Iugomir-Basarab, care trăia pe la 1300 şi ceva, s-a născut 
Alexandru, cel pomenit în diploma de mai sus, care a trăit până la 1360; din 
Alexandru s-a născut Vladislav și Radu Negru, din Radu Negru Dan şi 
Mircea cel Mare (—1418). 

Cam într-o sută de ani, de la Tugomir până la capătul domniei lui 
Mircea, Ţara Românească ajunsese la cea mai mare întindere teritorială, 
căci cuprindea Oltenia, Valahia Mare, ducatele Făgărașului și Omlașului din 
Ardeal, mare parte a Bulgariei, Dobrogea cu cetatea Silistra, Chilia cu 
gurile Dunării şi țări tătăreşti nenumite mai de aproape. În această vreme 
Valahia întreagă, împreună cu toate posesiunile ei, se numea în bulele 
papale, în documentele cele scrise latinește ale domnilor, în scrieri 
contimporane: Basarabia. Una din aceste posesiuni a fost şi acest lambeau 
de terre de pe care Rumianţof și Sumarov pretind a fi cules tătari de sub 
corturi. 

E destul a pomeni că, deşi acea familie de Domni s-a stins în linie 
bărbătească, numele vechi domnesc de Bassaraba, se mai poartă şi astăzi 
prin adopţiune de cătră un boier mare din Ţara Românească. 

Tot în vremea aceasta a înfloririi voievozilor Basarabi și a ţării 
Basarabia, id est Valahia Moldova poseda teritoriul de la Hotin până în 
Cetatea Albă, căci la începutul veacului al cincisprezecelea cavalerul 


Guillebert de Lannoy se întâlneşte cu Alexandru cel Bun, merge la Cetatea 
Albă, care e a Domnului moldovenesc și găsește aici un oraş stăpânit de un 
pârcălab (Burggraf) moldovenesc şi populat cu genoveji, moldoveni şi 
armeni. 

Dar despre acestea mai târziu. 

Destul numai că, într-o vreme în care abia era viață istorică prin 
împrejurimi, Basarabia actuală era pământ românesc stăpânit de Domni 
români. Și aceasta n-o deduc numai istoricii de astăzi, ci Miron Costin 
însuși; cronicarul cel învăţat și mare logofăt în Moldova povesteşte aceasta 
în versurile dedicate regelui Poloniei. 

Pentru a nu anticipa, reproducem acestea numai pentru a esplica numele 
şi a arăta că el este puţin ceva mai vechi decât tătarii de sub corturi ai lui 
Rumianţof, iar pe acest general rus îl vom găsi, cum am zis, la vremea lui, 
susțiind cu act iscălit de dânsul tocmai teoria contrară celei espuse de 
corespondenții ziarului „Le Nord“. 

Dar lăsând Valahia de o parte, ce se numeşte astăzi Basarabia? 

Trăgând o linie de la Hotin, din Nistru până în Prut, avem o lature, de la 
amândouă capetele ei tragem câte o linie până în Marea Neagră, una de-a 
lungul Nistrului, cealaltă de-a lungul Prutului; iar capetele acestor două linii 
le încheiem cu o a patra linie formată prin ţărmurii Mării Negre. Acest 
cuadrilater cam neregulat se numeşte azi Basarabia, deşi fără cuvânt. 

După ce Ștefan cel Mare a luat de la Valahia, între anii 1465—1475, 
părţile de sud, câte le aveau Basarabii între Prut și Nistru, aceste părți au 
păstrat numele distinctiv a dinastiei primae ocupantis, a Basarabilor. Deci 
nu întreaga ţară dintre Prut şi Nistru e Basarabia, ci aceasta e numai o fâşie 
spre sud, hotărâtă și mică, aşa cum ne-o arată Cantemir în Descriptio 
Moldaviae. 

lată deci marginile reale ale Basarabiei reale: Trage o linie curmezișă de 
lângă Nistru de la Bender până în vârful lacului Ialpug la Bolgrad și ai o 
lature, apoi ia-o de la Bolgrad până în Reni, ai a doua lature, de la Reni pe 
Dunăre în sus până la Chilia, a treia lature, apoi luând malul Mărei Negre 
până la Cetatea Albă la gura Nistrului, a patra lature; apoi în sus pe Nistru 
de la Cetatea Albă până la Bender, a cincea lature. Numai pământul cuprins 
între aceste cinci linii s-a numit cu drept cuvânt Basarabie; tot ce-i dasupra 
e Moldovă curată, războtezată de la 1812 încoace. 

Pământul cuprins între aceste cinci linii era împărţit în patru ţinuturi: 
Bugeacul, Cetatea Albă, Chilia şi Ismail. Numai în ţinutul Bugeacului au 


locuit tătari cu învoirea Domnilor Moldovei, în celelalte se vor fi răsfirat 
câte unul-doi, căci nimeni nu poate opri în mod hermetic trecerea unui om, 
mai ales tătar fiind, peste marginele moșiei lui; dar în sfârșit numai în 
Bugeac tătarii colonizați s-au bucurat de oarecari privilegii, concese de 
proprietarul locului, care era statul Moldovei. 

Cu acest pământ ne vom ocupa în numerii viitori. Statornicind, după 
cercetările mai noi, originea numelui după Cantemir, marginele pământului 
de care e vorba, vom arăta ce soi de tătari au putut culege de sub corturi 
generalii ziarului „Le Nord“, de la anul 1400 începând și până la 1812, 
adică în curs de patru sute şi mai bine de ani. În treacăt ne vom ocupa și cu 
cetatea Hotinului. 


II. VEACUL AL CINCISPRE ZECELEA 


În n-rul nostru de la 20 fevruarie am răspuns deja unui domn X, care 
adresase din București o scrisoare către directorul ziarului „Le Nord“, 
spuind în ea că Rusia cucerise Basarabia de la niște cârduri (peuplades) cari 
locuiau sub corturi și erau pe jumătate sălbatice, de la un soi de başibuzuci 
odioșşi, şi că din nici un punct de vedere Basarabia prin 'Tractatul de Paris n- 
a putut fi considerată ca fiind restituită posesorilor ei legitimi. 

Prin documente publicate în mare parte în arhive slave chiar am arătat 
că tătarii d-lui X, cari ar fi fost în trecut les possesseurs legitimes, erau cam 
ciudați în felul lor. 

În Suceava domneşte Alexandru Vodă cel Bun, care prescrie la anul 
1407 ce vămi au să plătească negustorii poloni la Tighina (Bender) şi la 
Cetatea Albă (Akkermann). Tot în vremea lui Alexandru trece la 1420 
ierodiaconul rus Zosima prin Cetatea Albă și ne spune că, voind să treacă 
Nistrul, a trebuit să plătească pentru trecătoare un bir, pe care moldovenii și 
litvanii și-l împart la încheierea socotelelor. lerodiaconul şade la Cetatea 
Albă două săptămâni și apoi pleacă de la fânarul așezat chiar la gura 
Nistrului pe o corabie către Sfintele Locuri. 

Peste un an (1421) mai vine alt călător, cavalerul Guillebert de Lannoy, 
ambasadorul a doi regi apuseni, care asemenea petrece în Cetatea Albă, ce 
este sub stăpânirea lui Alexandru Vodă, pe care l-a văzut şi-l cunoaște 
cavalerul. 

Ba cavalerul are şi ocazia de a afla că moldovenii din Cetatea Albă sânt 
minunat de bine administraţi, căci, singur călărind pe lângă Nistru, a fost 
prădat și poliţia de atunci i-a aflat în câteva zile pe hoți și i-au adus legați 


înaintea lui. Cavalerul, mirat de această justiție expeditivă, se roagă lui 
Vodă să-i ierte, căci i-au dat banii toţi înapoi. 

În fine, la a. 1475, Ștefan Vodă cel Mare trimite la Cetatea Albă pe un 
arhitect grec, anume Teodor, ca să facă un turn nou și un zid nou la întăriri, 
iar arhitectul le spune acestea prin inscripţii care stau şi astăzi pe zidurile 
cetății. 

Totodată vedem în hrisoavele domnești de pe acea vreme, iscăliți 
deodată cu Domnul regulat, pârcălabii Chiliei, ai Cetăţii Albe şi ai 
Hotinului, cari erau boieri mari, încât se vede cumcă tătarii de sub corturi ai 
d-lui X aveau trecere pe atunci. 

Numai numiri ciudate aveau acei boieri tătari. Pentru că vedem din 
hrisoave că lângă boierul Manoil, pârcălab de Hotin, și Stanciu, de Cetatea 
Albă, sunt iscăliți d-nia lor: Albul Spătar, loan Băiceanu, Hodco Creţul, 
Oanea Pântece, Tudor Vascanu, Giurgea lui Gaură, tot nume ... tătărești de 
boieri de a lui Alexandru Vodă. 

Dar Cetatea Albă devine şi mai ciudată prin o altă împrejurare. În 
așezământul ce-l dă Alexandru cel Bun la 1407 negustorilor poloni se vede 
şi ce mărfuri importau acele peuplades à demi sauvages. Negustorii aduc 
din Lemberg postav, din Brăila pește, din Podolia cai și vite albe; ce or fi 
aducând ei oare din Cetatea Albă? Poate corturi tătărești? Ei aduc din 
Cetatea Albă stofe cusute cu fir de aur, stofe de mătasă și vinuri din Grecia, 
pe care prozaicul aşezământ le numeşte cvas grecesc. Erau luxoși tătarii din 
Basarabia. 

Se ştie că după moartea lui Alexandru cel Bun au rămas doi fii, Ștefan şi 
Ilie, cari şi-au împărţit ţara în două. Matci Strykcowski, în cronica sa 
polonă-litvană, tipărită întâi și întâi la Koenigsberg la 1582, ne spune cum 
şi-au împărţit-o ei. Ilie a luat regiunea Nistrului, Hotinul, Suceava, Iașii, 
Hușii, Tecuciul etc. 

Ce-i mai rămăsese bietului Ștefan? 

Trei ţinuturi: Cetatea Albă, Tighina şi Chilia, care erau echivalente cu 
tot restul Moldovei. Se vede că Ştefan știa importanţa acestui lambeau de 
terre, căci n-a cerut nici laşii, nici Suceava, ci s-a mulțumit cu aceşti tătari, 
cari locuiau sub corturi și purtau stofe lucrate cu fir de aur și mătăsării, beau 
vinuri din Grecia şi stăteau în relațiuni directe cu Genova și cu Veneţia, 
Această împărţeală și împăcăciune între frați a pus-o la cale regele Poloniei 
la anul 1436. 


Nu-i vorba de cronici, geografii şi atlasuri. Nici una din ele nu contestă 
proprietatea deplină și neturburată a Moldovei asupra Basarabiei. Dar, 
având a face cu diplomaţi de soiul celor cari scriu în „Le Nord“, am adus, 
ca Toma necrediciosul, dovezi scrise de oameni trăitori în veacul al 
cincisprezecelea, oameni cari au vorbit cu Alexandru cel Bun, cu fiii săi Ilie 
şi Ștefan, cu Ştefan cel Mare. Aici nu se poate spune că este o vreme ca 
aceea a lui Rurik sau a lui Oleg, în care istoria e mit și mitul istorie, ci, din 
contra, o vreme în care negustorul ce aducea peşte de la Brăila trebuia să 
plătească vamă, importând iepe și vaci plătea vamă, trecând Nistrui plătea 
vamă; o vreme în care poliția de Cetatea Albă prindea pe tâlhari, încât, din 
contra, vremea de astăzi, cu nesiguranța ei caracteristică, e o licenţă poetică 
pe lângă epoca sănătoasă a lui Alexandru Vodă cel Bun. N-avem a face cu 
poveşti şi drepturi închipuite, ci cu oameni cari au fost, cum suntem noi 
astăzi de ne vedem cu ochi, cari se îmbrăcau ei cu postav adus din Lemberg, 
iar cucoanele cu mătase din Cetatea Albă; și, de câte ori voim a spune 
poveşti de tătari sub corturi și oameni jumătate sălbatici, protestează boierul 
Manoil, părcălab de Hotin, Stanciu de la Cetatea Albă și-mpreună cu ei 
Tudor Vascanu, loan Băiceanu, Oane Pântece, Albu Spătaru şi ceilalți. 

Din acest triunghi format în documentele noastre de pârcălabul de 
Hotin, cel de Cetate Albă şi cel de Chilia nu te scapă nici un soi de 
subtilitate diplomatică, nici un soi de apucătură. Nu-i ieșire precum nu-i 
intrare şi, păgân să fie omul, trebuie să zică: Adevărat, a Moldovei e 
Basarabia. 

De când există românii pe pământ, Basarabia noastră actuală, acest 
lambeau de terre, a avut şi el onoarea de a forma un stat deosebit, deși 
foarte trecător, sub Ştefan, fiul lui Alexandru cel Bun. Altfel e pururea parte 
integrantă, sau a Vlahiei în veacul al paisprezecelea, sau a Moldovei din 
veacul al cinsprezecelea şi până la luarea ei prin ruși. 

Faţă cu aceste lucruri pozitive, cu aceşti pârcălabi, stofe cusute cu fir, 
vămi plătite de negustori, turnuri şi ziduri făcute de Ștefan Vodă, nu știm 
zău dac-ar mai cuteza cineva să zică cumcă La Bessarabie à aucun point de 
vue n'a été considérée par le Traite de Paris comme restituée à ses 
possesseurs legitimes! 

Hotinul-nord extrem, Chilia-gura Dunării, Cetatea Albă — gura 
Nistrului şi tot teritoriul dintre liniile ce le-am putea trage între ele a fost al 
nostru şi este de drept al nostru și astăzi, căci nu nouă ni s-a luat, nu cu noi 
s-au bătut ruşii, nu pământul nostru l-au putut ceda turcii. 


Știm prea bine că diplomaţii sunt isteţi întru prefacerea dreptăţii în 
terfeloage fără valoare. Dar tăria unui popor mic a stat totdauna în drept. 
Oare nu-i era mai ușor la inimă d-lui X, sau cititorului rus a lui „Le Nord“, 
dacă afacerea se regula între noi şi noi renunțam la dreptul nostru de bună 
voie? Nu-i părea mai bine dacă tăceam molcom și jucam după cum ni se 
cânta? 

Sigur că da. 

De aceea, oricât de slab ar fi dreptul lipsit de arme și de putere, el e tot 
mai tare decât nedreptatea, tot mai tare decât neadevărul. 

Cu un cuvânt tătarii d-lui X şi ai lui Rumianţof (a cărui nume d. X îl 
citează fără cuvânt, pentru că acest general n-a susţinut niciodată de a fi 
eliberat Moldova de sub tătari, ci din contra el a dat Moldovei, pe lângă 
proprietatea şi posesiunea liniştită a Basarabiei şi a Hotinului, acei tătari n- 
au trecere, ci sunt pure invenţiuni pentru a arunca praf în ochi Europei, 
neștiutoare de lucrurile noastre de la Dunăre. 

Acest petec de pământ pe care „Le Nord“ ar voi să-l sacrificăm 
prieteniei noastre cu Rusia nu are pentru noi nici un echivalent în lume. El 
însemnează misiunea noastră istorică, tăria noastră. 

La intrarea sultanului Mohamet în Ţara Românească contra lui Vlad 
Ţepeş Voievod se afla între ostașii lui și un sârb, anume Constantin 
Milialovicz de Ostroviţa. El ne spune că pe atunci opinia publică era că 
oricine s-ar război cu românii, chiar să-i învingă, numai pagubă are. 
Aceasta-i foarte natural, pentru că românii nu sunt popor cuceritor, de aceea 
şi apără ce-i al lor cu îndărătnicie, pentru că ce au cu drept au şi al lor este. 

Oricând însă turcii sfătuiau pe sultan să nu facă război cu românii, 
pentru că n-aduce nici un folos, ci pier numai o mulțime de turci în zadar, 
atunci sultanul le răspundea: „Până când românii stăpânesc Chilia şi 
Cetatea-Albă, iară ungurii Belgradul sârbesc, până atunci nu vom putea 
birui pe creştini!“ (Vezi Sbior pisarzow polskich sec. II. tom. V, Warszawa 
1828). 

Prin urmare sultanul Mahomet știa bine că acest lambeau de terre nu-i 
de despreţuit, și dacă el zicea aceasta la 1490, de ce să n-o zicem noi la 
1878? 

Mutatis mutandis zicem: 

Pe câtă vreme Basarabia este în mânile noastre, Rusia nu va putea 
cuceri Orientul. Căci, după cât dăm noi cu socoteala din ciudatele teorii a 


frontierelor naturale, a barierelor ostile de învins și a victoriilor repurtate la 
Cahul şi Ismail, cam asta este intenţia puternicului nostru vecin. 


III. VEACUL AL ȘAISPREZECELEA 


Pentru a înţelege tăcerea ce domnește în cronici în privirea Basarabiei în 
veacul al șaisprezecelea vom trebui să premitem câteva consideraţiuni de o 
natură mai generală. 

Centrul vieţii istorice sunt oraşele, nu șesul dimprejurul lor, nici satele. 
Îndată ce turcii au pus mâna pe oraşele Chilia şi Cetatea Albă nu se mai 
vorbește nimic despre viaţa împrejurimilor lor. 

Am încheiat articolul trecut cu cuvintele lui Mahomet II rostite la a. 
1462, că: „până când românii stăpânesc Chilia şi Cetatea Albă, până atunci 
nu vom putea birui pe creștini“. 

În dricul verii anului 1484 sultanul Baiazid II intră cu oşti mari în ţara 
Moldovei şi bate Chilia și Cetatea Albă, pentru a realiza o politică oarecum 
tradițională. Miercuri, la 14 iulie, ia cetatea Chilia, comandată de pârcălabii 
Ivaşcu și Maxim, iar la 5 august acelaş an ia Cetatea Albă, comandată de 
pârcălabii Gherman şi Oană (la loan Urechi): 

şi ar fi apucat şi alte cetăți, că Ştefan Vodă la gol nu îndrăznea să iasă; ci numai la 
strâmtoare nevoia, de le făcea sminteală. Ci văzând turcii ajutorul lui Ştefan Vodă din 
Țara leşească ce-i venise, sau însuși craiul, cum scriu unii, că au tras de la Rusia și de 
la Litfa ţeara toată, de se strânsese oameni de treabă mai mult de 20.000 şi, trecând 
craiul cu dânșii Nistrul sub Halici, au venit la Colomeia, de și-au pus tabăra, unde și 
Ştefan Vodă au mers de s-au împreunat cu craiul în anul 6993 septemvrie 1 (1485). Și 
toate ce au avut mai de treabă au hotărât şi apoi şi ospătatu-au pe Ștefan Vodă şi 3000 
oameni i-au dat de oaste, cu cari s-au întors Ștefan Vodă la Moldova și, împreunând 
oastea cea străină cu a sa, pe multe locuri au smintit pe turci, de le-au căutat o ieșire 
din ţară. 

Aşa Ştefan Vodă au curăţit ţara de vrăjmași, iar cetăţile care le-au luat turcii, 
Chilia şi Cetatea Albă, nu au putut să le mai scoată de la turci, că ei mai înainte de ce 
au ieșit din ţară le-au îngrijit cu oameni, cu puști și cu bucate de ajuns; și așa au rămas 
pe mâna turcilor până astăzi. 

(Urechi) 


Tot în anul acesta 1485 Ştefan Vodă 
dacă au scos vrăjmaşii din ţară şi dacă au răcit vremea şi caii turcilor au slăbit, au 
lovit pe Malcoci la Catlabuga (lac şi râu în judeţul Bolgrad) în 16 zile a lunei 
noiemvrie, de au topit toată oastea turcească. 


Adăugăm numai că fiecine trebuie să se păzească de eroarea de a privi 
şi judeca vremile trecute după împrejurările de astăzi, de a da numirilor ce 
există astăzi aceeași greutate pe care o aveau atunci. Puterea în istorie este o 
noțiune relativă. Veneţia de ex. nu avea întindere mare, dar era una din 
puterile mari ale Europei. Acelaş Ștefan Vodă căruia turcu (pe atunci cea 
dântâi putere militară în Europa) îi iau Chilia și Cetatea Albă, acelaș Ștefan 
Vodă bate de-l stinge mai târziu pe regele Albert în Codrii Cosminului, încât 
rămâne proverb în ţara leșească „în zilele lui Albert au pierit șleahta“ şi 
acelaș Malcoci a cărui oaste turcească Ștefan au topit-o în ţinutul 
Bolgradului a pătruns mai târziu în Polonia și prădă şi arse până la Lemberg 
fără ca regatul să-l poată opri. 

De aceea trebuie s-o spunem de pe acuma că, oricât de viteaz să fi fost 
bătrânul domn al Moldovei, oricât de puternic să fi fost pentru vremea lui, 
în care alte state cu întindere de zece ori mai mare erau mai slabe decât 
Moldova, contra Turciei sau a Spaniei din vremea aceea n-ar fi putut rezista 
decât în defensivă, decât nevoind la strâmtoare, pentru a le face sminteală, 
căci la gol nu îndrăznea. 

În sfârşit, la anul 1504 Ștefan Vodă se coborî în mormânt, gârbovit de 
greutăți și de vârstă, după 47 şi mai bine de ani de domnie, iar poporul în 
urmă-i i-a zis cu dragă inimă și Bun şi Sfânt şi Mare, căci aşa Domn nici n- 
avusese până atunci, nici poate că va mai avea de acum și pururi. 

Deși în gândul lui statornicise de-a închina ţara turcilor, dar lui însuși, 
biruitorului tuturor vecinilor, nu i se cădea să se plece; vrea ca numele lui să 


însemne însuși țiitor preste toată ţara; ci numai 
înaintea săvârșirii sale el chemă la sine pe boieri mari și alții câți s-au prilejit, 
arătându-le cum nu vor putea ţinea țara precum o au ţinut el; ci socotind decât toţi mai 
puternic pre turc şi mai înțelept au dat învățătură să se închine turcului. 


Într-adevăr, în anul 1511, Bogdan, voievodul Moldovei, încheie 
capitulaţiunea întâia cu turcii. În această capitulaţiune Poarta recunoaşte: 
(Art. 1) că Moldova e ţară liberă şi nu cucerită; (Art. 3) că Poarta e obligată de-a 
apăra Moldova contra oricării agresiuni eventuale și de-a o mănţinea în starea în care 
se găsea de mai-nainte, fără ca să i se facă cea mai mică ştirbire a teritoriului ei: (Art. 
6) că stăpânirea voievozilor se va întinde asupra întregului teritoriu al Moldovei; că 
(Art. 8) turcii nu vor putea cumpăra pământuri în Moldova, nici vor putea clădi 
geamii, nici se vor putea aşeza în orice mod ar fi. Drept semn de supunere Domnii 
Moldovei vor da în fiece an Porții 4000 de galbeni turceşti, 40 de șoimi şi 40 de iepe 
fătătoare, toate însă sub titlu de dar. 


Având Domnii Moldovei stăpânire pe toată întinderea ţării, recunoscută 
de jure prin acest tratat formal, avutu-l-au şi de facto? 

Pentru a lămuri şi acest lucru consultăm tratatul lui Petru Rareş de la 
1529. 


Art. 5. Granițele Moldovei se vor păstra intacte în toată întinderea lor. 

Art. 6 Exerciţiul cultului musulman e oprit pe toată întinderea țării. 

Art. 7 Nici un musulman nu va putea avea, sub titlu de proprietar în Moldova, 
nici pământ, nici casă, nici prăvălie. 

Art. 9 Negoţul Moldovei e deschis pentru toate naţiile comerciante. 


Cu toate acestea turcii vor avea preferență înaintea celorlalte naţii 
pentru cumpărarea de producte pe cari le vor tocmi în porturile Galaţi, 
Ismail şi Chilia; dar ei nu vor pătrunde mai departe înlăuntrul ţării, fără 
autorizarea espresă a lui Vodă. Aceasta e cestiunea de drept. De jure s-au 
restituit Moldovei toate câte i se luase, s-a recunoscut că nici un turc nu 
poate fi proprietar al vrunui imobil în Moldova, de facto însă turcii au ţinut 
ocupate milităreşte atât Cetatea Albă cât şi Chilia. 

Aceasta ne lămureşte și atitudinea febrilă și neliniștită a lui Petru Rareş; 
tratatul lui secret cu marchizul de Brandenburg, subscris la Suceava în 1542 
şi motivat anume prin voința de-a recăpăta părticelele Moldovei răpite de 
turci. 

Tot în vremea lui Petru Rareș, la 1535, turcii ocupară şi Tighina 
(Bender). Într-adevăr, ce să ne închipuim sub aceste ocupări turceşti? O 
cucerire? Pentru a răspunde la această întrebare și a arăta totodată 
continuitatea dreptului Moldovei preste aceste locuri, vom întinde mâna pe 
deasupra veacului al 17-lea tocmai până la Ecaterina II, la stipulaţiunile 
Tratatului de la Cuciuc-Cainardgi, 10 (24) iulie 1774. Ce se zice în el? 


L'Empire de Russie restitue à la Sublime Porte toute la Bessarabie avec les villes 
d'Ackerman, Kilija, Ismail et avec les bourgs et villages et tout ce que contient cette 
province etc., 


iar mai jos următoarea obligaţie pentru Poartă; 


3) De restituer aux couvents et aux autres particuliers les terres et possessions ci- 
devant à eux appartenent, qui leur ont été prises, contre toute justice, situées aux 
environs de Brahilow, de Choczim, de Bender, etc. appelées aujourd'hui Rayes. 


TERRES ET POSSESSIONS CI-DEVANT À EUX APPARTENENT, 
QUI LEUR ONT ÉTÉ PRISES CONTRE TOUTE JUSTICE, iată adevărata 
definiție pentru toate ocupările turceşti din trupul Moldovei o definiție 
făcută de chiar Ecaterina II. 

Cumcă prin această restituțiune nu se înțelegea nimic mai puțin decât 
restituțiunea către chiar statul Moldovei vedem din corespondența 
ambasadorului austriac Thugut, care scrie aceste amănunțimi la Viena. 

Într-un raport din Pera, lângă Constantinopole, 3 dec. 1774, Thugut 
zice: 


Între altele, Poarta e ocupată de a pune la cale obiectul cererilor deputaţilor 
moldoveni și munteni. Cu această ocazie voivodul Valahiei, Alexandru, și Iacovachi 
Rizo, în numele lui Ghica Vodă, au făcut de curând propunerea ca Poarta să elibereze 
națiunilor amândurora un așa-numit hatișerif, adică o scrisoare publică iscălită de 
însuşi sultanul, prin care să li se confirme Principatelor drepturile și prerogativele 
stipulate pentru ele prin cel din urmă tratat oarecum din propriul impuls al graţiei 
sultanului. Fiindcă această idee e sprijinită de pretextul aparent că în acest mod se va 
putea înconjura pe viitor stăruința Rusiei și amestecul ei în trebile nației moldovenești 
și valahiene, de aceea Poarta pare dispusă a primi această propunere și nu e alta la 
mijloc decât înlăturarea oarecăror greutăţi, pentru oarecare întinderi cari până acum 
s-au ținut de fortărețele Brăila și Hotin şi, cari conform cuprinsulul tratatului, trebuie 
să se înapoiască locuiorilor Moldovei și Valahiei. 


În alt raport de la 10 şi 11 decembrie 1775, Thugut spune cumcă, la 
delimitarea Bucovinei, Reis Effendi se împotrivește de-a da o palmă de loc 
din ţinutul Hotinului, căci, deşi e stipulat espres „ca teritoriul Hotinului, a 
Benderului, a Brăilei etc. etc. să fie reîntrupate cu Moldova și Valahia ...“ 
totuşi Poarta stăruieşte pe lângă Rusia să nu fie silită a îndeplini acest 
articol. 

În raportul de la 1776, 3 ianuarie, Thugut repetă clar: 


Între piedecele ce se opun (delimitării Bucovinei) cea mai însemnată este că în cel 
din urmă tratat de pace cu Rusia s-au stipulat espres ca toate (sămmtliche) regiunile 
cetăților turceşti de la graniță, Hotin, Bender, Brăila etc., fiind părți cari din vechime 
(ursprunglich) s-au ținut de Moldova și Valahia, să fie reîntrupate (zuruckeinverleibet) 
cele două Principate. Poarta, precum am aflat cu siguranță, a fost silită de a introduce 
în hatișerifurile pe cari le-a dat moldovenilor și valahienilor în urma stăruinței Rusiei 
făgăduinţa expresă cumcă pretenţiile Principatului valahian și moldovenesc asupra 
aşa-numitelor ţinuturi ale Hotinului, Benderului, Brăilei etc. vor fi cercetate la vremea 
lor și cererile temeinice vor fi satisfăcute. 


În fine la 1784 sultanul şi eliberează hatişeriful în cestiune, care, afară 
de o mulțime de amănunţimi cari confirmă suveranitatea internă a 
Moldovei, repetă că nici un turc nu va putea avea avere imobilă în țările 
noastre și promite a restitui ținuturile în chestiune. 

Aceste toate le dezvoltăm numai pentru a stabili un singur lucru. Dacă 
înainte de o sută de ani, pe la capătul veacului al optsprezecelea, drepturile 
Moldovei erau așa de tari că puteau fi dovedite de boieri și de mănăstiri, 
încât Turcia să recunoască prin Tratatul de la Cuciuc-Cainardgi și prin 
hatişeriful de la 1784 temeinicia lor, dacă acele drepturi nu se învechiseră şi 
nu se prescrisese atunci, pututu-s-au ele prescrie în veacul al șaisprezecelea, 
în vremea lui Bogdan cel Chior, lui Ștefan cel Tânăr sau în zilele lui Petru 
Rareș, voievodul bogat, influent și plin de învățătură? 

Desigur că nu. 

Ceea ce ţineau turcii pe atunci erau cele trei oraşe, Chilia, Cetatea Albă 
şi Tighina, avec les terrains affectées, căci aşa numeşte Thugut 
circumspecția militară a orașului spre deosebire de districtul lui. Aceste 
terrains affectées erau însă pentru păscutul cailor ienicerești și nu vor fi 
întrecut cu mult suta de pogoane împrejurul zidurilor cetăţii şi poate vor fi 
ajuns atât de departe pe cât ajungea săgeata din arcul tătăresc şi glontele din 
pușca ienicerului. 

Într-adevăr, Matei Strykowski povesteşte, după cum văzuse însuși cu 
ochii, cum este d.e. Hotinul și de ce soi e ocupaţiunea turcească. 


Hotinul e o frumoasă și puternică cetate, așezată pe o stâncă, având aspectul 
fortereţei Koekenhausen din Liflanda, căci le văzui pe amândouă în 1574 şi găsii 
Hotinul deja în posesiune turcească; totuși domnul moldovenesc mai păstrează acolo 
un pârcălab, ce-l reprezintă şi carele ne primi de două ori în numele stăpânului său... 


E drept că Hotinul trece în urmă din nou în posesiunea Moldovei și abia 
în secolul al 17-lea turcii îl reocupă și-l întăresc. Dar, ca un fel de probă de 
cucerire și de legitime possession, putem cita acest caz, în care vedem doi 
stăpâni trăind alături într-unul şi acelaş loc: Domnul Moldovei, stăpân 
legitim, însă slab, alături cu sultanul, stapân neligitim, însă puternic. 

Nu tăgăduim că o picătură de silă în dreptul limpede al Moldovei îl 
întunecă, precum o picătură de sânge întunecă limpezimea unui izvor; dar 
dreptul viu reîntinereşte cu spor, pe când sila, tocmai contrariul lui, vremea 
o mână cu sine ş-o mistuie, de nu se mai cunoaște c-au fost. 


De-a mirarea lucru cum s-au păstrat conştiinţa vie a dreptului până în 
ziua de astăzi prin vremi atât de turburate precum au fost pentru noi veacul 
al XVI-lea și al XVII-lea, căci jumătatea din urmă a celui dintâi și întreg al 
doilea nu sunt decât o lungă și sângeroasă tragedie. 

Din afară încep a veni tătarii şi cazacii, de preste Dunăre vin turcii cu 
vecinicele lor războaie ba asupra unuia, ba asupra altuia; înlăuntru, după 
stingerea dinastiei, se împerechează boierii în partizi, rădică Domni efemeri 
spre a-i răsturna iarăşi, iar din când în când câte un tiran îneacă și revoltele, 
dar și dreptatea, într-o mlaștină de sânge și fărădelegi. 

Și cu toate acestea, cu toată grozăvia acestor vremi, ele nu sunt nimic pe 
lângă epoca fanarioților, în care toate acele patimi urieșești cari mistuiau pe 
oamenii din ţară, în loc de a fi conduse într-o albie comună spre folosul 
țării, au fost secate, nimicite prin mişelie, moliciune, venalitate; în care 
toate instinctele barbare însă nobile au făcut loc instinctelor ipercivilizate 
ale Bizanțului, acelui amestec de viclenie meschină, răutate meschină şi 
nespusă fățărnicie. 


IV. VEACUL AL ȘAPIESPREZECELEA 


Bugeac în limba tătărească — zice Cantemir — va să zică unghi, un colţ 
de pământ. Cam pe la anul 1568 se începe roirea tătarilor înspre ţara 
Moldovei, precum ne-o spune Cantemir însuși, care era de origină din cea 
mai însemnată familie a tătarilor nohai din câte s-au așezat în ţara noastră, 
ba chiar, în vremea în care Dimitrie era Domn creștin în Moldova, în 
Bugeac stăpânea preste tătari asemenea un Cantemir. 

Tătarii, după cum ni-i descriu cronicarii, nu se ocupau cu plugăria, ci se 
țineau cu turmele de cai şi cu prădatul. Sate nu aveau, ci numai târguri, se 
hrăneau cu lapte de iapă și nu era nici una din ţările învecinate cu care să nu 
aibă bocluc. 

La începutul veacului al șaptesprezecelea Ieremia Movilă dăruieşte lui 
Kazigherei han in din Crim șapte sate în Bugeac, să-i fie de câșle, adecă de 
păscut și de strânsul fruptului, aceasta pentru a-l împăca pe han cu Polonia, 
căci leremia avea nevoie şi de prietenia Poloniei și de mijlocirea hanului 
tătăresc pe lângă Poartă. 

Se vede însă că curând după aceea tătarii Bugeacului, sub căpetenia lor 
Cantemir Paşa, au fost rechemaţi în Crim. 

Să nu uităm că cronicarii noștri trăiesc toţi în veacul al șaptesprezecelea, 
că Nistor Ureche, de pe a cărui izvoade au scris fiul său Grigore, e boier 


mare la curtea lui leremia Movilă și partizan al Movileștilor, că Miron 
Costin moare de sabia lui Cantemir, că ei toți cunoşteau istoria colonizării 
tătarilor în Basarabia; ba, Miron Costin vorbeşte de ei cu acel ton 
nepreocupat al contimporanului, care nu găsește de cuviință a mai esplica 
lucruri cunoscute de toată lumea; precum am vorbi noi astăzi de pahonțţii 
rusești prin gazete, fără a ne mai interesa cum au venit și cum se duc. 

Destul că, după ce vedem cum la începutul veacului Ieremia Movilă le 
dăruiește nouă sate, aflăm că deja la 1637 ei nu mai erau în Bugeac și 
aceasta în urma unui tratat între Polonia și hanul de Crim. 

lată ce zice Miron Costin: 


Tot în acelaşi an (1637), Cantemir Pașa cu oardele sale, peste voia hanului, au 
ieșit din Crim și s-au așezat iar în Bugeac, care lucru nesuferind hanul și mergând 
dodăială și de la leşi, care legase a doua legătură prin Koneţ-Polski cu Mustafa Pașa 
vizirul, să nu fie slobozi tătarii a locui în Bugeac, făcând dodăială crăiei lor. Au ieșit 
poruncă la hanul și la Vasile Vodă (Lupu), domnul țarii noastre, şi la Matei Vodă 
(Basarab), domnul muntenesc, să meargă cu hanul asupra lui Cantemir. Deci au venit 
hanul cu oști şi au purces şi Domnii cu îmbe țările asupra lui Cantemir care, temându- 
se de hanul, au fugit în Țarigrad, iar oardele lui le-au luat hanul cu sine la Crim, şi de 
pâra lui au pierit şi Cantemir zugrumat în Țarigrad. 

După ce-au pornit din Bugeac hanul pe tătari, au lăsat pe doi sultani, frați ai săi, 
să vie cu dânșii; iară el au purces spre Crim înainte. Iară când au fost la trecătoarea 
Niprului s-au ridicat nohaii şi au lovit fără veste pe sultani şi i-au omorât pe amândoi 
şi după această faptă au purces cu coșurile sale spre ţara leşească, pohtind de la leşi 
loc să se aşeze sub ascultarea lor. Îmbla pre la târguri și prin sate toţi cu câte o cruce 
de lemn la piept, semn de închinăciune. Ci leşii așa loc deșert fără oameni mai 
înlăuntrul ţării sale neavând, le-au dat câmp pre Nipru între Krilav şi între Kodin: şi 
era aproape de 20.000 de nohai oarda aceea. 


Nu-i vorbă, peste un secol îi întâlnim iar în Buceag, cerând acum loc de 
la moldoveni, cari, neavând ce să-și facă capului, le măsura un petec de 
pământ de 32 ceasuri lungime și două lățime tot pe locurile pe unde mai 
fusese înainte de un veac, iar mârzacii toţi se obligă printr-un lung înscris, 
dat la mâna lui Grigore Vodă Ghica, să plătească arendă pentru locurile de 
pășunat, iar de unde le-or spune pârcălabii să se retragă cu turmele, de acolo 
să se şi retragă fără a face bucluc. Dar despre acestea mai pe larg la veacul 
al optsprezecelea. 

A vorbi despre acești oameni ca despre nişte possesseurs legitimes ai 
Basarabiei ni se pare cel puţin curios și tot atât de curioasă este deci și 
teoria cumcă Basarabia s-a cucerit de Rusia de la turci și de la tătari. 


Teritoriul pe care locuiau în Moldova le era dat în arendă, plăteau hacul 
pământului, cum zice învoiala, era o colonie de străini pe pământul 
moldovenesc, cari n-aveau proprietate, ba nici capacitatea juridică de a o 
avea. 

Dar cea mai vie dovadă că în acest veac erau în Basarabia români este 
desigur existenţa eparhiei Brăilei. Vechiul Proilabum, a cărui nume turcii l- 
au prefăcut în Ibrăila, a încăput pe la jumătatea veacului al 15-lea sub 
domnia turcească, deci, nemaiputându-se administra bisericeşte de 
episcopia de Buzău, s-a format o nouă eparhie, atârnătoare direct de 
patriarhul din Constantinopol, având sub sine toate cuceririle lui Mircea cel 
Bătrân de pe malul drept al Dunării. Astfel, încă pe la anul 1622 un om al 
bisericei, totdauna conservatoare, înseamnă la finele mineiului lui iulie: 


Să se ştie că a venit părintele Ignatie de la părintele vlădica Calinic etc., care acest 
Calinic era mai înainte aici la Brăila Metropolit Drist (Dorystolum-Silistria) și Proilav 
(Proilabum-Brăila). 


În anul 1641 părinţii călugări de la mănăstirea Caracal, din Sfântul 
Munte, cer de la Ioanichie, patriarhul Constantinopolei, permisiunea de a 
repara vechea biserică din Ismail. 

Din actul eliberat de patriarh la 2 iunie 1611 se vede însă 1) că eparhia 
Proilaviei se administra de un mitropolit numit mitropolitul Proilavului 2) 
că biserica Sf. Niculaie din Ismail se învechise și se dărâmase, de vreme ce 
călugării din mănăstirea Caracal cer voie s-o reconstruiască. 

Prin urmare, biserica din Ismail fiind cel puţin din veacul al 16-lea, şi 
oraşul a trebuit să fie fondat de moldoveni, încât Miron Costin în Descrierea 
Moldovei și Țărei Românești (scrisă la 1674 în versuri polone) greșeşte 
când zice că Ismailul e de fundaţiune turcească. 

Cantemir nu comite această greşală, el zice lămurit: Ismail Moldavis 
olium Smil dictus...“ Se vede că Ismailul a avut aceeași soarta ca și Brăila. 
Turcii au făcut din Smil Ismail, ca și din Proilabum, Ibrăila. 

Dar să venim iar la vorba noastră, la mitropolia Proilaviei. 

De eparhia acestei mitropolii se ţinea: 

I. Silistra, Brăila, Chilia. Trăgând o linie din Silistra la Marea Neagră 
ajungem tocmai la Chiustenge, încât întreaga Dobroge a lui Mircea cel 
Bătrân intră în eparhie. 

II. Reni, Ismail, Aeherman (Cetatea Alba), Bender (Tighina). Trăgând o 
linie de la Bender la Reni avem toată Basarabia în cestiune. 


III. Toate satele şi oraşele româneşti dintre Nistru și Bug, adică din 
Podolia și Cherson. Citat anume e oraşul Dubăsarii, dincolo de Nistru, care 
se ţinuse de episcopia Hușilor. Dar la sud de Dubăsari sunt Mălaieşti, la 
nord de ei e oraşul Balta, apoi oraşul Ocna și încă foarte multe sate, rămase 
până azi româneşti. 

La Dubăsari — dincolo de Nistru — era la 1791 până și o tipografie 
românească din care au ieşit mai multe cărți bisericești. 

Tătarii d-lui X devin foarte interesanţi. Ei au nevoie de mitropolit, de 
biserici, de cărți românești, ba pe la anul 1640 Vasile Vvd Lupul le zideşte o 
biserică în Chilia, iar la 1641 călugării din mânăstirea Caracal le reparează 
biserica lor cea veche din Ismail. 

În faptă însă se vede şi-n cursul acestui veac de ce aveau nevoie tătarii 
şi de ce moldovenii. Tătarilor le trebuia pășune pentru cai, moldovenilor, 
poporului statomicit de veacuri și creștin, le trebuia biserici, cărţi, 
mitropolit. 

Ce ilustrație pentru fraza: „la Bessarabie à acun point de vue n'a pu être 
considérée comme restituée à ses possesseurs légitimes!“ 

Să mulțumim bisericei noastre care, prin dumnezeiasca linişte şi 
statornicie pe care a avut-o în vremile cele mai turburate, ne-a păstrat prin 
însemnările ei acest argument zdrobitor față cu orice subtilitate diplomatică. 
Întrebarea posesiunei legitime nu mai poate fi controversată. Dar acest 
argument devine și mai tare în veacul al optsprezecelea, când graful 
Rumianţof lui-même — aprobă desființarea (deşi numai trecătoare) a 
mitropoliei Proilabului şi împarte eparhia, dând toată Basarabia până la 
Bender eparhiei de Huși, de care s-a ţinut mai înainte, și Brăila eparhiei de 
Buzău. Dar despre acestea, mai târziu. 


V. VEACUL AL OPTSPREZECELEA 


Am zis într-un rând că, oricâte picături de silnicie ar fi căzut în izvorul 
limpede al dreptului nostru istoric asupra Basarabiei, vremea a trebuit să le 
mistuie și să le așeze şi că de la un rând de vreme încoace, izvorul a trebuit 
să curgă din nou limpede, ca și mai înainte. 

În veacul al 14-lea vedem pe Mircea întinzându-și domnia până la 
Nistru, în al 15-lea vedem pe moldoveni cuprinzând cu cetăţi însemnate și 
avute întreg, teritoriul dintre Prut şi Nistru, în al 16-lea cetăţile Chilia și 
Cetatea Albă sunt sub dominație turcească, însă numai cu circumscripţia 
militară, în al 17-lea tătarii apar și dispar din Bugeac, iar, paralel cu viaţa 


călătoare și nestatornică a acestor nomazi, vedem cum românii din aceste 
locuri își urmează înainte viaţa lor de popor statornic, având o mitropolie 
proprie la Brăila, zidind biserici, trăind cum trăiseră înainte ca proprietari 
legitimi ai acestor locuri. 

Ce ne va mai dovedi veacul al optsprezecelea? 

Izvoarele istorice ale acestui veac apropiat trebuie să fie neapărat foarte 
limpezi și asupra oricărei îndoieli. Cronicarii noștri cari descriu acest veac 
au trăit în lăuntrul lui, ei nu sunt copiatori de izvoade bătrâne, ci martori 
oculari ai evenimentelor; luptele și învoielile Ecaterinei a II cu împărăția 
turcească stau deschise și pe față, nefiind nici un punct care ar admite 
controversă; în predmetul cesiunei Bucovinei avem corespondenţa dintre 
Thugut, ambasadorul austriac la Constantinopole, și Kaunitz, cancelariul 
Imperiului habsburgic; cu un cuvânt materialul se grămădește înaintea 
noastră şi nu mai avem nevoie de a face judecăţi prin analogie de cazuri, 
căci evenimentele înșile poartă pe ele pecetea valorei lor intrinsece, 
evenimente cari nu se pot nici nega, nici discuta chiar. 

În acest embarras de richesse trebuie cu toate acestea să ne mărginim la 
puţine. 

La 1716 urmează cearta între lorest, episcopul Hușilor, şi Ioanichie, 
mitropolitul Proilavului, pentru hotarele eparhielor acestor două scaune. 

Cearta e anume pentru Dubăsari — dincolo de Nistru — și satele 
Sultan-Câșlași şi Musaip-Câșâași din Bugeag. Numele satelor sunt evident 
tătăreşti, dar populaţia e creştină, deci română, îndată ce vedem doi episcopi 
creştini purtând proces pentru ele. 

Dar înaintea cui se judecă procesul? Poate înaintea sultanului sau a ... 
hanului tătărăsc? 

Ioanichie, mitropolitul Brăilei, vine la Iași și se tânguieşte domnului 
Moldovei Mavrocordat în această chestie. Mavrocordat dă cazul în tratarea 
unei feţe bisericești, a patriarhului Samuil. Patriarhul, în prezenţa sfatului 
țării și a părţilor litigante, găsește cu cale că Dubăsarii, nefiind din hotarul 
Moldovei, să rămână sub jurisdicția mitropolitului de Brăila, iar cele două 
sate din Bugeac să rămână sub ascultarea episcopului de Huși. 

Amândoi episcopii își dau înscrisuri conform acestei hotărâri: 

Iată înscrisul lui Iorest, episcop de Huşi: 


Venind Sfinţia Sa Părintele Ioanichie aici la Iaşi au ieșit la Măria Sa luminatul 
nostru Domn Nicolai Alexandru Voievod (Mavrocordat) şi Măria Sa ne-au poruncit să 
mergem la fericitul Părintele Papa și Patriarh de la Alexandria, Kyr Samuil, ca să ne 


îndreptăm şi, mergând înaintea Sfinţiei Sale, fiind acolo şi dumnealor boiarii cei mari 
şi luându-ne seama Sfinția Sa Patriarhul, ne-am așezat frățește și cu pace într-acelaș 
chip, cum pentru Dubăsari să lipsească de sub ascultarea a episcopiei de Huși și să 
rămâie sub ascultarea a mitropoliei de Brăila, nefiind pe hotarul Moldovei, nici să le 
dăm mirul, nici blagoslovenia. Iară pentru Sultan-Câșlași și pentru Musaip-Câșlași ca 
să fie tot sub ascultarea Hușilor precum a fost și până acum, și așa am primit amândoi 
pe această așezare de împărțeală etc. 


Peste patrusprezece ani, la 1730, domneşte în Moldova Grigorie Ghica 
bătrânul. În acest an urmează punerea la cale a tătarilor din Bugeac. 
Mangli-Gherei Han din Crim cere de la Poartă să mijlocească pe lângă 
scaunul Moldovei ca tătarii să capete Bugeacul în arendă, căci n-au nici un 
fel de rost. Printr-un înscris, iscălit de toți mârzacii din Bugeac, adică de 
toate căpeteniile, ei lămuresc raportul în care stau cu Moldova. 

Pentru mai mare vădire a lucrului, reproducem întreg zapisul tătarilor 
nohai dat la mâna lui Grigore Vodă: 


Pricina acestui zapis este precum în anul 1141 (al Hegirei, de la Hristos 1730) 
Măria Sa înălţatul şi milostivul stăpânul nostru Mengli-Gherei Han, trimițând arz la 
Împărăţie pentru ca să ni se orânduiască din pământul Moldovei loc de așezământ și 
de pășunarea bucatelor, după arzul Măriei Sale și cu știința Măriei Sale, Domnului 
Moldovei orânduindu-ni-se cu ferman împărătesc din pământul Moldovei 32 ceasuri 
de-a lungul și două ceasuri de-a curmezișul, care loc fiind din început chiar loc 
moldovenesc și de folosul și hrana pământului Moldovei. Măria Sa hanul împreună cu 
Măria Sa paşa, păzitorul Tighinel, cu hatişerif împărătesc au hotărât și au măsurat și 
au lămurit hotarul acestui loc mai sus pomenit, au orânduit pentru cei ce vor locui pe 
acel loc al Moldovei, 32 ceasuri de-a lungul și două ceasuri de-a curmezișul, să dea, 
osebit de ușurul ce este obicinuit plată, chirie pentru loc. Care legătură noi am primit, 
adică pentru nohaii ce vor locui pe acel loc al Moldovei să-și dea uşurul și hacul 
pământului și toată plata deplin, şi cu învoinţa noastră şi a tuturor bătrânilor noştri 
făcutu-s-au și hoget după legea noastră, întru care s-au însemnat toate legăturile 
acestea cu carele noi toți ne-am legat și am primit; după cum însemnează hogetul, 
aşezate fiind aceste tocmele și orânduiele, noi toți așezându-ne ca să locuim pe partea 
locului Moldovei unde ni s-au poruncit. 

Însă cunoscând noi că pentru pășunatul dobitoacelor noastre, om avea lipsă şi 
strâmtoare, ajuns-am cu rugăminte divanul Măriei Sale hanului stăpânului nostru, 
rugândând şi cucerindu-ne ca să ne isprăvească puţină nevoie numai pentru dobitoace, 
şi păstorii noştri să se poată păşuna pe unde părți de loc a Moldovei de pe care ne-am 
rădicat noi, fiind acele părţi de loc de această dată nelocuite de raiaua Moldovei, şi, 
deșerte aflându-se acele părți de loc, ne-am rugat ca să avem voie a ne pășuna 
dobitoacele noastre o samă de vreme. Deci Măria Sa hanul, milostivindu-se asupra 
noastră, triimes-au către Măria Sa Domnul Moldovei cinste iarlicul Măriei Sale și 


despre partea noastră, a nohailor, pe Kaspolat-mârza anume și pe Cantemir-mârza și 
pe Iş-mârza şi pe sultanul Mambet-mârza, împreună cu omul Măriei Sale, cu pofta 
pentru această ispravă; cari, împreunându-se cu Măria Sa Domnul Moldovei și 
arătându-se pofta și rugămintea noastră, răspunsu-le-au Măria Sa cumcă acele locuri 
sunt pentru trebuința locuitorilor Moldovei şi pe urmă pe acele locuri este să se așeze 
şi să lăcuiască raiaua Moldovei. 

Într-acesta chip arătându-le Măria Sa Domnul Moldovei, marzacii acei de mai sus 
pomeniți, vechilii noştri, răspunzând într-acesta chip, s-au apucat, de vreme că acele 
părți de loc pe care noi să ne pășunăm dobitoacele se află deșerte de această dată de 
lăcuitori, pe acele părţi de loc poftim să ni se dea voie de păşunat o samă de vreme; 
iară în părţile ce-or fi trebuitoare pentru lăcuiturii Moldovei să nu ne atingem, ce 
numai să păşunăm în părţile unde ne vor arăta ispravnicii şi zapcii marginilor 
Moldovei, iară peste voia lor să nu avem a călca aiurile, și despre cari ne-ar arăta ci 
că este de trebuinţă lăcuitorilor Moldovei îndată fără nici o întârziere să avem a ne 
rădica dobitoacele. 

Şi, osebit de aceasta, apucându-ne noi să dăm Măriei Sale Domnului Moldovei 
alâm îndoit pe bucatele noastre, Măria Sa plecând către poftă și porunca (?) Măriei 
Sale hanului și sfătuindu-se la aceasta şi cu ai săi boieri ai Moldovei, într-acest chip 
au dat răspuns, zicând: precum pentru pășunea dobitoacelor de-om cumva păşi noi 
peste legăturile şi aşezământul ce se însemnează mai jos, nici un ceas să nu ne lase 
dobitoacele pe locurile Moldovei să le pășunăm; aşijderea şi dobitoacele noastre să 
aibă a se păşuna numai pe acele părți de loc care ne-ar arăta domnealui sărdarul și 
dumnealui căpitanul de codru și afară din cuvântul acestor boieri a Măriei Sale nici 
un pas să nu pășim, nici să facem cât de puţină supărare cuiva, nici să cutezăm a face 
pe pământul Moldovei lăcaș au sălaș pentru păstorii noștri, ce numai să aibă a-și 
purta păstorii noștri după obiceiul lor câte o oba în care; iară din oba afară pe 
locurile acele să nu fim volnici a bate par sau ţăruș, fără decât vitele noastre, fiind la 
iernatec şi fiind trebuinţă pentru viţeii noștri, să stea supt acoperământ, numai pentru 
viţeii noştri să avem voie, din ceputul iernii până în sfârşit, a ne urzi pe locurile unde 
ne-ar arăta zapcii Măriei Sale câte o colibă ce se cheamă tătărește aran; noi singuri 
să avem a le urzi la începutul iernii și iară noi singuri să avem a le strica la sfârşitul 
iernii. Iară de nu le-am strica pe cum ne apucăm oamenii Măriei Sale să aibă a le da 
foc şi a ne ridica cu totul. 

Aşijderea și din stăpânii dobitoacelor, cari ar avea dobitoace la iernatic sau la 
văratic, mârzaci fiind sau karatătari, fiind trebuinţă să-şi cerceteze dobitoacele, de ar 
vrea să meargă la dobitoace să le vadă, să aibă întâi a merge la boierii Măriei Sale 
diregătorii marginilor, adică la serdarul și la căpitanul de codru și la pârcălabul de 
Lăpușna, şi, arătându-şi nevoia și trebuinţa lor ca să meargă să-și vadă dobitoacele 
colo unde se păşunează, așa cu știința lor să aibă voie a merge, iară fără de voia și 
cuvântul acestor boieri nimeni din noi să nu aibă voie a călca pe părţile Moldovei. 

Iară de s-ar afla cineva din nohai cu pricina dobitoacelor să vie pe locurile 
Moldovei ori păstorii noştri cu vreun chip de s-ar ispiti a face vreun supăr odăilor sau 
fânaţelor răielii locuitorilor Moldovei sau de s-ar afla cineva din nohai sau dintr-alţii 
şi s-ar ispiti a face cât de puţin val sau cât de puţină stricăciune fânaţelor, odăilor, 


dobitoacelor, pânilor sau semănăturilor, unul ca acela să aibă a se prinde și legal să se 
trimiţă la lași şi acolo să i se dea certare precum se cade. 

Şi pe locurile unde s-ar pășuna vitele noastre, oricând ne-ar arăta și ne-ar zice 
boierii ce s-au zis mai sus cumcă părțile acele sunt trebuitoare pentru lăcuitorii 
Moldovei, îndată să avem a ne rădica dobitoacelor de acolo fără nici o întârziere şi 
price. 

lar pentru alâmul îndoit apucându-ne noi ca să dăm Măriei Sale Domnului 
Moldovei, Măria Sa n-au primit a ne lua alâm îndoit și ne-au arătat că gândul Măriei 
Sale nu este să ia de la noi alâm îndoit, nici să lăcomește a lua de la noi bani îndoiţi 
pentru pășunatul vitelor noastre; ce numai pe cât însemnează în hoget atâta primește și 
Măria Sa să ia de la noi. Pentru care și noi ne-am apucat ca să dăm deplin precum 
însemnează în hoget, toate deplin fără nici o pricină şi preget, și afară din hotarul 
acesta la nimică să nu păşim, nici câtu-i o palmă de loc, nici prin dobitoacele noastre 
să nu avem a supune și a tăinui dobitoacele răielii sau a neguţitorilor. 

Şi dintr-aceste legături, din toate câte s-au pomenit mai sus, de-om păşi cât de 
puţin şi de n-am păzi aceste legături toate, să aibă voie Măria Sa a ne scoate toate 
dobitoacele afară de pe locul Moldovei. 

Deci într-acest chip ca acela ce ne este nouă în folos după bună și înaltă socoteală 
a Măriei Sale Hanului, vechilii noștri viind cu răspuns înaintea Măriei Sale Hanului, 
înaintea divanului Măriei Sale noi toți am primit această legătură și acest răspuns ce ni 
l-au dat despre partea Măriei Sale Domnului Moldovei şi toate le-am primit noi cu toți 
mârzacii și bătrânii nohailor și ne-am apucat că, de-om păși cât de puţin din hotarul 
acestui zapis, Măria Sa Domnul Moldovei să aibă a ne goni dobitoacele peste hotarul 
cel de două ceasuri. Într-acest chip ne-am legat cu toţii cu acest temesuk al nostru, 
carele, pentru ca să fie tare şi încredinţat că cu ştiinţa și cu pofta noastră a tuturor s-au 
scris şi s-au alcătuit şi s-au dat la mâna Miăriei Sale Domnului Moldovei lui Grigorie 
Vodă, la mijlocul luminei lui Sefer în anul 1142. 

Iscăliți:— Șitak-bei. Ismail-mârza. Batâr-mârza Kelmehmet. Dokuz-olu. Aslan- 
olu. Nevrut-mârza. Hagi-bei-mârza. Aslan-mârza. Giaun-mârza. Mamai-olu. Kazi-olu. 
Azamet-olu. Ali-olu. Iskender-mârza. lusuf-beior. Hagi-bei-mârza. Kan-mârza-olu. 
Mehemet-olu. Bei-mârza-olu. 


Din acest document nepreţuit, plin de naivitate și de tautologie, se văd 
următoarele lucruri: 

1) că tătarii erau supuși străini al hanului din Crim; 

2) că li se orânduiește loc de așezământ şi de pășunare lung de 32 
ceasuri, lat de 2 ceasuri, drept care ei îi și zic Buceag, adică colț de pământ; 

3) că până la acest înscris ei plăteau Moldovei două dări numite: ușurul 
şi hacul, fiind, din început chiar, loc moldovenesc și de folosul și hrana 
pământului Moldovei; 

4) că de acum vor plăti deosebit şi chirie pentru loc, va să zică o a treia 
dare; 


5) că afară de aceste locuri de aşezare (60 de mile pătrate) mai cer 
permisiunea de a pășuna şi pe alte locuri deșerte și că pentru un asemenea 
beneficiu vor să plătească alâm îndoit; 

6) că li se dă permisiune, însă să n-aibă voie a zidi lăcaş sau sălaș, nici a 
bate par sau țăruş în pământ, ci numai sub cort să poată locui. Făcând 
bordei pentru iarnă, să-l ridice primăvara, căci altfel diregătorii Domnului 
moldovenesc vor da foc bordeielor și-i vor alunga; 

7) că fără voia dumisale serdarului şi a căpitanului de codru să n-aibă 
voie nici să-şi viziteze vitele; 

8) că, îndată ce li s-ar porunci să părăsească păşunea, s-o și părăsească 
fără întârziere şi price; 

9) că, făcând stricăciune sau val fânaţelor, dobitoacelor, odăilor, pânilor 
sau semnăturilor, să fie prinşi, legaţi, trimiși la Iași şi pedepsiţi; 

10) că nu vor mai tăinui (vorbă subţire pentru fura) vitele raielii gau 
neguţitorilor; 

11) că, oricând n-ar îndeplini obligaţiunile lor, dobitoacele lor să fie 
alungate peste hotarul cel de două ceasuri. 

Ciudaţi possesseurs legitimes? 

Sub aceste condițiuni grele tătarii rămân ca arendași ai Buceagului, pe 
un petec de pămâmt de 60 de mile pătrate, pentru care plătesc dări domniei 
Moldovei. Pe acest petec se judecă între ei, dar, făcând neajunsuri cât de 
mici moldovenilor, sunt judecaţi la laşi de judecătorii ordinari ai ţării. 
Păşunându-și vitele, n-au voie nici țăruş în pământ să bată, necum să-și facă 
casă. 

De aceea nu-i mirare că renumiţii generali Rumianţof şi Şumarof i-a 
găsit sub corturi. Numai cortul pe care-l ducea în car avea permisiunea de a- 
| întinde dincolo de petecul Bugeacului. 

În sfârşit rușii i-au dat pe bieţii noştri arendaşi afară, făcând astfel 
pagubă visteriei. Dacă exista pe atunci o administraţie a domeniilor statului, 
ar fi protestat și i-ar fi luat sub scutul articolului cutăruia din Codul civil. 
Dar bietul Chiel-Mehmet, iscălit al patrulea în înscris, nu ştia să-şi ia 
advocaţi şi să se judece pe la curţi și tribunale; de aceea l-au şi tuns ruşii. E 
drept că Chiel-Mehmet nici n-avea mare cheltuială la tuns. 

Dar să lăsăm pe tătari de o parte și să ne-ntoarcem la alt şir de idei. În 
veacul al optsprezecelea se începe înrâurirea politicei rusești în provinciile 
turceşti sau atârnătoare de Turcia. 


După ce Petru cel Mare câștigase bătălia de la Pultava, Constantin 
Basarab Brâncoveanu trimite soli la dânsul şi-i promite ajutor în contra 
turcilor. Constantin Brâncoveanu era în genere un om care promitea multe 
şi voia să aibă în toate părţile razim. El sta în corespondenţă secretă cu toată 
lumea, până ce Poarta i-a aflat aceste din urmă uneltiri şi a hotărât stingerea 
celor din urmă Basarabi. Dimitrie Cantemir, crescut la Constantinopole şi 
crezut credincios turcilor, e trimis domn în Moldova; dar acesta, în loc să 
lucreze în favorul Turciei, încheie cu Petru cel Mare un tratat de alianţă, 
ratificat la Lusk (13 aprilie 1711). Prin acest tratat de alianţă Petru se obligă 
de a restabili vechile margini ale Moldovei. La 14 mai acelaș an Cantemir 
publică proclamația sa, în care zice că Petru s-a obligat a restitui Moldovei 
părțile uzurpate de turci şi a întreține cu cheltuiala sa o armată 
moldovenească de 10.000 de oameni. Se știe ce trist sfârşit au avut acea 
campanie rusească, care s-au încheiat printr-o umilitoare pace prin care 
Rusia a consimţit a înapoia Azovul, a distruge portul de 'Taganrok, a risipi 
toate cetăţile de la graniţele Turciei. 

Dar pe români i-a costat și mai mult pasul pripit al învățatului Cantemir. 
Constantin Brâncoveanu a fost tăiat împreună cu toată familia, iar de la 
1716 încoace veni pentru noi veacul de tină al fanarioților. Tot în acest veac 
înrâurirea Rusiei în Principate creşte din ce în ce. 

Deja prin art. 2 al Tratatului de la Constantinopole (5 noiemvrie 1728) 
Petru cel Mare își asigură oarecare înrâurire asupra creştinilor din Orient. În 
vremea împărătesei Anei (1730— 1741) emisarii mareșalului Miinich 
răspândesc aur şi proclamaţiuni prin provinciile Turciei, sub domnia 
Elisabetei (1741—1762) emisarii se înmulțesc, până ce în sfârşit, sub 
Ecaterina II (1763—96), politica rusească în Orient s-au copt cu 
desăvârşire. 

În 1769 Rusia declară război Turciei, Galiţin ocupă Hotinul; în fevruarie 
1770 boierii moldoveni şi munteni jură credință Ecaterinei, în 1771 
feldmareșalul Rumianţof stabilește câte un guvern provizoriu în fiecare 
Principat, iar Ecaterina doreşte unirea Principatelor sub un rege care era să 
fie Stanislaus August Poniatowski. În congresul de la Focşani din 1772 
Rusia pretinde ca Principatele să fie declarate independente sub garanția 
mai multor puteri ale Europei. În fine la 1774 se încheie pacea de la Cuciuc- 
Cainargi, în care (art. 16) se stabileşte că Principatele vor primi înapoi 
terenurile pe nedrept uzurpate de turci dimprejurul cetăților Hotin, Bender, 
Akerman, Chilia, Brăila ş.a. 


În genere interregnul din vremea ocupaţiei ruseşti de la 1769—1774 e 
cel mai caracteristic pentru vederile de atunci a Rusiei. Ea voia o Românie 
unită care s-ajungă de la Nistru până în Carpaţi. Pe monetele bătute pentru 
Principate marca Moldovei şi a Ţării Românești sânt împreunate sub o 
singură coroană. Rusia cerea dărâmarea întăriturilor de la Hotin, Bender şi 
Cetatea Albă şi împreunarea acestor orașe cu Moldova, iar a Brăilei cu Țara 
Românească. Corespondenţa lui Thugut cu Kaunitz dovedeşte aceasta cu 
asupra de măsură, ca și tratările din congresul de la Focşani, ca şi 
candidatura lui Stanislaus August care — si fata favissent — era să fie cel 
dintâi rege al României unite. Deosebirea numai e că României de pe atunci 
i s-ar fi lăsat cu dragă inimă petecul de pământ de la gurile Dunării, pe 
când, celei de azi — nu. 

Dar politica înaltă nu ne preocupă. Noi am urmărit până acuma firul 
roşu al dreptului neschimbat a Moldovei asupra Basarabiei întrucât el trăia 
în chiar conştiinţa ţării. De aceea venim iar la mitropolia Proilavei. În 
vremea acestui interregn, Gavril, mitropolitul Moldovei, în înțelegere cu 
Grigorie, mitropolitul Ungrovlahiei, desființează Proilavia şi reintegrează 
vechile eparhii române. Ţinutul Brăilei se dă episcopiei de Buzău; ţinuturile 
Ismail, Reni, Chilia, Acherman și Bender episcopiei de Huşi, iar ţinutul 
Hotinului episcopiei de Rădăuţi. Mitropoliţii au și aplicat hotărârea lor, 
înainte chiar de a supune dispoziţia şi grafului Rumianţof, de la care însă a 
primit în această privință următoarea deslegare printr-o scrisoare 
(românește şi ruseşte). 


Prea Sfinţite Arhiepiscope și Mitropolite al Moldovei. 

Al meu milostiv Arhipăstoriu, 

După socotința înștiințărilor Preasfinţii Tale și a Preasfinţitului Mitropolit al 
Ungro-Vlahiei pentru eparhia Brăilei, şi eu aşa socotesc că, până se va face hotărâre 
de la marea stăpânire, povăţuirea cea duhovnicească a acelor ţinuturi, a Ismailului, a 
Renilor, a Chiliei, a Achermanului și a Benderului, s-au fost dat episcopului de Huși. 
Iar ţinutul Brăilei, episcopului de Buzău. Deci întru împlinirea acestora și Preasfinția 
Ta să binevoieşti a scri celui mai mare povăţuitor a eparhiei aceea, după hotărârea 
bisericească și politicească. Iar eu pentru înştiinţarea la comandirii acelor ţinuturi am 
scris. 

Al Preasfinţiei Tale plecat slugă: 

1773, aprilie 25 subscris; 

Graf Rumianţof 


În urmarea acestei epistole mitropolitul înștiințează prin enciclică pe 
toată tagma bisericească și pe toţi creștinii ortodoxi din ţinuturile anexate la 
eparhia de Huşi (Ismail, Reni, Acherman și Bender) că, după înţelegerea cu 
graful Petru Alexandrovici Rumianţof, ei pe viitor au a asculta de 
Inochentie, episcopul de Huşi. 

lată dar o vădită continuitate de drept şi în veacul al optsprezecelea și o 
dovadă că românii au persistat pe acele locuri, adică în Basarabia noastră de 
astăzi. 


VI. VEACUL AL NOUĂSPREZECELEA. IZVOARE 


În iunie anul 1812 Napoleon I stătea gata să treacă preste Niemen cu o 
armată cum n-o mai văzuse pământul până atunci, de 640.000, (zi șase sute 
patruzeci de mii) de oameni cu 1370 tunuri (zi una mie trei sute șaptezeci). 

Ce avea a le opune Alexandru I al Rusiei? 

Barclay de Tolly stătea la Vilna cu 112.000 de oameni, având a se 
împotrivi la peste de jumătatea de milion a armiei celei mari, comandată în 
prima linie de însuşi Napoleon I. 

În momentul acesta Rusia avea 53.000 de oameni sub Cutusof în 
Moldova, cari-i trebuiau ca aerul pentru a nu fi înădușită și înecată de 
precumpănirea puterii lui Napoleon. 

Spuie oricine drept: Era atunci Rusia în poziţia de a anexa Basarabia? 
Când delegaţii ei din București aveau avizul de a încheia pace cu orice preţ, 
poate cineva visa că afacerea Basarabiei a fost curată, a fost o afacere de 
cucerire? 

Dumnezeu să ne ierte, dar nu ştim într-adevăr cum ar trebui să fie 
conformat acel cap omenesc care ar putea să vadă în retragerea grabnică a 
oștirii ruseşti din Moldova o armată învingătoare. Oamenii bătrâni care au 
văzut pe atunci armata lui Kutusof povestesc că, demersurile forțate, bieţii 
soldaţi cădeau în șanțurile drumurilor de ţară și pe paveaua de lemn a Iașilor 
şi, cu toată cumplita grabă, i-a trebuit patru luni ca să ajungă în faţa aripei 
drepte a armiei împăratului francez; în faţa corpului auxiliar de 34.000 de 
austriaci de sub generalul Seliwarzemberg. 

Noi am spus-o încă în cel dântâi articoli că Anglia au stăruit pentru 
încheierea acestei păci, că ea a silit pe sultan s-o iscălească. O flotă engleză 
era în Bosfor, care a silit pe turci de a nu se folosi de cumplita poziţie în 
care se afla Rusia atunci. Dar nici influenţa engleză n-ar fi fost în stare de-a 


cuceri Rusiei o provincie dacă nu era angajată o altă armă, rubla rusească și 
trădarea dragomanului Moruzi. 

În orice caz, ştiind că adevărata putere care a silit pe turci să-ncheie 
pace e Anglia și nu Rusia, trebuie să admitem că diplomaţii engleji erau în 
deplină cunoştinţă de cauză și că ei ne vor da ştiinţele cele mai exacte 
despre această ... ciudată cucerire cu sabia. 

Consulul general al Angliei de la București, W. Wilkinson, în cartea sa 
Tablou istoric, geografic și politic al Moldovei și Valahiei, ne dă o descriere 
clară a acelei cesiuni, făcute în împrejurări atât de nefavorabile Rusiei. lată 
acea relațiune: 

Galib Efendi care, după schimbările mari întâmplate la Constantinopole, 
reluase funcțiunile de ministru al afacerilor străine a fost principalul 
plenipotenţiar la București în anii 1811 şi 1812: însă prinţul grec Dimitrie 
Moruzi, dragoman al statului, era faţă la negociațiuni, au dat direcţie celei 
mai mari părţi a lor şi era în realitate revestit cu foarte întinse puteri. Ca şi 
cei doi fraţi ai săi, el fusese cu nestrămutare atașat de partidul rusesc de la 
începutul carierei sale politice; și speranţa ce o concepuse, de a fi înălțat la 
domnia unuia din cele două Principate, cel mai mare obiect al ambiţiunii 
sale, îi părea foarte întemeiată după restabilirea păcii. Caracterul său public, 
serviciile la Congres, sprijinul Rusiei, erau într-adevăr consideraţiuni care 
păreau a face sigură numirea lui. 

Cesiunea Valahiei și a Moldovei nu putea în nici un fel să intre în 
vederile sale și el o combătu cu energie și succes; dar, făcând Porții un 
serviciu atât de important, era necesar ca, pe de altă parte, să deie Rusiei o 
probă de ataşamentul său. Dacă el ar fi insistat să se restituie cele două 
Principate în întregul lor (restitution integrale), plenipotenţiarii ruși ar fi 
consimţit fără nici o îndoială, căci aveau ordin a grăbi încheierea păcii şi de 
a o subscrie sub orice condiţie care nu s-ar fi întins dincolo de această 
restituțiune. Dar Moruzi, care avea cunoștință perfectă despre aceste 
dispoziţiuni, a hotărât definitiv condiţiunile tratatului, cedând Rusiei cea 
mai frumoasă parte a Moldovei, care e situată între râurile Nistru și Prut, şi 
făcând astfel pentru viitor din acest din urmă râu linia de demarcaţiune a 
frontierelor ruseşti. 

Agenţii vigilenţi ai lui Buonaparte la Constantinopole nu pregetară de a 
face cunoscută purtarea lui Moruzi. Când, după încheierea păcii, ei s-au 
văzut frustraţi în speranța de-a determina pe Poartă să continue războiul au 
căutat să facă să cadă în dizgrație familia acestui prinţ grec, pentru a putea 


cel puţin să hotărască pe guvernul otoman de a pune în capul Principatelor 
persoane alese de dânșii. Ei îl arătară pe prinţul Dimitrie că e trădător, căci 
fusese cumpărat (suborn6) de Rusia pentru a-i servi interesele, în momentul 
în care era în puterea sa de a obţine condiţiile cele mai avantagioase. 

Între acestea se-ncepură ostilitățile între Franţa şi Rusia; şi Poarta, 
arătând rezoluţia sa tare de-a rămâne neutră și nevoind să dea nici umbră de 
îndoială celor două puteri beligerante prin alegerea noilor hospodari, hotărî 
a o fixa asupra a doi indivizi a căror principii politice nu fusese niciodată în 
contact cu curțile străine (Scarlat Calimah pentru Moldova. Iancu Caragea 
pentru Valahia)... Dimitrie Moruzi, care se afla încă în Valahia cu Galib 
Eţfendi, află noutatea acestor două numiri într-un moment în care s-aştepta 
de-a primi numirea sa. Totodată el fu informat în taină că, întorcându-se la 
Constantinopole, s-ar expune la cele mai mari pericole și i s-au dat sfatul de 
a se retrage într-un stat creștin. I s-a oferit un azil în Rusia, cu o pensiune 
considerabilă din partea acestui guvern, însă, temându-se că fuga sa ar face 
pe guvernul otoman de a se răzbuna asupra familiei sale, care rămăsese în 
puterea turcilor, și în speranţa de a justifica purtarea sa, pentru că toată 
responsabilitatea afacerilor tratate la Congres trebuia, propriu vorbind, să 
cadă asupra lui Galib Effendi, el se determină de a însoți pe acest ministru 
până în capitală. El era departe de a presupune că acest ministru turc, a 
cărui purtare fusese dezaprobată, ştersese din spiritul sultanului toate 
impresiile defavorabile pe cari le-ar fi putut concepe în socoteala lui, 
atribuind condiţiile păcii ce le subscrise intrigilor și trădării lui Moruzi și că 
primise în consecință ordine secrete de a aresta pe acest prinţ, îndată ce vor 
fi trecut amândoi Dunărea şi a-l trimite prins marelui vizir, care avea încă 
cartierul său general la Şumla. 

Moruzi, încuragiat din ce în ce mai mult de protestaţiunile de amiciţie a 
lui Galib Effendi, părăsi Bucureştiul în luna lui septemvrie. Ajungând la 
Rusciuc a fost condus cu escortă la Șumla; dar abia intră în locuinţa marelui 
vizir când mai mulți ceauși se aruncară asupra lui îl tăiară în bucăţi cu 
lovituri de sabie. Capul său a fost trimis la Constantinopol, unde a fost 
espus trei zile la porţile seraiului împreună cu capul fratelui său Panaiot 
Moruzi, care, în absenţa lui Dimitrie, suplinise postul (de dragoman) pe 
lângă Poartă și-a fost acuzat de a fi complice la trădarea sa în contra 
imperiului otoman. 

Iată dar sfârşitul binemeritat al aceluia care a trădat Basarabia pentru ca 
s-ajungă Domn, povestită de un contimporan, de un consul general englez 


care era la București în vremea tratărilor și, fiind interesată chiar Anglia la 
încheierea acestei păci, e sigur că trebuie să fi fost în cunoştinţă deplină 
despre toate firele care se torceau și se ţeseau la noi, pe socoteala noastră. 

Este oare cu putință de-a admite că onoarea marelui nostru vecin ar fi 
fost angajată în această ... cucerire? Posibil de-a zice astăzi cumcă 
împăratul ar lua-o ca o insultă făcută lui dacă această cestiune ar veni 
înaintea Congresului? Am înțelege ca ziaristica rusească să vorbească de 
interesul Rusiei de a o recăpăta; atunci discuţiunea s-ar învârti pe un teren 
propriu şi le-am opune asemenea arma interesului. Dar a mesteca în toată 
afacerea numele celui mai putemic monarc, pe care ne-am obicinuit a-l 
crede generos și bun întru cât priveşte persoana sa, noi, în simplitatea 
noastră, credem că nu se cuvine. 

Toate elementele morale în această afacere sunt în partea noastră. 
Dreptul nostru istoric, incapacitatea juridică a 'Turciei de-a înstrăina pământ 
românesc, trădarea unui dragoman al Porții, recăpătarea acelui pământ 
printr-un tratat european semnat de șapte puteri și obligatoriu pentru ele, 
garantarea integrităţii actuale a României prin convenţia ruso-română, 
ajutorul dezinteresat ce l-am dat Rusiei în momente grele, toate acestea fac 
ca partea morală și de drept să fie pe deplin în partea noastră. 

Mai vine însă în partea noastră împrejurarea că acel pământ nu l-am 
cucerit, n-am alungat pe nimenea de pe el, că e bucată din patria noastră 
străveche, este zestrea împărțitului și nenorocitului popor românesc. 

Ni se scoate ochii cu binele ce l-am avut din partea ruşilor. Pentru a 
răspunde şi la aceasta ne-ar trebui să împlem un volum întreg. Destul numai 
să pomenim că alianţa de la Lusc dintre Petru cel Mare și Dim. Cantemir 
ne-a costat domnia naţională şi un veac de înjosire şi de mizerie, iar cea mai 
nouă alianță dintre Rusia şi noi a început a aduna nouri grei deasupra 
noastră. Basarabia, mănăstirile închinate, mii de oameni pierduţi în bătălie, 
zeci de milioane de lei aruncate în Dunăre și în fine poate existenţa 
poporului românesc pusă în joc, iată binele de care ni se cere a ne bucura și 
a fi mulțămitori. 

Ce ni se opune? 

Interesul a 80 de milioane de oameni față cu slabele noastre cinci 
milioane. Dar Temis e cu ochii legaţi spre a nu vedea părţile ce se judecă 
înaintea ei şi, în loc de cumpănă în care să se cumpănească deosebirea de 
greutate între 80 și 5 milioane, ea ar trebui să ia cântarul. De braţul scurt sau 


prezent al cântarului ar atârna în greu Rusia, de braţul cel lung al unei istorii 
de 500 de ani atârnă România cu drepturile sale străvechi şi nouă. 

Înainte de a încheia, avem a împlini un act de gratitudine, nu pentru noi, 
asupra cărora nu pretindem ca să se reflecte meritul acestei lucrări, ci pentru 
țară în genere, căreia puţinii lucrători pe ogorul istoriei naţionale îi oferă azi 
mijloace de a se apăra. 

Pentru veacul al XIV-lea și al XV-lea am cercetat cu mult folos Istoria 
critică a românilor de d. B.P. Hajdeu şi Arhiva istorică a României, editată 
de același, apoi Beitrage zur Geschichte der Romunen V. Eudoxius, Frhrn. 
v. Hurmuzaki; pentru veacul al XVI-lea materialul cel mai preţios sunt 
capitulaţiunile Domnilor moldoveni cu Poarta; pentru al XVII-lea, textul 
cronicelor editate de d. Mihail Cogălniceanu, iar, în privirea eparhiei 
Proilaviei, Cronica Hușilor de P.S.S. Părintele Melchisedec, episcopul 
Dunărei de Jos; pentru al XVIII-lea aceeași colecţie de cronici, cu deosebire 
însă cronica tradusă după ordinul lui Grigorie Vodă în greceşte de un 
Amiras, în care e cuprins şi textul autentic al înscrisului tătarilor din 
Bugeac, apoi colecţiunea de documente a lui Hurmuzaki, vol. VII; pentru 
veacul al XIX-lea în fine mai sus citata carte al consului general englez 
Wilkinson. Asupra lui Amiras și Wilkinson ne-au atras atenţia d. Al. 
Odobescu. 


€ 


[5 martie 1878] 
D. Hasdeu ne trimite o scrisoare în care se plânge că, în articolele 
noastre despre Basarabia, nu constatăm că arsenalul nostru de citațiuni îl 
datorim Istoriei critice şi Arhivei istorice. Rugăm din parte-ne să 
binevoiască a constata, întâi, că articolele noastre nu s-au sfârșit încă, al 
doilea, că meritul lor nu se reflectă personal asupra nimănui, al treilea, că e- 
n chiar interesul politic al lucrării noastre de a cita la capăt toate izvoarele 
de care ne-am servit. Rugăm deci să ni se îngăduie de a cita izvoarele abia 
la capătul studiului nostru, care se termină cu cesiunea de la 1812. 


€ 


CONCESIUNI ECONOMICE 


[25 martie 1878] 

O telegramă a agenției Havas ne vestește sosirea d-lui Brătianu în 
Viena, solicitarea sa pentru sprijinul Austriei în afacerile noastre şi 
răspunsul Austriei, care se zice că ar fi egal cu încuviințarea acelui sprijin, 
dacă i se vor face concesiuni economice. Nu putem ști nici de ce natură pot 
fi acele concesiuni, nici întru cât prim-ministrul nostru este în stare de a 
pricepe însemnătatea lor. Cu toate acestea, tărâmul economiei politice fiind 
circumscris şi putându-se împărți în cele două ramuri mari ale producţiei 
brute şi a celei industriale, e ușor de presupus că Austria va fi cerând 
avantage nouă pentru înlesnirea desfacerei industriei sale în România, 
avantaje pe care în mare parte le posedă și astăzi şi le-a avut de mult. 

Fără a prejudeca lucrurile, vom premite numai următoarea întrebare: 
Are Austria interes politic ca noi să existăm? În decursul lungei și mult 
încercatei noastre vieţi istorice am putut observa un lucru. De câte ori i se 
propunea Poloniei să anexeze Moldova, de atâtea ori Polonia răspundea că 
desfiinţarea statului moldovenesc ar fi un pericol, pentru că această perdea 
între Turcia şi Polonia era cel dintâi zid de apărare, cea dintâi stavilă de 
înlăturat în înaintarea armelor osmane. Pe atunci Turcia era cea dentâi 
putere militară în Europa, neîntrecută decât de Spania, care, sub Casa de 
Austria, ajunsese la culmea mărirei sale. Polonia avea un interes ca 
Moldova să existe, precum Ungaria avea unul pentru ca Valahia să existe. 

Regii Ungariei și ai Poloniei aveau pentru Domnii acestor ţări o 
deosebită bunăvoință. Cităm numai câteva cazuri. Vladislav Iagello și soția 
sa Hedviga îl dăruiesc pe Vlad Dracul, fiul lui Mircea cel Bătrân, cu foarte 
întinse posesiuni în Ungaria și în Ardeal, Petru Muşat căpătă de la poloni 
Pocuția pe o cale cu totul prietenească, Movileștii sunt principi egali în 
Polonia cu cei mai mari magnați ai acestei ţări, lui Miron de pe Bârnova 
(Bamoschi Vvod) i se dau, pentru că pierduse Moldova, câteva mici 
principate în Polonia, pe cari el domneşte în acelaș mod semisuveran ca şi 
ceilalți principi, c-un cuvânt marele regat slav căuta să întărească pe cât 
putea, prin simpatii, prin daruri, prin ajutoare contra turcilor şi tătarilor 
perdeaua Moldovei şi a Țării Românești contra puterii osmane. Cei ce vor 
să se încredinţeze despre aceasta pot cerceta Tratatul de la Karlovitz, și 
anume stipulaţiunile privitoare la Polonia şi la Moldova. 

Polonia îşi deschisese totodată o cale bătută și sigură pentru comerţul 
său cu înfloritele orașe italiane prin intermediul coloniilor genoveze din 
Cetatea Albă, Chilia și Tighina. Această cale comercială se ramifica lângă 


Prut în două drumuri, al Dunării şi al Mării Negre, respective a gurilor 
Nistrului. 

Dar pe acea vreme industria omenească era mărginită la lucru cu mâna, 
produsă cu unelte care prefăceau în obiect de consumaţiune tot numai 
putere omenească. Căci războiul pânzarului și al postăvarului, ciocanul şi 
dalta, gelăul şi strugul sunt pârghii și suprafeţe înclinate care prefac la un 
capăt al lor în muncă industrială puterea omenească aplicată la cellalt capăt. 

Afară de aceea, lipsind drumurile de fier, transportul scumpea marfa 
manufacturată în mod considerabil şi o făcea accesibilă numai claselor 
bogate, încât alături cu industria subțire, care era pusă în schimb de o 
negustorime internațională, alături cu lucrarea capetelor culte a 
industrialilor străinătăţii, aceleași instrumente, acelaşi război, ciocan, daltă, 
gelău produceau la noi cu folos o industrie groasă pentru trebuinţele 
claselor de jos ale ţării, producţie care se dovedește prin organizarea 
medievală a breslelor din orașe. Românii aveau o clasă de mijloc nu atât de 
puternică ca cele din străinătate, dar în orice caz populaţia oraşelor avea o 
piaţă în care să-și vânză munca, avea pânea de toate zilele cu îndestulare. 
Dacă domnea un deplin liber schimb între ţările noastre și celelalte, el 
scădea poate ceva din bunăstarea clasei noastre de mijloc, dar esistenţa ei 
modestă, traiul cu îndestulare îi era asigurat, încât zeci de mii de braţe erau 
puse în mișcare printr-o muncă folositoare, care-i ferea în mod egal şi de 
moleșirea produsă prin prea mari bogății și de istovirea și imoralitatea 
produsă prin sărăcie şi lipsă. Animalul făcător de unelte, precum definește 
Aristotel pe om, era un animal liniștit şi neturburat de grija pentru a doua zi. 

În veacul nostru însă lucrurile iau o formă foarte amenințătoare pentru 
cel economiceşte slab, pentru cel necult, când concurenţa e pe deplin liberă. 
Nu aducem exemplul nostru, dar pânzarii din Silezia, ba chiar băiașii din 
Boemia, care au găurit pământul mult mai adânc decât toţi băiașii altor 
munţi, fără ca munca lor să poată concura, cu toată greutatea ei, cu munca 
lesnicioasă a altora, sunt o dovadă demnă de plâns pentru tristele 
împrejurări ce se nasc când i se ia unei populaţii piaţa pe care să-și desfacă 
munca prin absoluta libertate de schimb între productele omeneşti. 
Atâmarea economică de altădată se schimbă din nefericire în veacul nostru 
în esterminarea economică a aceluia căruia locul unde munceşte sau nivelul 
său de cultură nu-i dau aceleași avantage ca vecinului său mai fericit. 

Capătul pârghiei, care odată era ridicat şi plecat de puterea omenească, e 
astăzi pus în mişcare de o putere elementară, care nu ostenește niciodată, 


care se hrănește cu jăratic, asemenea cailor năzdrăvani din poveste, care 
produce în minute ceea ce omul singur ar produce în ceasuri sau în zile, 
puterea oarbă a aburului întemniţată în cilindrul maşinei cu vapor ridică 
pârghia la un capăt, iar acea ridicătură se preface la cellalt capăt în 
rotaţiune, în izbiri cu ciocanul, în imprimări în metal, în zbor de suveică, c- 
un cuvânt puterea individuală nu e mai nimic față cu această neadormită 
putere care n-are nevoie pentru hrana ei decât de cărbuni și de apă. Unde 
apare productul fabricei de postav sau de pânză, războiul postavarului şi al 
pânzarului încetează. Ba Maiestatea Sa aburul și-a creat un anume popor în 
toate ţările, o a patra clasă care, datorindu-și nașterea unei puteri oarbe şi 
elementare, amenință c-o elementară orbire vechile clădiri ale civilizaţiei 
omeneşti. 

N-avem nevoie a o mai spune că România e asemenea în mare parte 
jerfa acestei întunecoase maiestăţi. Breslașii, creștini și evrei, și-au zvârlit 
uneltele la apropierea lui, cu deosebirea că creştinii fac politică, se sfâşie şi 
se mănâncă între ei şi ridică în cer pe d. C.A. Rossetti, pe când evreii, mai 
practici şi mai oameni de pace, ştiu a se despăgubi de stingerea breslelor 
prin precupeţirea întinsă a obiectelor de consumațiune, scumpind în mod 
artificial traiul zilnic. 

Cumcă acest soi de viață economică nu poate duce decât la 
descompunerea deplină a societății române nu mai poate fi îndoială. Mai 
poate însă o asemenea societate să formeze renumita perdea polonă între 
Austria şi ... graţiosul nostru aliat? 

Nu pomenim decât un lucru. Istovirea noastră economică ne-a oprit de-a 
avea o armată mai mare; această istovire a făcut ca, cu toată vitejia şi cu tot 
patriotismul celei ce o avem, ea să îmble goală și flămândă în această 
campanie de iarnă în care răbdarea soldatului român a fost poate mai de 
admirat decât curajul său. 

Noi credem că împărăţia învecinată, care-nţelege atât de bine toate 
acestea, ar trebui să chibzuiască cu noi în această privire un modus vivendi 
care pe de o parte să ne facă cu putință — nu zic să ne înlesnească — de a 
ne crea o piață pentru munca populațiilor noastre din târguri. Leben und 
lehen lassen este un bun proverb german care se tâlcuieşte; „Trăieşte tu, dar 
lasă şi pe altul să trăiască“. O deplină subjugare economică în condiţiile de 
astăzi ale muncii e egală cu sărăcirea, demoralizarea și moartea. 

Tocmai pentru că știm preţui înțelepciunea politică a oamenilor de stat 
din împărăţia învecinată, de aceea nici credem că acele concesiuni cerute să 


fie de natură a compromite viitorul nostru economic. 


€ 


[5 aprilie 1878] 

Nu de mult un doctor însemnat, director al unui mare stabiliment de 
alienați (adică, pe bună românească, de nebuni), a avut o idee din cele mai 
originale: voind a arăta publicului vienez bunătatea sistemului său de 
psihiatrie, el a convocat, fără alegeri, pe toți pensionarii săi la o adunare 
unde erau slobozi să facă toate după capul lor. 

Cine a fost de faţă la ședința de sâmbăta trecută, 1 aprilie, a Camerei, a 
avut fericirea de a vedea o a doua ediţiune, revăzută, însă nu îndreptată, a 
adunărei din balamucul vienez. Când am aflat cele petrecute în Dealul 
Mitropoliei am gândit deocamdată că, fiind 1 aprilie, este vorba numai de o 
glumă, cum se obicinuiește după o deprindere universală, și a trebuit să 
citim darea de seamă in extenso din „Monitorul oficial“, pe care o şi 
reproducem aci îndată, ca să ne încredințăm de seriozitatea lucrurilor. 

La ordinea zilei era dezbaterea raportului comisiunei de cercetare 
parlamentară asupra alegerii colegiului I de Iași. D. raportor, Pantazi Ghica, 
dă citire raportului său, pe care d. Maniu îl califică de „Cântul unei sirene“, 
confundând astfel pe autorul cu o dihanie fabuloasă. Nu ne vom opri mult 
asupra analizării acestui document, lucrat cu „zel şi eleganţă de stil“, tot 
după d. Maniu, care este om competent. Singurul argument constituţional 
sau mai bine zicând juridic, adică acel a nerespectării termenului de 21 zile 
pentru convocarea colegiului electoral, care se invocă, a fost de mai nainte 
răsturnat de ministrul și de cei puţini bărbaţi cu mintea sănătoasă ce s-au 
strecurat în această Adunare. 

Consideraţiunile morale invocate de acel raport le vom apreţia când va 
veni rândul d-lui Holban. 

Ceea ce nu ne putem opri de a observa este că atunci când un om aduce 
atâta patimă în silințele ce-și dă pentru a culege motive de invalidarea 
alegerii unui adversar politic încât merge până a susține absurda teză că d. 
Mârzescu a influenţat alegerea, acel om către lipsa de nepărtinire adaugă 
ipocrizia când, la sfârşitul raportului său, zice că are „regretul de a 
conchide“ pentru invalidare. 

D. Maniu, care admiră forma stilistică a raportului, a avut vitejia de a 
combate fondul. 


După aceea, un deputat, înzestrat cu o figură care reflectează ca o 
oglindă toate pasiunile înjosite ce-i frământă inima, unde stau întipărite în 
trăsuri idoase invidia și mai ales ura pentru tot ce este bun și frumos, d. 
Holban în fine, ia cuvântul și atunci începe acea scenă burlescă care 
amintește scena citată mai sus de la institutul de alienaţi din Viena. Acel 
domn combate moralitatea alesului colegiului I de Iaşi pentru că: 1) d-sa 
este fondatorul Direcţiei nouă, care prin foaia ei „Convorbirile literare“ a 
tratat pe d. Holban de ignorant şi de prost; 2) pentru că locuitorii Lacului 
Sărat nu se pot alege în Camera de la Washington (aici se zburlește 
președintele Adunărei şi protestează); 3) pentru că d-sa, adică oratorul, se 
teme de bătaia cu biciul, care este bună pentru sălbateci, iar nu pentru 
dânsul. Și, spre a întemeia toate argumentele sale, citeşte o scrisoare a d-lui 
P.P. Carp unde tânărul și spiritualul senator scrie comisiunei de cercetare că: 
dacă ar fi știut că d. Maiorescu propagă ideile filozofice ale lui 
Schopenhauer, adică că este de opinie că d. Holban este un ignorant şi un 
prost şi că ar fi bine să i se poată aplica penalitatea filozofică lăudată de 
Schopenhauer, niciodată nu ar fi votat pentru vechiul său amic. 

Cerem iertare cititorilor „Timpului“, un ziar serios, dacă, pentru astă 
dată, am împrumutat tonul articolului nostru de la „Charivari“ sau mai bine 
de la „Tintamarre“. Este întâia și cea de pe urmă oară că o facem; scuza 
noastră este că nu am putut urma altfel, de vreme ce aveam a da seama 
despre o comedie bufonă, ale cărei personajiuri de căpetenie erau d-nii 
Pantazi și Holban. 


€ 


TENDENTȚE DE CUCERIRE 


[7 aprilie 1878] 
Situația persistă a rămânea nehotărâtă, cu toate acestea noi credem că 
limba cumpenei înclină spre război. Într-adevăr, dacă Rusia ar face 
concesiunile cerute de Anglia, dacă ar supune deliberării Europei Tratatul 
de la San-Stefano în întregul lui, ea ar renunța la foloasele materiale în a 
cărora prevedere a declarat război. Căci cine va mai lua acum la serios 
declarațiile diplomatice făcute înaintea trecerii Prutului? Erau declarații 
îmbunătoare, de care noi credem că nimeni n-a fost înșelat decât acel ce au 
voit să fie. 


Aceasta o spunem despre guverne, nu despre popoare. Guvernele au 
fost în stare să cunoască foarte bine politica rusească și ţintele ce ea le 
urmăreşte de-o sută și mai bine de ani. Răsărită din rase mongolice, de 
natura lor cuceritoare, aşezate pe stepe întinse a căror monotonie are 
înrâurire asupra inteligenţei omenești, lipsind-o de mlădioșie și dându-i 
instincte fanatice pentru idei de-o vagă măreție, Rusia e în mod egal muma 
mândriei și a lipsei de cultură, a fanatismului și a despotiei. Frumosul e 
înlocuit prin măreț, precum colinele undoiate şi munţii cu dumbrăvi a ţărilor 
apusene sunt acolo înlocuite prin șesuri fără de capăt. În tendinţele de 
cucerire, în aşa-numitele misiuni istorice cari-și caută marginile naturale nu 
e nimic dedesupt decât pur și simplu neştiinţa şi gustul de spoliare. În zadar 
caută un popor în întinderi teritoriale, în cuceriri, în războaie ceea ce-i 
lipseşte în chiar sufletul lui; sub nici o zonă din lume nu va găsi ceea ce 
Dumnezeu i-a refuzat sau mai bine zicând ceea ce Dumnezeu a voit ca să 
fie rezultatul muncii a multe generaţii dedate la lucru. 

Căci stă oare destoinicia unei naţii în vrun raport cu întinderea 
teritoriului pe care ea-l ocupă? 

Mica Veneţie era odată o putere mare europeană prin cultura ei 
intensivă, prin arte, prin industrie, prin judecata sănătoasă a aristocrației ei. 
Dar toate aceste condiţii de mărire erau câştigate prin muncă îndelungată, 
deprinderea și priceperea se moştenea apoi din neam în neam, încât chiar 
astăzi ciceronii venețieni au păstrat mai mult gust în judecarea tablourilor 
decum au mulţi profesori de estetică. 

Un rol analog l-a avut Olanda în istorie, şi astăzi încă sunt state mici 
care se bucură de-o înflorire estraordinară; pe un pământ de mică întindere 
se află mai multe averi decât în Rusia întreagă. Astfel suntem aproape siguri 
că în cumpăna economică Rusia, câtu-i de mare, trage mai uşor decât mica 
Belgie. 

De aceea ni se pare că din nefericire rușii sunt sub dominarea unui 
deşert sufletesc, a unui urât care-i face să caute în cuceriri ceea ce n-au 
înlăuntrul lor. Nouă ni se pare că cercurile culte, în loc de a stăvili acest 
horror vacui, în loc de a-l împlea prin muncă și cultură, îl sumuţă contra 
Europei, pe care o numesc îmbătrânită şi enervată, coaptă pentru a cădea 
întreagă sub dominație rusească. 

Europa le pare astăzi în starea în care era Bizanțul la aparițiunea unui 
neam asemenea mongolic, a turcilor. 


În locul civilizaţiei grece înflorit-au în Bizanţ o cultură turcească? 
Deloc. Tocmai așa nu va înflori o cultură moscovită pe pământurile supuse 
ruşilor, pentru că lipseşte rădăcina subiectivă a unei asemenea culturi. În 
Rusia chiar miezul culturii e în Ingermanland și în cele trei provinţii baltice, 
în mânele și capetele a poate două sute de mii de oameni de origine 
germană, pe când populaţiile străvechi a acelor provinţii, leţii, livii, crevinii 
şi cum îi mai cheamă, nu se vor fi aflând cu mult mai sus decum îi va fi 
găsit episcopul Albrecht la a. 1200. 

Astfel misiunea istorică de care se face atâta vorbă nu-i o misiune care- 
şi are originea în afară, ea e rezultatul unui gol sufletesc, a unei barbarii 
spoite cu frac şi mănuși, a unui deşert care, de-ar stăpâni pământul, tot nu s- 
ar umple. 

Cerul deasupra-l schimbi, nu sufletul, marea trecând-o. 

Pot să treacă şi Dunărea și Carpaţii şi Adrianopol, să ia Roma veche, 
precum ameninţă pe cea nouă, pot să presure Europa întreagă cu cenușă și 
cadavre, nu se va naște din milioanele de oameni nici un Rafael, nici un 
Beethoven, nici un Kant, ba tocmai lipsa unor asemenea spirite de adâncă 
înțelepciune și de un adânc sentiment pentru bunurile ce înnobilează 
omenirea este cauza acelui gol sufletesc care-și caută compensație în glorii 
sângeroase și în cuceriri. 

De mult, dar mai cu seamă de o sută cincizeci de ani încoace, ţinta 
cuceririlor rusești sunt ţările răsăritene ale Europei. Nu mai vorbim despre 
cuvântul d-lui Aksalvof, care vede întinzându-se panslavismul în miezul 
Europei, în ţările coroanei habsburgice până la Marea Adriatică. C-un 
cuvânt în loc de-a desfășura activitatea înlăuntru, ochii vecinului nostru sunt 
pironiți cu flămângiune asupra Apusului, cercurile culte umplu golul 
sufletesc cu fantasmagoria unui imperiu care ar ajunge de la Sibir până sub 
zidurile Veneţiei şi apoi mai departe... tot mai departe. 

Și această misiune tainică o împlinesc apoi diplomaţii şi baionetele. 
Existe testamentul lui Petru cel Mare sau nu existe, el există în capetele a 
mii de oameni visători cari dau tonul în Rusia. 

Războiul a fost declarat Porții pentru a elibera pe creştini — în formă — 
în fond însă pentru a cuceri întreg Imperiul otoman într-un mod care să 
poată fi înghiţit, mai de voie, mai de nevoie, de Europa. După Turcia 
urmează Imperiul habsburgic, după dânsul cine mai ştie cine. Scopul fictiv 
al războiului şi scopul adevărat sunt diametral opuse. 


Astfel se dăruie un regat splendid celui mai neînsemnat popor din 
Peninsula Balcanică, bulgarilor. 

Se stabileşte în Tratatul de la San-Stefano independenţa României și c- 
un rând după aceea se stabilește c-un al treilea, fără de noi, dreptul de a-și 
trece trupele prin ţara noastră, de a o ocupa cu alte cuvinte doi ani de zile. 
Doi ani — văzând şi făcând — s-ar preface apoi în zece și în o sută, pentru 
că splendidul regat bulgar e plăsmuit aşa de frumos pentru ca să rămâie 
proprietatea ohavnică rusească. 

Se stabileşte principiul ca Basarabia să fie cedată prin liberă învoială, 
ceea ce presupune că suntem în drept de a o ceda sau de a n-o ceda. Ne 
hotărâm de a n-o ceda și Rusia a ocupat-o astăzi pe deplin. 

În fine, susţiind dreptul nostru, vedem ivindu-se colții prieteșugului. 
Bucureştii sunt împresuraţi de trupe, în Vlașca cazacii îşi bat joc de 
populaţie dând oamenii afară din case, trenurile noastre cu muniţiuni sunt 
oprite în drum, c-un cuvânt Rusia a început a întrebuința mijloacele ei 
civilizatrice pentru a ne intimida. 

Nu deprindem frica și pace bună. 

Teamă ne e numai ca Imperiul habsburgic să nu cadă la învoială cu 
Rusia, căci despre Anglia nu e vorbă. Ea este în stare a ţinea război până ce 
Rusia-și va fi zvârlit în vânt cea din urmă rublă metalică. 

Dar contele Andrassy a făcut propuneri de împărțeală și aceste 
propuneri prefac înțelegerea în complicitate şi complicitatea cu Rusia e 
totdeauna fatală. 

N-avem nevoie a pomeni exemplul nostru. Oamenii fără simţ istoric, 
liberalii consmopoliți c-un foarte incolor sentiment de patrie s-au dat în 
apele Rusiei și au declarat un război care ne-a costat mii de suflete viteze, 
zeci de milioane şi poate o provincie. 

Zicem poate, pentru că Europa e interesată ca și noi în cestiune. Se 
poate ca Rusiei să i se întâmple soarta pe care ne-o pregăteşte nouă. 

Guvernul a ales o politică pe care o aprobăm ca directivă, deşi-l găsim 
foarte inept pentru a o executa. Guvernul liberal a intrat în ițele Rusiei şi e 
prea angajat, încât vecinii se găsesc în drept de a se rosti nediplomatic față 
de cei ce reprezintă ţara, coroana ei și pe augustul purtător. Aducem aminte 
convorbirile dintre principele Gorciacof și generalul loan Ghica, care 
convorbiri aveau un aer deja neînmănușat. 

Nu mai vorbim de altele și mai rele, dar destul că, în momentul în care 
Gorciacof se răsteşte, cazacul pradă în Vlașca. Răstirile diplomatului se 


traduc în acte de brutalitate când ajung în rândurile din urmă. 

Deși nu s-a născut încă rusul care să fie în stare a ne insufla frică, grijă 
tot ne inspiră, ba putem zice siguranţa că ne așteaptă vremi grele. Despre 
biruinţa cauzei drepte nu ne îndoim, precum nu ne îndoim că, oricare ar fi 
curentul ce se mișcă în contra civilizatiei, el trebuie să fie nimicit cu 
vremea. Dar acea vreme e adesea foarte departe. 

Deviza noastră este: a nu spera nimic şi a nu ne teme de nimic. 
Nesperând nimic, n-avem nevoie de a ne mai încrede în alții precum ne-am 
încrezut, ci numai în noi înșine și în aceia care sunt nevoiţi să ţie cu noi; 
netemându-ne de nimic, n-avem nevoie de a implora generozitatea în locuri 
unde ea e plantă exotică. 


€ 


DOMNUL HOLBAN ȘI ARTHUR SCHOPENHAUER 


[9 aprilie 1878] 
După ce d. Holban şi-a primit platca de la noi când, în rândul trecut, a 
atribuit în mod tendențios şi pe față neadevărat nişte fraze ale lui Max 
Stirner lui Arthur Schopenhauer, toate acestea pentru a combate o alegere, 
d-nia lui vine din nou și ajunge cu cutezarea de-a atribui din nou 
înţeleptului de la Frankfurt ideile lui Max Stirner, plângându-se că, indicând 
printr-o citațiune (mincinoasă) doctrinile (ce d. Holban voiește a atribui) 
candidatului, şi-au atras critice şi graţiozităţi incivile din partea noastră, 
taxându-l noi de ignorant. 
Dăm din nou pasagele din cuvântul d-lui Holban, întrucât ating această 
materie: 


Între consideraţiunile cari le-am adus ca să combat această alegere am adus și 
oarecari considerațiuni morale și cred că, ori de câte ori este vorba de o alegere de 
mandatar al ţării și de trămiterea lui într-o Cameră care se numește Adunarea 
națională a unui stat, este bine de a ști dacă credinţele lui sunt pentru mănţinerea 
naționalităței poporului în cestiune, căci este absurd a se admite că un client ș-ar alege 
un advocat care să fie inamicul cauzei sale. Ei bine, eu în privința aceasta mulțumesc 
onor d-lui P. Carp, care, în patriotismul său, a fost nevoit să declare că doctrinele d-lui 
Maiorescu sunt funeste societăței românești și statului nostru politic... căci aceasta 
însemnează declaraţia sa, când zice că, dacă ar fi cunoscut mai înainte aceste doctrine, 
n-ar fi votat pentru d. Maiorescu... 


D. Carp, ca om care-și iubește ţara, s-a găsit nevoit să ne facă această 
declarațiune, care-i face onoare din toate punctele de vedere. Eu în rândul trecut v-am 
indicat, printr-o citaţiune, care erau doctrinele acelui candidat şi acea indicare mi-a 
atras critice şi grațiozități incivile din partea d-lui Maiorescu într-o foaie a sa, 
taxându-mă de ignorent. D-lor, nu voi să trec nici de filozof, nici de învăţat universal, 
dar țin să constat că tot ceea ce zic este esact, țin să probez că am dat o interpretare 
justă, veridică, înaintea d-voastră în privirea doctrinei acestei școale funeste care în 
Moldova se numeşte Noua direcție şi al căria d. Maiorescu este și fondatorul și marele 
profet. Iată am aicea evanghelia acestei școale, „Convorbirile literare“, unde sunt 
traduse și propagate de d. Maiorescu principiile lui Schopenhauer. 

D. Preşedinte: Nu ştiu dacă este bine să discutăm aci opiniunile filozofice ale 
alesului. 

D. A. Holban: La această observaţie a d-lui președinte, aş voi să ştiu un lucru: 
dacă în Țara Românească ar fi o localitate care să se numească Le Lac Sale şi dacă 
acolo ar trăi o sectă de mormoni ca în America și dacă prin rătăcire un colegiu 
electoral ar alege un mormon, s-ar găsi loc pentru el în Camera noastră, când în 
Parlamentul statului celui mai liberal, în Camera Statelor Unite, n-a putut să intre 
niciodată un mormon? 

Înainte de toate, partidul naţional democratic şi liberal are de cea întâi datorie să 
apere proprietatea, onoarea și castitatea familiei, patria..., are de datorie să propage 
în popor onoarea, moralitatea, virtutea..., iară nu MATERIALISMUL abjectului 
Schopenhauer, care propagă concubinatul, dreptul bătăii cu biciul, disprețul amorului 
de patrie și sentimentelor de onoare... Aceste lucrări sunt bune la sălbatici, nu la 
noi... 


Înainte de toate constatăm că nu l-am taxat pe d. Holban numai de 
ignorant. Citând fals, atribuind ideile lui Stirner unui alt autor, d-sa a fost de 
rea-credinţă și acest din urmă calificativ dorim să se cunoască. D-sa a spus 
neadevărul despre un autor cu renume european și l-a spus cu intenţia de a-l 
spune. Ignoranţa este o nenorocire, nu o vină, minciuna este o vină pozitivă; 
ignoranţa arată că capul este deșert, minciuna arată că inima și caracterul 
sunt de nimic. Un om ignorant poate fi de treabă, unul c-un asemenea 
caracter niciodată. 

D-nia sa, ţiind să constate și de astă dată că ceea ce a zis e exact, spune 
în fiece vorbă ce-o pronunță un nou neadevăr, și aceasta ştiind bine că-i 
neadevăr. 

D. Holban zice că filozoful în cestiune e contra proprietății. 

Neadevărat. 

Că e contra castităței familiei. 

Neadevărat. 

Contra onorii, a virtuţii, a moralității. 


De trei ori neadevărat. 

Şi-n fine — finis coronat opus — d-nia lui mai susţine că abjectul 
Schopenhauer e materialist. În şapte rânduri de şpalt a „Monitorului“ d-sa 
aruncă 7 (zi: şapte) neadevăruri, nemaiauzite prin colosala lor sfruntare, 
prin lipsa de ruşine a aceluia ce cutează să le pronunţe. 

Schopenhauer e unul din cei mai aprigi apărători ai proprietăţii; 
castitatea o arată ca o virtute principală și ca temeiul familiei; sentimentul 
de patrie e-n ochii lui atât de mare încât în scara virtuțiilor omenești 
sacrificarea pentru patrie e aproape de sfințenia deplină, de asceză; el cere 
aspre legiuiri pentru păstrarea onorii cetățenești, combate însă le point 
d'honneur al evului mediu, care-ţi comandă să nu-ţi plăteşti datoriile 
contractate legitim, ci numai pe cele de la jocuri de hazard, iar, când cineva 
îți spune adevărul, să-l ucizi. În fine în veacul nostru nu există nici un 
singur filozof care să fi stabilit atât de înalte ideale de moralitate ca tocmai 
înțeleptul de la Frankfurt. 

Dispreţul amorului de patrie și a sentimentelor de onoare nu le-a 
propagat niciodată. Ceea ce combate este acea mândrie deșartă națională 
care face pe niște secături să se laude c-o calitate la care cel mult părinţii lor 
poartă meritul și pe care o împărtăşesc cu alte milioane de oameni. 

O dovadă ne dă însuși d. Holban. Într-o cumpănă pune 12 ani de muncă 
literară a „Convorbirilor“ şi într-alta ridicola sa personalitate, și, pentru că e 
român, crede a putea contesta meritul unor lucrări stăruitoare. D. Holban n- 
a produs nimic, nu știe nimic, nu însemnează nimic, cu toate acestea, 
fiindcă e român, ţine cumpănă la toate. 

Apoi nu e aşa. 

Ceilalți sânt asemenea români — desigur că după origine, limbă și 
mutre mult mai curați decât d. Holban — dar pe lângă acest așa-zis merit 
mai au şi altele, pe care d. Holban nu le are. 

În fine Schopenhauer e materialist. 

Dar ştiu astăzi până şi copiii, și orice enciclopedie îl poate lumina pe d. 
Holban, că Schopenhauer e idealist pur sang. Ceea ce produce iluzia în 
capul d-lui Holban e că d-lui îşi închipuieşte că idealiști se numesc aceia 
care-și bagă degetul în gură şi apoi scriu la cai verzi pe păreţi. 

Schopenhauer știa carte, asta e deosebirea între el și alţii. El era în 
curentul științelor naturale, era fiziolog, era anatom și-ntr-o viață lungă el 
totdeauna a căutat probe pentru teoriile lui idealiste în ştiinţele naturale. Dar 


faptul că Schopenhauer știe mai multă fiziologie decât mulți profesori de 
acest obiect nu-l preface încă într-un ... abject materialist. 

Pedeapsa cu moartea a susținut-o pentru că el a dovedit că, cine e născut 
canalie și om de nimic, om de nimic și dușman omenirii rămâne 
întotdeauna. Tot prin această idee însă el arată totodată că n-o primeşte 
pentru crime comise din nevoie sau din patimi mai puternice decât natura 
omului. Dar el nu voieşte neapărat pedeapsa cu moartea. Lucrul principal 
este înlăturarea radicală a răului, deci propune în locul acestei pedepse: 
scopirea, pentru a nu se mai înmulți canaliile. 

Este aceasta poate cauza din care d. Holban urăște pe Schopenhauer? 


€ 


[11 aprilie 1878] 
În afacerea Holban-Schopenhauer am uitat a releva o aserțiune inesactă 
a d-lui deputat. D-sa se plânge cum că d. Maiorescu, într-o foaie a sa 
(„Timpul“), i-ar fi adresat epitete care în dicționarul de sinonime într-adevăr 
nu se găsesc sub vorba compliment. Dar tocmai împrejurarea aceasta ar fi 
trebuit să-l facă pe d. Holban să judece că articolele „Timpului“ nu sunt şi 
nu puteau fi scrise sau inspirate de d. Maiorescu. 
Cel mai elegant scriitor român — care este fără contestare d. Maiorescu 
— se mişcă în genere pe un nivel pe care d. Holban nu e de găsit şi fiindcă 
d. Maiorescu nu avea nici o trebuinţă să se coboare, precum nici d. Holban 
nu are putinţa de-a se urca, rolul de a se ocupa cu filosofia d-lui Holban 
cade asupra altcuiva, mai puţin însemnat decât d. Maiorescu. D. Maiorescu 
se află, din contra, în poziţia vrednică de invidiat de-a nu trebui să se ocupe 
deloc de ceea ce d. Holban, sau alţii de aceeaşi ţeapă, zic sau fac. 


€ 


PAȘTELE 


[16 aprilie 1878] 

Să mânecăm dis-de-dimineaţă şi în loc de mir cântare să aducem 
stăpânului, și să vedem pe Christos, soarele dreptăţii, viaţa tuturor răsărind! 

Și la sunetele vechei legende despre suferinţele, moartea și învierea 
blândului nazarinean, inimile a milioane de oameni se bucură, ca şi când 
ieri proconsulul Pilat din Pont și-ar fi spălat mânile ş-ar fi rostit acea mare, 
vecinică îndoială a omenirii: „Ce este adevărul?“. 

Ce este adevărul? 

De două mii de ani aproape ni se predică să ne iubim, şi noi ne sfâșiem. 
De mai multe mii de ani Buddha-Şakya-Muni visează împăcarea omenirii, 
liniștea inimei și a minţii, îndurarea și nepizmuirea, și cu toate aceste de tot 
atâtea mii de ani, de la începutul lumii, războaiele presură pământul cu 
sânge şi cu cenușă. În locurile pe unde au înflorit odinioară cetăţi frumoase 
pasc pe risipe turmele, şi ceea ce necesitatea au ridicat, ura au dărâmat; ba, 
chiar în numele celuia care propovăduia iubire, s-a ridicat în nenumărate 
rânduri sabia şi chiar astăzi aceiași cruce, același simbol de mântuire e în 
ajunul de a încurca (ca pretext, nu negăm) Europa într-un război al cărui 
sfârşit nici un muritor nu-l poate prevedea. 

La întrebarea ce şi-o face David Strauss, scriitorul vieţii lui Isus, de mai 
sântem noi creştini sau ba, o întrebare la care răspunde negativ, noi 
adăogăm alta: fost-am vreodată creştini? — şi suntem dispuși a răspunde? 
— nu. 

Mai adevărate sânt cuvintele lui Calist, patriarhul de Constantinopol, 
care, într-o fierbinte rugăciune pentru încetarea secetei, descrie caracterul 
omenesc: 


Nu numai dragostea ta am lepădat, ci și ca fiarele unul asupra altuia ne purtăm și 
unul altuia trupurile mâncăm prin feluri de lăcomii și prin nedireaptă voința noastră. 
Deci, cum suntem vrednici a lua facerile de bine ale Tale? Că Tu ești dirept, noi 
nedirepţi; Tu iubeşti, noi vrăjmășuim; Tu ești îndurat, noi neînduraţi; Tu făcător de 
bine, noi răpitori! Ce împărtăşire avem cu tine, ca să ne și împărtăşim bunătăților 
Tale? Mărturisim direptatea Ta; cunoaştem judecata cea de istov a noastră; 
propovăduim facerile Tale de bine; a mii de morţi suntem vinovaţi; iată, sub mâna Ta 


cea lucrătoare și care ţinea toate petrecem. Lesne este mâniei Tale celei atotputernice 
ca într-o clipeală să ne piarză pe noi și, cât este despre gândul și viața noastră, cu 
direptul este nouă să ne dăm pierzării, prea direpte judecătoriule! Dar... îndurării celei 
nebiruite şi bunătăţii celei negrăite nu este acest lucru cu totul vrednic, prea iubitorule 
de oameni stăpâne! 


Rar ni s-a întâmplat să vedem șiruri scrise cu atâta cunoştinţă de 
caracterul omenesc: Tu ești bun, recunoaștem că noi suntem răii-răilor, dar 
bagă de seamă că nu-i vrednic de tine să-ţi răsplăteşti asupra noastră pentru 
că ai sta în contrazicere cu calităţile tale de atotbun îndelung răbdător, lesne 
iertător. 

„Video meliora proboqne, deteriora sequor. “ 

„Vedem cele bune şi le aprobăm, dar urmăm cele rele.“ 

Astfel, cu multă umilire strigăm: 


Călcând aceste porunci ale tale şi în urma poftelor și a voilor noastre îmblând, tot 
păcatul în fieştecare zi cu osârdie facem: clevetire, hulă, ţinere în minte de rău, călcare 
de jurământ, vorba mincinoasă, vorbă de rușine firească și afară de fire, și ceea ce nu 
se află nici în dobitoacele cele necuvântătoare, acestea foarte păgânește, de nou le 
izvodim. Stinsu-s-au întru deșertăciune zilele noastre; de ajutorul tău ne-am golit; 
batjocură și râs ne-am făcut celor dimprejurul nostru; numele Tău cel prea sfânt și 
închinat prin noi a se huli de păgân l-am făcut. Învechindu-ne în răutate; și în cărări 
neînțelepțeşte șchiopătând, toţi ne-am abătut, împreună netrebnici ne-am făcut; nu 
este cine să înţeleagă, nu este până la unul. Ciuma şi robia şi îmbulzeala și sărăcia și 
multe feluri de morţi şi dese pre noi de trei ori ticăloşii! ne-au despărțit ca prin nişte 
bătăi ca acestea să ne tragi la tine măcar nevrând noi; ci nici aşa nu s-au făcut ceva 
mai mult despre noi. Datu-ne-ai pe noi păgânilor spre robie şi spre pradă și spre 
junghiere și spre jefuire celor fără de lege și nici așa n-am înţeles, nici ne-am depărtat 
de la vicleșugurile noastre şi de la fără-de-legile noastre. Nici prin cele de întristare, 
nici prin cele rele nu ne-am înţelepţit, nici prin facerile tale de bine și prin darurile tale 
nu ne-am făcut mai buni! 


Şi astfel a fost totdeuna. 

În loc de a urma prescripţiunile unei morale aproape tot atât de veche ca 
şi omenirea, în loc de a urma pe Dumnezeu, omenirea necorigibilă nu-l 
urmează deloc; ci, întemeiată pe bunătatea lui, s-aşterne la pământ în nevoi 
mari şi cerșeşte scăpare. Şi toate formele cerșirei le-a întrebuințat față cu 
acea putere înaintea căreia individul se simte a fi ca o umbră fără fiinţă și un 
vis al înşelăciunii. Conștient despre nimicnicia bunurilor lumii, înțelegând 
că această viaţă cu trebuinţele ei prime e deja destul de grea pentru a o mai 


îngreuia cu alte scopuri deşerte decât cele pe care le are din natură, omul 
totuşi pune o deosebită valoare pe împrejurarea de a domni asupra altora, de 
a robi pe alţii, de a-și întinde stăpânirea peste tot pământul, de s-ar putea. 

Ce-i ajută lui Cezar c-a fost un om mare? Astăzi poate cenușa lui lipeşte 
un zid vechi împotriva ploii și furtunei. 

Stau oare în vrun raport mijloacele ce le punem în mișcare cu rezultatele 
la cari ajungem? 

Într-adevăr, privită prea de aproape, ce ne prezintă viaţa decât 
împlinirea normală a unor trebuinţe din cele mai simple? A bea, a mânca, a 
dormi, a se îmbrăca, adică a-și hrăni existența şi a o apăra contra 
intemperiilor. Conform cu acest scop, albina adună vara ca să aibă iarna; 
furnicile îşi zidesc locuinţele lor simple grămădind în ele merinde; bursucul 
îşi adună provizii pentru iarnă, și încolo fiecare din aceste animale lasă 
lumea lui Dumnezeu să fie precumu-i, neinteresându-se mai departe nici de 
politică nici de nimica. 

Omul, pentru îndeplinirea tot a acestor trebuinţe primare, are nevoie de 
un stat cu zeci de mii de funcţionari, de o oaste cu sute de mii de oameni, de 
drumuri de fier, de cai de comunicaţie, universităţi și școale, diplomaţi, 
adunări legiuitoare, biruri,  advocaţi, societăți academice, gazete, 
marşandemode, teatruri, bani de hârtie, tunuri, corăbii, prafuri de dinţi, 
mânuși, câini de vânat, biblioteci, cazarme, filozofi, cafea, spitale şi altele 
ca acestea. 

Nu-i asta o socoteală de mofluz? 

De aceea Faust, în care se întrupează omenirea cu poftele, ambiția și 
deşertăciunea ei, dar şi cu geniul și setea ei de ştiinţă, stând înaintea ultimei 
probleme, îşi toarnă venin dintr-o fiolă veche într-un pahar și voieşte să-l 
bea... când iată că sună încet clopotele și cântecele de la Înviere... și 
paharul îi cade din mână... el e recâștigat pentru viaţă. 

Înviere — renaștere? 

Paralel cu istoria reală a faptei, războiului, cruzimii și răutăţii, paralel cu 
acea țesătură de egoism, vicleșug, tiranie de uliţă și tiranie personală, din 
care cea din urmă e de preferat, alături cu voinţa acelui soi de oameni pe 
cari Calist îi descrie aşa de bine în rugăciunea lui — trăieşte creierul 
omenirii o mică parte din viață deosebită, nesupus nici politicei, nici 
diplomaţiei, nici războaielor şi, în acele puţine momente ale lui proprii, el 
măsură depărtarea stelelor şi adâncul mărei, greutatea pamântului şi 
ușurința eterului, aude florile crescând, întrupează în marmură frumuseţea 


liniilor şi în pictură a colorilor, descompune lumina soarelui, află limba ce 
au vorbit-o asirienii, numără biblioteca lui Ptolomeu și desleagă un vechi 
papyrus ce cuprinde leacuri egiptene. 

E în aceasta ... mântuirea? 

Fi-va omenirea cultă, omenirea ştiutoare mai bună decât cea 
neştiutoare? 

După câte ştim din trecut și vedem azi, nu. 

Va rămânea într-adevăr un tezaur în urma generaţiilor, însă totuși, omul 
armei și acela al vicleşugului, ostașul şi diplomatul, vor însemna mai mult 
în vremea lor, vor fi mai mult vieţuind decât pictorul Rafael sau muzicantul 
Mozart sau astronomul Newton. 

De aceea, la ademenirea muzicei cereşti, Faust răspunde: 

„Aud solia, dar îmi lipseşte credinţa în ea!“ 

Vin zile de înviere şi trec. Aci se salută oamenii cu „Surrexit! Verc 
Surrexit!“, dincoace cu „Hristos Voscres!“ şi în toate limbele pământului se 
repetă acest cuvânt, dar noi zicem ca Faust: 

„Die Botschaft hör ich wohl, allein mir fehlt der Glaube! “ 

Ba credem c-a înviat în inimele sincere cari s-au jertfit pentru învățătura 
lui, credem c-a înviat pentru cei drepți şi buni, al căror număr mic este; dar 
pentru acea neagră mulțime, cu pretexte mari şi scopuri mici, cu cuvânt 
dulce pe gură şi cu ura în inimă, cu faţa zâmbind și cu sufletul înrăutățit, el 
n-a înviat niciodată, cu toate că și ei se închină la același Dumnezeu. 
Tiranul ce mână la moarte sute de mii fără de nici un scrupul, demagogul ce 
prin vorbe măsluite trezește patimile cele mai negre şi mai uricioase ale 
mulțimii sunt adesea mai credincioși vechei legende religioase decât Faust; 
poate că, după orice crimă comit, s-aruncă înaintea icoanei şi şoptesc 
cuvintele lui Calist, cerşind iertare de la lesne iertătorul Dumnezeu. Dar cu 
aceştia chemaţi, cari sunt mulţi, nesfârşit de mulţi, nu sporeşte comunitatea 
creştină: puţini sânt cei aleși și puţini au fost de-apururi. 

Dar rămâie datina şi înţelesul ei sfânt, aşa cum e de mult; și, de nu va 
sosi niciodată acea zi din care să se-nceapă veacul de aur al adevărului și al 
iubirii de oameni, totuşi e bine să se creadă în sosirea ei, pentru ca să se 
bucure cei buni în „ziua învierii“, când ne luminăm prin sărbătoare şi ne 
primim unul pe altul și zicem frați celor ce ne urăsc pe noi și iertăm pe toți 
pentru înviere, strigând cu toţii: 

„Christos a înviat!“ 

ZIAR NOU 


[16 aprilie 1878] 

Vineri 14 (26) aprilie a apărut primul număr al unui nou ziar german în 

Bucureşti care promite a ieși în toate zilele (afară de luni) şi poartă titlul 

„Deutsche Orient-Zeitung“. Pentru a însemna poziția noului ziar față cu 

politica dinlăuntru reproducem următoarele şiruri din articolul întitulat Zur 
Lage (Situaţiunea): 


Presupuind că aceste știri (despre o nouă cerere a Rusiei în privirea Basarabiei) s- 
ar confirma, am esprima guvernului dorinţa ca, intrând în asemenea tratări, să puie la 
cale un aranjament care să ție seamă nu numai de interesele ţării noastre, ci şi de 
onoarea ei, şi aşteptăm, după o eventuală învoire cu Rusia, că şi opoziția noastră va 
înceta cu tactica puţin îndemânatică de până acuma de a împunge și irita guvernul prin 
interpelaţii necontenite. Poate că pentru cazul nostru se potriveşte exemplul micului 
stat al Belgiei, care, în anul 1870, se afla într-o poziţie atât de grea, dar a cărui 
opoziție din Cameră, judecând drept greutatea crizei, se abținu cu totul de la orice 
amestec în politica esternă, punând astfel binele ţării mai presus de orice ură de partid. 
Noi, din contra, avem din nefericire trista convingere că fără de purtarea lipsită de tact 
a opoziţiei noastre, care în ședința vestită a Camerei de la 26 fevruarie l-a silit pe 
ministru să rupă tratările cu Rusia, pentru ca îndată după ivirea conflictului să atace 
mereu pe ministru tocmai pentru îndeplinirea acestei dorinţe a opoziţei, fără cea 
purtare lipsită de tact zicem, relaţiile noastre cu Rusia n-ar fi luat niciodată un caracter 
atât de acut dușmănesc, şi dorim ca acuma, pe cât mai e vreme, să se imiteze 
exemplul naţiei belgiene. 


Vestita ședință de la 26 fevruarie — să ne dea voie confrații noştri să le 
spunem — s-a petrecut într-o Cameră în care opoziţia n-a deschis gura, ci a 
tăcut ca peştele — pentru că e prea puţin numeroasă. 

Guvernul însuși şi-a comandat interpelantul în persoana d-lui V. A. 
Urechia, recte Popovici, și după aceea a dus-o strună până ce i-o veni gustul 
să se scalde în alte ape. 

Opoziția adevărată, care s-a luptat foarte serios contra tendinţelor Rusiei 
şi va lupta și de acum înainte, n-a întrebuințat niciodată contra puternicului 
vecin expresiile de cari foiesc tocmai gazetele guvernamentale. Opoziția a 
fost rezervată în cuvinte şi puternică în argumente, presa guvernamentală a 
fost puternică în fraze şi vorbe late și slabă în argumente. 


Noi pe oamenii de la guvern nu-i credem pe atât de răi patrioți pe cât 
sunt de ușori, nu pe atât de uşori pe cât sunt de meschini și nu pe atât de 
meschini pe cât sunt de lași. Știm foarte bine că au avut nevoie de glasul 
opoziţiei pentru a zice nu în această cauză și i l-am dat pentru că singuri 
erau prea laşi pentru a se rosti. Cu un cuvânt lașitatea e cea dentâi, 
patriotismul cea din urmă calitate a acestor oameni, care se înțelege că e 
bine să rămâie la guvern, pentru ca opoziţia adevărată, (nu comandată) să 
nu fie silită a lua pe umerele ei o sarcină, pe care tocmai guvernul a creat-o 
prin inepţia lui şi care azi întrece puterile oamenilor cari se respectă, căci 
acei cari au creat această situațiune au abuzat de dânsa, pentru ca în 
opoziţie, combătând urmările faptelor lor proprii, să facă peste putinţă orice 
acţiune înţeleaptă și energică. 

MILLO ÎN BUCUREŞTI 


[Articol cu paternitate incertă] 

[21 aprilie 1878] 

Luni d. Millo a reprezentat în sala Bossel Lipitorile satelor, cu care 
ocazie am văzut că bătrânul artist n-a pierdut nimic din vigoarea şi 
virtuozitatea lui. 

Rolul său propriu l-a jucat cu o vervă care ne făcea să uităm cu totul că 
artistul are astăzi peste 65 de ani. Aceeaşi viiciune, acelaşi joc al 
fizionomiei, aceeaşi putere de mai nainte. 

Publicul era încântat, ba chiar actorii erau cuprinși de acelaş curent de 
veselie, de râdeau împreună cu publicul. Un lucru avem însă de observat, 
care ni se pare destul de însemnat pentru a reveni și altădată asupra lui. 

Actorii cari au dat concursul lor în această piesă sunt în mare parte 
diletanţi ori începători, încât nu s-ar fi cuvenit ca d. Millo să se înconjure cu 
ei. Nu zicem nimic de d. Mincu, care, ca rutinar în vârstă, joacă în maniera 
lui toate rolurile cu un fel de haz cu totul propriu, care privește mai mult 
persoana şi maniera lui de-a juca decât caracterul reprezentat. Dar Măriuca, 
de ex., ar fi trebuit reprezentată de o persoană cel puţin simpatică. Cităm 
tocmai acest exemplu. pentru că nu se cuvine indulgență acolo unde 
observăm o absolută greşală în alegerea carierei. Alegându-și cineva cariera 
reprezentării dramatice, trebuie să știe că tocmai arta aceasta are exigenţe 


fizice, pentru că instrumentul artistului e chiar fizicul lui. Cu acea zestre 
fizionomică pe care o are d-na ce a jucat pe Măriuca din Lipitorile satelor 
nu se prezintă cineva pe scenă. 

O părere nefavorabilă avem și despre restul trupei improvizate. Deci, 
oricât am prețui de mult geniul individual al lui Millo, găsim totuși că se 
cuvine neapărat ca să se înconjoare altfel. Nu zicem că toţi acești domni ar 
fi lipsiți de talent, dar a recunoaște un talent mediocru sau ascuns sau 
nedezvoltat nu va să zică a recunoaște că el are deja dreptul de a seconda pe 
un om ca Millo într-o piesă cu care acest din urmă a cules atâția lauri și 
atâtea aplauze. 

Cestiunea se prezintă sub două puncte de vedere, unul estetic, altul de 
bună-cuviinţă. 

Esteticeşte o piesa e totdauna un întreg, ca și un tablou, ca și o statuă. 
Un tablou în care o singură figură e escelentă, foarte escelentă chiar, iar 
celelalte caricate, e un tablou rău. 

Din punctul de vedere al bunei-cuviinţe întâmpinarea noastră e şi mai 
aspră. Asemenea înjghebări sau improvizări de trupe arată din două lucruri 
unul: sau puţin respect pentru public sau ignorarea deplină a exigenţelor 
unui oraş mare cum sunt Bucureştii. 

Foarte cu greu ne-am hotărât a face aceste observaţii numai pentru că n- 
am dori să atingem persoana unui oaspe atât de iubit care, după ce a lipsit 
un an aproape din Bucureşti, vine astăzi înapoi şi are drept de-a fi 
întâmpinat cu bine și cu bucurie. Dacă deci reprezentaţia în întregul ei ar fi 
fost, oricât de mediocră, numai admisibilă, dacă privazul ce înconjura 
portretul măiestru al cârciumarului evreu ar fi fost câtuși de puţin bun, am fi 
tăcut. Dar reprezentaţia a fost purtată, întreagă, de la început până la sfârşit, 
de umerii unui singur om. E drept că publicul venise să-l vadă pe Millo şi l- 
a văzut tot aşa plin de spirit şi viociune ca şi mai nainte, dar publicul venise 
să vadă şi o piesă, nu numai scene izolate, căci adesea când personajul 
evreului lipsea de pe scenă fundul salei Bossel nu mai semăna a scenă, ci a 
altceva. 

Găsim că e interesul artistului, în interesul său cel mai bine înţeles, ca să 
se înconjure altfel; nu zicem cu genii sau cu artiști eminenţi, dar din şirul 
celor ce-l secundează să lipsească cel puţin figurile „imposibile“. Repetăm 
dar că, deși întâmpinăm cu bucurie sosirea d-lui Millo, deși preţuim fără 
rezervă talentul său propriu, suntem totuși siliți a stabili, ca o exigenţă 
inevitabilă, ca să joace înconjurat de o trupă regulată, care să-și înveţe 


rolurile, încât să putem vedea piese întregi și nu numai virtuozitatea 
individuală a unui singur personaj din piesă. 


€ 


[26 aprilie 1878] 

De câte ori făceam observările noastre asupra infructuozității intrării în 
război a românilor contra Turciei, liberalii şi alţii de un gând cu ei ne înșirau 
marile avantaje morale, pe care nația le-a câștigat trimițându-şi floarea fiilor 
săi ca să moară de frig, de foame și de gloanțe înaintea valurilor de pământ 
a întăriturilor Plevnei. 

Când le spuneam că o asemenea conlucrare, ce pentru ai noştri era un 
fel de martiriu, trebuia să fie ţinută în cumpănă de foloase, chezășuite în 
scris şi legate cu noduri, foile liberale râdeau de zapis și chezăşie, vorbeau 
de generozitatea aliatului nostru, de vitejia cu care se bat dorobanţii, de „A! 
bravii mei copii!“ exclamat de cutare ori cutare ofițer străin, de laudele 
jurnalelor străine. Cu un cuvânt, amăgitoarea glorie, vorbele mari la cari 
aplaudă necunoscătoarea mulțime se îmflaseră ca râul de munte, înecând 
glasurile celor puţini cari, cunoscători ai istoriei naţionale şi a istoriei 
marelui vecin, prevedeau de mai înainte ce frumuseți or să se întâmple când 
vremile se vor limpezi. 

Nu știm de ce, dar de câte ori gândim la războiul ce l-am purtat şi la 
roadele ce le-am cules ne vine în minte vestitul monolog al lui Sir John 
Falstaff, în care el dă definiţia onorii. 

Gloria nu se bea, nu se mănâncă, nu se îmbracă, ea nu vindecă oasele 
sfărmate de ghiulele, nu cârpeşte mantalele rupte prin care suflă amorţitorul 
crivăţ, nu-nlocuiește porumbul crud pe care l-au mâncat soldaţii noștri cu 
pâne caldă, c-un cuvânt gloria ce-o câştigi e frumos lucru, dar pentru dânsa 
e bine ca omul să nu riște nici măcar degetul cel mic, necum zeci de mii de 
oameni și zeci de milioane de bani, storşi la urma urmelor tot din spinarea 
muncii productive a ţăranului. 

La anul 1392 regele Sigismund al Ungariei încheiase alianță cu Mircea 
cel Bătrân în contra turcilor. Sigismund trece Dunărea și ia Nicopoli, apoi, 
auzind de turburări în propria lui ţară, se întoarce cu oaste cu tot din 
campanie, lăsând pe Mircea singur cu ţara în faţa dreptului ce-l aveau turcii 
de a se răzbuna. Ce face însă Mircea? Poate că, mișcat de nenorocirile 
nobilului său aliat, s-au despărţit cu lacrimile în ochi de dânsul, urându-i 


izbândă bună în Ungaria? Ba de loc. Mircea, întemeiat pe tratatul de alianţă, 
îl somează pe rege să continue războiul, căci altfel va fi rău. Regele nu 
urmează, se întoarce prin Oltenia, e înconjurat de oastea uşoară a Ţării 
Româneşti și scapă abia cu puţini oameni ca prin urechile acului în Ardeal. 
Stricatu-s-au poate prieteșugul pentru vecinicie prin acest act de răzbunare? 
Ba nu, căci doi ani după aceea încheie o nouă alianță cu același rege al 
Ungariei. În sfârșit această alianță îl duce pe Mircea din nou înaintea 
Nicopolei, unde în faţa strălucitei oști creștine stătea Baiazid Fulgerul. 
După planul cuminte de război trebuia ca lupta s-o înceapă românii cu oaste 
ușoară și abia după aceea să intre în luptă greaua cavalerie franţuzească. 
Dar cavalerii franțuji, setoși de glorie și plini de ambiţie, nu vor să stea în 
urma moldovenilor și muntenilor, ci vor în frunte să dea năvală vitejască, să 
spulbere pe turci. Ce face Mircea? Recunoscând poate generozitatea 
cavalerimei, s-a plecat acestui plan glorios și s-a învoit să rămâie el în 
urmă? El a tuns-o binișor cu oaste cu tot peste Dunăre, lăsând oastea Crucii 
în ştirea lui Dumnezeu și a unei sorți pe care el o prevedea foarte clar. Și 
cum prezisese el în consiliul de război, așa s-a întâmplat. 

Creștinii conduși de entuziasm, de dorinţa de glorie, de cavalerism şi 
generozitate, au fost cumplit bătuţi în urma planului pe dos, dictat numai de 
sentimente frumoase, iar Mircea şi-a scăpat oastea sa intactă în urma 
planului său cuminte; o oaste mică, însă prețioasă, cu care peste un an el a 
stins pe același Baiazid care sfărâmase frumoasa oaste creştină, în care erau 
faţă cele mai nobile şi mai glorioase nume ale Europei. 

Dar Mircea era un biet român cu mintea coaptă, care știa că popoarele 
au lucruri mai scumpe de apărat decât gloria. 

Nouă ni se pare deci că, de-am fi urmat cum urmau bătrânii, de ne-am fi 
păstrat pentru vremi în care într-adevăr existenţa ţării ar fi fost în joc, mai 
bine am fi făcut. Apoi am mai adăoga că, în schimbul suferințelor reale, a 
morţii reale, a banilor reali cheltuiţi cu războiul, ar fi trebuit să căpătăm 
bunuri reale, nu cuvinte frumoase prin gazete străine. Acesta-i lucru 
aproape de mintea omului, încât toate foloasele morale puse în cumpănă cu 
ceea ce am fi trebuit să câştigăm după o campanie victorioasă sunt te miri 
ce şi mai nimica. 

Acum situațiunea e cu totul alta şi mult mai nefavorabilă; o mulțime de 
lucruri sunt cu putință. Se vorbeşte de o nouă convenție ruso-română. 
Această convenţie n-ar avea pentru noi nici un folos real, dar mulțime de 
pagube. Presupunând că, în schimbul unei nouă convenţii, Rusia ar renunţa 


la Basarabia, ce se va întâmpla? Rusia învingătoare va sta faţă cu Austria 
armată şi se va învoi să împartă şi țara noastră; ruşii vor lua Moldova, 
austriacii Țara Românească sau, în cazul cel mai bun, Austria le va lua pe 
amândouă şi vom fi buni-bucuroşi că încăpem sub un stat în care cnutul nu 
joacă nici un rol. Rusia învinsă va trebui să renunţe ş-așa la Basarabia, silită 
de un al treilea, încât toate sacrificele noastre de până acum şi viitoare nu ne 
vor aduce decât ceea ce timpul ar fi trebuit să ne aducă prin puterea 
lucrurilor. 

C-un cuvânt poziţia noastră e mai grea decât orișicând, dar aceasta ar fi 
foarte puţin dac-am fi ştiut a ne păstra și dacă n-am fi contribuit noi înșine 
de-a o-ncurca și mai rău. 


€ 


NOU ABECEDAR ROMÂNESC DE VASILE PETRI 


Sibiiu, 1878, Tipografia lui Ios Drotleff & Comp., 1 vol. 8° — Prețul 25 
CI. V. a. 
[28 aprilie 1878] 

Abecedarul d-lui Petri e compus amăsurat cu cererile pedagogiei 
moderne. Urmând principiile scriptologiei, adică a învățării citirii prin 
scriere, el cuprinde o parte (întâia) numai cu litere de scrisoare. Învățând de 
timpuriu a scrie, și anume deodată cu cititul, şcolarii sunt de-a pururea 
activi şi, pe când învățătorul (mai ales cel sătesc) se ocupă cu cei mai 
înaintați, cei începători se pot pune la scris. Alt folos al învăţării cititului 
scriind e că se face de prisos silabizarea şi se întroduce de sine insonarea. 

Pe întâiele pagini sunt elementele desemnului şi a scrisorii, adică 
puncte, linii drepte și figuri construite din linii drepte, apoi linii strâmbe şi 
trăsăturile subţiri, cele groase și îndoite, cari constituie elementele materiale 
ale scrisorii. În urmă vin toate literile mici cu sonul original, rânduite 
genetic, adică astfel încât după cel mai uşor de scris, de ex. i, urmează o, 
apoi a, u, e, apoi din consoane n, m şi a.m.d. Copilul nu citeşte nicăieri 
silabe izolate fără de înţeles, ci pretutindenea împreunează cu sunetele ce le 
rostește un înţeles concret, încât se evită învățătura mecanică. Rostind 
cuvinte cu înţeles concret, i se prezintă o icoană în minte; el învaţă 
cugetând. 


Abecedarul d-lui Petri e scris cu semne, adică cu ortografia de dincoace 
de Carpaţi. Zicem ortografie pentru ca să fim înţeleşi, deși aplicat la 
modurile noastre de a scrie cuvântul cuprinde o contradictio in adjecto. 
Cum se pot numi într-adevăr mai multe moduri de-a scrie ortografii când 
între toate nici una nu e bună sau esclusiv numai una ar putea fi bună? 

Cauzele cari l-au făcut să admită scrierea de dincoace le spune însuși în 
prospectul alăturat cărții. 

Ortografia, zice d-sa, este cea cu „semne“ pentru că: 

1. Aşa scrie astăzi majoritatea românilor și nu avem presemne că ea se 
va acomoda minorităţii, iar unitatea „ortografică“ este pentru noi românii un 
bun mare, la care trebuie să tindem cu toți cu orice preţ. 

2. În cărţile cu ortografie fără semne școlarii începători sunt nevoiţi a 
ceti cuvintele cari conţin sonuri derivate „de două ori“, o dată aşa cum ele 
se prezintă ochiului d.e. saratura, apoi așa cum le dictează auzul românesc: 
„sărătură“. Chiar și etimologiști pronunţaţi ca d. Bariț încă recunosc „că 
pentru începători este greu a ceti fără semne“ („Observatorul“, nr. 8). 

3. Cuvintele nouă sau adecă „neologismii“ se pronunţă adeseori cu totul 
fals, mai ales când învățătorii nu ştiu latineşte. Astfel am auzit însumi cum 
elevi şi învățători pronunţau: timpurii în loc de timpuriu, amiciţiă în loc de 
amiceaţă (amiciţie) etc., pentru că era scris timpuriu, amicetia. Unii mai 
pronunţau „gerunz“, alţi „gerundiu“, unii „concoarză“, alţii „concordie“ etc. 
Tot aşa, de nu mai rău, o pățim cu numele propriu; R. D. canonic Șerban 
din Gherla cetea la un esamen în Năsăud consecința Ţișeni în loc de Titieni 
(numele unui învăţător). 

Autorul ne spune şi greutăţile administrative cu care au a lupta cărţile 
românești dincolo. 

O grijă deosebită am avut — zice — la compunerea acestui Abecedar, 
ca să nu cadă și el sub interdicțiunea guvernului, și am cuvinte a crede că 
mi-a succes a înconjura în pace această stâncă periculoasă. În adevăr 
inspectorul regesc de școală, d. Fr. Koos, din Bistriţa, a publicat în ziarul 
„Kelet“ din Cluş (nr. 284 de la 12 dec. 1877) asupra noului Abecedar o 
recenziune în termini prea măgulitori pentru mine, terminând prin a-l 
recomanda colegilor săi şi autorităţilor scolastice cu toată căldura, ceea ce 
se poate lua drept „aprobare din partea guvernului“. 

Recenziunea ziarului unguresc e următoarea: 

Scoţând la lumină noul său abecedar — „oprit în amândouă edițiunile 
de mai înainte“ — autorul a eliminat cu îngrijire toate pasagele dificultate 


de guvem, menţinând însă, ba chiar emendând împărțirea, pe care însuși 
guvernul a numit-o „metodică“. 

„„„Abecedarul are două părţi, una scrisă, alta tipărită. Cuprinsul și planul 
abcdarului vădesc îndată pe eminentul bărbat de specialitate. Esteriorul 
cărţii este aşa de elegant încât face onoare tipografiei Drotleff & Comp. 
Preţul e numai 25 cr., care cu privire la edițiunea elegantă și estetică este 
moderat. Din parte-mi recomand cu cea mai mare căldură colegilor mei 
inspectori şi autorităţilor școlare acest Abecedar, cu atât mai vârtos, căci, în 
cât ştiu eu, un Abecedar românesc mai eminent decât acesta nu esistă nici 
unul. Doresc, în interesul învățământului și al eminentului autor, cu această 
edițiune să treacă cât mai curând. 

Dacă nu ne înşelăm, d. Fr. Koos, inspectorul şcolar în ţinutul Bistriţei, 
este identic cu preotul maghiar care petrecea într-o vreme în Bucureşti şi a 
avut neplăceri cu chiar poporenii (maghiari) ai bisericei sale din cauza 
înfocatului său naționalism, care neliniștea viaţa pacinică a micei colonii 
maghiare din orașul nostru. Tempi passati. 

Pe noi ne interesează mai cu seamă pasul ortografic făcut de autor. 

Mergem mai departe și zicem că nu unitatea ortografică e un bun mare 
pentru români, ci unitatea limbei. Într-adevăr, pe la a. 1640 şi ceva, în urma 
ridicării lui Luther, s-a introdus în bisericele reformate limba naţională și 
această tipărire de cărţi clerice în limbele deosebite a fost întrebuințată ca 
mijloc pentru a calviniza pe români. Atunci biserica română, în ramura ei 
cea cu totul neatârnată, mitropolia Moldovei şi a Sucevei, a luat iniţiativa 
unui sinod pentru părţile locuite de români şi a admis, ca măsură contrarie 
reformaţiunii, tipărirea de cărți româneşti ortodoxe, pentru a feri poporul şi 
preoțimea de a se adăpa la izvoare eretice. Din reforma protestantă a răsărit 
această reformă în biserica română, care și-a imprimat pe de-a pururea urma 
ei binefăcătoare în dezvoltarea noastră. 

Cel mai mare noroc pentru bătrâni a fost desigur acela de a nu şti 
latineşte. Luând limba astfel cum crescuse ea în propria ei individualitate, 
bătrânii au creat o ortografie pentru români cum ea nu are păreche în nici 
una din limbile moderne. Înzestraţi cu o fineță nemaipomenită a auzului şi 
cu un bun-simţ de care noi ne-am înstrăinat de mult, ei au simţit care dialect 
anume — dacă putem numi dialecte deosebirile dintre noi — este acela ce 
trebuie cultivat. Moldoveni şi munteni au tipărit în veacul al 
şaptesprezecelea cărți care, ca oglindă a pronunţiei vie, admise ca clasică, 
nu lasă nimic de adaos şi nimic de scăzut. Abia în epoca fanarioților, sub 


înrâurirea nimicitoare a lor, limba începe a-și pierde unitatea ortoepică şi 
tinereţea ei naivă care strălucește în cronicari. Dar pe la capătul domniei 
fanariote românii de peste Carpaţi încep să înveţe latinește și, mișcaţi de o 
ură neînțeleasă contra bietelor semne cari nu le păcătuise nimic și a bietelor 
cuvinte cu care poporul în curs de atâtea veacuri își făcuse locuţiuni, 
proverbe, cântece și povești, învățații au năvălit să stingă de pe faţa 
pământului acea minunată operă la care contribuise milioane de capete, în 
mare parte foarte bine formate, şi zeci de cărturari cu bun-simţ și cu auz 
credincios. 

Ce-a putut ieşi dintr-asta decât o adevărată vavilonie? 

Suntem și azi încă departe de restabilirea vechei noastre unități 
ortoepice. Dar încercările de a ajunge la ea sunt multe, unele mai izbutite, 
altele mai slabe. Astfel vedem pe chiar autorul abecedarulul întrebuințând 
încă ó şi é în loc de oa şi ea, deşi în aceste unităţi sunetare partea pe care 
cade tonul e tocmai a și nu o sau e. O şi e nu sunt decât 14 a sonului deplin, 
iar a e întreg. Aceste pătrimi de son au aceeași cantitate ca şi i consonans în 
iată, iapă zarbă. Un semn că e astfel e pronunția vie, care a eliminat aceste 
pătrimi de sonuri; căci din teară s-au făcut ţară, din feată —fată, din afoară 
— afară ş.a.m.d. 

Tot astfel de greșită ni se pare scrierea aşa-numitelor sunete derivate cu 
semnul sunetului originar din care derivă. Așa d când avem echivalentul lui 
în z ni se pare de prisos. În genere întrebăm ce are a face originea, 
etimologia unui sunet cu scrierea lui? Nimic. Cum va scrie autorul — 
pentru a pune în evidență — sunetul j, când se derivă din z + i consonans? 
Astfel englez face pluralul engleji, verbul a putrezi dă naştere substantivului 
putrejune, verbul a repezi — substantivului repejune; apoi sunt mulţime de 
numiri colective cari se termină în ez sau az și au regulat ej la plural precum 
genoveji, franţuji, olandeji, engleji, portugeji, apoi praz/praji, obraz/obraji, 
viteaz/viteji etc. 

Un exemplu şi mai ciudat. Ch (x) se preface în limba noastră înaintea 
lui i consonans în ș de ex.: Leach, Leși; Ierarch, Ierarși, ş.a. Dorim a şti 
cum ar scrie d. Petri pe acest ș ca să se vadă din ce sunet originar derivă. 

Rezumăm opinia noastră în privirea ortografiei astfel. A cerceta vorbirea 
vie a poporului din toate părțile şi a suma fenomenele sub legi generale 
fonologice e treaba filologiei române; tot astfel e treaba ei de-a căuta 
originile cuvintelor. Dar în ortografie ca atare n-are să se răsfrângă munca 
filologilor, căci nu e treaba ei de-a oglindi originile cuvintelor. Ca oglindă a 


pronunţiei aceleia care s-a recunoscut de cătră poporul întreg ca ortoepică, 
şi aceasta nu prin convenţie, ci în mod istoric, ea trebuie să păstreze acest 
caracter. Filologia poate schimba întru-câtva ortoepia, şi atunci ortografia îi 
urmează pe această cale. Mai departe nu merge, nu trebuie să meargă 
legătura între acea știință abstractă şi-ntre scriere, care trebuie să fie 
accesibilă cu înlesnire poporului întreg. 

Cu toate acestea noul Abecedar este un progres spre bine și de aceea-i 
dorim bună izbutire. 


€ 


[30 aprilie 1878] 

De când guvernul conservator s-a retras, partidul conservator observă o 
atitudine foarte rezervată, dar statornică. Înainte de a fi izbucnit războiul, cu 
ocaziunea încheierii convențiunei, în cursul războiului, după încheiarea 
păcii, în sfârşit totdeauna şi față cu toate chestiunile mari, partidul 
conservator a combătut guvernul, dar niciodată nu i-a făcut greutăţi. În 
deosebi „Timpul“, organul partidului conservator, a combătut mereu pe 
guvern, l-a combătut adeseori chiar cu multă amărăciune; niciodată însă nu 
a uitat că, fie oricât de rău, acest guvern din nenorocire reprezentă statul 
român. 

Dovadă ne sunt coloanele acestui ziar. Ca opoziţie, am dat părerea 
noastră asupra faptelor guvernului ne-am rostit asupra politicei ce credeam 
că este bine de a se urma din partea statului român și adeseori, plini de 
amărăciune, am mustrat pe aceia cari nu voiau să înțeleagă sfaturile 
bărbaţilor politici din partidul conservator. 

Atunci când era vorba să se încheie o convenţie cu Rusia, ne-am rostit 
în cuvinte lămurite că atitudinea statului român față cu Rusia trebuie să fie 
rezervată, plină de respect, dar demnă şi hotărâtă. 

Cu toate aceste guvernul a încheiat convenţia de la 4 aprilie, care ne 
impunea imense sacrificii morale şi, în urmă, a încheiat alianța morală, care 
ne-a impus imense sacrificii materiale. 

Am combătut guvernul pentru aceste fapte, dar noi înşine am rămas 
consecuenți în atitudinea noastră faţă cu Rusia; totdeauna rezervaţi, plini de 
respect, dar demni şi hotărâți 

În urmă, la încheiarea păcii, s-au adeverit temerile noastre, exprimate 
încă din vreme cu atâta stăruință. 


Guvernul şi organele sale au căzut acum din o extremitate într-alta și au 
început să ieie o atitudine violentă față cu Rusia; noi însă am rămas 
consecuențţi, adică rezervaţi, plini de respect, dar demni și hotărâți. 

„Românul“ dezminţea încă știrea despre cererea de retrocedare a Rusiei, 
predica încă cetitorilor săi încredere în generozitatea ţarului, pe când, luând 
act despre zgomotul răspândit, noi puneam la îndoială temeinicia lui, dar în 
acea vreme declaram scurt, cuprinzător, cu demnitate şi hotărât: „Nu dăm 
nimic Rusiei și nu primim nimic de la Rusia. Voim să întreţinem relaţiuni de 
bună vecinătate cu rușii, dar nu putem jertfi nimic de dragul lor“. 

Iară atunci când organele ruseşti au început să pună la îndoială 
drepturile României asupra Basarabiei, nu ne-am pierdut răbdarea, nu am 
devenit insolenţi față cu o puternică invazie, ci am răsfoit cărți, ne-am 
folosit de munca altora, am adunat dovezi şi am arătat că poporul român 
niciodată nu a renunţat la drepturile sale asupra Basarabiei şi că prin urmare 
nici astăzi nu are dreptul de a renunţa. 

De la început deci până în ziua de astăzi „Timpul“ a umblat pe o cale 
croită de iubire de ţară, de buna chibzuinţă și de cunoștința trecutului şi 
prezentului acestei ţări; de la început până în ziua de astăzi el și-a rămas 
consecuent şi la 4 aprilie nu susținea decât aceea ce susține și astăzi. 

Dovadă ne sunt coloanele acestui ziar. 

De câtva timp însă protivnicii noștri au adoptat programul nostru politic 
şi, voind să-l aplice, nu numai îl duc ad absurdum, ci îşi mai dau silință de a 
încredința lumea că noi combatem acest program, în vreme ce nu combatem 
decât lipsa de capacitate a oamenilor ce vor să-l aplice. 

Astfel „Românul“, în numărul de la 27 aprilie, arată cetitorilor săi cari 
sunt faptele patriotice ale guvernului. După aceea întreabă: 


Ce făcură şi ce fac în acest timp membrii și aderenţii ministerului Catargi? 

Membrii ai ministerului Catargi nu sunt decât bărbaţii politici al căror organ e 
„Timpul“, deoarece chiar o parte din partidul conservator a părăsit pe ministerul 
Catargi. Organ deci al aderenților ministerului Catargi e „Timpul“ îndeosebi 
„Timpul“. 

Ei bine! Ce au făcut „Timpul“ pe când guvernul muncea pentru fericirea patriei? 

Orice lovire din partea guvernului rusesc, susțin că cu dânsul este dreptatea și cu 
noi nedreptatea. 


Aşa zice „Românul“! 


Am zis demult că oamenii cari scriu în ziarul „Românul“ nu sunt 
vrednici de a sta de vorbă cu noi: nu-i mai putem dar mustra pentru 
grosimea obrazului lor. Ne cuprinde însă o uimire cu totul obiectivă când ne 
vedem față cu fenomenala îndrăzneală de a rosti astfel niște cuvinte atât de 
grave, cu toate că acela care le rostește trebuie să știe că ele cuprind un 
neadevăr. 

„Ne cere Basarabia: BINE FACE, zic ei PRIN BROȘURE“. 

Zic ei?! — 

În o singură broșură s-a zis ceva de asemeni, şi „Timpul“ a declarat 
scurt şi lămurit că scrietorul acestei broșuri nu e membru al partidului 
conservator și că acest partid combate vederile cuprinse în acea una singură 
broșură. 

„BINE FACE, zic ei prin ZIARE!“ urmează „Românul“. 

În care anume ziar însă? Când? Cum? 

Cu care anume cuvinte s-a zis din partea „aderenţilor ministerului 
Catargi“ că „BINE FACE RUSIA DE NE CERE BASARABIA?“ 

Îndeosebi „Timpul“, adevăratul organ al „aderenţilor ministerului 
Catargi“, când anume a rostit cuvinte din cari ar putea rezulta ceea ce zice 
organul sibariţilor? 

Nu se ştie şi nici nu-i nevoie să se ştie: „Românul“ nu voiește să 
producă decât un efect trecător. 

Am dori însă ca în sufletul cetitorilor acest efect să fie temerea ca nu 
cumva „Românul“ să-și facă socoteală astfel: 

„Dacă vom face ca mulțimea să crează că partidul conservator, fiind la 
putere, ar ceda Basarabia, ea va găsi că e mai bine să o cedăm noi, fiindcă 
suntem mai buni patrioţi“. 

Dar nu credem de cuviință a mai spune unde ajung oamenii cu 
asemenea socoteli. 

Fără îndoială ... nu la Panteon. 

NECROLOG 


[4 mai 1878] 
Dimitrie Petrino, cunoscut şi sub epitetul de bard al Bucovinei, a încetat 
din viață sâmbătă 29 aprilie la 1 oră după amiazăzi în spitalul 


Brâncovenesc. Luni la 4 ore i s-a făcut înmormântarea la cimitirul Şerban- 
Vodă, după un serviciu funebru oficiat în biserica Doamna Bălașa. 

Familia sa e originară din Moldova, de unde trecu în Basarabia rusească 
şi de aci în Bucovina, unde a fost născut Dimitrie. Însurat foarte de tânăr cu 
frumoasa fiică a baronului de Buchenthal — boier român din Bucovina — 
fu adânc lovit de moartea soţiei sale, în amintirea căreia a scris cele dintâi și 
cele mai bune poezii: Florile de mormânt. Micei broşuri îi urmă în curând 
un volum mai mare, Lumine și umbre, apoi un poem epic, scris sub impresia 
lui Rolla al lui Alfred de Musset, intitulat Raul. Puțin după aceasta trecu din 
Bucovina în Moldova. Un defect, rezultat din tifos, adecă surzirea deplină 
de amândouă urechile, îl făcea impropriu pentru însărcinări publice de o 
activitate mai întinsă. Încă ministrul Maiorescu îl numise director al 
bibliotecei din Iași. Precum merg lucrurile la noi, unde orice talent, fie 
poetic, fie artistic în genere, e atras în vârtejul jucăriilor politice, tot astfel s- 
a întâmplat că și Petrino a fost ademenit prin făgăduinţe, târât în vârtejul 
vieţii politice și tot prin instigaţiile coteriei politice care îl captivase, a fost 
împins la publicarea mai multor lucruri ce erau mai prejos de demnitatea 
unui adevărat talent. În această vreme a publicat două poeme din care una, 
La gura sobei, e bună, cealaltă, Legenda nurului, e slabă. Cea din urmă 
poezie a sa a fost publicată în „România liberă“ și cuprinde o persiflare a 
unei poezii a lui Vasile Alecsandri, încât se vede că înrâurirea noilor săi 
amici îl dusese din rău în mai rău. Dar, în sfârșit, de mortuis nil nisi bene. 
Talent a avut, poet era! Cât despre celelalte calități ale caracterului, nu a 
inteligenţei, ele astăzi nu mai sunt. E bine chiar că de la cei mai mulți 
oameni cari se deosibesc întrucâtva de turma cea mare și neagră, de turma 
celor răi și mărginiţi totodată, nu rămân în urmă decât faptele inteligenţei. 

Înmormântarea poetului Dimitrie Petrino a fost simplă și tristă. Câţiva 
amici politici și câţiva stimatori ai talentelor lui, cu totul vreo douăzeci de 
persoane, erau adunate împrejurul cosciugului. D. N. Ionescu a rostit un 
discurs funebru plin de vervă declamatorie; a vorbit despre drepturile 
României asupra Bucovinei, despre regimentul al treisprezecelea de 
dorobanţi, despre hotărârea românilor de a nu ceda Basarabia; ne-a spus că 
răposatul, fost milionar de mai multe ori şi născut baron, a risipit avere, a 
lepădat titlu și rang, și-a părăsit ţara, fiindcă era democrat şi voia să trăiască 
ca democrat, fiindcă desprețuia deșertăciunea lumească și își iubea 
națiunea. 


Cât de trist e a vedea un poet mort şi a-i asculta panegiricul, în care 
numai despre poet nu se vorbeşte!? 

În o viaţă atât de bogată şi atât de zbuciumată, d. N. Ionescu nu a găsit 
decât un hârb democratic! 

O RECTIFICARE 


[6 mai 1878] 
„Războiul“ şi după dânsul „Presa“ publică următoarea poezie, pe care o 
atribuie răposatului Ioan Eliad: 


Meritul astăzi e fără nume, 
Plebeu, patriciu nu mai e-n lume, 
Progresul toate le-a sfărmat 
Şi-ntr-un amestec le-a frământat. 
Astăzi patricii sunt contraccii, 
Şi vezi miniştrii pe toptangii; 
Omul științei e bojogar 

Şi medic mare un potcovar' 
Ateul astăzi e teolog, 
Giuvargiul arheolog; 

Azi ucigașul e dregător 

Furul de frunte judecători; 

Azi criminalul e virtuos 

Şi virtuosul om viţios; 

Tot veneticul proprietar 

Și răspopitul funcţionar; 
Vizionarii sunt diplomaţi 

Și ceaslovarii mari literați; 

Toţi intriganţii alegători, 

Toţi patentarii legiuitori, 

Toţi veneticii mari patrioți, 

Toţi fanfaronii Mircii nepoți, 
Toţi desfrânaţii mari moralişti 
Şi toţi bancherii mari publiciști. 
Toate veniră cu susu-n jos 

Şi lumea geme de mult folos. 
Aceste toate nu sunt dovezi 
De-naintare? ... Şi-ncă să vezi! 


Ioan Eliad (sau, după cum se numea mai târziu, Heliade-Rădulescu) a 
fost într-adevăr un om însemnat, dar poezia aceasta n-a făcut-o el. Ea e din 
pana lui C. Bălăcescu, scriitor cu mai puţin renume, dar cu mai mult talent 
poetic decât Eliad. 

Poezia în original e intitulată Progresul și se află tipărită în biblioteca 
portativă editată de Eliad. E caracteristic pentru multe din reputaţiunile 
noastre literare că toți îi citează dar nimeni nu-i citeşte. 

[2 august 1878] 

De-o seamă de vreme „Românul“ năvăleşte aprig asupra „Presei“, 
inculpând-o că s-ar fi contrazicând, că ar fi susținut odată primirea 
Dobrogei, iar azi pledează contra ei. Lucrul stă astfel. „Presa“ în realitate nu 
s-a rostit până astăzi nici pro nici contra, dar a ţinut seama de opiniile 
amânduror taberilor. În unul din ultimii ei numeri organul conservator a 
găsit de cuviință a da o deosebită atențiune moţatei moţiuni a celor 
patruzeci şi şase din Cameră, spre a arăta, zice „Presa“, respectul nostru 
pentru orice opiniune care este rezultatul unei convicțiuni onorabile, iar pe 
de altă parte ca să supunem aprecierii publice modul de a vedea al unor 
bărbați distinși asupra unei așa de grave cestiuni. 

C-un cuvânt „Presa“ nu s-a rostit încă, dar a comunicat publicului ei 
moţiunea, lucru ce-am făcut și noi, dar între ... varietăţi. Opiniunea celor 
patruzeci şi şase, departe de a fi rezultatul unei convingeri, e rezultatul 
fricei. Cei patruzeci şi șase, cu puţine escepţii, fac parte din acel partid de 
cumularzi din Moldova numit fracțiune, oameni foarte viteji când e vorba 
de-a da năvală la posturile şi la moşiile statului, foarte sfioși însă față cu 
orice împrejurare care ne-ar sili la muncă serioasă și la gândire serioasă, iar 
în fruntea lor e iscălit d. Vernescu, adică un advocat bun, un om de ispravă 
şi un orator simpatic în de altmintrelea, dar ale căruia calități ca om de stat 
sunt până acuma foarte problematice. După opinia noastră intimă d. 
Vernescu pare a fi singurul care a iscălit din convingere moţiunea. 

„Românul“, căruia opinia celor patruzeci şi şase din orta motio 
belferorum îi era foarte neplăcută, în loc de-a se lega de ei de-a dreptul, se 
leagă de „Presa“, ca și când „Presa“ ar fi susținut ca ale sale opiniile d-lor 
Holban, Pantazi Ghica, Anghel Rachierul, Misail, Fulger Şoarec ș.a. 


Vom lua și noi motivele acelei moţiuni precum sunt reproduse în 
„Presa“ şi credem că răsfrângerea lor ne va fi foarte ușoară. lată-le: 


1) Ceea ce a făcut, ceea ce face importanța noastră politică și istorică în această 
parte a Europei orientale este că sântem o naţiune de rasă latină omogenă, ce rupem 
formidabila unitate a rasei slave. 

Mergând a ne pune în contact, a ne amesteca cu rasa slavă din Bulgaria, pierdem 
această importanţă. 

2) Serbia a protestat când armata română s-a îndreptat ca să ocupe Vidinul, 
formulând pretenţiuni etnografice şi istorice asupra Vidinului. Nu mai este îndoială că 
guvernul Bulgariei va vedea cu un ochi foarte defavorabil ocupaţiunea Dobrogei de 
către români; nu mai este îndoială că se vor ivi certuri continue între dânsul și 
guvernul român; Rusia, naturalmente, va interveni continuu ca să ne împace. Deci 
intervențiunea unui stat mare în afacerile unui stat mic, va să zică pierderea libertăţei 
și independinţei de acţiune a acestuia din urmă 

3) Pentru a ţine în respect și în ordine populaţiunile sălbatice ale Dobrogei, ne va 
trebui să întreținem acolo o armată considerabilă. 

O armată considerabilă în Dobrogea va să zică mai multe milioane ce se vor 
cheltui pe fiecare an, va să zică o cauză de slăbiciune economică a statului român. 

4) Pentru a face șederea în această ţară băltoasă posibilă, pentru a o face 
productivă, trebuie să cheltuim zeci şi poate sute de milioane. Cheltuielile ce vom 
face pentru Dobrogea vor fi mult mai considerabile decât veniturile ce ne va putea da. 

5) Când, în fine, după 10 ani 15 ani, vom fi cheltuit sute de milioane pentru a face 
Dobrogea productivă, guvernul Bulgariei va găsi cu înlesnire un pretest ca să ne ceară 
Dobrogea şi ... dacă aceasta va conveni și Rusiei ... Dobrogea ne va fi luată cu mult 
mai mare înlesnire decât ni se ia astăzi Basarabia. 


Ad 1 observăm că neluând Dobrogea nu mai întrerupem formidabila 
unitate a rasei slave și pierdem importanţa noastră politică şi istorică. 
Neluând-o tocmai, lăsăm drum liber Rusiei în Peninsula Balcanică. lar 
amestecul şi contactul cu rasa slavă e nedovedit, de vreme ce Dobrogea nu 
e locuită de bulgari, ci în cea mai mare parte de români, turci și tătari. 

Ad 2 observăm că pretenţiunile etnografice și istorice asupra Vidinului 
formulate de serbi sunt naturale, dar nu sunt c-o iotă mai îndreptățite decât 
cele ale României. În special Vidinul, înainte de a deveni turcesc, a fost 
când sârbesc, când românesc, când unguresc. Întreg malul drept al Dunării, 
de la Vidin până în Marea Neagră, turcii l-au luat de la români şi nu de la 
bulgari, nici de la sârbi. În bătălia de la Kossovo craiul Lazăr al Serbiei 
fusese pe deplin bătut (1389), pe când la 1390 Mircea cel Bătrân e tot încă 
stăpânitor al malului drept al Dunării până în Marea Neagră, despot al 
Dobrogei şi Domn al Silistrei. 


Ad 3 observăm că populaţiunile Dobrogei nu sunt sălbatece. Românii 
îndeosebi au mai multe mănăstiri în Dobrogea, în carii tagma călugărească 
e în mare parte chiar din ţara noastră, au un mitropolit propriu (mitropolitul 
Proilaviei şi al Dristului), iar tătarii sunt în cea mai mare parte emigrați din 
stepele Cubanului, adecă din Rusia, şi sunt agricultori, care chiar din epoca 
aşezării lor produceau însemnate cantități de grâu pentru export, ceea ce 
dovedeşte o regulată muncă agricolă, ce întrece cu mult trebuinţele zilnice. 
Cine lucrează însă pentru export şi devine producător şi consumator în 
economia întreagă a Europei nu poate fi numit sălbatec. Tot cu acești tătari 
o companie engleză a lucrat drumul de fier de la Cernavodă până la 
Kiusteng€ şi tot acești sălbateci au înfiinţat în câţiva ani înfloritorul oraș 
Medgidia, care în mai puţin de 10 ani ajunsese la 20.000 de locuitori şi 
5000 de clădiri. Dd. Holban și Șoarec sunt cel puţin de zece ori mai 
sălbateci decât acești tătari. În fine lui Mircea Vodă nu-i era ruşine de a se 
numi Domn al ţărilor tartarice, lui Carol Vodă asemenea nu-i va fi rușine de 
a fi în parte şi princeps Thartarorum Dobrodicii. 

Punctul patru nu dovedeşte decât sfiala de muncă a fracțiunii. Țara este 
deja productivă, şi o administraţie compusă din oameni speciali, nu din 
cumularzi, postulanţi și diurnași, o administraţie din oameni cu cunoștințe 
economice și tecnice nu va cheltui un ban peste ceea ce poate da provincia 
însăşi și va ajunge totuşi la rezultatele cele mai bune. Roșii se înţelege că 
sunt incapabili de a introduce o asemenea administraţie, care să procedeze 
cu cumpăt şi să introducă pe rând și gradat reformele necesare, dar 
incapacitatea roșilor nu dovedește imposibilitatea lucrului. 

Cât despre punctul 5 (că guvernul Bulgariei va găsi pretexte să ne ceară 
Dobrogea), el e copilăresc și ridicol. Mai întâi quo jure ar face-o aceasta 
invidiabilul guvern al Bulgariei? 

Bulgaria fino-tartarică a hanului Boris (Mihail) nu poseda Dobrogea, 
Asanizii au avut-o, dar Asanizii erau, precum se ştie foarte bine, români, iar 
după stingerea Asanizilor malul drept al Dunării au fost al Țării Românești. 
Ftnologicește e o ţară locuită de români, tătari și turci. Câteșitrele 
elementele însă sunt opuse slavilor și formează la un loc tocmai bariera ce 
rumpe formidabila unitate etc. 

Din punct de vedere istoric, dreptul nostru asupra Dobrogei e 
incontestabil. Romană în vremea împăratului August şi loc de exiliu a 
poetului Ovid, bizantină în urmă, trecând de la Asanizi la Ţara Românească, 
ea a rămas a Ţării Româneşti până ce ne-au fost luata de turci și de nimeni 


altul. Dan II (1374—1386), după Engel unul din cei mai buni generali ai 
vremii sale, începuse război cu Şişman, regele cel din urmă al Bulgariei, 
pentru marginele adevărate ale Țării Românești de dincolo de Dunăre, un 
război căruia Mircea I îi pune capăt printr-un tratat de pace primit și 
încheiat cu bună-credinţă. Mircea, bătut la Kossovo, ca aliat al gerbilor, de 
cătră Baiazid I Fulgerul, se supune osmanilor la 1391, păstrând însă Silistra, 
Siştovul, Nicopole şi Vidinul. În plină pace şi fără nici un motiv, Baiazid 
ocupă la 1394 aceste locuri întărite, ceea ce-l face pe Mircea să ia parte la 
cruciata pornită de regele Ungariei, unde însă creștinii fură pe deplin bătuţi 
la 1396. La 1398 Baiazid trece Dunărea și intră în Țara Românească, dar, 
hârţuit într-una de oştirile românești, el se retrage cu rușine peste Dunăre. 
După moartea în prinsoare a lui Baiazid, ajunge în Europa împărat turcesc 
Suleiman, pe care Mircea îl subminează sistematic și-l răstoarnă cu trupele 
şi banii săi, puind în locu-i pe Musa, tot fiu al lui Baiazid, dar prieten 
personal şi frate de cruce al lui. 

În tot timpul acesta Bulgaria proprie este numai un vilaiet turcesc, 
desfiinţată cu totul ca stat. 

În fine, după ce Mohamed I învinge și omoară pe Musa, Mircea se vede 
silit a se pleca definitiv (1414) înaintea acestui Mohamed, a acestui Noe 
care a mântuit chivotul împărăției turceşti din potopul tătarilor și din 
stâncele sfâșierilor dinlăuntru. De la 1414 încetează deci formal stăpânirea 
malului drept al Dunării, și Mircea e redus iar numai la titlul de comite al 
Severinului, voievod al Valahiei şi duce de Făgăraş şi Amlaş!. 

Cu toate considerațiile acestea sau mai bine zicând tocmai în puterea lor 
nu înțelegem panglicăriile presei roşie. 

Organul ministrului de externe vorbeşte de compensaţii suficiente. Noi 
am zis de la început că nu există compensaţii pentru Basarabia, precum nu 
există niciodată vro plată pentru o palmă măcar din pământul patriei. Aceste 
sânt lucruri sfinte, cari se pierd sau se câștigă prin împrejurări istorice, dar 
nici se vând, nici se cumpără, nici se schimbă. 

Cumcă am ajuns de-a vedea trecut în protocoalele de la Berlin terminul 
umilitor de schimb e un fruct al domniei radicalilor care, nepuind nici un 
preţ (amanet, chezășie, zapis) pe sângele vărsat al românilor, era neapărat ca 
ușurința lor să aibă drept urmare disprețul din partea Congresului. Clara 
pacta, boni amici. C-un tratat în regulă cu Rusia în momentul intrării în 
luptă nu mai era vorba de schimb, compensație etc., şi Basarabia ar fi rămas 
a noastră împreună cu Dobrogea. 


Dar asupra tuturor acestora vom reveni. 


1. Cf. Eudoxius v. Hurmuzaki. Fragmente zur GeschtcMe der Romanen. 

Știm prea bine că până acuma guvernanţii noștri nu au nici o idee clară 
despre ceea ce trebuie să facă în Dobrogea. Ştim de ex. că înțelepciunea 
guvernamentală aşteaptă ca englejii să organizeze Ciprul, austriacii Bosnia 
şi Herţegovina, Rusia provinciile din Asia Mică și apoi să întrebe prin 
agenţii săi diplomatici ce-au făcut aceste trei puteri, pentru ca apoi şi 
guvernul nostru să facă un conglomerat electic de măsurile cele mai 
diverse, a căror binefaceri să le reverse cu de prisos asupra populațiunilor 
Dobrogei. 

Deocamdată ministeriul mai are şi alt proiect in petto. Mai mulţi 
bancheri din Viena ar fi propus să cumpere pământurile, numite ale statului, 
din Dobrogea, și să se parceleze între evrei, adecă să agricolizeze evreii 
precupeţi din ţară. 

Nu ne îndoim că îndărătul acestei agricolizări mai sunt și intenții 
politice ale unei mari puteri care în virtutea împrejurărilor devine din zi în 
zi mai favorabilă atât statului român al Dunării cât și propriilor sale 
populaţiuni române. Această putere e Austria. De pe când încă gurile 
Dunării și Dobrogea erau turcești s-au făcut și repetat adesea cererea către 
Înalta Poartă de-a încuviinţa colonizarea deltei cu supuși austriaci, ceea ce 
Poarta a refuzat cu stăruință. inta politicei austriace de-a se întinde cel 
puţin cu influenţa sa politică de la Adria pân' la Marea Neagră, necesitatea 
de pieţe orientale pentru desfacerea mărfurilor sale, teama justă de 
precumpănirea elementelor slăveneşti, toate acestea sunt armonizabile cu 
instinctul de conservare al neamului românesc şi, având conștiință limpede 
despre rolul modest ce sântem meniţi a juca în istoria acestei lumi din cauza 
izolării noastre depline de celelalte popoare romanice, e lesne de înțeles că 
razimul nostru viitor va fi o putere mai puţin esclusivă decât Rusia care, cu 
vrerea lui Dumnezeu și așa fiind scris în cartea sorții, ajungând stăpână pe 
Basarabia bunăoară, a ştiut să scoată până şi din biserică limba românească, 
deşi pravoslavia ar trebui să ştie că un asemenea lucru e cu desăvârşire 
anticanonic şi necreştinesc. Nu e vorbă, patriarhatul ecumenic al 


Constantinopolei au făcut tot astfel, biserica romană a urmat aceeași cale, 
dar urmările sunt cunoscute. Cu toate protestele şi opunerea patriarhatului 
ecumenic, preoţii greci, sfinții Metodie şi Cyrill, au introdus limba slăveană 
la creştinatele naţii slave, iar scaunul roman au avut și mai grele înfrângeri, 
căci biserica protestantă, în special Luther, au introdus în biserică limba 
naţională. Și această respectare a limbii naţionale în biserică e nu numai 
permisă, ci este de-a dreptul un postulat al Noului Testament. Naţiile cari 
nu-l respectă ar trebui să șteargă din calendarul lor sărbătoarea Coborârei 
Sf. Duh asupra apostolilor, care în frumoasa concepţie a Noului Testament 
pluti în limbi de foc asupra lor, arătând că în multe limbi vorbeşte spiritul 
sfânt al îngăduirii creştineşti și al iubirii aproapelui. E cunoscut că după 
Coborâre apostolii au ştiut toate limbile pământului. Pomenim în treacăt că 
noi românii în special am fost în toţi timpii un model de toleranţă religioasă: 
episcopiile atârnătoare de scaunul papal, al Siretului (mai târziu al 
Băcăului) şi al Milcovului, petrecerea fără supărare a armenilor și evreilor 
în ţările noastre, libertatea de cult, garantată acestora prin anume hrisov de 
către Ștefan cel Mare, desele raporturi ale episcopilor catolici despre 
desăvârşita toleranță și respectul dovedit pentru cultul apusean de către 
popor, boieri şi Domn (la sărbători mari Vodă şi boierii luau parte la 
serviciul divin din bisericele catolice), toate acestea dovedesc că — cel 
puţin în această privință — n-am făcut niciodată ceea ce dorim să nu ni se 
facă nouă. E dar sigur că, în urma izolării noastre între elementele străine, 
acela din ele ne va părea mai preferabil și stâlp mai bun de razim pentru zile 
grele care respectează individualitatea noastră, altfel îndestul de inofensivă 
şi tolerantă. 

Cine ne alungă limba din biserică și din instrucţia educativă (a școalelor 
elementare și secundare), cine nu ne lasă să fim ceea ce sântem a rupt-o cu 
conştiinţa noastră naţională şi cu simpatiile noastre intime, oricât de bune ar 
fi relaţiile lui internaţionale cu statul nostru. Numai o sectă fără de patrie şi 
fără de simţ istoric, numai cetăţenii liberi, egali și înfrățiți ai universului 
întreg, numai republica universală, reprezentată la noi prin urmaşii 
fanarioților, C.A. Rosetti ș.a., a putut da mână de ajutor unui element străin 
a cărui tendinţă este nimicirea noastră națională. 

Am premis toate acestea nu pentru a repeta dreptele învinuiri contra 
republicanilor de la guvern, căci lucrul e știut de toată lumea și abia mai are 
nevoie de a fi repetat; dar pentru a arăta că, întru cât interesele Austro- 
Ungariei și României sunt armonizabile, neatingându-se nici una din 


rădăcinele existenței noastre, buna-înţelegere şi o sinceră simpatie, bazată 
pe reciprocitatea intereselor, e nu numai cu putinţă, ci chiar foarte probabilă 
pentru viitor. 

Așadar n-am avea nimic de zis în contra unei apropieri în relațiunile 
statului nostru cu statul austriac. Lucrul însă de care ni e teamă este că 
guvernul radical, fără experienţă şi fără cunoştinţa lucrurilor după cum îl 
cunoaștem, în loc de a armoniza interesele Austrii de la gurile Dunării cu 
ale noastre, să nu ne strice şi mai rău, făcându-i aceleia promisiuni cari nu 
va fi în stare să le ţină, căci împrejurările din Dobrogea sunt departe de a fi 
atât de lămurite decum li se par capetelor seci de la noi. 

Comparând începuturile tuturor statelor, observăm la cel dântâi pas un 
lucru ce se repetă aproape în mod identic la toate și pretutindenea. Teritoriul 
întreg ocupat de un popor se priveşte ca aparţinând statului. Așa sub regii 
romani şi la începutul republicei tot pământul era considerat ca fiind al 
statului. Ceea ce aveau cetățenii romani era numai posesiunea bunurilor 
imobile. În vechiul stat germanic lucrul stă tot astfel. Speculum saxonicum 
şi mai târziu Schwaben-spiegel păstrează în ordinea feudalităţii urmele unui 
drept originar conform căruia tot teritoriul era al statului, iar oamenii liberi 
stăteau după o deosebită ordine în legătură cu capul suprem al statului, cu 
împăratul. În cronicele românești ne întâmpină asemenea memorabila frază: 
La început tot pământul ţării era pământ domnesc. În ţările slave lucrul e 
acelaș, deşi poate sub altă formă ... c-un cuvânt originea proprietăţii 
imobiliare e pretutindeni posesiunea conferită de stat, pentru servicii 
anumite, mai cu seamă însă râzboinice. În acelaș spirit se aplica la noi 
bunăoară până mai ieri alaltăieri, adecă până la introducerea orbească a 
Codului Napoleon, împărțeala de pământ între membrii unei comunități 
răzășşeşti care descindea adesea de-a dreptul dintr-o singură familie. Precum 
Cănteșştii, Bălșeştii, Sturzeştii nu sunt decât membrii unei familii răsărite 
din bătrânul Canta, Balș, Sturza, tot aşa Bucureștii nu sunt decât membrii 
familiei lui Bucur, Stoieneştii ai lui Stoian, Floreșştii ai lui Florea ș.a.m.d. Se 
înţelege că între membrii egali îndreptăţiți ai unei familii care s-a înmulțit la 
3—400 de inşi trebuia să existe un alt drept de moştenire decât acolo unde 
originea proprietăţii era cu totul alta, încât totalitatea moșiei răzășeşti era 
privită ca aparţinând personalităţii juridice abstracte a bătrânului cutăruia 
ori cutăruia, iar membrii acelei personalități juridice, înrudiţi de-a dreptul și 
răsărind dintr-o mamă și dintr-un tată, aveau părticelile lor de pământ în 
posesiune numai. 


Această esplicare lungă a fost de nevoie pentru a lămuri că românii, 
ocupând noua provincie, să nu procedeze în mod barbar, apucând și stârpind 
rădăcina existenţei economice a populaţiunii, să nu crează că ceea ce se 
numește pământ al statului e într-adevăr al statului, căci acolo proprietatea e 
în acel stadiu genetic în care statul e privit ca personalitatea abstractă a 
cărui proprietate e teritoriul întreg, pe când elementele proprietăţii 
individuale sunt reprezentate sub forma posesiunei, conferite de stat pentru 
servicii ostăşeşti. E caracteristic pentru statele primitive, că numai persoane 
abstracte pot fi proprietare în sensul dreptului nostru civil: adică biserica şi 
statul. În faptă lucrul stă astfel: a statului român sunt numai acele locuri cari 
nu sunt a nimănui, res nullius; oriunde însă se iveşte un posesor, fie 
colectiv, fie individual, la intrarea steagului român în acea ţară el devine 
proprietar pe ceea ce posedă, rămâind a se regula numai modus vivendi pe 
proprietăţile colective (pășuni, câșle etc.). 

Astfel numai s-ar realiza de la cel dântâi pas în Dobrogea un progres 
real în viaţa juridică a poporului. Dar a procede în mod barbar, a lua vorba 
turcească de proprietate a statului în înţelesul strict și definit al proprietății 
private a statului, precum stă lucrul la noi în România, a deposeda turci, 
tătari, români şi bulgari pentru a parcela pământul lor, câștigat cu sudori şi 
cu sânge, la colonişti ar însemna a-și atrage de la început ura populaţiunilor, 
ba a ajunge la conflicte sângeroase chiar. Elementele turanice din Dobrogea 
ne trebuiesc tocmai pentru că nu sunt slave. Ele trebuiesc cruţate, trebuie să 
se simtă în patria lor veche, dar într-o mai bună stare, sub o mai bună 
administrație. Cumcă prin aceasta slavii de acolo n-ar fi nedreptăţiți se 
înţelege de sine. 

Din nefericire superficialitatea şi pospăiala în toate a radicalilor, 
cunoscuta lor lipsă de respect pentru orice rezultat al unei dezvoltări 
istorice, cultura lor mai mică decât a lucrătorilor de rând din Apus, ne dau şi 
acum ca totdeuna o rea prevestire despre modul barbar în care vor procede. 
Dea Dumnezeu să ne înșelăm noi şi să fie ei mai buni de cum îi cunoaștem. 

Acum venim iar la punctul de la care am pornit. Numai pe locurile 
acelea cari nu sunt într-adevăr ale nimănui s-ar putea aşeza colonii. Auzim 
că lumea noastră oficială e încântată de propunerea bancherilor de la Viena 
şi că guvernanţii noștri așteaptă proiectele de organizaţie ale Angliei, Rusiei 
şi Austriei pentru a aranja administrația Dobrogei, care ar avea a se face de 
o comisie de diurnași. 


Părerea noastră este alta. Ar trebui trimis un om cu foarte întinse 
cunoștințe administrative, financiare și economice, înzestrat cu puteri 
discreționare, care să unifice încet-încet ţara cu patria mumă. Și ar trebui să 
fie un om mai în vârstă, nu un Pache, Mache sau Sache, scos din cutia unei 
curtizane pariziene şi cules de pe ulițele Bucureştilor „pour civiliser en 
deux jours la sauvage Dobroudja“. Cel din urmă hamal turc ori tătar e un 
om mai prețios și mai folositor decât tot comitetul de redacţie al 
„Românului“ bunăoară, nemaivorbind de alte ziare liberale. 

Alţi oameni trebuiesc acolo. 

Din Petersburg ne soseşte ştirea că în ziua de 4 (16) august, adică ieri, 
doi indivizi au tras cu revolverul asupra generalului Mezenzow, şeful 
secțiunii a treia (al înaltei poliții), și că generalul a fost greu rănit. 

Ştirea are nevoie de confirmare şi noi ne îndoim încă dacă s-a întâmplat 
într-adevăr acest atentat, care n-ar fi decât o repetare a celui comis asupra 
generalului Trepof de către Viera Sasulici, căci Mezenzow e urmașul în 
funcţiune al lui Trepof. Dar de s-a întâmplat sau nu e deocamdată lucru 
secundar. Ceea ce e caracteristic sunt ştirile tot de această natură de care e 
încărcat aerul. Mai zilele trecute ziarele pariziane și cele din Viena 
cuprindeau știrea că s-ar fi atentat asupra vieţii principelui de Bismarck. 

O serioasă turburare socialistă amenință Europa. Cetăţenii liberi, 
independenți și înfrățiți ai republicei universale, cari la noi sunt reprezentaţi 
prin partidul roşu, încearcă a răsturna toate formațiunile pozitive de stat, şi 
dacă n-o vor putea face aceasta, ceea ce e de mai nainte sigur, totuşi vor 
încerca s-o facă pe calea lor obicinuită a atentatelor, scenelor de ulițe, 
turburărilor etc., iar acele încercări încep a-și arunca umbrele de pe acum. 

Noi, cari suntem siguri că victoria principiilor liberale-socialiste 
însemnează moartea oricării culturi și recăderea în vechea barbarie, vom 
combate tendinţele lor, ori în ce punct s-ar fi ivind. Lucrul stă astfel. Cultura 
omenirii, adecă grămădirea unui capital intelectual și moral nu seamănă cu 
grămădirea capitalelor în bani. E drept că cei ce trăiesc astăzi se folosesc de 
rezultatele dobândite de alți cugetători înaintea lor, însă acele rezultate ei nu 
le capătă deodată, ca o strânsură părintească, ci trebuie să și le aproprieze 
prin o nouă muncă individuală, prin studiu. Civilizaţia omenească se-ncepe 


oarecum din nou și din fundament cu orice generație nouă, care, dacă nu e 
silită a repeta anevoioasele cercetări făcute de părinţi totuși trebuie să-și 
câștige prin propria memorie și judecată cunoștințele lor. Prin urmare cercul 
de oameni într-adevăr culți cari conduc societatea şi au fost în stare să-și 
aproprieze suma de cunoştinţe grămădite de părinţi, acest cerc e relativ 
foarte mic; împrejurul acestui cerc e unul mai mare, al publicului cult, care 
poate să priceapă şi să aprecieze munca învăţaţilor, fără însă de-a produce 
ceva pe acest teren. În afară de aceste cercuri e masa sau incultă sau pe 
jumătate cultă, lesne crezătoare, vanitoasă și lesne de amăgit, pe care 
oameni cu cunoştinţe jumătăţite, semidocţi sau inculți cu totul, caută a o 
amuţa asupra claselor superioare, a căror superioritate consistă în naștere, 
avere sau ştiinţă. Cultura oricărei naţii e împresurată de-o mulțime oarbă, 
gata a recădea în orice moment în barbarie. Această mulţime nu se 
recrutează mai niciodată la ţară, între ţărani, ci tocmai în oraşe, între acei 
oameni produşi în condiţii nefavorabile și trăind în ele, cari crescuţi 
închirciţi fiziceşte și intelectual, cari n-au mintea clară și sănătoasă a omului 
născut şi crescut în condiţii normale. Chiar în orașe însă ei s-au înmulțit 
prin căderea micei manufacturi şi victoria capitalului mare, reprezentat prin 
fabricele cu mașine de vapor. 

Romanii şi în vremea noastră englejii caută a înlătura aceste nevoi 
sociale printr-un sistem practic de colonizare, căci colonia e un canal de 
abatere a superfluenţei populaţiei care, rămasă în ţară, ar îneca în valurile ei 
şi statul și cultura. 

În Rusia însă ne-ntâmpină ciudatul fenomen al tendinţelor comuniste 
agrarii. Dacă socialismul oraşelor industriale e esplicabil, deşi nu justificat, 
cel agrar în vremile noastre nu are înțeles şi mai ales nu într-o ţară în care 
pământ nempărțit există cu prisosinţă şi populaţia e rară. 

Socialismul industrial porneşte de la o iluzie economică. El ignorează 
pe deplin faptul că, chiar de s-ar împărţi averea toată a claselor bogate între 
cele sărace, chiar de s-ar organiza altfel munca, mijloacele prime de 
existență nu se pot înmulţi în infinit și că nevoile sociale trebuie neapărat să 
consiste în renumita disproporţie formulată de Malthus, conform căreia 
populaţia se-nmulțește în progresie geometrică, adecă în pătrat, pe când 
mijloacele de trai se-nmulțesc numai în progresie aritmetică. Contra acestei 
legi, în temeiul căreia omul e condamnat la muncă aspră pentru a putea să- 
şi întreţie existenţa fizică, nu există remediu. Dar omul se distinge tocmai 
prin aceasta de lumea animalelor, că are o existenţă deosebită morală, că are 


o cultură a minţii și a inimei ai cării hrănitoare sunt puţin numeroasele clase 
avute. A le răsturna pe acestea sau a le face existența imposibilă însemnează 
a dărâma temelia culturei. 

Iluziile economice a sectei socialiste s-a lăţit însă și în state în care n-au 
rațiune de a fi. 

În Rusia, comunismul are o mulţime de adepți, şi unora dintr-aceştia 
pare a fi căzut jertfă şi generalul Metzentzow. 

La noi în ţară socialismul are asemenea adepţi. Au început a apărea foi 
periodice care, scrise fără ortografie și fără primele cunoștințe gramaticale, 
totuși cred că cu acest minim capital de creieri și învațătură se poate 
reforma universul. 

Cumcă liberalii noștri se bucură de progresul ideilor lor se înțelege de 
sine. 

Mai la vale comunicăm proiectul de lege îndreptat contra socialiștilor 
din Germania, proiect destinat a se propune Reichstagului, care e convocat 
deja pe ziua de 9 septembrie anul curent. 

„Românul“ repetează mereu fraza pe care a rostit-o de astă iarnă încă, 
cumcă la intrarea noastră în acțiune nu mai trebuia un alt tratat cu Rusia, de 
vreme ce convenția era cu totul suficientă și un nou tratat n-ar fi fost decât 
repetarea, id est un al doilea exemplar al convenției. 

Discuţiunea, pusă pe acest teren pe care-l pune „Românul“, desigur că 
nu va înainta deloc dacă nu se va arăta geneza convenției. În faptă hagiul de 
la Livadia sau c-a făcut promisiuni pozitive, cumcă Basarabia se va 
retroceda, sau c-a păzit o ţinută îndoielnică, nici a zis da, nici ba, lucru ce 
trebuia neapărat să convie ruşilor. În vremea hagialâcului la Livadia era 
ministru de externe d. N. Ionescu, cel de incapabilă memorie. 

Acest om cu puţine cunoştinţe și cu mai puţin talent de om de stat, 
profesor slab şi orator bombastic, în dealtfel prototipul tuturor acelor 
nulități din Moldova cari se botează fracțiune liberă și independentă, 
văzându-se pus în capul trebilor, începuse a împăna posturile diplomatice, 
câte sunt, cu feciori de popă cari toată viaţa lor se ocupaseră cu advocatura 
de mâna a doua pe la tribunale și judecătorii de pace din provincie şi acum, 
fără ştirea lui Dmnnezeu, erau chemaţi să reprezinte maiestatea poporului 


român lângă celelalte maiestăţi. În faptă politica d-lui N. Ionescu nu era nici 
una. 

Politica externă a ţării era în realitate purtată de d. I.C. Brătianu, iar d. 
Ionescu nici visa de ce se petrece la spatele d-sale și găsea numai că 
diplomaţia e un lucru plăcut și ușor chiar în vremi furtunoase. Cum 
începură a se limpezi lucrurile, d. Brătianu îi trimise d-lui Ionescu demisia 
scrisă gata acasă, neavând domnia lui decât s-o iscălească, iar primirea 
acelei demisii din partea M. Sale era deja gata în buzunarul d-lui prim- 
ministru, înainte de a fi gândit d. lonescu să și-o dea. 

În această vreme în care la Ministeriul de Externe era o păpuşă care nu 
ştia nimic din câte se petrec și care era pus în jețul de ministru tocmai 
pentru că nu știa să dea nici o informaţiune, hagiul de la Livadia a 
compromis pe deplin cestiunea Basarabiei și a României în genere. Purtarea 
d-lor pare a fi fost astfel încât Rusia era în drept de a-i considera sau mai 
bine de a-i deconsidera ca pe niște instrumente ale politicei ruseşti. Pe 
această clină primejdioasă, ministeriul român, nu din patriotism pe cât de 
ochii lumii, căuta un pretext ca să intre în acţiune, își oferea alianța etc. pe 
care Rusia o respingea cu stăruință. Ei bine, iată că sosi momentul, singurul 
moment avantagios în care puteau îndrepta colosalele greșeli ce le făcuse, 
puteau şterge promisiunile verbale ce le vor fi rostit, şi liberalii noştri sunt 
din nou trași pe sfoară — cu voia lor proprie poate — puind temei pe vorbe 
măgulitoare în loc de-a încheia un tratat cu punctele pe i, în care să se 
garanteze fără înconjur și de-a dreptul Basarabia. 

Acesta este istoricul pe scurt al fazelor cari au precedat misiunea 
Ignatief. Câtă vină şi câtă greșeală a fost în procedarea guvernului va hotărî 
viitorul, noi putem ști numai atâta, că un tratat în regulă la intrarea noastră 
în acţiune era neapărat necesar, căci această intrare însemna alianța 
temporală cu Rusia, şi acea alianţă nu se putea face fără compensaţiuni şi 
fără garantarea, cu de-amănuntul stipulată, a integrităţii noastre teritoriale. 

De aceea am strigat noi de pe atunci: zapis, chezășie, amanet. Tot de 
atuncea încă am spus că Rusia e hotărâtă să ne ia Basarabia, iar „Românul“ 
ne scotea ochii cu generozitatea aliatului nostru şi cu admiraţiunea care o 
are pentru armata şi diplomaţia română. 

E o adevărată nenorocire de-a prevedea tot şi de-a nu putea împiedeca 
nimic. Tot ce s-a întâmplat în urmă am prevăzut și, încărcaţi cu hulă și cu 
ocară din partea presei liberale, ne duceam păsul liniștiți, ştiind că vremea 


ne va da dreptate şi cuprinși de durerea că, puşi afară din cercul vieţii 
publice, nu puteam mișca nici degetul cel mic pentru a opri dezastrul. 


€ 


[10 august 1878] 

Din istoria mănăstirilor închinate ştim câtă însemnătate avea odată 
pentru noi românii muntele Athos sau Sf. Munte, acea limbă de pământ a 
Peninsulei Chalkidice din Marea Egeică, care, purtând și astăzi numele unui 
gigant din mitologia grecească, a devenit în suta a zecea după Christos 
minunatul loc de convieţuire a mii de călugări. Republica de astăzi a 
călugărilor numără douăzeci de mănăstiri mari, 10 sate (skele), 250 de chilii 
izolate şi la 150 de sihăstrii. Fiecare nație de lege greco-orientală are una 
sau mai multe mănăstiri, în care şi azi vin în fiecare an vizitatori din Rusia, 
de la noi, din Ardeal, din Sârbia, din Bulgaria, Grecia, Asia Mică, 
Constantinopole ş.a. Călugării înşii, astăzi în număr de 10.000, între cari o 
mie de români, se recrutează din toate naţiile de lege răsăriteană și trăiesc 
după regula Sf. Vasilie în deplină singurătate. 

Sfântul Munte se bucură şi astăzi de privilegiile foarte largi acordate de 
Murad II, pentru că i se supusese încă înainte de luarea Constantinopolei. 
Astfel nici un musulman nu se poate așeza în sfântul ţinut afară de 
Bostangi-Aga, care întreţine relaţiile între călugări și sultanul. Guvernul 
acestei republici eclesiastice în mâna Sf. Sinod din Karias, frumoasa 
capitală a peninsulei; acest sinod e compus din 20 de delegaţi (de fiecare 
mănăstire unul) şi patru prezidenţi, cari în fiece an se iau tot din alte patru 
mănăstiri. Acest sinod ţine disciplina şi dispune cele de trebuință pentru 
anevoioasa administrare a averii mănăstirilor. Toate mănăstirile sânt 
închinate Pururea-Fecioarei și se împart în cultul lor astfel încât fiecare 
stadiu al vieţii Maicii-Domnului e mai cu seamă serbat în una din mănăstiri. 

Din vremi nemaipomenit de vechi există însă o deosebire între guvernul 
şi administraţia deosebitelor mănăstiri. Unele, chinoviile proprii, au un 
egumen, iar membrii lor au renunţat la propria lor voinţă şi la averea lor și 
trebuie să se supuie necondiționat; pe când celelalte mănăstiri, monastira 
idiorhythma, au constituţie republicană, își aleg în fiece an starețul și 
hotărăsc asupra afacerilor generale în soboare, la cari iau parte toți cei ce au 
dreptul de-a vota. În chinovii călugării trăiesc în comun, în celelalte 
mănăstiri trăiesc după plac, neprimind din partea mănăstirii decât pâne şi 


vin. Altfel regula e-ndestul de aspră. Dar toate aceste sunt mai mult ori mai 
puţin cunoscute; ceea ce voim a face acuma este de-a atrage atenția asupra 
unei tendinţe, ce merită toată lauda precum și toată încurajarea din partea 
publicului român. 

După căderea împărăţiilor ortodoxe a Bizanțului și a Trapezuntului, Sf. 
Munte a devenit obiectul unei deosebite îngrijiri din partea voivozilor 
români și a poporului românesc. N-avem decât a aminti că dintre cele 21 de 
abaţii mari, șase numai sunt fundaţiuni ruso-bulgare, opt sânt fondaţiuni 
românești şi anume: St. Grigorie, Caracal Dochiarion, Cotlomușul, 
Xeropotamul, Pantokratoros, S. Dionis de Trapezunt şi în fine însăși 
frumoasa şi splendida Lavra. Nenumărate moşii se dăruiseră de către 
Domnii şi boierii din ţările noastre, bani şi odoare și cu toate acestea până 
astăzi nu s-a văzut o mișcare de viaţă intelectuală între membrii români ai 
marii comunităţi religioase. 

Acuma pentru întâia dată ne întâmpină o tendinţă într-adevăr vrednică 
de toată lauda. S.S. Arhimandritul Chiriac, român născut în Botoşani, a 
întreprins o călătorie prin ţările noastre spre a aduna mai cu seamă cărţi 
pentru înfiinţarea unei biblioteci la schitul Cotlomuşului, al cărui stareţ este. 

„Războiul“, espuind pe scurt remarcabila biografie a arhimandritului, 
acesta a răspuns prin scrisoarea de mai la vale, pe care o reproducem și noi. 


Domnule Redactor 

Mai multe organe de publicitate, între cari stimabilul ziar ce redigiaţi mai cu 
deosebire, au avut bunavoință a vorbi de modesta mea persoană, anunțând venirea 
mea în ţară și scopul pios şi românesc ce m-a adus. 

Este foarte adevărat, domnule redactor, că unica mea ţintă este să adun mijloace 
cu care să înavuţesc biserica română cu hramul Întâmpinarea Domnului, în schitul 
Cotlomușului de la Sântul Munte al Athosului, unde pronia cerească a voit să fiu 
stareţ. 

Această faptă, pentru mine, nu constituie, domnule redactor, un mare sacrificiu, ci 
o mare datorie ce schima de monah și cualitatea de creştin şi de român îmi impun. 
Laudele, deci, ce mi se fac le privesc numai ca bunăvoință din partea presei române și 
încurajare pentru calea în care am pornit. 

La rândul meu, mă simt dator, domnule redactor, a exprima, prin stimabilul dv. 
organ, gratitudinea mea tuturor acelor domni redactori, cari au găsit și vor mai găsi 
cuvinte binevoitoare pentru întreprinderea mea românească și creștinească și a vă ruga 
cu această ocazie, dacă este cu putință să luaţi iniţiativa ca unii din dd. redactori și 
oricari alți cetăţeni de o valoare oarecare să formeze un comitet, unde să se adune tot 
ceea ce dărnicia românească, în bani, cărţi și obiecte, va contribui voluntar pentru 
biserica de la Sfântul Munte, română cu hramul Întâmpinarea Domnului. 


Cred că cu modul acesta scopul se va atinge cu mai multă înlesnire. În adăstarea 
rezultatului propunerei ce luai curagiul a face, profit de ocazie, domnule redactor, a 
ruga Cerul să lumineze presa română ca să fie tot un focar luminător pentru scumpa 
noastră ţară; iar d-voastră primiţi binecuvântările duhovniceşti. 

De la smeritul în Hristos 
Arhimandritul Chiriac, 
Starețul bisericei Întâmpinarea Domnului 


Până la formarea unui anume comitet, care să se ocupe cu strângerea de 
bani, cărți și obiecte, redacţia „Timpului“ primeşte asemenea în păstrare 
cărţile, banii ș.a., pe cari cititorii noştri ori alte persoane din public ar dori 
să le ofere în folosul schitului și a bibliotecei, ce se va înfiinţa. 

Vom reveni asupra cestiunii. 


€ 


[12 august 1878] 

Anunțăm cu plăcere tuturor cititorilor cari se interesează personal de 
soarta bărbaților ce aparțin la opoziție că am scăpat şi de astă dată cu pielea 
curată. Generoșii noştri adversari nu ne acuză de trădare, cu toate că ar 
putea s-o facă atât de lesne. 

Este într-adevăr o plăcere de a avea a face cu adversari politici atât de 
nobili, atât de buni şi, înainte de toate, atât de sinceri, cari-ți arată de mai 
nainte primejdia ce te amenință, cursa în care ai putea cădea. „Românul“ în 
revista sa de alaltăieri dovedeşte lămurit că suntem nişte trădători, nişte 
oameni fără nici un simțământ de patriotism, și că nu ne sfiim a lucra fățiș 
şi în toate zilele în interesul Rusiei, şi cu toate acestea nu ne acuză de 
trădare, numai și numai din cauza patriotismului orb, căci este bun 
„Românul“ ăla, bun patriot, atât de patriot, încât nu-i poate trece nici prin 
gând măcar că ar putea exista trădători între români. Simţăminte atât de 
nobile, întotdauna frumoase, chiar atunci când nu le poți înţelege. Căci 
trebuie să mărturisim că noi, asupritorii patentați ai poporului, nu prea 
înțelegem de ce oamenii cari au aruncat la picioarele contelui Andrassy 
cadavrul sângerând al României cu cunoscutul cuţit înfipt în pieptul ei 
până la mâner să nu comploteze acuma și cu Rusia pentru a-i arunca și ei o 
bucată de cadavru. 

Contele Şuvaloff a declarat el însuși 


qu'il est fermement persuadé que la Roumanie elle-meme est interess6e a ce que 


cette question soit resolue dans le sens des aspirations de la Russiel. 


Adică guvernul radical și patriot a crezut de cuviinţă să-l convingă pe 
contele Suvaloff că România are un interes special a se lăpăda odată de 
blăstămata aia de Basarabia. 

Contele Şuvaloff a înţeles-o după multă strădanie și a fost atât de bun să 
pledeze înaintea Congresului pentru interesul acesta eminent al României. 

Opoziția susţine acuma că guvernul n-ar fi trebuit să dea Basarabia; 
ergo lucrează în contra unui interes al țării. Oricine lucrează în contra unui 
interes al ţării este un trădător; ergo opoziţia este trădătoare. Orice trădător 
trebuie pedepsit; ergo opoziţia trebuie pedepsită. Și cu toate acestea 
guvernul este atât de bun încât nici nu-i vine a crede că un român ar putea fi 
trădător. 

Ce oameni buni! Ce inimi de creștin! 

Foarte bine fac că ne iau aşa dulce și cu bunătate. Este mijlocul cel mai 
bun de a ne face şi pe noi roşi — roși de ruşine și mânie despre nemernicia 
şi îndrăzneala cu cari nu se sfiesc a ne imputa lucruri de cari sunt capabili 
numai ei. 

Să ne acuze şi de trădare — am avea ceva de râs. 


1. Protocol n. 9 al Congr., ședința de 29 iunie. 

TEODOR DÖRING 


[12 august 1878] 

Alaltăieri, marți, toți artiștii din Berlin au condus pe un amic al lor la cel 

din urmă loc de odihnă. Oricine a trăit câtva timp la Berlin trebuie să fi 
văzut o dată pe bătrânul Döring, unu din cei mai însemnați membri ai 
personalului Teatrului de Curte din Berlin, reprezentatorul ilustru de 
caractere bine pronunțate, care sâmbătă, trei ceasuri după-amiază, căzuse 
victima unei suferinţe ce-l ajunsese în vremea vacantelor din anul acesta. În 
persoana lui se săvârşi din viaţă un actor a cărui ideal fusese a realiza 
întotdauna intenţiele scriitorilor dramatici, o ţintă pe care şi-o şi ajungea în 
mod neîntrecut, mai cu seamă în crearea rolurilor vesele. El s-a născut în 19 


ianuarie 1803 la Varşovia. Părinţii lui hotărâseră a-l face negustor, dar el 
părăsi în curând cariera aceasta pentru cea spinoasă de artist dramatic. În 
anul 1825 debută în rolul Iuliu în piesa Poetul sărac; în anul 1826 veni la 
Breslau și de aci la Mainz. Între anii 1832 până la 36 jucă la Mannheim, 
Carlsruhe și Hamburg. De la 1840 încoace a fost membru al Teatrului de 
Curte din Berlin. 

Acu patru ani el serbă iubileul său artistic al unei activităţi de 50 de ani 
şi cu ocazia aceasta a primit onoruri şi distincţiuni nu numai din partea 
colegilor și amicilor săi, ci şi din partea împăratului german, precum și din 
partea multor principi. La 15 iunie anul curent el jucă pentru cea din urmă 
dată rolul lui Attinghausen în Wilhelm Tell. În curs de aproape 54 de ani 
Döring a jucat aproape 300 de roluri deosebite, între cari cele mai principale 
sunt Mefistofiles, Natan, Attinghausen, lust, Falstaf, Iago, Shylock, Șeva în 
Evreul lui Cumberland, Polonius ş.a.m. În vremea cât a stat la teatrul curţii 
a jucat, după propria sa mărturisire, de 4900 de ori în 295 de roluri diferite. 
Teatrul Curţii pierde într-însul unul din cei mai distinși actori, care va fi cu 
greu înlocuit. 


€ 


ANEXAREA DOBROGEI 


[19 august 1878] 
În ajunul de-a pierde o parte din patria noastră, Basarabia, și a adăuga la 
pământul strămoșesc ţinuturile de peste Dunăre ale Dobrogei, credem că 
cestiunea aceasta trebuie cercetată mai cu deamăruntul și din mai multe 
puncte de vedere. 
Cunoscând odată stipulaţiunile respective ale Tratatului de Berlin, vom 
cerceta deci întru cât avem datoria şi întru cât dreptul de a le urma. 
Consideraţia care ni se impune chiar de la început este că actele noastre 
cari vor avea de obiect realizarea stipulaţiunilor Tratatului sunt acte ce le 
vom face de astădată și pentru prima oară după sute de ani pe răspunderea 
noastră proprie. Oricâte ne-am fi închipuit în trecut despre drepturile 
noastre ab antiquo, fie cu, fie fără cuvânt, totuşi marile puteri europene ne 
considerau parte ca pe niște vasali ai Turciei, parte ca pe niște epitropisiţi ai 
Europei, şi răspunderea pentru faptele noastre era adeseori ale suzeranului, 
dar şi mai adesea ale epitropilor, aşa încât părtinirea părintească a unuia ne 


scăpa adesea de supărul poate mai puţin părintesc al celuilalt din ei. Legaţi 
de-o împărăție pusă sub epitropie din cauza bătrâneţii ei, noi, popor tânăr de 
ciobani, deveniți plugari abia de la 1830 încoace, croirăm cu ușurința ce ne 
caracterizează planuri de politică europeană şi ne amestecarăm în certele 
celor mari, fără a pricepe politica lor, urmărită de veacuri cu stăruință de 
fier şi cu mijloace uriaşe, cășunându-le, de nu primejdii serioase, ceea ce nu 
suntem în stare, totuşi însă vexaţiuni pe cari ei le treceau cu vederea tocmai 
din cauza atârnării noastre relative. 

Mai este însă același caz și astăzi? Ca și fiul pierdut din parabola 
evangheliei, noi ne-am pierdut din calea istoriei noastre adevărate, am 
cheltuit în mare parte moștenirea părintească pe formele goale ale unei 
civilizaţii străine pe care n-am avut nici timpul, nici mijloace îndeajuns spre 
a ne-o apropria, și azi, cu mult mai săraci în puteri decât acuma douăzeci de 
ani, noi ne vedem puşi înaintea unor întrebări, pe care trebuie să le 
dezlegăm, deși viața ușoară de până acuma nu ne-a înţelepţit decât prea 
puţin. 

Nu e vremea de a ne face unul altuia imputări: cel puţin nu în această 
privire. Națiunea va judeca la momentul oportun pe cei ce merită să fie 
judecaţi şi va mustra pe cei ce s-au jucat cu interesele ei. Noi, abstrăgând 
deocamdată de la orice polemică, vom privi cestiunea cedării Basarabiei și 
luării în posesiune a Dobrogei într-un mod cu totul obiectiv şi fără a face 
fraze. 

Premisa de la care pornim şi pe care credem că ne-o consiliază orice 
român cu minte este că trebuie să ne supunem Tratatului de Berlin, mai ales 
acum și după câte s-au întâmplat. Ar fi fost mai demn poate dacă de la 
început urmam o altă cale şi ne îndeplineam cu sfințenie și curaj misiunea 
ce ni se impunea de către Tratatul de Paris, ar fi fost mai cu minte poate de 
a face cauză comună cu popoarele de peste Dunăre abia atuncea când am fi 
putut regula cestiunea singuri şi fără costisitorul ajutor de peste Prut, dar în 
sfârşit în cartea sorții a fost scris, ca să fim împresuraţi de mreaja 
ademenirilor de dinafară și a vanităţii dinlăuntru și să jertfim bunuri 
câştigate şi sigure pe bunuri necâștigate încă şi închipuite poate. Înainte de 
un an eram poate în stare de a schimba multe din cursul evenimentelor; 
astăzi evenimentele petrecute în mod fatal ne silesc sub jugul lor. Ieri încă 
puteri egale îşi ţineau cumpăna și micul nostru adaos ar fi înclinat limba 
într-o parte ori într-alta, astăzi nu mai avem nimic din importanţa ce ne-o 


dăduse un moment mare şi solemn din viaţa noastră. Nefiind ieri cu 
dreptatea, astăzi dreptatea nu e cu noi. 

Deci să ne supunem certării, adecă Tratatului de la Berlin. 

Întâi: Basarabia ni se dăduse pentru a ne indica rolul nostru la gurile 
Dunării şi ţinerea acelei fâșii de pământ era pentru noi o misiune europeană. 
Aceeași Europă care ne-a redat-o a găsit de cuviință să ne-o reia și ne-a 
oferit Dobrogea, reînnoind un mandat dat pe tăcute prin Tratatul de la Paris, 
mandatul adecă de-a păzi libertatea celei mai importante artere a negoţului 
răsăritean, nu atât prin puterea noastră proprie, pre cât prin lipsa de amestec 
a unei puteri mari, oricare ar fi aceea, a cărei preponderanţă ar deveni 
hotărâtoare prin posesiunea exclusivă a gurilor Dunării. Meniţi a fi 
proprietarii unui bun asupra căruia toate puterile mari vor să aibă servitutea 
liberei întrebuințări, slăbiciunea noastră e o garanţie; pe când o putere mare 
în locul nostru, legată chiar prin tratate juruite, ar ști cu vremea să dispună 
în mod discreționar de un bun atât de preţios pentru toţi sau cel puţin ar ţine 
legați pe mulți şi i-ar paraliza în acţiunea lor politică prin gingășia unei 
libertăţi de navigaţie garantată numai prin șiruri negre pe hârtie albă. 
Deosebirea între noi și dispuitorii Europei e că ei ne iau o provincie şi ne 
dau alta, privind lucrul în sine ca foarte indiferent, pe când noi simţim cu 
vioiciune că ni se rupe o bucată din patria noastră străveche, lucru ce nu se 
poate compenza nici prin bani, nici prin drepturi nouă, nici prin cesiuni de 
teritoriu. 

Durerea noastră e drept că nu mişcă pe nimeni, dar presupunem totodată 
că nici un om înţelept din diplomaţia europeană, nici chiar aciia ce ne sunt 
contrari, nu ne vor lua a nume de rău un resentiment ce e natural și care-şi 
poartă justificarea în sine însuși. 

Vederat e asemenea că, deși stăm înaintea unor hotărâri a căror întreagă 
răspundere cade asupra noastră, totuși libertatea noastră de deciziune și de 
acţiune e departe de a fi atât de largă precum ar cere-o gingășia 
momentului. Obiectele stipulațiunilor Tratatului de Berlin, Basarabia și 
Dobrogea, sunt ocupate de trupele împărăteşti; ba chiar mijlocul ţării e 
pentru un an calea deschisă pentru mișcarea din și înspre Bulgaria a acelor 
trupe. Și cu toate acestea trebuie să ne hotărâm. Mai mult încă. Pe când 
suntem siguri de simpatiile populaţiunii noastre din Basarabia, nu suntem 
încă siguri de acelea ale dobrogenilor, încât s-ar putea repeta și față cu noi 
scenele ce se petrec, cu austriacii în Bosnia, cu rușii în Lazistan și poate în 
curând cu muntenegrenii în părţile anexate ale Albaniei, cu sârbii în 


ținuturile locuite de moametani. Acest lucru ne-ar fi indiferent dacă noi, ca 
stat şi ca naţiune, am împărtăși punctele de vedere cari au hotărât acţiunea 
tuturor beligeranţilor în cestiune; dar noi — precum am declarat-o solemn 
de la început — n-am întreprins un război de cucerire trecând Dunărea, ci 
am întins numai preste Dunăre acţiunea noastră defensivă. Dacă n-am putut 
fi consecinţi în lucruri pe cari ni le-au impus alţii, să fim cel puţin 
consecinţi în lucruri în care suntem liberi de a fi. 

Deci dacă pe de o parte noi ne supunem și primim Dobrogea, pe de altă 
parte cestiunea cum s-o primim, adecă a modului luărei în posesiune, e mai 
grea decum s-ar pare la prima vedere, grea din cauza împrejurărilor, grea 
prin necesitatea de a fi consecuenţi cu declarațiunea făcută la intrarea în 
luptă, grea în fine prin modul de-a armoniza o anexiune de teritoriu pe care 
de aproape 500 de ani am pierdut-o către turci cu întreaga noastră manieră 
de-a privi lucrurile, cu moralitatea noastră politică, cu sentimentul nostru de 
dreptate. 

Să nu se uite un lucru. Tratatul de Berlin însemnează într-adevăr o 
înțelegere între toate puterile cele mari, dar acea înţelegere e numai 
formală. Sub forma netedă a articolelor așezate pe o hârtie care nici se 
supăra nici bănuiește fierb totuşi dușmăniile și esclusivitatea intereselor; din 
cutele păcii, decretate în mod formal și solemn, se scutură insurgenții din 
Bosnia, liga albaneză, nemulțămirile din Rumelia, revolta lazilor, rezistenţa 
Porții contra cererilor greceşti, iar pentru noi: concediarea cu nepusă în 
masă a colonelului Fălcoianu şi repatriarea cerchezilor în Dobrogea. Să ne 
înțelegem. N-am fi avut nimic contra repatrierii sub auspiciile noastre sau 
sub auspiciile voinţei liber exprimate a provincialilor dobrogeni, însă 
repatriarea energicului dar turburătorului element sub scutul ocupaţiei 
rusești poate avea o altă semnificaţie când cunoaştem înlesnirea cu care 
aceşti oameni, mercenari de meserie, se pun la serviciul orişicui şi când din 
cazurile citate, avem dreptul de-a ne îndoi despre sinceritatea omnilaterală a 
stipulaţunilor Tratatului de Berlin. 

Nu ne e frică de aceşti oameni, precum austriacilor nu le e frică de 
bosniaci sau ruşilor de lazi, căci Dobrogea e departe de a avea prin natura ei 
fizică o atât de însemnată putere defensivă ca Bosnia şi Lazistanul. Dar a 
împușca în oameni ar însemna a preface anexiunea pacinică în cucerire, ar 
însemna a împărtăși punctul de vedere a tuturor celora cari s-au luptat cu 
turcii în acest război, ar însemna a deveni complici cu ei și a consfinţi prin 
această complicitate pierderea pe de-a pururea a Basarabiei. Cu ce drept ne- 


am plânge de-o nedreptate, pe care am comite-o noi înşine de a doua zi 
chiar? Cu ce drept ne-am plânge că poporul nostru se-mparte ca o turmă 
necuvântătoare, când noi înşine am trata ca pe-o turmă necuvântătoare 
părțile unui popor care şi el are mari calități și mai cu samă o mare şi nu 
tocmai neîntemeiată susceptibilitate naţională? Sau poate turcii din 
Dobrogea, cu strălucitul lor trecut militar, ei, cuceritori în trei continente, se 
pot privi ca o turmă făr' de voinţă, căreia nu-i pasă sub ce stăpân încape? 

Într-alt număr al „Timpului“ am anticipat cestiunea de principiu ca şi 
când ar fi fost hotărâtă deja, pentru că ştirea, adusă de bine informata 
„Corespondenţă politică“, cumcă guvernul nostru umblă să precupeţească 
de pe acum pământul Dobrogei, ne indignase. Același principiu moral care 
ne dictase respect pentru averea privată din Dobrogea ne dictează şi şirurile 
acestea, cari ating modul politic al luării în posesiune. A face ce fac toți, 
adecă a lua şi stăpâni cu baioneta, e lucru uşor; a păstra însă acest Orient în 
miniatură, cu tot amestecul său de popoare, a dovedi că sântem destul de 
drepţi și destul de cumpătaţi ca să ţinem în ecuilibru și în bună pace 
elementele cele mai diverse este o artă, este adevărată politică pe lângă care 
politica forţei brute e o jucărie. 

Dar, înainte de a hotărî definitiv datoriile ce ni le impune nouă în special 
anexarea Dobrogei, ne abatem puţin pentru a arăta dreptul nostru la aceasta. 
Dreptul nostru este istoric. Dacă împrejurările sunt de natură a-l sprijini, cu 
atât mai bine; însă în orice caz, fără acest sprijin, ar fi un drept nud, de a 
căruia întrebuințare ar trebui să ne ferim. 

Într-adevăr, încă în vremea lui Herodot, Dobrogea era stăpânită de geți, 
cari, îngemănați într-un singur stat cu dacii, țineau amândouă malurile 
Dunării. În vremea lui Cezar Dobrogea e în mânile romanilor, iar dacii și 
geții trecuseră de mult dincoace de Dunăre și se așezase definitiv aicea. Pe 
timpul împăraţilor Dobrogea era populată, în orașe, de comercianţi greci, pe 
șes, de sciţii plugari şi făcea parte din provincia Moesia inferioară. Poate că 
în vremea aceasta a fost epoca dezvoltării celei mai mari a provinciei. 
Cosmografia anonimului din Ravenna, o compilaţie din veacul al 7-lea după 
Crist, dar a cărei autenticitate e fără de nici o îndoială, ne citează oraşele 
Dionisopolis, Bisoi, Timum, Tirissa, Callatis, Stratonis, Tomis (locul de exil 
al lui Ovid), în fine Istriopolis, toate colonii greceşti de negoț (Cf. 
Ravennatis anonymi cosmographia, IV. 6) iar Pliniu bătrânul citează ca 
oraşe scitice Afrodiaias, Libistos, Zigere, Borcobe, Eumenia, Parthenopolis, 
Gerania. Pe itinerariul lui Antonin numărăm de la Silistra (Durostoro) până 


la Noviodunum (Tulcea) șase orașe mai însemnate: Transmarisca 
(Iurtucoaia), Capidava, Carso, Cio, Beroe, Troimis; iar de la Novoiodunum 
(Tulcea) până la Callatis (Mangalia) două orașe: ad Salices şi Tomis 
(Kiisteng&). Dacă mai adăogăm încă o parte din oraşele Mesiei inferioare 
tot la Dobrogea, vom avea însemnatul număr de 20 de orașe în acea 
provinţie, dintre cari cele mai multe au pierit fără de nici o urmă. Rămâind 
moștenire împărăției Răsăritului, Dobrogea a fost cutreierată, ca şi 
Principatele românești, de roiuri de popoare, de huni, avari, pecenegi, 
cumani şi în fine de tătari. Într-adevăr, pe la începutul veacului al XI-lea, 
cumanii sau polovţii, un neam fino-tartaric, își părăsi așezarea de lângă 
Volga și ocupă ţările române, din cari au gonit pe chazari și pecenegi. 
Cumcă în veacul al unsprezecelea, cu mult în urma venirii bulgarilor, 
stăpânea în Dobrogea pecenegii se dovedește prin multe nume actuale de 
pârâuri şi localităţi. Scoși au fost pecenegii de cumani, aliaţii viguroși ai 
Asanizilor contra Bizanțului. În fine, în veacul al treisprezecelea, epoca 
fondării principatului Valahiei, cumanii sunt scoși din ţară de către tătari, 
cari se așezară cu predilecțiune în Dobrogea și sunt până azi acolo. 
Existenţa lor în acele părţi îl face pe Mircea I să se numească, prin crisoave, 
în toată forma, domn al ţărilor tătărești. Astfel provincia a fost stăpânită 
succesiv de toate roiurile de popoare barbare care a trecut prin ţările 
noastre, deşi această stăpânire n-au întrerupt continuitatea de drept a 
împărăției bizantine, care-și  mănţinea  garnizoanile și organizația 
provincială mai cu seamă în orașele țărmurene şi în olatele mai mult puţin 
întinse ale acelor orașe. Cu succes au fost luate oraşele ţărmurene de către 
Asanizi, pe când şesul însuși pare a fi rămas tătăresc. De la tătari a luat 
Mircea, domnul ţărilor tătărești, Dobrogea, de la Şişman Vidinul și malul 
drept până la Silistra și le-a şi ţinut toate acestea, până ce la 1413 sultanul 
Mohamed I, ocupând cetăţile românești Isaccea, Silistra și Giurgiul, precum 
ocupase Nicopolul și Vidinul, puse capăt domniei Basarabilor pe malul 
drept al Dunării. În vremea lui Mircea populaţia Dobrogei se vede a fi fost 
în majoritate tătărască. 

În vremea migraţiunii popoarelor, deci și în vremea venirii bulgarilor 
cât şi mai târziu, atât Dobrogea și țările române se considerau ca aparținând 
împărăției bizantine și anume Ţara Românească şi Moldova făceau parte, 
adesea numai nominal, din Mesia inferioară. Anonimul din Ravenna zice: 


Asemenea peste fluviul Dunării sunt următoarele cetăți ale Mesiei inferioare; 
Porolissos etc., între cari Sacidaba, Ponti Aluti, Romulos, Zarmisegethusa ş.a. cari, 
după tabla Pentingeriană şi după Ptolomei, se află fără contestare dincoace de Dunăre. 


Urmaşi ai dacilor şi romanilor şi cei din urmă posesori ai Dobrogei 
înaintea cuceririi prin Mohamed I, dreptul nostru istoric este întemeiat; dar 
sprijinul cel mai bun al acestui drept sunt împrejurările chiar. 

Într-adevăr, petiţiunile uniforme ale bulgarilor din Rumelia, cari declară 
că nu vor a trăi alături cu mohametanii, şi că or unii or alţii trebuie să iasă 
din ţară, aprobarea indirectă a acestor petițiuni cuprinsă în răspunsul 
principelui  Dondukof-Korsakof; vestita programă despre organizarea 
Bulgariei, trimisă din Belgrad cătră „Norddeutsche Allgemeine Zeitung“, în 
care se stabileşte confiscarea averilor geamiilor și vânzarea cu toptanul şi pe 
prețuri de nimica a bunurilor imobile ale musulmanilor din Bulgaria, toate 
acestea sunt de natură a face pe mohametanii din Dobrogea să piardă orice 
gust de a fi lipiți de o provincie în care majoritatea generală ar estermina 
majoritatea locală. 

Dar dacă dreptul nostru istoric şi împrejurările sunt îndestul de 
puternice față cu Bulgaria și cu alte puteri, lucrul nu stă tot astfel față cu 
chiar populaţia Dobrogei. În privirea acesteia maxima jus posterius derogat 
priori e-n vigoare. Locuitorii Dobrogei sunt adevărații proprietari ai ei şi 
dreptul nostru istoric alături cu posesiunea lor de fapt se poate compara cu 
un hrisov vechi domnesc alăturea cu proprietatea reală, mai ales când n-a 
fost acest drept istoric cauza intrării noastre în război, mai ales când am 
declarat că nu trecem Dunărea ca să cucerim. 

Afară de Delta Dunării și insulele, care sunt incontestabil ale noastre, 
căci ne-au fost hărăzite şi prin Tratatul de la Paris și se ţin de noi prin chiar 
natura teritoriului, apoi, fiind nelocuite, nu ne impun datoria de-a ţine 
seamă de voinţa legitimă a altuia, celalalt teritoriu al Dobrogei îl primim 
într-adevăr, dar numai c-un titlu veritabil de drept, cu consimțământul 
populațiunilor. 

Cum se vor întreba populaţiunile, prin plebiscit sau pe altă cale, e o 
cestiune de detaliu. În orice caz n-ar fi o cestiune de dominare ci de 
convieţuire, căci nu e vorba de cucerire, ci de uniune. 

Această atitudine credem că ar fi pe deplin corectă. Ar fi corectă din 
punctul de vedere al moralității politice, ar fi conformă cu maniera de a 
vedea a unui popor care, fiind însuși în mare parte apăsat şi supus sub 
popoare străine, nu voieşte a face și el cea ce doreşte să nu i se facă. 


Apoi ni s-ar dovedi în mod pipăit cumcă stipulaţiunea respectivă a 
Tratatului de Berlin e sinceră şi în fine n-ar mai fi vorba de schimbul 
Basarabiei, cel puţin nu pentru conștiința noastră națională. 

Se înțelege că nu dăm nimănui lecțiuni de morală politică şi de dreptate. 
Dar pentru un popor mic e primejdios de a imita procederea celor mari și 
singura sa tărie e dreptul, dreptul legătuit, juruit, întărit cu șapte peceti. 

Cazul consultării populaţiunii în privirea aceasta nu e cel dintâi, deci nu 
e unic. Nizza şi Savoia, cedate Franţei printr-un tratat în regulă, au fost 
consultate și au primit a fi anexate; într-un mod asemănător se poate 
consulta Dobrogea. Sau, dacă acest mod s-ar părea nepotrivite cu starea 
Dobrogei, atunci se va găsi o altă formă legală corespunzătoare. Cu această 
ocazie s-ar dovedi totodată şi dorințele speciale ale provinciei şi 
prerogativele cari le-ar cere gințile deosebite pentru a-și păstra 
individualitatea. 

S-ar dovedi c-un cuvânt modul de convieţuire pe care-l doresc 
populaţiunile. Raționamentul nostru trebuie să fie următorul: 

În război am pierdut o provincie şi n-am câștigat nimic; să vedem 
acuma dacă avem destul sentiment de dreptate și dacă inspirăm destulă 
încredere pentru a câștiga o provincie pe cale pacinică și numai pe cale 
pacinică. 

Acesta e singurul protest pe care-l putem ridica fără a jicni pe nimenea, 
dar și fără a lovi în noi. Sentimentul de naţionalitate a poporului român e 
prea viu pentru ca guvernul lui să poată face abstracţiune de dânsul. Deci, 
constrânși a fi înţelepţi în procedarea noastră și independenţi fiind acuma, 
adecă liberi de a muri de arma celui mai tare, să păstrăm cel puţin pân' în 
ultimul moment mândria și sentimentul dreptăţii noastre, cari ne sunt 
absolut trebuitoare pentru momentul când existenţa noastră, de astă dată 
atârnând ca frunza pe apă, ar fi din nou pusă în cestiune. Greutatea e: de a 
împăca exigenţele simțului nostru național cu succeptibilitatea, asemenea 
naturală, a fostului nostru aliat. 

În cazul când populaţiunile Dobrogei ar fi contra anexiunei în forma ei 
cea mai blândă chiar, de ex. contra uniunii personale, atunci ar fi un semn: 
1) că stipulaţiunea Tratatului de Berlin relativă la aceasta a fost subminată 
de mult de contralucrările unei puteri mari; 2) că ni s-a preparat o mreajă 
care să ne consume puterile și mijloacele în lupte sterile, al căror rezultat — 
cel mai bun chiar — ar fi cucerirea unei provincii c-un climat în mare parte 
nesănătos și care nu ne-ar aduce nici un folos pentru cincizeci de ani; căci 


n-avem nevoie a spune, ceea ce toți ştiu, cumcă de când Dobrogea e 
cunoscută — adică de 2500 de ani aproape, de la Herodot şi până azi — ea 
a fost o provincie mlăștinoasă, puţin populată, foarte fertilă, dar şi foarte 
nesănătoasă, care numai sub cârma de fier a poporului roman putuse ajunge 
la un grad de înflorire relativă. Dar cum a căzut cauza acelei înfloriri, adică 
Roma, toată suprafaţa Dobrogei, lăsată la discreţiunea agenţilor naturei, 
cari-o stăpânesc, redeveni repede pustiul care-a fost întotdauna, un pustiu 
care atrage prin fertilitatea lui mereu colonii nouă, dar pe care le şi stinge cu 
aceeaşi repejune cu care le atrage. 


€ 


[20 august 1878] 

Am spus-o în numărul trecut că, pentru prima oară după sute de ani, 
suntem chemați a hotărî cestiuni a cărora rezolvare va determina pe de-a 
pururea soarta nației româneşti în genere, a statului român îndeosebi. Cele 
trei mari întrebări: cestiunea Basarabiei, acordarea de drepturi politice 
evreilor, anexarea Dobrogei, atârnă ca o sabie cu trei tăișuri asupra noastră, 
şi va depinde de înţelepciunea noastră de a le face inofensive în marginile 
putinţei. 

Știm foarte bine, pentru noi și între noi, întâi că Basarabia ce ni se ia e o 
parte străveche a ţării Moldovei și c-a fost a noastră de la 1300 şi ceva până 
la 1812, ştim asemenea că evreii nici au fost nici sunt persecutați în țările 
noastre și că îngrădirile ce li s-au impus au fost dictate de un natural instinct 
de conservaţiune. 

Asupra cestiunii a treia ştim că, întru cât poate fi vorba de drept istoric, 
continuarea Deltei de pe malul drept al Dunării, adică Dobrogea, e o 
dependenţă naturală a Ţării Româneşti, care a și fost a Ţării Românești 
curând după întemeiarea acestui principat. 

Dar nu ajunge că le știm noi acestea. 

Basarabia se retrocedează de Congres cu supoziţia tacită că ar fi o parte 
a Rusiei ce i se luase pe nedrept; Dobrogea ni se dă în schimb; în fine 
restricțiunile îndreptate contra unei prea copioase imigrări a unor elemente 
cu totul străine Congresul le interpretează ca o restricțiune a libertăţii 
conştiinţei și, sub condiţia de a fi sau de a nu fi, ni se dictează de mai nainte 
hotărârile ce trebuie să le luăm. 

E. cumplit de nedrept acest lucru, dar cu toate acestea nu e mai puţin 
adevărat că el ni se impune şi că o rezistenţă de-a dreptul nu-i cu putinţă. Pe 
de altă parte însă e tot aşa de sigur că cu sistemul şovăirii, nedomiririlor, 
anxietăţilor și paliativelor nu vom ieși la nici un capăt și că ne vom crea 
numai izvoare de continue neplăceri, încât claritatea hotărârilor noastre 
trebuie de astă dată să înlătureze pe deapururea chiar pretextul pentru un 
viitor amestec al cuiva în afacerile statului român. 

În privirea modificării art. 7 din Constituţie, toată ziaristica recunoaşte 
necesitatea convocării unei Constituante. Nu tot astfel e însă cu art. 2 din 
Constituţie, care face obiectul unei discuţii vii în ziaristică. 


Noi facem deocamdată abstracţiune de la principiul convocării sau 
neconvocării unei Constituante şi ne restrângem pentru astă una dată la 
răsfrângerea polemică a argumentelor aduse contra convocării. 

Constituţia zice: 


Art. 2. Teritoriul României este nealienabil. 
Limitele statului nu pot fi schimbate sau rectificate decât în virtutea unei legi. 


„Românul“ crede a putea comenta lucrul astfel: 


Teritoriul României este într-adevăr sfânt și inalienabil, până la o palmă de 
pământ, dar prin o lege votată de Camere limitele statului pot fi schimbate sau 
rectificate, ergo cesiunea a trei judeţe ale țării fiind o schimbare de limite, Camera 
ordinară poate s-o voteze. 


Ciudată ideie de schimbare și rectificare are ziarul guvernamental! 

Sofisma e atât de vederată și de pipăită încât un copil o poate duce ad 
absurdum. Căci într-adevăr, dacă cesiunea a trei judeţe întregi nu-i decât o 
schimbare de limite, atunci şi cesiunea a 10, 15, 20 de judeţe nu-i decât o 
schimbare de limite, ergo rectificându-se şi schimbându-se mereu limitele 
prin Camere ordinare, am putea ajunge să vedem rectificat teritoriul 
României la circumscripţiunea Fefeleiului. 

Sofisma „Românului“, departe de a fi de o fineţă deosebită, e din contra 
atât de ordinară încât, stabilindu-se odată clar și bine status controversiae, 
argumentațiunea „Românului“ devine absurdă. 

Stabilindu-se în mod absolut inalienabilitatea teritoriului României, e de 
sine înțeles că nu poate urma în alinea a doua o dispoziţie care să facă 
iluzoriu principiul general, căci între două dispoziţii contradictorii dintre 
care una susține inalienabilitatea cealaltă alienabilitatea, e sau una sau alta 
adevărată, nici când însă amândouă dodată. Ar trebui să se admită că 
legiuitorul n-a ştiut ce vorbeşte, că-n şirul de întâi stabileşte un lucru pe 
care îl anulează prin şirul al doilea. Dar e cunoscut atât de oameni în 
genere, cât şi de psihiatri în deosebi, că o asemenea anomalie, adecă o 
contrazicere, nu se poate petrece într-un cap sănătos omenesc şi că toate 
contrazicerile sunt numai aparente. C-un cuvânt un om nu poate susţine în 
aceeaşi vreme despre unul și același lucru că și există, şi nu există. Sferele 
inalienabilității și schimbării (rectificării) teritoriului nu pot fi deci 


contradictorii, ci una, inalienabilitatea, e sfera mare, care cuprinde în sine 
sfera a doua, a schimbării sau rectificării. 

„Românul“ ia schimbare și rectificare în sensul cel mai larg al 
cuvântului, care sens larg esclude inalienabilitatea sau o preface într-o 
simplă frază banală; pe când legiuitorul o ia în sens restrâns. Omul e 
schimbător, va să zică că o mulțime de lucruri accidentale se modifică, 
rămâind totuși el ceea ce-a fost în privirea celor esenţiale ale existenţei sale. 
El rămâne identic acelaș cu toate schimbările. Și moartea e o schimbare, și 
decompoziţiunea organismului în elementele chemice e o schimbare, dar nu 
o schimbare în înțelesul tezei de mai sus. 

C-un cuvânt inalienabilitatea teritoriului statului ca principiu general nu 
admite și nu poate admite decât schimbări sau rectificări neesențiale, nu 
însă esenţiale, precum e pierderea a trei județe, a unei porțiuni din malul 
Mării Negre, a unei guri a Dunării. 

Cari pot fi însă aceste schimbări neesenţiale? 

Teritoriul statului este inalienabil. Dar acest teritoriu, măsurat și 
hotărnicit de oameni ce pot greși nu e în toate punctele pe deplin cert. Se 
pot descoperi documente cari să arate că în cutare loc limita se întindea mai 
departe şi a fost uzurpată, că dincoace era mai aproape și am uzurpat noi 
teritor străin. Aceste uzurpări pot fi mari sau mici; mari fiind aduc după sine 
schimbări de limite, mici fiind condiţionează rectificări neînsemnate. 

Asemenea schimbări sau rectificări au de presupunere fundamentală că 
statele învecinate au rămas idealiter proprietari ai locurilor inalienabile pe 
care le-a uzurpat unul de la altul. Deci nu e vorba de schimb (échange) al 
teritoriilor uzurpate, ci unul, recunoscând prin bună învoială şi cu bună- 
credință drepturile celuilalt, își rectifică graniţele, restrângându-le ici, 
lărgindu-le dincolo. Asemenea schimbări sau rectificări nu se fac însă 
niciodată pe locuri unde graniţa e bine determinată prin râuri, prin valuri de 
pământ etc., ci numai pe acolo unde semnele ce deosebesc un teritoriu de 
celălalt au fost deteriorate. Astfel granița între Austria și Moldova era 
însemnată la munte prin șir de stejari, în al cărora lemn era săpat bourul 
Dragoșizilor. Dar parte a crescut coajă peste săpătură, parte rău-voitorii au 
tăiat acei copaci, încât limitele, devenind nesigure, au trebuit rectificate. 
Posesiunea de fapt a cedat atuncea proprietăţii inalienabile de drept. 
Proprietatea statului asupra teritoriului său e inalienabilă, posesiunea de fapt 
poate fi uzurpată, deci schimbată şi rectificată. Schimbare şi rectificare 
presupun totdauna o uzurpaţiune. 


Vedem deci că un teritoriu inalienabil nu se poate aliena. Ceea ce se 
poate aliena sunt posesiuni uzurpate. 

Uzurpat-am noi Basarabia? 

Sunt granițele atât de nesigure între noi și Rusia încât să aibă nevoie de 
aşa o răşluitoare schimbare sau rectificare? 

Tocmai contrariul e adevărat. N-am uzurpat Basarabia și graniţele ei 
sunt foarte sigure. 

De aci însă rezultă că teritoriul statului, declarat inalienabil de către o 
Constituantă, trei mari părți ale lui nu se pot declara alienabile decât iar 
printr-o Constituantă. 

De va voi Constituanta s-o facă aceasta sau nu e altă cestiune, care 
desigur că e foarte grea şi merită un studiu separat. 

Pe lângă aceste întrebări mai vine o alta. În vremea alegerii actualelor 
Adunări erau cu totul alte cestiuni la ordinea zilei. Darea în judecată a 
cabinetului Catargiu, economia în finanţe etc. 

Poporul român, consultat, a crezut de cuviinţă a-și rosti atitudinea faţă 
cu cabinetul trecut prin alegerea oamenilor ce ne reprezintă astăzi. Oare tot 
aceleași cestiuni sunt de hotărât astăzi? Procesul contra foştilor miniștri a 
rămas fără acuzatori, economiile în finanţe au degenerat în cheltuieli de 
război etc. Fost-au oare alegătorii consultaţi în privirea unor cestiuni cari nu 
li s-au făcut încă şi pe cari ei nici nu le presupuneau la începerea 
evenimentelor? Apoi pot Camerele să se mai pronunţe în cestiuni pe cari le- 
au hotărât odată? 


€ 


[23 august 1878] 
„Românul“ pune în revista sa de la 21 august următorul neadevăr: 


Organele opoziției cer convocarea unei Constituante care să introducă Dobrogea 
din capul locului fără nici o tranzițiune în viața constituțională a României... 
(opoziția) fiind sigură că nici un guvern nu va putea să aplice din capul locului în 
Dobrogea Constituțiunea și întreaga noastră legislațiune; că prin urmare în această 
privire nici guvernul actual nu va putea face astfel, ea începe de pe acum a cere 
imposibilul, pentru ca în urmă să aibă aerul de a fi mai liberală și mai constituțională 
decât partida liberală și constituțională și să-şi facă din această cestiune o armă de 
opoziţiune. 


Ziarul „Românul“ spune pur şi simplu neadevărul și-l spune cu intenţie, 
ştiind că-l spune, când ne atribuie nouă panglicării de care el numai ar fi 
capabil. 

Din contra, o repetăm că nimic din legile noastre nu se potrivește cu 
starea actuală a Dobrogei, pentru că instituţiile noastre sunt în parte 
nedrepte, sunt coruptorii, sunt creaţiuni în mare parte a coteriei liberale, 
sunt un mijloc pentru esploatarea claselor de jos prin grecotei vicleni, prin 
advocaţi fără pricini, prin dascăli proşti cari fac politică, în fine, instituţiile 
noastre nepotrivindu-se cu România, sunt și mai departe de a se potrivi cu 
Dobrogea mai primitivă. 

Dar faptul că instituţiile noastre, copiate de pe cele străine, care sunt 
rezultatul cu totul altor raporturi, nu se potrivesc, nu e deloc o dovadă 
cumcă noua provinţie trebuie dată pradă acelui soi de funcţionari netrebnici, 
acelor proletari cu câte patru clase primare din care roşii vor scoate elita cu 
care-i va năpusti pe bieţii oameni primitivi, secătuindu-le toată puterea lor 
vitală prin spoliaţiune, delapidare şi venalitate. 

Să cităm un exemplu: d. Stătescu dă pe mai mulţi judecători afară 
pentru că au judecat un proces după cum credeau că e drept. Aci în 
România împricinaţii vor avea un adăpost în Apel, la Casaţie, în sfârșit la 
oameni ai dreptului de care se sfieşte acest palavragiu ministru să se atingă. 
Procedura d-lui Stătescu ne face a crede că d-nia lui va fi aşteptat ca 
împricinaţii să-l mituiască pentru a dispune el însuși pe judecători în favorul 
lor, dar, neîndeplinindu-se aceasta, d-sa a influinţat contra lor. 

Ce apărare ar avea însă populațiuni mai primitive a cărora justiţie ar fi 
administrată de oameni de soiul d-lui Stătescu? 

lată dar sub ce elită liberală ar încăpea Dobrogea, și de aceea noi 
spunem că n-avem dreptul a o anexa decât cu consimțământul 
populaţiunilor. Noi am fost cei dentâi cari am susținut că în Dobrogea 
trebuie să se mănţie intactă viaţa juridică și socială a acelor populaţiuni, 
pentru ca ei să se poată apăra în contra unor mutre de codru de soiul d-lui 
Stătescu și a clicei liberale. Noi în România avem încă mijloace de a ne 
apăra pacinic de instinctele unor oameni de nimic, populaţii mai primitive 
ar trebui să apeleze la apărarea cu pistolul și o spunem verde: le-am da tot 
dreptul să-mpuşte în canalia liberală care-ar cerca să-i esploateze în modul 
barbar în care esploatează pe țăranul român. 

A introduce starea noastră de lucruri în Dobrogea am zis de la început 
că ar fi o barbarie. 


Să cităm un alt exemplu. În ţara aceasta s-au făcut rechiziţii şi pentru 
ruşi şi pentru... liberali. Nu zicem pentru armată, căci armata n-a văzut 
aproape nimic din rechiziţiile roşilor. S-au înţolit și din ele pe când armata 
umbla flămândă și goală. Fi bine, ruşii au plătit ceea ce au luat, grecoteii 
barbari cari ne guvernă n-au plătit nimic decât la adepţi de-ai lor. La mii de 
oameni le-au pierit boii, încât n-au cu ce ara la toamnă şi sunt ruinați pe 
mulți ani înainte, şi aceasta pentru că au fost siliți a merge în Bulgaria cu 
carul şi cu boii, de unde s-au întors cu palmele, fără ca mulţi din ei să aibă 
măcar o fițuică pentru prestaţiunile care-i costă bunăstarea lor economică. 

E destul ca să-și închipuie cineva că şi populaţiile străine prin limbă și 
origine din Dobrogea ar fi supuse aceluiași tratament barbar ca și poporul 
românesc pentru a putea prooroci ce ură ar prinde acei oameni primitivi în 
contra unei ţări în care e cu putinţă ca s-ajungă a-i guverna gunoaiele 
ulițelor, oamenii netrebnici al cărora prototip şi cristalizațiune e Stan 
Popescu. 

Dacă suntem oameni oneşti am trebui să le-o spunem verde: „Băgaţi 
bine de samă, oameni buni, ţara de care vă alipiţi e locuită de un popor 
pacinic şi de treabă, dar în orice pădure sunt și uscături. Ei bine, legile 
fundamentale ale acestei țări permit ca din când în când să vie la putere 
ulița, aşa-numiţii roşii, adică oamenii fără de lege cari nu cunosc nimic 
sfânt în lume și cari ar fi în stare să vă despoaie ziua-n-amiază mare fără ca 
să găsiţi nicăiri un razim, căci Domnul în ţara aceasta nici are, nici voiește 
să aibă vreo putere. Se poate întâmpla ca s-aveți miniștrii cărora voi, 
privindu-le mutra numai, nu le-aţi încredința nici cânii voştri, necum soarta 
voastră“. 

Se înţelege că toate acestea le spunem ca întâmpinare la obrăznicia 
„Românului“ care, întorcând lucrurile după cum îi convine, cearcă a arăta 
că noi voim să trecem de mai liberali decât liberalii, adică decât domnia lor. 
Da, într-adevăr suntem mai liberali, dar din umanitate, nu din punctul d-lor 
de vedere, care voieşte ca stârpitura să stăpânească pe omul întreg, cel prost 
şi bezmetic pe cel cuminte, cel sărac pe cel bogat, cel neştiutor pe cel 
învăţat. Cultura liberalilor e însă cu totul egală cu cea a tătarilor din 
Dobrogea, iar caracterul liberalilor e cu mult mai corupt şi mai netrebnic 
decât chiar al cerchejilor. Aceşti oameni prădători şi pe jumătate sălbateci 
sunt adevărații confraţi ai liberalilor; ei sunt liberi, egali, fraţi și cu mare 
poftă după ceea ce nu e a lor. 


Acestea ni s-au părut neapărate spre a pedepsi pe adversarii noştri 
pentru neobrăzarea de a ne atribui lucruri pe cari numai ei ar fi în stare a le 
face. 

Acum ad rem. Dacă pe de o parte nu e vorba de a introduce spoielele 
noastre franţuzești în Dobrogea, pe de alta oamenii aceștia — de se vor 
învoi a trăi alături cu noi — vor trebui neapărat să trăiască în raporturi bine 
hotărâte, legiuite, drepte. A stabili aceste raporturi însă nu e treaba unei 
Camere ordinare și încă foarte ordinare, ci a unei Constituante. 

Camera de astăzi a fost aleasă sub alte împrejurări, alegătorii aveau în 
vedere cu totul alte chestiuni, nu cesiunea unei bucăţi din pământul patriei, 
nu anexarea unui teritoriu de preste Dunăre. Întreg sistemul reprezentativ, 
dacă e vorba ca să nu fie numai un pretext de exploataţie pentru o clică fără 
de patrie certă şi fără de naţionalitate certă, se bazează pe consultarea naţiei 
în cestiuni vitale. Ridicola dare în judecată a cabinetului Catargi, iată de ce 
a fost capabilă Camera actuală; cu cestiunile serioase a cărora hotărâre ni se 
impune acum ea nu are dreptul de-a se ocupa şi nici capacitatea cerută. 


€ 


[25 august 1878] 

„Românul“, de câte ori se înfundă cu sofismele față cu niște adevăruri 
limpezi ca lumina soarelui, aleargă numaidecât la mijlocul cel mai ieften și 
totodată cel mai puţin onest de a discuta, la citate din autori străini. 

În faptă citatele sunt de două feluri. De acelea cari în mod istoric 
(povestitor) sau descriptiv constată existența sau neexistenţa unui lucru, și 
atunci citatele se numesc date şi, adunate cu conştiinţă, formează materialul 
ştiinţelor istorice şi a celor naturale. Dar nu citate de acestea ia „Românul“. 
El ia comentarii străine (nu fapte sau date) la constituţiuni străine şi voieşte 
a dovedi că înstrăinarea a trei ținuturi ale ţării nu-i decât o rectificare de 
graniță. 

Citarea de autorităţi dovedeşte însă trei lucruri: 1. lipsa de cugetare 
proprie 2. specularea asupra neștiinței publicului, căruia nu i se dă nici i se 
poate da cartea întreagă cu spiritul ei, ci numai bucățele cari se potrivesc cu 
panglicăria argumentatorului 3. evidenţa adevărului combătut, de vreme ce 
ploaia de citate e egală cu capitulaţiunea. 

Citarea gândirii altor oameni nu dovedește şi n-a dovedit de când lumea 
nimic în privirea obiectului în discuţiune. Argumentaţiunea trebuie să fie 


adevărată şi evidentă prin sine însăși, fără ajutorul zeilor de teatru (deorum 
ex machina). 

Noi am argumentat astfel: dacă înstrăinarea a trei ţinuturi nu e decât o 
rectificare de fruntarii, atunci înstrăinarea a 4, 5, 10, 20 de ţinuturi e 
asemenea o rectificare de fruntarii. 

Contra acestei duceri ad absurdum nu poate sta nici o autoritate, nici 
Vatell, nici Moser, nici Martens, nici Bluntschli, nici Kliiber, nici Hugo 
Grotius, cu un cuvânt nimenea. 

Cât despre citatele din tratate străine, provocăm pe liberali să declare cu 
mâna pe inimă dacă la statornicirea Constituţiei noastre a fost un singur 
deputat care, votând alinea a doua a acelui articol, să-i fi trecut prin gând 
măcar că schimbare sau rectificare de fruntarii va să zică pierderea a trei 
ținuturi, a unei porțiuni a Mărei Negre, a unei guri a Dunării? Nimeni, 
absolut nimeni n-a gândit la aceasta, ci fiecine a gândit cel mult la 
rectificările de graniță cu Austria, nu la pierderea unei bucăţi însemnate a 
ţării. 

A căuta în nori ceea ce-i dinaintea ta, a aduce sofisme și citațiuni unde 
lucrul e evident va să zică a arunca pulbere în ochii publicului. Scriitorii 
„Românului“ nu cred ei singuri ceea ce spun când susţin că înstrăinarea 
Ismailului, Bolgradului și Cahulului nu-i decât o rectificare de fruntarii. 

Totdauna la comentarea unui articol de lege trebuie să se ție seamă de 
intenţia legiuitorului şi de ocazia legii, de obiectul care i-a dat naștere. 
Intenţia Constituantei n-a fost de-a prevedea înstrăinarea Basarabiei, iar 
obiectul care au dat naştere acelui articol n-a fost un război pierdut sau o 
provinţie pierdută. 

Acum trecem însă şi mai departe. Ce are a face dreptul public european 
cu Constituţiunea noastră internă? 

Dreptul public european e în mare parte ceva nedefinit; o știință el nu 
este până astăzi, ci cel mult încercarea unei științe. El cuprinde raporturile 
schimbăcioase între popoare, stabilite în mod trecător de tratate sau alte 
titluri de drept însă sunt totdeuna încheiate cu clauzula tacită rebus sic 
stantibus, adecă până ce lucrurile vor rămânea așa ca în momentul 
încheierii. Produse a unor împrejurări politice, ele sunt primejduite în orice 
moment. 

Constituţia noastră e o lege pozitivă internă care n-are a face nimic nici 
cu dreptul ginţilor, nici cu tractatele dintre puteri, așadar nici cu Tractatul de 
la Berlin. 


Dar precum Constituţiunea esclude o cesiune de teritoriu, tot aşa ea 
esclude o anexiune şi mai cu seamă o anexiune complicată, care cere pentru 
Dobrogea o organizațiune specială. 

Dar cine e în drept de a legifera principiul unei organizări speciale 
pentru o parte a ţării? Cine e în drept de a dispune ca locuitorii cutărei părţi 
a ţării să fie supuşi cutărui sistem, iar ceilalți altui sistem? 

Camera ordinară? Prevede oare Constituţia ca o Cameră aleasă în 
împrejurări normale să decidă asemenea cestiuni? 

E. aproape de mintea omului că, națiunea română fiind chemată a se 
rosti în nişte cestiuni cari-i ating Constituţiunea, răspunsul nu-l poate da 
decât un corp care ar avea puterea de a o modifica, de va voi. Se poate prea 
bine ca Constituanta să nu admită nimic din stipulațiunile Tratatului de la 
Berlin, se poate să admită pe unele, să respingă pe altele, se poate în fine să 
le admită pe toate; dar chiar pentru a le respinge pur și simplu trebuie 
convocarea unei Constituante, căci numai ea ar fi în drept a se rosti, fie 
pozitiv, fie negativ, asupra acelor stipulațiuni. Tot ce ar face o Cameră în 
această privire ar fi nul şi neavenit. 

C-un cuvânt, nici un fel de sofismă și de apucătură advocăţească, nici 
un argumentum id hominem, nici o citare de autorităţi nu ne poate face să 
ocolim adevărul clar că aceste schimbări esenţiale au nevoie de-a fi regulate 
în mod definitiv. M. Sa Domnul e legat prin jurământ dinaintea ţării de a 
mănţinea integritatea teritoriului și numai ţara îl poate dezlega de acest 
jurământ, chiar în caz de forță majoră, şi ţara printr-un organ care să aibă 
aceleaşi puteri pe care le avea organul înaintea căruia M. S. a depus acel 
jurământ. Apoi e un act de înțelepciune politică de-a nu face ca noua stare a 
țării să atârne de Camere, cari votează, răzvotează și exvotează cu uşurinţa 
unor păpuși pe cari guvernul le ţine de aţele arenzilor moșiilor statului și 
altor interese private. Trebuie ca noua stare de lucruri să fie clară, notărită, 
statornică. 

[27 august 1878] 

De mult încă, eruditul slavist Fratz Miklosich, care în anii din urmă s-a 
ocupat cu deosebită atenţie de dialectele și migraţiunea ţiganilor, ceruse în 
convorbiri private şi prin scrisori de la cunoscuțţii săi din România detalii 
asupra limbei ţiganilor de la noi. Presupunem că şi adunarea aceasta de 
cântece şi poveşti o datorim impulsului marelui învăţat. Din introducerea 
foarte scurtă a cărţii, aflăm că ţiganii, emigrând din India în timpuri 
necunoscute, se află locuind pe la noi din suta a paisprezecea încă și că din 
țările noastre au trecut în celelalte părți ale Europei. Limba lor are mare 
asemănare cu dialectele indice modeme, deși se găsesc într-însa multe 
elemente împrumutate de la acele popoare, cu cari ei au fost în contact. 
Parte din cântece au fost publicate și prin „Columna lui Traian“. Apoi mai 
urmează o scurtă însemnare despre proveniența probelor și despre modul 
transcrierei lor, apoi imediat după această scurtă introducere, urmează 
cântecele și basmele cu adnotaţiuni. 

Colecţia e în sine prețioasă, dar cartea nu îndeplineşte condiţiunile care 
s-ar cere de la ea. Înainte de toate colecţia de probe ar fi trebuit să formeze 
textul pus în urma unei gramatici elementare și urmat de un glosariu după 
alfabet şi în toată regula. 

În acest mod s-ar fi uşurat citirea nu numai pentru publicul mare, ci 
chiar pentru aceia cari ar voi să se ocupe mai de aproape cu acest obiect. 
Dacă am putea spera că d. dr. Constantinescu ar mai edita a doua oară 
cartea sa, am fi în drept să credem că d-sa va ținea seamă de acest consiliu 
şi ne va introduce în textul colecției sale printr-o scurtă gramatică, care să-i 
conţie fonologia şi flexiunea măcar, iar în urma colecţiei am trebui să găsim 
un glosariu alfabetic, lesne de mânuit. 


€ 


[31 august 1878] 
La propunerea noastră de a nu se anexa Dobrogea fără consimțământul 
populațiunilor n-am găsit pân-acuma întâmpinări decât din partea unui 
singur organ guvernamental, adecă a „României libere“, pe când celelalte 
păziră o adâncă tăcere. 
„România liberă“ îndeosebi are norocirea sau nenorocirea de-a nu 
reprezenta nici un partid, nici un grup de oameni politici, ci numai părerile 
izolate a câtorva tineri, păreri cari ş-acelea nu sunt de-o deplină statornicie. 


Deși dar am avea dreptul de-a ignora opiniile emise de confrații noștri 
de la acea foaie, forma care li s-a dat și interesul prea general al lucrului ne 
face totuși să revenim asupra lor. 

Nu vorbim de forma exterioară a stilului, ci de forma logică, rezultată 
din împrejurarea că ideea noastră a fost pusă între două acuzări, una privind 
trecutul, alta timpul de faţă. Întâi ni se fac complimente că noi, cari tocmai 
respect de personalitatea omenească şi de voinţa cetățeanului român n-am 
avut, astăzi am făcut progres teoretic în această privire, iar a doua acuzare, 
cu toate că acoperită, e că ne-am pus pe terenul Rusiei. 

„România Liberă“ s-ar fi putut scuti de întâmpinarea noastră vehementă 
dacă ar fi voit a fi dreaptă. Ororile electorale despre care vorbeşte sunt 
departe de a fi o născocire a conservatorilor sau o metodă întrebuințată 
esclusiv de ei. Se știe că sub guvernul d-lor Brătianu et comp. s-au inventat 
şi adus la perfecţiune alegerile cu reteveiul, şi bandele electorale de 
reteveiști sunt părinţii spirituali ai părintelui Tache, la care reteveiul lui 
Musceleanu se încârjise în bâtă. Nu ne e dat nouă a cerne mijloacele 
economicoase ale poliției bucureștene pentru influențarea alegerilor, 
mijloace cari rămân aceleași sub toate guvernele, fie ele albe, fie roșii, dar 
existența lor atât de comună tuturor partidelor ne dă dreptul de a crede că nu 
tocmai individualitatea omenească şi voința cetățeanului român au fost 
aceea ce n-am respectat noi. Din contra, existenţa unor asemenea mijloace 
dă şi mai multă consistenţă ideei noastre fundamentale că poporul românesc 
nu este încă matur pentru libertăţile sale constituționale şi că alegerile, 
departe de a-i esprima individualitatea şi voinţa, i-o falsifică, i-o întunecă şi 
i-o corup. Era nouă a guvernului liberal a fost inaugurată cu un mijloc, dacă 
voii, mai subțire, însă cu mult mai corupător, pe lângă care reteveiul şi bâta 
se bucură oarecum de privilegiul unei naive sincerităţi. Acest mijloc nou 
sunt aşa-numitele comitete de salut public, acele adunături oculte de naturi 
catilinare cari ţin liste de moșiile statului şi de funcţiile publice şi le împart 
azi la adepţi ai partidului sau la cei cari plătesc o taxă mai mare, încât statul, 
care trebuie să fie impersonal, a devenit sub mâna liberală firma unei 
companii generale de exploataţie care contractează orice principii, orice 
puncte noi de vedere cu preţul de-a rămâne la putere. 

Din nefericire partidul conservator nu e asemenea decât un partid. 
Singurul său merit e că interesele membrilor săi sunt strâns legate cu chiar 
natura statului, cu mersul liniștit și regulat al afacerilor, cu ordinea şi 
stabilitatea; apoi o cultură cu mult mai înaltă, efectul unei creşteri mai 


îngrijite și mai omnilaterale, e un accesoriu în viaţa statului care devine în 
practică esenţial, în fine neatârnarea economică a celor mai mulți îi face să 
nu fie lacomi de câștig, să nu privească statul ca pe-o materie exploatabilă 
în interesul lor privat. Din aceste cauze partidul conservator nu se lasă 
amăgit prin fraze bombastice și declamaţiuni ca şi vecinic amăgitul popor 
de-a cărui simplitate se folosesc demagogii pentru a înnegri și a descredita 
tot ce se opune la instinctele lor de rapacitate înnăscută. 

Prin sistemul minciunii constituționale, prin mascarea urelor și 
intereselor individuale cu masca intereselor statului, prin formarea de 
comitete de esploatare în tot lungul ţării, statul român e cuprins de 
putrejunea unei adânci corupțiuni, ce roade în mod egal cercurile cele mai 
nalte guvernamentale până la cel din urmă postulant din sat. Chiar dacă 
sentimentul statului revoltă pe mulţi din cei cu mintea şi inima limpede, 
poporul a pierdut de mult încrederea că lucrurile se pot schimba în mai bine 
şi, cu acel fatalism al raselor nefericite, duce nepăsător greul unei vieţi fără 
bucurie şi fără ticnă. 

Fără îndoială că nici un partid, tocmai pentru că e partid, nu e în stare de 
a pune capăt unei stări de lucruri care, văzând cu ochii, apropie statul român 
de prăpastia unei depline descompuneri. Dar între partizi e desigur acela 
mai preferabil care nu amăgeșşte pe nimeni, ale căruia interese sunt identice 
cu ale bunei orânduieli, care prin averea, dar mai cu seamă prin cultura sa, 
dă mai multe garanţii contra coruptibilităţii. Un remediu radical ar fi numai 
o mână de fier, dreaptă şi conştie de ţelurile ei bine hotărâte, care să inspire 
tuturor partidelor convingerea că statul român, moştenit de la zeci de 
generații care au luptat şi suferit pentru existenţa lui, formează moştenirea 
altor zeci de generaţii viitoare şi că nu e jucăria și proprietatea esclusivă a 
generaţiei actuale. Acest sentiment istoric al naturei intrinsece a statului și 
trebuitoarea mână de fier lipsesc însă din nefericire, încât, departe de-a 
vedea existenţa statului asigurată prin cârma puternică şi prevăzătoare a tot 
ce poate produce naţia mai viguros, mai onest și mai inteligent, suntem din 
contra avizaţi de-a aştepta siguranţa acestei existenţe de la mila sorții, de la 
pomana împrejurărilor esterne, cari să postuleze fiinţa statului român ca pe 
un fel de necesitate internaţională. 

Cumcă acea necesitate internațională n-are nevoie de-a ține seamă de 
sentimentele noastre intime, de existența rasei latine, ci numai de un petec 
de pământ cuasi neutru lângă Dunăre ne-a dovedit-o cu de prisos 
Congresul. Ce-i pasă Congresului că se răpește o parte din patria străveche 


a neamului românesc ca atare? Ce li-e lor Hecuba? Ce-i pasă cine va locui 
pe pământul românesc? Materialul de oameni îi e indiferent, cestiunea 
europeană e ca să existe o fâşie de pământ între Rusia, Austria și nouăle 
formaţiuni ale fostei Turcii, încolo lucrul le e totuna. 

Când guvernul conservator a crezut că trebuie să confunde interesul 
european cu acela al naționalității române, când bătrânul Lascar Catargiu, 
care simţise de mult că începuse a se pregăti ştreangul pentru gâtuirea 
Turciei, s-a opus, politicos însă foarte hotărâtor, la tentativele de a complica 
şi România în politica orientală a Rusiei, soarta guvernului și a partidului 
conservator era hotărâtă. Trebuia să cadă cu orice preţ. Vecini cari privesc 
cu bucurie neaşezarea şi netocmirea vieţii publice de la noi au ştiut să 
stârnească cu mâna lungă acea furtună dinlăuntru și au știut să găsească 
instrumente mai docile pentru politica lor. 

Mai avem nevoie a continua espunerea acestui argument? Promitem că, 
atunci când cerul nostru va fi mai senin, vom da istoria pe larg a acelor 
tentative. Deocamdată asigurăm — „România liberă“ știe prea bine că noi 
în deosebi vorbim totdauna adevărul — că cele relatate sunt pe deplin 
adevărate. 

Dar relaţia noastră e totodată cel mai bun argument contra celor două 
acuzări şi o dovadă că numai pe terenul Rusiei nu putem sta. 


€ 


[2 septembrie 1878] 

Nu ne pare bine că suntem atraşi pe terenul teoriilor elementare ale 
vieții statului, căci discuțiuni asupra unor asemenea materii dovedesc 
totdauna nematuritatea politică a celor ce le pun pe tapet. Politiceşte 
nematur e oricine susține adevărul absolut al unor teorii aplicabile la viața 
statului, căci acele teorii, departe de a fi absolut adevărate, nu sunt decât 
rezultatul, cristalizațiunea, formula matematică oarecum a unei stări certe a 
societății, care stare iarăşi e condiționată prin o mulțime de factori 
economici, climatici, etnologici ş.a.m.d. 

Precum haina se îndreptează după climă și e în ţările calde un obiect de 
lux, supus unor schimbări foarte fantastice, pe când la nord devine un 
apărător foarte neschimbat contra frigului, adaptându-se agenţilor naturii, 
tot astfel legile și instituţiile nu sunt decât espresia acelui instinct de 
conservaţiune al popoarelor, instinct în toate popoarele același şi totuşi 


manifestat în sute de forme deosebite, căci un popor, ca societate organizată 
prin natură contra agenţilor destructori ai naturii, are a se lupta ici cu arşiţa, 
dincolo cu apa mării, colo cu nefertilitatea pământului, colo iar cu invaziuni 
repetate, și având toate același scop, adică conservarea existenţei proprie, 
popoarele se folosesc pentru ajungerea lui de cele mai deosebite mijloace. 

Greutatea cu care viaţa organică se desface din moartea statornică a 
naturii anorganice, mulțimea de condițiuni pe care o are cea dântâi și lupta 
pentru câștigarea lor, confirmă teoria neuitatului fiziolog Bichat despre 
caracterul negativ al vieţii fiind o luptă contra morţii ca ceva pozitiv și 
statornic. Tot ce vedem viu pe pământ, începând de la cele dentâi formaţiuni 
organice cu condițiuni puţine, până la organismul cel mai nalt, cu o mulțime 
de condițiuni de existență, omul, ne reprezintă miile de forme ale acestei 
negaţiuni. Ceea ce o ființă nu vrea e lesne de ştiut, ceea ce vrea pozitiv e 
foarte greu de hotărât. Tot astfel e, se înţelege, și cu popoarele, căci natura e 
una și aceeaşi pretutindenea și de-a pururea, cu toate formele ei atât de 
deosibite. 

De aceea însă e clar că nici un popor nu e destul de sălbatic sau destul 
de civilizat pentru a nu mai ști ce nu vrea. Deosebirile mari se nasc abia 
acolo unde e vorba ca în faţa negaţiunii făcute să se stabilească o voinţă 
pozitivă bine formulată. Aci quot capita tot sensus... 

E în orice caz ciudat ca un organ de publicitate care se numește liberal 
şi democrat ca „România liberă“ să denege dobrogenilor până și această 
formă infimă a instinctului lor de viaţă, a voinţei lor libere. 

Trebuie oare să-i aducem exemple pentru a dovedi că suveranitatea unei 
populaţiuni e pe calea negațiunii totdeauna sigură și hotărâtă, şi nehotărâtă 
numai pe calea afirmaţiunii ? 

Germania nu vrea slăbiciunea, nu vrea împărţirea în state mici, nu vrea 
influenţa franceză în politica ei dinlăuntru. Această voință negativă, 
existând în popor de mai bine de o sută de ani, s-a manifestat într-un mod 
strălucit prin războiul de la 1870. Știu însă germanii, cu aceeaşi siguranţă ce 
vor? Nici un parlament nu e atât de împărţit în bucăţi şi nuanţe de bucăţi ale 
voinţei pozitive ca cel german. 

Exemple mai apropiate de cercul nostru găsim în proximă vecinătate. 
Românii din Austro-Ungaria nu vor să fie absorbiți de elemente străine. Ştiu 
ei însă cu atâta siguranță ce vor? Pe terenul voinței pozitive întâlnim 
activişti, pasiviști, deakiști etc. 


Noi n-am voit a trece de rasă slavă. C-o ușurință foarte mare, negațiunea 
s-a introdus în scriere prin alungarea cirilelor, în limbă prin alungarea 
elementelor lexicale slavone. Ştim însă ce voim? Din contra, câţi oameni, 
atâtea ortografii — sau mai drept vorbind cacografii. 

Ni se pare deci că „România liberă“ reneagă cu desăvârșire principiile 
ei liberale și democratice când binevoieşte a-mpărți neamul românesc în 
rase ce au privilegiul de a-şi putea exprima voinţa şi rase sălbatece, cari n- 
au acest privilegiu. Fiecine ştie mai bine unde-l doare, şi tătarul din 
Dobrogea ştie mai bine decât confrații noștri dacă vrea sau nu vrea unirea 
cu România. 

Cât de puternică și sigură e voința negativă se dovedeşte în mod foarte 
pipăit în Bosnia și Erzegovina. Poporul musulman nu vrea unirea cu Austria 
şi îndată vedem cum cei mai vechi și aristocratici begi, mână în mână cu 
Hagi Loio, conducătorul fanatic al maselor, ş.a.m.d. Exemplele se pot 
înmulți în infinit pentru a dovedi că orice popor, sălbatec sau civilizat, e 
foarte sigur despre suveranitatea lui și se crede în drept, cu deplin cuvânt, a 
o manifesta pe cale negativă. 

Toate cele zise dovedesc însă că, admițând chiar cumcă populaţiunea e 
sălbatecă — ceea ce noi, protestând, nu admitem — totuși ea este 
consultabilă şi cu siguranță consultabilă. 

Acum vom cerceta mai de aproape afirmarea sălbăticiunii populaţiei. 

Populaţia Dobrogei consistă din români, bulgari, ruși, tătari nogai, turci 
(parte osmani, parte pomaci), cerchezi, germani din Basarabia și ţinutul 
Odesei, greci, ţigani, armeni și evrei (numai în oraşe). 

Aceste populaţiuni foarte amestecate trăiau sub regimul așa-numitului 
pateni de colonizaţiune al Înaltei Porţi, una din legile cele mai liberale şi 
mai democratice nu numai a Împărăției otomane, ci a Europei în genere. 

Pământurile se dau locuitorilor gratis. În cei dentâi şase ani ai 
posesiunii locuitorii erau liberi de orice dare fonciară, ba chiar de darea 
numită a răscumpărării serviciului militar. După douăzeci de ani coloniștii 
devin proprietari definitivi ai pământurilor ocupate. Trăind sub regimul unei 
absolute libertăţi a conştiinţei, puindu-li-se la dispoziţie pământuri roditoare 
fără de nici o plată, neavând a plăti decât o dată pe an darea pentru turme, 
dobrogenii, după a lor proprie mărturisire, au avut sub guvernul Porții traiul 
cel mai fericit cu putință. Dacă aceasta n-ar fi fost astfel, n-ar fi emigrat 
moldoveni, ruși, germani, tătari cu miile în acele ţinuturi. lată dar sălbăticia 


afirmată de „R.L.“, redusă la o organizaţiune foarte liberală şi la o stare de 
lucruri fericită. 

Românii (moldoveni 33.000 plus câteva mii de ardeleni) cuprind și 
oraşe şi sate. În Tulcea sânt 5000 şi asemenea în număr mare sânt în Măcin 
(1000), Mahmudia, Isaccea (Vadul lui Isac). În frumosul sat Grecii sânt 
400-500, apoi aproape neamestecaţi sânt în marile sate Niculiţel, Topală şi 
Rasova. Aproape neamestecați mai sânt în satele: Saranus, Caraibel, 
Sarighiol (Lacul galben), Agighiol (Lacul amar), Calica, Sabangi, Cătăluiu, 
Nălbant, Câşla, Samova, Părchiș, Răchel, Lungaviţa; la munte în Ţufirca și 
Iaița; în faţa Galaţilor în Văcăreni, Garbina și Jijila; spre sud de Măcin în 
Turcoaia, Satu-Nou și Peceneaga. Amestecaţi cu mocanii sânt moldovenii 
în marele sat Doienii, la Fântâna Berbecelui (Koiunbunar), la Igrumat, 
Cemșiler, Araklar ş.a.m.d. Împrejurul Rasovei sânt curat românești 
Cocârlenii şi Satul-Român (Ohlakioi). Apoi se întind departe în ţară 
amestecați mai mult sau mai puţin cu tătarii şi bulgarii. 

În fine ardelenii (mocani), întru cât sânt așezați şi nu umblă cu turmele, 
ocupă satele Văruș, Gârlice și Groapa-Ciobanului. Pe lângă multe biserici și 
o seamă de școli române au două mănăstiri: Cucoșul și Niculiţelul. 

Tătarii formează majoritatea relativă a populaţiunii din ţară. Parte sunt 
așezați de mult, partea mai mare însă (60.000) au fost izgoniți din Rusia la 
1856 şi au ocupat în Dobrogea un teritoriu de vro patruzeci de mile pătrate. 
Ei se ocupă cu plugăria, creşterea de cai și cămile şi sunt chirigii pentru 
mărfuri dinlăuntrul țării spre țărmul Mării Negre. 

Osmanii sunt în paşalâcul Tulcei abia vro 2500. 

Cerchejii fuseseră aduși în număr de 20.000; germanii locuiesc în patru 
sate: la Malcociu vro 30 de familii catolice din Germania de sud, la 
Cataloiu 20 familii, la Ciucarova 30 familii amestecate cu români, ruși și 
tătari, la Falkenhain (Atmage) 50 de familii cu biserică nouă și preot din 
Prusia. 

Grecii nu sunt plugarii decât într-un singur sat, Alibeikioi, cam 30-40 de 
familii. Ceilalţi sunt negustori, cârciumari, cafegii în oraşe şi prin sate. 

Rușii de toate cultele şi bulgarii vor fi asemenea în număr de 22-23.000; 
bulgarii se ocupă cu negoțul și plugăria, ruşii în mare parte cu păscuitul 
morunilor și prepararea icrelor. 

Și o ţară în care atâtea elemente trăiesc pacinic lângăolaltă, sub regimul 
unor legi mult mai liberale decât cele din restul împărăției, o ţară unde n-au 
fost conflicte sângeroase, nici revoluţii, unde populaţiunea e în parte foarte 


bogată, „R.L.“ o numeşte o ţară sălbatecă. Dobrogea e o ţară pustie și 
nesănătoasă, însă e departe de a fi sălbatecă. Pustie din cauza mlăştinelor, 
mocirlelor, din cauza frigurilor, cu un cuvânt o ţară unde omul e mai mult 
decât în alte locuri expus agenţilor destructori ai naturii. Dar acest om care 
locuieşte acolo nu e deloc sălbatec. 

„România liberă“ știe regula: affirmanti obstat probatio. Să probeze 
sălbătăcimea locuitorilor Dobrogei; noi o negăm şi susţinem din nou că 
populaţiunea este consultabilă și că trebuie consultată. 

De nu va voi să se unească cu noi nu e de loc probabil că va voi să se 
unească cu Rusia sau Bulgaria. Nu e îndoială cumcă formularea unor voințe 
pozitive e cu mult mai grea și mai șovăitoare decât aceea a voinţei negative, 
însă nu credem că nagaica ce domnește în Bulgaria, împreunată cu 
fanatismul unei populaţiuni reînviate la existență proprie, să exercite o 
atragere tocmai mare asupra dobrogenilor. 

Părăsind terenul general al cestiunii, suntem siliți a ne întoarce la 
discuţiile pro domo. 

Punctul de vedere pe care ne-am pus în articolele noastre, neavând a 
face numai cu interesele partidului conservator, ci cu acelea ale tuturor 
românilor, era natural ca să nu păcătuim prin reticenţe, pentru a ne cruța pe 
noi, ci să spunem adevărul întreg. Dar când l-am spus şi cu ocazia în care l- 
am spus am fi avut dreptul de a aștepta, ca și adversarii noștri, care ne 
reproduc şirurile: 1. să ni le reproducă întregi și nu numai părţi cari le 
convin; 2. să nu facă deduceri pripite şi forţate, cari, nici sunt cuprinse în 
şirurile noastre, nici ne-au trecut prin gând. Nu aceasta însă pare a fi linia de 
purtare a confraților noştri de la „România liberă“, cari cu o fericită grabă, 
folosindu-se de pasage din articolul nostru, stabilesc îndată că „« Timpul» 
nu neagă ororile electorale comise de conservatori“, drept care „România 
liberă“ se miră din nou cum noi, cari am nesocotit voința cetăţenilor din 
România, profesăm față cu Dobrogea principiul consimţământului 
poporaţiunilor, apoi ziarul liberal mai afirmă monstruozitatea că noi ne-am 
fi manifestat preferința pentru retevei şi bâtă. 

Mai întâi ce am avea de negat în privirea așa-numitelor orori electorale? 
Cumcă cutare ori cutare cetățean liberal n-ar fi mâncat bătaie de la cutare 
sau cutare cetățean conservator? Nici prin gând nu ne-a trecut una ca 
aceasta. Oameni din popor şi unii și alţii, deosebirea e numai că sub d. 
Brătianu conservatorii erau trataţi cu reteveiul, pe când în urmă liberalii au 
fost trataţi cu bâta. Am spus însă că tocmai existenţa unor asemenea 


mijloace electorale ne dovedeşte că nu individualitatea și voinţa cetăţenilor 
e ceea ce n-am respectat noi. Dacă „România liberă“ ar fi binevoit a 
reproduce întreg articolul oricine ar fi văzut că importațiunea cu deridicata 
de legiuiri organice străine în mijlocul poporului românesc a introdus o 
corupţiune care nu poate fi atribuită întru nimic partidului conservator şi 
anume nu i se poate atribui ca faptă positivă. Vina partidului nu este alta 
decât că nu s-a opus cu toate puterile la introducerea înnoiturelor ci, cedând 
fără împrotivire, au contribuit fără de voie prin păcat de omisiune, la starea 
deplorabilă de astăzi. Cât despre preferința ce am dat-o reteveiului, aceasta 
e o aserțiune cu totul gratuită. Comitetele de salut public sunt culmea 
imoralităţii, pe lângă cari bâta și reteveiul sunt mijloace naive. Atâta am 
susținut nimic mai mult. Amândouă mijloacele însă sunt condamnabile. A 
deduce din zisele noastre preferența pentru vreunul din aceste mijloace este 
a imputa unui jurist că preferă furtul în locul tâlhăriei dac-a stabilit că cel 
dentâi e o crimă mai mică decât cea de-a doua. 

[6 septembrie 1878] 

Acu câteva zile, anunțând convocarea Corpurilor legiuitoare, 
„Românul“ zise că afară de cestiile privitoare la executarea Tratatului de la 
Berlin, reprezentanţii țării vor avea a se ocupa și cu bugetul. 

N-am voit să-l întrebăm atuncea în ce legătură stă bugetul cu sesiunea 
extraordinară şi cum se face că guvernul, care se îngrijește atât de mult de 
interesele personale ale domnilor deputaţi şi senatori, mai cu seamă în 
momentul de față, când fiecare dintre aceşti domni are gândurile sale acasă 
la munca câmpului, să vie tocmai acuma, cu două luni înaintea deschiderii 
sesiunii ordinare, impunând oamenilor să renunţe la munca câmpului şi la 
gândurile lor şi să se mai ocupe în treacăt şi ex tempore şi de buget. 

N-am vrut să-l întrebăm despre aceasta, fiindcă am gândit că este mai 
bine să deschiză el însuși vorba pentru a nu putea zice în urmă că este iar o 
calomnie a opoziţiei. Văzând că nimeni nu vorbește despre aceasta, 
„Românul“ de azi atinge iar cestiunea. 

După obiceiul lui învăluieşte hapul amar într-o bucată mare de hârtie 
acoperită cu literi negre, adică într-o revistă lungă. 

Vorbind despre anexarea Dobrogei, despre care, după părerea lui, 
Corpurile legiuitoare se vor pronunţa în curând, și enumerând lucrările cari 


vor fi necesare în noua provincie, precum sunt construirea unui port pe 
mare la Chiustenge, o reţea de drumuri de fier, un pod peste Dunăre la 
Cernavodă etc., zice: „Acestea sunt primele lucrări publice de întreprins în 
Dobrogea. Pentru acoperirea lor, va trebui să se consacre nu numai tot 
escedentul de venituri al acelei provincii, escedent care mulţi ani nu va 
trebui să fie întrebuințat în întregul său decât numai pentru îmbunătăţiri 
locale, dar şi o sumă oarecare din veniturile proprii ale României, căci 
întreaga ţară va avea să retragă multe foloase din acele lucrări.“ 

Adică aci e buba: bani, trebuşoare, un nou câmp de exploatat. 

Dar de ce atâta grabă? Nu va fi destul timp pentru aceasta în sesiunea 
ordinară? Sau nu este asta oare o momeală vădită pentru nevrâstnicii cu 
duhul, ca să voteze iute cedarea Basarabiei și primirea Dobrogei, pentru a 
găsi acolo un isvor de afaceri mai atrăgătoare decât munca câmpului, care 
cea mai mare parte dintre deputaţii actuali îl are în lună, încât este foarte 
ostenitor de a-l munci? 

Trebuie să se voteze doar imediat o sumă oarecare din veniturile proprii 
ale României, pentru executarea unei mulțimi de proiecte în Dobrogea, 
înainte de a şti măcar cum vom merge cu ocuparea ei? 

Noi însă nu credem că suntem deja atât de departe. Noi nu credem că 
M.S. Vodă Carol I se va lăsa a fi condus de consilierii lui actuali până a nu- 
şi ţinea seamă de jurământul lui de a păzi Constituțiunea și integritatea 
teritoriului românesc. 

Țara întreagă are jurământul lui, şi numai ţara întreagă, iar nu o mână de 
oameni, îl poate deslega. 


€ 


[7 septembrie 1878] 
„Românul“ în numărul de vineri 1 septemvrie începe prin a contesta 
buna-credință a organelor conservatoare, combate maniera noastră de a 
vedea în privirea modului de sancţiune al stipulaţiunilor Tratatului de la 
Berlin și în urmă vine în favorul teoriei sale, că o simplă Cameră poate ceda 
Basarabia şi primi Dobrogea — cu citate din Bluntschli. 
Noi am fost aciia cari am susţinut că citate de socotinţe, păreri, opinii 
(jugements Urtheile) din autori străini dovedesc lipsa de cugetare proprie şi 
abuzarea de buna-credinţă a publicului, căruia nu i se dă spiritul întregei 


cărţi, prin urmare nici spiritul locurilor citate, ci numai petece de fraze ce se 
potrivesc cu ceea ce voim a dovedi. 

Lăsând doparte acuzările de rea-credinţă, vorba ceea: „el dă, el ţipă“, 
prin care „Românul“ voieşte să inducă de mai înainte pe public în eroare, 
prevenim numai pe confrații de la „Românul“ de a nu ne sili să ne 
întoarcem la argumentum ad baculum cu cari am fost adesea nevoiţi a ne 
servi față de aceşti iubitori de adevăr confrați. În fapt însă dacă renunțăm de 
a întrebuința o manieră mai viguroasă de a discuta n-o facem doar pentru că 
„Românul“ ar fi încetat de a merita un tratament părintesc, ci pentru că ne- 
am săturat noi înşine de a mai îndrepta un lucru strâmb prin chiar firea lui. 

Deci, lăsând la o parte buna sau reaua-credință cu care discută 
„Românul“, venim la citatele din Bluntschli: 

lată-le: 

Fiindcă am invocat pe Bluntschli și fiindcă „Presa“ a admis autoritatea 
acestui eminent jurisconsult, să ne referim din nou la dânsul: 

În Dreptul internaţional codificat Bluntschli zice: 

„Art. 706. Când o parte de teritoriu este cedată printr-un tratat de 
pace, această cesiune este valabilă în dreptul internaţional chiar dacă 
constituțiunea statului care cedează ar interzice acest act“. 

Dar se va zice că aceasta priveşte dreptul internaţional și nu răspunde 
direct la dorinţa opoziţiunii. 

Să dăm dar „Presei“ răspunsul otărâtor ce cere. 

Bluntschli, în Teoria generală a statului zice: 

„„„Astăzi teritoriul e zis inalienabil şi indivizibil: nu poate fi alienat 
decât printr-un mod escepţional și în formele dreptului public, în virtutea 
unei legi.“ 

Și, ca comentariu, Bluntschli adaugă: 

„Constituţiunea prusiană de la 1850, care stabilește inalienabilitatea 
teritoriului, otărăște la art. 2 că limitele teritoriului nu pot fi schimbate 
decât printr-o anume lege“. 

lacă un autor, şi un autor de o autoritate universală, care susține 
întocmai teza noastră. Aşteptăm acum de la „Presa“ să-și ţie cuvântul 
măcar o dată în esistenţa ei. 

Ca să ajungă la această eroică deciziune, o rugăm să puie alături art. 2 
al Constituţiunii prusiane cu art. 2 al Constituţiunii române și să-și aducă 
apoi aminte că acest articol n-a oprit de loc pe Prusia de a-și modifica de 
mai multe ori fruntariele fără să convoce pentru aceasta o Constituantă. 


În privirea dreptului internaţional codificat renunțăm de-a urma citatul: 
1. pentru că „Românul“ însuşi prin fraza „dar se va zice etc.“ recunoaşte că 
citatul nu e ad rem; 2. pentru că nu există nici un drept internațional, dar şi 
mai puţin încă unul codificat (cartea lui Bluntschli nefiind decât o încercare 
individuală); 3. pentru că acel art. 706 spune cu drept cuvânt că, dacă noi 
am fi încheiat un tratat de pace, am fi legaţi prin el chiar dacă Constituţia 
noastră ar interzice actul cesiunii. Noi neîncheind nici un tratat de pace cu 
nimenea, art. 706 din codificarea lui Bluntschli nu poate fi invocat în contra 
noastră. 

Acum venim la opul pe care „Românul“ îl numeşte Teoria generală a 
statului și al cărui titlu adevărat e Allgemeines Staatsrecht. 

Vom reproduce întreg pasagiul din capitolul XXIV (pag. 223), ca să se 
vază înc-o dată în ce fel „Românul“ escamotează toate părțile câte nu-i 
convin, citând numai bucățele cari, izolate, nu reprezintă spiritul textului. 

lată-l: 

În fine înstrăinarea teritoriului statului sau a unor părți a lui în formele 
și după noţiunile dreptului privat, precum au obicinuit a o face în evul 


mediu toți regenţii cari vindeau, amanetau, sau împărțeau! teritoriul lor ca 
niște moşii nu mai e astăzi compatibilă cu caracterul public al suveranităţii 
teritoriale. Dreptul public modern mănţine din contra ca regulă” principiul 
nealienabilităţii și indivizibilităţii teritoriului statului. Numai prin escepţie 
se poate admite o înstrăinare în forma dreptului public, în temeiul unei legi 


sau în urma unor tratate internaţionale, la cari se numără și încheierile de 


pace.’ 


Hugo Grotius mai cere după dreptul natural, dacă o parte a teritoriului 
statului are să fie înstrăinat, să nu fie de ajuns numai consimțământul 
întregului corp al statului, ci şi consentimentul locuitorilor acelei părți de 
teritoriu: o cerere foarte dreaptă, de vreme ce e vorba de întreaga existentă 
de stat a acelor locuitori și de vreme ce e peste putinţă ca ei să fie 
reprezentați într-un mod suficient în legislaţiunea statului întreg, în 
momentul în care aceasta e dispusă pentru disoluţiunea comunității. Dar 
sila împrejurărilor va fi în cele mai multe cazuri de acest fel mai tare decât 
acel principiu al dreptului natural. 

Nota 2. Rectificări de graniță nu cad sub noţiunea înstrăinării 
teritoriului statului. Prin ele nu se înstrăinează o parte a teritoriului 
statului, ci se determină numai mai de aproape cuprinsul adevăratului 
teritoriu al statului. Dar dacă, pentru scopul arondării unui stat, se 


dezlipesc şi se dau în schimb întregi întinderi de teritoriu, locuite mai cu 
seamă, cari fără de nici o îndoială au aparţinut pân-acum statului, atunci 
aceasta nu mai este o rectificare de graniţă. 

lată dar cum citează „Românul“ cu bună-credinţă pe Bluntschli și cum 
îl cităm noi cu rea-credință. Mai ales alinea ultimă triumfătoare a 
„Românului“, în care ne provoacă să comparăm art. 2 al Constituţiei 
prusiane cu cea română, e un model de bună-credinţă. 

În faptă Bluntschli cere ca înstrăinarea teritoriului statului să nu se facă 
decât în formele dreptului public, prin o lege. 

Neapărat că prin o lege, căci și Constituanta face legi. Dar forma 
dreptului nostru public nu e o Cameră ordinară. 

Constituţia noastră nu dă competență Camerei decât în privirea 
rectificărilor de graniţe. În nota 2 Bluntschli arată foarte clar ceea ce e 
rectificare de graniţă, pe când „Românul“ asuda s-arate din textul tratatelor 
că cedarea Basarabiei e o rectificare de graniţă. 

Noi am definit demult că nu e o rectificare sau schimbare de graniţă, ci 
o înstrăinare a teritoriului statului, şi că pentru o asemenea înstrăinare 
dreptul nostru public nu admite competenţa Camerei ordinare. 

Cât despre art. 2 a Constituţiei prusiene, el poate fi oricât de identic cu 
art. 2 a Constituţiei noastre, argumentul „Românului“ va fi tot absurd de 
vreme ce Prusia nici nu are altă cale de a hotărî decât aceea prin Camerile 
ordinare. Prusia n-a avut nici Constituante, nici Adunări de revizuire — 
puterea legiuitoare nu emană de la popor, ci de la rege. Camera Prusiei n- 
are dreptul de inițiativă, voturile ei de blam nu influențează puterea 
executivă a statului, a treia parte din membrii Senatului sunt numiţi de rege, 
cu un cuvânt ori de câte ori se naşte vreun conflict între coroană și Adunări 
coroana face ce vrea și Adunările merg acasă, deşi membrii acelor Adunări 
sunt oameni cari ar putea cu mai mult cuvânt să pretinză că sunt naţia decât 
adunătura de stâlpi de cafenele și de cartofori din Dealul Mitropoliei. 


1. Aşa se-întâmpla și în anticitate, dar numai la statele a căror principi aveau 
putere absolută asupra ţării și oamenilor. Cf. exemplele aduse de Hugo Grotius I, 3, 
13. 

2. Constituţia franceză de la 1791, II, $ 11 „Le royaume est un et indivisible“. 
Pentru statele germane vezi Zachariae Deutsches Staats-und-Bundesrechl, I, $83. 

3. Constituţia prusiană de la 1850, art. 2. „Frontierele acestui teritoriu de stat nu 
se pot schimba decât printr-o lege.“ 

CA LA NOI LA NIMENEA 


[12 septembrie 1878] 

Proverbul acesta, moştenit din moşi strămoşi, e rezultatul unei 
dureroase istorii, în cursul căreia poporul nostru, pierzând orice speranță de 
îndreptare, ia lucrurile mai mult în bătaie de joc, ca şi când lui Dumnezeu i- 
ar fi plăcut să drapeze tragedia sorții noastre cu foarte multe scene comice. 

Realitatea tragică a vieții noastre de stat e nespusa mizerie a 
populațiunilor de jos, e stoarcerea lor prin nemăsuratele clase improductive, 
compuse mai cu seamă din străini, e uşurinţa și lipsa de caracter în viața 
publică, e putrejunea bizantină a puilor de fanarioți care, sub masca 
interesului general, fură de sting, fie pe calea diurnelor şi lefilor nemeritate, 
fie prin arendarea moșiilor statului, fie pe alte mii de căi. Comedia consistă 
însă în minciuna vecinică a constituționalismului, în pretextarea diferitelor 
libertăţi publice, a civilizaţiei şi a altor mofturi pentru a acoperi unica 
tendință a acelei negre mulțimi de liberali care nu caută, nu visează decât 
puterea statului, pentru ca prin mijlocul ei să prade. 

O mulțime de oameni mari se mișcă pe această scenă bizară, pe care 
toate sunt cu putinţă afară de un singur lucru: onestitatea. 

Autori cari nu ştiu a scrie o frază corectă (vezi Pseudo-Ureche), oameni 
de stat cari nu pot justifica nici săvârşirea școalei primare, advocaţi fără 
ştirea lui Dumnezeu, pictori orbi şi sculptori fără de mâni, generali cari nu 
ştiu citi o hartă, subprefecţi ieşiţi din pușcărie, legiuitori recrutați dintre 
stâlpi de cafenele, jucători de cărți și oameni cu darul beţiei, caraghioși cari 
înaintea erei liberale vindeau bilete la cafe chantant, iată banda ocultă care 
guvernează azi România, bandă care, până mai ieri republicană până la 
comunism, astăzi crează decoraţii, împărțindu-le între ei cu profuziune; ieri 
voind să răstoarne pe Domn, azi îl titluiesc rege; ieri proclamând republică 
la Ploieşti, azi joacă cu aceeaşi măiestrie pe linguşitorii Curţii. 

Din focarul Bucureştilor putrejunea morală și socială se mănţine 
metodic asupra întregei ţări; din păinjinișul hidoasei pocituri se-ntind firele 
în filialele societăţii de exploataţie ce au forma de comitete de salut public. 
Pe când nici o îndreptare nu se face nici şcolii, nici bisericii, nici ramurilor 
de producţiune materială, tot pe atunci presa vecinicei minciuni, presa 
radicală, discută subtilități despre cea mai bună organizare a statului. 


Militari cari au pus pistolul în pieptul lui Vodă Cuza azi au reintrat în 
rangurile lor militare și sunt decoraţi; omul care a proclamat la Ploiești 
republica și l-a detronat pe Vodă e-naintat, primeşte decoraţii și reprezintă 
azi pe monarhul pe care l-a trădat ieri înaintea altor principi. A-și călca 
jurământul a devenit în România un titlu de înaintare. Plebea de sus, 
slugarnică cătră cei mari, de neomenoasă cruzime și trufie cu clasele de jos, 
esploatează poziţia ei oficială în interesul ei privat. Un meschin egoism, o 
lăcomie de câştig cu orice mijloace, lipsa de buna-credinţă în afacerile 
publice şi în cele private, fățărnicia și amăgirea ca busolă a presei, iată 
cumplitele efecte ale unui guvern liberal de câţiva ani. Încă alţi câţiva ani şi 
societatea va începe a plesni din toate încheieturile. 

Elemente străine vor inunda România ca valurile potopului, după ce vor 
fi subminat terenul pe care hidoasa pocitură conduce ca regisor comedia 
meschină jucată de bufonii partidului său. 

Mai mult încă. Noi credem că mâni-poimâne, desființându-se și justiţia, 
va începe deplina anarhie. 

„Românul?“ crede de pe acum că trebuie să-și pregătească terenul 
pentru a lovi în judecători şi a aduce din nou pe delapidatorii de bani publici 
înaintea juraţilor. 

Cumcă radicalii se pregătesc a nimici orice garanţie în contra urmăririi 
hoţiilor ce le comit ei în prezent se dovedeşte din articolul de mai jos 
al“Românului“. Cu fățărnicia cu care e scris s-ar crede că pe foaia bizantină 
o doare inima de interesele țării. În faptă însă judecătorii nu-i plac şi vrea să 
vază iar reintroducându-se tratarea proceselor pentru delapidare de bani 
publici în mâna juraţilor, unde totul se va face muşama. Condamnarea de 
către tribunalele ordinare a vestitului Arion îi stă „Românului“ şi azi pe 
inimă, el ştie ce soartă ar avea corelegionarii lui politici înaintea 
tribunalelor ordinare. 

Să ne aşteptăm dar curând la desființarea justiţiei, la darea frâului 
slobod tuturor hoţiilor, la corupţiunea deplină, sub pretext că tribunalele 
sunt părtinitoare. Oricât de părtinitoare ar fi însă, ele sunt mai bune decât 
curțile cu juraţi, căci în orice caz e mai preferabilă o justiţie nedeprinsă încă 
bine cu cercetări criminale, deci îngăduitoare, decât nici o justiţie. Juraţii 
însă nu sunt nici o justiţie. 

Articolul tendenţios al „Românului“, vro inspiraţiune a d-lui Stătescu, 
cel care permută şi destituie judecătorii pentru opiniile lor, cel care a propus 
grațiarea de vinovaţi făţişi, dar exercită presiune asupra judecătorilor ca să 


condamne oameni nevinovaţi, merită a fi reprodus ca un model de 
făţărnicie, amăgire şi lipsă de pudoare. 

lată-l dar: 

Administraţiunea unei țări formează un tot nedivizibil; diferitele ei 
ramure fac parte din aceeași sistemă și sunt neapărate una alteia tocmai 
după cum o bucată a unei machine este neapărată celeilalte și mecanismului 
întreg. Când o bucată a mecanismului merge rău, toată sistema din care face 
parte sufere. 

Această observaţiune, de mii de ori repeţită și devenită un loc comun 
din cele mai mult întrebuințate, dar totdauna adevărat, ne-am făcut-o 
văzând ce fel de concurs dă justiția, pentru înfrânarea delapidărilor, hoţiilor, 
bătăilor de tot felul. 

Ne-am plâns de escesele și de abuzurile comise în armată, ne-am plâns 
de cele comise în administrațiune; ar fi trebuit poate să începem prin a ne 
plânge de modul în care justiţia, și mai cu osebire juzii instructori înţeleg a- 
şi face datoria față cu delapidatorii, cu hoţii, cu cei ce comit felurite 
abuzuri, și pe care celelalte ramure de administraţiune îi trămit înaintea 
tribunalelor. 

Ar fi trebuit, zicem, să începem prin a ne plânge de justiţie, fiindcă un 
delapidator, un hoţ dovedit, trimis înaintea justiţiei și achitat sau liberat prin 
ordonanţă de neurmărire, este o mare încurajare, un puternic îndemn pentru 
alți hoţi, pentru alți delapidatori. 

Ne plângem că unii subprefecţi fură şi bat, că unii vameși fură, că unii 
perceptori şi casieri fură. Așa este, din nenorocire. Dar, pe de altă parte, 
meargă oricine la ministerul de finanţe, şi vază câţi funcţionari culpabili au 
fost dovediţi și daţi de aceste administraţiuni în judecată, şi câţi au fost 
condamnaţi. 

Faptul e deplorabil; el arată o tristă stare morală, chiar la aceia a căror 
instrucţiune ne dădea dreptul să-i privim ca pe agenţii cei mai activi și mai 
luminaţi ai rădicării nivelului moral în ţară. 

Sunt câţiva ani, guvernul trecut luă pe delapidatori de la juriu și-i dete 
tribunalelor. Care fu resultatul? Astăzi, delapidatori condamnați mai că nu 
se mai văd; nu numai că tribunalele îi achită și-i absolv cu cea mai mare 
ușurință, dar mai înainte de-a ajunge la tribunale, juzii instructori sunt aci 
spre a găsi mijlocul de-a declara că nu e caz de urmărire. 

Vom face în alt număr o enumerare mai lungă de funcţionarii culpabili 
daţi judecății de diferite administraţiuni și achitaţi, absolviţi, sau făcuţi 


scăpaţi sub toate formele de către justiție. Pentru astăzi, ne vom mărgini a 
cita numai câteva cazuri. 

Nu vom face decât să amintim că chiar o bandă de hoți, cu căpetenia lor, 
s-a prins în toamna trecută în judeţul Putna şi a fost liberată prin ordonanţă 
de neurmărire. 

Nu de mult se descoperă la Vama Predeal hoţii enorme. Vameșul, 
dovedit culpabil, este dat judecății; faptele sunt constatate, judele instructor 
nu poate da ordonanţă de neurmărire, dar tribunalul colorează hoţia astfel 
încât absolvă pe culpabil, sub cuvânt că „nu e articol de lege“ în temeiul 
căruia să se poată rosti condamnarea. 

În judeţul Prahova, administraţiunea descoperă că un subprefect a comis 
o faptă odioasă de a alcătui liste de subscripţiune de la sine și de a aduna 
bani de prin plasa sa, sub cuvânt de subscripțiune pentru răniţi sau pentru 
cumpărarea de arme. Faptul se dovedeşte pe deplin de administraţiune; ea 
sileşte pe subprefect să înapoieze o parte din sumele adunate, îl destituie și 
îl trămite naintea justiţiei. 

Judele instructor declară că nu e un caz de urmărire. 

În fine, chiar zilele trecute, după cum este ştiut, se dovedeşte la Ploieşti, 
de către procuror şi de către președintele juraţilor, că directorele 
penitenciarului bate crunt cu biciul pe arestaţi. Ministrul de interne 
suspendă pe director, rămânând ca justiţia să-și facă datoria. Însă, după cât 
ni se asigură, și de astă dată judele instructor ar fi declarat că nu e caz de 
urmărire. 

Această procedere ar fi atât de cutezătoare din partea judelui instructor, 
în urma svonului ce s-a făcut asupra bătăielor, încât stăm la îndoială a-i da 
crezământ şi așteptăm o nouă confirmare. 

Atragem luarea aminte a d-lui ministru de justiție asupra acestei 
deplorabile și penibile stări de lucruri. Suntem încredinţaţi că d-sa se va 
gândi serios la mijloacele de vindecare, căci, atunci când justiţia nu-și face 
datoria, nu esistă justiție în ţară, prin urmare nu esistă nici moralitate, nici 
progres real. 

CU OCAZIA PREMIULUI ACADEMIC... 
[12 septembrie 1878] 


Societatea Academică e-n ajunul de-a conferi premiul Năsturel de 4000 
franci pentru cea mai bună carte tipărită în cursul anului acestuia. 

Auzim — ceea ce se şi putea presupune — cumcă concurenţii vor fi 
numai membrii de-ai Academiei. O putem presupune, pentru că ne 
cunoaştem ţara. În oricare altă ţară din lume conferirea de premii între 
colegi ar fi o monstruozitate, la noi ne așteptăm ca toți membrii Academiei 
pe rând să fie împodobiţi cu premiul Năsturel și la sfârşitul șirului să se- 
nceapă da capo. 

Astfel numai se poate păstra acea unitate în instituţiile noastre publice, 
cari, cu prea puţine escepţiuni, sunt societăți economice-comerciale de 
esploatare. Just ar fi fost ca asemenea premii să se confere unor autori cari 
nu fac parte din Academie, iar în caz când asemenea autori n-ar exista, să 
nu se dea defel, ci să se treacă la economii. Dar o asemenea măsură justă nu 
se potriveşte cu instinctele renumitului Pseudo-Ureche, de ex., care anume 
cu scopul de-a câștiga cei 4000 de franci a și început în anul acesta 
publicarea operelor sale spurii. 

Pentru a reîmprospăta în memoria cititorilor noștri judecata despre 
valoarea prezumptivilor premianţi retipărim parte din studiul de patologie 


literară intitulat Beţia de cuvintel. 


1. Beţia de cuvinte, în „Revista contimporană“. Studii de patologie literară de Titu 
Maiorescu. lași, 1873. 

[16 septembrie 1878] 

Astăzi se deschide Adunarea din Dealul Mitropoliei. Guvernul, precum 

a zis-o organul fanariot, deşi pregeta a-şi aduna deputații săi ocupați cu 
interesele lor private, se vede totuși silit a apela la patriotismul lor și a-i 
convoca, deci iată că toți și-au părăsit interesele, unul stosul, altul 
proslăvirea zeului Bacchus, moşiile pe cari nu le au şi tacurile de biliard, 
pentru a se aduna şi a dezbate interese grave. Aci capetele și inimele 
cultivate la focariul canțonetelor alcazarului Ionescu, frunțile înăsprite la 
cruzimile de hazard ale jocului cu cărți măsluite, diurnaşii și cumularzii, 
oamenii ce nu ştiu nimic, nu au nimic, nu cred în nimic, naturile catilinare 
scoase la maidan de comitetele de salut public, indivizi a căror nume 
dovedesc în mare parte că nu aparțin nici unei țări certe, nici unei națiuni 


certe se vor aduna ca să consfințească pierderea unei bucăţi a patrii noastre 
românești, ei, cari n-au patrie, n-au lege, n-au Dumnezeu și cari consideră 
pământul nostru ca lucru străin, ce-l pot precupeţi numai să rămâie la 
putere. 

În zadar am spus că asupra unei întrebări atât de grele ţara trebuia 
consultată din nou, căci aceștia, veniţi la putere prin influența Rusiei, 
primiseră cu buchete de flori pe aceia pe cari pururea i-am numit inamicii 
naturali ai poporului românesc. Nu. Aleșii comitetelor de salut public se 
cred în drept a hotărî din nou şi în senz contrariu cestiuni pe cari, de ochii 
lumii și de zgomotul nostru, au fost siliți de-a le rezolva în mod negativ. 

Acuma însă, când cred că opinia publică e-ndestul de ameţită prin 
frazele şi minciunile lor, acuma când prin Tratatul de la Berlin poporul 
românesc e legat și de mâni și de picioare, ei cred de cuviinţă a-i pune și 
căluş în gură, pentru ca fără protest să se consume o vânzare de ţară 
convenită de mult. 

Când s-a luat Bucovina nu s-a găsit un singur român, de la Domn pân-la 
plugar, de la mitropolit pân-la pupa cu opinci care să consimtă a o da, încât 
guvernul austriac s-a văzut silit să dispenseze pe români de jurământul de 
fidelitate către împăratul. 

Când la 1812 ruşii au luat Basarabia nu s-a găsit un singur român carele 
să fi căzut sub ispitele Rusiei. Un fanariot a vândut-o, trădând Poarta și 
Moldova totdodată. 

Un fanariot, C.A. Rosetti, o dă și astăzi muscalilor sub o ploaie de 
decoraţii ruseşti; dar n-o dă singur. Azi puii de fanarioți și tot ce ulița au 
avut mai corupt și mai înrăutățit se unesc spre a consfinţi în mod îndoit 
vânzarea pământului patriei. 

Da, în mod îndoit. O dată prin învoire, apoi prin luarea în mod silnic a 
Dobrogei, fără a ţinea seamă de dorinţele populaţiei, făcându-se țara noastră 
nevinovată complicea Rusiei, justificând răpirea prin răpire, dând drept 
Rusiei de-a ne trata şi pe viitor aşa cum ne tratează astăzi. 

Ce-i pasă fanariotului al cărui tată nu ştia o vorbă românească, ce-i pasă 
lui că se vinde un pământ pe care el, cosmopolitul, cetățeanul universului, 
antichrist, s-a născut din întâmplare numai? 

Nu sunt dezmoșteniţi cei cari prin munca mânilor lor contribuie la 
înflorirea unei societăți naţionale, a căreia cultură și vază se răsfrânge şi 
asupra lor; nu sunt dezmoşteniţi acei ce se pot lăuda că au o patrie de iubit, 
un popor de apărat, o cultură de înaintat. Nu-s dezmoșteniţi acei cari iubesc 


trecutul poporului lor, cei cari au în suflet tezaurul de amintiri care îl face pe 
omul singuratec să se simţă și el o parte, un rezultat al istoriei ţării sale. 
Dezmoşteniţi sunt acei ce nu mai cred în nimic, dezmoșteniţi sunt acei 
cetățeni ai universului întreg, ce, neavând patrie, își aleg pe cea mai ieftenă 
din toate: universul; cei cari neavând popor, îşi aleg pe cel mai lesne de 
avut: omenirea toată. 

Ce le pasă lor că se ia o bucată din Țara Românească Patria lor, 
universul, rămâne intact. Ce le pasă că se robeşte o parte a poporului 
românesc? Poporul lor, omenirea, rămâne intactă. Ce-i pasă fanariotului, ce 
nu este nici grec, nici român, nici francez, nici neamţ, că se rupe patria 
noastră în bucăţi, poporul nostru în fâșii? A găsi destui de o seamă şi de o 
origine cu dânsul cari, pentru diurna de doi galbeni pe zi, vor fi salahorii 
votanţi ai monstruozităţilor sale. 

Dar nu-i numai atâta. Între duşmanii noștri şi între ei s-a pus la cale ca 
România să sângere din nou. Nu destul s-au purtat soldaţii noștri degerați și 
flămânzi pe câmpiile Bulgariei, nu destul că și-au vărsat sângele pentru 
cauze şi interese străine; acum România e menită a intra în cuibul de viespi 
pregătit în Dobrogea, unde tot după zisa fanariotului se vor vărsa milioanele 
noastre pentru a face şosele pe apă și poduri pe uscat, căci visteria geme de 
bani, birnicul nostru nu mai știe ce să-și facă capului de mulțimea bogăției 
şi nu mai avem altă treabă decât de a răspândi civilizaţia, reprezentată prin 
vestitul Chițu sau prin Pseudo-Ureche, plagiatorul, şi prin alte multe 
celebrități de soiul acesta. 

Tot pentru această sesiune estraordinară se mai păstrează şi un alt 
proiect: acela al emisiunii de bani adevăraţi de hârtie, de astă dată prin 
crearea unei aşa-numite bănci de fiţuici. împrumutul silit cu bilete ipotecare 
nu ajunge pentru acoperirea colosalelor rezultate politice obţinute de 
radicali. Mai trebuiesc 60—70 de milioane de fiţuici fără de nici o garanţie, 
emise de guvern chiar, printr-o bancă înființată de el, cu guvernor și 
viceguvernor ca la banca Londrei. 

Fiindcă nimeni nu va primi fiţuicile noastre în străinătate, tot numerariul 
din ţară va fugi pe mărfurile industriale ce ne trebuiesc, încât vom rămânea 
numai cu gologani de aramă şi franci de hârtie; căci modelul după care se 
formează banca e cel din Austria, unde-ntr-adevăr nu te mai învrednicești să 
vezi circulând galbeni de aur și fiorini de argint și unde există mii de 
oameni bătrâni cari nu ţin minte să fi văzut vrodată ban de metal. 


Invidiând starea înfloritoare a finanţelor austro-ungare, d. C.A. Rosetti 
& Comp. ne vor ferici și pe noi cu milioane de hârtii făr' de valoare, mai 
depreciate decât bumaștele rusești, fiorinul emisiunii de stat al Austriei şi 
cam deopotrivă cu caimelele turcești. 

Făr-a înţelege câtuși de puţin cumcă hârtia e un reprezentant al banului 
numai în statele industriale, unde, sporindu-se prin mulțimea braţelor 
disponibile, munca are nevoie de un mijloc de schimb pentru ea: un mijloc 
ce se-nmulțeşte cu-mulţirea muncii și scade cu scăderea ei. Roşii noștri, 
ignoranţi în toate și intervertind șirul cauzei și efectului, uită că noi n-avem 
braţe destule pentru agricultură, chiar și că vom deprecia de la întâiul 
moment un mijloc de schimb prea numeros, ieftenind banul și scumpind 
munca, încât productele noastre vor deveni inexportabile prin scumpetea cu 
care se vor produce. 

Dar nici abecedarul economiei politice roşii nu-l știu. Ei nu-nvaţă nimic 
din exemplul trist al Austro-Ungariei, al Rusiei, al Turciei, ci vor să ne 
fericească numaidecât cu hârtii cari nu valorează nimic pe câtă vreme 
lipseşte munca industrială. Pentru a acoperi falimentul moral şi material al 
țării vor mai încerca și acest ultim mijloc desperat de a se ţinea la putere. 
Iată banii mulţi ai visteriei cu cari voiesc să facă poduri peste Dunăre şi să 
civilizeze Dobrogea. 

Odinioară la Mazar Paşa rusofagi, au dat faliment şi s-a-nvoit cu 
creditorul ce i-a adus la putere, cu Rusia. 

Odată neprimind nimic în schimbul Basarabiei, au dat faliment şi vor să 
ia cu orice preţ Dobrogea, ca teren nou de antreprize patriotice, ca pretext 
pentru a smulge ţării cel din urmă ban. 

Odată, numindu-ne calomniatori când i-am denunţat că vor emite bani 
de hârtie, azi le-a căzut până şi masca hipotecarelor și vin la ideea falită de- 
a înfiinţa bancă de caimele. 

Mergeţi dar înainte pe această cale şi cădeți în prăpastia ce vă aşteaptă, 
nulități pe cari poporul românesc, pentru rușinea lui, v-a suferit atât de mult 
la cârmă. Votaţi cu amândouă mânile, după obicei, oricând va clipi din ochi 
bătrânul fanariot care vă hrăneşte şi fără de care aţi fi rămas în întunerecul 
cafenelelor şi al taverelor de jocuri oprite. Adunaţi-vă în capiștea 
minciunii, ascultați pe preotul minciunii, nesfinţiți cu suflarea voastră 
necurată acea culme pe care părinţii noştri legiuiau înțelepţeşte și păstrau 
avutul ţării cu șapte noduri. 


Prin fuga voastră de muncă aţi desfiinţat statul şi aţi dat ţara în prada 
urelor de partid, pentru ca voi să puteţi avea rând la pita lui Vodă, voi cari 
altfel nu sunteţi vrednici să călcaţi pe pământ. Prin instinctele voastre de 
neorânduială veţi desființa armata! Împinși de cumplita voastră frică de 
justiția ordinară, veţi desfiinţa justiţia. 

Organul fanariot cuprinde deja articole din care se vede că voieşte 
înlocuirea oștirii prin gardă; prin nişte bieți oameni cu griji și familii, luaţi 
de la ocupațiile lor pentru a fi conduși la vifleim de toți crăcănaţii și 
cocoşaţii din Ţara Românească. 

Tot organul fanariot, speriat de condamnarea confratelui Arion, cere ca 
procesele de delapidare de bani publici să vie iar înaintea juraților, adică a 
unor oameni privați cari, neavând ochii ageri de judecător, nu vor putea 
descoperi subţietatea nelegiuirilor ce le comiteţi și se vor lăsa ameţiti de 
advocaţi guralivi. 

B. PETRICEICU HASDEU, CUVENTE DEN BETRĂNI — 
LIMBA ROMÂNĂ VORBITĂ ÎNTRE 1550-1600 

[17 septembrie 1878] 

Crestomaţia sau Analectele canonicului Cipariu (Blaj, 1858) cuprind 
transcrieri exacte din vechi tipărituri românești. Texturile cărților bisericești 
din suta a XVl-ea şi a XVIl-ea i-au servit învățatului filolog la compunerea 
gramaticei sale istorice, cunoscute sub titlul de Principie de limbă. În faptă 
însă ideea fundamentală a autorului Principielor, de-a generaliza pronunții 
mărginite la o samă de ţinuturi, de-a reintroduce în scriere rostirea veche, 
trebuia să fie o încercare nu tocmai norocită. Limba Principielor n-a fost 
vorbită niciodată de un om, necum de o ţară întreagă; ci, adunându-se într- 
un mozaic bucățele de elemente linguistice risipite în câteșipatru părțile 
Daciei s-a făcut încercarea de-a reprezenta acest mozaic de piatră ca ceva 
viu și organic. Tipăriturile vechi mai aveau însă și alt defect. Fiind texte 
bisericeşti traduse din grecește ori slavonește, textul român urma din cuvânt 
în cuvânt și virgulă după virgulă originalul, încât de sintaxă, deci de spiritul 
limbii române, nu putea fi nici vorbă măcar. Tot astfel se urmează astăzi în 


școalele evreieşti pentru copii mici, în cari aceştia traduc, din cuvânt în 
cuvânt şi-n acelaș şir, originalul ebraic într-o nemţească de două ori stricată 
— şi fonetic şi sintactic — din care cauză evreii, chiar cei mai civilizaţi, se 
cunosc în vorbă prin guturalizarea semitică a limbei pe care o vorbesc și 
prin greşeli de sintaxă ce se pot reduce la obiceiul, contractat în copilărie, 
de-a rândui cuvinte germane după consecuţiunea pe care o au cuvintele în 
biblia ebraică. 

Ideea cumcă vechile tipărituri sunt departe de a avea importanţa care li 
s-a dat de către d. Cipariu şi că ele, fiind traduceri ad litteram din 
slavonește și greceşte, cuprind și cuvinte slavonești cu de prisos și o sintaxă 
cu totul străină a esprimat-o întâi d. Cihac într-o polemică cu d. Hasdeu, 
când acest din urmă imputase celui dentâi că nu le-ar fi citit. Acum însă d. 
Hasdeu dezvoltă și mai pre larg în prefaţă ideea lui Cihac, spuindu-ne că 
„modeluri de neromânie ne întâmpină la fiecare pas în orice veche tipăritură 
română“, drept care dumnealui în colecţia de față ne dă graiul viu al 
românului din a doua jumătate a sutei a XVl-ea. Acte oficiale sau 
particulare scrise în România după trebuinţe locale și momentane de niște 
autori români, oameni din popor, care nu ştiau multă carte și scriau aşa cum 
vorbeau în zilele lor în orașul sau chiar în satul în care trăiau, vor avea o 
importanţă dialectologică, arătând diferinţele ce existau în același timp, dar 
în locuri deosebite; fonetică, pentru că scriitorii, lipsiţi de cultura 
ortografică, se sileau a reda în scris pronunția lor; sintactică, pentru că 
espresiunea liberă a cugetării nu era împiedecată prin tirania vreunui text 
străin. 

D. Hasdeu ne dă seamă în introducere despre mijloacele ce le-a 
întrebuințat pentru a fi cât se poate de credincios în transcrierea texturilor. 

Pentru a caracteriza importanţa scrierii ne vom servi de o comparaţie. 
Ceea ce există într-adevăr nu este limba scrisă și vorbită de clasele culte, ci 
tocmai dialectele. Deşi noi nu avem dialecte în înțelesul strict al cuvântului, 
totuși plantele reale ale graiului viu sânt tocmai acele moduri de a vorbi din 
deosebitele părţi ale românimii întregi. Aceste dialecte stau în același raport 
cu limba scrisă ca și mulțimea concretă de fiinţe organice de acelaș fel, însă 
totuși deosebite între ele, cu chipul zugrăvit într-un atlante în care caută a se 
rezuma toate semnele caracteristice ale speciei ca atare, lăsându-se la o 
parte ceea ce e individual sau accidental. Limba cultă a unui popor e așadar 
o abstracţiune și o unealtă artificială comparată cu dialectele vii şi totdeuna 
în mişcare a poporului. Îndată ce se scrie limba începe a se pietrifica. Limba 


scrisă are ceva determinat, nemișcător, mort: dialectele produc cu asupra de 
măsură formaţiuni nouă, cari câteodată trec în scriere, câteodată nu. 

A aduna rămăşiţele graiului viu din documente private este deci o 
lucrare care dă cel mai sigur material pentru o gramatică istorică a limbii. 

Dar lucrarea nu este deplină fără cercetarea paralelă a graiului actual. 
Dacă profesorii de limba latină și greacă de pe la liceele din ţară ar avea 
umbră de cunoștințe filologice, dacă ar cunoaște metoda exactă de a 
transcrie diferitele pronunţii din părțile deosebite alte ţării, lucrarea cea din 
urmă s-ar putea face cu succes, dar un nivel mai înălțat al personalului 
didactic din şcoalele secundare nu se poate aștepta decât de la o nouă lege a 
instrucției, care să nu permită intrarea în corpul didactic secundar decât la 
învăţaţi tineri. Apoi atârnă și mai mult încă de la curățirea facultăţilor de 
litere şi de ştiinţe de profesorii paraziți, cari nu știu nimic. Exemple câţi 
peri-n cap. Astfel de ex. faimosul Vizanti de la Iaşi susține până în ziua de 
astăzi în prelegerile sale autenticitatea cronicei lui Hurul şi un alt lefegiu de 
la Iaşi, anume Leonardescu, profesor de filozofie, a publicat o broșură în 
care-l numeşte pe Schopenhauer materialist, iar numele lui Kant îl scrie cu 
u scurt la sfârşit (Kantu). Să mai pomenim pe vestitul Pseudo-Ureche şi pe 
alții? Destul că elevii unor asemenea profesori își pierd vremea în zadar și 
niciodată nu va ieși din ei un personal ca lumea care, prin analiza 
deosebitelor nuanţe ale graiului provincial, să dea mâna de ajutor filologului 
sintetic ce ar încerca a construi în ştiinţă teoretică organismul viu al limbii. 

Cartea d-lui Hăsdău împlinește un gol simţit între materialele 
cercetărilor istorice asupra limbei și ca atare merită recunoașterea cuvenită. 

Rămâne a mai adăuga că ediţia e foarte îngrijită şi că, afară de accente, 
care nu s-au reprodus din cauza lipsei materiale de caractere tipografice, 
toate celelalte particularităţi ale textelor sânt reproduse cu multă credinţă. 

Lucrul prin care d. Hăsdău își înstrăinează însă simpatiile cititorilor 
celor cunoscători e nemărginita închipuire despre sine însuși. Deși scrierea 
e-n orice caz meritoasă, ea totuşi nu întrece lucrarea unui simplu învăţat 
care copiază în bună-credinţă texte vechi şi pune în evidență însemnătatea 
lor istorică şi filologică; o lucrare în fine pe care un bun elev al unei 
facultăţi de litere din străinătate ar putea-o face tot aşa de bine ca şi d. 
Hăsdău. 

Se înțelege cumcă în special pentru noi românii, la cari asemenea 
culegători și comentatori conştiințioși lipsesc, meritul e mai mare, dar în 


orice caz nu e atât de mare încât să-i dea autorului dreptul de a se lăuda prin 
superlative în prefaţă. 
lată ce zice de exemplu d. Hăsdău în prefaţă: 


În privinţa filologică mai în specie, pentru a ne asigura după putinţă în contra 
erorii, am supus primele două părți ale publicațiunii la apreciarea amicului nostru 
Hugo Schuchardt, unul din cei mai celebri linguişti contimporani, pe care ilustrul 
Ascoli nu se sfiește de a-l pune dimpreună cu Mussafia ca cei doi succesori mai de 
frunte ai marelui Diez. 

Răspunsul lui Schuchardt, scris nemţește, căci tinde a atrage mai cu dinadinsul 
atențiunea publicului străin asupra filologiei române, are în vedere mai cu deosebire 
specimentul nostru de dicționar etimologic al limbei române, ca partea cărții cea mai 
importantă pentru linguiști, făcându-ne totodată onoarea de a adăoga: „Hasdeu's 
Scharfsinn und Gelehrsamkeit treten hier in glanzendster Weise hervor“. 


“Pătrunderea și erudițiunea lui Hăsdău se manifestă în modul cel mai 
strălucit“. 

Nu noi vom fi aciia cari să contestăm autoritatea in philologicis a 
autorului Vocalismului latinei vulgare dar totuşi modesta noastră părere este 
că nu tocmai părerea amicului său e aceea pe care d. Hăsdău ar trebui s-o 
citeze. 

Pentru ca d. Hasdeu să fie pătrunzător şi erudit, Schuchardt trebuie 
numit celebru linguist, Ascoli ilustru, Diez mare. Argument cu autorităţi, 
cel mai rău argument. 

Din note în fine respiră o vederată animozitate contra d-lui Cihac, care, 
cu toate împunsăturile — permită-ne d. Hasdeu să i-o spunem — a scris 
totuși cel dintâi dicţionar comparativ al limbelor romanice luând de temei 
limba română. 

A doua scădere accidentală este, împrejurarea că d-sa a concurat pentru 
premiul academic cu cartea sa. Ne-am spus deja opiniunea în privirea 
aceasta. E un rău și periculos precedent ce se creează acuma, acela a 
împărţirii de premii între colegi, care ar preface Academia într-un fel de 
institut de industrie literară, concepţiune ce o are deja d. Pseudo-Ureche. 

Cât despre scăderile esenţiale ale cărţii, ele sunt cele comune tuturor 
scrierilor d-lui Hasdeu și cauzate prin o mare pripire a judecății. Astfel de 
ex. sentenţa (dintre a. 1583-1585) publicată pe pag. 31 ş.c.l. ne inspiră nouă 
o mare neîncredere şi suntem departe de a trage din ele concluziile întinse 
ale d-lui Hăsdeu. Un caz atât de izolat de scriere nu ne-ndreptăţește 
niciodată la generalizări atât de îndrăzneţe ca existența cantității prozodice 


în județul Muscel, lungimea silabelor fără accent tonic și a.m.d. Un caz 
izolat rămâne un caz izolat și, fără a se găsi analogii în alte documente, nu 
se pot trage din el decât deduceri primejduite. 


€ 


[19 septembrie 1878] 

Ciudată e pretențiunea a o samă de ziare liberale ca, după toate câte 
sufere ţara, şi anume ţara adevărată, cea cu opinci, noi să mai fim și 
politicoși cu d-nii gentelmani din Cameră, din minister, din demnităţile 
responsabile ale ţării. 

După un război biruitor, d-nia lor pierd una din acele provincii ale 
României a căreia posesiune e strâns legată cu chiar începuturile amândoror 
Principatelor românești de la Dunăre, provincie care-n mâna noastră 
însemna o misiune europeană în Orient și valora cât neutralitatea garantată 
de toate puterile. D-nia lor o pierd după ce au avut ocazie a o asigura şi noi 
să fim politicoși. 

Poziţia bine definită a Tratatului de Paris dumnealor o schimbă, 
declarând independenţa și război Turciei, şi ne creează o situaţie din cele 
mai nesigure cu putință — şi noi... să fim politicoși, se-nţelege. 

Domnia lor nu numai că duc război în Bulgaria pentru interese străine și 
dușmane două, dar încă chinuiesc zeci de mii de oameni din tot ce ţara are 
mai tânăr şi mai cu vârtute, îi chinuie cu frigul şi cu foamea, cu lipsurile și 
neajunsurile cele mai înfiorătoare — și noi ... noi să fim politicoși. 

C-un cuvânt, d-nia lor joacă va banque cu toată soarta unor țări care, 
fără preţiosul d-niei lor concurs, au avut puterea de-a exista șapte veacuri 
de-a rândul — și noi... noi să fim politicoşi, pentru că prin acte nesocotite 
şi prin aventuri copilăroase și neprevăzătoare pun în primejdie o formaţiune 
istorică care trăieşte de șapte sute şi mai bine de ani, și trăieşte numai prin 
încordarea cea mai mare, fie a braţelor, fie a isteției poporului românesc. 

Tot d-nia lor sunt aceia cari, printr-un exagerat liberalism și prin legiuiri 
cosmopolite, au prefăcut ţara într-un loc neutru de colonizare pentru toate 
elementele străine de primprejur; cari, prin favorizarea culpabilelor 
comitete revoluţionare bulgărești, au grăbit soluțiunea unei cestiuni ce 
trebuia să se rezolve numai de cătră noi şi de cătră celelalte elemente 
constitutive ale fostei împărăţii turceşti. D-lor au contribuit la prefacerea 
întregei Peninsule Balcanice și a ţării noastre într-o rețea de halte și 


conacuri ale politicei ruseşti — și noi ... noi să fim politicoși şi să le 
mulțumim poate pentru aceasta. 

Tot d-nia lor, pretextând la Mazar Paşa cea mai mare rusofobie și 
mergând cu jalba-n proţap la M. Sa, pentru a-l conjura, în numele lui 
Dumnezeu, să mănţie vechile noastre legături cu Înalta Poartă, acuzau 
cabinetul Catargiu de complicitate cu rușii, şi tot d-nia lor amăgiră prin 
această purtare pe alegători, pentru ca în urmă să ajungă la convenţie, la 
conlucrare, la complicitate cu Rusia. 

Dar relele acestea sunt numai preludiul altora şi mai mari. Curând va- 
ncepe a funcționa banca de fițuici care va împle ţara cu caimele, va face să 
dispară numerariul, va scumpi munca prin înmulţirea unui mijloc de schimb 
prea numeros și fără valoare intrinsecă, va face productele noastre brute, 
cari prin natura lor nu sunt accesibile de o esenţială sporire de preţ, să devie 
inexportabile, și în fine tot d-nia lor vor ajunge să vânză moșiile statului cu 
toba la companii de cumpărători străini, încât tocmai societatea noastră 
superioară va fi compusă din străini, din oameni ce nu vor mai avea nici un 
fel de durere pentru ţară sau pentru păsul plugarilor ei. Aceştia vor fi reduși 
la proletariat, adică la un instrument brut şi inert de muncă, fără nici o 
însemnătate pentru stat. Și noi — văzând cu ochii apropiindu-se relele — 
noi să fim politicoși. 

Și pe când o extremă mizerie se pregăteşte acestei țări, o mizerie care a 
început a se manifesta deja, noi să aplaudăm spusele organului fanariot din 
Strada Doamnei, că visteria geme de bani, că poporul nu mai ştie ce să facă 
de fericire. 

Pentru a ilustra extrema fericire a poporului și metodul dumnealor de a-l 
administra, vom reproduce raportul către Domn al ministrului de finanţe, în 
care se expune prin prozaice ţifre bunăstarea unuia din cele mai laborioase 
judeţe ale ţării. 

lată ce zice acel raport: 


Cu ocaziunea inspecţiunei făcută casieriei generale a districtului Dolji de d. 
secretar general al acestui minister, însoțit de d. inspector financiar Danielopolu, la 22 
iulie trecut, s-a constatat că arendaşii moșiilor statului, în mare parte, nu erau urmăriți 
pentru sumele datorite de ei. 

Din corespondenţa urmată între casierie cu administrațiunea domenielor relativ la 
productele secuestrate domnului Coslopolo, fost arendaș al moșiei Segarcea, pentru 
sumele datorite din arenda acelei moșii pe anul 1876, se constată asemenea că cea mai 


mare parte a productelor în cestiune se înstrăinaseră înainte de a se fi plătit sumele 
datorite, a căror răfuire a avut loc tocmai la 12 august 1878. 

La intrarea în funcţiune a actualului casier general, d. I. Lupaşcu, rămăşiţele din 
toate dările către stat se urcau, după listele de rămășițe din 1875, la cifra de lei 
3.606.024, în vreme ce astăzi ele ating enorma sumă de lei 6.832.325. 

Din cele ce preced, convingându-mă că d. Lupaşcu nu este apt pentru funcțiunea 
ce ocupă, vă rog, cu profund respect, Prea Înălțate Doamne, să binevoiţi a aproba 
depărtarea d-lui Lupaşcu și înlocuirea sa, în postul de casier general al districtului 
Dolji, cu d. Constantinescu, actual cămăraș la salina 'Târgul-Ocna. 


Făr-a cerceta cauzele adevărate ale colosalelor restanţe într-un singur 
judeţ, ministrul crede că persoana casierului şi un caz izolat de neîncasare e 
cauza răului. 

Nici cunoaștem pe d. Lupaşcu, nici ne interesează în cestiune. 

Dar iată cum stă lucrul: 

Mare parte a judeţului a fost cumplit de bântuită de grindină, care a 
nimicit recolta cu desăvârşire. Iar plugarii, luaţi peste Dunăre cu boi şi care, 
nu numai c-au pierdut boii acolo şi şi-au lăsat carele în câmp, ci puţinele 
vite pe cari le-au readus au umplut judeţul de epizootie, încât oamenii, cu 
toată voinţa din parte-le, n-au avut cu ce să are și nu vor avea nici la anul. 
Se-nţelege de sine că nici arendaș, nici plugar nu se pot înjuga ei înșii la 
plug şi c-au ajuns la sapă de lemn cu toţii aproape. 

lată cauza sigură a restanţelor. 

Pentru a le încasa va trebui să li se vânză oamenilor ceaunele de 
mămăligă şi cenușa din vatră. Ce le pasă d-lor roşii de starea economică a 
unui județ pricinuită de chiar dumnealor? Regula fanarioţilor este: să scoţi 
lapte din piatră. Se va găsi deci ienicerul care să aplice administrația d-lor 
financiară şi acestui judeţ, secătuit până la măduvă de rechizițiuni, de 
epizootie și de nenorociri elementare. 

Nu persoanele d-lor liberali sunt acelea ce nu ne convin, nu. Lipsa de 
conştiinţă unită cu lipsa de orice cunoștințe serioase, superficialitatea cu 
care tratează orice cestiune cât de gravă, sistemul de-a face o mulțime de 
promisiuni amăgitoare alegătorilor pentru a le fura voturile, promisiuni ce 
nu le îndeplinesc nicicând, c-un cuvânt minciuna introdusă sistematiceşte în 
viaţa statului, iată ceea ce ne face să-i combatem din răsputeri. 

D-nia lor, în mare parte săraci de știință și de bani, găsesc în organismul 
impersonal al statului singurul mijloc de trai, de aceea luptă fără scrupul; 
pentru noi însă lupta pentru ideea statului nu este o luptă pentru existenţa 


individuală. N-avem nevoie a ne căciuli la nimenea, nici a linguşi mulțimea 
sau tronul, nici a fi politicoşi cu oameni cari nu merită a fi trataţi mai bine. 
Spuind adevărul, verde şi fără înconjur, ne simţim în drept de a scrie cu 
litere de foc, și dispensaţi de politeţe, datorită unui adversar de principii 
abstracte numai. 

Mizeria reală a populaţiunilor de jos, ameninţarea reală cu banca de 
fițuici, pierderea reală a unei bucăţi din pământul strămoșesc nu sunt o 
materie pentru discuţiuni academice, pe cari, dacă le-am face, d-nia lor, în 
fundul inimii, ne-ar taxa de simpli. 

Într-un car de oale nu se dă cu argumente metafizice. 


€ 


ELEMENTE DE ARITMETICĂ PENTRU UZUL 
ȘCOALELOR SECUNDARE 


De Dimitrie Petrescu, profesor la Universitatea din București. Op 
aprobat de Ministerul Cultelor și Instrucțiunii Publice, Bucureşti, 1878, 1 
vol. 8°, pag. 262 

[19 septembrie 1878] 

În urma recenziunii făcute manuscrisului d-lui Petrescu, ministerul, 
văzând claritatea și preciziunea cu care este lucrat şi îngrijirea ce a pus-o 
domnul profesor de universitate de a-l face să răspunză programului oficial, 
a aprobat cartea pentru școalele secundare din ţară. 

Nu suntem dispuși a urma şi noi drumul d-lui Gr. Ştefănescu sau al 
consiliului permanent, pentru că deocamdată nu ne interesează practicitatea 
cărţii, ci onestitatea literară. Adevărat că o carte de școală nu poate fi 
originală. Ea va fi totdeuna mai mult ori mai puțin un mozaic de 
definițiunile cele mai bune, date în forma cea scurtă, mai hotărâtă, mai lesne 
de înţeles. Dar în acest caz autorul va trebui să citeze neapărat literatura 
întreagă de care s-a servit, fie în prefaţă, fie într-un adaos bibliografic, fie în 
text chiar. Nu e permis de a copia autori străini fără a-i cita, fără a pomeni 
că ne-am servit de definițiunile, de exemplele, de comparaţiile lor chiar. 

Maniera de a-și apropria cugetări străine în mod conştiut și a le da drept 
ale sale a devenit la noi calea ieftină de a ajunge la renume şi la bani. 
Vestitul Pseudo-Ureche, reprezentantul-prototip al furtișagului literar şi 


coleg cu d. Petrescu, Pseudo-Ureche, care își ia operile dramatice din Lope 
de Vega, știința filologică de la un băiat de 15 ani (Ascoli) şi care n-are 
nimic al lui, de la nume începând, escamotat de la un cronicar vechi, până la 
zecile de volume ce promite a le publica, acest prototip, zicem, n-a putut 
rămâne fără imitatori mai mult ori mai puţin îndrăzneți. 

În prefața Aritmeticei sale d. Petrescu zice că, profitând de experienţa 
făcută de d-sa ca profesor, a lucrat opul său în scop de a veni cu slabele d- 
sale cunoştinţi în ajutorul junimei studioase, fără a avea pretențiunea de a 
fi făcut ceva perfect. 

Pentru a demonstra însă de ce fel de experienţe a profitat d. profesor de 
universitate şi ale cui cunoștințe slabe vin în ajutorul junimei, fără a avea 
pretențiunea de a fi făcut ceva perfect, vom deschide următoarea carte 
franceză: Elements d'arithmetique, par J. A. Serret, membre de l'Institut, 3- 
ème édition, Paris, 1861 (editor: Mallet-Bachelier, Quai des Augustins, 55). 

Din această carte deschidem orice față vom voi și vom găsi îndată 
cuvânt din cuvânt experiența profitată de d. Petrescu, slabele d-sale 
cunoștințe și modestia sa de a nu fi făcut ceva perfect. 

lată dar câteva exemple: 


Petrescu 

Pag. 7: Întrebuințăm cuvântul unitate pentru a arăta un obiect oarecare făcând 
abstracțiune de calităţile sale; și numim în general număr sau totalitatea de mai multe 
unități sau unitatea însăşi. Aritmetica este ştiinţa numerelor. Ea are drept obiect 
principal operaţiunile ce putem săvârşi asupra numerelor şi a cărora totalitate 
constituie calculul. Numeraţiunea are drept obiect a numi şi a scrie numerele. 


Serret 

Pag. 1: On emploie le mot unité pour désigner un objet quelconque, faisant ainsi 
abstraction de ses qualités particulières, et l'on comprend sous le nom general de 
nombre, soit l'assemblage de plusieurs unités, soit l'unité elle-même. L'arithmâtique 
est la science des nombres. Elle a pour objet principal les opérations que l'on peut 
exécuter sur les nombres et dont l'ensemble constitue le calcul. La numération a pour 
but d'énoncer et d'écrire les nombres. 


Petrescu 

Pag. 9 alin. 5 — Orice număr este reunirea a mai multor părți compuse, fiecare de 
unități de un oarecare ordin în număr mai mic decât zece. 

Rezultă din acest principiu că pentru a rosti un număr oarecare este destul a spune 
câte unități de fiecare ordin cuprinde acest număr. De exemplu: un număr ne va fi cu 
totul cunoscut dacă ni se va spune că el cuprinde cinci sutimi de mii, douăzecimi de 


mii, patru sutimi, şase zecimi şi cinci unităţi. Considerarea unităţilor de diferite ordine 
constituie sistema noastră de numeraţiune; numărul zece, care arată câte unităţi de un 
oarecare ordin trebuiesc pentru a forma unitatea de ordinul următor se numeşte baza 
sistemului, şi sistemul se numeşte sistem zecimal. 


Serret 

Pag. 3 alin. 1 — Tout nombre est la réunion de plusieurs parties, composées 
chacune d'unités d'un certain ordre, en nombre inférieure a dix. 

D'après ce principe il suffira, pour énoncer un nombre quelconque, d'indiquer 
combien d'unités de chaque ordre ce nombre contient. Par exemple un nombre nous 
sera parfaitement connu și l'on nous dit qu'il renferme trois centaines de mille, neuf 
centaines, quatre dizaines, deux unités. C'est la considération de ces unités des 
différents ordres qui constitue notre système de numération, le nombre dix, qui 
exprime combien il faut d'unités d'un certain ordre pour former une unité de l'ordre 
suivant, se nomme la base du système, et celui-ci est dit système décimal. 


Petrescu 

Pag. 13 al. 1 — Adunarea este o operație care are drept obiect a reuni toate 
unitățile cuprinse în mai multe numere date de acelaş fel în un singur număr numit 
sumă sau total. 


Serret 
Pag. 7 al. 1 — L'addition est une opération qui a pour but de réunir en un seul 
nombre toutes les unités contenues dans plusieurs nombres donnés. 


Petrescu 

Pag. 63-72. Numim mărime tot ce poate primi creştere sau micșorare. De 
exemplu: lungimile, suprafețele, volumele, greutatea corpurilor, repejunea unui corp 
în mişcare sunt mărimi. 

Când o mărime cuprinde esact o a doua mărime la fel de 2, 3 etc. ori, zicem că 
întâia mărime este un multiplu a celei de a doua. În reciproc, cea de a doua este un 
submultiplu sau o parte alicotă a celei întâi. 

Numim unitate o mărime luată după voie, dar bine cunoscută și care servă a 
măsura mărimile de acelaș fel cu dânsa. 

A măsura o mărime va să zică a căuta câte unităţi sau părți alicote ale unităţii 
cuprinde această mărime. Nu vom considera acum decât următoarele două cazuri 
simple ale măsurei mărimilor: 1° Mărimea este un multiplu al unității; 2° mărimea 
este un multiplu al unei părţi alicote oarecare a unității. 

În toate cazurile, numim număr rezultatul măsurii unei mărimi. 

Numim număr întreg sau un întreg numărul care măsoară o mărime care este un 
multiplu al unității. 

Până aci noi am studiat numai numerele întregi, pe care le-am considerat ca 
arătând colecţiuni de obiecte asemenea, dar distincte. 


Numim număr fracționar sau fracțiune numărul care măsoară o mărime, care este 
un multiplu al unei oarecare părţi alicote a unității. 

Când preţuim astfel mărimile în numere, le numim cantități. Matematicile, a 
cărora Aritmetica constituie cea dintâi parte, sunt știința mărimilor. 


Serret 

Pag. 52 al. 1-77. On nomme grandeur tout ce qui est susceptible d'augmentation. 
Par exemple, les longueurs, les surfaces, les volumes, le poids d'un des corps, la 
vittesse d'un corps en mouvement sont des grandeurs. 

Si une grandeur contient exactement une seconde grandeur de même espèce 2, 3, 
etc. fois, on dit que la premiere grandeur est un multiple de la deuxieme. 
Râciproquement, la seconde grandeur est un sous-multiple ou une partie aliquote de la 
première. 

On nomme unité une grandeur arbitraire, mais bien connue et qui sert à mesurer 
les grandeurs de même espèce qu'elle. 

Mesurer une grandeur c'est chercher combien cette grandeur renferme d'unités et 
de parties aliquotes de l'unité. Nous ne considérerons pour le moment que les deux cas 
les plus simples de la mesure des grandeurs, savoir: le cas où la grandeur qu'on veut 
mesurer est un multiple de l'unité, et celui où elle est un multiple d'une certaine partie 
aliquote de l'unité. 

Dans tous les cas, le résultat de la mesure d'une grandeur est appelé un nombre. 

Quand une grandeur est un multiple de l'unité, le nombre qui la mesure est dit un 
nombre entier ou un entier. Ce sont les nombres entiers que nous avons étudiés 
jusqu'ici exclusivement, en les considérant comme exprimant des collections d'objets 
semblables, mais distincts. 

Quand une grandeur est multiple d'une certaine partie aliquote de l'unité, le 
nombre qui la mesure est dit un nombre fractionnaire ou une fraction. 

Lorsque les grandeurs sont ainsi évaluées en nombres, elles portent le nom de 
quantités. Les Mathématiques, dont l'Arithmétique constitue la premiére partie, sont la 
science des grandeurs. 


Cu modul acesta profesorii noştri de universitate, cu munca lor proprie, 
cu esperienţa lor proprie, vin în ajutorul tinerimei cu scrieri despre cari sunt 
destul de modești a zice că nu sunt perfecte. 

Dar ne putem aștepta la mai mult? Cartea e aprobată de consiliul 
permanent din care fac parte atât d. Petrescu cât și d. Pseudo-Ureche, un 
coleg; director al ministerului e d. Ștefănescu, asemenea un coleg, ministru 
în fine este un om ce nu pricepe nimic, un bulgar pripăşit de ieri-alaltăieri 
prin Ţara Românească. 

Toată cartea e plină de asemenea concordanţe biblice, și chiar acolo 
unde textul român se abate de la cel francez, această abatere e numai 


aparentă, pentru că profesorul nostru mai sare câteva rânduri, mai 
circumscrie pe ici, pe colo. 

Felicităm deci pe ministrul instrucției și pe copiatorul român că nu se 
abat de la spiritul general al partidului d-lor și că mănţin acel admirabil 
esprit de corps conform căruia toți liberalii fură, unii diurne nemeritate, alții 
premii, alții statul, arendând moșii de ale lui, alții numele unor vechi familii 
boiereşti cari s-au stins de mult (v. Pseudo-Ureche) şi în fine alţii esperienţa 
şi lucrările literare a unor autori străini (v. tot Pseudo-Ureche și alții). 

Aceasta este elita roşie care va civiliza și moraliza Dobrogea, aceste 
sunt căpeteniile cari vor cultiva în populaţiunile necorupte de dincolo de 
Dunăre instinctul onestităţii, cu acest capital de respect al proprietăţii altuia 
trec roșii Dunărea. 


€ 


[20 septembrie 1878] 

Am susținut și încă susţinem categoric că guvernul are de gând a 
înființa o bancă de fițuici (Zettelbank) şi că aceea are să umple țara cu 
caimele. La aceasta „Românu“ ne dă următorul dementi: 

Voind a da deodată mai multe lovituri în creditul statulul, atât de sus 
rădicat de guvernul actual, opoziţiunea inventă zilele din urmă un neadevăr 
mai cutezător, mai sfruntat decât toate. Guvernul, după zisele opoziţiunii, ar 
fi în ajunul de a emite încă 60 sau 70 de milioane de hârtie monetă, fără nici 
o garanție, deoarece biletele Ipotecare n-ar ajunge spre a acoperi golul din 
finanţe. 

Câte cuvinte, atâtea criminale neadevăruri în aceste afirmări. Zicem 
criminale, fiindcă opoziţiunea, izbind creditul statulul, nu face rău 
guvernulul, ci ţării întregi. Creditul nu este al guvernului, ci al ţării, și cine 
izbeşte într-însul este nu numai inamic al guvernului, ci şi al ţării. 

Mai întâi, întrebăm în treacăt pe scamatorii din Strada Doamnei să ne 
spuie anume cât de sus a ridicat guvernul actual creditul statului? Nu cumva 
l-o fi ridicat şi mai sus decât „situaţia cea strălucită“ de mai zilele trecute? 
Ferească-ne numai bunul Dumnezeu de atâta ridicare a creditului nostru, că 
despre d. C.A. Rosetti și cârdășia puţină nădejde a mai rămas!... 

Apoi, la fraza: „Opoziția inventă zilele din urmă un neadevăr mai 
cutezător decât toate“... ne luăm voia a întreba pe „Românul“ să ne spuie 
vreunul sau două din acele toate neadevăruri cutezătoare inventate de 
opoziţie, între cari cel mai cutezător ar fi alarma dată de noi în privinţa 
băncii de fiţuici. 

Cu toată dezminţirea „Românului“ repețim încă o dată că guvernul are 
de gând să înființeze o asemenea bancă și, chiar în această sesiune 
extraordinară — dacă tăceam-noi— era să vie cu proiectul în Camere. 

Noi ne-am obicinuit cu neobrăzatele dezminţiri ale „Românului“, şi nu 
pentru noi sau pentru el, ci numai și numai pentru publicul cititor mai 
căutăm a-i spulbera pe aceasta din urmă, și poate cea mai neobrăzată. 

Ne aducem bine aminte cu ce lipsă de rușine „Românul“ ne arunca 
cuvântul calomnie când noi dădeam alarma că guvernul ctitorilor de la 
Alcazarul Ionescu are să aducă în Camere proiectul de hârtie-monedă. Noi 
nu ne-am pălit atunci dezminţirea „Românului“ și, cu toată calomnia lui, 


am susținut necontenit că hârtia-monedă vine, şi hârtia-monedă a venit. 
Cine dar a rămas calomniator? 

Păţind de bună-credinţă aşa rușine ca cei de la „Românul“ cu calomnia 
d-lor, nişte oameni de treabă desigur s-ar fi spânzurat: dar cine merită 
spânzurătoarea niciodată nu se spânzură, şi mai ales democraţii-socialiști, 
ca cei de la școala d-lui C.A. Rossetti, cărora, fiind foarte modești, nu le 
place să-și afirme singuri meritele, ci lasă mai bine să capete în zăstâmpuri 
o solemnă și mai înaltă afirmare de la dreptatea publică. 

Acum, cu banca de fiţuici, îi făgăduim cu siguranță „Românului“, 
cutezătorului nostru dezminţitor, aceeaşi păţeală ca şi când cu hârtia- 
monedă şi sperăm pentru viitorul socialismului în Orient, că și de astă dată 
atât meşterul cât și ucenicii din Strada Doamnei n-au să se spânzure de 
ruşine. 


€ 


[Articol cu paternitate incertă] 

[22 septembrie 1878] 

Nu trece sesiune fără ca să se grămădească noi nori grei asupra țării, 
fără ca incapacitatea cristalizată şi neonestitatea politică din dealul 
Mitropoliei să nu ameninte țara cu nouă şi grele loviri. 

Ctitorii piosului așezământ de canțonete Alcazarul-Ionescu, după ce s- 
au constituit odată în judecători de instrucție, după ce-au călcat hoţeşte 
casele oamenilor, ca să le fure scrisori şi poate și lingurițele de argint, după 
ce-au dispus asupra ţării întregi rechizițiuni, luând averea oamenilor în 
contra literei și spiritului constituţiei, după ce-au votat convenţia cu Rusia, 
războiul şi alte nevoi, după ce se constituie în suverani, ignorând şi justiţie 
şi Domn şi tot, — mai primesc astăzi asigurarea că tot ce vor binevoi a vota 
e şi voinţa Coroanei. 

Deci d-nii miniştri pun în gura augustului purtător al Coroanei 
renunţarea la prerogativele sale, supunerea sub votul conventului din dealul 
Mitropoliei, şi într-adevăr acea renunțare era neapărat necesară, pentru că 
altfel naţia n-ar fi pierdut ultimul reazim şi ultima garanţie contra 
tentativelor ucizătoare ale acestor oameni. 

Într-adevăr, acea renunțare e prea la locul ei, căci fără ea nu s-ar putea 
vota nici cedarea Basarabiei, nici banca de fițuici și nici noua Convenţiune 


cu Rusia, care nu înseamnă alta decât prefacerea României într-o semi- 
autonomă gubernie rusească. 

lată dar ce soartă ne-au pregătit adâncile prevederi şi Iluminatul 
patriotism al celor la cari spirtul ţine locul spiritului şi punga diurnaşă locul 
inimii. 

Nu sunt destule până acuma călcările fățişe și piezișe ale legilor 
fundamentale ale ţării, nu destule sacrificiile de sânge și bani, făcute pentru 
interese nu numai străine, dar de-a dreptul dușmane existenței poporului 
românesc, nu-i destul c-am ajuns la discreţia Tratatului de Berlin prin 
înţelepciunea d-lor politică, acuma se mai pregătesc caimelele și prefacerea 
țării în şosea rusească, şi a oraşelor noastre în conacuri căzăceşti. 

Și pe când toate uneltirile acestea contra rămășițelor de autonomie şi de 
avere ale țării se pregătesc, parte în taină, parte pe faţă, gazetarii guvernului 
pretind să stăm cu braţele încrucișate, să ne minunăm de fericirile revărsate 
cu îmbelșugare asupra poporului, să fim politicoşi, prevenitori, amabili; să 
ne închinăm înţelepciunii Pătărlăgenilor și Fundeştilor, s-alegem Vodă pe d. 
C.A. Rosetti și să-ntemeiem astfel viitorul lui Smintilă, iubitul moştenitor al 
Coroanei României. O asemenea purtare ar fi se-nțelege patriotică, 
naţională, măreaţă; ea ne-ar duce cu vremea, nu la împărţirea muncii, ci la 
munca împărțirii, adică la comunism și la republica universală cu împărat 
neogrecesc. 

Copii, a mai rămas Plevna internă, cetățuia reacției. Daţi năvala 
bărbăteşte, căci tot se mai află câţiva oameni în ţara aceasta cari au moșiile 
lor străbune, știu carte şi răsar deasupra mulțimii. Daţi copii şi scurtaţi-i c- 
un cap ca să fie toți de-o potrivă la minte, la avere, la obiceiuri. Atunci va 
răsări aurora unei nouă lumi, întâi sub formă de ghilotină, în urmă sub 
formă de cnut, care va pune capac de-a pururea comediei liberalo-patriotice. 

Fie dar. Primim lupta propovăduită de d. C.A. Rosetti, marele rabin al 
roşilor și al belferilor, şi vom sta ca Plevna în faţa negrei mulțimi a invaziei 
rusești pentru a mântui onoarea numelui românesc. 


€ 

Cronicile noastre vechi vorbesc despre nişte domnişori, adecă 
pretendenți la coroană cari turburau vreun colț al țării, îşi puneau cizme 
roşii în picioare şi cucă în cap, distribuiau după placul lor în ținutul uzurpat 


moşiile şi veniturile domniei, se ridicau apoi cu oaste de strânsură asupra 
domniei, până ce, lângă vrun vad, ori vrun cot de moară ori pod, oștile 
domniei țării puneau capăt cizmelor roşii şi crisoavelor scrise în cerneală 
roșie. 

Credeam că cel puţin de 300 de ani a dispărut epoca lui Papură Vodă, a 
lui Ciubăr Vodă și a multor altora cari amărau viaţa bietului Petrea cel 
Șchiop. 

lată însă că un raport cătră Domn al ministrului nostru de interne ne 
arată că în ţinutul Bacăului din Moldova au subzistat în timpul cel mai nou 
dinastia d-lui inginer 'Tetoianu, care în comuna Berzunţu a luat pământurile 
unui arendaș şi le-a împărţit la locuitori și că abia acuma, reintrând domnia 
legitimă în drepturile ei, s-a reintrodus statu quo ante bellum, scoțându-se 
de cătră d. prefect locuitorii de pe pământurile uzurpate. 

lată raportul în cestiune: 


D. prefect al judeţului Bacău, prin raportul cu no. 21674, îmi face cunoscut că, cu 
ocazia mergerii d-sale în comuna Berzunţu, spre a pune pe arendașul moșiei statului 
în posesiunea pământului care i se luase din stăpânire de către d. inginer Tetoianu și 
se dase locuitorilor din acea comună, observând şi lucrările relative aflate în 
cancelaria acelei comune, a văzut că ajutorul de primar, care gera afacerile comunale 
în locul primarului demisionat, n-a fost la înălțimea chemării sale de cap al 
administrației comunale şi că unul dintre consilieri este interesat în această cestiune și 
că a fost chiar conducătorul cetei locuitorilor cari au arătat împotrivire de a abandona 
posesia acelui pământ. 

Asemenea a mai constatat că administrația comunală este rău condusă și că 
consilierii nu sunt în stare a face o ameliorare. 

Pentru aceste motive şi pe baza art. 71 din legea comunală, vin respectuos a ruga 
pe Măria Ta să binevoiești a aproba dizolvarea acelui consiliu și a semna anexatul 
proiect de decret. 


C-o mirare de cronicar întrebăm cine a fost acel d. Tetoianu care a avut 
puterea de a deposeda pe un arendaș și de a pune în stăpânirea pământurilor 
pe locuitori? 

În faptă însă lucrul stă astfel: d. inginer, ca reprezentant al statului, 
proprietar al acelor pământuri, nu le-a dat în posesiunea, ci în proprietatea 
locuitorilor. Dacă d. inginer a comis erori, acestea-l privesc pe d-sa şi pe 
statul păgubaş, nicidecum pe locuitori, cari erau în drept a da cu pușca atât 
în prefect cât şi în arendaş şi în d. C.A. Rosetti, care cutează a le răpi 
pământuri ce sânt cu bună-credinţă a lor; şi în orice caz, chiar dacă 


locuitorii n-ar fi avut dreptate, pământurile nu li se puteau lua decât în urma 
unei hotărâri judecătorești şi pe calea legiuită, nicidecum însă prin bunul 
plac al unui prefect sau al unui ministru. Chiar o posesiune uzurpată nu se 
poate lua așa ca din senin şi fără ştirea lui Dumnezeu din mâinile unui om 
ce o posedă cu bună-credinţă. 


€ 

Unul din defectele cele mari ale noastre e că, departe de a ne ocupa cu 
fondul lucrurilor, credem că e deajuns să avem numai forma lor, asemenea 
copiilor cari, voind a-și face o florărie, smulg plante din câmp și le aşează 
fără rădăcini în straturi, improvizându-și pentru câteva ceasuri o grădină, în 
aparență frumoasă, însă fără de trăinicie. Nerăbdători cum suntem, nu ne- 
am deprins a cunoaşte cumcă lucrurile luate din temei ar fi și mai trainice și 
mai folositoare şi totodată cu mult mai ieftine decât mulțimea de forme 
goale care, neavând înţeles și vitalitate, cer mereu muncă de Sisif de a fi 
reînnoite. 

Nestatormicia noastră, iubirea de schimbări, deasa răsturnare a tuturor 
temeliilor statului și rivalitatea copilărească de a întrece pe toată lumea a 
făcut, atât în trecut, cât şi în prezent, ca să irosim o mulțime de puteri vii, 
care se puteau utiliza pe un teren folositor, pe lucruri de nimic sau de-a 
dreptul stricăcioase. 

Aceste defecte mari ale caracterului nostru naţional sunt, pe lângă 
împrejurările de dinafară, cauza pentru care un element etnic atât de 
răspândit ca al nostru să nu ajungă la nici o însemnătate în lume, ci, bucăţit 
între zeci de stăpâni, să reziste ici şi colo, să fie absorbit însă în multe 
locuri. 

Nu există un stat în Europa orientală, nu există o ţară de la Adriatica 
până la Marea Neagră care să nu cuprinză bucăţi din naționalitatea noastră. 
Începând de la ciobanii din Istria, de la morlacii din Bosnia şi Erţegovina, 
găsim pas cu pas fragmentele acestei mari unități etnice în munţii Albaniei, 
în Macedonia și Tesalia, în Pind ca şi în Balcani, în Serbia, în Bulgaria, în 
Grecia până sub zidurile Atenei, apoi, de dincolo de Tisa începând, în toată 


regiunea Daciei Traiane până dincolo de Nistru, până aproape de Odesa și 
de Kiev. 

Pe când ruşii au cea mai mare îngrijire pentru triburile cele mai 
neînsemnate chiar care se ţin de marea familie slavă, pe când germanii 
stăruiesc prin autorităţile lor consulare pentru cele mai neînsemnate colonii 
ale lor din Orient şi pe când fiecare popor apusean dezvoltă o deosebită 
îngrijire pentru naționalii săi din aceste locuri, singuri noi ne zbuciumăm în 
lupte interne pentru cea mai bună formă posibilă a organizării omenești, 
neavând un ideal de cultură, ci cel mult idealuri politice cari nu stau în 
proporţii cu puterile noastre și cari, în loc de a da naştere la fapte, vor fi cel 
mult cauza unor aventuri periculoase. 

Cu ocazia Congresului de la Berlin aproape toate popoarele Peninsulei 
Balcanice au dat semne de viaţă, numai românii transdanubieni nu. Cauza e 
lesne de înţeles. Toate celelalte fragmente de populaţiuni stau în legături de 
cultură cu acele centre politice create de naţionalităţile lor. Grecii din Turcia 
europeană citesc şi scriu limba care se vorbește la Atena; sârbii din Turcia 
înţeleg foarte bine instituţiile şi cultura confraţilor lor liberi; numai noi, cu 
maniera noastră de a vedea, suntem străini în Orient și rămânem neînţeleși 
chiar pentru cei de un neam cu noi. Cum ne-am putea esplica în alt mod 
fenomenul întru adevăr ciudat ca fragmente atât de însemnate de străveche 
populaţie precum sânt românii din Tesalia şi Macedonia să nu dea absolut 
nici un semn de viață, cu tot trecutul lor cel strălucit, cu toate că până astăzi 
şi-au păstrat şi apărat limba și datinele mai bine decât slavii, dintre cari 
mulți s-au grecit, decât albanejii, dintre cari asemenea mulți s-au făcut turci. 

Vlahii  Tesaliei, zice Fallmerayer în Fragmentele sale asupra 
Orientului, se numesc români, ca și conaţionalii lor din Principatele 
dunărene, vorbesc o italienească stricată și locuiesc în creierii munţilor 
Pindului și pe cele două laturi ale lui, în popoarele din care izvorăște 
Peneios și râurile afluente, pe unde îi pomenește pentru întâia dată istoria 
bizantină a sutei a unsprezecea. 

Fie rămăşiţe a coloniilor militare romane, fie barbari autohtoni 
latinizaţi, ei se întind și se ramifică de-a lungul șirului de munţi prin 
Macedonia Superioară până sus în Balcani și au stat odată în legătură cu 
conaţionalii lor de pe malul stâng al Dunării. Ei păzesc și domină porțile 
dintre Tesalia și Albania, iar Mezzovo, oraș zidit din piatră tocmai în 
creierul munţilor, acolo unde dintr-o parte și dintr-alta trecătoarea se 
coboară în direcţii opuse, este locul de căpetenie al românilor tesalieni. 


Malacași, Lesiniţa, dar în deosebi Kalarites, Kataki și Klinovo şi 
douăzeci și câteva sate în ponoarele Pindului și pe lângă ele sânt asemenea 
ale acestui popor, care, din cauza temperaturii aspre a patriei sale, se 
ocupă puţin cu agricultura, dar cu atât mai mult cu cultura vitelor şi cu 
câșlile, aceasta într-un stil mare și cu succes însemnat, încât, prin bogăţia 
turmelor lor de oi, sânt vestiți în Rumelia toată. În vremea iernii, când 
omătul acopere înălțimile munţilor, ei îşi mână turmele în văile cu o climă 
mai blândă și le pasc, nomadizând pe șesurile pline de iarbă până chiar 
înlăuntrul Greciei libere, iar, când se întoarce primăvara, negrile sate de 
corturi ale pribegilor ciobani români dispar din câmpie, căci ei se întorc la 
munte. 

Sobri, având instinct de căsnicie şi industrie, românii sânt în privirea 
acestor calităţi cu mult superiori celora ce vorbesc grecește; sunt însă 
inferiori greco-slavilor în spirit şi în şiretlic. Totuși acești ciobani, simpli și 
de rând, au o eminență aptitudine pentru lucrări în metal. Armele şi 
armăturile lucrate în aur şi argint pe cari le admirăm la arnăuţi și palicari 
au ieșit din atelierile vlahilor. Asemenea mantalele cu glugă nepătrunse de 
ploaie și foarte bine cunoscute în toate orașele de portale Mării Mediterane 
sub denumirea de cappa, greco și marinero sunt în cea mai mare parte un 
product al industriei postăvarilor vlahi. Băcani și breslași vlahi se află în 
toate orașele Turciei europene, ba chiar şi în Ungaria și în Austria îi duce 
iubirea de câștig. Că se pricep şi la negustoria în mare o dovedește bogatul 
Sina din Viena, vlah născut, de nu ne înșelăm, în Klinovo, sau totuși în una 
din localităţile Pindului numite mai sus. 

Din această viaţă călătoare se esplică familiarizarea generală a 
vlahilor cu dialectul neogrecesc, dialect pe care-l întrebuințează și în 
biserică, care formează mijlocul comun de înţelegere și de legătură a 
diverselor naționalități din laturile amândouă ale Mării Egeice. Femeile în 
multe sate nu pricep decât românește. Ca toţi locuitorii de munte, vlahul 
nu-și poate uita patria nici în ţările cele mai depărtate chiar şi se întoarce 
adesea la bătrâneţe în Pind cu ceea ce a agonisit, prin osteneala unei vieți 
întregi, pentru a fi înmormântat în același pământ în care odihnesc 
strămoşii săi. 

Dar poporul vlahilor, atât de pacinic astăzi şi dedat numai la muncă şi 
câştig, n-a fost însufleţit întotdeauna de un spirit atât de liniștit, nici a fost 
strâmtorat şi mărginit la așezările sale prezente prin munţii apuseni ai 
Tesaliei. Vlahii iesalieni, ca şi mai târziu vecinii lor albanejii, au avut 


perioada lor de strălucire şi de mărime politică scurtă şi trecătoare ca 
mărimea tebanilor, dar, în epoca bizantinilor, nu fără însemnătate. Lângă 
comunele  Vlaho-Libadi şi  Vlaho-lani, cari există încă astăzi în 
promontoriile de sud ale munţilor Cambunici, nu departe de Târnova, Ana 
Comnena (1083) pomenește un târg de vlahi, Exebas, în văile muntelui 
Pelion, la marginea răsăriteană a Tesaliei; iar Beniamin de Tudela, care în 
suta a douăsprezecea a călătorit prin Grecia, spune cumcă, la sud, Zitun 
era orașul de margine și intrare în ţara vlahilor. Ca și Peloponezul, 
pierduse și Tesalia în veacul de mijloc numele ei vechi și s-a numit, mai 
multe sute de ani dupăolaltă, numai Meyăin Biaxia, adecă Valahia Mare, 
spre a se deosebi de Acarnania și Etolia care, după bizantinul George 
Phrantzes, se numea Valahia Mică. George Pachymeres, istoricul de curte 
al întâiului Paleolog Mihail, zice lămurit că tesalienii, comandaţi odată de 
Achil și numiţi în vechime elini, se numesc în vremea lui vlachiți mari (G. 
Pachymeres în Mich. Paleolog, 1, 30) 

Nicetas din Chonae mărginește Megale Vlachia la inelul de munți și la 
țara de coline care se rădică deasupra șesului, iar șesul central, locuit de 
fricoşii şi nerăzboinicii greco-slavi, îi place să-l numească Tesalia. Dar 
oare rabinul Beniamin nu spune lămurit cumcă vlahii locuiesc în munţi și 
se coboară în regiunea grecilor pentru a-i prăda? În sprintenie, călătorul 
acela îi compară cu căprioarele, curajul lor războinic e neînfrânat, şi nici 
un rege n-a fost în stare de a-i domoli. 

Omul din Tudela pricepuse bine impresiele veacului său, căci, curând 
după călătoria rabinului Beniamin (1186), toţi românii din lanţul de munți 
ai Pindului, până sus în văile Balcanilor, se ridicară sub conducătorii lor 
Petru și Asan contra domniei apăsătoare, neoneste și tâlhărești a Curţii 
bizantine, fondară un regat cu capitala Tâinova pe clina nordică a Emului 
(Balcan). 

Marginea cea mai în spre sud a regatului româno-bulgar erau munții 
Tesaliet) sub un căpitan neatârnat care se numea Megas Vlachos (adică 
Marele Român) şi strălucește sub acest nume în cronicele contemporane 
francilor și bizantinilor. 

Astfel vorbeşte Fallmerayer. 

Noi mai știm că tot aceşti români luaseră Tracia, Macedonia şi Tesalia, 
că au biruit de nenumărate ori oştirile greceşti și pe acelea ale împărăției 
latine din Orient, că au prins pe Baldovin I, că au răpus floarea cavalerilor 
apuseni, că Asanizii au fost recunoscuţi de papa ca dinastie regală a 


Europei, că domni legitimi Blacorum et Bulgarorum, cu un cuvânt că acest 
fragment de popor, atât de nebăgat în seamă astăzi, când nici în ziaristică, 
nici la congres nu s-a pomenit de el, are îndărătul lui un trecut strălucit 
câștigat prin proprie vitejie față cu nişte duşmani cu mult superiori în 
cultură și în arta războiului. 

Și cu toate astea aceşti oameni, la noi în ţară chiar adecă între 
conaționalii lor, n-au fost cunoscuţi decât sub porecla ridicolă de cuţovlahi. 
lar pe când averile boierilor noştri și ale monastirilor se închinau fără 
scrupul la biserici grecești şi se esploatau pentru scopuri grecești, nu se 
găsea în tot largul acelei regiuni o singură biserică măcar în care să se fi 
auzit graiul românesc. 

Astăzi, când acele averi, închinate totuși unei misiuni de cultură, s-au 
luat de către statul român, pentru ca să stârnească aviditatea acelei clase de 
hoți semidocţi carii stăpânesc România, astăzi speranța unei întrebuințări 
raţionale a acelor bunuri pentru deșteptarea risipitelor părți ale poporului 
românesc e mai mică decât oricând. Pe când sute de mii de oameni ce fac 
parte din neamul nostru sunt cuprinse de un adânc întuneric, pe când mintea 
lor naturală, curajul lor înnăscut și iubirea lor de muncă îi face vrednici 
pentru un viitor mai mare, tot pe atuncea noi nu mișcăm nici degetul cel mic 
măcar în favorul lor, ci ne frământăm în turburări interne, ameţiţi de orgia 
palavrelor bizantine şi putrezind de vii prin corupţiunea unor parveniţi din 
Fanar carii sub pretextul a chiar ideilor naţionale irosesc în vânt puterile 
noastre. 


€ 

E ciudat că tocmai noi, aceia cari n-am susținut niciodată valoarea 
absolută a Constituției române, noi, cari am dovedit de atâtea ori că 
organizația la care ea dă naştere, potrivită numai cu națiuni c-o dezvoltată 
industrie, e prea costisitoare pentru un popor agricol ca cel românesc, 
sântem astăzi în poziția de a o apăra față cu acei cari au creat-o, față cu 
elementele acelea cărora Constituția de astăzi le-a dat viață. 

Fără îndoială Constituția noastră liberală a anticipat într-o direcție 
formarea unei clase de mijloc care nu exista și, admițând existența ei, a 
stabilit o organizație în care această clasă formează organul cel mai 
important al vieții statului. Constituția, negăsind însă nici industrie 


naţională, nici negoţ naţional, a trebuit să-şi umple golul cu acel noian de 
profesii liberale, adică de oameni fără de nici o ocupaţie, advocaţi, aspiranţi 
la funcțiuni și funcţionari în disponibilitate la acel proletariat al condeiului 
care de jure face parte din colegiul al III-lea din oraşe, dar cari de facto nu 
plătesc nici dările și nu împlinesc nici datoriile colegiului IV, și apelează 
mereu la acești oameni, dându-le preponderența și dominaţiunea în stat. 

E lesne de înțeles de ce aceste elemente trebuiau să fie liberale şi să ţie 
la Constituţie ca la pânea de toate zilele, pentru că, într-adevăr, ce-ar fi ei 
fără de Constituţie? N-ar fi nimic, pentru că nici nu merită de a fi nimic; 
pentru că nici avere au, nici ştiinţă au, nici vro altă calitate care să-i facă 
apți de a juca vreun rol în statul român. 

Cu toate acestea, abia s-au văzut la putere şi călcările legii fundamentale 
au fost atât de dese încât noi, cari suntem departe de-a fi amici ai 
Constituţiei, în înțelesul absolut și apostolic al cuvântului, ne-am văzut siliți 
a o lua în apărare. 

Într-adevăr, conservatorii, pentru cari statul și participarea la guvern nu 
sunt deloc condiţii de existenţă, ci pentru unii implică sacrificii personale, 
pentru alții împlinirea unor datorii cătră patrie ca o sfântă moștenire de la 
părinţi, conservatorii, zicem, izbutiseră a ţine guvernul ţării în linişte și cu 
orânduială cinci ani de zile de-a rândul, lucru neauzit de la introducerea 
Constituţiei încoace, de când toate ministeriile avuseră un trai efemer. În 
cinci ani însă suferințele personale ale tuturor doritorilor de posturi, a 
tuturor advocaţilor de provincie se sporiseră într-un mod înspăimântător. 
Putere cu orice preţ era deviza lor. 

Într-adevăr, cu grozav şi ruşinos preţ au cumpărat puterea. Nici un 
partid, nici cea din urmă nuanţă de partid conservator n-a fost în stare de-a 
cumpăra cu așa preț puterea. 

Turcofili la Mazar Paşa au încheiat alianţă cu rușii; duşmani sângerânzi 
ai convenției comerciale cu Austro-Ungaria, ei au iscălit-o cu propriile lor 
mâini; ei, dușmani ai militarismului, au îndoit regimentele de dorobanţi, 
făcând din 16 treizeci și două şi, urmând acea vestită lege fizică conform 
căreia corpurile cad în orice clipă următoare în pătrat, liberalii noștri au 
confundat justiţie, administraţie și legislaţiune, devenind ei judecători, 
legiuitori și putere administrativă (cu ocazia renumitului proces contra 
cabinetului Catargiu de ex.), apoi ei au declarat război turcilor, ei vor 
înstrăina mâne Basarabia, ei au dispus contra legilor rechiziţii, adică 
atingerea proprietăţii private din partea statului ș.a.ș.a. 


Ce dezminţire mai grozavă i se putea da liberalismului de la noi decât 
tocmai faptele d-lor de doi ani și mai bine? A ajunge tocmai la contrariul 
celor ce susținuseră nu este oare dezminţire destulă? Promiteau desființarea 
dărilor pe băuturi spirtoase, a monopolului tutunurilor, a capitaţiei, a 
timbrelor? Desfiinţat-au vro dare? Din contra. Capitaţia au sporit sub altă 
formă. Protestat-au cu jalba-n proţap la M. Sa Domnul contra convenţiunii 
comerciale? Ce au făcut? Au iscălit-o. 

Câștigat-a oare poporul românesc minte destulă pentru a vedea ce 
făgăduinţe deșerte, ce fraze de nimic, ce laude bombastice sunt acelea cu 
cari liberalii ajung la putere? 

Asta e nenorocirea acestor oameni și nenorocirea tuturor demagogilor 
din lume. Promit ceea ce nimenea nu poate face. 

Ei uită că viaţa unui popor, afară de legile scrise, e supusă la legi fizice 
pe cari nu le poate clătina nimeni din loc, apoi la legi economice, a căror 
urmări nu se abat prin fraze, ci numai prin muncă; ei uită în fine că orice 
fenomen social e foarte complicat și întreţesut c-o mulţime de amănunțimi 
cari trebuiesc studiate şi că înlăturarea răului nu atârnă numai de la 
bunăvoință, ci în cele mai multe cazuri de la adânca înţelegere a problemei. 

Dar dacă tendinţele partidului liberal ar fi numai teoretice, de a rezolva 
adecă cu bună-credință problemele vieţii statului, ele n-ar fi atât de 
periculoase. Răul stă într-altă parte. 

Toţi acești oameni vor ca ideile liberale să-i şi hrănească, să le dea de 
mâncare şi de băut. 

În momentul în care cei nevinovaţi dintre ei se conving că nu sunt în 
stare de-a face nimic, ei devin tot atât de corupți și de fățarnici ca şi șefii 
lor. Atunci fac concluzia următoare: Nu putem face nimic, dar totuși putem 
rămâne la putere. Ţara păgubeşte în orice zi, dar noi câştigăm; așadar, ţara 
ca ţara, noi să stăm bine. 

La acest punct au ajuns acuma partidul liberal. 

Mulțimea nesucceselor politice înlăuntru și în afară apasă greu asupra 
lor, situațiunea a devenit mai puternică decât dânșii, ei sunt zdrobiţi de 
propria lor incapacitate. 

Dar pentru moment nu dispoziţia mahmuriei morale a liberalilor ne 
interesează, ci altceva. Învăţat-a poporul românesc minte destulă pentru a 
vedea unde duce încrederea în oameni cari nu știu nimic, nu au nimic și nu 
trăiesc decât din amăgirea naţiei? 


Aducă-și aminte că noi n-am făgăduit niciodată decât orânduială și 
statornicie și seriozitate în afacerile statului. Orice am făgădui peste aceasta 
ar fi o apucătură demagogică. Noi nu putem făgădui decât o mânuire a 
puterii statului care să asigure o dezvoltare liniștită economică şi 
intelectuală. Nici glorie, nici cucerire, nici reduceri de biruri, nici poduri 
peste Dunăre, nici drumuri de fier prin Dobrogea, nici canaluri navigabile 
între Dunăre și Marea Neagră, nici bănci naționale cu milioane de fițuici de 
hârtie, c-un cuvânt nimic din toate astea nu promitem; ci ordine, legalitate 
şi, vrând Dumnezeu, mai multă cultură temeinică şi generală (nu sporadică), 
astea lipsesc la noi în țară. Acestea ce le spunem nu sunt un program, ci pur 
şi simplu călăuza oricărui om cu vedere limpede, care cunoaște de ce avem 
nevoie mai mult. 

Ceea ce am dori să se stabilească în convingerea poporului românesc e 
că, departe de a ne putea juca cu puterile noastre vii și departe de a ne fi 
permis să le risipim, noi n-avem vrun prisos de puteri nici chiar pentru 
întreținerea vieţii normale a statului român și că trebuie să fim zgârciţi cu 
puţinul ce-l avem. Convingerea însă că suntem economiceşte săraci și ca 
popor relativ slabi ne va face cruţători cu banul și cu sângele nostru; ne va 
face să cunoaştem că armata noastră nu există pentru a apăra creștinătatea 
ameninţată, ci pentru a ne apăra pe noi înșine; că veniturile statului nu sunt 
pentru a hrăni clase numeroase de paraziți, ci pentru a ţine în regulă viaţa 
statului prin organe serioase şi cu ştiinţă de carte și, în fine, că întreg 
organismul nostru trebuie simplificat în măsură cu simplele trebuinţe ale 
unui popor sărac. 

Trist este când o nație mică, în loc de a sta cuminte și a căuta să tragă 
folos dintr-o situaţie pacinică garantată de toate puterile, îşi iese din minţi și 
sfâşie ea însăşi tractatul ce-i asigură acea situaţie. Trist este când acea nație, 
săracă de bani, azvârle nebunește pe apa Dunării milioane pentru aventuri 
războinice; trist este când acea nație, săracă de brațe muncitoare şi bogată, 
prea bogată, de guri flămânde, de speculanţi și gheșeftari, își trimite zece 
mii de muncitori peste graniță să moară în ţară străină, de foc, de ger şi de 
foame, fără vreun folos, fără un anume scop decât, poate, a ajuta interesele 
unui element etnic dujman elementului ei naţional. Trist este pentru acea 


nație când, netrăgând nici un folos din nebuneștile ei jertfe, nu poate barem 
să-şi mănţie neatinsă întregimea pământului strămoșesc și, deşi biruitoare, 
este silită a ceda trei ţinuturi unui puternic şi neîndurat aliat și trebuie 
umilită să se supuie poruncei dinafară întru reorganizarea ei dinlăuntru. 
Trist este când o aşa nație, după atâtea nefericiri de care în nici un chip nu 
este răspunzătoare nu ştie a cere socoteală sumară guvernului smintit ce a 
împins-o în așa ticăloșenie. Trist. Însă e şi mai trist, e ruşinos ca atunci când 
i se cere a se rosti în privinţa stării ce i s-a creat, atunci când e chemată a-și 
spune și ea părerea asupra osândei nedrepte dar nerevocabile ce i s-a dat, să 
fie reprezentată, să se rostească prin graiul unei haite netrebnice de oameni 
fără nume sau cu nume furat, fără merite, fără nici o garanţie de legătură cu 
pământul țării, fără nici un pic de demnitate omenească. O adunătură de pe 
poduri, oameni fără altă meserie decât deputăţia, samsarii moșiilor statului, 
pamfletari fără să ştie alfabetul cum se cade, plagiatori nerușinaţi, oameni 
cu nume și cu titluri de contrabandă, profesori fără pic de ştiinţă, patrioți- 
calpuzani, toată lepădătura socială, cu atât mai primejdioasă cu cât a ştiut 
mai bine para dispoziţiile din condica penală, e chemată azi a se rosti asupra 
competenţei sale proprii în materie de revizuire a legii temeinice, asupra 
cedării a trei ţinuturi şi asupra dării de drepturi la jidani. 

O nație întreagă, care şi-a vărsat milioane și a înecat cu sângele ei 
pământul Bulgariei fără să ştie pentru ce și numai pe răspunderea 
guvernului, stă şi așteaptă consternată să vază ce hotărâre vor lua Camerile 
în privinţa stării nenorocite ce i s-a creat prin Tractatul de pace, la a cărei 
dezbatere n-a fost admisă a lua parte. 

O nație întreagă aşteaptă consternată, şi în Cameră un smintit paralitic 
se ridică şi aiureşte trei ceasuri, citând pasaje bombaste din producţiile sale 
proprii. Un caraghioz strigă că el nu vrea să dea Basarabia cu nici un preţ, 
odată cu capul, și că e de părere să ne opunem cu armele oricui va voi să 
ne-o ia, adică Europei întregi. lar un șarlatan, un escroc literar (ale cărui 
escrochieri le vom publica amănunţit în curând), un om care a furat numele 
venerabil al unei familii istorice românești fără moștenitori, un d. Pseudo- 
Ureche se scoală și insultă cu tirade şarlatenești situaţia de solemnă durere 
în care se găseşte ţara. El, d. Pseudo-Ureche, pe care guvernul radical și 
naivitatea câtorva alegători l-au ales a fi deputat tocmai al unui ţinut din 
Basarabia, când se discută asupra competenţei Camerilor actuale în privinţa 
celor trei ținuturi basarabene, el se scoală și, fără ruşine, cum e din firea lui, 
se proclamă competent a vota pentru acea retrocedare. 


Întocmai ca meşterii de discursuri funebre, cari caută a se străluci şi 
folosi ei înşii pe cadavrul de-abia coborât în groapă, haita netrebnică ce 
compune majoritatea radicalilor din Dealul Mitropoliei, cu Misail şi 
Pseudo-Ureche în frunte, caută, în discursuri stupide sau șarlatanești, să se 
apoteozeze pe sine plângând Basarabia, pentru a cărei retrocedare însă la 
urma urmelor se proclamă competenți. 

În adevăr, orice român cu inima dreaptă şi cu mintea sănătoasă trebuie 
să fie cuprins de un adânc sentiment de durere văzând scârboasa comedie ce 
se joacă în Dealul Mitropoliei. 

Comisiunea aleasă de Senat pentru a face încheieri asupra 
dispozițiunilor din Tratatul de la Berlin care ne priveşte pe noi şi-au mântuit 
în sfârşit lucrarea prin propunerea unei moţiuni de următorul cuprins: 
guvernul să fie autorizat a se conforma Tratatului din Berlin. Totodată să fie 
autorizat a lua în posesiune Dobrogea şi s-o administreze prin regulamente 
de administrație publică până la convocarea Adunării constituante. 

Totodată comisia propune Senatului de a angaja pe guvem ca, atât 
pentru soluțiunea definitivă a cestiunii Dobrogei, cât și pentru celelalte 
cestiuni ce rezultă din Tratatul de la Berlin să convoace cel mult în cursul 
sesiunii viitoare ordinare de trei luni o Adunare constituantă de revizuire, 
conform art. 129 din Constituţiune. 

E prea adevărat cumcă moţiunea aceasta cuprinde în sine capitulaţia 
liberalilor în privirea dreptului ce îl pretindeau pentru Camerele lor, că pot 
ceda, lua, face şi desface toate celea după plac. 

„Românul“ a rămas pe jos cu citaţiile sale false din Bluntschli, cu 
vestitele sale rectificări de graniță prin care se rășluesc trei ținuturi întregi, 
cu toate sofismele și mofturile ce le toca zilnic de luni întregi încoace. 

Adevărul, ca totdauna, a pătruns încet, dar a pătruns. Cestiuni cari ating 
atât de mult viaţa de stat a României, care-i modifică Constituţiunea, care-i 
schimbă condiţiile de existenţă, nu pot fi rezolvate decât consultându-se din 
nou naţia şi întrebând-o de primeşte sau nu primeşte stipulaţiunile Tratatului 
de la Berlin; de vreme ce toate cestiunile acestea nici nu erau cunoscute 
naţiei pe timpul alegerei actualelor Camere, de vreme ce ea nu şi-au făcut 
alegerile în prevederea sau fiind la ordinea zilei asemenea cestiuni, și în fine 


pentru că, chiar în cunoştinţă de cauză alese, totuși Camerele ordinare n-au 
dreptul de-a rezolva asemenea cestiuni. 

Dar ca totdauna capitulaţia liberalilor e nesinceră. Ce nevoie avea 
guvernul de autorizaţia acestor Camere de a ocupa Dobrogea și de a ceda 
Basarabia, când ele n-au dreptul de a se pronunţa nici afirmativ nici negativ 
în cestiune. Voturile Adunărilor sunt niște pleonasme, niște voturi fără de 
nici o valoare, pentru că autorizarea de a executa provizoriu şi din cauze de 
imediată oportunitate sau de imediat pericol lucruri care se impun, acest 
drept îl are guvernul cu și fără Camere. 

Sau autorizarea Adunărilor este un pleonasm, o formalitate de prisos, 
sau, ceea ce credem noi, este un tertip pentru a prejudeca votul Adunărilor 
de revizuire. 

Şi un tertip este. Guvernul vrea cu orice preţ ca viitoarea Adunare de 
revizuire să aibă numai a aproba post festa fapte îndeplinite, de a cărora 
răspundere voiește să se spele de pe acuma prin autorizarea ce o cere de la 
Adunări. 

Tot un tertip e termenul de trei luni pentru convocarea unei 
Constituante. Interesul cel mai mare al statului nostru ar fi să aibă cât se 
poate de curând o poziţie definitivă, întărită printr-un tratat internaţional, 
mai ales când acel tratat internaţional poate fi mâni sau poimâni 
controversat şi când atuncea situațiunea noastră provizorie sau suspensivă 
va fi în detrimentul nostru. 

Se știe de ex. cumcă Tratatul de Paris ne acordase gurile Dunării. N-am 
avut grija de-a le ocupa repede şi Turcia s-a folosit de răgazul dat pentru a 
revizui tratatul în acea privinţă şi a ne lua gurile Dunării. 

În sfârşit, de va primi Adunarea de revizuire sau nu va primi 
stipulațiunile Tratatului de Berlin, ea trebuie convocată imediat pentru a ști 
definitiv ce avem de făcut. 

Nu suntem dispuşi a reveni la umilitul apel pentru unire al 
„Românului“, la mutra blândă și supusă pe care o face hidoasa pocitură 
când vede cumcă ștreangul politicei șărlătănești pe care o face ș-o dictează 
de doi ani și mai bine a început să-l gâtuie. Nu ne pasă asemenea de 


mântuirea ce-o caută, tinzând mânile în dreapta și în stânga, pentru a găsi 
razim în primejdia sa. 

Ceea ce ne preocupă acuma este falimentul de idei și de acţiune al 
partidului roşu și ultima încercare de a scăpa printr-un tertip, printr-o 
apucătură; termenul de trei luni cerut pentru convocarea Adunărilor de 
revizuire. 

De ce nu se convoacă imediat aceste Adunări? Ce discuţii grave 
preocupă pe cele actuale? 

Într-adevăr, legea prezentată de d. ministru de finanţe pentru înfiinţare 
de băi publice, în a cării expunere de motive se zice cumcă igiena este arta 
prin care sănătatea se perfecţionează, legea aceasta, care cere ca-n băile 
publice să se puie două zile pe săptămână la dispoziţia guvernului băi gratis 
din compartimentul destinat poporaţiunei sărace, arătându-se, în naivitatea 
stilului câmpenesc, că guvernul are nevoie de spălătură și Camera de 
lăutoare; apoi proiectul d-lui Chițu despre Academie, în a căruia espunere 
de motive vorbeşte despre generozități particulare; toate aceste încercări de 
stil sunt de o natură atât de gravă și de importantă, atât de neînlăturabilă, 
încât e de neapărată nevoie de a ţine Camerele acestea convocate şi de a nu 
apela la conștiința ţării în cestiunile de înaltă gravitate care o preocupă. 

Trebuie să se mântuie odată comedia aceasta jucată de incapacitate şi de 
perfidia morală. Nu e adevărat că aceşti domni stau adunați în Dealul 
Mitropoliei pentru că gravitatea intereselor ţării îi cheamă; ei stau aci pentru 
a se mănţine la cârma statului, ca singurul lor mijloc de trai. De aceea, deşi 
bătuţi de argumentarea opoziţiei, deși recunosc cumcă nu sunt competenţi a 
lua nicio hotărâre, totuşi cutează a se susține competenți, totuși cutează a se 
autoriza, când înşii au nevoie de autorizaţie pentru a-și mai deschide gura 
astăzi. 

N-au dreptul de-a autoriza pe nimeni în privirea dispoziţiunilor cuprinse 
în Tratatul de la Berlin. N-au acest drept cât de depărtat măcar, pentru că la 
alegerea d-lor era vorba de darea în judecată a cabinetului Catargiu, de 
desființarea convenției cu Austro-Ungaria, de desființarea armatei 
permanente, de ridicarea monopolului tutunurilor și a băuturilor spirtoase, 
lucruri pe cari le-au promis pe toate la Mazar Paşa și din cari n-au ţinut pe 
nici unul, pentru că n-au putut să le ţie. N-au dreptul, pentru că au minţit în 
toate cestiunile de pe atunci, precum mint în toate cestiunile actuale, pentru 
că toată tendinţa lor este diurna și bugetul, iar mijlocul minciuna. Trebuie 
odată ca poporul românesc să înțeleagă cumcă totdeuna omul ce are ceva, 


omul care are ce pierde, fie nume istoric, fie avere, fie razimul moral al unei 
mari inteligenţe sau a unei mari culturi, numai acela cumpăneşte când face 
legi, judecă cu precauţiune şi nu are interes de a sta neapărat la putere, 
numai și numai pentru a se hrăni din budget. 

De aceea trebuie un nou apel la ţară, întâi, pentru că Adunările actuale 
sunt pe deplin incompetente de a se rosti în alte cestiuni decât în punerea la 
dispozițiunea lor a băilor gratis din compartimentul populaţiei sărace; al 
doilea, pentru ca Adunările să se curețe de diurnași, cumularzi, cartofori de 
meserie, vânzători de bilete de la „Caffe chantant“ și advocaţi fără pricini 
cum și fără știință de carte. 

Puțin ne pasă nouă cine se va alege. Fie negustori cinstiţi, ţărani, 
proprietari mari, numai elemente sociale pozitive să fie, nu de acelea cari 
trăiesc din putrejunea corupţiunii publice, nu de acelea pentru cari diurna de 
doi galbeni şi gheșefturile cu moşiile statului sunt idealele vieţii. 

Respingem dar tertipul autorizării de prisos din partea Camerelor, o 
autorizare prin care guvernul voiește să scape de răspunderea ce cade 
asupră-i și prin care totodată voieşte să lege libera părere a Adunărilor de 
revizuire. 

Respingem termenul de trei luni, pentru că nu suntem în stare a vedea 
importanţa băilor gratis pe care le cere guvernul în compartimentul 
poporaţiunii sărace. 

Ameţiţi de gravitatea unei situațiuni pe care au creat-o prin uşurinţa și 
incapacitatea lor, simțindu-și apa la gură şi aproape a se îneca, mai încearcă 
din răsputeri a amăgi prin tertipuri opinia publică. 

Dar a sosit momentul grav în care unul care vorbeşte adevărul e mai 
ascultat decât o sută cari mint. 

A sosit momentul mare în care apa se limpezeşte şi gunoaiele pe cari le 
purta vijelia trecătoare sunt aruncate la mal sau cad în fund; a sosit 
momentul în care nulitatea, incapacitatea, corupţiunea şi venalitatea 
trebuiesc să reintre în întunericul din care au ieşit, să se coboare în ulița de 
pe care s-au ridicat. 

Din capul locului politica esterioară a guvernului nostru a fost 
şovăitoare, nehotărâtă, lipsită de energie având numai și numai de scop de-a 


mănţine popularitatea oamenilor ce-l compun, nimic mai mult. Ceea ce s-a 
făcut în mod hotărâtor s-a făcut întotdeauna prea târziu. 

Înainte de toate nu mai e nici o îndoială cumcă guvernul a lucrat 
întotdeauna fără știrea și consimțământul prealabil al Parlamentului. 

Acest guvern anihilat — precum îi zice d. Cogălniceanu — știa în iunie 
anul trecut că rușii vor cere îndărăt Basarabia, o ştia din gura a chiar 
principelui Gorciacof, precum a mărturisit-o ministrul nostru de externe, şi 
cu toate acestea a trecut Dunărea cu armata, fără a semna cu ruşii cel mai 
mic act internaţional, lucru nemaipomenit de când lumea. Tot acest guvern 
anihilat a dat Basarabia, a primit Dobrogea și s-a declarat că se supune 
dispoziţiilor Tratatului din Berlin, convocând post festa Parlamentul, ca să-i 
dea un bil de indemnitate. 

Camera aceasta, împreună cu guvernul, știind bine că nu sunt, nici pot fi 
espresia voinţei naţionale şi-au intervertit rolurile. Camera protesta în toate 
privinţele, guvernul făcea după spatele ei tot ce poftea și în urmă-şi primea 
absoluţiunea. 

Cel puţin dacă guvernul ar fi fost consecuent de la început până în 
capăt; dacă, puindu-se odată deasupra opiniei publice și a voturilor esprese 
ale Camerei, ar fi lucrat cu energie, ar fi considerat votul țării ca 
prejudiţiabil intereselor ei adevărate, dacă — intrat odată în apele rusești — 
s-ar fi aranjat cu această putere și ar fi primit tot ce ea voia să dea de la 
început; adică o sută de milioane despăgubire de război, ţinutul și cetatea 
Vidinului, Dobrogea împreună cu Silistra, dacă ar fi primit fără rezervă 
sfatul unui mare şi energic diplomat, care le-a spus Arrangez-vous avec la 
Russie! atunci ... ei bine atunci ar fi comis greșală, nu o negăm, dar o 
greșală consecuentă, pentru moment folositoare, c-un cuvânt ar fi riscat 
ceea ce pierde şi astăzi, dar ar fi câştigat cu mult mai mult. Dar a căuta și 
popularitate şi succese, a se teme de incriminările opoziţiei, pentru că 
reprezintă alte puncte de vedere; a înota în ape ruseşti şi a se strica cu ea, a 
repeta apoi greșelele și astăzi cu aceeași duplicitate și lipsă de statomicie 
este sau incapacitate, sau — ceva mai rău — trădare, sau amândouă 
deodată. 

Care va fi purtarea guvernului cu luarea Dobrogei? Înainte de trei 
săptămâni încă, sub interimul d-lui Câmpineanu, guvernul a părut dispus 
de-a se pune pe terenul occidental, de-a primi Dobrogea numai din mânile 
comisiei europene, ca o zestre europeană. 

Ce se va întâmpla în realitate? 


Nota din urmă a Rusiei a spus curat că acele comisii însărcinate cu 
predarea dintr-o parte și luare în primire de alta a Basarabiei vor putea servi 
şi pentru luarea în posesiune a Dobrogei. Guvernul n-a răspuns nimic la 
aceasta. Quis tacet consentire videtur... vom primi deci Dobrogea din mâini 
rusești; schimbul, atât de mult combătut prin vorbă de d-l Cogălniceanu, se 
va consuma în faptă. 

Într-adevăr la 12 ale lunei curente, înainte de a fi vorba de o comisiune 
europeană de delimitare, armata noastră va intra în Dobrogea și va primi-o 
din mânile unei comisii ruseşti. 

Astfel guvernul nostru înoată în ape rusești fără de-a trage din acest 
raport nici un folos, iar Camera zeloasă dezice ceea ce a zis, dezvotează 
ceea ce a votat, îşi mânjeşte existența ei cu cea mai mare lipsă de 
consecuență care e cu putință şi toate acestea numai pentru a se ţine la 
putere împreună cu toată ceata flămânzilor. 

A presupune că toate acestea se fac din patriotism ar fi absurd. Se fac 
din interes. Cine n-are nimic, nici avere, nici nume, nici inteligenţă, nu 
poate fi patriot; e un om de rând şi nimic mai mult. 

Primirea în acest chip a Dobrogei, anexarea unei ţări şi cesiunea unei 
provincii prin o moțiune e lucru nemaipomenit, nu e decât masca sub care 
se ascunde carte blanche, mâna liberă de a cheltui cu milioanele, 
rapacitatea partidului liberal. 

Dobrogea — după cât auzim — va fi administrată de Ministerul de 
Esterne, având mâna liberă în privirea cheltuielelor şi fiecine ştie cât de 
liberă e mâna d-lui Cogălniceanu. Prefecţii viitoarei provincii se vor recruta 
asemenea din tot ce ţara românească are mai flămând şi mai lacom; auzim 
de ex. de d. Holban, care pentru a fi numit prefect şi-a renegat solidaritatea 
cu fracția din Iaşi şi a votat pentru moţiune, pe când d. Ionescu, privit pân- 
acum drept şef al fracţiei, a votat contra ei. 

Cu preţul de-a rămâne la putere vor mai face multe d-nii liberali. Astfel 
după o depeşă din Viena, „Daily Telegraph“ ne spune că guvernul rus 
solicită deja de la cel român subscrierea unei convenţii care să acorde 
trupelor rusești dreptul de-a trece prin teritoriul României pentru doi ani 
minimum de la espirarea terminului stipulat prin Tratatul de Berlin pentru 
deșertarea ţării de trupe ruseşti. 

Cunoscând deja cu cine avem a face, prevestim că, de la început, vor 
refuza înjurând, pentru a lua ţării orice drept de compensație, și în urmă 
guvernul anihilat va semna totuşi o asemenea convenţie, convocând în 


urmă Camerele pentru ca să-i dea un bil de indemnitate. Și Camerele îl vor 
da negreșit. 

Astfel din rău în mai rău, până ce vom ajunge în starea Chinei. Nu ne 
îndoim că până atuncea roșii se vor fi înţolit toți; şi, cetăţeni ai universului 
întreg, cosmopoliţi precum sunt, se vor așeza cu prețul vânzării la Paris, toţi 
cavaleri ai ordinelor Sf. Anne, Sf. Stanislas etc. 

Bătrânul C.A. Rosetti își va fi ajuns ţinta vieţii întregi: nimicirea 
României. 


€ 


[4 octombrie 1878] 
Este istoriceşte inexact cumcă plaga funcționarismului datează de la 
regimul constituțional, adică suirea pe tron a lui Cuza Vodă. Această plagă e 
foarte veche. Ea exista şi sub Regimul Vechi, unde slujba făcea pe om să 
intre în ierarhia aristocratică și-l elibera de serviciul militar, de biruri, de 
pedepsele trupești. Mai cu seamă Regulamentul Organic a făcut să răsară 
funcţionarismul după exemplul Rusiei. Îndealtmintrelea e prea adevărat 
cumcă înaintea regimului constituțional funcțiunile erau căutate din cauza 
titlurilor şi avantajelor ce dădeau, nu însă pentru leafă. Apoi mai trebuie s- 
adăogăm că pe atunci un singur om — Vodă — era distribuitorul, pe când 
azi 159 de deputaţi și 76 de senatori, adecă 235 suverani, în mare parte 
hămesiţi, fără scrupul și fără responsabilitate sunt distribuitorii. Iată răul. 


€ 


[5 octombrie 1878] 
Am avut adeseori ocazia de-a spune în ziarul nostru că valoarea întregei 
activități omeneşti nu atârnă de la ceea ce face omul, ci de la cum o face. 
Ce, adică substratul acțiunii, poate fi combătut, însă dacă modul de 
aplicațiune e în toate părțile sale complet, consecuent şi puternic atunci el 
poartă tiparul onestității. Ideea poate fi greşită, dar e respectabilă, şi-n orice 
caz discuția asupră-i rămâne teoretică şi rezervată, precum e orice discuție 
asupra unor principii generale. În acest cum, în modul aplicaţiunii unei idei 
se reflectă totdauna caracterul oamenilor cari o aplică, şi când acest caracter 
e hotărât și mare, fie cineva chiar dușmanul ideei, totuși impresia ce-o face 
asupra lui aplicarea este binefăcătoare. 


Din nefericire tocmai esenţialul acţiunii omeneşti, caracterul statornic şi 
hotărât lipseşte multora din oamenii noștri de stat, iar axioma generală pe 
care un român trebuie să și-o puie când judecă asupra oamenilor ţării sale 
este că vor face tocmai contrariul de ceea ce-au făgăduit să facă. Altfel, 
luându-se după vorbele lor, va greşi în totdauna. 

N-am admis nicicând convenţia cu Rusia, nici trecerea Dunării, pentru 
că n-am susținut niciodată că naţia românească e moleșită și trebuie să i se 
lase sânge, precum zicea „Românul“. Dar, neadmiţând-o ca idee, ne puteam 
aştepta că, dacă guvernul va trimite armata, o va îmbrăca, o va hrăni, o va 
comanda cum se cuvine. În locul acestora ce a făcut guvernul? A trimis-o ca 
o jertfă pentru care ţara n-are dreptul de a cere nici o compensație, căci n-au 
iscălit nici două linii cu împărăţia Rusiei, a trimis-o îmbrăcată în zdrenţe 
pentru că comisese deja crima de a vinde mantalele și căciulele cumpărate 
de ministrul Florescu; au lăsat-o fără provizii, încât era silită de a se hrăni 
cu porumbii cruzi de pe câmp, în fine a purtat-o câmpiile, fiind în parte rău 
comandată, şi dacă această armată n-ar fi avut curagiul personal și sângele 
rece moştenit de la străbunii ei, adecă de la nişte rase mult mai nobile decât 
guvernanţii noştri, campania ar fi fost o mare rușine. 

Să judecăm în analogie ocuparea Dobrogei. Ministrul nostru de esterne 
a promis că nu va face mari cheltuieli, că ele se vor acoperi din chiar venitul 
provinciei. 

Permită-mi-se a crede tocmai contrariul. 

Anexarea Dobrogei poate să fie pentru mulți o idee admisibilă, a căreia 
combatere nu va trece dincolo de marginele unei discuţii teoretice. 
Prevedem însă de pe acuma — să dea D-zeu să nu avem dreptate — cumcă 
aplicaţia are să fie revoltătoare. 

Deja ni se spune despre lefile mari pe cari au de gând să și le croiască 
patrioţii; deja au început a se ivi prin ziare planuri de poduri peste Dunăre, 
canaluri între Dunăre şi Marea Neagră, deja, cu ficţiunea şi sub pretextul de 
a crea un Eldorado, se fac încercări de a îndupleca opinia publică în favorul 
unor cheltuieli cari vor fi enorme. Vom vedea în curând cum partidul roşu 
va umplea provincia cu ciracii d-lui C.A. Rosetti, cu netrebnicii cari nu se 
pot hrăni şi îmbogăţi altfel decât pe spinarea și în paguba statului român. 
Apoi vor urma întreprinderi de milioane pentru poduri pe uscat și șosele pe 
apă şi câte comedii toate. 

De aceea revenim la ideea noastră emisă de a se consulta populaţia și de 
a vedea sub ce condiţii voieşte să se ţină de statul român. Să fie o învoială, 


nu o cucerire. Departe de a voi să deznaţionalizăm deosebitele elemente de 
acolo, noi suntem din contra, de părere că școala elementară trebuie să fie 
confesională și că în ea turcii să înveţe turcește, tătarii tătăreşte; căci aceasta 
e singura cale pe care pot înainta. Să nu repetăm noi, popor mic și 
necuceritor, nedreptăţile ce se fac naţionalităţii noastre chiar în țările 
învecinate, să nu impunem nimănui limba și instituţiile noastre. 

Nu exista o Românie transdanubiană, ci o provincie populată mare parte 
cu elemente străine cari, alipite de ţara noastră, trebuie să se simtă, în patria 
lor străveche, nesupăraţi întru ale religiei, limbei, dreptului. A face însă din 
Dobrogea o colonie de netrebnici, în care să trimitem o pletoră de 
funcţionari fără știință de carte şi lipsiți de omenie, precum împlusem la 
rândul ei Basarabia cu tot ce avea România mai inept și mai corupt, ar fi un 
dezastru pentru acea provincie și cel mai nimerit mijloc de a o pierde cât se 
poate de curând. 

Sunt relații de drept acolo ce trebuiesc cunoscute bine și mănţinute; sunt 
relații economice care trebuiesc cruţate. Administraţia din România e tot ce 
se poate mai rău pe pământ. Voim s-o dăm și acelei provincii? Voim să 
sărăcească şi să scadă populaţia de acolo precum sărăceşte şi scade la 
număr populaţia agricolă din România? Ne îngrozim la ideea că s-ar 
introduce şi acolo acele mii de lipitori și de cenușeri cari umplu ţara 
noastră, acei vandali cari nu ştiu nici abecedarul și aspiră de-a deveni 
prefecţi, acele lăcuste ale visteriei şi ale averii ţăranului cari ne-au înfundat 
ţara în datorii şi au adus pe sătean la sapă de lemn. 

Știm că vorbele noastre sânt ca celea ale prorocului din pustii. Contra 
instinctelor de rapacitate a unei societăți putrede și corupte, contra 
Bizanțului modern cuvintele nu ajută nimic, ci numai biciul și baioneta; dar 
ne îndeplinim datoria, deşi știm bine că, în loc ca Dobrogea să devie un 
Eldorado al unei bune și părintești administrații, al dreptăţii şi muncii 
regulate, va deveni din contra un Eldorado al tuturor cavalerilor de 
industrie, al diumașilor şi cumularzilor pe cari patrioţii nu i-au căpătuit 
încă. 


€ 


[5 octombrie 1878] 
Acest articol se vede a fi scris de o inteligență care caută sincer 
mijloacele de a îmbunătăți soarta sătenilor noştri; şi cu toate astea, în 


pasajul care precede, începând de la cuvintele „nu știți că orice lege relativă 
la veniturile și cheltuielile statului...“, ideea autorului nu ni se pare 
lămurită. Dacă autorul voieşte să zică că Constituţiunea dă, în Adunarea 
Deputaţilor, preponderanţă burgheziei și sătenilor şi că aceste elemente din 
nenorocire nefiind încă destul de dezvoltate la noi, influenţa pe care legea 
le-o atribuie se exercită nu de ele, ci de o categorie de oameni care se 
prefac, pentru interesul deputăţiei, că sunt protectori ai burgheziei şi ai 
sătenilor, dar care, în realitate, nu înțeleg interesele şi nu simt trebuinţele 
acestora şi nu ştiu prin urmare să îndeplinească rolul ce Constituţiunea 
atribuie burgheziei și sătenilor în mecanismul nostru constituţional; dacă 
aceasta este ideea autorului, atunci ideea este esactă și acest fapt constituie 
un rău pe care suntem datori să-l constatăm. Dacă însă ideea autorului este, 
după cum s-ar părea din câteva cuvinte întrebuințate în acest pasaj, că nu se 
cade ca Adunarea Deputaţilor să voteze ea întâi legile finanţiare, ci Senatul 
să aibe cea mai mare influență în privirea acestor legi, nu împărtășim 
această părere. Credem din contră că Adunarea Deputaţilor trebuie să 
păstreze o influenţă predomnitoare în afacerile finanţiare. 


€ 


[6 octombrie 1878] 

„Pe arborul tăcerii creşte fructul ei, pacea“ — zice un frumos proverb 
arab, care se aplică întrucâtva la atitudinea modestă de astăzi a presei 
române. 

Întradevăr, pare că s-ar fi dat un mot d'ordre ziarelor liberale şi 
afiliaților de a păzi un silențiu tăcut sau o tăcere silențioasă, după cum ar 
zice d. Pantazi Ghica, asupra activității acestei sesiuni estraordinare, în care 
s-a pus la cale cestiunile cele mai grave pentru viitorul României. 

Această tăcere se manifestă prin deosebitul interes etnologic ce-l arată 
ziaristica pentru regiuni depărtate, unele pentru Bosnia și Erţegovina, altele 
pentru Afganistan şi pentru îndrăzneţul Șir-Ali, încât, urmându-se acest 
metod de-a discuta cestiunile, vom ajunge mai departe, până ce concertul 
penelor oficioase va ajunge la o simfonie asupra descoperirilor din Africa 
centrală; iar triburile negrilor vor avea onoarea de a întuneca prin 
importanţa lor pierderea unei bucăţi din pământul patriei. 

Astfel, pe când turcii împresurau Bizanțul, înlăuntru se discutau și se 
certau asupra unor subtilități teologice, iar azi, când slavismul loveşte cu 


talazurile sale de invaziune corabia statului român, pasagerii acestei corăbii 
fără busolă și fără ancoră, corupta generaţie de astăzi începe a avea un 
semnificativ interes pentru cestiuni de pură etnologie. În zadar s-au ridicat 
glasuri spre a arăta că într-altă direcţie ar fi trebuit să pornească corabia, că 
vâslaşii au apucat pe unde talazurile sunt mai mari și stâncile mai 
primejdioase; societatea din corabie, superficială şi plină de zădămicii, nu 
încetează sau de a se certa pentru cea mai bună formă a organizaţiei 
omenești, pe când nu are nici pe cea mai rea, sau tace atârnându-se de câte o 
cruciuliță rusească. 

Deci Basarabia s-a dus de unde nu se va mai întoarce, în surul negrei 
străinătăţi. În zadar moldovanul va mai privi în zile senine din vârful 
Ceahlăului în zarea depărtată Ismailul, Cahulul, Bolgradul și ţărmii Mării 
Negre, în zadar va vedea departe, ca margine a orizontului său, Cetatea 
Albă și Chilia; ceea ce va vedea din punctul din care Alexandru Voevod cel 
Bun va fi rotit ochii pentru a-și măsura ţara cu agerimea lor, ceea ce va 
vedea va fi pământ înstrăinat. În zadar îşi va aduce aminte omul cunoscător 
de cele trecute, cumcă, tari ori slabi, în trecut nu s-a găsit unul dintre noi 
care să consfinţească pierderea pământului sfânt al patriei, astăzi va găsi 
sute de oameni, aleși în Sfatul ţării, cari au căutat zile întregi formula ca să 
scape de acel pământ, căutând a masca cu fraze patriotice lipsa lor de 
statornicie şi de bărbăţie, lipsa lor de adevărat și energic patriotism. 

lar poporul? Poporul tace, petrece cu jucării, cu părăzi, cu intrări 
triumfale; poporul, care şi-a vărsat sângele şi aurul pentru a ţine pe umere o 
politică nesocotită şi criminală, va găsi în fraze jurnalistice, în laudele 
lingușitorilor săi, în panglicăriile demagogiei făţișe şi a celei mascate o 
despăgubire meritată pentru pierderi reale și ireparabile. 

Aceiași oameni cari vorbesc totdauna de dânsul, se numesc 
reprezentanţii lui par excellence și găsesc neapărată consultarea lui dacă un 
profesor ignorant a fost dat afară sau un cetățean beţiv a mâncat bătaie la 
alegeri, aceiași oameni găsesc cu totul de prisos de a-l consulta când e în joc 
soarta lui întreagă. Pentru România cestiunea că d-nii Vizanti sau 
Daniileanu își pierd posturile sau că un guvern a avut candidaturi oficiale 
sunt lucruri de zece ori mai importante decât pierderea a trei ţinuturi și 
anexarea unei țări a cărei cultură va costa minimum două sute de milioane. 

Și care e motivul că nu se consultă ţara tocmai când e mai mare 
trebuință de aceasta? Pentru că sunt ruşii în ţară — răspunde d. Holban, 
viitorul prefect din Dobrogea cu 1500 de franci pe lună. 


Pentru că sunt rușii în ţară. Dar oare Senatul n-a fost dizolvat asupra 
intrării rușilor, iar actualul Senat n-a fost ales pe când talazurile invaziei 
acoperise Moldova? Oare nu tocmai corpul acela, care ar fi putut rezista, 
care ar fi putut împiedeca acţiunea fatală a unui guvern vitreg, a fost 
dizolvat spre a se convoca altul într-un termen mai scurt decum prevede 
legea și sub imediata impresie a invaziei? 

Fost-a cineva care să spuie poporului în ce stare vor ajunge fraţii lui din 
Basarabia cedată, pentru a-i trezi instinctul de conservare și bărbăţie? 

Rusia a intervenit cu generozitate în neliniştele agrării din Bulgaria și 
Erţegovina, căci substratul material al neorânduielilor din Turcia a fost, ca 
totdeuna, o cestiune economică. Dar oare știe d. Holban, prefectul de 
Tulcea, ce e în Rusia? 

Nu e acolo poporul supt și istovit de tot felul de dări nedrepte, nu a 
devenit țăranul rusesc chiar o adevărată raia? Nu e arbitrariul agenţilor 
guvernului mai mare decât a celor turcești, nu lipsesc toate garanţiile 
siguranţei și libertăţii personale? 

Relele Turciei moscovite, sub care încape Basarabia, sunt cu mult mai 
mari decât ale Turciei balcanice. Neliniștele din Bosnia, Erţegovina şi 
Bulgaria sunt pe zece părți întrecute de cele din ţinuturile Cirigin din 
gubernia Vorones, Cernâgov şi altele din Rusia. E destul ca țăranul să fie 
acolo nemulțămit cu soarta lui pentru ca guvernul rusesc să prefacă ţara 
într-un pustiu. În momentul în care rușii au plecat spre a elibera Orientul 
limba polonă se alunga din oficiile Poloniei, tipărirea de cărți în limba 
ruteană era oprită; era oprit chiar de-a cita în note la scrieri istorice textul 
unor documente vechi, scrise în limbă malorosiană; era oprit cu asprime de 
a cânta concerte arii malorosiane. 

Sub forma monarhiei absolute domneşte cel mai mare arbitrariu 
administrativ; se rusifică cu sila tot ce nu e moscovit; biserica a devenit o 
poliţie a conștiinței care închide în temniţi mii de oameni de altă religie; 
pentru o vorbă liberă sau un șir liber tribunalele dictează pedepse 
neomenoase, condamnă la muncă silnică în minele de plumb fete în vârstă 
aproape copilărească și băietani de pe băncile şcolii, pentru nimicuri, pentru 
credințe cari au trebuit să se nască ca idealuri nerealizabile în întunericul 
acelor internate în care semicultura şi pospăiala e un mijloc pentru o mai 
adâncă barbarie decât aceea a unui popor primitiv. 

Și acestea nu le spunem noi, le spune un rus chiar, un profesor de 
universitate, d. Dragomanov, care a fost destituit din catedra sa de la Chiev 


pentru că a încercat a scrie asupra limbii malorosiane. 

Și dacă o asemenea soartă așteaptă pe slavi chiar în împărăţia Moscului, 
ce soartă va aştepta oare pe bieţii români din Basarabia! 

Cu toate că o străinătate neagră și nendurătoare, barbară și robită şi-a 
întins ghearele asupra unei părţi din ţara noastră, Camerele actuale au 
autorizat, neautorizate ele înşile, cedarea provinciei, fără a crede de cuviință 
de a consulta poporul. La ce trebuie să ştie poporul sub ce soi de stăpâni va 
ajunge o parte a lui, sub ce stăpâni e ameninţat de a cădea întreg? 

Câteva numiri schimbate ale ulițelor Bucureştilor, câteva cântece ale 
muzicei militare, o reprezentație gratis la teatru și căpătuirea patrioţilor în 
Dobrogea îi vor lua ochii. Apoi mai e cestiunea Afganistanului și a Africei 
centrale, care ne interesează pe toţi într-un grad cu mult mai mare, alcazarul 
Ionescu, unde vor veni celebrităţi care să netezească neplăcutele încreţituri 
ale frunţilor sibarite și să readucă râsul pe buzele stâlpilor de cafenele care 
pun la cale ţara şi soarta naţiei. 

TEATRUL ROMÂNESC. DESCHIDEREA STAGIUNII 
1878-79 


[Articol cu paternitate incertă] 

[6 octombrie 1878] 

Dumineca trecută, 1 octombre, Asociația dramatică şi-a deschis 
stagiunea cu reprezentația Fiica lui Tintoretto, melodramă în 5 acte. 

Ca toate melodramele „de boulevard“, după cum se zice în termeni de 
teatru, și Fiica lui Tintoretto este un spectacol interesant, în care o intrigă 
încâlcită și presărată cu situații enigmatice ține loc de tot, patimi umflate 
câte vrei, dar la caractere să nu te aștepți, minuni închipuite destule, dar 
adevăr lumesc deloc. Eroii se nasc, trăiesc şi mor, umblă, se mişcă, intră și 
ies, totdeauna ex machina, fără altă noimă decât spre a sluji încâlcirii 
melodramatice. Un intrigant, cel puţin un om mârșav și spurcat (după fapte 
numai, că aminteri, după vorbele lui naive, se vede a fi băiat bun), încurcă 
şi turbură fericirea şi liniştea a o sumă de alte persoane cinstite, ori din 
ambiţie, ori din dragoste, ori din „sfânta foame“ a banilor, ori din cine ştie 
ce altă netrebnică pornire, sau, şi mai bine, din toate deodată, ca să fie 


melodrama și mai grozavă. Ba încă, mulţi intriganţi de melodramă, dacă i-ai 
întreba la o adică, nici ei n-ar şti să spuie pentru ce fac atâtea mișelii și 
supără pe oamenii de treabă, buni-nevinovaţi; dar îi supără pentru că-i 
supără; aminteri, ce fel de melodramă ar fi aceea fără un „infam intrigant“? 
Intrigantul umblă ce umblă, patru acte d-a rândul, dar în sfârşit, în actul al 
cincilea, i se înfundă şi lui; ori că-l ia și-l duc la poliţie; ori că victimele lui 
chiar îl răpun; ori că se ucide el însuși de mustrarea cugetului; ori, dacă nu i 
se întâmplă una din astea, apoi trebuie neapărat să-i cază apoplexie sau 
tavanul în cap, pentru satisfacția înaltei nobilimi și onor public. 

Acesta e calapodul literar pe care e turnată și Fiica lui Tintoretto şi în 
adevăr, în această melodramă mișelul Arezzo, după ce a făcut atâtea 
ticăloşii, moare la sfârşit trăsnit de o încurcătură galopantă de intestine, şi 
astfel se descurcă toată comedia. 

Astfel dar, pentru deschiderea stagiunii unui mare teatru naţional, nouă 
ni se pare că alegerea unei bucăţi de soiul cam rococo al melodramelor „de 
bulevard“ nu este tocmai nimerită. 

Traducţia melodramei Fiica lui Tintoretto se datorește unei pene 
strălucite, ce nu pentru întâia oară păcătuiește numai de hatârul muzelor 
românești. (Vorba ceea: — El iubeşte muzele româneşti. — Dar muzele pe 
el? — Și el pe ele.) Și se poate zice într-adevăr că e o traducţie minunată, de 
vreme ce traducătorul, anume d. Frideric Dame nu ştie, nu poate să știe 
româneşte. 

Onor. comitet teatral are în frunte-i, ca director general, pe d. Ion Ghica, 
prezidentul Academiei Române, și în sânu-i pe d. G. Sion, membru în 
aceeaşi Academie; nu mai pomenim şi de multiscusitul d. Pseudo-Ureche, 
membru şi în comitetul teatral, care se zice c-a părăsit jetul academic 
fiindcă, din nenorocire şi dimpotrivă cu speranţele-i legitime, nu s-a dat 
premiul Năsturel operelor d-sale spurii, tipărite ad hoc. Prin urmare, de la 
acest onor. comitet teatral, bucăţică ruptă din Academie, suntem în drept a 
cere puţin respect pentru limba românească. Întâiul teatru românesc din 
ţară, cârmuit de membri din Academia românească, pe a cărui scenă se 
vorbeşte o limbă ce numai românească nu-i, e cam ciudat lucru, ce-i drept. 
Și de aceea nici nu putem crede că onor. direcţie generală a avut ceva în 
ştire despre traducţia minunată a d-lui Fr. Dame, cu care s-a deschis 
alaltăieri seara stagiunea teatrală. 

Deschiderea unei stagiuni nu e tocmai un prilej pentru a se critica 
fiecare actor în parte, mai ales când toți sunt cunoscuţi din trecut publicului. 


Însă o observaţie sau două, chiar de pe acum, întru cât priveşte aceea ce în 
franţuzește se zice l'ensemble, credem că și-ar găsi loc în această dare de 
seamă. 

Este elementar într-un teatru că toți actorii trebuie să vorbească tot într- 
un glas, adică să aibă cu toţii un diapazon statornic. Duminică seara multe 
scene s-au jucat așa încât părea că un actor vorbeşte din pivniţă şi altul din 
podul casei; iar când vorbeau mai mulţi era şi mai ciudat. La o întrebare 
şoptită, un actor poate răspunde într-un glas cât vrea de tare, însă nu într-un 
glas mai înalt sau mai adânc decât glasul căruia-i răspunde. 

Apoi ar mai fi de dorit ca figuranţii, coriștii și rolele de a doua și a treia 
mână să se arate ca făcând parte vie din comedia ce se înfățișează pe scenă; 
adică, la moartea vreunui erou, jalnici să fie, iar la nuntă cheflii; și dacă s-ar 
putea să nu mai stea drepți şi la rând, soldăţește, că doar disciplina 
dramatică se deosebeşte de cea de la cazarmă. Un erou zelos asudă în faţa 
scenei în agonia ceasurilor din urmă; iar tovarăşii lui de luptă, chip și 
seamă, pe cari el îi conjură cu limbă de moarte să-l răzbune şi să scape 
patria de vrăjmași, voinicii lui, stă drepţi la linie, fără să-l asculte, şi se 
gândesc: unul că s-apropie Sfântul Dumitru, altul că n-are palton ori că s-au 
rupt ghetele, altul că n-a plătit abonamentul la birt — fel de fel de nevoi, mă 
rog, cum are tot omul, măcar corist să fie. Toate aceste nevoi însă fiecare şi 
le ştie şi nu privesc deloc pe public, care ar dori să vază pe „tovarășii de 
luptă“ ai eroului ce moare puţin mai mișcaţi de pierderea căpitanului lor. 

Direcţia de scenă ar trebui să se cam gândească la îndreptarea acestor 
cusururi inveterate în teatrul românesc. 

Sfârşim, sperând că la locurile competente din teatrul românesc părerile 
criticei cinstite vor fi citite măcar cu aceeași luare-aminte cu care se citesc 
măgulirile şi laudele banale, gratuite sau nu. 


€ 


LA VOCE D’ ITALIA 


[7 octombrie 1878] 

D. Cavaler Enrico Croce şi-a propus a scoate un ziar italiano-român 
pentru a face România cunoscută conaţionalilor săi. 

Nu discutăm necesitatea ziarului, căci în urma urmelor aceasta va atârna 

în mare parte de la modul cum va fi redigeat. E adevărat îndealmintrelea că 


tocmai în Italia am fost calomniaţi îndestul, că chiar astăzi cercurile oficiale 
ale noului regat nu ne dau un sprijin îndestul de puternic şi că în special 
Italia ne cunoaște foarte puţin, deşi națiunea italiană ne e cea mai înrudită 
prin limbă dintre toate celelalte naţiuni romanice. 

Ceea ce am dori însă cu tot dinadinsul e ca noua foaie — căreia îi dorim 
mult succes și viață îndelungată — să fie pătrunsă de spiritul adevărului. 

Destule ziare avem în ţară, a căror singură ocupaţiune este de-a lăuda 
națiunea, a-i măguli instinctele sale, a-i demonstra lucruri indiferente ca 
periculoase, iar pericolele, ca lucruri vrednice de dorit. Destul ni s-a vorbit 
de glorie, de tărie, de primatul nostru în Orient, pe când ar fi trebuit să ni se 
dea sfatul serios de-a cumpăni puterile noastre și de-a nu aspira la lucruri 
himerice, foarte costisitoare și foarte zădarnice pentru stadiul nostru cel mic 
de cultură. 

Desigur că ţinem la simpatiile Italiei şi am fi foarte bucuroşi ca să se 
reînoiască acele relațiuni amicale și de solidaritate de interese, cari 
predominau în veacul nostru de aur sub coborâtorii Basarabilor și ai viței 
Muşatin, pe când Cetatea Albă și Chilia erau pline de negustori genovezi și 
venețieni, pe când galbenul venetic era o monetă cunoscută, pe când 
republica Veneţiei întreținea atât de puternice relaţiuni cu Ștefan Vodă 
pomenească-l! 

E drept că un ziar nu e vrun lucru mare, — puţin schimbă din cursul 
fatal al evenimentelor, ba este adesea un fruct al acelui curs. Dar de bine de 
rău tot e mai mult decât nimica şi poate da direcţie unei mișcări oarecare. 
Astfel planul de colonizaţiune a Dobrogei prin italieni ar fi vrednic de-o 
atenţie unui ziar italian român; și dacă ar succede o dată de-a porni curentul 
unei colonizări latine spre România, nu ne îndoim că chiar latifundiile 
României proprie ar fi un teren roditor pentru o asemenea lăudabilă operă. 

Nu ne facem mari iluzii asupra acestui plan — din contra suntem mai 
aplecaţi de-a crede că nu va reuşi decât că va reuși. Dar bine cercetându-se 
terenul și având ţinte limpezi înaintea ochilor, lucrul n-ar fi cu neputinţă și 
ne-ar fi folositor şi nouă și cauzei romanice în genere. 

lată dar un orizon larg, care se deschide noii întreprinderi ziaristice. 
Istoriceşte s-ar putea ocupa cu relaţiile tradiționale, deşi ajunse în 
desuetudine dintre Italia și ţările dunărene române, politiceşte ar putea 
milita în favorul întărirei elementului nostru izolat din răsăritul Europei 
printr-o nouă influență de sânge romanic. 


După programă nu ne putem rosti încă, dar sperăm că foaia nu va fi pur 
şi simplu un vestitor de noutăţi și de complimente, făcute nouă, cari nu le 
prea merităm, ci va îndeplini un scop serios și bine hotărât. 

„La voce d'Italia“ va apărea joile şi duminicile; preţul pe an 20 franci, 
pe şase luni 12; direcţia şi administraţia e în strada Academiei nr. 24 la 
Tipografia naţională. 


€ 


MIŞCĂRILE ÎN RUSIA 


[8 octombrie 1878] 

„Journal des débats“ primeşte din Petersburg următoarele şiruri: 

Dacă revoluționarii se abţin pentru moment de la noi acte sângeroase și 
nu fac să urmeze uciderii generalului Mezențof alte fărădelegi 
asemănătoare, ei se despăgubesc dând un avânt mult mai mare literaturii 
lor; oprite prin legi și înmulțind proclamaţiile și broșurile lor, pe cari le 
iubesc într-un mod atât de particular. E curios că toate silinţele celor două 
poliţii, cea oficială și cea secretă, cu care Petersburgul e cu deprisos 
aprovizionat, nu izbutesc a descoperi ascunzătorile misterioase unde se 
fabrică şi se imprimă productele lor şi că continuă a da piept cu autoritatea 
făcându-le să circuleze liber prin mijlocul poștei mici. Proclamaţiile nu se 
mai numără printre rarităţi şi orice persoană, cât de puţin notabilă, 
primeşte mai multe cum ar dori; cum e cu putinţă deci ca poliţia să fie în 
neputinţă de-a pune mâna pe autorii lor, cât şi pe presele tipografice, de 
sub cari ele ies la lumină? Tipografiile sunt supuse în Rusia unei inspecții 
mai riguroase, care pare a face cu neputinţă orice contravenţie; sfinţenia 
domiciliului nu se respectă mai mult decât libertatea cetăţenilor; arestările 
nu atârnă decât de buna chibzuinţă a agenţilor şi cu toate înlesnirile 
acestea, perchiziţiile nu ajung la nici un rezultat. 

Efectul cel mai limpede a acestei literaturi subterane e că-ntreţine 
panica-n societate. Citind profesiile de credință a acestui partid pus la 
index şi care nu pierde nimic din superba sa mândrie, partid ce amestecă 
amenințările cu blestemele și în cari un tribunal, avându-și scaunul în 
întuneric şi arogându-și cu toate astea drepturile unui judecător suprem, 
rostește hotărâri neîndurate atât contra unor clase întregi ale societăţii, cât 
și contra unor indivizi izolați, citind zic acele profesii de credință e natural 


că funcţionarul public cât și burghezul nu se simt tocmai în apele lor și se- 
ntreabă ce trebuie să crează. Dacă aceste foi n-ar fi cu asprime proibite, ei 
s-ar îngriji cu mult mai puțin şi nu le-ar da mai multă importanţă decât 
altor rătăciri ale spiritului omenesc; însă faptul că apărarea guvernului e-n 
neputinţă de-a opri circularea acestor foi, trezesc ideea că dușmanul se 
razimă pe puteri însemnate și că neapărat cată să se ţie seama de el. Mii de 
zgomote stranii circulează în privirea aceasta și s-acreditează pe zi ce 
merge mai mult: se asigură, de pildă, că această organizaţie revoluționară 
are afiliaţi pretutindenea, că-i are în toate ramurile administraţiei publice, 
ba până şi-n sânul corporaţiunilor, destinate anume pentru a urmări pe 
revoluționari și că prin această conivenţă secretă se esplică imunitatea 
relativă, de care s-au bucurat pân-acuma. La aceste descoperiri 
îngrozitoare se mai adaogă povestiri nu mai puţin îngrozitoare asupra 
proiectelor grandioase ce li se atribuie contra societăţii. Se vorbește de 
esterminarea personalului guvernamental, a bogaţilor și a burgejilor şi 
oamenii își șoptesc la ureche că întreaga capitală sau măcar unele cartiere 
vor zbura în aer prin mijlocul dinamitului pe care hornarii îl vor pune pe 
drumuri. Toate acestea se spun firește într-un ton pe jumătate glumet: însă 
bagi în curând de seamă că această veselie prefăcută ascunde o neliniște 
reală și că viitorul se anunță plin de nouri grei. 

În aceste proclamaţii, dintre cari una din cele din urmă poartă titlul 
Moarte pentru moarte, se găsește esplicarea și justificarea uciderii șefului 
jandarmeriei. Dacă o credem, atunci fără cuvânt s-au atribuit acest act 
unei simple răzbunări pentru esecuţiunea lui Kovalski, răzbunare esercitată 
asupra unui nevinovat. Generalul Mezenţof a fost condamnat la moarte 
pentru că a meritat-o el în persoană, în zilele prefectului capitalei Trepof el 
îşi permisese procedări crude și ilegale către deţinuţii politici și a primit 
răsplătirea. Revoluţionarii nu sunt atât de răi, precum ar voi cineva să-i 
facă în aparență, şi nu sacrifică vieţi omenești fără deosebire. Dacă 
generalul Mesenţof n-ar fi călcat datoriile sale, nimeni nu l-ar fi făcut 
răspunzător pentru ofense comise de alții şi el ca persoană, nu ca şef al 
jandarmilor a suferit pedeapsa decretată. 


È 
[8 octombrie 1878] 


Mâne, duminică, e ziua hotărâtă pentru intrarea triumfală a trupelor 
noastre în Bucureşti. 

Într-adevăr, dacă este vreun organ al naţiunii care-n aceste vremi triste, 
când totul e ameninţat, să prezinte o priveliște mai mândră și mai întăritoare 
de suflet, e organul puterii fizice a poporului românesc, ostașul, care azi, 
când Camerele s-au dezonorat, revenind asupra voturilor solemne din trecut 
şi rumpându-le, au ţinut singur drapelul sus, gata a se bate pe Argeș cu rușii, 
precum a fost gata a se bate în Bulgaria cu turcii. 

Pe când o generaţie coruptă, fără de mândrie şi statornicie, formează 
publicul privitor, oștirea, această singură reprezentantă a poporului 
românesc adevărat, cum este el la plaiuri și la şes, dovedeşte încă urmele 
unor virtuţi cari în restul societăţii s-au pierdut. 

E. drept că toată organizarea noastră politică, tot aparatul de legi şi 
instituții introduse cu deridicata, toată neîngrijirea de pân-acuma pentru 
clasa agricolă română tind a o nimici cu desăvârşire. 

Nu e număr din „Monitor“ care să nu cuprindă liste lungi de dări directe 
şi indirecte, judeţene, comunale şi de alt soi, cari toate în linia din urmă se 
percep din punga ţăranului, de vreme ce el formează singura clasă 
productivă în România. Munca lui o precupeţesc negustorii şi o schimbă pe 
mărfuri străine, munca lui dă valoare latifundiilor statului și celor 
particulare, dările plătite direct şi indirect de cătră dânsul susţin legiunile de 
funcţionari ai statului, ai comunelor, ai judeţelor; c-un cuvânt o organizaţie 
în care vorbeşte și pe care-o influențează toți aceia cari nu produc în 
economia naţiei nici măcar valoarea unui capăt de aţă; pe când ţăranul, care 
singur produce întreg substratul vieţii noastre economice, nu are nici un 
glas care să-l reprezinte pe el, să vorbească în numele lui. 

Și când voim a ne făli şi a ascunde cu vălul gloriei mizeria acestei 
generaţii fără razim moral și intelectual, atunci cu ce ne vom făli decât cu 
vitejia personală a aceluiași ţăran? 

El merită într-adevăr să intre în triumf în Sybaris, el care în mijlocul 
veacului al nouăsprezecelea, ce pentru noi însemnează domnia frazei și a 
pospăielii străine, reprezintă încă cu aceeași bărbăţie frumoasele pagine ale 
unui trecut când toată ţara era ca dânsul. Dar vremile s-au schimbat din 
veacul al cincisprezecelea şi până azi. Astăzi graţie liberalismului am izbutit 
a face din România o nouă Americă, un teren pentru colonii, pe când 
poporul românesc se stinge prin simplificarea muncii, prin pierderea pieţei 
în care să și-o ofere, prin mizeria cauzată de mulțimea dărilor, prin sărăcirea 


cauzată de introducerea unor costisitoare forme goale fără nici un cuprins 
real. Astăzi ca niciodată putem vorbi de o plebe de sus și de un popor de 
jos. 

Să descoperim oare toate păcatele câte s-au comis până în ziua de astăzi 
contra elementului celui mai conservator din ţară, contra săteanului? Dar nu 
e lege introdusă care să nu fi distrus sau să fi încercat a distruge sentimentul 
lui de drept, ce se păstrase de bătrâni ca obicei al pământului, ca datină 
moștenită; nu e școală înfiinţată care să nu fi fost o unealtă contra limbei lui 
şi a bunului său simţ, nu e instituție care să fi răspuns la adevăratele lui 
trebuinţe. În mijlocul formelor cosmopolite, introduse la noi fără alegere, el 
e singurul ce şi-a păstrat frumoasa limbă stăveche, frumoasele datine, cari şi 
ele pier din zi în zi sub suflarea îngheţată a unui veac străin de toată fiinţa 
noastră. 

Știm prea bine că nici Dumnezeu din cer, nici om de pe pământ nu mai 
e în stare a opri repedea cădere pe povârnișul fatal pe care am apucat. Peste 
douăzeci și cinci de ani românul în România chiar va fi o curiozitate 
etnologică precum e astăzi în munţii Emului, unde-a stăpânit cu glorie două 
veacuri. Știm prea bine că am făcut drumuri comode de fier și poduri peste 
râuri invaziei veacului modem și că stăpânii viitori ai pământului nostru 
trec în fiece zi graniţele cu sutele și cu miile. Noua Americă, America 
răsăriteană de lângă Dunăre, a deschis de mult porţile ei imigraţiunii care 
ne-aduce civilizaţia şi stingerea. 

Dacă le spunem toate acestea n-o facem pentru că ar fi ceva nou, pentru 
că am putea spune remedii contra răului, ci pentru a arăta că, dacă e un 
element care să mai merite recunoştinţa noastră deplină, pentru că dă 
oarecare strălucire celor din urmă pagini ale istoriei noastre, este tocmai 
acel popor din sate, care a rămas inaccesibil tuturor înnoiturilor noaste 
nenorocite, dar care se stinge prin munca de Sisif ce i s-a impus, pentru ca 
tocmai el şi nu altul să susţie uneltele care-l esterminează. 

Dar chiar bucuria şi recunoştinţa noastră sinceră este înveninată de un 
eveniment care se petrece în aceeași zi în care se petrece intrarea triumfală. 
Într-adevăr, între comisarii ruși și cei români s-a fixat aceeaşi duminecă, 
aceeaşi zi de 8 octomvrie pentru schimbarea autorităţilor române din 
Basarabia cu cele ruseşti. Deci în aceeași zi în care Bucureştii vor fi 
împodobiţi cu flamuri tricolore și se vor ilumina, un alt colț al pământului 
românesc va intra într-un întuneric vecinic poate. Nu există o mai mare 
ironie decât aceea a sorții. 


€ 


[11 octombrie 1878] 

„Românul“ combate ideile emise de noi în privirea organizării viitoare a 
Dobrogei. Noi am cerut ca şcolile primare din Dobrogea să fie confesionale, 
să nu impunem populațiunilor limba și instituțiile noastre, în fine ca 
Dobrogea să fie tratată ca o provincie deosebită, respectându-se legile, 
datinele, individualitatea lor locală, iar nu ca Românie transdanubiană. 

Cuvintele pentru cari am făcut acele propuneri sunt multe și varii; cel 
mai grav însă e că, cu toate drepturile noastre istorice necontestabile asupra 
acelei părți de ţară, ea este azi de facto o ţară străină şi nici nu putea fi altfel 
de vreme ce dominaţiunea română a încetat acolo de aproape cinci sute de 
ani. Al doilea cuvânt e că am voi să nu ne fie rușine într-o zi de starea în 
care administraţia ineptă, imorală și vândută a generaţiei liberale de astăzi a 
adus România Întreagă. 

De aceea unirea personală a provinciei cu România ar fi poate 
expedientul cel mai bun pentru a o scăpa de lăcustele diurmașillor, 
cumularzilor și postulanţilor flămânzi care cotropesc și vestejesc în 
România totul — instrucţie, administraţie, advocatura, justiţia chiar. 

Acuma venim la răspunsurile „Românului“. 

„Românul“ numeşte ideile noastre erezii. Să vedem ce erezii sunt: 

Ziarul guvernamental zice că noi nu ştim sau uităm că deja Luther a 
stigmatizat identificarea științei cu biserica, o identificare la stârpirea căreia 
n-a încetat, nu încetează de-a lucra pedagogia modernă. 

Înainte de toate „Românul“ trebuie să ştie că şcoala primară n-are a face 
nimic cu știința, precum pe de altă parte știința n-are a face nimic cu 
pedagogia. 

Școalele primare nu sunt institute pentru propagarea ştiinţei, ci institute 
de creştere (educaţiune). Pe de altă parte biserica este asemenea un institut 
de creştere, și influenţa ei asupra școlii primare este cea mai folositoare. 
Cititul, scrisul şi socoteala nu sunt științe, sunt mijloace numai, cele dentâi 
pentru a-și fixa memoria şi a ajunge la cunoștințe, cea din urmă pentru a 
ușura judecata asupra valorilor. Materia adevărată ce caută a se preda în 
școlile primare trebuie să fie educativă. Tocmai acesta e defectul școalelor 
din România, că atât cele primare cât și cele secundare îngreuie memoria și 
judecata copiilor c-o mulțime de cunoștințe nefolositoare — nici o 
programă de studii nu-i aşa de încărcată ca cea din România — lăsând 


caracterul şi sentimentele paragină. Știința începe abia acolo unde judecata 
e coaptă, disciplina caracterului deplină, înainte de această epocă nu există 
decât creştere prin deosebite mijloace, din cari religia e cel mai puternic. 
Partea pur dogmatică a religiei se pierde cu vremea, dar sâmburul ei moral 
rămâne și formează tăria caracterului. Institutele noastre de educaţie — 
interconfesionale — produc pehlivanii și papugii cari de la 15-16 ani încep 
a aspira la funcţiile statului, împlu — priveliște greţoasă — localele 
obscene de petrecere și ne inspiră de pe acum dezgust și o mare neliniște în 
privirea viitorului României. 

Dar dovada cea mai limpede că tocmai ideea „Românului“ este o erezie 
sunt școalele confesionale din Austro-Ungaria, singurele institute vrednice 
de toată lauda, care disciplinează în mod riguros caracterul populațiunilor 
române de acolo. O altă dovadă sunt școalele catolice din Bucureşti, 
vizitate de copii români, ba de evrei chiar. Și de ce? Pentru că şcoalele 
interconfesionale corup. C-un cuvânt școalele elementare sunt institute de 
educaţie, iar mijloacele sunt cunoştinţe fie practice, fie religioase. 

Îndealmintrelea „Românul“ greşeşte rău citând în această privire pe 
Luther ca autoritate. În realitate obscurantismul introdus în Germania prin 
reformaţi a fost mult mai mare și mai cumplit de cum l-au introdus vreodată 
catolicii. Reformaţii au ars şi spânzurat eretici mai rău decât catolicii, şi 
tocmai contra acestui obscurantism barbar catolicii au introdus școala 
primară populară, care este o invențiune a lor, dacă se poate întrebuința 
acest cuvânt. Tocmai ordinul cel mai calomniat — iezuiții — sunt creatorii 
şi răspânditorii învățământului popular gratuit, care înaintea lor nu exista. 

Lăsăm la o parte pedagogia d-lor modernă, care se vede că e atât de 
modernă încât n-o cunoaşte încă nimenea. Pedagogia nu are a impune 
materia cutare ori cutare ce e a se preda, ci numai modul de-a o preda 
pentru a înrâuri asupra caracterului şi a disciplina mintea. E o ştiinţă 
formală sau mai bine o artă pentru a face mai priceput copilului ceea ce 
voim să-i spunem şi a-i imprima mai adânc ideile morale și, câte puţin, a 
deveni directivele vieţii sale. În materie chiar ea nu decide nimic. 

De aceea am ruga pe „Românul“ să nu confunde pedagogia adevărată 
cu ideile secăturilor republicane cari vor să puie mâna pe şcoala primară şi a 
căror pedagogie consistă întru a nu avea nici o pedagogie. Atât pentru 
instrucţia publică a dobrogenilor. 

Ideile „Românului“ sunt greșite ori tendenţioase, în tot cazul idei din 
care nimeni nu va putea să tragă folos. 


lată ce zice însă „Românul“ despre limba administraţiei din Dobrogea: 


Fiecare ţară are o limbă a statului, o limbă a cetățeanului, un instrument de 
înţelegere comună care poate să difere de graiul naţional al individului cutare sau 
cutare. Statul n-are dreptul d-a persecuta graiurile locale. Ele pot şi trebuie chiar să 
figureze în şcoalele respective. Turcii din Dobrogea vor învăţa turceşte, tătarii 
tătăreşte, mai bine încă decât sub dominaţiunea otomană. Toţi cetăţenii români însă, 
fără distincţiune de origine sau de religiune, sunt datori a cunoaște limba comună a 
statului, limba prin intermediul căreia ei se pot înțelege unii cu alţii ca membri ai 
unei singure familii politice. 


Aceste idei nu sunt greşite, nu sunt tendenţioase: ele sunt primejdioase. 

Asupra acestor idei nu mai încape nici un fel de discuţiune: este în 
vecinătatea noastră un stat în care ele sunt aplicate și nu avem decât să 
căutăm urmările acestei aplicațiuni pentru ca să ne încredințăm despre 
aceasta. Cuvintele pe cari le extragem din „Românul“ par a fi estrase din 
foile maghiare; din cuvânt în cuvânt argumentele cu care „Românul“ 
combate cererile noastre sunt argumentele cu care politicii maghiari combat 
cererile românilor din Ardeal. Într-un cuvânt, politica pe care „Românul“ ne 
sfătuiește s-o urmăm față cu dobrogenii este politica pe care maghiarii o 
urmează față cu românii din Ardeal. 

E înțeleaptă această politică? 

Întrebaţi pe ardeleni, ca ei să vă răspundă. 

„Românul“ zice: „România transdanubiană există, dar trebuie să știm a 
o iubi, ca și ea să ne iubească.“ Aşa este, trebuie să știm a o iubi, pentru ca 
şi ea să ne iubească. Dacă însă vom procede față cu dobrogenii cum 
maghiarii proced față cu ardelenii, dobrogenii ne vor iubi cum ardelenii 
iubesc pe maghiari. 

Mai avem nevoie de alte dovezi? Rusia urmează aceeași cale a 
introducerii silnice a limbii statului, apoi o urmează Prusia în provinţia 
Posen, în Alsas şi Lorena, c-un cuvânt toate statele cuceritoare. E o armă 
periculoasă aceasta în mânile celui slab, căci se-ntoarce mai în genere 
contra lui la urma-urmelor. Pasajul din „Românul“ e evanghelia tiraniei 
maghiare, rusești, prusiene. Noi concedem ca limba românească să fie 
obiect de studiu obligatoriu, însă predarea tuturor obiectelor să se facă în 
limba maternă a copiilor, căci numai aşa vor pricepe ce-nvaţă şi numai așa 
vor învaţă a iubi România. 


Acum venim la instituţiile noastre liberale, pe cari n-am voi să le vedem 
introduse în noua provincie. Am voi să se respecte adică statu quo ante 
bellum relaţiunile de proprietate și de posesiune, administraţia comunală 
cum a fost, jurisdicțiunea matrimonială exercitată de cler, sentinţele de pace 
dictate părților prin persoane clerice, c-un cuvânt toată organizația 
primitivă, însă morală și de bună-credinţă a unui popor primitiv. Pentru 
aceasta ar trebui un studiu îndelungat făcut la faţa locului asupra obiceielor 
pământului, asupra acelui drept viu, recunoscut de toţi şi necontestat de 
nimenea, care cuprinde puterea sa coercitivă în sine însuși şi în conştiinţa 
omului. Dacă „Românul“ se teme de veacul de mijloc, să-şi aducă aminte 
că amândouă ţările noastre dunărene n-au avut de la fondarea lor și până în 
suta a optsprezece nici un cod scris (codicele Vasile Lupu și Matei Basarab 
nu s-au aplicat niciodată) și că abia fanarioţii, stricând ţara din temelie şi 
corumpând până în măduvă simţul de drept al românului, au fost siliți să- 
ntroducă norme scrise într-o societate în care totul era putred, iar șiretlicul, 
sofisma şi neadevărul se introdusese în locul sentimentului înnăscut de 
dreptate şi de adevăr. 

[12 octombrie 1878] 

Era lesne de prevăzut că acel compromis din Senat, ce formează astăzi 
punctul de purcedere al multor articole politice în ziarul „Presa“ să fie o 
ocazie binevenită pentru organele radicale de-a se bucura de închipuita 
dezbinare în partidul conservator şi de-a ironiza slăbirea acestuia. 

Noi din parte-ne credem că o furtună de hârtie nu e în stare nicicând să 
risipească convingeri bine formate și unitatea aceea care se naşte din 
comunitate de interese și de vederi. De aceea, oricât de mare ar fi bucuria 
„Românului“, știm că ea nu e deloc justificată şi cel puţin nu ne atinge pe 
noi, cară de la-nceput şi până acuma am rămas consecuenţi, descoperind pas 
cu pas minciuna și duplicitatea politicei radicale și neamăgindu-ne prin nici 
una din apucăturile partidului radical. 

Limpede şi în mod neîndoios a dovedit d. Maiorescu în Cameră că 
ministrul nostru de externe ştia despre pretenţiile Rusiei asupra Basarabiei 
şi cu toate astea n-a spus Camerei nimic, și cu toate astea a dus armata peste 
Dunăre, ca să se lupte în interesul celora cari aveau să ne sfâșie țara. 


Și când ţineam seamă de ştirile ce ne veneau din ziare străine, din Rusia 
chiar, în privinţa aceasta, eram numiţi calomniatori; şi când ne rugam lui 
Dumnezeu să facă a trece păharul acesta de dinaintea noastră și a nu ne 
împlini ceea ce vedeam apropiindu-se ca fatalitatea, în ale cărei unde 
pluteau cu mulțumire roșii, atunci eram acuzaţi că vorbim rău de partidul 
fanarioţilor și de nobilul său aliat. 

De aceea era evident că oricât de identice ar fi îndealtmintrelea 
principiile fundamentale ale partidului conservator, numească-se el dreapta, 
numească-se centru, nu ne-am putut asocia la darea unui bil de indemnitate 
pentru actele acestui ministeriu care-a făcut atât de bine trebile Rusiei și atât 
de rău pe-ale României. 

Ceea ce e mai hazliu însă e desigur ştirea ce-o comunică „Românul“ 
cititorilor săi cumcă „Timpul“, zi „Timpul“, a devenit socialist. Pentru că 
arătăm cum ţăranul nostru, fie proprietar mare, fie mic, e singurul 
producător real în această ţară şi cum din spinarea acestui țăran se nutresc 
toţi paraziţii liberali, impuindu-i statului netrebnicia lor intelectuală și 
morală, de aceea noi am devenit socialişti, ba, mai mult, comuniști și 
nihiliști. 

Dacă arătăm că prin calamităţi economice ţăranul, care e proprietar şi 
producător, dă îndărăt şi se stinge prin greutatea birurilor, că fiecare număr 
din „Monitor“ cuprinde liste lungi de dări comunale, judeţene etc. cari-n 
ultima linie se plătesc din punga ţăranului pentru a întreţine o administraţie 
hoţească, atunci noi ... suntem socialişti, se-nţelege. Și dacă vom spune că 
populaţiile noastre orăşeneşti au pierdut — prin importarea mărfurilor 
străine de tot soiul — pânea zilnică și sunt reduse parte la proletariat, parte 
la precupeţirea băuturilor spirtoase şi a obiectelor de consumaţie zilnică, 
adecă trăiesc din scumpirea artificială a acestor obiecte, atunci „Românul“ 
va zice că suntem socialiști. 

Tot atât de nepotrivită e citarea în această privire a unui alt articol din 
„Timpul“. 

Despre articolul întitulat Mişcările din Rusia n-avem decât a repeta că 
este o corespondență din „Journal des debats“, ziar care în orice caz numai 
socialist nu e. E de sine înțeles că, oricât de criminale ar fi mişcările din 
Rusia, noi nici le combatem, nici le aprobăm. Împărăția vecină s-a izolat 
atât de mult de restul lumii încât mişcările dinlăuntrul ei nu înrâuresc întru 
nimic spiritul public al Europei şi sunt afaceri curat ruseşti. Pentru 
străinătate ele au valoare numai întru cât împiedecă sau înaintează scopurile 


guvernului rusesc și poate că acest din urmă, ocupat îndestul înlăuntrul țării 
sale, va exercita un amestec mai puţin simţitor în afacerile altora în afară. 
Interesul ce-l au ziarele străine — putem zice toată presa europeană — 
pentru acele mișcări e cu totul identic cu al nostru și nu priveşte decât 
influenţa pe care ele ar putea-o avea asupra politicei esterne a Rusiei. Asta-i 
destul de lămurit pentru a arăta deplina noastră neinteresare, fie în afirmativ, 
fie în negativ, pentru mișcările dintr-o ţară care am dori să ne inspire pe de- 
a pururea tot atât interes pre cât ne inspiră Afganistanul de ex., chiar dac-am 
trebui să renunțăm la onoarea de-a vedea pe d. Slăniceanu ministru 
plenipotenţiar la Curtea din Cabul. 

Nu ştim pentru a câtea oară cată să repetăm că reflecțiunile noastre nu le 
mai facem „Românului“ îndeosebi. 

Acest ziar a minţit de atâtea ori pe socoteala noastră, când cu bandele de 
săcui, când cu dezminţirile în privinţa banilor de hârtie şi în cestiunea 
Basarabiei, cari toate s-au dovedit din parte-i ca nevrednice apucături, încât 
noi faţă cu ziarul fanariot nu mai suntem în poziţie de apărare. Sântem prea 
sus pentru ca să ne poată atinge. Am spus totdeuna adevărul și nu ne-am 
înjosit a întrebuința apucăturile coţcărești ale foilor fanariote. Deplângem că 
generaţia de astăzi ne dă ocazie de a spune atâtea adevăruri dureroase şi că 
mai ales partidul aşa-numit liberal ne impune, prin netrebnicia sa 
intelectuală și morală, datoria sfântă de a-l contesta zi cu zi. Dar dacă 
poziția noastră prin apărarea fără înconjur a adevărului devine grea din 
cauza alianţei naturale a celor mărginiţi şi a celor răi contra noastră, de pe 
altă parte calomnia şi minciuna nu ne pot atinge. Săgeţile neputincioase ale 
progeniturei importate a Fanarului se frâng fără putere de pavăza noastră. 
Statornici şi consecuenţi de la început, nimeni nu ne poate arăta o singură 
deviere din calea ce ne-am prescris-o. 

[Articol cu paternitate incertă] 
[14 octombrie 1878] 
Aflăm din Tulcea că autoritățile ruseşti de acolo au oprit în mod absolut 
pe locuitori de-a face vreo manifestaţie de bună primire la intrarea trupelor 
române. Acest fapt a fost raportat deja în străinătate (însă nu din partea 
guvernului nostru), unde se va cunoaște cu mult înainte cauza adâncii tăceri 
ce vor observa-o populaţiunile la luarea în posesiune a Dobrogei. 


Cu această ocazie rugăm pe confrații noştri de la „Presa“ de-a fi atât de 
buni să nu ne mai dea lecţii de patriotism prin notițele cronicei. Cu intenție 
comunicăm toate știrile date, nu de „Le Nord“ ci de „Curierul guvernului“, 
jurnalul oficial al Împărăției ruseşti, asupra pretinsei bune primiri a ruşilor 
în Basarabia noastră. Tot cu această intenţie publicăm și următoarea depeșă 
a guvernorului Basarabiei, generalul Șebeco, către Împăratul, cu data 
Ismail, luni 21 octombre: 


Astăzi am proclamat în mod solemn unirea Basarabiei române cu teritoriul 
nostru. Granița vamală s-a înaintat până la Prut şi la Dunăre, teritoriul ne-a fost predat 
în mod oficial de cătră delegaţii români. Bucuria populaţiei e nemărginită. 

Episcopul de Chișănău a celebrat serviciul divin, invocând binecuvântarea cerului 
asupra Maiestăţei Voastre. Toate clasele populațiunii au dat expresie celor mai loiale 
sentimente pentru Maiestatea Voastră. 


Predarea s-a făcut deci duminică, în aceeași zi în care trupele noastre au 
intrat în triumf în capitală. Sapienti sat. 


€ 


[19 octombrie 1878] 

„Românul“ se grăbeşte a reproduce din ziarul francez „La Presse“ un 
articol intitulat România în care se aduc laude senatorilor guvernamentali, 
deputaţilor și guvernului pentru buna lor purtare în cestiunile cele trei 
impuse de Tratatul de la Berlin. 

Aceasta n-ar fi nimic. Un articol de jurnal, mai cu seamă într-o 
depărtată străinătate care nu se interesează de noi, se câștigă lesne, mai ales 
cu motive sunătoare. Guvernul se poate lăuda prin presa străină — i-o 
permit mijloacele deocamdată. Noi în genere n-am prea dat şi nu prea dăm 
mult pe părerea străinilor, părere care e sau unilaterală și formată cu acel 
prisos de suficiență individuală pe care în țara noastră — şi în cea turcească 
— se crede în drept de a o avea orice gazetar străin, pe de alta cu acea 
superfluență de linguşire care dovedește ceva și mai rău și aduce aminte de 
casele de binefacere. Pân-acum ni s-a întâmplat foarte adeseori să nu ne 
supărăm câtuşi de puţin de opinia cea rea a ziaristicei străine și să nu ne 
bucurăm de părerea ei cea bună. Prea adeseori s-a întâmplat ca cea dântâi să 
fie falsă, cea din urmă plătită, iar fabrica unora şi altora e mai adeseori ţara 
noastră chiar, în care vestiţii corespondenţi se pun ușor la serviciul cutărei 


persoane sau cutărui interes. Dar dacă cunoștința originei multor producte 
intelectuale de asemenea natură nu ne inspiră nici vrun respect deosebit, 
nici vro temere în privinţa relei opinii căreia i-ar putea da naștere, pe de alta 
ne bucurăm oricând dacă vedem aprecieri adevărate, fie-n rău, fie-n bine; 
căci adevărul — atingând susceptibilitatea noastră naţională și dureros fiind 
chiar — e tot mai bun decât minciuna aurită. 

Atâta despre ziare în genere, cărora nu le dăm o importanță mai mare 
decum au într-adevăr. 

Aşadar guvernul poate să-și scrie laude în ziarele străine pe cât îi va 
plăcea, n-avem nimic în contra, ba ne pare chiar bine dacă caută a inspira 
încredere acolo unde are nevoie de ea, cu condiția numai ca acea încredere 
să nu coste prea scump. 

Dar ceea ce nu putem trece cu vederea este calomniarea opoziţiei şi 
confundarea tuturor nuanţelor ei sub eticheta de conservatori. Astfel de ex. 
moţiunea negativă din Cameră, propusă de d. Vernescu, i se atribuie 
asemenea opoziţiei în genere. 

Propunerea d-lui Vernescu — zice „La Presse“ — ia aparența unei 
manopere care tinde a lăsa să se piarză într-adins pentru România 
provincia care-i era atribuită, ca să poată învinovăţi pe cabinetul actual c-a 
lăsat să se mutileze teritoriul fără nici o despăgubire. 

Acest machiavelism — urmează „La Presse“ — intră cu totul în 
mijloacele conservatorilor din București care, în timpul crizei de acum un 
an, găseau totdeauna oficioși grăbiţi, gata să sufle la urechile principelui 
sfatul că luând un ministru din dreapta va îndrepta ca printr-un farmec 
reaua dispoziţiune a ţarului. 

Principele Carol... a avut destulă perspicacitate și lealitate ca să 
recunoască că, luând un cabinet reacţionar, urât de ţară, riscă să provoace 
sub ochii roșilor un război civil. Un minister compus de oameni cari 
fuseseră loviți într-un mod atât de otărâtor de toate scrutinele care s-au 
urmat de la 1875, un minister ai căror membri scăpaseră numai prin răzbel 
de darea în judecată ar fi fost nu pacea cu rușii, ci intervenirea rușilor în 
afacerile României. Principele Carol a refuzat de-a intra în vederile ce 
voiau să-i dicteze, a cruțat ţării sale durerea și ruşinea de-a vedea ordinea 
restabilită de baionetele rusești în folosul câtorva ambiţioși. 

Bucurându-se de aclamările cari izbucneau în calea sa și ascultând 
mulțămirile meritate pe cari i le exprima bărbăteasca elocință a d-lui C.A. 


Rosetti, principele Carol a putut compara situațiunea actuală cu aceea în 
care era acum trei ani. Atunci, prizonier al camarilei conservatoare, trăia 
în cea mai mare izolare. La fiecare moment se vorbea de demisia sa și 
trebuia toate silinţele și toată puterea de persuadare a miniștrilor cari se 
serveau de dânsul pentru ca să-l reţină. Dacă ieșea din palatul său, 
trecătorii îşi întorceau capul şi nimeni nu se ascundea ca să-și exprime 
opiniunea asupra încercărilor sale dictatoriale. 

Trebuie să concedăm că, între multele exemple de onestitate inversă și 
de iubire de adevăr intervertită, acest nou Brutus care a scris liniile de mai 
sus merită un loc deosebit în memoria noastră, precum ar merita un locușor 
asemenea deosebit, foarte deosebit, în societate, sau mai bine în afară de ea. 

Propunerea d-lui Vernescu e un machiavelism care intră cu totul în 
mijloacele conservatorilor. S-a suflat M. Sale sfatul de a lua un ministru din 
dreapta ca să îndrepte reaua dispoziţiune a ţarului. 

D. Vernescu e un om de treabă, căci toți aliaţii de la Mazar Paşa sunt 
oameni de treabă, dar nu-i conservator, ci liberal, tot atât de liberal ca d. 
C.A. Rosetti, iar cât despre sfatul dat M. Sale ne declarăm în imposibilitate 
de a-l judeca, pur și simplu din cauză pentru că, după încheierea convenției, 
M. Sa n-ar fi găsit un ministeriu din dreapta. lar cât despre M. Sa ţarul, noi 
suntem aceia cari am prețuit după adevărata ei valoare purtarea Rusiei faţă 
cu România și tocmai fiindcă am preţuit-o îndestul și nu suntem în fericita 
poziţie de a retrage nici câtu-i negru sub unghie din aprecierile noastre, ne 
simțim incapabili de a îndrepta răua dispoziţiune a ţarului, lucru care ar fi 
de prisos pentru că e cu neputinţă, şi e cu neputinţă tocmai pentru că există 
multe lucruri de prisos în lumea aceasta de la cari renunțăm cu dragă inimă. 
Avem din contra perspectiva de a nu plăcea nici odinioară înaltelor 
personaje cărora roșii le plac atâta. 

Atâta despre rolul în stat al dreptei de la convenţie şi până azi. 

Cât despre războiul civil pe care l-ar fi adus rămânerea la putere a 
conservatorilor, suntem pe deplin de acord cu scriitorul articolului din „La 
Presse“, adecă nu ne îndoim defel că roşii, a căror singură perspectivă de 
trai sunt funcțiunile statului, ar fi fost în stare, chiar în timpul unei invazii, 
chiar dacă România s-ar fi opus invaziei cu arma în mână, să turbure 
liniștea Bucureștilor prin manifestări de uliţă, să amenințe pe domn cu 
detronarea, precum l-au mai ameninţat, să prezinte spectacolul unui război 
civil în momentul în care am fi avut război cu străinii. 


Despre asta nu ne îndoim, pentru că cunoaștem înaltul patriotism de 
care sunt insuflați acești copii mai mult importaţi decât importanţi ai 
nefericitei noastre ţări. 

Cât despre estrema noastră fericire de-a fi scăpat prin război de darea în 
judecată, declarăm că nu suntem în stare de-a înțelege de ce ni se 
perpetuează fericirea. Lucrul se poate corige foarte lesne — rugăm pe roșii 
să ne dea din nou în judecată. O pot face, de nu prin Camere, totuși însă pe 
altă cale și, dacă roșii ar fi oameni oneşști, ar trebui să vadă că ne datoresc 
darea în judecată. 

Nici nu ştim alt mijloc care ar răsturna pe deplin toate rămășițele acestei 
bande de esploatatori ai averii și puterilor statului decât tocmai darea 
noastră în judecată. Ceea ce dorim de la d-nii roșii și de la organele lor de 
publicitate este ca să rămânem totdauna atât de respectuoşi unul pentru altul 
precum am fost până acum și am fi desperaţi de a vedea că schimbă tonul 
față cu noi, alterându-ne astfel acea dulce uniformitate a vieţii cu care ne- 
am deprins atât de bine prin dovezi de iubire la cari nu suntem în stare a 
răspunde. 

Într-adevăr, reproducţiunea articolului din „La Presse“ în nr. de luni- 
marţi 16-17 brumărel nu-l oprește pe „Românul“ de a face în numărul său 
de miercuri 18 brumărel declaraţii de iubire partidului conservator și — 
ceea ce mai lipsea — lecţii de politeţă „Timpului“. Într-adevăr noi, cari nu 
suntem admiratorii elocinţei bărbătești a d-lui C.A. Rosetti, găsisem că 
glumele făcute de „Românul“ asupra partidului conservator sunt de rău gust 
şi le dădusem epitetele cari le meritau, de vreme ce nu meritau un răspuns 
serios. 

Guvernul, adică întreg partidul liberal azi la putere, iubeşte oposițiunea. 
Dar nu ne știm vinovaţi cu nimic. Nu s-ar putea să ne scutiți cu dovezi de 
iubire? lată, suntem gata să ne declarăm nevrednici de iubirea voastră, 
numai daţi-ne bună pace, să rămânem așa cum suntem. 

Dar nu numai din astă cauză ne simţim neliniștiţi. E drept că iubirea 
guvernului radical e o ... fericire insuportabilă, dar în sfârşit multe lucruri 
sunt insuportabile și totuși omul trebuie să le ducă. Vorba ceea: să nu dea 
Dumnezeu omului cât poate purta. Ceea ce ne-ngrijeşte serios e că toată 
iubirea aceasta a liberalilor cată neapărat să fi ascunzând vro nouă 
nenorocire a țării. Se zice că d. Brătianu a fost din nou la vie la vestita sa 
vie din Livadia. 


Este oare petrecerea aceasta la aer curat care pricinuieşte focul dragostei 
pentru noi? 

Noi am crede c-ar fi mult mai demn de-a spune verde ce vor. Bani vor? 
Oaste vor? Spuie-o curat şi nu mai umbla cu tertipuri diplomatice și cu 
dovezi de iubire pe care nu le pricepem tocmai de teamă că le-am priceput 
prea bine. 


€ 


[21 octombrie 1878] 

Chiar în cestiunea administrării Dobrogei nu e unitate în vederile 
cabinetului actual. Cel puțin hotărârea ca fiecare ministru în parte să-și facă 
regulamentul său de administrație publică dovedeşte că întreg cabinetul nu 
are nici o idee clară despre ceea ce trebuie să facă. Cauza este simplă. La 
noi în România nu există miniştri de resort, cari să-și înțeleagă ramura lor 
de administrație, căci toți d-nia lor au găsit de cuviință de-a administra 
patria lor proprie ca regulamente și legi traduse cuvânt din cuvânt din 
franțuzeşte, pe când toată activitatea minţii individuale a d-lor, câtă va fi 
binevoit a le-o da Dumnezeu, se consumă pur şi simplu în ambiția de-a 
rămânea miniştri, iar mintea ciracilor d-lor se consumă în tendința de-a 
ajunge cât mai în grabă la o poziţie cât de bine plătită, cu condiţia ca să 
coste muncă puţină. Generaţia actuală de postulanţi, cumularzi și diurnași 
se găseşte deodată faţă cu stări de lucruri care — mirabile dictu — nu se pot 
administra cu regulamente traduse şi la tratarea cărora se cere gândire 
proprie şi muncă proprie din greu. 

Aci le stă mintea locului. Gândire proprie! Dar n-au avut-o niciodată. 

Făcându-și prin Piza, Belgia şi Elveţia doctoratele în drept în câte 10— 
15 luni sau poate chiar în tot atâtea săptâmâni, tăind cânilor frunză prin 
Paris, unde câteva săptămâni înaintea examenelor se pun sub repetitori să- 
nveţe pe de rost răspunsurile la întrebări certe, precum se învaţă căţeii la 
aportare, și câștigând titluri fără vreo muncă a inteligenţei, fără ca vreodată 
să fi învăţat a judeca, a gândi, a cerceta, ne vin cu droaia şi aspiră toţi de a 
deveni miniștri, membri la Curți, academici etc. încât nu știm ce să 
admirăm mai mult, ignoranţa sau tupeul lor. 

Un ciudat mod de mișcare în societate se observă de mai mult timp 
încoace. Tocmai băieţii cei mai blegi și mai târzii la minte, cari se strecură 
sau nu se strecură cu chiu cu vai prin şcoalele secundare, au norocul de a 


pleca în străinătate, de unde se întorc ca viţelul din fabulă, adecă mai blegi 
— dar cu titluri şi cu aspiraţiuni nemărginite. Cea dântâi aspiraţiune a 
acestor tineri plini de speranţă este o zestre de 10—20.000 de galbeni; a 
doua, deputăţia; a treia, funcțiunile înalte ale statului și, în fine, fotoliul 
ministerial. Astfel vedem oameni cari n-au nici atâta judecată proprie câtu-i 
negru sub unghie grămădindu-se în Corpurile legiuitoare, în justiţie, la 
universități. O cultură câştigată prin cafenelele Parisului dă tinerilor români 
dreptul de a aspira oricât de sus. Fiindcă însă pe calea regulată a unui stat 
bine organizat lucrul n-ar fi cu putinţă, întrebuinţează alte mijloace, se fac 
ciraci politici ai cutării sau cutării persoane, câștigă o importanţă nemeritată 
de oameni de partid şi deodată numai ce vezi răsărind cutare ori cutare 
reputație uzurpată, pe cari organele gaștei o laudă şi o ridică în ceruri, iar 
cetitorii cred, reputaţia se întemeiază, până ce la urma urmelor avem leit- 
poleit înainte-ne pe candidatul la minister. Cazuri s-ar putea cita o mulțime, 
ba chiar ar fi practic de a se face o statistică, a putrejunii sociale, atât de 
numeroase și instructive sunt ele. 

Pentru România cel întâi şi cel mai mare bine ar fi o curăţire a 
universităților noastre de semidocţii şi simplii postulanţi cari îi ocupă 
catedrele şi introducerea unui alt mod de numire la ele, bazat pe 
incontestabile cunoştinţe, dovedite prin scrieri însemnate și printr-un trecut 
ştiinţific însemnat, nu numai pe titluri academice cari dovedesc foarte puţin 
şi în multe cazuri nimic chiar. Apoi ar trebui ca de la o epocă fixată să nu se 
mai admită în funcțiuni publice cei cari studiază în străinătate. Nicăiri în 
lume nu se întâmplă aceasta. În Germania şi Austria nu s-ar primi nimeni în 
vro funcţiune a statului dacă a studiat în Franţa şi viceversa. 

Dar această cestiune e de cea mai mare greutate; ea este izvorul 
reputaţiilor uzurpate, a meritelor imaginare, și cultura în străinătate va fi 
încă multă vreme rana cea mai adâncă a acestei țări. Ea ne face să nu ne 
cunoaștem ţara, să judecăm toate după calupuri străine, admițând pe acestea 
ca pe niște valori absolute, ca pe niște adevăruri nerăsturnabile, pe când ele 
nu sunt decât cristalizațiunea unor stări de lucruri cari n-au nici o 
asemănare cu ale noastre. 

Îşi poate imagina cineva că oricare din această generaţie de avocaţi şi 
intriganți de meserie va înţelege cu atât mai puţin starea Dobrogei cu cât n- 
au fost capabili de-a înţelege starea propriei lor ţări, în care s-au născut și a 
cării limbă de bine de rău o vorbesc. 


Tot aceşti oameni vor trece în Dobrogea spre a o civiliza. Oricine își 
poate închipui în ce fel va ieşi această civilizare. Lefuri mari, trândăvie 
absolută, înfumurare și aroganță față cu muncitoarele elemente din acea 
țară, ruinarea cât mai curândă a ei prin invenţiunea copioasă de dări cătră 
stat, judeţene, comunale etc. etc. 

Noi din parte-ne am făcut oarecari propuneri pozitive și, deşi ştim că nu 
vom fi ascultați, le repetăm din nou. 

Școalele primare ar trebui să fie confesionale, în cari însă se poate 
învăţa în mod obligatoriu și limba statului, dacă se va crede de cuviinţă. 
Mijloacele pentru întreţinerea acestor școale ar trebui să le dea averile 
bisericeşti, fie creştine, fie moametane, constituite în fonduri religionare și 
administrate de chiar membri — clerici și mireni — ai comunității 
religioase. Limba maternă a copiilor să fie neapărat limba de propunere în 
şcoală. 

Căsătoria fiind pentru toate elementele din Dobrogea o afacere 
religioasă şi nu juridică, cauzele matrimoniale trebuie judecate de către 
forurile de cari s-au judecat și până acuma. 

Organizarea administraţiei comunale să se lase aşa cum era înaintea 
războiului. 

Să nu se impuie nici o dare peste celea cari existau înaintea războiului. 

Tratând Dobrogea cu aceeași lipsă de respect a trecutului ei precum am 
tratat patria noastră proprie de douăzeci şi mai bine de ani încoace vom face 
populaţiile să regrete trecutul și să ne urască. Numai complectând sau dând 
ocazie de a se complecta formele deja existente ale vieţii publice îi vom 
face pe oameni să se simţă tot în patria lor veche, să se simţă la ei acasă, iar 
nu sub o dominaţiune străină. 


€ 


[25 octombrie 1878] 
„Românul“ află că d. George Chițu, ministrul instrucţiunii publice, și-ar 
fi dat demisiunea. 


Înţelegem, urmează „Românul“, că d-sa, ca unul din cei mai distinși avocați de 
peste Olt, a făcut un însemnat sacrificiu material prin lunga sa ședere în minister, un 
sacrificiu pe care îl impunea greaua situațiune a țării, când fiece român, lăsând la o 
parte interesele sale particulare, trebuia să nu se gândească decât numai la binele cel 
mare al naţiunii. 

Timpul începând a se limpezi, d. Chițu va fi crezut momentul sosit pentru a 
curma sacrificiul. 


Deie-ni-se voie a admite că timpul a început în genere a se limpezi, așa 
încât a sosit momentul în care nu numai d. Chițu își va curma sacrificiul, ci 
şi alții. 

E prea adevărat că roşii aleg tocmai timpurile cele mai nefavorabile 
pentru ţară, când e război în zare, când e vorba de o mare prefacere undeva, 
când se poate face paradă de vorbe late, ca să ajungă la putere, căci în 
timpuri normale nu pot ajunge. Dacă un ministeriu conservator ar fi făcut 
una măcar din greșelele comise de dd. roșii în politică, d-nia lor, cu toate c- 
am fi avut oştire străină în ţară, ar fi făcut manifestații pe uliţă, ar fi îmblat 
cu jalbe în proţap la M. Sa sau poate la consulul știut, cu un cuvânt şi-ar fi 
pus în mişcare toate apucăturile cari ar fi fost numai în stare de-a aduce cele 
mai mari greutăți asupra ţării. A spune că d-nia lor fac sacrificii stând la 
ministeriu e absurd. D-lor cată a veni oricând pot şi se duc când trebuie să 
se ducă, când adecă li se arată ușa. 

Cauza pentru care d. Chițu e trimis la primblare nu ne e cunoscută dar 
desigur că nu numeroasele sale greșeli ca ministru sunt motivul retragerii 
sale. Se vede că se face loc cuiva pentru vreo tranzacţiune politică și de 
aceea i s-a dat vânt să-și vază de trebile advocăţești. 

„Românul“ urmează: 


Oricum ar fi, această retragere este cu atât mai regretabilă cu cât nimeni la noi nu 
înţelesese mai bine decât d-sa unul din punctele cele mai însemnate din ramura 
instrucţiunii publice. 


Am spus într-unul din numerii trecuţi ai „Românului“ cât de prejudițioasă este 
pentru noi, sub toate raporturile, migraţiunea cea periodică a mii de tineri români care 
se duc a împopora diferitele şcoale din străinătate. 

Milioanele cheltuite acolo pentru a aduce în schimb câte o diplomă de doctor sau 
licenţiat, adesea numai diploma fără știința, acele milioane, dacă s-ar întrebuința în 
țară, ar putea să rădice la noi foarte sus nivelul instrucţiunii publice, iar prin însăși 
aceasta și prestigiul nostru național. 

Cauza migrațiunii tinerilor, motivul ce se invoca necontenit, pe drept sau pe 
nedrept, este starea cea defectuoasă, necompletă, neîngrijită a învățământului superior. 

Avem nişte fragmente de facultăți, nişte cadre așa-zicând universitare, dar nu 
avem nici o universitate care să poată rivaliza măcar cu universitățile cele de a doua 
mână de prin orașele cele mai mici ale Germaniei. 

Într-o asemenea stare de lucruri, dacă sunt studenţi puţini, nu e de mirare, căci 
studenţii cei mulți văzând că în ţară nu pot învăţa mai nimic, se duc în străinătate. 


Într-adevăr cestiunea stă aşa — ceea ce contestăm însă e că d. Chițu ar 
fi înţeles-o vreodată. 

D. Chițu, ca şi „Românul“ şi ca toți roşii în genere, pun mâna pe idei 
emise de alţii, pentru a abuza de ele nepricepându-le pe deplin. Cauza că 
facultăţile noastre sunt rele stă în modul numirii profesorilor. Și catedrele de 
la facultăţi nu sunt nimic alta în România decât un obiect vrednic de invidia 
postulanţilor. Legea instrucției iar e în privinţa numirilor de-a dreptul rea. 
Titluri academice se cer și nimic mai mult. Dar simple titluri academice se 
cer de la un advocat, de la un medic, de la un judecător, de la un amploiat 
de administraţie chiar, nu de la un profesor de facultate. Acesta ar trebui să- 
şi fi dovedit calificarea științifică în alt mod, prin scrieri însemnate de 
valoare necontestabilă. 

E drept că acest titlu e asemenea admis de consiliile examinătoare. Dar 
cum? O mică monografie fără nici o valoare e de ajuns pentru a-l numi pe 
un asemenea postulant la o catedră, care adesea-și prezintă teza sa de 
licenţă ca o scriere de merit? 

Facultăţile noastre sunt atât de slabe și de puţin frecuentate încât adesea 
profesorii sunt mai numeroși decât elevii. N-ar fi oare mai bine ca 
Facultatea de Litere din Iaşi de ex. să se desființeze cu totul, să se creeze 
catedre la Bucureşti pentru unul sau doi din profesorii mai buni de acolo, iar 
din restul fondurilor să se dea stipendii la buni absolvenţi de liceu, ca să se 
prepare în străinătate pentru studii superioare speciale? Aceasta ar fi practic 
şi financiar și în privirea fondului. S-ar desființa o sumă de sinecure pentru 
a pune temelie unui corp adevărat de învăţaţi. Aceşti tineri s-ar putea numi 


apoi la licee şi, dovedind mai târziu o deosebită aptitudine personală, și la 
facultăți. 

Căci migraţiunea tinerilor pentru științele istorice și cele exacte nu e atât 
de mare precum își închipuie „Românul“. Din contra. Cei mai mulţi tineri 
cari se duc în străinătate sunt dresați a aporta cestiunile codului civil 
francez, se fac jurişti. Deci tocmai în privirea facultăţilor de drept ar trebui 
o radicală prefacere şi lărgire a învăţământului superior. Aci e singurul teren 
în care s-ar putea specializa munca, s-ar putea crea catedre nouă, s-ar putea 
impune prin lege că, de la epoca cutare ori cutare, numai tinerii cari vor fi 
studiat dreptul în ţara lor proprie vor putea ocupa funcțiuni judecătorești şi 
administrative. 

E necontestabil că emigrarea studenţilor în drept e o adevărată 
calamitate pentru ţară. Abstracţie făcând de la milioanele pe cari le 
cheltuiesc în străinătate şi pe cari le-ar putea cheltui în ţară, mai vin alte rele 
nu mai puţin esenţiale. Întâi se deprind în centrele cele mari c-o mulţime de 
trebuinţe, îndeplinite ieften acolo, scump la noi, trebuinţe cari aci nu se pot 
satisface cu leafa de judecător la Piatra, Câmpulung sau Târgul-Jiului. Al 
doilea, ne vin aproape toți c-o omeopatică doză de cunoștințe, dar cu 
pretenția de-a se face de-a doua zi deputaţi, miniștri, profesori de 
universitate. Aceiaşi advocaţi apoi, cari nu ştiu nici dreptul cum se cuvine, 
nu se dau îndărăt dela concursuri pentru licee, pentru catedre de la 
facultatea de litere chiar. Afară de asta mai e un alt inconvenient și mai 
mare. Facultăţile străine, foarte riguroase pentru indigenii lor, nu sunt deloc 
riguroase, ci din contra foarte îngăduitoare pentru străini. Tineri rău 
preparaţi, adesea fără studii liceale complete, pleacă în străinătate, unde 
după 10-15 luni de dresură li se dă vânt cu vorba: Assez fait pour Ll'Orient. 

Întorşi în ţară — cu obiceiuri mult mai orientale de cum s-ar crede — 
însă ca scoşi de cutie, încep a se forma în grupuri politice şi a pune la cale 
țara. Astfel se sporesc pe zi ce merge oamenii cari nu ştiu munci, dar cu o 
mulțime de necesităţi, fără ca producţiunea națională să poată ţinea pas cu 
acea sporire, se-mulțesc consumatorii puri, ba încă rafinaţi și costisitori, 
fără ca inteligenţa acestor tineri să compenseze cât de puţin măcar munca 
reală şi suferinţele reale ale poporului lor. 

Gândit-a d. Chițu la toate acestea? Defel. 

Și cu toate acestea „Românul“ o susţine, căci iată ce zice: 


Unul din meritele cele mai necontestabile ale d-lui Chițu a fost d-a se fi gândit cu 
multă stăruință la îmbunătăţirea facultăților române și mai ales a celor de Litere și 
științe, mai părăsite decât celelalte, silindu-se însă totodată d-a da mai multă soliditate 
învățământului primar și secundar, fără care, ca un edificiu lipsit de bază, 
instrucțiunea superioară nu poate lua o dezvoltare matură, un avânt serios. 

Sperăm că succesorul d-sale la Ministerul Instrucțiunii Publice, oricare ar fi, va 
şti să profite de începutul făcut şi va duce opera la capăt, având necontenit în vedere 
mijloacele d-a împuţina cu încetul, d-a reduce la minimum trista deșertare a școalelor 
române în favoarea celor din străinătate. 


Facultăţile de litere și de științe! 

Apoi tocmai acestea au nevoie de concursul străinătăţii. Cele de drept ar 
fi trebuit să atragă atenţia d-lui ministru. 

Știm foarte bine la ce vrea să facă aluzie „Românul“. La numirea celor 
trei distinși învăţaţi — Odobescu, Hăsdeu și Frollo — ceea ce nu l-a oprit 
însă pe d. Chițu de-a găsi foarte suficient şi pe d. Crăciunescu, numit pe 
baza unei teze de licenţă (în treacăt vorbind, fără de nici o valoare reală). 

Măsura cea mai nimerită pentru popularea acestor facultăţi ar fi fost o 
lege prin care să se stabilească o dată pentru totdeauna că nu se vor numi 
profesori de licee, de gimnazii și de școli secundare în genere decât cei ce 
vor fi absolvit cu succes cursurile universitare. 

A doua măsură ar fi fost curățirea acestor facultăţi de postulanţii ce le 
ocupă catedrele, cari nu știu nimic și pentru cari catedra e o sinecură. D. 
ministru ar fi trebuit să găsească mijlocul pentru aceasta dacă nu vrea să 
prefacă facultăţile în spitale de nevolnici cu mintea... 

Astfel e la facultatea din București d. P. Cernătescu, numit prin 
surprindere de către locotenenţa domnească profesor; sunt la lași, d. 
Vizanti, Leonardescu ș.a., sunt la facultatea de medicină d. Protici şi alţi 
bulgari, buni de salahorie, nu de catedre. 

Dar d. Chițu n-a gândit la toate acestea. A pune la loc pe profesorii de 
facultăți depărtaţi de predecesorul său pentru ignoranță sau pentru 
neglijență absolută a fost grija sa cea dentâi. Dacă şi acesta e un merit, el e 
necontestabil. 

D. Chițu a binevoit a crede că toţi oamenii aceștia erau victime politice, 
mari învăţaţi persecutați pentru adevărurile ce le propagă, descendenţi 
direcți ai lui Galilei, pe când din contra nu erau decât sau ignoranţi sau 
negligenți pe care o defectuoasă lege a instrucției îi făcuse în aparență 
sacrosanți. 


Adevăratele merite ale d-lui Chițu ca ministru al instrucției sunt 
următoarele: 

A-mpuţinat școalele rurale. La ce să învețe mojicul carte, a socotit d-nia 
lui. A retras aprobarea esclusivă pe care predecesorul său o dedese unor 
cărți pentru învățămăntul primar, pentru ca buruiana cărţilor rele să înece 
planta mai gingaşă a acelor bune. Dacă acele cărți aprobate esclusiv de 
predecesorul său au pătruns, cauza e plivirea generală ce se făcuse puţin 
înainte, încât se dăduse plantelor folositoare spaţiul necesar ca să prinză 
rădăcină. 

Un alt merit necontestabil al d-lui Chițu este încărcarea și încurcarea 
programelor. Desfidem pe cineva de a ne arăta programe atât de monstruos 
încărcate ca cele actuale din România. Uitând vechiul şi nestrămutatul 
adevăr pedagogic non multa sed multum, d. Chițu a presupus că copiii 
români sunt toți excepţionali prin memorie și judecată și i-a încărcat cu 
materii atât de multe și atât de diverse încât nici profesorii, nici şcolarii nu 
se pot orienta în capetele lor. D-sa a crezut că, dacă copiii învaţă vorbe, apoi 
învaţă în genere ceva. Nimic nu învaţă, pentru că memoria nu păstrează 
nimic nepriceput, nerumegat, unde interesul viu și judecata copilului n-a 
jucat nici un rol. 

Singurul efect al încărcării memoriei cu lucruri pe cari nu le poate 
mistui e sila și scârba copilului de carte. La acest rezultat au ajuns aproape 
toate școalele la noi. Vezi tineri cari au învăţat latinește, greceşte, istoria 
universală, logică şi psicologie, ştiinţe naturale, geografie în toate clasele, 
drept administrativ, economie politică, au trecut bacalaureatul şi ... cu toate 
astea nu ştiu a scrie o frază corectă, iar a doua zi după ce a părăsit școala a 
uitat tot. 

Meritul d-lui Chițu e că sau a distrus sau a încercat măcar a distruge 
orice început bun şi temeinic în şcoalele noastre. Că n-a stricat și mai mult 
nu e vina d-sale. 

[28 octombrie 1878] 

În numărul de vineri al ziarului „Războiul“ un domn care iscăleşte 

numai cu inițiala T. și se numeşte vechi conservator găseşte de cuviinţă a 

imputa „Timpului“ tonul ce l-am avut față cu Rusia și că venim azi a 
învenina relațiile dintre noi și ruși. 


Ni se va permite a nu răspunde direct la această imputare. Am spus 
adeseori că, relaţiile dintre stat şi stat fiind întemeiate numai pe interese, pot 
fi foarte cordiale, fără ca prin aceasta sentimentele intime ale naţiunii să ia 
parte la acea cordialitate... 

Dovezi despre bunele relațiuni dintre România și Rusia ne dau 
mulțimea decoraţiunilor pe care guvernul puternicei împărăţii vecine 
găseşte de cuviință a le împărţi la noi spre a împodobi piepturile patrioţilor 
şi dovezi și mai temeinice credem că ni se dau pe cale diplomatică. Prin 
urmare în predmetul acesta suntem la limpeziș și nu mai imputăm nimănui 
nimic, pentru că credem de prisos a o mai face când cunoaştem înaltele 
virtuți civice ale luminatelor noastre sfere dirigente. 

Contestăm asemenea că noi am fi înveninat vro relație bună existentă, 
căci, chiar dacă am fi voit s-o facem, antidoturile puternice cari se 
administrează naţiei ar face veninul nostru foarte neputincios, precum nici 
nu poate fi altfel, precum ar fi nenatural dacă ar fi altfel. 

Asemenea avem şi noi principiul cazuistic, nu absolut, că trebuie să 
stăm foarte bine cu toţi vecinii noştri, și avem acest principiu tocmai din 
cauza înaltelor calităţi de tărie, statornicie, prevedere şi patriotism care 
caracterizează partidul astăzi la putere, şi numai când n-am avea cunoştinţă 
despre acele calități am fi de opinia contrarie a lui Machiavel. 

Prin urmare e o necontestată identitate de principii în politica practică 
între noi şi d. T.; suntem adecă ţară mică și săracă şi trebuie să cunoaştem 
puţina noastră însemnătate, să nu ne amestecăm în certurile celor mari și să 
mărturisim, mai ales, anemia noastră. Ceea ce contestăm însă e ca oricine să 
se recunoască atins de anemia generală, mai vârtos când știm că relaţii atât 
de trainice şi de bine întemeiate pe reciprocitatea intereselor ca cele 
însemnate mai sus nu se pot învenina prin o furtună de hârtie. Într-adevăr, 
ce politică ar fi aceea şi ce adâncime de vederi ar trebui să aibă ca să se 
modifice aşa, numaidecât şi în mod esenţial, prin atitudinea unui ziar? Am 
spus-o noi înşine de mai multe ori că e un guvern rău acela care-și poate 
schimba politica sa după polemici jurnalistice, şi e rea, absolut rea politica 
ce se poate modifica după articolul de fond al cutărui jurnal. Privilegiul, 
dacă voiţi, pe care ni-l păstrăm în situaţiunea de față e ca să mărturisim că 
nu suntem vrednici de a recunoaște adâncimea și siguranţa de vederi a 
politicei guvernului, că nu ne intră în cap, poate că suntem prea târzii la 
minte, şi acest privilegiu nu-l cerem pentru ca să câştigăm o popularitate de 
care n-am fost vrednici niciodată de a o căpăta nici prin lingușiri, nici prin 


îngâmfata încredere în puterile noastre, ci pentru că așa este făcută mintea 
noastră, că nu înțelegem adecă prăpăstiile, nici să credem orbește vorbe ale 
căror cuprins real nu se pipăie şi nu se vede. 

Așadar nu se teamă d. T. că ne deosebim tocmai mult în privirea 
politicei esterioare, factorii reali ai acestei politice fiindu-ne prea bine 
cunoscuţi pentru ca să sperăm că prin atitudinea noastră vom schimba ceva 
din mersul ei fatal, inaugurat de la începutul războiului. 

Ceea ce ne credem însă datori a rectifica sunt unele chestiuni de fapt în 
întâmpinarea d-lui T., precum cea privitoare la art. 2 din convenţie despre 
care d. T. zice că n-ar fi garantând integritatea actuală a României și despre 
partea Rusiei; apoi depeșa marelui duce Nicolae, pe care d. T. o declară de 
falsă. 

Să ne ierte d. T., dar adevărul înainte de toate. Amicus Plato, magis 
amica veritas. Articolul 2 garantează integritatea teritoriului român și 
despre Rusia, aceasta-i opinia lumii întregi; opinia contrară e pur şi simplu 
o sofismă foarte străvezie. 

lară faptul că o telegrama a marelui duce a fost trimisă M. S. 
Domnitorului, cerând ajutorul armatei române, este un fapt autentic. Însuși 
guvernul a declarat-o în ședințele secrete ale Adunărilor şi, până când nu se 
va dezminţi în mod limpede, mănţinem afirmațiunea noastră în faţa 
afirmațiunei d-lui T. Trebuie să observăm însă că aceasta nu oprește ca și 
cealaltă depeșă, publicată de ziarul „Le Nord“, poate să fie asemenea 
autentică. 

Un singur pasaj ne mai rămâne în întâmpinarea d-lui T. la care avem 
ceva de zis. El e atât de caracteristic și de neaşteptat încât nu-i vom refuza 
spaţiul cuvenit. lată-l. 


Fost-a cineva la 1856 care să spuie acestor frați din Basarabia în ce stare ei — 
cari erau cu averi, respectaţi în interesele, onoarea și familia lor sub ruși—vor ajunge 
sub guvernul român? 

Până în cele din urmă zile ale despărţirei lor de noi, ei fură jăfuiți, torturați de 
bunii lor fraţi ale căror guverne succesive i-a adus la sapă de lemn. Să fim drepți!... 
Nu numai roșii s-au purtat astfel cu Basarabia, dar și albii! 


lată acum şi răspunsul nostru. 

Dacă domnul T. este român, ceea ce cam ne vine a nu o crede, îi vom 
aduce aminte că cele trei judeţe basarabiene ce ni s-au răpit astăzi sunt 
numai o parte dintr-un mare trup numit Basarabia și că acest trup se află 


acum de 66 de ani sub administraţiunea împărătescului nostru vecin. Aşa 
fiind, binevoiască d. T. a ne spune la ce stare de prosperitate materială, 
finanţiară, economică şi intelectuală a ajuns Basarabia în acest interval de 
66 de ani de când a avut fericirea de a fi dezlipit de muma-patrie. Dacă d-sa 
poate să ne răspundă în cunoştinţă de cauză că mama poate râvni pe fiica 
pentru bunăstarea ei în toate privințele enumerate, atunci nu avem decât a 
ne închina înaintea celor zise de d-sa în pasajul citat mai sus. 

Dacă însă, precum ştim, nu ne poate face această mărturisire, atunci 
declarăm că d. T. poate să fie român prin întâmplarea nașterei, dar desigur 
nu este nici prin cugetul său, nici prin inima sa. 

DIN ISTORIA CALULUI 


[Articol cu paternitate incertă] 

[28 octombrie 1878] 

Homer nu cunoaște încă cavaleria, eroii săi merg la luptă în căruțe, și 
numai Odisseu şi Diomed se suie de două ori pe cai. Abia în timpul istoric 
al Greciei oamenii încep a călări, iar căruţa de bătălie, cu două roţi, se mai 
păstrează pentru alergări în arenă. În timpul lui Solon era o mică trupă de 
călăreți la Atena, iar în războiul peloponeziac cavaleria avea deja 1000 de 
oameni. Scări și şa nu existau în anticitate, ci numai chingă, frâu și cel mult 
o cergă. Tot așa era la greci şi la teuctherii germani, ai căror cai Cezar îi 
găsește mici, urâţi și cu coame lungi. 

Frâul era adesea un simplu căpăstru. Scara a fost cunoscută abia în suta 
a patra după Hristos şi anume de la parți; înainte omul punea mâna în 
coama calului și se arunca pe el. Alexandru cel Mare se urca astfel pe calul 
său Bucephalos. Cea dântâi potcoavă cu cuie s-a găsit în mormântul regelui 
francilor, Childerich I, la Tournay. 

Pentru a înlesni suirea la deal, Via Appia şi orice drum roman pentru 
armate avea trepte de piatră pentru cai, apoi călărimea romană avea la lănci 
un fel de călcâi, cum sunt catalicii, pentru a se urca pe cai. Grecii și romanii 
creşteau cai mai cu seamă pentru petrecerile publice. Se călărea şi se umbla 
în căruţi cu câte patru cai sau mânzi. La alergări s-alegeau oamenii cei mai 
uşori, băieți chiar ca în zilele noastre, jockeyi. În Roma trăsurile cu două și 
patru roate se introduseră abia în zilele lui Cesar. 


Rasa excelentă a cailor arabi durează după tradiţie, din cele cinci iepe 
ale lui Mohamed; în realitate însă e mai veche. 

Dar Mohamed, în contrast cu ovreii, pe cari legea-i oprea de a avea 
călărime (5 Moisi 17:16, Jes. 2:7), a făcut din contra din cultura calului o 
prescriere religioasă. Rasa spaniolă, îmbunătăţită prin cai arabi, a căzut iar 
sub Carol V prin cultura catârilor. În zilele războiului de 30 de ani cultura 
spaniolă veni în Germania, mai cu seamă în Mecklenburg, Friesland, în 
Austria şi-n Danemarca. 

Până-n zilele dinastiei Hohenstauffen femeile îmblau călărește ca și 
bărbaţii; abia mai târziu se-ntroduse şaua de-a curmezișul. Cele dentâi 
trăsuri le-a adus la 1533 Catarina de Medicis din Italia în Franţa, la 1601 
Maria de Spania în Germania. 

Nobilul cal arab trece până azi de rasa cea mai bună; se ţin registre de 
familie şi de șirul strămoşilor pentru ei, în cari s-arată descendența lor. 
Calul arab e cel mai sprinten și mai iute, dar totodată cel mai nobil și mai 
elegant în mișcările lui. De la el descind calul englez și cel andaluz. Ali 
Paşa din Cairo, care ţinea mult la nobilii cai arabi și susţinea că niciun cal 
englez nu se poate întrece cu unul arab într-o alergare de patru mile engleze. 
Halim Pașa se oferi a se rămășşi pe orice sumă că pe calul său englez 
Companion se va-ntrece cu orice cal arab. Şi-ntr-adevăr calul englez învinse 
pe cel mai bun cal arab a lui Ali cu jumătate de ceas. 

În structura capului caii arabi şi cei englezi sunt ușori și eleganţi, spre 
deosebire de cei finlandeji și daneji. Din vremea migrațiunii popoarelor 
rasele de cai s-au amestecat şi s-au corcit. Caii poloneji sunt mici, cei din 
Ucraina şi cei căzăceşti sunt foarte răbdători, deşi neînsamnaţi. 

Corcirea cailor să-ntâmplă cu măgari, zebra, ba chiar cu cerbii. Mulul 
asemănător cu caii se trage din măgar şi iapă, catârul din armăsar şi 
măgăriţa. În Bruxelles era un corciu de cal și zebra, în Berlin unul de cerb şi 
iapă. Cultura catârilor e străveche, ba Moisi o opreşte chiar. Cu toate 
acestea în vremea lui David cei mari călăreau pe asemenea animale, precum 
Absalon, sirienii şi armenii. Încă şi azi armenii din Rusia şi din Turcia se 
ocupă cu cultura catârilor. 

O CURIOZITATE 


[5 noiembrie 1878] 
Primim din Vaslui următoarea foarte minunată telegramă: 


Ziarului „Timpul“. 

Nişte indivizi; unii paraponisiţi, alţii fără greutate socială, a atribuit d-lui prefect 
Holban niște infame calomnii. Subsemnaţii cetățeni indignaţi dezmințim că faptul 
atribuit d-lui Holban prin ziarele „Steaua României“ și „Timpul“ sunt pure invențiuni 
demne numai de calomniatori, lucru constatat de însuși procurorul. 

Rugăm pe înaltul guvern și pe oamenii de onoare a nu mai da crezământ acestor 
infami calomniatori: 

Iorgu Papafil; Iancu, advocat; Ion, proprietar; Pavel Gorgas; Ion Racoviţă, 
proprietar mare; Gh. Mironescu, advocat; Inginer Vincler; Mirea N. Florescu; C. 
Florescu; Părcălabul D. Fruiu; Vasile Pamfil; D. Vasiliu; G. Pușcașul; Ilie Maglianu; I. 
Botez; G. Bălănescu; V. Bușilă; G. Chrisoscoleu; M. Radovici; D. Selveanu; Ion G. 
Popescu; N.A. Bercan şi Ion Gheorghiu. 


Lucrul pare cam încurcat; dar putem să ne deslușim pe calea analizei 
gramaticale despre cele ce zice minunata telegramă. 

Prin urmare: 

„Acești infami calomniatori: iscăliţii“ roagă chiar ei „pe înaltul guvern 
şi pe oamenii de onoare să nu le mai dea crezământ.“ 

Dânșii spun în capul telegramei, că „s-a atribuit niște calomnii d-lui 
Holban de cătră nişte indivizi, unii paraponisiţi, alții fără greutate socială“. 
Noi știam că d-lui Holban i s-a atribuit cu totul altă vină decât vina 
calomniei. 

Apoi, dânșii „dezmint că faptul atribuit prefectului sunt (adică este) 
pure invenţiuni“ şi zic că dezminţirea lor este întărită şi „prin constatarea 
procurorului“. 

P.S. Între iscălituri se află şi numele directorului școalei din Vaslui, d. 
Chrisoscoleu, profesor de gramatică românească. Bănuim că, fiind cărturar 
distins al democraţiei vasluiene, dumnealui trebuie să fi așternut pe hârtie 
această hazlie telegramă. Notăm cu bucurie că stilul democratic face 
progrese la Vaslui. Democraţii vasluieni s-au hotărât, se vede, a se ţine la 
înălțimea diapazonului stilistic al fraţilor întru Constituţie din Capitală. 
Începutul, după cum văzurăm din telegrama de mai sus, merită laude şi 
încurajare şi de aceea ne-am hotărât a insera producţia democraţilor 
vasluieni chiar pe a treia pagină. Înainte dar, democraţii vasluieni! Daţi-i zor 
cu stilul! Deviza vă este mare: condeile democratice nu admit nici o 
pudoare, și mai ales pe cea gramaticală! 

[8 noiembrie 1878] 

Spiritul public modern sufere de-o boală până la oarecare grad 
nepricepută pentru noi, născută fiind din împrejurări și din stări de lucruri 
fără analogie în viața noastră internă. Nu e vorba, internaționaliștii din 
Germania, Franța și Anglia sunt prieteni buni și personali cu d. C.A. 
Rossetti, cu d. Brătianu, dar ideile politice profesate de cosmopoliții apuseni 
sunt, pentru stadiul de dezvoltare în care trăim, utopii în care nu cred nici 
cei ce le profesează la noi. Religia, cu credinţele ei fericite, care stabilea în 
mod dogmatic toate răspunsurile la întrebările cele mari ce preocupă o 
minte omenească, a suferit grele lovituri, însă numai negative — din partea 
unor ultime raționamente materialiste, cari în sine sunt tot atât de 
neîntemeiate ca și mitologia grecească. 

Dar raționamentele materialiste, brutale fiind, lesne de priceput și 
apelând oarecum la bestia din om, găsesc în suta a nouăsprezecea o mulțime 
de aprigi apărători, încât viața noastră modernă pare a se apropia de 
povârnișul fatal pe care istoricii latini îl presupun, fără cuvânt, a fi existat 
înaintea constituirii statelor, adecă acea stare de vecinică vrajbă însemnată 
cu vorbele bellum omnium contra omnes, războiul tuturor contra tuturor. 

Fără cuvânt s-a admis această stare de lucruri pentru omul primitiv, din 
cauză că există un sentiment de drept înnăscut. 

Nu doar că oamenii s-ar fi adunând din impuls propriu şi ar fi stabilind 
un modus vivendi prin discuţie şi punere la cale. Acest stadiu vine cu mult 
mai târziu. Dar precum în roiul de albine sau în mușinoiul de furnici nu 
esistă legi scrise și facultăți de drept, deși toate fiinţele câte compun un roi 
trăiesc într-o rânduială stabilită prin instincte înnăscute, tot astfel omul 
primitiv trăieşte din cele dintâi momente în societate, iar când începe a-și da 
seamă și a căuta să esplice modul de convieţuire şi de conlucrare se nasc 
religiile, cari stabilesc adevăruri morale, sub forme adevărat că dogmatice 
sau mitologice, religii cari sunt totodată și codici. 

Cu încetul însă omul perfectibil se desprinde din totalitatea organizaţiei 
naturale şi-şi lărgește din ce în ce cercul său de activitate individuală și 
atunci abia începe pentru el viaţa într-adevăr omenească, viaţa liberă. Dar 
totuşi în lărgirea individualităţii sale omul poate atinge o margine în care 
pune în cestiune individualitatea şi libertatea semenilor săi şi în cele mai 


multe cazuri a semenilor acelora cari sunt mai buni, mai capabili, mai de 
inimă. 

Astfel s-ar putea spune că întreaga luptă între taberele opuse, numite 
una liberală, care ajunge la comunism, alta conservatoare, care poate ajunge 
într-adevăr la osificarea statului, e pe de o parte lupta pentru drepturi, pe de 
alta lupta pentru datorii. 

Conservatismul luptă pentru datorii. Pentru el împlinirea datoriilor către 
semenii săi, solidaritatea de bunăvoie sau impusă prin legi a cetăţenilor unui 
stat, o organizare strictă, în care individul e numai mijloc pentru întreţinerea 
şi înflorirea colectivităţii, cruţarea economică a tuturor claselor pe cari le 
priveşte ca organe vii ale societăţii, cu un cuvânt organizarea naturală, 
înţeleasă de toţi, moștenită adesea prin tradiţie, prin obiceiul pământului, 
recunoscută de toţi fără legi scrise chiar, iată starea de lucruri la care aspiră 
conservatismul estrem. 

Dar și această direcţie are primejdiile ei. Vecinica tutelă exercitată 
asupra claselor de jos le dă într-adevăr pânea de toate zilele, dar le lipseşte 
de energie individuală, le face indolente. 

Pe altă parte sistemul libertăţii, totodată a individualismului, cuprinde 
primejdii şi mai mari. El preface viața într-o luptă de exploatare reciprocă, 
care poate ajunge la disoluțiunea completă a statului. Şi într-acolo tind 
ideile comuniste internaţionale de azi. Între acestea două extreme e poate 
meșteșugul adevăratei politice. A împreuna exigenţele existenței neapărate a 
statului cu exigenţele libertăţii individuale, a nu permite ca asociaţii de 
indivizi răpitori să facă din stat o unealtă a lor şi a nu lăsa pe de altă parte ca 
statul impersonal să lege cu totul mânile individului, asta e problema pe 
care mulți s-au încercat s-o dezlege, dar de la cezarii Romei și până la 
cezarii moderni nu s-au găsit încă remedii radicale, ci numai paliative. 

Un nemărginit individualism s-a lăţit peste toată Europa. Individul e 
scopul căruia i s-au sacrificat toate elementele cari formau încheieturile 
organizaţiei vechi. Teoria că viaţa e un drept, ori drept la a prins rădăcini în 
toți și cu durere trebuie s-o mărturisim că în multe locuri chiar clasele 
superioare au încetat a crede că au datorii către cele de jos, precum și cele 
de jos nu mai vor să aibă datorii către cele de sus. 

Un nou atentat — al patrulea pân-acuma — comis asupra unui cap 
încoronat, a regelui Umbert al Italiei, dovedeşte pe ce povârniş fatal se află 
ideile a o samă de lucrători din Europa. Un oarecare Passamente a dat cu 


cuțitul în regele Italiei, pe care l-a rănit uşor la braţ. Prins, s-a găsit în 
domiciliul lui hârtii cari dovedesc că stă în legături cu intemaţionalii. 

E caracteristic că în momentele în care asemenea atentate se-ntâmplă în 
Berlin, în Madrid, la Neapole, în fotoliile ministeriale din Bucureşti să stea 
oameni cari au și au avut legături intime cu oamenii de frunte ai 
internaţionalei. 


€ 

Vorbe, vorbe, vorbe! esclamă Hamlet, melancolicul principe al 
Danemarcei, citind un pasaj dintr-o carte. Fraze! esclamăm noi de câte ori 
vorbeşte d. C.A. Rosetti. Fraze îmflate, spuse fără convingere internă, fraze 
de uliţă, de-o confuză generalitate, plănuite pentru a ameţi mintea celor ce 
n-au puterea a cântări valoarea unei abstracții, formule mistice cari nu spun 
absolut nimic tocmai pentru a produce iluzia că spun ceva. 

Cel mai nou product al muzei d-lui C.A. Rosetti este cuvântul ce l-a 
ținut la realegerea sa în Cameră şi pe care-l dăm întreg atât ca o curiozitate 
de valoare comică, cât şi ca semn caracteristic al generației ce ne guvernă. 

D. C.A. Rossetti, ocupând fotoliul preşedenţiei în aplauzele se înțelege 
frenetice ale Camerii, a rostit următoarele cuvinte: 


Domnilor deputaţi, 

Trămiţându-mă din nou la acest biurou, care este pentru mine un altar politic, şi 
amintindu-mi de unde plecarăm, prin ce evenimente trecurăm și unde ajunserăm, îmi 
pare că percurserăm împreună nu trei, ci una sută ani. 

Ce iritaţiuni, ce temeri, ce ure chiar la nașterea acestei legislature, și iacă-ne 
ajunşi, ca indivizi şi ca naţiune, la linişte şi la cea mai deplină independenţă. 

Printr-o credință nestrămutată, prin puternica disciplină a oamenilor într-adevăr 
liberi şi prin vitejia fiilor ei, România luându-și locul în familia europeană, aţi percurs 
astfel un ciclu întreg ce este d-ajuns d-a onora nu numai viața unei legislaturi ci chiar 
a mai multor generațiuni. Acestei Camere însă, acestui Parlament i s-a dat şi mai mult. 

La înălțimea la care ajunserăm Europa toată ne vede și are ochii ţintiţi asupră-ne. 
Dobândind stima și încrederea ei pe câmpul de bătaie, avem acum fericita ocaziune d- 
a o face să ne-o acorde şi pe tărâmul politic. 

Mult, foarte mult este de făcut și n-avem înainte-ne decât trei luni. Lungi însă 
sunt aceste trei luni pentru aleșii naţiunii, carii prin suferinţe şi lupte au învăţat a sta 
uniţi, a iubi şi a lucra. Se pare în adevăr o minune d-a face o parte din ce datori 
suntem a face; veţi face însă, căci români sunteţi şi prin minuni a trăit 18 secule 
această colonie a lui Traian. 


Iubitoare, inteliginte, nobilă, generoasă și muncitoare este națiunea română. Ce 
dar poate fi peste putinţa d-a face aleşilor ei, care au încă și fericirea d-a avea un 
Domn care cu vitejie luptă pe câmpul de onoare în capul naţiunii, în toate şi pe deplin 
liberă. Europa a admirat acest fapt unic în asemenea timp. Trebuie dar să dovedim pe 
toată ziua că știm a fi liberi. 

Onorat d-a conduce lucrările voastre şi în această sesiune, care este încoronarea 
edificiului ce-aţi început, primesc cu recunoștință și cu credință aceasta frumoasă 
sarcină. 

O primesc, căci ea-mi dă dreptul să v-aduc aminte cuvintele zise de Thiers 
Camerei în mijlocul luptelor celor mai crâncene: 

„Partida care până în fine va triumfa și va guverna va fi partida cea mai dreaptă și 
mai înțeleaptă“. 

O primesc, în fine, fiindcă este foarte ușor d-a președe o Cameră a căreia 
majoritate înţelege, cumpăneşte, iubește şi este hotărâtă d-a nu cruța nici un sacrificiu, 
nici unul, pentru triumful dreptăţii şi al libertăţii, pentru gloria şi mărirea națiunii. 


Un biurou ... altar politic? De ce numaidecât altar și nu clopotniță? Are 
chiar mai multă asemănare cu aceasta din urmă. În fine, d-lui C.A. Rosetti i 
se pare că petrecu nu trei, ci o sută de ani. De ce nu mai bine o mie, căci nu- 
i deosebire decât de-o nulă, şi în nule sunt foarte bogaţi liberalii, încât pot 
să-şi permită acest lux. 

Noi ştiam din contra că oameni, animale și lucruri sânt supuse cu toate 
aceluiaşi mers absolut și exact al timpului, căruia nu-i putem cumpăra o 
clipă mai mult din ceea ce ne dă, şi că un prezident de Cameră ar trebui să 
fie cel puţin un om serios, care să nu facă fraze sentimentale și să vorbească 
nerozii copilărești. 

„Ce iritaţiuni, ce temeri la început, zice d. Rosetti, și iată-ne ajunşi ca 
indivizi şi ca naţiune la liniște și la deplină independenţă“. 

Ca naţiune, înțelegem — dar ca indivizi? Ce are a face liniștea și 
independenţa individuală cu cea a naţiei? Liniştea individuală e în oameni 
deosebiți efectul unor cauze foarte deosebite. Astfel de ex. vorbele d-lui 
C.A. Rosetti pe alţii îi mișcă, pe noi ne linişteşte, tocmai pentru că nu sunt 
decât vorbe goale cari nu găsesc în noi nici un fel de rezonanţă. 

„Aţi percurs un ciclu întreg ...“ Ciclu de ce anume? De evenimente, de 
piese muzicale, de tablouri? 

„Lungi sunt trei luni pentru aleşii națiunii, cari au învăţat a iubi și a 
lucra“. 

Aici reamintim ce-am zis mai sus. Pentr-un om serios trei luni sunt trei 
luni, nici mai mult nici mai puţin, încât nu înţelegem absolut cum ele pot fi 


lungi, cu mult mai lungi pentru nişte aleși ai națiunii cari au învăţat a iubi. 
Dar permită-ni-se a întreba ce? A iubi? Vinul? Jocul de cărți? Alcazarul 
Ionescu și pe cuvioasele lui mironosiţe? 

„Se pare o minune de a face o parte din ce datori suntem a face; veţi 
face însă, căci români sunteţi, și prin minuni a trăit 18 secole colonia lui 
Traian“. Noi, din contră, ştim că numai prin minuni n-am trăit, şi tocmai de 
când începurăm a face la minuni și a avea proroci şi rabini liberali ne merge 
cumplit de rău. 

„Iubitoare, inteligentă etc. e naţia română“. Am întreba din nou ce vrea 
să zică d. C.A. Rosetti prin această vorbă care, dezlipită de un compliment 
necesar, are în limba românească un înţeles prost şi urât. O femeie care 
iubeşte pe cineva e cinstită, dar una care iubește în genere fără a se spune pe 
cine sau ce ... O nație poate fi iubitoare de muncă, de libertate, de arte, de 
industrie, dar o nație iubitoare numai aşa ... e poate iubitoare de muscali. 

În fine d. C.A. Rosetti încheie prin declaraţia că primeşte prezidenţia, 
pentru că e uşor de a prezida o majoritate care iubeşte. Ce iubește ne 
întregim noi înșine cu ușurință și cititorul asemenea. 


€ 

La îndemnul și insistenția mai multor învăţători şi bărbați de şcoală, d. 
Vasile Petri a făcut să reapară în Sibii foaia sa pedagogică „Şcoala română“. 
Deocamdată foaia va apărea în făsicioare lunare de câte 3 coale și 
învălitoarea, cu preţul de 4 fl. pe un an întreg sau de 2 fl. pe o jumătate. 
Pentru România foaia va costa un galben sau 12 lei noi. Programa rămâne 
aceeaşi, numai cât tractatele practice vor ocupa pe viitor un loc mai estins. 
Anul foaiei, pentru a se acomoda mai mult anului scolastic, se va începe cu 
luna lui octomvrie şi să va încheia cu luna lui septemvrie. 

Din făscioara I reproducem următoarele consideraţiuni care au făcut pe 
redactor a primi în scrierea sa ortografia cu semne. 

Adoptând și noi, în locul ortografiei „etimologice“ de până acum, 
ortografia „cu semne“, ne simţim de obligați a îndica motivele cari ne-au 
îndemnat a face aceasta. Ele sunt pe scurt următoarele: 


1. Ortografia etimologică nu este destul de precisă, în ceea ce privește 
mai ales scrierea sunetelor derivare; de unde urmează că multe cuvinte nici 
nu să pot ceti îndată corect. Cum să va scrie după ortografia etimologică 
d.e. mușcă, ca să nu să citească nici muscă, nici musică? Tot aşa e cu 
cuvintele: pișcă şi pisică, moșie şi moașă, pasiune şi pășune, mană şi mână, 
paturi şi pături, satul şi sătul, urzeau şi urdeau (a urdi, a face urdă), coseau 
(iarba) și să coșeau (pânile în cuptor), minţeau și aminteau etc. Cum să vor 
scrie, tot cu acea ortografie, cuvinte ca: ești, foști, aştept, pușcă, trițcă, 
știucă, șder etc. Şi mai rău stăm cu numele proprii, în privinţa cărora nu 
putem consulta nici legătura cuvintelor, nici simţul nostru limbistic. Am 
păţit-o înşine nu o dată că, asistând la esamenele publice chemând școlarii 
să răspunză, am fost coreşi de cătră preot sau învăţător, sau de către 
amândoi deodată, fiindcă cetisem fals numele cutare. Acesta s-a întâmplat 
însă și să întâmplă și altora. D. canonic Șerban din Gherla d.e. cetea, la un 
esamen în Năsăud, numele Titieni când Tiţeni, când Țiţeni, numai nu aşa 
cum trebuia să-l cetească: Ti-ti-e-ni. În adevăr, cum să se scrie fără semne 
nume ca Roșca, Bosian, Cadian, Câţiu, Mintiu etc. ca să nu să cetească 
Rosca, Boșian, Cânzan, Cat, Minţ? 

2. Lângă acest neajuns să mai adaogă unul cu mult mai greu în 
consecinţele sale, căci priveşte frumusețea şi chiar unitatea limbei române, 
înțelegem neajunsul că ortografia etimologică, după natura ei, nu regulează 
întru nimic pronunțarea limbei. Astfel noi românii „ungureni“ ne-am 
deprins a pronunţa: năciune, educăciune, enărăciune, comișune etc., în 
credință negreșşit că tot astfel pronunţă și ceialalți români fără escepţiune. 
După ce însă am început a ceti cărţi și foi din România, scrise cu semne, am 
aflat spre surprinderea noastră că ei urmează alt mod de pronunțare, și 
adecă: naţiune, educaţiune, enarațiune, comisiune etc. Fi mai pronunţă: 
Zeu, zi, zic, şi, ieşire, singur etc., iar nu ca noi: Zău, şi, zâc, şi, ieşire, singur 
etc.; în un cuvânt: la ei nu să aud atâtea sunete guturale ca la noi. Va admite 
orişicine al lor mod de pronunțare este mai frumos, mai fin, mai elegant. 

Una din problemele şcoalelor noastre cu privire la limba maternă este 
de a face ca să dispară din limbă cu desăvârşire toate formele corupte, 
barbare și neestetice şi în locul lor a introduce forme corecte și frumoase, 
Aceasta însă nu să poate decât pe lângă ortografia cu semne, căci ortografia 
etimologică, lăsând pronunţarea în voia fiecărui lector, departe de a ne 
sprijini întru rezolvarea acestei probleme, mai vârtos ne încurcă. Am auzit 
cu urechile noastre cum elevii și învățătorii pronunţau: timpuriu în loc de 


timpurâu, amiceţie în loc de amiceaţă (?) etc., pentru că sta scris: timpuriu, 
amicetia. Unii mai pronunţau: gerunz, alţii gerundiu, unii concorză, alţii 
concordie, şi aşa mai departe. 

Ce să va alege de limba noastră urmând mai încolo pe calea aceasta? 

3. Majoritatea precumpănitoare a românilor prohorescează! ortografia 
etimologică şi nu sunt pe semne că aceasta majoritate să va supune 
minorităţii; din contră, ortografia etimologică pierde pe zi ce merge tot mai 
mult din terenul avut. Nici că este mirare, deoarece: 

4. Ortografia cu semne este neasemănat mai precisă, prin urmare și mai 
simplă şi mai ușoară. Însuşi d. Bariț, etimologist pronunţat, recunoaşte că 
„pentru începători este greu a ceti fără semne“ (,„Observatorul“, nr. 8). 
Odată acest adevăr recunoscut, pentru noi cestiunea ortografică este 
definitiv decisă; căci doară nu vom introduce, ca vechii egipteni, trei 
moduri de scriere, unul pentru începători şi popor, altul pentru învăţi și al 
treile pentru monumente? 

lacă motivele pentru care am primit noi ortografia cu semne! 

Sumarul fascioarei I-a e următorul: 


loan Amos Comenius. — Băncile de școală (cu ilustraţiuni). — 
Importanţa și utilitatea studiului limbei române. — Geometria în şcoala 
poporală — Din computul” cu frângeri vulgare. — Pentru primul 
învăţământ din istorie. — Câteva observaţiuni relative la orele de lectură în 
școala poporală. — Regule de toate zilele pentru învăţători incipienţi*. — 
Ortografia cu semne. — Pentru „Școala română“. — Varietăţi. — 
Bibliografie. 


Ceea ce ne cam miră în foaia pedagogică a d-lui Petri e reproducerea 
nimicurilor d-lui A. Vizanti. Dar, în sfârşit, multor scriitori de peste Carpaţi 
li se întâmplă nenorocirea de a lua la serios tagma Pseudo-Urechea et 
Comp. 

Îndealtmintrelea recomandăm cu căldură învăţătorilor noştri această 
foaie. Prenumeraţiunile sunt a se adresa la: Redacţiunea Şcoalei române în 
Sibiu (Hermanstadt), Transilvania. 


1. respinge 
2. calculul 
3. începători 

Astronomia corpurilor cerești n-ar fi o ştiinţă atât de sigură dacă 
fundamentul ei n-ar fi descoperirea unei legi nestrămutate: a gravitaţiunii. 
Având însă cheia întregei ordini cereşti, cuvântul scurt care explică toată 
minunea, observi că întreaga complicațiune nu e decât aparentă, iar în fond 
lucrurile se mișcă după o orânduială fatală. 

Dacă cineva ar încerca să-ntemeieze ştiinţa unei astronomii a stelelor 
politice ar trebui să găsească asemenea cuvântul tainic. Căci într-adevăr 
există ceva tăinuit care dă consistenţă stelelor căzute în Dealul Mitropoliei, 
care le ţine la un loc, pe când cuvinte de ordine superioară constituțională ar 
fi trebuit s-o facă să se risipească de mult, ca scânteile de zgură când faurul 
bate cu ciocanul în nicovală. 

De mult adunarea din Dealul Mitropoliei și emanaţiunea ei, ministeriul, 
sunt neadevăruri întrupate. Camera a hotărât cestiuni asupra cărora naţia n-a 
fost consultată nicicând, precum cestiunea Basarabiei și încorporarea 
Dobrogei, ea se pregăteşte a anticipa judecata naţiei și asupra cestiunii a 
treia, a evreilor. Rațiunea de-a fi a acestei Camere a încetat din ziua când s- 
a prezintat cestiuni asupra cărora naţia trebuia consultată din nou și 
neapărat. Ba, ce e mai mult, Senatul a recunoscut-o aceasta, puind un 
termin de trei luni pentru convocarea unei Adunări de revizuire, ministeriul 
a recunoscut-o aceasta, admițând moţiunea din senat, coroana a recunoscut- 
o, rostind în mesagiul de deschidere necesitatea convocării unei asemenea 
Adunări. 

Și, deși de la rezolvarea cestiunii a treia atârnă recunoaşterea definitivă 
a neatârnării noastre, deși orice întârziere e prejudițioasă poziţiei noastre 
internaţionale, deşi Camera aceasta însăşi a recunoscut că nu e-n drept a 
rezolva cestiunea, ea totuși stă la un loc primindu-şi consistenţa de la un ce 
necunoscut, cu toate că sunt o mulțime de cuvinte constituţionale contra ei. 

Ce să fie acel ce necunoscut? Ministeriul e cuprins de friguri perpetue și 
criza nu e rezolvată. Se iveşte când o constelaţiune, când alta, și roşii în 
special au făcut deja apel la membrii tuturor nuanțelor politice, dar fără 
succes până acuma. Lupta între roza roșie şi roza albă nu mai e o luptă — 
steaua rozei albe răsare frumoasă și liniştită pe cerul acestei ţări, aşa de 
liniştită precum au fost în toţi timpii, de câte ori ţara şi-a venit în fire din 
visurile turburi ale himerelor liberale. 

Dar nu aceasta e întrebarea. De ce Camera mai stă, de ce va astărui a 
sta? O cercetare anatomică a Camerei actuale ne va conduce poate la 


adevăr. 

Camera e compusă din oameni cari şi-au făcut din politică o meserie, 
pentru cari politica însemnează pânea de toate zilele, însemnează diurnă, 
buget, domenii ale statului, însemnează îmbogățirea prin esploatarea 
poporului. E drept că mai toţi şi-au făcut trebușoarele, încât trebuie să fi 
existând un gheşeft de tot important care să-i ţie la un loc cu magnetul 
câștigului material. Această Cameră, iubitoare în genere, e și iubitoare de 
arginţi, căci se compune cam tot din sfinţi fără de arginți. 

Care e dar punctul împrejurul căruia gravitează buzunările majorităţii 
iubitoare"? Care e formula ce ne rezolvă misterul existenţei unei Adunări 
care de mult ar fi trebuit să se risipească în întunericul din care a ieşit? 

E răscumpărarea drumurilor de fier, așa-zisa răscumpărare. 

Rugăm pe cititor să ţie seamă de prevestirea noastră. Pentru a realiza 
acest gheșeft roșii vor fi în stare să facă compromis cu orişicine, de orice 
nuanţă politică ar fi. De acolo mâna frățească pe care-o întind în toate 
părţile, de acolo durerea de ţară a Camerei iubitoare: hinc illae lacrimae. 


€ 

Așadar ieri a trecut un an de când a căzut Plevna. Vremea e muma 
ironiei; ea, care a fost sufletul marilor evenimente, trecând nu ne-a lăsat în 
mâini decât coji deşerte cari azi sunt departe de-a ne mai atinge sufletul 
cum ni-l atingea odată. 

Cine nu-şi aduce aminte de bucuria febrilă de acum un an la căderea 
Plevnei, deşi de-a doua zi politica rusească s-a întors în contra noastră? 
Bucuria de atunci era pentru un eveniment în defavorul nostru. Cine nu-și 
aduce aminte că d. C.A. Rosetti, primind tinerimea academică, zicea cu 
glasul său patetic-prefăcut: „A căzut Plevna — dar mai rămâne o altă 
Plevnă de luat, Plevna internă a reacţiunii!“. 

Ce impresie mai fac astăzi vorbele d-lui C.A. Rosetti? În Cameră, unde 
era atotputernic, și-a luat inima-n dinţi și a primit totuși o prezidenție oferită 
numai de membri roşii puri ai Adunării şi de doi trei din partidul 
gheșeftarilor liberi şi independenți,  cari-și caracterizează ideile 
independente printr-o suspectă iubire pentru moşiile pendente ... de 
mănăstiri. În Senat în fine era să se aleagă prezident d. M.K. Epureanu din 
opoziție și numai voturile conservatorilor au făcut ca să s-aleagă c-o mică 


majoritate persoana agreată de roșii, I. P. S. S. Mitropolitul primat. Situaţia 
în Senat e pierdută deja pentru liberali și într-o bună dimineaţă, tocmai când 
le-o fi viaţa mai dragă, se pot simţi puși în eşec de Senatul acela pe care l-au 
ales în momentul când erau purtaţi de alianţa de la Mazar Pașa. 

În fine, luni d. Brătianu apăru în fruntea unui nou cabinet, însemnat prin 
lipsa lui de însemnătate, un cabinet compus în două din trei părți din 
advocaţi mai mult sau mai puţin dibaci, dintre cari unii plouaţi ca din senin. 
În locul d-lui Cogălniceanu, singurul om de o inteligență estraordinară din 
cabinetul trecut, îl vedem pe d. Câmpineanu, care până acuma n-a avut 
nicicând ocazia de a-şi dovedi calităţile sale estraordinare, apoi vedem pe d. 
Ferichidi, asemenea fără nici o însemnătate politică, pe d. Cantili în fine, de 
la care nu se poate aştepta nimic în resortul pe care şi l-a ales. Ce mi-e 
Chițu, ce mi-e Cantili. D. prim-ministru Brătianu a citit în amândouă 
Adunările un fel de program care zice tot atât de puţin ca și numele noilor 
săi colegi, căci din nimic nimic nu iese. 

Programul și indivizii au fost primiţi în amândouă Adunările cu un mare 
sentiment de deziluzie. Deputaţii roșii își ziceau fiecare în inimă: de ce 
Cantili și Ferichidi şi nu eu? Și trebuie s-o mărturisim că fiecare din ei, 
chiar d. Holban de ex. sau d. Pantazi Ghica, aveau cuvânt. Dar nu numai 
partidul guvernamental e deziluzionat — căci aceasta n-ar însemna nimic 
— dar opoziţia asemenea. Căci, într-adevăr, ori de câte ori te lupţi îţi place a 
avea cu cine te lupta. Celor tari le place a se lupta cu cei tari, nu cu căsulii 
făcute din cărți de joc, cu combinaţiuni cari tremură la orice suflare de vânt. 

Ce mai face oare Plevna internă a d-lui C.A. Rosetti? Oare bătrânul cap 
al demagogiei române a început a vedea că, oricât de ameţită ar fi lumea 
prin fraze, ea totuşi se trezeşte până în sfârşit? Neadevărul și duplicitatea 
politică sunt lovite de un fel de nulitate dinlăuntru care le face să se 
risipească curând. Astfel și liberalii noștri simt cum le piere în mod fatal 
pământul de sub picioare, fără ca cineva să contribuie la aceasta decât ei 
înșii prin greșelile lor. Oriunde încearcă a se răzima simt că se razimă de o 
umbră, de o închipuire a lor. Nimic nu le rezistă şi tocmai din cauza asta nu 
se pot ținea, pentru că, spre a putea merge, trebuie un pământ vârtos care să 
reziste picioarelor, un razim tare care să reziste mânilor. 

Dacă ne mângâie ceva de relele lumii acesteia, dacă credem într-o 
providenţă răsplătitoare, e legea constantă că ceea ce e neadevărat piere prin 
sine însuși. Toată alianţa de la Mazar Pașa era un neadevăr — a dispărut. 
Acuzaţiunea adusă cabinetului conservator era un neadevăr şi a sfârșit prin 


faptul că nu se mai găsea nimeni care s-o susţie; acuzarea ce ni se face c-am 
fi reacționari e neadevărată și cade de sine. 

Elementele pe cari un neadevăr le conglomerează pentru un moment se 
îndreptează unul contra altuia şi se mănâncă între sine, aducându-și reciproc 
pieirea pe când elementele cari sunt ţinute la un loc printr-o idee adevărată 
se țin la un loc fără silințe personale. Conglomerată prin neadevăruri, 
coalițiunea de la Mazar Paşa s-a fărmăturit în sine, ca toate coalițiunile unde 
nu interese generale, ci lăcomia personală și ambiţii smintite sunt sigurele 
cauze ale unei uniri momentane. 


€ 


[5 decembrie 1878] 
Curând se va prezinta în Cameră următorul proiect de lege de o 
importanță de căpetenie. 


Art. I. Clauza penală este prohibită în orice fel de contract fără nici o distincțiune 
şi fără considerațiune dacă obligațiunea care naşte dintr-însul este civilă sau 
comercială. 

Judecătorul este ținut a pronunța nulitatea și nu a condamna în caz de obligațiune 
bănească decât la dobânda legală prevăzută de art. 1589 Cod civil, iar pentru 
obligațiunile de a da sau de a face, la daunele interese prevăzute de art. 1089 Codul 
civil. 

Art. II. Se adaogă la art. 1089 Codul civil aliniatul următor: 

Clauza prin care s-ar știpula de mai nainte dobândă la dobânzi sau la venituri 
viitoare este nulă. 


Din espunerea de motive a d-lui raportor D. Giani estragem 
următoarele: 


Nu mă voi ocupa de importanța și necesitatea acestei legi mai cu deosebire când 
privim la populațiunea noastră rurală, pentru care fatala clauză penală, când constă în 
bani, aduce mizeria și perspectiva unui proletariat, iară când constă în prestațiuni în 
natură, atunci efectul este vexațiunea, degradațiunea omului și încătenarea libertății 
lucrului. Toate aceste considerațiuni sunt atât de bine puse în vedere prin espunerea de 
motive a guvernului încât ne-a determinat pe toți a lua proiectul în considerațiune. 
Ceea ce îmi voi permite a arăta printr-acest raport sunt cuvintele care m-au autorizat 
să merg dimpreună cu onorabilul comitet al delegaților ceva mai departe în această 
privință decât proiectul guvernului. 


Toată lumea va conveni că în materia aceasta două mari principii sunt puse în joc: 
principiul libertăţei conveniunilor și principiul libertăţei omului; toată lumea 
asemenea va conveni că cel dintâi este subordonat celui din urmă; fără oameni nu pot 
exista convenţiuni. Guvernul recunoaşte cu noi dimpreună acest adevăr când spune că 
o persoană care subscrie o clauză penală nu poate avea consimţământul liber. Cum 
într-adevăr se poate susţine că cineva ar consimți la ceea ce nu poate intra în 
prevederile sale la epoca când contractează? Orice om onest se obligă în credință de 
a plăti şi cu toate acestea clauza penală îl silește a prevedea neplata. Sila nu este 
voinţă şi nevoinţa este negaţiunea libertăţei. Dacă pe lângă aceste considerațiuni 
filozofice ne-am uita că în sistemul actual al legislaţiei noastre este posibilă o clauză 
penală care să curgă de drept, fără somaţiune sau chemare în judecată, tot în virtutea 
libertăţei convențiunilor, atunci spectacolul ar deveni înfiorător. 


Proiectul ca proiectul, dar consideraţiunile filozofice ale d-lui Giani sunt 
într-adevăr admirabile! 


Poate ni s-ar objecta — urmează d-sa — că nu am făcut nimic cu această 
prohibiţiune, deoarece clauza penală poate fi înglobată în capital chiar când se 
contractează obligațiunea. Răspunsul însă este uşor de făcut: anevoie consimte cineva 
să subscrie pentru o sumă pe care nu o pipăie, dar uşor subscrie pentru ceea ce ia în 
realitate; în cazul dântâi dezastrul, calamitatea este înaintea ochilor săi, în cel de al 
doilea el este mai depărtat și de ochii şi de credinţa sa, care este totdauna pentru 
plată. 


Să venim acum la consideraţiunile filozofice ale d-lui D. Giani. Înainte 
de toate ne-am întreba ce scop urmăresc ele într-o prozaică dare de seamă 
asupra unui proiect de lege relativ la clauza penală, dare de seamă în care 
date statistice şi consideraţiuni economice ar fi fost mai cu cale decât fraze 
ieftene, pe care d. D. Giani, cu sentimentul său de modestie, binevoieşte a le 
numi filosofice. „Principiul libertății  convenţiunilor e subordonat 
principiului libertății omului“! Asta s-ar părea că vrea să zică ceva, dar în 
fond nu zice nimic. În realitate omul e tot aşa de puțin liber precum e 
picătura de ploaie ce cade sau unda ce curge la vale, iar nu la deal, aşadar 
despre o libertate absolută, în sens metafizic, nu poate fi nici vorba, prin 
urmare nici despre o libertate a omului supraordinată libertăților lui. Foarte 
cu greu ni s-ar putea da definiția unei asemenea libertăți abstracte şi 
absolute și, chiar dacă ni s-ar da, ea n-ar putea fi exactă, căci ar trata despre 
un obiect a cărui existență nu s-a putut dovedi până acuma. Libertatea 
omului e mai mult o noțiune istorică decât filozofică, o serie de acte de 


eliberare succesivă, un șir de libertăţi coordonate și câștigate în curgerea 
timpurilor şi în acest şir e cuprinsă și libertatea tranzacţiunilor. 

Vorbind sans phrases proiectul este o mărginire a libertății 
tranzacțiunilor și o mărginire salutară, pentru că nici averea noastră, nici 
cultura generală nu ne-a făcut încă maturi pentru exercițiul deplin al acestei 
libertăţi. 

D. D. Giani ar fi făcut mai bine să consulte pentru darea sa de seamă 
dezbaterile Reichsratului din Viena şi a Dietei galițiene asupra legei 
cametelor, precum și escelena scriere a d-rului Platter asupra Cametei în 
Bucovina. Cel puţin în cestiuni practice am trebui să renunțăm de la fraze 
ieftene, care aleargă ulițele rostite de toți şi nepricepute pe deplin de 
nimenea. 


€ 


DEPUTATUL AVRAM BURĂH 


[5 decembrie 1878] 

Cine este cel mai fierbinte apărător al romanismului? — Jupân Avram 
sin Moișe. Cine este cel mai nepot dintre toţi nepoţii divului Traian? — 
Jupân Avram sin Moișe Leiba. 

Cine este cel mai mare patriot român? — Jupân Avram sin Moișe Leiba 
Roșu. Cine a făcut rechizitorul şi actele de acuzare împotriva miniștrilor 
conservatori români? — Jupân Avram sin Moișe Leiba Roșu sin Dreicop 
Burah. 

Și ce este şi cine acest jupân Avram Burăh? Deputat radical sub 
pseudonumele George Misail. 

lată în adevăr următoarea interesantă notiță biografică, pe care am mai 
publicat-o şi acum o lună după un ziar din Iaşi: 


Domnule redactor, 

Ca să puteţi avea lumină despre nașterea și creșterea d-lui Misail vă voi descrie 
cele următoare, despre care am exactă știință ca conșcolar ce am fost cu d-lui. 

În anul 1837, când pe atunci se numea Avram Burăh, cu ochii încrucișaţi, am avut 
ocaziune, ca mahalagiu, de a merge împreună la un Heder (şcoala de băieți), la 
belferul (dascălul) Moișe Feleșler, unde am început a învăţa Himeș (Biblia). 

D. Avram Burăh, acum Misail, s-a născut în Roman la anul 1832, făcându-i-se 
operaţiunea brismila de cătră psaltul Leizer Mendel. 


Dumnealui este născut din tatăl Moișe Leiba Roșu sin Burăh Dreicop şi din muma 
Ana Riva născută Menea Rugea, şi a fost unic fiu la părinți. 

Surorile mumii sale, cu domiciliul în Roman, se numesc una Hene şi alta Ghitla; 
fiii lor ce trăiesc în Roman se numesc Moișe și Lipe, supranumiţi Cocoși; mai au şi un 
frate la Bucureşti, ce se numeşte Altăr Mărunţișarul. 

În anul 1838, în luna iulie, când tatăl său, Moișe Leiba, ca negustor talpalar 
(tabacar) s-a fost dus la iarmarocul de Sfântul Ilie în târgul Folticeni, atunci, în 
noaptea de Tișebof (post de 24 ore) muma sa Ana Riva, prin concursul d-lui lenache 
Misail, fost pe atunci polițmaistru în Roman, cu care s-a amorezat, a fugit la moşia 
Trifești, în apropiare de Roman, unde s-a botezat; și apoi a furat din şcoală pe unicul 
el fiu, Avram Burăh ducându-se cu el la târgul Tecuci, unde au trăit cu d. Ienache 
Misail. Băiatul însă, Avram Burăh, s-a opus, n-a primit botezul, ţinându-se de 
învățătura belferului, rămasă în memoria sa mult timp. De atunci n-a mai avut 
ocaziune a se mai întâlni cu tatăl său până în anul 1855 sau 1857, când d. Avram 
Burăh, acum Misail, era ca cinovnic al ministerului de justiţie din Iaşi. A făcut atunci 
revizie în arhiva tribunalului de Roman și în acest oraș a găsit pe adevăratul său 
părinte, Moișe Leiba, în mizerie, în calitate de hotelier și, după cum zice proverbul, 
sângele apă nu se face, l-a ajutat cu câţiva galbeni, asigurându-l să nu se îngrijască, 
căci el, Avram Burăh, nu este botezat, şi la masa cea mare, în lumea viitoare, vor 
mânca amândoi din Leviatan şi $orobor. 

Domnule redactor, primiţi vă rog deocamdată aceste câteva rânduri, pe cari cred 
veți binevoi a le publica etc. 

Al d-voastre I. Sodescu din Roman. 


La această prețioasă notiță biografică n-am primit, de când am publicat- 
o şi până astăzi, nici o dezminţire sau întâmpinare. Prin urmare datele din 
cuprinsul ei rămân adevărate, deoarece partea interesată nu caută să le 
răstoarne. Cum rămâne dar cu jupân Avram sin Moișe-Leiba Roşu Dreicop 
Burăh, cum am zice cu d. Pseudo-Misail? Care va să zică în Camera 
românească, înainte chiar de Tractatul de la Berlin, ne-a învrednicit Iehova 
să vedem și un român cu cusur pe banca de deputat; căci, după cum vedem 
în documentul de mai sus, feciorul lui Moișe Leiba Roșu sin Dreicop Burăh 
a asigurat pe tatăl său, când l-a găsit în proastă stare la Roman, că el, 
Avram, nu s-a botezat și i-a făgăduit prin urmare că pe ceea lume, la masa 
cea mare, au să mănânce amândoi din Leviatan şi Șorobor, ca toţi ovreii 
drept-credincioși ai Talmudnlui. Jupân Avram Burăh ar fi deci nebotezat; 
atunci cum ar rămâne cu voturile pe cari jupân Avram Burăh le-a dat în 
Camera românească? 

Noi, din parte-ne, deşi d. Pseudo-Misail a tăcut până acuma, încă nu 
credem că n-ar fi botezat și aşteptăm de la Jupân Avram-Burăh-Misail să ne 
trimeață acte prin cari să dovedească: că dumnealui s-a fost lepădat de 


Himes, ce a învăţat-o la belferul Moișe Feleșler, că, măcar că nu mai e leac, 
îi pare rău de ce i-a făcut psaltul Leiser Mendel şi că, pentru a fi nepot al lui 
Traian şi deputat radical, a renunţat la tacâmul cu care l-o fi așteptând la 
masa veciniciei venerabilul său părinte, Moișe Roșu sin Dreicop Leiba. 


€ 


[9 decembrie 1878] 

Într-un studiu de politică contimporană intitulat Martirii de la 48 și 
salvatorii de la 66 d. G. Mârzescu espune pe 37 de pagine cicero istoricul 
scurt al ministerielor perindate dela suirea Măriei Sale pe tron și până 
astăzi. 

Nervus probationis espus în broșura d-sale este că pricina agitărilor și 
răsturnărilor ministeriale provine nu atât din deosebirea de principii cât mai 
cu seama din pasiunea meschină ce a esistat şi esistă încă între bărbaţii ce 
joacă la noi rolul de oameni politici şi de bărbaţi de stat. Aceşti oameni — 
martirii de la 1848 și salvatorii de la 1866 — sunt după d-sa: fraţii Brătianu, 
C.A. Rosetti, loan Ghica, Cogălniceanu, Principele Dimitrie Ghica, 
Manolache Costache, Lascar Catargiu, Mavrogheni, General Ioan Florescu, 
General Tell, Neculae Creţulescu şi încă alţi vro câţiva. 

E un sâmbure de adevăr în teza pe care voieşte a o dovedi d. Mârzescu 
şi e asupra oricării îndoieli că cele mai multe grupuri politice de la noi din 
țară sunt strânse împrejurul unor firme personale, nu împrejurul unor 
principii. Când ne aducem aminte de înaltele făgăduinţe și de programa 
stabilită la Mazar Pașa, apoi de deplina deviere de la ea, atât în viaţa 
interioară a statului, cât și în politica esterioară, nu ne putem împotrivi a 
admite teza că mai toate, deşi nu toate grupurile politice sunt conduse nu de 
o programă sigură, statornică, nestrămutată, ci de dorul unui număr de 
persoane de a ajunge la putere și de a se mănţine. Cumcă pentru scopul 
acesta se iau drept deviză toate principiile posibile şi ... imposibile, cumcă 
cutare grup se poreclește cu cutare nume de fantezie, iar altul cu cutare, e 
asemenea adevărat. Dar ceea ce d. Mârzescu nu espune în broșura d-sale, ba 
poate nici cutează a espune, sunt cauzele acestor simptome de bizantinism. 

Un medic nu se va opri la simptomele exterioare ale unei boale, ci va 
căuta cauza lor internă. Mutatis mutandis, vom lua un alt exemplu de 
aiurea. Un Mârzescu german ar zice poate că socialismul din Germania 
există pentru că 10—20 de persoane citate anume, precum Marx, Lasalle, 


Bebel, Liebknecht ş.a. au voit să ajungă la însemnătate în viaţa statului 
exploatând mizeriile poporului. Aceasta ar fi poate adevărat pentru unii din 
ei, dar n-ar fi cauza adevărată a răului. Existând cauza socială, efectul 
trebuia să vie de sine încât e cu desăvârşire indiferent numele individual 
care ar fi ieşit deasupra pentru a cristaliza în el soiul de mizerie socială în 
cestiune. 

Cauza proprie a relelor noastre însă e lipsa de cultură adevărată, și sub 
cultura adevărată înțelegem pe cea productivă. Exceptând câteva centre din 
țară, tinerimea română nu se mai ocupă cu nici o ramură a producţiei 
naţionale; ea emigrează cu miile prin Paris, Bruxelles, Piza etc. pentru a-și 
menaja un doctorat în drept și toţi aceştia se-ntorc apoi în ţară cu pretenţia 
de-a deveni de-a doua zi oameni mari. Uite-se d. Mârzescu în toate laturile 
şi vază din cine se compun grupurile adunate împrejurul oamenilor politici 
şi va vedea că sunt în cea mai mare parte tineri advocati. Și, fiindcă pita lui 
Vodă nu-i încape pe toți deodată, încearcă de-a veni cel puţin pe rând la ea 
şi a se folosi pe cât se poate de mult din scurtul timp pe care li-l acordă 
păpuşeria constituţională. 

Și, fiindcă nu există între aceşti oameni deosebiri aievea, de vreme ce 
mai toți au aceleaşi nevoi de căpătuire şi aceleaşi tendinţe, inventează cel 
puţin deosebiri factice, porecle nouă pentru aceeași marfă veche. Între capi 
iar sunt o mulțime de oameni — de o necontestată inteligenţă, n-o negăm 
— dar pentru cari statul e o unealtă pentru a-și mai re-mprospăta averile sau 
cel puţin numele şi influența personală. Și, dacă sunt deosebiri reale, acelea 
nu sunt în genere dictate de grupuri de interese naţionale, precum ar trebui 
să fie, ci mai mult de temperament, de-o minte mai clară înnăscută şi de un 
caracter mai onest asemenea înnăscut. Fiind însă că mintea și caracterul 
sânt totdeuna mai rare decât stupiditatea şi lipsa de caracter, de aceea vom 
vedea că partidul cel mai numeros din ţară, roșii, e totodată acela care 
reuneşte în sânul său mai multă incapacitate, perversitate morală, lăcomie 
de avere publică și invidie pentru tot ce răsare cu un cap peste masă, peste 
cei ce nu gândesc nimic și nu au nimic. 

În jucăria parlamentară care se desfăşură înaintea noastră oamenii 
pentru care nimic nu e îndestul de sus pentru a ajunge, oricât de lipsiţi ar fi 
de cunoştinţe speciale și de resort, sunt advocaţi. Nu ne-am mira să vedem 
într-o zi pe un advocat făcându-se mitropolit și pe altul general de brigadă, 
căci unde-i leafă apare și advocatul; restul îndatoririlor şi-l aranjează apoi 
într-un chip cât se poate de comod. O societate ca a noastră, care nu se 


întemeiază pe muncă, e o societate coruptă. Grupurile politice ar trebui să 
aibă drept corelat grupuri economice și în cea mai mare parte nu le au. 

Organizaţia de astăzi a favorizat fuga de muncă, ea a ridicat elemente 
cari n-au nimic în fruntea statului, ca să trăiască sau să se îmbogăţească din 
averea lui, și tot organizaţia aceasta a făcut şi pe alte clase să crează că 
numai prin politică poţi ajunge la ceva. Astfel profesorii de universitate, în 
loc să-și caute de treabă, fac politică; profesorii de licee și de școale primare 
asemenea; ingineri, medici, scriitori, muzicanți, actori chiar, toţi fac 
politică, pentru a parveni. Și acesta e răul cu desăvârşire mai mare; căci 
relele actuale ar putea fi trecătoare, dar conrupându-se însuși nervul vieții 
oricării societăţi, iubirea de muncă, nu mai e nici măcar speranța de 
îndreptare. Armata noastră poate câștiga bătălii, Alecsandri poate scrie 
versuri nemuritoare, un ministru de externe poate conduce politica în afară 
cu nemaipomenită dibăcie; toate acestea împreună vor forma luxul istoric al 
esistenţii noastre dar acest lux nu va opri descompunerea sângelui nostru 
social, pieirea noastră prin pieirea muncii. 


€ 


STUDII EXEGETICE ASUPRA UNEI PARABOLE CARE 
LIPSEȘTE ÎN SFÂNTA-SCRIPTURĂ 


[12 decembrie 1878] 

Odată Afganistanul juca un rol cu desăvârşirea preponderant în primii 
Bucureşti ale unei foi oarecari, iar Emirul Șir-Ali, relaţiile cu nenorocitul 
om şi fiul neascultător, lacub-Han, era oarecum centrul împrejurul căruia 
gravita centrul însuşi. 

Deși lucrul e cam încurcat, noi, simpli muritori cari nu vedem legăturile 
intime dintre cauză şi efect, vom spune numai că afganii, acest popor 
primitiv, însă se vede că foarte simpatic, aveau în Asia rolul de-a acoperi cu 
neagra lor mulțime tendințele Rusiei, iar Franţa orientală acopereau cu 
vitezele lor regimente o poartă mare, pe care cineva se-ncerca să intre. 

E. ciudat cum o poartă mare poate deveni o cheie pentru dezlegarea 
interesantelor cestiuni... din Asia centrală. 

Dar Afganistanul s-a cam învechit ... precum e în genere greu de-a 
vorbi mult timp într-aiurea, chiar când eşti advocat. O formă mai poetică se 


puse la dispoziţie pentru urmărirea aceleiaşi porți mari și acea formă este ... 
parabola. 

Vestita parabolă a prorocului Nută cătră David-împăratul, povestirea lui 
Hristos despre fiul risipitor și despre lucrătorii din via Domnului şi altele de 
asemenea natură n-au putut a nu face victime din naturile simţitoare ale 
unei depărtate posterități. 

E bine ca augurii să se-nţeleagă sub rosa, iar noi, ucenici umiliți, vom 
încerca numai să facem o exegeză plină de admiraţiune asupra unei adânci 
parabole, ce-o găsim în „Presa“. 

Încă în numărul de la 26 noiemvrie „Presa“ prevestise că ministeriul d- 
lui Cairoli va cădea, o prevestire atât de sigură încât se-ntâmplase deja cu 
câteva zile mai nainte. 

Nimeni nu a contestat fostului ministru italian nici buna-voinţă, nici 
sinceritatea intenţiunilor sale, — zice „Presa“ — dar toţi l-au acuzat de o 
slăbiciune fără margine faţă cu societățile primejdioase ale socialiștilor 
internaţionalişti. 

Au fost foarte instructive, sub mai multe puncturi de vedere, 
discuţiunile ce s-au urmat în Camera din Roma, cu ocaziunea combaterii 
ministerului Cairoli. 

Au vorbit contra ministerului și d. Depretis, și d. Sella, şi d. Crispi, și d. 
Minghetti, ca să nu mai amintim pe domnii Peruzzi, Bonghi, Finzi, Mari şi 
alții. Toţi întruniţi au dărâmat cabinetul din stânga. 

Aşa e. Ce să mai facem atâta vorbă de d-nii Peruzzi, Bonghi, Finzi, 
Mari şi alţii! Importantă e întrebarea ce-au făcut regele Italiei în cazul 
acesta. 

Chemat-au la minister pe d. Finzi? 

Aş, de unde. 

Dar poate d. Mari sau d-nii Bonghi şi Paruzzi vor fi fost chemaţi? 

Nu, ferească Dumnezeiu! Pe cine altul putea regele să cheme decât pe d. 
Depretis — numai pe d. Depretis. Şi de ce? 

lată de ce. 

În numărul de la 26 noiembrie trecut, „Presa“, cercetând posibilitatea 
chemărei domnului Depretis, arăta calităţile eminente ale acestui bărbat de 
stat, luminat, progresist și liberal-moderat, membru al centrului cum am 
zice la noi, plin de idei practice și de vederi nemeritate. 

Mulţi pretind că d. Crispi reprezintă în Italia credințele politice ale 
principelui Bismarck și dar regele, binecugetând, nu s-a adresat la dânsul, 


voind să facă în ţara Italiei o politică pură italiană, iar nicidecum o politică 
agreată străinilor. 

Vedeţi, cam tot lucrul acesta s-ar putea întâmpla și în România. Pentru a 
face o politică pură românească, iar nu una agreată străinilor, M. Sa 
Domnul, binecugetând, nu se va adresa la cutare ori cutare, ci neapărat la un 
om 

luminat, 

progresist, 

liberal-moderat, 

membru al centrului, cum am zice la noi, 

plin de idei practice, 

de vederi nimerite. 

Partidul centrul, nuanța partidului liberal, a dat dar și în Italia 
ministerul Depretis. 

De vreme ce partidul centru — această nuanţă a partidului liberal — a 
dat și în Italia ministerul Depretis, de ce nu l-ar da și în România? 

Nu e nimic de criticat în această privință și mersul instituțiunilor 
constituționale a putut da foarte bine rezultatul acesta. 

Dar, dacă am zis că regele nu a chemat pe d. Crispi, fiindcă a voit să 
urmeze o politică numai naţională, ne putem întreba totdodată: care a fost 
cauza de nu a chemat oare pe d. Sella, căci și concursul cestui din urmă a 
contribuit la căderea domnului Cairoli? 

Aşa e. Dacă regele, voind a urma o politică numai naţională, n-a chemat 
pe d. Crispi, pe acest om vândut la Bismarck —, care să fi fost pricina că 
Maiestatea Sa a uitat pe d. Sella? Bine, ăsta n-a stat umăr la umăr pentru a 
răsturna pe d. Cairoli? Ba da! a stat umăr la umăr, dar vedeţi Sella este șeful 
dreptei şi, ca atare, regele nu a crezut că-l poate chema azi la putere, în faţa 
sureccitațiunei poporului și a aprinderei spiritelor în Italia. D. Sella are idei 
cam învechite; azi trebuiesc vederi democratice și pur liberale. Spiritul 
timpului din zilele noastre ne cere moderaţiune în libertate, dar nu 
comprimarea și restrângerea libertăţilor. 

Aşa e. Sella e, cum am zice la noi, ca dumnealui arhon slugeriul Sandu 
Napoilă, giubeliu, şi-n zilele de azi nu mai merge. Alte mofturi a ieșit la 
modă pe vrema noastră. Azi trebuie să ai vederi democratice, 

pur liberale, 

moderaţiune în libertate, 

c-un cuvânt să fii: 


un om din partidul centru, cum am zice la noi. 

Și dar în faţa acestor împrejurări d. Sella a trebuit să lase locul d-lui 
Depretis, care reprezintă ideile liberale-moderate în Italia. Și cu modul 
acesta s-a dovedit prin urmare şi cu această ocaziune că într-o ţară, în multe 
asemănată nouă, nici vederile radicale nu mai pot fi primite, nici estrema 
opoziţie nu mai este agreată. Dacă d. Cairoli — şi-ar fi schimbat sistema; 
dacă în locul d-lor Conforti și Zanardelli, miniştri de justiţie şi interne, 
partizani ai principielor radicale, d. Cairoli s-ar fi adresat la bărbați politici 
cu altă greutate și altă pricepere, poate că regretabilul atentat din Neapole 
nu s-ar fi petrecut și fostul prim-ministru nu ar fi fost constrâns să 
demisioneze. 

Adecă bate şeaua să priceapă — d. Brătianu. Ia pildă, d-le Brătiene, de 
la nenorocitul Cairoli. Italia ne e în multe asemănată nouă. Italia a avut pe 
Dante, noi pe Prodănescu, ea o papalitate celebră, noi pe părintele Gr. 
Musceleanu, ea pe Beccaria, noi pe Athanasiad. Ce mai vrei dar d-le 
Brătiene? În țări cari se aseamănă atât de mult, nu mai merge nici cu 
vederile radicale, nici cu reacţia ruginită. Nu mai sunt agreate. Dacă d-ta ți- 
ai schimba sistema, dacă în locul unor domni ca Conforti și Zanardelli, te-ai 
adresa la bărbaţi politici cu altă greutate și altă pricepere, la un om luminat, 

progresist, 

liberal-moderat, 

membru al centrului, cum am zice la noi, 

atunci poate, poate că n-ai fi constrâns să-ţi dai demisia. 

Mai înțelept se vede decât d. Cairoli la Roma, d. Canovas del Castilio la 
Madrid, prevăzând o mică neînțelegere, voieşte să preîntâmpine răul; şi, ca 
să nu sufere ce alţii au suferit în Italia, se pregăteşte a chema, se zice, la 
minister bărbaţi de stat liberali-moderaţi, ca d-nii Bugallal, don Francisco 
Silvela şi generalul Yovellar, în locul domnilor Robledo, Colantes și 
Ceballos. Cu modul acesta spiritele s-ar împăca şi d. Canovas del Castilo, 
cu spiritul său practic, ar preîntâmpina zdruncinarea sa din minister. 

lată dar o altă pildă luminoasă: d. Canovas del Castillo. Ce Robledo, 
Colantes, Ceballos? — Nu! Bugalal, Silvella și Yovellar, adecă liberali- 
moderați, membri ai centrului cum am zice la noi. 

De aceea ca să preîntâmpine zdruncinarea sa din minister, d. Brătianu 
trebuie să fie mai înţelept decât Cairoli de la Roma şi să se pregătească a 
chema la minister bărbaţi de stat liberali-moderaţi ca don Francesco Silvela. 

Căci: 


Astfel lucrează adevărații bărbaţi de stat; acei cari se ridică mai presus 
de politica mică și cari, privind în depărtare, numai la binele şi 
prosperitatea națiunei, nu se opresc la prejudecăţi zadarnice, nici la invidii 
nedemne de un adevărat om de stat. 

Când este vorba să lucrăm numai pentru binele ţării nu căutăm decât 
combinaţiunea cea mai nemerită şi cea mai conformă bunelor rezultaturi ce 
ne propunem, lăsând criticilor mici şi unor vederi strâmte și înguste grija de 
a combate stăruințele noastre, ce tind a consolida întărirea nouăi noastre 
constituiri şi a viitorului ţării. 

Bărbaţi cu înţelegere dreaptă și corectă, ca d. Canovas del Castillo, ca să 
scape ţara, preschimbă întocmirile sale ministeriale. Bărbaţi ca d. Cairoli, 
scurți la vedere, compromit liniştea statului, compromițând cu desăvârşire 
şi esistenţa cabinetului lor!... 

* 

Toată parabola aceasta alegorică, în care se vorbește mereu de Cairoli și 
de Canovas del Castillo, de Sela, Robledo, Yovellar și de patriile mântuite 
sau mântuibile prin centrele respective, cari nu există în realitate, pe când în 
adevăr e vorba de D. Brătianu, Boerescu etc., toată parabola, zicem, ne-au 
mișcat atât de mult și ne-au descoperit calități până acum atât de ascunse în 
fundul inimei privighitorii respective de la „Presa“ încât, dacă ne-a mai 
rămas o mângâiere şi am comprimat începutul unei lacrimi, precum Sella ar 
comprima libertatea, e că ne-am adus aminte cumcă, asemenea tiradelor din 
tragedie, lucrurile par foarte jalnice, dar nu sunt adevărate. Nomenclatura 
chiar de dreapta, stânga, centru are în alte ţări cu totul alt înţeles. Centru în 
Germania de ex. însemnează tocmai partidul cel mai reacționar; lăudabil 
prin tăria convingerilor lui... dar reacționar. 

lar cât despre Italia şi Spania — acolo nici nu există centre în sensul 
„Presei“. Nu e nici o deosebire bunăoară între d-nii Cairoli şi Depretis, 
decât că unul reprezintă fosta stângă a unei provincii, iar altul fosta stângă a 
altei provincii, din cele acum întrunite în o singură Italie. Deosebirea dintre 
aceşti domni, precum trebuie s-o fi ştiind „Presa“, e cestiunea drumurilor de 
fier — din Italia se-nţelege. Iar nuanțele din Spania sunt pentru publicul 
nostru tot atât de interesante ca şi nuanțele de partid din Afganistan și, fiind 
noi oameni buni, nu voim a ocupa până și această branșă a istoriei 
contimporane, care poate fi atât de folositoare pe viitor organului, aliat cu 
noi; destul numai că nici aicea nu e vorba de centru. 


Singura ţară, în care există două centre şi a căror maimuţare, cam 
incoloră, vor fi precum prevedem și superfetațiunile din viitoarea adunare 
turcească din Stambul, e Franţa; cu deosebirea — mică neapărat — că 
centrul din Franța e compus — nu din persoane, care se împrumută la 
alegorii și joacă în mai multe fețe, ci din oameni, pe cari te poţi întemeia și 
a căror vorbă e vorbă. 

Izbutita alegorie a „Presei“ e atât de bună încât ne e teamă că va şi 
rămâne un model de alegorie și nimic mai mult. Ca toate capodoperile 
promite a nu se preface niciodată în realitate — de aceea ne şi inspiră 
același sentiment de siguranță personală, pe care-l avem când privim din 
colţul nostru o jalnică tragedie, jucată pe scenă. 

Și în priveliștea lumii aceștia oamenii se poartă după temperamentul lor. 
Cel melancolic plânge, cel vesel râde — cel născut cu caracter statornic și 
predispoziţii skepticoase fluieră. 


€ 

Nu știm pentru a câta oară suntem nevoiţi a întreba pe guvern de ce ține 

ascunse toate neajunsurile ce le întâmpină în Dobrogea. Știrile de mai jos, 

pe care le-a primit ziarul gălățean „Vocea Covurluiului“, în genere foarte 
bine informat, sunt de o îngrijitoare gravitate. 


Cu toate misiunile militare ce s-au trimis și retrimis prin Dobrogea — zice foaia 
citată — totuși cunoştinţa ezactă de situațiunea localităților ca mijloace de 
aprovizionare a lipsit și lipseşte cu desăvârşire, iar pretinsa organizare a nouăi 
provincii nu e decât pe coloanele „Monitorului oficial“, în realitate însă cea mai tristă 
expresiune. 

Ca să venim la fapte, vom spune că prefectura ce se decretase la Noua Silistră a 
trebuit prin forța lucrurilor să se retragă şi să se aşeze la Cernavodă, căci în locul 
dântâi impiegaţii, începând de la prefect până la cel din urmă, nu aveau nu o casă 
unde să șează, dar nici chiar un bordei. Nici o masă, nici un scaun, nici un registru, 
nici un sigiliu, nimic nu au autoritățile cu cari să-și poată începe lucrările lor. Pânea 
chiar şi carnea lipsesc cu desăvârşire. La o parte din trupe li se trimite pentru hrană 
pesmeţi de la Rusciuc, dar şi aci fatalitatea a trebuit să ne lovească; vaporului Jiul ce 
era însărcinat a transporta proviziunile, i-a crăpat maşina. 

În atare mod, lumea ce au trimis acolo se găsește în condițiune dezesperată; cu 
banii în mână, în multe locuri nu-și găsesc o pâne și o ștreașină unde să se 
adăpostească. Casierii şi perceptorii n-au o ladă și un registru spre a încasa puţinele 


taxe de pe unde au de luat, iar prefecţii se găsesc în cea mai deplină încurcătură, 
neștiind reioanele cercului lor de administrare și comunele ce le aparțin. 

Corespondenţa se face cu cea mai mare anevoinţă. Bulgarii, aroganțţi şi ingraţi, nu 
vor să recunoască linia de de-marcare fixată de Comisiunea europeană; ci ameninţă, și 
se zice că sentinelele noastre ar fi primit ordin să se retragă cu 10 chilometre îndărăt 
de la linia însemnată de Comisiune. 

Din toate aceste vedem că starea de dincolo este din cele mai de plâns și 
neprevederea în organizare a fost din cele mai neiertate. 

Dacă, în loc de a pierde timpul cu atâte parade de misiuni, guvernul s-ar fi pus să 
facă baratce, să fi deschis în câteva locuri brutării și debite de carne, astăzi trupele 
noastre n-ar sta sub corturi în luna lui decembre și împiegaţii n-ar umbla rătăcind din 
loc în loc, flămânzi și lipsiţi de locuință. Cestiunea este serioasă și guvernul, fără o oră 
de întârziare, trebuie să se pună îndată pe lucru spre a remedia lucrul, că ne 
compromitem de tot. 


Fiecine-și aduce aminte starea îngrozitoare în care s-au întors soldaţii 
noștri din campania trecută. Mantalele, povestea cântecului, postav de trei 
parale şi aţă de cinci galbeni, nemaipomenind că în puterea iernei nu mai 
avea nimic pe ei decât numai ferfeniţa de manta, care ajunsese scurteică. 
Cine nu i-a văzut pe acei bieți soldaţi cu picioarele goale în opinci rupte și 
cu părul ieșit prin căciulă și cine nu s-a indignat de criminala negligenţă a 
oblăduitorilor noștri, cari porniseră război cu ușurința cu care s-ar face o 
paradă la Capu-Podului Mogoşoaii — toate acestea, nu pentru a da ocazie 
armatei române ca să-și arate vitejia, ci pentru ca sub umbra steagului 
încărcat de glorie, să se poată lustrui, pieptăna şi decora d-lor, fraţii liberali, 
această sectă de deturnători de bani publici şi de incapabili. 

Și luarea Dobrogei s-a făcut cu aceeași criminală uşurinţă și lipsă de 
prevedere. Nu-i vorba: misiuni și paramisiuni, toate cu diurne însemnate, 
răspunse până la un ban fraţilor căuzaşi, s-au făcut, se înțelege. Căci şi în 
afacerea Dobrogei, ca în toate celelalte, diurna e pentru roșii totul, iar 
datoria nimica toată. Fumând o ţigară pe malul drept al Dunărei şi-a 
împlinit misiunea şi, bând o cafea turcească la Babadagh, conștiința 
misionarului apostolic al rabinatului universal se linişteşte dimpreună cu 
spiritele populaţiei transdanubiene. 

Și de astă dată misiunile au fost de căpetenie. Ba auzim că până și 
Ministerul instrucției are de gând a trimite-n misiune pe mai mult decât 
vestitul domn Pseudo-Urechia, ca să aranjeze instrucţia publică în 
Dobrogea după cum l-ajunge capul și ştim deja la câte l-ajunge capul pe 
acest domn. 


Când ne-am arătat indignarea asupra stării triste a armatei întoarse din 
campanie, ni se tot cânta că așa-i războiul, că în așa stare cată s-ajungă eroii 
pentru a face impresie asupra demoazelelor; dar oare mai e și acuma război, 
pentru ca soldaţii noștri să fie nevoiţi a sta în puterea iernii sub corturi? 
Soldaţii noştri pot avea speranţa ca prin iulie viitor li se vor trimite din 
Bucureşti cojoacele şi lemne de durat case: iar până atunci să se-nvălească 
cu aţele, să tremure sub cort şi să roază pesmeţi din Rusciuc, pesmeţi 
desigur începuţi de șoareci, vro rămășiță ale oștirii ruseşti. 

Dar cine-i cunoaşte pe roşii poate oare să s-aştepte la altceva din partea 
lor? Vorbă multă şi lucru nimic — iată caracterizarea lor în două cuvinte. 
Repetăm din nou cererea ca guvernul să dea publicului lămuriri asupra 
neajunsurilor ce le întâmpină şi să nu ne lase sub sarcina de-a ne-nchipui 
răul și mai rău decum e. 

În cât despre misionarul apostolic, d. Pseudo-Urechia, cestiunea e atât 
de interesantă încât promitem a ne întoarce asupră-i și a descrie pe acest 
domn cu toate calitățile sale care-l fac propriu şi bun pentru-o asemenea 
însărcinare. 


€ 

Aflăm că actualul ministru al instrucției publice, d. Cantilli, ar fi 
însărcinat cu organizarea instrucției în Dobrogea pe un ilustru personaj al 
cărui nume adevărat mărturisim că nu l-am putut afla nici până azi, dar care 
a sfeterisit porecla unei vechi și de mult stinse familii boiereşti din Moldova 
pentru a-și împodobi mutra cu ea, după ce mai nainte a mai fost purtat încă 
vro patru-cinci porecle, parte îndreptățite, parte de fantazie. 

Toată lumea ghiceşte că nu poate fi vorba decât despre d. Pseudo- 
Urechia. 

Singura mângâiare ce ne mai rămâne e că acest domn n-a sfeterisit exact 
numele boierului moldovenesc care se iscălea Ureki, ci a adăogat la trupina 
cuvântului sufixul -i-a (Urechia), foarte semnificativ pentru strigătele 
metamorfozatului rege Midas. 

L-am luat de atâtea ori pe domnul acesta în zeflemea în cât ne pare rău 
că i-am creat chiar acest soi de popularitate, căci dumnealui e din oamenii 
aceia cărora, asemenea vestitului Barnum, confratelui său american, nu le 


prea pasă dacă reputaţia e bună sau rea, numai să se vorbească în genere de 
dânşii. Zgomotul odată făcut, ştie d-lui să-l abată pe căile ce-i priesc. 

Să vorbim oare de renumele său de autor? Ar trebui atunci să facem un 
curs întreg, de literatură furată, să pomenim de Lope de Vega, de Gozzi, de 
Ascoli, de Goethe, cari toți aceştia în România s-au metamorfozat în chipul 
pomenit mai sus şi poartă pseudonimul Urechea. Toate scrierile sale sunt 
sfeterisite din autori străini, căci dumnealui obicinuește a nume imitație 
liberă or prelucrare sau traducerea ad litteram sau cel mult bădărănirea 
nesărată a unui text străin. Ceea ce ar putea dovedi că e original al său va fi 
sau o platitudine sau un nonsens, regulă generală pentru producțiunile 
proprii ale acestei celebrități După orice șir original al acestui domn am 
întinde mâna, întâmpinăm numaidecât sau una din cele două calităţi sau pe 
amândouă la un loc. Astfel, bunăoară nu mai departe decât în no. de la 5 
decemvrie al „României libere“ d-sa anunţă cum că la institutul său de 
băieţi se va da o reprezentaţie cuasiteatrală. Preţul locurilor: aplauze și 
iubire. 

Stă scris negru pe alb: „Preţul locurilor: aplauze şi iubire“! 

Ex ungue leonem! 

Noi din parte-ne suntem de mult la limpeziş cu d-sa. Din propriile sale 
mijloace nu e în stare să construiască una singură frază corectă sau c-un 
înțeles lămurit. Îşi ascunde grozava goliciune a capului şi a inimei cu 
întortocheri de cuvinte şi cu iperbole ridicole. Neputând dovedi că-n viață 
ar fi urmat vrun studiu serios, a pretins într-un rând că și-ar fi pierdut 
diploma de doctor în litere în Dunăre, deşi n-a avut-o niciodată. Și unui 
asemenea om i se conferă catedre la Universitate, scaune la Academie, ba i 
se încredințează încă și creşterea copiilor, ca şi când copiii de creştin ar fi 
animale ce trebuiesc dresate pentru a sări peste bețe şi a aporta, căci tot un 
fel de dresură li se dă copiilor în institutul său; se deprind a aporta 
răspunsurile la cestiunile de bacalaureat în mod mecanic, fără a fi temeinic 
preparați. 

De ar fi să pomenim toate din trecutul d-sale, ușor ne-ar fi a dovedi că 
d-sa e acela care a corupt învățământul public în România. Poate că-n toată 
țara aceasta nu e om care să hrănească o invidie mai înverşunată contra 
oricărui merit adevărat şi care să fie mai accesibil pentru lingușirile 
naturelor de rând decât omul al cărui nume adevărat până în ziua de azi nu 
l-am putut afla. Las' că de câte ori a putut a stăruit pentru numirea 
personalului didactic celui mai rău posibil, las' că nu există rudă de a sa, 


oricât de depărtată, care să nu fie căpătuită prin d-sa în posturi publice, dar 
până şi membrii familiei sale cari sufer de boale de creieri au funcţii plătite 
de stat. Astfel un unchi al d-sale, om de care sub regimul legilor vechi 
desigur că și-ar fi făcut vrun creştin pomană de a-l duce și interna la 
balamuc, e de o mulțime de ani conservator al pinacotecei din lași, deși e 
recunoscut ca pătimaş de perpetuă alienaţiune mentală. 

Dar în cazul de faţă nu ne interesează pe atâta nepotismul său pe cât 
uneltirile sale politice. 

Se ştie că-n totdauna își punea candidatura între bulgarii din Basarabia, 
cărora, în schimb cu alegerea, le mijlocea concesiunile cele mai mari. 
Având o influență cu desăvârşire nemeritată în administraţia învățăturilor 
publice, d-sa stăruia să se numească pe acolo tot profesori pe sprânceană, de 
se putea de origine bulgari şi cu sentimente bulgărești, încât Basarabia 
noastră, în loc de-a redeveni ceea ce-a fost cinci sute de ani de-a rândul, 
adică pământ românesc, devenise din contra vatra agitaţiunilor panslaviste 
— cu concursul d-lui Urechia, care-a fost în acest chip, cu sau fără voinţă, 
un instrument al tendinţelor ruseşti. Iar când au sosit urmările complicității 
sale, a crezut că-nșşirând cinci ceasuri verzi și uscate în Cameră și 
prefăcându-se că plânge, răspunderea d-sale s-a mântuit. 

Am fi fost în drept de-a aștepta ca acest domn, periculos în cel mai mare 
grad prin ignoranţia lui dovedită, prin lipsa dovedită de judecată, prin lipsa 
asemenea dovedită de orice calitate superioară omenească, să aibă de nu 
pudoarea, cel puţin frica de a se mai amesteca în afaceri publice. 

Ei, nu şi nu! Cum se iveşte ocazia dea-și crea alegători din populaţii 
rămase îndărăt, se prezintă dumnealui ca să le dreseze și tot acest prieten și 
promotor al bulgarilor din Basarabia umblă azi după însărcinarea apostolică 
de-a organiza instrucţia în Dobrogea. 

Oricine-şi poate închipui ce o să se aleagă de acea instrucție. Dacă va fi 
astfel, prorocim de mai nainte că tot instrucţie de soiul celei din Basarabia o 
să iasă, instrucţie la ordinile panslaviștilor. 

Indignaţi de cutezarea reînnoită a acestui domn, conjurăm pe guvern ca, 
oricât de roşu ar fi, cel puţin de astădată să-și dovedească intenţia de-a face 
cum e mai bine. Dacă n-are oameni speciali pentru lucrul acesta, 
însărcineze cu organizarea instrucției acolo pe un ofiţer superior de artilerie 
sau de geniu — fiecare din ei are mai multe cunoştinţe pozitive şi-nainte de 
toate mai multă judecată decât d. Urechia. 


€ 


[19 decembrie 1878] 
In revista ziarului „Presa“ din 15 decembrie citim următoarele rânduri: 


Dezbinarea și animozitatea diferitelor partide, în timpuri critice ca cele de astăzi, 
departe de a aduce un folos ţării, pot produce, din nenorocire, cel mai mare rău, 
făcând să profite de aceste neînțelegeri aceia cari numai prin ele pot să ajungă la 
scopuri negreşit dezavantagioase României. 

În aste zile de grea încercare prin cari trece ţara noastră, în noua sa poziţiune de 
„tară independentă“, ținta dar a organelor de publicitate, fie din orice partidă, trebuie 
să fie lucrarea sinceră şi nepărtinitoare la întărirea statului. 

Nu prin insinuări mai mult sau mai puţin sarcastice, nu prin parabole născute de 
imaginaţiuni fecunde, nu cântând pai tu ochii vecinilor vom aduce vreun folos ţării 
noastre, vom putea conlucra la ridicarea și fericirea ei. 


Deşi numele ziarului nostru nu se rostește în aceste rânduri, nu putem să 
nu recunoaștem că acele cuvinte de „insinuări sarcastice“, de „parabole 
născute din imaginațiuni fecunde “ se adresează „Timpului“. 

Acele reflecţiuni mai mult sau mai puţin melancolice nu ne ating deloc; 
nu înțelegem însă câtuşi de puţin gravitatea imputărilor ce ele conțin. Ne 
întrebăm întru ce apreţierile noastre umoristice asupra consideraţiunelor 
foarte transparente ale „Presei“ cu ocaziunea înlocuirei ministeriului Cairoli 
prin ministeriul Depretis ar constitui o crimă în contra intereselor țării „în 
aceste zile de grea încercare “ precum zice „Presa“? 

Suntem cu totul de părerea că „dezbinările și animozitatea diferitelor 
partide pot produce cel mai mare rău, mai ales în timpi critici“. Dar 
„Presa“ uită un lucru pe care trebuie să i-l aducem aminte: adică cine a sădit 
acele adânci dezbinări şi în care împrejurări. 

Cu mâna pe conștiință întrebăm dacă timpii nu erau critici când 
radicalii, venind la putere, au semănat, prin prigoniri nedemne şi 
sistematice, ura și discordia? Dacă ei nu jurase distrugerea partidului 
conservator nu când era în capul ocârmuirei, ci după căderea lui de la 
putere? În curgere de doi ani, în faţa împrejurărilor celor mai critice pentru 
ţară, cu un război ce se pregătea și, în cursul acelui război, sub povara şi 
primejdia invaziunei unei armate străine, s-a urmat, în contra partidului 
învins, acel sistem de persecutare odioasă care nu tindea la mai puţin decât 
la uciderea lui politică şi morală. 


„Presa“, imputându-ne nouă dezbinările şi animozităţile partidelor, pare 
a fi uitat toate aceste. Odinioară însă era și dânsa pătrunsă de indignarea 
generală ce se manifestase atunci. Volume întregi am putea alcătui cu 
articole în cari acel ziar își rostea, cu o dreaptă vehemenţă, părerea asupra 
urei pasionate cu care radicalii de la putere, în curs de doi ani, urmăreau 
stingerea desăvârşită a adversarilor lor. Și atunci erau zile de grea încercare 
pentru România, şi atunci timpii erau critici, cu toate aceste cine, fiind 
sincer, ar fi putut imputa „Presei“ că atitudinea ei era vătămătoare 
intereselor țării? Şi pentru ce, dacă noi astăzi tot nu putem uita toate acele, 
pentru ce să fim învinovăţiţi că lovim în binele țării pentru că nu putem 
înţelege, nu putem admite nici o apropiare, necum nici o alianță cu 
făptuitorii acelor persecuţiuni”? 

„Presa“ încheie articolul său prin următoarele cuvinte bine simţite: 

Binele, vină el ori de unde ar veni, când îl întâlnim trebuie să ne punem 
toate silințele noastre spre a-l face să devie o realitate. Aceasta, credem noi, 
se numeşte a lucra în interesul țării, iar nu când facem opoziţiune continuă 
pe singurul motiv că binele propus nu derivă de la noi! ... 

Incriminarea ascunsă printre aceste rânduri nu putem crede că poate fi 
îndreptată la adresa noastră. „Presa“ nu poate insinua că opozițiunea noastră 
împotriva guvernului radical este întemeiată pe singurul motiv că binele 
propus nu derivă de la noi, pentru că lovitura aruncată ar începe prin a 
cădea pe însuşi capul al acelui organ care, în curs de doi ani şi în vremuri 
din cele mai critice, alăturea cu „Timpul“, a atacat pe acel guvern pentru 
aceleaşi cauze, pentru aceleaşi greșeli pentru care îl combatem noi încă şi 
astăzi. 

Dacă ar fi nevoie de o dovadă și mai pipăită despre aprecierile noastre 
le-am găsi în articolul ce a apărut în numărul de duminică a ziarului 
„România liberă“; acest ziar, din punctul său de vedere și pentru motive ce 
n-avem noi a le cerceta, se miră de ceea ce numeşte el «apropiarea, dacă nu 
şi unirea între guvern şi „Presa“». În uimirea sa, sinceră sau prefăcută, el 
exclamă: 

Nu te mira, Românie, căci toate aceste împerechieri, sunt pentru 
fericirea ta! 

Ei bine, dacă chiar organul recunoscut al unui bărbat care până ieri 
făcea parte din guvernul pe care îl combatem nu înţelege apropierea ce ni se 
impută vouă că nu voim a o face, cum poate „Presa“ să ne acuze că facem 
„opoziţiune continuă“ ? 


Nu! Și „Presa“ și „Românul“, cari astăzi stau alăturea pentru a ne ataca 
direct, au convieţuirea că „Timpul“, în combaterea sa a guvernului actual, 
urmează o luptă leală și ne interesată, fără a-i cere nimic, fără a-i râvni 
moştenirea sau împărțirea puterei. 

Cu toată prigonirea la care a fost supus partidul conservator din partea 
adversarilor săi radicali, facă-se binele chiar şi de dânşii, dacă sunt capabili 
de a-l face, şi vom fi cei dântii nimeni nu se poate îndoi despre aceasta — 
cari vom fi fericiți de a putea aplauda măsurile binefăcătoare pentru patria 


noastră. 


€ 


[20 decembrie 1878] 

Organele de publicitate ale tuturor partidelor sau grupurilor politice fac 
a suna zilnic în polemicele lor „principiile liberale, moderate sau 
nemoderate“ de cari se cârmuiesc. 

Ca programă teoretică, ca mărturisiri de credință, asemenea declarațiuni 
ne sunt foarte indiferente şi din parte-ne acordăm bucuros orcui facultatea 
de a întrebuința acest lesnicios mijloc de popularizare, rezervându-ne 
numai, firește, dreptul de a arăta la vremea cuvenită, prin logica esperienței, 
prin autoritatea faptelor săvârșite, sinceritatea acelor protestaţiuni 

Când însă acel liberalism se revendică, ca să zicem așa, ca o deviză de 
război, atunci când este vorba de a ne ataca pe noi, conservatorii opozanți, 
organul ce are onoarea de a-i reprezenta are de datorie să ridice glasul, 
aşezând pe fiecare la locul său și arătând lucrurile în adevărata lor lumină, 

Reacţiune! Reacţionari! lată cuvintele magice ce trebuie să ne spulbere 
în ochii ţării, iată acuzarea, pururea reînnoită pe care, deşi s-a discutat de 
atâtea ori de noi, nu ne vom obosi de a-i arăta adevărata valoare, adică 
deșertăciunea. 

Noi declarăm, şi aceasta din toată puterea convieţiunii noastre, că 
suntem liberali în toată întinderea cuvântului şi în tot adevărul său. 

Toate libertăţile înscrise în Constituţia noastră le iubim şi le sprijinim; 
departe de-a urmări răsturnarea lor, le-am apăra, din contra, împotriva 
acelor ce ar voi să se atingă de ele. Ni s-a imputat că am vorbit în ziarul 
nostru de modificarea legei electorale. Însă am făcut-o nu pentru a răpi sau 
a restrânge drepturile alegătorilor, ci tocmai pentru a ne întoarce la spiritul 


Constituţiei, ce este strâmbat, și pentru a garanta pe cât se poate mai mult 
libertatea alegerilor. 

Noi, iniţiatorii și propagatorii acelor libertăţi de a căror dezvoltare ne 
bucurăm astăzi, n-avem nimic de căutat înapoi. În ţara noastră nu există 
legitimiști, nici orleanișşti, sau imperialişti sau clericali; nu avem o nobleţă, 
nici privilegiuri de reconstituit. De asemenea, nu avem republică de 
răsturnat, nici monarhie de restabilit. Posedăm din fericire o Constituţiune 
şi o dinastie la care ţinem. 

Aceea ce nu voim este sufragiul universal, sunt aspirațiunile 
republicane, despotismul și opresiunea prin mulțime, radicalismul și 
demagogia. 

Este incapacitatea erigiată în titlu de merit, prostia și neştiința brevetate 
ca titluri de recomandare. 

Ceea ce combatem este împresurarea prerogativelor puterii executive de 
către Camere, cari nu mai sunt supuse nici unui control mai presus de 
dânsele, și în genere împresurarea atribuţiunilor reciproce ale puterilor 
statului precum sunt stabilite de Constituţie. 

Este violarea legii fundamentale prin înţelegeri, după convenienţele 
momentului, între miniștrii și reprezentanţii din Adunări, anulând astfel 
răspunderea miniștrilor, furișaţi tiptil la dosul Corpurilor legiuitoare. 

Respingem încercările de a reduce rolul înalt al suveranului la acel al 
unui preşedinte vremelnic de republică, mărginit la subsemnarea și 
sancţionarea decretelor, respingem forma republicană și, mănţinând 
neatinse toate prerogativele și toate mărginirile constituţionale ale puterii 
domnului, cerem totodată cea mai deplină și cea mai largă întrebuințare a 
dreptului suveran de veto, atunci mai ales când miniștri şi Camere, în 
înţelegere, calcă Constituţia. 

În rezumat, respingerea a tot ce este republică, mai mult sau mai puţin 
deghizată, şi conservarea Constituţiei cu monarhia constituțională ce avem, 
iată statornicele noastre principii. 

Dacă acei ce zilnic proclamă liberalismul lor au principii mai liberale 
decât aceste, atunci recunoaştem că suntem rămași înapoi, dar totodată cată 
să mărturisim că, de câte ori se vor face încercări de a păşi peste limitele 
libertăţilor şi așezămintelor noastre constituționale, noi ne vom face 
reacţionari, în adevăratul şi binefăcătorul înţeles al cuvântului. 

[22 decembrie 1878] 

„Românul“ găseşte ocazie a da lămuriri în privirea stării de lucruri din 
Dobrogea. Se înțelege că, îndată ce e-n stare a da lămuriri asigurătoare, 
trebuie neapărat să-nceapă prin a ponegri intenţiile acelora cari au semnalat 
neorânduieli și a le numi invenţiuni cu care se speculă asupra situaţiunii ce- 
ar fi având-o trupele şi autorităţile noastre dincolo de Dunăre. 

Noi, cari am urmărit toate ştirile acestea, fie în presa pământeană, fie-n 
cea străină, n-am putut descoperi nicăieri o asemenea speculă cu 
situațiunea, şi, dacă lămuririle pe cari le dă „Românul“ ar fi tot atât de 
adevărate ca şi insinuațiunile cu care-și începe articolul, atunci am sta rău 
de tot în Dobrogea. Dar să sperăm că e altfel. Ceea ce e caracteristic pentru 
lămuririle date de organul oficios e generalitatea lor. Turcii, tătarii, românii, 
grecii și alții sunt mulțumiți cu noi, bulgarii nu, căci li s-au luat 
dominațiunea de care s-au bucurat câtva timp sub ocrotirea armelor ruseşti. 

Cazurile speciale pe care le-am citat noi nu sunt dezminţite însă. 
Adevărat e de ex. că bande de bulgari de la margine au intrat în Dobrogea, 
au prădat turme de vite şi le-au vândut în cetatea Silistriei sub ochii 
autorităţilor de acolo, cari nu le-au pus nici o piedică la înstrăinarea unor 
averi cari nu erau ale vânzătorilor? Adevărat că după intrarea românilor 
perceptorii bulgari au strâns înainte dări și le-au vărsat la casieria din 
Silistria și că între aceste dări era una de două ruble de cap, pentru 
înarmarea țării? Bine ar fi fost ca, la asemenea puncte speciale să se 
răspundă asemenea de-a dreptul, nu prin generalități, nu lăudându-se legile, 
instituţiile și civilizaţia noastră, pe cari noi toţi le ştim ce plătesc la noi 
acasă, încât nu mai e nevoie de-a mai ști frumoasele perspective ce le 
aşteaptă sub ceriul Dobrogei. 

După noi statul este un product al naturii și nu a instituţiilor 
convenţionale şi, precum un om poate fi bolnav având ideile cele mai 
sublime în cap, tot aşa nici sănătatea sau trăinicia unui stat nu atârnă de la 
legile scrise pe cari le are. Un stat poate fi sănătos și trainic cu instituţiuni 
barbare, un altul poate fi putred cu toate instituţiunile lui frumoase, încât 
toate laudele ce se aduc misiunii, scrise pe hârtie, nu ne încălzesc pe noi. 

Apoi mai e o altă chestiune, asupra căreia „Românul“ a vorbit într-un 
rând în treacăt, dar mai târziu a tăcut cu desăvârșire: vânzarea veniturilor 
publice pe ani întregi înainte de către gospodăria ruso-bulgară care ne-au 
precedat. Cum am ajuns „Românul“ a pomenit odată abuzurile acestea, dar 
nu s-a mai întors la ele, încât suntem siliți a judeca prin analogie. 


Comisia financiară pentru Rumelia răsăriteană de ex. a dat asemenea 
de-o mulţime de fapte împlinite care i-au legat mâinele. Înainte de a sosi 
comisia în Filipopoli toate dările directe pentru anul financiar 1878 erau 
încasate deja de către ruși. Astfel și despre Dobrogea s-a susţinut de-un 
organ, în genere bine informat, că agenţilor noștri fiscali nu le-au rămas de 
perceput decât o seamă de dări indirecte, vamale, iar celelalte venituri și-au 
luat drumul la Silistria sau în buzunările vreunui zugrav oarecare, căci 
veniturile Rumeliei răsăritene s-au dovedit că nu pot rezista picturii, mai 
ales când această artă e-n alianţă cu doi ochi pe care civilizatorul Bulgariei 
i-a iubit în a sa viaţă. 

lată dar iarăși o cestiune care se putea lămuri într-un mod mai pozitiv, 
întrucât statul român e angajat prin gestiunea financiară a diferiților 
Maréchali şi Donducofi cari s-au strecurat după vremuri! în anii din urmă şi 
prin Dobrogea. 


1. venituri 

[20 decembrie 1878] 

Ministeriul Agriculturei, Comerțului și Lucrărilor Publice a inventat un 
meșteşug sau o negustorie nouă — nu ştim bine ce o fi — care se numește 
„pomologia“. D. W. Knechtel e numit profesor de acest meșteșug la școala 
de la Herăstrău. 

Dacă ministeriul voiește să zică cultura pomilor prin acel cuvânt, atunci 
îi recomandăm încă câteva compuneri tot atât de ingenioase. În loc de 
patologie să se zică bologie (de la boală), în loc de cranioscopie-capologie, 
în loc de botanică-tufo- sau buruienologie și în fine în loc de zoologie- 
dobitocologie. Mai cu seamă această din urmă știință e foarte necesară 
pentru a cunoaste regnul liberalilor. 

Dascăli de felul nostru, suntem atât de buni a da învățături pozitive 
pomologilor noştri. 

În limba românească se întrebuințează pentru însemnarea 


meșteşugurilor sufixul -ar, pentru lucrarea lor — sufixul verbal derivat 
-ărire, pentru meșteșug în fine — participium praeteriti substantivat -ărit, 
precum 


cism-ar, cism-ărit 


văc-ar, văc-ărit 

mor-ar, mor-ărit 

apoi prisăcărit (şi prisăcărie), pădurărit și a.a. Tot acest sufix, care dă 
verbelor un caracter frecurentativ se-ntrebuințează şi pentru biruri și taxe: 
oierit, ierbărit etc. 

Escelenta carte de cultura pomilor a d-lui Dim. Comșa se-ntitulează 
deci cu drept cuvânt Pomărit — şi nu Pomologie. 

Numai meșteșugul advocaţilor se servă de un sufix mai bizantin și se 
cheamă advocat-lăc! 

PANDARUS, VORNICEL DE NUNTĂ 


[30 decembrie 1878] 
Sunt misiuni şi misiuni. Pe lângă misiunile de înaltă gravitate, 
încredințate capacității cunoscute a d-lui C.A. Rosetti şi celei și mai 
cunoscute a d-lui Dim. Brătianu, mai avem de înregistrat încă una d-o 
deosebită delicateță. România, sau persoanele Măriilor Lor, nu ştim bine, va 
fi reprezentată la însurătoarea Maiestăţei Sale Wilhelm III rege al Olandei 
cu tânăra și-ntr-adevăr graţioasa prințesă Ema de Waldeck-Pyrmont. E drept 
că împărăția pe pământ a descendenților contelui Widekind de 
Schwalenberg— mai târziu principi de Waldeck — nu este tocmai mare; 
principatul Waldeck are 19,2 mile pătrate, iar principatul Pyrmont chiar 
numai 1,2 milă pătrată. Dar întâi aceleaşi lucruri se petrec în Roma ca şi 
într-un sat, căci micul stat şi-a avut luptele sale dinastice, feudalism, 
constituţie, ba chiar un coup d'état care au tulburat spiritele cetăţenilor la a. 
1814; și al doilea, nu e vorba de asta. Lăsăm istoriografiei viitorului rolul de 
a lumina începuturile acestui stat. Mai însemnat pe scara lumii acesteia e 
Maiestatea Sa Regele "Ţărilor de Jos, ţări cari la rândul lor au fost putere 
mare în Europa și cam de greutatea de care e Englitera astăzi; ba se poate 
chiar ca de acuma-nainte o ţară de averea și de puterea intelectuală a 
Olandei să aibă o influență hotărâtoare în o samă de afaceri europene, și 
chiar în vederea acestora, va să zică din pure raţiuni de stat, Maiestatea Sa 
se zice că s-ar fi hotărât a se căsători din nou. 
Dar nu e vorba de asta. 


Regele e născut la 10 fevruarie 1817, e aşadar de 62 de ani; princesa 
Emma e născută la 2 august 1858, e aşa dar numai de 20 de ani, încât între 
mire și mireasă e o deosebire de 42 de ani. 

Dar nu e vorba nici de asta, ci de cine reprezintă România — sau pe 
suveranii ei — la ceremonia căsătoririi. 

D. Ștefan Belu. 

Toată lumea se va întreba: Cum ajunge Pandarus — pardon — d. Ștefan 
Belu să reprezinte o ţară cinstită la o cununie cinstită. 

I s-o fi părut d-lui Belu că deosebirea de vrâste e atât de mare încât să 
fie oarecum nevoie de prezenţa d-sale în Arolsen, capitala principatului 
Waldeck ... până acum nu îl știam pe d. Ştefan Belu ambasador de nuntă, ci 
mai mult de contranuntă, și în această ramură a activității omenești d-sa nici 
măcar n-avea ambiția de a reprezenta capete încoronate, ci se mărginea a fi 
ambasadorul celor ... cornorate. 

Dacă Maiestatea Sa Regele Olandei ar afla ce onoare îi facem, 
Maiestatea Sa ar putea s-o ia anume de rău. Auzi, Pandarus ambasador? 

Dar cititorii vor fi întrebând cine e Pandarus? Într-o dramă mai puţin 
cunoscută a lui Shakespeare intitulată Troilus și Cressida e un boier cam 
bătrâior care izbuteşte a linişti inimele celor două suspinătoare turturele din 
Troia primindu-i întru casa sa. Nu e vorba, şi în Biblie se zice: „În vremea 
aceea mers-au Isus într-un sat, iar o femeie, numele ei Marfta, l-au primit 
pre el întru casa sa“. Dar primirea acelei femei, numele ei Marfta, era 
pentru cuvântul Domnului, nu pentru cuvintele lui Pandarus. Ospitalitatea 
femeii era o virtute antică, pe când la boierul Pandarus era un viciu antic. 

Nu știm cui i-a venit nefericita idee de-a recomanda pe d. Ștefan Belu 
pentru îndeplinirea unei așa de delicate misiuni, dar presupunem că d-lui 
ministru de esterne Câmpineanu trebuie să-i fi venit. Am fi dorit din suflet 
să n-avem a-i imputa şi aceasta, nu din cauza d-sale, ci din cauza ţării. 

Nu ştim de unde și până unde partidul conservator din țară a ajuns să 
aibă onoarea de-a fi numit reacționar. Spunem onoarea tocmai pentru că 
ceea ce se numeşte reacțiune în alte țări e atât de departe la noi şi pentru că 
elementele unei reacțiuni lipsesc — din nefericire — atât de mult, încât 
putem privi această stafie cu ochii reci ai unor judecători şi să vedem întâi 
dacă are vro realitate, al doilea dacă, existând într-adevăr, ar fi un rău pentru 
dezvoltarea nației românești şi al treilea dacă, stinsă fiind, ar mai putea fi 
renviată. 

Aşadar cari sunt bazele unui partid reacționar? 

O nobilime ereditară și istorică, bogată și puternică prin maiorate, adică 
prin dreptul de moştenire al celui dentâi născut; o dinastie asemenea 
istorică, răsărită din acea nobilime și identificându-se oarecum cu ea; în fine 
prerogative politice ereditare, de ex. un Senat compus numai sau aproape 
numai din privilegiați. Această clasă privilegiată ar trebui să lupte sau 
pentru mănţinerea drepturilor ei faţă cu tendinţe de uzurpaţiune fie din 
partea altor clase, fie din partea coroanei, sau ar trebui să tindă a recâștiga 
prerogative pierdute. 

Deie-ni-se voie a spune că toate aceste premise ale unui partid 
reacţionar nu există la noi. Clasa privilegiată de mai nainte ajunsese un fel 
de nobilime de serviciu mai mult decât de naștere, iar despre ereditate nu 
era nici vorbă. Se-nţelege că existau familii influente și bogate, cari 
mănţineau un fel de ereditate de facto a prerogativelor în familie, dar acea 
ereditate nu exista de jure, precum o ştie aceasta orice copil mic. Cauza 
pentru care boierimea în ţările noastre n-a ajuns niciodată la acea formă 
strictă şi nestrăbătută a instituţiei din alte țări, a fost vecinica neașezare a 
lucrurilor de la noi din ţară, vecinicele schimbări de domnie cari se făceau 
în urma influențelor polone, ungare și turceşti, căci câteșitrei marile puteri 
vecine căutau să absoarbă pe socoteala lor patria noastră, iar aceasta căuta 
să pareze tendinţele lor prin alegerea unui Domn cât se poate de plăcut 
vecinului aceluia care pentru moment era mai puternic. Nu tăgăduim că 
aceasta era o politică de slăbiciune, dar, bună-rea cum era, a prezervat ţara 


de lucrul cel mai rău din toate, de căderea pe mâni străine, şi tot politica 
aceasta a fost cauza neașezării dinlăuntru, cauza pentru care nu s-au 
cristalizat din fierberea vieţii istorice un miez statornic al unei nobilimi 
naţionale care să aibă voinţa și puterea de-a rezista tuturor încercărilor 
necoapte şi costisitoare de înnoire şi de pospăială apuseană. Dacă ar fi 
existat o asemenea clasă nobilitară, nu se teamă d-nii liberali, altfel le 
mergeau reformele, nu aşa cum au mers; atunci se convingeau că revoluțiile 
nu se fac de pe saltea ca la 1848, nici mântuirea patriei nu se face prin 
intrigi de palat și stârnind din somn pe un om vândut de cei ce prin 
jurământul lor erau obligaţi să-l apere şi să-L păzească. 

Când mişcările revoluţionare dau de rezistenţa puternică a unei reacţiuni 
compuse din elemente istorice, acele mișcări sau pier prin oameni mari, sau 
dau naștere la oameni mari, a căror mărime nici nu stă în raport cu 
întinderea teritorială a ţării măcar. Au trebuit într-adevăr ca două capete 
vârtoase ca cel spaniol cu cel olandez să se ciocnească ca să dea naștere 
acelei înflorite și puternice Olande din veacul al XVI-lea și al XVII-lea; au 
trebuit ca două capete vârtoase ca acela al nobilimii engleze și a poporului 
englez să se ciocnească pentru a da naștere lui Cromwell, acelui întemeietor 
al actualei puteri mari, care-a prefăcut o aproape neînsemnată ţară agricolă 
în cel întâi stat al pământului, căci, ca să-ntrebuințăm o expresiune aplicată 
la cel din urmă, „ca să gonești dracii, îţi trebuie tatăl dracilor“. Dar așa? leşi 
cu masalaua pe uliţă, strigă „Jos cutare, Sus cutare!“, zi-i revoluţie și te-ai 
mântuit. Apoi deie-ni-se voie, asta nu-i revoluţie, ci comedie. 

Ș-apoi să nu creadă cineva că toate istoriile astea au ieșit din poporul 
românesc. Unde foc poporul... pentru toate ticăloşiile astea el e prea 
cuminte și prea aşezat de felul lui. Şi nici să nu crează cineva că o singură 
reformă măcar s-a făcut în favorul poporului — singurele reforme mai mult 
sau mai puţin priitoare treptei țărănești le-a făcut un Domn absolutist, Cuza 
Vodă, Dumnezeu să-l ierte. 

Dar aşa? Ba Stan Popescu face republică la Ploiești, ba d. C.A. Rossetti 
pleacă-n exil... la Paris, ca să petreacă acolo mâncând pânea neagră a 
străinătăţii, stropită cu vin de șampanie și lacrimi de crocodil, ba s-adună 
toți boierii buclucii la Mazar Paşa să răstoarne domnia, ba d. Câmpineanu 
găseşte o prăpastie între tron şi ţară, care se umple numaidecât c-un 
portofoliu, ba fagăduiești nației suverane că te ţii grapă de turcul suzeran, c- 
ai să desfiinţezi toate dările şi armata, şi în urmă declari război turcului şi 
pui peste dări rechiziții şi peste oaste paraoaste, ş-apoi când vine vrun 


creștin mai așezat și zice: „la staţi rogu-vă, mie-mi pare că treaba asta are 
cusur. Sau e pehlivănie sau e nebuneală sau şi una și alta la un loc“ — 
atunci știți cum se cheamă acel sărman întrebător? Reacţionar, rugină 
paraponisită, austro-maghiar sau rusofil, vânzător de ţară. Noi îi zicem 
conservator. Liberal în România nu va să zică ceea ce se zice cu acest 
cuvânt în alte ţări. Dar când cineva n-a învăţat carte şi-i cam zevzec de felul 
lui, s-apucă și el de negustoria cea mai uşoară, se face liberal. 

Dar între conservatori se află mulți coborâtori din familii boiereşti, se va 
zice. Ei, se află! Şi? Toată omenimea să aibă neapărat fericirea de-a se 
chema Serurie sau Fundescu? Mai trebuie să se cheme oamenii şi altfel. 

Adevărata cauză a necontenitei revoluții — dacă putem s-o numim 
astfel — e următoarea; mișcarea n-a pomit de jos în sus, precum se 
cuvenea, ci de sus în jos. Cine erau purtători de steag la revoluţia de la 
1848? Poporul? Am spus că poporul e prea cuminte pentru asemenea 
lucruri. Fii de boieri, rău preparaţi în ţară, cari, apucând de ici şi de colo în 
străinătate când o așchie de cunoştinţă, când alta, s-au întors cu surcelele în 
poală să dea foc ţării şi nu altceva. Să fi văzut apoi luptă între giubelii și 
bonjuriștii de moda veche cu mustaţa bătută și în frac civit cu nasturi de aur. 
Dar lupta n-a ţinut mult, pentru că numiții bonjurişti erau chiar fiii 
giubeliilor, cari, mai murind, după vremuri, mai dându-se în lături de 
bunăvoie, era libertăţilor și pospăielii importate a-nceput la largul ei. Și 
deodată cu era libertăţilor și a nouălor legi încurcate, în cari paragrafii se 
bat în capete, a-nceput să emigreze o generaţie de tineri în străinătate, ca să 
înveţe... teologia? Nu. Științele naturale, tehnica, medicina, filologia. Nu, 
nimic din toate aceste. Dreptul. În sfârşit, a sosit o droaie de doctori în drept 
şi-n strâmb, cărora le trebuie pânea de toate zilele şi, cuconași scoși ca din 
cutie precum sunt, deveniseră și cam exigenţi de felul lor. Pita lui Vodă nu-i 
tocmai mare în Țara românească. Mai drumuri de fier pe unde și-a-nţărcat 
dracu copiii, mai poduri pe uscat, mai şcoli prin sate unde populaţia stă din 
trei creştini şi-un șoarece, c-un cuvânt, mai una, mai alta, au împuţinat rău 
de tot pita lui Vodă şi lefurile nu sunt tocmai mari. Au credeţi cumcă e 
vreuna din aceste somități care să-nţeleagă că trăim în ţară săracă? Aş, ferit- 
a sfântul! Propune-i unui asemenea geniu ticluit la Paris— la Piza chiar — 
un post de subprefect sau de judecătorașş la târgul Hârlăului. Se va crede 
insultat în demnitatea lui democratică. Alte visuri îi umblă prin cap. Nu-i 
vorba, ca judecător de pace în târgul Hârlăului omul poate face mult bine şi, 


mai cu munca, mai cu vrerea lui Dumnezeu, poate asemenea ajunge departe 
— membru la Casaţie sau ministru de justiție chiar. 

De ce nu? Nici o lege n-o opreşte aceasta și societatea noastră — orice 
s-ar zice — chiar cea mai naltă societate e pe deplin democratică. Dar 
pentru o asemenea înaintare regulată prin merit, prin ştiinţă, prin onestitate 
se cere muncă şi răbdare, iar cuconașii nu iubesc munca și sunt nerăbdători 
de-a parveni. Aceasta e adevărata corupție: tendința de-a câștiga lesne și 
fără muncă, tendinţa de-a se gera în om mare fără merit, aceasta e corupția 
adevărată, ale cării urmări sunt ura şi invidia contra oricărui merit adevărat 
şi cocoţarea nulităţilor în acele locuri la cari numai o înaltă inteligență sau 
un caracter estraordinar dau un drept. 

Dar spune vrunuia: „Măi creştine, vezi-ți de treabă! Ce te amesteci la un 
lucru când nu ştii seama și rostul lui? Ce te amesteci la învăţăturile publice 
bunăoară dacă nu ştii cum se dresează cap de berbece, necum cap de 
creștin?“ Ştii ce-ţi va răspunde? Că ești reacționar, austro-maghiar, vânzător 
de ţară. 

Zi-i altuia ce s-amestecă la război când nu ştie a deosebi pușca cu 
cremene de tunul Krupp tot așa îţi va răspunde. Apoi de te-o mai prinde și 
necazul şi-i zice, în pilda lor, că Dumnezeu biet umple lumea cu ce poate, 
atunci eşti chiar retrograd. 

Ei bine, iată în ce consistă reacţie și liberalism în România. Dacă un om 
îşi mai are toate sâmbetele la un loc, atunci e reacționar, se-nțelege. Dacă i- 
a mai rămas vrunuia niscaiva brumă de avere și crede a putea pretinde ca la 
decretarea de legi organice să nu se voteze cu drumul de fier, ci să se mai 
oprească pe ici pe colo, ca să vază de nu sunt interese atinse, atunci e 
reacţionar. 

Atâta-i deosebirea. Ar fi de dorit, nu pentru aceşti reacționari, ci pentru 
naţia românească preste tot, ca această deosebire să fie mai mare, dar din 
nenorocire nu este. Se simte adânc lipsa acelei clase istorice care să fie 
păstrătoarea tradițiilor şi a bunului-simţ, pârguit prin lupte seculare și 
suferinţe seculare. 

Multă-puţină cât mai era, s-au tot dat şi dat într-însa, pentru a pune în 
locu-i o generaţie de advocaţi, și azi, când în fine visul democraţiei române 
s-a îndeplinit, stăm mai bine? Abstracţie făcând de la împrejurarea că-n 
urmarea înnoiturelor croite și răscroite de advocați poporul românesc în 
toate clasele lui sărăceşte pe zi ce merge, e poate vro deosebire atât de mare 
între cultura de azi şi cea de alaltăieri? Deie-ni-se voie a o contesta aceasta. 


Estensiv poate c-a câştigat cultura naţională, intensiv însă desigur că nu. Cât 
de puţini tineri se disting, și chiar astăzi un Cogălniceanu sau un Epureanu 
se deosebesc aproape de tot tineretul nou cât cerul de pământ, în vorbă, în 
spirit, în toată atitudinea. Am fi curioşi într-adevăr să ştim care-i acel 
Sefendache, Holban, Chițu, Pătărlăgeanu, Cantilli e tutti quanti care ar 
putea suferi o comparație cu aceşti doi oameni, nemaivorbind de alţi 
bătrâni, o comparaţie cât de depărtată măcar? 

Aşadar — unde e reacţia și unde reacţionarii? 

Trăiește vrun descendent al Basarabilor sau al neamului Mușatin din 
Moldova sau ca să fim compleţi — al Asanizilor din regatul româno-bulgar 
al Emului care să petreacă în ţări străine ca ducele de Cumberland, fiul 
regelui Hanoverei, iar partizanii lui să frământe ţara, căutând a răsturna 
dinastia actuală şi readuce pe cea veche? 

Nu! 

Este vro castă aristocratică care și-au pierdut drepturile ei ereditare și 
istorice, jurisdicțiunea și dreptul esclusiv de-a administra cutare ori cutare 
judeţ, și care acuma caută a le recâștiga cu orice preţ? 

Asemenea nu. Ar fi bine să fie, căci în orice stat o clasă puternică e 
folositoare, dar nu există și nici poate exista. 

Aşadar ţinem la dinastie și la Constituţie aşa cum sunt și fiindcă 
Constituţia e liberală, suntem și noi liberali. 

Orice încercare de-a reînvia clasele vechi e astăzi zadarnică dintr-o 
cauză simplă. Alte împrejurări au dat naștere boierimei vechi, împrejurări 
cari nu se repetă nicicând de două ori în lume. Dacă România ar avea o 
epocă mare, atunci ea ar avea și o aristocrație nouă, dar fără o asemenea 
epocă hotărâtor mare nu se poate aştepta nici reînvierea unei clase 
aristocratice. 

Conservatismul reprezentat prin organul nostru nu înseamnă așadar 
altceva decât menţinerea Constituţiei actuale tale quale, adecă bună-rea 
cum este și împiedicarea de-a nu merge cu dezvoltarea constituțională şi 
mai departe, de pildă la sufrajul universal, la republică, la ostracism, la 
despotismul mulțimii. Constituţia actuală e adecă destul de liberală şi nu 
mai trebuie lărgită de cum este. 

Nu făgăduim c-ar fi fost mai bine dacă ideea statului avea putere mai 
mare, ca să fie-n stare a înfrâna costisitoarele și nemărginitele ambiţii 
personale ale nulităţilor de-a ajunge la cârma țării. Şi aceasta ar fi fost mai 
bine, nu absolut ci relativ, pentru că la noi oamenii nu-și cântăresc încă pe 


deplin bine interesele. Dar o lungă esperiență învaţă că pasuri îndărăt nu se 
pot face. Vom pierde multă vreme încă pentru a împlea formele 
civilizaţiunii pe cari le-am împrumutat, dar ele trebuiesc împlute, nu 
nimicite. Deocamdată — nu-i vorba — cam ciudaţi crai de la răsărit se- 
mbracă cu ele, însă, convins odată poporul că numai munca și meritul 
adevărat îndreptăţesc la ceva în viața publică, lucrul va fi pe jumătate 
îndreptat. 

Repetăm deci cele spuse în numărul de 20 decembrie: Respingerea a tot 
ce este republică mai mult sau mai puţin deghizată și conservarea 
Constituţiei cu monarhia constituțională, iată statornicele noastre principii. 


€ 


[9 ianuarie 1879] 

Credem că destul am vorbit despre liberalismul nostru adevărat şi 
sincer. Odată calea croită prin chiar legea fundamentală a ţării, toate 
inconvenientele unui sistem liberal, care — precum bine ştie orice birnic— 
este cu mult mai scump decât primitivul şi patriarhalul sistem de mai nainte, 
toate acele inconveniente zicem se pot înlătura prin muncă, căci sistemul 
libertăţilor e sistemul muncii. Asta am dori să intre odată în convingerea 
oricăruia; trebuie ca cetățeanul să vază că fără muncă și fără capitalizarea 
ei, adecă fără economie, nu există nici libertate. Celui care n-are nimic şi nu 
ştie să s-apuce de nici un meșteșug dă-i toate libertăţile posibile, tot rob e, 
robul nevoilor lui, robul celui dintâi care ţine o bucată de pâne în mână, căci 
e cu totul indiferent dacă închizi o pasăre în colivie sau dacă ai strâns de 
pretutindeni grăunţele din care ea se hrăneşte. 

Și cam aşa-i cu omul: brutarul nu coace pentru cel ce n-are nimic, 
măcelarul nu taie pentru cel ce n-are cu ce cumpăra. 

Suntem deci liberali în puterea cuvântului, dar nu înțelegem ca cineva, 
exploatând ideile liberale, amăgind mulțimea, promițându-i munţi de aur și 
râuri de lapte fără muncă, să ajungă în fine a exploata acea mulțime chiar și 
a o conduce din rău în mai râu. 

De aceea privim cu oarecare nevinovăție și cu mânile-n sân la vecinica 
discuţie între ziarele române asupra principiilor politice pretinse că conduc 
pe unul sau pe altul. Ba unu-i liberal moderat, ba altu-i liberal nemoderat, 
ba al treilea e liberal-conservator. Ca și când dd. Holban-Tacu-Anghel- 


Fleva etc. ar fi mai buni, mai de treabă sau mai cu minţi dacă ar fi liberali- 
moderați sau dacă ar da o altă poreclă aspiraţiunilor lor personale! 

Caracterul general al acelor oameni e că vor să câștige fără muncă, că 
statul pentru ei e o materie de exploatat şi că ideile chiar ce le profesează în 
fiece zi sunt asemenea mijloace de exploatare a ţării şi a naţiei. Astfel se 
ivește azi un grup, mâne alt grup, cari nu sunt în fond decât societăți 
anonime ce pun un mic capital la mijloc pentru a izbuti într-o mare afacere: 
a veni la putere. 

E drept că sunt grupuri a căror ţintă nu este aceasta, pe cari le 
dezgustează acea febrilă activitate de a se mănţine sau de a ajunge la putere 
şi cari, chiar dacă doresc a veni la ea pentru a-și realiza ideile şi a pune 
lucrurile p-o cale mai naturală și mai cumpătată, nu sunt în stare a face mii 
de promisiuni mincinoase pentru a amăgi mulțimea. 

Astfel de ex. toată programa de la Mazar Pașa e de sus până jos un mare 
neadevăr. Ei bine, sunt grupuri politice cari nu sunt în stare a spune acel 
mare adevăr şi cărora deci calea aceasta a înrâuririi asupra opiniei publice, 
calea neadevărului şi a amăgirii, le este și le rămâne închisă. 

Acesta e răul fără leac al partidului conservator: neputinţa de-a spune 
minciuni, de-a face promisiuni deșerte, deşi prin ele mulțimea se amăgeşte. 
Adevărat că acest defect al partidului este o virtute, dar în orice caz e o 
virtute care-ngreuiază calea în loc de-a o netezi, căci poporul crede lesne 
celor ce-l amăgesc, e lesne măgulit de lingușirile demagogilor și se lasă 
dezbrăcat de cel ce-i aruncă o frază frumoasă şi-l numește la tot momentul 
suveran, generos, mare, neîntrecut, unic pe faţa pământului. 

Contra acestui rău a credinţei ușoare a mulțimii există un remediu, un 
singur remediu pe care binevoitoarea natură a dat-o, şi acest dar nepreţuit e 
deosebirea între oameni. A umplut Dumnezeu lumea cu ce-a putut, dar a 
mai făcut şi deosebiri; sunt legile și instituţiile pentru toți d-opotrivă, dar 
niciodată egalitatea legală nu va şterge inegalitatea înnăscută sau pe cea 
câştigată cu munca. 

Clasele avute şi culte se amăgesc o dată, de două ori, nu pururea. 

Când există cens şi deosebire de clase bazată pe el amăgirea nu mai e 
atât de lesne și chiar dacă o parte a celor aleși sunt ieşiţi din urnă prin 
amăgirea colegiilor numeroase sau prin influența guvernului, totuși rămâne 
o parte rezultată din alegerea unor oameni cari știu a-și cumpăni interesele 
şi a deosebi adevărul de prăpăstii. 


De ce mulţimea e lesne crezătoare...? Nu tocmai greu de explicat. Ea 
uită zicala: „Să nu dea Dumnezeu omului atâta rău cât poate purta“ și, 
pentru a scăpa de suferinți actuale, relativ mici, face orice i s-ar cere, 
necunoscând că din ceea ce face ar putea rezulta ceva și mai rău. Din 
nefericire nevoia e tovarăşa oamenilor, a tuturor oamenilor, deşi în alte 
proporţii și în altă măsură. Numai unul e în stare să judece dacă cutare sau 
cutare schimbare i-ar putea-o alina, iar alţii nu sunt în stare. Afară de aceea 
nevoia perpetuă mai are și o cauză obiectivă, în natură chiar, pe care-a 
formulat-o Malthus: populaţia se-mulţeşte în pătrat, iar mijloacele de 
existență se-ndoiesc numai. Când o populaţie găsește mijloace de existență 
ea se sporeşte foarte repede, dar, sporită odată, înmulţirea mijloacelor de 
existență n-au ţinut pas cu acel spor şi iată nevoia la loc în toată asprimea 
ei. Apoi nu numai atâta, dar cu cât o populaţie se-mulţește, cu atâta se 
civilizează mai mult, şi cu cât înaintează în cultură, cu atâta exigenţele ei 
devin mai mari, cu atâta devine mai simțitoare pentru lipse și pentru 
trebuinţi care pentr-un om primitiv sunt mai mult un lux. Pentru regina 
Engliterei, marea Elisabetă, o pereche de ciorapi de mătase era un prezent 
nepreţuit ce i se putea face; azi orice commis voyageur simte trebuinţa lor; 
iar împărăteasa lui Carol cel Mare fierbea la bucătărie, ceea ce nu face azi 
nici nevasta unui şef de biurou măcar. Astfel o nouă trebuință se-nvaţă lesne 
şi se dezvaţă greu, şi învăţu-i dulce iar dezvăţul amar. 

Ei bine, pe nevoile — din nenorocire vecinice — şi pe lesnea crezare a 
mulțimii se-ntemeiază demagogii cari, neștiind nimic, neavând nimic, vor 
să se ridice deasupra tuturora și să trăiască din obolul nemeritat al săracului. 
Și fiindcă demagogii, fiind în genere oameni de rând, înzestrați în loc de 
minte cu vicleşug numai, stăpânirea lor însemnează domnia brutalităţii, a 
viciilor şi a uşurinţei. 

Singura chezăşie însă contra domniei demagogiei este censul, e 
împărțirea alegătorilor în categorii după importanţa lor economică sau 
intelectuală. De aceea suntem contra sufrajului universal, căci acesta ridică 
deosebirea de clase, face ca votul celui cu minte să aibă aceeași greutate cu 
a celui nerod, c-un cuvânt e exploatarea celui ce are ceva prin cel ce n-are 
nimic, a celui învăţat prin cel ignorant, a celui drept prin cel nedrept. 
Urmările sufrajului universal se văd în America, unde într-adevăr tot ce 
naţia are mai rău, mai coruptabil, mai mincinos ajunge în Parlament și la 
putere, pe când elementele cuminţi și drepte, dezgustate de priveliștea 


aceasta, nici nu se mai amestecă în viața publică. Şi care e urmarea 
demagogiei? 

Dezbinare şi ură între cetăţenii statului, pentru ficțiuni și pentru 
cinstitele obraze ale d-lor demagogi. 

Shakespeare nemuritorul pune următoarele vorbe în gura cumintelui 
Ulis: 


Dacă planeții în vălmășag rău ar rătăci fără regulă, ce grozăvie ar fi! Ce furtună ar 
fi pe mare, cum ar tremura pământul, cum ar turba vânturile! Frica, răsturnarea, 
groaza și dezbinarea ar rupe la pământ, ar submina, sparge, dezrădăcina din 
încheieturi concordia și liniştea dintre state. 

Dacă ar lipsi treptele între oameni, această scară a tuturor planurilor mari, tânjeşte 
executarea acestor. Fără aceste trepte cum ar putea să se ţie în dreptul lor vecinic 
breslele, demnităţile în școli, frăția în orașe, pacinica legătură de negoț între țărmuri 
despărțite, respectul pentru bătrânețe, sceptru, coroană și laur? Ia treptele dintre 
oameni, discordează această singură coardă şi auzi apoi dizarmonia! 

Toate celea ar găsi împrotivire făţișă: puterea ar fi tiranul slăbiciunii timide, fiul 
crud ar ucide pe tatăl său. Puterea ar fi drept, ba nu, chiar dreptul și strâmbătatea, a 
căror vecinică ceartă o mijlocește justiția, și-ar pierde numele împreună cu justiția 
însăşi. Atunci toate s-ar desface în sila celui mai tare, sila în arbitrariu, arbitrariul în 
lăcomie, și lăcomia, un lup obştesc, îndoit de tare prin putere și arbitrariu va rupe în 
sfârşit lumea la sine şi va înghiţi-o. Acestei ucideri urmează apoi haosul, îndată ce se 
şterg, treptele. Nerespectarea acestor trepte ne dă pas cu pas îndărăt, pe când socotim 
de a urca. De căpetenia cea mai înaltă își râde cel ce stă nemijlocit sub el, pe acesta-l 
batjocoreşte al doilea, pe cel următor cel de sub el: şi-nveninat astfel de la cel dintâi 
pas care s-a îndărătnicit căpeteniei, fiece pas următor e zguduit de frigurile invidioase 
ale unei rivalități impotente și galbene la față. 


Astfel se răzbună ignorarea adevărului: că statul, cu treptele și 
deosebirile lui, e un product al naturii, nu al raţiunii omenești. 

lar când punem sufrajul universal în locu-i, cu teza abstractă: toţi 
oamenii sunt egali, deci toți cată să aibă o egală înrâurire în viaţa statului, 
atunci ajungem că cei mulţi, cari nu-și cunosc interesele, aleg pe cei ce-i 
amăgesc mai bine, iar aceştia, odată sus, se duşșmănesc ei în de ei, se 
batjocoresc ei în de ei, încât ajungem că râde om de om — și dracul de toți. 
Atunci se pierde deosebirea între judecata dreaptă și judecata strâmbă, 
atunci d. Fleva propune emanciparea femeilor și d. P. Ghica pe a tuturor 
femeilor fără deosebire, atunci dăm pas cu pas îndărăt, părându-ni-se că 
înaintăm. 


Căci de această iluzie sunt bolnavi liberalii noștri, că înaintăm. Într- 
adevăr, grozav înaintăm îndărăt în toate celea. 

În teorie nimic mai frumos decât sufrajul universal, dar în practică nu 
este decât opresiunea mulțimei, a ignoranței, a pasiunilor măgulite și 
linguşite de demagogi. Când știe cineva că toată civilizaţia şi cultura 
omenească e neapărat mărginită la cercurile acelea cari au destul timp şi 
destulă neatârnare pentru a le învăţa și pricepe, când ştie că nimicind capul 
unui învăţat ai nimicit învăţătura lui, care era poate rezultatul unei 
dezvoltări de sute de ani, când ştie apoi că nulitatea demagogică nu sufere 
nici un merit adevărat lângă sine și că ea și cu semenii ei voiește a fi tot, 
atuncea vede lesne că radicalismul și demagogia, sub scutul teoretic al 
sufrajului universal și al principiilor liberale (de care ştiu a se servi cu mare 
succes mulțămită credulităţii maselor și slăbiciunei sau sentimentalismului 
oamenilor luminaţi) conduc lumea europeană la distrugerea civilizaţiunii — 
la haos. 


€ 


DIONISIE, MITROPOLIT AL DRISTULUI 


[9 ianuarie 1879] 

Joi la 4 ianuarie a adormit întru fericire aici în București o persoană care 
reprezintă o veche eparhie, a cării interesantă istorie am schițat-o cu câteva 
trăsături de condei în articolele privitoare la Basarabia. Acea persoană a fost 
Dionisie, mitropolitul Dristului și exarhul Dunării întregi. 

Când turcii, la-nceputul veacului al XV-lea, au luat toate cetăţile de pe 
malul drept al Dunării câte stăteau în stăpânirea lui Mircea cel Bătrân, 
autoritatea bisericească a Tărei Româneşti a încetat dincolo de Dunăre, însă 
credincioşii — pe malul Mării Negre greci, iar pe malul Dunării români — 
ştiindu-se fii ai scaunului ecumenic, se vede că vor fi cerut anume capi 
bisericeşti ai lor, drept care pentru lungul întreg al Dunărei de Jos s-a 
înfiinţat mitropolia Proilaviei (Proilabum) cu reședința în actuala Brăilă, 
căci şi acest din urmă oraş avea garnizoană turcească. 

Mai târziu, și anume în timpul lui Ștefan Mare, turcii au ocupat Cetatea 
Albă de la gura Nistrului, precum și Chilia, iar mitropolitul Proilaviei și-a 
întins şi asupra acestor oraşe jurisdicțiunea sa bisericească. Iar când turcii 
au ocupat Hotinul, ba chiar Camenița din Podolia, mitropolitul Brăilei şi-a 


întins și asupra lor autoritatea, deși-i veneau foarte peste mână locurile 
acelea. 

Dar când s-a restituit Ţării Românești Brăila și Giurgiu, când Hotinul, 
Cetatea Albă și Chilia au încăput pe mâna rușilor, atunci și mitropolitul 
Proilavici a scăzut numai la eparhia Silistrei dincolo de Dunăre, încât el era 
suprema autoritate bisericească în Dobrogea noastră. 

În secolul nostru a încetat însă abia a exista eparhia Proilaviei. 

Dionisie venise la București pentru a pune la cale poziţia bisericei din 
Dobrogea şi a intra cu eparhia sa în organizaţia bisericei autocefale române. 

El era de 67 ani, fusese vicar al Patriarhiei și a administrat optsprezece 
ani eparhia. 

În vremea ivirii schismei bulgare — căci se ştie că bulgarii s-au rupt de 
scaunul ecumenic în mod necanonic — Dionisie și colegul său, mitropolitul 
de la Varna, n-au voit să recunoască autoritatea exarcului bulgar schismatic 
şi în această atitudine a sa a fost sprijinit de populaţia românească și de cea 
grecească de pe malul drept al Dunării. De gând avea să-și întindă 
autoritatea asupra tuturor creştinilor ortodoxi, partea locului cari nu voiesc 
să recunoască schisma. Venit la Bucureşti pentru a recunoaște autoritatea 
bisericească şi politică a României, el a fost foarte bine primit de Î.P.S.S. 
Mitropolitul primat, iar în ziua de 1 ianuarie a oficiat chiar la Mitropolie. C- 
o zi înainte de-a merge la palat, unde fusese invitat anume, a răposat. 


€ 


MOFTURI ȘTIINȚIFICE 


[11 ianuarie 1879] 
„Românul“ (numărul de la 6 ianuarie) ne surprinde cu ştirea că d. T.O. 
Giuvara a descoperit în Biblioteca Națională din capitala Franciei două 
manuscripte de interes național. Foaia publică cu plăcere o scrisoare şi un 
articol al d-lui Giuvara, felicitându-l pentru lăudabila osteneală ce-și dă de- 
a dezmormânta documentele privitoare la ţara noastră şi recomandă ca 
exemplul acestui domn să fie imitat de orice bun român. 
lar modestul d. Giuvara, „cunoscând zelul cu care bătrânul «Românul», 
stâlpul ziaristicei noastre, apără şi încurajează cu părintească binevoință tot 
ce-ar putea face să propășească, fie întru cât de puţin, scumpa noastră 
literatură națională născândă, îi trimite cu preferinţă notiţa sa.“ 


Articolul învățatului tânăr e intitulat Două manuscripte române ale 
Biblioteci Naţionale din Paris necunoscute până acum și începe astfel: 


Veste bună 

În cursul cercetărilor mele... am avut norocul să dau astă-vară peste două 
manuscripte române despre a căror existență nimeni nu știe nimic, nici chiar iscusitul 
bibliograf și profesor de românește, d. Picot. 

Lucrul pare cam ciudat într-un oraş unde mii de români au trecut și trec încă. 
Totul se esplică însă când voi zice că ar fi trebuit cineva să petreacă, ca mine, luni de 
zile în Biblioteca Naţională şi să răsfoiască nu numai cataloagele, dar încă și etc. 


Apoi d. Giuvara povesteşte, cu aceeași prisosință de satisfacţiune 
personală, câtă trudă și-a dat ca să afle manuscriptele, cum bibliotecarul 
(care se-nțelege că nu ştie românește) l-a rugat să-i indice titlurile exact în 
franțuzește, cum a făcut-o d-lui fără zăbavă, cum a făcut pe file unse 
facsimile de pe pagine și cum a copiat unul din manuscripte, păstrând 
numărul șirurilor şi numerotarea paginelor din original. 

Când aude cineva de dezmormântare de documente privitoare la ţara 
noastră, de un interes național, de felicitări pentru lăudabila osteneală ce 
trebuie imitată de orice bun român, prin care se îmbogățește, întru cât de 
puţin, scumpa noastră literatură naţională născândă, apoi mai văzând şi 
articolul care începe cu esclamaţia „Veste bună!“ (de astă-vară) şi de 
norocul de-a fi întrecut pe Picot, s-aşteaptă ... la ce“? 

Cel puţin la documente din suta a X sau a XI sau la vreun manuscript 
din epoca lui Mircea cel Bătrân, căci, deja din vremea lui Vasile Lupu să 
fie, n-ar merita atâta şfară. 

Ei bine, manuscriptele d-lui Giuvara sunt unul din veacul trecut, altul o 
copie de cronici din veacul nostru, al nouăsprezecelea, și anume tot lucruri 
cunoscute şi cari se găsesc la noi în ţară, dar mai cu samă la anticuari evrei 
din Moldova foarte des. 

Unul din acele manuscripte, acela de care modestul tânăr face mai multă 
vorbă, cuprinde Vămile văzduhului, carte care se află ca manuscris în 
biblioteca oricărui boier bătrân, legat în genere împreună cu Minunile 
Maicii Domnului, iar al doilea manuscript cuprinde o copie scrisă cu 
cerdace de pe cronicele lui Urechi, Miron Costin și Niculae Costin. 

lată ceea ce voia d. Giuvara „să aducă la cunoștința publicului român, şi 
în special tutor acelora ce iubesc bătrânele noastre tradiţiuni naţionale și 
rămăşiţele ce strămoșii ne-au lăsat împrăștiate pe ici pe acolo“. 


Tant de bruit pour une omelette! 

Cogălniceanu a tipărit acele cronici de pe copiile cele mai vechi ce s-au 
putut găsi (1700 și ceva); Şincai a publicat sute de documente, Hurmuzachi 
a cules câteva mii, Hajdeu asemene, dar nici unuia din aceştia nu i-a venit 
în minte să facă atâta vorbă zadarnică. Mai adăogăm, ca pentru a constata 
vechimea  manuscriptelor, învățatul d. Giuvara a avut nevoie de... 
Tocilescu. 

Sfatul ce avem noi a-l da d-lui Giuvara este că scumpa noastră literatură 
naţională născândă, care până acuma — slavă Domnului — n-a ajuns încă 
la halul de-a fi apărată și încurajată de bătrânul „Românul“, are nevoie de 
mai puţină suficiență și de mai multă modestie, mai ales din partea acelora 
cari prin sine nu însemnează nimic și cari vor să-şi câștige un modest nume 
prin copiarea Vămilor văzduhului. 

lar cât despre rămășițele ce strămoșii ne-au lăsat împrăștiate pe ici pe 
colo, primejdia asemenea nu-i tocmai mare. D. Giuvara e cam tot de o 
origine cu d. C.A. Rosetti, încât strămoșii d-sale nu ne-au împrăștiat nimic, 
cel puţin în limba românească nu. 

Apoi îl mai rugăm să nu prea generalizeze ignoranţa sa, atribuind-o 
tutor; căci, înainte de-a manifesta o asemenea grozavă bucurie asupra unor 
descoperiri imaginare, ar fi putut să-ntrebe și pe alţi creştini câtă importanţă 
pot avea. 

Acolo unde s-a ivit o adevărată greutate s-a-ncurcat şi d. Giuvara şi 
anume la Descrierea Chinei, scrisă slavoneşte de spătarul Nicolae Milescu, 
pe care d. Giuvara îl numește, c-o consecuență demnă de o cauză mai bună, 
Miclescu, deşi vestitul spătar nu pare a fi fost rudă cu liberalul Sandu 
Miclescu, supranumit Păgânul, din ţinutul Vasluiului. 

Despre acest manuscript — zice d. Giuvara — a vorbit deja Urechiă 
(adecă Pseudo-Urechia). Vestitul anonim a vorbit multe și mărunte în viaţa 
sa, numai nu prea de seamă, ceea ce se dovedeşte şi din cazul de faţă, căci 
manuscriptul spătarului a rămas necitit, de vreme ce nici d. Giuvara, nici 
colegul său, ilustrul anonim, nu știu încurcata de slavonească — iar la 
Vămile Văzduhului se pricep amândoi. 


È 
[12 ianuarie 1879] 


În numărul nostru de la 20 decemvrie anul trecut am spus că ceea ce nu 
voim este incapacitatea erijată în titlu de merit; prostia și neştiința 
brevetate ca titluri de recomandație. 

Ce se mai cere azi în România pentru a deveni om mare? Merit? 
Știință? Avere? Caracter? Nimic din toate acestea. 

Se cere să fii războtezat în numele tatălui: C.A. Rosetti, a fiului: I. 
Brătianu, a Sfântului Duh: Carada, atunci le ai pe toate cu de prisos, şi 
merit, și știință, și avere. 

A nu şti carte, a nu fi învăţat nimic serios în viaţă nu este, în sine privit, 
nici nenorocire, nici defect, ci o împrejurare indiferentă pentru viaţa 
statului, căci marea mulțime a activităților omeneşti nu exige decât puţină 
ştiinţă teoretică. Dar lucrul se schimbă foarte când braţele cari ar trebui să 
fie consacrate unei munci folositoare și lor și societăţii, în loc de daltă, 
mistrie, coarnele plugului, bardă și gelău apucă condeiul și vor să 
stăpânească un popor. Ei bine, sunt o mulțime de oameni, mai cu seamă 
liberali, în România cari n-au mai multă știință teoretică decât un ţăran din 
Saxa sau un lucrător din Prusia. Și, ca să cităm un caz concret și foarte 
caracteristic, spunem că șeful diviziei școalelor în Ministeriul Învăţăturilor 
Publice este un funcţionar care nu va putea să dovedească mai multe studii 
decât un ţăran sau un lucrător. 

Acest caz nu-l cităm pentru că ar fi rar — toate ramurile administraţiei 
publice gem de asemenea înţelepţi — ci numai pentru că e caracteristic, 
căci în orice caz e foarte ciudat ca școala și învăţăturile publice — de la 
universitate începând și până la şcoala rurală — să fie administrate de 
oameni cari nici la şcoală au îmblat, nici vro învăţătură acătării au. 

Dacă cineva nu se pricepe în ţara noastră la nimic, tot se mai pricepe 
încă la ceva: se face liberal, strigă prin mahalale contra reacţionarilor, jură 
în numele trinităţii Rosetti-Brătianu-Carada, se face luntre și punte la 
alegeri, făgăduind unuia că-i va pune nepotul în slujbă, altuia că i se va 
arenda o moşie a statului fără parale şi — patria e mântuită. 

Putem zice de-a dreptul că partidul liberal (roşu) reprezintă la noi o 
sumă de oameni, parte ignoranţi, parte şi ignoranţi și târzii la minte, şi că 
acest partid formează la noi în ţară, ca şi fracţioniștii în Moldova, acea 
coalițiune vecinică pe care cei scăpătaţi pe scara naturii și a muncii o 
formează pururea contra cuminţiei, a învăţăturii şi a meritului. 

Și cu toate astea ce fin, ce gingaș organism e statul, ca tot ce produce 
înțeleapta natură! Cum în consecuţiunea de generaţii şi într-o dezvoltare 


sănătoasă ajung sus tocmai elementele de care societatea are mai multă 
necesitate! În epoce eroice, când lupta pentru existență e grea, curajul, 
puterea de sacrificiu, caracterul nestrămutat care nu cunoaște frica de 
moarte, ajung la cârmă și mănţin cu tărie existenţa statului; când, din contra, 
viaţa fizică a statului e întrucâtva asigurată şi când munca și tendința de 
economie ajunge a fi firul roșu al vieţii naţionale, ajunge sus știința 
disciplinată şi cunoscătoare, căci științele nu sunt decât ochii muncii. 

Nu se poate aștepta — se-nțelege — ca-ntr-o ţară ca a noastră, care a 
admis toate formele de organizaţie a celor mai înaintate țări, aceste forme să 
se întrupeze numaidecât în oameni pe deplin potriviţi cu statura intelectuală, 
cu grelele și gingaşele probleme cu cari sunt însărcinaţi. Nivelul culturii 
generale a naţiei nu-l poate ridica nimeni cu umărul — timpul și munca 
împlu neajunsurile. Dar ceea ce ar trebui să se observe e tendinţa spre bine, 
voința de-a numi oameni cari se pricep în cutare ramură, începutul unei 
luări în serios a vieţii statului. 

Conservatorii, oricâte rele s-ar zice despre ei, sunt singurul element 
neesclusivist din ţară. Nu s-a aflat judecător bun pe care ei l-ar fi depărtat 
pentru că profesează cutare credinţă politică, nici profesor, nici vameş, nici 
casier cari, buni fiind, ar fi fost înlăturați pentru motive politice, dacă își 
vedeau numai de lucru şi nu prefăceau dreptul lor politic într-o unealtă de 
agitație scandaloasă, de turburare și de ambiţie neînfrânată. 

Un guvem conservator, cu toate defectele inerente mai mult epocei 
decât persoanelor dominante, alege totdauna grâul din neghină și, dacă 
rămâne neghină pe ici pe colo, e semn că grâu nu e îndestul. În adunări 
conservatoare se va vedea totdauna floarea naţiei, tot ce ea are mai însemnat 
ca Ştiinţă, avere, caracter sau experienţă întru ale ţării, ba într-o asemenea 
adunare opoziţia chiar e reprezentată prin oamenii cei mai însemnați pe 
cari-i are. 

Singură deosebirea numai că, sub conservatori ambiția personală e 
restrânsă prin puterea lucrurilor la valoarea individului, e destulă deja 
pentru a da partidului conservator o înzecită importanţă asupra celorlalte. 
Liberalii, din contra, se folosesc de ambiția exagerată a oamenilor de puţină 
valoare pentru a ajunge şi a se mănţine la putere. Dar precum un venin, 
oricât de plăcut ar fi la gust, rămâne venin și distruge organismul căruia 
pentru câtva timp i-a sporit prin surescitaţiune febrilă puterile, tot aşa şi 
ambițiile diverse ale liberalilor au condus partidul la descompunere. 


De la începutul alcătuirii ministerului Brătianu, el s-a transformat într- 
un caleidoscop care ne-a arătat pe rând prefacerea personalului chemat a-l 
compune prin trecerea la minister, fiecare la rândul său, a tuturor corifeilor 
din ortaua roşiilor de toate nuanțele. 

Lucrul a ajuns a fi o mare greutate de învins pentru d-nii Rosetti- 
Brătianu din cauza neputinței în care se află de-a satisface îndestul de 
repede nerăbdarea tuturor nulităţilor marelui partid. 

Supărarea celora ce rămân în așteptare devine din ce în ce mai mare și 
nu puţină turburare provoacă în rândurile majorităţii din Cameră. 

Şi cu toate acestea d-nii Rosetti-Brătianu nu dispun de alt mijloc pentru 
a se mănţinea. Astfel incapacitatea — numai cu ambiţie şi cu lăcomie să fie 
unite — devine neapărat în ochii capilor liberali un titlu de merit; iar 
nulitățile, ajungând miniștri ai M. Sale, pentru a se simți în minister ca 
acasă negreșit că vor căuta să se înconjure cu ipochimene după chip și 
asemănare, încât pe această cale prostia și neştiinţa sunt brevetate ca titluri 
de recomandaţie. 


€ 


[Articol cu paternitate incertă] 

[13 ianuarie 1879] 

Ziarele din Viena ne aduc ştirea că Francisc Schuselka, renumitul 
publicist austriac și redactorul revistei politice ebdomadare „Reforma“, ar fi 
fost lovit de dambla în ziua de 7/19 ianuarie și că starea sa inspiră serioase 
îngrijiri. 

Schuselka e un om cam în vârstă, căci e născut la anul 1811, la Budweis 
în Boemia, a studiat dreptul în Viena și a fost mai întâi practicant la 
tribunalul criminal, în urmă institutor privat în Viena, Salzburg și Praga. 

De la 1835 a început a se ocupa cu publicistica. La 1845 apăru cel 
dântâi roman al lui. În urma unui conflict cu cenzura austriacă a mers întâi 
la Weimar, apoi la Jena, unde-a publicat între altele broşura Este Austria 
germană?. Aproape toate broșurile lui politice au avut drept urmare 
cercetări, avertismente şi espulsiuni. Astfel, în urma scrisorii Cestiunea 
orientală adecă rusească a fost dat în judecată şi avertizat. Broșurile 
Războiul jezuiţilor contra Austriei și a Germaniei şi Biserica nouă și 
politica veche au avut drept rezultat espulsiunea din ducatul Sachsen- 
Weimar. De aci merse la Hamburg, unde fu unul din fondatorii comunităţii 


religioase germano-catolice. În urma scrierii Austria, progrese şi regrese, 
librăria Hoffmann et Comp. din Hamburg a pierdut în Austria debitul pentru 
toate cărţile ce le edita. 

În timpul revoluţiei de la 1848 se întoarse în Austria. A fost ales în 
Parlamentul de la Frankfurt, şi anume în comitetul de cincizeci, apoi de 
către cercul electoral Klosterneuburg în Adunarea germană-naţională, unde- 
a fost la stânga estremă, apoi fu ales în Parlamentul austriac, unde făcea 
parte din stânga moderată, iar în adunarea de la Kremsier dezvoltă o 
crâncenă opoziție parlamentară. 

După dizolvarea adunării din Kremsier se întoarse la Viena. La intrarea 
rușilor în Ungaria scrise broşura Nemţește sau rusește, prin care făcu mare 
ZVON. 

La 1850 fu espuls din Viena, fără a i se cita motive, şi trăi internat doi 
ani la vila sa din Gainfarn, unde trecu la biserica evangelică. 

După ridicarea acestei internări merse la Dresda, unde scrise broşura 
Fatalitatea turcească şi marile puteri. 

Întors la 1854 în Austria, trăi retras. Abia la 1859 ţinu un discurs cu 
ocazia unei aniversare a lui Schiller și făcu iar mult zgomot, dar guvernului- 
i displăcu atât de mult discursul încât a oprit publicarea, iar autorul a primit 
un avertisment. La 1860 — începutul erei constituționale — el luă parte la 
mișcările pentru alegerile comunale. Un discurs ținut înaintea unei adunări 
de cetăţeni avu drept urmare că poliţia l-a oprit de-a lua parte la adunările 
electorale din Viena, nefiind înscris între alegătorii vienezi. Totuşi fu ales la 
1861 de vienezi în Dieta Austriei de jos, unde pledă pentru o organizare 
federativă a monarhiei, părere pe care-a espus-o şi în broşura Austria și 
Ungaria. 

La 1862 înființa revista politică „Reforma“, în care continuă lupta 
contra centralismului. Ca redactor al acestei reviste avu mai multe procese 
de presă, fu condamnat de mai multe ori la închisoare, pedepse pe cari i le-a 
iertat împăratul, deşi prin ele își pierduse drepturile electorale. Când 
vienezii îl aleseră totuși, împăratul îi iertă și urmările juridice ale acelor 
condamnări, încât putu să primească mandatul de deputat. 

Din epoca apărării federalismului datează și simpatiile de cari 
Schuselka s-a bucurat între naţionalităţi. Coloanele revistei sale erau 
pururea deschise și pentru cestiunile românilor din Austria, pe cari le-a 
apărat cu obicinuita lui putere de raționament şi de dicțiune. 


[Articol cu paternitate incertă] 


[17 ianuarie 1879] 
Cum sub ochii părtinirii şi sub logica pasiunilor virtuțile se schimbă în 
vicii și viciile în virtuţi! Lessing — dacă nu ne înșală memoria — 


povesteşte cazul unui om din India care comisese un omor pentru o femeie 
urâtă. La-ntrebarea judecătorilor cum s-a putut una ca aceasta vinovatul 
răspunse: „O dac-aţi vedea-o cu ochii mei!“ 

Tot aşa am ajuns astăzi și cu monopolul tutunurilor: „O, dacă l-am 
vedea cu ochii fraților liberali, ce frumos, ce admirabil ni s-ar părea atunci“. 

Singura deosebire între omul din India și decanul ziaristicei liberale este 
că acel om era statornic în vederea lui pe când „Românul“ își schimbă ochii 
după împrejurări și are vedenii înfricoșate și apocaliptice atunci când fraţii 
căuzaşi au numai rolul ingrat de-a striga prin cafenele; și perspective 
trandafirii atunci când aciiași fraţi ajung să puie ţara la cale. 

Ştiţi ce era odată monopolul tutunurilor — când erau conservatorii la 
putere — în ochii ziarelor liberale și ai tovărășiei de la Mazar Pașa? 

„Românul“ singur mărturiseşte tonul ce-l creaseră liberalii în ţară. 
„Când s-a înfiinţat monopolul tutunurilor la noi n-a fost decât un strigăt în 
toată ţara în contra acestei noi măsuri fiscale“. El însemna: uciderea unei 
ramure de producţie națională, o spoliaţiune a ţării din partea străinilor. 

Puși în vesela necesitate de-a ilustra purtarea liberalilor de pe atuncea, 
vom spune numai că Regia era compusă din hoţi cari înșelau publicul la 
cântar şi dădeau fidea de carâmbi vechi în loc de tutun în pachetele de 
calitatea întâia. Experții roșii cântăreau şi răscântăreau prin „Românul“ şi 
prin alte ziare liberale hârtia învelitorii pachetelor, staniolul, smoala cu cari 
sunt lipite şi făceau ingenioase exerciții de adunare și scădere asupra celor 
25 de grame. Un colaborator vremelnic recomanda cititorilor „Românului“, 
prin scrisoare deschisă, tutunul Regiei ca mijloc excelent contra anghinei 
difterice, de vreme ce tăbăceşte gâtul în așa chip încât nu se mai poate 
prinde nimic de el. 

Ştiţi însă ce este azi monopolul? 

„Românul“ de la 10 curent ne răspunde: „monopolul tutunurilor este, 
fără îndoială, cel mai echitabil din toate impozitele indirecte; el nu izbeşte 
un obiect de prima necesitate, ci din contra un rău obicei, un fel de viciu“. 


Acest viciu trecea odată drept mucenic. Astfel de ex. st. marele mucenic 
Mărculescu își tăbăcise gâtul cu tutunul Regiei, pentru a da învățături 
sărmanei omeniri ce otrăvuri cată să întrebuințeze contra anghinei. Își 
răstignise beregata pe altarul omenirii. Un viitor martirologiu al tuturor 
candidaţilor academiei de înţelepţi de la Mărcuţa va păstra cu gratitudine 
numele tuturor acelor ilustraţiuni cari au vorbit pe atuncea în „Românul“ 
contra monopolului. 

Va să zică fumatul era sub conservatori un martiriu, o virtute par 
excellence, sub liberali a devenit un rău obicei, un viciu, iar fumătorii 
trebuie să-și spăşească păcatele, căci tot „Românul“ zice că acești vicioşi n- 
au nici un drept să vorbească; bine li se face ceea ce li se face şi, dacă nu 
vor să fie loviți pentru viciul lor, n-au decât să nu mai fumeze și vor fi mai 
„„„ sănătoși. Va să zică fumătorii nu sunt numai niște vicioși, ci totodată şi 
bolnavi. „Prin urmare nu se poate zice nimic contra monopolului tutunurilor 
ca impozit indirect“. 

Și dacă fumatul e un viciu, ştiţi ce vor deveni contravenitorii, fie în 
cultură, fie în contrabandă, după ordinea actuală de idei a ziarului 
guvernamental? 

Cel puţin criminali. 

Căci „dacă regia va consimţi la modificări și complectări ale 
controlului, i se vor da și ei în schimb garanţiile pe cari le cere în contra 
contrabandei şi a culturii ilicite“. 

Aceste garanţii, pe care însă „Românul“ nu le citează, sunt pedepse 
criminale de ani de închisoare contra cultivatorilor sau introducătorilor 
iliciţi, şi încă pedepse pronunţate nu de juraţi, ci cu judecată scurtă, încât 
cine ucide pe un om va veni și de azi înainte la juraţi și va fi achitat, iar cine 
va cultiva zece fire de tutun în mod ilicit merge pe câţiva ani la pușcărie 
fără judecată. 

Dacă esistă opinie publică la noi compare atunci declamaţiunile liberale 
din vremea înființării monopolului cu declamaţiunile de astăzi, compare 
obligațiunea luată de tovărășia de la Mazar Pașa de-a aboli darea cu 
tendinţa de azi de-a o mănţine cu orice preţ, și judece în consecuenţă. 

Noi n-am amăgit niciodată oamenii și de aceea deie-ni-se voie a nu 
admite nici sofismele cele noi ale „Românului“, precum n-am admis nici pe 
cele vechi. A fuma nu este nici un rău obicei sau un viciu, dar nu este nici o 
virtute, ci pur şi simplu o trebuinţă contractată, ca oricare alta. Cumcă omul 
poate fără fumat nu-i nici o dovadă pentru viciozitatea şi răul obicei al 


fumatului, căci omul poate fără multe. Dacă nu-și poate face casă şade-n 
bordei, dacă nu poate frige carnea o mâncă crudă, în fine dacă nu se poate 
îmbrăca umblă și-n hainele lui moş Adam. Toată mişcarea economică a 
omenirii consistă în crearea de trebuințe nouă și numai escesul acestor 
trebuinţe e un viciu. Dacă cineva ar admite teoria „Românului“ atunci toate 
artele: muzică, pictură, arhitectură, teatru; industriile: mătasă, catifele, 
broderii, ţesături, toate ar fi un viciu, pentru că nu constituiesc o primă 
necesitate, ar fi un rău obicei de care, dacă oamenii s-ar lăsa, ar fi mai... 
sănătoşi. În realitate însă obiecte de prima necesitate nu sunt decât acelea 
cari se-ntrebuințează pentru nutrirea și conservarea individului; acele 
obiecte sunt foarte puţine la număr, iar tot restul de producte omeneşti sunt 
obiecte pentru îndestularea unor trebuințe contractate, fără cari mai nu ne 
putem închipui existența omului modern. 

Aceste trebuințe nu sunt contractate de cătră sistemul nutritiv, ci de 
cătră cel nervos, adecă de cătră organele acelea cari fac din om om, pe când 
obiectele de prima necesitate sunt acelea cari au a face cu existența sa ca 
animal. 

Și într-adevăr animalele au nevoie de mâncare, de acoperământ contra 
intemperiilor, dar nu le-am văzut încă nici îmblând la teatru, nici fumând, 
nici cumpărându-și tablouri, nici făcând muzică. Adecă de! o spunem și noi 
aceasta în nevinovăția noastră: poate că între dd-lor vor fi văzut şi cazul 
contrariu. A numi dar fumatul un rău obicei, un viciu, e o sofismă pentru a 
îndreptăţi impunerea unei dări, ceea ce nu era necesar. 

Mai bine s-apuca „Românul“ s-arate de ce darea aceea a trebuit să se 
creeze. Pentru că tot d-nii liberali votaseră drumul de fier Stroussberg, pe 
care apoi n-a voit să-l plătească, şi pentru că, plata fiind obligatorie prin 
iscălitura ţării, conservatorii trebuiau s-o realizeze, creând resurse nouă. 
Departe dar de-a vedea în monopol o dare bună, contra căreia nu e nimic de 
zis, ea a fost privită aşa cum este în adevăr, adecă ca o nouă sarcină, dar 
care se impunea prin greutățile create de guvernul dumnealor. 

O dare este dar totdeauna o neplăcere, individual vorbind, numai poate 
că sub roșii va deveni o fericire sau o beatitudine chiar de-a plăti biruri. De 
aceea noi nici apărăm, nici combatem monopolul. Necesitatea lui e 
evidentă, pentru că reprezintă un venit sigur de zece milioane, cari trebuiesc 
şi sunt deja angajate în cheltuielile asemenea neapărate ale statului. Ceea ce 
voim însă este a stigmatiza din nou acel sistem al minciunii și al amăgirii 
publicului și de-a arăta cum dd-nii liberali nu pot ţine promisiunea lor de-a 


aboli monopolul și cum acea promisiune nu era decât o manevră electorală, 
făcută cu deplina conştiinţă că n-o vor putea ţinea. 

Cel mai hazliu pasaj însă din articolul, menit a face epocă, al 
„Românului“ e următorul: 


Dacă nimeni nu murmură în contra băuturilor spirtoase, care atinge un obiect ce 
adesea este de primă necesitate... cum ar avea dreptul să se revolte în contra 
impozitului indirect pus pe fumători. 


Noi credeam cum că băuturile spirtoase sunt arareori obiecte de primă 
necesitate, dd-lor zic adesea. Ştim că acele băuturi produc proroci în șirurile 
dd-lor, cari, mai competenţi fiind în materie, ne impun plăcuta datorie de-a 
le da dreptate în privirea acelui esces de necesitate. 

Fiziologicește însă lucrul nu-i adevărat. Alcoolul, întrucât e trebuitor 
nutrițiunii, se poate substitui, c-un înzecit folos pentru sănătate, cu hrana 
substanţială. 


€ 


[18 ianuarie 1879] 

Tot în n-rul nostru de la 20 decemvrie, în care am arătat din nou cele ce 
am zis de atâtea ori, că reacție în adevăratul înțeles al cuvântului nu există şi 
nici poate exista în țara noastră, am spus între altele că combatem 
împresurarea prerogativelor puterii executive de cătră Camere, combatem 
violarea legii fundamentale prin înțelegeri, după convenințele momentului, 
între miniştri şi reprezentanții din Adunări, spre a se eschiva 
responsabilitatea miniştrilor, adăpostiți în dosul Corpurilor legiuitoare. 

Care este îndealtmintrelea înțelesul constituționalismului dacă nu 
neatârnarea puterilor statului și responsabilitatea fiecăreia din ele? Şi care e 
înţelesul unei Camere legiuitoare dacă ea face pe sub mână tot ce-i cere 
ministrul și-l acoperă cu figura ei, ea care n-are nici o responsabilitate? 

Înainte toate puterile statului erau împreunate într-o mână: coroana era 
supremul legiuitor, administrator și judecător. 

Se-nţelege că atunci se putea întâmpla cazul ca judecat și judecător, 
administrator şi administrat, controlor şi controlat să fie una ș-aceeaș 
persoană şi că cel ce avea puterea-n mână să-și croiască legi după bunul lui 
plac. 


Dar astăzi naţia, care nu numește nici funcţionari, nici miniștri, și care 
nu-i în stare a-i controla și a-i trage la răspundere direct, își alege 
mandatarii pe cari-i însărcinează cu această afacere importantă sub 
presupunerea bona fide cumcă aceşti mandatari formează într-adevăr un 
corp deosebit de puterea executivă, nu însă o companie de controlori 
cumpăraţi de cătră cei controlabili și înțelegându-se cu ei pe sub mână, 
pentru a face treburi împreună. Afară de asta mai e şi un alt inconvenient: 
guvernul trebuie să fie al țării întregi, fără deosebire de partizi, pe când 
Camera va lucra mai totdauna în sensul unilateral al unei partizi. 

Inconvenientul cel mai mare din toate însă este că Adunările nu pot fi 
făcute răspunzătoare de voturile şi actele lor şi că naţia, singurul lor 
judecător, nu e-n stare direct a face altceva decât a alege alți oameni atunci 
când actele şi voturile rele sunt consumate de mult; pe când guvernul, de la 
miniștri începând şi pân-la copist, e şi trebuie să rămâie răspunzător de tot 
ceea ce face. A confunda însă atât de rău lucrurile precum se-ntâmplă astăzi, 
a se anihila guvernul în favorul Camerelor și Camerele în folosul 
guvernului este o dovadă mai mult că n-avem a face nici cu guvern într- 
adevăr responsabil, nici cu Camere într-adevăr controlatoare a actelor lui, ci 
c-o societate de exploataţie în care unii joacă pe miniștri, alţii pe legiuitori. 

Din capul locului am văzut că Adunarea actuală a împreunat toate 
puterile statului: puterea Domnului, atribuţiile executivei, a justiției. Din 
capul locului onorata Adunare s-a numit suverană, pe deplin stăpână pe 
oameni, pământ, bani, oştire, pe toate celea, ca şi când ar fi luat ţara în 
arendă sau în otcup și ca şi când, afară de Adunări, nu mai e suflet de 
muritor care are dreptul de a zice şi el cuvântul său în privirea acestei ţări. 

Cu toate acestea Domnul are drepturi mult mai mari decât Adunarea. El 
are liberul veto în toate împrejurările, el poate da pe miniștri în judecată ca 
şi Camera, consiliarii lui sunt răspunzători înainte-i ca şi înaintea Camerei. 
Pentru a scăpa însă de această responsabilitate Camera și d-nii miniștri ce 
fac? Se înţeleg, după conveninţele momentului, acum într-un chip, acum 
într-altul cu totul contrariu, și înaintea M. Sale cabinetul apare totdauna 
curat ca zăpada şi ocrotit de voturile neconstituţionale ale unei Adunări 
care, la rândul ei, nu poate fi apucată și trasă înaintea judecății de nimenea. 

Acesta e sistemul cel mai nou, inventat anume de d. C.A. Rosetti, întâi 
pentru a scăpa de orice responsabilitate pe confrații din ministeriu, al doilea 
pentru a escamota coroanei dreptul ei de control legiuit asupra actelor 
guvernului, al treilea pentru a face iluzoriu dreptul pe care îl are naţia de a- 


şi exercita controlul în afacerile publice. Pe această cale de nelegiuită 
suveranitate d. C.A. Rosetti a condus sistematic Adunarea spre... republică. 

Căci în republică așa este. Capul statului e șeful, nominal adesea, al 
unui partid şi n-are nici un control și nici o putere, iar majoritatea 
întâmplătoare e stăpână pe destinele ţării. 

Căci majorităţile sunt întâmplătoare, adesea absurde chiar, pe când 
statul ca ființă organică şi răsărită pe cale istorică are nevoie de puternice 
elemente de stabilitate. Își poate oricine închipui în ce stare ar ajunge un 
stat guvernat azi de-o părere, mâne de alta, guvernat de fluctuaţiunea 
numărului într-o Adunare. Căci majoritatea ce-o capătă un proiect nu 
dovedește că acel proiect e bun, pentru că numărul aderenţilor nu e inspirat 
numai de dreptul cuvânt, ci de interese de grup, de fotoliu, ba adesea de 
interese personale chiar. 

Câteva cazuri de amestecul Adunării în tot ce n-o priveşte vor ajunge 
pentru a ilustra linia ei de purtare. Astfel, cu ocazia formării bugetului 
pentru anul 1877, Camera a luat iniţiativa facerii lui, şi aceasta fără de nici 
un drept, căci dreptul este al ministrului; el are să-l elaboreze, să primească 
aprobarea domnească și să-l aducă în Cameră pe singura cale 
constituțională, aceea a mesajului domnesc. Dacă în buget ar fi cifre fictive 
şi erori intenţionate, cine e răspunzător? Camera. Am arătat că ea se 
sustrage oricărei responsabilități. Ministerul? Se ascunde dindărătul 
Camerii și astfel buna-credinţă în cheltuielele statului rămâne o iluzie. 

Asemenea am văzut Camera servindu-se de dreptul ei de interpelare, 
adecă de dreptul de-a cere lămuriri, pentru a lua hotărâri politice de cea mai 
mare gravitate prin votarea de moţiuni de trecere la ordinea zilei. Astfel, de 
ex. Camera a refuzat de a retroceda Basarabia și a primi Dobrogea şi în 
urmă tot acea Cameră a cedat Basarabia și a primit Dobrogea tot prin o 
moţiune, toate pentru a scăpa pe miniștri de sub responsabilitatea cuvenită. 
Pentru a vota o pensie de 100 de franci unei văduve se cere o anume lege, 
pentru a primi pe un singur om în cetăţenia statului român se cere o lege 
trecută prin Camera şi prin Senat și sancţionată de Domn; pentru a ceda o 
bucată mare a ţării, pentru a primi o provincie e de ajuns... o moţiune. 

Lucrul e absurd, însă în Camera suverană a d-lui C.A. Rosetti toate sunt 
cu putinţă. 

Să mai pomenim oare alte amestecuri? Dar Camera aceasta şi-a arogat 
dreptul de-a indica persoanele ce sunt a se trimite cu misiuni în străinătate 
sau a cerut revocarea de agenţi diplomatici, deși lucrul e de-o estremă 


gingăşie. Asemenea am văzut Camera desființând prin o lege sentința dată 
de Curtea de Casaţie în privirea maiorului Pilat (ginerile d-lui C.A. Rosetti), 
am văzut pe comitetul de acuzare în contra fostului cabinet arogându-și 
atribuţiile procurorilor și a judecătorilor de instrucţie, am văzut pe acei d-ni 
făcând perchiziţii, despecetluind şi publicând scrisori private, violând 
domicilii; am văzut cu un cuvânt Camera dându-și aerul de Convent 
naţional, iar comitetul ei luându-și rolul şi puterile unui Comitet de Salut 
Public. 

Astfel statul român devine în mâna așa-numiţilor liberali o unealtă 
pentru ca indivizi obscuri să-și realizeze urele şi dușmăniile, să-şi sature 
lăcomia, pentru a da vânt în sus nulităţilor, iar, spre a scăpa de urmările 
legiuite a unor asemenea turpitudini, tot guvernul, de la ministru până la 
copist, se ascund îndărătul unei majorităţi care ca mâni ţi se va părea că n- 
au existat de când lumea. 

Și toate acestea se acopăr cu fraza că între guvern şi Camera e 
înţelegere. Apoi să ne ierte: între înțelegere şi complicitate e deosebire cât 
cerul de pământ. Complici sunt toţi la comiterea de crime chiar, dar 
înţelegere cinstită nu se poate numi aceasta. 

[20 ianuarie 1879] 
Este mişcarea din Moldova factice și o operă a d-lui Cogălniceanu, 
precum zice „Românul“, sau este un sâmbure real în ea — iată întrebarea. 
Văzând că cestiunea servă ca argument pro și contra unui om, am fi într- 
adevăr ademeniţi a crede că mișcarea e factice, ca multe lucruri de la noi 
din ţară; dar din nenorocire d. Cogălniceanu nu este inspiratorul 
nemulțămirilor generale din Moldova, ci d-sa le dă numai accentul cuvenit 
prin organul amicilor săi politici. „Românul“ este așadar desigur inexact 
când atribuie d-lui X sau „României libere“ începătura mișcării semnalate, 
căci aceasta e împărtășită de organe de cea mai deosebită nuanţă politică. 
Semnalul l-a dat „Vocea Covurluiului“, organ mai mult conservator. 
Apoi a urmat „Steaua României“, organul tuturor oamenilor oneşti din laşi, 
pe cari gospodăria bandei fracţioniste i-a înspăimântat și i-a îngrămădit la 
un loc spre comună apărare. S-au asociat la mișcare „Curierul intereselor 
generale“, care nu e de nici o nuanţă politică; în fine însăşi „Ștafeta“, 
organul fracționiştilor, sprijină nemulțămirile moldovenilor. 


Între gazetele din Moldova, cea mai mică, dar nu cea mai rea, 
„Muncitorul“, redijat de d. Rosetti-Teţcanu, care n-a avut niciodată simpatii 
tocmai pronunţate pentru d. Cogălniceanu, scrie în termeni mult mai aspri 
despre starea rea a Moldovei decât chiar „România liberă“. 

Se înţelege că prin asta noi nu ne facem câtuși de puţin apărătorii d-lui 
Cogălniceanu. Constatăm numai, în interesul adevărului, că acum ca 
totdeauna „Românul“ caută a da lucrurilor un caracter neadevărat, 
prefăcând cestiuni într-adevăr grele în cestiuni de coterie şi de persoane. 

CIUMA 


[21 ianuarie 1879] 

Profesorul dr. A. Drasche din Viena publică amănunte asupra ciumei, 
din care estragem următoarele. 

După cronişti vrednici de crezare, spun că ciuma s-ar fi ivit înaintea erei 
creştine încă (125 ani înaintea lui Cristos) și anume pe ţărmii de nord ai 
Africei. Totuşi începutul istoric al epidemiilor de ciumă datează de la 543 
după Cristos, anul în care această ucizătoare boală s-a ivit pentru întâia oară 
pe pământ european — la Constantinopole — sub numele de ciuma lui 
Justinian, iar de atuncea-ncoace s-a şi mănținut pe pământ european cu 
întreruperi mai lungi sau mai scurte timp de o mie de ani aproape, adecă 
până la 1841. 

Stările politice și sociale de pe atunci, degenerarea deplină a medicinei, 
necunoștința deplină şi neaplicarea celor mai simple măsuri sanitare, apoi 
extraordinara mișcare religioasă, cruciatele şi războaiele cu turcii au 
favorizat mult introducerea şi răspândirea epidemiei în Europa. 

În jumătatea a doua a sutei a șasea ciuma se lăți în Împărăţia romană a 
răsăritului, asupra Europei de sud, de vest și de nord (Italia 543, Gallia 555, 
Germania 565, Scandinavia 589). Din suta a șaptea pân-într-a treisprezecea 
epidemiile europene de ciumă se înmulţiră într-un mod înspăimântător. 

Pustiitoarea moarte neagră a sutei a paisprezecea era asemenea ciumă. 
Deşi în suta a cinsprezecea şi a şaisprezecea se iviră încă multe epidemii, 
totuși fură și lungi intervale libere de boală. 

În mijlocul sutei a șaptesprezecea — cu tot războiul de treizeci de ani 
— ciuma scăzu în Europa. În suta a optsprezecea au mai fost câteva 


epidemii izolate (Viena 1713, Marsilia 1720,Messina 1743, Dalmația 1783, 
Polonia 1797). 

În suta a nouăsprezecea epidemia, afară de ţara turcească, a izbucnit 
aproape esclusiv numai în țările megieşite cu Turcia, la Dunărea de Jos, 
lângă Marea Neagră și pe Peninsula Balcanică, deci în Muntenia și Ardeal 
la 1813, 1828, 1829; la Silistria 1834; la Odessa 1837; în Rumelia 1838. 

Cu cea din urmă epidemie din Constantinopol, la anul 1841, ciuma pieri 
din Europa. La 1843 ea pieri şi din Turcia asiatică, iar la 1844 s-au mai ivit 
câteva cazuri izolate în Egipet. 

D. Drasche urmează descriind în câteva linii epidemiile din Viena, cari 
s-au-nceput la 1197 şi s-au repetat la 1224, 1227, 1270, 1271, 1282. Dar 
mai cu seamă între anii 1348 şi 1350 ciuma a bântuit atât de cumplit încât 
familii întregi s-au stins cu desăvârşire, stradele erau pustiite, iar din cauza 
lipsei de lucrători recolta mănoasă din anul 1319 a rămas nestrânsă. Sute de 
oameni mureau pe zi, toți morții — bogaţi și săraci împreună — erau 
aruncaţi într-o groapa comună. 

În suta a XV şi a XVI Viena a avut douăsprezece epidemii. În cea de la 
1410 muriră o mie de studenți. 

În suta a XVII epidemia se ivi numai de două ori în Viena, însă a fost 
foarte rea de soiul ei. Mai cu seamă la 1679 şi la 1680 turburarea şi frica 
erau atât de mari încât nimeni nu cuteza să îngrijească de nenorociţii 
bolnavi. Se făcu un apel public cu trâmbiţe și surle, dar în zadar. Atunci 
bărbierii fură legaţi şi criminalii fură scoşi din temnițe și puşi cu de-a sila să 
îngrijească de bolnavi. Peste 12.000 de locuitori — desigur a patra parte a 
populaţiei oraşului — muri atuncea. 

Cea din urmă epidemie a izbucnit în Viena la 7 fevruarie 1713, 
introdusă, ca mai toate celelalte, din Ungaria. Numărul morţilor a fost 8644 
din 9565 îmbolnăviţi. 


Precum delta râului Gange e locul originar al holerei, tot astfel orientul 
— Africa de Nord poate împreună cu Siria și Asia Mică — e patria ciumei. 
Dar nici aicea nu e o boală permanentă, provenind în mod endemic, ci 
asemenea o epidemie. 

Toate epidemiile cari umplu istoria omenirii într-un chip nepilduit de 
acolo și-au luat începutul. Europa a fost totdauna infectată dinspre Orient. 
Pe când în alte veacuri ciuma se întindea asupra unei mari părți a Asiei și 
preste tot continentul european, în Africa se mărginea numai la țărmuri. 


Niciodată n-a intrat în Nubia, în Sahara, în Senegambia. Deși epidemia e 
cam indiferentă față cu climatul sau cu gradele de căldură și de frig, totuşi o 
prea mare căldură sau un frig prea mare o împiedecă. În regiuni tropice n-au 
fost nicicând ciumă. Sezonul ciumei în Egipt bunăoară e aproape totdauna 
de la noiemvrie până la ianuarie, adecă în timp mai mult răcoros. Pe când 
acolo încetează în lunile calde, iulie, august și septemvrie, în Europa e 
tocmai atunci mai primejdioasă. Înălțimile îi sunt indiferente — ea urcă 
Atlamb şi tăpşanele din Curdistan. 

Ciuma în patria ei — la Nilul de jos — nu se ivește în tot anul, ci cam 
tot după patru, cinci, adesea şi mai mulți ani şi atuncea ţine uneori câteva 
luni, alteori ani dupăolaltă. 


Răspândirea ciumei se întâmplă prin infecţiune anume prin cei bolnavi. 
Aceştia sunt obiectele de căpetenie ale infecţiunii. Totdauna s-a observat c-a 
fost adusă de cazuri izolate din Orient. Numeroase şi incontestabile 
exemple dovedesc introducerea boalei numai prin contagiu. Nu se poate 
spune sigur dacă şi cadavrele sunt contagioase, deși credința aceasta a 
existat, căci era oprit, sub pedeapsă de moarte, de-a deschide mormintele 
celor ciumațţi. 

Dovedită este asemenea infecţiunea prin obiecte purtate de bolnavi, 
precum cămăși şi pânze de așternut; prin mărfuri și scrisori însă nu. 
Contagiul e lipit de obiect pentru uz mai îndelungat, nu de acelea cari se 
ating în treacăt. 

Deşi ciumatul poartă în sine şi cu sine materia contagioasă, totuşi 
aceasta nu se trece prin contact, adecă prin atingere, deşi aceasta e credința 
generală. Tocmai credinţa asta a contagiozității formează paginele cele mai 
negre în istoria ciumei. Această credință aducea stagnaţiune în comerț și 
industrie, rumpea legăturile cele mai gingaşe şi mai sfinte, degenera în 
egoism și în adevărată barbarie. 

[23 ianuarie 1879] 

Vorbind în unul din n-rii noștri trecuți despre ceea ce se numește 

mişcarea din Moldova am spus ca nu d. Cogălniceanu a inventat-o, ci d-nia 
lui s-a făcut numai organul acelei frământări. 


Noi nu combatem și nu apărăm pe ilustrul om de stat, a căruia 
specialitate, când se află-n opoziţie, sunt durerile Moldovei, dar, ca istorici 
credincioși, ne vom întreba când îi vin d-lui Cogălniceanu accesele de 
moldovenism, cât îl ţin și ce rezultat practic au. 

Pe când d. Cogălniceanu nu intrase încă în cabinet interpela guvernul în 
privirea redusei stări a Universităţii de Iaşi şi... avea cuvânt. Într-adevăr, 
nime-n lume nu-și poate închipui ceva mai decăzut și mai netrebnic decât 
Universitatea din lași ca întreg. Pe lângă o samă de profesori buni, sunt alții 
pentru cari scrisul și cititul deja prezintă greutăţi neinvincibile, între cari 
cităm de ex. pe actualul profesor de filozofie de acolo, care nu-i în stare a 
construi o frază corectă şi e atât de mărginit încât numele filozofilor celor 
mai vestiți, germani sau franceji, îl scrie cu u scurt la sfârșit (de ex. Kantu, 
Descartesu), necum să fi înțelegând ce zic acei oameni. Pe aceeași scară de 
ignoranță e d. Vizanti, profesorul de limbă română, și alți ipochimeni. 

Dar pe lângă prostia și ignoranța multora din ei se adaogă și alte rele. 
Dacă, buni răi cum sunt, şi-ar vedea de lucru, poate că cu vremea ar deveni 
niște profesori mediocri cari ar împlini și ei, cu greu, un gol. Dar, numiţi 
printr-un concurs la care întâmplarea joacă rolul de căpetenie, inamovibili 
cu toate acestea, cum au ajuns să aibă o catedră leagă cartea de gard şi nu se 
mai ocupă cu ştiinţa ce au a o preda, ci cu... politica. Căci d-nia lor aspiră 
la lucruri mari — la senatorie, deputăţie, ministerie; la posturi diplomatice, 
misiuni științifice plătite din buget etc. etc. etc. 

C-un cuvânt statul plătește acolo o sumă de individe cari iscălesc în 
condica de prezenţă fără a fi ţinut clas, cari câteodată n-au nici un elev, 
pentru că nu se găseşte om care să voiască a-și pierde vremea cu dânşii, cari 
nu știu studiile ce le predau, pentru că nu știu scrie, cari au prefăcut 
catedrele în sinecure, nu-nvaţă nici singuri nimic și nimic nu predau 
elevilor, din care cauză Universitatea e dispopulată, și la unele facultăți, de 
ex. la litere, sunt 5-6 profesori şi 3 elevi poate. Nu zicem că toţi profesorii 
sunt astfel, căci sunt și oameni vrednici, pe deplin serioşi și cu învăţătură la 
acea Universitate, dar despre numele acelora nici n-auzi vorbindu-se, 
tocmai pentru că-și văd pur şi simplu de catedrele lor și nu s-amestecă în 
politică. 

Aşadar d. Cogălniceanu avea dreptate când se plângea de starea pustie 
de părăginire a Universităţii din laşi, dar care a fost rezultatul practic al 
interpelărilor sale? Intrarea sa în minister. Universitatea a rămas în ştirea lui 
Dumnezeu, ca şi mai nainte; d-nii Vizanti, Climescu, Ionescu, Leonardescu, 


Gheorghiu, Șendrea au continuat a face politică și a-și neglija catedrele; iar 
d. Cogălniceanu, puternic ministru la externe, nu se mai preocupa de fel de 
nulitățile despre cari făcuse atâta vorbă. 

Dar dacă rezultatul interpelării n-a fost decât intrarea sa în minister, 
oare acest rezultat n-a fost cumva scopul interpelării? 

Acum să venim la Moldova. Vorbele „Românului“ despre durerea mare 
ce o are pentru pierderea Basarabiei, despre adânca îngrijire ce-l preocupă 
în cestiunea evreilor, sunt și acum, ca totdeauna, mofturi. Basarabia e din 
zestrea şi teritoriul străvechi al Moldovei, deci fiecare moldovean simte 
mult mai adânc acea pierdere. Dacă în Moldova va arde un sat, desigur că 
vor compătimi și alți români d-această întâmplare, însă cei cărora le-au ars 
satul vor avea durerea imediată. Tot așa e și cu cestiunea evreilor, care e 
mult mai gingașă, mai primejdioasă şi mai imediată în Moldova decât în 
Muntenia. 

C-un cuvânt d. Cogălniceanu are dreptate când apasă asupra acelor stări 
de lucruri, dar — care va fi rezultatul practic al acestei înduioşări? Intrarea 
sa în minister. Atunci Moldova va rămâne în știrea lui Dumnezeu ca și până 
acuma şi d-sa — puternic ministru de exteme — nu se va preocupa mai 
mult de acele dureri. 

Oare acest rezultat practic nu este cumva scopul d-lui Cogălniceanu? 
Non bis in idem; mijlocul, odată tocit când cu interpelarea în privinţa 
Universităţii, nu mai prinde astăzi loc. 

Nemaiauzită însă şi necalificabilă e purtarea „Românului“ cu fostul 
ministru, care, orice s-ar zice, a fost singurul om c-o inteligență superioară 
în cabinetul de nulităţi a d-lui I. Brătianu. lată ce zice numărul de joi al 
„Românului“: 


Avem a face c-o personalitate care nu e tare în ceea ce priveşte aritmetica; afară 
doară numai de cazul când e vorba să-și asigure foloase de natură a fi socotite prin 
regulele aritmeticei şi mai cu osebire prin acea operațiune ce se numește sustracțiune. 


Va să zică fostul coleg al d-lui Brătianu e un sustractor. Deie-ni-se voie 
a întreba, oare colegii săi rămaşi în minister ce sunt, ce pot fi, când au servit 
doi ani şi mai bine alături? 

Când d. Cogălniceanu reprezenta ţara la Congresul de la Berlin, atunci 
d. C.A. Rosetti declama în Cameră că ministrul de externe e sublim; astăzi 
ştiţi ce zice „Românul“? 


Vom răspunde astăzi printr-un simplu avertisment la această necalificabilă 
exploatare a celei mai delicate şi periculoase cestiuni (a evreilor). 

După cât ştim este în dosarele ministerului de externe o oarecare hârtie — 
considerată un moment ca dispărută — de natură a arăta lămurit ţării cine o poate 
servi cu credinţă şi patriotism în cestiunea turcilor şi cine şi în ce scopuri este capabil 
de a o compromite. 


Va să zică, din sublim, d. Cogălniceanu a devenit un om ce nu poate 
servi cu credinţă și patriotism interesele ţării, a devenit... trădător. 

Duobus litigantibus tertius gaudet. Nouă ne poate fi indiferentă aceasta 
în familia liberalilor; ceea ce nu e însă indiferent e priveliștea dezgustătoare 
ce ne-o prezintă astăzi organul guvernamental. 

Doi ani și mai bine d. Cogălniceanu a fost sufletul cabinetului Brătianu; 
astăzi ministrul abia demisionat e numit în coloanele „Românului“ hoț și 
trădător. Dar dacă este astfel de ce nu l-au dat în judecata Curţii de Casaţie. 
Cine e „Românul“, că ameninţă cu avertismente când, fiind numai simplă 
bănuială de vină, colegii săi ar fi trebuit să-l trimiţă în judecată? 

Și dacă n-au făcut-o pân-acuma, ce sunt atunci d-nii Rosetti şi Brătianu, 
foștii săi colegi. Nu sunt complici deopotrivă condamnabili? 

Acuzările aduse sunt atât de grave încât credem că e datoria celui 
învinovăţit de-a răspunde limpede la ele. 

[24 ianuarie 1870] 

Cestiunea scăderii rublelor sau, mai bine zicând, a impunerii lor cu curs 
obligatoriu de patru franci e asemenea una din cele mai simțitoare spolieri 
de care s-a făcut vinovat guvernul radical față cu ţara. 

Nu-l combatem pe d. Dim. Sturza îndeosebi în privirea aceasta, pentru 
că numele d-sale e numai victima acelei măsuri; pentru că roşii au știut 
totdeauna să ademenească pe un om mai bun și mai conștiințios decât ei ca 
să le scoată castanele din foc, pentru că şi d-sa este unul dintre aceia cari, 
pentr-o ambiţie rău înțeleasă, se pun la serviciul acelei bande, ponegrindu- 
se pe sine şi mântuind popularitatea, câștigată prin amăgire, a d-lor Rosetti- 
Brătianu. 

Căci iată care e sentimentul publicului mare. 

Cel care s-a culcat ca aseară c-o mie de franci avere și se scoală a doua 
zi numai cu nouă sute douăzeci şi cinci de franci, ca și când cineva i-ar fi 


spart lada peste noapte, numește aceasta sau o hoție sau un impozit. 
Publicul mare îndeosebi o priveşte cu drept cuvânt ca pe-o hoţie, deși nu 
ştie că ea s-a comis acum trei ani, nu ieri alaltăieri, că s-a comis în 
momentul în care cursul rublei s-a fixat la patru franci şi s-a continuat 
asupra ţării întregi până în momentul reducerii. 

Şi toate acestea pentru ce? Spre a se arăta slugamici și supuși puterii 
vecine, pe care o batjocoriseră la Mazar Pașa, pentru ca îndată ce au venit la 
putere să-i facă cele mai mari concesiuni. Căci, îndată ce armiile ruseşti au 
început a lua fața pământului românesc pe tălpile lor, decanul ziaristicei 
liberale afirma că valoarea rublei e ştiinţific stabilită la 4 franci și nimeni să 
nu ducă grijă, căci reacţia face din rublă numai o armă de opoziţie. lar când 
Rusia a dat guvernului, sub titlu de venituri ale moşiilor din Basarabia, un 
milion de ruble subsidiu de război, „Românul“ spunea că un cal de dar nu 
se caută la măsele. 

Iată dar calul de dar costându-ne într-o singură noapte douăsprezece sau 
treisprezece milioane, căci, departe de-a fi un cal de dar, e asemenea calului 
pierzător pe care Ulis l-a introdus înlăuntrul Troiei pentru a aduce asupră-i 
dezordine și ruină. 

Reducerea, considerată ca impozit, e însă atât de apăsătoare încât nu se 
poate asemăna cu nici una din dările actuale, nici prin înălțimea ei, nici prin 
rigoarea şi spontaneitatea perceperei, nici prin nedreptatea repartițiunii. 

Căci această dare, percepută într-o singură noapte, e mai mare decât 
venitul tutunurilor perceput în cursul unui an, mai mare decât toate dările 
directe cătră stat şi, în fine, e egală cu pretinsul deficit lăsat de conservatori 
după cinci ani de guvernare, deficit scornit atunci de liberali pentru a acuza 
pe cabinetul Catargiu c-ar fi ruinat finanţele ţării, deşi rămășițele încasate 
puţin mai târziu l-au acoperit și întrecut. 

C-un cuvânt ca impozit e mare, pentru că întrece pe toate celelalte, și e 
de-o înălțime pe care o putem cel mult presupune, nu cunoaște. 

E riguroasă, pentru că se percepe c-o repejune ruinătoare, fără ca cineva 
s-o poată preîntâmpina sau ocoli, și asemănătoare cu contribuţiile de război 
sau a birurilor impuse peste noapte de turci sau de tătari. 

În fine e nedreaptă, pentru că nu loveşte venitul sau averea reală a 
omului, ci posesiunea vremelnică, adecă pe cel ce se-ntâmplă a avea rubla 
în mână, fără ca să fie a lui. 

Acuma d. Dim. Sturdza poate vedea singur cât de plăcută e acuzarea ce 
a ridicat-o în privirea pretinsului deficit al conservatorilor, acuma când d-sa, 


fără de vină, se vede acuzat de public c-ar fi adus această pierdere şi poate 
vedea totodată cum lucrurile se răzbună prin ele înșile în lumea aceasta, 
cum d-sa e numit autorul unei pierderi egale cu deficitul conservatorilor, pe 
care-l ilustra prin ţifre şi socoteli iscodite. Dac-am fi atât de nedrepți ca și d- 
sa am putea să ne bucurăm de ceea ce i se-ntâmplă, dar cu preţul 
neadevărului nu avem obicei a ne cumpăra popularitate. Destul numai să 
spunem adevărul pentru a se vedea în ce grad e și d-sa vinovat și complice 
Cu roșii. 

Întâia vină este ordinul dat, se vede, caselor publice de-a se desface pe 
cât cu putință de ruble. 

Plata cupoanelor obligaţiilor domeniale s-a făcut înainte de scădere; 
bonurile de tezaur nu s-au preschimbat, pentru ca lumea să fie silită a primi 
rublele înainte de scăderea lor; afară de asta s-au făcut plăţi enorme, s-au 
plătit lefile toate până în ajunul zilei în care s-a publicat decretul. Apoi 
măsura nu rămăsese pe deplin secretă. Bancherii cei mari se vede c-o 
aflaseră, pentru că galopinii lor au umblat toată noaptea prin cafenele și 
birturi oferind rubla c-un mic scăzământ pe hârtie; iar lumea, aducându-și 
aminte cumcă „Românul“ cu câteva zile înainte asigurase că rubla 
valorează ştiinţific patru franci, au căzut în cursa întinsă de speculă, o 
speculă la care visteria a luat parte activă. 

O altă nedibăcie este scăderea rublei într-un chip încât părţile ei la un 
loc nu dau un întreg. Patru piese de câte 92 bani (25 capeici) nu fac la un 
loc 3 franci 70 bani; în fine moneta de 5 capeici (34: rublă) nu e trecută în 
decretul domnesc, deci nu e cotată defel. 

Într-adevâr imputabilă din punctul de vedere al moralității politice este 
participarea visteriei la specula asupra scăderii rublelor; scădere pe care 
cercurile oficiale o știau de mai nainte, iar publicul nu. Din momentul în 
care se vorbise despre scădere în Consiliul de Miniștri visteria trebuia să-și 
păstreze rublele, câte le avea, și să nu caute a se folosi de bună-credinţa 
publicului. 

Cauza pentru care d-nii liberali au prefăcut visteria în Zaraflăc este 
îndoită: 1) pentru ca pierderea încercată de poporul întreg să nu se 
reflecteze asupra visteriei 2) pentru ca să scape de orice răspundere directă 
şi controlabilă. Amândouă scopurile acestea le-au ajuns prin amăgire şi prin 
spoliare. 

Scăderea în sine nu este răul cel mare. Adevărata hoţie consistă în 
primirea din capul locului a rublei pe patru franci, iar imoralitatea consistă 


în specula făcută de casele publice asupra scăderii ce-avea să se-ntâmple c- 
o zi sau două mai târziu. 
Dar-asupra tuturor acestora vom mai reveni. 


€ 


[26 ianuarie 1879] 

Alaltăieri s-a întâmplat o minune. 

Nu mai suntem pe vremea făcătorilor de minuni, pe a lui Nevtinav 
împărat din Egipt, de pildă, despre care vorbește povestea ciobănească a lui 
Alexandru Machedon că făcea, zice, ostaşi de ceară; îi punea în şir pe o tavă 
şi îi topea și numaidecât, într-o clipeală de ochi, se topea oastea lui Darie 
împărat trimisă împotriva lui. Nevtinav era un mare fermecător, dar 
minunea ce s-a întâmplat alaltăieri tot n-ar fi putut-o face. 

„Românul“ a vorbit adevărul — se poate mai mare minune? Și încă aşa 
de neted, așa de cu prisosință, încât articolul guvernamental care a văzut 
lumina zilii la 23 călindar (4 făurar) pare ieșit dintr-altă pană, nu din cele 
obicinuite. Deci fiind aproape cu desăvârşire identic cu vederile noastre, îi 
dăm locul de onoare și-l publicăm mai întreg, atârnând de el un mic 
rezumat şi un scurt comentar. 

. 

lată dar ce zice primul Bucureşti al „Românului“ de la 23 călindar (4 
făurar). 

Esistența Camerelor actuale se scurtează din ce în ce mai mult prin 
necesitatea de a ajunge la alegerea și convocarea Camerelor de revizuire. 
Propunerea de declarațiune că e trebuința a se revizui art. 7 din 
Constituțiune este și depusă de guvern de mai multe zile pe biuroul 
Corpurilor legiuitoare; în curând va trebui a se face întâia citire și apoi, dacă 
propunerea va fi adoptată, în 30 zile Camerele vor înceta fatalmente de a 
mai esista. 

Cu toate aceste, trebuie să o spunem cu adâncă părere de rău, Camera 
pare a nu prea avea conştiinţă de pozițiiunea în care se află și de greutatea 
sarcinei ce mai are de îndeplinit până la espirarea mandatului său. 

În loc de a se folosi de fiecare oră ce mai are de trăit spre a săvârşi 
lucrări utile, care ar recomanda-o ţării şi ar face-o să merite bine de la 
dânsa; în loc de a căuta să termine cât s-ar putea mai repede votarea legilor 
urgente ce sunt supuse dezbaterilor ei; în loc de a se sili să îndeplinească cel 


puţin în parte programa de îmbunătățiri supusă și prin discursul tronulul la 
deschiderea sesiunii actuale şi primită cu fericire de dânsa prin răspunsul 
făcut tronului, își pierde din contra un timp preţios în nesfârșite discuţiuni 
chiar asupra cestiunilor celor mai neînsemnate. 

Din cel mai neînsemnat articol de lege, din orice interpelare, din oricare 
cestiune de regulament ce-i place vreunui membru al acestei Camere s-o 
ridice se face materia unor neterminabile discursuri, nu numai fără un 
interes real pentru cestiunea ce le servește de prelest, dar şi de cel mai 
nenorocit efect pentru prestijul regimului nostru parlamentar și pentru 
îndeplinirea datoriilor ce are acest Corp legiuitor către ţara ce l-a ales. 

Simţul măsurii pare a fi cu totul necunoscut multora din oratorii ale 
cărora discursuri umplu dările de seamă oficiale ale ședinţelor Camerei. Nu 
mai zicem nimic despre simţul datoriei. Dorinţa de a străluci pare a 
esercita singură cea mai funestă tiranie asupra multor spirite. Dacă cel 
puţin această dorinţă ar fi servită cu inteligenţă și cu bun simţ, dar vai! 

Înamoraţi de laurii tribunii, pot să fie siguri că ţara nu le va fi 
recunoscătoare de stearpa lor muncă oratorică, care opreşte în loc munca 
producătoare. Publicul, ce are mult bun simţ, își râde, când nu se revoltează 
de arguțiele şi de subtilităţile ce servesc de bază la mai toate discuţiunile ce 
mistuiesc ședințele Camerei; el se indignează când vede cum cei setoși de 
vorbă caută nod în papură spre a putea vorbi și cum își pierd timpul pentru 
lucruri cu totul neînsemnate, care, chiar de ar rămânea greşite, n-ar 
compromite nimic; el preţuieşte cu drept cuvânt că cele mai multe din 
dezbaterile ce absorb în deșert activitatea Camerei și chiar a guvernului, 
nevoit să urmeze toate discuţiunile şi chiar toate caprițiele parlamentare, nu 
valorează de bunăseamă nici jumătate cât diurna deputaţilor, pentru timpul 
cât sunt ocupați în acele seci dezbateri. 

Avem convingerea că n-a esistat până astăzi nici o Cameră cu mai bune 
simţiminte, cu mai mult patriotism și cu mai mare dorință de a face binele 
pentru țară. Din nenorocire aceste minunate simţiminte sunt în cea mai 
mare parte neutralizate prin lipsa de orice tact parlamentar, prin ușurința cu 
care se cere și se ține cuvântul ore întregi și uneori prin lipsa conștiinții 
despre gravitatea unor dispoziţiuni ce se iau şi despre consecințele lor în 
practică. 

Plini de idei greșite, considerăm libertatea cuvântului ca un drept ce l-ar 
avea fiecare fiinţă vorbitoare de a rosti pe lung și pe lat tot ce-i trece prin 
gând, cu îndatorirea pentru toți aceia ce nu vorbesc să-l lase să 


povestească până în capăt tot ce naște spontaneu în creierii săi; nu băgăm 
de seamă că, practicând în acest mod regimul parlamentar, compromitem 
interesele ţării și risipim chiar averea contribuabililor în diurne plătite 
pentru serviţii foarte minime. 

Și în Englitera, şi în Helveţia, şi în Belgia se practică regimul 
parlamentar, în toată puritatea lui; dar ia să cuteze un orator, și mai cu 
seamă unul de a doua sau de a treia mână, să ţie un Corp legiuitor în loc cu 
discursuri nemăsurate şi va fi îndată pus la regulă de colegii săi. Însuşi d. 
Disraeli, astăzi lord Beaconsfield, la începutul carierii sale parlamentare, 
cutezând a se arunca în discursuri ce treceau peste măsura obicinuită, fu silit 
de mai multe ori să tacă prin protestările colegilor săi și chiar să iasă din 
Camera Comunelor. La noi însă oricare vorbitor ce nu promite câtuși de 
puţin a deveni un lord Beaconsfield absoarbe timpul Camerei în discursuri 
ce țin oare întregi; o sută de deputați aşteaptă în nelucrare, ţara reclamă în 
deşert îngrijirea intereselor sale și contribuabilii plătesc la diurne pentru ca 
d. cutare să vorbească. 

Nu astfel vom răspunde la așteptarea ţării; nu astfel vom întări în 
România regimul parlamentar și instituțiunile libere; din contra, le 
compromitem. 

Conjurăm pe toţi deputaţii ce au conştiinţă de gravitatea situaţiunii pe 
care o desemnarăm să se întrunească și să se concerteze spre a lua o altă 
direcțiune; să se hotărască fiecare a pune frâu mâncărimii sale de vorbă, cel 
puţin în cestiunile ce nu le cunoaște și nu le-a studiat, căci alttel vom 
ajunge la espirarea mandatului legislaturei actuale fără ca ea să aibă înscrise 
la activul ei acte care s-o recomande naţiunii. 

e 

Până aci, „Românul“ de la 23 călindar (4 făurar). 

Va să zică „Românul“ constată cu adâncă părere de rău că actuala 
Cameră: 

n-are conștiință de poziția în care se află şi de greutatea sarcinei de 
îndeplinit; 

îşi pierde timpul prețios în nesfârșite discuţiuni asupra cestiunilor celor 
mai netrebnice; 

deputaților le place a lua cestiuni făr'de nici un interes drept pretext 
pentru a ţine discursuri ce nu se mai mântuie și de cel mai nenorocit efect; 

oratorii vorbesc numai de dorinţă de a străluci, fără inteligență şi fără 
bun-simt, înamoraţi de laurii tribunei fac munca stearpă; și publicul râde, ba 


se revoltează de arguțţiile şi subtilitățile ce servesc de bază la mai toate 
discuţiunile; în fine publicul se indignează, văzând pe setoșşii de vorbă 
căutând nod în papură pentru a pierde timpul pe nimicuri; 

se pierde timpul cu capriţii parlamentare, cu dezbateri seci, cari nu 
valorează nici jumătate cât diurna; Camera, prin lipsa de orice tact 
parlamentar, prin ușurința cu care cere cuvântul, prin lipsa de conștiință, 
prin mulțimea de idei greșite, prin aceea că orice ființă vorbitoare spune pe 
lung şi pe lat tot ce-i trece prin gând și povesteşte până în capăt tot ce-i 
născoceşte creierul, prin toate astea compromite interesul ţării şi risipește 
averea contribuabililor; 

cu mâncărimea lor de vorbă deputaţii tratează cestiuni ce nu le cunosc şi 
nu le-au studiat, compromiţând regimul parlamentar și instituţiunile libere 
ş.a.m.d. 

Ei bine, o Cameră care n-are conștiință de datoria ei şi risipește timpul 
pe nimicuri, se servă de cestiuni ca de pretexte de vorbă deșartă, are numai 
dorința de a străluci fără inteligenţă și fără bun-simţ, o Cameră care se 
serveşte în mai toate discuţiunile de arguţii și subtilităţi ridicole ce 
indignează publicul, ca care caută nod în papură și-și pierde timpul cu 
secături ce nu fac cât jumătatea diurnei, o Cameră care tratează cestiuni ce 
nu le cunoaşte şi nu le-a studiat, care compromite interesul ţării, regimul 
parlamentar și instituţiile libere, o Cameră care risipește averea 
contribuabililor — ştiţi ce este cu toate acestea o asemenea Cameră în ochii 
„Românului“? Nesimţitoare? Nepatriotică? 

Nu. 

Cea mai bine simţitoare, cea mai patriotică, cu dorința cea mai mare de 
a face binele ţării, precum n-a esistat de când lumea una mai bună şi mai de 
treabă. 

Dacă „Românul“ poate atribui patriotism, abnegare și cele mai bune 
simțiminte la oameni de care publicul râde pentru arguţiile, subtilitățile, 
pretextele de vorbă lungă şi lipsa lor de inteligenţă şi de bun-simţ, dacă o 
poate aceasta „Românul“, fac-o sănătos și să-i fie de bine. Noi nu putem. 


€ 


[28 ianuarie 1879] 
In n-rul de joi (25 ian.) al „Românului“ găsim un pasaj pe care declarăm 
că nu-l înțelegem. Vorbind despre tot felul de acuzări ce se aruncă d-lui 


ministru de finanţe pentru reducerea rublelor, acuzări pe cari noi nu le-am 
împărtăşit decât în privirea unor cestiuni de amănunţime și de aplicaţie, 
„Românul“ cuprinde deodată următorul pasaj uimitor: 


Generalitatea (adică naţia) pierde din vedere că, dacă guvernul n-ar fi primit 
rublele pe preț de 4 lei la intrarea lor în ţară, Rusia ar fi impus cursul rublelor sale de 
hârtie. În acest caz ţara n-ar fi pierdut o singură dată 7 şi jumătate la sută asupra 
rublelor de argint, ci de patru-cinci ori câte atâta la sută asupra fiecării scăderi a 
cursului rublelor de hârtie. 


În treacăt constatăm că poporul românesc, când liberalii au nevoie de el, 
se numeşte națiunea suverană, iar când acel popor exploatat devine neplăcut 
companiei Brătianu & Rosetti el se cheamă generalitate. 

Apoi se zice că această generalitate uită un lucru, că Rusia ar fi impus 
rubla sa de hârtie. 

Dar generalitatea n-a putut uita un asemenea lucru din cauza simplă 
că... nu l-au știut niciodată. Cine a dat Rusiei dreptul de-a cere ca 
vânzătorul român să recunoască de bun și vrednic de credință un sinet 
iscălit la o bancă din Petersburg pe care se zice că acea bancă va plăti o 
rublă de argint pentru petecul de hârtie? 

Generalitatea e în orice caz în drept de-a întreba quo jure s-ar fi cerut o 
asemenea monstruozitate din partea statului vecin, căci atunci s-ar putea ca 
şi turcii să pretinză să le primim al pari caimelele, austriacii să le primim 
Staats-bancnotele și, odată erijată teoria aceasta în drept public, s-ar putea 
pretinde ca să primim al pari oricâte bancnote ni s-ar trimite din puternicele 
împărăţii Schaumburg-Lippe şi Monaco. 

C-un cuvânt generalitatea e-n dreptul său de-a crede că acea impunere 
se poate face neapărat la... Astrahan, dar de la Astrahan până la Prut mai e 
o bucată bună de cale. 

Cumcă ruşii au putut să impuie în Turcia moneta de hârtie e o mare 
nedreptate, din cauză că locuitorul singular nu poate fi făcut răspunzător 
pentru învingerile suferite de statul său, dar... Rusia era în război cu Turcia 
şi războiul explică multe. Eram însă noi în război cu Rusia? 

Nu. Din contră: prieteni, aliaţi chiar, o alianţă a căreia extremă onoare 
am plătit-o cinstit, cum se cuvine unor capete înțelepte ca ale noastre, cu 
Basarabia. Se mai cuvenea oare să plătim onoarea aceasta fiecare din noi în 
parte cu 50 la sută? Ruşii că-s ruși și tot nu credem c-ar fi pretins atâta 


venerațiune din partea noastră, pentru că pravoslavnici suntem şi noi „dar la 
rublă de hârtie nu este pravoslavie“. 

Dar precum nu vedem de unde ar fi putut porni impunerea rublei de 
hârtie, adecă a sinetului mic emis de un stat ruinat, tot astfel nu vedem nici 
necesitatea de-a se primi rubla de argint pe patru franci, căci această monetă 
de metal este în parte un sinet au porteur, adică un sinet pentru cusurul cât 
nu s-ajunge până la 4 franci. 

Și într-adevăr aşa s-a și întâmplat. Pân-a nu ieși decretul domnesc prin 
care se fixa cursul rublei de argint această din urmă era primită de negustori 
pe 3 şi jumătate franci, iar pentru restul pieţii era tinichea, încât cine avea 
poli imperiali de aur bea și mânca, iar cine nu se uita și răbda. Asta s-a 
întâmplat cele dântâi două, trei zile după intrarea glorioaselor armii în ţară, 
adecă până în momentul în care s-a obștit carte domnească în toată ţara prin 
care se dispunea altfel. 

Cu un cuvânt generalităţii nu i se putea impune nimic de către ruși și 
nici i s-a impus. Cine a impus generalităţii este tocmai guvernul roșu, care 
ne-a constituit trei ani de zile în cumpărători unici ai rublei de argint şi ne- 
au cauzat prin aceasta un rău ce e departe de-a se mântui prin reducere, deși 
aceasta era neapărat necesară. Căci nu o singură dată ţara pierde 7 şi 
jumătate procente, ci ea va mai pierde încă, chiar atunci când s-ar face o 
reducere până la valoarea adevărată a rublei. D. Dim. Sturza, care o știe 
foarte bine aceasta a spus-o în Cameră că bine știe cumcă reducerea nu e 
mijlocul radical pentru stârpirea răului și că adevăratul leac e demonetizarea 
desăvârşită. 

Cauza pentru care rubla va rămâne pe multă vreme o calamitate ce nu se 
va putea lecui decât prin demonetizarea deplină este că argintul în genere 
scade la preț din cauza înmulţirii lui şi va scădea mereu, până se vor istovi 
minele acum lucrătoare. În formă de ban argintul se mănţine la o oarecare 
înălțime numai atunci când s-a bătut în analogie cu numărul 
contribuabililor. 

Afară de asta mai toate statele mari au demonetizat argintul și au 
monetă curantă de aur. Între acestea sunt Anglia, Franţa (de facto) şi 
Germania, încât o mulțime de argint a devenit marfă care-și caută stăpân. 
Deci în momentul în care era prisos de marfă și nici un cumpărător, d-nii 
roşii, din slugărnicie către ruşi, constituiesc ţara noastră în unic cumpărător 
al rublei cu preţul cel mai bun. Rezultatul a fost un adevărat potop de ruble, 


despre cari nu ştim până la ce punct vor scădea și cari, cu cât mai multe 
sunt, cu atât mai puţină putere circulativă au. 

Căci valoarea argintului se fixează prin proporţia în care el există pe 
piaţa universală alături cu aurul. Îndată ce prin supraproducțiune acea 
proporţie se clatină și șovăiește, argintul merge repede-napoi și șovăiește în 
mod primejdios, până ce producerea va înceta şi mulțimea lui va fi 
determinată şi neaugmentabilă, încât numai atunci se va restabili o proporţie 
oarecare şi vom şti din nou la câtă valoare a-ncremenit argintul. Până atunci 
argintul se va potrivi numai pentru batere de mărunţiș, nu pentru monetă de 
valoare. 

N-a fost totdeauna astfel, pentru că înainte vreme, argintul fiind rar, se 
potrivea asemenea pentru monetă curantă; astăzi însă banii albi sunt mai 
mult ori mai puţin o monetă fiduciară sau de credit, deși într-un grad mai 
mic decât hârtia. Neavând destulă valoare intrinsecă, ca marfă sau ca metal, 
banul alb e cu atât mai preţios cu cât mai puţin este și, dacă mulțimea 
banilor de argint e prea mică în raport cu necesitățile circulaţiei, atunci 
provine cazul că argintul are agio faţă cu aurul, că pentru patru piese de câte 
5 franci capeţi un napoleon şi ceva deasupra — caz care s-a întâmplat în 
Franţa. Dar acest spor de valoare nu e intrinsec, ci circulativ. La așa căutare 
poate ajunge altfel și banul de hârtie, când nu se emite pe cât trebuieşte. 

Dar este oare acesta cazul nostru? 

Un ministru conservator (d. P. Mavrogheni) a emis 25 milioane de bani 
de argint româneşti, calculând de fiecare contribuabil câte 25 de franci. 
Destul și prea destul. Liberalii, în momentul inundării cu ruble, au găsit că 
prea e puţin și au mai emis 18 milioane bani de hârtie. Dar alături cu acești 
bani de hârtie avem azi câteva milioane de ruble în ţară, pe cari le-am 
cumpărat cu aur şi din cari se vor schimba parte în 24 milioane mărunțiș 
naţional. 

Avem însă nevoie de atâta mărunţiş, de atâta monetă fiduciară și 
semifiduciară? 

Noi credem că nu și ne temem că politica financiară a roşilor se va 
sfârşi cu un dezastru. 


È 
[28 ianuarie 1879] 


Pentru înțelegerea acestei metafore anunțăm cititorilor că Ceres, zeița 
agriculturii, găsindu-și pe iubita sa fiică Proserpina în iad hrăpită de Pluton, 
reclamă lui Jupiter spre a o elibera. Jupiter decise ca să i se libereze dacă nu 
va fi gustat nimic din iad. Ascalpheo purtă mărturie că ar fi văzut pe 
Proserpina gustând dintr-o rodie. Pe baza acestei mărturii destul de clasice 
Jupiter hotărî ca Proserpina să petreacă 6 luni în infern și 6 luni în Olimp. 
Pentru a-și răsbuna, Ceres prefăcu pe Ascalpheu în bufniță, pasăre sinistră 
de urât augur, din Metamorfozele lui Ovidie, cartea IV. 


€ 


[30 ianuarie 1879] 

În zădar ar încerca cineva să dovedească că statul e un rezultat al 
convențiunii și al punerii la cale prin teorii; el este și rămâne un product al 
naturii, un organ al societăţii şi, precum omul nu-i liber de a-şi schimba 
inima sau creierul sau plămânii după plac, asemenea nici societatea, într-o 
stare anumită de lucruri economică și de cultură, nu poate să schimbe după 
plac forma şi funcțiunile statului, nu poate să se joace nepedepsită de-a 
parlamentul și de-a guvernul. 

De când însă au venit roşii la putere, a-nceput jucăriile pe toate 
terenurile şi-n toate ramurile vieții publice, jucării costisitoare şi cu atât mai 
primejdioase cu cât ele amenință a distruge și restul de bun-simţ al 
publicului şi a-l face să ia jucării şi giumbușuri drept lucruri serioase. 

Partidul conservator — neesclusiv şi nefanatic ca totdauna și singurul 
partid care n-are de loc nerăbdarea de a veni la putere, de vreme ce membrii 
săi n-au fost nicicând avizaţi la pânea bugetului — partidul conservator 
zicem nu-și prea bate capul de-a vedea numaidecât răsturmându-se guvernul 
actual sau de a veni numaidecât conservatorii la putere. Aceasta ne e 
indiferent. 

Dar ceea ce dorim e ca să avem un guvern serios și o Cameră serioasă, 
oricari ar fi elementele din cari ar fi compuse. Când aşa-numiţii liberali erau 
în ajunul de-a veni la putere se ştie că regimul vechi a susţinut pe roşii în 
alegerile senatoriale față cu candidaţii altor nuanţe liberale, aceasta nu din 
iubire pentru roșii, ci pentru că roșii, fiind mai numeroși şi mai bine 
organizaţi, îndreptăţeau la prezumpţiunea că vor putea da un guvern serios 
și cu autoritate. 


Se-nţelege că nimeni nu poate judeca un partid înainte de venirea lui la 
putere decât din declaraţiile lui orale și înscrise. Roşii promiteau marea cu 
sarea, dar promisiuni de astea sunt comune tuturor partidelor cari vor să 
facă efect momentan asupra mulțimii. Din acele promisiuni noi nu 
culesesem decât două-trei, pe care am îndrăznit a le crede: în afară o 
politică de pace, înlăuntru o politică de împăciuire și de ordine. 

În locul păcii înlăuntru și în afară ştim cu toţii ce-a venit: călătoria la 
Livadia, războiul cu turcii, martiriul bietei noastre armate prin foame și prin 
frig şi toate grozăviile unui război întreprins iama, fără bani și fără a fi fost 
pregătiţi pentru el, precum rechiziţii de oameni și vite ş.a.m.d. 

lar împăciuirea înlăuntru s-a tradus prin darea în judecată a unsprezece 
miniștri, în persecutarea învierșunată a tot ce nu e suflare radicală în ţară. 

În locul unui guvern serios și cu autoritate am avut, din contra, un 
guvern cu minte copilăroasă și cu apucături tiranice, însă ridicole, cari în 
loc de-a inspira respect, produc scârbă. 

De atunci greşeli peste greşeli, produse din uşurătate de minte, din 
neştiință de carte, adeseori din rea-credinţă. A le enumera pe toate ar fi greu 
şi ar trece peste marginele unui articol de fond. 

Destul numai a arăta că răul principal este lipsa de responsabilitate a 
guvernului, care-n toate cestiunile, chiar în cele curat administrative și de 
căderea sa, s-ascunde în dosul Camerei. 

Cu acest chip am ajuns că naţia nu mai are pe cine trage la răspundere 
în cestiunile cele mai grave pe cari le-a compromis guvernul. 

Vedem de ex. că, după două luni trecute, Camera nu s-a ocupat încă cu 
bugetul pe anul 1879. Astfel nici știm cum ne aflăm; poate că în faţa unei 
prăpăstii. Pe când d. N. Ionescu vorbeşte în Cameră de un deficit mare, de 
emisiune de hârtie-monedă peste suma votată de Cameră, d. Sihleanu, 
prezidentul comisiei bugetare, declară că d-sa se ocupă cu bugetul, că de 
dragul bugetului a părăsit cu inimă grea balonul captiv din Paris și s-a grăbit 
a veni în patrie. 

Iată dar balonul captiv şi poate bal Mabille jucând un rol de străgănire 
în afacerile statului român. 

Ca și bugetul stă cestiunea monopolului tutunurilor, o cestiune care 
ameninţă un venit sigur al statului de aproape zece milioane. Tot astfel stă 
cestiunea juncţiunilor de la Predeal și Vârciorova, tot astfel calamitatea și 
remediile rublei; toate cestiunile arzătoare, gingașe și bogate în consecuenţe 


sunt la dispoziţia balonului captiv şi a înţelepciunii deosebiţilor Sihleni cari 
populează Adunarea actuală. 

Nu mai avem nevoie a caracteriza mai de aproape această Cameră. 
„Românul“ însuși a făcut-o cu prisosinţă; foaia guvernamentală a zugrăvit 
cu colori veridice cum adunarea pierde vremea cu nimicuri, cum tratează 
cestiuni ce nu le cunoaște și nu le-a studiat, cum fiecare dobrii ciolovec, 
numai din dorinţa de a străluci, povestește pe lung şi pe larg tot ce-i trece 
prin minte. 

Copii bătrâni și plini de patimi, zicem noi. 

Patimi rele şi uricioase, conduse de minţi nebunatece de copil, iată 
caracterele care hotărăsc pentru moment soarta statului român. 

Nu vom zice că toți sunt astfel, căci am fi nedrepţi, dar desigur 
majoritatea e astfel. 

În faţa alegerilor pentru Adunările de revizuire nu vom spune dar 
alegătorilor: căutați s-alegeţi numaidecât candidaţi conservatori; ci le vom 
spune: principiile abstracte, oricare ar fi, nu sunt nici bune nici rele, precum 
o formulă matematică nu e moralicește bună sau rea. Cu aplicarea în 
practică abia ele devin bune sau rele. De aceea alegeţi oameni de treabă și 
cuminţi, alegeţi oameni într-adevăr serioşi şi nepătimași și nu vă temeţi, 
conservatori fie, liberali fie, în înţelegere şi cu pace vor trăi şi vor dezbate. 

Maşinele mânate de-o putere elementară, ba chiar acele puse în mișcare 
de puterea omenească numai, posedă o parte foarte esențială fără de care 
maşina ar lucra lipsită de orice regulă, ar deveni incalculabilă în privirea 
repejunii cu care se mișcă, și-ar toci toate părțile şi peste puțin s-ar face 
netrebuincioasă. Deşi această parte nu pare esențială la prima vedere, deşi 
ea nici produce putere, nici îndeplineşte o muncă, totuşi fără de dânsa 
maşina ar fi de o regretabilă imperfecţiune și de puțin folos. Această parte a 
mecanismului se numeşte regulator. Ceasornicele ar merge fără de 
socoteală și rost de n-ar avea pendula, mașina cu vapor ar plezni sau ar sta 
pe loc fără regulatorul centrifugal. 
Şi cu toate acestea am zis mai sus că la prima vedere acea parte a 
mecanismului întreg pare neînsemnată, neesențială. 


Tot așa privește Camera actuală facerea bugetului. Cestiuni cari par cu 
mult mai mari, precum reorganizarea judecătoriilor de pace, reorganizarea 
Ministeriului de esterne, balonul captiv ş.a. o preocupă atât de mult încât 
uită că mecanismul statului nu poate merge fără regulatorul lui, fără buget. 

Tocmai pentru că lucrul e cu mult mai important decum pare la prima 
vedere, Constituţia prevede ca bugetul să fie elaborat și votat c-un an 
înainte de punerea lui în aplicare; cu toate acestea Camera actuală, în 
pretinsa ei suveranitate, calcă legea și nici de gând are, precum se vede, de- 
a începe odată cu discutarea bugetului. 

Am spus-o într-alt rând că întârzierea aceasta inspiră prepusuri grave. 

Guvernul, care e vaca cu lapte a liberalilor, pentru a scăpa de orice 
răspundere şi control și pentru a putea da ţării un buget fictiv, a cărui 
responsabilitate să nu se răsfrângă direct asupra nimănui, a însărcinat 
Camera cu lucrarea aceasta, iar Camera l-au însărcinat pe balonul captiv. De 
vom avea un buget rău făcut sau de nu l-om avea defel, scuza guvernului 
liberal e gata: balonul captiv a fost cauza întârzierii, el plăteşte paguba. În 
caz când ţara ar ajunge cumva prin nouăle alegeri să aibă iar un guvem 
regulat, care să tragă la răspundere pe politicii actuali, ei şi-au pregătit deja 
dosul după care să se ascundă: Camera și sminteala de minte a celui 
însărcinat cu elaborarea bugetului. 

Cu toate acestea elaborarea bugetului este un drept exclusiv al 
ministrului de finanţe, el e cel care cere și Camera are dreptul de-a da sau 
de-a refuza. Și dacă această Cameră ar fi liberală — precum pretinde — ar 
trebui să-şi aducă aminte că acest drept al ei de-a vota bugetul este originea 
tuturor libertăţilor publice, căci parlamentele vechi nu se convocau pentru a 
face legi, ci numai pentru a vota regilor şi guvernelor mijloacele 
trebuincioase fie pentru război, fie pentru lucrări de pace. 

Dar ce vorbim noi de liberal sau neliberal. Scopul acestei întârzieri este 
ca guvernul, împreună cu ciracii lui din Cameră, să lase lucrul încurcat și 
ca, oricine ar veni în urmă-le, să-și pună mânile în cap de prăpastia ce va 
găsi-o. E o conspirație între guvern şi Cameră pentru a zădărnici în 
cestiunea aceasta, ca în toate celelalte, orice răspundere reală. 

Al doilea prepus grav pe care ni-l inspiră întârziarea aceasta este că 
Adunarea actuală se teme a arăta limpede şi prin cifre situaţia noastră 
financiară, se teme de-a spune adevărul, pentru că atunci n-ar mai fi 
realeasă; pe când, fără buget votat, deputaţii de azi şi candidaţii de mâine tot 


mai pot amăgi poporul prin strălucite situaţii fictive, născocite de fantaziile 
ciumate ale redactorilor „Românului“. 

Un ministru conservator — d. P. Mavrogheni — introdusese o regulă 
statornică în privirea bugetelor; ele erau elaborate și votate gata cu mult 
înainte de a se-ncepe exerciţiul anului respectiv; iar condeie cari rămăseseră 
neprevăzute sau a căror necesitate se impunea peste an se treceau într-un 
buget rectificativ, încât, de mergea bine sau rău încasarea veniturilor, regulă 
şi orânduială era totdeauna, situaţia finanţiară, bună-rea, era limpede. Cu 
toată lipsa de esport şi cu toată împuţinarea izvoarelor de venituri, cauzată 
prin concurența grânelor ruseşti şi americane și descrisă atât de bine în 
nepărtinitorul raport al cavalerului de Bosizio, bugetul statului, încărcat 
într-adevăr prin mulțimea de cheltuieli introduse de organizarea liberală a 
țării, îşi păstra echilibrul său pururea ameninţat. Dar acest echilibru şi-l 
păstra numai prin prevederea și regularitatea cu care se elabora și numai 
regularitatea aceasta a fost cauza pentru care gestiunea afacerilor statului 
sub conservatori s-a sfârșit fără deficit. 

Dar orânduială și liberalism sunt în România lucruri contradictorii! 

VÂRFUL CU DOR 


[1 februarie 1879] 
Un foileton, publicat în „Binele public“, cuprinde un mic fragment (din 
memorie) a baladei populare Vârful cu Dor ţinut în metrul Mioarei, a lui 
Mihu-Haiducul şi a Meșterului Manole. 
lată acel fragment: 


Bădiţă, bădiţă, 

Zise bietul Niţă, 
Dă-mi a ta fetiță 
Să-mi fie soţie. 

Mult mi-e dragă mie! 
Eu că ţi-o voi da, 
Zise baciul Preda, 
Dacă vei ierna 
Colo-n munticel 
Singur, singurel, 


Până ce-om veni, 
Eu și mândra ta, 
Spre a mi te lua. 
Pe un pisc tăcut, 
De vânturi bătut, 
Şade singurel 
Tristul ciobănel, 
Tot cătând spre văi 
Să vază pe-ai săi. 


Balada aceasta, dacă va fi existând întreagă, nu e cuprinsă nici în 
culegerea lui Alexandri, nici în altele mai nouă. 

Liber-cugetător, liberă-cugetare iată fraza cea nouă cu care organul de 
căpetenie al guvernului înfrumusețează fărădelegea de la Curtea de Argeș, 
fraza pe care se-ntemeiază pentru a lăuda purtarea unui prefect netrebnic şi 
pentru a ponegri atitudinea unui principe al bisericii române. 

Întâmplarea e foarte simplă, de-o netăgăduită evidență. Un tânăr, anume 
Nicolae Codreanu, fiu de preot din ținutul Iașilor, moare la Curtea de Argeș, 
în casa unui evreu galițian, fără să fi dispus nici în scris, nici prin viu grai 
cu limbă de moarte ceva în privirea înmormântării sale sau a averii ce-o fi 
avut-o. 

Preoţii vin să-l îngroape și sunt daţi afară de evreul galițian sub 
pretextul că răposatul ar fi fost liber-cugetător; și pe când episcopia dispune 
înmormântarea după ritualele bisericii răsăritene, al cărei fiu sufletesc era 
răposatul, autoritatea mireană, anume prefectul, pune numaidecât temei pe 
declaraţia unui venetic şi susține înmormântarea după ritualul liber 
cugetătorilor, și aceasta nu în cimitirul comunei mirene, adecă al orașului, ci 
într-acela al unei biserici de lege răsăriteană. 

Și „Românul“, foaie ce se pretinde, dragă Doamne, naţională, susține 
purtarea necuviincioasă și nelegiuită a prefectului faţă cu dreapta indignare 
a P.S.S. Episcopului de Argeş. 

Înainte de toate „Românul“ pare a nu ştie ce însemnează cuvântul 
„liber-cugetător“. Religia, pe lângă vecinicile ei adevăruri morale, pe cari 
nimeni nu le tăgăduiește, nici le contestă, cuprinde şi teze curat teoretice de 


cosmogonie pe cari biserica însăși nu le ia decât în mod simbolic, abstracţie 
făcând că aproape toate tezele acelea sânt cuprinse în Vechiul Testament şi 
cuprind maniera de a vedea iudaică. Noul Testament, adică temelia bisericii 
creştine, mai nici nu cuprinde teze de cosmogonie sau de teogonie, încât 
nici aşa-numita liberă-cugetare, care substituie Cărţii Facerii doctrine 
naturaliste, nu are a face de-a dreptul cu miezul bisericii creştine, ci cu 
accesoriul dogmatic al Testamentului Vechi. leie cineva în mod cât de 
superficial ideea despre Dumnezeu din Testamentul Vechi în care creatorul 
se mânie, cere jertfe crunte şi poruncește prin judecători și proroci ca 
poporul ales să nu ucidă numai pe dușmanul armat ci şi pe femeea, copiii, 
ba până și animalele lui, şi compare apoi ideea de mai sus cu aceea a 
dumnezeirii blânde, îngăduitoare şi îndelung răbdătoare a concepţiunii 
creştine și va vedea numaidecât că deosebirea dintre maniera de a vedea a 
bibliei iudaice şi concepţiunea celei creştine sunt departe cât cerul de 
pământ, căci în ordinea întâia de idei dăm de-o antropomorfizare a 
calităților poporului evreiesc, fanatic și esclusiv, pe când în a doua ordine ne 
întâmpină spiritul Dumnezeului păcii, îndurării şi iubirii de oameni. 

Libera-cugetare, admițând-o chiar în cazul de față, consistă din 
substituirea cosmogoniei biblice prin idei de altă natură, şi fiindcă asemene 
idei, ca toate tezele curat teoretice, ca formulele din matematică sau 
axiomele geometriei, au a face numai cu adevăruri logice, iar nu cu 
convingeri și adevăruri morale, de aceea ele, neavând a împărți nimic cu 
inima şi cu caracterul omului, adecă neputându-le nici strica, nici îndrepta, 
nu inspiră nimănui dispoziţii odioase ca acelea despre cari se pretinde că le- 
ar fi avut răposatul, dispoziţii cari jignesc ca din senin fără nici un motiv 
învederat credinţele și datinele religioase pe cari poporul nostru le urmează 
de optsprezece sute de ani. 

Nu cugetarea liberă, ci absoluta lipsă de cugetare ar fi putut dicta aşadar 
acea pretinsă dorință ultimă pe care „Românul“ o apără cu atâta foc în 
contra istoriei noastre de veacuri, opuind toleranţei noastre recunoscute 
intoleranța greoaie şi ignorantă a unor instincte de neorânduială şi de 
barbarie spirituală și morală. 

În epoca noastră de nedisciplină a minţilor, în care mulţi rostesc cuvinte 
ce nu le pricep, se-ntâmplă într-adevăr ca liberi-cugetători să fie numiţi acei 
ce sufăr de halucinațiuni dezordonate, dar acel nume se aplică în mod 
impropriu, căci nu e vorba de oameni cari gândesc liber, ci de indivizi cari 
nu gândesc în genere nimic. 


Dar nu aceasta e teza noastră, căci dacă am şti că „Românul“ e-n stare a 
ne-nţelege precum știm bine că nu e în stare, atunci n-am avea decât să-i 
repetăm întrebarea lui Pilat din Pont „Ce e adevărul?“ pentru a-l face să 
înţeleagă că o cugetare într-adevăr liberă prin natura ei chiar esclude orice 
măsuri cari ar jigni conştiinta și convingerile intime ale altuia și că pe de 
altă parte rezultatele unei libere-cugetări — numai cugetare și nu sminteală 
să fie — nu se opun defel ritualelor bisericei răsăritene. Dacă a bate câmpii 
şi a vorbi în dodii va să zică a cugeta liber, atunci și d. Sihleanu bunăoară ar 
fi liber cugetător, pe când d-sa nu-i decât candidat la academia de înţelepţi 
de la Sadagura, unde râvneşte a intra în virtutea ingenioaselor sale libere- 
cugetări asupra bisericei și a balonului captiv. 

Dar ce să mai vorbim zădarnic în privirea aceasta? Ferice de cel căruia-i 
spui o vorbă și pricepe zece și vai de acela căruia-i spui zece și nu pricepe 
nici una. A vorbi deja despre o religie a liberei-cugetări e ceea ce se 
numeşte în logică o contradictio in adjecto, e ca şi când ai zice „oţel de 
lemn“. 

Noi, puindu-ne pe terenul de drept și istoric, ne vom esprima părerea de 
bine că ni s-a dat ocazia de-a constata din nou cu cine avem a face. 

Biserica răsăriteană e de optsprezece sute de ani păstrătoarea 
elementului latin de lângă Dunăre. Ea a stabilit și unificat limba noastră 
într-un mod atât de admirabil încât sântem singurul popor fără dialecte 
propriu-zise; ea ne-a ferit în mod egal de înghiţirea prin poloni, unguri, 
tătari şi turci, ea este încă astăzi singura armă de apărare și singurul sprijin 
al milioanelor de români cari trăiesc dincolo de hotarele noastre. 

Cine-o combate pe ea şi ritualele ei poate fi cosmopolit, socialist, 
nihilist, republican universal şi orice i-o veni în minte dar numai român nu 
e. 

Puterile cer abrogarea art. 7 din Constituţie? 

De mult e abrogat, de vreme ce un evreu galițian impune lecţiile sale de 
nihilism episcopului de Argeș, iar ritul, asemenea necreștin, al redactorilor 
şi liber-cugetătorilor de la „Românul“ ţin hangul impertinenţei ovreieşti faţă 
cu biserica noastră, ba încă în numele păgânilor de la guvern, în numele 
sectarilor necreştini ai demagogiei universale, pe cari nefericita noastră țară 
e osândită a-i purta în spate şi a-i hrăni cu munca ei ca pe niște lipitori 
veninoase cari, cu gura lor fără de lege, ofilesc şi descompun tot ce ating. 

Şedinţa de ieri a Senatului a fost una din cele mai interesante și mai 
instructive. 

Galerii și tribune gemeau de public, căci se ştia cumcă era la ordinea 
zilei dezvoltarea a două interpelaţii: una, anunţată de d. Carp, cu privire la 
un ciudat comunicat al guvernului, publicat în Monitoru, în care se renunţa 
la dreptul de-a scădea rubla la adevărata ei valoare, a doua anunţată de d. V. 
Boerescu în privirea scandalului întâmplat la Curtea de Argeș. Lungimea și 
vioiciunea discuţiunii asupra cestiunei a doua ne face să-i dăm preferenţa în 
şirurile de faţă. 

D. Vasile Boerescu a dovedit cu acte autentice în mână și a pus afară de 
orice îndoială faptul în sine şi funestele lui urmări dacă va servi de 
precedent şi pentru alte cazuri. 

Tânărul Codreanu, fost medic al plășii Gălășeşti din judeţul Argeş, era 
român, fiu de preot din ţinutul Iaşilor, studiase seminariul şi nu numai că n- 
a refuzat ajutoarele religiei, ci le-au cerut chiar înainte de a muri. Cu toate 
acestea d-rul Russel ştiu să zădărnicească confesia și împărtăşirea şi-l lăsă 
să moară pe oaspele său fără sprijinul religios, ba i-a făcut autopsie fără 
autorizaţie, răspândi vorba c-a fi fost liber-cugetător și nihilist, încercă să 
mituiască pe preotul bis. Sf. Gheorghe pentru a-i concede îngroparea unui 
necreştin, au întâmpinat pe secretarul episcopiei și pe cei trei preoți trimiși 
de P.S.S. Episcopul de Argeş cu declaraţia că răposatul a fost nihilist, 
închizând cu cheia ușa camerei în care era cadavrul, a susținut că răposatul 
dispusese înmormântare civilă prin viu grai și a invocat de martori pe sine, 
pe soţia sa şi pe d-rul Stăncescu, au încercat a îngropa cadavrul fără preot, 
țiind deasupră-i un discurs scandalos şi anarhic, în care a spus că societatea 
actuală e împiată de câţiva despoţi ce sug necontenit din sângele și sudoarea 
omenirii, şi n-au cedat decât după ce ajutorul de subprefectură, asistat de un 
singur călăraş, l-au oprit de a înmormânta cadavrul fără rugăciunile 
cuvenite, deoarece d-rul Russel n-a putut să probeze legalmente aceea ce 
susținea decât invocându-se de martor pe sine, pe soţia sa şi pe d. 
Stăncescu,; iar acest din urmă, singurul a căruia mărturie putea fi de valoare, 
declarase c-o zi înainte contrariul. 

Și care a fost purtarea prefectului și a guvernului faţă cu acest scandal? 


D. prefect Racoviţă, departe de-a numi cel puţin o anchetă care să 
constate la faţa locului adevărul, a cerut și obţinut destituirea ajutorului de 
subprefect și permutarea subprefectului pe temeiul unor informaţiuni date 
numai de d-rul Russel. În acelaș timp era vorba în cercurile guvernamentale 
de-a mai însărcina pe d-rul Russel cu îngrijirea sanitară peste mai multe 
plăși din judeţul Argeş drept răsplată pentru purtarea sa eroică faţă cu P.S.S. 
Episcopul şi tot atunci au apărut în „Românul“, organ al guvernului și 
îndeosebi al d-lor Brătianu şi Rosetti, un articol fulgerător, prin care 
purtarea prefectului și a d-rului Russel era lăudată, iar acea a episcopului de 
Argeş precum şi a funcţionarului administrativ ce-i sprijinise acţiunea era 
criticată cu asprime liber-cugetătoare. 

Ne-am fi aşteptat deci ca faptele petrecute astfel, lăudate de „Românul“ 
şi de ortaua roşie, d. Brătianu le va lua pe mânecă împreună cu întreaga lor 
responsabilitate şi va avea, de nu mai mult, cel puţin curajul opiniilor sale şi 
ale confraţilor săi nihiliști. 

Dar curajul opiniunilor e o virtute cetățenească, necunoscută în tabăra 
roşiilor. 

Cu o mlădioșie vrednică de diplomaţii bizantini și cu un spirit de 
neadevăr care cu greu şi-ar găsi păreche, d. Brătianu a negat pur şi simplu 
toate celea. Prefectul de Argeş n-a ştiut nimic de toate împrejurările şi s-a 
luat numai după informaţiunile eronate ale dr. Russel. 

Oare d. Brătianu nu vede că simplul fapt al ascultării aserţiunilor unui 
străin contra unei autorităţi eclesiastice a ţării e îndestul de caracteristic? 

În urmă d-sa a declarat că nu dispusese nici o destituire, nici o 
permutare, deși prefectul i le-a cerut, şi că, în urma refuzului său de-a 
îndeplini cererea prefectului, acesta și-a dat demisia, care a fost primită, 
numindu-i-se un succesor. 

Cine nu vede că toate acestea erau făcute c-o zi înainte pentru a conjura 
furtuna care se ridicase prin presă şi în public contra turpitudinei liberale? 
Nu, d-sa, departe de a-și susținea ideile ce le urmase în fapt c-o zi înainte, 
dispusese de frică şi peste noapte, ca o surprindere, demisia prefectului şi 
menținerea persoanelor a căror destituire o hotărâse. Și o dovadă şi mai 
limpede că toată declaraţia sa din Senat era neadevărată este că n-a voit să 
voteze sau să susție moţiunea d-lui Boerescu, prin care nu i se cerea decât 
să dezaprobe în public pe prefect și să aprobe pe cei ce-și urmaseră datoria. 

Dovada sincerităţii declaraţiunii sale o putea da şi n-a dat-o, deci 
rămânea numai ca declaraţiunile ca atari să fie combătute și arătate ca fiind 


cu totul neverisimile, ceea ce s-a și întâmplat prin cuvintele Î.P.S.S. 
Mitropolitului Moldovei și al Sucevei. 

În aceeaşi zi în care d. Brătianu făcea declaraţii sumise de supunere şi 
respect pentru biserică tratase cu dispreţ pe mitropolitul Moldovei, zicându- 
i că nu vrea s-audă de popi. 

Î.P.S.S. Mitropolitul a dovedit apoi cum guvernul liberal întrece orice 
margine în nerespectarea bisericei, cum a prefăcut localul episcopiei de 
Huşi în cazarmă, iar localele din Buzău şi Craiova în tribunale, cum i s-a 
trimis în seminarul de clerici de la Iași un profesor care e călugăr fugit din 
mănăstire și însurat fără dispens, cum la seminarul de clerici de la Curtea de 
Argeș s-a numit profesor... cine? Chiar acest doctor Russel. 

Efectul cuvintelor Î.P.S. Sale a fost zdrobitor; d. Brătianu n-a răspuns, a 
îngânat cu glasul înecat și tremurător scuze, întrebuințând subterfugiul că 
toate acestea se fac pentru a-l răsturna de la guvern. 

Și ce poate oare zice d. Brătianu decât atâta? Are mai multă minte, mai 
multă seriozitate, mai multă nobleță de suflet pentru a vedea că nu politica 
putea fi motivul vorbirii bătrânului archiepiscop al Moldovei? Dar chiar 
prin această banalitate înţelege, nici respectă biserica, mai dovedind pe 
deasupra că toată tendinţa și tot gândul d-sale și a acelei odioase și înjosite 
bande de esploataţie ce o reprezintă nu este — ziua şi noaptea — decât 
puterea, puterea şi iarăși puterea, iar mai cu seamă bugetul. Nici o altă 
gândire mai înaltă, nici un interes de ordine superioară nu poate fi înţeles de 
ei. 

De aceea se şi vedea că, pe când public și Senat ascultau în adâncă 
tăcere cuvintele spuse lin și cu blândeţe de arhipăstorul Moldovei, câteva 
naturi catilinare, câțiva roşii din Senat, câţiva indivizi, a căror ignoranță și 
înjosire morală îi împiedică de-a avea vro credinţă în lume, întrerupeau cu 
vorbe necuviincioase pe bătrânul și venerabilul mitropolit, ba-l înjuriau 
chiar cu jumătate glas. 

Oricare ar fi opinia cuiva asupra libertăţei religioase şi a liberei- 
cugetări, va îi trebuit să rămâie indignat de cinismul roşilor, de lipsa de 
pudoare cu care a doua zi retrag cuvinte şi acte spuse c-o zi înainte. 

Fără caracter, fără convingeri, fără curajul opiniilor susținute și puse-n 
lucrare, c-un cuvânt fără umbră de demnitate omenească sunt şi rămân 
sectarii roşii, această nouă religie politică şi socială din România, al cărei 
scop e banul și esploatarea naţiei, iar mijlocul minciuna şi amăgirea. 


€ 

Se ştie că noi până acum n-am vorbit un cuvânt măcar în cestiunea 
evreilor şi aceasta din două cauze: suprimarea art. 7 ne e impusă de străini 
şi, deşi cuvinte practice, consideraţiuni de atârnarea noastră internaţională 
ne-au făcut din capul locului să enunțăm că trebuie a ne supune 
stipulațiunilor Tractatului de la Berlin — și aceasta cât se poate de repede 
— pe de altă parte faptul că acea suprimare era comandată de străini, era un 
amestec direct în afacerile interioare ale statului nostru, un amestec care 
până acum nu şi-l permisese nici turcii măcar, acest fapt ne oprea de-a 
sprijini acea modificare a Constituţiei, chiar bună și echitabilă să fi fost. A o 
combate nu ne permiteam, pentru că am fi turnat untdelemn în foc şi am fi 
prefăcut un rău mare în unul şi mai mare. Ţara mai este ocupată de oştire 
străină şi o seamă de puteri, ai căror interese nu sunt armoniabile cu 
existența statului român, sperau a avea în cestiunea evreilor un mâner cu 
care să ne poată mişca în direcţia ce le convine. 

Pe lângă aceste două consideraţiuni, se mai adaogă o altă nu mai puţin 
importantă: duplicitatea recunoscută şi spiritul de neadevăr al partidului 
radical. Știm de exemplu că înlăuntrul ţării vor promite a nu concede nimic, 
iar în afară a concede tot, şi după aceea vor fi în stare a rezolva cestiunea în 
vrun mod nemaipomenit, pentru a o încurca și mai mult şi a o compromite 
cu desăvârşire. Acesta e blestemul ce urmăreşte partidele radicale din toate 
țările: promit lucruri ce nu le pot ţinea nicicând, pentru a amăgi poporul; la 
noi răul însă devine și mai mare, împreunat fiind cu rara lipsă de tărie, de 
cultură temeinică și de iubire de adevăr ce caracterizează generaţia liberală 
din ţară. 

Și azi avem de gând a ne mărgini numai la rolul de cronicari. 

. 

„România liberă“, în numărul ei de duminică 11 fevruarie, ne dă 
următoarele amănunte asupra cestiunii, după cum ea a fost tratată în sânul 
cabinetului actual și a partidului liberal. 

Dacă străinii au intervenit în această cestiune interioară — zice „R.I.“ 
— cauza este d. Brătianu, care n-a avut niciodată curajul de-a lua taurul de 
coarne. 

Convenţia comercială austro-română da supușilor austro-maghiari — 
deci şi celor de rit mozaic — dreptul de-a cumpăra imobile urbane. Era 


drept ca şi izraeliții pământeni s-o poată face. Un referat și o-ncheiere a 
Consiliului de Miniștri, provocate de fostul ministru de externe, recomanda 
ministrului de justiţie să prezinte un proiect de lege în acest înțeles. 

Acel proiect stă încă în cutiile Ministerului de Justiţie. 

Unele tribunale, discutând înţelesul vorbei „supus austro-ungar“, au 
stabilit că numai cetăţenii înscriși în vro comună a Austro-Ungariei se pot 
bucura de drepturile acordate prin convenţie, nu însă şi cei de sub protecţie 
austriacă (Schutzbefohlene). Ministrul de justiţie a adresat tribunalelor o 
circulară în sens contrariu, dar unele nu s-au ținut de circulară. Atunci tot d. 
Cogălniceanu a cerut colegilor săi o lege specială. 

Și acest proiect a rămas în cartoanele Ministerului de Justiţie. 

În ajunul deschiderii Congresului d. Cogălniceanu a spus într-o adunare 
de deputaţi și senatori că la Berlin se va trata și cestiunea izraelită, deci ţara 
să rezolve din proprie iniţiativă cestiunea pentru a-i rupe ascuţișul. 

Dar degeaba a vorbit. 

În acest timp guvernul mănţinea în capul consiliului comunal din Iaşi pe 
d. Scarlat Pastia, carele împiedeca pe evrei de-a avea carne cuşer oprindu-i 
să taie oile după practicele ritului lor. Tribunalul din Bacău refuză unui 
sergent evreu, decorat cu Steaua României și Virtutea militară, dreptul de-a 
cumpăra o casă ce-i era ipotecată. Alianţa izraelită s-a servit de faptele 
acestea la Congres, iar acesta a otărât cestiunea într-un mod zdrobitor 
pentru interesele și demnitatea României. 

Guvernanţii îşi pierdură capul. D. C.A. Rosetti, ad-interim la interne, 
primi o deputaţie izraelită căreia, amintindu-i actele sale de la 1848, îi dete 
asigurare despre sentimentele sale ebreofile şi promise votarea unei legi de 
cătră Camerile actuale, prin care ar fi a se da tuturor izraeliților fără 
deosebire exercițiul deplin al tuturor drepturilor civile, între acestea şi 
dreptul de-a cumpăra moșii. 

Pentru art. 7 din Constituţie d. Cogălniceanu și-a dat demisia din 
minister. Noul minister, schimbat prin retragerea d-sale, trimise în misiuni 
extraordinare la Viena, Paris, Roma și Londra pe dd. Rosetti și Dimitrie 
Brătianu, cu îndoite şi întreite promisiuni în privirea cestiunii evreilor. Dar 
și acum aceeași duplicitate. În afară se promitea mai mult decât se putea 
ținea, înlăuntru se trâmbiţa pe toate tonurile că guvernul era hotărât de a 
refuza tot. 

Dovadă de duplicitate e misiunea d-lui C.A. Rosetti. A fost ales de 
preferință pentru misiunea aceasta în vederea antecedentelor sale în 


favoarea izraeliților: emanciparea evreilor spanioli, pronunţată de guvernul 
provizor din 1848. 

Introducerea d-lui Cremieux în Constituanta de la 1866; titlul de rabin 
dobândit în acea vreme. Ei bine, în ajunul plecării sale, d. C.A. Rossetti 
publică în „Românul“ un articol de fond în care declară că între izraeliți nu 
se găseşte nici o categorie cari ar fi devenit români de fapt, spre a putea 
aspira a deveni români de drept. Ca dovadă lua pe izraeliţii spanioli chiar, 
pe care-i declară asemenea neapți pentru emancipare, neavând sentimente 
românești. 

Acest articol a fost destul pentru a-i zădărnici misiunea. 

Regula generală de purtare a guvernului a rămas dar în afară a promite 
tot, înlăuntru a promite că nu va da nimic. 

În Cameră şi Senat tăcere sau promisiuni estreine: în afară articole de 
ziare, depeşe inspirate ale agenţiei Havas, Instrucţiuni şi note confidenţiale 
în care se zice că cestiunea e ca și rezolvată, lucrul e ca și făcut. Mai 
deunăzi ziarele engleze, franceze, germane, italiene publicau o telegramă 
din sorginte oficială, datată din Bucureşti, prin care se zicea că d. ministru 
de esterne Câmpineanu a ţinut în Senat un cuvânt foarte dezvoltător, foarte 
energic în favoarea izraeliților și că elocuentul cuvânt a produs în Senat şi 
în ţară o senzaţiune foarte mare și utilă. 

Acest faimos cuvânt nu s-a ţinut nicicând şi nicăiri. Cuvântul este cu 
desăvârşire apocrif, nici d. Câmpineanu, nici colegii săi, chiar la 
somaţiunile făcute de-a se rosti, n-au zis un cuvânt în cestiunea izraelită. 

Cu toate acestea „Neue freie Presse“, organ care primește inspirațiunile 
guvernului român, publica până şi textul a acelui pretins discurs din Senat al 
d-lui Câmpineanu, pe care nu l-a ţinut nimeni, nicăiri, nicicând. 

e 

Până aci „România liberă“, pe care o credem foarte bine informată. 
Acestea sunt acuzările pe cari d. Cogălniceanu, colegul de ieri al d-lui 
Brătianu, le aduce acestuia. Aceste acuzări cată să fie adevărate dintr-o 
cauză. „Românul“ n-a răspuns la ele, ci a pus pe ciracul său să răspundă cu 
înjurături. Deşi nu ne punem niciodată în polemică cu acel cirac, nici avem 
obicei a-l cita, totuși trebuie să concedem că în ziaristică joacă cel puțin 
rolul pe care d. Dimancea-l joacă în Parlament! Când guvernului îi e ruşine 
să propuie ceva, îi poruncește d-lui Dimancea să propuie; când ziarului 
„Românul“ îi e ruşine să atingă o cestiune, pune pe cirac s-o rezolve cu 
sabia lui Faraon. 


Aşadar ziarul „Vocea lui Faraon“, ca să nu-i zicem pe nume, numește 
articolul din „R.l.“ al cărui rezumat l-am dat mai sus infam din toate 
punctele de vedere. Cerem scuze confraților de la „R.I.“ că cităm organul 
lor alături cu „Vocea lui Faraon“, dar n-avem ce face; asigurăm numai că nu 
pentru acea ingenioasă și sumară calificaţiune ne servim de acest izvor 
ordinar și estraordinar al guvernului, ci din cauza indiciilor ce conţine. 

Ciracul afirmă că articolul din „R.I.“ e scris de d. Cogălniceanu însuși. 

Apoi mai afirmă că d. Cogălniceanu e în înțelegere cu evreii şi că s-a 
tocmit cu ei să apere interesele lor în ţară și afară. „Românul“ a vorbit zilele 
trecute de un aci, ce se credea pierdut și care s-a reaflat la Ministeriul de 
Esterne, act care compromite pe d. Cogălniceanu în cestiunea evreilor. 

Noi mai știm încă și altceva, adaugă ciracul. Când ne aflam vara trecută 
la Paris era și d. Cogălniceanu acolo. D-sa a întrunit la Grand Hotel un 
număr de evrei influenţi şi cu bani şi le-a declarat că vine ca ministru de 
esterne în numele guvernului român să trateze cu ei pentru bazele pe cari se 
vor da drepturi evreilor din România deși..., deşi d-sa era la Paris în 
congediu. 

Alăturând talentul de sustracţiune ce i-l atribuia „Românul“ zilele 
trecute, conchidem că d. Cogălniceanu ar trebui să reintre în ministeriu. 

e 

Comparând astăzi opiniile pe cari grupurile fostei alianțe de la Mazar 
Pașa şi le fac una despre alta ne-ar mai rămâne oare un cuvânt de adaos? 
Poate avea țara încredere în oameni cari reciproc, ieri fiind colegi, se 
tractează astăzi cu epitete de hoți, sustractori, mincinoşi, oameni de rea- 
credință cari una spun, alta fac? Noi totdeuna am presupus că aşa e partidul 
liberal din ţară, adecă în mare parte de rea-credință; cine n-a voit să ne 
crează ne va crede desigur acuma, căci nu noi o spunem, ei şi-o spun 
întreoaltă şi „gura păcătoşilor adevăr grăieşte“ zice Sf. Scriptură. 

Trei zile de-a rândul Cameră și Senat, întrunindu-se în şedinţe secrete, 

din cari una până târziu după miezul nopţii, au dezbătut asupra modului în 
care are a se propune revizuirea Constituţiei. 

Trei păreri deosebite s-au ivit în sânul Adunărilor întrunite: centrul 

propunea revizuirea a patru articole din Constituţie, fracțiunea şi grupul 


Vernescu propuneau ca necesitatea revizuirii să fie motivată, în fine 
conservatorii propuneau a se rosti pur și simplu necesitatea revizuirii, fără 
nici un fel de motivare. Cu aceasta din urmă propunere (a d-lui Carp) s-a 
declarat unit guvernul şi majorităţile amândoror Corpurilor legiuitoare. Deci 
se apropie ziua în care se vor face citirile necesare şi se va pune un capăt 
stării de nesiguranţă de până acuma. 

Propunerea d-lui Carp are avantajul că nu prejudecă de loc cestiunea, că 
din soluţiunea ci nu se face o armă de partid şi un program electoral, că ţara 
rămâne liberă a se rosti cum va voi, fie afirmativ, fie negativ. 

E drept că această voinţă nu e pe deplin liberă. Atârnarea politica de 
voturile Europei, necesităţile şi pericolele momentului, logica principiilor 
constituționale admise în viața noastră publică, teoria de „om şi om“, 
cântată pe toate tonurile de demagogia noastră mare și mică, au prejudecat 
deja într-un înţeles oarecare cestiunea, și seminţele veninoase semănate în 
țara aceasta de generațiile crescute în străinătate aduc astăzi pe cale naturală 
fructele lor. 

Era teoriilor liberale, a acelor teorii a cărora rezultat este Constituţia 
noastră, ajunge la punctul ei de culminaţiune. Constituţia aceea, care după 
„Românul“ şi presa liberală în genere este apogeul naţionalităţii, e dusă ad 
absurdum prin puterea ei proprie generatrice, prin rezultatele la cari dă 
naştere, prin revizuirea hotărâtă a articolului 7. 

Noi n-avem în cestiunea aceasta decât o atitudine pasivă şi, abia 
reprezentați prin câţiva inşi în Cameră şi Senat în urma alegerilor 
brătieneşti, în urma suspecţiunii aruncate asupra partidului conservator prin 
darea în judecată a căpeteniilor lui, suntem reduși la rolul de cronicari și, 
dacă am avea ambiția de a deveni celebri în această ramură a istoriografiei, 
desigur că am găsi colori de flăcări pentru a ilustra această ultimă pagină de 
liberalism în România, care nu e decât continuarea şi rezultatul firesc şi 
logic al celor dintâi. Dar, oricât de pornit ne-ar fi stilul și de puternică 
limba, toate acestea n-ar fi în stare de-a readuce acea stare de lucruri, 
primitivă dar sănătoasă, care exista înainte de a fi existat umbra măcar a 
unei cestiuni evreești. 

A trebuit să se dărâme toate îngrădirile cu cari se înconjurase clasele 
vechei Românii: fie tagme spirituale, fie bresle economice, fie în fine avere 
imobiliară; a trebuit ca în locul tuturor acelor prejudicii din evul mediu, 
naționale să se puie drept măsurătoare banul cosmopolit, pentru a deosebi 
om de om; a trebuit în fine ca ideile marii Revoluții franțeze să se introducă 


pe deplin în ţara noastră și în organizarea noastră socială pentru ca, în 
puterea acelor principii admise și aplaudate de noi, de demagogia mare și 
mică, să ajungem a ni se impune de dinafară, prin străini, legi organice 
pentru ţara noastră proprie; și a trebuit într-adevăr un guvern liberal de doi 
ani pentru ca prin tractate internaţionale să ni se dicteze cu sila lucruri pe 
care nu ni le-au dictat Baiazid Ilderim, învingătorul creștinătății; a trebuit ca 
libera-cugetare să fie cult erijat în public şi apărat de guvern și de organele 
lui în contra unei biserici ce domnește de-o mie de ani pe pământul nostru; 
a trebuit ca organul din Strada Doamnei să numească mincinos pe un 
arhipăstor al bisericii, pentru ca ultima consecuență a descompunerii 
spiritului public să fie americanismul, teoria de om și om fără deosebire de 
rasă, origine și limbă, statul raţional al mizeriei și ambițiilor personale în 
locul statului național și natural, în locul societăţii naţionale, răsărite pe 
baze istorice, în locul limbei romanice și a originei traco-latine. 

Nu facem nimănui imputări în privirea aceasta, imputări târzie, cari nu 
pot readuce nici epoca dinaintea Constituţiei, nici domniile răsturnate prin 
trădare, nici timpul de aur în care nu era nici vorbă de cestiune izraelită. 
Timp de aur într-adevăr, în care economie publică și privată stăteau în 
raport cu veniturile fiecăruia, în care nici se scria, nici se vorbea altă limbă 
decât a noastră, în care dările erau minime și averile mari, în care în locul 
egalităţii era probitatea, în locul libertăţii de palavre, munca liniștită şi 
câștigul liniștit, munca pământeană, apărată în toate ramurile ei de chiar 
clasele muncitoare organizate în bresle. 

Astfel teoriile liberale își găsesc astăzi cea mai amară ducere ad 
absurdum prin chiar puterea lor. Li s-au părut prea greu demagogilor noştri 
dominațiunea acelor oropsiţi boieri cari erau români înainte de toate? Ei 
bine, — vor avea de de-acuma dominaţia banului internaţional, o domnie 
străină impusă de străini. Li s-au părut grele şi jignitoare demagogilor noștri 
îngrădirile cu care munca naţională se înconjurase față cu concurența 
străină? Vor avea acuma libertatea absolută de muncă și tranzacţiuni, teoria 
de om şi om, de luptă pe picior în aparenţă egal, în realitate inegal. Și în 
această luptă nu învinge cine-i tare, nobil, sau eroic; învinge cel pentru care 
orice mijloc de câștig e bun, cel fără de scrupul față cu concetăţenii săi, cel 
pentru care orice apărare a muncii e o piedică pe care va tinde a o răsturna 
pe cale legiuită sau pe cale piezișă. 

lată rezultatul strălucit, falimentul cu care se încheie socotelele 
liberalismului american din România. Nu ne facem nici o iluzie nici în 


privirea rezultatului revizuirii, nici în privirea viitorului în genere. Se 
constată numai pentru a suta oare că nici un popor nu erige nepedepsit 
neadevărul şi pospăiala în principii conducătoare ale vieţii sale publice. 


€ 


[20 februarie 1879] 
Aseară, duminică, d. Matei Millo a jucat din nou cu toată verva 
neistovită rolul lui Jean Grivel în piesa 33.333 de franci. Seara de ieri a fost 
cu totul escepțională în stagiunea de estimp a teatrului românesc. Încă o 
dată am putut constata cu durere că în locul lui Millo nu va veni nimenea 
care să-i ajungă măcar la umăr, necum să-l întreacă. Talentul de 
caracterizare, bogăția mimicei, uşurinţa mișcărilor, vorbirea atât de naturală 
şi atât de spirituală încât se pare o improvizaţiune momentană, toate 
calitățile acestea care-i dau bătrânului artist o netăgăduită superioritate și o 
dominare deplină a scenei nu sunt ajunse de nici unul din colegii săi. Când 
comparăm pe bătrânul încă tânăr cu tinerii deja bătrâni ai scenei române 
recunoaştem lesne pe omul care face parte din generaţia unui Alecsandri, 
Cogălniceanu, C. Negruzzi ş.a., generaţie care răsare atât de sus asupra 
Misaililor, Urechilor și a altora ce-au venit imediat în urmă şi a căror 
adâncă și vădită inferioritate ne este neexplicabilă. 


€ 


[22 februarie 1879] 

Ieri d. D. Giani, raportorul comitetului de delegați ai secțiunilor, a citit 
în Cameră raportul ce cuprinde declarațiunea că este trebuință a se revizui 
art. 7. 

Raportul spune că în comitetul delegaților s-au produs două opiniuni, 
una a majorității, cerând declarațiunea fără motive, cealaltă a minorității 
(Vernescu și Codrescu), propunând declarațiunea motivată. 

Declaraţiunea majorităţii, cea propusă de d. Carp, e astfel formulată: 


Având în vedere art. 129 din Constituţiune, Camera, uzând de dreptul ce-i acordă 
acest articol, declară: că este trebuinţă a se supune revizuirii dispoziţiunile art. 7 din 
Constituţiune. 


Declaraţiunea motivată a minorităţii se poate vedea în darea de seamă 
asupra şedinţei de ieri. 

. 

Ne-am esprimat deja opinia în privirea aceasta, relatând pe scurt şi 
întrucât se cuvenea cele întâmplate în şedinţele secrete ale amânduror 
Adunărilor întrunite. Propunerea majorităţii comitetului e acea făcută de d. 
Carp înainte de zece zile încă, cu care s-a unit pe rând toate elementele 
opoziţionale, şi în urmă guvernul, silit de împrejurări și de logica lucrului. 
Deşi mai întâi centrul arătase dorinţa de-a se propune modificarea şi a altor 
articole din Constituţie, a revenit mai târziu pentru buna pace și din motive 
patriotice lesne de înţeles. 

Noi nu ne-am închinat vrodată Constituţiei ca neamul lui Izrail viţelului 
de aur din pustie și am esprimat adesea păreri aspre în privinţa aceasta, nu 
din prevenţiune contra principiilor ce cuprinde, pentru că principiile nu sunt 
nici bune nici rele înaintea aplicării lor, ci mult mai mult din cauze de 
conservare naţională şi pentru cuvinte economice. Era într-adevăr ciudat de- 
a vedea un popor eminamente plugar ca al nostru și a cărui rațiune de-a fi 
este tocmai origina lui traco-romană, cum, din chiar seniu și într-o singură 
noapte, erige teoria de „om şi om“ în teorie absolută de stat și face din 
banul internaţional și din posesiunea întâmplătoare a acestuia singura 
măsurătoare pentru a deosebi înrâurirea unui om de a celuilalt în viaţa 
statului. Nici e lesne de înțeles cum un popor de plugari, ba încă unul care 
s-a lăsat de păstorie de ieri-alaltăieri și s-a apucat de plug înainte de abia 
cincizeci de ani, putea să se creadă îndestul de bogat pentru a introduce la el 
forme de civilizaţie și instituţii pe cari ţările apusene, bogate prin industrie 
şi prin o dezvoltare economică de sute de ani, abia le pot plăti. 

Cea mai superficială socoteală din lume ar dovedi îndestul că puterea 
productivă a naţiei românești n-a crescut, n-a putut să crească în raport cu 
groaza de cheltuieli pe cari le-a impus formele de civilizaţie străină 
introduse cu grămada în ţara noastră. Care de esemplu era venitul Moldovii 
în veacul trecut? 

Exact: 1.368.599 lei vechi, strânși de pe Moldova întreagă cu ţinuturile 
acum pierdute: Suceava, Câmpulungul-Moldovenesc, Codrul, Grecenii, 
Lăpuşna, Orheiul, Soroca, Cernăuţul, Câmpulungul rusesc — adecă cu 
Bucovina şi Basarabia. Pe atunci Moldova era singură aproape atât de mare 
cât Romania actuală întreagă. 

Cari sunt azi veniturile statului? 


111.000.000 lei noi (333 milioane lei vechi) adecă de două sute 
cincizeci de ori pe atâta. Dar ce vorbim de secolul trecut? În secolul nostru 
chiar, acum 30—40 de ani, venitul amânduror ţărilor erau de vro zece 
milioane lei vechi, deși ţara era administrată şi judecată de un personal 
aproape tot atât de mare cât și astăzi, căci fiecare ţinut avea judecătoria, 
prefectura şi subprefecturile lui. 

Înzecitu-s-au şi însutitu-s-au oare averea românului şi veniturile lui 
pentru a plăti instituţii de o sută de ori mai scumpe? 

Desigur că nu. Ba s-a întâmplat tocmai contrariul. Clasele productive au 
dat îndărăt; proprietarii mari și ţăranii au sărăcit; industria de casă şi 
meşteşugurile s-au stins cu desăvârșire ori au trecut în mâni străine; iar 
clasele improductive, proletarii condeiului, cenușşerii, oameni ce încurcă 
două buchi pe hârtie și aspiră a deveni deputaţi și miniștri, advocaţii, s-au 
înmulțit cu asupra de măsură, dau tonul, conduc opinia publică, fericesc 
naţia în fiecare zi — pe hârtie. 

Nu ne vom face noi apărătorii vremilor trecute — laudatores temporis 
acti — dar în orice caz vom întreba: avem azi o cultură de o sută de ori mai 
intensivă, o armată de o sută de ori mai numeroasă, o administraţie de o 
sută de ori mai îngrijitoare, o justiţie de o sută de ori mai dreaptă? 

Nu. 

Oricât de rea ar fi fost administraţia acelor oropsiţi boieri, ea avea un 
bun nepreţuit pentru orice ţară agricolă, adică săracă: era ieftină, cum mai 
ieftină nu se putea. 

Despre cultură nu mai vorbim. Nici azi — credem — învăţatele odrasle 
ale d-lui C.A. Rosetti, Mircea, Cloşca şi cum i-o mai fi chemând, nu se vor 
putea compara cu ignorantul Cogălniceanu bunăoară, nemaivorbind de 
Alecsandri, Bălcescu, C. Negruzzi ş.a. Deosebirea între învățații 
generațiilor trecute şi cei actuali e-ndealtmintrelea foarte mare și 
caracteristică. 

Cei dentâi nu costau pe nație o para roşie, cei noi costă parale, cu miile, 
cu zecile de mii de franci. Miron Costin, de ex., cronicarul Moldovei, scria 
minunat de bine și avea 100, zi o sută de moşii; Pseudo-Ureche n-are moșii, 
dar pentru asta scrie de o sută de ori mai rău decât Costin și costă pe stat o 
mulțime de bani. 

Aşadar părerile aspre pe cari le-am emis noi asupra liberalismului și 
instituţiilor liberale nu erau răsărite din spirit de reacțiune, ci din claritate de 
vederi. Naţiei nu i se dă, în schimbul banului ei, adică a muncii ei, un 


ecuivalent de bunuri, ci i se ia mereu fără a i se da aproape nimic în schimb, 
decât cel mult cultura, pe care i-o poate da „Vocea lui Faraon“ şi Horia sau 
Cloșca în Scrisorile către dezmoșteniţi. Dacă înainte i se da puţin, i se și lua 
puţin, şi socoteala era totdauna limpede, fără deficit, fără datorii. 

Dar pe de altă parte, oricât de factice, de falsă și fantastică ar fi fost 
revoluțiunea socială de la noi, această reacţie a cosmopolitismului liberal şi 
fără patrie contra vechii societăți naţionale, pasul făcut înainte nu se mai 
poate face nefăcut, şi trebuie să ne-nghițim amarul și să ne culcăm cum ne- 
am aşternut, toate astea de frică de mai rău. 

Ferească Dumnezeu de republică! Oricât de puţină putere ar avea un 
monarh constituţional, totuşi are mai multă decât un prezident de republică. 
Mai ales când ne închipuim că d. Pantazi Ghica ar ajunge prezident, şi că, 
dând drepturi femeilor, am avea, în loc de Adunare legiuitoare, două 
haremuri, ne prind fiorii, mai ales că gândim și la proverbul românesc, 
cumcă la Dumnezeu şi la noi toate sunt cu putință. Îndealtminterelea, 
republica — foarte provizorie — de la Ploiești, pe care reacţia a avut 
nepoliteţa de a o desființa repede-repede, puind chiar mâna pe inviolabila 
persoană a capului statului ploieştean, ne-a dat deja un exemplu viu, 
oarecum istoric, al fericirilor republicane, și n-am voi să vedem în mare 
ceea ce în mic fusese deja atât de gentil. Republicanii de la Ploieşti au făcut 
sprafcă la casierie, la cutia comunei și la cutiile de pe la rășpăurile 
bisericilor, în mermetiseală, în tejgheaua telegrafului şi a poștei, așa încât, 
în şase ceasuri numai de existență cu desăvârşire republicană, veniturile 
statului ploieştean s-au evaporat — ca roua de pe flori — pentru a vorbi ca 
autorul colecției de poezii făcute când n-avea ce face. Știm deja ce a făcut 
când avea ce face. 

Așadar, pentru a scăpa de o ediţie in folio a republicei în octav mic de la 
Ploiești, suntem constituționali, ultraconstituţionali. 

„Românul“ nu neagă sinceritatea noastră — cel puţin atâta merit ne 
lasă. Dacă guvernul conservator lupta în alegeri, bătrânul Lascar Catargi o 
spunea verde că guvernul, ca partidă politică, are dreptul să lupte și nu s- 
ascundea după paravanul comitetelor oculte de gheșeftari de provinţie şi de 
advocaţi fără pricini. Guvernul liberal luptă asemenea în alegeri, numai nu 
leal, nu pe faţă, ci prin tertipuri, apucături, promisiuni, mizerii. 

Acest merit al sincerității îl mănţinem pentru noi. Ținem la Constituţie 
aşa cum este și nu suferim să se modifice o iotă din ea, afară de art. 7, supus 
revizuirii în urma unei sile internaționale. 


O dovadă despre aceasta este tocmai propunerea făcută de noi, în 
divergență cu alţii, de-a nu se supune revizuirii decât numai și numai art. 7, 
iar o altă dovadă că nu voim turburare sau răsturnare este c-am renunţat din 
capul locului de a preface cestiunea aceasta într-o armă de partid, într-o 
unealtă electorală. 

lar o dovadă cât de vânduți suntem străinilor o dăm desigur prin aceea 
că nu admitem defel ca să se folosească cineva de o nenorocire precum este 
sila ce ni se face prin Tractatul de Berlin pentru a modifica — spre folosul 
nostru chiar — articole din legea fundamentală a țării. Această declaraţie e 
destul de sinceră şi, fiindcă cel puţin meritul sincerității ni-l lasă 
„Românul“, de aceea îl rugăm să ţie seamă de ea. 

Respectăm Constituţia sans phrase şi, oricine ne-ar imputa contrariul, 
ne calomniază. Că a costat mult, prea mult pe un popor sărac ca al nostru, 
nu e vina noastră. Şi biserica de la Curtea de Argeş a costat prea mult, dar 
asta nu-i un cuvânt pentru a o dărâma şi a construi în locu-i una mai ieftină. 

* 

După aceste lămuriri avem o mică socoteală de regulat cu „Românul“. 

După ce guvernul liberal a primit propunerea elementelor conservatoare 
din Adunări, de-a nu se supune reviziunii decât art. 7 și numai acesta, 
evitându-se orice motivare, pentru a evita ca cestiunea să devie o armă de 
partid în alegeri; după ce, c-un cuvânt, tocmai opoziția conservatoare s-au 
arătat atât de leală, nepunând piedici nici chiar guvernului demagogic întru 
rezolvarea eventuală a cestiunii, oare mai au loc insinuările perfide, vorbele 
lunecoase, acuzările de înaltă trădare ce ni se fac? 

Cu toate acestea „Românul“ de luni-marţi 19 făurar (3 mărţișor) ne mai 
vine încă c-o claie de insinuaţiuni pentru care nu găsim cuvânt destul de 
aspru ca să le calificăm. 

„Românul“ amenință că conservatorii ar lua guvernul în condiţiunile 
cele mai favorabile pentru scopurile lor de întindere a unei reacţiuni 
teroriste în toată ţara şi de modificare a Constituţiunii pe bazele faimoasei 
petiţiuni de la Iași. Aceste condițiuni ar fi cu atât mai favorabile cu cât ţara 
ar fi în pericol de a fi absorbită de vecini, iar liberalii, din patriotism, s-ar 
abţine de la alegeri. 

„Românul“ uită însă un lucru. 

Petiţia „faimoasă“ de la Iaşi a fost concepută pe când era liniște în toată 
Europa și pe când nu era nici vorbă ca străinii să se folosească de mișcările 
din ţară. Ea, bună-rea cum o fi fost, căci n-o judecăm, pentru că n-o 


admitem, avea să meargă calea tuturor drepţilor, calea legiuită pe care s-a și 
înfundat, soartă pe care, în treacăt vorbind, o merita în mare parte. 

Republica de la Ploieşti însă, aruncarea cu pietre în capul consulului 
german, încercările de revoltă de uliţă înscenate de frații liberali pentru a 
sili pe Domn să abdice erau făcute în timpul unui război cumplit între două 
naţii uriaşe și de natură a ne atrage pe de-a pururea ura unuia din 
beligeranţi, fără ca ţara să aibă vrun interes de-a se strica cu cea dentâi 
putere militară din Europa, fără ca să fie vro perspectivă de folos în acele 
manifestații pe cât de criminale pe atât de smintite. 

Deosebirea între petiția de la laşi şi scenele de dinaintea salei 
Slătinenanului e în orice caz mare. 

În timpul războiului ruso-turcesc ne-am rostit contra participării cu 
vehemență, cu asprime, mărturisim, căci lucrul merita o asprime 
estraordinară. Mii de copii ai ţării piereau prin șanțuri pentru o cauză 
străină, zeci de mii degerau de frig în toiul unei ierne cumplite, ba au murit 
soldați de ai noștri de foame chiar. Când i-am văzut întorși acei bieţi 
oameni, palizi, hămisiţi, goi în toată puterea cuvântului pe o iarnă grea, ne- 
am spăimântat de uşurinţa soiului de liberali ce ne guvernă şi n-am găsit 
destule cuvinte aspre de mustrare. Dar acestea le scriam, și cuvântul scris e 
departe de-a avea efectul graiului viu. 

Dar oare d. C.A. Rosetti a scris numai în contra noastră? 

D-sa, din balconul casei sale, a spus mulțimii adunate că mai rămâne o 
Plevnă de luat mai dușmană, mai rea decât cetatea lui Osman, Plevna 
reacţiunii. 

Pe când fiii şi fraţii... reacţiunii mureau pe câmpul de bătălie, d. C.A. 
Rosetti n-a găsit altă plaisanterie mai potrivită de zis decât să compare pe 
nişte cetăţeni ai statului român, pe niște oameni cu stare, oneşti, neatârnaţi 
prin caracter, cu tunurile omorâtoare şi cu puştele unei oştiri inamice. 

Ce merita oare d. C.A. Rosetti pentru aceasta? O cingătoare de laur 
împrejurul frunţii sau o cingătoare de cânepă împrejurul gâtului? Asta-i 
întrebarea. 

Numai împrejurarea că d. C.A. Rosetti era după masă ne face să-i 
iertăm și aceasta, dar iertarea nu va să zică uitare. 

Poetul cel mai mare al naţiunii l-au înfierat cu epitetul homeric de 
„hidoasă pocitură“, şi aceasta este și va rămâne în zisele şi actele sale. Cu 
toate acestea nici ură demagogică, nici calomnie, nici insinuaţiunile perfide 
şi lipsite de bun-simţ chiar ale presei radicale nu ne vor abate o clipă din 


calea noastră. Iubim ţara și nația noastră astfel cum n-o iubeşte nimeni, cum 
nimeni n-are puterea de-a o iubi. În noi trăieşte restul de energie şi de 
caracter pe care voi în viaţa publică aţi știut a-l nimici. Credeţi voi că v-am 
trata cu disprețul ce vi se cuvine când aţi fi oameni? Dacă — precum ziceţi 
— suntem atât de periculoși, atât de vânduți străinilor, atât de răi, de ce n- 
aveţi curajul de-a ne nimici? De ce nu ridicaţi un eşafod pe care să-l 
încrunte sângele nostru? Când aţi avea atâta, cel puţin atâta curaj, fiecare 
dintre noi ar muri fericit! Căci ar vedea că rămân oameni în urmă, oameni 
energici, cari au tăria opiniilor până la ultima consecuență. 

Dar aşa nu-nţelegem să vă facem de bună-voie loc, când nu vedem în 
voi decât niște stârpituri cu gura largă. 


€ 


[Articol cu paternitate incertă] 
[22 februarie 1879] 
Publicăm următorul articol care ni se trimite şi care va fi urmat de alţii. 
El ni s-a părut un studiu conștiințios, o fotografie nemerită a partidului de la 
putere. El are cu atât mai multă greutate, căci iese din pana unui om pe care 
totul îl apropia de acel partid care ar fi putut mai mult decât oricine a fi 
procopsit de dânsul, dară pe care un spirit independent și un instinct de 
onestitate politică l-au depărtat pentru totdauna de acea sectă în care intrând 
cineva trebuie mai întâi să lase afară, ca într-o anticameră, și înțelegerea cu 
care l-a înzestrat Dumnezeu și conştiința-i de om onest. Lăsăm cuvântul 
corespondentului nostru. 


€ 


[24 februarie 1879] 
O cestiune mai mult caracteristică decât însemnată ocupă de câteva 
săptămâni încoace lumea maghiară şi română de peste Carpaţi și, fiindcă 
presa cea străină amânduror acestor naționalități, bunăoară cea germană, 
intervine asemenea în lupta aceasta, fie pentru unul, fie pentru cellalt și 
aruncă suspecţiunea chiar dincolo de marginele teritorielor supuse coroanei 
Sf. Ștefan, simţim că n-ar fi de prisos a pune şi noi cestiunea pe terenul pe 
care-l credem adevărat. 


Neiubitori de ceartă și știind bine rolul modest pe care poporul 
românesc din Principatele dunărene e menit a-l juca în istoria acestei lumi, 
nu ne-am aruncat niciodată ochii dincolo de graniţe, nici cu speranţa, nici 
cu dorinţa; ba convinși că, prin orice mişcare făcută la noi în favorul 
consângenilor din monarhia habsburgică, nu le facem acestora decât rău, 
deşteptând prevenţiunile și prepusurile neîntemeiate ale concetăţenilor lor 
de altă limbă, am evitat cu îngrijire de-a vorbi în bine or în rău despre ei, 
decât prea arareori, când se întâmplau cazuri de-o monstruoasă 
exagerațiune. 

lată de ce e vorba în momentul de faţă. 

Ministrul învățăturilor publice din Ungaria, d. Trefort, avea de gând a 
propune deputaţilor din Pesta un proiect de lege prin care să se impuie în 
şcoalele confesionale ca obiect obligatoriu limba maghiară. Școalele acelea 
nu sunt plătite de stat, ci de comunităţile religioase. 

Proiectul în sine n-ar avea nici o gravitate dacă n-ar reprezenta implicite 
un scop îndoit, acela de-a maghiariza populaţiunile de altă limbă şi de-a 
pune totodată la discreţiunea ministrului personalul învățătoresc al școalelor 
confesionale. 

Pentru a preîntâmpina lovirea pe care această lege ar fi adus-o şcoalei 
confesionale, mai ales celei elementare, o deputaţiune de mireni și clerici, 
condusă de Esc. Sa Miron Romanul, mitropolitul românilor greco-răsăriteni 
din Ungaria şi Transilvania, a mers la Viena să ceară de la Maiestatea Sa 
Împăratul şi Regele abaterea răului, iar Maiestatea Sa au liniştit 
deputaţiunea c-un răspuns binevoitor. 

De acolo articole peste articole în ziarele maghiare, unele mai 
nepoliticoase decât altele, în care s-aruncă cele mai grave acuzări asupra 
deputațiunii; i se suspectează patriotismul ei, ba s-a găsit chiar un deputat în 
Camera Ungariei — c-un nume foarte nemaghiar — care nu s-a sfiit a 
declara toate naţionalităţile de dușmane ale patriei, va să zică de trădătoare, 
încât, dacă s-ar face substracțiune după teoria emisă de acel deputat, n-ar 
mai rămâne alţi patrioţi cinstiți în Ungaria decât Bela Fleckeles, Arpad 
Mandelbaum sau lanoș ... Popescu. 

Nu criticăm nici proiectul de lege, nici tendinţa lui, căci la urma urmelor 
critica și măsurătoarea tuturor tendinţelor politice e succesul pe care au fost 
în stare a-l ajunge, iar tendinţa de-a omogeniza populaţia întinsului regat — 
maghiarii o pot mărturisi — a fost în toți timpii minimă și nu compensează 
defel osteneala patriotică și sacrificiile materiale la care au dat loc. 


Proiectul în cestiune, dacă s-ar fi votat n-ar fi ajuns defel la rezultatul 
scoposit, ci ar fi fost numai un mijloc nou de vexare, o unealtă nouă de 
neliniște şi de nemulţumire, spre paguba culturii naționalităților și fără vrun 
folos real pentru naționalitatea hegemonă. Cauzele sunt deosebite. Întâi, 
limba maghiară, fiind radical deosebită de limbile ario-europee, e în privire 
lexicală, sintactică şi fonologică foarte grea, încât pentru învăţarea ei se cer 
opt, nouă ani de zile, aşa că în cercul restrâns al școalei primare rurale ea ar 
juca rolul pe care limba germană o joacă în școalele rurale din Bucovina. 
De zeci de ani fii de ţărani români din acea provinţie învaţă a citi și a scrie 
limba germană fără nici un folos vădit decât acel îndoielnic de a neglija alte 
obiecte neapărat trebuitoare vieţii zilnice, de dragul unei limbi a cărei 
învăţare completă nu e posibilă, iar cea incompletă de prisos, şi pe care n-o 
ştiu decât cei cari au mijloace destule pentru a vizita școale secundare, ba 
încă nici aceia, pentru că adesea nici profesorii de școală secundară n-o 
vorbesc corect. 

Deşi românii îndeosebi au mare talent pentru limbi, din cauza 
mlădioşiei fonetice a propriei lor limbi, totuşi talentul acesta încetează în 
faţa unor idiome c-o fonologie opusă şi c-un spirit cu totul străin. 

A doua cauză de insucces al tentativelor de maghiarizare e însă 
deosebirea de rasă și de religie. Superficială idee de stat şi de oameni își 
face acela care crede că prin legi decretate se pot şterge într-o bună 
dimineață rezultate istorice grămădite în curs de veacuri. Chinejii sau negrii 
din America nu se schimbă printr-un proiect de lege în rasă anglosaxonă 
chiar dacă ar vorbi englezeasca americană, pe care negrii bunăoară o şi 
vorbesc; românii din contra element vechi, de nu cel mai vechi pe teritoriul 
unguresc, într-o mie și mai bine de ani nu și-au luat osteneala de a învăţa 
ungureşte. Comparaţia șchiopătează, ca oricare comparaţie, dar pentru a 
arăta că deosebirea de rasă e o piedecă de contopire adesea neînvinsă, pe 
când unitatea de rasă o favorizează, vom aminti numai de cumani, cari au 
descălecat în ţările dunărene sute de ani după maghiari, cari încă în suta a 
treisprezecea, în vremea lui Bela IV şi a lui Ladislaus IV Chunus, erau 
păgâni și sălbatici, pe când rasa maghiară era relativ într-un stadiu înalt de 
civilizaţie. Ei bine, aceşti cumani, fiind de viţă finică, s-au contopit repede 
cu maghiarii, de nu le-au rămas nici urma măcar, pe când românii au rămas 
şi astăzi ceea ce erau pe atunci, cu toate că regii Ungariei încercau cu sabie 
şi foc să-i convertească la catolicism și să stabilească omogenitatea statului 
prin unitatea religiei. 


Papii Onorie III, Grigorie IX, Inocenţiu IV, Bonifaciu VIII, Benedict al 
XII-lea trimiteau scrisori peste scrisori regilor ungurești ca să convertească 
cu sila pe români la legea catolică și regii își dădeau în direcţia aceasta 
silințe demne de o cauză mai bună, toate acestea fără de nici un folos. 

Lucrul ajunsese atât de departe încât sub Ludovic cel Mare o parte a 
românilor din Maramureș se lehamitiseră cu totul de vexaţiunle continue şi, 
conduşi de Dragoș Vodă, ieșiră din ţară şi fondară principatul Moldovei. 

E netăgăduit însă că, dacă omogeneitatea în limbă, obiceiuri, religie nu 
s-au putut stabili într-o vreme în care elementul maghiar dispunea de sila 
deplină, de foc şi sabie, de proscriere şi confiscare de averi, într-o vreme în 
care a deveni maghiar era un privilegiu și o fericire, e netăgăduit, zicem, că 
stabilirea acestei omogeneităţi e şi mai grea într-o vreme în care nimeni nu 
poate fi silit de-a deveni maghiar dacă nu voieşte. Colecţia de documente a 
lui Theiner — Monumenta historica ad hungariam sacram spectantia — e 
plină de bulele papale și de ordinele regilor date în acest sens şi rămase 
zadarnice. Pergamentul pe cari au fost scrise a fost mai trainic decât ideea 
ce-o urmăreau și e tot atât de probabil că hârtia pe care-i scris proiectul de 
lege al d-lui Trefort e mai trainică decât suma de încercări zadarnice la cari 
ar fi dat loc. 

Toate cele spuse până acuma nu le zicem pentru a apăra pe românii din 
Ardeal şi Ungaria, căci, una, n-au nevoie de apărarea noastră, al doilea, 
chiar de-am voi n-am putea. Le zicem acestea în chiar interesul nostru, 
pentru că statul vecin al Austro-Ungariei ne este razim în grelele împrejurări 
prin care trecem şi pentru că toate dezbinările între elementele neslavone 
ale monarhiei vecine nu servesc decât o cauză primejdioasă Europei întregi, 
cauza Nordului. 'Tendenţele zădarnice de-a unifica prin limbă rasele din 
regatul unguresc nu ni se par îndestul de importante pentru ca prin ele să se 
compromită un alt bun, și mai mare, liniștita conviețuire a populaţiunilor 
întinsului regat. 

* 

Un cuvânt ciudat invocat în contra românilor transcarpatini este 
acuzarea că doresc unitatea politică a elementului latin din Orient, așa 
numitul dacoromânism, o acuzare agravată încă prin atracţiunea care se 
pretinde că România ar fi exercitând-o asupra conaţionalilor din statele 
învecinate. 

Ar fi fățămicie din parte-ne de-a nega existenţa acestei idei în o seamă 
de capete. Dar originea ei nu este a se căuta la noi, în principatele dunărene, 


căci ideea „Daco-României“ e o idee politică austriacă, zămislită nu pentru 
ca România să exercite atracţiune asupra Ardealului, ci viceversa, pentru ca 
Ardealul să exercite atracţiune asupra Principatelor dunărene. Noi din parte- 
ne am protestat totdauna contra ideii acesteia. Născută la Blaj, în secolul 
trecut, pe când la noi domneau încă fanarioţii şi nu era umbră de școală și 
de cultură națională, literați catolici crescuţi în colegiul De propaganda 
fide, în faţa cetăţii zidite pe şapte pături de ruine, în fața Romei, au dat-o 
poporului de dincolo de Carpaţi ca o învăţătură protejată pe atunci de 
guvernul central, căci avea scopul îndoit, întâi de-a opune o rezistență nouă 
maghiarilor pe atunci în opoziţie, al doilea, de-a crea în Principatele noastre 
o stavilă contra Rusiei prin redeşteptarea conştiinţei naţionale amorţite. 
Fanatica iubire a anteluptătorilor blajeni și a poporului lor pentru Casa de 
Austria e o dovadă în trecut și în prezent pentru aserțiunea noastră, că 
Șincai, Petru Maior și ceilalți nu și-au închipuit niciodată „Daco-România“ 
într-alt chip decât ca o unire a tuturor provinciilor române sub sceptrul 
Casei de Austria. Cumcă aceeaşi idee bate câmpii în o seamă de capete nu e 
vina noastră, mai cu seamă nu a celora cari au protestat pururea contra 
esperimentelor periculoase cari s-au încercat până acuma cu această idee. 

Dar ascuţișul acestei idei care şi-au făcut traiul se poate rupe o dată 
pentru totdauna îndată ce guvernul din Pesta ar înceta a combate tendințele 
legitime ale populaţiunilor, căci deie-ni-se voie a susţine că, precum statul şi 
națiunea maghiară au existat sute de ani fără unitatea de religie şi de limbă, 
mai poate exista şi de acuma înainte sute de ani fără a urmări idealul 
regnum unius lingnae. Unitatea de limbă e un fapt ce rezultă din deosibite 
împrejurări etnice și în urma unor legi istorice, nu însă rezultatul unor legi 
scrise pe hârtie și menite a nu se realiza nicicând, tocmai pentru c-au fost 
stabilite. 

Nici legi restrictive, însă cele coercitive nu se pot opune pe de-a pururea 
unor stări de lucruri de o putere elementară. Omul înțelept de stat lasă 
cursul natural al lucrurilor și nu opreşte decât abaterile periculoase ale 
curentului. 

Noi credem că nici în Ungaria ideile politice estreme și exagerate nu 
sunt ideile naturale ale poporului maghiar. Pretutindeni demagogia, avidă 
după putere și după voturile alegătorilor, exagerează toate cestiunile în 
paguba ţării lor respective și, c-o superficialitate vrednică de inferioritatea 
intelectuală şi fizică a acestui soi de oameni, crede a putea săca mări şi 
pustii ţări printr-o trăsătură de condei. Rasa maghiară, tolerantă de feliul ei, 


n-ar trebui să lunece pe acest povârniș periculos, căci ura şi dezbinarea 
înlăuntru, iată ceea ce doresc inamicii regatului unguresc pentru a-şi crea 
unelte lesne de mânuit în contra existenţei acelui stat: o existenţă la care 
ținem şi noi de dincoace de Carpaţi pentru multe și varii cuvinte. 

Un ziar cu al cărui nume ne-am ferit mai întotdeuna d-a mânji coloanele 
noastre aruncă iarăşi nişte insinuări neomenoase în privința partidului 
conservator. Dacă numitul ziar n-ar înfățişa decât numai părerile indivizilor 
ce-l dau la lumină, ar fi destul de obscur ca să nu ne putem împiedeca de 
zisele lui, şi nu ne plecăm să ne murdărim mâna până la a pomeni despre 
dânsul decât pentru că el este astăzi singurul ecou, singurul canal de 
scurgere ce i-a mai rămas stărostiei politice din Uliţa Doamnii: necurăţenia 
demagogică pe care n-o poate arunca în public „Românul“, precum am mai 
zis, îşi găseşte cale de ieșire la lumină prin coloanele „Vocii lui Faraon“. În 
adevăr acest organ ultraradical insinuează că „o parte din opoziţie ar fi 
făcând propagande pentru o agitaţie împotriva guvernului şi partidului 
liberal de la putere; că ar fi vărsat chiar 22.000 lei noi în acest scop, ca să 
mai facă un scandal ca acela de la 1866, să insulte pe evrei şi să atace 
sinagoga. Apoi, în interesul general al ţării (care plăteşte foarte regulat 
lefurile, diumele și toate foloasele jețului de deputat radical), „Vocea lui 
Faraon“ roagă pe cetăţeni a nu cădea în cursa acelora cari întotdeuna au 
nesocotit binele României; roagă pe guvern a lua măsuri energice spre a 
împiedeca orice scandal și spune, ca de obicei, că sunt bani străini şi chiar 
români cari lucrează ca să răstoarne guvernul liberal, căci, zice numita 
foaie, „ei ştiu că nu-l pot răsturna decât printr-un scandal ca cel de la 1866“. 
Mai întâi — şi vorbim stăpânilor din Str. Doamnei, iar nu slugilor de la 

„V. lui Faraon“, — fie-ne permis a pune câteva întrebări. Sunt în această 
ţară două partide, partidul conservator şi partidul radical; care dintre aceste 
partide, socotind de la ivirea lor pe arena politică, a întrebuințat mijloacele 
demagogice pentru a se urca și a se ţine la putere? Care dintre aceste două 
partide a găsit că drumul cel mai scurt și cel mai practic, de la dânsul până 
la jețul puterii, este calea agitațiilor și scandalurilor de uliţă? Care din aceste 
două partide a ales drept arme, în lupta politică, desfrânarea și agitarea 
maselor de mahalale, prin mijloace ultrademagogice, prin conspirații, prin 


urziri ascunse şi prin turburări populare? Care partid, partidul conservator 
sau cel radical? 

Partidul conservator, tocmai în interesul general al ţării, a crezut de 
cuviință, în tot decursul guvernului radical, să stea cât se poate mai liniştit, 
considerând că ţara se afla în complicaţii internaționale, și opoziţia 
cumpătată și patriotică ce a făcut-o guvernului atunci când ţara se afla în 
paralelă acţiune cu Rusia a trebuit să facă bine iar nu rău guvernului. Dacă 
radicalii s-ar fi aflat ei în opoziţie și, fiind conservatorii la putere ar fi căzut 
în greșelile săvârşite până acuma de radicali, partidul radical ar fi păstrat 
atitudinea cumpătată pe care au păstrat-o conservatorii în opoziţie? Oricine 
poate răspunde cu siguranţă la această întrebare. Oamenii scandalului de la 
Slătineanu, atunci când Europa se zguduia de o complicare internaţională 
uriașă, oamenii republicii de la Ploiești, oamenii agitărilor și urzirilor de la 
Mazar Paşa, oamenii cari au amenințat în atâtea rânduri dinastia şi 
așezământul monarhic statornicit prin Constituţie şi în deosebi personal 
chiar pe M. Sa Domnitorul; acei oameni insinuează astăzi că partidul 
conservator este partidul ce voiește a veni la putere prin violenţe, prin 
turburări și scandaluri de uliţă. Adevărat este că partidul conservator a luat 
odată cârma țării în urma unui scandal de uliţă; dar acel scandal de la 10 
martie 71 n-or fi având radicalii cutezanţa să-l impute conservatorilor! Nu 
cumva partidul conservator urzise tripla conspirație de la 10 martie? Nu 
cumva vor fi pretinzând radicalii că partidul conservator a luat cu asalt sala 
Slătineanu și a ameninţat viaţa celor de la banchetul consulului german? 
Partidul conservator a venit la putere în urma acelui scandal tocmai pentru 
că radicalii în ziua aceea trecuseră peste toate marginile, şi venirea lui la 
putere a fost un sacrificiu adus patriei şi dinastiei, amenințate de desfrâul 
demagogiei. Şi oamenii cari la 10 martie, împărțiți în trei grupe — 
guvernul, stărostia de la „Românul“ şi câţiva ciraci nedisciplinaţi — urzind 
o triplă conspirație, erau gata să răstoarne pe Domnitor și să proclame 
fiecare grup câte un guvern al său provizoriu, acești oameni insinuează că 
partidul conservator ar fi alergând la mijloacele scandalurilor de stradă 
pentru ca să răstoarne pe radicali de la putere. 

În adevăr, trebuie o nerușinare prea mare pentru asta, aşa de mare încât 
„Românul“ nu se simte în stare sau nu crede oportun a o face și de aceea 
împinge la această treabă pe alte obraze, obrazele ciracilor de la „Vocea lui 
Faron“ cari duc la orice tăvăleală. 

Ieri și alaltăieri Camera nu s-a ocupat aproape cu nimic altceva decât cu 
cestiunea art. 7, iar discuţiunea lungă, aprinsă, uneori entuziastă chiar, s-a 
sfârşit prin aceea că Adunarea a primit cu o majoritate de 70 şi câteva voturi 
declarațiunea nemotivată de revizuire pentru care am pledat și noi. 

Spre a nu se da un înţeles greșit pledării noastre, mai ales pentru că 
vedem că se fac asemenea încercări din partea unora din ziare, ba chiar din 
partea unor deputaţi, ca d-nii Vernescu, Daniileanu ș.a., cari admit că, în 
taină şi cu rezervaţiune mentală, am fi pentru acordarea de drepturi evreilor, 
credem necesar a face următoarea declarațiune. 

Propunerea de revizuire nemotivată am susţinut-o: întâi, pentru că nu 
prejudecă cestiunea, ci lasă totul la discrețiunea Adunărilor de revizuire, 
cari sunt în drept de-a declara chiar că nu e defel caz de revizuire şi că 
mănţin intact art. 7; al doilea, pentru ca să punem ţara la adăpost în contra 
esploatării acestei cestiuni ca armă de partid; al treilea, pentru că Adunarea 
actuală nu are dreptul de a propune o motivare care ar cuprinde în sine o 
soluțiune, oricare ar fi aceea; al patrulea, pentru că e parlamentar un 
nonsens de a vota o espunere de motive, mai ales de motive false; al 
cincilea în fine, pentru că acea soluţiune, propusă de fracţie, nu e nici la 
locul, nici la timpul ei. 

Motivele şi considerentele invocate de fracție sunt false. Singurul motiv 
real, pe care-l ştie toată lumea şi orice alegător, e art. 44 din Tractatul de la 
Berlin, iar singura soluţiune posibilă e de a primi sau a nu primi acel articol. 
Ar fi fost deci demn din partea fracţiei de-a susține că nu e caz de revizuire, 
că trebuie a se mănţinea art. 7 şi pentru aceasta ar fi putut invoca argumente 
puternice. 

Aceste argumente, de cari azi se poate folosi cu drept cuvânt numai 
bătrânul d. Docan, proprietarul moșiei Dimăchenii din ţinutul Dorohoiului, 
singurul care-a avut curajul de-a susţine că nu-i trebuinţă de revizuire şi că 
trebuie mănținut art. 7, sunt următoarele: acel articol din Constituţie, sub 
cuvântul c-ar fi lovind o confesie religioasă necreștină, pune în realitate o 
piedecă absolută unei rase străine, de origine și limbă străină, de-a lua parte 
la viaţa statului român. 

Acea rasă având imediat tendința de-a pune mâna pe proprietatea 
nemișcătoare a românului, iar mediat de a pune mâna pe statul lui, adică pe 


ţara lui, piedica absolută pusă de Constituţie poate fi numită bună, pentru că 
în cazul de faţă religia necreștină și rasa străină sunt două lucruri ce se 
acoper pe deplin, sunt în realitate unul şi acelaş lucru. Art. 7 e fără 
contestare sabia lui Alexandru împărat, care taie nodul gordian fără a 
încerca de a-l descâlci, şi consecuent, demn ar fi fost din partea fracţiei, ca 
în loc de a motiva o declaraţie de revizuire în genere, de a nu face deloc o 
asemenea declarație şi de a se asocia fără rezervă cu opinia d-lui Docan. 
Mulţi în Cameră au râs când d. Docan și-a spus votul pe faţă, dar în acel râs 
se ascundea duplicitatea şi mizeria advocăţească faţă cu o părere statornică, 
onestă şi care se poate întemeia pe destule argumente puternice. Ea are 
înainte de toate meritul unei depline sincerități. Manţinerea art. 7 e o 
opunere la dorinţele Europei întregi, e apelul la arme și la o politică 
energică şi — dacă ne puneţi în evidenţă perspectiva unui succes — nu 
suntem contra unei asemenea politice; abstracţie făcând de la împrejurarea 
că declarațiunea nemotivată și nesoluţionistă nu exclude nici politica 
aceasta, de vreme ce Camerele de revizuire, ba nici majoritatea lor, ci a treia 
parte plus unul a acelor Camere, pot să mănţie art. 7, pot să dea un răspuns 
negativ la condiţia de recunoaștere a Europei. 

Fracţia, punându-se însă din capul locului pe povârnișul apucăturilor şi 
tertipurilor advocăţeşti, voind să mistifice şi ţara şi Europa, şi simțind cu 
toate astea că n-o poate face, era învinsă înainte de a începe a vorbi, a fost 
cu totul învinsă îndată ce și-a deschis gura. 

A admite declaraţia, a pretinde însă totodată ca Adunarea să-i voteze 
motivele ei false, insuficiente, de o deplină duplicitate, era un nonsens 
parlamentar; căci, îndată ce fracțiunea a admis necesitatea revizuirii, 
evident că trebuia să voteze propunerea însușită de guvern oricari i-ar fi fost 
motivele de vreme ce concluzia, adică declaraţiunea nemotivată, nu exclude 
nici motivele fracţiei, precum nu excludea nici motivele individuale, de 
grup sau de partid a fiecărui din deputați. 

Într-un splendid şi scurt discurs de vro douăzeci de minute d. Maiorescu 
a espus aceasta, nimicind cu o singură lovitură toate apucăturile, toate 
arguţiile, toate tertipurile fracţiei, care într-adevăr ar fi avut ocazia de a-şi 
alege un rol mai demn, deși mai greu decât acela de a-și pierde vremea cu 
un torent de vorbe, cari toate se înfundau în absurda cerere ca Adunarea să 
voteze un schelet de motive factice şi nelalocul lor. 

Nu ni se răspundă cu bănuieli şi fraze la limbajul nostru sincer şi fățiș. 
Suntem aceia cari ne facem mai puţină iluzie în cestiunea izraelită şi cari 


vedem mai limpede lucrul. 

Organizaţia noastră liberală, teoria de „om şi om“ erijată în teorie 
absolută de stat a îngreuiat peste măsură lupta economică pentru existența 
între elementul român, nedeprins cu asprimea luptei la cuţit, și elementul 
evreiesc, cari la noi în ţară e în mare parte format din scursura cea mai 
flămândă, cea mai lipsită de scrupul, cea mai neomenoasă a populației din 
împărăţiile vecine. 

Organizaţia liberală-cosmopolită a prefăcut România în mocirla în care 
se scurg murdăriile sociale ale Apusului şi Răsăritului. 

Dacă statul român ar fi puternic —ceea ce un stat liberal nu poate fi, 
căci el renunță la puterile sale în favoarea individului — dacă naţia română 
ar fi economiceşte puternică — ceea ce o nație agricolă nu poate fi, căci 
valoarea producerii ei e mărginită într-un mod fatal — atunci cestiunea 
izraelită n-ar fi un pericol, ba nu s-ar fi născut niciodată. Cestiunea izraelită 
e ducerea ad absurdum a liberalismului din România și, dacă liberalii sunt 
patrioţi, sunt naționaliști, vor trebui să renunţe la principiile lor cosmopolite 
şi să admită principiul romanilor: salus rei publicae summa lex, vor trebui 
să creeze un guvern autoritar și statornic, un guvern puternic, care să lupte 
alăturea cu naţia întreagă în contra unui pericol, cu un cuvânt vor trebui să 
sprijine și să asigure domnia elementelor conservatoare din țară. Dacă 
liberalii sunt patrioţi și naționaliști, vor trebui să devie reacţionari și să 
împărtășească cu noi acest titlu cu care azi ne fac imputări. 

Căci dacă statul renunţă de-a apăra el în mod absolut individul, atunci 
individul trebuie să fie însuși foarte puternic. Dacă statul englez a renunţat 
la puterile lui a făcut-o pentru că are cetăţeni a căror venit personal întrece 
veniturile României, cetățeni cari, unul din ei, ar putea să lupte economic cu 
jumătate de milion de evrei. Dar când statul român a renunţat la puterile lui, 
în favoarea cui a făcut-o? În favoarea fracţioniştilor, cari strigă și ţipă, iar 
acasă la ei, siliți de sărăcie, de nevoie şi de trebuințele dumnealor boiereşti, 
îşi împrumută numele la evrei pentru a cumpăra moșii, a lua proprietăţi ale 
statului în arendă, precum și debite de tutunuri și licențe de băuturi 
spirtoase. Căci ce-a folosit legea conservatoare ca în comunele rurale să fie 
cârciumari numai alegători din comnuă? Nimic. Sub titlu de servitori, tot 
evreii sunt cârciumari. Ce-a folosit restricţiunea, introdusă tot de 
conservatori, în Convenţia austro-română în privirea cumpărării imobilelor 
rurale? Totdeuna se găseşte câte un fracționist să-și împrumute numele la o 
cumpărătură ovreiască. Cu un cuvânt, individul în România prea e liber 


politiceşte şi prea neliber economiceşte, iar îngrădiri economice sunt în cele 
mai multe cazuri libertăți economice. Cine îngrădeşte biserica în contra 
tentativelor de subminare o eliberează, cine îngrădeşte averea și munca 
românului contra tentativelor de esploatare, îl eliberează. Dar aceste 
îngrădiri statul trebuie să aibă puterea a le menține, legea fundamentală 
trebuie să-i dea acea putere, nu să-i lege mânile faţă cu oricine. 

* 

Cestiunea în fond este dar nespus de grea; ea implică critica unui întreg 
sistem de guvernare, duce ad absurdum liberalismul din România, arată de 
pe acuma că avem nevoie de stabilitate mai mare, de organizație mai solidă, 
de-o augmentare a autorităţii statului în defavorul nelimitatei libertăți 
individuale. 

În privire formală însă cestiunea, curăţită de toate sofismele şi 
apucăturile advocăţești, se prezintă astfel precum au lămurit-o în Cameră 
dd. Maiorescu și Chițu. 

Tratatul de la Berlin pune o condiţie negativă pentru a recunoaște 
independenţa țării. Credinţa religioasă să nu mai fie o piedecă pentru ca 
cineva să se bucure de drepturi civile și politice. Cari alte piedici poate pune 
nația românească pentru a se apăra contra invaziei evreieşti rămâne la 
discreţia ei; piedeca religioasă însă cată să dispară, rămâind a se pune în 
locu-i ceea ce se va socoti mai bine. Merită acum ca această condiţie să fie 
comunicată ţării pe cale legiuită, merită ca ea să se pronunţe de e cu cale a 
se revizui Constituţia? 

D. Docan răspunde că Tractatul de la Berlin nu merită această onoare. O 
părere onorabilă, dar a căreia răspundere e prea grea pentru oricine din noi, 
judecând starea precarie a relaţiilor noastre internaționale și lipsa noastră de 
putere. Fracţiunea nu zice nici nu, nici da, și spală lucrul în șapte ape, fără 
a-l face mai alb. 

În fine majoritatea Adunărilor zice da, Tratatul merită onoarea unui apel 
extraordinar la ţară, este caz de a se revizui art. 7. 

A se vota motive pentru aceasta e cu totul de prisos. Unicul motiv şi 
unicul considerent e Tratatul de la Berlin, şi orice substituire a unui alt 
motiv e o nelealitate faţă cu alegătorii. Miss Wanda a fracțiunii, acrobatul 
hazliu al retoricei advocăţeşti, d. Daniileanu, n-a putut dovedi contrariul. 

Justă s-ar părea şi aserțiunea dd-lor Brătianu şi Chițu că principele de 
Bismarck ne-a favorizat în cestiunea evreilor când a exclus orice revenire 
asupra ei în Congres, și anume când un membru al Congresului, d. conte de 


Launay, reprezentantul Italiei, a propus o soluţiune pozitivă. Cancelarul a 
persistat atunci asupra soluţiunii negative. Dar d. Brătianu să ia bine seama 
ca aserțiunea aceasta s-o poată întemeia pe acte diplomatice, pe 
corespondenţa cu Ministeriul de Externe al Germaniei şi să nu confunde 
ceea ce voiește principele-cancelar cu ceea ce ne place nouă a crede. 


€ 


[1 martie 1879] 

Deosebirea între aceste două declarații e simplitatea extremă a celei 
dentâi, insuficiența împovărată a celei de-a doua. E bineînțeles că declarația 
întâia nu esclude nici unul din motivele şi nici soluţiunea propusă de fracţie. 

Dacă vom lua considerentele fracţiei pe rând, vom vedea ușor că unele 
sunt de prisos, altele nesuficiente. 

Astfel se zice întâi că intoleranță religioasă n-a existat niciodată în 
România. Acest considerent e de prisos, pentru că-l știu nu numai copiii, ci 
până și Alianţa izraelită, căreia nu-i place a-l şti. 

E dar curat zădarmic de-a repeta acest adevăr pentru a suta oară. 
Catolici, protestanți, calvini, armeni, lipoveni, turci şi în fine evrei, toate 
confesiile creştine şi necreştine, posibile și imposibile, s-au bucurat pururea 
de cea mai mare toleranţă religioasă pe pământul nostru. Străvechile 
biserici armenești din Botoșani şi din Suceava, bisericele catolice 
întemeiate de principi români chiar, templele sectarilor alungaţi din Rusia 
şi, asupra tuturora, sinagogele evreieşti sunt tot atâtea semne de piatră că 
persecuţiunea religioasă a fost și este un neadevăr, necalificabil neadevăr; 
ba faptul însuşi că evreii, de la 1848 şi până astăzi, din 30.000 s-au înmulţit 
prin imigraţiune la 550.000, e o dovadă vie și strigătoare la cer contra 
acestei nedemne calomnii. Cu aceeași stăruință cu care românii au ţinut la 
legea lor, ei au respectat credinţele altora. Un singur act s-ar putea invoca în 
favorul alungării evreilor din Moldova, o scrisoare a lui Petru Vodă cel 
Șchiop adresată consiliului comunal din Lemberg la anul 1579, dar și în 
acela se citează anume cauza alungării lor, care nu e religia, nici rasa, nici 
faptul că sunt străini, ci numai concurenţa ce-o fac negustorilor moldoveni 
în esportul de vite albe. În acel act se spune anume că alungarea evreilor 
poloni nu se face din vreo altă cauză, ci numai din cea economică citată mai 
sus. 


Al doilea considerent al fracţiei ni se pare asemenea de prisos, căci, deși 
art. 16 al Codicelui civil dispune pentru străinii de orice lege condiţiile sub 
cari pot dobândi naturalizaţiunea, simplul fapt că acea naturalizaţiune n-a 
fost cerută de nici un evreu e o dovadă destulă că art. 16 n-a contribuit întru 
nimic la soluţiunea cestiunii acesteia. 

Al treilea considerent, că restricțiunea adusă prin art. 7 s-a introdus din 
cauze politice şi sociale, pune neapărat pe fracţioniști într-o dilemă îndată 
ce ei propun revizuirea; căci sau acele cauze politice şi sociale nu mai 
există, ș-atunci art. 7 trebuie șters, sans phrases, iar motivele toate sunt de 
prisos, sau acele cauze există încă şi atunci art. 7 trebuie menţinut tocmai în 
puterea acestui considerent. 

În fine, al patrulea considerent nu mai e un motiv, ci o soluțiune. El 
stabileşte că e necesar ca condițiunile pentru acordarea naturalizării să fie 
şterse din Cod şi trecute în textul Constituţiei chiar. Dar o asemenea 
propunere — abstracţie făcând dacă e bună sau rea — Camerele actuale nu 
au dreptul de o a face, prin urmare ea e lovită de nulitate înainte de a se fi 
pus. 

Defectul cel mai mare însă al moţiunii fracţioniste e desigur acela că n-a 
găsit nici o formulă reală, nici un remediu real contra pericolului social și 
economic. 

Împământenirea acordă drepturi politice, dar oare de drepturi politice ne 
arde nouă și le arde lor? Pentru România e cu desăvârșire indiferent dacă în 
locul d-lor Pantazi Ghica, Holban, Anghel ș.a. vor veni deputaţi evrei, ba 
credem chiar că ţara ar fi mai câştigată. Pericolul adevărat consistă în 
nelimitatele libertăţi civile şi remediul contra acestui pericol numai 
liberalismul nu poate fi. Puşi pe terenul reacţiunii, am fi în stare de a da 
sfaturi foarte folositoare, dar pentru ca aceste sfaturi să aibă vrun efect ar 
trebui să n-avem mii de liberali cari trăiesc din politică și douăzeci de ani de 
liberalism în urma noastră. Cu libertăţile absolute de astăzi, cu laissez faire 
şi laissez aller, cu teorie de „om și om“ n-ajungem departe. Sfaturi în vânt, 
cari să nu fie ascultate decât de cei cari le ştiu deja, n-avem obicei de a da. 

Aşadar, ce caută recunoscuta toleranţă religioasă? Cred fracţioniștii într- 
adevăr că există un singur diplomat, unul singur, care să nu ştie pe deplin 
starea de lucruri de la noi? Cred poate că comitele Andrassy sau principele 
Bismarck sunt rău informaţi și ne ţin pe noi de evreofagi? Dar ... ne cunosc 
de zece ori mai bine de cum ne ştim noi înşine. Consulii generali și 
viceconsulii nici n-au altă treabă în capitală şi prin provincie decât că 


numere chilele de grâu câte se produc, mărfurile câte se esportează, 
populaţia câtă se naște și moare. „Norddeutsche allgemeine Zeitung“, 
organul cunoscut al principelui-cancelar, a spus-o limpede de ce se tem 
românii. Şi-au ipotecat averile la evrei și, neputând plăti, ipoteca ar trebui să 
treacă de-a dreptul în mânele creditorului. De acolo restricțiunile. 
Esplicabilă este, se-nţelege, această ipotecare generală, din Moldova mai cu 
seamă. Cultura importată, trebuinţele importate, cari nu stăteau în raport cu 
averile, scumpetea banului și ieftinătatea grâului, concurența Americei şi a 
Rusiei, în fine netrebnicia costisitorului sistem liberal, fiecare îndeosebi și 
toate împreună au trebuit să ne ducă acolo unde suntem și să facă din fiece 
evreu o cestiune europeană. 

D. Brătianu a încercat să treacă odată în Turcia un convoi de vagabonzi 
evrei. De acolo ţipete și vaiete în toată Europa. Mihai Vodă (Sturza) scotea 
în fiece zi zeci de evrei din ţară, tot peste Dunăre, și nimeni nu zicea o 
vorbă, D. Cogălniceanu, care era pe atunci redactor al „Foii (oficiale) 
sătești“, poate să mărturisească câte sentențe de scoatere preste otar s-au 
tipărit în „Foaia sătească“. Dar pe atunci exista autoritate: Domnul era 
Domn, judecătorul judecător, poliţia poliţie. Astăzi sunt lăsate în ştirea lui 
Dumnezeu, iar fraza sforăitoare şi cârciocul advocăţesc sunt chemate a 
înlocui şi minte, și prevedere, şi autoritate, şi tot. 

Astfel, vestita fracție stă în faţa ţării fără a şti cum și încotro, fără a ști 
ce voiește şi ce nu voieşte. Nu e vorbă, nici guvernul nu știe ce voieşte, cel 
puţin nu s-a rostit pân-acuma, ca să se aleagă lucrul într-un fel. Iar purtarea 
individuală şi daraverile obicinuite ale fracționiștilor, împrumutul ce-l fac 
cu numele evreilor pentru cumpărare de imobile rurale şi urbane (d. Pake 
Protopopescu e un viu exemplu, în mare parte, pentru aceasta) e o 
dezminţire ad oculos a tuturor protestaţiunilor dumnealor din Cameră. 

Dintre toate frazele periculoase inventate ad hoc de fracțiune în 
cestiunea aceasta desigur cea mai periculoasă e provocarea la voința 
Europei... 

„Nu. Europa nu poate voi să ne sinucidem“. 

„Europa luminată“ etc. nu poate voi cutare şi cutare lucru. 

Pe această Europă d. Daniileanu a secuestrat-o de zeci de ori în 
discursul său. 

Noi din parte-ne ştim bine că Europa cunoaște pe deplin cestiunea 
evreilor din România; o cunoaşte mai cu seamă Europa cea chemată a o 
cunoaște, lumea diplomatică şi cea oficială, încât art. 44 al Tratatului de 


Berlin a fost înscris în instrumentul păcii cu deplină cunoștință de cauză, cu 
deplină conştiinţă a greutăților și a relelor ce va produce. Din toate 
amăgirile, amăgirea asupra voinţei Europei ar fi cea mai rea, de aceea n-am 
voi să mai vedem invocându-se probabilitatea că Europa ar voi ceea ce ne 
place nouă a crede că voieşte. 

* 

Declaraţiunea propusă de d. V. Boierescu e de sine stătătoare și 
recomandă revizuirea următoarelor articole din Constituţiune: 

Art. 1, pentru a se înlocui numele Principatele-Unite cu cel oficial și 
recunoscut de „România“ și pentru a se trece în legea fundamentală 
întinderea actuală a teritoriului statului. 

Art. 2, privitor la rectificările de fruntarii, pentru că-n privirea aceasta s- 
au ivit diverginţe de păreri. 

Art. 3, privitor la colonizare, pentru a se putea coloniza Dobrogea cu 
străini. 

Art. 7, din cauze cunoscute. 

Art. 44, pentru a se putea spori numărul vicepreședinţilor Senatului. 

Art. 77, pentru a se putea face diurnă senatorilor. 

Art. 113, privitor la buget, pentru ca şi Senatul să aibă căderea de-a vota 
bugetul, respective creditele extraordinare. 

Dispoziţiunile tranzitorii și suplimentare ale Constituţiei, pentru a se 
putea reînființa, la caz de nevoie, Consiliul de Stat. 

În şedinţa de ieri a Senatului d. V. Boierescu a dezvoltat într-un discurs 
lung motivele cari l-au făcut să propuie o revizuire atât de multilaterală. 

VÂRFUL CU DOR 


[1 martie 1870] 
Cantata compusă de d. Sdislav Lubicz şi purtând titlul Vârful cu Dor, 
care a găsit o aprețiare atât de diversă în ziarele române, se va reprezenta 
încă în stagiunea aceasta la Londra, de către societatea „International 
Dramatic Authors and Musical Composers Association“. Opera muzicală se 
va executa sub conducerea a chiar directorul societății, d. Edmund Gerson. 
Din satisfacerea aceasta care i se dă compozitorului bucureştean se 
poate conchide cât de competentă a fost opinia a o sumă de pene ziaristice 


din fericita capitală a României. 

[3 martie 1879] 

Cestiunea art. 7 a înlăturat pe câtva timp interesul pentru alte cestiuni 
dinlăuntru și din afară. Deşi toate ziarele par a se fi înțeles între ele de a 
călca ca pe ouă, adică de a o trata cu toată răceala posibilă, nimeni nu-și 
tăgăduieşte extrema ei importanță. În Parlament vorbele au fost cu mult mai 
aprinse decât în presă, mai cu seamă fracția de dincoace și de dincolo de 
Milcov au scăpat în buruiana vorbelor multe, deși a făcut tuturor impresia c- 
ar fi căutând ceea ce nu voiește să găsească, adecă o soluţiune. 

Guvernul vede, aude și tace, tace mai mult decum s-ar cuveni. Lungul 
discurs ţinut în Cameră de d. I. Brătianu nu conţine nici o lămurire, ci 
numai asigurări despre onorabilitatea d-sale personală, despre patriotismul 
şi bunavoinţa de care este inspirat, dar nici cel mai slab indiciu asupra 
perspectivelor, bune sau rele, cari ni se impun din afară în privirea 
soluţiunii. 

Căpetenia partidului liberal, d. C.A. Rosetti, ca Odiseu cel mult 
meșteşugareţ, rătăceşte departe de Itaca cea înconjurată de valuri, de patria 
sa iubită, multe cetăţi de oameni şi multe datini deprinde, chibzuind să-și 
mântuie sufletul şi pe tovarăși, cum ar zice bătrânul Homer. Dar toate 
silințele sale sunt zădamice, căci pe când meșteşugareţul grec din anticitate 
lua lumea înainte cu poveşti, Odiseu cel modem întâlnește în cale-i o lume 
care-i cunoaște patria sa mai bine decât el însuși. 

La Viena a fost primit rece şi, pe când petrecea încă pe malurile 
albastrei Dunări, îi veni ştirea politicoasă ca pe la Berlin nici să mai încerce 
a trece. Diplomaţia germană, mai puţin șovăitoare, îi făcu noului Odiseus 
destăinuirea că geaba ar veni, geaba s-ar duce şi, fiindcă totuşi e mai demn 
pentru prezidentul unei Camere și șeful unui partid de-a nu bate pe la uși ce 
nu i se vor deschide şi de-a nu cere ceea ce nu i se va da, să-și caute mai 
bine de drum şi să-și încerce norocul într-altă parte. 

Mărunţișarul nostru liberal a trecut dar cu lacrimele-n ochi pe lângă 
stânca aceasta mai departe la Paris. Aci a fost primit în audienţă de 
prezidentul viitor al republicei franceze, de d. Leon Gambetta, care i-ar fi 
declarat că nu poate spera nici un sprijin pentru partidul și pentru ţara sa de 
vreme ce-a trădat marea republică universală ajutând pe Rusia, ţară 


despotică, în războiul contra turcilor. Precum un maistru mustră pe-o calfă 
rău nărăvită, astfel d. Gambetta a mustrat pe viitorul prezident al republicei 
de lângă Dâmboviţa, spuindu-i verde că ţinta omenirii nu este a juca 
căzăceşte cu cazacii. E drept că o sumă de pene cari tratau cestiunea 
Afganistanului şi a harapilor zulu cu un entuziasm vrednic de toată lauda au 
fost mișcate de cătră d. C.A. Rosetti să-și mute acest entuziasm asupra unui 
alt sujet: asupra nenorociţilor români. Și penele au făcut-o, încât o zi 
întreagă, ba poate două chiar, presa franceză s-a ocupat de România și de 
nedreptatea ce i se face. După aceea toate au reintrat în cursul lor liniștit, 
harapii zulu și Afganistanul au ieșit din nou la maidan — căzuse o pietricică 
în lacul liniştit și-i speriase pentru un moment suprafața într-un cerc de 
valuri. Apoi se făcu iar liniște, ca şi când pietricica nu fusese de când lumea. 

Dar d. C.A. Rosetti nu se sperie cu una cu două. Ioate căile duc la 
Roma — zice proverbul — cum putea dar d-lui să nu se ducă acolo unde 
duc toate căile? Acolo d-sa s-a recomandat ca strănepot al unui negustor 
genovez, anume Giorgio, care la anul una mie o sută unu a deschis prăvălie 
de mărunţişuri lângă Dunăre și că de atunci acel loc se cheamă Giurgiu. 
După ce în fiecare italian a găsit o rudă mai de aproape sau depărtată, și-a 
propus cererea. Niente, i s-a răspuns din toate părţile. E drept că marele 
organ, „Il Picolo“, ne-a dat spornic ajutor în război, dar acele succese 
strălucite totuşi nu aduc în minte-ne decât întrebarea: cât timp pot guverna 
liberalii la noi fără a aduce ţara la marginea prăpastiei? Noi credem că nici o 
ZI. 

În rândul întâi al guvernării lor au lăsat cestiunea Strusberg, bandele 
bulgare — adecă cestiunea Orientului şi cestiunea evreilor în floare. 

Cu greu guvernul conservator a regulat cestiunea Strusberg, bandele 
bulgare le-au regulat turcii, de nu le-au rămas nici sfântă de urmă, iar evreii 
s-au regulat ei în de ei, făr-a mai face pretenţii. 

Astăzi iar, dacă ar cădea liberalii, ne lasă c-o minunată moştenire, ţara 
c-o poziţie nedefinită în cestiunea Orientului, nici dependentă, nici 
independentă, cu cestiunea evreilor mai arzătoare decât oricând, cu un 
război făcut în zadar, cu Basarabia pierdută, c-un cuvânt c-o mulțime de 
bunătăţi pe cari numai noi românii cei târzii la minte nu le ştim preţui cum 
se cuvine, dar cari fac multe parale. 

Să mai ţie guvernul liberal încă vrun an-doi și apoi n-avem s-avem 
încotro de multele bunătăţi revărsate asupră-ne, încât nu ne va rămâne 
altceva decât să ne luăm în spate ceea ce ne va fi rămas și să schimbăm 


America de lângă Dunăre pentru America de peste Ocean. Atunci Plevna 
internă — adecă naționalitatea română a acestei țări — va fi luată. 

[3 martie 1879] 

„Românul“ de vineri, 2 martie, cuprinde un ciudat articol iscălit „un 
ofițer milițian antifebruarist“, care adresează o mulțime de grațiozități d-lui 
general Florescu, iar drept pretext pentru a o putea ia un articol din „Ecoul 
țării“, de nu ne înșelăm ziar care criticase acordarea unei recompense 
naţionale d-lui general Haralamb. 

Oricum s-ar fi pus cestiunea şi oricari ar fi acuzările aduse generalului 
Florescu, nu rămâne mai puţin adevărat că generalul Haralamb este unul din 
acei militari cari, călcându-și jurământul şi pătând drapelul, au răsturnat, nu 
prin revoltă făţișă, care ar fi scuzabilă, ci prin trădare nocturnă pe Vodă 
Cuza. Puțin ne pasă nouă de motivele d-lui general Haralamb. Poate să fi 
fost mari, poate să fi fost înjosite; în cestiuni de asemenea natură nu decid 
intenţiile și motivele, ci fapta. Fapta a fost, este, va fi în vecii vecilor o 
trădare neespiată, neespiată decât într-un singur chip. Dacă generalul 
Haralamb s-ar fi sinucis a doua zi după răsturnarea lui Vodă Cuza, greșala 
(cum o numeşte ofițerul milițian) era espiată; în alt chip însă, ea nu are 
iertare nici din partea oamenilor bine cugetători, nici din partea lui 
Dumnezeu. 

Și toţi ofiţerii cari au luat parte la răsturnarea nocturnă a lui Vodă Cuza 
cată s-o ştie o dată pentru totdauna că, în ochii istoricului şi în ochii celor 
drepţi, singura lor espiare nu poate fi decât nimicirea. Nu se confunde aci 
datoriile cetăţeanului cu datoria soldatului; cetățeanul negustor, proprietar, 
lucrător poate fi nemulțămit cu forma guvernului țării sale, poate comite 
crime politice, cari vor fi pedepsite neapărat, dar înalta trădare din partea 
unui civil e o crimă politică, din partea unui militar e o crimă comună. 
Militarul e dator supunere oarbă, devotament orb. Aci nu încape nici o 
discuţiune, nici o sofismă. Cu esplicări a lui 11 fevruarie pot veni mulţi; se 
înţelege că au fost cauze; ar trebui să fie cineva idiot pentru a admite că 
ceva se poate întâmpla în lume fără cauze. Deci și 11 fevruarie a avut 
neapărat cauzele sale. 

Dar între esplicare și justificare e o deosebire cât cerul de pământ. 
Cauze pot fi multe, scuze și justificare nu există deloc pentru militarii cari 


au luat parte la răsturnarea lui Vodă Cuza. 

Știm asemenea foarte bine că, pentru a face a se uita neştersul, 
nepieritorul 11 fevruarie, d-nii militari în cestiune, sprijiniți de partidul 
politic corupt şi corumpător al roșiilor, au luat comande în armată, pentru a 
câștiga bătălii în contra turcului nevinovat, pe care d-nii liberali au încă și 
astăzi neobrăzarea de a-l numi dușmanul ţării. Dar a căuta cu lumânarea 
bătălii şi a pierde vieţi de soldaţi pentru a face să se uite 11 fevruarie e o 
nouă apucătură, care poate amăgi mulțimea, pe oamenii luminaţi niciodată. 

Noi nu criticăm, nici admitem recompensa naţională votată de Cameră, 
de la o Cameră roşie nici se puteau aştepta scrupule. Suntem însă siguri că o 
adunare de militari în locul celei din Dealul Mitropoliei ar fi refuzat 
recompensa în unanimitate. 

În fine acel articol mai conţine un ciudat argument: „Întrebaţi — zice 
ofițerul milițian antifebruarist — întrebaţi pe statul-major al lui Luders cum 
se face ca un trădător ca Haralamb să fie cavaler al Crucii Sf. Gheorghe“. 

Daţi-ne voie. Nu-ntrebăm, pentru că n-avem nevoie s-o știm. 

După 11 fevruarie, d. Haralamb și ceilalți sunt pentru noi morți și noi nu 
ținem seamă nici de zilele celor morţi, nici de zilele celor cari nu s-au 
născut încă. 


€ 


[4 martie 1879] 

Deziluzii și dezamăgiri! aşa le-a fost ursita mazariştilor. 

A prezinta în modul cel mai formal un proiect de lege ca acela despre 
înrăutățirea monopolului de tutunuri, a cere să fie cercetat de urgență, dar a 
dobândi un refuz categoric, a mai aştepta câteva săptămâni ș-a vedea că 
Adunarea îl respinge în unanimitatea secțiunilor și prin unanimitatea 
delegaților, iar că ţara îl condamnă cu indignare, a lăsa ca raportul să se 
prezinte, să se distribuie şi să se puie la ordinea zilei, apoi a retrage 
proiectul pe furiș, făr-a o declara formal şi a-l prezinta din nou cu 
modificări ridicule, sub cuvânt că e altăceva: iată o procedere 
nemaipomenită, fără precedent şi din cele mai abătute de la uzurile 
constituţionale. Pe lângă aceasta o asemenea conduită nu însemnează decât 
dispreţ aruncat Adunării Deputaţilor, fără a cărei încunoștiinţare s-a retras 
proiectul, desfiderea ce i se aruncă prin noua lui prezentare sub numele de 
nouă lege. Pare se că d. Sturdza e atât de mult interesat în această 


nenorocită şi odioasă afacere, încât uită până şi conveninţele, încât renunță 
a salva cel puţin aparenţa. 

Să nu crează cineva că aceste aspre mustrări le adresăm d-lui Sturdza 
noi, nu şi le adresează organul unui frate mai mare de la Mazar Pașa, i le 
adresează organul aceluia împreună cu care d. Sturdza se făcuse apărătorul 
înflăcărat al constituționalismului și în acelaș timp detractorul aprig al 
monopolului de tutunuri. Pe când dd. Sturdza și Vernescu erau stâlpii 
companiei de la Mazar Paşa, monopolul era groaza lumii, nenorocirea ţării, 
un jaf, o tâlhărie; şi d. Sturdza, care se pricepe la socoteală și care era ca 
atare contabilul titular al companiei, arăta bob numărat că ţara e ruinată prin 
monopol. Venind însă d. Sturdza la minister, s-a convins că, pentru plata 
datoriilor, ţara nu poate întrebuința vorbele cele late și banalităţile din 
„Alegătorul liber“, a făcut din nou socoteală și de astă dată a văzut că nu 
sunt de lepădat cele câteva milioane pe cari le dă monopolul tutunului. D. 
Vernescu însă, care în orice caz nu se pricepe la socoteală de catastife ca d. 
Sturdza, crede pe fratele de la Mazar Pașa rătăcit, şi astfel, cum văzurăm, îl 
mustră amar prin organul d-sale. Cum? Însuşi d. Sturdza, constituționalistul 
englez, astăzi, după ce a retras pe furiș proiectul căzut odată, îl prezintă 
iarăşi cu modificări ridicule? Dar aceasta este o procedare nemaipomenită, 
fără precedent, din cele mai abătute de la uzurile constituționale; se pare, în 
adevăr, că d. Sturdza, odinioară vrăjmaş de moarte al monopolului, este 
astăzi atât de interesat în această odioasă afacere încât uită că trebuie să se 
mai gândească și la ochii lumii. Ce deziluzie! Ce dezamăgire pentru bietul 
d. Vernescu, care se vede că la Mazar Pașa a fost luat de bani buni basmele 
finanţiare ale actualului ministru de finanţe! 

Să lăsăm însă d-o parte paraponul dezamăgiţilor fraţi de la Mazar Paşa; 
ceea ce este adevărat este că proiectul pentru prefacerea legii monopolului, 
a cărui cădere iama trecută în Cameră a fost un adevărat scandal 
constituțional, astăzi, modificat aşa cum zice organul d-lui Vernescu, s-a 
prezentat din nou în Cameră și majoritatea se zice c-ar fi hotărâtă să-l 
respingă din nou. Suntem curioși să vedem și după această a doua cădere, 
mai nenorocită decât cea dântâi, ce va face ultraconstituţionalul d. Sturdza. 


È 
[6 martie 1879] 


Camera franceză a respins prin 319 voturi contra 159 propunerea de 
dare în judecată a ministerului conservator din 16 mai. Această Adunare, 
prin asemenea hotărâre, a dat o dovadă de înţelepciune care, drept spuind, 
nu se prea aștepta de la dânsa. Crima cea mare a ministerului de Broglie 
fusese, se înțelege, că sprijinise în alegeri candidaturi conservatoare, opuse 
candidaturilor radicale care au triumfat. De aci, după modul cum se înțelege 
în unele țări regimul parlamentar și libertatea opiniilor, s-a cerut capul 
miniștrilor învinși, şi învingătorii, care erau, ca în toate cestiunile politice, şi 
judecători şi parte, au vrut să pedepsească pe acei ce încercaseră, fără 
succes este adevărat, de a lipsi pe Franţa de fericirea nespusă ca d-lor s-o 
reprezinte. Se înţelege că aceeași radicali, când sunt la putere, nu se sfiesc 
câtuşi de puţin de a combate alegerea adversarilor lor politici cu o 
înverșunare mult mai mare şi prin arme încă mai neleale. 

Așa în 1871 prefecţii guvernului revoluționar s-au prezentat 
pretutindinea ca candidaţi în însuși judeţul pe care-l administrau. Astfel, în 
ancheta asupra revoluțiunii de la 4 septemvrie s-au publicat depeşi ale 
dictatorilor şi miniștrilor de atunci, recomandând curat prefecţilor lor cutare 
şi cutare candidatură. Dar nu face nimic! Quod licet Jovi non licet bovi. 
Jupiterul republican poate să facă ceea ce nu este permis unui simplu 
conservator. 

De aceea Camera radicală hotărâse darea în judecată a ministerului de la 
16 mai. Noroc că președintele republicei, d-l I. Grévy, şi ministerul actual, 
condus de un om moderat şi înțelept ca d. Waddington, ţinând seamă şi de 
manifestaţia unanimă a guvernelor și a presei străine, au priceput imensul 
ridicol a unei asemenea acuzaţiuni şi au izbutit a pune un frâu poftelor 
necurate şi urelor meschine a tuturor nulităţilor invidioase care compun 
partida radicală estremă din Camera franceză. 

Ne aducem aminte că în 1876 prezidentul Consiliului de atunci, d. 
Manolache Costache, fu mai puţin fericit într-o tentativă de asemenea 
natură. Şi d-lui, cu toate că rătăcit în mijlocul acelei administraţiuni 
multicolore, încercă să facă să se auză glasul bunului-simţ şi ceru, dacă nu 
părăsirea acuzațiunei, cel puţin respectarea Constituţiunei de cătră vestitul 
comitet de acuzare. Pretențiunea d-sale, deși mai modestă decât a d-lui 
Waddington, n-a avut norocul să fie ascultată de capul statului, care, adus să 
se pronunțe între două teorii contrarii, alese teoria susținută de d. I. 
Brătianu, căruia îi încredință și prezidenta Consiliului şi urmarea 
acuzaţiunii, pe cale anticonstituţională, în contra foştilor săi consilieri. 


Fiecare ştie rezultatul acestei hotărâri, care nu și-a dat încă toate roadele 
sale până astăzi. Alta a fost purtarea d-lor I. Grévy şi Waddington; și nu ne 
îndoim că moderațiunea, energia și înțelepciunea de care au dat probe va 
contribui mult a întări guvernul pe care-l prezidează. 

Dară să terminăm printr-o ciudată observaţiune. Teoria susținută în 1876 
de cătră d. I. Brătianu și aprobată de M. Sa Domnitorul, adică dreptul 
pentru Cameră de a face chiar instrucţiunea procesului miniștrilor, n-a fost 
aprobată nici chiar de minoritatea violentă şi ultrarevoluţionară a Camerei 
franceze — căci iată concluziunile raportului d-lui Brisson. 


Art. 1. Conform art. ... din Constituţiune, Camera deputaţilor dă în judecată 
înaintea Senatului pe membrii ministerului din 16 mai 1877, prezidat de d. duce de 
Broglie, şi ai ministerului din 23 noiemvrie 1877, prezidat de d. de Rochebouët. 

Art. 2. Trei comisari, luați din sânul Camerei și numiţi prin alegere, vor fi 
însărcinaţi să facă recuizitoriile necesare, să urmărească, să susțină și să termine 
acuzațiunea înaintea Senatului. 


Va să zică cei 3 membri numiţi de Cameră n-au altă misiune decât aceea 
de acuzatori, de procurori, iar instrucțiunea judiciară, cu toate urmările ei, 
adică perchiziţiuni, ascultări de martori cu jurământ, interogatoriu al 
acuzaților, arestări, aparține, după chiar d. Brisson, Senatului, căruia 
aparţine şi judecata. 

lată dară teoria d-lui I. Brătianu, aprobată în 1876 de M. Sa Domnitorul, 
respinsă și combătută de cei mai violenţi între cei violenți din Camera cea 
mai violentă din Europa, de partizani deghizați ai Comunei. Acești veterani 
ai revoluţiunii, aceşti copii de suflet a lui Robespierre n-au cutezat astăzi să- 
şi însușească instrucțiunea judiciară propriu-zisă, să se facă într-un timp 
acuzatori şi judecători în disprețul tuturor legilor și a celei mai simple 
echități. 

Să se felicite dară d-nii Brătianu, Rosetti, Missail etc. Fraţii și mai marii 
lor din Franţa au rămas mai pe jos decât ei. 

Este adevărat că Franţa este o republică, că în capul ei se află un simplu 
advocat, d. I. Grévy, pe când România este o monarhie înzestrată cu o 
Constituţiune a cărei pază este încredințată jurământului și onoarei unui 
principe dintr-o veche şi strălucită viță. Se vede însă că advocaţii au şi ei pe 
ici pe colo meritul lor şi că nu trebuie despreţuiți. 


€ 


TEATRU ROMÂNESC 


[6 martie 1879] 
Teatru românesc. Mâne, marți 6 martie, se va reprezenta în teatrul 
românesc comedia lui V. Alecsandri Boierii și ciocoii. Comedia aceasta e un 
tablou de obiceiuri dintre anii 1830—1848 şi arată cu fidelitate multă starea 
de lucruri și relele sociale ale timpului aceluia. Pentru mulți din generația 
actuală piesa va fi cu totul nouă în privirea cuprinsului, căci astăzi boieri nu 
mai sunt, iar ciocoii au devenit cu toții liberali și patrioţi ... pe hârtie. Din 
crisalida ciocoi s-a dezvoltat fără îndoială fluturul liberal. 
Cine voiește să vază cum s-a operat acea schimbare și din ce elemente 
s-a operat să privească marți reprezentarea piesei lui Alecsandri. 


€ 


[8 martie 1879] 

„Politische Correspondenz“ publică o circulară a d-lui Câmpineanu cu 
data de 3 martie. Acest act ne face curioasa descoperire că știri oficiale, 
sosite din Rusia, susțin: 1. că România trebuie să mulțumească pentru 
independenţa sa armelor rusești; 2. că câştigarea Dobrogei este o urmare a 
mărinimiei Rusiei şi 3. că autorităţile române din Dobrogea au maltratat pe 
bulgarii de acolo numai din cauza naţionalităţii lor. 

La aceste trei teze d. Câmpineanu răspunde într-un ton foarte moderat, 
obiectând la punctul 1 că România datorează independenţa propriilor sale 
arme; la punctul al 2-lea, că Dobrogea a fost luată de turci de la români în 
secolul al XV-lea, când nu mai exista de mult Bulgaria, la punctul al 3-lea 
în fine, că bulgarii nu sunt maltratați din cauza naţionalităţii lor. Punctul 1 şi 
al 3-lea nu ne privesc câtuşi de puţin, pentru că independenţa, datorită sau 
nedatorită armelor ruseşti, nu există deplină nici până azi şi pentru că 
Europa a legat-o de condiţii care n-o privesc pe Rusia. Din faptul însuși că 
recunoașterea din partea Rusiei e departe de a fi suficientă rezultă că nu 
putem mulțămi pentru un lucru pe care nu-l avem, chiar dacă împărăţia 
vecină ne-ar fi dat cu de prisos ceea ce noi nu i-am cerut niciodată. lar 
punctul al 3-lea nu ni se pare îndestul de serios. Trupele române n-au găsit 
nici o rezistență în Dobrogea, din contra au fost bine primite, şi dacă 


locuitorii bulgari au crezut a avea motiv de nemulțămire, din cauza atracției 
ce-o exercita împărăţia de la Târnova, vina asemenea nu e a noastră. 
Sperăm însă că timpul va vindeca şi durerea aceasta, mai cu seamă pentru 
că n-are cuvânt de-a fi, iar pe de altă parte prevedem, din nefericire, că 
stările de lucruri din noul stat nu vor fi tocmai atât de ademenitoare încât 
neaparţinerea la statul bulgar să pară o nenorocire mare. 

Punctul al 2-lea însă merită discutat, pentru a se vedea o dată pentru 
totdauna câtă consistenţă are mitul despre bulgarismul Dobrogei. 

A aminti istoria tragică a unghiului, precum e numit în cele mai vechi 
monumente slave, ar fi a repeta în memorie toată istoria migraţiunii 
popoarelor. Căci cine n-a fost prin Dobrogea, cine n-a trecut vadul lui Isaac 
(Isaccea) de la Darius Hystaspes începând și până astăzi? 

Avarii, cazarii, pecenegii, bulgarii, tătarii din Ural, ruşii din Chiev sub 
Svietoslav, cumanii, tătarii lui Ugetai și în fine aciia ai Hanului Noga. Cei 
din urmă par a fi fost hantătarii lui Ţakas, fiul lui Noga, care, împreună cu 
Sfentislav, un cuman, au domnit asupra regatului româno-bulgar. A stabili 
însă drepturi după aceste dominațiuni ar fi lucru zădarnic. Cestiunea 
principală va rămâne a se ști din a cui mână Dobrogea a fost anexată de 
turci. 

Autori slavi caută a dovedi cumcă Dobrogea şi-ar fi având numele ei 
actual de la un anume Dobrotici, stăpânitor al cetăţii Varna de lângă mare 
(în a. 1360). 

Dar, întâi, acest Dobrotici nu se ştie de unde se trage, încât e greu de 
admis cumcă el ar fi dat numele unei provincii, al doilea, nici acest 
Dobrotici, nici fiul său Ivanco nu s-au intitulat vrodată despoți ai Dobrogei. 
De la Mircea I însă, de la domnul Ţării Româneşti, mai există unicele 
documente în care provine acest titlu. La 1390 Mircea încheie un tractat de 
alianță cu Vladislav al II, regele Poloniei, contra lui Sigismund, regele 
Ungariei. În acesta Domnul român se numește „terrarum Dobrodicii 
despotus et 'Iristri dominus“. La 1399, adecă peste nouă ani, patru ani după 
luarea Târnovei de către turci și omorârea lui loan Sișman III, ultimul rege 
al Bulgariei, trei ani după cumplita bătălie de la Nicopoli, în care toată 
creştinătatea fu cumplit bătută împreună cu Mircea, și în zilele aceluiaș 
înfrângător Baiazid Ilderim, domnul Ţării Românești, într-un document 
datat din Giurgiu relativ la mănăstirea Strugalea, se numește voievod al 
Ungro-Vlahiei, Domn al ținuturilor de dincolo de munţi (Făgăraș și Amlaș), 


al amânduror malurilor Dunării până la marea cea mare şi stăpânitor 
(vladaleţ) al orașului Drâstor. Acelaș titlu se repetează la 1406. 

În acest an însă — 1406 — vine Musa, fiul lui Baiazid II derim, ce 
căzuse prins în bătălia de la Angora (1402) în mânile biruitorului Timur 
Lenk. Acest Musa, mai târziu sultan, vine chemat din Asia de către Mircea, 
e ajutat de el în lupta pentru tron, ajunge împărat şi cade, răsturnat de frate- 
său Mohamed I la 1412. Sub acest din urmă toţi principii creştini ai 
Peninsulei Balcanice sunt siliți a se pleca sub jugul osman, afară de Mircea. 
Abia la 1416 bătrânul voievod e împresurat cu război și trebuie să se supuie 
asemenea. Deci abia la anul 1416 a putut să cadă Dobrogea, Silistria, 
Vidinul, Siștovul, Nicopole definitiv în mânile turcilor, luate de la români. 

* 

În genere istoria Bulgariei nu e tocmai aptă pentru stabilirea unor 
drepturi pozitive asupra provinciilor în care ei locuiesc. Statul bulgar a fost 
înfiinţat pentru întâia oară de un neam de tătari din Ural, cari au domnit în 
Târnova până la 1014, când împăratul Basilios II Bulgaroctonos (ucizătorul 
bulgarilor) i-au pus capăt. Acești tătari se creştinaseră şi se slavizaseră în 
cursul timpului. 

Amintim că în vremea aceasta, la 1014 şi mai târziu, tot acest împărat 
Basilios II, într-un hrisov formal, vorbeşte despre românii din ţinutul 
Vidinului, din Bulgaria toată și de pe lângă mare, va să zică din Dobrogea, 
şi-i supune jurisdicţiunii bisericești a patriarhului din Ohrida. De aci 
bulgarii au stat în atârnare completă de împărăţia bizantină o sută șaptezeci 
de ani. 

După asta, adecă la 1186, apar în scenă fraţii Petru şi Asan. După 
mărturia tuturor contimporanilor fără escepție, ei erau români, poporul lor 
— românesc, limba lor — românească. Elementul românesc era atât de 
răspândit în suta a douăsprezecea și pân-într-a cincisprezecea încât Tesalia 
actuală se chema Marea Românie,(???) Etolia — România Mică; 

Epirul — Țara Vlahioţilor; Moesia — România Albă; Ţara Românească 
actuală — România Neagră (Mauro Vlachia). În fine asanizii se numesc ei 
înșii în documente „domini Blacorum et Bulgarorum“. După stingerea liniei 
bărbătești a asanizilor (1257), noul regat pierde cătră împărăţia bizantină 
toate provinciile c-o populație precumpănitor românească, iar statul Cetăţii 
de spini (Târnova) mai duce o existență precarie și fără consistenţă până ce 
cade fără scăpare în mâna turcilor. 


Într-adevăr, în zilele lui Murad I redusul stat care purta numele Bulgaria 
era împărţit în trei: la Vidin domnea loan Sraţimir, cumnatul lui Vladislav 
Basarab şi nepotul lui Alexandru Basarab, la Tâmova — fratele vitreg lui 
Sraţimir, loan Sișman III, la Varna sus-amintitul Dobrotici. Dan I, nepot de 
frate a lui Vladislav Basarab și frate bun ca urmașul său Mircea I, era în 
război cu Sișman pentru marginele ţării sale de dincolo de Dunăre. Cari vor 
fi fost acele margini nu putem ști exact din cauza lipsei de documente; sigur 
este numai că sub Mircea I nu mai e vorba de domnie bulgară în cetăţile de 
pe malul drept al Dunării și în Dobrogea. 

La 1389 e bătălia din Câmpul Mierlei, după care toţi cei ce-au luat parte 
în contra turcilor devin vasali, afară de Mircea. 

La 1393 — cinci ani în urmă — se desființează și umbra regatului vasal 
din Târnova, și Bulgaria devine paşalâc, afară de Dobrogea și cetăţile de pe 
Dunăre. 

La 1394 bulgarii, statul și biserica naţională, sunt desfiinţaţi, patriarhul 
lor Euthimie e târât în robie. 

În starea aceasta de dezolaţiune scaunul ecumenic din Constantinopol 


tuturor drepturilor episcopale în Târnova, iar la 1395 mitropolitul Țării 
Româneşti petrece în capitala Bulgariei. Fiul ultimului rege, Sișman, anume 
Alexandru, se turceşte și e numit guvernator la Samsun în Asia Mică. 

La 1396, adică doi ani în urmă, e cumplita bătălie de la Nicopolis ad 
Haemum, care se mântuie prin înfrângerea Europei întregi de cătră Baiazid 
Ilderim. Din eroare unii au admis că locul acestei bătălii ar fi fost lângă 
Dunăre la Nicopolis ad Danubium, numit Micul Nicopol, care era în mânile 
lui Mircea. Bătălia aceasta de o epică măreție a avut loc lângă Marele 
Nicopol, ale cărui ruine se văd azi în satul Nichiup, 4 ceasuri depărtare de 
Târnova, 12 ceasuri de la Dunăre, unde râul Rușiţa se varsă în lantra. 

Am arătat mai sus că, cu toată victoria turcească de la Nicopolul Mare, 
Mircea se numeşte încă la 1399, adică trei ani în urmă, domn al întregului 
țărm drept al Dunării până la mare şi vladaleţ al Dristului. 

La 1402 Baiazid e învins și lănţuit de Timur Lenk în bătălia de la 
Angora. Despre o invazie a Ţării Românești nu mai poate fi vorba, căci 
împărăţia osmană era sfâșiată prin lupta între fraţi, între fiii lui Baiazid. 

Dobrogea și Dristul, precum și întregul mal drept n-a putut fi luat de la 
români decât de Mohamed I și anume la 1416, când Mircea, încărcat de ani 


şi slăbit de lupte necontenite, a trebuit să se supuie, deși în condiţii cu mult 
mai bune decât toți principii slavi şi greci ai Peninsulei Balcanice împreună. 


€ 


VÂRFUL CU DOR 


[Articol cu paternitate incertă] 
[18 martie 1879] 

După cum aflăm, compozitorul cantatei Vârful cu Dor, d. Ladislav 
Lubici, pianistul curții M.M. L.L., a fost invitat de directorul Societății de 
muzică din Londra ca să trimită toate partiturile pentru a se începe 
repetițiile cantatei, care va fi reprezentată în curând în Covent-Garden — 
teatrul M.S. Reginei. Piesa se va reprezenta cu tablouri vii, care se vor 
schimba mereu pe scenă, după înțelesul textului. Afară de aceea, directorul 
Societății din Londra a cerut permisiunea de-a reprezenta cantata în 
deosibite concerte şi în teatrul privat al principelui de Wales. 

Compozitorul a fost ales membru al societății muzicale. 

Costumele naționale române necesare cântăreților ce vor lua parte la 
reprezentație s-au şi trimis din București. 

Ar fi îndealtmintrelea de dorit ca d. compozitor să fie față la 
reprezentare și să dirijeze însuşi esecutarea muzicei sale. 


€ 


[22 martie 1879] 

Între multele neplăceri ale vieții desigur că polemizarea cu minți 
radicale e una din cele mai mari. 

În orice discuțiune serioasă și onestă sunt cu putință numai două 
moduri: unul ad rem, care dovedeşte adevărul tezei în sine, altul ad 
hominem, care arată că adversarul a susținut sau făcut însuși lucrul pe care 
azi îl combate. 

Argumente ad rem nu s-au adus nicicând în contra noastră, pentru că 
secta liberală consistă din oameni absolut incapabili, născuți cu neputința 
de-a pricepe cel mai elementar adevăr chiar. Dacă le spui că o alianță 
ofensivă nu se face fără tractat în regulă ei răspund c-ar fi nedemn de-a cere 
de la un împărat zapis şi chezăşie; dacă le spui că teoria de „om şi om“, o 


teorie curat filantropică şi un rezultat al compătimirii ce omul o are nu 
numai cu semenul său ci chiar cu animalele, devine o stupiditate erijându-se 
în teorie de stat, căci preface țara moştenită, apărată cu vărsare de sânge și 
cu privațiuni, într-o mlaștină americană pentru scurgerea elementelor 
nesănătoase din alte ţări, atunci domnii liberali te numesc evreofag. 

Un comunard alungat din Paris, care-și are învățătura toată din 
academia „Le crapaud volant“, devine redactor al „Românului“, organul 
unui partid numeros; o facultate a Universităţii din Bucureşti e împuiată cu 
bulgari târzii la minte cari-n viaţa lor nu și-au bătut capul decât cu 
cămătăria și cărora omul prevăzător nu le-ar încredința viața unui cal, 
necum a unui creștin; acești bulgari cresc apoi la noi în ţară o generaţie 
diplomată și privilegiată de ucigași, iar noi, dacă arătăm toate acestea, 
atunci... suntem evreofagi. Ba unul din geniile acestea, născut în Bosnia și 
care-a învăţat meșteșugul doftoricesc de la felceri turceşti, e până și ... 
senator, ales în capitala României, în centrul luminelor, dragă Doamne, și în 
focarul naţionalității, ca o adevărată ilustrație a libertăţii alegerilor. Să 
zicem că i-am fi opus acestui felcer turcesc tot ce-avem noi mai bun în ţara 
noastră, pe un prinţ de neam, pe un fiu de Domn de ex. al cărui tată să fi 
fost o glorie a paginelor istoriei ţării, ale cărui antecedente să fi fost cele 
mai nobile, mai curate şi mai generoase, ei bine, suntem siguri că prințul 
cădea și că roşii alegeau tot pe doftorul Bosnagi. 

Oare evreii sunt singurele elemente economiceşte și moraliceşte 
nesănătoase care se scurg la noi în urma extremului liberalism al instituţiilor 
noastre, care nu cer altă calitate pentru așezarea în ţară decât ca cel venit să 
fie animal vertebrat biman și nimic mai mult? Evreii sunt elementul cel mai 
numeros, nu însă unic: diferiţii bosnagii şi redactori ai „Românului“ intră în 
aceeași categorie a elementelor nesănătoase scurse de aiurea în ţară. 

Repetăm deci că, îndată ce e vorba de întâmpinări ad rem, cari să se 
refere la teza în sine, niciodată nu le vom putea primi de la minţile radicale, 
pentru că acestea nu sunt în stare de-a recunoaște nici chiar cele mai 
elementare adevăruri, nici chiar pe acela că, introducând într-un stat 
eminamente naţional un sistem de instituţii cosmopolite și americane, 
prefaci ţara cu necesitate într-o Americă nouă, într-o mlaștină de scurgere. 
Liberalii nu sunt nici măcar în stare de a vedea că aserțiunea noastră rămâne 
adevărată, abstracţie făcând de la cestiunea evreilor și de la soluţiunea ce- 
am propune-o noi, că e un adevăr neatârnat de consideraţiuni sau de opinii 
de partid şi că, rostindu-l, nu devenim nici evreofagi, nici evreofili. 


Aşadar cu argumente ad rem nu avem a ne ocupa, ci numai cu cele ad 
hominem, pe care „Românul“ îndeosebi se încearcă a le aduce în cele din 
urmă două numere ale sale în contra noastră. 

Dintr-un pasaj al nostru, scris în sensul celui de mai sus și agravat 
totodată prin citarea art. 44 din Tractatul de la Berlin, „Românul“ conclude 
că suntem evreofagi. 

Asta n-ar fi nimic, ar dovedi numai slăbiciune de judecată din partea 
adversarilor noştri şi nimic mai mult. Dar organul radical merge și mai 
departe: ne impută că ne-am fi contrazis, c-am fi fost cândva evreofili. 

Apelăm la onestitatea „Românului“ să ne spuie când? 

Și în ce mod se face imputarea aceasta? „Această tactică — zice 
„Românul“ — deşi odioasă din punctul de vedere naţional, pentru că se 
adresează nu ţării, ci străinilor, al căror ajutor îl imploră în luptele 
interioare de partidă, nu e totuși lipsită de oarecare dibăcie: ea constă în a 
susține că guvernul și cu partida liberală s-ar fi unit cu fracțiunea spre a 
rezolve cestiunea izraelită astfel cum voiește fracțiunea“. 

Când am implorat noi ajutorul străinilor în luptele interioare? 

Când am susținut că guvernul s-a unit cu fracțiunea spre a rezolva 
cestiunea în sensul fracțiunii? 

Noi am imputat guvernului duplicitate şi fracțiunii asemenea 
duplicitate. Antecedentele cosmopolite ale d-lor Rosetti-Brătianu, drepturile 
femeilor, republica universală, participarea la atentatul Orsim, gheşeftăria 
proverbială a fraților fracţioniști, promisiunile şi înțelegerile d-lui C.A. 
Rosetti prin străinătate și tonul semeţ înlăuntru, toate acestea ne făceau a 
crede că avem a face c-o nouă mistificaţie din partea roșiilor și a 
fracţioniștilor. Ceea ce ne confirma și mai mult în părerea aceasta este 
intimitatea vădită între fracţie şi guvern, cu toată logomahia din Adunări. 
Deci n-am putut vorbi despre o rezolvare a cestiunii în înţelesul fracţiei, 
pentru că această din urmă e bună-bucuroasă să-şi păstreze deputăţiile, 
advocaturile statului, prefecturele şi tribunalele-i, să fie păsuită la arenzile 
moșiilor statului. Cu acest preţ ea se mulțumește de a juca dublul rol de 
opoziţie din gură și de votare pentru guvern la toate voturile pe faţă. Fracția 
face opoziție numai când ştie că opoziţia ei e inocentă; cum se clatină însă 
guvernul, ea sare îndată în ajutorul lui. Apoi fracția mai are încă un drept de 
a fi ignorată: e puțin numeroasă şi compusă din nulități patente. C-un 
cuvânt fracțiune e un nume foarte potrivit, căci totul la ea e fragmentar: 
minte, caracter, avere, număr. 


Din toate cauzele acestea nu putem crede că guvernul ar fi voind să 
rezolve cestiunea evreilor în sensul fracției, pentru că fracţia n-are nici un 
sens; ea n-a știut niciodată ce vrea și e cel mult o companie de postulanţi și 
arendași păsuiţi, nicicând însă un partid serios, despre care s-ar putea zice 
că-n cestiunea cutare gândeşte așa sau altfel. 

Dar să lăsăm acestea. N-am susținut că guvernul a dat mâna cu 
fracţioniștii, ci din contra, că fracţioniștii au dat mâna cu guvernul — pe sub 
mână, nu pe faţă. Îndealtmintrelea fracţionişti sunt ai oricui le va da slujbe 
şi îi va păsui cu arenzile; noi ştim cazuri în cari capi ai fracțiunii au venit cu 
capul pe tipsie la miniștri conservatori, asigurându-i despre nestrămutata lor 
fidelitate. Aşadar la altceva. 


€ 


[24 martie 1879] 

Ieri s-a citit pentru a treia și cea din urmă oară în Cameră declarația de 
revizuire a art. 7 din Constituţie, însă, deşi d. Furculescu a cerut a se 
deschide numaidecât discuția asupra acestui obiect, majoritatea, de astă dată 
zgomotoasă, a Camerii a cerut continuarea votării bugetului, încât e 
probabil că discuția a treia la mână asupra articolului 7 se va începe abia 
sâmbătă, iar după votul al treilea Camera va fi de drept dizolvată. 

Va să zică suntem la spartul târgului. 

Deşi suntem departe a împărtăşi părerile esențiale ale d-lui Furculescu, 
ne unim totuşi în părerea formală ce a emis-o d-sa, că graba în privirea 
bugetului ar fi fost cu cale acum cinci luni de zile, iar nu cu două zile 
înaintea dizolvării. Dar în zadar; unde cântă cocoși mulți întârzie a se face 
ziua. 

Nu degeaba sunt în Cameră atâtea recunoscute capacităţi financiare 
precum d-nii Pană, Buescu, Sihleanu, Costinescu; trebuia neapărat ca 
existenţa acestor ilustraţiuni, acestor oameni mari ai României să aibă 
efectul ei şi la plăsmuirea bugetului, trebuia lucrul să se tărăgănească atât de 
mult până ce votarea va fi devenit cu totul de prisos, în sine vorbind, şi 
numai o formalitate goală de împlinit. O formalitate, da!, care zădărniceşte 
cu totul dreptul de control al Adunării asupra sămilor visteriei și n-are alt 
scop decât de a acoperi prin nimenea responsabilitatea ministerului, oricât 
de pripite, oricât de factice ar fi sumele trecute la venituri, oricât de 
oneroase sau nejustificabile ar fi condeiele la cheltuieli. 


Pe când Camera era la largul ei şi avea atâta timp înainte-i, pe atunci nu 
găsea vreme pentru bugete. Ba se discutau drepturile politice ale femeilor, 
ba atracţiunea pe care balonul captiv o exercita asupra d-lui Sihleanu, 
prezidentul comisiei bugetare, ba negustoria de principii era la ordinea zilei. 
Mai ales acuma, înaintea desfacerii totale, fiecare din d-nii deputaţi liberali 
scotea cu atâta ieftinătate principiile sale pe piaţa alegerilor viitoare încât 
ajunsese câte zece mărturisiri de pur liberalism la leţcaia roşie; Camera 
ajunsese o prăvălie în care fiece panglicar cu mâncărime de limbă scotea 
câte o panglică de un ceas şi jumătate de lungă, aceasta nu pentru a lumina 
pe cineva sau a lămuri cestiunea, ci pentru a poza în această atitudine 
înaintea ţării alegătoare. Verzi și uscate, vrute şi nevrute, povești scrise pe 
apă, proorocii despre lucruri trecute, c-un cuvânt negustorie grea ca fulgul 
pe apă, iată zilnica ocupaţie a Camerei luni întregi dupăolaltă. 

Și acum, când e la adecă, când s-ar fi căzut ca bugetul să fie de mult 
discutat şi votat, articolele bugetului zboară şi sfârie unul după altul ca 
spiţele de la roată sau de la vârtelniță: vicepreședintele somnoros, Camera 
somnoroasă, raportorul somnoros petrec ca prin vis condei după condei fără 
ca cineva să mai deschiză gura. Toată grija Camerei nu mai e ca bugetul să 
fie corect, bine chibzuit, neîncărcat, ci să se mântuie odată comedia; 
răspunderea ministeriului să fie acoperită prin votul unei Camere 
neresponsabile... ş-atunci toate vor fi bune. 

De se vor realege d-nii roşii, vor zice vorba celuia: „an n-am câștigat, 
est timp am păgubit, la anul trag nădejde“. Dar de se va împlini nădejdea, 
de nu, puţin le pasă; ţara să trăiască, datoriile curg. 

De nu se vor realege, atunci „prinde orbul, scoate-i ochii“, căci cine-i va 
putea trage la răspundere pentru votarea bugetelor și pentru toate câte-au 
păcătuit? 

Astfel se exercită în România suveranitatea naţională, controlul ce 
națiunea e chemată a-l exercita în afacerile ei, seriozitatea reprezentanţilor 
ei, c-un cuvânt astfel se joacă la noi farsa constituțională. Dar ea nu va mai 
ține mult; numai până duminecă şi apoi ... adio viaţă! 

Sperăm că providenţa ne va scuti de-a revedea în viitoarele Adunări o 
seamă măcar din acele fizionomii a căror pecete e o neștearsă, înrădăcinată 
banalitate; sperăm că alegătorii își vor fi deschis ochii și nu vor mai trimite 
în Adunări nici naturi catilinare, despre cari nimeni în lume nu poate şti cu 
ce trăiesc de pe o zi pe alta, nici palavragii şi advocăţei fără pricini, cari 


pierd vremea Adunărilor cu discursuri nesărate, dezgustătoare prin lipsa lor 
de cel mai comun bun-simt. 

De când există Obştească Adunare în ţările noastre o strânsură mai 
nevrednică de palavragii și de naturi catilinare nu s-au mai văzut. Cartofori 
de profesie, stâlpi de cafenele fără rost și mesteșug, indivizi cari au accese 
de delirium tremens, iată unele din elementele constitutive ale actualei 
Adunări, încât toate darurile şi podoabele sale natura pare a le fi grămădit 
asupra a o samă din deputaţii actuali. O slugărnicie necondiționată la 
ordinele stăpânilor miniștri, o deplină absență de spirit și o buimăceală 
necontenită la discutarea legilor, o înfiorătoare lipsă de patriotism la tratarea 
cestiunilor naționale, iată atmosfera generală, iar asupra unor discuţii 
mlăștinoase, insipide, lipsite de spirit și de voinţă spre bine, vezi răsărind 
câte un chip ciudat și baroc, câte-o stârpitură radicală în a cărei fiziognomie 
se concentrează oarecum toate trăsurile neplăcute ale tuturor naţiilor 
semibarbare din Orient, vezi tipuri atât de pocite încât abia o fantazie de 
caricaturist le-ar putea inventa, punându-se într-adins să le iscodească, iar 
etnologul ar sta cu brațele încrucişate înaintea acelor specimene, neștiind, 
nu între ce oameni, dar în genere între ce soi de fiinţe organice să le claseze. 

E curios într-adevăr de-a se vedea cum un popor ca al nostru, căruia 
Dumnezeu i-a dat oase destul de proportionate şi o isteciune îndestul de vie, 
şi-a prefăcut tocmai Adunarea în care ar fi trebuit să trimită tot ce are mai 
bun într-un fel de menajerie de curiozităţi etnologice și zoologice, a cărei 
exemplare gândesc și vorbesc tot atât de ciudat pe cât de ciudate arată. Se 
vede că teoria de „om și om“ a fost pricepută la noi cu totul conform 
spiritului naturalist al secolului nostru, și naţia a voit să trimeață un șir de 
specimene omenești dintre acelea cărora nu le lipsește, pentru a fi pure 
expresii vertebrate ale regnului respectiv, decât deosebirea unui fir de păr 
aruncat într-o cumpănă. Ecce homo... Darwini, omul redus la ultima, la cea 
mai simplă expresie cu putinţă. 

Dar ce să mai vorbim! Un proverb turcesc zice că, pentru cel ce 
înţelege, un ţânţar sună ca o trâmbiţă, iar pentru cel ce nu înţelege tobele și 
surlele sunt în zadar; și în orice caz lumina nu se aprinde decât pentru cei ce 
văd, nu pentru orbi. Domni-va aceeași orbire la alegerile viitoare ca la cele 
trecute, trimite-se-vor din nou aceleași incapacităţi personificate, aceleași 
ambițiuni meschine, aceleaşi mutre imposibile în Adunările viitoare sau 
poporul rumânesc își va deschide ochii și va refuza concursul la încercarea 
de-a se forma un nou cabinet de curiozități — iată întrebarea pe care noi, 


câţi n-am pierdut pe deplin speranţa unui viitor mai bun, îndrăznim a o 
nega. 


€ 


[27 martie 1879] 

Alaltăieri, sâmbătă spre duminica Floriilor, la 2 14 noaptea, Camera a 
ajuns în fine la votarea a treia a declaraţiunii de revizuire; era deci din 
momentul acela dizolvată de drept, încât mesajul domnesc, citit a doua zi de 
cătră M.S. Domnitorul, a fost mai mult un act de graţie cătră Camerele 
actuale. 

Despre actul formal al dizolvării vom relata mai jos. Deocamdată ne 
mărginim a spune că dicționarele limbelor europene nu cuprind cuvânt care 
să însemne pe deplin monstruozitatea ședinței de sâmbătă seară a Adunării 
deputaţilor. 

Foaia oficioasă se plânge uneori că nu poate discuta cu noi serios. 

Să admitem ipoteza aceasta şi totodata extrema noastră bunăvoință de a 
fi cât se poate de moderați în vorbe. 

Ei bine, spună-ne un muritor din lume dacă o Cameră care votează de la 
9 şi până la 2 ore după miezul nopţii, adică-i în cinci ceasuri, 

bugetul statului, 

bugetul Casei de dotaţiune a oastei, 

legea pentru împrumutul orașului București, 

legea responsabilității ministeriale, 

reziliarea contractului cu monopolul tutunurilor 

ş.a.m.d., 

spună-ni-se dacă cu o asemenea Cameră și cu guvernul răsărit din ea 
mai poate fi vorba de discuţiune serioasă? 

Dar orice expresii am întrebuința, dac-am numi-o bufonerie 
constituțională sau panglicărie parlamentară, orice vorbă am întrebuința ea 
n-ar fi îndestul de tare pentru a înfiera această extremă ușurință, care nu 
credem să fi având seamăn în analele nici unui parlament de pe faţa 
pământului. 

Şi dacă renunțăm la caracterizarea mai de aproape a acestei memorabile 
şedinţe de sâmbătă seara o facem nu pentru c-ar fi loc de cruţare, ci numai 
pentru că nu ne-a făcut efectul unei şedinţe, ci pe acela al unui dezastru, a 
unei lavine prăvălită asupra ţării. 


* 


În buimăcirea generală, discursul lăudăros și încriminător totodată al d- 
lui ministru de finanţe ni s-a părut un lung şi îndărătnic șuier de ironie. 
Când am auzit pe d. Dim. Sturdza lăudând exactitatea bugetului pe anul 
1879 şi comparându-o cu defectuozitatea bugetelor guvernului conservator, 
când l-am auzit atribuindu-și războiul ruso-turcesc o dată ca o scuză pentru 
cheltuiala de 56 şi jum. milioane aruncate în apa Dunării, a doua oară ca un 
merit pentru sporirea neprevăzută a câtorva venituri, ni s-a părut mai întâi o 
glumă nu la locul ei, mai ales în faţa acelei Camere care vota bugetul cu 
drumul de fier fără nici o cercetare a condeielor, față cu o Cameră care peste 
o jumătate de oră avea să rezilieze contractul cu regia şi să voteze o 
convenţie de tarife cu Austro-Ungaria, ne frecam ochii ca să ne trezim din 
acest vis aievea, care ne făcea impresia unui dezastru, însoțit de o muzică 
plină de suficienţă și de satisfacțiune personală. 

Și, cu toate acestea, azi trebuie s-o spunem c-a fost cu putință. La 
Dumnezeu şi la noi toate sunt cu putinţă. 

Și nu suntem numai noi aceia cari avem de ce ne mira. Ziare liberale ale 
partidului chiar, „Binele public“ bunăoară, se unește în această privire cu 
noi. 

Votarea bugetelor c-o pripă necunoscută încă de când avem regim 
parlamentar, angajarea de a termina la epoce fixe linia de juncțiune Predeal, 
uciderea liniei ferate Vârciorova cel puțin în privirea tranzitului, 
nedreptățirea şi asuprirea încercată asupra corpului didactic prin manifesta 
călcare a legii instrucţiunii, reziliarea contractului Regiei monopolului de 
tutunuri prin surprindere, toate acestea fură acte de natură a convinge pe toţi 
că lipsa de independenţă şi esclusivismul de partidă sunt în stare a cauza 
cele mai mari rele. 

Și toate acestea ... în patru ceasuri. 

Ei bine, Vezuvul a fost mai îngăduitor cu orașul Pompei când l-a 
acoperit cu o pătură de lavă; el a avut nevoie de mai mult timp pentru 
rostogolirea valurilor sale de foc. 

D. ministru de finanţe n-a fost găsit o altă ocazie mai bună, un alt ceas 
mai senin, o altă situație mai puţin îngrămădită pentru a-și espune meritele 
sale şi o statistică comparativă a bugetelor de la 1873 încoace. 

Acuma, când membrii Adunării erau obosiţi de peste zi, când asupra 
acestei ședințe de seară se grămădise toate legile cele mai importante ale 
sesiunii, când nimeni nu era preparat a-i răspunde, d-sa a găsit ocazie a 


declara că de acum-nainte bugetele vor fi echilibrate, pentru că de astă dată 
evaluările veniturilor se fac cu exactitate, pe când conservatorii falsificau 
bugetele prin evaluări umflate. Liberalii n-ar fi greşit decât la evaluarea 
cheltuielelor ministrului de război, unde s-a întâmplat neînsemnatul plus de 
56 şi jumătate, încolo toate sunt în regulă. 

La acest discurs al d-lui Sturdza a răspuns d. Maiorescu. 

Deși ca toți colegii săi — nepreparat și neașteptându-se la discursul ca 
din senin al d-lui ministru, d. Maiorescu a arătat lipsa de fundament a 
aserțiunilor finanţiare ale d-lui Sturdza. 

În adevăr, dacă s-a întâmpat sub conservatori ca unele venituri să fie 
trecute în buget cu cifre mai urcate decât cele pe cari le-au produs într- 
adevăr, cată a nu se uita că acele venituri rezultau din dări nouă indirecte, 
care în lipsa unei statistice exacte nu se puteau prevedea ce vor produce. 
Îndealtmintrelea evaluările actualului ministru nu sunt cu mult mai exacte. 
Astfel pentru anul espirat s-au evaluat la 8 milioane venitul vămilor, pe 
când acesta a adus 16 milioane, adecă cu 8 milioane mai mult. Cumcă a 
ieșit în plus și nu în minus e o împrejurare fericită, care nu diminuează de 
fel eroarea de calcul, căci ciudată într-adevăr ar fi evaluarea aceea care ar 
fixa veniturile la o sută de milioane, pe când ele în realitate ar aduce două 
sute de milioane. 

În realitate însă acest spor considerabil a o seamă de venituri e de 
atribuit aceloraşi împrejurări cărora cată a se atribui cheltuiala în plus de 
56,5 milioane — adecă războiului. Și dacă d. ministru poate invoca războiul 
ca justificare, tot acest război îi ridică pe de altă parte orice merit în privirea 
sporurilor de la venituri, căci drum de fier, vămi, poștă şi telegraf, toate 
acestea au produs mai mult tocmai în urma acelor împrejurări estraordinare, 
sporitoare a unor venituri, dar sporitoare şi în cheltuieli și anume în acelea 
ale Ministeriului de Război. 

Dar dacă d-nul ministru a găsit de cuviință a face o statistică 
comparativă a deosebitelor bugete, de ce s-a oprit oare la 1873? Pentru că 
înainte de 1873 tot guvern liberal a fost, pentru că de atuncea datează 
dezordinea în finanţe, de atuncea încărcarea spontană a statului cu cheltuieli 
în dreptul cărora nu era prevăzută nici o resursă. 

* 

La discursul d-lui Maiorescu a răspuns d. Brătianu. E în genere 
cunoscut obiceiul actualului ministru-prezident de-a invoca mărturia unor 
persoane răposate de mult. Cavour, Napoleon, Victor Emanoil, c-un cuvânt 


toți potentaţii și miniștrii morţi au norocirea de a fi invocaţi că ar fi vorbit 
între patru ochi cu d-sa cutare și cutare adevăruri pentru cari-l place a pleda. 

Și de astă dată, spre a dovedi că evaluările bugetelor conservatoare ar fi 
fost într-adevăr false, d-sa a invocat mărturia unui funcționar răposat, 
anume Racoviceanu. 

Dar, lăsând pe răposatul în pace, să luăm noi din parte-ne mărturisirea 
unui om viu şi deputat liberal, a d-lui I. Ionescu, făcută în numărul de azi al 
„Binelui public“. 

D-sa spune că în anul 1879 veniturile scad şi cheltuielile cresc și, pentru 
ca să li se dea acestora o nălucire de acoperire, se umflă veniturile. În loc de 
19 milioane ce au fost în anul trecut la poşte, drumuri de fier şi diverse, s-au 
pus în anul acesta 29 de milioane. Rezumatul general e acesta: 


Cheltuieli: 108.376.539 
Venituri: 101.673.316 
Deficit: 7.703.223 

Venituri umflate: 7.300.065 
Deficitul întreg: 15.004.008 


Va să zică în anul 1879 se cheltuiesc 16 milioane mai mult decât 
veniturile. Iată dară lăudătorul discurs al d-lui ministru de finanţe redus la 
adevărata lui valoare, la un deficit real de 15 milioane pentru anul curent. 

* 

Puţine mai avem de adaos. În aceeași noapte de sâmbătă spre duminecă 
în care s-a votat cu asalt cele mai grele proiecte de legi fără de nici o 
discuţie, d. Stolojan a propus ridicarea unui monument în amintirea 
războiului, s-a citit o scrisoare a M. Sale Domnului prin care se conferă 
tuturor deputaţilor şi senatorilor medalia comemorativă a Apărătorilor 
Independenţei şi s-a votat în fine pentru a treia oară declaraţiunea de 
modificare a articolului 7. 


€ 


[5 aprilie 1879] 

Alaltăieri, luni dimineaţa, la 9 ore, un individ a descărcat de patru ori un 
revolver asupra împăratului Rusiei, pe când M. Sa se primbla pe jos. 
Împăratul n-a fost atins; făptuitorul a fost arestat. 

lată știrea cea mai însemnată care a alarmat pe oameni în cursul 
sfintelor sărbători ale Paştilor. Ea e cu atât mai gravă cu cât formează 
încheierea unei serii întregi de fapte întunecoase al căror teatru a fost în 
timpul din urmă Rusia. Mişcarea revoluţionară din Rusia fierbe înfundat; pe 
ici pe colo se-ndreptează pistoale contra șefilor administrațiunii de 
gubernie, se descopăr amploiaţi, sergenţi de poliţie, ba chiar persoane din 
societatea înaltă cari iau parte şi dau impulsiune mișcării. Siberia se 
populează cu adepţii nouălor idei şi cu toate acestea tot mai rămân destui 
cari să atenteze la viaţa împăratului chiar. În Germania mișcarea socialistă 
analoagă a încetat în urma introducerii unor legi escepționale; în Rusia 
asemenea legi excepționale există în permanenţă; în Germania se urmăresc 
ideile socialiste numai, în Rusia s-au urmărit orice soi de idee mai liberă, 
încât sub presiunea cea mai mare, cu umilirea patentă a corpului didactic şi 
a studenţilor, universităţile rusești au crescut o tinerime pururea 
supravegheată în toate mișcările ei. Oricât de regretabil și de odios e dar 
faptul atentatului, izolat şi restrâns la responsabilitatea morală a 
făptuitorului, şi oricât îl dezaprobăm, el totuşi rămâne un semn caracteristic 
al timpului, un simptom al unor cauze cu mult mai întinse şi mai generale. 
Faptul nu are caracterul unei răzbunări private, al unei crime individuale, el 
e precursorul unei mișcări de descompunerea socială al căreia obiect e 
colosala împărăție slavă. 

Dar nu numai la Rusia e mărginită acea descompunere. Preste tot 
credinţele vechi mor, un materialism brutal le ia locul, cultura secolului 
mână-n mână cu sărăcia claselor lucrătoare amenință toată clădirea măreaţă 
a civilizaţiei creștine. Stilul elegant al arhitecturei Renașterii, cel măreț 
gotic cedează stilului monoton al cazarmelor de închiriat, Shakespeare și 
Moliere cedează bufonărielor şi dramelor de incest şi adulteriu, cancanul și 
Offenbach alungă pe Beethoven și pe Mozart, — e o epocă în care ideile 
mari asfințesc, în care zeii mor. Pe lângă aceasta se mai adaogă o generală 
corupțiune economică. Capitalul, care ar trebui să fie și să rămână ceea ce 


este prin natura lui, adecă un rezultat al muncii și totodată un instrument al 
ei, e adesea, ca posesiune individuală, rezultatul unor uneltiri vinovate, a 
esploatării publicului prin întreprinderi hazardate și fără trăinicie, a jocului 
de bursă, a minciunei. Elemente economice nesănătoase, uzurari şi jucători 
la bursă, cavaleri de industrie şi întreprinzători şarlatani se urcă cu repejune 
în clasele superioare ale societății omenești, în locurile cari înainte erau 
rezervate naşterii ilustre, averii seculare, inteligenţei celei mai dezvoltate, 
caracterului celui mai drept şi mai statornic. 

Fără îndoială că alături cu germenii de descompunere generală se vor fi 
aflând și germenii unei noi vieţi fecunde de un caracter într-adevăr uman; 
dar totuși nu este mai puţin adevărat că în momentul de față ideile bune se 
află în linie coborâtoare şi aparţin toate fără escepţie trecutului, iar cele rele 
se află pe linie suitoare. 


€ 


[8 aprilie 1879] 

Un cenușar român rătăcit ca amploiat, nu ştim de-a câta mână, prin 
Dobrogea se pusese într-una din zile să esplice unui turc sistemul liberal. 
Turcul nu cam pricepea de la-nceput, căci el căuta şi în România autorități 
analoage cu cele din Stambul: astfel sub principe el îşi închipuia ceva 
analog cu padişahul, sub ministru ceva analog cu vizirul ş.a.m.d. — Nu — 
îi zicea amploiatul — poporul este suveran. Uite-te ici în cafenea la toți câți 
sunt față. Toți sunt suverani, ei pun tara la cale. 

Abia acuma turcul înțelesese — Acu știm, guvernul vostru genabet- 
tacâm (tacâm de haimanale, de stâlpi de cafenea). 

Această espresie genabet-tacâm se lăți repede în toată Dobrogea, se va 
regăsi şi în corespondenţa pe care un efendi ne-o trimite din Cernavodă și 
unde se va vedea ce tacâm de oameni d. Brătianu a găsit de cuviință să 
trimiţă ca să administreze și să lumineze Dobrogea. Atragem atenţia tuturor, 
a d-lui Brătianu asemenea, asupra scandaloasei purtări a o seamă de 
funcţionari români din Cernavodă, care e atât de bine descrisă în 
corespondenţa ce-o publicăm în n-rul de astăzi. 

* 

Poporul? Națiunea? lată două espresii pentru una şi aceeași noţiune 

despre care liberalii nu-și dau niciodată seamă când vorbesc de ea. În gura 


genabet-tacâmului nostru poporul este ceva nedefinit, monstruos, incert, 
zgomotos, ceva căruia nu-i mai dai de capăt. 

Pentru noi însă lucrul e mult mai clar: popor, națiune e complexul de 
clase sociale al unei ginţi, adecă a unor oameni de aceeași origine etnică. 
Proprietarul mare, țăranul, negustorul, breslașul sunt în același mod popor; 
nimeni din aceştia nu e mai mult ori mai puţin popor decât fiecare din ei. D. 
de Bismarck e tot atât de bine popor german ca și d. Liebknecht, și popor 
român e tot atât de mult badea Toader ca și cutare ori cutare prinț sau 
proprietar mare. 

Dar alături cu clasele pozitive ale societății române mai există și oameni 
cari nici au ceva, nici au învăţat vro carte acătării, nici știi de unde până 
unde a răsărit pe aici prin ţară, iar acești oameni pretind a fi popor par 
excellence, numai ei sunt națiunea, şi pe aceștia turcul și noi îi numim 
genabet-tacâm, adecă roşii. 

* 

Așadar poporul, națiunea par excellence, în număr de vro 120 de inși, s- 
au adunat la Herdan. Proprietari şi negustori se rătăcise asemenea vro câţiva 
pe acolo, dar nici unul din ei nu s-a amestecat în vorbă. Dar pentru aceasta 
erau mulți profesori de soiul d-lui Cernătescu (numit fără concurs în 
noaptea de 11 fevruarie), mulți advocaţi fără pricini (numiţi de liberali în 
sinecurile de advocatură ale statului), mulţi arendași de moşii ale statului, 
adecă de cei eternamente datori cu ratele, c-un cuvânt, pe lângă națiunea 
adevărată, reprezentată prin doi-trei inşi, era o sută și mai bine de genabet- 
tacâm, de oameni cari au nevoie să stea cei de-o seamă cu ei la guvern 
pentru ca să aibă cu ce trăi, oameni pentru cari buget și domenii ale statului 
sunt singurele mijloace de existenţă. 

Dintre foștii aliaţi de la Mazar Pașa au vorbit mai întâi d. loan Ghica. D- 
sa a arătat că, legăturile noastre cu Europa fiind rupte, suntem avizaţi pentru 
apărarea și garantarea noastră la noi înşine. De la alegerile acestea va 
depinde existenţa naționalității noastre. Ele trebuie să fie libere de orice 
influență și, dacă cetățeanul va da de un prefect ori subprefect care s- 
amestecă în alegeri, să-l ia de piept (ipsissima verba) şi să-l ducă înaintea 
procurorului. 

* 

D. C.A. Rosetti a fost foarte nemulţumit cu discursul d-lui loan Ghica. 
D-sa a cerut ca tot partidul liberal-naţional să se unească, căci conservatorii 
sunt uniţi, deci libertatea e compromisă, Constituţia e-n primejdie. Partidul 


liberal trebuie înainte de toate să aibă o disciplină oarbă, supunere pasivă ca 
o armată de soldaţi, căci libertatea nu se câștigă decât prin sclavia sub 
autoritatea partidului. 

Aceste faimoase teorii trebuiesc ținute minte; trebuie ca românii să ştie 
şi teoreticeşte ce este libertatea roşie, căci practic o ştiu de mult. 

Dar un caz cu mult mai grav s-a-ntâmplat în adunarea aceasta. Un 
membru al Curţii de Casaţiune, d. Alex. Petrescu, s-a amestecat asemenea 
în tacâm şi a vorbit ca om de partid în sensul partidului roșu. 

Cu toate astea acest domn, ca judecător, va avea în curând să judece 
sute de procese electorale; de aceea e în orice caz interesant a se ști până 
unde va merge disciplina, solidaritatea, supunerea sa pacinică ca-n armata 
de soldaţi şi sclavia sub autoritatea partidului când d-sa va judeca 
procesele electorale. 

Atragem asemenea atenția d-lui prim-preşedinte al Curţii de Casaţiune, 
căci voim a şti într-adevăr dacă membrii unei Curți a cărei rațiune de a fi e 
tocmai imparțialitatea și depărtarea de orice partid, dacă acei membri zicem 
pot lua parte în dragă voie la adunări de partide politice, ba să agiteze cu 
vorba şi în faptă sub disciplină, supunere soldăţească, sclavie sub 
autoritatea partidului în favorul cutărui sau cutărui. 

* 

Iată dar un buchet de teorii şi de fapte cules din adunarea de la Herdan; 
adunare a partidului liberal-naţional. 

Naţional. Citiţi numele membrilor comitetului electoral; mulțimea de 
nume fanariote și bulgărești vă va încredința ce național e partidul roșu. 


€ 


[8 aprilie 1879] 
D. Frederic Dame ne trimite o întâmpinare lungă, căreia-i dăm loc mai 
jos, relativă la menţiunea făcută în una din revistele noastre despre un 
redactor al „Românului“, nenumit, care ar fi luat parte la Comuna din Paris. 
D-sa arată deci prin şirele de mai jos că n-a luat parte la acea mişcare şi 
întărește aserțiunea sa cu acte gospod. 
lată dar acea întâmpinare, asupra căreia facem mai la vale observaţiile 
noastre. 


București, 25 martie, 1879 


D-lui Redactor al ziarulul „Timpul“ 

Domnule redactor, 

Vorbind de mine vă permiteți din nou să adăugaţi lângă numele meu epiteta de 
„comunard alungat din ţara sa“. Ştiţi, d-le, că, dacă „Timpul“ ar fi un ziar serios în 
alegaţiunile sale, această acuzațiune aruncată în treacăt, după ce a fost dezminţită de 
atâtea ori, ar constitui ceva mai mult decât o calomnie. 

Însă, fără a cerceta mobilul unui fapt pe care nu voiesc să-l calific, cred de datoria 
mea să vă adresez spre ştiinţă copia de pe două scrisori, una iscălită de un fost 
subsecretar de stat la departamentul justiţiei, cealată emanând de la actualul ministru 
al comerciului. Sper, d-le, că nu veţi refuza publicarea lor în ziarul d-stră. 


Versailles, 21 ianuarie 1877 

Scumpul meu domn, 

N-am uitat nici numele d-tale nici serviciie ce ai adus guvernului în zilele grele 
când ne luptam în contra comitetului central. Se poate zice că ai fost ajutorul 
primăriilor noastre şi ştiu câte misiuni periculoase i-au fost încredințate de noi şi că 
le-ai îndeplinit pe toate cu curagiu şi inteligență... Primeşte încredințarea stimei ce 
mi-a inspirat purtarea d-tale. 

Încrezi-te, scumpul meu domn, în simţimintele mele devotate. 

Jules Meline 

Primar al arond. 1 din Paris în 1870— 71. 

Deputat al depart. Vosges. 

Subsecretar de stat la depart. Justiţiei. Minister. Dufaure. 


lată scrisoarea a doua, care mi-a fost adresată tocmai ca să răspundă unor atacuri 


îndreptate, tot cu aceiași bună credinţă, de d-voastră în contra mea pe la finele anului 
1876. 


Paris, 23 ianuarie 1877 
Subsemnatul, deputat al arond. I din Paris, fost primar al arond. II (1870—1871), 
certifică că d. Frederic Dame, născut la Tonnerre (Yonne) în 1849, a fost secretarul 
meu în timpul răzbelului și al asediului capitalei în 1870— 71 şi că şi-a îndeplinit 
totdauna funcțiunele sale cu zel, inteligență și devotament. Atest între altele că în 
momentul insurecțiunei comunaliste din martie 1871 nu m-a părăsit în zilele cât am 
rezistat cu primarii Parisului la propăşirea acestei insurecţiuni. A venit cu mine la 
Versailles şi n-a încetat să fie credincios cauzei ordinei şi a păcei. 
Pentru ce i-am dat această atestare, autorizându-l să facă de dânsa uzul ce-i va 
conveni mai bine. 
P. Tirard 
actualmente ministru al comerciului și agriculturei 


Originalele acestor două scrisori sunt la dispozițiunea d-voastră ca să le 
consultaţi. Asemenea pun la dispozițiunea d-voastră cartea ce am publicat la Paris în 


septembrie 1871, La Resistance, în care am făcut istoricul mișcărei comunaliste, și 
Istoria revoluţiunei din 1870-71 a lui Jules Claretie, ca să constataţi că acest eminent 
scriitor n-a găsit alte teorii mai bune decât ale mele, astfel încât ancheta Camerei 
asupra evenimentelor din martie s-au răzimat tot asupra acestor teorii, care au fost din 
nou sancţionate de Jules Simon și Camille Pelletan în ultimele lor publicări privitoare 
la insurecţiunea din 1871. 

Cred acum că nu voi mai găsi în „Timpul“ epitete nedrepte acolate la numele 
meu, deşi era simplu să vă asiguraţi înainte d-a vorbi, cu atât mai simplu cu cât 
persoana mea e prea neînsemnată ca să poată figura în primele București ale ziarului 
d-voastră. 

Și pentru că ocaziunea-mi este dată, adaug că ar fi bine să se piarză în presa 
română obiceiul d-a se arunca unul la altul acuzări nefundate, căci dezminţirea lor 
azvârlă discreditul asupra acelora care le-au scormonit. 

Vă rog, domnule, să binevoiţi a publica această scrisoare în coloanele ziarului d- 
voastră și să primiţi salutările mele. 

Frederic Dame 
48. Calea Victoriei 


Toate acestea sunt bune și frumoase, păcat numai că nu dovedesc nimic. 
Cată să reamintim pe scurt cuprinsul acelei reviste a noastre. „Românul“ ne 
făcea o imputare oarecum că numisem cererea de drepturi a evreilor, 
adresată Congresului, un act de înaltă trădare; ne imputa asemenea 
plângerea noastră că prin sistemul de legi liberale cosmopolite, prin 
americanismul demagogiei, bazat pe teoria rosettească „om şi om“, ţara 
noastră a devenit o mlaştină de scurgere a elementelor economiceşte şi 
moraliceşte nesănătoase din Apusul şi Răsăritul Europei. 

Noi am răspuns la aceasta că n-am vorbit numai de evrei și că aceştia nu 
sunt singurul element nesănătos venit în ţară. Făr-a cita nume proprii, am 
pomenit numai exemplul unei facultăţi din Bucureşti, un fel de stup de 
bulgari ignoranţi și cămătari, de un senator bosniac (felcer turcesc) ales în 
colegiul întâi de Bucureşti și candidat al roşiilor și de redactorul unei foi 
răspândite, despre care se zicea c-ar fi luat parte la Comuna din Paris. 

D. Frederic Dame ne spune că d-sa n-a luat parte la Comună şi o 
dovedește. 

Îl credem; retragem aserțiunea cum a fost, fără a schimba însă teoria 
generală emisă şi fără a-l scoate din rândul în care s-a simţit a fi. Căci nu 
faptul că a luat sau n-a luat parte la Comună e pentru noi important, ci 
mediocritatea și nematuritatea scrierilor sale, cari nu-l îndreptăţesc a juca un 
rol de cultură în România. 


D. Frederic Dame a scris un dicţionar de medicină ni se pare. Cu toate 
acestea nu ştim să fie nici fiziolog, nici anatom, nici patolog special. 

Tot d-sa a scris un fel de manual pentru învăţarea limbei ruseşti. 

Cunoaşte limbile slave sau măcar pe cea rusească atât de bine ca pe cea 
franceză? 

Ne-ndoim asemenea. 

A scris apoi o Călăuză a Bucureștilor; un Dicţionar al dialectului 
provensal în comparare cu limba română, în care pune cuvinte românești 
de gazetă, introduse de ieri-alaltăieri, alături cu fondul vechi romanic al 
limbei provinciale, d-sa mai primejduiește apoi vizitarea Teatrului Naţional 
prin piese scrise fără pic de talent și citirea „Românului“ prin foiletoane. C- 
un cuvânt se folosește de zece căi pentru a se face... nemuritor și va 
pretinde poate ca să-l numărăm între elementele sănătoase de cultură? 

Aşadară, cu tot transitus per falsum medium, cu toată eroarea noastră în 
privirea participării la Comună, atât teoria noastră generală cât şi exemplele 
citate rămân bune, precum teoria lui Galilei ar rămâne adevărată chiar dacă 
el ar fi citat între argumente și vrun pasaj din Biblie. 

Oricine ne va putea crede că d. Frederic Dame e pentru noi o persoană 
indiferentă, ca oricare alta, încât, pe câtă vreme nu va voi a se face observat, 
n-am fi crezut de-a avea destul talent de-a ne ocupa de d-sa. Poate că 
autorul Nopţii furtunoase ar fi singurul care să-mbogăţească specia „Rică 
Venturianu“ cu încă un tip. Dumnezeu umple lumea cu ce poate şi n-avem 
ceartă cu cerul. Dar pe terenul vieţii publice credem din contra că orice 
mediocritate trebuie descurajată din capul locului și în tot felul, pentru ca 
nici să cuteze a căuta pe seama noastră a tuturora o importanţă ce nu i se 
cuvine, chiar dacă acea importanţă s-ar mărgini la scrierea de piese rele. 

Oare dacă d. coredactor al „Românului“ ar fi avut în realitate talentul 
lucrurilor pe cari le-a întreprins, adecă talentul de-a compune enciclopedii 
medicale, dicționare comparative a limbelor romanice, gramatici pentru 
limbele slavone și tragedii bune totdodată, Franţa n-ar fi salutat în d-sa pe 
un nou Voltaire, n-ar fi fost încântată de-a posede un spirit atât de universal? 

Din punctul nostru de vedere e aşadar indiferent dacă mediocritatea se 
cheamă Urechiă sau X sau Y. E o buruiană rea ce trebuie plivită, pentru a se 
face loc la soare plantelor celor de folos. Prisosul de puteri pe care o nație îl 
posedă e îndestul de mic pentru întreținerea culturii adevărate; dacă însă în 
locul acesteia se grămădeşte cea falsă, se grămădesc enciclopedii medicale, 


furtografia urechească sau Scrisorile cătră demoșteniți, nu mai e loc pentru 
cultura cea adevărată şi sănătoasă. 

D. Dame în fine are modestia de-a zice că d-sa e prea neînsemnat pentru 
ca să ne ocupăm de d-sa. Dar tocmai motivul acesta ne face pe noi să 
vorbim, căci atunci am trebui să tăcem şi despre d. Urechilă. 
Îndealtmintrelea fraza aceasta ne-aduce aminte o epigramă a lui C. 
Bălăcescu: 


Din modestie se vede 

Zici că nu-nsemnezi nimic; 
Tu o zici făr-a o crede, 

Eu o crez fără s-o zic. 


€ 


CESTIUNEA ORIENTULUI 


[10 aprilie 1879] 

După cum știm, o telegramă din Constantinopol ne-a anunțat numirea 

lui Aleco Paşa ca guvernator al Rumeliei. Poarta într-atâta a făcut bine 
numind guvernator pentru această provincie întru cât ea a îndeplinit și 
ultima condiţie ce mai pretextau rușii pentru deșertarea Rumeliei. Se- 
nțelege că Poarta nu a numit ca guvernator pe Aleco Pașa până nu s-a 
înţeles cu el cu privire la modul de administrare și să sperăm că Alexandru 
Vogorides, adică Alecu Pașa, ca partizan al lui Midhat Pașa, adică ca 
partizan al „reformatorilor“, va ști să-și împlinească misiunea, împăciuind 
spiritele atât de agitate ale populaţiunei Rumeliei răsăritene. Aleco Pașa 
până acum a petrecut la Paris şi probabil că se va fi înțeles cu actualul 
ambasador turc de acolo şi fostul mare vizir, Savfet Pașa, asupra celor mai 
de aproape modalităţi ale guvernărei sale. Ca demnitar otoman, Alexandru 
Vogorides — Aleco Pașa nu credem că va lucra în contra intereselor 
suveranului său, şi, dacă n-ar plana asupra capului său fumul bănuitor ieșit 
din cădelnița Agenţiei ruse, am putea zice că Poarta nu a greşit făcând 
această alegere. Numirea noului guvernator este o dovadă mai mult că 
proiectul de ocupare mixtă a căzut şi că contraproiectul Porţei nu numai că 
s-a primit, dar a şi început să fie pus în aplicare. După acest contraproiect, 
Poarta are să numească un guvernator; prelungindu-se totdodată încă pe un 


an împuternicirile comisiei ostrumelice, pe când Poarta va abzice 
docamdată de dreptul ei d-a ocupa liniile Balcanilor. O brigadă din miliția 
Rumeliei răsăritene a ocupat portul Burgas. După retragerea trupelor ruse 
aceste miliții vor fi chemate a îngriji de buna ordine în provincie, rămâind 
totdodată lui Aleco Pașa dreptul d-a aduce noi trupe turceşti, conform 
articolului 16 din Tratatul de Berlin, dacă aceste miliții nu vor fi 
îndestulătoare. 


€ 


[12 aprilie 1879] 

Una din frazele favorite ale demagogiei noastre, pusă chiar în gura M.S. 
Domnitorului în mesajul de închidere a Corpurilor legiuitoare, e aceea că în 
tot timpul războiului și în urmă, pe cât ținu ocupațiunea rusească, libertățile 
publice n-au fost defel înlăturate prin stare de asediu, ci toți am urmat a ne 
bucura de toate drepturile publice şi private. 

Caz nemaipomenit în altă ţară, strigă rușii. 

De mirare lucru că tocmai guvernul nostru să aibă atâta dibăcie și 
circumspecțiune, atâta tact şi cumpătare încât în timpuri cu totul 
extraordinare să n-aibă defel nevoie de măsuri extraordinare. 

Dar să ne punem în altă ipoteză. Să presupunem că Germania ar fi în 
război cu Franţa şi că amândouă ţările, pentru a evita turburări înlăuntru, ar 
dispune următorul lucru: la Berlin s-ar numi Liebknecht director al 
Domeniilor, Bebel secretar de stat la învăţăturile Publice, Hodel, prefect de 
poliție și Nobiling șef gardei palatului împărătesc, apoi toată secta 
liberalilor internaţionali s-ar pune în cele mai bune funcţii publice, fără a se 
întreba dacă știu carte sau pricep câtu-i negru sub unghie din serviciul 
public ce li se încredințează. Oare s-ar întâmpla turburare în timpul 
războiului? Desigur că nu. E drept că această liniște ar fi cumpărată cu 
dezordinea financiară, cu destrăbălarea administrativă, cu o mulţime de rele 
cari s-ar prăsi şi înrădăcina repede în vechea societate germană, dar 
turburări nu s-ar întâmpla, tocmai pentru că elementele nesănătoase, 
revoluţionare, ar fi la guvern. 

Iar dacă în Franţa ar fi, în același caz ipotetic, la Ministeriul de Interne 
d. Rochefort la Justiţie un Raoul Rigault ș.a.m.d., fire-ar turburări în Paris? 
Desigur că nu. Elementele sănătoase s-ar ţinea în linişte tocmai prin 


primejdia generală care ar ameninţa patria, iar cele nesănătoase s-ar împlea 
cu de prisos din toate foloasele poziţiei lor oficiale şi ar tăcea asemenea. 

Tocmai așa însă s-au întâmplat la noi. Omul care a insultat persoana M. 
Sale și pe membrii familiei domnești prin scrieri obscene și cuplete de cafe 
chantant şi care a ponegrit tot ce ţara aceasta are mai onest şi mai 
independent capătă medalia Bene-Merenti pentru scrieri literare şi 
luminează publicul ex officio. Revoluţionari de meserie, amestecați în 
mișcările cele mai puţin curate de prin Franţa şi Italia, d-nii Rosetti- 
Brătianu sunt în capul afacerilor unul șef al partidului, altul ministru 
prezident; în fine cel ce detronează pe Domn şi proclamă republica 
europeană federativă la Ploiești veghează astăzi de siguranţa capitalei și a 
persoanei M. Sale. 

Fost-a dar cu putinţă turburări la noi, ori fost-au necesară decretarea 
stării de asediu? 

Contra cui să se fi decretat dacă tocmai aciia contra cărora se putea 
decreta erau ei înșiși însărcinaţi cu mănţinerea ordinii, erau ei înșii guvern? 

Așadar faptul în sine că s-au mănţinut ceea ce numesc dd-lor Constituţia 
fără a se fi turburat ordinea nu dovedeşte încă nimic; căci elementele 
pozitive ale naţiei, cu toate rechiziţiile neomenoase, cu toate comitetele de 
salut public, cu toate perchiziţiile, cu tot jaful, cu toate cele 56 milioane 
franci cheltuite pentru a pierde o provincie, cu toate miile de oameni stinşi 
prin foame, frig și glonţi, elementele pozitive, conservatoare ale ţării au 
rămas liniștite, căci era în ţară o armie străină, aliată cu demagogia noastră: 
un îndoit pericol. 

Dar ia să fi fost conservatorii la guvern în vremea războiului ruso- 
turcesc! 

Aveam la Piteşti una republică. Prezident d. I. Brătianu. 

Aveam la Ploieşti o a doua republică. Prezident Stan Popescu. 

La Mizil a treia republică. Prezident E. Carada ... şi aşa cum dulci 
jubilo in infinitum. 

De aceea fie buni d-nii roșii şi nu se laude cu ceea ce nu e un merit al 
lor. Țara a cumpărat scump, foarte scump această linişte internă şi 
mäănținerea drepturilor constituționale. Țara a cumpărat-o cu moartea 
zadarnică a mii de oameni, cu 56 de milioane bani buni aruncați în Dunăre, 
cu dezorganizarea completă a serviciilor publice, cu ruina financiară. 
Douăzeci de ani să fi stăpânit un alt partid, n-ar fi lăsat în urmă golurile și 
dezorganizarea pe care ni le arată d-nii liberali după doi ani de guvernare. 


Partidul liberal-intermnaţional de la noi n-a avut așadar decât foloasele, 
nicidecum meritul situațiunii. 


€ 


[15 aprilie 1879] 

Atragem atențiunea tuturor asupra importantei scrisori ce publicăm 
astăzi, precum şi a documentelor de cea mai mare gravitate cari se cuprind 
într-însa. Aceste documente sunt legalizate și subscriitorul răspunde de 
autenticitatea lor. Încetul cu încetul vălul care-a ascuns criminalele și 
întunecoasele procedări ale guvernului roșu se ridică. Faptele vorbesc așa 
de tare încât orice comentariu ar fi de prisos. 

În contra convenţiunii de la aprilie, ţăranii români cu carăle și cu vitele 
lor au fost transportaţi între cazaci peste Dunăre în toiul iernei până la 
poalele Balcanilor, de unde nu s-au mai întors decât cu braţele. Aceasta s-a 
făcut, după cum reiese din aceste documente, nu după impunerea unui 
guvern puternic ca cel rusesc, ci după simpla mijlocirea unui contracciu 
ovrei. Ce i-a trebuit acestuia pentru a izbuti acolo unde statul major rusesc 
fusese neputincios? Nimic altceva decât acea cheie de aur care, după Filip 
al Macedoniei, deschide porţile de fier ale celor mai tari cetăți. Ministrul 
care refuzase cu mândrie rechizițiile de peste Dunăre când i se cereau de 
capii armatei imperiale se-nchină înaintea ovreiului Warszawsky; dânsul 
subsemnează fără sfială şi fără mustrare de cuget sentința de moarte a 
agriculturii române și decretează sărăcia, pe timp îndelungat, a unui întreg 
popor. 

Citească oricine aceste acte cari nu destăinuiesc, se zice, decât o mică 
parte din jafurile petrecute în acest an de nenorocire, 1877. El va rămânea 
îngrozit de lăcomia oamenilor de la putere pe care numai un lucru o întrece: 
îndrăzneala lor. 


€ 


PESTE CÂT TIMP VA PIERI LUMEA? 


[17 aprilie 1879] 
Profesorul Dulbois Reymond ținu în 19 martie curent o disertaţie 
înaintea unui public foarte numeros din Bremen din care reproducem și noi 


după „Voss. Ztg.“ următoarele: 


După ce schiţează observaţiunile indienilor, parţilor, grecilor, romanilor şi 
vechilor germani asupra originei lumei și finitul ei, oratorul expune ipotezele 
cristianismului asupra pieirei lumei, așa-numită ultima judecată, ipoteze ce au mişcat 
până în ultimii secoli spiritele lumei creștine și cari au determinat finitul lumei la un 
număr hotărât de ani; aceste ipoteze și profeţii s-au arătat în același timp ca 
înșelătoare. Cu înflorirea ştiinţelor naturale s-a asigurat şi durabilitatea stărei 
genului uman. Dar nici ştiinţele naturale nu s-au putut sustrage de la opinia că 
Pământul, suspendat în gol și învârtitor într-un zbor repede în giurul Soarelui, ar fi 
supus într-un mod oarecare pericolului pieirei. Laplace văzu un atare pericol în 
ciocnirea Pământului cu un comet, o frică pe care noi nu o mai avem astăzi deoarece 
ştim că Pământul are dese ciocniri cu comeţi și că substanţa comeţilor are o densitate 
mult mai mică decât aceea a aerului atmosferic. Un alt pericol se vede în erupțiunea 
puternică a hidrogenului Soarelui, care se aseamănă cu erupţiunile pietrelor 
temporare. Cu această erupțiune se va produce o căldură foarte mare, care va avea 
de consecință aprinderea lumei, aprindere căreia va trebui să fie sacrificat și 
Pământul nostru. Un al treilea pericol ar sta în deranjarea sistemului solar, căci 
stelele fixe nu sunt de tot fixe, pentru că fac mișcări foarte mici din axa paralelă spre 
constelaţiunea lui Hercule, astfel că în cele din urmă o ciocnire nu ar fi de tot 
inevitabilă. Al patrulea pericol pentru Pământ ar sta în miezul său tare și aprins şi 
raportul acestuia cu crusta Pământului subțire asemenea unei coji de ou, care nu-l 
poate scăpa de pericolul de a crăpa și a se sfărâma. Toate aceste temeri însă sunt 
bazate numai pe ipoteze, cu toate că cea mai nouă știință asupra naturei a arătat cu 
siguranţă că starea actuală a Pământulul nostru nu poate fi durabilă. 

Noi ne procurăm toată provizia noastră de căldură de la Soare și, după teoria lui 
Iulius Robert Mayer asupra conservărei forţei, fiecare mișcare, afară de forța 
atractivă a Lunei, care face fluxul şi refluxul apelor mărei, este numai o lumină solară 
transformată. Din căldura solară însă ce trebuie să atingă suprafaţa Pământului 
nostru se pierde în nemărginitul spațiu prin radiere atât de multă că numai o mică 
părticică 1/2.300.000.000 mai ajunge la noi. 

Soarele pierde în fiecare an câte ceva din căldura sa și ştiinţa ne învaţă că el va 
mai lumina încă 17.000.000 de ani. În apropierea acestui timp suprafaţa Pământului 
va începe a se acoperi de gheaţă de la un pol la altul; omenirea se va grămădi din ce 
în ce spre ecuator; mișcarea Pământului va înceta cu încetul și Soarele va apare 
locuitorilor Pământului numai ca un glob roșat, până când ei vor fi siliţi în fine să se 
retragă în caverne şi să se nutrească cu peşti. 

În orice caz însă ne rămâne mângâierea că materia nu va putea avea niciodată 
un sfârșit şi că împrejurarea îngheţului va începe într-un timp infinit, adecă practic 
niciodată. 


€ 


[18 aprilie 1879] 

D. Simeon Mihălescu publică, în calitatea sa de prim-ministru (căci d. 
Brătianu e numai cu numele), două adrese, una cătră Ministerul de Justiţie, 
alta cătră cel de Externe, adrese prin care ni se asigură că d. Simeon 
Mihălescu, ministrul, va lua toate măsurile ce-i incumbă pentru a descoperi 
adevărul în privirea prevenitului Simeon Mihălescu. 

Totodată d. Simeon Mihălescu provoacă pe ministrul justiţiei să someze 
pe d. Moldoveanu ca să publice și celelalte acte mai grave, iar pe 
Ministeriul de Externe ca să întrebe pe d. Warszawsky dacă scrisoarea d- 
sale e autentică. 

Publicăm în întregul lor aceste adrese: 

Adresa d-lui ministru de interne cătră d. ministru al justiţiei. 

Ziarul, Timpul“, în numărul său de duminică 15 aprilie, reproduce pe 
lângă o scrisoare subscrisă A. M. Warchavsky, adresată Escelenţei Sale 
Evsevie Adreivici (Rosinscky), din care pare că ar rezulta avizare de mituire 
şi o falsificare de ordine din partea directorului Ministerului de interne, d. 
Simeon Mihălescu. 

Scrisoarea subscrisă Moldoveanu se termină cu amenințarea următoare: 
„Vă voi comunica, d-le redactor, și alte acte spre publicitate, mult mai 
grave“. 

Ministerul, în această cestiune, având a lua măsurile ce-i incumbă spre 
restabilirea adevărului, are nevoie și de actele cele „mult mai grave“ 
promise de Moldoveanu şi pentru aceea vă roagă să invitaţi Parchetul să-l 
someze să publice imediat actele promise sau să le depună la Parchet, care 
pe baza lor să poată consulta dosarele aflate în Ministerul de interne. 

Dispoziţiunile ce veţi binevoi a lua, vă rog, d-le ministru, să le 
comunicaţi și acestui minister. 

Primiţi etc. 

p. ministru de interne, S. Mihăilescu. 

Adresa aceluiași d. ministru către d. ministru de externe. 

Ziarul „Timpul“, în numărul său de duminecă 15 aprilie, pe lângă o 
scrisoare subscrisă Moldoveanu, publică și o scrisoare subscrisă A. M. 
Warchavsky, din care pare că ar rezulta mituire şi falsificare de ordine din 
partea directorului Ministerului de interne, d. Simeon Mihălescu. 

Ministerul de Interne, căruia-i incumbă datoria a restabili adevărul, vă 
roagă, d-le ministru, ca prin intermediul autorităţilor ruse să obţineţi de la 
acel domn A.M. Warchavsky declarațiunea categorică dacă scrisoarea în 


cestiune este a sa, dacă a dat-o acelui domn Moldoveanu ca să facă uz de 
dânsa, dacă a mituit pe cineva în afacerea de care se face mențiune în acea 
epistolă, cine este mituitul sau dacă face aluzii și se plânge de pierderile a 
mai mulţi bani ca comerciante care a avut alte promisiuni de la intendența 
rusă și căruia guvernul român nu a cedat a da cară pentru înlesnirea 
transporturilor necesare hranei armatei rusești decât în momentele critice 
când armata era ameninţată de lipsa, și atunci cu prețurile cari convenea 
intereselor sătenilor, preţuri mult mai mari decât se cerea pentru ceilalți 
însărcinaţi ai intendenţei. 

Răspunsul ce veţi obţine, vă rog, d-le ministru, să-l comunicaţi şi 
acestui minister. 

Primiţi etc. 

p.ministru de interne, S. Mihălescu. 

Ceea ce e dar caracteristic în aceste două adrese este că d. Simeon 
Mihălescu dispune cercetări asupra d-lui Simeon Mihălescu. 

În loc de-a suspenda la moment pe acest domn din funcţiune, în urma 
unei atât de grave acuzări, de vreme ce un om care ar fi fost în stare să facă 
cele espuse în scrisoarea d-lui Moldoveanu ar fi totodată în stare de-a 
nimici acte publice şi de-a falsifica registre, d. Brătianu persistă a-l ţine în 
funcţiune, ba ironia merge atât de departe încât d. Simeon Mihălescu 
încredințează prin Monitor publicul că Ministerul de Interne va lua măsurile 
ce-i incumbă pentru a restabili adevărul. 

De asemenea asigurări ridicole nu avem a ne preocupa. Această 
înfruntare a celei mai elementare cuviinţe e poate din contra o dovadă mai 
mult în favorul celor susținute de scrisoarea d-lui Moldoveanu. În loc ca d. 
director al Ministerului de Interne să se retragă imediat din post, pentru a 
nimici până şi umbra unei bănuieli și a lăsa curs liber cercetărilor 
parchetului, d-sa promite că va face ce-i incumbă pentru a restabili adevărul 
în afacerea sa proprie. 

Noi n-avem de adaos nimic la cele publicate — decât că d. Simeon 
Mihălescu nu ni se mai pare în calitate de-a cere cuiva lămuriri dintr-o 
poziţie oficială. 

Ediţia numărului „Timpului“ ce cuprindea scrisoarea d-lui Moldoveanu 
fiind cu desăvârşire sleită, reproducem scrisoarea și în numărul de astăzi. 


Bucureşti, 1879, 12 (24) aprilie 
D-le redactor al ziarulul „Timpul“, 


În urma atâtor vorbe făcute cu ocaziunea căruţelor de rechiziție române date 
evreilor rusești, am onoare a arăta cele următoare: 

În septemvrie 1877 fiind însărcinat de intendenţa imperială rusă (ariergardă) a 
face transpoartele proviziunilor de hrană armatei imperiale, s-a făcut cerere 
guvernului român atât de intendența de ariergardă cât și de intendentul armatei 
(generalul Ahrens) a ni se da căruţe de rechiziție române; în urma cărei cereri de 
ministru afacerilor străine ni se acordase, dar cari căruțe, până să vie la destinație 
pentru începerea transpoartelor, d. Brătianu, ministrul de interne, le-au poprit, 
telegrafiind d-lui Cogălniceanu, că o să mă puie în puşcărie, dacă voi mai stărui în a 
lua căruţe de rechiziţii. 

Îndată după întoarcerea d-lui Brătianu în Bucureşti, a mers la d. Brătianu o 
persoană, arătându-i că rău face de opreşte căruțele de rechiziție antreprenorilor 
români, pentru cari intendența imperială rusă cere, căci până acum antreprenorilor 
evrei ruseşti li s-a dat şi adică Horwitz, Gregr şi Cohen etc, pentru cari intendenţa nu a 
cerut. 

Răspunsul d-lui Brătianu a fost că mai bine preferă a i se tăia mâinile decât a 
iscăli rechiziţia de căruțe române pentru armata imperială. 

Intendenţa, văzând că noi nu putem obţine rechiziţia, fără care transpoartele 
deveneau imposibile, a trecut contractul nostru antreprenorului Warszawsky, 
resilindu-l, cărui antreprenor în adevăr la moment i s-a și pus la dispoziţie câte 1700 
căruţe pe zi de rechiziție, măcar că pentru el intendenţa nu a cerut; numind ministerul 
de interne și comisari români pentru acest sfârșit, plătiţi cu leafă lunară de 
antreprenorul evreu Warszawsky. (Această rechiziție, măcar că în consiliul de miniştri 
s-a hotărât numai până la Zimnicea, dar s-au trecut şi peste Dunăre la Selvia, Lovcea, 
Gabrova, Târnova, Şâştov, Biela etc., locuri unde vitele cărăușilor s-au pierdut, pe cari 
vite antreprenorul Warszawsky le-au plătit cu 240 franci perechea, conform convenirii 
cu guvernul român; nu știu însă dacă și cărăușilor li s-au plătit). 

În urma reclamării mele prințului Emeritinsky, şeful ștabului major rus, că rău 
intendența ne-au reziliat contractul și ne-au confiscat suma de 65.000 franci, căci și 
noi puteam continua transpoartele, dacă intendenţa stăruia pe lângă guvernul român a 
nu ni se popri rechiziția, cerându-se deslușiri de şeful ștabului major generalului 
Russisky, intendantul armatei, prin raportul nr. 1479 din 20 mai 1878 răspunde formal 
următoarele: 

„La trecerea armatei peste Dunăre, eu am primit ordin de la Marele Duce Nicolae, 
şeful armatei, prin intendentul armatei, a face transpoartele cu căruțe de rechiziție 
române, dară cari nu au durat mult, căci guvernul român, în urma multor plângeri ale 
populaţiei, a poprit a-mi mai da. Eu în nenumărate rânduri m-am adresat la guvernul 
român şi direct, şi prin comisarul nostru, prințul Obelensky, pentru a ni se da căruțe de 
rechiziție, cari cereri se probează și la intendenţa de ariergardă, și la intendenţa de 
mijloc, dară am întâmpinat piedeci la Ministeriul de Interne, căci numai d. 
Cogălniceanu, cu care aveam cunoștință, nu a refuzat a da ordine esplicând populaţiei 
neapărata trebuință ce este pentru transpoartele hranei armatei imperiale, însă 
piedecile întâmpinate la Ministeriul de Interne a făcut ca nici explicaţiunile d-lui 
Cogălniceanu să nu reuşească. În astfel de poziţiune pus, am fost nevoit a mă adresa 


d-lui Warszawsky, consilierul de comerţ, ca el să mă scape făcând și luând asupra sa 
transpoartele, căci numai el cu legăturile lui cu administraţia și guvernul român putea 
să-mi fie de ajutor pe asemenea vremi grele de bătălie și cu ploi cari devastau 
pământul. 

Încât privește că eu am cerut căruțe de rechiziție române pentru antreprenorul 
Warszawsky, ar fi sălbatec din parte-mi, când mie, reprezentantul guvernului rus, 
guvernul român mi-au refuzat. Însă legăturile lui Warszawsky cu guvernul și 
administraţia română au putut obținea căruțele de rechiziţie prin personalele sale 
mijloace“. 

Pe lângă care raport intendentul armatei, ca să motiveze raportul său, anexează în 
original alăturata scrisoare: 


1 decembre 1877 Bucureşti 
Excelenţie Evsevie Andreivici (Rossisky), 

„Din depeşa mea și din depeşa ministrului Cogălniceanu vă este deja cunoscut că, 
după multe împrejurări, eu am profitat a birui toate împiedecările și astăzi deja s-au 
dat porunci prin telegraf tuturor prefecţilor din opt districte, ca să puie la dispozițiunea 
mea câte 1200 cară pe zi pentru București și 500 pentru Fratești și acum puteţi fi 
liniştii că transportul deja va urma întocmai după dorința d-voastră. Mult m-au costat 
pe mine BANI, vreme și trudă ca să împac pe directorul Ministerului de Interne, 


Simion Mihăilescu, cu prietenul nostrulL], fiindcă numai el era, nu Brătianu era, care 
împiedica această cestie. De trei ori s-au raportat această afacere şi, numai când cu 
dânsul am sfârșit, atuncea numai afacerea s-au adus la sfârșit şi aceea cu condiţii 
foarte grele. Vă trimit d-voastră copia declaraţiunii mele ce am dat aseară ministrului, 
după care deja astăzi s-au dat împlinire. Eu expre am declarat că-mi las drept a 
propune vreo câteva condiţii grele relativ la afacerea care negreșit trebuie să se 
schimbe; dară deodată sunt silit să le primesc având în vedere neapărata trebuinţă de a 
forța transportul productelor pentru armată, mai ales acuma după luarea Plevnei, când 
proviziunea hranei se ivește mai trebuitoare. Declaraţiunea aceasta am făcut după 
sfatul ce am avut cu amândoi miniștrii cari mi-au făgăduit că, la al doilea consiliu de 
miniștri ce va fi, vor schimba condiţiile şi vor aproba pe ale mele pentru care eu m-am 
îngrijit. Cele mai mari şi necuviincioase condiţii sunt: ca să plătesc cu 240 franci 
perechia de boi dacă va muri și că chirigii trebuie să ducă marfa numai până la 
Zimnicea; aceasta însă din urmă, măcar că hârtia sfatului zice numai până la 
Zimnicea, eu însă am făcut de s-au schimbat poruncile către prefecţi și împlinirea 
se face pentru toate punctele arătate în declaraţiunea mea adecă Târnova, 
Gabrova, Șiştov, Lovcea, Selvia şi Biela. În sfatul miniștrilor hotărârea nu s-au putut 
redacta decât numai pentru Zimnicea, dară ordinele s-au dat către prefecţi cum îmi 
trebuie mie care se și împlinesc“. 

Acuma repetez plecata și serioasa mea rugăciune pentru înlesnire mie de bani. 
Aveţi în vedere că toată reușirea depandă de la aceasta. Eu oi avea oricâte căruţe va fi 
de trebuinţă pentru oricât transport şi oriunde veţi voi a se transporta, măcar că până 
acuma cărăușii de bună voie tocmiţi nu voiau a merge decât la Șiștov; acuma însă s-a 


schimbat chestia şi merg siliți oriunde vreau. Astfel vedeți că neapărat trebuie să am 
bani pentru care este cinci zile de când eu și intendantul am telegrafiat Excelenţiei 
voastre și răspuns nu am primit. Afară de aceasta faceţi cunoscut cu telegramă, ca să 
se dea câte doi cazaci şi doi soldaţi la fiecare transport, ca cărăuşii să nu se 
poprească pe drum și să binevoiţi a porunci ca aicea la încărcat să nu zăbovească și 
la descărcat asemenea nenorociţii cărăuși, precum acuma fără milă se face aceasta. 
Banii ce m-au costat pe mine această reușită nu-i pun la socoteli; aceasta mă 

priveşte pe mine. Această scrisoare eu am voit să vă trimit prin ajutorul comisarului 
Ruban, care însă s-a mai oprit şi de aceea v-o trimit cu polcovnicul Petrovsky, care vă 
va raporta verbal sau în scris lămurirea acestei afaceri. 

Al Excelenţiei Voastre plecat slugă 

(Semnat) A. M. Warszawsky. 


(Înregistrat la no. 35 541 în dosarul intendenţei generale de companie din 1877 
no, 129 din ordinul intendantului armatei, generalul Rossisky). 


Toate actele cu cari se constată cele sus-zise le posed în toată regula spre a putea 
da cont oricui și oricând necesitatea va pretinde, adăogând, domnule redactor, că vă 
voi mai comunica şi alte acte spre publicitate, mult mai grave. 

Al d-voastră cu stimă, 
Moldoveanu 


Avem atâtea de imputat guvernului roșu, atâtea falsificări, atâtea 
calomnii aruncate asupră-ne, atâtea acte nesocotite, atâta lipsă de simţ de 
dreptate încât adeseori ne lipseau cuvintele și proprii, și figurate, pentru a 
însemna putrejunea bizantină ce-au răspândit-o oamenii aceştia asupra ţării, 
ne lipseau locuţiunile pentru a reduce la adevărata lor espresie zădărnica 
logomahie cu care ameţesc publicul român și falsifică bunul lui simţ, atât de 
vestit odată, pentru a arăta, în fine, și a face lumea să se convingă că 
neadevărul, fraza umflată, lipsa de sentimente și de idei e singurul mijloc de 
care roșii dispun pentru a amăgi o nație întreagă. 

Dar, cum vedem, toate acestea nu sunt încă nimic. Fraza, măgulirea 
patimelor de rând, duplicitatea şi neadevărul sunt defecte atât de 
neînsemnate pe lângă altele ale lor încât par a fi virtuţi. 

Aci nu mai e vorba de fraze, de libertate, egalitate şi fraternitate sau de 
republică europeană ploieşteană, e vorba de crimă goală, de hoţie pe șleau; 
nu mai avem a face cu balamucul, ci cu pușcăria. 

Scrisoarea d-lui Moldoveanu, care arată că guvernul rusesc renunţase 
de-a ne cere cară de rechiziţie şi că ceea ce n-au putut autoritatea marelui 
duce Nicolaie, a principelui Obelensky, a generalului Eossisky, a izbutit a 


scoate banul sunător, plătit ca mită de Warszawsky, scrisoarea aceasta, 
îndată ce se va adeveri pe deplin, va rămâne un stigmat în istoria României, 
va fi un semn că în suta a nouăsprezecea după Hristos au domnit în 
România lepădăturile societății, simpli pușcăriași, nedeosebiţi prin nimic de 
eroii de la Cayenn. 

Faţă cu faptul înfiorător că mita e-n stare să pătrunză orișiunde în țara 
aceasta, că pentru mită capetele cele mai de sus ale administraţiei vând 
sângele și averea unei generaţii, față cu acest fapt înfiorător nu mai există 
retorică, nici stil, nici joc de spirit, spiritul stă uimit şi nu află cuvinte, pana 
devine o armă slabă, aci începe funcţia temnicerului și, în ţări mai primitive, 
unde însă monstruozitatea se și pedepsește monstruos, începe funcția 
călăului. Siberia e un salon comod când e vorba de a se pedepsi această 
nemaipomenită crimă, o crimă atât de mare, comisă asupra unei întregi 
populaţii, încât însuși acela care-a cumpărat serviciile prevenitului esclamă: 
sărmanii cărăuși, sunt trataţi fără de milă! 

Mânaţi de cnutul cazacului, pe un frig de crăpa lemnele şi pietrele, 
cetăţenii liberi ai României mergeau siliți cu carele lor la Gabrova, la 
Târnova, la Selvi, la Biela, și s-au întors unii cu palmele, alţii cu vitele 
bolnave, pentru a întinde epizootia asupra ţării întregi; astăzi țăranii au 
ajuns aşa încât trei-patru case trebuie să puie mână de la mână ca să 
înjghebe un plug, 5—6 ani cată să treacă până ce vom avea alte instrumente 
vii de muncă, iar până atunci munca întreagă a naţiei va fi paralizată — și 
toate acestea pentru ce? Pentru ca un om sau doi să se îmbogăţească din 
vânzarea aceasta de viață și de muncă omenească, pentru ca criminali de 
rând să trăiască în lux şi în desfătări, pe când soldaţii noştri mureau de 
goliciune şi foame pe câmpiile ninse ale Bulgariei, pe când ţăranii noștri 
lăsau care și boi întroienite în drum și-și luau lumea-n cap. 

Va să zică la acest punct a ajuns deja demagogia noastră? La maturitatea 
deplină pentru a împle ocnele? Ei, pentru Dumnezeu, dar duceţi-o încalte în 
capăt, domnilor roşii! Faceţi din acest om ministru-prezident sau Domn, 
căci merită pe deplin să vă conducă. Arion, pe care l-aţi grațiat, nu e decât 
un ucenic nemernic pe lângă atleţii crimei și ai înjosirei pe cari sunteți în 
stare a-i produce. 


1. adecă Cogălniceano 


[Articol cu paternitate incertă] 

[19 aprilie 1879] 

Țăranul român, sărmanul ţăran român! 

I-am dat moşie de veci pentru ca să o lase în părăginire; l-am făcut 
singur stăpân pe sine pentru ca nimeni să nu le mai stea în cale celor ce 
voiesc să-și facă parte din averea lui; i-am dat drepturi pentru ca noi înșine 
să tragem foloase din ele; l-am făcut liber ca cerbul în pădurea cutrierată de 
vânători şi neatârnat ca frunza purtată de vânturi; l-am înăbușit cu 
binefacerile libertăţii, încât astăzi îi vine să strige: „Dă-mi, Doamne, o 
stăpânire aspră şi dreaptă, ca să mă scape de cei ce mă iubesc în gura 
mare!“ 

Atunci când coconașşii, unii flămânzi şi alţii îmbuibaţi, au venit cu 
„libertatea“ şi cu „fasoanele“ de prin ţările străine şi au început să îmbete 
lumea cu vorbe frumoase, erau atunci oameni cu greutate și cu pricepere, 
care cunoşteau ţara, obiceiurile şi nevoile ei și care ne ziceau să nu prea 
grăbim cu „libertăţile“ și cu primirea așezămintelor străine, pentru ca nu 
cumva să ne pară rău mai târziu. 

Liberalii strigau în gura mare că acești oameni cumpătaţi sunt vânduți 
străinilor, că urăsc poporul şi că vor să-l asuprească. 

la să vedem acum unde ne-au dus liberalii cu iubirea lor cea mare. 

În sat liberalii au aşezat diregătorii pe tipic străin, în care oameni străini 
poartă trebile satului după străine legi și străine obiceiuri, încât bietul român 
nici nu mai ştie când i se poruncește ori i se ia cu drept şi când e năpăstuit. 
Românul are drept să aleagă pe sfetnicii satului; ca cetăţean liber, el are vot; 
nu are însă voie să deie acest vot celui mai vrednic și mai cu pricepere din 
sat; nu are voie să-și pună în fruntea satului un om ca sine, ci trebuie să 
aleagă un cărturar. Iară dacă în sat nu sunt cărturari, dacă între cărturarii din 
sat nu e nici un om cumsecade, ori nici unul care voiește să primească 
„Slujba“ de primar, românul poate să aleagă pe vreunul dintre oamenii fără 
de căpătâi ce cutrieră ţara ca o haită hămisită, pe vreun neguţător scăpătat, 
un logofăt, un vătaf ori un fecior boieresc. 

Astfel am ajuns că în cele mai multe sate din ţară coada e căpătâi și 
netrebnicul om de frunte. Numai pe ici pe colo mai găsim câte un ţăran ori 
alt om cumsecade în fruntea satului, şi primarul cu notarul, în loc să-i apere 
pe săteni, dau mâna cu ovreii și cu arendașii, ca să-i asuprească; primarul şi 
notarul sunt cele mai nesăţioase lipitori ale satului. 

Chiar mai rău decât în sat stau trebile în plasă. 


Guvernul trimite de prin târguri câte un flămând în plasă și noul 
subprefect, în vederea câștigurilor legiuite și nelegiuite, își cumpără 
numaidecât cai şi trăsură și, din om fără de căpătâi ce era, începe a-şi da 
aerul de boier. El se simte stăpân pe plasa în care se află. Primarii şi notarii 
nu pot face nici o treabă fără de voia lui şi, prin urmare, ei trebuie să-i facă 
parte din câștig. Arendașii şi proprietarii, fără de ajutorul lui, rămân cu 
pământurile nearate și cu recolta părăsită. El vinde prin urmare munca 
ţăranului şi arendaşul ce voieşte să aibă totdauna braţe și plugari și care 
îndeprisos, nu are decât să câștige cu un preţ oarecare pe subprefect. E în 
sfârşit o înţelegere între toți cei ce vor să trăiască bine fără de a munci 
câtuși de puţin: ia fieştecare ceea ce-i cade îndemână și în cele din urmă 
toate se sparg în capul hoţilor de păgubași. 

Dar guvernul, liberalii cei mari, miniştrii plini de iubire cătră popor, 
Camera, Senatul, fruntea ţării ce face? 

Face fiecare ce poate. 

Cei mai mulți dintre „liberali“ acum trei ani erau plini de datorii și, după 
o muncă, de trei ani, s-au făcut, slavă Domnului, oameni cu stare. 

Căci unii au câte două-trei lefi, alții posed moşii de ale statului cu 
arendă scăzută și iarăși alții cumpără ori vând: ei n-au vreme să umble după 
nimicuri şi să mai caute ce fac primarii, notarii, pomojnicii şi subprefecţii. 

Un lucru cere guvernul de la primari şi de la subprefecţi: ca la alegeri 
să-i ducă pe ţărani la urnă şi să-i facă să voteze pentru acela pe care îl 
doreşte guvernul de deputat. 

De aici înainte fiecare să ieie de unde poate. 

Și dacă subprefectul vinde munca ţăranilor din plasa în care se află, 
directorul Ministeriului de Interne, mână dreaptă a d-lui I.C. Brătianu, cel 
mai mare peste toți primarii și toți subprefecţii, prefectul prefecților vinde 
munca tuturor ţăranilor din ţară. 

În vreme ce românii își varsă peste Dunăre sângele pentru o cauză 
străină, se hrănesc pe apucate, mor de foame, umblă goi şi degeră, liberalii 
se îmbogăţesc din rechizițiuni şi din antreprize, din moșiile statului şi din 
samsarlâcuri; în vreme ce un român rabdă la foame şi frig și îşi varsă 
sângele fără ca să ştie pentru ce, câţiva oameni vând cu un preţ de nimic 
carele, boii şi viaţa altor români. 

Ani şi iarăşi ani de zile vor trebui să treacă până ce se va umplea golul 
pe care l-a lăsat vânzarea cătră străini în gospodăria ţăranului român; 


milioane și iar milioane s-au pierdut şi se vor mai pierde pentru ca vreo doi- 
trei oameni să-şi poată face stare. 

De jos până sus şi de sus până jos nu e decât jaf şi vânzare; ceea ce 
primarul face în sat şi subprefectul în plasă face prefectul în judeţ şi biuroul 
ministrului de interne în ţară. 

lată pentru ce strigă nesățioșşii mereu „libertate!“. 

„Libertate“ le trebuie lor, căci în „libertate“ sunt toate cu putinţă. 

Directorul Ministerului de Interne face ce face, apoi se pune în 
înţelegere cu prefecţii, subprefecţii și primarii și le zice: „Voi ştiţi prea bine 
că e vorba de pielea noastră; alegeţi dar deputaţi liberali ca noi, căci ei ne 
vor ierta!“ 

Unul dintre liberali fură milioane; ceilalți liberali îl dau în judecată, îl 
trimit la pușcărie, dar peste câteva luni pun la cale graţiarea lui. „Formele“ 
sunt împlinite şi de aici înainte toate sunt bine. Pe ceilalți „liberali“ îi va 
scăpa, tot după „formele“ constituționale și legiuite, votul celor jăfuiţi, căci 
românului i s-a dat votul pentru ca să aleagă însuși pe impilătorii săi: 

Aceasta e „libertatea“. 

Sărmanul țăran român! Sărmana ţară românească! 


€ 


[20 aprilie 1879] 

Pe zi ce merge acuzația aruncată în publicitate de scrisoarea d-lui 
Moldoveanu devine tot mai verisimilă dacă se uită cineva la apucăturile 
prevenitului şi ale amicilor, poate a complicilor lui, precum și la 
subterfugiile presei radicale. 

Din scrisoarea d-lui Moldoveanu — publicată de noi — rezultă 
următoarele: 

1. Generalul intendant Russisky declară de-a dreptul că nici mijlocirile 
sale, nici acelea ale principelui Obelensky, nici în fine stăruințele 
comandantului suprem, marele duce Nicolae, n-au fost în stare a scoate cară 
de rechiziție de la guvernul român. 

2. Generalul intendant declară că n-a intervenit nicicând pe lângă 
guvern pentru ca Warszawsky să capete cară, căci ar fi fost sălbatec din 
partea sa de-a le mai cere, când lui, reprezentantului oficial al guvernului 
imperial, i se refuzase. 


3. Că nevoind nici a mai cere cară, nici a se mai ocupa cu guvernul 
român, a cedat contractul transpoartelor d-lui Warszawsky, care prin 
personalele sale mijloace promitea a face tot. 

Amintim în treacăt că generalul Russisky e un om pe deplin onest, încât 
cuvintele sale nu sunt supuse nici unei îndoieli; iar după noi aceste 
declaraţiuni ale generalului sunt indiciile cele mai grave care arată că 
personalele mijloace ale d-lui Warszawky și numai acestea au fost cauza 
directă a prestării de cară de rechiziţie şi indirectă a epizootiei care a bântuit 
şi bântuie încă toată ţara, a sărăcirii ţăranului nostru, a mizeriei generale. 

Dar atât prevenitul Simeon Mihălescu cât şi foile radicale înconjură cu 
desăvârşire scrisoarea generalului Russisky şi se ocupă numai de scrisoarea 
bancherului Warszawsky. Trei persoane, deosebite cu totul, afirmă unul și 
același lucru, iar d-nia lor nu au a face decât cu declaraţia unuia singur. 

Acele trei persoane sunt: 

Un general, care se bucură de încrederea nelimitată a guvernului său. 

Un milionar rus, pe care radicalii îl numesc samsar; și în fine: 

Un antreprenor român al transpoartelor. 

E dar un cumul de dovezi din părţi deosebite, argumentele se adună 
concentric într-un singur focar. 

* 

Ce ar fi făcut acuma în locul d-lui Simeon Mihălescu un simplu om 
năpăstuit faţă cu aceste zdrobitoare declaraţii ale generalului pe de-o parte, 
ale bancherului pe de alta? 

S-ar fi retras de-a doua zi din post, pentru ca organele justiției să poată 
face cercetări asupra cărora să nu planeze nici umbră de bănuială și, sigur 
de nevinovăția sa, ar fi aşteptat cu răbdare ca să se facă lumină. Cu aceasta 
presa ar fi fost liniştită, opinia publică împăcată în mod provizoriu; lumea ar 
fi aşteptat în liniște la ce capăt o să iasă lucrul. 

Dar, în locul acestei purtări corecte de om onest, d-nia lui ne dă în două 
zile trei grave indicii de suspiciune. 

Întâi, rămâne ostentativ în post şi anume la ministeriul acela unde 
trebuie să fie toate dovezile în contra sa, dacă ele există, dând loc la 
bănuiala că, în cazul unei eventuale cercetări, are de gând a induce justiţia 
în eroare prin asistenţa și manoperele sale. 

Al doilea, d-nia lui dictează ministrului de justiţie și celui de esterne 
măsurile ce trebuiesc luate în privirea d-sale însuși. Această cutezare e un 
indiciu și mai grav. 


Al treilea: în adresa către Ministerul de Esterne îi dictează lui 
Warszawsky din cuvânt în cuvânt ceea ce are să răspunză în privirea 
aceasta, să spuie adecă că face aluzii și se plânge pentru pierderile a mai 
mulți bani care a avut alte promisiuni de la Intendenţa rusă şi căruia 
guvernul român nu a cedat a da cară pentru înlesnirea transpoartelor ... 
decât în momentele critice când armata era amenințată de lipsă etc. 

Acest al treilea indiciu, cel mai grav din toate, arată că d. Simeon 
Mihălescu şi-a pierdut cumpătul şi nu mai știe ce spune. Acelea alte 
promisiuni sunt escluse prin declaraţia intendentului armatei, care arată că 
n-a promis nimic lui Warszawsky și nu l-a sprijinit deloc în afacerile sale. 

Apoi scrisoarea lui Warszawsky nu face defel aluzie la pierderile ca 
comerciante amăgit prin promisiunile intendenţei, de vreme ce urcarea 
preţurilor de cărăușie priveau pe guvernul imperial și aveau a-i fi restituite, 
ci de-o mulțime de bani pierduţi pe socoteala sa pentru a împăca conștiința 
liberală a d-lui S. Mihălescu, bani pe care nu-i putea trece în conturile 
guvernului rusesc, de vreme ce acesta n-are paragraf în buget pentru mite. 
Va să zică pagube prin diferenţă de preţuri sunt escluse cu totul și nu poate 
fi vorba de ele. 

* 

Ceea ce pretindem noi după cele premise e ca d. Simeon Mihălescu să 
fie imediat suspendat din funcţie și arestat preventiv. E vorba de afaceri 
scabroase de milioane, de exploatarea şi maltratarea neomenoasă a unei 
populaţii întregi, de o acuzare ce nu are seamăn, iar purtarea acestui domn 
agravează acuzarea pe zi ce merge. 

Rămâind d-sa în funcţie, ba prezidând oarecum cercetările făcute în 
chiar cauza sa, aceste cercetări cad sub legitima suspiciune de a fi fost 
influențate și falsificate. Toate apucăturile necorecte de pân-acuma, toate 
instrucţiile date procurorului de cum să se poarte și de ce are să facă afirmă 
şi mai mult părerea că roşii, înțeleși între sine fie prin spirit de gașcă fie prin 
complicitate, vor să facă lucrul mușama. 

* 

Presa radicală aduce întâmpinări pentru care n-avem nume. 

„Românul“ susține că d. Moldoveanu s-ar fi încercat să vânză aceste 
scrisori d-lor radicali. Noi știm din contra că d-lor s-au făcut luntre şi punte 
ca să le cumpere și n-au putut. În fine „Cobza lui Faraon“ zice că 
Warszawsky s-ar fi plângând de cheltuielile ce le-a făcut cu baluri şi soarete 
date spre distrarea preocupaţiunilor d-lui Sim. Mihălescu. N-am mai cita 


acest argument dacă n-ar fi atât de hazliu. Iată dar un milionar plângându-se 
de câteva sute de ruble cheltuite pe vinuri şi pe lumânări. Tare-i nostimă și 
cu duh şi straşnice vorbe dau din „Cobză“. 

Repetăm încă o dată, că suspendarea imediată din funcţiune a d-lui Sim. 
Mihălescu e unicul mijloc pentru a abate bănuiala publică de pe clina pe 
care a apucat, căci ea merge cu mult mai departe decum le place a 
presupune d-lor radicali, ea se întinde asupra cabinetului îndeobşte, asupra 
d-lui Brătianu îndeosebi. Dacă d. Brătianu nu voieşte ca publicul să crează 
că a fost părtaş, dacă ceilalți miniștri nu vor să fie a priori suspectaţi de 
complicitate în această afacere, trebuie neapărat să înlăture din calea 
justiției şi a cercetării piedeca vie, creată prin rămânerea la post a unui om 
asupra căruia atârnă o acuzare atât de gravă. 


€ 


[21 aprilie 1879] 

D. Al. A. Macedonsky, fost director al prefecturei Silistra Nouă, în care 

calitate a comis escrocherii şi falsuri în acte publice (precum ne spunea o 

corespondență ce am publicat), în loc de-a fi trimis înaintea justiției pentru 

acele acte scandaloase spre a-și lua pedeapsa meritată, printr-un decret ce 

publică „Monitorul“ de azi vedem cu mirare că e numit administrator al 
plășii Sulina din jud. Tulcea. 


€ 


[22 aprilie 1879] 

S-au împlinit opt zile de când în coloanele ziarului nostru s-au făcut 
oarecare distăinuiri asupra afacerii scandaloase privitoare la rechizițiile de 
care pentru armata rusească și până în ziua de astăzi nu s-a făcut nimic 
pentru ca țara să primească satisfacția cuvenită cât mai curând. 

Aşteptăm ca puterea publică să-și facă datoria. 

Sperăm totodată că-şi vor face datoria toți oamenii oneşti în mânele 
cărora se află dovezi privitoare la această afacere, căci vorba e de a repara 
buna reputaţie a ţării. 

Îndeosebi sperăm că d. C. Caramanlău va binevoi să lămurească opinia 
publică asupra motivelor pentru care şi-a dat demisiunea din postul de 
prefect al districtului Vlașca, deoarece se asigura chiar pe atunci că această 


afacere scandaloasă ar fi fost cauza demisionării d-sale și că d-sa posedă 
acte privitoare la rechiziţiile de care și la activitatea d. Andrescu, comisarul 
antreprenorului Warşavschi. Onestitatea d-lui C. Caramanlău e mai presus 
de orice bănuială şi nu ne îndoim că şi cu această ocazie vom avea 
multumirea de a constata că sunt și între „liberali“ oameni de caracter. A 
tăcea acum, după distăinuirile făcute, ar fi un fel de complicitate și sperăm 
că d. Caramanlău va respinge orice bănuială privitoare la persoana d-sale. 


€ 


[25 aprilie 1879] 

Sperăm a putea aduce în curând un răspuns amănunțit la lunga 
întâmpinare Mihălescu publicată în suplimentul „Românului“. Deocamdată 
ne mărginim la reproducerea scrisorii d-lui N. T. Moldoveanu trimisă 
„Binelui public“. Din capul locului cititorii suplimentului Mihălescu a cătat 
să rămâie surprinși de stilul împodobit cu flori retorice împrumutate de la 
prostituție, de coordonarea arbitrară a datelor şi de tăcerea ca piticul asupra 
scrisorii generalului Russisky. 

A alege din mulțime de documente pe acelea cari convin momentan, a 
nu pune la unele ziua în care ele au fost eliberate, a șterge ca cu buretele 
toate deosebirile de timp şi de altă natură, a anticipa şi prejudeca cercetările 
legale începute, a insulta, pe contrarii cărora n-ai nimic a le imputa iată 
asemenea un mod de discuţie, pe care însă nu-l vom urma noi. Dată după 
dată, act după act, observând pretutindenea din fir în păr legătura între 
cauza sunătoare şi efectul monstruos, astfel sperăm a urma noi discuţiunea. 

lată deocamdată scrisoarea d-lui Moldoveanu. 


€ 


[25 aprilie 1879] 

Zilele din urmă s-a răspândit prin Bucureşti și provincie și s-a lipit de 
strade o proclamaţie apocrifă, iscălită cu numele plin a generalului 
Florescu. Se înţelege că, după obiceiul onestităţii radicale, nu s-a pus nici 
tipografia în care acest pamflet trivial a fost tipărit, necum numele autorului 
liberal. Roșii, simţindu-și căderea aproape, vor să răspândească înaintea 
dezastrului acel miros de puşcărie atât de propriu existenţei lor. De la 
iscălirea unui nume străin sub o proclamaţie până la falsificarea de 


înscrisuri și la plastografie pură nu e nici un pas deosebire, încât nobilul 
cavaler de industrie care a compus și răspândit acea proclamaţie e pe deplin 
matur pentru izolarea celulară, în care să urmeze a-și pune pe hârtie, în toată 
taina şi fără a jena pe nimeni, meseria de-a contraface iscălituri străine. 

Se vede că s-apropie ziua în care cuvintele roșu şi escroc să fie identice. 
Atragem atenţia Parchetului asupra acestui act, care nu mai are a face deloc 
cu libertatea presei, ci cu libertatea caracteristică, pedepsită de Codul penal, 
de-a contraface iscăliturile altora. 


€ 


[27 aprilie 1879] 

Toţi ştiu estrema moderațiune cu care s-a esprimat pân-acuma în 
manifestele lor comitetele electorale conservatoare. 

În aceste manifeste era vorba de gravele cestiuni ce sunt a se rezolva de 
cătră Camerele de revizuire, de cumpătul și moderațiunea ce trebuie să 
predomine ca să se dea o soluțiune care să-mpace exigenţele Tractatului de 
la Berlin cu interesele economice și sociale ale României, în fine în unele 
manifeste se vorbeşte despre greutăţile și neajunsurile ce întâmpină 
agricultura noastră — ramul principal de producţiune — din partea 
concurenței americane și ruseşti și despre mijloacele la care am trebui să ne 
gândim pentru a combate aceste rele. În toate se vedea o idee clară, se 
vedea priceperea intereselor ţării, rostită în tonul moderat al omului 
convins. Manifestul comitetului electoral din Bucureşti recunoștea 
necesitatea de-a se vedea în Adunări toate nuanțele de partid, prin urmare și 
roşii. 

Noi în fine am sfătuit de atâtea ori în „Timpul“ pe alegători de-a alege 
pe cine vor, negustori, meseriaşi, țărani fie — numai oameni onești şi 
neatârnaţi să fie, oameni cari să nu fie avizaţi la resursele bugetului pentru a 
trăi. Aceasta este părerea noastră statomică. Noi suntem siguri că oamenii 
cu capitaluri sau cu învăţătură temeinică pe care curentul i-ar fi aruncat în 
partidul roşu şi cari sunt liberali din convingere pură și dezinteresată se pot 
consfătui şi înţelege prea bine în toate cestiunile cu partidele opuse. Cu cine 
nu ne putem înţelege dintre roşii e lesne de spus: nu ne putem înţelege cu 
aceia cari sunt roşii nu pentru că sunt convinși, ci pentru că n-au nimic și nu 
ştiu nimic, pentru cari stăpânirea roșie e singura cale de-a-şi întreține 
existenţa, cu elementele economicește și social nesănătoase, cu cumularzii, 


semidocţii, advocaţii fără pricini, vânătorii de posturi și de moșii ale 
statului, cu toţi cei ce nu pot trăi decât din buget, fie direct, fie indirect. 

Deși această idee o avem în mod statornic, totuși n-a fost esprimată în 
manifestele electorale, înțelegându-se de sine că prin ele nu ne adresam 
decât la elementele pozitive ale naţiunii, la cei ce au sau ştiu ceva, în sfârșit 
la naţiune în adevăratul înţeles al cuvântului. 

Comitetul partidului internaţional-liberal publică şi el un manifest, 
contrariu prin toată atitudinea şi maniera de-a vedea la manifestele noastre. 

lată pasaje în care comitetul acesta vorbește la adresa adversarilor lui 
politici: 

Pe cine veţi alege? 

Aveţi în faţa voastră de o parte partida națională, liberali. Aceasta e o 
partidă constituită și organizată, cu drapelul şi programa sa. 

De altă parte aveţi câteva personalități, chiar însemnate, dar divizate 
între dânsele și prin urmare fără sprijin spre a forma o partidă în naţiune. Un 
singur interes îi trage, interesul puterii; o singură dorință-i munceşte, aceea 
de a apuca această putere. Îşi cunosc bine neputinţa; ştiu bine că ţara îi 
respinge; dar pasiunea lor pentru putere îi orbeşte într-atât încât, disperând 
de a veni la guvern prin voinţa naţiunii, au mers până a face o moţiune în 
Senat prin care cereau chiar guvernului partidei naţionale-liberale să-i 
primească în sânul său. Aceşti oameni însă au trebuință de un nume și s-au 
intitulat conservatori; simt bine necesitatea unei programe fundate pe 
principie și când câţiva dintr-înșii voiră să le formuleze o dată în viaţa lor 
politică, în petițiunea de la Iaşi, au consemnat într-însa negațiunea chiar a 
principielor care servesc de bază constituţiunii noastre sociale şi politice. 
lacă cine sunt cei ce pretind a se numi conservatori și cari nu sunt decât 
reacţionari. 

Dar faptele vorbesc îndestul. Reacţiunea s-a năpustit la aproape șapte 
ani asupra ţării. Vă aduceţi aminte cum a lucrat. A înlăturat Constituţiunea, 
pactul nostru fundamental, şi a falsificat reprezentaţiunea naţională, 
numindu-și mai în toate judeţele deputaţi cu forța. Excesele ei în alegeri au 
mers până la vărsări de sânge. Nici una din libertăţile publice n-a fost 
respectată de dânsa: libertatea individuală, libertatea presei şi a cuvântului, 
inviolabilitatea domiciliului, toate au fost lovite prin perchizițiuni și prin 
întemnițarea ziariştilor opoziţiunii. Înjosise magistratura prin influinţa ce 
guvernul căta să exercite asupra deciziunilor ei. Umilise oștirea 
întrebuințând pe soldat la sugrumarea drepturilor cetăţeanului. Finanţele 


țării erau sleite; legile statului destinate a crea și a constata veniturile și 
cheltuielele erau făcute spre a înşela opiniunea publică și chiar compturile 
definitive erau falsificate. Creditul statulul era ruinat. Concesiunile 
oneroase şi impozitele necumpănite secaseră aproape sorginţile economice 
ale țării. 

Spiritul de neadevăr şi, să zicem odată vorba proprie, obrăznicia unei 
coterii de nimic nu poate merge mai departe decât în aceste acuzațţiuni. 

Concesiunea Stroussberg votată de ei, dezordinea și dezechilibrarea 
finanţelor introdusă de ei, alegerile cu reteveiul și cu influinta morală 
introduse de ei, falsificarea reprezentaţiunii naţionale erijată în sistem tot de 
ei, percheziţiunile neumane din partea unor oameni cari nu erau judecători 
practicate de ei, c-un cuvânt toate păcatele comise de această bandă de 
exploataţie le aruncă azi asupra conservatorilor. 

Cât despre organizarea partidului internaţional-liberal, n-o negăm. 

Cauza acestei organizări stricte e interesul bănesc — nu comunitatea de 
idei — organizare egală cu cea a partidei ilustre Mafia şi Camorra, care 
miroase de departe a pușcărie. Din cauza asta vi se pare într-adevăr, 
onorabililor, că oamenii pe cari-i leagă comunitatea de cultură, de avere şi 
de principii sunt dezbinaţi între ei, căci între conservatori nu sunt stăpâni şi 
slugi cum sunt la voi, nu e Catilina și bande catilinare, ci sunt oameni egali 
prin avere și cultură, oameni cari, dacă voiesc puterea, n-o voiesc pentru ei, 
ca mijloc de trai, ci pentru ca să scape ţara de voi, de sterilitatea voastră de 
gândire şi sentiment, de lăcomia şi corupțiunea voastră. 

Ceea ce voi numiţi organizarea voastră nu însemnează decât disciplina 
oarbă a unei societăți de esploatație sub comunii șefi de bandă. Voi sunteţi 
înainte de toate o societate secretă și după aceea un partid politic. 

Vai de aceia din societatea voastră secretă care ar îndrăzni să aibă o altă 
părere decât șefii. Din cauza aceasta nici nu sunteți legați prin principii. 
Acum republicani-federaliști de Ploieşti, acum monarhiști-lingăi, sărutând 
praful de pe urmele monarhului, acum rusofili şi-ndată după aceea rusofobi, 
acum de gât cu Cremieux și cu Montefiore apoi evreofagi, admițând pe rând 
toate principiile, după cum credeţi c-aţi putea amăgi opinia poporului pe 
care-l esploatați, în fond însă neavând nici un principiu statornic decât 
numai acela de-a răsturna cu orice preţ orice organizare solidă a societăţii 
române şi de-a mănţine pușcăria voastră în sferele puterii statului. 


€ 


[29 aprilie 1879] 

D. S. Mihălescu şi-a dat demisiunea după cum se zice, deşi nu știm dacă 
toată retragerea aceasta nu este numai pe hârtie. Intimitatea d-sale cu 
corifeii politici ai roşilor mergea atât de departe încât în vremea din urmă 
trecuse zvon prin lume că d-sa va adopta pe un fiu al d-lui I. Brătianu, când 
iată că veni deodată istoria Warszawsky, ca un nor greu asupra întâmplărilor 
idilice. 

Pentru a nu lăsa să se trezească lucrul, d. N. Moldoveanu ne trimite un 
răspuns la întâmpinarea lungă a d-lui Simeon Mihălescu. Acea întâmpinare, 
publicată într-un suplement al „Românului“, înconjură cu pază raportul no. 
1479 din 20 mai 1878 a intendentului armatei rusești, general Rassisky, și, 
spre a se șterge ca cu buretele declaraţia acestui general că nu a cerut care 
de rechiziție nici pentru guvernul imperial, nici pentru Warszawsky, d. 
Simeon Mihălescu caută a atribui stăruinţelor d-sale urcarea tarifului de 
transporturi și aceasta prin următoarele cuvinte: 


Îmi permit a vă ruga să publicaţi cele ce am onoare a vă alătura, ca publicul să 
poată compara valoarea acuzaţiunilor ce mi s-au adus personal cu atâta sfruntare și să 
poată să-și facă convingerea dacă intendenţa, prin reprezentanţii ei, putea să mă mai și 
mituiască cu bani, pentru că am contribuit din răsputeri ca să plătească preţurile din 
ultimul tarif și cu modul de control cum s-a plătit, şi să poată, în fine, să se 
domirească că drept a avut Varşavschi să se plângă, chiar dacă ar fi adevărat că s-a 
plâns, că mult l-a costat, ca bani, ca trudă, ca osteneală, ca să mă facă să stau încă în 
minister, din care am fost rugat pe d. Brătianu să mă lase a mă retrage dacă nu s-ar fi 
admis ultimul tarif, ca să lase altuia locul de a tolera antreprenori ca Moldoveanu și 
Botezatu, să exploateze pe bieţii țărani cu preţ mai de nimic în comparaţiune cu cele 
ce au fost nevoiţi a plăti. 


Va să zică rezultatul contribuirii d-sale din răsputeri, a amenințării că va 
demisiona dacă nu s-ar fi admis noul tarif, este articolul V din convenţia cu 
Warszawsky, care se rosteşte astfel: 


V. Plata unei zile de lucru să se fixeze la zece lei noi și întorsul deşert la 5 lei. 


Într-adevăr mare merit ar fi acesta dacă ar fi a se atribui d-sale. Din 
scrisoarea ce urmează însă cititorii vor vedea că tocmai contrariul e 
adevărat: că adecă intendenţa imperială a urcat de la sine preţul zilei de 
lucru la 16 franci, pe când d-nii Brătianu-Mihălescu l-au redus, în deplină 


cunoștință de cauză, la 10 fr.; că intendenţa n-a cerut rechiziţie şi că 
guvernul i-a dat-o lui Warszawsky ş.a.m.d. 
Dar despre toate acestea vorbeşte mai pe larg scrisoarea pe care iat-o. 


€ 


[1 mai 1879] 

Am dovedit adeseori că liberalismul estrem al legilor noastre au 
prefăcut pământul României în mlaștină de scurgere pentru toate elementele 
de prisos din ţările de prin prejur și că liberalii au fost aciia cari au creat 
cestiunea izraelită, întâi voind să le dea drepturi la toți en masse, apoi 
pentru că, spre a nu-şi pierde popularitatea, au introdus, cu duplicitatea ce-i 
caracterizează, pro ibițiunea absolută a articolului 7. 

„Românul“ zice că nu-i aşa, că noi calomniem; d. Brătianu spune la 
Dorohoi că la 1848 d-sa avuse de gând a introduce legi cari să stârpească pe 
toți evreii dacă nu l-ar fi împiedicat conservatorii în această operă. 

Ca să se vază acum cine spune adevărul şi cine nu, reproducem din 
proclamația d-nilor liberali de la 1848, adresată popolului, următoarele: 


Pe scurt, popolul român recapitulând decretă: 


21) Emanciparea izraeliţilor și drepturi politice pentru orice compatrioți de altă 
credință. 


Apoi pasajul următor. 


„Cetăţeni în general, preoţi, boieri, ostași, negustori, meseriași de orice treaptă, de 
orice nație, de orice religie ce vă aflaţi în capitală și prin orașe, greci, sârbi, bulgari, 
germani, armeni, izraeliţi, armaţi-vă spre a ţine buna orânduială și a ajuta la fapta cea 
mare. Patria este a noastră şi a voastră, vouă vă place a şedea într-însa şi ea vă 
primeşte. Sistema cea veche nu v-a chemat și pe voi la masa de obște. De azi înainte o 
masă avem cu toții; un ospăț de frăţie ni se întinde, aceleași drepturi vom avea cu 
toții.“ 


Asta e de ajuns. 

Sunt cunoscute apoi intimitățile d-nilor liberali cu Crémieux, 
Montefiore şi alți evrei însemnați, intimități prea naturale, pentru căi evreii 
tuturor țărilor sunt liberali şi ultraliberali, republicani etc., lucru lesne de 


esplicat dacă considerăm că evreii, neavând nici patrie, nici tradiţii, fireşte 
că nu vor ţine la patria şi la tradiţiile poporului pe lângă care trăiesc. 

Discursuri de ocazie ale d-lui Brătianu nu dovedesc din nefericire 
nimic. Căci acuzarea noastră principală pe care-o facem roșiilor nu este că 
au fost și sunt amici ai ovreilor; la urmă fiecine e stăpân pe cugetările și 
voinţa lui. Dar ceea ce n-au drept a face e de-a induce poporul în eroare și 
de-a se gera la ocazie de adversari ai ovreilor. 

„Românul“ în ajunul alegerilor a ajuns în doaga copiilor. Fie frica ce-o 
are de alegeri, cari promit a nu ieşi pe placul radicalilor cu toate influențele 
şi numirile de funcționari ad hoc, fie lipsa de judecată înnăscută și 
moştenită de la stârpiturile transdanubiane cari au prestat rolul de părinți 
radicalilor din România, fie din cauze psicologice sau fiziologice, destul că- 
n doaga copiilor a ajuns și se leagă de vorbele noastre chiar acolo unde ele 
nu au o însemnătate politică, ci se referă la descrierea realistă a oamenilor şi 
împrejurărilor. 

Dacă îndrăznim a zice că generalul Florescu de ex. are nu numai o 
arătare simpatică, ci şi aristocratică, ni se spune că răspândim un aer de 
servilism. Mai știm încă şi alte mistere despre general, care asemenea sunt 
în stare a-l compromite în ochii liberalilor. Generalul are totdauna o 
îmbrăcăminte îngrijită, pe când liberalii nu-și pot permite acest lux decât 
atunci când sunt la putere. Dacă și aserțiunea aceasta e o crimă contra 
libertăţii, o mărturisim cu căință, dar nu ne putem îndrepta. E vina 
generalului dacă nu poate semăna, nici în privirea arătărei sale esterioare, 
nici în privirea culturei şi manierelor, cu d-nii radicali, ba că s-a-nfruptat 
într-atâta de blestemata de civilizaţie încât după ce s-a atins de un radical 
simte trebuinţa foarte esplicabilă de a-și spăla mânile; dar toate aceste mici 
crime contra libertăţii, egalităţii și fraternității sunt atât de naturale încât, 
departe de a le condamna, noi aflăm din contră cuvinte de-a le esplica în 
mod firesc. 

Cât despre arhondologie și Regulamentul Organic al muscalilor, 
declarăm de mai nainte că le dăruim pe amândouă dd-lor radicali, ca fiind 
foarte potrivite cu firea d-lor. Tocmai vremea Regulamentului este aceea 
care au favorizat boierirea lichelelor a căror fii sunt liberalii de astăzi. 


Regulamentul a fost acea legiuire impusă de muscali care era îndreptată 
contra elementelor istorice din ţară și avea scopul de-a desfiinţa puternica 
clasă superioară din România, pentru a substitui în locu-i caracudă 
semiliberală. Regulamentul Organic — deşi încă destul de restrâns — 
inaugurează deja epoca domniei ciocoieşti şi a căderii claselor istorice din 
țară. 

A doua aiurire a „Românului“ pare a zice că noi declarăm a fi foarte 
liberi sub regimul radical. Deie-ni-se voie a o spune că noi nu suntem 
numai acuma liberi, ci am fost totdauna neam de neamul nostru, încât actele 
de eliberare succesivă au privit pe grecii, bulgarii, sârbii, albanezii şi 
deosebiţii redactori ai „Ielegrafului“. Pururea românul a fost în ţara 
românească pe deplin liber. Claca sau boierescul n-a fost decât o formă de 
învoială economică; dar nu se știe caz ca un clăcaș la noi în ţară, în orice 
timpi ar fi trăit, să nu poată ajunge la cele mai nalte vrednicii ale statului, 
numai vrednic să fi fost. Egali nu erau românii, dar liberi au fost totdauna. 
Dacă ne plângem de libertatea prea mare a acelora cari împiedica lucrarea 
sănătoasă, fie intelectuală, fie economică a naţiei, noi ştim foarte bine ce 
zicem şi vom ilustra-o oricând cu cazuri dacă liberalii poftesc. 

Sunt oameni cari au comis crime grave şi cu toate astea rămân somități 
roşii, se primblă pe strade, ocupă funcțiuni înalte, în loc de-a-și petrece 
viaţa la puşcărie. Sunt militari cari şi-au călcat jurământul făcut Domnului 
lor şi i-au pus pistolul în piept, sunt alţii cari au proclamat răsturnarea lui şi 
republica. Sunt iar alţii asupra cărora planează bănuiala verisimilă de-a fi 
fost mituiţi şi de-a fi vândut pe bani viaţa și munca oamenilor la străini, c- 
un cuvânt oameni, precum unul din ei s-a definit însuși, „cari mănâncă 
carne de om şi gura-i miroase a eau de Cologne“, şi aceştia ne sunt nouă 
prea liberi, pe când după toate legile omenești și dumnezeieşti ar trebui să 
putrezească la ocne. Libertate materială au românii destulă; nimeni nu e- 
mpiedecat de-a se ocupa cu orice ramură productivă, fie plugărie, fie 
meșteşug, fie negustorie, fie artă sau știință; ceea ce împiedecă însă și face a 
se închirci libertatea materială este impunitatea crimelor, este necesara lipsă 
de respect cătră autoritatea statului născută din această impunitate, din care 
rezultă apoi slăbiciunea absolută a statului înlăuntru și-n afară. 

Noi susţinem că slăbiciunea statului român înlăuntru e mai mare decât 
în vremea fanarioților și cu mult mai mare decât în zilele lui Mihai Sturdza 
sau a lui Vodă Știrbei. 


Cităm un caz din vremea lui Vodă Caragea. Vestitul Gheorge Lazăr 
trecuse în Țara Românească, deschisese școală şi i se deduse numaidecât o 
boierie. Nu ştim acuma cum se făcea pe atuncea dezlipirea de cetăţenia 
austriacă, destul că consulul austriac îl pretindea ca pe un supus al 
guvernului imperial, l-au ademenit între zidurile consulatului și l-au închis. 
Vodă Caragea, auzind, a poruncit prefectului de poliţie ca pe orice austriac 
va întâlni pe uliţă să-l bată la falangă, ceea ce s-au și întâmplat întocmai. 
Numaidecât Gheorge Lazăr a fost liber, căci operaţia polițienească nu era să 
se oprească la un austriac. Astăzi — întâmplându-se aşa caz — el ar da loc 
la un lung conflict diplomatic, pe când atuncea falanga era de ajuns pentru a 
mănţine autonomia internă a românilor, iar notele diplomatice erau floare la 
ureche. 

În zilele lui Mihai Sturdza în fine „Foaia sătească“, al cărei redactor era 
d. M. Cogălniceanu, cuprindea zilnic decrete de esmitere peste Dunăre de 
vagabonţi și escroci ovrei, încât cu sutele îi luau slujitorii din urmă și-i 
depuneau pe pământul fericit al Dobrogei. Astăzi ar ţipa toată Europa, 
escitată de Alianţa izraelită, de liberalii lumei întregi şi de jurnalele 
acestora. 

Ei bine, această estremă slăbiciune înlăuntru și înafară s-a născut din ura 
şi vrajba introdusă în pământul nostru de secta roşie, din descompunerea 
vechei societăți române prin legi de-un estrem liberalism, din impunitatea 
crimelor, din împrejurarea că ne guvernă oameni cari nu pot impune 
respectul autorităţii nici prin naștere, nici prin știință şi inteligenţă, nici prin 
avere. 

Puţine zile încă şi țara va fi ales mandatarii ei cei noi, trimiși anume 
pentru rezolvarea cestiunii izraelite. 

Mai puțin decât oricare din ziarele opozițiunii, noi am lăsat cestiunea 
aceasta afară de orice discuțiune, noi am fost aceia cari n-am făcut o armă 
de partidă din ea. 

Liberă e ţara să nu dea nimic ovreilor, să mănţie articolul 7. să respingă 
stipulațiunea art. 44 din Tractatul de la Berlin. Şi într-adevăr aceasta ar fi 
fost opinia noastră, de-a mănţine articolul 7, de-a respinge art. 44 al 
Tractatului de la Berlin; asta ar fi fost opinia noastră statormică, 


nestrămutată, dacă am mai trăi în vechea Românie, cu organizaţia ei de 
bresle, cu solidaritatea de interese, cu obiceiurile ei drepte, cu datinele ei 
naţionale. Dar din acea epocă încoace s-au prăsit în ţara noastră, împreună 
cu ideile demagogice, şi reprezentanţii acestor idei, s-au prăsit soiul de 
oameni fără pic de simţ istoric, cari au stricat tot rândul și tot bunul trai din 
ţara aceasta, s-au prăsit secta roşie, care nu dă-ndărăt nici înaintea crimei, 
secta în mijlocul căreia ignoranţa și smintirea sunt titluri de recomandaţie, 
trădarea de Domn un merit răsplătit cu recompense naţionale, revolta şi 
răsturnarea un brevet, un privilegiu pentru a deveni om mare. 

lată dar ceea ce face ţara noastră slabă înlăuntru și în afară. Toate 
puterile apusene știu că posedăm deja, înlăuntrul nostru veninul 
descompunerii sociale, că la noi domnește demagogia, domnesc naturile 
catilnare, toată lumea știe că prezidentul Consiliului de Miniştri a fost 
amestecat în conspiraţiile contra împăratului Napoleon III și în multe altele, 
că şeful partidului ce ne guvemă face parte din demagogia internaţională 
care împânzește Europa, c-un cuvânt că aceşti oameni sunt ei înșii 
promotorii tuturor tendinţelor de distrugere și de anarhie. 

Ce-i pasă, ce-i poate păsa Europei de o ţară căzută în asemenea stare? 

Prin decăderea dinlăuntru suntem siliți a transige. 

Ceea ce am cerut aşadar de la partidul roșu nu mai este de a nu transige, 
ci de a spune lămurit, pe faţă, ce voiește să facă. 

La aceasta n-am căpătat până acuma decât răspunsuri evazive. Chiar 
acuma, imediat înaintea alegerilor, „Românul“, organul demagogiei noastre, 
nu găseşte decât vorbe late, pentru a amăgi buna-credinţă a românilor. 

El ne citează cuvinte din discursul d-lui Brătianu cari nu susțin nimic, 
precum nu dovedesc nimic, şi pe cari le reproducem, spre a se vedea cum 
fraza înlocuieşte la aceşti oameni orice cugetare pozitivă. 

lată-le dar: 

Europa poate oare să exige de la noi ca dintr-o trăsătură de condei să 
rezolvăm această cestiune? 

Dar câte secole n-au trebuit Europei ca s-o rezolve ea însăși! Și când a 
rezolvat-o? După ani de progrese şi numai după ce mai toate statele, trecând 
prin foc şi prin sabie, se scăpaseră de mare parte de evrei. Nu vă miraţi dar 
că, atunci când a venit un plenipotenţiar în Congres și a propus o soluţiune, 
Congresul a respins-o și a pus un articol în care este numai un principiu, iar 
nicidecum o soluţiune. Mai întâi, membrii Congresului ştiau gravitatea 
cestiunii și aveau credință că națiunea română întreagă, dacă Congresul ar fi 


dat în cunoştinţă de cauză o soluţiune cestiunii prin Tratat, ar fi respins 
Tratatul din cauza acelui articol. 

Credeţi oare, d-lor, că Europa nu va înțelege, nu a înţeles chiar, cu toate 
uneltirile unora, că ar fi a ne sinucide dacă am da astăzi împământenirea la 
toți izraeliții în masă, aşa cum pare că le e frică, la câţiva, că unii români ar 
fi dispuși să o facă? Aceasta este o supozițiune monstruoasă, inadmisibilă, 
care nu poate fi rădicată aci decât ca o armă de partidă. 

Cum aţi putea crede că Europa ar veni a ne impune să deschidem 
deodată porţile ţării și să dăm drepturi în masă la toţi acești izraeliţi ? 

Când ar veni deputaţii izraeliţii în Cameră, ei care nu au încă dezvoltate 
simțămintele românești, ei care sunt mai toți străini de ţara aceasta, și prin 
limbă, și prin moravuri, şi prin viaţa lor, nu s-ar rezuma decât pe acei 
500.000 de coreligionari, cari mai toţi sunt cu totul străini de această ţară. 
Credeţi d-voastră că Europa nu ar vedea în aceasta un pericol naţional? 
Care din marile puteri ar putea cere de la noi ca, pentru amorul unui 
principiu, să ne ucidem naționalitatea? 

Toţi suntem de opiniune să facem omagiul acestui principiu; trebuie ca 
religiunea să nu mai fie un obstacol la împământenire. Diferim numai în 
privinţa mijloacelor, în privinţa precauţiunilor de luat ca să îngrădim 
naționalitatea noastră și interesele noastre economice și sociale. 

Dezlegarea cestiunii izraelite este o operă foarte laborioasă, care nu se 
poate rezolva într-un mod definitiv decât în timp, poate de o jumătate secol. 

Trebuie să vă chibzuiţi şi să luaţi măsuri de apărare, fără însă a se mai 
putea zice de inamicii noștri că facem persecuţiune religioasă. 

lată dar programa d-lui I.C. Brătianu, o programă care consistă din 
întrebări. 

Poate oare Europa exige? 

Credeţi oare d-lor că Europa nu va înţelege? 

Cum aţi putea crede că Europa ar veni a ne impune? 

Credeţi că Europa nu ar vedea în aceasta un pericol național? 

Și această mizerie intelectuală, acest joc cu credeţi sau puteţi crede, e în 
ochii roşiilor un răspuns pozitiv, un program? Dar de când întrebările sunt 
în lumea aceasta un răspuns? 

Cel mai ieftin răspuns al nostru, al căruia contrariu nu ni-l va putea 
proba d. Brătianu, este aceasta, că Europa se moque de d. Brătianu şi de toți 
radicalii din România și le-a impus imposibilul, ştiind că numai oamenii 
mincinoși, fără de caracter şi tărie, numai parveniţi și naturi catilinare pot 


amăgi o nație cu nerușinare, pot realiza imposibilul. Dar se-nţelege că pe 
asemenea oameni nu-i poate crede nimenea pe cuvânt, ci numai pe fapta 
împlinită. Alianţa izraelită este aceea care susține în România pe radicali și- 
i susține ca să-și facă treburile. 

Și ştiţi cum microcefalii redactori ai „Românului“ numesc acea jucărie 
de cuvinte? 

lacă o programă lămurită; ea este programa partidei naţionale, care face 
omagiu principiului, dar îngrădește în același timp naționalitatea, îngrădeşte 
interesele politice, sociale, economice și chiar morale, cu garanţii care să le 
proteagă în contra oricărei atingeri, în contra oricărei slăbiri periculoase 
pentru viitor. 

Pe temeiul acestei programe și sprijinită pe măreţul ei trecut de luptă 
pentru ideile naţionale, se prezintă partida liberală înaintea alegătorilor şi 
cere a-i reînnoi încrederea de care s-a bucurat până acum, în tot cursul 
vieţei noastre politice de la 1848. 

lacă o programă lămurită; ea este a partidei naţionale! 

Nu știm, zău, să râdem sau să plângem. Am râde într-adevăr, dar ni se 
strânge inima când gândim că asemenea capete, care dovedesc prin făptura 
lor semnele cele mai caracteristice a decăderii fiziologice și anatomice, 
înmuierea de creieri şi atrofia oaselor craniului, conduc Soarta naţiei 
aceştia. 

lar cât despre măreţul trecut de luptă, îl vom ilustra numaidecât prin 
câteva fraze din Proclamaţia de la 22 iulie 1848 (no. 338), din care se va 
vedea cum vorba goală și sforăitoare acoperă lipsa de curaj, laşitatea 
liberalilor. 

lată acele fraze: 


Popolul din capitală, asemenea mare și sublim ca totdeuna, își apără și astăzi 
drepturile cu eroismul timpilor primitivi ai creștinismului, care în inimile lor este și 
astăzi tare și puternic ca și atunci, și popolul român va birui, căci Dumnezeu ne-a zis 
că cu credinţa vom strămuta munții! 

Înalta Poartă iarăși ne făgăduieşte ne-ncetat prin glasul Excelenței Sale Pașa că va 


face tot pentru fericirea noastră. 
Iscălit C.A. ROSETTI 


Acesta e protestul la intrarea turcilor în ţară sub pașa de la Rusciuc. lată 
dar un popol mare și sublim, care strămută munții și pentru fericirea căruia 
glasul Escelenţei Sale Paşa face tot! 


Acesta este măreţul trecut de luptă al partidului radical. 


€ 

În urma constatărilor făcute de Parchet d. Simeon Mihălescu şi-a dat 
demisiunea din postul de director al Ministeriului de Interne, rămâind, se 
înţelege, pe timpul alegerilor la postul său. Dar se știe că nu va putea să 
rămână la acest post decât până în ziua când Parchetul va lua măsurile 
cuvenite. 

Supărat de presimţirea acestei necesităţi fatale, „Românul“ de la 5 mai 
atacă în mod pieziş pe magistraţii însărcinaţi a arunca lumină asupra 
scandaloasei afaceri al cărei mijlocitor a fost d. S. Mihălescu. Dar în loc de 
a stărui asupra cestiunei adevărate, le zice magistraţilor următoarele: 


După câte știm — și dorim să ne înșelăm — Parchetul nu se ocupă nicidecum 
despre cele ce a făcut acuzatorele și despre relațiunile sale intime și publice; ceea ce 
credem că este și nedrept și vătămător pentru niște bărbaţi cari desigur caută cu 
căldură adevărul şi numai adevărul, fără nici o altă preocupare. 

În orice caz, bărbaţii cari compun Parchetul sunt datori să descopere, cât mai 
curând, cu cine a fost şi este în relațiuni intime și publice d. Moldoveanu, ce valoare 
are acuzarea sa, ceea ce o poate lesne afla de va binevoi a cerceta și a cere ca și poliția 
să îl ajute în cercetările sale, şi ce cuprind dosarele Ministerului de Interne și ale 
prefecturelor, ce a ordonat să se facă d. Mihălescu și ce s-a făcut. 


Fie „Românul“ liniştit, deoarece după cele ce știm că trebuiau să se 
constate, îl putem încredința că moralitatea publică în curând va fi 
satisfăcută. lar cât pentru d. Moldoveanu, d-sa e un om destul de inteligent 
spre a nu fi început fără de a fi convins de reușită, şi „Românul“ insultă 
magistratura când vine să-i spună ce este şi ce nu este datoare a face. 

Lucru de care trebuie să fie desigur acru sufletul cititorilor sunt fără 
îndoială vecinicele espuneri de teorii constituționale, de principii şi 
paraprincipii politice, de profesii de credință și alte producte intelectuale de 


soiul acesta, cari dovedesc numai starea de nematuritate a educaţiunii 
politice. 

Au ideile și principiile carne şi oase? Sunt ele ceva real și de pipăit, 
încât dacă unul susţine din gură că le are să-l și credem pe cuvânt, încât să 
zicem: „De treabă om, căci frumos vorbește! “. 

Ideile și principiile sunt cuvinte cari se pot învăţa pe de rost, fără ca să fi 
trecut în sucul şi sângele celui care le recitează ca pe un rol învăţat în teatru. 
Oare când un actor joacă pe un rege într-o piesă el a devenit rege printr-asta 
sau rămâne același actor sărac asupra căruia iluzia unei ore aruncă 
splendoarea regalității? 

De aceea nu cată să-ntrebăm ce anume principii profesează cutare și 
cutare, deşi ele au însemnătatea lor, ci cine şi cum este. Munceşte acest om? 
Are ceva? A-nvăţat carte? E cinstit în daraverile lui? Iată întrebările de 
căpetenie cari în ultima linie hotărăsc cât cântărește un om în bine și în rău 
— nu însă profesii de credinţă, tipărite pe-o hârtie răbdătoare, vorbe late şi 
mari, escursiuni prin ţările depărtate, cari nu se potrivesc în nici o privire cu 
ţara noastră, verzi şi uscate pe cari publicul le ia drept adevăruri profetice şi 
revelațiuni incontestabile. 

De douăzeci şi mai bine de ani presa roşie ameţeşte publicul român c-o 
mulțime de subtilități şi de idei foarte controversate, cu sisteme de 
organizare și reorganizare, cu articole copiate din franţuzește, englezește și 
nemţeşte şi cu toate astea publicul mi se-ntreabă: dovedesc toate acestea 
ceva? 

Nu ceea ce zic acești domni, ceea ce fac e important. 

Să luăm câteva exemple cari vor ilustra prăpastia dintre cele zise şi cele 
făcute. Ne vom feri de vorbe mari, de libertate, fraternitate, egalitate, 
dreptate etc. și ne vom ţine pe șleau de ideile cele mai elementare, pe care le 
pricepe orice creştin c-un cap normal şi făcut ca al tuturor celorlalți. 

De ce militarul e dator supunere oarbă, de ce el e legat prin jurământul 
lui mai mult decât oricine? Pentru că toate legile și instituţiile omenești, 
pentru că existenţa statului în afară are nevoie de apărare prin putere fizică. 
Se-nţelege că n-ai nevoie să aplici legile prin soldaţi, nici să te baţi într-una 
la graniţe. E destul că puterea fizică a statului să existe în reprezentarea ei 
armată, e destul ca inamicii ordinei publice dinlăuntru și inamicii cei 
dinafară s-o ştie că există, pentru ca să nu tulbure liniștea. Nu întrebuinţezi 
băţul, dar îl ai la-ndemână oricând. 


Birul acesta al cetăţenilor unui stat, birul de sânge e cel mai greu din 
toate și orice om o simte aceasta. Ca militar omul e legat orbeşte de ordinul 
superiorilor şi de jurământul ascultării absolute, al credinţei absolute către 
Domn. Ar fi într-adevăr ciudat a se vedea că tocmai ultima rațiune de care 
statul dispune pentru existența lui, apărarea lui fizică, să se revolte în 
contra-i în momentul suprem al pericolului, să lepede arma sau s-o îndrepte 
în contra statului chiar. Aceasta e ceva atât de elementar încât oricine o 
pricepe. 

Ei bine, ce s-a-ntâmplat la noi? Rugăm să se facă distingerile necesare. 
Două partizi conspiră în contra lui Vodă Cuza, contra D-lui ales, recunoscut, 
inviolabil al ţării. 

Persoanele private cari conspirau puneau în joc persoana şi libertatea 
lor, pentru că statul cu puterea lui fizică existentă putea să-i sfarăme în 
momentul în care ar fi încercat să-și realizeze scopul. 

Dar ce se întâmplă? Ofiţeri roşii și numai roșii predau această putere 
fizică fără luptă în mâna conspiratorilor şi Domnul cade. Drapelul se 
dezonorează, asupra armatei s-aruncă o pată pe care n-a putut-o spăla decât 
cu sângele ei în cel din urmă război. 

Dar oare cu ofiţerii călcători de jurământ ce s-a întâmplat? De vină toţi 
ştiu că au rămas intacţi, ba unul din ei, ruda onorată a șefului partidului 
roşu, e deputat, poate ministru, mai ştim noi? 

Un altul proclamă răsturnarea Domnului și republică în Ploieşti. Care i- 
a fost răsplată? Capătă o comandă în armată, e umplut cu decoraţiuni, se 
alege deputat, e trimis extraordinar şi de onoare al Domnului, intră în 
funcțiunea celei mai nalte siguranţe publice. 

lată dar trădarea şi călcarea de jurământ, erijate de roșii în titluri de 
merit. 

Să nu uităm că în același timp mulţi ofițeri credincioși lui Vodă Cuza, 
care au păzit cu sfinţenie jurământul lor, au fost daţi în judecată pentru 
fidelitatea din armată. 

Iată dar fidelitatea şi credința nestrămutată degradată de roșii la un fapt 
ce merită pedeapsă. 

Tot ei sunt aceia cari strigă mereu: ştiinţă, lumină, civilizaţie ș.a.m.d. 

Dar oare cum le aplică? 

Astăzi chir şeful diviziei şcoalelor din Ministeriul Învăţăturilor Publice 
care nu ştie scrie și citi cum se cade ca un rutinar cu patru clase primare. 


lată știința, lumina, civilizaţia oficială roşie atârnând de un om cu patru 
clase primare. 

Se înființează o medalie pentru recompensarea meritelor literare 
artistice. Există în Bucureşti însă o natură catilinară, lipsită de spirit şi de 
talent, al cărei singur merit e că înjură în mod odios tot ce ţara are onorabil 
începând cu M.S. Domnul. El târâie în noroi familia domnească 
batjocoreşte până şi umbra copilului mort toate acestea într-un stil scârbos, 
c-un cinism care n-are a face de fel cu cinismul antic; apoi strofele sale fără 
pudoare se cântă prin cafenelele plebei, sunt aplaudate și urlete bestiale de 
aprobare se ridică când s-azvârle cu noroi în umbra unui înger! 

Care e răsplata acestui om? 

O funcţie însemnată și medalia Bene merenti pentru merite literare. 

Nu mai vorbim de incapacitate şi de ignoranță. leie-se pe rând șefii de 
servicii ai roșilor şi se va vedea că aproape toţi sunt oameni cu desăvârşire 
ignoranţi, cari nu posedă nici un fel de studii, cari nu pricep nimic din 
natura serviciilor ce au a le îndeplini. 

Statul posedă de ex. o a cincea parte a teritoriului României. De se va 
întreba cine e șef la Domenii, răspunsul va fi numele unui om fără 
învățătură, a cărui singur merit este că e liberal-roșu. 

Și aşa în totul și în toate. 

Toate calitățile rele: ignoranță, venalitate, trădare, prostie sunt în ochii 
roşilor singurele titluri de merit, după cari ei fac numirile în funcțiunile 
statului. Și aceşti oameni apoi sunt împluţi cu decoraţiuni, cumulează câte 
5-6 funcțiuni importante, îşi creează misiuni și diurne, se aleg deputaţi în 
colegiul III şi IV — au încrederea țării cum am zice. 

Dar dacă ţara are neapărata nevoie de-a fi guvernată în modul cel mai 
liberal posibil, nu are destui liberali cinstiți? Nu există mulţi, foarte mulţi 
oameni oneşti într-adevăr, în mare parte tineri, pe cari educaţia în străinătate 
i-a făcut liberali, şi cari au numai calităţile acestui sistem? Noi nu-i 
aprobăm, căci regula și principiul nostru intim rămâne că existenţa şi buna 
stare a ţării şi a poporului nostru sunt lucrurile de căpetenie, iar principiile 
după care el se guvernă sunt pentru noi un lucru secundar. 

Pozitiv şi necontestabil este că de când domnesc principii liberale 
birurile se-nmulţesc, datoriile publice tot aşa, populaţia din orașe şi sate 
moare și scade văzând cu ochii, străinii se nmulţesc şi se-mbogăţesc, iar 
românii scad și sărăcesc, c-un cuvânt toate relele au căzut ca grindina 


asupra ţării de când ne-am lăsat de obiceiele vechi, precum le apucasem, şi 
de organizaţia noastră veche, sănătoasă, potrivită cu starea ţării. 

Sub domniile naţionale ale sutei a nouăsprezecea mai nu era an bugetar 
să nu se-ncheie c-un escedent de vro câteva milioane, nu era an în care 
populaţia să nu sporească cu vro câteva zeci de mii de suflete, precum nu 
era an în care să nu se scrie o carte bună și înțeleasă de toată naţia de la Tisa 
pân' la Marea Neagră. 

A ne-ntoarce îndărăt adevărat că nu mai putem. Suntem osândiţi a purta 
de acuma-nainte greutățile unei organizațiuni factice; teamă ne e numai că 
asupra acestei munci zadarnice de Sisif naţia va fi oprită cel puţin o sută de 
ani în dezvoltarea ei naturală, dacă nu va pieri chiar. 

Astfel am văzut cum sub degetele magice ale roșilor trădătorii devin 
oameni mari și respectaţi, bârfitorii de cafenele — literatori, ignoranţii și 
proștii—administratori ai statului român, cum în ochii lor e merit tot ce-n 
ochii omului cuminte e rău și vrednic de despreţ şi de pedeapsă. 

Până când aceasta? 

Noi nu ne-ndoim că adevărurile noastre vor pătrunde în societatea 
română. La ce le-am și scrie dacă n-am avea această convingere? Fără a 
transige așadar în privirea principiului nostru fundamental şi nestrămutat că, 
în loc de a subordona ţara și împrejurările unor teorii abstracte, din contra, 
teoriile trebuie să rezulte din starea și necesităţile țării, noi totuși nu suntem 
inamicii nici unei idei politice susținute de oameni onești, chiar dacă acea 
idee n-ar fi potrivită cu starea de lucruri. 

Ceea ce am fi aşteptat dar de la alegerile pentru Cameră nu e ca ideile 
noastre să prevaleze, căci nu le putem impune oricât de bune și temeinice ar 
fi, ci ca elementele liberale alese să fie din cele curate, din cele cari n-au 
amăgit poporul cu vorbe și au un trecut curat. 

Deși mulţumiţi cu rezultatul general al alegerilor, am fi dorit să avem 
adversari în genere mai demni decât aciia pe cari administraţia roşie i-a 
trimis în Cameră. 


€ 


[17 mai 1879] 

Deocamdată foile radicale nu simt altă trebuință mai urgentă decât 
aceea de a-și număra amicii din Cameră şi din Senat; ocupațiune în care nu 
prea sunt jenaţi nici de regulele adevărului, nici de consideraţiuni de 


onestitate politică. Înainte-mergătorul acestor numărători pe răboj e, ca-n 
toate afacerile de pură invenţiune, ziarul „Românul“. 

Temele de aritmetică vulgară şi de „uite popa, nu e popa“, practicate cu 
atâta succes la Dâmboviţa și-n alte locuri și așternute cu aceeași virtuozitate 
în revistele de acuma a foilor radicale, culminează apoi, după cum se- 
ntâmplă a fi căpățâna scriitorului radical, în una din două aserţiuni cari se 
esclud una pe alta. 

Unii strigă: Conservatorii nu mai pot de bucurie. 

Alţii: Conservatorii nu mai pot de necaz. 

Îndeosebi „Românul“ ne atribuie o bucurie estraordinară, precum ar 
avea-o roşii bunăoară dacă Fundescu ar ajunge împărat în ţara cazalbașilor 
sau Dame prezident al Republicei Franceze, pe când ciracii „Românului“ ne 
prezenta publicului lor ca pe niște oameni cărora li s-a necat corăbiile. 

În faptă amândouă aserţiunile sunt egal de greșite. Cine a citit „Timpul“ 
ştie că noi am prezis rezultatul alegerilor, dacă nu din fir în păr, totuși în 
genere. Ne cunoaştem ţara, n-am exagerat nicicând valoarea opiniei 
publice, știm defectele legii electorale, care pune soarta țării în mânile 
orașelor, deși acestea sunt departe de a purta sarcinile publice ale satelor și a 
proprietăţii mari de pământ, mai știm preste aceasta că amovibilitatea 
funcţionarilor şi arenzile moșiilor statului pun în mână guvemului două 
puternice mijloace de ingerinţe, ştim în fine că cel din urmă și cel mai 
netrebnic subprefect poate ruina, de voieşte, pe un arendaş sau pe un 
proprietar mic, prin urmare din capul locului noi, oamenii adevărului, cari 
vedem limpede și vorbim tot atât de limpede, nu ne-am făcut iluziuni 
tocmai mari în privirea alegerilor. 

Am avut o singură bucurie: că colegiul I din toată ţara, apoi îndeosebi 
unele judeţe, acelea cari au dat şi regimentele cele mai încărcate cu glorie în 
cel din urmă război, a dat o strălucită satisfacţiune tuturor bărbaţilor pe cari 
roşii au avut lipsa de rușine de a-i da în judecată precum și lipsa de curaj 
de-a mănținea acuzarea, bucuria c-un cuvânt că clasa cea mai puternică, mai 
cultă și mai bogată din România a ales, fie-n Cameră fie-n Senat, pe acei 
bărbaţi, în genere cu foarte însemnată majoritate. 

Am avut apoi o părere de rău; nu aceea că partidul conservator n-a ieșit 
cu majoritate în amândouă Camerele, căci rezultatul a ieșit conform 
prevederilor noastre, ci că ţara n-a avut destulă putere de-a respinge pe 
ciracii lui Warşawsky şi de-a alege liberali mai cinstiți decum sunt roşii. Ne- 


am întristat văzând că bunăoară un dr. Severin cutează a se opune 
contracandidat d-lui G. Bosianu. 

Succesul ideilor noastre proprii nu l-am sperat la moment, deși ele 
singure ne par mântuitoare; dar în orice caz aveam dreptul de-a spera ca să 
avem înainte-ne adversari onești, nu oameni cu cari nici n-am sta vrodată la 
vorbă în afaceri private şi pe cari numai starea ţării ne sileşte de-a-i combate 
din răsputeri, precum Cicero combate pe Catilina. 

„Românul“ poate deci să esclame „triumf“, poate să ne atribuie bucurie 
ori întristare; lucrul e irelevant. Noi ştim ce știm și nu ne preocupăm de 
aceste ace cu care radicalii se apără de ghiulele. Sunt foarte contrariaţi d-nii 
radicali de cum au ieșit alegerile în Senat; acesta e adevărul. Știm asemenea 
că majoritățile de votatori și Severini nu sunt în stare de-a ţine guvernul 
deasupra apei şi că se vor întâmpla remanieri, iar acestea vor fi începutul 
sfârşitului domniei roșie în România. Știm asemenea că n-au curajul de-a 
dizolva Senatul, că atunci când vor cădea pentru totdauna vor ameninţa pe 
Domn cu răsturnarea, c-un cuvânt ştim multe, căci pentru cel cu auzul fin 
ţânţarul e trâmbiţă, după cum zice turcul. 

Dar, până una alta, n-ar fi oare bine ca „Românul“ să ne spuie ce 
atitudine va avea guvernul în cestiunea evreilor? 

Declaraţiunile d-lui I.C. Brătianu, pe care „Românul“ avea extrema 
bunăvoință de-a le numi un program clar, am avut ocazie de a le arăta cât 
plătesc. „Domnilor, credeţi d-voastră că Europa ... Puteţi crede că puterile 
occidentale vor voi etc. etc.“. Apoi tot şirul acesta de întrebări se mântuia 
prin observaţia nespus de profundă că cestiunea evreilor e o cestiune foarte 
gravă. 

Ni se va permite dar a spune că cu asemenea vorbe nu se pot împăca 
decât copiii şi cititorii „Românului“. Ce are de gând cabinetul a propune 
Camerelor, ce are de gând a susţine și ce a combate, asta e cestiunea. 

Cui dintre evrei şi cum se vor da drepturile politice, cestiunea 
secundară. 

Cui dintre evrei și cum se vor da drepturile civile în deplinătatea lor, 
cestiunea principală. 

Am auzit într-adevăr că într-o adunare electorală ar fi vorbit un d. 
Costinescu asupra cestiunii evreilor: dar ni se va îngădui de-a nu ţinea deloc 
seamă de discursurile de candidatură ale caracudei roşie. Ele nu obligă pe 
nimenea, ba nici aciia cari le-au rostit nu se ţin obligaţi prin ele, de aceea 
din principiu nici n-am citit acele ingenioase espuneri, pentru că din nimic 


nimic nu iese şi pentru că ne-am făcut regulă de-a nu da importanţă decât 
oamenilor c-o însemnătate reală, nu acelora cari la căderea roșşilor vor fi 
dispărut fără de urmă, unii în umbra notițelor de prin mahalale ale 
„Românului“, alţii după tejgheaua cântăreţelor de șansonete, alţii în fine 
prin cafenele oculte unde ziua, dar mai cu seama noaptea, răsună prin 
obloanele închise misteriosul dialect, sărac în cuvinte, dar semnificativ, de 
setleva, chenzleva, mazu etc. 

Aşadar nu cu d. Costinescu vom sta de vorbă. 

Voim ca ziarul „Românul“, în numele partidului și al guvernului pe 
care-l reprezintă, să vorbească limpede în cestiunea aceasta. 


€ 


[18 mai 1879] 

Cine cunoaşte câtuși de puțin istoria Ţărilor româneşti nu poate să se 
mire de cele ce se petrec în zilele noastre. 

Pe timpul fanarioților, mai nainte, ba chiar numaidecât după epoca lui 
Ştefan cel Mare, scaunele domnești au început a fi cumpărate cu bani. 
Fanarioții nu erau decât oamenii care au luat acest principiu al cumpărării 
scaunului domnesc drept bază pentru organizarea unui sistem de exploatare 
publică. 

Mai mulți greci din Constantinopol și din țară se uneau între dânșii, 
compuneau din economiile lor un capital însemnat, se grupau pe lângă 
vreun fanariot cu oarecare trecere la Poartă și cumpărau tronul vreuneia 
dintre Țările româneşti. Venind apoi în ţară, Domnul îndeobște nu înapoia 
banii, ci lua cu sine pe membrii companiei și le da funcțiuni înalte, din care 
să-şi poată scoate capetele cu camete cu tot. Aceștia, la rândul lor, luau 
biruri legiuite și nelegiuite, vindeau funcțiunile şi făceau negoţ cu posturile 
atârnate de dânşii. 

Acest sistem s-a păstrat în Ţările româneşti aproape una sută şi cincizeci 
de ani. 

După documentele istorice cari ne sunt cunoscute, la companiile de 
exploatare ale fanarioţilor au luat parte şi alți străini, zarafi din 
Constantinopol, mai mulți ambasadori ai Franţei şi ai Veneţiei; nu ne este 
însă cunoscut nici un caz în care boieri pământeni, fie chiar și de origine 
străină, să-şi fi băgat capitalurile în asemenea întreprinderi. S-a întâmplat 
însă în mai multe rânduri că vreuna dintre partidele din ţară s-a folosit de 


asemenea companii, constituite fără de concursul lor, ca să răstoarne pe 
vreun Domn. Astfel a fost răsturnat, între altele, voivodul Constantin 
Brâncoveanu. 

Același lucru se întâmplă în zilele noastre. 

Elementele pentru organizarea unei societăți de exploatare au existat 
totdeauna în ţara noastră și era un lucru firesc să se găsească și oameni 
capabili de a le organiza. Liberalii mai avansați de la 1848 au crezut că se 
pot folosi de ele în lupta pentru principiile egalitare ce propovăduiau și, 
dacă elementele mai sănătoase de la 1848 nu ar fi făcut această greşală, 
niciodată compania de exploatare organizată de d-nii C.A. Rosetti şi I.C. 
Brătianu nu ar fi ajuns la înrâurire hotărâtoare în viața noastră publică. 

La 1848 oamenii luminaţi au pus la dispoziţia acestei companii o armă 
puternică: fraza liberală și patriotică, dreptul de a pretinde să fie înconjurați 
cu nimbul unor oameni ce au luat parte la o acţiune de reorganizare 
naţională. În zadar N. Bălcescu, Eliad Rădulescu, D. Bolintineanu, V. 
Alecsandri, Cost. Negri, Ch. Tell şi ceilalți inauguratori ai epocei noastre 
moderne au înfierat pe sufletele problematice pe cari le toleraseră la 1848, 
căci ele până în ziua de astăzi se pretind, cu oarecare trecere, creatori ai 
epocei. 

Vodă Cuza, inteligent mai presus de toate, a căutat să-i ducă ad 
absurdum şi a izbutit. Dar era destul ca compania să vie o dată la putere 
pentru ca să se sporească şi să prinză putere. 

În urma revoluţiei de la 1866 compania a putut să-și găsească noi 
membri și nouă resurse. Ceea ce-i lipsea mai nainte, capitalul, acum îi sta la 
dispoziţie, deoarece în timp scurt rentabilitatea întreprinderei s-a dat pe față 
şi creditul companiei s-a întemeiat. Compania și-a creat un capital de 
rezervă parte prin fondarea ziarului „Românul“, parte prin îmbogățirea 
celor mai hotărâți dintre membrii ei, și îndată ce lumea a văzut că a fi roşu 
este o negoțătorie ce se rentează bine, numărul roşilor s-a sporit. 

Chiar nici aşa însă roșii nu ar mai fi putut ajunge să dispună din nou de 
averile ţării, dacă nu s-ar fi găsit încă odată conservatori gata de a se folosi 
în mânia lor de compania Rosetti-Brătianu. 

În două rânduri s-au încercat să răstoarne pe Domnitorul Carol I şi să 
vie la putere şi nu au izbutit, precum nu vor putea izbuti niciodată, fără de 
ajutorul, fie chiar pasiv, al altora. 

Încetul cu încetul ei au sărăcit şi şi-au pierdut creditul astfel că, dacă nu 
ar fi venit coaliția de la Mazar Pașa, ca să-i reabiliteze, astăzi d. C.A. 


Rosetti ar fi tot la Paris, d. I.C. Brătianu ar fi rămas un cetăţean folositor 
prin rachiul, vinurile și untul ce produce, d. Pantazi Ghica ar satisface o 
trebuință publică, organizând vreun Caffe chantant apelpisit, iară partea cea 
mare a roşiilor ar fi postulanţi supuși. 

În trei ani de zile însă compania a crescut și s-a întărit ca niciodată. S-au 
strecurat bani prin mânele ei, în acest timp, și banul e putere. 

Dară vom trece cu vederea vina celor ce au pus nouă şi puternice arme 
la dispoziția modernei companii de exploatare şi ne vom mărgini a constata 
cum roșii știu a se întări prin slăbirea altora. 

Toţi foştii miniştri conservatori daţi în judecată au ieşit cu majorităţi 
însemnate din urnele electorale. 

A fi adversar al roşilor, a-i combate şi a fi combătut de către dânșii este 
un titlu de încredere. 

D. G. Vernescu, d. Mihail Cogălniceanu, d. Manolache Costache 
Epureanu şi d. N. Ionescu, membrii fostei coalițiuni de la Mazar Paşa, de 
asemenea sunt aleși ca opoziţie. Alegătorii le zic: „Voi i-aţi adus pe roşii; vă 
alegem, ca tot voi să scăpațţi ţara de dânșii“. 

Dar d. Dimitrie Sturdza, ministru de finanţe al actualului cabinet, nu a 
fost ales, și nu a fost ales tocmai pentru că face parte din cabinetul Brătianu. 

Astfel ştiu roşii să omoare pe oamenii ce le dau mână de ajutor. 

* 

Și oricine astăzi ar îndrăzni să se unească cu roşii o pate ca d-lD. 
Sturdza, căci cu dinadins omoară pe oamenii ce se amestecă în trebile lor și 
nu-i primesc decât spre a-i putea omori. 

Ca dovadă că și această apucătură e una dintre tradiţiunile lor istorice 
vom pune în vederea cetitorului o parte din istoria lui Matei Vodă Basarab. 

Matei Vodă Basarab, cel mai naţional și mai popular dintre toți Domnii 
Munteniei, acela care creă cea mai naţională epocă în istoria noastră, 
întorcându-se de la Constantinopol fu primit, după cum ne spune un istoric, 
ca numai puţini Domni pe faţa pământului. 


Peste trei zile, pe la 1 martie 1634, a venit şi Matei Vodă. O mulțime de popor și 
toți boierii au ieșit întru întâmpinarea sa la malul Dunării; și, drept semn de bucurie și 
fericire, poporul 'și dezbrăca hainele și le așternea la pământ, de a venit Domnul peste 
ele până în Bucureşti călare. 


Dar cum s-a sfârşit viaţa acestui Domn iubit, care a creat cea mai 
frumoasă epocă de prosperare naţională? Cum şi-au răzbunat vrăjmașii lui 


de dânsul? 

I s-au făcut slugi plecate, spre a-l face urât de popor şi spre a-l putea 
apoi răsturna, punând capăt şi epocii create de dânsul. 

La bătrânețe, el ajunsese de batjocora lumii și a oştirei care: 


îi zicea fără de rușinare că, fiindcă a ajuns bătrân și în doaga copiilor, era bine să- 
şi lase tronul și să se facă călugăr. Aceste toate au rezultat din cauza a doi oameni 
înrăutățiţi, anume vistierul Ginea, numit şi Olariul său Cicală, şi Radu Armașul, numit 
şi Vărzariul. Aceștia, având în mână cârma statului și încrederea absolută a Domnului, 
făceau abuzurile cele mai revoltante. Boierii, ajungând fără putere şi văzându-și 
vieţele în mânile acestor doi ticăloşi, sufereau toate în tăcere. 


Astfel au ajuns oamenii răi de pe timpul lui Matei Basarab să mânjească 
viaţa unui om îmbătrânit în fapte mărete. 

Dar cine erau aceşti doi ce organizaseră pe timpul lui Matei Basarab 
compania de esploatare? 

Unul, Ginea, zice istoria: 


era din Rumelia, om prost şi neînsemnat, de meserie fierar. Venit de foarte june în 
țară şi făcându-şi avere, se însură la satul Brătășești, lângă Olteț, în judeţul Romanați. 
Cu viclenia sa cea iscusită, ajungând a se înainti în diregătoriile civile şi apropiindu-se 
adesea de Domn, îi zicea totdeauna să-l facă pe el vistier şi-i promitea că va afla 
mijloace să-i sporească veniturile, încât să poată cuprinde şi alte țări. Matei Vodă, 
ajungând la bătrâneţe a fi dominat de ideea înavuţireii şi a iubirei de argint, l-a crezut 
şi l-a făcut vistier plenipotent. Acesta îndată a lepădat pielea mielului şi se arătă în 
adevăr lup: trimitea în toate părţile și dezbrăca oamenii cu felurite cuvinte; inventa 
feluri de dări și de abuzuri care ajunseră a înegri faima și numele cel glorios al 
Domnului. 


Cine era celălalt? 


Acesta era român din Ploiești, fiul unui grădinar (bulgar) care cultiva varză; de 
aceea îl și numiră Vărzarul. Ajungând din tinereţe a înainti în diregătoriile civile, se 
făcu și armaș mare, o dată cu Cicală, când s-a făcut vistier. Înzestrat cu un suflet 
răutăcios și neomenos, îndată ce-a ajuns la postul acesta a început a revărsa asupra 
tuturora veninul răutăţii sale; nici boier, nici preot nu scăpa nesupărat și nejăfuit de 
puterea lui. 


Astfel acești doi venetici, strâns uniţi între dânșii şi profitând de 
slăbiciunea unui Domn cu trecut glorios, au știut să curme o viaţă atât de 


binecuvântată cum a fost cea începută pe timpul lui Matei Basarab şi să 
pregătească ţara pentru epoca fanarioților. 

Nu-i vorbă, oricare alt Domn cu trecut mai puţin glorios ar fi căzut 
jertfă slăbiciunei sale. 

* 

Nimic nou sub soare! 

Ce se petrece astăzi s-a petrecut sub forme deosebite mereu în timp de 
mai multe sute de ani. Când elementele sănătoase au avut destulă energie, 
când ele s-au arătat hotărâte, exploatatorii de meserie „s-au făcut nevăzuți 
de frică şi de ruşine“ iară cei amăgiţi s-au pocăit şi s-au întors pe căile 
bune. Și dacă noi, astăzi, voim că scăpăm de nevoile cu care ne luptăm, e 
destul să ne arătăm hotărâți pentru ca urmașii lui Cicală şi ai Vărzarului să 
dispară ca fumul, goniţi de frică și de rușine. 

Să facem astăzi ceea ce au făcut străbunii noștri la începutul epocii lui 
Matei Basarab, să ne arătăm hotărâți, pentru ca fiii noştri să nu cază victimă 
celor ce exploatează ţara şi de treizeci de ani să trudesc să curme 
dezvoltarea noastră națională şi să facă pe pământul românesc un stat 
cosmopolit. 

Nu e vorba de boieri și de reacţie; vrăjmașii noștri de la „Românul“ dau 
în sec când vor să sperie lumea cu momeli de felul acesta: lupta se urmează 
pentru românitatea ţării noastre, pe care liberalii internali o neagă prin 
aspiraţiile, prin faptele și prin activitatea lor de treizeci de ani, lupta se 
urmează pe tărâm naţional între noi, care ţinem la obiceiurile şi tradiţiile 
poporului român, și între oamenii veniţi de ieri de alaltăieri în ţară ce, uniți 
cu niște români slabi de înger, 'şi dau silința să ne abată de pe căile fireşti 
ale dezvoltării noastre și să întemeieze stăpânirea străinilor pe pământul 
românesc. 

Nu mai e vorba chiar nici de conservatori și liberali, toți oamenii 
cumsecade și toți românii trebuie să-și deie mâna ca să scape ţara de 
primejdia în care vor s-o arunce roșii, ce azi caută să se întărească prin un 
nou element străin. 


€ 


[20 mai 1879] 
Dacă tonul foii noastre e uneori de-o estraordinară asprime, cititorii 
desigur că nu vor fi uitând ce cumplită e starea de lucruri în care se află țara 


şi că pana lui Tacit și limba Duhului Sfânt abia ar ajunge ca să zugrăvească 
estrema decădere socială a României și primejdiile care atârnă asupra țării, 
nedându-i răgaz de-a-și veni în fire. 

În altă țară de am trăi, în care mai e credință, onestitate, respect ca 
bunuri obşteşti ale spiritului public, relele ni s-ar pare trecătoare și nicicând 
condeiul nostru nu ar fi înmuiat în fiere; dar aici, unde, dacă-i vizita 
ministeriile sau Văcăreştii, aceleași fizionomii și caractere întâlneşti, aici 
unde un parvenit bulgar ca d. I.C. Brătianu și un grec parvenit ca d. C.A. 
Rosetti conduc destinele acestei nefericite ţări, aici unde oameni ca aceştia, 
fără pic de patriotism, radicali cosmopoliţi, stăteau ieri la învoială cu 
Warszawsky ca să-i vânză sufletele din opt ţinuturi, stau azi la învoială cu 
Alianţa izraelită ca să-i vânză ţara toată și să desființeze printr-un trafic 
mârşav o nație şi un stat pe cari zeci de popoare barbare nu le-au putut 
desfiinţa, aici nici un cuvânt nu e destul de aspru, nici o lovitură nu e destul 
de tare, încât, am mai spus-o încă o dată, rolul scriitorului ar trebui să- 
nceteze şi să-nceapă rolul călăului. 

Într-un termin de patru zile, care nu e de ajuns nici pentru că 
„Monitorul“ să ajungă prin toate comunele, guvernul convoacă Adunările 
pentru ca să se folosească de întârzierea unora și altora și să le smulgă prin 
surprindere cine ştie ce voturi de cari are trebuinţă. 

Nu știm încă ce ne păstrează viitorul cel mai apropiat chiar. Prin 
promisiuni și ameninţări, prin introducerea în listele colegiului I a sute de 
amploiaţi fără de avere, înscriși în mod fraudulos, prin cerșitoria sistematică 
de voturi, profesată săptămâni întregi de șeful cabinetului şi de colegii săi, 
prin mituire și terorism roşii au ajuns să-și înjghebe majorităţi servile, cu 
cari vor face tot ce vor voi. 

Aceste majorități vor fi în curând la un loc ca să se-nţeleagă cu ce preţ 
se poate vinde ţara aceasta, pe cât aur jidovesc trebuie vândut sângele 
eroilor căzuţi înaintea Plevnei şi Vidinului, pentru ca istoria să scrie că în 
suta a nouăsprezecea, sub guvernul d-lor Rosetti-Brătianu-Warszawski, 
regimentele munţilor şi șesurilor României s-au luptat cu frigul, foamea și 
glonţii ca să treacă ţara lor din stăpânirea nominală a vitejilor osmani sub 
stăpânirea reală şi ucigașă a idrei jidoveşti. 

Din capul locului am întrebat pe „Românul“ ce are de gând guvernul să 
propuie în cestiunea izraelită, cari sunt opiniunile lui. 

Până acum tăcere absolută. 


D. Brătianu ne asigură că e cestiune foarte gravă, ca şi când cu asta ne- 
ar fi descoperit ceva nou. 

Întrebăm dar încă o dată: 

Cui dintre evrei și cum voieşte guvernul a se da drepturi politice. 
Cestiune secundară. 

Cui dintre evrei și cum voiește ale da plenitudinea drepturilor civile. 
Cestiune principală. 

Până la acest răspuns însă arătăm din nou, prin scrisoarea ce ne-o 
trimite d. N.T. Moldoveanu, în ce mâni a încăput ţara întreagă, deci şi 
cestiunea izraelită. Din scrisoarea de mai la vale se va vedea că între dd. 
Brătianu şi Simeon Mihălescu nu e o mai mare deosebire decât între Anna 
şi Caiafa. 


€ 


CESTIUNEA IZRAELITĂ 


[24 mai, 12, 13, 14, 21 iunie 1879] 
I. UZURA 

Nu demult, în toate statele Europei stipularea dobânzei era mărginită: 
creditorul care și-ar fi stipulat dobândă nelegiuită era obligat de a restitui 
dobânda primită şi pe lângă aceasta el era și supus unor penalități. Dar de pe 
la finea secolului trecut, legile contra uzurei au fost combătute și s-a cerut 
înlăturarea lor, ca fiind neutile. Întru combaterea legilor contra uzurei s-a 
susținut că statul n-are a interveni a regula relaţiile creditului, acestea având 
a fi regulate numai de particulari, fără nici un amestec; că capitalul e liber și 
esploatarea lui nu poate fi supusă unei restricţii din partea legiuitorului; că 
moneta, nefiind decât o marfă, precum preţul mărfei aseminea și mărimea 
dobânzei are a se determina prin legea economică de cerere și ofertă; că 
această lege și concurență vor contribui la regularea mărimei dobânzei în 
mod normal și priincios, iar după înlăturarea oricării restricţii legale se lăsa 
a se spera micșorarea dobânzei. Mai ales în urma influinței școalei 
manchesteriane şi a cercurilor finanţiare influente, precum și a tuturor cari 
credeau că abrogarea legilor contra uzurei ar fi o cerință absolută a 
progresului, legile contra uzurei au dispărut în ultimele două decenii. 
Singură Franţa a persistat a se opune curentelui pretins liberal și continuă 
până astăzi d-a mănţine legea din 1807 contra uzurei, cu toate că în diferite 
rânduri s-a cerut abrogarea ei chiar şi-n Corpurile legiuitoare. 

De mai mult de 10 ani s-a făcut o esperienţă cu libertatea capitalului și 
ni se pare că nu a fost destul a înlătura numai restricţiile legale pentru ca 
pretutindeni să urmeze o stare priincioasă. Sub regimul libertăţii s-au 
produs fapte cari dovedesc că, indivizii lăsaţi pradă concurenţei universale, 
cei mai puţini şi mai abili se fac cei mai bogaţi și mai puternici, încât 
concurenţa şi libertatea nu folosesc decât acestora. 

Astfel, pentru Germania, aflăm din scrieri, din presă, din dezbaterile din 
Cameră, că toate clasele, dar mai ales micii industriaşi şi micul proprietar 
de la țară sufăr de greutatea dobânzilor ce li se iau de capitaliști. 

Nici micul industriaș, nici micul proprietar nu sunt în stare de a găsi 
credit pentru industria lor, pentru cultivarea pământului, decât în condiţii 


ruinătoare pentru esistența lor. Micul industriaș e redus a se face simplu 
lucrător, micul proprietar e silit a-şi vinde pământul capitalistului. Operaţiile 
capitaliştilor, a institutelor de credit, a băncilor, sunt descrise ca operaţii 
uzurare (Vezi Perrot, In zwolfter Stunde, pag. 84 sqq.) Şi spre a mărgini 
abuzurile uzurei, în Camerele legiuitoare din Prusia și din alte state ale 
Germaniei s-au întocmit comisii spre a propune măsurile necesare contra 
esploatării uzurare. 

Și Austria a urmat curentului general, desființând în an. 1868 legea 
contra uzurei, dar de atunci s-au produs fapte şi împrejurări economice atât 
de anormale și de înspăimântătoare încât legiuitorul a fost silit a introduce 
în iulie 1877 pentru Galiţia şi Bucovina o lege specială spre a înfrâna și a 
pedepsi abuzurile uzurare. 

Faptele produse sub regimul libertăţii, efectele acestei libertăţi într-o 
țară ca Galiţia și Bucovina, procedările şi uneltirile practicate de către 
uzurari şi scopul ce ei urmăresc, cine sunt debitorii esploataţi, ce sunt 
creditorii uzurari, precum şi influenţa ce esercită uzura desfrânată asupra 
societăţii în general, toate acestea le cunoaștem prin cercetările ce s-au făcut 
anume în Galiţia și Bucovina de către autoritățile publice administrative şi 
judecătorești, prin revelările produse cu ocazia dezbaterii legii aceleia din 
iulie 1877 în Corpurile legiuitoare ale Austriei şi prin diferite scrieri!. În 
special pentru Bucovina ne referim cu deosebire la un studiu instructiv şi 
foarte însemnat asupra naturei şi efectelor uzurei, făcut de Platter, profesor 
la Universitatea din Cernăuţi (Der Wucher in der Bucovina), lucrare pe care 
o recomandăm și pentru a cării răspândire am dori ca să fie tradusă. 

Acea lege escepţională s-a promulgat numai pentru Galiţia şi Bucovina, 
dar deputaţii din diferite provincii, precum din Silezia, Moravia, Garmolia, 
au dezvălit mizeria în care se află micii proprietari de la ţară și industriașii 
şi în alte provincii ale Imperiului prin exploatarea lor în mod uzurar de către 
capitaliști și au cerut pentru aceasta aplicarea legii și în acele provincii. 
Între alţii deputatul Wurm a susţinut că capitaliştii omnipotenţi şi lacomi 
storc populaţiile şi guvernul îi vede şi-i lasă să facă. Uzurarii sunt organizați 
ca o ceată de tâlhari. Agenţii lor descoperă pe industriașul sau pe ţăranul 
nevoiaș, îi înșeală fără sfială şi fără nici o piedică, iau ţăranului averea şi 
meseria şi țăranul ajunge a fi proletar. În anul 1874 cel puţin 10.000 ţărani 
din provinciile de dincolo de Leitha şi-au pierdut proprietăţile. În același an 
s-a îngreuiat averea lor cu datorii în sumă de 195 milioane florini. Dacă vor 


continua astfel lucrurile, a adăogat acel deputat, vor dispărea ţăranii, cari 
sunt o condițiune pentru puterea şi pentru existenţa statului. 

Spre a înţelege natura şi efectele uzurei astfel cum se practică în Galiţia 
şi Bucovina, nu putem fără a ţine seamă și de condiţiile sociale și 
economice a acestor provincii, precum și de condiţiile morale și intelectuale 
a poporului din acele provincii. Galiţia și Bucovina sunt ţări agricole, 
învederat că țăranii, micii proprietari, vor fi aceia în privinţa cărora vor avea 
a se constata și cunoaşte efectele uzurei. 

În urma legilor de la 1848 și 1855 regulându-se cestiunea agrară, ţăranii 
dobândiră dreptul de proprietate şi libertatea, fără însă ca legiuitorul să se fi 
gândit la măsurile tutelare în vederea stării lor și la măsurile necesare pentru 
ridicarea lor morală și intelectuală spre a putea susţine lupta mai ales cu 
capitalistul. Având multe defecte morale, dedat beţiei sau îndemnat la beţie 
chiar de speculanţi, fără experienţă, fără instrucţie şi lipsit de protecția 
proprietarului de care fusese dezrobit, ţăranul e chemat a deveni prada 
uneltirilor uzurare a speculanţilor la cari el e nevoit a se adresa. Însuși 
ministrul de justiție Glaser a zis că trebuie să fim cuprinși de spaimă când 
ne închipuim care poate fi starea intelectuală a multor persoane cu cari-şi 
pot face speculanţii manipulările cele mai de necrezut. Galiţia e superioară 
Bucovinei sub raportul intelectual. Ce trebuie însă să fie în Bucovina? Cu 
ocazia aniversării de 100 ani a anexării Bucovinei s-au publicat scrieri de 
ocazie care vroiau a arăta cum toate progresele posibile s-au realizat în acea 
provincie, cum tot e în cea mai bună regulă. Cât însă diferă de acest tablou 
tabloul ce ni-l depinge Platter despre starea morală și întelectuală a 
poporului din Bucovina. După Platter, nu e nici o deosebire între ţăranul de 
acum şi între ţăranul dinainte de 100 ani! Țăranul e o ființă cu totul 
nedezvoltată sub raportul moral și intelectual, care are trebuință de ajutor 
față mai ales cu speculantul rafinat. Pentru celebrarea acelei aniversări s-a 
înființat o universitate, ca şi când s-ar fi putut simţi necesitatea unui 
asemenea institut când, din copiii ce-ar fi trebuit să frecuenteze școale, nu o 
frecuentează decât 15,7% din cauza lipsei de şcoale, pentru a căror 
introducere ar fi fost mai mare necesitate. Lipsit țăranul astfel de instrucţie, 
nu ne putem mira că el nu e în stare a pricepe socotelile și manipulările 
speculantului. 

Datoriile ce contractează țăranul în Galiţia și în Bucovina nu sunt numai 
pentru scopuri economice, ci în mare parte ele sunt datorii de lux, de 
consumpțiune. Cârciuma e locul de predilecție în care se contractează 


datoriile. Țăranul e învitat de speculant la cârciumă, i se arată spre 
cumpărare lucruri pentru femeie sau pentru copii și i se spune că, dacă el nu 
are mijloace spre a le cumpăra sau spre a ospăta la nuntă sau la botez pe 
vecini după obiceiul de la ţară, i se vor da pe credit lucrurile şi băutura. 
Astfel se suscită trebuințe pe care țăranul nu le poate satisface din 
mijloacele ce are. Pentru aseminea trebuințe se contractează datorii, se 
stipulează dobânzi pe lună, pe săptămână, se răfuieşte socoteala din timp în 
timp, se adaogă şi se socotesc dobânzi la dobânzi, se stipulează clauză 
penală și apoi se prezentă creditorul și debitorul la notar spre a încheia un 
act sau se cere debitorului o poliţă. Actul ce constată datoria cuprinde o 
sumă care reprezintă de mai multe ori suma primitivă datorită. 

Forma ce o preferă speculantul pentru constatarea datoriei e poliţa; se 
cere debitorului o poliţă; acea formă e plăcută speculantului fiindcă ea 
ascunde manipulările uzurare, apoi din cauza procedurei sumare și din 
cauză că debitorul în general nu e în stare a se înfățișa la tribunalul depărtat 
comercial spre a face contestaţiile. 

Ani munceşte ţăranul cu nevasta și copiii spre a scăpa de creditor, însă 
adeseori în zadar. Dar era o margine pentru speculanți care prezerva pe 
țărani. Speculanţii fiind, precum vom vedea, în cea mai mare parte izraeliţi, 
ei nu puteau a-și însuși imobilele debitorilor lor și erau ameninţaţi de legea 
contra uzurei. 

În anul 1867 izraeliții dobândesc dreptul de a putea avea imobile şi-n 
anul 1868 se înlătură legea contra uzurei. Se pare că deodată în urma 
acestor legi ar fi sporit posibilitatea de a dobândi credit, căci se înmulțesc 
vânzările silite a imobilelor debitorilor. 

Dar din sporirea vânzărilor silite în urma legii din 68 nu se poate 
conchide că a sporit creditul. Cu înlăturarea acelor legi restrictive s-a creat 
numai facultatea de a exploata populaţia în mod uzurar; pe cât înainte 
marea majoritate era lipsită de credite, asemenea și în urmă ea e lipsită de 
credit. Ceea ce constituie sporirea creditului e înlesnirea de a găsi credite în 
condiţii favorabile, astfel ca dobânda de plătit să nu covârşească folosul 
normal ce poate avea debitorul ca industriaș și ca mic proprietar; şi, dacă 
aflăm că condiţiile sub care în Galiţia şi în Bucovina debitorul își poate 
procura credit sunt astfel încât minarea lui ca meseriaș sau ca mic proprietar 
e sigură, vom admite că prin înlăturarea acelor legi nu a sporit creditul. 

Astfel, de vreme ce sub regimul legii contra uzurei în Bucovina s-au 
efectuat vânzări silite 57 în anul 1864, iar 68 în anul 1865, cu toate că a fost 


în anul 1865 cea mai mare mizerie din cauza relei recolte, în urma 
introducerii libertăţii prin legea din 14 iunie 68 se înmulțesc vânzările silite; 
aşa se efectuează vânzări silite 253 în anul 1875, 375 în 1876 și 817 în anul 
1877. lar în Galiţia, de vreme ce în anul 1867, sub regimul legii contra 
uzurei, se făcuse publicații numai pentru 164 vânzări silite, deodată 
numărul publicaţiilor sporeşte în anul 1868 cu 65%, în anul 1873 cu 273%, 
în 1874 cu 525%, în anul 1875 cu 814%. 

Dr. Eydzowski, în raportul său către Cameră în privinţa legii din iuliu 
1877, afirmă „că folosul capitalistului în Galiţia întrece de 3, 4, 5 şi de 10 
ori câștigul ce-l poate avea agricultorul din pământul său sau industriașul 
din industria sa“. În unele districte ale Galiției nici nu se poate încheia o 
afacere cu mai puţin de 20% și în general se stipulează câte 30 sau 40%. 
Sunt cazuri, afirmă acelaşi raportor, în care datoriile primitive de 300 sau de 
400 florini, în urma prelungirilor, a adăogirii dobânzilor la dobândă şi a 
clauzelor penale, s-au urcat după trei ani la suma de 15.000 sau 20.000 
florini cazuri în care pentru 60 florini s-a dat o poliţă de 600 florini de plătit 
după 6 luni (Kaserer, p. 23). Ministrul de justiție declară că stipularea de 75 
sau 80% e ceva obicinuit în Galiţia (Kaserer, p. 85). Și cei mai mulți care 
sunt astfel esploataţi și în urmă espropriaţi sunt cei mai săraci. Raportorul 
constată că din imobilele anunţate spre a fi vândute silit, a căror număr l-am 
arătat mai sus, 71% sunt imobile de o valoare mai mică de 1000 florini, 
22% sunt de o valoare de la 1000 până la 5000 florini și numai 3% sunt de o 
valoare mai mare de 5000 florini (Kaserer, p. 22). 

Dar ceea ce e înspăimântător e că multe din vânzările silite sunt pentru 
plata unor creanţe în sumă numai de 3 fl. 69 kr., de 3 fl. 30 kr., de 2 fl. 30 
kr., precum constată ministrul de justiție (Kaserer, p. 85). Ce mizerie 
economică nu se revelează cu aceasta! 

Și, pentru Bucovina, Platter dovedeşte în mod peremptoriu cât de falșă 
ar fi concluzia de a crede că, în urma înlăturării legii contra uzurei, 
condiţiile sub care se poate procura credit ar fi ușoare sau că ar fi putinţă de 
a găsi credite. 

În anul 1875 s-a vândut un imobil în valoare de 250 florini pentru o 
datorie de 90 creiţari (!!); în anul 1876 s-au săvârşit vânzări silite pentru 
datorii de 1 fl. 36 creiţ., de 2 fl. 50 cr., de 3 fl., de 20 florini (v. Platter, p. 
32). Din cei espropriaţi în anii 1876 și 1877, 245 nu datorau decât numai 
câte 33 fl., apoi alți 533 datorau numai câte 88 fl. și 1047 datorau câte 240 
fl. Ceea ce dovedeşte că espropriaţii sunt cei mai săraci! Și să nu uităm că 


în acele sume pentru care s-au săvârşit vânzările silite e nu numai capitalul 
datorit, ci şi toate adăogirile prin dobândă, prin dobândă la dobândă. 

Platter calculează că acei cari nu datoreau mai mult de 1000 florini au 
plătit în anul 1876 ca dobândă minimum 33,96% și în anul 1877, 33,95%; 
dar uitându-ne mai de aproape la dobânda plătită în fiecare caz, aflăm că, 
din 600 espropriaţi, 44 au plătit câte 36%, 5 câte 40%, 12 câte 42%, 79 câte 
48%, 9 câte 50%, 15 câte 57%, 63 câte 60%, 27 câte 72%, 5 câte 96% şi 
unii au plătit câte 100%, 109%, până la 185%! (V. Platter, p. 17 şi 18). 

Și datoriile, îngreuiate prin dobânzi în aseminea mod, mai se măresc 
prin clauze penale, prin cheltuieli de judecată, care sunt cu atât mai mari cu 
cât debitorii sunt mai săraci. 

Calculând dobânzile şi cheltuielile, găsim că peste tot s-au plătit pentru 
datorii până la 50 fl. 

În anul 1876 ...... 118,13% 

iar în anul 1877 ...... 121,39% 
Pentru datorii de la 50 până la 100 fl.: 

în 1876 smoala 74,66% 

SE în 1877 ......... 80,05% 

S-ar putea zice că cei mai mici debitori au plătit cele mai mari dobânzi 
din cauza lipsei unei siguranțe suficiente pentru creditor; dar ne convingem 
de contrariu când aflăm că s-au vândut silit în anul 1876: 

1. pentru datorii până la 50 fl. în sumă totală de 2357 fl. 45 imobile în 
valoare de 24.578 fl. 

2. pentru datorii de la 50 până la 100 fl., în sumă totală de 6927 fl., 66 
imobile în valoare de 38.638 fl. 

3. pentru datorii de la 100 până la 500 fl., în sumă totală de 37.883 fl., 
47 imobile în valoare de 175.207 fl. iar în anul 1877: 

1. pentru datorii până la 50 fl., în sumă totală de 5035 fl. 65 kr., imobile 
în valoare de 54.570 fl. 

2. pentru datorii de la 50 până la 100 fl., în sumă totală de 16.709 fl. 22 
kr., imobile în valoare de 89.291 fl. 

3. pentru datorii de la 100 până la 500 fl., în sumă totală de 78.655 fl. 07 
kr., imobile în valoare de 396.955 fl. 

Astfel că valoarea imobilelor vândute a fost mai mare decât sumele 
datorite, 

în anul 1876 pentru datoriile de la 1, de 10,4 ori, iar 

în anul 1877 pentru datoriile de la 1, de 10,8 ori; 


în anul 1876 pentru datoriile de la 2, de 5,6 ori; 

în anul 1877 pentru datoriile de la 2, de 5,3 ori; 

în anul 1876 pentru datoriile de la 3, de 4,6 ori; 

în anul 1877 pentru datoriile de la 3, de 5,0 ori. 

Cu toate dar că siguranța oferită de debitor era mai mult decât 
suficientă, totuși el e silit a plăti acele dobânzi esorbitante. 

Astfel mărimea dobânzei și a foloaselor ce are un speculant nu se 
determină, precum zice Platter (p. 17), prin riscul ce prezentă afacerea 
pentru care se dă suma împrumut, nici prin împrejurările băneşti ale 
debitorului, nici prin gradul de încredere a debitorului, ci pe deoparte prin 
gradul de ușurință a debitorului, prin nevoia momentană în care el se află, 
prin stupiditatea, prin starea lui de beţie, iar pe de altă parte prin lăcomia 
creditorului de a se îmbogăţi, prin neruşinarea, prin perversitatea și prin 
gradul de a ști a înșela (“Von dem Grade der Gaunerhaftigkeit”). 

Capitalistul în Galiţia şi în Bucovina, după ce a stors în tot felul pe 
debitor, îl despoaie la urmă pe cale legală de averea imobiliară, și 
esproprierea ţăranului, acesta e scopul capitalistului uzurar. „Căci cine 
speculează în modul precum văzurăm trebuie să voiască ceea ce neapărat el 
a trebuit să prevază“ (Platter). Ce trebuie să mai zicem când aflăm din 
jurnalul oficial „Lemberger Zeitung“ că, în timp de 5 ani, s-a publicat 
vânzarea silită a 800.000 mici imobile, situate în 6371 locuri, care toate s-au 
cumpărat, în lipsă de doritori, sau de însuși creditorii uzurari sau de alţi 
uzurari, căci uzurarii se ajută între dânşii. 

Dar ne-am face o mărginită idee când am crede că esproprierea se 
săvârşeşte numai prin vânzări silite. „Uzurarul, dacă poate, evită 
publicitatea vânzărilor silite şi preferă a cumpăra imobilul de bunăvoie. Şi 
se pare într-adevăr că în Galiţia uzurarii-şi însușesc cele mai multe imobile 
de la țăranii debitori prin cumpărări de bunăvoie. Deputatul Naumovici 
afirmă că sunt locuri unde uzurarii şi-au apropriat peste jumătate din 
imobilele locuitorilor prin acest mod. 

Speculanţii de care sunt înzestrate Galiţia şi Bucovina, spre a stoarce pe 
locuitorul de la ţară şi spre a realiza esproprierea lui, nu se sfiesc a 
întrebuința mijloace proibite de legea penală. 

Pe când ţăranul e în stare de beţie, acei speculanţi obţin iscălitura pe 
poliţe, pe înscrisuri falșe, ei falsifică poliţe, acte de vânzare, ei se folosesc 
de marturi falși în judecată, ei depun jurăminte falșe“ (V. Kaserer, p. 24). 


Legiuitorul căutând prin legea din 1872 a împiedica obținerea iscăliturei 
ţăranului pe polite prin surprindere, speculanţi rafinaţi, spre a nu mai fi 
expuși la contestări, obțin hotărâri arbitrale contra ţăranului, încât acesta nu 
se mai poate opune la esecutarea lor. Mai mult: s-au falsificat chiar hotărâri 
arbitrale care constatau o închipuită judecată și, spre a înlesni lucrarea, 
aceste hotărâri arbitrale sunt litografiate sau tipărite, încât nu are a se înscrie 
în ele decât numele pretinsului debitor ce are a fi espropriat. Judecătorii cari 
au pronunţat asemenea hotărâri sunt indivizi cari au fost condamnaţi pentru 
înșelăciune la mai mulți ani de închisoare sau cari erau urmăriţi pentru o 
serie de delicte. 

Toate aceste procedări nelicite se constată de către raportorul 
Rydzowski şi de ministrul de justiție (V. Kaserer, p. 24 şi p. 84). Cu 
asemenea hotărâri arbitrale au fost espropiați într-un singur an, în 
circumscripţia unui tribunal, peste 315 locuitori, precum a declarat ministrul 
de justiție (eodem loco). Raportorul Rydzowski afirmă că, prin procedările 
enunțate mai sus, toţi locuitorii din comunele unor districte au fost 
espropriaţi, „reduși a fi arendași ai pământurilor ce avusese și sclavi 
perpetui ai uzurarilor înşelători“ (Kaserer, p. 24). 

În asemenea condiţii nu e mirare a vedea producându-se un fenomen 
neașteptat pentru o ţară curat agricolă cu pământ destul, precum e Galiţia. 
Locuitorul, în desperarea sa, părăseşte „statul care l-a făcut cetăţean liber, 
care i-a acordat folosința tuturor drepturilor politice, cari îi apără 
religiunea“ (Dr. Rydzowski în raportul său) și emigrează în America. 

Spre ilustrarea practicei uzurare, e important a ști care este 
naționalitatea debitorilor şi a creditorilor uzurari. 

Pentru Galiţia, atât raportul, cât şi diferiții deputaţi poloni au observat 
oarecare rezervă asupra acestei importante împrejurări; însă prin 
combaterea legii din 1877 de către deputatul Menger s-a lăsat a înţelege că 
legea ce se discută e îndreptată contra uzurarilor izraeliți (v. Kaserer, p. 45, 
46) şi deputatul din Silezia, Cienciola, a zis chiar că mulți oratori nu ar fi 
vorbit cu atâta căldură contra proiectului de lege, dacă evreii n-ar fi cei cari 
bat, și noi (adică creştinii) cei bătuţi (Wenn nicht die luden die Drescher 
und wir die Gedrischenen waeren. Kaserer, p. 161). Dar acest punct 
important e şi dovedit de Platter pentru Bucovina prin date statistice. 
Populaţia Bucovinei consista în anul 1869 din 82,65 % români și ruteni, 
8,02 germani și 9,33 evrei. 

Din 1189 debitori espropriaţi în an. 1876 și 1877 sunt: 


1059 români și ruteni, adică 89,06% 
77 izraeliţi 6,48% 
53 germani 4,46% 

100 

Aceste ţifre dovedesc că mai toţi debitorii espropriati sunt români și 
ruteni. 

În privinţa naţionalităţi creditorilor cari au urmărit în anul 1876, aceştia 
au fost în număr de 369 din cari 51 creștini, cari nu erau germani, 5 germani 
şi 271 evrei; iar în anul 1877 ei au fost în număr de 702, din cari 105 
creștini, cari nu erau germani, 25 germani şi 572 izraeliți; — așadar evreii 
ca creditori constituiau 82,9% în 1876 şi 81,5% în 1877. 

Sau, din 1029 urmăriri silite ce s-au efectuat, 10.000 izraeliţi au efectuat 
177% urmăriri; 

10.000 ruteni români, 3,7 % urmăriri; 
10.000 germani, 7,3% urmăriri. 

Și chiar între acești desemnaţi ca germani sunt unii evrei. Se dovedește 
dar că mai numai evreii sunt aceia care speculează. Și că evreii esercită 
uzura ca o profesie, aceasta se dovedește prin faptul că întâlnim între 
creditorii evrei aceleași nume (v. Platter, p. 44 şi 45). Evreii sunt uzurari şi 
ei sunt cari espropriază! 

Dar să ne dăm seama ce influenţă esercită practica uzurară a evreilor 
asupra moralei publice, asupra conştiinţei dreptului. Justiţia fiind chemată 
după dreptul strict a pronunţa hotărâri şi a ordona esecutarea lor, esecutații, 
când ştiu că nu datoresc şi că pe nedrept sunt esecutaţi, încep a pierde 
încrederea în justiţie. Astfel că justiţia își pierde prestigiul şi autoritatea ce 
ea trebuie să aibă. 

Deputatul Naumovici a spus în această privinţă că locuitorii presupun că 
judecătorii sunt uniţi cu uzurarii, pe care i-ar părtini fiindcă ar fi mituiţi. O 
consecuență e că și simţul dreptului și conştiinţa dreptului se corup în 
asemenea împrejurări; locuitorii, spre a scăpa de urmăririle uzurarilor, nu se 
sfiesc a depune jurăminte false, a face acte de înstrăinare simulate. Apoi 
numărul delictelor creşte din an în an şi această creștere a demoralizării 
criminale o constată raportorul prin date statistice (Kaserer, p. 24). Şi 
Naumovici asigură că mare parte din acei cari umplu închisorile sunt 
victimele uzurei și a mizeriei cauzate prin uzură. 

Coruperea conştiinţei dreptului ia aseminea proporţii încât la urmă și 
clasele societăți mai înalte prin cultură, prin poziţia socială, prin avere, sunt 


atinse. Acest simptom al practice uzurare-l constată și-l ilustrează îndeosebi 
Platter (p. 48), prin următoarele: 


Proprietarii mari esploatează pe ţăran în mod uzurar; apoi institutele de credit 
naționale înființate în Bucovina iau dobânzi până la 24%, — vrea să zică practică 
uzura, — și de aceea ele pot fi cualificate institute uzurare cu toate că membrii sunt 
persoane din societatea înaltă, funcţionarii cei mai înalţi, de altmintrelea persoane 
oneste şi morale. 


Astfel dar, precum zice Platter (p. 50), evreul uzurar contribuie şi la 
corumperea conștiinței dreptului — şi aceasta o partea socialo-etică a 
uzurei. 

lacă efectele libertăţii în ţări ca Galiţia și Bucovina. Am văzut dar că în 
urma regimului libertăţii, inaurat prin legea din 1868 în Austria, rezultatele 
produse în Bucovina şi Galiţia sunt: sărăcirea, esproprierea și ruinarea 
clasei muncitoare în folosul unui mic număr de uzurari, prin aceasta 
micşorarea mijloacelor de venit şi de putere a statului, apoi că Izraelul, care 
esercită practica uzurară, este în fine corumperea conștiinței dreptului și a 
moralei publice. 

Starea îngrozitoare cauzată prin uzură produsese o iritare în populaţia 
desnădăjduită a Galiției, încât raportor, ministrul de justiție, deputaţi 
confirmă că o catastrofă socială din cele mai grozave e de temut; sub 
impresiunea nu numai a rezultatelor libertăţii capitalului, dar şi a pericolului 
iminent, s-a adoptat şi promulgat în 1877 ca mijlocul cel mai grabnic și mai 
eficace deocamdată spre a combate efectele şi abuzurile uzurei următoarea 
lege, pe care o reproducem în întregimea ei. 

Se înțelege că această lege are numai scopul de a combate efectele 
uzurei, dar ea nu face să dispară mizeria socială și morală a poporului, 
aceasta atârnând de la un concurs de măsuri cu totul de altă natură. 

De altmintrelea observăm că legiuitorul a lăsat la o parte principiile 
dreptului comun în materie de procedură penală și civilă şi el a făcut bine. 


1) Vezi: Das Gesetz vom 19 Juli 1877 zur Abhilfe wider unredliche Vorgaenge bei 
Creditgeschaeften mit Materialien herausgegeben von dr. Jos. Kaserer. 


II. REZULTATE ALE UZUREI ÎN ROMÂNIA 
Descrierea de mai la vale a urmărilor uzurei în România credem că va 
face pe orice român să gândească de zece ori înainte de a zice un cuvânt în 


cestiunea izraelită. Dacă cu efectele produse de domnia libertăţii se va 
combina apoi și libertatea deplină de daraveri a evreilor, rezultatul final va 
veni atât de curând încât chiar d. Brătianu ar ajunge să-și vază faptele 
mânilor sale, pieirea României. 

Tuturor acelora însă, tineri sau bătrâni fie, cari jură în numele libertăţii, 
egalității şi fraternității, le repetăm că aceste bunuri sunt întotdauna 
rezultatul unei înalte dezvoltări economice și că, fără de aceasta, sistemul 
liberal e un aparat și scump şi rău care sfârşeşte prin a nimici poporul ce l-a 
primit înainte de vreme. 

Între variile schimbări ce s-au săvârşit în România de la 1859 în ordinea 
publică şi privată e și libertatea absolută — consacrată pentru creditor prin 
noul Cod civil — de a-și stipula, pentru lucrurile date împrumut, foloase de 
orice fel și nelimitate. Există acea libertate de 14 ani. Esperienţe s-au făcut, 
efecte s-au produs, și ne putem întreba care a fost influența acelei libertăţi 
pentru locuitorul de la ţară, pentru meseriaș, pentru comerciant și ce 
exercițiu a făcut speculantul de acea libertate. 

Și mai întâi să vedem efectele produse asupra locuitorilor de la ţară. 
Înaintea legii rurale de la 1864 proprietarii își esploatau moşiile în cea mai 
mare parte cu capitalul în muncă și în banii ce primeau de la săteni. De 
aceea se calcula venitul moșiilor după numărul clăcaşilor. Sătenii clăcași 
erau îndrituiți de ex. după dispoziţiile Regulamentului Organic din Valahia 
a primi pogoane pentru case și grădină, pentru cinci vite câte jumătate 
pogon de islaz şi trei pogoane de fânețe, pogoane de arătură și lemne de foc 
din pădure; iar pentru aceasta erau obligaţi a da proprietarului dijmă din 
rodul pogoanelor primite; a lucra 13 zile, din care o zi de plug, și a-i aduce 
un car de lemne. 

Prin legea din 1864 sătenii au fost emancipaţi de clacă și de dijmă; pe 
lângă libertate li s-a recunoscut dreptul de proprietate asupra unei mici părţi 
de pământ pentru arătură şi fânaţ pentru cari însă ei sunt obligaţi a plăti o 
anuitate de despăgubire. Legiuitorul nu a avut prevederea a recunoaște că 
nu era destul a consacra libertatea și dreptul de proprietate pentru fostul 
clăcaș; în condiţiile morale şi intelectuale în care se afla săteanul, în 
împrejurările economice create ar fi trebuit a se lua măsuri spre a-l instrui, 
spre a-l susținea şi a-l apăra și mai ales a-i înlesni sumele de cari ar fi avut 
trebuință pentru diferite cauze și la diferite ocaziuni. Legiuitorul avea cu 
atât mai mult să îngrijească pentru ridicarea și pentru bunul trai al 
săteanului cu cât mulțimea dărilor ce s-au impus succesiv pentru trebuinţele 


necesare sau de lux ale statului, ale judeţelor, ale comunelor, apasă mai 
numai asupra populațiunii agricole, principala clasă producătoare, și se 
plătesc în cea mai mare parte de dânsa. Pentru proprietarul lipsit de 
capitalul în muncă, ce-l avea de la locuitor, legiuitorul cel puţin a căutat a 
îngriji prin unica lege pentru tocmeli agricole din 1868, prin care, 
consacrându-se libertatea încheierii de tocmeli agricole fără nici o restricţie, 
s-a procurat proprietarului facultatea de a-și obliga pe locuitorul de la ţară 
cu bani și cu muncă în orice mod; apoi legiuitorul a mai îngrijit de 
proprietar prin legea înfiinţării creditului funciar rural. 

Pentru locuitorul sătean nu s-a făcut însă nimic. Săteanul e lipsit de 
orice protecţie și e lăsat la prada, la bunul simţ şi bunul-plac a diferitelor 
categorii de funcţionari administrativi și judecătoreşti și la discreţiunea 
proprietarului, arendașului, a speculantului de la ţară, la care e nevoit a se 
adresa în caz de trebuinţă. Și trebuinţe sunt multe. Fostul clăcaș, neavând, 
în urma promulgării legii rurale, imașul trebuitor pentru nutrirea 
numeroaselor sale vite — şi în vite consistă avuţia principală a săteanului 
— neavând lemne pentru ars, neavând bani spre a plăti impozitele, neavând 
în urma unei recolte rele nutrimentul necesar pentru dânsul și pentru 
familie, el a trebuit să se oblige prin tocmeli agricole cătră proprietarul sau 
arendașul care i le procura, a-i plăti în zile de muncă, în dijmă, în bani, în 
paseri și în câte altele. Dreptul încheierii acestor tocmeli fiind nemărginit, 
proprietarul sau arendașul nu s-au sfiit a impune locuitorului cele mai inice 
condiţii. Trebuie să vedem diferitele tocmeli agricole cu grelele condiţii 
pentru ca să înţelegem că ruinarea lor e sigură, că sub regimul libertăţii 
sătenii au trebuit să ajungă într-o stare mult mai rea decum fusese înaintea 
legii rurale. 

Găsim învoieli după care săteanul se obligă: 1) să lucreze numai trei 
pogoane din cele proprii (!!) ale sale, iar pâmântul ce-i va mai trebui să-l ia 
prisoase de la arendași; 2) să facă fiecare om câte un pogon arătură fără 
plată; 3) din tot porumbul și grâul făcut în prisoase să dea din 5 una, pusă în 
pătul; 4) din fân din trei una; 5) cei cu boi să facă unul sau două 
transporturi, iar în lipsă de boi să lucreze două zile; 6) să plătească 2 lei noi 
de vită mare (v. I. Ionescu, Agricultura din judeţul Mehedinţi, p. 532). 

Găsim că în judeţul Mehedinţi s-a executat următoarea învoială, deși nu 
se primise de săteni în regulă: de-a da din toate sămănăturile de cereale din 
două una, pusă în magazie; pentru iebrăritul de vită mare 7 sfanţi; fânul pe 
jumătate cărat şi îngrădit sau 40 sfanţi pogonul; pentru cânepă şi în câte 2 


galbeni de om; pentru topitul cânepei în bălți câte trei zile de lucru; pentru 
un cazan de făcut rachiu câte 24 sfanţi; pentru paie ce vor ţine pe moşie câte 
4 zile de lucru; pentru mărăcini şi buturugi câte 18 sfanți pe an; pentru 
fiecare stup de albine câte o zi de lucru și de la fiecare om câte trei găini 
(vezi I. Ionescu, eodem loco, p. 149 şi 534). 

Pentru asemenea tocmeli numite pentru munci agricole stoarse de la 
locuitorul nevoiaş sau constatate ca primite de săteni în urma înțelegerii 
frauduloase între arendași și împiegații comunali, s-au instituit prin legea 
din 1868 pentru tocmeli agricole o jurisdicție specială a consiliului comunal 
care, din cauza împrejurărilor cunoscute, nu oferă nici o garanţie pentru 
sătean şi o asemenea jurisdicție s-a mănţinut de partidul dominant prin 
Camerele dizolvate în martie 1879 prin legea în privința judecătorilor 
comunali şi a judecătorilor de ocoale, cu toate că, în aparenţă, se 
manifestase intenţia de a lucra spre binele locuitorilor de la ţară prin 
organizarea unei justiţii care să inspire încredere sătenilor. 

Dar mai mult. Prin aceeași lege din 1868, revăzută în anul 1872, s-a 
introdus şi un mod special de executare care e contrariu regulelor generale 
cuprinse în procedura civilă în privința executării silite. Dacă săteanul nu-și 
îndeplineşte tocmeala, art. 13 din acea lege declară: 


În caz când, după îndemnul și execuțiunea consiliului comunal, locuitorii vor 
arăta îndărătnicire sau vor dosi din comună, consiliul îndată va cere de la 
subprefectura locală a-i trimite ajutor de dorobanții necesari în executarea 
locuitorilor îndărătnici sau fugari, în comptul vinovatului. 


Pentru executarea unor obligaţii private datomicul să fie considerat ca 
un vinovat şi executat manu militari. Și aceasta se petrece nu sub regimul 
Regulamentului Organic, ci sub regimul celei mai liberale Constituţii, care 
garantează libertăţile individuale și care recunoaşte și săteanului dreptul 
pentru alegere de deputaţi, cari să voteze, între altele, legi ca legea din 
1868. Astfel dar clasa cea mai mare este supusă unor asemenea legi în 
folosul clasei proprietarilor, dar mai cu seamă a arendașilor. Și pentru 
justificare se invoacă interesul producerii agricole, ca și când aceasta ar fi 
reprezentată numai prin proprietari şi arendaşi. 

Rezultatele economice a robirii ţăranului prin tocmeli agricole le şi 
simţim. Condiţiile în privinţa ierbăritului fiind atât de oneroase, săteanul e 
silit a-și mărgini cultura şi caută să-şi vânză vitele ce le are. Micşorarea 
numărului vitelor în paguba agriculturei, aceasta e un fapt necontestabil, 


constatat nu numai prin cunoașterea și afirmarea oamenilor competenți, ci și 
prin cifrele oficiale. La 1860 s-au aflat în România 2.751.168 capete de vite 
mari și mici, iar după recensimentul anului 1873 nu erau decât 1.886.990. 
Şi desigur că numărul vitelor s-a mai micșorat considerabil prin efectele 
epizootiei grozave din 1877 şi 1878 şi a rechiziţiilor din acei ani care, 
numai pentru trebuințele armatei române în acei doi ani, după constatările 
făcute de directorul statisticei generale, au consistat în 264.394 cară de 
transport cu 528.788 de boi, cari au trebuit să percurgă 26.143.677 
chilometre. 

Dacă analizăm diferitele tocmeli agricole ce cunoaștem găsim că 
dobânda ce plăteşte săteanul pentru ceea ce primeşte în pământ, în 
nutriment, nu e mai mică de 84,90%, dar în cele mai multe cazuri ea e de 
164%, de 200%, de 250%, de 300%. 

Ce să zicem când aflăm că arendași, persoane onorate în societate, şi 
deputaţi cer săteanului pentru 2 lei dați împrumut, câte 30 bani dobândă pe 
lună și o zi de muncă ceea ce constituie, socotind ziua numai cu 11.40 bani, 
250% pe an. Ce mizerie şi lipsă de conştiinţă se revelează prin aceasta!! Nu 
e mirare să aflăm că săteanul muncește numai pentru plata dobânzii și 
capitalul rămâne datorat. 

Și, dacă esploatarea mizeriei săteanului se săvârşeşte în asemenea mod 
chiar de către arendași sau proprietari creștini, ce trebuie să fie în Moldova, 
unde acei cari esploatează pe țărani sunt izraeliții așezați în sate ca arendași, 
ca cârciumari sau ca prăvăliaşi?! Se ştie că nu e sat în Moldova care să nu 
aibă speculanţi izraeliți, mai ales sub forma de cârciumari sau prăvăliași. 
Însemnătatea numerică a izraeliţilor în satele numai a Moldovei se constată 
prin cifrele oficiale. 

În anul 1870 s-au încheiat în satele Moldovei 634 căsătorii între 
izraeliţi, s-au născut 2048 copii izraeliți şi au murit 1268. În lipsa de 
supraveghere serioasă de către poliţie, în disprețul diferitelor legiuiri făcute 
în diferite timpuri în Moldova, izraeliții au fost îngăduiţi a se aşeza ca 
cârciumari și a locui în sate, cu toate că prin legea din 1843 s-a recunoscut 
aceasta ca o pricină de dărâmare a stării materiale și morale a locuitorilor; 
ei au fost îngăduiţi a lua moșii în arendă cu toate că, după vechiul obiceiu al 
Moldovei, izraeliții nu aveau un asemenea drept, obicei consacrat de 
Domnul Moruz la 1804, apoi prin oficia Es. S. D. vice-prezidentului din 
septemvrie 1830 către Divanul judecătoresc pentru motivele că „jidovii, 
nesățioși întru câștig ... se silesc a face locuitorilor feluri de strâmtori ce 


sunt foarte mari și zdruncinătoare pentru dânșii“ reprodus în Manualul 
administrativ al Moldovei din 1855, vol. I, pag. 525 și având a servi ca 
normă de observat; iar executarea acestei dispoziţii, — astăzi încă în 
vigoare — s-a împiedecat nu numai prin motive imorale prea cunoscute, ci 
şi prin tertipuri advocăţeşti. 

Izraeliţii, veniţi mai ales din Galiţia, calici lipiți pământului, reuşesc 
curând a se îmbogăţi, nu doar prin spiritul de economie, prin cunoştinţe 
deosebite, ci prin abilitatea și prin îngăduirea în exercițiul manoperelor 
celor mai nelegiuite și mai ilicite, prin cari esploatează continuu și cu 
conștiință pe locuitorii uşurei şi neprevăzători, prin silinţa ce ei pun de-a 
pândi ziua și noaptea ivirii mizeriei spre a o esploata. 

Ce e drept, însuși proprietarul, doritor a-şi mări venitul de la moşie, a 
contribuit la esploatarea prin evrei. Dând izraelitului moşia sau cârciuma în 
arendă cu un preţ prea mare spre a putea fi plătit de un concurent creştin, 
proprietarul știa bine că izraelitul va putea plăti preţul numai otrăvind pe 
țăran prin băuturi pernicioase şi esploatându-l în tot felul. 

Izraelitul nu a încetat a fi în Moldova ceea ce am văzut că este în 
Galiţia. Și în Moldova şi în Galiţia aceleaşi manopere sunt întrebuințate 
pentru ruinarea săteanului. Săteanul munceşte vecinic pentru speculantul 
izraelit. Tot ce are săteanul, recoltă, găină, unt, e luat de speculantul izraelit 
pentru plata datoriilor făcute sau pentru plata băuturilor și sunt cumpărate 
cu preţuri de nimic. 

Prin concentrarea perceperii venitului băuturilor spirtoase și a tuturor 
accizelor judeţene și comunale în mânile izraeliților, aceştia exercită și 
puterea publică asupra săteanului, principalul plătitor al acelor biruri. Câte 
neajunsuri şi nouă cauze de esploatare. 

Dacă izraelitul ar fi avut şi capacitatea de-a cumpăra imobile rurale am 
fi văzut şi la noi ţăranul espropriat în acele proporţii înspăimântătoare în 
cari s-a săvârşit espropriarea în Galiţia! 

Şi cu toate acestea, din cauza nepăsării și neexecutării riguroase a legii, 
în câte sate nu se constată că, pe lângă case, și-au însușit izraeliții grădinele 
de lângă case, ceea ce constată și I. Ionescu în Agricultura judeţului Putna. 
De altmintrelea numai necapacitatea, iar nu proibiţiunea, înscrisă în legea 
rurală, de a nu înstrăina pământurile au împiedecat pe izraeliți de a-și însuși 
pământurile locuitorilor, precum această proibițiune nu a împiedecat pe 
mulți uzurari şi speculanţi creștini de a-și însuși — prin o formă ascunsă — 
chiar şi pământurile sătenilor primite în virtutea legii rurale. 


Trebuie să cunoaştem esploatarea săteanului în Moldova prin 
manoperele uzurare, prin beţie, ca să înţelegem pentru ce el nu numai că n-a 
înaintat, dar a dat înapoi; pentru ce el ni se înfățișează abătut ca un idiot, 
fără viaţă şi fără plăcere pentru viaţă. 

Dar nu numai în Moldova, ci și dincoace de Milcov ţăranului nu-i mai 
prisosesc mijloacele spre a-și ameliora condiţiile traiului. Sărăcia, reaua 
alimentare, locuința rea, nu pot decât să aibă influenţă asupra mortalității. 
Faptul marei mortalităţi a populaţiei rurale și prin urmare descreşterea 
populaţiei în genere e constatat de un cunoscător al vieţii populaţiei rurale 
ca I. Ionescu (Agricultura Putnei, p. 138). Mizeria esplică şi imoralitatea 
crescândă din an în an în România. 

În anul 1863 în cele cincisprezece penitenciare centrale ale ţării a fost 
populaţia mijlocie de 2130 şi numărul zilelor de arest de 775.374; iar în 
anul 1874 populaţia mijlocie a fost de 3945 și zilele de arest de 1.199.448. 

Sau, fiindcă aceste cifre nu pot să fie convingătoare, ne vom servi de 
următoarele cifre: 

În anul 1872 au fost urmăriţi pentru crime 664 inşi, între cari 425 țărani 
şi au fost condamnaţi 319. 

În anul 1874 au fost urmăriţi 1493 inşi pentru crime între cari 961 țărani 
şi au fost condamnaţi 701. 

lar pentru delicte corecţionale: 

În anul 1872 au fost urmăriţi 37.143 între cari 26.473 agricoli şi au fost 
condamnaţi 18.614. 

În anul 1874 au fost urmăriţi 47.970 între cari 33.918 agricoli şi au fost 
condamnaţi 24.038. 

Creșterea imoralității în decurs de trei ani e destul de considerabilă ca să 
provoace la gândire. 

Această creștere a numărului crimelor şi delictelor dovedeşte o 
micşorare a simțului moral și împreună cu aceasta alterarea simțului 
dreptului. Și desigur că instituţiile publice nu funcționează astfel ca 
încrederea săteanului în ele să se întărească sau să esiste. Esploatat şi 
schingiuit de multe ori de fiecare funcţionăraș, cu o justiţie cu forme de 
procedură nepricepute de el, judecat şi condamnat fără să fi avut cunoștință 
de terminele judicării, strămutat în mod arbitrar de pe pământurile primite 
în virtutea legei rurale, fără ca de multe ori reclamaţiile să fie ascultate din 
cauza influenţei arendașului sau a proprietarului, sub asemenea împrejurări 
ce idee trebuie sau poate să aibă săteanul de stat! 


Dar încă un alt fenomen care nu poate fi trecut cu vederea — acesta e 
emigrarea populaţiei din România în Bulgaria, în Serbia, chiar și în 
Basarabia, săvârşită chiar în urma legii rurale, la care locuitorul nu e 
îndemnat decât prin consideraţia găsirii unui trai mai bun şi mai uşor. 
Această emigrare, săvârşită fie chiar în proporţii cât de mici dintr-o ţară ca 
România, dovedeşte mizeria în care se află populaţia agricolă și constituie o 
condamnare a stării actuale de lucruri. 

Regimul libertății — astfel precum e în România — izbutește la 
esploatarea în modul cel mai uzurar a celei mai principale clase, a 
populaţiunii agricole, la sărăcirea, la mizeria ei, iar prin aceasta se 
micșorează puterea statului, veniturile fiscului şi avuţia națională în genere 


III. INDUSTRIE ȘI COMERŢ 

Cari sunt acum condiţiile pentru meseriași și comercianţi? 

Că existenţa și prosperarea acestor clase e o cestiune de mare 
însemnătate pentru economia unui stat, aceasta nu suferă nici o îndoială. 

Plângerea generală e că nu sunt bani la noi, că industria și comerțul nu 
pot prospera fiindcă ele nu găsesc bani pentru trebuinţele lor sau că nu-i pot 
găsi decât cu dobândă prea scumpă şi în general numai cu siguranţă reală. 

Este incontestabil că, în ţară ca şi în Bucureşti, nu există o adevărată 
bancă care să înlesnească trebuinţele comerțului și ale industriei, că aceia în 
mânele cărora e concentrat numerariul, nu numai în Moldova dar și în Ţara 
Românească, dau bani împrumut c-o dobândă a cărei plată trebuie să 
cauzeze ruinarea acelor clase. 

Dar nu numai aceasta e cauza adevărată a neprosperării acelor clase. 

Cauza principală e lipsa de pricepere din partea statului în privirea 
importanţei industriei într-o ţară, de acolo apoi neprevederea și nepăsarea 
întru apărarea industriei şi a comerţului. 

De la 1859 şi mai până dăunăzi am crezut, și prin toate actele oficiale 
continuu am declarat, că România e o ţară agricolă, că ea nu poate produce 
decât în sfera agricolă, că pro-ducerea industrială ar fi rezervată altor ţări 
industriale. Sub influinţa unor asemenea idei am lăsat să dispară sau să cază 
în desuetudine restricţiile ce esistau și cari puteau apăra industria din ţară; 
instituţia corporațiilor ni s-a părut o instituţie învechită, contrarie libertăţii 
absolute în tot şi în toate, a trebuit dar să dispară. Nu numai înlesnirea 
comunicaţiilor, nu numai trebuinţele ivite pe cari pământenii, industriași și 
comercianţi nu ar fi fost în stare a le satisface, ci acele opinii împărtășite de 


bărbaţii cari aveau direcţia în ţară, au înlesnit ca străinii și mai ales izraeliţii 
să năvălească în ţară şi să se constituie în stat o pătură de industriași și 
comercianţi străini, mai ales izraeliți. Aceleași opinii ne-au împiedicat a ne 
gândi la măsurile necesarii de apărare nu numai contra năvălirii străine, ci și 
contra importării obiectelor de industrie străină. 

În cultul nostru pentru străini şi în nepăsarea de ce e naţional am lăsat 
nu numai să se facă ca naţionalii să fie înlăturați de cătră străini prin simplul 
efect al abilității reale a străinilor, dar am făcut tot spre a susține pe străini și 
industria străină. Nu era întreprindere, nu era licitație pentru procurare de 
obiecte pentru diferitele servicii ale statului, pentru armată între altele, la 
care să nu fi admis pe pământeni deopotrivă cu oricare străin sau izraelit ce 
s-ar fi prezentat şi să nu se fi acordat concesiunea străinului sau mai ales 
izraelitului pentru... pentru că acesta ar fi lăsat cu preț mai ieften. Nu ne 
preocupăm că industriașul şi comerciantul român contribuie la toate 
sarcinele de tot feliul ale statului și trebuia a fi preferit, că străinul ce se 
prezentă nu justificase nici cunoştinţă specială, nici solvabilitatea, nici în 
fine dacă concesiunea se mai putea îndeplini întocmai de cătră 
concesionarul străin sau izraelit după condiţiile contractului cu preţul 
stipulat. Concesionarul caută a lua concesia oricum, căci știe că prin 
corupție, prin falsificare, prin înșelăciune va pune lucrurile pe cale bună. 

Aceeași preferință şi aceeaşi procedare la darea accizelor. Astăzi mai 
toate accizele comunale sunt în mânele izraeliților, nu numai în Moldova, 
dar și dincoace de Milcov. Chiar perceperea de impozite indirecte ale 
statului, precum ale băuturilor spirtuoase au ajuns în mânile izraeliților, 
încât în materie de impozite indirecte izraeliții au obţinut și o jurisdicție. 

Astfel, preferându-se străinii și îndeosebi izraeliţii, statul le-a oferit 
acestora putinţa de-a mânui capitalul public, veniturile bugetului 
statului, al judeţelor şi al comunelor. 

Cu aceasta nu numai că s-au cauzat pierderi materiale industriașilor şi 
comercianților români, dar izraeliţii și străinii au fost înlesniţi a-și face 
capitaluri cu banii publici. 

Prin continua înlăturare a pământenilor li s-au luat însă mijlocul de-a se 
susținea și dea volta practica şi inteligenţa afacerilor, spiritul de 
întreprindere, educaţiunea industrială și comercială, cu un cuvânt acea 
cultură ce se dobândește prin exerciţiul industriei şi a comerțului; și în 
aceasta consistă slăbiciunea românilor şi puterea izraeliților în România. Cu 
acest mod a trebuit să se constituie puterea industrială și mai ales 


comercială a izraeliţilor, iar statul a mijlocit-o, şi prin aceasta a contribuit la 
imigrarea străinilor și a israeliților. 

Industriașul şi comerciantul român, nesusţinut prin nici o măsură de 
statul pentru care plăteşte contribuţii și îndeplineşte tot felul de sarcini, 
neavând mijloace și neputându-şi-le procura în lipsă de adevărate institute 
de bancă, a trebuit să renunţe la industrie, la comerţ și, ca să nu piară, a 
trebuit să se facă funcţionar, fie oricât de rău plătit. 

Mizeria ce este în clasa de mijloc din orașe și chiar în orașul Bucureşti 
ni se revelează prin publicaţiile inserate în fiecare număr al „Monitorului“ 
pentru vânzarea a câte-o căsuţă a vreunui orășan pentru impozit neplătit în 
sumă numai de câte 20 lei noi. 

Această mizerie esplică în parte și marea mortalitate a populaţiunii 
ortodoxe din București în comparaţie cu nașterile; pe când la izraeliţi 
naşterile sunt mai numeroase decât cazurile de moarte. 

Un simptom asemenea al mizeriei e numărul mic al căsătoriilor între 
locuitorii români din Bucureşti. Despre aceasta se pot vedea Raporturile d- 
rului Felix pe 1876, pag. 65, şi pe 1875, pag. 68. Chiar după recensimântul 
făcut pe anul 1878, din 61.859 capi de familie sunt căsătoriţi 27.571; 23.197 
necăsătoriți și 11.091 văduvi. Aşadar numai 44 la sută sunt căsătoriţi. La 
1000 locuitori sunt 5 căsătorii, pe când în Paris sunt 9, în Londra 10 (Felix). 

Că în oraşele Moldovei, precum Iași, Botoșani, Fălticeni ş.a., populaţia 
română descreşte din an în an şi că ne arată mai puţine nașteri și mai multe 
cazuri de moarte decât populaţia izraelită, aceasta este un fapt necontestabil, 
dovedit prin cifrele oficiale. După statistica oficială pe anul 1875 s-au 
născut în orașele: 


Botoșani 571 ortodocși, 720 izraeliți 
Dorohoi 237 ortodocşi, 377 izraeliţi 
laşi 1224 ortodocşi, 1903 izraeliţi 
Neamţul 369 ortodocși, 368 izraeliți 
Suceava 132 ortodocși, 243 izraeliți 
Roman 259 ortodocşi, 218 izraeliţi 


Au murit: 

Botoșani 811 ortodocși, 677 izraeliți 
Dorohoi 250 ortodocşi, 255 izraeliţi 
laşi 1775 ortodocşi, 1213 izraeliţi 


Neamţul 181 ortodocși, 188 izraeliți 
Suceava 362 ortodocşi, 206 izraeliți 


Această decreștere a populaţiei române din oraşele Moldovei 
însemnează înlocuirea clasei de mijloc române prin izraeliți. Spre a ne 
convinge de acest fapt mai mult invocăm după statistica lui N. Şuţu la 1849 
următoarele: 

La 1849 erau în Moldova încă 10.695 de familii de negustori și 
meseriași pământeni ortodocşi, iar în laşi erau 33 de corporaţii de 
comercianți și industriași pământeni ortodocşi cu 1661 patroni și calfe. 
După comunicările obţinute prin actualul d. primar al orașului Iași, în acest 
oraș erau: 


în 1866, patentabili români 613, izraeliţi 2909; 
în 1877, patentabili români 488, izraeliţi 2326; 
în 1866, patentabili ambulanți români 187, izraeliți 1092. 


Aceste cifre dovedesc, aceea ce este deaminteri destul de cunoscut, că 
în lași, ca și în alte oraşe ale Moldovei, comerțul și industria sunt 
concentrate în mâinile izraeliților. 

Dar şi dincoace de Milcov putem urmări şi constata descreşterea 
românilor în ramurile cele mai principale ale industriei și ale comerțului. 

Nu de mult înfloreau în Bucureşti industrii însemnate: se fabricau 
testemele, se lucra mătase și se făceau dintr-însa ţesături de tot felul, se 
argăseau piei, cari se exportau, blănăria din Bucureşti era căutată în seraiul 
din Constantinopol, apoi erau ișlicăria, căldărăria, șelăria. Astăzi nu mai 
există acele industrii și trebuinţele le satisfacem cu obiecte importate. În 
stradele unde erau așezate acele industrii, de care ne amintesc încă numirile 
acelor strade, astăzi întâlnim mai cu seamă izraeliți, comercianţi cari vând 
haine gata aduse de la Viena și Pesta, și altele. Meseriaşii români ce mai 
există, precum tabaci, ciobotari, căldărari, dispar căci nu mai sunt în stare a 
se susţine. 

În Bucureşti erau în anul 1859 meseriaşi 6886 capi de familie, în care 
număr nu sunt membri de familie, calfele, ucenicii. Din 6886, erau de 
religie ortodoxă 4963, iar pământenii 5058. În anul 1878 numărul 
meseriașilor este de 16197 capi de familie din cari 5261 sunt imigraţi de vro 
20 ani. 


Din 63 ramuri de industrie arătate pe anul 1878, numărul izraeliţilor e 
mai mare decât a românilor ortodocşi în 17 ramuri. Astfel sunt capi şi 
membri de familie: 

1. Croitori bărbătești din 1836 suflete, sunt 812 izraeliți, 762 ortodocşi; 

2. Croitori femeiești din 872: 689 israeliți, 76 ortodocşi; 

3. Alămari din 160: 65 izraeliţi, 34 ortodocşi; 

4. Argintari din 242 suflete, 164 izraeliţi, 48 ortodocşi; 

5. Ceaprăzari şi echipamente militare, din 392 sufl., 251 izr., 97 ort.; 

6. Ceasornicari, din 182 sufl., 62 izr., 48 ort.; 

7. Tinichegii, din 850 sufl., 729 izr., 61 ort.; 

8. Zugravi, poleitori, din 635 sufl., 293 izr., 204 ort.; 

9. Vopsitori, din 128 sufl., 61 izr., 11 ort.; 

10. Strungari, din 181 sufl., 61 izr., 41 ort.; 

11. Lampişti, din 75 sufl., 48 izr., 4 ort.; 

12. Legători de cărţi, din 135 sufl., 42 izr., 41 ort.; 

13. Pălărieri, din 117 sufl., 28 izr., 17 ort.; 

14. Perieri, din 25 sufl., 18 izr., ortodocşi nici unul; 

15. Tapiţeri, din 192 sufl., 57 izr., 30 ort.; 

16. Litografi, din 55 sufl., 5 izr., 4 ort.. 

În alte ramuri industriale, izraeliţii figurează cu un număr considerabil; 
aşa sunt: 

1. Cusătorese izr. 137, ort. 342; 

2. Măcelari, izr., 161, ort. 925; 

3. Șepcari, curelari, izr. 119, ort. 207; 

4. Coaferi, izr. 19, ort. 49. 

Numai în unele industrii ostenitoare sau puţin lucrative constituiesc 
românii ortodocşi marea majoritate; astfel sunt: din 64.732 totalul număr de 
suflete a meseriașilor aflaţi în Bucureşti în 1878: 

1. Muncitori cu ziua şi plugari, din 31.700 suflete, 28.704 ort., 884 
izraeliți; 

2. Dulgheri și dogari, din 2727 sufl., 2562 ort., izr. nici unul; 

. Fierari, din 1797 sufl., 1017 ort., 26 izr.; 

. Potcovari, din 470 sufl., 420 ort., izr. nici unul; 

. Coşari, din 65 sufl., 52 ort., izr. nici unul; 

. Pantofari, din 585 sufl., 544 ort., 9 izr.; 

. Rotari, din 962 sufl., 752 ort., izr. nici unul; 

. Sacagii şi căruţaşi, din 5202 sufl., ort. 5145, izr. nici unul; 

9. Zidari, din 1846 sufl., 1648 ort., izr. nici unul; 

10. Cavafi, din 180 sufl., 176 ort., 4 izr.; 

11. Lăutari; din 1377 sufl., 1354 ort., 14 izr.; 

12. Bărbieri, din 542 sufl., 512 ort., 13 izr.; 

13. Cizmari bărbătești, din 2400 sufl., 1869 ort., 134 izr.. 

Să vedem acuma în ce număr sunt românii în comerciu. 

În 1859 erau 4742 comercianţi capi de familie cari cu 12.378 membri de 
familie constituiau 17.120. Dintr-aceşti 4742 capi erau ortodocşi 3786, iar 
3717 pământeni. 

În anul 1878 sunt 7024 capi de familie cari cu membri de familie 
constituiesc 27.110 suflete. Dintr-acești 7024 capi, sunt 3834 supuşi 
protecţiei române, 1355 protecţiei ruse, 787 protecţiei austro-ungare şi 545 
protecţiei elene; celelalte protecţii cu un mic număr. După religie, din 
27.110 suflete sunt 16.299 ortodocși şi 8617 izraeliți. În cât priveşte 
diferitele specii de comercianţi, toate în număr de 42 în Bucureşti sunt: 

1. Bancheri şi zarafi, din 523 sufl., 324 izr., 164 ort.; 

2. Bijutieri şi giuvaergii, din 123 sufl., 101 izr., 3 ort.; 

3. Hăinari, din 203 sufl., 185 izr., 11 ort.; 

4. Comercianţi de diferite nespecificate, din 7225 sufl., 5281 izr., 1576 
ort.; 

5. Marchitani, mănușari, din 885 sufl., 608 izr. 186 ort.; 

6. Comercianţi de mobile, din 102 sufl., 68 izr. 9 ort.; 

7.Geamgii, din 126 sufl., 119 izr., ort. nici unul. Sunt alte ramuri de 
comerţ în care izraeliții sunt în mare număr precum: 

8. Birtaşi, din 324 sufl., 153 ort., 79 izr.; 

9. Bogasieri, din 374 sufl., 230 ort., 117 izr.; 

10. Cafegii, din 322 sufl., 205 ort., 65 izr.; 

11. Lipscani, din 99 sufl., 65 ort., 31 izr.; 

12. Comisionari, samsari, din 1190 sufl., 952 ort., 892 izr.. 

Numai în puţine specii de comerț nu figurează izraeliţii, precum 
bumbăcarii, orzarii, rogojinarii, cherestegii, florarii, jucrărierii de copii, 
farfurigii, sticlarii şi olarii. 

Că izraeliții ocupă cele mai însemnate specii de comerț aceasta se 
dovedeşte şi prin faptul că între 16.299 suflete de comercianţi ortodocşi 
izraeliți sunt 5353 cârciumari, 2259 precupeţi, împreună 8617. Rămân prin 
urmare 7682 ortodocși față cu 8617 izraeliți. La acest număr, mai trebuie să 


adăugăm pe contabilii de comerţ înscrişi între profesiunile libere, cari, din 
581 suflete, sunt 271 izraeliți şi 226 ortodocşi. 

Nu numai cifrele arătate dovedesc că izraeliții domină. Spre a ne 
convinge de acest adevăr, n-avem decât să ne preumblăm pe stradele 
Bucureştilor, atât în zilele de lucru, cât şi în sărbătorile cele mari ale 
izraeliților, şi vom recunoaște că au trecut timpurile când românii erau 
puternici pe piaţa românească. 

Apoi, prin îngăduinţa ce li s-a dat a se așeza oriunde fără ca poliţia să se 
fi inchietat întru ceva spre a şti de unde vin, care e proveniența mărfei, care 
e natura operaţiilor ce fac, sau spre a combate mijloacele nelicite și 
neoneste în ezercițiul comerciului, prin diferite moduri arătate şi prin 
diferite căi au trebuit să se concentreze capitalurile în mânile izraeliților. 
Mijloacele însă prin care au ajuns capitalurile în mânile lor nu au fost numai 
muncă reală și cinstită în comerț și industrie, ci mai cu seamă operaţii cari 
nu produc valori, prin samsarlăcuri, prin traficuri, prin operaţii îndoielnice, 
prin aşa-numite operaţii de bani ce ei fac esploatând împrejurările, starea de 
strâmtorare sau mizerie sau prostia tuturor. Însemnătatea creditorilor pe 
piaţa comerciului o dovedeşte şi ocuparea ce se dă tribunalului comercial 
din Bucureşti de către izraeliți. De la 1870 până la 1879 s-au declarat faliţi 
259 comercianţi între cari 130 creștini şi 129 izraeliți. La tribunalul 
comercial s-au intentat procese în anul 1875 în număr de 1806, dintre cari 
780 de izraeliţi privaţi, 936 de creştini și de institute de bancă; în anul 1876: 
2254 procese dintre care 1177 de către izraeliți, 939 de creştini şi 138 de 
institute; în anul 1877: 2012 procese, dintre cari de izraeliți 1189, de către 
creştini 765 şi de institute 58. Au ajuns dar izraeliţii a fi o putere nu numai 
prin cualitățile cunoscute şi necontestabile, dar şi prin politica economică 
urmărită. De aceasta ne convingem când aflăm că în Bucureşti sunt 324 
suflete de zarafi și bancheri, 892 samsari și comisionari, 172 înscrişi ca 
arendaşi şi antreprenori, a căror operaţii mai ales de uzură ne sunt prea 
cunoscute, apoi 347 rentieri, cari nu se mărginesc în traiul odihnit; apoi din 
20.749 izraeliți constataţi ca aflători în 1878 în Bucureşti, sunt 797 capi de 
familie fără profesiune, sau 2032 suflete fără profesiune cari, dacă nu 
trăiesc ca muncitori cu ziua şi dacă nu sunt rentieri, industriaşi sau 
comercianţi, trăiesc desigur după urmele traficului și a samsarlâcului, din 
operaţii cari desigur nu produc valori. Toţi aceștia constituie 3747 suflete. 
Acest număr ar putea fi augmentat prin mulţi cari, deşi înscriși ca 


comercianţi, vor fi făcând și operaţii de altă natură decât cele indicate de 
comerciul ce ezercită. 

Că toți aceştia nu stau cu mânile în sân și că ei se îndeletnicesc cu 
operaţii de bani străine obicinuinţei, de aceasta ne putem lesne convinge 
văzând registrele tribunalului comercial din Bucureşti, de constatarea 
protestelor. 

Din 1025 polițe protestate în anul 1878 sunt 450 ale creditorilor 
izraeliţi, 208 ale băncilor, iar restul al izraeliților de tot neamul. Şi între 
acești creditori izraeliți nu figurează decât rar numele puţinelor institute de 
bancă izraelite din București, cunoscute prin soliditatea și prin efectuarea 
operaţiilor de bani, legitime şi admisibile; ceea ce întâlnim adeseori sunt 
numele unora cari nu sunt decât samsari, antreprenori, rentieri etc. 

Pe strada Lipscani, pe calea Mogoşoaii s-a înmulţit și tot se înmulțește 
numărul caselor de schimb a zarafilor. Oare sunt într-adevăr în București 
atâtea afaceri ca să fie trebuință de atâţia zarafi? În aparenţă. În realitate, 
toate acele suflete de zarafi, de samsari, de antreprenori, de rentieri, de 
oameni și fără protesiune, sunt agenţii activi a practicei uzurare. 

Operaţiile lor consistă între altele în împrumuturi cu câte 48%, 60%, 
fiind asiguraţi nu numai prin câte trei, patru giruri, la poliţie, ci mai cu 
seamă prin amaneturi. 

Operaţiile lor consistă în scontarea titlurilor de pensie, a lefilor, cu un 
scăzământ care reprezintă dobânda de 60%, 72%, 84% pe an. Cunoaștem 
cazuri în cari procentele luate întrec orice închipuire. 

La asemenea speculanți sunt avizaţi aceia cari au trebuinţă; la ei se 
adresează funcţionarii, la ei se adresează proprietarul și arendașul, mulțimea 
locuitorilor din mahalalele fără ocupaţie, la ei trebuie să se adreseze 
meseriașii, chiar și comercianții, întrucât lipseşte o adevărată bancă care să 
facă operaţii propriu-zise de bancă. Cu cât mizeria sau strâmtorarea e mai 
mare, cu atâta e şi esploatarea mai mare. Un proprietar e silit, spre a-şi plăti 
datoria sau poliţa, a vinde recolta încă neadunată sau cerealele ce are cu 
prețuri de nimic, atât în București și mai cu seamă în orașele provinciale, 
încât mărimea dobânzilor plătite e în realitate de multe ori de 80% 
minimum. Folosindu-se de libertatea acordată, acei speculanţi nu se 
mulțumesc numai cu foloasele exorbitante sub formă de dobândă, ci-și mai 
puteau stipula până la legea din 19 fevruarie 1879 şi alte foloase, prin 
mijlocul clauzei penale, încât astfel, prin mijlocul acestei clauze penale, 
capitalul primitiv datorat se mărea în cazuri ce cunoaștem de mai multe ori. 


Practica uzurară îngăduită de legi, fiind consfinţită de judecători, efectul 
moral a trebuit să se producă în societate și prin contagiunea ei. Nu e 
îndoială că uzura s-a lățit în mod spăimântător. Nu putem contesta, în 
interesul adevărului, că şi orășenii români asemenea esercită practica 
uzurară. Nu ne mai mulţumim cu foloase mici de 8 la sută, de 10 la sută. 
Dăm bani împrumut, la români cu deosebire, cu ipotecă reală, cu dobândă 
de câte 18 şi 24 la sută și cu clauzele penale!! Sunt persoane în societate 
cari prin poziţia, prin profesia ce esercită nu ar trebui să mărească numărul 
cămătarilor. Chiar profesori şi funcţionari, înalți magistrați participă la 
esercițiul practicei uzurare. Sunt funcţionari cari esploatează nevoia 
colegului rău plătit sau prea cheltuitor, luându-i de la un napoleon pe lună 
dobânda de 1 leu 50-60 bani, adică 18 lei pe un an, sau 90 la sută!! 

S-au înființat case de economie în diferite oraşe pe cari, prin modul 
organizărei lor, le putem numi institute naţionale. Mai toate operaţiunile lor, 
dealtminterea mărginite, consistă în operaţii uzurare, de esploatare sau a 
deponenţilor lor sau a altor români cari se adresează, luându-li-se 18- 
24,36% pe an. Citim în „Gazeta“ pentru anunciuri judecătorești a Curţii de 
apel din laşi că are a se vinde silit casa unei d-ne, Safta Baronischi, de către 
Casa de economie de acolo pentru plata capitalului datorat, a dobânzei de 
3% pe lună, plata onorarului de 20% şi se înţelege și pentru plata 
cheltuielelor judecătoreşti. Vrea să zică un institut naţional cere 3 % pe lună 
sau 36% pe an. 

Libertatea nu a înlesnit procurarea creditului în mod priincios. În 
mizeria socială în care se află agricolii, industriașii și comercianții români, 
societatea română, libertatea în sine și fără să se fi luat măsurile pentru 
instruire și protegere a fost mijlocul de a esploata toate clasele societăţii, de 
a le stoarce cele mai multe foloase și a le cauza ruinarea. De această 
libertate se folosesc proprietarii şi arendașşii față cu ţăranul; apoi unii 
orăşeni români, dar mai cu seamă se folosesc, faţă cu toate clasele societăţii, 
izraeliţii la cari suntem reduși a ne adresa. 

În asemenea împrejurări, legitima întrebare e a se şti ce e de făcut? 


IV. REGULAREA RELAȚIUNILOR EVREILOR ÎN PRUSIA 
În ultimul articol am întrebat ce ar fi de făcut. Înainte de a cerceta 
complexul măsurilor necesare la cari ar trebui a ne gândi și ce ar trebui a lua 
pentru ameliorarea stării de lucruri, cestiunea izraeliților fiind pusă la 


ordinea zilei, aceasta ne sileşte a curma dezvoltările și, rezervându-le pentru 
alt articol, a îndrepta acum atenţia asupra acestei proxime cestiuni. 

Sunt unii cari, pornind de la cugetări zise umanitare şi de la idei 
generale de dreptate, cred că rezolvirea acestei cestiuni ar fi simplă, având a 
consista în înlăturarea art. 7 din Constituţie şi acordarea tuturor drepturilor 
la toți izraeliţii fără de nici o deosebire și fără luarea nici unei măsuri. A 
procede în asemenea mod general este a urma tradiţiilor uzitate în viaţa 
statului român de la 1859, însemnează a fi sclavi ai noţiunilor abstracte și 
generale, fără considerarea împrejurărilor deosebite ale ţării. Pentru aceasta 
să ne întrebăm dacă condiţia nu numai socială, dar şi juridică a izrailiților s- 
a schimbat în alte părți deodată ca din senin și-n împrejurările cum se cere 
de la noi sau dacă a fost o altă cale care s-a urmat. 

Aşa-numita emancipare ce au dobândit-o izraeliţii în alte părţi a fost un 
lung proces la care însiși izraeliții au luat parte prin dovezile ce au dat de 
asimilarea cu naţia în mijlocul căreia se aflau şi prin participarea lor în tot 
feliul la lupta pentru bunurile cele mai înalte ale naţiunii. Acea emancipare 
nu s-au efectuat deodată. Francejii, cari ajunseseră la o dezvoltare cu care 
nu putem compara pe a noastră, abia în anul 1789 au admis egalitatea și 
pentru izraeliți. În urma exemplului Franţei, abia în secolul nostru unele 
state din Germania și mai cu seamă Prusia au căutat a regula şi schimba 
condiţia juridică a izraeliţilor. 

Cel întâi act de emancipare prin care s-au recunoscut oarecari drepturi 
izraeliților din Prusia e edictul din 11 martie 1812 și abia la anul 1869, prin 
legea din 3 iulie, s-au abrogat toate dispoziţiile restrictive pentru izraeliţi, 
aşadar a trebuit să treacă 57 de ani. E de interes a cunoaște care a fost 
condiţia juridică a izraeliților, cum s-a transfomat aceasta, ce restricții au 
esistat în privinţa izraeliților încă în cursul secolului acestuia în Prusia, spre 
a ne convinge de un fapt, că legiuitorul prudent al Prusiei nu a crezut util a 
admite deodată pe izraeliți la exercițiul acelorași drepturi, ci, prin diferite 
măsuri combinate, care au variat în diferite provincii după împrejurările ce 
esistau și care s-au ivit, el a căutat pe de o parte să proteagă populaţia 
creştină, pe de altă parte a căutat în mod treptat să pregătească pe însuși 
izraeliţii stabiliți spre a fi apți a fi admiși la eserciţiul tuturor drepturilor. 

Condiţia juridică a evreilor reclama o regulare. De la sfârşitul veacului 
de mijloc şi până la începutul secolului nostru evreii fiind consideraţi, din 
cauza religiei cât şi din cauza naţionalităţii, ca străini în Germania ca și 
aiure, ei nu puteau locui decât în virtutea protecţiei acordate, pentru care ei 


aveau a plăti diferite impozite. Dreptul d-a protege era rezervat împăratului 
în veacul de mijloc, era un regal a cărui esploatare după împrejurări şi 
trebuințe aducea foloase băneşti considerabile împăratului, precum și 
principilor diferiți ai Germaniei, oraşelor pe al căror teritoriu se aflau evrei 
şi întrucât împăratul acordase şi acestora esploatarea acelui regal. 

Evreii erau desemnați Kammerknechte, obiecte de esploatat. Faţă cu 
împăratul și față cu diferiţii principi, evreii în veacul de mijloc n-aveau nici 
un drept, nici în privinţa persoanei, nici în privința averei. Se credea că 
evreii n-ar putea avea avere cu titlu de proprietate şi că li se puteau lua 
totdauna. Ca obiecte de esploatat ei erau vânduți împreună cu averea 
adeseori şi creanţele lor se reduceau sau se anulau de către împărat, de către 
principi sau de către autoritățile orășene în interesul unui puternic favorit. 

Dreptul de protecţie acordat se putea revoca și nu se transmitea la 
moștenitori. Şi chiar acei evrei cari obţinuseră patenta de protecţie cu 
dreptul de a reşedea trebuiau să plătească impozit deosebit când călătoreau 
prin ţară (Judenzoll). Afară de dreptul de a reședea, evreii nu aveau decât 
mai cu seamă privelegiul uzurei până la jumătatea secolului al 16-lea. Şi, cu 
toate schimbările urmate în secolul al 16-lea, 17-lea, 18-lea, totuși evreii 
continuau a fi toți numai străini îngăduiţi, esploataţi în tot felul de fisc și 
fără doar alt drept decât a se deda pe lângă operaţiile de bani unor ramure 
de comerciu sau de industrie. Așa în Germania, așa în Prusia până la 
începutul secolului nostru. 

Printre multe reforme ce se săvârşiră în Prusia în urma bătălii de la Jena, 
reforme cari au mărit puterile statului și l-au pregătit la lupta de emancipare, 
au fost și ameliorarea condiţiei juridice a evreilor prin edictul din 11 martie 
1812 în privinţa regulărei relaţiilor evreilor. 

Care este condiţia creată evreilor prin acest edict sub raportul dreptului 
public și a dreptului civil? Sub raportul întâi, $ 1 al edictului menţionat 
declară că evreii cari locuiesc în statele Prusiei în virtutea unui privilegiu 
general, unei patente de naturalizare, unei scrisori de protecţie sau unei 
concesiuni se vor considera ca pământeni (Finlânder) și ca cetăţeni prusieni 
(preussische Staatsbiirger). Aşadar numai evreii cari locuiau în Prusia în 
virtutea unui act special ce emana de la puterea publică dobândeau 
drepturile de pământeni şi cetăţeni. Însă acea cualitate se acorda şi acelor 
evrei sub două condiţii: 1) de a purta nume de familie hotărât şi 2) de a se 
servi în registrele de comerţ, la redactarea diferitelor acte juridice, de limba 


germană sau de altă limbă vie şi să poată scrie numele lor cu caractere 
germane sau latine (v. $ 2 al edictului). 

Pentru îndeplinirea condiţiei întâia, evreii aveau a declara autorităţii 
locului în care au domiciulul, în timp de şase luni de la publicarea edictului, 
numele ce vor purta, după care guvernul provinciei în circumscripţia căruia 
se făcuse declarația avea a libera un certificat enunțând că cutare evreu este 
pământean şi cetăţean. Acest certificat avea să serve ca act justificativ 
pentru evreul care făcuse declaraţia, precum și pentru familia lui (v. §§ 3 şi 
4 ai edictului). Evreii cari nu se conformau acelor condiţii aveau a fi 
consideraţi şi trataţi ca evrei străini, oricare ar fi fost timpul de când locuiau 
(§ 6 al edictului). În urma acestui edict, evreii străini nu erau autorizaţi a se 
aşeza în Prusia decât după ce vor fi dobândit dreptul de cetățenie (das 
preussische Staatsburgerrecht). Spre dobândirea cualităţii de cetăţean se 
cerea autorizarea ministrului de interne, pe lângă propunerea guvernului 
provinciei în care evreul străin voia a-și alege domiciliul ($ 31 şi 32 ale 
edictului). 

În cât priveşte pe evreii străini, ei nu pot intra şi călători decât pentru 
săvârşirea de operații de comerciu licite, având a fi supuşi întru aceasta 
supravegherii autorităţilor polițienești și dispoziţiilor polițienești ($ 36 al 
edictului). Chiar în timpul bâlciurilor însemnate de la Königsberg, Breslau 
şi Francfurt, evreii străini nu erau autorizaţi a se afla decât cu autorizația 
autorităţii ($ 38 al edictului). 

Evreii străini nu pot fi admiși nici ca rabini, nici spre a îndeplini o 
funcţiune la sinagogă, nici ca meseriași, calfe, ucenici sau servitori ($ 34 al 
edictului). Evreii pământeni cari contravin la această dispoziţie se 
pedepsesc cu amendă de 300 taleri (1125 lei noi) sau, în caz de 
insolvabilitate, cu închisoare, iar evreul străin se goneşte afară din ţară (v. $ 
35 al edictului, „Der fremde Jude muss über die Grenze geschaft werden“). 

În privinţa intrărei pe furiș a evreilor, edictul a menţinut dispoziţiile 
polițienești ce erau în vigoare, precum e edictul de la 12 decemvrie 1780 în 
privinţa intrărei pe furiș a evreilor cerşetori. Conform acestui edict, un 
evreu care nu era cetățean nu putea reședea decât având pașaport, precum 
aceasta s-a regulat şi prin edictul din 1817. 

Ce drepturi aveau evreii cari dobândeau dreptul de cetățenie? 

După §§ 7 şi 33 al edictului, ei se pot bucura de aceleași drepturi 
cetăţeneşti, „bürgerliche Rechete“, şi libertăţi ca și creştinii, întru cât 
edictul nu conţine o dispozițiune contrară. Astfel ei pot ocupa catedre la 


academii şi la școale, funcțiuni la comune pentru cari ar avea aptitudinea, 
dar în cât priveşte ocuparea de alte funcțiuni ale statului, edictul rezervă 
dispoziţii mai târziu de luat (v. §§ 8, 9 ai edictului). 

De drepturi propriu-zise politice, de alegere și de a fi ales la adunările 
cercuale (Kreise) şi la adunările provinciale nu numai că edictul nu face nici 
o menţiune, dar legile în privinţa cercurilor și a provinciilor cereau pentru 
alegere, pe lângă altele, religiunea creștină (v. Schulze Staats recht der 
preussischen Staaten, § 146, pag. 67 şi § 150, pag. 99). Chiar şi pentru 
alegere la comună se opuneau în multe cazuri statutele orașelor și ale 
comunelor rurale. 

Edictul enumeră că evreii îşi pot alege domiciulul în oraș şi la ţară, că ei 
pot a se îndeletnici cu meseriile autorizate și cu comerţul, însă la ţară ei nu 
pot esercita decât comerțul admis pentru toţi locuitorii ($$ 10, 12, 13 ale 
edictului). Prin această dispoziţiune cât şi prin $ 37, edictul se referă la 
legile polițienești în vigoare, cari, dimpreună cu dispoziţiile urmate, au a fi 
consultate spre a se ști ce comerţ şi ce industrie nu putea esercita nici chiar 
evreul care era Staatsbiirger, şi între altele le era proibit comerțul ambulant. 
Orice relaţii de drept privat ale evreilor cetăţeni au a fi judecate după legile 
ordinare (§ 20 al edictului), și între altele li se recunoaște dreptul anume de 
a cumpăra imobile ($ 11 al edictului). Continuă însă a se observa și în urma 
edictului dispoziţiunile legale speciale, cari esista din cauza religiunei şi a 
cultului diferit al evreilor. De aceea evreii au a presta jurământul în materie 
civilă după formele speciale prescrise în procedura ordinară și care sunt ca 
şi formele prescrise de colecţiile Moldovei. Asemenea, în privinţa 
jurământului evreilor în materie penală, continuă a fi în vigoare dispoziţiile 
anterioare, după cari evreul în materie criminală nu poate fi silit a jura, iar 
declaraţiile voluntare făcute în aceleași cazuri nu constituie o probă deplină 
(v. §§ 21, 22, 23 ai edictului şi Allegemeine Gerichtsordnung, Th. 1, Tit. 10, 
§§ 317—353). 

În privința cultului şi instrucției evreilor edictul nu conține nimic decât 
că pentru aceasta se vor lua dispozițiuni după ce se vor consulta bărbaţi cari 
prin cunoștințele lor și prin onestitate inspiră încredere publică (§ 39 al 
edictului). 

Aşadar, după dispoziţiunile edictului, numai evreii care dobândiseră 
dreptul de cetățeni aveau drept d-a ocupa catedre și unele funcțiuni la 
comună, dreptul d-a face comerţ și industrie, dreptul de a cumpăra imobile, 
erau însă lipsiţi de esercițiul drepturilor politice, de dreptul de a ocupa 


funcţii ale statului, aveau drepturi mărginite în comună şi continuau a fi 
supuși restricţiilor speciale în privinţa jurământului. 

Acest edict, deşi avea un caracter general, nu s-a aplicat în părţile 
anexate Prusiei în urma Congresului de Viena, în care părți au continuat a fi 
în vigoare restricțiile de mai înainte în privinţa evreilor, de aceea, între 
altele, deşi după § 11 al edictului evreii cetețeni puteau cumpăra imobile, cu 
toate acestea ei nu au avut dreptul d-a dobândi imobile în provinciile 
dezlipite de Saxonia, în părțile anexate de la Hessen, Darmstadt și Nassau 
precum și în Neuvorpommern şi Riigen nu puteau dobândi imobile decât cu 
autorizaţia guvernului pentru imobile rurale, şi a autorităţilor orăşeneşti 
pentru imobilele urbane; iar în districtele Culm, Mechelau, în orașul Thorn 
evreii erau cu totul lipsiţi de dreptul d-a dobândi imobile rurale, iar imobile 
urbane ei nu puteau dobândi decât dacă justificau că posed 40.000 fl., că 
cunosc limba polonă sau franceză, că trimit copiii lor de la şapte ani la 
şcoală, nu au semne esterne distinctive şi nu se oferă un doritor creștin (v. 
Staatsrecht der preussischen Monarchie, 1. p. 324). 

Pe lângă acestea, în urmă s-a mai mărginit capacitatea evreilor, luându- 
li-se dreptul d-a putea fi profesori prin ordinul cabinetului din 18 august 
1822. 

Aşezarea evreilor la ţară şi în orașe a fost mărginită în urmă și prin 
legea din 31 decemvrie 1842, în virtutea căreia comunele puteau să refuze 
primirea evreilor cetăţeni întru cât nu justificau că-și pot procura locuinţa şi 
întreținerea. Mai mult, ivindu-se pericul pentru esistenţa ţăranilor din cauza 
contactului cu evreii ce se aşezaseră la ţară în patru districte ale guvernlui 
Minden, prin ordinul din 20 septemvrie 1836 s-a mărginit capacitatea 
evreilor ce o aveau după edict în următoarele privinţe: 

1. Că evreii să nu mai poată cumpăra imobile țărănești în acele 
circumscripţii decât sub condiţia ca să le esploateze ei singuri şi tot cu 
evreii, altmintrelea aceste imobile au a se vinde silit de tribunal numai după 
cererea guvernului provinciei şi fără altă cercetare; 

2. Că evreii nu pot acționa pe ţăranii acelor districte pentru sume 
datorite decât numai dacă se constată datoria prin un act făcut dinaintea 
judecătorului domiciliului debitorului, având judecătorul a cerceta de oficiu 
dacă nu este bănuială de uzură și în acest caz el putea refuza încheierea 
actului. 

Dar între dispoziţiile relative la condiţia juridică a evreilor urmate în 
urma edictului din 1812 e importantă ordonanța din 1833, prin care s-au 


regulat relaţiile evreilor din provincia Posen, cari continuaseră a fi supuşi 
unor regule deosebite. Această ordonanță regulează mai întâi relaţiile 
cultului şi ale instrucției evreilor, organizează sinagogile și obligă pe fiecare 
evreu care se află în circumscripția unei sinagoge să facă parte din această 
sinagogă, organizează administrarea sinagogelor ca corporaţii și impune 
acestor corporaţii îndatorirea de a îngriji pe lângă interesele cultului de 
acelea ale instrucției. 

Sinagogele fiind organizate în terminul de 6 luni de la publicarea 
ordonanţei şi, dacă autorităţile administrative ale sinagogelor vor fi declarat 
că vor îndeplini îndatoririle impuse prin ordonanţă în privinţa întreținerii 
cultului şi instrucției, toți părinţii de familie şi persoanele cari vor întruni 
oarecari condițiuni vor putea fi naturalizaţi (§ 16). 

Condiţiile generale pentru naturalizare ce se cer sunt: 1) viaţă nepătată, 
2) capacitatea şi îndatorirea de a se servi esclusiv de limba germană în toate 
afacerile publice, în acte și socoteli, 3) de a adopta un nume de familie ($ 
17). Pe lângă acestea, evreii ce vor fi naturalizaţi trebuie să mai justifice: 1) 
că de la 1 iunie 1815 continuu au locuit în provincia Posen și 2) că 
îndeplinesc una din condiţiile speciale în privința ocupaţiei, a averii sau a 
deosebitelor merite ce au ($ 18). Acelor evrei cari vor fi în condiţiile 
paragrafului 17 şi vor justifica condiţiile paragrafului 18 guvernul 
provinciei are a le da patente de naturalizare ($ 19). Capacitatea evreilor 
naturalizați e aceeași prevăzută prin edictul de mai sus. Se prevede în $ 22 
anume că ei nu au dreptul de a fi aleși la funcțiunile statului sau ale 
comunei (ca Magistratsdirigent), deşi, pot dobândi dreptul de cetăţenie în 
oraş (das stădtische Biirgerrecht); că nu pot fi aleşi ca deputaţi la adunările 
cercuale și privinciale, că, dacă posedează imobile numite Rittergiiter 
(moşii nobilitare) de cari sunt lipite drepturi onorifice, acestea se vor 
exercita de către stat; că nu-şi pot strămuta domiciliul în altă provincie 
decât cu autorizarea ministrului de interne. 

În opoziţie cu evreii naturalizaţi au a fi consideraţi ca nenaturalizaţi acei 
evrei cari locuiesc în provincia Posen de la 1 iunie 1815 sau cari locuiesc 
acolo în virtutea unei concesiuni posterioare însă nu întrunesc condiţiile 
indicate mai sus spre a fi naturalizaţi ($ 23). Aceştia trebuie să se legitimeze 
prin certificate liberate de autoritatea polițienească a locului, după o listă ce 
se face de către autorităţile administrative a fiecării sinagoge. Evreii 
nenaturalizați nu pot să devie cetăţeni într-un oraș, sunt opriţi a-și alege 
domiciliul la ţară afară dacă au dobândit un imobil rural sau l-au arendat sau 


îl esploatează singuri sau s-au vârât la un proprietar; mai sunt opriţi de a 
ține cârciume la ţară, iar la oraş numai în urma încuviinţării poliţiei locului, 
asemenea a face comerț ambulant; actele pentru constatarea împrumuturilor 
trebuie să fie făcute dinaintea judecătoriei sub pedeapsă de nulitate; 
asemenea vor fi nule și pretenţiile lor pentru băuturi vândute (cf. § 25). Atât 
evreii naturalizaţi cât şi cei nenaturalizaţi nu se pot căsători cu o evreică 
străină decât dacă aceasta va avea o avere de 500 taleri (cf. §§ 15 şi 26); 
asemenea ei nu sunt obligaţi de a servi în armată (cf. $ 14), trebuind însă 
pentru această scutire să plătească impozite deosebite. Toți evreii cari nu se 
pot legitima prin certificate sunt străini și pot fi trimiși peste graniță la urma 
lor (§ 24). 

În urma ordonanţei din 1833 interveni importanta lege din 17 ianuarie 
1845 în privinţa meseriilor, prin care evreii din toată monarhia erau escluși 
de la vreo 18 meserii cari cer o deosebită încredere publică (v. §§ 51—55 a 
legii). 

Dar regularea generală a condiţiei evreilor din întreaga monarhie, 
așteptată de mult, se săvârşi prin legea din 23 iulie 1847. Însă această lege 
nu face decât contopeşte dispoziţiile edictului de la 1812 cu ale ordonanţei 
din 1833. 

În comparaţie cu edictul din 1812 legea din 1847 e chiar în unele 
privinţe mai restrictivă, deşi $ 1 al legii declară că toți supușii evrei au 
aceleași drepturi şi îndatoriri ca şi supușii creştini. Cu toate acestea evreii 
nu pot ocupa la universități decât oarecari catedre anume indicate; 
dealtminterea ei nu pot fi admişi ca membri ai senatului universităţii și nu 
pot conduce și supraveghea treburile cultului și instrucțiunei creștine; nu 
pot ocupa nici o funcţiune a statului sau a comunei care ar consista în 
exercițiul unei puteri judecătorești, polițienești sau executive (§ 2 al legii); 
evreii nu sunt admiși la exerciţiul drepturilor politice (stădnische Rechte), 
de a fi alegători sau aleşi, precum și tot astfel sunt escluşi de la exerciţiul 
unor drepturi onorifice (§ 3). Se mănține dispoziţia că registrele de comerţ 
nefiind scrise în limba germană nu pot servi ca dovadă pentru evrei, 
conform $ 6 al legii; se desființează însă restricțiile cuprinse în legea 
meseriilor din 1845, ianuarie 17, precum şi dispoziţiile speciale în privinţa 
jurământului. Asemenea, în urma acestei legi evreii nestrăini cari nu ar fi 
fost naturalizaţi nu au trebuință de un pas-port spre a reşedea (cf. Rönne, 
Staatsrecht, II, § 333, pag. 503). 


Cu toată generalitatea legii, în vederea împrejurărilor deosebite ale 
provinciei Posen, legea din 1847 a mănţinut în cât priveşte evreii din acea 
provincie dispoziţiile deosebite a ordonanţei din 1833 și, între altele, 
deosebirea între evreii naturalizaţi şi nenaturalizaţi, cu capacitate deosebită 
pentru unii şi alţii ($ 24—33 a legii). În privinţa cultului şi a instrucției 
evreilor, în acea lege sunt dispoziţii cari dovedesc prevederea și 
solicitudinea legiuitorului pentru rădicarea nivelului moral şi intelectual al 
evreilor, dispoziţii cari şi astăzi sunt în vigoare. 

În cât priveşte însă pe evreii străini în general, $ 71 din lege reproduce 
dispoziţiile vechi din edictul din 1812 (§§ 34-36 a edictului) şi dispoziţia $ 
30 a ordonanţei din 1833. În virtutea acestor dispoziţii evreii străini nu se 
pot stabili în Prusia fără a obţine patenta de naturalizare, ce se dă, în urma 
încuviinţării ministrului de interne, de autorităţile polițienești; că fără acea 
autorizaţie a ministrului de interne evreii străini nu pot fi admişi, sub 
pedeapsă de închisoare sau de amendă, a fi rabini sau oficianţi la o 
sinagogă, calfe, ucenici; că ei nu pot intra și călători decât pentru a face 
comerț licit conf. dispoziţiilor polițienești ce s-au dat succesiv în această 
privinţă, fiind totodată obligaţi cu toții a avea pașaport. 

Astfel au fost regulate relațiile evreilor până la 1848. Evreii nu 
dobândiseră egalitatea nici sub raportul dreptului public nici sub raportul 
dreptului privat. În urma mişcării de la 1848, promulgându-se şi în Prusia o 
Constituţie (la 31 ianuarie 1850) al căreia $ 4 declară că toţi prusienii sunt 
deopotrivă înaintea legii, iar $ 12 că folosinţa drepturilor civile și politice 
este independentă de confesiunea religioasă, s-ar fi crezut că evreii ar fi 
trebuit să fie admiși la exercițiul tuturor drepturilor politice şi a ocupa orice 
fel de funcțiuni. Cu toate acestea — și în urma Constituţiei — s-a contestat 
evreilor dreptul de a exercita oarecari drepturi politice, de a ocupa în sate 
funcțiunea de primar (Schulzamt), de a fi profesori nu numai la universităţi, 
ci şi la școalele inferioare, de a ocupa funcțiuni judecătoreşti ş.a.; guvernul 
persista a susține că legile speciale în privința evreilor nu s-ar fi abrogat 
prin dispoziţiile Constituţiei şi că evreii continuau a fi supuşi restricțiilor ce 
conţineau acele legi (v. Rönne, Staatsrecht, $ 106, pag. 429 text și nota 1; 
eodem, $ 449, nota 5). 

Abia prin legea din 3 iulie 1869 s-au abrogat orice fel de restricţii ce 
existau în privința evreilor pământeni, recunoscându-li-se egalitatea 
perfectă cu creştinii sub toate raporturile. 


Astfel, dar nu deodată, ci pas cu pas, cu multă greutate şi după un spaţiu 
de mai bine de 60 ani de la memorabilul edict din 1812, s-a recunoscut 
evreilor din Prusia egalitatea perfectă. 

În cât priveşte pe evreii străini, și între altele spre a opri năvălirea 
evreilor fără căpătâi, sunt varii dispoziţii ce se esecută de o vigilentă poliţie. 
Între alte dispoziţii continuă a se observa încă astăzi în privinţa lor: 1) 
dispoziţia edictului din 1780 decemvrie 12 contra furişărei evreilor 
cerşetori; 2) dispoziţiile edictului din 1817 pentru paspoarte; 3) dispoziţiile 
ordinului cabinetului din 11 septemvrie 1823 pentru împiedecarea năvălirei 
evreilor din Polonia; 4) dispoziţiile § 71 al legei din 1847; și în privinţa 
evreilor ca și a străinilor cerşetori fără ocupaţie sau cari fiind izgoniți s-au 
reîntors de nou, conform legii din 6 iunie 1843 autoritatea polițienească are 
dreptul a-i izgoni peste graniță, fie înainte, fie după pedepsirea lor, acum 
conform $ 361 din Codul nou penal. 

Pe lângă supraveghearea ce esercită poliția în modul arătat, comunele 
însăşi au dreptul a se opune până astăzi, conform legei din 31 decemvrie 
1842, aşezărei cuiva în comună, fie cetăţean, fie străin, care nu ar avea 
mijloace spre a locui și spre a se hrăni. Comunele mai au dreptul, conform 
art. 52 din legea pentru organizarea comunelor urbane din provinciile 
răsăritene din 30 mai 1853, a percepe o taxă de la toți cari vor a se aşeza în 
comună și a nu acorda dreptul de cetățean în oraș decât dacă acesta 
prestează o deosibită taxă (v. Rönne, Staatsrecht, § 90, pag. 309). 

Toate aceste restricţii, cari se esecută cu rigoare de poliție precum şi de 
autoritățile comunale, nu constituie o persecuție, şi nimeni nu le-a taxat 
astfel. Ceea ce e legitim aiurea de ce n-ar fi legitim și la noi? Introducând 
dispoziţii analoage cu ale Prusiei și esecutându-le cu aceeaşi rigoare statul 
ar îndeplini o datorie ce o are în interesul siguranţei publice şi pentru care 
nu s-a făcut mai nimic. 

Cu introducerea de dispoziţii în felul arătat, cu organizarea poliţiei 
generale în mod serios, am scăpa ţara și comunele de evreii fără căpătâi cari 
astăzi ne inundează şi constituie o cauză de periclitare pentru populaţia 
urbană și rurală. 


È 
[25 mai 1879] 


Din marea unitate etnică a tracilor romanizați care ocupa în veacul de 
mijloc aproape întreg teritoriul Peninsulei Balcanice, începând de sub 
zidurile Constantinopolei, a Atenei și a Iriestului și ajungând până la Nistru 
spre miazănoapte şi răsărit, până-n șesurile Tisei spre apus, n-a mai rămas 
decât mâna aceasta de popor românesc liber pe petecul de pământ dintre 
Prut, Dunăre şi Carpaţi, și pentru posesiunea acestui petec se vor arunca 
sorții ca asupra cămășii lui Hristos, de astădată nu în străinătate, ci în chiar 
Camerele României. 

Nu e într-adevăr un popor megieş care să n-aibă români sub jugul său: 
sârbi, bulgari, greci, turci, unguri, muscali, nemți fiecare are, unii milioane, 
alții sute de mii de suflete din acest popor osândit de Dumnezeu spre 
nefericire și robie, numai pământul acesta era de sine stătător în urma 
vitejiei și prevederii înțelepților bătrâni și acesta e acuma ameninţat a 
deveni prada tuturor adunăturilor fără de patrie din câteși patru colțurile 
lumii. 

Înfiorătoare într-adevăr sunt amănuntele aduse de noi în numărul de ieri 
în privirea purtării evreilor din Galiţia şi Bucovina față cu populaţiunile 
autohtone, şi să nu uităm că acelaș soi de oameni, gonit de mizerie şi de 
noile legi restrictive, s-au pripășit într-un număr zdrobitor pe pământul 
nostru, că de la trecerea rușilor încoace au umplut toate mahalalele 
Bucureştilor, că au prins rădăcini chiar în Craiova, în ţara Oltului, unde 
locuiesc cei mai harnici și mai strângători români, că pretutindenea unde-ţi 
întorci ochii îi zăreşti ca şi când ar fi răsărit din pământ, toate acestea în 
perspectiva realizării articolului 44 a Tractatului de la Berlin. Aflăm 
asemenea că Rusia, precum închiderea mai alaltăieri graniţile contra 
întoarcerei rublelor ei, le-a închis de astă dată contra întoarcerii ovreilor ei. 

Faţă cu această cestiune de viață și de moarte și încă de moarte lașă și 
continuă, fără meritul de-a fi luptat cu bărbăţie, fără conștiința de a fi fost 
învins, care va fi atitudinea Camerelor române? 

Călări-vor deputaţii iarăși pe teorii umanitare și juridice? Confirma-vor 
minciuna obraznică că ovreii au fost la noi persecutați din cauze religioase, 
la noi, unde se grămădesc cum nu s-au mai grămădit nicăiri? 

Când vedem rezultatele fioroase a dominaţiunii jidoveşti în Galiţia, 
când gazeta oficială a regatului arată că în cinci ani numai s-a publicat 
vânzarea silită a 800.000 imobile țărănești, când socotim că populaţia 
întreagă a acelei țări e de vro trei milioane cu ovrei cu tot și că acea cifră 
înspăimântătoare reprezintă totalitatea capilor de familie creştine de prin 


sate, când vedem un întreg popor dezmoștenit pe cale de a-și părăsi vetrele 
străbune spre a emigra în ... America, oare mai e îndoială că aceleași 
elemente de corupţie și spoliarea tind a uza de aceleaşi mijloace, a ajunge la 
aceleași scopuri pe cari le-au atins în acea parte a nefericitei Polonii? Dacă 
astăzi, când n-au plenitudinea drepturilor civile şi nici pe cele politice, au 
pus mâna pe tot negoţul și pe toată industria mică din Moldova, dacă astăzi 
se lăţesc înspăimântător asupra şesului Țării Româneşti, dacă azi se încuibă 
în vatra hamicilor olteni ce va fi oare mâne, când vor avea drepturi egale, 
când vor avea putinţa de a-şi zice români, când vor avea înscris în legi 
dreptul formal că patria aceasta este a lor tot deopotrivă cu noi? 

Pe câtă vreme cestiunea era pendentă, am promis a ne feri de ea ca de-o 
armă electorală, numai pentru că stătea prezumpţiunea că guvernul va lăsa 
alegerile libere, pentru ca cel puţin în această unică cestiune ţara aceasta să 
poată rosti ce voieşte. Dar nu. S-au încărcat listele electorale a colegiului I 
şi al II-lea cu funcţionari și arendași în restanţă, s-au făcut din alegeri 
cestiune de familie, de postomanie şi de interes, s-au falsificat în ora 
supremă voinţa nației cum nu s-au mai falsificat niciodată. Numai Moldova 
pământ înzecit de nefericit și înzecit de sfânt, ai cărei eroi dorm somnul de 
veci în umbra pajurilor străine, pe a cărei moaște sfinte calcă picior străin, 
numai Moldova s-a scuturat ca un leu, menit spre junghiare o dată, poate 
pentru cea din urmă dată. 

Astăzi au trecut timpul tăcerii şi putem espune limpede întreaga 
primejdie ce ne ameninţă. 

Prezidentul Consiliului, organul său „Românul“, în fine mesajul 
domnesc însuși repetă aceeași întrebare, naivă, dacă e din neştiinţă, 
culpabilă, dacă e făcută în cunoştinţă de cauză. 

Puteţi crede d-lor, zicea ministrul, că Europa vrea, poate să vrea 
nimicirea noastră? 

lar mesajul zice: „În regularea cestiunilor de detaliu (puterile) n-au 
cugetat, ele nu puteau cugeta a ne impune condițiuni absolute contrarie 
intereselor noastre celor mai vitale“. 

Oare dacă prezidentul Consiliului ştie ce voiește Europa de ce nu ne-o 
spune și nouă? 

Noi, din nefericire, suntem convinși că Europa oficială știe întreaga 
stare de lucruri de la noi, că cunoaște din fir în păr toate relaţiile noastre 
dinlăuntru, că agenţii consulari au date statistice mai exacte decât noi 
înşine, că diplomaţia europeană ştie că noi suntem cei ameninţaţi și 


persecutați şi evreii cei ameninţători şi persecutori sau pentru a vorbi ca 
deputatul din Silezia, Cianciola, ovreii sunt îmblătitorii, noi îmblătiţii (die 
Juden die Drescher, wir die Gedrosschenen). 

De aceea, înainte de a ne dovedi ziarul guvernamental contrariul, nu 
prin fraze ci în realitate, până atunci susţinem că Europa e pe deplin 
informată în privirea stării noastre şi în cunoştinţă de cauză ne-a dictat art. 
44. 

Tinem deci ca orice iluzie să dispară în privirea aceasta, să ne înfățișăm 
înaintea ochilor primejdia în toată întregimea ei şi să luăm hotărâri 
conforme cu gravitatea supremă a momentului. Oricât de puţine ar fi 
glasurile care ne vor sfătui să nu ne ucidem cu chiar mânile noastre, acelea 
vor trebui ascultate. 

Deocamdată, pentru a arăta cum „Românul“ tratează cestiunea, vom 
reproduce următoarea lecţie de umanitarism cosmopolit pe care ne-o dă în 
numărul de la 18 (30) mai; 

Adecă articolul 7! 


În contrazicere flagrantă cu spiritul de dreptate şi de înfrățire generală care a 
inspirat legile noastre, organice, lăsând într-o fatală părăsire deprinderile ospitaliere 
ce disting dintre toţi vecinii săi pe poporul nostru, noi ne-am apucat atunci orbește să 
rădicăm, chiar pe pragul pactului nostru social, un fel de meterez neesplicabil, care — 
drept să vorbim — nu avea, când s-a făcut, nici o rațiune plauzibilă de a fi și care, în 
riguroasa lui formă, nu era nici prudent, nici românesc, nici nu dădea vro garanţie. 


lertaţi-ne, milostivi stăpâni roşii, cel puţin dacă vom dovedi că lipsa 
noastră de ospitalitate o plătim cu viaţa noastră. 

D-rul Flaişlen — care desigur numai vrun ţuţuian fanatic de la Vrancea 
nu poate fi — ne spune în raportul general al consiliului de igienă că în anul 
1878 în laşi 

au murit 1454 creștini și 

s-au născut 1093, 

adecă au murit cu 361 mai mulți decum s-au născut, pe când din mult 
persecutaţii evrei 

s-au născut 1602 și 

au murit 1428 

adecă s-au născut cu 174 mai mulți decum au murit. Fiecărui suflet de 
evreu în plus au trebuit să-i facă loc în lume doi creştini cari au murit. 


Noi credem că ospitalitatea aceasta e atât de mare şi de întinsă încât nu 
numai alături li se face loc evreilor, dar românii se curăță în genere de pe 
faţa pământului, doi pentru unul, ca să-i lase noului cetăţean în perspectivă 
două pâni, nu una. 

Noi credem că înainte de discutarea articolului 7 Camerele de revizuire 
ar trebui să gândească la îmbunătăţirea stării românilor. 

Neînstrăinarea absolută şi indivizibilitatea pământurilor ţărăneşti, 
moștenirea imobilului indivizibil de către primul sau ultimul născut, 
împroprietărirea celorlalți fii pe moșiile parcelate sistematic ale statului sub 
aceeași lege de moştenire, iată măsuri ultraretrograde, dar româneşti, care ar 
asigura sporirea populaţiei şi existenţa măcar a unei singure clase puternice, 
a ţăranilor. După ce prin sporirea suficientă a populaţiei, cultura pământului, 
din estensivă cum este, ar avea brațe destule pentru a deveni intensivă, am 
avea timp a ne gândi și la regularea poziţiei noilor cetăţeni de rit mozaic. 

În orice caz de la rezolvarea cestiunii sociale și economice atârnă 
existența poporului românesc. Cine cu ocazia aceasta nu se va arăta cu 
inima bărbată, asupra aceluia cad cuvintele lui Vasile Lupu VV. „Cine-și 
viclenește moșia şi neamul, mai rău decât ucigașii de părinţi să se certe“. 

[26 mai 1879] 

Fiece zi este menită să aducă tot mai multă lumină asupra actelor 
săvârşite de oamenii „regimului virtuții“. Sacul nelegalităților, abuzurilor, 
crimelor se desfundă mereu şi dacă, fiind chiar făptuitorii la putere, aceste 
monstruoase fapte tot străbat pe ici pe colo la cunoştinţa publică, 
închipuiască-și cine cunoaște pe radicali câte minuni vor ieşi la maidan 
când făptuitorii nu vor mai avea mâna pe putere şi pe dosarele afacerilor 
publice. E peste putință să-și facă cineva o idee justă de cât s-au jefuit statul 
şi particularii în vremea războiului și de atunci încoace şi de câtă mită a 
curs în buzunarele virtuoșilor republicani de la putere, mai nesăturate decât 
butea Danaidelor. Cine poate spune, de exemplu, câte abuzuri, câte crime s- 
au comis și cătră stat şi cătră particulari prin faimoasele rechiziții? Dacă 
înainte de a se descoperi scandalul Mihălescu —Warşawski și-ar fi pus 
cineva această întrebare, ar fi putut răspunde, oricât de pesimist să fi fost, 
cumcă radicalii au mers cu nelegiuirea până la a da muscalilor de rechiziţie 
nu numai vitele și productele locuitorilor români de la ţară, dar chiar pe 


locuitori ca pe nişte vite! Și cu toate astea astăzi ştim cu toţi că aşa a fost. O 
populație muncitoare a fost vândută pe bani evreului Warşawski de către 
unul din stâlpii partidului roșu. Acum procesul patriotului d. Mihălescu d- 
abia se instruieşte şi, tot în privinţa faimoaselor rechiziţii, încep a străbate la 
lumina publică alte nouă isprăvi ale d-lor de la putere, de un fel cu totul 
deosibit. 

Nimica nu-i de mirare în toate astea. Masa partidului liberal este 
compusă din o droaie de funcţionari, oameni ce nu au drept orice industrie 
decât politica fiind ai d-lor în opoziţie, și bugetul statului fiind ei la putere. 
Toţi aceşti oameni, cu cât produc mai puţin sau mai bine zis deloc, cu atât 
au și-şi crează mai multe nevoi. La fiece pas ne lovim de acești patrioţi pe 
cari îi ştie toată lumea că n-au absolut alt venit decât o leafă modestă și cari 
cu toate astea îi vedem trăind mai strălucit decât nişte bogătaşi chiaburi. De 
unde mijloace pentru satisfacerea atâtor nevoi când analog leafa lunară n-ar 
putea ajunge, cu un așa fel de trai decât pentru trei-patru zile? 

Abuzul și mita — iată izvoarele nesecate de unde curg acele tainice 
mijloace cari satisfac nevoile și poftele nemăsurate ale atâtor patrioţi de 
meserie. După scandalul Mihălescu — Warşawski, precum am zis, alte 
scandaluri nouă se descopăr. 

Astfel primim dintr-un oraș însemnat al țării o corespondenţă lungă, 
asupra căreia punem tot temeiul şi prin care ni se aduc la cunoștință nişte 
fapte în adevăr monstruoase ce s-au petrecut cu ocazia plăţii rechiziţiilor. 

Zilele trecute iată ce se descopere în acel oraş. Un oarecare intendent al 
unui spital de nebuni din partea locului, om ce nu are nici după ce să bea 
apă şi cumnat al secretarului comisiei locale de rechiziţii, dă acestui cumnat 
al său un mandat ministerial de 14.000 l.n. şi o procură ca să primească în 
locu-i această sumă pentru niște obiecte rechiziţionate de la moșiile sale — 
pe cari nu le-a avut niciodată. Banii s-au primit d-a dreptul de la casier, şi 
acum se dovedește tâlhăria. Faptul se denunţă procurorului, însă acesta nu 
cutează să atace pe făptuitori deoarece sunt compromiși în această afacere 
vreo şapte sau opt patrioţi roșii din sferele mai înalte. Procurorul cere 
dezlegarea cestiunii de la ministru și de aproape zece zile nu i se dă nici un 
răspuns. 

Un alt fapt tot aşa de strigător. Un arendașş grec a primit plată de 
rechiziții cu 25.000 lei mai mult decât avea dreptul să primească. S-a 
denunțat faptul la minister și s-a numit în consecență ca comisari de 
cercetare asupra acestui fapt un domn ales la colegiul II de Senat și 


cumnatul alesului col. II de Cameră. Rezultatul cercetărilor a fost că faptul 
s-a făcut mușama și acum se pot aduce dovezi că numiții comisari 
cercetători s-au lăsat a fi mituiți. Parchetul nu cutează să atace pe senatorul 
guvernamental și pe cumnatul deputatului roșu. 

Și mai sunt încă multe alte fapte asupra cărora în curând se va face 
lumină, poate chiar în Camere. 

Care va să zică justiția nu poate face nimica în contra tâlharilor de bani 
publici, contra mituiţilor, deoarece acești domni sunt patrioți înregimentaţi 
ai partidului roşu. Justiţia nu poate să-și facă datoria, pentru că abuzatorii și 
mituiţii, de la notarul de sat până la treptele cele mai nalte administrative, 
sunt organizați și constituiți într-un fel de bandă împrăştiată pe tot pământul 
românesc, şi ai cărei membri se susțin și se apără reciproc când sunt cumva 
ameninţaţi de loviturile dreptăţii. 

Și această bandă, când se află în opoziţie, poartă pe steagul său firma de 
„regimul virtuţii“, iar după ce au luat cu asalt puterea se numește „guvernul 
partidului liberal-naţional“. 

[27 mai 1879] 

De ceea ce ne temem noi mai mult în împrejurările de față e ca nu 
cumva și Camerele actuale să fie insuflate de același spirit de pospăială și 
superficialitate care distinge generaţia actuală în defavorul ei de cele 
trecute. 

Fără cele mai slabe cunoștințe istorice, fără a fi recunoscut că, mai cu 
seamă în ştiinţele ce ating statul şi societatea, nu există nici un adevăr 
absolut și că toate dispoziţiile câte ating viaţa juridică și economică a naţiei 
trebuie să rezulte înainte de toate din suprema lege a conservării 
naţionalităţii şi a ţării, cu orice mijloc şi pe orice cale, chiar dacă mijlocul și 
calea n-ar fi conforme cu civilizația şi umanitarismul cari azi formează 
masca şi pretextul sub cari Apusul se luptă cu toate civilizațiile rămase 
îndărăt sau eterogene, tinerii noştri au luat drept bun tot ce se poate citi în 
câţiva ani în autori franceji şi germani, dispensându-se cu desăvârșire de a 
mai gândi și ei înşii ceva, de a mai cerceta şi ei înşii. 

Astfel, fără a discuta sau gândi, s-au introdus cu toptanul legi străine în 
toată puterea cuvântului, cari substituie pretutindenea și pururea în locul 
noțiunilor nație, ţară, român, noțiunea om, cetăţean al universului, fie din 


Berber, din Nigritania, din China sau în fine extract de Galiţia. După 
capetele înțelepte şi stup de liberalism ale epocei noastre, o nație ca a 
noastră, ieşită de ieri-alaltăieri din stadiul păstoriei, înzestrată, e drept, cu 
multe daruri, dar nedeprinsă la artele și munca apusenilor, trebuia pusă 
neapărat pe aceeași linie cu apusul, trebuia să concureze ca egal cu egal cu 
toate naţiile şi toate civilizațiile, trebuia să stea cu toată Europa în 
raporturile de liber schimb și de liberă așezare reciprocă, în cari stau 
întreolaltă Francia și Anglia bunăoară. 

Ce s-au întâmplat în urma acestui americanism introdus ca sistem în 
viaţa statului nostru? 

Mai întâi s-a creat goluri artificiale în viaţa statului pentru cari se cereau 
cu totul alte individualități decât acelea cari s-au grămădit în ele. Un sistem 
reprezentativ, întins ca o rețea asupra ţării întregi, influinţat însă totdauna în 
mod absolut de guvernul central, și-au format în fiece părticică organele 
sale, sub forma de consilii judeţene, consilii comunale, consilii de 
instrucțiune, consilii în sus şi în jos, care nici ştiau ce să consilieze, nici 
aveau ce reprezenta decât pe persoanele din care erau compuse. Mii de 
funcțiuni noi s-au înfiinţat cari să garanteze exercițiul libertăţilor publice și 
private, dar s-au ocupat de oameni cari nici ştiau ce însemnează întreagă 
organizația aceasta. Toate brațele cât puteau munci sau produce ceva 
folositor s-au detras ramurilor de activitate economică pentru a aspira la 
funcțiuni publice, încât, în locul întrecerii pe calea industriei şi a muncei în 
genere, viața naţiei se preface într-o întrecere în palavre, într-o luptă pentru 
puterea statului ca mijloc de existență. O deplasare generală începe în toată 
România. Oameni fără ştiinţă, fără onestitate şi fără avere se grupează în 
toate părţile ţării în partid radical, şi fiecare din aceşti pitici se simte egal cu 
oamenii cei mai avuţi și cei mai inteligenţi ai țării. Unde chiar roșilor nu le 
ajung indivizi spre a umplea cu ei aceste goluri create în mod artificial, 
acolo ei întind mâna în pușcăriile țării sau în cele străine pentru a scoate 
deputaţi de coleg. IV din ele, făcând astfel, din vrun scriitor sătesc din 
Ardeal, urmărit pentru escrocherie, profesor de școală secundară şi deputat 
în Sfatul țării. Lista detaliată a alegătorilor colegiului I de Argeș, pe care o 
publicăm și azi în capul foii, arată ce fel de nație este aceea în care noi n- 
avem încredere; este anume partea aceea a nației care trage pe sfoară clasele 
muncitoare și pozitive ale poporului, trăind de pe spinarea lui fără a-l 
compensa prin nimic, nici prin știință, nici prin onestitate, nici prin avere. 

lată rezultatul pospăielii şi a superficialităţii de ieri. 


Teamă ne e dar şi astăzi că asemenea o samă de advocaţi buni, cu darul 
vorbirii vor tranşa şi cestiunea arzătoare a evreilor, care poate deveni 
cestiunea complectei dezmoșşteniri a poporului românesc, tot cu fraze 
umanitare și cu fineţe de distincţiuni juridice, fără a se ţinea seamă nici de 
trecutul acestui popor, nici de lipsa lui de experienţă și de slăbiciunea lui 
economică, nici de lipsa lui de cultură. Ne temem în sfârșit ca nația 
cosmopolită a d-lui C.A. Rosetti să nu biruiască pe adevărata nație 
românească. 

Nu cu fraze și măguliri, nu cu garde naţionale de florile mărului se 
iubeşte și se creşte naţia adevărată. 

Noi o iubim aşa cum este, cum a făcut-o Dumnezeu, cum a ajuns prin 
suferinţele seculare până în zilele noastre. O iubim sans phrases. În privinţa 
frazelor frumoase și protestațiunilor de uliţă și de profesii de credință 
suntem atât de săraci, încât însuşi d. Simeon Mihălescu şi bancherul 
Warsawsky ne-ar putea da lecţii de retorică; dar o iubim fără a-i cere nimic 
în schimb, nici chiar încrederea ei, atât de lesne de indus în eroare, nici 
chiar iubirea, înădită azi la lucruri străine şi la oameni străini. Și chiar dacă 
amintirea noastră ar pieri în umbra vremilor și s-ar șterge din memoria 
tuturor, tot pe aceeași cale a conservării naţionalităţii şi țării vom stărui, fără 
a face în această supremă privire nici o concesie primejdioasă ideilor 
veacului. Cine în această privire nu e pentru noi e contra noastră. 

[29 mai 1879] 
Cestiunea Warszawsky-Brătianu-Mihălescu e desigur pagina cea mai 
neagră din istoria celor din urmă ani ai României. Neauzit va fi și va 
rămâne pentru toți timpii ca tocmai capetele supreme ale administrației 
române, refuzând pe de o parte cu stăruință rechizițiile convenite cu 
guvernul unui stat mare, să le acorde totuşi unui bancher; neauzit, ca ceea 
ce o împărăție nu câștigă, să câștige personalele mijloace ale unui gheșeftar. 
Noua scrisoare pe care ne-o trimite d. Moldoveanu arată în sfârșit că 
meschinăriile întrebuințate aici în ţară contra intendenţii imperiale a silit-o 
pe aceasta să acorde transpoarte aceluia cu care și guvernanţii noştri erau 
dispuşi a se înțelege prin personale mijloace. 
Totodată ni se arată și pagubele sau, mai bine zicând, obiectul asupra 
căruia s-au tocmit și pe care l-au împărţit între ei gheșeftarii ruși cu capii 


liberalismului din România. Cincizeci și una de milioane de franci erau la 
mijloc. 
Dar lăsăm să vorbească scrisoarea însăși. 


€ 


[30 mai 1879] 

În zadar am încercat a afla pân-acuma ce au de gând radicalii în 
cestiunea evreilor. Organul guvernului găseşte că pagina sa întâia stă prea 
sus ca producțiune literară pentru a se ocupa cu această cestiune de o 
greutate fără seamăn și numai în treacăt a catadicsit a ne spune că programa 
ziarului este aceea espusă de d. Emil Costinescu într-o adunare electorală și 
tipărită într-un suplement al „Românului“. 

Acea programă însă e un discurs lung pe o coală-ntreagă de tipar cu 
garmond în care, per longum et latum, se debitează o mulțime de 
inexactități istorice şi de altă natură, cu cari nu ne vom ocupa, căci minima 
ştiinţă de carte a liberalului în cestiune ne dispensează de la cercetarea 
teorilor sale și superficiale. N'avem a face decât cu capătul acelui lung 
discurs, ce cuprinde soluţiunea pe care „Românul“ și-o apropie ca program 
al marelui partid liberal. Iată dar soluțiunea d-lui Costinescu: 


Asemene favoruri nu ni le pot cere nişte state civilizate ca Franţa, Italia şi Anglia, 
ele nu ne pot pretinde să dăm străinilor de religiune mozaică nește avantagie de care 
nu se pot bucura supușii lor creştini. 

Egalitatea cea mai perfectă pentru supușii lor, de orice religie ar fi, iacă ce le 
dăm. Nici nu se poate cere mai mult, iar noi suntem destul de garantați. 

lată cum cred eu că trebuie să procedăm: 

O dată aliniatul II al art. 7 din Constituţie suprimat, orice deosebire pentru cauză 
de regiune dispare. De aici înainte nu mai avem a face decăt cu străini, de orice religie 
ar fi ei. Toți locuitorii ţării cari nu s-au bucurat în trecut de drepturile cetăţeneşti sunt 
din acel moment niște străini cari pot dobândi deopotrivă împământenirea, conform 
legilor ţării. 

Atunci declarăm că în termen de atâtea luni, șase luni spre esemplu, toții străinii 
născuţi în ţară cari nu s-au bucurat niciodată de o protecţiune străină, după cum zice 
art. 8 din Codicele civil şi cari prin urmare au tras până acum la sorţi, să vie să-și 
producă titlurile la cetăţenia română, deoarece tragerea la sorți să consideră ca o 
opţiune pentru naționalitatea română. 

Toţi acei cari nu se vor prezinta în acest termen naintea autorităţilor sau 
comisiunilor instituite anume, după cum se va crede cu cale, vor fi consideraţi ca 


străini prin singurul fapt al neprezintării lor şi nu vor mai putea dobândi drepturile 
cetățenești decât conform art. 16 din Codicele civil. 

Astfel am dat satisfacere Tratatului de la Berlin și am rezolvat cestiunea evreilor 
pe baza unor principie de drept solide. 

Dar aceasta nu este decât prima parte a soluţiunei ce susțin eu. Vin acum 
garanţiele ce trebuiesc date intereselor naţionale și economice ale României. După cât 
am dezvoltat soluțiunea mea până aici, tot rămâne art. 8 în Codicele civil; tot rămâne 
proprietatea rurală, cea mare şi mai cu seamă cea mică, amenințată. 

Ei bine, eu cer ca art. 8 din Codicele civil, modificându-se, să se introducă în 
Constituțiune. Dacă-l modificăm şi-l lăsăm tot în Codicele civil, poate să fie în urmă 
remodificat de o altă Cameră ordinară, și atunci evreii iar vor putea să parvină în masă 
la cetățenie prin simpla opţiune. 

Eu cer dar suprimarea art. 8 din Codicele civil şi adoptarea unui alineat la art. 7 al 
Constituţiunei, după care străinul de orice religiune, născut în ţară şi care nu s-a 
bucurat niciodată de o protecţiune străină, să fie dispensat de stagiu, însă tot la 
Camere să vie să i se acorde drepturile de cetățean. Prin aceasta am luat o garanție 
puternică, fără să ni se poată striga: persecuţiune religioasă. 

Apoi, fiindcă trebuie să dăm timp poporaţiunilor noastre rurale de a se deştepta și 
de a ajunge la acel grad de cultură prin care să-şi poată apăra singure interesele în 
contra cămătarilor şi esploatatorilor de tot felul, trebuie să cerem ca pământurile 
țăranilor să fie declarate prin lege nealienabile încă pentru 30 ani, sau vânzările să 
nu să poată face în acest period decât între foștii clăcași, şi fiindcă evreii şi străinii în 
genere n-au fost niciodată clăcași, ei nu vor putea să cumpere pământurile sătenilor. 

Prin această a doua garanţie salvăm moşioara ţăranului, singura lui avere. 

Rămâne acum proprietatea mare rurală. 

În alte ţări, în Anglia spre exemplu, proprietatea rurală este un drept politic. Nu 
poate să fie proprietar rural decât cetățeanul englez. Ar trebui să facem şi noi acelaș 
lucru, cu atât mai mult că la noi dreptul electoral, primul din toate drepturile politice, 
se regulează în colegii după proprietate. Zicându-se reprezentantul proprietății mari 
sau proprietății mici se zice reprezentantul pământului. Ar trebui dar ca pământul să 
nu poată aparține decât cetățeanului român, pentru ca să nu fie lipsit de dreptul politic 
ce este legat de dânsul. Prevăd însă că anevoie se va putea dobândi aceasta; greutatea 
cea mare avem s-o întâmpinăm tocmai din partea proprietarilor mari. Acei cari au să 
se rădice în contra acestei dispoziţiuni au să fie tocmai conservatorii, cari fac atâta 
paradă de patriotism astăzi; deja i-am auzit zicând că printr-o asemenea măsură 
moșiele ar pierde din valoarea lor. 

Mă tem dar că această garanţie va fi foarte anevoie de luat. Afară de aceasta ea nu 
este decât o jumătate de garanţie: din nenorocire se găsesc oameni, tocmai din aceia 
ce strigă mai tare, ce vor să monopolizeze tot patriotismul în această cestiune, cari se 
fac mijlocitorii evreilor şi cumpără moșii pe sub mână pentru dânşii. 

Prin urmare, chiar dacă am dobândi-o, această garanție nu va fi decât o jumătate 
de garanţie; garanţie reală și eficace va fi numai cea luată în privirea proprietăţii 
ţăranului, care are în adevăr și cea mai mare trebuinţă de a fi protegiată. 


Este încă o garanţie de luat căreia eu unul îi dau o mare însemnătate. Comunele 
noastre rurale sunt esploatate într-un mod nedemn mai cu seama de cârcumari străini. 
Nu mai zic evrei, căci din momentul ce se va modifica art. 7 din Constituţiune, nu va 
mai fi vorba de evrei ci de străini, de orice religiune. 

Fi bine, pentru ca să punem pe cât se poate capăt acestei esploatări a 
poporaţiunilor rurale, am putea adopta — nu negreșit prin Constituţiune, ci printr-o 
lege specială — o măsură împrumutată de la poporul cel mai liberal, de la englezi. 

În Englitera nu poate nimeni să fie cârcimar decât în virtutea unei patente 
reînnoite pe fiecare an de magistratul comitatului. Dacă se rădică vreo reclamaţiune în 
contra unui cârciumar, magistratul comitatului are dreptul de a-i refuza reînnoirea 
patentei. 

Putem adopta şi noi această măsură, luând-o de la poporul cel mai civilizat. 

Dăm această atribuţiune a magistratului comitatului din Englilera consilielor 
noastre judeţene; și dacă într-o comună d. Ițik, spre exemplu, se va purta rău, va ruina 
prin camete pe locuitori sau îi va învenina cu băuturi falsificate, consiliul judeţean va 
interzice fără apel acelui d. Ițik dreptul de a fi debitant de băuturi spirtoase. 

Astfel vom aplica la noi o lege din civilizata Anglie și nimeni nu ne va putea zice 
nimic. 

Mă rezum. 

În ceea ce priveşte acordarea egalității tuturor drepturilor la evrei, cred că trebuie 
să ne mărginim numai la cei născuţi în ţară, cari nu s-au bucurat niciodată de o 
protecțiune străină și cari și-au dat impozitul sângelui, trăgând până acum la sorţi, căci 
de aci înainte mulţi ar trage la sorți dacă ar şti că aceasta este de ajuns spre a deveni 
cetățeni români. Toți ceilalți sunt considerați ca străini, și dacă voiesc să dobândească 
împământenirea, n-au decât să vină a o cere individual de la Camera, ca și străinii 
creştini. 

Pe de altă parte, cred că trebuie să se înscrie în Constituţiune și în alte legi 
garanţiile pe cari le-am enumerat şi altele cari s-ar mai crede necesare. 

Aceasta este, d-lor, soluţiunea pe care o cred eu şi de natură a mulțămi pe Europa, 
şi echitabilă din toate punctele de vedere, și conformă cu interesele țării. 

Am o convingere atât de puternică în eficacitatea acestei soluţiuni încât, dacă aș fi 
partizan al guvernului sau în opozițiune, dacă aș fi în Cameră sau simplu cetățean 
publicist, în orice împrejurări ale vieței mele, nu voi susține nici o altă soluțiune, căci 
numai aceasta, după mine, poate salva naționalitatea română de orice pericole, numai 
aceasta poate da satisfacere tuturor intereselor politice, naționale și economice ale 
României. 


Ceea ce va fi observat orice cititor din șirurile de mai sus e că pe d. 
Costinescu îl preocupă drepturile politice, deşi suntem de mai înainte siguri 
că evreii nici nu vor aceste drepturi, căci nu ţin deloc la onoarea de a fi 
concetăţenii d-lor Costinescu, Pătărlăgeanu, Mărgăritescu, Pundescu ș.a. 

lată o cestiune nespus de indiferentă și pentru poporul român, căci 
totuna este pentru dânsul dacă palavragii politici ai Bucureştilor vor fi greci, 


bulgari sau ovrei. 

Cât pentru deplinătatea drepturilor civile, cestiunea de căpetenie, d-nu 
Costinescu admite egalitatea cea mai perfectă pentru toți supușii străini de 
orice religie ar fi. 

Și fiindcă supușii străini sunt egali cu românii în această privire, iată 
egalitatea cea mai perfectă între români și evrei. 

Noi îl asigurăm pe d. Costinescu că Cremieux şi Montefiore n-ar cere c- 
o iotă mai mult decât ceea ce dă d-lui evreilor. 

Evreii sunt totdeuna gata de a recunoaşte d-lui Costinescu și tuturor 
radicalilor privilegiul esclusiv de debitare de palavre politice, numai ei să 
poată cumpăra moşiile statului şi cele particulare, să puie mâna în oraș şi 
sate pe orice negoţ şi orice industrie, c-un cuvânt să aibă toate drepturile 
civile ale românului, fără a avea neplăcuta datorie de-a servi în armată. 

Iată dar care va fi urmarea soluţiilor d-lui Costinescu: 

1) Moşiile statului, a cincea parte a teritoriului României, scoasă deja în 
vânzare prin emiterea de bilete ipotecare, se vor cumpăra de evrei. 

2) Moşiile răzășești care nu sunt ale foştilor clăcaşi se vor cumpăra 
sistematic de evrei. 

3) Moşiile particularilor vor fi, în Moldova cel puţin, pe aceeași cale. 

Toate acestea sunt însă peste două din trei părți din teritoriul României. 

Să se mai adaoge, pe lângă toate acestea, acapararea a tot negoțul și 
industria şi rezultatul final al singurei soluţiuni care poate salva 
naționalitatea română, după d. Costinescu, e lesne de prevăzut. 


€ 


O SERATĂ LITERARĂ. DESPOT VODĂ 


[Articol cu paternitate incertă] 

[30 mai 1879] 

Vineri seara, la d. Titu Maiorescu, a avut loc o serată extraordinară a 
Societăţii literare „Junimea“, unde d. Vasile Alecsandri a citit noua d-sale 
producţie Despot Vodă, dramă în 5 acte în versuri. 

Între asistenţi, cari erau în număr de peste treizeci, se aflau dd. Barit, 
Babeși, Roman, Hăsdeu, Hodoș, Maniu, Caragiani, membri ai Academiei, 
d. I. Jarnic, romanist și profesor de filologie din Viena, dd. Circa, Frollo, 
Haret, D.A. Laurian, Șt. Mihăilescu, Manliu, profesori, câţiva deputaţi și 


senatori şi mai mulți membri ai „Junimei“ din Iaşi, unii împreună cu damele 
lor. 

Citirea dramei Despot Vodă a făcut cea mai bună impresie asupra acelui 
distins auditor, și serata s-a sfârșit tocmai după miezul nopţii, când asistenții 
s-au retras; fiecare dintr-înșii împreună cu oaspeţii au mulţumit poetului de 
onoarea ce le făcuse venind în sânul Societăţii și citindu-le noua sa 
producţie. 

Asupra acestei producţii dramatice suntem scutiți de a mai face vreo 
laudă banală; credem a fi spus destul arătând numele autorului și cine erau 
auditorii cari i-au dat admiraţia lor întreaga. 


€ 


[1 iunie 1879] 

Oricum am întoarce cestiunea evreilor şi din orice lature am privi-o, 
caracterul ei adânc imoral nu i se poate lua și, oricât de mici şi neînsemnate 
ar fi concesiile făcute în această privire, ele totuși vor fi recompensa unui 
act de trădare, votată de cătră cei trădaţi. Puterile europene ştiau bine că așa 
este: ba oricare din ele, în poziţia noastră, ar fi refuzat net de a da ascultare 
unor asemenea cereri, iar pe inițiatorii unor asemenea cereri i-ar fi aşteptat 
în alte ţări, după loc și oameni, ici spânzurătoare, dincolo Sibiria, dincolo 
iar închisoarea pe ani ori pe viață. Acest caracter îl păstrează cestiunea şi 
conştiinţa juridică a ţării, credința ei în dreptate e adânc rănită, orice spirit 
onest e indignat de procedarea evreilor, cari răsplătesc ospitalitatea ce li s-a 
dat în ţara aceasta, fără ca ei s-o merite, prin cea mai neagră ingratitudine, 
atârnând cestiunea lor ca o sabie a lui Damocle asupra creştetului nostru. 

Puterile europene însă au o scuză. Îndată ce am pune cestiunea pe acest 
tărâm, ne-ar putea răspunde: „De ce v-aţi înfierbânta oare atâta, când vedem 
că în ţara voastră trădarea, cea mai neagră trădare, e în genere 
recompensată? Oare cei ce-au pus pistolul în pieptul lui Vodă Cuza nu au 
căpătat recompense naționale? Oare nu sunt ei bine văzuţi în societate, nu 
sunt ei senatori, deputaţi, nu pot ajunge miniştri? Dacă dar până și oamenii 
ce şi-au călcat jurământul lor militar, cei cari au proclamat răsturnarea 
domniei şi republica, se bucură de deplină impunitate și-și împodobesc 
pieptul cu semnele de distincţiune cari nu se dau decât fidelității absolute, 
de ce evreii să nu aștepte asemenea justa recompensă a actului lor de înaltă 
trădare? Înţelegeţi dar o dată că voi nu intraţi nici în rândul, nici în logica 
altor ţări. Pentru voi e bine ceea ce pentru alții e rău: la voi adevărul e 
minciună și minciuna adevăr, la voi amăgitorul cel mai mare e totodată 
omul cel mai mare; la voi o bandă cosmopolită de esploataţie se numeşte 
partid naţional-liberal; este dar în logica dezvoltării de la voi ca evreii să 
pretindă că ei sunt adevărații coloni ai lui Traian, adevărații români, şi că 
voi sunteţi cei cari uzurpaţi drepturile lor“. 

Și acest răspuns nu ni l-ar putea da numai puterile europene; ni-l dă 
chiar „Românul“, organul oficios al partidului Warszawsky—Mihălescu, în 
n-rul lui de la 30 mai, unde umple două coloane și jumătate cu acuzări de 
înaltă trădare la adresa partidului conservator. Intră oarecum în logica 


acestor oameni de-a numi trădători tocmai pe bărbaţii aceia cari neam de 
neamul lor, prin veghearea şi fidelitatea lor nestrămutată, au mănţinut țările 
acestea în independență aproape deplină de la 1290 începând și până în 
zilele noastre, adecă curs de șase secole aproape. 

lată ce zice „Monitorul Văcăreștilor“ la adresa noastră: 


Chiar dacă ne-ar lipsi orice informațiune pozitivă despre întreaga urzire a 
complotului ale cărui unelte a primit a fi conservatorii, chiar dacă nu am avea științe 
despre fapte și nume cari joacă un rol în această întunecată istorie, înfăţişarea actuală 
a partidei conservatoare, apucăturile ei de astăzi în Camere și în ziare ne-ar da cheia 
mecanismului secret care-l face a se mișca. 


Noi somăm pe onor. redactori ai „Monitorului Văcăreştilor“ (alias 
„Românul“) să binevoiască a ne împărtăși în termen de 48 de ceasuri ce 
informaţțiuni pozitive despre întreaga urzire a complotului au, ce ştiinţă au 
despre fapte şi nume care joacă un rol în această întunecată istorie? 

Dacă nu ne veţi răspunde clar și fără înconjur sunteţi niște infami 
calomniatori! 

lată calea de a vă reabilita în opinia publică. Daţi pe faţă toate scrisorile, 
toate actele, toate numele, pe cari negreşit trebuie să le fi având dacă 
cutezaţi a arunca asupra conservatorilor acuzarea înţelegerii cu străinii. 

Cari sunt apoi apucăturile partidului conservator, cari sunt planurile lui 
ascunse, cari lovirile ce nu vrea a le distăinui? 

Ce avem de tăinuit, ce de destăinuit? Cum că conservatorii nu vor să 
stea de vorbă cu voi e foarte natural, căci aceasta ar presupune că voi sunteți 
de bună-credinţă şi, nefiind decât amăgitori, oameni ai silei și protectori de 
escrocherie, purtându-vă în Camere chiar ca bandiții de codru, introducând 
în mijlocul vostru oameni cari au fost aleși prin călcarea unor texte pozitive 
de lege şi prin înşelăciune, vă daţi pe fiece zi testimoniul că un om onest nu 
poate sta la vorbă cu voi în înțelegere amicală, ci numai public, în faţa 
lumii, ca înaintea tribunalului. 

Conservatorii, stând cu voi de vorbă în particular, ar face efectul unor 
gazde de hoţi, ar acoperi cu numele lor turpitudinile voastre, v-ar da mâna 
ca să vindeți Moldova cum aţi vândut pe țăranii din opt ţinuturi lui 
Warszawsky, precum aţi înstrăinat Basarabia, precum sunteţi în stare a 
vinde tot pentru ca să staţi la putere şi să aveţi pânea de toate zilele, pe care 
pe cale onestă nu sunteți în stare a o câștiga. 


Și vă miraţi de ce conservatorii sunt mândri și rezervaţi? Dar cum poate 
fi altfel un om onest care e silit de interesele supreme ale țării de a sta 
alături cu partidul Warszawsky—Mihălescu? 

E, poate fi împărtășire frăţească de opiniuni? Aveţi voi opiniuni? Aveţi 
voi în genere pic de onoare care să dea tărie cuvintelor voastre, pentru ca un 
om să vă poată crede? 

Vorbit-aţi de când sunteţi o singură dată adevărul? Mai aveţi voi, cei 
înfierați cu semnul lui Cain, cu semnul fratricizilor, dreptul de a pretinde 
lămuriri de la cineva? 

Aveţi voi dreptul de a suspecta pe cineva când toată existenţa voastră e 
o sumă de acte suspecte și vrednice de pedepse? 

Am arătat pân-acuma în ce consistă soluţiunea propusă de „Românul“. 
D. Costinescu, după o coală de tipar de calificaţiuni rele la adresa evreilor, 
urmând principiul sofistic că cel pe care îl aperi cată să-l batjocoreşti ca să 
nu bage de seamă lumea că-l aperi, vine la concluziuni atât de evreofile 
cum nici Alianţa izraelită nu le-ar fi dictat mai cu asprime pentru români. 
Trece-va fără nici o rezervă, fără nici o tranziţiune deplina egalitate civilă 
prin Camerele actuale? 

Nu ştim. 

Știm numai că pericolul e cumplit de mare și radicalii cumplit de 
corupți. 


€ 


[2 iunie 1879] 

Aflăm că d. N.T. Moldoveanu ar fi fost arestat după avizul procurorului 
de la Turnu-Măgurele. 

În sfârşit administrația bandiţilor roşii au căzut în mreaja foarte fină pe 
care d. Moldoveanu i-a întins-o de luni încoace. Deodată cu arestarea d- 
sale, care trebuie să-i fi cauzând bucurie, se va descoperi o reţea întinsă de 
hoţii şi falsificări liberale, încât temniţele nu vor fi destul de largi pentru a 
încăpea pe marele partid. 

În legătură indirectă cu arestarea aceasta stă şi încurânda sosire a unui 
comisar imp. rusesc pentru regularea despăgubirilor. 


€ 


AFACEREA N.I. MOLDOVEANU 


[3 iunie 1879] 

De când sunt roşii la putere administraţia întreagă s-a împânzit cu fel de 
fel de Mihăleşti şi numai pe ici pe colo justiția descopere câte ceva ca din 
întâmplare, pe când, dacă procedarea ar fi sistematică și energică, nu știm 
zău dacă marele partid naţional-liberal n-ar trebui să se bucure, aproape fără 
escepţii, de umbra blagoslovită a Văcăreștilor. 

Mai zilele trecute auzirăm că sămeşia și comisia de rechiziție din 
judeţul Dolj s-a mutat la pușcărie, „fiind indicii grave de culpabilitate ca 
complici în falsificarea unor acte de rechiziţii““ — zice „Monitorul oficial“. 
Dar rechiziţiile noastre sunt încă o jucărie pe lângă falsificările de acte 
doveditoare de păgubi pe care armata rusească le-ar fi cauzat bogătașilor de 
liberali. Un adevărat trafic s-a făcut cu aceste acte constatând pagube 
fictive. Ba s-aude chiar că în multe judeţe guvernul central — sub inspirația 
directă a d-lui I.C. Brătianu — a cumpărat voturi de alegători cu asemenea 
acte. 

D. N.T. Moldoveanu, urmărind unul şi același scop de un timp încoace, 
de-a da pe faţă turpitudinile administrative ale roşiilor în timpul războiului, 
turpitudini care pe el personal l-au ruinat, a voit să constate cu probe vădite 
şi pipăite cu câtă ușurință și neregularitate se fac din partea autorităților 
roşii acte de evaluaţiuni a pretinselor păgubi cauzate de armata rusească în 
diferite localităţi şi au cerut în martie, anul curent, primarului din comuna 
Orbeasca, ca procurator din partea arendașului acelei moșii, să facă un 
asemenea act, ceea ce s-a şi efectuat, fixându-se o sumă fictivă de 273.000 
lei. 

Nu poate fi cea mai mică îndoială că de o asemenea despăgubire nu se 
putea folosi d. Moldoveanu, căci, nefigurând ca suferitor al pagubei, nu i se 
poate atribui nici intenţiunea frauduloasă, prin urmare nici infracţiune a 
legei penale; cu atât mai puţin cu cât faptul s-a mărginit în obținerea acelui 
act fără să se fi servit sau să fi avut de gând a se servi cineva de dânsul spre 
a pretinde de la comisia respectivă încuviințarea despăgubirii, conform 
regulelor stabilite în asemenea pricini. 

Destul numai că d-sa a avut o probă evidentă cum că asemenea acte 
trebuie să se mai fi format, că pe baza lor trebuie să se fi făcut pretenţii de 
despăgubire aprobate de comisii şi că nu s-a făcut nici o cercetare în 
privirele, fiind ele negreşit opera unor persoane cu înalte protecţiuni, ceea 


ce s-ar putea constata cu siguranță dacă s-ar depune aceeași ardoare și 
același zel ce s-au depus când a fost vorba de Moldoveanu, acuzat de fals în 
acte publice. 

O asemenea acuzaţie nu dă a se bănui că ea este recompensa ce i se 
menaja pentru c-a avut fericirea de a displace unora prin curajul cu care a 
dat la lumină daraverile rechiziții Warszawsky et comp.? 

Ceea ce ne confirmă şi mai mult în această opinie este modul cu care 
vedem că s-a procedat în privinţa d-lui Moldoveanu pentru acea acuzare. 

Judecătorul de instrucţie de pe lângă trib. Teleorman, sesizat de lucrarea 
primarului comunei Orbeasca relativă la actul de evaluaţiune în chestie, 
calificat de fals în acte publice, s-a adresat prin comisiune rogatorie la unul 
din d-nii judecători de instucţie al Trib. de Ilfov, spre a lua interogatoriu d- 
lui Moldoveanu, aflat în București, cerând totodată a fi și depus. 

După luarea interogatoriului, d. judecător, negăsind bineînţeles o 
gravitate în acel fapt din partea inculpatului, l-a lăsat în libertate. 

D. judecător de instrucție de pe lângă Trib. Teleorman, văzând cererea 
sa nesatisfăcută în parte, s-a gândit după mai mult timp de chibzuire că-și 
poate lesne îndeplini dorinţa, trimițând de-a dreptul de la d-sa în contra d- 
lui Moldoveanu un mandat de aducere, și astfel, pe baza unui asemenea, d. 
Moldoveanu în noaptea de la 31 mai a fost ridicat dintr-o grădină publică și 
condus la poliție unde a fost arestat sub sentinele fără a putea comunica cu 
nimeni pân-a doua zi, cu toate că nu există în contra sa nici măcar un 
mandat de depunere sau de arestare, conf. art. 100 din proc. pen., ci numai 
un simplu mandat de aducere, căruia d. Moldoveanu nici a refuzat a se 
supune, nici a cercat să scape, încât să se întrebuințeze măsura 
constrângerii, prevăzută la art. 101, aceeaşi procedură. 

D. Moldoveanu, în faţa unei asemenea urmări neregulate, a parvenit să 
se adreseze cătră d. ministru de justiţie şi către d. prim-procuror prin 
petițiuni cu următoarea cuprindere: 

Domnule ministru, 

D. judecător de instrucţie de pe lângă Tribunalul de Teleorman, printr- 
un mandat ce a emis la 29 mai, ordonă aducerea mea din București înaintea 
d-sale, sub motivul că urmează să mă interoge asupra unu falș pentru care 
aş fi inculpat. 

Asupra acestui fapt am fost deja interogat, după o comisiune rogatorie, 
de d. judecător de instrucţie al cabinetului 5 de aici. 

Având în vedere cele espuse, 


În vedere că eu mă aflu constrâns la poliţia capitalei, fără să fi refuzat 
de-a mă supune la mandatul de aducere, nici să fi cercat să scap, precum la 
art. 101 pr. pen. se indică: 

În vedere că eu mă aflu afară din judeţul ofițerului care a dat acest 
mandat şi la o depărtare de mai mult de două miriametre, cer a se aplica în 
contră-mi dispoziţiile art. 102, adecă să fiu condus înaintea unui d. procuror 
al acestui judeţ unde mă aflu, spre a da un mandat de depunere și a se 
îndeplini dispoziţiile art. 103 şi 104 din pr. pen. 

Plin de încredere în iubirea de dreptate ce vă caracterizează, sper că 
legitima mea cerere se va îndeplini. 

Primiţi etc. 

Semnat. N. Moldoveanu 

Legala însă cerere a d-lui Moldoveanu a rămas, nu ştim pentru ce, fără 
rezultat, trimițându-se d-sa de la închisoarea poliției la prefectura de Ilfov, 
unde-a mai stat sub pază până a doua zi, la 1 iunie curent, când a fost pornit 
spre Turnu-Măgurele. 

Vom vedea și acolo ce-l mai aşteaptă. 

e 

În n-rul de ieri al „Timpului“ sub impresia celei întâi ştiri, ni s-a părut 
că d. Moldoveanu însuși ar fi crezut că e timp a cere cercetare în privirea 
acelui act despre a cărui existenţă și înțeles d-sa ne-a informat cu mult 
înainte de-a fi vorba despre vro cercetare în această cauză. Acest act de 
pagubă fictivă, împreună cu multe altele, va servi de probă când d-nii 
liberali se vor grămădi să ia despăgubiri pentru daune fictive. 

Nu ne aducem aminte ca în vro epocă România să fi avut în fruntea ei, 

ca astăzi, un guvern dușman intereselor și existenței ei. Pentru întâia dată ni 

se-ntâmplă ca guvernul să reprezinte de-a dreptul străinătatea şi pretenţiile 

ei zdrobitoare, să ţie în faţa ţării art. 44 al Tractatului de la Berlin şi să ne 
zică „punga sau viaţa“. 

Guvernul Warszawsky—Mihălescu e însărcinat de a răsplăti cu de 

prisos un act de înaltă trădare, adresarea evreilor cătră străini ca, sau să li se 

dea drepturi, sau să nu mai existe România. Cine se putea însărcina mai 


bine cu această misiune decât oamenii cari răsplătesc cu decoraţii și 
recompense naţionale actele celei mai negre trădări? 

Aceşti călăi ai Alianţei izraelite se apropie dar de noi fără a spune ce vor 
şi ne spun de-a dreptul prin foile lor, redijate de greci și de jidani: „lată 
osânda de moarte! Ce ne daţi să vă lăsăm cu suflet? Am scos pân-acum a 
cincea parte a pământului României în vânzare prin emiterea de bani de 
hârtie. Mai rămân moșiile particulare, cele răzășeşti, meseriile şi negoţul în 
oraşele "Ţării Româneşti. Daţi-le pe toate la dispoziţia elementelor pripășite 
din ţări străine, proclamaţi egalitatea între român în ţara lui și orice venitură 
din lume şi atunci vă lăsăm cu suflet. Să vedem. Poate că de spaimă ne veţi 
da mai mult decât ne trebuie. Ce-i daţi sărmanei Alianțe ca să vă lase cu 
viață?“. 

Aceasta e atitudinea guvernului patrioților, după cum ne spune 
„Românul“. 

Tocmeală dușmănească, fără ca să s-arate ce voiește guvernul. 

Numai într-un singur rând „Românul“ declară că discursul electoral al 
d-lui Costinescu e programa lui. Cu două trăsături de condei însă se vedea 
că, după o coală plină de batjocuri mai cu seamă asupra feudalităţii creştine 
şi a boierilor din Moldova, d. Costinescu propunea deplină egalitate civilă şi 
numai restricțiuni în privirea drepturilor politice. Adecă, Alianţa izraelită nu 
cere nici ea mai mult. 

Dar acestor oameni nu le-i destul atâta. Până și meritele domniei 
naţionale ale lui Vodă Cuza, căruia ei i-au pus pistolul în piept, vor să și le 
atribuie șie. Ei își atribuie secularizarea moșiilor mănăstirilor închinate, 
Unirea Principatelor, împroprietărirea ţăranului şi apoi ei, pe care Vodă 
Cuza i-a tratat între patru ochi cu biciuşca de călărie și cu izbituri cu 
piciorul pe uş-afară, mai cutează a zice că de la 1848 și pân-acuma orice 
idee de progres, de dreptate, de libertate și de naţionalitate de la ei a venit. 

Adecă de la prăvălia bizantină C.A. Rosetti & Comp. 

Șase sute de milioane de franci datorie publică — iată ce vi se datorește 
vouă. 

Împlerea ţării cu elementele străine, vânzarea ei prin concesiuni pe 
nouăzeci de ani, precupeţirea Basarabiei, vărsarea în zadar a sângelui oștirii 
noastre, rechizițiunile frauduloase, oamenii din opt ţinuturi vânduți prin 
contract lui Warszawsky, împlerea listelor electorale cu rudele și 
funcţionarii voştri, batjocorirea și ducerea ad absurdum a sistemului 
constituțional, înțelegerile pe sub mână cu Alianţa, omorârea liniei Piteşti— 


Vârciorova prin tarifele aşezate pentru linia Ploiești—Predeal, hoţia şi 
falsificarea de acte publice erijate în sistem administrativ, mănţinerea în 
înalte funcțiuni a oamenilor cari au furat milioane, şi — finis coronat opus 
— vânzarea ţării şi naţiei la jidani, iată meritele voastre de la 1848 încoace. 

Se mai îndoiește oare cineva de toate acestea? 

Nu mai departe decât acum cinci zile, la 31 mai, o persoană care a avut 
ocazia de a fi bine informată ne-a înștiințat că vizitele primite de 
prezidentul Adunării, d. C.A. Rosetti, au fost următoarele: 

D. M. Rosenthal, d. Schönfeld, d. Samuel Marcus, d. dr. Mendelsohn, d. 
Solomon Halfon şi d. Elias, adecă tot descendenţi direcţi ai colonilor lui 
Traian ca și d. C.A. Rosetti. 

A doua zi — 1 iunie — s-a prezentat la Adunare petiţiunea unui mare 
număr de evrei cari cer fără restricțiune drepturile politice şi civile. 

Sapienti sat! 

Ceea ce au Camerele de revizuire de făcut nu este, deocamdată, 
cestiunea evreilor. 

Ele trebuie să judece mai întâi faptele ministeriului Brătianu. Ele trebuie 
să lucreze ca să dea țării un guvern în care toți să aibă încredere, să curețe 
atmosfera de mirosul Warszawsky-Mihălescu, să despartă pușcăria de 
guvern, şi apoi va putea fi vorba de-o cercetare liniștită a cestiunii izraelite. 

Oare roadele demagogiei noastre nu s-au pârguit îndestul pentru ca 
poporului românesc să i se aplece de ele? 

Puțin timp — trei ani abia — a stat la putere partidul patrioților 
subliniați și țara și-a pierdut rostul de nu mai dă de capăt complicațiunilor; 
ba existența ţării şi a naționalității sunt în cumpănă. Încă trei ani şi întreg 
teritoriul României s-ar scoate la mezat pentru a se da celui ce va oferi mai 
mult pentru el. În locul unei autonomii depline, garantate de toate puterile, 
avem astăzi moftul independenţei atârnătoare de apostilul ruşinos și ridicol 
totodată al Alianţei izraelite, în locul răsplătirii drepte a sângelui oștirii 
noastre avem pierderea unei părți din moşia străveche a Moldovei și, preste 
toate acestea, primejdia de a fi inundaţi şi cotropiţi de sute de mii de 
proletari flămânzi şi cu totul improductivi, al căror singur merit e o lăcomie 
rapace, a căror armă e vicleşugul și corumperea, a căror patrie nu e nicăieri 


în lume și cari nu-și mai găsesc căpătâi decât în România, unde să se 
oploşească la umbra teoriei rosetești de „om și om“. 

Este aceasta sau nu o ducere ad absurdum a teoriilor demagogice? 

Dar a trecut vremea imputărilor, acum e vorba de a scăpa pe cât se poate 
de mult de inundarea generală. 

În treacăt doar mai pomenim că multe se spun despre complicitatea 
guvernului radical cu Alianţa izraelită. E de ex. foarte semnificativă tăcerea 
deplină, lipsa oricărui protest a miniștrilor noştri cari au fost de faţă la 
deliberările Congresului de la Berlin, și tăcerea aceasta este atât de 
semnificativă încât cercuri, în genere bine informate, susțin că art. 44 al 
Tractatului ar fi fost propus de unul dintre ei. E și mai semnificativă tăcerea 
sistematică de azi a guvernului, căci nici în Adunări, nici în conventicule 
naţionale-liberale guvernul nu spune ce voiește, ce soluţiune ar înlătura 
greutățile internaționale, nimic c-un cuvânt. 

Dacă guvernul pare a avea esplicări, apoi le are numai cu Alianţa. 

Mai mulţi reprezentanţi ai acestei nouă puteri europene, mai mulți soli 
ai vitezei, iubitoarei de adevăr, lealei și generoasei naţii izraelite petrec la 
Bucureşti, mirabile dictu, nu în arest corecțional pentru escrocherie, nici în 
detențiune pentru vagabondaj, ci gură-n gură cu Sf. Marele Prooroc C.A. 
Rosetti, pentru a pune la cale fericirea țării româneşti, amenințând cu 
intervenţiunea, având depline puteri de a cumpăra voturi în Adunări de va fi 
necesitate şi de a se-nțelege asupra gheșeftului, mai dând unul, mai lăsând 
cellalt. În loc ca aceşti indivizi să fie transportaţi cu dorobanţi peste graniţă, 
ca o specie de spioni şi de agenţi provocatori ai unei societăți internaţionale 
organizate contra existenţei statului român, ei se plimblă prin București, 
bucurându-se ca orice om cinstit şi neutru de umbra teoriei „om şi om“. Nu 
mai lipseşte decât să li se dea și banchete, iar masalagii marelui partid să 
facă o manifestaţie naţională şi patriotică în onoarea Înălțimilor lor 
semitice. 

Sperăm însă că a sosit deja timpul în care naţia românească să se fi 
săturat în adânc de superficialele teorii demagogice-umanitare şi că 
reprezentanţii acestor teorii, fie ei emisari ai Alianţei, fie capi de partide 
numite în ironie naţionale, vor reafla astăzi în noi acel vechi bun-simţ, 
întunecat de câtva timp, dar pentru care poporul nostru era vestit odată, care 
nu se lasă indus în eroare prin distincţiuni subțiri şi trageri pe sfoară de 
sistem superior. 


Deşi nu știm şi nici putem şti dacă o rezolvare a cestiunii în sens strict 
național și fără nici o concesie făcută teoriilor rosetești și luminilor 
secolului, cum s-ar prinde, ar întâmpina sau nu greutăți internaționale, totuși 
nu trebuie să exagerăm aceste greutăți și, speriindu-ne de umbra noastră 
proprie și de închipuiri deșerte hrănite de-o jurnalistică venală, să sărim din 
lac în put. 

Mai înainte de toate să nu crează cineva că esistă în lume vreo putere 
care de dragul evreilor va pune în mișcare vreun soldat, că se vor primejdui 
oasele unui singur creştin pentru această rasă despreţuită din adâncul inimei 
de toate popoarele europene. Dacă ar urma într-adevăr o intervențiune — 
ceea ce nu credem — cestiunea izraelită ar fi pretextul nu cauza adevărată a 
ei; iar, dacă e vorba de pretexte, cată să admitem că, îndată ce o înțelegere 
s-ar stabili între cei ce ar avea interes de a nimici statul român, pretextele nu 
vor lipsi; de nu va fi cestiunea izraelită, se va găsi altul și totul s-ar reduce 
la o cestiune de timp și de timp nu tocmai îndepărtat. 

Dacă însă o asemenea înțelegere nu s-ar putea stabili, atunci nici 
cestiunea izraelită nu va fi mai primejdioasă, din punct de vedere 
internațional, decât aceea a deplinei uniri a Principatelor, a alegerii 
Domnului străin ş.a.m.d., aceasta cu atât mai mult cu cât nimenea, absolut 
nimenea nu are dreptul de a se amesteca în afacerile noastre interioare și a 
regula poziția nenumăratei mulțimi de proletari străini care au venit pe 
capul nostru. 

Dacă dar un pericol internaţional există, el există abstracție făcând de la 
cestiunea izraelită, iar dacă nu există, cestiunea izraelită nu e în stare a-l 
crea. În orice caz cestiunea aceasta n-ar servi decât ca pretext şi n-ar fi 
nicicând cauza adevărată a unei politice dușmane nouă. 

Mănţinerea articolului 7 chiar n-ar adăoga şi n-ar scădea pericolul 
internaţional dacă el într-adevăr ar exista; numai că o asemenea mănţinere 
ar însemna c-o luăm pe mânecă cu toată Europa, ceea ce nu ne-ar şedea 
bine ca popor mic ce suntem şi ar avea aparența că căutăm pricina cu 
lumânarea. Avem în faţa noastră un tractat internaţional pe cari cei ce l-au 
semnat sunt obligați a-l respecta și, oricât de binevoitoare ar fi unele din 
puteri pentru noi, oricât ar voi a recunoaşte greutăţile cu cari avem a ne 
lupta, totuşi trebuie să le dăm posibilitatea de-a ne face concesiuni și să ne 
punem și noi pe terenul formal al Iractatului de la Berlin. Dacă nu fără 
pericol, dar nu fără neplăceri continue o nație mică nu se poate face luntre şi 
punte contra 'Tractatului de la Berlin. 


Aci e toată greutatea și tot meşteşugul. A crea pentru evrei posibilitatea 
de-a ajunge la drepturi civile și politice fără a compromite nici un interes 
naţional şi economic al românilor, a ridica piedeca absolută a religiei pentru 
a o-nlocui cu garanţii şi mai puternice, iată ţinta la care trebuie să aspirăm 
cu toții. 

Ţinta aceasta e însă mult mai complicată de cum s-ar părea. Se cer 
lucrări de organizare și introducerea unor principii în legislațiunea noastră 
care, departe de a fi liberale-cosmopolite, vor fi binișor retrograde, dar vor 
avea meritul de a pune pe de-a pururea la adăpost naționalitatea noastră şi a 
țării noastre. 

Dar asupra tuturor acestora vom reveni. 

Roşii, începând de la oratorii lor din Senat şi de la ministrul 
Învățăturelor Publice şi sfârşind cu redactorii „Românului“ şi ai foii 
bărbierilor franțuji, sunt atât de neștiutori de carte încât adeseori dau ocazia 
la cel mai mare haz oricărui om cu oarecare cultură temeinică. 

D. General Manu de ex. a întrebuințat în ședința de joi a Senatului faţă 
cu guvernul actual epitetul de cinic. Deodată toată suflarea roșie din Senat, 
ministrul învățăturilor de pe banca sa, d. Grădișteanu, oratorul roşilor, în 
fine ziarul „Românul“, toți într-un glas zic că acest epitet e neparlamentar, e 
o insultă gravă, iar ziarul „Românul“ esplică cuvântul — ipsissimis vorbis 
— astfel: 

D. Manu merse până a-l numi (pe guvern) cinic, ceea ce se tălmaceşte 
în limbagiul poporar câne nelegiuit, câne spurcat. 

Este oare un singur cititor care să crează cumcă un om de condiţia 
socială și de cultura d-lui general Manu ar putea întrebuința în Parlament un 
cuvânt care să nu fie strict parlamentar? 

Cuvântul „cinic“ are a face tot așa de puţin cu cuvântul grecesc Kucov 
(câne, şi încă nelegiuit şi spurcat) precât de puţin are a face d-l C.A. Rosetti 
cu partidul Rozei Roşie din Anglia. 

lată cum stă lucrul. După moartea lui Socrat discipolii lui se împărțiră în 
două direcţiuni, unii căutând a dezvolta mai departe principiul cunoștinței 
(şcolile lui Euclid şi Phaedo) alții căutând a dezvolta principiile lui morale 
şi anume școala cinică a lui Antistene şi cea a lui Aristipp din Cyrenae. 


De ce școala lui Antistene se numea cinică? Pentru că vechiul filozof, 
un model de virtute și de înţelepciune, era un câne nelegiuit și spurcat, după 
esplicarea d-lui Grădişteanu şi a „Românului“. Ciudată calificare pentru un 
discipol al lui Socrat! 

Cauza poreclirii e următoarea: Antistene (născut la 444 înainte de Chr.) 
nu era copil legitim, deci nici cetăţean cu drepturi egale în Atena. Tatăl său 
fusese atenian, mumă-sa însă tracă. Ca discipol şi ca învăţător el era deci 
mărginit la locul de educaţiune (????), (cânele alb), un sat pe un deal spre 
nord de Atena, consfințit lui Ercule și loc de educaţiune a copiilor bastarzi. 
Aci-şi preda Antistene lecţiile şi de aici elevii lui au lat numele de cinici. 
Numele acestui sat venea de acolo că, cu prilejul unei jertfe aduse lui 
Ercule, un câne alb, răpind o bucată din cărnurile de jertfă, a dus-o în gură 
pe acel deal. 

lată originea cuvântului „cinic“. Însemnarea originară a cuvântului este 
deci: discipol al filozofului socratic Antistene. Școala cinică e totodată 
muma școalei stoice. 

Mai târziu, şi mai ales de pilda lui Diogen din Sinope, cuvântul și-a 
schimbat întru câtva semnificaţiunea. Cinismul a degenerat în trufie și lipsă 
de pudoare. În suta întâia după Christos, adecă 500 de ani după moartea 
întemeiatorului, cinismul devenise un fel de predicaţiune morală, însoțită în 
mod ostentativ de barbă lungă, păr lung, haine neîngrijite ș.a.m.d. 

De aci înainte cinismul înseamnă lipsă de pudoare până în ziua de 
astăzi; nimic mai mult, nimic mai puţin. 

Pe deplin corect a fost așadar d. general Manu dacă și-a mănţinut 
espresia, pe deplin potrivită și parlamentară, mai cu seamă fiind ilustrată cu 
exemple. 

A propune Domnului un decret prin care se răsplătesc cu medalia Bene 
merenti batjocuri îndreptate contra persoanei şi a familiei sale e lipsită de 
pudoare, e cinism. 

A însărcina cu siguranţa capitalei şi a persoanei Măriei Sale pe omul 
care-a proclamat răsturnarea lui și republica din Ploiești e un act lipsit de 
pudoare, e cinism. 

A striga pe toate ulițele că convenţia cu Austria e „cadavrul sângerând al 
României aruncat la picioarele contelui Andrassy“ și a iscăli apoi singur 
acea convenţie și a deveni ministru pentru a o aplica e un act de lipsă de 
pudoare, e cinism. 


Dacă d-lor redactori ai „Românului“ le convine mai bine esplicarea pe 
care şi-o dau înșiși ca mai potrivită, noi vom sta tot aşa de puţin la ceartă cu 
dumnealor ca şi cu calfele de bărbierie de la „Renaşterea“. 

În fine d. Petre Grădişteanu a spus că ecuivalentul cuvântului „cinic“ e 
cuvântul francez canaille. 

Se înşală d-sa. Şi un om cinstit poate fi cinic. Dar când întruneşte cineva 
o exemplară tărie de caracter și de convingeri, un talent oratoric (de klown) 
şi curăție de moravuri, atunci amândouă cuvintele, deşi nu s-apropie în sens 
lexical unul de altul, totuși sunt strâns unite în unul și același nobil piept. 

În orice caz, față cu d. Grădişteanu nu se va întrebuința numai epitetul 
„cinic“. 

e 

Interesante din orice punct de vedere au fost dezbaterile Senatului 
asupra răspunsului la mesajul tronului în zilele de 7 și 8 iunie. 

Vom da pe rând toate discursurile membrilor opoziţiei conservatoare, 
din cari toate au strălucit prin farmecul adevărului și prin acea artă oratorică 
fără meșteșugire şi panglicărie care e proprie oamenilor onești și serioşi. 

În şedinţa de la 7 iunie au vorbit din partea opoziţiei dd. general Manu, 
Strat și M.K. Epureanu, din partea partidului guvernamental — d. P. 
Grădişteanu. În şedinţa de la 8 au vorbit dd. Dim. Ghica, generalul 
Florescu, Lascar Catargiu, iar din partea guvemamentalilor iarăşi d. P. 
Grădişteanu. La acest singur orator, demn, cum s-ar prinde, de 
parlamentele, dar şi mai mult încă de circurile Franciei și a Angliei, se 
reduce tăria logică și mai cu seamă cea morală a partidului guvernului din 
Senat. 

Există un biet om nenorocit aici în Bucureşti pe care o soartă nemiloasă, 
hărăzindu-i un cap de mărimea unei măciulii de mac şi un trup închircit şi 
ridicol, l-au zvârlit totuși pe scândurile scenei, ba încă i-au mai inspirat şi 
nenorocita predilecție nu pentru farse de genul paiaţelor, ci pentru tragedie 
înaltă, încât vizitarea teatrului e totdauna primejduită de cătră acest creştin. 

Numele proverbial a acestui geniu ciudat în felul său e Crăcănel. Dacă 
se dă vro tragedie și joacă și el vrun rol, publicul se prăpădeşte toată seara 
de râs de interpretarea ciudată pe care Crăcănel o dă rolului său tragic; dacă 
se dă vro comedie, publicul plânge de interpretarea, vrednică de 
comizeraţiune a rolelor sale comice. 

Ei bine, Crăcănelul Parlamentului e d. Petre Grădișteanu. Pronunţând 
cuvinte mari și având o fizionomie nenorocită, care poartă sigiliul neşters a 


unei viclenii pronunţate, voind a vorbi cu sentiment și căldură şi nefiind 
capabil de aceasta, domnia sa se umflă în mod artificial şi, cu sofismele cele 
mai netrebnice, de cari ar râde și copiii, cu întortocheri de cuvinte, cu 
tertipuri şi cusururi subţiri de advocat, d-sa s-apropie de cestiuni mari şi de 
espunerea liberă și clară a spiritelor oneste. Ca să lumineze flăcările, 
orbitoare prin claritatea lor, d-sa aprinde un chibrit şi, ca să liniştească 
oceanul mânios, varsă un degetar cu untdelemn în el. 

Dar se-nţelege că precum e guvernul așa și apărătorii lui sau mai bine 
zicând unicul lui apărător în Senat. 

Dar să-l lăsăm în ştirea Domnului. Nici ne-am preocupat vreodată de 
stoicismul ciudat al acestui domn şi nici avem de gând a ne preocupa de 
acuma-nainte. 

e 

Şedinţa de ieri a Senatului s-a început printr-un discurs al principelui 
Dim. Ghica. Ca şi în alte rânduri principele au atras atenţia asupra 
primejdiei situaţiunii şi au făcut un nou apel la înfrățire. D-sa a recunoscut 
că ministerul trebuie să rămâie la putere pentru a rezolva sub proprie 
responsabilitate cumplita cestiune la care a dat naștere. Cestiunea e destul 
de spinoasă ca să n-avem nevoie a ne irita unii pe alţii, precum s-au 
întâmplat aceasta prin manifestul electoral al partidului naţional-liberal, 
care aruncă acuzări de trădare asupra conservatorilor. Între subsemnătorii 
acelui manifest sunt 10—12 străini, încetăţeniţi de ieri-alaltăieri. Numai 
astfel se poate esplica provenirea în manifest a unor asemenea nedemne 
acuzări la adresa celor mai vechi familii din România. În același manifest se 
vorbește și de Basarabia. 

În loc ca partidul guvernamental să se apere, ce face el? Aruncă acuzări 
şi în această cestiune asupra adversarilor politici, schimbând rolurile. 

Noroc — adaose principele — că poporul nostru e înţelept, căci rar se 
va găsi un popor mai răbdător decât al nostru. Dar şi răbdarea lui cată să fi 
având o margine. 

Principele au încheiat cerând guvernului un proiect de lege în cestiunea 
evreilor care, numai de va fi posibil pentru România, d-sa îl va vota 
împreună cu toată opoziţia. 

` 

Dar la apelul de pace și înfrățire d. Stătescu a răspuns prin insinuațiuni 
şi contraacuzări care de care mai neadevărate, învinuind pe conservatori de 
introducerea evreilor în țară, de voința de a le da drepturi, de complicitate la 


dărâmarea havrei, mai mult încă — de uciderea cetăţenilor. În privirea 
alegerilor a spus că cele făcute sub conservatori erau mai rele decât cele 
făcute acum în perfectă legalitate. 

Răspunsul d-lui general Florescu la acestea au fost scurt dar foarte 
cuprinzător. 

Au avut loc în alegeri ilegalitățile cele mai monstruoase, cele mai 
culpabile ingerințe. Cât despre alegerile cu bâta, ele sunt o invenţiune a 
liberalilor, îndeosebi a unui om foarte aproape de guvern (P. Grădişteanu). 
Cine nu-şi aduce aminte de barba şi de perii smulși ai bătrânului prinţ 
Constantin Ghica cu ocazia mișcărilor electorale roșii? Liniştea materială, 
ordinea care a domnit în alegeri a existat din cauză că cei cari fac dezordine 
erau ei înșii la putere. Era să mor — zise generalul — fără să știu că 
partidul conservator e susceptibil de-a turbura apa. De la dv. am trebuit s-o 
aflu aceasta. În realitate au fost ingerinţe nespuse şi candidaturi oficiale; 
guvernul a făcut în orice colț al țării să lucească la ochii mizeriei și ai 
slăbiciunii sau decretele domneşti de numiri în funcţiune, sau teroarea 
destituirilor. 

Răspunzând la acuzările d-lui Stătescu privitoare la  liniștirea 
turburărilor de la 3 august, generalul a zis că nu de acuzat, dar de deplâns 
este că a fost silit să întrebuințeze armata, aceasta pentru că rămâne neclintit 
în credinţa juruită și pentru că tot d-nii roșii erau să răstoarne atunci pe 
Vodă. Se miră însă în genere de cutezarea ce o au cei cari au pierdut 
Basarabia, cei cari au păţit ruşine la Arab-Iabia, cei cari n-au protestat cu 
nici un cuvânt la Berlin contra art. 44 și au adus asupră-ne cestiunea 
evreilor, cum de mai pot acuza pe cineva. Vrednică de plâns este starea 
conștiinței publice, vrednice de plâns exemplele cari se dau tinerilor de 
către tinerii miniștri. Acești domni prin purtarea lor au dat exemplul că nu 
prin muncă, nu prin emulaţiune, nu prin învăţătură se poate ajunge ceva în 
astă ţară, ci prin lipsă de caracter. Alături cu d. Brătianu stau tinerii cari au 
numit convenţia cu Austria cadavrul sângerând al României aruncat la 
picioarele contelui Andrassy, și cari a doua zi, ajungând miniștri, nu numai 
au promulgat și iscălit convenţia, dar s-au și umplut de cordoane austriace. 

lată exemplele de moralitate publică ce le dă tinerimea liberală. 

. 

Până la publicarea dării de seamă stenografice a discursului d-lui Lascar 
Catargiu, foarte însemnat prin atitudine şi cuprins, dăm deocamdată în 
şirurile următoare un estras al acelui discurs. 


€ 


[16 iunie 1879] 

Ocupați cu strângerea de material în cestiunea izraelită şi tratând-o noi 
înșine cu toată paza cuvenită, n-am avut de câteva zile nici timpul material, 
nici spaţiu destul în coloanele noastre pentru alte întâmplări. 

De atunci a venit ştirea cumcă departe de continentul european și de 
patria sa, Franţa, s-a stins în luptă nobila şi cavalereasca inimă a lui 
Napoleon IV, al împăratului prin drept divin şi uman, şi noi n-am găsit timp 
a-i consacra câteva şiruri, ba nu-l avem nici astăzi chiar. A fost într-adevăr o 
tainică legătură între steaua Napoleonizilor și steaua statului latin de la 
Dunăre — cu îngălbinirea uneia a îngălbinit și steaua naţiei românești pe 
cer. Dacă împăratul Napoleon III n-ar fi avut nenoricirile care le-au avut în 
anul din urmă al domniei sale, niciodată nu se punea în mișcare cestiunea 
orientală în modul în care s-a pus, niciodată nu câștigau în Europa 
preponderanţa acele puteri a căror înrâurire nu ne poate fi decât fatală. 

Cât au pierdut naţionalităţile cele slabe în genere, naționalitatea română 
îndeosebi prin moartea ocrotitorului lor nu se poate prevedea încă cu 
siguranţă. Destul că în trecut ca și în prezent nu Franţa, nu Italia ne-au 
susținut în conflictele noastre internaționale, ci Napoleon în Franţa, iar în 
Italia influinţa sa predominatoare. Concepând el întâi ideea unei mai strânse 
legături între popoarele latine, pentru a ţinea cumpănă mulțimii reînviate a 
popoarelor germane şi slave, ne acoperise şi pe noi, pe cât a trăit, cu umbra 
acestei idei înviitoare. 

Atitudinea d-lui Waddington şi a d-lui conte Delaunay în Congresul de 
la Berlin ne-au dovedit că, cu sufletul marelui împărat deodată, s-au stins şi 
ideile sale și că nu avem nici un razim de aşteptat de la Apusul latin al 
Europei. Avizaţi la noi înşine și la propriele noastre puteri, sfâșiați prin 
efectele unor organizaţii premature şi corumpătoare, cu capetele stricate de 
o ideologie importată fără știrea vameşilor, guvernați în momentul de față 
— cel mai periculos al existenţei noastre — de ignoranță și de rea-credinţă, 
moartea lui Napoleon IV e pentru noi îndoit de dureroasă. Nu doar că 
tânărul principe, urmând calea croită de părintele său, ar fi putut să ne dea 
vrun ajutor imediat, dar poate că — întorcându-se roata lumii după cum din 
vechi obicinuește — principele, ajuns la înălțimea ce i se cuvenea, ar fi 
ajutat generaţiei din România care creştea deodată cu el, de a lupta cu 
urmările greșelelor de azi. 


Popoarele lesne uitătoare i-au înnegrit fără de judecată memoria, ingraţii 
care îi înconjurau odată tronul părintelui său au aruncat fiere în inima 
nenorocitei mume — nici ocazia asta nu putea trece fără ca o jurnalistică 
lipsită de demnitate și de sentiment să nu bârfească contra celui abia 
săvârşit din viaţă; noi, descoperind încă o dată vălul negru ce acopere fața 
palidă, fină şi brăzdată de suferințe a împărătescului tânăr, dorim sufletului 
său repaosul ferice a celor buni! 

[16 iunie 1879] 
Aflăm că d. N.T. Moldoveanu a fost liberat. Cine ar trebui să îi ia locul? 
Noi nu credem că paşa din strada Armenească ar voi să schimbe palatul 
domniei sale cu altă chiliuţă. Oricum ar fi, liberarea d-lui Moldoveanu ne-a 
surprins ieri. Azi însă, aflând că un comisar rus a sosit în Bucureşti pentru a 
lua parte la cercetarea încurcatelor afaceri ale cinstitului Simion, am 
preceput totul. Parchetul însă, ca să evite orice bănuială, a declarat că 
deocamdată nu e caz de urmărire! Bun! Să așteptăm acum și vom mai 
vedea multe! Bravo d-le Stătescu, dragă-ți este Themis, dar mai drag 
portofoliul! 


€ 


[19 iunie 1879] 

Vechea imputare pe care pururea ne-o făcea presa radicală e că nu 
credem în nație, pe când dd. radicali s-au identificat atât de mult cu ea încât 
partidul  Mihălescu-Warszawsky reprezintă, ca o cristalizațiune 
geometricește exactă, toate aspirațiunile și voințele nației. 

Convingerea noastră intimă a fost însă cu totul contrarie. Am ştiut și 
ştim că numai partidul conservator reprezintă şi poate reprezenta o ţară 
agricolă ca a noastră în privirea adevăratelor ei interese şi că dd. radicali n- 
au alt rol decât de-a amăgi orașele cu fraze ieftene și a esploata ţara în 
socoteala lor. Mofturile cele subțiri, șurupurile advocăţesti, apocaliptica 
învățăturilor liberale-cosmopolite naţia nu le pricepea, și fiindcă tot ce nu e 
priceput exercită farmecul necunoscutului, de aceea capetele cu semicultură 
s-au luat cu droaia după ele, căci ce era mai lesne şi ce convenea mai mult 
deşertăciunii individuale a fiecăruia decât de-a se crede învăţat citind 


coloanele „Românului“, și de-a crede că recitând fraze de jurnal ai ajuns a 
întrece prin civilizaţie pe statele cele mai vechi ale continentului european, 
pe Franţa, pe Anglia, pe Germania. 

Dar iată că a venit în rândul acesta o cestiune pe care naţia o pricepe 
îndestul și ca prin minune naţia nu mai este cu dd. radicali, şi aşa e de 
departe de-a mai fi cu ei încât fondatorii şi glorificatorii gardei orășenești, 
adică dd. radicali, au trebuit să proceadă la dezarmarea naţiei, să-i ia îndărăt 
puştile și cartuşele ce i le încredinţase şi să-i zică: „Naţie dragă, de astă dată 
tu nu pricepi nimic, deci te oprim de a te amesteca cumva în mod simţitor în 
daraverile noastre.“ 

Și cu toate acestea niciodată nația n-a avut mai multă dreptate şi 
radicalii mai puţină, niciodată pericolul unei dominațiuni străine sub forma 
ei cea mai scârboasă n-a fost mai mare decât tocmai astăzi. 

Dacă toți evreii — străini şi pământeni — vor căpăta deplinătatea 
drepturilor civile, Moldova nu mai are de trăit decât zece ani, Ţara 
Românească treizeci poate. Se va începe atunci acea luptă de exploatare 
fără de milă — atât de favorizată de legislațiunea liberală — care s-a operat 
înainte de câteva decenii în California între rasa spaniolă şi cea anglosaxonă 
şi care s-a sfârșit prin esterminarea pe calea economică a rasei spaniole. 
Domnia fanarioţilor a fost o epocă de aur în comparaţie cu domnia de tină a 
evreilor şi să nu uite nimeni că, evreii fiind clasă de mijloc și legislaţiunea 
liberală fiind esclusiv în favorul acestei clase, ei vor deveni aci stăpânii 
privilegiați şi românul slugă la jidan. 

lar guvernul acestei țări merge atât de departe cu frica şi cu 
nedestoinicia, dacă nu cu trădarea, încât pe români îi ameninţă cu soarta 
chedivului din Egipet, detronat de puterile europene, deşi cazul se 
potrivește cu noi ca nuca în perete. Chedivul era dator cu bani, era dator a 
avea miniștrii străini și a supune finanţele ţării sale controlului străinătăței. 
România nu e datoare nimic evreilor decât doar cu o bună recoltă de cânipă 
şi cu câţiva țăruși, ciopliți anume pentru membrii pământeni ai Alianţei 
izraelite. 

Iar Europa însăși nici ne ameninţă, nici pretinde ceva în favorul evreilor. 
Ea a făcut din cestiunea izraelită o cestiune de recunoaștere a independenței 
noastre. Dar, de va recunoaște-o sau nu, pericolele internaţionale ale 
existenţei noastre naţionale și de stat rămân aceleași. 

Nimic n-a ajutat neutralitatea garantată, nimic nu va ajuta independenţa 
recunoscută dacă pericole într-adevăr există. Sau e organul guvernului atât 


de naiv să crează că, prin admiterea la drepturi civile a o jumătate milion de 
vagabonzi, teritoriul României devine sacrosanct și, dacă nu s-ar putea 
mănţine un stat apărat de badea Toader, se va putea mănţine unul trădat din 
capul locului de Ițic şi de Leiba? 

Așadar — cu sau fără evrei — pericolele internaţionale există și 
soluțiunea largă a cestiunii izraelite, propusă de Alianţă şi de redactorii 
„Românului“ le-ar adăuga numai prin anemizarea şi slăbirea elementului 
român, singurul în drept de a exista pe pământul nostru și singurul apărător 
al lui. 

Noi credem că dându-le evreilor putinţa de-a deveni români am fi făcut 
tot ce se poate face. E o concesie mare aceasta, căci pretutindene în Europa 
evreii emancipaţi, amestecându-se în cultura ţării, au falsificat-o şi corupt-o, 
dar cultura în România e deja o semicultură atât de coruptă și de radicală 
prin toate tendinţele încât o picătură de otravă mai mult nu va schimba-o. 
Adevărata cultură naţională merge ș-așa alături cu cultura generală şi ea își 
va găsi temeliile numai atunci când fiecare ţăran va ști a citi și a scrie. 
Oraşele cari în locul sănătosului Anton Pan citesc dramele nesănătoase ale 
Parisului ş-aşa și-au pierdut tot rostul unei culturi adevărate și vor redeveni 
într-adevăr româneşti când vor începe a-și reînvăţa limba şi obiceiurile de la 
badea Toader. 

În sfârşit să mai lămurim încă o chestiune. Se face vorbă multă de evrei 
pământeni, a căror existenţă o susțin mulți, între care și d. dr. Bluntschli. 

În realitate însă o seamă de evrei se pot declara pământeni, deşi nu 
există, căci nu există evrei cari în familia lor să vorbească românește. 

Legile prusiene pentru emanciparea evreilor au urmat aceeași cale. În 
principiu toţi evreii erau consideraţi ca străini, deşi aşezaţi de sute de ani în 
statele regelui Prusiei, şi li s-a recunoscut dreptul de cetățenie numai 
acelora cari ştiau scrie și citi limba germană și îşi purta condicele de 
comerţ, îşi făceau contractele şi corespondenţa în această limbă. Iar restul 
era considerat de străini, n-avea permisiunea de-a se așeza nici la ţară nici 
în orașe, n-avea permisiunea de-a intra ca slugi, ucenici sau calfe, c-un 
cuvânt marea mulțime era amenințată cu alungarea peste graniţă și silită să 
emigreze. 

Şi-n Prusia au existat asemenea legi, fie generale, fie provinciale, până 
la 1869. 

Nici Prusia aşadar nu le-a dat evreilor decât posibilitatea de-a deveni 
germani şi cetăţeni, nimic mai mult. 


Dar chiar această posibilitate dată a fost şi este combătută de minţile 
mai luminate. 

Învăţatul profesor de drept și economie politică Robert de Mohl 
contestă că evreii ar fi devenit într-adevăr germani și propune escluderea 
celor pământeni chiar de la drepturile politice. 

Dar se-nţelege că Prusia nu are nici pe d. C.A. Rosetti, nici pe d. 
Brătianu și de aceea acolo ideea statului e puternică şi esclude orice 
elemente putrede şi venetice din mersul dezvoltării ei. 

Camerele de revizuire, după aproape o lună de la întrunirea lor, s-au 
gândit în fine că erau convocate pentru cestiunea revizuirei art. 7. Mai bine 
târziu decât niciodată. La ce au întrebuințat aceste 25 zile Adunările 
radicale? Puţine la verificarea titlurilor, puține la discuțiunea adresei, şi 
restul s-au închinat unuia din sfinții roşii numit Pierde-vară. Nu pot acuza 
opozițiunea că-i împiedică sau îi trăgăneşte. Nici o interpelațiune nu s-a 
făcut până astăzi, cu toate scandalurile zilnice ale unei administrațiuni 
unice, credem, în Europa. La verificarea titlurilor, opozițiunea, prin micul ei 
număr, a fost condamnată la un rol neînsemnat. În discuţiunea adresei i s-a 
închis gura, după ce vreo doi-trei oratori din sânul ei au putut abia să se 
rostească în zgomotul și miorlăiturile Bueştilor et Comp. 

Tot aşa s-a petrecut și cu discuţiunea cestiunii atât de importante a 
numirii unei comisiuni în cestia izraelită. Opoziţiunea, prin glasul d-lui 
Vernescu, stabili cu multă forță şi cu mult bun-simţ că, dacă este vreo 
cestiune în care inițiativa aparține guvernului, este această reformă atât de 
capitală, care este cea mai îngrijitoare pentru viitorul naţionalității noastre 
din toate câte ne-au fost propuse sau impuse până astăzi. Totdeodată 
caracterul internaţional pe care, graţie art. 44 din Tratatul de Berlin, această 
cestiune l-a căpătat impunea guvernului datoria cea mai strictă de a se rosti 
cu lealitate şi cu francheţă faţă cu reprezentaţiunea ţării. Nu aşa i s-a părut 
guvernului că trebuie să lucreze; a stăruit să se numească de Cameră o 
comisiune, în majoritate compusă de Stolojeni și Costinești, şi dânsa, 
întrunită cu devotaţii guvernamentali din Senat, are să propuie ţării 
soluțiunea acestei mari afaceri. Aci este un joc copilăresc. Niminea, nici în 
punctul de vedere fizic, nici în punctul de vedere moral, nu se ascunde 


dindărătul umbrei sale. Dificultatea pentru guverne este că nu poate obţine 
cele două treimi pentru a satisface angajamentele ce, cu toate denegările 
sale neruşinate, le-a luat și față cu Alianţa izraelită și faţă cu câteva guverne 
europene. Dar majoritatea o poseda în Cameră și în Senat, și nici că se 
putea altminterea după alegeri săvârşite prin asemenea mijloace. Oricine 
ştie dar că nimenea n-a intrat în aceste comisiuni, fie din minoritate, decât 
prin voinţa sa. Ce purtare însă trebuia să ţie minoritatea? 

Din momentul ce opoziţia s-a pus pe singurul teren constituţional și 
logic, adică de a cere guvernului să-și ridice masca și să spuie în fine ţării 
cum crede că această mare şi naţională chestiune poate fi rezolvată fără a 
atinge interesele şi drepturile ei, și totdodată împăcând în marginile 
putincioase cerinţele Tratatului de la Berlin, atitudinea sa era din cele mai 
simple: să aștepte acest proiect de lege, fie ca guvernul să se hotărască a-l 
propune direct ca guvern, fie ca, printr-un tertip copilăresc, să-l propună sub 
vălul foarte subţire al unui proiect făcut de amicii săi din Cameră şi Senat. 

Prin urmare opoziţiunea n-avea nici un rol în acel consiliu de familie 
roșu ce se numește comisiunea Camerei şi a Senatului. Astfel totalitatea 
opoziţiunii din Senat a înţeles rolul său. Aşa nu numai n-a luat parte la vot, 
dar doi membri ai opoziţiunei, dd. N. Boerescu şi N. Cretzulescu, aleși în 
acea comisiune, s-au grăbit a-şi da demisiunea. 

Astfel a lucrat şi opozițiunea din Adunare, cu o singură escepţiune. 
Onor. d. P. Carp, ales de majoritate în această comisiune fără concursul 
niciunuia din amicii săi politici, a crezut că trebuie să ia parte la aceste 
lucrări. 

Fără a osândi în mod absolut această linie de purtare a onor. d. Carp, 
fără a contesta câtuși de puţin că dânsa a putut să-i fie inspirată prin 
consideraţiuni destul de puternice, cum de exemplu necesitatea de a 
supraveghea mersul guvemului și al comisarilor săi în această afacere, 
orişicum nu mai puţin stăruim a crede că d. P. Carp este în această afacere 
cu totul izolat și în contradicțiune chiar cu amicii săi politici cei mai 
apropiaţi: d-sa nu reprezintă decât ideile sale personale, iar nu ale 
minorităţii Adunării. Această declarațiune era necesară. Cu bizantinismul 
lor cunoscut, prea adeseaori roşii s-au servit de opinia izolată a unui 
membru din partidul conservator pentru a-l confunda cu întregul partid la 
răspunderea acestor opiniuni cu totul personale; şi cu toate astea orice 
membru al partidului conservator care a crezut că în cutare cestiune trebuie 
să se despartă de majoritatea grupului său a avut totdauna lealitatea să se 


rostească că lucrează în numele său personal. Dar aceasta nu a împiedicat 
pe onestul organ al partidului roşu să facă să atârne asupra întregului partid 
conservator răspunderea unor opinii izolate. Pentru că dar de astă dată 
această tactică vicleană să nu aibă nici chiar un pretext de a se ivi, am 
crezut că trebuie să facem această declaraţiune netedă. 

Oricari ar fi opiniunile partidului conservator din Senat și Cameră 
asupra soluţiunii definitive a gravei cestiuni a art. 7, într-un punct el a fost 
unanim, în punctul procedurei constituționale, adecă de a cere ca guvernul 
să se conforme și Constituţiunii și uzului parlamentar din toate țările, 
dându-și opinia sa motivată și aducând sub responsabilitatea sa un proiect 
de lege în cestiunea de faţă. A lua parte în comisiunea numită din îndemnul 
guvernului pentru a-l scuti (cel puţin așa crede el) de sarcina constituțională 
care-l priveşte numai pe dânsul este dară a reveni în mod indirect asupra 
acestei opinii. Pentru a nu se da loc deci la asemenea interpretaţiuni, care ar 
aduce confuziune în spiritul public, suntem autorizaţi a declara că partidul 
conservator stăruieşte în atitudinea care a luat-o de la început şi că orice 
opinie sau demers al vreunuia din membrii săi contrarii acestei atitudini nu 
pot lega decât pe acel membru, iar nicidecum schimba sau angaja politica 
întreagă a partidului. 


€ 


[22 iunie 1879] 
Publicăm următoarea epistolă ce primim de la amicul nostru d. P. Carp: 


Domnule redactor, 

În numărul de miercuri al ziarului „Timpul“ îmi faceți onoarea de-a vă ocupa de 
persoana mea spre a condamna participarea mea la comisiunea mixtă, menită a da o 
dezlegare chestiunii evreiești, și vă grăbiţi totodată de-a constata, nu fără amărăciune, 
deplina mea izolare în mijlocul partidului conservator. 

Mergeţi chiar mai departe. 

Dând comisiunii numele de consiliu de familie roșu, aveţi aerul de-a insinua că aş 
fi intrat şi eu în sânul acestei patriotice familii. 

Îmi veți permite o mică întâmpinare. 

Am afirmat în diferite rânduri, și toți membrii partidului conservator au afirmat-o 
ca şi mine, că chestiunea evreiască nu este o chestiune de partid. 

Dacă aceste declaraţiuni erau fățarnice, nu am nimic de zis, dacă însă, precum o 
afirm, ele erau sincere, hotărârile fiecărui sunt libere de orice legătură de partid. 


Sub punctul de vedere deci al principiilor nu poate fi vorba de izolare, căci vă 
desfid să-mi arătaţi un program comun, afară numai dacă propunerea făcută de câţiva 
juni conservatori dimpreună cu câţiva juni liberali de-a nu revizui art. 7 constituie 
programul opoziţiunii. Până acum însă nu avem nici o probă despre aceasta. 

Rămâne deci chestiunea de procedură constituțională, cum o numiţi nu prea ştim 
pentru ce. 

Dacă nu mă înșel, ţara ne-a trimes să dezlegăm chestiunea evreiască, și a căuta în 
o chestiune de procedură un motiv de abstenţiune este după mine a se gândi prea mult 
la guvern şi prea puţin la datoria ce avem cu toții în această tristă împrejurare. 

Am acuzat pe d. Brătianu că, prin lipsa lui de idei și de vroință, a compromis cu 
desăvârșire soluțiunea acestei chestiuni. Să fie oare aceasta un temei ca să arătăm la 
rândul nostru o lipsă de vroinţă şi de idei nu mai puţin culpabilă? 

Am crezut că nu, și nu e vina mea dacă această credință a rămas izolată. Tot ce se 
poate zice este că pozițiunea unui membru al minorității este mai grea, căci, neavând 
informațiunile guvernului, voința lui poate să meargă pe căi rătăcite. Aș înțelege deci 
să criticaţi ideile mele, pentru aceasta veţi binevoi însă a aştepta ca părerea mea emisă 
în comisiune să iasă la lumină. Chiar rătăcite însă de ar fi, răspunderea nu este a mea, 
ci a celor cari, având a zice ceva, nu au zis nimic și care, putând să lumineze ţara, nu 
au vroit să o facă. 

Atât aveam de zis şi vă rog să-mi permiteţi o ultimă observaţiune. 

Credeam că trecutul meu politic mă pune la adăpostul unor insinuaţiuni ca acele 
de care am vorbit mai sus. Se vede că m-am înșelat. Fiind însă că aţi iertat pe 
conservatorii de la Mazar Pașa, sper că va veni o vreme în care veţi ierta și pe 
conservatorul din consiliul de familie roșu. 

Primiţi, vă rog, încredințarea distinsei mele considerațiuni. 

P.P. Carp 


D. P. Carp s-a crezut atins prin reflecţiunile ce foaia noastră a publicat 
în privinţa atitudinii sale în cestiunea izraelită. Cugetul nostru n-a fost de a 
osândi sau critica această atitudine. Ştim foarte bine că orice opinii ar 
profesa un om ca d. P. Carp, ele nu proced decât din niște sentimente 
onorabile și din convincţiuni adânci. Însă aceste reflecţiuni ne-au fost 
impuse printr-un caz de legitimă apărare. D. Carp este nu numai un 
membru însemnat din partidul conservator, dar încă o persoană care în toate 
cestiunile se pune cu curaj înainte și nu suferă a rămânea vrodată în umbră; 
astfel dar partidul conservator, dacă ar tăcea, i s-ar putea cu drept cuvânt 
imputa de adversarii săi că opiniile sale în cestiunea izraelită au fost 
reprezentate de unul din principalii săi membri, d. Carp. Asta nu este, și era 
și dreptul și datoria noastră, ca organ al partiduluii conservator, a o 
constata. 


Nici unul din cei optsprezece senatori care reprezintă partidul 
conservator în Senat sau din cei douăzeci și doi deputaţi care îl reprezintă în 
Cameră nu a fost de părere ca să luăm deocamdată parte la comisiunea fără 
nume, neprevăzută nici de Constituţiune, nici de regulament, care s-a 
substituit inițiativei guvernamentale şi care în spiritul ministerului trebuia 
să-i serve totdeodată de eco şi de perdea adică să-i traducă în mod fidel 
adevărată voinţă şi totdeodată să-i acopere responsabilitatea. 

Acesta cel puţin a fost calculul guvernului, deşi până astăzi ştim că nu a 
izbutit. Dorul unui membru al opoziţiunii, mai cu seamă al unui parlamentar 
corect ca d. P. Carp, care se rostise cu atâta talent în contra acestei 
machiavelice combinaţiuni, nu era dar de a o absolvi prin prezenţa sa. Onor. 
d. Carp ne mai face o întrebare în epistola sa, întrebare care ni se pare cam 
neînțeleasă. Ne întreabă dacă din cestiunea izraelită facem chestiune de 
partid. Dacă înţelege prin aceste cuvinte a face „chestiune de partid“ a 
esploata o cestiune în interesul pur și simplu al unor ambiţiuni personale 
sau a unor interese de putere, nu numai din cestiunea izraelită dară din nici 
o cestiune nu facem cestiune de partid. Din partea d-sale, care cunoaște 
partidul conservator din care face parte de atâta timp, întrebarea era 
zadarnică; trebuia s-o lase coloanelor foilor roşii, unde era mai la locul său. 

Dacă înţelege însă, ceea ce ne place a crede, prin această întrebare că 
partidul conservator are alte opiniuni decât partidul roșu în rezolvarea 
cestiunei izraelite, aci-i răspundem curat că da; este o deosebire între noi şi 
partidul roşu. Dar între noi și toți membrii partidului roșu? O ştie d-l Carp 
că nu. Ştie că chiar în partidul radical mulţi se vor separa de restul 
partidului lor, acei cel puţin ce vor privi această cestiune dintr-un punct de 
vedere mai înalt şi mai larg decât interesul de gașcă. 

D. P. Carp ne mai face o întrebare. Care sunt opiniunile partidului 
conservator în această cestiune? 

Ne pare rău că până acum onor. nostru amic n-a putut să-și formeze o 
convicțiune în această privinţă. Opiniunile acestea au fost rostite în mod 
destul de clar până astăzi în presă prin diferitele organe. Însă, dacă este 
vorba de opiniile reprezentanţilor din Cameră şi din Senat ai partidului 
conservator, numărul lor nu este așa de însemnat încât să poată ajunge la un 
rezultat practic rostind o opiniune cu totul specială a grupului conservator. 

Cu toate acestea, d-sa este în poziţie a şti că în comisiunile parlamentare 
se propune o soluţie care nu-i convine guvernului şi care cu toate acestea 
este un program stabilit de conservatorii din Moldova în unire cu liberalii- 


moderați, program la care a aderat, după cât ni se afirmă, și fracțiunea, ba 
chiar mulţi membri din partidul roşu. Dacă față cu tăcerea guvernului, adecă 
faţă cu exigenţe necunoscute, nu se poate stabili un program absolut — ceea 
ce pare a fi în ochii d-sale o condiţie indispensabilă pentru ca un partid să 
poată pretinde că are idei și iniţiativă — atunci desigur că vina acestei 
situațiuni nu este a partidului conservator, carele tocmai prin procedura 
constituțională propusă aștepta să i se dea elementele necesare pentru ca 
acel program să se poată formula cu toată exactitatea cuvenită. 

Într-un lucru deci au fost unanimi membrii partidului conservator, afară 
de d. P. Carp, în modul de a proceda la rezolvarea cestiunii şi în spiritul ce 
trebuia să dirigă lucrarea lor în aceasta. lată puncturile ce s-au stabilit în 
comun acord: 1. A nu lua nici o parte într-o comisiune antiregulamentară și 
anticonstituțională; 2. A aştepta ca guvernul sau să prezinte un proiect de 
lege sau să se rostească în mod serios asupra chipului cum dânsul, guvern 
constituțional şi responsabil, crede că trebuie aplicat art. 44 al Tratatului 
de la Berlin; 3. În urma acestor preliminări indispensabile și când vom fi 
deplini luminaţi asupra cestiunii în toate puncturile de privire, a lua o 
rezoluțiune matură căutând mai cu seamă a salva naționalitatea română de 
pericolele la care o ar espune o invaziune de elemente străine introduse în 
proporțiuni necumpătate și într-un mod precipitat în corpul ei; şi al 4-lea a 
nu face din aceasta o cestiune de esclusivism politic și a primi pe acest 
tărâm, dară numai pe acest tărâm, concursul, nu numai al tuturor grupurilor 
din opozițiune, dară şi chiar al membrilor partidului de la putere, cari vor 
voi să se unească cu noi, în fine chiar al guvernului dacă el se va ralia la 
aceste păreri. 

Astfel partidul conservator a înțeles a nu face din cestia izraelită 
cestiune de partid, iar nu intrând în comisiuni neconstituționale și venind a 
mai adăoga o notă discordantă la haosul de opiniuni ce purtarea fără 
demnitate şi fără curaj a guvernului a lăsat să se producă în Adunările de 
revizuire. 

În treacăt vom vorbi şi de propoziţiunea d-lui Blaremberg. D. N. 
Blaremberg n-are, credem, pretențiunea de a reprezenta partidul conservator 
şi de aceea n-am crezut că-i trebuie să declinăm responsabilitatea propunerii 
d-sale, pe care a iscălit-o vreo doi-trei membri ai partidului conservator. 
Această propunere, deși este izbucnirea legitimă a unui nobil sentiment de 
indignare în contra politicei mizerabile care ne-a condus a primi ordinile 
străinilor în cestiuni cu totul interioare, totuși nu o credem practică în starea 


în care a ajuns cestiunea. Nu ne îndoim însă că d. N. Blaremberg și 
subsemnatorii nu cred a avea mai multe șanse de izbândă și că au propus-o 
numai ca espresiunea unei nobile şi legitime indignări ce trebuia să 
găsească un glas în sânul unei Adunări române. 

După înlăturarea ei, nu ne îndoim un moment că subsemnatorii se vor 
ralia la soluţiunea ce partidul independent din Cameră o va crede mai 
naţională și mai practică. 

Terminând, noi credem că onor. d. Carp, fără să sacrifice nimic din 
opiniunile sale personale, putea, cel puţin în privința procedurei, a nu se 
despărți cu zgomot de toți amicii săi personali și coreligionari politici. 

Liber a fost să o facă, şi iarăși am fi tăcut și aci; dar, când am văzut că 
adversarii noştri comuni, şi în presă şi în Cameră, esploatează această tăcere 
şi că un Dimancea ne strigă că minoritatea este reprezentată în comisiune 
prin d. Carp și că d. Carp nu ia cuvântul spre a se ridica în contra acestei 
afirmări, a trebuit să vorbim; am făcut-o fără plăcere, dar fără şovăire. 


€ 


[23 iunie 1879] 
Cu cât trec una după alta zilele, cu cât se prelungește fără nici un termen 
prevăzut sesiunea estraordinară, cu atâta cestiunea revizuirii se încâlceşte 
mai mult, cu atât neliniştea şi temerile cresc și cuprind toate minţile, cu atât 
mai mult toată lumea își pierde cumpătul şi facultatea chibzuirii. O stare de 
nervozitate acută domnește în toate cercurile. Judecata rece lipseşte de 
pretutindeni și mai ales de acolo unde ar trebui neapărat să nu lipsească. 
Trecem prin nişte zile în adevăr foarte grele și trebuie în sfârşit să ne 
dăm seama că aceasta este plata, foarte scumpă poate, a greșelilor și 
rătăcirilor noastre politice săvârșite de treizeci de ani încoace. De la 
mișcarea din 48 și până astăzi națiunea românească, pe tărâmul politic, n-a 
făcut alta decât a se lepăda sistematic de orice tradiţie, a răsturna orice 
autoritate, a arunca departe orice s-ar fi putut numi original în viaţa ei 
naţională, şi-n același timp a adopta, cu mai multă ardoare decât cuartalurile 
de coloni din America de miazănoapte şi pe o scară tot atât de înaltă, toate 
reformele, toate teoriile cosmopolite, toate calapoadele internaţionale, în 
viaţa politică și intelectuală, în limbă, în moravuri, în tot. Libertate fără 
margini pentru orice individ, pentru toate necurăţeniile ce s-ar scurge din 
cele patru colţuri ale lumii, în România ca şi-n America; fraternitate și 


egalitate între om și om; republici mari și mici şi prezidenţi de republică pe 
toate ulițele şi-n toate cafenelele, în România ca și-n America; şiretenia, 
vicleșugul și cinismul — virtuţi cetățenești; gheșşeftul — scopul; şi politica 
umanitară — mijlocul. Acestea pe tărâmul politic; pe cel economic, nimic, 
curat nimic; din nenorocire întru aceasta ne deosebim cu totul de America. 
Rezultatul îl vedem, și poate că așa de târziu încât îl vedem în zadar. 

Suntem azi un popor de abia aproape cinci milioane de suflete. Nimic, 
aproape absolut nimic nu se produce în adevăratul înţeles al cuvântului în 
țara aceasta decât pe tărâmul agricol; în cea mai mare parte agricultura 
noastră se lucrează într-un chip cu totul rudimentar și, mulţumită 
nestatorniciei de temperatură ce domnește în valea dintre Carpaţi, Dunăre și 
Marea Neagră, producţia noastră atârnă mai mult de la bunăvoința cerului, 
de la mila elementelor lui. Două milioane şi jumătate de ţărani (cifră 
exagerată poate), populaţie în adevăr românească, lucrează pământul și dau 
singura producţie reală în această ţară, pe câtă vreme restul locuitorilor 
români, cei din orașe, târguri şi târguşoare, populaţie amestecată din 
curcituri asimilate românilor, din străini neasimilați încă și din jidani 
neasimilați și neasimilabili, fac negustorie, speculă, camătă, ocupă miile de 
funcţii publice, trăiesc din gheșefturi şi din politică. 

Populaţia rurală în marea ei majoritate, mai ales cea mai depărtată de 
târguri, n-are drept hrană zilnică decât mămăligă cu oţet şi cu zarzavaturi, 
drept băutură spirt amestecat cu apă; foarte rar, la zile mari, şi nici chiar 
atunci în multe cazuri, se învredniceşte să mănânce carne și să bea vin; 
trăind sub un regim alimentar aşa de mizerabil, ţăranul a ajuns la un grad de 
anemie şi de slăbiciune morală destul de întristătoare. Chipul unui ţăran 
român, om de la ţară, trăit în aer liber, seamănă cu al uvrierului stors de 
puteri în umbra fabricilor. Cine a umblat prin satele noastre, mai ales prin 
cele de câmp și de baltă, a putut constata că d-abia din trei în trei case se 
găseşte o familie care să aibă un copil, mult doi, şi aceia slabi, galbeni, 
ligniţi şi chinuiţi de friguri permanente. Această populaţie, pe lângă toate 
necazurile ei, mai are unul ce pune vârf la toate: administraţia. De 
Dumnezeu nu mai are nici o teamă muncitorul de la ţară, pentru că 
Dumnezeu l-a părăsit, pentru cine știe ce păcate, în mâna acestei 
administrații, compusă în cea mai mare parte din haitele de cafenegii, din 
ştrengarii și necăpătuiţii de prin târguri. Această corporație liberală și 
umanitară nedreptăţeşte, batjocoreşte şi jefoaie pe ţăran fără nici o milă; 
sunt membri în această onorabilă corporație al cărora numai numele bagă în 


năbădăi sate întregi. Aceasta ca stare normală și constantă, fără să mai 
pomenim că pe la soroace vine şi câte o împrejurare mai însemnată, ca de 
exemplu afacerea Mihălescu— Warszawsky. 

În acelaşi timp, în oraşe mari şi mici, liberalismul şi umanitarismul ne 
prieşte foarte bine: în numele libertăţii se face camătă fără margine; în 
numele egalității și fraternității deschidem brațele tuturor elementelor 
stricate pe care le rejectează chiar societăţile ipercivilizate și, în numele 
națiunii române, facem politică radicală, aspirând la o republică, ba chiar și 
la mai multe. 

Toată mizeria noastră publică o îmbrăcăm în formele poleite ale unei 
civilizaţii calpe, precipitarea noastră spre fundul răului o numim progres, 
fierberea unor elemente necurate și lupta lor cu elementele ce au mai rămas 
încă sănătoase în țară se numește politică. Acela ce cutează a se revolta față 
de această stare de lucruri, acela care îndrăzneşte să arate că formele poleite 
învelesc un trup putred, că progresul nostru ne duce la pierzare, că 
elementele sănătoase trebuie să se conjure şi să facă o luptă supremă pentru 
mântuirea acestei țări este denunţat opiniei publice de către negustorii de 
principii liberale umanitare ca barbar, ca antinaţional, ca reacţionar. 

Rezultalul unei asemenea vieți publice îl vedem astăzi: primejdia 
revizuirii art. 7 nu stă atât în însăşi cestiunea izraelită cât în starea în care ne 
aflăm când ni se pune această cestiune. 

Cu multă greutate, cu destul chin, poate şi este speranţă că se va dezlega 
cestiunea evreilor, şi independenţa, deja destul de scump plătită, ne va fi 
recunoscută; va rămâne însă de dezlegat o cestiune cu mult mai gravă şi mai 
grăbitoare, cestiunea vieţii noastre publice, cestiunea dacă trebuie să urmăm 
calea pe care rătăcim de atâta vreme sau dacă trebuie să mai putem apuca 
pe calea cea adevărată. 

Vom fi un stat independent, cum vom face uz de această independenţă, 
aceasta e cestiunea cea mare. 


€ 


[24 iunie 1879] 

De când nația nu mai este cu roşii, dând a înțelege aceasta prin 

deosebite acte care de care mai semnificative, de atunci „Românul“ a 
devenit amenințător. 


Într-un număr ameninţă ţara cu soarta chedivului din Egipet, într-altul 
cu o lovitură de stat; încât, dacă aceste amenințări ar avea oarecari 
perspective de realizare, d. Cogălniceanu va putea să esclame, nu fără 
mândrie: Două lovituri de stat s-au făcut în România, una de Cuza și 
Cogălniceanu pentru a împroprietări ţăranii români, alta de roșii pentru 
împământenirea ovreilor. Alăturarea pur şi simplu a unor asemenea două 
antiteze ar cuprinde osânda roşilor în istoria României, ca a unor oameni 
cari au deschis porţile unei epoce cu mult mai triste, mai umilitoare, mai 
scârboase decât epoca fanarioţilor. 

Ce însemnează aceste amenințări cu soarta chedivului şi cu lovitura de 
stat? Sunt într-adevăr pericolele internaţionale atât de mari încât ţara, pentru 
a exista, să aibă neapărat nevoie de asemenea leacuri drastice? 

Noi n-o credem sau cel puţin nu credem că asemenea pericole ar putea 
răsări din chestiunea evreilor. Am mai spus-o în alt rând că, dacă asemenea 
pericole există, ele există abstracţie făcând de la evrei şi că cestiunea 
aceasta ar fi cel mult pretextul, nicicând cauza adevărată a unui amestec din 
partea străinătăţei, încât singurul motiv serios care s-ar putea învoca în 
favorul unei soluțiuni rele a cestiunii nu e înlăturarea pericolului, ci numai 
câștigul de timp şi probabilitatea cumcă în acest timp constelațiunea politică 
generală s-ar fi schimbat în favorul nostru. Dar, dacă acesta e motivul 
purtării guvernului, el ar trebui să-l mărturisească, nu însă să amenințe cu 
soarta chedivului sau cu lovitura de stat; și n-ar trebui numai să-l 
mărturisească, ci să vie totodată c-un proiect de lege care să fie espresia 
acestei situațiuni, căci guvernul știe prea bine ceea ce noi toţi știm, că ţara 
nu voiește să dea nimic şi, pentru ca ea să fie înduplecată a da ceva, 
trebuiesc a i se da cuvinte cu mult mai puternice decât cazul de mofluzie de 
la Cairo. Căci lucrul în sine e foarte clar. Evreii sunt un pericol imediat, 
pipăit și văzut; ei formează acea nenumărată populaţie cu desăvârşire 
improductivă care trăiește din precupeţirea muncii şi sănătăţii românului, 
încât, dacă în mod absolut s-ar ridica stavilele de până acum, soarta 
poporului nostru ar fi analoagă cu aceea a rasei spaniole din California: 
moartea prin mizerie și anemie. Populaţia evreiască creşte în pătrat, a 
noastră dă îndărăt; cea dentâi de la începutul secolului și pân-acuma a 
devenit de cincizeci de ori mai mare atât prin nașteri cât și prin imigraţiune; 
ei au început a se așeza prin locuri unde n-a călcat de secole picior de evreu, 
prin Câmpu-Lung şi prin Târgul-Jiului bunăoară, ei amenință a împânzi 


toată ţara și a o preface într-o altă Galiţie, încât numărul lor înspăimântător 
vorbește de sine și nația are oricând înaintea ochilor pericolul întreg. 

Nu este însă tot astfel cu pericolul internațional. Articolul 44 al 
Tratatului de la Berlin a fost introdus fără voia unora din puteri și, dacă ele 
s-au unit, cauza e că într-un congres toate hotărârile se iau cu unanimitate, 
iar care din ele ar vota contra ar declara printr-aceasta că e gata a-și susține 
cu arma părerea contrarie. Care însă din puterile europene ar fi plecată de a 
sacrifica un singur soldat pentru evrei? Desigur că nici una. Prin urmare cu 
toată unitatea formală de vederi în Congres, în sine vorbind lucrul nu este 
atât de limpede, nici puterile nu sunt atât de unite în această cestiune aşa- 
zisă umanitară. Noi mergem mai departe și susţinem că evreii nici nu sunt 
cauza măcar a introducerii art. 44. Ei sunt o unealtă în Tratatul de pace al 
cărei mănunchi nu știm cine voieşte să-l ţie în mână; ei sunt un pretext de 
amestec, creat în favoarea nu știm cui. Mai mult încă: rolurile în Congres 
erau împărțite de mai nainte, ca și cele ale actorilor, şi ministrul de esterne 
al Franţei a primit, ca toţi ceilalţi, să înveţe pe de rost cestiunea evreilor și 
cea grecească, numai pentru ca o putere mare precum e republica să nu 
joace pe figurantul mut în reprezentaţia de gală. Nu e îndoială că 
improviziunile nu erau permise defel, şi o pildă de aceasta ne-a dat contele 
Delaunay, care propunea și soluțiunea cestiunii evreilor, lucru la care 
prezidentul Congresului, principele Bismarck, s-a opus. 

Mergem și mai departe. O notă colectivă a puterilor dacă ne-ar veni în 
cestiunea evreilor, ea încă n-ar fi decât pro forma colectivă: instrucţiunile 
paralele verbale și confidenţiale ar putea fi cu totul altele. 

Deci într-o asemenea reţea fină de acţiuni și contraacțiuni desigur că 
poporul românesc nu poate vedea un pericol imediat și pipăit şi e lesne de 
înţeles de ce el nu voiește să dea nimic. 

Teama noastră nu este așadar nici cestiunea evreilor ca atare, nici 
exigenţele mai mari sau mai mici ale puterilor; teama noastră e că cestiunea 
este deja rezolvată gata de către guvernul roşu și că actualele Adunări de 
revizuire au fost deschise cu neadevărul că cestiunea nu e de loc angajată. 
Teamă ne e că cestiunea evreilor e tot așa de rău rezolvată gata precum era 
la vremea ei convenţia cu Rusia, trecerea peste Dunăre, cesiunea 
Basarabiei, pe cari Camerele n-au avut decât tristul şi umilitorul rol de a le 
înregistra, făcând multe fraze mari se-nțelege, dar cari în sine nu mai 
însemnau nimica. 


Înţelesul acesta par a-l avea amenințările organului guvernamental. 
Dacă Adunările nu vor înregistra și ratifica soluțiunea gata propusă prin 
escamotare de către cinstiţii ciraci ai roșiilor ca din proprie iniţiativă, atunci 
... atunci lovitura de stat. 

Același sistem vicios se urmează necontenit. Guvernul face și apoi s- 
acopere cu responsabilitatea anonimă și ocultă a băieţilor din Adunări. „Sus 
băieţi, jos băieţi“ şi naţia s-a pronunţat în favorul evreilor, spre 
stupefacţiunea tuturor cari cunosc şi pericolul şi voinţa ţării. 

„Românul“ se plânge amar de nedreptatea pe care Parchetul o face d-lui 
Simeon Mihăiescu nepuind capăt instrucţiunii şi invoacă ajutorul d-lui 
ministru de justiţie, al președintelui cabinetului etc. 

Această plângere are aerul unei ameninţări la adresa Parchetului. 

Protestăm contra unor asemenea nedemne apucături. 

Cine-i dă drept ziarului guvernamental de-a se amesteca în cercetări cari 
prin natura lor cată să rămâie secrete până ce magistratul se va fi convins că 
are în mâna lui reţeaua întreagă a crimei — dacă ea s-a comis? 

Sau voieşte „Românul“ să se prefacă într-un copilaş atât de naiv încât să 
nu înțeleagă că o afacere de milioane nu se poate pune în evidenţă în câteva 
săptămâni de zile, mai ales când, în cursul cercetărilor, obiectul acestora, d. 
Mihălescu, a continuat a sta ca director la Ministerul de Interne și a avut 
putinţa de a încurca ce se putea descurca şi de a turbura ce se putea limpezi? 
Pentru noi rămânerea la post în curs de două luni a d-lui S. Mihălescu este 
indiciul cel mai grav; iar al doilea indiciu e arestarea d-lui Moldoveanu 
tocmai în dricul afacerii. Prin urmare suspiciunea e mai gravă decât oricând 
şi aşteptăm de la tinerii magistrați însărcinaţi cu afacerea că, cu cea mai 
mare minuţiozitate şi luându-și oricât timp le va părea necesar, vor cerceta 
afacerea din fir în păr, ceea ce va contribui și mai mult spre liniștea și 
mângâierea d-lui S. Mihălescu, dacă e nevinovat. 

D. Mihălescu ar trebui să roage pe coreligionarii săi politici ca să nu-i 
compromită şi să nu-i îngreuieze poziţia prin strigătele lor, căci publicul e în 
stare să-și zică că acestea toate sunt ridicate anume spre a intimida justiţia, 
şi se ştie că asemenea intimidări au adesea tocmai efectul contrariu, de a 


încuraja pe magistrat şi de a întări în el suspiciunea când cauza e apărată 
într-un mod atât de meschin. 


€ 

O lună de zile a trecut de la deschiderea Camerelor chemate a revizui 
Constituția, spre a o pune în acord cu cerințele art. 44 al Tratatului de la 
Berlin, primit, fără nici o competenţă, în principiu, de către guvern și 
Camerele lui dizolvate. Adunările de revizuire și-au verificat titlurile și 
întâia lucrare la care au procedat după constituirea lor în regulă a fost 
răspunsul la adresa tronului. O cestiune importantă s-a ridicat cu ocazia 
dezbaterii asupra acelui răspuns, cestiunea adică dacă guvernul este sau nu 
dator a veni cu o propunere, cu un proiect asupra modificării art. 7 sau dacă 
Adunările trebuiesc să facă acea propunere din propria lor iniţiativă. Cu 
toate stăruințele minorităților din amândouă Adunările, guvernul a refuzat 
cu încăpățânare de a veni cu o propunere, ceva mai mult, a declarat că, în 
cestiunea evreilor el nu are absolut nici o părere, n-a prejudecat nimic, n-a 
legat întru nimic ţara la vreo soluţie oarecare, și că Adunările sunt libere a 
dezlega cestiunea cum vor crede mai bine. 

Înainte de deschiderea Camerelor şi până la dezbaterea asupra 
răspunsului la mesaj întrebarea era aceasta: guvernul luat-a vreun 
angajament față cu Europa sau cu Alianţa izraelită în privinţa art. 7? Nu se 
găsea aproape nimeni care să răspundă negativ la această întrebare, și 
sentimentul general al țării era că guvernul luase nişte angajamente, atât 
numai că în privinţa acestor angajamente unii aveau temeri mai mari, alții 
mai mici. Veni apoi dezbaterea asupra răspunsului la mesaj: abţinerea 
guvernului de la orice propunere, declaraţiile lui categorice că ţara nu este 
legată întru nimic și că dânsa poate să propună și să hotărască orice-i va 
plăcea pentru moment liniştiră oarecum temerile generale. Guvernul nu 
avea în Camere cele două treimi trebuitoare pentru un vot de revizuire, 
aşadar, deși propunerea din iniţiativă parlamentară trebuia să vie din partea 
majorităţilor sale drept credincioase, dacă ea nu era conformă intereselor 
generale, nu putea trece. Dacă, prin urmare, guvernul lăsa soarta dezlegării 
cestiunii la bunul plac al Camerelor, fără ca să se amestece direct în afacere, 
dânsul nu putea avea angajamente luate în afară şi tertipul spălării de 
răspundere nu-l întrebuința decât pentru a nu-și lega poziţia ministerială de 


soarta problematică a unei oarecare soluţiuni. Astfel judeca publicul după 
întâia impresie; cele advenite însă în urmă erau menite a ne dovedi că lucrul 
stătea cu totul altfel. 

Camerele își aleseră câte o comisie care să elaboreze un proiect de 
modificare a art. 7. În sânul acestor comisiuni s-a dezbătut îndelung și în 
fine comisia Camerii şi-a redactat raportul, pe lângă care a alăturat şi un 
proiect pentru înlocuirea art. 7. În comisia Camerii, la redactarea proiectului 
s-au petrecut niște scene foarte interesante. Prezidentul Consiliului, d. I.C. 
Brătianu, a intervenit de mai multe ori în lucrarea comisiei, a făcut câteva 
tirade patriotice, a arătat că ţara e în primejdie mare şi, cu tonul cel mai 
desperat, a conjurat majoritatea să adopteze propunerea d-lui Costinescu 
pentru salvarea patriei prin împământenirea unei mase de evrei împărțită pe 
categorii. Majoritatea comisiei a refuzat, şi-a urmat lucrarea și a hotărât să- 
şi citească raportul în ședință publică înaintea Adunării. Prezidentul 
Consiliului, în faţa neizbândei încercate în sânul comisiunii, a cerut ca 
Adunarea să ţină ședință secretă. Şedinţa secretă sau intimă a fost foarte 
furtunoasă: d. I.C. Brătianu a repetat tiradele patriotice pe care le cântase 
comisiei, însoțindu-le de astă dată cu lacrămi fierbinţi; a spus că ţara e 
amenințată de o primejdie de moarte în cazul când nu se va da 
împământenirea cum o cere d. Costinescu și că guvernul va fi silit să se 
retragă dacă comisia va stărui în hotărârea ei. Mai mulţi deputaţi au cerut d- 
lui prim-ministru să arate care anume este primejdia ce ne ameninţă, căci o 
simplă afirmare a d-lui I.C. Brătianu, neîntemeiată pe dovezi, nu mai 
plătește astăzi nimic; prezidentul Consiliului neputând aduce nici o dovadă, 
comisia a rămas să-şi citească raportul în şedinţa de sâmbătă, când l-a şi 
citit. Dăm mai la vale acest raport în întregul lui, împreună cu toate anexele. 

În acelaşi timp când în comisia Camerii se petreceau cele arătate mai 
sus, „Românul“, care a declarat de cu vreme că împărtășește în cestiunea 
evreilor părerea redactorului său d. Costinescu, povăţuia ţara să fie cu minte 
şi să adopte soluţia patronilor săi, amenințând-o în caz contrariu cu toate 
relele închipuite și neînchipuite, cu soarta chedivului, cu lovitura de stat, cu 
„însângerarea țării“ ş.c.]. Poveţile şi amenințările gazetei personale a dd-lor 
Brătianu şi Rosetti au avut din partea ţării răsunetul și primirea pe care le 
meritau. Presa și publicul au fost unanime în această privință: ameninţarea 
cu soarta chedivului e neruşinată, cea cu lovitura de stat ridiculă, cea cu 
„însângerarea tării“ nebunească — pentru a judeca astfel nu-i trebuie cuiva 
decât simțul comun. A compara starea unei țări de sine stătătoare, oricât de 


nenorocită ar fi din cauza unei politice rătăcite, dar vitează şi onestă în 
relațiile ei exterioare, cu o provincie turcească care a disperat lumea prin 
neonestitatea și neplata datoriilor sale, încât a ajuns să i se impună un 
minister internațional; a compara pe domnitorul onest, leal şi braval Ţării 
Românești cu chedivul mufluz al Egiptului este în adevăr o mișelie, o 
nerușinare, mai ales când acel ce face această comparare infamă este 
organul personal al primului-ministru și al prezidentului Camerii, cari poate 
că au cea mai mare parte de răspundere pentru starea unde a ajuns azi ţara. 
A doua amenințare, cea cu lovitura de stat, a făcut o impresie mai puţin 
penibilă. Lovitură de stat? Cu ce? Cu plebiscit sau cu năbușirea ţării prin 
puterea armată? Sau poate, cine știe, va fi trecând prin capul „patrioţilor“ de 
la putere să facă lovitura de stat cu oştire străină? Este ridicul a crede măcar 
un moment că pentru darea drepturilor la evrei s-ar putea face o lovitură de 
stat cu plebiscit; e o nebunie a crede că pentru un așa scop s-ar putea 
întrebuința puterea armată a ţării sau că un stat vecin ar avea atât de puţină 
minte şi destule puteri disponibile pentru a le împrumuta d-lui Brătianu de 
dragostea evreilor. Cât pentru a treia ameninţare, cu „însângerarea ţării“, ea 
este asemenea o nebunie. În orice ţară din lume se pot găsi o mână de 
descreieraţi cari, fiind din nişte nenorocite împrejurări ajunși la cârma ţării 
şi nesocotind nici dreptul, nici sentimentul naţional, nici rezultatele călcării 
acestora, să s-apuce a da promisiuni anticipate şi a se lega ca din partea ţării 
într-o cestiune internaţională; ţara însă nefiind datoare să primească, întru 
cât o privește, decât ceea ce e legal, poate respinge îndeplinirea acelor 
promisii sau legăminte date fără competenţă şi, când din această respingere 
foarte legitimă ar fi să rezulte vreo mare dificultate, vreo primejdie 
internaţională pentru dânsa, ea are un mijloc sigur de a aplana dificultatea şi 
a conjura primejdia; însângerarea ţării venind din afară cu care ne ameninţă 
foaia ministerială o poate ţara înlătura foarte ușor prin o procedare sumară 
faţă cu cei ce, fără nici un drept, au dat în numele națiunii ceea ce ştiau bine 
că națiunea nu voiește a da odată cu capul. O repede spălare a necurăţeniilor 
în familie, și ţara se poate prezenta iarăși curată în faţa lumii. 

Atât stăruinţele primului-ministru în comisie și în ședințele secrete ale 
Camerii, cât și poveţele și amenințările „Românului“ au tins a face să se 
adopte propunerea împământenirii unei mase de evrei împărțită pe 
categorii. Şi d. I.C. Brătianu şi foaia d-sale au mers cu pornirea lor, după 
cum văzurăm, până la uitarea de sine. Din toate acestea ce rezultă prin 
urmare? Luat-a sau nu guvernul angajamente în cestiunea evreilor? Nu mai 


încape îndoială, e mai mult decât sigur că da. Să vedem însă faţă cu cine le- 
a luat? Faţă cu Europa nu se putea lua angajamente decât asupra 
principiului că „religia nu mai poate fi o piedecă“ ş.c.], principiu înscris în 
art. 44 al Tractatului de la Berlin. Prin urmare, dacă guvernul n-a luat 
angajamente decât numai față cu Europa, pentru ce se ridică din toate 
puterile în contra proiectului majorităţii comisiei, care dă deplină satisfacere 
principiului din art. 44 al Tractatului? Pentru ce guvernul nu se mulțumește 
cu admiterea principiului? Pentru ce dânsul — care la începutul sesiunii a 
refuzat, cu încăpățânarea cea mai îndărătnică, a veni cu o propunere în 
cestiune, a-și da măcar o părere, declarând că nu el, ci ţara este chemată a 
dezlega cestiunea cum ea va crede mai bine — astăzi stăruiește cu vaiete şi 
cu disperare pentru a face să dea națiunea mai mult decât cere litera 
Tratatului? 

În o şedinţă intimă a Camerei d. I.C. Brătianu, amenințând pe deputaţi 
cu primejdie din partea Europei și fiind întrebat care este anume acea 
primejdie, d-sa a răspuns că aşteaptă pe azi, pe mâine o notă colectivă a 
puterilor prin care să ni se impună o soluţiune à la d. Costinescu. A trecut o 
săptămână la mijloc şi acea notă grozavă n-a mai sosit. Se afirmă că nota 
colectivă ar fi numai o dulce speranță a guvernului, menită a nu se putea 
realiza, deoarece Europa nu poate face colectiv pasul greşit de a ne impune 
o anume soluţiune înainte de a da noi mia şi mai ales când Camera este în 
ajun de a da satisfacere principiului din art. 44 al Tratatului. Odată admis 
principiul în dreptul nostru public, Europa nu se mai poate amesteca în 
modul aplicării lui, aceasta fiind o cestiune de drept privat. Așadar se naște 
întrebarea: guvernul stăruie să dăm evreilor mai mult de cât pretind puterile 
prin 'Tractatul de la Berlin, care să fie cauza? Faţă cu cine a luat dânsul un 
angajament pentru a da mai mult decât putea Europa să-i fi pretins? 
Răspunsul este numai unul: angajamentul s-a luat faţă cu acea putere 
internaţională care a făcut să se înscrie în Tratat pe socoteala noastră art. 44, 
față cu Alianţa izraelită. Lucrul e lămurit, așa de lămurit încât foarte puţini 
mai sunt aceia, atât în sânul națiunii, cât şi în Camere, care să nu fie pe 
deplin convinși de aceasta. 

Din norocire pentru ţară e speranţă că angajamentul luat de guvern 
pentru împământenirea unei mase de evrei împărțită pe categorii nu se va 
putea îndeplini. Camerele de revizuire nu vor ratifica învoiala făcută între 
guvernul „patriotic şi naţional“ al d-lui Brătianu şi Alianţa izraelită 
universală. 

Marea majoritate, aproape unanimitatea românilor — zice organul 
oficios al guvernului— nu-și dă încă seamă de mărimea pericolului în care 
şi-ar pune țara dacă ar lua cam peste picior Tratatul din Berlin, adecă 
hotărârea celor şapte mari puteri, întărită de voința de fier a d-lui de 
Bismark. 

A lua peste picior Tratatul din Berlin! Dar cine-l ia peste picior? Am 
călcat sau călcăm noi Tratatul neîndeplinind art. 44 tale quale? Spune 
Tratatul undeva că acea dispoziție e absolut obligatorie pentru noi precum a 
fost pentru Turcia, este el o îndatorire ce ni se impune sub orice 
împrejurări? Nu. 

Tratatul zice:„Liberă sunt eu Europa de-a-ți recunoaşte sau nu 
independenţa; ţi-o recunosc dacă admiţi art. 44, nu ţi-o recunosc dacă nu-l 
admiţi“. 

Unde vede „Românul“ obligațiunea absolută de-a îndeplini art. 44 
numaidecât și oricum ar propune-o guvernul? 

Neadmiţând art. 44, rămânem în poziţia în care am fost înaintea 
războiului, adecă vasali nominali ai Porții, cu deosebirea numai că Poarta 
însăşi nu ne-a pus deloc această condiţie, că ea ne-a recunoscut 
independenţi din capul locului, încât am rămânea vasalii unei Puteri care s-a 
lepădat de vasalitatea noastră prin două tratate consecutive, prin cel de la 
San-Stefano și prin cel de la Berlin. 

Poziţia noastră ar fi aşadar o independenţă reală, fără atârnare de 
nimenea, nerecunoscută însă de o parte dintre puteri. Acestea toate fără ca 
noi să fi călcat Tratatul de la Berlin, căci, neprimind un beneficiu ce ni se 
acordă sub o condiţie ce ni se cere, nu poate zice nimeni ca am fi călcat noi 
Tratatul, abstracţie făcând de la împrejurarea că nici îl putem călca, de 
vreme ce, nefiind nici făcut, nici iscălit de noi, el nu poate cuprinde nici 
îndatoriri, nici drepturi ale noastre proprii. 

Astfel stă dar cestiunea din punct de vedere curat rațional şi, dacă nu e 
altă primejdie decât ca independenţa noastră reală să nu fie recunoscută 
numaidecât, atunci ea nu e atât de mare pentru ca „Românul“ să aibă 
dreptul a ameninţa cu lovirea de stat, cu soarta chedivului, ba cu a Poloniei 
chiar. Suntem noi datori a primi art. 44? Am contractat noi vrodată 
obligaţiunea aceasta, ca chedivul datoria sa publică? Deloc. Nu suntem 


datori nimănui nimic și totul se reduce la o propunere de învoială între noi 
şi puteri, liberi fiind şi unii și alţii de a voi sau de a nu voi. Voim art. 44, 
avem recunoaşterea independenţei; de nu, nu. Abia e nevoie de-a adăoga că 
independenţa este un fapt care există, recunoscut sau nerecunoscut fiind. În 
alte timpuri independenţa și recunoașterea regalității legitime atâma de 
confirmarea papei; asta nu i-a oprit pe principii necatolici de-a exista ca 
atari şi de-a fi într-adevăr independenți și fără binecuvântarea specială a 
Santităţii Sale. 

Dar se va zice că cestiunea, deși logic vorbind e în favorul nostru, totuşi 
puterile — călcând ele înșile Tractatul de la Berlin —ar voi a exige 
numaidecât admiterea art. 44. 

Dacă o asemenea exigenţă ar exista într-adevăr, atunci vom trebui să 
ştim cauza adevărată a ei. 

Dacă acuma e cea mărturisită de art. 44, adecă pur umanitară, atunci n- 
avem a ne teme de nimic. Nu ni se va arăta un singur caz în istorie, unul 
singur, în care o cauză pur umanitară să fi adus vrun amestec, vro ingerință 
din afară. Deşi aproape toate războaiele moderne se deschid sub pretexte 
umanitare, totuși cauzele, în genere bine cunoscute, sunt cu totul altele și n- 
au a împărţi cu pretextul nici în clin, nici în mânică. Cerneală şi hârtie s-au 
întrebuințat într-adevăr multă pentru cestiuni umanitare, bani însă puţini, iar 
sânge nici o picătură măcar. În fine, dacă e vorba de umanitarism, atunci 
poporul acela care întra-adevăr are nevoie de-o tratare umană este poporul 
nostru propriu, esploatat, nu neamul exploatator al evreilor, încât chiar din 
acest punct de vedere restricțiunile noastre sunt într-adevăr umane, iar art. 
44 neuman. Singurul defect al art. 7 din Constituţia noastră e că, pe lângă 
mulțimea nenumărată a evreilor cari nu merită drepturi, se loveau și acele 
câteva mii cari le merită și această injustiție suntem oricând gata de-a 
recunoaște și de-a o drege, dând deplină satisfacere exigenţei umanitare. Şi 
aceasta vom face-o de-ar exista art. 44 sau n-ar exista, adecă independent de 
orice amestec al străinătăţii. Dacă Europa nu e mulțumită numai cu atâta, 
bine, dacă este, şi mai bine. Mai mult decât posibilitatea pentru evrei de-a 
deveni români nu putem da, oricare ar fi sau n-ar fi intenţiile art. 44. 

Lucrul s-ar schimba însă atunci când cestiunea umanitară n-ar fi decât 
pretextul cerinţelor puterilor, iar cauza adevărată ar fi cea materială, a 
intereselor lor politice. Atunci însă, chiar admițând art. 44, adică înlăturând 
pretextul, am fi departe de a fi înlăturat cauza și am rămâne tot în cazul 
fabulei despre lup și miel, adică tot noi la vale și tot noi am turbura apa. 


Pretexte se vor găsi aşadar pentru a acoperi o cauză nedreaptă, căci 
pretextele bune pentru cauze rele sunt foarte ieftene în lumea aceasta. 

Întorcându-ne la vorba noastră, spusă în mai multe rânduri, repetăm: 
„Dacă pericol există, el există abstracţie făcând de cestiunea evreilor“. 

lar dacă el nu există şi dacă cele şapte puteri mari și voinţa de fier a d- 
lui de Bismark n-au alt scop decât cel umanitar, decât cel de a vedea că 
evreii nu sunt îngrădiți pentru cauze religioase, atunci dovezi despre 
aceasta, strălucite chiar, le putem da orişicând. 

După ce „Românul“ recunoaște însuși că majoritatea, aproape 
unanimitatea poporului nostru nu-și dă seamă de pericolele fictive ce le 
inventează guvernul pentru a-l speria, noi nu mai avem multe de zis. Pentru 
noi e de ajuns dacă aproape unanimitatea poporului nu împărtășește 
spaimele organului oficios, şi e și natural că nu le împărtășește, căci e un 
popor viteaz, drept, foarte tolerant, ba poate c-a început a recâștiga chiar 
vechea și admirabila lui calitate de a judeca toate lucrurile cu sânge rece și 
de a nu da nimic pe vorbe goale. Dovezi istorice pentru acest bun-simţ, într- 
adevăr superior, sunt multe: evlavios fără a fi bigot, poporul românesc, cel 
mai numeros în Orientul Europei, nu a produs un singur sfânt din mijlocul 
lui; şi drept, fără fineţe juristice, el s-a judecat fără cod civil şi penal 500 de 
ani aproape. Reîntoarcerea la acele calități ale strămoșilor, la vitejie, 
dreptate şi cuminţie, va fi începutul unei epoce de adevărată regenerare și 
numai atunci când cineva nu va fi numit bun sau rău după cum e alb sau 
roșu, ci abstracţie făcând de la opiniile lui politice, numai atunci când vom 
fi drepţi faţă cu noi înşine și nu ne vom sfâșia pentru vorbe scrise pe hârtie 
de autori străini în ţară străină, pentru alte popoare și alte împrejurări, atunci 
când vorba adevărată va găsi ureche ascultătoare vom începe a ne respecta 
între noi şi a fi uniţi. 

Ministeriul, în neunire de astă dată cu majoritatea, ba aproape 
unanimitatea românilor, va pune, zice „Românul“, cestiunea ministerială. 

Dacă va pune-o, bine va face, căci sperăm că va face loc unui cabinet 
într-adevăr responsabil, care să se pună el însuși cu propriul lui curaj în faţa 
Europei, nu ca d. Brătianu care, din nefericire, se dă îndărătul Camerelor şi 
lasă săgețile să curgă asupra pieptului deschis al ţării. Ceea ce dorim din 
adâncul inimei e ca viitorul cabinet, oricari ar fi ideile lui asupra marginilor 
libertăţilor publice, să fie compus din oameni cu desăvârșire integri, cu 
caracter statornic şi cu mai multă iubire de ţară decât de sine. Un cabinet 
leal va găsi oricând concursul leal a tuturor partidelor. 


€ 

Dacă aparențele nu amăgesc, proiectul de soluțiune patronat de guvern 
nu numai că nu va avea două treimi, dar nici măcar majoritatea simplă în 
Adunare. Patru secții ale Camerii s-au pronunțat pân-acuma pentru 
proiectul prezentat de opoziție, două pentru proiectul guvernului, iar votul 
uneia se va da astăzi. 

Sătui de a mai face recriminări, repetăm numai pe cea principală, pe 
care am făcut-o în atâtea rânduri; lipsa de curaj și de opinii a guvernului, 
care pân-acuma s-a acoperit totdauna cu responsabilitatea anonimă a 
Camerelor în loc de-a o lua singur pe mânecă. Tot astfel a urmat în 
cestiunea evreilor. În loc de-a spune de mai nainte ce are de gând să facă, pe 
ce cale doreşte rezolvarea, cari sunt exigenţele puterilor, în loc de a veni c- 
un proiect de lege cu care să stea sau să cază, guvernul pune Camerele, deci 
reprezentațiunea ţării, înainte şi-i spune: 

„Iratează tu cu Europa!“ 

De aceea partidul conservator în Senat și în Cameră s-a rostit contra 
acestei proceduri fricoase, care putea, care poate să compromită fondul 
cestiunii. Dacă ministeriul formula un proiect şi dacă acesta trecea, atunci 
compromisul între interesele noastre și Tratatul din Berlin ar fi fost aflat și 
era bine. Dacă proiectul cădea — ceea ce e mai verisimil — el cădea pe 
cale negativă, lăsând mânele libere atât Camerelor cât și unui nou guvern, 
oricare ar fi fost acela, de-a face ce i se va părea mai de cuviinţă și mai 
practic. E foarte clar că, având fiecare responsabilitatea lui bine definită, un 
proiect neadmis de ţară cădea împreună cu guvernul actual, iar ţara precum 
şi succesorii guvernului actual rămâneau degagiaţi din nou și liberi a 
reîncepe tratările din capul locului. 

Dar azi, presupunând că guvernul cade, în fața cui rămâne ţara cu 
voturile ei date în mod pozitiv? În faţa Europei. Guvernul care ar lua locul 
cabinetului Brătianu ar sta cu mânele legate printr-un vot pozitiv al 
Camerelor și, în caz de estremă necesitate, Camerele ar trebui să revie 
asupra unui vot pozitiv, dat în toată forma, să se supună ele împreună cu 
țara unei umiliri, să treacă sub jugul caudin. Foile adversarilor noștri vor 
simţi din tonul ce ţinem că nu suntem de loc dispuși de a face recriminări și, 
dacă totuşi începem cu recriminarea de căpetenie, cauza e pentru a arăta că 
partidul conservator şi astă dată s-a purtat pe deplin corect când a susținut o 


procedură strict constituțională, când a cerut un proiect din partea 
guvernului, pentru a-l admite, a-l modifica sau a-l respinge. Acuma se va 
vedea de ce importanţă era cestiunea de procedură constituțională și de ce 
partidul conservator a trebuit să ţină la ea pentru a ţine pieptul țării acoperit 
de cătră avangarda guvernului. 

A mai fost o cestiune în care cabinetul Brătianu a urmat aceeași cale 
greșită, punând pieptul ţării înainte în loc de a lucra din proprie iniţiativă și 
pe proprie răspundere: cestiunea Basarabiei. Nu negăm că păhar mai amar 
decât acesta nici Mântuitorul pe muntele Măslinilor n-a avut să-l beie, dar 
părerea noastră este că, odată guvernanţii noștri văzând că Basarabia va fi în 
orice caz pierdută și că nu vor avea pe nimenea în Congres pentru a-i 
susținea, trebuiau să-l beie, trebuiau să primească marile foloase materiale 
propuse de puternica, prea puternica noastră vecină, pentru ca în cestiunea 
art. 44 să aibă un sprijin măcar, un sprijin cu atât mai sigur cu cât acel 
articol al Tratatului era îndreptat şi contra Rusiei. E drept c-ar fi pierdut 
toată popularitatea și că în alegeri ar fi căzut definitiv, dar ce ar fi însemnat 
această pierdere ca partid pe lângă pavăza care ar fi creat-o contra art. 44? 

Tocmai din contra a urmat însă. lar a pus Adunările înainte, a făcut pe 
opoziţie să crează că cine ştie de ce sprijin se bucură în străinătate și a- 
ncheiat-o apoi cu rușinea umilirii Corpurilor legiuitoare şi a ţării întregi. În 
loc ca şapte persoane să treacă sub jugul caudin, a trecut ţara sub el. 

Opoziția, văzând tonul sumeţ al organelor guvernamentale, a contribuit 
a crea acelaş curent, crezând că cine ştie de ce sprijin puternic se bucură 
dumnealor în străinătate; în zadar un ministru plenipotenţiar al unui stat cu 
desăvârşire amic ne-a scris din Berlin că Basarabia e pierdută, să nu fim 
copii, să căutăm a trage cel puţin foloasele cele mai multe posibile din 
această pierdere; noi am stăruit a crede că amicul nostru n-avea dreptate, că 
fusese amăgit şi că guvernul nostru trebuia să fie foarte tare în afară când 
vedeam tonul semeţ și insultător al organelor lui. Am tăcut deci, i-am dat 
spomic ajutor în senzul în care părea a-l voi guvernul, am comis greşala de- 
a crede pe d. Brătianu şi organele sale. 

Cine nu-şi aduce aminte ce calificațiuni nu ne-am atras cu acea ocazie? 
Pe când armatele erau pe câmpul de război, am spus deja: „Luaţi seama, 
ruşii vor Basarabia“. Am fost numiţi calomniatori ai împăratului pe de o 
parte, ai guvernului nostru pe de alta, până ce în sfârşit s-a văzut cine a avut 
dreptate. 


Dacă guvernul ar fi fost leal în cestiunea actuală, ar fi avut concursul 
nostru leal. Partidul brătienist ar fi trebuit să se convingă de mult că în toate 
cestiunile am fost de bună-credință, că tonul organului nostru n-a fost 
nicicând acela de a căuta popularitate și că-n orice cestiune națională am 
fost în realitate alături cu el și numai în aparență contra lui, cu toată 
înverşunata ură cu care căpeteniile partidului nostru au fost tratate de 
diferiții Patărlăgeni ai Camerelor. Am crezut într-un rând tăria închipuită a 
dd. Brătianu-Rosetti, dee-ni-se voie acum a nu mai crede pericolele 


închipuite de iest timp, asupra cărora vom reveni mai jos. 
* 


Articolelor de speriiciune ale „Românului“ nu li se poate nega meritul 
de a merge crescendo. 

Întâi chedivul, apoi lovirea de stat, în fine intervențiunea. 

Pentru a ilustra pericolul intervenţiunii „Românul“ reproduce o parte 
din strălucitul într-adevăr discurs al d-lui T. Maiorescu din şedinţa de la 30 
septemvrie 1878. Culminaţiunea pasajului citat de „Românul“ e 
următoarea: 


D. Maiorescu. Eu vă întreb: care va fi pozițiunea noastră dacă nu vom primi 
Tratatul de la Berlin? Ei! d-lor, am văzut că Rusia s-a grăbit de a numi la noi un 
ministru-reședinte, deşi nu ne-a făcut onoarea a numi un ministru-plenipotenţiar; nu 
putem totuşi, desigur, decât a fi recunoscători guvernului imperial rus pentru această 
bună-voinţă ce s-a grăbit a ne arăta. Am auzit chiar că şi guvernul austro-ungar a 
numit la noi un ministru-plenipotenţiar. E curios lucrul acesta, e curios de a vedea 
graba cu care cele două puteri vecine numesc miniștri-reşedinţi în ţara noastră, fără 
să aștepte să vază dacă noi esecutăm Tratatul din Berlin sau nu; şi cum puterile mai 
îndepărtate, care și ele sunt scutul nostru şi poate apărătorii mai fireşti ai noștri, 
Italia, Franța, Englitera, Germania, după cum am aflat, refuză de a ne recunoaște 
independința până ce nu vom esecuta în întregul său tratatul. Apoi, dacă până ce nu 
vom esecuta în totul tratatul, acele puteri protectoare naturale nu ne vor recunoaşte 
independinţa, nu ne vor susține drepturile noastre, la cine ne vom adresa oare la 1 
iulie spre a cere ca să efectueze slobozirea teritoriului nostru? Nu pot adăoga niciun 
cuvânt mai mult pe acest tărâm. Cu toții ne înțelegem. Trag numai concluziunile că 
este neserios a se zice că putem să nu esecutăm Tratatul de la Berlin fiindcă 
situațiunea țării s-ar lămuri foarte bine și fără aceasta. Nu; situațiunea ţării va fi 
compromisă fără aceasta şi, neesecutând complect tratatul, ţara e în pericol. 

Acea gravitate abstractă, anunțată mai înainte, are dară o primă realitate, are o 
întrupare pipăită, fie acest corp real este îmbrăcat în uniforma soldatului rus care ne 
stă pe teritoriul nostru. 


Citatul „Românului“ ar avea într-adevăr loc, dacă noi am fi negat 
vreodată că opunându-ne în mod absolut de a ne conforma cu tratatul, n-ar 
exista pericole pentru ţară. Am spus-o şi repetat-o de atâtea ori că 
chestiunea evreilor poate forma oricând un pretext de invaziune. Pe de altă 
parte însă organul guvernamental ne va concede cum că la 1 iulie 1879, 
adecă de astăzi peste două zile, nu vom avea nevoie a ne adresa la nimeni 
spre a cere să se efectueze slobozirea teritoriului nostru, căci prima 
realitate, întruparea pipăită a gravităţii abstracte, acest corp real care este 
îmbrăcat în uniforma soldatului rus, care stătea pe teritoriul nostru, toate 
acestea au dispărut. Ţara e de mult evacuată de ruşi de la Dorohoi până la 
Chiustenge; e evacuată de facto azi, va fi evacuată de jure poimâni. 

Asemenea e cu desăvârşire necunoscut ca guvernul austro-ungar să fi 
concentrat trupe în Ardeal pentru o eventuală intervențiune armată. Așadar 
nici cel mai puternic motiv de intimidare al guvernului, intervenţiunea, nu 
este atât de clar încât să primim orice soluțiune ne-ar propune d. 
Costinescu. 

* 

Reprezentanţii congregaţiunii izraelite de rit spaniol din capitală, 
precum şi reprezentanţii templului choral de rit occidental au adresat 
Camerei o petiție prin care cer egala îndreptăţire a coreligionarilor lor 
pământeni. Din această petiție reproducem următorul pasaj: 


lată un număr îndelungat de ani de cînd această ţară se bucură de era 
constituțională, de cînd soarele libertății complecte a răsărit pentru toți romînii. Un 
timp de înălțare pentru toți afară de noi. Atîţia ani de viață şi de propăşire tuturor, iară 
pentru noi evreii romîni tot atâţia ani de durere și suferinţă sufletească. 

În momentul cînd s-a proclamat rădicarea tuturor, ni s-a creat nouă o viaţă 
înjosită şi amărită. 

Regenerîndu-se Romînia, toţi fiii ei au fost puși pe acelaşi picior de egalitate. Noi 
însă am fost lăsaţi în starea escepţională de mai nainte, care astăzi ne pare și mai grea 
rămînînd singuri noi supușii ei. 

Reprezentanţi ai naţiunei! cu umilinţă vă implorăm să daţi ascultare strigătului de 
durere ce iese din adîncul inimei noastre. Faceţi ca să dispară acele legi care ne ţin pre 
noi într-o stare de escludere nepotrivită cu secolul în care trăim. Și noi sîntem fii ai 
Romîniei. Și noi sîntem devotaţii ei. Și noi ne rugăm pentru binele ei, precum 
contribuim şi noi la toate sarcinele deopotrivă cu toți. Ea este singura noastră Patrie, 
toate interesele și simţimintele noastre sînt legate cu și pentru ea, în solul ei sînt 
depuse osemintele părinţilor noștri. 

Romînia, nobilă pentru toți şi întru toate, nu poate fi decît nobilă și pentru noi. Ea 
nu poate îngădui ca libertatea și egalitatea să nu fie egal împărțite. 


Libertatea implică echitate şi dreptate pentru toţi. Fiţi dară, o, voi, aleşii acestei 
națiuni atît de nobilă, de tolerantă şi de bună, drepți și generoși pentru noi, cari ne 
iubim Patria ca şi ceilalți. Daţi-ne şi nouă loc în cetatea Patriei ca să putem și noi 
lucra cu vigoare pentru întărirea și strălucirea ei. Daţi-ne şi nouă voie să ne putem 
mîndri cu falnicul nume de cetățeni romîni. 

Noi evreii pămînteni, pacinici industriaşi și muncitori, avem în sînul nostru o 
inimă romînească care tresare de bucurie cînd Patria prosperă şi care se întristează 
cînd se află în nevoi. Nu toleraţi ca să fim numiţi străini în această ţară cînd istoria și 
rațiunea probează contrariul. 


Am subtras asigurările de patriotism pentru că le credem. Ştim prea bine 
că art. 7 al Constituţiei cuprinde o piedică absolută și că mulţi izraeliţi, din 
cei cari ar fi meritat drepturi, au fost loviți de acel articol. 

Deşi durerea și suferința sufletească, viaţa înjosită şi amărâtă ni se par, 
la dreptul vorbind, calificațiuni cam prea colorate pentru traiul apărat de 
legi al unei populațiuni care a avut în mod egal toate drepturile civile, afară 
de acela de a cumpăra moșii, totuşi recunoaștem că legile noastre viitoare 
trebuie să dea posibilitatea de a se şterge rânduri-rânduri și inegalitatea 
aceasta. 

O singură observaţie mai avem de făcut. Dacă izraeliţii se simt într- 
adevăr fii ai României şi sunt devotați ei, dacă ţara noastră e singura lor 
patrie, dacă toate sentimentele lor sunt legate de acest pământ sfânt pentru 
ei ca şi pentru noi pentru că acoperă osemintele părinţilor lor, dacă îşi 
iubesc patria ca şi ceilalți, dacă inima lor se întristează când ea se află în 
nevoi, dacă toate acestea sunt, precum suntem și noi bucuroși a crede că 
sunt, atuncea: 

Hic Rhodus, hic salta! 

Recunoască dar că restricțiunile de pân-acum au existat tot pentru 
motivul apărării patriei și naționalităţii şi declare-se mulțumiți cu începutul 
de emancipare oferit de Cameră, un început căruia din inimă îi dorim să dea 
roade bogate, să aibă de rezultat asimilarea a cât mai mulți izraeliți se va 
putea. 

Izraeliţii, deşi nu le-ar fi cu putință să înlăture prin o asemenea 
declaraţie solemnă pericole reale, dacă ele ar exista, ar adăogi cel puţin la 
înlăturarea unui pretext de intervenţiune şi ar da o dovadă strălucită de 
patriotism, o dovadă care o datoresc chiar României în urma uneltirilor 
Alianţei. 


Pună-se în poziția românilor și spună-ne care ar fi românul ce n-ar 
renunţa bucuros la orice drept politic şi civil, ba la viaţa lui chiar pentru a 
înlătura umbra unui pericol dasupra patriei sale? 

Aducă-și aminte că în Prusia civilizată nu mai departe decât acuma 8 
ani jurământul evreului n-avea efect juridic, nu era crezut precum nu era 
jurământul ghiaurului înaintea cadiului turcesc. N-au fost legile noastre mai 
umane chiar înainte de regulament, cari admiteau pe evreu ca om de onoare 
şi de conştiinţă, deși nu ca cetăţean al statului? 

Despre o prea mare durere sufletească, despre înjosire şi amărâre nu 
poate fi dar vorba. 

Fiţi drepți și cunoașşteţi-vă. Cei mai mulți din coreligionarii voştri — 
escepțiunile sunt atât de neînsemnate încât mai nu numără — aproape 
totalitatea voastră nu vorbește românește în familie; mulţi, foarte mulţi nici 
nu cunosc limba românească. 

Oare o condiţie pentru a fi fiu al României și o dovadă de iubire de 
patrie nu este a vorbi limba patriei? 

Noi nu suntem — izraeliţii o știu bine — inamicii cauzei izraelite, dar 
amici încât să renegăm sângele nostru și să periclităm interesele poporului, 
care de sute de ani au apărat şi ţinut aceste ţări, aşa amici nu suntem. Noi 
credem că interesele reciproce sunt armonizabile, dar pentru aceasta se cere 
bunăvoință şi abnegaţie reciprocă. 


€ 


[3 iulie 1879] 
Dacă majoritatea, aproape unanimitatea nației, după chiar mărturisirea 
„Românului“, e în contra soluțiunii cestiunii izraelite patronate de guvern, 
dacă cestiunea e incontestabil cea mai însemnată care se iveşte în viaţa 
noastră publică de douăzeci de ani încoace, dacă divergenţa de opinii între 
nație și guvern e atât de mare încât garda civică a trebuit dezarmată, atuncea 
nu mai înțelegem cum un guvern ce se pretinde parlamentar mai ține morți 
la putere și nu face loc, de nu adversarilor săi politici, cel puţin nuanţei 
aceleia a partidului liberal care în cestiunea izraelită nu e în strigătoare 
divergență de opinii cu naţia întreagă. 
În loc însă de a urma măcar asta singură dată o purtare corectă, în loc de 
a da pas unui ministeriu într-adevăr responsabil, neangajat în afară și 
înlăuntru, în loc de a dezlega mânile puterii esecutive pe de o parte, a naţiei 


şi reprezentaţiunii naţionale pe de alta, organul care are majoritatea, aproape 
unanimitatea nației contra sa, urmează cu articolele amenințătoare, cu 
tertipurile bizantine de pân-acuma, adăogând, pe lângă formulele mistice 
din trecutul său de carbonar încă una, ultimele cuvinte pe cari Goethe, 
murind și lipsit deja de conştiinţă, le-a rostit: „Lumină, mai multă lumină!“ 

Dacă starea guvernului actual e ca a bătrânului poet de la Weimar în 
momentul în care a rostit acele cuvinte, atunci în zadar am repeta că lumină 
s-a făcut, căci n-ar mai fi în stare s-o vază. 

Din capul locului am arătat că nu drepturile politice de acordat evreilor 
sunt periculoase, ci acel unic drept civil pe care nu-l aveau, acela de a 
cumpăra proprietăți rurale; am arătat apoi cum acordarea acestui drept în 
Galiţia a avut de rezultat reducerea populaţiei autohtone la rolul de iloți ai 
evreilor; am arătat cum greutățile ce apasă pe ţăranul nostru în momentele 
de față din cauza costisitoarei organizaţiuni liberale îl fac accesibil la cea 
mai neumană esploatare din partea capitalului, cum terenul e pregătit pentru 
espropriarea nației româneşti din chiar ţara, din chiar pământul ei 
strămoșesc. Am arătat cum de la deplasarea generală a societăţii și de la 
cumplita apăsare ce s-a născut în urma înmulțirii elementelor inproductive, 
elementul productiv al ţării, ţăranul, dă îndărăt, se corumpe, împle 
temnițele. Nu se poate zice că în lămurirea cestiunii am fi cruțat pe cineva. 
Drepţi și cu unii și cu alţii, am aruncat dungi largi de lumină asupra relelor 
ce descompun și corup societatea română, dovedind totodată că elementul 
evreiesc, improductiv cu totul și alungat de mizerie și stricta organizare a 
statelor vecine în ţara noastră, e dintre toate cel mai uzurar, cel mai 
apăsător, cel mai corumpător. Nu credem aşadar că nu s-ar fi făcut lumină 
îndeajuns în privirea aceasta, căci presa opoziţiei liberale și a celei 
conservatoare a fost hamică în descoperirea întregului pericol care ar 
amenința imediat nația românească dacă art. 44 al Tratatului de la Berlin s- 
ar primi tale quale. 

În privinţa pericolului internaţional ce ar rezulta din refuzul net de a 
primi art. 44 am spus că, dacă un asemenea pericol există, el există 
abstracţie făcând de la cestiunea izraelită şi că această cestiune va fi cel 
mult pretextul, nicicând cauza unei intervenţiuni. Înainte de a se formula 
marginile în cari voim a primi articolul 44, semnatarii Tratatului s-au 
despărţit deja în două grupuri, în cei ce au recunoscut independenţa 
României și-n cei ce n-au recunoscut-o încă. O scrisoare din Paris către 
„Corespondenţa politică“ confirmă că puterile s-au adresat Austriei pentru 


ca aceasta să facă României reprezentaţiuni amicale asupra necesităţii de a 
executa Tratatul de la Berlin. D. conte de Hoyos, ministerul plenipotenţiar 
al Austriei, a fost însărcinat să facă aceste reprezentațiuni și să declare că 
puterile cari n-au recunoscut încă independența României vor face 
demersuri colective pe lângă guvernul român, în cazul când acesta ar 
întârzia de a răspunde cererilor legitime ale puterilor. 

Așadar puterile cari n-au recunoscut încă independenţa s-au adresat la 
una care a recunoscut-o deja, pentru a face reprezentaţiuni în privirea 
aceasta. 

Pân-acum proporţia între cei ce recunosc şi cei ce nu recunosc 
independenţa e de 3 : 4; dacă s-ar şterge principiul absolutei escluziuni din 
cauză de religie al art. 7, poate că proporţia ar deveni și mai favorabilă, ea 
ar fi de 4 : 3, sau de 5 : 2. 

Se-nțelege că în toate combinațiunile acestea facem abstracție de la a 
opta putere din Congres, de la Alianța izraelită, sub a cărei influență 
esclusivă pare a sta guvernul nostru şi ziarul „Românul“. 

Dar, în genere, pentru ca cestiunea să devie discutabilă trebuie ca ţara să 
aibă un guvern „leal şi inteligent“, nu unul care a amăgit sistematic ţara, 
care înlăuntru promitea a nu da nimic, iar în afară promitea a da tot. Ţara a 
pierdut cu desăvârșire încrederea în nuanţa Rosetti-Brătianu, căci a fost 
înşelată sistematic de la venirea la putere a acestei nuanţe și până acuma, 
când amăgitorii s-au înfundat. Necesitatea unui guvern leal și neangajat în 
cestiunea izraelită e mai mare decât oricând; e absolut necesar ca partidul 
Mihălescu-Dimancea, pentru care toate cestiunile au fost numai mijloace de 
a rămânea la putere, să facă loc unei alte nuanţe, pentru care rămânerea la 
putere să fie un mijloc de a rezolva în înţeles național cestiunea pendentă. 


€ 


[3 iulie 1879] 
Un nou ziar hebdomadar a apărut în capitală. In privința scopului 
ziarului „Fraternitatea“ citim în program: 


Scopul acestei foi este mai cu seamă a înzestra pe coreligionarii noştri izraeliți cu 
cunoștințele cele mai necesarii, pentru a forma dintr-înşii cetăţeni buni și folositori 
societăţii, cari să fie totdauna gata a-și sacrifica puterile lor materiale şi spirituale pe 
altarul patriei, participînd cu corp şi cu suflet la interesele cele mari ale națiunei. 


[i urăm viaţă lungă și succes pe această cale într-adevăr grea și spinoasă. 


€ 


[4 iulie 1879] 

Trebuie să aibă cineva sânge mai rece decât reptilele și un despreț în 
adevăr suveran pentru mișeliile omenești, spre a nu se revolta în contra 
celor ce se urzesc şi se ţes de atâta vreme împrejurul sâmburelui numit 
cestiunea evreilor; toată tăria sufletească a unui sfânt n-ar putea opri pe 
cineva să nu-și piarză azi până şi cel din urmă grăunte de speranţă în 
viitorul acestei țări. 

De la primele înfrângeri suferite de guvern în Cameră, pe când încă 
cestiunea pendentă se afla în dezbaterea comisiunii de inițiativă a revizuirii, 
s-a pomit din afară asupra ţării şi îndeosebi asupra Camerii noastre un 
potop de înjurii. Toate gazetele evreiești din cele patru unghiuri ale lumii, 
cu insolenţa caracteristică și tradiţională a neamului lor pribeag, au aruncat 
asupră-ne toată murdăria penelor lor nerușinate. 

Dacă lucrul s-ar fi mărginit aici, dacă numai sectarii lui Mamona ar fi 
scuipat asupră-ne, n-am fi avut nimic de zis, am fi lăsat să treacă lucrul 
nerelevat. Orice s-ar zice, între noi și evrei este o deosebire de rasă, care nu 
ne permite nouă s-avem față cu dânșii în împrejurări de onoare decât 
despreţ şi numai despreţ. Noblesse oblige. Oricât de nenorociţi am fi prin 
împrejurări istorice de deosebite naturi, sântem un popor ce a ştiut și va şti, 
oricând va fi nevoie, să-și plătească cu prisos datoria de sânge, sântem un 
neam de oameni lipit, prin tradiţii, moravuri și limbă, de un petec de 
pământ, pe care, cu titluri netăgăduite, îl putem numi ţara noastră. Între noi 


prin urmare şi un soi de oameni împrăștiați pe toată faţa pământului, a căror 
patrie sunt târgurile unde dobânda e mai mare, unde specula fără frâu 
găseşte mai puţine stavile, unde cuvântul omenie are mai puţin înţeles; între 
noi și o rasă cosmopolită, care la Viena e vieneză, la Paris pariziană, la 
Veneţia venețiană și pretutindeni evreiască; 

Între o nație care câştigă pe pământul său ca să trăiască apărându-l cu 
sângele ei oricând şi o corporație lipsită de cel din urmă sentiment de 
demnitate bărbătească, care trăieşte pe tot pământul ca să câştige, a cărei 
membri se ţin ca stolurile de păsări răpitoare pe urma oștirilor beligerante 
pentru a strânge avuţii din bălțile de sânge; între noi — zicem — şi această 
onorabilă corporație cestiune de onoare nu poate fi cât lumea, și astfel n-am 
fi avut nimic de zis în privinţa insolenţei presei evreieşti dacă n-ar fi găsit 
răsunet şi canal de scurgere la noi, chiar în coloanele foii ministeriale. 

De aproape o lună Adunările de revizuire se zbat într-o luptă plină de 
dureri; cu voința strivită de concursul împrejurărilor din afară, 
reprezentanţii independenţi ai țării își frământă mintea căutând de zor o 
soluțiune a cestiunii izraelite de natură a concilia cerinţele de principiu ale 
Tractatului cu interesele pozitive naţionale. Guvernul, care la începutul 
sesiunii s-a abținut de la orice inițiativă de revizuire, afirmând categoric că 
n-a prejudecat în cestiune nimic față cu străinătatea, îndată ce comisiunea 
de inițiativă ia o hotărâre, intervine în dezbatere, se face partizan al unei 
anume soluțiuni mai favorabilă decât toate evreilor, face din adoptarea 
acestei soluțiuni cestiune ministerială, amenință ţara cu primejdiile 
internaţionale cele mai grozave, întârzie dezbaterea publică; toate însă 
rămân zadarnice: hotărârea majorităţii rămâne nestrămutată. 

Atunci, ca la un semnal convenite, porneşte corul de insulte al gazetelor 
evreieşti. Afară de insolența lor caracteristică, în toate tiradele ce ni le 
consacră acele foi, în toate — subliniem cuvântul — un lucru este foarte 
bătător la ochi, şi adică: pe când ţara legală și, personal, reprezentanții ei 
independenţi sunt insultaţi, pe când dezbaterea și hotărârea comisiunii 
Camerii române sunt numite cel puţin „o nouă impertinență orientală“, 
guvernul, partizanii săi şi îndeosebi persoana d-lui Brătianu sunt nu numai 
cruţaţi, dar chiar ridicați până la cea mai înaltă slavă. 

Din parte-i, foaia ministerială se grăbeşte a reproduce zilnic acele tirade, 
atrăgând cu un ton de triumf asupră-le atenţia tuturor acelora ce nu vor să 
adopte soluțiunea Costinescu, adică atenţia majorităţii, aproape unanimității 
românilor. Trebuie să mărturisim că o mai mare lipsă de pudoare nu s-a mai 


dat pân-acuma nici chiar prin coloanele ziarului bizantinilor din Strada 
Doamnii. 

Starea nenorocită în care se agită țara azi este fără contestare rezultatul 
politicii acestor domni; și când națiunea, zugrumată într-un cerc de fier pe 
care l-au călit dânșii, este chemată să hotărască astfel despre viitorul ei 
economic şi naţional, când lupta ei de scăpare îi sleiesc una câte una toate 
puterile, patrioţii subliniați nu se pot opri d-a reproduce în întregul lor 
tiradele de insulte evreieşti la adresa ţării, declarând că „deşi nu împărtăşesc 
din toate punctele de vedere acele păreri, totuși ele conţin și multe părți din 
nefericire adevărate“. 

Nici un comentar nu-i de lipsă şi nu s-ar putea face în privinţa purtării 
foii ministeriale; noi, din parte-ne, mărginindu-ne numai a o releva, atragem 
asupră-i atenția naţiunii, pentru ca dânsa să-și poată întregi, barem cu 
această nenorocită ocazie, opinia şi sentimentul în privinţa patrioţilor 
liberali şi naţionali din compania politică Mihălescu-Warszawski. 


€ 


[5 iulie 1879] 

Articolele de speriiciune ale „Românului“ încep a deveni nedemne și 
odioase. Pân-acuma era amenințarea cu lovirea de stat, de care am râs de 
vreme ce o asemenea lovire nu se poate răzima decât pe un interes al nației 
românești, iar nu a celei jidoveşti. O lovire de stat are totdeauna mulţi amici 
nemărturisiți într-un popor şi se face numai cu consentimentul — fie 
mutual, fie mărturisit — al populaţiunilor muncitoare. Regii Franţei, 
înlăturând organizarea feudală din propria lor voinţă, Iosif II centralizând 
puterea publică, Petru cel Mare întinzând mâna de fier asupra Rusiei au 
avut amici în popoarele lor; lovirea lor de stat au atins o clasă, pentru a 
emancipa popoarele proprii. E de prisos a adăuga că Vodă Cuza era în 
aceleași condiţii; el au lovit într-o clasă, dar au întins mâna pentru a ridica 
pe ţărani, clasa productivă a ţării. 

Amenințarea cu soarta chedivului asemenea nu ne-a speriat. E drept că 
liberalismul nostru estrem încearcă a preface şi România într-un fel de ţară 
internațională, în faţa tuturor și a nimănui, în mlaștina de scurgere a 
elementelor economiceşte și moralicește nesănătoase a lumii întregi. Dar 
încercarea aceasta n-au succes pe deplin, și în timpul din urmă s-au trezit în 
România o reacţie atât de vie şi de inteligentă în contra umanitarismului 


bărbieresc şi a înfrăţirii cu toate rasele posibile și imposibile, încât am 
început a avea speranţa că D-zeu și propria noastră voinţă ne vor feri de 
soarta Egiptului. 

A treia ameninţare, cu intervenţiunea, am combătut-o cu motive cari 
nouă ni se par neînlăturabile. 

Am spus că cestiunea evreilor e sau cauza sau pretextul unui amestec al 
străinătăți. 

Dacă ea e cauza acestui amestec, atuncea n-avem a ne teme de nimic. 
Cerneală şi hârtie se vor cheltui pentru această cestiune, însă nimeni nu va 
risca oasele unui singur soldat pentru a realiza egalitatea deplină a evreilor 
în România. Dacă însă cestiunea izraelită nu e decât pretextul de 
intervenţiune, atunci nu e nici demn, nici cuminte de a sacrifica interesele 
economice și naționale a cinci milioane de oameni, pentru a înlătura un 
pretext, pe când cauza ar continua a exista. 

Faţă cu articolele amenințătoare ale „Românului“, bazate pe articole de 
jurnale — și încă de jurnale evreiești precum e „Neue freie Presse“ — 
aducem și noi următoarea relație a corespondentului din Viena a ziarului 
„Daily Telegraph“, care reduce la adevăratele lui proporţii pericolul 
internaţional, de care „Românul“ nu se satură a vorbi. 

lată acea relaţie trimisă ziarului englez sub data de 9 iulie: 


Cestiunea emancipării izraeliților din România a intrat acum într-o fază acută. 
Sâmbătă după-amiazăzi s-au ţinut o conferință la ambasada franceză din Viena, la 
care au luat parte d-nul Teisserene de Bort, sir Henry Elliot, principele Reuss și 
însărcinatul cu afacerile Italiei. 

Austria, Rusia și Turcia nu erau reprezentate. 

Sujetul în discuţiune s-au dezbătut cu de-amăruntul și în unanimitate s-a găsit cu 
cale ca puterile să ducă afacerea până-n capăt (poursuivre l'affaire jusqu'au bout). 
Cele patru părţi ce erau de față n-au fost însă în stare de a ajunge la o înţelegere în 
privirea mijloacelor de întrebuințat sau, precum s-a zis în adunare, la modul de 
procedură. Rezultatul tractărilor a fost ca ele să fie comunicate guvernului austriac. 
Contele Andrassy nu e plecat de a duce lucrurile la extrem. El e de părere că n-ar fi 
înţelept de a se ocupa de o procedare care n-ar putea fi urmată dincolo de oarecari 
margini, ceea ce în termeni mai clari va să zică că, dacă guvernul român ar opune o 
rezistenţă serioasă, puterile ar găsi că e peste putinţă de a lua refugiu la măsuri 
coercitive. Deocamdată Austro-Ungaria e gata de a-şi oferi bunele ei servicii. Mâni 
dimineață contele Hogos, reprezentantul Austriei din București, va fi primit deja 
instrucții depline în privirea pasurilor ce va avea de făcut. Aceste pasuri sunt în esență 
următoarele: El va invita pe guvernul român ca fără întârziere să vestească puterilor 
ce măsuri se vor lua pentru a îndeplini Tractatul de la Berlin în privirea egalității 


confesionale în Principat. Guvernul austriac, unindu-se cu acest mod de intervenţiune, 
nu se unește însă cu politica silei, pe care unele puteri par gata a o urma, ci 
procedează numai simplu ca un împreună-semnatar al Tractatului de la Berlin. 


Această manieră de a vedea, corectă și binevoitoare, o vor împărtăşi, 
credem, în curând și alte puteri. Căci nu trebuie să uităm că art. 44 nu e 
obligatoriu pentru România. Ni se oferă un beneficiu, dacă vom îndeplini o 
condiţie. Neîmplinind condiţia, renunțăm la beneficiu și atâta tot. Puterile 
cari ar voi să ne silească a îndeplini condiţia ne-ar face totodată cu de-a sila 
binefacerea de-a ne recunoaște independenţa, și bine nu-i poţi face omului 
cu de-a sila. Dar asupra marginilor acelei condiţii puterile înșile nu sunt de 
acord, de vreme ce până acuma s-au despărţit deja în două grupuri. Puterile 
ce ar voi să ne silească cu arma ar călca ele înșile Tratatul, de vreme ce art. 
44 e facultativ pentru noi, precum pe de altă parte recunoașterea 
independinţei noastre e facultativă pentru ele. Acest raționament e de pe 
deplin valabil dacă cestiunea izraelită e cauza amestecului; dacă ea însă nu 
e decât pretextul, atunci o repetăm încă o dată că, înlăturând un pretext, se 
vor găsi altele o mie dacă adevărata cauză, un plan de cucerire de exemplu, 
va continua să existe. 

Tot în sensul corespondenţei de mai sus vorbește ziarul maghiar 
„Ellenâr“, organul ministrului prezident al Ungariei, Tisza. Acest ziar 
dezminte orice amestec din partea Austro Ungariei în cestiunea evreilor din 
România. El zice că Congresul a mers prea departe când s-a amestecat în 
afacerile interne ale țării. Puterile nu pot lua în nume de rău României dacă 
nu va executa din literă în literă Tractatul de la Berlin. Ziarul oficios 
maghiar aprobă proiectul Mârzescu, care în principiu face egale toate 
confesiunile. Modul de împământenire are drept Legistlativa română a-l 
regula după cum pricepe mai bine. România din contra e ameninţată de 
invaziunea evreilor din Rusia şi ar ajunge la soarta Poloniei. 

După toate cele de mai sus, e natural dar dacă comisiunea delegaților 
Camerei nu ţine de loc seamă de spaimele închipuite ale ziarului 
„Românul“, dacă mănţine proiectul prezintat de d. Mârzescu și dacă a ales 
raportor pe d. Vasile Conta, carele în cestiunea izraelită e și mai intransigent 
decât d. Mârzescu. 


€ 


[6 iulie 1879] 

În şedinţa de ieri a Adunării guvernul, împreună cu prezidentul Camerii, 
a făcut o ultimă tentativă, zadamică după părerea noastră, pentru a-și 
recâștiga echilibrul pierdut. D. C.A. Rosetti, pe cuvântul că nu se mai simte 
a avea încrederea majorităţii, şi-a dat demisia din prezidenţa Camerii. 
Demisia aceasta a fost mai întâi respinsă, apoi primită, apoi încă o dată 
respinsă, toate acestea prin ridicare de mâni; d. prezident a declarat încă o 
dată că nu va primi cu nici un preţ a-şi mai păstra fotoliul pe câtă vreme nu 
mai reprezintă vederile majorităţii. După acestea, d. prim-ministru, intrând 
în Cameră, ceru cuvântul pentru a declara că, înainte de a se citi raportul 
comisiunii delegaților în cestiunea revizuirii, ministerul are să-și depună 
demisia în mâinile M. Sale. D. prim-ministru mai adaogă apoi că Adunarea 
ar trebui să-și aleagă un prezident, spre a înlesni M. Sale mijloacele 
constituționale pentru formarea unui nou cabinet. Sedința se suspendă 
pentru zece minute, spre a se consulta intim Camera. La redeschidere, d. 
Lahovari zice că, situaţia fiind destul de mare şi de însemnată, n-ar trebui 
guvernul să mai întrebuințeze astăzi dibăcii mici. Nici demisia d-lui C.A. 
Rosetti n-a fost primită de Cameră, nici demisia ministerului n-a fost 
primită de Domnitor. Aceste două demisii fiind paralele, una este strâns 
legată de cealaltă, şi trebuie a se vedea mai întâi ce va face Domnitorul cu 
demisia ministerului pentru ca Adunarea să poată proceda la ceva mai 
departe. D. Mârzescu este de aceeași părere și mai crede că Adunarea ar 
trebui să invite pe d. prezident a-și relua fotoliul. Se procede la votare 
pentru înlocuirea prezidentului; rezultatul votului este realegerea d-lui C.A. 
Rosetti cu 73 voturi din 121 deputaţi prezenţi, abţinându-se de la vot 42. 
După acest vot, d. prim-ministru, retrăgându-se din Cameră şi banca 
ministerială rămânând goală, se ridică şedinţa. 

Deosebite zgomote s-au împrăștiat de ieri, după închiderea ședinței până 
azi, în privinţa cestiunii ministeriale. Le-nregistrăm pe cele mai importante 
şi mai verisimile, pornite din izvoare mai mult ori mai puţin demne de 
încredere. 

D. I.C. Brătianu, plecând din Cameră, se zice că a mers la palatul de la 
Cotroceni spre a da demisiunea cabinetului. M. S. Domnitorul a primit-o şi 
l-a însărcinat tot pe d. Brătianu să formeze un nou cabinet din elementele 
majorității din Cameră și Senat. Acest zgomot circulă de mult, încă de când 
cu întâiele lucrări ale comisiunii de inițiativă. Zgomotul de remaniare s-a 
răspândit mai întâi în cercurile guvernamentale și acum în urmă se vorbea 


despre aceasta în aceleași cercuri. Să fie aceasta adevărat sau este numai o 
ultimă consolare ce-și fac patrioții, căutând a-şi mai încropi niște dulci 
iluziuni menite a se risipi definitiv în scurt timp? Vom vedea. În privinţa 
acestui zgomot despre o remaniare ministerială cu elemente din majoritate 
noi ne-am mai spus părerea. Oricari ar fi persoanele din majoritate, cari ar 
părăsi vederile majorităţii asupra soluţiunii cestiunii evreieşti pentru a adera 
la soluțiunea guvernului, situația ministerială nu s-ar schimba decât în mai 
rău: majoritatea nu poate să-și schimbe părerea și hotărârea oricum s-ar 
remania ministerul; mai clar, nu cestiunea evreilor atârnă de la cestiunea 
ministerială, ci cu totul din contra. 

Un alt zgomot ce s-a răspândit este că, prezidentul Camerii, stăruind în 
hotărârea sa d-a se demite și M. Sa primind demisia ministeriului, noul 
cabinet se va forma dintre membrii majorităţii. 

Se mai șoptește încă că ministerul nici nu se va remania, nici nu se va 
retrage, ci va dizolva Adunările şi va consulta din nou ţara; este 
constituțional sau nu aceasta, nu discutăm acuma, constatăm numai că 
aceasta n-ar însemna decât o amânare, o temporizare a căderii până la 
toamnă. Purtarea ce a avut-o guvernul în cestiunea art. 7 nu este tocmai de 
natură a-i asigura în viitoarele alegeri un triumf, pe care nu l-a putut avea 
nici în alegerile trecute cu toată ingerenţa și cu toată tactica de amăgire și de 
false promisiuni pe cari le-a întrebuințat față cu corpul electoral. Astăzi ştie 
țara lămurit cari sunt tendinţele acestui guvern în cestiunea izraelită, așa că 
un nou apel la ţară însemnează acuma o cădere hotărâtă şi zdrobitoare a 
acestui guvern. 

Toate silinţele, toate stăruințele, toate amenințările ce guvernul le-a 
făcut în Cameră pentru a o aduce să adopte în secţiuni soluţiunea 
Costinescu au fost zadarnice. Acum în urmă s-a văzut la ce proporţii 
trebuiesc reduse amenințările guvernului cu primejdiile din afară, s-a văzut 
limpede că acele amenințări nu erau decât nişte tertipuri grosolane şi 
majoritatea, prin raportorul comisiei delegaților și-a depus raportul şi 
proiectul de modificare. Sentimentul public general intern s-a pronunţat cu 
putere pentru soluțiunea majorităţii, şi în străinătate se constata în opinia 
publică un curent reactiv puternic împotriva tendințelor d-a ni se impune 
cumva o altă soluţiune decât a majorităţii. Cele publicate de noi ieri ne arată 
clar că în străinătate lucrurile sunt în privința noastră cu mult mai puţin 
negre decât îi plăcea imaginaţiei d-lui Brătianu și oficioşilor din Strada 
Doamnei a ni le zugrăvi. În urma acestora credem că guvernul nu și-a 


pierdut până într-atâta judecata încât de la o nouă consultare a țării să mai 
spere ceva pentru sine şi pentru soluțiunea sa. După cum stau astăzi 
lucrurile, în cazul când nu s-ar putea face două treimi asupra nici unei 
soluțiuni, nimeni n-ar putea consulta ţara cu sorți siguri de reușită, decât 
numai un minister al majorităţii. 

În orice caz, după toate probabilitățile va fi cu neputinţă a se da în 
această sesiune o soluțiune cestiunii pendente, care va trebui amânată 
pentru sesiunea de toamnă. 


€ 

Dacă proiectul majorității comisiei din Cameră n-ar avea alt merit, 
totuşi are pe acela de-a nu pripi soluțiunea unei cestiuni atât de grele și de 
complicate cum e cea izraelită, complicate din cauze atât de varii încât 
coloanele unui ziar nu ajung pentru a le espune pe toate. Proteguiți înainte 
de jurisdicțiunea consulară, introdusă prin tratatele directe cu Poarta fără 
nici un drept în țara noastră, care în privința jurisdicțiunii avea deplină 
suveranitate, evreii s-au bucurat numai de drepturi timp îndelungat de ani 
fără a avea nici o altă datorie cătră stat și cătră vechile clase privilegiate 
decât aceea de-a plăti o neînsemnată contribuţie la câteva mii de lei vechi, a 
cărei repartiție rămânea la libera voință a comunităţilor lor religioase. Dar 
poziţia aceasta privilegiată la adăpost de toate datoriile, destul de grele 
pentru clasele vechi ale societăţii române, căci erau datorii ce se prestau in 
natura, apoi spiritul de esclusivism al rasei evreiești ca atare, abstracție 
făcând de la ritul ei religios, care a fost întotdeuna pe deplin liber în ţară la 
noi, caracteristica lipsă de interes a evreilor pentru tot ce constituie viața 
noastră naţională, sentimentul lor propriu că sunt o rasă străină, numirile 
desprețuitoare pe cari în limbagiul lor vulgar le dau creștinilor în genere, 
românilor în particular, toate acestea și multe altele încă i-au făcut să rămâie 
un popor aparte, fără nici un fel de aplecare d-a împărtăși vederile noastre 
naţionale. Primiţi în şcoalele noastre în mod cu totul egal cu românii, 
premiaţi şi distinși dacă învățau bine tocmai acei cari au învăţat carte de la 
noi, în şcoale nu întreţinute din dările lor, ci din veniturile bunurilor 
mănăstirești creștine, tocmai elevii școalelor noastre sunt mai aprigi 
dușmani ai naţionalităţii române, tocmai ei fac parte din Alianţa izraelită, 
căreia nu-i întru nimic de-a pune cestiunea de existența unui stat format în 


mod istoric şi durând de sute de ani numai dacă nu se vor da drepturi egale 
la o minoritate de imigranţi de-o dată foarte recentă. 

Și toată mișcarea aceasta se bazează pe teoria cu desăvârșire 
neadevărată că există români izraeliţi, români de confesiune mozaică. 

Dar aceşti români vorbesc românește în familiile lor? Nu. 

Maghiarii admit această teorie, neplăcută naționalităților, că există 
maghiari de grai român, sârb, slovac, deşi teoria aceasta este o 
mistificațiune. Nouă însă, care nu voim a o recunoaște, de vreme ce e 
neadevărată, nouă ni se impune vederea aceasta anormală prin Tractatul de 
Berlin. 

Nu există dar români de rit izraelit, pentru că nu există izraeliți cari-n 
familie să vorbească românește, pentru că nu există izraeliți cari să intre în 
relații de căsătorie cu românii, c-un cuvânt pentru că evreul e evreu, se 
simte evreu și pân-acuma nici n-a voit să fie altceva decât evreu. 

Dacă numărul lor ar fi neînsemnat sau dacă, mare fiind, ar fi asimilabil, 
atunci cestiunea n-ar fi gravă. Dar a face loc în sânul nostru unei 
naţionalităţi străine, care se simte străină şi constituie prin organizarea ei un 
stat în stat ar fi a ne face jerfa unei mistificațiuni, a unei minciuni 
etnologice. Înţelegem prea bine că art. 7 era o piedecă absolută, care oprea 
încetăţenirea chiar a evreilor ce au ferma voință de-a deveni români, 
înţelegem asemenea că o piedecă absolută, care nu permitea nici o concesie, 
trebuie înlăturată, cu sau fără art. 44, dar nu înţelegem a declara deodată de 
români sau de asimilabili o masă de oameni care înafară pretextează a fi 
română, iar înlăuntru continuă a cultiva un dialect barbar, care-n familii nu 
vorbeşte românește, care-n creștin și-n român vede un duşman bun de 
esploatat şi nimic mai mult. 

Ni se pare că lucrul e atât de evident încât nici nu merita discuţie. Dar se 
va zice că străinătatea e amăgită. Ei bine, străinătatea se poate informa cu 
cea mai mare ușurință. Puterile n-au decât să trimită o comisie care să 
meargă din oraş în oraş şi să se convingă că nu există nici umbră de român 
izraelit, afară doar de câteva rare, foarte rare escepţii, pe care le-am putea 
cita anume. 

Îndealtmintrelea statele mari ale Europei cugetă cu desăvârșire tot în 
modul acesta când e vorba de evreii lor. Legile restrictive cari au existat 
pân-acuma zece-cincisprezece ani în mai toate statele cele mai civilizate 
sunt dovezi clare că evreii au fost consideraţi pretutindenea ca străini 
neasimilabili, îngăduiţi într-adevăr, dar numai îngăduiți. Admiterea evreilor 


în cetățenia prusiană era până la 1869 foarte strict circumscrisă și cu toate 
acestea nici această admitere nu era absolută: evreii totuşi rămâneau escluși 
de la posturi cari cer încrederea publică. 

Să vedem acuma cum cugetă Franţa republicană despre evreii ei proprii. 

Reproducem deci din No. 225 al gazetei „Journal officiel de la 
République Francaise“ proiectul dezbătut şi admis în şedinţa de la 21 iulie 
1871, care a avut de obiect abrogarea decretului d-lui Crâinieux din 24 
octomvrie 1870 ce declara de cetăţeni franceji pe izraeliţii indigeni din 
Algeria, proiect prezentat de cătră d. Thiers şi de cătră ministrul de interne 
Lambrecht. 

lată espunerea de motive: 

Numărul izraeliților s-au sporit în mod considerabil în regența Algeriei 
după cucerire: ei au venit din ţările vecine pentru a-și pune bunurile şi 
persoanele lor sub garanţia unui guvern regular. 

Îndealtmintrelea ei au păstrat obiceiurile şi instituţiile tradiționale, cari 
au permis rasei lor, prin escepţie unică, de a trece prin veacuri fără a se 
confunda cu celealte rase, şi în genere ei nu se privesc ca făcând parte din 
comunitatea politică. Interesele cu cari se ocupă le permit de a rămâne într- 
un chip străini de această comunitate și nu-i leagă defel de pământul țării în 
cari rezidează cu mai multă sau cu mai puţină fixitate. Această situaţie 
particulară face a se înţelege de ce evreii algerieni, cu tot numărul lor, n-au 
reclamat nicicând naturalizațiunea colectivă. Iniţiativa acestei măsuri a 
venit de la franceji chiar. 

La începutul anului 1870 d. E. Ollivier, pe atunci ministru al justiţiei, au 
prezentat Consiliului de Stat, fără nici o instrucţie prealabilă, un proiect de 
lege cu scopul de a conferi naționalitatea franceză izraeliților indigeni. 
Consiliul a provocat o anchetă locală, a cerut avizul mareșalului Mac- 
Mahon, guvernatorul general, pe al șefilor Curţii din Algeria, al prefecţilor, 
al generalilor comandanţi de divizie și, după ce au constatat rezultatele, au 
amânat proiectul, care pe de altă parte fusese primit mai mult decât rece de 
către consistorii. 

Cu toate astea câteva luni după aceasta, sub domnia unor vederi cari e 
inutil a le mai preciza, delegaţiunea din Tours, printr-o măsură cu totul 
străină apărării naţionale a hotărât „ca evreii indigeni ai departamentelor din 
Algeria să fie declarați de cetăţeni franceji. Prin urmare — adăoga decretul 
— statul lor real şi statul lor personal vor fi regulate după legea franceză, de 


la promulgarea acestui decret începând rămânând inviolabile toate 
drepturile câștigate. 

Administraţia Algeriei nu fusese consultată; funcţionarii însărcinaţi cu 
aplicarea căutau a mărgini şi slăbi efectele unui act pe care-l dezaprobau, 
însă insurecţiunea arabilor n-a întârziat de a dovedi neajunsul acestor 
paliative şi a demonstra cât era de periculos și nepolitic acel decret. 
Abrogarea lui s-a cerut cu vioiciune pe acest îndoit motiv de cătră 
guvernământul general și de cătră Ministeriul de Război. 

Asimilațiunea nu e susceptibilă de-a fi decretată, ea se realizează în 
puterea timpului și încă a unui timp îndestul de scurt dacă este în voinţa și 
în interesul populațiunilor cărora li se acordă; dar aceea de care e vorba nici 
n-a fost dorită, nici a fost primită măcar cu toate consecuenţele ei. 

Când a izbucnit insurecţiunea arabă, izraeliții nu s-au dat la serviciul 
militar decât c-o estremă repugnantă. Toată lumea știe că-n Algeria — afară 
de câteva escepţiuni foarte puţin numeroase — temperamentul și obiceiurile 
izraeliților se-mpotrivesc în mod absolut la încorporaţiunea folositoare în 
şirurile armatei noastre; aciia cari au intrat în armată, în mic număr, n-au 
voit a se acomoda cu ordinarul soldatului în campanie, pe motivul că legea 
lor religioasă se opune. A trebuit trimiși îndărăt și aceasta cu atât mai repede 
cu cât tiraliorii musulmani, precum și gumii (soldaţii triburilor arabe) nu 
puteau primi ideea de-a trage focuri în contra coreligionarilor lor arabi 
văzând evrei în rândurile noastre. 

Astfel, pentru cuvinte cari le sunt proprii lor sau cari ating raporturile 
lor cu alte rase, evreii sunt incapabili de serviciul militar. 

Prezenţa lor ca juraţi în tribunale este asemenea imposibilă; căci afară 
de aceea cu cel mai mare număr al lor nici înțelege, nici vorbeşte 
franţuzește decât într-un mod foarte imperfect, mai cată a se ţine în samă că 
arabii nu vor suferi niciodată cu răbdare de a vedea izraeliți indigeni șezând 
între judecătorii lor. Insurecţiunea a izbucnit în momentul chiar în care 
populaţiunile musulmane pe la finele lui ianuarie 1870 au văzut izraeliți 
împlinind funcțiunea de juraţi. Atunci abia populaţiunile acelea, care nu 
fuseseră izbite de declarația teoretică de la 24 octomvrie, au înţeles că 
puteau deveni justiţiabilii evreilor indigeni și, dacă această interpretaţie a 
faptelor s-ar contesta, aducem aminte că califul de la Medjana, Si- 
Mokhrani, retrimițând crucea sa de ofiţer al Legiunii de Onoare, ne-a dat de 
ştire că preferă a muri cu armele-n mână decât de a suferi afrontul adus 
rasei sale puindu-i pe izraeliți deasupra ei. A li se atribui acestor din urmă 


dreptul de a fi juraţi e și prematur și periculos, și a fost cel puţin una din 
cauzele insurecţiunii. 

Din punctul de vedere al alegerilor inconveniențele nu sunt mai mici; 
ele purced din cauze analoage celora pe cari le-am arătat mai sus. 

Nu ne putem aștepta de la izraeliți ca să dea voturi dictate, fie de 
considerațiuni politice, fie prin apreciarea intereselor municipale văzute din 
punctul de vedere al generalităţii locuitorilor unei comune. Căci, precum 
am spus-o deja, ei formează şi vor forma un corp aparte, considerându-se ca 
înzestrați c-o existență proprie şi, prin urmare, sub influența căpeteniilor 
religioase care-i conduc astăzi, ei vor îndrepta totdauna într-o singură parte 
toate puterile de cari ei dispun. Această stare de lucruri nu poate fi fără 
gravitate. 

De exemplu: la Oran populațiunea franceză e de 8958 suflete, 
populaţiunea izraelită e de 5653 suflete; la Constantina populațiunea 
franceză e de 7887 suflete; populaţiunea izraelită e de 4396 suflete. La 
Flemcen populaţiunea franceză e de 3264 suflete, populaţiunea izraelită e 
de 3185 suflete. 

E lesne de văzut că voturile izraeliților, ne-mprăștiindu-se nicicând ca 
celea ale francejilor, consiliile municipale ar putea să nu conţie în realitate 
decât izraeliți indigeni sub titlul de consilieri franceji. Alături cu aceştia ar 
veni apoi să se aşeze consilierii străini și musulmani, pentru că arabii şi 
străinii vor păstra totdauna numărul candidaţilor cari li se cuvin, și nu e cu 
neputinţă ca naturalii franceji să se vază cu totul escluşi dintr-un consiliu 
municipal francez. 

Același rezultat se poate prevedea şi pentru consiliile generale, cari 
dispun de jumătatea impozitelor arabe, adică de unica resursă a bugetelor 
departamentale. 

Privită din punct de vedere francez, situaţia aceasta e rea; dar ea e şi mai 
rea din puntul de vedere al tradiţiilor, datinelor și antipatiilor populaţiunilor 
musulmane, cari nu vor pricepe nicicând cum se relegă 2.500.000 de 
musulmani la rangul de simpli supuși, pe când 35.000 izraeliţi se ridică la 
demnitatea de cetăţeni franceji. Această inegalitate nu e tolerabilă; ea 
trebuie să dispară prin retragerea drepturilor politice, neînțelepţeşte 
acordate. Trebuie oare mănţinută, din contra, dispoziţia decretului de la 24 
octomvrie, în virtutea căreia statul real şi statul personal al izraeliților 
indigeni sunt regulate. după legea franceză? Noi credem că decretul 
delegațiunii din Tours trebuie abrogat în întregimea lui. Statul civil al 


izraeliților decurge din același izvor ca şi statul lor religios şi li se impune 
lor cu o autoritate aproape egală. Urmează de aci că a le lua acest stat prin o 
măsură generală însemnează a atenta până la un punct oarecare la libertatea 
conștiinței. Se-nţelege că nu poate intra în mintea nimănui de-a prefera, sub 
raportul dreptului civil, legea rabinică legei franceze; însă, refuzând 
izraeliţilor dreptul de cetăţeni, e just de-a le lăsa desigur ceea ce le place lor 
mai mult în condiţia actuală, și anume dreptul de-a-și regula după tradiţii tot 
ce se referă la căsătorie, despărțenie şi moştenire. Îndealtmintrelea putem 
spune înc-o dată că asimilarea nu se decretează și că impunând în privirea 
aceasta legi din capitală te espui de-a crea conflictul totdeuna primejdios 
între obiceiuri și instituţiuni. Pentru a evita acest conflict e deajuns a şti să 
aştepţi ca timpul şi progresul învăţăturelor să facă pe evrei a dori 
naturalizarea, care trebuie a li se prezenta ca o favoare individuală. 

Nu trebuie să uităm că în Algeria această favoare e încă mai lesne de 
obținut decât în Franţa; nu se cere admiterea la domiciliu, taxele de 
înregistrare sunt reduse la 1 franc și oricine a rezidat 3 ani în colonie e în 
drept de-a obține, fără dificultăţi și cheltuieli, naturalizațiunea, cu singura 
condiţie de a-și justifica moralitatea. Aplicarea continuă şi rațională a 
acestei legislaţiuni liberale este acea care trebuie să descompuie rânduri- 
rânduri clasa izraeliților indigeni şi să confunde elementele ei în marea 
unitate franceză, pe când naturalizaţia în masă nu ţinteşte la alta decât de-a 
perpetua distincțiunile de origine și pare a nu fi avut alt scop actual decât 
de-a crea un instrument în serviciul unor pasiuni şi interese contra cărora nu 
ne putem îngrădi îndestul de mult. 

Această espunere de motive, clară ca toate lucrările de legislaţiune 
franceză, conţine, precum oricine vede, fotografia evreului nostru, care e 
întocmai cel algerian. Proiectul de lege care o însoțea e scurt și cuprinzător: 

Articol unic. Se abrogă decretul dat la 24 octombrie 1870 de către 
delegațiunea din Tours, care declara de cetăţeni franceji pe izraeliţii indigeni 
din Algeria. 

Se vede dar că puterile judecă foarte drept când e vorba de evreii lor şi 
că numai noi suntem chemaţi a fi jertfa unei mistificaţiuni. 


È 

„Fremdenblatt“, ziar oficios din Viena, se ocupă în primul său de la 17 
iulie de cestiunea izraelită din România. Concluziile ce le-ar face acel ziar 
sau sfaturile ce ni le-ar da pot să ne fie până la un grad oarecare indiferente, 
căci, fiind vorba de interesele noastre cele mai vitale, sfaturile unui ziar 
desigur că nu sunt în stare să modifice în mod esenţial părerile noastre în 
cestiune. Interesul nostru de căpetenie față cu Europa era însă de-a vedea 
odată lămurindu-se fondul cestiunii, de-a vedea că dispare acel neadevăr 
debitat cu asiduitate de Alianţa izraelită şi de amicii ei, cumcă la noi ar fi 
caz de intoleranță religioasă. Europa, mănţinând faţă cu noi acel punct de 
vedere lipsit de adevăr, pusese cestiunea pe un teren indiscutabil și voia să 
facă din noi jertfa unei mistificațiuni. Era într-adevăr ciudat de-a vedea 
susțiindu-se că Principatele românești dunărene încetaseră ca din senin de-a 
fi ceea ce-au fost sute de ani de-a rândul, adecă un azil de toleranţă, și 
deveniseră deodată vatra zelotismului religios şi a unor înverşunate 
discuţiuni asupra marginelor în cari trebuie admisă sau nu legea lui Moisi. 
Pe de altă parte ni se părea cu neputinţă ca lumea diplomatică a Europei să 
fie atât de rău informată, ca consulii cari rezidă la noi, reprezentând atâtea 
puteri, să aibă toţi vederi atât de puţin venețiene încât să contribuie a întări 
fabula despre persecuţiunile religioase din România. În vremea în care 
ambasadorii se ocupau numai cu intrigile de la curte șşi-ncolo n-aveau nici 
habar de starea poporului în mijlocul căruia trăiau, o asemenea colosală 
mistificațiune ar fi fost, de nu scuzabilă, totuşi de esplicat până la un punct 
oarecare. Dar azi călăuza diplomaţiei este acel minunat exemplu pe care în 
alte timpuri îl dădea diplomaţia republicei Veneţiei, diplomaţie care nu se 
ocupa numai de luxul și intrigele curților, ci înainte de toate cerceta starea 
economică și socială a poporului în mijlocul căruia era trimisă, descoperind 
baza largă a fenomenelor politice, factorii adevăraţi cu cari trebuie a se 
calcula, iar nu jocul sclipitor şi schimbările personalităţilor ce reprezentau 
vrun rol oarecare în stat. 

O dovadă despre exactitatea cu care diplomaţia e informată despre 
starea noastră socială și economică ne-a dat acum câţiva ani raportul d-lui 
cavaler de Bosizio. Era deci aproape de necrezut ca aceleaşi persoane cari 
văd atât de limpede cestiunile zilei să fie în cestiunea evreilor jertfa unei 
mistificațiuni. Din capul locului n-am crezut-o aceasta; de la început am 
susținut deci că diplomaţia europeană cunoaște prea bine stările de lucruri 
de la noi, că ea nu poate crede fabulele născocite de Alianță despre 
persecuţiuni religioase, că o lume întreagă nu poate fi indusă în eroare de 


presa evreiască și semievreiască din centrele Europei. Din această aserțiune 
a noastră a rezultat apoi pentru noi credinţa înrădăcinată că cestiunea nu 
poate fi cauza unor pericole internaţionale, ci cel mult pretextul; apoi norma 
că pentru înlăturarea unui pretext e nedemn și neraţional de-a sacrifica cel 
mai mic interes al naţiei noastre. 

Era ușor de-a presupune deci că întreaga cestiune umanitară-religioasă 
pe care presa guvernamentală călărește cu atâta ... inteligență era un moft 
inventat de Alianţa izraelită și că în fond lucrurile corespund cu interese 
materiale concrete. 

Fiind deci de cel mai mare interes ca să știm că străinătatea e lămurită 
asupra fondului cestiunii, reproducem după ziarul vienez următoarele şiruri: 


Rezultă din toate celea că e îndestul de serioasă poziţia în care România a fost 
adusă prin cestiunea izraelită și ea e cu atât mai critică cu cât opoziţia, în împotrivirea 
ei contra sfaturilor guvemului, e în acord cu părerile ce le are majoritatea 
populaţiunii românești. 

Antagonism naţional și interese materiale îşi dau mâna pentru a întări pe români 
în rezistența lor contra egalei îndreptăţiri politice şi sociale a izraeliților. Se știe că 
intoleranța religioasă nu joacă nici un rol în aceasta sau cel puţin un rol foarte 
subordinat; dar emanciparea izraeliților e pentru Principatele dunărene o cestiune 
socială de cea mai mare gravitate practică. Majoritatea Camerelor române se zbate 
pentru a nu îndeplini art. 44 al Tratatului de la Berlin, de la care atârnă independența 
României, însă nu din considerațiuni confesionale: ceea ce-i împinge pe deputaţii 
români, și înainte de toate pe boieri, de a îngreuia cât se poate naționalizarea 
izraeliților în România nu e nimic alt decât grija de a nu cădea în deplină atârnare 
financiară de evrei. „De aceea oare ne-am espus tuturor pericolelor şi vicisitudinelor 
războiului, de aceea ne-am vărsat sângele la Plevna, pentru a da țara noastră pe mâna 
evreilor?“ Prin aceste cuvinte ale unui însemnat deputat român se caracterizează 
dispoziția majorităţii populaţiunii din Principatele dunărene. Cu toată exagerarea, e 
ceva adevărat în acest țipăt de durere. Nimeni care e câtuși de puţin familiarizat cu 
împrejurările în cestiune nu va nega că cestiunea izraelită are pentru România cu totul 
altă importanță decât pentru Serbia de exemplu. Cea din urmă putea lesne, fără a se 
teme de o răsturnare economică, să îndeplinească condiţiile puse de Congres pentru 
independinţa ei, pe când emanciparea spontanee a evreilor din România ar avea de 
rezultat o revoluţie în toată forma în toate raporturile de posesiune. 

Deci dacă nu se potriveşte ca cerințele echităţii de a trata după același calup 
Serbia și România în cestiunea evreilor și de a măsura cu aceeași măsură, totuși pe de 
altă parte împrejurarea că clasele superioare din Principatele dunărene sunt îndatorate 
la evrei nu e un cuvânt pentru a dispensa România de îndatoririle ce li s-au impus 
tuturor statelor Peninsulei Balcanice în privirea egalității civile a membrilor tuturor 
confesiunilor. Minimul pe care Europa îl poate pretinde de la România e ca să se facă 
un adevărat început în cestiunea egalității civile a evreilor. 


Ziarul vienez, care din când în când își primeşte inspiraţiunile de la 
ministerul de esterne al monarhiei, e aşadar bine informat, un semn că şi 
cercurile guvernamentale cu cari stă în legătură sunt bine informate. 

Fără a ne preocupa așadar de soluţiunea pe care ziarul citat o 
patronează, avem cuvânt de a ne părea bine că în sfârşit cestiunea se mută 
de pe terenul nediscutabil şi șarlatanesc al teoriilor umanitare pe acel 
discutabil al intereselor naţionale şi economice. Întru cât dar interesele 
noastre sunt armonizabile cu emanciparea, vom ceda, întru cât nu, nu. 

* 

De vro câteva zile oamenii politici ne prezintă priveliștea alergărilor, 
căci fiecare pe întrecute au fost chemat pentru a da consilii M. Sale 
Domnului în privirea chipului cu care gândeşte că s-ar putea limpezi 
situațiunea. 

Zilele trecute, cu ocazia realegerii d-lui C.A. Rosetti, am avut plăcerea 
de-a asista la numărătoarea mărgăriteștilor și pătărlăgenilor și, fiindcă 
rezultatul staulului au fost favorabil d-lui Rosetti, având adecă majoritatea 
simplă, de aceea „Românul“ prezintă situaţia ca grozav de încurcată şi se 
vede că sfetnicii oficiali ai M. Sale asemenea. 

În sine lucrurile stau astfel: 

Camera nu se mai împarte în opoziţie și guvernamentali ci în: Moldova 
şi Ţara Românească. Cumcă Moldova e în pericol, iar nu Muscelul, în care 
sunt numai doi evrei, e evident pentru oricine. Moldova, care are deplina 
conștiință a pericolului imediat, este aceea care nu-l crede pe d. Brătianu, și 
Moldova cată să aibă pasul întâi în cestiune. E o dovadă de înalt patriotism 
din partea deputaţilor din Ţara Românească că, măcar în această una 
cestiune, se lasă conduşi de opinia moldovenilor. 

Cel mai practic mijloc pentru ca deputaţii din Ţara Românească să vază 
cu ochii proprii pericolul ce amenință Moldova întâi, apoi ţara întreagă, ar fi 
ca cu un tren espres să plece toți in corpore în Moldova, să vază odată de 
aproape Botoşanii, Bacăul, Târgul Frumos, laşii și să treacă apoi în câteva 
sate ca să vază halul la care a ajuns populaţia rurală. Atunci abia ar putea 
vorbi şi vota în cunoștință de cauză. Acest argument ad oculos e şi ieften şi 
lesne de avut şi ar lecui pe mulţi de boala teoriilor umanitare. 

lar cât despre situaţie, ea ni se pare destul de simplă. Cabinetul care ar 
primi-o astfel cum ea se prezintă prin proiectul majorităţii comisiei Camerei 
va fi susținut de toţi, încât d. Brătianu își poate da demisia în toată liniştea; 


nici un pericol pentru ţară n-ar rezulta din aceasta. Din contra, cele existente 
ar dispărea. 

lar pericolele care ar amenința nuanţa Mărgăritescu-Pătărlăgeanu ni se 
par de prea puţină importanţă pentru ca să mai vorbim despre ele. 


€ 

Între deosebitele personalități politice cari în zilele din urmă au fost 
chemate la M. Sa Domnul pentru a-și da opinia în privirea soluțiunii 
cestiunii evreiești a fost şi d. A. Teriachiu, vicepreşedintele Adunării 
deputaților. 

Acest d. deputat a fost şi este liberal, nu face parte din dreapta 
conservatoare și e ales vicepreşedinte cu voturile roșiilor, deci nu se poate 
presupune că noi i-am fi inspirat consiliile ce avea de gând a le da M. Sale. 

Informaţiile noastre, întru cât sunt exacte, atribuie d-lui Teriachiu rolul 
de a fi atras atenţia M. Sale asupra faptului că în cestiunea izraelită deputaţii 
moldoveni stau aproape toţi la un loc, căci esperienţa de toate zilele le-au 
arătat ce greu pericol amenință în prima linie Moldova, apoi România 
întreagă din partea invaziei jidoveşti. A atras asemenea atenția M. Sale 
asupra împrejurării că în Adunarea României — în această unică cestiune 
cel puțin — majoritatea formală n-ar trebui să decidă pur și simplu, căci se 
izbeşte mai cu seamă într-o parte a ţării și că ar fi o dovadă de patriotism 
dacă deputaţii din Ţara Românească ar urma opiniile moldovenilor și ai 
acelor colegi cari sunt de o părere cu moldovenii. Aceşti colegi sunt grupul 
Vernescu şi mulți alți deputaţi roșii chiar, din judeţele însă unde populaţia e 
curat românească. 

Nu putem chezăşui că espunem din cuvânt în cuvânt și în toate 
amănuntele ei opinia atribuită d-lui Teriachiu, căci ea, trecând din gură în 
gură, s-a modificat poate și a pierdut din vigoarea ei originară, destul numai 
că acesta a fost aproape înţelesul cuvintelor sale, comunicat nouă de amici 
politici. 

Această opinie atribuită d-lui Teriachiu e adevărată. 

Moldova are sute de mii de evrei, Ţara Românească numai zeci de mii; 
în Moldova nu e oraş în care evreii să nu formeze majoritatea sau cel puţin 
jumătatea populaţiei, în [ara Românească sunt oraşe, ba judeţe întregi în 
care nu sunt decât 2-3 familii evreieşti; în Moldova nu e sat în care să nu fie 


cel puţin una, dar în genere mai multe familii evreiești, în Ţara Românească 
sunt mii de sate în care nu se află un picior de evreu. Cestiunea izraelită este 
dar o calamitate publică în privirea purtării căreia cele două părți istorice 
ale României nu se aseamănă: Moldova e inundată, Ţara Românească încă 
nu. 

Cu privire deci la această opinie adevărată am scris în n-rul nostru de 
marți următorul pasaj: 

Camera nu se mai împarte în opoziţie şi guvernamentali, ci în Moldova 
şi Ţara Românească. Cumcă Moldova e în pericol, iar nu Muscelul, în care 
sunt numai doi evrei, e evident pentru oricine. Moldova, care are deplina 
conştiinţă a pericolului imediat, este aceea care nu-l crede pe d. Brătianu, şi 
Moldova cată să aibă pasul întâi în cestiune. E o dovadă de înalt patriotism 
din partea deputaţilor din Tara Românească că măcar în această una 
cestiune se lasă conduși de opinia moldovenilor. 

Cel mai practic mijloc pentru ca deputații din Ţara Românească să vază 
cu ochii proprii pericolul ce ameninţă Moldova întâi, apoi țara întreagă, ar 
fi ca cu un tren espres să plece toţi in corpore în Moldova, să vază odată de 
aproape Botoşanii, Bacăul, Târgul-Frumos, Iașii și să treacă apoi în câteva 
sate, ca să vază halul la care a ajuns populaţia rurală. Atunci abia ar putea 
vorbi şi vota în cunoștință de cauză. Acest argument ad oculos e şi ieftin şi 
lesne de avut şi ar lecui pe mulţi de boala teoriilor umanitare. 

Atâta am scris în privirea aceasta, nici o literă mai mult, nici una mai 
puţin. Din aceste rânduri, cari constată un adevăr, „Românul“ de ieri scoate 
prăpăstiele următoare: 

O apreciare, care este totdeodată o teribilă și imprudinte revelațiune, ne- 
a învederat ieri, mai bine decât oricând, vederile şi tendinţele partidei care 
îşi esprimă ideile politice prin articolii din ziarul „Timpul“. 

Acolo să ziceau ieri următoarele cuvinte, care destăinuiesc una din 
fazele cele mai pernicioase ale întinsului complot ce se urzește, în afară și 
în întrul ţării, pe tărâmul arzător al cestiunii izraelite. 

„Camera — zicea ieri cu o stranie cutezanţă organul partidei care cu tot 
dinadinsul ţine a afirma că nu este câtuși de puţin națională — Camera nu 
se mai împarte în opoziţie și guvernamentali, ci în: Moldova şi Tara 
Românească!“ 

Așa le-ar plăcea poate celor de la „Timpul“ să fie. 

Apoi urmează: 


Toată lumea știe că nu aceia au fost cei cari au luptat pentru realizarea 
marei idei naționale a Unirii. Din contra, această idee n-a aflat antagoniști 
decât printre cei cari se mândreau cu titlul de conservatori. 

N-avem nevoie a spune că toată lumea știe contrariul. Toate actele 
Divanului ad-hoc pentru unirea principatelor sunt iscălite de d-nii Lascar 
Catargiu și P. Mavrogheni alături cu Anast. Panu şi A. Hurmuzachi, încât 
partidul conservator de astăzi nu e — în cea mai mare parte decât partidul 
unionist din vremea Tratatului de la Paris. 

După cel de mai sus urmează apoi un citat fals, pe care iată-l: 


Conservatori a ce? îi vom întreba. „Conservatori — ne răspund ei 
astăzi chiar prin cuvintele din „Timpul“ — conservatori ai acelor privilegie 


pe care ni le garantează nouă, și numai nouă, debilitarea patriei comune, 
reducerea României independinte la starea umilită de Moldova şi de Ţara 
Românească!“ 

După acest citat fals, care nicicând n-a fost scris în „Timpul“, necum 
astăzi, urmează apoi trei coloane de acuzări de înaltă trădare pe care nu le 
vom releva pentru că e cu totul de prisos. 

E destul a arăta publicului din ce oameni de nimic, din ce oameni fără 
conștiință și fără sentiment de demnitate omenească, din ce candidaţi de 
balamuc — dacă nu şi de pușcărie — se compune redacţia „Românului“. 

Căci cine din şirurile noastre, cu totul conforme cu adevărul, inspirate 
de un consiliu pe care un deputat din partidul brătienist l-a dat M. Sale, 
poate scoate prăpăstiile din n-rul de ieri al „Românului“ acela a pierdut 
dreptul la orice răspuns serios. 


€ 

De când a început să se discute cestiunea izraelită în presa şi în 
Camerile de revizuire ni se prezintă un fenomen nou, care desigur că nu 
poate decât să sporească bucuria tuturor umanitarilor şi negustorilor de 
mofturi, fenomenul adecă al unei prese fondate esclusiv pentru interese 
evreiești. 

Cele mai puţin periculoase între aceste producţiuni ale muzei Sionului 
sunt desigur acelea cari în mod franc și leal se declară de mai nainte de 
organe esclusive ale evreilor. De această categorie se ţine însă numai unul 
din organele apărute, anume „Fraternitatea“. Ținta acestui organ este de-a 


lăţi cultura, iar această cultură consistă în articole, studii, schițe biografice 
şi istorice privitoare la judaism. Astfel profesia de credință. După aceasta 
urmează un apel către națiunea română, care, ca toate plângerile de pân- 
acuma, e în mare parte inexact, căci se susține de ex. că evreii nu s-au 
bucurat în România pân-acuma de nici un drept, pe când noi ştim din contra 
că s-au bucurat de toate, afară de unul. Partea literară a primului număr e o 
monografie a botanistului M. I. Schleiden, tradusă în românește. În această 
monografie ni se spune că evreii sunt și rămân cel mai remarcabil popor, cu 
drept cuvânt „poporul ales al lui Dumnezeu“ şi alte ... cestiuni de 
apreciaţie! 
Acest studiu cuprinde următoarea mărturisire: 


Evreii sucombară unei puteri materiale înspăimîntătoare. Naţionalitatea lor fu 
nimicită, poporul evreu fu împrăștiat în lumea întreagă, de la China și Indii pînă la 
extremul Occident al lumii pe atunci cunoscute, trecînd prin Africa şi Europa. Dar 
acest popor rămase unul, împreunînd pe toți membrii săi prin legături indisolubile, şi 
în dezvoltarea vieţii lor morale şi intelectuale se îndreptă totdauna către un centru 
comun unde se întîlneau toţi izraeliţii. Orunde venea evreul găsea frați ce împărtăşea 
credinţa şi sentimentele sale; era sigur că va fi primit şi ajutat cu simpatie. 


Tocmai aceasta am susţinut şi noi pururea. Evreii au rămas un popor 
deosebit de toate popoarele, deci ei nu pot deveni decât prin o escepţie 
români, germani sau altceva. Ei rămân evrei. 

Acelaş mare adevăr spus de d. Schleiden și „Fraternitatea“ ni-l spune 
ştiinţific, clar şi precis Robert von Mohl în cartea sa: Staatsrecht, 
Volkerrecht und Politik, tom III, prin următoarele cuvinte: 


Suntem nevoiţi să arătăm — zice Mohl — că presupunerea despre o omogenitate 
completă între evrei și între majoritatea populaţiunii a fost cu totul falsă, fiindcă s-a 
trecut cu vederea duplicitatea naţionalității lor. Masa populaţiunii — spre a vorbi aci 
numai de statele germane, cu toate că și în Franţa, Anglia, Italia nu este altfel — masa 
populațiunii are o singură naționalitate, cea germană. Absolut și în singura ființă a 
acestei naționalități concepem și înțelegem noi relațiunile noastre către stat, cătră toate 
afacerile și interesele publice, vrînd-nevrînd, prin instict, pe nesimţite, însă cu atît mai 
unitar și mai concentrat. În această privinţă la noi nu se află sentimente împărţite, nici 
un interes alăturea sau peste cel german. Însă la evrei aceasta este cu totul altfel. 
Evreul nu este numai german, ci totodată și evreu; ba este evreu înainte de toate, 
înainte de a fi german sau de-a se simţi ca atare. Chiar uzul limbei esprimă aceasta cu 
un tact fin de distingere. Căci nu se zice german-izraelit (german de religie izraelită), 
francez-izraelit (francez de religie izraelită) ci se zice: evreu nemţesc, evreu englezesc 


(evreu din Germania, Anglia). Pe cuvîntul evreu se pune accentul, căci noi ştim că 
aceasta le este adevărata naţionalitate, particularitatea lor pronunţată, iar cealaltă nu 
este decît o uşure modificare a celei dîntii. 


Aşadar noi românii admitem teoria d-lui Schleiden, că într-adevăr evreii 
sunt un popor, adoptăm chiar că ei sunt cel mai remarcabil popor — din 
multe puncte de vedere — asemenea că sunt poporul ales al lui Dumnezeu; 
dar odată admise aceste teorii ad majorem Dei gloriam ni se va concede ca 
în asemenea condiţii să nu-i privim drept români și să le refuzăm net 
drepturi cari în această ţară nu li se cuvin decât numai românilor şi cari li s- 
au îngăduit, cu multă imprudenţă, şi străinilor creștini. 

Aşadar cu producțiuni intelectuale leal evreiești discuţia e ușoară. N- 
avem decât a admite tot ce zic în acele producţiuni pentru ca concluzia de a 
nu li se da drepturi să reiasă de sine. 

În fine, nu negăm că tocmai ziarul acesta, puritan în felul lui, e moderat 
în espresiuni şi cuviincios. Nu criticăm aparițiunea lui din mai multe puncte 
de vedere, dar cel de căpetenie este desigur considerentul că prin fondarea 
unei foi esclusiv izraelite lupta de idei devine legală, pe când pân-acuma ea 
se mărginea din partea adversarilor la denunţări oculte prin ziare străine, la 
reclamaţiuni oculte către consuli, adecă la acte cari prin minciună şi 
calomnie căutau a face rău țării în care izraeliții trăiesc. 

Deşi presa la noi e absolut liberă, deşi se pot debita în ea cele mai mari 
neadevăruri, totuși chiar o presă curat izraelită n-ar putea avea curajul de-a 
repeta în coloanele sale acele comune calomnii, acele poveşti inventate, 
acele ilustrațiuni de fantazie din ziare străine cari prefăceau țara noastră 
într-un fel de ţară tătărască. Presa izraelită va fi de acum înainte dovada cea 
mai bună că nu există persecuţiuni religioase. 

* 

Mai puţin sinceră şi mai greu de mistuit este categoria aceea de ziare 
evreieşti cari, sub masca apărării unor interese generale, deci sub masca 
românităţii, nu sunt în fond decât reprezentante ale intereselor evreieşti. 
Această categorie consistă pân-acuma din două organe: 

„Ștafeta“, foaie ce apare zilnic în lași; „Suceava“, apărând o dată pe 
săptămână la Folticeni. 

Nu se poate o deosebire mai mare decât între „Fraternitatea“ şi 
„Ștafeta“. „Fraternitatea“ afirmă existența unei naţionalităţi izraelite, 
„Ștafeta“ o neagă, c-un cuvânt acest din urmă ziar e campionul acelui 
neadevăr debitat de Alianţă că există români de confesie mozaică, deci e 


organul adevărat al Alianţei. Scris bine — poate de un român chiar — dar 
reprezentând pur şi simplu punctul de vedere al Alianţei izraelite, afectând 
în coloanele sale patriotismul și sentimentul de naţionalitate, „Ștafeta“ a 
fost un ziar când cogălnicenist, când fracţionist, şi n-a aruncat masca decât 
în timpul alegerilor. Abia atunci s-a văzut că e curat evreiesc. 

Noi nu vom discuta cu acest ziar din simpla cauză că n-avem a face cu 
un reprezentant sincer al ideilor izraeliților, precum e „Fraternitatea“ 
bunăoară. Oricât de clar am dovedi că nu există români de rit mozaic, că o 
deosebire trebuie mănţinută între străini asimilabili şi cei neasimilabili, 
oricât de limpede am arăta că teoria „om și om“ nu e admisă decât în state 
ce sunt la adăpostul a orice pericol esterior şi interior, iar nu în state unde 
teoria pusă în practică ar produce revoluţiuni economice și sociale înlăuntru 
şi nimicirea din afară, „Ştafeta“, ca reprezentantă a ideilor Alianţei, nu se va 
abate nicicând din calea ei şi va continua a afirma aceleași principii pe care 
însăşi nu le crede şi pe cari le debitează numai pentru ca în ochii românilor 
să aibă o rațiune de a fi. 

Stat proratione voluntas. 

„Suceava“ în fine e încă foarte modestă; acest organ se mărgineşte 
deocamdată numai la reproducerea unor notițe favorabile evreilor, iar 
propria lui atitudine înconjură cu grijă polemica arzătoare ridicată în 
cestiune. 

Pentru iubitorii umorului neconștiut reproducem scurta profesie de 
credinţă a organului din Folticeni: 


Necesitatea simțită în acest oraș de un jurnal a decis pe mai mulţi membri al 
partidei liberale fondarea unui ziar săptămînal. 

Căci în adevăr în timpul de față, cînd ţara este într-o agitaţiune politică, cînd 
Camerile de revizuire sunt convocate spre a regula o cestiune importantă impusă nouă 
prin Tractatul de Berlin, vechea capitală a Moldovei să nu-şi aibă şi ea un jurnal? Ar 
fi să arătăm ţării că folticenenii nu se mai interesează de cele ce se petrec în interiorul 
țării. 

Nu ne vom ocupa de polemicele ce se ţinea în altele jurnale care au mai fost în 
acest oraș, vom publica numai fapte pozitive, vom combate totdeuna răul de orișiunde 
ar proveni, vom căuta ca justiţia să fie la înălțimea ei. 

Bazaţi pe aceste principii, sperăm că onor. public ne va da tot concursul. 


„Necesitatea simțită de un jurnal, care a decis pe mai mulți membri al 
partidei fondarea unui ziar“, apoi Folticenii declarat veche capitală a 
Moldovei sunt desigur lucruri cari dovedesc că redactorii foii, înainte de a 


căuta ca justiţia să fie la înălțimea ei, ar trebui să caute a citi şi reciti 
abecedarul lui Ion Creangă, gramatica lui Manliu şi istoria lui Xenopol. 
După ce redacţiunea va fi trecut prin acel curs superior de ştiinţe politice și 
de stat vom putea sta la vorbă cu ea, deşi cu oarecare rezervă. Pân-atunci 
însă-i dorim numai sănătate şi voioşie! 

Camerele actuale de revizuire nu vor avea oare nimic alta de făcut decât 
de-a da o soluțiune oarecare cestiunii izraelite? Opinia noastră intimă este 
că, deși evreii în numărul mare ce au inundat țara — dar mai cu seamă 
Moldova — constituie un pericol imediat pentru existența economică şi 
națională a țării, totuşi ei constituie mai mult o boală acută decât organică și 
că printr-o organizare mai conservatoare ei ar fi siliți să emigreze în alte țări 
ale Orientului. Evreii se grămădesc în țările unde semicivilizaţia e unită cu 
pseudoliberalismul și fug de civilizaţia adevărată și de libertatea adevărată. 

lar libertatea adevărată şi neatârnarea economică sunt două noțiuni 
identice. Și când vorbim de neatârnarea economică înţelegem eliberarea 
continuă, prin cultură și prin împroprietărire a clasei celei mai numeroase şi 
esclusiv productive, a clasei ţăranilor. 

Observăm întâi că părticelele de pământ acordate țăranilor sub domnia 
lui Vodă Cuza constituie până acuma în mod definitiv proprietatea 
țărănească şi o mărginesc prea de timpuriu la o cantitate oarecare, prea mică 
pentru epoca de astăzi, în care realul țării stă în disproporţie cu populaţia. 
Dacă ţara ar fi locuită de altă rasă decât cea traco-latină răul n-ar fi mare. 
Dar noi trebuie neapărat să ţinem seamă de calitățile și defectele rasei 
noastre, de predispoziţiile ei psihologice de câte ori croim legi generale. 
Evreul proletar, neavând absolut nimic, nici capital în bani, nici meșteșug 
sigur, se-nsoară cu toate acestea foarte de timpuriu, face mulțime de copii; 
trăieşte cu ei în cea mai mare mizerie — adesea câte două-trei familii într-o 
odăiță — și astfel în aceste furnicare omeneşti se cresc apoi generaţii de 
hiene ale societăţii, copii reduși şi închirciţi în privinţa fizică și intelectuală, 
în cari se dezvoltă un singur instinct, acela al speculării muncii altuia, al 
esploatării altuia. Țăranul român e departe de a fi atât de cutezător în 
maniera lui de a vedea. El, neavând pământ, nu se însoară defel; el renunţă 
de bună-voie de a-și întemeia un cămin dacă împrejurul casei sale n-are și 


instrumentul necesar de muncă, care să asigure existența viitoarei sale 
familii. E evident însă că micile părți de pământ, dacă vor fi din nou 
împărţite între descendenţii familiilor foştilor clăcași, aceştia vor fi reduși 
cu vremea la starea de proletari având fiecare câte câțiva stânjeni de 
pământ, prea puţin pentru a trăi şi prea mult pentru a muri; se va naşte un 
fel de clasă ibridă, fără putere şi fără producţiune, incapabilă de a se înmulţi 
din cauza sărăciei, sclavă absolută a capitalului. Puţini oameni cu mai multă 
energie economică își vor acapara apoi părticelele foştilor clăcași şi, 
deodată cu creșterea sau creiarea din nou a altor latifundii, populația 
agricolă va da mereu înapoi prin stingere, încât epoca n-ar fi departe în care 
n-am mai avea decât orașe străine într-un deşert românesc. 

Nouă ni se pare aşadar că un principiu care ar trebui admis în 
legislaţiunea noastră, cel puţin pentru un număr anumit de ani, este 
indivizibilitatea pământurilor ţărăneşti, pe lângă neînstrăinarea lor cătră 
nesăteni, va să zică maioratul. Dar corolarul acestei măsuri generale trebuie 
să fie neapărat parcelarea sistematică a moșiilor statului între minorii 
familiilor, adecă formarea altor minorate, minorum gentium, pe moşiile 
statului. În sine, pentru stat e mult mai folositor de a avea mici proprietari 
cari să-și muncească pământul singuri și în mod intensiv decât de a-și da 
moșiile pe mânile acelei neomenoase esploatări estensive care se sfârşeşte 
cu ruinarea proprietăţilor și a populațiilor, și e asemenea mai folositor decât 
crearea unei proprietăţi rurale de mijloc, căci aceasta din urmă se traduce în 
tirania capitalului mic asupra muncii. Capitalul mic are totdauna tendinţa de 
a fi uzurar și un proprietar a o sută pogoane e mult mai apăsător în sat decât 
proprietarul a mii de pogoane. 

În înlănţuirea măsurilor organice care trebuiesc luate pentru soluțiunea 
definitivă a cestiuni sociale sustragerea populaţiei de la esploatarea de cătră 
cărciumari evrei formează o parte însemnată. Cârciumăria evreiască în ţară 
a ajuns un adevărat scandal, care n-ar fi suferit în nici o ţară civilizată din 
lume; cârciumele sunt locale de îndobitocire și de prostituție sufletească şi 
libertatea de a le ţinea deschise dumineca și sărbătorile face ca biserica să 
fie pustie la zile mari şi cârciuma plină. Măsura cea mai nimerită pentru a 
înlătura acest adevărat scandal, această cangrenă a societăţii, e de a preface 
dreptul de debit al băuturilor spirtoase în drept al comunelor rurale, iar 
consiliul comunal să îngrijească ca debitantul să fie numai locuitor și 
alegător în comuna rurală, îndepărtându-se cu stricteţe orice subantreprenor 
ascuns sub titlul de servitor etc. Deodată cu aceste măsuri, cari ar avea de 


scop a pune la adăpost populaţia rurală în contra sărăcii, stingerii şi 
esploatării uzurare, ar trebui să se facă cei dintâi pași pentru a introduce 
stabilitate în funcțiunile judecătorești şi administrative, căci numai o 
biurocraţie stabilă garantează aplicarea strictă a legilor. Întroducându-se 
stabilitatea în mod sistematic, ar înceta până la un grad oarecare alergarea 
după funcțiuni, calomniarea şi denigrarea funcţionarilor publici, făcute cu 
scopul de a ocupa locurile, pretextarea de principii politice, pentru a se 
persecuta oameni îndealtmintrelea onești și muncitori, numai pentru că se 
pretinde că ar fi din partidul cutare ori cutare. Totodată ar înceta și starea de 
lucruri de astăzi, în care orice liberal mai cu seamă, dat afară pentru 
incapacitate sau hoţie, se constituie și se gerează în victimă a principiilor 
sale politice, cerând la reîntoarcerea la putere a camarazilor săi o 
recompensă pentru suferințele sale pătimite pentru nație şi libertate. 

Nu mai pomenim de marele folos că o mulțime de inteligențe și de braţe 
cari azi nu urmăresc decât munca stearpă a goanei funcţiunilor, luându-și 
odată nădejdea de-a câștiga prin schimbările din centru, ar fi silite a se 
aplica la o muncă mai productivă, folositoare în prima linie lor înșiși, în a 
doua, țării întregi. 

Noi suntem siguri că cu o organizare mai strictă, mai protectoare pentru 
munca materială și cea intelectuală, le-ar pieri evreilor pământul de sub 
picioare și ar emigra de la noi cum emigrează din alte ţări într-adevăr 
civilizate, nerămânând decât numărul strict necesar pentru mijlocirea 
schimbului în activitatea economică a ţării. 

Dar cu organizarea laxă de astăzi, cu corupţiunea erijată în principiu de 
administrare, cea mai bună și mai naţională soluţiune a cestiunii izraelite nu 
va fi decât un paliativ bun contra unui simptom acut, nu însă medicamentul 
special contra boalei organice de care suferim. 

Ceea ce a pierdut partidul Warszawsky-Mihălescu cu ocazia dezbaterii 

în ziare și în comisiile Parlamentului a cestiunii evreştii este restul de 
încredere a țării de care se mai bucura și care sperăm că nu se va mai 
întoarce niciodată. Acesta este câștigul net al naţiei românești din agitațiile 
şi frământările timpului din urmă. Trebuia în sfârşit ca banda de esploatare 
să fie înghesuită la părete, trebuia să i se înfunde odată minciunile și 


clevetirile, trebuia să se vază că aceşti oameni n-au în ei nici atâta onestitate 
politică cât e firul de muștar; că amăgirea poporului când sunt în opoziţie, 
jaful și vânzarea când ajung la putere sunt singurele lor directive. 

Văzând starea de goliciune și de mizerie în care s-a întors armata 
noastră de pe câmpul de război oricine putea presupune câte milioane 
trebuie să se fi furat în socoteala acestei brave şi nenoricite oștiri pentru ca 
ea să fie redusă la o asemenea stare; cu descoperirile îngrozitoare făcute în 
cestiunea Warszawsky a trebuit să se vază că hoţia şi spoliarea averii 
poporului devenise în timpii cei mai grei principii de administrare în 
România; văzând în fine cineva numirea unui Stolojan la Justiţie ştie la ce 
are să se aștepte de acum înainte, căci Stolojan și cocoloşirea furăturilor 
roşii sunt lucruri identice. Văzând cineva numirea unui Lecca la Ministerul 
de Război, care, spre ironia amară a disciplinei şi onorii își începe zilele de 
ministru printr-o circulară în care recomandă armatei disciplina şi credinţa 
cătră Domn, el care, prin o trădare de care nu-i capabil decât un suflet 
înjosit, au răsturnat pe Vodă Cuza, văzând cineva aceasta, rămâne convins 
că secta roşiilor nu poate fi numită un partid politic, ci o bandă de criminali 
cărora numai în ţara noastră și nici într-o alta din lume li se oferă portofolii 
de miniștri în locul temniţelor și ocnei şi decoraţii în locul pedepselor. 

Dar cine n-a văzut purtarea acestor oameni în vremea alegerilor? Ei 
spuneau alegătorilor că partidul conservator este cel care ţine cu evreii, că 
partidul conservator e înţeles cu străinătatea; iar ei nu vor da nimic evreilor. 
Prin calomnie și minciuni au fost în stare din nou, desigur, însă pentru cea 
din urmă dată, de-a amăgi pe alegători și de-a-i face să crează făgăduințele 
lor de faliți politici. 

Cum s-au adunat însă ce s-a văzut? Organul partidului, numit 
„Românul“ spre batjocura numelui românesc, pledând cestiunea acordării 
drepturilor politice la mii de evrei, a drepturilor civile la toți evreii fără 
deosebire, apoi șeful partidului, d. Brătianu, ameninţă ţara care-i hrăneşte în 
loc de a-i zdrobi, o ameninţă cu soarta chedivului de Egipet, cu invaziunea 
străină, cu împărțirea, cu dezmembrarea, dacă... nu se va da de bunăvoie în 
stăpânirea evreilor. 

„Spuneţi neadevărul“ li s-a zis în Parlament şi în ziare, pericolele sunt 
invenţiuni de ale voastre și de ale Alianţei izraelite; ele sunt mijloacele 
voastre de presiune asupra conștiinței și bunului-simţ al ţării. 

Atunci a început a se zvârcoli idra şi a căuta scăpare într-un ministeriu 
de fuziune. În acest ministeriu au luat din secta roşie nu pe aceia cari sunt 


capabili de orișice, căci capabili de orice crimă e oricare din aceşti oameni, 
dar pe aceia cari, pe lângă capacitatea de a face orice, mai au și o deplină 
lipsă de pudoare; au luat pe un individ ca Lecca, gonit din armată pentru că 
i-a pătat onoarea prin trădare şi călcare de jurământ, pe un nemernic 
gheșeftar ca acest Stolojan, capul Comitetului de salut public, care au 
aruncat calomnia, lipită în toate comunele rurale, contra unor bărbaţi cărora 
acest om de nimic nu e vrednic de a le rosti numele. 

În fine la Lucrările Publice şi totodată prezident al Consiliului a rămas 
d. Brătianu însuși, căci sunt drumuri de fier de cumpărat și câteva milioane 
de aruncat pe fereastră. 

Când a văzut cineva amenințările cu soarta chedivului, cu împărțeala, cu 
invazia a organului roşiilor, atunci trebuie să conchidă neapărat că acel 
organ este vândut Alianţei izraelite. 

Noi întrebăm însă ce caută Lecca-Stolojan-Brătianu în cabinetul de 
fuziune? Aceşti oameni s-au rostit deja pentru categorii, s-au rostit pentru a 
se da drepturi civile tuturor evreilor. 

Ce însemnează oare noul program iscălit de toți aceștia și citit în 
Cameră de col. Lecca? Colonelul va ţinea la cuvântul dat în Adunare 
precum a ţinut la jurământul militar făcut lui Vodă Cuza. Cu astfel de 
oameni, cu trădători de noapte, i se inspiră încredere ţării? 

De la formarea cabinetului nou încoace am aşteptat să se facă oarecari 
schimbări mai cu seamă în administrațiunea țării, care sub un om ca d. 
Mihălescu a trebuit să devie infectă. Chiar cetățeanul cel mai optimist, când 
a văzut părinteasca îngrijire cu care d. I. Brătianu a păstrat luni întregi pe 
cinstitul Mihălescu ca director la interne după ce d. Moldoveanu-și făcuse 
destăinuirile sale publice, a putut înțelege că această pregetare şi trăgănire 
nu putea avea alt sens decât de-a cocoloşi ce se putea cocoloși şi de-a 
întuneca atât actele din centru cât şi complicitatea de la periferii; de 
asemenea e aproape de înțelegerea oricui că prefecţii aceia cari au putut fi 
mai cu seamă în complicitate cu societatea Warszawsky-Mihălescu sunt cei 
din județele de lângă Dunăre, cari au căpătat la timpul cuvenit atât de 
temeinice instrucțiuni de ce să zică și să nu zică înaintea judecătorilor. 
Arestarea ca din senin a d-lui Moldoveanu în urma mijlocirii vestitului 


Chiriţescu, actual prefect de Teleorman, e un semn că roşii pe toată linia 
erau gata de-a închide prin arest gura celor ce vor găsi adevărul. 

Dar floarea activităţii acestor prefecţi roşii a fost — se-nţelege — în 
vremea alegerilor. Faţă cu neîncrederea generală a ţării că guvernul roşu ar 
fi în stare de-a rezolva spre multumirea generală o cestiune atât de spinoasă 
ca cea izraelită, prefecţii partidului Warszawsky-Mihălescu aveau misiunea 
specială de-a amăgi, de-a promite funcțiuni, de-a ameninţa, pentru a scoate 
cu de-a sila din ume cele două treimi a Camerilor de revizuire așteptate cu 
atâta nerăbdare de Alianţa izraelită, de presa evreiască din străinătate și de 
toată suflarea trădătoare din ţară. 

Dacă un Cortazzi totuși n-a izbutit la Dorohoi cauza e numai estrema 
energie a alegătorilor, gata de a arunca pe fereastră atât pe ciracul partidului 
roşu, cât şi pe d. Brătianu însuși. 

În huiduituri şi în şuierături d. Brătianu a trebuit să ia tălpăşiţa din 
Dorohoi, din Bacău şi din alte oraşe ale Moldovei. Cine-şi aduce aminte de 
falsificarea listelor electorale, de trecerea unor postulanți comuni în listele 
colegiului întâi și al doilea, de schimbările în funcțiuni administrative și 
judecătorești după avizul acestor prefecţi, de împlerea tuturor posturilor cu 
frați, cumnaţi, fii şi nepoți a eventualilor prefecţi, pentru ca de acelaș soi să 
fie toată rețeaua infectă care acopere un județ întreg, acela lesne va 
conchide că o schimbare a administraţiei e strict necesară pentru a curăţi 
țara de aspiratorii la coroana virtuţii, fie puși în funcţie, fie ascunși în 
tufişele drumurilor mari. Numai în centrele lași și Bucureşti se menaja 
întrucâtva opinia publică, numindu-se oameni din partid, dar asupra cărora 
nu erau pete cari să-ntunece reputaţia onestităţii private. Iar încolo tot unul 
şi unul, tot oameni cari se deosibeau de semenii lor prin vrun dar deosebit, 
fie adorarea zeului Bacchus, fie jocul de cărţi, fie luarea de mită, fie în fine 
scandale fără un nume ce s-ar putea rosti, ca cele comise de un prefect de 
Vaslui, de care se revoltase însuși un ministru roșu, care în această materie 
poate suporta mult, precum era d. Stătescu. 

Ce grozăvie cată să fie în toată ţara, ce atmosferă de corupţie și de 
venalitate, ce reţea de fără-de-legi și de silnicii când ne aducem aminte de 
cel care era adevăratul ministru de interne și totodată asociatul în afaceri a 
cinstitului Warszawsky! De rechizițiile — fie pentru armata imperială, fie 
pentru cea română — abia cutezăm a pomeni. Sub auspiciile acestei 
administrații se dădeau bilete false, se constatau când prestațiuni, când 
pierderi de sute de mii de franci, se schimbau boii rechizionaţi pe alţii 


bolnavi, cari piereau în drum, se sustrăgeau productele destinate pentru 
armata noastră, care în timpul acesta murea de foame și se hrănea cu coceni 
de porumb strânși în câmpiile acoperite cu zăpadă ale Bulgariei. 

De trei ori să fi prădat tătarii ţara în lung şi-n lat, de trei ori să fi căzut 
ca nuorii locustele pe lanurile înflorite ale României, totuși n-ar fi produs 
pagubele pe care le aduc doi-trei ani de administraţie roşie. 

Într-adevăr, dacă n-ar exista bietele tribunale cari de rău de bine tot sunt 
o amenințare permanentă pentru acești oameni şi cari, cu toată starea 
precarie şi pururea primejduită a judecătorilor, tot îşi fac datoria când 
lucrurile prea se deoache, am asista la anarhia cea mai deplină de la un 
capăt până la altul al României. 

E o datorie imperioasă pentru d. Cogălniceanu de-a curăți atmosfera 
administraţiei judeţelor de mirosul de penitenciar răspândit pretutindenea de 
partidul  Warszawsky-Mihălescu. Pe calea acestor schimbări l-ar 
binecuvânta poporul întreg, l-ar sprijini presa și opinia publică în genere. 
Administraţia a devenit o adevărată pată pentru ţara aceasta, o pepinieră de 
candidaţi de penitenciare, un loc de refugiu și de impunitate pentru cei ce au 
părăsit temniţele sau pentru cei cari sunt în perspectivă de-a intra în ele de 
acuma-nainte. Știm că trebuie un curaj estraordinar, când ai pe un Lecca sau 
pe un Stolojan alături, de-a mătura fără cruţare lepădăturile societăţii cu cari 
roşii pretind a administra, știm că acest soi de oameni e-n stare a-ndrepta 
pistolul asupra pieptului unui ministru care ar încerca să-i înlăture, ştim 
asemenea că nu d. Brătianu, ci aceşti oameni sunt cei cari stăpânesc ţara, 
exercitând o estremă tiranie asupra şefilor lor chiar; dar acest înalt curaj 
civic d. Cogălniceanu trebuie să-l aibă. Da, va avea în contră-i banda de 
esploatatori roşii, dar în tabăra sa ar fi ţara întreagă, sugrumată de adepţii lui 
Pazvantoglu. 

Această satisfacere e datorită ţării întregi. Celelalte ramuri de 
administraţie publică, oricât de rău împânzite ar fi cu oamenii silei, au totuși 
legi organice cari le fac contrabile. Dar în administraţia atârnătoare de 
Ministeriul de Interne controlul lipsește cu desăvârşire. 

În privirea administraţiei în senzul restrâns al cuvântului România e 
dată în prada unei esploatări și a unei silnicii nemaipomenite, pe care d. 
Cogălniceanu, ca om cu esperiență politică, trebuie singur să le fi 
cunoscând. 

Ne vine greu de-a vorbi de această administraţie roșie, căci de ruşinea și 
de cangrena ţării noastre suntem siliți a vorbi. Dorim din inimă ca d. 


Cogălniceanu să ne dea ocazie de a tăcea cel puţin despre ea; căci epoca în 
care am putea-o menţiona cu laudă ne pare încă foarte depărtată. 


€ 


[22 iulie 1879] 

Ziarele guvernului nu încetează nici acuma de a atrage mereu atenția 
nației asupra articolelor speriitoare din jurnalistica străină, asupra cuvintelor 
nefavorabile a cutărui sau cutărui diplomat și, deşi ar fi fost de aşteptat ca, 
în urma fuziunii, presa guvernamentală să înceteze a mai întrebuința acest 
nedemn mijloc de influinţare, totuşi suntem în trista poziţie de a constata că 
pentru ziarul fanariot din Strada Doamnei nu există mai mare plăcere decât 
de-a reproduce cu o cuvioasă şi smerită mutră de vulpe toate inspiraţiunile 
superficiale ale unei prese și rău informate și rău voitoare și în fine 
preţioasele schimbări de idei între diplomaţi și reprezentanţii Alianţei 
izraelite. 

Silă ne este de a vorbi de infecta cestiune izraelită, de acest act de înaltă 
imoralitate prin care atâtea puteri s-au constituit în judecătorii unui atentat 
de înaltă trădare comis de evreii noștri în unire cu cei ai Alianţei, dând 
dreptate trădătorului în contra trădatului și creând un precedent care, admis 
odată ca normă de judecată, nu poate fi decât fatal tuturor semnatarilor 
Tractatului. Căci dacă li se recunoaşte unor state străine dreptul de-a se 
amesteca în afacerile unui al treilea fără ca el să fie ascultat, atunci deie-ni- 
se voie a presupune că, precum lumea aceasta e schimbăcioasă, s-ar putea 
ivi o zi în care un alt congres european, în care puterile să fie reprezentate 
în proporții schimbate, să-și ia libertatea a stabili asupra drepturilor Irlandei 
şi a Indiilor înlăuntrul monarhiei engleze, asupra drepturilor Hanoverei, 
Posenului, Alsasului înlăuntrul imperiului germanic, asupra poziţiei arabilor 
din Algeria ş.a.m.d. 

În sine vorbind, puterile n-au avut nici un drept de-a se ocupa de noi 
fără de noi, nici un drept de-a pune condiţii pentru independenţa noastră; 
căci numai în epoca domniei fanariote a căzut în desuetudine, însă n-au 
încetat nicicând deplina suveranitate internă și în parte cea externă a 
Principatelor. 

Numeroasele tractate de comerţ a Domnilor vechi, încheiate după 
capitulațiunile lui Mircea cel Bătrân şi a lui Bogdan cel Chior, deplina 
libertate de a stabili dreptul de cetăţenie și de aşezare în ţările lor, o libertate 


mănţinută contra osmanilor chiar, adecă contra poporului suzeran, dovedesc 
că nici un amestec nu putea avea loc din partea străinătăţii. Abia în epoca 
fanarioţilor se-ncheie tractatul de comerț de la Passarovitz, care formează 
începutul acelor tractate de nos sine nobis prin care se stabileşte când 
dreptul de aşezare a străinilor pe pământul nostru, când jurisdicţiunea 
consulară, când instituţia sudiţilor, adecă a vagabonzilor privilegiați, și de 
atunci infuziunea cu elemente infecte ţine necontenit și fără stavilă. 

Dacă epoca începută prin Tractatul de la Paris şi încheiată cu războiul 
ruso-turcesc n-am fi pierdut-o pe povârmnișul unui stupid liberalism, unii 
căutând să demagogizeze poporul din ce în ce, alții oprind acel proces de 
disoluțiune socială, dacă puterile cele mai bune ale generaţiei trecute nu s-ar 
fi irosit în lupte sterpe pentru idei fără nici un cuprins real, dacă statul 
nostru n-ar fi fost un adevărat Bizanţ, în care logomachia, discuţia asupra 
subtilităților constituţionale și de principii să precumpănească orice 
întrecere pe terenul muncii oneste, intelectuale şi fizice, atunci niciodată n- 
am fi ajuns în trista stare ca străinătatea să aibă a ne dicta ceva în privirea 
dreptului nostru intern. Cu un popor ca al nostru, atât de lesne de organizat 
şi cu atâta bun-simţ, știam a opune astăzi suma de puteri pierdute oricărei 
tentative de amestec din afară iar cestiunea de înaltă trădare s-ar fi mântuit 
din capul locului prin pedepsirea aspră a acelei trădări, nu prin intrarea în 
apele ei. 

S-a vorbit atâta în contra pedepsei cu moartea. După vechiul obicei al 
pământului pedeapsa cu moarte meritată pentru crime comune se putea 
răscumpăra cu gloabe, numai pentru crima de înaltă trădare nu. Dacă acei 
mizerabili agenţi ai Alianţei izraelite cari sunt în ţară ar fi ştiut că pentru 
criminalele lor uneltiri cu Alianţa, că pentru punerea în îndoială a existenţei 
țării în care trăiesc, îi aşteptă ştreangul de cânepă sau securea călăului, n-ar 
fi cutezat nicicând a trăda ţara şi a bate acum la uşa Parlamentului nostru, 
pentru a-și cere răsplata acestei trădări. 

Ce-ar fi zis Rusia, Prusia și Austria bunăoară dacă polonii lor, constituiți 
în Alianţă universală ar fi cerut la Congres reconstituirea Poloniei; ce-ar fi 
zis Anglia dacă inzii ei ar fi cerut de la congresul european dispărerea 
dominaţiunii engleze în Indii? Amândouă popoarele sunt cu toate acestea 
istoriceşte cu mult mai însemnate decât evreii, în contra uneltirilor și 
perversităţii cărora aşteptăm îndealtmintrelea o reacțiune în toată Europa. 
Aşteptăm moartea demagogiei și credem în ea. Până când un element care 
nu împărtășește ba din contră subminează și urăște tradiţiile şi trecutul 


fiecărui din popoarele istorice ale Europei să aibă dreptul de-a le esploata 
un drept pe care nu-l răsplătesc prin nici o îndatorire pe care s-o simtă faţă 
cu societatea? 

Lucrul acesta, această nesolidaritate a evreilor cu popoarele în mijlocul 
cărora trăiesc, a mers atât de departe încât aceiaș evrei cari erau furnizori ai 
armatei imperiale rusești erau pe de altă parte furnisori de arme ai turcilor, 
deşi acele arme nu aveau altă destinaţie decât de a fi descărcate asupra 
ruşilor, adică asupra compatrioților acelor furnizori evrei. 

În treacăt mai pomenim că evreii din ţară, în timpul intrării armatelor 
rusești la noi, au scos cuie din şinele drumurilor de fier pentru a periclita 
viața soldaţilor ruşi din vagoane, aceasta ştiind bine că asemenea crime 
puteau să se descarce asupra ţării în care ei trăiesc. 

lată dar patriotismul și umanitatea elementului pentru care Europa a 
găsit de demnitatea ei a interveni, iată elementul pentru care boierul grec 
din Strada Doamnei luptă cu atâta foc de un timp încoace. 


€ 


[Articol cu paternitate incertă] 

[27 iulie 1879] 

De doi ani și mai bine „Timpul“ a atras atenția cititorilor lui asupra 
neajunsurilor economice ale țării, neajunsuri care stau într-un fel de 
influențare reciprocă cu corupțiunea politică produsă de liberalismul 
cosmopolit. 

Împrejurarea prin care organul nostru s-a distins de aproape toate 
celelalte este că pe de o parte n-a scăpat din vedere realitatea lucrurilor, pe 
de alta n-a renunțat la gândirea proprie în favorul unor citațiuni din autori 
franceji sau germani. În sferele noastre așa-zise culte s-au lăţit obiceiul de a 
nu gândi nimic din proprie iniţiativă şi de a se ţinea ca orbul de gard de cărți 
străine cari, mai cu seamă în materia mișcătoare și pretutindeni alta a 
economiei poporului, nu au decât o valoare relativă, căci sunt răsărite din 
reflecțiunea asupra unor stări de lucruri cu totul altele decum sunt ale 
noastre. Nu numai legile noastre sunt copiate ad litteram de pe legi străine, 
fără a se ţinea în seamă nici dreptul naţional moștenit, trecut în codicele 
vechi, nici stările de lucruri de la noi, dar până și regulamentele speciale ale 
serviciilor publice, până și circularele ministeriale sunt traduse adeseori 
după calupuri străine, de se potrivesc sau nu se potrivesc. Această stare de 


lucruri devine și mai tristă când vedem că ea, în loc de a înceta, continuă 
mereu, crescând încă prin vecinica emigrare a junimei studioase în 
străinătate, de unde ea — în locul culturii adevărate — aduce multă 
suficienţă și pretenţii cu asupra de măsură exagerate. 

E adevărat că în timpul din urmă neajunsurile economice ale ţării au 
devenit atât de pipăite şi atât de văzute de toţi încât nu pot scăpa din 
vederea nimănui; cu toate acestea procedările sumare din trecut în privirea 
unor materii analoage ne inspiră o adevărată spaimă de a vedea tratate şi 
aceste neajunsuri într-un mod sumar, după calupuri primite ad libitum, cu 
acea grozavă superficialitate cu care se tratează toate cestiunile la noi. 

Cauzele sărăcirii clasei agricole sunt multe, dar vom cita pe cele 
principale: 1) terminul de despăgubire pentru pământurile acordate țăranilor 
a fost prea scurt, suma anuală de plătit prea mare, încât această sarcină, care 
a venit în mod spontaneu asupra populaţiunii rurale, trebuia s-o apese în 
mod neobicinuit de greu; 2) la chiar începutul împroprietăririi, tocmai 
atunci adecă când populaţiunea avea nevoie de ani buni pentru a se 
deprinde cu nouăle greutăţi, s-au întâmplat ani cu desăvârşire răi și foamete 
în toată forma; 3) statul, privind pe țărani ca pe niște cetăţeni pe deplin 
formați pentru sistemul reprezentativ, i-au încărcat c-o organizare 
costisitoare şi bogată în funcţionari plătiți, judeţeni şi comunali, încât printr- 
asta s-a creat o nouă şi cumplită clasă de lipitori ale satelor, avizaţi de-a 
dreptul la bugetele supraîncărcate ale comunelor rurale; 4) sarcinele nouă, 
venite peste noapte asupra ţăranului, l-au dat cu totul pe mâna uzurei în cele 
mai deosebite forme ale ei. Trebuind să se împrumute pentru a plăti 
despăgubirea, dările cătră comună și judeţ, el face acest împrumut în 
condiţiile cele mai grele posibile, tocmai pentru că cererea acestor 
împrumuturi era generală. Mai adaogând pe lângă acestea obligațiunile 
contractate pentru pământul ce-i trebuia aproape fiecăruia din ţărani peste 
pogoanele ce le avea, se va vedea lesne că greutăţile trebuiau să devie 
insuportabile pentru oameni cari abia începeau economia lor în mod 
independent; 5) dările indirecte a comunelor urbane fiind în mare parte dări 
asupra consumaţiunii, ele sunt asemenea purtate de țăranii cari introduc în 
orașe obiectele de consumațiune. Deosebirea genetică între producția 
agricolă şi cea industrială consistă tocmai în asta, că dările şi cheltuielile de 
transport la articolele producţiei industriale se adaogă la preţul lor original, 
pe când la cele agricole se scad din preţul lor original. 


Astfel avem dar spectacolul unei țări în care tot importul, care consistă 
din articole străine şi toate clasele, consistând în cea mai mare parte din 
speculanţi cu producte străine, se hrănesc cu toate, dând în schimb un 
singur articol: grâul produs cu capitalul în pământ al proprietarului mare și 
cu munca ţăranului. 

Mai adăogând pe lângă acestea că concurenţa ce ne-o fac provinciile de 
sud ale Rusiei și America creşte din ce în ce, avem tabloul complect al unei 
țări osândite de a da mereu îndărăt dacă va continua a avea exigenţele de 
până acuma. 

Pe lângă acestea toate, se mai adaogă apoi pericolul pentru ţărani ca 
clasă de a-i vedea devenind proletari prin împărțirea micului lor număr de 
pogoane între copii adesea foarte numeroşi. Cumcă aceşti copii ar fi 
economicește şi mai slabi, și mai espuși de a fi esploataţi apoi, în neputinţă 
de a-și întemeia căminul lor propriu e evident pentru oricine. 

Faţă cu toate cauzele generale de înapoiare „Românul“ speră de a fi 
găsit un mijloc care le va înlătura pe toate: băncile rurale. De unde se vor 
găsi banii necesari, fără camătă, a se da țăranilor, cum aceşti bani vor putea 
fi un mijloc contra răului organic al divizibilității pământurilor țărănești, 
rămân întrebări deschise. 

Noi am propus deja singurele mijloace cari ni se par şi practice şi 
posibile pentru a da clasei țărănești și mai multă putere şi un teren de lărgire 
a activității ei: maioratul şi parcelarea sistematică a moșiilor statului în 
maiorate. Acest sistem înainte de toate ar favoriza înmulțirea populaţiei, 
aducând-o la o proporţie mai justă cu întinderea teritoriului, și ar putea să 
înceteze atunci când valoarea averii mobiliare a unui ţăran ar întrece cu 
mult valoarea averii sale imobile, când dar împărțirea moștenirii între copii 
s-ar putea face fără pericolul de a vedea parcelele ţărăneşti dărăburindu-se 
în fărmături neînsemnate. 

În orice caz însă băncile agricole, dacă se vor înfiinţa, vor avea marele 
neajuns de a servi nu la dezvoltarea agriculturii, ci la plata de biruri, căci 
pentru aceasta, nu însă pentru lărgirea economiei, le trebuiesc țăranilor bani. 
Afară de asta băncile acestea n-ar avea nici o siguranță în privinţa 
rambursării împrumuturilor, de vreme ce pământul țărănesc e deocamdată 
inalienabil şi n-ar putea servi ca ipotecă sau ca obiect de despăgubire. 

Ni se pare că în loc de a-i împrumuta ţăranului bani ca să-și plătească 
dările ar fi mult mai practic de-a reduce acele dări la o măsură în care el să 
le poată plăti cu înlesnire. 


Dar aceasta e atât de simplu încât n-ar conveni nici unui din tinerii cari 
vor să lecuiască toate relele cu medicamente speciale, aduse din străinătate. 


€ 


[1 august 1879] 

Ne e silă de cestiunea izraelită, întrucât consistă din exigențe jidoveşti, 
şi ne rezervasem ca, măcar în timpul cât nu se reîntrunesc Corpurile 
legiuitoare să nu vorbim de ea decât atunci când țara noastră ar fi ținta unui 
atac, fie dinlăuntru, fie dinafară. 

A solicita intervenirea diplomatică sau înarmată a străinilor contra țării 
în care trăieşti este un act de înaltă trădare comis împotriva acelei țări. 

Alianța solicită pe toate căile această intervenire. 

Mii de evrei din țară fac parte din Alianță. 

Deci mii de evrei din țară sunt trădători. 

În Rusia i-ar aştepta pe asemenea oameni Siberia, în Franța deportarea, 
în alte locuri închisoarea; la noi însă se bucură de deplină libertate, ne înjură 
prin presa evreiască cum poftesc şi noi îi lăsăm să-și joace caii după cum le 
e voia și dorința inimei. Atacurile de care am vorbit la-nceput sunt 
numeroase. 

La circulara d-lui Câmpineanu, Alianţa a răspuns printr-o broșură 
compusă și datată din București, tipărită la Cernăuţi şi espediată din lași. 
Această broșură începe cu următorul neadevăr istoric: 


După Regulamentul organic toți evreii cari plăteau bir erau priviţi ca pămînteni și 
se bucurau de drepturile unor atari, puteau fi primiţi în coporaţiile breslelor, puteau să 
cumpere proprietate imobilă întrucît nu era încărcată cu boieresc, aveau drept de 
alegere în comună, puteau să înainteze în armată pînă la gradul de ofiţer, li se dădeau 
titluri nobilitare și alte distincțiuni, cu un cuvînt se bucurau de deplina libertate a 
acţiunii, ba încă se bucurau și de privilegii pe cari ţăranii și ceilalți burgeji nu le 
aveau. 


Afară de deplina libertate a acţiunii, toate aserțiunile celelalte sunt 
neexacte. Adevărul e că înaintea Regulamentului organic obiceiul 
pământului permitea evreilor — pe atunci foarte puţini la număr — 
cumpărarea de case în orașe, şi că tot acei evrei pământeni aveau — nu 
dreptul de a intra în corporaţiile breslelor orășenești, de la care erau și 
rămâneau excluși — ci aveau ei înșii una singură corporație a lor proprie şi 


drept staroste pe rabin, tot aşa precum străinii formau asemenea o 
corporație, ca și aceea a ciubotarilor sau tălpălarilor, având staroste pe ... 
consul. Sub această formă hibridă de corporație orășenească s-au introdus, 
după Tractatul de la Passarovitz, consulatele la noi şi de acolo s-au numit și 
se numesc încă stărostii. 

De la primirea în breslele creştine şi până la formarea unei bresle aparte 
e însă o mare deosibire, precum și de la cumpărarea de case în oraşe până la 
cumpărarea de imobile întru cât nu erau încărcate cu boieresc. Căci nu erau 
încărcate cu boieresc moșiile și casele răzășeşti, dar ca mai ba să le poată 
cumpăra evreii! Nu erau încărcate viile şi pământurile orășenilor, adecă 
moşiile şi înconjurătoarea orașelor, pe cari asemenea evreii n-aveau drept să 
le cumpere. 

În fine sub Mihai Vodă Sturza li s-a luat evreilor, prin încheieri ale 
Divanelor, dreptul de-a se așeza la ţară și de-a debita băuturi spirtoase; sub 
Grigore Ghica li s-a luat şi dreptul de-a cumpăra case în orașe, încât tocmai 
în momentele în care Mihai Vodă elibera și punea pe picior de egalitate cu 
ceilalți locuitori pe ţiganii de pe moşiile sale proprii şi de pe cele 
mănăstirești, el găsea de cuviință, pentru zdruncinul ce pricinuiesc 
locuitorilor, să restrângă drepturile evreilor. Toţi scriitorii timpului aceluia 
deplâng invaziunea evreilor din Galiţia şi Rusia, cari, fugând de serviciul 
militar, veneau ca roiurile de locuste, ca şi astăzi, fără paspoarte, fie pe 
vadurile Prutului, unde conrupeau granița rusească mai bine păzită, fie pe 
cărări de munte, necunoscute grănicerilor austriaci. Îndealtminterea şi ruși 
şi austriaci erau bucuroşi să scape de ei, ca şi astăzi. Asemenea nu se va 
auzi din timpul Regulamentului și până în epoca constituţională ca un evreu 
să fi căpătat titlu nobilitar sau să fi devenit ofițer în armată. 

În realitate cel mai îngăduitor Domn faţă cu evreii a fost Cuza Vodă. El 
le-a deschis școalele românești din care a ieșit tinerimea evreiască care face 
cu atâta foc parte din Alianţa izraelită, el le-a dat egalitatea drepturilor 
civile, el a început a înrola pe câte unul în armată, dându-i ocazia de a 
deveni ofițer; el în sfârşit dispusese prin Codul civil norma după care evreii 
pot deveni cetățeni români; bineînțelegându-se însă că n-avea aface decât 
cu evreii ca indivizi, nu cu ei ca rasă organizată și strunită din partea 
Alianţei. 

EX nihilo nil fit. 

Cine n-a avut drepturi nu le are nici astăzi. Evreii, consideraţi pururea 
ca străini în ţară şi fiind străini în realitate, căci nu vorbesc româneşte în 


familie, au o lege deosebită de aceea a celorlalţi locuitori şi nu s-amestecă 
cu ei prin căsătorii, vor rămânea străini până ce nu vor deveni români. Deşi 
limba nu e singurul semn caracteristic al naţionalităţii, totuși el e un semn 
principal. Pe câtă vreme nu vor vorbi în familie românește, nu-și vor ţinea 
socotelele şi registrele de comerț în româneşte, nu vor primi în școale și 
sinagoge limba româneascâ — în sinagoge, de nu pentru partea strict 
rituală, cel puţin pentru predici — nu vor putea fi considerați ca români. 

Dar pretinși români cari 'ncep activitatea lor de fii ai patriei prin a 
denunța și calomnia patria lor şi prin a-i impune condiţii internaționale de 
existenţă sau neexistență, asemenea români nu admitem noi și nu-i admite 
nimeni. 

Orice s-ar zice așadar, uneltirile Alianţei pe lângă Congres constituie din 
partea membrilor pământeni ai acelei Alianțe un act de înaltă trădare: 
ameninţarea cu intervenţia străină, cu nerecunoașterea independenţei țarii. 

Aceste uneltiri au făcut pe evrei să piarză până și pe puţinii lor amici 
sinceri dintre români, căci asemenea amici existau. Existau între români 
bărbați de bună-credinţă, bogaţi, cu desăvârșire neatârnaţi de capitalurile 
evreieşti, cari aspirau la soluțiunea cea mai favorabilă evreilor, pentru că 
aşteptau prin aceasta crearea unei puternice clase de mijloc în Moldova. Dar 
premiza acestor speranţe și aspiraţiuni era cel puţin posibilitatea ca evreii 
să devie români. Din momentul însă ce-i vedem aliaţi cu toţi străinii de pe 
faţa pământului contra țării în care trăiesc şi a poporului de pe spatele căruia 
subzistă, din acel moment chiar acei puţini trebuiau să piarză orice speranţă. 
La străini s-au adresat pentru a căpăta drepturi, de la străini capete-le: să-i 
vedem cu ce se vor alege. 

Evreii s-au amăgit asupra dorințelor Congresului precum și asupra art. 
44, ba chiar ţara a fost amăgită de către roşii. Noi am spus-o însă din capul 
locului că nu înţelegem art. 44 și că după el — un pretext cel mult — 
trebuie să se fi ascunzând cauze politice de o greutate mai mare. Timpul din 
urmă a început să descopere puţin adevăratul înțeles al articolului 
menționat; și, dacă ne impunem tăcere în privirea acelui înţeles, o facem 
pentru că istoria art. 44 e încă în deplină fierbere și nu avem rezultatele 
clare înaintea noastră. 

În orice caz însă evreii vor fi aceia cari vor avea a regreta introducerea 
art. 44 în Tratatul de la Berlin. 


€ 

Caracterul obştesc al luptelor din viaţa publică a românilor e că în mare 
parte nu sunt lupte de idei, ci de persoane, că cei mai mulţi, în deplină 
necunoștință de ceea ce combat, dau într-un principiu oarecare c-o orbire şi 
c-un curaj demn de-o cauză mai bună, condamnă ceea ce nu cunosc, 
batjocoresc ceea ce nu vor să cerceteze, trezindu-se prea târziu c-au fost 
induși în eroare de ambițiile vreunei gaște și că au lovit într-o ţintă pe care 
ar fi respectat-o dacă şi-ar fi dat osteneala de-a o privi mai de aproape. 

Dacă un om e la noi într-adevăr atât de nefericit să profeseze o serie de 
idei, nu o listă de persoane, e în pericol de-a-și vedea ideile întoarse şi 
răsucite de adversarii lui, pretinși politici, după placul acestora, va vedea 
trăgându-se din ele concluzii nemaiauzite, cari lui nici prin minte i-au trecut 
vreodată, şi în fine se va vedea citat înaintea opiniei publice după şoapte, 
după calomnii acreditate prin repetarea papagalicească din partea celor 
ușori, nu însă în virtutea unor enunțări sau fapte determinate, cari pentru 
toată lumea rămân aceleași. Căci în aceste discuţii nu e cestiunea de-a afla 
adevărul, ci din contra de-a acredita un neadevăr, nu de logică, ci de 
eristică; cestiunea e de a taxa pe adversar de ceea ce vrei să-l taxezi, 
potrivească-se epitetul sau nu. Aparenţa ţine locul adevărului, înduplecarea 
locul convingerii. 

Unei asemenea maniere de-a vedea avem noi a mulțumi titlul de 
reacţionari. 

În zădar am protesta, în zădar am cere să ni se probeze o singură 
tendință reacționară în înțelesul adevărat al cuvântului, adică tendința de-a 
ne-ntoarce la teocraţia și feudalismul evului mediu, în zădar am dovedi că 
nici prin vis nu ne-a trecut de-a fi ceea ce ni se impută că voim a fi şi că 
faptele noastre toate sunt contrarie acelei aserțiuni gratuite, adversarii 
noştri, dacă n-au minte, au cel puţin o gură, o gură ce pare a-și fi arogat pe 
seamă-și atribuţiunile tuturor celorlalte calităţi intelectuale pe care natura 
obicinuiește a le dărui oamenilor. Dacă nu voieşti să crezi fără a cerceta, 
dacă nu juri că frazele apocaliptice, plivite din discursurile revoluțiilor 
franceze, sunt adevăruri absolute, nu meriți a şedea alături cu unicii 
naționaliști, unicii români, unicii patrioţi, cari se bucură de privilegiul de-a 
fi monopolizat pe seama lor toate ideile mari și frumoase. Ei singuri au 
dreptul de-a face paradă cu patriotismul lor, căci dacă n-ar face atâta măcar, 
ar ști sau ar putea să facă altceva mai folositor? 


Dacă cineva se uită la teapa obicinuită a roşiilor, la Mihăleşti, 
Pătărlăgeni, Fundești etc., se întreabă cu drept cuvânt: mai au aceşti oameni 
şi alt merit, altă rațiune de-a juca vrun rol în viaţa statului decât pe acela că 
s-au întâmplat să fie români? Cam de contrabandă români, nu-i vorba, dar 
la aceasta se reduce toată îndreptăţirea lor de-a figura în viața publică a 
statului. 

lată cărui soi de oameni avem a mulțumi epitetul de reacționari, iată 
oamenii esperimentelor cărora avem a mulțumi trista stare în care ţara a 
ajuns astăzi. 

Domnia absurdă a frazei a mers atât de departe încât ei înșii și-au 
deschis ochii și merg pe calea pe care odinioară o numeau reacționară. 

Ziarele roşii scriu de ex. contra evreilor. Oare se poate o dezminţire mai 
flagrantă a libertăţii, egalităţii, fraternității etc.? Desigur că nu. Cu toate 
astea campionii acelor idei au devenit reacționari şi combat în acest caz cu 
înverșunare principiile acelea cari, după evangelia Revoluţiei franceze, sunt 
mântuirea popoarelor și culmea tuturor fericirilor. 

Cum se-ntâmplă dar că ceea ce ieri în toate cazurile era bun, mare, 
frumos și folositor, aşa deodată să devie periculos? 

lată dar că în acest caz reţeta Revoluţiei franceze s-a dovedit rea, ca şi 
în alte multe ocaziuni, că ideea statului concret a învins frazele; pericolele 
imediate ce ameninţă în mod învederat ţara au trebuit să le demonstre până 
şi roșilor că ideile politice cată să fie un rezultat al unei stări de lucruri nu 
viceversa. 

Deosebirea între noi şi liberali, întru cât aceştia sunt de bună-credință — 
căci se-înțelege că nu vorbim aci de nuanța Warszawsky-Mihălescu, care 
politicește ne e indiferentă, dându-ne numai ocazia de a discuta asupră-i pe 
terenul articolelor respective ale Codului penal, iar nu pe acela al intereselor 
publice — deosebirea este că liberalii iau în sens absolut ideile citite şi 
nerumegate din autori străini, pe când pentru noi adevărurile sociale, 
economice, juridice nu sunt decât adevăruri istorice. 

Nu suntem dar contra nici unei libertăţi, oricare ar fi aceea, întru cât ea e 
compatibilă cu existenţa statului nostru ca stat național-românesc şi întrucât 
s-adaptează în mod natural cu progresele reale făcute de noi până acuma. 
Numai pe terenul acesta găsim că o discuţie e cu putință. Cine susține însă 
ca absolute şi neînlăturabile principii a căror aplicare ar fi echivalentă cu 
sacrificarea unui interes naţional, acela nu poate fi omul nostru. 


Aşteptăm dar ca, pe multe terenuri ale vieţii publice, spiritele oneste, de 
orice opinii s-ar fi ţinut pân-acuma, să simtă nevoia unei reacțiuni sănătoase 
şi conforme cu trebuinţele actuale ale ţării, așa că reacţionar va fi un titlu de 
merit chiar pentru mulţi din aceia cari până astăzi dădeau acestui cuvânt 
senzul reînvierii privilegiilor şi feudalităţii. Reacţiunea noastră se 
întemeiază pe convingerea că țara nu mai poate merge cu această organizare 
laxă, favorabilă naturilor catilinare și reputaţiilor uzurpate, fără de pericolul 
de-a înceta să fie ţară românească, pe convingerea în fine că statul e 
asemenea un produs al naturei, care are legile organice după care trăiește, şi 
că dacă se introduce o legislaţie artificială în locul celei care s-ar fi potrivit 
şi ar fi rezultat din stadiul organic al lui, arbitrariul unei asemenea 
substituțiuni se traduce în crize acute, ce pot pune capăt esistenţei noastre 
chiar. 

La 7 august st.n. Alianța izraelită din Viena a trimis ziarelor de acolo 
următorul comunicat spre publicare: 


Cele mai multe ziare reproduc în n-rul lor de azi dimineață un articol al „Cor. 
pol.“ asupra cestiuniei izraelite care cuprinde mai multe date inexacte. Mai întîi 
aserțiunea înaintată acolo că evreii din Moldova cheamă la ei pe toți cunoscuții și pe 
toate rudele lor din Galiţia, Bucovina ș.a.m.d. pentru că în cel mai scurt timp vor 
căpăta drepturi egale cu romînii, apoi cu evreii, atraşi de minciuna că vor deveni toți 
cetățeni liberi ai Romîniei, vin nu cu sutele, ci ca roiurile de lăcuste, aserțiunile 
acestea, zicem, sînt prin sine înșile neverisimile. Evreii din Galiţia şi Bucovina 
desigur că mai nu au nevoie de-a dori libertatea ce li se promite în Romînia. 
Abstracție făcînd însă de la caducitatea logică a aserțiunii de mai sus, sîntem în stare 
de a constata, pe baza unor informațiuni ce ne-au venit din parte autoritativă din 
oraşul de căpetenie al Moldovei, că în județele Botoşani şi Dorohoi, care desigur sînt 
celea despre care se poate menționa în prima linie, n-au intrat în curs de mai mult de 
un an nici o singură familie izraelită. Valoarea aserțiunilor produse în articolul 
menționat se ilustrează mai bine prin pasajul în care se zice că prefecții romîni ar fi 
primit ordine ca la aplicarea legii de vagabondaj să uzeze de cea mai mare cruțare. 
De ce soi e acea cruțare se poate vedea din fotografiile pe care izraeliții, pretinşi fără 
pasport şi mijloace de subsistență, înconjurați de pază militară, au cu toate astea o 
arătare atît de respectabilă încît mai nu ne putem închipui cum trebuie să fi arătînd în 
Romînia burgejii respectabili sau boierii chiar. Toți indivizii sînt îmbrăcați foarte 
cuviincios. Sînt de izraeliți, prinși în Focşani, cărora nu li s-a putut face nici o altă 


imputare decît că în momentul apărerii lor înaintea organelor autorităţii n-au fost în 
poziţie de a se justifica asupra protecţiei de care se bucură și asupra plăţii birurilor şi 
sînt, în parte, persoane cari trăiesc acolo de mai mult de 30 de ani cu familiile lor. 
Hrănitorii familiilor lor fură duşi în chipul acesta, sub escortă, pînă la graniţa țării. 
Consulatul Cezaro-regesc austriac din Focșani știe asemenea despre doi supuși 
austrieci cari petreceau vremelnic acolo pentru cumpărare de grîne și cari, cu toate 
paspoartele legale arătate, fură depărtaţi peste graniţă. 

Faptele citate, ce ni s-au comunicat dintr-o parte vrednică de crezare, vor ajunge 
pentru ca cineva să-și facă idee justă despre descrierea trecută în „Corespondenţa 
politică“. 


După ce Alianţa din Viena a câștigat primii lauri fotografici, trebuiau să 
urmeze şi alți demni imitatori ai procedurei de mai sus. 

D. A. Löwy, secretarul Alianţei engleze, Anglo-Jewish Association, 
publică în „Times“, sub data de 8 august, următoarea scrisoare: 


Domnul meu! Consiliul societăţii Anglo-Jewish Association primeşte de la 
corespondenţi vrednici de crezare din diferite părţi ale Romîniei comunicaţiuni care-l 
silesc a presupune că autoritățile esercitează contra evreilor aceeași barbarie cu 
inimă Împietrită care s-au manifestat în anii 1868 și cei următori. Domnul Iassy, 
prefectul judeţului, au emis o circulară pentru suprimarea vagabondajului. 
Exmisiunea celor fără de căpătii se-ndreptează mai cu seamă contra evreilor. Din 
Focșani societatea noastră a primit fotografia unui grup mare de bărbați cari au fost 
esmiși din acel district. Exilaţii vor fi espediaţi peste graniţă. Între acei cari sînt siliţi 
să părăsească în acest chip ţara se află persoane așezate de mai mult de trei zeci de 
ani acolo. Unii dintre exilați sînt capii unor numeroase familii şi se hrăneau prin 
muncă onestă. Apelurile către autoritățile romîne au rămas fără de rezultat. 
Amploiaţii declară c-au fost rînduiţi de cătră superiorii lor să execute decretul de 
esmisiune cu toată asprimea. 


* 


„Fraternitatea““ — organul bucureștean al Alianței — n-a putut să 
rămâie afară din corul vocal atât de frumos aranjat în plângere și post 
universal de către coreligionari. La 27 iulie stil vechi, dată care coincide 
telegraficeşte cu data scrisorilor celor două Alianțe, „Fraternitatea“ — deşi 
cu mai multă modestie şi c-un prefăcut sentiment de strictă legalitate — 
cuprinde, sub forma unei polemice cu „Războiul“, următoarea revistă 
internă: 


„Războiul“ de la 19 iulie a.c. tună și fulgeră contra evreilor din ţară şi mai cu 
deosebire împotriva atitudinei pasive a celor din capitală, fiindcă sînt aşa de 


nepăsători și nu se scoală toți ca un singur om să dezminţă într-un mod formal 
infamiile răspîndite de corespondenții ziarului „Izraelitul“, din Maienţa, că mai mulți 
evrei care-și cîștigă hrana lor într-un mod onorabil sînt transportaţi peste hotare sub 
pretest că sînt vagabonzi. „Războiu“ se înșeală amar cînd susţine cu atîta cutezanţă că 
însuși evreii cari locuiesc în țară au denunțat aceasta. Nouă ni se pare că şi onor. 
redactori ai ziarului în cestiune știu foarte bine că mai toate foile din străinătate au 
corespondenții lor în Romiînia și că fiecare relatează după cum este informat. Ei bine, 
sînt oare evreii din ţară răspunzători pentru faptele relatate de corespondenții foilor 
din străinătate, fie ele în favoarea sau în nefavoarea statului romîn? Trebuiesc ei oare 
să fie defăimaţi și acuzaţi că sînt de rea-credință fiindcă nu protestează contra unor 
țipete de durere fondate sau poate nefondate? După cum sîntem noi informați, ştirile 
răspîndite în acele foi, dacă nu sînt exagerate, dar nici cu totul inventate nu le putem 
numi. Chiar dacă numai o parte din ele ar fi adevărate, tot ne umple inima de oroare și 
indignațiune. Aceste fapte au mișcat poate și inima unui bun creștin din 
corespondenții ziarelor din străinătate, care a găsit cu cale a face un apel la tribunalul 
cel mai înalt, adică la opiniunea liberală a Europei civilizate, pentru ca prin 
reprezentanţii lor să se puie stavilă acestei persecuții înspăimîntătoare şi neomenoase. 

Mai în toate numerile precedente ale „Fraternității“ am semnalat mai multe cazuri 
de aceeași natură cari au avut loc în Galaţi, Bacău, și Fălticeni, asupra cărora am și 
atras atențiunea guvernului, dar pînă în momentul de față n-am primit nici un 
comunicat prin „Monitorul oficial“ dacă guvernul are cunoștință despre faptele ce am 
relatat precum şi ce măsuri ar fi luat pentru reprimarea lor. Proba cea mai învederată 
că aceste știri sînt adevărate este faptul că guvernul nu s-a grăbit pînă în acest 
moment a le spulbera printr-o dezminţire formală. Chiar acum avem la dispoziție mai 
multe scrisori din Roman, Focșani, Buzău, Giurgiu, Rîmnicul-Sărat și chiar din 
capitală cari se plîng de monstruoasa nedreptate ce au întîmpinat mulți din 
coreligionarii noştri sub pretext că sînt vagabonzi. Ni s-a trimis chiar o poză din Adjud 
care reprezintă pe vreo treizeci de izraeliți escortaţi ce au trecut prin acel oraș pentru a 
fi transportaţi peste graniță. Noi nu ne împotrivim măsurilor d-a trimite pe vagabonzi 
peste hotare. Cînd sînt aplicate numai conform legilor ţării, fiindcă în adevăr această 
clasă de oameni sînt pericoloşi societăței. Guvernul voind a curăța ţara de vagabonzi, 
mijlocul cel mai nemerit ar fi fost, în ceea ce priveşte pe evrei, a se adresa de-a 
dreptul la comunităţile izraelite din ţară, cari, fiind mai bine informate, ar fi dat o 
mînă de ajutor în această privinţă. După cum sîntem informaţi vagabonzii sînt 
eliberaţi şi cei cinstiți, cari n-au mijloace de-a satisface pofta agenţilor, sînt 
transportați. 


* 


După ce am reprodus ingenioasele probe de stil ale Alianţei de toate 
treptele, vom constata un lucru; 

Deşi „Fraternitatea“ îi spune „Războiului“ că se-nşeală amar când are 
cutezanţa de a susținea că înșiși evreii din ţară ar fi denunţat străinătății 
pretinsele persecuţiuni, totuși suntem în neplăcuta poziţie de a constata, din 


cele trei texte chiar publicate mai sus, că denunţțarea aceasta mincinoasă n-a 
putut să pornească decât numai de la evreii din ţară, de vreme ce are 
aproape aceeași dată şi conţine în părțile ei aproape aceleași lucruri. 

Alianţa din Viena posedă un grup de 28 evrei fotografiați. 

Anglo-Jewish Association are un grup mare de evrei tot pe fotografie. 

Inocenta „Fraternitate“ are o poză cu aproape 30 de evrei și e ştiut că 28 
sunt aproape 30. 

Apoi Alianţele străine indică izvorul; cea din Viena citează o parte 
autoritativă, adecă pe evreii din lași, d. Löwy pe corespondenţii Alianţei din 
diferite părți ale României. 

lată dar că evreii din ţară, pretinşii fii ai României, în vinele cărora, 
după d. Weinberg, curge sânge românesc, sunt complicii bine constataţi ai 
denunţătorilor din străinătate, complici şi prin cele ce zic şi prin 
împrejurarea că tac și nu dezmint știrile odioase răspândite cu telegrafică 
repejune. 

„Fraternitatea“ e chiar mai bine informată: ea ştie că poza e a unor evrei 
din Agiud. 

Ce-i cu fotografia din Agiud? Cine sunt acei respectabili 28 ai Alianţei 
vieneze, cine acei bieți persecutați pentru cari se alarmează o lume? 

Suntem în poziţie a lămuri pe cititori. 

Pe la finele lunei trecute o escortă de călărași conducea pe trei indivizi 
creştini, un secui, un german și un rutean ni se pare, găsiţi fără căpătâi în 
ţară, pentru a-i preda în seama autorităţilor de graniță austriace, spre a fi 
duşi la urma lor. 

Convoiul ajunse în orăşelul Agiud. În acest orășel 28 de negustori evrei, 
respectabili cum vine vorba, invită pe călăraşii noştri să se fotografieze cu 
ei într-un grup. Călărașii, având ş-așa staţie de popas acolo, nu se dau în 
lături, evreii se pun şir milităreşte, iar aripa stângă și cea dreaptă a grupului 
le formează călăraşii. Fotograful îşi aşază camera obscură și eternizează, în 
folosul adevărului cu care se scriu istoria și ziarele, grupul înfrățit al 
vechilor români și a românilor noi cu cusur. 

După ce călăraşii şi cei trei indivizi creştini s-au odihnit îndestul în 
Agiud, convoiul a plecat mai departe. 

lată originea fotografiei trimisă la Viena, la Londra, la redacţia 
„Fraternităţii“, despre care acum se vorbeşte în presa europeană. 

În contra celor 28 de respectabili mincinoşi se urmează în acest moment 
instrucţia în corecțional. 


Ei bine, iată oamenii cari pretind că sunt fii ai României și cari vor 
drepturi egale cu românii. 


€ 

Câteva numere consecutive ale organului fanariot din Strada Doamnei 
cuprind atâta superfluență de iubire și de grijă pentru Dobrogea încât lucrul 
din capul locului nu ni se pare curat. 

N-am văzut încă niciodată tratându-se vreo cestiune în acel ziar — cu 
durere o constatăm — fără ca după sentimentele și discuţiile pretextate să 
nu se ascunză ori vrun interes esclusiv al gaștei sau unul și mai esclusiv al 
unor membri ai partidului, de teapa Mihăleştilor. 

De aceea, deşi nu putem cunoaște încă adevărata cauză a acestui interes 
extraordinar, totuși ni se răceşte inima când îl vedem apărând în acel ziar 
care de când e n-a făcut decât propuneri ce aveau în vedere vreo speculă 
ilicită oarecare. Dacă-și aduce cineva aminte focul cu care după vremuri era 
apărată concesia Stroussberg, dacă-și aduce aminte fraza că „naţiunilor 
moleşite trebuie să li se ia sânge“ cu care s-a introdus în scenă participarea 
la război, apoi memorabilele proceduri economicoase  Warszawsky- 
Mihălescu, acela lesne va vedea că acest interes estraordinar cată să fi 
ascuzând sau intenţia de a face treburile cuiva din demnul partid roşu sau în 
fine intenţia de a ruina noua provincie şi de a băga nepacea și intriga între 
locuitorii actuali, un scop rău însă trebuie să fie la mijloc. 

* 

Amintim în treacăt că d. C.A. Rossetti, părintele spiritual al partidului 
roşu, a fost pururea cunoscut ca om sceptic, om cinic chiar. Rău român şi 
născut din părinţi greci, din tinereţea sa încă s-a distins prin purtare cinică, 
prin disprețul a orice convenţie socială sau de tradiţie. Necrezând în nimic 
decât în sine, el s-a unit cu acele principii egoiste cari pun individul și 
interesele lui deasupra tuturor intereselor generale, naţionale sau 
economice. C-o mână de Erostrat a dat apoi foc tuturor tendințelor de 
conservare, fie pe terenul instituţiilor moştenite, fie pe acela al bunurilor 
materiale şi intelectuale ale naţiei. Gaşca roşie a prefăcut România în 
America, a făcut că în ţara noastră proprie începem a ne simţi străini. 

Astfel — cosmopolit până în vârful unghiilor — el şi ciracii săi au avut 
acea luptă lungă întreprinsă în contra generației trecute (v. Eliad) care 


privea cu spaimă propășirea spoielii şi feneantismului în ţară și combătea 
prin pene oţelite a unor adevăraţi apostoli demoralizarea sistematică, cu 
care liberalismul cosmopolit, individualismul orb, scepticismul infiltrat în 
mod artificial în vinele tinerimei noastre prin centrele pline pe cât de lumină 
pe atât şi de corupţiune ale Apusului, începuse a împlea, ca buriana cea rea, 
straturile îngrijite pe atunci ale unei sănătoase dezvoltări. Astfel, sub 
auspiciile „hidoasei pocituri“ s-a născut și încurajat acea specie de 
numărători de pietre pe trotuare cari sunt totdeuna gata de-a se-nşira în 
rândurile roşiilor dacă li se aruncă vrun os. Pe lângă acești învăţaţi s-au 
adaos o masă nesfârşită de oameni cu desăvârşire inculți, parte simpli şi de 
bună-credinţă, parte răi şi cu instincte neoneste, cărora noua evangelie a 
egalității depline a celor neînvăţaţi cu cei învăţaţi, a celor muncitori cu cei 
leneși, a celor bogaţi cu cei săraci trebuia să le surâdă neapărat. Pe când 
acum treizeci de ani înaintarea în funcțiunile statului era condiționată prin 
bună purtare, onestitate și ani de serviciu, acum funcţionarii harnici şi cu 
cunoștințe sunt daţi afară sau rămân staționari în locul ce l-au ocupat zeci de 
ani, iar pleava partidului roşu, Mihăleştii, Pandravii, Stan Popeştii, Orăşenii 
ş.a. sunt numiţi de-a dreptul în funcțiunile cele mai importante, încât 
ușurința cu care sub roşii omul poate ajunge la vază și avere a dat naştere 
proverbului: „Numai cu roşii te poţi procopsi“. 

Și toată suma aceasta de oameni ignoranţi, adesea necinstiţi, totdeuna 
comuni, nu trăieşte decât din traficul ideilor de naţionalitate și libertate. 
Mare parte din ei bulgari sau greci de-a dreptul, totuşi ei pretind a fi unicii 
reprezentanți demni ai colonilor lui Traian şi, neavând nici măcar putinţa de 
a pricepe în ce consistă naționalitatea pe de o parte, libertăţile pe de alta, ei 
totuşi n-au nici o altă ştiinţă, nici o altă avere, nici un alt merit decât pe 
acela de a se gera în reprezentanţii acestor idei şi de a juca când rolul de 
„mântuitori ai patriei“, adecă de trădători de noapte şi vânzători de domnie, 
când pe acela de victime ale libertăţii și naţionalităţii. 

Noi din parte-ne susţinem teoria că cine nu ştie nimic nu are nimic, nu 
munceşte nimic, nu e nici patriot, nici nepatriot, nici naţional, nici 
nenaţional, ci un biet nenorocit, carele în mod fatal cată să cază în sarcina 
societăţii, obligate fără știrea lui Dumnezeu de a-l hrăni. Deosebirea e 
numai că, pe când la alte ţări rolul acesta îl îndeplinesc casele de binefacere 
şi spitalele de nevolnici, la noi statul e spitalul general pentru neputincioșii 
cu duhul și cu munca, pe care partidul roșu îi capătuiește prin câte o funcţie 
a cărei însemnătate acești indivizi nu sunt în stare s-o priceapă măcar. 


Dar răul cel mai mare nu e acesta. Pe lângă mulțimea actuală de 
postulanţi roșii, se crește generaţia nouă sub aceleaşi auspicii neserioase, cu 
aceleaşi tendinţe de a trăi de-a gata și nemuncind nimic, căci echivalentul 
pentru muncă e la roşii supunerea oarbă sub poruncile gaştei și nimic mai 
mult. 

* 

Când dar asemenea breaslă veselă și uşoară de postulanţi se preocupă de 
Dobrogea trebuie să fie ceva rău la mijloc. 

În n-rul de sâmbătă 4 august, „Românul“ vorbeşte de regularea 
proprietăţii în Dobrogea — se vede că tot cu chipul cu care Stan Popescu a 
regulat sarea domnească. Apoi susţine teoria că proprietatea pământului în 
Dobrogea era a sultanului, deci a statului, și că foştii locuitori n-au dreptul 
de a-și vinde locurile pe care le aveau de la statul turcesc. În fine spune că 
turcii și tătarii, fiind neasimilabili, trebuiesc înlocuiţi cu colonii române din 
ținutul Vidinului. 

Vederile noastre în privința aceasta sunt cunoscute. Admitem teoria că, 
pentru cuvinte de ordine publică, turcii şi tătarii să nu poată vinde orișicui 
pământurile lor, dar nu admitem teoria că acele pământuri sunt ale statului. 
Nominal da, în realitate nu. Nominal în statele primitive tot pământul e 
considerat ca pământ domnesc şi din această suveranitate asupra oamenilor 
şi averilor decurg până şi titulaturele monarhice. Astfel se zice rege al 
Prusiei, nu al prusianilor, regină a Angliei, nu a englejilor, ca și când 
teritoriul întreg ar fi proprietate a coroanei. 

Proprietate în senzul modern al cuvântului nu e în societățile primitive 
şi în cele teocratice decât averea mobiliară; cea imobilă era privită în 
totalitatea ei ca bun public al ginţii, deci a reprezentaţiunii supreme a ginții, 
a Domnului. Cu toate acestea, înlăuntrul acestei accepţiuni, nu juridice, ci 
politice, proprietatea imobilului exista în mod latent; se făceau vânzări, 
cumpărări, cesiuni, moşteniri, procese pentru hotărnicie etc. etc. 

O analogie a acestui soi de proprietate latentă au fost la noi bunurile 
încărcate cu embatic. Dacă embaticul, adecă prețul posesiei ereditare, nu se 
plătea în curs de câţiva ani, bunul retrecea în posesiunea proprietarului 
originar, a mănăstirii, a domniei, a boierului, dar pe câtă vreme embaticul se 
plătea, proprietarul încărcat cu el avea toată libertatea în privirea bunului; el 
îl putea vinde, schimba, imposesui fără nici o primejdie. 

Înţelegem dar că, admiţându-se teoria aceasta cu toate efectele ei, să se 
hotărască o dată pentru totdeauna că acele proprietăţi sunt maiorate ce nu se 


pot înstrăina decât către români de ex., dar nu înţelegem ca ele să fie 
declarate de bunuri private ale statului. Pericolul unei asemenea maniere 
de-a vedea ar fi nemulțumirea generală a populaţiei de acolo. 

Dar în ultima linie aceste pofte de espropriere şi colonizare se 
îndreptează contra românilor din Dobrogea chiar. Românii de acolo sunt 
elementul acela care stă mai bine și e mai bogat, încât țăranii de pe 
marginea Dunărei sunt oameni — în parte — mai cuprinși decât 
negustorimea din Chiustenge. Ei n-au suferit încă de liberalism și de 
urmările lui fatale, ci s-au dezvoltat în știrea lui Dumnezeu sub guvernul 
turcesc, care pentru oameni pacinici și muncitori însemna lipsă de guvern. 
Ei au trăit sub un regim analog cu cel ce era la noi înaintea Regulamentului, 
în zorile domniei naţionale reînviate. Dar condiţia sine qua non a bunei lor 
stări sunt tocmai locurile largi și pășunile grase ce se cer pentru păstorie, 
încât din momentul parcelării pământului şi a distrucţiei averilor comune, 
nu ale statului, sărăcia ar începe a bate la ușile lor. 

Constant este în istorie că bine cu greu faci oamenilor, rău foarte ușor, 
chiar având cele mai bune intenţii. Pe câtă vreme dar nu există conflicte de 
proprietate pe cari statul să le aibă a le aplana, pe câtă vreme oamenii în 
Dobrogea sunt la largul lor și nu ne cer nimic, de ce să ne grăbim a încărca 
ținuturi ce în parte se ocupă încă cu păstoria c-o organizaţie mai complexă, 
care le-ar îngreuia traiul, care ar crea dintr-odată alte condiţii de existenţă? 

Când locuitorii se vor înmulți şi pământul le-ar deveni strâmt, 
proprietatea rurală fixă, încetarea păşunilor comune vor veni de la sine şi în 
mod fatal. În mod fatal plugul va înlocui pretutindenea toiagul păstoresc, în 
mod fatal o altă ordine a societăţii va răsari din chiar stadiul ei organic. 

Singurele măsuri pe care statul român se cuvine a le lua sunt măsuri de 
apărare: apărare contra unor speculanţi venetici cari ar voi să esploateze 
neştiinţa locuitorilor, apărare contra unei imigraţiuni de oameni fără de 
căpătâi. Dar la aceasta se și mărginește rolul statului; restul îl va face timpul 
şi dezvoltarea naturală a lucrurilor. 


€ 


[Articol cu paternitate incertă] 
[11 august 1879] 
Ştefan Miclea, vechi rector al Universității din Iaşi, după o muncă 
neobosită de 29 de ani ca profesor de științele fizice, a încetat din viață. 


În lunga şi spinoasa lui carieră, dânsul și-a îndeplinit datoria totdauna cu 
prisos şi fără preget. Sentimentele lui dezinteresate pentru datorie și pentru 
ţară, caracterul lui independent, inteligenţa lui superioară și cunoștințele lui, 
după ce i-au atras în viață stima concetăţenilor lui, i-au asigurat după 
moarte regretul tuturor acelora ce au avut fericirea să-l cunoască. 

Răposatul lasă în urmă-i o văduvă şi două copile. Numele văduvei, d-na 
Veronica Micle, este destul de cunoscut iubitorilor de adevărată literatură 
prin producţiile poetice de un talent hotărâtor ce d-sa le-a publicat în 
„Convorbirile literare“. 

Toate organele presei române, deplângând moartea lui Ștefan Miclea, 
sunt de părerea, pe care noi ne grăbim a o împărtăși, că ar fi un act de 
justiţie a se trece cu vederea lipsa celui din urmă an de serviciu și a se 
acorda familiei sale pensiunea corespunzătoare serviciului de 30 ani, din 
care defunctului abia-i mai lipsea un singur an. Aceasta mai ales că atât 
numele răposatului cât și al văduvei sale sunt nişte nume ce netăgăduit au 
dreptul la deosebită consideraţie și în privinţa cărora, în viaţa publică, se pot 
şi trebuie a se face oarecari excepțiuni. 

Ne unim glasul cu acei ce trimit familiei răposatului sentimentele lor de 
condoleanță,  esprimându-i adâncul nostru regret pentru pierderea 
venerabilului rector al Universităţii ieşene. 


€ 


[12 august 1879] 

După termenul mesajului de prorogare, astăzi ar fi trebuit să se 
redeschiză Corpurile de revizuire. Termenul acesta însă s-a amânat prin 
forța împrejurărilor; miniştrii cari lipsesc în străinătate, unul nu și-a 
terminat băile, altul ocolul diplomatic. Pe cât se vorbeşte, d. I.C. Brătianu n- 
are să se întoarcă până la 20 sau 25 ale lunii; d. Boerescu asemenea. După 
întoarcere, tot le va mai trebui oarecare timp, câteva zile, pentru a se acorda 
între dânşii, în consiliu, asupra formulării proiectului de modificare al art. 7. 
Nu se poate spune cu siguranță care este anume rezultatul întreprinderii 
diplomatice a d-lui Boerescu; tot ce se știe însă este că d-sa pretutindeni s-a 
bucurat de bună primire și că sentimentele majorităţii cabinetelor europene 
nu sunt de natură a ne face să ne temem cumva de o soartă identică cu a 
chedivului din Egipt, nici de vreo intervenţie colectivă cu puteri armate, nici 
de însângerarea țării. Spaimele acestea împrăștiate acum o lună de d. I.C. 
Brătianu și de partizanii fierbinţi ai soluţiunii pe categorii s-au risipit astăzi 
cu totul. Organele patriotice cari făceau multă larmă, zugrăvindu-ne în fraze 
grozave acea neagră perspectivă, astăzi şi-au domolit condeiul, rămâindu-le 
totuşi pe atât de multă dorinţă pe cât de puţine speranţe că soluţiunea pe 
categorii ar putea cumva izbuti. 

Curentul ostil nouă ce, după cum se știe, se născuse în Europa și pe care 
se întemeiau amenințările patriotice ale d-lui Brătianu sau era factice și 
înjghebat numai în treacăt prin câteva inserțiuni în presa străină, plătită de 
Alianţa izraelită, sau că era un adevărat curent al opiniei publice europene, 
indusă în eroare asupra stării de lucruri din România. Oricum ar fi fost însă, 
nu importă, destul că acest curent a dat până în fine naştere la o reacție, şi 
astăzi vedem majoritatea organelor serioase și independente din străinătate 
pledându-ne cauza şi dându-ne dreptate asupra măsurilor ce am luat și voim 
a lua pentru apărarea naţionalităţii noastre. 

Neavând alte temeiuri de drept întru apărarea cauzei sale, Alianţa 
izraelită, prin organele sale, alesese ca temei umanitarismul. Noi, românii, 
cari vedem pe zi ce merge răpindu-ni-se tărâmul nostru economic, în 
propria noastră ţară, de invazia mereu crescândă a evreilor străini și cari, 
din nefericire, vedem și pe evreii pretinși pământeni făcând cu aceștia cauză 
comună într-un corp constituit şi organizat, noi ştiam bine ce însemnează 


umanitarismul, cuvântul de ordine al Alianţei izraelite și al organelor sale, şi 
aceea ce ne indigna cu drept cuvânt era că opinia publică europeana se lăsa 
a fi amăgită de un înţeles cu totul fals al acelui cuvânt. Din fericire, astăzi 
bărbaţii de stat şi opinia publică din Europa au început să înţeleagă ca şi noi 
ce va să zică umanitarismul. 

În adevăr, să vedem ce zice un ziar important din Paris într-o 
corespondenţă a sa din Viena, cu ocazia ocolului diplomatic al ministrului 
de externe român: 

Toate popoarele orientale, zice corespondentul vienez al ziarului „Le 
Soleil“, cele mai civilizate ca și celelalte, sunt expuse, prin calităţile cât și 
prin defectele lor, ajunge foarte lesne prada, dacă nu victima unei 
exploatări contra căreia trebuie a le protege pe cât e cu putință. Unele sunt 
încrezătoare şi darnice: cheltuiesc ca marii seniori, fără și calcula cu 
destulă exactitate veniturile. Altele au pasiunea jocului. Ţăranii se înfundă 
în datorii pentru a căpăta pământ. Cei cari trăiesc cu ziua şi meşteşugarii, 
arşi de o căldură toridă, primesc în orice mână niște băuturi pe cari le cred 
răcoritoare și cari prea adesea sunt ucigătoare. Am cunoscut personal pe 
un inginer francez stabilit în regiunile acele care-mi zicea cu o întristare 
adevărată: „Îmi e aproape cu neputinţă să ţin mai mult timp pe aceiaşi 
lucrători. Îndată ce-i întrebuinţez la lucrări cari constrâng să şază la câmp, 
sunt pierduţi. Evreii vin, le scontează cu mult înainte salariul săptămânii și- 
i înveninează în toată puterea cuvântului cu băuturi de toate felurile. Sunt 
printre lucrători unii cărora din aceasta li se trage moartea; alții pierd 
repede gustul muncei “. 

Desigur teoriile umanitare sunt un ce frumos și nu mă mir că spiritele 
generoase sunt subjugate de ele. Dar mai trebuie să ştim cui se aplică 
aceste teorii și să nu dăruim numele de om și de cetăţean unor fiinţe fără 
principie, fără naţionalitate şi — aș putea zice — fără religiune. De mult 
timp cei cari cunosc fondul lucrurilor au stabilit două categorii bine 
deosebite: 

1. Izraeliţii (Israelites), cari sunt oameni inteligenţi, instruiți cari se 
așază într-o ţară, se instalează acolo, întemeiază o casă de comerț ori se 
ocupă de profesiuni liberale și devin cetățeni ai ţării în care locuiesc, 
patrioți cu același titlu ca și ceilalți. 

2. Jidanii propriu-ziși (Juifs), cari cutreieră câmpiile Poloniei, pe ale 
Ungariei și pe ale României, rasă în adevăr puțin interesantă și care merită 


cu mult mai mult blestemele al căror obiect este decât protecția atât de 
manifestă a diplomaților europeni. 

Mulţumindu-ne deocamdată cu lămurirea dată de ziarul francez în 
privinţa exploatării populaţiei rurale de cătră evrei şi în privinţa teoriilor 
umanitare, ținem a afirma aci chiar că deosebirea ce o face între israeliți şi 
jidanii propriu-ziși esistă oarecum şi la noi şi o recunoaștem. Însă nu trebuie 
să se uite un lucru. Izraeliții — cum zice ziarul francez — inteligenți, 
instruiți, cari să se fi aşezat în țara noastră de mult ocupându-se statornic şi 
onest de o meserie oarecare, sunt la noi puţini, iar despre patriotism, în 
interesul chiar al celor ce s-ar bucura de calităţile arătate mai sus, nici să nu 
se mai pomenească, afară numai dacă a aştepta cineva ocrotire de la străini 
în contra propriei sale țări, precum îi văzurăm făcând acum în urmă pe 
izraeliți fără nici o excepţie, se poate numi patriotism, iar nu cu totul 
altceva. 

Acelora ce se bucură de calităţile de cari nu se bucură jidanii propriu- 
zişi, cum îi numeşte „Le Soleil“, națiunea română, fără să le mai ceară 
testimonie de patriotism, ceea ce cunoscându-i d-aproape ar fi absurd să 
mai facă, le va acorda, pentru satisfacerea principiului umanitar înscris în 
art. 44 al Tractatului, cetăţenia pe calea pe care se acordă aceasta la toţi 
străinii în genere. 

Aceasta este soluțiunea majorității Camerii de revizuire, a cărei 
tenacitate desigur nu se va fi încordat numai spre a ocaziona curat şi simplu 
o schimbare la față a băncii ministeriale. Mai cu seamă astăzi, când s-au 
risipit norii din cari se spunea că au să cază asupră-ne toate trăsnetele dacă 
nu vom admite soluțiunea pe categorii, astăzi, când ne-am lămurit că 
diplomaţia europeană nu e atât de nesăbuită pe cât spunea d. Brătianu, 
proiectul de soluţiune al guvernului nu va putea fi în fond altul decât 
proiectul majorităţii. Aminteri, cu toată remanierea cabinetului, cu toată 
prorogarea Adunărilor şi amânarea rezolvării cestiiunii art. 7, la 
redeschiderea Camerelor, ne vom reafla cu o lună și jumătate înapoi, adică 
întocmai aceeași situaţie ca şi în ajunul demisionării ministerului trecut, silit 
fiind tot d. Brătianu poate a aviza iarăşi la o nouă coaliție sau fuziune, 
oricum ne va plăcea s-o numim. 


€ 
[14 august 1879] 


Sâmbătă, 11 august, d. Cogălniceanu a dat citire în Cameră, d. N. 
Creţulescu în Senat, următorului mesaj de deschidere: 


Domnilor senatori, 
Domnilor deputați, 

Astăzi se încheie amânarea sesiunii estraordinare a Corpurilor legiuitoare urmată 
potrivit mesagiului meu din 11 iulie. 

D-voastră reîncepeţi acum activitatea d-voastră legislativă. 

Miniştrii mei vă vor supune actele atingătoare de reviziunea art. 7 din 
Constituţiune, cerută de art. 44 al Tratatului din Berlin, pe care, cu toate sacrificiele ce 
ne impune, România l-a primit prin glasul reprezentanţilor săi. 

D-voastră, d-lor deputaţi, aţi profitat de timpul ce v-a lăsat prorogarea Camerelor, 
spre a studia mai de-aproape deosebitele împrejurări ale acestei grave cestiuni. 

Am dar deplina convincţiune că astăzi Camera și guvernul vor pune tot zelul, tot 
patriotismul, toată prudenţa politică spre a ajunge la o soluţiune care pe de o parte să 
dea satisfacțiune principiului libertăţii religioase şi al egalităţii civile și politice, 
proclamat de Europa întreagă, iar pe de alta să împace cu acest principiu necesitățile 
noastre naționale şi economice. 

Dumnezeu să binecuvânteze lucrările d-voastră. 

Dat la Sinaia, 11 august 1879. 


Senatul, nefiind în număr la citirea mesajului, d. preşedinte a anunţat 
şedinţa viitoare pe luni, deputaţii însă fiind un număr suficient, a trebuit o 
altă cale pentru a închide discuţiile înainte de ce ele ar fi început. 

Simplu ar fi fost ca guvernul, pe cuvinte lesne de înțeles, să ceară 
Camerei amânarea şedinţelor ei până la întoarcerea în Bucureşti a d-lui 
Boerescu cel puţin, care călătoreşte în acest moment în cestiunea izraelită, 
dar ceea ce e simplu și lesne de înţeles n-ar semăna se vede a un act de 
înaltă politică, de aceea a trebuit să i se dea aparenţa ca şi când Camera din 
propria iniţiativă ar fi dorit o asemenea amânare. 

Camera actuală are, precum se știe, o pronunţată duplicitate de caracter. 
Elementele patriotice şi cu cultură din ea, adecă oameni pe cari te poţi 
întemeia, sunt în minoritate, deși formează mai mult decât o a treia parte din 
Adunare, care a treia parte a făcut cu neputinţă pân-acuma o soluţiune a 
cestiunii izraelite în sensul Alianţei şi a roşiilor. Elementele roșii însă, parte 
putrede de corupte, parte stupide, formează majoritatea simplă a Adunării, 
încât orice propunere patronată de gașcă e sigură de majoritatea simplă fără 
discuţie şi fără opunere. 

Fără a da aşadar lucrului o mai mare importanţă de cum are, credem că 
apucătura ca esplicabila dorinţă de amânare din partea guvernului să fie 


reprezentată printr-un deputat era cu totul de prisos. Ar fi fost şi mai simplu 
şi mai demn ca guvernul să ceară el însuși amânarea, în loc de-a pune pe d. 
P. Ghica ca să-l reprezenteze, căci (abstracţie făcând de la ominozitatea unei 
propuneri pornite din partea unei persoane atât de demne şi de respectabile 
din toate punctele de vedere precum e fără contestare meritosul vânzător de 
bilete al artistelor de cafenele) d. Cogălniceanu bunăoară, ca om cu practica 
lucrurilor, știa prea bine că nu e nevoie de o asemenea procedare 
estraordinară pentru ca majoritatea să voteze porunca stăpânilor ei. 

Am fi dorit, din punctul de vedere al procedurelor deschise și clare, să 
putem zice că Adunarea şi-a amânat ședințele până peste zece zile după 
cererea guvernului, nu după propunerea d-lui P. Ghica. 

Din mesaj însuși relevăm următorul pasaj, care ni se pare a cuprinde o 
subrepţiune: 


Miniştrii mei vă vor supune actele atingătoare de reviziunea art. 7 din 
Constituțiune cerute de art. 44 al Tratatului din Berlin, pe care România l-a primit 
prin glasul reprezentanţilor săi. 


Acest pasaj — pe lângă neclaritatea de stil, căci după el s-ar putea ca 
România să fi primit sau Tratatul în întreg sau art. 44 îndeosebi — mai are 
apoi meritul unei vădite neexactități. 

România nu poate primi prin glasul reprezentanţilor săi decât legi cari 
ar fi trecut prin toată filiera constituțională. Voința ţării nu se poate rosti şi 
nu are valoare decât sub forma de lege. Nu există însă nici un text pozitiv 
de lege prin care România să fi sancţionat din parte-și hotărârile Tractatului 
de Berlin. Dacă România ar fi primit Tractatul sau art. 44 sub singura formă 
în care ea ca ţară îl poate primi, adecă sub forma de lege, atunci dispoziţiile 
în cestiune ar fi demult obligatorii pentru orice cetățean al statului. Dar 
moțţiunile și momentele de entuziasm ale Pătărlăgenilor de toate categoriile 
n-au, pân-acuma cel puţin şi după cât ştim, puterea unor legi pozitive. E 
într-adevăr una din frumoasele ţinte ale republicei române ca chiar scrierile 
lui „Nichipercea“ să treacă ca articole de lege în Cod și ca rugăciuni în 
cărțile bisericești, dar pân-acuma o asemenea veselă eventualitate n-au 
trecut încă în domeniul realității. Aşadar, cu toată intima noastră speranţă în 
viitorul republicei, să ni se îngăduie umilita observare că, pe câtă vreme 
voinţa țării noastre nu se poate rosti decât prin legi trecute prin toată filiera 
constituțională și pe câtă vreme asemenea legi cari să admită Tractatul nu 
există, e o inexactitate cel puţin, o subrepțiune desigur, de-a pune în gura M. 


Sale R. cuvintele că România ar fi primit deja prin glasul reprezentanţilor ei 
Tractatul de la Berlin. 

Esprimată în termenii cei mai generali, deosibirea între liberali — întru 
cât e vorba de oameni oneşti și cu principii stabile — și între conservatori e 
că aceşti din urmă privesc statul, şi cu drept cuvânt, ca pe un product al 
naturii, determinat de o parte prin natura teritoriului statului, pe de alta prin 
proprietăţile rasei locuitorilor, pe când pentru liberali statul e productul unui 
contract, răsărit din liberul-arbitriu al locuitorilor, indiferentă fiind originea, 
indiferentă istoria rasei, indiferentă în fine natura pământului chiar. 

Manierele de-a vedea sunt atât de deosebite încât în ochii liberalilor 
statul nu e cu mult mai mult decât o maşină, în ai noştri el e un organism 
viu, susceptibil de sănătate și de boală, de înflorire şi de decadenţă, care 
poate trăi lung timp dacă urmează legile sale inteme de conservare, poate 
muri dacă urmează un trai contrariu celui prescris de însuși natura lui. 

Ideile liberale despre stat și despre om sunt vechi. Ele sunt din veacul al 
şaptesprezecelea și al optsprezecelea, pe când inducţiunea amănunţită în 
studiul naturei era incomplectă, pe când i se dădea omului, deci și statelor, o 
poziţie cu totul excepțională în ordinea naturii, pe când ideea unităţii vieţii 
organice nu era încă nici presupusă, necum dovedită. 

Maniera noastră de-a vedea e pe deplin modernă: pentru noi statul e un 
obiect al naturii care trebuie studiat în mod individual, cu istoria, cu 
obiceiurile, cu rasa, cu natura teritoriu lui său, toate acestea deosebite și 
neatârnând câtuşi de puţin de la liberul arbitru al indivizilor din cari, într-un 
moment dat, se compune societatea. De aceea, dacă tendinţele şi ideile 
noastre se pot numi reacționare, epitet cu care ne gratifică adversarii noştri, 
această reacțiune noi n-o admitem decât în înțelesul pe care i-l dă fiziologia, 
reacţiunea unui corp capabil de a redeveni sănătos contra influențelor 
stricăcioase a elementelor străine introduse înlăuntrul său. 

Apucătura sofistică a adversarilor noștri politici de-a substitui un mediu 
fals şi de a ne numi reacţionari în sensul apusean al cuvântului, adecă 
reprezentanţi ai ordinei divine, e precât de cunoscută pre atât de lesne de 
invalidat. Reacţiunea în sensul apusean al cuvântului are drept ideal un 
stadiu al societăţii, o vârstă oarecum: stadiul feudalităţii. Întru cât acel 


stadiu conţine însă elemente de adevăr, elemente de ordine naturală a 
lucrurilor, noi o admitem, întru cât nu, nu. Deosebirea de metod între 
reacţiunea al cărei rol ni-l atribuim şi-ntre reacţiunea apuseană stabilește 
totodată şi o deosebire fundamentală a spiritului de reacțiune. 

Spiritul reacţiunii europene e în esență staționar, el nu face nici o 
concesie dezvoltării interne a societății; noi, din contra, facem orice 
concesie pre cât ea se împacă cu existenţa statului naţional, pre cât ea nu 
înseamnă o risipă zadarnică de puteri vii, pre cât această concesie ni se pare 
indicată de mersul normal al dezvoltării naționale. 

Ceea ce e ciudat însă e că așa-numiții liberali, de câte ori sunt siliți prin 
puterea lucrurilor de-a vedea clar, de câte ori realitatea li se impune, nu se 
dau deloc îndărăt de-a vota legile cele mai reacționare. 

Astfel supremul principiu liberal e că: individul e absolut liber de a-și 
determina acţiunile prin voinţa sa proprie întru cât prin aceasta nu 
împiedecă libertatea de acţiune a altuia. Deci individul poate face cu averea 
şi persoana sa tot ce pofteşte. Dacă are pământ, îl poate vinde, dacă-i 
trebuiesc bani se poate împrumuta sub orice condiţii voiește etc. 

Cu toate acestea Camera trecută a votat o lege contra cametei și contra 
înstrăinării pământurilor sătenilor. lată dar măsuri reacționare diametral 
opuse principiului suprem al liberalismului şi măsuri cu cari partidul liberal 
se făleşte. 

Dar destul despre aceasta. Noi prevedem că orice bun român va deveni 
cu timpul mai mult ori mai puţin reacţionar. Asprimea luptei pentru 
existență va aduna neapărat împrejurul unor idei pozitive pe oamenii de 
bine în contra acelora al căror ideal este risipa puterilor societăţii pe 
nimicuri şi pe jucării copilăreşti, cari au marele inconvenient că trebuiesc 
plătite cu bani peşin din sudoarea muncitorului. Dacă gustul de risipă și de 
jucării, combinat cu ambițiile fără de margini ale nulităţilor partidului roș, 
ar fi pe deplin la largul lor, am vedea în curând, sub pretextul unor idei 
politice răsărite în ţări străine, împărțindu-se ţara în treizeci sau mai multe 
republici ploieștene cu prezidenţi improvizaţi, cu ministerii alese de poporul 
suveran, încât toți Stan Popeştii și Pătărlăgenii ar avea ocazia de a sui în 
miniatură toate treptele măririi esterioare a oamenilor. 

Dacă cineva ar voi să înființeze un ministeriu de marină în Sviţera 
desigur c-ar fi tratat cu viguroasa impoliteţă care i se cuvine. La noi, sub 
pretextul ideilor liberale, se înființează o sumedenie de ministerii de marină, 
bine plătite; iar dacă cineva arată netrebnicia acestor organe fără funcțiuni 


naturale, zădărmnicia risipei de puteri vii, cari se puteau întrebuința la ceva 
mai folositor, atunci e taxat de slugă boierească, de reacționar în sensul 
feudalităţii şi se apelează în contra lui la-nfrăţirea tuturor românilor. 
Românii toți, în înţelesul demagogiei, sunt însă toţi prezidenţii trecuţi sau 
viitori ai republicelor ploieştene, și înfrăţirea cu aceste elemente nu ni se 
pare deloc necesară pentru o reformă sănătoasă în viaţa statului român. 

D. ministru de esterne nefiind încă întors din străinătate, Camerele, 
după propunerea d-lui I.C. Brătianu, se vor ocupa săptămâna aceasta de 
lucrările ordinare pentru cari s-au admis urgenţa în rândul trecut al acestei 
sesiuni. 

După întoarcerea d-lui ministru de esterne, care va fi în săptămâna 
viitoare, Camera va trebui să țină câteva şedinţe intime pentru a asculta 
comunicările d-lui Boerescu. 

Avem prin urmare încă o întârziere de zece sau chiar de cincisprezece 
zile până să vedem deschizându-se discuția publică asupra cestiunii 
revizuirii. 

După cum se spune în ziarul radical al guvernului, d. Boerescu se află 
acuma la Paris. D-sa ar avea de gând să se ducă și la Roma, însă n-a luat 
pân-acuma nici o hotărâre în această privinţă. 

În orice caz d. Boerescu nu se întoarce cu izbândă. Memoriul prezentat 
de d-sa, deşi cedând pretențiilor cabinetelor mai mult decât soluţiunea 
majorităţii, n-a întâmpinat aprobare din partea acelora cătră cari a fost 
adresat. 

Memoriul cedează în cestiunea izraelită mai mult decât soluţiunea 
majorităţii, însă la această soluțiune guvernul, prin o programă a lui, a 
aderat pe deplin; ce l-a autorizat dar pe guvern ca prin d. Boerescu să 
promită mai mult decât ştie că va acorda majoritatea? 

Majoritatea nefiind legată întru nimic faţă cu guvernul, ci cu totul din 
contră, va respinge şi de astă dată orice concesiune mai largă decât aceea 
făcută prin soluțiunea ei. 

D-aci se va naște o nouă criză ministerială, o remaniare, o cădere a 
guvernului. Guvernul următor va avea firește nevoie de o nouă amânare, 
spre a studia cestiunea și a-şi găsi un punct de plecare. 


Faţă cu străinătatea, acel guvern, oricât de destoinic ar fi, nu va putea 
avea nici o reuşită, nu va putea întoarce pe puteri de la hotărârea luată, nu 
va mai putea drege aceea ce a stricat d. Brătianu prin purtarea d-sale falsă 
pe lângă cabinete. 

Două lucruri îi vor rămâne de făcut: să se retragă și el sau să adopte 
soluțiunea majorității şi să renunțe deocamdată la recunoașterea 
independenţii noastre. 

A se retrage este lucru uşor, a renunţa la căpătarea recunoaşterii noastre 
de cătră puteri e foarte greu. 

Acesta este rezultatul strălucit al politicei deşucheate care a condus 
destinele țării noastre de la trecerea oșştirilor ruseşti şi până azi. 

Este o vorbă veche, al cărei adevăr îl constatăm astăzi din nenorocire pe 
spatele noastre: un nebun aruncă piatra-n apă și o mie de-nţelepţi n-o pot 
scoate. 

Graţie politicii radicale ni se impune cestiunea izraelită; trebuie 
neapărat, fără doar sau poate, s-o dezlegăm; dezlege-o cine poate. 

Ne aducem foarte bine aminte de cele ce zicea foaia ministerială a d-lor 
Brătianu și Rosetti pe vremea războiului când era întrebată asupra 
rezultatului final al aventurilor noastre politice: 

„De toate urmările acestui război, miniștrii vor să fie ei, numai ei şi 
nimeni altul, răspunzători“. 

Am voi să știm şi i-am ruga să ne spună domnii de la stărostia patriotică 
din Uliţa Doamnei dacă mai mănţin şi acum declaraţia acea solemnă. 

Pierderea Basarabiei, cestiunea izraelită şi toate urmările ei sunt numai 
şi numai rezultatele politicei patronilor d-lor, consecențele fatale ale 
războiului în care am intrat noi românii ca niște smintiţi lipsiţi de cel din 
urmă instinct de conservare. 

Dacă din cestiunea izraelită, urmare fatală a războiului, se vor naște 
complicări, precum prevesteşte zilnic chiar foaia ministerială, întrebăm: cu 
ce vor răspunde dd. Brătianu şi Comp. de acele nenorocite complicări 
datorite numai deșucheatei d-sale politice? 

Am vrea să avem un răspuns la această întrebare, răspuns clar, fără 
tirade întortocheate, fără blagomanie și platitudini tocite, după cum le e 
obiceiul radicalilor oficioși. 

D. Brătianu, luând odinioară asupră-și platoniceşte răspunderea 
greutăților în care ne-a vârât, astăzi se-nchină cu plecăciunea, se spală pe 


mâni de toate celea şi se retrage de la putere dacă nu vom primi soluţia 
Alianţei izraelite. 

Cum rămâne însă ţara? E treaba ei. Atât mai rău pentru popoarele cari 
se-ncred orbeşte în răspunderi platonice; atât mai rău pentru ţară dacă nici 
acum nu va profita de o lecţie plătită aşa de scump. 

De câte ori se încurcă sforile politice ale stărostiei patriotice din Ulița 
Doamnei aşa încât onor. corporație nu mai are destulă destoinicie şi putere 
ca să le descurce singură, organul radical începe a ne cânta un refren vechi, 
care sună cam așa; 

„Să ne unim cu toţii mână-n mână, împrejurul stindardului naţional, să 
lăsăm d-o parte micile pasiuni, neînțelegerile interioare, pentru ca să fim 
prin unire tari față cu vrăjmașii din afară. Unire și înfrățire! Să luăm 
exemplu de la strămoşii noștri!“ 

Un lucru este foarte caracteristic în acest refren. Invariabil, dânsul se 
adresează tot dauna cătră adversarii politici; poveţele patriotice ce dânsul 
cuprinde sunt îndreptate cătră aceia cari, cu o zi mai nainte, au fost insultaţi 
şi calomniaţi fără cea mai din urmă rușine. Redactarea lui proprie, dacă 
redactorul n-ar fi un iscusit bizantin, ar trebui să sune dar astfel: 

„Să vă uniţi cu noi mână-n mână, împrejurul redacţiei din Uliţa 
Doamnii, să lăsaţi d-o parte părerile şi credinţele voastre, pentru ca să ne 
putem noi descurca sforile. Unire și înfrățire! Luaţi exemplu de la strămoșii 
noştri!“ 

Sărmanii strămoşi români! La câte mişelii fanariotice numele lor 
serveşte de etichetă! 

Înainte de a intra în război, toți cei chemați a da sfatul lor M. Sale 
Domnitorului despre ce era de făcut fuseră de părere că nu trebuie să ne 
amestecăm deloc în lupta celor două colosuri, numai d. C.A. Rosetti, 
strănepotul strămoșilor noștri, fuse de părere să mergem ca orbeţii înainte. 
Merserăm, din nenorocire, după părerea d-lui, fiind la cârma țării ai d-lui; în 
curând sforile politice li se încurcară rău de tot, și organul stărostiei 
patriotice începu să strige: 

„Am încurcat-o noi; acum trebuie toți românii mână-n mână, uitând 
micile pasiuni, neînțelegerile dinlăuntru, să o descurce. Unire, înfrățire! Să 


[ec 


luăm esemplu de la strămoşii noştrii 

Mai târziu vine Congresul de la Berlin, în care se-nscrie art. 44. D. 
Brătianu merge la masa cu postavul verde, la care e poftit să ia loc — în 
picioare — spre a face înaintea diplomaților câteva tirade patriotice, 
presărate cu citate de blagomanii din literatura democratică și stropite din 
când în când cu lacrămi. Cum a mers, aşa s-a întors d. Brătianu, nici citatele 
din Michelet, nici lacrămile, nici elocuenţa clasică a d-lui Brătianu n-au 
putut mişca pe auditoriu din palatul Radziwill, cari se vede că sunt mai 
puţin simţitori decât auditorii „suverani“ ai întrunirilor electorale de la 
Mazar Pașa. 

Ce-i oare de făcut? întreabă d. Brătianu; iar d. Rosetti începe prin 
organul său să ne cânte refrenul: „Unire, înfrățire! Să luăm esemplu de la 
strămoşii noştri!“ 

După aceea încep tratările guvernului d-lui Brătianu cu cabinetele, d-lui 
de tocmește, ca deplin împuternicit, și târgul se oprește la împământenirea 
evreilor pe categorii. Camera însă, chemată a modifica art. 7, se pronunţă în 
contra târgului făcut și sforile politice radicale se încurcă de astă dată mai 
grozav ca totdauna. „Unire, înfrățire! Să imităm pe strămoșii noștri!“ sunt 
vorbe frumoase, dar nu fac, din nenorocire, efectul dorit. Ministerul se 
remaniază; puterile, hotărâte odată asupra învoielii cu categoriile ori cu 
listele nominale, resping orice nouă tocmeală şi sforile se încurcă și mai 
rău. Refrenul reîncepe, neavând nici acum mai mult răsunet decât în rândul 
trecut. 

Majoritatea, nestrămutată şi dânsa în hotărârea ei, răspunde: „Unire şi 
înfrățire, voiţi? Uniţi-vă atunci cu soluţiunea noastră, noi nu ne putem uni, 
în numele strămoșilor ce-i invocaţi, cu soluţiunea Alianţei izraelite“. 

Majoritatea este îndreptăţită a zice aceasta, cu atât mai mult că la 
remaniarea ministerială nu a fost consultată și dânsa, cu atât mai mult că 
ministerul cel nou a aderat dintru început, prin programa lui, la soluţiunea 
acestei majorități. 

Dacă ministerul şi îndeosebi radicalii doresc unire și înfrățire, unească- 
se cu soluţiunea majorităţii; dacă nu, ducă-se şi lase răspunderea în mâinile 
acestei majorităţi, care a dovedit îndeajuns că asupră-i refrenurile tocite nu 
mai pot face nici un efect. 

De când cu începerea dezbaterilor asupra cestiunii izraelite, partidul 
roşu, prin organele sale, cu reaua lor credință proverbială, caută a insinua că 
partidul conservator ar fi având gânduri răsturnătoare în privinţa stării de 
lucruri actuale, că ar fi tinzând la o modificare a Constituţiei spre a 
restrânge libertăţile publice. Aceste insinuări mişeleşti le fac scriitorii 
stărostiei radicale cu scopul de a rupe legătura elementelor de deosibite 
credinţe politice, aliate în cestiunea izraelită în contra vechililor de la putere 
ai Alianţei izraelite. Conservatorii sunt reacţionari şi, opunându-se 
împământenirii pe categorii, ei urmăresc visul lor de aur: reacţiunea. Și, 
spre dovedirea acestora, radicalii întrebuinţează fel de fel de mijloace, care 
de care mai minunate: din îndreptarea făcută de un orator unei fraze din 
discursul său, din niște rânduri, foarte clare de aminteri, scrise într-un ziar al 
opoziţiei şi răstălmăcite de dânşii, dintr-o destăinuire făcută lor de un bărbat 
însemnat dintre conservatori al cărui nume nu vor să-l spună — din toate 
acestea rezultă că conservatorii vor să dărâme libertăţile publice. 

A căuta să dezminţim la fiece pas insinuările radicalilor de la putere ar 
fi de prisos. Astăzi s-a cam domirit lumea de la noi asupra noastră și 
adversarilor noștri, așa încât nu mai e nevoie să urmărim din fir în fir aceea 
ce zic adversarii, pentru ca nu cumva neadevărurile lor să treacă drept bani 
buni în opinia publică. Cestiunea izraelită a avut atâta bun, cel puţin întru 
cât ne priveşte, cu toate că noi nu ne bucurăm a fi căpătat acest însemnat 
folos cu așa preţ. Adevărul mai curând sau mai târziu e menit să străbată la 
lumină, și soarta, în viața publică, are până la urma urmelor o dreptate. 
Suntem într-o stare politică, economică și socială aşa de nenorocită încât, 
dacă i-a mai rămas poporului acestuia o scânteie măcar de vitalitate, ea 
trebuie să-l determine a părăsi hotărâtor calea falsă pe care rătăceşte de 
atâta vreme, risipindu-și zadarnic toate puterile vii. 

Toate tiradele negustorilor de principii liberale, umanitare şi 
cosmopolite prin cari dânșii caută să insinueze că noi am conspira în contra 
Constituţiunii nu le vor aduce nici un folos; ele sunt astăzi nişte bani tociţi, 
pe cari toată lumea îi vede în sfârşit ce calpi şi ce fără valoare sunt. Vorbind 
odată despre reorganizarea statului nostru, ziceam că dânsa, pentru a ne 
garanta existenţa politică şi națională, nu poate fi în adevăratul înţeles al 
cuvântului decât o organizare conservatoare. 

Orice om cu bun-simţ trebuie, după părerea noastră, să fie convins că 
slăbiciunea noastră internă, disoluția economică şi socială în care facem 


progrese zilnice, nu sunt decât rezultatul organizației noastre de pân-acuma, 
nepotrivită nici cu firea, nici cu gradul de dezvoltare morală, intelectuală și 
economică a poporului nostru. 

Românii sunt, din nenorocire, un popor deprins a se îmbăta cu vorbe 
goale, a se amăgi cu forme deșarte, a crede că o circulară ministerială, 
numai prin faptul că a înregistrat patrioticeşte nevoile publice, le-a și 
înlăturat, că cu un discurs democratic se poate tămădui de mizeria lui 
economică. Un aşa popor, pentru a putea s-o rupă odată cu relele-i 
deprinderi, trebuie să aibă multă tărie de caracter. 

Pentru aceasta, greutatea cestiunii evreilor stă atât în cestiunea însăși, 
cât şi în starea noastră de disoluţiune socială și economică. Prin orişice 
soluțiune dată deocamdată cestiunii evreilor pe tărâmul politic, nu putem 
scoate pe evrei de pe tărâmul economic, pe care ei sunt aproape deplini 
stăpâni. Tăria de caracter, scânteia de vitalitate, credem că le are poporul 
românesc, şi astfel sperăm, pentru dânsul, că va putea să o rupă odată cu 
vechile deprinderi false și bolnăvicioase și să adopte o direcţie sănătoasă în 
viaţa publică. 

Le-am zis şi le mai zicem acestea; acestea sunt ideile și credinţele 
noastre asupra reorganizării statului nostru, a cărei nevoie grabnică, cu 
prilejul cestiunii izraelite, o simte astăzi toată lumea. Reacţiune! strigă 
adversarii noștri. Reacţie, da, răspundem noi; nu însă reacţie prin răsturnare, 
nu reacţie politică în sensul feudal, cum insinuaţi d.v. cu rea-credință. Voim 
şi sperăm o reacţie socială și economică determinată de rămășiţa puterilor 
vii ale poporului, care, dacă nu e preursit să piară aşa de grabă, trebuie să-și 
vină în fire şi să vază unde l-a dus direcţia radicală. Prin reacţie nu 
înţelegem, — precum insinuaţi dvs. — o în-toarcere la un sistem feudal ce 
nici n-a existat cândva în țara noastră, ci o mișcare de îndreptare a vieții 
noastre publice, o mișcare al cărui punct de vedere să fie ideea de stat şi 
ideea de naționalitate, sacrificate până astăzi sistematic principiilor 
abstracte de liberalism american și de umanitarism cosmopolit. O asemenea 
mişcare ar pune stavile speculei de principii liberale şi umanitare, ar 
descărca bugetul statului de cifrele enorme ale sinecurelor patriotice și ar 
condamna astfel pe mulți patrioți subliniaţi la o muncă mai onestă dar mai 
grea; ar apăra treptele înalte ale vieţii publice de năvala nulităţilor 
netrebnice şi triviale, garantând meritului adevărat vaza ce i se cuvine; ar 
tinde la restabilirea respectului legii şi autorităţii, şi ar da astfel guvernului 


mijloacele și morale și economice pentru a cârmui bine dezvoltarea normală 
şi cu folos a puterilor acestui popor. 

Elementele sănătoase ale poporului român tind fireşte la această 
mișcare, şi, iarăşi fireşte, această tendinţă nu poate conveni acelora ce au 
trăit o viaţă întreagă exploatând ignoranţa și slăbiciunile tinerei noastre 
naţiuni. Nu e dar vorba de reacțiune prin răsturnare, ci prin înlăturarea 
elementelor bolnave şi străine din viața noastră publică de către elementele 
sănătoase coalizate. Orice ar căuta să insinueze, prin tertipuri uzate, aceia 
cărora nu le convine această tendinţă, ei nu vor putea împiedica mersul 
firesc al lucrurilor. Dacă acestui popor i-a mai rămas cel din urmă instinct 
de conservare proprie, reacţia, în sensul arătat de noi mai sus, trebuie să se 
facă. 


€ 


[21 septembrie 1879] 

Partidul conservator şi-a manifestat, prin organul d-lui Titu Maiorescu, 
vederile şi hotărârile relative la cestiunea ovreilor. 

D. Maiorescu nu a vorbit însă numai în numele partidului conservator. 
Discursul ce-a rostit a fost cea mai nobilă expresiune a vederilor şi 
hotărârilor întregei țări, a fost cuvântul de apărare al unui popor ce se vede 
lovit în demnitatea sa, în interesele sale vitale. 

Și oricum s-ar rezolva cestiunea, acel discurs rămâne o faptă istorică, un 
act de acuzare contra celor ce ar voi, ori poate chiar vor izbuti să o rezolve 
altfel decât aşa cum voiește ţara. 

Nu putem admite în mijlocul nostru noi cetăţeni decât cu buna primire a 
țării: iată cuvântul românesc și totodată umanitar, prin care d. T. Maiorescu 
a combătut orice idee de liste ori categorii. 

Noi nu ne vom mai încerca să combatem ceea ce nici chiar d. Maiorescu 
nu a izbutit a combate cu succes. Înzestrat cu darul vorbei și pătruns de 
greutatea situațiunii, d. Maiorescu a desfășurat comorile minţii sale ca să-i 
aducă pe stăpânii zilei la îndurare: n-a izbutit. 

Cu atât mai puţin am putea să izbutim noi, cari nu avem și nici nu 
putem avea alte argumente, decât pe acele pe cari le găsim în discursul d-lui 
Maiorescu, înfățișate în cea mai sărbătorească haină. 

Rămâne însă ca să punem în vederea ţării primejdiile ce pot să urmeze 
din primirea propunerilor de rezolvare ale guvernului. 


Trecem simplu peste acel amestec confuz de cuvinte şi paragrafe pe 
care guvernul l-a prezentat Camerei drept proiect. 

Ministrul de externe a declarat în ședință publică că nici acest proiect nu 
satisface așa-numitele exigenţe europene: atât e destul. 

Ne oprim însă la liste. 

Înţelegem ca guvernul să prezenteze Camerei un şir de petiţiuni de la 
evreii cumsecade, cari declară că vor să fie cetățeni români şi cer ca să-i 
primim în mijlocul nostru. 

Am putea să alegem atunci dintre petiţionari pe aceia cari ne convin, pe 
cari suntem dispuşi a-i vedea alăturea cu noi. 

Guvernul însă vine cu o minciună, cu o listă de evrei asimilați, de 
oameni cari ni se impun, oameni cari pretind onoarea de a fi primiţi în 
mijlocul nostru, în virtutea unei stipulațiuni făcute între străini și fără de a 
ne face onoarea să declare că cer de la noi această onoare. 

Aproape toți deputaţii din Moldova cer ca împământenirea să se admiţă 
numai individual: cum rămâne cu evreii din Moldova ce se află trecuţi pe 
listă? 

Chiar din momentul intrării lor în familia română aceşti „noi români“ 
sunt primiţi cu aversiune, poate chiar cu ură, deoarece fiecare dintr-înșii e 
câte un „corpus delicti“ câte o vie dovadă despre triumful unei cauze, pe 
care întreaga Moldovă o combate direct prin petițiuni și indirect prin 
aproape unanimitatea deputaţilor ei. 

Listele prezentate de guvern sunt niște liste de proscripțiune. 

Evreul pus pe acele liste, până ieri era bine primit în societatea română; 
din momentul în care românii îl văd însă pe acele liste, el începe a fi 
obiectul unei aversiuni obligate. 

Și totuși guvernul ne prezentează o listă de „străini asimilați “. 

Asimilaţi acești oameni pe cari orice român se simte dator a-i respinge 
ca pe niște apostoli ai puterii străinilor pe pământul românesc?! 

Ei vor trăi în mijlocul nostru şi de câte ori îi vom vedea, ne vom aduce 
aminte o altă listă de proscripţiune: aceea a deputaţilor, cari au votat pentru 
liste și contra ţării insultate. 

Este o voință esprimata de mii și mii de cetățeni români, ca 
împământenirea să se facă numai și numai prin legi individuale; ura acestor 
cetățeni români rămâne îndreptată contra deputaţilor ce au votat pentru liste 
şi se redeșteaptă la vederea fiecărui evreu intrat în cetățenia română fără ca 
el s-o fi cerut. 


Nu ne pasă de evrei; nu ne pasă de deputaţi; ei sunt vrednici de 
sentimentele pe cari le ştiu deştepta în societatea noastră. Oameni ca Leibu 
Iancu, Mandel Miser, Alter Moritz, Pantazi Ghica, Pătârlăgeanu, Fundescu 
şi alți asemeni nu prea ţin la părerile ce au alţii despre dânşii; și bine fac! 

Ne gândim însă că e vorba de ţara noastră, și ne cuprinde o adâncă 
întristare când vedem că se creează o permanentă cauză de perturbațiuni 
sociale într-însa. 

Cine poate să ne spună unde are să ne ducă această dezbinare făcută 
acum între români? Cine, cu inima curată, poate să ia răspunderea pentru 
urmările unei sfidări aruncate ţării? 

Căci o sfidare e pentru ţară şi îndeosebi pentru Moldova proiectul 
guvernului cu listele alăturate la el. Alegătorii le spun aleşilor: „Astfel voim 
să rezolvaţi cestiunea voi, cari lucraţi pentru noi în numele nostru și în 
interesul nostru“, — și altfel o rezolvă aleşii. 

E ori nu e acesta un conflict constituţional, aceasta e indiferent. 

Destul că e un motiv de neîncredere în sistemul nostru de organizaţie 
politică, destul că e o scânteie de învrăjbire aruncată în societatea română. 

Nu credem și deocamdată nici nu ne temem că alegătorii insultați vor 
pune mâna pe par; rămâne însă în ţară dezbinarea, învrăjbirea, capitalul de 
ură, care ne jigneşte dezvoltarea pacinică și care poate să fie esploatat în 
paguba ţării; rămâne ţara despărțită în două tabere. 

Cestiunea evreilor nu se rezolvă; ea se pune în o formă cu mult mai 
acută şi mai primejdioasă decât cum a fost până în ziua de astăzi. 

De această înăsprire a cestiunii trebuie să scăpăm și n-am putea scăpa 
decât primind proiectul la care aderă majoritatea ţării. 

Guvernul ne spune că acest proiect e o sfidare pentru Europa. Nu-l 
credem! El poate să fie o sfidare pentru Alianţa izraelită; popoarele 
europene sunt însă cu mult mai calme decât ca să stăruiască pentru crearea 
unei permanente cauze de perturbaţiuni în ţara noastră. 

Chiar însă dacă unele cabinete ar fi dispuse să sprijinească până la urma 
urmelor exigenţele nedrepte ale Alianţei izraelite, ele niciodată nu vor reuși 
să determine o pornire unanimă a puterilor europene în sprijinul acelor 
exigențe. Știm că, deşi unanime în dorinţa de a face să admită în dreptul 
public european principiele tractatului, puterile au deja deosebite vederi în 
privinţa aplicării la noi a principiului din art. 44. Altfel vede în această 
privință Austria, Rusia, Turcia şi chiar Germania și altfel Franţa, Englitera 
şi Italia. 


Dacă guvernul şi amicii săi nu vor să înţeleagă aceasta, atunci nu ne 
rămâne decât să presupunem din două lucruri unul; ori că sunt slugi supuse 
şi plecate ale evreilor; ori că ei chiar dinadins caută să agiteze ţara, 
gândindu-se la turburări, la schimbări, la prefaceri și în genere la răsturnări. 

Altfel nu se poate explica zelul cu care guvernul umblă să mai cumpere 
cele câteva voturi cari-i lipsesc până la completarea celor două treimi. 


€ 


[22 septembrie 1879] 

Foaia oficioasă a guvernului, în numărul său de ieri seara, scrie: 

... Organul autorizat al partidei conservatoare, „Timpul“, afirma în 
iunie trecut că „cestiunea evreilor poate forma oricând un pretext de 
invaziune “. 

Citatul pe care-l face foaia radicală este cu totul fals. N-am afirmat 
nicicând că „cestiunea evreilor poate forma oricând un pretext de 
invaziune“. 

Ca să se vază câtă lipsă de bună-credință au adversarii noștri în viața lor 
politică, trebuie să amintim aceea ce ziceam în iunie cu privire la cestiunea 
revizuirii şi la starea noastră față cu puterile. Pe atunci foaia radicală 
amenința țara cu invazie și cu însângerare şi pe Domnitor cu soarta 
chedivului dacă nu ne vom închina impertinentelor pretenții ale Alianței 
izraelite. Noi, răspunzându-i la acestea, ziceam: 

Suntem noi datori a primi art. 44? Am contractat noi vrodată 
obligațiunea aceasta ca chedivul datoria sa publică? Deloc. Nu suntem 
datori niminui nimic și totul se reduce la o propunere de învoială între noi și 
puteri, liberi fiind şi unii şi alții de-a voi sau de-a nu voi. Voim art. 44, avem 
recunoașterea independenţei; de nu, nu. Abia e nevoie de-a adăoga că 
independenţa este un fapt care există, recunoscut sau nerecunoscut fiind. În 
alte timpuri independenţa și recunoașterea regalității legitime atârna de 
confirmarea papei; asta nu i-a oprit pe principii necatolici de-a exista ca 
atari și de-a fi într-adevăr independenţi și fără de binecuvântarea specială a 
Santităţii Sale. 

Dar se va zice că cestiunea, deși logic vorbind e în favorul nostru, totuşi 
puterile — călcând ele înșile 'Tractatul de la Berlin — ar voi a exige 
numaidecât admiterea art. 44. 


Dacă o asemenea exigenţă ar exista într-adevăr, atunci vom trebui să 
ştim cauza adevărată a ei. 

Dacă acum e cea mărturisită de art. 44, adecă o cauză curat umanitară, 
atunci n-avem a ne teme de nimic. Nu ni se va arăta un singur caz în istorie, 
unul singur, în care o cauză pur umanitară să fi adus vrun amestec, vro 
ingerință din afară. Deși aproape toate războaiele moderne se deschid sub 
pretexte umanitare, totuşi cauzele, în genere bine cunoscute, sunt cu totul 
altele și n-au a împărţi cu pretextul nici în clin, nici în mânică. Cerneală și 
hârtie s-au întrebuințat într-adevăr multă pentru cestiuni umanitare, bani 
însă puţini, iar sânge nici o picătură măcar. 

În fine, dacă e vorba de umanitarism, atunci poporul acela care într- 
adevăr are nevoie de-o tratare umană este poporul nostru propriu, esploatat, 
iar nu neamul exploatator al evreilor, încât chiar din acest punct de vedere 
restricțiunile noastre sunt într-adevăr umane, iar art. 44 neuman. 

Singurul defect al art. 7 din Constituţia noastră e că, pe lângă mulțimea 
nenumărată a evreilor cari nu merită drepturi, se loveau și acei câţiva cari 
le-ar merita, şi această injustiție suntem oricând gata de-a o recunoaște şi de 
a o drege, dând deplină satisfacere exigenţei umanitare. 

Și aceasta vom face-o, de-ar exista art. 44 sau de n-ar exista, adecă 
independent de orice amestec al străinătăţii. Dacă Europa nu e mulţumită 
numai cu atâta, bine, dacă este mulţumită, și mai bine. Mai mult decât 
posibilitatea pentru evrei de a deveni români nu putem da, oricare ar fi sau 
n-ar fi intenţiile art. 44. 

Lucrul s-ar schimba însă atunci când cestiunea umanitară n-ar fi decât 
pretextul cerinţelor puterilor, iar cauza adevărată ar fi cea materială a 
intereselor lor politice. Atunci însă, chiar admițând art. 44, adică înlăturând 
pretextul, am fi departe de a fi înlăturat cauza şi am rămâne tot în cazul 
fabulei despre lup și miel — adică tot noi la vale și tot noi am turbura apa. 
Pretexte se vor găsi aşadar pentru a acoperi o cauză nedreaptă, căci 
pretextele bune pentru cauze rele sunt foarte ieftine în lumea aceasta. 

Întorcându-ne la vorba noastră, spusă în mai multe rânduri, repetăm: 
dacă pericol există, el există abstracţie făcând de cestiunea evreilor. Iar 
dacă el nu există, şi dacă cele șapte puteri mari şi voinţa de fier a d-lui de 
Bismark n-au alt scop decât cel umanitar, decât cel de a vedea că evreii nu 
sunt îngrădiți pentru cauze religioase, atunci dovezi despre aceasta, 
strălucite chiar, le putem da orișicând. 


Acestea le ziceam în iunie în privinţa deosebirii pretextului de cauză în 
viaţa internaţională a puterilor. În cazul nostru, având şi exprimând deplina 
convingere că pentru cestiunea izraelită nici ţara nu poate fi însângerată de 
invazii străine, nici M. Sa n-are să se teamă cumva de o soartă ca a 
chedivului, adăogam: 


Cestiunea evreilor e sau cauza sau pretextul unui amestec al străinătăţii. Dacă ea e 
cauza acestui amestec, atuncea n-avem a ne teme de nimic. Cerneală şi hârtie se vor 
cheltui destule pentru această cestiune, însă nimeni nu va arunca un singur ban al 
contribuabililor săi, nu va risca oasele unui singur soldat pentru a realiza egalitatea 
deplină a evreilor în România. Dacă însă cestiunea izraelită nu e decât pretextul de 
intervenţiune, atunci nu e nici demn, nici cuminte de a sacrifica interesele economice 
şi naţionale a cinci milioane de oameni pentru a înlătura un pretext pe când cauza ar 
continua a exista. 


Pe când scriam aceste rânduri încă am fi avut bănuială că cestiunea 
evreilor ar putea servi cumva de pretext la o intervenire. Astăzi însă, în 
urma atitudinii puterilor, știm, precum ziceam și ieri, că, deşi unanime în 
dorința de a face să se admită în dreptul public european principiele 
Tratatului, puterile au deja deosebite vederi în privinţa aplicării la noi a 
principiului din art. 44, că altfel văd în această privință Austria, Rusia, 
Turcia şi chiar Germania., și altfel Franţa, Englitera și Italia. Astăzi rugăm 
pe adversarii noştri să crează că noi ştim sigur, din izvor autorizat, cumcă în 
cestiunea izraelită nu e nici vreo cauză nici vreun pretext de intervenire a 
puterilor, ci totul este un marafet al Alianţei izraelite și al acelora ce sunt 
slugile acestei Alianțe și stăpânii României. 


€ 


[2 octombrie 1879] 

După cum se poate prevedea din discuțiunile ce urmează în Cameră, 
proiectul de soluțiune al guvernului privitor la pozițiunea izraeliților nu va 
fi în stare de a întruni cele două treimi necesare şi va cădea. 

Mulţi oratori sunt încă înscriși, multe discursuri fericite prin concepție 
şi formă vom mai auzi, şi se va face în cestiune aceasta măcar acea lumină 
care ar fi trebuit să domine la discutarea „tuturor“ legilor organice a acestei 
țări. Dacă din capul locului legile organice se discutau cu atâta frică de 
Dumnezeu, cu atâta îngrijire de interesele naţiei românești ca acest de 


astăzi, desigur că nici datorii publice, nici provincii pierdute, nici cestiune 
izraelită, nici în fine mizeria claselor de jos n-am fi avut-o; iar dacă pe de 
altă parte, conform teoriei compensațiunii din natură, oricare rău trebuie să 
corespundă cu un bine oarecare, precum de ex., orbirea fizică are de rezultat 
ascuţirea simțului auzului ș.a.m.d., vom trebui să mărturisim că răul acut al 
cestiunii izraelite a avut meritul de a ne deschide ochii şi de a vedea 
garanţia existenței noastre în munca reală, în apărarea muncii reale, nu în 
fraze și principii generale, a căror bunătate sau răutate practică atârnă de la 
aplicare deci de la progresul real pe care un popor l-a făcut pe calea muncii 
fizice și intelectuale. 

Dacă însă Parlamentul, prin discursurile membrilor opoziţiei, prezintă 
un nivel atât de înălțat precum arareori l-a mai avut, nu putem zice acelaș 
lucru nici despre proiectul guvernului, nici despre discursurile membrilor 
partidei pur guvernamentale, adecă roșie, nici despre studiile statistice pe 
baza cărora guvernul și-a înjghebat listele. 

Căci în acele liste vedem de ex. trecuţi cetățeni români de lege 
răsăriteană, vedem supuși străini care nicicând n-au manifestat dorinţa de a 
fi cetățeni români, vedem apoi o serie de oameni cari nu merită prin nimic 
favorul de a li se acorda cetăţenia română. Cel mai mare defect al listelor 
însă este fără îndoială acela că stau în contrazicere cu programul solemn al 
cabinetului de a înlătura orice categorii, de vreme ce aceste liste nu sunt 
decât categorii ascunse. 

Căzând proiectul guvernului, ce se va întâmpla? Sau guvernul se va 
retrage, ceea ce nu e verisimil, sau va dizolva Adunarea, ceea ce e şi mai 
puţin de crezut, sau în fine va lăsa să cază proiectul său şi se va uni cu 
fostul proiect al majorităţii, poruncind roșilor să-l voteze asemenea. Deşi 
admiterea proiectului majorităţii ar fi cea mai crudă dezminţire a existenţei 
pericolelor cu care „Românul“ şi partidul său ameninţă ţara, totuşi este cu 
putință ca guvernul să se dezmintă pe sine însuși, pe partidul roșu și presa 
guvernamentală și să admită un proiect despre care zicea că ridică asupra 
României furtuna intervenţiunilor străine. 

Departe de a fi vorba de intervenţiune, observăm din contră începutul 
unei reacţiuni în Europa întreagă, vedem că presa odinioară ostilă nouă pe 
zi ce merge scade tonul, pe zi ce merge recunoaşte îndreptățirea noastră de a 
regula în deplină libertate și cumpănind, cu scumpătate toate interesele 
noastre naționale, cestiunea aceasta, încât amenințările  ziaristicei 


guvernamentale, departe de a mai găsi un răsunet în străinătate, încep a ne 
inspira mirare prin strania lor izolare în cercul restrâns al redacţiunilor roşii. 

În ajunul soluţiunii cestiunei izraelite, ţinem însă de datoria noastră de a 
reaminti cititorilor că această reformă cată să fie începutul unei reforme 
serioase a legiuirilor noastre organice. A apăra munca noastră naţională în 
contra exploatării uzurare de tot soiul trebuie să fie ţinta de căpetenie a 
măsurilor de luat. 

Tinem a reaminti deci că năvălirea elementului speculator al izraeliților 
în ţările noastre e mai mult simptomul unor rele existente în chiar mijlocul 
nostru, un simptom dureros într-adevăr, dar remediile în contra lui sunt 
departe de a înlătura boala organică de care suferim. 

La noi liberalismul pretextat al naturelor catilinare, în loc de a 
democratiza clasa de sus, a avut din contra rezultatul de a aristocratiza o 
clasă nenumărată de indivizi cari, nevoind a munci, având chiar ruşine de 
muncă, aspiră de-a ajunge la vază și de-a face avere pe calea demnităţilor 
statului, începând de la miile de funcțiuni mici și sfârșind cu însuși fotoliile 
ministeriale. Înmulțirea dar a claselor consumatoare și scăderea claselor 
productive, iată răul organic, în contra căruia o organizare bună trebuie să 
găsească remedii. Îndealmintrelea toate măsurile de restricțiune contra 
simptomelor acestui rău vor avea un rezultat problematic. 

În muncă e mântuire: trebuie numai ca îngrijirea deşteptată a oamenilor 
de bine să creeze, prin legi practice, condiţiile unei munci cu spor și putere 
de înflorire. 

Şedinţa de ieri a Camerei n-a fost consacrată decât ascultării unui lung 
discurs al d-lui Boerescu, cu care ședința s-a-nceput şi s-a sfârşit. Acest 
discurs, care a ţinut patru ceasuri şi mai bine, a arătat duplicitatea în genere 
a proiectului guvernului care, după aserțiunea d-lui ministru de esterne, 
împacă exigenţele internaţionale cu trebuinţele dinlăuntru ale ţării. În urma 
unei lungi espuneri generale a acestei teze, în care d. ministru a spus că 
puterile nu sunt mulţumite cu înscrierea principiului, ci vor neapărat 
aplicarea lui, că, deşi părerile asupra marginelor aplicării sunt deosebite, 
totuși aplicarea o cer toate cabinetele, că însuși guvernul Rusiei, cel mai 
imparțial dintre toate, ne-au sfătuit de-a ne înţelege cu puterile şi de-a ne 


conforma Tratatului de la Berlin, d-sa a apărat pe rând toți paragrafii 
proiectului în contra atacurilor ce i-au venit din partea opoziţiunii din 
Cameră. 

Deşi argumentaţiunea d-lui ministru de esterne nu era lipsită de oarecare 
fineță, cată să mărturisim că acea argumentaţiune era atât de difuză şi 
incoerentă, atât de puţin concentrată și atât de puţin energică, încât în locul 
d-sale un orator bun ar fi espus-o într-o jumătate de oră cu mai multă 
izbândă. Din lungimea estraordinară, din prisosul de cuvinte, din 
apropourile rău alese răsărea pentru auditorii cei mai binevoitori chiar 
siguranţa că proiectul e susținut mai mult din datoria formală de a-l susținea 
decât prin opiniile intime ale oratorului. 

Importantă ni s-a părut pentru lămurirea discuţiunii declararea d-lui 
ministru că tratând asupra întinderii aplicării a admis întotdeauna punctul de 
vedere al naturalizării, nu pe acela al emancipării. Căci emanciparea, 
introdusă ca principiu, ar fi o cauză înscrisă în legi a cărei urmare ar fi 
încetăţenirea de drept a tuturor celor cuprinși sub acea dispoziţie, precum de 
ex. egalitatea drepturilor confesiilor creștine a fost eo ipso şi fără alte 
dispoziţii cauza emancipării armenilor. 

Teza aceasta, apărată de d-nul ministru de esterne, face parte din 
programul opoziţiei şi cititorii 'și vor aduce bine aminte că partidul roșu e 
singurul care a susţinut cu mare foc emanciparea pe categorii. 

Dar, odată admis că „naturalizarea individuală“ e principiul pe care-l 
introducem la noi în urma silei internaţionale a art. 44, d. ministru de 
esterne a trebuit însuşi să mărturisească că listele sunt partea slabă a 
proiectului, de vreme ce naturalizarea nu se poate face, în sine vorbind, 
decât după cererea respectivă a celui ce voieşte a fi naturalizat. 

Această mărturisire, făcută de chiar apărătorul natural al proiectului de 
lege, ne scuteşte pe noi de combaterea acestui defect intern. Metehnele 
celelalte ale lui sunt în genere cunoscute. 

Efectul produs de discursul d-lui Boerescu asupra Adunării a fost rău, 
atât de rău încât membrii partidului guvernamental, convocându-se în 
şedinţă de partid, nu s-au adunat decât în număr de vro şasezeci; pe când, 
din contra, adunarea opoziţiei, făcută tot în scopul de a discuta discursul, a 
ajuns maximul ei pân-acuma, adică numărul de 58 deputați. 

În realitate singurul motiv coercitiv al apărătorilor guvernului este acela 
al amenințării cu intervenirea puterilor. Se ştie că dacă cestiunea izraelită ar 
fi putut fi invocată ca pretext al vreunei intervenţiuni (cauză n-ar fi fost 


nicicând) starea generală a relațiunilor actuale dintre state face pretextul 
acesta cu neputinţă, căci această stare a neutralizat cauza probabilă a unei 
asemenea intervențiuni, adecă dorința de sporire a forței politice prin 
întinderea asupra teritoriului nostru. Poporul românesc, înzestrat cu atâta 
bun-simţ, nu se va mai lăsa indus în eroare prin spaime deșerte, când nu 
există nici o cauză care să le justifice. Intervenţiunea în favorul aplicării 
articolului 44 e o armă guvernamentală ajunsă la atâta discredit încât chiar 
pensionarii bătrâni ai statului o întrebuinţează cu oarecare sfială, nu atât 
pentru meritul în sine al argumentului, cât pentru a da oarecare picanterie 
conversaţiunilor de cafenea. A mai vedea apărând acest argument în 
discursuri parlamentare e cel puţin hazardat şi această apucătură ar trebui 
lăsată cu totul în seama jurnalisticei roşie, unde puţinătatea gândirii are 
neapărat nevoie de fraze devenite atât de mult de domeniul ironiei publice 
încât merită a constitui zestrea intelectuală a unui scriitor roșu. 

Dacă dar ţara e asigurată în contra unei soluţiuni prin surprindere a 
chestiunii izraelite, aceasta are a o mulțumi opoziţiei în genere, opoziţiei 
conservatoare îndeosebi. Dacă-şi aduce cineva aminte cum „Românul“, ca 
organ al guvernului, susține egalitatea de drepturi civile, deci şi facultatea 
pentru orice străin de a-și cumpăra moşii mari şi pământuri răzășești, că 
susține emanciparea pe categorii etc., atunci va rămânea convins că 
proiectul guvernului chiar, deşi lax și cu două înţelesuri, e un produs al 
presiunii opoziţiei, care-a silit pe guvern, a silit pe majoritatea roşie de-a 
merge, în aparenţă cel puţin, alături cu ţara. 

Cu atât mai mult ne miră atitudinea „Presei“, al organului personal al d- 
lui ministru de esterne, când acuză opoziţia ba de calomnie, ba de dorinţă 
de-a veni la putere, ba de trădare chiar, când scriitorii acelui organ știu mai 
bine decât oricine că dacă ţara a putut şi poate câştiga o poziţie sigură în 
cestiunea izraelită numai opoziţiei are a mulţumi, opoziţiei care din cestia 
evreilor n-a făcut nici armă de partid, nici cestiune ministerială, pe când, din 
contra, există o seamă de ilustre personaje, neesceptând pe d. ministru de 
esterne, cari s-au folosit de această cestie pentru a urca scările măririi 
omenești. În orice caz „Presei“ nu-i şed deloc bine lecţiile de patriotism 
când chiar naționalitatea a o seamă din scriitorii ei e atât de problematică 
încât au avut nevoie de-a fi trecuţi în listele guvernului. 

În şedinţa de ieri a Camerei au vorbit d-nii Lascar Costin, Al. Sihleanu 
şi Nicolae Blaremberg. 

D. Lascar Costin, orator de bun-simţ şi cu multă energie în glas și 
atitudine, s-a pronunţat contra proiectului guvernului, mai cu seamă pe baza 
pericolelor economice cari ar ameninţa ţara în urma primirii proiectului. 

D. Alex. Sihleanu, unul din tipurile comice ale Adunării, a pledat şi 
acum din punctul de vedere al „balonului captiv“ și a vorbit înaintea unei 
sale deșerte de deputaţi, în care nu rămăsese prin scaune decât acei 
gurmanzi pentru cari orice discurs al d-lui Sihleanu e o reprezentaţie de 
teatru. 

D. Sihleanu a vorbit de „învechimea veche“ și de anticitatea antică, de 
cei săraci cu duhul al cărora este împărăţia Cerului, de doine și de Ileana 
Cosânzeana, în „cosițe floarea-i cântă“, nelăsând pe auditoriu în îndoială 
asupra păsărelelor cari cântă mereu în colivia strâmtă a propriului craniu. 

Dar d. Sihleanu nu joacă o canţonetă monodramatică numai, ci dă 
totdauna ocazie la dezvoltarea unei conversaţiuni care are farmecele ei, cam 
de soiul acesta. 

Oratorul. De când am auzit pe d. Conta vorbind istorie îmi vine să-mi 
cer banii îndărăt de la profesorul meu de istorie. 

O voce. Numai de la cel de istorie? 

Oratorul. Acum voi combate pe d. Vernescu. 

O voce. D. Vernescu n-a vorbit încă. 

Oratorul. Nu face nimic; are să vorbească. D-nii din opoziţie spun 
despre noi că toţi suntem niște animale, niște brute... 

O voce. Nu toţi, numai unii. 

Oratorul. D-lor invoacă asupra noastră Spiritul Sfânt, care să se coboare 
în formă de porumb sau de ... 

O voce. Clondir. 

Oratorul. D. Mârzescu l-a comparat pe d. ministru c-un idiot. 

O voce. Protestez, nu-i adevărat. 

Oratorul. L-aţi comparat cu Cincinatus. Eu din discuţiile oratorilor n- 
am putut găsi cărarea ... 

O voce. Ai rătăcit-o. 

Oratorul. Dar voi eu singur, cu mintea mea, s-o găsesc ... 

O voce. Aoleu! 

Oratorul. Eu sunt membru la biurou. 


O voce. La care biurou? 

Oratorul. La ăsta! Nu ştii că sunt vicepreşedinte? D. Sihleanu e într- 
adevăr vicepreşedinte al Adunării. 

* 

D. N. Blaramberg a început discursul său, care va continua și astăzi, 
prin rugămintea făcută majorităţii ca votul în cestiunea aceasta să se facă pe 
față și prin apel nominal, pentru ca fiecare din deputaţi să nu aibă în faţa 
țării decât responsabilitatea votului său propriu. Pentru cazul însă când 
Adunarea ar refuza această cerere foarte legitimă, d-sa depune la biurou o 
declaraţiune iscălită de 56 de deputaţi, prin care aceştia prevestesc că vor 
vota contra luării în considerare a proiectului guvernului. 

D-sa a continuat apoi combătând pe doi din apărătorii proiectului, pe d. 
Carp și pe d. mi-nistru de esterne, cari amândoi acuzaseră opoziţia de lipsă 
de argumente. 

D-sa a dovedit că a fost un moment, acela al demisionărei cabinetului 
roşu, în care majoritatea Adunării, precum și noul cabinet Brătianu, erau 
pentru proiectul revizioniştilor condiţionali, deci a majorităţii delegaților. 
D-sa a rezumat din nou toate argumentele opoziţiunii, a arătat că în proiect, 
fiind vorba de exercitarea de drepturi, acest cuvânt „exercițiu“ cuprinde în 
sine ideea emancipării, ideea unor drepturi preexistente reformei de față, de 
la al căror exerciţiu evreii ar fi fost opriţi. 

Invazie ascunsă şi ca după un ordin secret al evreilor la noi, solidaritatea 
dintre aceștia și evreii din lumea întreagă, a cărei dovadă este Alianţa, 
apelul la străini făcut de evreii pretinși pământeni, pericolele economice 
analoge cu cele produse prin invaziunea chinezilor în California, toate 
aceste argumente să nu fie în stare a invalida singurul argument căzăcios al 
guvernului, presiunea esterioară? În orice caz însă rămâne dilema intactă, că 
cei cari au apelat la străini pentru drepturi sunt sau pământeni, cum se 
pretind, sau străini. Dacă sunt pământeni sunt trădători ce trebuie trataţi ca 
niște oameni cari conspiră contra statului român, dacă sunt străini, mai 
avem oare să stăm la sfat dacă trebuie să-i admitem, sau să-i respingem? 

În orice caz însă singura sancţiune care ne aşteaptă este cel mult 
nerecunoașşterea independenţei noastre de fapt, o nerecunoaștere care ar fi 
mai mult în paguba altora decât a noastră, mai cu seamă pentru că atât 
independenţa cât şi autonomia internă a țării nu au avut nevoie de a fi 
proclamate de cătră puteri, ci numai constatate prin stipulaţiuni declarative. 


Urmarea discuţiunilor din Cameră şi a depunerii declaraţiunii celor 56 
de deputaţi este că guvernul, presimţind căderea proiectului său, voiește a 
intra pe calea tratării și a concesiunilor. 

Deputaţii opoziţiunii au fost invitaţi de a-și alege o delegaţiune a lor 
care, în unire cu delegaţii Camerei, să se concerteze asupra modificărilor 
necesare proiectului actual. După cât ştim opoziția a acceptat această 
propunere şi au ales o delegaţiune de 9 membri, cari vor avea a trata în 
cestiune sau mai bine a da proiectului o redacţiune care să fie pe deplin 
conformă cu vederile opoziţiei. 

Pe de altă parte auzim și comunicăm sub rezervă că și din partea 
izraeliților avem a ne aștepta la o manifestare. 

Acum câteva zile ni s-a pus în vedere o suplică, adresată Camerei, prin 
care mai mulţi izraeliți din Dorohoi se rostesc în următorul mod: 


Cu inima sfișiată de durere venim subsemnaţii izraeliți, născuţi și crescuţi în 
Romînia, de-a aduce la cunoștință reprezentanţilor naţiunii, ca să vadă ce piesă joacă 
confrații noştri străini și prin ce fel de uneltiri vroiesc să dobîndească drepturile 
politice şi civile. 

Comitetul izraelit din Bucureşti, pentru ca cu o mai mare înlesnire să introducă în 
sînul romînilor un număr oarecare de străini, au chemat cîte un delegat izraelit din 
fiecare oraş, precum şi din Dorohoi pe d. Lupu Zarafu, carele s-a și reîntors şi îndată 
au făcut o adunare de toţi izraeliţii de protecţiune străină, ţinîndu-le acest limbaj:“ S-a 
regulat în București cu oamenii de la putere că toţi aceia cari vor da 150 de franci fără 
ca să întîrzie vor fi acuma emancipaţi, acuma cînd se vor primi și listele nominale“. 

Noi cari avem sentimente romînești, noi cari privim de mult timp aceste 
meschinării, nu am putut şti tot pîn-acuma. 

S-a și format grabnic 200 de petiţiuni în privinţa aceasta, pentru a cere drepturi, și 
cu aceste petițiuni, împreună cu sumele adunate, pleacă d. Lupu Zarafu astăzi la 
București, căci se şopteşte că acuma e momentul cuvenit, căci, dacă va veni alt 
guvern, lucrul e pierdut. 

Că sîntem pămînteni putem proba prin romîni chiar și de aceea ne doare cînd 
vedem că străinii voiesc să înşele pe romîni. 

Îngădui-va ţara aceasta? Trece-se-va cu vederea de către aceia în mîna cărora se 
află soarta Romîniei? Lăsa-se va nepedepsit un asemenea abuz? 


Oricât informaţiunile petiționarilor ar fi supuse erorii, aflăm totuși că 
adunarea izraeliților despre care suplica vorbeşte a avut loc într-o casă 
alături cu hala vechiturilor. În acea adunare, compusă şi din delegaţi izraeliți 
de prin districte, s-ar fi hotărât de-a se adresa o petițiune Adunărilor 
legiuitoare prin care să se declare că izraeliţii voiesc sau tot sau nimic. 


Acesta este punctul de vedere apărat de „Fratemitatea“, asupra căruia 
noi ne-am esprimat opinia, încât nu mai avem nevoie a reveni. 

Numărul de azi şi cel de ieri al „Românului“ au meritul de a trezi 
veselia publică prin declarațiile cuprinse în ele, precum şi prin prăpăstiile 
visate de onorabilii confraţi, cari văd pericole pentru ţară acolo unde nimeni 
nu vede decât cel mult căderea roșiilor de la putere. 

Am spus-o adeseori în acest ziar că dreapta conservatoare e partidul 
acela în Parlament și în ţară ai cărui membri nu au absolut nici o nevoie de- 
a veni la putere. Cu listele electorale și cu rolurile de contribuţie în mână 
am putea dovedi că clasa aceea de oameni din care partidul conservator își 
recrutează membrii poartă 24 din toate sarcinele statului, pe când celelalte 
clase poartă numai 14 parte. Din această proporţie se va vedea că, dacă 
partidul conservator are vreun interes, e desigur acela al stabilităţii, al unui 
guvern regulat, conştiincios şi iubitor de ţară, nicidecum însă pe acela de a 
veni numaidecât la putere. Ce sunt însă dd. roșii când n-au puterea în mâni? 
Nimic decât palavragii de cafenele, ajunşi în trista stare de-a purta iarna 
pălării de paie şi hăinuţe de dril. 

Am înţelege încă dacă s-ar vorbi pur şi simplu de ambiția de a veni la 
putere, o ambiţie de care pot fi succeptibile piepturile omenești. Dar această 
ambiţie, oricât de mare ar fi, nu este defel întrețesută cu interese de ordine 
curat individuală, deci e prea sus-pusă pentru a putea fi atinsă de 
prepusurile meschine ale roșiilor, prea sus pentru a putea fi confundată cu 
setea de putere pe care-o au dumnealor. Pentru conservatori lupta politică 
nu e o „luptă pentru existenţă“ ca la roșii. 

Noi le-am propune d-nilor roșii o reformă care i-ar face să se lepede de 
bunăvoie de a veni cândva la putere și anume: ca toate funcţiile 
administrative precum şi  deputăţiile, având deplină și garantată 
responsabilitate, să fie servicii benevole şi gratuite. Ar primi dumnealor 
aceasta? 

Ne temem că de a doua zi statul român ar rămânea fără funcţionari și 
fără deputaţi roşii. 

Acuzarea setei de putere făcută conservatorilor e cel puţin absurdă, mai 
întotdauna însă de rea-credinţă. 


Dar într-adevăr „Românul“ nu mai ştie ce vorbeşte. Începând revistele 
sale prin acuzarea că ţinta luptei politice a conservatorilor nu e decât 
puterea, că opoziţia e învierșunată după putere, cuprinde cu câteva şiruri 
mai jos următoarea declaraţie. 

Cine voiește să mănţină indefinit guvernul actual la putere nu are decât 
să nu dea cestiunii în dezbatere o soluţiune acceptabilă pentru puterile 
europene. Preşedintele Consiliului de Miniștri a declarat precis și categoric, 
în întrunirea de ieri seară, că, pe cât timp va fi susținut de majoritatea 
Camerelor, nu va primi nici a se da un vot negativ care ar provoca o 
rezoluțiune din partea puterilor; nu va primi nici o soluţiune neacceptabilă 
pentru Europa; şi, nevoind nici a dizolva Camera decât la ultima 
estremitate, va rămânea neclintit la putere până când două treimi ale 
Camerei se vor înțelege asupra unei soluțiuni. Această declaraţiune a fost 
făcută de d. loan Brătianu în termeni atât de precişi și cu tonul unei hotărâri 
atât de nestrămutate încât ne este și nouă permis astăzi să afirmăm cu tărie 
că cine voieşte să menţină indefinit pe guvernul actual la putere nu are decât 
să refuze acestui guvern o soluțiune acceptabilă pentru puterile europene. 

Apoi mai la vale pe același ton: 

În tot cazul, ceea ce este mai presus de orice îndoială e că ministrul 
actual nu poate să se clintească de la postul său până ce cestiunea pendentă 
nu va fi rezolvată. El este impus, prin puterea lucrurilor în capul afacerilor; 
căci, în dată ce o criză ministerială s-ar produce și, ca consecință neapărată, 
Camerele s-ar dizolva fără ca cestiunea să fie rezolvată, puterile vor da ele 
soluțiunea ce nu s-ar fi putut da de ţară şi i-o vor impune. Este dar o datorie 
patriotică de primul ordin pentru guvernul actual de a ținea cu energie 
puterea până ce cestiunea pendentă va fi rezolvată. De aceea și d. loan 
Brătianu a declarat ieri seară că, chiar dacă ar trebui să-și piarză viața în 
împlinirea datoriei ce îi este impusă de puterea lucrurilor, va rămânea 
neclintit la putere până când cestiunea evreilor va fi rezolvată şi ţara admisă 
în concertul puterilor europene. 

Deși Camera e liberă de-a refuza chiar revizuirea Constituţiei cu o 
minoritate suficientă, totuşi ministeriul declară că nu se va retrage până ce 
soluțiunea lui nu va fi primită. 

Într-adevăr, frumoase şi mai cu seamă constituţionale declaraţii face d. 
I. Brătianu, declaraţii cari nu-i vor ajuta nimic, din cauză că în toate 
cestiunile mari de până acuma d-sa au amăgit prin neadevăruri ţara. D. I. 
Brătianu, dacă are vreo calitate eminentă, este aceea de-a spune foarte 


dezgheţat neadevărul. Ni se pare că a venit vremea ca nimeni să nu-l mai 
creadă. 

Și aceste declaraţii ale d-lui ministru nu însemnează o înverșunată sete 
de putere? 

Dar aceasta e la urma urmelor afacerea d-sale. Dacă această sete 
înverşunată ar avea drept corelat calităţi distinse de om de stat nici n-am 
avea de obiectat ceva în contra ei. Din nefericire însă această sete e în aşa 
disproporţie cu calităţile d-sale încât aproape toate nenorocirile şi toată 
sărăcia care de douăzeci de ani bântuie aceste nefericite țări avem a le 
mulțumi incapacității fenomenale cu care d-sa a condus partidul roșu. 

Puțin am avea de zis asemenea asupra publicării acestor solemne 
declaratiuni în „Românul“. 

Dar alături cu ele vedem acuzaţiuni atât de nedemne făcute membrilor 
opozițiunii încât le reproducem numai, fără a le mai întâmpina. Cu 
balamucul nu se discută. lată dar prăpăstiile pe cari confrații noştri, în 
superfluenţa lor de iubire de adevăr şi de lealitate, le atribuie opoziţiunii 
conservatoare: 

În noua şi dureroasa dramă ce se va desfășura pe această cale actele vor 
fi împărţite precum urmează: 

Actul I. Camerele lasă cestiunea nerezolvată sau dau o soluțiune 
neacceptabilă pentru Europa. 

Actul II. Puterile se întrunesc în conferințe, rezolv cestiunea și 
chibzuiesc asupra mijloacelor de a o impune României. 

Actul III. Ministerul Manolaki Kostaki, Maiorescu şi consorţii cer 
aplicarea principiului că puterile au autoritatea de a decide despre România 
şi aceasta datoria de a se supune; această aplicare o cere de urgenţă spre a 
salva ţara de ezecuţiunea puterilor. 

Actul IV. Deciziunea puterilor este aplicată şi strigătul ţării amuţit cu 
puterea tunului şi a baionetei, în numele salvării țării. 

Actul V. Una sută mii de evrei, cel puţin, sunt impuși ca cetăţeni 
români, și garantarea proprietăţii rurale dispare în loc de una mie de evrei 
cât propune astăzi guvernul şi de garantarea cea mai puternică a proprietăţei 
rurale. 

Și toate acestea le atribuie opoziţiei cine? „Românul“, acelaş jurnal care 
propunea egalitatea drepturilor civile pentru toți străinii, care le dădea 
tuturor dreptul de a cumpăra moşii; jurnalul în fine care susținea 


emanciparea pe categorii, deci introducerea pe rând a zeci de mii de evrei în 
cetățenia română, fără un vot special al Camerei. 

Se-nţelege că şi această capodoperă de decadenţă a inimei omeneşti se 
mântuie prin declararea că: 

În deşert vor face orice alte încercări spre a răsturna ministerul, căci el 
va rămânea neclintit la postul său, până când cestiunea va fi rezolvată. 

Să vă fie de bine! 

Faţă cu aceste turpitudini, cari răsar ca bureţii înveninaţi în foile roșii, 
ne cuprinde un sentiment trist care ne silește a zice: Nu cestiunea izraelită e 
răul principal, suferim de un rău adânc și înrădăcinat care, nelecuindu-se, ne 
va duce la o sigură pieire. Când oameni cari sunt capabili de-a scrie 
dezghețat asemenea minciuni şi calomnii la adresa adversarilor lor continuă 
a esercita influenţă asupra opiniei publice, continuă a fi miniştri, deputaţi, 
mai știm noi ce, e o dovadă că acei oameni nu mai pot trăi prin o muncă 
cinstită, că sunt avizaţi de a trăi din amăgirea poporului, că-și pângăresc 
sufletul de zece ori pe ceas cu cele mai negre calomnii pentru a se mănținea 
la puterea de care au nevoie, că sufletul țării se-nveninează pentru a nu mai 
putea vedea adevărul. 

O asemenea ţară e pierdută! 

Am spus-o în numărul de alaltăieri că guvernul a invitat opozițiunea de- 
a alege o delegaţiune care, în unire cu delegaţiunea majorităţii Camerei, să 
discute modificările de introdus în proiectul de revizuire al Constituţiei. 

Se vede că delegaţiunile nu au putut să stabilească un acord, de vreme 
ce guvernul a simţit trebuinţa de-a amâna prin o apucătură parlamentară 
discuţia asupra proiectului, cerând ieri de urgență ca Adunarea să treacă în 
secțiuni pentru a studia proiectul de lege prin care douăsprezece consilii 
judeţene se autorizează a face împrumuturi de la Casa de Depuneri şi 
Consemnaţiuni spre a veni în ajutorul țăranilor a căror recoltă a fost 
compromisă prin secetă. 

În zadar d. Alex. Lahovari a espus Camerei modul de-a face votarea 
acestei legi cât mai repede, de vreme ce din propria inițiativă a Adunării 
există deja o delegațiune însărcinată cu studiul cestiunii, încât proiectul de 
lege trimis în acea delegaţiune ar putea veni înaintea Adunării a doua zi 


chiar; în van membrii opoziţiei s-au oferit de-a aclama proiectul de 
autorizare de împrumut fără nici o discuţie. Într-o dezordine completă, în 
care chiar darea unui vot a fost peste putință, Adunarea a trecut în secţiuni, 
întrerupându-se astfel discuția asupra cestiunii izraelite, deşi oratorul cel 
întâi înscris pentru ziua de ieri era d. Titu Maiorescu. 

Am ruga de pe acuma pe onor. confraţi de toată mâna de-a nu da trecerii 
în secţiuni o altă esplicare decât aceea pe care i-a dat-o d. I. Brătianu. Pe 
când d. Mihail Cogălniceanu spunea că într-adevăr gravitatea cestiunii 
împrumutului în sine face pe guvem să intercaleze în discuţia cestiunii 
evreilor discuţia proiectului de împrumut, pe când oratorii guvernamentali 
băteau aceeași coardă, deşi refuzau să aclame proiectul, d. ministru 
prezident, într-unul din rarele sale momente de sinceritate, a spus-o, 
răspunzând d-lui Lahovari, că guvernul are nevoie de amânarea cestiunii 
principale din cauza înțelegerilor dintre delegațiunea majorităţii și aceea a 
opoziţiei. 

E justă deci obiecţiunea făcută de d. Mârzescu că guvernul, având 
nevoie de amânare, s-o ceară în mod net și cinstit. La ce vecinica fineţă 
bizantină, la ce apucături diplomatice străvezii pentru oricine, la ce tertipuri 
în locul procedării deschise şi oneste? Pentru a nu mărturisi că partidului 
guvernamental i-e frică de un orator ca d. Maiorescu? Dar ni se pare că 
tocmai tertipurile acestea sunt o dovadă și mai mare despre frica ce le-o 
inspiră o voce atât de autorizată a opoziţiei conservatoare. 

* 

D. Boerescu a încetat de a fi un orator bun pentru cei de la „Timpul“? 
întreabă „Presa“. Deie-ni-se voie a o declara că pentru cei de la „Timpul“ d. 
Boerescu n-a fost nicicând un orator bun în toată puterea cuvântului. Fără 
îndoială că actualul d. ministru de esterne are multă stofă pentru un orator, 
are o rară fineţă de argumentațiune, are, în momentele sale fericite, talentul 
chiar de a-și espune argumentele în mod concis și-ntr-o ordine nu numai 
logică dar și retorică, dar pe de altă parte nimeni nu va contesta că acele 
momente fericite nu sunt tocmai dese și că meritul logic al argumentaţiunei 
pierde adeseori prin difuziunea şi incoerenţa formei. A vorbi patru ore 
lucruri ce s-ar putea espune într-o jumătate de ceas nu va să zică a fi un 
orator bun. Confraţii noștri nu trebuie să uite că oratoria este o artă și că la 
toate artele partea tecnică trebuie să fi trecut în sângele celui ce o 
profesează pentru ca el s-o exercite bine, căci, oricât de mult talent ar avea, 
el se risipește și se aplatizează fără disciplinarea riguroasă a acelui talent, 


fără economia puterii intelectuale puse în joc. Dar a se obosi pe sine şi 
Adunarea întreagă vorbind, vorbind şi mereu vorbind, nu va să zică a fi bun 
orator. Nu tăgăduim că-n acest fluviu de vorbe răsărea strălucind din când 
în când talentul oratoric al d-lui ministru de esterne, dar discursul ca întreg, 
ca „unitate“ de concepţie și vederi, a fost slab, atât de slab încât nu ne 
îndoim că chiar redactorii „Presei“ au aceeași părere, deşi n-o mărturisesc. 

Gurele rele au mers atât de departe încât au zis că d. Boerescu ar fi 
vorbit într-adins rău, ceea ce noi nu credem. Ziceau c-ar fi vorbit într-adins 
rău, pentru că d. Brătianu îl alesese pe d. ministru de esterne ca jertfă de 
sacrificat împreună cu proiectul guvernului pe altarul opoziţiei şi că-n 
această situație psicologică, vrednică de părerile noastre de rău, d. ministru 
şi-ar fi pierdut motivul cel mai puternic pentru a susținea proiectul. 

Repetăm că aceasta este o răutate pe care noi n-o credem, încât, în 
altemativa de a alege între argumente, ne-a venit, în chiar interesul d-lui 
ministru, mai lesne să credem în suspensiunea timporală a talentului său 
oratoric. 

La rugămintea „Presei“ de-a spune cine este acel redactor al ei care are 
nevoie de-a fi trecut în lista nominală de împământenire mărturisim că 
binefăcătorul întunerec care plutește asupra Centrului ne face să ignorăm 
dacă d. Grunberg continuă sau nu a contribui la primejdiile cari însoțesc 
totdauna citirea organului Centrului, dar știm că acele primejdii, odinioară 
cel puţin, erau agravate în mod esenţial prin traduceri din nemţește, a căror 
perfidă dibăcie consista tocmai în trebuinţa ce au de-a fi ele înșile traduse în 
româneşte. 

E o neagră ingratitudine din partea „Presei“ de a-și renega astfel pe unui 
din cei mai productivi scriitori ai ei. 

„Ș-apoi cine face această imputare?“ întreabă „Presa“. „Un ziar, adică 
«Timpul», care este dat în antrepriză unui domn Weiss“. 

Firma Thiel & Weiss din tipografia cărei apare „Timpul“ a câștigat prin 
lucrările sale de arte de mult dreptul de-a nu mai fi citată cu cuvintele „un 
domn oarecare despre care habar n-avem cine-i“. 

Oare le-ar conveni redactorilor „Presei“ dac-am începe un articol astfel: 

Un domn oarecare, habar n-avem cine-i, dar care răspunde la numele 
Boerescu etc.? 

Desigur că nu. 

Destule reputaţii uzurpate esistă în ţară, lăsaţi intacte cel puţin pe cele 
întemeiate. 


Firma Thiel & Weiss, ca firmă tipografică, e în orice caz mai cunoscută 
în ţară decât numele scriitorilor articolelor din „Presa“. Și cu drept cuvânt. 

Suntem în ajunul unei soluțiuni definitive a cestiunii izraelite. Guvernul 
şi-a plecat armele, majoritatea roșie a primit programul întreg și intact al 
opoziției, viitorul art. 7 al Constituţiei române va fi o stavilă și mai 
puternică în contra înstrăinării decum a fost articolul actual. 

E un moment atât de frumos acesta, în care ideile apărate de noi sunt 
purtătoare de biruință, încât lăsăm orice incriminări la o parte. Și, dacă ne 
aducem aminte de scurtul trecut în care ţara a fost agitată de această grea și 
periculoasă cestiune, o facem numai în interesul adevărului istoric, fără ură 
şi patimă contra cuiva. 

Acum un an art. 44 al Tractatului de Berlin atârna ca sabia lui Damocles 
asupra ţării, iar presa guvernamentală augmenta spaima, năzărindu-i-se în 
perspectivă nouri grei şi încărcaţi cu grindină pe care-i vedea adunându-se 
dinspre străinătate asupra noastră. 

Când s-au escris alegerile pentru Camerele de revizuire agitația era la 
culme. Dar pe când ziaristica, cu puţine escepţii, se întrecea în cuvinte cari, 
oricât de frumoase ar fi fost, n-aveau puterea nici de-a convinge, nici de-a 
îndupleca, organul nostru au adus studii serioase asupra cestiunii, studii 
bazate pe date statistice, pe comparaţiunea textelor de lege din diferite țări, 
câștigând opinia publică pentru singurul punct de vedere admisibil și 
raţional, că reforma constituţională nu se poate face decât în marginele în 
care se poate concilia cu interesele economice și naţionale ale ţării. 

Tinem a reaminti solemna declaraţie făcută în acest organ că partidul 
conservator nu va face, precum nici au făcut, cestiune ministerială din 
cestiunea izraelită. 

De unde presa europeană toată era în momentul întâi contra noastră, 
vedem astăzi cestiunea atât de lămurită încât o reacție analoagă cu cea de la 
noi se prepară în Germania și Austria, că „Journal des Débats“, publicând 
scrisoarea d-lui Crémieux, se pronunţă pentru noi, că generalul Garibaldi şi 
vestitul Kossuth găsesc de cuviință a se lupta cavalerește pentru noi în 
publicitatea europeană. 


Cu toate acestea, pe când presa străină nu era ostilă și după a ei 
atitudine aveam grijă de chiar atitudinea sferelor influente ale diplomaţiei, 
în mijlocul unei fierberi generale și a unei generale incertitudini şi lipse de 
hotărâri, grupul conservator din lași, unit cu un grup de bărbaţi 
independenţi, liberali prin tendințe, dar moderați și circumspecţi în 
procedere, au stabilit lineamentele esenţiale ale unei soluţiuni care astăzi 
poate se va vota ca definitivă și sfântă voinţă a țării. 

Reamintim dar că, dacă biruință este, ea este a acestor două grupe, 
cărora, cu gratitudine adâncă o constatăm, nu le-au lipsit nici concursul 
fracțiunii, nici acel tot atât de preţios și vrednic de laudă a liberalilor 
moderați din Țara Românească. Oricât de multicoloră ar fi fost dar opoziţia, 
un singur merit are, că strâns unită și-a pus pieptul pentru ţară, că mica ei 
oştire a fost o oştire de eroi. 

Ne aducem aminte de o duioasă legendă păstrată în memoria popoarelor 
din Peninsula Balcanică. Când Mohamed II s-a întâmpinat la Rovine cu 
mica oştire a lui Mircea cel Bătrân, în partea turcilor era ca aliat vestitul 
Marcu Crăișorul, eroul legendelor slave. Când acesta a văzut mulțimea 
săgeților române întunecând văzduhul ca nourii cerului, a căzut în 
genunchi, rugându-se: „Fă-mă, Doamne, să cad în luptă, dar să învingă 
creştinii“. 

Craiul Marcu a căzut în bătălie, dar Mircea a ieșit biruitor. 

Tot astfel guvernul, patriotic fiind, au trebuit să se roage lui Dumnezeu: 
„Fă-mă, Doamne, să cad în luptă, dar să învingă ţara!“ 

Dar n-avem numai bucuria de a vedea schimbată opinia Europei, de a 
vedea liniştindu-se ţara din îngrijirea ei, o şi mai mare satisfacțiune ne este 
păstrată. 

Izraeliţii înșii, recunoscând că nu cu Alianţa, ci cu noi împreună or să 
trăiască, nu cer nimic alta decât ceea ce ţara poate da. Oameni însemnați și 
de talent părăsesc punctul de vedere al interpretării largi a art. 44 şi vor cere 
împământenirea individuală. 

În această oră de apropiere generală, când România dă într-adevăr din 
toată inima posibilitatea ca izraeliții să devină cetăţeni ai ei, ne simţim 
datori a vorbi în spiritul păcii şi a reaminti că nu ura contra rasei izraelite, 
nu patima, nu prevenţiuni religioase ne-au silit a menţine un atât de strict 
punct de vedere, ci mai cu seamă natura ocupaţiunilor economice ale 
evreilor, precum și persistarea lor întru a vorbi în familie şi piață un dialect 
polono-german care-i face neasimilabili cu poporul nostru. 


Dacă, în locul muncii actuale, care nu consistă în mult mai mult decât în 
precupeţirea de muncă străină, evreii se vor deda ei înșii cu ocupaţiuni 
productive, dacă școalele noastre, în cari oricând au fost primiţi şi trataţi pe 
picior de perfectă egalitate cu românii, vor avea de rezultat a-i face să 
vorbească și să scrie româneşte, atunci viitorul art. 7 nu va mai fi o piedică 
pentru ei, căci nimeni nu va contesta unui român adevărat, de orice rit ar fi, 
dreptul de cetățean român. 

Fie zis într-un ceas bun și împlinească-se binele cu prisosinţă! 

Chiar în cele mai solemne momente, atunci când revizuirea art. 7 se 
făcea pe baza unei înțelegeri comune între toate partidele, roşii nu puteau să 
încheie falimentul lor politic decât c-o faptă odioasă și de rând. 

Astfel în ziua de 6 octomvrie, în loc ca d. Griani, raportorul comitetului 
delegaților, să constate prin darea sa de seamă atât acordul stabilit cât şi 
deosebirile esenţiale ce există între proiectul primitiv şi acel supus votului 
Camerei, a început prin neadevărul că dumnealor au crezut de cuviință a 
procede la oarecari modificaţiuni în sensul diferitelor idei cari s-au emis şi 
că au constatat tot dumnealor că nu în fond, ci mai mult în formă au existat 
oarecari diverginţe între opiniuni și că au procedat la modificaţiuni, cari nu 
alteră întru nimic esenţa sau spiritul proiectului prezintat. 

Acest grosolan neadevăr, această escrocherie parlamentară, acest act de 
rea-credință nu putea să treacă nerelevat şi nepedepsit. 

E nedemn ca în viaţa statului minciuna să joace rolul cel mai însemnat, 
e nedemn ca ciracii Alianţei izraelite — ceea ce au fost roșii în tot cursul 
dezbaterilor — să-şi asume asupra lor meritul, pe care nu-l au, de-a fi pus 
ţara la adăpostul invaziei economice. 

D. Maiorescu a trebuit să releveze înainte de toate adevărul. Dacă 
organul nostru a avut contra vreunui rău o ură învierşunată a avut-o contra 
neadevărului, încât lupta noastră adesea penibilă şi crudă e mai cu seamă o 
luptă pentru adevăr. În cazuri estreme şi sub imperiul necesităţii omul poate 
tăcea, a minți nu-i e permis nicicând şi mai puţin se poate admite minciuna 
erijată sistematic în principiu de guvernare. Dacă dar d. Giani se mărginea a 
propune cu două cuvinte, așa zicând prin o semnificativă tăcere, proiectul 
cel nou, nimeni nu avea de întâmpinat o vorbă şi proiectul trecea cu aproape 


unanimitatea voturilor, precum a și trecut, fără observaţii din partea 
opoziţiei. 

În zadar mai caută dar „Românul“ a drapa escrocheria parlamentară prin 
consideraţiuni de înaltă politică esterioară şi a-și da aerul că din pur 
patriotism d. Giani a căutat să asume asupra roşiilor victoria politică. Noi, 
cari într-adevăr știm mai multe decât spunem, suntem convinși că însuși 
dispoziţiile puterilor s-au schimbat în privință-ne și că noul proiect, votat de 
Adunare, are perspectiva de a fi admis în străinătate. Nu mai vie d-ni 
guvernamentali cu acel fitil uzat al intervenţiunii străine, al dezaprobării 
străinătăţii, căci nu-i mai crede nimeni în ţară, nimeni în străinătate chiar. 
Timpul amenințărilor a trecut ş-ar trebui să fi trecut și timpul acelora cari s- 
au servit de ele contra propriei lor patrii, pentru a o intimida și a o face să se 
arunce în prăpastie. 

În Senat a început ieri discuțiunea proiectului de revizuire adoptat cu 
aproape unanimitate de Adunarea deputaților. Victoria politică a țării şi în 
deosebi a opoziției conservatoare ne e atât de scumpă încât, cu toate 
provocațiunile mascate ale presei guvernamentale, ne pare rău că purtarea 
roşiilor în memorabila ședință de la 6 octomvrie ne-a silit să polemizăm 
chiar în momentul în care bucuria pentru biruinţa naţională ar fi trebuit să 
înlăture orice ceartă dintre noi. Într-adevăr, dacă măcar aceasta una dată ni 
s-ar fi conces ocazia de a ne bucura în liniște de succesul dobândit, o 
singură recriminare n-ar fi ieşit din pana noastră. 

Cunoscând ţara și știind că tăria ei consistă în poziția geografică ca 
despărţire între mari puteri rivale, ştiind că ea asemenea unei limbe de 
cumpănă va fi tocmai atunci mai sigură când interesele și curenturile se vor 
contrabalansa, din capul locului ne-a venit greu a crede că cestiunea 
izraelită ar putea fi cândva cauza reală a vreunui amestec de din afară în 
afacerile noastre interne. Avem din contra convingerea că această cestiune 
n-ar putea fi decât cel mult pretextul care să mascheze cauze și interese 
politice reale. Din momentul însă ce acele cauze, urmând dintr-o parte şi 
dintr-alta o direcţie opusă, se neutralizau și-și țineau cumpăna, ţara putea fi 
sigură în contra oricărui amestec de dinafară, care, oricât de dorit ar fi fost 
de unii, ar fi întâmpinat împrotivirea viguroasă a altora. Din acest punct de 


vedere cauza izraelită, astfel precum o reprezenta Alianţa, era pentru noi din 
capul locului o cauză pierdută atât înaintea tribunalului Europei, cât și 
înaintea opiniei țării. 

Pe de altă parte neîndeplinirea art. 44 putea să formeze pretextul unei 
interveniri eventuale: era deci prudent de-a înlătura chiar și acest pretext. E 
asemenea adevărat că fostul art. 7 al Constituţiei noastre era într-o privire 
nedrept. Religia unui om nu atârnă de la libera sa alegere. Născându-se fără 
voinţa lui proprie, omul e înrolat din leagăn încă sub steagul unei credinţe 
religioase cu mult înainte de-a putea avea vro opinie asupra binelui sau a 
răului cuprins în legea pe care-o moşteneşte. Deși dar art. 7 avea numai în 
aparenţă caracterul unei escluziuni pe motive religioase, deși, în sine privit, 
el se îndrepta contra unei rase străine, nu contra ritului religios al acesteia, 
totuși se putea întâmpla ca un om, prin sentimente și cuget cu totul român, 
să afle în el o piedică nestrăbătută pentru a lua parte la viaţa statului. Ar fi 
putut să se boteze — vor obiecta unii. Dar din parte-ne tocmai de 
încetăţenirea acelora n-am fi fost bucuroşi cari, cu ușurință și fără scrupule, 
s-ar fi botezat fără ca o adâncă schimbare în convingerile religioase să se fi 
operat înlăuntrul lor. Nu e îndoială că, sub regimul toleranţei cunoscute și 
recunoscute a poporului nostru, asemenea oameni, pe care întâmplarea 
naşterei i-ar fi esclus de la drepturi pe deplin meritate, s-ar fi bucurat de 
stima societăţii şi ar fi fost consideraţi ca egali între egali. Dar legea e lege 
şi un articol pozitiv înscris în dreptul nostru i-ar fi esclus totuși în mod 
neînlăturabil de la exerciţiul unor drepturi ce li s-ar fi cuvenit, şi înlăuntrul 
conştiinţei lor s-ar fi simţit nedreptăţiţi și umiliți fără cauză. A fi esclus de la 
viaţă pentru că stăruieşti a fi de altă limbă și de altă rasă decât acele a 
generalităţii locuitorilor nu este o umilire. Un chinez, un arab, un persian 
cari ar stărui a rămânea ceea ce sunt, ar recunoaște desigur dreptul unui stat 
străin de a-i esclude de la afaceri la cari sentimentul de omogenitate cu 
totalitatea locuitorilor trebuie să fie pus afară de orice îndoială. Dar a fi 
esclus atunci când te simţi omogen cu poporul și când bucuros îndeplineșşti 
orice condiţii ce ţi s-ar cere pentru a dovedi asimilarea este umilitor. 

Deci trebuia dată posibilitatea ca aceia dintre izraeliți cari vor să fie 
cetățeni români să și poată deveni ceea ce vor şi această posibilitate este, 
mulțumită Cerului, dată cu de prisos. 

În Senat proiectul votat de Adunare nu va întâmpina multă opoziţie. E 
drept că însuși marele Alecsandri a ţinut ieri un discurs nerevizionist, pe 
care îl aprobăm, fără a-l putea urma, mai cu seamă dintr-un punct de vedere. 


Niciodată o reformă a legislaţiunii noastre interne n-ar fi trebuit să se 
opereze sub presiune străină, oricât de mică sau de binevoitoare ar fi fost ea. 
Dar alături cu acest principiu absolut, în privirea căruia suntem mai 
intransigenți decât oricine, necesităţile conservării statului și greutățile 
momentului silesc națiunea la concesii pe care cu bucurie am fi voit să le 
vedem evitate. Dacă revizuirea se făcea din chiar iniţiativa țării în senzul în 
care s-a făcut n-am fi avut uimic de zis, căci ar fi fost un act şi de prudenţă, 
şi de justiţie. Astăzi însă, pe lângă prudenţa și justiţia cari-i sunt inerente 
proiectului, el mai poartă și caracterul odios al siluirii, de care am fi dorit 
din adâncul inimei să-l știm dezbrăcat. Dar dacă n-a fost să fie după placul 
inimei noastre, să ne mulţumim cel puţin că, cu ajutorul lui Dumnezeu, sila 
esterioară şi necesitățile noastre s-au putut concilia în modul cel mai bun 
posibil. 

Promulgat şi sancționat prin semnătura M. Sale Domnului, noul articol 
7 al Constituției române a trecut deci prin toată filiera legislativă şi a 
devenit lege. Astăzi, în ziua publicării prin „Monitor“ a noului articol 
constituțional, s-a mântuit deci cestiunea izraelită din România. Dar dacă ea 
s-a mântuit în mod formal, întru cât adecă un pericol poate fi înlăturat prin 
dispozițiuni legislative, caracterul ei economic a rămas încă neatins şi o 
serie de măsuri organice trebuie să complecteze însemnata reformă. Suntem 
departe de-a ne îndoi că toţi românii — de orice partid ar fi ei, orice creștere 
ar fi avut şi orice aptitudini le-ar fi dăruit natura — doresc din inimă de-a 
vedea ţara înflorind, de-a vedea progresul ei material și intelectual asigurat 
pentru tot viitorul. Dar între intenţie și putință e o adevărată prăpastie, de 
aceea Dante a avut cuvânt când a zis că locaşul celor răi, iadul, e pardosit cu 
bune intenţii. Tocmai într-asta consistă puterea tragică a răului, că cel care-l 
comite găseşte mii de motive pentru a-l scuza, într-asta consistă logica 
patimelor omeneşti, că fiecare individ din punctul său de vedere, din 
neputința de-a voi altfel decum e osândit a voi, are cuvânt. Dar nu punctul 
său de vedere e cel care foloseşte altora, nu acesta poate aduce pacea şi 
înflorirea între toţi. 
De-aceea nu ne îndoim că acum, după ce cestiunea, întru cât era 
formală, e înlăturată, guvernul şi organele lui vor propune fel de fel de 


reforme, unele din bună-credinţă, altele cu priviri personale și pentru a 
îmbrobodi, cu pretextul interesului public, interese private, dar, oricum fie, 
asemenea proiecte vor ploua, vor fi poate chiar conforme cu cuvintele 
noastre, dar lipsite de înţelegerea noastră. Non idem est si duo dicunt idem 
zice un proverb latin, adică, „nu acelaş lucru este dacă doi zic același 
lucru“, căci de la zisa în treacăt, de la repetarea imitativă a acelorași cuvinte 
până la reproducerea în alt creier a aceleiași gândiri e o mare deosebire. 

Am zis în mai multe rânduri că oricine dorește vindecarea relelor cari 
bântuie ţara noastră va deveni mai mult ori mai puţin conservator, şi orice 
reformă s-ar introduce în legile noastre, pentru a fi bună, va trebui să fie 
conservatoare. 

Aceasta este atât de adevărat încât chiar puţinele legi de o valoare 
oarecare ale Camerelor actuale și ale celor trecute sunt conservatoare în 
toată puterea cuvântului și n-au a face defel cu contractul social al lui Jean 
Jacques Rousseau. Astfel legea pentru neînstrăinarea pământurilor țărănești 
ia celei mai numeroase și mai folositoare clase de români dreptul de-a 
dispune de proprietăţile ei. Din punct de vedere liberal această lege e o 
adevărată erezie, din punct de vedere conservator însă această lege e pe 
deplin conformă cu natura statului, căci acesta are nevoie de clase 
puternice, are nevoie mai cu seamă ca existenţa claselor ei productive să fie 
pe deplin şi afară de orice îndoială asigurată. Legea contra uzurei e tot 
conservatoare. Din punctul de vedere al liberului-arbitru, dogma supremă a 
liberalismului şi raţiunea lui de-a fi, o lege care opreşte pe cineva de-a se 
împrumuta sub orice condiţii voiește e o adevărată erezie. Din punct de 
vedere conservator însă această lege e bună, căci un capital împrumutat e o 
unealtă de muncă împrumutată şi nu se cade ca împrumutătorul să distrugă 
toată puterea de producţie a împrumutatului numai pentru că pe un timp 
oarecare i-au procurat unelta de muncă. 

Modificarea art. 7 din Constituţie s-a făcut asemenea în senz 
conservator. Din punctul de vedere al liberalismului e injust ca un individ să 
nu ia parte la viaţa statului fiind de altă rasă. Cel mai mare exemplu citat de 
inteligenţele liberale sunt Statele Unite ale Americei, unde într-adevăr 
diversitatea originei locuitorilor nu-i opreşte pe aceştia de a fi buni patrioţi 
americani. Dar nu suntem engleji, vom răspunde. Pentru a rămânea ceea ce 
sântem, adecă români, pentru a ne împlini misiunea istorică pe care 
Dumnezeu ne-au încredinţat-o din ziua în care Traian împăratul a pus 
piciorul pe malul stâng al Dunării, trebuie să ţinem ca toți membrii statului 


nostru să fie de nu români de origine, cel puţin pe deplin românizați. 
Această teorie e cu totul conservatoare și diametral opusă teoriei de „om și 
om“ profesată de liberali. 

Tot în acest senz vor trebui a se face toate reformele necesare pentru a fi 
folositoare, încât nu e departe ziua în care toate sferele din ţară vor deveni 
conservatoare. Nu trebuie să uităm că liberalismul cosmopolit, de care au 
suferit ca de o boală cronică pături întregi ale societăţii noastre, ne-a adus 
cele mai mari rele, din care cel mai mare e că nenumărate nulităţi, sub 
pretextul liberalismului și al democraţiei, se servesc de stat și de demnităţile 
lui pentru a câștiga o pâne pe care pe calea muncii oneste n-ar putea-o 
câștiga; să nu uităm asemenea că acest câștig, la care oricine poate ajunge 
fără muncă, deprinde pe oameni de-a spera totul de la schimbările politice, 
demoralizându-i sistematic, făcându-i lingușitori şi servili către mărimile 
zilei, prefăcându-i adesea în denunţători și calomniatori, încât liberalismul 
în România, în loc de-a avea de rezultat oţelirea caracterelor, a avut din 
contra pe acela de-a bizantiniza și a veşteji oamenii ce erau încă neatinși de 
acel rău. 

De aceea direcţia în care se vor face reformele trebuie să fie de-a scăpa 
statul și organizaţia lui de luptă pentru existenţă şi de ambițiile individuale, 
de-a-l pune la adăpostul asalturilor desperate a oamenilor cari nici au 
învăţat ceva în viaţă, nici sunt în stare a câștiga ceva prin munca lor proprie. 

După atâtea declarațiuni formale ar fi poate de prisos a mai răspunde 
„Românului“, care nici acum nu încetează de a confunda partidul 
conservator precum el este astăzi cu partidul boierilor bătrâni din timpul 
Unirii Principatelor. De prisos ar fi însă a răspunde și pentru considerația 
că, orice cuvânt am rosti, îl vedem pro primo rău înţeles, apoi răstălmăcit cu 
intenții și vederi cari nu sunt deloc cuprinse în cuvintele noastre. 

„Românul“ face istoricul luptelor partidului roşu cu conservatorii de la 
1848, cu cei de la 1858, cu cei din timpul domniei lui Cuza Vodă, și apoi îşi 
asumă meritele Unirii, a împroprietăririi țăranilor etc. asupra partidului pe 
care-l reprezintă. 

Acestea sunt cu totul neexacte. 


Întâi, în partidul conservator de astăzi e în număr mare reprezentat 
partidul unionist din timpul domniei lui Grigorie Ghica VVd. Actele 
Divanului Ad-hoc din Moldova sunt deopotrivă iscălite de d-nii Lascar 
Catargiu şi Petru Movrogheni de ex., ca și de Anastasie Panu și de d. M. 
Cogălniceanu. E natural ca boierii din Ţara Românească să se fi temut de 
roşii, de aceste elemente necunoscute cari încercau a pune mâna pe stat; în 
Moldova însă această luptă între liberali şi conservatori n-a existat în 
privirea cestiunilor mari, încât în timpul Divanului Ad-hoc lupta era între 
unioniști şi antiunionişti, abstracţie făcând de la principiile lor de 
administraţie internă. 

Caracteristic este deci pentru partidul conservator că, din momentul 
Unirii, el s-a contopit în amândouă țările, formând un singur partid, pe 
când, din contra, liberalii din Moldova au păstrat caracterul lor deosebit de 
al roşiilor, căci în Moldova, din fericire pentru ţară, nu există încă roșii. 

Aşadar, dacă roşii, cu titlul lor nou de partid naţionale-liberale sau 
liberale-naţionale, adoptat ca imitație a partidului judaico-oportunist din 
Germania, au avut vreo luptă de susținut, aceasta n-a fost îndreptată contra 
partidului conservator cu cultura lui modernă și cu vederile lui exacte, ci 
contra a o seamă de boieri din Țara Românească cari ţineau grapă la 
tradiţiile țării lor şi nu voiau să sacrifice nimic sigur pe lucruri necunoscute. 
Boierii, din punctul lor de vedere, aveau dreptate. Ţara Românească exista 
ca stat autonom de la 1260-70, va să zică bob numărat de şase secole, își 
avea deci viaţa ei aşezată, tradiţiile ei deosebite, și era natural că Unirea, 
deşi se făcea cu o ţară tot românească, având deplină asemănare în datine şi 
obiceiuri, avea s-aducă mari schimbări, mai ales prin unificarea instituţiilor. 

Altfel era cazul Moldovei. C-o sută de ani mai tânără decât [ara 
Românească, ea a avut totdauna o poziție mult mai espusă decât sora ei de 
peste Milcov. Doi vecini au avut aceasta, din cari cu unul s-a împăcat prin 
tractate, neutralizând pe celalalt, care nu era periculos prin împrejurarea că 
Ardealul era mai autonom față cu Ungaria decât Țara Românească faţă cu 
turcii chiar. Moldova însă avea Polonia la nord, dar mai cu seamă la răsărit 
avea pe neastâmpăraţii tătari, pe neînfrânaţii cazaci, și pe deasupra acestora 
avea în contra ei împărăţia turcească și regatul Ungariei. Pe când însă un 
vecin al Ţării Româneşti slăbea, adecă turcul, vecinul imediat al Moldovei, 
rusul, se împuternicea din zi în zi, căci se substituise turbulentei Polonii 
puternica Rusie pe de o parte, puternica Casă de Austria pe de alta. 
Rezultatul împutermnicirii vecinilor a fost că Moldova a pierdut două 


provincii. Era evident deci că esperienţele dureroase trebuiau să facă 
instinctul de conservare naţională mult mai susceptibil în Moldova decât în 
Ţara Românească, care n-avusese a deplânge acele dureroase pierderi. 

lată dar de ce partidul conservator de astăzi nu mai poate fi identic cu 
acela pe care d-nii roşii l-au combătut la 1848. D-nii roşii au fost și au 
rămas liberalii unei provincii, conservatorii sunt un partid unul și același în 
întreaga Românie. Nu există roșii în Moldova, sunt însă conservatori cu 
aceleaşi vederi în ţinutul Sucevei ca şi-n Banatul Severinului. 

Rolurile sunt așadar cu totul schimbate. 

E asemenea inexactă aserțiunea „Românului“ că partidul conservator ar 
fi fost contra împroprietăririi. Contra modului propus da, contra ideei, nu. În 
sine vorbind, atât meritul cât și demeritul e al lui Vodă Cuza și a lovirii sale 
de stat. Cumcă modul de împroprietărire a fost vicios se vede însă din 
rezultate. Niciodată țăranul român n-a stat mai rău decât după 
împroprietărire, astfel cum ea a fost făcută. 

D-nii roşii însă, cari combat lovirea de stat, au cu toate acestea pe 
autorul lovirii ca ministru de interne, au în cabinet pe omul pe care acum 
câteva luni îl numeau prin „Românul“ meşter în sustracțiune şi trădător al 
țării în cestiunea izraelită. 

Acum venim la legile conservatoare, votate de roşii în plină 
contrazicere cu principiile lor fundamentale. 

Punctul nostru de vedere e cu totul clar: roșii, ca partid politic 
consecuent şi onest, n-ar fi trebuit să le voteze. 

Lupta noastră de căpetenie e o luptă pentru adevăr. Dacă sunteţi liberali, 
fiți ceea ce vă numiţi, conform proverbului „ori vorbeşte cum ţi-i portul, ori 
te poartă cum ti-i vorba“. Ceea ce combatem dar în roşii e lipsa de caracter, 
pișicherlicul erijat în teorie de guvernare. 

Azi d. Cogălniceanu e numit sustractor și trădător, mâni e ministru al 
roşilor. 

Azi veniţi cu presiunea străină, cu categoriile și cu listele, mâni adoptați 
proiectul opoziţiei. 

Gravitatea lucrului consistă însă în împrejurarea că un partid fără 
caracter, pe lângă aceea că demoralizează poporul făcându-l a nu mai şti cu 
ce oameni are a calcula, mai e și compus din oameni fără caracter. 

Astfel un individ de la Piteşti în ajunul alegerilor promitea cetăţenilor că 
nu numai nu va da nimic evreilor, dar va propune gonirea lor din ţară. 
Acelaș individ, ales deputat, făcea parte din susţiitorii categoriilor. Există o 


suplică a alegătorilor din Piteşti care denunță duplicitatea deputaţilor din 
acel judeţ. 

Alături apoi cu neonestitatea pe teren teoretic, vine cea pe terenul 
practic, unde exemplele sunt înspăimântătoare. 

De aceea nu lauda „Românului“ că roşii sunt adevărații conservatori, ci 
objecțiunea noastră principală are cuvânt. 

În fundul inimei Voastre nici credeţi în ceva, nici voiţi ceva. Nu sunteți 
un partid politic, ci o societate de exploatare, nu cu principiile voastre avem 
a ne lupta, ci cu apetiturile voastre. Pentru a arunca praf în ochii lumei 
sunteţi în stare, cu aceeaș lipsă de caracter, să votaţi azi o lege ultraliberală, 
mâni una ultraconservatoare, fără a pricepe nici pe una, nici pe alta. 

Din cauza asta nu sunteți democrați, ci demagogi. 

În ajunul acordului privitor la revizuirea art. 7 din Constituție se născuse 
în mai mulți membri ai opoziției teama că guvernul, dispunând de 
majoritatea simplă în Adunare, va fi în stare să treacă oricâte împământeniri 
ar dori şi că opoziția n-ar câștiga cestiunea decât pro forma, adecă întru cât 
priveşte textul legii, în realitate însă guvernul își va trece chiar categoriile 
cu conştiincioasa majoritate de care dispune. Pentru a preveni deci abuzul 
pe care majoritatea roşie l-ar putea face în privirea împământenirilor, 
opoziția propunea ca la votarea unei împământeniri să fie exigibile 74 ale 
voturilor Adunării și că această exigenţă să se înscrie în Constituţie. 

La prima vedere s-ar părea într-adevăr că majoritatea roşie poate să-şi 
facă mendrele în privirea aceasta. Garanţia de espeditivitate a dd-lor roșii se 
vede şi de acolo că deja membri importanţi ai partidului guvernamental, ca 
d. Fleva, umblă să înfiinţeze biurouri de împământenire, pentru ca afacerea 
să devină cât se poate de lucrativă. Astfel, pe motivul arielor din Briganzii 
lui Offenbach, biuroul de împământenire ar fi devenit o ramură de industrie 
naţional-liberală cu perspectiva celui mai frumos viitor pe înfloritele maluri 
ale Dunării. 

Un preludiu al acestei maniere de a vedea era lista de 888 de izraeliţi, 
despre cari se pretindea din partea eroului nocturn de la 11 fevruarie că toţi 
luaseră parte la războiul în contra turcilor, şi pe cuvintele eroului nocturn se 
poate întemeia orice suflet naţional-liberal, căci e tot atât de solid ca şi 
jurământul prestat lui Vodă Cuza. 

Partizani ai celor 24 erau toți membrii opoziţiei, cu deosebire numai că 
unii ar fi fost dispuși să nu admită în genere revizuirea decât numai cu 
această condiţie, iar alții nu puneau pentru ea în cestiume revizuirea, adecă 
nu țineau morţiş la cele două treimi. 

Cei din urmă aveau însă cuvânt de a nu face din cele 74 cestiune de 
respingere a revizuirii și iată de ce: 

Condiţiile pentru împământenire sunt înscrise în Constituţie. Adunarea 
deci, votând împământenirea unui individ, care n-ar fi în condiţiile prescrise 
de Constituţie, dă un vot nul, adecă neconstituțional, iar noul cetăţean trecut 
prin biuroul de împământenire ar fi cu toate acestea despodobit de 
drepturile sale de către orice sentință de tribunal. Dacă însă cineva e cu totul 


în condiţiile prescrise de Constituţie și are pe lângă aceasta și voturile 
Adunărilor, atunci se-nţelege că e fără contestare cetățean român. 

Așadar legile de împământenire sunt legi simple, cari sunt nule dacă nu 
sunt în deplin acord cu Constituţia. O împământenire votată în 
neconformitate cu condiţiile de împământenire înscrise în Constituţie e nulă 
şi neavenită. 

Prin urmare „biuroul de împământenire“ n-are viitor lucrativ spre marea 
părere de rău a inimelor liberale-naţionale și esclusiv patriotice. 

Acest punct de vedere a fost apărat c-o argumentaţiune strâns logică și 
ştiinţific exactă de către d. Conta în şedinţa de ieri a Adunării. D-sa s-a 
pronunţat deci pentru votarea listei celor 888 pe următoarele motive: 

Cifra exagerată și chiar neașteptată a evreilor puși pe această listă a dat 
loc la multe îndoieli; aceste liste au fost făcute cu grăbire și apoi guvernul 
în această lucrare a fost ajutat de șefii de corpuri, aceştia de amploiaţii din 
cancelariele corpurilor și ale Ministerului de Rezbel. 

Acei scriitori de prin diferite cancelarii ale Ministerului de Rezbel au 
putut face erori, ba au putut chiar să introducă intenționat nume care nu 
trebuie să figureze în această listă. Deşi ar fi fost de dorit ca asemenea erori 
să nu se introducă în această listă, deși ar trebui să se scoată acum, după ce 
s-au introdus, totuşi este cu neputinţă a se corige într-un timp destul de 
scurt; căci pentru a face o cercetare riguroasă, a restabili adevărul, ar trece 
un timp foarte lung, şi aceasta ar fi în momentele de față nepolitic. Dar 
chiar dacă s-ar face o asemenea cercetare, ea ar fi inutilă, și iată pentru ce 
este inutilă: Dacă în adevăr în acea listă se află oameni introduși prin eroare 
sau chiar prin fraudă, rezultă oare că acei indivizi devin români numai prin 
faptul că sunt cuprinși în această listă pe care o votăm? Nicidecum. În 
proiectul de lege ce discutăm se zice lămurit: Se acordă naturalizarea acelor 
indivizi cari au servit sub drapel în timpul resbelului pentru independenţă. 
Prin urmare, înainte de toate se cere: să esiste faptul servirei sub drapel în 
timpul rezbelului pentru independenţă. Aşadar, când acel fapt nu ar esista 
pentru unul din cei scriși în listă, votul ce dăm noi astăzi nu ar avea nici o 
valoare în privinţa lui; pentru că orice lege care regulează fapte anume 
determinate mai dinainte şi care este făcută numai în vederea acelor fapte 
nu are efect dacă acele fapte nu esistă. 

Așadar, oricând se va dovedi că, oarecare din aceste persoane prin 
eroare sau prin fraude au fost introduse în listă, acea persoană va putea fi 
esclusă din eserciţiul drepturilor de cetățean român ce nu i se cuvin. Dar 


mai este și un alt argument: Individul care n-ar fi servit în timpul războiului 
pentru independinţă sub drapel, acela nu poate fi cetățean în puterea listei 
votate, pentru că votul ar fi în privinţa lui neconstituţional. 

Art. 7 din Constituţiune nu permite Camerei legiuitoare de a naturaliza 
colectiv prin o lege decât numai pe acei izraeliți cari au servit sub drapel în 
timpul războiului pentru independenţă. 

Prin urmare, naturalizarea dată prin această listă nu poate privi decât pe 
acei cari au servit sub drapel, iar nu şi pe acei cari din eroare sau prin fraudă 
sunt trecuți în listă. 

Aşadar, când aceşti pretinși cetăţeni vor fi înscriși de esemplu în listele 
electorale, oricine va avea dreptul să conteste pe acei cari n-au servit sub 
drapel în timpul războiului; şi tribunalele vor fi în drept să-i escludă: întâi, 
pentru că nu sunt în condiţiunile esenţiale prescrise de legea de faţă; și al 
doilea, pentru că legea aceasta în privinţa lor ar fi neconstituţională. 

Prin urmare, nu este nici o primejdie dacă s-ar vota lista de faţă chiar 
aşa cum este; căci prin aceasta nu acoperim nici fraudele, nici erorile ce s-ar 
fi comis. 

Mai este încă o cestiune care s-ar părea că poate da loc la îndoieli. 

Se poate ca în acea listă să fie soldaţi cari au murit înaintea facerei legei 
de față; ei bine, ce efect va avea naturalizarea acordată acelora? 

Va avea oare efect în privinţa familiei militarului mort? Nicidecum; 
pentru că, după principiele stabilite de Codul nostru civil, naturalisarea 
tatălui nu trece decât asupra copiilor născuţi în urma naturalizărei. 
Naturalizarea acestor izrailiți militari nu poate trece la copiii lor născuţi 
înainte de împământenire. 

Dar dacă s-ar interpreta legea de față în sensul că calitatea de român 
trece şi la copiii soldatului izrailit născuţi înaintea votărei acestei legi, 
atunci am călca principiul stabilit de noi la revizuirea Constituţiunei 
noastre; ar fi adică a admite că acei soldaţi aveau înainte de a fi naturalizați 
calitatea de român, pe care ei au putut-o transmite la copiii lor, fiindcă ei 
însuşi o aveau la nașterea acestor copii; atunci ar fi a admite că noi astăzi nu 
facem decât să recunoaștem un drept preexistent, să recunoaştem soldatului 
calitatea de cetăţean pe care el o avea mai dinainte. 

Însă aceasta nu ar mai fi naturalizaţiunea, ci ar fi emancipaţiunea, ar fi 
un ce contra Constituţiunei; am respins cu toţii aceasta când am revizuit 
Constituţiunea. 


Aşadar copiii acelor oameni morţi nu pot căpăta nici un drept, cu toate 
că noi am vota naturalizațiunea părintelui lor mort. 

Din aceste puncte de vedere nu este nici o primejdie dacă se va vota 
această listă, fie ea chiar cu un număr dublu. 


€ 

Prin încetarea din viață a d-lui Ioan Strat partidul conservator a suferit o 
pierdere dureroasă. De origină din Moldova, el şi-a făcut studiile sale 
juridice şi de ştiinţe de stat la Universitatea din Berlin, şi înaltul institut de 
cultură căruia-i datorea cunoștințele sale imprimase și purtării şi inteligenţei 
sale un caracter cu totul deosebit. Pe când cultura franceză, mai ales întru 
cât s-atinge de ştiinţele de stat, face pe adepţii ei să admită toate ideile în 
mod absolut, ca şi când n-ar exista alt adevăr decât cel spus de pe catedră, 
cultura germană are bunul de-a considera științele de stat ca pe nişte științe 
istorice, al căror adevăr consistă în consecuţiunea și în dezvoltarea organică 
a diferitelor sisteme. Acest semn distinctiv al culturei răposatului îl făcea 
nepărtinitor şi-i dădea o privire clară în actuala stare de lucruri din ţară. 

Cariera sa în ţară a început-o prin a fi profesor de economie politică la 
Universitatea din laşi. Din acea epocă datează începuturile escelentei sale 
scrieri de economie politică care, deşi concepută din punctul de vedere al 
liberului schimb, e totuși lucrată fără de unilateralitate şi în cunoștință 
adâncă și deplină a obiectului. 

Ca membru în Consiliul de Stat, instituit de Vodă Cuza, serviciile aduse 
de el legislaţiunii au fost și mai mari. Strat a fost un adevărat consilier de 
stat, la care niciodată vederile personale sau de partid nu erau în stare a 
altera judecata sa, răsărită numai și numai din natura lucrurilor. 

Ca agent diplomatic al ţării la Constantinopol și la Paris, ca ministru, ca 
reprezentant în Adunări, el s-a distins prin fineţa spiritului său de 
observațiune şi prin dreaptă judecată. 

Ca orator, el nu era din aceia al căror glas puternic și pasiune elementară 
sunt în stare a mișca masele, el era un orator de cabinet, fin, spiritual, stăpân 
pe mişcările și gesturile sale, dominând cu rară siguranţă întreaga putere a 
spiritului său. Clasificându-se talentele deosebite din Adunări, Strat ar fi 
trebuit să se numere în aceeași categorie de oratori cu d. Manolache 
Costache Epureanu. Foarte indulgent, atât din natură cât și prin vederile sale 


superioare, spiritual și caustic fără a jigni, el era iubit de toate partidele. Tot 
aceste calităţi îl făceau plăcut ca om privat în societate. 

Stins în floarea vieţei sale, pierderea acestei naturi calme şi moderatoare 
ne inspiră o îndoită părere de rău. Ţara e adânc mișcată de pasiuni politice, 
şi mai ales extrema demagogie a înveninat atât de mult toate raporturile 
încât regretăm pierderea unui om al cărui talent oratoric consista în a spune, 
cu fizionomia cea mai inofensivă din lume şi cu tonul de „bon homme“, 
cele mai crude adevăruri. Pe de altă parte cunoștințele sale pozitive îl 
îndreptăţeau a juca un rol însemnat în viaţa practică a statului şi a înlătura 
relele răsărite din semicultura, ca să nu zicem semibarbaria, guvernanţilor 
demagogiei. 

Nu de principiu, ci de încredere e cestiunea răscumpărării drumurilor de 
fier pentru noi. În principiu am avea de obiectat ceva numai atunci când am 
fi în altă țară, unde încărcarea statului c-o nouă ramură de administrație ar fi 
cu totul de prisos, pe când la noi posesiunea drumurilor de fier are pe lângă 
importanța economică o importanță pentru chiar direcția culturii naționale. 

Plângerea noastră constantă, de până acum este că românii, în loc de a 
se deda la studii practice şi pozitive, cari să-i poată susținea prin ele înșile 
fără razimul statului, s-aruncă din contra asupra ramurilor de știință 
speculativă, din cari dreptul ocupă linia primă. Urmarea acestei direcțiuni 
nesănătoase a culturei române este înmulțirea cu asupra de măsură a clasei 
advocaţilor și postulanţilor de toate tepele şi colorile, clasă a cărei existență 
e în cea mai mare parte cauza penibilei sfâşieri dintre partizi. Doi-trei 
advocaţi adunaţi sub o căciulă sunt de ajuns pentru a forma un nou partid 
politic sau o nouă nuanţă de partid politic. Pe când în fond lupta e pentru 
funcţiile şi beneficiile de cari dispune statul, lucrul ia în formă aspectul unei 
lupte pentru interesele publice, cari sunt pretextul, nu cauza tumierelor 
necavalerești din Parlament şi presă. 

Aşadar, oricari ar fi foloasele materiale ale răscumpărării, numai folosul 
moral că ar abate o sumă de minţi de la sterpele ocupaţiuni de speculaţiune 
politică la lucrări de altă natură, exacte, practice, pozitive, ar fi de ajuns spre 
a ne îndemna să fim pentru răscumpărare în principiu. Statul fiind odată 
proprietar al drumurilor de fier, ar fi silit să încurajeze studiile tehnice, să 


înfiinţeze el însuși institute de cultură pentru aceste studii, şi generaţia 
viitoare s-ar abate, în parte măcar, pe calea unei munci intelectuale, cu care 
omul poate câștiga bani şi vază orișiunde, căci fiecare punct al țării are 
nevoie azi de oameni speciali, cari să dea razim intelectual muncii 
materiale. 

Dar de la admiterea principiului până la răscumpărarea în realitate e o 
mare cale. 

Răscumpărarea poate deveni un dezastru financiar, precum concesiunea 
Stroussberg a fost un dezastru. 

Pentru a o proba aceasta n-avem nevoie de-a căuta motive nouă, căci 
cele de căpetenie sunt espuse în chiar opinia în scris a d-lui Dim. Sturza 
asupra răscumpărării, opinie atât de prețioasă în momentele actuale încât 
ziarul „Binele public“ o pune în fruntea sa. 

lată dar acea opinie: 


Când obligaţiunile societăţii vor fi convertite în titluri ale statului, acesta va 
datora singur detentorilor cuponul, şi neplata lui la zi va atinge directamente creditul 
statului. Fiindcă susținerea creditului său este o cestiune vitală pentru orice stat, 
cuponul datorit directamente de stat prezintă o mai mare siguranță pentru creditori 
decât cel datorit de o societate anume. Pe de altă parte, orişicine va înţelege că el 
apasă mai greu asupra finanţelor țării decât o simplă anuitate. 

Când răscumpărarea va fi efectuată, statul va datori un cupon anual de peste 25 
milioane. Fiecare își aduce aminte cât de greu a fost uneori a plăti regulat cuponul de 
9 milioane. Greutăţi egale pot să se prezinte şi în viitor. Atunci plata regulată a unui 
cupon de peste 25 milioane va crea pentru stat o situațiune incomparabil mai dificilă 
decât cele anterioare. 

Pentru a face şi mai clară noua situaţiune, nu cred inutil a adăoga că diferința între 
stat plătind o anuitate și statul plătind un cupon este aceea care esistă între o datorie 
fără titlu, înscrisă în cărțile unui bancher, și între o datorie bazată pe o poliţă 
neguțătorească. Amândouă trebuie plătite, însă întâia datorie e îngăduitoare, pe când 
neplata celei de a doua trage după sine consecinţe fatale. 

Dacă din puncturi de privire economice, și voi adăoga și politice, e de dorit ca să 
răscumpărăm cât mai în grabă căile ferate, trebuie pe de altă parte ca dezavantagele 
financiare evidente ce se vor produce pentru creditul statului din transformarea 
proiectată a titlurilor să capete dezdaunare în crearea unei situațiuni juridice clare, 
netede, precise, fără încurcături pentru viitor şi, în administrarea de către stat a liniilor 
ferate, fără vreun amestec străin oarecare. 

Din momentul în care statul dă detentorilor actuali de acţiuni ale societății titluri 
ale statului, care în sine prezintă o mare garanţie, fiind ele bazate pe creditul statului 
însuşi, nu e cu putință ca să mai dăm încă o garanţie specială și mai ales o ipotecă pe 
venitul monopolului tutunului. Reamintesc împrumutul de 65 milioane pe care statul 


va fi nevoit să-l facă. Și nu trebuie să pierdem din vedere că mai pot veni asupra țării 
timpuri grele, pentru care trebuie să ne preparăm rezerve de tot felul, iar mai ales 
creditul țării. Nu putem dar da, ca siguranță, cel mai sigur și mai important venit al 
statului, care ne-a scăpat în ultimii ani din situaţiunile cele mai grele și mai 
periculoase. 

Răscumpărarea căilor ferate nu trebuie să devie pentru finanţele țării sugrumarea, 
din dosul răscumpărării nu trebuie să vedem un dezastru financiar, căci atunci 
răscumpărarea ar înceta de a mai fi în folosul nostru. 


Cum de azi până mâni răscumpărarea din lucru rău poate deveni lucru 
bun e o enigmă financiară, care așteaptă a fi dezlegată prin statomicia de 
vederi şi atitudine a d-lui ministru de finanţe. 

Pe de altă parte cestiunea a luat în chiar Consiliul de Miniștri caracterul 
unei lupte pentru gheşeft. În Cameră e un grup, ai cărui capi sunt d-nii 
Costinescu, Pană Buescu, Stolojan, Stătescu, Câmpineanu ș.a. cari vor să 
facă din răscumpărare o afacere patriotico-năciunală foarte lucrativă cu vro 
trei milioane de franci în favorul cinstitelor obraze democratice. D. Brătianu 
ține cu copiii sufletului său şi de-acolo criza ministerială, care are de scop 
de a curăţi firma companiei de esploataţie de numele neradicale a vro patru 
miniștri, pentru ca d. Brătianu, reînsărcinat cu formarea cabinetului, să ne 
puie iar în față zavistnica și neputincioasa figură a d-lui Stătescu, universal 
incapabila mască a d-lui Câmpineanu, şi poate încă pe vrun academician cu 
patru clase primare, care şi-a completat studiile la facultate de pişcherlic a 
redacţiei „Românului“. 

Toate acestea nu sunt în stare a ne inspira încrederea pe care am avea-o 
dacă soarta răscumpărării ar atârna, nu de gheşeftari, ci de oameni cinstiţi, 
asupra cărora să nu fie umbră de bănuială. 

Deocamdată știm că M.S. Domnul a primit c-o semnificativă răceală 
demisia d-lui Brătianu. M. S. Domnul are într-adevăr multe cauze de 
nemulțumire, deși fireşte de altă natură. 

Pentru cestiuni din lăuntru M. Sa se poate într-adevăr referi pur şi 
simplu la părerea consiliarilor săi, de orice partid ar fi ei, dar eșecurile 
suferite de politica roșşilor, în afacerile esterne ale statului, aruncă o umbră 
asupra neatinsei și curatei autorități a coroanei, o umbră pentru care 
reprezentantul suprem al onorii României e cu drept cuvânt susceptibil. 
Pentru coroană eşecul în cestiunea Arab-Tabiei e mai dureros decât jocul de 
intrigi bizantine în cestiunea răscumpărării. 


€ 

De duminica trecută și până azi agenții secreți şi cei publici ai roșiilor 
colportează o curioasă ştire, că adică între d-nul I. Brătianu şi M. S. 
Domnitorul ar fi avut loc niște esplicaţiuni de natura cea mai gravă. 

D. Brătianu a găsit de cuviinţă a adresa M. Sale Domnului o scrisoare, 
după cum zic unii, un discurs, după cum afirmă alţii, prin care impută că M. 
Sa i-ar fi cerut până acuma: 1) cooperarea cu Rusia, 2) cesiunea Basarabiei, 
3) emanciparea evreilor şi, în fine, 4) răscumpărarea drumurilor de fier, şi 
că în schimbul acestor concesiuni roșii n-au ajuns de a fi susținuți de puteri 
şi îndeosebi nu de Germania, al cărei cancelar, principele de Bismarck, 
continuă a persecuta pe d. Brătianu. 

Dacă roşii și organul lor de căpetenie, d. Brătianu, au ajuns să formuleze 
acuzări în contra coroanei, ba au ajuns să le colporteze în public prin 
mulțimea de agenţi plătiţi şi gratuiţi de cari dispun, e evident că esplicaţia a 
devenit o ameninţare, ameninţarea o provocaţiune la revoltă. 

Cu toate acestea ar fi o naivitate de a crede că numai pericolul căderii 
roşiilor de la putere a fost în stare de a-i mâna la asemenea desperate 
mijloace de acţiune, încât esplicarea cată să fie mult mai ascunsă decum se 
prezintă primei vederi. 

Să vedem dar dacă, atrăgând în discuţie unele elemente ce ni s-au dat pe 
neaşteptate, nu vom fi în stare a esplica noua atitudine a partidului roşu în 
genere, a d-lui Brătianu îndeosebi. 

e 

Nu numai în romanele și în dramele moderne, ci şi în cronica 
judecătorească şi politică ne întâmpină câte un personaj asupra originei și 
tendinţelor căruia e răspândit un semnificativ întunerec. Îl vedem pe acel 
personaj conducând cu isteţie ţesături fine de intrigi, îl vedem 
contrazicându-se cu el însuşi prin vorbe şi fapte. Îl vedem pretextând una, 
făcând alta, și ne vedem în imposibilitatea de a înțelege unitatea acțiunilor 
lui, până ce nu dăm de cheia acestora. Din acel moment ni se lămurește 
înţelesul acțiunilor, secretul tăriei și a slăbiciunei: interesantul personaj e o 
enigmă dezlegată. 

Multe chei s-au încercat până acuma pentru a înţelege pe d. Brătianu. 

Unii încercau a-l descoase prin mijlocul ideii daco-romane a unităţii 
naţionale, deși cei mai pătrunzători puteau vedea din capul locului că și 


această idee nu era decât un pretext, nu era decât o frază esploatată în 
folosul unor interese străine ideei. Afară de astea d. Brătianu urăşte în 
realitate și Ardealul şi pe ardeleni. Când hârtiile lui Vodă Cuza vor vedea 
lumina, se va vedea ce sentimente dușmănești avea d. Brătianu în contra 
ardelenilor, cum era în înţelegere cu revoluționarii unguri de la 1848 pentru 
uniunea Transilvaniei cu Ungaria și trădarea elementului român pe mâni 
maghiare, precum și pentru înlăturarea Casei de Austria de la coroana 
Ungară. Pe atunci ardelenii erau numiţi de d-sa fraţi falşi, fraţi neadevărați. 
Îndată după căderea lui Vodă Cuza însă d. Brătianu devine un aprig 
panromanist în teorie, încât ura practică și iubirea sa teoretică pentru Daco- 
România trebuie să aibă una și aceeași cheie. 

Ciudat asemenea rămâne că, în momentul în care cucerirea Ardealului 
era la ordinea zilei, se formau în ţară bande nu ardelene, ci bulgare, pentru a 
pune în curs cestiunea orientală. 

Și la această împrejurare trebuie să ne serve aceeaşi cheie. 

e 

Proaspătă în mintea tuturora e procedarea d-lui Brătianu în timpul 
cabinetului Catargiu. Se făceau mari adunări la Mazar Paşa, în cari liberalii 
se gerau în supușii credincioși ai Înaltei Porţi, erau mai turcofili decât M. Sa 
Sultanul. Lascar Catargiu cade. Cabinetul e dat în judecată și o sumă de 
oameni însemnați sunt escluși prin împrejurarea aceasta de la controlul 
vieții publice şi atacați personal într-un mod atât de meschin, de tâlhăresc și 
de cinic încât îi apucă dezgustul de afacerile publice. Aceste momente le 
foloseşte d. Brătianu pentru ca, neprevegheat de nimeni, să plece la Livadia 
şi să puie acolo la cale planurile sale politice. Convenţia cu Rusia se încheie 
la spatele ministrului oficial de esterne, a d-lui Nic. Ionescu, care fusese 
numai un paravan de ochii Europei pentru d. Brătianu. Presa opoziţiei dă 
alarma că roşii vor să ne ia Basarabia, d. Brătianu ia foc în gură că nu-i 
adevărat (deşi se ştie că cunoştea bine intenţia Rusiei); ruşii sunt bătuţi şi în 
mare pericol, d. Brătianu trece Dunărea cu armata română fără tractat, fără 
zapis și amanet, fără nimic. 

În fine Rusia dă pe față dorinţa ei în privirea Basarabiei. Tonul 
guvernului și al presei guvernamentale devine atât de impertinent încât îi dă 
Rusiei pretextul de a pretinde că nu poate ceda în cestiune, fiind onoarea ei 
angajată. Cu toate aceste opoziţia guvernului era, după cum a zis marchizul 
Salisbury, neserioasă, adică o comedie de ochii lumii. Tot astfel se întâmplă 
cu Arab-Tabia. 


Având încă Rusia, după Tractatul de la Berlin, un drept de apel contra 
hotărârii comisiei de delimitare, trupele române intră în Arab-Tabia şi Rusia 
are din nou pretextul de a pretinde să nu poate ceda în cestiune de vreme ce 
onoarea ei militară e angajată. 

Din toate aceste însă se vede un lucru; din orice act al d-lui Brătianu 
Rusia câștigă; om fi nevoiţi deci de a aplica și aci aceeași cheie. 

e 

În timpul din urmă o răceală foarte accentuată a prins loc între 
Germania şi Rusia. Pentru aceasta din urmă prezenţa unui principe din Casa 
de Prusia pe tronul României trebuie să fie o mare jenă. 

În acest moment d. Brătianu găseşte de cuviinţă a descărca toate vinele 
sale politice şi diplomatice asupra coroanei, răspândi acest zgomot, a 
discredita persoana Suveranului său. 

Aceeași cheie trebuie să ne serve să dezlegăm acest dedal de 
contraziceri aparente în purtarea d-lui I. Brătianu. 

Acea cheie e simplă şi lesne de mânuit. 

Avem a face cu un erou demn de scrierile romanţiarului rus Danilewski, 
cu cel mai fin, cel mai abil, cel mai preţios agent al panslavismului şi al 
Rusiei în Orient, şi acesta e d. Brătianu. 

Oricât de uimitoare ar fi această descoperire, ea e adevărată și proba ei 
se va vedea din toate cazurile. 

Urăște pe ardeleni și vrea Ardealul. Cum se esplică asta? E-n interesul 
slavilor ca singurele elemente străine din mijlocul lor, românii şi ungurii să 
se urască de moarte. 

lată cheia. 

Se trece Dunărea fără încheiare de tractat. Un tractat ar fi jenat pe 
Rusia, iată cheia. 

Cheia procedării ultime faţă cu M. Sa este deci răceala între Rusia și 
Germania. 

Dacă ruptura între Rusia și Germania e serioasă, atunci una din două se 
va-ntâmpla: sau va cădea d. Brătianu, căci puterile nu vor mai da crezare la 
un agent rusesc ca preşedinte de Consiliu în România, sau roşii vor încerca 
să răstoarne pe domnitor. Pentru acest caz par a-și fi menajat în ministeriul 
de război persoana colonelului Lecca. 

Puterile Apusului Europei însă au privirile aţintite asupra României. 

Ele ne vor face să pierdem Arab-Tabia. 


Ele nu vor recunoaște independenţa ţării până când d. Brătianu nu se va 
retrage. 

Europa vrea ca ţara să simţă că are în fruntea Consiliului ei de Miniştri 
pe un agent al Rusiei. 


€ 


[31 octombrie 1879] 

Abia apucarăm să zicem că în principiu conservatorii nu sunt contra 
răscumpărării și îndată atât „Românul“ cât și organul personal al marelui 
om de stat s-a căţară de acest pai pentru a deduce monstruozitatea că 
aprobăm proiectul de răscumpărare. Milă de silă şi dor de zor, adecă, vrem 
nu vrem, ne apucă d-lor pe dinainte și ne spun că voim chiar proiectul cum 
este el. 

Să ne permită însă atât organul agenţilor ruseşti cât şi acela al marelui 
om de stat să le spunem că una e una și două fac mai multe. Pentru 
răscumpărare în principiu a fost cabinetul Lascar Catargiu, ba dacă marele 
om de stat d. Vasile Boerescu va binevoi a-și aduce aminte cauza pentru 
care cinstit d-sa a ieşit din cabinet, atunci organul marelui om de stat va 
vedea lesne c-a zburat pentru că d-sa voia să facă din răscumpărare un 
gheșeft, ceea ce bătrânul Lascar Catargiu nu voia cu nici un chip. 

În fine, ce mai la deal la vale, lucrul stă astfel. Sub cabinetul Catargiu 
încă acţionarii, amăgiţi și ei de d. dr. Stroussberg și de Pătărlăgenii și 
Costineștii noștri, precum era amăgit și poporul românesc, și încărcaţi de 
multele datorii ce au trebuit să le contracteze pentru a mântui drumurile de 
fier, propun guvernului conversiunea acţiilor în titluri de ale statului și 
trecerea drumului de fier în proprietatea statului. Conversiunea făcută în 
mod echitabil, adică purtând acţionarii pierderile rezultate din călcarea 
contractului, putea să fie bună pentru ţară, nu din cauza foloaselor 
materiale, cari, fiind tranzacţiunea dreaptă și echitabilă, nu puteau fi 
însemnate, ci din cauza folosului moral că statul, devenind proprietar al 
drumului de fier, ar fi deschis calea la o mulțime de lume de a noastră să- 
nveţe lucruri practice, şi cu temei, să se ocupe de şine şi maşine cu vapor în 
loc de pișecherlăc politic și blagomanii nesărate de gazetărie. 

Adică lucru cinstit era din capul locului și nici putea să fie altfel de 
vreme ce un om de ţară, care nici nu-i advocat măcar, avea s-o puie la cale. 

Nu asta însă era părerea marelui om de stat. 


Repede fondează Banca de Bucureşti cu scopul anume de a cumpăra d- 
sa acţii și de a le vinde statului apoi cu 300 la sută câştig, fiind marele om 
de stat ministru de esterne. 

Atunci i s-a dat să înţeleagă, c-un cusur subţire nu-i vorbă, căci marele 
om de stat e dintre obrazele subțiri cari se ţin cu cheltuială — că nu poate fi 
şi Bancă de Bucureşti și ministru totdeodată, de aceea să aleagă între două. 

D-sa a preferat apoi Banca de București și a trecut în opoziţie. Din 
momentul în care ca ministru și gheșeftar totodată nu mai putea face 
răscumpărarea, erau compromise libertatea, naționalitatea și toate celelalte 
substantive abstracte. 

De acolo — du reste — datează formarea centrului ca grup deosebit 
politic, a cărui existenţă nu se justifică prin nimic. Logic vorbind înţelegem 
pe roșii: oameni cari n-au nimic, sau săraci sau scăpătaţi, cari vor să facă 
avere prin mijlocul statului. Așa de es. d. Fleva e geambaş de cai, arendaş 
neplătitor a mai multor moșii ale statului, deschide biurou de 
împământenire și vrea să se facă şi ministru. Rezon! De ce să nu fie? Nu e 
de ai noştri? Nu e din popor? E un punct de vedere pe care-l dezaprobăm, 
dar îl înțelegem logic vorbind. 

Dar Centru? Ce-nsemna Centru? 

Dacă erau oameni cinstiți n-aveau decât să se facă conservatori, dacă 
erau oameni de treburi n-aveau decât să se facă roşii şi lucrul era limpede. 

Ne pare rău că o frază fără cuprins putea să exerciteze o atracțiune 
oarecare asupra unor tineri pe cari se vede că organizaţia actuală a societăţii 
europene i-a influințat. E un principiu conservator pe care voim să-l 
amintim tinerilor români: fără muncă şi merit adevărat nu există înaintare 
adevărată. Nu luaţi de model pe acei pehlivani cari, fără umbră de merit 
adevărat, își fac din instituțiuni o scară pentru a aduna avere şi a ajunge la 
ranguri. Acei pehlivani fără de suflet vor aduce societatea la desperare, vor 
face-o sau estrem reacționară, ceea ce nu e bine, sau anarhică, ceea ce 
asemenea nu e bine. Amândouă stările acestea sunt barbare, esclud orice 
cultură, orice civilizaţie. Nu este ştiinţa psicologiei atât de înaintată încât să 
vă garanteze victoria  pehlivanilor. Oamenii sunt împărțiți prin 
predispoziţiile lor morale în două: în optimişti și pesimiști. Optimiștii vor 
căuta să imiteze pe pehlivani, pesimiştii se vor revolta în contra tiraniei 
minciunii şi pișicherlăcului. Și aceşti din urmă, deja foarte numeroși în 
societatea noastră, sunt aceia de cari orice pehlivan cată să se teamă. 


Din norocire Centrul n-a ţinut decât de joi până mai apoi, încât azi nici 
nu i se mai aude de nume. Afară de d. Boerescu şi împărţitorul „Presei“ nu 
mai există alți membri ai Centrului. 

Aşadar, ca să nu ne uităm vorba, Banca de Bucureşti a fost mofluză ca 
nepusă în masă. De-acolo „centru“, de-acolo unirea cu roșii, cu cari totul e 
cu putință, de-acolo „naţionalitate, libertate, dreptate“ în „Românul“ care, în 
loc de „Luminează-te și vei fi“, ar fi trebuit să înscrie maxima d-lui Buescu: 
„Mai aproape dinţii decât părinţii“. 

De aceea noi, în principiu pentru răscumpărare, facem din răscumpărare 
o cestiune de încredere. 

Am avut deja Banca de București în Consiliul de Miniștri, nu mai voim 
s-o vedem și astăzi. Conservatorii au avut întâi „răscumpărarea“ în 
programa lor, încât noi suntem naşii şi „nașul botează, nașul cutează“. 

O spunem deci din esperienţă că e gheșeft la mijloc, gheșeft infect, 
gheșeft ă la Banca de Bucureşti. 

Cel mai mare rău din toate e că statul nu devine proprietar al drumurilor 
de fier, ci împarte acest titlu cu mii de acţionari cari vor pretinde ca să li se 
plătească anuităţile nouăzeci de ani de-a rândul, încât de mai nainte va fi 
pricină de gâlceavă între statul român și acei acţionari cari nu vor voi să-şi 
preschimbe acţiile pe titluri de ale statului. Acești acţionari vor veni 
totdauna înarmaţi cu teşcherele nemțeşti de protecţie extraordinară, fiecare 
din ei va fi statul german personificat și nu ne vom putea mocarisi de ei 
pentru că îndărătul lor vor fi un milion de baionete şi principele de Bismark 
pe deasupra. 

În discuțiunea aceasta „Presa“ ne adresează următoarele cuvinte bine 
simţite: 


Combaterea lor nu are de ţintă proiectul supus Corpurilor legiuitoare şi guvernul 
propuitor. În această privinţă ne place a recunoaşte francheța ziarului „Timpul“, care 
declară că este în principiu pentru răscumpărare, adăogând câteva rânduri mai jos că 
nu are însă încredere în cei însărcinaţi cu această operaţiune. Declaraţiunea este, o 
repetăm, plină de o sinceritate de care suntem fericiţi a lua act; se va ști astfel de ce 
acest ziar combate proiectul răscumpărărei în coloanele sale, precum se va ști 
totdodată de ce oratorii cari aparțin partidului reprezentat prin acest organ combat 
proiectul în Corpurile legiuitoare; va rămânea numai ca națiunea să aprecieze un 
partid care îşi face o armă pentru combaterea guvernului dintr-o cestiune eminamente 
națională, de care depinde dezvoltarea economică a țării şi ușurarea finanţelor sale. 


După șirurile noastre de față organul marelui om de stat ştie de ce am 
pus cestiunea de încredere înainte de toate. Precedentul frumos al Băncii de 
Bucureşti ne face într-adevăr să nu dăm crezare argumentaţiunii încifrate a 
guvernului, pe care voim s-o descifrăm ca să nu iasă din ea negustoria lui 
Nastratin. Pe lângă statul proprietar rămân ca proprietari toţi aceia cari vor 
prefera a-și ţinea acţiile și a-şi lua dividentele în curs de nouăzeci de ani. 
Acești oameni vor putea fi membri în adunarea generală, membri în 
reprezentațiunile acestor adunări, c-un cuvânt vor avea parte la toate: şi din 
coş grăunţe și din făină parte și din traistă merinde, adecă cuiul lui Pepelea 
în casa românului. 

Dar numai acestea sunt inconvenientele? Nu mai departe decât acum un 
an, „Românul“, acuma aprig susţiitor al răscumpărării, scria pe atuncea 
următoarele: 


Printr-o construcţiune deplorabilă şi printr-o administrațiune prea adesea 
nenorocită, societatea acţionarilor a reuşit a-și atrage procese care se urcă până astăzi 
la o sumă fabuloasă. Pretensiunile formulate până astăzi numai în contra Societăţei se 
urcă, ni se spune, la peste 25 milioane și în fiecare zi nasc noi procese, noi 
pretensiuni de milioane. 

Aceste procese sunt de trei categorii. 

Întâi, procesele de espropriare, care se urcă la câteva milioane și se pierd toate de 
Societate. La finele anului trecut Societatea a pierdut un asemenea proces de peste 
500.000 lei ce-l avea cu orașul Severin. 

Vin apoi procesele cu subintreprenorii din timpul construcţiunii, procese care 
iarăşi se urcă la o sumă foarte însemnată. 

În categoria cea mai grea intră în fine procesele de inundări. Câteva cuvinte de 
lămurire sunt neapărate în privirea acestei ultime categorii de procese. În timpul 
construcțiunii se cercau pe mai multe puncte ale liniei rembleuri însemnate, spre a da 
căiei panta trebuincioasă. Aceste rembleuri treceau în unele locuri prin câmpii supuse 
revărsărilor de ape. Guvernul, care trebuia să aprobe planurile liniei, n-a voit să 
autorize rădicarea acelor rembleuri decât cu condiţiunea de a se face podeţe la distanţe 
scurte, spre a permite răpedea scurgere a apelor, deoarece altfel, la fiecare inundare, 
rembleurile ar fi fost ca nişte zăgazuri ce ar fi oprit apele și ar fi adus mari pagube 
proprietăților învecinate. Direcţiunea societății n-a voit însă a ţinea seamă de ordinile 
guvernului şi a rădicat rembleurile fără a face toate podeţele de scurgere cerute. 
Atunci guvernul, prin adresă formală, a declinat orice responsabilitate, declarând că 
toate daunele ce ar rezulta din refuzul societății de a se conforma cererilor lui vor 
privi pe Societate, adică fondul de construcţiune, iar nicidecum venitul esploatării. 
Ceea ce prevăzuse guvernul nu a întârziat a se întâmpla. Mii şi mii de pogoane fură 
inundate din cauza rembleurilor liniei ferate și proprietarii, păgubiţi șiruri întregi de 
ani, începură a intenta Societăţii procese, cerând despăgubiri nenumărate, cum se face 


în asemeni ocaziuni. Aceste procese sunt cele mai grele pentru fondul construcţiunii 
şi, ceea ce este şi mai grav, Societatea le pierde regulat pe toate, cum pierde și pe 
cele din celelalte două categorii. 

Pretensiunile rădicate în contra Societăţii sub această formă se urcă până astăzi la 
multe milioane și nu se ştie unde se vor opri. Sentinţele date de tribunale asupra 
acestor pretensiuni stipulează anume că despăgubirile se vor plăti din fondul de 
construcțiuni, adică din averea proprie a Societăţii. 

Situaţiunea Societăţei căilor ferate s-a agravat dar foarte mult din punctul de 
vedere material de anul trecut, de când s-au început negocierile de răscumpărare 
până astăzi. 


lată dar că „Românul“ de acum un an arată ce fel de cestiune este cea 
eminamente naţională de care depinde dezvoltarea economică a ţării şi 
ușurarea finanţelor sale, după cum se rostește „Presa“. 

De aceea — considerând elementele din cari sunt compuși roșii și 
împrejurarea agravantă a fostei Bance de București — repetăm că facem din 
încredere cestiunea principală. Răscumpărarea, ieri rea şi azi bună, nu prea 
încape în mintea omului. Apoi mai ştim că nici diavolul biserici face, nici 
roşii au adus vrun bine în ţara aceasta, încât îndărătul răscumpărării s- 
ascunde, după chiar opinia d-lui Dim. Sturza, propuitorul, un dezastru 
financiar. 


€ 


DESPOT VODĂ 


DRAMĂ ÎN CINCI ACTE DE VASILE ALEXANDRI 
[2 noiembrie 1879] 
Puţini, și anume aceia cari se ocupă cu istoria patriei ştiau povestea 
romantică a lui Iacob Eraclid Despot, a unui aventurar atât de fin încât a 
fost în stare să facă pe un om serios precum era Carol V, împăratul, să-i 
întărească un arbore genealogic al cărui începători sunt însuși bătrânul 
Jupiter, zeul zeilor din Olimp, şi muritoarea Alcmene. E drept că Jupiter 
însuşi nu figurează în arborele genealogic, dar e pus ca începător al 
neamului ilustru al Eraclizilor un erou al Iliadei lui Omer, Tlepolem, fiul lui 
Ercule, deci nepot de fiu al lui Jupiter, care, oștindu-se împreună cu ceilalți 
elini asupra Troadei, a fost omorât de Sarpedon, asemenea un fiu al lui Joe 
şi al Laodameei. 


Astfel începutul istoriei lui Iacob Eraclid Despot se petrece sub zidurile 
Troadei între descendenții direcţi ai lui Jupiter, iar sfârșitul în Moldova sub 
buzduganul lui Tomșa, după cronică, sub pumnalul lui Ciubăr Vodă, după 
dramă. 

Varga magică a poetului ne face să ne trezim în adâncul vremilor 
trecute, în timpul când uriașul trunchi al neamului Mușatin, în a cărui 
umbră Moldova crescuse mare și puternică, era suplantat prin figura 
îngrozitoare a lui Petru Stolnicul sau Alexandru Lăpuşneanu după cum se 
numi el singur. 

Într-adevăr rău trebuie să fi căzut Moldova dacă după moartea celui din 
urmă Mușatin — Ștefan VII, care avea încă o oaste de 40.000 de oameni — 
Alexandru Lăpuşneanu n-a mai putut rezista nici mercenarilor lui Despot. 
Deodată cu stingerea dinastiei moldoveneşti, ale căreia drepturi nu le mai 
moştenea decât o femeie, Ruxandra, doamna lui Lăpușneanu, s-a stins și 
puterea vestitului regat al Moldovei, încât reizbucnirea timpilor eroici sub 
Ionașcu Vodă nu e decât cea din urmă revînviere a vechiului foc de vitejie 
care inspirase atâta temere marilor puteri dimprejur. 

În acei timpi deci în care, după căderea dinastiei legitime, începuse o 
adâncă descompunere socială, ne duce muza lui Alexandri, care-și alege 
drept obiect pe cel mai romantic tip de vânător de coroană, care, c-un 
închipuit arbor genealogic în buzunar, c-o închipuită înrudire cu neamul 
Muşatin, cu închipuite drepturi la tron, ajunge să răstoarne pe Vodă 
Lăpușneanu. Drama lui Alexandri ne aduce deci înaintea ochilor pe 
Lăpușneanu însuși, pe Doamna Ruxandra, pe aprigul Tomşa, pe Vornicul 
Moţoc și ne pune pe pământul sfânt al străvechei Suceve. 

Suceava! E drept că același râu al Sucevei curge la aceeaşi poală de deal 
şi astăzi, dar castelul vechilor Domni e o ruină, biserica Mirăuţilor chiar şi 
strămoșii generaţiei actuale o ştiu tot ruinată ca o moaște de piatră din 
vremea lui Alexandru cel Bun, iar pe ulițele acelui oraș, mare odată, mic 
astăzi, te împiedici numai de câte-o piatră de mormânt, care servește drept 
pavaj. Și, ca un semn ce mult le priește românilor constituţia și liberalismul 
modern, acolo unde se sfătuiau odinioară pârgarii şi şoltuzul Sucevei dezbat 
azi în limba nemţească consilieri jidani, iar sucevenii înșiși aleg astăzi în 
Parlamentul din Viena, cu voturi cumpărate pe bani, pe evreul Offenheim, 
atât de cunoscut prin onestitatea manipulaţiunilor sale financiare. O 
tempora, o mores! 


Poemul dramatic al lui Alexandri face să răsară înaintea ochilor 
sufletului nostru o epocă de decadenţă deja, dar în care se iveau încă, ca 
niște copaci străvechi, acele frumoase și nobile nume cu-a căror încetare 
românii au încetat de a fi mari. 

Despre dramă însăşi puţine avem de spus. E fără nici o contestare drama 
cea mai bună care s-a scris în limba noastră, plină de acţiune, ici de 
puternice, colo de gingașe simţiri, dar, pe deasupra tuturor calităților 
acestora, versul și limba privighitorii de la Mircești răpește auzul şi 
simţirile. Chiar dacă n-ar exista figuri dramatice atât de genial desemnate ca 
aceea a lui Ciubăr Vodă, cu atât de energice conture ca aceea a lui Tomșa, ar 
fi de ajuns ca farmecul neînvins și pururea învingător al limbei lui 
Alexandri să răpească pe auditori. Şi dacă caracterul lui Despot chiar e mai 
mult o figură de roman decât de dramă, el totuși, prin complicațiile la care 
dă loc, face să răsară toate caracterele celelalte ale dramei. 

Pe lânga energia rară a pasajelor dramatice, înălțimea și dulceața 
pasajelor lirice ale dramei fac din acestea niște adevărate pietre scumpe ale 
literaturii române. În aceste pasaje s-aud glasurile luncii de la Mircești şi se 


pare c-auzi 
„Pe ale îngerilor arfe lunecând mărgăritare“. 


Astfel cel mai fericit şi mai mare reprezentant al generaţiei trecute 
adaogă în fiece an câte o nouă coroană de laur la gloria sa crescândă și 
creşte el însuși prin pustiul intelectual dimprejurul lui, ca şi copaciul bătrân 
din legenda sa Țepeș și stejarul care 

„Cu cât pustiul creşte în juru-i și el crește“. 

Despre jocul actorilor nu putem asemenea vorbi decât cu laudă. Au 
făcut tot ce le-au stat prin putinţă ca să interpreteze cât de bine pe un autor 
care e drept că e un uriaș alături de ei. 

Pe lângă silințele vrednice de toată lauda a unor tineri cu talent adevărat 
s-au adaos apoi și o deosebită îngrijire în înscenare, în învăţarea rolurilor, în 
ensemble, încât ni s-a dat dovada că îndată ce toți actorii își știu rolurile 
bine pe dinafară și mișcările pe scenă stau în strânsă legătură, chiar o piesă 
cât de grea se poate juca fără a se pierde prea mult din intenţiile autorului. 
Nu în același grad ne-au plăcut reprezentantele rolurilor femeiești. 
Mijloacele fizice ale domnișoarelor cari au jucat în această piesă sunt 
insuficiente pentru reprezentarea unor situațiuni tragice. 

Costumele erau splendide, iar decorurile de căpetenie, cari au servit 
întâi la reprezentarea Curţii lui Neagoe Vodă Basarab, sunt, precum se știe, 


executate sub îngrijirea artistică a d-lui Odobescu și reprezintă arhitectura 
bizantină astfel cum ea e păstrată în biserica de la Curtea de Argeş și în alte 
monumente ale veacului nostru de mijloc. Ele sunt splendide. 

Dar, în sfârşit, orice obiecţiuni am avea de făcut, ele cată să înceteze 
faţă cu întregul artistic răsărit din lucrarea măreaţă a autorului și din jocul 
îngrijit al actorilor. 

După cât auzim reprezentaţia de miercuri a dramei Despot Vodă s-a 
făcut nu numai în urma unei cereri generale a publicului, ci și a unei dorinţe 
deosebite a M. S. R. Doamnei, care a onorat spectacolul cu prezenţa sa. 
Înălțimea Sa regală aflându-se încă în străinătate arătase cel mai viu interes 
pentru scrierea marelui poet, care face epocă în istoria teatrului naţional. 

Epocă da, însă o epocă atât de izolată ca şi însuşi Alexandri în timpul de 
față, căci, precum nimeni nu s-a aflat în trecut care să se poată asemăna cu 
el, viitorul, judecându-l după capetele de azi, promite și mai puţin de-a 
produce urmași cari să umble pe cărarea săhastrului de la Mirceşti. 

Persoane onorabile, pentru cari avem cea mai deosebită stimă și 
afecțiune şi cari fac parte din partidul conservator, s-au găsit atinse de 
incorectitudinile de formă din primul București al „Timpului“ de miercuri 
31 octomvre, incorectitudini cari, parte din aprețiarea pripită a 
împrejurărilor, parte sub impresia neîncrederii pe care răscumpărarea căilor 
ferate o inspiră țării întregi, au ajuns până la o aserțiune eronată, dacă 
expresiile se cumpănesc după justa lor valoare lexicografică. 

Dacă pe de o parte retragem cuvinte prea aspre pentru obiectul ce ele 
voiau să însemneze, ne grăbim şi mai mult a retrage o espresie 
contradictorie activității şi licuidațiunii cu totul corecte a Băncii de 
Bucureşti. Banca n-a „mofluzit“, ci a licuidat din contra, restituindu-se 
fondurile depuse de membrii ei și neintervenind nici cea mai mică 
iregularitate în activitatea ei. 

În genere vorbind, apreciarea asupra unui institut de credit care, de-ar fi 
contribuit sau nu la răscumpărare, își păstra caracterul său neutral, a fost, o 
recunoaștem, mai mult decât aspră, de vreme ce după natura lui era 
accesibil de orice operaţiuni financiare, deci şi de răscumpărarea acţiilor 
căii ferate. Dacă se mai ţine în seamă că mai ales cuvintele mai vechi ale 


lexiconului nostru, ca de es. espresia turcească „mofluz“, au astăzi mai mult 
un înțeles ironic decât exact, pe când noţiunea exactă de insolvabil e 
însemnată prin espresia modernă „falit“, ni se va ierta şi mai lesne această 
întrebuințare nervoasă a vorbii, pe care cu dragă inimă o retragem, rămâind 
ca asupra fondului discuţiunii să urmăm şirul argumentării de până acum. 

Inamici a oricărei logomahii, adică a oricărei certe pentru cuvinte, iar nu 
pentru adevăruri, contrarii şi amicii politici ne vor găsi accesibili şi gata de- 
a rectifica marginele noțiunilor întrebuințate cu cea mai mare exactitate 
lexicografică. 

În articolul nostru asupra „Băncii de Bucureşti“ se strecurase ideea că, 
după intențiunea unora din fondatorii acelei bănci, ea era menită să 
negocieze răscumpărarea drumurilor de fier. Această idee se răspândise prin 
împrejurarea că banca s-a creat în momentul în care guvernul conservator 
negocia răscumpărarea unei părți din căile ferate ale societății acţionarilor şi 
că ea a licuidat îndată ce proiectul de răscumpărare a fost respins. Am 
rectificat deja această aserțiune şi ne grăbim a da şi mai mult temei 
retractării noastre publicând următoarea scrisoare pe care o primim de la 
prințul Al. B. Ştirbei: 


Domnule redactor, 

Un articol al ziarului d-voastră din 31 octomvrie asupra Băncii de Bucureşti a dat 
ocazie jurnalului „Presa“ a face apel la mine ca la unul care a făcut parte din membrii 
fondatori şi administratori ai acestei bance, ca să arăt dacă: Banca s-a creat cu scopul 
anume de-a cumpăra acţiuni de drumurile de fier şi a le revinde statului, dacă a fost 
vorba măcar de-a cumpăra aşa acțiuni, dacă Banca a posedat vreodată o singură aşa 
acțiune și dacă ea nu s-a desfiinţat numai din cauza începerii răzbelului între Turcia și 
Rusia. 

Mă crez dator, în urma acestui apel, a declara că este cu desăvârşire inesactă 
aserțiunea că Banca s-a creat cu scopul anume de a cumpăra acţiuni de drumuri de 
fier. Mai declar că, pe cât a funcţionat Banca, cu toate că ar fi fost în drept să 
speculeze asupra a orice efecte publice fără ca să fie, pentru aceasta, bănuită de a 
lucra în paguba statului, n-a cumpărat nici o acţie, nici o hârtie a Societăţei căilor 
ferate române. Criza din 1876, care a adus cădera Societăţii financiare, a Băncei din 
Brăila și a altor case, a descurajat pe fondatori și a făcut să înceteze operaţiile Băncei 
de Bucureşti. Licuidarea s-a hotărât, s-a și făcut cu 105. 


Cu toate că am o mare aversiune pentru asemenea polemice și cu toate că ați dat 


drept a simţi fondatorii acelei bănci, mă crez dator și în drept a vă declara că aţi fost 
cu totul greşiți în aprețierile dv. și a adăoga că deplor asemenea polemice, cari nu pot 
avea alt rezultat decât acel de a stinge orice încredere în oamenii cei mai onorabili și a 
ne face să fugim de orice întreprindere folositoare creditului nostru, lăsând toate 
instituţiunile de asemenea natură în mâinile străinilor. Deplor cu atât mai mult acest 
sistem de polemică cu cât, prelungindu-se de mai mulți ani, el a adus fatalul și tristul 
rezultat că ţara nu mai are nici o credință, că s-au slăbit toate coardele energiei 
caracterului public; de aceea și opiniunea publică și-a pierdut toată vitalitatea ei, 
nemaiavând nici o acţiune pentru a îndrepta adevăratele rele de cari suferim. 

Primiţi etc. 

Alex. B. Știrbei 
București, 3 (15) noiemvre 1879. 


Frumoase într-adevăr şi juste sunt apreciațiunile pe care principele 
Știrbei le face asupra urmărilor polemicei ziaristice, numai ni se va permite 
a adăoga că nici inventorii sistemei nu suntem, nici n-am găsi-o proprie 
întru apărarea intereselor publice dacă pana noastră n-ar fi adeseori mânată 
la această estraordinară asprime de unitatea fenomenelor din viața noastră 
publică. 

Rugăm numai a se considera că de ex. ziarul „Românul“ acum câteva 
luni îl numea pe d. Cogălniceanu sustractor şi trădător şi azi îl vedem 
ministru de interne într-un cabinet roșu, rugăm a se considera că acum 
câteva luni „Presa“ compara pe roşii cu Hödel și Nobiling și că azi același 
d. Boerescu e ministru de esterne într-un cabinet roșu, apoi că un om care a 
scris pascuiluri asupra M. Sale Domnului a fost decorat cu medalia Bene- 
Merenti tocmai pentru acele pascuiluri, că şeful republicei de la Ploieşti a 
fost în urmă la mare vază şi consideraţie, ba însărcinat chiar cu paza 
siguranţei publice ca prefect de poliție, şi cerem a ni se spune dacă aceste 
împrejurări, cari neapărat cată să vicieze caracterul public, au contribuit 
mult la împuternicirea coardelor lui şi la reînălțarea încrederii. 

În acest vălmăşag avem cel puţin meritul de a voi să spunem adevărul, 
câteodată concedem că într-o formă prea crudă, și de a voi să ne 
recunoaștem erorile cu aceeași sinceritate cu care le comitem, de a rectifica 
deci şi în fond şi în formă oriunde am trecut peste marginele adevărului. 

Mănţinem însă în favorul nostru justificarea că, dacă în cazul special al 
Băncii n-am avut dreptate, în privirea unităţii fenomenelor din viaţa noastră 
publică nu suntem fără oarecare drept, pe care-l relevăm mai la vale. 


Îndată ce aceste esplicaţiuni au fost date atât asupra formei cât şi asupra 
fondului, este de datoria noastră cătră istoria acestor din urmă ani ai vieţii 
noastre politice de-a afirma că, prin faptul participării d-lui Boerescu, fiind 
încă ministru, la fondarea unei bănci, a trebuit a se nască în Consiliul 
Miniştrilor conservatori o discuţiune formală asupra incompatibilităţii ce 
s-a născut că există între funcțiunea de ministru şi aceea de membru 
fondator și activ al unui mare stabiliment de credit. 

Singurul lucru incorect — alegem espresia lexicală cea mai adecuată 
din toate — era participarea unui ministru în asemenea asociaţiune. Deie-ni- 
se voie a releva în treacăt că e un espedient foarte uşor, deși nu 
recomandabil, cel întrebuințat de d. Boerescu şi de „Presa“ față cu 
„Timpul“ de-a voi să prefacă simpla asociere a capitaliştilor la un institut de 
credit în solidaritatea acelor onorabile persoane cu rolul d-sale ca ministru 
şi cu intenţiile d-sale personale. 

În ce consistă dar incorectitudinea? Primo: statutele băncilor, ca acelea 
ale oricăror societăţi anonime, trebuiesc, după lege, aprobate şi prin urmare 
controlate de Consiliul de Miniștri. Cum dară aceeași persoană (în cazul 
nostru d. V. Boerescu) putea a fi totdeodată și ministru şi fondator al acestei 
societăți comerciale, adecă controlator şi controlat? Al doilea: Banca de 
Bucureşti putea la orice moment — afară chiar din chestia răscumpărării 
drumurilor de fier — să facă operaţiuni de bani cu statul. Aci dar era să fie 
de nu ciocnire, cel puţin contrarietate de interese. Banca — în calitate de 
comerciant — ar fi cătat să puie un preţ cât de scump serviciilor sale, statul 
să le ia cât se poate de ieften. Cum dar aceeași persoană putea să-și împace 
datoriile și interesele sale în astfel de împrejurări? Ca fondator și mare 
acţionar al Bancei, poate ca membru chiar în consiliul de administraţie, căta 
să apere interesele stabilimentului de credit, ca ministru era obligat a 
sprijini tezaurul public. 

Se poate ca sentimentul acestei incompatibilități să nu fie atât de 
general încât să se poată cere recunoașterea lui ca principiu în genere exijat 
de opinia publică; sigur este asemenea că d. Boerescu n-a înţeles această 
incompatibilitate şi că, nu mult timp, după refuzul colegilor săi de-a aproba 
statutele unei instituţiuni în care un ministru activ era fondator, d-sa şi-a dat 
demisiunea din minister, deși nu putem ști dacă acesta a fost singurul motiv 
al demisiunii d-sale. Amintim în treacăt că alta a fost atitudinea altor 
persoane fondatoare a Băncii de Bucureşti, căci de ex. d. G. Gr. 


Cantacuzino şi-a şters numai decât semnătura dintre fondatorii acelei 
instituțiuni de credit și a rămas ministru de finanţe. 

Nu credem că se va tăgădui aceasta. Martorii sunt prea numeroși și prea 
înalt puși ca să li se poată da o dezminţire și se pot invoca cele mai auguste 
mărturii în cauză. 

Am crezut de trebuință a releva aceste împrejurări pentru a restabili 
deosebirea între rolul cu totul corect al Băncii de București şi între cel, nu 
tot atât de corect, al fostului și actualului ministru de esterne. 


€ 

Primim de la d. Fleva următoarea scrisoare interesantă: 


Domnule redactor, 

În revista ziarului „Timpul“ de la 30 octomvrie citesc următoarele rânduri: 

„Logic vorbind, înțelegem pe roșii, oameni cari n-au nimic, sau săraci, sau 
scăpătaţi, cari vor să facă avere prin mijlocul statului. Aşa, de esemplu, d. Fleva este 
geambaș de cai, arendaș neplatnic a mai multor moșii ale statului, deschide biurou de 
împământenire ş.c.].“. 

Vă întreb: La atâta sărăcie de argumente ați ajuns încât în polemica d-voastră să 
nu găsiți alt mijloc de luptă decât acel al personalităților? Şi atât de puţin luați în 
serios misiunea ziaristicei şi pe public încât să nu îngrijiţi măcar a vă asigura de 
exactitatea informaţiunilor d-voastră când voiţi a ataca personal pe cineva? 

Ziceţi că sunt sărac; dar de când sărăcia este ea oare o crimă sau o ruşine? Şi, 
dacă sunt sărac, păgubit-am cu vreun ban pe cineva? Şi care partid, în cel roşiu sau în 
cel conservator, se găseşte mai mult acea sărăcie poleită cu averea altuia? 

Mă faceţi geambaş de cai. Atâta oroare vă face d-voastră acest nobil animal încât 
să considerați ca un vițiu această pasiune, care în toate țările este considerată ca 
folositoare? 

„Sunt arendaș neplătitor a mai multor moșii ale statului“. De ce nu arătaţi, vă rog, 
atât acele moşii şi mai ales sumele ce datoresc? Dacă v-aţi fi dat osteneala a cerceta 
registrele publice de la Administrațiunea domeniilor, aţi fi văzut că moşiile cele multe 
ce țiu cu arendă se reduc la moşia Căldăraru, cu 14.000 lei pe an, moşie în care foştii 
arendaşi s-au ruinat şi în care, cu toate piedicele ce am avut și eu, totuși mă găsesc la 
zi cu plata câștigurilor. Consultând aceste registre aţi fi putut constata asemenea în 
care partidă se găsesc mai mulți păsuiţi în paguba statului, între nobilii conservatori 
sau între mojicii radicali. 

Cât despre afirmarea d-voastră că am deschis un biurou de împământenire, 
insinuând că aș putea face un trafic din datoria mea de mandatar al ţării, eu stimez 
prea mult pe concetățenii mei ca să bănuiesc că s-ar găsi în orice partidă un român cu 


suflet atât de jos și vă desfid să citați o singură persoană care să fi îndrăznit a se 
prezenta la mine cu asemenea propuneri. 

Îmi place a crede, d-le redactor, că cel puţin în astă ocaziune nu veţi împinge 
sentimentul nedreptăței d-voastră către mine până a refuza publicarea acestor rânduri 
în cel dântâi număr al ziarului d-voastră. 

Primiţi asigurarea considerațiunii mele, 

Nicolae Fleva 

2 noiemvrie 1879 


Părându-ne bine deocamdată că, deşi d. Fleva pierde cu moşia statului 
Căldăraru, totuși negustoria de cai ridică pagubele acestea, cari se traduc 
într-un folos net al statului, lăsăm de-o parte toate dilemele psihologice și 
întrebările pe cari d. Fleva şi le pune, căci a răspunde la ele ar însemna a ne 
substitui proorocilor partidului roşu și a uzurpa drepturile câştigate ca 
învăţător al partidului de către d. C.A. Rosetti. 

O singură observaţie: Biuroul de împământenire i-l atribuie d. N. Fleva 
nu noi, ci „Ștafeta“ din laşi. 

Primo: „Ștafeta“ ca organ liberal şi guvernamental, ni se părea că nu va 
putea aduce o calomnie asupra unui deputat asemenea liberal și 
guvernamental; 

Secundo: „Ștafeta“, ca organ special evreiesc, era în stare de a fi bine 
informată. 

Am zis în numărul nostru penultim că unitatea fenomenelor din viața 
noastră publică ne mână condeiul adeseori la deosebită asprime și într-adins 
punem considerația aceasta înainte pentru ca cele ce vom povesti să nu ne 
împingă la espresii, pe cari am voi să le evităm, nu din cauză că cei cărora 
le-am adresa asemenea cuvinte nu le-ar merita, ci pentru a mănţinea o 
atitudine rece în discuţie. 

Fiindcă era un sâmbure de adevăr în articolul nostru asupra Băncei de 
Bucureşti, organul personal al d-lui Boerescu, „Presa“, ajunge până la a 
nega existența partidului conservator și a afirma, se înțelege, „Centrul“, 
care, precum știe lumea și vileagul, nici nu există, căci nu credem că d. 
Boerescu împreună cu fratele d-sale și încă vrun prieten din copilărie să fie 
de ajuns pentru a constitui un partid. 


Dar poate că tăria marelui partid al Centrului să fie în principii, și nu s-a 
văzut aceasta până acum. Nu știm de ce, gândind la d. Boerescu, nu la 
Centru, care în cazul cel mai bun era o superfetațiune, iar azi a rămas o 
idee, ne aducem aminte de povestea drumului ce l-au făcut împreună un 
turc, un călugăr și un popă. Când era soarele la prânzul cel mare s-așezară 
câteşitrei călătorii la umbra unui copaci și-și puseră dinaintea lor merindele, 
turcul un arm de miel, călugărul pește şi vin, popa pasărea cea mai bună a 
ţiganului, căci acesta, fiind întrebat de nașu-său ce păsăre să-i gătească de 
mâncare, răspunse că „aşa pasăre de bună ca purcelul nu-i alta“. Câteşitrei 
se poftiră reciproc d-a mânca şi din merindele celorlalți. Călugărul postea, 
deci nu putea să ia nici din miel, nici din pasărea cea mai bună. Turcul era 
oprit prin lege de-a bea din vinul călugărului și de a atinge chiar din pasărea 
popii. Numai părintele s-apucă și de peştele şi de vinul călugărului și de 
mielul turcului, încât acest din urmă observă cu bunomie: „Hai popo hai, 
bună lege ai“. 

Așadar când conservatorii sunt la putere taica părinte poate fi ministru, 
căci nu-l împiedică principiile; când sunt roşii pe scaune idem. În orice caz 
— chiar dacă am admite că asemenea principii pot esista — ele cată să fie 
foarte elastice. 

* 

Unul din aceste cazuri de elasticitate al principiilor îl relevăm 
numaidecât. 

Ziarul „Presa“, sau mai bine zis d. Boerescu, marele om de stat precum 
singur se califică, se plânge acum câteva zile în urma pretinsei demisiuni a 
d-lui Brătianu, îndemnându-l „a învinge chiar zdrobirile inimei sale și a 
merge înainte“. Noi întrebăm la rândul nostru pe constituționalul redactor și 
proprietar al „Presei“ până unde crede că e patriotic şi constituţional pentru 
un ministru „de a merge înainte“? 

Când d. Boerescu ca ministru de externe în cabinetul Catargiu încheie 
un tractat de comerciu cu Austro-Ungaria colegii săi de astăzi îl tratau de 
vândut lui Andrassy. Noi nu ne vom servi de asemenea expresiuni la adresa 
d-lui Brătianu, ci vom spune pur şi simplu că, prin politica sa nefastă, a 
pierdut Basarabia; a sacrificat viaţa a vreo 15.000 de români fără ca mai 
întâi să se fi gândit de a lua garanţiele cerute contra rezultatelor negative ce 
a obținut. 

Apoi d-sa a umilit armata cu ocuparea Arab-Iabiei, pe când nu era 
păzită decât de vreo zece soldaţi ruși și, mai târziu, când rușii înaintau cu un 


regiment de cazaci, d-sa a ordonat soldaţilor noștri să se retragă, care s-au 
retras ruşinați și indignaţi de nedibăcia guvernului d-lui Brătianu. 

Comisia europeană de delimitare s-a întrunit în sfârşit și, fiindcă d. 
Brătianu, prin pripirea sa simulată sau adevărată, a prejudecat cestiunea 
punctului Arab-Tabiei, acea comisiune, după cât auzim, nici nu s-ar fi 
ocupat de acest punct, ci a stabilit discuţia formală numai asupra podului de 
peste Dunăre, indiferent care ar fi punctul unde se va așeza, numai potrivit 
să fie. 

Toate acestea pentru că d. Brătianu n-a ştiut să adaste hotărârea Europei 
mai înainte de a face un act prin care să pierdem simpatiile chiar ale acelei 
puteri pentru care făcusem atâtea sacrificii. 

Dar chestiunea ovreilor, dar pretinsa răscumpărare a căilor ferate cu 
perspectiva de a rămânea sub juridicțiunea străină; dar demoralizarea 
dinăuntru şi scepticismul care se întinde asupra ţării întregi prin cutezarea 
cu care se dispune de averea statului, de munca şi sudoarea contribuabililor 
în interesul esclusiv al clienţilor săi, toate acestea, după „Presa“, sunt 
nimicuri şi d-nu Brătianu trebuie „să meargă înainte, neascultând decât 
vocea raţiunei ca să ducă până la capăt împlinirea misiunei sale“. 

Frumoasă rațiune! Felicităm pe d. Boerescu pentru înaltele și 
patrioticele sale aspiraţiuni. D-sa e liber negreşit de a se face astăzi solidar 
cu aberaţiunile politice ale colegului său de la Lucrările Publice şi cap al 
ortalei roşii. Noi însă, care nu avem pretenţiunea de a fi iluştri oameni de 
stat, credem cu nestrămutare că una singură din faptele ce enumărarăm mai 
sus ar fi de ajuns ca să facă pe un ministru conştiincios a nu mai ţine în 
mână un minut măcar cârma țării. Dar diapazonul pudoarei d-lui Brătianu 
este ridicat la o așa înălțime că d-sa nu va consimţi niciodată a părăsi 
puterea din mână şi va merge înainte precum îl îndeamnă d. Boerescu, spre 
a aduce negreşit şi alte fatalități pe capul acestei nenorocite și mult 
răbdătoare ţări. Cel puţin, dacă organele guvernamentale scuteau persoana 
domnitorului de orice amestec în comedia ce s-a jucat şi de astă dată cu 
demisiunea simulată a d-lui Brătianu, dar nici acest tact nu au avut, ci au 
împins cutezarea până a imputa domnitorului faptele d-lui Brătianu și astfel 
au pus pe gânduri pe orice român care se îngrijaşte de viitorul țării sale. 

* 

Dar să lăsăm „Presa“, care mai ieri-alaltăieri compara pe roșii cu Hodel 

şi Nobiling și azi îi tămâiază, și să venim la un lucru care mărturisim că ne- 


a adus multă veselie. În numărul de ieri „Românul“ face paralelă între 
istoria partidului roșu şi istoria partidului conservator din România. 

Istoria partidului roşu „Românul“, foaia d-lui C.A. Rosetti, o începe cu 
Tudor, cu domnul Tudor de la Mehedinţi. 

Se vede că onor confraţi uită că Tudor s-a ridicat cu Mehedinţul în 
contra grecilor, iar nu în contra boierilor. Rolul d-lui Brătianu de liberator al 
Orientului creștin, însă pe pământ românesc și cu banul românului, îl juca 
pe atunci nu Domnul Tudor, ci Alexandru Ipsilante, un agent al Rusiei, iar 
Tudor se ridicase contra acestui membru al partidului naţionale liberale. 

Domnia fanarioţilor, după acte autentice atât din Moldova cât și din 
Ţara Românească, au căzut prin boieri, cari, îndată ce le-a dat mâna, au 
înlăturat prin mijlocirea puterii turceşti și pe Cârjalâii lui Pasvantoglu și 
risipiturile de haiduci ale lui Cara George și pe eterişti și au reînfiinţat 
domnia națională. 

Dar să-i lăsăm pe boieri în pace. Nici sunt faţă să ne răspunză, nici 
partidul conservator de astăzi nu are a face nimic cu ei, precum nici d-nii 
Giani, Fleva, Carada n-au a face cu liberalismul lui Tudor, care era român 
numai prin statul personal, ci şi prin origine, titlu la care nu pot aspira nici 
membrii partidului roşu, nici şeful lor d. C.A. Rosetti. Dacă în timpul lui 
Tudor am fi văzut cine răspunde la numele citate mai sus, cine ştie ce 
Cârjalâi de ai lui Pasvantoglu ne-ar fi ieşit înainte! 

Partidul conservator de astăzi are cu totul altă ţintă. Pe când boierii cei 
vechi căutau a-şi întări prerogativele lor mai cu seamă, întru cât erau 
conservatori, partidul conservator de astăzi, față cu generala lipsă de 
caracter a vănătorilor de funcţii și de portofolii, față cu spiritul minciunii, 
duplicităţii şi pişicherlâcului care amenință a dizolva societatea română, a 
căutat şi va căuta ca în marginile Constituţiei și prin legi organice să dea o 
mai mare tărie autorității statului. Ideea statului, ca a unei instituţii 
neapărate pentru ca tendinţile egoismului personal și de partid să nu facă 
imposibil traiul la un loc a câtorva milioane de români, ideea statului faţă cu 
corupţiunea și tendinţele rele ale societății moderne, iată ceea ce partidul 
conservator şi-a propus a apăra şi ceea ce apără. 


È 

Mare supărare am cauzat prin destăinuirile noastre asupra răposatei 
Bănci de București organul marelui om de stat. Mărturisim că regretăm 
aceasta pentru dânsul. Partizani ai preceptului filozofic că „adevărul, 
producă scandal chiar, trebuie să se zică“ şi crezând sincer că, în starea de 
disoluție morală în care se zbate societatea noastră, adevărul spus fără 
înconjur rămâne singurul remediu ce i s-ar mai putea administra cu oarecare 
sorți de reușită, am făcut greşala de a aplica remediul acesta într-o doză prea 
mare, într-un chip prea pripit, fără să ne mai gândim a pune mănuși, adică 
am luat lucrul răzășeşte — sau mocănește, cum zice organul nobilului partid 
şi al marelui bărbat de stat. A fost o naivitate din partea noastră. Așa este, 
adevărul trebuia să-l spunem, însă trebuia să-l spunem în altfel, mărturisim, 
nu cu naiva sinceritate, cum am făcut-o, ci cu perfidia potrivită naturii 
acelui singur om în contra căruia ne simţim datori a ne ridica. 

Astăzi voim, dacă se poate, să închidem regretabilul incident cu Banca 
de București. Facem dar o întrebare. Abstrăgând de la formă și de la unele 
date amănunțite, era un fond adevărat în cele spuse de noi? Nu, Doamne 
fereşte! strigă organul marelui partid al Centrului. Dar, dacă nu era, organul 
marelui bărbat de stat n-avea decât să ne dezmință negru pe alb, prin 
catastifele răposatei Bănci întru cât privea operaţiile ei, rămânând ca 
insinuările noastre în privinţa persoanei marelui bărbat de stat să se 
cumpănească în opinia publică cu reputaţia de care d-sa se bucură. Noi am 
zis că d-sa s-a retras din ministerul Catargi pentru că colegii d-sale 
conservatori nu-i îngăduiau a fi în același timp şi ministru și director al unei 
case private de bancă. Este adevărat, cât poate fi vreodată ceva adevărat 
pentru noi muritorii, adevărat ca lumina soarelui, că marele bărbat de stat a 
voit să fie şi una şi alta şi că colegii săi din cabinetul conservator i-au spus 
hotărât că aceasta nu se poate. Demisia şi-a dat-o marele bărbat de stat în 
urmă, după ce a primit acea lecţiune de corectitudine. Astfel dar a fost 
insinuare — dacă a fost — numai când am zis că neputinţa de a fi 
totdeodată și ministru şi director al Băncei de București fusese motivul sau 
unul din motivele acelei demisii; această „insinuare“ a noastră trebuia 
numai semnalată de organul Centrului și apoi lăsată să fie cumpănită în 
opinia publică cu faptul că marele om de stat, care acum câteva luni atârna 
pe patrioţii liberali-naţionali de acelaş cui cu Höedel și Nobiling, astăzi stă 
alături cu dânşii pe banca ministerială, și — ciudată coincidență, mai 
ciudată decât chiar înperecherea ministerială — aceasta se-ntâmplă cu 


ocazia aceleiaşi purdalnice de afaceri a răscumpărării, căreia, cum toată 
lumea știe, cestiunea israelită i-a ţinut loc de introducţie. 

Lucrul însă n-a mers aşa. Organul marelui bărbat de stat la lucruri cu 
miez pe cari noi le-am înaintat a răspuns prin vorbe mari. N-am văzut nimic 
care să ne lumineze şi pe noi şi pe scepticul şi cu bun drept pesimistul 
public, pentru ce a închis prăvălia o bancă ale cărei socoteli se soldau cu 
excedent; și nici nu ni s-a explicat cum patrioţii liberal naţionali, din nişte 
haimanale, socialiști și criminali ca Hoedel și Nobiling, cum erau acum 
câteva luni, astăzi sunt buni de pus pe ranele ţării. 

Și apoi, dacă nu ni s-a arătat și nu ni s-a spus toate acestea, pe cum era 
de cuviinţă a se face în interesul moralității publice, ce are drept să crează 
publicul, ce avem drept să zicem noi? Deaminteri ce însemnează, în lipsa 
arătărilor şi explicărilor ce ar fi trebuit să ni se dea, focul și para „Presei“, 
cari de aproape zece zile nu se pot încă stinge. Așa se dezmint 
neadevărurile? Așa se spulberă insinuările? Uitat-a organul marelui bărbat 
de stat că necazul și spumarea nu dezmint, ci confirmă în cazuri ca acel de 
faţă? 

Acestea ne credeam datori a le spune ca ultimul nostru cuvânt în 
polemica dintre noi și organul d-lui ministru de externe, dacă nu cumva, 
nevoind a lua o cale mai prudentă, acel organ ne-ar sili să urmăm lupta, 
pentru care s-ar putea, precum trebuie să știe marele om de stat, să avem la 
mână oarecari arme hotărâtoare. 

Noi credem că nu în interesul nostru este a se lăsa lucrurile încurcate. 


€ 

La ce serveşte discuția de cuvinte, cârcota de vorbe seacă de miez? La 
nimica decât la pierdere zadarnică de vreme. Poporul român, cu minte şi 
fatalist din fire, a avut totdeuna această credinţă. 

Dacă te apucai cu un român get-beget la vorbă pe la nămiez, când e 
soarele-n putere, şi-l întrebai: „Măi Muşate, ce e acuma, zi ori noapte?, 
badea se scărpina sub căciulă, se gândea câtva, te măsura cu ochii să vază 
ce fel de negustor îi fi, şi-ţi răspundea: „Apoi de! domnule, zi este“. Dar 
dacă, iubitor de cârcotă, de cei cu sămânță de vorbă, vreai să deschizi cu 
românul discuţie din chiar senin numai de dragul discuţiei și te apucai să-i 
zici: „Ce spui tu mă badeo! nu vezi că-i noapte?“ Mușat îşi îndrepta căciula 


şi, fără să mai stea la gânduri, îți răspundea scurt: „Apoi de! domnule, o fi și 
cum zici dumneata“. 

Așa mergea lucrul cu badea Muşat al nostru pe când nu se știa la noi ce 
fel de negustor să fie acela, avocatul. 

Astăzi, mulțămită propășirii şi civilizaţiei, foiește în sânul poporului 
român un număr nenumărat de acești răsucitori de vorbe, care de care mai 
viteaz la limbă și mai vrednic a-ţi spune de la obraz că la nămiez e noapte. 
Când, în viaţa practică, advocatul are să ia de la badea Mușat, atunci două 
şi cu două fac nouă; când are să-i dea, patru şi cu patru fac trei. Fatalist ca 
fatalist, dar de! e vorba de dat şi de luat, şi după aceea, de când cu formele 
astea nouă, a trebuit să-și mai piarză badea câte ceva din rugina lui. S-a 
încărcat Muşat de Doamne-ajută, a intrat în cârcotă cu avocatul, începe să 
spuie și el una-două: „Măi neiculiță-n sus, mai omule-n jos, aşa să trăieşti, 
mai socotește o dată că nu face atâta...“ Şi cu cât badea nu se lasă, cu atât i 
se încarcă mai rău socoteala. În zadar ţipă dreptatea în bietul om, geaba tot 
arată el răbojul și face socoteală lămurită și dreaptă în frica lui Dumnezeu: 
avocatul îl ia la zor cu gură de Târgoviște și bietul Mușat, dacă vede și 
vede, ca să scape de tăcăitura ceea de moară stricată, încheie cearta cu: 
„Poate, domnule avocat, o fi şi cum zici dumneata“. 

Muşat e tot fatalist; deşi uneori alunecă şi el până la un loc în cârcotă de 
vorbe, târât de împrejurări și de istețimea avocaţilor, totuși nu uită până în 
sfârşit adevărurile moştenite de la părinţi: 

Vorbă multă sărăcia omului. 

Cu vorbe laptele nu se face brânză, nici apa de gârlă, oţet de trandafiri, 


Dreptatea una, este sfântă, ca şi adevărul adevărat — unul. 
* 

Povestea lui Muşat cu cârcotașul: așa o păţirăm şi noi cu „Presa“ 
marelui bărbat de stat... 

Nu ştim cum, mai zilele trecute, în naivitatea noastră, uitarăm 
proverbele că „chelului despre chelie să nu-i spui vreo istorie“ şi „când e 
chelul la masă de tigvă să nu te dai în vorbă“ şi „nervoși“ cum suntem, nici 
una nici alta, ne apucarăm să spunem cititorilor basmul Băncii de Bucureşti. 
De ce? De hazul lucrului doară, nu ca vreo nouă descoperire a noastră, de 
vreme ce lucrul acesta este pâră veche și basmul nostru îl ştiu de mult toate 
babele. Să te mai ţii după aceea cârcotă de cuvinte cu foaia marelui om de 
stat! 


Nu-i vorbă! avocatul nostru era de seamă, dar și Muşat nu s-a lăsat, că 
dreptatea una este, sfântă, ca şi adevărul — unul. Ba e tunsă, ba e rasă, 
dintr-una-ntr-alta veni şi întrebarea că ce-o fi aceea, Centrul? Noi, ca badea 
din poveste, răspunserăm într-o doară că Centrul este o nimica toată, un 
grupușor, un grupuleţ, mic la stat mare la sfat, mai mare daraua decât ocaua, 
o nucă de jucărie cu coajă umflată și lustruită dar fără miez, și așa mai 
departe câte ştiam şi vedeam și noi ca tot târgul. 

La acestea marele bărbat de stat ne răspunde prin gazeta d-sale: „Nu-i 
adevărat ce spuneţi voi şi tot târgul; din contra, Centrul este un mare 
partid“. Noi de colo: „Domnule avocat, ia răbojul și să-ţi numărăm bobocii 
ca să vezi şi dumneata“ — „Nu-i adevărat, ne răspunde iar marele bărbat de 
stat, n-aveţi idee de ştiinţa modernă: două și cu două fac nouă; Centrul este 
un mare partid“. „Ce-i de făcut cu advocatul ăsta?“ ne întrebarăm noi 
atunci; şi ca să scăpăm de tăcăitură, ne hotărârăm a-i spune astăzi ca Muşat: 
„De, domnule avocat, o fi și cum zici dumneata“. 

* 

Acum, lăsând de-o parte povestea înțeleptului Mușat, să vorbim mai 
puţin glumeţ. Punem o dată pentru totdeauna o întrebare organului marelui 
om de stat: la ce serveşte discuţia de cuvinte, şicana de vorbe fără fond? 

Este Centrul un mare partid sau nu? 

Dacă ar fi mare, buzumflarea „Presei“ n-ar avea înţeles; vorbele noastre 
nu l-ar micşora; orice am spune noi, el ar rămâne un mare partid. Nu e deloc 
firesc lucru ca cineva având mintea întreagă să se mânie pentru că un alt 
cineva îi contestă o calitate vădită; în așa caz, contestatorul întâmpină cel 
mult o glumă în treacăt. Cei de la organul marelui bărbat de stat trebuie să fi 
observat că, atunci când dumnealor fac în privința noastră socoteala 
avocatului ce are să dea lui Muşat, adică că patru şi cu patru fac trei, atunci 
când din acea socoteală iese că partidul conservator este un grup nenorocit, 
de tot neînsemnat, uneori chiar că nu există deloc, noi nu ne zburlim, nu ne 
buzumflăm; ba tocmai dinpotrivă, cu cât dumnealor ne asupresc mai mult la 
socoteală, cu atât noi facem mai mult haz, aceasta ne inspiră chiar câte un 
articol vesel, ceea ce nu displace din când în când cititorilor unui ziar serios. 

Dar să nu ne uităm vorba. Dacă Centrul este un mare partid, de ce 
„Presa“ se supără de vorbele noastre? Dacă este Centrul un mic grupuşor, 
un mititel grupuleţ, de ce mai atâtea vorbe și necaz? Ce folos? Cu toate 
panglicele de fraze turnate în coloanele „Presei“, el, Centrul așa rămâne — 
mic mititel. 


Și așa și este Centrul și nici nu poate fi altfel. În zadar marele om de stat 
caută să îmbete lumea cu apă rece. Publicul nostru în scurt timp a făcut de 
multe ori trista experiență a acestui fel de îmbătare gratuită; astăzi, ca să 
întrebuințăm o expresie banală, un lieu comun, deşi încă tânăr în viaţa 
constituţională, este din nenorocire prea sceptic, aproape blazat, aşa că de-ar 
fi cineva meșterul meșterilor nu-l mai poate ameţi cu simple declamaţii. 

* 

În câteva rânduri foarte ușuratice ale „Presei“ de alaltăieri, în cari se 
demonstră iarăşi că partidul conservator aproape nu există, suntem somaţi 
de marele bărbat de stat ca, pentru a-i dovedi noi contrariul, să-i spunem 
numaidecât cine este şeful partidului nostru, „căci — zice d-sa — fără de un 
şef nu există partid“. Minunată logică! Această teorie modernă, foarte 
modernă, desigur este o invenţie proprie a marelui om de stat. Să vedem 
însă cum se potrivește ingenioasa invenție modernă la lucrurile vechi din 
lumea aceasta. 

Mai întâi însă să lămurim un lucru. Existăm noi, partidul conservator, 
câtuşi de puţin sau nu existăm deloc? Negreşit, de vreme ce marele om de 
stat este foarte mult necăjit pe noi, trebuie din parte-ne să fi existând câtuși 
de puţin. Astfel dar, luând față cu publicul drept certificat al existenţii 
noastre chiar supărarea marelui om de stat în privință-ne... dar gluma 
aceasta este prea veche, s-o lăsăm deci deoparte. 

Partidul nostru conservator concedem că nu are de șef o anume 
persoană; acesta este un lucru firesc; acest partid are în fruntea lui, ca șef, 
nu o persoana, ci mai multe, toate independente personal, dar al căror 
conducător este un principiu statornic cu privire la politica ţării înlăuntru și- 
n afară. Aşa constituit, partidul conservator a guvernat ca atare şi va mai 
guverna iarăși, tot ca atare, când jocul instituţiilor constituționale îl va 
readuce la cârmă, cum neapărat trebuie să prevază orice om cu judecată. 

Acestea zise, somăm la rândul nostru pe marele om de stat — și sperăm 
a nu fi aşa de modern teoretici cum fuse d-sa în somaţia ce ne-a făcut — îl 
somăm să ne spună: Oare un șef în teorie este de ajuns pentru a avea în 
practică un partid? Noi suntem un partid fără șef personal, fie; Centrul însă, 
ştie o lume, este un șef fără partid. De aceea acest partid, acest mare partid, 
Centrul, n-a guvernat, nici va guverna cândva ca atare, precum experienţa 
ne-o arată cât pentru trecut, precum judecata ne-o explică cât pentru viitor. 
Și încă ceva: marele om de stat ne-a somat să-i spunem numele șefului 
partidului conservator; îi spuserăm; noi îl somăm, la rândul nostru, să ne 


spună nu numele șefului partidului Centru, căci acest strălucit nume s-a 
afișat cu acest titlu la toate răspântiile într-un chip vrednic a face invidioși 
pe cei mai vestiți autori de reclame americane: îl somăm să ne spună vreo 
câteva nume mai de seamă d-ale membrilor Centrului. 

* 

Mare-mic, fie oricum ar fi, să vedem ce este în esenţa lui acest Centru. 
Să vorbim răspicat. Ce rol joacă în ţara noastră Centrul? Cu conservatorii 
conservator, cu radicalii radical, „dar totdeuna, zice marele om de stat, 
temperator “. Acesta este cuvântul cel mare. 

Care va să zică avem un număr de temperatori cari stau în slujbele 
statului și când o partidă şi când cealaltă este la putere. Temperatorii 
constituiesc Centrul și acesta are de șef pe un mare bărbat de stat 
eminamente temperator, care stă pe jeţul ministerial tot aşa de comod și 
când cabinetul este conservator şi când e radical. Această strânsură de 
temperatori se poate numi asociaţie, consorterie în scopuri individuale, în 
nici un caz însă nu se poate numi un partid politic, pentru că, fie-ne permis 
a da şi noi marelui om de stat o teorie pe cât de politică pe atât de morală, 
partid politic se numeşte o seamă de oameni a căror acţiune comună se 
întemeiază pe niște principii cu privire la viaţa publică, iar nicidecum pe 
vederi şi tendinţe de parvenire personală a respectivilor. 

Aşa este Centrul; şi desigur este un mare om de stat acel ce a născocit 
acest mare partid. Bună negustorie, dar tristă morală! 

* 

În sfârşit, ca să o luăm iar pe partea practică, câţi, câţi sunt aceşti 
temperatori pe tot pământul românesc? Să socotim constituționalicește, 
pentru că Centrul este eminamente constituțional. Câţi au fost trimiși de 
naţiune în Parlament, spre a o reprezenta în cestiunea cea mare a revizuirii? 
În Cameră, d. C. Boerescu, fratele mai mic al marelui om de stat însuşi şi dd 
„..(?). Și, nu mai întrebăm dacă aceşti domni temperatori au căpătat 
mandatul lor ca fiind membri ai marelui partid Centru. Așadar, nu prea sunt 
mulţi, cum vedem, şi astfel căta să fie. În faţa lumii, fie dânsa chiar 
demoralizată, nu poate căpăta cineva crezare și ascendent adevărat decât 
prin consecuenţă și tărie morală. 

Ca să încheiem dar pentru astăzi cârcota de cuvinte cu „Presa“, ne 
întoarcem iar la vorba răzăşească cu care am fost început. Coaja mare nu 
umple nuca seacă; şi oricât de viteaz la limbă ar fi avocatul care ne tăcăieşte 
mereu despre ce și cum ar fi să fie marele partid temperator, noi îi 


răspundem cu zicătoarea lui Muşat: „De-ai avea şi șapte limbi, adevărul n- 
ai să-l schimbi!“. 


€ 

Mai toate ziarele oficioase aruncă cele mai aspre mustrări ziarelor 
independente, pentru că acestea luptă în cestiunea căilor ferate contra 
proiectului de răscumpărare al guvernului. Mustrările ce ne fac oficioșii 
sunt p-atât de zgomotoase pe cât laudele şi reclamele ce fac în privința 
proiectului în dezbatere astăzi sunt de false şi de exagerate. 

De o parte, oficioşii acuză organele opoziţiei că luptă fără convingere 
contra răscumpărării, că toată combaterea lor este de rea-credință și că 
învierșunarea lor nu o să serve la nimic alta decât la discreditarea acestei 
opoziții sistematice. De altă parte oficioşii cântă necontenit un cântec 
monoton spre lauda proiectului, și în care ni se spune că statul devine 
stăpân al căilor ferate și că această intrare în stăpânire are să se obţie cu un 
câştig însemnat asupra sumei ce ar fi să plătească statul până la espirarea 
situaţiei actuale. 

În privinţa acuzațiilor ce oficioşii aduc organelor opoziţiei n-avem decât 
două vorbe să zicem: nimic adevărat. Opoziția luptă sincer, plină de 
convingere și fără înverșunare în cestiunea răscumpărării contra proiectului 
guvernului, şi aceasta nu pentru că opoziţia ar fi contra răscumpărării în 
principiu, ci pentru că guvernul nu-i mai poate inspira nici o încredere. 

Laudelor şi reclamelor ce foile guvernului fac asupra proiectului s-a 
răspuns şi se răspunde îndestul de clar și de onest prin seria studielor 
noastre asupra acestei mari cestiuni. 

Noi arătăm, nu cu înverşunarea de care numai radicalii ignoranţi sunt 
capabili, ci cu sângele rece al omului ce stăpânește pe deplin obiectul 
studiului său și caută sincer adevărul, arătăm că prin proiectul guvernului 
statul nu devine stăpân al căilor ferate, nu câştigă, ci pierde, şi afară de astea 
mai este și umilit prin supunerea lui de bunăvoie la jurisdicţiunea străină. 

La toate acestea, dovedite cu bob numărat, oficioşii nu răspund nimic; 
ei o ia pe alături de ce ne e vorba, și în acest sens fac apoi vuiet cât le ia 
gura. Pentru amăgirea celor simpli se întrebuințează protestaţiile 
sentimentale de patriotism, naționalism, emancipare economică; pentru 
încurcarea judecății profanilor se clădeşte un labirint de cifre și de fraze 


pseudoștiinţifice, fără cap și fără coadă, în care nu se vede esprimată clar 
nici o idee cumsecade, dar din al căror întreg reiese intenția guvernului 
vătămătoare intereselor statului. 

Guvernul exprimă de la o vreme încoace cu un ton de mare siguranță 
speranţa că proiectul va trece. De mirare n-ar fi ca, într-o Adunare cu o 
majoritate aşa de ascultătoare, mai ales o afacere de milioane ca 
răscumpărarea să nu treacă. 

În zilele trecute, în tabăra roşilor era mare revoltă. Finanţiarii specialiști 
ai coteriei, oameni ce, după a lor părere, sunt chemaţi pe lume ca să pună la 
cale finanţele patriei, să răsculaseră în contra elementelor neradicale din 
minister, cerând mazilirea acestora; afară de acestea, onor. Finanţiari cereau 
ca, împreună cu portofoliele ce ar fi rămas fără titulari în urma purificării 
cabinetului, să li se dea pe mână afacerea răscumpărării. 

D. Brătianu a încercat fără succes să satisfacă aceste cereri; elemente 
neradicale majorizând însă în consiliu cu d. Sturdza, ameninţat de aceeași 
soartă a mazilirii, au dejucat planul primului-ministru. Revolta finanţiarilor 
s-a aprins și mai rău, ei au amenințat că vor lucra cu opoziţia pentru 
răsturnarea proiectului răscumpărării. Mai târziu însă sângele s-a mai răcit 
şi, mintea limpezindu-se, au fost aduşi la împăcăciune și lucrul s-a aranjat 
cum s-a putut mai bine spre mulţumirea tuturor. E drept că cearta „bunilor 
amici“ — cum finanţiarii răsculați erau numiţi de către foaia primului- 
ministru — n-ar fi avut nici o rațiune de a fi; e aşa de mare şi așa de tulbure 
eleşteul răscumpărării încât, numai cu puţină bunăvoință din partea tuturor, 
fiecare patriot subliniat poate pescui ce-i trebuie. 

Astfel dar, astăzi s-au dres șurupurile stricate ale mașinii parlamentare; 
toate roatele ei unse, se înțelege cu toată îngrijirea gospodărească de dd. 
mașşiniști, funcţionează acuma cu punctualitate, şi aşa, peste câteva zile, ne 
vom învrednici a avea a doua ediţie a afacerii Stroussberg de aceiași autori, 
revăzută, corectată şi adăogită conform celor din urmă descoperiri ale 
ştiinţei financiare. 

În timpul dintre cele două ediţii, radicalii n-au uitat nimic din 
obiceiurile lor, nici n-au învăţat ceva nou. Vom vedea dacă ţara a uitat și ea 
întâia ediție a nenorocitei afaceri Stroussberg și dacă încă n-a învăţat 
destule pentru ca, având pe aceiaşi oameni de la 68 la cârmă, să nu ştie, să 
nu simţă, fără a avea nevoie de multă vorbă, ce însemnează această a doua 
ediție a afacerii căilor ferate. 

Judecând cineva din punct de vedere naiv, şi-ar face desigur cruce când 
ar afla câtă anuitate plătește statul nostru pe an pentru drumurile Societăţii 
acţionarilor pe de o parte şi câtă marfă și persoane transportă ele pe de alta. 

Dacă visteria ar plăti chiria transportului cu carul a tot grâul cât îl 
esportăm şi birjă pentru toţi călătorii câți percurg România, suma aceasta pe 
an ar fi cu mult mai mică decât anuitatea plătită de stat pentru drumurile de 
fier. Așadar, dacă toți chirigii din ţară ar fi în serviciul statului pentru a 
transporta gratis productele oamenilor și pe oameni, această cheltuială a 
visteriei ar fi mai mică decât cea pe care o are astăzi plătind anuitatea unui 
drum care nu transportă nimic gratis, ci din contra cu preţuri foarte mari. 

Când vede cineva această negustorie curat ca a lui Nastratin, nu se va 
îndoi că roşii trebuie s-o fi făcut. Numai ei, cari nu ştiu carte, ei cari idee n- 
au nici de importanţa unui drum de fier, nici despre raportul ce există între 
el şi producţiune, au putut să voteze orbiş și în ruptul capului acea 
monstruoasă concesie Stroussberg, un adevărat monument de ușurință 
financiară, de copilărie economică. 

Dar nu ajunge c-au încărcat statul deodată și ca din senin cu peste un 
sfert de miliard datorie publică pentru un drum rău lucrat; astăzi, când 
drumul e stricat prin transportul armatelor rusești, când materialul rulant e 
în mare parte compus din bracuri și trebuie reînnoit, când drumul e în așa 
stare încât trebuie făcut din nou, așa încât are să ție mai mult aţa decât faţa, 
astăzi vor să-l cumpere şi să oblige statul în mod direct şi prin poliţe iscălite 
de el și plătibile la scadență ca să plătească nu numai capitalul de 
construcţie, ci şi datoriile făcute de Societatea acţionarilor, după ce aceasta 
fusese frustrată de către cinstit d-sa dr. Stroussberg. 

Și cine propune răscumpărarea? 

D. ministru de finanţe Dim. Sturza, adică acelaş om care acum un an, 
prin instrucțiunea dată d-lui Calenderu, numea tot răscumpărarea aceasta o 
frustrare a acţionarilor, o tranzacţiune cu consecinţe fatale, un dezavantaj 
pentru creditul statului, o tutelă exercitată asupra finanțelor noastre, o 
catastrofă, o imixiune directă în finanțele ţării, o situaţiune anevoioasă, 
îndoioasă, dificilă și complicată, un dezastru financiar ș.a.m.d. 

Cum dar aceiași răscumpărare din cumplit de rea a devenit în ochii 
aceluiași ministru, ca din senin, foarte bună? 


Să credem oare că naivul Nastratin face negustoria sau că contrariul 
naivităţii, perversitatea deplină, domnește în Adunare? 

Cu toate acestea şi cu toată opoziţia, răscumpărarea se va vota. 

Toată lumea vorbeşte că roşii din și afară de Parlament joacă cu furie la 
bursă în perspectiva răscumpărării, iar, în vederea emisiunii noilor titluri, 
efectele statului scad repede în piaţă. Renta română a scăzut la 60% din 
cauză că toți o vând pentru a cumpăra viitoarele titluri nouă. De pe acuma 
deja unul din relele prevăzute de d. Sturza acum un an — zdruncinarea 
creditului statului — au început a se manifesta. S-aude apoi pe toate ulițele 
că Adunarea naţională, Corpul legiuitor, joacă la bursă asupra unor valori 
nominale de 40 de milioane franci în vederea răscumpărării. 

Cestiunea, înainte de a fi hotărâtă, a luat proporţiile unui adevărat 
scandal. 

Dezbaterea în Adunare s-a început ieri. 

Au vorbit d. Conta în contra răscumpărării, d. ministru de finanţe 
pentru, d. Carp contra. 

În câteva cuvinte reproducem interesanta argumentare a d-lui Carp. 
Deşi ne propunem a răscumpăra toate titlurile emise de Societatea 
acţionarilor, noua concesie e totuși astfel făcută încât împiedică 
răscumpărarea totalităţei titlurilor căci aceste hârtii, primind acum garanţia 
statului și având un venit de 4,4 la sută precum și o poziţie asigurată, nu vor 
avea deloc interes de a se converti toate, deşi pe acest interes e bazată toată 
perspectiva de reușită a d-lui ministru de finanţe. Dar răul şi mai mare este 
că ne angajăm întreaga situaţie financiară şi că, în momentul în care am fi 
nevoiţi a face vreun împrumut, avem să-l facem în condițiuni foarte 
oneroase, căci nu este indiferent dacă statul datoreşte o sumă ca garanție 
sau dacă o datorește prin hârtii proprii ale sale, căci creditul său se 
regulează prin numărul hârtiilor sale puse în circulaţiune. Tot aceste idei 
sunt pe larg dezvoltate în articolul Răscumpărarea căilor ferate III, ce 
urmează mai la vale şi asupra căruia atragem deosebita atenţie a cititorilor. 

Văzând stăruința cu care organele guvernului apără și căldura cu care 
opozițiunea combate răscumpărarea, cititorul inteligent cată să-şi aducă 
aminte o împrejurare esenţială, aceea că dintre amândouă părţile numai una 


poate avea dreptate. În momentul actual dat, cu sarcina noastră de datorii și 
cu creditul nostru nu tocmai puternic, cu starea actuală a drumurilor de fier 
şi mai cu seamă cu deplorabila stare economică a productorului nostru de 
căpetenie, a ţăranului, numai una din amândouă partidele poate avea 
dreptate, sau aceea care vrea sau aceea care nu vrea răscumpărarea. Din 
această dilemă nu scapă nimene, căci un lucru nu poate fi în aceeași vreme 
şi sub aceleași împrejurări și alb și negru, și bun şi rău, ci trebuie să se 
aleagă sau într-un fel sau într-altul. 

Adevăratul dezastru al concesiei Stroussberg, adus asupra ţării prin 
voturile nesocotite ale clapiștilor roşii, au adus pierderi atât de mari 
acţionarilor încât, cu toată fabulozitatea capitalului primitiv de 
construcțiune, de 248.130.000 l.n., în momentul când întreg capitalul acesta 
era deja cheltuit, linia Roman—București nu era încă gata, iar linia 
Bucureşti—Vârciorova nu era nici măcar începută. Va să zică acționarii se 
vedeau fără un ban roșu în ladă și cu liniile parte neterminate, parte 
neîncepute chiar. 

Cu toate acestea oamenii scoseseră bani din pungă și-i pusese la mijloc; 
mulți oameni onești își puseseră întreaga lor avere înlăuntru și să nu uităm 
că mulțimea aceasta consista din mici negustorași, din meseriași cu case de 
copii, din oameni cu economii mici, cari cumpăraseră acţii şi cari, 
nepricepând natura colosalei mistificaţiuni, acuzau pe români că i-ar fi 
despoiat. Guvernul conservator de atunci a mers cu rezistența până la 
ultimele limite ale posibilului şi, dacă nu relevăm toate momentele penibile 
a luptei sale cu influenţe oculte, pornite de purtătorii unor nume mai mult 
ilustre decât demne de încredere, o facem aceasta numai din prudenţă 
politică; dar un viitor istoric al românilor va avea de sfântă şi neînlăturată a 
sa datorie a studia dosarul concesiei Stroussberg, mai ales în partea lui 
confidențială, ca să descrie adâncimea prăpăstiei morale în care ţara a fost 
aruncată printr-un singur vot al roșşiilor şi, dacă acel istoric va avea 
sentimentul dreptăţii, el va trebui să releveze asemenea cu ce tact, cu ce 
tărie s-a purtat acel cabinet conservator, condus de un bătrân om de ţară, a 
cărui inimă dreaptă, a cărui caracter curat plăteşte de-o sută de ori mai mult 
decât încurcatele semicunoştințe a generaţiunilor mai nouă. E drept că 
bătrânul om de stat avea sprijinul puternic a unor oameni mai tineri decât el 
şi speciali în științele de stat, dar nu trebuie să uităm că conducătorul au 
avut arta de-a-i alege între tot ce ţara avea mai onest și mai inteligent. De 
aceea însă convenţia de la 1872 este un cap de operă de aranjare financiară, 


prin care se stabilea 1) că statul nu recunoaşte şi nu garantează nici unul din 
titlurile emise de Societate 2) că nu recunoaște nimic peste capitalul de 248 
milioane, deşi acţionarii au cheltuit peste aceasta sumă primitivă încă 104,5 
milioane împrumutate de ei pentru a sfârşi liniile, 3) că cota de amortizaţie 
una la mie nu poate fi în nici un caz afectată la altceva decât la plata sumei 
recunoscute de stat de 248 milioane. Pe lângă aceasta rămânea intact 
dreptul statului de-a răscumpăra liniile după 30 de ani. 

În locul acestei situaţii cu totul clare și avantagioase, care 1) garanta 
amortizarea capitalului primitiv de construcţie — adecă a singurei datorii 
recunoscute de stat — în cel mult 60 de ani 2) garanta răscumpărarea după 
30 ani prin plata restului rămas neamortizat, și încă o răscumpărare contra 
căreia nu se putea opune nici un acţionar, căci era prevăzută în contractul 
primitiv și tipărită ca articol de contract pe chiar acţia ce-o avea el, în locul 
acestei situaţii deci ce ni se oferă? 

Prefacerea statului în acționar, încărcarea lui cu o datorie directă cu 
sinet, în locul celei indirecte, renunţarea la dreptul de răscumpărare peste 
treizeci de ani, supunerea lui ca acţionar german sub jurisdicțiunea germană 
şi, ca efect final, slăbirea creditului lui prin emiterea unei sume colosale de 
titluri nouă, adecă de sineturi nouă, iscălite de el. Tot ce ar face statul, chiar 
dacă n-ar exista decât un singur coacţionar, trebuie să fie conform cu 
contractul primitiv, conform cu articolii codului de comerţ german, iar 
dispozițiuni de milioane au în unele cazuri nevoie de-a fi aprobate prealabil 
de judecătorii comerciali din Germania. 

O situaţie nemaiauzită. Mai adaoge-se apoi că pe lângă aceste statul, ca 
acţionar principal, va pierde în viitor procese de milioane, mai adaoge-se că 
esploatarea liniei e arendată în mod acoperit societăţii Staatsbahn din 
Austria, cu care statul va avea un proces de zeci de milioane poate, şi se va 
vedea întreg haosul de procese şi intervențiuni străine la care ne va espune 
un singur vot al clapiştilor d-lui Brătianu, un singur vot al d-lui Dimancea, 
care a declarat că guvernează ţara. 

Camera deputaţilor trebuie să-și schimbe numele în Camera acţionarilor 
jucători la bursă și atunci lucrul se esplică. 

Dezastrul prevăzut acum un an de d. Sturdza şi propus de d-sa esttimp 
nu va întârzia de-a veni ca potopul asupra ţării. 

Români trebuie să-și aducă aminte de un singur lucru. Incapabilii 
politici cari au votat cu criminală uşurinţă concesia primitivă sunt tot aceiași 
cari, neînvățând nimica şi neuitând nimica din relele lor deprinderi, se 


pregătesc azi a vota răscumpărarea. Să nu se uite deci că nici mintea, nici 
onestitatea nu se mănâncă cu lingura și că ceea ce le-a lipsit acum zece ani 
le lipseşte şi azi. 

De aceea cea dintâi cestiune pe care au pus-o, cu vehemenţă chiar, la 
începutul discuţiunii a fost cestiunea de încredere. 

Se închină omul totdauna și-n tot locul? 

Precum nu se întâmplă asemenea evenimente în tot minutul şi-n tot 
ceasul, precum cineva nu recitează toată ziua Crezul cu mătăniile în mâni, 
tot astfel nu înțelegem ca să fie siliți a-și face în toată ziua profesia de 
credință politică, de a discuta în toată ziua ideile generale de credință, pe 
când toată viaţa noastră omenească consistă dintr-o serie de acte şi de 
aplicațiuni cu totul speciale. 

De câte ori deci „Românul“ sau „Presa“ acuză dreapta conservatoare c- 
ar fi reacționară în credinţele ei politice de atâtea ori ne fac onoarea de a ne 
calomnia; însă modul e atât de general, inculparea e de o natură atât de 
metafizică și de subțire, încât nu ne fac nici o supărare şi nu ne servesc cel 
mult decât ocazie pentru a arăta adevăratele noastre idei generale, 
adevăratele noastre convingeri supreme, deși — în treacăt observăm — nici 
o idee generală ca convingere logică nu e nici bună, nici rea, ci devine bună 
sau rea prin aplicarea ei. 

Reacţie şi reacționari — în ce sens? 

În sensul fanarioţilor? Ferească Dumnezeu! 

Roșii sunt singurii moștenitori ai politicei bizantine. 

În sensul sfântului trecut antefanariotic al naţiei? Dar unde sunt 
elementele rămase din el, ca să formeze temelia solidă a clădirii 
reacționare? Nu trebuie să uite onor. noștri confrați că condiţia esenţială, 
sine qua non, a reacţiunii în înţelesul occidental al cuvântului este dinastia 
moșneană istorică, este aristocrația moşneană istorică. Există într-adevăr, şi 
ar fi o temeritate de a nega, câţiva puţini coborâtori din familii istorice ale 
țării, dar oare simplul fapt al descendenţei constituie aristocrația ca clasă 
istorică a ţării? E un Catargiu conservator pentru că un străbun al său a fost 
consiliar al lui Ieremia Movilă? Este un Boldur între roşii pentru că un 
străbun al său a fost general al lui Ștefan cel Mare? Desigur că nu. 


Pentru ca să existe reacție în adevăratul înţeles al cuvântului ar trebui să 
fi existat o tradiţie neîntreruptă în clasa reacționară, ar fi trebuit ca această 
clasă să fie constituită într-un mod propriu. Ar fi trebuit ca puterea ei 
materială, proprietatea, să fie inalienabilă, ar fi trebuit c-un cuvânt dreptul 
continuu de stăpânire. Dar acest drept nu-l avea nici în timpii cei mai vechi 
nimenea. Oricare român, fie născut din părinţi cu vază, fie din părinţi săraci, 
se putea ridica, fie prin puterea brațului, fie prin aceea a minţii, la 
demnităţile cele mai înalte ale statului și era indiferent, sub domniile 
pământene, dacă meritul era al unui om din popor sau al unui boier; în acea 
vreme săracă de bani singura răsplătire pe care statul o putea da și o și 
dădea era un rang, netransmisibil asupra fiilor, dar care îl punea pe 
purtătorul acelui rang la adăpostul unor sarcini ale vieţii, impunându-i însă 
în locul lor datorii destul de grele, datorii în care viaţa și averea lui erau 
espuse. Dar se va zice că în faptă s-au moștenit atât poziţia socială cât şi 
averea. Realitatea transmisiunii însă nu trebuie confundată cu dreptul 
formal al transmisiunii din lumea feudală a Apusului, încât dacă luăm 
faptului esenţa sa, dreptul, el rămâne atât de indiferent ca şi faptul că un 
actual bancher a avut un strămoș bancher. Deduce-se-va de aci dreptul 
esclusiv al strănepotului de a fi el şi numai el bancher? Aceasta ar fi o 
absurditate. 

Așadar reacţiunea în sensul pe care i-l dă „Românul“ e lipsită înainte de 
toate de consistenţă istorică, de substrat istoric, căci din istorie rezultă că 
românii au fost totdauna liberi şi totdauna egali înaintea statului. Pentru 
fiecare din ei exista putinţa de a sui toate treptele sociale și ţăranul putea 
deveni atât de bine vornic mare, precum, viceversa, coborâtorii vornicului 
puteau redeveni, în lipsă de merite, simpli ţărani. 

Așadar organizare feudală, Regulament (rusesc), arhondologie 
(bizantină) sunt departe de orice vederi ale dreptei conservatoare, a cărei 
țintă, ca idee generală, este cu totul alta și anume: întărirea autorităţii 
statului și nimic mai mult. Nu negăm un lucru: că noi privim ideea statului 
ca apărător al meritului legitimat, al averii legitime, al muncii legitime, ca 
ceva superior dispoziţiilor generale ale unei generaţii, ca un element moral 
alături cu imoralitatea eventuală a tendinţelor existente în societate. 

Să luăm însă pilde cu totul concrete. 

E trebuință de cărți de școală de ex. și într-adevăr zecile de mii de 
cumpărători ai acestei cărți, școlarii, fac aceasta afacere foarte sigură și 
lucrativă. Toată lumea — chemată și nechemată — scrie cărți cari de cari 


mai rele şi mintea a sute de mii de cetăţeni viitori se-ncarcă în lucruri 
abstrase și încâlcite, cu noţiuni inexacte. Este sau nu de datoria statului să 
proteagă esclusiv cărţile bune și să înlăture cele rele, adecă să proteagă 
libertatea de acţiune a pedagogului celui bun, punând o stavilă nelegitimei 
pofte de câştig a scriitorilor celor răi? Sau figurat: este grădinarul dator a 
plivi buruienele cele rele dimprejurul plantelor celor roditoare cari sunt în 
pericol de-a se-neca? Desigur că da. 

Am luat acest exemplu pentru că el nu suscită supărarea nimănui, dar 
asemenea livezi îmburuienate, unde planta roditoare e înecată prin 
concurenţa buruienilor rele, se găsesc pe toate terenele — în administraţie, 
în şcoală, în Parlament, în presă, în economia privată şi publică, 
pretutindenea. Precum gospodarul, statul casei sale, își prășește porumbul 
de buruiene, astfel statul, gospodarul obştesc, cată să prăşească buruienele 
rele dimprejurul plantelor sale roditoare. Aceste exemple se pot înmulți în 
infinit; vorba e de a se găsi o organizare, pre cât omenește e cu putinţă, care 
să asigure înaintarea treptată a meritului şi înlăturarea ambițiilor nelegitime 
şi a poftelor nemăsurate cari stăpânesc pe toţi aceia ce, fără muncă și numai 
prin cheltuieală și tertipuri, se hrănesc din sudoarea poporului, fără a o 
compensa nici prin ştiinţă, nici prin caracter. 

Și această compensare e raţiunea de a fi a păturilor superioare ale 
societății. 

Căci — ca să urmăm exemplul — cărţi rele de școală pot fi mult mai 
ieftine decât una și bună. Dar cele rele umplu capul pentru toată viaţa cu 
idei falşe, cari aduc pierderi inteligenţei şi inimei, acea una și bună ţine o 
dată pentru totdeauna mai mult, dar devine un îndreptar al vieţii. 

Să traducem însă acest exemplu în viaţa practică a politicei. 

D. Brătianu, cu consorțiul său de deputaţi pe sprânceană, votează 
concesia Strousberg. 

S-a făcut cu toate astea calculul amănunţit că, dacă statul ar plăti an cu 
an transportul gratis al tuturor mărfurilor pe cari ţara le produce și bani de 
drum oricărui călător din România, această cheltuială a visteriei ar fi nici în 
jumătate anuitatea de 18,5 milioane ce le plăteşte astăzi. 

lată dar că un cap cu minte și sănătos în locul d-lui Brătianu ar fi 
compensat pe deplin cota de muncă naţională care-l susține — prin ce? Prin 
un calcul de două-trei ore cel mult, de cinci minute poate, şi iată ca o simplă 
operație a gândirii unui cap onest și clar se traduce în milioane de câștig 
real pentru întregul popor. 


Dar să urmăm tot acest exemplu. 

Să presupunem că motive politice, cari primează pe cele economice în 
timpuri estraordinare, l-ar fi silit pe d. Brătianu să admită oneroasa concesie 
Strousberg, să recunoască datoria publică de un sfert de miliard. O zicem 
această fără a o admite. 

Ce ar fi fost urmarea? Ca cel puţin calculul de stingere a acestei datorii 
să fie exact. 

Capitalul de construcţiune al Societăţii, de 248 de milioane, se 
înapoiază prin amortizarea în 59 de ani. 

Ei bine, concesia d-lui Brătianu e făcută nu pe 59, ci pe 90 de ani. 

lată dar ţara, prin o greşeală de calcul, condamnată a plăti 30 de ani de-a 
rândul cu totul degeaba și în tot anul câte 18,5 milioane anuitate, după ce 
capital şi dobânzi ar fi fost de mult înapoiate. 

Aceste sunt lucruri elementare, pe cari le pricepe oricine, şi sunt o 
dovadă că un om de caracter precum și un om cu cultură adevărată 
compensează pe deplin societatea care-l susţine; pe când, din contră, dacă 
organizarea societăţii e slabă și favorizează ridicarea în sus a Pătărlăgenilor 
şi Seruriilor de toate tepele, pierderile sunt colosale pe toate tărâmurile. 
Greşelile de calcul ale d-lui Brătianu costă pe popor zeci de milioane; 
sudoarea acestui popor se risipeşte pe nimicuri şi mofturi şi singura 
compensare este doar că — în faţa mizeriei patente a populaţiunilor — 
spiritul minciunii zilnice, ziaristica oficioasă, să poată susținea că România 
e fericită şi mare. 

Dacă declamaţia mincinoasă între chiar zidurile noastre poate trece 
drept compensare, atunci să ne fie de bine. 

De aceea nu e vorba, — o repetăm — de principiile voastre sau ale 
noastre generale, e vorba de aplicarea lor concretă. În aplicarea concretă 
sunteți mincinoși, neonești, perverşi, ignoranți; în concret sunteți oameni de 
nimic, nu în abstract, căci abstracţiunile ca atare nu sunt nici bune, nici rele, 
ci moraliceşte indiferente. Geaba un cizmar va avea principiile cele mai 
frumoase dacă nu ştie să-și facă treaba lui, cizme bune, geaba d. Brătianu ca 
financiar va avea principii liberale și umanitare, dacă nu știe treaba pentru 
care s-a chemat, finanţele. 

Aşadar ce vorbiţi de reacţie? 

Dacă există reacţie în toată ţara, în opoziţie, între liberali, între roşii 
chiar, această reacţie e, în senzul fiziologic al cuvântului, rezistenţa unui 
corp bolnav contra boalei pentru a redeveni sănătos. 


Dacă incapacitatea şi imoralitatea voastră, dacă prostia și jocul la bursă 
nu s-ar reflecta decât asupra voastră, răul n-ar fi mare. Dar el se traduce în 
bani, în bani plătiți de ţară, plătiţi de oameni în marea lor majoritate săraci, 
plătiţi de ţăran, de micul meseriaș, de micul negustor. 

Dacă aţi cădea mâine de la guvern care ar fi suma tradusă în bani, sânge 
şi pământ ce aţi costat ţării? 

28 milioane bilete ipotecare, 

65 milioane noul împrumut ce se va cere de d. Sturza, 

250 milioane răscumpărarea, 

adecă 343 de milioane datorie directă a statului, plus 

10.000 de oameni morţi pentru interese străine, 

plus o provincie pierdută, 

plus pagubile de milioane produse prin rechiziții de care puse la 
dispoziţia lui Warszawsky — Mihălescu, prin care apoi s-a adus boala de 
vite din Bulgaria. 

De când există România un guvern n-a putut să încheie socotelele sale 
cu mai mari pierderi morale şi materiale ca voi. 

Şi care e răspunsul vostru la această monstruoasă administraţie publică? 

Ingerinţele lui Temelie Trancă în alegeri, ridicolele bătăi între oameni 
de-ai poliţiei şi între spionii și agitatorii voştri şi chefurile lui popa Tache. 

Să nu se uite însă că popa Tache nici n-a emis bilete ipotecare, nici n-a 
cerut un împrumut de 65 milioane, nici a pierdut Basarabia, nici a stins 
viețile a mii de oameni în interesul panslavismului, nici a dat care de 
rechiziție lui Warszawsky, nici a adus boala de vite în ţară, nici răscumpără 
drumul de fier, nici joacă la bursă viitorul țării. 

Popa Tache putea să bată un om: voi zugrumaţi milioane din semenii 
voştri, voi vă zugrumați ţara şi, dacă virtutea ar fi relativă, nu absolută, 
atunci alături cu perversitatea voastră morală și ignoranţa intelectuală, popa 
Tache ar trebui canonizat și trecut între sfinţi. 

UNDE DAI ȘI UNDE CRAPĂ 


[29 noiembrie 1879] 
„Timpul“ de la 27 noiemvrie publică pe pagina III următoarele 


MĂRGĂRITARE 

culese din „Monitorul oficial“ 

Noul dicţionar academico-ministerial: 

Act lăudabil se zice când un isprăvnicel de moșie dă o gustare 
(zacuscă) gratis membrilor unii juriu agricol. 

(v. Monit. of. no. 263 din 21 noiemvre 1879, coloana I-ia). 

„O mână spală pe alta şi amândouă obrazul“ se zice când se deschide un 
credit extraordinar de 5875 lei pentru a se plăti unui domn advocat (să 
presupunem că este frate cu un ministru în activitate) pentru un proces ce nu 
l-a câștigat. 

(v. Monit. of. no. 262 din 20 noiemvre 1879, pagina 7228, coloana I-ia). 


* 


Citind acestea, redactorul „Presei“ se simte jignit în amorul său fratern, 
şi publică pe pagina I următoarele: 


Un răspuns jurnalului „Timpul“ 

Deunăzi „Timpul“ a fost silit de principele Al. Ştirbei să recunoască că a 
calomniat pe d. B. Boerescu în afacerea Băncei de București. 

Astăzi va fi silit de d. Lascar Catargiu, cu colegii săi de la 1872, să recunoască că 
calomniază pe d. C. Boerescu, prin numărul său de la 27 noiemvrie curent. 

lată despre ce este vorba: 

„Timpul“ de ieri, imitând pe ziarele umoristice, râde de d. ministru de interne, 
care a cerut Camerii un credit extraordinar de 5875 lei, pentru a plăti datoria 
contractată de stat către fratele altui ministru, adică către d. C. Boerescu, relativă la un 
proces pierdut, zice „Timpul“, şi susținut de acesta. 

Am mers îndată să luăm informațiuni, şi iată ce am constatat prin noi înşine: 

Statul, prin sentința Curţei de Apel din Bucureşti, secţia II, no 163 din 1866, a 
fost osândit să plătească d-lui Pană Olănescu suma de 421.000 lei vechi. 

În urma unei consultațiuni subsemnată de d-nii G. Costa-Foru, C. Boerescu, C.N. 
Brăiloiu şi I.G. Florescu, statul face cerere de revizuire. 


D. G. Costa-Foru, însărcinat cu apărarea acestei cauze, are fericirea să sfărâme 
sentința Curţei no. 163. 

Curtea de Casaţiune însă casează, și prin sentința sa no. 484 din 1871 trimite 
cauza în cercetarea curții din Focşani. 

În acest interval, ilustrul advocat G. Costa-Foru devenise ministru și acest distins 
bărbat a crezut că nimeni altul nu-l poate înlocui decât d. C. Boerescu. 

După multe stăruințe, d. C. Boerescu primeşte a apăra pe stat. Onor. d. P. 
Mavrogheni trebuie să-și aducă aminte despre acest fapt și poate da informațiuni 
precise „Timpului“. 

Se încheie o convenţiune între stat și d. C. Boerescu, cu data din 1872 și care 
poartă subsemnătura proprie a d-lui Lascar Catargiu. Acest contract a fost aprobat de 
întregul Consiliu de Miniștri și s-a întărit prin decret domnesc. 

D. C. Boerescu pledează în trei rânduri la Curtea din Focşani, şi această Curte, 
prin trei deosebite încheieri, retractează sentința Curţei din Bucureşti cu no. 163 și 
apără pe stat de plata sumei de 421.000 lei vechi. (Sentinţele Curţei din Focşani sec. 
II, no. 72 şi no. 175 din 1872). 

D. P. Olănescu face recurs în casațiune. 

D. C. Boerescu are fericirea să triumfe şi de astă dată: Casaţia respinge recursul d- 
lui Olănescu asupra sentinței Curţei din Focşani no. 175, pronunțată asupra 
opoziţiunei, şi astfel se stinge implicit şi recursul d-lui Olănescu contra sentinței 
aceleiași Curți cu no. 71. 

Aceste fiind, în rezumat, faptele principale ale acestei afaceri, cum rămâne cu 
„Timpul“, care cutează să puie în suspiciune onorabilitatea d-lor Lascar Catargiu, G. 
Costa-Foru, P. Mavrogheni, C. Boerescu etc. 

Dacă este adevărat că o „mână spală pe alta şi amândouă obrazul“, am voi să ştim 
care sunt mânile care mai pot spăla tina care se grămădeşte pe obrazul acelor redactori 
de la „Timpul“, cari tind a-și face din calomnie o adevărată meserie? 

O ultimă întrebare. 

Oamenii cinstiţi nobili de la acel ziar cred oare că este cinstit şi nobil pentru 
guvernul actual să nu plătească o datorie a statului către un particular, numai din 
cauza că acest particular a contractat cu d. Lascar Catargiu și pentru că este fratele 
unuia din miniştri? 

Dacă au o asemenea credință, să o spuie, și totdeodată să ne autorize și pe noi a-i 
imita, cercetând viaţa privată a multora din neprihăniţii lor partizani! ... 

Mare supărare! 

Însă noi credem că ea a izbucnit mai ales pentru ca să ni se poată arunca 
vorbele cu care începe răspunsul „Presei“ la o întrebare ce nimeni nu i-a 
făcut. 

Pentru aceea ne mărginim la o rectificare. 


Nu am recunoscut niciodată şi nici nu recunoaștem că am calomniat pe 
d. V. Boierescu; am declarat numai că nu bănuim pe principele A. Ştirbei şi 
pe alţi oameni onești care au fost luat parte la Banca de Bucureşti. 

Dacă „Presa“ dorește şi alte explicaţii, nu are decât să ni le ceară. 

Dacă însă „Presa“ se crede în drept de-a bate toba cea mare chiar asupra 
aforismelor, glumelor și diverselor din „Timpul“ şi de a sacrifica pagina sa 
întâi relevării fulgerătoare a foiletonului de pildă, atunci lucrul nu numai că 
ar fi de tot hazul, dar potenţându-se ar ajunge la pagina a patra. O exegeză 
subțire şi advocăţească a interesantelor anunţuri i-ar face pe redactorii 
acelei foi să descopere şi acolo aluzii la adresa marelui om de stat sau a 
rudelor sale şi cu acest chip pagina a patra a „Timpului“ s-ar primejdui de-a 
deveni talmudul redactorilor „Presei“. 

Foaia, care din amicul nostru rece a devenit dușmanul nostru cald, va 
recunoaște cu noi că urmările unei asemenea polemice ar fi un dezastru 
intelectual atât pentru redactorii cât şi pentru cititorii ei. 

[50 noiembrie 1879] 

Eram curioși întrucâtva să vedem izbucnirile de bucurie comprimate 
cari aveau să însoțească din partea presei guvernamentale votarea pe 
articole şi în total a legii răscumpărării drumurilor de fier. 

Pe noi nici nu ne-a uimit trecerea repede a acelei legi prin Adunare, nici 
ne-a mai cauzat întristare măcar. Întristarea cea mare care apasă sufletul 
nostru e de un caracter atât de intensiv, încât, orice s-ar mai petrece în ţara 
aceasta, ea nu mai poate fi augmentată, pentru un om ca și pentru o ţară 
indiferent dacă un fluviu sau un ocean îi îneacă; dar e un fluviu de baionete 
străine, dar e un ocean de datorii publice, dar precede moartea economică 
pe cea politică sau cea politică pe cea economică, rezultatul letal e acelaș. O 
fatalitate grea, păcatele părinţilor şi a strămoșilor poate, păcatele generaţiei 
actuale, setoase de câștig şi lipsite de conștiință, un ce nedefinit ca adâncul 
Gheenei, incalculabil ca lipsa de caracter, variabil asemenea vecinicului 
neadevăr apasă asupra acestei țări stoarse şi sărmane, acufundate în apatia 
popoarelor osândite la nefericire. 

În tradiţiile lumei creştine, care crede în venirea lui Antihrist, ezistă 
legenda că acest duşman al adevărului și al sufletelor se va naște lângă 
gurile Dunării. Dacă ţinem seamă de împrejurarea că există într-adevăr în 


cazuri escepționale o clar-vedere în viitor, dacă ţinem seamă că milioane de 
oameni cred în venirea acelui dușman al universului și vedem stările de 
lucruri din ţara noastră, vom trebui s-ajungem la încheierea că aici și numai 
aici el se va naște sau s-a născut. Aici, unde vânzătorii patenţi de ţară trec de 
mari patrioţi, aici în Babel, unde cuvintele şi-au pierdut înțelesul lor 
originar, aici unde cei ce vor avea nenorocirea de a trăi vor invidia repaosul 
celor din mormânt. 

Crezi oare, cititorule, că acea sarcină de un sfert de miliard de datorie 
directă, încărcată alaltăieri în spatele a sute de mii de oameni cari n-au nici 
mălaiul trebuincios hranei lor de toate zilele, crezi că acea sarcină e singura 
care li se va impune? 

Dar câteva zile vor trece numai și ne vom pomeni cu împrumuturi de 
zeci de milioane pentru Ploieşti—Predeal, pentru Mărășeşti—Buzău, zeci 
de milioane pentru plata datoriei flotante, o sută de milioane pentru 
cheltuielele războiului, zeci de milioane pentru plata grecilor în socoteala 
mănăstirilor închinate, căci și aceștia, încurajați de geniul risipei ce 
domnește la noi, vin cu nouă pretenţii. Din toate colțurile risipei publice ni 
s-arată capul unei datorii, până ce întreg bugetul statului nu va mai ajunge 
nici la plata dobânzilor acelor datorii, până ce o comisie europeană instituită 
în visteria noastră va veni ca să constate adâncimea prăpăstiei. 

Ridica-vor chilele de grâu de calitate slabă şi vitele de rasă proastă pe 
care le produce în tot anul țara aceasta acele datorii din cari unele votate, 
altele a se vota de acum înainte, acea sarcină prea grea pentr-un stat bogat 
chiar, pentru un stat în floarea lui? Se pomeneşte vremea tătarilor, vremea 
turcilor, a fanarioţilor, a cârjalâilor; păstra-va poporul nostru atâta memorie 
din ziua de azi pentru a pomeni vremea roșilor? Exista-va acest popor sau 
istoricii străini vor pomeni de el în compendiile lor ca de-o curiozitate 
etnologică, dispărută de pe pământ, pentru că n-a avut nicicând energia de-a 
se ridica contra mişeilor, ci aclamându-i din contra, ca salvatori ai săi, au 
răstignit pe adevărații lui fii? 

E.xista-va el, când Antihrist, personificat în acel fin şi elegant agent al 
panslavismului, cu barba albă şi cu fizionomia ce inspiră încredere, cu atât 
mai periculos cu cât e mai simpatică figura lui, l-a promis de mult încă 
amicilor săi? 

Dar nu întreg, nu viguros, nu tânăr ar fi chemat a trece poporul 
românesc sub dominaţiunea uriașului. Cu măduva secată, cu puteri sleite, cu 
sângele stors, îmbătrânit în mod artificial prin veninurile cele mai subtile 


ale corupției apusene şi răsăritene, unind în el fatalismul oriental cu 
necredința occidentală, astfel e menit — un copil sleit de puteri — să cază 
în mâna pânditorilor, puternicilor, fireștilor săi inamici. 

Prea ar fi fost frumos, prea vrednic de admiraţia viitorului să cază cu 
arma în mână ca un erou din oasele căruia răsare răzbunarea şi viaţa ideilor; 
prea ar fi avut copiii tradiţii mari despre părinţii lor şi prea aveau speranţă 
în viitor. 

Nu. El trebuie să cază ca un laş, prin venin luat de bună-voie, prin 
abdicare de bună voie la rolul său istoric, prin recunoașterea pe faţă că e 
incapabil de-a avea o altă Adunare decât cea a Pătărlăgenilor, un alt guvem 
decât acela al lui Brătianu. 

Pe noi ne ajunge în întunericul în care ne aflăm o rază din vremea lui 
Mircea cel Bătrân şi al lui Ștefan cel Sfânt pe noi ne ajunge încă amintirea 
lui Matei Basarab; nepoţii noştri nu vor avea înainte-le decât chipul 
hidoasei pocituri care a înveninat ţara aceasta cu răutatea şi perversitatea sa 
şi a fratelui său de cruce, care zilnic o vinde. Și strănepoţilor le va fi scârbă 
de noi, cu silă vor căuta, vor voi să se scuture de amintirea prezentului ca de 
un vis rău, fiindu-le ruşine de a purta acelaş nume pe care-l poartă astăzi 
trădătorii ţării şi vânzătorii sângelui, pământului și a muncii ei. 

Aliat cu Struossberg pentru a-i plăti în 90 de ani două miliarde şi mai 
bine pentru drumul de fier, aliat cu ruşii pentru a le ceda Basarabia, aliat cu 
Alianţa izraelită pentru a da ţara legată de mâni și de picioare pe mâna 
evreilor, aliat cu bursa din Berlin pentru răscumpărare, d-lui Brătianu nu-i 
mai rămân în perspectivă decât două mari alianțe. Alianţa cu grecii, pentru a 
le da moşiile statului, cu Rusia, pentru a le ceda Moldova. 

Și, precum ştim, agentul panslavismlui şi ceata sa sunt capabili de orice. 

[1 decembrie 1879] 

S-apropie începutul sfârşitului. 

De acum, după ce și răscumpărarea drumurilor de fier e terminată după 
pofta inimei d-lui Brătianu şi după ce d-nii deputaţi au dat dovezi splendide 
şi suficiente despre elasticitatea tinerelor lor conștiințe în cestiunile vitale 
ale ţării, se va începe un alt joc de bursă în toate dimineţele, acela al 
împământenirii individuale. 


Se aude de ex. că d. Brătianu, cu ocazia votului răscumpărării, nu 
aştepta decât o probă oarecum supremă de docilitatea și elasticitatea 
conștiinței ciracilor săi în cestiunile cele mai grave și acum, această 
siguranță câștigată, se va începe realizarea treptată și prin admiteri 
individuale a categoriilor promise de marii noștri oameni de stat ocultei 
„Alianțe izraelite“. 

Cu acest chip ingenios se vor crea încet-încet condiţiile juridice ale 
desfacerii cu toptanul a României, condiţiile de drept a acelora cari sunt 
meniți a moșteni statul și naţia românească pe acest pământ. 

Și moștenitorii vor veni curând să-și solicite moştenirea. 

Cele 250 de milioane votate pentru răscumpărarea drumurilor de fier, 
suta de milioane pentru cheltuielile de război despre care roșii tac încă 
asemenea peștelui, cele 65 de milioane pentru deficit şi calea Ploieşti— 
Predeal, milioanele pentru Mărășești—Buzău, în fine milioanele ce le vor 
vota grecilor pentru mănăstirile închinate, toate aceste vor apăsa în curând 
bugetul într-un mod atât de îngrozitor încât va suna ceasul desfacerii cu 
deridicata a averii statului român și atunci noii cetățeni, apelând la 
capitalurile străine, le vor putea cumpăra pe preţuri de nimica. 

Poate că moșiile acestea ale statului vor ajunge pentru a se plăti datoria 
publică, însă, în momentul în care nu vom mai avea datorii, nu vom avea 
nici ţară. 

Astfel vro câţiva ani de guvernare roşie sunt îndestul pentru a stârpi 
condiţiile de existență ale poporului pe secole înainte. 

Răscumpărarea drumurilor de fier e un dezastru financiar care, într-un 
moment de nevoie, de război bunăoară sau de complicaţiuni exterioare, se 
va dovedi că ne-a ucis cu totul creditul, încât n-am avea nici de unde să ne 
înarmăm. Uşurinţa cu care s-a votat a uimit nu numai pe români, ci şi pe 
străinii ce locuiesc în ţară şi cari nu pot fi cu totul indiferenți la soarta 
acestui pământ. 

Dar pe lângă uşurinţă suntem datori a ţinea seamă și de reaua-credință 
evidentă care a domnit la votarea proiectului de răscumpărare. 

Există o oră reglementară a închiderii ședinţii şi, când aceasta sună, 
prezidentul e dator a întreba Adunarea dacă ea voiește sau nu să 
prelungească ședința și până la câte ore anume. 

D. C.A. Rosetti a lăsat această oră să treacă, făcând astfel pe toţi să 
crează că, după mântuirea discursului ţinut în ora reglementară a închiderii, 
va şi urma închiderea ședinței. Mulţi din deputaţi, mai cu seamă din 


opoziţie, erau parte în salele secţiunilor, parte au plecat după ora 
reglementară de închidere. 

Când d. C.A. Rosetti a observat că o seamă din cei mai însemnați 
membri ai opoziţiei se duseseră, a propus prelungirea ședinței până la 
terminarea cestiunii. 

Astfel, la 10 ceasuri noaptea, ca şi când ar fi dat tătarii, s-a terminat 
votarea unei legi care, privită în sine, nu avea nevoie de grabă, ci din contra 
de-o lungă și minuțioasă discuţiune. 

Mirată de-o asemenea procedură de codru, opoziţia în momentul votării 
legii a părăsit sala, de vreme ce faţă cu faptul pur şi simplu al majorităţii 
prin număr nu mai rămânea nici o discuţie când acea majoritate condusă de 
instincte de bursă. 

Dar cu asemenea procedări de codru suntem deprinși. Ne aducem 
aminte de ciudata întâmplare când majoritatea actuală s-a constituit în 
colegiu electoral al judeţului Suceava, alegând deputat pe d. Morţun, care n- 
avea nici voturile alegătorilor, nici mandatul biuroului electoral legiuit. 
Aşteptăm încă multe asemenea minuni din partea actualei majorităţi a 
Adunării, aşteptăm ca la ocazie ca să se constituie în sinod şi să aleagă pe d. 
Sihleanu mitropolit al Ungro-Vlahiei. 

UNITATEA DE VEDERI ÎN CABINETUL ACTUAL 


[1, 4, 11 decembrie 1879] 
I 

Nefiind oameni de ceartă și necăutând sfada cu lumânarea, ca turcul 
care aştepta să-i calce cineva pe colțul işlicului ca să-l ia la hartă, întrebăm 
numai cu toată smerenia cuvenită dacă oameni cari s-au combătut cu cea 
mai mare vehemență și și-au imputat manopere neleale, ilegalităţi, influențe 
şi presiuni în alegere, vânzare de țară, escamotare de voturi, ignoranță și 
lipsă de orice titlu de merit, pot merge mâni mână în mână și înfrăţiţi ca să 
facă — vorba vine — fericirea ţării. 

De aceea, sub titlul de Unitatea de vederi în cabinetul actual, vom 
publica o serie de articole, nu ale noastre, ci ale „Presei“ bunăoară sau ale 
„Românului“ și nu tocmai vechi, ci Feţi-frumoși de câte şapte luni, de prin 
aprilie şi mai anul curent. 


Din aceste producţiuni cititorul nostru va învăța multe lucruri frumoase 
şi instructive; va învăţa cum, pentru a-ţi face pe cineva prieten, trebuie să-l 
tratezi cu eleganța bâtei şi a reteveiului și cum Mărgăriteștii, Pătărlăgenii, 
Dimancii, ieri încă numiții ignoranţi, inepţi, neonești, devin de a doua zi 
niște dulci prieteni cari te susțin și pe cari-i susţii, totul, se-nțelege, in 
majorem Romaniae gloriam. 

De aceea începem seria prin următorul articol al „Presei“, scris la 30 
aprilie anul curent. 

București, 30 aprilie 

Citind cineva jurnalul „Românul“ şi unicul lui satelit, „Telegraful“, nu 
vede decât declamaţiuni și iarăşi declamaţiuni patriotice, apoteozând 
independinţa ţărei ca operă gratuită a acestui guvern, care a binemeritat de 
la patrie, şi intonând pe coarde melodioase gloria pe care zic că, întocmai 
unor prestidigitatori, ar fi făcut-o să reușească mai radiantă decât în cele 
mai militare timpuri ale bravei Românii. 

Acesta este şi acesta a fost totdeauna diapazonul de care s-a servit 
partidu radical la noi spre a ajunge sau a se menţine la putere. 

Au trăit din eroare publică transfigurată și vor şi de astădată, fie şi pe 
ruinele ţării, a triumfa tot prin eroare. Când vor începe aceşti oameni a 
stima această opiniune publică în numele căreia declamă? Când vor începe 
ei a numi cu adevăratul lor nume faptele al căror autor sunt și situațiunile 
ce au creat acestei zvânturate ţări care a meritat o soartă mai bună? 

Când vor începe în fine ca, atât prin presă cât şi prin întruniri, să 
lumineze lumea în loc să speculeze credulitatea publică? 

lacă întrebări ce, cu inimă strânsă de durere, își face orice om de bun- 
simţ și orice bun român. A asculta cineva numai vorbele şi organele 
radicalilor, ţara niciodată nu s-ar fi aflat mai prosperă, mai avută, mai 
fericită, mai iubită de vecinii noștri de la fruntarii și de întreaga Europa ca 
în timpurile de faţă. 

Deși radicalii au aruncat ţara în ghearele panslaivismului din care n-a 
ieșit decât sângerândă şi sfâșiată; deşi au aruncat armata și soarta ţării 
peste Dunăre de unde nu s-a întors decât cu 100 milioane datorie publică, 
cu doliu şi pentru ţară şi pentru familiile lor, cu ruina economică prin 
pierderea vitelor și cu hidoasă mizerie prin toate satele acestei Românii ce 
surâdea altădată; deși, când armata română ocupa Vidinul ca garanţie a 
cheltuielilor de răzbel, s-a făcut eroarea neiertată de a-l părăsi și de a 
compromite interesele noastre de tot genul; totuşi aceşti oameni cutează a 


cânta fericirea ţării şi a dirigea atenţia publică spre acest abstract și duios 
curent, pe când ei de altă parte să adopte a prepara soluțiunea cestiunii 
ovreilor şi poate giulgiul său, mormântul numelui de român. 

Înţelegem pe radicali ca să-și susţie faptele și să-și nege greșalele 
comise, ce au să se resimţă secular în această ţară; înțelegem pe acești 
domni că nu voiesc a-şi recunoaște eroarea, că au permis ambiţiei lor a 
întrece capacitatea ce le-a dat D-zeu; înțelegem în fine pe acești domni, ce 
profesează maxima: Post mortem nihil, că nu vin așa de repede să afirme ca 
la 1868 greşalele lor, pronunţând încă o dată faimoasele cuvinte: Fraților, 
iertaţi-ne că am greșit; nu înţelegem un lucru însă, cum, în gradul de 
cultură şi lumină în care a ajuns ţara și corpul electoral, se mai pot găsi unii 
din tineri cari să le dea concurs din când în când! 

Acești puţini tineri cu a căror instrucțiune se îmbracă radicalii spre a se 
prezinta poporului trebuie a înţelege că rolul lor urmează să fie mai înalt şi 
mai mare; că lor nu le poate fi rezervate numai locul și onoarea de a figura 
prin biserici la Te Deum; că ei ar putea să aibă o înrâurire şi o acţiune în 
conducerea destinatelor statului, întrunindu-se cu adevărații bărbaţi liberali 
şi întărind astfel şi mai mult liga oamenilor de stat ce au de deviză: Munca 
și meritul, patria și libertăţile publice. 

Vericari ar fi însă conduita politică ce vor ţine în viitor acești câţiva 
tineri, atât de abuzaţi de către radicali, domnii alegători trebuie, prin 
atitudinea lor, să facă justiţie cu aceşti oameni ce au crezut că pot a se 
substitui suveranităţii naţionale, conducând la război, ruină şi 
dezmembrare națiunea română. 

Acum, mai mult decât oricând, d-nii alegători vor înţelege cât de grav 
este a se lăsa să fie amăgiţi prin declamaţiuni şi împinși spre ruina politică 
şi materială. 

Cruda esperienţă este făcută. Generaţiunile viitoare se vor întreba: Ale 
cui păcate espiez ele plătind atâtea milioane? Şi istoria, în doliu pentru 
pierderea Basarabiei în secolul al 19-lea sub domnia radicalilor, va 
răspunde: Plătiţi votul nesocotit de la 1868 şi de la 1876. 

S-a dat o concesiune îndoit de scumpă străinilor spre a-şi asigura 
radicalii puterea ce simțeau că are să le scape dacă nu vor lupta cu 
asemenea arme escepţionale. S-a plătit chilometrul cu 270 mii fr. 

Și cine declamă cu toate acestea, prin întruniri și jurnale, că 
conservatorii au vândut ţara străinilor? Tot radicalii. 


Astfel, ca consecinţă a votului din 1868, țara prin sudori de sânge își 
varsă avuţia și economiile sale în punga străinilor, pe când aceste sute de 
milioane s-ar fi putut întrebuința gradat pentru înflorirea și prosperarea 
economică a ţării. Astfel, în doi ani de guvernare radicală, s-a scomptat 
viitorul generaţiunilor viitoare, transmiţându-li-se ca moștenire plata 
anuităților înscrise în buget. 

Votul din 1876 este o a doua nesocotință, comisă tot prin efectul 
declamaţiunilor patriotice a acestui partid radical ce lasă sfâșieri adânci în 
pământ şi goluri profunde în finanţele ţării când trece pe la putere. 

S-a strigat: jos timbru! jos licenţa! jos monopolul! jos aceste impozite 
puse spre a se achita datoria publică făcută de radicali la 1868, şi națiunea, 
într-un moment de entuziasm pentru pământul tăgăduinţei, i-a crezut pe 
radicali şi i-a votat. 

Ce au făcut însă radicalii cu acest vot, dat cu atâta inocenţă pentru 
desfiinţarea impozitelor? Desfiinţatu-le-au? Nu; căci nu puteau, trebuia să 
se plătească greșelele lor din 1868; ba mai mult, a întreit timbru, a îngreuiat 
taxa depeșilor şi scrisorilor. Mărginitu-s-au aci? 

Deloc. Evenimentele se anunţă, și ei, temându-se că națiunea nu are să 
le mai dea mandatul pentru aceste timpuri escepţionale, în loc să dizolve 
Camerile și să ceară un nou mandat, din contra, se substituie voinţei 
naţiunei, calcă suveranitatea ei şi dă concurs Rusiei, pe când știu de la 
prinţul Gorciacoff, care o declarase la întrevederea sa cu d. Cogălniceanu 
în Ploiești, „că Basarabia urmează a se retroceda“. 

Această cunoştinţă ce aveau radicalii de soarta ce amenința Basarabia 
nu se poate nega. D. Cogălniceanu a declarat-o în Parlament că sunt 
propriele cuvinte ale d-lui Gorciacoff. 

lacă dar și fructele nesocotitului vot din 1876!!! Vadă-se acum buna- 
credință de care s-a uzat pentru ca d-nii alegători să înţeleagă cum are să se 
urmeze și în chestia ovreilor, atât de ocolită de radicali. 

Terminând, conjurăm pe toți d-nii alegători ca: în numele datoriei 
publice din nou înscrise în bugetul statului, ca în numele conservării 
României atât de zvânturată în acești din urmă trei ani să meargă tinerii și 
bătrânii la vot, votând pentru opoziţie, căci lugubra voce a tocsinului a 
sunat națiunei! ... 

Va să zică acum şapte luni roșii erau în ochii d-lui Boerescu oameni cari 
au trăit din eroare publică, cari triumfă pe ruinele ţării tot prin eroare, cari 

aruncă țara în ghearele pan slavismului, de unde n-a ieşit decât sfâșiată ș 
sângerândă. 

Aceşti roşii au adus: 100 milioane datorie publică, doliu pentru țară ş 
familii, ruina economică, hidoasa mizerie prin satele României. 

Ei au compromis interesele de tot genul. 

Au preparat soluțiunea cestiunii izraelite şi poate giulgiul ei, mormântul 
numelui de român. 

Au permis ambiţiei lor a întrece capacitatea ce le-a dat-o Dumnezeu. 

Ţara, în urma votului roşiilor din 1868, prin sudori de sânge își varsă 
avuţia şi economiile în punga străinilor. 

Când trec roşii pe la putere lasă sfâșieri adânci în pământ și goluri 
profunde în finanțe. Au dat concurs Rusiei pe când știau că Basarabia 
urmează a se retroceda. Lugubra voce a tocsinului a sunat națiunii: 

Alegătorii să facă justiție cu aceşti oameni ce s-au substituit 
suveranităţii naţionale, conducând la răzbel, ruină și dezmembrare națiunea 
română. 

Toate din nefericire adevărate. 

Ce sunt roşii peste șapte luni — azi? 

Ce alta decât buni prieteni şi mari patrioţi. 

II 

În numărul „Presei“ de la 30 aprilie a.c. roșii au fost, precum am văzut, 
oameni cari trăiesc din eroare publică, triumfând pe ruinele țării, aruncând 
tara în ghearele panslavismului, aducând doliu, ruină economică, mizerie 
hidoasă, preparând mormântul numelui român, lăsând sfâşieri adânci în 
pământ şi goluri profunde în finanţe, dând concurs Rusiei cu ştiinţa 
pierderei Basarabiei, conducând națiunea la răzbel, ruină și dezmembrare, 
încât... 

Vocea lugubră a tocsinului a sunat! 

Popor! Fă justiţie cu aceşti oameni! 

Lucrul se agravează însă şi mai mult citind articolul de mai la vale al 
„Presei“, scris cu câteva zile mai înainte, adică la 21 aprilie, tot anul de la 
nașterea lui Hristos 1879, adică anul curgător. 

lată-l şi pe acesta: 

A distinge în sânul mulţimei, unde se agită cu incoerenţă atâtea nulități 
zgomotoase, unde se izbesc cu confuziune atâtea prezumpţiuni neputernice 
şi atâtea pretenţiuni rivale. 


A distinge în această mulțime pe toți oamenii capabili, instruiți, integri, 
animați de ferma voinţă a binelui, de ardenta dorință de a se onora onorând 
ţara lor. 

A-i chema de pretutindeni la sine. 

A-i pune la lucru și pe fiecare la locul său. 

A escita prin emulaţiune facultăţile lor şi a le îndoi forţele. 

A face să iasă din obscuritate tot ceea ce merită a fi la lumină. 

Acesta fu secretul tuturor marilor regi, tuturor marilor miniştri a căror 
memorie istoria a transmis-o posterităţei. 

Acest secret pare a fi cu desăvârşire la noi pierdut sau mai bine putem 
zice că el nu a fost niciodată cunoscut. 

Miniştrii noștri nu par a fi tăiaţi în stofa din care se fac marii miniștri. 

Ideea ce i-a preocupat și îi preocupă mai presus de toate este domnirea 
oamenilor partidului în capul căruia se află, este recompensarea acelora ce 
i-au servit, este îmbuibarea acelora cari s-au arătat mai slugarnici și mai 
lipsiţi de sentimentul onoarei și demnităţei personale. 

Dar aceştia sunt ignoranti, incapabili, neonești... 

— Nu face nimic: ei sunt buni, căci sunt oamenii partidului nostru. 

— Dar toate interesele statului care li sunt încredințate periclitează în 
mâinile lor; dar administraţia suferă, dar justiţia se corumpe; dar morala 
publică este ofensată; dar descompozițiunea socială începe a se întinde în 
sânul întregii naţiuni! 

— Nu face nimic: interesele partidului sunt mai presus de interesele 
statului, și toți oamenii noştri sunt buni, căci mai presus de toate ei se 
preocupă de triumful şi glorificarea partidului. 

— Dar ei delapidează banii publici; dar ei vând sudoarea ţăranului; dar 
ei deseacă toate sorginţele de avuţie materială și morală a naţiunii! ... 

— Nu face nimic: ei sunt buni, căci ei sunt oamenii partidului nostru. 

Am chemat în mai multe rânduri atențiunea tuturor oamenilor noştri 
politici pe care-i preocupă viitorul statului român asupra unui fapt ce ni se 
pare de cea mai mare gravitate și care se generalizează astfel încât tinde a se 
transforma în doctrină de stat. 

Toţi constatăm cu durere că sunt puţini tineri la noi cari iau drumul 
laboarei conștiincioase pentru a atrage asupra lor stima și atenţiunea 
publicului. 

Sânt puţini aceia cari, dominați de legitima dorință de a ocupa un loc în 
ierarhia socială, aspiră a ocupa acest loc prin serviciuri aduse ţării și prin 


dobândirea cunoștințelor ce dă studiul și a esperienţei ce se câștigă prin 
maniarea îndelungată a afacerilor publice. 

Dacă cercetăm cauza principală a acestui grav simptom, să ne întrebăm 
cari sunt aceia cari ajung la toate demnităţile și toate funcțiunile statului, la 
toate onorurile, la toate recompensele, la toate distincţiunile? 

Aceia cari au insultat mai mult. 

Aceia cari au aruncat cu mai multă abundență injuria și scuiparea. 

Aceia cari s-au făcut organele doctrinelor şi faptelor celor mai 
subversive. 

Aceia care au atacat cu mai multă imprudenţă și cutezanţă însăşi bazele 
pe care repauzează orice stat și orice societate civilă. 

Aceasta constituie un fapt de cea mai mare gravitate și de cari sunt 
responsabili aceia cari se află în capul partitelor şi în capul statului. 

Știința, laboarea conştiincioasă, meritul onest, înaltele cualităţi ale 
inteligenței şi ale caracterului, cari constituie producţiunea, forţa, 
demnitatea şi gloria unui stat, vor tinde a dispare din ce în ce mai mult din 
mijlocul nostru, ca să lase locul numai unei acțiuni de descompoziţiune, de 
anarhie și de decadență. 

Într-o asemenea stare de lucruri şi cu asemenea principii admise de şefii 
noştri politici 

Cea mai înaltă expresiune a forții unui stat, ştiinţa, este despreţuită. 

Cea mai prețioasă sorgintă a activităţii naţionale, laboarea, este 
desecată. 

Cel mai demn titlu la atenţiunea oamenilor ce se află în capul afacerilor 
publice, meritul, este desconsiderat. 

Cel mai nobil sentiment ce împodobește pe omul ce aspiră a juca cu 
demnitate un rol în ţara sa, respectul de sine însuși, este luat în ridicol. 

Laboarea este înlocuită prin declamaţiune şi intrigă. 

Respectul de sine prin linguşire și servilism. 

Meritul este înlocuit prin turbulența zgomotoasă și prin cutezanţa de a 
arunca pretutindeni injuria și insulta. 

Dacă pe asemenea baze șefii partidelor și oamenii noştri politici au 
ambiţiunea de a consolida societatea și statul român, nobilă şi mare le este 
ambiţiunea și noi propunem a le ridica statui pe toate ulițele capitalei. 

Vom deschide pentru aceasta chiar o subscripţiune naţională. 

Ce sunt așadar roșii în aprilie? Cei mai slugarnici, cei mai lipsiţi de 
sentimentul onoarei și a demnităţii, ignoranţi, neonești, incapabili, ei 


periclitează interesele statului, fac administraţia să sufere, corump justiţia, 
delapidează bani publici, vând sudoarea ţăranului, deseacă toate sorgințile 
de avere materială şi morală a naţiunii, ei au insultat mai mult, ei au aruncat 
injuria şi scuiparea, ei s-au făcut organele doctrinelor şi faptelor celor mai 
subversive, ei au atacat cu imprudenţă bazele statului și societății. 

Care-i rezultatul? Descompunere, anarhie, decadenţă! Dar, va zice 
naivul cititor, „Presa“ face curat fotografia pușcăriei! Aşi! se poate una ca 
asta? Nu vedeţi pe d. Boerescu în același tren accelerat împreună cu acei 
slugarnici, ignoranţi, neoneşti, incapabili, lipsiţi de onoare, delapidatori, 
vânzători de sudoare? 

Ba încă în vagon de clasa întâia. Surâde şi salută publicul uimit. 

Buona sera don Basilio! Cum mergeţi cu sănătatea? Ședeţi bine cu 
societatea în care aţi ajuns? 


III 

Într-un articol al „Presei“ am auzit deci tocsinul sunând și naţia chemată 
a face justiţie cu radicalii; într-alt articol vedem pe roşii încărcaţi cu orice 
epitheton ornans din câte se cuvin unui veritabil pușcăriaș. 

De astă dată schimbăm puţin faţa lucrului şi trecem de la injuriile grave 
la acuzațiuni mai subţire făcute, dar cu atât mai grele. Aceeași „Presă“ care 
azi laudă atitudinea patriotică a guvernului scria la 11 mai anul curent 
cuvintele de mai la vale, cari, fiind adevărate și esprimând şi opinia noastră 
în privirea partidului radical, ne inspiră numai mirarea cum, scrise dacă nu 
de d. Boerescu însuși, totuși în foaia d-sale, se mai conciliază cu tonul de 
azi al „Presei“ și cu rolul marelui om de stat într-un cabinet de trădători de 
țară. 

București, 11 mai 

„Românul“, în numărul său de miercuri 9 mai, consacră un lung articol 
de fond, cu un rar spirit de denigrare, pentru a combate pe d. Boerescu din 
cauza discursului ce a ţinut acum vreo 15 zile în adunarea electorală din 
sala Ateneului. 

Intră în deprinderile falsei democraţii de a se sili cu orice preţ şi cu 
orice ocaziune să micșoreze orice superioritate, să decapiteze orice se 
înalţă, să cate cu obstinaţiune a stabili pretutindeni nivelul unei sălbatice 
egalităţi. 

D. Boerescu prin munca, capacitatea și talentele sale, a devenit în stat o 
personalitate marcantă, care se înalță mai presus de nivelul comun al acelor 


mediocrităţi zgomotoase care umplu ţara de clamoarea, incapacitatea, 
ignoranţa, confuziunea și vociferaţiunile lor. 

D. Boerescu trebuie decapitat! 

Aceasta o cere principiul falsei democraţii. 

În acest sens e conceput și redactat articolul din „Românul“ despre care 
vorbim şi pentru acest scop el revine a combate pe d. Boerescu pentru un 
discurs ce a ţinut acum 15 zile. 

Sunt imprudenţi politicii de la „Românul“ de a tot agita niște cestiuni 
care apasă asupra lor cu cea mai strivitoare greutate. 

D. Boerescu, într-un discurs asupra politicei generale a guvernului, n-a 
putut să treacă sub tăcere imensa și teribila greșală comisă de dânsul în 
cestiunea Basarabiei. 

Cum a putut cabinetul din București să dea ordinul armatei române de 
a trece Dunărea fără un tractat, când el ştia prea bine, a zis d. Boerescu, că 
Rusia ne va lua Basarabia? 

D. Boerescu, esclamă „Românul“, este un insinuator vulgar și fals, căci 
guvernul, prin convenţiunea de la aprilie, a stipulat integritatea teritoriului 
şi prin urmare a luat toate garanţiile pentru păstrarea Basarabiei. 

Să stabilim veritatea faptelor. 

Fără a vorbi de textul primitiv al acestei convenţiuni, asupra căruia 
politicii de a doua mână de la „Românul“ nu par a avea nici o idee; fără a 
acuza pe guvern că, în loc de termenul cam vag, integritatea teritoriului, el 
ar fi trebuit să stipuleze anume garantarea Basarabiei ce s-a redat 
României prin Tractatul din Paris; noi declarăm că suntem satisfăcuţi de 
convenţiunea din 4 aprilie în ceea ce priveşte Basarabia și mărturisim că, 
din toate cuvintele pronunţate în Corpurile legiuitoare cu ocaziunea votării 
acestei convenţiuni, nimic nu ne-a mers mai mult la inimă decât 
următoarele cuvinte ale d-lui ministru de externe: 

Prin această convenţiune, Rusia ne linişteşte de frica cea mare că ni se 
va lua și acea părticică din Basarabia luată întreagă la 1812 și care ni s-a 
redat prin Tractatul de Paris. 

Aceasta a fost impresiunea cea mai puternică sub care s-a votat 
convenţiunea din 4 aprilie. 

Să votăm, a zis în rezumat tot guvernul, pentru că acesta este singurul 
chip de a nu pierde Basarabia. 

Acest punct stabilit, invităm pe politicii de la „Românul“ și pe toţi aceia 
ce se lasă a se ameţi prin zgomotul unor manifestaţiuni de o veselie adesea 


foarte importună, să deschidă „Monitorul oficial“ şi să citească (pag. 5612) 
şedinţa Camerii din 30 septembre 1878, şedinţă preşidată de d. Vernescu 
asistat de d-nii secretari Gr. Isăcescu și R. Pătărlăgeanu. 

D. ministru de esterne al aceluiași cabinet radical care încheiase 
convenţiunea din 4 aprilie 1877 destăinuieşte Camerei la 30 septembre 
1878 că două luni după acea convenţiune, în luna lui iuniu, marele 
cancelar al Rusiei declarase formal că guvernul rusesc este hotărât a ne 
lua Basarabia. 

„Am ieșit, zice d. ministru de esterne, cu durerea în inimă, căci văzusem 
că Rusia nu renunţase la Basarabia“ („Monitorul oficial“ din 1878, p. 
5612). 

Guvernul nostru radical știa dar în iuniu că nu mai putea compta pe 
convenţiunea din aprilie; că articolul din acea convențiune, relativ la 
integritatea teritoriului român, nu avea nici o valoare înaintea Rusiei; că, 
într-un cuvânt, marele imperator, înaintea căruia el ieșea cu pâine şi cu sare, 
nu renunțase la Basarabia. 

Întrebăm pe contradictorii noștri dacă cabinetul din Bucureşti, în loc de 
a face ţării această teribilă destăinuire în 1878, 30 septemvrie, adică după 
război, ar fi făcut-o înaintea războiului, ar fi dat România Rusiei sângele și 
milioanele sale pentru ca să o ajute ... să ne ia Basarabia? 

Înaintea unei asemenea revelaţiuni, cari ar fi fost deputatul, care ar fi 
fost senatorul, care ar fi votat război și ar fi rupt o neutralitate pe care 
Europa nu înceta a ne-o consilia? 

Opoziţiunea, ca şi ţara întreaga, nu cunoștea declarațiunea guvernului 
rusesc din luna lui iulie și, cu toate acestea, nu înceta de a striga 
guvernanţilor noștri: De treceţi Dunărea, luaţi cel puţin garanții; încheiaţi un 
tractat cu Rusia pentru a stipula avantajele ce trebuie să tragă statul român 
dintr-un război costisitor şi plin de pericole. 

Este o jale de a citi răspunsurile ce ne dau atunci guvernanţii noștri, 
precum şi acuzaţiunile ce ei aruncau în contra noastră, pentru a atrage 
asupra opozițiunii mânia Rusiei! 

Oare a spune asemenea adevăruri şi a constata asemenea fapte este a 
face insinuări falşe? Şi întrebăm pe „Românul“: Nu ar fi mai prudent de a 
păstra o înţeleaptă tăcere asupra acestei cestiuni a Basarabiei, care apasă 
într-un mod aşa de strivitor asupra patronilor săi? 

De cred politicii de la „Românul“ că vor rezulta învăţăminte cari le pot 
fi utile din discuţiunea celor petrecute în această dureroasă cestiune, noi 


suntem gata a primi o asemenea discuţiune și nu vom califica de insinuări 
falşe fapte pozitive ce ei vor invoca în favorul domniilor lor. 

În mai anul curent ziarul radical „Românul“ era scris cu un spirit de 
denigrare. 

Dar aşa e falșa democraţie. 

Micşorează orice superioritate. 

Decapitează orișice se-nalţă. 

Cată a stabili nivelul sălbaticii egalități. 

Roşii sunt zgomotoase mediocrități, împlu ţara de clamoare, de 
incapacitate, de ignoranță, de confuziune, de vociferaţiuni. 

Cum se vede nici acestui articol nu-i lipseşte epitetele omerice, roşii tot 
vociferează, tot ignoranți, tot confuzi, tot incapabili. 

Dar afară de aceste epitete mai e o acuzare gravă, aceea că guvernul, 
ştiind cererea Rusiei în privirea Basarabiei, au trecut totuși în auxiliul 
rușilor pentru a le ajuta... de a ne lua o parte din ţară. 

Dar știe oare „Presa“ că acesta este un act de înaltă trădare? Tocmai 
acest act ne face pe noi să credem că d. Brătianu nu-i nimic alt decât un 
agent rusesc cu masca de patriot român. 

Astăzi însă, după șapte luni, d-nu Brătianu, din patent trădător, devine 
simpaticul şi patrioticul coleg al d-lui Boerescu. 

Și zi glorie, mărire, neatârnare, strălucite foloase materiale şi morale, o 
nouă eră economică erau ascunse în răscumpărare? 

Câtă cheltuială de fraze din partea confraților roşii spre a ascunde ceea 
ce acum s-arată făţiş, că domiciliul juridic al Societății, va să zică supunerea 
sub jurisdicțiunea germană, era punctul cardinal împrejurul căruia tratau de 
un an de zile, încoronați cu cel mai deplin nesucces. Așadar opoziţia care a 
spus pe toate tonurile că partea juridică a transacţiei este o adevărată 
aservire a avut dreptate, iar „Românul“ care vedea toate în colori trandafirii 
spunea — cu deplină ştiinţă — contrariul. 

Pentru a arăta din nou câtă greutate s-a pus din partea consiliului de 
supraveghiare a societăţii tocmai pe partea juridică, reproducem din nou 
notiţa din „Berliner Borsenzeitung“ care, după cât știm din sorginţi cu totul 


sigure, e în cazul acesta foarte bine informată. lată acea notiță publicată 
acum cinci zile în foaia de bursă din Berlin. 

Deja ieri am arătat exact că cestiunea căilor ferate române stă aşa după 
cum se va înțelege amendamentul primit. 

(Amendamentul Ferechide ce propune strămutarea sediului societăţii la 
Bucureşti.) 


leri seară şi azi dimineaţă au sosit în Berlin numeroase lămuriri cari fac a 
presupune că adunarea legiuitoare scoposeşte cu acel amendament o strămutare 
imediată a domiciliului. În asemenea caz acel amendament e a se considera ca o 
respingere a întregei convențiuni. După cum reiese din depeșile telegrafice ale n-rului 
nostru de astăzi cele două persoane cu cari tratările s-au urmat aci au făcut încă o dată 
arătare telegrafică la București că un asemenea amendament îl consideră ca egal cu 
respingerea şi că, în asemenea caz, în genere nu vor mai supune discuţiunii adunării 
generale convenţia de răscumpărare, adecă s-a întâmplat tocmai ceea ce am spus noi 
ieri. Am menţionat deja că tocmai cestiunea aceasta a domiciliului formează de un 
an de zile punctul principal, împrejurul căruia să-nvârtesc toate tratările și că 
ministerul român e pe deplin în clar asupra gravităţii unei schimbări în acest 
punct. Ministrul Sturza, care a purtat cele din urmă tratări aci, la urma urmelor s-a 
unit cu totul cu maniera de a vedea, de aci şi a declarat că el şi cu ministerul întreg 
va sta sau va cădea, după cum se va primi convenţiunea stabilită aci. 


lată dar ce zice „Berliner-Borsenzeitung“. 

Aşadar stabilindu-se că domiciliul juridic al societăţii să fie la 
București, iar nu sub juridicţiune germană, convenţia se consideră din 
partea acţionarilor ca respinsă, ba consiliul de supraveghere nici nu va mai 
supune-o măcar de acuma înainte discuţiei adunării. 

De ce aceasta? 

De un an de zile cestiunea domiciliului societății e punctul împrejurul 
căruia se-nvârtesc toate tractările și ministerul ştie, e pe deplin în clar că 
acţionarii privesc convenţia ca respinsă din momentul în care sediul s-ar 
stabili să fie la București. 

Mai mult încă. 

D. Sturza s-a unit cu părerea că sediul are să fie la Berlin. Dar nu numai 
atât. Tot ministeriul s-a unit cu aceasta și tot ministeriul va cădea, dacă 
Parlamentul român ar hotărî ca sediul să fie la Bucureşti. 

lată glorie, mărire și neatârnare. În momentul în care Adunarea 
legiuitoare și-ar lua libertatea de-a schimba o virgulă din concesie, ea se 


consideră în Berlin ca respinsă și ministeriul a luat față cu acţionarii 
obligațiunea de-a cădea. 

Dar să lăsăm partea aceasta a cestiunii, care stă deja îndestul de rău 
pentru roșii și vorbeşte lămurit prin ea însăși ca o vie acuzare a politicei lor 
financiare, și să venim la altă parte. 

„Românul“ în numărul său de miercuri, 28 noiemvrie, are cutezarea de- 
a pune în paralelă convențiile de răscumpărare, proiectate de partidul 
conservator cu proiectul de convenţie al roşiilor. 

Argumentul de căpetenie în favorul proiectelor de convenţie ale 
conservatorilor, argument care trebuie să convingă chiar pe un cititor al 
„Românului“, oricât de târzior la judecată ar fi, e că proiectele de convenţie 
ale conservatorilor n-au fost primite de acţionari, căci erau nefavorabile 
intereselor lor, ba aceștia au preferat, în loc de-a primi răscumpărarea, de-a 
se împrumuta cu 60 milioane obligaţiuni. 

Și cu toate că Germania era pe atunci tot atât de puternică ca și azi, 
cabinetul Catargiu n-au căzut, deşi „Românul“ îl poreclea ieșit din lovirea 
de picior a d-lui de Badowitz. 

Dar oare de ce acționarii germani au găsit că proiectele de răscumpărare 
ale cabinetului conservator sunt în defavorul lor şi nu le-au primit? 

Într-adevăr există două proiecte de convenţiuni: una de răscumpărare 
parţială cu data de 12/24 iunie 1875, alta de răscumpărare integrală din 
decemvrie 1875. 

Să luăm dar câteva articole din convenţia din iunie pentru a arăta 
radicala deosebire de ideile cari au dictat-o. 


Art. 1. Societatea acţionarilor căilor ferate române, împrumutând bani pentru a 
întâmpina cheltuielile reclamate pentru terminarea liniilor ce i-au fost concedate, 
guvernul român spre a-i înlesni plata acelor bani va pune la dispoziţiunea sa suma de 
57.785.000 franci în condiţiunile stipulate mai jos. 


(urmează modalităţile emisiunei titlurilor statului până la art. 3 
inclusiv). 


Art. 4. Plata sumei prevăzute la art. 1 va fi pentru guvernul român o plată 
anticipată de 60.000.000 franci asupra capitalului ce ar fi trebuit să ia asupra-și, spre 
a obţine, conform § 25 din concesiunea primitivă din 21 noiemvrie (3 decemvrie) 
1868, cesiunea tuturor drepturilor rezultând pentru societate din aceea concesiune. 

Art. 5. Fondul de construcţiune fixat prin articolul 12 din convenţiunea din 2/14 
fevruarie 1873, la suma de 248.130.000 franci se reduce de la 1 iulie 1875 la suma de 


188.130.000 franci care de aci înainte va fi singura recunoscută de guvern ca fond de 
construcțiune. 

Art. 6. În cazul când guvernul ar voi să completeze răscumpărarea, el nu va avea 
să ia în socoteala sa decât suma de franci 188.130.000 prevăzută la art. precedent 
scăzându-se încă din acest fond de construcțiune, singur recunoscut, suma amortizată 
deja de la 1 iulie 1871. 

Art. 7. Garanţia anuală, fixată de art. 11 al convențiunii din 2/14 fevruarie 1872 la 
18.609.750 franci, se va reduce de la 1 iulie 1875 la suma maximum de 14.109.750 
socotit 7,5% asupra fondului de construcțiune din care s-a plătit prin anticipare 
60.000.000 franci. 


În articolul următor: se garantează statului orice prisos întreg peste 14 
milioane până la 18 milioane și o parte proporţionat cu 60 milioane, când 
venitul ar trece peste 18 milioane. 


Art. 9. Partea de amortizare de una la mie prevăzută la nr. 4 al. $ 16 din 
concesiunea primitivă din 21 noiembrie (3 decemvrie) 1868 nu se va mai lua de 
societate, de la 1 iulie 1875 asupra veniturilor brute ale întreprinderii, decât potrivit cu 
fondul de construcţiune redus prin articolul 4 al prezentei convenţiuni la suma de 
franci 188.130.000. După stingerea acestui capital guvernul român va deveni singur 
proprietar a tuturor liniilor concedate prin convenţiunea din 21 noiemvrie (3 
decemvrie) 1868 fără a mai recunoaște nici una din sarcinile ce ar mai putea fi 
asupra acestor linii sub orice titlu ar fi. 


Acest art. 9 reduce convenţia primitivă a d-lui Brătianu de la 90 la 60 de 
ani, reduce capitalul de la suma fabuloasă dată lui Strousberg de 2 miliarde 
şi 217 milioane la ţifra de 188 milioane, nu recunoaște absolut nici o datorie 
şi nici o sarcină a societăţii, rezervă expres dreptul statului de a răscumpăra 
căile după 30 ani, e o răscumpărare parțială în toată puterea cuvântului. 

Art. 11 şi 12 ai acestei convenţiuni stabilesc în fine că toate cheltuielele 
de orice natură şi toate pretenţiunile cari ar rezulta din această operaţiune 
privesc exclusiv pe societate. 

Și o asemenea convenţie „Românul“ şi d. Boerescu au elasticitatea de a 
o compara cu convenţiunea d-lui Sturza! 

Dar vom veni la proiectul de răscumpărare integrală a guvernului 
conservator, proiect aflat asemenea neadmisibil de către societatea 
acţionarilor și vom vedea ce rezultă și din acela. 

Proiectul al doilea al cabinetului conservator, care avea de scop 
răscumpărarea integrală a căilor acţionarilor, e asemenea cu totul deosebit 
de proiectul actualului guvern. 

Deja în art. 1 se stabileşte că guvernul nu face nimic alta decât uzează 
de pe acuma de dreptul ce și l-a rezervat prin $ 25 al concesiei primitive, 
adică de dreptul de a răscumpăra căile, de a recâștiga toate drepturile câte i- 
a fost concedate societăţii, iar prețul de cumpărătură (Kaufpreis) se stabilea 
conform concesiei primitive la 248.130.000 fr. minus amortizarea și minus 
fondul de rezervă şi de reconstrucție. 

Pentru a acoperi preţul de cumpărătură de mai sus guvernul se îndatorea 
a emite titluri de ale sale de o valoare nominală egală, care se amortizau în 
60 de ani, însă: 

Prin art. 2 alineat 3 guvernul își păstra dreptul deplin de a denunța acele 
titluri amortizabile în 60 de ani, de a grăbi (verstărken) amortizarea, de a 
preschimba acele titluri pe altele care i-ar fi convenit mai bine. 

Va să zică statul făcea un împrumut, răscumpăra căile tot aşa ca după 30 
de ani şi emitea titluri pe cari avea libertatea deplină de a le denunța 
oricând, de a grăbi amortizarea lor, de a le schimba pe un împrumut mai 
favorabil lui. 

Ce garanţie dădea statul pentru acest împrumut al lui? Ce fondaţiune 
avea împrumutul”? 

Monopolul tutunurilor ca acuma? 

Nici vorbă. 

Art. 2 alineatul 6 spune curat că acest împrumut se fondează pe căile 
ferate, pe produsul lor și pe suma trecută în buget de 18.609.750 franci, 
adecă pe anuitatea garantată astăzi. Nimic mai mult, nimic mai puţin. 

De monopolul tutunurilor nici menţiune măcar. 

Dar în schimbul acestei răscumpărări lua statul asupra-și datoriile și 
procesele societăţii, adică pasivul ei? 

Câtuşi de puţin. 

Art. 4 zice: 


Societatea acţionarilor căilor ferate române are să predeie căile cu tot materialul 
trebuincios stabilit prin convenţia primitivă. Societatea are datoria de-a despăgubi pe 
guvern pentru toate lucrările de completare ce are a le mai face, îndeosebi pentru 
celea spre portul Galaţi, gara internațională de la Vârciorova, uzinele din Bucureşti; ea 
va despăgubi pe guvern pentru toate sarcinele câte sunt combinate cu, primirea pe 


seamă a căilor. Între aceste sarcini sunt toate acelea care rezultă din esproprieri, 
precum și obligaţiunile cătră antreprenori și furnizori, precum și satisfacerea tuturor 
pretențiilor unor ai treilea, cari s-au ridicat asupra societăţii sau se vor ridica de acum 
înainte. 


Dar societatea oare mai există după operaţiunea acestei răscumpărări, 
precum va exista după convenţia de față? 
lată ce răspuns ne dă art. 13. 


Consiliul de supraveghiare a societății va convoca o adunare generală a 
acţionarilor, care va avea să decidă lichidarea societăţii în conformitate cu 
stipulațiunile Codului de comerț german. 


S-ar obiecta însă: vor fi fost acţionari cari n-ar fi voit răscumpărarea, 
adecă minoritate? Al. 2 a articolului 13 spune însă: 


Societatea ia față cu toţi interesenţii răspunderea pentru pretenţiile ce ei le-ar 
ridica în consecuența răscumpărării drumurilor. 


Cine deci n-ar fi fost mulțumit cu operaţiunea n-avea a o-mpărţi nici în 
clin nici în mânecă cu statul, ci cu societatea. 

Nicăieri nu se vede că în urma răscumpărării statul să mai garanteze 
acţiunilor primitive, celor de prioritate și obligațiunilor cari ar rămânea 
nepreschimbate vreun ban roşu măcar. Afacerea societăţii să iasă la capăt cu 
ele, cum va şti şi cum va voi. 

În fine noua convenţie are milioane de prime de preschimbare etc. etc. 

Art. 10 al. 6 a convenției proiectate de conservatori spune limpede: 


Operația concesiunii se va face fără nici o cheltuială pentru guvernul român. 


Prezentându-se acest proiect consiliului de supraveghiare, acesta 
răspunde d-lui Creţulescu, pe atunci agent diplomatic al României la Berlin, 
printr-o adresă în care se zice: 


În privirea normării prețului de cumpărătură și a celorlalte modalităţi ale 
răscumpărării nu s-au ivit nici o obiecţiune; dar realizarea proiectului din punctul de 
vedere juridic au întâmpinat obiecţiuni atât de esenţiale, încât am văzut necesitatea 
de-a-l pune să fie examinat de-o comisie compusă de jurişti. Comisia aceasta a mai 
avut însărcinarea ca, dacă proiectul n-ar fi realizabil, să propuie altă modalitate, 
admisibilă din punct de vedere juridic. 


Fi bine, proiectul cabinetului conservator era juridic atât de strâns 
închegat încât vestita comisie de juriști nu numai că l-au găsit inadmisibil, 
dar nici n-au putut afla altă modalitate prin care el putea fi realizabil pentru 
germani. 

Proiectul a fost respins. 

De aci se vede că atât „Românul“ cât şi d. Boerescu sunt amândoi — cu 
ştiinţă — în eroare, când cutează a compara vreunul din proiectele de 
răscumpărare ale conservatorilor cu monstrul de aservire economică cărora 
d-nia lor i-au dat naştere. 

Ascuțirea cestiunilor curat interne în cestiuni internaționale e 
pretutindene o dovadă de slăbiciune a statului. Astfel vedem corpul 
glorioasei odinioară Turcii deschis tuturor înrâuririlor străine, încât chiar 
existența acelui stat atârnă de echilibrarea în care o țin interese străine, nu 
de puterea vitală a chiar poporului turcesc. În finanţe amestec, în 
administrație amestec, ba chiar în legislație amestec, precum ne-o dovedește 
această reformă ce i se impune pentru Asia Mică. 

Un caz analog cu cel al Turciei ni-l prezintă România în timpul 
guvernului roşu. Cestiunea izraelită, curat internă și a se rezolva numai prin 
noi înşine, ni se impune cu străşnicie dinafară, ba până azi încă 
independența nu e recunoscută de unele părți sub pretextul neinvocat, dar 
invocabil, că cutare sau cutare putere nu e mulțumită cu satisfacțiunea dată 
de noi art. 44 al Tractatului de Berlin. 

Şi ce rol de deplină duplicitate juca atunci firma Brătianu? 

În străinătate promitea tot. 

În ţară jura a nu da nimic. 

Chiar amicii actuali ai roşilor nu tăinuiau deloc resentimentele lor faţă 
cu această politică de duplicitate bizantină, de vecinic neadevăr, de 
subterfugii nedemne, a căror ţintă pretextată era Patria, al căror scop real 
însă era de a fi în două luntre, de-a nu pierde popularitatea pe de o parte, 
sprijinul pe care li-l dau interesele străine pe de altă parte. 

În chestiunea drumurilor de fier acelaşi lucru. 


În ţară toate foile şi foiţele subvenţionate din fonduri polițienești, 
precum şi toţi agenţii de bursă mascaţi în redactori și deputaţi, susțin din 
toate puterile că numai pur și simplu interesul naţiei-i face să susţie cu foc 
şi cifre răscumpărarea, în afară promit a ne da legați cu drum de fier cu tot 
pe mânele acţionarilor şi a judecătorilor din Berlin. 

Incidentul amendării legii de către d. Ferechide străfulgeră deodată 
întunerecul plin de cifre închipuite şi ne face să fim spectatorii adâncei 
decadenţe a unui partid care de mult nu mai are încrederea țării şi ai cărui 
maşini votatoare sunt pururea gata de-a zice „da“ la toate monstruozităţile 
financiare şi juridice pe cari le-ar naşte patronii lor ce ţin traista cu grăunțe, 
chiar dacă acele monstruosităţi ar avea de scop aservirea şi umilirea patriei 
lor. 

Dacă partidul conservator n-are mania de a căuta popularitate, de a face 
făgăduinţe goale de scădere de biruri, de a linguși patimele rele, de a abuza 
în folosul partidului de idealele naţionale, el pe de altă parte n-are nici lipsa 
de conștiință de-a se răzima pe străini. Geaba dar presa roșie califica 
ministerul Catargiu ieșit din bătaia din picior a d-lui de Radovitz, astăzi se 
vede limpede cine atârna de acele bătăi din picior şi cine nu. Căci şi sub 
conservatori a fost vorba de răscumpărare, însă de o răscumpărare reală, 
care impunea Societăţii lichidarea, după ce-și va fi plătit toate datoriele, va 
fi îndeplinit toate contractele ei financiare, după ce c-un cuvânt Societatea 
însăși s-ar fi desfăcut de obligaţiuni, de priorităţi, de sarcine de tot felul. De 
aceea însă cabinetul conservator nici a promis ceva în afară, nici a amăgit 
poporul că e pur şi simplu numai în interesul lui de a răscumpăra căile 
ferate, căci orice cap sănătos înțelege că era o conciliare de interese 
bilaterale care se propunea și, fiindcă condiţiile guvernului român de atunci 
erau juridiceşte atât de strâns închegate, ele n-au convenit acţionarilor, şi 
răscumpărarea a căzut înainte de a se dezbate chiar, un semn mai mult că 
numai bătăi din picior nu puteau fi la mijloc. 

Nu spunem că aceasta ar fi un merit al partidului conservator, căci 
împlinirea datoriei nu e un merit. Arătăm numai cum s-a petrecut lucrurile 
pentru a stabili comparaţia între serioasa și clara atitudine a cabinetului 
Catargiu și între mlădioșia timidă cu care un ministru al României promite 
astăzi acţionarilor din Berlin că nu numai el, ci cabinetul întreg va cădea 
dacă se va schimba o iotă din proiect. 

Oare natura statului în genere, a celui român îndeosebi, e de a fi stăpânit 
prin amăgire, prin neadevăr? 


Căzut-am noi românii atât de adânc încât orice panglicărie cifrată să ne 
ia ochii, ca să nu vedem mrejile de păianjen pe cari ea le ascunde? Oare 
încrederea oarbă în oameni cari au amăgit-o în toate cestiunile să fie demnă 
de o nație care crede în viitorul ei? Oare tinerimea noastră nu mai are alte 
idealuri decât acela de-a parveni fără muncă şi prin veştejirea caracterului 
ei, prin lingușirea şefilor unei societăți anonime de esploataţie? 

E drept că partidul conservator nu are, ba nici poate dispune de armele 
roşilor. De douăzeci și trei de ani şi mai bine „Românul“ nu face alta decât 
să calomnieze şi să ponegrească tot ce e prob sau inteligent în România, de 
douăzeci şi trei ani s-a adunat un capital atât de mare de calomnii și de 
neadevăruri, de insinuaţiuni și inculpări în contra unui partid care a găsit tot 
atâţia ani că nu e nici de demnitatea lui de-a răspunde fabricatelor firmei din 
Strada Doamnei. 

Elementele conservatoare din ţară, acelea cari vor domnia meritului şi a 
culturii, au să şi-o atribuie astăzi în parte lor dacă cetatea de calomnii 
ridicată în contra lor nu cade cu una cu două, numai pur și simplu prin 
faptul că partidul conservator e prob şi conştiințios. Noi nu mai avem astăzi 
a ne lupta cu neadevărul izolat, care se poate nimici prin citarea în 
contrariu, ci c-un sistem întreg de neadevăruri, c-un partid întreg a cărui 
rațiune de-a fi e neadevărul, c-o generaţie crescută părinteşte de marele mag 
C.A. Rosetti, pentru care obiceiul de-a grăi strâmb a devenit o a doua 
natură. 

Nu știu cum publicul român nu înţelege ceea ce e lesne de înțeles pentru 
oricine, că tot ce fac aceşti domni, tot ce vorbesc, costă bani. Dacă d. 
Sihleanu vorbeşte de pochi și protopochi şi despre balonul captiv acest 
lucru costă bani; dacă d. Costinescu, om fără ştiinţă de carte, face 
aranjamente financiare în străinătate cari n-au nici cap nici coadă, acestea se 
traduc în pierderi de bani; dacă există foi roşii scrise de oameni cari nu ştiu 
scrie, acest lucru costă bani. Tot, absolut tot ce fac acești oameni ignoranţi 
şi lipsiți de talent, fie piese rele, fie articole rele, fie declamaţiuni în 
Adunări, se traduce în pierdere de bani. Naţia muncește ca să susţie pe 
aceşti paraziți cari nu numai că nu-i compensează prin nimic munca ei, dar 
încă o corump prin neadevăr, o sleiesc prin neonestitate, o veştejesc prin 
servilism în afară şi, ceea ce-i mai rău, o lipsesc de toate idealurile ei prin 
faptul că trăiesc din esploatarea acelor idealuri. Şi nu vorbim aci în teorii 
generale, ci cu exemple concrete. Toată lumea a putut constata că d. 
Brătianu a făcut în convenția votată lui Stroussberg, numai prin mutarea 


punctului decimal c-o cifră mai jos din dreapta spre stânga, colosala eroare 
de două miliarde de franci. O eroare de calcul care să coste pe ţară două 
miliarde franci e în orice caz cea mai ilustră mărturisire de deplină 
incapacitate pe care un martor o poate da. 

Și cu toate acestea d. Brătianu rămâne mare om de stat, nu-i așa? 

Pe orice spirit onest și clar din generaţia trecută și din cea viitoare-l 
aşteaptă pe decenii înainte munca lui Ercul în grajdul lui Augias. Pături 
întregi de cinică corupţie, de sfruntat neadevăr vor trebui mânate pe fluviul 
timpului în jos până vom da de pământul solid al adevărului. Fie numai ca 
încercarea uriașă a oricărui spirit onest să nu fi venit prea târziu. 


€ 


[Articol cu paternitate incertă] 
[14 decembrie 1879] 
Dăm astăzi locul întâi importantului discurs ținut în Cameră de d. T. 
Maiorescu, deputatul colegiului I de Iaşi, în şedinţa Camerii de marți, cu 
ocazia dezbaterii asupra răspunsului la mesajul de deschidere a sesiunii 
ordinare. Ideile partidului al cărui organ suntem asupra situațiunii sunt 
expuse în acest însemnat discurs cu claritatea și energia proprie a oratorului. 
Credem dar de prisos orice altă dezbatere din parte-ne asupra răspunsului la 
adresa tronului. 

[15 decembrie 1879] 
În ţara noastră nu mulţi dintre bărbații politici se bucură de o reputație 
neatinsă. Veștejirea numelui celor mai mulţi dintre oamenii noștri de stat se 
datorește pe deoparte școalei radicale şi demagogice, care în lupta politică 
este condusă de funesta deviză: „calomniază, calomniază mereu; tot rămâne 
ceva de pe urma calomniei“, iar pe de alta necorectitudinii în viaţa publică, 
lipsei de onestitate, de demnitate ce în adevăr caracterizează pe unii dintre 
bărbaţii noştri politici. De aci trebuia neapărat să nască pesimismul profund 
al publicului nostru. 
Între aceia a căror reputaţie este adânc zdruncinată, pe de o parte prin 
propria lor purtare, pe de alta și prin efectele calomniei, trebuie să 
înnumărăm în frunte pe d. Cogălniceanu, ministrul de interne. Aceasta nu 


este o părere a noastră, ci credința absolut generală și foarte întemeiată a 
publicului. 

Între aceia cari, cu toată înverşunarea calomniei, cu tot pesimismul 
exagerat al publicului, se bucură de o reputație de onestitate cu desăvârşire 
nepătată, este fără îndoială onor. d. Lascar Catargiu. Onorabilitatea acestui 
bărbat nu o afirmăm noi ca organ al partidului ce se onorează a avea un așa 
om între fruntașii săi: ea este recunoscută și preţuită de toată lumea. 

Aşadar, aci stă trista morală a celor petrecute în ședința Senatului de 
luni. 

Este vorba de nişte afaceri turburi, păgubitoare statului. D. 
Cogălniceanu, ministru, a cărui reputaţie nu poate fi mai veştejită decât este 
şi despre care o lume vorbeşte că s-a amestecat în aceste afaceri, nu ştie a se 
spăla mai bine de noroiul ce publicul i-l aruncă de pe toate locurile decât 
aruncându-l personal în Senat asupra omului a cărui onestitate personală n-a 
fost pusă la îndoială un moment măcar nici de cei mai aprigi adversari 
politici ai săi, asupra lui Lascar Catargi! 

Până să revenim, căci nu putem lăsa să treacă astfel aşa ignominii, 
publicul să judece despre caracterul scandalos al acestui incident. 

[16 decembrie 1879] 

Voim să ne spunem părerea asupra ultimelor fenomene din publicistică 
şi Parlament, mai cu seamă însă asupra împrejurării cum presa 
guvernamentală, dând chestia răscumpărării la o parte, a lăsat-o încurcată, 
ocupându-se acum cu ideile poreclite reacționare când ale prințului Grigore 
Mihai Sturza, când ale d-lui Petre Carp. 

Nu doar că cuvintele acestor doi domni, stimabili din orice punct de 
vedere, deşi ei în de ei atât de opuși în multe priviri, n-ar fi demne de 
scrutare din partea presei, căci curajul opiniei este o virtute şi orice opinie 
sincer spusă şi răsărită din dorința curată a binelui semenilor săi e 
respectabilă. Întru cât se potriveşte cu ideile noastre, o asemenea opinie 
devine a noastră, întru cât nu o combatem, însă terenul rămâne totdauna 
ferit de orice resentiment. Nu urâm decât lipsa de caracter, decât luarea 
drept pretext a principiilor pentru a le exploata în folosul unei asociaţii de 
oameni lipsiți de demnitate personală, respectăm însă opiniile răsărite dintr- 
o sinceră convingere, ba chiar schimbarea convingerilor, când aceasta se 


întemeiază nu pe motive personale, ci într-adevăr pe schimbarea totală a 
împrejurărilor generale. Stimăm și pe teologul ce crede în geocentrism 
bazându-se numai pe Biblie, îl stimăm însă și pe acela căruia opinia biblică 
i-a fost schimbată prin raționamentul învingător al lui Galilei. Numai 
convingeri să fie, nu pretextare de convingeri. 

Așadar în puţine cuvinte ne vom lămuri asupra atitudinei noastre față cu 
discursul prinţului Grigorie Sturza și a proiectului de maiorat al d-lui Carp. 

Ideile de politică esterioară din discursul prinţului Sturza nu le admitem. 
Atitudinea pe care prințul ar voi s-o vază luându-se de către poporul 
românesc în marea dezvoltare viitoare a cestiunii Orientului nu ni se pare 
conformă cu politica noastră tradițională, care a fost de-a nu lega nicicând 
soarta poporului nostru romanic de soarta unor popoare străine nouă şi prin 
limbă și prin origine. 

Poate că din asemenea atitudine ar răsări pentru noi mari foloase 
momentane, dar pierderile pe viitor ar fi nespus de mari. Poate că, prin 
izolarea noastră între elemente radical străine, sântem singurul popor 
condamnat a nu face politică momentană, ci pe secole înainte, dar 
testamentul lui Ștefan Vodă al Moldovei ne arată că nici în eroii creştini ai 
veacului nostru de mijloc interese trecătoare, identitatea de religie ș.a. nu 
erau mai tari decât sentimentul obscur, însă puternic, al conservării 
neamului și țării. Românul e în stare a deveni catolic sau mahometan pentru 
a rămânea român, dar a-şi schimba limba şi naționalitatea nu se va învoi 
nicicând și oricare atitudine care i-ar periclita aceste bunuri, mai înalte 
pentru el decât chiar forma raportului său cu Dumnezeu, nu vor conveni 
nici inimei, nici spiritului său. Încolo foarte tolerant cu orice lege și orice 
limbă din lume, neamestecându-se nicicând în certuri religioase şi 
respectând în mod egal credinţele și convingerile orișicui, românul n-are de 
înregistrat în decursul unor lungi veacuri nici o răscoală religioasă, nici o 
persecuție în contra vreunei naţionalităţi. Ceea ce cere numai azi, ca și în 
veacurile trecute, este ca și limba lui să fie respectată în acelaşi chip și 
singura dușmănie pe care-o are românul este cea în contra elementelor cari 
nu supun silei numai trupul, ci și sufletul. Și există asemenea elemente 
cotropitoare înlăuntrul graniţelor cărora a-ţi vorbi limba se consideră ca un 
păcat, a o scrie sau a o apăra ca o crimă. Apropiarea politică de asemenea 
elemente împle masele poporului nostru cu ură, pe cei inteligenţi cu o justă 
precauţiune și credem că îndelung timp nu vom avea îndestul de regretat că 
nu am luat îndestule, ba chiar prea multe precauţiuni. Pot așadar exista 


raporturi escelente între stat și stat, între suveran și suveran, între popoare 
însă va fi un profund abis. De aceea, cu tot respectul ce datorim unui om 
care are şi iubire de ţară și sinceritatea deplină a opiniilor sale, vederile de 
politică esterioară ale prințului Grigorie Mihai Sturza ne par nu numai 
neoportune pentru prezent, ci contrarie rolului nostru istoric pe viitor chiar 
și nu putem admite vro solidaritate cu ele. Îndealtmintrelea prințul, cu 
cavalereasca sa francheţă, a spus-o că vorbește în numele său propriu şi că 
nu angajează prin profesia sa de credinţă opiniile nimănui. Noi ne-am făcut 
datoria reproducând discursul prinţului în întregul lui, discurs care, 
abstracţie făcând de la pasajele privitoare la politica esterioară, cuprinde 
multe idei de-o valoare practică într-adevăr naţionale și conservatoare şi 
multe observaţiuni cu totul juste. 

Proiectul asupra maioratului propus din iniţiativa d-lui Carp ni-l 
apropriem cu totul și vom reveni asupra lui cu argumente, nu cu fraze și 
declamaţiuni, precum o fac foile roșii, cari din pur liberalism îl botează 
reacţionar. Deocamdată aducem un argument ad hominem. D-nii roşii și-au 
apropriat monopolul liberalismului în România, dar oare vor să aibă acest 
monopol și pentru Europa întreagă? Proiectul de lege propus de d. Carp e 
analog cu cel propus de deputatul Schorlemer în Parlamentul german și la 
care au aderat capii tuturor nuanţelor liberale de acolo, căci liberalismul în 
alte ţări priveşte la consecuenţele politice ale unei legi şi nu combate măsuri 
economice a căror respingere ar avea de urmare prefacerea clasei celei mai 
importante a statului într-o masă de proletari. 

Dar asupra acestui proiect şi a consecuenţelor primirii sau neprimirii lui 
vom reveni mai pe larg. 

Ceea ce ne uimeşte e esclusiva atenție pe care presa guvernamentală o 
dă acestor două evenimente parlamentare, lăsând cu totul la o parte chestia 
arzătoare a răscumpărării drumurilor de fier. 

Noi credem că mânia artificială a „Românului“ asupra discursului din 
Senat a prințului Sturza, precum și ardoarea cu care el l-a tratat în mai multe 
numere de-a rândul, e un paravan pentru a abate atenţia publicului de la 
focul răscumpărării. 

Gazeta oficioasa „Fremdenblatt“ din Viena cuprinde curioase desluşiri 
asupra acestui lucru. 


Din București ni se scrie, zice foaia aceasta, că lumea acolo e neliniștită prin 
atitudinea fermă pe care a luat-o guvernul german față cu România în chestia 
drumului de fier. Situaţia pare a fi într-adevăr astfel încât guvernul din Bucureşti are 


cuvinte de a nu se prea juca cu supărările din Berlin. Precum se știe Camerile române 
au aprobat convenţia de răscumpărare, adăogându-i însă clauza restrictivă că sediul 
trebuie să fie la București. Dar Berlinul respinge restricţia aceasta și-l face pe 
guvernul român răspunzător pentru această hotărâre a Camerelor. I se impută 
guvernului înainte de toate că n-a deschis ochii Camerii asupra consecuenţelor unei 
asemenea clauze. 


Tonul de mustrare al ziarului oficios din Berlin „Norddeutsche 
Allgemeine Zeitung“, deci interesul pe care-l manifestă lumea oficială de 
acolo pentru proiectul de răscumpărare, adaogă nedumerirea noastră, căci, 
la dreptul vorbind, ce are a-mpărți guvernul german cu un contract de 
daraveri între statul nostru şi o societate de acţionari? Acest interes era fără 
îndoială justificat într-un timp în care dreptul acţionarilor, bazat pe 
contractul primitiv, era primejduit prin escrocheria Strusberg, dar după 
convenția adițională de la 2/14 fevruarie 1872, numită în genere convenția 
Bleichrâder, și după restabilirea definitivă a drepturilor și îndatoririlor 
reciproce nu mai vedem unde poate fi cuvântul unui interes special al 
cabinetului german în această afacere. 

Ajuns-au guvernul roşu a face până şi din contractele sale financiare și 
economice cestiuni internaționale? 

Dacă e aşa, atunci „Românul“ are dreptate să tacă asemenea peştelui în 
cestiunea aceasta și să se lege ca din senin de fiece frază a discursului 
prințului Sturza, ca să presare cenușe în ochii cititorilor ei asupra grozavei 
decadențe în afară, unde rolul roşiilor consistă în a preface cestiuni 
accidentale după natura lor în cestiuni de existență a statului, asupra 
decadenţei dinlăuntru unde au ajuns a-și întemeia speranţele d-nealor 
electorale pe trecerea unui număr considerabil de „noi cetăţeni“ în listele 
colegiului I şi al II. 

Atâmând de străini și-nlăuntru și-n afară partidul roşu are fără îndoială 
un mare viitor. 

[19 decembrie 1879] 

În discutarea proiectului de maiorat pentru pământurile ţărăneşti am 
dori — deşi nu sperăm — să fim scutiţi de întâmpinări de fraze ideologice 
şi de sentimentalism, care nu pot aduce nici un folos un discuţie şi nu sunt 


proprii decât a tulbura dreapta judecată. Și, ca să nu mai fim siliți a reveni 
în decursul discuţiei asupra întâmplărilor de până acuma, le cităm în treacăt. 

„Românul“ numește proiectul feudal şi imoral. 

Cea dântâi întâmpinare e adevărată numai în cazul când ziarul partidului 
de la guvern ar fi voind să monopolizeze liberalismul nu numai pentru 
România, ci pentru Europa întreagă. În realitate o lege întocmai cu cea 
propusă de d. Carp a fost adusă în Parlamentul german de către grupurile 
liberale ale acelei Adunări. 

Cât despre obiecţiunea a doua, e şi mai lesne de respins cu tot temeiul. 
Divizibilitatea iar nu maioratul are efectele cele mai imorale. Căci: 1. 
sărăcește clasa ţărănească prin diviziuni și subdiviziuni ale locurilor de 
arătură, și sărăcia e în toată lumea cauza cea mai de căpetenie a corupțiunii. 
Aceasta este atât de adevărat încât toate limbile fără escepție însemnează 
defectele morale, corupţiunea, cu espresii împrumutate de la sărăcia 
economică. Vorba românească mișel, care însemnează azi „om de nimic“, 
însemna odată „sărac“; tot astfel franțuzescul miserable, germanul elend. Și 
limba desigur că nu e făcută de bogaţi spre a batjocori pe cei săraci, ci așa 
este. Sărăcia pentru mase e mult mai deschisă corupțiunii decât averea. 
Apoi 2. divizibilitate pământurilor stabilită ca drept pentru moștenitori 
degenerează adeseori; aşa de ex. în Franţa și între sașii din Ardeal într-o 
imoralitate şi mai mare: în sistemul celor doi copii. Deşi atât codul austriac 
cât şi cel francez prevăd pedepse grave pentru nimicirea artificială a 
foetusului, totuși poporul francez practică acest păcat, care e desigur culmea 
imoralităţii, şi îl practică de teama divizibilității, de frica sărăciei. La 
engleji, unde nu există divizibilitate, nu există nici acest vițiu, de aceea 
poporul englez se-nmulţeşte, se colonizează în toată lumea şi e poporul 
economicește cel mai puternic de pe glob. 

Ideea că prin maiorat s-ar băga vrajbă între fraţi, ba între părinţi și fii, e 
ieftină şi neadevărată, decât doar pentru grecii din Bizanţ. Numai acolo tatăl 
scotea ochii fiilor sau îi ucidea ca să se folosească singur de avere, numai 
acolo fiii scoteau ochii părinţilor pentru acelaș motiv; la alte popoare nu se 
întâmplau acestea. La români bunăoară exista până mai alaltăieri nu 
maioratul, ci minoratul, după obiceiul pământului. 

Tatăl de familie își însura pe toți fiii şi-i aşeza cum putea, adecă-i regula 
cu ceea ce în dreptul vechi român se numeşte peculium; iar fiul cel mai mic 
moștenea așezarea şi lanul părintesc. Cu toate acestea se va afla arareori 


cazul în care fraţii mai mari ar fi urgisit pe cel mai mic pentru patrimoniul 


părintesc. 
Hazlie e asemenea observaţia „Românului“ că instituția maioratului ar 
fi jidovească. Dacă popoarele europene — toate fără escepție — ar fi 


compuse numai din jidani, atunci da. Dar maioratul l-au avut toate 
popoarele moderne, unele în timpuri mai depărtate, altele şi-n ziua de azi, şi 
aceasta e una din cauzele pentru care au înflorit toate, iar dacă azi în multe 
părți ale Europei el nu mai e necesar, cauza e că punctul de gravitație al 
statelor nu mai este agricultura, ca la noi, ci industria: nu satul, ci orașul. 

Dar la noi? Orașele din Moldova sunt jidovești, Bucureştii chiar par 
aproape un oraş german, prin porturile Dunării averea şi influenţa în mare 
parte e în mâna grecilor, încât poporul românesc a rămas din nefericire 
restrâns la sat. 

Nu zicem că nu trebuie să facem tot ce ne stă prin putință pentru 
ridicarea unei clase de mijloc pozitive la români, dar deocamdată puterea 
țării noastre e satul și acolo trebuiesc puse pârghiile de ridicare. 

* 

Lăsând deci la o parte toate obiecţiunlle sentimentale cât şi cele de 
morală, despre care am văzut că sunt false, să stabilim mai întâi metoda 
cercetării noastre. 

Aci vom căuta să constatăm în prima linie următoarea deosebire între 
două maniere de-a privi natura statului și științele cari-l ating. Maniera 
întâia e cea veche franceză din timpul enciclopedeştilor, raționalistă și 
deductivă, care stabileşte că libertatea de dispunere a individului primează 
orice alt interes și că statul cată să fie oprit de-a esercita vro tutelă oarecare, 
fie asupra individului, fie asupra claselor. Stabilind principiul că omul e 
născut cu drepturi imprescriptibile, toate mărginirile acestor drepturi se 
consideră sau ca o uzurpare, sau ca niște concesii făcute de individ 
societății. 

A doua manieră de-a vedea, inductivă, deci bazată numai pe esperiența 
faptelor, priveşte statul ca pe un product nu al rațiunii sau al unui contract 
sinalagmatic, ci al naturii, și caută să stabilească atât legile după cari el se 
dezvoltă cât şi elementele din care se constituie. 

Ea vede în libertate nu ceva înnăscut, ci din contra ceva câștigat cu 
timpul, nu o substanţă, ci o serie de acte de eliberare, adică de accidente 
câștigate de către om, carele dintru început, sub aparenţa unei absolute 
libertăţi chiar, nu era în realitate decât sclavul naturii şi al semenilor săi. 


Din acest punct de vedere trebuie privit şi proiectul de faţă. Trebuie 
studiată natura obiectului despre care tratează, deci natura micului imobil 
rural. 

În cuvântul imobil e cuprinsă deja natura. Nestrămutat, neaugmentabil. 
O nație care posedă un milion de lei poate poseda pe viitor o sută de 
milioane fără ca să-i fi luat de la cineva; ea nu va putea nicicând face ca un 
pământ de zece pogoane să fie mai mare, nici ca ţara ei să fie mai mare 
decum este, afară doar de cazul anormal al războiului, când în fapt ţara 
originară tot nu sporeşte, ci i se adaugă altei țări, scăzându-se ale altora. 

Un pogon e un pogon și s-a mântuit — acel un pogon nu-l putem nici 
întinde, nici strâmta, nici adăuga, nici scădea, el rămâne în vecii-vecilor atât 
de mare pre cât este. Este însă tot astfel cu averea imobiliară? Pe-o pânză de 
o întindere de un metru şi de-o valoare de un franc mâna unui pictor poate 
zugrăvi un tablou care să prețuiască 10.000 de franci. Omul care nu va fi 
nicicând în stare a face dintr-un pogon două, e însă în stare, punând banul 
său numai în mișcarea cuvenită, să facă din o sută de franci o mie. Permită- 
ni-se spre ilustrare un paradox. Între un ţăran care are 2 stânjeni de pământ 
şi unul care n-are nimic care-i mai bogat? Noi găsim că cel care n-are 
nimic. Cel care n-are nimic nu visează să esploateze un teren atât de 
mărginit, ci caută o treabă oarecare; cel ce are doi stânjeni, având 
închipuirea că posedă ceva, rămâne lipit toată viaţa lui de cei doi stânjeni și 
pururea sărac. 

Cine vede cum în Ardeal, în urma divizibilităţii, au ajuns pe alocurea 
moşiile țărănești de câte doi-trei stânjeni, cine vede apoi că urmarea 
divizibilităţii e curat proletarizarea populaţiei acela va înțelege de ce un 
popor cu oarecare tendință de a se-nmulţi, ca cel românesc, trebuie să cază 
la cumplită sărăcie, cum alte popoare mai temătoare de mizerie — francejii 
de ex. și saşii din Ardeal — ajung de spaima divizibilităţii la sistemul 
periculos al avortării artificiale, la sistemul numai al celor doi copii. Şi acest 
sistem e deja întrebuințat şi la noi, nu la ţărani, dar în clasele mai culte, a 
căror trebuinţe întrec puterea lor de preducțiune și pentru cari copiii mulți ar 
fi o sarcină cu neputinţă de purtat. Vorbim aici de un secret public pe cari 
nimeni nu l-a atins şi pe care îl pomenim numai pentru a arăta la ce căi 
periculoase de mântuire duce în genere divizibilitatea averii — dar încă 
divizibilitatea micelor bunuri imobiliare? 

Așadar pământul nu se poate nici lărgi, nici lungi din cât este. Dar, din 
contra, oamenii au tendinţa de-a se înmulți. Împărţindu-se și subîmpărțindu- 


se mereu suprafaţa de pământ între un număr din ce în ce mai mare de 
oameni e evident că, deși aceşti oameni vor avea aceleași, ba poate mai 
multe necesități decât părinţii lor mai puţini la număr, totuși averea lor 
imobiliară va deveni din ce în ce mai mică. Care va fi rezultatul? Sărăcirea 
tuturor, proletariatul tuturor. Nu credem însă că cineva să susție că 
proletariatul e idealul la care tinde un stat. 

Aşadar divizibilitatea averii e bună la cea mobiliară, care se poate 
înmulți în infinit, nu însă la cea imobiliară, care prin chiar natura ei nu se 
poate augmenta. 

Să ne închipuim de pildă o insulă de 40 pogoane, proprietatea lui A. 
Acest A are patru fii, va să zică în generaţia a doua fiecare va avea numai 
câte 10 pogoane, deşi fiecare din aceşti fii are aceleași trebuinţe ale traiului 
ca şi A. Dar fiecare din aceşti fii are asemenea câte patru copii. lată deja în 
generația a doua, fiind bătrânul A în viaţa încă, redusă suprafaţa de hrănire a 
fiecărui individ de la originarele 40 de pogoane la 2,5 pogoane. Și cu toate 
acestea nepotul nu se va putea sătura dintr-o pâine de 16 ori mai mică decât 
aceea din care se hrănea bunu-său. Va să zică dintr-un om cuprins și cu dare 
de mână ne trezim peste 40 de ani cu 16 săraci cari s-ar bate ei în de ei 
pentru pâinea de toate zilele, rămânând ca să învingă cel mai tare sau cel 
mai viclean. În cazul întâi e gata războiul civil, în al doilea demagogia. 

Care ar fi dar urmarea neadmiterii acestui proiect de lege? Aceea că 
peste 50 de ani în genere n-ar mai exista o clasă țărănească în România, ci 
numai o turmă de adevăraţi proletari cu nominala proprietate de câte doi- 
trei stânjeni de pământ. Copiii acestor oameni, rău hrăniţi, rău îngrijiţi, vor 
merge din treaptă în treaptă mai jos în privirea organismului, încât ne-am 
pomeni într-o zi cu o generaţie de microcefali, precum se află deja îndestui 
prin oraşe. 

Care ar fi urmarea admiterii legii? Întâi persistenţa unei clase certe şi 
totdauna avute de țărani. Copiii acestora ar avea până la maioritate toate 
cele trebuincioase, deci condiţiile materiale ale unei dezvoltări normale a 
organismului lor. Înzestraţi cu această armă de căpetenie în lupta pentru 
existență, adică cu sănătate şi tărie fizică, din momentul în care n-ar mai 
avea nevoie de razimul casei părintești ar căuta de lucru. Fie că ar deveni 
arendașşi de parcele ale moșiilor particulare, fie că ar lua pe seama lor 
parcele din moşiile statului, ei astfel ar avea totdauna pe de o parte un razim 
în casa părintească, totdauna relativ mai puternică, pe de alta şi-ar lua 


nădejdea de a trăi pe o fracţie subdivizată de imobil de câţiva stânjeni, pe 
care n-ar fi în stare de a-și întemeia un cămin. 

Trebuie să mai amintim că, pe când un imobil prea mic nu e în stare nici 
să hrănească pe proprietarul lui, unul mai mare îi dă putinţa de a face 
economii, de a strânge bani şi aceşti bani se înţelege că s-ar împărți în mod 
egal între toţi fiii. 

* 

Dar şi un alt punct de vedere ni se mai prezintă. 

Ce e de făcut cu moșiile statului? Cu divizibilitatea actuală ţăranul se 
simte legat de sforicica lui de pământ și nu are nici cea mai mică aplecare 
de a lua pământ de la stat. Cu toate acestea singurul viitor posibil al acestor 
moşii e ca ele să fie parcelate în mod sistematic și cumpărate, fie prin 
anuități, fie pe preţuri de plătit înainte de către ţărani. Las' că pentru 
vânzarea lor, aşa mari cum sunt, nu se găsesc capitaluri mari, dar chiar dacă 
asemenea capitaluri s-ar găsi, ele vor fi străine, ba mai rău decât străine, 
jidoveşti. Din contra, pentru proprietăţi mici se grămădesc la noi în ţară 
cumpărătorii, pentru parcele în fine plătibile în anuităţi am avea pe toţi 
membrii familiilor țărănești cari nu sunt primogeniţi. lată dar perspectiva 
cea mai folositoare de a desface proprietăţile statului în modul cel mai 
folositor naţiei şi poate cel mai folositor visteriei. 

Aşadar efectele practice ale primirii acestei legi ar fi: 

1. Întărirea unei clase ţărăneşti avute şi neatârnate. 

2. Desfacerea cea mai folositoare a bunurilor statului 

3. Înmulțirea populaţiei rurale; şi, ca urmare, 

4. Cultura intensivă a moșiilor mari particulare. 

* 

Obiecţiunea cum că prin aceasta cea mai mare parte a ţării se detrage 
comerțului nici e serioasă, nici e patriotică. Înainte de toate imobilele în 
genere n-ar trebui să fie obiectul speculaţiunilor comerciale. 

Negoţ va să zică schimb de producte, fie industriale, fie brute. A vinde o 
moșie nu va să zică însă a schimba un product pe altul. De aceea e bine să 
restrângem noțiunea negoțului la ceea ce însemnează într-adevăr şi să nu 
credem că negoţul poate înflori prin speculaţiunea de imobile rurale. Prin 
aceasta totalul averii naţionale nu se va urca nicicând, ba din contra va 
putea să scază, căci se operează asupra unui obiect a cărui valoare internă 


nu e accesibilă de o augmentare în infinit. 
* 


Foloasele politice pentru partide cari ar rezulta din admiterea acestui 
proiect sunt nule. Prin aceasta colegiile nu se înmulțesc, deputaţii acestor 
colegii nu devin altceva decât ceea ce sunt până acum, adecă candidaţi 
numiți cu teșcherea ministerială, c-un cuvânt nici partidul conservator, nici 
nuanțele liberale nu pierd și nu câștigă prin admiterea acestui proiect. Din 
contra, prin modificarea art. 7 a câștigat partidul roșu, căci evreii sunt în 
toate ţările din lume liberali, deci și la noi vor fi tot astfel. Prin urmare dacă 
liberalii pot face un bine general fără ca ei să piarză ceva, dacă pot da o 
probă de patriotism care politicește să nu-i coste nimic, n-au decât să admită 
proiectul, căci noi suntem departe de orice gelozie și ne e cu totul indiferent 
care partid va vota o lege care e în interesul general al țării. Am aprobat 
legea în contra uzurei, deși pornită din iniţiativa roşilor, vom aproba și un 
vot dat pentru acest proiect. 

Ultima noastră consideraţie, foarte gravă dacă se va uita cineva bine, e 
însă următoarea: 

Din cauza unei ţesături întregi de nenorocite împrejurări statul nostru 
este slab în afară şi, ferească Dumnezeu, dar poate să i se întâmple ceea ce 
li s-a întâmplat în lumea aceasta și altora, de exemplu Poloniei sau 
Hanoverei. 

Într-un asemenea moment proprietăţile statului ar deveni un adevărat 
dezastru pentru naționalitatea noastră. Ele ar deveni proprietăţile unui stat 
străin, care le-ar coloniza cu străini și astfel în corpul compact încă al 
naţionalității noastre ar intra colonii străine, precum au intrat de exemplu în 
proprietăţile statului din Basarabia, în proprietățile mănăstirești din 
Bucovina. Aceste moșii s-ar pierde aşadar fără de nici un folos, din contra, 
spre pieirea noastră. 

Luptăm ca aceasta să nu fie nicicând, dar în lupta noastră putem fi 
învingători, putem fi învinși și, precum un general bun, chiar sigur de 
victorie, va căta totuşi întotdeauna să-și asigure retragerea, astfel 
prevăzătorii oameni de stat caută să gândească și la cazul cel mai rău care i 
se poate întâmpla naţiunii lor. A vorbi mai pe larg asupra acestui lucru ni se 
pare și imprudent și zadarnic. Dar, considerând vremile grele în care trăim, 
şi posibilitatea oricât de mică a pierderii cauzii noastre, parcelarea 
sistematică a acelor moșii ni se pare o mare asigurare pentru împrejurări 
grele ale viitorului. Ca să nu lăsăm neesplicat nici un cuvânt, adăugăm că 
sub parcelarea sistematică înțelegem pe aceea care, îndeplinindu-și scopul, 
n-ar îngreuia gospodăria statului şi nu i-ar micşora veniturile. Reproducem 


aci proiectul d-lui Carp împreună cu espunerea de motive citită în şedinţa 
Adunării de la 11 decemvrie. 


€ 


[20 decembrie 1879] 

„Presa“ de sâmbăta trecută se supără grozav pentru câteva adevăruri 
zise în Cameră ctitorului său, vestitului d. Boerescu, de către d-nii 
Maiorescu și Alex. Lahovari. Marele om de stat a cam fost pus la locul său 
şi, fiindcă Adunarea Pătărlăgenilor nu-i ajunge pentru a-și scoate focul, mai 
răsuflă și în spirituala foaie care-i servă de organ. Prețiosul d. Lahovari (nu 
înţelegem hazul epitetului) ar fi vrut să atragă atenţiunea asupra sa atacând 
în Cameră cu violență (?) pe marele om de stat. Vedeţi ce cutezanţă!! D. 
Boerescu își permite a trata un partid care-a guvernat, numai de la 1866 
încoace, vreo şapte-opt ani ţara, de partid fără șef și fără domiciliu şi d-lui 
Lahovari și Maiorescu nu le era permis a aminti că de două ori d. Boerescu 
a solicitat şi chiar a obţinut un portofoliu de la acest partid. Care era 
majoritatea care la 1869 şi 1870 a sprijinit guvernul în care lua parte d. 
Boerescu? Dreapta, partidul fără domiciliu. Care era majoritatea care de la 
1871 până la 1875 a sprijinit ministerul d-lui L. Catargiu, din care iarăși, din 
nenorocire, a făcut parte d. Boerescu? Dreapta ni se pare, partidul fără șef. 
Când dar dreapta acorda d-lui Boerescu și portofoliuri și sprijinul său, 
dreapta avea și șef şi domiciliu. Când în urmă partidul conservator, care de 
la d. Boerescu tolerase mai mult decât se cuvine, n-a voit să fie compromis 
până în cele din urmă de dumnealui și, după afacerea Crawley, precum și 
după Banca de Bucureşti, i-a zis: „Destul! ajunge! Noi, ministerul 
conservatorilor, nu voim după urma dumitale să fim numiţi ministerul 
zarafilor!“* — d. Boerescu se supără, iese din casă și caută alt domiciliu spre 
a-și adăposti virginitatea-i politică. Liber era dumnealui desigur! Drum 
bun! Şi nu-l regretăm. 

Însă puţini oameni sunt aceia cari, după ce au băut şi mâncat într-o casă, 
scuipă pe prag după ce au părăsit-o. 

Dar cine cunoaşte pe d. Boerescu nu se va mira de nimic. Roșii până ieri 
nu erau oare pentru dumnealui tâlhari, asasini, tovarăși ai lui Nobiling și 
Hâdel? Şi astăzi dânșii nu reprezintă, fără o schimbare chiar de formă în 
şeful ministerului, care astăzi este acelaş din 1877—1878, în timpul acestor 


frumoase epitete, nu sunt acum singurul partid conservator și politic din ţară 
tot după părerea aceluiaș d. Boerescu? 

După asemenea palinodii s-asculte d. Boerescu opinia tuturor şi mai cu 
seamă a noilor săi amici, când se exprimă în particular asupra dumisale, și 
se va convinge că pentru toţi, albi, roșii, conservatori, radicali, dumnealui 
este prețuitul domn Boerescu. 


€ 


[21 decembrie 1879] 

De câteva zile se petrec în secțiunile Senatului nişte lucruri cari 
trebuiesc să facă și pe cei mai puțin pesimişti dintre români a dispera de 
viitorul acestei țări. 

Cestiunea pretinsei răscumpărări a căilor ferate a fost obiectul 
dezbaterilor secțiunilor; aceste nenorocite dezbateri s-au terminat şi 
secțiunile au început a-și alege delegații, raportul va fi în curând înaintat 
Corpului şi dezbaterea publică va începe, credem, azi sau mâine. 

Camera amendase, precum se ştie, proiectul de convențiune prezintat de 
guvern, hotărând ca sediul juridic al Societății să fie la București, iar nu la 
Berlin, cum pusese la cale guvernul. Acesta din parte-i aderase la 
amendamentul Camerii; aderarea aceasta provocase o adevărată furtună la 
Berlin, unde, după cum s-a aflat pe urmă, guvernul nostru se legase față cu 
guvernul german să facă a trece prin Camerele române convenția fără nici o 
modificare. Mai ales în privința sediului, cum văzurăm. Societatea, prin 
organul guvernului german, care inter venea în afacere, nu voia să lase 
câtuși de puțin din pretenţiile sale. 

Astfel stăteau lucrurile a doua zi după prezentarea proiectului la Senat. 
D. ministru de finanțe, prezentând maturului corp proiectul aşa-zisei 
răscumpărări, ceruse urgenţa; însă, în urma notificării oficiale de la Berlin 
cumcă proiectul de convenție amendat nu mai poate fi deloc admisibil 
pentru Societate, Senatul a suspendat lucrările sale în privința acestei 
cestiuni, după cererea d-lui ministru de externe, întemeiată pe cuvântul că, 
convenția fiind un contract bilateral, trebuie acuma să se negocieze cu 
cealaltă parte contractantă cu privire la modificările introduse de Cameră. 

În timpul acesta avu loc un schimb activ de corespondențe oficiale şi 
oficioase între Berlin și Bucureşti. Totdeodată guvernul nostru își puse toate 
puterile pentru a face ca Senatul să îndrepteze ceeace stricase Camera, adică 


să restabilească proiectul primitiv dacă nu și în formă cel puţin numai în 
fond. S-au întrebuințat pentru acest scop toate mijloacele și în sfârşit scopul 
s-a ajuns; Senatul a primit în secţiuni restabilirea proiectului, adică sediul 
juridic al Societăţii să fie tot la Berlin. 

Ce s-a petrecut, ce s-a făcut în acest timp între culisele Senatului? 
Cestiunea, din curat și simplu interioară, a devenit, mulţumită relei-credinţe 
şi nedibăciei guvernului roşu, o cestiune internațională prin intervenirea 
guvernului german. Guvernul nostru a-mbiat el dântâi nu Societatea 
acţionarilor, ci d-a dreptul pe guvernul german cu propuneri în privinţa aşa- 
zisei răscumpărări, pentru a-l dispune pe acesta să ne recunoască 
independenţa. Guvernul român, patrioticul nostru guvern, avea credinţa că 
cu războiul, cu pierderea Basarabiei şi modificarca art. 7 nu se înplinise 
încă preţul acestei independenţe. Societatea acţionarilor atât aștepta; prin 
mijlocirea guvernului de la Berlin ea şi-a stabilit condiţiile; 

Guvernul român s-a legat față cu cel german să le facă a fi primite fără 
nici o preschimbare, şi cu toate acestea tot el apoi a aderat la 
amendamentele Camerii. 

Corespondenţa oficială cu Berlinul, atât pentru punerea la cale a 
tranzacţiei cât și pentru restabilirea proiectului primitiv, în urma votării 
amendamentelor, au fost cerute în Senat pentru lămurirea lucrului; guvernul 
însă s-a mărginit numai a declara că, în cazul când Senatul nu va da ce i se 
cere, vom fi ameninţaţi a nu căpăta independenţa şi a pierde chiar ţara. În 
zadar bărbaţii cei mai însemnați din Senat au strigat împotriva acestei 
procedări scandaloase, în zadar au pretins să li se arate negru pe alb cum stă 
cestiunea târâtă pe terenul internațional și să li se explice contrazicerea 
faptelor cu declaraţia d-lui prim-ministru, în plină Cameră, că cestiunea nu 
are deloc un caracter internaţional, guvernul a refuzat să arate 
corespondenţa sa cu Berlinul. 

O fierbere mare s-a produs în secţiunile Senatului, care a fost năbușită 
prin puterea numărului guvernamentalilor. Guvernul a triumfat. 

Proiectul, restabilit în Senat, precum s-a cerut de la Berlin, va fi 
prezentat din nou Camerii; guvernul nostru a garantat guvernului german că 
de astădată Camera îl va primi. Din punctul de vedere finanţiar și economic 
ştie oricine ce este acest proiect dezastruos, care încarcă cu mai bine de o 
sută de milioane sarcina statului. Din punctul de vedere politic el este o 
umilire monstruoasă, deoarece statul român se pune de bunăvoie sub 
jurisdicţiunea tribunalelor ordinare germane. 


Sunt oare şi au curajul să se numească români și bărbaţi politici oamenii 
aceștia, banda aceasta de aventurieri cari vor să pună vârf istoriei triste a 
celor trei ani din urmă dând milioanele țării pradă străinilor şi aservind 
juridicește statul român tribunalelor străine? Aceasta se numește politică? 
Patriotism este acesta? Și în ce ţară din lume care ar avea câtuşi de puţin 
instinctul conservării sale proprie s-ar putea petrece asemenea 
monstruozităţii? În ce ţară din lume care n-ar fi ajuns la treapta celei mai 
profunde corupţiuni, niște oameni, în mare parte venetici veniţi de ieri d- 
alaltăieri nu se știe de unde, ar putea merge cu cutezarea aşa de departe? 

Cine sunt acei ce conduc destinele țării noastre? Cine sunt acei ce 
formează majoritățile în cele două Camere? Cine sunt acei cari ratifică 
astăzi tale quale proiectul aşa-zisei răscumpărări astfel cum îl cere 
Berlinul? Nepoţii, feciorii, demnii urmași ai fanarioților, membri d-ai 
comitetului bulgăresc, câţiva alţii de origini deosebite și foarte puţin 
români. 

Aceşti oameni, aceşti străini cari au monopolizat liberalismul, 
patriotismul şi naționalismul în ţara românească vor astăzi, prin aşa numita 
răscumpărare, să inaugureze independenţa statului român. Astfel primul pas 
pe care-l face această ţară — independentă de fapt și cu preţul sângelui și 
milioanelor, cu prețul a trei ţinuturi, cu preţul modificării silite a 
Constituţiei într-un sens contrariu voinței sale unanime — primul pas pe 
care-l face această ţară în era independenței sale, şi așa destul de scump 
plătită, este o înjosire din cele mai profunde și supunerea la un jaf colosal şi 
pe faţă. 

Aceasta este politica patrioţilor de industrie, politică de ruină şi de 
rușine ale cărei urmări triste le va plăti scump această ţară. 


€ 


[Articol cu paternitate incertă] 
[25 decembrie 1879] 
Şedinţa de ieri a Senatului a fost fără îndoială una din cele mai 
semnificative şi mai interesante de când se discută în Corpurile legiuitoare 
cestiunea cu viclenie numită a răscumpărării. 
Şedinţa era prezidată de d. Dimitrie Ghica — pe care l-am văzut jucând 
oarecare rol de care nu are a se felicita, când, din nenorocirea ţării, s-a dat 


concesiunea Strusberg — şi, din când în când, se arăta pe scaunul 
prezidenţial figura ursuză a d-lui N. Bibescu. 

Și băncile Senatului ca şi tribunele publice erau aproape goale: se vedea 
bine că lumea e dezgustată de această comedie organizată în detrimentul 
țării de aceiași oameni cari au organizat altădată ceea ce tot ei au numit 
coţcăria Strusberg. 

În această lipsă de auditor a luat cuvântul d. Ioan Ghica, cu o silă vădită. 

Discursul d-lui I. Ghica a fost foarte semnificativ. Silit să susţie, cine 
ştie pentru ce, acest nenorocit proiect de lege, d. Ghica nu s-a înjosit, și 
aceasta-i face onoare, să adune din pulberea în care le-a aruncat opozițiunea 
armele sfărâmate ale d-lor Sturza-Costinescu. El le-a despreţuit! Un lucru 
încă care-i face onoare este că a recunoscut că strămutarea domiciliului 
Societăţii la Bucureşti este imposibilă, aşa încât tot auditorul s-a convins că 
strămutarea domiciliului societăţii în București nu era decât un pişicherlâc 
al d-lui Sturza ca să înșele pe gură-cască și să-i facă a vota convenţiunea de 
răscumpărare. 

Dar atunci cum a susținut d. I. Ghica convenţiunea? Dacă în adevăr 
calculele d-lui Sturza sunt neesacte, dacă afirmările lui sunt neesacte, 
convenţiunea e rea! 

Ca să scape de această consecinţă fatală, onor. d. I. Ghica s-a pus să 
susție două idei cari nici unui monstru nu se cădea să-i treacă prin minte. 

D-sa a susținut mai întâi că noi am fi datori să plătim în timp de 90 ani 
anuitatea ce plătim astăzi; deşi în 50 ani se amortizează cu totul capitalul 
drumurilor de fier! 

Pe urmă că noi am fi datori să plătim nu numai acţiunile primitive, dar 
şi acţiunile de prioritate; cu toate că noi nu ne-am obligat să plătim decât 
acţiunile primitive! 

Rarii ascultători din sală priveau la d. I. Ghica cum se muncea ca să 
susție aceste enormităţi vrednice de oameni ce nu știu să roșască de nimic și 
surâdeau cu milă uitându-se când la d. I. Ghica, când la d. Sturza, cugetând 
la cauzele cari fac pe un om care se numește prinț mai roşu decât roşii. 

D. Mavrogheni, care a luat cuvântul după d. I. Ghica, a adunat lumea în 
sală. 

D-sa a început prin a pune în evidență metoda nenorocită pe care 
guvernul d-lui I. Brătianu o întrebuințează în toate cestiunile cele mari 
naţionale. 


D. Mavrogheni a demonstrat că, de la Cameră până la Senat, s-a 
spulberat asigurarea dată de guvern că domiciliul Societăţii se va strămuta 
în București; că chiar guvernul, cerând suprimarea amendamentelor, 
recunoaşte ceea ce încolo afirmase toate ziarele independente şi ceea ce s-a 
demonstrat în Cameră, că perspectiva strămutării, ce se prezintă la început 
de guvern ca sigură, era o iluziune înșelătoare; că capitalurile României de 
sute de milioane se vor administra din nou la Berlin ca odinioară vestita 
ladă cu două chei, că se vor administra de o delegaţiune a unei societăți 
străine în care noi nu figurăm decât ca acţionari, sub supraveghearea 
tribunalului de comerț din Berlin şi sub mâna cea grea a guvernului prusian! 

La acest cuvânt puternic, în prezinţa acestui tablou luminos al viitorului 
acestei convenţiuni în care toată lumea vedea încurcăturile primejdioase ce 
ne aşteaptă, auditorul, deja numeros, rămăsese înmărmurit și cu ochii ţintiţi 
la guvernul cel rău al României, la sirena fatală sub auspiciile căreia atâtea 
nenorociri se revarsă asupra ţării. 

Nu făcea diversiune la acest tablou atrăgător decât unii din membrii 
majorităţii Senatului cari, cu un aer stupid, se uitau în toate părțile şi căutau 
distracțiuni ca să-și înăbuşească vocea unei conştiinţe împovărate de 
greutatea crimei ce erau hotărâți a comite! 

La finele discursului său d. Mavrogheni a atins punctul de vedere 
internaţional. 

„Nu ştiu — a zis în substanță — cari sunt nevoile dv. diplomatice, nu 
ştiu ce aş face dacă aș fi în locul dv.; dar ştiu un lucru: eu m-aș fi ferit de a 
ajunge în starea în care sunteţi!“ 

Și lumea, care ştie că d. Mavrogheni pune totdauna pe adversarii săi în 
cea mai bună poziţie pentru dânșii, impieta asupra cuvintelor sale și adaoga: 

„Dacă astăzi ne cer cu sila 100 milioane ca să intrăm în tovărăşie cu 
dânşii, ce ne garantează că mâine nu ne vor cere tot cu sila alte 100 
milioane ca să ieşim din tovărăşia lor!“ 

După câteva cuvine neînsemnătoare ale d-lui D. Sturza, d. general G. 
Manu a luat cuvântul. 

Discursul său a fost cel mai complect din aceasta şedinţă. D. Manu n-a 
menagiat pe nimeni și mai puţin pe d. Sturza; şi, interpret al indignaţiunii 
publice, d-sa a numit pisica pisică, şi calculele d-lui ministru de finanţe 
calcule fantastice. 

Într-o repede ochire retrospectivă d-sa a percurs toate fazele cestiunii 
Strussberg şi a adus aminte d-lui prim-ministru, care zâmbea, că cu aceeași 


zâmbire ironică a dat concesiunea Strusberg și mai târziu a fost silit să 
recunoască singur că cu zâmbetul pe buze a ruinat ţara! 

D-sa a spulberat apoi ideile puse înainte de d. Ioan Ghica, dovedind că 
sunt nu numai neadevărate, dar şi absurde. 

D. Manu a demonstrat în fine că chiar după cifrele arătate în espunerea 
de motive, şi capitalul datoriei va fi mai mare decât crede d. ministru, şi 
anuităţile vor întrece cu mult anuitatea ce plătim astăzi. 

În privinţa capitalului, cu cifrele din espunerea de motive d. general 
Manu a demonstrat că capitalul datoriei ce contractăm prin această 
convenţiune va fi nu de 237 mil. cât pretinde d. ministru ci mult mai mare, 
şi a arătat d-lui ministru anume sumele pe care le-a lăsat de o parte ca să 
ajungă la rezultatul ce a prezentat. Aceste cifre sunt arătate în alte părți ale 
espunerei de motive, dar sunt lăsate cu îngrijire de o parte când se adună 
suma de 237 milioane: Uite popa, nu e popa! 

Și în privința dobânzilor, cu codul german în mână, a aprobat că 
acţionarii ce nu vor voi să preschimbe au dreptul la un dividend nu de 
3,33% pentru fiecare acţiune, ci cu mult mai mare, și că prin urmare 
anuitatea ce vom plăti va întrece cu 300 sau 400 de mii lei anuitatea ce 
plătim astăzi. 

Argumentaţiunea d-lui Manu a fost așa de puternică încât d. ministru de 
finance, d. Sturza însuși, oh, ruşine!, a fost nevoit să-l întrerupă zicând 
aceste cuvinte: „Espunerea mea de motive nu e lege!“ 

Toata sala s-a scandalizat de acest cinism şi un vuiet de indignare a 
răsunat în toată sala! 

În urma acestor dezbateri putem zice că opoziţiunea din Senat și-a făcut 
datoria precum și-o făcuse opozițiunea din Cameră, precum și-o făcuse în 
general toată presa independentă! 

Putem zice asemenea că numai acei ce nu vor să vadă nu văd acum 
limpede în această cestiune. 

Toţi s-au putut convinge că această răscumpărare este și mai nenorocită 
pentru ţară decât chiar concesia Strusberg. 

Că, ca şi atunci, dar mai pe faţă decât atunci, intrăm în tovărășie cu 
coţcari prusaci, cum zicea odată „Românul“. 

Că precum atunci am lăsat 248 mil. ale ţării la Berlin în lada cu 2 chei 
pre mâni de oameni avizi şi necinstiţi, tot astfel și acum lăsăm un mai mare 
capital să fie administrat la Berlin supt puterea justiţiei prusace, pe care o 


ştim din experienţă cât a fost de dreaptă, și supt mâna guvernului german, 
pe care-l vedem cât este de generos! 

Nimic nu lipseşte pentru a fi acum reproducţia celor ce a fost atunci! 

Până şi pre Vinterhalder îl cunoaşte un observator bun în îndoita figură 
a lui Sturza-Costinescu. 

Până și zâmbetul ironic al d-lui I. Brătianu contra opoziţiunii prealabil 
aduse la neputinţă prin alegeri. 

Și nu lipsesc nici înșălătoriile bizantine de atunci! Guvernul recunoaște 
însuşi că cu strămutarea domiciliului social a înșelat ţara! Căci a adus un 
art. de convenţiune pre care-l știa inaplicat şi părerea a doi jurisconsulți pre 
care o ştia izolată, pe când toţi ceialţi, ne-a spus-o chiar Beichrâder, erau 
contra şi d-l Sturza o ştia și cu toate astea afirma contrariul! 

Ce să mai zicem de recunoașterea d-lui Sturza că espunerea sa de 
motive nu este lege, adică, cu alte vorbe, că e mincinoasă și făcută ca să 
arunce pulbere în ochii lumii? 

Nu avea oare dreptate d. general Manu să numească acest guvern un 
guvern cinic? 

Şi nici mijloacele prin care s-a adus lumea atunci să voteze nu ne 
lipsesc astăzi, mutatis mutandis. 

Atunci erau pre faţă ademenirile Prusiei şi pe ascuns roşii afirmau că 
aşa vrea I. S. Domnitorul. 

Acum pre față sunt amenințările Germaniei şi la ureche se şopteşte că 
aşa vrea A. S. Regală. 

Când tot ce se petrece astăzi se aseamănă cu ceea ce s-a petrecut atunci 
nu suntem oare în drept să ne așteptăm că consecinţele convenţiunii ce se 
votează acum vor fi tot aşa de ruinătoare pentru țară ca și consecinţele 
concesiunii Strusberg? 

Opoziţiunea și-a făcut datoria şi și-o va face până în sfârşit! 

Rămâne acum ca ţara care are să plătească aceste consecinţe să se 
gândească de e bine să mai lase destinele ei în mâna acestui partid care o 
umilește în afară, care o ruinează înăuntru. 

Rămâne încă astăzi, când opoziţia, din cauza violentării alegerilor, este 
neputincioasă, ca M. S. Regală să cugete serios dacă se cuvine a se lăsa să 
fie încă o dată compromis de guvernul liberal al d-lui Brătianu. 

Să-și aducă aminte și ţara şi Domnitorul că partidul liberal al d-lui 
Brătianu, după ce a compromis tronul prin concesiunea Strusberg, a voit să- 
| răstoarne mai întâi printr-o vastă conspirațiune organizată în toată ţara, şi 


care a scos capul numai la Ploieşti, și pe urmă prin intrige parlamentare 
provocate de prinţul ministru d. I. Ghica și susţinute prin turburări de strade, 
aţâţate de poliţie. 

Este adevărat că conspiraţiunea s-a făcut ridiculă graţie energiei d-lui 
Manolache-Costache, este adevărat că intrigele parlamentare şi turburările 
de ulițe au încetat grație generalului Solomon mai întâi şi în urmă graţie 
curagiului cu care d. Lascar Catargiu a primit situaţiunea. 

Dar, dacă partidul conservator a reușit atunci să scape ţara de 
răsturnarea pregătită de liberali şi să apere tronul şi Constituţiunea, nimic 
nu ne garantează că partidul conservator, atât de rău tratat, atât de încercat, 
va mai putea, deşi tot atât de dinastic acum ca și atunci, să triumfe încă o 
dată de indignaţiunea țării dată pradă prin zisul proiect de răscumpărare! 

Când guvernul, care are majoritatea în Corpurile legiuitoare, nu mai are 
majoritatea în ţară, datoria Domnului constituțional este de a face apel la 
țară! 

Să spuie ţara dacă mai vrea un Strusberg cu vârf și îndesat! 


€ 


[30 decembrie 1879] 

„Binele public“ ne-aduce ştirea că plecarea d-lui Boerescu la Berlin nu 
are de scop regularea definitivă a cestiunii aşa-zisei răscumpărāri, ci 
încheiarea unei alianțe ofensive și defensive. Desigur că știrea aceasta, 
tocmai fiind atât de importantă, cată să fie primită cu mare rezervă. 

Fără a discuta câtuşi de puţin dacă o asemenea alianță este sau nu cu 
putință, de e folositoare ori nu ţării noastre, trebuie să mărturisim că 
auspiciile sub cari ni se prezintă ne face să nu-i dăm crezare. 

După opinia noastră e destul ca un ziar să semnaleze o asemenea alianță 
pentru ca de-a doua zi toate tratările să fie rupte. 

Trebuie să aducem aminte cititorilor noștri că alta, cu totul alta e 
maniera cabinetului german și îndeosebi a d-lui de Bismark de-a încheia 
alianţe. Cine ştie, cui îi trecea măcar prin minte, la timpul cuvenit, că 
Germania încheiase alianţă în Italia? Nu ministrul de esterne al Italiei, nu 
vrun trămis estraordinar, ci un general, care părea a fi trecut prin Berlin mai 
mult de curiozitatea de-a studia Prusia, o-ncheiase fără ştirea altora decât a 
celui mai restrâns şi mai înalt cerc guvernamental, poate fără ştirea altcuiva 
decât a regelui și a cancelarului. Cu totul analogă a fost încheiarea alianţei 


cu Bavaria. La întrebarea lui Benedetti dacă Prusia are de gând a-ncheia un 
tratat cu Bavaria se răspundea din Berlin: „Nu! nu vom încheia un 
asemenea tratat.“ Când, în urma războiului franco-german, se dovedi 
existența unui asemenea legământ, cabinetul german era acuzat de rea- 
credință față cu ambasadorul Franţei. Atunci li se răspunde francejilor: „V- 
am asigurat cu drept cuvânt că nu vom mai încheia nici un tractat cu 
Bavaria, pentru că, pe când ne întrebaţi, noi îl încheiasem de mult deja.“ 

O escepţie de la regula deplinei discreţii cu care Germania procede la 
încheiarea alianțelor sale pare noua alianță austro-germană, mărturisită 
fățiș, dar pare numai. Scopul acestei alianţe era tocmai ostentațiunea, era de 
a arăta Rusiei că, în cazul unei răciri faţă cu Germania, tot ea pierde, 
izolându-se şi ieşind din alianţa celor trei împărați. 

Repetăm dar că simplul fapt că un ziar e în pozițiunea de a comunica o 
asemenea noutate e un semn că noutatea e prematură, ba că ar putea fi 
cauza ca orice tratări să înceteze la moment. O alianţă ofensivă şi defensivă 
mărturisită în momentul de faţă, în care o încordare oarecare există între 
Rusia și Germania, ar fi un act nu tocmai prudent de provocaţiune din 
partea Germaniei și cu totul imprudent din partea noastră. 

Nouă îndeosebi ni se pare că „Binele public“ e jertfa unei mistificaţiuni 
bine mânuite de cătră guvernanţii roşii. Pentru a stâmpăra turburarea 
produsă în România prin convenţia de răscumpărare roșii cred de cuviinţă a 
spune: „lată preţul ce l-am obţinut noi prin răscumpărare, alianța Germaniei 
şi implicit a Austro-Ungariei“. 

„Binele public“, făcându-se organul de propagare a acestei noutăţi, ba 
combătând eventualitatea unei asemenea alianţe, o acreditează și mai mult, 
încât pentru moment răscumpărarea ar trece ca un adevărat act de mântuire 
naţională, ca preţ al unei puternice alianțe. Acesta este însă scopul roșşiilor, 
de a face să amuţească nemulţumirile contra răscumpărării prin răspândirea 
unei asemenea noutăţi prin chiar organe de ale opoziţiei. 

Dar pe lângă acest scop mai există și altul. „Timpul“ a atras mai întâi 
atenţia cititorilor că, cu toată impetuozitatea cu care presa roşie combătea 
pe ruşi, totuși actele d-lui Brătianu se potriveau minunat cu intenţiile 
politicei marei împărăţii vecine; am căutat atunci cheia acestei ciudate 
coincidenţe și ea se potrivea exact cu toată activitatea îndelungatei cariere 
politice a d-lui Brătianu. „Românul“, făcându-se a ignora întâi ştirea, a scris 
totuși vro trei-patru articole drept răspuns, confirmându-ne și mai mult în 
credința că aceea fusese cheia adevărată a politicei roşii. Tot în acel articol 


am spus atunci că se pregătește un aparat de siguranţă, o suplantare de ochii 
lumii, şi anume prin persoana d-lui Boerescu, care ar avea de jucat un rol 
analog cu acela al d-lui N. Ionescu în timpul încheierii convenției ruso- 
române. După spatele ministrului oficial de esterne se petreceau atunci 
toate, şi pe când deosebite capacităţi problematice, ierte-ni-se espresia, erau 
încântate de importanţa diplomatică ce li se dedese şi pe care o manifestau 
c-un fel de naivitate prin dese greșeli de ortografie în raporturile franceze, 
pe atunci îndărătul acestui paravan, compus din oameni sinceri, însă cu totul 
proaspeţi și neesperimentați în diplomaţie, se opera adevărata politică, 
alianţa de fapt cu Rusia, renunţarea la neutralitate, încheierea convenției. 

Ei bine, deși se zice non bis in idem, totuşi lucrul e aproape analog cu 
cel petrecut odată. Străinătatea e încredinţată că roşii sunt, cei mai mulţi 
desigur fără știrea lor, realizatorii vestitei programe panslaviste a 
romanţierului Danilewski și că firma Rosetti-Brătianu e o firmă cu idei 
preconcepute în politica esterioară a ţării. Trebuie dar schimbată, trebuie d. 
Boerescu ridicat oficial în capul partidului roşu, iar îndărătul noii firme 
facă-se voia ta, sfinte Vladimir! 

E. dorinţa constantă a cercurilor roșii ca în Europa să se risipească 
prevenţiunile contra lor şi paravanul ne pare d. Boerescu. Știri cu dibăcie 
răspândite asupra rolului marelui om de stat, reîmprospătate cu aceiași 
dibăcie în organe străine ar fi deci proprii de-a reabilita pe roșii în ochii 
Europei; pentru ca ei s-o poată amăgi din nou. Fondul politicei lor, 
confederațiunea danubiană în esenţă slavă, este acelaș de la 1848 şi până 
astăzi, cel propagat prin „Republica română“ de la Bruxelles, apoi prin 
„Pruncul“, care prunc rămânând, pretinde că de atunci încoace s-ar fi operat 
o mare schimbare în obscura sa origine și că ar fi devenit azi neaoş 
„Român“. 

Aceasta ni se pare nouă esplicarea noutăţii de alianță. C-o lovitură ea 
avea de gând să înlăture şi nemulțumirea țării contra răscumpărării și 
prevenţiunile Europei contra roşiilor. 

Să nu se uite că avem a face cu o școală de politică esenţial bizantină, 
pe care până azi veracitatea înnăscută a caracterului românesc n-a fost în 
stare s-o nimicească şi că acea şcoală e mai departe decât oricând de a 
îngriji de interesele ţării, ci se servă de ele numai ca de pretexte pentru 
realizarea de ambiţiuni personale, pentru crearea de reputațiuni uzurpate, 
pentru bunul trai a unei secte de oameni cari, lipsiţi de umbră de merit chiar, 
văd în statul român mijlocul temporal pentru realizarea planurilor lor de 


comoditate individuală. Pentru asemenea oameni orice mijloc de acreditare 
şi de reabilitare e binevenit, chiar dacă un asemenea mijloc ne-ar atrage cele 
mai mari greutăţi exterioare. 


DIN „TIMPUL“: 1880 

O vorbă serioasă cu confrații de la „Binele public“. 

D. G. Vernescu, în discursul său de la Cameră cu ocazia votării 
răscumpărării, a emis aserțiunea că guvernul de atunci (conservator) n-ar fi 
făcut nimic în privirea contractului încheiat între Societatea acţionarilor și 
Staatsbahn. 

În numărul său de azi „Binele public“ repetă aserțiunea aceasta şi dă 
totdeodată crezare celor spuse de d. Brătianu, că partidul conservator ar fi 
fost pentru votarea concesiei Strousberg cu condiţia de a se vota Austriei, 
îndeosebi d-lui Offenheim, linia Suceava— lași. 

Atât aserțiunea d-lui Vernescu cât şi aceea a d-lui Brătianu sunt 
inexacte. 

În privirea contractului cu Staatsbahn cabinetul conservator a făcut din 
contra tot ce-a putut face. Prin adresă anume, trimisă Societăţii acţionarilor, 
guvernul de atunci a declarat că acel contract îl consideră ca fiind contrar 
convenției primitive și celei adiționale, deci ca un act nul şi neavenit, care 
nu schimbă întru nimic raporturile statului cu Societatea și din care nu 
rezultă absolut nici o îndatorire pentru stat, nerecunoscând el în nici un chip 
şi sub nici o formă acea tranzacţiune. 

În privirea punctului al doilea ni se pare că d. Brătianu a dat destule 
dovezi despre arta sa de a spune dezgheţat neadevărul pentru ca să i se 
poată da crezare. Cum că linia Suceava—lași, precum şi linia Ploieşti— 
Predeal, a putut fi exigență a Austriei e cu putință şi lesne de esplicat, însă 
nu din cauze economice. Cea dentâi linie se cerea poate de Austria, deşi nu 
afirmăm, în timpul bandelor bulgare, a căror existență a confirmat-o şi 
istoricul Jiricek, adecă în timpul în care se făceau încercări de-a da curs 
cestiunii Orientului. 

Cea de-a doua a putut fi cerută în vederea războiului oriental. 

Oare nu era pentru Austria important de-a ajunge cu oştirile în Bucureşti 
cu douăzeci de ore înaintea ruşilor? 

Putinţa de preîntâmpinare, de prevenire este însă adeseori o piedică a 
mişcărilor intenţionate, deci o garanţie reală a neutralității. 


Interesele economice ale Austriei e evident că nu pierdeau nimic dacă 
liniile ar fi fost în orișşice mâni, căci importul Austriei era şi aşa garantat în 
libertatea lui, fie prin tractate internaționale de drept public european, fie, ca 
mai târziu, prin convenţie, încheiată direct cu noi. Prin aceste două linii, 
chiar dacă s-ar fi cerut de conservatori, ceea ce contestăm, s-ar fi garantat 
totuşi absoluta libertate a ţării de-a opune unei armate de invazie o altă 
armată. Deci liniile acestea două au mai mult o importanţă politică, deşi 
dorim, desigur că împreună cu confrații de la „Binele public“, ca să nu 
avem în vecii vecilor trista necesitate de-a ne servi de ele în acest înțeles. 

Această importanţă însă le lipseşte cu totul căilor Stroussberg, încât 
chiar dacă d. Brătianu ar fi vorbit adevărul, ceea ce nu face nicicând, totuşi 
deosebirea ar fi enormă. 

Ar fi, credem, practic dacă confrații de la „Binele public“, în loc de a 
arunca asupra conservatorilor bănuieli, bazate cel mult pe vorbele d-lui 
Brătianu, s-ar informa din acte oficiale, bunăoară din acele ale Consiliului 
de Miniștri din timpul d-lui Lascar Catargiu, asupra rolului conservatorilor 
în cestiunea drumurilor de fier. 

Suntem pozitiv încredințaţi că ar înceta o dată pentru totdeauna 
incriminările în privirea convenției Bleichroder, a concesiei Crawley, a 
răscumpărării proiectate etc. etc. 

„Binele public“ nu poate pretinde de la noi ceea ce însuși n-ar face, a 
publica adecă acte scrise și iscălite în plin secret de stat; dar a se convinge 
s-ar putea, și atunci incriminările ar curge cu totul la altă adresă, foarte 
actuală şi foarte accentuată când e vorba de interese străine. Un lucru îi 
putem asigura pe confrații de la „Binele public“. Există oameni cari au 
iscălit numele lor alături cu conservatorii contra convenţii Bleichroder şi 
contra concesii Crawley, dar cari în taină au agitat pentru ele, și că aceşti 
oameni, după propria lor mărturisire, nu sunt conservatori. 

Sapienti sat. 

Suntem în ajunul redeschiderii Adunărilor, deci a înregistrării pur şi 
simplu a răscumpărării căilor ferate. Poate că din opoziție se vor mai ridica 
unii oratori, nu spre a convinge majoritatea de votatori, ci spre a împăca 
conștiința lor proprie; rezultatul final va fi însă încheierea catastifului de 


fără-de-legi ale anului 1879 prin votarea mecanicească a proiectului în 
forma în care-a ieșit din Senat, deci emisiunea de 250 milioane împrumut 
direct al statului, pretrecerea statului român în acţionar german justiţiabil 
înaintea tribunalelor din Berlin, punerea lui pe picior egal cu oricare alt 
acţionar, primirea din parte-ne a tuturor îndatoririlor Societăţii. 

Acest din urmă punct e mai grav decum s-ar crede. Prin admiterea noii 
convențiuni primim contractul cu societatea Staatsbahn contract care până 
acum a fost declarat din parte-ne ca nul şi neavenit. Din momentul însă ce 
devenim societari şi părăsim rolul distinct ce ni creease convenţia de la 
1872, se-nţelege că, în calitate de societari, ne ridicăm noi înșine în contra 
noastră, recunoaştem noi toate contractele și îndatoririle Societăţii de 
obligatorii pentru noi și, chiar dacă n-am voi s-o facem aceasta, societarii 
din minoritate ne vor sili, chemând la caz de nevoie, pe statul român 
înaintea judecății nu numai civile ci chiar penale, pentru neglijare de 
interese şi pentru rea-credinţă. 

Odată aceste frumoase perspective deschise pentru cursul anului de la 
mântuire 1880 mai rămâne o altă cestiune de lămurit, în orice caz toate 
elementele cari nu sunt curat roșu şi-au terminat rolul lor înlăuntrul 
cabinetului Brătianu. Dar de-ar fi d. Sturza, care a dus la bun capăt întreaga 
întreprindere, de-ar fi d. Creţulescu, care s-a distins prin tăcere în toate 
cestiunile pendente, de ar fi d. Cogălniceanu, care din energic om de stat de 
odinioară a deveni astăzi profesor de stilistică în materia circularelor, toți 
aceştia nu-i mai sunt trebuitori d-lui Brătianu și credem că nici unul din 
dumnealor nu-și vor fi făcând iluzia că d. Brătianu, din pură gratitudine, îi 
va ţinea mai mult decum i-au trebuit. Deja se împart posturile diplomatice 
din străinătate între diferiții membri ai cabinetului, pentru a-i mângâia pe 
câtva timp măcar de stingerea sumară a aureolei ministeriale. Ba unul e 
destinat pentru Roma, ba altul pentru Berlin, ba unul — dintre toți fără 
îndoială cel mai inteligent — va rămânea cu totul pe jos. 

Urmașii? Indiferent lucru. 

Fiecare roșu e bun de ministru. Dar de-o fi d. Pătărlăgeanu sau d. Fleva, 
d. Fundescu sau d. Costinescu, tot una. Egali în cunoştinţe, egali în putere 
intelectuală, în caracter și prin origine — adică din popor, numai nu din cel 
românesc — oricare din aceşti domni ar şedea pe banca ministerială 
înaintea unui Senat de Mihăleşti sau a unei Camere de Serurii, spirit public, 
dispus spre ironie, dezgustat de trebile politice şi având pierdută orice 
speranţă într-un viitor mai sănătos, va înregistra cu acel râs caracteristic şi 


cam sceptic al românului noile nume ridicate la rangurile cele mai-nalte pe 
cari ţara noastră le poate da. Va zice publicul de pildă că studiile filologice 
ale d-lui dr. Barbu Constantinescu a început a se lega în spice şi că e 
speranţă că eventualul ministru al învățăturilor publice — care-o fi — bazat 
pe acele studii apreţuite în congresul filologilor de la Florenţa, va introduce 
în școli limba şi literatura unui neam cam oacheș care pe noul ministru 
eventual îl interesează din cauze cu totul altele decât cele filologice; va zice 
un alt glumet că evreii din Galiţia au mare talent pentru finanţe chiar când 
n-au învăţat decât patru clase primare şi cursul de pişicherlic de la redacţia 
„Românului“; va zice unul una, altul alta ... dar toate acestea nu vor folosi 
la nimic. Neamul românesc — râzător de feliul lui — își va îneca în jocuri 
de cuvinte neputinţa de a fi guvernat de altcineva decât de niște veniture, și 
lucrul îşi va urma calea lui naturală. 
* 

D. Dr. Barbu Constantinescu merită deosebite laude. Dumneasa e 
singurul român care s-a ocupat mai profund cu limba şi literatura acelei rase 
cam negre care cutreieră țările Dunării de Jos și ai cării unii din descendenți 
promit a ajunge departe. Ca lăutari îi cunoaștem, ca geambași asemenea, 
apoi când ca bucătari, când ca jurnaliști, când ca deputaţi deci — și la mai 
mare — poate s-avem norocire a-i vedea şi ca miniștri, chiar dacă n-ar fi la 
altceva decât la trebile bisericeşti și a învățăturilor publice. 

Noi suntem fără îndoială cei mai liberali și mai egalitari oameni din 
Europa. Un singur stat nu ne întrecea, dar era egal cu noi: Statele Unite ale 
Americei. Ei bine, le vom întrece. În America, de pildă, negrii n-au ajuns 
încă miniştri, rasa anglo-saxonă fiind prea susceptibilă. România — ajunsă 
astăzi la culmea gloriei și prosperităței — va întrece chiar pe acel stat rămas 
în urmă întru ale democraţiunii. 

E într-adevăr barbar și demn cel mult de timpii lui Matei Basarab și ai 
lui Vasilie Lupul ca coloarea pielei — oricât de neagră ar fi — şi deosebirea 
de origine să mai fie o cauză de deosebire între cetățenii unui stat 
democratic ca al nostru. Acei doi voievozi opreau de ex. prin legiuirile lor 
pe neamul studiat de d. dr. B. Constantinescu de-a ajunge la popie, necum la 
deputăţie sau ministeriu. Cauza acelei opriri era că asemenea cuvioşi 
părinţi, brodindu-se cam buzaţi și negri, s-ar fi stricat evlavia şi se făcea 
biserica de râs şi de ocară — căci erau ciudaţi şi răi românii din vremea lui 
Matei Basarab. Halima numai câte vorbeau; ba de biserici de urdă de le 
suflă vântul și le curge untul, ba de părintele Porgaţie făcător de predicaţie, 


ba de părintele Mătrăgună cel de viță bună, c-un comanac care când îl 
punea în cap cădea pe umeri, încât, de nu era arhiereul șolduros, mergea 
comanacul până jos, ba de mantia părintelui care câtu-i ţara românească nu 
e aţă s-o cârpească, ba de cizmele lui cele încăputate, care când fugea în 
potloage se oprea, şi câte altele de toate. Românii dracului le scosese 
țiganilor alt crez, alt Tatăl nostru, ba chiar o anume slujbă de Paște, toate 
acestea păstrate încă în memoria poporului în nişte recitative vechi. 

Ei, au trecut vremile acelea. 

Astăzi poate chiar trebile bisericești să intre sub oblăduirea vreunui 
strănepot a vestitului părinte Porgaţie, făcător de predicație, despre care 
vorbesc acele recitative de mai sus și — mai știi —să modificăm chiar ritul 
după indicaţiunile acelor minunate rămășițe de satiră populară. Sub 
auspiciile ideilor nouă și a oamenilor noi — cam negri — se poate ca Sf. 
Sinod să hotărască într-un avânt de progres ca să ne facem Paştele în loc de 
cu ouă roșii cu „buruiană în frunză lată, la rădăcină răsfoiată, căreia 
rumânii-i zic hrean“. 

Acestea sunt deci auspiciile noii ere de progres și de mărire care ne 
aşteaptă, conduşi fiind spre acest frumos viitor de mânile părintești ale d-lui 
S. Mihălescu și a altor personaje pe cât de ilustre pe atât de vrednice de 
ilustraţiune. Nu ştim de ce, de câte ori gândim la acest măreț viitor și la 
marii oameni cari-l inaugurează, ni se pare totdauna că România — care 
produce de toate, ca ţară bogată și liberală ce este — numai cânepă prea 
puţină produce. 

Idiosincrazie! 


€ 


[10 ianuarie 1880] 

Organul marelui om de stat, în numărul său de azi, dă poveţe de purtare 
opoziţiei atât ca presă cât şi ca reprezentaţie națională. 

„Presa“ spune mai întâi că la noi nu există decât opoziţie sistematică, 
care vede toate lucrurile numai prin prisma unei pasiuni oarbe și e totdauna 
nedreaptă, veninoasă, absurdă șcl. 

Opoziția — zice organul marelui om de stat — pentru ca Corpul 
electoral să se poată pronunţa între partidul guvernului şi dânsa, cată să 
arate cum trebuie să se urmeze în toate cestiunile ce sunt la ordinea zilii. 


Ne vom permite să vorbim puţin în privința acestor două puncte cu 
organul marelui om de stat şi o vom face aceasta cu sângele cel mai rece, 
pentru că, atunci când adversarii noştri bat câmpii sau înşiră la platitudini şi 
banalităţi în coloanele foilor lor, nouă nu ne inspiră câtuși de puţină 
supărare. 

Este adevărat că sunt în foile guvernamentale, și încă adeseaori, nişte 
blagomanii aşa de nesăbuite încât e peste putință să le citim fără să ne 
cauzeze un fel de nervozitate, dar în toate cazurile nervozitatea aceasta nu 
se numește necaz, ci haz. Bunioară citim în „Românul“ o lungă tartină, cum 
se zice franțuzește, presărată din destul cu teorii, cu aforisme şi cu sentințe 
politico-filozofice cam de felul acesta: „Reacţiunea la noi nu are nici partidă 
nici drapel“, sau: 

„Numai la naţiunile libere și liberale se pot naşte oameni mari“. Acest 
fel de producţii literare a adversarilor noștri, departe de a ne supăra, ne 
inspiră uneori câte un articol vesel. 

Organul marelui om de stat zice dar că opoziţia de astăzi este 
sistematică, şicanatoare şi veninoasă. Să stăm strâmb şi să judecăm drept. 
Nu s-a împlinit încă anul de când din această opoziţie sistematică, 
şicanatoare și veninoasă făcea parte şi marele om de stat în capul marelui 
partid al Centrului. Între organele cari au luptat cu multă energie contra 
politicii guvernului d-lui Brătianu, cel mai energic, ce-i drept, era organul 
marelui om de stat și al marelui partid. Dar ce e și mai drept este că, îndată 
ce marele om de stat a făcut la dreapta-mprejur și a trecut la stânga, bugetul 
a primit cu căldură în braţele sale părintești pe marele partid şi agurida s-a 
făcut miere. A încetat dar şi marele om de stat și marele partid şi organul 
respectiv d-a mai face opoziţie sistematică, șicanatoare și veninoasă. De 
unde acum câteva luni cei de la putere erau nişte Hoedeli și niște Nobilingi, 
nişte apilpisiţi, buni de atârnat în furci, astăzi sunt nişte patriotisimi buni de 
pus pe rană. Așa e lumea, așa sunt și roşii, partidul de la putere: când sunt 
răi sunt răi, când sunt buni sunt buni, şi astfel „Presa“ şi marele partid al 
cărui organ dânsa este nu face opoziţie sistematică. Dacă s-ar mulțumi însă 
să păstreze numai pentru sineşi această onestă linie de purtare în viaţa 
publică n-am avea nimica de zis, fiecine îşi are obrazul său. Fiindcă însă ne 
dă poveţe să urmăm și noi esemplul marelui partid, îi răspundem cu destulă 
părere de rău că nu toate obrazele duc deopotrivă la tăvăleală. 


Pentru ca națiunea — zice „Presa“ — sau mai bine Corpul electoral să se poată 
pronunţa între partida guvernului și aceea a opoziţiunii, este indispensabil ca membrii 
opoziţiunii să nu se mărginească în polemice sterile, în logomahii obositoare, în injurii 
și invective necuviincioase pentru oameni cumsecade; să nu se ţină în regiuni 
nebuloase, în generalități vagi şi neprecise, ci să aibă simțul practic al unei partide ce 
aspiră a lua puterea şi să arate cum crede ea că trebuie să se urmeze în toate 
cestiunile ce sunt la ordinea zilei. Numai astfel opozițiunea va fi ascultată, stimată și 
va putea să-şi pregătească calea puterii. 


Cuvintele organului marelui om de stat le găsim minunate; facem însă 
oarecari rezerve, întru cât ne priveşte, în privinţa simțului practic al unei 
partide ce aspiră a lua puterea, pentru că, oricât de legitime ar fi aspiraţiile 
unui partid d-a lua puterea, sunt, precum spuserăm mai sus, în această lume 
obraze şi obraze; „practicitatea simțului“ dusă prea departe ar ustura unele 
obraze mai subțiri din firea lor. Dar să revenim la vorba începută. 

Facem o întrebare „Presei“. Dacă e să turnăm la teorii și la sentinţe 
politico-filozofice, atunci să ştim de ce e vorba, de glume nu ne dăm în 
lături; dar dacă e vorba să vorbim serios, ce însemnează cuvintele: 
„polemice sterile“, „logomahii obositoare“, „generalităţi vagi și neprecise“? 
Și apoi ce va să zică „a arăta opoziţia cum crede ea că trebuie să se urmeze 
în toate cestiunile ce sunt la ordinea zilii“? 

Să luăm, de pildă, cestiunea la ordinea zilei, o cestiune în adevăr foarte 
mare, pretinsa răscumpărare a căilor ferate. Ce atitudine a avut, în general, 
opoziţia față cu această cestiune? Polemice sterile au fost studiile publicate 
prin „Binele public“ şi prin „Timpul“? Logomahii obositoare, generalităţi 
vagi şi neprecise au fost publicația onor. d. Manolache Costache și 
discursurile membrilor opoziţiei din Corpurile legiuitoare asupra acestei 
cestiuni? 

În toată lupta aceasta privitoare la cestiunea căilor ferate, opoziţia a spus 
limpede şi răspicat: tranzacţia este o pretinsă, o falsă răscumpărare, printr- 
însa statul păgubeşte cifră exactă atâtea milioane, afară de aceasta se 
umilește într-un chip nemaipomenit punându-se de bunăvoie sub jurisdicţia 
tribunalelor ordinare germane; prin urmare votăm contra ei. Acestea sunt 
oare „generalităţi vagi și neprecise“, cum zice organul marelui om de stat? 
Dar ceva mai mult; opoziţia a dovedit chiar că cestiunea a fost aţâţată de 
guvernul român care, printr-o tactică începută de mult și susținută cu 
încăpățânare faţă cu Societatea acţionarilor, a provocat o stare de lucruri ce 
nu mai putea continua. Când opoziţia a cerut guvernului, în secţiile 


Senatului, să-i comunice corespondenţa cu Berlinul privitoare la cestiunea 
căilor ferate, spre a ști cum și în ce fel ni se impune rezolvarea acestei 
cestiuni și de ce gravitate este această impunere și cari sunt cauzele ei, 
guvernul a refuzat să comunice vrun act. Cum ar fi voit organul marelui 
partid ca opoziţia, atât în Camere cât și prin presă, să se pronunțe mai puţin 
vag şi mai precis în cestiunea pretinsei răscumpărări? 

În privinţa şicanei, absurdităţii şi relei-credinţe în polemica de toate 
zilele a partidelor, iarăși am dori să-și amintească organul marelui partid de 
şicana, absurditatea şi reaua-credință a organelor partidului cu care se află 
azi la putere marele om de stat, pe când acest mare om de stat se afla 
instalat destul de confortabil în domiciliul partidului conservator, atunci la 
guvern. Pe atunci s-a întâmplat ca tocmai marele om de stat să înfigă un 
cuţit în sânul României, iar cadavrul ei sângerând să-l arunce la picioarele 
contelui Andrassy; şi cu ocazia acestei grozave întâmplări monitorul 
patrioților de industrie a apărut în chenar negru, chemând fulgerile cerului 
asupra vânduțţilor la austro-magbhiari și îndeosebi asupra marelui om de stat. 
Noroc numai că „Hoedelii“ şi „Nobilingii“, cam neduși pe la biserică, 
neavând multă trecere înaintea cerului, blestemele acelea nu au fost 
ascultate şi capul marelui om de stat a scăpat teafăr; altfel n-am fi avut 
fericirea de a-l vedea astăzi că ne-a uitat domiciliul — îl credem pe cuvânt 
— nici plăcerea de a primi lecţiuni de corectitudine și onestitate politică de 
la organul d-sale. 

Totdauna înaintea unui vot economicos sau a unor discuții 
economicoase guvernul se-nblânzește, iar ziarele lui foiesc de făgăduințe. 
Acum, când crapă lemnile și pietrile de ger, „Românul' încălzeşte sufletele 
tremurătorilor contribuabili arătând ce admirabilă situaţiune (mincinoasă) 
financiară e aceea a guvernului roșu și ce multe proiecte minunate pentru a 
ferici naţia va vota marele partid naţionale-liberale in majorem Romaniae 
gloriam. 

De câte ori vedem pe marii magiștri ai partidului fanariot făgăduind și 
iar făgăduind ne vine în minte capitolul lui Machiavelli asupra cestiunii 
dacă un principe, în cazul nostru oamenii politici, se cade sau nu să-și ţie 
cuvântul. 


Ilustrul prozator al sutei a șasesprezecea spune că, o dată ajunși la 
putere, bărbaţii politici n-au nevoie să se ţie de cuvânt și nu le va lipsi 
nicicând un pretext de a îmbrobodi şi înfrumuseţa călcarea făgăduinţei lor. 
Trebuie însă să fii meşter, urmează scriitorul italian, în arta de a îmbrobodi 
calitatea vicleniei, în meșteșugul de a o ascunde şi masca. Oamenii sunt atât 
de mărginiţi și atârnă atât de mult de presiunea momentului încât acela care 
voieşte să-i tragă pe sfoară află totdauna oameni cari să se lase a fi înșelați. 
Din vremea lui autorul citează pe papa Alexandru VI (Borgia), noi, din 
vremea noastră, cităm pe d-nii Rosetti-Brătianu. Acel papă n-a făcut nimic 
alta decât să-nșele, ba nici a gândit vrodată la altceva decât la amăgire și cu 
toate acestea s-au găsit pururea oameni cari s-au lăsat a fi înșelaţi de el. 
Nicicând un om n-a avut o mai mare dibăcie de-a asigura dezgheţat și de-a 
făgădui cu mari jurăminte ceea ce nicicând n-a ţinut. Totuși au izbutit în 
toate planurile şi intrigile lui după dorință pentru că cunoștea lumea din 
partea aceasta a ei. Oamenii politici nu trebuie să aibă virtuţi, ci numai 
aparenţa lor. E foarte primejdios de-a fi pururea onest; însă părea evlavios, 
de bună-credință, uman, cu frica de Dumnezeu, onest, a părea toate acestea 
e foarte folositor. Omul politic nu trebuie să observe totdeauna ceea ce în 
ochii oamenilor e virtuos; adesea pentru a se mănţinea la locul lui trebuie să 
înfrângă buna-credinţă, iubirea de oameni, umanitatea, religia. Cată însă să 
se păzească ca nicicând să nu iasă din gura lui o vorbă care să nu fie 
mărturisirea celor cinci virtuţi pomenite mai sus. Tot ce iese din gura lui 
trebuie să respire milă, bună-credinţă, umanitate, onestitate, evlavie. Nimic 
însă nu e mai necesar decât aparenţa acestor virtuţi. Căci oamenii judecă 
mai mult după ochi decât după bunul-simţ. Toți au ochi deschişi, puţini 
dreaptă judecată. Toţi văd ceea ce pari a fi, puţini oblicesc cum ești. 
Mulțimea e totdeauna cu aparențele și cu succesul. Toată lumea e plină de 
plebe, iar cei puţini, cari sunt mai cu minţi, nu ajung să vorbească și ei decât 
atunci când mulțimea, care în sine nu are nicicând putere, nu mai are 
încotro și simte nevoie de un sprijin. 

Această mică lecţie din Machiavelli ni s-a părut necesară pentru că 
zilele n-au intrat în sac şi făgăduinţele au rămas și azi tot atât de ieftine ca- 
nainte de-o mie de ani. 

Aşadar făgăduiţi d-nilor roșii, jură-te d-le Brătiene, vorbiţi strâmb mari 
oameni ai ortalei, totdeauna se vor găsi oameni cari să se lase amăgiţi, iar 
de cei puţini cari nu se lasă poate să nu vă pese. Autoritatea puterii pe care o 
aveţi în mână, miile de interese mari şi mici care sunt strâns unite cu 


posesiunea autorităţii statului vă garantează că mulţi oameni sunt lacomi 
după pretextul de-a vă urma şi de-a fi părtaşi cu d-voastră la exploatarea 
țării. Daţi-le aceste pretexte şi vor fi pururea bucuroși de-a vă urma. 
Mundus vult decipi, ergo decipiatur. Lumea voieşte, e setoasă de-a fi 
înșelată, înşelaţi-o dar! 

* 

„Binele public“ vestește că joi, la 8 ore seara, s-a ţinut în sala de la 
Grand Hôtel du Boulevard o întrunire la care au luat parte diferiţi alegători 
din toate colegiile electorale ale Capitalei cu scopul de-a se constitui o 
partidă cu principii naţionale și sincer liberale, cu totul deosebită de partida 
aşa zisă „naţionale-liberale“ care se află la putere. 

După citirea programei, care indica cuvintele pentru cari e necesară 
formarea şi organizarea unei partide de liberali onești cu sentimente într- 
adevăr patriotice și cu principii sincer liberale, d. G. Vernescu a recapitulat 
într-un discurs evenimentele prin care am trecut de trei ani încoace, paguba 
şi umilinţa la cari am fost continuu espuşi sub conducerea celor doi bărbaţi 
influinţi de la putere. Dumneasa a atins mai toate cestiunile de căpetenie 
interne şi externe cari s-au rezolvat fără ştirea şi peste voia ţării, a 
demonstrat cât de rea şi cât de periculoasă e sistema înstrăinării ce se 
practică astăzi şi a dezvoltat punctele principale din programă. 

După aceea Adunarea a ales un comitet de 23 membri și pe d. Vernescu 
ca preşedinte al acestuia. Comitetul e însărcinat cu organizările ulterioare. 

Felicităm formarea și organizarea unui partid liberal care să nu fie 
condus de principiile machiavellice ale roșiilor. Partide cari urmăresc cu 
sinceritate realizarea ideilor lor, partidele pentru cari principiile nu sunt 
numai pretexte și fraze pentru a amăgi lumea vor fi totdeuna folositoare. 
Ceea ce se cere însă de la ele în mod absolut e ca să rămâie pururea 
credincioase lor înșile, să nu se abată de la calea ce și-au prescris-o, pentru 
ca alegătorii şi poporul în genere să știe cu cine are a face, să ştie cu 
certitudine valoarea cifrei nouă pe care-o admit în socotelile lor politice. 
Părerea noastră este că nici un partid onest, oricare ar fi principiile lui, nu e 
nefolositor țării. Principii greșite de ex. pe mâna unor oameni onești sunt 
mai folositoare decât principii foarte bune în mânele unor panglicari. Căci 
adevărul într-un stat nu stă pe atâta în idei, pre cât în caracter şi sâmburul 
moral, seriozitatea de caracter şi de aspirațiune formează adevărata greutate 
a unui grup de oameni politici, nu bruma de idei culese de prin cărți. C-un 
om care doreşte binele statului și numai pe acesta poţi discuta, c-un om însă 


pentru care binele statului e numai un pretext, iar binele lui propriu ţinta 
adevărată nu există discuţie, căci cu apetitul nu se discută decât punându-i 
înainte perspectiva de-a-l îndestula şi mai bine. 


În şedinţa de ieri a Camerii majoritatea guvernamentală, crezând că e 
încă la ordinea zilei cestiunea evreilor, care creea deosebiților membri ai 
opoziţiei o atitudine escepţională prin împrejurarea că nu era o cestiune de 
partid, a ales pe d. Carp în comisiunea bugetară cu 67 voturi din 69 votanţi, 
căci opoziţia a votat cu bile albe. 

La acest act, prin care d-nii Costinescu, Serurie și Pătărlăgeanu 
avuseseră înalta bună voinţă de-a-şi esprima încrederea în d. Carp, 
deputatul colegiului I de Vaslui a răspuns prin o demisie netă, motivată 
astfel: 


Domnilor, 

Vă mulțumesc pentru încrederea ce mi-aţi arătat alegându-mă în comisiunea 
bugetară; însă vă rog să mă dezlegați de această sarcină, pe care nu pot să o primesc; 
şi iată motivele pentru care nu pot. 

Aceste motive sunt aceleași cari în alte ocaziuni au făcut pe mai mulți membri din 
minoritate de a nu primi ca numele lor să figureze în comisiunile numite de 
majoritate. Atunci am fost acuzaţi, dacă nu mă înșel, de d. Dimancea și de d. 
Câmpineanu, membri ai majorităţii, că noi dovedim prin aceasta că suntem o 
opozițiune sistematică și că înşine ne dezbrăcăm de dreptul de control ce opozițiunea 
trebuie să esercite asupra actelor majorităţii și ale guvernului. 

Așa a fost ni se pare argumentaţiunea majorităţii și ea ar avea temei dacă 
majoritatea ar fi păstrat, în diferite asemenea ocaziuni, uzul parlamentar, așa cum se 
practică în toate ţările constituționale din lume. 

E adevărat că opozițiunea trebuie să eserciteze controlul său asupra faptelor 
majorităţii şi ale guvernului, însă atunci trebuie ca opoziţiunea să o facă ca atare, iar 
nu fiecare membru individual. Și cum ajungem la acest scop? În mod foarte limpede 
şi uşor: Majoritatea se adresează la minoritate și-i cere să delege un reprezentant 
care să figureze în cutare sau cutare comisiune și atunci acel care este ales nu este 
alesul majorităţii, ci e delegatul minorităţii, care vine în numele ei să esercite 
controlul pe care dv. cereţi să-l aplicăm noi. Ei bine, niciodată acest uz, constant în 
toate parlamentele lumii, nu a fost urmat de majoritatea noastră. La diferitele alegeri 
de comisiuni ori nu s-a ales nimeni din minoritate sau, dacă s-a ales, a fost în urma 
designaţiunii benevole a majorității, încât aţi pus pe membrul ales din minoritate în 
poziţiune de a se crede de către cineva că el a fost ales numai pentru că majoritatea l-a 
crezut mai apropiat de dânsa. Ei bine, o asemenea situațiune, ca membru, din 
minoritate, eu nu pot să o primesc, precum n-au primit-o nici colegii mei în alte 
ocaziuni. 


Dacă am primit a fi membru în comisiunea de indigenat este pentru că în 
cestiunea evreilor eu am fost cu totul de altă părere de a celoralți membri din 
minoritate și prin urmare aveam libertatea acţiunii în această cestiune. În celealte 
cestiuni însă sunt unit în idei cu minoritatea și de aceea vă rog ca pe viitor să nu mai 
alegeți membri din minoritate în comisiunile ce alegeţi, sau, dacă voiţi să alegeţi, 
atunci vă rugăm — și cred că exprim opiniunea întregei minorități — să ne întrebaţi și 
pe noi care e persoana ce delegăm și prin urmare autorizată de a vorbi în numele 
minorității. 


Aceste puţine cuvinte au dat ocazie la o adevărată furtună într-un pahar 
cu apă. 

„Faceți interesele străinilor în paguba ţării“ — aceasta era una din 
frazele stereotipe pe care partidul astăzi la cârmă o arunca odinioară 
guvernului conservator, aceasta era una din armele bogatului arsenal de 
insinuări, de neadevăruri, de calomnii, cu care oneștii patrioți de industrie, 
afișând pe atunci un dor nesecat de interesele țării, combătea pentru 
răsturnarea partidului conservator şi inaugurarea regimului virtuţii. 

Lupta lor neleală a reuşit și de patru ani de zile ţara a putut vedea care 
dintre cele două partide adversare ce s-au succedat ca atari la putere a făcut 
şi face interesele străinilor în paguba ţării. 

A fost în adevăr un interes mare pentru Rusia a ne târî armata peste 
Dunăre „fără zapis, chezăşie, nici amanet“, a se folosi de ajutorul acestei 
armate spre a sili pe leul de la Plevna să se dea prins în vizuina sa și apoi a 
ne lua Basarabia. 

Cine a ajutat pe împăratul Rusiei, cu un zel vrednic de cel mai 
credincios curtezan al său, să-și îndeplinească aceste interese? Cine a fost 
acela care, aflând dela prinţul Gorciacov încă din iunie 1877 că Basarabia 
ne este hotărâtă spre jertfă şi, fără a face Camerelor nici o împărtăşire 
despre această nenorocire ce ni se pregătea, a dat totuşi peste două luni 
ordine armatei să treacă Dunărea şi să combată alături cu armata 
împărătească? 

Toate acestea le-au făcut oamenii cari, pe bună dreptate şi din chiar 
senin, convinşi că nu spun adevărul, ne aruncau nouă fraza: „Faceţi 
interesele străinilor în paguba ţării“. 


Finanţiarii partidului de la putere atâta măcar trebuiau să ştie, că rubla 
nu are o valoare de patru franci, că, această monedă primindu-se la noi pe o 
valoare mai mare decât cea adevărată, rublele trebuiau fireşte să năpădească 
şi să rămâie în ţară şi că, îndată după retragerea armatei ruseşti, găsindu-se 
cu piaţa inundată de ruble, trebuia neapărat să reducem cursul lor la 
adevărata valoare. 

Cu toate acestea la intrarea armatei rusești în ţară, prin un decret al 
guvernului, s-a fixat cursul rublei la patru franci. Era în interesul armatei 
imperiale și prin urmare în interesul guvernului ei și al tuturor speculanţilor, 
întreprinzătorilor şi gheșeftarilor evrei ce urmau pas cu pas acea armată ca 
moneda cu cari ei intrau în ţară să aibă un curs cât s-ar fi putut mai ridicat 
câtă vreme ei se aflau aici. 

Prin ridicarea cursului rublelor s-a adus un câștig de câteva milioane 
străinilor, cari le-a lăsat pe pieţele noastre, şi tot atâta pagubă acestor pieţe 
s-a cauzat prin scăderea, ce devenise neapărată, a acelui curs. 

Ilustrul Warszawsky, care trebuie să fi tras mult folos din plusul valorii 
rublelor la noi, a avut trebuință de care de rechiziție. Mult și-a bătut capul, 
mult s-a chinuit până să dea de un alt personaj, și mai ilustru, și să-l 
convingă a-i da o mână de ajutor. Populaţia română, în vreme de iarnă, a 
fost dată cu chirie lui Warszawsky, pe cale administrativă, de cătră d. 
Simion Mihălescu, actual senator liberal-naţional. Românii cu carele și 
vitele lor, luaţi de beilic și de zor din vatră, au fost duși sub boldul suliții 
căzăceşti până la poalele Balcanilor. Unii au pierit, şi câţi au rămas s-au 
întors la vatra lor ca vai de ei, fără car, fără vite şi fără putinţă sau speranță 
de vro îndreptare a soartii lor. 

Toate aceste jertfe ale românilor în interesul cui erau făcute? În interesul 
dd-lor Warszawski—Mihălescu şi al armatei rusești. 

Nenorocirile războiului au trecut şi au venit după dânsele urmările lor: 
pierderea Basarabiei şi cestiunea izraelită. Ale cui interese le-au apărat 
patrioţii de industrie în cestiunea izraelită? Dacă în Adunarea naţională 
opoziţia nu ar fi avut câteva voturi mai mult peste o treime proiectul 
guvernului desigur ar fi trecut. Și ce era acel proiect? Ale cui interese se 
făceau printr-însul? Ale ţării sau ale Alianţei izraelite? La aceste întrebări să 
răspunză ţara, al cărei sentiment, exprimat cu energie și din norocire cu 
eficacitate, atât prin presă cât şi în Adunările de revizuire, a condamnat și a 
zădărnicit tendinţele ultraevreofile ale guvernului. 


Astăzi la ordinea zilii avem cestiunea pretinsei răscumpărări a căilor 
ferate. Mai este oare nevoie să vorbim în fond despre această afacere? Mai 
poate fi cineva atât de naiv, sau atât de nepricepător, încât să nu vază că 
tranzacţia asupra căreia se desbate azi în Cameră, spre a o pune în acord cu 
poruncile primite de la Berlin, este un joc ruinător şi o umilire monstruoasă 
pentru ţară? Și în interesul cui se păgubeşte şi se umileşte statul român? În 
interesul străinilor. 

Această colosală şi „strălucită afacere“ produce însă atâta zgomot și 
atâta lumină încât eclipsează și acopere altele mai mici şi mai puţin 
strălucite, dar totuși îndestul de caracteristice. Astfel de exemplu „Binele 
public“ conţine astăzi câteva rânduri în privinţa unei alte daraveri, nu puţin 
însemnate, dintre un concesionar străin și statul nostru. E vorba de un d. 
Ward, căruia i s-a confiscat legal o sumă de 300.000 de franci acum vro 
câţiva ani — pare-se sub guvernul reacționarilor — şi care astăzi îşi va 
recăpăta garanţia confiscată, pe motiv de echitate. Din rândurile pe cari le 
reproducem mai jos după „Binele public“ se va vedea ce însemnează acest 
cuvânt: echitate. Sunt interese străine în joc, o putere străină se face 
apărătoarea acestor interese, şi guvernul naţional-liberal cată să le 
îndeplinească. 

Interesele străinilor dar, și numai aceste interese sunt, din nenorocire, 
dezideratul politicei patrioticului guvern. E foarte natural să fie așa, de 
vreme ce acei ce conduc partidul de la putere — și asupra acestui punct 
vom reveni — nu sunt decât străini, străini prin origină, prin moravuri și 
prin educaţie. 

Acei ce compun grosul acestei armate de flibustieri politici sunt 
bugetofagii, cumularzii, gheşeftarii de toată mâna, cari, în schimbul 
foloaselor lor individuale, dau conducătorilor lor o supunere mai mult decât 
oarbă. Într-o ţară unde nu se munceşte decât foarte puţin, unde nu există altă 
industrie decât bugetul şi gheșefturile publice și unde societatea, fără a fi în 
stare să producă ceva, a contractat toate nevoile societăţilor avute prin 
producţia lor, neapărat că trebuie să se găsească o mulțime de asemenea 
indivizi nemernici. 

Aceia însă cari, după metoda și preceptele lui Machiavelli, s-au pus să 
organizeze într-o ceată regulată această adunătură, învăţându-i industria şi 
specula patriotismului, democratismului și naţionalismului, sunt în cea mai 
mare parte străini, străini din toate punctele de vedere, precum o vom 
dovedi în curând. 

Nu-şi crede cineva ochilor văzând câte se petrec în zilele noastre. 

Numărul de duminecă, 13 ianuarie, al „Românului“ cuprinde o lungă 
lecţie de dinasticism la adresa „Democraţiei naţionale“. 

Am înţelege ca această lecţie să vie de la „Războiul“, de la „România 
liberă“, „Binele public“, „Presa“, „Timpul“, cari, în opoziţie ori 
guvernamentale, a ocolit totdauna din discuţie persoana M.S.R. — dar lecţii 
de dinasticism de la „Românul“? 

„Românul“, foaia ministrului Lecca, a trădătorului de meserie care, cu 
ușurința cu care a vândut pe Vodă Cuza, îl apostrofa pe Vodă Carol printr-o 
gazetă din Bacău: „Românul“, foaia lui Dim. Sturza, a baronului Erdmann 
de Hahn, care susținea altă dată că crima politică e permisă; „Românul“, 
organul d-lui Câmpineanu, care între M. Sa şi ţară vedea un abis ce nu se 
poate umplea cu nimic; „Românul“, care numea pe M. Sa un agent al d-lui 
de Bismark; „Românul“, organul d-lui Ion Brătianu, carele, în vremea 
cabinetului Catargiu au amenințat pe M. Sa cu asasinarea; „Românul“ în 
fine, confratele acelui măscărici lipsit şi de spirit și de ruşine, decorat cu 
medalia Bene-Merenti, care a insultat nu numai pe M. Sa, ci chiar 
mormântul copilului domnesc; acest ziar infect al negrei calomnii, al 
insinuaţiunii injosite, al perversității morale și stupidităţii intelectuale 
cutează a da lecţii de dinasticism? Redactorii „Farfaralei“ cutează a vorbi de 
respectul ce au pentru purtătorul coroanei lui Ștefan cel Sfânt şi a lui Mircea 
cel Bătrân? 

O, batjocura batjocurelor! O cinici, pentru cari totul este batjocură! 

Şarpele, când îl doare capul, ca să-și verse veninul iese la drum, unde 

trebuie a găsi un călcâi ca să-i strivească capul; aşa şi omul rău şi veninos: 

arareori el piere prin altceva decât prin propriul său venin și prin răutatea sa 

dusă dincolo de orice margine. Această veche învățătură s-a mai adeverit 

încă o dată pentru opinia publică şi pentru noi prin cele petrecute în cele 
două şedinţe ale Camerii. 


În ședința de marţi, precum se ştie, s-a votat proiectul pretinsei 
răscumpărări a căilor ferate, așa cum, după porunca de la Berlin, îl 
restabilise Senatul. Discuţia s-a închis prin un discurs al d-lui I.C. Brătianu. 
D. prim-ministru, având în Cameră o mare majoritate care are bunul obicei 
d-a crede fără a cerceta, ar trebui să se scutească în genere de discursurile 
lungi și obositoare; dacă s-ar mulțumi numai cu succesul brutal al votului, 
la închiderea fiecărei discuţiuni, fie cestiunea de orișice importanță, n-ar 
avea decât să zică: „Toate câte le-au spus opoziţia sunt bune și frumoase, eu 
însă vă poftesc să votaţi așa cum cer eu“. 

Dar d. I.C. Brătianu nu se mulțumește numai cu succesul brutal al 
votului. D-sa este destul de inteligent și de un caracter destul de rău și de 
veninos pentru a vedea că asemenea succese nu sunt îndestulătoare unui om 
de stat ce pretinde a se afla în capul unui partid politic şi a lucra în numele 
şi prin puterea lui. Astfel dar, d. prim-ministru, deşi sigur în orice caz de 
supunerea fără margini a patrioţilor de industrie din majoritate, are 
primejdiosul obicei, primejdios pentru d-sa, de a închide discuţiile prin câte 
un discurs în regulă. 

Ca orator, d. prim-ministru are un talent deosebit şi rar, oricât ar fi 
deaminteri lumea plină de toate soiurile de indivizi răi, perverși şi fără nici 
un respect de adevăr. D-sa, ce e drept, nu are logică, nu are argumentaţie, nu 
are claritate decât în nişte doze foarte neînsemnate; are însă, când e vorba să 
arunce un neadevăr sau să insinueze într-un chip calomnios, un sânge rece 
care trebuie să scârbească până la desperare pe o natură onestă și să umple 
de admiraţie chiar naturile cele mai catilinare ce-i compun în mare parte 
aparatul d-sale parlamentar. 

Astfel dar, d. Brătianu, în şedinţa de marţi, în loc d-a se mulţumi cu 
succesul proiectului de răscumpărare, ce-i era material asigurat, a ţinut ca 
după obicei un discurs, pe care l-a încheiat cu una dintre cele mai 
înjositoare insinuări la adresa unora dintre membrii opoziţiei, fără nume 
însă. 

lată zisele d-lui prim-ministru: 


În cestiunea drumului de fier, lasă că cei interesaţi au combătut din toate puterile 
lor convenţiunea, dar după ce ea a fost foarte bine primită și cu toată încrederea la 
Berlin, după ce au trecut patru sau cinci zile până să ajungă poșta acolo, acei 
interesaţi au spus că aci este o perfidie și mai mare decât în cestiunea izraelită; au zis: 
v-a desființat ipoteca, guvernul nu e de bună-credință și atunci îndată s-au zburlit 


lucrurile. Cum voiţi dv. ca acţionarii să primească convenţiunea când chiar din țara 
noastră de cătră români se scriu asemenea lucruri? 


A doua zi d. P. Carp a adresat primului-ministru următoarea interpelare: 


Am onoarea de a interpela pe d. prim-ministru dacă este în interesul ţării şi a 
dezvelirii sistemului parlamentar de a întrebuința ca armă de partid insinuări 
nefundate şi calomnioase. 


In dezvoltarea interpelării d-sale, la care d. prim-ministru s-a declarat 
gata a răspunde și pe care o vom reproduce în numărul de mâine, d. Carp a 
rugat pe d. I.C. Brătianu să răspunză categoric la două lucruri: 


1. dacă insinuațiunile d-sale vagi, cari nu numeau pe nimeni, întrebuințate însă ca 
argument într-o cestiune serioasă se adresează sau la un partid sau la un grup din 
opozițiune; şi 2. dacă a avut în vedere anume o persoană sau mai multe, să 
binevoiască a numi acele persoane și să binevoiască, pe lângă numirea lor, să dea și 
probele pe cari e cineva în drept a i le cere. 


După d. Carp a luat cuvântul, în cestiune oarecum personală, d. T. 
Maiorescu, al cărui discurs îl reproducem aci îndată. 

La întrebările d-lui Carp cât și la ale d-lui Maiorescu, identice, d. prim- 
ministru nu a voit să răspunză, pentru că nu avea ce răspunde, după cum se 
poate convinge oricine din darea de seamă oficială a şedinţei, publicată în 
„Monitorul“ de astăzi. În răspunsul d-sale cătra amândoi interpelatorii, d. 
prim-ministru n-a spus decât că: deoarece și opoziția insinuează în privinţa 
d-sale şi a partidului d-sale, pentru ce oare n-ar insinua și d-sa în privinţa 
opoziție? Rămânea prin urmare stabilit că d. I.C. Brătianu, în lipsă de alte 
argumente, întrebuințase niște insinuări nedemne și calomnioase. Șarpele 
găsise ce căutase. 

Această strivire meritată a produs o adevărată turbare în rândurile 
majorităţii. D. Costinescu a luat cuvântul spre a ţine o lungă tiradă, goală de 
spirit şi de idei, plină de injurii, proprie injurii, la adresa opoziţiei şi 
îndeosebi la adresa d-lui T. Maiorescu, pentru că acesta avusese îndrăzneala 
a stigmatiza sistema nedemnă a primului-ministru. 

D. Costinescu a produs ca act pe care-și întemeia injuriile d-sale sordide 
o sentință a corpului profesoral de la Universitate prin care odinioară fusese 
condamnat d. Maiorescu la destituire. Atât cauzele acelei sentințe cât și 


împrejurările în cari ea s-a pronunțat şi urmarea ce a avut onestul d. 
Costinescu le-a trecut sub tăcere. 

D. Maiorescu, în cestiune personală, a spus însă și cauzele şi 
împrejurările și urmarea acelei sentinţe, și așa de bine încât chiar cei mai 
rabiaţi bravi ai majorităţii s-au domolit şi, ascultând cu cea mai adâncă 
tăcere pe orator, au plecat frunţile cu rușine, cum rareori li se poate 
întâmpla. Reproducem mai jos şi acest al doilea cuvânt al d-lui Maiorescu. 

Drept mângâiere le mai rămânea ceva d-lui prim-ministru și majorităţii 
d-sale: o moţiune de votat. Erau trei moţiuni la biurou. Una înfiera pe 
interpelanţi ca omniatori şi exprima satisfacerea Camerii de răspunsul d-lui 
prim-ministru. Această moţiune fusese aşternută în prima furie. În a doua 
moţiune Camera se declara pe deplin mulţumită de cuvintele pline de logică 
şi de demnitate ale d-lui prim-ministru. Această a doua moţiune se depusese 
la biurou după trecerea furiei prime. Iar în a treia moţiune, Camera, după ce 
ascultase pe interpelanţi şi pe d. I.C. Brătianu, trecea pur și simplu la 
ordinea zilii. 

Pe cea dântâi n-au votat-o de frică; pe cea d-a doua n-au votat-o de 
ruşine; au votat-o pe cea d-a treia. Sunt momente în viața parlamentară, ca 
să întrebuințăm o expresie banală, când, fie cât de tristă, o mângâiere tot e 
bună. 

Sântem prea cuminţi pentru a crede că omul rău, natura perversă și 
vrăjmașă a adevărului, s-ar putea vreodată îndrepta cumva și de aceea nu 
sperăm că lecţiunea destul de aspră ce a primit d. prim-ministru ieri îl va 
putea face să ia în viaţa publică altă cale și altă sistemă decât acele pentru 
cari cu prisos l-a înzestrat natura. Am dori numai să ştim ce gândeşte d. I.C. 
Brătianu de ceea ce pe bun drept a trebuit să sufere ieri. 

E firesc lucru ca șarpele veninos să nu să poată dezvăţa nicicând de 
obiceiul mușcăturii, pentru că natura minunată și neînțeleasă nu i-a dat 
decât răutate oarbă, dinţi şi venin. Dar desigur nu e plăcută stare pentru 
acest copil pervers al naturii când un călcâi puternic îi striveşte capul hidos. 


€ 


[19 ianuarie 1880] 

Un arhiereu născut la Limoges a fost cândva ales papă. Limuzinii au 
trimis numaidecât o deputațiune cătră Sf. Părinte spre a-i arăta bucuria 
acelei părți de țară pentru fericita împrejurare că unul dintr-ai lor s-a 


învrednicit a se aşeza în scaunul Sf. Petru. Unul din deputaţiune a mai 
adresat Papei următoarele cuvinte: 


Venim, Preasfinte Părinte, pentru a vă ruga, în numele tuturor compatrioţilor, ca 
să întrebuințţaţi în folosul lor puterea cea nemărginită care se zice că o aveţi asupra 
pământului. Cunoaşteţi, Preasfinte Părinte, stârpiciunea patriei voastre, ai căreia 
locuitori abia pot trăi o jumătate de an din grânele ce le seceră; știți asemenea că 
cealaltă jumătate trebuie să mănânce castane. Dăruiţi dar țării fertilitatea care-i 
lipseşte şi faceți, în vederea onorii ce-o are Preasfinția Voastră, ca să secerăm de două 
ori pe an. 


Papa crezu de cuviinţă a nu le refuza o cerere atât de echitabilă, deci le 
răspunse: 


Dragii mei copii, bucuros vă încuviinţez, cererea ba încă, spre a vă dovedi și mai 
mult dragostea mea, unesc cu această binefacere şi o altă, şi iată anume care: în toate 
țările celelalte se numără numai douăsprezece luni pe an; vouă însă, feţii mei, vă dau 
privilegiul special de a avea douăzeci şi patru de luni într-un an. 


Astfel și d. Dim. Sturza, ministrul nostru de finanţe. A echilibra bugetul 
nu poate, dar a face anul bugetar 1879 de cincisprezece luni a putut ca şi 
papa din Limoges. 

Acum să venim la bugetul d-sale pe anul 1880. 

Comparat cu acela al anului trecut, acest buget prezintă la cheltuieli un 
spor de 16 milioane, iar la venituri un spor de 20 milioane. 

Că cheltuielile se pot spori — mai ales în zilele roșiilor — în infinit, se 
înţelege de sine. Vorba e de unde vine colosalul spor al veniturilor? 

Sporul de venituri cată să fi venind din contribuţii. Contribuțiile însă se 
ridică asupra venitului net al cetăţenilor statului. Pentru a justifica un spor 
în venituri de 20 milioane trebuie să ne închipuim că statul ia 10% din 
sporul de venituri al contribuabililor, deci veniturile  totalităţii 
contribuabililor s-au sporit în anul fericirii 1879 cu două miliarde. Dar dacă 
veniturile totalităţii contribuabililor s-a sporit cu două miliarde, ei cată să le 
fi luând de undeva, deci capitalul totalităţii s-a sporit cu douăzeci de 
miliarde. 

În total avem însă în România cinci milioane de suflete. Vine deci de 
fiece suflet un spor de capital de 5000 franci şi de venit de 500 pe an, 
adaose pe lângă colosalele capitaluri pe cari, după cât se ştie, le posedăm 
deja. Acest rezultat fericit al anului 1879 e a se atribui mai cu seamă sporirii 


nemăsurate a industriei naționale. S-au mai deschis în fericitul an 1879 
câteva sute de fabrici de palavre și câteva mii de uzine de calomnii. 

Numai d. Brătianu, în ședința de alaltăieri a Camerei, calomniind 
opoziţia, a câștigat un miliard în ochii partidului său. Nu numai industria 
aceasta, ci şi cavalerii de industrie se înmulțesc pe zi ce merge, încât ne 
mirăm de sporul neînsemnat al veniturilor cu 20 de milioane numai. 


€ 


[22 ianuarie 1880] 

Nenorocitele astea de țări ale noastre sunt de mult, dar mai cu seamă de 
la fanarioți încoace, scena unui joc de intrigi internaționale cari se țes, se 
încâlcesc, dar din nenorocire se discâlcesc totdeauna în defavorul lor şi mai 
cu seamă a elementului românesc din ele. 

De se face un drum de fier, el devine calea mare de imigraţiune a tuturor 
vagabonzilor şi a criminalilor din statele învecinate, căci România a devenit 
mlaștina de scurgere pentru tot ce e moralicește şi economicește nesănătos 
dincolo de granițe, pentru tot ce fuge de muncă, pentru tot ce se simte 
urmărit de înrolarea în armată, de poliţie și de justiţia penală. Astfel, 
bunăoară, toți criminalii din Austro-Ungaria cari se prind din fugă, pe 
drumul spre România se prind, căci aci e ţara libertăţii, egalităţii, 
fraternității și a părintelui acestora, C.A. Rosetti, a cărui nume slăvit va fi de 
toate veniturile de acum și pururea și în vecii vecilor. 

Christ a fost reprezentantul săracului cinstit și harnic. Antihrist e 
reprezentantul săracului viclean și leneș, căci vicleşugul și lenea, tertipul și 
ruşinea de muncă sunt cele două mari semne caracteristice atât ale roşilor ca 
colectivitate, esceptând pe puţini, cât şi a elementelor străine pe cari ei mai 
cu seamă le favorizează. 

Am susţinut într-un rând că toate, absolut toate drumurile de fier din 
țară îşi încheie socotelele anuale cu pagubă, încât statul — și când zicem 
statul, zicem producătorul principal, țăranul — plăteşte din sudoarea amară 
a imensei și cumplit de săracei majorităţi a populațiunii române primblările 
perciunaţilor cetățeni din Galiţia spre România, transportul mărfurilor 
proaste cari ucid până şi umbre de meserie şi meșteșug în ţara noastră, 
reducându-se astfel totalitatea populaţiei noastre, fie din orașe, fie din sate, 
la tristul rol de ilot producător de grâu pentru străinătate, o totalitate care ea 
însăşi nu se hrănește cu grâu şi cu mălai. E evident, și pe toată scara 


societății se observă, că rasa română în genere decade, că ajunge la 
disselecțiune, la maimuţire. 

Aducă-și cineva aminte de ce erau Bucureştii în zilele lui Vodă Cuza: un 
oraş românesc. Ce sunt astăzi? Un oraş străin. Nu vorbim de zilele mai 
vechi ale lui Ghica Vodă, în care puternica organizație a breslaşilor făcea 
aproape cu neputinţă pătrunderea unui străin în organismul economic al 
naţiei, vorbim de-o vreme în care fraza îşi luase deja vânt, de o vreme în 
care exista deja un ziar ca „Românul“, care învenina ţara în contra 
Domnului și pe Domn în contra ţării. Și totuşi Bucureştii erau încă un oraş 
creștin și românesc. Nu vedeai o firmă străină în Lipscani de pildă, astăzi 
devin rare cele române. 

Şi de ce asta? 

Pentru că din toate s-au făcut politică internațională. 

Singur d. Brătianu a spus-o în Senat că cestiunea drumurilor dumisale 
de fier se trata, fără participarea ţării, între Berlin şi Viena. Dar orice cestie, 
orice fleac de cestie devine în timpul guvernului roşiilor o întrebare de 
existență sau de neexistenţă a țării. 

Și bieţii Domni din vechime cari, ca Petrea cel $chiop, abdicau de la 
domnie ca să nu se sporească în zilele lor haraciul Porții cu o mie sau două 
de galbeni, sau Miron Costin cronicarul, care și-a pus viaţa la mijloc și a 
pierdut-o pentru că Vodă Cantemir sporise birurile! Un om care renunţă la 
domnie pentru a scăpa ţara de o dare, un altul care-și dă capul călăului 
pentru onoarea de a fi protestat contra unui spor de bir! Și nu era un 
desperat ce n-avea ce pierde Miron Costin, căci avea o sută de moșii bine 
numărate pe fața pământului Moldovei. 

Astăzi... astăzi e cu totul altceva. Astăzi nu mai e cum era în zilele 
mocanilor celor greoi şi cinstiţi, pe care-i durea inima de biata ţara asta, 
izbită din toate părțile de oarde de sute de mii, cari se sfărâmau de marginea 
colţoroasă a ei ca talazurile mării de stânci. Astăzi, dacă vor să vie tătarii, îi 
poftim noi înșine, le facem drum de fier ca să călătorească huzurind de bine 
şi-i primim cu pâne și cu sare, ca pe Domnii ţării. 

Ce prost era de pildă Matei Basarab care, dacă afla că un străin 
cumpărase o moșie în ţară, scotea numaidecât bani din pungă și i-o 
răscumpăra numaidecât, pentru ca nu un străin să fie proprietar în ţară. 

Astăzi teoria de „om și om“ e la ordinea zilei şi în America Orientului 
domnesc ideile civilizaţiei moderne, cărora trebuie să le facem concesiuni 
că de nu ... ne şterg de pe faţa pământului. 


Ei, au trecut vremile acelea. Ne-am subţiat, ne-am civilizat. În loc de-a 
merge la biserică, mergem la Caff6-chantant, unde ne-ntâlnim cu omenirea 
din toate unghiurile pământului, scursă la noi ca prin minune. Ba pentru că 
limba noastră cam veche, cu sintaxa ei frumoasă dar grea, cu multele ei 
locuţiuni, îi cam jena pe prietenii noștri, am dat-o de o parte şi am primit o 
ciripitură de limbă păsărească cu sintaxa cosmopolită pe care cineva, dacă 
ştie nițică franţuzească, o învaţă într-o săptămână de zile. Bietul Varlaam, 
mitropolitul Moldovei şi al Sucevei, care, în înțelegere cu Domnii de atunci 
şi cu-n sinod general al bisericei noastre, au întemeiat acea admirabilă 
unitate care-a făcut ca limba noastră să fie aceeaşi, una şi nedespărţită în 
palat, în colibă și-n toată românimea, şi-ar face cruce creştinul auzind o 
păsărească pe care poporul, vorbitorul de căpetenie şi păstrul limbei, n-o 
mai înțelege. 

Dar Varlaam era un prost. În zilele noastre nici membru la Academie n- 
ar putea să fie. 

Dar să venim iar la vorba noastră. În mai multe rânduri am spus că dacă 
toate mărfurile și toți călătorii din România s-ar transporta gratis pe 
cheltuiala visteriei, cu carul și cu teleguţa, tot statul n-ar cheltui atâta cât 
plătește ca anuitate pentru drumurile de fier. Atât de neînsemnată este 
producţia noastră. Cu drumurile de fier ale d-lui Brătianu, las-că transportul 
e scump pentru marfă și călător, dar mai plăteşte şi Statul un adaos anual de 
zeci de milioane. Adică curat negustoria lui Nastratin. 

Cu toate acestea credeți că roșii au învăţat minte din cazul lui Strusberg 
şi nu au de gând a mai da asemenea lucrări publice în întreprindere? 

Nu mai departe decât în numărul de ieri foaia patrioţilor ne promite un 
frumos drum de fier spre Chiustenge, împreună cu-n măreț pod peste 
Dunăre. 

Se va întreba cineva: „Nu văd patrioţii că toate lucrurile acestea or să ție 
bani, nu văd că marea mulțime a contribuabililor își vinde munca pe ani 
înainte ca să plătească birurile? Nu văd patrioţii că trebuie să binecuvânteze 
ceasul în care espiră o seamă de datorii publice pentru a nu le mai reînnoi? 
Nu văd onor. patrioţi că ceea ce e mai necesar, dacă e la adecă, e armarea 
până în dinţi, nu concesiuni noi de drum de fier şi de poduri pe uscat?“ 

Ba o văd prea bine, dar iarăşi politica internaţională e pretextul pentru 
noua eră a concesiilor, care se va inaugura îndată ce se va curăţi cabinetul 
de elemente eterogene. 


Oricare om cu cât de puţină judecată trebuie să-și fi zicând: Nebuni sunt 
oamenii aceştia de confundă o ţară agricolă, c-o producţie prin natura ei 
mărginită la un maxim oarecare, cu ţări industriale a căror esport și import 
se suie la miliarde? Geaba; parcă vorbeşti într-un pustiu! 

Trebuie — răspunde „Presa“ — a stabili între statul român și puterile 
Europei raporturi de amiciție şi de interese reciproce, ca în orice 
eventualitate să avem în favoarea noastră simpatia și sprijinul lor. 

Cu alte cuvinte trebuie să rămânem iloți ca să avem onoarea de a fi 
prenumăraţi între slugile plecate a tuturor puterilor. Numai cu acest preţ 
puterile vor ţinea la noi, cum au ţinut la bieţii turci, Dumnezeu să-i ierte. 

Această politică a „Presei“, grozav de subțire, secondată cu multe 
parafraze liberalo-naţionale de cătră cei din Strada Doamnei, nu intră în 
capul nostru şi o denunțăm publicului, ca să vază ce ne aşteaptă. Acel pasaj 
al „Presei“ însemnează ca să ne dăm economicește legaţi de mâni şi de 
picioare, ca egiptenii, pentru ca să ni se permită de a respira. 

Noi, cari am văzut că purtarea d-lui Brătianu în toate ocaziile se 
împrumută minunat la o cheie oarecare — aceea a politicei panslaviste — 
repetăm: Căile Stroussberg trebuiau votate, coûte que coûte, pentru 
transportarea armiei împărătești la marginea Dunării; podul peste Dunăre se 
va face, coûte que coûte pentru a uni slavii de sud cu cei de nord prin locul 
predilect al migraţiunilor din toţi timpii, pe la vadul lui Isac, prin Scythia 
Minor. 

Cu toate întreprinderile d-lui Brătianu se împlinesc pururea două 
scopuri: 1) se împovărează și se secătueşte pe deoparte poporul român, spre 
a deveni incapabil de împotrivire, 2) se creiază înlesnirile cele mai esenţiale 
pentru transportul armiior împărătești. 

lar marele om de stat joacă rolul pe care l-am prezis din capul locului: 
acela al supapei de siguranţă, acela al omului intereselor apusene. 

Știm foarte bine că aceasta se va numi iarăși o insinuaţiune, dar, din 
nenorocire, cheia noastră se potriveşte într-un mod fatal cu toate actele 
politice ale d-lui Brătianu. 


€ 


[23 ianuarie 1880] 
Feldmareşalul, contele Moltcke, după cum spun foile străine, primind o 
scrisoare ce i se adresase rugându-l să-și pună influența pe lângă împăratul 


spre a-l face să reducă armata germană, a răspuns în modul următor: 


Cine nu ar împărtăși dorinţa sinceră să vază micșorându-se sarcinile militare 
enorme pe cari, prin situaţia sa în mijlocul unor puternici vecini, Germania este silită 
sa le ducă? 

Nici prinții, nici guvernele nu ar respinge această dorinţă, însă o situație mai 
fericită nu se poate produce decât când toate popoarele vor fi recunoscut că orice 
război, chiar cu biruinţă, este o nenorocire națională. 

Puterea împăratului chiar nu ar putea aduce această convingere, care nu poate 
naşte decât numai dintr-o educație mai religioasă și mai morală a popoarelor; această 
convingere nu poate fi decât rodul unei dezvoltări istorice de secoli, pe care nouă nu 
ne e dat s-o vedem. 


Cuvintele ilustrului mareșal german sunt foarte frumoase; însă cu tot 
respectul cuvenit ne permitem a spune că nu ne-ar părea tocmai adevărate. 
Convingerea la care ar ajunge popoarele mulțumită unei educații mai 
religioase și mai morale, adică convingerea că orice război, chiar cu 
biruință, este o nenorocire naţională, nu va împiedeca ivirea necesară, în 
răstimpuri, a acestei nenorociri, așa precum convingerea unui om că boala e 
o nenorocire nu-l apără de a se bolnăvi atunci când economia organismului 
lui, din cauze exterioare sau interioare, este stricată. 

Aceea ce va putea face convingerea pe care ilustrul mareșal o speră de 
la o dezvoltare istorică de secoli nouă ne pare a fi poate aceea ce cu privire 
la al doilea termen al comparaţiei de mai sus s-ar numi igienă și mijloace 
prezervative. Precum însă, întru cât priveşte organismele individuale, 
mijloacele de prezervare în contra stricării economiei lor vor fi totdeuna 
foarte neînsemnate în raport cu cauzele ce pot produce o asemenea stricare, 
tot aşa şi întru cât priveşte organismele colective, adică societăţile şi 
naţiunile. 

Speranţele optimiste în această privire nu credem că ar putea merge mai 
departe decât la a întrevedea o epocă în care aşa-numitul echilibru al 
puterilor să se zdruncine cât mai rar. Dar a zice că el ar avea vreodată sorți 
să se stabilească pe vecie ar fi să credem că lumea este un product raţional, 
iar nu precum este, un ce firesc și real. 

Luate dintr-un alt punct de vedere cuvintele contelui Moltke sunt foarte 
semnificative; ele sunt un fel de confirmare oarecum oficială a zgomotelor 
ce cutreieră Europa cu privire la un război mare şi foarte apropiat. 
Pretutindeni, și mai cu osebire în împărăţia germană, se fac armări și 
pregătiri de luptă. Contele de Moltke, deşi speră într-un viitor în care 


dânsele vor fi inutile, pentru prezent le crede neapărat necesare. Speranţele 
frumosului viitor nu-l fac să uite grijile şi necesitatea zilei de faţă, soartă 
comună tuturor muritorilor, oricare ar fi sfera lor de activitate: a spera 
mereu într-un mâine, trăind într-un vecinic astăzi. 


€ 


[24 ianuarie 1880] 

Prețioasele descoperiri pe cari le-a făcut renumitul Machiaveli în 
privirea artei de-a parveni la putere şi de-a se mănținea n-au avut nici când 
mai dese ilustrațiuni prin realitate decât în zilele guvernelor roșii de la noi. 
Nu spunem ceva nou cititorilor noştri dacă repetăm că pentru politicii roşii 
de şcoală veche, bizantină, interesele publice sunt numai pretextul de luptă, 
foloasele materiale ale puterii — scopul adevărat. Însă a masca acest scop, 
mai ales când cineva are companioni cam nejenaţi cari-și vâră mâna adânc 
în sacul mizeriei comune ș-o scot plină în văzul lumii, a masca acest scop 
cu o frazeologie sonoră, cu pretexte cari să-ţi ia ochii, trebuie să fie 
preocuparea de căpetenie a omului de stat, căci vai de ziua în care poporul 
ar vedea limpede ce se petrece după culise. 

Se ştie, de pildă, că atât bătrânii noştri cât şi conservatorii fac un lucru 
numai când el e necesar. Trebuia neapărat o șosea, o făceau, era nevoie de o 
şcoală, o înfiinţau, c-un cuvânt serviciul public se încărca cu ceea ce era de 
absolută necesitate și cu nimic mai mult. Acest mod de-a guverna poate fi 
foarte sincer și cinstit; practic însă desigur că nu e şi mai ales nu asigură 
nici parvenirea, nici menţinerea la putere. 

Pentru a te mănţinea cată să iei ochii prin mari întreprinderi, prin fapte 
strălucite. Sub vecinica pretextare a binelui obștesc cată să ocupi publicul 
cu planuri mari care să-l ţie necontenit în așteptarea succesului și în 
admiraţie. lar actele acestea trebuie să răsară ca un lanţ, unul dintr-altul, 
încât să nu se mai întâmple nimic între ele și să n-aibă oameni timp de a-și 
veni în fire și de a lucra contra. 

Așadar: S-a comis marele act al răscumpărării căilor ferate? Nu lăsa 
publicul să reflecteze mult asupra acestui act, vino repede cu alte lucruri, şi 
mai comorate, care să-i ia ochii din capul locului, pentru ca răscumpărarea 
să treacă repede şi fără multă vorbă în domeniul faptelor pe jumătate uitate. 

Cu ce ni se vor mai lua ochii de către iubiții noștri guvernanţi? 


Cu drumul de fier spre Dobrogea, cu podul peste Dunăre, cu Banca de 
Scompt și Circulaţiune. 

Se ştie că socoteala noastră răzășească despre marile întreprinderi de 
transport și comunicaţiune e cam simplă, însă cu atât mai adevărată. Noi 
zicem aşa: ia atâtea cară cât grâu și oameni ai de transportat la Kiustenge, 
plăteşte din visterie preţul transportului, şi totuşi acesta va fi de zece ori mai 
mic decât anuitatea ce-o vei plăti zeci de ani de-a rândul pentru un drum de 
fier ce va transporta scump, pentru un pod ce va costa scump. Am dedus din 
această socoteală că circulaţie și transport sunt numai pretexte mărturisite 
cu mină gravă în public, pe când cauza acestei întreprinderi e gheșeftul în 
linia întâia, un pod de trecere pentru oştiri împărăteşti în linia a doua și alte 
lucruri de-acestea de mare politică europeană. 

Se ştie asemenea ideea noastră despre aşa-numita Bancă de Scompt şi 
Circulaţiune, care nu-i în realitate decât o bancă de bani de hârtie, o 
tipografie de fiţuici. E un plan vechi al d-lui Brătianu de-a avea o fabrică de 
bani de hârtie pentru a strânge în ladă tot ce e aur și argint și a-i da țării în 
schimb hârtiuţe frumos tipărite, care, într-un moment dat, să nu fie bune 
decât de aprins ţigările cu ea. 

Care e senzul banilor de hârtie? Activitatea industrială a statelor vechi 
dă unor obiecte brute — in, bumbac, lemn, piatră — o valoare cu totul 
neproporţională cu aceea pe care-o aveau înainte. Din in și bumbac se fac 
țesături, din ţesături haine, din lemn mobile scumpe, din piatră sculptură, 
încât se-nțelege de sine că toţi aceşti producători, cari au creat un capital 
numai prin inteligența lor proprie şi c-un material de puţină valoare, ajung 
la un moment în care nimeni nu e în stare a le cumpăra lucrurile pentru că 
n-are bani în ladă, deși îi are în cărțile lui de comerţ. Atunci statul sau 
Banca de Scompt şi Circulaţiune, bazându-se pe activul din cărţile de 
comerţ, le împrumută oamenilor un fel de surogat al banului adevărat, în 
locul valorii un fel de reprezentant al valorii, cu condiţia că, atunci când 
activul din carte va fi şi în ladă, ei să înapoiască aceste fițuici statului, care, 
în momentul când necesitatea lor încetează, le nimiceşte, iar când 
necesitatea se iveşte din nou le retipărește. 

Dar un stat agricol? Poate pământul să producă mai mult decât o sumă 
anumită de chile de grâne, de o valoare asemenea aproape anumită? Unde e 
disproporţia între producţie şi mijloacele ei de acoperire pentru ca să fie 
nevoie de fițuice? 


Reprezentantele unor valori cari nu există nici măcar în imaginaţia 
miniștrilor, aceste fițiuici ajung într-un moment dat de-a reprezenta 
falimentul general, dezastrul economiei naţionale. 

D. Brătianu urmăreşte într-adevăr o întreprindere mare, pentru care-i 
trebuiesc bani naht și, fiindcă birurile nu se pot spori în infinit, de aceea 
dumnealui inventează necesitatea unei „bănci de fițuici“ pentru a scoate 
creştinilor toată moneta metalică şi a o-nlocui cu hârtie. Acea întreprindere 
proiectată nu e deloc productivă pentru patrie, dar, în înlănțuirea actelor 
menite de a-l ţinea la putere, e poate cel mai mare. 

Această întreprindere, o spunem verde, e răsboiul, un nou război contra 
cine știe cui. 

Poate dacă am pune în legătura logică podul de peste Dunăre cu „banca 
de fițuici“ am putea ghici şi în unire cu cine și în contra cui. Rugăm pe 
Dumnezeu să ne ia darul prorociei, să binevoiască a orândui contrariul din 
câte prevedem noi; dar ne temem ca nu — mergând din rău în mai rău 
precum se vede — efectul final să fie ștergerea României de pe harta 
Europei. Tot făcându-ne sprâncene, ne-om scoate odată ochii. 


€ 


[26, 29 ianuarie, 1 februarie 1880] 

Cititorii de gazete străine vor fi observat în presa germană o furtună de 
articole îndreptate contra profesorului Enric de Treitschke pentru nişte 
reviste ale sale publicate în „Preussische Jahrbucher“ („Analele prusiane“). 

Acele articole ale învățatului profesor de la Universitatea din Berlin au 
fost din nenorocire comentate de mulți și combătute după auzite numai. 
Graba cu care se reproduceau până și în gazete bucureştene dezaprobările 
date mișcării antiizraelite, deci şi autorului care le rezuma, de către oameni 
însemnați ca principele de coroană a Prusiei sau principele de Bismarck, 
apoi convingerea noastră că în lumea aceasta adevărul e adeseori combătut, 
neadevărul însă se poartă pe aripele vântului de la un capăt al lumii la altul, 
ne-a atras atenţia asupra şirelor ieşite din pana vestitului profesor şi 
istoriograf, pe cari citindu-le ne-am convins că, departe de a fi fost dictate 
de ură sau de prevenţiune, ele nu sunt din contra decât rezumarea pe scurt a 
unei stări reale de lucruri, deci adevărate până la virgule şi puncte. 

Deşi pericolul cestiunii izraelite e mai puţin mare pentru Germania care, 
cu zecile ei de milioane de locuitori, abia are atâţi evrei pe câţi avem noi, 
totuși el cată să fie destul de grav dacă găsește un contrar atât de eminent și 
atât de ... combătut. Căci cine combate un pericol social poate fi sigur că va 
fi el însuşi combătut în modul cel mai aprig, adesea în cel mai comun. Noi, 
cari combatem demagogia ca un stadiu acut al descompunerii sociale ce 
este, știm bine că săgețile noastre ajung adesea sus, căci toate treptele 
societății sunt pline de plebe și de aceea suntem și știm că vom fi combătuţi 
cu toate armele posibile. Tot astfel trebuia să pată și profesorul berlinez, 
căci aruncând săgeata sa a lovit direct în relele apucături ale evreilor însăși, 
indirect în sferele atinse de influenţă evreiască. 

Sub titlul: Un cuvânt asupra jidovimei noastre adică a celei germane, d. 
de Treitschke publică în broșură atât revista sa originară cât şi două 
întâmpinări la multele atacuri la cari au fost expus. În câteva zile, adică de 
la 10 ianuarie încoace, broşura sa a avut deja două ediţii și e de sperat că va 
avea multe încă. Deocamdată publicăm din primul său articol pasajele din 
care se va vedea că esistă o mulțime de analogii între evreii din Germania și 
ai noștri. 


Deosebirea e numai că la noi sunt de zece ori mai numeroși, în Moldova 
chiar de douăzeci de ori, deci sunt — considerând organizaţia noastră cu 
totul demagogică şi starea înapoiată a culturii noastre — de o sută de ori 
mai periculoși. Bulgărul de sare din Germania e în România ocnă întreagă. 

lată dar pasajele de căpetenie ale acelui articol: 


I 


. între simptomele adâncii schimbări de cuget care se operează în 
poporul nostru întreg nici unul nu pare atât de straniu ca împătimita 
mişcare în contra jidovimei. 

Acum câteva luni încă domnea în Germania cunoscutul strigăt invers 


„hep-hep“t. Despre defectele naționale ale germanilor, francejilor sau a 
altor popoare putea scrie cineva fără sfială oricât de aspru; cine însă ar fi 
îndrăznit de-a vorbi drept și cu moderație despre vrouna din netăgăduitele 
slăbiciuni ale caracterului jidovesc era numaidecât stigmatizat de către 
toată presa ca barbar și persecutor al religiei. Astăzi am ajuns atât de 
departe încât majoritatea alegătorilor din Breslau — desigur nu în iritare 
pasionată, ci cu liniştită premeditare — s-au jurat de-a nu alege în nici o 
împrejurare evrei în Camera provincială; se înființează societăți 
antisemitice, în adunări iritate se dezbate „cestia evreilor“, un potop de 
libele dușmane evreilor inundează librăriile. E mult noroi şi multă cruditate 
în lucrurile acestea și nu scapă cineva de greață când observă că multe din 
acele scrieri incendiare sunt scrise de pene evreieșii chiar; căci se știe că 
de la Pfefferkorn și Eisenmenger încoace mâncătorii de evrei au avut 
numeroși reprezentanţi între evreii din născare. 

Dar îndărătul acestei zgomotoase activități să nu se fi ascunzând într- 
adevăr nimic alta decât cruditate vulgară și invidie de câștig? Aceste 
izbucniri ale unei mânii adânci şi mult timp comprimate să nu fie nimic alt 
decât o clocotire superficială atât de deșartă şi fără temei ca teutonica 
goană de evrei din anul 1819? Nu instinctul maselor a recunoscut în 
realitate un grav pericol, un îngrijitor defect al nouăi dezvoltări germane; 
nu e vorbă goală dacă azi se vorbeşte despre o „cestiune a evreilor“ în 
Germania. 

Dacă englejii și francejii vorbesc cu o nuanţă de dispreț despre 
prejudiţiul germanilor contra evreilor, noi trebuie să le răspundem: Voi nu 
ne cunoaşteţi; voi trăiţi în împrejurări mai fericite, cari fac cu neputinţă 
ivirea unor asemenea „prejudiţii“. Numărul evreilor în Europa apuseană e 


atât de mic încât ei nu pot exercita o influenţă simțită asupra civilizaţiunei 
naționale; dar prin granița noastră de la răsărit pătrunde an cu an din 
inexaurabilul leagăn polonez un număr de stăruitori tineri, vânzători de 
pantaloni a căror copii și nepoți vor stăpâni odinioară bursa şi gazetele 
Germaniei; imigrația crește văzând cu ochii și tot mai serioasă se face 
întrebarea cum vom putea contopi acest element străin cu al nostru. 
Izrailiţii de la apus și de la miazăzi sunt mai cu seamă din gintea 
evreilor spanioli, o ginte care are îndărătul ei o istorie în comparație mai 
glorioasă și care se adaptează ușor cu maniera de a fi a Occidentului; ei au 
devenit într-adevăr în marea lor majoritate buni franceji, engleji, italieni — 
pe cât adecă se poate aștepta aceasta în mod echitabil de la un popor cu 
sânge atât de curat și cu particularităţi atât de pronunţate. Noi germanii 
însă avem a face cu acel neam polonez de evrei căruia îi sunt adânc 
imprimate urmele unei tiranii creștine care-au ţinut sute de ani; acest neam 
e, după cum dovedește esperiența, cu mult mai străin manierei de-a fi a 
Europei şi îndeosebi a germanilor ... Rămâne netăgăduit că numeroase şi 
puternice sfere ale jidovimei noastre nu au deloc voința hotărâtoare de-a 
deveni de-a dreptul germane. E penibil de-a vorbi despre asemenea lucruri; 
chiar cuvântul cel mai pacinic poate fi răstălmăcit în rău. Cred însă că 
mulți dintre amicii mei evrei vor trebui cu părere de rău să-mi conceadă 
ceea ce susțin, că în timpul mai nou s-au trezit în sferele evreiești un 
periculos spirit de înălțare de sine însuși, că influenţa jidovismului asupra 
vieţii noastre naţionale, care-n alți timpi au produs și câte ceva bun, astăzi 
se dovedeşte a fi stricăcioasă în multe priviri. Citescă cineva Istoria 
evreilor de Graetz: ce furie fanatică contra „inamicului moștenit“, contra 
creştinismului, ce ură de moarte contra celor mai curați și mai puternici 
reprezentanţi ai geniului german de la Luther începând și până la Goethe și 
Fichte! Ce deșartă, ce înjurioasă ridicare de sine! În continue și amare 
înjurături Graetz dovedește că nația lui Kant abia prin evrei a învăţat 
umanitate, că limba lui Lessing și a lui Goethe abia prin Boerne şi prin 
Heine a devenit capabilă de frumuseţă, spirit şi umor! Care evreu englez ar 
îndrăzni vrodată să calomnieze astfel țara care-l apără și ocrotește? Și 
acest înrădăcinat dispreţ contra goimilor germani nu e deloc opinia unui 
fanatic izolat. Nu e oraș de negoţ german în care să nu existe multe firme 
evreiești onorabile și considerate; dar netăgăduit este că jidovimea are o 
parte mare la minciuna și înșelăciunea, la obraznica lăcomie a 
întreprinderilor frauduloase, o grea complicitate la materialismul înjosit al 


zilelor noastre, materialism care tratează orice muncă ca afacere şi 
încearcă a înăduși vechea şi prietenoasa bucurie de muncă a poporului 
nostru; în mii de sate germane stă evreul care-și cumpără vecinii prin 
cămătărie. Între bărbaţii conducători în arte și ştiinţe numărul evreilor nu e 
tocmai mare; cu atât mai numeroasă însă e stăruitoarea ceaţă a talentelor 
semitice de rangul al treilea. Și cât de strâns legat întreolaltă este acest roi 
de literați; cât de sigur lucrează pe baza recunoscutului principiu de 
afaceri al reciprocităţii institutul de asigurare a nemuririi, în aşa chip că 
fiecare poetastru evreu primeşte peşin, fără dobândă de întârziere, acea 
glorie de o zi pe care o dau gazetele. 

Mai periculoasă decât oriunde e însă precumpănirea evreilor în presă 
— o fatală urmare a strâmtelor noastre legiuiri vechi cari opreau pe 
izraeliţi de la intrarea în cele mai multe cariere învăţate. Zece ani de-a 
rândul opinia publică din cele mai multe orașe germane se făcea prin pene 
evreiești; a fost o nenorocire pentru partidul liberal că tocmai presa lui a 
dat prea mult teren jidovimei. Reacţia neapărată contra unei stări de 
lucruri atât de nenaturale e actuala paralizie a presei, omul din popor nu se 
mai lasă convertit de la credinţa că evreii scriu gazetele, de aceea el nu le 
mai dă nici o crezare. Jurnalistica noastră are mult de mulțumit talentelor 
ovreiești; tocmai pe acest teren dibăcia versatilă și ascuțimea spiritului 
evreiesc au aflat un câmp fertil. Dar şi aci rezultatul are două tăișuri. 
Boerne cel dintâi a introdus în jurnalistica noastră acel ton propriu și 
nerușinat care critică patria așa, ca de din afară, fără tăișuri un fel de 
respect, ca și când batjocura Germaniei n-ar împunge în adâncul inimei pe 
oricare german. Preocupaţi parcă de mulțime de treburi, se vâră ca 
nenorocirea mereu înainte și nu se sfiesc de a vorbi și judeca cu ton de 
magistru chiar asupra afacerilor interioare ale bisericilor creştine. 

Virtuozitatea gazetarilor evrei în injurii şi  batjocuri contra 
creştinismului e de-a dreptul revoltătoare, iar asemenea batjocuri i se vând 
poporului german ca cele mai nouă producte ale civilizației germane! Abia 
se emancipaseră şi numaidecât au cerut „zapis“; au cerut paritatea ad 
litteram în toate celea, nevoind să înțeleagă că noi, germanii, suntem la 
urma urmelor un popor creștin și că evreii sunt minoritatea între noi; am 
trăit ca s-ajungem a vedea pretinzându-se depărtarea icoanelor creștine din 
școalele mixte, ba chiar introducerea sărbării sâmbetei. 

Cine vede toate împrejurările acestea — și câte s-ar mai putea spune 
încă — înţelege zgomotoasa agitaţie a momentului, el vede în ea o reacţie 


brutală şi odioasă, însă naturală, a simțului naţional german contra unui 
element străin care a ocupat prea mult loc în viața noastră. Agitaţia 
aceasta are cel puţin meritul involuntar de-a fi ridicat deasupră-ne 
stăruirea într-un neadevăr simţit de toţi; e un câștig că un rău pe care toți îl 
simțeau, dar nimeni nu voia să-l atingă în public, s-a tratat în sfârșit într-un 
mod deschis. Să nu ne înșelăm: mișcarea e adâncă şi puternică; câteva 
jocuri de cuvinte asupra pildelor de înțelepciune a predicatorilor creştini 
socialiști şi altele ca acestea nu vor învinge mişcarea. Până în sferele 
culturii celei mai înalte, între bărbaţii pe care-i dezgustă orice idee de 
netoleranţă religioasă sau de sumeţire naţională toţi într-un glas zic: 
„„Nenorocirea noastră sunt evreii“. 

Ceea ce în Franţa și în Anglia îi face pe evrei să fie un element 
nepericulos, ba în multe priviri chiar priincios societăţii civile, este în fond 
energia mândriei naţionale și înrădăcinatele datini naţionale ale acestor 
două vechi popoare civilizate. Civilizaţia noastră e încă tânără; nouă ne 
lipsește încă în toată existenţa noastră stilul naţional, mândria instinctivă, 
formațiunea completă a unui propriu mod de-a fi; de aceea am fost pân- 
acum atât de dezarmaţi față cu infuenţele străine însă suntem pe calea de-a 
ne câștiga acele bunuri și ne rămâne numai de dorit ca evreii să cunoască 
de cu vreme schimbarea care se operează în viaţa germană ca urmare 
neapărată a nașterii statului german ... A jidovi vârstoasele capete 
germane e cu neputinţă, deci concetăţenii noștri evrei trebuie să se 
hotărască fără rezervă de a deveni germani ... Abisul între occidentali şi 
semiţi există de când lumea, de când Tacitus se plângea odinioară asupra 
lor numindu-i odium generis humani; vor exista totdeauna evrei cari nu vor 
fi decât orientali cari vorbesc nemţește; ba chiar o cultură specific 
jidovească va-nflori întodeauna ca putere cosmopolită ce are chiar un drept 
istoric. Însă aversiunea se poate îmblânzi dacă evreii cari vorbesc atât de 
mult de toleranţă vor deveni ei înșii într-adevăr toleranţi și vor manifesta 
oarecare pietate pentru credinţa, datinele şi sentimentele poporului 
german. Cumcă această pietate lipsește cu totul unei părți a jidovimei 
noastre negustorești și literare e cauza finală a pasionatei oțărâri de astăzi. 

Neîndoindu-ne de interesul pe care cată să-l fi inspirând analogiile între 
cestiunea izraelită cum se prezintă în Germania și cum se prezintă la noi, 
rugăm pe lector a-şi aduce aminte despre cele spuse în numărul nostru de 
sâmbătă, unde se cuprindea cu foarte puţine scurtări articolul prim al 
profesorului Enric de Treitschke. Rânduri, rânduri, acel articol a stârnit o 


furtună de întâmpinări cari de cari mai puţin justificate, întâmpinări la cari 
prof. Treitschke a răspuns în aceste răspunsuri — clare și energic scrise — 
se vede şi de ce e vorba și se dau și nouă lumini în cestiune. Pentru astăzi 
lăsăm să urmeze articolul al doilea. 


1. „Hep-hep“, strigăt de batjocură la adresa evreilor. Domnea în mod 
invers, va să zică nu-i era nimănui permis de a-l pronunța. 


II 


15 decemvrie 1879 

Când am încheiat cea din urmă revistă de politică zilnică a „Analelor“ 
cu câteva observațiuni asupra jidovimei germane, n-am avut deloc ambitia 
de a zice ceva nou. Am dezvoltat numai mai cu de-amăruntul câteva idei ce 
le rostisem încă acum opt ani în Studiile mele politice și istorice (III, 557). 
Observaţiunea asupra strigătului invers de hep-hep a gazetelor noastre, 
care azi trezeşte atâta mânie, este deja acolo; repetarea e din nenorocire 
una din datoriile publicisticei. Intenţia mea era să arăt că în mișcarea 
aceasta care-a cuprins vădit poporul nostru bun de felul lui, nu sunt de vină 
numai incultura invidia, prejudiţii religioase și naţionale, ci că sumeția 
crescândă a unei părţi a evreilor germani au dat naştere unei îngrijiri grele 
și unei nemulțumiri adânci chiar în păturile acelea ale naţiei cari nu voiesc 
să schimbe o virgulă măcar din emancipare, o nemulțumire a cărei 
necontenită creștere o poate vedea de ani încoace ochiul treaz al oricărui 
observator. Dacă cu toate acestea cuvintele mele drepte au stârnit o furtună 
de întâmpinări furioase, cu aceasta se dovedește numai că „cestiunea 
israelită în Germania“ există într-adevăr, deşi atâţia încearcă a-i nega 
existența. 

Toate întâmpinările acestea au o calitate comună: poartă în ele înșile 
dreptatea și verdictul ce li se cuvine; nici una nu atinge cestiunea dacă la 
discordia momentului nu e cumva de vină şi atitudinea jidovimei. Cele mai 
multe din ele poartă scris pe frunte că autorii lor nici nu și-au dat osteneala 
de a citi scurtele mele patru pagini şi cu toate acestea s-au crezut în drept 
de-a revărsa asupră-mi întregul tezaur al superlativelor de indignare al 
limbei germane, acesteia numai pe baza câtorva şiruri smulse de către 
gazete din întregimea articolului meu. Mă mulțumesc luând act de faptul 
acesta; el ne dă dorinţa de confirmare și întregire la toate câte am zis 
despre literaţii evrei şi la toate câte, din cruțare, am retăcut. 


Fiindcă nu am nimic nici de retras nici de îmblânzât în aserțiunile mele, 
nu voi abuza de răbdarea cititorulul și mă voi ocupa numai cu una din 
acele întâmpinări, cu aceea a d-lui profesor Graetz — nu pentru că această 
scriere se deosebește cumva de celelalte prin moderaţiune, ci pentru că 
observarea ideilor acestui autor îmi dă ocazia binevenită de-a arăta 
cititorilor cu determinaţiunea cea mai mare de ce e vorba. 

Mai întâi câteva probe pentru indicaţiunile mele, combătute de domnul 
Graetz. 

Am amintit că populația evreiască din Germania e cu mult mai 
numeroasă decât în restul Europei apusene și că ea creşte mereu prin 
imigrație. D. Graetz contestă aceasta și asigură că statisticii pot să-mi deie 
lecţia că imigrația evreiască a scăzut în vremea din urmă. D-sa însă se 
păzeşte cu înțelepciune de a numi pe acei statistici; căci, după cum e 
cunoscut, tabelele oficiale nu mai aduc de-o sumă de ani indicaţiuni asupra 
confesiunii imigranţilor. Deci suntem avizaţi la calcule de probabilitate și 
se înţelege că, judecând asupra unui însemnat eveniment etnografic, nu 
vom putea considera numai câţiva ani izolaţi, de vreme ce fiece criză 
comercială cată să împuţineze în mod trecător numărul negustorilor 
imigranţi, ci vom trebui să considerăm epoce mai lungi. În anul 1871 
populaţia evreiască era (după calculele făcute pe date oficiale de 
Morpurgo) în Spania de 6000 capete, în Italia 40.000, în Franţa 45.000, în 
Marea Britanie 45.000; în imperiul german 51.200 (la 1875 deja 520.575); 
azi trăiesc într-un oraș, în Berlin, tot atâţi evrei câţi sunt în Franţa 
întreagă. Numărul evreilor creşte însă la noi c-o repejune cu totul 
disproporţionată decât cealaltă populaţie, deși între popoarele civilizate 
Germania e aceea care se deosebește prin o repede înmulţire a populației. 
În Prusia locuiau la anul 1816 (după comunicările biuroului statistic) 
123.921 evrei, la anul 1846 deja 214.857, iar în 1875 339.790. În anul 
1816 venea un evreu la 83 locuitori ai statului prusian, la 1846 unul la 75, 
deși în decursul acestor treizeci de ani trecuseră la creștinism 2891 evrei 
(adecă 2,5 procente a populaţiei evreiești de la 1816). Anul 1867 arată o 
scădere aparentă — 1 evreu la 77 locuitori — dar aparentă numai, căci în 
anul acesta se anexaseră provincii nouă cu o populaţie evreiască relativă- 
unică. Dar deja în anul 1871 se restabilește, cu toate anexiunile, proporția 
veche de 1:75; în anul 1875 se arată apoi, din cauza nevoilor economice, o 
scădere trecătoare şi neînsemnată de 1:75,8. În total însă nu se poate 
tăgădui înmulţirea neproporționat de mare a populaţiei evreieşti de la 1816 


încoace. Această înmulţire nu se esplică numai prin faptul cunoscut că la 
evrei numărul cazurilor de moarte e ceva mai mic, deci prisosul de nașteri 
ceva mai mare decât la creştinii cei în termen mediu, mai săraci; ea se 
poate pricepe numai dacă admitem existența unei numeroase imigrații 
jidoveșşti şi aceasta se și poate într-adevăr dovedi cu cifre pentru anii în 
cari confesia imigranților se comunica încă de cătră autorităţi. 

Dar numai numărul capetelor și sporirea lor e departe de a ne da un 
razim sigur pentru evaluarea puterii sociale a jidovimei noastre. Trebuie să 
mai adăogăm că, din cele mai depărtate unghere ale împărăției, evreii curg 
din ce în ce în orașele mari, unde esercită asupra negoţului o influență cu 
mult mai mare. În multe orașe în cari, acum câteva decenii, sau nu se afla 
populație evreiască deloc sau nu era acătării, jidovimea astăzi e o putere 
economică; astfel în Munich, în Freiburg (în Breisgau). În Berlin era în 
anul 1816 un evreu la 59 de creștini, la 1846 unul între 49, în anul 1871 
unul între 22,8, astăzi e foarte probabil că e unul între douăzeci de creștini. 
Trebuie a se mai adăoga apoi avuţia evreilor, în termen mediu mai mare, 
care le face cu putință de a da copiilor lor o educaţie mai bună decum o 
poate da masa creștinilor. În gimnaziile Prusiei era în anul 1875 un evreu 
la 9,5 elevi, în şcoalele reale de rangul întâi unul între 10,26. Într-un viitor 
apropiat între zece prusiani cu cultură va fi un evreu. Dacă ne mai gândim 
apoi la influența cea mare a evreilor asupra presei și asupra tuturor 
păturilor societăţii noastre aproape, dacă considerăm caracterul burselor 
noastre și compunerea comitetului central al „Băncei Imperiului“, dacă ne 
mai gândim apoi la faptul caracteristic că cea mai frumoasă și mai 
pompoasă biserică în capitala imperiului germanic e o havră — ceea ce se- 
înțelege e a se imputa creștinilor, nu evreilor dacă socotim toate acestea 
nimeni nu va putea contesta că evreii sunt mai puternici în Germania decât 
în orice ţară a Apusului Europei. 

Am mai pomenit apoi că neamul de evrei ispano-portugez, care 
formează miezul populaţiei izraelite din Apusul Europei are îndărătu-i o 
istorie relativ mai frumoasă, pe când neamul de evrei germano-poloneji 
poartă adânc întipărite semnele unei tiranii creștine de sute de ani. Orice 
om nepreocupat vede clar ceea ce am voit să zic. Sub domnia Omeiazilor 
evrei spanioli au avut un fel de a doua florescenţă literară, s-au bucurat de 
trai bun și de consideraţie civilă, ba au produs chiar eroi războinici; sub 
regii creştini e drept c-au suferit nespusă durere, dar au simţit înalta şi 
inspirata putere a martiriului. Evreii poloneji au avut îndoielnicul noroc de 


a se bucura de o domnie arbitrară, în formă mai blândă, în fond mai 
stricăcioasă. După ce nobilimea sarmatică gonise pe burgejii germani din 
vechile lor așezări din oraşele polone, în locurile rămase goale intrară 
evreii, luară asupră-și multe funcțiuni ale unei burghezii naţionale care nu 
s-au putut forma nicicând acolo, stăpâniră circulaţiunea banilor, rămaseră 
cam nesupăraţi în privirea legii și obiceiurilor; dar în schimb cu aceasta 
erau zi cu zi călcaţi în picioare de către magnati şi de către șleahtă. 
Nevoind să blesez, am evitat anume de a trage o concluzie din faptele 
acestea și am lăsat pe cititori să judece singuri: că o robire lungă de sute 
de ani, împreunată cu oarecare comoditate economică strică neapărat mult 
mai mult caracterul unui popor decăt o istorie plină de suferinţe şi de lupte. 
Fiindcă însă istoria Apusului nostru e în esenţă, cu toate rătăcirile și 
recidivele, o istorie a libertăţii, maranii Apusului cată să ne fie mult mai 
apropiați decât neamul evreilor poloneji. Această deosebire între cele două 
mari neamuri ale jidovimei moderne e în genere recunoscută chiar de către 
istoriografi prieteni ai evreilor, precum era de ex. răposatul H. Wuttke. Dar 
și d. Graetz concede deosebirea aceasta, predicând mereu contra 
aristocraților marani. El se preface a nu înțelege simplul mers al 
gândurilor mele; el îmi substituie lucrul așa ca să facă să se crează cumcă 
eu n-aş fi ştiind că evreii poloni au fost mai blând tractaţi decât cei spanioli 
— şi multe alte întortochieri de acestea. 

Am spus apoi că o deplină contopire a jidovimei cu popoarele 
occidentale nu vom ajunge-o nicicând, ci numai o îmblânzire a elementelor 
opuse se poate aștepta, fiindcă antiteza însăși se bazează pe o străveche 
istorie. Am pomenit apoi cunoscutul loc din Tacitus despre odium generis 
humani. D. Graetz vine acuma, citează locul care vorbeşte despre creștini şi 
se înțelege că are dreptate în ochii cititorului necărturar. 

Fiece istoric ştie însă — și d. Graetz o știe mai bine decât toți — că 
creștinătatea trecea până în zilele lui Traian drept o sectă a jidovimei. În 
zilele lui Nero, despre cari vorbește Tacitus, creștinii erau adeseori numiţi 
iudaei, imputarea de „ură contra geniului omenesc“ atinge așadar în 
aceeași măsură pe vechii evrei ca și pe noii evrei, pe creștini. Biserica 
universală, pe atunci în naștere, găsi cei mai mulţi adepți între „evrei și 
afiliaţii evreilor“, precum spune istoria Apostolilor; pe de o parte ea 
înainta prin această împrejurare, căci evreii locuiau răspândiți pe întregul 
orbis terrarum, pe de alta era însă împiedicată, fiind și ea implicată în 
turbata ură naţională a romanilor contra evreilor. Acel loc din Tacit n-a 


fost nicicând altfel priceput şi nici poate fi priceput altfel decât că atestă 
atât aversiunea religioasă politică a anticei cetăţenimi contra tinerei religii 
universale, precum și ura apusenilor contra evreilor. 

Această ură contra evreilor le e comună tuturor scriitorilor anticităţei 
mai târzie: Pliniu, Quintilian, Tacit, Juvenal și mulţi alții. Acelaşi sentiment 
trăi mai târziu în toate popoarele romanice şi germanice; la ce atrocități au 
dus e îndestul zugrăvit cu culori vii în cunoscuta scriere volantă a lui 
Schleiden. Scrierea botanistului creștin mi se arată de cătră amicii d-lui 
Graetz ca un luminos prototip. Din nefericire d. Schleiden n-a scăpat de 
soarta comună a tuturor naturaliștilor, diletanți în istorie: arată o 
respectabilă sârguinţă de compilator, dar o deplină lipsă de simţ istoric. 
Cine cunoaște chiar numai elementele științei noastre cată numaidecât să 
vadă că nici se poate imagina ca-ntr-o luptă de două mii de ani să fi fost 
de-o parte numai cruzime, sete de domnie, aviditate, iar de alta numai 
răbdătoare nevinovăție. Nici se poate înlătura întrebarea: De ce atâtea 
nații nobile, bine-nzestrate, să fi dat vânt numai în contra evreilor acelor 
puteri de rând, diabolice — nu mă feresc de acest cuvânt — cari dormeau 
în adâncimea sufletului lor? Răspunsul e simplu. De la risipirea ei asupra 
lumii jidovimea se mișca într-o nedisolută contrazicere interioară; ea avu 
soarta tragică a unei naţii fără stat. Evreii voiau să trăiască sub scutul 
legilor Apusului, voiau să tragă foloase din comunicaţia Apusului și totuși 
pretindeau de-a rămâne o nație strict deosebită. O asemenea atitudine însă 
stă în flagrantă contrazicere cu aspra necesitate a unităţii statului, încât a 
trebuit să provoace mereu lupte reînnoite: 

Romanas autem soliti contemnere leges, 

Judaicum ediscunt, et servant, ac metuunt jus — 

această imputare a lui Juvenal răsună în formele cele mai varii prin 
întrega istorie modernă. 

Astăzi nefasta luptă e la capăt, egalitatea civilă a evreilor e câștigată în 
toate statele civilizate și nu cunosc în Germania nici un politic cu minte 
care ar voi să răstoarne acest fapt împlinit. Evreii germani se bucură de 
ilimitata libertate a cultului lor; nimenea nu-i tulbură în vechile lor datine 
și tradițiuni, nici în particulara lor ştiinţă cosmopolită; ba societatea civilă 
în daraverile ei fine adeseori ţine seamă şi de sâmbătă, desigur o rânduială 
supărătoare pentru noi creștinii. Dar, deodată cu emanciparea, pretenția 
evreilor de-a fi o nație de capul ei a căzut cu totul. În secolul acesta al 
formațiunilor statelor după naţionalităţi, evreii numai atunci vor juca un 


rol pacinic și priincios civilizaţiei când se vor decide — întru cât le-o 
permite religia, tradiţia și felul ginţii lor — de-a se pierde în popoarele a 
căror limbă o vorbesc. Fiecine recunoaște ușor că o parte a evreilor 
germani au luat demult hotărârea aceasta și lucrează în acest senz; dar o 
altă parte, și încă foarte influentă, a jidovimei noastre nu gândește deloc 
astfel. Drept probă îmi permit a arunca ochii asupra volumului al 
unsprezecelea al Istoriei Evreilor de d. Graetz. 

De vreme ce fiecare popor mare, pentru a fi judecat cu dreptate, cată 
să-l judeci pornind dinlăuntrul fiinţei sale, de aceea un istoric care judecă 
regestele germane dintr-un punct de vedere specific evreiesc va pricepe 
multe lucruri în mod strâmb şi unilateral; când d. Graetz ne spune că 


Lessing” al nostru a fost „cel mai mare om“ pe care Germania l-a produs 
vrodată, aserțiunea sa e fundamental falsă, însă din gura unui evreu lucrul 
e lesne de înțeles. Un asemenea scriitor va vorbi asemenea adeseori cu 
asprime despre creștinism, va trebui să condamne cu asprime orice trecere 
la creștinătate a coreligionarilor săi; ba vom trebui să-i trecem cu vederea 
chiar puţină amărăciune și o seamă de nedreptăți, pentru că are de spus 
atâtea lucruri triste. 

Numai două cereri trebuie să-i facem ca polemica sa contra religiei 
imensei majorități a concetăţenilor săi să nu treacă peste orice margine a 
moderațiunii şi apoi ca să vorbească cu oarecare respect şi cruţare despre 
poporul ale căruia legi blânde îl ocrotesc pe el însuși. Cum satisface d. 
Graetz aceste modeste cereri? De la pagina întâia până la cea din urmă 
dumnealui predică ură, sălbatică ură contra creștinismului şi un îngâmfat, 
provocator despreţ contra poporului german. 

Mai deunăzi am zis că d. Graetz numește creștinismul un inamic 
moștenit (Erbfeind). D-sa răspunde însă cu sfânta indignare a unei 
nevinovăţii adânc-atinse că acest cuvânt nici nu se află în cartea sa. Într- 
adevăr, dacă aș avea cu d. Graetz un proces de poliţă, l-aș pierde: căci 
poliţa sa e în regulă întru cât s-atinge de literă, pe când a mea suferă de o 
mică eroare de formă. Înaintea judecății morale a cititorului însă totuşi 
cred că voi învinge dacă voi mărturisi că am citit volumul în vara trecută şi 
nu mi-am scos notițe de pe el; astfel memoria mi-a jucat festa neiertată de a 
confunda litera b cu z. E drept că d. Graetz nu numește creștinismul un 
dușman moștenit (Erbfeind) — cel puţin n-am găsit expresia răsfoind 
volumul — dar îl numeşte răsdușman (Erzfeind), care a primit mântuirea de 
la jidovism, pentru a-l întemniţa și a-l scuipa mai pe urmă (p. 389). 


Erbfeind sau Erzfeind, duşman moştenit sau răzdușman — nu ştiu zău care 
espresie e mai blândă, mai cuviincioasă, mai demnă de un om care strigă 
mereu contra netoleranţei creștine! 

Și acel loc nu e defel izolat, din contra el dă tonul pe care-i strunit 
volumul întreg. Dacă un evreu se botează, „el trece în tabăra inamică“ (p. 
172) şi „părăseşte izvorul de apă vie pentru a se răcori din bălți lustruite“ 
(p. 186). Și astfel fierb mereu cuvintele de hulă asupra „îngâmfatei fiice a 
mumei robite“, asupra „Dumnezeului răstignit“, asupra „abisului pe care 
creștinismul l-a săpat între sine și rațiune“. Apoi se susține de-a dreptul că 
„e cu totul neadevărat cumcă creștinismul predică generală iubire de 
oameni și frăţie“ (p. 197) şi apoi: „în realitate nici un evreu n-a fost 
Shylock, desigur însă nu creștin“. „Un domn anume Israel Jacobsohn 
introdusese în sinagogă rugăciuni germane și confirmaţiunea (, recitarea 
ca din minaveta crezului“, zice cartea noastră); d. Graetz nu se unește 
deloc cu această. Nu mă judec deloc cu dumnealui, căci din principiu nu 
mă amestec în afacerile interioare a unui cult străin. Dar și aci găsim 
același ton; d. Graetz află că e „rușinos“ și ridicol „de a împopoţona pe 
muma îmbătrânită cu bulendrele sclipicioase ale fiicei, cari o carichează în 
loc de a o împodobi“ (p. 412). După asemenea espresii asupra 
creştinismului nu ne vor mai părea stranii opiniile sale pline de 
moderațiune asupra teologilor noștri. Discursurile lui Schleiermacher 
asupra religiei — acea scriere genială cu care a început redeșteptarea 
spiritului bisericesc între protestanții culti — se numește „copil de gemene“ 
a Lucindei lui Schlegel, aproape cea mai frivolă carte a întregei noastre 
literaturi; şi fiindcă Schleiermacher a ademenit pe evreii din Berlin la 
creştinism, d. Graetz compară activitatea acestui bărbat cu cultul Astartei 
(181 sq). Din mijlocul acestor virtuozităţi dumnealui asigură în fine că e 
„prejudiţiu prostesc sau minciună când cineva zice că jidovismul predică 
ură contra creștinătății“. 

O seamă de cititori vor fi punând toate acestea în socoteala zelului 
religios; dar pentru hulirile sale în contra Germaniei d. Graetz nu poate 
solicita o asemenea scuză. „Germanii, acești inventori ai servituţii, ai 
nobilimii feudale și simțului comun de slugărnicie.““ — astfel ne descrie d- 
sa (p. 260). Boerne în tinereţe — zice — era deja atât de germanizat prin 
„ameţțeală patriotică, încât predică ascultare oarbă“ (p. 372). „Boerne la 
maturitate însă și Enric Heine deveniră doi îngeri răzbunători, cari biciuiră 
cu vergi de foc căpățânele strâmbe ale germanilor şi descoperiră fără 


cruțare meschina lor micime“ (p. 367). „Străvechiul nostru timp german îl 
răpi la admirare pe inamicul Tacit însuşi: acel timp însă e pentru acest 
cetăţean al statului german“ o stafie îngrozitoare a evului de mijloc“ (p. 
329). D. Graetz declară verde că nu consideră Germania ca patrie a sa; pe 
Gabriel Riesser îl descrie ca remarcabil exemplu al unui evreu „care s-au 
contopit cu totul în întâmplătoarea sa Patrie“ şi adaogă apoi cu oarecare 
scoborâre: „Riesser împărtășea îngustimea spiritului german, acea beată 
credulitate, prezumpțiunea pedantică şi sfiala de orice faptă repede“ (p. 
471). D. Graetz e într-adevăr atât de bun, precum o și relevează în 
scrisoarea sa, de-a numi odată pe Goethe și pe Fichte două spirite de 
rangul întâi; însă el retace cu ce cuvinte odioase îi atacă pe acești doi la 
pag. 245 sq; el retace graţțioasele sale observaţiuni asupra „fructului 
veninos din sămânţa lui Fichte“ (p. 361). 

Dumnealui povestește cum în iarna anului 1806-7 evreii din provinciile 
noastre poloneze au dat mână de ajutor dușmanilor ţării şi întreabă apoi cu 
încredere: „Ce? Poate că trebuia să rămână credincioși și supuși Casei 
regale a Prusiei pentru acea lege care le impunea mărginiri nouă și care i- 
a sustras de sub arbitrariul nobilimei polone pentru a-i supune îngâmfării 
biurocraților prusieni?“ (p. 294). Dumneasa nici nu mă va înţelege dacă-i 
voi răspunde în ton sec: Desigur că trebuiau să rămână credincioși. Dar 
dumneasa nu se mulțumește numai cu caricarea odioasă a faptelor din 
istoria noastră; nu se sfiește de scorniri chiar numai dacă-i par proprii a 
batjocori poporul nostru. Când poporul de jos din Copenhaga a maltratat 
pe evrei la anul 1819 „aceasta s-a-ntâmplat poate în urma escitării 
comercianților germani“ — o insinuațiune pentru care nu există nici o 
umbră de probă. 

Când apoi venerabilul Thibaut“ şi studenţii din Heidelberg au apărat cu 
pericolul vieţii lor pe evreii persecutați în contra poporului de jos, germanii 
au fost „mai omenește dispuși poate prin atingerea cu Franța“ și totuși d. 
Graetz trebuie s-o știe că Thibaut era un inamic declarat al francejilor, iar 
junimea academică din Heidelberg era pe atunci cu totul neatinsă de idei 
franceze şi gândea tot atât de creştineşte şi germanic ca şi tinerii teutoni de 
la Jena și Breslau. Și pe lângă toate acestea acest ton nespus de obraznic şi 
de cârâitor: acest om se scutură de plăcere de câte ori poate spune 
germanilor vro mârșăvie. 

Alături cu asemenea hulă în contra Germaniei d-sa are o imensă 
prezumpțiune. D. Graetz nu ostenește de-a sfătui pe consângenii săi să aibă 


„mândrie de strămoși“, le vorbeşte despre „străvechea lor nobilitate“. 

N-am nimic de zis împotrivă, dar cine gândește astfel mai poate 
stigmatiza pe germani ca pe „inventorii nobilimei feudale“? D. Graetz 
susține că Moses Mendelsohn a emis întâi ideea că religia nu trebuie să 
aplice mijloace silnice şi continuă apoi cu aer triumfător: „înlăuntrul 
creștinătății nu-i venise nimănui în minte aceasta“. Într-adevăr, nici 
Grotius, nici Leibniz, nici Coorhert, nici Bayle, nici Milton, nici Locke, nici 
Puffendorf, nici Thomasius nu avuseră asemenea idee! După ce d. Graetz 
ne-a spus că „Lessing a fost germanul cel mai mare“, ne încredinţează cu 
măreție: „că Boerne a fost mai mare decât Lessing“. Avem așadar fericirea 
de a onora în Boerne pe cel mai mare fiu al pământului german, suntem 
însă turburați numaidecât în plăcerea asta, căci ni se declară în mod espres 
că Boerne nu era deloc german, ci evreu. 

Întreb: poate să treacă de german un om care cugetă și scrie astfel? Nu, 
d. Graetz e un venetic pe pământul „întâmplătoarei sale patrii“, un oriental 
care nici pricepe poporul nostru, nici voiește să-l priceapă; el n-are nimic 
comun cu noi decât dreptul nostru de cetăţenie și nu se servă de limba 
noastră maternă decât ... spre a ne batjocori. Când oameni de teapa 
aceasta, cari nici în vis nu înţeleg spiritul lui Natan Înțeleptul, își îngrădesc 
ura lor și prezumpţiunea lor de rasă cu numele lui Lessing, ce era creștin şi 
german, atunci ei pângăresc mormântul unui erou al națiunii noastre. 
Cartea d-lui Graetz e privită însă de o parte a jidovimei noastre ca un 
standard work (deviză) şi ceea ce bodrogănește el cu greociunea unui zelot 
se repetă în nenumărate articole ale jurnaliștilor evrei sub forma unor 
odioase persiflări contra creștinismului și germanismului. 

La sfârşit d. Graetz mai relevează că evreii sunt poporul lui Dumnezeu 
şi-şi rezumă astfel planurile pentru viitor: „Recunoașterea jidovilor ca 
membrii egali îndreptăţiți a cam pătruns până astăzi: recunoașterea 
jidovismului însă e supusă unor grele lupte.“ Spre a face ideea aceasta şi 
mai străvezie citează cu bucurie în scrisoarea sa deschisă acea modestă 
vorbă a lui Benjamin Disraelis că, faţă cu popoarele europene, evreii sunt o 
rasă superioară“. Jidovimea fiind de mult recunoscută la noi ca comunitate 
religioasă, ce mai rămâne, ce mai poate a se înțelege alta din pretenţiunea 
d-lui Graetz decât că jidovimea să fie recunoscută ca o nație alăturea cu 
cea germană și în ea. La asemenea pretenţie orice german căruia-i sunt 
sfinte creștinătatea şi naționalitatea sa trebuie să răspundă scurt: 
Niciodată! Statul nostru n-a văzut în evrei nicicând altceva decât o 


comunitate religioasă; de la această concepţie de drept, singura cu putinţă 
a fi susținută, el nu se va abate în nici o împrejurare; poporul nostru le-a 
îngăduit egalitatea civilă numai în aşteptarea că ei se vor sili de-a deveni 
asemenea concetăţenilor lor. Cultura noastră veche e-ndestul de bogată și 
de tolerantă pentru a suporta contraziceri cât de tari: cum trăiesc în pace 
cei ce confesează biserica singură fericitoare alături cu ereticii, tot astfel 
privim cu nepăsare dacă o parte a concetăţenilor noștri se crede în taină 
poporul ales al lui Dumnezeu. Dar când această prezumpţiune de rasă iese 
în piaţă, când jidovismul pretinde chiar recunoașterea naţionalităţii sale, 
atunci se surpă terenul de drept pe care se bazează emanciparea. Pentru 
îndeplinirea acestor dorinţe nu există decât un singur mijloc: emigrarea, 
fondarea unui stat jidovesc undeva în străinătate, care apoi să vază de-și va 
câştiga recunoașterea celorlalte naţiuni. 

Pe pământ german nu e loc pentru o naţionalitate duplă. La munca de o 
mie de ani a formaţiunii statelor germane evreii n-au luat parte până 
încoace în timpul cel mai nou. Asemenea în cele trei mari epoce a muncii 
intelectuale, cari au determinat caracterul culturii noastre: în timpul de 
înflorire al poeziei evului mediu, în timpul Reformaţiunii, în epoca 
literaturii clasice, evreii n-au jucat nici un rol sau unul foarte subordinat. 
Când au început a însemna și ei ceva în stat și literatură au găsit de mult 
asigurate fundamentele culturii germane și, atât pentru ei cât şi pentru 
francejii imigranţi, desigur nu mai puţin talentaţi, s-a ivit necesitatea de-a 
se germaniza. Mulţi dintre ei au ajuns la o vază meritată ca învățați sau 
artiști germani, ca stâlpi ai culturii germane. D. Graetz și cei asemenea lui 
merg alte căi. Dar opinia noastră publică începe a-și deschide ochii. Puţini 
ani încă şi înjurăturile la adresa răsplebei germanice (Ur-Mob) cari 
cutreieră azi gazetele jidoveşii, vor fi şi în Germania tot atât de imposibile 
precum sunt de neimaginabile în Anglia. 


2. Lessing a fost un însemnat reprezentant al toleranței religioase în 
Germania. În drama sa Natan înțeleptul el face din evreul Natan un model 
de înțelepciune și de virtute, o icoană cu totul opusă celei zugrăvite de 
Shakespeare în Shylock sau de Alesandri în Lipitorile satelor, N.R. 

3. Christeln zice cartea d-lui Graetz. Acest cuvânt e o formare în 
analogie după vorba germana Jiideln, buiguială jidovească. N.R. 

4. Profesor de drept roman. N.R. 


III 


Mai la vale publicăm partea ultimă a broșurii d-lui Treitschke asupra 
evreilor germani. 

10 ianuarie 1880 

Zi cu zi o oştire întreagă de scrieri volante și articole de gazetă dau 
năvală asupra cuvintelor cu care încheiasem revista mea din noiemvrie. 
Adversarii mei par a simţi singuri că în lupta intelectuală maxima 
negustorească „mulţimea face parale“ nu prea are trecere; căci după ce-au 
ucis fiece șir al articolului meu prin tot atâtea coale de tipar pline de 
întâmpinări, totuşi în fiece dimineaţă se ivește un nou luptător care vede 
trebuința de-a reîncepe d-a capo sângeroasa muncă. 

În vravul acesta de întâmpinări se află una pe care-am citit-o cu 
sinceră părere de rău; e scrisoarea deschisă a colegului meu Harry 
Bresslau, demnă și obiectivă în atitudinea ei. Când mi-am scris articolul 
am gândit fără voie la un amic din tinereţe răposat deja, un bun german de 
origine evreiască, unul dintre oamenii cei mai credincioși, mai plini de 
iubire, mai dezinteresaţi ce-am cunoscut vrodată; deci mi-am așezat 
cuvintele în așa chip ca şi când aș vorbi cu el și speram consentimentul 
tuturor evreilor cari, fără rezervă, se simt germani. Când însă un om cu 
convingeri de tot germane ca Bresslau, care nu poate să ia asupră-și 
observaţiile mele despre supercreștenţele jidovimei noastre, îmi declară azi 
că se simte adânc jignit prin cuvintele mele, eu nu pot vedea în aceasta 
decât o probă despre acea exagerată susceptibilitate prin care evreii 
germani se deosebesc de consângenii lor din Anglia și Franța. 
Suscepiibilitatea aceasta e atât de bolnăvicioasă încât nu mai știi la urma 
urmelor ce nume să alegi cu care să-ţi fie permis de a numi pe concetățenii 
noștri izraeliţi. De zici semit ţi se răspunde că e o grozavă insultă; de zici 
izraelit o foaie din Bresslau mă mustră pentru această îngâmfată frază 
cavalerească; un coleg evreu de la o universitate mică, un om binevoitor 
care cugetă ca și Bresslau, îmi esprimă speranţa că numele injurios de 
evreu va dispărea cu totul și nu va mai fi vorba decât despre izraeliţi. Faţă 
cu această iritabilitate nu ne rămâne decât vechea mângâiere: de nu-i una, 
e alta. 

Deși-mi concede unele, Bresslau ajunge totuși la concluzia că, 
preocupat de-o inesplicabilă idee fixă, aserţiunile mele sunt din vânt. Să 
zicem că-i așa, dar atunci de ce ideile arbitrare ale unui sfânt curios nu 
escită un zâmbet de comizerațiune, ci, din contra, o furtună nepomenită de 
întâmpinări pasionate? Desigur numai pentru că o parte a jidovimei 


germane se simte atinsă prin cuvintele mele și pentru că ei ghicesc că eu n- 
am esprimat numai părerea mea personală, ci opinia a sute de mii de 
oameni. Bresslau se înșală cu totul când crede că mișcarea aceasta a fost 
provocată abia de la 1875 încoace de către ultraconservatori și 
ultramontani. 

În realitate ea e mult mai veche; eu însumi am văzut-o crescând pe 
nesimţite de zece ani și mai bine. De mulţi ani se dezbate tot mai des și tot 
mai aprins în conversațiile societăţii celei bune cestiunea cum se cade să 
apărăm vechea noastră datină germană contra puterii crescânde şi a 
prezumpţiunii crescânde a jidovimei. Mulţi oameni cumsecade se sfiesc şi 
astăzi încă de-a-și da pe faţă opiniile lor în cestiunea aceasta, dar rezerva 
lor e cauzată tocmai de consideraţia că cele două partizi estreme ar căuta 
să esploateze în folosul lor particular nemulţumirea existentă, răspândită în 
sferele cele mai largi, şi nu fiecine voiește să se espună pericolului de-a 
trece drept aderent al clericalilor. Mie, din contra, mi s-a părut că e bine ca 
asupra mișcării de azi să se rostească fără înconjur un om pe care nu-l poți 
ignora cu citatele din Lessing „popă netolerant“ sau „jidovul trebuie pus 
pe foc“. 

Să nu observăm poate acea schimbare plină de consecuenţe care se 
operează înaintea ochilor noștri? E pozitiv că numai în Berlin trăiesc 
aproape tot atâți evrei câţi sunt în Franța. După cele mai nouă 
recensimente oficiale din Franța care mi-au venit în mână, locuiau în 
Franţa 49439 evrei (ceea ce se potrivește cu totul cu indicaţiile ceva mai 
vechi ale lui Morpurgo pe care le-am citat); în Berlin erau în anul 1875 
45.464 evrei; populaţia evreiască a capitalei noastre e de la 1811 încoace 
de patrusprezece ori mai mare, pe când totalitatea locuitorilor e abia de 
șase ori mai mare. Și acest neam care se grămădește cu atâta putere în 
centrul statului nostru și al culturei noastre cuprinde în sine pe lângă o 
seamă de oameni onorabili şi buni patrioți și o ceată de orientali pur sang, 
precum am descris pe unul mai deunăzi, apoi un roi de gazetari 
internaţionali fără de patrie, apoi câțiva potentaţi bănoși cosmopoliți— 
căci casa Rotchschild cu toate câte se țin de ea nu va susține nimenea că e 
germană — și în fine unele elemente de-a dreptul stricăcioase societăţii, 
elemente despre semnificaţiunea cărora ne dă dovezi jargonul pungașilor, 
atât de mult împodobit cu vorbe evreiești. Emanciparea a fost priincioasă 
numai pentru că a surpat orice rațiune pentru plângeri îndreptăţite. Dar pe 
de altă parte emanciparea a îngreuiat amestecul de sânge care în toţi timpii 


au fost mijlocul cel mai bun pentru nivelarea deosibirilor de rasă; numărul 
celor ce trec la creștinism s-au împuţinat foarte, iar căsătorii mixte între 
creştini şi evrei nebotezați vor rămânea pururea escepţii rare pe câtă vreme 
poporul nostru va ţinea cu sfinţenie la credinţa lui creştină. 

Evreii cată să fie mulțumitori nouăi Germanii pentru actul eliberării 
lor; participarea însă la conducerea statului nu este deloc un drept natural 
al tuturor locuitorilor, ci fiecare stat hotărăște în privirea aceasta după 
propria lui socotinţă. Dar în locul unei asemenea gratitudini vedem într-o 
parte a jidovimei noastre răsărind ca buruiana rea un spirit de 
prezumpţțiune care nu se manifestă numai în mizerabila persiflare a religiei 
din partea unor gazetari, ci caută uneori de-a dreptul de-a micșora 
libertatea religioasă a majorităţii creștine. Din multe exemple acreditate 
voi cita numai unul, relatat de gazete. În Linz lângă Rin e o şcoală primară 
catolică vizitată de câţiva copii de evreu. În ora de religie, la care evreii se 
înțelege că nu iau parte, învățătorul s-a servit de un manual al istoriei 
biblice în care se zice, conform Noului Testament, că Hristos a fost răstignit 
fără vină de către evrei. Numaidecât capul havrei locale s-a plâns la 
guvern, cerând înlăturarea acelui manual pentru că escită ură şi dispreț 
contra evreilor. Așadar în numele toleranței pitica minoritate își arogă 
dreptul de-a reclama contra credinţei creștinilor; pentru sine însă ea cere 
libertate absolută. Fără îndoială că Bresslau judecă asemenea lucruri ca și 
mine; trebuie însă să ne ia nouă, creștinilor, a nume de rău dacă zicem că e 
timp de a da piept pe faţă unor asemenea opinii, cari, puţini ani după 
emancipare, aduc asemenea fructe şi că trebuie a le da piept înainte de a ni 
se sui în cap terorismul unei spornice minorități încurajate prin lașa 
noastră răbdare? 

Bresslau mă silește, spre părerea mea de rău, de-a accentua din nou 
deosebirea ce există între cele două mari rase ale jidovimei europene. El 
vorbește așa ca și când aș fi inventat eu această deosebire. Ceea ce am zis 
însă se poate dovedi cu acte din istoria legislaţiunii franceze. Când se 
apropiau primele alegeri comunale şi departamentale din epoca revoluţiei 
s-a depus în Adunarea Naţională un proiect de lege care acorda tuturor 
necatolicilor dreptul electoral și facultatea de-a ocupa funcțiuni publice. 
Maury însă şi Rewbell, alsacianul, au propus ca evreii să fie escluși de la 
acest drept, fiind prea urâţi în Alsas. Adunarea decise în fine de-a admite, 
în legea votată la 24 decemvrie 1789, un amendament conform căruia 
Constituanta își rezervă de-a hotărî mai târziu asupra drepturilor evreilor. 


După consultări nouă se votă la 26 ianuarie 1790 o lege asupra „evreilor 
de la sudul Franţei“. Evreii ziși spanioli — les juifs connus en France sous 
le nom de juifs portugais, espagnols et avignonais— dobândiră drept 
electoral activ. Contra evreilor germani ai Franţei însă rămase în vigoare 
rezerva de la 24 decemvrie 1789, deși ideea egalităţei stăpânea atunci toate 
capetele; ei dobândiră egalitatea abia prin Constituţia de la 3 septemvrie 
1791. Din acestea rezultă că francejii cunoșteau bine deosebirea ce exista 
înlăuntrul jidovimei şi că evreii spanioli erau mult mai puţin urâţi de către 
creștini decât evreii germani. Franţa de sud însă e cunoscută ca ţara 
clasică a pasiunilor religioase. Cât de îngrozitoare au fost acolo furia 
religioasă în curs de secole în războaiele contra albigenilor şi hugenoților; 
în suta a optsprezecea încă s-au văzut aci atrocitățile luptelor camisarzilor 
și execuţiunea pe eșafod a lui Jean Calas, ba în anul 1815 încă terorismul 
alb domnea în ţară, în Nâmes și Montpellier poporul de jos a ucis pe 
protestanți. Dacă un asemenea popor vestit prin fanatismul lui religios 
trăia mai prietenos cu evreii lui decât bonomii alsasiani, cari după felul lor 
german erau de mult deprinși de a îngădui lângăolaltă confesiuni deosebite 
şi cari de o sută cincizeci de ani scăpaseră deja de groaza războaielor 
religioase, dacă acestea sunt așa atunci rezultă pentru noi neînlăturata 
concluzie că rasa spaniolă de evrei se adaptează mult mai ușor cu maniera 
de-a fi a Apusului decât rasa de evrei germani. Atitudinea evreilor spanioli 
au exercitat precum se vede mai târziu o influență priincioasă asupra 
poziţiei jidovimei din Franţa toată, precum și asupra năravurilor 
imigraţiunii evreo-germane de mai târziu. 

Nici obiecţiunile mele asupra precumpănirii jidovimei în presă nu-mi 
par înlăturate prin enumerarea foilor redijate de creștini. Cumcă evreii sunt 
foarte numeroși între corespondenţi concede și Bresslau: cine însă cunoaște 
mai de aproape ruajul dinlăuntru al gazetelor noastre acela știe că 
redactorii nu prea sunt atât de neatârnați faţă cu reporterii lor precum 
admite Bresslau. Multe redacţii sunt cu totul în neputinţă de-a se espune 
dizgraţiei corespondenţilor lor evrei din Paris şi Londra. Apoi vine 
menajamentul pentru abonați. „Schlesische Zeituny“ (,, Gazeta sileziană “) 
a pierdut dintr-o dată șase sute și mai bine de abonați evrei numai pentru 
că îndrăznise de a-și spune de-a dreptul opinia asupra unor manifeste 
dovezi de prezumţiune evreiască. La urmă mai vine încă ceva: aproape 
toate gazetele germane își iau venitul lor curat din inserţiuni; pentru că 
abonamentul, la noi obicinuit atât de mic, nu acoperă nici cheltuielele; ce 


însemnează însă mușterii evrei pentru această branşă a întreprinderii 
jurnalistice poate vedea oricine dacă-și aruncă privirea la pagina a patra a 
foilor noastre locale. Eu însumi m-am convins pe deplin asupra tăcutei 
puteri sociale a evreimei strâns unite și solidare abia în săptămânile din 
urmă prin scrisorile multor oameni onorabili, cari mi-au exprimat sincera 
lor adeziune, dar m-au rugat cu multă insistenţă de-a tăgădui numele lor, 
căci nu se pot espune răzbunării evreiești. Dacă facem suma tuturor 
împrejurărilor acestora atunci se esplică de ce o mare parte a presei 
noastre liberale nu are pentru escesele sumeţiei jidovești nici a zecea parte 
măcar din critica pe care o revarsă asupra oricărui caz de netoleranţă 
creştină. 

Am spus: nu voim ca după secole de civilizaţie germană să urmeze o 
epocă de cultură corce germano-jidovească. Bresslau răspunde că 
civilizația noastră e deja corce. Îmi pare un joc de cuvinte. Toate popoarele 
moderne au drept sprijin munca intelectuală a miilor de ani cari au trecut. 
Civilizaţia noastră germană răsare, precum observă cu drept cuvânt 
Bresslau, din trei mari izvoare, al anticităţii clasice, al creștinismului, al 
germanismului; dară pentru aceasta nu este deloc o cultură corce, căci noi 
am contopit atât idealurile clasice cât şi cele creștine cu însăși fiinţa 
noastră, încât ele ne-au trecut în sânge și-n carne. Nu voim însă ca pe 
lângă aceste trei puteri ale culturei să se adaoge o a patra, natura evreilor 
noi; căci ceea ce în jidovism se potrivește geniului german a trecut de mult 
în civilizaţia noastră prin mijlocirea creștinismului. N-o voim, repet, pentru 
c-am simțit amar deja cu spiritul nou evreiesc, opunându-se de capul lui 
spiritului nostru, ne duce poporul pe căi rătăcite. 

În zilele așa-numitei „June Germanii“ — lucus a non lucendo — 
literatura noastră era stăpânită de Boerne și de Heine. Cu cât ne depărtăm 
de acea epocă, cu cât o privim mai în liniște, cu atât mai limpede 
cunoaștem că era un timp de decadenţă intelectuală și morală. Nici o epocă 
a literaturii noastre de la Klopstock încoace n-a produs mai puţin de o 
valoare trainică. Idei străine, radicale, abstracte pătrunseră atunci în viaţa 
noastră, o imitație slugarnică a tot ce e străin ni se propovăduia în numele 
libertăţii; și pân-n ziua de azi cele mai bune puteri intelectuale pe cari le 
avem muncesc spre a elibera și întoarce natia de la idealele negermane ale 
acelei epoce sterpe. Bresslau se-nșală când crede a găsi în scrierile lui 
Boerne ironia superioară a lui Pufendorf. Publicistului „Junei Germanii“ îi 
lipsește cu totul superioritatea, care nu se poate întemeia decât pe 


învăţătura pozitivă: ce distanţă între temeinica sârguință a lui Pufendorf şi 
superficialitatea lui Boerne, care n-a gândit și n-a cercetat nicicând serios 
o cestiune politică! Ironia însă e justificată în politică numai atunci când 
răsare dintr-o puternică mândrie naţională. Ce ironiza Pufendorf? Formele 
corupte ale Sfântului Imperiu, deșarta nimicnicie a statelor mici. Dar, în 
mijlocul celei mai mari decadențe, el nu vorbea despre nația germană decât 
c-o fericită mândrie, iar omului celui mai mare al timpului, marelui elector 
al Prusiei, el i-a ridicat un monument care va dura cât statua lui Schlüter. 
Boerne însă târâ pe cel mai mare german al timpului său, pe Goethe, în 
noroi, numindu-l slugă rimată și batjocori pe germani, numindu-i un popor 
de slugi, cu toată obrăznicia unui om care înlăuntrul său se simțea străin de 
ei. Istoria a judecat deja. Boerne e mort, ideile lui învinse, scrierile lui nu le 
mai citește nimenea afară de specialiști, Heine trăiește și va trăi. De ce? Nu 
pentru că Heine era într-adevăr o natură cu mult mai bine înzestrată decât 
Boerne, nu numai pentru că poezia are o viață mai trainică decât scrierile 
publiciștilor, ci înainte de toate fiindcă Heine era mai german decât 
Boerne. Operele nemuritoare ale lui Heine nu sunt acele persiflări 
internaționale din cauza cărora era numit „le seul poete vraiment 
parisien“, ci poeziile lui simţite nemţește. Astfel Loreley, copil adevărat al 
romanticei germane, apoi versurile De mii de ani din Grecia, care rezumă 
încă o dată tot ce germanii spuseseră sau cântaseră asupra frumuseţii lumii 
elenice de la Winkelmann încoace. Heine are chiar în limba sa, ca toţi 
autorii cei mari, o ușoară nuanţă de provincialism. Goethe e franc, Schiller 
suab, Lessing şi Fichte, oricât de deosebiți îndealmitrelea, trădează 
originea lor din Saxa Superioară, Heine, unde e mai puternic, e din ţara 
Rinului, Boerne, din contra, vorbește acea limbă cultă și abstractă a 
gazetelor, care poate străluci și orbi, dar nu va fi nicicând într-adevăr 
puternică, într-adevăr germană; îi lipsește izul pământului, puterea 
primordială, vorbele nu se cufundă în sufletul cititorului. 

Astăzi talentele sănătoase și într-adevăr însemnate dintre artiștii şi 
învățații evrei s-au convins demult că nu pot produce nimic mare decât pe 
căile spiritului german, deci se poartă în consecinţă. Numai mediocritatea 
prezumţioasă se opune c-o închipuită superioritate cavalerescului Esau 
germanic; numai mediocritatea încearcă a introduce în sanctuarul limbei 
noastre strigătele de iarmaroc și păsăreasca burselor. Când ne opunem la 
asemenea cabazuri a elementelor rele din jidovimea noastră oameni ca 


Bresslau ar trebui să ne susţie. O deosebire serioasă și adâncă între 
opiniile mele și ale lui nu pot descoperi. 

Nu stă tot astfel cu scrierea polemică a unui alt coleg al meu. D. 
Lazarus, în dizertația sa intitulată Ce e naţional?, porneşte de la teza 
necombătută că esența naţionalităţii nu stă numai în origine sau numai în 
limbă, ci în neîndoielnica, via conştiinţă de unitate. Dar, deși vorbeşte c-o 
elocuență patetică asupra însemnătăţii religiei, totuși nu cercetează mai de 
aproape greaua întrebare dacă o asemenea conștiință de unitate e posibilă 
când sentimentele religioase sunt cu totul deosebite. Din contra, dumneasa 
admite ca ceva dovedit că toţi evreii germani sunt germani în orice 
privinţă. Și de la aserțiunea aceasta ajunge la concluzia monstruoasă că: 
„Jidovismul e tot atât de german ca și creștinismul. Fiece naţionalitate 
cuprinde azi mai multe religii, fiece religie mai multe naționalități“. 
Tăgăduiesc absolut aceasta. Nu sunt aderent al doctrinei statului creştin, 
căci statul e o ordine mireană și trebuie să-și exercite puterea lui c-o 
nepărtinitoare dreptate şi față cu necreştinii. Dar fără de nici o îndoială noi 
germanii suntem un popor creștin. Pentru a răspândi religia aceasta între 
păgâni strămoșii noștri au vărsat râuri de sânge, pentru a o dezvolta și 
forma au suferit și luptat ca martiri şi eroi. La orice pas pe care-l fac în 
cunoașterea istoriei patriei mă conving din ce în ce mai mult cât de adânc a 
concrescut creștinismul în orice fibră a naţiunii noastre; necredinţa chiar, 
dacă nu degenerează în persiflaj frivol, nu e-n stare a părăsi cu totul 
terenul creștinismului. Idei creștine vivifică arta şi știința noastră; spirit 
creștin trăieşte în toate instituţiile sănătoase ale statului și ale societăţii 
noastre. Jidovismul însă e religia naţională a unui neam prin origine străin 
nouă, jidovismul e în esenţă defensiv nu convertitor, deci prin natura lui 
chiar mărginit la o rasă. La dezvoltarea jidovismutui germanii n-au luat 
nici o parte în curs de sute de ani; ideile lui întru cât n-au trecut în 
creştinism n-au exercitat nici o influenţă asupra statului, asupra civilizaţiei 
noastre. Cine susține în fața unor fapte atât de patente că jidovismul e tot 
atât de german ca și creștinismul comite un păcat în contra măreției istoriei 
germane. 

Tot atât de greșită în generalitatea cu care a fost pusă e aserțiunea că 
fiece naționalitate cuprinde azi mai multe religii. Cele mai civilizate naţiuni 
ale prezentului, cele din Europa apuseană, sunt toate popoare creștine. 

Acea vie conștiință a unităţii, condiţia naţionalităţii, nu se poate de 
regulă forma între oameni cari gândesc radical deosebit asupra cestiunilor 


celor mai-nalte şi mai sfinte ale vieţii sufletești. Să ne închipuim numai că 
jumătatea poporului nostru s-ar lepăda de creștinism; nu-i nici îndoială că 
nația s-a desface, că s-ar risipi tot ce numim german. Lazarus nu observă 
deosebirea între religie și confesie; el își închipuiește că noţiunile: catolic, 
protestant, jidov sunt coordinate. 

Deosebiri confesionale înlăuntrul aceleiași religii poate suporta o nație 
— deși destul de greu, precum ne-o dovedește istoria suferințelor 
Germaniei. Deosebirea între catolici și protestanți, oricât de odioasă s-ar 
ivi la lumina zilei, rămâne totuși o ceartă în familie, înlăuntrul 
creştinismului; noi protestanții împărtășim cu catolicii o sumă de principii 
de dogmatică şi morală creştină. Când vitejii noștri părinţi, după o luptă 
aprinsă, îşi repuneau spada în teacă și-și întindea mânile spre a încheia 
pacea religioasă, ei puneau regulat în tractatele lor clauzula donec per Dei 
gratiam de religione ipsa convenerit. De aceea nici astăzi un german 
creştin nu trebuie să piarză speranţa că se va ivi cândva o formă mai pură 
a creștinismului, care să reîmpreuneze pe frații despărțiți. Coexistenţa mai 
multor religii însă înlăuntrul aceleiași naţionalităţi se află uneori ca stadiu 
de tranziţiune; dar de ţinut nu poate ţinea, precum o dovedește istoria 
popoarelor apusene, decât așa, că una din religii formează regula iar 
eterodocșii escepția, mica minoritate. Aceasta e poziţia evreilor în Europa 
apuseană. Popoarele creștine ale Apusului n-au devenit însă creștino- 
evreiești pentru că un mic număr de evrei trăiește între ele. Ele au putut să 
dea acestei minorități toate drepturile cetățenești și deplină libertate 
religioasă; dar şi după emancipare popoarele sunt în drept şi datoare de-a 
persista în mersul început al civilizaţiei creștine, de-a păstra spiritul creştin 
al instituţiilor lor. Greșeala fundamentală a dizertaţiei lui Lazarus e că 
oratorul nu e în stare de-a pricepe toate lucrurile acestea și ignorează cu 
sumeţie rolul modest și escepţional care i se cuvine jidovimei în lumea 
culturii creștine. 

Din celelalte scrieri polemice voi pomeni numai una încă, pentru că în 
ea se vede un târâie-brâu c-o insultătoare prezumţiune de rasă unsă cu mir 
creştinesc. Cine cunoaște persoanele și împrejurările din Berlin va pricepe 
numaidecât de ce d. Paulus Cassel s-a simţit adânc jignit prin observaţiile 
mele asupra abuzului de reclamă a literaţilor evrei şi de ce d-sa m-a 
zugrăvit pe mine cu obicinuita-i graţie ca pe un „fariseu al conștiinței 
moderne“. Nepriceput e însă ca un preot creștin să crează a rezolva 
cestiunea izraelită a prezentului prin vorbele lui Hristos: „Mântuirea vine 


de la evrei!“ și prin prorocia nebiblică, adunată din mai multe locuri ale 
Bibliei. „Toate popoarele trebuie să locuiască sub corturile lui Hristos 
Sem.“. D. Cassel retace însă o nemica toată, că Hristos a rostit vorbele 
acelea înainte de ce evreii ar fi respins mântuirea și înainte de a-l fi 
răstignit. A spune creștinilor de azi „Mântuirea vine de la evrei“ e o mai 
mare nebunie decât dacă un protestant ar zice altui protestant „Mântuirea 
vine de la Roma“ pentru că Luther a plecat din punctul de vedere al 
bisericei romane și pentru că protestantismul datorește mare parte a 
culturii sale bisericei celei vechi. Fiece putere intelectuală tânără care 
învinge pe una mai veche e fiica adversarei ei. Mărimea doctrinei creștine 
consistă tocmai într-asta, că, răsărită dintr-un popor semitic, au învins 
semitismul și a devenit o biserică universală. Dacă d. Paulus Cassel ar 
cerceta serios scrierile marelui apostol Pavel, a cărui nume l-a primit când 
s-a botezat, s-ar instrui lesne asupra acestor simple adevăruri. Vază d. 
Cassel de va găsi auditori cu crezare pentru doctrina inventată de 
dumneasa despre „Hristos Sem“, pe care testamentul nou nu-l cunoaște; 
noi germanii creștini ne ținem de Evanghelia fiului lui Dumnezeu. Același 
spirit de imensă prezumţțiune se vede din aserţiunea d-lui Cassel că poporul 
evreiesc a fost abătut de la evlavia lui prin germanii cei frivoli. Heine 
învățase, se înţelege, destrămarea sa morală de la acea junime germană 
care s-a luptat în războaiele de eliberare (contra lui Napoleon 1)! 

Curios rămâne că tocmai ideile acelea ale revistei mele din noiemvrie 
cari pentru mine erau cele mai importante nici nu sunt pomenite de către 
numeroasele întâmpinări. Observațiile adică asupra vinei ce-o au germanii 
în împuternicirea jidovimei. Prin marile vorbe de „toleranță“ şi „cultură“ 
ne-am lăsat seduși de-a comite o mulțime de stângăcii în învăţământ, erori 
cari ameninţă a corumpe cultura creștină a tinerimii noastre, și abia acum 
începem a înţelege că școalele simultane primare sunt numai pentru ca să 
nu fie „mai rău fără rău“. E un minunat lucru toleranța, însă ea presupune 
că omul și-a câștigat deja o convingere religioasă puternică. Un bun 
învățământ elementar cată să fie pătruns în toate ramurile de același spirit. 
A preda istorie universală unor copii cari, după felul lor copilăresc, nu pot 
distinge decât bine de rău și adevăr de minciună şi a o preda cu toate aste 
astfel încât să nu jigneşti nici pe protestanți, nici pe catolici, nici pe evrei 
însemnează a juca pe ouă şi nu i-ar succede nici unui mare învăţat, necum 
modestei culturi a unui învățător de școală primară. Nimic însă nu e mai 
periculos pentru sufletul copilului decât fraza fără de cuprins. E datoria 


statului de a priveghea cu asprime ca sub firma toleranţii să nu se deprinză 
nepăsarea pentru religie. Și în contra tiraniei cametei exercitată pe-ntrecute 
de către evrei şi creştini statul ar putea să dea mai multă apărare decum dă 
cai. 

Mai însemnată decât toate măsurile puterii statului va fi însă atitudinea 
nației chiar. Nepăsarea și greociunea noastră ar fi putut să-nveţe mult de la 
virtuțile economice ale neamului evreiesc. Noi, din contra, n-am fost 
primitori decât de slăbiciunile și  boalele caracterului evreiesc. 
Cosmopolitismul nostru îi ieşi înainte celui evreiesc, gustul nostru de 
critică se bucura de discursurile asmuţătoare a presei evreiești. Un popor 
c-o puternică mândrie națională n-ar fi îngăduit nicicând înjurăturile 
epigonilor lui Boerne; un popor cu datini pe deplin formate şi-ar fi păzit 
limba cu mai multă trezvie contra barbariei gazetelor umoristice jidovești. 
Înainte de toate însă destrămarea fatală a vieţii noastre bisericeşti, gustul 
de batjocură și materialismul multor creştini au dat vânt prezumţiunii 
jidoveşti. În sferele frivole şi lipsite de credinţă ale evreilor e o părere 
stabilită că marea majoritate a germanilor culți a rupt-o de mult cu 
creștinismul. Va veni vremea, și poate că nu e tocmai departe, în care 
nevoia ne va-nvăţa a ne închina, în care modesta pietate va ajunge la 
oarecare vază alături cu mândria culturii. La urma urmelor orice cestiune 
socială grea readuce pe observatorul serios la religie. Cestiunea izraelită 
din Germania nu se va linişti, raportul între creștini şi evrei nu va redeveni 
pacinic până ce concetățenii noștri izraeliţi nu vor ajunge la convingerea 
că suntem și voim să rămânem un popor creștin. 

DIN TRANSILVANIA 


[30 ianuarie 1880] 

Foaia „Telegraful român“ publică următorul articol inspirat de indignare 

şi de pericolul iminent. Articolul e aspru, s-ar putea zice provocător, ca și 
notita din „Pester Journal“ care l-a inspirat. Dar, după cum zice chiar 
„Telegraful“, manoperile sunt vechi şi poporul român de atâtea veacuri 
viețuieşte neclintit păstrându-și limba şi moravurile. Cât pentru acele 
„aşchii uscate“, gata a-şi renega limba şi naționalitatea, să nu îi plângem, ci 
din contră, asemenea spartanilor, să ne îmbrăcăm cu haine de sărbătoare, 


căci am scăpat de Pausania. Reacţiunea nu întru târziu va începe şi legătura 
va cădea de pe ochii asupritorilor! Vijelia mugește împrejurul stâncei care 
cu nepăsare ţine capul sus, dispreţuind sforțurile ei zadarnice. Norii se 
risipesc, stânca a rămas neclintită la locul ei, tot cu fruntea sus; iată viaţa 
naţionalităței române din vremuri uitate. Dacă s-ar urma apelului 
„Telegrafului român“, apoi cel mai bun mijloc de apărare ar fi nepăsarea și 
disprețul, căci nu întru târziu reacţiunea va începe. Legea fizică a 
perseveranţei nu-și va schimba deloc urmările. Dacă „Pester Journal“ 
înţesește pe maghiari, laudă procedarea lor, necalificabilă ce e drept, pentru 
ajungerea unui scop, germanizarea, atunci nu e just, nu e logic ca şi ziarele 
române de preste Carpaţi să lucreze tot spre acest scop la care tind gazetele 
evreieşti! Unitate în limbă, unitate în biserică, iată în scurte vorbe un întreg 
program pentru apărarea naționalităței române amenințate. 


€ 


[1 februarie 1880] 

Ca un fel de refugiu de multele inconveniente ale vieții, Dumnezeu, în 
înalta sa bunăvoință, a dat omului râsul, cu toată scara, de la zâmbetul 
ironic pâna la clocotirea homerică. Când vezi capete atât de vitreg înzestrate 
de la natură încât nu sunt în stare a înțelege cel mai simplu adevăr, capete în 
care, ca în niște oglinzi rele, totul se reflectă strâmb și în proporţii pocite, 
făcându-şi complimente unul altuia și numindu-se sarea pământului, ai avea 
cauză de a te întrista şi de a despera de viitorul omenirii dacă n-ai şti că 
după o sută de ani, de pildă, peste amândouă despărțămintele geniilor 
contimporani, peste balamuc și pușcărie, va crește iarbă și că în amintirea 
generației viitoare toate fizionomiile acestea vor fi pierit fără de nici o 
urmă, ca cercurile din fața unei ape stătătoare. 

Garanţia învingerii adevărului şi binelui în lumea aceasta este moartea. 
Dacă moartea nu s-ar îndura să ne scape de o generaţie în disselecţiune, 
care produce atâţia Mihăleşti, Fundeşti, Pătărlăgeni, Costineşti, dacă 
moartea n-ar pune adevărul la adăpost de onoarea de a fi coexistat alături cu 
partea criminală şi stupidă a omenirii, niciodată naţiile n-ar fi putut strânge 
acel capital de adevăruri care înnobilează aspra lor luptă pentru existenţă. 

E o fericire pentru noi că, prostia și perversitatea fiind nemuritoare, cel 
puţin proştii și perverşii in concreto sunt muritori. 


De acolo râsul, ca un voios semn de încredere în zădărnicia acestei 
priveliști. 

La aceste considerațiuni, pe jumătate melancolice, pe jumătate vesele, 
ne-au condus numărul „Românului“ de la 30 ianuarie, în care găsim 
următoarea frază la adresa roșilor mai tineri. 


„Sunteţi tineri, aveţi prin urmare puterea de-a lucra“; 
„Sunteţi învățați, aveţi deci inteligența și capacitatea de-a corespunde la 
însărcinarea ce vi s-a dat de națiune“. 


Tinereţea e într-adevăr un defect incurabil, mai cu seamă al 
inteligenţelor roșii, căci o organografie a radicalilor nu ne-ar arăta în cele 
mai multe capete ale lor decât numai începuturile embrionare a ceea ce se 
numește creier, însă o dezvoltare ipertrofiată a acelor părți ale capului cari 
corespund cu șiretlicul şi în fine o lipsă totală a simțului de distingere între 
lucruri proprie și lucruri ale altuia. 

Dar învățații roşii? Asta e ceva cu totul nou. Carada, Pundescu, 
Costinescu figurând ca învăţaţi sunt în stare a face să zâmbească și pe omul 
cel mai deprins cu curiozitățile lumii. 

Căci într-adevăr e curios ca nişte bieţi oameni cari abuzează în mod 
periculos sănătăţii lor de surogatul pe care natura răutăcioasă le-au dat în 
loc de creieri, surogat abia suficient pentru a distinge un om de un car cu 
lemne, incapabil însă de-a înțelege semnificațiunea vorbelor chiar, ceea ce 
ni se dovedește atât de des prin articolele de fond ale foilor liberale, să mai 
fie espuşi la primejdia de a fi numiţi învăţaţi! 

Între roșii abia se află câţiva cari pot fi taxaţi cu epitetul biblic de „fiinţe 
cuvântătoare“, abia câteva escepţii cari, printr-un defect nedescoperit încă al 
conformaţiunii craniului, sunt ceva mai inteligenți, deși roşii. Încolo chiar 
elementelor liberale inteligente li e rușine de-a fi confundate în acea masă 
de hidos întunerec, în acea grămădire de perversitate catilinară şi de adâncă, 
uimitoare nerozie. 

Guvernul însuși face foarte bine că nu întrebuințează asemenea oameni 
decât la funcțiunea machinală a votului; ar fi vai de ţară dacă ar mai și 
discuta. Astfel cum ies proiectele de lege din pana șefilor de biurou ai 
ministeriilor sunt lucruri mai mult ori mai puţin indigeste, dar nici au 
pretenţia de-a fi altceva decât lucrări făcute de silă, menite de a nu fi nici 
înţelese, nici ascultate de poporul românesc. Dar închipuiască-și cineva că 
pe aceste canevale de copist s-ar mai broda discursuri roșii și lucrul ar 


deveni o adevărată spaimă. De aceea repede se fac, repede se votează 
proiectele de legi, adesea mai mult într-o singură zi și obiceiul existenţii, 
destul de trist prin el însuşi, e cel puţin scutit de platitudinile machinelor 
votătoare. 

De aceea „Românul“, sau cel puţin finul d. C.A. Rosetti, în loc de a-i 
consilia pe tinerii și învățații lui amici la vorba sau — ferească Dumnezeu 
— la lucru, ar face mai bine, a le reaminti singura lucrare de care inteligenţe 
roşii sunt capabile: votarea, votarea fără scrupul, fără considerente, fără 
frază. 

Unul din punctele statornice ale programei acestui ziar, o temă adeseori 
dezbătută, a fost reforma învățământului într-o direcție mai realistă. Dar 
ceea ce li s-a-ntâmplat multora ni se întâmplă și nouă. Aceiași oameni cari 
au combătut odinioară proiectul de lege adus de ministrul Maiorescu în 
timpul cabinetului Catargiu nu se sfiesc astăzi de-a-și apropria, fără a le 
înţelege, ideile acelui proiect. Astfel aflăm în numărul de joi-vineri, 31 
ianuarie — 1 fevruarie al „Presei“ următorul pasaj încântător: 


Pentru a pune capăt acestui rău se pot lua următoarele măsuri: două licee, unul în 
Iaşi și altul în Bucureşti, sunt de ajuns pentru a forma buni profesori de gimnazie și a 
permite unor amatori distinși să cultive literile sau belele-arte. Celelalte licee sau 
gimnazii trebuiesc transformate în şcoli reale și profesionale, unde științele cu 
aplicaţiunea lor să se predea cu folos pentru junimea studioasă. O mulțime de juni cari 
n-ar putea, din cauza lipsei de mijloace, să se ocupe de studii superioare ar găsi în 
aceste școale asigurarea d-a îmbrăţișa o carieră utilă şi onorabilă în industrie, în 
agricultură sau în comerţ; drumurile de fier, lucrările de canalizare, de poduri, 
lucrările de mine, ar deschide noi și bogate cariere junilor studioși; el ar putea să 
găsească în acest vast câmp de activitate independinţa şi averea câștigată printr-o 
muncă fecundă şi onorabilă. 


Ca să vază câtă pricepere şi adâncime are scriitorul acelui articol şi ce 
sistematic își închipuiește dumnealui învățământul, cititorul n-are decât să 
observe cum sus se formează buni profesori de gimnazii și cum c-un șir mai 
jos toate gimnaziile se desființează. 

Scriitorul acelui articol habar n-are de ce propune, nici prin vis nu-i trec 
urmările unilateralităţii cu care privește învățământul. Școalele pe cari le 


doreşte introduse în România cu escluziunea culturii și puterii educative a 
clasicităţii ar deveni escelente pepiniere de ... mari oameni de stat. Nu-i 
vorba, şi şcoalele actuale produc asemenea fructe, căci dacă nu le-ar fi 
produs n-am avea plăcuta ocazie de-a face observaţii „Presei“. 

O direcţie realistă însă a școalelor cată să țină seamă de trebuinţele reale 
ale societăţii, fie acele materiale, fie morale. E însă evident că necesitățile 
morale ale prezentului sunt aproape înzecit de mari decât cele materiale 
chiar. Diferiţi mari oameni de stat cari-și fac din şiretlic şi neadevăr o 
virtute, apoi o organizaţie întreagă bazată pe minciună că poporul e cult și 
bogat, pe când în realitate era incult și sărac, o generaţie prezumpţioasă, 
fără saţiu și imorală de advocaţi la cari mintea e înlocuită prin viclenie, a 
căror meserie consistă în a corumpe caracterele prin amăgire, a face din 
negru alb, din alb negru, o lipsă totală de judecată pentru orice formă de 
cultură care nu corespunde c-un paragraf de lege, toate relele acestea care 
ne bântuie, „Presa“ crede a le putea remedia prin prefacerea câtorva biete 
gimnazii în şcoli reale! Încă o dată nu s-a dovedit adevărul proverbului 
latinesc: Non idem est si duo dicunt idem. 

Când, mulțumită estraordinarei dibăcii cu care patrioții conduc destinele 
tării, s-a ivit în Congresul de la Berlin cestiunea izraelită, ca din senin, fără 
ca, după propria lui mărturisire, cabinetului să-i fi trecut măcar prin vis 
eventualitatea aceasta, ne aducem aminte că atât presa guvernamentală cât 
şi înaltele sfere ale roşiilor dibuiau prin întuneric și-și pierduseră capul. 
Tara nu voia să dea nimic, ea era uimită de acest amestec în suveranitatea ei 
interioară, necontestată nici în vremile lui Pasvanoglu. Guvernul, din contra 
îşi făcuse, în înţelegere cu străinii, vreo şapte-opt aşa-numite categorii, pe 
cari puteau intra în dragă voie toţi evreii. Atât era de mare spaima generală, 
atât de amar devenise tonul jurnalisticei, atât de agitate erau spiritele încât 
garda civică a fost dezarmată, patrule petreceau Bucureştii în lung și în lat, 
s-aştepta izbucnirea unor sângeroase turburări. 

Era necalificabilă cererea. Se cerea poporului românesc să recunoască 
cetățenia unor oameni al căror cel întâi act politic era un act de înaltă 
trădare în contra ţării care-i hrănea, în contra poporului care fusese îndestul 
de creștin de-a-i îngădui în mijlocul lui. Cu ușurința cea mai mare acești 


oameni se constituiseră în asociație internaţională, ca şi socialiștii, și 
drepturile rasei lor erau pentru ei lucrul principal, chiar dacă statul român ar 
fi pierit nevoind a le acorda. Pentru drepturile lor ei puseseră statului 
cestiunea de existență sau de neexistenţă, și această cestiune se înscrisese în 
instrumentul păcii de la Berlin, în articolul 44. 

Pe de altă parte era evident că roşii noștri, cosmopoliți cum sunt, fără 
tradiţii, fără trecut, fără simţ istoric, având drept toată cultura în capul lor un 
roi de fraze stereotipe în toate ţările unde există proletariatul sub o formă 
oarecare, cătau să recunoască în fundul inimei lor că evreii aveau dreptul să 
comită o trădare de ţară, de care ar fi fost şi ei capabili de ar fi fost în 
opoziţie. Căci roșii, după cum îi definea liberalul Iancu Negură, în opoziţie 
conspiră contra tronului, la guvern conspiră cu străinii contra ţării. 

Pentru conservatori poziţia era asemenea grea. Mulţi dintre ei vedeau în 
exigenţa art. 44 al Tractatului de la Berlin un precedent atât de periculos și 
nemaipomenit de amestec direct în autonomia internă a ţării, încât erau 
dispuşi a răspunde împreună cu ţara c-un refuz net al cererii. Afară de 
aceasta guvernele conservatoare nu se distinseseră nicicând prin 
persecuţiunea evreilor, în rândurile partidului erau chiar o seamă de bărbaţi 
independenţi cu totul prin averea lor şi dezinteresaţi cari simpatizaseră cu 
aspiraţiunile evreilor. Purtarea Alianţei izraelite însă, graba bucuroasă cu 
care o seamă din evreii noştri alergaseră să pună cestiunea de existență 
statului din care voiau să facă parte, a rupt toată tradiţia pacinicei 
conviețuiri şi au prefăcut pe amicii cei mai sinceri ai evreilor în cei mai 
sinceri adversari ai tendinţelor lor. 

Trebuia puţin simţ istoric, puţină cunoştinţă a spiritului popoarelor 
europene pentru a vedea limpede că singurul rol ce se cuvenea statului 
român era rezistența acută în contra exigențelor art. 44. N-avem nevoie să 
încredințăm că în ochii oricărui stat din Europa art. 44 era o oroare. Dacă 
evreii din Rusia ar fi cutezat, în înţelegere cu Alianţa universală, să 
formuleze o asemenea cerere cătră Congres, guvernul rusesc ar fi împlut cu 
ei temniţele și minele din Siberia; oricare rasă care se crede apăsată și care 
ar fi formulat cereri în contra guvernului legitim, spre a-l sili la concesii 
prin intervenţie străină, ar fi fost tratată de statele respective cu pedepsele 
cari se aplică trădătorilor de patrie. 

Era deci evident că art. 44 nu putea să fie ceea ce semăna a fi, nu putea 
să fie o teorie juridică aprobată de puterile semnatoare, ci, redus la 
proporţiile lui naturale, era un pretext, nu o cauză de intervenţiune sau — 


precum s-a esprimat un deputat în delegaţiunea austriacă — un escelent 
mijloc de presiune asupra României. Acest deputat imputa guvernului său 
de ce nu s-a servit cu mai mult folos de acest mijloc. Spiritul articolului era 
acesta, litera lui însă se îndrepta contra esclusivismului absolut al art. 7 din 
Constituţia noastră. 

Presupunând că art. 44 ar fi stipulat emanciparea evreilor, nimeni n-ar 
putea contesta că noul art. 7 al Constituţiei e tocmai contrariul lui şi că 
tocmai încetăţenirea individuală e înlăturarea pentru totdauna a ideei 
emancipării. 

Mijlocul de presiune a fost însă întrebuințat de deosebite părți c-un 
succes cam inegal. Astăzi, când i s-a secat izvorul şi când nu mai e nimic de 
stors din el, astăzi când el nu mai are de sprijinit nici un interes străin, va 
veni în fine recunoașterea independenţei României. În câteva zile — prin 
recunoașterea oficială și generală a neatârnării — cestiunea izraelită va fi 
moartă şi sperăm că pe de-a pururea. Dacă nu ne-ar cuprinde numai 
tradiționala noastră nepăsare pentru gravele neajunsuri economice şi sociale 
ale ţării, dacă nu ne-am crede din nou puși la adăpost de orice pericol prin 
această nouă dovadă de bunăvoință a apusului european! 

Recunoașterea neatârnării României este deci o confirmare deplină a 
manierei de a vedea pe care „Timpul“ o emisese din capul locului. Era 
evident că aceeași Germanie care aruncase în temniță pe bancherii evrei ce 
subscriseseră un împrumut al guvernului francez în timpul războiului avea 
o conștiință juridică ce nu putea încăpea exigenţele nedrepte ale art. 44, 
cum ele erau formulate de presa amică evreilor, precum pe de altă parte nu 
există nici o îndoială că oricare din puterile semnatare ale 'Tractatului din 
Berlin ar fi judecat ca și noi procedura criminală a unor supuși ai lor cari ar 
fi cutezat a cere intervenirea străinătății în afacerile interne ale ţării. Dacă 
irlandejii Angliei, polonii Rusiei, românii coroanei ungare, arabii Franţei ar 
fi îndrăznit a cere de la un congres european ceea ce nu sunt în drept a cere 
decât de la puterea statului lor nu știm de s-ar fi găsit o singură voce în 
favorul art. 44. 

Confirmarea vederilor noastre emise din capul locului ne bucură şi, 
oricare ar fi fost întrebuinţarea făcută de art. 44 ca unealtă de presiune, 
necesitățile politice ale prezentului ne silesc a o trece cu vederea și a o da 
uitării pentru moment măcar. Europa monarhică și creştină, Europa 
împărțită după rase şi care datorește estrema sa dezvoltare intelectuală și 
economică tocmai principiului împărţirii în rase, cari, una după alta, își 


încărcă umerii cu sarcina civilizațiunii câştigate de celelalte ginţi surori, 
această Europă ne-a dat dreptate în fundul inimei ei, iar art. 44, departe de-a 
fi espresia unui principiu juridic cosmopolit, n-a fost decât manipulul unor 
interese trecătoare de ordine secundară. Pentru cel care nu cunoaște 
adevăratele motive cari determinează voința oamenilor, precum nici firele 
subțiri cu care se împăinjenează ochii opiniei publice, art. 44 a fost uimitor 
prin stabilirea unui principiu ce este în contrazicere cu însăși natura cea mai 
intimă a statului în genere. Pentru cel care ştie însă ce va să zică a pune un 
motiv pretextat înainte și a sili pe partea adversă de-a face concesii pe un 
teren cu totul altul și străin motivului pretextat, pentru acela intenţiile 
adevărate erau, de nu clare, cel puţin întrevăzute într-o lumină cu totul alta. 
Pentru cei simpli art. 44 era un principiu de drept, pentru înţelept un 
problem. 

Dezbrăcat acum de caracterul lui problematic și trecut în domeniul 
cestiunilor rezolvate fără contestare, era recunoașterii oficiale a neatârnării 
noastre se apropie, o nouă eră se începe în istoria luptei pentru existenţă a 
individualităţii noastre naţionale. 

Nu ştim într-adevăr încă în ce legătură stă cu începutul acestei nouă ere 
ştirea despre o adâncă schimbare a cabinetului actual. Evident este că 
nemulțumirea cu purtarea guvernului, dar mai cu seamă cu aceea a 
elementelor roșii din el, merge crescând. Toate succesele pe câte le-au avut 
le datoreşte opoziţiei, le datorește liniei de conduita impusă fie de 
conservatori, fie de liberalii moderați, toate insuccesele se trec în registrul 
cel mare de neprevederi și naivități radicale. Fie că s-ar fi convins în sfârșit 
de inepţia lor înnăscută, fie că disoluţiunea a intrat în rândurile lor în urma 
ducerii ad absurdum a teoriilor lor cosmopolite, destul că putem înregistra, 
fără esplicaţia care ne lipseşte încă, noutatea despre necesitatea simțită a 
unui guvern nou, o necesitate despre care s-ar fi convins însăși unitatea în 
două feţe Rosetti-Brătianu. 

În interesul ţării ar fi într-adevăr un guvern serios cu principii sigure, 
concrete şi constitutive, în locul partidului a cărui listă de fraze cuprinde 
descompunerea, agitația perpetuă și tirania elementelor ignorante și 
ambiţioase din ţară. 

Dimitrie Cantemir, Domn Moldovei, unul din oameni cei mai învăţaţi ai 
secolului său, în prefața latinească a Cronicei românilor povesteşte — 
cititorul ne va ierta parţiala incertitudine a citatului, de vreme ce nu avem 
cartea la îndămână — că romanii, pătrunzând în Rhaetia, vitejii locuitori ai 
acelei ţări le-a luat armele şi i-au combătut cu armele lor proprii. Astfel 
venerabilul cronicar român, în asprul său patriotism (cestiune de creștere, 
cum ar zice „Presa“), se încumetă a combate pe toţi hulitorii neamului său 
cu propriile lor arme. 

Pe un teren și mai priincios decât acela al vechiului cronicar, îmbrăcat 
în platoșe de fier şi înmuind un condei de fier în contra dușmanilor 
neamului său, ne aflăm noi față cu organul marelui om de stat, față cu 
„Presa“. 

În numărul ei de joi, 7 fevruarie, „Presa“ se miră de reintrarea d-lui 
Epureanu în partidul conservator, adaogă apoi câteva parafrazări a vorbelor 
d-lui Boerescu despre lipsa de domiciliu a dreptei conservatoare etc. etc. 
Vorbe ieftene într-adevăr, de care nu ne preocupăm într-o ţară și într-un 
secol în care epitetele îmblă ulițele, încât le pot găsi și cei mai târziori la 
pricepere. 

Nu vom face așadar polemică cu „Presa“, căci nu ne-am înțelege, mai 
întâi pentrucă nu vorbim aceeași limbă. Noi ştim româneşte; „Presa“ nu. 
Noi căutăm pentru ideile noastre cuvântul cel mai adecvat ce se poate; 
„Presa“ găseşte arareori câte un ecuivalent francez. Cestiune de creștere 
sau, mai exact, de atavism. Omul a cărui părinţi n-a fost român neam de 
neamul lor ar pricepe cu greu adâncimea vorbei ţărăneşti, căci oamenii de 
ţară se-nţeleg chiar între străini cari le ştiu limba, nu doar dând cuvintelor 
un înțeles arbitrar, ci punându-le numai într-o ordine sintactică alta decât 
cea obicinuită și așezând accentul logic pe unele vorbe. Se-nţeleg prin 
accente, căci au dorinţa de-a se înţelege. 

Deci nu pe terenul acestei înțelegeri pe care discută oameni ce au 
dorinţa de a se convinge și îndupleca vom vorbi cu organul marelui om de 
stat, ci pe acel neutru al argumentului, absolut valabil pentru persoanele la 
cari ne adresăm, pe acela al dovezii numite ad hominem. 

Acum câteva luni, la 15 mai 1879, „Presa“ relata alegerea colegiului I 
pentru Senat. 

Ce zicea „Presa“ pe atunci? 


Toţi fruntașii naţiunii pe cari un sistem fatal li persecutase cu o furie neauzită 
națiunea-i îmbrățeşează și-i trimite ca să-i puie față-n față cu persecutorii lor. 

Aceia pe care partidul radical îi declarase de trădători națiunea-i recunoaște din 
nou ca stâlpi ai săi. 


Cari erau acei stâlpi, acei fruntaşi? „Presa“-i subliniază în lista aleşilor 
colegiului întâi, îi tipăreşte cu cursive, deci iată-i: 

Constantin Bosianu 

Iancu Strat 

C. Silion 

C. Cornescu 

Al. Ştirbei 

Vasile Alecsandri 

Prințul Dim. Ghica 

Petre Mavrogheni 

G. Gr. Cantacuzino 

Menelas Germani 

G. Giurgea 

M.K. Epureanu 

General Manu 

T. Rosetti 

General Florescu. 


Ce mai zice însă „Presa“ despre această opozițiune? 

Opozițiunea, deşi în minoritate, reprezintă în realitate adevărata 
espresiune a ţării, căci numai aleşii opozițiunii, până la unul, întrunesc 
calitățile ce trebuie să însuşească un reprezentant al ţării în orice împrejurări 
şi mai ales când se tratează de cestiuni importante ... Partida radicală, cu o 
neînsemnată escepţiune, nu este reprezentată decât de nişte docile 
instrumente ale guvernului, cari strălucesc prin necunoştinţa lor şi prin lipsa 
de orice titluri meritorii şi cari nu-și înțeleg într-altfel misiunea decât a face 
gălăgie la un ordin dat ca să turbure discuţiunea și să voteze tot felul de 
ilegalităţi. 

Tot în acest articol, mai la vale, „Presa“ vorbeşte de violarea 
Constituţiei prin recunoașterea alegerei d-lui Morţun în locul d-lui Nicu 
Gane, ce avea mandatul de deputat de Suceava, și zice: 


... Tot asemenea va putea da afară din Cameră pe toţi deputaţii opozițiunii și a-i 
înlocui, după capriciu, cu d-alde Mărgăriteşti, Dimăncești, Pătărlăgeni etc. 


Dar oare citarea Mărgăriteștilor și Pătărlăgenilor e izolată în ciclul de 


articole de fond ale „Presei“? 
Deschidem numărul de la 20 mai 1879 și vedem următoarele asupra 
partidului roșu. 


Afară de vreo două personalități şi de un foarte mic număr de tineri instruiți dar a 
căror acţiune asupra direcțiunii afacerilor este nulă, partidul care guvernă ţara (cel 
roşu) nu se compune decât de indivizi ce nu pot decât a-i compromite toate interesele, 
esercitând în stat cea mai tristă şi pernicioasă influenţă ... 

Oricât de audace și de compact poate fi mândrul şi cu penele fâlfâitoare batalion 
al Pătărlăgenilor și Manoleștilor din Cameră și Senat, autoritatea, prestigiul și 
talentele, înțelepciunea, tactul și prevederea politică a atâtor bărbaţi însemnați pe care 
națiunea i-a trimes în Parlament vor ști a ţine în loc şi a paraliza acţiunea funestă a 
acestor trişti politici. 

Aceasta este convicțiunea noastră! 

Aceasta trebuie să fie convicțiunea naţiunii! 


Aferim, ar zice turcul. 

Apoi azi, când d. Boerescu nu mai nemerește domiciliul partidului 
conservator, pe care-l ştia odinioară foarte bine, noi n-avem dreptate a ne 
plânge că adevăratul flagel al nefericitului nostru popor sunt ... advocaţii? 
Ceea ce ieri era stâlp al ţării, astăzi n-are domiciliu? Se potriveşte aceasta? 
Se potriveşte ca nuca în perete şi ca sarea-n ochi, ar zice povestea vorbii. 

Dar aceasta nu e destul. Rămâne să dovedim tot din „Presa“ că ilustrul 
partid al Centrului a recunoscut asemenea pe d-nul Epureanu de șef al său. 

În no. său de 31 mai 1879 „Presa“ scrie asupra alegerii prezidentului 
Senatului: 

Dar, cunoscându-se declaraţiunea P.S. Sale (Mitropolitului), pe care unii 
o comparau cu fabula vulpei care, neputând ajunge la struguri, îi găsea acri, 
a trebuit ca şi opoziţiunea (deci și d-nul Boerescu cu ai săi) să pună un alt 
candidat la prezidenţie, și acest candidat a fost d. M.K. Epureanu. 

Tot în acest număr „Presa“ dovedește într-un mod exact că majoritatea 
guvernamentală la acea alegere n-a fost decât de șase voturi, deși guvernul 
pusese contracandidat pe d. Bozianu, simpatic tuturor partidelor. 

În realitate dosarul nostru ad hominem în privirea „Presei“ e foarte 
bogat. Dacă nu uzăm de el pe deplin, reticenţele noastre sunt cauzate mai 


mult de lipsa de timp de a ne ocupa cu neconsecuenţele unor adversari 
despre cari nicicând n-am avut o opinie mare. 

Nouă nu ne inspiră respect decât o inteligență superioară, osândită 
fatalmente de a urma adevărului oricare ar fi caracterul purtătorului ei, sau 
un caracter superior, osândit asemenea de a fi adevărat oricare ar fi 
inteligenţa purtătorului lui. Respectăm pe Baco de Verulam, autorul scrierii 
Novum Organon, întemeietorul ştiinţei moderne, care, cu toate defectele 
caracterului său, prin mărimea creierului era condamnat a fi un rob al 
adevărului, respectăm, căci aci putem fi mai acasă, pe fraţii Golești, cari, cu 
toată mărginirea intelectuală, aveau caractere statornice și limpezi. Tot ce e 
la mijloc, pe jumătate onest sau pe jumătate inteligent, e pentru noi lume 
problematică, nimic. 

Aurea mediocritas e pentru noi o oroare în amândouă laturele fiinţei 
omeneşti, precum era pentru divinul Dante. Acest „element moderator“, 
dacă voiţi, al caracterelor şi inteligenţelor, e locașul minciunii, al tertipului, 
al meschinăriei, locașul acelui advocat pe care Scaunul papal îl numea 
advocatus diaboli. Aceştia sunt oamenii născuţi spre a pretexta intenţii bune 
şi a face fapte rele, oameni ce nu cred ceea ce zic și nu zic ceea ce cred; ei 
nu sunt nici buni, nici răi, ei sunt de-a dreptul mici, și existenţa lor în lume 
este o persiflare a existenţei. 


€ 


[9 februarie 1880] 

„Presa“ de vineri 8 fevruarie ne răspunde nouă următoarele: 

Adversarii noştri se agaţă de o eroare tipografică ca să facă mare 
zgomot și să ne taxeze de inconsecuenți. În adevăr, în paragraful citat de 
„Timpul“ s-a omis vorba jumătate ce venea imediat înaintea cuvântului 
gimnazii şi astfel se complecta ideea d-a restabili ecuilibrul între studiele 
clasice și reale; dacă am fi dorit să se suprime cu totul învățământul clasic, 
am fi cerut desființarea tuturor liceelor, pe când noi am lăsat să subziste 
jumătate aproape din liceele din ţară. 

În materia erorilor tipografice esperienţa noastră e foarte bogată. 

Când d. M. Schina a plagiat pe un autor francez, fără a-i cita numele, 
omisiunea era o eroare tipografică. 

Când d. Sion numea versurile lui Dosoftei metropolitul hexametri și 
pentametri, aserțiunea era o eroare tipografică. 


Când d. Ureche omite — ingratul — numele autorilor spanioli pe cari-i 
plagiază, lucrul se reduce la o eroare tipografică. 

Când în fine un scriitor de la „Presa“ zice: „Rămân liceele în care să 
înveţe carte profesorii de gimnazii, iar gimnaziile le desființăm ca să facem 
școli reale“, atunci se-nţelege că această abdicaţie formală de la judecata 
omenească a fost numai ... o eroare tipografică. 

Mai vine însă un alt pasaj, tot atât de caracteristic. 


Terminăm prin a rectifica o altă eroare comisă de „Timpul“; nu d. Maiorescu a 
conceput pentru prima oară ideea de a da o direcțiune realistă învățământului public, 
ci respectabilul d. Constantin Creţulescu care, încă de la 1861, a publicat în broșură 
importantă, unde semnala inconvenientele grave şi consecuenţele fatale la cari se 
espunea viitorul ţării de nu se va îndrepta către agricultură, industrie și comerţ o mare 
parte din activitatea națională. 

Apoi regretabilul G. Costaforu în mai multe ocaziuni s-a făcut apostolul călduros 
al acestei mari idei naţionale și ne mirăm cum cei de la „Timpul“ caută să atribuie d- 
lui Maiorescu un merit ce nu-l are și să-l îmbrace cu pene străine. 


Respectabilul d. Constantin Creţulescu poate fi un om foarte onorabil, 
precum și regretabilul G. Costaforu asemenea; unul a scris o broșură, altul a 
vorbit în privirea aceasta. Toate acestea nu schimbă faptul că proiectul de 
lege propus de d. Maiorescu a fost cel întâi în direcţia reformării 
învăţământului și, tocmai fiindcă acest proiect de lege era singurul bun, 
singurul netradus din limbi străine, răsărit din trebuinţele ţării, singurul 
care, ca orice reformă adevărată, tăia în cei ce privesc catedrele lor ca pe 
nişte sinecure, de aceea toată suflarea problematică din ţara aceasta s-au 
opus proiectului, inducând în eroare şi pe unii de bună-credinţă, încât a 
trebuit să cază. 

Dacă sunt pene străine acestea, cel puţin sunt mai vechi decât cele citate 
de „Presa“. Deja răposatul Marțian, unul din rarele capete cugetătoare a 
acestei ţări, indica în stilul său plin și energic calea realistă în învățământ ca 
singura mântuire de generația de advocaţi şi postulanți pe care-i simţea 
crescând ca iarba împrejurul lui, iar, înaintea lui Marțian, Eliad — pe când 
era om cu minte și nu-și sucise numele în Heliade — vedea în direcția 
unilaterală a învățăturilor puterea ţării. Eliad ajunsese atât de departe încât 
susținea că sistemul instrucției publice la noi e introdus și mănţinut prin 
instigaţiunile Rusiei, pentru ca să facă din români o nație de turburători şi 


panglicari de meserie, slabă înlăuntru, paralizată înafară, totdeuna matură 
de a cădea în braţele colosului de la nord. 

Acestea erau opiniile lui Eliad. Supoziţia lui fundamentală poate fi o 
exagerare, sigur este însă că rezultatele învățământului prevăzute cu ochiul 
lui uneori profetic s-au putut constata în timpul războiului oriental și se vor 
putea constata și de acum înainte. 

Dar între scrieri mai mult sau mai puţin platonice şi între încercarea 
sinceră, cu sacrificiul persoanei sale, de-a realiza cele scrise, e o deosebire 
cât cerul de pământ. 

Și iadul e pavat cu intenţii bune — dar ce folos? 


€ 


RUINELE ARENDĂȘIEI 


[Articol cu paternitate incertă] 
[10 februarie 1880] 

O piesă al căreia interes consistă numai într-o intrigă complicată, unde 
scenele sunt tot atâtea surprinderi neașteptate, nenaturale, îngrămădite fără 
nici o legătură și în care mi se deliniază nici un caracter, nu se susține nici 
un sentiment nu ştiu dacă este bine aleasă pentru dezvoltarea tinerilor 
talente și pentru satisfacerea unui public inteligent. Și regret a o spune că, 
de ce vizităm mai mult Teatrul Naţional, ni se întărește convingerea că arta 
dramatică este la noi foarte înapoiată și gustul publicului celui mare foarte 
puţin format, încât cea mai mare îngrijire, chiar a unei bune direcţiuni, în 
ceea ce priveşte alegerea serioasă a pieselor şi distribuirea nemerită a 
rolurilor abia ar putea ajunge să atingă — cu voie să zic banalicește culmea 
artei — dar oarecare grad de perfecţiune care ar scăpa-o de ridicol, să 
contribuiască astfel ca publicul să-și formeze o părere despre teatru, care să 
nu aibă un atare caracter problematic. Dar, din contra, se continuă cu 
asemenea piese, nu se ține seamă de viitorul talentelor, ci numai de 
surprinderea ţintită asupra mulțimei necompetinte și suntem condamnaţi să 
vedem teatrul la noi într-o stare foarte puţin demnă dacă nu se vor lua alte 
măsuri. 

De aceea nu ne putem hotărî a aduce măguliri deşarte direcțiunii. 

... Dar să lăsăm acestea şi să notăm impresiile ce ne-au lăsat artiștii din 
piesa Ruinele moștenirei. Admir temperamentul cel foarte liniștit al d-şoarei 


Pătrașcu, care o fereşte de emoţiuni chiar în locurile cele mai desperate. Ea 
vorbește în mod egal, oricare ar fi înțelesul vorbelor şi situațiunea 
momentului. Pe urmă are o manieră uniformă de a gesticula cu mâna în 
orice împrejurare. Anume, ține mâna apropiată de piept, o depărtează și iar 
o apropie, repetând aceeași mișcare de la actul întâi până la fine. În scena 
dintre ea și fiul generalului, unde ar trebui să izbucnească disprețul unuia și 
ura altuia, ei se urăsc și se desprețuiesc fără aprindere, fără violență. La 
finele actului al doilea, când servul lui Keronan îi spune unde se află copilul 
Luisei, cu toată graba și bucuria infernală să pună mai iute mâna pe copil, 
zice: „vino — vino cu mine“ cu atâta linişte și atâta de domol încât nu 
trădează deloc nici graba, nici bucuria ce resimte. Are un joc de scenă foarte 
imperfect. Așteaptă impasibilă până când îi vine rândul replicei următoare. 

Caracterul esenţial al d-șoarei Popescu este o afectare exagerată și o 
încredere neascunsă în talentul d-sale. Luând bine seama la jocul ei se vede 
răceala care provine din nepriceperea rolului și lipsa de simțţire, iar trăsătura 
de mai sus provine din ovaţiunile nemeritate ce le-a primit din partea prea 
indulgentului nostru public. Ea nu vorbește din abundanţa simțirii și nu este 
stăpână pe voce sau, dacă este stăpână, nu are ce stăpâni. Vorba şi gesturile 
ei, între care nu ezistă nici o legătură firească, unite cu deplina neschimbare 
a trăsăturelor feţei, dovedeşte că nu este pătrunsă de ceea ce zice că simte. 
Scena între dânsa și George d'Esteve nu este nici înţeleasă, nici esprimată 
din partea d-lor. Replicele iuți, înflăcărate, vorbele înecate de emoţiunea 
sentimentului, mișcările cele desperate, nimic, nimic nu se vedea. Aceste le 
scriu pe când ascult pe Luisa. Tot ce spune ea e fără culoare şi el o ascultă 
cu multă şi vizibilă linişte, nu pare deloc emoţionat şi trimete din când în 
când publicului o privire în care se citeşte o perfectă indiferență. Glasul 
unei nenorocite ar trebui să fie jeluitor și duios, ar trebui să răsfrângă în mii 
de chipuri suferinţa care o apasă şi o consumă. Glasul d-rei Popescu este 
din contra şi nu zice nimic prin el însuși, şi ea acopere acest mare defect 
scoțând mereu batista și uscând niște lacrime ce nu curg. Totul este recitat, 
studiat pe dinafară. Când ea fuge cu bucurie ca să-și poată îmbrăţoșa copilul 
vine cuiva mai degrabă să râză decât să plângă. 

Ne place jocul cel modest al d-rei Bârsescu, regretăm că nu se dă nici o 
îngrijire de a o face să propăşească pe calea artei, căci face erorile cele mai 
elementare. Întâlnind pe marchizul de Monteclain îl întreabă dacă n-a văzut 
pe George. Dar nu pune semnul întrebărei. În alt loc, pândind o convorbire, 
ea ar trebui să ia o poziţie mai atentivă și să ştie că în asemenea împrejurări 


nu se mişcă mâna la piept şi iar înainte — obiceiul artiştilor noștri. În scena 
când tatăl o învinovăţeşte de necinstire nici ea nici el nu sunt la înălțimea 
situațiunei. Scena gingașe între Lucia și Luisa este interpretată mediocru 
când fratele ei cu minţele pierdute voieşte să meargă la moarte, ea ar trebui 
să împreune mânele și să-l implore cu mai multă căldură. 

D. Manolescu joacă cu prea multă solemnitate, se suie pe coturnul 
tragic chiar când nu e vorba d-a înfățoșa caractere înalte, pasiuni adânci, așa 
de mult păstrează manierile convenţionale încât în cea mai mare emoţiune 
nu uită unde şi-a lăsat pălăria și mănuşele. Răul este că i se dau nişte roluri 
pentru care nu are poate predispoziţie naturală. Ca amorez, nu are destulă 
gingăşie, pentru caractere înalte, nu destulă adâncime. D-sa copiază mersul 
şi mişcările artiștilor celor mari, mai cu seamă a lui Rossi, fără să fie cu 
alegere și tact, cum şi când să facă întrebuințare din ele. Așa de ezemplu nu 
simte cât e de ridicol a păşi ca Othello când joacă pe George d'Esteve, mai 
ales când nu e deplin stăpân nici măcar pe acest din urmă rol. 

D-nul Fraivalt juca pe bătrânul general. Însă de multe ori uita de 
bătrâneţele sale și gesticula cu cârja, pe care trebuia să se sprijine, cu toată 
îndemânarea unui tinerel. De altminteri vocea dezminţea etatea generalului. 
Se înţelege că iritarea și violența dă omului o putere juvenilă extraordinară, 
dar cu toate aceste, în toate împrejurările de emoţiune, am trebui să 
recunoaștem pe gârbovitul bătrân. Să nu crează că d-sa îşi pierde minţele în 
momente de aceste. Când aude că fiica lui era singură la braţ cu marchizul, 
vocea, mişcarea şi figura d-sale nu arată că aceasta îl surprinde şi-i inspiră o 
cumplită bănuială. De asemenea în actul al 5-lea, când își deplânge soarta, 
nu-l credem. 

D. Velescu are statură, are voce, are pornire, însă aceste toate nu ne par 
a fi în proporţie cu talentul pe care-l dezvoltă şi cu cunoștințele sale 
dramatice. D-sa este acelaşi şi iar același în oricare rol. În Keronan a avut 
un joc foarte greu și, putem zice, aceasta-i întrecea puterile. Suntem în drept 
a spune aceasta, amintind ultimele acte în cari, cu toată lăudabila silință ce a 
pus, s-a obosit foarte mult, fără să ne atingă atât de adânc precum ar fi voit 
poate; d. Hagiescu înţelege rolul ce i se încredințează şi-l studiază 
asemenea, însă, nedându-i-se roluri cari să se potrivească pe deplin cu 
înzestrarea sa naturală, e împiedicat de a se identifica în roluri nepotrivite. 
De multe ori bătrânul soldat a produs efecte comice când nu era intențiunea 
autorului. Așa, când toţi stau pe malul înalt și pe punte, plini de groază și 


emoţiune, zăresc pe Luisa, sergentul strigă „vino, vino la noi“, publicul 
bufneşte de râs. 

Se înțelege că de era altul cu o voce mai puţin comică vorbele aceste nu 
ar fi distrat publicul. 

D. Mateescu a jucat cu mult efect, însă aceasta nu vrea să zică că d-sa a 
conceput rolul său în mod adecuat cu intenţiile autorului. Purnic este un 
servitor simplu și nesocotit. Dar vorbele d-lui Mateescu erau însoţite de un 
aer aşa de semnificativ şi de un gest aşa de îndemânatic şi uşor încât ai fi 
jurat că Purnic face pe prostu fără a fi. Am observat însă că d-sa a fost 
aplaudat chiar de unii membri din comitetul teatral. Desigur acestea priveau 
dispunerea lui comică și nu fidelitatea cu care pătrunsese rolul. Scena de 
ameninţare între d. Ilagiescu și Mateescu a fost foarte bine ezecutată. 

Cu multă părere de rău constatăm că oamenii cari dau direcţiunea 
teatrului nostru nu au instructul cuvenit și poate nici esperiența cuvenită de- 
a întrebuința talente într-adevăr pronunțate, precum sunt aceste două din 
urmă, numai în roluri ce se potrivesc pe deplin cu natura lor, ba de-a le crea 
chiar un capital de roluri, un repertoriu, potrivit nu atâta cu necesităţile de 
senzaţie a publicului celui mare pre cât cu necesităţile de dezvoltare a 
talentelor tinere. 

Mai fericit decât tinerimea artistică de astăzi a fost bătrânul Millo, care- 
a jucat totdeuna ceea ce i-a convenit lui şi s-a dezvoltat astfel în linia 
dreaptă, pe când talentele tinere sunt adeseori silite, contra predispoziţiilor 
lor naturale, să umble pe cotiturile unor roluri nepotrivite cu ele, ceea ce nu 
se poate întâmpla decât în detrimentul lor. 


€ 


[12 februarie 1880] 
Astăzi patrusprezece ani era mare mişcare în Bucureşti şi în ţară. O 
conspirație se urzise în contra lui Vodă Cuza, care n-ar fi izbutit nicicând 
dacă o seamă de naturi criminale care, spre ruşinea ţării şi a oștirii, făceau 
parte din puterea armată n-ar fi ridicat cu lașitate mâna lor nelegiuită contra 
Domnului ţării. Mișcarea care purta în frunte-i stigmatul trădării de Domn, 
a unuia dintre Domnii cei mai patriotici din câţi au fost vrodată în Ţările 
Dunării române, căta să aibă în caracterul ei întreg sămânţa unor rele și mai 
mari. 


De atunci am dat zi cu zi şi an cu an îndărăt. De la ţăran începând, 
pentru care toţi pretextează a se interesa și care cu tot interesul platonic a 
ajuns ilot şi la sapă de lemn, și sfârșind cu proprietarii mari, cu negoțţul, cu 
meseriile, toată ţara şi anume elementele româneşti dintr-însa au apucat pe 
clina unei continue și repezi înapoieri. Pe când datoria publică se urca 
repede de la câteva zeci de milioane la sute de milioane, întrecând astăzi cu 
mult jumătatea de miliard, pe atunci drumuri de fier, votate în pripă şi sub 
dictatul străinilor, cari ei în de ei discutau şi puneau la cale cestiunea, după 
chiar mărturisirea d-lui Brătianu, au sustras muncii naţionale pieţele 
noastre, încât astăzi am ajuns ca până şi obiecte de prima necesitate, precum 
făina, să se importe din străinătate. Asemenea toate obiectele de 
îmbrăcăminte ale ţăranului, apoi toate obiectele de manufactură și industrie 
câte corespund cu trebuinţele, în mare parte factice, a plebei de postulanți și 
advocaţi, toate se importă azi de peste graniţă. 

În loc ca munca să se diversifice, să se împartă din ce în ce mai mult, 
subvenind o ramură celeilalte, ea din contra se simplifică din ce în ce, din 
ce în ce s-a redus la cea mai simplă, mai grea, mai brută espresie, la 
esploatarea directă și primitivă a pământului, la producerea de grâu şi 
porumb, care trebuie să ecuivaleze toate necesităţile noastre. 

Clase numeroase cari aveau un drept la muncă și cari azi sunt lipsite de 
ea, fiindcă, fideli teoriei „om şi om“, le-am pus să concureze cu universul 
întreg, persistă și azi în aceeași veche orbire, ameţite de fraze liberale- 
cosmopolite, ca şi când fraza ar fi fost cândva un ecuivalent al muncii reale 
şi al câştigului real. O generație de oameni cari abia ştiu citi şi nu ştiu scrie, 
învățând câteva fraze banale din gazete, s-au gerat în oameni mari şi au luat 
masca, când de oameni de stat, când de reprezentanţi ai naţiei, când de 
oameni de litere chiar, şi tot ce ei făceau, fie lungi discursuri insipide şi fără 
bun-simţ, fie literatură plagiată, fie ignoranță botezată cu porecla de știință, 
fie pledoarii pline de sofisme, se traduceau din partea naţiei în plată peşin a 
tuturor actelor acestora de periclitare a bunului ei simţ şi a existenţei ei. Mai 
multe generații viitoare, şi cea actuală cu de prisos, sunt osândite a plăti cu 
sudoarea și munca lor colosalul capital de palavre și mistificaţiuni 
grosolane câte s-au debitat de cătră plebea postulanţilor în cei din urmă 
patrusprezece ani. 

Dar lucrurile nu ce opresc aci. 

Pe când independenţa reală, proclamată de Vodă Cuza, în loc de-a costa 
un ban roşu, adusese din contră, în urma numeroaselor acte de suveranitate 


înlăuntru, imense foloase materiale și morale statului, precum: secularizarea 
a o a cincea parte din pământul României, sporirea armatei, 
împroprietărirea clasei celei mai numeroase și mai importante a ţării, 
autonomia bisericii naţionale, paralizarea puterii consulilor, un spomic 
avânt pe calea culturii intelectuale; independenţa nominală de astăzi şi seria 
de acte din care ea a rezultat a costat șase sute de milioane în bani, o 
provincie pierdută cătră Rusia, douăsprezece mii de oameni ucişi de florile- 
mărului pe câmpiile Bulgariei, amestecul direct al străinătăţii în chiar 
legislațiunea și autonomia internă a ţării, iar în spiritul public, în inteligenţa 
claselor conducătoare o duplicitate nemaipomenită, o plecare sistematică 
spre panglicărie şi amăgire în sus şi în jos. Neadevărul, iată semnul 
caracteristic al celor din urmă patrusprezece ani. 

Străinii vor drumuri de fier, şi presa naţională încearcă a dovedi în sute 
de articole că e un interes eminamente național la mijloc. 

Străinii voiau răscumpărarea drumurilor de fier, şi primul-ministru 
declară că e cestiunea cea mai populară din România. 

Străinii voiau emanciparea evreilor, şi organe româneşti s-au aflat care 
să zică că un popor atât de civilizat și mai cu seamă atât de bogat ca cel 
românesc are datoria de-a se închina exigenţelor secolului. 

Străinii voiau război cu Turcia, de îndată această luptă nefastă se 
botează „război al independenţei“. 

Străinii vor voi anexarea, şi se vor găsi şi în viitor cete de masalagii cari 
să alerge ulițele şi să strige „Trăiască cutare ori cutare formă a pieirii 
României“. 

Evident e un lucru. Poporul de mult nu mai participă la toate 
panglicăriile acestea. Recăzut în fatalismul raselor nefericite, el a pierdut de 
mult orice speranță în îndreptarea răului și precum cu răceala a privit 
proclamarea independenței din partea Corpurilor legiuitoare, cu ironie a 
văzut intrarea triumfală a vitezei noastre armate, coincidând cu ziua cesiunii 
Basarabiei, tot astfel cu răceală și ironie întâmpină și recunoaşterea 
independenţei din partea puterilor. 

Și ce ar mai aștepta de la viitor, când acesta e pe deplin compromis de 
către o generaţie în care inteligenţa omenească e la români reprezentată prin 
Pătărlăgeni şi Serurii. 

În fenomenologia frazei advocăţeşti intră de ex. şi o independență 
recunoscută în modul următor: 


Guvernul Maiestăţii Sale nu ar ști să considere că, răspunzând cu totul vederilor 
cari au condus puterile semnatare ale Tratatului de la Berlin, nouăle dispozițiuni 
constituționale de cari i s-a fost dat cunoştinţă, şi în particular pe acele din cari 
rezultă, pentru persoanele de rit necreștin, domiciliate în România, neaparținând de 
alminterea nici unei naționalități străine, necesitatea de a se supune formalităţilor unei 
naturalizaţiuni individuale“. 


Ceea ce mai de-a dreptul va să zică: 

„Noul art. 7 e în contrazicere cu art. 44 al Tractatului de la Berlin“. Știm 
bine că paragrafe din buget vor trebui să acopere și astăzi cheltuielile pentru 
masalale şi masalagii, ştim bine că banul istovitului contribuabil va pune și 
azi în mișcare cheful patrioților de industrie și că măturătorii Bucureştilor 
nu aşteaptă decât francul, colacul şi ocaua de rachiu pentru a saluta cu 
entuziasm era independenţei roșie. Dar poporul a primit cu răceală această 
ştire, ca şi Faust cântecele învierii: 

„Aud solia, dar nu cred în ea“. 


€ 


Unul din miturile cele mai semnificative din câte a păstrat poporul 
nostru este următorul: La leagănul unui copil se coborâseră cele trei ursitori, 
menindu-i una tărie, alta istețime, a treia mărire lumească. Muma copilului, 
nemulțumită că i se dăruiseră și lui bunuri pe cari le-a avut atâţia oameni, 
rugă pe cele trei zâne ca îndeosebi copilului ei să-i hărăzească ceva ce n-a 
avut încă nici un muritor. Cu-nstristare-i răspunse una din zâne: „Ca toţi 
oamenii nici judeci, nici poţi judeca ceea ce ai cerut, dar totuși îți împlinesc 
dorința şi dăruiesc copilului tău tinereță fără îmbătrânire și viaţa făr-de 
moarte“. Copilul creştea văzând cu ochii, într-o zi cât alții într-un an, și, 
mânat de instinctul de neîmbătrânire şi de nemurire sădit în pieptul lui, luă 
lumea în cap, spre a mântui împărăţiile de pieire, omenirea de dușmani. 
Trecu pe rând când prin pustii primejduite de zmei puternici, unde nici om, 
nici turmă nu putea petrece și ucidea pe acei zmei, deșchizând locuri 
aşezării oamenilor, când prin păduri locuite de fiară, pe cari le nimicea 
făcând drum vânătorilor și cărbunarilor, când iar prin împărăţii înflorite și 
vechi, prin orașe puternice şi avute, până ce într-un târziu ajunse în palatul 
unei zâne aeriane, unde-l aştepta neîmbătrânirea şi nemurirea. 

Aci petrecu trei zile în deplină linişte. 


După trei zile, plecând însă la vânat, adormi într-o vale frumoasă, în 
care pietre și copaci, râuri și izvoare începură a vorbi cu el și a-i aduce 
aminte de casa părinţilor, de locurile părintești şi tot amestecul acesta de 
vorbiri îl fermecă şi-l ademeni atât de mult încât, cum se deşteptă, încălică 
şi lua drumul spre casă. El adormise în valea „aducerii aminte“. Cum ieși 
din cercul magic al zânei, începu a nu mai cunoaște lumea. Ajunse într-un 
loc unde ştia că e un oraș mare și nu găsi decât ruine pe care păşteau 
caprele. Întrebă pe păzitor de nu știa unde e orașul cutare, dar acesta 
răspunse că neam de neamul lui nu pomenise acolo decât ruine. Trecu mai 
departe şi, unde fusese acum trei zile un pustiu întins află un oraș foarte 
mare. Ba în piaţa orașului văzu un grup de marmură care-l reprezenta pe el 
însuși luptându-se cu un zmeu. El întrebă pe-un orășan ce însemnează acel 
grup. Acesta-i răspunse că acum câteva sute de ani un viteaz se zice c-ar fi 
ucis un zmeu în locurile acestea, care erau pustie, şi că de atunci încoace a 
fost cu putinţă să se aşeze oameni acolo şi să se ridice acel oraș. 

— Dar bine, eu sunt acela — zise atunci cavalerul nemuritor. 

Lumea ce se strânsese împrejurul lui râse de dânsul și-l crezu nebun. 

Și astfel pe orişiunde trecea, pe orişiunde vedea înflorire în urma 
faptelor lui, lumea-și bătea joc de el, îl lua în râs, nevoind nimeni să-l 
crează că el fusese acela care curăţise codrii de fiară şi pustiurile de 
monștri. Nu trei zile, cum i se părea lui, sute de ani trecuseră din timpul 
când el plecase în lume după nemurire. 

Cam astfel poate și geniul neîmbătrânit al istoriei românilor. Dacă acest 
geniu ar veni astăzi sub forma lui Mircea cel Bătrân şi ar zice: „Eu v-am dat 
independenţa ţării, căci după ce am înfrânt oștirile turceşti m-am supus 
împăratului sub condiţii cari au trebuit să vă păstreză ţara şi naționalitatea“, 
mulți ar lua în râs pe bătrân. Dacă acelaș geniu sub forma lui Cuza Vodă ar 
zice: „Eu v-am dat toate drepturile câte le aveţi astăzi, şi numai datoria 
publică de şase sute de milioane e meritul vostru de patrusprezece ani 
încoace“, roşii i-ar răspunde, „că nainte de a se pripăşi un fanariot în Strada 
Doamnei nu existau asemenea idei“. Nu ne-am mira dacă într-una din zile 
roşii s-ar lăuda că ei au „creat universul“, care înainte de partidul naționale- 
liberale nici nu exista. Şi cu toate acestea e evident că o ţară care există de 
700 de ani aproape parte independentă, parte pe deplin autonomă înlăuntrul 
său, nu are să-și mulțumească existența unui partid care nu e decât de ieri- 
alaltăeri și independenţa, departe de a fi meritul actualei generaţii, e suma 


vieţii noastre istorice, minus inepția unui partid compus din oameni 
ignoranțţi şi de rea-credinţă, care ne-au dat această sumă știrbită. 

A dovedi această ştirbire nu e greu. 

Reproducem mai la vale textul autentic, cel francez, al formulei cu care 
cele trei mari puteri ne-au recunoscut independența. 


[al 


Sfârşitul acestui articol lipseşte, plus următorul: [„DE BINE, DE 
RĂU...“] 


€ 


STUDII ASUPRA SITUAȚIEI 
[17, 19, 21, 22 şi 24 februarie 1880] 
I 


Un nou program? va întreba cititorul, devenit neîncrezător prin 
pompoasele liste de făgăduințe şi de vorbe mari, câte au văzut pân-acum 
lumina zilei. Într-adevăr, nici noi nu suntem tocmai bucuroşi de-a alege, 
pentru o serie de principii sincer espuse, un nume care-a trebuit, de voie de 
nevoie, să figureze în fruntea tuturor făgāduințelor câte nu s-au ţinut. De 
mult încă am însemnat asemenea izvoade de fericiri promise și pururea ne- 
mplinite cu numirea de negustorie de principii, de pretexte invocate pentru 
a urmări cu totul alte scopuri. Știm asemenea că un viu sentiment de stat, o 
conştiinţă întemeiată despre solidaritatea intereselor naţionale, cari sunt şi 
trebuie să fie armonizabile, nu în opunere unele cu altele, un patriotism 
luminat şi mai presus de tendenţe înguste mai nu are nevoie de-a formula în 
teze generale lucruri care se-nţeleg de sine la alți oameni şi în alte țări. 

Din nefericire însă cată să constatăm că în ţara noastră multe lucruri 
evidente și simple nu se mai înţeleg de sine, încât — ca la noi la nimenea — 
evidenţa însăși are nevoie de-a fi comparată cu miile de căi strâmbe câte se 
urmează, pentru a se dovedi că ea este singura linie dreaptă. 

Atâtea programe au apărut în ţară la noi de patrusprezece ani încoace, 
emanate ba de la guverne provizorii, ba de la partizi, ba de la personalităţi 
politice izolate, și atâtea decepțiuni amare au urmat tuturora încât orice om 
cu bun-simţ trebuie să învingă un sentiment de sfială când încearcă a 
recuceri pentru cuvântul „program“ înțelesul lui adevărat de serie de 
principii mărturisite, împărtășite sincer de mii de cetăţeni, realizabile. Ceea 
ce se cere de la o profesie de credinţe politice este desigur, înainte de toate, 
ca ea să corespunză cu simţimintele și aspiraţiunile legitime ale ţării și să fie 
adaptată instituţiunilor ei. S-ar putea într-adevăr imagina un sistem de idei 
politice, folositoare chiar, care să nu fie conforme cu sentimentele și 
aspirațiunile ţării, dar în lumea strictei necesități un asemenea sistem n-ar fi 
cu mult mai mult decât productul unei imaginaţii fecunde. 


Căci un principiu absolut, netăgăduit de nici un om cu bun-simţ, este ca 
o stare de lucruri, rezultă în mod strict cauzal dintr-o altă stare de lucruri 
premergătoare şi, fiindcă atât în lumea fizică cât și cea morală, întâmplarea 
nu este nimic alta decât o legătură cauzală nedescoperită încă, tot astfel 
aspirațiunile şi sentimentele sunt rezultatul neînlăturat al unei dezvoltări 
anterioare a spiritului public, dezvoltare ce nici se poate tăgădui, nici 
înlătura. O profesie de credințe politice care ar face abstracţie de linia 
generală descrisă prin spiritul public nu s-ar deosebi cu mult de scrierile 
regelui Iacob al Angliei, de Utopia lui Thomas Morus, de Statul ideal al lui 
Plato, de Contractul social al lui Jean Jacques Rousseau. 

Deci, stabilind principiul fundamental că orice politică practică nu poate 
lucra decât cu elementele cari-i sunt date, iar nu cu cele pe cari şi le 
închipuieşte a le avea și convinși că idei și interese, fie cât de diverse, sunt 
şi trebuie să fie armonizabile pentru ca statul să fie cu putinţă, nici 
înţelegem, nici avem vreo încredere în mișcări violente sau estralegale și, 
mai puţin încă, în conspiraţiuni, deşi aceste din urmă s-au bucurat în trecut 
de o nejustificată glorie, de laurii pe cari cu ușurinţă-i plăsmuiesc gazetele, 
de aureola pe cari cei interesaţi o creează cu aceeași ușurință cu care cei 
dezinteresați o condamnă. 

Tăgăduim că pe calea aceasta se poate realiza un adevărat progres, pe 
care nu-l vedem şi nu-l aprobăm decât în dezvoltarea treptată şi continuă a 
muncii fizice şi intelectuale. Căci cine zice „progres“ nu-l poate admite 
decât cu legile lui naturale, cu continuitatea lui treptată. A îmbătrâni în mod 
artificial pe un copil, a răsădi plante fără rădăcină pentru a avea gradina 
gata în două ceasuri nu e progres, ci devastare. Precum creșterea unui 
organism se face încet, prin superpunerea continuă și perpetuă de nouă 
materii organice, precum inteligenţa nu creşte și nu se-ntărește decât prin 
asimilarea lentă a muncii intelectuale din secolii trecuţi și prin întărirea 
principiului înnăscut al judecății, precum orice moment al creșterii e o 
conservare a celor câștigate în trecut şi o adăogire a elementelor cucerite 
din nou, astfel, adevăratul progres nu se poate opera decât conservând pe de 
o parte, adăogând pe de alta o vie legătură între prezent şi viitor, nu însă o 
serie de sărituri fără orânduială. Deci, progresul adevărat fiind o legătură 
naturală între trecut și viitor, se inspiră din tradiţiunile trecutului, înlătură 
însă inovaţiunile improvizate și aventurile hazardoase. 

Ne putem făli cu drept cuvânt cu probele de vitalitate pe cari le-a dat 
poporul nostru de cincizeci de ani încoace. E drept că în acest period de ani 


aceste probe nu sunt repărțite în mod egal, că unii ani se deosibesc prin un 
mare prisos de putere intelectuală, bine întrebuințat, alţii din contra prin o 
risipă puţin justificată a acelor puteri pe căi improductive, totuși însă 
sumând la un loc şi mărimile pozitive şi cele negative, găsim prin mijlocul 
cărărilor laterale cari s-au pierdut în pustiu calea generală a unui progres 
real, mai cu seamă pe terenul politic. 

Farmecul ce ne ţinuse în întuneric și înapoiare nu era atât de imaterial 
precum și-ar închipui cineva la prima vedere. El era, din contra, reprezentat 
prin un sistem de cetăți turcești din stânga Dunării, ale căror amenințătoare 
brâie de pământ și piatră trebuiau dărâmate pentru ca să-nceteze epoca 
întunerecului. După pacea de la Adrianopol s-au dărâmat în sfârșit şi cele 
din urmă fortificaţii pe cari Turcia le avea pe malul stâng al Dunării, și de- 
odată cu aceasta se ridicară una câte una piedecele de pâna-atunci ale 
negoţului şi agriculturii şi astfel, începând a se dezvolta bogăţiile 
pământului nostru și căutându-și schimbul pe producte apusene, am fost 
puşi în contact cu civilizaţia, cu ideile Apusului, cari și-au făcut drum şi s- 
au răsădit la noi fără nici o greutate, fără nici o împotrivire din parte-ne. 

Din capul locului cată să negăm că ar fi existat în țările noastre o 
reacțiune în senzul feudal al cuvântului. Din timpul războaielor lui 
Napoleon I se ivise în ţările noastre un reflex, la început încă slab dar 
nefalsificat, al înaltei culturi şi lipsei de prejudiţii a secolului al XVIII-lea, 
reflex care avea caracterul acelui secol: un raționalism strălucit și spiritual, 
lipsit de cunoştinţe pozitive. Zeița raţiunii credea în Apus să pună lumea în 
orânduială numai prin propriul aparat al deducţiunilor logice, ale căror 
premise nu erau bazate nici pe esperienţă, nici pe organizaţia înnăscută a 
statului şi a societăţii ca obiecte ale naturei. Golul nostru intelectual, setos 
de civilizație, a primit fără control, fără cântărire, idei şi bune și rele, şi 
potrivite şi nepotrivite, ba națiunea întreagă, cu prea puţine excepţii, nu 
vedea că niciodată o vorbă nu poate înlocui o realitate, că niciodată fraza 
culturii nu e echivalentă cu munca reală a inteligenţei și mai ales cu 
întărirea propriei judecăţi, care e cultura adevărată, că niciodată fraza 
libertăţii nu e echivalentă cu libertatea adevărată, care e facultatea de a 
dispune de sine însuşi prin muncă și prin capitalizarea muncii. Nu o utopie, 
o mie de utopii populau capetele generaţiei trecute, care-și închipuia 
libertatea fără muncă, cultura fără învăţătură, organizaţia modernă fără o 
dezvoltare economică analogă. O serie de fraze ieftene, copiate din gazete 
străine, din scriitori de a doua mână, din discursurile unor politici trăiţi şi 


crescuţi în alte ţări, a înlocuit și înlocuiește încă în mare parte silința de-a 
învăţa singuri; raționamente străine, răsărite din alte stări de lucruri, 
înlocuiesc exerciţiul propriei judecăți. 

Deci tocmai lipsa unei reacțiuni adevărate, raționalismul foarte 
strălucitor, dar și foarte superficial al epocei trecute au făcut ca introducerea 
tuturor formelor nouă de cultură să se întâmple fără controlul, fără 
elementul moderator al tradiţiilor trecutului. În loc ca un spirit nou de 
muncă și de iubire de adevăr să intre în formele vechi ale organizației 
noastre, s-a păstrat din contra incultura şi vechiul spirit bizantin, care a 
intrat în formele nouă ale civilizaţiei apusene. Nu ceva esenţial, nu 
îmbunătăţirea calității a fost ţinta civilizației române, ci menţinerea tuturor 
neajunsurilor vechi, îmbrăcate în reforme foarte costisitoare şi cu totul în 
disproporţie şi cu puterea de producţiune a poporului şi cu cultura lui 
intelectuală. 

Programul publicat în n-rul de ieri, asupra căruia vom reveni în 
deosebite rânduri, a răsărit din acest viu sentiment al contrazicerii între fond 
şi forme care se arată atât de deschis în toate fenomenele vieţii noastre 
publice. 

Chiar dacă epoca formelor goale, care domneşte de douăzeci de ani și 
mai bine în ţările noastre, s-ar putea esplica, deşi nu justifica, prin cuvântul 
„epoca de tranziţiune“, e evident că sarcinile cu care tranzițiunea ne-au 
încărcat cu asupra de măsură ne dictează în mod serios de-a ne întoarce de 
pe calea greșită, de-a privi în mod mai limpede starea adevărată a ţării, de-a 
judeca în mod mai limpede necesităţile ei. 

O schimbare a opiniei publice în înţeles conservator se poate constata 
de mai mult timp încoace. Foaia noastră acum doi ani încă a prezis că ţara, 
prin tristele esperimente la care e supusă de domnia frazei, va ajunge până 
în sfârşit să fie conservatoare. În urma acestei preziceri, îndealtmintrelea 
lesne de făcut, s-a văzut că însuși liberalii au fost siliți să recunoască 
necesitatea unei legi contra uzurei și a unei alte legi contra înstrăinării 
pământurilor ţărăneşti. Aceste legi stau însă în flagrantă contrazicere cu 
însăşi rațiunea de-a fi a liberalismului, care recunoaște oricărui cetățean 
dreptul absolut de-a dispune de bunurile şi de munca sa după propria şi 
libera sa chibzuinţă. lată dar că din haosul de idei liberale-cosmopolite, 
pentru cari clasele şi statul nu sunt nimic, iar individul totul, răsare ca din 
senin necesitatea absolută de existenţă a unei clase asigurate de muncitori 
agricoli. Nu ne îndoim că mai târziu capetele mai clare dintre liberali vor 


recunoaște tot atât de mult necesitatea absolută a proprietăţii mari, care este 
în toate ţările sprijinul cel mai puternic al neatârnării de caracter, al celei 
mai înalte forme a libertăţii omenești. Nu o dată în istorie se va confirma 
adevărul fabulei lui Meneniu Agrippa. 

Încheiem aceste şiruri aducând cetățenilor aminte că nu există nici 
libertate, nici cultură fără muncă. Cine crede că prin profesarea unei serii de 
fraze a înlocuit munca, deci libertatea şi cultura, acela se prenumără fără s-o 
ştie între paraziţii societăţii omenești, între aceia cari trăiesc pe pământ spre 
blestemul, ruina și demoralizarea poporului lor. 


II 


În ordinea de idei espuse în n-rul trecut intră şi aceea a independenţei 
statului român. Nici aceasta n-a venit ex abrupto, în mod fragmentar, ca din 
senin, ci, ca toate tendenţele adevărate, a fost pururea prezentă și întunecată 
numai uneori de nevoile momentului. 

Ar fi un act de adâncă ingratitudine către strămoșii noştri dacă ne-am 
închipui că cu noi se începe lumea în genere şi România îndeosebi, că 
numai noi am fost capabili a avea instinctul neatârnării, când, la dreptul 
vorbind, n-am făcut decât a mănţinea cu mult mai mult ori mai puţin succes 
ceea ce ei au câștigat fie prin sângeroase lupte, fie prin dezvoltarea unei 
isteții extraordinare, puse amândouă adeseori în serviciul acestei unice 
preocupaţiuni, a păstrării neamului şi ţării. 

E drept că prezentul, cu graiul lui viu, cu ambițiile și pretenţiile lui, e un 
advocat foarte elocvent pentru meritele sale, fie reale fie închipuite, față cu 
meritele unui trecut a cărui gură o astupă pământul. Și cu toate acestea fost- 
ar-fi cu putință de-a vorbi chiar de neatârnarea statului român fără a sufla 
praful așezat pe tractatele noastre vechi şi de pe cronicele noastre? O 
ilustrare curioasă a manierei de-a-şi atribui un merit care e în mare parte a 
trecutului e că în acelaşi timp în care se-ncheia un tractat de comerţ cu 
Austria, ca manifestare a neatârnării noastre, d. Mitilineu, înalt funcţionar al 
Ministerului de Esterne, publica un volum de tractate de alianţă şi de comerţ 
încheiate de dinastii române de înaintea epocei fanarioţilor. 

Și ce străluciți într-adevăr, ce neasemănat de mari sânt reprezentanții 
din trecut ai neatârnării statelor române faţă cu epoca noastră? Oare Mircea 
I, în cei 38 de ani, Ștefan cel Mare în cei 46 de ani ai domniilor lor au avut 
o altă preocupare decât neatârnarea țării? 


Mircea | — acest prototip luminos și al artei războinice și al celei 
diplomatice la români — n-a gândit toată viaţa lui decât la mănţinerea 
neatârnărei. La 1394 bate pe Baiazid Ilderim în memorabila luptă de la 
Rovine, păstrată în memoria întregei Peninsule Balcanice; la 1395 încheie 
tractat de alianță cu Ungaria; la 1396 ia parte la bătălia de la Nicopole, la 
1398 bate el singur pe Baiazid lângă Dunăre; la 1406 își întinde mâna în 
Asia şi scoate pe Musa ca pretendent în contra lui Soliman I, îl susține cu 
bani și arme și îl face împărat; la 1412 scoate un alt pretendent, pe Mustafa, 
în contra lui Mahomed I, ba chiar în anul morţii sale, 1418, a ajutat cu bani 
şi arme pe un sectator momentan, anume Mahmud Bedreddin, sperând 
succese politice din sciziuni religioase între turci. 

O politică analogă a contrapunerii iscusite a puterilor creştine, a luptei 
directe cu turcii, au susținut Ștefan cel Mare. 

Din atitudinea acestor doi Domni se esplică cum de ţările noastre au 
putut să se închine puterei turcești păstrându-și cu toate acestea întreaga lor 
suveranitate înlăuntru și-n afară, cum s-au putut să se introducă în tractate 
de supunere proibițiunea pentru moametani de-a se așeza în ţară, cum s-au 
răsfrânt până chiar asupra umbrelor de fanarioți o rază din vechea 
neatârnare, căci şi aceştia îndrăzneau a se numi Domni din mila lui 
Dumnezeu, deşi erau numiţi şi scoşi prin firman, deşi se ştie că titlul Dei 
gratia nu se cuvine decât numai suveranilor. 

E o ciudată ironie a istoriei de a vedea pe un Gheorghe Hangiarlâu de 
pildă, un cirac al lui Capudan başa din Țarigrad, îmbrăcându-și fiinţa 
paralitică cu titlurile unui Mircea Dei gratia Voevoda transalpinus, Fogaras 
et Omlas Dux, Severini Comes, Terrarum Dobrodicii Despotus et Tristri 
Dominus. 

Făcut-au bine sau făcut-au rău cei mai mari doi Domni ai noștri 
preferând o supremație nominală turcească unei supremaţii reale creștine? 
Realitatea a dovedit că era tot ce puteau face mai bine. Toate, dar absolut 
toate statele dunărene au devenit pașalâcuri, marele regat al Ungariei au fost 
asemenea paşalâc o sută de ani. Polonia a fost împărţită, şi mai este azi, pe 
când vechile noastre tractate, iscălite cu litere mari și băţoase pe piele de 
vițel, au fost până ieri izvorul neatârnării reale, izvorul din care au decurs 
actele succesive de emancipare de sub domnia turcească. Tudor se bazează 
pe ele când cere de la Poartă reintroducerea domniei naţionale, și 
Divanurile ad-hoc n-au găsit alte arme mai puternice înaintea Areopagului 
Europei decât tot pe acestea. 


Aşadar „independenţa“, precum o numim astăzi, nu este un „copil găsit“ 
fără căpătâi şi fără antecedente, ci un prinț care dormea cu sceptrul şi 
coroana alături. Căzută în desuetudine prin necumpănitele acte ale lui 
Dimitrie Cantemir şi a generalului de cavalerie Toma Cantacuzino, 
neatârnarea noastră a fost pururea reală, ca drept pururea în vigoare, ca fapt 
ştirbit din când în când, nu prin alt drept, ci prin escese și abuzuri de putere 
ale turcilor și, dacă ea a fost întunecată curs de o sută de ani prin 
postomania fanariotă, tradiţia ei şi încercările de a o restitui n-au încetat 
nicicând, iar mai cu seamă secolul nostru a fost bogat în succese pe terenul 
acesta. Deja Regulamentul organic, ca legiuire unitară pentru amândouă 
țările, răsărită chip din iniţiativa rusească, dar din libera discutare a 
parlamentelor de atunci, era un liniament al unirii ţărilor. Aceleași tendinţe 
se ivesc cu mai multă putere în mișcarea de la 1848 şi culminează în 1859 
prin alegerea lui Vodă Cuza. Dorinţa Divanurilor ad-hoc de a alege un 
principe dintr-o dinastie europeană nu se putu împlini deocamdată, totuşi a 
doua zi de încheiarea Tractatului de la Paris, și în contra prescripţiunilor lui 
formale, am ales un singur Domnitor pentru ambele ţări surori, câţiva ani în 
urmă am realizat Unirea, prin conferinţa de la 1864; fostul Domn obţinu 
suveranitatea absolută în legislația internă, şi în fine la 1866 obţinurăm și 
recunoașterea unei dinastii ereditare, toate acestea fără nici un sacrificiu, 
grație numai încrederii ce am putut inspira marilor puteri şi bunei-voinţe de 
care ne bucuram din partea lor. Purtat de o mișcare de-a dreptul entuziastă, 
Cuza Vodă a devenit el însuşi principalul purtător al politicei esterioare, al 
politicei neatârnării, având cea mai credincioasă și neobosită mână de ajutor 
în Constantin Negri. 

Toate atributele unei neatârnări reale s-au câştigat de către Vodă Cuza 
esceptând firma acestei realităţi. În faptă juridicțiunea consulară şi-a pierdut 
terenul sub domnia lui, secularizarea averilor închinate s-au operat, deși 
călugării greci se gerau în supuși ai puterei suzerane, ai Porții, s-au înființat 
o armată relativ numeroasă şi completă, s-au proclamat neatârnarea bisericii 
naţionale pe baza vechilor drepturi ale Mitropoliei Moldovei și Sucevei, 
vechii consuli generali deveniră de fapt, deși nu prin titulatură, miniștri 
diplomatici, relațiunile internaționale ale statului român erau încredințate 
unui ministru al afacerilor esterioare în regulă, încât întregului aparat al 
unei depline suveranități interne și esterne nu-i lipsea decât numele propriu, 
ce părea a lipsi din dicţionarul Apusului european. 


Guvernele cari au venit în urma anului 1866 n-au prea avut altceva de 
câștigat decât firma, decât recunoaşterea unei neatâmări ce existase 
totdeuna şi care scădea numai când n-avea cine s-o mănţie, sporea însă sub 
mâna oricui care ar fi avut voinţa de-a o restabili. 

N-avem nevoie să adăogăm că, departe de a fi un copil găsit, 
neatârnarea României era atât de reală încât, cu prea puţină politică bună și 
fără cheltuiala unui ban roșu, ea se restabilise pe deplin înaintea Tractatului 
de la Berlin, care, în loc de-a uşura situațiunea, recunoscând pur și simplu 
un fapt ce rezulta de sine din căderea împărăției turcești, a îngreuiat-o 
punându-ne condițiuni atât de costisitoare. 

Nu este nici o îndoială că cumpărătura firmei a costat mult mai mult 
decât realitatea neatârnării noastre, care nu ne-a costat nimic pe noi, dar cu 
atât mai mult pe strămoși. Căci, abstracţie făcând de la milioanele de bani, 
de la miile de oameni căzuţi în bătălie, de la pierderea unei provincii, mai 
rămâne în paharul destul de amar băut pân-acum drojdia asigurărilor 
formale din declararea de recunoaştere, asupra cărora nu ne-au luminat încă 
iluștrii oameni de la putere. 

e 

În rezumat, politica noastră trecută, în privirea neatârnării, se 
caracterizează în modul următor: Deşi existau în amândouă dinastii — în 
Moldova neamul Muşatin, suplantat Dragoşizilor, în Ţara Românească 
străvechii Basarabi — totuşi domnia era electivă. Electivitatea aceasta, 
lăudată pe cuvinte cu totul greşite de către o seamă din publiciștii noştri, a 
fost sămânţa nestabilităţii din ţară. Fiii de Domni aveau toţi dreptul de-a fi 
aleşi, renunţarea unora din ei trebuia răscumpărată, alţii trebuiau înlăturați 
cu arma. Mai periculoase însă decât certurile între fiii legitimi, cari totuși se 
mântuiau într-un chip oarecare, erau ambițiile liniilor nelegitime și 
colaterale. După stingerea dinastiilor se începu aceeași vânătoare după tron 
între boierii cei mari. 

Acest inconvenient avea, ca toate inconvenientele, și o compensație 
oarecare în bine. Dacă principii ar fi fost siguri despre ţară, nesiguri numai 
despre străinătate, ar fi căutat prea cu ușurință un razim continuu într-un 
singur vecin în contra celorlalți; interesul dinastic i-ar fi atras cu repejune și 
pe de-a pururea în sfera unei singure puteri. Electivitatea însă îi despărțea 
pe candidaţii de domnie, întru cât s-atinge de reazimul de din afară, în 
partizanii unei influenţe sau a celeilalte, încât, precum nu se putea stabili 
esclusiv nici o linie domnească, tot astfel nu s-au putut stabili în mod 


esclusiv nici o influență străină. Nu doar că această duplicitate, aceste 
exerciții de echilibristică ar fi de atribuit unei deosebite înțelepciuni 
politice. Înţelepciunea consista numai în a se folosi de împrejurări date 
precum erau. Cele două mari puteri vecine de pe atunci, Polonia şi Ungaria, 
voiau una întinderea de la Baltică până la Marea Neagră, alta întinderea de 
la Adriatică tot până la Marea Neagră. E evident că acest scop politic nu se 
putea împlini decât pe socoteala țărilor române. Poporul român — boerimea 
oligarhică îndeosebi — devenise regisorul următoarei drame. Când o 
influență reprezentată prin Domnul cutare ameninţa să prevaleze, boierii îl 
răsturnau, dând greutate momentană altei influenţe și viceversa. Domnii cei 
siguri despre ţară făceau tot astfel: Mircea contrapunea influența polonă 
celei ungare și viceversa, Ștefan asemenea. 

Dar acest folos, abstracţie făcând de la nesiguranța lui, era cu totul 
întrecut de pierderile ce căta să le sufere ţara prin vecinica nestabilitate 
dinlăuntru și contra acestui din urmă inconvenient e îndreptată Constituţia 
noastră şi domnia ereditară. În orice caz însă în Constituţie nu stă scris ca 
vechea vânătoare după puterea supremă a statului să fie înlocuită prin 
vânătoarea de funcţii, arenzi ale statului și hatâruri ale postomanilor de 
toate categoriile, în Constituţie nu stă ca ignoranţa și ambițiile nulităților, 
sub pretextul deosebirilor de principii, să vâneze cu înverșunare puterea, în 
Constituţie nu stă ca succesul acestor oameni să atârne de la amăgirea 
alegătorilor prin negustorie de fraze şi izvoade de făgăduinți mincinoase. O 
organizare care să asigureze prin legi atât cultura înaltă a depozitarilor 
puterii publice, precum și stabilitatea lor, ar fi fost corelatul natural al 
domniei ereditare şi e evident până la virgule că o asemenea organizare nici 
este cu putință dacă nu se ţine seamă de slăbiciunea corpului electoral, dacă 
se permite falsificarea listelor electorale prin introducerea în ele de 
proprietari fictivi, dar în realitate postulanţi, dacă majorităţile se formează 
din funcţionari şi rude de funcţionari, dacă abuzul partidului radical face 
necesare alte abuzuri, dacă risipa averii publice de către acest partid impune 
țării necesitatea de a crea noi biruri pentru a-și împlini iscălitura dată cu 
atâta uşurinţă de o generaţie de demagogi fenâanţi, cu neputinţă de săturat 
şi, înainte de toate, grozav de mulţi. 

Astfel nestabilitatea de sub domniile elective, în loc de a înceta, s-a 
generalizat, ba şi-au creat un mediu social în care să poată înflori cu de 
prisos. La crearea acestui mediu au contribuit toate: școalele, în care copiii 
în loc de idei învață papagalicește mii de mii de cuvinte, coteriile politice, 


ce primesc și bun şi rău, numai de-ai lor să fie, uzurparea de reputațiuni 
lesne de operat în mijlocul unui popor incult, câștigul fără muncă, deci 
imoral, al nulităților cari au impertinenţă îndestulă de a se impune, 
sistematica lăudare a mediocrităţilor de către camaraderii, glorificarea 
răului și absoluta paralizare a celor buni de a putea, prin acest zgomot de 
iarmaroc, să demaște acest bal mascat de panglicari și de negustori de 
vorbe. 

Merit? Există chiar o medalie „Bene-Merenti“, conferită de 
conservatori unui Alecsandri, celui mai însemnat autor în românime, ea se 
conferă a doua zi de către liberali unui pamfletar, şi nu e de mirare dacă, tot 
pe calea bătută de acest din urmă, un alt pamfletar va solicita-o asemenea. 

Toate acestea desigur că nu reies din spiritul Constituţiei noastre. 


III 


Din momentul în care s-a instituit domnia ereditară în locul celei 
elective şi s-a pus puterea supremă a statului la adăpost de înverşunatele 
lupte de partid, s-a pus, în principiu cel puţin, la adăpost de patimele şi de 
asprimea intereselor momentane și trecătoare însăși ideea statului, adică 
ideea armoniei intereselor naționale. Asta este în esență deosebirea între 
monarhia constituţională şi republică. În republică domnește îndeosebi 
interesul individual, în genere interesul de partid. Partidul și numai partidul 
alege pe capul statului, el formează voinţa statului în articole de legi, epoca 
poartă pe deplin caracterul unui grup de interese predomnitoare. 

Această stare de lucruri e în aceeași proportie lipsită de pericole în care 
esistă în stat o clasă de mijloc economicește puternică şi cultă care să 
mănţină echilibrul între tendinţele prea înapoiate a simțului istoric a unui 
popor, reprezentat în genere prin formele existente ale unei civilizații 
trecute, şi între tendenţele zgomotoase ale trebuinţelor acute ale prezentului, 
reprezentate prin nevoile claselor de jos. Unde această clasă nu există decât 
în mod rudimentar sau unde ea este prea slabă pentru a se împotrivi 
tendențelor estreme republica devine o jucărie a partizilor, o formă de care 
abuzează și unii și alţii în detrimentul vădit al intereselor generale. 

Deie-ni-se voie a arăta că ideea statului, ideea armoniei intereselor 
există în realitate, că statul nu este numai suma de indivizi ce coexistă într- 
un moment dat, că el reprezentă însăși putinţa de îndreptare a unor rele ce 
rezultă din instinctele nesocotite ale actualității. 


Să ne-nchipuim de ex. că radicalul X, în loc de-a fi născut în sfera de 
jos, ar fi fost fiul unei vechi și bogate familii aristocratice. Acelaş om cu 
același temperament ar fi reprezentat, în locul ideilor radicale, alte idei tot 
atât de estreme, însă cu totul opuse celor dentâi. 

Care din doi ar fi avut acum dreptate, X reacţionarul perfect sau X 
radicalul? E clar că nici unul, nici altul. Precum vederile unuia ar fi 
înrădăcinate în trecut, tot astfel tendinţele celuilalt ar fi o expresie exagerată 
a nevoilor momentane a claselor de jos, încât același temperament, născut 
când într-o clasă când într-alta, ar reprezenta de o parte ura și invidia 
demagogică pentru tot ce e superior ca avere sau inteligenţă, ar reprezenta 
de alta disprețul şi desconsiderarea aspiraţiunilor celor îndreptăţite ale 
prezentului. 

Dar statul nu este nici suma indivizilor coexistenţi. Căci dacă luăm 
individ cu individ am vedea lesne că marea, incalculabil de marea 
majoritate a oamenilor s-ar sustrage bucuros, numai de-ar putea, și de la 
plata de bir şi de la prestaţiuni și de la recrutare, încât, oricât de recunoscută 
ar fi necesitatea unui interes general de fiecare în parte, totuşi, când e vorba 
ca el să subvie cu atomul său individual acelei necesități, instinctul său 
intim și primitiv este de a se sustrage. O curioasă ilustrare a manierei de a 
privi statul și societatea ne-au dat-o în toți timpii evreii. A se bucura de toate 
drepturile, dar a se sustrage, de e cu putinţă, de la toate datoriile este deviza 
lor şi pentru realizarea acestui principiu au, ca nealte popoare, pururea 
aptitudinea unei organizări de dosire, de substituire, de ajutor mutual. 

A pune dar acest instrument gingaș al statului, acest reprezentant atât al 
vieţii istorice cât și al armoniei intereselor unei naţii, la discreţia absolută a 
unui singur partid este periculos, mai cu seamă când elementul ponderator 
al unei clase de mijloc culte și avute e reprezentat numai într-un mod 
rudimentar. 

Noi avem o clasă de mijloc care — tocmai din cauza lipsei de apărare a 
muncii ei şi din cauză că, pe un teren steril pentru dezvoltarea generală, i s- 
a dat ocazia de a câştiga fără muncă, adecă pe acela al funcţionarismului și 
al proletariatului condeiului, nu este în stare de a exercita controlul de care 
vorbim, nu este în stare a fi regulatorul exclusiv al vieţii publice. Capitaliile 
cele mari a acestei clase consistă în sume colosale de fraze, în cuvinte 
deşerte; arta de a ști, sau mai bine de a nu şti scrie şi citi e echivalentă în 
România cu dreptul de a domni peste munca și înțelegerea altora. 


E bine, e folositor înainte de toate ca, sub pretextul și ficţiunea 
constituțională, partizile să-și bată joc de stat în detrimentul intereselor 
generale, să formuleze copilăreasca lor ușurință şi instinctele lor de 
dezordine în administraţie și finanţe în paragrafe de lege, obligatorii chiar 
pentru cel mai înțelept și mai bine cumpănit om din România? Oare 
Constituţia noastră n-a avut tocmai scopul contrariu de acela care se 
împlinește prin ea, nu este ea din contra o garanţie împotriva tiraniei și 
arbitrariului partizilor? 

Când, la anul 1866, ţara şi-a dat instituțiunile care domnesc astăzi, când 
s-a chemat la cârma ţării un prinţ străin, nu credem că unica preocupare a 
țării a fost aceea de-a pune un capăt rivalităţilor primejdioase dinlăuntru, ci 
o idee de un ordin mai înalt a condus națiunea în hotărârea ei. Deja bătrânii 
noştri, aproape acum cincizeci de ani, concepuseră ideea unirii sub o 
dinastie ereditară. Întârziată de împrejurări neatârnate de voinţa noastră, 
îndată ce România dăduse semne de a sa vitalitate şi făcuse să se nască 
încrederea că ea, în mijlocul statelor ce-o înconjurau, putea să trăiască din 
propriile ei puteri și din propria ei conştiinţă naţională, nici stabilirea unei 
dinastii ereditare n-a mai întâmpinat nici o rezistență și, o dată cu 
recunoașterea ei, putem zice că din acel moment chiar, și independenţa 
statului român în principiu a fost deja recunoscută. 

Ca probă că acesta a fost sentimentul ţării, putem aminti aci cuvintele 
rostite de către președintele Constituantei, d. M. Kostaki, în numele țării, în 
momentul când a prezentat alesului ei pactul fundamental. 


În ziua de 10 mai, când Înălțimea Voastră V-aţi suit pe tronul României, ţara a 
văzut realizată cea mai vie şi cea mai scumpă a sa dorință; acea zi care a întemeiat 
pentru ţară începutul unei nouă ere, ţara a salutat-o ca data inaugurării regimului 
monarhic, carele singur poate garanta României consolidarea statului și binefacerile 
unui guvern stabil. 

Adunarea, zeloasă pe de o parte de a așeza principiul monarhic pe baze 
nestrămutate și voind, de altă parte, a înconjura acest princip de toate libertățile 
compatibile cu ordinea, deplin convinsă că regimul constituțional a devenit pentru 
România nu numai o condiţiune de existenţă și de prosperitate, dar totodată și garanția 
cea mai puternică a consolidării tronului Măriei Tale, s-a grăbit de a vota pactul menit 
de a ajuta pe deplin acest scop. 

Constituţiunea ce am onoarea a o prezenta Măriei Tale în numele Adunării dă o 
legitimă satisfacţiune acestor aspiraţiuni ale țării, consacrând pentru România 
principiile admise în statele moderne cele mai înaintate pe calea civilizațiunii. 

Plini de speranţă că nouăle instituțiuni vor pune capăt suferințelor unui trecut 
dureros, românii, uniţi într-un sentiment unanim de concordie și de frăție, vor 


întrebuința silințele lor cele mai stăruitoare întru a apăra aceste principii și a da 
cugetărilor leale și generoase ale Măriei Tale concursul lor cel mai sincer și cel mai 
devotat. 

Călcând pe pământul țării noastre, aţi spus românilor c-aţi devenit român; astăzi 
România constituțională Vă răspunde prin organul reprezentanților ei că Măria Ta ai 
devenit pentru ea simbolul naţionalităţii sale. 

Să trăiţi, Măria Ta! 

Să trăiască România! 


După rostirea acestor cuvinte a urmat pronunţarea formulei de jurământ 
din partea Măriei Sale: 


Jur de a păzi Constituţia și legile poporului român, de a mănţinea drepturile lui 
naționale şi integritatea teritoriului. 


Substituind deci principiul monarhic mult bântuitei domnii elective, ţara 
a voit a crea acea instituțiune care să fie nu numai personificarea statului 
român, depozitar al tradiţiilor politice ale ţării, ferind-o de fluctuaţiunile 
momentane ale partizilor, dar, în acelaşi timp, înconjurând tronul cu 
instituţiunile constituționale, acel regim le-a considerat ca o garanție de 
putere pentru tron, ca o garanţie pentru dezvoltarea materială și politică a 
statului român. 

Preocupaţi astăzi înainte de toate mai mult de viitorul ţării decât de 
interesele de partid, convinși fiind că noua poziţie ce ne este creată prin 
Tractatul de la Berlin ne face direct responsabili de urmările noastre, că 
suntem lipsiţi astăzi de acele garanţii care ni le prezinta Tractatul de Paris şi 
în momentul de a intra într-o nouă eră politică, vom face în modul cel mai 
imparţial bilanţul perioadei celei din urmă a vieţii noastre politice, ca să ne 
pregătim cu bărbăţie pentru noua eră în care intrăm. 

Vom întreba mai întâi cu mâna pe conștiință pe orice bun român dacă 
crede întradevăr că ţara trebuie să se simtă fericită în situaţia actuală. 

Examinând mai întâi starea noastră politică internaţională, constatăm cu 
înlesnire că nu numai toate atributele suveranităţii statului au fost câștigate 
înainte de 1866, ci asemenea că recunoașterea unei dinastii ereditare era 
însăşi recunoașterea suveranităţii reale a ţării — toate acestea fără nici un 
sacrificiu. Nu rămânea cu mult mai mult de câștigat decât firma deschisă, 
titulaturile, analoge stării de lucruri ale agenţiilor diplomatice. 

Condiţiile impuse nouă prin Tractatul de la Berlin însă, ba chiar în urma 
Tractatului pentru obţinerea recunoașterii firmei independenţei 


(recunoaștere pe care chiar organele oficioase ale guvernului o declară drept 
un act de simplă formalitate), condiţiile impuse deci pentru îndeplinirea 
unei simple formalități ne-au impus sacrificii din care unele, pe lângă 
gravitatea lor, mai constituie și o izbire directă în autonomia de legislaţie 
internă de care pururea ne-am bucurat în trecut. 

S-ar fi putut aştepta ca, în urma sacrificiilor ce ne-am impus prin 
participarea la războiul oriental, să conservăm măcar simpatia acelei puteri 
cu care ne-am luptat alăturea; n-am conservat-o însă nici pe aceea. Am avut 
şi mai puţin încă simpatia acelor puteri cari au privit cu un ochi de 
neîncredere participarea noastră la război, şi astfel am putut constata că nici 
o voce amică nu s-a ridicat în Congresul de la Berlin în favorul României, și 
astăzi încă, după doi ani, recunoașterea e problematizată de misterioasele 
asigurări formale despre care nu știm nimic. Dar mai mult încă. 

Am putut constata că, cu ocazia unei simple afaceri comerciale, în 
privinţa căreia e un adânc mister cum ea a degenerat într-o chestiune 
internațională, unele puteri se înțeleseseră între ele ca să exercite o presiune 
asupra şi în contra statului român. Ce deosebire estremă între aceasta și 
secularizarea mănăstirilor închinate — afacere de valori imobile de câteva 
miliarde — care, deşi întâmpinase împotriviri puternice din partea unora 
dintre puterile subscriitoare ale Tractatului din Paris, totuşi autonomia 
noastră a ştiut atunci a se face îndestul de respectată — prin Cuza Vodă şi 
Negri — pentru ca să putem învinge acele greutăți. 

Dar dacă bilanţul situaţiei esterioare a statului e atât de nefavorabil 
epocei de la 1866 încoace, cât de nefavorabil trebuie să fie bilanţul 
afacerilor dinlăuntru? 

În afară și Turcia se mănţinea prin acţiunea şi reacţiunea, prin echilibrul 
intereselor europene; dar înlăuntru stările de lucruri erau și sunt 
nemaipomenite. 


IV 


Precară este aşadar pozițiunea internațională făcută nouă până astăzi şi 
nu cunoaștem politica de mâni pe care ne-o va aşterne guvernul. 

Cât pentru noi, suntem convinși că numai întărirea instituţiunilor 
noastre dinlăuntru poate să ne dea consideraţie în afară, suntem convinşi 
întreținând bunele relaţii cu toate puterile în general, dar mai ales cu cele 
limitrofe, conform politicei noastre tradiționale, ne putem feri de pericolele 
la care ne-ar espune și pe viitor o politică aventuroasă. Întărirea oricărui stat 


însă, dar mai cu seamă a unui stat tânăr, atârnă de starea sa de prosperitate 
internă. 

Cu durere trebuie să mărturisim că niciodată încă până acum nu li s-au 
înfățișat generaţiunilor prezente starea economică a ţării în condiții mai 
îngrijitoare decât astăzi. 

Una din gravele imputări ce i s-a făcut regimului răsturnat la 11 
fevruarie 1866 a fost aceea a delapidării averii publice, a împilării 
contribuabililor. „De la Vlădică pân' la opincă“ — se striga în sânul 
adunărilor — „ţara e sărăcită, contribuabilul îngenuncheat“. 

Cu toate acestea — în scurtul period de abia patrusprezece ani — 
bugetele statului s-au sporit peste îndoit, anuităţile datoriilor publice — de 
la 4-5 milioane cât erau înainte — s-au urcat la aproape cincizeci de 
milioane. 

Dar o contrazicere şi mai recentă și mai frapantă. După agitația produsă 
în ţară de mişcarea numită de la Mazar Pașa, când iarăşi ca motiv de agitaţie 
se invocă, între altele, înlăuntrul ţării și în afară de ea, gravitatea stării 
financiare și când — sub impresiunea momentului — Camera de atunci, 
fidelă încă angajamentelor luate, redusese bugetul la cifra de 87 milioane cu 
venituri constatate în sumă de 81 milioane, astăzi — după un scurt timp de 
abia patru ani de zile — se prezintă țării bugete pentru peste 116 milioane, 
afară de Dobrogea și cu veniturile Basarabiei în mai puţin, cu alte cuvinte, 
ca să respectăm precizia matematică a guvernanţilor de azi, un spor de 
preste treizeci și patru la sută într-un period de trei ani şi ceva, pe când 
în Franța— care avuse la 1865 un buget de 2.362.000.000 — nu s-a urcat 
bugetul pentru anul 1879 decât la cifra de 2 miliarde 980 milioane, adecă în 
timp de patrusprezece ani şi în urma dezastrurilor suferite, un spor de abia 
26%. 

Negreşit că în raport cu sporirea sarcinilor contribuabililor peste puterea 
lor a trebuit să se producă secarea forțelor productive ale ţării şi micșorarea 
avuţiilor particulare. Ca probă necontestabilă arătăm că veniturile 
domeniilor figurau în bugetul statului, 

la 1865 cu suma de 17.244.000 

la 1871 cu suma de 20.461.000 

la 1880 cu suma de 15.000.000. 

Rezervându-ne a reveni asupra situațiunei financiare după un studiu mai 
amănunţit al tuturor elementelor ei, indicăm deocamdată aceste liniamente 
generale. În faţa unei asemenea situaţii economice nu mai cutezăm a întreba 


dacă românul se simte fericit de starea prezentă, ci vom întreba dacă 
guvernele și factorii regimului constituțional se pot crede împăcaţi în 
conştiinţa lor la adăpostul formelor esterioare ale regimului parlamentar. 

Mai putem încă întreba dacă aceşti contribuabili, în cunoștință de cauză, 
au putut consimţi la sporirea atât de disproporționată a cheltuielelor și la 
micşorarea avuţiilor lor proprie. 

A da la această întrebare un răspuns afirmativ ar fi de a abuza de 
ficţiunile constituționale, a tăgădui că starea de astăzi trebuie să ne 
întristeze pentru prezent şi să ne îngrijească pentru viitor, ar fi să arătăm o 
crudă nepăsare pentru soarta ţării. A mai găsi că asemenea momente sunt 
oportune pentru a ne arunca în afaceri financiare, calificate de strălucite, 
este mai mult decât o culpabilă nepăsare. 

Răul fiind constatat şi nimeni, credem, nemaiavând curajul de a-l nega, 
cată înainte de toate să ne dăm seamă de cauzele ce l-au produs. 

Căci evident este că regresele în neatârnarea reală a ţării, acoperite 
poate cu progrese nominale, precum şi regresele vădite pe terenul economic 
cată să fie atribuite unui neajuns oarecare, și acest neajuns trebuie să rezulte 
din neaplicarea unei esenţiale părți a Constituţiei; e evident că în ruajul 
constituțional lipseşte un element oarecare de regulare şi control. 

Deşi comparaţia statului, care e ceva viu şi organic, cu mecanismul unei 
maşine de vapor bunăoară rămâne o comparaţie, totuși există analogii reale 
între mecanismul organic și cel anorganic. Mașina produce putere și aplică 
putere. Dar puterea produsă e supusă unei iregularități atât de mari, încât 
maşina ar sări în bucăţi sau ar sta locului dacă n-ar exista un aparat, în 
aparență neînsemnat în realitate de o estremă importanță, numit regulatorul 
centrifugal. Când puterea elementară produsă de maşină e prea mare 
regulatorul centrifugal, prin activitatea sa dă drum prisosului; când mașina 
ar sta pe loc el, tot prin o mică activitate, economiseşte şi condensează 
puterea. Se ştie asemenea că n-ar fi cu putință mecanismul ceasornicului şi 
că acesta ar începe prin a merge foarte repede şi ar sfârşi prin a merge foarte 
încet, dacă ar lipsi coarda regulatoare. În mecanismul corpului omenesc 
regulatorul e prezentat prin organul inimei. 

E evident că o încordare prea mare a patimelor politice, puse în joc 
paralizează activitatea organului regulator, deci şi activitatea mecanismului 
întreg, în care fiece parte are rolul său deosebit, deși acest rol, cu toată 
deosebirea, este în strânsă legătură cu foloasele pe cari le aduce mecanismul 
ca întreg. 


lregularitatea puterii elementare deci ajungând a învinge întregul 
mecanism, desigur că mișcarea acestuia va fi iregulară, fără spor şi folos, 
păgubitoare chiar, deci fiece parte a mecanismului va fi viciată în mișcarea 
ei, care trebuie să stea în legătură bine determinată de relațiuni de 
reciprocitate cu celelalte. 

Traducând această comparaţie luată din mecanică în termenii vieţii 
statului, vom vedea lesne că frâul prea lung, ca să nu zicem desfrâul, lăsat 
partizilor, punerea mecanismului statului la discreţia lor esclusivă a fost 
cauza de căpetenie a compromiterii intereselor statului în afară şi-nlăuntru. 

În aparenţă legalitatea cea mai perfectă a domnit, Camerele se convocau 
regulat la epocele prescrise în Constituțiune, mesagele domnești așterneau 
regulat programele diferitelor ministerii — încât s-ar fi părut că prin acele 
programe se consacră obligațiunea reală de-a le urma, legile, bugetele, 
concesiunile se votau și, chiar pentru acte săvârşite fără de aprobarea 
Camerelor, se cerea mai în urmă înregistrarea, ca să nu fie lipsite de 
sancţiunea parlamentară. 

Un lucru lipsea însă. 

La actele cele mai importante, atât de caracter economic-financiar cât şi 
de caracter politic, lipsea voinţa reală și sinceră a ţării legale. 

Prin  Constituţiunea noastră, conform aceasta şi cu  tradiţiunile 
parlamentare din alte ţări, miniștrii sunt supuşi la un îndoit control: la acela 
al ţării legale și la acela al șefului statului. Greșeala noastră cea mai de 
căpetenie a fost că diferitele partizi, succedându-se la putere, fiind lăsate 
faţă în faţă, în învierşunarea luptelor politice le-a fost permis de-a nimici pe 
adversarii lor şi de-a anihila prin urmare controlul binefăcător al unei 
opoziții parlamentare. Dar partizile au făcut mai mult decât atât: ele au 
înlăturat până și controlul șefului statului care, pus prin Constituţiune mai 
presus de partizi, se bucură de toate acele prerogative constituționale care-l 
pun în poziţiune de-a controla escesele de putere ale miniștrilor săi şi astfel 
a face posibil şi binefăcător mersul regulat al regimului parlamentar. Ca să 
ne rezumăm într-un cuvânt vom zice că: cheia bolţii regimului parlamentar 
consistă în manifestarea liberă a ţării legale ori de câte ori ea este chemată, 
în numele șefului statului, ca să fie consultată. 

. 

Precum am declarat-o în mai multe rânduri, situația ţării o considerăm 

de prea gravă ca să ne preocupăm numai de interesele de partid. 


Ne grăbim deci a recunoaște că, din toate alegerile efectuate în această 
perioadă de 14 ani, cea dentâi alegere, din 1866, urmată îndată după votarea 
Constituţiunii, a fost aceea a cărei sinceritate e mai puţin bănuită. 

Și cu câtă recunoştinţă ţara nu-și aduce aminte de binefăcătoarea 
intervenire a şefului statului, prin o scrisoare deschisă către primul său 
ministru, prin care arăta Înalta Sa Domnească voinţă ca ţara să se manifeste 
în libertate la alegeri. 

Preşedintele Constituantei a stabilit cu drept cuvânt ca principiu, şi 
astăzi, după o tristă esperienţă, o putem afirma cu mai multă tărie, că dacă 
regimul constituțional e menit de-a întări tronul şi de-a garanta prosperitatea 
țării, orice violenţă ce se comite în contra acelui regim se comite în paguba 
prestigiului tronului și totodată în paguba prosperității ţării. 

Putem deci afirma că dacă alegerile ce s-au urmat după cele de la 1866 
ar fi fost puse şi ele toate sub patronagiul și controlul şefului statului 
situațiunea noastră ar fi cu totul alta decât cea de astăzi. 

Din nenorocire nu mai departe decât alegerile de la 1867 au fost cea 
dentâi desfidere dată regimului constituţional, iar consecuența imediată şi 
vădită a epocei reteveiului și a influenţei morale a fost că, în proporţia în 
care s-au violat garanţiile constituționale şi s-au pus la discreţia nesaţiului 
ambițiilor, în acelaşi raport s-a compromis și starea economică prin 
concesia Strusberg și prin cheltuielile nesocotite ale anilor 1867 şi 1868. 

Precum o zidire la care se simte vreo deteriorare, dacă nu vine arhitectul 
să oprească ruina prin măsuri luate din capul locului, se deteriorează, în 
proporţii din zi în zi mai mari, astfel și regimul parlamentar s-a viciat la noi 
din zi în zi mai mult, încât miniștrii au ajuns astăzi în poziţia de-a putea 
guverna după placul lor, fără control de jos, fără control de sus. 

Nu credem că se poate descrie în cuvinte mai elocuente starea de 
slăbiciune a alegătorului pus față în față cu mașina guvernamentală decum 
s-a făcut aceasta deja prin proclamaţiunile de la Mazar Pașa. 

În adevăr, din capul locului o mare parte din alegătorii noştri, unii lipsiți 
de indispensabila educaţie politică, alții zdruncinaţi în interesele lor prin 
mărimea impozitelor, alţii în fine cu interesele agronomice cele mai vitale la 
discreţia guvernului și adeseori la discreţia adversarilor lor, lipsiţi apoi de o 
justiție care, amovibilă fiind, e departe de-a prezenta garanţiile unei puteri 
judecătorești de sine stătătoare, corolar indispensabil al regimului 
constituţional, alegătorii, corpuri-corpuri, sunt supuși arbitrariului de partid. 


Dacă vom adăogi pe lângă aceste inconveniente și pe lângă masa de 
funcţionari de care dispunea deja până acum guvernul și pe cei creați în anii 
din urmă prin concentrarea în mânile sale a impozitului băuturilor, a 
monopolului tutunurilor, a administraţiei drumurilor de fier, fără a mai face 
amintire de favorule ce pune la dispozițiunea prozeliților săi (precum 
arenzi, vânzări de proprietăţi și întreprinderi operate pe o a cincea parte a 
teritoriului statului), dacă vom adăoga, pe lângă toate acestea, manipularea 
fără control, augmentabilitatea discreționară şi neconștiincioasă a unui 
buget a cărui cheltuieli sporesc în realitate, a cărui venituri se îmflă fără 
realitate, atunci nu mai rămâne nici umbră de îndoială că un regim 
constituțional aplicat în asemenea condiţii e o iluzie și nimic decât o iluzie, 
o înșelăciune, o păzire a formelor curat esterioare, o ficțiune făcută după 
regula iudaică de-a păstra aparențele și a compromite cuprinsul, de-a păzi 
litera, de-a nimici spiritul Constituţiei. 

E drept că înşelătorii se înșeală şi ei la rândul lor; se înșală miniștrii 
lipsiţi de orice forță morală, căci în zadar se fălesc cu acele majorităţi din 
Cameră, cari în realitate nu sunt decât propriile lor creațiuni, căci — mai 
presus de ele — simţul public indignat se deşteaptă, conștiința cetăţeanului 
subjugat la alegeri se revoltă, nemulțumirile și agitațiunile cresc din zi în zi. 
Și astfel guvernele, îmbătate de un triumf mincinos, se izolează de națiune; 
un larg deșert se formează între puterile pozitive şi neliniștite din stat şi 
între acea negaţiune a adevărului, între acea reprezentațiune de teatru care 
se petrece în guvern. De vreme ce acele corpuri cari sunt la mijloc între 
mase şi Coroană au devenit o ficțiune, e ca și când ele n-ar exista ... tronul 
însuși e din ce în ce mai izolat. 

Între Coroană şi popor nu mai e raportul dintre voința legitimă şi 
aspiraţiuni legitime, căci toate organele mediatoare sunt false. Parlamentul 
o creaţie a ministrului; voinţa alegătorului scoasă prin presiuni morale, 
promisii, decrete de înaintări şi puneri în funcțiuni nu mai e decât o voinţă 
stoarsă în momente de nevoie și formulată după voinţa ministrului, deci 
asemenea o creaţie a lui: în fine școala generală de corupţiune preface 
armata de funcţionari, în loc de servitori ai legii, în armată de complici 
iresponsabili ai unor şefi necontrolabili, se-nţelege de cătră propriile lor 
creaturi. 

E evident dar că tot ce e între ţară și tron devine o ficţiune, o iluzie 
ministerială. Acea parte de voință din fiece individ destinată pentru 
controlul afacerilor statului și a interesului general e apucată de mâna 


funcţionarului administrativ, de decretele de numire, de făgăduinți 
amăgitoare, de distincţii nemeritate, de tot ce dispune puterea statului şi e 
stoarsă și restoarsă până primeşte forma ce-o voieşte ministrul. Un sistem 
întreg, de viciare a espresiei acestei voințe s-au inventat şi se aplică cu o rară 
virtuozitate în România, încât, atât pe cât sentimentul de stat se mai poate 
manifesta, el apucă adeseori drumuri neprescrise de legi. 

Orbit trebuie să fie acel guvern care nu-și dă seamă de simptomele 
politice ale acestei stări bolnăvicioase de lucruri. 

În toate unghiurile României se formează grupuri de nemulţumiţi cu 
mersul actual al lucrurilor. Sunt deosebite numirile ce aceste grupuri adoptă; 
un lucru însă le este comun tuturor: sentimentul de indignare şi de 
exasperare de cele ce se petrec zilnic. 

Și această indignare nu e decât prea justificată. Ruşine chiar trebuie să-i 
fie unui român când se pronunță numele obscure a acelor naturi catilinare 
cari formulează voinţa statului său în paragrafe de legi, indignate cată să 
simță când vede creaturi fără principii, fără umbră de cultură, având numai 
instincte reale, jucând pe reprezentanţii voinţei suverane a ţării. 

Nimeni nu întreabă dacă-și țin făgăduinţele ce le-au făcut înainte de-a fi 
aleşi; nimeni nu întreabă pe ce cale a fost cu putință ca asemenea oameni să 
iasă la suprafaţă, nimeni nu-și dă seama cum această populaţie flotantă a 
României, fără legături cu pământul și cu neamul ţării, fără identitate de 
interese cu clasele productive şi pozitive ale ei, a putut să devină elementul 
domnitor în România. 


V 


Am văzut cu înlesnire ce unitate e în caracterul civilizației noastre de 
azi, cum că consistă curat în păzirea formelor esterioare ale culturii 
apusene, lipsită de orice cuprins real. S-ar putea zice că aluatul din care se 
frământă guvernanţii noștri e acea categorie de ființe fără avere, știință de 
carte și consistență de caracter, acei proletari ai condeiului din cari mulţi 
abia ştiu scrie și citi, acei paraziți cărora nestabilitatea dezvoltării noastre 
interne, defectele instrucției publice și golurile create în ramurile 
administrației publice prin introducerea nesocotită a tuturor formelor 
civilizaţiei străine, le-au dat existență și teren de înmulţire; aluatul e o 
populaţie flotantă a cărei patrie întâmplătoare e România și care, repetând 
fraze cosmopolite din gazete străine, susține, cu o caracteristică lipsă de 
respect pentru tot ce e într-adevăr românesc, că aceste clișeuri stereotipe 


egalitare, liberschimbiste, liberale şi umanitare, acest bagaj al literaţilor 
lucrativi de mâna a treia, aceste sforăitoare nimicuri sunt cultură naţională 
sau civilizaţie adevărată. 

N-are cineva într-adevăr decât să deschiză o teză de licenţă, s-asculte 
prelecţiuni la universități — esceptăm pe cele de matematică — să citească 
ziare şi broşuri, să citească proiecte și paraproiecte de legi din Cameră, s- 
asculte discuţii în Adunări și se va convinge că o numeroasă, foarte 
numeroasă clasă de oameni nu-și întrebuinţează mintea la nimic alta decât 
la reproducerea de vorbe din cărți străine, că propria muncă intelectuală se 
reduce la nimic. 

Dacă activitatea lor s-ar mărgini numai la aceasta ţara ar sămăna numai 
a casă de nebuni, dar fiindcă miile aceste de vorbe nu sunt resimţite, nu au 
trecut în suc şi sânge, nu au avut nici o influență educativă asupra lor, ele 
acoperă cu zgomotul lor de moară de palavre o înjosire și versatilitate de 
caracter nemaipomenită decât în timpii cei mai răi a Împărăției bizantine. 

Ceea ce-i mai frumos e că se prefac a nu te înţelege. 

În zadar le-am spune „Nu există libertate a alegerilor“ şi le-am dovedi-o 
cu acte. „Luaţi“, le-am zice, „listele electorale, ştergeţi pe funcţionari, pe 
arendașii statului și pe rudele acestora, pe datornicii statului și pe rudele 
acestora, adecă ştergeţi pe toți a căror conștiință o puteţi stoarce prin tiranie 
de partid şi nu vă rămâne decât o mică minoritate“. 

Din aceste mici minorităţi se compune opoziţia şi ea reprezintă partea 
neatârnată a țării. 

Ei totuşi vor răspunde: „Națiunea e cu noi, noi suntem națiunea“. 

„Mai luaţi colegiul al patrulea și ştergeţi — afară de minime și estrem 
de rare escepţii — toate numele deputaţilor aleși de-a dreptul prin influență 
guvernamentală, ştergeţi dintr-al treilea în același chip, dintr-al doilea tot 
astfel și vedeţi că partea neatinsă de sistemul de corupţie al guvernelor e 
estrem de mică“. Cu bugetul în mână, mai ales când este augmentabil în 
infinit, ţii majoritatea în mână și sistemul constituțional, sistemul 
controlului se reduce la o iluzie copilărească. 

E prea adevărat că această conştiinţă individuală, maltratată în toate 
chipurile și supusă unei sistematice corupţiuni face reacţie, tresare mai cu 
putere când îi pui cestiunea de moarte şi de viaţă. Astfel cu articolul 44 al 
Tractatului de Berlin, care nu era numai o cestiune de încetăţenire, ci era de- 
a dreptul declararea României în teritoriu neutru, colonizabil cu toate 
seminţiile. 


Nu putem tăgădui că ţara se cutremură de spaimă la perspectiva 
deschisă de acel articol, care americaniza pe deplin teritoriul nostru. 

Ei bine, cu tot cutremurul, listele falsificate ale alegătorilor au făcut cu 
putință ca opoziţia să n-aibă majoritatea absolută în Adunări, deşi această 
opoziţie nu era esclusivă, căci cuprindea conservatori, fracționişti, liberali 
moderați, grupul „Binelui public“, ba până și ... Centru: adică stâlpii ţării, 
precum zicea pe atunci „Presa“. 

Și dacă relevăm acestea față cu adversari de sistem și adversari de 
ocazie ne răspund că majoritatea formală de care se bucură în urma 
libertăţii presiunilor, nu a libertăţii alegerilor, oricât de viciat ar fi prestigiul 
ei prin procederile de partid, este în mod esclusiv naţia. O nație curioasă în 
multe priviri. 

Tot sistemul acesta este atât de vicios încât din nenorocire numai 
cestiuni de-a dreptul vitale, cestiuni unde nimicirea existenţei naţionale e 
evidentă până în cele mai mici amănunte, e în stare să zguduie opinia 
publică şi încă nici atunci cu destul folos. Când vedem deci că partizile 
devin un stat în stat, că totul atârnă de la ele iar statul adevărat, acel al 
claselor pozitive, nu e decât o masă impozabilă şi exploatabilă, atunci 
întrebăm dacă nu e o superinfluență de cutezare, de cinism chiar, de a 
tăgădui lucruri cari izbesc vederile oricui, lucruri despre cari sunt convinşi 
şi guvernamentalii în acelaș grad în care suntem convinși noi, cu singura 
deosebire că noi le spunem pe faţă, nefiind nici în interesul nici în maniera 
noastră de-a le ascunde, pe când, din contra, interesul de căpetenie al 
adversarilor a fost pururea și trebuie să fie de-a ascunde aceste adevăruri și 
de-a ameţi lumea cu fraze sforăietoare despre o libertate în alegeri cari nu 
există decât atunci cel mult când Coroana o asigură prin propria ei voinţă. 

Cât despre aluatul protoplasmatic care formează la noi un stat în stat, 
aşezat asupra instituţiilor și poporului, avem puţine de adaos. 'Trăind din 
politică și prin politică şi neavând nici un alt soi de resurse materiale sau de 
putință de a-și câştiga existenţa, el e capabil de a falsifica totul, şi liste 
electorale, și alegeri, și forme parlamentare, și idei economice, și știință, și 
literatură. De aceea nu ne mirăm dacă vedem acest proteu al unui 
universalism incapabil și ambițios îmbrăcând toate formele posibile: 
miniștri, financiari, întreprinzători de lucrări publice (cu capital de palavre), 
deputaţi, administratori, membri la primărie, soldaţi (care au luat Griviţa cu 
gura), actori, totul în fine. 


Nimeni nu se va mira dacă-i vom spune că în ţara noastră se află 
advocaţi profesori de teologie, advocaţi revizori de școale și nu ne-am mira 
dacă s-ar constitui şi în Sinod, pentru a canoniza, adică a trece în rândul 
sfinţilor, dacă nu pe altcineva, cel puţin pe marele mucenic Warszawsky de 
pildă. 

Și aceasta să fie nația, naţia noastră modestă, iubitoare de adevăr și cu 
minte? 

Aşadar, când un advocat se face soldat, cu scopul anumit de a se ilustra, 
când un altul se face prezident de republică — fie chiar numai ploieşteană 
—, când un al treilea joacă pe arheologul, un al patrulea e ales în Academie 
ca filolog, deși n-a dovedit printr-un singur șir scris că e specialist în 
aceasta, când vedem toate astea ne vom convinge cu durere că golul 
reformelor trebuie să fie cumplit de mare dacă trebuie pentru el atât de 
mulți comentatori înaintea forului, ba cu mai multă decepţiune încă ne vom 
convinge că această imensă sumă de aluat protoplasmatic are, la dreptul 
vorbind, rolul de a încurca şi întuneca înţelesul legilor, căci vedem că 
adevăraţi jurisconsulți ex professo joacă un rol secundar între ei. 

lată dar o nouă clasă dominantă în România, care se distinge prin 
absoluta ei improductivitate. 

Țăranul, mare sau mic, căci ţărani sunt şi proprietarii mari și cei mici, 
pune un fir de grâu în ogor şi scoate zece, deci el înzeceşte valoarea 
obiectului ce i s-a dat în mână spre muncă. 

Meseriaşul ia o bucată de lemn, de piele, de metal, o supune muncii sale 
şi scoate obiecte cari au o înzecită, adesea o însutită valoare de cea care o 
aveau înainte. 

Negustorul caută, din mii de pieţe existente, pe aceea unde productele 
naţionale se pot desface mai cu folos, din miile de preţuri relative el caută 
preţul absolut al obiectului într-un moment dat. Deci și el augumentează — 
nu totdeauna fără pericol pentru alte clase — valoarea producţiunii 
naţionale. 

Vedem că activitatea tuturor claselor pozitive ale societății consistă în a 
augumenta prin munca lor valoarea producţiunii naţionale, în a o înzeci, a o 
însuti chiar. 

Este aceasta misiunea proletariatului de încurcători de legi, a 
proletariatului cenușarilor? 

Din contra. Averi descurcate le încurcă, stări de drept singurele 
primejduiesc, introduc dezordinea și turburarea în toate clasele. 


Se poate întemeia un stat serios, o organizaţie serioasă pe această clasă 
de oameni fără soliditate, fără ştiinţă, fără avere, al căror instrument de 
muncă e o inteligență sofistizată, a căror știință n-ajunge nici măcar în 
corectitudinea gramaticală a frazei? Desigur că nu. 

Poate că şi ei se pot întrebuința în vrun mod practic, dar nu pentru a 
domina statul, nu pentru a vâna rolul de organizatori. O populaţie flotantă 
nu poate reprezenta stabilitatea instituţiilor, nu poate reprezenta sentimentul 
înrădăcinat al ideei statului, al armoniei și solidarităţii intereselor naţionale. 

E prea adevărat că ideile noastre sunt adeseori escamotate şi anticipate 
de către acești adversari generis nullius și că, pentru a se putea gera ei în 
adevăraţi proprietari ai ideilor noastre, ne taxează de reacționari cu instincte 
medievale, adică ne numesc scară la Dumnezeu și pod peste mare. Toate 
acestea le fac pe cuvântul că ne numim „conservatori“ și pentru că în cărți 
şi în gazete din Franţa și Germania între conservatorii de acolo există, din 
cauza unei vechi civilizații, o seamă de reprezentanți ai culturelor şi 
formelor trecutului. 

Cuvintele „conservator“ şi „liberal“ au însă la noi cu totul alt înțeles, și, 
față cu raționalismul frazelor, gol, insipid, inexact al aşa-numiţilor liberali, 
noi reprezentăm realismul naturii înnăscute a statului și pretindem că 
formele introduse să nu rămână forme goale, coji pentru a se juca partizile 
cu ele, ci să aibă cuprins real. Voim a conserva libertăţi și instituţiuni prin 
realizarea lor, prin aplicarea lor sinceră față cu un curent care le 
discreditează prin abuz şi prin ducerea la absord. 

Ziarul „Românul“ în revista sa de la 18 l.c. calcă pe urmele „Presei“: nu 
există partid conservator, a zis d. Boerescu, căci aşa trebuia să zică ca 
ministru sub d. I.C. Brătianu; nu există partid conservator, repetă la rândul 
său „Românul“, deoarece prințul Dim. Ghica, d-nii B. Boerescu, G. Gr. 
Cantacuzino şi P. Carp nu încuviinţează noua organizare a conservatorilor, 
deoarece, zice „Românul“, aceşti d-ni se pot întruni mâni și stabili în comun 
o programă pe care o vor da la lumină ca programă a partidului conservator. 
Fără a ne opri un singur moment la tactica puţin leală, după obicei, a 
„Românului“, care caută a aduce confuziune în spiritele celor slabi de înger 
prin aserția că nu mai poate exista partid conservator deoarece patru 


membri lipsesc din lista conservatorilor din nou organizaţi; fără a discuta 
brevetele de capacitate sau de întâietate pe cari le decernă „Românul“, ca 
decan al liberalilor, membrilor partidului conservator, fără a intra în fine 
într-o discuţiune care numai serioasă nu poate fi întru cât priveşte 
publicarea numelor numai a preşedintelui și vicepreședintelui partidului 
conservatorilor, de vreme ce oricine știe că în toate ţările constituţionale din 
lume singuri preşedinţii sunt chemaţi a reprezenta partidele, dovadă 
dualitatea Rosetti-Brătianu, care reprezintă nu numai partidul așa numit 
roşu dar şi ... națiunea întreagă, ci vom căuta, o dată pentru totdeuna, a 
restabili în puţine cuvinte adevărul asupra poziţiunii celor patru nume cu 
cari „Românul“ se serveşte cu atâta impunitate de câtva timp. 

Înainte de toate, ca teorie generală, nu se poate susținea că ar exista o 
asemănare între cuvintele ce determinează pe un conservator de a merge sau 
nu cu partidul său și cuvintele ce determinează pe un roșu de-a ţinea orbiș la 
partidul său. Între cele patru nume citate de „Românul“ sunt doi 
conservatori pe deplin neatârnaţi ca avere și cultură și desigur liberi de-a 
accentua prin persoanele dumnealor fie deosebiri de procedere, fie chiar de 
program. Căci partidul conservator este acela al neatârnării de caracter şi 
dacă există o divergență în cestiuni de apreciaţi noi n-o aprobăm, n-o 
dezaprobăm, rămâne numai de a se dovedi cine are cuvânt, cine nu. Pe 
partidul roşu îl ţine la un loc şi îl disciplinează nevoia de funcţiile statului şi 
neînsemnătatea individuală a celor mai mulți membri, pe cel conservator 
identitatea de principii; și fiindcă nevoile pot fi comune, dar e mai greu ca 
principii abstracte să se reflecte în același chip în o sumă de capete 
omenești, de aceea nici negăm, nici ne pare rău dacă unele persoane din 
partidul conservator simt necesitatea de-a se deosebi într-un chip sau într- 
altul de noi. Ceea ce — după „Presa“ și „Românul“ — e un defect al 
partidului ar trebui din contra considerat ca virtutea sa de căpetenie. 

Această deosebire fundamentală stabilită între tot ce e roșu și tot ce e 
conservator, între tot ce trăieşte din și prin politică şi între toate elementele 
sănătoase pentru cari politica nu este mijloc de existenţă, ci numai mijloc 
de-a îndrepta în bine mersul vieţii statului, să venim acuma la cele patru 
persoane îndeosebi despre cari nu știm în adevăr dacă au autorizat sau nu pe 
„Românul“ de-a le decerne brevete. 

Prinţul Dim. Ghica şi d. V. Boerescu s-au despărțit de mult de partidul 
conservator; data acestei despărțiri e aceeaşi a naşterii Centrului. 

Prin urmare din patru au rămas doi. 


D. G. Gr. Cantacuzino a recunoscut de preşedinte al partidului pe d. 
Manolaki Kostaki şi a funcționat mai mult timp ca vicepreședinte al 
partidului împreună cu d. Teodor Rosetti; dacă s-a retras în urmă e fiindcă a 
diferit de ceilalți în privinţa procedurii; ne credem însă autorizați a afirma 
că a rămas conservator, precum a fost totdauna, și că nu d-sa va fi vreodată 
o cauză de dezbinare pentru partidul său. 

Prin urmare din doi rămase unul. 

Cât despre d. P.P. Carp, pentru care avem toată stima și căruia nu i-am 
făcut nicicând imputări, precum și le fac roșii între sine când colidează 
interesele lor, de vreme ce n-am avut decât coliziuni în maniera de a vedea 
şi apreția unele cestiuni, ba adeseori nici chiar aceasta, ci numai divergențe 
în privirea oportunității și neoportunităţii, putem zice că — mutatis 
mutandis — există oarecare analogie între atitudinea d-sale în partidul 
conservator şi aceea a fracțiunii în partidul liberal. 

O lungă ieremiadă de tăgăduire de dreptate cuprinde „Românul“ de la 
18/19 curent în privirea afacerii Warszawsky-Mihălescu sau, precum o 
intitulează singur, poate cu şi mai mult drept cuvânt, căci gura păcătosului 
adevăr grăieşte, afacerea Mihălescu-Rosetti-Brătianu-Warszawsky. 
Distinguendum est. După părerea noastră d. I. Brătianu nu e capabil să- 
şi aproprieze lucrul altuia, d-sa îngăduie numai cu o fenomenală indulgență 
ceea ce fac membrii partidului său și-i ocroteşte la caz de nevoie. Are d. I. 
Brătianu destule şi prea destule defecte care i se pot imputa, încât nici e 
nevoie nici e conform opiniei publice de a-i face o acuzare pe care n-o 
merită, deși e roșu. Onestitatea în afaceri materiale a d-lui loan Brătianu e, 
din nenorocire, tocmai mantaua sub care partizanii se mişcă fără nici o jenă, 
adesea spre marea d-sale durere personală, și suntem siguri că în inimă ne 
este mulțumitor, deși în aparenţă nu, când spunem publicului taina care-i 
înveninează viaţa sa politică mai mult decât orice opoziţie. Când purtători ai 
secretelor partidului, când oameni cărora le-a încredințat misiuni delicate 
solicită în toate zilele câştiguri ilegale în socoteala statului, numai d-sa cată 
să fi ştiind durerea sacrificiului de sine, durerea de-a-și închide ochii în faţa 
mizeriilor acestora şi de-a le acoperi cu mantaua onestităţii sale personale, 
cu creditul său personal. 


Acum să venim la afacerea Warszawsky-Mihălescu. 

Pentru noi ea nu e limpezită nici prin instrucţie, nici prin verdictul 
majorităţii Senatului din cauză că cercetarea a fost viciată din capul locului 
prin rămânerea la post a d-lui Simeon Mihălescu în timpul ei. Cumcă lucrul 
e absolut astfel ne dovedește împrejurarea că și comisia Senatului a avut 
două verdicte, unul în care arunca vina asupra d-lui Cogălniceanu, altul în 
care s-a şters pasajele învinuitoare relative la ministrul nostru de interne. 

Așadar o vină există, și dacă d-nu Cogălniceanu n-ar fi ministru s-ar 
vedea nu care e persoana vinovatului, căci verdictul unui partid pentru un 
membru al său, adică verdictul unui acuzat care se judecă pe sine însuși, nu 
este de mare importanţă, dar s-ar fi văzut natura unei inculpațiuni pe care 
comisia Senatului în nevinovăția sa a admis-o, mutând numai sarcina pe 
alte spete. 

Din momentul însă în care a trebuit să escepteze iar pe d. Cogălniceanu, 
sarcina a căzut la pământ şi fiecine se leapădă de ea. 

Un singur lucru mai relevăm. E inexactă aserțiunea „Românului“ că 
Warszawky și generalul Rossiisky ar fi dezminţit în mod categoric cu da 
sau ba scrisoarea inserată de d. Moldovanu în „Timpul“ și în „Binele 
public“. Din studiul comparativ al depoziţiunilor rezultă contraziceri, se văd 
scuze cu lipsa de memorie, se văd aserțiuni ipotetice ca „nu-mi aduc 
aminte“ ş.a.m.d. Se-nţelege că misterul de căpetenie este următorul: cum 
notarul public din Odessa a putut legaliza o traducere în româneşte în sensul 
cu totul invers, cu premeditate adăogiri, şi cum acel notar — cu toate 
acestea — n-a fost dat judecății pentru un fapt atât de grav precum e falsul 
în acte publice? 

Nu ştim zău dacă inamovibilitatea unei magistraturi, amenințate de 
„Românul“ în persoana judecătorului oricând are să judece pe un membru 
al partidului roșu, n-ar fi fost mijlocul cel mai sigur pentru a descoperi 
adâncimea împrejurării cu notarul public din Odessa. 

Sunt în lumea aceasta oameni cari în limba originală și energică a 
poporului nostru se numesc năzuroși. Dacă aceşti oameni au o părere, dacă- 
ti dau vreo povață, totuna ți-este să le împărtășești părerea sau nu, să le 
urmezi povața sau ba; pe ei tot nu-i mulțumeşti. Dacă le dai, îi superi tot 


atât ca și când le-ai lua. Năzuroșii își cheltuiesc jumătate din viaţa lor întru 
a căuta noduri în papură și a face ceartă de vorbe. Dacă-i zici „tunsă“, 
năzurosul răspunde „rasă“; dacă-i zici „fie și rasă“, el răspunde „ba nu, 
tunsă“. Acuma, după ce că e năzuros de fel, închipuieşte-ţi să mai fie şi 
avocat, apoi țin-te condei să nu te rupi la polemică de florile mărului. 

Aşa am păţit-o noi cu confrații de la „Presa“. Într-o discuţie din Cameră 
în care d. ministru de exteme combătea, în numele partidului liberal- 
naţional, opoziţia conservatoare, d-sa a zis o vorbă foarte mult gustată, cum 
s-ar zice franţuzeşte, de d-nii Pătărlăgeanu și colonel Călinescu: „Partidul d- 
v. conservator n-are şef, n-are domiciliu“. Asupra acestei glume enorme s-a 
țesut multă vreme polemică între noi și „Presa“. 

Există sau nu un partid conservator? aceasta era întrebarea pe care o 
puneam noi confraților noştri și la care s-a sfiit de a răspunde d-a dreptul. 
„O fi existând, ziceau confrații noştri, făcându-se naivi, dar n-are șef, nici 
domiciliu“. Noi ne-am mărginit atunci a le răspunde că tot mai bine e un 
partid fără șef şi fără domiciliu decât un şef şi un domiciliu fără partid, şi 
părerea noastră ne-o întemeiam pe aceea că un partid fără şef și fără 
domiciliu nu e nici o rușine să-și aleagă oricând un şef și să-și închirieze un 
domiciliu; pe câtă vreme e cu totul altfel când un şef își alege un domiciliu 
şi își închiriază un partid. 

Între acestea ne-am pătruns şi noi de necesitatea ce o avea partidul 
conservator de a înființa un club politic spre a aduce, cum zic statutele 
noastre, o mai mare coeziune între diferiții membri cari compun partidul şi 
a putea ajunge astfel la o acţiune comună. Astfel, prin înfiinţarea clubului 
conservatorilor, partidul nostru şi-a îndreptat neajunsul pe care i-l imputau 
dd. V. Boerescu, Pătărlăgeanu, colonel Călinescu şi alții. 

Ne-am ales dar un șef, fostul prezident al Constituantei de la 66, care a 
dat țării Constituţia de astăzi, și ne-am închiriat un local în strada Luterană 
nr. 9. Ce se întâmplă însă? Confraţii noştri de la „Presa“ sunt tot 
nemulțumiți. Ocupându-se de programul nostru publicat alaltăieri în 
„Timpul“, dânşii se mulțumesc a zice că e nostim şi, promițând a reveni 
asupră-i, se ocupă numai de persoana d-lui M. Costache care, ne zic dânșii, 
nu este sincer și serios cap al partidului conservator. Ne mărginim, întru cât 
privește persoana d-lui M. Costache, a aminti confraţilor noştri că acest 
bărbat politic a fost, cum ziserăm și mai sus, prezident al Constituantei din 
66 și că în toate împrejurările grave prin cari a trecut ţara de când dânsul 
face politică s-a aflat în capul tuturor partidelor. 


Prezenţa d-lui M. Costache în capul partidului conservator însemnează 
că acest partid are înscris pe drapelul său principiele: conservarea 
instituţiilor ce și-a dat ţara în 66 şi libertatea alegerilor. 

Ziarul „Românul“ se ocupă în numărul de la 20 fevruarie mai cu de- 
amănuntul de programul nostru. 

On. noştri confrați ne spun că, deşi programul nostru protestează cu 
energie contra frazelor goale, cu toate astea cade și el în acest păcat și 
citează câteva pasaje din programul nostru spre a releva drept idee 
fundamentală pe aceea că instituţiunile noastre parlamentare nu sunt în 
raport cu gradul nostru de cultură; de unde ar rezulta că noi nu suntem 
conservatori, ci retrograzi, iar titlul de conservator este numai o mască. 

Că în fine singuri am fi mărturisit că noi suntem cauza tuturor relelor de 
care sufere societatea noastră. 

Dar să examinăm mai de aproape aceste idei. 

„Românul“ citează mai întâi următoarele pasage din programul nostru: 


„S-a pierdut din vedere că conducerea intereselor generale nu este afacere de 
simțământ, ci constituie o știință și că baza nestrămutată a acestei științe este 
conservarea individualității naționale și conformarea legilor organice cu gradul de 
cultură şi cu mijloacele de producțiune ale fiecărui popor. 

Și, în adevăr, teorii abstracte de cosmopolitism, importate de aiurea, s-au 
împrăştiat: pe nesimţite şi au slăbit cu încetul simţul conservării naţionale, aşa de vioi 
şi de puternic altădată la români; şi aceste idei, vătămătoare chiar în țările luminate și 
puternice de unde s-au luat, au devenit un adevărat pericol pentru națiunea noastră și 
mică și slabă. 

De altă parte, dorințe de progres și de libertate nechibzuite au introdus prea 
adesea în mecanismul nostru politic fraza goală în locul realității. 

Se mulțămesc cu formele esterioare ale libertăților publice şi cer și altele, chiar 
dincolo de bazele fundamentale ale Constituţiunii ce şi-a dat ţara în 1866. 

Se mulțămesc cu etichetele instituțiunilor progresului, fără a căuta dacă acele 
instituţiuni pot rodi la noi şi cer şi altele, mai costisitoare și mai neroditoare. 

Urmările acestor tendințe erau lesne de prevăzut: instituțiunile cele mai 
folositoare au devenit numai o sarcină bugetară, și libertăţile publice folosesc numai 
la câţiva oameni luminaţi, iar pentru marea majoritate a populaţiunilor au devenit de o 
parte o armă de esploatare în mânele celor mai abili și mai puţini scrupuloși, de alta 


un mijloc de ațâțări și de discordie între proprietari şi muncitori, cei doi factori 
principali ai avuţiei naţionale. 

Pentru că clasele de jos ale societății au fost presupuse luminate, din cauză că 
instrucțiunea obligătoare stă scrisă în Constituţiune, pe când în realitate lumina numai 
o plătesc, fără să o dobândească, pentru că au fost presupuse libere din cauză că avem 
una din constituțiunile cele mai liberale din Europa, pe când liber numai le 
esploatează, fără ca ele să se bucure de dânsa, aceste clase au fost fără protecţiune în 
prada esploatatorilor de pretutindeni și în faţa concurenţei elementelor străine strâns 
legate prin instrucțiuni puternice de ajutor mutual și de protecţiune a fiecăruia de către 
toți ceilalți“. 

Ce fraze mai goale, strigă confratele nostru, ce espresiuni mai stereotipe, ce 
clişeuri mai uzate decât toate aceste cuvinte! Nici în fond, nici în formă nimic nou. 


Să ne înţelegem. Noi n-am pretins să inventăm lucruri nouă, neauzite şi 
nepomenite. Din contră noi credem că toți oamenii cu minte, toți oamenii 
serioşi cari se uită la mersul lucrurilor la noi, împărtăşesc aceste idei și văd, 
ca şi noi, relele ce arătăm; așa încât imputarea ce ni se face că nu zicem 
nimic nou nu ne atinge. Cât pentru cealaltă imputare, că rândurile de mai 
sus sunt numai fraze goale, ea nu este adevărată și chemăm în favoarea 
noastră chiar mărturisirea „Românului“. On. noştri confraţi continuă în 
adevăr precum urmează: 


O singură idee fundamentală, ideea fixă că se zic conservatori și a d-lui lepureanu 
etc. 


Va să zică, chiar după declaraţiunea „Românului“, este o idee în aceste 
fraze, o idee fundamentală! 

Atunci cum rămâne cu „frazele goale și cu clișeurile uzate“? 

Învederat că nu se poate ca pasagele de mai sus să fie şi fraze goale şi 
idei. 

Și când confrații noştri fac aceste două afirmări una după alta vor 
conveni şi ei că se contrazic! 

Este dar o idee în programul nostru și o idee fundamentală! Și asupra 
acestui punct suntem uniţi cu „Românul“. Dar „Românul“ afirmă că această 
idee fundamentală ar fi că „instituţiunile noastre parlamentare nu sunt în 
raport cu gradul nostru de cultură“. Și de aci conchide că noi nu suntem 
conservatori, ci reacţionari și retrograzi. 


A. 


Dacă acești domni, zice „Românul“ în naivitatea lui, sunt în adevăr conservatori 
şi prin urmare voiesc să conserve instituțiunile de astăzi ale țării, de ce articolul de 


căpetenie al crezului lor politic este ura acestor instituțiuni? Dacă voiesc să le 
conserve, de ce fac tot ce pot spre a le descredita, acuzându-le de tot răul, real sau 
presupus, ce esistă în această ţară? 


Și mai jos adaogă: 
Logica și bunul simţ se rătăcesc în aceste izbitoare contraziceri! 


Noi nu tăgăduim că confrații noştri se rătăcesc într-un mod foarte 
izbitor, dar din nenorocire cauza rătăcirei lor nu este nici logica nici bunul 
simţ. O, nu! boala de care sufere trebuie căutată aiurea! 

Se rătăcesc în adevăr când afirmă că ideea fundamentală a programului 
este că regimul parlamentar nu e bun şi că crezul nostru politic este ura 
instituţiunilor reprezentative! 

Fără îndoială nu suntem din aceia cari să nu vază cât noroi aduce la 
suprafață, câtă turburare cauzează în viața socială această frământare 
continuă a instituţiunilor libere și, ca toţi oamenii cu minţi, ne uitam la 
miazmele morale ce esală ciocnirea de idei și de interese necesară în 
regimul nostru! 

Dar, căutând la trecutul și la viitorul ţării noastre şi la ideile secolului 
nostru, suntem convinși că monarhia constituțională, că instituţiunile 
reprezentative totuși constituiesc cea mai bună formă de guvern ce ar putea 
să aibă ţara. Pentru că, cu toate defectele înnăscute acestei forme de guvern, 
tot ea ne poate da administrațiunea cea mai bună putincioasă și mai ales 
pentru că ea constituie un instrument puternic de progres şi de luminare a 
unui popor. 

Nu este dar adevărat că noi urâm regimul parlamentar; această idee este 
formulată în modul cel mai categoric în programul nostru: 


Țara, am zis noi, la 1866 și-a pus toate speranțele pentru mărirea și prosperitatea 
ei în principiul unei monarhii constituționale și în reprezentaţiunea ei din Corpurile 
legiuitoare; numai în consolidarea acestor principii vedem și astăzi întărirea ţării 
noastre. 


Această declaraţiune e formală, „Românul“ a citit-o asemenea; de ce 
atunci se face că nu o ştie? 
Confraţii noștri răspund: 


În deşert vă legaţi în programele dv. a respecta și păstra instituţiunile 
parlamentare de astăzi ale ţării, când tot în aceste programe, cu câteva linii 
mai sus sau mai jos, atacați acele instituțiuni şi le arătaţi ca fundamentala 
cauză a tuturor relelor ce voiţi a le vedea în ţară. 

Aşadar ţara este fericită și numai noi vedem rele în ţară şi nu numai că 
voim să vedem rele, dar afirmăm că cauza fundamentală a tuturor relelor 
este regimul parlamentar. 

Unde și când am afirmat noi una ca aceasta? 

Am afirmat că vedem un pericol pentru naționalitatea noastră pentru că 
străinii se înmulțesc şi se îmbogăţesc, pe când românii se împuţinează și 
sărăcesc; şi facem apel la toți românii, mai ales la cei de dincolo de Milcov, 
să spuie dacă acest pericol există în adevăr ori numai voim să-l spunem ca 
să speriem lumea! 

Am zis că instituţiunile folositoare introduse fără chibzuire au devenit 
numai o sarcină bugetară; și facem apel la toți oamenii de bună-credinţă să 
spuie dacă, de esemplu, instrucțiunea obligatoare este altceva decât o 
sarcină bugetară; dacă autonomia judeţului există și dacă comitetul 
permanent care ar trebui să o reprezinte este altceva decât o sarcină 
bugetară şi un scut pentru a acoperi abuzurile prefectului; dacă autonomia 
comunei nu este o deriziune prin sate şi primarul un agent electoral! 

Am mai zis că libertăţile publice nu există decât pe hârtie; şi facem apel 
iarăşi la oamenii oneşti să spuie dacă libertatea individuală, dacă 
inviolabilitatea domiciliului există la ţară, mai mult, dacă fiecare din noi nu 
putem fi izbiţi în interesele noastre fără să avem cui ne plânge! 

Iaca relele ce am arătat și ce am zis. Nu să se desființeze toate aceste 
aşezăminte, toate aceste libertăţi, ci să se ia măsuri ca ele să devie o 
realitate: ca comitetul permanent să nu mai fie un instrument în mâna 
prefectului, ca primarul să nu mai fie un bici în mâna subprefectului, ca 
instrucţiunea obligatorie să devie un fapt și, mai ales, ca să se ia măsuri 
pentru protecţiunea claselor sărace. 

Nicăieri n-am zis că cauza relelor este regimul parlamentar, ci lipsa de 
cunoștințe ascunsă în cuvinte sforăitoare! 

Când dar „Românul“ afirmă că noi urâm regimul parlamentar și vrem 
desfiinţarea lui el înaintează un neadevăr cu bunăștiință, şi neadevărul spus 
cu intențiunea de a înnegri pe altul se cheamă în toate ţările calomnie. 

„Românul“ termină articolul său printr-o observaţiune pe care o crede 
ingenioasă. 


Singuri recunoaşteți, ne zice el, că cauza relelor de cari sufere societatea română 
este şi veche şi adâncă; atunci voi sunteţi de vină, care guvernaţi demult ţara, nu noi 
care d-abia de patru ani avem puterea. 


Vom observa confraților noştri de la „Românul“ că niciodată nu am 
împărtășit ideea că cutare om sau cutare guvern este cauza relelor de care 
sufere o societate. 

Această idee ni s-a părut că rezultă din lipsa de pătrundere, dintr-o 
vedere superficială a lucrurilor; și mai totdauna este numai o armă de partid 
neleală. 

Ceea ce face binele și răul într-o societate este societatea însăși, sunt 
tendințele care o conduc, ideile cari o domină. Contra lor luptăm noi; 
căutăm să combatem tendințele cosmopolite și umanitare ca să le înlocuim 
cu simţul naţional, căutăm să combatem libertatea pe hârtie şi etichetele și 
să le înlocuim cu libertatea reală. 

Căutăm în fine să combatem apucăturile demagogice cari pun fraza 
goală în locul ideii și calomnia în locul discuţiunii de principii. 

Și dacă ne găsim în luptă cu confrații noştri de la „Românul“ cauza nu 
este că ei ar fi făcut tot ce e rău în societate; cauza este că ei reprezintă în 
cel mai mare grad tendinţele și apucăturile nesănătoase ce am semnalat. 


€ 


[22 februarie 1880] 

Iar o criză ministerială. 

De vreo câteva zile umbla zgomotul că o nouă premenire ministerială 
va avea loc. Se vorbea despre retragerea d-lor Leca şi Stolojan, despre 
înlăturarea d-lui Cogălniceanu, despre demisionarea d-lui V. Boerescu, care 
avea să fie însărcinat cu un post de ministru plenipotențiar pe lângă o putere 
oarecare; se vorbea apoi despre chemarea dd-lor Orăscu sau V. Conta la 
Culte, dd-lor Câmpineanu și Stătescu, cel dintâi la Externe, cel de-al doilea 
la Justiţie. Fel de fel de versiuni circulau. O depeşe din București către 
ziarele din Viena, reprodusă de foile româneşti, spunea că d. Cogălniceanu 
are să fie însărcinat cu postul de guvernator general al Dobrogei. 

În fine, ieri seara se accentua zgomotul că ministerul întreg şi-a trimes 
demisiile d-lui Brătianu, care se afla încă la via sa de lângă Pitești. D. prim- 


ministru, care gerează acuma afacerile a două ministere, se află la vie, și în 
timpul absenței sale din capitală colegii săi găsesc cu cale să se retragă, 
neavând răbdarea să aștepte măcar până să se întoarcă d. prezident al 
Consiliului. Ce mai însemnează și această comedie? trebuie să se întrebe 
publicul, care însă, după câte a văzut petrecându-se în sferele ministeriale 
de vreo patru ani, n-ar mai avea drept să se mire de nimica. 

Răspunsul este lesne de dat. Dacă în adevăr, precum se vorbeşte 
pretutindeni, dd. miniştri şi-au trimes demisiile la Pitești, lucrul trebuie să 
fie pus la cale astfel. 

D. Cogălniceanu, pe care îl știm destul de păţit pentru a se mai lăsa să 
fie amăgit uşor, n-a iscălit demisia decât după ce a avut la mână iscălit 
decretul de numire a d-sale în postul de guvernator al Dobrogei, pentru al 
cărei viitor și prosperitate d-sa a dovedit atâta solicitudine. Pe câtă vreme 
acest post nu era încă ocupat, nici creat măcar, Dobrogea cădea d-a dreptul 
sub epitropia ministrului de interne; din momentul ce postul se creează şi d. 
Cogălniceanu simte tendința colegului său prezident de a-l înlătura din 
cabinet, se grăbeşte numaidecât a propune un târg cinstit, care să 
mulțumească amândouă părțile; „Mă duc însă numai în Dobrogea“. Pentru 
un epitrop harnic, iubitor și foarte îngrijitor de soarta epitropisitei, cum e d. 
Cogălniceanu pentru Dobrogea, e cu atât mai avantajos cu cât e mai 
aproape de dânsa. O vorbă veche spune, în adevăr, că dragostea de departe 
ca şi d-aproape e tot dragoste; însă cui nu-i pare mai bine să fie mai aproape 
decât mai departe de obiectul slăbiciunii sale? 

Pe cât aflăm, faptul însărcinării d-lui Cogălniceanu cu guvernarea 
Dobrogei a produs între toţi partizanii d-lui prezident al Consiliului o 
impresie foarte neplăcută. D. Cogălniceanu nu e roşu, și roşii ştiu bine că d- 
sa profesează nişte sentimente pentru d-lor cari nu-i măgulesc câtușşi de 
puţin; în schimb și d-lor îi întorc cu prisos acele sentimente. Astfel, d. 
Cogălniceanu guvernator general al Dobrogei însemnează stingerea oricăror 
speranţe şi iluziuni pe cari şi le făcuse o mulțime dintre partizanii d-lui 
prezident al Consiliului în privinţa României transdanubiene. Așa d-aici se 
esplică şi incidentul petrecut în Senat mai zilele trecute, când începuseră a 
se arăta primele simptome ale crizei ministeriale. Roșii din Senat, constituiți 
în tribunal suprem, pentru a dovedi curăţia onor. d-lui coleg și amic politic 
Sim. Mihălescu, voiră cu aceeași lovitură să-l ridice pe acesta şi să cufunde 
pe d. Cogălniceanu. Jocul însă n-a izbutit. D. Cogălniceanu i-a ştiut sili la 
vreme să s-astâmpere şi să lase mai bine treaba încurcată. 


Judecând după tonul liberal ce-l păstrează „Presa“ d. V. Boerescu, deși 
nesuferit partizanilor d-lui prezident al Consiliului poate mai mult chiar 
decât viitorul guvernator al Dobrogei, este omul care s-a ştiut face 
indispensabil și care, având deplină cunoștiință de soliditatea poziţiei sale, 
pare a nu avea cea mai mică îngrijire, cel puţin pentru un viitor apropiat. 
Ministru de externe în cabinetul ce trebuie să se formeze sau ministru 
plenipotenţiar pe lângă o putere oarecare, din două una, rămâne să-și aleagă 
singur. 

Cât despre dd. Leca şi Stolojan ... 

Dar cum rămâne cu ministerul? Cine va fi însărcinat cu formarea noului 
minister? — D. I.C. Brătianu. 

Comedia retragerii și rechemării d-lui Brătianu se va juca din nou, de 
astă dată gratuit, zicem gratuit pentru că nu vedem de ce să se alerge iar la 
un expedient care prejudiţiază oarecum prestigiul ce trebuie să-l aibă 
Coroana. Pentru ce ministerul se retrage, care este motivul acestei retrageri? 
Lumea nu-l vede, nu-l știe, totul este o taină de culise. Şi apoi, după această 
retragere nejustificată prin nici un motiv, pentru ce tot prezidentul 
ministerului retras este reînsărcinat de capul statului cu reconstruirea 
ministerului? Dacă i s-a primit demisia, de ce mai este rechemat? Dacă era 
să fie rechemat, pentru ce i s-a primit demisia? Și dânsul, d. prezident al 
Consiliului, dacă şi-a dat demisia, care i s-a primit, pentru ce mai revine? 
Dacă era să revină, pentru ce și-a dat demisia? 

Ce sunt jucăriile acestea? Aceasta se poate numi în serios o politică 
constituțională? Ne mărginim a pune întrebările, lăsând ca opinia publică să 
le dea răspunsul. 


€ 


[23 februarie 1880] 

N-ar fi greu de polemizat în ziaristică dacă am avea a face cu rațiunea, 

nu cu voința adversarilor noştri. Cine nu poate să înțeleagă aceluia îi mai 

putem subveni lipsurile traducând ceea ce voim să-i zicem în termeni mai 

concreți, dar pentru cine voiește să nu înțeleagă mijloacele de înduplecare 
nu sunt argumentele minții, ci cu totul altele. 

În această poziție ciudată ne aflăm noi față cu „Presa“. E prea adevărat 

că marele nostru om de stat, dacă se afla în opoziție, iscălea asemenea 

programul nostru, de vreme ce el este astfel încât poate conveni tuturor care 


nu sunt roşii, adică tuturor acelora cari pe lângă partid și interesele acestuia 
mai admit și ideea statului, admit îndreptăţirea de existenţă şi de activitate a 
opoziţiei, admit în fine un control mai sever din partea Coroanei, când 
desfrâul partizilor, păstrând numai coaja legilor și goala aparenţă, calcă 
făgăduinţele făcute naţiei în ajunul alegerilor, fac tocmai contrariul de ceea 
ce au promis mandanţilor lor și trec totuşi de reprezentanți ai voinţei legale 
şi sincere a ţării. 

C-un cuvânt lucrul ar sta cu totul astfel când marele om de stat ar fi în 
opoziţie, stă însă pe terenul voinţei de-a nu pricepe când d-sa se află la 
guvern. 

Cumcă partidul numit „liberal“ e un escelent scamator de idei, cumcă 
pretextează adeseori a voi ceea ce voim noi, cumcă, luând adesea cuvintele 
noastre, pe care nu le pricepe, le aplică pe dos și apoi ne spune c-un aer 
triumfător: „noi suntem adevărații conservatori“ e ceva prea cunoscut și, 
chiar dacă programul nostru ar fi din cuvânt în cuvânt identic cu acela al 
partidului liberal, tot încă ar exista un partid conservator, pentru că „nu este 
aceeaşi când doi zic aceeași“, non idem est si duo dicunt idem. 

Un exemplu. Sunt merite pe cari statul nu e în stare a le răsplăti cu bani. 
Descoperirea unei planete, cercetări grele istorice, scrieri de știință şi 
literatură ca fapte ale spiritului, un curaj estraordinar, o viață espusă pentru 
binele semenilor săi, o generozitate estraordinară ca fapte ale caracterului 
nu se pot plăti cu bani. Pentru a distinge pe asemenea oameni de restul 
convieţuitorilor lor statul le conferă semne a căror valoare materială e 
evident cu totul neînsemnată, a căror valoare socială e mare. 

Conservatorii, pornind din acest punct de vedere, conferă un semn de 
acesta lui Alexandri, liberalii unui N.T. Orășanu. 

Prin urmare, aceeași idee, același lucru e una în mânile unui partid, e 
contrariu în mânile celuilalt. 

lată ce zice „Presa“ despre programul nostru: 


Programul acesta este curios: căci vorbeşte de multe și nu conține nimic ca drapel 
al unei partide. Seamănă mai mult cu o prefață de editor al unei cărți de doctrine 
politice şi economie socială. Cuprinde numai generalităţi abstracte, teoreme sociale, 
acceptabile pentru toți, inofensive către toți. Oricine îl poate subscrie, precum şi 
oricine poate fi în drept a nu-l subscrie. Îl poate subscrie oricine să ocupă numai cu 
doctrinele sociale, cu teoriele constituționale, fără să-i pese de cutare ori cutare 
partid. Tot aşa va fi în drept a nu-l subscrie acela care, voind a face parte dintr-un 


partid, voieşte a şti cari sunt actele ce-i propune acel partid, care este scopul real și 
practic ce voiește a ajunge. 


„Fără să-i pese de cutare ori cutare partid“ — zice „Presa“. Ei bine, tot 
asta zicem şi noi. Starea cu totul precarie politică şi economică a ţării ne 
face să nu ne gândim deloc la interesele partidului nostru, ci numai la acelea 
ale ţării; de aceea programul nostru e acceptabil pentru toţi, oricare-l poate 
subscrie, după cum mărturiseşte „Presa“ însăși, pentru că nu voim nimic 
altceva decât ca regimul constituţional, care azi e o ficţiune, să devină o 
realitate. 

Dar, din momentul în care „Presa“ însăși recunoaște că programul 
nostru e acceptabil pentru toţi și-l poate subscrie oricine fără să-i pese de 
cutare ori cutare partid, ea nu poate tăgădui că acest program cuprinde 
numai dorinţe legitime și justificate, împărtășite de naţia întreagă, care este 
şi trebuie să fie sătulă de făgăduințele de-a dreptul amăgitoare pe care 
adversarii noștri le făceau la rândul lor alegătorilor pentru a nu le ţinea. 
Asemenea toate deducerile şi insinuările subţiri ale organului marelui om de 
stat sunt căutare de nod în papură. 


II 


„Presa“ mai citează un pasaj din program cu următoarea obiecţiune: 

Ca clasele de jos ale societăţei să fie protegiate contra esploatatorilor și 
contra neprevederei lor. 

Dar cari sunt clasele de jos şi cari cele de sus? Arhondologia ştim că nu 
mai esistă; nu înțelegem dar ce legi s-ar face, ce măsuri speciale s-ar lua 
cari să fie numai pentru clasele de jos; şi de unde s-ar începe ierarhia 
claselor de sus, cari nu ar mai avea trebuinţă de nici o protecţiune? 

E nepricepere intelectuală sau e lipsa de voinţă de-a pricepe? 

Dar oare legea tocmelelor agricole nu priveşte o clasă? 

Legea neînstrăinării pământurilor ţărăneşti nu admite clasă? 

O eventuală lege pentru bresle, pentru împuţinarea cârciumelor și altele 
n-ar privi clase ale societăţii? 

Clase — nu caste. „Presa“ vorbeşte de clase şi gândește la caste. În 
realitate orice om face parte dintr-o clasă oarecare, liber este însă de-a se 
ridica dintr-una într-alta prin muncă și merit. 

Inferioritatea sau superioritatea pe scara aceasta nu dovedeşte, se- 
nțelege, nimic în privirea folosului sau nefolosului clasei. Se poate prea 


bine ca plebea să intre în forme superioare, poporul cu instincte bune și 
morale să rămână în forme inferioare. Astfel nenumărata clasă a vânătorilor 
de posturi, a proletarilor condeiului, a advocaţilor fără pricini e adevărata 
plebe în România, nu însă ţăranul sau meseriașul. Cu toate acestea plebea 
asta e, ca clasă, superioară celor pozitive de jos, căci clasarea se face după 
natura muncii fiecăruia, după instrumentul cu care-și câștigă bunastare. 

Nu putem îndestul repeta confraților noştri sfatul din inimă ca să 
gândească ceva când scriu, să nu înşire cuvinte a căror înţeles nu-l posed pe 
deplin. Numai punând ideile politice în raport cu corelatul naturalei 
organizații economice a societăţii ele vor avea un cuprins; un substrat 
material; îndealtmintrelea rămân fraze goale, bune de precupeţit de către cei 
pe cari sunetele-i îmbată. 

Încă o obiecţiune. 

„Presa“, atât de vinovată prin versatilitatea caracterului cu care a 
batjocorit şi cu care laudă guvernul actual, versatilitate pentru care noi am 
adus atâtea probe de o irezistibilă comică, ne insinuă și nouă același defect 
prin următoarele pasage ce le estragem din două numere consecutive. 

Ne vorbeşte programul de pericolul ce ar avea pentru națiunea noastră 
ideile de cosmopolitism. 

În acest punct programul se aseamănă cu acela al d-lui Gr. Sturza. 


Dreapta s-a organizat şi formează astăzi două grupuri: unul are ca preşedinte și 
şef pe principele Gr, Sturza, altul are ca preşedinte al clubului pe d. M.K. Epureanu. 
Aceste două părţi ale dreptei au în fond aceleași principii și idei. Singura deosebire 
între aceste două grupuri — dacă aceasta poate în orișice caz constitui o deosebire — 
este că unii au fost mai espansivi și mai preciși, alții mai în rezervă și mai vagi. 
Acordul însă, chiar tacit de ar fi, este perfect între ambele grupuri, cari sunt gata a 
pune în aplicaţiune principiile și vederile lor identice îndată ce momentul ar fi 
oportun. 


Din aceasta ar rezulta identitatea cu partidul democratic național. 

Toate acestea „Presa“ le deduce pur și simplu din împrejurarea că nu 
combatem democrația națională. 

Dar noi nu combatem pe nici un organ al opoziţiei: nici „Binele public“, 
nici „România liberă“, nici „Steaua României“, nici „Independenţa 
română“, c-un cuvânt nici un ziar românesc — esceptăm pe „Ştafeta“ şi 
„Fraternitatea“ — nu se poate plânge din parte-ne că le-am fi combătut de 
multe luni de zile încoace. Nemulțumiri există pe toate terenurile; și poate 


că am aflat formula de a le întâmpina pe un teren cu totul egal, căci, precum 
zice „Presa“ teoremele noastre sunt inofensive pentru toţi, sau, ca să vorbim 
în limba noastră, ideea statului, ideea armoniei intereselor naționale ne face 
să nu ne pese de cutare sau cutare partid. Ceea ce voim deci nu e nici ca 
partizi să nu existe nici ca ele să nu se lupte, ci ca lupta lor să nu degenereze 
în nimicirea unuia prin cellalt, voim ca înlăuntrul poporului nostru să nu 
predomineze instinctele lui Cain. 

Mai vorbeşte „Presa“ de articolul nostru de la 11 fevruarie, de Vodă 
Cuza, de lipsa în program a asigurărilor dinastice. 

„Presa“ va binevoi, credem, a recunoaște ca unica tendenţă a acelui 
articol a fost adevărul istoric şi — suum cuique — atribuirea meritului cui i 
se cuvine. 

Cât despre asigurările dinastice, ni se pare că tocmai acestea nu au a 
face cu nici un partid. Dinastia, fiind reprezentată, prin persoană, ne-am 
ferit oricând de a atinge câtuşi de puţin persoana M.S.R. și aceasta ne e cu 
atât mai puţin permis astăzi, când, apăsând asupra lipsei de control din 
statul nostru, ne-am permis a accentua rolul Coroanei, dar a Coroanei ca 
organ central al vieţii statului, nicidecum însă întru cât ea este purtată de 
nobilul descendent al dinaștilor Hohenzollern. Persoana M. S. este 
inviolabila, şi nicicând nu ne-am permis — îi desfidem pe cei de la „Presa“ 
să ne poată dovedi — de a amesteca în discuţie persoana M. Sale. 

Asupra marginelor însă în care Coroana are sau nu dreptul irenunțabil 
de a-și exercita controlul asupra puterilor statului am discutat într-adevăr, 
căci aceasta este o cestiune de comentare a Constituţiei, precum oricine o 
poate vedea, şi nu credem ca confrații de la „Presa“ să ne nege dreptul de a 
comenta Constituţia şi legile, după cum cu bună-credinţă suntem convinși 
că ele caută a fi înțelese. 


€ 


[23 februarie 1880] 

Mai nimerită ni s-ar părea ecuațiunea cu termenii: producțiune, 
consumțiune și reproducțiune! Când cele două dentâi sunt egale e 
stagnațiune economică, când consumţiunea întrece productțiunea e regres; în 
proporția în fine în care producțiunea întrece consumțiunea, acel prisos 
serveşte pentru reproducțiunea muncii și starea economică e în progres. 


Câteşitrei termenii se aplică la muncă, privindu-se capitalul de orice natură: 
pământ, bani, unelte ca un instrument al ei. 


€ 


[24 februarie 1880] 

Ziarul „Românul“, cu o solicitudine paternă pentru adepții săi, a încins 
o polemică foarte aprigă cu „Binele public“ relativ la afacerea Mihălescu. 
După ce, în articolul său de la 19 curent, afirmă din nou urbi et orbi că 
partidul liberal, îndată ce un fiu al său cade într-un păcat, îl sacrifică pe 
altarul patriei, ca odinioară Brutus de clasică memorie, se mai plânge încă 
că justiția achită pe de o parte pe d. Mihălescu nefiind probe suficiente, dar 
că tot în același timp achită şi pe d. Moldovanu, declarând că nu este caz de 
a-l urmări pentru calomnie. Lucrul în aparenţă ar fi ciudat; însă precum doi 
duelanţi care şi-au schimbat glonţii la o depărtare de cinzeci de pași, odată 
ce s-a dresat procesul-verbal de către martori, rămân cu onoarea satisfăcută, 
asemenea credem şi noi că susceptibilitatea nervoasă ce o afectează 
„Românul“ nu mai este la locul ei și ar trebui să dispară. Totuşi s-a crezut 
necesar ca să se provoace un simulacru de anchetă din partea unei comisii a 
Senatului ca să mai accentueze testimoniul de onorabilitate al d-lui 
Mihălescu, cu toate că acest domn, odată verificat și admis de Senat, intră 
în numărul onorabililor cari compun Corpurile legiuitoare şi, odată admis în 
sanctuarul acestor Corpuri, se purgează de drept orice bănuială de pecabile 
mari sau mici şi se poate cu drept invoca în privinţă-i ceea ce pretindea 
Cezar despre femeia lui. 

Dacă scormoneşti o mlaștină acoperită cu un strat de putrigai verde faci 
să iasă şi să se împrăștie o mulțime de miasme pestilenţiale; același efect s-a 
produs şi prin ancheta Senatului asupra publicului imparţial; căci ce rezultă 
în adevăr din acel raport? 

1. Că d. Mihălescu însuși, îndată ce s-a văzut denunțat, a provocat 
intervenirea justiției. Am putea găsi lucrul foarte în regulă dacă, imediat în 
același moment chiar, d. Mihălescu şi-ar fi dat demisia, ca astfel justiţia să 
fi fost pusă în poziţie d-aș putea face instrucția nu numai în cancelaria 
Ministerului de Interne dar și pe la toate administraţiile din judeţe cari au 
putut fi mai mult sau mai puţin implicate în această afacere. 

2. Nedându-și d. Mihălescu demisia din propria sa iniţiativă ar fi fost, 
credem, de datoria ministrului de justiție a cere el însuşi cel puţin 


suspendarea d-lui Mihălescu pe timpul instrucţiunii, precum se urmează 
oricând cu funcţionari mai inferiori dacă intervine o acţiune judiciară, şi cu 
atât mai mult o asemenea măsură era cerută de împrejurări ca probă de 
sinceritatea guvernului d-a descoperi adevărul, cu cât, din nenorocire, 
justiția la noi nu este încă inamovibilă. Totuși noi, plini de respect pentru 
lucrul judecat, ne închinăm înaintea autorităţii sale și credem că onoarea 
este satisfăcută atât pentru d. Mihălescu cât și pentru d. Moldoveanu, cu 
toate că acesta din urmă n-are încă onoare d-a figura între mandatarii 
naţiunii. 

3. Când dar ancheta Senatului, nemulțumită se vede de sentinţa justiţiei 
numai întru cât priveşte pe d. Moldoveanu, califică de calomnioase 
denunțările acestuia, nouă ni se pare că comisia, dintr-un exces de zel, a 
căzut într-un exces de putere, substituindu-se puterii judecătoreşti. 

4. În raportul comisiei se denunță că compania Horovitz ar fi făcut 
rechiziții de sute de cară, executându-se locuitorii cu călărași chiar, fără 
autorizaţia ministerului şi că, îndată ce aceste fapte au venit la cunoştinţa 
ministrului de interne, el de îndată a ordonat „a nu se permite luarea carălor 
cu sila“. Dar aci naşte întrebarea: cum, după toate suferinţele la cari erau 
expuși locuitorii prin faptul ocupării și trecerii de oştiri, constatându-se că 
antreprenorii, în contra voinţii guvernului, dispun de călărași pentru 
executarea rechizițiilor, guvernul se mulțumește cu un ordin platonic d-a nu 
se mai face acest lucru în viitor? Dar călărașul atârnă de subprefect, acesta 
de prefect şi acesta de ministru. Dacă nu exista complicitate între 
antreprenor cu unul dintre acești diferiți agenţi, de un ordin inferior sau 
superior, de ce nu s-a tras numaidecât culpabilii la răspundere? 

Rezultatul final deci al acestei anchete parlamentare a fost cu totul 
negativ și nici n-a putut spori nici micșora onorabilitatea dd-lor Mihălescu 
şi Moldoveanu: Gros Jean comme avant; mult zgomot pentru nimica; iar 
conștiința și opinia publică cred și de acuma aceea ce a crezut până acuma. 


€ 


[26 februarie 1880] 

Unul din argumentele cele mai obicinuite ale ziarului „Românul“, pe 
care îl repetă de câteva zile necontenit, este că, dacă țara se află în rea stare, 
vina e a partidului conservator, care a guvernat-o secoli întregi, pe când d- 
abia vreo cinci-șase ani a putut să se bucure România de fericita oblăduire a 


partidului Brătianu. Argumentul este fals în mod istoric şi deducțiunea 
absurdă. Ce se înţelege întâi prin partidul conservator și prin partide în 
genere? Se înțelege o grupare a unui oarecare număr de oameni politici 
făcând parte dintr-o Adunare legiuitoare cari se conduc de aceleași idei și 
cari caută a obţine majoritate în ţară și în Adunare pentru programul lor, 
spre a putea în numele acelei majorităţi pune în practică teoriile lor politice. 

Prin urmare, pentru ca să esiste un partid politic trebuie mai întâi într-o 
tară o Adunare legiuitoare, al doilea, trebuie ca să fie admis principiul 
reprezentativ, adică că această Adunare să fie adevărat suverană, adică 
majoritatea ei să aibă dreptul de a indica Coroanei pe șefii săi ca guvem 
legal şi constituțional al țării. Când într-o ţară nu esista un asemenea regim 
se pot afla diferite opiniuni între cetăţeni, diferite vederi, dar partide în 
înţelesul constituțional al cuvântului nici că esistă nici că pot esista. Chiar 
espresiunile de dreapta şi de stânga, luate de la locul ce-l ocupă 
materialiceşte cutare sau cutare grup pe jeţurile unei Adunări, dovedesc că 
n-a putut fi cestiune de partide într-o ţară care nu se bucura de regimul 
reprezentativ şi parlamentar. 

A zice dară, cum zice „Românul“, că partidul conservator guvernează 
de secoli ţara este a zice un neadevăr istoric, este a se întemeia prea mult pe 
naivitatea sau pe ignoranţa cititorilor săi. Astfel pe nedrept „Românul“ face 
responsabil pe partidul conservator de astăzi de tot ce a putut fi rău în 
trecut. 

Dar de ce, pe baza aceluiași sistem, acest ziar nu acordă atunci aceluiași 
partid conservator laude meritate și pentru ceea ce acel trecut a avut bun? Și 
se vede că acest trecut a avut şi ceva bun, căci, cu toate invaziunile seculare 
ale leşilor, ungurilor, tătarilor, turcilor, rușilor, el a știut să păstreze o ţară 
creştină și autonomă coborâtorilor săi, la început prin vitejia armelor și, 
când România a fost sleită de sânge și de puteri, prin dibăcie diplomatică şi 
înţelepciune politică. Partidul conservator n-ar avea în fond de ce să 
roşească de acel trecut, de acel trecut întreg, fie din timpurile de putere, fie 
din timpurile de restriște; căci, la imputările ce i s-ar face de istoricii 
pasionaţi și neinteligenţi, cari judecă nerozeşte pe oamenii trecutului cu 
ideile și prejudecățile timpului în care trăim, el ar putea răspunde: 
„Apărarea mea este că v-am transmis o ţară în care puteţi astăzi să vorbiţi 
sus şi tare, să scrieţi şi bune și rele și să insultați chiar cenuşa acelora cari v- 
au lăsat mijlocul de a fi şi a vă zice români“. Însă noi credem că nu cutare 
sau cutare partid poate fi mândru de acest trecut, ci ţara întreagă; căci, încă 


o dată, a vorbi de partide politice sau în epoca lui Radu Negru, sau în epoca 
fanarioţilor, sau chiar în epoca Regulamentului Organic, este un curat 
anahronism. 

Dar unde absurditatea se înfrumuseţează și cu rea-credință este când 
ziarul „Românul“, punând tot acest trecut în sarcina partidului conservator, 
face şi o distincţiune arbitrarie, imputându-i numai relele regimelor trecute 
şi lăsând la o parte tot binele ce trebuie să recunoască că a fost și-n trecut. 
Cine dar are gloria acestui bine, fiindcă, după chiar spusa „Românului“, pe 
acele timpuri (în acele secole, cum zice) nu exista decât partid conservator? 
Oare era pe atunci vreun Brătianu misterios, vreun Rosetti legendar cărora 
li s-ar putea atribui victoriile şi gloria unui conservator modest ca Ștefan cel 
Mare, unui reacționar împeliţat ca Mihai Viteazul, sau meritele reformei lui 
Mavrocordat la sfârşitul veacului 18-lea? 

Să aleagă „Românul“. Ori partidul conservator, care a făcut atâtea rele 
țării guvemând-o de secoli, caută să-și atribuie și gloria Ştefanilor și a 
Mihailor; ori partidul conservator fiind pe atunci un secret al viitorului, ca şi 
partidul roșu, această glorie rămâne numai a ţării și a domnielor ilustre, dar 
absolute, din trecut. Însă atunci este absurd de a imputa partidului 
conservator relele guvernelor trecute. Domniile absolute, fie pământene, fie 
străine, fie prin conspirații interne, fie prin intrigi și tocmeli la 
Constantinopol, dar toate despotice în sine-le, la cari în durata lor efemeră 
toți căutau să se supuie, — iată trecutul țării noastre în liniile sale generale 
de la Radu Negru până la Convenţia de la Paris, care a stabilit la noi pentru 
prima oară regimul parlamentar, sistemul reprezentativ, cu supremaţia 
majorităţilor, cu miniștri responsabili, cu organizarea partidelor luptând 
pentru idei câteodată, pentru putere totdauna. De la 1859 dar s-au arătat în 
tară un partid conservator, un partid roșu. Până atunci desigur erau idei 
conservatoare, idei progresiste, idei revoluționare și oameni carii le 
reprezentau mai mult sau mai puţin. Însă aceste idei s-au grupat şi s-au 
disciplinat numai de la 1860, de când cu Convenţia care, cel puţin în teorie, 
a admis ca guvernul să fie icoana majorităţii ţării legale și a invitat diferitele 
idei a se formula pentru lupta legală, diferitele individualităţi a se grupa în 
partid. 

De la acea epocă avem să ne întrebăm care este partidul care a guvernat 
mai mult ţara şi cui se poate imputa starea socială şi economică ce de la 
1859, şi în special de la 1866, a fost rezultatul sistemului introdus atuncea și 
urmat cu câteva zdruncinări şi modificări parţiale de 21 de ani încoace. 


În scurta perioadă a Convenţiei, de la 59 până la 64, şi înaintea Unirii 
efectuată la 63, partidul liberal n-a fost deloc exclus de la putere; în 
Moldova au fost ministere liberale sub prezidenţa d-lui Cogălniceanu și a 
răposatului Panu; în Muntenia a fost prezident de Consiliu d. Ion Ghica și, o 
clipă numai, d-nii Goleşti, Brătianu şi Rosetti. Scurtă a fost prezenţa acestor 
din urmă la putere. Domnii Panu, Cogălniceanu și Ghica erau persoane cari, 
prin funcțiunile ce ocupaseră mai înainte, aveau nu numai experienţa, dar şi 
cunoștințele necesare pentru a li se fi putut confia cârma ţării; pe când zișii 
liberali de dincoace de Milcov, cari-și făcuseră educaţia lor politică între 
conspiratorii cosmopoliți Mazzini, Blanqui și Proudhon, în scurtul timp cât 
au ocupat puterea au dat probe de o incapacitate atât de crasă încât n-au 
putut să se mănţină la putere mai mult de câteva luni; cu toate că d. Rossetti 
dedese lui Cuza Vodă epitetul de sublim, se vede că această apreciare n-a 
fost reciprocă. 

În cei 14 ani ai domniei actuale conservatorii au guvernat vreo cinci ani, 
roşii vreo șase și ceilalți trei ani au fost împărţiţi între guverne mixte sau 
incolore, precum guvernele loan Ghica, Dimitrie Ghica, Cogălniceanu, 
Alexandru Golescu etc. Un minister curat conservator a fost numai 
ministerul de la 1871 până la 1876 al d-lui Lascar Catargi. 

Am putea număra şi ministerul d-lui Epureanu din 1870, dar, fără a 
aduce aminte că acest minister a ținut numai zece luni, vom spune numai 
că, având în faţa lui nişte Camere a căror majoritate îi era contrară, a fost cu 
totul redus la neputinţă. 

Cinci ani dară a guvernat partidul conservator ţara din 14 ani ai domniei 
lui Vodă Carol; restul timpului guvernul a fost în mâinile radicalilor curați, 
ca de la 1867 la 1869, ca de la 1876 la 1880, ceea ce face deja șase ani de 
domnie, sau în mâinile unor ministere intermediare precum lon Ghica-Al. 
Golescu, sau Dimitrie Ghica-Cogălniceanu. 

Nu vom aduce aminte că sub ministerele radicale s-au grămădit asupra 
țării toate sarcinile şi toate angaralele. În treacăt vom aduce aminte 
concesiunea Strusberg și Offenheim, împrumutul domenial contractat 
pentru a stinge datoria de 40 milioane moștenite în cea mai mare parte a 
ministerului Brătianu din 1867 şi 1868, şi celelalte. Astea au fost sarcinele 
primei domnii. La a doua împărăție vom avea să lichidăm: 1) sarcinele 
războiului de peste Dunăre, 2) hârtia monedă ca de vreo 30 milioane, care şi 
dânsa este un împrumut deghizat, 3) răscumpărarea căilor ferate cu 
sarcinele ei cele nouă, 4) o datorie flotantă în bonuri de tezaur, a cărei ţifră 


încă nu se poate preciza, dar care de bună seamă va fi însemnată în faţa 
deficitului bugetar a anului trecut și viitor. 

Conservatorii au avut totdeauna nenorocirea d-a veni la putere după 
fapte împlinite şi, în loc de a guverna după ideile și principiile lor, şi-au sleit 
forţele şi inteligenţa ca să remedieze o situaţie compromisă de predecesorii 
lor, să plătească datorii angajate, să impună dări pentru a umplea goluri 
făcute de alţii, să facă convenţiuni aproape silite pentru a suplini lipsele și 
greșalele unor angajamente deja luate. Și când misiunea lor de reparaţiune 
era aproape sfârşită, când puteau să întrevază momentul de a aplica niște 
principii sănătoase și, după lichidarea unui oneros trecut, să se ocupe de un 
viitor mai bun, fatalitatea aducea iarăși la putere pe radicali, cari reîncepeau 
administraţia lor dezmăţată şi risipitoare. 

Dacă noi ne-am preocupa numai de interesul de partid şi n-am prevedea 
că dezastrele financiare și economice ce ameninţă ţara au să cadă mai mult 
asupra celor nevinovaţi decât asupra celor vinovaţi, am putea sta nepăsători 
în fața operii de distrugerea ordinii politice şi economice întreprinsă și 
continuată cu atâta stăruință de către puternicii zilei. Situaţia însă e prea 
gravă ca să nu denunțăm țării pe aceia cari sunt adevărații vinovaţi și, plini 
de încredere în simţul deşteptat al tuturor oamenilor de bine, credem că 
lumina va creşte mereu până ce adevărul se va deosebi de minciună. 


€ 


NAIVITĂȚI RADICALE 


[26 februarie 1880] 

Într-o şedinţă a Camerei, citindu-se un proiect de lege în care venea 
cuvântul „chip“, un filolog radical esclamă indignat: 

Filologul: Ce fel, „chip“? Asta-i o bazaconie slavonă! Să se înlocuiască 
imediat cu un alt sunet radical! 

Voci: Aşa este! 

În Adunarea deputaţilor, după apelul nominal: d. preşedinte, prezenţi d- 
ni deputaţi, adică înscriși 89. 

Voci: Numai înscriși? 

D. președinte: Vom vedea mai târziu! 

După o jumătate oră, votându-se un proiect de lege: 

D. președinte: Acum aflu că sunt numai 72 d-ni deputaţi; continuând 
astfel voi rămânea singur! (râsete) 

D. Vernescu, vorbind contra închiderii discuţiunii, crede că guvernul 
trebuia să ceară un bil de indemnitate înainte de a solicita sancţionarea legii 
relativă la d-nu Calenderu. 

Voci din majoritate: Să dăm guvernul în judecată! 

D. Giani: Sunt pentru închiderea discuţiunii, căci este cunoscută 
maniera d-lui Vernescu şi trebuie pus odată capăt... 

D. președinte: Domnule! nu permit personalități contra d-lui Vernescu, 
care n-a fost contra regulamentului decât numai dându-ne în judecată 
(ilaritate mare). 

D. Giani: Nu dezvolt motivele, ci le indic... 

D. președinte: Nu, dar dezvoltați numai obiceiurile d-lui Vernescu, ceea 
ce nu află în regulament! (veselie). 

D. preşedinte: Pun la vot: cine este pentru a se trimite proiectul la tipar 
să ridice mâna! 

Voci: Puţini! 

D. președinte: Puţini de tot; dar voi face contra probă. Cine este contra 
trimiterii? 

Voci: Şi mai puţini! 


D. preşedinte: După votul d-v., proiectul jumătate va rămânea aici, 
jumătate la tipar, deci mai pun o dată la vot şi rog pe domnii deputaţi să 
poftească la loc și să voteze! (Se mai votează de 3 ori). 

D. Chițu: Podoaba de care ne vorbeşte d. Mârzescu este ca acele 
podoabe cu cari se împodobesc băieţii cari umblă cu vitleimul... 

Voci: A, a, 0,0! 

D. preşedinte: Aşa cuvinte, domnule... 

D. Chițu: Cu voia colegului meu, d. Mârzescu... 

Voci: Coleg în vitleim! 


P-un deal oarecare 
Cu renume sfânt, 
Făcea zgomot mare 
O moară de vânt, 

Și biata morișcă, 
Chiar d-avea un pic 
De porumb şi hrișcă, 
Nu lucra nimic. 

CONFERINTA D-LUI T. MAIORESCU 


ȚINUTĂ DUMINECĂ LA 24 FEVRUARIU ÎN SALA ATENEULUI 
— DESPRE VISURI 
[27 februarie 1880] 

Publicul cel mai ales, domni și doamne, inteligența capitalei, cât a putut 
cuprinde spațiul neînduplecat al Salei Ateneului, a ascultat alaltăieri 
admirabilele şi instructivele esplicări date de d. T. Maiorescu asupra 
visurilor. 

Suprema ființă organică pe globul nostru, omul, oboseşte ca şi celelalte 
în lupta pentru esistenţă, în care arma sa cea mai teribilă sânt creierii săi, 
mai rafinat dezvoltați decât la ceilalți organismi inferiori. Oboseala sau 
puterile consumate prin acţiune se repară prin somn, care durează un timp 
oarecare, periodic, când animalul este în starea cea mai nevinovată, 
inofensivă. 

Fiziologiceşte privit, somnul este o amorţire a nervelor, celulelor, a 
creierilor, prin încordare, obosire. Când un copil învaţă a scrie, se nevoieşte 


a ţine condeiul și-și încordează mușchii pentru a face lucrarea la care nu e 
deprins. După un timp simte oboseală în degete sau în mână chiar. Printr-o 
rezoluțiune venită prin nervii centrifugali din creieri, poate a stărui în 
lucrare, dar în fine puterile ne părăsesc, nervii se paraliză. Aceasta nu e 
altceva decât arderea, consumarea nervilor în acţiune, când simțim și 
căldură, ca în orice combustiune. Tot aşa este și cu gândirea, cugetarea: o 
combustiune, o metamorfozare prin oxigen a părţii corespunzătoare din 
creieri. Materia se înlocuieşte prin repaos, când cenușa — imaginară — se 
eliminează. De aci se vede analogia între această descompunere și 
reîmprospătare în creieri, nervi sau mușchi și între focul întreținut cu lemn. 
Tot ce se petrece în creieri, în conștiință, nu sunt decât operaţiuni 
fiziologice. Precum lampa nu arde neaprinsă sau fără ulei, asemenea și la 
noi, în timpul somnului nefiind escitaţi din afară, nici dinlăuntru, nu se 
consumă celular. Esistă chiar o măsură cu care se măsoară somnul, 
adâncimea lui. Mai greu dormim în prima oară după adormire. Din ce în ce 
puterile se restituie și somnul devine mai uşor, încât dimineața un mic 
zgomot ne deşteaptă. Ce este visul? În cercul mic luminat al conştiinţei 
noastre se mișcă imagini de lucruri, idei teribile, cari ne-au emoţionat tare 
odată şi de cari nu putem scăpa. Această neliniște este mai mare sau mai 
mică, după temperamente. Amintirea, când suntem deştepţi, este slabă; 
închizând ochii, nu mai avem o imagine fidelă a lucrului din faţa noastră. 
Din contră, în vis imaginea este ca reală. Cauza este că imaginele se 
deşteaptă dinlăuntru nostru, în creieri, și intră în cercul luminat al 
conștiinței fără voia noastră, pe când nu suntem atinşi întru nimic de 
esterior. De aci energia imaginilor din vis. Avem analogii în viaţă pentru 
aceste mișcări sensaționale: câteodată ne ţiuie urechile, auzim clopote sau 
muzică, fără ca ceva din toate acestea să ne atingă urechea. Se taie d.e. 
cuiva un picior de la genunchi, și totuşi el se plânge că îl doare un deget de 
la acel picior pierdut. Această impresiune, rămasă de mai înainte în cerebel, 
se produce prin nervul centrifugal în ființă. Câteodată, deşteptându-ne 
dimineața, surprindem deștepţi ultima figură a visului. Aici senzaţiunea este 
de tot internă, ceea ce în grad mai pronunţat ajunge a fi o alucinațiune. Așa 
o damă a auzit vocea plângătoare a bărbatului său. La întrebarea: tu eşti? el 
răspunde cu: da! Dama sculându-se, caută şi nu găseşte pe nimeni. Altădată 
i s-a întâmplat să vadă o pisică pe fotoliu. Ducându-se să puie mâna pe 
dânsa, a dispărut. 
Acestea sunt imagini produse prin escitare internă și aruncate în afară. 


Ziua nu visăm pentru că în stare normală percepem lumea din afară prin 
nervul centripetal şi emoţionarea aceasta acum este mai puternică. În 
conştiinţă se introduce un element nou, încă problematic. Ce este conștiința 
de sine? Este un act de recunoașterea lucrului văzut acum că este acelaş pe 
care l-am știut și văzut ieri. Dacă a doua zi n-am recunoaşte pe amicul de 
ieri, firul memoriei ar fi rupt; ar fi o nebunie. Pe lângă cercul mic luminos al 
conștiinței, mai este un punct în care stă revibrată imaginea; o repercusiune 
înlăuntru spre centru. Aceasta este conștiința de sine: celula centrală; 
substratul eului personal. În vigoarea acestei celule eu am fost, sunt și voi fi 
acelaş cât timp voi avea conştiinţa de mine. Aşadar de ce visez fără voie? 
Adecă, ce e visul? Este o întrerupere, o paralizare numai a punctului central 
în cercul luminos al conștiinței. Toate firele voinţei sunt concentrate în acest 
punct central. 

Aşa d.e., un lacheu care trebuia să servească până târziu, adormea pe 
scaun. La chemarea de: Garçon! răspundea: Voilà, monsieur! fără a se 
deștepta. El răspundea dormind prin mișcare de reflex fără conștiință. 

Vizionarii care văd alucinaţiuni sunt ca nebunii. Ei iau imaginile, 
viziunile din simţirile lor drept lucruri reale, pentru că la ei doarme, nu e 
deşteptat acel critic, celula centrală, conştiinţa de sine. În fine, toate se duc 
ca timpul, trecând cu forma lor prin conștiința noastră; timpul trece, trecutul 
a fost, trecând odată prin actual, adecă conștiință: „astăzi“ va deveni la 
rândul său a fi „ieri“ şi astfel, viitorul venind, va trece prin actual. Dacă însă 
tot ce este trece și fuge fără a-l putea fixa, surprinde fără a fi, atunci nici 
actualul nu este, ci trece. Totul e subiectiv, relativ, trecător, și cine poate 
zice că este fericit fără a se gândi imediat la nefericire? Mai fericiți suntem 
când dormim, căci atunci suntem mai aproape de adevărata realitate şi 
obiectivitate. Eul nostru subiectiv nu e deştept. Cel fericit este atunci şi mai 
nefericit când se deşteaptă, când își aminteşte și are conștiința nefericirii 
sale. Cu tot caracterul vizionar şi nestabil al existenţei, al lucrurilor, cu toate 
nefericirile noastre, tot mai găsim timp spre a face rău altora. Și omul e tot 
aşa de trecător. De când începe a trăi, trece, fuge, apropiindu-se de moarte, 
adică viaţa este moarte! Care din aceste două stă, este, fără a trece? Nici 
una. Ambele sunt același lucru, fără-a fi! Pe noi, cari zicem că trăim și știm 
că vom muri, adică pe om îl putem compara cu un luntraş care ştie bine că îl 
duce curentul fatalminte spre o cataractă unde va fi zdrobit el și luntrea lui. 
Şi totuși luntrașul merge înainte, ba găsește timp destul nu numai a admira 
natura, cerul şi pământul, ci și, mai ales, pentru a face rău altora în calea sa. 


Aceste puncte, rău rezumate aici, au fost dezvoltate şi explicate de 
orator cu o elocuţiune, bogăţie și măestrie cunoscută de toţi. Putem zice că 
un ceas am fost aproape de fericirea posibilă. Conștiinţa noastră avea ţintă 
în vedere numai două scopuri, departe de orice alt zgomot al marei lumi 
subiective. Întâi, să-și păstreze în acţiune încordată nervii centripetali, spre 
a conduce vorbele cu înțelesul expus la inteligenţă; al doilea, spre a-și 
stăpâni nervii centrifugali ca să nu producă, printr-o mișcare involuntară, 
aplauze, făcând astfel să se piarză o vorbă, un mărgăritar, o rază necesară în 
lumina generală. 

[28 februarie 1880] 

În fine portofoliul finanțelor a fost căpătuit. D. Câmpineanu, după 

câteva nazuri de cochetă, a primit sarcina de a înlocui pe d. Sturdza şi a se 

face apărătorul bugetului pe 1880. Cum vedem, peste „prăpastia“ cea 

adâncă despre care vorbea odinioară d. Câmpineanu, esistă acuma o punte 

solidă, pe care d-sa umblă, se duce, vine, se întoarce oricând trebuinţele 
marelui partid o cer. 


€ 


[29 februarie 1880] 

„Românul“ de la 25 fevruarie revine asupra temei lui favorite ca „nu e 
în ţară decât un mare partid, partidul național liberal, și de aci încolo nu 
sunt decât grupuri“, şi, luând pe fiecare din acele ce le numește el grupuri, 
le întreabă pe rând: „Cum vreţi s-ajungeţi la putere? Prin Camere? Dar 
majoritatea Camerelor este a noastră! Prin naţiune? Dar națiunea este cu noi 
încă de la 1848!“. 

În privinţa aspectului general al partidelor vom răspunde „Românului“ 
că se înşeală. Mai întâi, dacă-i adevărat că majoritatea Camerelor actuale îi 
aparţine, nu-i adevărat că națiunea a fost cu dânsul de la 48 până acuma și 
este cu totul neadevărat că națiunea ar mai fi astăzi cu dânsul. Dacă 
națiunea s-a lăsat a fi amăgită, prin făgăduieli și prin calomnii și a putut 
acorda oarecare încredere în partidul așa-numit liberal naţional la alegerile 
ce au urmat căderea guvernului conservator, acuma ea vede cât de 


mincinoase au ieșit acele făgăduieli și cât de amăgită i-a fost încredere. 
Astfel ea nu este şi nu poate fi astăzi decât contra partidului de la putere. 

Afară de aceasta, oricât de deosebite ar fi grupurile de cari vorbește 
„Românul“, ele sunt toate unite astăzi pentru a condamna bizantinismul lui 
demagogic, a stărui ca să înceteze odată acest sistem de minciună și de 
înşelăciune pe care, în lipsă de idei şi de principii, le profesează partidul de 
la putere, și a demasca pe aceia cari ascund cosmopolitismul lor sub masca 
raționalismului şi despotismul exclusivist sub firma liberalismului. 

Acestea zise asupra situaţiunii întregi, observăm că între grupurile 
politice, cum le numeşte „Românul“, el nu amintește și Centrul. Va să zică 
guvernul nu mai este un guvern de fuziune, după cum zisese odinioară d. 
Brătianu şi după cum îi plăcea d-lui Boerescu să o repete. Va să zică 
partidul Centrul s-a confundat cu marele partid naţional liberal, și ziarul 
„Presa“ a rămas un organ de a doua mână al acestui mare partid, bunăoară 
ca „Telegraful“. 

Nu știm ce va zice ziarul „Presa“ de acest asasinat neomenos săvârşit de 
„Românul“, ea care se arăta aşa de susceptibilă, aşa de supărată când 
cutezam noi numai a pune în îndoială vitalitatea acelui partid, Centrul. Cât 
pentru noi declarăm cu toată sinceritatea că ne pare rău... „Presa“ altădată a 
avut onoarea de a susține cu tărie și cu convincţiune principiile cele mari, 
ideile sănătoase pe cari le reprezintă azi ca şi atunci partidul conservator; a 
avut onoarea de a combate apucăturile primejdioase și tendențele deşenţate 
ale „Românului“ și ar fi meritat să nu cadă aşa de jos. 

În ceea ce priveşte în parte pe partidul conservator sau, cum ne numeşte 
„Românul“, grupul d-lui lepureanu, avem puţine de zis. „Românul“ se 
plânge că nu ne cunoaște, că ascundem numele noilor noştri aderenți. 

Stranie acuzare! 

Ieri ne cunoştea şi, ca să ne combată, ne spunea că noi suntem aceia cari 
au guvernat ţara de la descălicătoare și până la venirea la putere a d-lui 
Brătianu, iar astăzi nu știe cine suntem. Pentru Dumnezeu! nu vă cerem 
ceea ce nu puteţi, nu vă cerem să fiți de bunăcredinţă în discuţiune, dar fiți 
cel puţin consecuenți, țineţi-vă de una: ori ne luați drept un partid nou, și 
atunci puteţi să vă faceţi că nu ne cunoaşteţi și să ne imputaţi că ţara nu ştie 
cine suntem ca să ne poată încredința destinele ei, dar atunci nu mai aveţi 
dreptul să ne acuzaţi de relele din trecut; ori luaţi-ne de ceea ce suntem, de 
partidul conservator cu d. lepureanu în cap, şi aşa aveţi drept să discutaţi 


faptele noastre trecute, dar atunci nu vă mai este iertat să spuneţi că nu ştiţi 
cine suntem. 

Ne știți bine cine suntem, căci ne-aţi găsit totdeuna contra voastră, fie 
pe toți împreună, fie pe unii dintr-o parte, pe alţii dintr-alta, fie pe mai toţi, 
ca să combatem teoriile necurate ale cosmopolitismului cu care căutaţi a 
învenina ţara şi ca să tăiem mrejele ce aruncați mereu în apa turburată prin 
calomnie. Şi ţara ne ştie şi ea, care, după propria voastră mărturisire, s-a 
lăsat de atâtea secole sub mâna noastră, slabă câteodată, dar totdeuna 
românească. 

Ce vă faceţi dar că nu ne cunoaşteţi? 

Dar, afară de această prefăcută naivitate, argumentul de căpetenie al 
„Românului“ contra noastră rămâne tot insinuațiunea calomnioasă pe care 
am demascat-o într-unul din numerile trecute: „Camerile nu sunt cu voi! 
Ţara nu e cu voi! De la cine oare cereţi guvernul? Publicul va cugeta“. 

Noi suntem vânduți străinilor! lacă cum înțelege ziarul „Românul“ 
discuţiunea ideilor, iată cum argumentează. Dar, dacă acest argument se 
poate întrebuința, aveţi voi dreptul să-l întrebuinţaţi contra noastră? 

Noi oare suntem aceia cari, ştiind că o mare putere voieşte să ne ia trei 
judeţe, am pus cu toate astea la dispoziţiunea ei braţele și averea României? 
Noi oare am fost acuzaţi de primul ministru al Engliterei că am consimţit la 
luarea Basarabiei? Noi am aruncat oare la picioarele altei puteri mari 
milioanele țării în cestiunea aşa-numitei răscumpărări a căilor ferate? Noi 
am cerut de la români mai mult decât cerea Europa în cestiunea izraelită, 
care s-a rezolvat contra voinţei noastre? 

Conştiinţa publică, indignată de atâta mistificare, vă dezminte prin toate 
organele ei independente. Dacă este un guvern care să merite acuzaţiunea că 
a sacrificat interesele ţării dorinţei de a se ţinea la putere, acest guvern este 
acela ce se numește, pentru amăgire, liberal naţional! 


€ 


[1 martie 1880] 

„Presa“ în numărul de ieri declară că recunoaşterea independenții nu 

este decât un mijloc prin care am putea ajunge la asigurarea existenții şi la 
întemeiarea viitorului țării noastre, şi că 


dacă nu ne vom sili ca să profităm de libertatea de acțiune ce am dobândit-o, vom 
rămâne ceea ce suntem, în condiţiile în cari ne găsim, fără ca recunoașterea 
independenţii să ne fie de vreun folos, deși pentru obţinerea ei am făcut numeroase și 
mari sacrificii. 


Acest limbaj melancolic din partea „Presei“, după ce s-a trâmbiţat cu 
atâtea famfare strălucitele consecinţe ce ni se făgăduiau să avem după 
proclamarea independenţii, nu conţine oare mărturisirea vreunei decepțiuni 
şi din partea sa şi că rezultatele obţinute sunt departe de-a corespunde la 
aşteptări și la făgăduinţele date? Fără a ne asocia cu ziarul „Presa“ la acel 
strigăt de decepțiune, vom căuta nici a micşora, nici a exagera foloasele ce 
putem trage din noua situaţie internaţională care ne este creată. Negreșit că 
independenţa în condiţiunile în cari ne este acordată, fără garanţie de 
neutralitate, nu cum îi este acordată Belgiei, este departe de a corespunde la 
aşteptările ţării, şi poziţia noastră trebuie să inspire cu atât mai mare 
îngrijire cu cât, precum am mai arătat-o deja, nici o voce amică nu s-a 
ridicat în Congresul de la Berlin în favoarea României spre a o feri de 
sacrificiul ce i se impunea; și, dacă vom compara procesele-verbale ale 
acestui din urmă Congres cu ale conferenţelor cari au dat naștere Tractatului 
de la Paris, nu ne vom putea ascunde diferenţa între atitudinea puterilor din 
acea epocă şi atitudinea lor de la Berlin. 

Noi perseverăm şi astăzi a zice că a fost o mare greşală din parte-ne că 
nu ne-am mănținut, în evenimentele din urmă, în limitele ce ne erau trase 
prin 'Tractatul de la Paris, că nu ne-am ţinut de făgăduinţele noastre de 
neutralitate, repeţite în decurgere de douăzeci de ani, de la 56 până la 76, că 
adică nu avem altă aspirațiune între diferitele state și popoare cari ne 
înconjură decât a trăi din propria noastră individualitate, din propria noastră 
viaţă naţională. Deviând de la acea politică rațională n-am făcut decât a 
inspira neîncredere în atitudinea ce s-ar presupune că am putea noi lua în 
cazul unor nouă complicări. Aceste nedumeriri ce le inspirăm în afară se 
răsfrâng într-un mod mult mai prejudiţiabil și asupra situaţiunii noastre 
dinlăuntru. 

Cu toate zgomotele și îngrijirile cari se răspândesc despre izbucnirea 
probabilă a unui nou război, deşi nouă ne sunt cu totul necunoscute 
constelațiunile politice ce s-ar naşte între diferitele puteri în caz de un 
conflict, deşi admitem că nu-i exclusă posibilitatea unei conflagraţiuni, 
totuși nu credem în probabilitatea ei, cel puţin pentru timpul de față. Nu 
credem o asemenea conflagrațiune atât de apropiată, întâi, fiindcă bărbaţii 


politici ai celor mai mari state au proclamat că un război este o calamitate 
chiar pentru învingători și, al doilea, fiindcă suntem ca omul căruia-i place a 
crede aceea ce dorește. Atât de greu e zdruncinată deja România prin 
evenimentele din urmă și consecenţele lor că perspectiva numai a unei nouă 
conflagraţiuni nu poate decât a ne inspira grija cea mai mare. Noi credem că 
este mai mult decât imprudent din parte-ne de a pune chiar cestiunea: în ce 
parte a balanţii am arunca și noi forțele noastre în cazul vreunui conflict. 

Să ne amintim epoca în care se zicea că în Grecia există un partid 
englez, unul francez, altul rusesc şi că în zadar se căuta partidul adevărat 
naţional. Oamenii de stat ai Greciei s-au convins prin experiență că 
adevărata politică naţională nu poate fi alta decât aceea care se razimă pe 
propriele interese ale naţiunii; şi astăzi negreșit există în Grecia partide 
politice, ca în oricare stat constituţional, însă ele nu mai pot fi calificate de 
partid englez, francez sau rusesc. Ar fi regretabil, ar fi o nenorocire chiar 
pentru noi dacă, a doua zi după recunoașterea independenţii noastre, am 
cădea în greșala ce o comitea odinioară Grecia, în loc să ne inspirăm de 
politica noastră tradiţională. 

În ce constă însă aici tradițiunea? Ea constă în ceea ce ne impune chiar 
pozițiunea noastră geografică, de-a evita orice conflicte, orice provocare 
faţă cu puterile noastre vecine și d-a întreţine îndeobște cu toate puterile 
cele mai bune relaţiuni. Prin aspiraţiunile noastre, prin dezvoltarea 
intelectuală ce şi-a dat România de jumătate de secol aproape, ea a cătat a 
se apropia de civilizaţiunea apuseană; ideile de progres, dezvoltarea noastră 
economică trebuie să fie pururea ţinta noastră pentru a ne întări înlăuntru și 
a inspira încredere în afară. Dacă puterile la Berlin nu ne-au garantat 
neutralitatea, trebuie ca noi, prin atitudinea ce vom ţinea-o, să nu ne 
depărtăm câtuşi de puţin de la o politică înțeleaptă, care să nu se inspire 
decât de propriile interese românești, fiindcă este o probă evidentă că o 
asemenea politică este singura bună pentru România, fiindcă pururea am 
cerut-o, fiindcă am regretat și regretăm și astăzi că înaltul areopag european 
nu ne-a asigurat el însuși condițiunile de existență ce le doream cu toţii 
pentru statul nostru. 

La ideile melancolice ale „Presei“ vom răspunde dar că, oricât de puţin 
îmbucurătoare ar fi rezultatele obținute până acum, noi nu putem decât 
regreta că se văd tendenţe de a angaja ţara în o politică bazată pe apropiarea 
exclusivă către una sau cealaltă din marile puteri, depărtând-o astfel de la 


linia de conduită pe care o socotim noi singura bună, fiind inspirată numai 
de propriile noastre interese. 


€ 


[2 martie 1880] 

Ne pare bine de câte ori putem constata că discuția asupra principiilor 
espuse în programul nostru se face, de către amici sau adversari politici, cu 
bună-credinţă şi în acel ton limpede și franc, pe acel nivel de discuţie pe 
care „Timpul“ l-a inaugurat la apariţiunea sa, dar pe care, din cauza 
spiritului de șicană a unor adversari ce seamănă mai mult a dușmani, au fost 
silit să-l părăsească uneori spre marea noastră părere de rău. 

„Steaua României“ nu ne-a dat până acuma ocazie de-a ne plânge de 
tonul ei, și cultura celor mai mulţi dintre tinerii care lucrează la acel ziar ne 
inspiră încrederea că nici pe viitor nu vom avea a ne plânge de el. 

Ziarul ieșean ia următorul pasaj din programul nostru, pe care-l 
comentează din punctul său de vedere liberal: 


Și în adevăr, teorii abstracte de cosmopolitism, importate de aiurea, s-au 
împrăştiat pe nesimţite și au slăbit cu încetul simţul conservărei naționale, aşa de vioi 
și de puternic altădată la români; şi aceste idei, vătămătoare chiar în țările luminate și 
puternice de unde s-au luat, au devenit un adevărat pericol pentru națiunea noastră, și 
mică și slabă. 

De altă parte, dorinţe de progres şi de libertate nechibzuite au introdus prea 
adesea în mecanismul nostru politic fraza goală în locul realității. 


lată acum și comentarea ce i se face acestui pasaj: 


Ideile liberale și democratice nu sunt idei noi, ele au existat și au avut fiinţa lor ca 
idei de stat şi altă dată. Astfel istoria ne arată în anticitate pe greci şi romani. 
Deosebirea însă între epocele trecute și cea modernă este că odinioară ele existau în 
mod individual la cutare sau cutare popor, pe când ideile absolutiste, ca idei de stat, 
erau mai universal răspândite. Astăzi, din contra, ideile democratice şi liberale sunt 
cele admise în mod universal. De aceea vedem pe popoarele care nu le au încă 
realizate în mecanismul lor de stat zbuciumându-se spre a le avea. 

Aceste idei caracteristice ale epocii şi simţite în mod universal sunt numite în 
programul d-lui Manolachi Costachi „teorii abstracte de cosmopolism și importate de 
aiurea ...“. Importate de aiurea? Dară în alt punct acest program invocă: ideile și 
tradițiunile istorice? Ei bine! Până la epoca fanarioților ideea de stat a fost 
democratică și ne este destul să cităm că tronul nu era de drept divin, adică nu era 


expresiunea unei idei absolute, ci se alegea de boieri și fruntașii țării. Cu alte cuvinte 
voinţa națională ca factor principal în alcătuirea şi conducerea statului. 

Sistemul electiv, care este o manifestare a ideei democratice, esista la noi chiar în 
timpul pe când aiurea domina ideea absolută și pe când Ludovic al XIV-lea zicea: 
„L'état c'est moi!“ Sâmburele ideilor democratice ce a esistat la noi istoriceşte se 
poate proba d-lui Manolachi Costachi, care în alte punte invoacă cu atâta căldură 
tradiţia istorică. Dezvoltarea acestui sâmbure însă s-a făcut cu succes într-o epocă 
prielnică, ca cea de astăzi, universal liberală. 

Nu ideea s-a importat de aiurea, ci forma în care s-a întrupat această idee; cu atâta 
mai mult că chiar și această formă este aproape universală. 


Nouă ni se pare că onor. noștri confraţi nu stabilesc din capul locului 
ceea ce înțeleg sub cuvintele: idei liberale și democratice. 

Și noi suntem liberali în marginile pe cari ni le permite armonia 
intereselor naţionale și existenţa statului român ca individualitate deosebită; 
şi noi suntem democrați întru cât ajung a se esprima şi a stăpâni interesele 
demosului român. Ceea ce nu admitem e ca în socoteala ființei noastre 
naţionale și a intereselor deosebitelor clase libertatea să fie o libertate de 
esploatare şi democrația să fie domnia unei populaţii flotante și 
improductive prin sufragiul stors de la aceste clase în contra a chiar 
intereselor lor bine înţelese. Deie-ni-se voie a ilustra cu exemple teoria 
aceasta. 

Facultatea de-a împrumuta și de-a fi împrumutat cu procente uzurare, 
facultatea de a-şi bea minţele și munca în cârciumă, facultatea de a-și vinde 
şi parcela pământul, aceea de a-şi vinde munca pe ani înainte, toate acestea 
sunt desigur atribute ale deplinei libertăţi individuale, atribute cari în unele 
țări sunt fără scădere a oricărui cetăţean, în altele nu. Rezultă de-aci că, 
dacă statul ar sta să piară prin uzul acestor libertăţi, el să nu mai aibă 
dreptul de-a le pune vro îngrădire? 

Alături deci cu libertatea individuală, alături și deasupra instinctelor 
unei generații întregi chiar, trebuie să existe pentru ideea statului, pentru 
mântuirea individualităţii sale naţionale, putinţa de-a se lupta în contra chiar 
a curenturilor nesocotite ale opiniei publice. Căci opinia publică nu se 
formează pe alte căi decât cea individuală. Precum individul poate fi amăgit 
prin raționamente cu premise false și necontrolate, astfel și opinia publică 
poate fi produsă în mod artificial şi viciată prin fraze a căror cuprins nu s-au 
supus unei amănunțite critice. De nu prin fraze și sofisme, cel puţin prin 
erori de bună-credință. Astfel chiar „Steaua României“ invoacă pentru 


vechimea ideilor liberale și democratice Roma şi Grecia. Acest exemplu 
este numai pe jumătate just. 

Roma şi Grecia au fost, în timpul înfloririi lor celei mai mari, state 
oligarhice, în același chip în care erau Veneţia, Olanda, orașele republice 
din Italia. Din momentul în care sistemul opus al domniei maselor amăgite 
au învins sistemul oligarhic, acele state au şovăit, pierind între tirania sabiei 
și dezordinea completă. În vremea lui Pompei cel Mare vechile și 
înfloritoarele state greceşti deveniseră cuiburi de bandiți în prada unei 
destrăbălate demagogii. Asemenea, e numai pe jumătate adevărat exemplul 
adus din istoria noastră. În realitate coroana se moștenea în timpii noştri de 
glorie înlăuntrul unei singure familii, a celei domneşti. Basarabii au stăpânit 
în Muntenia în mod esclusiv, în cele două ramuri ale lor (Dănulești și 
Drăculeşti) până la începutul secolului trecut, în Moldova neamul Mușşatin 
se stânge cu soția lui Alexandru Lăpușneanu. 

Va să zică iarăși oligarhie. 

Sigur este că românii n-au cunoscut în ţările noastre absolutismul, dar 
tot astfel n-au cunoscut până în zilele noastre nici demagogia. Căci 
deosebirea între democrație și demagogie e tot atât de mare pe cât e între 
monarhia absolută și despotism, între beiul de Tunis sau șahul Persiei și 
Frederic II din Prusia sau Iosif II din Austria. Puterea o aveau și unii şi alții, 
dar cei dentâi o priveau ca un atribut al individului lor, cei din urmă ca un 
atribut al funcţiunii lor organice din viaţa statului. Unii zic: „Car tel est 
notre bon plaisir“, ceilalţi: „Car telle est la raison d'état“. 

Dar să urmăm cu citatele din „Steaua României“. 


„.. Și au slăbit cu încetul simţul conservărei naţionale așa de viu și de puternic 
altădată la români; să ne ierte d. Manolachi Costachi dacă și aici în contra „formelor 
seci și frazelor goale“ vom căuta „fiinta adevărului“. 

Simţul conservărei naţionale, adică conștiința naţională, din cauza ideilor 
veninoase liberale şi democratice, este aproape stins după acest program. 

Să vedem. 

Epocei noastre de astăzi, astfel cum o crede d. Manolachi Costachi, să-i opunem 
alta, unde nu exista deloc veninul acestor idei și să vedem cum sta cu conștiința 
națională? 

Poate să aibă dreptate d. Manolachi Costachi. O epocă în care a existat cele mai 
puţine idei de libertate, o epocă de aproape robie, este în istoria noastră epoca 
fanarioţilor. Ar urma, după teoria programului conservator, că niciodată simţul 
conservărei naţionale, adică conștiința națională, n-a fost mai vie ca în acea epocă. Ei! 
Aşa este? Psicologia unei naţiuni este ca şi a individului. Din contră, atât mersul 


psicologic cât şi istoria dovedesc că o naţiune cu cât este mai liberă cu atât și 
conştiinţa individualităţei sale devine mai puternică. Cum rămâne dar cu teoria din 
program”... „şi aceste idei, vătămătoare chiar în ţările luminate și puternice de unde 
s-au luat, au devenit un adevărat pericol pentru națiunea noastră şi mică şi slabă“. 


Poate-se cita vremea fanarioților ca o epocă a dezvoltării statului 
român? A fost o epocă de suferință a poporului nostru, nu însă o fază de 
dezvoltare a statelor lui, cari, guvernate de bei numiţi de Poartă şi mai rău 
decât paşalâcurile, nu mai păstraseră decât unele urme formale ale vechei 
lor neatârnări şi erau tratate ca provincii cucerite. Când ţara nu era liberă nu 
putea fi vorba de dezvoltarea libertăţilor cetăţeneşti. Am putea cita oare ca 
dezvoltare a statului polon suma de libertăţi publice ce le-ar primi locuitorii 
sub ruşi? 

Va să zică nu poate fi vorba de fanarioți, precum pe de altă parte nu 
trebuie a se confunda libertatea ţării, oricari ar fi organele cari-i formulează 
voința, cu libertăţile cetăţeneşti, adică cu măsura în care fiece cetățean 
contribuie la formularea voinţei țării. Un stat absolutist poate fi liber, un stat 
democratic poate fi dependent, căci n-are a face una cu alta. 

Confraţii noștri vor înţelege lesne de ce e vorba. Statul nostru nu are altă 
rațiune de a fi decât aceea că e stat românesc, deci dezvoltarea elementului 
românesc este și cată să fie ţinta noastră de căpetenie. Oricari ar fi măsurile 
— fie cât de frumoase și mari — cari ar împiedica dezvoltarea acestui 
element, fie din consideraţia pentru idei importate, fie sub pretextul acestor 
idei, ele sunt a se privi ca stricăcioase și contrarii ideii statului nostru. Nu 
ne îndoim că cu lista de fraze a programelor liberale cosmopolite s-ar putea 
asemenea dezvolta câteva milioane de oameni pe suprafaţa acestui teritoriu, 
dar acesta n-ar mai fi România, ci America sau Belgia Orientului, precum 
zice uneori „Românul“ când, fără s-o ştie, arată ce idee corce, ce închipuire 
hibridă are despre viitorul național al ţării noastre. Rațiunea de stat ne pare 
superioară tuturor ambițiilor nejustificate și întregului bagaj de fraze 
cosmopolite cu cari publicul nostru este ameţit de douăzeci și mai bine de 
ani încoace. Ceea ce voim deci e ca naţia să fie redată ei însuși, ca clasele ei 
productive, grupurile ei de interese adevărate și generale să contribuie la 
formarea voinţei țării, adecă a legilor ei, nu însă populaţia flotantă de 
postulanţi și advocaţi de-a doua și a treia mână, cu reţetele lor, pretinse 
infalibile, de fericiri făgăduite și ne-mplinite. Voința legală și sinceră a ţării, 
o voinţă nestoarsă și neindusă în eroare, iar nu instinctele vânătorilor de 
funcţii să determine mersul statului. Singura discuţie între noi şi adversari 


sinceri este aşadar numai asupra marginii până la care ideea statului, ideea 
armoniei intereselor, are să facă concesii aspiraţiunilor și ambiţiei 
individuale. Şi această margine nu este trasă în mod absolut; căci cu cât 
organizarea unei țări e mai veche, mai îmbinată cu tradiţiile, mai puternică, 
cu atâta arena ambițiilor poate fi mai largă fără pericol pentru interesele 
generale. 

Ne abținem de-a cita nume într-o discuţie atât de teoretică, deşi am 
putea ilustra maniera noastră de-a privi cu numele a sute de nulităţi cari 
ajung în statul nostru a fi însărcinate cu gerarea afacerilor celor mai mari și 
mai delicate ale ţării, privind slujba ca pe o sinecură sau ca chestie de 
diurnă, iar esenţa ei ca pe o jucărie. Întrebăm numai dacă statul poate fi pus, 
fără pericol, la discreţia unor asemenea elemente, cari nu trăiesc decât din 
falsificarea spiritului instituţiilor noastre și din amăgirea opiniunei publice. 

Recomandăm confraților noştri lectura făgăduinţelor de la Mazar Pașa 
şi-i întrebăm dacă guvernanţii au îndeplinit una singură din acele 
făgăduinţe; le recomandăm asemenea studiile financiare ale d-lui Dim. 
Sturza și-i rugăm să ne arate un punct măcar în care d-sa s-ar fi conformat 
regulelor ce le stabilea ca absolute şi neînlăturabile pentru finanţele statului 
şi pentru dezvoltarea lui economică, şi credem că atunci se vor convinge că 
scopul venirii la putere a elementelor flotante nu este realizarea ideilor lor, 
idei schimbăcioase şi pretextate numai, ci căpătuirea membrilor societăţii 
americane de esploatare. 

Lupta noastră este deci a statului român contra republicei americane, şi 
nu ne îndoim că în combaterea americanismului cosmopolit şi lipsit de 
cultură vom avea alăturea chiar pe adversarii cei sinceri. 


€ 

Un poco più di luce e intitulată cartea generalului Lamormora și astfel 
trebuie să numim și destăinuirile din ședința Senatului de la 25 fevruarie, 
făcute de marele mucenic canonizat în regulă. 

O spunem din capul locului că nici verdictul Senatului, nici ordonanța 
de neurmărire a justiţiei nu ni se par suficiente, cea dentâi fiind răsărită din 
maniera de spălare reciprocă atât de caracteristică pentru partidul roşu, cea 
de-a doua fiind viciată prin rămânerea la post a marelui mucenic în timpul 
cercetării. Elementele de convingere fiind viciate din capul locului, nu ne 


rămâne decât să înregistrăm lăudabilele încercări cari, recunoscând 
existenţa unei vine, se silesc de a o urni pe spatele altora. 

Reproducem dar câteva pasaje din discursul de intrare a d-lui Simion 
Mihălescu, din care vor răsări câteva raze pentru ilustrarea afacerii. 


În public, prin ziare, s-a reprodus, pe când aveam onoare de a dirige Ministeriul 
de Interne, o scrisoare subscrisă de un străin, dar atestată, de un indigen cu propria sa 
iscălitură, în care se zicea că directorul Ministerului de Interne a făcut cutare abuzuri! 
Directorul Ministerului nu era atacat personal ca orice particular ci ca om public. 
Oricare altul în locul său ar fi dat un comunicat şi ar fi zis: „Iată cum stă afacerea“. 
Ca funcţionar superior al statului însă, cu credinţa ce trebuie să avem toţi în justiția 
țării, pe dânsa am și chemat-o oficial şi am rugat-o să cerceteze, fiindcă, am văzut că 
este o mişelie urzită în contra mea. Justiţia la rândul său a luat act, a văzut ceea ce 
este, dar nu mi-a făcut onoarea niciodată să mă cheme să-i dau esplicări, a chemat 
numai pe acela care produsese scrisoarea în cestiune, afirmând-o cu propria sa 
semnătură ca adevărată. Tot ce a cerut acel domn, toate investigațiunile ce a pretins 
Parchetului să facă acesta le-a făcut; și rezultatul a fost că Parchetul şi-a format 
convincțiunea că nu e caz de urmărire contra nimului. În dosarul Parchetului esistă cu 
toate astea un răspuns al presupusului autor al scrisorii publicate, în care zice că 
scrisoarea publicată în jurnalele române este reprodusă în sens invers și cu 
precugetată adăogire de cuvinte spre a-i răsturna înţelesul! Prin urmare declară de 
falsă scrisoarea. Un om dar face un fals pe care-l și publică și cu toate acestea 
Parchetul găsește că acel om poate fi liber, căci nu e caz de urmărire contra nimului. 
Dacă aceasta este bine făcut nu e treaba mea să judec, precum nu sunt competinte să 
critic de s-a făcut bine sau nu că Senatul a trecut la ordinea zilei. Însă publicul trebuie 
să știe că autorul acelei scrisori declară că s-a văzut reprodusă scrisoarea sa în mod 
fals şi acela care a atestat cu subscrierea sa falsificarea se plimbă pe strade! 


Oricare altul în locul său — zicem noi — ar fi fost departe de-a da un 
comunicat în care să fi zis „aşa stă afacerea“, ci şi-ar fi dat demisia şi ar fi 
pretins să i se primească, mai ales când avuse și abnegaţiunea de a servi 
gratis la Ministeriul de Interne. Asemenea servicii gratuite, asemenea 
generozitate de patriot roșu în vestitul timp al rechiziţiilor bătea la ochi de 
departe. 

Cât despre scrisoarea lui Warszawsky, ea este juridic autentică, căci nu 
d. Moldoveanu cu iscălitura sa, ci un notar public din Odesa a legalizat 
traducerea română, încât dubiul generalului Rossiiski că nu-și aduce aminte 
de a fost în ea vorba de bani şi negaţiunea d-lui Warszawsky nu sunt 
suficiente pentru a-i contesta autenticitatea. Deci nu poate fi caz de urmărire 
contra d-lui Moldoveanu, acoperit pe deplin de semnătura unui notar public, 


şi marele mucenic n-are nici o cauză de-a releva primblarea pe strade a 
denunţțătorului. 
Alte pasaje: 


Și secretarul general al Ministerului de Interne l-a recomandat la prefecţi ca să-i 
facă înlesnire să ia care cu bună tocmeală, după cum l-a recomandat d-nu ministru de 
externe. Acel domn însă, după ce a văzut asemenea recomandare, s-a crezut sprijinit, 
el știe pentru ce a început să dea ordine autorităţilor comunale cam în acest mod, 
dacă-mi aduc bine aminte. „Daţi atâtea care conform ordinului ce trebuie să fi avut“. 
Acele ordine erau susținute de comisarii guvernului. Ordinile sunt la dosar. 


Atât rapoartele prefecţilor prin care se constată amestecul într-aceasta a 
comisarului ministrului de externe, cât și ordinile date de acest domn sunt la dosar. 


Eu, d-lor senatori, cred că, am ridicat numai un mic colț al vălului care acoperă 
această scabroasă cestiune. 


Va să zică comisarii guvernului sunt de vină și d. Mihălescu nu ridică 
decât un mic colţ al vălului care acopere ... scabroasa cestiune. 

Atâta e destul deocamdată, căci avem în ele şi recunoașterea existenţei 
unei vine şi caracterizarea ei de scabroasă cestiune. 

În şedinţa de ieri a Senatului d. Epureanu, recitind denunţările făcute de 
d. Simeon Mihălescu, au declarat că le consideră ca o adevărată interpelare 
şi au întrebat dacă ministrul poate să păzească tăcere și, la caz când 
ministrul ar tăcea, dacă majoritatea Senatului, din respect pentru demnitatea 
ei, nu s-ar simţi datoare a provoca o nouă anchetă. 

D. Epureanu au accentuat că, departe de-a face vreo denunţare, nu pune 
în vederea Senatului și a guvernului decât denunţarea făcută de d. Simeon 
Mihălescu, până ieri director al Ministeriului de Interne. 

D. ministru Câmpineanu, apoi d-nii Stătescu și Grădişteanu, au voit a 
reduce cestiunea la proporţia unei afaceri de regulament, care n-ar învoi d- 
lui Epureanu de-a face o interpelare către majoritatea Senatului. 

Interpelare către majoritatea Senatului! 

Frumos clenci de formalism advocăţesc. 

D. Epureanu a replicat însă că interesul conştiinţei publice și al 
demnităţii Senatului e mai presus de o interpretare a regulamentului. În 
discuţie au intervenit d. general Florescu, care, amintind zdruncinarea 
populaţiunii noastre rurale, care pururea a suferit cu trecerea oştirilor, s-a 
silit din nou a demonstra majorităţii că onoarea ei o angajează de a numi o 


nouă anchetă, care să descopere adevărul în această afacere pe care însuşi d. 
Mihălescu o numeşte scabroasă. 
Cu toate acestea Senatul a închis discuţia. 


În comisia pentru luarea în primire a drumurilor de fier s-a numit d-nii 
Carada (?!), Stătescu și colonel Arion. Întrebăm în ce calitate s-a numit d. 
Carada: ca jurist-consult, ca inginer mecanic, ca financiar, ca espert în 
comptabilitate? Nici o altă calitate decât aceea că e om de casă marelui 
proroc C.A. Rosetti. 


€ 

În şedinţa de vineri a Senatului relativ la interpelarea indirectă făcută de 

d. Simion Mihălescu asupra lucrării comisiunii de anchetă parlamentară în 

aşa-numita afacere a rechiziţiilor, d. Manolache Costache a luat cuvântul 

pentru a adresa atât majorităţii acelui Corp cât și guvernului câteva 

observațiuni cari, a zis oratorul, nu erau o interpelare propriu-zisă. lată 
observaţiunile d-lui M. Costache: 


În Monitorul de la 27 ale curentei, adică de alaltăieri, am văzut reproducându-se 
cuvintele d-lui senator Mihălescu, fost director la Ministerul de Interne. D-v. 
cunoașteți foarte bine că d-sa, cu o bărbăţie de care nu am decât a-i face elogiuri, a 
venit înaintea Senatului și nu s-a crezut în drept de a ocupa locul ce i-a încredințat 
alegătorii de la Brăila mai nainte de a se face anchetă în afacerea ce poartă denumirea 
de afacerea Warșawski, ci a cerut ca însuşi Senatul să cerceteze şi să facă lumină 
deplină. Senatul a numit o comisiune şi, comisiunea făcând lucrarea sa, s-a trecut la 
ordinea zilei. După aceasta onor. d. Mihălescu, senator, ia motiv din această pură 
trecere la ordinea zilei și face o denunțare formală în discursul său că abuzuri s-au 
comis, că comisiunea Senatului a lucrat într-un mod precipitat, deci s-ar fi putut 
descoperi abuzuri din conţinutul dosierelor cari i-au fost încredințate. 

Să vă citesc pasajele cele mai importante ale acestei cuvântări și veţi vedea, d-le 
președinte, că este o cestiune care reclamă un răspuns din partea guvernului și, cred, 
încă şi o lucrare nouă din partea Senatului. 

Noi, ca opoziţiune, nu putem decât a denunța faptele de cari menționează d. 
Mihălescu în cuvântul său, rămâind ca majoritatea Senatului, care are scrupurile sale, 
să vie la rândul ei să-și facă datoria. Rămâne dar la apreciarea sa, precum și a 
guvernului, dacă se cuvine a păzi tăcerea în această afacere. 

Iată, d-lor, pasajul din discursul d-lui senator Mihălescu prin care d-sa zice că se 
constată că s-a luat cară de rechiziție cu călărași, în contra ordinelor date de 


Ministerul de Interne ca acele care să se ia numai cu bună tocmeală: 

„Secretarul general al Ministerului de Interne l-a recomandat la prefecţi ca să-i 
facă înlesnire să ia care cu bună tocmeală, după cum l-a recomandat d. ministru de 
externe. Acel d. însă, după ce a văzut asemenea recomandare, s-a crezut sprijinit, el 
ştie pentru ce, a început să dea ordine autorităților comunale cam în acest mod, dacă- 
mi aduc bine aminte: «Daţi atâtea cară conform ordinului ce trebuie să fi avut». Acele 
ordine erau susținute de comisarii guvernului, ordinele sunt la dosar. 

... Atât rapoartele prefecţilor prin cari se constată amestecul întru aceasta a 
comisarului ministrului de externe cât și ordinele date de acel d. sunt la dosar. 

D-voastră n-aţi voit să cereţi citirea lor etc.“ 

Prin urmare d. Mihălescu declară că s-au luat cară de rechiziție cu sila, că au fost 
abuzuri, că sunt la dosar rapoarte, dar că s-a trecut repede peste ele. 

Mai este un alt pasaj, unde tot d. Mihălescu spune că au venit samsari pentru ca 
să mijlocească să dea carăle de rechiziţie. Şi mai este un al treilea pasaj important 
unde d. Mihălescu zice: „Eu, d-lor senatori, cred că am rădicat numai un mic colț al 
acestei scabroase cestiuni “. 

Acest cuvânt poate nu este cunoscut de toți, da, cuvântul scabroasă cestiune este 
sinonim cu scandaloasă cestiune. 

Prin urmare onor. d. senator Mihălescu zice: „Am rădicat o parte a vălului ce 
acoperea această scandaloasă afacere; nu sunt satisfăcut de raportul comisiunii, căci, 
într-o asemenea gravă cestiune, după mine, s-a trecut cu repeziciune, încât nu-mi 
rămâne decât să arăt mulţumirile mele d-lui Grăjdănescu, care singur a luat cuvântul 
și astfel a silit banca ministerială să declare că guvernul a încheiat convenția și a decis 
a se da cară de rechiziţie, iar nu secretarul general“. 

Ei bine, d-lor, nu avem a ne amesteca în raporturile cari esistă între guvern şi 
majoritatea Senatului, nu ne aparține nouă de a critica sau a declara nemulțumirea 
noastră despre limbagiul ce a ţinut d. Mihălescu; eu unul îi voi răspunde d-sale și ca 
român și ca senator că-i sunt foarte recunoscător oricând denunţă un abuz și sesizează 
pe Senat ca să dea o satisfacţiune legitimă acelor strâmbătăţi. Prin urmare mă rezum și 
zic: în faţa acestor denunțări formale făcute din partea d-lui Mihălescu, fost funcționar 
al statului, în faţa acestor denunțări adresate atât băncei ministeriale cât și majorităţii 
Senatului, eu întreb dacă această tăcere din partea guvernului poate satisface morala 
publică; și al doilea, dacă însuși Senatul nu simte necesitate ca să aducă lumină 
completă în această afacere, lumină care, după afirmările d-lui Mihălescu, comisiunea 
nu a procurat-o într-un mod satisfăcător; căci d-sa zice că comisiunea nu a rădicat 
vălul întreg care acopere această afacere. De aceea, d-lor, eu cred că guvernul se va 
grăbi a răspunde la interpelarea care a făcut-o deja d. Mihălescu şi pe care eu nu fac 
decât a o reproduce și a mi-o însuși chiar, şi întreb dacă Senatul nu simte nevoie a 
reveni asupra acestei afaceri. 


Acestea au fost observaţiile d-lui M. Costache. 
D. Stătescu, în cestiune de regulament, a spus că până acuma n-a stat în 
uzurile parlamentare ca un membru al unui Corp legiuitor să adreseze 


majorităţii o interpelare. D-sa însă declară că n-are nimica de zis dacă 
Senatul va voi să discute din nou cestiunea pe cale de interpelare şi n-a luat 
cuvântul decât pentru a protesta contra imputărilor aduse majorităţii. 

D. Câmpineanu zice că d. Mihălescu i-a spus că n-a făcut nici o 
interpelare; deşi știe cele ce d. Mihălescu, în privința abuzurilor făcute de 
guvern cu rechizițiile Warszawski, a afirmat fără a le determina, d. ministru 
de finanţe cere acuma de la d. M. Costache să denunțe fapte concrete, 
pentru a putea răspunde guvernul. Dar tocmai aceasta era şi observaţia d-lui 
M. Costache. D. Mihălescu a denunțat că s-au făcut abuzuri și că abuzurile 
acelea s-au făcut d-a dreptul de la Ministerul de Esterne, însă d. Mihălescu 
nu a determinat abuzurile comise în această scabroasă afacere. 

Guvernul nu răspunde atunci d-lui Mihălescu, nu-i cere să determine 
fapte concrete, ci tace. Senatul din parte-i, după grava denunţare și 
observaţie a d-lui Mihălescu asupra raportului comisiei parlamentare, trece 
curat şi simplu la ordinea zilii. Lucrul dar se face mușama în familie și când 
un senator din minoritate, pentru onoarea Corpului din care face parte, 
relevează această procedere necorectă și cere să se dea o satisfacere moralei 
publice, sau de către majoritate sau de către guvern, atunci din partea 
majorităţii i se impută că de ce nici un membru din minoritate n-a luat 
cuvântul asupra raportului comisiei, deşi acum nu mai e vorba de raport, ci 
de denunţările ulterioare ale d-lui Mihălescu, iar din partea guvernului i se 
cere formularea unei interpelări întemeiată pe fapte concrete. 

D. general Florescu — constatând că imputările făcute de d. Mihălescu 
comisiunii ating majoritatea, care ar trebui să fie mai geloasă de onoarea ei 
şi să nu primească a trece un lucru aşa de grav numai, cum a zis d. ministru 
de finanţe, limpezit în familie — a somat majoritatea împreună cu d. 
Manolache Costache a numi din nou o comisie parlamentară ca să cerceteze 
abuzurile denunţate de d. Mihălescu, deoarece guvernul persistă a tăcea în 
această privire. 

Cu toate acestea, după repetarea declaraţiei d-lui ministru de finanţe că 
guvernul nu răspunde decât la interpelări întemeiate pe fapte, d. preşedinte 
al Senatului a închis incidentul şi a trecut la ordinea zilei. 

Ce-i drept, frumoase uzuri şi precedente parlamentare stabileşte 
majoritatea actuală a maturului corp! 

FRANCIA: ARTICOLUL VII 


[4 martie 1880] 

Senatul francez a respins art. VII al legei de instrucțiune Ferry cu 148 
contra 129, adecă cu o majoritate de 19 voturi. Dezbaterea provocată de 
acest articol în Senat ne aduce aminte de zilele cele mai bune ale tribunei 
franceze; ministrul de instrucţiune pe de o parte, Jules Simon și Dufaure de 
alta, au vorbit cu mult spirit şi elocinţă. Subiectul despre care era vorba a 
fost tratat din fundament şi în mod filozofic. Marea întrebare, să fie 
instrucţiunea un monopol al statului sau concurenţă liberă, a fost arareori 
tratată cu atâte amănunte. Senatul, respingând art. VII, care interzice 
instrucțiunea  congregaţiilor neautorizate, s-a esprimat pentru libera 
concurenţă. În tot cazul congregaţiunile autorizate au dreptul de a instrui; 
aceasta n-are însă nici o importanță. Numărul școalelor ţinute de aceste 
ordine este foarte mic, pe când cele neautorizate posed un număr mare de 
şcoale bine vizitate. 

Acestor congregaţiuni li se oprea prin art. VII instrucţiunea şi se 
introducea monopolul școalelor de stat sau, după cum se zice în Franţa, al 
„Universităţii“. Astfel s-a întâmplat că în rând cu clericalii s-a mai luptat 
contra art. VII unele dintre cele mai mari capete ale Franţei. Afară de 
ministrul actual au mai aderat la acel proiect: Gambetta, deşi nu ca vorbitor, 
fiziologul Paul Bert, jurisconsulţii Bertauld și Helie; contra lui se luptau, 
afară de şefii clericalilor şi „catolicilor liberali“, afară de Champagny, 
Broglie şi ai săi, și bărbaţi cari au luat parte la formarea și consolidarea 
Republicei a treia şi a căror cualificaţiune ştiinţifică e recunoscută de toată 
lumea. O cauză contra căreia intervine un Dufaure, un Jules Simon, căruia-i 
scrise Thiers în ziua demisionării sale că va deveni odinioară sprijinul ţării, 
poate „salvatorul ei“, un Simon, produsul cel mai strălucit al „Universităţei 
din Franţa“, o cauză pe care un Laboulaye, unul dintre spiritele cele mai 
alese din Franţa, Littré, filozoful cel mai profund ce l-a avut marea naţiune 
din zilele lui Condillac, o deseamnă ca subjugătoare libertăţii contra căreia 
s-au declarat chiar și bărbaţi liberali ca Bardoux, Parieu și alţii, trebuie să 
conţină ceva îngrijitor, mai cu seamă luând în considerațiune starea actuală 
a junei Republice. 

În adevăr se pare că guvernul francez n-a purces cu destulă precauţiune. 
Nici un liberal nu va vedea bucuros învățământul predat atât de 
congregaţiunile autorizate cât şi de cele neautorizate. El are cele mai varii 


îngrijiri și stricăciuni şi instrucţiunea jezuitică influințează demoralizând. 
Nu trebuie să ne întoarcem la Pascal și Escobar; cele citite de d. Ferry în 
Senat ajung în destul spre a ne face o idee despre calibrul instrucțiunei 
acelor călugări. Alta este însă cestiunea dreptului statului, alta este aceea a 
oportunităţei statului. Din punctul de vedere al acestei din urmă n-a fost cu 
cale de a se da clericalilor motiv să facă din „libertatea tatălui de familie“ 
un strigăt de luptă și să provoace o cestiune care nu numai că putea deveni 
punctul de întrunire al tuturor fracţiunilor monarhice, ci cari trebui să atragă 
din partea acestora aliaţi din elita spiritului francez. O coalițiune în care 
Jules Simon, ministrul răsturnat la 16 mai, cu ducele de Broglie, ministru la 
16 mai, în care Lucien Brun pare a fi asociat cu Laboulaye, în care d. 
Wallon, modestul istoric al Virginei de Orleans, își pune autoritatea în 
cumpănă cu ateistul Littré, o astfel de coalițiune ne pare, în momentul în 
care ar trebui să se cugete numai la consolidarea Republicei, ca foarte 
îngrijitoare. Nu discutăm argumentul adus des în discuțiunea literară asupra 
acestui subiect mai cu seamă de Laboulaye, Renan și Taine. Aceşti bărbaţi 
— şi ei imitează numai pe Tocqueville — acești bărbaţi cer concurenţa 
liberă, căci se tem de aplecaţiunea spre centralizaţiune și uniformitate ce 
zace în spiritul latin al Franţii. Ei prevăd că rezultatul acesteia va fi o 
sterilitate a spiritului francez care va face ca Franţa să rămână înapoi în 
filozofie, teologie, filologie și limbistică. Prin concurenţa instrucţiunei 
libere ei speră a scoate „Universitatea“, care în filozofie s-a oprit la Victor 
Cousin și pentru care un Schopenhauer și un Spencer n-au esistat, care nu 
ştie despre David Strauss sau Keim sau Geiger. Poate să fie calculul și 
greşit; în Germania și Austria, unde școlile superioare, naționalităţile, 
sisteme filozofice și teologice își fac concurenţă, nu s-ar putea întrebuința 
argumentul. Pentru Franţa însă poate avea valoare. 

Înainte de toate însă trebuie să ne întrebăm: Ce va fi acum? Cabinetul 
Freycinet nu se va retrage și domnul Ferry nu va fi jertfit. Cei din afară vor 
aştepta cu interes să vadă ceea ce se va mai întâmpla. 

UN NOU ZIAR 
[4 martie 1880] 


În Iaşi a apărut un nou ziar cotidian, precum se vede al fracțiunii, 
intitulat „Mişcarea naţională“. 

Primul articol e un fel de program sau o reamintire de program, din care 
estragem următoarele: 


Noi independenții am fi fericiți dacă din această anarhie de idei ar răsări în viitor 
o mai bună doctrină în politica noastră de stat pentru toate partidele ţării, fără 
distincțiune. Am dori să se înțeleagă, în fine, și de liberali şi de conservatori că un stat 
mic cum este al nostru nu se poate susţine între statele vii ale Europei dacă nu are o 
politică sinceră naționalistă şi dacă în practică nu întrebuințează buna-credinţă și 
onestitatea. 

Trebuie să ne alegem o cale hotărâtă și corectă, pentru ca să se ştie şi înafară ceea 
ce voim. Echivocitatea atitudinei noastre nu este spre avantajul ţării; căci atunci 
putem fi taxaţi de o naţiune ce urmărește scopuri ascunse, de un popor perturbator al 
liniştei vecinilor săi. 

Duplicitatea este un sistem periculos chiar pentru cele mai puternice naționalități; 
şi fructele ce uneori ea ni procură sunt mai mult aparente și în toate cazurile efemere. 

Umanismul (recte umanitarismul) este un ideal filozofic respectabil pe care-l 
poate urmări o individualitate privată în domeniul abstracţiunii; însă omului de stat 
care conduce afacerile practice ale țării sale nu-i este dat să încerce esperimentațiunea 
ficţiunilor cosmopolite cu sacrificiul intereselor imediate și cu preţul vieţii reale a 
poporului său. 

Iubim liberalismul pentru că-l practicăm cu sinceritate; dar nu vom sacrifica 
interesele naționale unui liberalism cosmopolit. 

Am dovedit îndestul că poporul român nu este esclusiv, nu este intolerant, nu este 
degenerat; să nu ni se ceară să mergem cu demonstraţiunea aceasta până de a pune în 
pericol însăși viața poporului nostru; fiindcă atunci când corpul social va pierde 
vitalitatea din cauza imprudenţei politicilor noștri nime în Europa nu ne va scuza zelul 
nostru necumpătat pentru a complace marilor puteri. Când Turcia n-a mai găsit 
destule resurse în viața sa internă pentru a rezista inamicilor săi esterni n-a avut 
mizericordie de la nici un stat european; ea a fost condamnată și ea a pierit. Și, dacă 
mai are încă o umbră de existentă, este că nu s-a regulat definitiv încă cestiunea 
moştenirii. 

Am făcut aceste repetate dezvoltări pentru ca să fim bine înţeleși că la noi 
interesul național primează totul în politică; restul ne pare de ordine secondară. 

Ne rezumăm dar zicând că trebuie să determinăm o mișcare naţională care să se 
impuie politicei noastre: iată țelul pe care tindem a-l ajunge. 


Salutând cu egală dorinţă de bine atât organe amice cât şi adversare, ne 
îndeplinim şi față cu „Mişcarea națională“ această datorie plăcută. 

Dintr-această reamintire a programului fracțiunii se vede că sunt multe 
puncte în care ne potrivim pe deplin — cestiunea rămâne numai dacă 
faptele vor fi asemenea cuvintelor. Pân-acum nu putem afirma că fracțiunea 
ar fi avut oarecare considerație pentru adversarii săi, chiar pentru aciia cari 
nu se prea deosebeau de ea în privința principiilor. Am întreba: Este vro 
mare deosebire politică între moderaţii „Stelei României“ și independenții 
„Mişcării naţionale“? Este vro deosebire de principii între conservatori şi 
fracțiune? Asemenea nu — căci astăzi credem că nimeni nu mai dă nimic pe 
vestita acuzație că există reacționari oligarhici și medievali în ţara noastră. 

Noi credem că nu principiile ne deosibesc, ci modul cum le profesăm și 
măsura de dreptate care o avem unii pentru alţii. Dar în cele mai multe 
cazuri cearta de vorbe și de pretinse principii nu e în sine decât o ceartă de 
interese și de ambiţii personale. Dacă din această sumă de antagonism 
politic s-ar scădea cifrele urelor şi esclusivismului, restul de deosebiri, fie 
teoretice, fie practice, ar fi aproape nul. 


€ 


[5 martie 1880] 

În libera Engliteră se petrece astăzi un eveniment politic care în 
aparență nu prezintă decât un interes local, dar care în realitate din zi în zi ia 
proporțiunile și însemnătatea unui eveniment de interes european. Voim să 
vorbim de dizolvarea Parlamentului, anunțată de lord Beaconsfield şi de 
pregătirile ce se fac de diferitele partizi pentru încurândele alegeri de după 
Paşti. 

Lupta va fi învierșunată între partidul tory astăzi la putere și partidul 
liberalilor sub direcțiunea lui Gladstone. Cestiunea ce desparte partizile mai 
mult în acest moment este politica din afară. Şi unul și altul voiesc a 
mănținea integritatea și mărirea Imperiului englez; diferența între ei 
consistă că liberalii se mulțumesc de-a aștepta atacul inamicului în poziţiile 
lor, pe când ceilalți au aerul de-a voi să-l preîntâmpine. 

Momentul dizolvării pare oportun şi favorabil pentru partidul astăzi la 
guvern și poate că partidul Gladstone să rămână în minoritate; dar rezulta- 
va de aci că puterea și autoritatea morală ce-o prezintă opoziţiunea va fi un 
capitol pierdut pentru Anglia şi că opiniunile ce reprezintă acest partid vor 


rămânea anihilate prin singurul fapt că guvernul va obținea majoritatea în 
Cameră? Nu. Negreșit că pentru afacerile ordinare majoritatea îşi va impune 
hotărârea sa minorităţii; dar este de ajuns să ne amintim importanţa rolului 
ce-a jucat d. Gladstone în ultimul război din Orient ca să ne convingem că 
sunt cestiuni de o ordine politică înaltă care nu se dezleagă prin 10, 20 de 
arşice (bile) aruncate în urne, ci pentru care se reclamă consimțământul unei 
întregi naţiuni. Astfel se știe că, deși lord Beaconsfield era dispus de a 
practica o politică mai accentuată în ultimul război, deşi voia poate a lua o 
parte directă la el, opoziţiunea lui Gladstone şi a partidului său au fost de 
ajuns de-a ţinea pe guvern în loc, fiindcă acea minoritate, reprezentată prin 
el, credea că nici onoarea, nici interesele Angliei nu erau într-atât puse în 
joc ca să nu poată fi satisfăcute decât cu sacrificii bănești şi cu sângele fiilor 
Angliei şi într-adevăr — la încheiarea păcii — Anglia a fost în stare de a-și 
garanta toate interesele sale, astfel cum ar fi putut a o face chiar după un 
război fericit. 

lată roadele binefăcătoare a unui regim adevărat de libertate, a unui 
regim de control, a unui regim constituțional. Ferice de acele popoare a 
căror viaţă și avere nu sunt puse la discreţia unui singur om, fie el un mare 
căpitan sau un geniu ca Napoleon I. 

Din nenorocire nu astfel se petrec lucrurile la noi. Un guvern la noi care 
odată dispune de majorităţile arșicelor nu voieşte a-şi mai da seama şi a şti 
nici cum au ajuns la putere, nici de mijloacele cu cari se mănţine. 
Opoziţiunea pentru el e un ce fără de voinţă. Chiar simţul general al țării, 
dacă se grupează împrejurul acelei opoziţiuni, e totuşi pentru el ca și când 
n-ar exista, căci el se zice că posedă încrederea șefului statului și se bucură 
de majoritatea arşicelor. 

Ca să probăm pân'la evidență pân'la ce grad s-a desfidat în ultimele 
evenimente bunul-simţ al ţării n-avem decât să amintim un fapt care s-a dat 
publicităţii de pe tribuna Parlamentului și care astăzi este de notoritate 
publică. În ajunul intrării oştirilor rosiene pe teritoriul român miniștrii 
convocaseră o consultaţie înaintea șefului statului la care fură chemaţi nu 
membrii fostului guvern, căzut de la putere, ci bărbaţi politici cari parte 
reprezentau elemente intermediare între guvernul căzut și noul guvern, 
parte erau amici ai acestui din urmă și anume: d-nii Bozianu, lon Ghica, 
prinţul Dim. Ghica, M. Cogălniceanu, A. Golescu, C.A. Rosetti şi M. 
Costachi. 


Toţi în unanimitate — afară de d. C.A. Rosetti — se pronunțară în 
contra unei politici de acţiune și pentru respectarea poziţiunii politice ce ne 
era creată prin Tractatul de la Paris. 

De mulţi se atribuie căderea fostului guvern rezistenţei ce el ar fi pus de 
a se arunca într-o politică aventuroasă, deşi opoziţiunea de la Mazar Paşa 
imputa acelui guvern o politică de acţiune şi aventură. 

Partidul radicalilor, fidel programei lor de a face pururea contrariul de 
ceea ce-au scris și au vorbit, au rupt cu tradiţiunile, au sfidat opinia publică, 
simțul general al ţării și, preocupat mai mult de a se mănţinea cu orice preţ 
la putere, au săvârşit faptele pe cari le imputase fără cuvânt fostului guvern. 

Când trimisul guvernului nostru se prezintă înaintea ambasadorului 
englez la Viena ca să invoace bunăvoința Angliei în favoarea României în 
ajunul conferințelor de la Berlin, ministrul englez, c-o legitimă ironie, 
răspunse: 


Noi mergem la Berlin ca să împăciuim pe beligeranţi, n-avem a ne amesteca în 
afacerile aliaților. 


Toate neajunsurile, toate gemetele de nemulțumire ale ţării sunt 
înăduşite prin atotputernicia guvernamentală. 

La vot! La vot! strigau credincioşii guvernului, și majoritatea arşicelor 
decidea de soarta ţării. 

Ţara, astăzi în nedumerire, se întreabă: 

Cine poartă răspunderea? 

Aparține tradițiunilor partidului de la putere de-a întuneca adevărul, de- 
a-şi atribui lauri nemeritați și de-a respinge solidaritatea faptelor acelora 
cari-l privesc numai pe el. 

Radicalii noştri, deşi îmbrăcați pururea în haina compromisă pe 
veştejitele lor trupuri de „naţionali“, se preocupă înainte de toate de 
triumful intereselor partidului. Poftele lor nesăţioase trebuiesc înainte de 
toate satisfăcute. Dacă va mai prisosi vreo firimitură şi pentru biata ţară, cu 
atât mai bine; dacă nu, „après moi le déluge“. 


Amintim niște fapte din întâia lor descălicătoare guvernamentală din 
1867—68, care prezintă și un interes de actualitate. 

La anul 1866 se contractează, în împrejurări foarte defavorabile şi în 
condițiuni destul de grele, împrumutul Oppenheim. Opoziţiunea răstoarnă 
ministeriul Ion Ghica-Mavrogheni cu ocazia acelui împrumut, d. I. Brătianu 
se introduce mai întâi ca simplu ministru în cabinetul prezidat de C. 
Creţulescu, înlătură peste câteva luni pe acest din urmă, obține de la Măria 
Sa întâi dizolvarea Camerei şi pe urmă, în mijlocul insultelor aruncate pe 
ulițele Bucureştilor, alungă și pe membrii Senatului. 

lată-i instalaţi! 

Înconjuraţi de aşa-numiţii clapişti din acea vreme, care-a fost prima lor 
preocupare? 

De-a pune mâna pe banii proveniţi din împrumutul Oppenheim: îi 
deturnează fondurile de la adevărata lor destinaţiune și, în loc de-a plăti 
datoria flotantă de atunci, le afectează la cheltuieli nesocotite, măresc 
bugetele peste măsură, lasă deficite şi datorii flotante succesorilor lor și, ca 
să încoroneze opera, dau concesia Stroussberg. 

Împrumutul domenial, crearea de nouă impozite, precum monopolul 
băuturilor spirtoase și monopolul tutunurilor, de abia pot ajunge pentru a 
face faţă dificultăţilor situaţiunii financiare create de ea. 

Cui i-e milă însă de bietul impozabil? 

Cine strigă mai tare că ei au guvernat fără împrumuturi şi fără nouă 
impozite? 

Negreșit „naţionalii“. 

Fideli acestui sistem, ei îl urmăresc şi astăzi. 

Ei se laudă că au urcat resursele bugetare la cifra de 128.000.000 fără 
impozite şi fără datorii. Li se demonstră cu însuși cifrele lor că deficitul 
bugetului actual este de 21 milioane; li se cere o situaţiune fidelă despre 
câtimea datoriei flotante care apasă astăzi finanţele noastre, ei îți răspund cu 
Tudor Vladimirescu, cu 48, cu 66 şi că ei și numai ei sunt partidul naţional 
şi liberal. 

Toate aceste se petrec ziua-n amiaza mare, în vederea tuturor. Ţării, într- 
un mod instinctiv, i se prevestește o adevărată catastrofă financiară şi iarăşi 
se va întreba: Cine poartă răspunderea? 


€ 


PRELECȚŢIUNEA D-LUI TITU MAIORESCU 


ȚINUTĂ DUMINECĂ 2 MARTIE 1880 — ARTELE ÎN 
EDUCAŢIUNE 
[5 martie 1880] 

În prelecţiunea de duminică, profundul cugetător mai întâi recapitulează 
rezultatul prelecţiunilor psicologice precedente, deosebirea între conştiinţa 
luminoasă și cea întunecată, memorativă, apoi, continuând a espune, îşi 
esplică jocul  percepţiunilor şi ideilor în conștiință, vibraţiunile 
corespunzătoare fiziologice în nervi, creieri, ne dezvăleşte, ne face să 
vedem în noi, în conglomeratul celulelor centrale, o lume nouă, proprie, o 
lume ideală. 

În evul nostru, în această lume ideală este deosebirea între frumos şi 
urât, bun și rău; în noi este fericirea și nefericirea, nu afară de noi. 

Deci educaţiunea să nu tindă numai la câştiguri din lumea reală, la 
folosuri materiale cari pe nimeni n-au făcut fericit, ci să dezvolte bunurile 
din lumea ideală, percepţiunea frumosului, ideile de bine şi adevăr. Astfel, 
solidificându-se conglomeratul celulelor centrale, cunoștința de sine, va 
creşte capitalul puterilor latente, forțele în potenţa (în individ, naţiune ca şi 
în umanitate) și numai aşa — tocmai ca dinamitul — la un moment dat 
aceste forțe vor deveni patente, se vor manifesta în fapte mari, în opere 
strălucite de muzică, pictură sau poezie. 

Prelecţiunile d-lui T. Maiorescu sunt de cea mai mare importanţă. 
Auzim că se vor publica într-o broșură. Aşteptăm cu nerăbdare. 

E greu pentru o foaie din opoziție, chiar provocată fiind, să se esprime 
într-un mod esclusiv în privirea politicei esterne. Singurul lucru pe care ne- 
am permis a-l consilia guvernului e ca să nu lase a se observa, nici prin 
organele, nici prin atitudinea sa, o înclinare esclusivă către una din puterile 
mari şi a atinge prin asta susceptibilitatea unei alteia. Susceptibilitatea 
zicem, căci în alte priviri suntem departe de orice iluzie. Țară mică, cu 
hotare foarte întinse în lung, cu populație rară și cu frontiere cu desăvârşire 
deschise înspre nord, noi într-adevăr nici înțelegem, nici putem pricepe în 
ce chip am jigni sentimentul deplinei siguranțe a puternicilor noştri vecini, 


încât în toate împrejurările n-ar putea fi vorba decât de susceptibilități 
atinse. Dacă voim a păstra ceea ce este al nostru, dacă tonul nostru a fost 
adeseori urcat când apăram moșia strămoşească, lucrul e atât de natural 
pentru statele cele mai mici, ca şi pentru oamenii cei mai mici, încât cei 
mari, în plenitudinea puterii şi în sentimentul superiorității lor, ar fi putut 
trece lesne cu vederea neputincioasele ameninţări ale unei naţii mici. Nu 
zicem că nu trebuie să apărăm cu devotament şi energie pământul şi neamul 
nostru. Da, căci demnitatea morală a celui mic poate fi tot atât de însemnată 
ca şi a celui mare, iar a se lupta și a muri pentru bunurile cele mai sfinte 
inimii omeneşti e tot atât de frumos pentru cel mic ca şi pentru cel mare. 
Numai că de la pericolul imediat și vădit până la planuri de politică 
europeană, până la voinţa de-a fi un factor hotărâtor în echilibrul european e 
o deosebire cât cerul de pământ. Prin urmare conștiința rolului modest pe 
care-l are ţara noastră, fie în Europa, fie chiar în politica specială pe care o 
putere sau alta ar inaugura-o cu oarecare precumpănire în Orient, 
sentimentul apoi că suntem atât de străini, deci o individualitate cu totul 
aparte în mijlocul popoarelor și mari și puternice cari ne înconjură, toate 
acestea ar trebui să se imprime şi-n politica noastră esterioară, pe care am 
trebui s-o urmăm ca și strămoșii noștri, cari stăteau bine cu toţi şi nu se 
apărau decât de agresiune directă. 

Mai e însă şi un alt inconvenient, combinat cu orice sfaturi pozitive pe 
cari un ziar din opoziţie l-ar da ţării în privirea politicei esterioare. Relaţiile 
dintre puteri, în aparenţă adeseori atât de clare și liniștite, ascund în ele 
rivalități pe cari nu sunt în poziţie a le cunoaşte decât numai persoanele 
oficiale, asupra cărora ele se fac simţite şi apreciabile; pe de altă parte în o 
tensiune aparentă se ascund tot atât de des încercări de reconciliare şi de 
alianţă, încât înclinări prea pronunţate și în această privire ne-ar face să fim 
luaţi cam uşor de acele curente cari, părând un moment a se dezbina, nu 
caută decât calea de-a se împăca, lucruri cari asemenea nu se pot resimţi și 
aprecia decât de personalități oficiale. 

Un partid în opoziţie însă, care n-are nici un fel de legături cu acele 
influenţe ale străinătăţii, nu poate avea o idee amănunţită asupra situaţiei 
politicei esterioare, aşadar nici elemente destule pentru a judeca în mod 
definitiv în cestiunea aceasta. 

Prin sfaturi pripite și pozitive în privirea politicei esterne noi credem că 
nu s-ar prejudeca numai intenţiile guvernului, căci aceasta ar fi puţin, dar 
chiar și interesele ţării. 


Cu atât mai mare ne e mirarea când ne pomenim că se discută asupră-ne 
nu după cele zise clar de noi, ci după intenţii și înclinări sau după aversiuni 
ce ni se atribuie în mod cu totul gratuit. 

Astfel „Democraţia naţională“, ocupându-se de programul publicat de 
noi, în partea lui privitoare la atitudinea ţării noastre faţă cu puterile străine, 
zice următoarele: 


Partea din conservatori al căror reprezentant este d. Manolache Costache se 
recomandă Palatului prin o mare animozitate contra Rusiei și o preaplecată supunere 
la voinţa Austro-Ungariei. Aceasta au probat-o nu numai prin scrieri, dar chiar și prin 
fapte. 


Suntem datori înainte de toate a face o mică rectificare la ceea ce afirmă 
„Democraţia naţională“, cumcă d. Manolache Costache a fost chemat la M. 
Sa Domnitorul. D. M. Costache n-a fost chemat la Palat, ci a crezut de 
datoria sa de a cere o audiență, cum este obiceiul, pentru a prezenta omaje 
suveranului. 

Cât pentru afirmarea că noi am fi manifestat „o mare animozitate contra 
Rusiei și o preaplecată supunere la voința Austro-Ungariei“, n-avem decât a 
ruga pe confrații noștri să recitească toate articolele noastre de la publicarea 
programului încoace spre a se convinge că noi n-am uitat şi nu putem uita şi 
partea de recunoştinţă pe care o datorăm Rusiei. 

În studiile noastre asupra situației am amintit că d-abia cu sfărâmarea 
cetăților de pe malul Dunării şi cu liberarea navigaţiei pe acest fluviu a 
început a se dezvolta agricultura noastră și s-a pus cu chipul acesta primele 
temelii ale dezvoltării noastre intelectuale, înlesnindu-ni-se mijloacele d-a 
ne pune în legătura cu Occidentul. 

Asemenea, în articolul publicat de noi în numărul de alaltăieri am 
indicat linia de conduită pe care o credem tradițională și adevărat 
românească şi care consistă în a întreținea relaţiile cele mai bune cu toate 
puterile şi a nu ne da în afară la o politică exclusivă. 

Ca să fim și mai bine înţeleși, terminând, reproducem încă o dată 
încheiarea acelui articol: 


Să ne amintim epoca în care se zicea că în Grecia există un partid englez, unul 
francez, altul rusesc, şi că în zadar se căuta partid adevărat naţional. Oamenii de stat ai 
Greciei s-au convins prin esperiență că adevărata politică naţională nu poate fi alta 
decât aceea care se razimă pe propriile interese ale naţiunii; şi astăzi negreșit există în 


Grecia partide politice, ca în oricare stat constituțional, însă ele nu mai pot fi calificate 
de partid englez, francez sau rusesc. Ar fi regretabil, ar fi o nenorocire chiar pentru noi 
dacă, a doua zi după recunoașterea independenţii noastre, am cădea în greșala ce o 
comitea odinioară Grecia în loc să ne inspirăm de politica noastră tradițională. 

În ce constă însă aici tradițiunea? Ea constă în ceea ce ne impune chiar poziţiunea 
noastră geografică; de-a evita orice provocare față cu puterile noastre vecine și d-a 
întreține îndeobşte cu toate puterile cele mai bune relaţiuni. Prin aspiraţiunile noastre, 
prin dezvoltarea intelectuală ce şi-a dat România de jumătate de secol aproape, ea a 
căutat a se apropia de civilizațiunea apuseană; ideile de progres, dezvoltarea noastră 
economică trebuie să fie pururea ținta noastră pentru a ne întări înlăuntru și a inspira 
încredere înafară. Dacă puterile la Berlin nu ne-au garantat neutralitatea, trebuie ca 
noi, prin atitudinea ce vom ţinea-o, să nu ne depărtăm câtuși de puţin de la o politică 
înţeleaptă, care să nu se inspire decât de propriile interese românești, fiindcă este o 
probă evidentă că o asemenea politică este singura bună pentru România, fiindcă 
pururea am cerut-o, fiindcă am regretat și regretăm și astăzi că înaltul areopag 
european nu ne-a asigurat el însuși condițiile de existenţă ce le doream cu toţii pentru 
statul nostru. 

Noi nu putem decât regreta că se văd tendenţe de a angaja ţara în o politică bazată 
pe apropiarea exclusivă către una sau cealaltă din marile puteri, depărtând-o astfel de 
la linia de conduită pe care o socotim singura bună, fiind inspirată numai din propriile 
noastre interese. 

Vedem în unele ziare rezumatul nostru din „Timpul“ a prelecțiunei d-lui 

T. L. Maiorescu Despre visuri reproducându-se, din nenorocire, cu aceleași 

erori de tipar cari s-au strecurat, tot din nenorocire, și în „Timpul“. După ce 

însuşi rezumatul este destul de necomplect, apoi mai vin aceste erori pentru 

a altera înțelesul. Așa, în loc de „Printr-o rezoluțiune venită prin nervii 

centrifugali din creieri, pentru a stărui în lucrare“ etc. să se citească: „poate 

a stărui“ etc.; în loc de: „Aşadar un lacheu...“ să se citească: „Aşa d.e. (de 

esemplu) un lacheu“ etc.; şi în loc de: „avea ţinută în veghere“ etc.: avea 
țintă în vedere. 


È 

De mai multe zile circulau fel de fel de versiuni asupra rezoluţiei ce s-ar 
fi luat de cătră judecătorul comercial din Berlin în privinţa cererii de 
înregistrare a convenției închieate între Societatea Căilor Ferate Române cu 
guvernul nostru pentru răscumpărare. Unii pretindeau că judecătorul ar fi 
respins cererea de înregistrare, alţii că ar fi amânat-o. 

După informaţiile ce am putut culege din mai multe izvoare, și mai ales 
din foaia berlineză „Boersen Zeitung“ de alaltăieri, adevărul se află la 
mijloc, adică între aceste două versiuni ce se răspândiseră. lată cum stă 
lucrul: 

Termenul juridic pe care l-a întrebuințat judecătorul comercial din 
Berlin este în limba germană abgelehnt (înlăturat) adică, cum am zice în 
termenii obicinuiţi la noi, „la dosar“. Considerantele ce servesc de bază 
rezoluţiei judecătorului sunt că hotărârea majorităţii acţionarilor, care, 
înregistrându-se, ar fi să înlocuiască și să suprime statutele societăţii 
înregistrate deja încă nu prezentă caracterul unei convenţii perfecte, fiind 
aceasta încă supusă îndeplinirii unor condiţii eventuale conţinute în textul 
său. Astfel, pe baza art. 214 din Codul comercial german, judecătorul nu s-a 
crezut în drept a face transcrierea. 

La 10 martie st.n. delegaţii societăţii, prezentând judecătorului de 
comerţ un memoriu prin care încearcă a combate argumentarea lui arătată 
mai sus, dânsul, prin deciziunea sa din 11 martie nu numai că a mănţinut 
într-un mod statornic rezoluțiunea sa de mai nainte, dar a mai adăogat că 
hotărârea majorităţii acţionarilor, în condiţiile în cari a fost luată, nu conţine 
în realitate decât o procură (Vollmacht) dată comitetului de supraveghere 
aflător la Berlin pentru a încheia noua convenţie de răscumpărare. 

Astfel stă astăzi afacerea pretinsei răscumpărări. 

Pentru  împrospătarea memoriei publicului vom spune că între 
dispoziţiile conţinute în textul convenției votate de Corpurile noastre 
legiuitoare se găseşte și aceea că nouăle titluri ce urmează a fi emise de stat 
nu se vor preschimba cu vechile titluri decât după ce mai întâi se va 
transcrie convenţia de către tribunalul de comerţ, în vreme ce judecătorul de 
comerț german pare a reclama că toate dispoziţiile conţinute în convenţie să 
fie efectuate, să fie adecă convenţia deja perfectă, pentru ca el în urmă să se 
poată pronunţa asupra cestiunii înregistrării acelui act. 

Din aceste fapte enunțate rezultă că pentru moment cestiunea se 
învârteşte într-un cerc viţios. Va trebui dar să se descopere un mijloc de 
înlăturare a dilemei în care cestiunea se află astăzi. 


Prin hotărârile judecătorului se amintește şi despre protestul d-lui 
Landau, pe care-l supune la dispoziţiile de procedură a codicelui german, 
ceea ce lasă să se prevază că, dacă d. Landau va îndeplini condiţiile de 
procedură, înregistrarea va putea fi suspendată până la rezolvarea acestui 
proces. 

Aceste informaţiuni fiind culese în mare parte dintr-o foaie berlineză 
oficioasă, credem că guvernul nostru, trebuind negreșit să aibă informaţiuni 
mai precize, ar face bine să le aducă la conoștinţa publicului, care este 
foarte interesat a şti adevărul asupra stadiului unde a ajuns „strălucita“ 
afacere a pretinsei răscumpărări. 

Foaia d-lui Boerescu, vorbind de discuțiunile urmate în Cameră asupra 
Băncii de Scont şi de Circulațiune, după ce aprețiază în felul său 
discursurile oratorilor din opozițiune, întreabă cu ironie ce înțelege d. 
Lahovari prin capitaluri fictive opuse capitalurilor reale. Ignoranţa ce pare 
că organul marelui om de stat aruncă asupra oratorilor din opoziţiune, ar 
putea să recază pe însuși învățatul organ. Căci, în adevăr, naivă cestiune din 
partea unor oameni atât de meșteri în cele financiare! 

Cine nu ştie ce se înțelege prin capitaluri fictive? Capitalurile fictive 
sunt toate acele pretinse reprezentaţiuni ale bogăției, ale tranzacţiunilor, 
precum acţiuni, obligaţiuni, polițe, hârtii de credit, cari nu reprezintă o 
valoare reală sau serioasă. Aşa sunt biletele de stat sau de bancă cu curs 
forţat şi cari nu se bazează pe o rezervă metalică; așa au fost asignatele, 
hârtia-monedă, acţiunile unor societăți cari operează cu capitaluri 
neexistente ori cu capitaluri pierdute în urma unei administraţiuni rele. 

Dară, pentru că în asemenea materii aride trebuie să ilustrăm teoria prin 
exemple pipăite, vom aduce aminte un singur fapt foarte cunoscut 
contradictorilor noştri: Acţiunile „Daciei“. 

Aceste acţiuni, în urma unor împrejurări produse cu abilitate, au fost 
acum vreo trei ani urcate peste suma de 700 franci, adică mult mai sus de 
pari. În urmă, nemaiplătindu-se de trei ani nici un dividend, au căzut la 100 
fr. şi astăzi abia s-au ridicat la 200. 

Ei bine, unde este, în cestia de față, capitalul real şi capitalul fictiv? 


Capitalul real este: cei 700 de franci pe cari i-au dat naivii în monede 
sunătoare pentru nişte acțiuni cari nu făceau nici sfertul acestei sume și care 
capital real a trecut în lăzile celor îndemânatici. Capitalul fictiv este pentru 
bieţii acţionari acțiunea cumpărată, care de trei ani nu le mai dă dobândă, 
care nu mai face astăzi decât 200 franci şi care mâne, dacă acest sistem de 
administraţiune va continua, se va putea reduce chiar la suma rotundă ce se 
cheamă: 0. 

Sperăm că, după acest exemplu, marii financiari și inspiratori ai 
„Presei“ au priceput diferenţa între capital real şi capital fictiv, diferenţa pe 
care îi bănuim noi că o cunoșteau demult. 

Citim în „Fremdenblatt“: 


Prim-ministrul român d. Brătianu, care a fost primit azi în audienţă de Împăratul 
pentru a aduce Maj. Sale felicitările principelui Carol pentru logodna prinţului de 
Coroană Rudolf, s-a bucurat în cercurile înalte de aci de o primire simpatică. 
Eminentul bărbat de stat care în circumstanţele grele a știut să aducă interesele 
României în consonanţă cu pretenţiunile europene a avut ocaziune de a se convinge 
că Austro-Ungaria, care s-a arătat totdauna gata de a sprijini interesele juste ale 
României şi pe viitor, pune mare preţ pentru ţinerea relațiunilor amicale cu 
Principatul vecin. 

Ambele părți ale Laithei ştiu preţui misiunea pacinică ce are de împlinit România 
chiar şi prin pozițiunea sa la gura Dunărei și la graniţa Orientului şi Occidentului. D. 
Brătianu, care avu ocaziunea a conferi aci şi cu baronul Korb despre cestiuni 
comerciale, va părăsi orașul nostru cu conștiința că România, mergând și de aci 
înainte pe acele căi politice pe cari a umblat în timpul din urmă, poate fi totdeauna 
sigură de amiciţia şi sprijinul monarhiei noastre. 


€ 


[7 martie 1880] 

Am spus în articolul prim al numărului nostru de alaltăieri că adesea sub 

o tensiune aparentă între puteri se ascund încercări de reconciliare și că cine 

prea s-ar lăsa sedus de aparenţe ar fi tratat drept uşor. Într-adevăr „Gazetta 
de Colonia“, într-un articol intitulat Garanţiile păcii, se rostește astfel: 


Se pretinde din diferite părți că neîncrederea cancelarului german în contra Rusiei 
ar fi ajuns atât de departe încât, ivindu-se cazul și Rusia nearătând mai bune dispoziţii 
față cu Germania, cancelariul nu s-ar da îndărăt nici chiar înaintea unui război. Nu 
vom hotărî cestiunea. 

Împăratul Vilhelm e un om discret și nimeni nu știe ce s-a pus la cale între el şi 
cancelariul. Sigur însă e din fericire că, dac-a existat vro criză, trebuie să se considere 
de stinsă. 

Cei doi împărați, cel rusesc şi cel german, s-au jurat într-un chip oarecare că pe 
cât vor trăi ei război între cele două împărăţii să nu fie și fără îndoială că acest 
cuvânt dat e o mare garanţie a păcii. 

Apoi Rusia a suferit atâtea esperienţe din partea panslaviștilor că va trebui să se 
răzgândească de mai multe ori până să se prinză iar în aventuri războinice. 
Cancelaria și Curtea din Berlin observă cu satisfacere că partidul panslavit pierde 
terenul la Curtea rusească și-l pierde continuu, deşi încet. Acest partid este cu toate 
acestea îndestul de îndrăzneţ pentru a gândi la un război cu Germania fără alianţa 
Franţei chiar. Nu e atât de ușor precum se crede în genere ca să se-ncheie o alianță 
franco-rusească. 

Toate împrejurările acestea pot fi considerate cu tot atâtea garanţii că pacea nu-i 
va fi turburată într-un viitor apropiat. Altă noutate bună pentru amicii păcii va fi 
biruința guvernului englez în alegerile generale. 

Guvernul englez speră fără îndoială să învingă, căci altfel n-ar fi dizolvat 
Parlamentul. Pare-ntr-adevăr c-ar fi oarecare prezumţiune în declaraţia lordului 
Beaconsfield că mănţinerea păcii atârnă de mănţinerea, ba sporirea chiar a influenţei 
engleze în consiliile Europei. Cu toate acestea în declaraţia aceasta e ceva adevărat 
în fond, şi anume că poporul englez n-ar câştiga nimic dintr-un război european și că 
vede prin urmare folosul său în mănţinerea păcii. 

ZIARUL „UNIREA“ ȘI PROGRAMUL 
CONSERVATORILOR 


[7 martie 1880] 

Ziarul „Unirea“ din laşi e organul încă modest al embrionarului partid 
roşu din Moldova, redijat se vede de tineri care nici visează încă ce va să 
zică partid roşu și nu știu câtă tiranie, cât esclusivism, cât servilism 
sufletesc, dar și câtă libertate în înstrăinarea averii publice și private îi 
caracterizează pe așa-numiții liberali. „Unirea“ se va convinge, nu ne 
îndoim, de toate acestea mai târziu. Cât despre noi, nu suntem deloc 
turburaţi de viitorul partid roşu din Moldova. Adevăraţii roșii nu pot fi acolo 


decât cei din grupul Goldner-Wortmann, împreună cu câţiva gheșeftari 
pentru cari funcţiile şi moşiile statului sunt mobilul acţiunilor politice. 

Dar, lăsând deocamdată ca timpul şi propria esperienţă să deie tuturor 
tinerilor lecţiile cuvenite, încât să devină sau cetăţeni onești sau sinceri 
roşii, adică oameni lipsiţi de orice credinţă și aspiraţiune și aruncaţi cu trup 
cu suflet în brațele gheșeftului, lăsând ca mugurii, nevinovaţi încă, ai 
încercărilor de formarea unui partid roşu în Moldova să dea roadele 
cuvenite, ne mărginim deocamdată întru a stabili rezerva că portretul ce-l 
facem partidului dominant în România nu privește încă pe cei de la 
„Unirea“ şi reproducem mai la vale o parte din discuţia teoretică a acelui 
ziar asupra programei partidului conservator. 

lată ce zice ziarul „Unirea“: 


Când este vorba de a formula un program, pe cât este de simplă și de limpide 
poziţia unui partid însufleţit de idei largi de reformă, convins de legile progresului, tot 
pe atâta e de grea şi delicată poziţia partidelor amice ale trecutului şi prin urmare 
duşmane a instituțiilor nouă și libere. 

Când partidul liberal crede de cuviinţă a publica un program îi este foarte ușor de 
a fi sincer, de a nu face restricții mentale. El îşi formulează în libertate, fără întorsături 
de fraze şi reticenţe, aspiraţiile sale generoase şi, dacă este ca să-l critice cineva, apoi 
cel mult îi poate imputa o prea mare ardoare, un prea mare avânt în curentul fecund 
al progresului. 

Nu este tot astfel cu partidul conservator. Membrii lui au fost succesiv și sub 
diferite pretexte în contra tuturor legilor cu caracter politic sau chiar civil care tindeau 
a egaliza tot mai mult pe toţi cetăţenii; evident dar că nu pot să iubească în total ceea 
ce nu au iubit în special, adică universalitatea acelor legi, întregul sistem cu încetul 
ridicat. 

Acesta este un fapt constatat de toată lumea. Dificultatea pentru conservatori 
începe însă mai cu seamă de aci înainte. 

În adevăr, ei, deși nu iubesc instituţiile noastre, ci numai le suportează, nu le vine 
să o spună aceasta în chip lămurit, pentru cuvântul că, spre a putea avea vreo influență 
în stat, au nevoie de mulțime, de mase, adecă tocmai de acei cari, dacă înseamnă ceva 
în afacerile politice, apoi aceasta numai prin instituţiile liberale și numai de la 
introducerea lor. Deci conservatorii nu pot critica fățiș instituţiile noastre, cu prețul de 
a-şi înstrăina marea mulțime. 

Pe de altă parte ei nu pot nici atâta, să se laude fără rezervă, mai întâi fiindcă nu 
gândesc deloc aceasta și al doilea fiindcă atunci nu şi-ar mai avea raţiunea de a trăi 
separați, de a aspira la putere ca conservatori, ca adversari ai liberalilor. 

În asemenea condiţii ei sunt nevoiţi să facă silinţi grozave de echilibristică pentru 
a se mănținea între amândouă căile ce, vorbind franc, sunt singurele ce trebuiesc să 
esiste; ei se strădănuiesc în mod prodigios ca să-și cântărească cuvintele de a le spune; 


ca să afirme un lucru, dar sub care să se poată înțelege și altceva; ca să critice un alt 
lucru fără însă a-l condamna în mod definitiv. 

Liberalii vorbesc și scriu pentru toți cetăţenii, în interesul tuturor. Conservatorii 
vorbesc şi scriu pentru dânşii și, dacă se adresează la mase, la mulțime, apoi este 
numai fiindcă au nevoie de ele, iar, dacă se păzesc de a se esprima clar, este că aceasta 
nu ar putea să o facă fără să nu se pronunţe contra acelor mulțimi. 

Un esemplu vădit care vine în sprijinul celor ce zicem ni-l dă, între altele multe, 
noul program al partidului conservator. 

DI. M. Kostaki începe prin a critica și dezaproba mișcarea de reforme și de 
instituţii pe care liberalii, de când au devenit puternici în ţară, au inaugurat-o. Relele 
de care sufere ţara nu și le esplică decât prin această precipitare în introducerea 
instituţiilor liberate. D-sa spune clar că conservatorii pot să se onoreze că au fost 
contra în fiecare ocazie. 

Foarte bine, acesta este un act de sinceritate pe care am fi dorit ca să-l vedem 
reproducându-se mai des în cursul lungului program. 

Scriind aceste, conservatorii au fost sinceri, în rolul lor de adevăraţi conservatori. 

În urma acestei declaraţii categorice s-ar fi aşteptat cineva a-i vedea, în această 
ordine de idei, ca, venind la partea de actualitate a programului, la ceea ce își propune 
de acum a face, să declare tot așa de categoric că, de vreme ce instituţiile ce ne-am dat 
nu sunt potrivite cu noi, de vreme ce sunt cauza a tot felul de rele, ei sunt deciși a le 
modifica în un sens mai restrictiv. 

Aşa ar fi fost logic și adevărat în acelaş timp, căci această părere predomnește 
între ei şi au tratat-o cu destulă imprudenţă în câteva ocazii. 


Va să zică partidul roșu formulează aspiraţiile sale generoase și nu i se 
poate imputa decât un prea mare avânt în curentul fecund al progresului. 

Noi admitem generozitatea aceasta. Conservatorii actuali, un Lascar 
Catargiu, un M. Kostaki, un Mavrogheni, au stat alături cu orice partid când 
a fost vorba de-a introduce era libertăţilor în ţară și nu se poate contesta că 
toți aceştia au făcut-o sacrificând trecutul. E într-adevăr ciudat, neesplicabil 
chiar, cum „Unirea“ poate imputa dușmănie în contra instituţiilor nouă d-lui 
M. Kostaki, prezidentul acelei Constituante care au votat Constituţia 
actuală, cum o poate imputa unui Lascar Catargiu, care a făcut parte dintre 
acei membri ai Divanului ad-hoc cari admiteau pe deplin reformele liberale. 

Ce generozitate însă a putut fi din partea liberalilor d-a propune sau 
primi reforme cari erau mai cu seamă în favorul lor? 

Astfel baza întregei argumentaţii a ziarului „Unirea“ fiind greșită, ce 
mai rămâne în aserțiunile de mai sus decât un șir de fraze bine stilizate? 

Aşadar să nu ne jucăm cu vorbe. Ceea ce voim și ceea ce trebuie să fie 
clar și pentru confrații de la „Unirea“ e nu de-a împiedica avântul generos, 
ci voim realitatea regimului parlamentar, care e un regim de control şi de 


bună-credinţă, față cu ficțiunea păzirii unor forme curat exterioare, sub care 
se ascunde tirania de partid. 

[8 martie 1880] 

Între petrecerile la cari dau adeseori loc şedinţele Corpurilor noastre 
legiuitoare trebuie să notăm și așa-zisa invalidare a alegerii d-lui Holban ca 
senator al colegiului II de Vaslui. Acei cari au interes de-a cunoaște 
argumentarea ce s-au invocat pro şi contra de o parte și de alta n-au decât să 
citească „Monitorul“ pentru ca să se convingă că alegerea făcută în 
persoana d-lui Holban au fost anulată numai fiindcă astfel au fost voinţa 
majorităţii Senatului. 

Ceea ce ne preocupă pe noi mai mult este învățământul ce l-am putut 
culege și de astă dată despre căderea treptată a nivelului moral și despre 
tortura la care este espusă conştiinţa alegătorului, învățământ care nu face 
decât să întărească în noi convingerea că mașina guvernamentală dispune 
de un arsenal din cele mai complecte și mai perfecţionate pentru a încătuşa 
voinţa alegătorului, pentru a nimici neatârnarea lui, pentru a face dintr-o 
alegere o adevărată parodie. 

Singur faptul că s-au fabricat o protestaţie iscălită de 28 de alegători în 
contra unei alegeri efectuate c-o majoritate de 24 contra 18 probează 
îndestul că administraţia nu cruţă nici un mijloc pentru a demoraliza pe 
alegători, pentru a deconsidera regimul reprezentativ. Un alt fapt iarăşi care 
trebuie să revolte conștiința publică este acela că s-au văzut persoane cari 
au dirijat, ca membri ai biuroului, operaţiunea alegerii și au eliberat 
certificatul alesului și cari cu toate acestea vin astăzi să protesteze în contra 
unui act săvârșit de ei însuşi chiar. 

Dar un alt fapt şi mai caracteristic. 

În cursul dezbaterilor s-au ivit contestaţiuni asupra unui d. registrator, 
alegător în acel colegiu, pe care l-ar fi adus cutare persoană din laşi anume 
pentru alegere. 

Nu — răspunse d. ministru — nu l-au adus cutare, ci cutare, fiindcă am 
un raport pozitiv. 

Va să zică guvernul urmărește viața alegătorului înaintea alegerii, 
fiecare pas al acestuia e privegheat de către agenți ai administraţiei și se 
trimit chiar guvernului central raporturi amănunțite asupra vieţei sale 


zilnice. Priveghere materială, apăsare morală — bietul alegător ajunge a nu 
mai fi liber nici pe mișcările trupului, nici pe conştiinţa sufletului sau şi cu 
toate acestea soarta țării se pretinde a fi condusă de naţiune și prin naţiune, 
şi spre mai mare deriziune se invoacă zilnic că toate puterile statului emană 
de la naţiune. 

Nu facem act nici cestiune de persoane, nici măcar de fapt în sine. Ceea 
ce e odios e sistemul întrebuințat pentru a influenţa alegerile și ceea ce e 
trist e că s-au pierdut în cercurile dominante până și conștiința despre 
gravitatea unei asemenea falsificări a sistemului reprezentativ. Terminăm cu 
cuvintele lui Cicero: Quo usque tandem abutere, Catilina, patientia nostra? 

[8 martie 1880] 

Din Viena ne vine ştirea că scaunul metropolitan al Bucovinei și 
Dalmației e în fine ocupat prin numirea arhimandritului Morariu 
Andreievici, unul din bărbații cei mai de caracter şi mai învățați dintre 
românii din Austro-Ungaria, căruia școala populară și biserica ortodoxă îi 
datoresc foarte mult. Într-adevăr era un timp în care aproape toate cărțile 
învățământului primar, de la abecedar începând, câte erau scrise conform 
ştiinţei pedagogice se datorau preotului de mir pe atunci Samoil Andreievici 
Morariu. 

I se mai datoresc apoi manuale pentru învățământul religios secundar, 
precum și o colecţie de frumoase predici dominicale și a altor sărbători de 
peste an. Meritul pedagogic de căpetenie al noului mitropolit este că într- 
adevăr cel dentâi a scris cărți pentru învățământul primar în limba română 
după un sistem bine definit, conform cu experiențele pedagogice ale 
timpului său, pe când cărţile scolastice ale altor autori erau lipsite de sistem 
și făcute după o rutină numai. Pe lângă aceasta însă Î.P.S.S. s-a distins 
totdeuna prin un rar talent de organizare, mai ales de când administrează 
eparhia în care de mult timp îndeplinea toate atribuţiunile unui mitropolit, 
nelipsindu-i alt decât titlul unei activități care în esență era de mult 
arhipăstorească. 

Românii din provinciile austriace ne dau uneori strălucite și vrednice de 
imitat modele a unor vieţi pline de o activitate salutară și binecuvântată atât 
pentru consângenii lor cât şi pentru tronul căruia sunt supuși și monarhia de 
care se ţin. Pornind de la nişte începuturi mici, dar muncind cu 


dezinteresare pentru ridicarea poporului lor din neștiinţă şi sărăcie, aceşti 
bărbaţi se ridică încet în văzul lumii prin merite reale, prin muncă, prin 
iubire de adevăr. Târziu — la adâncă bătrâneţe abia — se lasă asupra lor 
aureola meritului recunoscut de Coroană chiar, dar acea recunoaștere totuși 
vine, ca o dovadă că oricât de grea ar fi în lumea aceasta lupta pentru bine și 
adevăr, totuşi până în sfârşit izbuteşte. 

[Articol cu paternitate incertă] 

[8 martie 1880] 

O depeșă de ieri a Agenției Havas, datată din Viena, ne anunță 
încheierea convențiunii între Austria şi Serbia relativă la drumurile de fier 
sârbești. Acest din urmă stat se obligă prin acea convențiune de a construi 
pe teritoriul său linia de drum de fier care are să pună în legătură căile ferate 
ale monarhiei austro-ungare cu Salonicul, deci cu marea Egeică. 

Această veste — în aparență neînsemnată — anunţă cu toate acestea 
realizarea uneia din dispoziţiile, precum se ştie, atât de bine și de depărtat 
cumpănite ale Tractatului de la Berlin şi e de importanţă, de gravitate chiar 
în Orient pentru ţările dunărene în genere, pentru România îndeosebi. 

În adevăr, până la Tractatul de la Berlin, atât lumea comercială precum 
şi oamenii politici considerau gurile Dunării ca singura cale care punea în 
relațiune Occidentul cu Orientul european şi asiatic pe calea acestui râu şi 
prin Bosfor. 

Astăzi situaţiunea are a fi schimbată căci Occidentul punându-se în 
raport cu Marea Egeică, se ocoleşte oarecum c-un înconjur Bosforul și prin 
urmare atât acesta cât şi gurile Dunării au să sufere o scădere în importanţa 
şi politică și economică ce li se acorda cu drept cuvânt pân-acuma. Deja 
căile ferate construite paralel cu Dunărea înrâuriseră asupra viociunii 
mișcării ce o prezinta odinioară navigaţiunea pe acest fluviu. Cine nu-și 
aduce aminte de numeroasele vapoare ce străbăteau necontenit fața apei, de 
mulțimea de călători cari circulau odinioară pe acest mândru fluviu, venind 
din Odesa sau din Constantinopol, din Orient spre Occident sau viceversa? 

Astăzi acea mişcare merge scăzând din zi în zi și n-avem nici măcar 
dreptul de-a ne mira, îndată ce privim starea economică primitivă în care se 
află încă malurile dunărene. Pe Rin, unde populaţia este deasă, unde 
industria şi comerțul se bucură de-o dezvoltare escepţională, căile ferate 


construite pe ambele maluri ale râului au contribuit a spori în acelaş timp și 
navigațiunea pe el. Nu tot astfel se petrec lucrurile pe Dunăre însă, fiindcă 
factorii cari dau viociune Rinului lipsesc aci cu desăvârşire. 

Pe lângă această lovire, adusă deja, prevedem că construirea nouălor 
linii sârbeşti va exercita o înrâurire prejudiciabilă navigaţiunii de pe 
Dunărea de Jos. Interesele comerciale ale unui stat exercitează însă o 
legitimă influenţă și asupra politicei lui. Austria, stabilindu-se astăzi în 
Bosnia și Herţegovina, întinzându-și raporturile prin Salonic până la Marea 
Egeică, se dezinteresează — până la un grad cel puţin — și nu mai poate da 
aceeași importanţă ca în trecut gurilor Dunării. 

Oamenii noştri de stat ar trebui să-și dea seamă de cu vreme de 
însemnătatea acelei adevărate revoluţii economice și politice ce rezultă din 
dispoziţiile 'Tractatului de la Berlin, încât, câştigând convingerea că ţara e în 
pericol de-a se izola despre o parte și de-a fi ocolită de cătră marea cale a 
Apusului spre Răsărit, împrejurarea aceasta să fie un stimulent ca, cu toate 
puterile de care dispunem, să îngrijim de dezvoltarea noastră interioară. 

Nu poate fi politică bună fără finanțe bune; aceasta este un lucru 
cunoscut de toată lumea; asemenea, fiecare om cu judecată ştie că o rea şi 
neregulată situaţie finanţiară a unei ţări nu se poate îndrepta numai cu fraze 
şi cu epitetele banale cu cari o clasifică gazetarii oficioșşi, ci cu introducerea 
regularităţii şi ordinii reale în visterie. Apoi sistemul guvernământului 
reprezentativ se întemeiază pe rațiunea necesității ce o are statul ca 
guvernul să fie totdeauna pus sub controlul reprezentaţiunii naționale, mai 
cu seamă întru cât priveşte manipulaţia banilor publici. Astfel nimic nu este 
mai important în viața unui stat decât bugetul, adică acea lucrare oficială 
prin care se dă seama naţiunii de câte sarcini băneşti i se impun pentru 
mănţinerea aparatului său public şi cum anume se întrebuinţează produsul 
dărilor sale. 

Se poate dar cu drept cuvânt considera ca un mare progres realizat, 
progres mai ales în sensul constituțional al cuvântului, când o ţară în a cărei 
visterie a domnit până aci dezordinea introduce regularitatea și ordinea în 
finanţele sale. În sensul acesta ţara făcuse în adevăr un progres însemnat 
după căderea ministerului radical de la 68. De la venirea şi până la căderea 


partidului radical bugetele cu încetul ajunseseră a fi considerate ca legile 
cele mai puţin importante, mai mult, ca un fel de inutilitate impusă, pe care 
o practicau guvernul și Camerele de silă și cât puteau de mai întârziat; aşa 
s-a întâmplat ca până la urma urmelor bugetul, în loc d-a fi votat pe 
exercițiul întreg al unui an viitor, a ajuns să se voteze pe un exerciţiu de trei 
luni, ba chiar de o lună. Acestea se petreceau, cum am zis, sub niște 
ministere compuse din bărbaţi cari aveau pretenţia a fi cei mai călduroși 
apărători ai instituţiilor noastre reprezentative. 

După căderea acestor ministere s-a introdus și s-a mănţinut până la 76 
regulat votarea bugetelor, așa cum cere legea totdeauna pentru exerciţiul 
financiar următor, adică din ianuarie anul acesta pentru exerciţiul anului 
viitor. Era aşadar un progres netăgăduit și cu atât mai însemnat cu cât fusese 
realizat imediat după căderea radicalilor, chiar în acel an; şi va înţelege 
oricine că pentru realizarea acestui progres fusese nevoie de foarte mari 
osteneli şi de multă bătaie de cap din partea acelora ce moșşteniseră, în anul 
acela chiar, o situaţie financiară de o neregularitate monstruoasă și în care e 
destul să amintim că figura, ca condei principal, faimoasa concesiune 
Strusberg. 

Din nenorocire însă progresul acesta n-a fost mănţinut decât până la 76. 
Deodată cu căderea puterii în mâinile progresiștilor noştri, cari guvernează 
până astăzi tot după tipicul de la 66-67, a căzut în baltă şi progresul 
constituţional realizat cu privire la regularitatea votării bugetelor. În acești 
patru ani de regim progresist ţara nu s-a învrednicit o dată măcar să aibă 
bugetul votat la vreme. Camerele au lucrat aproape în permanenţă 
pierzându-și zadarnic vremea şi lăsând totdauna până la ultimul moment 
votarea bugetelor, aşa că, nerămânând vreme pentru dezbaterea lor, într-un 
rând s-a încuviinţat guvernul să urmeze o lună sau două cu bugetul 
exerciţiului trecut, iar în alt rând s-a petrecut un scandal și mai mare: s-au 
votat bugetele generale într-o singură noapte, à la vapeur, fără discuţiune, 
numai după o citire sumară făcută de ministrul de finanţe, d. Dim. Sturdza, 
odinioară apostolul ordinei şi moralei în finanţe. Afară de acestea să nu 
uităm a spune că doi ani d-a rândul puterea executivă s-a ascuns de orice 
răspundere în privința bugetelor prin tertipul Comisiei  finanţiare 
permanente a Camerii, însărcinate, afară din lege, a elabora bugetele, 
Comisia, să nu uităm a spune ş-aceasta, fiind prezidată şi dirijată în lucrările 
ei de inocentul d. Sihleanu. 


Astăzi, pentru exercițiul anului 1880, același lucru. Suntem la sfârşitul 
primului trimestru al anului. Camera în sesiune extraordinară nu face 
aproape nimica şi de bugete nici vorbă măcar. E drept că d. Dim. Sturdza în 
ingeniozitatea d-sale a inventat, în lipsa putinţei de a prezenta bugetele la 
vreme, un nou calendar finanţiar, al cărui an începe la 1 aprilie; dar se vede 
că leac pentru năravuri rele și pentru incapacitate nu se găseşte așa ușor; 
căci iată aprilie soseşte și iarăși progresiştii noștri își vor încuviinţa bugetele 
pe lună ori le vor vota la ultimul moment, cu duiumul și fără discuţie. Aceea 
ce e grav este ca d-astă dată bugetul sporit cu 34 la sută, pe lângă cele din 
anii trecuţi prezintă un deficit vădit de 2 milioane, precum am constatat într- 
un articol al nostru de acum vreo douăsprezece zile, la care am cerut foii 
oficioase un răspuns ce încă avem onoarea a-l aştepta. Pe urmă altceva, şi 
mai grav: cu ocazia prezentării acestui buget se constată deocamdată că 
datoria flotantă se urcă la suma de 85 milioane bonuri de tezaur, aruncate 
mereu pe piaţă fără a mai fi retrase, în vreme ce rămășițele întârziate, 
încasate, s-au trecut totdauna ca venituri pentru anul viitor; astfel, după 
această nenorocită regulă făcută, trece și astăzi la veniturile pe 1880 suma 
de 5,5 milioane rămășițe. Și Doamne fereşte să nu fie adevărat zgomotul, pe 
care-l înregistrăm sub toată rezerva, că datoria flotantă ar fi trecând cu mult 
peste suma de 85 milioane. 

Așa stând finanţele ţării, bugetele pe anul curent chiar zac în dosarele 
Camerii fără să se mai gândească nimini la ele, ca nişte acte ce nu merită 
nici un interes. De la cel mai mic până la cel mai mare radicalii nu au vreme 
să se ocupe decât cu politica înaltă. 

Desigur instituţiile noastre reprezentative și de control dau bune roade 
sub acest regim progresist de vreme ce finanţele ni se află într-o stare așa de 
— ca să întrebuințăm un calificativ favorit oficioșilor şi rămas proverbial — 
aşa de „strălucită“. 


€ 


[13 martie 1880] 
„Le Nord“, ziar de încredere al Cancelariei ruseşti, scrie în primul 
Bruxelles următoarele: 


Alarmiştii n-au noroc. Cea din urmă invenţie a lor n-a avut mai mult succes decât 
celelalte. Speculaţiunile de înaltă fantazie cari s-au pus în combinaţie cu călătoria d- 


lui Brătianu la Viena şi Berlin au provocat o dezmințire categorică din partea unui 
organ ministerial din București, „Presa“. Acest jurnal declară că e fals cumcă voiajul 
în chestiune ar fi avut de obiect încheiarea unei alianţe cu Austria și Germania. 
Pentru a păstra — adaogă organul oficios român — poziţia pe care Tractatul de la 
Berlin i-a creat-o, România este obligată de-a se abţinea cu îngrijire de la orice act 
ar putea fi un motiv de neliniște sau de amerinţare pentru vreuna din puterile 
semnatare ale Tractatului. Numai păstrând rezerva cea mai respectuoasă faţă cu 
toate puterile vom putea aștepta cu încredere evenimentele. 

Lungile conferinţe pe cari d. Brătianu le-a avut la Viena cu ministrul de comerț 
probează că interesele economice ocupă un loc larg, cel mai larg poate, în 
preocupațiunile cari au hotărât pe prezidentul Consiliului de Miniştri din România 
de-a pleca în Austria și în Germania. Chestiunea răscumpărării drumurilor de fier 
române de către stat, în care, după cum se știe, cabinetul din Berlin a accentuat cu 
energie interesele acţionarilor germani, e departe de a fi rezolvată în mod definitiv; 
dacă e regulată în principiu rămân însă a se aplana dificultăţile de ordine practică și 
„Daily-News“ asigură chiar că petrecerea d-lui Brătianu la Berlin se rapoartă 
esclusiv la afacerea aceasta. E cu putinţă ca afirmaţiunea aceasta să fie prea 
absolută, dar chiar dacă omul de stat al României va fi sulevat alte cestiuni, precum 
aceea a Arab-Tabiei bunăoară sau aceea a ridicării Principatului României la rangul 
de Regat, proiect care, după unele ziare ar fi fost motivul determinant al acestei 
călătorii, totuși n-ar fi nimic în toate acestea care ar putea justifica cea mai mică 
aprehensiune; acestea sunt afaceri de un interes general cari nu pot fi regulate decât 
de către Europa întreagă și cari n-ar putea fi obiectul unui disentiment serios între 
puteri. Cât despre scrisoarea principelui Carol pe care d. Brătianu ar fi însărcinat de 
a o remite împăratului Germaniei, aceasta se esplică cu totul natural prin apropiata 
aniversară a nașterii lui Vilhelm I, împrejurare pe care nuveliştii o pierduseră cu totul 
din vedere când au citat misiva aceasta în sprijinul vastelor combinațiuni politice 
împreunate de ei cu călătoria ministrului român. 


Multă lumină nu ne dă această revistă. Ea confirmă numai că aşa- 
numita „răscumpărare“ — cea mai populară cestiune, o numea „Românul“ 
— a fost aşa de bine impusă ca oricare alta și că complicaţiunile la cari dă 
loc fac necesară prezenţa d-lui Brătianu la Berlin. Oare acest articol n-ar fi 
un aviz pentru cel mai oficios dintre ziare care e „Românul“ de-a-și modera 
tonul în privirea discuţiei cestiunilor esterioare, de-a nu se gera nici în amic 
nici în adversar al diverselor opinii pe cari grupurile politice le au în 
privirea aceasta? Repetăm ceea ce am zis în numărul de ieri, că opoziţia are 
o responsabilitate minimă în comparaţie cu partidul guvernamental, a căruia 
manifestaţiuni au cu totul altă însemnătate prin putinţa de-a le și realiza. E 
drept că „Românul“ nu-și făcea însă un scrupul pe când era în opoziţie de-a 
acuza guvernul conservator de intenţii ce acesta nu le-a avut nicicând, de 


acte pe cari ai săi le-au săvârşit mai târziu. Pe calea aceasta nici îi urmam, 
nici îi putem urma. Combatem și azi ca şi atunci înclinări prea accentuate, 
mai ales când sunt în dezacord cu interesele țării şi se petrec ziua-n amiaza- 
mare; suntem însă departe de a-i insinua tendenţe pe cari n-a dovedit că le 
are, precum o făceau d-nii liberali în timpul fericitului Mazar Paşa. 


€ 


[14 martie 1880] 

Schimbări mari e menit a vedea timpul nostru. Preoțimea catolică, care 
odinioară avea frânele lumii în mână, a cărei diplomaţie pornea războaie și 
încheia tractate de pace, al cărei spirit domina spiritul Europei întregi, e 
astăzi împinsă la o parte, ba nici măcar dezvoltarea nu se concede, în 
măsura în care s-ar permite libera propagare a ideilor socialiste de ex. În 
adevăr în Francia actuală nu credem că s-ar opune cineva la înființarea unei 
facultăţi care să propage aşa-numitele științe de stat, precum filozofia 
dreptului, economia politică, administraţia, din punct de vedere socialist, nu 
ne-ndoim asemenea că astfel de credinţe ar putea fi profesate de orişicine 
— de străini ca şi de indigeni — și că, cu toate acestea, ar avea deplină 
libertate întru propagarea doctrinelor lor, întru creșterea poporului, după 
cum ar înțelege-o, numai congregaţiunilor catolice li se îngrădeşte aceasta. 

Se zice, şi cu drept cuvânt, că, pentru a scrie istoria unei epoce, trebuie 
să fi trecut câteva sute de ani de atunci încoace; contimporanii sunt cei mai 
răi istorici. 

Această depărtare în timp s-ar putea înlocui însă prea bine prin 
depărtarea în spaţiu şi prin divergenţa căii urmate pe acest teren. Dacă noi 
nu ne-am prea lua după cultura străină și am privi-o numai ca un sprijin al 
germenului propriu de dezvoltare am fi poate apți, prin împrejurarea că 
luptele cu clerul nu ne ating, să vedem o seamă de lucruri mai limpede 
decât apusenii. 

Așadar când vedem vechea clădire a bisericei catolice atât de aprig 
combătută în Apus, ar fi oare de sfătuit pentru noi de a urma tonul părţilor 
în litigiu și de-a spune că cutare ori cutare are dreptate? 

Din nefericire aşa se urmează în jurnalistica noastră. Cu aceeași uşurinţă 
cu care transcriem laudele ideilor moderne din gazetele străine ne însușim și 
urile cari nu ne privesc câtuși de puţin, ba vedem citindu-se de cătră public, 
cu oarecare sete, romanele tendenţioase și de senzație cari fac din iezuiţi 


bunăoară sau din alți călugări catolici reprezentanţii celor mai rele instincte 
şi a celor mai grozave crime. 

În realitate biserica a voit dominaţiunea asupra spiritelor și o voiește 
încă, odată în mod absolut, astăzi s-ar mulțumi cu libertatea care se permite 
celorlalte confesiuni. Se înțelege că această dominaţiune asupra spiritelor 
nu putea fi în trecut fără o nuanţă politică, după timp şi după ţară. În Mexic 
catolicii sunt republicani, în Franţa monarhiști, iar calităţile sau defectele 
clerului sunt cam în genere acelea ale rasei în mijlocul cărei trăieşte. La 
spanioli, ce se fanatizează tot atât de uşor pentru republică ca şi pentru 
monarhie, pentru o idee ca şi pentru alta, şi clerul cată să fie fanatic; în 
Italia, deşi scaunul catolicismului, el era cu mult mai tolerant şi mai liber 
cugetător decât în alte ţări; deci clerul va purta, poate într-un grad mai 
pregnant, caracterul îndoit al epocii în care trăieşte şi al rasei căreia îi 
aparţine. 'Toleranţa sau netoleranţa, asprimea sau blândeţea lui va fi aceea 
ce-l caracterizează pe popor însuşi. Germanii, cari sunt de un caracter mai 
îndărătnic, au avut un cler mai neîngăduitor decât italienii, ba mai mult 
încă, biserica reformată din Germania poartă aceeași maculă de judecaţi a 
ereticilor, de arderi de viu a vrăjitoarelor ca și biserica cea catolică. Atâmă 
deci de energia cu care un popor îşi însuşește o idee, atârnă de calităţile 
înnăscute ale lui ce formă va lua și biserica lui. Cu aceeași energie cu care 
republicanii tăiau în secolul trecut capetele tuturor cari-și permiteau a avea 
alte idei, clerul răsărit din același popor persecuta odinioară pe aceia care 
nu-i păreau îndestul de catolici. Atâta despre biserică ca instituţie 
împământenită într-o ţară oarecare. 

Cât despre catolicism ca instituţie universală, nu putem tăgădui meritele 
lui într-adevăr estraordinare pentru cultura omenească. 

Pusă în faţa unor rase aspre, abia răsărite din locuinţele lor primitive și 
abia aruncate asupra civilizaţiunii antice, pe care au călcat-o în picioare şi 
au nimicit-o, biserica era singurul punct luminos nu numai pentru cultura în 
genere, dar chiar pentru libertatea dezvoltării omeneşti. 

Într-un timp de aservire generală, într-un timp în care numai nașterea, 
deci numai descendența din iluștrii luptători fizici, dădea un drept la 
libertate, tot ce nu avea fericirea de a fi ucis o sută de dușmani, oricât era 
inteligent sau energic, găsea o cale de înaintare în cler. Şi, precum spiritul și 
caracterul înving totdauna în lume puterea brutală, tot astfel micul David au 
învins pân-în fine pe uriașul Goliat al evului mediu cu tot întunericul și 
esclusivismul lui. Caracteristic și vrednic a se recunoaște în favoarea 


catolicismului e tendinţa de-a nu baza creşterea poporului pe idei abstracte, 
cari să convingă capul, ci pe idei redate intuitiv, care să îmblânzească inima, 
de aceea frumoasele arte au fost cele mai puternice arme ale bisericii. 
Arhitectura, muzica, sculptura şi poezia au fost puse în serviciul bisericei 
pentru a da în această sferă curată, neatinsă de nici o suflare impură, un 
adăpost sufletului omenesc, atât de bântuit sau de patimi, sau de golul lui 
propriu, de urât. Aruncat din nevoie, în urât, din urât în nevoie, stări 
imanente naturii noastre şi cari nu se pot înlătura pân mâna de creier de care 
dispunem, arta bisericească, care a cultivat în pictură frumosul în culmea 
perfecţii, muzica şi arhitectura în genul sublim, au înălțat, prin mijloace 
lesne de înţeles pentru toţi, sufletul omenesc, în decurs de sute de ani, peste 
nivelul vieţii de rând şi a nevoilor zilnice. Toate popoarele cari o posed 
înalta civilizaţiune astăzi, dacă nu sunt, au fost măcar mult timp catolice. 

Despre învățământ cată să notăm asemenea că atât cel popular cât şi cel 
înalt sunt creaţiuni ale acestei biserici. Cumcă prin învăţământ biserica a 
urmărit și scopurile ei proprii e nu numai adevărat, dar și foarte natural. 
Nici n-am înţelege ca o instituție să înființeze anume școli contra sa. 
Aceasta însă n-a împiedicat ca spiritul pe care ea l-a crescut să se îndrepteze 
în contră-i şi s-o renege. 

E o istorie veche aceasta că orice formă nouă de cultură e duşmana 
formei din care s-a născut, că fiica e duşmana mumei, şi povestea biblică a 
lui Cain, în formula ei nouă, de luptă pentru existență, are loc tot aşa de 
mult la curenturi intelectuale ca şi la cele materiale. 

Lupta e însă departe de a fi mântuită şi învingătorul momentan nu este 
totdeuna cel definitiv. Religia are în favorul ei reforma gata şi pozitivă, pe 
când curentul opus n-are nimic gata, nimic format încă. Încercările de 
speculațiune metafizică, cari culminează în ipoteze şi sunt tot atât de 
deosebite ca şi scriitorii lor, sunt departe de a constitui convingeri pozitive 
pentru milioane de oameni. Prin lupte ca cea de astăzi, prin mai grele încă, a 
trecut deja biserica; ea a avut însă inteligenţa de a-și muta punctul de 
gravitație cam tot în țările cari aveau mai mare nevoie de ea, încât totdeuna 
a aflat puteri nouă și proaspete pentru a le opune negaţiunii pure pe care a 
întâmpinat-o de atâtea ori în cale. 


È 
[15 martie 1880] 


„Journal des debats“, în numărul de luni 22 martie, scrie în primul său 
Paris următoarele: 


Presa străină se ocupă de câteva zile de România. O depeșă adresată din Berlin 
către „Daily News“ anunţă că principele de Bismarck sprijină propunerea de-a 
constitui România în regat cu condiţia însă ca ea să consimţă a intra în alianţa 
austro-germană. Unde, când şi de către cine a fost făcută propunerea aceasta? Ne 
pare pân-acum neverisimilă şi poate că e chiar de prisos de-a o mai discuta. Ziarul 
„Le Nord“ n-o crede; e drept că presa rusească are interes însă de-a n-o crede. După 
„Le Nord“ călătoria d-lui Brătianu la Viena și la Berlin n-are altă ţintă decât 
discutarea unor afaceri de ordine economică, precum e şi răscumpărarea drumurilor 
de fier. Aceste afaceri sunt convenite și regulate în principiu, dar mai lipsesc încă 
multe pentru ca ele să fie și de fapt terminate deja şi vor fi mult timp încă obiectul 
negociaţiunilor active între puterile cari se interesează de ele. Se știe cât interes are 
d. de Bismarck pentru răscumpărarea drumurilor de fier, pentru c-a făcut din ea o 
condiţie a recunoașterii independenței României de către Germania. Aceste motive 
esplică într-adevăr îndeajuns călătoriile d-lui Brătianu și e probabil că tot restul nu e 
decât invenţie de novelist și fantazii de imaginaţie. După ideea Europei România ar 
căta să fie și nici ar fi trebuit să-nceteze de-a fi o putere neutră. N-am uitat cum în 
timpul celui din urmă război ea a ieșit din neutralitate pentru a deveni aliatul militar 
al Rusiei. Armata română a făcut înaintea Plevnei cele mai mari servicii armatei 
rusești. Dar nenorocitul Principat a fost rău plătit pentru devotamentul său; căci a 
pierdut Basarabia. Iată probabil tot folosul pe care România l-ar trage dintr-o nouă 
aventură de genul acesta. Alianțele sunt periculoase când sunt prea disproporţionate; 
după ce România a făcut o esperienţă, ar mai vrea să facă și o a doua? 


€ 


[15 martie 1880] 
„La République Française“ scrie: 


Se anunță că-n urma unei mişcări diplomatice d. C.A. Rosetti va fi trimis la Paris 
ca reprezentant al guvernului român, spre a înlocui pe d. Callimach-Catargiu destinat 
pentru legațiunea română din Londra. Câţi cunosc pe d. Callimach-Catargiu vor 
regreta cu viociune plecarea sa din Paris, unde calitățile sale au fost pe deplin 
apreciate și unde petrecerea sa va lăsa cele mai simpatice aduceri-aminte. Putem 
adăogi că urmaşul său va întâmpina între noi aceeași primire prevenitoare. 

Alegerea d-lui Rosetti, a unuia dintre oamenii politici cei mai considerabili ai 
României, e în sine însăși o dovadă de deferență, pentru care guvernul francez va fi 
fără îndoială cu deosebire simţitor. 


Să nu uităm că „Republica Franceză“ vorbeşte și în alineea a doua. 


€ 


[15 martie 1880] 

Adeseori o lege oarecare stă în aer când toate împrejurările câte o 
reclamă există și e destul ca o picătură să se adauge la paharul plin pentru 
ca ea să se voteze de exemplu. Acea picătură, acel caz izolat care-i dă 
naştere se numea de către cei vechi occasio legis. Tot astfel şi un adevăr e 
câteodată în aer, precum acela al legii gravitaţii care, de mult presimțţit, a 
căzut în sânul lui Newton sub forma unui măr și în mintea lui sub forma 
unei teorii. Acel măr a fost ocazia descoperirii unui adevăr, mai mare 
desigur şi de o importanţă mai universală decât acela pe care noi îl vom 
espune mai la vale, servindu-ne de o polemică, deja încheiată, cu ziarul 
„Unirea“ din laşi. 

Acest ziar făcuse oarecari observaţiuni la programul partidului 
conservator. Din parte-ne am întâmpinat nu numai cu lesnicioasa înlăturare 
a acelor observaţiuni, ci totodată cu o scurtă caracterizare a roșşilor, din 
partidul cărora „Unirea“, după a noastră părere fără cuvânt încă, pretinde a 
fi. Întâmpinarea noastră a primit un răspuns, din care publicăm o parte. 


Mirarea noastră este mare când vedem, cu ocazia articolului în chestiune, că, 
tocmai când „Timpul“ caută a păstra față cu noi tonul de bună-cuviință relativă, 
mulțumindu-se a ne taxa deocamdată de naivi, de tineri ce avem nevoie de primit 
lecţii, tocmai atunci dă curs liber vocabularului cunoscut și prea cunoscut pentru a 
califica pe coreligionarii noştri politici de dincolo de Milcov. 

Întrebăm serios pe confrații noştri de la numitul jurnal dacă este demn și onorabil 
ca să scrie că sau eşti cetățean onest, şi atunci nu te faci roș, sau eşti un gheșeftar, și 
atunci nu te faci decât roş? 

Noi respingem deosebirea ce deocamdată „Timpul“ caută a stabili — între 
partidul roşu și între noi — aceasta este o nouă insultă aruncată gratuit liberalilor. 

Noi am declarat că am intrat în partidul liberal naţional și orice deosebire, chiar și 
mai cu samă în favoarea noastră, o considerăm ca o răutate din partea confraților 
noştri de la „Timpul“. 


Noi ne servim de partea aceasta de răspuns nu pentru a-l combate, căci 
— vorba unui lord englez, auzise discursuri care i-au schimbat 
sentimentele, nici unul cari i-au schimbat votul — dar pentru a espune o 
dată pre larg convingerea formată în decurs de mulţi ani despre roșii și care 


nu e bazată pe împrejurarea că împărtășim alte idei politice, ci ar rămânea 
aceeași chiar atunci când ideile noastre ar fi cu totul opuse celor de faţă. 

Răspundem deci scurt că e şi demn și onorabil de-a constata un adevăr 
şi tocmai dorința de a-l constata ne-au silit să stabilim deosebirea pe care 
„Unirea“ o respinge şi care cu toate acestea rămâne tot atât de intactă ca și 
evidenţa, oricum am încerca de a o înlătura. 

Deja din stilul observaţiilor prime era lesne de recunoscut că autorii 
sunt numai pretinși roşii, căci stilul adevărat roșu nu se află în puritatea lui 
decât numai în „Românul“, şi chiar aci nu totdauna, apoi în „Democratul“ 
din Ploieşti, în „Curierul de Galaţi“ şi în „Telegraful“. 

Obiectiv vorbind, fără a şti câtuşi de puţin nici cine redijează „Unirea“, 
nici cine sunt pretinșii roşii din Moldova, am băgat de seamă că acele 
observaţii nu pot fi scrise de ceea ce, dincoace de Milcov, se numește 
„roşii“, căci stilul acestora se distinge printr-un indisolubil amestec de 
viclenie şi mărginire. Nici prin minte nu ne-a trecut să voim a îndupleca pe 
confrații de la „Unirea“ în favorul manierei noastre de a vedea. Cu aceeași 
privire cu care am constata deosebirea între doi actori chiar când joacă 
același rol, între doi pictori chiar când zugrăvesc acelaşi portret, când 
emulează și cred a semăna unul cu altul, am recunoscut din trăsătura de 
condei că nu avem a face cu ceea ce, în Ţara Românească, corespunde cu 
epitetul de „roşu“. 

Ex ungue leonem zice latinul. Naturaliştii moderni reconstruiesc după o 
măsea fosilă forma animalului antediluvian. Dacă naturaliştii fac aceste 
reconstrucțiuni pentru secole îndărăt, cu cât mai mult e justificat pentru 
contimporan de a recunoaște neidentitatea naturelor, chiar când eticheta 
„naţionale-liberale“ e identică. Admitem că grupuri deosebite prin natura 
oamenilor pot merge împreună pentru un scop comun, precum alte grupuri, 
identice prin natura oamenilor, pot fi deosebite în aparenţă nu în apucături. 
N-avem ce-i face dacă rezultatele cercetării noastre vrând-nevrând iese în 
contra teoriei identităţii între domnii de la „Unirea“ şi acei de la 
„Telegraful“ bunăoară. Dacă am fi observat că confrații de la „Unirea“ sunt 
de calibrul acelor roşii de cari ţara Românească din nefericire e plină, de 
cari Moldova a fost scutită pân-acuma, îi asigurăm că nici nu ne-am fi dat 
osteneala de a răspunde cu o silabă măcar la observările lor, precum nu 
polemizăm nici cu „Telegraful“, nici cu „Democratul“ sau „Curierul de 
Galaţi“. 


Noi întrebăm pe confrații de la „Unirea“ câteva lucruri la cari nu cerem 
nici un răspuns, căci facem întrebările numai pentru a le pune ad oculos 
deosebirea ce voim s-o stabilim. Aceste întrebări vor releva caracterul a 
ceea ce noi numim partid roșu. 

Fost-ar fi capabili dumnealor de-a mâna armata dezbrăcată în război pe 
timp de iarnă și de-a o lăsa să moară de foame pe câmpiile Bulgariei? 

Fost-ar fi capabili de a numi „răscumpărarea“ cestiunea cea mai 
populară din România, la care opoziţie nici că mai încape, în același 
moment în care știau că răscumpărarea e impusă din străinătate? 

Fost-ar fi capabili să laude concesia Strousberg cu termenii cei mai 
strălucitori când însuși șeful partidului declară azi în Senat că era o afacere 
care — fără ştirea şi peste voia țării — se pusese la cale între Viena și 
Berlin? 

Fost-ar fi în stare să declare că descoperirile făcute de d. S. Mihălescu 
în Senat sunt o simplă cestiune de formalitate reglementară când se știa de 
toți că raportul adus în Senat în cestiunea aceasta se făcuse cu supresiune de 
acte, când se ştia că altul a fost raportul adus, altul cel care era să se aducă? 
Și cu toate acestea, dacă confrații noştri ar fi văzut starea nedescriptibilă de 
mizerie şi goliciune atât a oştirii noastre cât şi a oamenilor purtaţi sub suliți 
căzăceşti până dincolo de Balcani, ar înțelege înfiorătoarea gravitate a 
acestor cestiuni și înfiorătoarea usurință cu care se trece peste aceste abisuri 
de corupțiune și de duplicitate. 

Noi înţelegem prea bine ca un guvern să fie slab în afară când nu 
reprezintă sute de mii de baionete şi miliarde de producţiune industrială, dar 
această amăgire sistematică a poporului, această glorificare a unor sarcini 
impuse, a unor uşurințe criminale, a unor scabroase cestiuni, ca a unor 
idealuri naţionale, iată ceea ce dovedeşte o duplicitate și de inimă și de 
minte care n-are seamăn în lume. Aceste calități numai românești nu sunt. 
De facto se află între noi, dar avem o sumă de cuvinte etnologice pentru a 
tăgădui românitatea lor. 

După opiniunea noastră, ceea ce e ferment roşu în ţară sunt acei străini 
colonizați în secolul trecut cari n-au avut timpul necesar sau n-au fost în 
stare de a-şi adapta caracterul lor moştenit caracterului nostru național. 
Când zicem „român“ fantasma psihologică care trece pe dinaintea ochilor 
noștri în acel moment e un om a cărui semn distinctiv e adevărul. Rău sau 
bun, românul e adevărat. Inteligent fără viclenie, rău — dacă e rău, fără 
fățărnicie; bun fără slăbiciune; c-un cuvânt ni se pare că atât calităţile cât și 


defectele românului sunt întregi, neînchircite; el se arată cum este. N-are o 
cocoașă intelectuală sau fizică ce caută a o ascunde, nu are apucăturile 
omului slab; îi lipsește acel iz de slăbiciune care precumpănește în 
fenomenele vieţei noastre publice sub forma linsă a bizantinismului şi a 
espedientelor. Toate figurile acele făţarnice și rele, viclene fără inteligenţă, 
toate acele câte ascund o duplicitate în espresie, ceva hibrid, nu încap în 
cadrul noţiunii „român“. Poate deci că acei oameni n-au avut timp să se 
asimileze, poate apoi ca să fie din rase prea vechi, prea osificate, prea 
staționare, pentru ca prin încrucișare să poţi scoate ceva bun din ele. 

În ţara noastră, care e pe clina de despărțire între trei lumi deosebite, 
aceste elemente au existat totdauna. Cu cât mai vechi însă, cu atât mai 
asimilate. O luptă între elementul autohton din ţară și între acestea au 
existat totdeuna; momentele de învingere deplină a elementului autohton, 
chiar pentru un timp determinat, se înseamnă prin înflorirea ţării, 
momentele de învingere a celorlalte elemente se deosebesc prin o repede 
cădere a tuturor elementelor de înflorire. 

Cred oare confrații de la „Unirea“ că pentru Anglia ar fi indiferent dacă 
ar ajunge elementele celtice la dominațiune? 

Și există asemenea elemente în Anglia; ele se deosebesc prin turbulenţa 
lor, deşi vorbesc în aceeași limbă şi au aceleași obiceiuri ca şi englezii de 
rasă anglo-saxonă. 

Sau nu li se pare ciudat în confederaţia germană rolul Prusiei, ai cărei 
locuitori sunt de origine slavă şi trădează în toate apucăturile lor caracterul 
autoritar și aspru al rasei lor, faţă cu germanii de sud de ex., cu instinctele 
lor artistice, cu sentimentalismul lor, cu îngăduința lor înnăscută? Și cu 
toate acestea sunt oameni tari și viteji, robuști şi inteligenţi ca și confrații 
lor actuali, dar geaba — germenul fundamental al rasei e altul. Orice s-ar 
zice dar, la deosebire de rasă cată în ultima linie să reducem și deosebirea 
de apucături — de aceea repetăm că mugurii încă inocenți de la „Unirea“ 
vor trebui să se aleagă mai la urmă într-un fel şi abia atunci vom putea sorta 
cine dintre d-lor se potriveşte între roşii, cine nu. 

De admit sau de nu admit rezerva noastră e pentru noi indiferent. Grecii 
ar putea să nu admită deosebirea ce-am face între ei şi albaneji, dar asta nu 
împiedică ca deosebirea să existe în realitate. Se vede prea bine din tonul 
nostru că suntem departe de-a spune răutăți. Amestecul de fapt e atât de 
intensiv încât nu se mai poate constata deosebirea individ după individ. 
Destul numai că-l constatăm în rezultatele lui intelectuale, căci, dacă ideile 


nu sunt înnăscute, în orice caz predispoziția de a fi sau a nu fi roșu e 
înnăscută. Această predispoziţie înnăscută n-o putem constata încă la 
confrații de la „Unirea“. 

Și într-adevăr, dacă şi-ar da cineva puţină osteneală chiar, ar constata 
lesne că personalitățile marcante ale partidului roșu sunt străini 
transdanubiani de o imigrațiune relativ nouă. Lucrul merge atât de departe 
încât d. Brătianu, care e de provenienţă autohtonă, dar șef al partidului, în 
opinia țării întregi se izolează şi se esceptează de restul partidului său cu 
numele de „om cinstit“, al cărui principal defect ar fi că îngăduie purtarea 
coreligionarilor săi politici. Dar putem zice mai mult încă: d. Brătianu se 
izolează el însuşi de partidul de care uzează și, după cât știm, are un dispreţ, 
deşi arareori pronunţat, pentru acei oameni incapabili de a compune un 
proiect de lege sau de a studia în mod serios o cestiune din cari se compune 
partidul său. Sau cred confrații noştri că vânătoarea cancelarului de la 
Măgura după oameni solizi, cu inteligență serioasă, cu caracter serios, e 
numai o panglicărie de echilibru? Se înșală. Această păscuire în deşert 
înseamnă necesitatea ce are de oameni, chiar când aceştia nu s-ar bucura de 
încrederea așa-numitei majorităţi, pentru dominarea căreia n-ar avea, se- 
nțelege, nevoie de nici o călitate decât de aceea de a dispune de buget. 
Rețelele după oameni mai destoinici sunt întinse pretutindenea în Moldova 
între adversarii săi politici cei mai înverşunaţi, între tinerii nehotărâți încă, 
precum şi între aceia cari n-au esperienţa lucrurilor. 

Întrucâtva lucrul este de înțeles. D. Brătianu are un defect, comun 
românilor, acela al unei tăinuite, dar cu atât mai adânce ambiţii. Roșul 
adevărat nu e ambițios decât după foloasele materiale ale aspiraţiunii sale 
realizate; d-sa nu. Această ambiţie cu totul exagerată şi în disproporţie cu 
calităţile sale l-au făcut să devie mai bine șef al roşiilor decât al doilea într- 
alt şir de oameni. Și, fiindcă nu poate afla instrumente între alți oameni, n-a 
mai ales, ci a cules dintre aceia despre cari se zice: „c-a umplut Dumnezeu 
lumea cu ce-a putut“. Încercarea sa actuală de-a rămânea în rolul său de 
conducător, dar de-a substitui cantitatea prin calitatea aderenţilor săi ni se 
pare zadarnică, căci partidul de care dispune e dominat cu totul în cestiuni 
de principiu, e adevărat, îl dominează însă cu totul când e vorba de 
foloasele materiale ale adeziunii lor. 


€ 


[16 martie 1880] 

Acum două săptămâni „Monitorul“ ne-au anunţat plecarea d-lui I. 
Brătianu în străinătate iar noi ne-am grăbit a înregistra acest fapt; astăzi, 
aflând că d. Brătianu se-ntoarce duminecă, ne îndeplinim iarăși cu 
scrupulozitate datoria de-a aduce acest eveniment la cunoştinţa publică. 

În acest interval cât au durat pelerinajul — hagialâcul se zicea înainte 
— a d-lui Brătianu pe la diferitele curţi, prin diferitele capitale, nu ne-am 
ocupat deloc nici de cauza pentru care s-a dus, nici de rezultatele ce-ar 
putea să producă călătoria sa. Jurnalele străine, ca și cele din ţară, ne 
spuneau că d. Brătianu ar fi plecat ba în afacerea răscumpărării drumurilor 
de fier, ba în aceea a intrării în alianța austro-germană, ba pentru 
proclamarea regatului, până ce în fine mai răsări și o altă ştire, aceea a 
regulării succesiunii la tronul României prin adopţiunea unui coborâtor din 
familia Hohenzollern-Sigmaringen. 

Știm că, în timp de vacanțe, părinții le cumpără copiilor pentru 
distracţie, între altele, câte un stereoscop, pentru ca, privind la diferitele 
iconiţe de dindărătul sticlelor, să-și uite necazurile, să-şi amăgească foamea 
chiar. Astfel și d. Brătianu crede că urmează o tactică neghicită încă, deși 
veche și învechită, când distrage atenţia publicului de la suferințele 
dinlăuntru, dându-i din când în când câte-o noutate de senzaţie prin foile 
străine. Lucrul e atât de ieften astăzi. În timpul lui Machiavelli, care în 
privirea aceasta dădea drept model pe Ferdinand de Aragonia, acest rege 
avea cel puţin nevoie de-a muta trupe, de-a încheia alianţe, de-a urzi planuri 
mari pentru a ţinea întinse coardele atenţiei publice în ţara sa. În zilele 
noastre același fir telegrafic care ne-ar aduce știrea întristătoare despre 
îmbolnăvirea bunăoară a M. S. regelui insulelor Samoa produce cu mai 
puţină osteneală uimirea Europei prin relatarea călătoriei d-lui Brătianu şi 
prin importanţa misiunilor sale, şi aceleași jurnale care nu se pot mira 
îndestul cum abisinienii s-au revoltat îi atribuie și ministrului nostru 
prezident intenţia de-a modela după gustul său politica europeană. 

Cât despre noi, nu ne ademenesc nici depeșele, nici articolele gazetelor 
din străinătate și cu atât mai puţin am așteptat vreun rezultat satisfăcător de 
la călătoriile d-sale cu cât trecutul ne-a învăţat, cu toată amărăciunea lui, de 
a nu aştepta ceva bun de la ele. Cunoaștem cu toţii rezultatul călătoriei la 
Livadia, întreprinse de d. Brătianu în contra voinţei bine cumpănite a 
colegilor săi, fiindcă suferea de mâncărimea de-a se improviza în om mare 
al României. Dacă mărirea unui om de stat consistă în a atrage asupra ţării 


sale catastrofe ce nu le vor uita nici generaţiile prezente, nici cele viitoare, 
atunci desigur că d. I.C. Brătianu au reușit cu deplinătate a ajunge un mare 
om de stat, atât la Petersburg cât și la Viena, iar frumuseţea lucrului e 
tocmai că aceasta mărire n-o câștigă deodată, ci pe rând, pe rând când la 
unii când la alţii. 

D-nul Brătianu, marele nostru om de stat, uită însă două lucruri: întâi, 
că o politică adevărat naţională românească nu trebuie să se inspire decât 
din izvorul pururea în viitor al conştiinţei țării; al doilea, că cine bate la uşa 
străinului — şi sunt mulți străinii — şi cine preferă sau face mină a prefera 
pe unul din ei nemulţumește pe ceilalți. Astfel au păţit-o și d-sa când s-au 
aliat cu Rusia şi au provocat nemulțumirea celorlalte puteri, astfel, când este 
bănuit astăzi de-a urmări aventuri la Viena sau la Berlin, provoacă 
neîncrederea și nemulțumirea celorlalte puteri. 

Ca probă că limbajul pe care l-am ţinut la 1876 şi pe care-l ţinem într-un 
mod consecuent şi astăzi, acela adecă de-a ne feri de orice complicaţiuni cu 
puterile străine şi că trebuie să ne punem toate silințele noastre ca să 
inspirăm tuturor marilor puteri din Europa încrederea că putem deveni, întru 
cât priveşte atitudinea și poziţia internaţională, o Belgie la gurile Dunării — 
ca probă deci că acest limbaj e singurul corect care ar mulțumi pe toţi n- 
avem decât a reproduce încă o dată apreţierile pe cari le face „Journal des 
débats“, unul din organele cele mai considerate ale acelei Franţe care este 
mai dezinteresată decât orice altă putere în consiliile sale şi care ne spune că 


după ideea Europei, România cată să fie și nici ar fi trebuit să înceteze de-a fi 
putere neutră în timpul celui din urmă război; ea a ieșit din neutralitate pentru a 
deveni aliatul militar al Rusiei şi, cu toate că armata română a făcut celei rusești 
înaintea Plevnei cele mai mari servicii, nenorocitul Principat au fost răsplătit pentru 
devotamentul său cu luarea Basarabiei. E probabil că acesta e tot folosul pe care 
România l-ar trage dintr-o nouă aventură de felul acesta. Alianţele prea 
disproportionate sunt periculoase; România, după ce-a făcut o esperienţă, voiește să 
mai facă şi pe a doua? 

Ziarul „Presa“, în numărul său de alaltăieri, se mai întoarce la 

discuțiunea din Adunare despre Banca de Scont şi Circulațiune, luând drept 
ocazie scurtul nostru răspuns. 


Nu vom mai insista asupra jocului de cuvinte care face baza 
argumentațiunii marilor financiari de la „Presa“. Suntem convinși că 
dumnealor înțeleg foarte bine discuţiunea noastră — capital real, capital 
fictiv — cuvinte cari reprezintă idei vechi ca lumea, cari au fost cunoscute 
deodată cu operaţiunile financiare bazate pe circulațiunea fiduciară, deodată 
cu societățile anonime etc. Toată lupta celor îndemânateci au fost ca să 
treacă în lăzile lor capitalurile reale, lăsând cele fictive în buzunarele golite 
ale victimelor lor. De la marele inventor al societăţilor anonime, englezul 
Law, până la iluștrii şi prea numeroșii săi imitatori din secolul al 
nouăsprezecelea acest ţel a fost urmărit cu tenacitate şi adeseori atins cu 
măiestrie. Chiar statele s-au amestecat în asemenea trebşoare; să se întrebe 
numai nenorociţii împrumutători ai atâtor state falite. 

Prin aceasta voim noi să înţelegem că toate afacerile sunt neoneste, 
toate asociaţiunile ruinătoare? Ar fi o absurditate, ar fi să confundăm 
activitatea roditoare a adevăraților financiari și industriali cu manoperele 
făcătorilor de treburi. 

Să terminăm. „Presa“, încălecând calul de bătaie al „Românului“ din 
alte timpuri, ne aruncă acuzaţiunea că am fi partizani ai asociaţiunilor 
străine şi vrăjmaşi de moarte ai asociaţiunilor naţionale. Nu cu mult timp 
înapoi citeam asemenea imputări aruncate „Presei“ și patronului său de 
amicii săi de astăzi. Cine mai mult a fost acuzat de „Românul“ ca austro- 
maghiar, ca vândut şi protector a tot ce este străin, vrăjmaş a tot ce este 
național decât însuși d. Boerescu? Să ne fie dar permis astăzi, când d. 
Boerescu s-a făcut într-atât ucenicul roşiilor pân-a le împrumuta stilul și 
cele mai de rând argumente, să respingem asemenea inepte acuzări, cum 
suntem siguri că le desprețuia d. Boerescu când era și dânsul obiectul lor. 

Prea lesne ar fi răspunsul. 

Dreptașii, cum zic elegant cei de la „Presa“, partizani ai asociaţiunilor 
străine! 

Dreptaşii au adus pe Stroussberg care, printre concesiunile străine, 
lucește ca soarele în mijlocul palidelor planete? 

Dar uită „Presa“ că sub ministerul conservator s-a fondat o instituțiune 
naţională ca Creditul Fonciar Rural și că tot dânsa, cu acea ocaziune, a 
trâmbiţat laudele conservatorilor? 

Să trecem. Noi declarăm în scurt d-lor de la „Presa“ că, fără a fi inamici 
ai asociaţiunilor străine cari ar fi oneste și folositoare ţării, suntem cu atât 
mai mult partizanii cei mai sinceri ai asociaţiunilor românești când ar 


întruni aceste condițiuni. Dară suntem și vom rămânea inamicii cei 
neîmpăcaţi ai asociaţiunilor cu scopuri personale și direcţiune puţin onestă, 
fie ele străine, fie îmbrăcate în mantia strălucită a patriotismului. Și, în 
aceste din urmă condițiuni, declarăm pe cele de felul al doilea cu mult mai 
primejdioase, căci patriotismul devine atunci o cursă și naționalismul o 
perdea. 

Sapienti sat. 

Publicul nostru nu va fi uitat câte s-a fost pus înainte de către guvern cu 
ocazia răscumpărării căilor ferate; s-a invocat și știința și curentul care ar 
împinge pe toate guvernele astăzi să ia în mâna lor căile de comunicaţie, și 
o adunare de oameni ce se pretinde a fi reprezentaţia naţională, fără 
cunoștință de cauză, fără nici o autoritate morală a afectat încredere în 
afirmările guvernului, spre a-și acoperi astfel o oarbă supunere. 

Cât de mare a fost dreptatea opoziţiei răsare astăzi şi mai mult dintr-un 
articol important, publicat în „Journal des débats“ din 12/24 martie, ieșit din 
pana ilustrului publicist și profesor de economie politică d. Paul Leroy- 
Beaulieu şi din care extragem aci mai jos câteva pasaje ce par a fi scrise 
într-adins pentru ţara noastră. Negreșit și în Camera republicană franceză se 
găsesc oameni gata să se arunce în aventuri, dar educaţia politică a opiniei 
publice fiind îndestul de dezvoltată le aține calea. 

În Franţa este astăzi vorba a se răscumpăra de către stat rețeaua căilor 
ferate. Iată ce zice în această privinţă eminentul economist şi colaborator al 
ziarului „des débats“: 


Una dintre comisiile Camerii propune Parlamentului să se arunce într-o 
adevărată aventură, ale cărei consecinţe le apreţiază cu o ciudată ușurătate. Această 
aventură este nici mai mult nici mai puţin decât răscumpărarea reţelei întregi a 
companiei d'Orleans; aceasta ar fi un adaos de 4327 kilometri pe lângă cei 1650 pe 
care îi exploatează statul francez astăzi. Afară de asta răscumpărarea de care este 
vorba nu ar fi să fie decât preludiul răscumpărării totale a tuturor căilor ferate 
franceze. Francezii sunt invitaţi a intra pe această cale necunoscută și primejdioasă 
fără a fi făcut mai-nainte nici un studiu, nici un calcul sau după ce vor fi făcut calcule 
în general false, Aceste 4327 de kilometri ce sunt de răscumpărat nu se știe cum vor fi 
exploataţi. Va fi chiar statul exploatatorul? Va recurge dânsul la niște companii cari 
să ia în arendă exploatarea pe o perioadă de cinsprezece sau douăzeci de ani? Nimini 


nu știe nimic; și asupra acestui punct se crede de prisos a avea cineva vreo opinie. Se 
zice: Să răscumpărăm mai întâi şi apoi vom vedea ce e de făcut. Iată o procedere care 
denotă cel puțin oarecare ușurătate de minte. 

Ce nevoie se simte oare pentru a răscumpăra căile ferate? Foarte greu s-ar putea 
spune. Unde este oportunitatea și actualitatea unei asemenea măsuri într-o țară a 
cărei datorie publică se urcă astăzi la 26 de miliarde de franci, care are impozite 
zdrobitoare, care ar trebui să se ocupe cu simplificarea gestiunii sale finanţiare, cu 
descurcarea ei, cu micşorarea taxelor și cu sporirea disponibilităţii tezaurului? 

D. Leroy-Beaulieu constată apoi că în adevăr se ridică în Franţa plângeri în 
contra căilor ferate şi că s-ar putea neapărat aduce în modul lor de exploatare 
îmbunătăţiri şi reforme. Dar oare nu se aduc pretutindeni plângeri în contra căilor 
ferate? Aceasta se întâmplă și în Germania, şi-n Belgia, Italia, Englitera, Statele 
Unite, și-n Austria chiar. Nu se poate găsi o singură ţară unde să nu se ridice critice 
în contra exploatării căilor ferate. 

Dar dacă pretutindeni este așa, lucrul este mult mai accentuat acolo unde 
exploatarea se face chiar de cătră stat. Așa de exemplu în Belgia s-a petrecut un fapt 
cu drumurile de fier care a provocat în contra administraţiei niște critice amare. 
Administraţia a făcut acum în urmă o negustorie foarte nefavorabilă: din neîngrijire 
și din lipsă de tact comercial, ministerul a hotărât să cumpere 12000 de șine de fier 
sau de oțel cu preţul de 170 până la 189 franci o tonă, după ce cu câteva zile mai- 
nainte refuzase să le cumpere, cum i se propunea, cu 129 franci. Din contra, 
ministerul vânduse cu câteva zile mai-nainte niște șine vechi cu 108 fr. o tonă, când ar 
fi putut căpăta pe ele puţin mai târziu cu 20-25 la sută mai mult. Astfel statul belgian 
a păgubit o jumătate de milion. 

Este știut că statul face întotdeuna cele mai nenorocite afaceri comerciale; el de 
obicinuit cumpără scump și vinde ieftin şi totul fireşte cade în spinarea 
contribuabililor. Să ne amintim, în treacăt, de câte ori atâtea state mari și deaminteri 
bine administrate nu şi-au risipit banii pentru a cumpăra cu câte 10, 12 și 14 
milioane niște vase care nu au putut în urmă să facă pe mare nici măcar întâia 
călătorie de încercare. 

Afară de Belgia, în privinţa relei administrații și exploatări a căilor ferate de 
către stat mai este încă un exemplu foarte însemnat: Australia. Statul australian 
păgubește mereu de când își exploatează singur căile ferate; numai de la 1877 până 
la 1878 a păgubit 3 milioane. 

Cele două state, zice d. L. Beaulieu — adică Belgia și Australia — n-au nimic 
între dânsele comun; unul se află așezat la antipozii celuilalt şi afară de asta 
amândouă se găsesc în situaţia cea mai favorabilă, deoarece în aceste două state 
cestiunile curat politice au o importanță mediocră, pe când cestiunile de 
administraţie au precădere și cu toate astea aceste două ţări pare a se fi învoit să ne 
demonstreze că statul nu se pricepe aproape deloc în materie de comerţ, de industrie 
şi de transporturi. 


Oricine-şi poate închipui câtă deosebire există între administraţia 
Franţei, Australiei sau Belgiei și administraţia noastră. Regularitatea, simţul 
datoriei, sistema de control sunt cele trei temeiuri mari pe cari este așezat 
aparatul administrativ aproape perfect al Franţei, Belgiei și Australiei; şi cu 
toate acestea, când e vorba de exploatarea căilor ferate de către acele state, 
cele două din urmă, care-şi exploatează deja singure liniile, dau nişte 
exemple foarte regretabile, pe cari bărbaţii luminaţi ai Franţii le pun înainte 
spre a opri statul lor să intre pe o asemenea cale greşită. 

Dar la noi, în România, unde regularitatea, simţul de datorie și sistema 
de control sunt până acum numai niște lucruri de dorit? Dar la noi unde 
oricând cestiunile politice primează pe oricari altele şi unde cestiunile 
economice şi administrative au totdauna o importanță mediocră? Ce va fi 
oare la noi cu exploatarea căilor ferate de către stat? 


€ 


[18 martie 1880] 
Încă un ziar liberal-național. 
La 12 martie a apărut în Bacău un nou ziar al partidului liberal- 
brătienesc. 
Numele acestui organ e „Bacăul“. Redactorul său ar fi un puşcăriaş, 
după cum spune ... „Războiul“: 
O tempora, o mores! 


€ 


[18 martie 1880] 
Foile engleze au ştiri îmbucurătoare din Afganistan. Corespondentul 
ziarului „Times“ scrie din Cabul cu data 19 curent: 


Evenimentele săptămânei din urmă confirmă perspectivele pline de speranță 
esprimate de mine în ultima telegramă. Capii ghaznilor au răspuns la împărtășirile ce 
le-a făcut Mustafi-Habi-Bullah în mod safisfăcător. D. F. Roberts a primit o epistolă 
scrisă de copilărosul print Movsa-Khan și subscrisă de toți capii ghaznilor, în care se 
zice că ei, convinși de intențiunile binevoitoare ale Engliterei, sunt hotărâți a se 
supune și a veni cu toți la Maidan (25 mile de Cabul) spre a negocia cu noi. Diferiții 
șefi locali din Loghaz, Kohistan etc. au fost invitați a veni acolo spre același scop. 
După ce s-au convins afganii în decurs de o lună despre inutilitatea rezistinţei lor, 


generalul Roberts a fost atât de înţelept că a așteptat până ce lecţiunea și-a produs 
fructele. El a încetat cu operațiunile militare în sezonul cel nefavorabil, abținându-se 
de la orice negocieri şi așteptând până ce afganii singuri au venit să le înceapă. 


Discursul deputatului Hausner în care combate alianța austro-germană 
nu este bine primit de către ceilalți deputaţi poloni. Un organ al lor se 
exprimă astfel: 


Vorbirea lui Hausner nu stă în armonie cu interesele polonilor, pentru noi polonii 
nu este altă combinațiune mai favorabilă decât dezbinarea între Germania și Rusia. 
Dacă însă Austria ar părăsi alianţa cu Germania urmarea, cea mai imediată ar fi o 
de aproape alipire a Germaniei la Rusia. Austria n-ar mai găsi nici un sprijin în 
Franţa, pentru că Republica nu este consolidată, nici în Anglia, care este numai 
putere maritimă. De trei părţi înconjurată, de Rusia, Germania și de Italia cea 
rapace, Austriei nu i-ar rămânea alt refugiu decât să intre în alianță ruso-germană, 
cu alte cuvinte restabilirea alianţei celor trei împărați, care după această evoluţie ar 
primi o configurațiune mult mai solidă. Aceasta este politica cehilor și a partidei 
drepte, cari au asurzit cu aplauze pe Hausner. Cuvântul baronului Hubner în Camera 
seniorilor a expus clar programul acesta. Dar aceasta nu poate fi politica polonilor și 
manifestaţiunile lui Hausner stau în contrazicere cu politica noastră. Înainte de o 
jumătate de an Hausner a ţinut o filipică contra politicei bosniace a Austriei, pentru 
că ocupațiunea Bosniei trebuie să aducă un conflict între Austria şi Rusia, iar 
rivalitatea celor două puteri poate fi numai în avantagiul Poloniei. Astăzi Hausner 
vorbește în contra alianței austro-germane, deși este evident că această alianţă 
mănţine și înăsprește conflictul dintre Rusia și Germania. În fine discursul lui 
Hausner n-a fost prudent nici din puntul de vedere al partidului polonilor din Austria. 
Pentru Austria alianța germană este pârghia politicei sale orientale; această legătură 
nu o poate părăsi fără a pierde și Orientul. Hausner a urmat aceeași cale ca și 
centraliștii mai acum un an şi jumătate și prin care au pierdut frânele guvernului. 
Coroana în Austria nu poate fi de acord cu politica nihilismului. 

Din „Fremden Blatt“. 


€ 


[19 martie 1880] 

O literatură întreagă de articole, notițe și telegrame roieşte prin jurnalele 

engleze, franceze şi germane asupra presupuselor intențiuni ale misiunii 

diplomatice a ilustrului cancelar de la Măgura, fără ca să ne lămurească 
acest mister ostentativ, căci nu e îndoială că ostentaţiune se face multă. 

Locul întâi îl dăm primului Viena al unui ziar austriac recunoscut că stă 

în oaricari relațiuni cu Ministerul de Externe al monarhiei și care e anume 


„Fremdenblat“: 
Iată ce zice acest ziar: 


Călătoria actuală a ministrului prezident al României a dat impulsiune presei 
europene la combinaţii numeroase, în parte foarte hazardate; mai cu seamă însă 
oprirea în Viena şi în Berlin a d-lui Brătianu au dat naştere celor mai aventuroase 
ştiri. Majoritatea ziarelor europene a crezut că trebuie să considere ca ceva fără de 
nici o îndoială că în prima linie vizitele omului de stat conducător în capitala Austro- 
Ungariei și în aceea a Germaniei au de scop „intrarea României în alianța austro- 
germană “; numai clar nu vedea nici unul din acele jurnale dacă această „intrare în 
alianță“ o dorește România mai mult sau o doresc cele două împărăţii. Ba ziceau că 
d. Brătianu a sosit la Viena ca să-și ofere „adeziunea la alianță“, ba, ziceau alții, 
ministrul președinte ar fi fost provocat de a-și pune condiţiile. D. Brătianu, mai zicea 
o versiune, nici n-a gândit la adecă să facă pe România de a intra în alianţa celor doi 
împărați; scopul de căpetenie al călătoriei sale e de a câștiga pentru principele său 
coroana regală. Și atât în Viena cât şi în Berlin i s-a dat a înțelege că sunt gata de a-i 
îndeplini dorința aceasta dacă noul regat se va pronunţa pentru intrarea sa în alianța 
austro-germană. Se-nţelege de la sine că toate scrutările acestea, cari se iveau sub 
chipul unor informaţiuni, nu făceau nici în Paris, nici la Petersburg o impresiune 
tocmai înveselitoare. Mai cu seamă lângă Neva impresia era neplăcută dar și la Paris 
erau indispuși. „Le Temps“, care stă în relații cu ministerul francez, găsi chiar ocazie 
de a da României un sfat binevoitor. „Adevăraţii amici ai României, zicea acreditata 
foaie pariziană, nu pot aproba silințele de a preface Principatul în aliat al celor două 
împărăţii căci România ar pierde prin aceasta foloasele unei neutralități cari o 
scutesc de orice aventură hazardată “. 

Sfatul e desigur sincer, e însă puţin justificat. Afară de asta nimini lângă Seina n- 
are cea mai mică cauză de-a privi cu neîncredere la tratările pe cari ministrul 
prezident al României le-au avut la Berlin. Deși nu suntem consfinţiţi în amănuntele 
acelei pertratări pe cari d. Brătianu le-au avut cu oamenii de stat dirigenţi de la noi 
şi din Germania, totuși putem asigura cu toată hotărârea un lucru: că nici României 
nu i s-a făcut propunerea de-a intra în alianța austro-germană, nici din partea 
României iarăși nu s-a făcut propunerea de-a intra ea în această alianţă. Atât aci cât 
și în capitala Germaniei d. Brătianu au avut desigur ocazie de-a se esprima în 
privirea direcţiei pe care România va urma-o în politica exterioară pe cât el şi amicii 
săi vor fi la putere și cine-a urmărit cu atenţie intimă dezvoltarea raporturilor de 
partid şi manifestările opiniei publice din Principatele dunărene nu va fi nici un 
moment în îndoială asupra spiritului şi caracterului destăinuirilor ministrului 
prezident român. 

Numărul partizanilor actuali ai Rusiei în România se reduce la o minoritate ce 
dispare de mică ce este. Nu numai partidul de coaliţie pe care se reazemă cabinetul 


actual dar și conservatorii, cari înainte de puţin timp încă vedeau mântuirea României 


numai într-o strânsă alipire către Rusia și în sprijinirea politicei orientale ruseşti 1 s-a 


convins în fine că dezvoltarea priincioasă a Principatului n-o pot afla decât în 


păzirea conştiinţioasă a tractatelor europene. Ca dovadă cât de puţin teren are azi o 
alianță rusească în populațiunea României merită să relevăm faptul că Grigorie 
Sturza, actualmente partizanul de căpetenie al Rusiei în România, trebuie să sufere să 
i se zică de către aproape toată presa română că e cumpărat de Rusia (?! Nimeni n-a 
zis asta). Dar nu numai partizanii Rusiei, ci şi apostolii doctrinelor revoluţionare au 
pierdut toată influenţa, pe când înainte aflau în Principatele dunărene un teren foarte 
roditor pentru activitatea lor (N. B. Sunt la putere). Visurile panromâne, cari aveau 
de obiect fondarea Regatului dacoromân, sunt asemenea învinse ca și fantaziile mai 
mult or mai puţin republicane despre o confederație danubiană. Toţi politicii de 
oarecare vază și influenţă din Principatele dunărene au recunoscut astăzi că România 
nu poate conta la o configurare priincioasă a viitorului ei decât urmând o politică 
esterioară în adevăr conservatoare, bazată pe respectul tratatelor europene. 
Declaraţiile pe care d. Brătianu le va fi făcut nu pot să fi avut alt înțeles decât acesta. 
Aceasta corespunde și cu lămuririle pe cari foile guvernamentale din București le dau 
asupra călătoriei ministrului prezident. Foarte demn de însemnat e un articol al 
„Presei“ din București ce ni s-a semnalat deja pe cale telegrafică. Foaia ministerială, 
apăsând asupra tezei că România nu trebuie să facă nimic din toate câte ar putea s-o 
lipsească de libertatea ei de acţiune sau ar putea să-i prejudece viitorul, zice că 
principala datorie a guvernului din București e de-a păstra ţării poziţia ce i s-a creat 
prin Tractatul de la Berlin. România — continuă „Presa“ — trebuie să se ţină într-o 
respectuoasă rezervă faţă cu toate puterile și să aștepte evenimentele ce vor veni. 
Natura acţiunii sale viitoare va atârna de aceste evenimente și de interesele 
combinate cu ele, căci „interesele și existenţa unui popor mic nu se apără prin alianţe 
secrete, încheiate de mai-nainte, ci numai printr-o atitudine cuminte și hotărâtă cu 
scopul de-a rămânea în marginile tractatelor şi de a le menținea“. 

Acestea sunt cuvinte pre cât de cuminţi pe atât de demne. Programul cuprins în 
ele corespunde și cu interesele României și cu cele europene. Ceea ce cere Austro- 
Ungaria de la România, împreună cu toate puterile iubitoare de pace, este ca ea să 
respecte în mod sincer tractatele cărora le datorește existenţa sa ca membru autonom 
și egal îndreptățit în concertul popoarelor europene. Dac-o va face aceasta, atunci 
împlinește principala condiţiune preliminară a misiunii ce i s-a pus și, dacă vor mai 
veni vreodată complicaţiuni internaţionale, ea poate conta cu încredere că Europa, în 
al căreia interes va fi lucrat România, va crede de cea mai de căpetenie a sa datorie 
de-a opri orice vătămare a intereselor române. Nici o alianță secretă, oricât de 
sărbătorește ar fi consacrată prin documente, nu va putea să-i dea României o 
protecţie egală cu aceea pe care i-o garantează o politică esterioară leală, corectă, 
corespunzătoare cu tractatele europene. 


Declarând că ne e peste putinţă de-a vedea vreo lămurire în acest articol 
care, prin vraful de cuvinte, nu cuprinde decât o calomnie la adresa 
trecutului partidului conservator și o parafrazare a unui articol din „Presa“, 
trecem la alte ziare cu informaţiuni mai materiale. 

Astfel „National Zeitung“ din Berlin află următoarele: 


Se pare că misiunea d-lui Brătianu în Berlin ar fi avut succes, căci reprezentanții 
români din străinătate, cari pân-acuma nu voiau să ştie nimic despre planul de a 
ridica România la rangul de regat, încep să mărturisească existenţa acestui plan. 

Se tem însă — nu fără cuvânt — de opunerea Rusiei, care, după cum s-au aflat 
din sondări confidenţiale, s-ar ţine pân-acuma într-o atitudine feritoare. Principele 
Carol nu e persona grata, adică nu e bine văzut la Curtea din San Petersburg din 
cauze deosebite, din cari deja această una ar fi de ajuns, că politica română are în 
timpul din urmă o atitudine de prietenie ostentativă cu Austria. Adevărat că ridicarea 
României în genere nu se prea potriveşte în cadrul politicei balcanice a Rusiei, afară 
doar dacă și Bulgaria s-ar ridica la rangul de regat, pentru a da o expresie 
internaţională parităţii rasei romanice cu cea slavă la Dunărea de Jos. Fiindcă însă 
aceasta ar include o schimbare, formală cel puţin, a Tractatului de la Berlin, abia ne 
putem închipui că puterile s-ar învoi c-o asemenea procedare; pentru România se 
naște apoi întrebarea dacă s-ar plăti o schimbare de formă a poziţiei sale 
internaţionale când un vecin puternic n-ar voi s-o recunoască. D. Brătianu nu și-a 
manifestat până acum intenţia de a atinge şi Petersburgul în călătoria sa de misiune; 
după toată probabilitatea el a făcut din capul locului abstracţie de la aceasta. 


Ziarului „Augsburger Allgemeine Zeitung“ i se scrie din Berlin, tot în 
privirea misiunii: 


Călătoria actuală a d-lui Brătianu, asupra căreia nu trebuie să ne mirăm, de 
vreme ce sunt încă pendente atâtea cestiuni ale păcii de la Berlin de cari România are 
un viu interes, mai are de scop și asigurarea eventuală, a succesiunei în Principat. 
Căsătoria principelui Carol fiind fără copii, oamenii de stat ai României au nu puţină 
îngrijire pentru posibilitatea unei vacanțe instantanee a tronului, care ar putea deveni 
primejdioasă pentru Principat. Pentru a înlătura primejdia aceasta sau pentru a o 
mărgini cel puţin, au conceput în București ideea de-a se-nvoi prin o convenţie ca, în 
cazul unei vacanțe de tron, să se cheme ca urmaș sau un fiu al principelui ereditar de 
Hohenzollern sau principele Frederic de Hohenzollern. Pentru scopul acesta d. 
Brătianu a vizitat atât pe principele moștenitor cât şi pe bătrânul principe Anton de 
Hohenzollern. 


Ziarului „Pester Lloyd“ organ chip oficios al guvernului maghiar, i se 
scrie din Berlin 


că d. Brătianu ar fi plecat din capitala Imperiului german foarte mulțumit cu 
succesul călătoriei sale. A izbutit să asigure Principatului României bunăvoința 
Germaniei în gradul de care se bucură deja de mult din partea Austro-Ungariei. 
Despre o adeziune formală a României la alianţa austro-germană nu poate fi vorba, 
de vreme ce nu există în același grad identitatea de interese cari există între cele două 


mari state din mijlocul Europei; însă Brătianu a câștigat totuși în Berlin convingerea 
că în viitor nu se va mai repeta nicicând pentru România o situaţie ca aceea din 
nefastele zile ale lui aprilie 1877, când nu-i rămăsese guvernului absolut nici o altă 
alegere decât aceea de a se arunca în braţele Rusiei. Poziţia României față cu alianţa 
austro-germană seamănă cu aceea a Angliei. 


În fine mai ţinem seamă şi de notițele sumare și telegrafice ale ziarelor 
engleze. 

„Daily News“ anunţă, într-o depeșă primită de la Berlin, că d. Brătianu, 
după propria sa mărturisire, consideră rezultatul vizitei sale la Berlin ca 
foarte satisfăcător pentru România. „Standard“ reproduce, după o depeşă 
din Viena, zgomotul că împăratul Rusiei a dăruit principelui Bulgariei un 
vapor de război, 40.000 de puști și câteva tunuri; lucru care ar sta în 
legătură cu atitudinea României; „Daily Telegraph“ spune că în Viena 
scopul voiajului d-lui Brătianu se crede a fi regularea ordinei de succesiune 
la tronul României. Principele Frederic de Hohenzollern, fratele principelui 
Carol, ar fi designat ca prinţ ereditar. Pe de altă parte o telegramă din 
București a ziarului „Limes“ spune că d. Brătianu și-a propus a merge şi la 
San Petersburg pentru a sumite guvernului rusesc proiectele cari au motivat 
prezenţa sa la Berlin. 

lată o sumă de notițe pe cari le înregistrăm pentru a fi compleți în 
versiunile răspândite asupra voiajului cancelarului de la Măgura. 

Un lucru se constată din toate: ostentațiune, fără zapis și fără chezășie. 


1 Pentru că informaţiile ziarului vienez se datoresc desigur, indirect cel 
puţin, destăinuirilor ministrului nostru prezident îi mulțumim pentru această 
calomnie retrospectivă. 

MITROPOLITUL MORARIU ANDRIEVICI 
[19 martie 1880] 


Prin înaltul decret din 14 l.c. în locul lui Teocrist cav. de Blazevici, mort la 9 iulie 
anul trecut, administratorul diecezan, arhimandritul dr. Silvestru Morariu-Andrievici 
a fost numit arhiepiscop și metropolit al Bucovinei și Dalmației. Morariu Andrievici 
intră în funcțiune cu un renume bun; deși în etate de șasezeci și doi ani (s-a născut la 
1818), el se ține încă bine în toată privința, cum se vede atât din ochiul său cel ager 


cât şi din mâna sigură şi liniştită. O activitate literară întinsă, abilitate și elocință îi 
câștigară o influinţă mare nu numai la coreligionarii săi, ci chiar la alţi compatrioți. 

Morariu-Andrievici este fiul unui preot din Bucovina, născut în Mittoka. După ce 
a absolvat gimnaziul și teologia la Cernăuţi, se consacră carierei de preot şi înaintă, 
din treaptă în treaptă, până ce acum ajunse capul suprem bisericesc. Mai întâi a 
funcţionat ca preot în mai multe comune din Bucovina; la anul 1848 îl aflăm în 
Ciahor (un sat lângă Cernăuţi) unde petrecu mulți ani. Aci, prin studii private, îşi 
câștigă cunoștințe eminente, aci-și începu și activitatea literară, scriind multe cărți 
voluminoase. Azi ocupă un loc foarte onorabil în literatura română și este unul dintre 
scriitorii cei mai productivi. El este fondatorul cărţilor școlare române din Bucovina, 
dintre cari mai cu seamă cărţile religioase gr. or. pentru clasele superioare ale 
școalelor secundare merită a fi numite. 

În etate de 50 ani, a funcţionat ca protopop în Cernăuţi, având sub direcţiunea sa 
o mulţime de eparhii și şcoale. Capacitatea arătată în acest post făcu să fie numit 
consilier în consistoriul gr. or. al Bucovinei, cea mai înaltă autoritate bisericească din 
acea provincie. Deși a escelat în postul acesta prin activitatea sa practică și prin 
tăria caracterului său, se iscară între el și episcopul de atunci, Eugen Hackman, 
unele diferenţe cari-l făcură să-și piardă poziţia. 

Murind episcopul, succesorul său, Teofil Bandela, îl reabilită în post. Pierzându- 
şi de timpuriu soţia, se făcu călugăr și fu ales de egumen în monastirea Dragomirna. 
Aci nu rămase mult, ci fu numit arhimandrit titular în consistoriul din Cernăuţi și în 
iulie anul trecut administrator diecezan, adecă locţiitor al arhiepiscopului. În 
noiemvre a.t. a fost numit de facultatea teologică din Cernăuţi dr. onorific. 

Mitropolitul Andrievici a fost totdauna un adevărat binefăcător pentru cei 
nefericiţi, fără a căuta sau a aștepta altă mulţumire decât pe cea resimţită în sufletul 
său după orice faptă bună. 

Cu aceste puţine cuvinte am voit să schițăm imaginea vieţei unui bărbat care, 
printr-un Studiu serios și o activitate neobosită, a ajuns la postul suprem bisericesc. 

„Der Osten“ 


€ 


[20 martie 1880] 
Ziarul „Presa“ în revista sa din 16, după o matură cugetare, face 
următoarea reflecţie asupra articolului nostru din 9 martie: 


Organul dreptei, „Timpul“, de la 9 curent, publică o revistă de o importanță și de 
o gravitate excepțională, căci conține nişte aluziuni prea transparente la adresa capului 
statului şi-şi permite a da lecțiuni de constituționalism M. Sale Domnitorului. 


Pe urmă „Presa“ se întreabă la ce se rezumă în realitate ideea 
fundamentală a autorului articolului nostru și tot dânsa răspunde: depărtarea 


de la putere a guvernului actual și înlocuirea lui prin opoziţia de la 
„Timpul“. 

În adevăr, dacă articolul nostru de la 9 martie nu ar conținea decât 
manifestarea unei impaciențe a opoziției de a veni la putere, negreșit că o 
asemenea cerere din partea opoziţiei ar fi foarte anodină, precum o declară 
şi „Presa“; însă noi am ridicat cestiunea mai presus de consideraţiuni de 
persoane sau de partizi; noi am pus înainte teoria foarte constituțională că 
şeful statului are dreptul după unii, datoria după alţii, fiindcă fiecărui drept 
corespunde și o datorie, de a pipăi pururea pulsul naţiunii pentru a se 
convinge dacă în realitate guvernul se mai bucură sau nu de încrederea 
acesteia. 

Am mai adăoga apoi că acţiunea capului statului creşte în măsura în 
care creşte disproporţia între puterea de rezistență a corpului electoral şi 
capacitatea de violentare a guvernului, și că mănţinerea echilibrului între 
guvern și guvernaţi, între diferitele partide, este una din cele mai frumoase 
atribuţiuni ale Coroanii. 

„Presa“ pe aceste premise esenţiale le trece cu totul cu vederea; se 
adăpostește la umbra majorităţilor din Corpurile legiuitoare și tinde a 
demonstra că, pe câtă vreme guvernul se bucură de acele majorităţi, capului 
statului nu i-ar incumba decât un rol cu totul pasiv. Şi, după ce pune astfel 
de teorii înainte, „Presa“ ne impută nouă că „am fi făcut aluziuni prea 
transparente la adresa capului statului, permiţându-ne chiar de a da lecţiuni 
de constituționalism M. Sale Domnitorului“. 

Trop de zele, vom răspunde mai întâi, și dacă aluziile au fost prea 
transparente, ele au încetat de a mai fi aluzii şi în adevăr nu ascundem că 
articolul nostru conținea mai mult decât o aluzie, conţinea un apel direct la 
prerogativele capului puterii executive, a cărui cooperare în viaţa statului o 
considerăm ca factorul cel mai important pentru mersul regulat al unui 
regim parlamentar. Nu au domnii de la „Presa“ decât a deschide Constituţia, 
la capitolele ce stabilesc prerogativele Domnului, și iată ce vor citi: 


Art. 93. Domnul numeşte şi revoacă pe miniştrii săi. 

El sancţionează și promulgă legile. 

El poate refuza sancţiunea sa ... 

Art. 95. Aliniatul 6. El are dreptul de a dizolva ambele Adunări dodată sau numai 
una din ele. 

Art. 101. Fiecare din ambele Adunări precum și Domnul au dreptul de a-i acuza 
pe miniştrii şi a-i trimite înaintea Înaltei Curți de Casaţiune și Justiţie. 


A desemna așadar pe capul statului la rolul ce i-l desemnează „Presa“, 
condamnându-l chiar la indiferentism, din momentul ce un minister 
oarecare s-ar bucura de majoritatea parlamentară, ar fi a reduce pe capul 
statului la un rol mai neînsemnat decât chiar acela pe care-l joacă 
prezidentul unei republice. 

Prezidentul actual al Republicei franceze este un simplu burghez, un 
advocat, şi totuși, când partidele extreme manifestaseră veleități de a târî 
guvernul pe o cale periculoasă, a rostit aceste remarcabile cuvinte: 
„Laissons-les tout dire, mais ne les laissons pas tout faire“. (Să le lăsăm să 
zică orice, dar să nu le lăsăm să facă orice). 

Dar ia să vedem la ce rezultate ne-ar expune teoria „Presei“? După 
Constituţie, Domnul numeşte cabinetul. Am avea multe de zis chiar în 
privinţa constituirei şi premenelilor ministeriale. În alte țări membrii unui 
cabinet formează o unitate solidară; când se retrage măcar unul dintre 
miniștri, cum de exemplu s-a întâmplat cu lord Derby în Englitera, motivele 
retragerii sunt arătate în public și discutate înaintea Parlamentului, opiniei 
publice şi Coroanii. La noi lucrurile se petrec după culise. Am văzut 
miniștri intrând, ieşind și reintrând de câte trei ori în cabinet, aci Stan 
înlocuind pe Bran, aci Badea-Radu înlocuit prin Radu-Badea. Aceste 
premeneli ministeriale se fac de cătră capul cabinetului cu mai puţină 
scrupulozitate decât cum s-ar face din partea unui prăvăliaş cu calfele sale. 
Un asemenea cabinet, vițiat deja în principiul existenţii sale, este chemat a 
face alegeri; reuşita îi este asigurată de mai nainte, cum ne probează 
experienţa. 

Aci naşte întrebarea: într-al cui nume se dizolvă un Parlament? În 
numele capului statului. Dizolvarea nu însemnează că ţara trebuie 
numaidecât să dea o majoritate ministerului care a dizolvat Adunarea. 
Dizolvarea Adunării nu este nimic alta decât uzul prerogativei monarhului 
care, voind a cunoaște vederile națiunii, o consultă în comiţiile electorale. 
Când în acest raport — care e direct între tron și nație — intervin miniștrii 
sau prin violenţă sau prin corupţiune, deci prin toate mijloacele de cari 
dispune mașina atotputerniciei guvernamentale ca să falsifice libera 
espresiune a ţării, întrebăm: nu este acest amestec corumpător sau violent al 
miniştrilor o atingere adusă direct prerogativelor tronului? Întrebăm dacă 
tronul poate să stea indiferent și nepăsător când se produc fapte de-o 
violenţă sau de-o corupțiune manifestă? De bună seamă că nu, căci, dacă 


am admite o asemenea teorie monstruoasă, ea ar însemna o adevărată 
abdicare a șefului statului în mâna ministrului X sau Y pe care l-a fi 
însărcinat cu opera consultării. 

Am demonstrat deja cât este de mare disproporţiunea între puterile de 
rezistență ale alegătorilor la noi faţă cu guvernanţii. Această disproporțiune 
este şi rămâne un rău care nu se poate remedia decât printr-un control mai 
sever din partea șefului statului. Ştim că „Presa“ nu se mulțumește numai cu 
analogii sau teorii emise de articole de fond de prin ziare străine, ci că, 
asemenea advocaţilor ce vor anume paragrafi de legi, ea cere autori 
competenţi în materie. Deci îi facem și această plăcere, citind pe John 
Stuart Mill. 

lată propriile cuvinte ale autorului englez: 


Dacă drumurile, căile ferate, băncile, asigurările, marile companii pe acţiuni 
etc.; dacă apoi corporaţiunile municipale și biurourile care atârnă de la ele ar deveni 
atâtea departamente ale unei administraţiuni centrale; dacă impiegaţii tuturor acelor 
întreprinderi diverse ar fi numiţi și plătiţi de către stat, dacă ei ar fi să aştepte numai 
de la stat înaintarea și fericirea lor, atunci nici libertatea presei, nici constituțiunea 
populară a legislaţiunii noastre n-ar împiedica ca Englitera să nu mai fie liberă decât 
cu numele. Cu cât maşina administrativă ar fi mai ingenioasă și mai eficace, cu cât s- 
ar concentra în ea mai multă inteligență şi energie, cu atât răul ar fi mai mare. 

Toată inteligenţa și toată capacitatea ţării s-ar concentra într-o numeroasă 
biurocraţie către care țara ş-ar îndrepta necontenit ochii, mulțimea pentru a primi 
ordinele și direcţiunea; oamenii capabili sau lacomi pentru a obține înaintare 
personală. 


Acest tablou ipotetic făcut de autorul englez e trăsătură cu trăsătură 
portretul țării noastre. 

Dacă însă un asemenea pericol există chiar pentr-o veche ţară 
parlamentară ca Englitera, bogată, industrială, c-o puternică clasă de mijloc, 
ce să mai zicem de noi, unde guvernul este totul, ţara nimic. 

Începem cu comuna. Cine nu ştie că îndată ce ministeriul se schimbă, de 
la comuna rurală cea mai obscură până la populata capitală, consiliile 
comunale se dizolvă şi se numesc primari după chipul şi asemănarea 
ministrului. 

Administraţia? Se dizolvă consiliile judeţene, se schimbă prefecţii și 
subprefecţii în același chip. 

Justiţia? Urmează acelaș exemplu. 


Și administraţia şi justiţia se conferă numai pro forma în numele 
Domnitorului; în realitate ele nu mai sunt ale ţării ci ale partidului de la 
putere. 

Miile de funcţionari de prin toate celelalte ramuri ale serviciilor publice, 
toți amovibili și la discreția guvernului, tremurând pentru existenţa lor la 
orice zvon de criză ministerială, strămutările de militari și de profesori, 
favorile toate de cari dispune un guvern necontrolat, de vreme ce le 
distribuie pentru a preface pe cei însărcinaţi cu controlul în complici ai săi, 
toate acestea, cari se petrec ziua-n amiaza mare, dau oare cuvânt „Presei“ 
de-a pretinde în mod serios că şeful statului nu are altă misiune decât de-a 
le sancţiona prin tăcerea și abţinerea sa? 

Dresat cum este corpul electoral, ca şi caii de la manej, cari la un semn 
se-ntorc când la dreapta când la stânga, ar fi foarte uşor pentru un guvern ca 
s-aducă într-o Cameră absolut pe oricine ar pofti; pretinde însă „Presa“ că 
şeful statului n-ar avea nimic de zis? 

Să dăm Cezarului ce este al Cezarului. Noi credem că suntem mai buni 
apărători ai principiului monarhic şi mai cu seamă ai monarhiei 
constituționale când susţinem că şeful statului, care are dreptul de-a-și da 
miniștri în judecată, are încă și mai mult pe acela de-a-i controla în toate 
actele lor constituționale și de-a lua sub scutul și patronajul său corpul 
electoral oricând îl vede violentat de către miniștri. 

Să cităm un exemplu. Când pentru prima oară s-a violentat alegerile la 
1867, când s-au tolerat ca în mijlocul capitalei, în vederea tronului, să se 
insulte Senatul, dizolvat atunci, când ministeriul au permis să se înceapă 
lucrările drumului de fier înainte de-a se fi convocat noul Senat spre a-și da 
aprobarea la concesia Stroussberg, s-ar fi putut refuza şefului statului 
dreptul de-a uza de prerogativele sale prin singurul fapt, invocat de „Presa“, 
că ministeriul reuşise a-și înjgheba, prin mijloace ilegale, o majoritate 
oarecare? 

Încheiem răspunsul nostru cu următoarea reflecțiune. Am declarat în 
programul nostru că suntem în contra conspirațiunilor, în contra a orice act 
de violență, că voim sincer consolidarea monarhiei constituţionale, că e 
departe de noi de-a da lecţiuni oricui; suntem însă în drept a cere cooperarea 
factorilor statului, conform cu destinațiunea lor, ca cel puţin de-acum 
înainte să ne apropiem de adevăratele principii ale unui regim 
constituțional. 

MODEL DE STIL 


[20 martie 1880] 

Ne permitem a reproduce din „Curierul de Galați“ nu toată, revista lui, 

publicul să fie liniştit, ci numai fraza inițială, una singură singurică, şi 

desfidem orice plămâni, chiar și ale lui Mustafa ben Ali din „Dacia“, să o 
cetească fără să răsufle: 


Membrii partidului liberal din acel orașiu se au adunat dilele acestea în număr 
fórte mare și au decis formarea unui club al partidului liberal, precum și fondarea unui 
diar care să apară în tâte dilele; ne place a vedea că acest partid atât de mare și 
impozant se au pus la lucru și se va ocupa a lumina publicul galațen precum și ţara 
întregă asupra necesităților acestui orașiu; cu acestă ocadie am vădut cu plăcere că cu 
acest partid au dat mâna și unile din pers6ne care până adi făcea parte din alte grupuri 
politice și acesta o fac, diceau acele persâne, ca să se combată răul ce se vede că au 
început să cadă pe sărmana n6stră comună, și că în astfeliu de împrejurări micele 
diverginţie politice trebuie se încetese, căci mai nainte de t6te este că fieșicare să se 
ocupe pentru salvarea averei comunale. 


€ 


[21 martie 1880] 

Cancelarul s-a întors. Partizanii, îngrijiţi, îl înconjură, i se uită în ochi, îi 
analizează mersul dacă e agitat sau ticnit, îl urmăresc cu cine vorbește, cui îi 
întinde mâna cea dreaptă, cui cea stângă, dacă înfățișarea sa este veselă sau 
mâhnită, c-un cuvânt, ca de la un adevărat oracol din Delphi, toţi aşteaptă 
destinele lor din gura ilustrului augur. 

Un zgomot pusese într-adevăr ortaua partidului de la putere în neliniște. 
Ce fapt să fi fost oare acela care să fi neliniștit somnul şi beatitudinea lor? 
Oare nu se întorsese d. Brătianu înconjurat de toată aureola vizitelor ce le 
făcuse pe la împărați și pe la ceilalți cancelari, oare pieptul său nu venise 
din nou încărcat cu decoraţii strălucite? 

Vai, toate acestea-i lăsară indiferenți faţă cu nourul ce ameninţa partidul 
liberal naţional: marele pontifice pleacă la Paris ca să strângă mâna 
republicanilor de la Belleville în calitate de trimis al viitorului regat al 
României, iar, când marele păstor urmează a pleca, ce are să se facă turma 


necuvântătoare? Se întruniră dar, își grămădiră capetele la un loc, ţinură 
consiliu şi, într-un strigăt, proclamară că mare pontefice nu-i poate părăsi. 

lată ştirea cea mai nouă ce agită astăzi pe partizanii guvernului. Astfel 
fiind situaţiunea dinlăuntru, Republica Franceză e ameninţată de a fi lipsită 
de prezenţa d-lui C.A. Rosetti ca reprezentant al României pe lângă ea. 

Nu suntem iniţiaţi în misterele ortalei; faptul este însă caracteristic 
pentru moravurile noastre. Cum? Acest partid naţional liberal care pretinde 
că nu este numai majoritatea ţării ci ţara însăși întreagă, care pretinde că de 
la el emană toate şi care contestă celorlalte partide până şi existența, se 
cutremură la ideea că d. C.A. Rosetti ar putea să se ducă și nu se sfieşte de-a 
declara printr-un act aproape oficial că lipsa unui singur om ar fi pierderea 
partidului însuși? 

Faptul e prin sine prea elocuent; el probează până la evidență 
mistificațiunea ţării, dar în același timp şi meritul mistificatorilor. Noi n- 
avem decât a deplânge pe toţi aciia cari se lasă a fi mistificați. 

[21 martie 1880] 

Camera, după atâtea luni de nepăsare şi de nelucrare, pare a se deştepta 
dintr-un lung somn în ajunul sărbătorilor Paştilor pentru a vota în pripă 
câteva legi de-o importanţă foarte mare, cari, în orice altă ţară, ar consuma 
lungi şedinţe și ar da loc la discuţiunile cele mai serioase. 

Astfel alaltăieri votă o convenţiune cu Casa de Depuneri și 
Consemnaţiuni pentru regularea datoriei de zece milioane contractată de 
stat către această Casă. 

Această discuţiune n-a fost interesantă decât printr-un incident în adevăr 
scandalos. D. N. Ionescu, combătând legea care, după părerea sa, schimbă 
legea organizării Casei de Depuneri și Consemnaţiuni, la un moment dat 
băgă de seamă că graţioasa figură a d-lui ministru de finanţe nu mai apărea 
la banca ministerială. D. lonescu se miră de această absenţă a ministrului a 
cărui lege era în discuţiune și întrebă dacă, pe lângă celelalte calități, 
miniștrii au și darul ubicuității, adecă, pe româneşte, de a fi totdeodată și 
prezenţi şi absenţi. Acest cuvânt latinesc supără grozav pe prezidentul 
Adunării, care chemă pe orator la ordine și ceru totodată ca Adunarea să 
aprobe această măsură cu totul escentrică. Chiar Adunarea actuală, cu toată 
fenomenala ei docilitate, se arătă cam nedomirită, așa încât, după două 


încercări dubioase, d. C.A. Rosetti se coborî de la biurou și-și dete 
demisiunea din funcţia de preşedinte. În faţa acestei nenorociri membrii 
marelui partid se grăbiră de a reveni asupra votului și deteră sancţiunea lor 
acestei procederi neauzite. Rămâne dar înțeles de acum înainte că 
ubicuitatea constituie o insultă gravă și că acest cuvânt trebuie şters din 
dicţionarul parlamentar roşu. 

Tot în fuga mare s-au votat alaltăieri și ieri legea care supune pe țăranii 
împroprietăriți la impozitul fonciar, apoi o însemnată adaogire la taxele ce 
plătește comuna Piteşti, acest leagăn al libertăţii, legea care modifică art. 8 
din legea biletelor ipotecare şi, în fine, s-a luat în discuţiune și 
considerațiune legea care suprimă un oarecare număr de subprcfecturi și 
îndoiește aproape lefile acestor amploiaţi nepreţuiţi în manipularea liberelor 
alegeri. Ni se pare că această din urmă lege va încerca câteva dificultăți, 
fiindcă chiar majoritatea actuală nu pare a găsi justificat acest spor 
nepomenit în lefile unor funcţionari care nu s-au recomandat prin nimic 
până astăzi solicitudinii Parlamentului şi recunoștinții ţării. 

Raportul general asupra bugetului a fost în fine depus cu zece zile 
înaintea începerii chiar a anului bugetar sturzesc care începe, cum toţi știu, 
la aprilie. Cum vor mai trece încă cinci zile până se va lua în deliberaţie, 
cum se vor mai pierde încă o şedinţă sau două cu cestiuni preliminare, 
Camera d-lor Rosetti-Brătianu va avea aproape 24 de ore pentru a examina 
o lucrare ca aceea a bugetului statului, buget urcat până la 128 milioane 
cheltuieli şi încheiat cu un deficit mărturisit de peste 10 milioane. 

Să mai zică cineva că liberalii n-au avut cea mai mare grijă de finanţele 
statului și de punga contribuabililor. 


€ 


[23 martie 1880] 

În şedinţa de ieri a Senatului d. A. Grăjdănescu, într-un discurs fără 

pretenție oratorică însă plin de bun-simţ, a dezvoltat interpelarea d-sale în 

privinţa stării de suferință în care se află populaţia rurală. În mai multe 

judeţe din România locuitorii sunt în lipsă chiar de hrana zilnică; afară de 

această nenorocire mai au apoi să sufere din partea administraţiei execuţie 
pentru împlinirea birurilor și pentru facerea şoselelor. 


În starea aceasta de mizerie în care ei se află, a interpelat interpelatorul pe guvern, 
dv. executaţi pe bieții locuitori la dări și la șosele, nu vă gândiţi că n-au ce mânca, că 
n-au ce pune în traistă când merg la lucru de silă. 


D. Grăjdănescu a mai denunţat apoi efectul ce l-au avut circulările 
guvernului; ele au provocat conflicte în unele părţi și în genere neîncredere 
între proprietari și locuitori, ridicând ţăranilor tot creditul pe lângă arendași 
şi proprietari; ca consecință, nemaiavând locuitorii mijloacele de a-și 
procura hrana zilnică, până la vremuri mai bune ar trebui ca guvernul să le 
dea aceste mijloace. Trecând apoi la abuzurile administraţiei, d. 
Grăjdănescu, între altele, a citat un caz destul de interesant: un cal de furat 
din Vlașca s-a găsit în grajdul d-lui polițai de oraș. 

D. ministru de interne a răspuns la semnalarea acestui caz că va pune să 
se cerceteze şi, dacă va fi în adevăr cum spune d. interpelator, va destitui pe 
poliţai. Cât pentru pretinsa foamete de care ar suferi locuitorii din mai multe 
judeţe, d. ministru a contestat-o, arătând că porturile Galaţilor şi Brăilei sunt 
pline de porumb și mai ales că într-o ţară ca a noastră, lipsită de braţe, nu se 
pot produce cauze serioase de foamete. S-au luat cu toate acestea măsuri ca 
părților mai nevoiașe din ţară să li se acorde subvenţiuni bănești pentru 
împrumuturi de producte locuitorilor. 

Lăsăm de o parte deocamdată nedreptăţile și abuzurile ce fac 
administraţiile respective cu împărțirea grânelor la locuitori şi considerăm 
numai spusele din urmă ale d-lui ministru. Reflecţia d-sale în privinţa lipsei 
de braţe la noi, de unde ar rezulta și lipsa unor cauze serioase de foamete, ar 
fi să fie justificată, însă naște întrebarea dacă nu chiar guvernul a contribuit 
la slăbirea raporturilor dintre proprietari și locuitori şi dacă n-a contribuit el 
a dizolva legăturile dintre aceste două clase pozitive şi din cari rezulta 
garanţia intereselor şi uneia şi alteia. Abuzurile izolate din partea unor 
exploatatori denunţate de d. ministru nu pot servi de normă pentru o 
întreagă legislaţie, căci, sub cuvânt de a stârpi abuzuri izolate, vedem 
producându-se inconveniente şi perturbaţiuni generale în paguba ambelor 
părți. 

Senatul, după răspunsul d-lui ministru, a început dezbaterea asupra 
Băncii de Scont şi Circulaţie. D. Teodor Rosetti luând cuvântul într-un 
discurs remarcabil, a avut curajul să se emancipeze de orice prejudiţie şi să 
discute însăşi oportunitatea creațiunii unei asemenea instituțiuni de credit. 
Vom reproduce acest discurs cât mai îndată. 


Camera, în ședința sa de ieri, a discutat asupra proiectului de lege pentru 
conversiunea obligaţiunilor rurale. 


După ştirile telegrafice pe cari le primim, alegerile din Englitera au dat 
până acum rezultate favorabile liberalilor. Până alaltăieri se cunoștea că 
liberalii pierduseră 16 jeţuri și câştigaseră 48. De atunci nu mai aveam nici 
o altă știre în privinţa aceasta. „Pall Mall Gazette“ zice că rezultatul final al 
alegerilor se prevede a fi defavorabil guvernului Beaconsfield. 

[25 martie 1880] 

Bătuți pe toată linia atât prin evidența strivitoare a actelor lor cât și prin 
tăria argumentelor adversarilor, confrații noştri liberali-naţionali, cum își zic 
de la războiul franco-german încoace, maimuțărind când pe franceji, când 
pe nemți, și atribuindu-și numirea unor partizi cu un succes oarecare politic, 
s-au încruntat şi s-au oţerit înlăuntrul sufletului lor, încât caută nod în 
papură, cum zice românul, și, fiindcă nu pot răspunde la argumente cu 
argumente, se agaţă de pretexte pe care singuri le inventează, singuri le 
combat. Caută adecă pricina cu lumânarea ca și comites missi, judecătorii 
pribegi ai vechilor noastre domnii, ce erau trimiși în lungul și-n latul ţării să 
judece procesele dintre oameni şi, fiindcă nu găseau nicăiri certe și 
gâlceavă, ci pretutindene bună pace, scorneau zurba între creştini, ca să le 
treacă de urât, să aibă ce judeca și să câştige bani de ciubote (precum se 
numeau pe atunci taxele judecătoreşti) adecă plată pentru alergătură. 

În mod febril ne caută pricină de vorbă. Astfel în revista de la 21 
mărţişor (2 prierel) „Românul“ vorbind de strălucirile cu care a fost primit 
d. Brătianu de către împărați și de cătră colegii săi, cancelarii ăialalți, ne 
insinuă nouă sau opoziţiei întregi, nu mai ştim, că am fi zis despre d. 
Brătianu ba că vrea să intre în alianța austro-germană, ba că vrea să ridice 
România la regat etc. 

Ce am zis noi în privirea aceasta? Am înregistrat toate, absolut toate 
relaţiile ziarelor străine câte ne-au venit sub mână şi am adaus că nu ne 
place ostentaţia, nici înclinările politice prea accentuate. 

De ce am zis-o? Pentru că roata lumii schimbătoare este și pentru că ne 
cunoaștem lungul nasului, pentru că modestia e haina ce i se cuvine unui 
popor mic ca al nostru şi pus între împărăţii mari. 


Obstentaţiunile cu împărăţiile cele mari sunt bune? Nu, zicem noi, 
pentru că împărații, Dumnezeu să-i ție mulţi şi fericiţi ani, ei se ceartă, ei 
se-mpacă, iară noi, ţinând parte când unuia când altuia, ne discredităm când 
la unul când la altul, şi când or fi pe împăcate sunt în stare să ne privească 
ca pe un fel de obiect de compensație. Tocmai d. Brătianu are un caz foarte 
recent în viaţa sa politică, vorba Congresului de la Berlin. Tur-vur se certau 
împărăţiile, de gândeai c-o să se prăpădească lumea, și, când colo, ce 
aruncară în gura lupului? Basarabia. Geaba n-am vrut război, ori geaba l-am 
fi vrut, tot pe pielea noastră s-au împăcat lucrurile; pe-a noastră şi pe-a 
turcului, sărmanul, care-a plătit şi cui n-a fost dator para frântă. Austria i-a 
luat Bosnia şi Herţegovina, Anglia Cyprul, Italia şi Franţa s-au ales cu câte 
ceva în Egipet ş.a.m.d. 

De aceea nu ne spună „Românul“ ba de glorie naţională, ba că bine s-au 
bătut oștirea noastră, ba că națiunea în sus, ba că națiunea în jos... Ce-a 
ieşit de-acolo? Pierdere materială, pierdere de oameni, știrbire de ţară, rău. 
Bine s-au bătut românii, rea politică au avut şi, de-i fi viteaz cât şapte, 
geaba ești dacă nu-i minte și înţelegere la conducători, ci fumuri deșarte. 

Ne aducem aminte de-o satiră românească din 1821 care zice: 


Bine izbuteam în toate dacă turcul n-ar fi fost 
Vrednic numai în războaie, da-n diplomatică prost. 


Tonul tragi-comic din epistoliile marelui prooroc din Strada Doamnei 
nu mai impresionează pe nimeni și în zădar aruncaţi praf în ochii lumii, căci 
rău staţi înlăuntru, pentru că sunteţi risipitori şi nesinceri, rău în afară. 

Într-adevăr, o depeșă din Londra, sosită alaltăieri după amiazăzi, ne 
anunţă victoria partidului liberal. „Standard“ zice deja că regimul tory cată 
să se considere ca trecut; „Times“ deseamnă pe lord Granville, pe marchizul 
Hartington, şeful partidului liberal, şi pe d. Gladstone ca eventualii 
însărcinaţi cu formarea noului cabinet. Acţiile anglo-franco-rusești se urcă; 
cele germano-austriace scad. Liberalii noștri, cari laudă atât de mult pe 
liberalii cei din Franţa, i-ar dori pe cei engleji în gura Gheenei, pentru că 
victoria lor preschimbă gloriele culese de d. Brătianu în acte de imprudenţă 
politică. 

N-avem nevoie să zicem că nouă toate acestea ne sunt foarte 
indiferente. Nici n-avem interese în Asia centrală, nici voim război cu unii 
sau cu alții, suntem plini de un egal respect pentru toate aceste naţii mari 


cari au avut fericirea de a se dezvolta în linie dreaptă pe pământul lor, 
războindu-se din când în când, niciodată pe deplin subjugate, naţii cu o 
cultură veche în urma lor, de la cari avem multe de învăţat și în certurile 
cărora nici nu ni se cade să ne amestecăm. Certe-se ei în de ei, căci știu 
pentru ce, căci interese a zeci de milioane de oameni colidează, dar cu noi 
să fie toți prieteni, vorba lui Miron Costin spusă vizirului turcesc: „Îţi place, 
logofete, că luăm [ara căzăcească?“ — „Place, escelență, şi să dea 
Dumnezeu să vă-ntindeţi împărăţia peste toată lumea, numai peste ţara 
noastră nu“. 

Acum să venim la ridicarea la rangul de regat. 

Opinia noastră este — spre mare mirare — identică cu a „Românului“. 
Într-adevăr, nu numai că aceste titluri sunt esclusiv de dreptul naţiunilor de 
a şi le da ele înşile, dar suntem pe deplin liberi de-a proclama statul nostru 
împărăție, hanat, taicunat, patriarhie chiar. Nimeni, absolut nimeni nu ne-ar 
opri de la aceasta. 

Domnii noștri cei vechi erau neatârnaţi cu totul, suverani în puterea 
cuvântului. Încheiau tratate de comerţ, de alianță ofensivă şi defensivă, dar 
simțeau, în modestia lor, că un titlu mare ar căta să corespunză cu mai multă 
putere, de aceea se intitulau modest: „voievozi“ adecă „duci de oaste“. 

E drept că în același timp Straţimir de la Vidin se-ntitula „[ari 
Blăgaromu“, adecă „împărat bulgarilor“, ceea ce nu oprea ca voievozii 
noştri să fie politiceşte și îndealtmintrelea mai ceva decât împărăţia 
bulgărească din ţinutul Vidinului. 

Aşadar evident că liberi suntem de-a pune orice titlu am voi statului 
nostru, precum e evident că o asemenea schimbare e pentru noi indiferentă. 

Se poate însă ca în străinătate să se dea cu totul altă importanță acestor 
epitete de origine apuseană, cari au acolo altă rațiune istorică. 

Dacă guvernul actual afectează însă o indiferență atât de mare asupra 
acestei schimbări de etichetă, întrebăm ce însemnătate să dăm proclamării 
regatului, care s-a făcut deja de către d. Dim. Brătianu în ziua de 10 mai 
1877, când, în calitatea sa de prezident al Senatului, s-a adresat M. Sale 
Domnului cu următorul discurs cu ocazia aniversării a unsprezecea a suirii 
pe tron: 


Până aci, în acea zi mare, suvenirile și aspiraţiunile noastre singure erau 
mângâierea sufletelor noastre; astăzi, o vedeţi Măria Voastră, toate animele debordă 
de bucurie... Când v-aţi suit pe tron, v-am promis animele noastre şi Măria Voastră 
ne-aţi promis că veţi face minuni cu poporul român. Astăzi am reînnodat firul de trei 


secole rupt al vieții noastre de naţiune de sine stătătoare și de antegardă a 
civilizaţiunii în Oriente... 

Și Senatul, Măria Ta, este cuprins de grijile şi de speranţele cari frământă și 
gâdilă anima Măriei Tale. Dacă vârsta noastră şi esperienţa ce dă vârsta (vorbă să fie) 
nu ne permit elanurile sublime cari fac eroismul junimii, eroismul nostru este sângele 
rece; sângele rece nu este nepăsarea, el este resemnaţiunea conștiinței de a nu recula 
înaintea nici unui sacrificiu ... 

Cutează! cutează, cutează fiu al lui Friderich cel Mare, al lui Ștefan cel Mare şi al 
lui Mihai Viteazul ... 

Europa, împreună cu noi, cu venerațiune și cu amoare va saluta în Măria Ta pe 
marele rege al României. 


Din literă în literă stau lucrurile aceastea într-un act oficial tipărit în 
„Monitorul“ din anul 1877, nr. 106, pag. 3145. 

Adecă, între noi vorbind şi cu tot dinadinsul, nu s-ar cădea ca un 
prezident de Senat, un ministru plenipotenţiar să fie, de nu altceva, cel puţin 
om serios? 

Apoi animele cari debordă, grijile cari gâdilă anima, resemnaţiunea 
conștiinței de-a nu recula, între noi fie zis, vorbe de om serios sunt? 

Dac-ar fi fost vara, pe vremea căldurilor celor mari, tot am mai înţelege, 
dar deja la 10 mai, când e încă răcoare...? 

UN NOU JURNAL NAŢIONALE-LIBERALE 
[25 martie 1880] 


Per aspera ad astra! 
Un non drapel [se] desfăşoară pe cîmpia românismului! 
Un nou matador se aruncă în arena publicismului național! 
Un nou luceafăr apare pe horizontul geniului latinității! 


Dar, pentru ca să nu pierdem răsuflarea urmând mai departe pe acest 
diapazon costiş și apoi să nu zică cineva că esclamațiunile noastre de 
intuziasm sunt numai vorbe sforăitoare, să ne coborâm mai binişor, să 
trecem la fapte. 

Mijlocul cel mai nimerit de a face cunoscut pe publicul impacient cu 
ipohimenul ar fi să i-l punem în natură dinaintea ochilor. Neputând face 
aceasta în bloc, cum este soarta bugetelor, suntem nevoiţi a-i prezenta 


numai câte o rază ruptă din toate părțile corpului organic al „stelei frumoase 
şi prea luminoase“ din cari oricine-și va putea închipui întregul astru ce se 
iveşte şi s-a ivit pe ceriul fericitului partid. 

Credem că nu ne vom găsi „Bacăul“, ca orbul Brăila, dacă înainte de 
toate vom pune sub ochii cititorului copie fidelă de pe actul de botez scris în 
fruntea acestui nou-născut și anume întocmai: 


BACĂUL 
Jurnalul partidului liberal 
Adevărul și nimic decît adevărul 
etc. Mahalaua Bunei-Vestiri etc. 


Astfel, încredințându-ne că-l cheamă „Bacăul“, că este „jurnal“ şi cu 
adevărat al „partidului liberal“ să vedem cum „Bacăul“ cel năzdrăvan spune 
năzdrăvănii din leagăn, şi întinde programa la soarele libertăţii și din grai 
așa grăieşte: 


Gazeta partidului liberal va merge pe urmele predecesorilor săi „Românul“ și 
„Telegrafu“, va căuta, ca şi ei, să stîrpească abuzurile și să susție legalitatea și 
dreptatea fără considerație de persoane... Ca gazetă locală „Bacăul“ se va ocupa de 
toate trebuinţele județului nostru, „Bacăul“ în fine se va ocupa înainte de toate de 
Bacău etc. 


Așadar atât „Românului“ cât și „Telegrafului“ le aduce o bunăvestire că 
pot să se culce pe urechea stângă, lăsând sacul cu toate greutățile în 
spinarea acestui Hercule care îndată în primul său Bacău, din ziua nașterii 
chiar, se năpusteşte cu intrepitudine asupra unui „nou partid“ şi aşa 
cuvântează: 


N-avem pretenţie în numărul de astăzi se discutăm opiniile și principiile acestui 
părtit poreclit democrat liberal: ne vom mulțumi numai a atrage atențiunea 
adivaraţilor liberali asupra cîtorva catigorii de oameni care formează acest partid în 
județul nostru și sîntem siguri că numai aciastă enumeraţie îi va pute edefia asupra 
dorinţilor și tendinţilor acestui faimos partid. 


După teribila enumeraţie a categoriilor, atletul dă lovitura de graţie 
acelui nou partid prin concluziunea următoare: 


Orice bacauan cetind aciasta enumerație va recunoaște pe fiecare în parte. În 
viitorul nostru număr vom fi mai espliciţi, spaciul lipsindu-ne astăzi. 


Dacă însă organul nostru recunoaște că aci nu e destul de esplicit, apoi, 
în cele ce urmează imediat după vorbele de sus, este și mai esplicit și mai 
corect, de exemplu: 


Historia Zilei 

Evenimentile recente a demonstrat. 

La Paris. Chestiunea arzătoare al art. VII din legia de instrucțiune publică, care 
articol a fost răspins, s-a atenuat prin un vot de încredere în guvern după ce ministru 
de Freicinet a declarat că guvernul va aplica legile contra congregaţiunilor 
neautorizate pe răspunderea sa, voind însă a avia iniţiativa sa de acţiunie liberă. În 
urma acestora iezuiții vor se încredinţeze direcțiunia institutelor lor la prevţii de mir 
sau la profesori laici. În jurnalile francese se pretinde că închideria institutelor dirijate 
de iezuiţi şi disolvarea noviţiatelor lor ar fi chear hotărîte etc. 


Cum vedeţi, ţine „în curent pe cetitorii de toate evenimentele petrecute 
şi în străinătate“, devenind din ce în ce mai clar, anume: 


În Spania tot este crize ministerială. 

În Italia o dezbatere violentă în Adunare a demonstrat că cabinetul Cairoli stă în 
foarte bune relațiuni cu Austria, care nu are nici o intențiune răzbelnică contra Italiei. 
În timpul acesta opiniunea publică din Anglia susţine că Italia ar fi primit de la Rusia 
în secret propuneri de alianțe în contra Germaniei, care putere pare a fi nemulțumită 
cu politica cabinetului Cairoli. Guvernul italian dezminte aceasta foarte energic cu o 
telegramă dată direct jurnalului „Pall Mall Gazette“ și pretinde că flota italiană este 
depareilattă. 


Apoi: 


În ŢARĂ. Cabinetul d-lui Ioan Brătianu este atacat de d-nul Grigorie M. Sturza, 
fiul lui Mihail Vodă Sturza, în privinţa atitudinei sale vis-a-vi de Rusia. „Românul“, în 
numărul de alaltăieri, combate pe d. Sturza cu argumente asupra cărora d-se nu va 
mai pute replica. Ceea ce ne miară pe noi este... 


Nici noi nu mai putem replica, nici nu ne vom mira de nimic pe faţa 
pământului. 

Dar „Bacăul“ nostru mai adineaori se plânse că n-are loc spre a fi mai 
explicit şi cu toate acestea pe a doua pagină începe, cu un neastâmpăr 
nesuferit, să se întindă pe întregi cinci coloane, și ce face? Pişcă şi mușcă 
parcă s-ar fi născut cu colţi în gură ca oștirea lui Cadmus. Pe cine mușcă? 


Pe o biată foiţă — cum o numește el — care a văzut mai întâi lumina 
soarelui în aceeaşi zi cu dânsul și s-a născut în acelaşi oraș, Bacăul. 
lată ţipetele lui: 


Zilele aceste au apărut primul număr a unei foițe ce-şi aroagă titlul „Gazeta de 
Bacău“, acest titlu a unui vechi organ liberal de publicitate încetat de vreo cîţiva ani. 
De la debut foița abuzează de agerimea limbei sale invective. Calomnii şi insulte 
contra partidului și contra guvernului liberal contra administrațiunei locale, contra 
reprezentanților liberali ai Bacăului din Cameră şi Senat, în fine în contra Senatului, 
din cauză că acest mai de pe urmă a invalidat alegerea d-lui A. Holban de la Vaslui. 
„Gazeta de Bacău“, înainte de a înceta, n-a făcut aceasta niciodată. 

Redactorii acestei foițe ne fac impresiunea că a scris în niște momente de 
aberațiune sau în niște momente cînd mințele omenești sunt tulburate prin 
introducerea în stomah a unui licuid Eteric... Pre cît vericine trebuie să se cuprindă de 
mirare de a vedea pe un Bacău antuziasmat de Costache Radu, pe atîta trebuie să-i fie 
cu totul neînțeles cum un bacăuan stăpîn pe cele cinci simţuri... poate să insulte pe d. 
Vidrașcu... 


Ca să nu pierdem şi noi simţurile, să mai variem, ascultând finalul 
acestui marş militar. 


Trecem în fine asupra espresiunelor ocăritoare care nu conţin nici o imputare dar 
care constitui nişte simple injurii precum: Înfierbîntarea arşiţei din Algeria şi răciala 
din Bulgaria; căci nu merită să le comentăm. 

Afle însă foiţa că cel ce au văzut soarele ecvatorial şi mantile albe ale beduinilor, 
acel care, părăsind apoi viaţa sa liniştită de la ţară şi la primul apel al patriei au 
abandonat toate interesele sale, au reîncins Sabia cu abnegaţiune de sine, au alergat la 
lupta sacră pentru Independenţa României; acela este Om Liber şi, fudul de Libertatea 
sa, are inimă în pieptul său şi nu poartă minciuna pe buză. 


Cine a înțeles ceva din tot talmeş-balmeșul să-i fie de bine! Niciodată n- 
am putea termina cu clasicitatea, în fond şi în formă, a „Bacăului“, dar 
totuși vom mai cita câteva exemple, pentru a ne forma pe deplin bunul-gust 
literar. Astfel d-sa ne spune însuși: 


Foița „Gazeta de Bacău“, anunțînd apariţiunea jurnalului nostru, spune că a 
apărut cu o marcă bizară în frunte. 


Apoi arată cum a fost îmbrățișat de confrații săi: 


„Telegraful“. În numărul său de astăzi salută cu cuvinte măgulitoare aparițiunea 
jurnalului nostru. 

Mulţămind „Ielegrafului“, reproducem mai jos cele ce a binevroit a scrie în 
privinţa noastră. „Primim primul număr al unei foi politice-literariea început să apară 
în Bacău sub titlul „Bacău“. 

Anunciem cu deosebită plăcere publicului aparițiunea acestui organ de 
publicitate. Programa sa e scurtă dar limpede, iată-o: “ (urmează programa) 


Aşa „Telegraful“. Ce bucurie o fi fost pe „Românul“ nu ştim. Numai de 


n-ar strânge prea tare puiul la piept, încât să-și dea sufletul! De dragostea 
multă! 


lată şi unul din corespondențţii acestui organ de publicitate; să luăm 
aminte: 


Corespondenţe 

Domnule Redactor 

Sînt om bătrîu şi pîră astăz nu am cutezat cîtuşi de puţin să trimet proza mia la 
vreun organ de publicitate. Astăz însă, aflînd că în fine va apare gazeta mult așteptată 
de toți oamenii bine-simţitori și iubitori atît de libertate cât și de dreptate, am uitat a 
mia bătrîneţe și, luînd condiul miam zis. Hai la luptă şi arată că în Bacău mai sunt 
Oameni de inimă. 

Apoi d-le Redactor, visez oare! cînd cetesc: Onorab. deputat Costake Radu... 
Desigur că visez... 


Noi nu visăm defel, ci vedem după toate acestea că organul în față a 
început să dea şi lecţiuni, deocamdată de limba franceză, până ce va învăţa 
însuși pe cea română: 


„Gazeta de Bacău“ în numărul ei din 13 curent abuzază de limba franceză. 

Pe pagina a 3-ia în colona a 3-ia, pentru a exprima revenirea celor răzlețiți zice: 
„on revient toujours à ses penates“. 

Aceasta nu este franțuzeşte. În limba franceză se zice: „on revient à ses amours“!, 
„on revient à ses moutons“! dar „on revient à ses penates“ întîi că nu exprimă ideea ș- 
apoi nu se zice niciodată. 


Să mai ascultăm și câteva reflecţiuni cosmologice: 


Primăvara cînd sosește dă frunza nouă și cele vechi şi uscate cad de la sine: 
aceasta ecsistă în ordinea naturei. 
Oare de ce în ordinea socială, oare de ce în stat nu se face același phenomen. 


Dacă în analoghia anotimpurilor am înpărți viaţa statelor, atunci oare cînd sosește 
primăvara? 

Răspunsul este: Niciodată! 

Comedia humană, ori o scrie un Tacitus cu mînie... ori o scrie un Rabelais... 
rîzînd, rămîne tot aceea și se petrece cu aceeaş monotonie sublimu-anuiantă cu care se 
tăvălește sistemul nostru solar în spaciul fără sfîrşit. 

A pronunţa toate acestea în faţa pudicei „foiţe“ nu este defel cavalerește, după 
noi! 

În fine s-a trecut în glumă! 

Înţelegem ca acest „enfant terrible“ să fie botezat spre a putea muri creștinește: că 
ţipă, se zvîrcolește şi dă din picere, însă aceasta trebuia s-o facă acasă, la Bacău, iar nu 
să ia lumea-n cap, lovind fără milă în partide, turburînd pacea Europei și a foiţei, ba 
chiar făcîndu-ne să credem că sistemul solar se tăvălește nu ştiu unde! 

Apoi mai dă şi lecţiuni strigînd că: „on revient à ses moutons“! 

Aceasta este mai insultant decît chiar vestita „ubicuitate“! 


Dar destule exemple. 

Într-o polemică cu ziarul „Unirea“ din laşi am spus că stilul roșu se 
distinge printr-un indisolubil amestec de viclenie şi mărginire; viclenia se 
urcă uneori până la conflicte cu justiţia, mărginirea până la stupiditate. Un 
ziar bucureştean ne-a mai spus apoi că redactorul „Bacăului“ național- 
liberal e — ceea ce și trebuie să fie — un fost academician al Văcăreştilor. 

Din probele de stil de mai sus credem că publicul s-a luminat până i s-a 
urât. 


€ 


CUM SE PETREC ALEGERILE ÎN ANGLIA, CUM ÎN 
ROMÂNIA? 


[27 martie 1880] 
De bună seamă nu poate intra în spiritul nostru de-a adresa acelei țări 
mărețe, adevărat leagăn al libertăților politice, insulta că ea sau tronul ar 
putea suferi douăzeci și patru de ore măcar fără impunitate un guvern care 
şi-ar permite acte de ignominie electorală ca acelea cari se petrec la noi. Pe 
de altă parte iarăşi nu pretindem ca un stat tânăr şi în starea de cultură în 
care se află al nostru să se poată asemăna cu un stat bătrân ca Englitera, 
carele însă, graţie elasticităţii şi sincerităţii în aplicare a instituţiunilor sale, 
are virtutea de-a reîntineri pururea. 


Totuși ni se impune acest studiu, prin interesul de actualitate, din două 
puncte de vedere. 

Deja într-un studiu precedent am demonstrat că ideea fundamentală 
care-a condus națiunea română de o jumătate de secol aproape în urmărirea 
țintei de-a întemeia o dinastie străină occidentală a fost de-a rumpe cu 
ideile bizantine cari începuseră a-și face drum în ţările noastre și contra 
cărora francheţa şi lealitatea înnăscută a caracterului românesc simţea o 
adâncă aversiune. Aspiraţiunile foarte legitime ale ţării au fost de-a se 
apropia de cultura apuseană şi de-a face ca, prin instituțiuni, moravurile să 
se îndrepte spre bine. 

Un alt motiv al studiului nostru este că ni se oferă ocazia ca să 
răspundem unor critici ce ni s-au adresat de foile guvernamentale în contra 
teoriilor constituţionale susținute de noi, ocolindu-se cauzele esenţiale 
cărora noi atribuim starea bolnăvicioasă în care se află ţara. 

Ne-ntoarcem la alegerile din Englitera. 

După informaţiunile ce ni le dă „Journal des débats“ numărul 
deputaţilor ce sunt a se alege în Camera Comunelor e de 652. Lupta fiind 
foarte înverşunată între amândouă partizile, ar trebui să presupunem de 
fiecare colegiu cel puţin câte doi candidaţi, adecă în total 1304 candidaturi. 
După datinele electorale din Englitera fiece candidat trebuie să fie introdus 
de către un număr de cel puţin zece alegători, candidatura sa cată să fie 
afișată cel puţin cu cinci zile înaintea datei alegerii. Dar aci ni se prezintă 
ceva care nouă ni s-ar părea un fenomen. În loc de 1304 candidaţi nu s-au 
prezentat decât 1096. De bună seamă nu indiferentismul face pe partizi de-a 
nu-şi prezenta la toate colegiile câte un candidat. În Englitera mai întâi nici 
nu se-ndeasă candidaţii, pentru cauze superioare de ordine morală; cum am 
zice fiecine are acolo o judecată mai dreaptă despre sine însuși, încât nu 
oricine se crede capabil de-a reprezenta în Parlament interesele generale. 
Acolo apoi apetiturile diurnelor, favorilor, misiunilor în străinătate, 
arenzilor, punerilor în slujbă nu împing la acea vânătoare de candidaturi 
care la noi priveşte deputăţia, în cea mai mare parte, ca o mină califomiană 
de afaceri lucrative, ca un mijloc de chiverniseală, ca o cale pentru a-şi 
aduna bani albi pentru zile negre. În Englitera interese reale conduc și 
inspiră pe alegători și toţi se dau de-o parte în faţa aceluia pe care ei îl cred 
mai apt pentru apărarea acelor interese. Triumful acestui candidat este unica 
țintă ce-o urmăreşte alegătorul. Prefectul şi subprefectul, zapcii şi 
zapcilăcurile electorale, atâtea monstruozități de pe la noi, sunt cu totul 


necunoscute în Anglia, unde este întemeiat self-guvernamentul, unde adecă 
ţara se guvernează în realitate prin sine însăși. 

Deosebirea între numărul îndoit al scaunelor și acel al candidaturilor 
ambelor partizi — acest din urmă e cu două sute mai mic decât cel dentâi 
— se explică prin împrejurarea că, la colegiurile acele unde candidatura 
unui deputat are tradiţiuni și este consolidată prin legături stabilite de mai- 
nainte între alegători și candidat, nici se mai încearcă altcineva de-a-și 
opune candidatura, nici din partea opoziţiei, nici dintr-a guvernamentalilor, 
căci acolo nu este locul surprinderilor, nici varga magică a guvernului nu 
exercită acea putere care improvizează şi impune candidaturi cu douăzeci şi 
patru de ore înaintea alegerilor. 

Să venim acum la noi. 

Vom lua de exemplu ultimele alegeri la Senat. Nu mai e astăzi pentru 
nimene un mister că dacă există undeva aparenţă de luptă și posibilitate 
pentru un membru al opoziţiei de-a străbate în Senat e numai în colegiul I. 

La ultimele alegeri vedem persoana primului-ministru d. loan Brătianu 
pusă în cinci judeţe, aleasă în două. 

La Prahova d. I. Brătianu cade contra d-lui G. Gr. Cantacuzino. 

La Romanați d. I. Brătianu e ales contra d. general Florescu. 

La Suceava d. I. Brătianu e ales. 

La Dorohoi d. I. Brătianu cade contra d-lui Vasile Alexandri. 

La Vlaşca d. I. Brătianu cade contra d. general Florescu. 

Într-un număr de treizeci de colegiuri candidatura personală a d-lui 
Brătianu apare de 5-6 ori. 

Dar câte s-au mai denunţat cu ocaziunea verificării titlurilor în privirea 
altor alegeri, precum acea de la Piteşti? Acolo au venit d-nu prim-ministru, 
a stat două zile într-un local alături cu sala alegerii, a chemat pe fratele d- 
sale, ambasadorul de la Constantinopol, apoi pe d. Radu Mihai, pe atunci 
prefect la Iași, și în sfârşit d-nii I. Brătianu, Dim. Brătianu, Gr. T. Brătianu 
chemat din Dobrogea, T.I. Brătianu, I.I. Brătianu, N.N. Brătianu, Ghiţă 
Enescu, cumnat al primului-ministru, C.N. Petrescu (cumnat al ministrului 
justiției) apoi prefectul, directorul prefecturei și ceilalți funcţionari au 
introlucat 26 voturi, din cari peste 20 funcţionari, adecă o majoritate de 2, zi 
două, voturi contra d-lui Alex. Zisu — aceasta în orașul natal al d-lui I. 
Brătianu și ajutat de tot neamul. 

Au mai cutreierat apoi Moldova nu doar ca să se informeze de 
suferinţele ei, de prejudiţiile ce i s-au cauzat prin război, ci ca să combată 


candidaturile opoziţiei și să escite dezbinări şi ure între alegători pentru 
triumful prozeliţilor săi. 

Aşadar vedem figurând candidatura d-lui Brătianu pentru a zecea parte 
din întreg numărul candidaţilor, fără să mai amintim și pe ceilalți miniștri 
cari iarăși opuneau candidatura lor membrilor opoziţiunii. 

Dacă lord Beaconsfield la 652 colegiuri ar fi pus candidatura sa într-un 
număr proporţional cu acela al primului nostru ministru, i-ar fi trebuit copiii 
de pe ulițele Londrei și douăzeci și patru de ore nu l-ar fi suferit regina 
Angliei la putere. 

Căci ce-am zis noi? 

Dizolvarea unei Adunări însemnează consultarea ţării din partea 
tronului. Dacă miniștrii, călcând toate convenienţele, se interpun între tron 
şi popor comit un act anticonstituțional, prejudiţiabil intereselor țării, 
prejudiţiabil prestigiului Coroanei. 

Când fapte de asemenea natură se tolerează la noi fără a fi imediat 
reprimate ele servă ca un premiu de încurajare pentru acei cutezători cari, în 
disprețul sentimentelor ţării, nu se dau îndărăt dinaintea niciunui mijloc 
pentru a se sui sau a se menţine la putere. 

Succesul, ziceţi d-voastră? 

Apoi succes au avut partidul tory în Anglia. A pus pe fruntea reginei 
diadema imperială a Indiei, a cucerit pentru Anglia Canalul de Suez, au silit 
pe Rusia să se întoarcă sub zidurile Constantinopolului la Congresul din 
Berlin, au pus, prin tractatul privitor la Cipru, pe Turcia sub tutela Angliei, 
au purtat două războaie fericite şi cu toate acestea... poporul englez s-a 
pronunţat contra acestui partid. 

D-voastră, aliații unei mari împărăţii, aţi văzut stipulându-se sine nobis 
despre ţară în Tractatul de la San-Stefano şi în cel de la Berlin, aţi purtat un 
război zadarnic, devenit monstruos prin goliciunea şi foamea ce au suferit-o 
armata noastră, aţi pierdut Basarabia, aţi suferit umilirea amestecului străin 
în autonomia dinlăuntru a ţării şi totuşi națiunea vă aprobă? 

Națiunea cea compusă din Brătienii adunaţi de prin Dobrogea și din 
toate unghiurile ţării, națiunea de cumnaţi, nepoți, funcţionari și păsuiți — 
da; însă nu națiunea aceea a cărei opinie cătați s-o amăgiţi, s-o corupeţi, s-o 
înlocuiţi cu politica d-voastră personală. 


€ 


[28 martie 1880] 

E atât de uimitoare ştirea despre demisiunea întemeietorului Imperiului 
germanic, e atât de mare omul și evenimentele legate de numele său, încât 
citim de două şi trei ori cu atenţie telegramele sosite din Berlin și din 
Londra pentru a ne încredința dacă într-adevăr așa este, dacă într-adevăr 
principele de Bismarck este acela care, pentru o majoritate de două voturi 
într-o cestiune de minimă importanţă, depune din mânile sale conducerea 
unui popor de aproape cincizeci de milioane, a unui popor care și-a făurit 
soarta prin războaie de un succes arareori pomenit în istorie şi care încearcă 
a câştiga o necontestată supremație în conducerea afacerilor globului 
nostru. 

Într-adevăr mică e cauza invocată pentru retragere şi prea amănunțit e 
descrisă pentru a fi cea adevărată. El şi-a dat oficial demisia în urma unui 
vot al Consiliului Federal asupra unei cestiuni a timbrelor; în Consiliul, 
compus din reprezentanţii statelor germane, discutându-se legea aceasta, s- 
au ivit un dezacord între membri asupra impozitului timbrului la plata 
mandatelor poştale și s-a respins cu o majoritate de 30 voturi contra a 28. 
Cele 30 de voturi nu reprezentau decât o populaţie de 7 și jumătate 
milioane, pe când minoritatea reprezenta o populaţie de 30 milioane; 16 
voturi ale statelor mici erau în mânile a doi membri ai Consiliului. În urma 
unui asemenea incident marele Cancelar își dă demisia, zicând că nu poate 
susținea votul majorităţii îndreptat contra Prusiei, Bavariei și Saxoniei. 

Un principiu cată să stabilim din capul locului: „cu cât mai mică cauza 
invocată cu atât mai serioasă demisia“, căci, dacă ar fi fost o cestiune mare 
în discuţie, demisia ar fi fost un ultim și escelent mijloc de presiune, dar, 
faţă cu o cestiune atât de neînsemnată, ea apare, în toată seriozitatea ei, 
izolată cu totul de cauza invocată. E prea adevărat că împăratul german a 
răspuns prin cuvântul „niciodată!“ la cererea principelui de a i se primi 
dimisia, e asemenea adevărat că principele, deși şi-a reînnoit cererea, 
bazând-o pe zdruncinarea sănătăţii sale, totuşi împăratul nu se va putea lipsi 
de sprijinul puternic al cancelarului său, încât din capul locului cată să 
aprețiem cu rezervă evenimentul acesta; însă, făcând cu totul abstracţie de 
la realizarea dubioasă a retragerii dorite de marele concelar, voinţa sa, 
esprimată şi repețită pân-acum în două rânduri în mod formal şi oficial, ne 
dovedeşte că evenimente grave cată s-o fi motivat. 

Deși nu ne simţim în stare a dezvăli adevăratele cauze ale acestei 
demisii, totuşi o enumerare pur și simplu a evenimentelor ce se petrec 


paralel cu acesta ne va da de nu cheia, cel puţin mai multe elemente de 
înţelegere a faptului și ne-ar face să întrevedem și urmările unei eventuale 
persistări a cancelarului în hotărârea de a se retrage. 

Fost-au demisia aceasta cauzată prin neînţelegeri ulterioare în afacerile 
interne ale împărăției sau trebuie s-o căutăm în alte întâmplări cu cari să 
poată avea vreo conexitate — iată întrebarea. Demn de recunoscut rămâne 
în toată mișcarea aceasta că trei deja din actorii de căpetenie ai Tractatului 
de la Berlin s-au retras de pe scena politică și al patrulea, cel mai însemnat, 
e pe calea de a se retrage; acest din urmă e însuși principele de Bismarck, 
președintele Congresului, ceilalți trei sunt contele Andrassy, care se 
adaptase cu totul colegului său, lordul Beaconsfield, care patrona alianța 
austro-germană așa de mult încât existau indicii că voiește a se asocia la ea 
ca al treilea, și în fine d. de Waddington, ministrul de esterne al Franţei. 

Ne aducem aminte că opoziţiunea din Anglia a combătut politica 
lordului Beaconsfield ca prea aventuroasă, zicând că, împărăţia engleză 
fiind destul de mare, printr-un amestec direct în politica esterioară a altor 
popoare şi-ar îngreuia poziţia şi i s-ar crea complicațiuni esterioare cari, 
neevitându-se, ar putea degenera în întreprinderi și infructuoase și 
păgubitoare intereselor şi prestigiului regatului. Lord Derby, purtătorul unui 
vechi şi ilustru nume englez, om cu averi nenumărate şi c-o influenţă 
politică adecuată şi cu numele său istoric şi cu averea sa, unul din 
conservatorii cei mai pronunţati, s-au despărțit de mult încă de ministeriul 
Beaconsfield şi, prin aceasta, nu puţin au contribuit la întărirea opoziţiei ce 
o făcea deja cu atâta învierşunare partidul whigs. Au dispărut dar de la 
cârma statelor respective contele Andrassy, lord Beaconsfield, d. de 
Waddington, şi principele de Bismarck încearcă asemenea a se retrage. 

Nu știm dacă alegerile din Anglia şi perspectiva unui minister Gladstone 
n-o fi paralizând planurile ce concepuse principele Bismarck în interesul 
patriei sale, pe lângă împrotivirea ce el o întâmpinase deja din partea 
împăratului, şi dacă aceste alegeri nu vor fi contribuit și ele la rezoluțiunea 
sa. 

Nu putem decât a pune aceste întrebări sub toată rezerva şi așteptăm ca 
amănunte mai pozitive să ne lumineze până la ce grad bănuielele noastre 
pot fi întemeiate. Oricum de pe acum încă putem conchide că alegerile din 
Anglia erau deja îndeajuns de însemnate pentru a produce nu numai 
senzațiune, ci o prefacere generală în politica diverselor state și în 


constelațiunea alianțelor. Cu cât mai mult s-ar produce o asemenea 
dislocare de alianţe prin retragerea cancelariului? 

Această problemă atât de grea se-nţelege că nu se poate slei prin 
indicaţiuni repezi ca cele de faţă și cari se impun primei vederi. Ceea ce în 
Furopa mișcă adânc se reflectă și în senzitivele europene, statele 
Răsăritului, prin curioase manifestaţiuni. E ştiut că, întru cât politica 
partidului whigs s-au delineat în publicistică şi discursuri, ea nu este 
diametral opusă tendenţelor din Peninsula Balcanică precum era aceea a 
lordului Beaconsfield. În momentul deci în care se răspândiră primele ştiri 
despre victoria liberalilor, din Constantinopol firul telegrafic ne anunţă 
încurânda schimbare a cabinetului şi sancţionarea cesiunii de teritoriu cătră 
Muntenegru, din Sofia ni se vesti numirea unui cabinet în care găsim pe d. 
Karavelof şi pe alți patrioţi bulgari de-o nuanţă panslavistă, iar la noi se fac 
combinaţiuni cari, prin fantasticitatea lor, sunt menite a avea o viaţă scurtă. 
Românul nostru, la care, spre norocul lui şi necazul lumii, tot prevalează 
bunul-simţ şi gustul de satiră, ascultă cu cunoscuta lui nepăsare tot ce i se 
povesteşte ş-apoi încheie: „Toate ca toate, dar toţi cancelarii ăilalți au căzut 
de la putere, numai doi au mai rămas: Gorciacof şi... Brătianu!“ 


€ 


[29 martie 1880] 

Cea mai slabă dintre apucăturile sofistice e înjurătura. Când 
argumentele adversarului sunt prea tari încât nu poți întâmpina nimic la ele, 
laşi obiectul în discuție cu totul de o parte și, atribuindu-i adversarului 
intențiuni şi vederi cu totul străine obiectului, îl numește când trădător, când 
calomniator, cu un cuvânt tot ce-ţi vine la-ndemână. Se-nţelege că, prin o 
asemenea manieră de a discuta, înlocuindu-se argumentele prin aserțiuni 
gratuite, numai scopul discuţiei, luminarea, nu se-ndeplineşte. 

Am voi să ne-nțelegem odată cu adversarii noștri în această privinţă pe 
față şi limpede. 

Dreptul de-a înjura — dacă rezultă din ceva, cestiune asupra căreia nu 
insistăm — nu poate rezulta decât din dovada că adversarul e un mișel în 
ceea ce priveşte caracterul lui. Căci erorile sale de cugetare, lipsa sa de 
judecată, defectele minţii dau cel mult dreptul la satiră şi ironie, nu la 
înjurătură. Când cineva scrie rău de ex. e ridicol, când plagiază e de 
defăimat; în cazul întâi spiritul său e de vină și spiritul e totdeuna 


moraliceşte nevinovat, în al doilea caracterul său e de vină şi numai acesta 
e supus judecății fie a legilor morale, fie a acelor penale pozitive. 

Este însă în discuția afacerilor publice vorba măcar despre calitățile 
morale ale caracterului adversarului, mai ales când el e în opoziţie? 

De zece zile „Românul“ continuă zilnic invectivele sale la adresa 
opoziţiei. 


Aceşti oameni n-au cel mai mic patriotism, nici chiar simțământul pudoarei. 
Necredinţa în naţiune i-a făcut să piarză şi simțământul naţional și chiar rușinea 
etc. etc. 


E evident că toate epitetele acestea, cari se repet zilnic, cată să ne lase 
foarte indiferenți, pentru că în sine sunt indiferente. E indiferent pentru 
obiectul în discuţie dacă adversarul este antinaţional, fără patriotism, lipsit 
de pudoare, pentru că toate aceste escelente calităţi nu au nici o influență 
asupra afacerilor publice şi ar avea numai atunci când ar fi la guvern. 
Încolo, am declarat-o de atâtea ori că partidul conservator nu are un interes 
imediat, constrângător, de-a veni la putere şi că toată lupta lui e îndreptată 
în contra falsificării regimului constituțional şi gravelor neajunsuri morale 
şi materiale cari rezultă din sistemul amăgirii și presiunii. Schimbaţi 
sistemul şi n-avem nimic cu oamenii. Că sunt o mulțime de liberali- 
naționali cari n-ar fi în stare nici de-a înţelege o schimbare de sistem în 
senzul aplicării oneste a Constituţiei e o împrejurare care le-ar strica lor 
individual, nu însă ideilor liberale sau instituţiunilor. Așadar nici din 
punctul de vedere al actualităţii, nici dintr-acela al viitorului partidului 
liberal calităţile sau defectele conservatorilor nu sunt obiect al discuţiunii. 
Actele partidului roşu şi al guvernului sau sunt însă neapărat obiecte ale 
discuţiunii publice de vreme ce nu se fac decât în socoteala poporului 
întreg, cu paguba sau cu câștigul lui, şi dacă argumentațiunea noastră în 
privirea lor e exactă puţin importă cine suntem, de merităm sau nu 
calificațiunile „Românului“ căci, oricare ar fi intenţia cu care scriem, 
argumentele în sine nu au nici un amestec cu acea intenţie și pot fi 
combătute prin argumente; și un argument solid e mai tare decât o mie de 
oameni. 

Aşadar cu argumente vom veni. 


Au prorocit — zice „Românul“ despre noi — ruina finanțelor și de patru ani 
partida liberală n-a făcut împrumuturi, n-a pus nici un impozit. 


Într-adevăr am prorocit şi prorocim încă compromiterea finanţelor 
României. Dar să admitem, pentru un moment, că prorocirea noastră e o 
calomnie şi aserțţiunea „Românului“ un adevăr. Se ştie că adevărul n-are 
frică de cercetare, căci, cu cât mai mult îl priveşti, cu atâta mai limpede iese 
la suprafață. De aceea să ne înțelegem asupra termenilor și să cercetăm 
aserțiunea ziarului guvernamental. 

Ce este un împrumut? 

E un contract în scris sau verbal cu care primeşti de la cineva bani sau 
orice alte valori, cu îndatorirea de-a înapoia cele luate cu sau fără dobândă. 

Statul era dator creditorilor săi sume în numărătoare. În loc de-a le plăti 
însă peşin el emite pentru 26.260.000 bilete ipotecare, deci el a luat de la 
fiece detentor al unei asemenea hârtii echivalentul în numerar, îndatorindu- 
se de-a plăti acel numerar atunci când va vinde moșiile ipotecate. Deci până 
în momentul în care acele bunuri vor fi vândute și biletele ipotecare retrase, 
până în momentul ce tranzacțiunea va fi consumată, aceste bilete reprezintă 
un împrumut de 26.260.000. Dar e dobânda mare, dar e mică, împrumutul 
rămâne împrumut chiar dac-ar fi fără de nici o dobândă. 

E însă îndeajuns acest singur caz pentru ca aserțiunea generală a 
„Românului“ „partita liberale n-a făcut nici un împrumut“ să fie falsă. 

Acum să ne întrebăm ce este un impozit? 

Impozit se numesc sumele ce le plătește cetățeanul pentru a subveni la 
sarcinele publice. 

S-au urcat taxele poştale cu 50%, s-au urcat taxele judecătoreşti, s-au 
impus o taxă de 5 la sută asupra salarelor, s-au sporit preţul biletelor 
drumului de fier etc.; aceste taxe sunt sume plătite de cetăţeni pentru a 
subveni la sarcinele publice, deci impozite. 

Prin urmare aserțiunea „Românului“ că „partita“ n-a impus dări nouă e 
falsă, căci ajunge un singur exemplu în contrariu spre a o răsturna. 

Împrumuturi directe, făţişe, prin anume convenţie cu persoana Y sau X 
n-au făcut; precum n-au impus nici dări directe nouă. Dar împrumuturi 
deghizate și dări indirecte destule. 

Acum să venim la bugetul votat en bloc de Adunare. 

Ameninţările ziarului guvernamental că opoziţia va fi strivită prin 
răspunsurile victorioase ale guvernului s-au sfârșit prin o ruşinoasă fugă de 
orice discuţie, prin votarea en bloc şi în ședințe nocturne a bugetului, fără ca 
deputaţii să aibă douăzeci şi patru de ore măcar în cari să poată studia opera 


comisiei bugetare. Presa este asemenea în poziția anormală de-a discuta 
lucrurile post festa, când adecă orice discuţie se face numai pentru târzia 
lămurire a publicului, pentru mintea cea din urmă a Românului, cum zice 
proverbul. 

Deocamdată vom releva ceea ce izbește ochii numaidecât în acest 
buget, rezervându-ne a reveni mai târziu pe larg asupra materiei acesteia. 

Comisia bugetară a Camerei au redus bugetul victorios prezentat de 
guvern de la 128.000.000 la cifra de 117.175.832 lei. 

Proiectul guvernului mărturisea un deficit numai de 3 şi jum. milioane, 
proiectul comisiei mărturisește (la pag. 21 a raportului) un deficit de 
6.862.422 lei ce se va acoperi prin bilete ipotecare, deci reduce veniturile 
reale ale statului la suma de 110.313.400 lei. 

Va să zică nici Camera liberală nu admite un buget de venituri de 
128.000.000 de milioane după cum se lăuda „Românul“! 

Dar oare această sumă de 110 milioane e reală? Reprezintă ea veniturile 
normale, regulate, cari pot servi de bază ca venituri fixe ce continuă și se 
dezvoltă din an în an mai mult? 

Răspundem categoric nu. 

Ficţiunea înlocuieşte şi aci realitatea, căci din cifra de mai sus cată să 
scoatem veniturile întâmplătoare și unele chiar problematice. De ce? 
Pentru că cheltuielile statului sunt fixe, neîntâmplătoare, neproblematice. 

Din acea sumă trebuiesc deci scăzute: 

a) Veniturile Dobrogei, ca neavând legătură cu bugetele anterioare, de 
2.830.780. 

b) Rămășițe de 7.500.000. 

Ce sunt rămășițele? 

Ele sunt veniturile unui an anterior, neîncasate și înlocuite prin datorie 
flotantă, prin bonuri de tezaur. Rămășițele cari se perpetuă nu probează 
decât că s-au întins coarda impozitelor peste capacitatea contribuabililor, 
dar de bună seamă nu pot să aibă caracterul unui venit real, fiindcă fiecărei 
sume de rămășițe corespunde o sumă echivalentă de datorie flotantă. 

Mai trebuie scăzut: 

c) 1.100.000 procente de la debitorii statului, cari se compensează prin 
dobânzile ce şi statul plăteşte asupra veniturilor neîncasate şi înlocuite prin 
împrumuturi provizorii. 

Apoi mai scădem: 

d) Venitul monetăriei ... ...... 2.200.000 


e) rata datorată de Imperiul otoman ... ...... 200.000 

f) (pag. 28) ratele bunurilor vândute ... ... ... 1.380.000 
Acum să adunăm aceste sume la un loc. 

a) Venitul Dobrogei ... ...... 2.830.780 

b) Rămășițe ......... 7.500.000 

c) Procentele debitorilor statului ... ... ... 1.100.000 

d) Venitul monetăriei ... ... ... 2.200.000 

e) Rata datorită de Imperiul otoman ... ....... 200.000 
f) Ratele bunurilor vândute ... ... ... 1.380.000 


15.210.780 
Scăzându-se dar din suma înscrisă ca venituri reale ale statului de ... ... 
.. 110.313.400 

Veniturile citate mai sus ... ... ... 15.210.780 

Rămân ......... 95.102.620 

Dar aceasta am zis-o în „Timpul“ de atâtea ori, că veniturile reale, 
stabile, fixe ale statului nu se urcă nici la 95 de milioane, pe când 
neîngăduitoarele cheltuieli sunt condei cu condei trecute în buget și vor 
reveni ca acuma şi în anii viitori. 

Dar în cifra de 95 milioane mai sunt şi venituri problematice în a căror 
realizare nu credem, și acestea sunt: 


Vânzarea de păduri ... ...... 2.200.000 
Venitul net al liniei Predeal ... ... ... 1.500.000 
3.700.000 


Faţă cu aceste venituri, cari sunt sarcinile reale ale statului? 

1. Anuităţile 

Ministrul de finanţe înscrisese pentru anuități suma de 50.000.000, 
Camera o scade la 46.736.202 (pag. 33 a raportului Costinescu). Diferenţa 
provine de acolo că Adunarea nu se ocupă cu deficitul Casei Rurale 
independent de înlăturarea combinațiunii ministeriale de a-și crea din Casa 
Rurală o resursă. Deficitul va exista și va trebui a se face un împrumut. 

Apoi datoria flotantă necunoscută dacă ea este, precum se zice, de 
85.000,000, încă va reclama o anuitate de 5-6 milioane, încât la un loc 
anuitățile se vor sui să zicem la 55.000.000 

2) Armata ... ...... 25.000.000 


80.000.000 

Rămân deci din 95 milioane în cazul cel mai bun 15 milioane pentru 
toate celelalte servicii publice, deşi ele costă 46 de milioane. 

Și în anul trecut (pag. 22 a raportului) s-au afectat pentru acoperirea 
bugetului bilete ipotecare în sumă de 

7.441.374 

Pentru completarea armamentului ... ... ... 2.586.081 


Total 10.027.455 

Aşadar peste 10 milioane cheltuieli reale cari nu corespund cu nici un 
venit real al statului. 

Asemenea în anul 1880 se vor afecta 6.862.432 bilete ipotecare pentru 
acoperirea deficitului, deci iarăși o cheltuială reală care nu corespunde cu 
nici un venit real al statului. 

Și cu toate acestea „Românul“ pretinde necontenit că bugetele se acopăr 
fără deficite și fără împrumuturi. 

Deturnarea biletelor ipotecare de la adevăratul lor scop: plata datoriei 
flotante, şi întrebuințarea lor pentru plata de dobânzi la datorii oculte și 
pentru cheltuieli ordinare ale bugetului poate avea drept rezultat un adevărat 
dezastru financiar. 

Datele noastre sunt luate după însuși raportul d-lui E. Costinescu, 
raportor al comisiei Camerei și redactor al „Românului“, deci, întru cât 
privește pe guvernamentali cel puţin, exactitatea cifrelor nu poate fi 
contestată din parte-le. Iar mistificaţiunile acelui raport se impun la prima 
vedere fără un studiu amănunțit. Cu toate acestea calculele noastre, făcute 
după situațiuni mai vechi, coincid în ce priveşte numerele rotunde cu însuși 
lucrările comisiei bugetare. 

Nu suntem în drept de-a retrimite „Românului“ invectivele ce ni le-a 
adresat în discuţia aceasta? 


€ 


[29 martie 1880] 

Nu mai avem curajul de a înregistra toate plângerile în contra 
administrațiunii destrăbălate cari ne vin din toate părțile. Suntem mai 
aproape de adevăr când vom afirma că în realitate nu mai există 
administrațiune, că județele sunt abandonate cu desăvârşire în exploatarea a 


vreo câțiva deputaţi, sateliți ai guvernului cari și ei la rândul lor permit 
guvernului a exploata ţara pe o scară mai mare. „Dă-mi să-ţi dau“ —iată 
morala guvernanțţilor de astăzi. 

Din multele exemple unul va fi suficient. 

Unul din matadorii partidului se află astăzi mare și tare în judeţul 
Prahova. El scoate şi pune pe toţi funcționarii, se pune chiar în grevă ca 
deputat până când ministrul nu-i dă satisfacţiune asupra schimbării cutărui 
sau cutărui prefect. În cele de pe urmă el dă votul său guvernului, dar și 
ministrul la rândul său trebuie să-i îndeplinească toate chefurile sale în 
judeţ, schimbându-i prefecţii după capriciile sale. Astfel putem constata că 
în acest judeţ, într-un period de patru ani, s-au schimbat pe rând de şapte ori 
prefectul, cu toate că persoanele numite aparțin partidului radical și cu toate 
că doi din ei, îndeosebi însă d. Ciocărlan, reușise a mulțumi mai întregul 
judeţ cu administraţia d-sale. 

lată numele titularilor în ordine cronologică: 

Dertmann, 

Urlăţeanu, 

Brătianu, 

Ciocărlan, 

Furduescu, 

Aricescu, 

Furduescu. 

Se vede că dinastia Furduescu are mai multă perspectivă în istoria 
vestitei și mult lăudatei republici a Ploieştilor. 

Acestea se petrec nu la Mehedinţi, Dorohoi sau Suceava, ci la o 
depărtare de 1 şi jumătate oră de Bucureşti, aproape de reședința 
domnească, în apropiere de tron. 

Ce să mai zicem de celelalte județe, unde cronologia dinastiilor 
prefectoriale trebuie să fie şi mai încurcată. Şi ce mai model de 
administraţie cată să fi domnind în ele cu această fenomenală stabilitate a 
personalului. 


€ 


[30 martie 1880] 

„Norddeutsche Allgemeine Zeitung“, organul de căpetenie al prințului 
Bismarck, discută votul care a motivat faimoasa demisie. Şasesprezece state 
mici erau reprezentate de către doi membri numai din Consiliul Federal. 
Foaia dovedeşte neajunsurile ce rezultă din împrejurarea că statele mici au 
dreptul de-a da prin delegațiune voturile lor altor state federale, deci 
consideră ca o datorie a prezidentului Consiliului, care e însuși cancelarul, 
de-a remedia această stare de lucruri printr-o propunere care să reformeze 
regulamentul Consiliului în așa chip ca lucrările de căpetenie să fie 
concentrate într-o sesiune scurtă, pentru ca toți miniștrii delegaţi în 
Consiliul Federal să poată lua parte la dezbateri fără prejudiţiul afacerilor 
patriei lor respective. 

Foaia insistă dar asupra motivului retragerii, considerându-l drept unicul 
adevărat. Nu e de tăgăduit că pân-acuma nu s-a întâmplat nicicând ca Prusia 
să fie majorizată în Consiliul Federal, împrejurare care dă evenimentului o 
însemnătate ce-n sine însuși n-ar avea-o poate. 

Împăratul a răspuns la demisie printr-un ordin de cabinet în care zice că 
n-o poate primi pe motivele indicate şi că prinţul ar trebui să facă propuneri 
pentru o soluțiune constituțională a conflictului ivit în urma acelui vot. 

Maiestatea Sa insistă asemenea asupra motivului invocat, considerându- 
] drept unicul adevărat. 

Două explicări sunt cu putință faţă cu faza cea nouă în care a intrat 
retragerea. 

Poate că atitudinea foii pe de o parte, a împăratului pe de alta, ne indică 
să facem abstracţie de la soluţionarea constituțională a conflictului şi să 
pricepem că cel care a cedat a fost împăratul, bineînţeles într-o direcţie cu 
totul alta decât cea mărturisită în mod oficial. 

Se mai poate însă ca, dându-se cancelarului o satisfacţiune ostentativă 
în cestiunea invocată de el, să i se netezească numai calea întoarcerii la 
conducerea afacerilor, fără a i se fi făcut concesiile esenţiale pe cari se 
pretinde că le-a cerut în privirea politicei exterioare. 

Politica sa exterioară pare însă să fi fost în legături certe cu atitudinea 
Angliei într-un eventual conflict european, atitudine schimbată, se crede, 
prin rezultatul neașteptat al celor din urmă alegeri. Nu zicem că atitudinea 


partidului whig va fi cu totul opusă celei păzite de partidul tory; ar fi să 
admitem că și englejii sunt ca alte popoare puţin scrupuloase cari lasă a se 
înlătura până şi rezultatele priincioase ţării câştigate de predecesorii politici. 
Dar atitudinea unui cabinet Gladstone sau Hartington se va reduce în ultima 
linie la mănţinerea celor câștigate și nu va mai fi atât de accentuată ca acea 
a lordului Beaconsfield, care nu mai disimula înclinarea de a se apropia, 
chiar fără foloase garantate în scris, adecă fără tractat, de alianţa austro- 
germană. Nu zicem asemenea că alianţa de doi, sporită prin al treilea, ar fi 
avut numaidecât un înţeles războinic. Precum la cumpănă două greutăți 
egale așezate în discuri opuse se neutralizează şi rămân în nemișcare, tot 
astfel atârnă de la gruparea alianțelor şi înclinărilor de alianță pacea. Îndată 
ce o parte a greutății dispare dintr-un disc, cumpăna începe a se mișca, 
cătând un nou echilibru. 

În cestiunea aceasta ne permitem a ţinea seamă de cele spuse de un 
corespondent vienez al ziarului „Daily-News“ că demisiunea s-ar fi dat 
pentru că silințele partidului Curţii din Berlin au izbutit a reînnoi vechile 
relațiuni bune cu Rusia. 

Atitudinea cancelarului era în timpii din urmă opusă Rusiei pentru 
cauze cari ni s-au esplicat într-un articol publicat în revista politică 
„Grenzbote“ și atribuit unei persoane binecunoscute, d-lui Busch, om care 
stă cu prințul în aceleași relaţii în care ar sta un confident discret c-o 
persoană politică pe care-o admiră şi căreia i se-nchină fără rezervă. În acel 


articol se zicea deci că Rusia făcuse la Paris — şi anume fără știrea 
împăratului Alexandru II — propuneri de alianță îndreptate contra 


Germaniei şi că guvernul francez de atunci le-a comunicat Berlinului. De 
atunci încoace răceala între cancelarul german şi cel rus a crescut din ce în 
ce mai mult și războiul dintre condeiele ziaristice și diplomaţi era atenuat 
numai prin vechile legături de prietenie între cei doi împărați. 

Deocamdată politica pe care promite a o urma partidul whig în Anglia 
produce neliniște în sferele politice ale altor ţări, cari se deprinseseră să-şi 
facă calcule cu acea atitudine a Angliei pe care o ţinuse lord Beaconsfield și 
cari, cu speranţa că partidul tory va învinge, îşi aranjaseră deja inclinaţiunile 
centripetale cătră o putere oarecare. O simplă schimbare de vederi în 
politica vechii și puternicei Anglie se resimte din Petersburg la 
Constantinopole, de acolo la Viena și Berlin, și se resimte cu atât mai mult 
cu cât poporul e mai mic, cu cât existenţa lui atârnă mai mult ori mai puţin 
de echilibrul puterilor europene. 


Și la noi, în prevederea marilor evenimente și pentru a ne duce prin 
cunoscuta serie de surprinderi şi aventuri, d. loan Brătianu, adevăratul şef ai 
Ministeriului nostru de Esterne, al cărui titular e d. Boerescu, voieşte să aibă 
mâna pe deplin liberă în compunerea caleidoscopului politic și de aceea a 
cerut ca bugetele să i se voteze în ruptul capului, ziua și noaptea, fără 
discuţie și fără piedici. Bugetul va să zică însă libertatea de-a se dispensa de 
Parlament până la aprilie 1881 sau, mai bine zis, de-a reduce preţioasele 
dezbateri ale Parlamentului său la minimul posibil, spre înlăturarea oricărui 
control a actelor sale politice. Numai o bancă de scont şi circulațiune pentru 
fabricarea de bani de hârtie îi trebuie şi va fi gata pentru întâmpinarea 
oricăror evenimente. 


€ 


[1 aprilie 1880] 

„Românul“ de ieri, pentru liniştea spiritelor agitate a fidelilor săi, anunță 
cumcă norul care turburase un moment armonia dintre tovarăşi s-a înlăturat, 
că viceprezidenții cari-şi dăduseră demisia şi-au retras-o, asemenea că d. 
Boerescu va obținea deplină satisfacțiune de la Cameră. 

Ambele incidente nu ne-au mişcat defel. Cunoscând de ce valoare 
estraordinară sunt partizanii guvernului din Cameră, eram de mai nainte 
siguri că în locul celor patru viceprezidenți demisionați s-ar fi găsit alți 16, 
tot unul şi unul, ejusdem farinae, din același aluat protoplasmatic. Ne 
aducem aminte că după luarea Sevastopolului, când garda imperială 
franceză suferise mari pierderi, s-a debarcat un număr de recruți pentru 
împlinirea golurilor. Aducătorul contingentului propuse mareșalului 
Pelissier să-și aleagă fruntașii dintre recruți pentru umplerea golurilor din 
gardă. Acesta însă, adevărat fiu al Gasconiei, răspunse că „orice francez e 
demn de-a figura în gardă“. Astfel şi d. C.A. Rosetti negreșit va răspunde: 
Orice atom al partidei naţionale-liberale e demn de-a servi sub d-sa ca 
viceprezident. 

Aureola vine de sus. 


[1 aprilie 1880] 


Proprietarul fondator al ziarului „Indépendance roumaine“ face 
cunoscut prin numărul de astăzi că un ziar Românesc, chiar franţuzeşte 
scris, nu poate fi bine dirijat decât de un Român. Pătruns de adevărul acesta, 
d-sa rugase demult încă pe d-nu Gr. Ventura de a se însărcina cu direcția 
politică a „Independenţei Române“, însă acest din urmă nu crezuse de 
cuviință a primi decât acum abia. Astăzi consimte; deci, de acum începând, 
tot ce priveşte politica, fie interioară fie esterioară, va intra în atribuţiile d- 
lui Gr. Ventura. 

Numărul prin care se inaugurează direcţiunea onor. d. Gr. Ventura 
cuprinde un articol intitulat Situațiunea care începe cu cuvintele: „Fără 
îndoială suntem în criză latentă“. La sfârşit vin apreţieri asupra demisiei 
celor patru viceprezidenţi, pe cari le reproducem întocmai: 


Viceprezidenţii sînt oameni serioşi sau cel puţin se presupune că sînt serioşi și 
procederea lor e o dovadă manifestă de lipsa de omogenitate ce domnește în sferele 
guvernamentale și ne demonstră că majoritatea (ai cărei espresie în parte sînt 
viceprezidenţii) crede că a venit momentul de-a o restabili, luînd drept bază opiniile 
politice reprezentate de cătră partidul care are mai multe voturi în Corpurile 
legiuitoare. Prin urmare e vădit că criza prin care trecem în acest moment nu e decit 
un fenomen firesc de tot, care în medicină se numește eliminatoriu, se numește adică 
astfel periodul în timpul căruia corpul respinge elementele străine pe cari au fost 
obligat de a le introduce înlăuntrul său, pentr-un cuvînt oarecare. Ministeriul actual, 
care s-a intitulat el însuși ministeriu de fuziune, a îndeplinit o misiune arzătoare și 
grea. El a rezolvat cestiuni mari. Asta deja cată a se considera ca un mare merit, căci 
prin aceasta ţara a trecut, fără zdruncinări tocmai mari, prin timpi grei, pentru a 
reintra pe calea normală însă aceste apropieri patriotice a unor elemente disperate 
cari, într-un moment dat, sînt necesare, ba salutare chiar pentru mersul afacerilor, 
devin, dacă vor ţinea mai mult, în timpi normali mai cu seamă, o cauză de necontenite 
hărţuieli. Iată cum ne explicăm noi criza care e în acest moment în sferele noastre 
politice. Ea e foarte naturală; ea e rezultatul întoarcerii la starea normală. Cînd 
corabia intră la liman nu mai e nevoie de balast. 


Nu insistăm asupra eleganței comparaţiunilor. Elemente străine 
introduse în corp pentru un cuvânt oarecare și sosite în periodul 
eliminatoriu sunt o comparație mai tristă pentru corpul în care s-a introdus 
decât pentru nevinovatele elemente. Asemenea și prundul sau nisipul care 
se-ncarcă drept balast drept că e o povară fără valoare, dar în orice caz 
dovedește și ușurința poverilor celorlalte, cari nu erau în stare să ţină 
corabia în echilibru, încât furtunile stăteau s-o dea de mal. 


Acuma, la liman, nu se mai îneacă, se-nţelege, nimenea decât unul sau 
doi dintre miniştri, după cum zice proverbul. 

Dar nu parafrazarea acestor imagini medico-nautice e ținta noastră. 
Constatăm numai că criza, deşi latentă, există fără curmare şi că balastul e 
tot în primejdie de a fi aruncat în apă. 

Poşta din Berlin ne aduce în sfârşit în deplinătatea lor amănuntele 

asupra cauzei demisiei prințului Bismarck. Articolul din „Norddeutsche 

Allgemeine Zeitung“, semnalat de cătră agenția Havas prin o depeşă de la 9 
aprilie, spune următoarele: 


Cine voiește să vază păstrându-i-se Consiliului Federal autoritatea ce i-o 
atribuie Constituţiunea va împărtăşi cu noi dorința ca acest Consiliu să se țină pe un 
nivel mai înalt de importanță politică decât acela al unei conferențe de ambasadori 
după modelul vechiului Consiliu Federal. O asemenea conferență de ambasadori n-ar 
putea să-și păstreze mult timp echilibrul faţă cu Reichstagul ieșit din alegeri generale 
şi ideea Constituţiei este tocmai ca acest echilibru să se menţină. Credem că în 
Parlamentul nostru oamenii de stat vor fi asemenea de opinie că instituţiunile 
Imperiului nu pot să se dezvolte bine decât atunci când i se va păstra Consiliului 
Federal întreaga lui greutate, ca unui corp care reprezintă suveranitatea, colectivă a 
guvernelor. Această greutate scade însă, ne pare, prin împrejurarea că, durata 
sesiunilor Consiliului Federal fiind lungă, miniștrii dirigenţi, cei prusieni chiar cari 
sunt la faţa locului, nu pot lua parte la şedinţe în mod regulat şi că multe din statele 
mici preferă, pentru considerațiuni financiare, de-a nu fi reprezentate în mod de sine 
stătător, încât substituţiunea, care-n vechea Dietă Federală era o raritate, a devenit 
azi regulă pentru majoritatea guvernelor într-un Consiliu Federal care acum 
însemnează mult mai mult decât înainte. 

Listele de frecuenţă a şedinţelor Consiliului Federal ne arată că, de regulă, 
dintre cele 25 de state confederate, n-au fost reprezentate prin delegaţi proprii decât 
10, mult 11, în cazuri rare 14. În cele 29 de ședințe ale sesiunii curente statele Lippe, 
Reuss linia nouă, Reuss linia veche, Anhalt, Saxa-Coburg-Gotha n-au fost nicicând 
reprezentate, Schaumburg-Lippe o dată, Schwarzburg-Sondershausen de 6 ori, 
Schwarzburg Rudolfstadt de 4 ori, Saxa-Altenburg o dată, la deschidere, Saxa 
Meiningen de 16 ori, Oldenburg de 10 ori, Saxa-Weimar de 10 ori; aşadar în toate 
sau în marea majoritate a şedinţelor erau reprezentate prin substituțiune. Echilibrul 
între proporțiunile voturilor căutat de Constituţie se alterează întrucâtva prin 
aceasta. Deși nu putem cere ca miniștrii dirigenţi să lipsească sesiunea întreagă din 
patria lor, totuși se cuvine să credem că participarea în Consiliul Federal ar trebui să 


fie pentru guvernele confederate un lucru destul de important pentru ca să ia parte 
prin reprezentanți proprii la şedinţele mai importante măcar. 

Credem că e de datoria prezidentului Consiliului Federal ca neajunsul care ar 
putea rezulta pentru dezvoltarea vieţii noastre constituționale din împuţinarea 
participării la lucrările Consiliului să se remedieze prin propuneri cari să aibă de 
scop reforma regulamentului. Lucrările Consiliului Federal nu sunt toate de-o 
importanță egală și pentru cele mai puţin importante nu e necesară prezența 
miniştrilor dirigenţi. Ar fi deci bine de a se diversifica lucrările, concentrându-ne pe 
cele mai importante într-un răstimp atât de scurt ca miniștrii dirigenţi să poată lua 
parte la ele fără prejudiţiu pentru afacerile de cari sunt răspunzători în sfera lor mai 
restrânsă. 

Introducerea unei asemenea diversificări şi aplicarea ei mai cu seamă asupra 
măsurilor legislative nu ne pare tocmai grea. Se-nţelege însă că pentru aceasta se 
cere din partea deosebitelor guverne o mărginire de bunăvoie în privirea lucrărilor 
legislative, încât propuneri de legi nouă sau de ordinațiuni generale mai însemnate să 
nu se facă decât într-un răstimp oarecare, iar acele cari nu se pot înainta în acel 
răstimp să rămână fără escepţie pentru anul următor. Nu credem că legislaţiunea 
noastră ar pierde ceva prin împuţinarea grabei cu care a lucrat pân-acum. 


In ediția de dimineaţă a foii a apărut articolul de mai sus, în cea de 
seară, deci în aceeași zi, au apărut ordinul de cabinet prin care împăratul 
răspunde la demisia prințului Bismarck în termenii următori: 


La cererea d-tale din 6 a lunei curente răspund că nu ignorez greutăţile în care 
te-ar putea aduce un conflict între datoriile ce ţi le impune Constituţia Imperiului şi 
între responsabilitatea ce-ţi incumbă; cu toate acestea nu mă văd dispus de a te 
descărca de funcțiunea d-tale numai pentru că crezi că, într-un caz dat, n-ai putea 
corespunde cu îndatorirea ce ţi-o impun art. 16 și 17 ai Constituţiei Imperiului. Din 
contra, cată s-o las în seama d-tale de a-mi face mie şi apoi Consiliului Federal 
propunerile acelea cari sunt proprii de-a aduce o soluțiune constituţională a unui 
asemenea conflict între datorii. 

Berlin, în 7 aprilie 1880 

Semnat Wilhelm 

Cancelariului Imperiului, principe de Bismarck. 


Ziarele austriace constată cu drept cuvânt parafraza cam rece a 
impetuosului „niciodată“. Ele nu încetează a pune, ca și noi, în legătură 
evenimentul acesta cu alegerile din Anglia. Astfel, într-un articol intitulat 
Reflexe ale alegerilor din Anglia, „Neue freie Presse“ încheie zicând: 


Ca oameni practici, cari au în vedere cele mai de aproape, ne întrebăm: Ce 
rezultă pentru statul nostru din primirea ce se face alegerilor engleze în Rusia, Franţa 


și Italia? Răspunsul e pe buzele fiecăruia şi esprimăm numai ceea ce milioane de 
oameni gândesc când zicem: Austria a avut pân-acum doi amici şi nu mai are decât 
unul; e dar necesar de-a întări tot mai mult legătura cu unicul amic, cu Germania. 

Există o seamă de spirite cari nu se sfiesc de a susținea cumcă lumea e 
ingrată, că oamenii nu recunosc nicicând meritul adevărat, ba asemenea 
aserțiuni culminează până și în inexactități de fapt, precum că Hristos ar fi 
fost răstignit, că Galilei era să fie pus pe foc. ș.a.m.d. 

Toate acestea sunt pure invenţiuni. Martiriul și lupta pentru principii 
sunt meserii tot atât de lucrative ca oricare alta și, dacă cineva câștigă cu 
tăbăcăria mii de galbeni, de ce n-ar câștiga și prin meșteșugul de-a fi fost 
totdeuna cu națiunea și în contra reacţiunii? 

Astfel în şedinţa de duminecă seară, între orele 10 şi 11, puţin înaintea 
misteriosului miez al nopţii, Camera, după propunerea d-lui Giani, a votat 
d-lui C.A. Rosetti neînsemnatul capital de 150.000 franci, plătibili îndată, 
plus o recompensă de 1000 de lei pe lună, reversibilă asupra doamnei 
Rosetti. Octavian August a pus pe Senatul Romei să voteze, puţin înaintea 
morții sale, o recompensă naţională lui Isus Hristos de 432.000 sesterți 
pentru pretinsele sale merite de democrat umanitar și liberal. 

Ni s-a probat — e prea adevărat — că peste Olt au murit oameni de 
foame în vremile acestea, e adevărat asemenea că, nu mai departe decât 
sâmbătă, s-au votat un nou împrumut de 25.000.000 şi s-a anunţat oficial 
existenţa unei datorii flotante de 64.000.000 a cărei adevărată sumă o știe 
numai Dumnezeu. Ce strică toate acestea? Degeaba, gratis să se lupte 
cineva contra reacţiunii? Ce este o jumătate de milion de lei vechi? Nimic. 
Atâmă de abilitatea detentorului acestui capital, plătibil îndată, ca să 
înnoiască jumătatea de milion şi, după cum martiriul e lucrativ, nu ne 
îndoim că aceasta se va întâmpla cât mai curând. 

Lord Beaconsfield se desparte de prezidenția ministerului Engliterei și 
nimeni nu se gândește a-i vota o recompensă națională; Gladstone a 
guvernat şi va guverna încă acea ţară veche și nimeni nu s-a gândit a-i vota 
doi bani măcar, necum sute de mii de franci. Dar acestea se întâmplă în 
Anglia, nu la noi. Englejii sunt zgârciţi şi săraci, noi generoşi și bogaţi, iată 
deosebirea. 


E drept că poporul nostru e bântuit de foamete. Lasă-l să moară, căci 
espiră în conştiinţa că libertatea, egalitatea și fraternitatea au fost răsplătite 
în fondatorul lor cu apanajiu și pensie reversibilă. 

Pe această cale e și bine şi demn de o naţiune ca a noastră ca să mai 
afecteze câteva sume în bugetul anului 1880 pentru diverse recompense 
naţionale, a căror listă ne-am permite a o prezenta respectuos onorabilei 
Adunări legiuitoare, începând-o cu cucernicul Warszawski. 

Ar fi şi păcat altfel. 

Pe când armata noastră murea de foame și ger în câmpiile Bulgariei, pe 
când stoluri de corbi roteau deasupra ei, lăsându-se pe pământ spre a mușca 
din carne omenească, liberalii noştri beau șampanie cu mironosiţele de la 
caffe chantant pentru gloria și reuşita armiei române. 

Cine să plătească cheltuiala? Patria, se înţelege. 

Pe când Basarabia se rupea de la sânul țării și oamenii cu lacrimi amare 
îşi luau „rămas bun“ de la patria lor străveche pentru a nu mai auzi graiul 
strămoșilor lor și pentru a veşteji în umbra străinătăţii, pe atuncea asemenea 
liberalii puneau să intre oştirea în triumf în Bucureşti și beau în sănătatea 
gloriei naţionale. 

Cine plătește cheltuieala? Patria, se înţelege. 

Dar oare biurourile patente de împământenire nu merită recompense? 
Daţi mereu înainte, căci mare, glorioasă, fericită România va fi! Daţi mereu 
înainte, căci nu marmură rece și metal nesimţitor dăm noi, oamenii 
secolului al nouăsprezecelea, martirilor libertăţii; din contra, bani peşin, 
reversibili. Au aflat James Watt puterea aburului, Galilei heliocentrismul, 
Newton legea gravităţii...? Nebuni și nemernici cari-şi puneau viața şi 
silinţele întru luminarea ingratei omeniri. Noi am aflat adevăratul articol de 
industrie universală: martiriul lucrativ. Noi, prima naţiune în Orient și în 
univers, răsplătim adevăratele merite. 

Dacă cineva treizeci de ani de-a rândul a calomniat în modul cel mai 
ponegritor tot ce a fost mai generos şi mai dezinteresat în această ţară îi 
votăm recompensă națională. 

Dacă cineva între clase muncitoare, econoame și cu bun-simţ, care 
trăiau liniștite lângăolaltă, a vârât zădărnicia, ura şi neagra invidie îi dăm 
pensie reversibilă. 

Dacă cineva treizeci de ani de-a rândul și-a bătut joc de limba noastră 
străveche, de obiceiele noastre străvechi, de natura noastră dreaptă şi 
îngăduitoare, îi votăm apanaj. 


Dar a murit un Eliad în mizerie, un Bolintineanu în spital, un Negri în 
uitare și sărăcie, respingând cu dezgust nu recompense, ci ceea ce i se 
cuvenea, dar au rămas copii orfani şi văduve în urma celor căzuţi în război, 
dar o cărare nu duce la mormântul unui Mihai Vodă sau unui Matei 
Basarab, dar toți oamenii cari au avut dragoste adâncă pentru acest popor 
zac în ţărâna vitregă sub uitarea unei generaţii și mai vitrege? Ce ne pasă 
nouă? Martiriul lucrativ să trăiască! Să trăiască aciia cari cu ovreii au fost 
ovrei, cu Strusberg nemți, cu Ignatief ortodocşi, cu Gambetta franceji, cu 
Orsini carbonari! Să trăiască liberalii cosmopoliţi de tagma martiriului 
lucrativ, să trăiască recompensa națională și sfântul buget. 

Va să zică acesta e înţelesul luptelor noastre politice? Ne-am luminat în 
sfârşit. Din acelaș buget, perceput cu greu asupra unei populaţii de bieţi 
proletari agricoli, din acelaș buget, care înjumătăţeşte pânea săracului şi a 
copiilor lui, se ia şi răsplata virtuţilor civice? 

Nu tăgăduim că România a intrat într-o epocă în adevăr glorioasă. Nu s- 
a întâmplat încă nicăiri ca un om să fie recompensat pentru că sub auspiciile 
lui s-au vărsat în deșert sângele cel mai generos al poporului, pentru că sub 
a lui auspicii s-au pierdut o provincie. 

Dar în România şi aceasta e cu putinţă. 

Luminele civilizaţiei bizantine au pătruns atât de adânc în noi încât 
privim lumea ca ceva supus unei ordine pur mecanice de lucruri, unde nici 
inteligenţă, nici merit, nici caracter nu mai valorează nimic și unde oarba 
întâmplare domneşte, distribuind... cununi? Nu cununi; bani peşin, 
reversibili, pentru arta de-a calomnia şi de a amăgi. 

Ne felicităm pentru epoca nouă în care intră România independentă și... 
vivat sequens! 

Mai sunt martiri lucrativi de recompensat. 

Ba, la dreptul vorbind, nu trebuie să-i fim încă mulțumitori d-lui C.A. 
Rosetti? Nu este Camera a sa, nu este ea compusă din oameni cari s-au 
îmbogăţit pe urmele sale prin arenzi, întreprinderi, exploatări în regie, 
misiuni pentru răscumpărare de drum de fier, păsuieli și o mulțime de alte 
favori? Nu este bugetul de 110.000.000 al său și nu dispune după libera sa 
voință de el în favorul oricui voiește? Apoi, în asemenea poziţie fiind, e 
puţin încă ceea ce se acordă d-lui C.A. Rosetti; căci ar fi putut să ceară 
omul şi două milioane de la oamenii cari-i datoresc atât de mult și subsistă 
prin d-sa şi i-ar fi acordat cu amândouă mâinele, mai ales când nu e dintr-al 
lor, ci din res nullius, din averea ţării? 


Mulţumindu-i dar într-adevăr și cu toată seriozitatea că n-a luat mai 
mult încă, căci putea, constatăm numai că pretinsul control de jos, 
reprezentat prin Cameră, a încetat cu totul, şi procedarea în votarea atât a 
bugetelor cât şi a acestei recompense ne dovedește că acest control nici 
măcar pro forma, de ochii lumii, nu mai există. 

Ce ne mai rămâne de sperat din partea controlului de sus? 

Ieri, la Hugues, a avut loc un scandal foarte regretabil. Un domn prefect 
de județ a pălmuit pe un domn deputat, pentru că acesta interpelase în 
Cameră pe d. ministru de interne în privința administrației acelui judeţ. 

Nu ştim ce urmare va avea acest incident ruşinos, care caracterizează în 
destul epoca de anarhie și de scandal în care trăim. 

Numai într-o stare aşa de destrăbălată de lucruri, când nu mai există în 
nimic nici un Dumnezeu, când guvernul și partidul său nu mai au nici cel 
mai din urmă simţ de pudoare, când degradarea moravurilor politice merge 
până la acordarea de bacşișuri patriotice între ai noştri, numai într-o așa 
stare de lucruri se poate întâmpla ca un agent al guvernului să aibă 
cutezarea smintită de a pălmui în public pe un reprezentant a cărui persoană 
este anume declarată inviolabilă prin lege. 

Noi, cari, deosebindu-ne de patrioții de meserie, suntem de părere că un 
aşa scandal, deşi servind opoziţiei prin discreditul ce aruncă asupra 
destrăbălaţilor de la putere, este stricăcios în genere moravurilor publice 
prin discreditul ce-l aruncă legilor şi instituţiilor, avem pentru aceasta un 
sentiment adânc de mâhnire. 

Ca să-și facă cineva oarecum o idee despre cum este administrat 
poporul suveran afară din capitală sub regimul patrioților de meserie n-are 
decât să-și închipuiască cum trebuie să se poarte cu administrații săi de la 
capătul țării bătăiosul prefect naţional-liberal ce are îndrăzneala brutală și 
stupidă să vie să pălmuiască în mijlocul capitalii pe un deputat. 


È 

În orice caz urmașii noștri cată să știe ce anume merite se 
recompensează în persoana d-lui C.A. Rosetti. Lăsaţi în voia lor să judece 
numai după cele zise de d. Giani bieţii urmași ar fi încurcaţi, căci d-nul 
viceprezident de Cameră nu e în stare a ne spune decât următoarele de ex.: 


Considerînd că nu pentru d. C.A., Rosetti personal, pe care acest Parlament îl are 
în capul său și-l va avea încă pe cît simţul patriotic şi liberal va exista în sufletul 
Românilor, avînd declarat el însuși totdeuna și probat prin fapte că toată viaţa sa va fi, 
precum a fost, o țesătură de lupte și sacrificie, ci mai mult, și putem zice numai ca 
națiunea să dea dreaptă și legitimă, răsplata acelei respectabile familii pe care spiritul 
cel mai egoist și indiferent de interesele publice ar fi putut-o lăsa ca părinte la 
adăpostul oricăreia necesităţi și la rangul desemnat prin munca onestă a oricărui 
cetățean. Pentru aceste cuvinte etc. ... 


Acest considerent ciudat prin totala încurcătură în care lasă mintea 
auditorului ne pare într-adevăr cel mai propriu pentru a ascunde cauzele 
votării apanajului. 

Dar dacă pentru contimporani cuvintele d-lui Giani au meritul de-a nu fi 
înţelese, pentru posteritate ele au defectul de-a deveni obiect de comentare a 
unor generaţiuni mai cuminţi şi mai drepte poate. În interesul dar a acelei 
posterităţi cată să afirmăm că d. Giani n-a ştiut în genere ce zice — dovadă 
fraza cu nici un înțeles de mai sus — şi că într-adevăr mari sunt... meritele 
d-lui C.A. Rosetti. 

Mai la vale publicăm o destăinuire făcută de d. M. Kostaki în Senat cu 
ocazia  discutării cestiunii izraelite, provocat fiind de inexactitățile 
„Românului“. De aci se va vedea care e cel din urmă și cel mai mare act din 
viaţa d-lui prezident al Camerei și cum într-adevăr d-sa nu mai are alţi egali, 
ci un emul slab în cucernicul Warszawski cel mult. 

Demisiunea tuturor magistraților tribunalului Iaşi preocupă cu drept 

cuvânt opinia publică „Românul“ — cu acea rară lipsă de decență cu care 

amenința odinioară pe judecătorii însărcinați cu cercetarea actelor de 

canonizare a cuviosului Warszawski — recomandă reprobării publice 

demisia magistraților pe simplul cuvânt că ministrul are dreptul de-a numi 
judecători pe oricine o pofti. 


Evident, da, ministrul, mai ales liberal fiind, poate deşerta şcoalele 
primare de băieţi pentru a umplea cu ei funcţiile statului, dar de aci rezultă 
că magistrați serioşi, vechi, cu titluri academice, precum sunt toţi cei din 
laşi, să fie supuşi reprobării publice pentru că n-ar voi să ia asupră-le 
responsabilitatea gravă de a conlucra în distribuirea justiţiei alături cu niște 
copii, de exemplu? 

D. Simionescu, designat de prim-prezident pentru lași, e un magistrat 
foarte proaspăt care se bucură de îndoielnicul renume de-a judeca câte 
cinzeci, ba chiar câte o sută cinzeci de procese pe zi, din care cauză toate 
procesele acestea, rezolvate fără observarea procedurii, au căzut în sarcina 
Curţilor de lași şi Focşani ca să le descurce. Poate fi băiat onest, dar 
oricine-și poate închipui ce învălmășeală cată să fi producând ilustrul tânăr 
în arhiva oricărui tribunal şi în interesele împricinaţilor. Uşurarea aparentă a 
tribunalelor prin judecarea en bloc a proceselor se reflectă asupra Curtilor 
respective, căci, precum am zis, neobservarea aproape generală a procedurii 
face ca sentențele tribunalului să fie date în deşert. 

În fine d. Sion, numit prim-procuror, e asemenea un tânăr abia de 6-7 
luni în serviciu şi cu toate acestea un întreg parchet, compus din oameni cu 
esperiență şi cu drepturi câştigate, se pune la discrețiunea d-sale. 

După cât aflăm însă, cauza numirii acestor doi d-ni la tribunalul de Iași, 
cu călcarea în picioare a normelor ierarhice de înaintare, este, ca toate relele 
din ţara noastră, politica. E vorba de-a se intenta procese de natură politică 
unor opozanți nemulţumiţi cu starea actuală de lucruri și, fiindcă nici un 
magistrat mai vechi nu s-ar fi prefăcut în unealtă a guvernului roșu, s-au 
luat nişte tineri fără esperienţă și fără sângele rece trebuitor unui judecător. 
Ce le pasă roşiilor dacă aceşti tineri, având chiar cele mai bune intenţiuni, 
vor fi compromiși și făcuţi imposibili prin procederi nechibzuite? Scopul 
guvernului, șicanarea opoziţiei, s-ar ajunge. E evident că tribunalul de Iaşi, 
considerând „trista întrebuințare“ pe care d. Stolojan o face din ministeriul 
său, nu voiește a se face complicele unor acte nesocotite, cari zac încă în 
sânul viitorului. 

[4 aprilie 1880] 
„Le Nord“, organul Cancelariei ruseşti, cu privire la consecințele 
triumfului liberalilor engleji în ultimele alegeri, zice: 


De cîtva timp în biurourile de redacţie ale numeroaselor ziare din Viena și din 
Pesta consternarea este la ordinea zilii. Știrea despre demisia prinţului de Bismarck a 
provocat în acele părți niște lamentații mai tot aşa de zgomotoase ca și rezultatul 
alegerilor englezești. Pentru a aprețui cauza și înţelesul acestor izbucniri de durere 
va fi de ajuns să ştim că ziarele de cari e vorba sînt tocmai acelea ce făcuseră din 
alianța austro-germană obiectul celor mai vaste speculaţii. Acele foi neîncetat 
declarau că punerile la cale ce rezultaseră din călătoria prinţului de Bismarck la 
Viena dedeseră echilibrului european niște temeiuri solide și durabile, la adăpostul 
tuturor eventualităților, şi iată că-i de ajuns să se schimbe ministerul într-o ţară 
străină, de ajuns să amenințe cancelarul german că demisionează, pentru a răsturna 
toată acea clădire, care se zicea că poate rezista celor mai violente furtuni politice. 
Aceasta desigur nu va să zică că înțelegerea amicală stabilită între Austria și 
Germania nu este reală și serioasă, dar aceasta dovedește că toate combinaţiile pe 
cari le lega de dînsa foile austro-ungare nu erau decît o ficţiune ce s-a stins la cea 
dintii suflare a realității... 

[Articol cu paternitate incertă] 
[4 aprilie 1880] 
În şedinţa de ieri a Senatului s-a dezbătut legea pentru acordarea 
recompensei naţionale votate de Cameră d-lui C.A. Rosetti. Raportorul era 
d. Petre Grădişteanu. Onor. raportor, pe cât ne aducem aminte, avea acu 
vreo zece ani asupra d-lui C.A. Rosetti o părere foarte neagră, pe care o 
exprima cu talentul d-sale cunoscut, în ziare și în întruniri publice, şi pe 
care d-sa a tradus-o în acţiune cu ocazia alegerilor de atunci. Atât de mult 
accentuase d. Petre Grădişteanu acea părere pe atunci încât în general i se 
atribuia d-sale o publicaţie foarte spirituală, unde i se prorocea d-lui C.A. 
Rosetti, ca soartă meritată, că o să-și încheie cariera d-sale politică într-o 
spânzurătoare, în jurul căreia avea să tragă hora națiunea română, veselă și 
fericită că-n sfârşit a scăpat de ilustrul personaj. Prorocia aceasta, precum 
văzurăm, a fost cu totul greşită, lucrul a ieșit pe dos. Și, ciudat! Același d. 
Petre Grădişteanu are astăzi despre acelaşi d. C.A. Rosetti o părere 
minunată. Onor. raportor, ieri, în numele aceleiași națiuni, şi tot cu talentul 
d-sale cunoscut, într-un limbaj pompos, arătă că d. C.A. Rosetti a contribuit 
la toate actele mari naționale, la Unirea "Ţărilor, la regenerarea neamului 
românesc, la înălțarea lui de pe câmpul de război în consideraţia Europei, şi 


conchise că, tocmai în niște timpuri de lipsă ca acele de astăzi, este un merit 
pentru ţară să acorde o recompensă unui aşa de vestit bărbat. 

D. Manolache Costache a luat cuvântul nu pentru ca să convingă 
majoritatea, ci numai ca să protesteze, în numele țării, în contra dărniciei 
Camerii; între altele d-sa a zis că dacă e adevărat că România datorește d-lui 
C.A. Rosetti tot ceea ce e dânsa astăzi, că acest domn este alfa și omega 
regenerării naționale, atunci adepţii n-au decât să proclame Republica şi pe 
d. C.A. Rosetti prezident al ei. La aceste cuvinte adepţii d-lui Rosetti au 
protestat cu mare zgomot. D. Epureanu le-a replicat: când raportul acesta se 
va citi în Moldova şi se va vedea că Unirea s-atribuie d-lui C.A. Rosetti va 
izbucni un hohot general. Discursul d-lui Epureanu îl vom reproduce in 
extenso. 

Au răspuns apoi la acest discurs dd. Cogălniceanu, Grădișteanu și 
Stătescu; acesta din urmă a spus că recompensa d-lui C.A Rosetti este un 
minimum care i se putea acorda, şi d-sa se aștepta ca Senatul să mai 
sporească cifra votată de Cameră. 

Acum câteva zile d. ministru de finanţe anunţa sărăcia și foametea cari 
domnesc în ţară; în fiece zi vedem sosind în capitală, spre a cerși din ușe în 
ușe, ţărani veştejiţi la faţă şi încovoiaţi de mizerie, cari spun că de o zi sau 
două n-au mâncat, şi cu toate acestea Senatul a votat recompensa minimă a 
prezidentului Camerei. Trist spectacol pentru o ţară care vede că un partid, 
fără scrupul şi fără nici un control, tocmai în timpi de mare lipsă, de 
foamete, împarte cu dărnicie banii publici favoriţilor săi. Admitem ca d. 
Rosetti să treacă în rândul liberalilor de dincoace de Milcov de idol al 
partidului şi am fi găsit natural ca membrii acelui partid, în recunoştinţa lor 
pentru toate bunurile de cari se bucură și dânşii, să-i fi acordat o 
recompensă din averea d-lor proprie. N-ar fi fost nimic de zis. Dar, din 
averea statului, un capital de 150.000 franci și câte 14.000 pe an! 
Considerând cifra pensiilor ce se acordă în alte țări, bunăoară în Franţa, 
unui general Cavaignac, unui d. Guizot şi la cei mai eminenţi bărbaţi cari au 
adus ţării servicii reale, nu proclamate de un partid, ci recunoscute de toată 
ţara, fie în ştiinţe sau arte, fie în funcțiuni publice, fie în armată — ne pare 
că s-a acordat d-lui Rosetti, pentru pretinsele-i servicii aduse ţării, nu 
minimul, ci maximul. Dar democraţia d-lor merge până la pungă. D-lor au 
gusturi şi pofte aristocratice și, neputându-le satisface prin o muncă onestă, 
recurg la ajutorul bugetului statului, adică la punga poporului suveran. 


În cursul dezbaterii în Senat s-au făcut aluziuni la pensiile acordate la 
1865 altor persoane. Nu trebuia să se uite însă că pentru faptele săvârşite de 
la 64 până la 66 s-a răsturnat domnia lui Cuza, cel puţin acesta a fost 
pretextul pe care s-a întemeiat mişcarea de la 66. Cum dar s-ar putea 
justifica nişte acte de aceeași natură astăzi, sub un regim pretins 
constituțional, adică regim de control al întrebuințării banilor publici și 
intitulat „Domnia virtuții“? Recompensă naţională, așa califică partizanii d- 
lui C.A. Rosetti darul ce au crezut cu cale să-i facă din banii publici. Fie. În 
orice caz însă, acest dar nu se poate califica de premiul Monthyon. 

[5 aprilie 1880] 

Ideea generoasă și mântuitoare care-a dat naștere Senatului a fost 
desigur aceea de-a prezerva legislațiunea de surprinderile ce i-o pot pregăti 
patimele momentane ale claselor, căci din suferințele momentane, acute, 
însă adeseori fără nici o gravitate organică pentru binele societăţii şi 
prosperarea statului, răsar naturile catilinare cari le exagerează și mai mult, 
aprinzând închipuirea și exploatând nemulțumirile, pentru ca „patrioţii 
noștri“ să ajungă apoi a înflori prin localuri faşionabile, la umbra bugetului 
şi în speranţele recompenselor reversibile. N-a fost un om însemnat în țara 
aceasta şi, îndeosebi vorbind, nici un conservator care, făcând politică, să 
nu-și fi pierdut mare parte din averea sa, ba unii să se fi ruinat chiar. E drept 
însă că aceşti reacționari cari nu iubesc poporul, nici pretind, nici ar primi 
vreodată recompense reversibile. Dar aceasta în treacăt. 

Revenim la teza noastră. Senatul se numește corp matur, corp 
ponderator. Non numerantur, sed ponderantur — nu se numără voturile 
senatorilor, se cântăresc, precum ei înșiși cântăresc cestiunile de zece ori 
până a le hotărî o dată. E ceva măreț în chiar numele pe care acest corp 
legiuitor şi-l atribuie. Compus odinioară din patricianii Romei, din acea 
mână de oameni cari supuseră unui oraş toată lumea pe atunci cunoscută, 
legenda pentru însuși compunerea lui a cerut două elemente deosebite: 
vigoarea şi înţelepciunea. Când Hannibal era înaintea porţilor, Italia 
pustiită, oştirile romane risipite, iar femeile se boceau despletite pe uliţe și 
tribunii agitau masele dispuse spre răsturnare și rebeliune, părinţii patriei 
stăteau neclintiţi, severi, fără o lacrimă în ochi, pe jeţurile lor, trimeteau pe 
lictori să risipească grupele de nemulţumiţi și femeile și discutau ... ce? 


Legi indiferente, ca şi când n-ar fi nimic. Numai Cato își sfârșea orice 
discurs cu cuvintele, devenite nemuritoare: Ceterum censeo Carthaginem 
esse delendam. 

La noi... s-au tradus cam liber textul latinesc, încât, sub regimul liberal, 
despre cântărire și recântărire a proiectelor de lege nici vorbă nu este. Ca 
model de... corectitudinea la care suntem reduși sub pretinsul regim 
constituțional de astăzi înregistrăm fără mirare ceea ce se petrece în maturul 
corp. După ce că legi de mare însemnătate se votează ca cu vaporul, după 
ce chiar împărţirea Senatului în secţii a devenit curată ficțiune, căci se 
votează legi cari trec numai printr-un număr oarecare de secţii, fără a fi 
trecut şi prin altele, aşa ca din întâmplare, se mai adaogă apoi şi 
inconveniente ce nu le putem îndestul regreta. Ca să enumerăm numai din 
cele mai proaspete, cităm votarea celor 3,5 milioane pentru cumpărarea 
unor materialuri rămase pe urmele armiilor ruseşti. În aceeaşi zi s-au cerut 
votarea, în aceeași zi s-au trimis în secţiuni, s-au ales delegaţii, s-au 
designat raportorul, s-au făcut raportul şi s-au votat acele milioane. 

Tot aşa s-au petrecut cu recompensa de contrabandă a martiriului 
lucrativ votată d-lui C.A. Rosetti, care, propusă şi „regulată“ în noaptea 
precedentă în Camera... Comunelor, a doua zi, într-o singură ședință, s-a 
regulat şi de cătră Senat. 

Nu mai departe decât ieri, 3 aprilie, s-a petrecut o altă faptă care 
dovedeşte înalta ponderaţiune cu care se urmează regulamentul acelui corp 
matur, o faptă comică desigur pentru privitorul nepăsător din galerie şi din 
loje dacă n-ar avea un caracter care să întristeze pe oamenii aciia cari nu 
văd în parlamentarism o simplă formalitate. 

lată dar ce s-a întâmplat. 

După regulamentul Senatului e ştiut că, ori de câte ori se face o 
propunere care are de scop a fi formulată într-un proiect de lege pornit din 
iniţiativa acelui corp, acea propunere se citeşte de 3 ori din zece în zece 
zile, apoi trece în secțiuni, unde i se dă forma cuvenită de proiect, și se 
întoarce apoi pentru a fi pusă în discuţie prin mijlocirea raportorului, de 
unde-și urmează toată filiera, ca oricare alt proiect venit din inițiativa 
guvernului de exemplu. 

Astfel s-a urmat şi cu o propunere făcută din iniţiativa Senatului, care 
stabilea ca să se acorde tuturor ofiţerilor ce-ar fi luat parte la campania din 
Bulgaria o treime peste solda lor pentru pensiunea de retragere. După atât 
timp şi după atâta frământare, biuroul pune la ordinea zilei, pentru ședința 


din 3 aprilie, acest proiect de lege, care trecuse prin secțiuni. Raportorul se 
suie la tribună, dă citire raportului său în ședința publică, când... i se 
observă onor. preşedinte că, după Constituţiune, legi financiare urmează a 
trece mai întâi prin Cameră. Se curmă orice discuțiune, se coboară 
raportorul de la tribună și, ca epilog mai vesel al ședinței, se procede la 
votarea a o sumă de indigenate de izraeliți. 

Să sperăm că şi aceste probe de corectitudine, ca şi multe altele de sub 
acest regim liberal, vor rămânea între noi, în familie, ca o mică fotografie 
necomunicabilă de procederi intime a parlamentarismului împănat cu 
recompense reversibile. 

ABDICAREA D-LUI C. A. ROSETTI 


[6 aprilie 1880] 

În propunerea sa, d. Giani a amintit un vot al Camerei din 1868, 
considerându-l ca ceva care ar fi stabilit un drept câștigat pentru d. C.A. 
Rosetti. 

Curiozitatea de a cunoaşte natura Camerii de la 1868 nu e decât prea 
justificată şi într-adevăr deschizând „Monitorul“ de atunci, întâmpinăm în 
primele luni ale anului deja — în martie — câteva scene pe care nu le 
putem califica altfel decât de înaltă prestidigitaţiune, precum nu ni le-ar fi 
făcut mai bune nici Bosco, nici Robert Houdin, nici Epstein, cu mica 
deosebire că aceste piese de prestidigitațiune, făcute fiind de un funcţionar 
sau de un particular, ar cădea sub prescripţiunile art. 123-126 din Codicele 
penal, pe când făcute de Cameră ... ar fi rămas a se apreţia de factorii 
constituționali. 

Locul prestidigitaţiei e, ca şi azi, dealul Mitropoliei. 

Personajele: D. C.A. Rosetti, de profesie prezident de Cameră, 
actualmente reversibil; I.C. Brătianu, ministru mai cu seamă special în 
finanţe și lucrări publice, dar nu mai puţin apt la război, instrucțiune, interne 
şi esterne; Vinterhalder, al doilea redactor la „Românul“, de profesie 
mucenic, actualmente rentier. Corurile tot cele de astăzi, însă c-o nuanţă 
bulgărească mai pronunţată. 

Un Deus ex machina ar mai trebui care, apărând la sfârșit în focul 
bengalic al entuziasmului patriotic, să binecuvânteze sceneria. 


In scena 1 se urcă d. Mehedinţeanu, raportorul comisiei bugetare, la 
tribună și dă citire unui raport din care extragem următoarele: 


După expunerea d-lui ministru de finanțe (I.C. Brătianu) asupra bugetului general 
de venituri și cheltuieli pentru exercițiul anului, 1868, veniturile, ordinare și 
extraordinare, sînt evaluate la suma de lei noi 76.092.535 şi cheltuielile la suma de lei 
noi 75.202.051, de unde rezultă un escedent de venituri de lei noi 890.484 ... 

Cu toate acestea comisiunea, în înţelegere cu d. ministru de finanţe (I.C. 
Brătianu), au făcut modificațiuni şi reducţiuni foarte însemnate. 

Reducţiunea făcută la veniturile ordinare şi extraordinare este de lei 
8.379.951,98 bani cari, scăzîndu-se din suma de lei 76.092.535, bani 34, propuse de 
guvern, rezultă că pentru exercițiu anului 1868 veniturile ordinare și extraordinare ale 
statului sînt evaluate la suma de lei noi 67.712.583, bani 32. 

În ceea ce priveşte cheltuielile: 

Considerînd că, deoarece veniturile s-au redus la cifra de lei noi 67 712 583, bani 
32, cheltuielile nu pot sub nici un motiv întrece această sumă; 

Considerînd că dacă s-ar primi bugetele cheltuielilor astfel cum s-a prezintat de 
diferitele ministerii, ar rezulta un deficit de lei 8.379.951, bani 98. 

Pentru aceste motive comisiunea dv., în unanimitate, decide ca pentru exercițiul 
anului 1868, cheltuielile generale ale statului să fie făcute în limitele veniturilor 
evaluate la suma de lei noi 67.712.583, bani 32. 

Aceste sume se repărțesc precum urmează etc. 

Aci urmează o repartiție exactă pe diferitele ministerii după analogia anului 
trecut, 1867. 


Scena a doua. După un interval de o oră, în care se primeşte bugetul 
tale-quale şi se discută asupra cestiunii virimentelor, trei coriști introduc în 
mâna prezidentului o jucărie de surprindere în forma unui amendament, în 
care se zice următoarele: 


1) Cheltuielile generale ale statului pe anul 1868 la deosebitele ministere vor fi în 
cifra anului 1867. Iară escedentele cifrei, sporite la veniturile anului 1868 în suma de 
14 608 686 lei noi, va servi la noile servicii ale deosebitelor ministerii și mai cu 
osebire la serviciile ministeriilor de rezbel şi lucrări publice. 


De unde a ieşit, într-o oră de discuţie asupra virimentelor, un escedent 
de 15 milioane la venituri o știe numai unul Dumnezeu. Dar 
prestidigitaţiunea s-a făcut şi, în vuietele monotone ale corului „Închiderea 
discuţiei! «La vot! la vot!» “, se primeşte, cu 67 voturi contra 3, o lege 
bugetară al cărei corp sta în plină contrazicere cu amendamentul, se 
primește implicite existenţa unui escedent de 15 milioane, tăgăduit de buget 


însuși, de comisia bugetară în unanimitate, de raportorul comisiei, de 
ministrul de finanţe chiar, escedent care nu s-a mai discutat în secţiuni, nu s- 
a primit de ele şi, prin natura sa, era în flagrantă contrazicere cu legea 
comptabilității statului. 

Scena a treia. D. I.C. Brătianu, împreună cu colegul d-sale Anton I. 
Arion, contrasemnează legea amendată şi o supun semnăturii șefului 
statului, de unde apare peste trei zile, „regulată“ gata, în „Monitor“. 

Ceea ce izbeşte ochii oricui în acel buget este regularitatea fenomenală 
a cifrelor de la venituri. 

Rămășşite 3.333.333 lei, 33 parale; imprimate 22.222 lei, 22 parale; 
tutunul 4.444.444 lei, 44 parale; subvenţiuni 2.522.222 lei, 22 parale; taxe, 
spirtoase etc. 4.555.555 lei, 55 parale. 

Astfel, cu puţină cheltuială de fantazie, înşirând aceeași ţifră de 8-9 ori 
dupăolaltă, se poate face un minunat buget geometricește exact, 
matematicește e altă cestiune. 

lată ce Cameră a fost aceea care la 1868 a votat d-lui Rosetti 
recompensă, o Cameră care ziua în amiaza mare comitea escamotări de 
cifre și acum aproba reducţiuni de 8 milioane, peste un ceas admitea ca din 
senin excedente de 15 milioane. 

Acesta e un fals mărturisit în acte publice, căci un buget e un act public. 

Piesa e foarte simplă. Nici o complicaţie, nici un conflict, pace şi 
armonioasă linişte domneşte în tot cursul desfășurării ei. 

Dar ce tristă morală rezultă din acest tablou liniştit de moravuri, tristă 
mai ales pentru cele ce se petrec astăzi? 

Mai întâi, legea comptabilităţii generale a Statului prescrie că nu se 
poate cheltui un ban fără fonduri anume însemnate. Ei bine, acea Cameră a 
mărturisit întâi că n-are fonduri şi nu mai mult decât peste o oră ea 
autorizează o cheltuială de 15.000.000 fără nici un fond corespunzător. 

Apoi e un articol în Constituţiune care prevede dreptul Coroanei de-a 
trage pe miniștri la răspundere. Nimic mai ușor decât ca un ministru să 
surprinză buna-credință a şefului statului. O dată ce fapte atât de 
scandaloase, fapte de prestidigitaţiune parlamentară cari întrec toate 
scamatoriile lui Bosco se produc la lumina zilei și când regimul parlamentar 
este menit nu numai pentru a garanta drepturile și averea cetăţeanului, dar și 
pentru a servi ca o şcoală de educaţiune, întrebăm: în faţa unor asemenea 
enormități nu izbucnește sufletul cel mai blând chiar, nu se revoltă 
conștiința umană, conștiința adevărului în fața unor falsificări atât de 


neruşinate, îmbrăcate spre mai mare batjocoră în hainele formelor 
constituționale? 

Dar în starea-n care a ajuns România azi e o naivitate ca cineva să mai 
pretinză de la guvernanţii noştri respectul de sineși. Răspunderea? O ironie. 
Din contra, răsplată patriotică pentru risipa banilor publici, răsplată 
patriotică pentru falsificarea regimului constituţional, răsplată patriotică 
pentru surprinderea bunei-credinţe a Domnitorului. 

Mucenicul  Vinterhalder, grație  complezenţei sale în afacerea 
Strousberg, trăieşte din rentele sale la Paris. Acum și unui alt mucenic, d-lui 
C.A. Rosetti, i se acordă o rentă reprezentând un capital de peste o jumătate 
de milion. 

E sărac d. Rosetti, are nevoie de sprijinul naţiei. 

Când acum 3-4 ani lumea se mira de unde săracul de Rosetti găseşte 
bani pentru a trăi la Paris, pentru a-și ţinea copiii în Italia, ni se răspundea: 
Veniţi la redacția „Românului“ şi vedeţi cât aduce negustoria de principii. 

Și într-adevăr negustoria de principii liberalo-democratice-cosmopolite 
aducea, după condicele administraţiei, un venit net d-lui C.A. Rosetti de 
30.000 franci pe an. 

Apoi, deie-ni-se voie, e bună negustoria! Oare o nație care-i dă d-lui 
C.A. Rosetti în fiece an net 30.000 franci pentru că-i recomandă pe 
Stroussberg, pentru că-i recomandă să intre-n război de florile mărului, 
pentru că-i laudă şi-i recomandă pe modestul d. Costinescu, financiar cu 4 
clase primare în capăt, care cu toate acestea tratează răscumpărarea 
drumurilor de fier, o nație care-i dă d-lui C.A. Rosetti 30.000 franci pentru 
că numeşte răscumpărarea „cestiunea cea mai populară“, știind că e impusă 
de din afară, o răscumpărare ce se putea face cu preţul jumătate și la care 
fiece acţie câştigă 40 la sută, pe cari statul îi pierde, o asemenea nație nu-l 
plătește îndestul de bine pentru arta de a o amăgi și mai trebuie să-i voteze 
apanaj şi pensie? 

Dar pensie ca pensie. La mulţi s-a dat — unde s-a dus mia ducă-se şi 
suta — încă unul căruia degeaba i se votează. 

Însă un capital de 150.000 franci pe baza... a ce? A unui vot dat prin 
panglicărie ca cel de sus, neadmis de Senat, neiscălit de Domn, a unui vot 
orb, care n-a fost nicicând lege și care acum se împrospătează ca o lege 
rămasă în desuetudine? 

Dar s-a mai auzit aceasta undeva? Înţelegem ca să se reîmprospăteze un 
drept câştigat, dar un vot nul al unei Camere ca cea cu surprinderea 


excedentelor de sus să se privească ca un drept câștigat și rămas în 
desuetudine numai? 

Dacă e vorba că negustoria de principii și prăvălia de fraze produce o 
rentă oarecare, destul au adus prăvălia „Românului“. Publicul apreciază, îi 
place marfa, o plăteşte cu mărunţișul, 20 bani „Gogoașa patriotică“. Dar 
statul? Ce are a face statul cu toate acestea? 

Ce are a face ţăranul care nu știe citi şi asupra căruia frazeologia d-lui 
C.A. Rosetti nu s-a reflectat decât sub forma de război, podvadă, bir, 
Warszawski şi foamete, ce are a face el cu martiriul lucrativ? 

Ce are a face cu d. C.A. Rosetti omul care vede în d-sa ceea ce și este în 
adevăr, un demagog de soiul cel mai rău, care au înveninat ramurile vieţei 
publice? 

Dar, dacă este vreo libertate prețioasă, e aceea a conştiinţei. Ei bine, 
omul care simte în adâncul conștiinței sale că tot ce a spus d. C.A. Rossetti 
în viaţă-i a fost rău și pernicios să mai și plătească contribuţie directă pentru 
îmbogățirea rabinului unei secte ale cărei „așa-numite“ principii le 
detestează? Înțelegem ca negustorii, a căror staroste, cam fără ştirea lui 
Dumnezeu, a fost d. C.A. Rossetti, să pună mână de la mână, fiecine cu cât l- 
o ajunge, și să-l înzestreze precum l-au mai înzestrat, înțelegem ca aceste 
persoane onorabile, fără viclenie cât firul de muștar, să mai crează şi acum 
că d. C.A. Rossetti e sărac, deşi a dovedit că măcinișul de palavre îi aduce 
3000 de galbeni pe an — adică cât o moşie mare — să-i mai dea și azi un 
milion dacă vor. Gustul dumnealor și cestiune de apreciaţie. La așa cultură 
generală, aşa om; la aşa turc, aşa pistol. Dar statul impersonal, egal pentru 
toți, pentru liberal ca şi pentru reacţionar, să-i dea o jumătate de milion de 
franci, reprezentaţi prin rentă reversibilă? 

D. Brătianu, tare şi mare, dispune de soarta României, și pe când 
acestea se petrec în Parlament bietul popor zace în suferinţa și împilarea ce i 
le aduc violenţa și corupţia. 

O zicem cu întristare: suntem departe de acea monarhie occidentală 
care-am visat-o în 1866. 

CRIZA LATENTĂ 
[8 aprilie 1880] 


„L'Indépendance roumaine“ publică, sub titlul Criza latentă, un articol 
pe care-l reproducem atât pentru faptul pe care-l comunică cât şi pentru 
reflecțiunile ce le face. 


Camerele sînt în ajunul închiderii sesiunii. Mandatarii naţiunii vor merge „să se 
retrampeze în sînul alegătorilor“ (NB: păstrăm espresia aceasta ibridă consacrată nu 
numai prin uz, ci şi prin ironie) după o campanie parlamentară din cele mai pline de 
accidente. Miniştrii vor putea să-și mai vie în fire și să se ocupe cu mai multă 
îngrijire de afacerile resortului lor. Luptele parlamentare o să facă loc intrigelor 
politice de culisă. Se amăgește cel ce crede că în România soarta unui minister e 
asigurată pentru că Corpurile legiuitoare nu lucrează. Cei mai primejdioși inimici ai 
guvernelor şi partizilor sînt la noi neînțelegerile intestine ce se produc în sînul lor 
Chiar. Într-o ţară tînără încă în practica sistemului constituțional, partidele nu s-au 
putut constitui din punctul de vedere absolut al unor principii nestrămutate. Asta se 
leagă cu împrejurarea că în România au adoptat oarecari numiri, proprii a însemna 
partide din alte ţări, fără a-și da seamă că aceste numiri n-au în România aceeași 
rațiune de a fi. Aiurea ele se reazimă pe tradiţiuni. La noi nu sînt nici pretendenți de 
tron (şi dacă sînt, nici nu cutează a-și afişa pretenţiile lor, pentru c-ar fi ridicoli 
înaintea opiniei publice), nici particularişti, nici clericali, nici republicani convinși, 
nici retrograzi înăspriţi. Prin urmare deosebirile însemnate și bine definite cari există 
între partizile altor ţări aici se spălăcesc și fac loc unor nuanţe cari au primit numiri 
convenţionale. Ajungă un singur exemplu spre a dovedi aceasta. 

Care e principiul liberalilor noștri? Respectul și dezvoltarea liberală a 
Constituţiunii noastre. Care e principiul adversarilor lor, a conservatorilor? 
Respectul și păstrarea aceleiași Constituţiuni. În ce consistă dar deosebirea de 
principii între cele mai mari două partide din România? Unii vor să meargă mai 
repede, ceilalți mai încet. Dar scopul pe care și unii şi alţii vor să-l atingă este 
același. Prin urmare partidele n-ajung la putere c-un program cunoscut de mai nainte 
de națiune și oamenii de stat cari le reprezintă nu caută a cuceri puterea aceasta 
pentru a aplica ideile a căror purtători de drapel sînt. Sînt la noi economiști de 
sistemul liberului schimb şi alţii protecţioniști? Oameni de stat cari în politica 
esterioară să fie unii pentru politică de neintervenţiune, alţii pentru cea de 
intervenţiune ? 

Desigur că nu. 

Am putea înmulţi exemplele acestea. 

Dar atunci lupta pentru putere, care e condiţie sine qua non a regimului 
parlamentar, se reduce la o luptă între oarecari personalităţi cari au monopolul și 
specialitatea de-a și-o disputa. Împrejurul acestora se grupează o armie întreagă de 
malcontenţi, de căutători de posturi, oameni fără convingeri, postulanţi de toate 
soiurile, făcători de treburi. Cînd un guvern a fost mult timp la putere şi cînd n-a știut 
să transige cu dibăcie c-o infinitate de mici interese, grupul malcontenților se mărește 
din zi în zi cu toate elementele interesate mai mult ori mai puţin la o schimbare — și 
criza se produce. Am voit a recapitula toate adevărurile acestea pentru a dovedi ceea 


ce am zis mai sus: că ministeriile sînt departe de-a fi la adăpost de atacuri, şi de 
cădere chiar, numai prin aceea că Adunările nu sînt întrunite. Singura deosebire e că 
crizele guvernamentale, în loc de-a veni de la Parlament, cum ar şi trebui să fie, se 
produc pe tăcute, fără ca să fie mai puţin primejdioase. 


Paternitatea ideilor de mai sus o reclamăm pentru noi. În polemicele 
dese asupra titlului de „reacţionari şi retrograzi“ cu cari am fost gratificaţi 
am arătat de atâtea ori că acele epitete erau pur și simplu copiate din ţări 
străine și nu se potriveau deloc nici cu formarea partidelor în ţară, nici cu 
tendenţele lor. 

Cu toate acestea concluziunea că deosebirile ar fi numai nuanţe 
neînsemnate e greşită. E prea adevărat că în principiile invocate nu e 
deosebire, dar o asemenea deosebire nu există nici în Anglia, unde 
programele nu sunt fixe, nu sunt o serie nestrămutată de principii 
apodictice, ci schimbăcioase după împrejurări, c-un cuvânt sunt programe 
electorale stabilite anume asupra cestiunilor la ordinea zilei. Deosebirea 
mare însă între engleji și noi e că cei dentâi ţin ceea ce promit, noi nu. N-are 
cineva decât să citească programa de la Mazar Pașa şi va vedea că absolut 
nici una din făgăduinţe n-a fost ținută de către guvernul partidului roșu. 

Dar deosebirea cea mai mare între conservatorii și liberalii din România 
e următoarea. Sub conservatori controlul este cu putință în toate afacerile 
publice pentru că partidul el însuși se recrutează din oameni capabili de a 
controla, pentru cari politica e o afacere de conștiință, uneori și de ambiţie; 
sub așa-numiții liberali însă orice control încetează și se comit lucrurile cele 
mai nepomenite, pentru că elementele din cari se recrutează roşii sunt de 
acele pentru cari politica nu este o afacere de onoare sau de ambiţie, ci de 
pungă. Conservatorii trăiesc din averea lor, deşi fac politică; liberalii trăiesc 
din politică şi din averea statului; pentru conservatori principiile sunt 
credinţe mărturisite, pentru liberali pretexte de a ajunge la putere. 

Această unică deosebire însă ar fi îndeajuns în orice ţară pentru a crea 
un abis între două partide. În realitate „Independența Română“ nu descrie 
decât pe roşii şi caută a atribui amânduror partidelor aceleași defecte numai 
pe argumentul că principiile sunt identice. Identitatea de principii însă nu 
este nicăiri o identitate de partid, precum identitatea de credinţe religioase 
nu dovedeşte nimic în privirea răutăţii sau bunătăţii unui om. Non idem est 
si duo dicunt idem. 

[8 aprilie 1880] 
In ședința de la 4 l.c. a Adunării deputaților d. P. Buescu a făcut 
următoarea interpelare: 


O cestiune asupra căreia voi să atrag atențiunea d-lui ministru de finanțe este 
aceasta: Am văzut că, pentru biletele cari au să se tipărească ca obligaţiuni ce au să se 
facă conform legii votate deunăzi pentru împrumutul de 26 milioane, s-a trecut în 
expunerea de motive a d-lui Sturza peste 127.000 lei; Suma aceasta este colosală; și 
de aceea voi să dau oarecare lămuriri în această cestiune d-lui ministru de finanţe, ca 
să nu se mai facă cu aceste obligaţiuni eroarea care s-a făcut cu biletele ipotecare. 

Vă aduceţi aminte că biletele ipotecare s-au tipărit în Paris în condițiuni foarte 
grele. 

Acei fabricanți neapărat ne-au pus dificultăţi foarte mari, atât în privinţa preţului 
hârtiei cât şi în privinţa calităţii ei şi pentru 17.750.000 lei am plătit 295.216 lei. 
Neapărat că pentru restul sumei până la 26 milioane a trebuit să se plătească cu 
analogie. 

Prin urmare vedeţi că costul fabricării acestor bilete ipotecare este foarte mare, și 
cu toate acestea sunt așa de rău făcute încât cu toţi știți că este peste putință de-a ne 
mai servi cu ele așa cum sunt şi trebuie din nou tipărite. Am calculat cât costă aceste 
bilete ipotecare şi am găsit că vine la sută un franc şi 66 bani. 

Banca Angliei dă bani cu dobândă cu câte 2 și jum. și 3 şi jum. la sută. Ei bine, 
dacă banca aceasta ar plăti pentru costul fabricării biletelor 1 și 66, câștigul său n-ar fi 
decât de 90 centime. 

Atrag atențiunea d-lui ministru de finanțe asupra acestui punct ca să nu se mai 
facă asemenea erori, să nu se mai facă cu tipărirea acestor obligaţiuni așa cheltuieli 
mari pe câtă vreme vă dau probe evidente că Casa Creditului Funciar Urban a 
comandat la o casă însemnată din Paris, Casa Dumont, bilete pentru 24 milioane cu 
prețul de 11.000 lei. 

Când Creditul Fonciar Urban pentru 24 milioane obligaţiuni plăteşte 11.000 lei 
pentru fabricarea biletelor sale, eu mă mir cum esistă în compturile d-lui Sturza suma 
de 127 mii lei pentru 26 milioane lei obligaţiuni. 

De aceea atrag atențiunea d-lui ministru de finanțe ca să nu se mai facă și cu 
aceste obligaţiuni eroarea care s-a făcut cu tipărirea biletelor ipotecare, căci este ceva 
fenomenal. În adevăr nici o bancă din lume care a fabricat bilete n-a plătit ca noi 
pentru sută, un leu şi 66 centime. 


D. ministru a crezut că poate răspunde povăţuindu-l pe d. Buescu să 
citească corespondenţa în cestiune şi că poate numi interpelarea o insinuare 
la ceea ce d. Buescu răspunse: 


Mă mir cum d. ministru de finanţe termină cuvântarea d-sale zicând că am făcut 
insinuări. Aş fi dorit ca onor d. ministru de finanţe să nu facă asemenea acuzări, căci 
eu am dreptul după Constituţiune să adresez guvernului şi fiecărui ministru în parte 
interpelări. 

Eu am venit cu cea mai mare delicateță şi am atras atenţiunea d-lui ministru de 
finanţe, căci am văzut cheltuită suma de lei 295.216 pentru confecţionarea a 17 
milioane bilete ipotecare, pe cât timp Creditul Fonciar Urban a contractat bilete pentru 
valoarea de 24 milioane cu suma de 10.000 lei. Prin urmare n-am făcut nici o cestiune 
personală, am atras numai atenţia d-lui ministru, pentru ca aceasta este una din 
prerogativele deputatului, de-a îndemna pe ministru să facă cât mai puţine cheltuieli și 
a nu face nicidecum cheltuieli zadarnice. 

Dar d. ministru m-a atras pe un tărâm pe care n-aş fi dorit să se pună, spuindu-mi 
că d-sa s-a adresat la Casa Dumont ca la una din cele mai sigure case. Cu toate 
acestea, drept să vă spun, pe mine m-a surprins când am văzut că pentru tipărirea a 17 
milioane bilete ipotecare s-a dat 1 franc şi 65 bani la sută. Dar pentru că d-sa m-a atras 
pe un asemenea tărâm, ei bine eu am aici o notă de tot ce s-a cheltuit: 

S-a plătit la banca Franciei lei 243.400,35 

S-a dat ca răsplată trămisului care le-a comandat 16.683,65 

S-a dat pentru costul transportului şi embalagiu 19.944,50 

Diurnele comitetului şi cancelaria 13.037,60 

Spese de cancelarie şi imprimate 2150,10 


Total 295.216,20 

Prin urmare vedeţi că fără voia mea d. ministru de finanţe m-a provocat de a-i 
spune în ce s-a cheltuit suma aceasta. 

Eu n-am voit să fac aluziunea aceasta și rău aţi făcut de m-aţi tras pe acest tărâm, 
de aceea v-am şi răspuns. 

Prin urmare o greşeală făcută nu scuză o a doua, mai cu deosebire că eu vă dau 
cazul Creditului Fonciar Urban. Luaţi și Creditul Fonciar Rural şi vedeţi că tot 
aceleași sume se cheltuiesc. 

Așadar repet că nu fac decât să atrag atenţiunea d-lui ministru de finanţe ca să 
aibă în vedere că suma destinată pentru tipărirea acestor obligaţiuni e colosală şi-l rog 
să binevoiască a avea grije ca această sumă să nu fie așa de mare. 


In toată interpelarea nu se citează nici un nume; ea e ţinută în termeni 
reci şi obiectivi. Să vedem însă ce zice cel „cu musca pe căciulă“? Intr- 
adevăr a doua zi d. E. Costinescu cere cuvântul și începe astfel: 


D. E. Costinescu. D-lor deputaţi, voi să adresez onor. d-lui ministru de finanţe o 
interpelare sau, mai esact, să-mi emit părerea într-o cestiune de resortul d-sale. 

Această cestiune, d-lor, este privitoare la imprimarea în genere a efectelor 
statului. 


Dar mai întîi fiindcă s-a rădicat ieri o asemenea cestiune în Cameră pe cînd eram 
absent și fiindcă s-a ridicat sub impresiunea unor sentimente pe care le-a calificat 
onor. d. ministru de finanţe, înaintîndu-se nişte neesactități de fapt, neesactități 
intenţionate. 

D. președinte: Vă rog să binevoiţi a nu judeca conştiinţa persoanelor. 

D. P. Buescu: Cer cuvântul în cestiune prealabilă. 

D. președinte: Nu vă pot da cuvîntul în cestiune prealabilă cînd vorbeşte un 
deputat; eu mi-am făcut datoria protestînd contra unui cuvînt rostit de orator. 

D. E. Costinescu: Eu, d-le preşedinte, retrag cuvîntul fiindcă enunțarea faptelor 
ce vă voi espune revine tot acolo. 

Am zis că s-au înaintat neexactități de fapt. Am adus aci acte oficiale, acte 
autentice, pentru ca să probez acele neesactităţi spuse cu tendințe pe cari nu le voi 
califica eu, ci le voi lăsa dv., d-lor deputaţi, să le calificați. 


După inșirări și espuneri lungi, d. Costinescu încheie astfel: 


Este însă deplorabil ca aceia cari n-au curagiul să-și videze pasiunile și certurile 
lor în particular să vină să le aducă la tribuna Camerei. (Aplauze) 

Maiestatea acestei tribune nu-mi permite să arunc apostrofări nimănui și nici voi 
adresa cuiva verio imputare personală directă; voi zice însă în teză generală că 
insinuările calomnioase, că calomnia este demnul apanagiu al celor mici la suflet, al 
celor lași! (Aplauze) 

D. P. Buescu: Cer cuvântul în cestiune personală. 

D. președinte: Nu pot să dau cuvîntul în cestiune personală fiindcă nimeni n-a 
fost atacat. 


D. Ionescu a fost chemat la ordine pentru cuvântul „ubicuitate“. D. E. 
Costinescu, ca redactor al „Românului“, are privilegiul de-a numi pe colegii 
săi calomniatori, mici de suflet, laşi, iar d. C.A. Rosetti găseşte că nimeni n- 
a fost atacat. 

Și noi credem că nimeni n-a fost atacat, dar din cauză cu totul inversă; 
acest d. Costinescu nu este în stare a ataca pe nimeni, încât demnul redactor 
al „Românului“ ar fi putut să-și facă seria de insulte și mai lungă, cât un 
articol de gazetă de ex. 

Rămâne deci bine înțeles că „ubicuitate“ e o insultă gravă, iar 
„calomnios“, „mic la suflet“, „laş“ sunt epitete grațioase, permise în 
Camera prezidată de d. C.A. Rossetti. 

[Articol cu paternitate incertă] 
[8 aprilie 1880] 
Simeon Balint, cunoscutul luptător de la 1848 în contra insurecţiunii 
maghiare, fratele de arme al lui Avram Iancu și Axente, a murit acum patru 
zile în vârstă de 70 de ani. Decorat de cătră împăratul și distins cu rangul de 
„cavaler“, Balint a trăit, onorat de toţi, ca protopresviter în Roşia din munții 
Abrudului. Una din dorinţele sale cele mai vii fusese a vedea odată 
Bucureştii, dar nu şi-a putut-o împlini. În viaţă fiind, el a devenit de mult 
obiectul doinelor populare, ca şi Avram Iancu. 


Balint bea, Balint plătește 
Bani în pungă tot găsește 


începe cântecul lui, ale cărui cele dentâi două versuri se disting prin 
nemerită aliteraţiune. 

Până ce ziarele din Ardeal ne vor aduce amănuntele asupra vieţii sale, 
amintim că Balint se putea lăuda de-a fi ospătat pe împăratul. Când, în anii 
din urmă, împăratul a venit la Sibiu pentru o revistă militară a fost primit de 
către mitropoliţii şi clerul superior român. Mitropolitul recomandă pe 
demnitarii bisericeşti. Când ajunse rândul lui Balint, împăratul, fără s- 
aştepte recomandarea, îl recunoscu numaidecât: 

— Uite, zise, şi bătrânul Balint, cu care am călărit atâta împreună în 
munţi. 

— E mult de atuncea, împărate. 

— Douăzeci și patru de ani. 

[9 aprilie 1880] 

Camera radicalilor, în ajunul despărțirii sale, înfățișează un spectacol 
care ar fi bucurător pentru opoziţie dacă n-ar fi adânc întristător pentru orice 
Român ce mai are vreun sentiment de demnitate sau mai hrăneşte vreo 
speranţă pentru viitorul instituţiilor parlamentare în această ţară. După ce a 
pierdut aproape un an în a nu face alta nimica decât a vota „strălucita “ 
afacere şi a da nişte bugete false, acuma, în două-trei zile ce-i mai rămân 
până la despărțire, votează legi peste legi, cari de cari mai importante, fără 
şir, fără discuţie, adeseori în mijlocul zgomotului, fără chiar să se poată auzi 


ce se citeşte de la tribună. Să mai adăogăm pe lângă acestea intrigile 
personale şi vânătoarea de portofoliuri și vom avea un spectacol pe care 
credem că nu prea îl înfățișează multe Adunări în lume. 

Să luăm şedinţa de ieri. Un spectator străin, nedeprins cu ședințele 
Adunării radicalilor noștri, ar fi întrebat dacă se găseşte într-o Cameră 
legiuitoare sau în vreun Beedlam oarecare. Judece oricine. Unii deputaţi se 
adunau în secţiuni, alții în comitete, fără chiar să aibă textul, nu imprimat, ci 
nici copiat de mână, al legilor ce se propuneau. Între acestea, Adunarea 
ținea şedinţă și vota cu iuțeala aburului legile cari, tot într-o vreme, se 
discutau cu câţiva deputaţi în secţiune, treceau la alţi câţiva în comitet, se 
scriau apoi cu zor de impiegaţii Camerii şi se depuneau la tribună de un 
raportor improvizat. Astfel se votă o parte din legea asupra fabricii de la 
Chitila, care fu retrasă în cursul discuţiunii de cătră guvern. S-au votat în 
același chip mai multe împrumuturi ale unor comune și judeţe setoase de a 
imita exemplul marilor finanţiari de la guvernul central. S-a votat cu aceeași 
iuțeală legea foarte importantă care dă ministerului dreptul să administreze 
după plac căile ferate, ștergând şi păstrând orice va voi din regulamentele 
actuale ale acelei administrații. În fine, lucru de necrezut! Într-o clipă, 
printr-un fel de marafet a la Bosco, s-a votat un credit de 8.000.000 (opt 
milioane) hărăzit guvernului asupra bugetului anului curent şi chiar asupra 
bugetului anului viitor, pentru — fie zis — armarea ţării. Un asemenea 
proiect, care calcă legea contabilităţii statului, pășind asupra resurselor 
anului viitor, şi care este pe lângă aceasta un vot politic — căci pare a 
desemna direcţia ce guvernul tinde să dea politicii noastre internaţionale — 
a fost votat prin surprindere şi înainte de a auzi deputaţii ceea ce se citea de 
la tribună în mijlocul zgomotului ce domnea în sală. 

Dar faptul cel mai însemnat al acestei memorabile ședințe a fost 
scandalul petrecut între dd. Cogălniceanu, Dimancea şi alți membri ai 
majorităţii. Un proiect de lege neînsemnat, dar care privea departamentul d- 
lui Cogălniceanu, fu aproape respins prin 32 voturi contra 33 pentru, votul 
fiind nul după regulament. D. Cogălniceanu, care se simte acuma obiectul 
unei lucrări secrete ce are de ţintă răsturnarea d-sale şi, din această pricină, 
fiind astăzi nervos ca o femeie, rosti, în urma căderii proiectului, de pe 
banca ministerială şi în gura mare: „Acelora cari au votat în contra mea, 
să...“. Era o înjurătură în regulă, aşa că n-ar putea-o înscrie nici cea mai 
trivială gazetă radicală. 


Cuvintele d-lui ministru de interne ajunseră la urechi indiscrete; acea 
înjurătură se adresa evident deputaţilor majorităţii, căci nu credem că d. 
Cogălniceanu ar fi putut pretinde sprijinul opoziţiei. D. Dimancea auzi şi d- 
sa fraza pe care noi o dăm mai sus printr-un şir de tainice puncte și, 
mergând în cabinetul Consiliului de Miniştri, care un moment luă caracterul 
unui altfel de local, trată foarte aspru pe d. ministru de interne, dându-i pe 
lângă altele și drasticul epitet de prostituit. De aci urmă o ceartă mare, 
scandal în toată regula între dd. Cogălniceanu și Brătianu și o mare 
turburare în sânul majorității. 

Oricât de blândă şi de disciplinată ar fi această majoritate, la dreptul 
vorbind nu credem că ar putea înghiți modul cam prea brusc și în orice caz 
cu totul neparlamentar cu care a tratat-o d. ministru de interne. Indignarea 
d-lui Dimancea va găsi probabil un răsunet. 

D. Brătianu caută evident a trânti afară din luntrea ministerială pe d. 
Cogălniceanu, care-i este o povară grea, iar acesta se luptă ca să rămână în 
luntre; e lucru înţeles şi legitim şi de o parte și de alta; în tot cazul însă 
mijloacele întrebuințate şi de unul și de altul caracterizează destul de trist pe 
aceşti doi oameni de stat: duplicitate din partea lui Brătianu, o nervozitate 
copilărească şi o neauzită lipsă de demnitate din partea d-lui Cogălniceanu. 

Când îl vede pe acesta agățându-se cu atâta desperare de un portofoliu 
pe care toţi vor să i-l smulgă şi apărându-se când cu niște mijloace cu mult 
mai prejos de trecutul său, când cu atacuri de nervi, omul cel mai de rând 
trebuie să aibă un sentiment foarte dureros pentru d. Cogălniceanu. 

Să se termine odată această comedie nedemnă, păgubitoare pentru toţi şi 
pentru instituţiile parlamentare, de cari se face atâta vorbă. Explicaţia 
începută la Cameră în termenii drastici de cari pomenim mai sus va 
continua oare şi în Consiliul de Miniștri prezidat de M.S. Domnitorul? Am 
fi curioși să știm ce ar urma de acolo: cazul nu e prevăzut în pactul nostru 
fundamental. 

[10 aprilie 1880] 

Zilele din urmă s-au grămădit atâtea scandaluri în viața noastră publică 

încât nu ştim cu care să-ncepem, cu care să sfârşim. Pe cine vrea Dumnezeu 
să piarză îi ia minţile, zice proverbul. 


Numirea d-lui Simionescu ca prim-prezident la laşi a produs o turburare 
în toate sferele societăţii de acolo. Acest tânăr, asupra inteligenței și tactului 
căruia nu putem avea o opinie proprie, s-a ilustrat pân-acum prin dese 
conflicte cu colegii săi. A fost judecător la Bacău, la Brăila, la Focşani. 
Pretutindeni a îngrămădit termenele proceselor, judecând câte 50 și mai 
multe pe zi, ceea ce a avut de rezultat că două Curți de apel resimt aceste 
judecăţi cu toptanul, fără observarea procedurii, abstracţie făcând de la 
însuși cuprinsul sentinţelor. Spre mai mare mirare aflăm că acest domn, deși 
dr. în drept la Toulouse, nu știe de loc franțuzește. E naturală deci și demisia 
celor 17 magistrați și protestarea baroului de Iaşi. 

A urmat apoi incidentul Sireteanu-Cortazzi, asupra căruia aşteptăm 
opinia justiţiei. Tonul din Parlament s-a ridicat pân'la apostrofări și epitete 
ca cele aruncate de d. Costinescu d-lui Pană Buescu şi ca cele improvizate 
de d. Cogălniceanu la adresa majorităţii, de d. Dimancea la adresa d-lui 
Cogălniceanu. 

Mai adaoge-se apoi votarea recompensei naţionale d-lui C.A. Rosetti 
tocmai în momentele în cari naționalitatea noastră e mai primejduită și lipsa 
cea mai tristă bântuie populaţiunile noastre rurale, și tabloul decăderii 
partidului guvernamental devine complet. 

Acum se mai vorbeşte şi de o recompensă pe care Camera ar voi s-o 
voteze d-lui I. Brătianu. Se zice, serios sau în ironie, nu știm, că Adunarea 
vrea să-i dăruiască prezidentului Consiliului cel mai mare domeniu al 
statului, domeniul Brăilei, care aduce un venit anual de 1.200.000 franci. 
Nu credem, dar înregistrăm zgomotul în toată cruditatea, ca să se vază la ce 
începe a se aştepta spiritul public. 

Aflăm asemenea că în aceste ultime momente ale unei legislaturi ce se 
va mai prelungi cu cinci zile se va vota un nou împrumut de 30 milioane 
pentru acoperirea pretinsului deficit rămas de sub conservatori. 

Ciudat deficit acesta, care aşteaptă cinci ani de zile și învechirea roşiilor 
la putere pentru a se manifesta! 


€ 


[11 aprilie 1880] 

În Reichstagul german centrul clerical a repurtat o biruință neașteptată. 
Sâmbăta penultimă, deliberându-se pentru a doua oară asupra legii militare, 
Adunarea primise amendamentul d-lui Richter, prin care şi clericii se 


supuneau serviciului militar, în exerciţiile rezervei complimentare, serviciu 
de la care, prin tradiţie şi prin legi, erau scutiţi. Dar, la a treia lectură a 
proiectului de lege, un deputat al centrului a prezentat un amendament care 
restabilea scutirea de mai sus. Adunarea a revenit asupra votului adoptând 
amendamentul centrului c-o majoritate de 10 voturi, în contra votului espres 
al însuși mareșalului de Moltke şi a doi miniștri: d-nii Puttkamer și Lucius. 

Din acestea se vede cu câtă îngrijire şi amănunţime se discuta și se 
votează legile în ţările occidentale. După trei lecturi și trei discuţiuni 
amănunțite asupra unei și aceleiaşi materii, Adunarea votează, ascultă 
opiniile opoziţiei, revine asupra votului, îl schimbă chiar în contra opiniei 
unui om atât de ilustru şi atât de popular precum e mareșalul de Moltke. 

Cam astfel ne-am închipuit și noi monarhia occidentală la noi, mai cu 
seamă pentru că o asemenea discuţie serioasă, demnă de Parlamentul unui 
popor și demnă de guvernul ei, se petrece în patria originară a purtătorului 
Coroanei Române. Cu drept cuvânt am fi putut aştepta ca această 
moderaţiune şi publicitate a discuţiilor, acest control serios al ideilor și 
procederilor se va introduce, conform cu deprinderi ce le credeam 
contractate și în patria adoptivă a M.S.R. Domnului. 

La noi însă Parlamentul partidului liberal ne prezintă curioasa privelişte 
a unei adunări de conspiratori cari, noaptea sau pe înserate, votează — ca şi 
când ar comite crime — legile cele mai importante ale statului, fără chiar ca 
proiectele de lege să fie tipărite. Un credit extraordinar de 8 milioane se 
votează cu fuga, fără nici un fel de discuţie, noaptea se votează monstruoasa 
recompensă a d-lui C.A. Rossetti, alaltăieri pe la aprinsul lumânărilor, adecă 
pe la 6 și jumătate seara, se votează — fără ca proiectul de lege să fi fost 
tipărit și împărţit deputaţilor și fără discuţie — un împrumut de 65 
milioane: anume 34 pentru linia Ploiești-Predeal și 31 milioane pentru a 
acoperi pretinsul deficit rămas în urma guvernului conservator, bine 
înţelegându-se că însuşi raportorul, d. C. Boerescu, a mărturisit că comitetul 
delegaților nu a verificat şi nici putea verifica deficitul de 31 milioane. 

lată dar o declaraţie netă a d-lui C. Boerescu. Comitetul delegaților nici 
a verificat nici a putut verifica deficitul lăsat de partidul conservator şi, cu 
toate acestea, i se acordă guvernului d-lui Brătianu, pe simpla declaraţie că 
nu va cheltui decât pentru deficitul real, suma de 65 milioane, aceasta fără 
discuţie, în contra protestărilor opoziţiei, care cerea cel puţin tipărirea 
proiectului de lege și 24 de ore de amânare. 


Ca dovadă că acest deficit atribuit guvernului conservator e pe de o 
parte o eroare, pe de alta un neadevăr cităm sentința înaltei Curți de 
Compturi, care din acel pretins deficit a șters în mod absolut 8 milioane, iar 
asupra restului nu s-a pronunţat încă și ţine sentința în suspensiune până la 
verificarea deplină. Prin urmare Camera și cabinetul susțin un neadevăr 
când atribuie guvernului conservator un deficit pe care nu l-au lăsat. Dar o 
dovadă și mai vie este mărturisirea comitetului delegaților acestei Camere 
chiar, care declină răspunderea de-a constata un asemenea deficit, zicând: 
„fără a intra în socoteli pe cari comitetul nu are nici căderea, nici timpul de- 
a le face“. 

lată ce se petrece la noi în ţară, iată în ce mod de-a dreptul scandalos, 
insultându-se de către miniștri deputaţii din opoziţie, se hotărăsc cestiunile 
de prima importanţă. 

Cu durere cată să constatăm că nicicând n-am fost mai departe de 
monarhia occidentală și de seriozitatea care o caracterizează decât în ziua 
de astăzi. 

Mulţi se crucesc întrebându-se ce voiesc roşii cu aceste procederi? Vor 
să discrediteze tronul în ochii poporului şi să-l arate ca o jucărie în mâna 
partidului lor, vor să se folosească de acest discredit aruncat asupra 
Coroanei prin lipsa absolută de control pentru a justifica schimbări 
provocate de dinafară, vor să provoace o intervenţiune străină? 

Un lucru e sigur pentru toţi. Sunt acte de desperare din partea partidului 
roşu, acte de om ce se îneacă și pentru care orice consideraţie publică, 
binele ţării, Constituţie, control, au devenit cuvinte deșerte. 

Dacă toate acestea se întâmplau în vremea fanarioţilor, ce luau țările în 
arenda pe câţiva ani de zile pentru a le secătui materialmente, a le degrada 
moralmente, mirarea noastră n-ar fi la locul ei. Dar chiar atunci încă 
boierimea și mitropolitul, cu greu, dar tot puneau un frâu cupidităţii şi 
corupției fanariote. 

Dar sub o monarhie occidentală, de la care așteptam îndreptarea, 
sanificarea moravurilor politice, introducerea unei discuţiuni limpezi, 
obiective și lipsite de patimă a cestiunilor de interes public, sub o domnie 
occidentală să le vedem toate acestea petrecându-se cu un cinism fără 
asemănare pe pământ, fără asemănare în republicele Americei de Sud chiar, 
o spunem drept, nu ne-am fi aşteptat. Cu durere constatăm că acea boierime 
mult calomniată constituia, până şi sub vitreaga arendășie a fanarioților, un 
control mai serios al intereselor publice decât cel de astăzi. 


Nu mai vorbim de popor. Glasul lui e nimicit prin falsificarea 
sistematică a regimului parlamentar, pe el îl bântuie foametea şi nevoile, el 
e mai rău astăzi decum a fost oricând. Nu vorbim de boieri, pentru că, 
neprevăzători și damici cu privilegiile lor, de la cari de bună voie au 
renunţat în detrimentul nației mult mai mult decât într-al lor propriu, ei nu 
mai există astăzi și i-a luat Dumnezeu spre a nu-și vedea ţara, în momente 
supreme, adusă la sapă de lemn. 

Singurul control posibil, în marginele stricte ale Constituţiei dar prin 
uzul sever al prerogativelor, cari nu sunt numai drepturi, ci datorii totodată, 
era acela din partea Coroanei. Numai acest control ar putea să împiedece 
desfrânarea cu care un partid vitreg își bate joc de toate interesele ţării. 

Nu se pară o întâmplare procederile din Adunări. Depeșile din Anglia 
inspiră această febrilă neliniște, această prăpăstioasă grabă cu care partidul 
roșu compromite interesele țării. 


Schimbarea adusă în politica Angliei prin ultimele alegeri — zice un 
corespondent care a vorbit și cu Gladstone și cu lord Granville — e totală. Din toate 
părţile ţării se vede o presiune generală și surprinzătoare în favorul prezidenței de 
cabinet a lui Gladstone, care-n politica esternă s-a pronunţat în termenii cei mai 
energici, nepermiși chiar de buna-cuviinţă. În sferele diplomatice ce stau în raport cu 
ambasada germană şi cu cea austro-ungară din Londra, lumea e agitată în mod 
estraordinar, pentru că, după toate știrile, un cabinet prezidat de Gladstone 
însemnează redeschiderea cestiunilor stabilite prin Tractatul de la Berlin. Am avut, 
zice corespondentul, o convorbire cu lord Granville. El doreşte în adevăr relaţiuni 
bune cu Austria, dar asupra politicei viitorului cabinet mi-a refuzat orice 
informaţiune. Și Gladstone, când e interpelat de aproape și când frazele nu sunt 
suficiente, păzeşte tăcere. L-am întrebat de-a dreptul dacă starea actuală de lucruri 
din Bosnia şi Herzegovina i se pare permanentă şi dacă ar aproba o unire a Bulgariei 
cu Rumelia orientală; dar nu mi-a dat nici un răspuns. Din alte părţi însă, ce stau în 
relaţie cu Gladstone, aflu că planul său este împreunarea tuturor naționalităților 
Peninsulei Balcanice într-o confederaţiune, cu escluderea Austriei. Cât de schimbate 
sunt toate împrejurările de la învingerea liberalilor încoace o dovedește opoziția 
contra indicaţiunilor lui Vambery (etnograf maghiar) în prelecţiunea sa ţinută la 5/17 
aprilie. Această opoziție i-a dat lui Vambery ocazia de a întâmpina că n-ar fi crezut 
niciodată că înaintea unui public englez va trebui să apere Englitera în contra unui 
englez. Un liberal englez apărase la acea prelecţiune misiunea și procedarea Rusiei 
în Asia centrală. 


lată dar conflagraţiunea înaintea căreia ne-am putea pomeni de pe-o zi 
pe alta. Și tocmai în asemenea momente ţara noastră e adânc nemulțumită 


prin procederile nedemne, jignitoare, lipsite de tact și de conștiință a 
partidului roșu. Tocmai în asemenea momente de-o gravitate estremă și 
strigătoare la ceri se aruncă, prin procederi ilegale și nemaiauzite, 
discreditul asupra celui mai important factor al vieţii publice, asupra 
Coroanei, ducând-o, cu sau fără voie, la renunţarea complectă de la rolul de 
control ce-i revine. Cu o uşurinţă copilărească dacă n-ar fi nelegiuită se 
supun semnăturii domnești voturile unei Camere care nu mai e în stare de-a 
judeca nimic, voturi căpătate de ministeriu prin surprindere, noaptea, fără ca 
proiectele respective să fi fost tipărite și împărţite deputaţilor, fără discuţie, 
fără examen, fără nimic. 

Dacă, în aceste clipe îngreuiate de evenimente, îndrăznim a implora 
Coroana să-și exercite prerogativele față cu desfrâul irupt în partidul de la 
putere, n-o facem, o declarăm cu sfințenie, nici în interesul partidului 
conservator, nici pentru căderea pur și simplu a roșşiilor. Departe de noi 
orice gândire egoistă, orice umbră de ură sau de patimă de partid. Nu voim 
schimbarea oamenilor, ci schimbarea acestei sisteme, care răpește poporului 
orice încredere în legi, în instituţii, în sistem, în controlul firesc al Coroanei. 
Îndrăznim a implora pe augustul purtător al coroanei României să se 
gândească nu la partizi, la ţară. Fie consiliari cine vor voi să ia răspunderea 
strivitoare a moştenirii roşie, răspunderea strivitoare a imprudenţelor lor în 
politica esterioară, a nemerniciei în politica interioară. Dar numai de acei 
oameni cari reprezintă pe faţă interese străine și de aciia cari în asemenea 
momente nu gândesc decât la ei și la interesele lor individuale să se 
dispresure Coroana. Să nu se ia drept dovezi manifestații de stradă 
improvizate de poliţie şi cari formau alaltăieri obiectul ironiei publicului, să 
nu se ia după aparenţe, cu dibăcie înscenate, al căror unic și esclusiv obiect 
de amăgire e de astă dată numai Coroana, nu poporul. Îndărătul acestor 
manifestaţiuni înscenate se deschide prăpastia; pentru tron, pentru ţară, 
pentru toți. 

Prin adoptarea unanimă a monarhiei occidentale am gândit la acea 
măreaţă continuitate de dezvoltare care caracterizează dinastiile vechi ale 
Europei, ce au trecut neprimejduite prin secole întregi. 

Visul rău al domniei efemere, visul şi mai rău al arendășiei fanariote am 
voit să-l depărtăm de la căminele pustiite ale patriei noastre; nu am voit însă 
ca, sub un nume schimbat, să se perpetue acelaş sistem, ba unul şi mai rău, 
prin lipsa absolută de control. Nu ne gândim la noi, căci o generaţie suntem 
abia și, ca generaţia de frunze a unui stejar secular, ne scuturăm cu toamna 


vieţii noastre la pământ. Dar la arborul măreț şi secular al României ne 
gândim, la acela în umbra căruia a trăit Mircea cel Bătrân, și de acest 
trunchi străvechi se apropie securea a căreia codoriște o formează fiii vitregi 
ai acestei ţări. 


€ 


AUSTRO-UNGARIA ȘI NAȚIONALITĂȚILE 


[11 aprilie 1880] 

Dezvoltarea lucrurilor în Austria e de astă dată în favorul 
naționalităților. În sine vorbind faza aceasta a statului poliglot stă în 
oarecari legături cu politica esterioară a împărăției, precum şi cu interesele 
ei economice. Debuşeurile cele mai însemnate ale negoțului și industriei 
austriace sunt în ţările Dunării de Jos îndeosebi, în Peninsula Balcanică în 
genere. Afară de români însă, ţările acestea sunt locuite de slavi, care 
precumpănesc prin număr, prin dezvoltare internă, prin sprijinul puternic al 
împărăției rusești. Pentru asigurarea politicei sale comerciale Austria 
avusese nevoie de Bosnia şi Herţegovina, dar în contra anexării erau de astă 
dată tocmai elementele dominante: germanii și maghiarii, cari se tem de 
sporirea rasei slave în împărăție. Partidul militar, apoi Curtea însăşi a cătat 
să încline spre naţionalităţi cari din parte-le erau gata a vota anexiunea cu 
amândouă mânile. 

Fără o politică bazată pe egala îndreptăţire a naționalităților împărăţia 
vecină nu va putea câștiga simpatii sigure și temeinice în Orientul Europei, 
pe când, din contra, realizarea dorințelor legitime ale acestora — ele sunt 
restrânse aproape esclusiv la limba de propunere în școalele populare și 
secundare, precum și la uzul limbei naționale în autorităţile ce stau în relații 
directe cu poporul de jos — realizarea acestora zicem ar da o dovadă pipăită 
de dreptatea cu care Austria ştie a guverna şi i-ar câştiga simpatiile 
popoarelor orientale în caz când acestea ar fi să aleagă între două supremaţii 
eventuale. Avem atâtea dovezi că cestiunile de drept public, de suveranitate 
naţională, de politică esterioară, de constituționalism mai nu preocupă pe 
naţionalităţi. Ceea ce cer ele este ca învățământul să fie pe cât se poate în 
limba naţională, ca autoritățile să primească și să dea curs reclamaţiunilor 
asemenea în limba cea pricepută de populaţiuni, în fine ca nici una din 
naţionalităţi să nu fie oprită de a-şi iubi patria, limba şi istoria în chipul ei, 


după cum o înţelege, în forma familiară și atrăgătoare a tradiţiei, a limbei, a 
rasei locale. Evident că nici un popor nu are înţelegere pentru idealuri 
abstracte, că nu poate avea simpatii pentru o organizaţie ce se reprezintă 
prin oameni străini, prin limbă străină. 

Cine n-a avut ocazia de-a constata că austriacii nu ştiu nici o limbă cum 
se cade? În școalele primare au învăţat limba maternă, însă cu restricţiuni şi 
predată nu în mod viu şi cum o vorbeşte poporul, cu acele nuanţe cari 
constituiesc farmecul biruitor al oricării limbi, ci predată de oameni cari în 
şcoli secundare și superioare au învăţat în altă limbă și cari o predau pe a lor 
proprie în mod teoretic şi abstract. În institutele secundare apoi se predau 
obiectele în limba germană, dar într-o germană imposibilă, şi ca fonologie, 
şi ca sintaxă, care inspiră fiori unui adevărat german. Abia la universități 
începe a se vorbi nemţește, într-o epocă însă în care nu mai are omul interes 
decât de-a-și apropria știința necesară pentru viitoarea sa carieră. Astfel se 
întâmplă că austriacii nu ştiu bine nici o limbă. Efectele pentru inteligență 
nu pot fi decât rele. Ce trebuie să se petreacă în capul unui om care nu are, 
pentru ideile sale, manipulul sigur, razimul concret al unei limbi certe? 
Desigur nimic bun. Spiritul omenesc nu se poate dezvolta în libertate fără 
limbă, şi anume fără de cea învățată din capul locului, cu toată bogăţia ei de 
nuanţe, cu toată virginitatea cu care a fost recepută de mintea copilărească. 
Lipsa dezvoltării fireşti a limbelor deosebitelor naționalități din Austria are 
drept efect mărginirea spiritelor chiar, o mărginire care se resfrânge până și 
asupra capitalei. Un jargon  ebraico-cosmopolit, de-o  platitudine 
excepțională, fără caracter, imitând stilul ziarelor rele din Paris, 
primejduiește citirea ziarelor germane din Austria. Cele umoristice, care-ar 
trebui să reflecte geniul simpatic al limbei poporului de acolo, identic cu 
acela al Germaniei de Sud, se-nvârteşte din contra pe-o clină regretabilă de 
cocoterie offenbachiană. Presa vieneză e în mare parte ceva fără rădăcini și 
nu reflectă nici spiritul rasei germane, nici pe al celorlalte naționalități. E 
poate un semn al dezvoltării ştiinţelor naturale acea iubire pe care o simțim 
pentru orice accent natural, fie-n arte, fie-n literatură. Acest accent natural 
lipseşte acolo. Cu cât drumul de fier încearcă a nivela și a reduce la o egală 
platitudine omenirea toată cu atâta tendență de-a-și păstra comorile 
grămădite într-un lung trecut e mai vie în fiece popor. În realitate orice lucru 
temeinic şi sănătos se face numai pe baza unei naţionalităţi certe, a unei 
limbi certe. Grecia veche n-ar fi ajuns nicicând la dezvoltarea ei cea mare 
dacă limba ei nu s-ar fi dezvoltat cu toate nuanțele dictate de natură și 


împrejurări și dacă această dezvoltare a limbii nu era paralelă cu 
dezvoltarea a chiar spiritului elin. 

Impunerea în viaţa de toate zilele a unor limbi străine, exercitată cu 
oarecare virtuozitate de cătră elementele dominante, are drept efect că patria 
comună îi devine oricui aproape nesuferită. Şi încă germanii ca germanii. 
Cu mult mai culţi, având o înnăscută înţelepciune a vieţii, ei se impun pe 
atât pe cât îi lași, însă până la torturarea conştiinţei individuale, până la 
absurd nu ajung nicicând. Maghiarii însă, rămași îndărăt în cultură şi străini 
prin natura lor de toată familia popoarelor arice, supun cu sila gâtlejul 
copiilor, precum și a oamenilor maturi, la tortura unei fonologii imposibile 
şi silesc spiritul de-a se dezvolta în formulele unei limbi radical străine de 
toate popoarele continentului european. 

Se ignorează cu totul se vede că în orice creier omenesc predispunerile 
intelectuale sunt înmagazinate prin atavism și că acestor predispuneri nu le 
convine decât limba vorbită de părinți. 

Turcii erau mai simpli în procederea lor. Ei, pentru a deznaţionaliza, 
tăiau la zeci de mii de oameni limba din gură, osândindu-i să fie muţi. 
Rezultatele au fost strălucite. „Găgăuţii“, cari sunt strănepoţii acelor 
oameni, trec la toate națiunile din Orient drept indivizi escesiv de 
cuminţi. Toată lumea ştie ce-nsemnează la noi, la sârbi, la turci chiar, vorba 
„găgăuţă“; om care nu e în toată firea, „cretin“. La asemenea cretinizare a 
spiritului, a singurului instrument de care dispune omul în greaua sa luptă 
pentru existență, duc tendenţele de deznaționalizare pretutindenea. Nu 
creşte o plantă bine și normal decât din rădăcinele ei proprii. Există într- 
adevăr deznaţionalizări fericite, dar ele sunt organice, nu impuse cu de-a 
sila. Contactul des c-o altă naţionalitate, înrudirea de rasă, interese zilnice, 
încrucișarea şi amestecul sângelui, mii de împrejurări fac cu putință o 
deznaționalizare organică. Dar cu sila, cu zorul, cu impunerea, nicicând; cel 
puţin noi nu ştim nici un caz în istorie. Vorba cântecului: Dor de zor nu se 
ştie pe la noi. 

În Ardeal chiar, cine s-au maghiarizat? Nobilimea, cea de nimenea 
silită, cetăţenii liberi în toate celea, oamenii cari aveau cea mai multă 
posibilitate de-a vorbi şi a se purta cum doreau. Sigur e că siluirea deşteaptă 
o rezistenţă înzecită şi că trezirea naționalităților datează din momentul 
încercării de-a le deznaţionaliza. 

Fără o schimbare de sistem în privirea aceasta monarhia vecină va fi 
teatrul unei zădamice risipe de puteri. Guvernele nu vor ajunge la scopul 


lor, iar naţionalităţile vor fi împiedecate în dezvoltarea lor naturală în 
detrimentul şi al lor şi al ţării întregi. Pe de altă parte nemulțumirea hrănită 
sistematic va face din naţionalităţi, teamă ne e cel puţin, un material 
totdauna gata de-a transige cu influenţe străine, chiar cu de cele periculoase 
existenţei lor. „Pier eu, dar să piei şi tu“ va zice fiece apăsat apăsătorului 
său. 

Tot din cauza acestui sistem de șicană zilnică nu se pot întemeia în 
Orientul Europei simpatii hotărâte pentru Austria, care ar fi cea mai aptă 
pentru răspândirea unei civilizaţii adevărate în Peninsula Balcanică. Toți 
aceiia care-şi văd existența lor amenințată în Orient nu ajung la nici o 
lămurire în privinţa razimului lor. 

De câte ori nesiguranța existenţei statelor îi sileşte pe oameni de a gândi 
cum să-şi mântuie naționalitatea, dacă nu statul, de cine să se razime în 
momentele supreme, tot de atâtea ori fanatismul şi corupţiunea din Ungaria 
îi pune într-o indisolubilă dilemă. 

Reproducem mai la vale parte din discuțiunea ce a avut loc în 
Parlamentul din Viena, din care orice om nepreocupat va vedea care din 
cele două părţi are dreptate. 


D. Czedik zise următoarele: Sunteţi patrioți, voiţi Austria? Vă rog lăsaţi atunci 
statului limba statului. Într-o mare ramură a administraţiei statului ea există deja. 
Armata nu are decât o comandă, cea germană. Nu cred ca cineva din dreapta să 
crează că ne-am putea dispensa de aceasta. Dar rușinos aproape e pentru noi că ceea 
ce face puterea absolută nu pot face popoarele. Cu toată predilecţiunea ce o am 
pentru armată, n-aş voi să zic că numai în tabăra ei e Austria. Să traducem tabăra 
aceasta în înţelesul în care am vorbit, renunţați la planurile mari, îngăduiți limba 
statului cu toate consecinţele ei stricte și sunt convins că nu va trece mult timp și vom 
zice: Nu Austria Superioară sau Inferioară, nu Tirolul, Triesta, Dalmația şi Boemia, 
Moravia, Silezia, Galiţia şi Bucovina sunt patria austriacului, ci Austria întreagă. 

Contele Richard Clam-Martinitz răspunse cu condiția puterii unui stat e 
îndeplinirea dorințelor naţiunilor sale, mai cu seamă pe terenul școalei. Nu poate sta 
rău un stat în care emulaţiunea popoarelor se mișcă pe teren intelectual. Dacă la 
dorințele și tendințele ce vin din inima popoarălor dv. răspundeţi cu espuneri și 
discuţiuni politice, popoarele nu vă pot înțelege. Gândiţi la cuvântul pe care Goethe îl 
pune în gura lui Thoas: 

Din multe câte spui spre-a refuza 

Cellalt n-aude decât vorba nu. 

Un d. preopinent și-au esprimat dorința de a se înţelege, dar a zis că crede cumcă 
pacea între naționalități nu va fi ajunsă pe calea aceasta. Dezvoltarea e în mâna lui 
Dumnezeu. Dar nu pot crede că e o garanţie mai mare pentru ajungerea păcii 


naționale când la dorințe serioase și stăruitoare răspundeți nu. Oricât de deosebit aţi 
gândi asupra politicei esterioare a Austriei, asupra organizaţiei interioare și a 
administraţiei, una nu-mi va tăgădui inima dv. austriacă: „că puterea Austriei stă în 
puterea unită a popoarelor ei“. Cine voiește însă dezvoltarea Austriei trebuie să 
voiască puterea, dezvoltarea materială și intelectuală a popoarelor ei, trebuie să 
voiască condiţiile și supoziţiile unirii popoarelor. E o convingere trecută în sucul și 
sângele acestor popoare că fiecare din ele, cel mai mic ca şi cel mai mare, găsește în 
Austria apărare egală, drept egal, favorizare a intereselor sale intelectuale; de aceea 
e o bună politică austriacă de a concede popoarelor aceste condiţii ale unirii lor şi e 
un esperiment îndoielnic şi primejdios de a învenina şi a face neplăcută acea tendență 
unitoare și împreunătoare a popoarelor care trebuie să fie cu drept cuvânt trăsătura 
politicei interioare din Austria, de dragul unei idei de stat doctrinare şi nepipăite. 
Dacă voiți deci unitatea și puterea Austriei, pe care desigur toţi o voiţi, fiţi drepţi în 
înțelesul mare și larg al cuvântului cu toate popoarele sale. 


Nu știm dacă și în ţările Coroanei ungare sferele dominante vor ajunge 
la convingeri mai realiste asupra naturii statului, mai ales când acesta e 
poliglot; nu ştim dar — o mărturisim de mai nainte — n-o sperăm. 

Evenimentele din urmă n-ar justifica deloc o asemenea speranță deșartă. 
Întâi s-a votat la Pesta o lege prin care toţi învățătorii rurali, şi cei cari nu 
sunt întreținuţi de comuna politică, ci de poporenii bisericii, nu din bani 
direcţi sau indirecţi ai statului, ci din contribuţia de bunăvoie a oricărui 
creştin, să înveţe neapărat ungurește. Apoi prin anume plan de studii să 
prescrie ca cele mai multe ore pe săptămână să fie consacrate limbei 
ungurești în detrimentul, se-nţelege, a altor studii mai substanţiale și desigur 
mai folositoare decât filologia comparată a limbelor fino-tartarice. Acum 
vin c-o lege nouă, prin care supun și şcoalele secundare aceluiași tratament; 
nemaipomenind de împrejurarea că gimnaziul din Brașov, de pildă, conform 
unei legi generale, făcute pentru un caz special, va fi oprit de a mai primi 
subvenție din România. 

Și cu toate acestea Braşovul era și este încă un emporiu pentru Orient şi 
în deosebi pentru Țările Române. 

Dar să lăsăm acestea. Răul ce rezultă din politica maghiară se va 
răsfrânge mult mai mult asupra maghiarilor însuși decât asupra altora. 
Rațiunea de a fi a oricărui stat e ca oamenii, oricât de deosebiți fie, să 
trăiască mulțumiți lângăolaltă, fără dorinţa intimă de a-și frânge gâtul la o 
ocazie dată. Altfel statul e o sarcină netrebnică și, la dreptul vorbind, de 
prisos. Să-şi cheltuiească cineva anii tinereţii în armată și banii din pungă 
viaţa toată pentru a plăti o organizaţie care-l vexează și-l șicanează în toate 


zilele şi pe toate cărările e ceva ce se poate întâmpla uneori, când elementul 
dominant e mult mai numeros, mult mai bogat și mult mai cult, dar nu ţine 
pururea acolo unde elementul dominant e în minoritate, sărac și incult. 
Tocmai mijloacele pe cari maghiarii le întrebuințează pentru a silui pe 
concetăţenii lor dovedesc lipsa lor de putere reală și de importanţă reală. Nu 
ne îndoim că va veni un timp în care le va părea rău — prea târziu poate — 
pentru legile vexatorii pe cari le votează cu atâta ușurință spre împiedicarea 
în cultură şi ruina concetăţenilor lor. 

Se știe că statistica nu e în favoarea ungurilor. Această știință în cifre 
arată însă mersul real şi concret al lucrurilor, un mers ce nu se poate 
împiedeca nici prin fanatism naţional, nici prin vexarea altora. 

Criza ministerială continuă întru aşteptarea noului minister flotant. 
Diferite versiuni circulă în privința formării acestuia. După cum se ştie 
organul d-lui Brătianu, în numărul său de alaltăieri, anunțând retragerea 
cabinetului, căuta să demonstreze că sistema ministerelor flotante este 
foarte constituțională din momentul ce Vizirul este statornic. Apoi, cu un sul 
subțire, dădea lui Cogălniceanu să înțeleagă că nu mai poate rămâne la 
portofoliu, pentru că nu-l mai vrea majoritatea, care pretinde de la capul 
cabinetului o remaniare în sensul curat radical. În timpul acesta sesiunea s-a 
mai prelungit; d. Brătianu avea dorinţa arzătoare de a i se vota şi de cătră 
Senat împrumutul de 34 milioane. În intenţiile d-sale stă să mulțumească 
pretenția majorităţii radicale și să elimineze astfel din cabinet elementele 
eterogene; însă înainte de trecerea împrumutului prin Senat avea nevoie să 
nu strice de tot frăţia cu d.d. Cogălniceanu, V. Boerescu și Orăscu, căruia, 
după pretenţia d-lui Boerescu, ar trebui să i se încredințeze portofoliul 
Cultelor. Astfel s-a asigurat deocamdată d-lor Cogălniceanu și Boerescu 
mănţinerea la portofoliile de Interne și Externe, iar d-lui Orăscu i s-a promis 
portofoliul Instrucţiei. Pentru a se da mai mulţi sorți de reușită acestui joc s- 
a dat curs în public zgomotului de remaniare ministerială în modul următor: 
d. Brătianu prezident și Finanţe, d. Cogălniceanu Interne, d. Boerescu 
Externe, d. Dabija Lucrări Publice, d. Slăniceanu Război, d. Tache Giani 
Justiţie şi d. Orăscu Instrucție. Se zicea că, după mature chibzuiri, după 
multă punere la cale și bătaie de cap, Marele Vizir așa hotărâse să-și 


recârpească ministerul, iar M. Sa Domnitorul confirmase în totul hotărârea 
Vizirului. Cum se vede, articolul din pactul nostru fundamental în care se 
stabilește că Domnul numeşte miniștrii este și rămâne căzut în desuetudine; 
în locu-i s-a pus o altă dispoziţie, nu înscrisă încă în Constituţie, dar cu 
putere de drept consuetudinal, care stabilește că Domnul își alege o dată și 
bine un vizir şi pe urmă acesta face, desface, preface și reface tot și toate, îşi 
alege sau îşi culege miniștrii din Camere sau afară din Camere, îi bagă, îi 
scoate, îi procopseşte și-i horopseşte după cum îi vine lui la socoteală, 
pentru fericirea patriei și pentru consolidarea nu a datoriei flotante, ci a 
instituţiilor parlamentare. 

În sfârşit, ieri, cu iuţeala proverbială a Parlamentului radical, s-a şi 
prezentat în Senat raportul asupra împrumutului de 34 milioane; în 
expunerea de motive se spune că împrumutul acesta se face pentru 
acoperirea deficitului moștenit de Marele Vizir de la guvernul 
conservatorilor. D. Manolache a propus a se şterge din espunerea de motive 
că împrumutul se face anume pentru acoperirea acelui deficit, deoarece 
cestiunea pretinsei cifre a lui este încă pendentă înaintea înaltei Curți de 
Conturi, sau, dacă nu, cel puţin a se amâna dezbaterea pentru o zi sau două. 
După porunca d-lui prim-ministru însă Senatul n-a primit propunerea d-lui 
Manolache Costache și a votat împrumutul. 

Vom reproduce pentru lămurirea deplină a cititorilor asupra acestui 
caracteristic vot de mare viteză cuvintele rostite în privinţa acestui 
împrumut de dd. Mavrogheni, general Manu și M. Costache. 

Credem inutile orice comentarie; ţifrele vorbesc de sine-le. E destul să 
constatăm numai că instituţiile de control în care ţara la 66 îşi pusese toate 
speranţele au ajuns în această stare de omnipotenţă vizirială. 

Din cercurile guvernamentale s-a aflat că astăzi sau mâine cel mult criza 
ministerială se va termina și noul cabinet se va forma în fine. Astăzi, după 
cum află „L'Indépendance roumaine“, organ oficios al d-lui V. Boerescu, 
majoritatea d-lui Brătianu va depune pe biuroul Camerii o propunere 
tinzând a protesta în contra oricării remanieri ministeriale în afară din 
partidul liberal-naţional și a reclama pentru d. Brătianu portofoliul 
Internelor. Numita foaie dă sub toată rezerva această ştire, spune însă a fi 


căpătat-o dintr-un izvor sigur. După informaţiile noastre ştirea de mai sus 
este pe jumătate adevărată, adică o propunere în sensul arătat nu se va 
depune la biurou, însă e adevărat că majoritatea este hotărâtă a se revolta în 
contra Marelui Vizir dacă acesta nu va hărăzi toate portofoliile la membri 
din marele partid, rezervându-și pe cel de Interne şi prezidenţia. Cu toată 
hotărârea încordată a vânătorilor de portofoliuri, d. Brătianu, pe cât aflăm, 
va păstra pe d. V. Boerescu; cât despre d. Cogălniceanu, se crede că va fi 
jertfit pe altarul constituţionalismului, pentru a se împăca furia votatorilor. 
Nu se știe ce va urma apoi dacă majoritatea nu va fi mulțumită numai cu 
eliminarea d-lui Cogălniceanu; oricum, mai ales după votarea împrumutului 
de 34 de milioane și în vederea trecerii administraţiei căilor ferate în 
mâinile statului, se speră o împăcăciune în familie. Când ţara are pe hârtie o 
constituție englezească și pe spete un mare Vizir şi un mare partid turceşti 
nu se mai poate teme de viitorul ei. 

Protestațiile fierbinți de dinasticism făcute în Senat de d. colonel 
Anghelescu prin denunțarea unui articol al „României libere“ erau pe cât se 
spune un fel de-a „nu mă uita şi pe mine“ în vederea repremenirii 
ministeriale. Se mai spune însă că sentimentalismul d-lui colonel nu şi-a 
atins scopul practic: d-sa rămâne și de astă dată pe din afară din noua 
combinațiune. 

Ca istoriografi simpli amintim cu această ocazie că acest fierbinte 
dinastic, onor. d. Anghelescu, este același colonel care odinioară, fiindu-i 
partidul în culmea învierşunării ca opoziţie, a ordonat corpului de sub 
comanda sa ștergerea numelui M. Sale din formula de jurământ milităresc 
înscrisă în livretul soldatului. 

Ce caractere la aceşti domni, ce oameni întregi! 

Unul vedea odinioară o prăpastie între națiune și M. Sa Domnitorul și 
peste puţin prăpastia fu astupată cu un portofoliu pe care bravul domn îl 
schimbă astăzi pe un post de advocat la căile ferate. 

Altul detronează odinioară pe Domnitor — din norocire în efigie numai 
— şi proclamă o republică, și peste puţin îl vedem galant polițai făcând în 
scara palatului primirea musafirilor domnești la zile mari. 


D. colonel şterge odinioară numele M. Sale Domnitorului din livretul 
soldatului și astăzi se face denunțătorul unor pretinse abuzuri de presă faţă 
cu suveranul. O mică deosebire între d. colonel și ceilalți doi onorabili 
pomeniţi mai sus, o simplă deosebire de noroc: d. colonel nu va fi ministru, 
d. colonel nu poate fi advocat al căilor ferate, iar cât despre postul de poliţai 
se zice că el ar fi destinat, în cazul permutării actualului titular, nu d-lui 
colonel Anghelescu, ci unui coleg al d-sale, onor. senator Simion 
Mihălescu. 

Fiindcă se vorbeşte în mod care pare a fi serios de numirea d-lui 
Dimitrie Giani (vulgo Tache) la Ministeriul Justiției sau al Cultelor, ne 
credem datori a publica nişte „suvenire“ după cariera sa, de advocat al 
statului, pe cari ni le comunică un fost advocat public. Aceste înștiințări 
sunt relative la o afacere faimoasă în timpul ei: afacerea Schonfeld- 
Filderman. Iat-o în puține cuvinte. 

Doi antreprenori evrei de şosele (pe vremea aceea se mai făceau șosele) 
reclamau de la stat un milion și mai bine pentru niște pretinse daune ce ar fi 
suferit de la ministeriu. D. Tache Giani, advocat al statului, dete un aviz 
prin care recunoștea de sus până jos că pretențiunile zișilor antreprenori 
erau întemeiate. 

Până aci dumnelui poate să invoace conștiința sa. 

Dară nu e destul atât. Statul, neîncrezător, îi retrage procesul și-l dă altui 
advocat, mai puţin îngăduitor cu drepturile lui. Ce face Tache al nostru? Își 
dă demisiunea, trece advocat al lui Schonfeld și, înarmat cu cunoştinţa 
tuturor actelor şi documentelor celor mai secrete pe care le cercetase în 
calitate de advocat al statului, pledează pentru Schonfeld la toate instanțele, 
având aşadar, prin fosta sa poziţiune, avantajul de-a fi răsfoit dosarul şi de-a 
cunoaște toate părțile slabe ale adversarului său. Ei bine, pricina era atât de 
rea încât, cu toate acestea, statul a câștigat-o până la ultima instanţă. 

Corespondentul nostru face apel la memoria d-lui Scarlat Pherechide, 
președinte pe atunci al tribunalului Ilfov, şi chiar la a d-lui I. Câmpineanu, 
coleg sau succesor al d-lui Giani ca advocat al statului şi care atunci își 
manifesta zgomotos indignațiunea sa. 


Aceste fapte nu se pot tăgădui, fiindcă sunt constatate prin acte publice 
şi oficiale şi s-au petrecut în faţa lumii. 

În altă ţară d. Dimitrie Giani ar fi fost şters din tabloul advocaţilor şi ar 
fi dat afund pentru toată viaţa. La noi s-a făcut mare patriot, apărător înfocat 
al intereselor publice, viceprezident al Adunării, iniţiator de recompense 
naţionale și, în fine, ministru al justiţiei și cap al magistraturii, căria îi arată, 
prin exemplul său, care este calea cea mai nemerită pentru ca un tânăr să 
ajungă la posturile cele mai înalte, ba chiar până în Consiliul suveranului 
ţării. 


€ 


[15 aprilie 1880] 

Alaltăieri, sâmbătă, s-a închis sesiunea Corpurilor legiuitoare printr-un 
mesaj domnesc, citit la Senat de d. M. Cogălniceanu, la Cameră de d. 
Stolojan. 

Meritele acestor Adunări sunt, se-nţelege, citate pe rând în mesaj. 
Modificarea articolului 7, răscumpărarea căilor ferate, bugetul echilibrat, 
fondurile puse la dispoziţia Ministeriului de Război, legea organică pentru 
Dobrogea, votarea celor zece milioane lei vechi pentru lași ş.a.m.d. 

Închiderea nu se putea face fără ca să se manifeste acea dorință intimă a 
majorităţii de-a vedea depărtate din ministeriu elementele eterogene: 
Boerescu şi Cogălniceanu. 

D. Sefendache a luat mai întâi cuvântul în cestiune. D-sa a amintit 
scenele semnificative produse în Adunare: demisiunea celor patru 
viceprezidenţi, apoi împrejurarea că multe proiecte de legi, deși nu s-au 
respins, s-au discutat însă cu oarecare îndoinţă și, dacă s-au votat, cauza a 
fost că, ori de câte ori era o manifestațiune în contra acelor proiecte, trebuia 
să vie persoana d-lui prim-ministru ca să le acopere. Curentele n-au fost 
favorabile combinațiunii ministeriale; ar fi bine deci ca d. prim-ministru să 
răspunză dacă vroiește sau nu să ţină seamă de cele espuse şi dacă găsește 
de cuviinţă ca să continue afacerile țării, în timpul cât nu va mai fi sesiunea 
Camerei, tot prin combinaţiunea ministerială care este astăzi. 

D. Brătianu răspunse că, dacă vro modificare va avea loc în minister, 
aceasta nu va altera întru nimic caracterul esenţial al cabinetului. Dacă 
poate vro doi-trei din d-nii miniştri, din cauza unor interese particulare sau 
cine știe din ce alte împrejurări s-ar decide să se retragă, ministerul se va 


completa astfel cum caracterul său să rămână acelaş mai cu seamă prin 
persoanele cari dau ton acestui ministeriu. D-sa are firma oficială, însă nu 
poate să nu recunoască că mulţi dintre colegii săi au în guvern o 
însemnătate tot ca şi d-sa. 

Cu acest răspuns nu putea rămânea mulţumit d. Fleva. Acest minister, 
zice d-sa, a avut caracterul nu al unui partid esclusivist, ci al întrunirii unor 
elemente diferite, pentru a putea trece prin dificultăți. Dacă aceste dificultăți 
au trecut, vine întrebarea: ministerul păstrând acelaş caracter și într-o stare 
normală, poate da realizarea dorințelor partidului liberal? A venit timpul ca 
partidul liberal să intre în acţiune în întregimea programului său; şi o 
neutralizare a acestei acțiuni nu poate aduce decât sterilitate și prin urmare 
discreditarea partidului liberal în faţa ţării. Când diferite persoane cari, fără 
a fi într-un partid, vin de se alătura la partidul liberal, ele sunt datoare să 
spună că vin să lucreze pentru triumful ideilor partidului. 

D. Brătianu a declarat că nu este cestiune decât de nuanţe și de 
temperament şi-ncolo nici o deosebire între d-sa și colegi, punct de vedere 
pe care l-a-mbrăţișat și d. Boerescu, cu cunoscutul său temperament escesiv 
de fericit. 

Da — zise d. ministru de externe — sunt liberal, dar cu temperamentul 
meu. D-sa cere ca cestiunea să fie rezolvată, pentru că poziţiunile echivoce 
sunt cele mai rele şi d-sa unul, pe socoteala d-sale, nu poate suferi o 
poziţiune echivocă. D-sa e de părere că ministeriul e de fuziune, și cine zice 
fuziune nu înţelege confuziune sau difuziune, ci întrunirea unor forțe 
convergente, cari trebuie să fie identice în natura lor spre a produce un 
rezultat bun, căci altmintrelea n-ar produce decât paralizie. Când se 
combină, ca în chimie, două elemente contrarii cari să se neutralizeze nu se 
poate produce nimic; dar când sunt elemente din cari să iasă o forță 
rezultatul va fi bun ș.a.m.d. Astfel, in dulci jubilo, ilustrul nostru om de stat 
confundă legile mecanicei cu cele chimice. Găseşte Adunarea că e rău ca 
forţele acestea să fie întrunite? Dumnealui e cel dântâi care să se retragă, 
căci a fost unul din cei cari au constituit o nuanţă în acest minister. Dacă 
Adunarea găsește că în situaţiunea de astăzi d-sa nu mai poate face parte din 
minister, d-sa se retrage. E drept că zilele trecute s-a dat un vot pe care d-sa 
îl luase ca semn că nu ar fi agreat de majoritate și imediat a fost gata a se 
retrage; dar i s-a încredinţat (naivul) că votul acela n-a fost dat nicidecum ca 
semn de neîncredere către d-sa, după cum îl luase (în nevinovăţie-i) și de 
aceea a revenit. E gata deci a urma sentimentelor Camerei în privinţă-i. 


Dacă aceste sentimente sunt a se desface fuziunea, a se schimba unele 
persoane din minister între cari ar fi și d-sa, se va retrage. Altă profesiune 
de credinţă nu poate să facă acum. E liberal, dar cu convicţiunile d-sale, cu 
temperamentul d-sale. 

Dacă reproducem aceste repetative protestări ale d-lui V. Boerescu e că- 
i admirăm temperamentul. 

În şedinţa Senatului de la 22 noiemvrie 1877 tot fericitul temperament 
şi convingerile d-lui Boerescu l-a făcut să ţină un foarte lung discurs spre a 
motiva proiectul de răspuns al opoziţiei la mesajul tronului și în care zicea: 


M-am consultat cu mai mulți amici din partida conservatoare, care se poate afla 
în minoritate aici în Senat, însă care este în mare majoritate în ţară. Autorizat de 
aceşti amici, în numele partidului ce reprezintăm, v-am espus în ce consistă politica 
noastră tradițională... Această espunere și afirmare scrisă a politicei noastre naţionale 
este nu numai o programă politică a partidului conservator cu toate nuanțele sale, ci 
politica fidelă şi rezumată a națiunii întregi. 

Iată programul partidului conservator întreg, pe care am onoare a-l citi în numele 
amicilor politici din acest Senat cari m-au autorizat pentru aceasta. 

(Urmează programul) 

Aceste principii fundamentale ale politicei noastre naţionale le declarăm și le 
afirmăm noi în numele partidului conservator etc. 


Doi ani sunt de atuncea. Ce fericit temperament! Pe atunci era 
conservator cu toate nuanțele sale și convergent cu reacţiunea, azi e liberal 
cu toate nuanțele și convergent cu progresul şi națiunea. Cine vrea să nu-şi 
crează ochilor să deschidă „Monitorul“ pe anul 1877, trimestrul IV, pag. 
7038. 

Se vede însă că d. Fleva nu este om care să crează în schimbarea 
fundamentală a direcțiunii convergente şi în basmele chimico-mecanice ale 
d-lui ministru de esterne. Într-un discurs nu tocmai lung a repetat de şase ori 
în deosebite variante ca d. Brătianu să ia Ministeriul de Interne și între 
altele a spus: 


În diferitele elemente cari sunt mai mult sau mai puţin deosebite, după cum a spus 
însuşi onor d. Boerescu, aceste elemente cari compun cabinetul trebuie să crească în 
noua combinaţiune ce s-ar face sau să rămână tot în starea de astăzi? În biserică poate 
intra oricine, dar, ca să intre cu credinţă, trebuie ca mai întâi să se facă creștin. Nu 
sunt pentru a se confia ministeriile unor persoane cari, prin trecutul și faptele lor, în 
loc de-a da o garanţie de prosperitate pentru partidul liberal, ar fi o împiedecare. 


D. Fleva a propus deci o moţiune în sensul acesta. D. C.A. Rosetti vrea 
s-o trimită în secțiuni; d. Fleva protestă și o retrage, d. Rose L.ocusteanu își 
însușește moţiunea, a cării trimitere imediată în secțiuni se primește c-o 
majoritate de 37 contra 32 voturi. 

Dar — vai, fatalitate! — orele 5 sună, ședința ar trebui prelungită, când 
iată că d. Stolojan se suie la tribună pentru a citi mesajul prin care onorabilii 
sunt trimiși la primblare până la toamnă. 

Mai răsuflă Bucureștii pân-atunci! 

PISTOALELE MUNTENEGREANULUI 


[15 aprilie 1880] 

Acum câteva zile veni la Viena un muntenegrean de tot tânăr, călătorind 
spre Kiew, unde va intra în Academia militară. Pe stradele Vienei lumea 
curioasă urmărea cu ochii pe acest fiu al munților negri în costumul său cel 
pitoresc şi cu brâul spicuit de pistoale strălucite. În Viena însă poliția nu 
vede bucuros nici pe un muntenegrean purtând arme pe stradă. De aceea un 
impiegat îl făcu să înţeleagă că trebuie să se despartă de arsenalul său. 
Junele erou se miră mult de această cerere, căci muntenegreanul în 
legislațiunea sa nu pomenește de patente de arme. Se duseră la un 
funcţionar superior. Aci muntenegreanul se purtă cu multă modestie, numai 
că, din întâmplare, trase de la brâu un revolver cu o mișcare proprie acestui 
soi de oameni, încât autoritatea vieneză sări trei paşi îndărăt. 
Muntenegreanul însă, zâmbind, îl linişti, într-un limbagiu înflorit, zicând: 
„Fii liniştit domnul meu: ceea ce pentru tine este condeiul, pentru mine este 
revolverul. Știu ce se cuvine!“ Primind permisiunea de a-şi purta şi de aci 
înainte pistoalele mult dorite, tânărul ieşi. Afară rugă pe interpret să-i arate 
unde este scupștina Vienei, unde dorea să vadă pe d-rul Rieger (deputat 
boem). Dar acolo nu voiră să-l lase a intra în Parlament cu armele. O mare 
luptă se aprinse în inima viteazului june între dorul de a vedea pe vestitul 
boem şi între durerea de a se separa de arme pentru câteva momente. În fine 
învinse dorul și cetățeanul din Cetinie intră fără pistoale în galeria Camerei. 

[16 aprilie 1880] 

Am vorbit aşa de des despre ușurința cu care la noi în țară se discută și 
se cotează legile încât mai nu mai aflăm o parafrazare fericită spre a 
esprima din nou acest primejdios neajuns. Legi se votează și se dezvotează 
înainte de-a se fi aplicat şi de-a se fi dovedit de sunt bune sau nu. Altele iar 
se votează fără de nici o trebuinţă concretă, numai pentru a satisface 
legiferomania, pe când măsuri folositoare, cari ar reclama o estremă urgenţă 
şi ar fi de un folos general, stau cu anii în portofoliile miniștrilor şi nu află 
timp de-a ieși la lumina zilei. Nu mai vorbim de lipsa de sistem şi de 
ușurința discuţiei. Nu suntem, desigur, amicii acelei şcoale pedantice care 
deapănă toate legile din ghemul unui singur principiu general și care zice 
„fiat justitia, pereat mundus“, însă un sistem oarecare, bazat pe natura 
lucrurilor şi pe starea lor actuală, ar trebui să formeze directiva elaborării 
legilor. 

Pretinsa discuţie din Parlamentul nostru e însă ceva neauzit. Proiecte de 
lege netipărite, nestudiate se pun în dezbaterea unor Adunări cari, prin chiar 
atitudinea lor, dovedesc o deplină lipsă de interes pentru tot ce se propune. 
Numai în momentul în care vreun interes al partidului e atins Adunarea se 
electrizează şi devine furtunoasă; îndealtmintrelea miniștrii cată să facă pe 
paznicii de ușă şi să ţină pe deputaţi, prin rugăciuni, la locurile lor, pentru ca 
Adunarea să nu se descompleteze, indiferent fiindu-le dacă cei opriţi sunt 
din opoziţie sau guvernamentali, numai numărul necesar să fie față, pentru 
ca maşina legiuitoare să poată îmbla. Îndealtmintrelea deputaţii nu vin decât 
pentru a răspunde la apelul nominal, ca să poată lua diurna. 

Poate oricine înțelege ce interesante ajung discuţiile unei Adunări din 
care toți caută a scăpa cât se poate mai curând și care nu se ţine la un loc 
decât prin atracţiunea diurnei și a intereselor de partid. 

În alte țări se cântăresc termenii legii, la noi nici dispoziţiile ei. Articol 
după articol se votează cu aceeaşi repejune cu care trec pe dinaintea ochilor 
stâlpii telegrafului când călătoreşti în vagon. Ceea ce caracterizează 
generaţiunea actuală și o distinge, în defavorul ei, de altele e lipsa de iubire 
de muncă și de conştiinţă a datoriei; nici iubesc lucrul pe care-l fac, nici se 
simt datori a-l face. 


Între multele dovezi de ușurință întru votarea legilor cităm de astă dată 
cazul cu legea împrumutului de 25 milioane pentru conversiunea 
obligaţiunilor rurale. 

Nu mai vorbim despre sumă. Ea e cu mult mai mare decât ceea ce-i 
trebuie într-adevăr guvernului pentru a face faţă trebuințelor Casei de 
lichidare. Dar, când în Senat s-a propus ca emisiunea titlurilor să se fixeze 
la 84 la sută, d. general Manu a luat cuvântul pentru a arăta inconvenientele 
unei asemenea fixări de mai nainte a emisiunii, vătămătoare cursului 
celorlalte valori ale statului, cari se negociază astăzi deja pe pieţele străine 
cu preţuri mult mai avantajoase. Astfel titlurile, neemise încă, ale 
drumurilor de fier ajung până la 95. Cu toate acestea emisiunea fixă de 84 la 
sută s-a votat şi e un noroc că nu s-a promulgat încă. 

În şedinţa Senatului de la 8 aprilie d. Stătescu revine, în numele și din 
inițiativa mai multor senatori, asupra legii votate şi trecute prin toată filiera 
şi, în vederea neajunsului pe care d. general Manu îl relevase din capul 
locului, propune ca emisiunea să se fixeze la minimum de 75, iar dobânda 
titlurilor să se reducă la 5%, bineînţelegându-se că legea votată fiind deja, 
titlurile neemise încă se negociau în piaţă, în așteptarea promulgării legii şi 
a emisiunii, cu 87. 

Dar precum votarea a fost din capul locului pripită tot astfel și 
propunerea d-lui Stătescu. Deşi ea nu era alta decât împlinirea repede a 
prevederilor d-lui general Manu, era pripită însă ca procedură, căci 
cestiunile financiare urmează a se trata mai întâi de Cameră şi apoi de 
Senat, iar pe de altă parte legi pornite din iniţiativa Senatului sunt supuse 
unei proceduri escepţionale, ca cele trei lecturi din zece în zece zile ș.a.m.d. 

Astfel se emite un împrumut identic cu cel ce se face la Berlin pentru 
drumurile de fier şi cu toate acestea i se fixează o cotă de emisiune mai 
mică decât a acestui din urmă și după aceasta vin propuneri de modificare. 
Asta seamănă foarte mult a manoperă de joc de bursă, ba ar face a se bănui 
că jucătorii se servesc de domnii membri ai majorităţii Senatului pentru a 
produce urcarea sau scăderea titlurilor. 

O altă lege, tot în starea celei de mai sus, votată de Cameră, modificată 
în Senat şi retrecută prin Cameră, e cea privitoare la cesiunea unui loc de 
construcţie către Societatea Creditului Funciar Urban. Legea este rea şi 
pripită, după chiar declaraţia naivă a d-lui Brătianu, și promulgarea ei 
rămâne in suspenso. 

[17 aprilie 1880] 
În numărul său de alaltăieri foaia oficioasă a primului-ministru anunța 
că d. M. Cogălniceanu și-ar fi dat demisiunea, pentru care îi mulțumea în 
numele partidului, că d. prim-ministru ar fi fost însărcinat cu interimul 
Internelor, iar că d. Cogălniceanu ar fi primit sarcina de-a reprezenta 
România la Paris. Se vede însă că d-lui Cogălniceanu nu-i convine această 
punere la cale şi refuză să schimbe portofoliul Internelor cu sarcina 
diplomatică ce i se propune. Astfel, foaia oficioasă revine asupra știrii pe 
care a dat-o alaltăieri, calificând-o de prematură, exprimă însă speranța că 
ea nu este deloc nefundată: cu alte cuvinte d. Cogălniceanu va fi silit până 
în fine să cedeze. 


€ 


[17 aprilie 1880] 

Deşi termenul „mesaj“, cu înțelesul de comunicare făcută de puterea 
executivă către cea legiuitoare, e de origine americană și, până la 1848, se 
aplica numai la comunicațiunile prezidentului Statelor Unite, totuși datina 
acestor comunicări, combinată în statele europene cu principiul monarhic, 
are aci un înțeles mai grav decât în republice. 

În statele monarhice mesajele sunt asemenea comunicări pe cari puterea 
executivă le face celei legiuitoare și se împart în două categorii: cele 
ordinare, consistând din o formulă stereotipă, cu care se înaintează 
proiectele de legi sau se prelungesc sesiunile, și cele estraordinare, cu care 
se deschid și se închid sesiunile Corpurilor legiuitoare. 

În mesajele de deschidere miniştrii pun în gura monarhului enumerarea 
proiectelor de legi cu cari or să vină, reformele ce au de gând să propună; 
deci acestea privesc viitorul şi cuprind o listă de făgăduinţe; în mesajele de 
închidere însă se rezumă calea petrecută într-o sesiune a Adunărilor, se face 
pe scurt istoricul periodului legislativ şi guvernamental, prin urmare acestea 
privesc trecutul. 

Aceste mesaje sunt un escelent mijloc de control pentru Coroană, căci 
se presupune cu drept cuvânt că mesajele de deschidere sunt promisiunile 
făcute ţării de către miniștri, în numele capului statului, iar cele de 
închidere, scurte dări de seamă asupra făgăduinţelor într-adevăr împlinite. 


Presupunerea de căpetenie însă a mesajelor de Coroană e că ele vor fi 
exacte, vor cuprinde adevărul şi nimic decât adevărul. Din cauza aceasta 
mesajele din țări apusene sunt foarte scurte şi foarte bine cumpănite, pentru 
a nu cuprinde nici promisiuni hazardate, nici inexactităţi. Cele republicane 
pot fi mai lungi, pentru că la urma urmelor prezidentul e răspunzător de 
actele sale, cel puţin în chipul că, dacă nu şi-ar ţinea promisiunile sau ar 
înainta inexactităţi, n-ar fi ales pentru a doua oară. Stabilitatea monarhiei 
esclude, se-nțelege, acest mijloc al naţiei de-a înlătura greșeli comise, cauză 
pentru care, o repetăm, mesajele din state apusene sunt scurte, adeseori 
vage şi concepute cu o extremă cumpănire a termenilor. 

Mesajul de închidere citit la 12 aprilie înaintea Corpurilor noastre 
legiuitoare se distinge însă parte prin apreţieri unilaterale, parte prin 
inexactităţi pe cari miniștri nu s-au sfiit de-a le pune în gura Domnitorului. 


Fie ca Adunări de revizuire a Constituţiunii, fie ca Adunări legiuitoare ordinare, 
Parlamentul Român a fost la înălțimea misiunei sale. 


In orice caz cestiune de apreciaţie. 


„Aţi introdus — zice mesajul — în liberala noastră Constituţiune principiul 
societăților moderne, acela al egalităţii politice fără deosebire de religiune, 
înconjurând aplicarea acestui principiu cu garanţiile cerute de interesele noastre 
economice“. 


La punctul acesta deja cată să observăm că înălțimea misiunii 
Parlamentului Român ar fi căzut foarte repede la trepta categoriilor 
Costinescu, convenite cu Alianţa izraelită, dacă, pentru norocul acestei ţări, 
nu ieșea din alegeri o treime opoziţională şi dacă soarta țării era fără 
îngrădire în mânile partidului roșu. N-avem nevoie a pomeni din nou că art. 
44 al Tractatului de la Berlin, prin care ni s-a impus modificarea art. 7 din 
Constituţie, cuprinde un adevărat program al deznaţionalizării României și 
sentența ei de moarte, pe lângă împrejurarea că era cea mai grea lovire 
adusă suveranităţii dinlăuntru a ţării, restabilită cu atâtea grele lupte și 
sacrificii de generaţia trecută. Putem zice că acea generaţie trecută era 
reprezentată mai cu seamă în opoziţie şi că ea a ştiut să înconjure primejdia 
vădită ce s-ar fi putut preveni printr-un act de legislațiune anterior 
Tractatului de la Berlin. 


Învingând toate greutățile — continuă mesajul — aţi pus ţara în stăpânirea marii 
sale artere de comunicațiune; căile ferate. 


Și aici nu ne putem îndupleca a recunoaşte că Adunările au fost la 
înălțimea misiunii lor. Răscumpărarea, după chiar declaraţia d-lui Brătianu 
în Senat, era impusă din străinătate, ca și concesia Strusberg; răscumpărarea 
era a treia condiţie ce ni se impunea pentru a ni se recunoaște independenţa 
din partea Germaniei. Afirmaţiunea „Românului“ că e „cestiunea cea mai 
populară“ n-a putut-o susţinea nici d. Brătianu, șeful partidului liberal, 
necum alții. A învinge toate greutăţile ar fi însemnat a o respinge cu succes, 
nu a primi o răscumpărare și oneroasă şi impusă din străinătate. 

Dar să admitem, deşi nu concedem, că lăudarea actelor Adunării în 
aceste două priviri ar fi cestiune de apreciaţie. 

Să venim la alt punct al mesajului. 


Fără a impune populaţiunilor nouă sarcine, aţi dat guvernului meu un buget 
echilibrat, votat la timp și în stare de a putea face față la toate trebuințele serviciului 
public. 


Un buget echilibrat va să zică un buget fără deficit. 

Această afirmaţiune e de-a dreptul inexactă şi miniștrii ar fi trebuit să se 
ferească de a o pune în gura Domnitorului. 

Pentru ca un buget să fie echilibrat se cere ca, faţă cu toate condeiele 
cheltuielilor sale şi care se reproduc regulat în tot anul, să fie tot atâtea 
condeie de venituri reale cari se reproduc. 

Bugetul anului 1880 însă are 1) un deficit mărturisit de 6.862.422 lei ce 
se acopere cu bilete ipotecare, adecă cu un împrumut care nu se mai 
reproduce; 2) cuprinde între venituri rămășițe de 7.500.000 lei cari 
corespund cu bonuri de tezaur în circulaţie, deci nu reprezintă decât o 
datorie flotantă; 3) cuprinde venitul Monetăriei de 2.200.000 l.n. care nu e 
decât o emisiune de bilion fiduciar și care nu se mai reproduce, deși 
cheltuielele în dreptul cărora stă sunt cheltuieli constante. Deficitul real al 
bugetului așa-zis echilibrat e prin urmare de 16-17 milioane. 

E cu atât mai gravă afirmaţiunea că bugetul e echilibrat cu cât miniştrii 
ştiau din esperiență că colosala datorie publică grămădită în aceşti din urmă 
patrusprezece ani s-a născut tocmai pe calea pe care o urmează acum, adecă 
din disproporţia între cheltuieli reale şi venituri fictive, o disproporţie care, 
în loc de a se controla, se ascundea fie prin îmflarea, fie prin admiterea de 


venituri fictive, fie în fine prin maniera de a boteza împrumuturi, deci 
datorii făcute pentru a plăti datorii, cu titlul uzurpat de venituri. 

Germania, pe care am avea cuvânt de-a o invoca de model, are un buget 
anual de 900 de milioane mărci. Ei bine, îndată ce, la acest buget colosal, s- 
a ivit un deficit numai de 7 milioane mărci, ministrul și Parlamentul n-au 
căutat a-l cocoloşi și a-l ascunde prin emitere de bilete ipotecare, ci a-l 
acoperi în adevăr prin resurse create din nou, unicul mijloc pentru a acoperi 
deficite. 

Lăsăm să judece orice cititor nepreocupat dacă este sau nu demn din 
partea consiliarilor tronului de a pune în gura Domnitorului inexactităţi de 
fapt, abstracţie făcând de la inexactităţile cari, până la un grad oarecare, s-ar 
putea considera ca greșeli de apreciaţie. 

După discutarea celor ce mesajul cuprinde vom reveni în numărul viitor 
asupra celora ce el ar fi trebuit să cuprindă, căci el are greșeli nu numai 
comițând, ci şi omiţând. 


€ 


[18 aprilie 1880] 
În numărul de ieri am relevat apreciațiile unilaterale, precum şi 
inexactitățile de fapt pe cari mesajul le cuprinde committendo. Dacă pentru 
cele dentâi s-ar afla o esplicare, nejustificată însă, prin legătura în care ele 
stau cu vederile politicei germane, căci atât întârzierea recunoaşterii sub 
pretextul chestiunii izraelite cât și răscumpărarea impusă sunt de origine 
berlineză, pentru neexactitatea de fapt că se numește echilibrat un buget ce 
cuprinde în mod fățiș 16-17 milioane deficit nu aflăm nici esplicare măcar, 
necum justificare. Prezidentul unei republice, identificându-se cu partidul 
pe care-l reprezintă, poate înainta inexactități de fapt, şi d. C.A. Rosetti, 
redactorul „Republicei Române“ și părintele intelectual al celei de la 
Ploiești, ar putea să spună orice-ar pofti într-un mesaj adresat prietenului 
Dimancea sau prietenului Pătărlăgeanu. Lucrurile se petrec în familie, se 
stilizează între păhare sub dictatul cuviosului Simion de ex., cu conivente 
clipiri din coada ochiului și steriotipul „ne-nţelegem“. Dar miniștrii actuali 
prea confundă rolul unui Domn ereditar cu acela al unui prezident de 
republică. Cel dentâi nu poate fi în contrazicere cu sine însuși, căci 
prezidenţii se schimbă, Domnii nu. 


Din punctul de vedere al partidului liberal ţara e fericită îndată ce d. 
C.A. Rosetti e reversibil. Nimeni nu e mai înclinat de a confunda ţara cu 
sine însuşi decât un partid. Nu este tot acesta rolul Coroanei, care stă 
deasupra partidelor şi pentru care suferinţele amare ale populațiilor nu pot fi 
indiferente, oricât de trandafirii ar fi obrajii marelui partid „naţionale- 
liberale“. 

De aceea ne întristează lipsurile ce le constatăm în mesaj, neajunsurile 
ce le are omittendo. 

Când şefii statelor fac război sau comandanții armatei dau o bătălie este 
un obicei ca, biruinţa câștigată, ei să se ducă la fața locului spre a da 
mângâiere răniților și celor cari mor. Negreșit că miile de răniți cari zac, în 
urma bătăliei, pe câmpul de luptă nu se-ndreptează la vederea monarhului 
sau a şefului lor comandant, totuși însă e o mângâiere pentru ei când 
privirile lor împăinjenite mai scânteie încă o dată spre a vedea că cel care e 
în capul lor se preocupă de ei. Împăratul Traian — spune Pliniu cel Tânăr 
— îşi rupea hainele de pe el pentru a lega ranele soldaților căzuţi în bătălie. 
Neputincios ajutor în sine, căci ce sunt hainele unui împărat pentru a lega 
mii de rane deschise, dar desigur că privirea împăinjenită a romanului 
murind se-mplea de lacrimi de gratitudine în acel moment. 

Stabilind teoria că un mesaj trebuie să reproducă, ca o icoană fidelă, 
toate bunătăţile dar și toate suferințele pe cari șeful statului le-a petrecut 
împreună cu supușii săi într-o curgere de timp, găsim în mesajul domnesc o 
crudă şi neiertată uitare, că nu se face nici menţiune măcar de lipsurile ce- 
au suferit populaţiunile noastre agricole prin reaua recoltă din anul trecut, 
agravată prin pierderea vitelor în urma războiului, lipsuri cu atât mai 
îngrijitoare cu cât ştirile ce ne vin din toată ţara despre starea recoltelor sunt 
mai rele. Lipsa de zăpadă în multe părţi în timpul iernei, seceta deplină din 
primăvara aceasta a degerat şi a istovit puterea de germinaţiune a 
semănăturilor, încât ne ameninţă varga lui Dumnezeu, foametea. 

Când toată suflarea românească, care direct sau indirect trăieşte din 
agricultură, căci ea alimentează totul, de la lista civilă începând, bugetele 
mari ale Ministerului de Război, dobânzile colosale a anuităţilor drumurilor 
de fier, toate cheltuielele de fantazie ce-şi permit guvernanţii noştri, până și 
reversibilităţile patriotice, când, zicem, toată suflarea românească vede că 
starea plugăriei nu inspiră un singur cuvânt de mângâiere şi de speranță 
mesajului domnesc, fie din inițiativa a însuși șefului statului, fie din aceea a 
miniştrilor, atunci ea constată, și cu ea împreună constatăm și noi, o 


nepăsare de-a dreptul crudă, un indiferentism neiertat. Credem că d-nii 
miniștri ar fi făcut cu mult mai bine ca, în loc de-a pune în gura 
Domnitorului fraze amăgitoare, ce nu mai amăgesc pe nimenea, despre 
echilibrarea bugetului, i-ar fi descoperit icoana adevărată a mizeriei și 
actuale și în perspectivă, icoană care să-i fi smuls mărturisirea, mângâitoare 
pentru omul mic, că-l dor suferințele prin cari poporul român a trecut în 
anul din urmă și că inima sa e îngrijată pentru viitor. 

Un sentiment de superioritate față cu opiniile mulțimei, dar o milă 
adâncă pentru soarta ei, iată semnul nu numai al înţeleptului, dar şi a 
adevăratului monarh, cu atât mai mult aceasta cu cât cei cari se pretind a fi 
din popor și pretind a-l reprezenta sunt tocmai naturele cele mai egoiste, 
exploatatorii cei mai cruzi ai mulțimii. Rar, estrem de rar dorința de-a 
parveni, comună tuturor demagogilor, se poate concilia cu mila pentru 
soarta mulțimii, și numai în sufletul acelora a căror moștenire pe pământ e 
asigurată se tocește până la un grad oarecare egoismul, adoarme instinctul 
esclusivităţii individuale, pe când parveniţii și demagogii nu trăiesc și nu 
înaintează decât tocmai prin deşteptăciunea în care ţin acest odios instinct. 

Rău ne pare dar că, pe lângă inexactităţile de fapt, mesajul domnesc 
arată o deplină nepăsare pentru soarta poporului ce locuieşte în această ţară. 


€ 


[19 aprilie 1880] 

Un incident foarte neplăcut din punctul de vedere al prestigiului și 
demnităţii statului român a avut loc în zilele acestea între ministrul nostru 
plenipotenţiar la Constantinopol și guvernul sultanului. D. Dumitru 
Brătianu s-a pripit a face nişte paşi diplomatici a căror stângăcie l-a silit mai 
târziu a se întoarce înapoi d-a-ndăratele. Începând, fără să se gândească 
bine, prin aceea ce se numeşte la morgue espagnole, pe care a împins-o, 
cum vom vedea, mai departe decât vestitul ambasador al Grenadei din 
operetă, ministrul nostru plenipotenţiar a sfârșit prin închinăciuni, 
plecăciuni și prin cereri de iertăciuni; vorba ceea: dacă nu-i puterinţă, la ce 
mai gâlceavă degeaba. D. Dum. Brătianu trebuie să se ştie că nu este 
înzestrat cu aceea ce se cheamă pe românește fiori; toată lumea-l cunoaște 
că d-sa este o natură cumpătată și dulce, de o înfățișare blândă și 
mângâioasă, nu un zvăpăiat hidalgo ca marchizul Campo-Basso de la 
Grenada; și ne mirăm ce a păţit onor. nostru reprezentant să ia aşa la zor pe 


bunii turci, cu cari de aminteri se spune că d-sa trăia până acuma în cei mai 
plăcuţi termeni. 

lată care a fost regretabilul incident diplomatic de la Constantinopol, 
după cum ne spune o depeşe a ziarului „Des débats“: 


Poarta n-a complimentat pe d. Dum. Brătianu cu ocazia aniversării prinţului 
Carol, 8 aprilie. D. ministru plenipotențiar al României a adresat numaidecât 
plângere guvernului turcesc, amenințând să părăsească Constantinopolul dacă nu i s- 
ar da satisfacţie. 


La morgue espagnole! Până aci lucrul merge teatral destul de bine. 
Însă... 


Savas Pașa a răspuns că acest ceremonial se observă numai faţă cu puterile 
semnatare ale Tractatului de la Paris, precum și faţă cu Persia şi cu Grecia, în urma 
unor convențiuni speciale... 


Şi... 

Marchizul de Campo-Basso al nostru s-a declarat satisfăcut prin această 
explicație, exprimându-și părerea de rău c-a făcut nişte pași nejustificați. 

Astfel incidentul diplomatic care amenința Orientul cu nişte grave 
complicațiuni s-a închis cu bine și cu norocire, spre înflorirea prestigiului 
tânărului nostru stat independent. 

După cum spune „Monitorul“ de astăzi, d. M. Cogălniceanu și-a dat 
demisia, care a fost primită. Interimul Internelor l-a luat Marele Vizir, d. 
I.C. Brătianu. 


€ 


[20 aprilie 1880] 

Espresia „codru parlamentar“ n-ar trebui să rămână localizată pentru 
arena de căpetenie a Adunării roşilor, ci întinsă asemenea asupra celorlalte 
ramuri de activitate radicală. Deocamdată voim să vorbim de codrul 
jurnalistic. În zadar am spus şi am dovedit că deficitul de 30 milioane 
prezumat de răposatul Strat pentru a justifica un împrumut cu rentă era 
bazat în cea mai mare parte pe o confuzie de noțiuni; în zadar principele 
Dimitrie Ghica, astăzi prezident al unui Senat guvemamental, îşi esprima pe 
atunci indignaţiunea în contra acelei prejudecări, subscriind împreună cu d. 


George Cantacuzino o opiniune în care zice „că întârzieri în încasările 
rămășițelor nu constituiesc un adevărat deficit, ci numai o jenă momentană 
în plăţi“; în zadar Curtea de Compturi a dat sentinţe în toată regula, 
contrarii atât deficitului prezumat de răposatul Strat cât și situațiilor într- 
adins falsificate ale d-lui Dimitrie Sturza; în zadar în fine d. I. Brătianu 
însuşi a declarat în ședința de la 10 aprilie a Senatului „că-i pare rău că 
espunerea de motive privitoare la acest deficit a intrat în detaliuri şi a venit 
nu să motiveze, ci să determine cari sunt acele deficite și pe care exercițiu îl 
privesc, nefiind aceasta treaba Senatului, ci a Curţii de Compturi și că 
numai Curtea are să hotărască pe care exerciţiu îl priveşte acel deficit, nu 
Camera şi Senatul“; cu toate declaraţiunile și hotărârile, „Românul“ totuși 
nu are nu zicem pudoarea, căci n-o mai presupunem de mult la acești 
Catoni ai perversităţii, dar zilnicul bun-simţ de-a înceta să inventeze deficite 
pe sama guvernului conservator. 

Din capul locului ne izbeşte, în discuţia asupra acestui pretins şi 
îndelung răbdător deficit — care nu apare decât astăzi, după cinci ani de 
zile — ne izbește neidentitatea totală între presupunerile răposatului Strat şi 
între cifrările fantastice, însă de reacredinţă, ale ortalei. 

Ce zice răposatul Strat? 

Admitea pentru anul 1875 un deficit de 5 milioane şi mai bine și adăuga 
la acestea 7 milioane şi ceva, rămășițe ce credea că vor rămânea neîncasate, 
la un loc 12 milioane; iar pentru anul 1876, la începutul căruia vorbea 
răposatul, admitea un deficit tot de 12 milioane, ca și cel de sus, plus 3 
milioane pe care le credea că vor fi reclamate peste bugetul anului 1876 
pentru cumpărare de arme, plăţi de contracte etc. 

Așadar, din presupunerea că nu se vor încasa rămășițele și din 
presupunerea că se vor ivi cheltuieli peste buget, aduna un deficit de 28 
milioane şi vro 700.000. 

lată dar de unde a venit zvonul deficitului de 30 de milioane; din 
presupuneri. 

Astăzi, după patru ani și mai bine, vine ministrul și admite aceeași cifră 
de deficit, bazat însă cu totul pe alte elemente. 

Rămășițele de cari vorbea răposatul Strat s-au încasat în mare parte 
demult, alte presupuneri ale sale nu s-au realizat nicicând, încât deficitul pe 
care-l prevedea el este radical deosebit de cel pe care-l admite d. Sturza, 
este altceva prin toate elementele sale şi numai cifra de 30 milioane, tipul 
legendar închipuit de Strat, a rămas şi azi în picioare, pe când corpul i s-a 


risipit de mult. Încercările de astăzi nu sunt altceva decât tendența de a 
acoperi un deficit creat de roşii cu titlul şi cu legenda creată de Strat. 

Înainte de toate stabilim un principiu pe care toţi îl cunosc prin evidenţa 
lui şi care nu se poate contesta de nimeni. 

Un deficit bugetar nu este ceva nevăzut şi nepipăit, nu este o 
fantasmagorie, un spirit din povești. De-o parte stau cheltuielele, condei cu 
condei, cari trebuiesc plătite neapărat, la termen, de alta veniturile nu ajung. 
Cu ce se plătesc aceste cheltuieli? C-un împrumut, neapărat, reprezentat 
prin bonuri de tezaur. În anul 1876 apare însă o situaţiune, publicată de 
chiar guvernanţii actuali, în care se zice că pentru răfuirea definitivă a 
anului 1875 s-au efectuat numai 5 milioane. 

lată dar deficitul prezumat de răposatul Strat redus de la 12 la 5 
milioane, după chiar situațiunea d-lui Sturza. 

Dar asupra rămășițelor din anul 1875 s-au încasat nu 5 milioane, ci 7, 
încât, dacă se scade din această din urmă sumă ceea ce se datorea din anii 
anteriori, se va vedea că nu un deficit de 5 milioane, nu de 12 milioane are 
anul 1875, ci din contra un escedent de 296.597 lei. 

Cum un buget cu escedent, după chiar situaţiunile d-lui Sturza, poate 
deveni, prin mistificaţiuni cifrate, un buget cu deficit, e o taină ușor de 
descoperit pentru cel deprins, însă mai greu de înţeles pentru publicul mare. 
Asupra lipsei de timp și de aplicaţie a publicului mare de-a studia cestiunile 
cu de-amănuntul se bazează însă articolele injurioase, amestecate cu cifre, 
ale „Românului“, precum și socotelile falsificate ale membrilor ortalei. 

Mijlocul dibaci de a încurca şi amesteca lucrurile întrebuințat de 
onorabilii liberali este însă următorul: prin legea de la 2 mai 1876 d-lor erau 
obligaţi ca, din rămășițele anului 1875 şi din acelea ale exerciţiilor 
anterioare închise, să plătească cheltuielile reclamate de acele exerciţii; 
legea îi îndatora ca cu aceşti bani să amortizeze bonuri de tezaur ce le-ar 
emite pentru acoperirea deficitului prezumat al anilor 1875 şi 1876. Ce fac 
însă? 

În loc de-a urma legea votată de ei înșii, iau drept subterfugiu art. 63 din 
legea comptabilităţii generale şi trec rămășițele nu sub forma de escedent de 
venituri privind anii trecuţi, ci ca venituri „ordinare“ a unor ani viitori, nu 
ca sume încasate cu anume destinaţia de-a se plăti cu ele datorii făcute pe 
baza lor prin emisia de bonuri, ci ca venituri „ordinare“, menite a acoperi 
cheltuieli „ordinare“. Cu asemenea procedimente putem ajunge departe. 


Nu mai vorbim de trecerea în deficitul acesta a unei sume de 8 milioane, 
care nu se datorește absolut nimănui, care nu e reprezentată prin nici un bon 
de tezaur, care nu figurează deloc în situațiunea răposatului Strat şi care 
răsare acum, după cinci ani, ca din senin, ca o veche și calomnioasă 
invenţie a d-lui Dim. Sturza. 

Sub întâia domnie a d-lui I. Brătianu cheltuielile statului se făceau nu cu 
mandate în regulă, ci pe simple fițuici iscălite de puternicii zilei. Asemenea 
fițuici erau în casierii în valoare de mai multe milioane. Până la emiterea 
mandatelor în regulă aceste fițuici se considerau ca și când n-ar exista, ca şi 
când în locul lor ar fi bani în numărătoare, deci până ce s-au emis rânduri- 
rânduri mandate, până să se ordonanţeze în regulă cheltuielele făcute pe 
fițuici, acestea figurau în buget sub titlul de „efecte de portofoliu“; banii se 
considerau adică ca necheltuiți până ce nu se va constata anume prin 
mandat şi acte justificative dacă cei care-i primise aveau și dreptul de a-i 
primi, dacă statul avea datoria de a-i plăti în fiecare caz deosebit. Era o 
afacere de formă aceasta, dar foarte importantă din punctul de vedere al 
ordinei și regularităţii cu care trebuie să se facă plăţile din partea statului. 

Aceste fițuici, cari nu reprezentau nimic decât plăţi făcute în neregulă 
sub prima domnie roșie și cari, pentru păstrarea formelor comptabilității, 
trebuiau schimbate în operațiuni regulate, aceste fițuici datorite d-lui 
Brătianu și prietenilor săi d-sa le numește azi un deficit de 8 milioane. 

Dar cui datorește aceste 8 milioane? 

Nimănui. 

Dacă toate deficitele României ar fi ca acesta, ar reprezenta adecă 
datorii nereclamate de nimenea pe faţa pământului, ar fi ferice de finanţele 
României. 

Din discursul d-lui Mavrogheni, pe care-l publicăm mai la vale, se va 
vedea lucrul și mai clar. 

Ne pare rău numai că răposatul Strat, prin pronunţarea unei cifre — 
desigur în bună-credinţă şi presupunând că rămășițele nu se vor încasa 
precum s-au încasat — a dat loc la scamatoriile de cifre ale d-lor Sturdza, 
Brătianu şi S. Mihălescu, căci tres faciunt collegium şi-ntr-un trifoi atât de 
nostim nu putea să lipsească, ca raportor cel puţin, marele mucenic. 


€ 

Sfintele Paşti ne-au venit cu ploaie noaptea şi cu senin ziua, adecă 
tocmai cum le venea mai bine la-ndemână oamenilor. Ce-o fi socotit 
Dumnezeu sfântul, în neadâncita sa înţelepciune, după iama grea şi seceta 
lungă, nu putem pătrunde cu mintea noastră; destul numai că nopţile mai cu 
seamă au căzut ploi binefăcătoare, atât de repede sorbite de pământul 
însetat încât a doua zi și celor ce aveau chef de sărbătoare şi bucurie de joc 
nu le părea rău, căci pământul era tot uscat. 

Dacă razimul nostru ar fi industria, ne-ar păsa și nu prea de vreme bună 
ori rea, căci țări depărtate ne-ar trimite grâul lor în schimbul mărfurilor 
noastre. Pentru noi însă — avizaţi, putem zice, aproape esclusiv la 
producţiunea agricolă — nourii cerului, vânturile şi preste tot schimbările 
din aerul atmosferic au o însemnătate cu mult mai mare decât pentru alte 
popoare. Dacă n-o ploua — ferească Dumnezeu — de unde hrănim breasla 
patrioţilor reversibili și prăvăliile de principii? S-ar usca Pătărlăgenii şi 
Costineștii, spre paguba mare a patriotismului, pe când — dacă plouă — 
câtă schimbare! 

Grâul leagă floarea-n spic, iar patrioţii dezleagă limbile spre a numi 
reacţiunea trădătoare și înțeleasă cu străinii, iar reacţiunea, învechită în 
zilele rele precum se ştie, priveşte zâmbind semănăturile şi ascultă zâmbind 
acuzările patrioţilor, zicându-și cu gândul: „A umplut Dumnezeu lumea cu 
ce-a putut, şi dac-ar creşte mintea pe toate cărările, ar paşte-o și... liberalii; 
dar așa mai lasă-i să şi vorbească, că doar n-au intrat zilele-n sac şi s-o 
alege el într-un târziu grâul din neghină“. 

În Anglia Parlamentul s-a întrunit deja, în Italia s-a dizolvat Camera. 
Gazeta oficială publică decretul de convocare a Colegiilor electorale și 
raportul ministerial în care se zice că opoziţia împiedeca lucrările urgente 
ale Camerei dând un vot de blam unui ministeriu căruia cu câteva zile 
înainte îi dăduse aprobarea. Ministeriul, respingând imputarea c-ar fi fost 
cauza întârzierilor cu care s-au condus lucrările parlamentare, declară 
totodată că sinceritatea votului în alegerile nouă nu va fi turburată prin nici 
o influenţă oficială. Discuţiile asupra politicei dinlăuntru și a celei din afară 
şi asupra organizării militare dovedesc cu evidență necesitatea unei 
reprezentațiuni naționale care să dea guvernului o autoritate eficace. 


Raportul ministeriului sfârşeşte cu declaraţia că membrii cabinetului sunt de 
acord asupra desființării impozitului asupra măcinișului și asupra lărgirii 
dreptului electoral. Ministrul justiţiei a adresat totodată o circulară 
funcţionarilor judecătoreşti pentru a le spune că, deşi recunoaște dreptul lor 
de-a vota după cum le dictează conştiinţa, le recomandă însă de-a se 
abținea, în calitatea lor de funcționari, de la agitaţiile și patimile politice. 
Alegerile generale se vor face la 16 și 23 mai, întrunirea noii Camere la 26 
mai. 

Asupra lucrurilor ce se petrec la noi „L'Indépendance belge“ primește 

amănunte cari desigur vor contribui a spori stima de care ne bucurăm în 
străinătate. Corespondenţa are în vedere şedinţa Camerei de la 12 aprilie. 


Şedinţa de ieri a Camerei — zice corespondentul — ar merita o amănunţită dare 
de seamă; geaba ai și răsfoi analele parlamentare a tuturor ţărilor pentru a găsi și 
aiurea, asemenea aventure. 

Majoritatea, precum știți, adresase o cerere d-lui Brătianu să formeze un cabinet 
omogen. 

Ieri a depus la biurou o moţiune prin care se cere ca prezidentul Consiliului să ia 
Ministeriul de Interne. Această moțiune a fost trimisă în secţiuni. 

D. Rosetti suspendă ședința; secţiunile se întrunesc, însă la 5 ore nu terminaseră 
încă discuţiunea. Se propune închiderea ședinței. Ea se adoptă, ministrul de justiţie 
citește apoi mesajul principelui prin care sesiunea parlamentară se declară închisă. 
Moţiunea majorităţii e astfel trimisă la calendele grece. 

Cu toate acestea d. Cogălniceanu a crezut de datoria sa de a-și da demisiunea. 

„Nu voi nici o tranzacţiune, mi-a zis azi dimineaţă, când l-am întrebat asupra 
crizei. — Nu fac vânătoare de portofolii“. 

D. Cogălniceanu, prin o ciudată coincidenţă, și-a dat demisia la 13/24 aprilie 
1880. Acum șasesprezece ani, la această epocă, el prezida cabinetul și, după inițiativa 
sa, ţăranul român devenea proprietar. Ministrul care-a abolit claca în România, 
liberalul par excellence al acelei ţări, vechiul ministru al lui Vodă Cuza nu vrea să 
cedeze d-lui Fleva și consorții. Independenţii au lăudat mult purtarea editorului 
Cronicelor Moldovei. 

Nu se știe ce va face d. Brătianu. Unii socot însă că nu va ţine în seamă moţiunea 
şi va păstra pe membrii cabinetului actual; el voiește a reţinea pe d. Cogălniceanu. 
Dar acest din urmă se va lăsa rugat. 

Oricum ar fi, iată Camerele plecate până la 7 octomvrie. Care va fi soluțiunea 
crizei? Nimeni n-o ştie. N-aș voi să-ncerc a fi proroc. E o meserie primejdioasă 


pretutindenea, dar mai presus de toate în România. 

De-o lună şi mai bine se vorbea de schimbări, de remanieri ministeriale; apoi 
toate jurnalele au tăcut tocmai când te așteptai mai puţin la aceasta și iată că la 
finele sesiunii totul se rumpe din nou. Nenorocirea a-nceput cu ministrul de justiție și 
cu cel de la război. Cel dentâi a trebuit să lase a trece asupră-și o sumă, de dimisii; 
toți magistrații din Iaşi şi-au dat en bloc demisiile, motivând hotărârea lor. 

Cauzele acestor multiple demisiuni trebuie să le căutăm în atitudinea majorității, 
care nu m-ai vrea fuziune; ne temem că va degenera în confuziune. 

Câteva zile înaintea crizei majoritatea ţinuse o reuniune, după care i s-a votat d- 
lui C.A. Rosetti o recompensă naţională; apoi onor. prezident al Camerei a fost 
însărcinat de a cere de la primul-ministru modificări în compunerea ministerului. 

D. Rosetti și-a îndeplinit misiunea în aceeași zi chiar și i-a însemnat d-lui 
Brătianu pe d-nii Giani, Chițu şi colonel Pilat spre a face parte din noul cabinet. Pe 
acest din urmă voia să-l recompenseze pentru că la 11 fevruarie 1866 fusese cel 
dentâi care a intrat în camera de culcare a lui Vodă Cuza, el care-i servise aproape ca 
slugă (valet de chambre). 

Colonelul Lecca, ministrul de război demisionat, a fost înaintat la rangul de 
general. O lună înainte de 11 fevruarie 1866 el prestase jurământul lui Vodă Cuza ca 
comandant de batalion; la 11 fevruarie însă a comandat revolta care-a răsturnat pe 
cel din urmă suveran naţional al României. 

Astăzi nu se ştie încă nimic precis despre formarea noului cabinet. Se crede în 
genere că d-nii Cogălniceanu şi Boerescu nu vor părăsi puterea. 

D. Giani va fi desigur la Justiţie; e un eminent advocat (?) 

D. Chițu va lua Instrucţia Publică; e portofoliul său de predilecţiune. 

Schimbările din Anglia par a avea de efect grăbirea soluțiunii punctelor 
încă pendente ale Tractatului de la Berlin. Se constată mai întâi o presiune 
generală asupra Porții de-a face cesiunile de teritoriu către Grecia şi 
Muntenegru. 

Cestiunea Arab-Tabiei reapare. „Daily News“ anunță că Austria ar fi 
luat inițiativa pentru regularea şi a cestiunii acesteia, propunând României 
de-a ceda Bulgariei o mică parte a teritoriului de lângă Silistria. Propunerea 
n-a fost primită încă. 

„Journal des débats“, în numărul său de luni 3 mai, comentează 
asemenea demisia cabinetului italian. 


În realitate — zice foaia — chiar din ziua constituirii se putea ușor prevedea că 
viața ministerului Cairoli-Depretis va fi scurtă și agitată. Sunt în stânga italiană prea 
mulți oameni politici cari se cred considerabili pentru ca să fie cu putinţă de-a-i 
satisface pe toţi. Ar trebui vro cincizeci de posturi ministeriale dac-ar voi cineva să 
înzestreze pe toți șefii de grupuri cu câte unul. Căci este o idee în genere adoptată în 
Italia că, pentru a fi om politic serios, e numaidecât necesar să aibă un grup al său, 
întocmai ca personajele din Belle Helene. Astfel d-nii Crispi, Nicotera, M. Zanardelli 
şi o sumă de alţi deputați au câte-un grup al lor, şi era cu neputinţă de-a face 
fiecăruia din ei câte un loc în minister. 


Această descriere scurtă dar nimerită a ziarului francez e de natură a ne 
îndemna la veselie, căci, dacă schimbi numele diferiților capi de grupuleţe 
liberale şi pui — după turc și pistolul — în loc de Crispi Giani şi în loc de 
Nicotera Fleva te afli numaidecât în România. 

Am modifica însă întrucâtva punctul de vedere al ziarului francez. 
„Sunt în stânga italiană şi în cea română mulți oameni cari se cred 
considerabili și cari sunt de o egală neînsemnătate pentru ca să fie cu 
putinţă de-a-i satisface pe toţi. Egala și cumplita neînsemnătate prin care se 
disting toți demagogii din lume: iată răul cel mare care bântuie societăţile 
moderne. Căci, într-adevăr, dacă un Giani devine ministru, de ce n-ar fi 
Pătărlăgeanu, dacă devine acest din urmă, de ce nu şi Fundescu, Costinescu 
sau Orășanu; dacă Orășanu, de ce nu Carada, dacă acesta, de ce nu chir 
Iordache? Egali sunt toţi creştinii aceştia și în privirea cunoștințelor și în 
seriozitatea politică. 

Statul ar trebui să fie atât de puternic organizat, existenţa și libertatea de 
muncă a claselor atât de asigurată, interesele într-o armonie atât de intimă, 
încât să nu-i pese nimănui de asemenea jucării caleidoscopice cari se- 
ntâmplă în centru. Atunci filozoful, uitându-se dintre vrafurile sale de cărţi, 
din adunarea sa de prieteni seculari, cu atât mai buni cu cât nu-l supără întru 
nimic, ar râde de comedia aceasta a vieţii omenești, de lupta acestor fiinţi 
efemere, care-și despută însemnătatea într-o picătură de timp, precum miile 
de infuzorii își dispută existența de câteva secunde într-o picătură de apă. 
Când statul e puternic organizat, întemeiat pe însuși natura poporului şi a 
societăţii, pe un obicei al pământului trecut în sucul și sângele locuitorilor, 
în datinele și apucăturile lor, ambițiile indivizilor ce-și dispută puterea sunt 


irezistibil de comice pentru publicul mare şi pentru omul dezinteresat. Mai 
grav este însă lucrul când statul e constituit din nou, instituţiile proaspete, 
legile încurcate și importate, deodată cu botinele, de peste graniţă, 
principiile controversate şi supuse sofisticei advocăţeşti. Atunci comedia 
jucată de Gianii şi Flevii respectivi determină însuși soarta statului şi, 
fiindcă principiile ce le invocă asemenea mari personaje sunt în genere 
pretexte pentru a parveni, iar nicidecum credințe înrădăcinate, comedia 
începe a costa foarte scump. În scurta viață parlamentară de patrusprezece 
ani bietul nostru popor păstoresc, plugar abia de patruzeci de ani încoace, a 
trebuit să plătească comedia ambițiilor patriotico-democratice c-o datorie 
publică de 600 de milioane și mai bine. 
Foarte tragic ia „Românul“ întâmplările din Italia. 


Destul credem atît pentru astăzi pentru ca să înțelegem cu toţii la ce pericole 
espune o naţiune cei cari, luptînd pentru ambiţiuni personale, și chiar cei cari, luptînd 
pentru că vor binele îndată și întru toate pe deplin, pierd inteligenţa politică, nu mai 
văd cîțiva paşi mai departe etc. 

Lăsăm ca, înșii cititorii noştri să cugete, să compare și să-și reguleze calea pe care 
vor voi să meargă. Vom trage însă cîteva linii cari pot servi de călăuză celor cari vor fi 
dispuşi de-a studia și capabili de-a înțelege etc. 


Acele câteva linii, pentru cei dispuși de-a studia şi capabili de-a 
înţelege, sunt o coloană şi ceva de calomnii la adresa conservatorilor, 
numiţi, precum nici se putea altfel, reacționari. 


La noi partita reacționară — zice „Românul“ — înstrăinîndu-se ea însăşi de 
națiune, a respins națiunea de la dînsa. 

Această înstrăinare de naţiune a silit-o să-și caute sprijin în afară de dînsa. 

Lipsită de puterea ce numai națiunea îi putea da, lipsită de inteligenţa politică ce 
numai geniul naţiunii o poate produce, străinul s-a putut servi cu dînsa, dar a 
despreţuit-o. 

De zecimi de ori ziserăm acestei nenorocite partite că străinul se poate servi cu 
dînsa, dar o despreţuiește și n-o tratează, n-o poate trata, decît cum tratează orice om 
pe cel care-l servește pentru o răsplată oarecare, în contra onorii sale, în 
contraintereselor și a onoarii familiei sale. 


Și toate acestea le spune la adresa noastră, a conservatorilor, cine? Omul 
care ştie că ministerul Catargiu a căzut tocmai din cauză pentru că n-a voit 
să serve interese străine, din cauză că n-a voit să ia parte la complicaţiunile 
orientale, n-a voit să meargă la Livadia, ca d. Brătianu. Astea ni le spune 


voiajorul de la Livadia, părintele cuviosului Warszawsky, aliatul de la 
Plevna, răscumpărătorul drumurilor de fier, tatăl lui Strussberg, protejatul 
lui Bleichroeder, agentul Alianţei izraelite şi propuitorul categoriilor; astea 
ni le spune organul oamenilor pe cari liberalul Iancu Negură i-a caracterizat 
pentru totdeauna c-o locuţiune clasică: „În opoziţiune conspiră contra 
tronului, la putere fiind conspiră cu străinii contra ţării!“. 

Văzând nespusa cutezanță cu care organul d-lui C.A. Rosetti aruncă 
altora epitete ce i se cuvin numai lui, o declarăm sincer că, îndeosebi în 
coloanele acestui ziar, nu ne e permis de-a răspunde. Figurile retorice 
întrebuințate în Strada Doamnei intră în domeniul unei literaturi 
suprarealiste şi sunt împrumutate de la meserii cari sub Domnii vechi nu se 
bucurau de dreptul breslelor. Jurnalistica roşie dovedește prin stilul ei din ce 
sfere a răsărit și că voieşte a încetăţeni nu numai categoriile Costinescu, ci 
şi limbajul unor meserii îngrădite şi de legislațiunea actuală într-un cerc 
osebit. 

Interesante nu mai sunt schimbările ministeriale din România. Ar putea 
să ni se spună că institutul d-rului Şuţu a devenit pepiniera din care se scot 
noii ucenici în afacerile publice sau că Academia de înalte științi a 
Văcăreștilor, care-a înzestrat Rusciucul c-un procuror, înzestrează cabinetul 
d-lui Brătianu cu noi personaje, lucrul ar fi neauzit în altă ţară, dar noi cată 
să ne deprindem cu toate, până și cu de acestea. Nu e mult de când 
„Monitorul oficios“ numea pe un fost ministru sustractor de avere publică, 
ceea ce n-a împiedecat ca, a doua zi, același sustractor să fie onorabilele 
coleg al d-lui Brătianu; ce mirare dar ne mai poate cuprinde când 
întâmplarea oarbă ne trimite o serie de nume obscure ca să le înregistrăm ca 
făcând parte din aşa-numitul cabinet responsabil al României. 

Astfel se zice că d. Tache Giani vine ministru de justiţie. Cine-i d. 
Giani, vor fi întrebând periferiile ţării. Distinsu-s-au prin ceva ca 
jurisconsult, e un orator mare, un celebru diplomat, vrun învăţat magistru, 
vrun om care să fi dovedit o energie mare de caracter sau o minte vastă? 
Nimic din toate acestea. E un tânăr care e în stare a scrie fraze fără de nici 
un înţeles, a ţinea discursuri confuze, fără cap şi fără coadă, în Adunare, a 
se trezi la tribunal și, în hohotul general a chiar amicilor, a zice: „Domnilor 

judecători!“ în loc de „Domnilor deputaţi!“ — iată lucruri pentru care e bun 
d. Tache Giani; încolo însă nu voim să tăgăduim că nu e nici mai bun, nici 
mai rău decât d. Stolojan bunăoară. 

La învățăturile Publice va veni se zice d. Gheorghian. Cine e d. 
Gheorghian, va întreba şi ţara și capitala. Într-adevăr nimeni, absolut nimeni 
nu ştie nimic despre acest personaj obscur, căci împrejurarea c-a fost câtva 
timp prefect la laşi nu credem ca să ne lumineze mult asupra valorii sale. 
Din postul de prefect a fost depărtat din cauza generalei nemulțumiri ce au 
produs-o inepţia administraţiei sale. Un alt merit e c-a încercat de-a 
organiza pe izraeliții din lași în partid roșu, ceea ce nu i-a succes pân- 
acuma; c-un cuvânt, o nulitate absolută, bună cel mult de subcomisar de 
poliție sau de ajutor de subprefectură, nicidecum însă de ministru al 
învățăturelor publice. 

D. Slăniceanu e să vie la Ministeriul de Război. D-sa s-a distins prin 
scrierea unei geografii care-ar trebui intitulată Utopia și prin vânzarea 
căciulelor şi mantalelor din magaziile Ministerului de Război. 

Restul listei e: 

Dabija, Lucrări Publice. 

Dim. Sturza, Finanţe (locţiitor Câmpineanu). 

Boerescu, Externe. 

I. Brătianu, prezident al Consiliului, la Interne. 

Cititorii vor îngădui într-adevăr ca să nu avem decât dezgust de toate 
aceste lupte între nulități absolute de-a ajunge la rangurile supreme ale 
statului, fie pentru împăcarea unor ambiţii nejustificate din nici un punct de 
vedere, fie pentru interese meschine, fie în sfârşit pentru reasigurarea 
majorităţii votatorilor. D. I. Brătianu însuși, abstracție făcând de la talentul 
de-a se preface și de-a spune dezgheţat neadevărul, ceea ce l-ar califica cel 
mult pentru un post diplomatic sub domnii fanarioți, e ca administrator sau 
financiar de-o rară incapacitate, netăgăduită nici de amicii săi chiar. Arta sa 
politică — prețioasă pentru un partid corupt şi nesăţios cum e cel roşu — e 
de-a se mănţinea la putere satisfăcând poftele cele mai arzătoare cel puţin, 
acele adecă cari ar putea deveni periculoase pentru guvernul său personal. 

Toate mijloacele îi par bune pentru aceasta, chiar dacă ţara ar pieri prin 
ele. 

Unul din aceste mijloace — desigur cel mai periculos pentru viitorul 
tânărului nostru stat — e întinderea sistemului de protecţii, destincţiuni și 
înaintări, întinderea esclusivismului de partid şi asupra armatei. Acuma și în 


armată mai trebuie să fie partizi politice: roși și albi, dintre cari cei dentâi 
trebuiesc înaintați, ceilalți persecutați. D. ministru de război, Leca, eroul 
noptum de la 11 fevr., s-a şi făcut vinovat de-o mulțime de erori, ca să 
întrebuințăm un eufemism parlamentar, pentru a-și putea înainta pe cine i-o 
plăcea. Atragem atenţiunea cititorilor asupra unui articol, publicat mai la 
vale, în care se descopere iar o asemenea măsură, luată anume și fățiș 
pentru a-și exercita protecţiunea. 

O repetăm, pentru cine ştie a câta oară: Nu oamenii, sistemul cată să-l 
schimbaţi. Acest sistem de corupere a caracterelor, de distincţiune a 
nemeritului, de escluzivism de partid trebuie înlăturat. Deodată cu acest 
sistem, nulități absolute ca d-nii Gheorghian sau Giani nici n-ar îndrăzni a 
se amesteca în viaţa publică, necum să viseze la portofolii ministeriale, 
precum într-o zidire în care domnește sistematic curăţenie nu se văd nici 
insecte parazite, nici animale rozătoare. „Când pisica nu-i acasă joacă 
şoarecii pe masă“, zice proverbul. Când controlul de jos a încetat prin 
falsificarea sistemului parlamentar, iar cel de sus nu se exercită deloc, e 
natural ca orice carne cu ochi să-şi facă de cap în socoteala țării și a 
intereselor ei, e natural ca la război s-avem un ministru ce şi-a călcat 
jurământul militar, la justiţie un biet advocat de mâna a treia, la instrucţie un 
protejat şi confrate politic al jupânului Herşcu Goldner. 

Publicul trebuie să simtă din tonul nostru că nu vorbim nici cu ură, nici 
cu dispreţ măcar de acești adversari politici. Dacă soarta ţării n-ar atârna de 
ei întru nimic mărturisim că cu milă am vorbi de dânșii. Ce sunt de vină că 
i-a făcut Dumnezeu cum i-a făcut, așa de târzii la înțelegere, așa de 
nerecunoscători de sineşi, așa de cutezători chiar, căci desigur e o estremă 
cutezare din partea unui d. Giani sau Gheorghian de-a se crede capabili să 
fie miniştri în orice ţară din lume, fie chiar aceea a zulușilor, necum în 
România, într-o ţară de oameni c-o pricepere repede și c-un înnăscut talent 
de bătaie de joc. Sistemul e de vină, acest sistem care face din acești 
nenorociţi pretinși oameni de stat, care întărește gărgăunii în niște bieți 
creştini ce într-un cerc restrâns, potrivit cu puţinătatea lor, ar fi fost 
folositori şi societăţii şi sieşi, pre când astfel devin adevăraţi dușmani ai 
patriei şi ai societăţii, prin compromiterea intereselor publice. În orice caz 
sistemul e de vină dacă un biet Carada e însărcinat a lua pe seamă lucrări de 
sute de milioane, sistemul, dacă un biet Costinescu, absolvent de şcoală 
primară, ajunge să trateze în numele statului afaceri de sute de milioane. 

Nu oamenii, sistemul trebuie schimbat! 

Cititorii ziarului „Timpul“ au putut observa rezerva ce acest ziar a 
păstrat totdeauna în cestiunile militare. Aceasta printr-un simțământ de 
prudență ce fiecare a putut aprecia; dară nu este mai puțin adevărat că am 
deplâns multe din dispozițiunile guvernanților noştri, dispozițiuni ce nu le 
putem crede să fie menite a întări o instituțiune la care, mai cu seamă în 
urma ultimei campanii, se interesează orice român care să îngrijaşte serios 
de viitorul ţării aceşteia. 

Rezerva noastră mai provenea şi din convicţiunea că, mai curând sau 
mai târziu, capul statului va şti a feri armata de loviturile demagogiei, căci 
aci nu mai poate fi cestiune de constituționalism, Domnitorul fiind capul 
suprem al armatei. 

Nu vom enumera aci toate faptele din trecut cari constituie atâtea 
lovituri serioase date instituţiunei noastre militare, ci ne vom ocupa de una 
singură, care este și cea mai recentă. 

Ministrul de rezbel, după ce a cerut și obţinut de la Camerele legiuitoare 
modificarea legei de înaintare de la 1874, privitoare la înaintarea căpitanilor 
la gradul de maiori, adresează o circulară către preşedinţii a șapte comisiuni 
esaminatoare (pe când legea, promulgată abia la 10 aprilie acest an, prescrie 
o singură comisiune) şi într-aceea circulară, după ce determină notele ce 
urmează ca să le dea căpitanilor esaminaţi şi coeficienţii în raport cu 
diferitele materii cari fac obiectul esamenului, prescrie că pentru partea 
ştiinţifică în teorie şi practică să fie coeficientul două pentru toţi aceia cari 
au trecut o şcoală militară în ţară sau în străinătate, iară pentru toți ceilalți 
coeficientul să fie patru, adică îndoit decât pentru cei dântâi. Într-alte 
cuvinte, să zdrobeşte cariera acelora a căror crimă, după ministrul actual de 
război, este aceea de-a fi petrecut tinereţea prin școli şi prin urmare de-a 
poseda un fond de cunoștințe ştiinţifice. 

Ce va zice orice om conştiincios despre asemenea apucături ale 
guvernanților noștri și ce viitor pregătesc acești oameni țării lor! 


€ 
[29 aprilie 1880] 


În numărul nostru de vineri, 25 aprilie, ne-am permis a reproduce din 
„Indépendance belge“ o corespondenţă cu data 13 aprilie stil nou, tratând 
despre un eveniment ce se petrecuse înainte de 25 de zile, cu noutăţi 
învechite sau pripite, corespondenţă a cărei însemnătate nu consistă de loc 
în indicaţiunile materiale ce le făcea, al căror adevărat descurs publicul îl 
cunoștea din zilnica citire a gazetelor, ci în aprecierile pe cari le făcea 
corespondentul. Un en-tete, cum se zice în limbajul gazetarilor, de 4 % linii, 
singura lucrare proprie pentru care redacția „Timpului“ poate fi 
răspunzătoare, zice următoarele: 


Asupra lucrurilor ce se petrec la noi „L'Indépendance belge“ primește amănunte 
cari desigur vor spori stima de care ne bucurăm în străinătate. 


Atâta-i tot. O ușoară ironie, îndreptăţită desigur în ţara minunilor, ca să 
nu zicem a Costineștilor și Pătărlăgenilor sau a d-al de Dimanci etc., 
precum obicinuiau a zice confrații de la „Presa“ pe când erau în opoziţie. 
Deie-ni-se voie a releva în treacăt un lucru. Roşii — sau, ca să-i numim 
cum vor — „partita liberală“ n-are oameni; de câte ori îi trebuiesc cată să- 
ntinză mâna într-altă parte. Nimeni nu zice d-alde Boerescu, d-alde 
Cogălniceanu, d-alde Vernescu — toţi însă în ţara aceasta zic Fundeştii, 
Pătărlăgenii, pentru a arăta că nomen eorum legio, că nu se deosibesc prin 
nimic de mulțimea muritorilor nici prin talent, nici prin ştiinţă, nici prin 
avere, c-un cuvânt prin nici unul din elementele cari-l fac pe om propriu de 
a lua asupră-și responsabilitatea intereselor generale. N-avem ce-i face, aşa 
este. Ne pare rău şi pentru partidul roşu — sau liberal cum își zice —, ne 
pare rău mai cu seamă pentru ţară, căci cultură, talent, avere, mărime de 
caracter sunt lucruri esenţiale, cari trebuiesc să fie reprezentate în măsură 
mare într-un partid politic. Când „Românul“ încerca și el să-și bată joc de 
partidul conservator cita pe Temelie 'Trancă sau pe popa Tache. Ei bine, 
acești doi cetăţeni n-au fost nici deputaţi, nici miniştri, nici membri în 
consiliul comunal măcar sub conservatori; dar câţi de teapa și înălțimea lor 
culturală vedem astăzi în Parlamentul liberal! Nomen legio. 

Nu zicem că n-ar fi şi în partita liberală bărbaţi cu stofă, de nu de 
oameni mari de stat, dar cel puţin de oarecare seriozitate politică. Dar sunt 
puţini, estrem de puţini, și la aceasta sistemul e de vină. Cine face din d-nii 
Carada și Costinescu oameni de stat, însărcinaţi a trata afaceri de sute de 
milioane, pierde în mod absolut dreptul de-a apela la oameni de-o autoritate 


oarecare. Aceşti doi d-ni pot fi cum poftesc, buni sau răi, inteligenţi sau nu; 
împrejurarea că nu pot dovedi nici un fel de studii făcute regulat în vreo 
școală din lume, apoi aceea că pân-acum n-au avut — haide, fie — ocazia 
de a-și manifesta adâncimea calităţilor înnăscute, toate acestea-i fac în ochii 
publicului mare, dar mai mult încă a publicului mic de oameni cunoscători, 
cu o cultură temeinică, să joace un rol problematic. Apoi numai cu fraza că 
sunt espresiunea naţiunii nu se-ncălzeşte nimene. Într-o societate veche am 
fi putut aștepta ca asemenea domni să-și cunoască prin ei înşii puţinătatea 
lor, la noi, din contra, serii întregi de asemenea domni primejduiesc citirea 
„Monitorului“, căci deodată ce te pomeneşti că sunt însărcinaţi cu cine știe 
ce afaceri diplomatice, financiare, tehnice etc. 

Noi regretăm de multe ori — o spunem sincer — de-a fi prea aspri cu 
adversarii noştri politici, căci, adevărul vorbind, nu ei sunt de vină, ci 
sistemul, această lipsă absolută de control, această atârnare a tuturor 
intereselor ţării de voința personală a unui vizir, pospăit cu forme 
constituționale al căror cuprins e falsificat. Sistemul vicios le dă vânt şi n- 
avem decât a deplânge neperfecţiunea naturii omenești, care se lasă a fi 
amăgită de forme goale şi care crede că dacă i-a căzut în sân, printr-un 
sistem vicios, o însărcinare mare, domnul respectiv e totodată un om mare. 
Suntem noi oare de vină dacă adevărul curat, spus neted, e deja o injurie? 
Ne propunem câteodată a fi foarte urbani — ce folos? Adevărul simplu, 
descoperirea simplă a neștiinţei şi a mărginirii multora din partidul de la 
putere este deja o atingere. Cauza e simplă. Nu sunt oamenii la locul lor, nu 
sunt ceea ce reprezintă. Compararea între ceea ce sunt într-adevăr, nimica 
toată, și ceea ce reprezintă, demnități înalte ale statului, escitează deja râsul 
şi ironia cititorilor, încât o vină din partea noastră, o intenţie de-a ponegri, 
nu există defel. 

Aceste adevăruri le-am espus în toate chipurile: mai subțire, mai de-a 
dreptul, mai în teorii abstracte, mai în figuri intuitive. Geaba. Inscripţia de 
pe un templu antic „Cunoaşte-te pe tine însuţi“ rămâne un problem 
nedezlegat pentru imensa majoritate a spiritelor omenești. 

Aşadar ironia din partea noastră e îndreptăţită, împărtășită de public, și 
nu ni se poate imputa. 

Acestea le spunem față cu imputările ce le face „Românul“ violenţei 
stilului nostru. Înţelegem politeţa cu d. D. Brătianu de ex., n-o-nţelegem 
până la același grad cu Gianii, Costineştii sau Gheorghienii partidului. 


Nulităţile trebuiesc descurajate de la viața publică; ele trebuie să știe că nu 
se pot amesteca nepedepsite în lucruri ce nici sunt în stare să le priceapă. 

Dar să venim la articolul din „Indépendance belge“. Din acel en-tete de 
4 YW linii cicero mare se vede lesne că nu luăm deloc responsabilitatea 
pentru exactitatea din punct în virgulă a corespondenţei; zicem numai că 
acest ziar primeşte amănunte care-l privesc du reste, dar cari desigur vor 
spori stima de care ne bucurăm în străinătate. 

Ziarul belgian e, precum se ştie, foarte răspândit şi se bucură de mare 
credit. 

De acea reproducere se serveşte „Războiul“ și apoi „Românul“; acest 
din urmă, într-un articol lung de 5 Y coloane, atribuie „Timpului“ tot ce 
zice „Independenţa belgică“. 

A atribui cuiva ceea ce el n-a zis, pentru a-l combate, este însă, o 
sofismă veche, cunoscută și trecută conştiincios în Topica lui Aristotel. De 
împărtășim sau nu opiniile corespondentului belgian e treaba noastră; în 
orice caz însă, dacă suntem combătuţi, voim să fim pe baza celor zise de 
noi, iar nu în temeiul celor reproduse din ziare străine. 

În acel articol se cuprind laude la adresa unora pe care noi nu le 
semnăm, cu toate acestea le-am reprodus. Noi am reprodus din ziarul 
„Fremdenblatt“ laude la adresa d-lui Brătianu, din „République Francaise“ 
laude la adresa d-lui C.A. Rosetti. Nimeni nu va crede că nouă ne-ar fi venit 
cândva în gând de-a împărtăși laudele adresate acestui din urmă domn mai 
cu seamă. Noi reproducem din ziare străine tot ce se atinge de ţară și ne 
vine sub mână, bine fie sau rău fie; nu doar pentru că am recunoaşte vreo 
valoare intrinsecă acestor producțiuni efemere, ci pentru că știm că în 
apusul Europei opinia publică e o putere cu care trebuie să socotim, de care 
avem a ne teme uneori. 

Ca „Războiul“ să ne atribuie nouă cuprinsul unor reproducţiuni din foi 
europene e poate explicabil. „Războiul“ e un ziar de întreprindere, nu de 
partid, și, dacă sub rubrica de Bibani poate aduce vro picanterie, o aduce 
fără multă jenă. Cine se interesează se convinge de contrariu, cine nu, nu. 
Dar ca „Românul“, organ de partid, să urmeze aceeași cale nu se justifică 
nici măcar prin principiul concurenţei negustoreşti şi nu vedem în această 
substituție decât un act de rea-credinţă. 

Cu asemenea acte suntem îndealtmintrelea deprinși din partea onor. 
confrați şi poate, dacă n-am mai întâmpina astfel de manopere incorecte, ni 
s-ar turbura dulcele obicei al existenţei. 


€ 


BANCA DE SCONT ȘI CIRCULAŢIUNE 


[30 aprilie 1880] 

Obiecțiunile opoziției n-au putut împiedeca nici votarea, nici 
promulgarea legii privitoare la înființarea unei bănci de scont și 
circulațiune, precum n-au împiedecat nici răscumpărarea drumului de fier. 

Succesul neașteptat al operaţiei răscumpărării se datoreşte nu escelenţei 
intrinsece a operaţiei, ci mai cu seamă amanetării venitului tutunurilor, un 
venit sigur de 10 milioane, care corespunde unui capital de 200 milioane. 
Se-nţelege că amanetând pe rând veniturile statului și punându-ne în poziţia 
Egipetului și a Turciei, expunându-ne chiar posibilităţii de-a avea o comisie 
financiară străină în visteria noastră, vom putea face încă multe operaţiuni 
de asemenea natură. 

A avea credit nu va să zică a-și pune amanet averea și veniturile pentru 
a căpăta bani; credit adevărat are numai acela care, prin tranzacţiunile sale 
corecte, dovedeşte că nu e capabil nici de-a-şi hazarda averea, nici de-a o 
risipi pe nimicuri, credit are numai cel economiceşte puternic. D-rul Platter, 
profesor la Universitatea din Cernăuţi, în broşura sa asupra Cămătăriei din 
Galiţia și Bucovina, a dovedit cu multă știință că averea imobiliară nu-l face 
pe om capabil de credit, că o avere imobiliară însutit de însemnată în 
proporţie cu împrumuturile contractate n-a scăzut dobânzile cămătăreşti și a 
făcut cu putinţă ca averi de mii de franci să se vânză, prin dobânzi, dobândă 
la dobânzi, clauze penale, pentru un capital originar de 6-7 franci. Prin 
amanetare de averi imobiliare, prin amanetare de venituri se poate produce 
iluzia creditului, nu creditul adevărat. 

Aşadar succesul operației răscumpărării se datoreşte pe de-o parte 
amanetării venitului tutunurilor, care nu figura în convențiile Strusberg și 
Bleichroeder, pe de alta însă condiţiilor excepţional de splendide ce li s-au 
făcut acţionarilor, cărora li s-a creat o poziţie strălucită în comparaţie cu cea 
care-o aveau înainte. Ca dovadă n-avem decât să comparăm cursul acţiilor 
înaintea vestirii răscumpărării cu cursul pe care-l au astăzi. 

Nimic mai lesne de produs, nimic mai greu de mănţinut ca iluzia 
economică. În ziua în care nu vom mai avea nimic de amanetat gestiunea 
financiară a partidului liberal se va arăta în toată spăimântătoarea ei 
goliciune, deși partidul are obiceiul de-a se retrage de la putere când se- 


nfundă lucrurile şi de-a lăsa ca alţii să le descurce, alţii să astupe golurile. 
Cum e problematică răscumpărarea din punct de vedere economic, tot aşa e 
şi banca de scont şi circulaţiune. 

Așa-numita ariditate a materiilor economice şi financiare consistă în 
împrejurarea că cestiunile se tratează nu ca prin viu grai și în mod intuitiv, 
ci întrebuințându-se abstracțiuni subtilizate, al căror corelat material, al 
căror trup oarecum, nu se pune în evidenţă pentru înţelegerea cititorului. 
Acesta e deci amăgit de perspectivele splendide cari par a reieși din 
abstracțiunile pe hârtie şi scapă din vedere principiul suprem că orice teorie, 
fie spusă în forma cea mai abstrasă posibilă, cată neapărat să poată fi redusă 
la ceva văzut şi pipăit, cată să poată fi controlată prin realitate; substratul 
material e piatra de probă a oricărui adevăr. Îndealmintrelea totul se reduce 
la o scamatorie de vorbe. 

La ce se reduc materialiceşte, real, toate espresiile economiei politice, 
precum producţiune, consumațiune, reproducțiune, schimb, comerţ etc.? 

Ce e producerea? 

Se ia un instrument, chiar braţul fie, şi se aplică asupra unui obiect cu 
scopul de-a-l preface într-un lucru de o valoare mai mare. 

Ce e consumarea? E uzarea, tocirea unui instrument prin muncă. În 
această categorie intră toate obiectele consumării. Alimentaţiune, locuinţă, 
îmbrăcăminte — toate sunt accesorii neapărate ale celui mai fin și mai 
practicabil instrument de muncă: puterea omenească. Ce este apoi capitalul 
în bani, în mobile, imobile — decât muncă strânsă? 

În realitate, cine voieşte a preface materiile organice ale pământului în 
materia organică numită grâu cată să are, să samene, să treiere etc. și toată 
munca aceasta dă drept rezultat un obiect, pe care omul îl schimbă pe alt 
obiect, pe îmbrăcăminte de ex., în care iar s-au înmagazinat munca 
producătorului de lână, a ţesătorului, a boiangiului, a croitorului etc. O serie 
îmagazinată de muncă se schimbă pe o alta — deci, în ultimă redacţiune, se 
schimbă nu numai marfă pe marfă, ci muncă pe muncă. 

Omul însă nu schimbă direct marfa ce-o are pe cea care-i trebuie, căci 
tranzacțiunea ar fi greoaie. De aceea s-au căutat o marfă care să se poată da 
în schimbul tuturor soiurilor de muncă, obiect care se scoate greu și e rar în 
raport cu trebuința ce e de el și care are calitatea că se poate împărţi și 
subîmpărţi fără ca totalul lui să piarză din valoare, apoi alte calităţi prin cari 
lesne îl poţi recunoaște, precum greutatea lui constantă, neoxidarea, sunetul, 


înlesnirea de a-i recunoaște amestecurile suferite etc.; acest obiect e metalul 
numit nobil: aurul şi argintul. 

Omul are tendența de a-și capitaliza munca în lucruri cât s-ar putea de 
statornice, de nesupuse stricăciunii; și-ntr-adevăr o sumă cât de mare de 
muncă se poate statornici pe de-a-pururea în obiecte lucrate din aceste 
metaluri, obiecte care, chiar topindu-se, nu-și pierd pe deplin valoarea lor, 
pe când altele sunt supuse uzării și deteriorării. 

Aceste metaluri sunt deci marfă ca oricare alta. 

E banul de hârtie o marfă? Se poate face ceva dintr-un ban de hârtie 
care să reprezinte măcar a mia parte din valoarea ce stă înscrisă pe dânsul? 

Nu — căci acel petec de hârtie n-are în sine nici o valoare și însemnează 
ceva numai prin munca ce stă scris pe el că o reprezintă, are valoare prin 
marfa metalică despre care petecul zice că ea esistă ca obiect de schimb al 
muncii indicate, dar nu e la-ndemână. 

Astfel dar banul metalic e reprezentantul cu valoare al altor valori, cel 
de hârtie — reprezentantul fără valoare al lor. 

Când se vede necesitatea banului de hârtie, care are calități opuse celui 
metalic? Unul e o marfă, cellalt nu, unul, împărţit el însuși, nu-și pierde 
valoarea, cellalt se poate nimici cu foarfecele, unul, putând servi ca 
instrumentul de muncă la o serie de industrii de artă, cellalt nu, unul ban, 
altul nimic în sine. 

Banul de hârtie, fie al statului, fie al unei bănci naţionale, fie a unui 
simplu negustor privat ca cele din Veneţia e un înscris prin care se constată 
că cel care-l emite are să primească neapărat valoarea înscrisă pe el, dar că 
în momentul de faţă nu i-a sosit încă în schimb marfa universală, metalul. E 
deci o hârtie de credit. 

În statele agricole munca, prin natura ei, e mărginită şi foarte puţin 
elastică; ea nu poate produce decât obiecte de-un număr cert, de-o valoare 
certă. Dintr-un pogon de pământ se poate scoate maximul cutare de grâu şi 
nimic preste acesta. Puterea fizică a omului, care nu poate fi urcată, cu tot 
esercițiul posibil, decât la un maxim oarecare, e mărginită, ca și puterea 
pământului care, cu toată gunoiarea, nu ajunge iar decât la o producţiune 
certă ş.a.m.d. Caracterul muncei fizice, în care inteligenţa joacă un rol mic, 
e deci mărginirea, neaugmentabilitatea, simplitatea, greociunea. 

Cu totul altfel stă însă cu arta și industria, la cari puterea fizică joacă un 
rol secundar, inteligența pe cel principal. Acolo consumarea nu stă în nici 
un raport cu producţia, căci se consumă o pânză şi câteva colori şi se 


produce un tablou, se consumă un foarfece și se taie planul unei 
îmbrăcăminţi a cărei valoare stă tocmai în croială, se consumă fire de tort şi 
se fac dantele. Valoarea muncei industriale e deci augmentabilă în infinit. 
Munca agricolă e grea și fără spori mare, munca industrială ușoară și cu un 
spor, virtualiter cel puţin, nemărginit. 

Pentru produsul muncei agricole se vor găsi totdauna bani în 
numărătoare. Nu fiecine poartă dantele, dar oricui îi trebuie grâu. Fie-n 
Indii, fie-n insulele greceşti, fie-n Asia Mică e silit de absoluta necesitate ce 
o are ca să dea în schimb marfa ce i se cere, metal nobil. Se schimbă deci un 
obiect de utilitate universală pe altul tot asemenea. Din contra, obiectele 
industriale au trebuință de debușeuri, adică de locuri unde să se simtă, ba 
chiar să se producă în mod artificial necesitatea lor, şi aceste debuşeuri sunt 
adeseori depărtate. E drept că, sosite la locul unde ele trebuiesc, se vor şi 
preface în metal, dar, până ajung acolo, producătorul lor originar are nevoie 
de a primi la mână o adeverinţă că a muncit pentru valoarea cutare și cutare; 
acea adeverinţă e banul de hârtie. 

Principiul hârtiei fiduciare este: se-mpuţinează munca, trebuie să se 
împuţineze și banii de hârtie, sporeşte munca, sporesc banii de hârtie. E 
evident că elasticitatea cu care se-mulțesc sau se-mpuţinează banii de hârtie 
e bazată pe elasticitatea producțiunei industriale, care se poate înmulți cu 
totul în disproporţie cu numerarul existent. O producţiune augmentabilă în 
infinit are nevoie de un reprezentant augmentabil, care să poată fi supus 
aceloraşi fluctuaţiuni cărora le e supusă industria, care să poată spori și 
scădea cu ea. 

Vedem dar că deosebirea de ban de material și ban de hârtie e însuși 
deosebirea între muncă și muncă, între producţiunea brută mărginită și 
producţiunea industrială nemărginită. Munca e substratul a toată economia 
politică. 

Credem că destul de clar am vorbit despre proporția neapărată care 
trebuie să existe între ban de hârtie și producţie, precum e asemenea clar că 
o ţară esclusiv agricolă nu prea are nevoie de bani de hârtie. Obiectele 
industriale cari-i trebuiesc din străinătate nu le poate cumpăra cu hârtie, 
obiectele ce ea le produce nu voiește să le dea pe hârtie străină. 

Ţara agricolă vinde grâne, ia marfă metalică şi o dă pe marfă 
industrială, și tot procesul economic s-a mântuit. Simplă ca şi munca 
agricolă ar trebui să fie organizarea unui stat agricol şi trebuinţele lui. Când 
trebuințele de consumţiune sunt mai mari decât poate fi producţiunea la 


care e avizat, atunci ruina sigură îl aşteaptă și pe individ şi pe stat, oricari ar 
fi espedientele timporare de mântuire. 

Cât despre industrie — adecă despre putinţa de-a imprima obiectelor o 
valoare însutită sau înmiită de cea care-a avut-o înainte de-a le atinge mâna 
noastră — ea nu se poate înfiinţa şi nu s-a văzut încă nicăiri înființându-se 
fără protecţie. Protecţia iar nu se poate exercita decât de un stat politiceşte 
puternic. Când însă eşti legat prin tractate de comerţ şi prin necesitatea de-a 
trăi de azi pe mâine, de-a lăsa pe lucrătorul tău cu mâinile-n sân, pentru că 
cel din ţara vecină lucrează în condiții mai avantagioase, deci mai ieften 
decât al tău, atunci nu poate fi vorba de sporirea şi de specializarea muncii 
tale, ci, din contra, ea se simplifică din ce în ce mai mult, iar sporiul ei e 
restrâns la un maxim oarecare, dictat de însuși natura producţiunii. 

Dar — ni se va zice — toată teoria aceasta despre dualismul imanent al 
banului ca mijloc de schimb, atârnător de chiar dualismul muncii omenești: 
producţiune brută și producţiune industrială, nu are a face cu banca noastră, 
pentru că nu emitem bani de hârtie în propriul înţeles al cuvântului, ci bilete 
de bancă, bazate pe tranzacţiuni reale, împlinite înlăuntrul ţării. De vor 
exista asemenea tranzacţiuni, banca va emite hârtie, de nu, nu. 

Într-adevăr, dacă lucrul ar fi ceea ce seamănă, n-ar fi de zis nimic contra 
lui. Oportună sau neoportună, banca s-ar reduce la un risc de capitalii 
private rămase neîntrebuințate în lăzi din cauza lipsei de tranzacțiuni reale, 
petrecute înlăuntrul țării, sau la riscul de-a fi întrebuințate într-un mod prea 
mărginit, încât acţionarii n-ar primi dividendele ce sperau a le căpăta. 
Pierdere ar fi, nu-i vorbă, dar ruinat n-ar putea fi nimene. Capitalul ar fi 
totdeuna sigur. 

E însă astfel cu banca noastră? 

Principiul stabilit, dar înconjurat prin o dispoziţie, e că banca nu poate 
emite decât 14 de bilete acoperită cu fondul ei metalic, 24 bazate pe polite, 
pe tranzacţiuni reale, pe scont real, cu termen scurt. 

Dacă acest principiu s-ar urma cu exactitate n-ar fi primejdie. Însă legea 
prevede ca banca să preschimbe în bilete de ale ei cele 26 de milioane de 
bilete ipotecare emise de guvern, cari, cu toată obligațiunea de-a fi plătite 
din desfacerea moșiilor ipotecate, nu reprezintă o tranzacţiune proprie de 
bancă. Într-un moment de criză banca n-ar putea răspunde deci pentru 
aceste 26 milioane, din care moment ea trebuie să soliciteze şi ar primi 
privilegiul cursului forțat. Din acel moment însă ea devine o fabrică de 
hârtie-monetă. 


Ceea ce ne întristează mai mult este că, nici în materii de o gingășie atât 
de mare şi cari pot implica ruina totală, nu se discută cu răceală și având de 
temei natura lucrurilor, ci curat succesul momentan. 

Succese momentane au avut însă toate întreprinderile hazardate și pe 
asemenea succese, bazate nu pe natura economică a lucrurilor, ci pe iluzii 
produse pe cale artificială, s-a ridicat toate acele mii de întreprinderi cari 
deodată numai se prăvălesc în abis, sărăcind o mulțime de lume nevinovată. 

Numai realitatea muncii, făcută în condiţiile cerute de economia 
politică, cu plusul ei neapărat de producţiune peste consumaţiune, rezistă la 
toate crizele și la toate zguduirile şi numai pe realitatea acestei munci se 
poate baza orice institut serios. 


€ 


[1 mai 1880] 

În numărul său de ieri „Românul“ ne face grave imputări, cari, la 

dreptul vorbind, cu toată gravitatea lor, n-au asupră-ne alt efect decât acela 
de-a ne dispune spre veselie. Iată ce zice: 


Organele reacţiunii, unite acum cu ziarele grupurilor, vorbesc mereu de bugete 
grase, de funcțiuni grase. 

Nu mai vorbim despre lealitatea și moralitatea unei asemenea sisteme de 
combatere. Fiecare luptă cu armele ce sînt mai potrivite cu caracterul său, cu 
educațiunea sa, cu scopul ce urmăreşte. Vom vorbi însă despre valoarea, despre 
puterea materială a acestei sisteme de acuzare. 

Funcţiuni grase! 

Dacă protivnicii noștri acuză pe cei din partita naţională și liberală că umblă după 
funcțiuni grase, să binevoiască să spuie anume cari sînt la noi în ţară acele funcțiuni? 

Toţi știu, cu bugetul în mînă că, de la ministru pînă la registratore, de la general 
pînă la suplocotenente plata ce se dă este atît de mică încît un om cu familie nu are cu 
ce trăi. 


Teza „Românului“ despre micimea şi nesuficienţa lefilor e întrucâtva 
justificată. Într-adevăr, prin creşterea în străinătate, tinerimea noastră a 
contractat trebuinţe pe cari n-ar fi cătat să le aibă nicicând dacă considerăm 
sărăcia ţării şi nevoile ei de tot felul. E un rău nemăsurat de mare acesta, cu 
atât mai mare cu cât e ireparabil, cu cât trebuințe contractate nu pot fi 
restrânse cu lesniciune la oameni formaţi deja pe deplin. Încolo, lefile ce se 
plătesc la noi sunt tot atât de mari ca în Austria și Germania bunăoară, ba 


putem zice că-n tot continentul european, esceptând Rusia și Turcia, deși, în 
raport cu trebuințele prea de timpuriu și prea cu deridicata contractate, nu 
tăgăduim că ele sunt mici. 

Funcţiunile una câte una și fiecare îndeosebi, mai cu seamă cele ale 
statului, nu sunt splendid retribuite. 

Dar nici nu e vorba de ele una câte una, ci de posturi create în afară de 
bugetul rigid al statului, de diurne, însărcinări și în fine de cumul. 

Astfel de pildă e primarul unui oraş mare („Românul“ ştie de cine e 
vorba) care, pe lângă pensia de ministru, are leafa de primar şi doi galbeni 
pe zi ca deputat, și... sesiunea a fost lungă. 

E un deputat al Brăilei care, ca avocat al comunei, ia 8000 franci pe an, 
ca șef al gardei civice câteva sute pe lună, ca deputat doi galbeni pe zi și 
altele. E alt deputat, de la Buzău, care e advocat al statului, membru salariat 
al comitetului permanent și mandatar al națiunii. E un deputat din 
Bucureşti, şef al gardei și pensionar al statului. Nu mai pomenim de 
diurnele luate de acei învăţaţi şi specialişti domni întru ale construcției şi 
tehnologiei căilor ferate, d-nii Carada și Costinescu, care asemenea aveau 
diurne de mii de franci ș.a.m.d. 

Fiecare membru al partitei liberale-naţionale are 4-5 însărcinări publice 
salariate. 

Vom vedea însă că, cu chipul cumulului a multe însărcinări publice, 
plătite toate din punga contribuabililor, aceşti iluştri domni știu să câştige, 
cu învăţătura a patru clase primare, cu meșteșugul de-a nu şti scrie şi citi, o 
mie-două de franci pe lună. 

Apoi ... deie-ni-se voie, sunt grase funcțiunile acestea. 

Dar mai iată un caz foarte recent și de-o uimitoare claritate pentru a 
ilustra grăsimea funcţiunilor patriotico-democratice. 

Administraţia drumurilor de fier, ce era în mâna fostei companii de 
acţionari, a trecut în fine în mâinile statului. 

În capul administraţiei aflăm că s-au pus trei directori: un magistrat, 
consilier la Curtea de Casaţie; un advocat, fost ministru de justiție, şi un 
ofițer din statul major, fiecare din acești onorabili domni cu câte 3000, zi 
trei mii, franci pe lună, ceea ce face 36.000 franci pe an pentru fiecare. 

N-o afirmăm pozitiv, dar ni se dă ca pozitiv. 

Cititorul să ţie însă bine minte că nici unul, absolut nici unul dintre 
acești trei domni nu e special întru ale drumului de fier, ci cel mult niște 
amabili diletanți. 


Am înţelege ca un om special în materie, care ar fi construit el însuși 
linii de drum de fier de ex. şi care, prin ştiinţă și o vastă esperienţă, ar fi o 
autoritate, să fie plătit escepţional cu 30-40.000 de franci pe an. Dar trei 
directori, dintre cari nici unul nu e competent în materie şi nu au nici un fel 
de antecedente în această specialitate ... iată ce nu înţelegem. 

Deşi nu aprobăm deloc numirea unor persoane necompetente spre a 
dirige un serviciu pe care nu-l cunosc, totuşi, dacă s-a comis odată răul, am 
fi înţeles să fie plătite cu câte 8-10.000 franci, iar nu câte 36.000. 

Ce figură vor face miniştrii noștri? 

Ministeriile sunt funcțiunile cele mai înalte în ţară și cu toate acestea nu 
sunt retribuite decât cu 18.000 fr. pe an, din cari se rețin 15 la sută. 
Drumurile de fier fiind esploatate de stat, funcţionarii lor sunt funcţionari ai 
statului, deci subalterni ai miniştrilor respectivi. 

Unde-i ierarhia, unde autoritatea, unde prestigiul cu asemenea proporţie 
în retribuţiuni? Aceasta e chiar lumea pe dos. 

Împrejurarea aceasta, a numirii unor oameni necompetenţi în materie şi 
a sustragerii lor de la servicii pe cari le-or fi pricepând în adevăr, ne 
aminteşte o istorie ce se povestește despre Mehmed-Ali, fost vicerege al 
Egipetului. 

După sfatul unui vizir credincios, Mehmed-Ali a trimis o sumă de tineri 
în Franţa ca să urmeze studii speciale: unii administraţia, alţii finanţele, alţii 
arta militară, alţii în fine medicina și farmacia. 

Tinerii se-ntorc plini de învăţătură și vizirul îi pune în slujbe. Însă cum? 
Pe militari la finanţe, pe farmaciști la administraţie, pe administratori la 
farmacie, pe financiari la armată. 

Dar ce faci, omule? întrebă Mehmed-Ali pe vizir. De ce nu pui pe 
fiecare la locul lui? 

Maiestate, răspunse înțeleptul vizir, dac-am pune pe fiecare la locul lui 
ar guverna ei ţara, şi e vorba pare-mi-se s-o guvernăm tot noi. 

Ar fi bine deci ca la Curtea de Casaţie să se numească de acum înainte 
tot ingineri, iar în armată tot advocați. 


€ 


[2 mai 1880] 
Agenția Havas ne comunică prin o telegramă că alaltăieri seara consiliul 
comunal din Iaşi, după lungi dezbateri cari au ținut două zile, a respins 


legea lichidării celor zece milioane lei vechi acordaţi Iaşilor de către 
Constituanta din 1866. 

Telegrama, în laconismul ei, întrebuinţează termeni improprii. Consiliile 
nu dezbat, deci nu resping legi; aceasta-i de competența Adunărilor 
legiuitoare. Cestiunea, după cât știm, stă astfel: Dreptul comunei lași la o 
indemnizare de zece milioane lei vechi a fost votat de-o Adunare 
constituantă; e deci un drept cuasiconstituțional, care nu se poate modifica 
sau știrbi prin o lege votată de-o Adunare ordinară. Rămăsese însă ca o 
Adunare ordinară să voteze legea de aplicare a acelui drept câştigat, şi 
consiliul comunal e desigur competent de-a cerceta dacă legea specială 
păzeşte pe deplin dreptul acordat de Constituantă, dacă petecele de moşie 
avizate comunei laşi fac într-adevăr zece milioane de lei vechi. Legea 
rămâne în vigoare, fondurile rămân destinate a se da comunei laşi, cestiunea 
este numai dacă comuna le primeşte ca echivalent al sumei ce i s-a votat de 
către Constituantă, și se vede că ea nu le primeşte. Vor fi trebuind întregite 
sau i s-a luat c-o mână ce i se dedese cu alta: nu știm încă motivele; dar 
terenul de drept pe care consiliul comunal se pusese, după ultimele noastre 
informaţiuni, era pe deplin corect şi apreciarea era la locul ei. „Mâţa-n sac“ 
nu se primeşte pe acolo, căci consiliul comunal de acolo, compus în mare 
parte din oameni foarte independenţi și foarte oneşti, nu seamănă deloc cu 
cel de Brăila sau chiar de București, unde toată cearta consistă în lupta 
patrioţilor pentru întreprinderi și daraveri. Consiliul comunal din laşi — de 
orice coloare politică ar fi fost, numai roșie nu, căci nici jupânul Herșcu 
Goldner, nici d-nu Gheorghian nu sunt membri în consiliu — a dovedit 
totdeuna o extremă seriozitate în îngrijirea intereselor comunei, de unde 
provine că orașul, deși mare și cu mijloace restrânse, e mai bine pavat, mai 
curat, mai îngrijit decât orice alt oraş din ţară. Așadar numai ușurință 
patriotico-democratică, numai tendenţă de risipă a banilor publici nu i se 
poate imputa acestui consiliu. Cu mijloace puţine a gospodărit totdeuna 
bine. 

lată însă cum apreciază „Românul“ acest act de neatârnare: 


Serviciul nostru telegrafic ne aduce din Iaşi ştirea unei fapte rele. 

Fapta este rea pentru că un mic număr de oameni au sacrificat interesele orașului 
Iași pasiunilor şi intereselor lor personale politice. 

Fapta consiliarilor cari au respins cele zece milioane acordate Iașului în domenie 
este rea, este culpabilă; nime n-are dreptul a compromite interesele materiale ce-i sînt 


încredințate pentru satisfacerea intereselor sale personale, fie acele interese și numai 
politice etc. 


Înainte de toate, de unde ştie şi cu ce drept susține „Românul“ că s-au 
sacrificat interesele orașului lași, că s-au compromis interesele lui 
materiale? 

Renunţat-au consiliul comunal la cele zece milioane votate de 
Constituantă? 

Nu. 

Încăput-au domeniile în cestiune pe mâna tătarilor sau a turcilor, de la 
cari numai primirea din partea consiliului le-ar fi scăpat? 

Asemenea nu. 

Acele domenii, pendente în mare parte de biserici din Iaşi chiar, sunt în 
apropiarea orașului, și tătarii nu le-au ocupat încă, afară doar dacă 
„Românul“ ar fi voind să susţină că averea publică pe mână de tătar sau de 
guvern roşu e tot pierdută, de aceea să se grăbească oricine de-a lua repede 
ce i se dă, până nu se risipește, vorba ceea: „de la datormicul rău şi un sac de 
paie“. 

Din vorbele „Românului“ rezultă neapărat că cine refuză de-a primi fără 
beneficiu de inventar din mâna guvernului roșu averea ce i se cuvine poate 
să se spele pe mâini de ea. El şi-a sacrificat interesele, şi-a compromis 
averea. 

Poate că reversibilii redactori s-or fi cunoscând pe ei înșii şi vor fi ştiind 
că e periculos pentru banul străin de-a se afla în mânile lor. 

lată dar la ce se reduce votul consiliului din laşi. Nu vor fi voind 
oamenii să primească, sub denumirea de zece milioane, o avere cu mult mai 
neînsemnată și vor fi insistând asupra dreptului lor, votat de Constituantă. 
Să nu se crează că aci e vreo favoare deosebită și nemaipomenită acordată 
Iaşilor. Acele petece de moșii despre cari se pretinde c-ar fi preţuind zece 
milioane de lei vechi, sunt pendente, în cea mai mare parte cel puţin, de 
biserici din lași; chiar și veniturile se întrebuinţau, înaintea secularizării, 
conform obiceiului vremii, pentru cult şi pentru școale; astăzi s-ar 
întrebuința pentru şcoale în prima linie, apoi pentru cult: iată dar toată 
deosebirea. E oarecum un drept natural al orașului Iași, și de la un consiliu 
comunal ca cel de acolo nici nu se putea aștepta decât o atitudine demnă, un 
control serios în privința aceasta. 


Cumcă „Românul“ caută a preface votul într-o manifestare politică e 
treaba sa. Capetele radicale nici nu pot esplica ceva altfel decât cu tipicul 
cunoscut al intereselor personale; ele cred că cheia ce se potriveşte la 
Mărgăriteştii și Costineșştii de toate categoriile se va fi potrivind şi la naturi 
de-un caracter mai înalt şi de inteligență mai mare. Nu există capete roşii la 
laşi, și câte vor fi existat s-au scurs încoace în mlaştina coreligionarilor 
întru ignoranță şi pişicherlâc, căci acolo n-ar avea ce căuta. 

Ne mirăm cum individualități reversibile, cari nu dispun de altă cultură, 
şi avere decât de cele douăzeci și patru semne ale bucoavnei, îndrăznesc a 
critica actele unui consiliu în care aproape fiece membru are mai multă 
ştiinţă de carte, mai multă neatârnare de caracter și mai mult patriotism 
decât toţi gazetarii, deputaţii și miniștrii roşii la un loc! 


€ 


[3 mai 1880] 

Zi cu zi ştirile despre seriozitatea mişcării albaneze câştigă consistență. 
La 7 mai foile din Viena au primit mai multe dări de seamă telegrafice 
conform cărora albanejii s-ar fi lepădat în mod formal de dominaţiunea 
turcească, şi ar fi proclamat independenţa statului lor. În aceeași zi foaia 
oficială „Scodra“ (Scutari) a apărut pentru prima oară în două limbi, cea 
turcească şi cea albaneză, iar în fruntea foii stătea o lungă proclamaţie a 
Ligei și a comitetului acesteia. Această proclamaţie declară că Albania a 
încetat de-a fi sub suveranitatea padișahului. Mai departe zice că toţi 
funcţionarii turci cari nu sunt de naționalitate albaneză sunt a se considera 
ca depărtaţi din funcțiunile lor, esceptându-se însă aceia cari au dovedit că 
sunt amici ai șchipetarilor. Ordinelor Ligei trebuie să li se dea ascultare; pe 
lângă ea bătrânii neamurilor rămân ca pân-acuma singurii legiuitori. 

Cu toată atârnarea de împărăţia turcească, albanejii au păstrat în parte 
instituțiile lor vechi, constituționale. Instituţiile acestea s-au cam 
diversificat la deosebitele neamuri sau plaiuri, poate în urma diversificării 
în confesiuni religioase. Neamurile nu plăteau dări împărăției turceşti, dar 
erau obligate de-a intra în armată. În sine, sistemul vechi al instituţiilor 
albaneze e democraţia în înţelesul antic al cuvântului, căci poporul exercită 
puterea supremă în plaiuri, în adunările sale parlamentare, numite cuvânde 
(din lat. conventus, românește cuvânt, care înseamnă și „adunare“ și 
„discurs“). Plaiurile mai au, afară de aceste adunări generale, câte un sfat de 


bătrâni, al căror cap e în genere ereditar şi se numește voievod, adecă duce. 
Organizaţii analoge par a fi existat și la noi până târziu, deşi izvoarăle sunt 
foarte insuficiente. Dar Vrancea, Câmpulungul (Bucovinei), Lăpuşna par a 
fi fost asemenea mici republice de plai, ca cele din Albania. În comune 
administraţia o poartă bătrânii familiilor, precum şi alți membri aleși pentru 
averea sau influența lor, dar aceştia au mai puţină autoritate decât 
căpeteniile plaiurilor ostășești. 

Poporul însuşi nu se numește albanez, ci șchipetar. Acest nume pare 
derivat din cuvântul șchiipe sau șchipe, care însemnează „stâncă“, deci 
„munteni“. Dar se află în dialectul ghegic cuvântul arberi pentru popor, 
Arberia pentru Albania. Deşi ramurile naţionalității sunt numeroase, totuși 
cele mai principale sunt gheghii și toscii, ca purtători ai celor două dialecte 
principale. 'Toscăria cuprinde Albania de sud, Ghegăria sau Ghegănia — cea 
de nord. Aceşti din urmă sunt catolici, cei dentâi greco-răsăriteni. Alte două 
ramuri mai însemnate sunt arberii şi ceamii. Ciamăria se numeşte în limba 
albaneză Epirul. În fine se vorbeşte adeseori de mirdiți, neam ostăşesc 
catolic, al căror nume înseamnă „binecuvântaţi“, benedicti, căci miră 
înseamnă în limba albaneză „bine“. Numele populaţiunii s-a luat de la 
formula lor de salutare. 

Amestecul foarte mare şi pestriţ al limbei albaneze, care întrece pe al 
celei engleze, se va fi născut din două împrejurări cari concurg; întâi din 
vechimea poporului însuși, care în viaţa sa lungă a avut ocazia de-a primi 
foarte multe influenţe străine, al doilea din numărul cel mare al popoarelor 
cari parte coexistă, parte au locuit pe rând în Peninsula Balcanică. Din 
limbă se dovedesc nenumărate atingeri cu cea română vorbită în evul mediu 
de poporul nostru, foarte numeros pe atuncea în Peninsulă. Un învăţat 
german a cercetat de ex. 261 de numiri albaneze de animale și a găsit că 
dintre acestea 47 se ating cu cuvinte românești, multe cu alte cuvinte 
romanice, 21 italiene, 41 vechi grecești, înrudite însă originar, 38 medii şi 
neogrecești. Dintre toate abia 30 se păreau de origine curat albaneză. 

Am zis că până acum albanejii au stat de obicei în serviciu străin, s-au 
luptat pentru interese străine. 

Astfel, în vestitul război de eliberare al Greciei, eroii Botzaris, Kanaris, 
Miaulis şi Sutzos au fost albaneji. 

Proclamaţia despre care vorbim mai sus e iscălită de Ali Paşa, Hodo 
Bei, Prenc Bib Doda (şeful miridiţilor), Mufti Hafiz Effendi, episcopul 


Porten, Nicolae Geaba, în numele notabililor şi al poporului atât de 
confesiune moametană cât şi de confesiuni creştine. 

Trupele din tabăra de la Coplica a lui Hagi Osman Pașa au trecut cu 
toate în partea Ligei; casele publice au fost confiscate, funcţionarii osmani 
depărtaţi. Consulatelor li s-a propus apărare militară, însă pân-acum n-a 
avut loc nici o dezordine publică. 

La 9 mai Prenk Bib Doda a plecat din Scodra la Tusi cu 3000 de 
miridiţi, iar la Scodra s-au concentrat 6000 de albaneji din Dibra și Matia. 

Hodo Bei s-ar fi jurat că, în caz dacă muntenegrenii ar încerca o 
agresiune, el ia ofensiva şi-i trece pe toți sub ascuţișul săbiei. 

Sub data de 11 mai „Politische Correspondez“ primeşte din Scodra o 
telegramă care modifică întrucâtva știrea despre proclamarea independenţei. 
Noutatea despre separarea completă a deosebitelor triburi albaneze de sub 
suveranitatea sultanului nu este absolut exactă. Manifestaţiunile ce le-au 
făcut albanejii pân-acuma au de scop organizarea provinciei în principat, 
sub suzeranitatea sultanului, cu Ali Pașa din Gusinie ca principe al Albaniei. 

Valiul Izzet Paşa, asupra căruia se plângea asemenea nota 
muntenegreană, ca şi asupra lui Hagi Osman, n-a voit să recunoască pân- 
acuma demarşele făcute de albaneji pe lângă el, deci s-a văzut silit de-a se 
retrage, c-un număr nesuficient de trupe turcești, în castelul de la Scodra, 
unde așteaptă ajutoare. 

[3 mai 1880] 

Ziarele vorbesc despre pretențiuni pe cari le-ar fi ridicând călugării 
Locurilor Sfinte în privirea averilor secularizate ale mănăstirilor noastre 
închinate după vremi acelor locuri. Fiindcă lucrul se face în mod foarte 
tainic, nimic pozitiv nu pătrunde în public; iar ziarele guvernamentale 
păzesc, se-nțelege, tăcerea mormântului. Îndată ce sunt milioane la mijloc, 
îndată ce se ivește vreun pretext de escamotare, ziarele guvernamentale tac, 
deşi cestiunea e în aer de mai multe luni de zile. Suntem atât de deprinși cu 
această tăcere caracteristică încât nici nu mai îndrăznim a cere informaţiuni 
prin „Monitor“ sau prin presa oficioasă, precum ne sfiim pe de altă parte 
de-a înregistra tot ce se vorbeşte despre legăturile și spetele ce sfinții părinţi 
au ştiut să-şi câștige în sferele guvernamentale, până la ministru în sus. 
Cestiunea testamentului mitropolitului Dosithei Filitis ne-a dovedit deja 


accesibilitatea sferelor guvernamentale, pe cari le rugăm să nu crează că 
vom face lucrurile uitate. 

În cestiunea aceasta a pretenţiunilor Locurilor Sfinte părerea noastră — 
fără a intra câtuși de puţin în detalii e de-a le respinge pur și simplu. Chiar 
dacă Cuza Vodă a oferit, din graţie domnească, un dar din partea ţării spre a 
îndulci inimele clerului grecesc pentru pierderile meritate, acel dar, refuzat 
odată, nu constituie nici un drept pentru Locurile Sfinte. Dreaptă sau 
nedreaptă, bună sau rea, secularizarea s-a aplicat în toate ţările Apusului 
european, față cu o biserică cu mult mai puternică decât cea grecească din 
Constantinopol, față cu o biserică, în sfârşit, care e unitară în privire 
ierarhică, ceea ce biserica orientală nu este. Unitatea bisericei răsăritene 
consistă în identitatea canoanelor și a credințelor religioase, încolo nu există 
nici o legătură între bisericile autocefale. Dovada răsăritenii din Austria, cei 
din Rusia etc. Din nenorocire, biserica constantinopolitană n-a avut 
nicicând un caracter universal, ea a fost o restrânsă biserică special 
grecească şi e natural că, de vreme ce n-a căutat a-și da o importanţă 
umanitară, îngăduitoare, universală, nimeni nici nu i-a dat-o. Papa de la 
Roma nu era un arhiereu italian; patriarhul din Constantinopol însă nu-i 
nimic alt decât au arhiereu grec. 

Dacă deci secularizarea s-a îndeplinit în ţări catolice, cu cât mai mult 
era şi naturală şi justă faţă cu autorităţi ecleziastice străine şi poporului şi 
statului nostru, autorităţi cari reprezentau o naţionalitate și în decadenţă și 
antipatică popoarelor Peninsulei. 

Dar, precum am zis, dreaptă sau nedreaptă, bună sau rea, secularizarea a 
trecut în dreptul public al statelor, mai ales față cu averile religiei 
domnitoare. Toate pretenţiile acestea au drept bază umanitatea lui Vodă 
Cuza, care voia să le dea ceva, nu ca despăgubire, căci o asemenea nici n- 
aveau dreptul de-a o pretinde, ci ca dar făcut unei biserici străine, cu care nu 
avem nici o legătură şi nici nu putem avea. A fost o adevărată nenorocire că 
o legătură cât de slabă s-a stabilit cândva şi că Ţara Românească n-a mers 
din capul locului pe calea lui Roman Vodă al Moldovei, care, din momentul 
în care a organizat biserica ţării sale, a și declarat-o autocefală. 

Revenind asupra cestiunii, vom vedea că şi amănuntele se grupează în 
favorul respingerii pur și simplu a unor asemenea pretențiuni, nejustificate 
prin nimic. 

[4 mai 1880] 

„Românul“ în zilele trecute se luase la întrecere de spirit cu „Războiul- 
Weiss“ şi, printr-o apucătură comună confraţilor de la redacţiile acestor 
două foi, voia să facă un joc de scamatorie ieftină — să nu se supere de 
acest din urmă cuvânt cei de la „Războiul-Weiss“, căci nu voim a intra aici 
în amănunte din viaţa privată — şi căuta să ne atribuie nouă cu rea-credință 
o corespondenţă dintr-un ziar străin, deși, reproducând-o, noi arătaserăm în 
fruntea ei izvorul de unde era luată. 

Amintim despre aceasta numai pentru că „Românul“ iar, cu privire la 
arătarea unui fapt pozitiv, nu la vreo teorie, aruncă ziarelor opoziţiei 
imputarea de rea-credință. Când este vorba de idei, de teorii ale 
adversarilor, calea-valea; dacă cineva nu are caracter, dacă nu are respectul 
părerilor, dacă nu are omenie, câmpul insinuărilor și al relei-credinţe îi este 
deschis şi poate să-l bată în lung și-n lat, precum o şi face „Românul“ cu o 
admirabilă lipsă de preget, trebuie s-o mărturisim. Dar, când e vorba de 
arătarea unui fapt pozitiv, ca să caute cineva cu rea-credință a dezminţi acea 
arătare trebuie să aibă o doză nemăsurată de sfruntare. 

Aşa de exemplu cazul acesta ni-l dă „Românul“ de azi; această foaie 
zice că: 


organele opoziţiunii, ce nu cred că este mai prejos de demnitatea lor de a inventa 
tot felul de știri cari de a doua zi se desmint, au susținut zilele trecute că d. Emil 
Costinescu a cutreierat toată Moldova în căutarea unor oameni de bunăvoință cari să 
primească portofolie ministeriale. Pentru ca cititorii să poată judeca despre 
seriozitatea organelor opozițiunii — adaogă „Românul“ — în știrile ce răspîndesc, le 
vom face cunoscut că d. Emil Costinescu nu s-a mișcat din Bucureşti decît spre a 
merge cîteva ore la Birlad, de unde s-a întors de-a dreptul în capitală. 


Prin toată Moldova à la lettre poate n-o fi fost d. Costinescu, dar nici 
ziarele opoziţiei nu au spus cumva că acest patriot ar fi mers să ridice planul 
topografic amănunţit al ţării. D. Costinescu „a mers la Bârlad“. Dar 
Bârladul unde-i? Nu cumva capitala ținutului Tutovei a trecut de peste 
Milcov peste Olt? Și „d. Costinescu a stat numai câteva ore la Bârlad“. Dar 
cine a zis că a stat câteva luni? Și o convorbire de câteva ore n-ajunge 
pentru a se propune şi a se primi sau refuza un portofoliu? 

„Românul“ trebuie să mărturisească că, cu toată sfruntarea cu care a 
făcut dezminţirea de mai sus, a făcut-o prea stângăcește; noi încă o dată nu 
ne temem a-i repeta că numitul june patriot a fost în Moldova întru 


căutarea unui ministru, şi anume a unui ministru de finanţe. Cât despre 
orașul unde a fost în adevăr, acel oraș e Bârladul, și propunerea 
portofoliului finanţelor a făcut-o unui domn deputat de acolo care a refuzat- 
0. 

O LEGE MAGHIARĂ CONTRA ESPORTULUI NOSTRU 


[6 mai 1880] 

E cunoscută tuturor întâmplarea Rusiei cu ciuma din satul Vetlianca. Era 
pe atunci o încordare de natură cu totul politică între Germania și Rusia, iar 
sferele oficiale ale celei dentâi, voind a lovi negoțul de esport al Rusiei, au 
dat cazului, îndealtmintrelea adevărat, din satul Vetlianca, o însemnătate 
atât de generală încât la moment toate granițele se închiseră pentru Rusia. 
Profesorii de istorie suflau colbul de pe documente și arătau pustiirile făcute 
de ciuma neagră în secolii trecuţi, medicii arătau imposibilitatea de-a o 
întâmpina cu arta vindecării, presa făcea un zgomot ameţitor şi centrele 
mari ale Europei tremurau de spaimă. 

În diplomaţie acela e mai abil care alege pretextul cel mai plauzibil 
pentru îndeplinirea scopurilor sale politice. O sumă de asemenea pretexte se 
găsesc în arsenalul bogat al apucăturilor omenești; o dată e umanitarismul 
(cestiunea izraelită), altă dată libertatea popoarelor (cestiunea orientală), o a 
treia oară răspândirea civilizaţiei, pentru care fiece popor apusean voiește a 
avea oarecum onoarea priorităţii, cu condiţia bineînțeleasă ca, deodată cu 
cultura, să răspândească și botinele respective. 

Vestitul La-o-tse, filozoful chinez, în cartea sa intitulată Tao-te-king 
(Cărarea spre virtute), era un aprig protecţionist. El nu voia nici import, 
nici export şi, dac-ar fi putut aranja poporul — cel chinezesc, se-nţelege — 
dupe statul său ideal, nicicând un fir de grâu chinezesc n-ar fi ieșit din 
împărăţia Mijlocului, nicicând botină engleză n-ar fi pătruns în regiunile 
Fiului Soarelui. Nu ştim dacă cineva mai împărtășește ideile vechiului 
filozof chinez, dar regula lui economică nu e lipsită de rațiune. În realitate 
un popor care n-ar esporta nimic ar trăi totdeuna în mare belșug, iar, 
neimportând nimic, n-ar consuma decât obiecte pe cari el singur le poate 
produce, şi toată viaţa economică s-ar consuma înlăuntrul graniţelor sale, 
fără nici un amestec cu străinătatea. 


Nu e îndoială că viaţa ar fi primitivă în feliul ei, dar în statul lui La-o-tse 
n-ar exista nici sărăcie escesivă, nici bogății prea mari. Poate că n-ar fi 
nevoie nici de parlament, nici de legi, nici de bugete de sute de milioane; 
oamenii ar trăi cam cum au apucat de la părinţi, necunoscând alte trebuinţe 
decât cele pe cari singuri și le-ar putea îndeplini; şi se știe că nemulțumirile 
omeneşti se nasc din proporţia cea mare între cele ce au și cele ce doresc a 
avea. 

Din nenorocire noi nu mai suntem nici în vremea lui Mircea Vodă, nici 
măcar într-a lui Matei Basarab. Drumuri de fier străbat ţara în toate 
direcțiunile ei, anuităţile străbat bugetul în toate cifrele lui, apoi mai armată, 
mai şcoli, mai patrioţi reversibili, mai cetăţeni persecutați de peste Prut în 
număr de sute de mii, toți aceştia ne-au silit să părăsim lao-te-king, 
Cărarea spre virtute, în care nu existau nici crime, nici procurori, nici 
escrocherii, nici tribunale, nici codici, nici necesitate de ele, nici civilizaţie, 
nici datorii publice, și să apucăm calea conexiunilor de interese, să vindem 
productele noastre brute oriunde și cât se poate de scump, pentru a putea 
subveni tuturor trebuinţelor sociale şi ale statului. 

În acest înțeles am încheiat convenţii comerciale cu statele europene, în 
prima linie însă cu Austro-Ungaria, pe baza unei perfecte reciprocităţi: 
adecă liberi noi de-a introduce toată industria noastră, precum dantele, 
postavuri, pielării, ceasornice, palavre patriotice, liberă și Austria de-a le 
introduce la noi. Din nenorocire, nu suntem tari decât în ramura palavrelor, 
în celelalte am rămas mai pe jos, încât am renunţat la esportul lor; mai 
fericită Austria însă, care la ea acasă a pus taxă pe palavre, de vin mai 
scumpe decât ale noastre, dar încolo ne vine cu de toate celea la noi, până și 
cu făină, pe când noi cată să ne mărginim la grâne, piei brute, lână, vite 
cornute etc. 

Ce se-ntâmplă însă? Fraţii maghiari sunt asemenea tari în palavre 
patriotice și slabi în punctul dantelelor. Există într-adevăr o brumă de 
industrie prin Ardeal între sași şi români, cari, neavând atâta râvnă 
patriotică la funcţii şi advocatură, se mai ocupă ba cu pielăria, ba cu 
postăvăria, ba cu alte de-ale folosului lor şi al altora; dar, fiindcă aceste 
elemente nu sunt patriotice, ele trebuiesc ruinate, oprind totodată și esportul 
nostru de vite, piei și lână, adecă vorba voinicului din poveste: „Omoară 
două suflete c-o lovitură“. 

Sub ce pretext însă, căci există o convenţie de comerț pozitivă? 


Unde d. de Bismarck a călcat abia, elevii din Buda Pesta calcă greu cu 
cizmele împintenate. Pretextul e ciuma bovină orientală. S-a adus și s-a 
votat o lege în Camera de la Pesta conform căreia productele noastre brute, 
între cari pielea și lâna, sunt supuse unui tratament estraordinar. Pielea 
trebuie dezinfectată la graniță chiar, şi această dezinfectare o ia din mâna 
negustorului, căci îi face imposibil transportul la locul unde ar putea s-o 
desfacă, mai cu folos. Ea trebuie, în urma grozavei dezinfectări, să fie 
tăbăcită la faţa locului. Lâna iar trebuie dusă de la vamă direct la spălătorie. 
Las' că prin spălătură lâna-și pierde grăsimea animalică, se văpseşte rău și 
nu se poate netezi cu folos, încât există alte procedări prin cari se spală și se 
colorează totodată, păstrându-și unele din calitățile productului brut 
necesare fabricaţiunii; dar, pe lângă toate acestea, spălătura, precum și 
dezinfectarea pieilor la vamă, nu se poate efectua decât 5 luni de vară, căci 
iarna îngheaţă apa. lată dar comerțul cu aceste producte redus la 5 luni pe 
an, şi atunci încă îngrădit la marginele țării! 

Această lege maghiară are de scop de-a exercita protecţie asupra culturii 
vitelor din Ungaria, pe cari le concurăm noi. Dar se ruinează industria ţării 
lor proprie? Ce le pasă. Maghiarii și aşa nu fac industrie. 

Am voi să știm numai ce atitudine va avea d. Boerescu față cu aceste 
ocoliri, nu tocmai măiestre, executate de Parlamentul din Pesta în 
detrimentul negoţului nostru? 

[6, 7, 8 mai 1880] 

Ar fi cu cale ca cineva să facă odată limpede şi în scris deosebirea între 
ceea ce, fără cuvânt, se numeşte național, și ceea ce, cu drept cuvânt, este în 
adevăr național în spiritul nostru. Din nenorocire, tot ce pân-acum și-a 
însușit ca din senin și fără știrea lui Dumnezeu numirea de „naţional“ n-au 
fost decât lucruri primite de-a gata de la străini, cari nu numai că nu sunt 
răsărite nici din instinctele noastre, dar nici nu s-au asimilat cu judecata 
noastră. Memoria celor din urmă generaţii au fost încărcată cu atâtea mii de 
vorbe nouă şi deșerte încât judecata nu mai juca nici un rol, ci, înlăturată cu 
totul, se slujeşte azi încă de clişeuri primite de-a dreptul de la străini, fără a 
se întreba dacă se potrivesc sau nu cu noi. E ciudat că tocmai toate 
mijloacele de deznaționalizare pe cari, îndrăgind Apusul şi pe apuseni, le- 
am introdus fără alegere la noi se bucură de epitetul uzurpat de „naţionale“. 
Presa noastră — scrisă mare parte într-o limbă cosmopolită, lesne de învăţat 
de către orice străin în câteva zile — e o presă naţională. Cu toate acestea 
lucrarea ei zilnică asupra înţelegerii poporului șterge până și rămăşiţele de 
originalitate ale graiului nostru străvechi. Dacă cineva compune arii 
europene cu totul în alt stil şi-n alt spirit decât doina, hora și jocurile, el 
compune fără îndoială muzică „naţionale“ deși nimic în ea nu e naţional, 
nici arie, nici text, în cazurile cele mai multe nici numele compozitorului. 
Dacă, în sfârşit, cineva strică o piesă franceză, războtezând numele 
personajelor și bădărănind stilul — care rămâne străin cu toate trivialitățile 
cu care se presară — e autor național, a scris o piesă naţională, a lucrat spre 
ridicarea teatrului naţional. Dacă deschidem ziare de ştiinţe naturale, de 
medicină, de ce-o fi, ne ia ochii lipsa de respect pentru limbă, primirea de 
termeni străini fără trebuinţă și numai din lene de-a căuta echivalentul 


românesc. Am văzut o carte intitulată Despre cosmeticurile nuisibile 
sănătăţii. Îşi poate închipui fiecine în ce stare e ameninţată s-ajungă limba 
prin pretinşii oameni de știință. 

Cauza pentru care s-a lăţit atât de mult stricarea limbei încât astăzi 
gazetele şi cărturarii scriu o păsărească neînțeleasă de popor, subțire și 
muieratică, e aceeași căreia peste tot îi datorim toate relele de cari suferim: 
politica. Uitând cu totul că limba noastră e singura în Europa care se 
vorbeşte aproape în acelaşi chip în toate părțile locuite de români, uitând că 
n-avem dialecte și că moldoveanul se-nţelege tot aşa de bine cu crişanul ca 
şi acesta cu oamenii din Banatul Craiovei, politicilor noştri nu le era de- 
ajuns această dovadă şi de unitate între noi și de deosebire către străini, ci 
au căutat să ne silească să dovedim că fiece vorbă e latină și că toți, fără 
osebire, ne coborâm de-a dreptul de la romani. De prisos era aceasta, pentru 
că nu originea face pe un popor să fie trainic, ci munca lui proprie, fie cu 
mâna, fie cu mintea; primejdios era pentru că una — se zguduia unitatea 
preexistentă a poporului nostru, al doilea — limba păsărească, trebuind 
învățată, ca orice limbă străină, răpea timpul altor învățături folositoare, al 
treilea — pentru că în multe cazuri nici dascălul nu știa înţelesul cuvintelor 
nouă, necum școlarul; şi, în sfârşit, pierderea cea mai mare era că întreaga 
comoară a limbei, ce sta din zicători, proverbe, inversiuni, adecă în fraze 
gata moştenite din neam în neam de la strămoși, se arunca în apă, pentru că- 
n ele erau şi cuvinte de origine nelatină. Pare că cine ştie ce nenorocire ar fi 
fost aceasta, pare că n-am trăit alături cu vecinii sute de ani şi n-o să mai 
trăim pare că se făcuse gaură-n ceri dac-am primit noi câte ceva de la ei, ei 
de la noi. 

În vremea noastră s-au făcut încercări de-a întemeia o nouă ştiinţă: 
psicologia etnică. Etnografia are de obiect descrierea, împărțeala și spița de 
înrudire a popoarelor. Ca atare, se ţine de-o parte de istorie şi geografie, de 
alta de anatomie şi fiziologie. În partea geografică studiază distribuţia 
popoarelor pe glob, natura locuitorilor oricărei țări, datini și obiceie, limbă 
și religie. În partea istorică deosebeşte familiile de popoare, raporturile între 
ele şi filiațiunea, le urmărește în migraţiunile lor cele mai depărtate și în 
încrucişările şi corcirile lor. În partea anatomică şi fiziologică în sfârșit 
hotărăşte caracterele deosebite pe cari se-ntemeiază clasificarea raselor 
omeneşti. 

Dar, precum lesne se vede, etnografia nu are a face decât cu lucruri 
esterioare: distribuţie, descendență, migraţiune, datini; ea nu se ocupă cu 


rezultatul lăsat în spiritul poporului prin toate schimbările acestea, cu 
substratul psicologic. Neapărat că şi zona-n care locuieşte, și natura 
părinţilor din cari se coboară, şi încrucișările trebuie să se fi înmagazinat în 
spiritul poporului și în limba lui într-o formă oarecare; neapărat că altfel se 
va fi deprins el de-a privi serii întregi de lucruri. Toată istoria unui popor — 
în orice privire — e înmagazinată în prezentul lui și toate calitățile și 
defectele lui sunt dezvoltări ale unui şi aceluiași germene fundamental, ale 
unui şi aceluiași sâmbure. Mutând cireşul sub zonele cele mai deosebite, el 
se va modifica, însă tot cireş o să rămână, și numai altoii inoculaţi în 
trunchiul lui vor da alte frunze, alte roade. 

E însă mult mai uşor a deosebi frunzele și roadele decât a le descrie 
esența, a le reduce la germenele primitiv. Oricare din noi lesne va pricepe că 
Anton Pann e un scriitor naţional într-adevăr, iar sute de alţii nu; căci nu 
devine cineva scriitor naţional prin aceea că repetă cuvintele patrie, 
libertate, glorie, naţiune în fiece şir al scrierilor sale, precum, pe de altă 
parte, poate cineva să nu pomenească deloc vorbele de mai sus şi să fie cu 
toate acestea un scriitor naţional. E drept că se face deosebire între modul 
de-a scrie popular și acela de-a scrie pentru clasele culte, între autorii 
populari şi autorii de artă. Dar această deosebire nu are a face cu aceea pe 
care noi voim s-o stabilim. Dramele Parisului sunt o scriere populară, însă 
nimic mai puţin decât naţională, ci din contra internaţională. 

În vremea din urmă s-au ivit într-adevăr un şir întreg de scriitori cu totul 
naţionali — unii din ei chiar intraductibili şi pe deplin înţeleşi numai pentru 
cel ce știe bine româneşte. Goethe zicea că partea cea mai bună a unei 
literaturi e cea intraductibilă, şi avea cuvânt. Cel mai original dintre ei pân- 
acum e povestitorul Ion Creangă, ale cărui basme, traducându-se, ar pierde 
tot farmecul şi mai cu seamă tot hazul lor. 

. 

După această introducere vom vorbi de unele cărți pe cari le judecăm 
din acest punct de vedere şi între cari cităm întâi: 

Pilde şi ghicitori, adunate de P. Ispirescu, culegător tipograf, Bucureşti, 
1880. O broșură de 48 pagine. 

D-lui Ispirescu îi datorim şi alte culegeri preţioase de literatură 
populară. 

Între noi vorbind, pildele, scrise în felul fabulelor lui Donici, fiind 
produse proprii ale autorului, ne convin mai puţin decât ghicitorile, cari sunt 
de-a dreptul culese. În pilde găsim unele pasaje originale, dar ele se pot, ni 


se pare, reduce la o origine curat populară. Stilul pildelor e cam căutat. 
Dintre ele ne-a plăcut mai mult cea intitulată Piţigoiul și scatiul prin 
varietatea ei. 


Păsărarul puse-odată 
Într-o strâmtă prinzătoare 
Pe-un scatiu uşor de minte, cursă pentru zburătoare. 
El făcu din păsărică cugetului său unealtă 
Și, cu glasuri prefăcute, după un copaci ascuns, 
Zădărea bietul scatiu să mi-i dea câte-un răspuns. 
Cintezi, petruşei, sticleţi 
Și florinţi de cei semeţi 
Ș-amăgise 
Ș-o păţise 
Piţigoiul cu iubire al său cântec îşi cânta: 
Cinci 
Opinci 
Într-un picior 
Şi tot stă călcâiul gol. 


Armonia imitativă din cele din urmă versuri e fără îndoială de origine 
curat populară. 

Venim la ghicitori, dintre cari cităm pe câteva: 

Eu n-am gură, dar spun tuturor cusurul ce au şi nimeni nu se supără pe 
mine.(Oglinda) 

Apă de frunză, funie de lemn și puţul de pământ. (A bea tutun) 

Oală de bou, varză de oaie și carne de român. (Cizma încălţată cu ciorap 
de lână). 

Nici în casă, nici afară, nici în cer, nici pe pământ. (Fereastra) 

Am zece fraţi: cinci sub streşină, şi cinci afară: pe cei de sub streşină îi 
plouă, pe cei 

de-afară nu. (Torsul, Cinci degete se udă spre a trage firul) 

Câmpul alb, oile negre. Cin-le vede nu le crede, cin-le paşte le cunoaște. 
(Scrisul) 

Ce trece peste apă şi nu face valuri? (Chiotul) 

Am un car cu fân şi merge pe patru resteie. (Oaia) 

Ce e dulce, și mai dulce şi pe taler nu se taie? (Somnul) 

Pe poduri ferecate, 

Trec mii nenumărate 


Și le taie capetele, 

Și le schimbă numele. (Grăunţele când se macină) 

Ungur înarmat trece mare fără vad. (Racul) 

Când am apă, beau vin, când n-am apă, beau apă. (Morarul) 

Unele consistă din cuvinte fără înţeles și cu toate acestea se pot ghici 
numai prin armonia lor imitativă, altele iar sunt comice prin greoiciunea şi 
neexactitatea comparaţiunii. 

Între cele dentâi, cu armonie imitativă, sunt următoarele: 

Urduc, 

Burduc, 

De barbă-l duc 

De barbă-l aduc. (Fedeleşul) 

Veni titirigele, 

Luă pipirigele, 

Rămase doftorul gol. (Oamenii iau pâinile din cuptor) 

Ţac, ţac 

Prin copac, 

Fâș, fâș 

Prin păiş. (Coasa) 

Comice prin greoiciune și neexactitate sunt următoarele: 

La marginea satului 

Căciula fârtatului. (Luna) 

Într-o vale prea adâncă 

Zace un popă pe brâncă. (Mămăliga) 

Unele din ghicitori sunt cam echivoce, dar nu ne pare rău. Cu toate 
consideraţiile de decenţă literară, am dori ca mai cu seamă elementele 
literaturii populare să se adune fără scădere și nealterate prin pruderie. Tale 
quale. 

° 

Învățătorul copiilor, carte de citit în clasele primare de băieți și fete, de 
C. Grigorescu, I. Creangă şi V. Răceanu. Ediția a IV, laşi, 1880, 1 vol., 220 
pag. 

Această carte se numără între cele de școală și mai cu drept cuvânt 
decât multe altele. Între bucăţile de citire aflăm lucrări literare de gen 
popular de-o valoare oarecare, căci aceasta este una din rarele noastre cărți 
de şcoală netraduse. De aceea, făcând cu totul abstracţie de la destinaţia ei, 


estragem câteva probe din cari se va vedea câtă originalitate de stil ascunde 
şi cum e una din puţinele cărți din cari copiii învaţă într-adevăr românește. 
lată o poveste: 

A fost odată când a fost; că dacă n-ar fi fost nu s-ar povesti. 

Noi nu sântem de pe când poveştile, ci mai dincoace cu vro două-trei 
zile; de pe când se potcovea purecele cu nouăzeci şi nouă de oca de fier la 
un picior și tot i se părea că-i ușor. 

Zice că era odată un om însurat. Nevasta lui, care avea un copil de ţâţă, 
era cam proastă, dar nici soacră-sa nu era tocmai hâtră. Într-o zi omul nostru 
iese de-acasă după trebi. Nevastă-sa, după ce-şi scaldă copilul şi-l înfașă, îl 
puse-n albie lângă sobă, că era iarnă; ş-apoi îl legănă și-l dezmierdă până 
ce-l adormi. După ce-l adormi, stătu puţin pe gânduri ș-apoi începu a se 
boci câtu-i lua gura: „Aolio! Copilașul meu, copilașul meu!“. 

Muma ei, care torcea după horn, auzind-o zvârli fusul din mână și furca 
din brâu cât colo și sărind o-ntrebă: 

— Ce ai draga mamei? Ce-ţi este? 

— Mamă, mamă, copilul meu are să moară! 

— Când şi cum? 

— Iaca cum. Vezi drobul cel de sare pe horn? 

— Îl văd. Şi ...? 

— De s-o sui pisica, are să-l trântească drept în capul copilului şi să mi- 
] omoare! 

— Vai de mine, că bine zici fata mea. 

Și-ncepură, amândouă a-l boci ca niște smintite. Pe când se sluțeau ele, 
cum vă spun, iaca şi tatăl copilului intră pe ușă, flămând și necăjit ca vai de 
el. 

— Ce este? Ce v-au găsit? 

Atunci ele, mai venindu-și puţin în fire, începură a-și şterge lacrămile și 
a-i povesti despre întâmplarea neîntâmplată ... Omul, după ce le ascultă, 
zise: 

— Bre! mulţi proști am văzut eu, dar ca voi n-am mai văzut. Mă... duc 
în toată lumea! şi de-oi găsi mai proşti decât voi, m-oi întoarce acasă, iar de 
nu, ba. 

Aşa zicând, ofta din greu, ieşi din casă — fără să-și ia ziua bună — și 
plecă supărat şi amărât ca vai de om! 

A doua zi, ajungând într-un loc, i se întâmplă să vadă ceva ce nu mai 
văzuse. Văzu un om care ţinea puţin un oboroc deşert cu gura spre soare, 


apoi repede-l înșfăca şi intra cu dânsul într-un bordei; pe urmă iar ieşea, îl 
punea la soare și tot aşa făcea. 

Drumeţul nostru, nedumerit, se opri şi zise: 

— Bună ziua, om bun! 

— Mulţumesc dumitale, prietene! 

— Da' ce faci aici? 

— la mă trudesc de vro două-trei zile să car pocitul ist de soare în 
bordei, ca să am lumină; și nici că-l pot. 

— Bre! ce trudă, zise drumeţul. Na-i vrun topor? 

— Ba am. 

— Ia-l de coadă şi fă ce ţi-oi zice eu: sparge ici, și soarele va intra 
singur înlăuntru. Îndată făcu așa şi lumina soarelui intră în bordei. 

— Mare minune, om bun, zise gazda! De nu te-aducea D-zeu eram să 
îmbătrânesc cărând soarele cu oborocul. 

Drumeţul plecă. A doua zi ajunse într-un sat; din întâmplare, se opri la 
un om; omul de gazdă, fiind rotar, își lucrase un car şi-l înjghebase în casă, 
în toată întregimea lui, ş-acum, voind să-l scoată afară, trăgea de proţap din 
răsputeri, dar carul nu ieşea. Ştiţi pentru ce? — Așa; ușile erau mai strâmte 
decât carul. Noroc că drumeţul l-au învăţat să desfacă carul în toate părţile 
lui, să le scoată pe rând afară, ş-apoi iarăși să-l înjghebe la loc. 

— Foarte mulțumesc om bun, zise gazda; bine m-ai învăţat: cât pe ci era 
să dărâm casa din pricina carului. 

De aci drumeţul nostru merse tot înainte până ce ajunse iară la o casă. 
Acolo, ce să vadă? Un om c-un ţăpoi în mână voia s-arunce nişte nuci din 
tindă în pod. 

— De ce te frămânţi aşa, om bun? 

— Ia, vreu să zvârl nişte nuci în pod şi ţăpoiul ăsta nu-i nici de-o treabă. 

— Că degeaba te trudeşti! Ai un oboroc? 

— Da' cum să n-am. 

— Pune nucile într-însul, ia-l pe umăr și le suie în pod; țăpoiul e pentru 
fân și paie, iar nu pentru nuci. Omul ascultă, și treaba se făcu îndată. 

Drumeţul merse mai departe, până ce ajunse să mai vadă și altă 
năzbutie. Un om legase o vacă cu funia de coarne ș-o trăgea în podul 
grajdului; vaca răgea cumplit, şi el nu mai putea de ostenit. 

— Măi omule! zise drumețul, făcându-și cruce; dar ce vrei să faci? 

— Ce să fac mă-ntrebi? Da' nu vezi? 

— Ba văd; numai nu pricep. 


— Ia haramul ăsta e himisit de foame şi nu vrea nici în ruptul capului să 
se suie-n pod să mănânce fân. 

— Stăi puţin, creştine, că spânzuri vaca! Ia fânul și-l dă jos la vacă! 

— Da nu s-a irosi? 

— Nu fii scump la tărâţe și ieftin la făină. Atunci omul ascultă şi vaca 
scăpă cu viaţă. 

— Bine m-ai învăţat, om bun! Pentru un lucru de nimica era să-mi ucid 
vaca. Aşa, drumeţul nostru mirându-se și de astă mare prostie, zise în sine: 
Pisica tot s-ar fi putut întâmpla să dea drobul de sare jos de pe horn; dar să 
se care soarele în casă cu oborocul, să arunce nucile cu ţăpoiul și să se tragă 
vaca în pod la fân, n-am mai gândit! ... Apoi drumeţul se întoarse acasă și 
petrecu lângă ai săi, pe care îi socoti mai cu duh decât pe cei ce văzuse în 
călătoria sa. 

Ș-am încălecat pe-o şa 

Ș-am spus povestea așa; 

Și-am încălecat pe-o roată 

Ș-am spus-o toată; 

Ș-am încălecat pe-o căpşună 

Și v-am spus o mare minciună. 

Povestea aceasta pare a fi scrisă de Creangă. 

Ce este original în ea? Materia? Am putea dovedi că, deşi populară 
românească, ea se află şi la alte popoare, la cel german bunăoară. Tezaurul 
comun de poveşti și anecdote al popoarelor e mare în aparenţă, dar totuși se 
sleieşte într-un număr oarecare de prototipuri. Aproape toate basmele 
noastre populare, câte sunt strânse, câte nu, se reaflă sau în germene sau 
întregi în Scandinavia, în Germania, în alte locuri. O seamă de poveşti din 
ale lui Păcală se află în Basmele lui Andersen și-n alte colecţii. Ceea ce e 
original e modul de a le spune, e acel grai românesc cu care se-mbracă ele, 
sunt modificaţiunile locale, potrivite cu spiritul şi cu datinile noastre. 

Dăm o probă asemănătoare din colecţia lui Auerbacher: 


Un şvab trece prin orășelul Weilheim. Unul trece c-un car mare încărcat 
cu gunoi, şi când cineva-l întrebă: „De ce se întoarce cu carul“ el răspunde: 
„Am uitat ţăpoiul acasă și trebuie să-l iau cu mine“. 

Încolo mai vede pe un om lucrând la nişte urloaie de lemn sus pe-o 
casă. El tăia cu ferăstrăul tocmai bucata pe care sta, încât căzu la pământ 
(Vezi Anton Pann). Într-un alt loc un om se-ndeletnicea să taie în poartă, pe 


lângă o gaură mare, care era, încă două mici. Întrebat de ce o face aceasta 
răspunse: „Pisica a fătat două pisicuţe“; el face două găuri mici ca să aibă 
pe unde ieși și puii, nu numai muma. La poarta orașului stătea un car gol c- 
un drug de-a curmezișul, încât nu putea intra carul. Omul cu carul nu se 
gândi mult, ci tăie cu ferăstrăul cele două capete ale drugului în loc de a-l 
arunca în car de-a lungul. Ce viaţă veselă, zise şvabul, într-un oraș în care 
zilnic se petrec asemenea lucruri. Ş.a.m.d. 


Naţional și popular nu va să zică trivial. Nu se cere, se-nţelege, în nici o 
scriere bună ca cineva, având să zică lucruri mai de rând, să aleagă vorbe 
subțiri; trivială e espresia numai atunci când se caută anume să fie mai de 
rând decât lucrul pe care-l spui. 

Povestea întâia e spusă curat numai spre a interesa pe copii pentru 
lectură. 

Lăsăm să urmeze una cu o aplicaţiune morală: 


Un cioban tânăr se afla odată cu oile în munţi la pășune. Oile păşteau, 
iar el şedea lungit pe o stâncă, la umbra unui brad, cu capul pe mână, 
privindu-le cu mare plăcere! Păstorul fiind obosit, după câtva timp începu a 
dormita şi din când în când a-și scăpăta capul. Un berbece care trecea pe 
acolo, crezând că este aţâţat la luptă, se zborşi și se trase înapoi câţiva paşi 
spre a-şi da avântul trebuincios, apoi se repezi asupra stăpânului său și-l 
lovi cu coarnele drept în cap, din toate puterile. Păstorul, deşteptându-se 
înspăimântat dintr-un somn atât de plăcut, se aprinse de mânie şi, sculându- 
se furios, prinse berbecele și-l aruncă într-o prăpastie vecină. Oile văzându-l 
— după obiceiul lor — săriră toate după berbece şi astfel pieriră şi ele în 
prăpastie! La această privelişte dureroasă păstorul îngrozit îşi smulse părul, 
strigând: „Vai de cel care nu știe a-și înfrâna mânia!“. 

Istoria acestei nefericite turme se răspândi îndată în toate satele vecine. 
Un păstor bătrân, cuminte şi cinstit, scoase din această întâmplare o bună 
învăţătură. Într-o zi, fiii şi fiicele păstorului, voind a se duce la un târg din 
apropiere să joace, el le zise: 

— Acolo nu e pentru voi; căci la asemenea locuri se petrec adeseori 
fapte necuviincioase. 

— Cu toate aceste, ziseră copiii, mulțime de băieţi și fete merg la 
asemine petreceri și nu se mai tem de nimica ... 


— Aşa este, dragii mei; însă ei de multe ori, în asemeni petreceri, își 
pierd sănătatea şi numele cel bun. Voiţi aceasta? Luaţi sama bine să nu 
faceţi ca oile! ... Ştiţi că, dacă una sare în prăpastie, toate celelalte o 
urmează; şi de aceea oile sunt privite de toţi ca animale neghioabe. Omul 
care se alunecă la răutăţi numai pentru că şi alţii fac astfeli este oare mai 
priceput decât aceste animale? Nu; el este lipsit de înțelegere și de minte. 

Faţă cu acest fel de literatură care se razimă pe însuși graiul poporului 
stă direcția apuseană și latinizantă al cărei unul din reprezentanţi era la 
bătrâneţe Eliad. 

De mortuis nil nisi bene. Prea sunt mari meritele răposatului pe alte 
terenuri pentru ca noi să mai repetăm plângerile atât de des făcute în contra 
silniciei cu care el a tratat limba dintr-un punct de vedere a priori. 

A ieşit de curând de sub tipar, din scrierile lui Eliad, 

Mihaida, fragment epic, Bucureşti, 1880, 1 vol. 8°, 55 pag. 

Infernul, după Dante Alighieri, vol. III, partea 2-ua din Epicele, 
Bucureşti, 1880. 

Reproducem din ele numai două pasage, drept probă: 


Se împliniră secoli. Prin rada queea vie 

Şi deifăcătoare a spirtului-sciinţei, 

Din creatore-Agape a Deului-Părinte 

În sinul Curăţiei, Verginităţii sacre 

M-am conceput de Sine. Materia luat-am, 

M-am revestitu cu dânsa ca-n ceruri cu Lumina, 

Ş-am incarnat Cuvântul, să deifacu pe Omul 

Făcutu-mi-l-am frate și fiu de cerescu Pater 

L-am înfrățit cu sine; sanctificaiu Săracul, 

Productul muncii salle cu dreptul prefăcendu-l 

În Corpul ş-al meu Sânge de viaţă dătătore 

Legat-am a mea Pace, Am întărit Credinţa, 

Am încălzitu Amorul, am îndulcit Speranţa; 

Am consolatu pe Miser; am plâns tot proletarul; 

Am fericit în secoli pe făcetori de pace, 

Amenințat-am Crima; fruntat-am Hypocritul... 
(Din Mihaida, cântul I) 


Pădurea errorilor şi a viciurilor. Dante rătăcit în aquea valle, întempină 
trei ferae allegoricae quae-l împedică d-a eși. Umbra lui Virgiliu i se arată; 
predice Copoiul prin quare într-o zi Lupa funestă va fi uccisă, şi Italia 


liberată. Se offere lui Dante d-a face călletoria quae are a-i mântui suffletul, 
mai înteiu prin Infernu, apoi la Purgatoriu, spre a fi dupo aqueasta condus în 
Cerul beatilor printr-o căllăusă mai demnă. Dante accepe, și ei plecă. 


În midlocul callii viețaei nostrae 

Me reaflai într-o selbă obscură, 

3 Quoci callea directă era perdută. 

Nu e d-a spunne quât era de dură 

Astă selbă silvestra-aspră şi forte 

6 Quoci şi în cuget reinnoe frica! 

E atât d-amară quât picu e mai morte, 

Ci spre a tracta d-el bine que aflaiu acolo 

9 Spunne-voiu d-altele que avui-nainte: 

Cum iţi întraiu, nu sciu bine a redicce, 

Fram plin de somn la puntul aquella 

12 Ş-adeverata calle abandonassem. 
(Infernul, cântul I) 


Să ne răspunză fiecine, cu mâna pe conştiinţă, care e limba românească, 
cea din învățătorul copiilor şi din colecţia d-lui Ispirescu, sau cea scrisă de 
Heliade Rădulescul? 

Nu ne îndoim că răspunsul va ieși în favorul celei dentâi. 

În curând se va ridica ilustrului învăţător o statuă în Bucureşti şi deci nu 
mai voim să insistăm asupra acestui soi de literatură pretinsă clasică. 

Ceea ce voim însă să amintim scriitorilor noștri în genere sunt 
următoarele: „Nu în imitarea formelor străine consistă adevărata propăşire. 
Luaţi de la străini gustul de-a pili și a lucra cu dalta toate scrierile voastre, 
luaţi de la ei iubirea de adevăr, lipsa de suficienţă, respectul ce ei îl au atât 
pentru obiectul pe care-l tratează cât și pentru publicul căruia se adresează. 
Dar o adevărată literatură, trainică, care să ne placă nouă și să fie originală 
pentru alţii, nu se poate întemeia decât pe graiul viu al poporului nostru 
propriu, pe tradiţiile, obiceiurile şi istoria lui, pe geniul lui. Tot ce-aţi 
produce în afară de geniul într-adevăr naţional (nu patriotico-liberalo- 
politic) nu va avea valoare şi trăinicie, nici pentru noi, nici pentru 
străinătate“. 

Epoca esperimentaţiunii cu vorbe și cu forme străine au trecut; 
întrebarea e: rămas-a destulă seriozitate şi minte în tineretul nostru luminat 
de-a urma aceeași cale care a asigurat izbânda unor literați ca Alecsandri, 
Cogălniceanu, C. Negruzzi, A. Donici, Odobescu ş.a.; sau nu mai sunt în 


stare a pricepe măcar problema unei literaturi naționale şi sunt cu totul pe 
clina Dramelor Parisului? 

Învățătorul copiilor se poate recomanda nu numai copiilor mici, ci şi 
multora din cei mari. Căci, întâi, ar învăţa româneşte, ceea ce, precum se 
ştie, la Paris nu se poate învăţa; al doilea, ar vedea că mai sunt oameni și 
afară de barierele Bucureştilor, ceea ce ar înfrâna tonul de „impertinenţă 
literară“ cu care nulităţi de cafenele încearcă, de la un timp încoace, a se 


introduce în republica literelor!... 


ALEGERILE CONSILIELOR JUDEŢENE 


[7 mai 1880] 

„Monitorul“ de duminecă publică decretul domnesc prin care se 
convoacă colegiile electorale pentru a alege membri noi în consiliurile 
judeţene. 

Colegiul I e convocat pentru ziua de 4 iunie, al II-lea pentru 6 iunie, al 
III-lea pentru 8, al IV-lea pentru 10 iunie viitor, când, la orele 10 de 
dimineaţă, alegătorii vor avea să se întrunească în localul comunelor de 
reşedinţe. În zilele de 29 şi 30 mai se vor alege delegaţii colegiului al IV- 
lea. 

Legea prin care s-au înfiinţat consiliile judeţene le dă acestora foarte 
multe atribuţiuni în privinţa intereselor locale. Astfel, îngrijirea pentru 
localurile autorităţilor, întreținerea drumurilor și podurilor judeţene, 
cheltuielile așezămintelor de instrucțiune, ajutoarele pentru instrucţiunea 
primară rurală, numirea și remunerarea impiegațţilor judeţului, înfiinţarea 
sau îmbunătăţirea stabilimentelor publice, înființarea, desființarea sau 
strămutarea zilelor de târg, modificările propuse la circumscripțiunea 
judeţelor, plaselor şi comunelor, c-un cuvânt o sumă de interese economice 
şi de cultură ale judeţelor sunt de atribuțiunea consiliului şi a comitetului 
său permanent. 

Evident că, îndată ce consiliul uzează în mod conștiințios de 
atribuţiunile pe cari i le dă legea, administraţiunea centrală a statului, cât şi 
ramificaţiunile ei, au la-ndemână un puternic ajutor, iar pe de alta abuzurile 
se împuţinează, dacă nu dispar cu totul. Astfel bugetele diferitelor comune 
rurale trec prin revizuirea comitetului permanent. Câte cheltuieli zădamnice, 
câte dări nedrepte de natura celui atomistic al capitaţiei nu se pot înlătura 
prin binefăcătoarea influență a acelui comitet? Comitetul poate apoi 


supraveghea, prin membrii săi, progresul lucrării drumurilor, podurilor, 
aprovizionărilor de pietriș; inspectează cancelariile comunelor, dacă sunt 
ținute în regulă actele stării civile, clădirile comunale și judeţene, școlile 
comunale ş.a.m.d. 

Toate aceste sunt lucrări de detaliu, cu cari guvernul central nu are nici 
timpul, nici căderea de-a se ocupa. 

Ei bine, această parte de self-government pe care legea-l atribuie 
judeţelor, căzută şi ea sub sistemul domniei de partid şi esclusivismului 
politic, s-a descompus în multe părți în mici cârdășii roşii, în consilii de 
familie în care cumnatul cutăruia, împreună cu vărul şi nepotul cutăruia, 
votează un drum pe moşia cutăruia, cu obligaţia tacită a reciprocităţii; lefi şi 
diurne consumă adeseori bugetul mai întreg al judeţelor; spiritul 
economicos de partid și de nepotism a redus și această instituţiune salutară 
la rolul de unealtă electorală, directă pentru prefect, indirectă pentru şefii 
companiei generale de exploataţie a partidului. 

Contra acestui rău, contra înmlăștinării intereselor vitale ale județelor în 
nepotism, favori, tripotaj electoral, nu ajută decât o sănătoasă conștiință de 
sine a colegiilor electorale. Ele cată să aleagă oameni hamici, buni de lucru, 
dezinteresați în aceste consilii; colegiile electorale cată să pună frâu 
abuzurilor prin escluderea acelora cari, sub pretextul și masca intereselor 
generale, nu-și caută decât de ale lor proprii. Ţara are mijlocul de-a se 
scutura de greutatea tuturor mizeriilor, de esclusivism patriotico-reversibil, 
prin alegerea unor oameni independenţi ca inteligență, avere și caracter. 

Biserica şi școala, administraţia și gestiunea financiară a comunelor 
rurale, căile de comunicaţie, școala profesională, toate atârnă în mare parte 
de spiritul sănătos și practic al alegătorilor la cari apelăm. Dacă alegătorii 
nu se vor lăsa înecaţi de fraze patriotico-reversibile şi vor avea în vedere nu 
abstracţiuni gazetăreşti, ci scopurile practice, concrete, ale acestei instituţii 
de self-government, de stăpânire prin sine însuși; dacă vor căuta ca nicicând 
un ban comunal sau judeţean să nu se cheltuiască decât în mod productiv, 
pentru lucruri într-adevăr folositoare; dacă, în sfârşit, alegătorii vor da 
voturile lor nu unor pretinşi patrioți, cari din politică-și fac o meserie 
lucrativă, ci unor oameni cari, prin avere, învăţătură şi caracter, dau garanții 
îndestule că-și vor înţelege misiunea — atunci judeţele vor merge bine, și 
împreună cu ele ţara. 

În acest înțeles am dori să fie privite alegerile în cestiune, înlăturându-se 
din ele esclusivismul de partid şi spiritul de coterie. 


€ 


DONAȚIUNEA COMUNEI IAȘI ȘI GUVERNUL 
CONSERVATOR 


[8 mai 1880] 

„Românul“ de la 1 mai nu numai că numeşte respingerea legii celor 

zece milioane din partea consiliului comunal al Iaşilor o faptă rea, dar mai 

susține că acele milioane au fost votate în principiu de Constituantă, dar au 
rămas neacordate. 
Apoi mai zice: 


De la 1866 până astăzi, și chiar de la unire până astăzi, n-a fost nici un 
guvern şi nici unele camere cari să facă pentru laşi atât cât a voit să facă 
guvernul și camerele actuale. Mitropolia zăcea de aproape patruzeci de ani 
în ruine. Au trecut pe la putere tot felul de guverne și chiar amicii şi 
coreligionarii politici ai consiliarilor comunali de astăzi, dar nimeni nu s-a 
gândit la reardicarea acestui mare edificiu ş.a.m.d. 


În realitate, aserțiunea „Românului“ e inexactă. 

„Monitorul oficial“ de vineri 24 ianuarie (5 februarie) 1875 cuprinde 
legea promulgată prin care se acordă laşilor cele 10 milioane în 
numărătoare, specificându-se și întrebuinţarea lor. 

Această lege a fost votată de Cameră la 12 decemvrie 1873. 

A fost votată de Senat la 1874. 

A fost sancţionată de M.S. Domnul la 31 decemvrie 1874. 

Promulgarea ei însă — la ianuarie 1875, când bugetele erau votate de- 
un an deja — a făcut cu neputinţă alocarea sumelor respective, ceea ce-ar fi 
trebuit să se facă prin buget rectificativ. 

Între acestea vin roşii, vin ruşii, şi legea rămâne neaplicată până astăzi, 
când, în loc de banii în numărătoare votaţi de Cameră și de Senat, li se oferă 
Iaşilor moșii. 

Pentru a reaminti discuțiunea asupra acestui proiect de lege reproducem 
următoarele. 

În şedinţa de la 12 decemvrie 1873 a Adunării deputaţilor, d. G. Exarcu, 
raportorul comitetului de delegaţi ai secțiunilor, a dat citire următorului 
raport şi proiectului de lege respectiv: 


Domnilor deputaţi, 

Adunarea constituantă din anul 1866, prin votul său din 29 iunie acel 
an, a hotărât a se da municipiului laşi o sumă de câte un milion lei vechi 
anual în timp de zece ani spre a se întrebuința la îmbunătăţirea şi înflorirea 
oraşului. După oarecari discuţiuni, urmate în Senat, s-a pus îndatorire 
guvernului de atunci a veni cu un proiect de lege prin care să se specifice 
lucrările ce vor trebui a se face cu acest fond. În urmarea acestei chibzuiri, 
guvernul, prezentând proiectul cerut, Adunarea actuală constituită în 
secţiuni a examinat în toate detaliurile sale acel proiect, după care a şi numit 
delegaţi: 

Secţia I pe d. George Exarcu; 

Secţia II pe d. Nicu lacovache; 

Secţia III pe d. George Greceanu; 

Secţia IV pe d. Nicolae Ionescu; 

Secţia V pe d. Grig. C. Epureanu; 

Secţia VI pe d. Grigore Lahovari; 

Secţia VII pe d. Dimitrie Cornea. 

Delegații, constituindu-se la rândul lor în comitet, conform cu 
regulamentul Adunării, în număr de cinci, absenţi fiind d-nii Grigore C. 
Epureanu şi George Greceanu, au luat în examinare deosebitele 
observaţiuni şi modificări propuse în secțiuni, pe cari aproprindu-și-le le-au 
convertit într-un contra-proiect de lege, ce cu onoare se supune la apreciarea 
d-voastră prin subsemnatul, numit raportor. 

Cred de prisos, d-lor deputaţi, a reveni aci asupra motivelor de înaltă 
chibzuinţă cari au făcut pe Constituanta din 1866 să dea această dotațiune 
municipiului laşi ca recunoștință pentru marile şi patrioticele sacrificii 
făcute de această veche capitală a Moldovei în folosul binelui general al 
României întregi. 

Preocupaţiunea principală a delegaților dar a fost: 1. de-a regula modul 
plăţii acestei alocaţiuni din partea guvernului cătră orașul Iaşi, și 2. de-a 
specifica îmbunătățirile la cari acea alocaţiune va urma să fie întrebuințată, 
conform aceasta cu dorinţele esprimate în Cameră și Senat în sesiunile 
trecute. 

Mai-nainte de toate însă comitetul a admis, în principiu, ca suma totală 
de zece milioane lei vechi sau lei noi trei milioane șapte sute trei mii şapte 
sute lei, bani șaptezeci, votaţi de Constituantă, să rămână ca un capital 


inalienabil sub administrațiunea municipalităţii de Iaşi, cu ale căruia 
dobânzi numai să se facă, îmbunătățirile cari mai jos se vor arăta. 

Nu este de contestat că din ziua votului Constituantei, adecă din 29 
iunie, când s-a acordat această dotaţiune oraşului Iași, s-a constituit un drept 
câștigat pentru municipiul lași și, după o justă regulă, ar trebui astăzi 
guvernul să plătească orașului lași deodată șepte milioane pentru timpul cât 
plata milionului anual a stat în întârziere, plus dobânzile legale de la votare 
până astăzi. Comitetul delegaților însă, având în vedere greutăţile financiare 
în cari se găseşte statul şi cari poate l-ar pune în neputinţă de-a plăti o dată o 
sumă atât de mare, au găsit de cuviință, în majoritate, ca aceste zece 
milioane să se plătească de stat în timp de cinci ani, cu începerea de la 1 
ianuarie 1874, înscriindu-se în buget, pe fiecare an, o sumă de câte lei 740 
740 bani 74, suma, egală cu acea de două milioane lei vechi, care se va 
vărsa în casa municipalității de Iaşi în patru diferite termene pe fiecare an, 
la întâi al fiecărui trimestru. 

În cât priveşte întrebuinţarea acestui fond în lucrări de îmbunătăţire 
pentru orașul laşi, comitetul delegaților d-v., studiind proiectul de lege 
propus de guvem, au văzut că prin el se regulează a se face pavaje, 
eclerarea orașului cu gaz aeriform, canalizarea stradelor, conducerea de ape 
şi clădiri publice. S-a observat însă că asemenea lucrări se găsesc deja 
votate de municipalitatea Iașului, pentru cari s-au alocat anume fonduri din 
veniturile orașului şi ele în cea mai mare parte sunt în executare; și astfel 
comitetul delegaților a căutat să vadă ce alte lucrări mai sunt de efectuat 
pentru orașul laşi şi la cari s-ar putea întrebuința acești bani conform cu 
spiritul votului Constituantei din 1866 şi în vederea discuţiunilor urmate 
atunci cu această ocaziune. 

Intenţiunea principală a Constituantei a fost a se da Iaşului o 
compensaţiune pentru ca acel oraș să se poată ridica din starea de decadenţă 
materială şi morală în care căzuse în urma evenimentelor politice ce au luat 
din sânul său centrul guvernului. Spre satisfacțiunea unor asemenea dorinţe, 
comitetul delegaților, în privirea celor mai sus arătate, a găsit următoarele 
măsuri mai nimerite spre înflorirea orașului; 

1. Canalizarea şi rectificarea cursului acelor râuri cari parcură o parte a 
oraşului lași; 

2. Înfiinţarea unui institut industrial cu un muzeu de asemenea natură, 
alipit de el. 


Este cunoscut, d-lor deputaţi, de toţi cetăţenii din lași că cele două râuri 
cari trec prin oraș în timpurile de ploi mari debordează, înecând toată partea 
oraşului situată pe șesul Bahluiului, făcând stricăciuni mari și, de multe ori, 
reducând în mizerie pe oamenii ce locuiesc acolo şi cari, din nenorocire, 
sunt mai toți din partea neavută a populaţiunii ieșene. În timpuri însă de 
secetă aceste râuri scad, lăsând bahne de ape stagnante cari, sub influenţa 
căldurilor, degajă miasme deletere, aducând cea mai mare vătămare 
salubrității publice. De multe ori, în faţa unei asemenea stări de lucruri 
pernicioasă sănătăţii, s-au ivit proiecte pentru canalizarea cursului acelor 
ape; însă, din cauza lipsei de mijloace, o necesitate atât de simțită nu s-a 
putut satisface pân-acuma. 

Prin articolul 3 dară al legii ce am onoare a o supune d-voastre se 
determinează ca, cu dobânda dotaţiunii Iaşului mai înainte de toate să se 
canalizeze acele două râuri prin adâncimea malurilor în chipul care se va 
găsi mai nimerit, spre asanarea șesului Bahluiului şi văii Tătăraşului, şi cu 
acest mod calamităţile inundaţiilor mai periodice la cari aceste ape dau loc 
vor putea pentru totdauna să fie evitate. Comitetul delegaților, tot prin 
acelaşi articol 3 din proiectul de lege mai sus vorbit, a chibzuit ca, după 
săvârşirea unei asemenea lucrări, să se înființeze în lași un institut industrial 
cu un muzeu industrial alipit de el. 

Motivele cari au făcut pe comitetul delegaților d-voastră să ia această 
din urmă măsură, pe care o crede binefăcătoare atât pentru oraşul lași, cât şi 
pentru toată ţara, sunt multiple şi generalmente simţite în România de peste 
Milcov. 

Cunoașteţi, d-lor deputaţi, că mica noastră industrie materială, în 
Moldova mai cu seamă, se găseşte într-o stare dezastroasă şi mai toată în 
mâna unei populaţiuni străine, populaţiune care, din cauza rapacităţii sale 
proverbiale, cu drept cuvânt a devenit antipatică Moldovei întregi. Orașul 
lași mai ales este bântuit de această plagă. 

Meseriașii români, din cauza lipselor de mijloace, lipselor de modele și 
de exemple nu pot perfecționa modul lor de fabricațiune şi rămân într-o 
stare vederată de inferioritate față cu concurenţa străină. Toţi meseriașii din 
Iași, chiar în industriile cele mai infime, din cauza lipsei totale de unelte în 
raport cu progresul modern, sunt străini, şi micii industriaşi români tind a 
dispărea din zi în zi cu un pas înspăimântător. Această necesitate a fost atât 
de mult simțită, încât, în multe rânduri, societăţi private și municipalitatea 
din laşi s-au îngrijit de ea şi s-a încercat a stabili mici școale de meserie, 


cari, deși înzestrate cu mijloace foarte restrânse, au produs rezultate destul 
de satisfăcătoare. 

Comitetul delegaților dară este convins, d-lor deputaţi, că prin 
înființarea unui asemenea institut în orașul lași s-ar da înlesniri 
industriașilor români să lupte într-un mod mai egal cu concurenții lor 
străini. Desigur că în acel institut elevii vor putea dobândi o instrucţiune 
teoretică și practică pe care astăzi nu o pot căpăta în ţară. Ei se vor putea 
familiariza acolo cu nouăle invenţiuni și unelte necesarie la meseriile lor şi 
cari astăzi chiar dacă le-ar cunoaşte și le-ar poseda, le sunt cu totul inutile 
din cauza unei insuficiente esperienţe în modul utilizării lor. 

Prin alipirea unui muzeu industrial la acel institut comitetul delegaților 
au avut de scop să pună în același timp sub ochii elevilor și ai industriașilor 
români operele cele mai perfecționate ale industriilor naţionale şi străine, în 
raport cu cerințele cele mai necesare ale populațiunii noastre. Pe lângă o 
încurajare pentru industria noastră naţională prin o espoziţiune permanentă 
a produselor industriale celor mai alese, credem că acest muzeu nu va fi 
puţin folositor şi pentru dezvoltarea gustului meseriașilor noştri. 

Acesta fiind rezultatul discuţiunilor comitetului delegaților cu ocazia 
cercetării proiectului de lege sus-menţionat, îl supun cu onoare la aprobarea 
d-voastre. 

Raportor: George Exarcu. 


Tot în acea şedinţă onor d. George Filipescu a propus următorul 
amendament la lege: 


a) Se va întrebuința, până la săvârșirea reedificării catedralei 
metropolitane din laşi, din dobânda capitalului întreg câte 30.000 lei noi 
anual. Până la începerea acestei reedificări subvenţiunea de mai sus se va 
capitaliza. 

Dar se-nţelege — la toate acestea nu s-a gândit pân-acum nimenea. Au 
trebuit să vie d-alde Costineşti și Pătărlăgeni ca să-şi aducă aminte de 
mitropolia Moldovei şi a Sucevei, precum și de vechiul municipium 
Dacorum lassiorum!... 


€ 
[9 mai 1880] 


Iarăşi cestiunea regatului român. „Corespondenţa politică“ primeşte din 
Bucureşti o scrisoare foarte interesantă în această privință. Foaia oficioasă 
din Viena, cu toate că știe pe corespondentul său de aici „totdeuna bine 
informat“, dă această scrisoare sub toate rezervele. După cum spune 
corespondentul foii vieneze, în sferele guvernamentale de la noi s-ar fi 
discutând astăzi cu multă ardoare cestiunea proclamării regatului. M. Sa 
Domnitorul personal ar fi sprijinind cu multă stăruinţă proiectul acesta şi, 
cu privire la călătoria ce M.M. lor Domnul și Doamna or să facă în 
Germania, ar fi voind să se ia mai degrabă o hotărâre în această cestiune. S- 
a sondat tărâmul spre a se ști cam în ce fel ar fi privită cestiunea regatului 
român de cătră puterile europene. Cu toate că până acuma, după cât se pare, 
rezultatul nu ar fi tocmai încurajator, n-ar fi peste putinţă ca la serbarea ce 
este a se da la 10 mai pentru aniversarea suirii pe tron a M. Sale și a 
proclamării Independenţii să se proclame și regatul. 

Acestea sunt informaţiile corespondentului foii vieneze şi, dacă dânsa le 
dă sub toate rezervele, noi cu atât mai mult ne mărginim întru a le înregistra 
curat şi simplu, deoarece știm și noi că zgomotul despre proclamarea 
regatului la 10 mai circulă de câtva timp din ce în ce cu mai multă 
insistenţă. 

Scrisoarea din Bucureşti cătră „Corespondenţa politică“ mai spune că 
opoziția parlamentară în România, care respinge absolut ideea regatului, 
amenință, în cazul când s-ar da urmare acestei idei, să se dea la niște 
manifestații zguduitoare cari s-ar îndrepta contra prinţului Carol însuși. 

Să ne fie iertat a spune că aici „Corespondenţa“ a fost rău informată. 
Oricât ar respinge ideea de regat, opoziţia nu poate fi antidinastică; dacă 
sunt într-adevăr la noi antidinastici până la manifestații scandaloase, 
zguduitoare şi chiar criminale, apoi nu sunt acei din opoziţie azi, ci acei de 
la putere, când sunt în opoziţie. E de prisos credem să mai reamintim fapte 
de ieri şi de alaltăieri pe cari toată lumea le cunoaşte ca şi noi. 


€ 


ALBANIA 


[Articol cu paternitate incertă] 
[9 mai 1880] 


(Schiţă istorică — Vechimea antagonismului între slavi și albaneji. — 


Invaziunea turcească și învingerea lui Ivan Cernoievici. — Cucerirea 
Muntenegrului de cătră Suleiman Pașa. — Chior Mehmed. — Familia 
Bușatlia. — Eroul albanez Cara Mahmud. — Bătălia de la Crușa. — 


Incercări franceze de cucerire. — Ridicarea şi moartea lui Mustafa) 


„Gazeta generală“ din Augsburg arată că antagonismul între albaneji și 
slavi nu e atât de nou precum s-ar părea la prima vedere, şi că, din contra, se 
întemeiază pe o istorie de sute de ani. Antagonismul datează din timpul 
invaziunii turcești, din jumătatea a doua a secolului al XV-lea, timp în care 
la noi domnea Ștefan cel Mare. 


Când Cernoievici, „Domn de Zeta“, stăpânea din înfloritoarea sa 
rezidenţă Jabliac, viu departe de lacul Scutari, ginţile albaneze avură cele 
dentâi dispozițiuni dușmănoase faţă cu slavii. 

Vecinătatea ginţilor slave de munte nu le venea la îndemână 
albanejilor; turcii, la intrarea lor, aflară în ei niște aliaţi naturali, deşi nu 
era în tradiţiile cuceritorilor osmani de-a încheia alianţe cu popoare 
creștine. Dispoziţia favorabilă a turcilor pentru albanejii de nord, cari pe 
atunci erau toţi fără escepţie catolici şi cari prin interregnul venețian 
intraseră în relaţiuni diferite cu străinătatea, se distinge din capul locului 
prin următoarea particularitate: turcii ar fi preferat de-a-i supune pe 
albaneji sub același jug aspru la care-i supusese pe slavi; dar ginţele 
muntene respinseră cu atâta energie orice tentativă de cucerire a noilor lor 
adversari încât, de voie, de nevoie, turcii au căutat să renunțe la supunerea 
lor. 

Astfel, în chiar timpul invaziunii turcești, plaiurile albaneze dintre Drin 
și lacul Scutari au știut să-și câștige o neatrânare oarecare, pe care 
generalii osmani n-o recunoșteau formal, dar pe care o admiteau în mod 
tacit. 

Acestea s-au întâmplat tocmai acum patru sute de ani. 

În anul 1479 o oştire turcească de peste 70.000 de oameni a luat cu 
asalt cetatea Scutari, apărată eroic de Atonio Loredano, patrician din 
Veneția, și Ivan Cernoievici. După catastrofa aceasta, ginţile se-ntoarseră 
în plaiurile lor de munte: sârbii în asprele înălțimi spre nord de lacul 
Scutari, albanejii în munţii despre sud de acest lac. Din timpul acesta 
datează domnia strâmtă a apărătorilor Serbiei mari, risipiţi în câteșipatru 


părțile de cătră osmani, aproape pururea învingători, de la bătălia din 
Câmpul-Mierlei (Cossovo), începând și trecând prin toate evenimentele 
războinice cari i-au urmat; o domnie al căreia teritoriu era aproape identic 
cu acela al Muntenegrului înainte de evenimentele celor din urmă ani. 
Astfel Muntenegrul e o rămășiță a vechiului regat sârbesc. 

e 

Însă nu toate ginţile din Albania de nord au rămas pe lângă religia lor 
veche. 

Acelea dintre ele cari, asemenea bosniacilor și herțegovinenilor, voiau 
să tragă un folos din invazia străină, după ce s-au convins că n-o mai pot 
înlătura au trecut la moametanism și, îndată după retragerea slavilor, 
albanejii de nord dispuneau deja de domni feudali de naționalitatea lor, dar 
de lege moametană. Ținuturile odinioară slave, Zeta, Jabliac şi Podgoriţa, 
fură întrunite într-un singur ținut şi date pe mâna unui guvernator 
moametan. E un detaliu demn de comunicat că acest guvernator nu era nici 
turc, nici arnăut, ci... bosniac. Se pare că generalii sultanului Mehmed 
știau să apreţieze adevărul că cea mai bună garanţie pentru a exercita 
domnia asupra unor popoare supuse este de a o exercita prin... renegaţi. În 
Bosnia sistemul s-a dovedit a fi practic de tot, în Albania de nord el a fost 
încercat conform esperiențelor făcute. 

Pe locuitorii Muntenegrului actual îi stimula însă tocmai împrejurarea 
aceasta. Cel întâi „vlădică“ (episcop), căpetenie și religioasă și politică, 
organizase plaiurile munţilor, iar unde astăzi e capitala Ţetinie, se întemeie 
o mănăstire ca reședință. Muntenegrenii începură ofensiva. An cu an, 
deceniu cu deceniu, slavii irumpeau în ţinuturile ocupate de turci. 

Ei părăduiră Herţegovina, Rascia (ținutul Novibazar) și cercetară des 
locurile pe unde fuseseră așezați din amândouă laturile râului Sem, pentru 
a face stricăciuni inamicului. Două secole continuară aceste acte de 
dușmănie, faptele cetelor muntenegrene. În anul 1490 (sau 1480) au 
început, la 1690 fură pentru prima oară reprimate. 

După ce cetele muntenegrene întinseseră agresiunea lor nu numai 
asupra osmanilor, ci și asupra albanejilor, cari trăiau împăcaţi cu 
supremația străină, toată Albania de nord fu cuprinsă de-o intensivă 
pornire războinică. 

Suleiman Pașa, care comanda pe atunci la Scutari, crezu c-a sosit 
timpul pentru a năvăli cu o armată tare și bine organizată în Muntenegru. 
După o apărare desperată a muntenegrenilor, toată țara lor, afară de 


ținutul Calunsca, căzu pe mâna osmanilor și în Ţetinie Soleiman Pașa îi 
judecă cu asprime pe rebeli. Însă generalul turc viu puse mare preţ pe 
victoria lui. El se mulțumi cu jurământul de supunere către sultan al 
locuitorilor și cu obligațiunea lor necondiționată de-a plăti capitaţia. El 
părăsi după scurt timp ţara. 

Abia însă apucase să plece armata de ocupaţie și turburările începură 
din nou. 

Vlădica, care se retrăsese cu rămășițele partizanilor săi la Nieguș 
(lângă marginea austriacă mai sus de Cattaro) în ţinutul muntos Catunsca 
și care nu recunoscu nicicând dominaţiunea turcească, îi dădu în curând de 
lucru. El răzvrăti nabhiile Riecica, Cermniţa şi Lieșansca, amenință 
Podgorița și Șabliac și irupse în plaiurile muntene despre răsărit ale 
albanejilor. 

Spre norocul vlădicei, în locul energicului Suleiman Pașa urmase un 
guvernator foarte pacinic, anume Chior Mehmed, membru al unei 
puternice, binevăzute și influente familii feudale albaneze, numită Bușatlia. 
Acesta a fost cel dentâi guvernator scutariot care și-au manifestat 
naționalitatea, deşi nu activ, ci pasiv, lăsând pe agalele din Podgoriţa, 
Sabliac şi Spuci, slavi maometani, la discreţia adversarilor lor. Iubirea de 
pace a lui Chior Mehmed n-a rămas fără influenţă asupra muntenegrenilor 
şi avea un înțeles bun. Aceștia încetară de a supăra granițele albaneze și-și 
aleseră un nou teren de acţiune. Acest teren era Herţegovina, unde domnia 
turcească era neputincioasă, unde rezistența intensivă a creştinilor dădea 
un câmp larg activităţii cetelor muntenegrene. Chior Mehmed, mulţumit se 
vede de această schimbare a lucrurilor, se ocupă fără încetare cu lucrări 
pacinice, făcând drumuri și poduri, clădind în Scutari o giamie frumoasă 
după modelul moscheei Nuri-Osmani€ din Constantinopol. Albanejilor nu 
le convenea însă deloc pasivitatea aceasta, încât micii boieri feudali își 
ridicară capetele tot cu mai multă sumeţie în Albania de nord. 

Aproape fiecare căpetenie de ginte exercita în numele sultanului 
drepturi de suveranitate și toată ţara se risipi în mici state în miniatură. 

. 

Atunci muri Chior Mehmed. 

Urmașul său a fost tot din familia Bușatlia, anume Mahmud, 
supranumit „Cel Negru“, Cara Mahmud. Tradiţiunea albaneză a păstrat 
aproape intactă imaginea acestui om estraordinar. Sunt cam o sută de ani 
de atunci de când Cara Mahmud deveni domn feudal în Albania de nord. 


Ambiţia lui îi inspiră de timpuriu ideea de-a se proclama independent de 
Poartă şi Domn suveran al Albaniei. Dar pentru aceasta îi trebuiau braţele 
tuturor și ţara era despărțită în nenumărate partizi. El căută mai întâi să 
câștige cu binele pe căpeteniile neamurilor pentru planurile sale, dar, 
neizbutind întru aceasta, îi împresură pe rând cu război pe agalele şi beii 
din Giacova, Prisrend, Ipec, Tirana, Cravaia ș.a.m.d., supunându-i cu 
puterea la voinţa sa de fier. De ce soi trebuie să fi fost acest om se vede din 
împrejurarea că toate căpeteniile învinse, după o scurtă răzgândire, îi 
promiseră ajutor necondiţionat, după care Cara Mahmud putea ușor să-și 
realizeze planurile. Nimic nu impunea însă albanejilor mai mult decât 
modul în care Cara Mahmud obicinuia să răzbune injuria. Tradiţia 
albaneză zice că un locuitor din Scutari căpătă odată în Priștina o pereche 
de palme. Cum auzi Cara Mahmud despre aceasta, îl trase pe cel pălmuit la 
răspundere, cum de-a suferit în linişte asemenea batjocură; apoi năvăli cu 
oştire asupra Priştinei şi o făcu asemenea pământului. lată cum stăpâneau 
acum o sută de ani Domnii feudali în împărăţia padişahului. 

Pentru a înţelege mai bine întreprinderile ulterioare ale lui Cara 
Mahmud cată să premitem câteva observații de natură administrativă. 
După cucerirea jumătăţii apusene a Peninsulei Balcanice, Poarta a creat o 
împărțeală în provincii conformă cu stările etnografice. Tot pământul cu 
locuitori slavi l-au unit cu Bosnia, încât marginea administrativă a Bosniei 
ajungea până aproape de lacul Scutari. Muntenegru se număra asemenea 
la Bosnia, ca teritoriu nepacificat. Această împărţeală administrativă nu-i 
convenea însă deloc lui Mahmud, căci îi lua ocazia de-a se răzbuna asupra 
Muntenegrului, adecă de-a năvăli asupra ţării. După sistemul feudal de pe 
atunci ar fi trebuit să ceară permisiune de la vizirul din Bosnia, ceea ce nu- 
i convenea nici ambiţiosului albanez, ceea ce din gelozie nu i-ar fi permis 
nici vizirul bosniac. Mahmud se adresă direct la Stambul; dar cererea lui fu 
respinsă. Atins de aceasta, chemă pe albaneji la arme şi luă repede poziţiile 
de la graniţă: Podgorița, Spuci și $Șabliac. Apoi pătrunse biruitor prin 
Muntenegrul întreg până la Nicsici și Colaşin, pe cari le incorporă cu 
posesiunile sale, Mahmud Pașa se-ntoarse la Scutari, după ce lăsase în 
locurile cucerite, între cari Gusinie și Plava, autorităţi albaneze — sau mai 
bine zicând autorităţi turcești de naţionalitate albaneză. 

Aci se sfârși răbdarea Porții. Ea ceru categoric de la Mahmud să 
restabilească vechea ordine a lucrurilor, la ceea ce albanezul nu se supuse; 
aceasta cu atât mai puţin cu cât toate neamurile albaneze, moametane și 


creştine, înaintea tuturor războinicii miridiţi, se declarară în favorul lui. 
Până şi locuitorii Albaniei Inferioare, cari nu se prea învoiau bine cu fraţii 
lor de la nord, împărtășiră cu ei furoarea naţională redeşteptată, deși nu 
primeau necondiţionat tendinţele lui Mahmud. 

Poarta se mișcă. O armată împărătească comandată de Zeherin și de 
Ceaușoglu apăru la 1729 înaintea orașului Scutari. Bătut la câmp limpede, 
Cara Mahmud adună puteri nouă împrejurul său, căci mai cu seamă 
neamurile catolice de la munte îi veneau în cârduri în ajutor; cu aceștia 
irupse din castelul Scutari și din oraș și bătu cu totul oștirea împărătească. 

Steaua lui Cara Mahmud ajunsese în zenit. 

Declarat rebel din partea Porții, el rupse orice relaţii cu aceasta, până 
ce un incident neașteptat dete lucrurilor o altă faţă. 

Muntenegrenii credeau că tocmai acum, când albanejii s-au lăpădat de 
domnia turcească, ar fi sosit timpul de-a reapuca vechile lor tendințe de 
neatârnare și intrară în luptă. 

Acest moment e foarte însemnat pentru  relaţiunile albaneze- 
muntenegrene. 

Pentru prima oară s-a întâmplat acum că muntenegrenii atacară 
autorităţile și trupele albaneze de la graniţă, cari luaseră locul celor 
bosniace. 

Un strigăt de răzbunare trecu prin toată Albania, de la Sem şi până la 
Scumbri, de la Priștina până la Durazzo. 

Mahmud însuși ceru graţie la Stambul şi o primi cu condiţia de-a face 
cu Muntenegrul tabula rasa. Și mijloacele nu-i lipseau într-adevăr. 

În cel mai scurt timp adună o oştire de 30.000 oameni și o gardă a sa 
proprie de 700 de albaneji nobili din neamurile muntene. Însă, în acest 
moment suprem, îl părăsi pe bătrânul general raţiunea militară. 

Fără un plan de campanie bine stabilit... el năvăli cu cetele 
nedisciplinate, orbite de sete de sânge, în Muntenegru și, în strâmtoarea de 
la Crușa, fură împresuraţi şi nimiciţi cu totul. Părăsit de toţi oamenii săi, 
bătrânul leu se luptă mult timp cu cei 600 de scutarioli aleși contra unei 
grozave mulţimi. Toţi căzură pân'la cel din urmă. Albanejii își aflaseră 
Thermophylae al lor. Nici unul din cei aleși nu-și revăzu patria. Cârdurile 
cele mari însă, risipite, întorcându-se în Albania, răspândiră vestea de 
spaimă din munte-n munte, din vale-n vale. 

Această bătălie de la Crușa a fost cea mai mare, mai sângeroasă și mai 
fatală bătălie care a avut loc vreodată între muntenegreni și albanezi. 


De aci rămase câmpul liber pentru represalii de tot feliul. 

În timpul interregnului francez din Dalmația trupe franceze au încercat 
a intra în Albania, însă și albanejii creștini şi cei moametani se opuseră 
invaziunii. Neamurile creștine nu voiau să se lepede de domnia turcească. 
Ei voiau să rămână albaneji. Slaba dominaţiune turcească era, după 
instinctul lor politic, mai favorabilă tendinţelor lor de neatârnare decât 
puternicul regim napoleonian. 

Urmașul lui Cara Mahmud, Ibrahim, nu intervenea deloc în certurile 
sângeroase ce le aveau cu muntenegrenii. 

După moartea lui Ibrahim veni iar un membru din familia Bușatlia în 
scaunul de guvernator la Scutari. Acesta era Mustafa Pașa. El se-nsufleţi 
curând de ideile lui Cara Mahmud, dar n-avea calitățile predecesorului 
său. După războiul turco-rusesc de la 1828—1829 Mustafa se proclamă 
independent, și anume la 1831; dar o armată condusă de marele vizir Reşid 
Pașa îl bătu la Banana şi, refugiindu-se la Scutari, fu prins și decapitat. 

Schița istorică de faţă ne arată ce străvechi e antagonismul între 
muntenegreni şi albaneji, apoi ne dovedește că la poporul albanez 
confesiunea religioasă nu decide nimic şi că pentru interese naţionale 
aleargă și moametan și creștin sub acelaș drapel fie contra slavismului, fie 
contra autorităţii Porții. 


€ 


[10 mai 1880] 

Evităm a vorbi de politica noastră externă nu pentru că n-am avea nimic 

de obiectat la modul cum este condusă, ci pentru că ne-am făcut obiceiul a 
ne impune de bunăvoie o rezervă, din nefericire mai mult decât justificată 
prin împrejurări. Dacă guvernul nostru ar fi totdauna atât de bine informat 
încât să ştie cu siguranță dincotro bate vântul şi care este espresia ce cată s- 
o dea fizionomiei sale, lucrul ar fi uşor pentru oameni cari ştiu a citi printre 
şire și pricep mai mult decât li se spune, căci, pe lângă indicațiuni cât de 
slabe, s-adaugă instinctul totdauna viu al patriotismului, care simte 
pericolele și le ocolește. Dar acest instinct al nostru a fost adeseori indus în 
eroare prin atitudinea nimic mai puţin decât cumpănită a guvernanţilor, 
încât prea adeseori până acum am fost mistificaţi până a lua o zgomotoasă 
indeciziune, o turbulentă ignoranță despre cele ce se petrec, drept politică 


serioasă și întemeiată pe garanţii reale. Noi — cum am mai zis-o de atâtea 
ori — pricepem ca un guvem al României să întâmpine grave dificultăți, 
căci ţară mare nu suntem și de puteri extraordinare nu dispunem. Dar un 
lucru e clar între toate. Nu e permis unui guvern român de-a face și din 
politica esterioară un mijloc de mănţinere la putere a partidului și, dacă a 
fost atât de puţin dibaci de-a se compromite, ar trebui să aibă curajul de-a se 
sacrifica pentru greșalele sale. Nu tăgăduim că acest sacrificiu e adeseori 
extrem de greu, că el cere un caracter extraordinar, acela de-a aduna asupră- 
şi oprobriul general, de-a pierde popularitatea, de-a pierde totul ca partid, 
dar de-a câştiga pentru ţară tot ce dintr-o greșeală politică se poate câștiga. 

Se ştie că am numit participarea la război — cel puţin cu lipsa de 
garanţii cu care s-a făcut — o greșeală politică. Guvernanţii noştri vor zice, 
poate, că asta e o cestiune de apreciaţie și vor arăta numai aversul medaliei: 
gloria, recunoaşterea vitalității naţionale ş.a.m.d. Fie. Nu zicem ba, căci 
orice lucru, deci și o greșală, are părți bune şi părți rele. Danemarca a dat o 
strălucită probă de vitalitate bătându-se cu două împărăţii și pierzând două 
provincii. Dar pe de altă parte nu e mai puţin adevărat că, dacă i-ar fi fost cu 
putință să evite războiul şi să-şi păstreze provinciile, ar fi fost mai bine. 
Chiar războiul dezastros întreprins de Napoleon III contra Germaniei nu a 
fost lipsit de oarecari consecuențe bune, morale și materiale. Francejii nu 
mai sunt ameţiţi de propria lor suficiență ca mai nainte; au devenit un popor 
de o sobrietate în sentimente și aspirațiuni încât nu mai seamănă cu ceea ce 
au fost. Pe de altă parte poziţia cea excepţională câștigată de Germania în 
concertul popoarelor europene nu e lipsită de adânci părți de umbră, precum 
criza economică, dări peste dări ş.a. Deci fiece faptă are în lumea aceasta a 
strictei cauzalităţi o urmare oarecare şi această urmare va avea pururea între 
multe rele ceva bun, între multe bune ceva rău. Când urmarea e rea ar trebui 
exploatată cel puţin partea ei cea bună, până în ultima consecuenţă. 

Îndată aşadar ce greșala participării la război s-a comis trebuia cel puţin 
ca laturea favorabilă a ei să se păstreze intactă: bunele relațiuni cu Rusia. Ar 
fi trebuit ca aliatul să rămână un binevoitor amic, consiliu pe care, după cât 
aflăm, l-ar fi dat delegaților români însuși d. de Bismarck. 

Ce se-ntâmplă însă? 

În loc ca partidul liberal să-şi bea păharul greşelei comise până la fund, 
ceea ce pentru moment l-ar fi costat popularitatea, ia deodată acel ton 
necalificabil care a indus toată presa și toată națiunea în eroare: tonul unei 
siguranţe invincibile în cestiunea pe atunci la ordinea zilei. 


Urmarea a fost apoi deplina noastră abandonare în cestiunea izraelită și 
trăgănarea în infinit a delimitării Dobrogei. 

Din depeșă aflăm că Rusia a ratificat pân-acum toate delimitările făcute, 
esceptând cele din Dobrogea. Ceea ce e mai curios însă în împrejurările de 
faţă e că acest provizoriu formal constituie un punct de plângere al 
răspunsului Camerei bulgare la mesajul de deschidere, plângere cu atât mai 
caracteristică cu cât pe ea se întemeiază acuzarea că pe teritoriul nostru s-ar 
fi formând bande ce primejduiesc siguranța marginelor bulgare. Iar pe 
acuzarea aceasta se-ntemeiază conflictul diplomatic între statul nostru și cel 
bulgar. La început ni se spusese că demisia d-lui Evloghie Gheorghief din 
postul de agent diplomatic al Principatului învecinat, precum și plecarea d- 
lui Sturza de la Sofia sunt a se atribui unor cestiuni de etichetă. Acum însă 
ziarele străine ne spun că cestiunile de etichetă nu sunt decât o urmare a 
unei cestiuni materiale, aceea a bandelor. 

Pe lângă aceasta întâmpinăm însă o altă știre, nu mai puţin curioasă. 

Ministerul de Război al Bulgariei se mută la Şumla. Iată într-adevăr un 
ministru care nu face parte din unitatea responsabilă şi constituțională a 
unui cabinet bulgar și care se mută, ca o instanță aparte, în apropiarea 
hotarelor Dobrogei, pentru a păzi Bulgaria de bande. Prin aceasta par a ni se 
face manifestații foarte amicale de bună vecinătate. 

Toate acestea însă derivă de acolo că partidul dominant, de frică de-a 
nu-și pierde popularitatea, pe care altfel tot şi-a pierdut-o, n-a voit să-şi 
esploateze cel puţin greșala până la ultima consecuenţă bună ce se putea 
trage din ea. 


€ 


[13 mai 1880] 

Am arătat cum zgomotele serbărilor oficiale, ale surlelor, ale tobelor și 

ale urărilor asurzesc urechile capului statului și, acoperind gemetele de 
suferință ale naţiunii, îl fac a nu le mai auzi. Am spus cum șiragurile 
baionetelor şi ale escadroanelor, grămădirea cetelor polițienești, trâmbiţele 
şi aleile de tufe verzi, adunate prin rechiziție de oameni şi materiale, pun o 
perdea înaintea ochilor capului statului și-l opresc de-a vedea ranele nu ale 
unei părţi, ci ale corpului întreg al societății române, rane cari cresc și se- 
nveninează c-o spăimântătoare repeziciune. Ne-am împlinit astfel o datorie 
de conştiinţă, o datorie respectuoasă cătră unul din cei mai înalți factori ai 


formulei noastre politice, lăsând ca, la rândul său şi de-o va voi serios, el să 
poată cerceta şi vedea adevărul. 


lată cum vorbeşte „Românul“ despre serbarea de la 10 mai — însă nu 
acum, ci pe când era în opoziţie. 

Ştiţi ce este acum 10 mai? 

Nu serbare oficială cu surle, tobe, trâmbiţe ce asurzesc urechile pentru a 
acoperi gemetele de suferință ale naţiunii, ci o fericită aniversară, o 
glorioasă aniversară, o zi de mii de ori ferice, o paradă cu trupe mai 
numeroase decât la intrarea triumfală a armatei în urma războiului. 

Astăzi M. Sa Domnul nu este numai unul din cei mai înalţi factori ai 
formulei politice, care, la rândul său, de-o voi serios, va putea cerceta, ci un 
domn bun, patriot, plin de cele mai nobile aspirațiuni, și alaltăieri a fost 
ziua, de mii de ori ferice, în care dorinţele ţării au fost încununate prin 
dobândirea lui. 

lată cuvinte proprii ale „Românului“, comparate tot cu cuvinte proprii 
de-ale lui din altă epocă. Ale lor dintru ale lor, nimic din pana noastră. 

Din parte-ne ne pare rău că partidul roșu și organele lui dau dovezi de o 
aşa meschină înjosire de caracter, că se dezmint într-un mod atât de crud, 
atât de barbar, încât nu pot inspira nobilului purtător al coroanei lui Mircea 
decât dezgust, pentru a întrebuința o espresie cât se poate de eufemistică. 
Aceiaşi oameni care-l numeau pe M. Sa un agent, un pion al d-lui de 
Bismarck, se topesc azi în lingușiri și laude și se simt de mii de ori fericiţi 
... pentru ce? Pentru că dispun de buget. 

O tempora, o mores! 


€ 


[13 mai 1880] 
Când consiliul comunal al oraşului Iaşi a respins modul în care i se 
acordau cele zece milioane lei vechi votate de Constituantă am spus, fără a 
aştepta detalii, că votul consiliului nu putea fi întemeiat pe considerații 
politice sau de partid, ci numai pe cuvinte practice. „Românul“, cu maniera 
sa de-a vorbi, a numit respingerea o faptă rea, o compromitere a intereselor 
oraşului pentru motive personale și de partid etc. 
Cât de puţin era justificată purtarea ziarului guvernamental se va vedea 
din scrisoarea d-lui Mircea, pe care o reproducem din „Steaua României“. 


Din această scrisoare se va vedea că numai conservatorii din consiliu au 
votat — cu rezerve — pentru primire, iar celelalte grupuri politice și-au 
împărțit voturile, unii pentru, alții contra primirei, destul numai că 
majoritatea a fost contrarie. 

Scrisoarea e adresată „Românului“, dar acesta a refuzat publicarea din 
cauză că se pomeneşte în ea și de vestita reversibilitate. 

lată scrisoarea d-lui Mircea. 


€ 


[14 mai 1880] 
După câte se spun, d. Alexandrescu-Urechie va intra, a propos de 
Albumul macedo-român, în ministeriu, la Departamentul Cultelor şi 
Instrucțiunii. Minunatul Album îşi dă roadele; el este o întreprindere 
națională şi liberară, având scopul să înființeze școale în Macedonia; astfel 
d. Urechie, care a luat inițiativa acestei întreprinderi, capătă, ca patriot, ca 
eminent bărbat de litere și de competenţă în materie de instrucțiune publică, 
portofoliul logofeţiei școalelor! ... 


€ 


[15 mai 1880] 

Cele din urmă zgomote asupra reconstituirii ministerului spun că 
golurile se vor umplea astfel: 

D. Docan, Finante; 

D. col. Dabija, Lucrări Publice; 

D. V. Alexandrescu-Urechie, Culte şi Instrucție. 

Tăcerea foilor guvernului în privința acestor zgomote este foarte 
caracteristică. Neterminabila reconstituire a dat loc la atâtea și-atâtea 
zgomote, şi nici una din aceste foi nu a înregistrat măcar vreunul. Așa, de 
exemplu, se vorbea odinioară de d. Tache Giani, unul dintre capii 
protestanților omogeniști din Cameră, că va fi chemat la Justiţie, despre un 
d. Gheorghian că va primi portofoliul Cultelor; zgomotul umflându-se 
mereu, ajunsese să s-auză că aceşti doi d-ni și depuseseră jurământul. O zi- 
două au trecut şi s-a văzut că nu era nimica adevărat; alte două zile au fost 
de ajuns ca să nu se mai vorbească de cele două ilustre Excelenţe. Gurile 
rele spuneau că toate zgomotele acelea porniseră din imaginaţia proprie a 


respectivilor, cari aveau poate interesul să li se atribuie măcar câteva zile 
sorții portofoliului. 

Din puntul de vedere social despre dd. Docan şi Dabija n-are niminea 
ceva de zis; d-lor sunt nişte bărbaţi ale căror vederi politice pot să ni se pară 
cu totul greșite, rele sau primejdioase; dar, ca persoane private, d-lor sunt 
niște oameni serioşi. Nu se poate nicicând bănui că d-lor făuresc acasă, cu 
câţiva intimi, zgomotul că vor fi chemaţi la minister, pentru a-și face cine 
ştie ce treburi particulare sau spre a se îngâmfa două trei zile de salutările 
postulanţilor la departamentul ce și-au destinat înşişi. Dar d. Pseudo- 
Urechie nu cumva o fi venind la minister fără știrea M. Sale, nici a d-lui 
Brătianu? Nu cumva zgomotul despre chemarea d-lui Urechie a fost 
fabricat la redacţia „Frăţiliei întru dreptate“? D. Urechie se pricepe mai bine 
la d-alde astea decât d. Tache Giani şi de aceea merită să mai revenim 
asupra marcantei d-sale persoane. 

Noi, independent de zgomotele pe cari dd. Tache Giani, Gheorghian, 
Urechie şi tutti quanti şi le dau în circulaţie, aflăm, din izvor mai vrednic de 
încredere, că reconstituirea cabinetului nu atârnă de la nimic alt decât de la 
rezultatul misiunii extraordinare a d-lui D. Brătianu la Londra. Și oricine 
înțelege, prin urmare, că nu e vorba de portofoliile de justiţie, lucrări 
publice sau culte, nici greutatea nu e doar întru cât ar privi pe dd. Tache 
Giani sau Pseudo-Urechie. 


€ 


[15 mai 1880] 

De când datează esportul nostru de grâne, de atunci importul de fraze. 
S-ar putea zice că România a preschimbat păturile adânci şi binecuvântate 
de Dumnezeu ale țărinei sale pe vorbe deşerte, pe teorii de gazetă, pe subțiri 
apucături advocățeşti ș.a.m.d., căci spiritele cele bune ce mai sunt în viață le 
datorim unei epoce cu mult anterioare celei actuale. 

Între aceste fraze deșerte, fără nici un corelat real, căreia i-am consacrat 
atâte critice e şi aceea inventată de „Românul“ și afiliații săi, că dreapta 
conservatoare din România ar fi reacționară, frază care s-a repetat de atâtea 
ori în viața noastră politică încât, conform proverbului latinesc calumniare 
audacter semper aliquid haeret, mulţi o repetă fără să-și fi dat vreodinioară 
seama de înțelesul cuvântului ce-l întrebuințează, fără a se întreba cel puţin 


dacă o reacţie, în sensul apusean al cuvântului, singurul adevărat, e măcar 
cu putinţă în România. 

Cari sunt oare actele reacționare ale dreptei conservatoare? 

La unirea ţărilor, la alegerea unui Domn, au luat parte cu votul și cu 
fapta conservatorii actuali, precum se poate constata din discuţiile 
Adunărilor ad-hoc. 

Secularizarea averilor închinate se propune și se obține cu unanimitate 
de voturi de cătră un actual conservator. 

Oborârea privilegiilor, egalitatea civilă și instrucţiunea populară se 
datoresc conservatorilor. 

Constituţia liberală de astăzi se propune de un guvern în majoritate 
conservator, se admite de cătră o Adunare în majoritate conservatoare, 
prezidată de d. M.K. Epureanu. 

În privirea aceasta nu există absolut nici un precedent, care i-ar da cuiva 
ocazia de-a susţinea că dreapta a fost cândva reacționară. Dreapta a voit şi a 
realizat introducerea libertăţilor publice şi a mecanismului constituțional în 
ţară într-o măsură mult mai mare de cum au făcut-o vreodată liberalii. Dar 
pân-aci, și nu mai departe. 

Republica de la Ploiești într-adevăr n-a proclamat-o dreapta, pe Domn 
nu l-a ameninţat cu asasinarea sau cu detronarea, cu un cuvânt ea s-a 
mărginit la păstrarea, la conservarea instituţiilor actuale, nu a încercat însă 
nici a le falsifica, nici a le înlătura, nici în fine a le distruge. 

O reacţie există în Franţa. Toate partidele monarhice de acolo, unele 
voind dreptul divin, altele apelul napoleonian, toate într-un gând de-a 
răsturna Constituţia actuală a statului francez și de-a readuce instituțiuni din 
domeniul trecutului, sunt într-un chip oarecare reacționare. 

Dar ce voiește dreapta la noi? 

Avem vrun candidat de domnie, voim măcar reintroducerea 
Reglementului Organic? Până și copiii știu că asemenea imputări nu cutează 
nimeni a ni le face, nici adversarii noștri politici. Știind însă aceştia că 
termenul „reacționar“ e odios în unele părți ale Europei, fac sport cu această 
poreclă, atribuind-o nouă. Dacă noi zicem despre liberali că sunt radicali, 
avem dovezi la mână: avem „Republica Română“ redijată de însuși 
Pontifex Maximus al partidului, d. C.A. Rosetti, avem ediția duodez a 
acelei republice la fericiţii Ploiești. 

Dar noi, reacționari? De unde şi până unde? 


E vrun loan sau Caliman Asan, vreun Bogdan Mușatin, vrun Vladislas 
Basarab ai cărora crainici și curteni să fim; apărăm privilegii şi constituţii 
vechi; voim suprimarea libertăţilor publice, a egalităţii cetăţenilor? Nimic 
din toate acestea. 

Ceea ce voim azi, precum am voit-o pururea, este conservarea intactă a 
acestei Constituţii, însă bineînţeles intactă, căci e propusă de un guvern în 
majoritate conservator, votată de-o Adunare în majoritate conservatoare. 

Prin intact înţelegem însă ca toţi factorii constituţionali să-şi 
îndeplinească misiunea ce li se atribuie, pentru a nu se confunda 
responsabilitatea lor. Camera să fie Cameră, să nu se amestece în 
atribuţiunile puterii judecătoreşti şi a celei executive; puterea executivă să 
nu ocolească responsabilitatea ce-i incumbă prin voturi servile; alegătorul 
să nu fie stânjinit de a-și exercita dreptul lui printr-un sistem de presiuni 
morale și materiale, de ameninţări şi promisiuni de funcţii şi favori. 

Dacă însă, de la alegător începând, tot constituționalismul se mărgineşte 
la păzirea esterioară de formalităţi goale, pe când în fond tot spiritul 
Constituţiei e falsificat, toate garanţiile ei înlăturate, atunci nu mai poate fi 
vorbă de guvern parlamentar. Atunci avem a face c-o societate organizată de 
esploataţie care imitează ţara prin manopere machiavellice și în contra ei 
dreapta constituțională e în apărare. Ea apără instituţiile actuale şi libertăţile 
publice. 

Dreapta se poate numi cu drept cuvânt partidul constituţional; lupta ei e 
îndreptată contra partidului anticonstituţional, radical, care falsifică şi 
spiritul şi litera instituţiilor actuale, ducându-le ad absurdum şi inspirând 
națiunii neîncredere în eficacitatea lor. 

Singurele analogii ce se pot cita între dreapta noastră și alte drepte 
apusene e poate cu partidul conservatorilor republicani din Franţa și cu cel 
constituțional din Italia. Faţă cu tendențele unui Clemenceau și a altora, 
republicanii conservatori apără Constituţia actuală a Franţei, instituţiile ei 
actuale. 

Întrebuinţarea aceasta de porecle deșarte e îndealtmintrelea o sofismă 
comună şi veche ca lumea și, precum lesne se vede, e ceea ce se numește în 
logică o petitio principii. În loc de a dovedi o teză, în cazul nostru în loc de- 
a dovedi prin fapte că dreapta voieşte trecutul, de unde apoi ar rezulta în 
adevăr că, e reacționară, se aleg în discuţie din capul locului numiri, adecă 
vorbe, cari cuprind în sine deja concluziunea și din a căror analiză lexicală 
să rezulte aceea ce mai întâi ar fi trebuit, după toată buna-cuviință, să se 


dovedească. Nepărtinitorul zice „cult“ sau „religie“, amicul cauzei zice 
„pietate“ sau „beatitudine dumnezeiască“, adversarul zice „bigoterie“, 
„superstiție“. Nepărtinitorul zice „preot“, d. Sihleanu zice „pochi“. Astfel 
cei ce discută trădează, prin chiar alegerea termenilor, intenţia pe care o au. 

E într-adevăr trist ca niște apucături sofistice, atât de vechi și atât de 
cunoscute fiecăruia încât de la întâia vedere sar în ochi, să poată avea o 
influență oarecare asupra convingerii oamenilor. 

Astfel însă stă și cu dreapta conservatoare. Cei nepărtinitori o vor numi 
„partid constituţional“, adversarii de rea-credinţă vor continua a ne numi 
reacţionari, ferindu-se însă s-o probeze aceasta. 

Am avut speranţa — vană poate — că în era nouă ce ni s-a creat prin 
Tractatul de la Berlin copilăriile şi poreclirile din trecut vor înceta. 

Deși presa guvernamentală nu încetează nici azi, cu toate că adeseori a 
ținut seamă de argumentaţia noastră, de-a întrebuința termeni improprii în 
discuţie, ceea ce noi nu facem oricât de aspri ar fi termenii noștri, ne-a 
rămas a ne măguli cel puţin cu realitatea lucrurilor, cu numărul dispărând al 
foilor oficioase, căci mai puţin decât una nu poate fi. 

Afară de „Românul“ nu mai e într-adevăr nici un organ radical care să 
poată fi luat în mână măcar, necum citit. Specia presei radicale de răspântii 
nu mai e reprezentată asemenea decât printr-un singur organ, pe care nu-l 
mai citeşte nimenea. Cât despre „Presa“ centrului sau centrul „Presei“, ne 
credem dispensaţi, după probele vesele ce le-am dat despre consecuenţa cu 
care este condus acest organ, de-a mai insista asupra lipsei de gravitate a 
acestei alianțe de ocazie cu d-alde Dimanci, Pătărlăgeni etc., precum se 
esprimau odinioară confrații noștri. 

Astfel, calomnia că dreapta e reacționară şi-a trăit şi ea traiul, şi-a avut 
şi ea epoca de înflorire sau mai bine de rodire, căci calomnia e criptogamă 
şi, învechindu-se pe terenul inundat de lumina mare a adevărului, se usucă 
şi dispare ca toate criptogamele ce rodesc la întuneric și în umbră. 

Deși nu sperăm din partea confraţilor de la „Românul“ că vor 
recunoaște pe faţă eroarea lor, fie voluntară, fie involuntară, dar una ştim: că 
în contra evidenţei lupta e absurdă și ridicolă ca şi acea a celebrului erou de 
la Mancha. 

Absurzi sunt oamenii adeseori, ridicoli însă nu vor să fie nici când, și 
teama de ridicol, pe care confrații trebuie s-o fi având, ne deschide 
perspectiva de-a vedea dispărând din dicţionarul nostru politic cuvântul 


„reacţionar“, căruia-i lipseşte orice temei istoric, precum nu are nici o 
îndreptățire socială. 


€ 


FRANȚA 


[15 mai 1880] 

Sunt acum nouă ani de zile, zice „Deutsche Zeitung“, când superbele 
Tuilerii și strălucitul Louvru au pierit în flăcări. Adânc mişcată, Europa 
privea la acele îngrozitoare limbi de foc ale socialismului și din toată lumea 
civilizată se auzi un strigăt de indignaţiune, un țipăt de oroare în contra 
„simielor Marei Revoluţiuni“, cum numește un poet francez pe Ferré și 
Raoul Rigault cu ai lor. Ceea ce n-au îndrăznit nici Marat și Robespierre au 
cutezat a face piticii Comunei; ei puseră mâna sacrilegă pe martorii 
seculari şi de granit ai gloriei franceze; ei voiau să dărâme nu numai 
castelul imperatorilor urâţi, ci şi acel templu sublim al artelor la ale cărui 
strălucite figuri divine priveau cu admiraţiunea toate naţiunile culte ale 
globului. 

După ce trecuse drama cea înfiorătoare, Franța-şi răzbună cu 
severitate în contra comunarzilor. Ei fură împușcați cu sutele pe câmpia de 
la Satory; cu miile fură deportaţi peste ocean spre Noua Caledonie și în 
fine națiunea franceză se crezu pe deplin asigurată în contra nefastei 
fantome roșie. 

Comuna a cauzat mari prejudicii libertăţii Franţei; era p-aci să-i aducă 
moartea Republicei. Dacă Camera acelor adunături ar fi avut la îndemână 
pe un pretendent potrivit, dacă Lulu n-ar fi fost prea tânăr, iar Chambord 
prea bătrân, monarhia îndată și-ar fi serbat învierea din morţi. Se ştie că 
cetățenimea, îngrozitu de anarhie, dorea o reacțiune. 

Thiers fu răsturnat pentru că declarase că unica formă de guvernământ 
posibilă este republica. Fu instalat Mac-Mahon pentru a pregăti 
restaurațiunea tronului și au trebuit niște silințe nespuse pentru a feri noua 
suveranitate a poporului de un atentat și a funda o Republică a 
republicanilor. 

Cum vedem scopul cel mare s-a ajuns. Sunt trei ani de când Republica 
ne probează în fapt că este posibil un self-guvernământ civil. 


Conducătorii de astăzi ai Franciei, Grévy şi Freycinet, au urmărit o 
politică liberală şi onestă. Ei au căutat să asigure naţiunii franceze 
bunurile cele mai înalte: munca, pacea și progresul. 

Europa a privit cu invidie la prosperitatea acestui stat peste care se 
părea că s-a vărsat un inexhaust corn de abundență și de binecuvântare 
cerească. 

Marea criză economică, în calea ei împrejurul lumei, n-a atins întru 
nimic pe Francia. Casele Republicei erau pline de venituri bogate, putând 
să întrebuinţeze pe fiece an câte 2 și 3 sute de milioane escedente pentru 
lucrări de utilitate publică. 

Francezii putură cu drept cuvânt să se laude cu restauraţiunea lor 
intelectuală și materială; regeneraţiunea și renașterea Franciei era făcută. 

Dar fantoma cea roșie? 

Republica declară zâmbind că nu se teme de ea. Orice maladie socială, 
ziceau conducătorii Franciei, se vindecă prin libertate şi bunăstare. Să ne 
îngrijim numai de binele „maselor poporului“, să mulțumim numai acele 
straturi lihnite din cari socialismul își recrutează batalioanele de proletari 
și fantoma roșiilor se va topi ca o negură ușoară la lumina soarelui. 
Republica nu a vorbit numai, ci a și lucrat astfel și lumea a privit un 
spectacol la care nimeni nu se aștepta. Francia își cheamă îndărăt pe cei 
zece mii de „fii pierduţi“, pe luptătorii Comunei, petroliștii esilaţi din anul 
cel nefast. Ei se întoarseră de peste ocean pentru a fi primiţi la sânul 
patriei. 

De un timp încoace radicalismul a început iarăși să-și ridice capul cu o 
nemaiauzită îndrăzneală. Adresându-se către conducătorii Republicei ei 
strigă: „Voi n-aţi dat graţie comunarzilor, ci numai o parte din dreptul 
lor!“. lar de pe tribuna Camerei și prin ziarele socialiste ei sbiară cu 
sarcasm cetăţenilor. „Voi vreţi să ne iertaţi? Întrebaţi mai întâi dacă noi vă 
iertăm pe voi?“ 

În zilele acestea este vorba să se facă Parisul teatrul unor 
demonstrațiuni enorme. Estrema aripă a radicalilor, ca și pe timpul 
Imperiului, aranjează o mare scenă de cimitir. Capii lor au invitat deja 
legioanele de muncitori ai capitalei ca să se adune în Pere-Lachaise pentru 
ca în ziua morţii Comunei să serbeze pe „martirii politicei roșie sociale“. 

Este evident că acest cult al petroleului cată să producă o impresiune 
din cele mai îngrijitoare, cu atât mai mult că socialismul lucrează și în 
Cameră, tocmai ca un furios, la subminarea Republicei. Roșii se aliază cu 


negrii, Louis Blanc cu Cassagnac, pentru a răsturna republica cea 
moderată — fiindcă este moderată — și de pe acum calculează cât timp se 
va putea ţinea la putere Freycinet și cât Grévy, ba se întreabă chiar cât 
timp va putea rezista năvalei socialismului cel mai apropiat președinte al 
Republicei, adecă Gambetta. 

Se pare că Francia alunecă cu o iuţeală nebună pe o pantă la capătul 
căreia stă căscat un abis roșu şi trei candidaţi de tron aşteaptă la pândă ca 
mântuitori ai statului după cădere. Si mulțimea de primprejur, chiuind de 
bucurie, va striga: Popoarele trebuiesc guvernate cu o mână de fier! 

În interesul libertăţii europene este de dorit ca niciodată statul liberal 
francez să nu fie înghiţit de fantoma roşie, ca Republica să nu fie zdrobită 
de revoluțiunea sacrilegă! 


€ 


[16 mai 1880] 

Dacă la aprecieri teoretice ne învrednicim a primi câte un răspuns nimic 
mai puțin decât convingător de la organele oficioase, în cestiuni materiale 
de-o importanță estremă confrații se dispensează de această sarcină 
calculând, se vede, cu uitarea publicului sau cu lipsa lui de atenție. 

Am întrebat: Cum stă cu cele 8 milioane împrumutate de la guvernul 
imperial al Rusiei? Răspunsul — tăcere absolută. 

Am întrebat: ce înțeles are misiunea constantinopolitană privitoare la 
mănăstirile închinate? Răspunsul — tăcere. 

Acum se ivește o nouă cestiune, mai îngrijitoare decât toate celelalte: 
decadenţa deplină a esportului nostru de producte brute, o decadenţă de care 
se-ngrozeşte chiar „Românul“, fără a pomeni, se-nţelege, că acest regres 
datează absolut numai de la venirea roșiilor la putere. 

Punem din nou sub ochii cititorului pasajul din „Românul“ privitor la 
această gravă cestiune: 


„Monitorul oficial“ a publicat zilele trecute statistica importului și esportului în 
anul 1879. Cifrele acestei statistici sunt foarte elocinți. Ele dovedesc că balanța 
comercială a României e foarte rea şi îngrijitoare. lacă cifrele: 


Import .......... 254.482.629,95 b. 
Esport ... ....... 238.650.006,86 b. 
Diferenţă ... ... 15.832.623,90 b. 


Deci în anul 1879 au ieşit din ţară aproape 16 milioane mai mult decât au intrat. 


Mai mult: datoria publică în același an a absorbit enorma sumă de lei 49 826 838. 

Prin urmare în cursul anului trecut averea publică a României a jertfit pe altarul 
progresului străinătății enorma sumă de aproape 66 milioane lei. 

Oricari ar fi teoriile ce se pot face asupra balanței comerciale, nimic nu va putea 
suprima faptul dat pe față de aceste cifre, că producerea noastră nu este îndestulătoare 
spre a acoperi cheltuielile ce facem, că pe fiecare an capitalul naţional se micșorează 
în loc de a creşte și în sfârșit că, mergând tot astfel, vom slăbi din ce în ce până ce 
vom ajunge la inanițiune. 

Situaţiunea e grea și perspectiva ce ne descopere din cele mai îngrozitoare. 


Deci în anul 1879 numai au ieșit din ţară 16 milioane mai mult decât au 
intrat. În cursul acestui an averea publică a României s-a împuţinat cu 66 
milioane. Producerea noastră nu mai îndestulează cheltuielile ce le facem. 
Capitalul naţional se micşorează. Ajungem la inaniţiune, adecă la sleire, la 
istovire deplină. 

Situaţiunea e grea, perspectiva din cele mai îngrozitoare. 

Ei bine, această perspectivă din cele mai îngrozitoare datează, o 
repetăm, de la venirea la putere a roşiilor. 

Drept probă reproducem din nou tabela de esport și import din anii 
guvernului conservator: 


Anii | Import | Export | Escedentul 
exportului 
asupra importului 

1871 | 82.927.288 lei | 177.682.782 lei | 94.655.494 
1872 | 109.327.780 lei | 166.557.104 lei | 57.229.324 
1873 | 97.867.167 lei | 157.570.732 lei | 59.703.651 
1874 | 122.794.114 lei | 134.713.818 lei | 11.912.704 
1875 | 100.834.169 lei | 144.962.079 lei | 44.127.910 
1876 | 165.933.503 lei | 235.300.669 lei | 69.322.783 


Totalul escedentelor de la 1871-1876: 336.951.866 fr. 


Acest total de 336.951.866 fr. împărţit prin 6 ani de guvernare 
conservatoare ne dă o medie de: 56.158.644. Va să zică în termen mediu sub 
acel guvern ţara lua în fiece an cu 56 de milioane mai mult decât da. 

Dar acum esportul e cu 15.832.623 lei mai mic decât importul. Țara 
deci esportează pentru 71.991.267 lei mai puţin decât sub guvernul trecut, 
abstracție făcând că rămâne şi în deficit în privirea balanței comerciale cu 
16 milioane aproape. 


Cu toate acestea națiunea e înfloritoare, mare și glorioasă pentru... 
pentru că patrioții sunt la guvern! 

lată soarta țărilor ce se lasă amăgite prin fraze. 

Frazele zilnice ale gazetelor liberale și ale advocaţilor din Cameră o 
costă pe ţară la un singur condei 72 de milioane în minus la esport! 


€ 


[17 mai 1880] 

Cu o stăruință demnă de o cauză mai bună „Românul“ repetă 
invectivele ce le-a aruncat asupra consiliului comunal din Iaşi, pentru c-a 
respins evaluarea acelui fond de 10 milioane lei vechi votat de Constituantă. 

Nu ne preocupăm de motivele ce le invoacă ziarul guvernamental. 
Infuziunea de sânge curat românesc, aducerea apei etc. sunt lucruri pe cari 
le va mai putea cita de multe ori, fără efect plauzibil asupra publicului. Cele 
invocate de foaia guvernamentală ca necesităţi indispensabile pentru lași n- 
ar fi mai puţin indispensabile pentru orta şi pentru redacția „Românului“ 
bunăoară. Infuziunea de sânge curat românesc s-ar prezenta ca o necesitate 
atât pentru ilustrul pontifice reversibil cât și pentru alte celebrităţi ale acelei 
redacţii, încât ar trebui să ne fie recunoscători dacă, din generozitate, 
renunțăm de-a insista asupra aplicării frazei la d-nii C.A. Rosetti, Fleva, 
Giani, Costinescu, Cariagdi ș.a. 

Cât despre apă, destulă și în capete şi-n stil, căci, glumă neglumă, nouă 
ni se pare că ar fi un problem demn de studiat întru cât idro- și microcefalia 
stau în raport de cauze fiziologice cu formațiunea partidului radical din 
România. 

Toate acestea le relevăm nu pentru interesul cel prezintă, ci pentru că ne 
e silă de-a vedea asemenea domni esploatând cestiuni naţionale până şi-n 
cele mai mici apucături de polemică radicală. 

Am spus, în coloanele acestui ziar, că respingerea evaluării de către 
comuna laşi nu avea deloc motive politice, nici personale. Consiliarii 
conservatori toţi au votat — cu oarecari rezerve — pentru primire; membrii 
celorlalte grupuri, spre mai mare dovadă că nu erau deloc motive politice la 
mijloc, au votat fără unitate, unii pentru, alţii contra, încât atât minoritatea 
primitoare cât şi majoritatea care-a respins sunt compuse din nuanţe 
deosebite. 


Am spus, asemenea, că acest drept al comunei Iași nu se înlătură deloc 
prin răspingerea evaluării, de vreme ce e un drept cuasi-constituţional. 

În adevăr, în şedinţa Constituantei de la 29 iunie 1866, d. Mârzescu, 
după mandatul espres al alegătorilor săi, a cerut votarea unui proiect de lege 
prin al cărui articol unic se statua mutarea Curţii de Casaţie la Iaşi. 

D-nii C. Boerescu, G. Arghiropol, C. N. Brăiloiu, N. Lahovari, A. T. 
Zissu, C. Romănescu, A. Pascal, dr. Polizu, Alex. Știrbei, A. Sihleanu şi Şt. 
Fălcoianu au propus un contraproiect c-un articol asemenea unic: „Se va 
trece în bugetul statului pe fiecare an, şi pentru zece ani, câte un milion 
destinat la îmbunătăţirea oraşului Iaşi etc.“. Contraproiectul s-a primit cu 58 
bile albe contra a 30 negre. 

Acestea s-au făcut în cursul discutării și votării Constituţiei, căci, 
imediat după aceasta, s-a votat Constituţia în total, iar a doua zi M. S. 
Domnul a jurat pe ea. 

lată dar cum stă cestiunea din capul locului. Strămutarea Curţii de 
Casaţie la lași fusese de atâtea ori pusă în adunările şi în consiliile de 
miniștri de sub Vodă Cuza, necesitatea unei compensaţii neînsemnate pentru 
pierderile ce acel oraş le suferise în importanța sa era atât de des 
recunoscută încât acest vot al Constituantei era dat asupra unei propuneri 
aduse de câţiva domni din cari nici unul nu era moldovean, căci pe d-nu 
Sihleanu credem că-l putem escepta. Tocmai elementele de dincoace de 
Milcov recunoscuseră îndreptăţirea unei asemenea compensaţiuni. 

Tot acest vot a format obiectul preocupaţiunii îndelungate a guvernului 
conservator. Astfel vedem că în Cameră se votează, la 12 decemvrie 1873, o 
lege ce regulează destinaţiunea acelui fond, apoi se votează de Senat în 
1874, se sancţionează de Domn în decemvrie același an și se promulgă în 
ianuarie 1875. 

Împrejurarea că bugetele erau votate, precum și evenimentele politice 
cari au urmat, au făcut ca această lege să rămână neaplicată. 

Dar adevăratul teren al discuţiei nici nu este acela al dreptului votat de 
Constituantă şi consacrat prin două legi promulgate. Consiliul comunal nici 
avea să discute, nici a discutat legea, ci evaluarea făcută în tabelele anexate. 

În loc de-a înjura dar — ceea ce înăspreşte spiritele și mai mult — 
„Românul“ ar fi făcut bine să-și ia osteneala să dovedească că evaluarea 
făcută este exactă, că bunurile cedate fac într-adevăr 10 milioane de lei 
vechi. Aci e toată cestiunea, dezbrăcată de orice caracter politic şi de 
patimă. 


Drept ar fi fost, așadar, ca din capul locului să se numească o comisie de 
evaluare, ceea ce se poate face şi de acum înainte. Această comisie ar fi în 
stare să arate într-un mod definitiv dacă consiliul comunal de laşi e în 
eroare sau guvernul. Astfel, în loc de-a se oțărî spiritele în zadar, s-ar da 
acestei cestiuni vechi de patrusprezece ani o soluțiune care să împace toate 
susceptibilitățile. Dar „Românul“ n-ar fi ce este, un organ demagogic, dacă 
n-ar încerca a face din orice cestiune, cât de mică, o gogoriță gigantizată 
prin fraze declamatorii, prin insinuaţiuni, înjurii și lipsă de idei pozitive! 

POLITICA NOULUI CABINET ENGLEZ 


[17 mai 1880] 
Dăm după ziarul „Le Temps“ din Paris importantul articol de mai la 
vale asupra politicii cabinetului Gladstone. Din acest articol, plin de vederi 
mature și de o adâncă cunoștință de cauză, se poate vedea cât de nenorocite 
sunt pornirile optimiste şi idealiste exagerate în politică, unde omul de stat 
nu-i chemat să construiască o lume după propria-i fantazie, ci să conducă 
niște interese pozitive ţinând seama de firea lumii reale. Una dintre 
iluziunile filantropice şi optimiste ale d-lui Gladstone este şi așa-numita 
confederaţiune dunăreană; articolul din „Le Temps“ face asupra acesteia 
nişte reflecțiuni cari au pentru noi cu atât mai mult preţ cu cât ştim că 
faimoasa confederație, unul dintre visurile panslaviste, a fost şi este în 
același timp și una dintre marotele politice ale partidului radical de la noi. 
lată articolul foii franceze: 


Un lucru curios este importanţa pe care noul guvern englez o dă cestiunilor de 
politică străină. Se credea că politica exterioară o să-l preocupe mai puțin, că el are 
să fie încurcat în conducerea afacerilor pentru cari partidul liberal englez a arătat 
totdeauna puțin gust și puţină aptitudine şi astăzi, din contra, se vede că activitatea 
sa se concentrează toată asupra acestui punct. D-abia format, cabinetul trimite un 
ambasador extraordinar la Constantinopol; d-abia intrat în posesiunea biurourilor 
Externelor, lordul Granville telegrafiază o circulară către puteri; executarea 
Tractatului de la Berlin ocupă locul de onoare în discursul Coroanii la deschiderea 
sesiunii parlamentare și lupta, în discuţia asupra adresei, se face numai cu privire la 
politica ministerială faţă cu Turcia. Explicarea acestei anomalii aparente nu este cu 
toate astea foarte grea de găsit. Scurțimea sesiunii parlamentare silește pe d. 


Gladstone să amâne pentru anul viitor măsuri de reforme interioare și, cât despre 
Orient, noul minister era obligat să facă ceva dacă nu voia să fie acuzat de neputinţă 
şi totodată să facă ceva nou dacă nu voia să aibă aerul că urmează o politică pe care 
o criticase odinioară cu atâta amăriciune. Să adăogăm că partidul liberal englez și 
îndeosebi d. Gladstone, în anii doi-trei din urmă, nu lipsiseră să formuleze câteva idei 
asupra chipului în care cestiunea turcească li se părea că trebuie dezlegată. În locul 
luptei întreprinsă de lordul Beaconsfield contra Rusiei ei ziseră că trebuie să se 
substituie o acţiune comună a Europei. Liberalii engleji, la diversele pretenţii cari-și 
disputau influența în Constantinopol și moștenirea sultanului opuseseră drepturile 
naționalităților indigene şi formarea unor state creștine independente. Toate acestea 
erau neapărat nişte lucruri destul de nehotărâte destul de puţin studiate, erau o temă 
de opoziţie mai mult decât un program politic, dar în sfârşit veniră la putere liberalii 
şi trebuiau să lucreze ceva, trebuiau chiar să facă o lovitură mare, deoarece 
așteptarea publică era ațâţată şi cestiunile de politică inferioară lipseau. Afară de 
asta ce se risca? Noul guvern se adresă Europei, o somă oarecum lăsându-o pe dânsa 
să ia virtual o hotărâre și rămânând asupra ei răspunderea dacă nu s-ar da după 
vederile guvernului englez. 

Prin aceasta nu voim să zicem, suntem foarte departe de aceasta, că atitudinea 
noului cabinet ar fi numai un fel de meșteșugire inventată pentru a scăpa de 
încurcătură. Caracterul moral al d-lui Gladstone este destul de cunoscut și de stimat 
pentru ca să-și poată cineva permite o așa insinuare. Voim numai să arătăm că, 
oricât de cutezătoare ar părea, inițiativa luată de acest bărbat de stat nu este așa de 
compromițătoare și că ideile pe cari el pare a le pune în lucrare cu atâta energie ca o 
sistemă raționată cu îngrijire şi coaptă îndelung s-ar putea prea lesne să nu fie în 
fond decât o concepţie foarte ușoară. Discursurile rostite de lordul Granville și d. 
Gladstone cu ocazia discuţiei adresei nu le poate cineva citi fără să fie izbit de 
caracterul optimist, era să zicem ideal, al vederilor cabinetului englez. Acest cabinet 
ştie câte rivalități sunt în joc în cestiunea Orientului; el are neîncredere în privinţa 
intenţiilor Rusiei; el se teme și mai mult de ale Austriei și știe că Austria în această 
cestiune este sprijinită de Germania; şi toate aceste nu-l împiedică să vorbească 
despre un concert ce ar fi să se stabilească între puterile europene ca despre lucrul 
cel mai simplu și cel mai ușor din lume. Lordul Granville a şi primit răspunsuri și 
aceste răspunsuri, zice dânsul, sunt foarte încurăjătoare. Dar putea oare fi altfel? 
Englitera, este o putere destul de mare pentru ca propunerile ei să fie primite cu 
deferenţă, ba chiar s-ar putea zice că tocmai statele cele mai puţin dispuse pentru 
politica la care sunt invitate să se asocieze s-au grăbit a-și ascunde sentimentul lor 
adevărat sub aparențele curteniei. 

Optimismul ce se pare că se amestecă în scopul cabinetului englez nu se 
manifestează mai puţin și în felul cu care miniştrii au vorbit despre guvernul otoman. 
Ei nu ascund deloc că vor să exerciteze o presiune asupra acelui guvern, ceea ce se 
cere de la puteri este o „acţiune viguroasă“ și se ţine ca sigur că, față cu această 
acţiune, toate rezistenţele Porții vor ceda. Aceasta va să zică a-și face o idee foarte 
falsă despre situaţiune. E cu mult mai puţin vorba de reaua-voință a guvernului 
otoman decât de decadenţa, de corupţia și de neputinţa din cari el nu poate ieși. A 


cere Turciei să se reformeze este a se mulțumi cu vorbe goale și a nu-și da seamă de 
câte și câte trebuiesc pentru o administraţie onestă și un guvern liber: ca și cum ar 
ordona cineva unui paralitic să umble. Statul turcesc este un stat condamnat; s-a 
făcut în această privinţă experiența decisivă. Noi credem că această experienţă nu 
pare nimănui așa de decisivă ca d-lui Gladstone şi pentru aceea n-am putea să nu 
vedem în aceea ce el propune acuma un fel de joc de convenție, niște preliminare 
destinate a ascunde și a realiza scopul secret pe care-l urmăreşte cabinetul englez, 
adecă deschiderea moștenirii otomane în profitul naționalităților indigene. 

Acest scop în el însuși nu este deaminteri decât ultima şi suprema expresie a 
acelei politici optimiste şi filantropice care face multă onoare caracterului personal 
al d-lui Gladstone, puţină însă prevederii unui bărbat de stat. Să presupunem în 
adevăr lucrurile cât se poate mai bine, că totul s-a petrecut după linia trasă de 
Englitera. Puterile au trimis plenipotenţiari la Berlin. Am avut un nou congres și 
acesta s-a învoit asupra cererilor ce trebuiesc făcute sultanului asupra liniei de 
purtare ce trebuie urmată în privinţa lui, într-un cuvânt asupra principiilor şi chipului 
de procedare. Neputinţa guvernului turcesc a fost constatată, recunoscută, și în sfârșit 
toți s-au alipit de ideile favorite ale d-lui Gladstone, substituind dominaţiunii 
sultanului niște mici state independente: pe lângă România, Serbia și Muntenegru 
cari există astăzi, o Albanie, o Bulgarie întregită și o Grecie sporită. Ajuns aci d. 
Gladstone s-ar crede în culmea dorințelor sale realizate, dar în realitate n-ar fi 
obținut nimic; cestiunea n-ar fi făcut nici un pas înainte. Să lăsăm la o parte 
greutăţile de amănunte, imposibilitatea de-a face abstracţie de elementul otoman și 
prin urmare de a stabili omogeneitatea de rasă în principatele ce se pretinde a se 
forma; să lăsăm deoparte aversiunile naționale, pentru a nu zice ura adâncă care s- 
ar opune la o federaţiune a acelor naţionalităţi. D. Gladstone n-ar putea să împiedice 
ca aceste state pe cari el le-ar fi chemat la esistenţă să nu rămâie așezate între două 
mari puteri limitrofe, Rusia şi Austria; n-ar putea să împiedice ca aceste două 
împărăţii să nu caute a-și exercita influența asupra slabilor lor vecini, a-i atrage, 
precum se zice, în orbita acţiunii respective și a-i aduce sub protectoratul lor; nu le- 
ar putea împiedica dacă ele ar simţi nevoie să ațâţe în Principate turburări, prilejuri 
de intervenire, pretexte pentru a se apropia de prada ce ar voi să apuce, împrejurări 
în fine în cari frageda clădire a unei confederațiuni dunărene s-ar surpa ca un castel 
de cărţi de joc. E o curioasă contrazicere aceea pe care ne-o prezintă spiritul d-lui 
Gladstone. Acest bărbat de stat într-o zi denunţă prin nişte termeni de-o violentă 
extraordinară ambiţiunile puterilor pe cari dânsul le privește ca închinate politicei 
intereselor și a doua zi tot el scoate la lumină proiecte de remanieri europene în cari 
face abstracţie de toate interesele, de toate ambițiile, de toate pasiunile omenești, 
proiecte în cari se adresează la puteri ca și când acestea ar fi fireşte și neapărat 
insuflate de aceeași generozitate ieftină ca și un ministru englez. În fond cu toate 
acestea nu e nici o contrazicere: d. Gladstone e mai presus de toate un suflet frumos 
şi în preocupațiunea sa de ideal, care necontenit este atinsă de priveliştea tendinţelor 
pământeneşti ale sărmanei noastre omeniri, îi place să le uite, pentru a construi o 
Europă închipuită în care să domnească numai pacea și dreptatea. 


€ 


[18 mai 1880] 
Zilele acestea d. Dumitru Brătianu este aşteptat să se întoarcă din 
călătoria d-sale diplomatică la Paris şi la Londra. În privința obiectului 
misiunii extraordinare a ministrului nostru de la Constantinopol şi în 
privința rezultatului său se şoptesc oarecari amănunte pe cari nu le 
înregistrăm decât cu rezervă. D. Dum. Brătianu, îndată după venirea la 
putere a noului cabinet englez, a fost însărcinat să meargă la Paris şi la 
Londra pentru a vedea d-aproape, a pipăi dispoziţiile guvernelor francez şi 
englez în privința României. Aceea ce a făcut pe guvernul nostru să voiască 
a afla numaidecât, printr-un trimis extraordinar, dispoziţiile celor două 
guverne, ar fi părerea, întemeiată pe simptome oarecum neîndoielnice, că, 
atât la Paris cât şi la Londra, România, în urma politicei sale exterioare de 
patru ani încoace, nu se bucură de o considerație tocmai favorabilă. Un 
moment a fost și încă este poate vorba că din schimbarea guvernului englez 
are să rezulte și o schimbare în constelația europeană și astfel guvernul 
nostru, se zice, ar fi voit să-şi asigure un loc sau posibilitatea unui loc în 
orbita nouăi constelaţiuni. Fiindcă dar era vorba de constelație, chipul de a 
procede al trimisului extraordinar s-a găsit foarte lesne printr-o simplă 
asociaţie de idei: d. Dim. Brătianu a luat cu sine o ladă încărcată de Stele 
ale României de toate dimensiunile și gradele pentru a-și face, cum se zice, 
mână bună cu oficialii și oficioşii de la Paris şi Londra. 
lată obiectul misiunii; cât despre rezultatul ei, se zice că nu e tocmai 
după dorința guvernului. La Paris, unde a mers mai întâi, trimisul român a 
fost întâmpinat cu mare răceală; n-a putut avea întrevedere diplomatică în 
regulă și a trebuit astfel să se mulțumească cu o simplă întâlnire cu un 
împiegat superior de la Externele franceze. Acesta se zice că ar fi făcut d-lui 
Brătianu o critică foarte aspră asupra politicei noastre exterioare în anii din 
urmă, pe care a numit-o o politică „neleală“ și „nedibace“. Se-nţelege că 
această convorbire, deşi n-avea un caracter cu desăvârșire diplomatic, nu 
era de natură a încuraja pe domnul Dumitru Brătianu; trimisul român însă 
tot nu şi-ar fi pierdut orice curaj dacă convorbitorul său nu i-ar fi subliniat 
că acelea nu erau vederile lui proprii asupra României, ci nişte păreri 
statornice ale cercurilor diplomatice franceze. D. Brătianu înţelese că acolo 
nu se putea apăra politica greșită a guvernului cu fraze de efect, cum se 
apără guvernul în contra criticei ce i se face în ţară asupra acelei politice ca, 


de exemplu, că „naţia era moleşită şi că trebuia prin urmare să i se lase 
sânge“, „că trebuia să ne dovedim nouă înșine că suntem strănepoţi de 
eroi“; d. Dim. Brătianu înţelese că n-are pentru ce să-și mai deschiză lada 
cu „Stele“ și o lua dar, fecioară încă, și se porni spre Londra, purtând în 
inimă o luptă ciudată de sentimente: teama că nu-și va putea deschide lada 
nici dincolo de Manche şi speranţa că, găsind poate o mai puţină asprime la 
Londra, la întoarcerea d-sale în Paris va fi primit mai altfel. Din nenorocire 
teama a biruit, pentru că era mai temeinică. La Londra ca şi la Paris lada d- 
lui D. Brătianu a avut aceeaşi soartă, aşa că ea s-ar întoarce cum a plecat 
dacă nu cumva, la întoarcerea în patrie, trimisul extraordinar, în necazul 
norocului, nu îşi va împărţi bagajul diplomatic pe la staţiunile căilor ferate. 

Acestea se spun în privinţa misiunii extraordinare a d-lui Dum. Brătianu 
şi le înregistrăm, cum am zis, sub toată rezerva. 

[18 mai 1880] 

O însărcinare publică, o funcție e, prin natura ei, atât de grea încât 
absoarbe toată activitatea unui om onest. Dacă datoria funcţionarului ar fi 
ceva definit, care s-ajungă la capăt în cutare minut, ca zidirea unei case sau 
sfârşirea unui desemn, se-nțelege că o asemenea absorbire a întregei 
individualități nu s-ar cere. Dar viața statului e infinită, funcționarea sa 
asemenea. Seriile de procese ale unui tribunal par a nu fi început niciodată 
şi nu se vor sfârşi niciodată. Tot astfel e cu lucrările curente ale 
administrației, tot astfel în fine cu instrucţia. Fiecare ramură de învățământ 
s-a specializat şi subspecializat atât de mult încât cere viața și activitatea 
întreagă a unui om spre a fi pe deplin ştiută şi profesată cu bună-credinţă și 
cu conştiinţă. Astfel, ocupându-se cineva toată viaţa cu un singur obiect, 
abia e în stare a-l cunoaște şi profesa pe deplin, abia e în stare a rămânea în 
curentul progresului specialităţii lui. 

Când, aşadar, pentru o singură funcţie abia e de ajuns un om, ce vom 
zice când vom vedea genii universale din partidul roşu ocupând câte 4-5 
funcțiuni? Acest cumul ar fi sau o dovadă de-o estraordinară capacitate și 
de-o iubire de muncă mai mult decât americană, sau o dovadă de egală 
incapacitate în toate ramurile, unită cu tendenţa de-a-și crea din bugetul 
statului resurse pentru un trai aristocratic şi cu cea, și mai periculoasă, de-a 
privi funcțiunile statului sau ale altor aşezăminte ca pe niște sinecure. 


Astfel, d. primar de Bucureşti ia odată leafa de primar. Dar să nu crează 
cineva că, pentr-un asemenea om de-o inteligență vastă, administraţia unui 
oraș de 200.000 de suflete ar fi atât de grea încât să-i ocupe tot timpul. Din 
contra, în câteva minute s-a regulat tot ce priveşte comuna şi d. primar are 
timpul a se ocupa cu afacerile epitropiei Brâncovenești, unde ia asemenea o 
mie de franci pe lună. Şi, cu toate acestea, statul l-a pus deja deoparte ca 
nevolnic, căci ia şi o pensie de câteva sute de franci pe lună. Dar nici 
primăria, nici Eforia nu consumă tot timpul acestui viguros Ercule, încât îi 
mai rămâne destul spre a se interesa de afacerile generale ale statului, ca 
deputat, de unde iar ia doi galbeni pe zi. 

Apoi mai e un medic în Bucureşti, de specialitatea sa chimist. Pentru 
câte funcțiuni n-are timp acest geniu contimporan? E medic primar, 
profesor, efor al spitalelor, membru în consiliul Instrucțiunii Publice, 
prezident la o societate de asigurare, profesor la un institut de fete etc. etc. 

E un liberal la regie cu 2 500 fr. pe lună. S-ar crede că funcțiunea sa, 
mai bine retribuită decât aceea a unui ministru, îi ocupă tot timpul. Nu. Se 
mai ocupă și cu specialitatea drumurilor de fier, pe lângă tutun de 
specialitate, şi e trimis în misiuni plătite cu mii de franci; în același timp e 
la Casa de Depuneri şi Consemnaţiuni ș.a.m.d. 

Sunt mii de cazuri de acestea, pe cari le-am putea cita spre ruşinea 
generaţiei actuale și spre mai marea rușine a neamului românesc, care 
sufere toate aceste în tăcere, care îngăduie ca sudoarea lui, destinată a se 
întrebuința în mod productiv, să se risipească în plăţi de sinecure şi spre 
înavuţirea incapabililor de tot soiul. 

Cine se crede capabil a îndeplini cu egală conştiinţă 3-4 funcțiuni acela 
sau îşi face iluzii asupra capacităţii sale, și atunci e fără de dreaptă judecată, 
sau nu-și face această iluzie şi atunci e ... ceva şi mai rău. A lua bani de-ai 
statului, de-ai comunei, de-ai așezămintelor, spre a nu da muncă în schimb, 
de vreme ce e peste putință a munci în șapte părți cu același interes, e o 
faptă a cărei caracterizare o lăsăm în seama moralistului și a opiniei publice. 
Căci, dacă am caracteriza-o noi, ne temem că pana noastră, alegând 
espresiile cele mai adevărate pentru însemnarea acestui abuz, ar trece 
marginile unui stil cuviincios, fără ca prin aceasta onorabilităţile partidului 
roşu să devină mai conștiincioase în privirea banului public. 

Dar, pe lângă acest abuz al cumulului, mai sunt sute de altele, tot atât de 
grave, asupra cărora vom reveni cu altă ocazie. 


€ 


[18 mai 1880] 
D. A.D. Xenopol publică în „Steaua României“ din Iaşi o serie de 
reflexiuni interesante asupra situațiunei exterioare a țării noastre. 
Împrumutând şi noi de la ziarul ieşean aceste reflexiuni, dăm astăzi 
cititorilor noştri o parte din ele. 


€ 


[20 mai 1880] 

Deși ne aflăm în așa-numita stagiune moartă, se pare, după informațiile 
ce avem, că în cercurile guvernamentale se petrece o mişcare importantă, 
dacă nu din punctul de vedere al interesului public, cel puțin din punctul de 
vedere al interesului propriu al coteriei de la putere. Aceste informații ne 
spun că o parte însemnată dintre partizanii d-lui Brătianu ar fi pretinzând să 
se puie odată capăt crizei ministeriale. După stăruințele lor s-a ținut la d. 
Brătianu o întrunire în care s-a discutat o propunere în sensul pretențiilor 
de lămurire a situației. După câte se spun întrunirea n-a fost prea liniștită și 
schimbul de păreri între partizanii primului-ministru nu s-a făcut în niște 
termeni tocmai parlamentari. În mijlocul discuţiunii s-a atins iară cestiunea 
înlăturării d-lui Boerescu. Călătoria peste Milcov întru căutarea de nouă 
calfe ministeriale a fost combătută de unii pe cuvântul că astăzi, când 
Moldova are veleitatea de a se arăta nemulțumită de guvernarea radicală, în 
contra căreia protestează pe toate tonurile, d. Brătianu ar da şi mai mult frâu 
acelei veleităţi prin călătoria d-sale. După părerea acelor domni ţara de 
dincolo de Milcov, pentru veleitatea sa, ar trebui nu curtenită de cătră acela 
care a reuşit s-o nemulțumească de la un capăt până la celălalt, ci oropsită. 
Cu toată stăruința partizanilor de această părere, d. Brătianu nu şi-a părăsit 
ideea; d-sa va pleca în zilele acestea. 

Cestiunea înlăturării d-lui Boerescu asemenea nu s-a putut dezlega în 
sensul propunerilor omogeniştilor, pentru cuvinte pe cari d. prim-ministru le 
ştie, dar pe cari nu le putea spune. Acele cuvinte le-am aflat şi noi dintr-un 
izvor sigur şi le înregistrăm. Se zice că de la venirea d-sale la putere d. 
Boerescu a pus să se tragă copie după fiecare act al departamentului 
Externelor, așa că d-sa posedează personal câte un exemplar al tuturor 
actelor din dosarele cestiunilor de politică externă, de la afacerea art. 7 și 
până la strălucita răscumpărare a căilor ferate. D-sa, se zice, ar fi anunţat 
din vreme pe prezidentul Consiliului că, dacă i se vor mai face mici mizerii 
în sânul partidului, dacă cumva îl vor sili să se retragă, atunci nu-i va 
rămânea alta de făcut decât să împărtășească publicului cititor unele din 
copiele pe cari d-sa le posedează. Astfel d. Boerescu și-a întărit pozițiunea 
care, cum zicea mai zilele trecute organul d-sale, „după declaraţiunile 
france și leale ale d-lui ministru de externe, acceptate și de majoritatea din 


Cameră, nemaiputând fi vorba de neîncredere între d-sa şi marele partid 
liberal naţional“, este acum pe deplin asigurată. 

În numărul nostru trecut spuneam că d. Dum. Brătianu s-ar fi întorcând 
nu tocmai vesel din ocolul d-sale diplomatic, care, pe cât se spune, a fost 
încununat de un mare fiasco. De la rezultatul misiunii diplomatice ale d-lui 
Dum. Brătianu se pare că atârnă foarte mult lămurirea situaţiei ministeriale. 
Astfel vedem că, așteptând înturnarea trimisului nostru extraordinar, toate 
încercările pentru premenirea ministerului par a nu fi fost decât nişte jocuri 
menite a distrage atenţia publică de la adevărata cauză a prelungirii acestei 
situații anormale. S-au vorbit despre felurite combinaţii, aşa de felurite încât 
un moment chiar d. Ureche a visat că vântul norocului ar fi aruncând un 
portofoliu și înspre redacţia „Frăţiliei întru dreptate“. S-a vorbit acum în 
urmă despre d. Docan, căruia i s-ar fi destinat portofoliul Finanţelor. Astăzi 
candidatura acestuia este dată într-o parte. Foaia franceză „L'Independance 
roumaine“ afla că remaniarea nu se va face decât după întoarcerea d-lui 
Brătianu din Moldova. Noi aflăm că primul-ministru nu va pleca peste 
Milcov până ce d. Dum. Brătianu nu se va fi întors. 


€ 


[20 mai 1880] 

O încheiere a Consiliului de Miniştri din Prusia propune a se cere de la 
Corpurile legiuitoare libertatea pentru guvern de-a aplica într-un înțeles mai 
blând legile din mai privitoare la biserica catolică. Această încheiere a făcut 
mult zgomot şi a fost cauză multor interpretațiuni eronate din partea presei, 
încât, pentru a risipi îndoielele asupra înțelesului și importanţei 
concesiunilor sale, principele Bismarck a aflat de cuviință de-a autoriza o 
foaie din Berlin să publice o notă confidențială a sa adresată principelui de 
Reuss, ambasador imperial din Viena, prin care se lămureşte pe deplin 
punctul de vedere al cancelariului. Această scrisoare, importantă deja prin 


spiritul viguros de care e dictată, o publicăm în șirurile următoare. 

Berlin, 20 aprilie 1880. 

Eram de mai nainte pregătit prin atitudinea Centrului de-a vedea ivindu-se mai 

curând ori mai târziu în tratările noastre reacţiuni ca cea anunţată prin raportul 
Luminării Voastre de la 15 și 16 luna c. no. 177. Și de acum înainte cată să ne 
așteptăm ca din partea Romei să se sleiască toate mijloacele diplomaţiei pentru a 

ajunge la un modus vivendi suportabil și vom avea de trecut prin mai multe faze decât 

cea actuală, pentru că prelaţii romani, având o idee necompletă de împrejurările din 


Prusia, se simt pururea ademeniţi de-a nutri așteptări exagerate şi de-a-și așeza ţinta 
prea sus. Dacă a crezut cineva că nu dezarmăm numai, ci că voim a nimici chiar 
armele noastre pe calea legislaţiunii, atunci, acela ne-a crezut capabili de o mare 
nerozie, opinie la care n-am dat ocazie prin nici una din enunciaţiunile mele. Pe de 
altă parte pronunțiul nu are cuvânt când face guvernului prusian o imputare din 
împrejurarea că încheierea ministerială din 17 l.c. tace asupra convorbirilor din 
Viena, esplicând tăcerea așa că nu ne-am fi dând nici măcar osteneala de-a ne 
pronunţa asupra declaraţiei sale și a tehnicilor săi. Acea încheiere ministerială pune 
în perspectivă o modificare foarte esenţială a legiuirilor din mai dacă cere pentru 
guvern autorizarea ca în interesul păcii să nu aplice acele legiuiri. Până acum 
guvernul e obligat de-a le aplica strict; dacă nu va mai avea această obligaţiune va fi 
în poziţie de a mânui totalitatea acelor legi pacinic, prietenește și prevenitor, pe cât 
timp Curia va observa o politică analogă. Va fi timp de-a ne ocupa cu rezultatele 
deosebite ale conferirilor de la Viena când vom fi primit autorizările necesare de la 
Dieta prusiană și vom putea calcula măsura executării lor. 

Temerea lui lacobini despre cele ce ar fi de s-ar schimba guvernul e o temere 
reciprocă. Ce nu ne poate amenința dacă s-ar schimba guvernul din Vatican și s-ar 
sui în Scaun un papă luptător ca Piu IX? Deci din amândouă părțile trebuie să fim în 
poziţie ca o spadă să ţină pe cealaltă în teacă. Nu ni se poate cere ca noi să frângem 
pe-a noastră pe când, din contra, Curia să fie liberă de a-și aranja politica ei, 
prietineşte sau dușmăneşte, după voinţa eventualului papă şi a consiliarilor săi. 

Dacă pronunţiul nu vede destulă claritate în încheierea ministerială întreb din 
parte-mi ce e clar pân-acum din partea Romei? Noi am făcut însemnate concesiuni 
practice, pe cât am putut după legislațiunea noastră actuală, de la intrarea în 
minister a d-lui de Puttkamer; din partea papei n-avem însă decât o nehotărâtă 
indicaţiune teoretică, fără obligativitate juridică, că va putea îngădui un sistem de 
anunţare a numirilor, necomplet definită, sau, precum se exprimă pronunțiul, „ni s-a 
pus în perspectivă“ o acțiune prevenitoare, care din parte-ne a și urmat deja. Această 
„perspectivă“ se turbură însă în noi până la sentimentul neîncrederii prin atitudinea 
partidului Centrului în Dieta prusiană și în Reichstag în care noi vedem un comentar 
practic, o interpretare a instrucţiunilor papale. Ce ne-ajută părtinirea teoretică a 
Scaunului roman în contra socialiștilor dacă fracțiunea catolică din ţară, mărturisind 
cu tărie supunerea ei la voinţa papei la toate votările, le dă concurs public atât 
socialiștilor cât şi oricărei alte tendințe subversive? Centrul protestează că are 
intențiuni bune cari nu se execută nicicând, căci, sub pretextul că tocmai așa precum 
o face guvernul n-ar lupta el contra socialiștilor, dar încolo-i condamnă, Centrul 
votează cu socialiștii; şi dacă guvernul ar lua alte căi atunci acele n-ar fi acceptabile 
pentru Centru. Când acum un an partidul catolic ne-a împrumutat concursul său în 
cestiunea vămilor am crezut în seriozitatea preîntâmpinării papale şi am aflat în 
această credință încurajare pentru tratările întâmplate. De atunci însă partidul 
catolic, care în deosebi mărturisește public că e în serviciul papei, a atacat în Dietă 
guvernul pe toate terenurile, în cestiunea drumurilor de fier, a impozitului asupra 
cârciumelor, în privirea legei poliţiei agrare, în cestiunea polonă. Tot astfel în politica 
Imperiului, şi anume în cestiuni de existenţă precum bugetul armatei, legea 


socialiștilor, în proiecte de impozite, partidul catolic, unit ca un singur om, stă în 
contra noastră și ia sub scutul lui orice tendenţă inamică Imperiului. Pornească o 
asemenea tendenţă de la socialiști, de la poloni sau de la fronda velfilor, sistemul 
rămâne constant același, de-a combate cu energie guvernul împăratului. Se zice că 
fracțiunea e adusă pe căi rătăcite de cătră unii din conducătorii ei cari trăiesc din 
luptă şi cred că în caz de pace ar deveni de prisos; însă aceasta nu-mi pare de crezut 
față cu faptul că atâţia preoți înalţi și inferiori sunt membri imediaţi ai fracțiunii 
inamice guvernului şi că politica lor de-a da ajutor socialiștilor e sprijinită de 
membrii celei mai distinse şi mai bogate aristocrații, lucru pentru care nu se poate 
admite alt motiv decât influența duhovnicilor asupra bărbaţilor şi mai cu seamă 
asupra femeilor. O vorbă de la papa sau de la episcopi, chiar numai sfatul cel mai 
discret, ar pune capăt acestei legături nenaturale între nobilimea și preoții catolici și 
între socialiști. Pe câtă vreme însă în locul acestora guvernul va fi atacat în bazele 
existenţei lui de fracțiunea romano-catolică o cedare din partea guvernului e cu 
neputinţă. Guvernul poate întâmpina pacinic tendinţe pacinice; dar, dacă prin luptă și 
amenințări i s-ar silui mâna, abdică ca guvern. Când pe lângă aceasta se adaugă că 
papa sau cel puţin pronunţiul pare faţă cu Luminarea Voastră că așteaptă folos de la 
un ton amenințător, atuncea văz cu părere de rău că acolo sunt mai departe decât 
oricând de un modus vivendi acceptabil la noi. Indicarea unor hotărâri definitive sau 
de alt soi și orice altă ameninţare nu face asupră-ne nici un efect. 

În privirea agitaţiei din țara partidul catolic și-a cheltuit prea de timpuriu praful 
de pușcă; agitațiunile preoţilor și ale foilor lor ieftine au încercat în anii dentâi ai 
conflictului tot ce era cu putință pentru a înjosi guvernul regelui în ochii supușilor săi 
şi a-i împiedeca activitatea; presa clericală a făcut mai mult în privirea aceasta decât 
chiar cea socialistă și în alegerea mijloacelor a fost tot așa de puţin scrupuloasă ca și 
cea din urmă. Ceea ce pe această cale se putea pregăti neplăcut şi periculos le-am 
suferit pe toate și vom trebui să le mai suferim dacă preoțimea va continua acest rol, 
care-o înstrăinează din ce în ce mai mult de stat și populaţiune. Împuţinarea preoţilor, 
simpatie pentru concetăţenii noștri catolici, cari sunt astfel părăsiți de cătră preoții 
lor pentru că preoții le refuză grija religioasă pe motive politice greu de înţeles pentru 
mireni. Biserica și popa caută să fie răspunzători. În alţi timpi şi-n alte ţări am văzut 
că în condiții mult mai aspre, ba în pericole și umiliri preoțimea catolică n-a lăsat 
nesatisfăcuţi pe cei cari aveau trebuință de ea, ci au mers mult mai departe cu 
tolerări posse decum ar fi de trebuinţă pentru a exercita sacerdoțiul în Prusia fără a 
veni în conflict cu legile din mai. Dacă ierarhia de astăzi își pune mult mai sus ținta și 
pretenţiunile și refuză mai bine credincioşilor binefacerile bisericii decât de-a se 
supune legilor mirene, atunci biserica și statul vor trebui să poarte urmările pe cari 
Dumnezeu și istoria le vor dicta asupră-le. Până acum noi suntem aceia cari am 
preîntâmpinat în mod practic; urmăririle polițienești şi judecătăreşti sunt suspendate 
după cât ne permite legea; am impus procurorilor şi poliţiei tăcere și abţinere şi avem 
de gând a propune legi cari să ne permită a o face şi mai mult; dar biserica lasă pe 
procuratorii ei din Reichstag și din Dietă precum și în presă să continue războiul 
mare și cel mic în forme ceva mai blânde, însă cu aceeași hotărâre în privirea 


fondului. Îmi pare foarte rău că papa crede cumcă prin lupte și ameninţări va câștiga 
mai mult de la noi decât prin o prietinoasă cedare, precum ne pare rău că un prelat 
atât de amabil ca lacobini are cauze de-a fi rău dispus asupră-ne, dar în privirea 
egalităţii concesiunilor, în privirea procedării pari passu, non possumus de stat al 
nostru e tot atât constrângător ca și cel bisericesc. Nici cu Marella nici cu lacobini n- 
am vorbit un cuvânt măcar ce-ar putea fi comentat că ne-am învoi c-o revizie sau c-o 
abrogare a legilor din mai; o practică pacifică, un suportabil modus vivendi pe baza 
unei toleranţe reciproce e tot ce mi-a părut că se poate ajunge. Am declarat că, în 
principiu întoarcerea la legislaţiunea din 1840 s-ar putea accepta, dar reîntoarcerea 
la starea de lucruri răsărită de la 1840 până la 1870 am refuzat-o cu multă hotărâre 
în cele trei-patru ocazii când ni s-a cerut. Acest refuz nu era lipsă de complezenţă, 
care ar putea fi înlăturată prin observarea unor „împrejurări penibile“, ci o 
neînlăturată necesitate politică. 

Dacă restabilirea relaţiunilor diplomatice nu formează pentru Roma un folos 
pentru care s-ar plăti un preţ, vom renunţa d-a o mai propune vreodată și nu vom mai 
reveni asupră-i. 

Semnat: de Bismarck 


€ 


[21 mai 1880] 

Cu greu se va găsi în istoria specială a românilor, cu greu în istoria altor 
popoare chiar, o Adunare mai plină de sentimente generoase și de un 
entuziast patriotism, de-o înflăcărată iubire de naţionalitate, ca Adunarea 
ad-hoc a Moldovei de la 1857, numită cu drept cuvânt şi cu recunoştinţă din 
partea tuturor: Adunarea-mumă. În această Adunare nu intrase încă uliţa 
Bucureştilor. Arhierei, literaţii cei mai însemnați, fiii familiilor celor mai 
vechi și ai celor mai influente din ţară, apoi reprezentanţi ai breslelor și ai 
țăranilor: iată elementele din cari se compunea acea Adunare, liberală într- 
adevăr, unită printr-o egală iubire de patrie și naţionalitate a tuturor 
membrilor ei, care discuta cu focul sacru al tinereţii toată programa 
dezvoltării ulterioare a statului român, votând punct cu punct aproape 
totdauna cu unanimitate. 

Ar trebui într-adevăr să se retipărească procesele-verbale ale şedinţelor 
acelei Adunări, dacă nu de altceva dar pentru ca generaţiile mai nouă să 
vază cât de sus erau acei oameni peste patimele zilei, peste micimea 
diatribelor de partid, peste decadenţa actuală a lucrurilor. 

Astfel, o comisie însărcinată cu proiectarea acelor puncte cari să 
servească de bază viitoarei organizări a României aduce, în ședința de la 15 
octomvre 1857, următorul proiect: 


1. Îndreptarea hotarelor Principatului prin o comisie europeană. 

2. Supunerea străinilor din Principate la jurisdicţia țării. 

3. Libera întemeiare a legămintelor comerciale ale Principatelor. 

4. Organizarea puterii armate naționale în privirea sistemului de apărare a 
Principatelor. 

5. Libertatea culturilor în marginea capitulaţiilor. 

6. Înfiinţarea unei societăți sinodale centrale pentru trebile bisericii române. 

7. Egalitatea înaintea legii; accesibilitatea tuturor românilor la toate funcţiile 
statului; așezarea dreaptă și generală a contribuţiilor; supunerea tuturor la conscripția 
militară. 

8. Respectul domiciliului și al libertăţii individuale. 

9. Drepturi politice pentru pământenii de orice religie creștină. 

10. Despărțirea puterii executive de cea legislativă. 

11. Neatârnarea părţii judecătoreşti de administraţie în special. 

12. Responsabilitatea miniştrilor. 


Subscriși sunt: arhim. Neofit Scriban, P. Mavrogheni, C. Rolla, M. 
Kostaki, M. Cogălniceanu, V. Mălinescu, C. lacovachi, Lascar Catargiu, V. 
Stan. 

Mai amplificate încă, în privirea reformei constituționale, sunt voturile 
de la 29 octomvre, date cu unanimitate, între cari aflăm; 


Privilegiile de clase vor fi desființate în România. 
Așezarea dreaptă și generală a contribuţiilor în proporţie cu averea fiecăruia fără 
deosebire ş.c.]. 


N-avem nevoie a spune că în unanimitatea votanţilor găsim numele 
conservatorilor actuali cu de prisos, de vreme ce ei fuseseră propuitorii 
acelor reforme constituţionale. În şedinţa de la 7 octomvre 1857 s-au votat 
următoarele: 


1. Respectarea drepturilor Principatelor, şi îndeosebi a autonomiei lor în 
cuprinderea vechilor lor capitulaţii, încheiate cu înalta Poartă în anii 1393, 1460, 1511 
şi 1634. 

2. Unirea Principatelor într-un singur stat sub nume de România. 

3. Prinţ străin cu moştenirea tronului, ales dintr-o dinastie domnitoare de ale 
Europei, și ai cărui moştenitori să fie crescuţi în religia ţării. 

4. Neutralitatea pământului Principatelor. 

5. Puterea legiuitoare încredințată unei Obşteşti Adunări, în care să fie 
reprezentate toate interesele țării. 


Toate acestea sub garanţia colectivă a puterilor cari au subscris Tractatul 
de Paris. 

Pentru au votat 81 de membri, contra 2. 

Mitropolitul, subscriind în capul actului, zise mișcat: „Unde-i turma, 
acolo şi păstorul“; Gheorghe Sturza, subscriind, mulțumește lui Dumnezeu 
„Că i-a lungit zilele ca să vadă cea mai frumoasă zi a neamului românesc“; 
iar săteanul loan Roată zise: „Noi nu ştim a ura, dar Dumnezeu ştie a se- 
ndura“. 

Reamintim toate acestea într-un scop îndoit. Întâi, se va vede că în acele 
propuneri ale Adunării sunt cuprinse însuși principiile Constituţiei de astăzi; 
al doilea, pentru a se vedea cum unanimitatea deputaţilor din cele mai 
deosebite clase ale Moldovei votau c-o singură bătaie de inimă Unirea, 
contopirea "Ţărilor într-un stat, România, cum invocau pentru susținerea 
drepturilor ţării lor, în mod egal, umbra marelui Mircea și pe aceea a 
nebiruitului Ştefan Vodă. În toată mişcarea aceasta, furtunoasă prin 
entuziasmul tineresc până și al oamenilor bătrâni, cari mulțumeau lui 
Dumnezeu pentru că „le-a lungit zilele să vază cea mai frumoasă zi a 
neamului românesc“, nu se vede o umbră de părere de rău pentru sacrificiile 
ce ei le aduceau Unirii, nu se vede o singură cât de slabă rezervă în favoarea 
intereselor locale, nu o scânteie de dezbinare sau de ură. Douăzeci şi patru 
de ani au trecut de atunci, aproape toate dorințele Adunării-mume au 
devenit realităţi; dar pe lângă ele s-au realizat şi lucruri pe cari ea nu le-a 
dorit și nu le-a prevăzut: naşterea unei veninoase demagogii, lipsită de 
conştiinţă, și contractarea din partea acesteia a unor imense datorii publice, 
apoi, ca urmare, secătuirea contribuabililor prin contribuţii directe şi 
indirecte, stingerea claselor pozitive şi sărăcirea deplină a ţăranului! 

Dar, cu toată demagogia şi cu toate datoriile publice, Unirea, odată 
proclamată, s-a întărit din ce în ce şi, de douăzeci de ani de când o avem în 
mod definitiv, Moldova, care-a alergat cu inima plină de încredere, cu 
francheţă şi cu lealitate, ea, care şi-a impus fără regret toate sacrificiile, n-a 
arătat nici o urmă de amărăciune. Una din cauze este şi aceea că elementele 
acelei Adunări ad-hoc sunt cele actuale conservatoare, cari s-au contopit 
într-un singur partid constituţional, îndealmintrelea singurul partid unitar 
din România, de la Dorohoi pân' în Mehedinţi. În adevăr, afară de scenele 
regretabile din ziua de 3 aprilie 1866, cari s-au petrecut în lași, provocate de 
un mic grup de persoane căzute în rătăcire şi cari nu au fost decât prada 


unor intrigi, persoane pe cari în parte le regăsim în partidul radical de astăzi, 
înfrățirea a mers înainte, crescând cu o perfectă armonie, rivalităţile 
dispărură, nimeni nu se mai gândea decât la dezvoltarea României prin o 
comună și patriotică lucrare. 

De la venirea partidului radical la putere, din an în an, această situaţie 
dobândită a început a se preface pe nesimţite și acum — aceasta o 
constatăm cu durere — ne vedem ameninţaţi de o discordie neașteptată. 

Până acum ne-am abținut de-a atinge această gingaşă cestiune; văzând 
însă că răul merge crescând, că el a început a fi simţit de toţi, credem că este 
mai bine să-l denunțăm pe faţă şi să cerem vindecarea lui decât, păzind 
tăcerea, să lăsăm ca el să se mărească şi să ne conducă, poate, până la 
prăpastie. 

Cauza acestei situații nu este alta decât sistemul urmat de guvern în 
administrarea ţării. 

Știm că ni se vor pune înainte cuvinte de intrigi străine, de facţiuni, şi 
altele; dar mai bine ar face guvernanţii noștri să-și dea seamă de adevăratele 
cauze ale răului decât să caute a-și pune răspunderea la adăpostul unor 
iscodiri fantastice. 

Lipsa de bun-simţ cu care d. ministru de justiţie, în loc de-a satisface 
cerințe echitabile și de-a ţine seamă de merite și drepturi câștigate, a tratat 
magistratura și corpul advocaţilor, precum și opiniunea publică din 
Moldova, a fost o cauză de nemulțumire generală. În ministeriu am ajuns a 
nu mai vedea reprezentată Moldova, iar dacă ne uităm în centrele de 
administraţiune ale statului nu vedem decât corifei ai partidului cari, oricât 
de mărginiţi ar fi, se preferă unor funcţionari speciali de resort dacă aceștia 
se întâmplă să fie moldoveni. Nu ţara, facțiunile din București sunt arena de 
recrutare pentru funcțiunile înalte ale statului Român, și meritul de-a fi 
dirijat alegeri prin diferite colori e mai prețuit decât capacitatea 
administrativă sau învăţătura, aceasta mai cu seamă pentru că rădăcinele 
partidului radical sunt în păturile de existenţe catilinare ale capitalei. În 
numeroasele înaintări în armată ni se asigură că partea cea minimă este a 
moldovenilor. Cu regret întrebuințăm această denumire, dar este straniu ca 
faptul să se producă necontenit şi sistematic. Nu vorbim de alte pierderi 
naționale. De la Moldova s-a luat Basarabia, care forma circumscripția 
economică a Galaţilor; asupra Moldovei s-a rezolvat cestiunea izraelită. 

În chestia celor zece milioane votate ca despăgubire Iașilor de cătră 
Constituantă, în loc de-a se studia dacă nu cumva guvernul a greșit 


evaluarea imobilelor date prin legea votată, injuriile asupra Iașilor au căzut 
ca grindina din foile oficioase. 

Cum se face că, în curs de douăzeci de ani, afară de micul nour de la 3 
aprilie 1866, toate s-au petrecut în liniște dincolo de Milcov și mai că nu se 
pomenea numele Moldovei, iar de la 1876 încoace, de când clica C.A. 
Rosetti și I. Brătianu a pus mâna pe ţară, lucrurile au început a se înăspri și 
a lua o faţă care, de nu e încă îngrijitoare, este, aceasta n-o putem tăgădui, 
foarte anormală? 

Cauzele sunt, fără îndoială, abuzul de putere, o administraţie 
deplorabilă, o corupţiune înspăimântătoare și un particularism meschin în 
favorul clicei dominante; iar toate acestea au început să revolte spiritele și 
să pună pe gânduri orice conștiință onestă, pe orice om cu puţină prevedere 
şi cu durere pentru viitorul ţării. 

Într-o ţară adevărat constituţională, când opoziţia legală din Corpurile 
legiuitoare e nesocotită până la despreţ și când majoritățile din Adunări sunt 
satisfăcute şi omnipotente până într-atâta încât interesele generale ale țării 
sunt înlăturate și părăsite, noi credem că devine o datorie imperioasă pentru 
şeful statului de-a interveni şi de-a înlătura răul, punând capăt unei stări de 
lucruri pe care simțământul ţării o respinge din toate părțile, și aceasta mai 
cu seamă pentru că simțământul poate deveni resimțământ, cu care nici 
omul politic, nici patriotul nu mai poate calcula. Nemulţumiri cari dau 
naştere la pătimaşa discordie nu mai ascultă de nici un fel de cuvinte şi 
arma omului de stat, argumentul solid, devine neputincioasă faţă cu partea 
telurică trezită în om. 

Constatăm numai că sunt destui câțiva ani de guvernare roşie pentru ca 
să se pună în cestiune până și bunurile cele mai înalte, morale și politice, 
câştigate de naționalitatea noastră în cele din urmă două decenii! 


€ 


[23 mai 1880] 

Scrisoarea prințului de Bismarck cătră ambasadorul german de la Viena 

în privința cestiunii catolice în Germania și pe care am publicat-o şi noi 

într-unul din numerile trecute a produs o vie impresiune asupra cercurilor 

catolice. Se știe că printr-o încheiere a Consiliului de Miniştri ai Prusiei s-a 

cerut Parlamentului libertatea pentru guvernul imperial de-a aplica într-un 
sens mai blând legile din mai privitoare la biserica catolică. 


În privinţa încheierii ministeriale s-a făcut mult zgomot; ea a dat loc la 
felurite interpretări cari tindeau a arăta că prinţul de Bismarck, silit a face 
concesiuni catolicilor, îşi ascundea înfrângerea cerând un vot necategoric. 
Scrisoarea prinţului de Bismarck a risipit orice îndoială în privința 
înţelesului concesiunilor ce guvernul imperial este dispus a face în 
cestiunea catolică. Această scrisoare însă, precum am spus, a produs asupra 
Vaticanului o impresie foarte neplăcută. În adevăr o depeşe din Roma ne 
comunică rezumatul apreţierilor făcute de foaia Vaticanului, „L'Osservatore 
Romano“, asupra scrisorii cancelarului cătră prințul de Reuss. Constatând 
mai întâi că nu mai stă în uzurile diplomatice a se publica prin gazete astfel 
de corespondențe, foaia catolică zice că: 


Vaticanul, în negoţierile ce s-au urmat, nu s-a arătat niciodată în contrazicere cu 
ceea ce pusese dintru început înainte și astfel nu este răspunzător dacă, mulțumită 
legilor din mai, relaţiunile dintre Berlin și Vatican s-au înveninat. Politica Curiei 
romane nu se poate schimba; spada ei este crucea. Papa nu se amestecă în cestiunile 
politice; să se plece spada dinaintea divinei instituţii pontificale şi papa își va 
deschide imediat braţele pentru împăcăciune. 


Desigur prinţul de Bismarck nu e omul înaintea căruia să aibă trecere 
frazele gazetei clericale; dar, judecând după izvorul de la care această foaie 
îşi ia inspiraţiile, nu-i mai puţin adevărat că mult căutatul modus vivendi a 
devenit astăzi și mai greu de realizat. 

O depeşe de astăzi ne aduce ştirea că Comisia Dietei prusiane 
însărcinată cu facerea raportului asupra proiectului de modificare a legilor 
bisericeşti a respins cu 13 glasuri contra 8 întâiul articol al proiectului. 


€ 


[24 mai 1880] 

Într-unul din numerile noastre trecute am înregistrat nişte zgomote cari 

ne veniseră la cunoștință în privința misiunii extraordinare a d-lui Dum. 
Brătianu pe lângă guvernul britanic. Avem totdeuna obiceiul să comunicăm 
cititorilor noştri ştirile pe cari le aflăm sub toată rezerva. Astfel, de când ne 
aflăm în vreme de criză ministerială cronică, de când se tot trăgăneşte 
neterminabila repremenire a cabinetului n-am înregistrat un singur se zice, 
n-am pomenit de nici o candidatură fără să subliniem că „dăm aceste ştiri 
sub toată rezerva“. Despre vreo afirmare din parte-ne nici vorbă n-a fost, 


pentru că, cu sistema pseudoconstituțională a regimului vizirial sub care 
trăim, nimeni, se-nțelege, nu poate şti sigur ce are să fie mâine, deoarece 
lucrurile nu se mai petrec după o firească şi normală înlănţuire, ci atârnă 
curat și simplu de la bunul plac al Marelui Vizir. Dacă dar în cestiuni de 
politică interioară, fiind de exemplu vorba de intrarea d-lor Tache Giani, 
Georgian sau Urechiă în minister nu am putut afirma nimic, cum am fi putut 
afirma într-o cestiune de politică exterioară, în privința unei misiuni 
diplomatice extraordinare bunăoară? Cu toate acestea asupra celor 
înregistrate de noi în privinţa misiunei d-lui Dum. Brătianu la Londra 
organul guvernului ne dete o dezminţire: nu-i adevărat nimic din câte am zis 
noi. Dar să aibă bunătatea confrații noștri de la „Românul“ să se uite încă o 
dată la ce şi cum am zis în acea coloană de informaţii și vor vedea că 
fiecare frază începe cu „se zice“ şi se termină cu „dăm aceste informaţii, se- 
nțelege, sub toată rezerva“. Dar d-nul Dum. Brătianu n-a fost la Paris, dar 
d. Dim. Brătianu n-a avut cu sine o ladă de decoraţii, ci numai o cutie, sau 
un mic pachet, — nu face nimica. Noi aflaserăm că a fost şi la Paris şi că a 
avut cu sine numita ladă și nu puteam lipsi pe cititorii noștri de ceea ce 
aflasem; destul că le comunicam lucrul sub toate rezervele. Ba încă cineva 
ne-a observat că de ce făceam atâta abuz de rezerve asupra informaţiilor 
despre misiunea d-lui Dum. Brătianu pe cari le înregistram. Să nu se supere 
confrații noştri de la organul guvernamental; cuvântul pentru care ne 
lepădam de orice răspundere în privința acelor informaţii era că le 
căpătaserăm de la un membru al partidului roșu ... 


€ 


[24 mai 1880] 

Având a discuta o cestiune sulevată de „Democrația națională“, 

„Românul“ nu se poate opri de-a-și revărsa asprimile şi asupra noastră prin 
următoarele cuvinte: 


Principala partidă din opoziţiune, ştiind că a pierdut puterea numai prin reaua 
administrare a finanțelor, speră că același lucru se va întâmpla negreșit și partidei 
liberale; ea nu-şi poate închipui cum s-a făcut că, deși a căzut prin ruina și discreditul 
financiar, ruină şi discredit moștenite de la guvernul actual, totuși situațiunea s-a 
îmbunătăţit, creditul s-a ridicat mai mult decât oricând și finanţele merg foarte bine, 
fără nici un nou impozit, fără nici un nou împrumut. I se pare că toată această 


transformare a situaţiunii financiare nu este decât o fantasmagorie care va dispărea 
într-o zi ca o nălucire etc. 


„Românul“ ne va permite a spune că din acest pasaj, vrând-nevrând, 
răsare o dilemă. 

Sau conservatorii au căzut prin ruină şi discredit, iar liberalii n-au putut 
limpezi situațiunea decât prin împrumuturi şi impozite — căci prin ce alta 
s-ar putea înlătura ruina și discreditul? — sau liberalii n-au făcut 
împrumuturi și n-au pus impozite, precum susţin, şi atunci n-au avut a lupta 
cu ruina și discreditul. Una din două. 

Noi am arătat în atâtea rânduri ce întrebuințare au făcut onorabilii 
confrați de legenda răposatului Strat despre un deficit de 28 de milioane și 
cum, păstrând numai firma legendei, numărul 28 și numele Strat, i-au 
substituit cu totul alt cuprins. Pe când Strat prevedea un deficit provenitor 
din neîncasarea veniturilor statului, confrații au lăsat toate prevederile 
răposatului de o parte, căci trebuiau să le lase, de vreme ce în mare parte 
acele venituri au fost încasate, și au admis un deficit fantastic, pe care nu-l 
datoresc nimănui, compus din cifre fantastice, ca cele 8 milioane efecte de 
portofoliu, și, invocând mereu numele lui Strat și autoritatea lui într-o cauză 
pe care el n-o susţinuse niciodată, mai au şi azi cutezarea de-a spune că 
partidul conservator a căzut prin ruină şi discredit. 

Dar de ce ne-am apăra noi oare în contra acelei legende? Nu a renunţat 
însuși Strat la împrumutul de 30 milioane, mulțumindu-se c-o emisiune de 
bonuri de tezaur până la 16 milioane eventual; apoi nu avem apărătorii 
noștri în chiar șirurile guvernamentalilor de astăzi? 

lată într-adevăr opiniunea prinţului Dimitrie Ghica, pe care a semnat-o 
atunci: 


Considerând că întârzierile în încasările rămășițelor nu constituiesc un adevărat 
deficit, ci numai o jenă momentană în plăţi; 

Considerând că, chiar admițând de bună deosebirea între evaluările şi constatările 
veniturilor bugetare pe anul 1875, cunoscută la 31 decemvrie a aceluiași an, totuşi 
este mijloc de a asigura regulata plată a creanţelor statului fără a recurge la 
împrumuturi consolidate şi la măsuri financiare cari să împovăreze ţara cu noi 
impozite; 

Considerând că adevăratul produs al veniturilor bugetare pe anul 1876 este încă 
necunoscut, dar în orice caz prudenţa cere ca spre a se evita noi impozite să se reducă 
cheltuielile anului 1876 în limitele împlinirilor efectuate; 


Subsemnaţii, respingând împrumutul de 30 milioane în rentă propus de d-nu 
ministru de finanţe, suntem de părerea a se adopta măsurile cuprinse în alăturatul 
proiect de lege pentru înlăturarea greutăților financiare ce prezintă anii 1875 şi 1876. 


lată şi art. 1 şi 4 ale proiectului de lege care caracterizează pe deplin 
natura deficitului Strat: 


1. Pentru a face față la plăţile cele mai urgente ce sunt a se efectua în primele luni 
ale anului 1876 Ministerul Finanţelor este autorizat a emite bonuri de tezaur până la 
suma de 12.000.000 lei noi. 

4. Sumele ce se vor împlini din rămăşiţele exerciţiilor închise, după ce se vor plăti 
cheltuielile reclamate de acele exerciţii, să se verse la Casa de Depuneri și 
Consemnaţiuni la finele fiecărei luni până la acoperirea sumei de 12 milioane. 


Şi ce zicea cu acea ocazie prinţul Dimitrie Ghica? 


Sunt fericit de-a constata o dată mai mult că în adevăr partidul conservator merită 
recunoştinţa ţării în privința modului cum s-a ocupat de cestiunile financiare și mai cu 
seamă în privinţa atitudinii ce ia astăzi în faţa d-lui Strat, respingând legea pe care a 
prezentat-o. Chestiunea gravă care ne desparte, chestiunea care a adus o schismă în 
partidul conservator este că d. actualul ministru de finanțe, fără a se consulta cu noi, 
fără a ne spune un singur cuvânt asupra situaţiunii, ne prepară în modul cel mai 
misterios această surpriză înspăimântătoare, aruncând ca o bombă fulminantă, în 
mijlocul Adunării şi în ţară, acel proiect de lege. 


lată ce zice faţă cu proiectul Strat d. Aristid Pascal, pe atunci în 
opoziţie: 


Acum puteţi aprecia dacă faptul d-lui Strat servă sau deservă creditul statului, 
dacă acesta nu primește lovituri când vine să ne arate un deficit imens de 28,5 
milioane în cheltuielile zilnice ale anului 1875 şi 1876. Această miză în scenă care a 
surprins pe toţi a făcut chiar pe președintele Adunării să devie, din ultracatolic, 
protestant, din ultraguvernamental, opozant. Cunoașteţi toți ce este exact şi ce nu. 
Ceea ce este exact știm că tot acest deficit de 28,5 milioane nu se reduce decât la cifra 
de 8 milioane, luând deficitul anului trecut și creditele acelea pentru cari nu s-au 
prevăzut în buget resurse. 

Ei bine, întreb: pentru o sumă de 8 milioane și ceva este un serviciu care-l face 
statului d. ministru de finanțe afirmând că deficitul este de 28,5? D. ministru de 
finanţe ştie foarte bine ce va să zică deficit într-un buget: este o sumă pe care nu are 
de unde s-o împlinească, fiindcă nu are debitori. Cu cifre în mână însă ştim că 
deficitul acesta nu se urcă la mai mult de suma de 8.538.315, compunându-se din 
5.289.000 deficit al anului 1875, şi care a provenit din cauză că constatările nu au fost 


egale cu evaluările; plus din suma ce trebuie să se dea d-lor Lemaître și Bergmann; 
plus din 500.000 lei ceruţi de minister pentru cheltuielile neprevăzute; plus 950.000 
lei daţi d-lui ministru de război. 


Dar să lăsăm să vorbească însuși marele om de stat, d. Vasile Boerescu, 
în cestiunea deficitului acestuia: 


Din actele ce v-am citit, din faptele espuse în toată brutalitatea lor se probează că 
predecesorii d-lui Strat nu umflau veniturile, nu exagerau evaluările, nu înscriau 
venituri fictive, nu ascundeau deloc deficiturile și că au fost cei dentâi cari le-au 
denunţat. Aceste sunt fapte pozitive, acesta este un sistem constant, pe care l-a urmat 
guvernul d-lui Lascar Catargiu de când este d-nia lui la putere...Prin aceasta am și 
ridicat creditul nostru la o înălțime cum nu mai fusese altădată. Pe simpla noastră 
subscriere, fără amanet, fără ipotecă am putut găsi un împrumut de 29.000.000 lei cu 
o dobândă de 5 la sută și emisiunea de 65. Ne-am pus adecă ca credit în rândul mai 
multor state al căror credit este bine stabilit... 

Când s-a discutat la 1874 în Adunări renta pe care noi am emis-o deja eram ajunși 
la ultima încercare, eram împinși de-o estremă necesitate de-a acoperi niște datorii 
însemnate moștenite din trecut. Aceste datorii ale guvernelor trecute erau o nenorocită 
moştenire și eram siliți a ne împrumuta spre a plăti odată aceste datorii făcute de alții. 
În datoria consolidată din 1874 se afla, numai ca datorii din trecut, suma de 17 
milioane. Adăogaţi la această sumă cifra de 2 milioane ca dobândă, puneţi 5 milioane 
deficitul pentru 1875 şi 5 milioane pentru armată şi iată suma de 29 milioane ... 

D. Lascar Catargiu a vorbit de serviciile sale şi de meritul guvernului său din 
trecut. Dar cine le-a tăgăduit? Eu pot din contra să adaug că d-lui a vorbit numai de 
meritul de-a fi ridicat creditul țării, însă mai sunt şi alte merite foarte incontestabile, 
cari nu se pot uita. Ministerul d-lui L. Catargiu, în timp de cinci ani ai existenţei sale, 
a rezolvat cele mai grave cestiuni economice şi politice, pentru cari va avea o pagină 
frumoasă în istoria ţării noastre. Ministerul acesta a scăpat ţara de chestiunea uricioasă 
a drumurilor de fier și d-nu Catargiu știe că atunci eu nu eram la minister și ca deputat 
l-am ajutat pe cât am putut în dezlegarea acelei cestiuni; şi d-lui ştie la câte invective, 
calomnii şi pasiuni eram atunci espus. Acest minister a mai făcut o reformă foarte 
utilă legei penale, legei comunale, celei judeţene. El a avut însemnatul merit de-a 
încheia tractate de comerţ, ceea ce-i va constitui un adevărat titlu de glorie. 


Ni se pare că, faţă cu această apărare călduroasă a gestiunii financiare și 
politice făcută de prințul Dimitrie Ghica, actual prezident al unui Senat 
roşu, şi de d. Vasile Boerescu, actual ministru de esterne într-un cabinet 
roşu, într-un timp când amândoi erau deja opoziționali, ceea ce nu trebuie să 
se uite, fac de prisos orice revenire din parte-ne asupra pretinsului discredit, 
asupra relei administrări financiare din timpul guvernului conservator. 


Răposatul Strat însuşi a renunțat — seance tenante — la situaţia sa 
pesimistă și la împrumutul cerut, o renunțare cu atât mai caracteristică cu 
cât acel împrumut nu s-a făcut nicicând. Scârba cu care privim stăruința 
perversă a organului guvernamental de-a-și ascunde reversibilitățile 
aruncând acuzări asupra altora e o garanţie pentru public că ne vom abținea 
de-a caracteriza şi mai energic această procedere neleală a adversarilor 
noştri politici. 

„Românul“ de miercuri, 21 mai, a avut ideea să încerce un fel de 
răspuns, ce are pretenția de-a fi serios, la imputările opoziției. Bătrânul 
organ al patrioților din Strada Doamnei simte că aceste critice sunt aprobate 
de imensa majoritate cugetătoare a țării; faptele, din nenorocire, ne dau pe 
toată ziua o prea tristă confirmare; și însăși „Monitorul“ satisfăcuţilor, 
îmbuibaţilor, cum s-ar zice pe româneşte, a constatat deunăzi un fapt 
înspăimântător: nimicirea totală a exportului țării şi urcarea importului cu 
15 milioane peste export, vasăzică peste producţiunea anuală a ţării. La 
observaţiile noastre că acest export în tot timpul guvernului conservator 
trecuse cu 55 milioane anual peste import, adică plătise toate cheltuielile 
țării şi sporise capitalul ei general cu 55 milioane, veridicul și cinstitul 
organ guvernamental, în loc să răspunză la niște cifre atât de pozitive şi 
trase din propriele d-lor statistice, s-aruncă, ca după obicei, pe un teren 
lăturalnic și începe osanalele sale în onoarea creditului țării, care ar fi așa de 
înflorit sub guvernul d-lor. 

Este mult de zis în această privinţă. Să restabilim mai întâi faptele. Dacă 
creditul ţării este astăzi mai ridicat decât altădată, începutul desigur în 
această privință a fost făcut sub guvernul conservator, care cel dântâi în 
această țară, plătind în mod regulat mandatele și dobânzile datoriei publice, 
a ridicat creditul ţării de la 21, 18 şi 15 la sută, cum era sub ministerele 
liberale din '66, '67 şi '68, la 7 şi jum. la sută, cota de emisiune a rentei. 
Cum dar cutează „Românul“ a spune că guvernul conservator împrumuta cu 
11 și 12 la sută, când cel din urmă împrumut făcut de acel minister a fost cu 
7 şi jum. la sută? Dar astăzi renta, de la 65, s-a urcat la 75, şi „Românul“ se 
laudă cu acest rezultat. Mirarea noastră este că, după cinci ani de la 
emisiunea rentei, când poporul român, de atunci şi până acum, plăteşte 


exact din sudoarea lui cele 50 milioane anuităţi, mai toate provenite din 
împrumuturi făcute de guverne roşie, când pacea este restabilită, când în 
toată Europa capitalurile nu se mai pot aşeza decât cu 3 sau 3 şi jum. la 
sută, un titlu aşa de avantajos ca renta română să nu se ridice decât cu 10 la 
sută mai mult decât când s-a emis de guvernul conservator în mijlocul 
complicărilor orientale! 

Acest credit, relativ slab, se datorește desigur administraţiei financiare 
inepte şi risipitoare a acestui guvern. Să mai amintim că de la '75 până 
astăzi s-au stins, numai prin decursul timpului sau prin împrejurări, și fără 
nici un merit al guvernului, anuitatea drumului de fier Giurgiu, de 2 
milioane pe an, anuitatea podurilor de fier, de 2 milioane asemenea, tributul 
către Turcia, de un milion și mai bine, și în sfârşit anuitatea bonurilor rurale, 
de 10 milioane lei noi pe an; adică în total o stingere de 15 milioane plăți 
anuale. Mulțumită însă incapacității administrative a guvernului, care a lăsat 
numai în anul '77 neîmplinite 24 milioane contribuţiuni, datoria rurală, care 
trebuia stinsă aproape desăvârşit, a născut sub o nouă formă; însă, chiar așa, 
sarcina de 2-3 milioane anuale nu se poate compara cu sarcina care apăsa 
asupra ţării până acuma, de 10 milioane şi mai bine. Mai însemnăm încă 
săvârşirea, de câţiva ani, tot prin stăruințele guvernului conservator, a 
joncțiunilor căilor ferate, cari trebuiau să sporească și traficul şi veniturile 
liniilor. În asemenea condițiuni excepţional favorabile, sub un guvern 
înţelept, econom şi prob, renta 5 la sută a statului român ar trebui să fie, 
dacă nu al pari, cel puţin 80 la sută, cum sunt împrumuturile unor state în 
mai rele condiţii economice decât noi. Numai risipa şi jaful, cari sunt o 
normă administrativă a guvernului actual, pot să mănţină un asemenea titlu 
la cifra de 75 şi să facă ca obligaţiunile domaniale, cari aduc 8 la sută, să fie 
la 104 împreună cu cuponul, vasăzică d-abia al pari. 

Dar, lăsând un moment aceste serioase întâmpinări şi admițând, cum îi 
place „Românului“, că creditul român este înflorit, punem onestului organ 
această întrebare: dacă este numai și numai meritul guvernului când creditul 
unui stat se ridică, apoi, printr-o consecinţă din cele mai logice, nu oare vina 
guvernului trebuie să fie când creditul public scade? Odată aceste premise 
stabilite, „Românul“, care cântă aşa de sus ridicarea rentei la 75, acţiile 
drumului de fier la 56 şi mai bine, de ce nu acuza pe guvernul Brătianu, 
când, tot sub înţeleapta-i oblăduire, renta căzuse la 26 şi acţiile la 7? Va zice 
desigur că era vina războiului, a cestiunii Orientului, spaima şi prin urmare 
afundarea capitalului... foarte bine, primim şi aceste scuze; dar atuncea nu 


ne este oare permis să zicem că urcarea de azi a efectelor statului se 
datoreşte păcii, belşugului de capitaluri şi enormei scăderi a procentelor în 
centrurile comerciale ca ale Engliterii, Franţii și altele? Desigur, acestea 
sunt cauzele relativei urcări a hârtiilor noastre, căci, în Franţa numai, renta 5 
la sută a ajuns la 120 și renta 3 la sută aproape al pari. 

Însă, dacă capitaliştii străini ar cunoaşte mai bine modul cum se 
administrează finanţele acestei țări, decăderea ei economică, sleirea ei 
agricolă, asigurăm pe domnii de la „Românul“ că nici aceasta nu s-ar 
întâmpla; însă capitalistul străin nu se ia decât după un fapt pipăit și 
material, plata exactă a dobânzilor, ceea ce, slavă Domnului, am putut face 
până acuma. Cu ce preţ însă? Numai noi o ştim: cu sporirea dărilor, cu 
stoarcerea muncitorului, cu ruinarea arendașşului și a proprietarului, în 
sfârşit cu rezultatul faimos constatat de însuși ziarul „Românul“ mai 
deunăzi în privinţa stării exportului și importului. 

Cât timp va mai merge astfel numai Dumnezeu o știe; și hârtiile turceşti 
şi egiptene se bucurau odinioară de cel mai frumos credit... până... în 
ajunul catastrofei. Bancherii străini nu se neliniștesc de asta; ei vor şti foarte 
bine, cu câteva săptămâni înainte, să se puie la adăpost, fiind prevestiți de 
amicii liberali de aicea, şi tot turma neprevăzătoare a micilor capitalişti şi 
acţionari va plăti deocamdată fantaziile financiare şi economice ale d-lui 
Brătianu şi „doftoriile întăritoare“ ale d-lui C.A. Rosetti. Am zis 
deocamdată, pentru că statele străine, precum știm după exemplele 
Egiptului şi Turciei, nu lasă în pierdere pe supușii lor, şi tot noi, în cele din 
urmă, vom plăti toată paguba, cum s-a întâmplat cu strălucita afacere a 
răscumpărării. Și este şi drept să fie astfel; naţiunile cari sufăr să fie 
guvernate de Roseţi, Brătieni, Pătărlăgeni, Costineşti, Mărgăriteşti ș.c.l., 
merită să plătească acest lux, precum au plătit acelea cari au tolerat la cârma 
lor viziri corupți şi kedivi risipitori. 

Articolul citat al „Românului“, fiind o întreagă comoară și dând loc la 
mai multe serii de reflexiuni, vom reveni asupră-i într-un număr viitor. 

Răsăritul Europei, Peninsula Balcanică, înfăţişează azi, ca nealtădată, 
priveliştea unor aspirații atât de contrarie unele altora încât ne e peste 
putință a vedea în aceste mişcări ceva voluntar, de sine stătător, cu o țintă 


clară, ci suntem siliți a admite influenţe de dinafară, primejdioase tuturor 
popoarelor Peninsulei și fiecăruia îndeosebi dintre ele. 

Cu etnografia în mână ne convingem lesne că nici unul, absolut nici 
unul din aceste elemente, cel bulgar, albanez, grecesc, turc, sârb, nu sunt 
îndestul de numeroase, fiecare pentru sine, spre a putea exercita cu succes o 
predominaţiune asupra celorlalte, încât la toate se aplică spirituala 
comparaţie făcută de contele Andrassy, că lupta între două dintre ele ar 
sămăna cu lupta între doi lei ce se înghit reciproc, încât şi de la unul şi de la 
altul nu rămâne decât coada. 

Într-adevăr, dacă ne uităm la sârbi, îi vedem despărțiți în două tabere, nu 
tocmai simpatice una alteia, poate din cauze etnologice chiar. Serbia ar dori, 
în adevăr, să adune sub sine pe toţi cei de-o rasă, sub coroana familiei 
Obrenovici; însă lucrarea sa în această direcţiune se împiedecă de 
aspiraţiunea Muntenegrului, care reclamă pentru sine acelaşi rol. Familia 
princiară Nieguș din Munţii Negri nu are mai puţin dorinţa de-a fi centrul 
împrejurul căruia să se grupeze viitorul regat al Serbiei mari. O a treia 
direcțiune, opusă amânduror acestora, este aceea a unui regat al slavilor de 
sud, sub auspiciele Casei de Austria, cristalizat împrejurul Croaţiei, căci 
croații nu sunt altă decât sârbi catolici. 

Grecii, pierzând multe din calităţile lor antice, mai cu seamă acea senină 
inteligență care-i făcea atât de potriviţi pentru artă şi ştiinţă, au păstrat 
încolo multe din defectele lor antice, mai cu seamă însă instinctele 
demagogice, atât de înrădăcinate încât se simt în chiar descendenții 
deznaţionalizați ai acelei rase. Cu tot instinctul acesta, nimic mai puţin 
decât constitutiv, şi care, din contra, e negațiunea oricării mari formaţiuni de 
stat, idealul lor politic e o Grecie mare, cuprinzând poate Imperiul bizantin 
de odinioară, format de romani, dar atât de rău guvernat, atât de cumplit 
esploatat, cu aşa  stângăcie susținut de moştenitorii bizantini. 
Îndealmintrelea grecii au păstrat până azi vechea lor manieră de răspândire 
pe țărmuri de mare şi în centre comerciale, şi numai pe ici pe colo formează 
sate de populaţiune rurală, încât istoricul Paparigopulos, voind a delimita 
teritoriul asupra căruia grecii ar avea drept, a trebuit să-și numească harta sa 
nu etnografică, ci... etnocratică. În noţiunea etnocraţie se cuprinde însă din 
capul locului dorința de-a predomina, de-a stăpâni asupra altora, pe de altă 
parte însă cată a se şti dacă elementele etnocratizate pe hârtie vor și îngădui 
cu mânile-n sân o asemenea predominare. 


Venim acum la fraţii bulgari. Zicem fraţi nu figurat, ci în sensul propriu 
al cuvântului, de vreme ce regatul Asanizilor a fost româno-bulgar, și 
Asanizii însuşi români, după propria mărturisire făcută de regele Ioaniţiu în 
diplomele sale adresate Papei. 

Aci întâlnim tendinţe de revendicațiune şi de predominare față cu toate 
elementele Peninsulei, fie români, fie greci, fie slavi chiar. 

Astfel s-a propus în Adunarea legiuitoare de la Sofia un proiect de lege 
de naturalizare, în care se zice: 


De asemenea vor fi cetățeni bulgari, fără alte condițiuni decât cele de mai sus, 
locuitorii de naţionalitate bulgară cari se află în provinciile anexate de România și 
Serbia, şi nefiind hotărâți a rămânea acolo, vor emigra în Bulgaria în termen de doi 
ani din ziua publicării acestei legi. 


Anexate de români! 

În coloanele foii noastre am arătat, în mai multe rânduri, că Dobrogea n- 
a fost nicicând bulgară, că predecesorii lui Mircea I încă o cuceriseră de la 
triburi tatare, că provincia a rămas a Ţării Românești mult timp după 
prefacerea Bulgariei în pașalâc, după moartea lui Şişman, și că de la Mircea 
I a fost luată de cătră turci. Am dori să ni se arate cum o provincie luată de 
turci de la români și redată prin Tractatul de la Berlin tot românilor poate fi 
numită o provincie anexată de la Bulgaria? 

Albanejii sunt, într-adevăr, numai în defensivă. Vechea lor organizaţie în 
gentes pe teritorii bine definite și poate aversiunea contra amestecului cu 
alte rase îi face să nu dorească a predomina, dar îi împinge a nu se lăsa nici 
predominaţi. Teritoriul albanez și-l dispută acum, în mod etnocratic, cele 
două Serbii şi Grecia. 

Despre tracoromâni nu mai vorbim. Deşi sunt într-un număr destul de 
mare în Peninsulă, ei nu urmăresc idealuri politice şi ar fi buni bucuroși 
dacă i-ar lăsa în pace să-și vază de biserică şi de şcoală. 

Tendenţe de predominaţiune eschizându-se una pe alta vedem deci 
mișcând elementele de peste Dunăre. Unde pot duce aceste tendenţe nu e 
greu de ghicit. În loc de-a se stabili un comun acord între toţi, pentru ca să 
se respecte toate limbile şi toate naţionalităţile, fără deosebire, pentru ca în 
teritoriile pe cari ele le ocupă să se dezvolte fiecare în pace — oricare ar fi 
împărțirea după state — tendenţele de predominare, dorințele de 
deznaționalizare vor duce la frecări continue și vor face ca elemente menite 
de Dumnezeu și de istorie a trăi laolaltă să ajungă a se certa și bate pentru 


petece neînsemnate de pământ şi pentru supremaţia cutărei sau cutărei 
limbi. Rezultatul va fi că fiecare din aceste elemente îndeosebi se vor 
preface în mânile marilor vecini în instrumente contra lor înșile, că pacea nu 
se va stabili niciodată, până ce, cu toţii laolaltă, vor încăpea sub o nouă 
dominațiune străină, care nu va mai fi atât de slabă ca cea turcească. Cine 
nu e drept nu merită a fi liber. Fără ca în organizațiunea acestor state să se 
introducă principiul suprem că orice naţionalitate îşi poate vedea în libertate 
de limba, de școala, de biserica sa, fără egala îndreptăţire a limbelor, oricare 
ar fi repartiţia teritorielor, Peninsula Balcanică va deveni teatrul unor 
rivalități de predominare, regretabile pentru toți deopotrivă. Victorii 
momentane ale unora vor fi urmate de victorii asemenea momentane ale 
altora, şi-n aceste mișcări convulsive, când într-o parte, când într-alta, cel ce 
va câștiga în adevăr va fi totdeuna un al treilea de dinafară. Toate 
elementele în discordie vor scădea în orice privinţă, făcând loc imigraţiunei 
şi predominărei străine. 


€ 


[27 mai 1880] 

Cunoscând principiul fundamental al partidului dominant, acela de-a se 
bucura de toate foloasele vieții publice sub pretextul unei deosebiri de 
principii, nu ne îndoim că şi alegerile pentru consiliile județene vor avea 
aceeaşi firmă şi se vor face pentru aceleaşi scopuri. Județele au fondurile 
lor, iar puternicii zilei au rude, au copii. Pentru rude slujbe judeţene, pentru 
copii burse în străinătate — toate aceste împărţite ca între buni părinţi de 
familie — iată singura rațiune de a fi a consiliilor judeţene și a respectivelor 
comitete permanente, sub regimul liberal. 

Ne pare rău că trebuie să caracterizăm atât de aspru self-governmentul 
nostru; dar, din nefericire, așa este, și împotriva evidenţei orice iluzie e 
zadarnică. 

Și judeţul Ilfov și-a avut întrunirea sa electorală, la 19 mai, vizitată de 
prea puţini alegători curioşi și de vro 40-50 de curioşi nealegători. Faptul în 
sine nu ni s-ar fi părut destul de important pentru a ocupa cu el coloanele de 
căpetenie ale foii noastre, căci asemenea aranjării electorale, la cari 
strângătorii de suflete au rolul de căpetenie, discursurile pe-al doilea, sunt 
prea cunoscute publicului nostru, din natura sa cam sceptic, pentru ca 
vechiul cântec despre întruniri entuziaste și aclamatorii să mai poată avea 


efect. 'Talentul oratoric al onorabilelui Fleva e după unii atât de indiscutabil, 
după alţii iar atât de discutabil încât, şi într-un caz și într-altul, vorbă multă 
ar fi de prisos. 

Dar nu numai d. Fleva a vorbit cu această ocazie, ci şi prințul Dimitrie 
Ghica. Departe de-a găsi ceva rău în aceasta, credem totuși că cuvintele 
unui fost prezident al Adunării conservatoare și ale fostului șef al unui 
cabinet conservator caută a fi ascultate în ceea ce ele cuprind nou. 

Constatăm însă că e nouă numai împrejurarea de-a vedea vorbind pe 
prințul Dimitrie Ghica înaintea unei adunări foarte puţin numeroase și 
alăturea cu d. Fleva; în chiar discursul prinţului nu întâlnim nimic ce n-ar fi 
fost zis de alţii, într-o formă mai clasică. 


La noi — zice prinţul — când o partidă e învinsă, fie că e în minoritate în 
Parlament, fie în alt mod, vine și face numai critice; dar nu arată numai adevărul, ci 
caută numai să pună din nou mâna pe putere printr-o opozițiune sistematică. Acesta 
este inconvenientul ce naște din nerăbdarea unora de-a pune mâna pe putere, mai ales 
la noi, unde o mare parte din locuitorii oraşelor sunt amatori de funcțiuni. La noi, din 
nenorocire, sunt foarte numeroși aceia cari n-au alt mijloc de viețuire decât cariera de 
impiegaţi. 


Zis-a prinţul ceva nou printr-aceasta? Desigur nu. Răposatul C. 
Creţulescu a ţinut la 1862 un discurs din cele mai bune ce s-au rostit 
vreodată în Adunare asupra acestui subiect, economistul Marțian a scris 
asupră-i cu adevărat foc, apoi mai pomenim Convorbirile economice ale d- 
lui loan Ghica, Studiile d-lui Xenopol, un interesant Studiu asupra 
progresului la români de d. Teodor Rosetti și în fine o mulțime de discursuri 
din Parlament, între cari unul chiar al d-lui loan Brătianu, în cari se tratează 
din toate puntele de vedere această cestiune mai mult decât cunoscută. 
Alexandri, în Millo director şi în Paraponisitul, a luat cestiunea drept obiect 
de comedie, iar Millo însuși a adunat, într-un tip nemuritor, pe acei „foarte 
numeroși cari n-au alt mijloc de vieţuire decât cariera de impiegaţi“. Din 
toate lucrurile pe cari le-au votat Adunările ad-hoc, apoi Constituanta, 
precum Unirea, prinț străin, egalitatea înaintea legilor, abrogarea tuturor 
privilegiilor, libertatea întrunirilor şi a presei etc., nici unul nu pare a fi 
trecut atât de mult in succum et sanguinem ca „accesibilitatea tuturor 
românilor la funcţiile statului“. Acest principiu l-a priceput democraţia 
numaidecât, ba el este sâmburele și rădăcina democraţiei române, şi suntem 
siguri că liberalii noștri ar renunţa bucuroși la toate celelalte libertăţi, numai 


pe aceasta una s-o păstreze deplină. Ei sunt pururea atât de nerăbdători de-a 
exercita această accesibilitate încât siluiau chiar împrejurările şi se numeau 
ei pe ei înșuși prefecţi, casieri, poliţai, miniştri, prezidenţi de republică, 
chiar dacă n-ar fi fost decât în îngusta circumscripțiune a fericiților Ploiești. 

Dar democraţia română nu e tare numai în accesibilitate, ci şi în 
creațiune de posturi. Astfel, de exemplu, administrația drumurilor de fier a 
trecut în mânile statului, funcţionarii sunt deci agenţi ai statului, cari ar 
trebui plătiţi ca toți ceilalți, c-o leafă mai mică decât a unui ministru, de ex. 

Ştiţi câte cât iau cei trei directori ai căilor ferate, cari nu pricep nimic, 
sau atât cât și nimic, dintr-ale drumului de fier? Câte 36.000 de franci pe an! 

Administraţia monopolului tutunurilor a trecut în mânile statului, lefile 
însă au rămas ca şi cele de sub antreprenori, adecă tot mari. Ba se aude și 
mai mult. Advocaţii regiei, plătiți odată scump, pentru că aveau de apărat 
procese contra celei mai puternice persoane juridice, statul, sunt şi azi plătiți 
tot atât de scump pentru micile mizerii de procese de contrabandă și 
angajaţi cu contract, pentru ca un alt guvern să nu-i poată depărta. 

lată acum că se iveşte pe orizont Banca Naţională, c-o mulțime de 
posturi, cari se înțelege că se vor ocupa tot de patrioţi, de vor pricepe sau nu 
afacerea. 

Dar, afară de cele atârnătoare de stat, mai e comună, judeţ, aşezăminte 
brâncoveneşti etc. Câte patru, cinci posturi ocupă un singur patriot, şi-apoi 
țara să nu meargă bine? Ba-i merg petecele de bine ce-i merge... 

Am putea ilustra tema aceasta cu sute de exemple şi am putea cita toate 
formulele în cari ea a fost emisă; dar nu e acesta scopul nostru. 

Ca d-nii democrați să ia de oriunde le vine e rău, dar e natural. 
Adevărata lor patrie e bugetul, şi dacă cei mai mulţi dintre ei ar fi avut 
buget peste Dunăre, poate nici nu ne veneau atât de proaspeţi dincoace. 
Astăzi începe a încolţi sămânţa democraţiei şi la Sofia, încât e o adevărată 
nenorocire pentru patria panbulgară că d-nii Mihălescu, Stătescu, Cariagdi, 
Serurie şi alții nu sunt mai tineri sau că reminiscenţele lor au devenit, prin 
mediul în care trăiesc, cam insuficiente pentru o ţară care e pe cale de-a le 
vota o anume lege escepţională de naturalizare. 

Dar e mai puţin natural de-a vedea pe prințul Dimitrie Ghica, care, deşi 
nu putred de bogat, totuși are avere și tradiţii, alături cu această democraţie 
importată din câteși patru unghiurile lumii, în loc de-a forma în ţara sa un 
element de control asupra ei. Nouă ni se pare că deja această unică 
deosebire între d-sa şi patrioţi, că are ceva și este ceva pe lângă patrioţii 


avizaţi pur şi simplu la creaţiunile bugetare, ar fi îndeajuns ca să-l 
dispenseze de puţin invidiata conlucrare cu onorabilele Fleva sau 
Mihălescu!... 


€ 


[28 mai 1880] 
În şedinţa Adunării de la 15 fevruarie 1863, prezidată de d. P. 
Mavrogheni, răposatul C. Crețulescu a caracterizat printr-un discurs starea 
societății române, a cării însutită înrăutățire e cea actuală. 
La ordinea zilei era o adresă cătră tron, la care Creţulescu a propus a se 
adăoga următorul pasaj: 


E drept a recunoaște că obiceiul înrădăcinat în clasele cele comparativ mai 
luminate ale societății noastre, de-a dezdemna orice altă profesiune și de-a se îmbulzi 
în aceea a serviciului public, a adus concurenţa ce-și fac cetăţenii în această carieră la 
un grad funest moravurilor noastre publice, astfel încât ea ar putea zădărnici orice 
încercare de serioasă îmbunătăţire din partea unui guvern luminat și cu intențiuni 
sincere. 

Totuși Adunarea deplânge că guvernul Măriei Tale, nu mai puţin decât acelea ale 
predecesorilor Măriei Tale, departe de-a cerca a combate acest defect al moravurilor 
noastre, care este una din cauzele principale a paraliziei societăței noastre, nu a făcut 
decât a-i favoriza dezvoltarea, întorcând-o în folosul lor ca pe un mijloc legitim de 
conservațiune a lor. 


Azi nu se mai găsește nimeni să propună un asemenea amendament la o 
adresă cătră tron, deşi acest pasaj ar trebui repetat regulat de câte ori 
reprezentațiunea naţională are onoarea de a fi în contact cu Coroana. A 
rămas ca cuprinsul cam apătoșşit al acestei formule a decadenței neamului 
românesc să serve de pretext sau de scuză unor nestatornicii oarecari. 

De când a-nceput însă acest rău cumplit să bântuie ţara? Germenele e 
fără îndoială în timpul fanarioților. Un Domn fanariot venea c-o pătură de 
slujbași culeşi de pe ulițele Țarigradului, altul cu altă pătură, încât totdeuna 
se aflau în ţară câte două trei serii de oameni gata de-a servi statul, sau mai 
bine pe sine, pururea de trei patru ori pe atâţia pe câte funcţii existau în 
genere. Sub domniile naţionale vechi nu era așa. Boierii mari şi mici ai lui 
Alexandru cel Bun îi găsim aceiași în documente în curs de treizeci de ani, 
apoi îi regăsim sub fiii săi, Ștefan și Ilie, precum și cu mult mai târziu, până 
sub Ștefan cel Mare. 


Boierii lui Ştefan cel Mare sunt aceiași sub Bogdan, sub Ștefan cel 
Tânăr până la Petru Rareş. Cincizeci, şaizeci de ani de-a rândul întâlnim 
aceleași nume în documente, nume cari mai târziu deveniră clasice, 
meritând prin puţinătatea și lustrul lor să ia în faţa lui Dumnezeu şi a lumii 
răspunderea pentru soarta ţării. Această mână de oameni a și fost aceea sub 
auspiciile căreia s-au întins Ţările pân-în Nistru, pân-în Varna, dincolo de 
ținutul Vidinului, în Făgăraș și Amlaș, în Pocuția şi Podolia, la Bistriţa 
ardeleană, și tot acelei mâne de oameni datorim existenţa de acum a Ţărilor. 

Răul inaugurat sub fanarioți devine însă şi mai acut sub Regulament, 
căci, deși această legiuire a adus în multe privinţi bine, în această una 
privință ea a prefăcut vechiul stat oligarhic cu servicii gratuite în stat 
biurocratic cu servicii plătite cu bani. La funcţiile statului începu a se 
grămădi democraţia română în începuturile ei, căci acestea dădeau toate 
drepturile în schimbul adâncelor 40 de semne ale alfabetului cirilic. 

lată dar ce zicea C. Creţulescu în privirea aceasta: 


Comparând societatea noastră cu acele bine organizate și bine guvernate, găsesc o 
mare deosebire în compunerea lor. Acolo, ca și la noi, în Susul clasei cu inteligența 
puţin cultivată, clasă puţin simţitoare la purtarea guvernului, se află o altă clasă 
inteligentă care, prin opiniunile sale, ia o parte foarte mare în a forma aceea ce se 
numește opiniunea publică. 

Este însă o mare deosebire în compozițiunea acestei clase din alte țări de aceea ce 
este la noi. 

Acolo ea se compune din oameni independenți de guvern, cari găsesc mijloace de 
a-şi câștiga hrana vieţii, de-a căpăta consideraţiune și chiar celebritate istorică prin 
profesiuni cu totul altele decât acele plătite de buget. Una din acele clase e clasa 
industrială. Nu vorbesc de clasa industrială cea de jos, care-o avem și noi şi în care nu 
se cere decât foarte puţină cultură, ci vorbesc de acea clasă industrială unde se cere 
multă cultură, multe cunoştinţe. Apoi e clasa comercială care e foarte numeroasă; apoi 
oamenii de litere, oamenii de știință, oamenii de arte, cari sunt asemenea foarte 
numeroși. Să luăm numai cataloagele espozițiunilor pentru operele de artă și vom 
vedea numărul oamenilor consacrați la arte, deși artele sunt într-o mică proporțiune cu 
celelalte profesiuni. Asemenea și cu oamenii de litere şi de ştiinţe. 

Vin'acum să vedem la noi: în opoziţiune cu acele feluri de profesiuni ce avem? 
Vom vedea că nu avem decât oameni ce nu pot trăi decât din bugetul statului, cari nu 
pot căpăta nici cele necesarii pentru vieţuire, nici o considerațiune oarecare decât prin 
servicii ale statului. E industrie la noi, însă o industrie de jos, așa încât oamenii ce-o 
profesează sunt oameni neculți și nu se pot compara cu oamenii de industrie a altor 
societăți. La noi toate industriile în susul acelora de zidar şi dulgher (cari sunt 
exercitate de români) se exercită de străini. Toate industriile mai nobile precum 
ceasornicărie, bijuterie, zugrăvie, chiar acea puţină care o avem pe acești pereți, 


croitori, confecţionarea a tot ceea ce avem pe noi, le datorăm la o samă de unguri și 
germani. Acestora fără îndoială le suntem datori mulțumire, căci au venit şi ne-au 
adus servicii folositoare; căci, din celelalte națiuni, câţi au venit la noi nu au putut să 
ne fie de folos decât cu plata din buget. Iată dar că nu avem români industriali. 

Să venim acum la comerț şi vom vedea că între români sunt prea puţini 
comercianţi. La noi tot comerțul superior e în mânele străinilor; comerțul ce-l fac 
românii e acela care nu cere nici o cultură, nici o inteligență. Dacă vedem în comerțul 
mai înalt câte un român el îşi exercită profesiunea sa până să se prezinte ocaziunea de- 
a putea ocupa vreun post al statului și atunci îndată își închide biuroul comercial și se 
face funcţionar. Cât pentru oamenii de litere pot să zic că noi nici nu-i avem; căci, deși 
sunt câțiva, sunt prea puţini și putem zice că și aceştia mai că n-au putut trăi decât din 
bugetul statului. Asemenea și artiștii şi toți ceilalți. 

Când în alte state aceste clase, cari fac opiniunea publică, sunt independente, la 
noi ele nu pot trăi decât din bugetul statului. Nu fac nici o imputare nimănui; şi eu, 
când eram tânăr și puteam lucra, am trăit tot din bugetul statului. Dar aceasta e cauza 
că nu se poate face nici o îndreptare în ţara noastră. Am văzut câte guverne s-au 
succedat la noi, şi aceasta nu numai de câţiva ani, ci chiar de pe la 1834. 

Necontenit am văzut un guvern răsturnându-se de-o parte a naţiunii, care parte 
răsturnătoare venea cu o sinceră dorință de a îmbunătăţi starea țării. Dar în van, căci 
nu putea face nimica. Atunci se scula un alt partid, tot cu aceeaşi idee, că guvernul 
actual nu voieşte a stârpi relele, și când venea la putere iarăși nu putea face nimic. 
Vedeţi dar că încă demult se încearcă ceea ce se încearcă și acuma; şi cu toate acestea 
am mers tot rău. La națiunile bine organizate guvernul e responsabil, adecă-și atrage 
deosebite consecuențe când purtarea lui e bună, deosebite când purtarea lui e rea. 
Pricina e că acele clase de cari am vorbit, ca unele ce nu au nici un interes direct de 
guvern, sunt nepărtinitoare. Interesele acelei clase sunt interesele generale și 
naționale, spre exemplu interesul ca justiția şi administraţia să fie bune şi să 
chezăşuiască viața, onoarea și averea oamenilor; interesul ca drepturile țării să nu fie 
călcate de străini. Îndată ce un guvern împlinește aceste condițiuni el este susținut; 
oricine ar fi persoanele cari ar compune guvernul, pentru acea clasă e indiferent. 
Astfel, oricare partid vine la guvern e nevoit a face bine, căci altfel acea clasă-l dă jos. 

La noi nu e așa, fiindcă acea clasă luminată de care vorbim, pe lângă interesele 
țării, mai are şi alte interese de guvern: interesul de-a avea mijloc de viaţă, interesul 
de-a căpăta distincţiune, cari nu pot fi mulțumite decât prin meserii retribuite de 
bugetul statului. Deci să vorbim drept şi să mă pun chiar eu în locul lor, cât de bun să 
fie un guvern, pentru mine e rău dacă mă lasă la o parte (Aplauze). 

Vedeţi dar cât e de puţin silit un guvern la noi a administra bine, căci orice 
guvern, oricât de bine ar administra, întotdeauna va avea dezaprobarea acelora cărora 
n-a putut să le facă loc în buget și iarăși, oricât de rău ar administra, va avea 
susținerea oamenilor cărora le face părticică în buget. E cam dur de a zice aceste 
adevăruri, însă trebuie să arătăm răul, căci de aci decurge că guvernul e silit să creeze 
posturi ca să mulțumească pe mai mulți. Și la noi orice guvern pune de obiect mai 
întâi conservaţiunea sa și apoi vine binele public; prin urmare instinctul de 


conservațiune îl îndeamnă ca beneficiul din buget să-l dea acelora ce-l susțin fără nici 
o altă consideraţiune. 

Aceasta e sorgintea răului, din puntul de vedere al administrațiunii țării. Pe urmă, 
din punctul de vedere al amorului-propriu naţional, veţi găsi că acele profesiuni ce 
compun în alte țări clasele luminate, precum industria, științele, artele etc., acelea 
singure constituie civilizațiunea. O societate în sânul căreia aceste profesiuni nu sunt 
exersate nu se poate numi o națiune civilizată. 

Nu voi mai abuza de timpul și de răbdarea Adunării ca să dezvolt o teorie, care 
poate fi neplăcută, că o naţiune nu se poate numi civilizată decât numai când în sânu-i 
să exercită profesiunile de care am vorbit. Nu pot însă tăcea că mă văd umilit în 
sentimentul meu de român când văd că sunt societăți născute de 30 de ani încoa, şi în 
sânul lor e industrie și comerț și mâne vor număra încă literile, ştiinţele şi artele. 

Noi însă, cari viețuim de 18 secoli, avem încă să începem ca să intrăm pe calea 
culturei. Eu cred că, până nu vom ieși din făgașul cel vechi de a trăi numai din bugetul 
statului, nu am făcut şi nu vom putea face nici un pas înainte. Pentru mine 
îmbunătăţirea instituțiunilor este o condițiune secundară la civilizațiune, pentru că 
cunoaştem ţări care au legi și instituţiuni defectuoase, unele chiar monstruoase, şi care 
au fost şi sunt civilizate. 

Acum sub punctul de vedere al efectului ce are starea societății asupra 
moravurilor: moravurile publice nu pot fi decât rele în mijlocul unui proletariat 
boieresc. Inculp mult guvernele pentru această nenorocire, căci nu şi-au dat osteneala 
a căuta un remediu. Am băgat de seamă că oamenii noștri de stat — poate că eu sunt 
înşelat şi îmi cer iertare dacă nu am înțeles bine părerea dd-lor — atribuie de multe ori 
unor viţiuri ale instituţiilor și lipsei de legi relele ce trebuie atribuite năravurilor. Am 
băgat de seamă că de câte ori se face un abuz ne atingem de lipsa de legi. Părerea mea 
este că chiar cu legile noastre greşite de astăzi am fi de o sută de ori mai bine dacă 
năravurile ar fi mai bune. 

În una din ședințele trecute d. Cogălniceanu zicea că legea din Moldova care 
pedepseşte pe funcționarii publici cari comit abuzuri este de neajuns, căci prevede 
pentru funcționarii prevaricatori pedepse prea mici. Spre dovadă ne-a spus că d-lui a 
trimis înaintea judecății 50 de funcţionari, cari au fost toți dezvinovăţiți. Vedeţi însă că 
acest exemplu dovedește nu că legea pronunță pedepse mici, ci lipsa de moralitate a 
tribunalelor. Cred dar că, dacă vom observa bine, vom vedea că răul provine mai mult 
din lipsă de moralitate decât din a legilor, precum o susțin oamenii noștri de stat. Am 
avut şi noi un caz grav de asemenea natură. Nu voi să citez persoana, dară vă spui că 
am cunoscut un funcţionar public care a sfeterisit bani ai statului și astăzi încă se 
foloseşte de dânșii; aceasta nu din cauză că lipsesc legile, ci pentru că lipsește 
moralitatea. lată dar cuvintele pe care m-am bazat când v-am propus acest 
amendament. 


Din cele de mai sus se vede că aceste vechi adevăruri n-au încetat a fi 
tot atât de actuale astăzi; sunt amplificate însă prin sistematica creare de 
sute şi iar sute de funcțiuni noi, la băuturile spirtoase, la tutunuri, la drumul 


de fier şi în curând la noua Bancă de Scont și Circulaţie. Elementele 
independente din ţară devin din ce în ce mai puţine alături cu elementele 
oficioase și semioficioase, și se-nţelege că în același grad scade neatâmarea 
de caracter şi libertatea adevărată. Dar meșteri în sistematizarea şi 
răspândirea oarecum epidemică a acestei boale sociale sunt roşii, cari într- 
adevăr vor ajunge la idealul Paraponisitului lui Alexandri, de-a face din toţi 
românii funcţionari ai statului — esceptând reacţiunea, se-nţelege. 


€ 


[29 mai 1880] 
„Românul“ cuprindea acum câteva săptămâni următorul articol: 


„Monitorul oficial“ a publicat zilele trecute statistica importului şi esportului în 
anul 1879. Cifrele acestei statistice sunt foarte elocuinţi. Ele dovedesc că balanța 
comercială a României e foarte rea şi îngrijitoare. Iaca ţifrele. 


Import ... ... ... ... 254.482.629 1 95 b. 

Esport ... ... ... ... 238.650.006 1. 86 b. 

Diferință ... ... ... ...15.832.623 1. 9 b. 

Deci în anul 1879 au ieşit din țară aproape 16 milioane mai mult decât au 
intrat. 


Mai mult: datoria publică în același an a absorbit enorma sumă de lei 49.826.838. 

Prin urmare în cursul anului trecut averea publică a României a jertfit pe 
altarul progresului străinătății enorma sumă de aproape 66 milioane lei. 

Oricari ar fi teoriele ce se pot face asupra balanței comerciale, nimic nu va 
suprima faptul dat pe față de aceste ţifre, că producerea noastră nu este 
îndestulătoare spre a acoperi cheltuielile ce facem, că pe fiecare an capitalul 
naţional se micșorează în loc de a creşte şi în sfârşit că, mergând tot astfel, vom slăbi 
din ce în ce până ce vom ajunge la inaniţiune. 

Situaţiunea e grea și perspectiva ce ne descopere din cele mai îngrozitoare! 


De ce e vorba în şirurile de mai sus? 

De balanța comercială. Ea e rea, îngrijitoare, căci iese din ţară mai mult 
decum intră, producerea nu este îndestulătoare spre a acoperi cheltuielile ce 
facem, capitalul naţional se micșorează, ajungem la inaniţiune, perspectiva 
e grea, situațiunea îngrozitoare! 

Cititorul observă lesne că noi nu zicem nimic, ci reproducem pur şi 
simplu cuvintele „Românului“ aplicând logica lui. N-am făcut decât să 
constatăm alături cu aceste țipete radicale că sub guvernul conservator de la 
1871 până la 1876, inclusiv balanţa comercială, departe de-a fi îngrozitoare, 


era favorabilă chiar în anii cei mai răi, încât excedentele anuale a ceea ce 
luam prin export peste ceea ce cheltuiam pentru import ajungeau în medie 
la 56 milioane. În termen mediu deci ţara lua de la străinătate în fiece an cu 
56 de milioane mai mult decât îi da. Averea publică a României nu se 
jertfea pe altarul progresului  străinătății, producerea noastră era 
îndestulătoare spre a acoperi cheltuielile, capitalul național se sporea. 

Drept dovadă a acestei teorii emisă de chiar „Românul“ publicăm din 
nou tabela importului comparat cu esportul României pe anii 1871-1876 
inclusiv. 


Anii | Import | Export | Escedentul 
exportului 

asupra importului 
1871 82.927.288 lei 177.682.782 lei 94.655.494 
1872 109.327.780 lei 166.557.104 lei 57.229.324 
1873 97.867.167 lei 157.570.732 lei 59.703.651 


1875 100.834.169 lei 144.962.079 lei 44.127.910 


| | | 
| | | 
| | | 
1874 | 122.794.114 lei | 134.713.818 lei | 11.912.704 
| | | 
1876 | 165.933.503 lei | 235.300.669 lei | 69.322.783 


Totalul escedentelor de la 1871-1876: 336.951.866 fr. 


Anul 1876 îl numărăm asemenea, pentru că condiţiile unui bun esport 
stau în parte şi în îndeplinirea exactă a lucrărilor agricole, a arăturilor. 
Cabinetul conservator îşi dă demisia la 27 aprilie 1876 şi vine la putere 
cabinetul Epureanu-Vernescu, în care elementul roșu juca încă un rol 
secundar. Precumpănitor roșu a devenit guvernul în momentul în care d. I. 
Brătianu, ministru de finanţe, a luat prezidenția Consiliului, deci în august 
1876. Ultimele cinci luni ale anului 1876 sunt ale unei coaliții Brătianu- 
Vernescu-lonescu, însă roșii erau deja precumpănitori. 

Cum  s-aşează însă roşii în scaun balanța comercială devine 
nefavorabilă. 

Astfel vedem în anul 1877: 


Import ... ... 335.548.999 
Export... ... 141.081.300 
Diferenţă ... ... 194.467.699 


Va să zică ţara a dat atunci cu 194 milioane mai mult decât a luat. Cu 
toate acestea, de bună credință cum suntem, nu le-am imputat deloc o 
asemenea enormitate, căci importul cel mare era cauzat prin trebuințele 


escepționale ale armatei ruseşti, pe când esportul a rămas cel ordinar al 
cerinţelor străinătăţii cătră noi. 

Ceea ce imputăm administrației roşie nu este dar nici anul 1877, nici 
anul 1878, pe când armate străine consumatoare alterau balanța comercială, 
făcând-o în aparenţă defavorabilă, ci le-am imputat anul ordinar 1879, când 
această balanţă este în realitate defavorabilă. 

E adevărat că suma brută a esportului e mai mare decât în anul 1876. 

lar de sumă brută e vorba sau de balanța comercială? Suma brută ar 
putea fi oricât de mare; îndată însă ce importul reprezintă o cifră şi mai 
mare, balanța e nefavorabilă și ajungem, după teoria „Românului“, la 
inanițiune, la micşorarea capitalului național, la situaţii grele, la perspective 
îngrozitoare; pe când, din contra, suma brută poate fi mică, îndată ce însă 
esportul e mai mare decât importul avem sporirea capitalului naţional. 

Cu ce ne răspunde acum „Românul“ la propria sa logică aplicată? 

Cu injurii! 

Apoi cu scuza că nu putem lua de normă decât doi ani de administraţie 
roşie, 1876 şi 1879, când esportul a fost mare! 

Înainte de toate anul 1876 nu e un an de administraţie roşie și noi de 
roşii vorbim. Roşii sunt pernicioșşi în ţara aceasta, nu alte partide. Partida 
liberală esclusiv roşie a precumpănit în guvern abia în august 1876. 

În fine, ne arată că cifra brută a esportului s-a suit. Da, dar cifra, tot 
brută, a importului s-a suit şi ea mai mult încă, de întrece cu zeci de 
milioane pe cea a esportului nostru. „Românul“ nu zice nimic printr-asta 
decât că răul unei balanţe defavorabile care se petrece astăzi se petrece în 
proporţii mari, pe când binele unei balanţe favorabile sub conservatori se 
petrecea în proporţii mai mici. 

Și e natural aceasta. 

Din momentul ce importul e mare, plățile de făcut străinătății mari, 
omul vinde tot ce poate ca să plătească, deci până și instrumente necesare 
de muncă; esportul brut cată să se urce. Inaniţiunea economică rezultă însă 
de acolo că, cu toate sforțările, balanţa e tot nefavorabilă. 

Cititorul vede bine că acestea nu sunt cuvintele noastre. Sunt curat 
teoria şi logica „Românului“, aplicate la fapte reale. 

Rezultă deci exactitatea deducţiunii noastre. Ţara sub guvernul 
conservator lua pe fiece an cu 56 milioane mai mult decât da. 

Dar acum esportul e cu 15 852 623 |. mai mic decât importul. Țara deci 
esportează azi cu 71 991 267 lei noi mai puţin decât sub guvernul trecut, se- 


nțelege că în raport cu ceea ce importează, căci acest raport e în discuţie. 
Deducţiune finală, tot conform teoriei „Românului“: „Averea publică a 
României scade sub roșii în fiece an cu 72 milioane“. 
Asupra injuriilor nu mai revenim. Când îi batem măr prin argumente la 
ce folos ar fi termenii necuvincioși?!... 


€ 


[31 mai 1880] 
In numărul său de la 6 iunie 1880 ziarul socialist „Le Mot d'ordre“ 
cuprinde următoarele: 


Depeșa aceasta a fost adresată d-lui Henri Rochefort: În numele revoluţionarilor 
români din Paris, mișcaţi de durere, rugăm să credeți în adînca noastră simpatie și 
exprimăm dorinţe pentru o încurîndă însănătoșare. 

Mircea Rosetti. — Radovici. — Vintilă Rosetti. — Calligari. — Horia Rosetti. — 
Maniu. 


lată ce scule de tineri crește țara noastră în străinătate cu banii ei proprii, 
cu reversibilităţile de sute de mii de franci. 

Halal de ţară! Şi când te gândești că aceşti revoluționari români trăiesc, 
indirect cel puţin, din buget, din banii noștri, ai fiecăruia din noi, din 
sudoarea ţăranului și a breslaşului, devenită reversibilă, când te gândeşti că 
va veni momentul când trei sau patru din aceste scule vor trăi direct din 
buget, prin moştenire de pensie, iar ceilalți ocupând câte 3-4 funcţii 
plătite...2?! Iată pe ce mâni o s-ajungă statul român! 

O tempora, o mores! 


€ 


[31 mai 1880] 
În numărul de la 26 mai am publicat o corespondență a d-lui Petrovici 
din Caracal, care cuprindea un apel către alegătorii din Romanați ca să fie 
cu luare aminte la aceia pe cari voiesc a-i alege în noul consiliu județean. 
Această luare aminte se deşteaptă prin enumerarea nepomenitelor procederi 
ale consiliului și comitetului permanent de acolo. 
Găsim în acea corespondență numele a 16 bursieri trimiși pe banii 
județului în străinătate, să-nvețe ce? Dreptul poate, ca s-adauge numărul 


nesfârşit al advocaţilor şi postulanţilor din ţară. Pe lângă aceasta, acești 
tineri sunt aproape toți rude cu membrii consiliului, fii de patrioţi avuţi cari 
au ambiția de-a număra pietrele capitalelor Apusului pe cheltuiala patriei. 
Afară de aceste burse, una de fiece membru al consiliului judeţean și câte 
două la dispoziţia a doi deputaţi, împărţite părinteşte între rude, vedem 
acordată o bursă unui tânăr din Turnu Măgurele, asemenea fiu de om cu 
stare, care de la 1876 primeşte anual câte 3000 franci, pân-acum 12.720 
franci pentru a învăţa la Şcoala de Poduri şi Șosele din Paris, în care, din 
cauza ignoranței, n-a fost primit nici până acum. Va să zică: fiu de om cu 
stare, ignorant, neprimit nici până acum în şcoală, din alt judeţ nota bene, și 
primind o bursă de 3000 franci pe an! Strălucită poziţie pentru un tânăr 


patriot. 
Apoi, tot din banii Romanaţilor, se dau câte 3000 de franci pe an unei 
dame, poloneze se vede, pentru ca fiicele patrioţilor să-nveţe — pe 


cheltuiala judeţului — franţuzește! 

lată dar ce se petrece sub guvernul liberal în judeţe. Răposatul Strat 
zicea: „Aristocraţi la lefi, democrați la biruri“. C-o aristocratică uşurinţă se 
dau unui tânăr, numai pentru că cutreieră cafenelele Parisului, 3000 de 
franci pe an, tot cu acea uşurinţă se întreţine o școală străină de franțuzeşte. 

Să nu se crează însă că aceste lucruri se petrec numai într-un singur 
judeţ, ci în toate aproape. Cititorii îşi vor aduce aminte de acea măsură 
sumară pe care voia s-o ia d. Cogălniceanu, de-a şterge odată pentru 
totdeauna toate bursele din bugetul judeţelor, pentru că în genere se dau 
unor nepricopsiţi din familii cu avere. Arareori într-adevăr se va vedea în 
străinătate un fiu de ţăran sau de breslaș dedându-se, pe cheltuiala ţării, unui 
studiu ingrat; se vor vedea însă feciori de bani gata luând burse pentru a 
studia dreptul, medicina sau tehnica. Pân-în ziua de astăzi nimene în ţară 
nici nu şi-a dat seama de ceea ce însemnează o bursă, nici de scopul pentru 
care se dă. 

Bursele, pro primo, nu se dau nicicând unor oameni cu avere, pro 
secundo, nu se dau pentru ca tinerii să înveţe ştiinţe lucrative ca dreptul, 
medicina, tehnica. Tineri modești și silitori, cari vor fi mulțumiți c-un viitor 
puţin strălucit, ingrat chiar, primesc în alte ţări asemenea burse pentru a se 
ocupa cu studii istorice, etnografice, arheologice sau filologice, cu științe 
cari nu aduc bani, n-aduc câștig. E prea adevărat că tocmai aceste științe, și 
nu cele practice, constituiesc adevărata cultură a unei naţii, că după 
produsele sale științifice şi literare se cântărește valoarea vieții unui popor 


pe pământ. Dar, deşi aceasta e adevărat, imensa majoritate a oamenilor n- 
are nici răbdarea, nici gustul unei adâncite cercetări științifice şi se 
mulţumeşte cu apropriarea rezultatelor ultime, cu esenţa ştiinţei. lată dar 
adevărata menire a burselor: a crea specialiști în ramuri de știință care n- 


aduc mare câștig bănesc, a crește pe învățătorii naţiei — și breasla 
învăţătorească nu-i în nici o ţară avută; cariera e — esceptând poate 


Englitera — pretutindenea ingrată. 

Astfel am văzut sub ministerul conservator trimițându-se câţiva tineri în 
străinătate — însă pentru a studia dreptul, medicina sau ingineria? Nu. D. 
Tocilescu a fost trimis pentru filologia limbelor slave, de vreme ce 
documentele noastre istorice de-naintea epocei lui Matei Basarab sunt scrise 
slavonește; d. G. D. Teodorescu a fost trimis pentru filologia limbelor 
clasice ș.a.m.d. Cât pentru studiile lucrative, se vor găsi întotdeuna oameni 
cu oarecare avere cari să traducă o parte din capitalul lor bănesc asupra 
fiilor lor în capital de știință practică şi aducătoare de câştig. 

Dar roșii îs asemenea idei? 

Mai lesne trage nădejde spânul de barbă decât noi că onor. confrați vor 
ajunge vreodată să aprecieze un lucru după valoarea și înţelesul lui. 
Nepricepere şi rea-credinţă, iată cele două proprietăţi indisolubil unite în 
fiece patriot roșu, aproape fără nici o escepţie. 

Când se petrec asemenea lucruri în judeţe, când nepotismul și 
postulantismul, agravate prin reversibilităţi, au ajuns la culmea înfloririi, 
tocmai atunci prinţul Dimitrie Ghica găseşte că toate sunt bune şi frumoase; 
deci, mai alaltăieri mână-n mână cu d. Fleva, ieri cu onorabilele Serurie, 
crede de datoria sa de a da un relief politic alegerilor judeţene din Ilfov, 
credință pentru care și-a atras aspre mustrări de la „Binele public“ și o 
călduroasă apărare din partea „Românului“... 

Din această apărare relevăm şi noi câteva puncte. 


Viciul caracteristic al coteriilor politice fără viitor este esclusivismul... 

Un om de valoare intră într-o partidă, o părăsește, dacă-și schimbă ideile, spre a 
intra în altă partidă, dar niciodată nu intră într-o coterie, mai totdeuna personală și de 
un caracter esențialmente efemer. 

Toţi oamenii de principie știu în fine că o partidă trebuie să aibă totdeuna ușele 
deșchise pentru orice om onorabil voiește să-i dea concursul său ... etc. 


Ei bine, roşii sunt cu atâta naivitate esclusiviști încât nici nu ştiu ce va 
să zică esclusivism, precum cei născuţi orbi nu ştiu ce va să zică a fi orb. 


Dar esclusivism se cheamă tocmai neîngăduirea unor personalităţi cu 
alte principii sau cu altă nuanţare a lor. Neesclusiv este un partid atunci 
când primește în sânul orice individualitate onorabilă cu seria ei de 
principii, cu întregimea ființei sale şi când linia generală de purtare a 
partidului răsare din concursul tuturor ideilor emise, nu din formule 
dictatoriale ale unui mare magistru ca cel din Strada Doamnei. Dar, când 
cineva renunţă la individualitatea sa pentru a avea principii identice cu 
onorabilele Fleva sau Serurie şi cu marele magistru, atunci nu înţelegem ce 
esclusivism ar mai fi cu putință. Asta ar însemna a se esclude pe sine însuși, 
ca un personaj comic al unei foi umoristice vieneze care, neavând cine-l da 
afară şi fiind deprins cu aceasta, s-a hotărât în fine... de-a se da el însuși 
afară. 

Dar iată cum urmează „Românul“: 


Dar la ce-ar folosi toate acestea? A dovedi că patriotismul, esperiența și bunul- 
simț a d-lui Dimitrie Ghica sunt mai presus de slăbiciunile şi consideraţiunile 
personale cari au dat naştere grupului „Binelui public“? 

Acestea o știe publicul tot atât de bine cât şi noi; el știe asemenea că un om de 
greutatea d-lui Dimitrie Ghica se poate apropia de o partidă ca aceea ce avem onoare 
a o reprezenta, iar niciodată de un grup personal ca acela de la „Binele public“. 


„Românul“ pare a uita că prinţul Dimitrie Ghica a făcut parte din grupul 
— estrem de numeros și de important — al răposatului Centru, precum pare 
a fi uitat şi lista de epitheta ornantia cu care „Presa“ gratifica acum câteva 
luni pe d-alde Pătărlăgeni, Mărgăriteşti, Serurii. Acum sunt cu toții o apă. 
Noroc bun și spori întru toate! Noi nu dorim răul nimănui. 

Singura deducere pe care ne permitem a o trage din cele de mai sus e că 
tot patriotismul, esperienţa, bunul-simţ pe cari publicul le ştie tot atât ca şi 
„Românul“, precum și greutatea unui om ca principele Dimitrie Ghica, l-a 
făcut să se ţină atât timp de partidul conservator cu care „Românul“ era însă 
în luptă — de unde urmează că, pe când conservatorii erau la putere, 
„Românul“ era nepatriotic, fără experiență, fără bun-simţ, de vreme ce 
combătea toate acestea în persoana prinţului. 

„Românul“ și „Presa“ vor purta ani întregi încă macula inconsecuenţei 
lor dacă se vor hotărî a se îndrepta, ceea ce nu sperăm; dacă vor urma calea 
de până acum însă, vor purta pururea această maculă. 

Onorabilii confrați trebuie să știe că Aristotel n-a trăit în zadar în 
mijlocul acelei mizerabile, mincinoase și fără de caracter demagogii din 


Atena, că nu în zadar s-a consumat pe pământ acea inteligenţă vastă care s-a 
ocupat cu discusutul tuturor cutelor sofistice în cari s-ascunde micimea 
omenească. 

O ultimă observare. 

Noi admitem în adevăr că prințul Dim. Ghica merge azi mână-n mână 
cu onorabilele, învățatul și neprihănitul Serurie, precum și cu onorabilele 
Fleva, pentru că s-a convins că opoziţia sistematică se face din cauza goanei 
după putere, iar această din urmă din cauza proletariatului de postulanţi. Nu 
ne supărăm asemenea dacă d-sa, cu toate probele contrarii, va crede că 
poate arunca și partidul conservator în aceeași categorie de vânători de 
putere, căci libertatea presei române ne-a cam deprins cu toate acuzările, 
oricât de nefondate ar fi. 

Doar o singură observație. Cam târziu vede prințul aceasta. Noi am 
reprodus în no. de la 28 mai un amendament al d-lui C. Creţulescu, introdus 
în răspunsul cătră tron la 15 fevruarie 1863, amendament primit pe atunci 
de aproape unanimitatea Adunării; am reprodus asemenea discursul d-lui 
Creţulescu. Acest discurs cuprinde într-o formă amplă și ştiinţifică toate 
motivele câte le-a citat prinţul pentru a-și motiva trecerea sa în partidul 
roşu. Oare această trecere nu s-ar fi putut opera de atunci chiar? Căci într- 
acea Adunare era faţă și prinţul Dim. Ghica, şi d-nii Rosetti-Brătianu, și alţi 
patrioţi. lată deci adevărata epocă în care prinţul ar fi trebuit să devină 
liberal-naţional, pentru ca să fim dispensaţi de reflecţii de natura celor de 
faţă. 


€ 


[1 iunie 1880] 
La 4/16 iunie, peste câteva zile aşadar, se va întruni la Berlin Conferenţa 
suplementară, epilogul marii Conferențe de pace. Întârzierea ei a provenit 
desigur de la discuţiile asupra marginelor în cari puterile voiau să 
îngrădească hotărârile acestei Conferenţe suplementare. Rusia de exemplu 
voia ca această discuţie suplimentară să se întinză asupra tuturor punctelor 
neîndeplinite încă ale 'Tractatului de la Berlin, părerea opusa însă era ca ea 
să se mărginească numai la cestiunea frontierei turco-grecești. 
Până acum ştim că la 7 iunie d. de Radovitz a prezentat la Paris 
ministrului de externe al Franţei, d-lui de Freycinet, invitarea la Conferenţă. 


După propunerea Angliei, toate puterile vor numi, pe lângă ambasadorul lor, 
şi câte un delegat tecnic. 

Tot în ziua de 7 iunie principele Reuss, ambasadorul Germaniei la 
Viena, a prezentat o invitaţie analogă la Ministerul de Esterne de acolo. 
Austria va fi reprezentată în Conferenţă prin ambasadorul ei de la Berlin, 
contele Szechenyi, atașându-i-se însă cu consiliari tecnici agentul 
diplomatic și consulul general, d. Zwiedinek de Sudenhorst, atât de bine 
cunoscut Bucureştilor, și colonelul de stat major baron de Ripp. D. 
Zwiedinek se bucură de meritatul renume de-a fi un cunoscător escelent al 
relațiunilor din Orient în genere, dar îndeosebi are o cunoştinţă specială a 
raporturilor etnografice și locale a acelor teritorii asupra cărora va avea a 
dezbate Conferenţa, de vreme ce a fost mult timp consul imperial la Ianina. 

În ziua în care s-au remis din partea Germaniei invitaţiile la Conferență 
regele Greciei au avut convorbiri mai lungi cu d-nii Gladstone, Granville şi 
Dilke. Regele şi-a esprimat părerea sa de bine asupra schimbării de opiniuni 
a actualului cabinet englez, căci în martie marchizul Salisbury se esprimase 
contra pretențiilor Greciei asupra laninei. 

Un reprezentant al Turciei nu va lua parte la această Conferinţă. La nota 
colectivă a puterilor Poarta prepară un răspuns în termeni foarte hotărâtori: 
sultanul nu va îngădui nici un amestec în afacerile dinlăuntru ale împărăției. 
Tot ce cere Tractatul de la Berlin se va executa, dificultatea greacă și cea 
muntenegreană se vor înlătura, însă Turcia să nu fie somată în puncte ce-i 
sunt defavorabile fără a se fi executat punctele ce-i sunt favorabile şi cari se 
enumeră anume. 

Noi revenim asupra opiniunei emise în coloanele noastre că, fără o serie 
de principii de drept public, introduse în mod egal și cu bună-credinţă în 
toate teritoriile balcanice, împăciuirea nu va fi cu putință. Multiplele 
tendenţe de predominare ar trebui atenuate prin principiul că toate limbile şi 
toate naționalitățile sunt în mod egal recunoscute în biserică, în școală, în 
comună și în ţinut. Pentru a exercita o predominare nestricăcioasă unul din 
elementele etnice ale Peninsulei ar trebui să fie sau cu mult mai numeros, 
sau, în fine, cu mult mai cult decât celelalte, ceea ce pân-acuma nu e. O 
civilizaţie reală le lipseşte tuturora; încât predominarea se traduce, din 
partea elementului dominant, în acte de barbarie, din partea celor stăpânite 
— în acte de rebeliune, cu cât mai naturale cu cât sunt, din nefericire, mai 
justificate. Astfel o egală incultură, o egală valoare numerică și o egală 
slăbiciune face ca fiecare din ele să nu poate învinge momentan decât prin o 


influenţă străină oarecare, pentru ca la rândul lui fiece element să fie învins 
iar printr-un curent de influenţe străine. Cele două influențe de căpetenie 
sunt, se-nţelege, cea rusească şi cea austriacă. Orice punct al Peninsulei îl 
vom atinge cu degetul vom da de aceste două curenturi opuse, deşi ne 
abținem, în momente atât de gingașe ca cele actuale, de-a ne rosti care din 
ele e mai în avantajul culturei şi înaintării deosebitelor rase ale Peninsulei. 
Cititorul inteligent își va face concluzia singur din o relaţie ce va urma mai 
la vale și pe care o reproducem din ziarul „Unirea“ din laşi. 

Macedoromânii, cum se numesc în mod greșit de către cărturarii noștri, 
tracoromânii, cum ar trebui să se numească în adevăr spre deosebire de 
dacoromâni — o deosebire îndealtmintrelea foarte mică, accentuată numai 
în fonologie și lipsind cu totul din conformaţiunea fizică și din originea 
amânduror ramurilor — tracoromânii deci au fost în evul mediu un popor 
foarte numeros, răspândit asupra întregei Peninsule Balcanice. Dar lipsa de 
cultură, căderea repede a regatului româno-bulgar, predominaţiunea unui 
cler bizantin formalist care prefăcuse biserica nu în școală de bune-năravuri 
şi de convingeri morale, ci într-o şcoală de amăgire a lui Dumnezeu și a 
conștiinței proprie prin formalităţi fetișiste, toate acestea au contribuit de-a 
amâna deșteptarea lor națională până în zilele noastre. 

În ziarul „Unirea“ din Iași citim, în privirea situaţiei tracoromânilor din 
Macedonia, următoarele: 


Românii Macedoniei sunt obiectul celei mai mari atenţiuni a guvernului austriac, 
carele, prin orice mijloace precum și la orice ocazie, caută să-şi câştige simpatia lor. 
Astfel, îndată ce se ivește un conflict între un român și un grec, consulii austriaci iau 
partea românului și-l apără la autoritățile otomane respective. Grecii de altă parte se 
silesc de a se impune românilor și a-i convinge că soarta li va fi mai bună sub 
guvernul din Atena decât sub cel otoman. 

Clasele inferioare ale românilor încep a se înclina încâtva cătră Austria, sunt însă 
contra Greciei. 

Clasele mai culte însă resping atât influența austriacă cât şi cea elenă. Puținele 
școli române numără mai fiecare câte 70 de elevi cel puţin și locuitorii de primprejur 
devin cei mai înfocați patrioți. Aşadar ar trebui ca școlile române să se înmulțească pe 
cât se va putea mai mult. 

Se mai recomandă și alt mijloc, și anume înființarea de mai multe consulate 
române în orășelele cele mai principale de acolo, numai cât consulii ar trebui să fie 
români, iar nu negustori greci. 

Consulii români ar trebui între altele să-și deie silința cea mai mare de a feri 
satele românești de năvălirile bandelor de hoți; mijlocul spre a ajunge la acest scop ar 
fi stăruința necurmată a consulilor pe lângă autorităţile otomane de a urmări asemenea 


bande cu forțe de ajuns. Bandele, formate câteodată din 100 până la 200 vagabonzi, 
merg cu îndrăzneala lor până a năvăli ziua-n amiaza mare asupra satelor și a escrie 
contribuţiuni grele pentru locuitori. Consulii austriaci promit locuitorilor români că, 
dacă Macedonia va ajunge sub Austria, brigandajul ar înceta imediat. De aici provine 
dar înclinarea sătenilor români cătră austriaci. 

Scrisoarea pretinde chiar că bandele de hoţi din Macedonia ar fi întreţinute de o 
mare putere. Împrejurarea că bandiții sunt tot indivizi străini dă loc la aceste supoziţii. 
Merită a se aminti aici că bandiții, spre a stoarce și ultimul ban din punga locuitorilor, 
iau ca zălog copii din școli pentru a căror restituire iau apoi de la părinți sume 
enorme. 

O cestiune de cea mai mare importanţă amintită în scrisoarea amicului nostru este 
alianța româno-albaneză. 

Dintre toate popoarele balcanice albanejii și românii se împacă mai bine unii cu 
alții, simpatizează la orice ocazie. Așa fiind, s-ar putea foarte uşor realiza o alianță 
între albaneji şi români. Foloasele pentru ambele popoare ar fi mari. 


Se-nţelege de la sine că o solidaritate strânsă între albaneji, turci şi 
români în partea locului ar fi mijlocul cel mai bun de-a preîntâmpina 
tendențele de predominaţiune panbulgare și panelene, deşi nouă repartiţia 
teritoriilor după state ne pare un punct mai puţin important decât stabilirea 
sinceră a unor principii de drept public cari să admită egalitatea pentru 
dezvoltarea deopotrivă a tuturor elementelor etnice din Peninsulă. 

Fără a prooroci, am spus-o, din capul locului, că partidul guvernant va 
pune toate resorturile în mişcare spre a da alegerilor pentru consiliile 
județene o nuanță politică pronunțată. Deşi, mai mult decât oricând, țara are 
nevoie de nepărtinire și corectitudine în administraţie, deși simte un 
adevărat dezgust pentru această transplantare a esclusivismului de partid 
până şi în îngustele cercuri ale judeţului și comunei, deși, în fine, prin 
manoperele atotputemiciei guvernamentale se trage până şi acest teren de 
activitate publică de sub picioarele majorităţilor locale pentru a-l supune 
procedimentelor cunoscute ale majorităţilor parlamentare, totuși, mai 
departe decât oricând de un regim de adevărată libertate, enciclicele papei 
din Strada Doamnei plouă, şi părintele revoluţionarilor din Paris, cari se 
complimentează acolo cu zgomot cu foştii corifei ai comuniștilor, crede de 
cuviință a-şi atribui în public toate meritele șie, toate demeritele altora. 

Am pierde numai timpul discutând cu d. C.A. Rosetti. Procedura d-sale 
e întrucâtva analogă cu aceea a d-lui Brătianu. Dacă Matei Basarab a făcut 
vrun bine în ţară, desigur d. Pătărlăgeanu l-a sfătuit să-l facă; dacă s-a 
ridicat Tudor Vladimirescu contra grecilor, aceasta se datorește liberalilor; 
dacă, în fine, toate punctele liberale și naţionale ale Constituţiei de astăzi: 
abrogarea privilegiilor, egalitatea civilă şi socială, libertatea conștiinței, 
accesibilitatea tuturor la funcţiile publice, repartiţia fără osebire a dărilor, 
sinodalitatea autonomă a bisericei române, secularizarea averilor închinate, 
c-un cuvânt, dacă toate reformele cari le avem de bine de rău s-au votat de 
Adunarea ad-hoc din Moldova, compusă din conservatorii actuali, atunci 
toate acestea se datoresc d-lui C.A. Rosetti. Nu e nici logică nici bun-simţ 
în atribuirea aceasta — dar ce face? Douăzeci de ani d. C.A. Rosetti 
urmează această tristă meserie și n-ar fi natural ca doftoria întăritoare să-l 
schimbe deodată într-atâta încât, din şef al partidului roșu, să devie o dată 
măcar ceea ce nicicând n-a fost: amic al adevărului! 

Fiindcă lumea s-a săturat de a asculta pe onorabilii Fleva, Serurie ș.a., 
sau, ascultându-i, nu le dă nici o crezare, în programul de acţiune pentru 
alegerile judeţene era desigur înscrisă şi ieşirea în scenă a prinţului Dimitrie 
Ghica. Dintre toate ziarele, noi am făcut mai puţin caz de aceasta. Dacă d. 
Stan Popescu e liber în România de-a se proclama dictator al republicei 


Ploieştilor, nu tocmai din grația lui Dumnezeu, dar prin voința naţională; 
dacă așadar demagogi de rând ridică stindarde de principii și iau aere de 
oameni mari, desigur că nici legile, nici datinele generaţiei noastre nu se 
opun ca un om de vaza și de influenţa unui Dimitrie Ghica să profeseze 
orice credinţe va voi, să susţină pe cine i-o plăcea. N-am făcut din aceasta 
nici o acuzare şi admitem ca pe deplin îndreptăţită o schimbare de principii 
sau o schimbare la faţă. 

Prinţul Dimitrie Ghica s-a numit pe sine însuși în parlament 
conservator, mai mult încă, pretindea frumosul rol de a mântui partidul 
conservator în momente de pericol, a fost șef al unui guvern prezident al 
unei Adunări conservatoare. Cu toate acestea nu facem nici un caz din 
acestea; precum nu se pot opri în zilele noastre schimbările de religie tot 
astfel nu se pot reproba nici schimbările de idei politice, fiindcă numai 
fanaticii mai numesc astăzi o schimbare de convingeri apostazie. Dar un 
lucru desigur că e discutabil în toată schimbarea aceasta. Nimic nu se 
întâmplă în lume fără cauze, trăim în lumea strictei, fatalei cauzalități. 
Așadar, pentru a esplica, nu a justifica, o schimbare, ne rămâne a cerceta 
cauzele, şi acestea iar nu se pot vedea decât din motivele pe cari le invocă 
prinţul însuși pentru a esplica trecerea sa în tabăra liberală. 

Aceste motive — am dovedit-o în două numere trecute — sunt foarte 
vechi, sunt spuse demult de alţii, încât ne-am mirat numai cum de ele n-au 
avut acum douăzeci de ani asupra prinţului salutarul efect de a-l înfrăţi cu d. 
C.A. Rosetti. Căci, sau motivele invocate de prinţul Ghica sunt cele reale, şi 
atunci schimbarea aceasta ar fi trebuit să se întâmple demult, sau ele sunt 
numai pretextate, și atunci ne-ar rămânea sarcina, cam ingrată, de-a cerceta 
înşine adevăratele cauze ale neașteptatei fraternizări cu eternul Serurie. 

lată pentru ce am așteptat într-adevăr ceva nou din gura respectabilului 
nostru concetăţean. Schimbarea s-a făcut repede, cu venirea d-lui Boerescu 
la putere. Când doi oameni atât de rău trataţi de presa guvernamentală, 
precum n-au mai fost aproape nimeni în această ţară, simt necesitatea de-a 
da sprijinul lor unui partid care i-a numit vânzători de ţară, chemători de 
invazii, aruncători ai corpului sângerând al României la picioarele 
împintenate ale contelui Andrassy, când d. Boerescu a fost gratificat până şi 
cu epitetul de... pion denunţător al lui Vodă Cuza, prinţul va fi, credem, atât 
de echitabil cu noi de-a îngădui ca, în conformitate cu legile minţii 
omenești, să căutăm, în schimbările acestea, la raison suffisante, să simţim 


cel puţin trebuința unor cuvinte îndeajuns de puternice cari ar fi putut 
determina atitudinea d-sale în momentele de față. 

Aceste cuvinte suficiente nu le aflăm între cele mărturisite, încât trebuie 
să admitem că ele fac parte din sfera celor nemărturisite. D-sa ne răspunde 
că n-a avut a ne spune ceva nou, că nu e Edison și n-a inventat nici lumina 
electrică, nici telefonul. Desigur, nu; şi noi mărturisim cu mâna pe 
conștiință că prințul în adevăr nici telefonul, nici lumina electrică n-au 
inventat-o şi temperamentul nostru nici nu ne îngăduie să așteptăm 
asemenea lucruri de la domnia sa. 


Regret — zise prințul — că n-am talentul invenţiunii, căci aş inventa și eu un 
instrument prin care să fac a străbate glasul poporului în inima acelor oameni cari mă 
atacă; să auză și ei acel glas al poporului care geme din cauza luptelor noastre; să auză 
acel glas care zice: destul cu atacurile personale, îndurați-vă, aruncaţi-vă ochii asupra 
noastră, a poporului. Protestăm în contra luptelor voastre. Luptaţi pentru principii, nu 
pentru ambiţiunile voastre personale. 


Frumos și bine zis. 

Dar natural e din parte-ne s-auzim seria de principii pe cari le apără 
prinţul şi noii săi amici, de ex. ziarul „Românul“? Dacă le-am ști ne-am uni 
poate cu ele. Căci din câte s-au scris pe hârtie nu s-a ţinut nimic și, de 
vreme ce nu s-au ţinut, n-au fost adevăratele principii ale partidului. 

Daţi odată pe faţă acele principii, să le cunoască lumea, să aibă măsura 
faptelor, înţelesul și cheia acţiunii d-voastre. Toate partidele au făcut-o 
aceasta. De bine de rău, lumea ştie ce vor toţi. Numai marele partid să n- 
aibă o serie anume de principii mărturisite? 

Oare programa nu consistă cumva dintr-un singur cuvânt: 
reversibilitate?!... 

În vederea alegerilor pentru consiliile județene se încheie multe aliante, 
pur și simplu în vederea rezultatului practic al unei majorități sigure de 
voturi. Lucrul s-a observat nu numai la noi, ci în toate țările. Partidele 
înlăturate din viaţa publică prin atotputernicia guvernamentală se numără și- 
şi unesc voturile asupra cutăror persoane, fără privire la nuanţă, numai 
opoziţie să fie. Aceste uniri nu se fac pe baza unor concensiuni de principii, 


ci pe aceea a unor concesiuni de fapt, rezervându-și fiecare de-a se 
accentua, când va ieşi la suprafaţa vieții publice, conform programei sale. 
Un asemenea compromis s-a făcut de atâtea ori între centru şi socialişti în 
Germania și tot astfel e — mutatis mutandis — unirea între conservatori și 
fracțiune la lași, se înțelege, distingându-se cele ce sunt a se distinge, căci 
nici conservatorii ieşeni nu sunt retrograzi, nici fracțiunea nu e socialistă. 

Acestei uniri în vederea alegerilor nu i-au lipsit imputările. Întemeiate 
ori neîntemeiate, nu ne preocupăm deocamdată; sigur e numai un lucru. Nu 
este folos reversibil în perspectivă, încât această picătură amestecată în 
unirea roşilor cu d. Boerescu de ex. nu se aplică defel la compromisul din 
Iași. Discutăm numai dreptul de-a face asemenea imputări; căci cine le 
face? „Presa“. 

lată coarda pe care-o ţine acum organul răposatului Centru: 


lată dar dreapta, conservatorii estremi, uniţi, aliați cu elementul cel estrem dintre 
liberali, cu fracțiunea, cu aceia cari până astăzi joacă la noi rolul de adevărați 
demagogi. 

Care este întinderea şi condițiunea acestei alianțe, operate la Iași, nu știm. 


Și, cu toate că nu ştiţi, discutaţi trei coloane de polologhie. Nu-i vorba, 
cam aşa faceți cu toate cestiunile: discutaţi făr-a ști asupra lor câtu-i negru 
sub unghie. Haina cea mai potrivită neştiinţei e tăcerea, de acolo proverbul 
latin: si tacuisses philosophus mansisses. De tăceai, mintios mai erai. Din 
neştiință nu rezultă decât neștiință — nimic; căci de veţi multiplica nula cu 
oricâte vorbe deșarte n-o să iasă decât vorbă lungă fără rost, de n-are omul 
încotro apuca să scape de lihnirea ce produc inteligenţei cuvintele neînsoţite 
de un înţeles concret. 

D-acolo apoi grozave imputări asupra monstruozităţii combinării 
voturilor în niște biete alegeri județene în cari principiile de politică 
generală nu joacă nici un rol. 

Ce sterp teren! 

Generoși, cum suntem totdauna, şi nevoind a lăsa pe confrații noştri 
respectabili de a-şi istovi inteligența căutând flori retorice pentru oprobriul 
acestei nevinovate conlucrări electorale, le prezentăm, în faşe încă, însă 
foarte sănătos, un mic monstru de alianţă lucrativă, pe care iată-l din creştet 
până în talpă. 

lată ce scrie „Presa“ din aprilie 1875: 


Apoi însuşi domnitorul, în urma greşalelor neiertate şi-a conduitei perfide a 
adversarilor noștri (roşii) din 1868 şi 1871 martie, mai poate avea încredere în niște 
turburători sistematici, cari au dovedit că nu sunt decât nişte nulități ambiţioase? 


Una la mână. Vasăzică, la 1875 d-nii Rosetti-Brătianu nu erau decât 
nişte nulități ambiţioase și turburători sistematici, cu conduită perfidă. Câte 
lucruri nu sunt bune de ştiut în lumea asta? 

Ce povesteşte însă „Românul“ ca răspuns la acel atac? 


La 1860 principele Cuza fu silit să cheme la minister pe membrii partidei ce 
serveşte acest ziar. 

Peste vro 30 de zile ministeriul acela decide a demisiona motivat. 

D. V. Boerescu face schița demisiunii, pe care d. C.A. Rosetti o mai modifică, 
îndulcind-o. Avem încă în original acea frumoasă schiță. 

Domnul cheamă pe toți miniştrii şi le cere să reia demisiunea, spre a o mai 
îndulci. Refuzându-i-se cererea, se supără şi lasă să-i alunece următorele cuvinte: 

— N-aveam încredere în d-v., ş-am fost însărcinat pe d. Boerescu să vă 
survegheze. 

Am suferit pentru omul pe care principele Cuza îl desconsidera în asemenea mod. 


Numai espres pion de şah al lui Vodă nu se zice. 

Două la mână! Bună și asta. 

Dar de ce atât de departe, când binele e atât de apropiat? 
La 2 iunie 1879 — azi un an — „Presa“ scria următoarele: 


De două ori de la 1866 România a avut nenorocirea și umilirea de a vedea pe 
radicali la guvern și în amândouă rândurile roşii au fost un adevărat flagel pentru 
țară. 

Au promis, în mod ipocrit, libertatea în alegeri; dar influența morală și 
amenințările au jucat primul rol, căci cuvântul „libertate“ l-au întrebuințat numai cu 
numele, iar nu și în fapte. L-afirmă în cuvintele lui şi-l neagă în faptele lor. Este 
apostazia lor când ajung la putere, pe când libertatea, este cultul lor fiind în opoziţie 
„„„ căci nu este nimic de comun între acest divin principiu şi între radicali. Renegaţi ai 
acestei libertăţi dovedesc pe fiecare zi apostazia și incapacitatea lor de-a guverna. 

Au luat locul guvernului conservator fără să fie capabili a face ceva mai bun sau 
chiar de-a face altfel, și lumea a început să vadă că toți oamenii lor politici nu sunt 
decât nişte bărbaţi plini de pasiuni şi de ură (vorba prințului Ghica). Timpul este mai 
aproape decât se crede ca un dezgust general să se ridice în toate părţile țării noastre și 
să-i înlăture de la putere. 

Din magistrați visează și tind a face niște funcţionari devotați urelor și pasiunilor 
lor; din armată ar voi să facă niște instrumente docile ale lor pentru timpul când nu 
vor mai fi la putere, glorificând pe ofiţerii cari se revoltă contra disciplinei. 


Acești oameni ce se intitulă, în mod ridicol, de „liberali“, înjurau și nesocoteau pe 
toți românii de bine cărora puterile străine, pentru onoarea României, le dădeau vro 
decorație însemnată și-i arătau opiniei publice ca vânduți străinilor, ridiculizându-i cu 
diferite titluri nobilitare (baron P ... de exemplu). Ajunşi odată la putere, liberalii 
noștri căpătară și mai multe decoraţii străine și-umplură piepturile cu cruciulițe și 
păsăruici, ca să piardă Basarabia, să cheltuiască milioane ... etc. etc. 


Apoi asta zicem şi noi, păcatele noastre! 

Cine zice că noi atăcăm pe roşii? Ferit-a sfântul! Nu facem decât să 
copiem, ca niște umiliți discipoli întru cele bune şi plăcute lui Dumnezeu, 
ceea ce-a zis „Presa“ despre ei. Mai parafrazăm noi, nu-i vorba, dar mic e 
meritul nostru, mare al „Presei“. 

Dar cum stau azi — după 360 de zile — onorabilii de la „Presa“ cu acei 
oameni al căror guvern e o nenorocire şi o umilire, un adevărat flagel pentru 
România, cu acei oameni incapabili de-a guverna, cari toți sunt plini de 
pasiuni și de ură, cari fac din armată instrumente docile, glorificând revolta 
în contra disciplinei, cu acei oameni umpluţi de păsăruici şi cruciulițe ca să 
piardă Basarabia...? 

Cum stau? 

Bine, sănătoşi cu toţii. 

Astăzi scrie „Presa“ că: 


Unirea și fuziunea între elementul liberal al stângei și elementul liberal moderat 
(Dimitrie Ghica—Boerescu) sunt naturale; amândouă aceste elemente sunt identice în 
natura lor. Din unirea lor poate ieși un ce omogen, o adevărată forță prin colectivitate. 


Mai e vorbă? Cine zice altfel? 

lată dar o temă escelentă pentru onorablii confraţi de la „Presa“. Ce să- 
şi piarză timpul cu niște franctirori ca noi, gata totdeauna a răspunde cu foc 
de câte ori fac o mișcare în contră-ne şi... suntem tari în meșteşugul acesta. 
Când „Presa“ ne va esplica nouă cum se concordă lucrurile de mai sus, 
promitem să-i esplicăm şi noi cum se concordă procederea din lași. 

Foile capitalei au vorbit de un act de uşurinţă a guvernului asupra căruia 
noi am tăcut pân-acuma, dar care merită relevat de vreme ce arată câtă 


încredere mai sunt în stare a inspira omului serios procederile partidului 
radical. 

Vineri la 23 mai, în nr.-ul 115, „Monitorul“ a publicat Statutele Băncii 
Naţionale întărite prin semnătura M. Sale Domnului și prin aceea a d-lui 
Câmpineanu, ministru de finanțe. 

Art. 29 al Statutelor zice: 


Nu se vor scompta decât efectele de comerț la ordine, timbrate, având o cauză 
reală cu scadenţă cel mult de una sută zile și garantate prin trei semnături solvabile. 


Într-adevăr Banca Franţei urmează tot astfel: ea scontează poliţe c-o 
scadență de cel mult trei luni și garantate prin trei iscălituri ale unor 
comercianţi a căror solvabilitate e de notorietate publică. 

Banca Prusiei scontează numai poliţe plătibile loco, cu termene scurte, 
în orice caz nu peste trei luni şi având trei iscălituri solide. 

Banca Naţională a Austro-Ungariei scontează numai polițe la ordin 
garantate prin trei iscălituri, examinate cu toată scrupulozitatea de comitetul 
Băncii. 

Era aşadar natural ca şi la Banca noastră să se exige trei iscălituri, şi 
anume de comercianţi a căror solvabilitate să fie de notorietate publică. 

Ce se întâmplă însă? 

„Românul“ a simţit din acest articol că Banca ar fi silită a face numai 
operaţii solide și cari se realizează în scurt timp. lată ce zice deci acest ziar 
în nr-ul său de la 24 mai, adecă a doua zi după apariţiunea statutelor în 
„Monitor“: 


Dispoziţiunea de a nu se putea scompta la Bancă decât efectele de comerţ cu trei 
semnături fără nici o singură excepțiune este estremă și va mărgini scomptul foarte 
mult. 

Ne vom servi de un exemplu precis. — D. G. Cantacuzino, d. G. Vernescu sau alt 
proprietar mare, om avut, cu credit mai mult decât neîndoios, are trebuinţă de numerar 
în afacerile sale. O asemenea persoană nu aleargă din casă-n casă să caute pentru 
poliţa sa două semnături solvabile; nici că se adresează cuiva, cu atât mai puţin unui 
comerciant, spre a-i cere girul. Omul avut va merge la bancherul său, la Banca 
României spre exemplu, a-și face operațiunea, Banca României primește poliţa d-lui 
Cantacuzino sau a d-lui Vernescu, o girează și merge de o scomptează la Banca 
Naţională. 


lată dar, prin o citare improprie de nume proprii, înlăturat și principiul 
fundamental al unei bănci de scompt și principiul celor trei iscălituri. Nici 
d. Cantacuzino, nici d. Vernescu nu sunt comercianţi, ci proprietari mari de 
case şi moşii; afacerile proprietății mari teritoriale sunt cu totul de altă 
natură decât acele ale negoţului şi n-au nicicând nevoie de o Bancă 
Naţională, ci de altfel de instituțiuni de credit şi cu toate acestea... 
argumentarea șchioapă a ziarului guvernamental a avut ca efect imediat ... 
ce? 

Schimbarea statutelor prin pretextarea unei erori de tipar. 

La 25 mai în no. 117 „Monitorul“ reproduce din nou statutele, arătând 
că se înseraseră cu oarecari omisiuni. 

Pretinsa omisiune se vede la art. 29 şi cuprinde următoarele: 


Totuși efectele de comerț cu două semnături vor putea fi admise în cazurile, în 
modurile și condițiunile ce se vor determina prin regulamente hotărâte de consiliul 
general şi aprobate de Ministerul de Finanţe. 


Iar „Românul“ aplaudă că s-a rectificat întocmai după cum ceruse. 

lată la ce stare a ajuns statul român. 

Apar statutele unui institut de credit sancţionate de Domn. 

O foaie inventă o sofismă a doua zi după apariţiune. 

Și semnătura domnească e redusă la rolul de a fi stat sub un text cu 
omisiuni cari se rectifică conform acelei sofisme. 

E. nedemn de-a introduce modificări într-o legiuire sub pretextul unei 
erori de tipar, mai ales când din acea pretinsă omisiune rectificată se vede 
că pân-acum ministrul nu știe clar cari sunt cazurile în cari se pot admite 
două semnături și când din stilizarea acelei omisiuni se vede că e făcută 
curat pentru a face gustul patrioţilor din Strada Doamnei. 

Dar culmea acestei procedări nedemne e jucăria pe care d. Câmpineanu 
şi-o permite cu persoana şi semnătura şefului statului. 

Nu fără durere am citit cele cinci enciclice ale d-lui C.A. Rosetti, șeful 
partidului roşu din România. Să nu fie oare dureros a vedea o viață întreagă 
de om scurgându-se întru a inventa pretexte pentru a se deosebi pe sine de 


ceilalți și a îndeplini — cu sau fără voie — contrariul de ceea ce pretextă că 
voieşte? 

Cu acte autentice în mână se poate dovedi că nimic, absolut nimic din 
reformele introduse de la Unire nu se datorește d-sale esclusiv, nici 
partidului pe care-l conduce. S-ar putea proba, asemenea cu acte autentice, 
că nicicând roşii n-au venit la putere prin propriele lor forţe, ci totdauna sub 
o firmă străină. O dată era Creţulescu, altă dată M. Epureanu, totdauna însă 
ei s-au introdus sub auspiciile şi protecţia unui om de stat străin de partidul 
lor, pentru a-l înlătura mai pe urmă, a dizolva Adunările cărora îşi datorau 
venirea la putere şi a alege, cu toate mijloacele nelegitime, altele, din partea 
cărora să fie siguri, stăpâni absoluţi, necontrolaţi de nimenea. 

Şi se poate oare să fie altfel? 

Din ce consistă, într-adevăr, partidul? Poate nega cineva că cei mai 
mulți din aceşti onorabili patrioți sunt fără avere, fără cultură, fără 
inteligență naturală măcar? Nu. Arate-ni-se, în adevăr, un învăţat în șirurile 
roşilor, un autor însemnat în orice ramură, un economist, un jurisconsult? 
Nu e nici unul. Dacă le trebuie un financiar, aleargă la d. Dim. Sturdza, care 
i-a combătut cu cea mai mare asprime, pentru ca, redevenind ministru, să-i 
laude şi căruia majoritatea roşie îi dă totdeuna voturi de neîncredere, de cari 
d-sale nu prea îi pasă, dovedindu-se că ei nu-l privesc ca făcând parte dintre 
ei. În genere, cum se arată vreo dificultate politică, sunt siliți a apela la câte 
un om străin de partid, de care uzează și abuzează, pentru a-l arunca apoi 
deoparte, dacă n-a ştiut a-i prinde cu ceva la mână, cu acte compromițătoare 
sau cu greşeli comise, pe cari să amenințe a le destăinui. 

În zădar vom căuta o rațiune suficientă stărei acesteia. Singura e 
incapacitatea fundamentală a roşilor. Într-adevăr, nu se va găsi ţară în lume 
în care nişte bieţi creștini ca Serurie, Fundescu, Costinescu şi alții să 
însemneze ceva. Prin ce să însemneze? Prin avere? N-au. Prin învățătură? 
N-au. Prin iubire de muncă? Asemenea nu. Prin inteligență înnăscută 
măcar? Nici prin aceasta. 

Ce le lipseşte dar? Totul, afară de număr şi un organizator. 

Numărul îl aveau, organizator au aflat în d. C.A. Rosetti. 

Astfel lupta acestei mase de nulităţi în viaţa statului nu era, ca în alte 
țări, o luptă între grupuri sociale cu interese bine definite, ci stăruința unor 
straturi catilinare, fără o meserie hotărâtă, fără talent, fără avere, pentru 
pânea de toate zilele ce le-o poate procura bugetul, în socoteala tuturor 
claselor pozitive ale societăţii întregi. Acesta e punctum saliens, cheia 


infinitei şi nefastei lupte sistematice introdusă de roșii în viața publică a 
ţării. 

Parlamentul englez, reprezentaţiunea naţională a poporului celui mai 
liber, se va vedea că e compus tot din oameni cu stări, câștigate în Indii, în 
Australia, sau moştenite de la părinți. Pentru ambiția de a fi aleși, oamenii 
cheltuiesc acolo milioane şi nu capătă în schimb nimic material, cel mult 
onoarea de-a putea vorbi, c-un ecou oarecare, de pe tribună. 

E la noi tot astfel? 

Fiece deputat roşu aproape e ba primar plătit din casa cutării comune, 
ba șef de gardă plătit, ba advocat al statului, ba al comunei, ba al judeţului, 
ba ţine moşii de ale statului în arendă, ba furnizează lemne pentru şcoli, ba 
a întreprins pavarea cutărui oraș; c-un cuvânt, fiecare din ei a ştiut să-şi 
prefacă votul de deputat într-o resursă care stă în directă legătură cu punga 
contribuabililor. 

În ce conzistă dar meritele partidului preconizate de d. C.A. Rosetti? 

În principii? 

Dar de ce nu e atât de bun a spune care anume e principiul acela pe care 
d-sa şi ai d-sale l-au introdus în legislaţiunea țării? 

Unirea? Adunarea ad-hoc din Moldova a votat-o, compusă în cea mai 
mare parte din conservatorii actuali, o Adunare în care nici nu existau 
partizi, de vreme ce toate se votau aproape cu unanimitate. Tot acea 
Adunare a stabilit toate principiile Constituţiei actuale, programul ei întreg 
a trecut în legislațiunea noastră. 

Era d. C.A. Rosetti, sau ai săi, membri în Adunarea ad-hoc din 
Moldova? 

Nu. Au zis da la ceea ce se făcea dincolo, și atâta e tot. 

S-a lăpădat de privilegii și a luat patenta de negustor, zice. 

Negustor de vorbe goale, iată ce s-a făcut din capul locului și până 
astăzi. 

Cari sunt însă rezultatele practice, pipăite, materiale, ale democrației d- 
lui Rosetti în România? 

Lăsăm să vorbească în locu-ne răposatul Strat, care era economist şi 
cunoștea lucrurile ex professo: 


Nu mai esistă ţară pe lume în care, în un period de timp de 20 de ani, să se fi 
sporit cheltuielile statului, şi prin urmare impozitele, în proporţiunea în care s-au 
sporit la noi. În curs de 20 de ani au sporit de la 28 milioane la 114 şi prin urmare și 
impozitul care se cere contribuabililor, în proporțiune. Apoi, cum s-a făcut acea 


minune? Cum s-a făcut acea datorie de 600 milioane? D-voastră, cari ați îmbătrânit 
toții prin Camere, știți că în fiecare dată veneau d-nii miniștri şi cereau câte o 
creațiune nouă și la fiecare cerere demonstrau că într-adevăr trebuie să se satisfacă 
cererea, pentru că așa reclamă pozițiunea nouă a ţării, și apoi venea câte un deputat 
sau senator entuziast și ne zicea: Faceţi această cheltuială și vom face reduceri aiurea. 
Venea cu o cestiune a armatei și zicea: Să dăm, fiindcă trebuie, şi se dădea; apoi 
pentru instrucţia publică se zicea: dați pentru instrucţia publică, căci acolo nu se 
încape economie și trebuie să se dea. Venea apoi şi se cerea pentru justiţie; se zicea: 
Trebuie să dăm. Se da. Pentru administraţie, pentru lucrări publice, pentru recompense 
naționale, pentru misiuni, pentru tot în fine ni se zicea: Daţi, căci aşa se face în Franța 
şi în Belgia și nu mai ştiu unde. Vedeţi că nu e o lege care să nu se susţie, sau de 
ministru de interne, sau de ministru de război, fiind pentru armată, sau de alt ministru 
competinte, tot cu asemenea argumente, şi regulat la fiecare lege vine cineva şi zice: 
„Faceţi aceasta că e urgent și absolut indispensabil, și vom tăia de-aiurea“. 

Regula dar este ca la fiecare lege să ni se spună: Votaţi-o pe aceasta și vom tăia de 
aiurea; dar acel aiurea de 20 de ani nu-l mai vedem nicăiri. Ni se mai zice că este 
lucru democratic să facem ceea ce ne cere guvernul; pentru că trebuie ca să aşternem 
lefile așa încât să poată numi guvernul la asemenea posturi şi democrați cari nu au 
nici o para avere. Ce ciudat lucru mai este și cu democraţia în țara noastră! Când este 
vorba de impozite, democraţia le desființează pe toate: şi patenta, și monopolul 
tutunurilor, şi licența, numai în numele democraţiei, și cele ce mai rămân le pun 
asupra clasei producătoare, care mai are ceva. Când este vorba de buget, apoi tot acea 
democraţie vedem că se aruncă cu un avânt ardinte asupra bugetului, fiindcă are 
trebuință de bani ca să trăiască bine. Ar trebui să ne lămurim odată asupra lucrului 
acestuia: „Democraţie la impozite, ca să le desființeze, şi boier mare la buget, aceste 
două lucruri nu merg împreună“. De este vorba să fim democrați, apoi atunci de ce nu 
luăm de exemplu democraţia care este astăzi în Sviţera, ci, îndată ce e vorba de leafă, 
ne facem ultramonarhici şi aristocrați? 


lată, din nenorocire, ținta democraţiei române. 

Ce ajută dar toate pretextările de principii, naţionale ori liberale, ce 
ajută negustoria zilnică cu vorbe dacă trăsătura generală a caracterului 
partidului roșu e identică cu aceea a lui Nae Postuleanu: de-a fi roată la 
carul statului? 

Întrebatu-s-a unul singur dintre acei patrioți dacă munca sa echivalează 
lefile pe cari le ia de la contribuabili? 

Desigur că nu. 

Însuşi d. C.A. Rosetti, cel cu patenta de negustor de la 1844, își 
sfârşeşte cariera negustoriei de principii prin a fi pensionar al statului, la 
umbra aceluiași buget la cari aspiră toată suflarea patriotică! 


Nu cunoaștem om de stat dintre conservatori care să se fi amestecat în 
politică fără a-și pierde o parte însemnată din averea sa. Arate-ni-se însă 
dintre roşii unul care să se fi desangajat prin politică? 

Din contra. Toţi au făcut averi, unii mai mari, alții mai mici. 

Aceasta e aşadar deosebirea cea mare. 

Celelalte deosebiri pe cari d. C.A. Rosetti caută să le stabilească c-un 
aer atât de patetic sunt, pentru istoric ca şi pentru economist, cu totul 
irelevante. Oamenii nu se deosebesc atât prin ceea ce zic cât prin ceea ce 
fac!... 

Noi știm atâta, că rezultatul democraţiei d-lui C.A. Rosetti e încărcarea 
unui biet stat agricol c-o foarte mare datorie publică, iar coarda 
impozabilităţii e atât de întinsă încât nu se mai poate întinde făr-a se rumpe. 
Caracterul epocei liberale a României e identic cu acela al epocei fanariote: 
o esploatare neomenoasă a poporului, fără a i se da nimic în schimb pentru 
sacrificiile ce le aduce statului. 

D. Dumitru Brătianu, întors din străinătate, ne-a trimis o scrisoare, cu 
rugăciunea de-a o publica, pe care o dăm mai la vale. Prin această scrisoare 
d. ministru plenipotențiar, ca răspuns la cele date de noi „sub toată rezerva“ 
despre misiunea d-sale diplomatică la Londra și Paris, face o dare de seamă 
amănunţită despre călătoria d-sale şi despre primirea ce a avut pretutindeni. 

Avem ceva de zis asupra acestei scrisori. 

Mai întâi, d. Dum. Brătianu, dacă ne-a scris numai pentru a rectifica 
cele spuse de noi în privința misiunii d-sale, și-a dat o osteneală inutilă, 
deoarece organul ministerial a făcut acea rectificare înaintea d-sale, zicem 
rectificare pentru că nu afirmaserăm din parte-ne nimic ci împărtăşiserăm 
cititorilor „sub toată rezerva“ niște informaţiuni aflate de noi şi de unii 
confrați ai noştri din opoziţie, și le dedeserăm „sub toată rezerva“ tocmai 
pentru că le aveam de la un membru al partidului de la putere care ne 
serveşte câteodată de reporter. 

Apoi, dacă d. Brătianu a voit să profite de pretextul rectificării 
informaţiilor date de noi spre a-și scrie însuși o glorioasă și fericită Odisee, 
ne pare că a făcut un pas puţin serios pentru un diplomat, deoarece, pe cât 
ştim noi, diplomaţii nu prea au obiceiul să-și publice numaidecât după 


întoarcerea acasă dintr-o misiune impresiile lor de călătorie, nici darea de 
seamă asupra dejunurilor, prânzurilor și cinelor la cari au fost poftiţi, nici 
costumul ce au purtat la cutare paradă. Dar d-lui D. Brătianu, diplomat mai 
mult alb decât cărunt, îi place să comunice naţiei toate aceste amănunte; ne 
pare cu atât mai bine deoarece d-sa a ales pentru a-și realiza fantazia 
publicitatea ziarului nostru. 

Un lucru mai avem de zis asupra scrisorii. D. Dum. Brătianu face mare 
caz despre primirea bună și curtenia ce a întâmpinat pretutindeni, de care 
este încântat; să ne dea voie a-i spune că această încântare de care pare a fi 
cuprins este atât de naivă încât cine n-ar citi iscălitura de sub scrisoare d-lui 
Dum. Brătianu și ar omite rândurile unde pomenește despre vechimea 
cunoștințelor d-sale diplomatice ar crede-o scrisă de un ageamiu — să ni se 
ierte această expresie prea populară —iar nu de un vechi diplomat. E ştiut 
că în obiceiurile diplomatice stau, mai presus de toate, cuviinţa şi curtenia, 
amestecate totdeuna cu o nuanţă de cordialitate; în genere diplomaţii diferă 
în felul lor de-a fi de politicianii noştri aşa-numiţi liberali-naţionali și poate 
că astfel s-ar explica cum d. Dum. Brătianu îşi socotește succesele 
diplomatice după primirea politicoasă ce i-au făcut cutare sau cutare 
diplomaţi la ușa cărora d-sa a mers să bată. 

Încă o observaţie, tristă în felul ei, pentru ca să sfârşim. D. D. Brătianu 
constată că pretutindeni i s-a dat aprobare şi laude pentru armata și pentru 
politica românească în împrejurările din urmă; d-sa rezumă chiar, în câteva 
şiruri cu locuri comune din literatura politică liberală națională, spiritul 
limbajului ce i s-a ţinut în toate părțile. Uită însă că, ţinându-ni-se totdeauna 
acelaşi limbaj, ni s-a luat Basarabia, ni s-a impus de cătră un Congres 
întrunit pentru a pune la cale cestiunea Peninsulei Balcanice 
împământenirea evreilor şi nu ni s-a recunoscut Independenţa decât cu 
prețul „strălucitei“ afaceri a răscumpărării căilor ferate. 

Nu ne-am făcut și orice om cu minte nu putea să-și facă câtuși de puțin 
iluzii în privinţa rezultatului alegerilor judeţene. Ştiam foarte bine încă de la 
început că oamenii regimului vor întrebuința toate mijloacele pentru a 
asigura mai dinainte succesul coteriei lor. Cele ce s-au petrecut la colegiul II 
şi III în capitală sunt de natură a face şi pe cei mai naivi să înţeleagă cât de 


cinstiţi, cât de legali, cât de iubitori de libertatea electorală sunt oamenii 
cari au făcut atâta timp reclama liberelor alegeri. 

Avem o sumă de reclamațiuni din partea alegătorilor asupra modului 
cum s-au făcut şi aceste alegeri; ne ocupăm a le pune în ordine, spre a le 
împărtăși publicului. Deocamdată să cităm numai câteva cazuri nu din cele 
mai grave. 

La colegiul al doilea unul din candidaţii guvernamentali, d. dr. 
Râmniceanu, unul dintre cei mai aprigi „patrioţi“, care-și pierde multă 
vreme cu grija trebilor publice (ceea ce sigur are, ca orice rău, şi o parte 
bună, aceasta o spunem gândindu-ne la bolnavii d-sale cari nu pot decât să 
profite de zelul electoral al d-lui doctor), d. dr. Râmniceanu, zicem, a scris 
cel puţin jumătate din biletele ce s-au aruncat în urnă. D-sa primea la uşă pe 
fiecare alegător, îi aducea aminte promisii date, angajamente luate, datorii 
contractate faţă cu partidul liberal, îl îndemna să nu uite atotputernicia 
acestui mare partid și astfel îi recomanda lista candidaților guvernamentali, 
între cari figura şi numele d-sale. Alegătorul lua biletul să şi-l scrie și d. 
doctor, ca nu cumva omul său să-l amăgească, se oferea să i-l scrie chiar d- 
sa; bietul alegător, de voie, de nevoie, dicta lista guvernamentală începând, 
se înţelege, cu numele d-lui dr. Râmniceanu. 

La colegiul III, guarda civică, cea mai puternică pârghie electorală, a 
lucrat cu tot zelul ce cată să-l inspire patrioţilor noștri necesitatea de-a nu 
pierde din mână administraţia intereselor judeţene. Aci lucrul a mers mult 
mai departe decât la colegiul III. La coloarea de galben biuroul a fost luat 
cu asalt de o companie de gardiști civici care nu aveau nici drepturi, nici 
cărți de alegători. Conducătorii acestei bande, văzând că protestează câţiva 
alegători, au trimis în grabă la primărie pe unul dintre oamenii lor, cari s-au 
întors numaidecât cu condica de cărţi electorale; astfel, la faţa locului, 
conducătorii bandei (pe cât aflăm fraţii Tănăseşti, cofetarii, aceiași cari au 
căpătat de la d. Serurie, ca primar, trotoarul Episcopiei fără licitație şi cu 
jumătate preţul odată adjudecat altui concurent) au împărţit de la cotor cărți 
de alegători oamenilor lor. După cucerirea biuroului de către compania 
fraților 'Tănăseşti n-a mai fost chip pentru alegătorii independenţi să 
pătrunză la urnă. Câţiva alegători au fost respinși de la vot pentru că biletul 
era scris cu o greşală de literă; alţii au fost îmbrânciţi şi huiduiţi fără nici un 
motiv. Unii au voit să protesteze; aceştia au fost maltrataţi și bătuţi. Un grup 
din compania electorală guvernamentală având în cap tot pe fraţii Tănăseşti 
au oprit o birje în drum, au târât jos pe un cetăţean care se afla într-însa, l-au 


bătut cumplit, l-au trântit iar în birje jumătate mort şi au recomandat chiar ei 
birjarului să-l transpoarte la spital zicându-i că „de alegeri tot nu mai e bun 
mușteriul lui“. 

Acestea — și cum am zis rezervăm cazurile cele mai grave — s-au 
petrecut în capitală. Ce trebuie să se fi petrecut în judeţe? Aşteptăm 
informaţiuni de la corespondențţii noştri asupra modului cum administraţia a 
practicat principiul „influenţei morale“ în alegerile judeţene. Până atunci cu 
tot dinadinsul recomandăm cititorilor şirurile ce urmează și pe cari, cu 
privire la pasivitatea ce se impunea opoziţiei în judeţul Vâlcea şi la 
minunata administraţie liberal-naţională, ni le trimite un corespondent al 
nostru din partea locului. 

Primim din Râmnicul Vâlcii următoarea corespondență, care cuprinde 

detalii atât de grave încât cată să atragem într-adevăr cea mai serioasă 
atenție a autorităților competente asupra lor. 

Partidul dominant şi-a dat toată silința pentru a imprima alegerilor în 
consiliile județene acelaşi caracter de escluzivitate politică pe care l-au dat 
alegerilor din Parlament. Când știm cum se fac asemenea alegeri, cum în 
colegiile superioare se frământă țara prin promisiuni şi amenințări, în cele 
inferioare prin retevei și băutură, nu ne vom mira de izbânda guvernului şi 
tot atât de puţin ne vom putea mira de împrejurarea că opoziţia n-a învins 
decât în mod sporadic, în vechile ei centre de rezistență, cari au oarecum 
tradiția neatârnării. Spre dovedirea importanţei escepţionale pe care partidul 
roșu l-a dat de astă dată alegerilor judeţene cităm cazurile cele mai 
bătătoare la ochi: punerea înainte a prinţului Dimitrie Ghica, ca orator al 
partidului și candidat al colegiului I de Ilfov, şi cele opt scrisori electorale 
ale d-lui C.A. Rosetti, prin care se face critica tuturor partidelor și 


panegiricul tuturor actelor care aparțin sau se pretinde a aparținea partidului 
liberal. 


Se pretinde a aparţinea, repetăm, căci la multe din cele citate partidul 
care se făleşte cu ele n-au contribuit întru nimic. 

A lua pe rând cele opt scrisori ar însemna a ne supune unei dispoziţii de 
materie precum i-a convenit, poate din întâmplare numai, bătrânului 
magistru al democraţiei române. Va fi mai interesant poate pentru public 
dacă din numărul celor opt enciclice vom începe cu aceea care istoriceşte e 
cea mai însemnată, de vreme ce atinge convenţia ruso-română, participarea 
noastră la război, pierderea Basarabiei, impunerea cestiunii izraelite. 

Aceasta e scrisoarea a şaptea. 

E de prisos a mai discuta mult asupra oportunității sau neoportunităţii 
convenției ruso-române, căci, aplicată în punctele ei grele de cătră 
mucenicul Mihălescu, care-a avut îndrăzneala a declara în Senat c-a ridicat 
numai un colț al vălului de pe scabroasa afacere, convenţia, de astă dată 
fără vina guvernului imperial, a avut de efect ruinarea totală a 
populaţiunilor noastre rurale. Odată rușii erau aspri în procederile lor 
nepuse la cale prin o convenţie, de astă dată s-au aflat destui pretinși români 
care să facă toate prestaţiunile de cărătură și altele mai grele şi mai 
ruinătoare decum au fost vreodinioară. 

Să vorbim — precum face însuși d. C.A. Rosetti — de acuzarea ce chiar 
astăzi opozițiunea cutează a face. 


D. Ioan Brătianu a cedat Rusiei la Livadia reîncorporarea Basarabiei. 


D. C.A. Rosetti o numește o acuzare atât de ridicolă încât ea singură 
desconsideră şi sfărâmă cu totul pe cei cari despreţuiesc atât națiunea prin 
îndrăzneala lor de-a o face. 

Această injurie este însă pusă înaintea dovezilor, deci o petitio principii 
prin care caută a predispune din capul locului pe cititor în favorul dovezilor 
sale. 

Dovezile sunt: 

Rusia ar fi declarat atunci, prin Tractatul de la San-Stefano, că i s-a fost 
cedat Basarabia de către prezidentul Consiliului de Miniștri. 

Că i s-ar fi propus d-lui Brătianu la Berlin orice compensări de teritoriu 
ş-un miliard de franci. 

Că principele Gorciacof a luptat a nu se admite delegații României în 
Congres, pentru ca prezenţa lor să nu provoace discuţiuni violente. 


În fine se citează ca dovadă de căpetenie textul convenției prin care 
Rusia garantează integritatea actuală a României. 

Dovezile de la început sunt de puţină valoare. Rusia singură e stăpână 
pe apreciaţia dacă era sau nu cu cale de a mărturisi în Iractatul de la San- 
Stefano ce va fi convenit cu d. Brătianu; ea singură poate ști întru cât 
neintrarea delegaților români în Congres au ieftenit prețul Basarabiei, ea 
singură va înscrie în istoria ei cum un om de stat ca d. Brătianu, convins cu 
totul despre zădărnicia demonstraţiunilor sale demagogice, a refuzat un 
miliard și ţinutul Vidinului, preferând popularitatea sa compromisă unei 
înţelegeri care momentan ne-ar fi scăpat de neplăcerile cestiunei izraelite; în 
fine tot Rusia va fi ştiind de ce nu i-a convenit comedia unor discuţiuni 
violente din partea unui democrat compromis, care voia să-şi cârpească 
haina zdrenţuită a popularității sale prin acuzări aduse guvernului imperial. 

Toate dovezile de mai sus ale d-lui C.A. Rosetti se prefac în acuzări 
contra amicului său politic, carele, fără a fi sentimental, a jucat rolul lui 
Jules Favre în faţa unor lucruri, după propria mărturisire, inevitabile şi n-a 
putut să tragă cele mai mari foloase posibile dintr-un rău ce nu se putea 
înlătura. 

Dovada cea din urmă: garantarea integrității actuale, e singura valabilă, 
singura care merită a fi relevată, căci vorba „actuală“ are istoria ei proprie, 
deosebită de toate înțelegerile de la Livadia. 

Să facem dar istoricul acestei vorbe. 

La 28 septemvre 1876 apăru în „Monitor“ decretul domnesc prin care d- 
nii Brătianu și Slăniceanu, autorizaţi de-a merge în străinătate, erau înlocuiţi 
interimar, de ochii Apusului, prin rusofobi pronunţaţi ca d-nii George 
Vernescu și Dimitrie Sturza. 

La 29 septemvre şi-a închis ochii pentru totdeuna Constantin Negri. 
Există într-adevăr o ordine morală în univers. În zilele în care se decidea 
ceea ce d. Brătianu va fi decis la Livadia, Constantin Negri devenise de 
prisos pe pământ. 

Tocmai pe atunci era în cestiune armistițiul cu Serbia; cu toate astea, 
după întoarcerea sa din străinătate, d. I. Brătianu ia un ton estrem de 
ameninţător față cu Turcia. Geaba oameni serioşi sfătuiau pe d. Brătianu de- 
a nu-i păsa deloc de-o constituţie turcească pe care nici turcii înșii n-o luau 
în serios, geaba Senatul, cu toată blândeţea, propune o moţiune de-a 
proceda în mod demn, dar neprovocator. D. Brătianu face cestie de 


încredere din cuvântul „neprovocator“, căci voia să provoace. Aceasta la 23 
decemvrie. 

La 5 ianuarie 1877 rusofobul d. Dim. Sturza îşi dă demisia, poate pentru 
că la Livadia d. Brătianu devenise foarte susceptibil. 

Peste o lună, la 7 fevruarie 1877, d. Simeon Mihălescu se oferă a servi 
gratis ca director al Ministerului de Interne. Se simţea deja trebuinţa unui 
Mihălescu la Interne; iar c-o săptămână înainte d. Cogălniceanu începuse să 
discute în Senat, cu multă vehemenţă, cestiunea părăginirii Universităţii 
laşi, bazat pe multe acte şi cărți domnești, pentru ... pentru a-l bombarda pe 
ministrul de externe de atunci, N. Ionescu, și a-l sili să se retragă. 

La 23 martie — se dizolvă Senatul. 

De ce? Convenţia era gata și d-lui Brătianu i-era teamă că acel Senat nu 
va voi s-o aprobe. 

De ce zicem că convenţia era gata? 

Pentru că peste 10 zile, la 3 aprilie, d. Cogălniceanu, cel care a iscălit-o, 
a intrat ministru de esterne în locul d-lui Ionescu. 

Ce dată poartă convenţia? 

4 aprilie. 

Va să zică d. Cogălniceanu n-a avut nici timp de douăzeci şi patru de 
ore de-a o studia, ea trebuia să fi fost gata demult, fără ştirea ministrului de 
esterne. 

În textul ce i s-a supus spre iscălire d-lui Cogălniceanu, în ceasurile de 
la 3 până la 4 aprilie, se pomenea ceva de garantarea integrității actuale a 
teritoriului României? 

Nu. 

D. Cogălniceanu a mărturisit-o însuși, în şedinţa Camerei de la 30 
septembrie 1878, că aceasta s-a înscris după cererea sa, după refuzul repetat 
de-a subscrie convenţia dacă nu se va primi fraza: „garantarea integrităţii 
actuale a teritoriului României“. 

lată dar adevărul clar. 

În convenţiunea pusă la cale la Livadia şi convenită articol cu articol cu 
agentul diplomatic al Imperiului de către d. loan Brătianu nu era nici vorbă 
măcar de garantarea integrităţii actuale, garantare introdusă cu de-a sila în 
momentul trecerii armatelor ruseşti, cari intrau, se înțelege, în urma unei 
convenţiuni stabilite gata, ce nu mai avea nevoie decât de iscălituri. 

E evident pentru un copil chiar că, dacă d. Cogălniceanu a refuzat de 
repeţite ori de-a iscăli convenţia fără acest adaos, cestiunea integrității cată 


să se mai fi discutat și rezolvat o dată, după textul vechi cu omisiune a d-lui 
I. Brătianu. 

Cererea Rusiei era aşadar cunoscută și, fiindcă convenţia primitivă nu 
cuprindea termenul „integritate actuală“, d. Brătianu admisese acea 
omisiune în mod tacit. 

Da' să părăsim dovada aceasta pentru a da o alta şi mai eclatantă. 

Îl lăsăm să povestească pe d. Cogălniceanu însuşi, pe care l-am auzit 
atunci vorbind. Vorbea cald și foarte încet, cu toate acestea șoptirile sale 
ardeau în auzul tuturor. 


În luna lui iunie — șoptea d-sa plecat asupra băncii ministeriale, a băncii 
acuzaților am putea zice — în luna lui iunie 1877, după ce împăratul a venit la 
Ploiești, am primit într-o zi încunoștiințarea principelui Gorciacof că ar voi să-mi 
vorbească. M-am dus la Ploieşti. Era o zi de căldură mare și știți că diplomaților nu le 
place căldura. Cu toate acestea principele Gorciacof era bine dispus. 

Într-o conversaţiune de un ordin cu totul general, principele Gorciacof îmi spune 
că ar voi a se înțelege cu România pentru o nouă rectificare de fruntarii; că puterile 
cele mari nu se opun la aceasta; că cestiunea s-a tratat la Reichstadt; că prin urmare 
ar voi să se înțeleagă cu România în privința unui schimb peste Dunăre pentru 
Basarabia. 

Mi-a adăogat că acesta era un secret pe care cabinetul austro-ungar nu l-a 
comunicat chiar ambasadorului său din Londra, ca nu cumva guvernul englez să-l 
afle... 

Vă mărturisesc, d-lor, că, când am auzit aceasta, am fost lovit ca de-o bombă. 
Voiam să răspund prinţului, voiam să vorbesc mai mult, când un om al lui Dumnezeu 
a venit și m-au întrerupt, spuindu-mi că eram așteptat. În zadar am întâmpinat că 
drumul de fier putea să aștepte; principele Gorciacoff s-a oprit de-a-mi mai vorbi. 


Deci în iunie 1877 d. loan Brătianu nu mai poate pretexta că nu ştia 
nimic. 

Când trece însă oştirea noastră în ajutorul rușilor fără zapis şi chezăşie, 
după cum ne persifla d. Rosetti prin „Românul“? 

În august 1877, peste două luni după conversaţia cu prințul Gorciacoff. 

Fără autorizarea Adunărilor s-a încheiat convenţia, nu li s-a comunicat 
nicicând conversaţia interesantă și fără autorizarea lor s-a trecut Dunărea. 

Din cele de mai sus reiese însă clar pentru oricine că cedarea Basarabiei 
era convenită de mult de d. Brătianu și încă cât se poate de ieftin, 
refuzându-se miliardul și Vidinul pentru cuvinte de popularitate. 

Căci sau lucrul era convenit la Reichstadt, şi atunci un politic serios ar fi 
tratat inevitabilul ca inevitabil, scoțând din el toate foloasele posibile, sau 


pretenția Rusiei era izolată, şi atunci nu înțelegem cum, știind-o, s-a putut 
să trecem în ajutorul unei puteri ce avea asemenea gânduri cu noi fără a 
cere garantarea espresă a acelui petec de pământ atât de scump nouă. 

Altfel lucrurile au — din nenorocire — o aşa aparență încât dau loc 
presupunerii că cele mai bune şi mai ieftene servicii pe cari un om le putea 
face vrodată Rusiei le-a făcut d. loan Brătianu. 


€ 


[13 iunie 1880] 

O depeşă telegrafică de astăzi ne aduce din Paris ştirea că toţi 
magistrații Parchetului de la Versailles și-au dat demisiile, nevoind să aibă a 
aplica decretele de la 29 martie privitoare la aplicarea legilor vechi, 
neabrogate printr-un text anume, contra congregațiilor bisericești. Demisia 
aceasta, considerând cât este de depărtată în Franţa magistratura, prin 
poziţia ei independentă faţă cu guvernul, de frământarea pasiunilor politice, 
este de o mare importanță și desigur va produce în cercurile franceze o 
mișcare foarte simţitoare. În treacăt ne-aducem aci aminte de demisia 
magistraţilor mazariști de la noi odinioară. Demisia Parchetului de la 
Versailles desigur nu are nici o asemănare cu demisia junilor magistrați- 
politiciani de pe vremea guvernului conservator. Magistraţii franceji 
demisionează astăzi pentru că nu vor să aibă a aplica niște legi căzute odată 
în desuetudine, cărora guvernul crede de cuviinţă să le redea puterea activă. 
Aceşti magistrați, cari-și păstrau până acum locurile prin împlinirea cu 
sfințenie a datoriei lor, prin activitate şi prin merite reale, demisionând 
astăzi îşi sfăramă de bunăvoie o carieră din cele mai independente și puse la 
adăpostul oricării influenţe din partea mișcărilor politice. Tot aşa era oare şi 
cazul magistraţilor-politiciani de la noi? Desigur nu: d-lor au sacrificat nu o 
carieră, ci o poziţie dependentă în genere de fluctuațiile politico, când 
guvernul conservator nu le impunea nimica și nu avea nici gând măcar a 
împieta asupra independenţii domnilor de magistrați și au demisionat pentru 
a-și asigura sub regimul „virtuţii“, a cărei domnie o miroseau că se apropie, 
o poziţie înaltă și înalt lucrativă la care nu puteau ajunge prin muncă și 
merit decât peste multă vreme. Morala ce reiese din această comparaţie este 
că demisia tendenţioasă a magistraţilor politiciani de la noi a avut odinioară 
din partea publicului nu o consideraţie politică, ci numai surâsul ce-l inspiră 
totdeuna reclamele necioplite; iar demisia magistraţilor franceji, deși fără 


tendență, va avea în adevăr un efect foarte puternic asupra mișcării politice 
a Republicei. 


€ 


[15 iunie 1880] 

„Presa“ se bucură atât de mult de pretinsele victorii ale guvernului în 
alegerile județene încât ne contagiază aproape și pe noi, de nu cu bucuria, 
cel puțin cu veselia ce-o produce asupra altuia un om care se bucură pentr-o 
ficțiune, pentru un lucru care nu-l atinge de loc. 

În treacăt pomenim că organul marelui om de stat ne imputase o purtare 
contrazicătoare, că adecă ne-am fi prefăcut a nu da importanță politică 
acestor alegeri și cu toate acestea le-am dat-o. 

E inexact. Am spus şi repetat că nu dăm noi importanţă politică 
alegerilor, dar le va da guvernul și partidul guvernamental, ceea ce s-a şi 
întâmplat. Cele nouă enciclice ale d-lui C.A. Rosetti, candidatura în 
colegiul I de Ilfov a prințului Dimitrie Ghica, alesul în Senat al acestui 
colegiu și președintele majorităţii roşie din Corpul ponderator — toate 
acestea dovedesc că toate coardele au fost întinse, că partidul dominant le-a 
dat aceeași importanţă ca și alegerilor pentru Parlament. 

Dar de ce „Presa“ ar fi având cauze de-a se bucura mărturisim că nu 
înţelegem. 

Importanţa fuziunii aşa-numitului Centru cu partidul guvernamental 
consistă din două fapte: intrarea d-lui Boerescu în ministeriu și prezidenția 
prinţului Dimitrie Ghica în Senat. 

Asupra politicii esterioare a d-lui Vasile Boerescu alegătorii n-au fost 
chemaţi a se pronunţa; asupra prezidenţiei prințului în Senat da. Același 
colegiu care l-a ales în Senat, pentru a face opoziţie guvernului, i-au refuzat 
acum voturile pentru c-a dat mâna cu guvernul. Să nu se uite totodată că 
colegiul I de Ilfov e cel mai important din toată ţara. Precum organizația 
noastră e atât de centralizată încât capitala atrage toate averile precum și 
marea majoritate a persoanelor de-o importanță oarecare în sânul ei, e 
evident că alesul colegiului I de Ilfov e alesul ţării întregi în puterea 
cuvântului. Ţara întreagă, prin mijlocul a tot ce ea are mai avut şi mai 
important, dezaprobă trecerea prințului Dimitrie Ghica în şirurile 
guvernamentalilor. 


Dacă aceasta e o cauză de bucurie pentru organul favorit al prinţului 
Dimitrie Ghica n-avem de zis nimic. E o bucurie atât de platonică, atât de 
senină, încât nu vedem nici un inconvenient dacă vom împărtăși-o şi noi, 
se-nţelege cu totul din alt punct de vedere. Efectul artistic al apoteozei n-a 
reușit, încât cuvintele pentru cari ne convine acest desaveu dat prinţului 
Dimitrie Ghica nu au a face deloc cu ceea ce l-ar fi bucurat pe un Michel- 
Angelo de exemplu. Ar fi fost prea frumos, pentru prezent şi posteritate, a 
vedea întrunite în același foc bengal al izbândei electorale figura prinţului 
Dimitrie Ghica alături cu cele mai mult decât celebre a d-lor N. Fleva, 
Filitis, Arghiropulos. 

Dar asta-i soarta lucrurilor frumoase pe pământ, de pier fără de urmă. 

Nu atât de naive sunt bucuriile „Românului“. Acești onorabili 
inspiratori ai „Monitorului“ oficios al partidului roşu, dar oficial al 
Academiei de științe prestidigitative a Văcăreștilor, sunt departe de-a nu 
vedea discreditul ce-l aruncă asupra lor insuccesul alegerilor colegiului I în 
22 de judeţe, de aceea, cu acea rară artă de care au dat dovezi în atâtea 
rânduri, escamotează 17 din ele — precum au escamotat odinioară 
Basarabia — şi reduc victoria opoziţiei la 5 judeţe. 

În realitate dacă am prezis succes în alegeri pentru guvern am făcut-o 
ştiind cum ele se operează în colegiul III şi în minciuna subprefectorială a 
colegiului IV, nu însă pentru colegiul I, care, cu toate monstruozitățile 
atotputerniciei guvernului cinic al Mihăleştilor de toate categoriile, 
reprezentat, ca-n Râmnicul Vâlcei, prin adevăraţi bandiți, tot și-a exprimat 
neîncrederea în guvern pre cât a putut: pe alocurea pe deplin, în cele mai 
multe judeţe cel puţin în parte. 

„Românul“ uită se vede că alegătorii au foarte multe cauze de-a avea 
încredere în guvern și în partidul roşu, uită cum mucenicul Mihălescu a 
ridicat în Senat un colț al vălului de pe scabroasa afacere şi cum 
majoritatea roșie a trecut la ordinea zilei ca peste o afacere de regulament? 
Colţul vălului, cestiune de regulament, afacere de familie între majoritate și 
minoritate. 

Un miros acut de pușcărie a înconjurat atunci pe acel partid roșu care s- 
a îmbogăţit din precupeţire de carne și sânge omenesc; o prăpastie de 
turpitudini, de mituire, de martiriu al poporului de jos, de neruşinare și 
bestialitate a plebei guvernante s-a deschis atunci înaintea ochilor — era 
umbra scabroasei afaceri de pe care s-a ridicat colţul vălului pentru a se 
trece la ordinea zilei. 


„Românul“ uită că convenţia ruso-română încheiată de d. Brătianu nu 
prevedea garantarea integrității teritoriului, uită  destăinuirea d-lui 
Cogălniceanu din Cameră asupra cestiunii Basarabiei, uită ajutorul fără 
zapis şi chezășşie, uită jocul de bursă cu acţiile drumului de fier, uită 
tăinuitele opt milioane împrumutate de la ruși, uită actul de provocaţiune, 
intenţionat, de la Arab Tabia; toate acestea naţia le-a uitat; ea are încredere 
în reversibilul și onorabilii săi colegi, desigur! 

Vivant sequentes. Trăiască gunoiul și pierde-vară a ulițelor Parisului, 
trăiască Comuna română sub urmașii dinastiei, care stă în atâtea simpatice 
legături cu dinastia Rochefort din Franţa şi cu Radu Anghel din România. 
Trăiască cavalerii de industrie a căror îmbogăţire în timpul războiului e un 
secret public şi cari merita cu toţi a avea blazoanele lor și, împrejurul 
cinstitelor gâturi, marele cordon al ordinului Sfintei Cânepe, în calitate de 
samsari de sânge şi carne de om! 

Da! Naţia a uitat tot sângele ce l-aţi lăsat corpului ei moleşit, după cum 
omenirea a uitat legenda lui Cain și n-aşteaptă decât ocazia pentru a vă da la 
toţi, la toţi fără deosebire, pensii reversibile. 

[17 iunie 1880] 
Alianța electorală dintre fracțiune şi conservatorii din laşi pentru 
stabilirea unei majorități sigure de voturi, fără vro altă concesie pe terenul 
principiilor, deci și mai puțin cu vro tendență de fuziune, au atras întregului 
partid conservator bănuieli de neconsecuență, mai întâi dintr-o parte cu totul 
neîndreptăţită de a releva o asemenea cestiune, din partea „Presei“. Cumcă 
despre organul marelui om de stat și a prințului Dimitrie Ghica o asemenea 
imputare nu putea fi decât comică și foarte actual comică vede orişicine, 
încât ad hominem era îndeajuns de-a cere de la „Presa“ o esplicare a purtării 
sale proprii pentru a-i închide gura; ceea ce s-a și întâmplat. 
Mărturisim că, deşi uşor, nu însă tot atât de simplu e răspunsul când 
„Steaua României“ ne cere esplicaţii, întrebând: 


Oare conservatorii de azi să nu mai fie şi conservatorii de ieri şi botezul politic cu 
care se fălesc fracţioniștii că l-au operat în partidul conservator, infuzionând sânge 
nou prin vinele conservatorilor, îl primesc oare conservatorii? Lăsăm gazetei 
„Timpul“ să ne confirme ştirea despre un asemenea botez politic. 


Această ştire nu numai că n-o confirmăm, din contra, o negăm. 

Noi am ruga atât pe „Independenţa română“ din lași cât şi pe „Steaua 
României“ de-a nu exagera importanţa, cu totul locală, a succesului practic 
de stabilire a unei majorităţi sigure de voturi, cu importanţa unei fuziuni de 
partid. Centrul, dacă a existat vrodată, s-au fuzionat cu partidul 
guvernamental; cel puţin persoanele acelea cari pretindeau că un Centru 
există constituiesc azi sângele nou din vinele guvernamentalilor. Nou nu 
tânăr, căci şi antichităţi descoperite sunt, pentru omul ce le vede pentru 
prima oară, ceva nou. 

Confraţii de la „Steaua României“ ne vor concede desigur că 
direcțiunea centrală a partidului conservator nu e în posibilitatea de-a 
cunoaște foarte amănunțit toate împrejurările locale sau toate perspectivele 
sub care se deschid alegerile. 

Astfel, în Buzău de ex., partidul guvernamental a făcut propuneri de 
alianță electorală partidului conservator, pe cari acest din urmă nu le-a 
primit și cu drept cuvânt, pentru că guvernamentalii înainte de toate nu pot 
dori înlăturarea sistemului actual care ne stăpânește. Se poate însă deduce 
din aceasta cumcă roșii din Buzău s-ar fi convertit și, din mari patrioţi, s-ar 
fi prefăcut în ... reacționari? 

Suntem siguri că în contra unei asemenea insinuaţiuni „Telegraful“ ar fi 
cel dentâi care să proteste în termenii cei mai energici, nemaivorbind de 
„Democratul“ din Ploieşti. 

Nu e însă deloc identică situaţia din Buzău cu cea din lași. 

Fracţiunea, când a fost combătută, era guvernamentală, ceea ce azi nu 
mai este; ea face astăzi guvernului o opoziţie tot atât de accentuată ca şi 
dreapta conservatoare. Această unică deosebire între ceea ce fracțiunea era 
şi între ceea ce este schimbă foarte mult măsura lucrurilor. Adversari 
politici aruncaţi deopotrivă în opoziţie îşi unesc, de nu opiniile, adeseori 
însă voturile, și, dacă nu sunt de acord în privinţa a ceea ce vor, sunt însă 
înţeleşi asupra celor ce nu vor. Faţă însă c-un adversar a cărui părere este 
identică, cel puţin întru ceea ce el nu voiește, nu putem condamna în mod 
absolut o cooperare în alegeri dictată de împrejurări locale când acel 
adversar e prea slab pentru a te învinge, prea tare poate pentru a fi pe deplin 
învins. Nu vorbim aci de cazul special din lași, ci în genere. Se prea poate 
în adevăr ca partidul conservator din lași să fi comis o eroare, se poate 
asemenea ca alianţa în alegeri cu liberalii moderați să fi fost mai preferabilă 
decât cea cu fracțiunea. Dar asupra acestui „se poate“ nu suntem în stare a 


ne erige în judecători. Faţă cu atotputernicia guvernamentală, față cu 
greutatea cu care opoziția poate cuceri la noi scaunele ce i se cuvin în orice 
ţară care se pretinde câtuși de puţin constituțională, noi credem că nu e 
practic ca în orice caz singular direcţia centrală a partidului să mărginească 
într-un mod prea absolut mişcările comitetelor electorale din judeţe, ba 
credem chiar că aceste comitete sunt singurele în stare de a apreţia după 
adevărata lor valoare asemenea alianţe electorale. În fine, nu trebuie să se 
uite că, din capul locului, am tăgăduit acestor alegeri o escesivă importanță 
politică și ca noi înşine am sfătuit pe alegători a nu se uita tocmai mult la 
nuanța de partid a candidaţilor, ci de a considera mai cu seamă împrejurarea 
dacă asemenea candidaţi ar fi în stare de nu a înlătura, cel puţin a atenua 
actualul sistem de corupțiune administrativă. 


€ 


[18 iunie 1880] 

Ieri în sfârşit Conferența de la Berlin a adoptat în unanimitate actul 
final, pe care l-a redactat ambasadorul francez, contele de St. Vallier, şi care 
cuprinde toate hotărârile luate de plenipotențiari. Dânşii vor supune acest 
act guvernelor respective şi acestea apoi îl vor notifica guvernelor turcesc şi 
grecesc. Noua graniță greco-turcească stabilită de Conferenţă, după ultimele 
ştiri, începe despre răsărit, de la gura râului Mavronero, lângă Malatria; 
urmează de-a lungul culmile trâmbei Olimpului și Pindului; în urmă, lângă 
târgușorul Kalpaki, la nordul laninei, atinge râul Kalamas şi urmează cursul 
acestuia până la îmbucătura lui. Astfel ţinutul Zagori rămâne Turciei. 
Conferenţa a rezolvat apoi mai multe alte cestiuni de mâna a doua; dintre 
aceste rezoluțiuni serviciul telegrafic ne notifică: libertatea cultelor pe 
teritoriele cedate Greciei, condiţiile de proprietate ale musulmanilor cari ar 
voi să emigreze din acele ţinuturi şi partea din datoria turcească pe care 
proporţional Grecia trebuie s-o ia asupră-și. Toate cestiunile acestea le-a 
dezlegat Conferenţa în sensul Tractatului. Afară de acestea a mai dezlegat și 
cestiunea poliţiei graniţelor și condiţiile navigaţiei. 

În timp ce Conferenţa își termină lucrările aşa de bine, stabilind în 
principiu fără cea mai mică greutate şi cu o unanimitate din cele mai 
perfecte şi mai fericite, o graniță zugrăvită numai pe harta Peninsulei, 
oricine trebuie să se întrebe cum stau lucrurile în realitate la faţa locului. În 
jurul unei mese cu postav verde diplomaţii stabilesc pe o bucată de desen 


topografic o linie — este un lucru nu prea greu pentru niște înalte personaje 
cari mai ales s-au întrunit cu gândul statornic de-a nu-și pierde multă vreme 
cu aceasta și de-a se învoi în principiu la orişice tocmai pentru că această 
învoire în principiu nu implică nimica în fapt. Cine și cum va traduce în fapt 
hotărârea platonică a Conferenţei, aci este cestiunea. Este adevărat că 
Grecia şi-a pregătit pentru luarea în stăpânire a teritorielor hărăzite ei de 
Conferenţă o oştire de 30.000 de oameni. Se zice chiar că guvernul grecesc 
nu ar dori decât să stabilească odată Conferenţa linia de graniță și apoi s-ar 
bizui singură, întemeindu-se pe propriele-i forțe, să intre în stăpânirea 
nouălor granițe. Oricine poate înţelege că lucrul încetează de-a fi serios din 
momentul ce totul se încheie la această bizuinţă, pentru că în orice caz a lua 
cu 30 sau 40 de mii de oameni ofensiva contra Imperiului turcesc este o 
glumă. Și, a propos de această bizuinţă a guvernului elen, o depeșă de astăzi 
ne spune, după „Daily News“, că și în Turcia se fac mari preparative 
militare. 

O foaie franceză a cărei matură și înaltă judecată politică o disting în 
toată presa europeană, „Le Temps“, face un şir de reflecţiuni foarte 
importante asupra întrebării puse mai sus, pe cari le vom reproduce și noi în 
numărul de mâine. Din articolul foii franceze se poate vedea cât de departe 
este încă executarea unui aranjament între Turcia și Grecia. Aceste două 
puteri ale căror forţe sunt așa de disproporţionate una faţă cu alta nu s-au 
putut înţelege între dânsele pentru a aplica cu bine cerința de principiu 
recomandată de protocolul 13 al Congresului. Potrivit art. 24 al Tractatului 
puterile intervin pentru a stabili rectificarea granițelor greco-turcești. Dar 
puterile şi-ar ieşi din rolul ce şi-au propus a ţine la Conferinţă dacă ar sta să 
prevază vreo rezistenţă din partea uneia sau alteia dintre cele două părți 
litigante și astfel să se gândească la măsurile ce ar trebui să fie provocate 
printr-această rezistență. Este adevărat că puterile cari iscălesc actul final al 
Conferenţii sunt legate moraliceşte să-și şi execute hotărârile lor. Dar pe de 
altă parte ştim că unele dintre aceste puteri, pe când în Conferenţă n-au 
manifestat nici o divergență de păreri şi au mers în comun acord, în 
principiu, cu toate celelalte, au sprijinit și încurajat rezistenţa Turciei. Afară 
de aceasta greutatea cea mai mare a situaţiei stă în acest fapt pozitiv că 
cestiunea executării hotărârilor luate de Conferenţă, pentru care s-a legat 
moralicește toate puterile, este o cestiune cu totul deosebită de cestiunea 
determinării unei linii care să se recomande ca bază de aranjament ulterior 
între Turcia și Grecia; şi astfel această cestiune a executării s-a rezervat d-a 


se trata la urmă pe calea diplomatică ordinară. Acestea s-au stabilit de chiar 
conferenţiari înainte de începerea dezbaterilor. Astfel, se înțelege, lucrările 
acestei înalte Adunări, dacă nu li s-ar fi întipărit dintru început un caracter 
așa de platonic, desigur nu ar fi fost încoronate de succesul unei aşa de 
fericite unanimități. 

În teorie dar lucrul a mers cu atât mai ușor cu cât în practică se arată a fi 
din ce în ce mai greu. Pe nimini nu supără fireşte tragerea unei linii pe o 
hartă atunci când această întreprindere nu iese deloc din sfera curat grafică. 
Nu tot atât de lesne s-ar putea înţelege puterile asupra cestiunii foarte 
delicate a mijloacelor de întrebuințat pentru a constrânge pe Turcia să 
părăsească legitima ei rezistenţă. 


€ 


[19 iunie 1880] 
Asupra alegerilor județene de la noi citim în „Le Nord“ următoarele: 


În toată România a avut loc alegeri în consiliile județene. Nu cunoaștem încă 
rezultatele scrutinului decât pentru întâiele colegii a câtorva centre, între cari se află 
cele trei mari orașe, București, Iaşi, Galaţi. În aceste trei orașe cei aleși aparţin 
opoziţiei. Vom cita între alţii pe generalul Manu, pe d-nii Vernescu și Suţu. Guvernul 
s-aștepta în adevăr de-a vedea partidul înaintat pe care-l reprezintă la putere 
pierzând un număr bun de scaune în Moldova; dar eșecul amicilor săi în București 
chiar cată să fie foarte simţitor pentru el, pentru că acest eşec nu se lasă esplicat prin 
consideraţiile cari pentru Moldova făceau verisimile numeroasele succese ale 
adversarilor săi. Mai multe incidente proaspete au dovedit că nemulțumirea în 
Moldova e generală. Trebuie într-adevăr ca spiritele să fie îndestul de supraescitate 
dincolo de Milcov pentru ca consiliul municipal al Iașilor să respingă legea prin care 
Camera lichida subvenția de zece milioane lei vechi acordaţi capitalei Moldovei de 
Constituanta din 1866 și restabilea impozitul fonciar de care acest oraş era scutit. 
Admiţând că în realitate interesele orașului ar fi fost atinse prin această lege pentru 
că, făcându-l să reintre sub dreptul comun în privirea perceperii impozitului, Camera- 
i lua c-o mână ceea ce-i dăduse cu cealaltă, pe când în intenţiile Constituantei de la 
1866 subvenţia avea caracterul unei liberalităţi, totuși nu e mai puţin adevărat că 
deliberarea prin care consiliul municipal a declarat că pentru el legea în cestiune e 
nulă și neavenită e un act prea grav, prea pe faţă agresiv în contra majorităţii 
Camerei și a guvernului pentru ca să nu trebuiască să căutăm cauza în starea 
spiritelor. Votul consiliului municipal de lași şi alegerea numeroşilor candidaţi ai 
opoziţiei sunt adevărate manifestații politice. 

Cu toate că interesele celor două provinţii unite la 1862 sub numele de România 
au devenit în general identice, există pe de o parte numeroase interese particulare 


locale cari trebuiesc privite și tratate dintr-un punct de vedere special pentru fiecare 
din ele, ţinând seamă de tradiţii, de drepturi câștigate; iar, pe de altă parte, 
compunerea ministerului și a personalului administrativ cată să fie, pentru aceea din 
cele două provincii în afară de care e scaunul guvernământului și centrul 
administraţiei, o garanţie că interesele acestei provincii vor fi ţinute în seamă. Pentru 
că aceste două condiţii nu li se par împlinite populaţiunile din Moldova au ajuns la 
această turburare, la această surescitaţie pe care au descoperit-o cele din urmă 
incidente şi pe care-o dovedesc și mai neted alegerile din urmă. Ministerul știa la ce 
să se aștepte de la demisia membrilor tribunalului din Iași și de la votul consiliului 
municipal încoace. Dar în privirea alegerilor din Bucureşti el era, din contra, în 
poziţia d-a spera că-i vor fi favorabile. El făcuse în adevăr o alegere de candidați 
cari, ca prinţul Dimitrie Ghica, păreau că vor trebui să întrunească voturile şi a unor 
grupuri de dizidenţi. Această speranță nu s-a realizat, a triumfat opoziția. Se ştie că 
corpul electoral, care cuprinde pe toţi contribuabilii ce plătesc o dare oarecare cătră 
stat, e împărţit, după un cens gradat, în patru colegii. În colegiul întâi aşadar, în 
acela care reprezintă înainte de toate marea proprietate fonciară și prin urmare 
partea cea mai independentă a corpului electoral, au învins candidaţii opoziţiei. E 
clar că acesta e un avertisment dat guvernului. După informaţiunile pe cari 
„ Corespondenţa politică“ din Viena le primește din București guvernul nu dă nici o 
importanţă atitudinii luate de democraţii naţionali, cari par dispuși a se alia cu 
conservatorii. Cu toate acestea mișcarea în care au intrat diversele elemente a căror 
agregare ar putea constitui o opoziţie serioasă nu pare a fi atât de indiferentă 
partidului înaintat, căci prezidentul Camerei deputaților, d. C.A. Rosetti, a crezut de 
trebuinţă de-a interveni personal în luptă cu autoritatea ce se leagă de marea sa 
situație parlamentară și de lunga sa carieră politică. Într-un șir de scrisori adresate 
alegătorilor cu ocazia alegerilor în consiliile generale șeful partidului liberal se- 
ncearcă a-l apăra pe acesta de atacurile îndreptate în contră-i, cearcă să revendice 
pentru el partea cea mai largă în progresul făcut de România de la 1844 încoace și se 
silește de-a întreținea diviziunea în rangurile opoziţiei. Rezultă numaidecât din aceste 
scrisori că prezidentul Camerei a simţit necesitatea de-a întruni diversele elemente 
ale partidului al cărui şef este și care sufere de rivalități personale; apoi că nu e 
deloc atât de sigur asupra acțiunii opoziției în cazul când concertul care s-ar putea 
constitui între diversele ei grupuri i-ar da coeziunea ce i-au lipsit pân-acum. 


Până aci „Le Nord“. Foaia din Bruxelles zice că partidul roşu sufere de 
rivalități personale. Ce eroare! Singurele rivalități de cari roşii sufer sunt 
cele privitoare la sacul cu grăunţe. Când era la mijloc cestiunea drumurilor 
de fier şi speculaţiunea cu titlurile nouă rivalităţile erau foarte acute şi 
pronunţate şi se potoleau numai prin foaia de cursuri a burselor. Astăzi li s-a 
dat roşiilor un nou mijloc de coeziune: privilegiul de a-și fi însușit pe sub 
mână și prin procure fictive majoritatea acţiilor Băncii Naţionale. Odată 
directoriul ales şi acţiile desfăcute cu preţ îndoit ar trebui inventat un nou 


mijloc de înavuţire pentru a întreținea coeziunea în partidul roșu. Și toate 
mizeriile acestea se întâmplă în momente în care orizontul politicei 
esterioare e încărcat cu nouri grei şi nimic mai puţin decât asigurător. Cine 
ştie la ce conflicte vor da loc hotărârile Conferenţei suplementare din 
Berlin, cine știe dacă soarta popoarelor balcanice nu va fi pusă din nou în 
vârful săbiei! 

Și tocmai în aceste momente roşii sunt cuprinși de frigurile gheșeftului, 
Ministeriul de Finanţe se pune în conivență cu grupuri de speculanţi oculți 
ai partidului, iar aceştia abuzează de poziţiile lor oficiale pentru a frauda 
dispoziţii legale și a se îmbogăţi prin iscălituri smulse de la funcţionarii lor 
inferiori, dându-le prin aceasta exemple de moralitate, de pază a legilor, de 
dezinteresare, inspirând, se-nţelege, acea senină autoritate pe care o au 
miniștrii şi directorii de drum de fier în alte ţări. 

E putred mărul și nici sâmburele din el, judecând după felicitările 
adresate lui Rochefort, nu mai e sănătos. 


€ 


[20 iunie 1880] 
Am pomenit în numărul nostru de alaltăieri despre un important şir de 
reflecțiuni pe carii le inspiră ziarului „Le Temps“ cestiunea aplicării 
deciziunilor luate de Conferenţa de la Berlin. Organul francez, care-şi 
primește, precum se ştie, inspiraţiile din cercurile diplomatice respective, se 
crede autorizat a declara că este deșartă iluziunea ce și-ar face-o vreo parte 
interesată cumcă Franţa ar fi gata să ia asupră-și aplicarea deciziunilor 
Conferenţii. Iată articolul ziarului francez: 


Se zice că guvernul otoman se plânge de atitudinea Conferenţei și că se 
pregătește la rezistenţă, trimețând oştiri şi vase în punctele amenințate prin 
deciziunile puterilor. E bine să observăm că aceste demonstraţiuni, presupunând că 
ele nu vor fi amenințătoare prin ele însele, vor avea de efect încurajarea locuitorilor 
din ţinuturile de cari e vorba, și în deosebi a epiroților, la opunere față cu executarea 
hotărârilor luate de Berlin. 

Se anunță de altă parte că Conferenţa și-a terminat lucrările şi că, în orice caz, 
ea își mărginește strict sarcina la o mijlocire invocată de greci. Grecia și Turcia 
neputându-se înţelege între ele în privinţa rectificării granițelor recomandată prin 
protocolul XIII, puterile intervin spre a stabili această rectificare; însă ar fi să-și iasă 
din rolul pe care și l-au hotărât pentru moment dacă ar sta să prevază rezistenţa 
uneia sau alteia din părți şi să se gândească la măsurile pe cari această rezistenţă ar 


trebui să le provoace. Nu s-ar putea admite că puterile reprezentate la Berlin ar vedea 
cu nepăsare ca guvernul turcesc refuză de-a acorda grecilor teritoriile ce li s-au 
atribuit. Din contră, e sigur, și tocmai aci stă gravitatea situaţiei, că hotărârile 
plenipotenţiarilor leagă moraliceşte statele cari au participat la Conferenţă să facă a 
se executa aceste hotărâri. Trebuie să recunoaștem însă în același timp că aceasta e o 
cestiune cu totul diferită de cestiunea determinării graniţelor şi de aceea nu ne mirăm 
că Conferenţa a rezervat de a se trata la urmă acest punct pe cale diplomatică 
ordinară. Lucrând altfel, Conferența ar fi riscat o avortare a lucrărilor sale; căci pe 
cât era de ușor de a se înţelege asupra cestiunii preliminare și în câtva teoretice a 
unei linie grafice pe atât ar fi fost de greu să se stabilească acordul asupra unui punct 
așa de delicat cum sunt mijloacele de constrângere. 

Cu toate acestea a se da înapoi din faţa unei cestiuni nu este a o face să dispară; 
a amâna soluțiunea nu va să zică a o da; și dacă puterile au făcut bine de au rezervat 
examinarea măsurilor de execuţiune, ele ar fi vinovate dacă n-ar fi făcut această 
cercetare mai dinainte, fiecare pentru sine și din punctul de vedere al intereselor sale 
particulare. Aci stă defectul, trebuie s-o spunem, al concepţiunii guvernului englez, la 
care celelalte puteri s-au alipit cu graba datorită unor escelente intenţiuni. În 
încrederea cu care lordul Granville a făcut apel la concertul european este o parte de 
iluziuni; sau poate Foreignoficiul şi-a închipuit că odată legate printr-un prim pas, 
odată de acord asupra unei prime deciziuni, puterile nu s-ar mai fi putut deszice, ci ar 
fi fost îndatorite să meargă până în capăt pe calea înțelegerii comune; afară numai 
dacă acțiunea Engliterii, după cum am bănuit noi de la început, n-a avut alt scop 
decât a ușura partidului liberal poziţiunea ce şi-o luase în discursurile de opoziţie și 
în cuvântările electorale. 

Aceea ce este sigur este că Conferenţa și-a terminat lucrările, că o nouă cestiune 
se va deschide îndată și că e tocmai timpul să semnalăm eventualităţile ei. La prima 
vedere pare că partida cea mai sigură de luat ar fi să se lase Grecia a se pune însăși 
în posesiunea teritoriilor ce i le-a adjudecat Europa. În fond însă aceasta nu e o 
soluțiune. Grecia, oricine ar putea să se teamă de aceasta, n-ar fi de forţă de-a putea 
lupta contra Turciei și, în ziua în care Grecia ar suferi vreo înfrângere însemnată, 
când s-ar constata neputinţa ei, puterile s-ar găsi din nou în alternativa de-a veni în 
ajutorul regelui George sau de a renunţa la executarea hotărârilor lor. 

Ar fi cu putință ca ideile să se întoarcă atunci către o intervenire a Franţei. 
Presupunând că puterile s-ar învoi asupra necesităţii unei acţiuni contra Turciei se 
poate crede că ele ar vedea, fără multă gelozie, pe Franţa însărcinându-se cu o 
întreprindere în care s-ar căpăta lovituri, s-ar cheltui bani şi nu s-ar culege nici un 
folos. Englitera mai ales, putem fi siguri, ar întrebuința toate seducțiunile spre a 
determina pe Franţa la aceasta operă cavalerească. În termenii cei mai măgulitori ea 
ar aminti că întotdeauna cauza naționalităților a fost chiar cauza francejilor, că 
ajutorul pentru cel slab şi apăsat stă în tradițiunile naţionale franceze. Dacă Franţa 
s-ar face un moment că nu înțelege, Englitera nu ar lipsi să insinueze că grecii au un 
drept particular la asistența francejilor. Nu oare d. Waddington a luat interesele 
grecești în mâna sa la Congresul din Berlin? Nu oare Franţa a sprijinit de atunci 


încoace reclamaţiunile grecilor pe lângă cabinetele Europei? Cum ar putea astăzi 
Franţa să se dea înlături de la obligaţiunile morale ce i le impune această atitudine? 

Iată limbajiul pe care desigur îl va ţine Englitera, iată argumentul pe care şi-l 
păstrează pentru a hotărî pe puteri la o acţiune comună, indicându-le un agent gata 
spre a le executa punerile lor la cale; iată, ne grăbim a o spune, iluziunea pe care e 
bine să o retezăm de pe acum. Pe Franța nu o va scoate nimeni din situaţiunea de 
rezervă care-i face tăria ei şi mai ales nu o va scoate din această situație prin niște 
interesante apeluri la dezinteresarea ei. 

Dacă dealtminteri Franţa a luat o iniţiativă în cestiunea greacă, Englitera a luat 
şi ea una cu mult mai vastă şi mai îndrăzneață provocând Conferenţa de la Berlin și 
nota de curând prezentată Porții. Englitera e singurul și adevăratul autor al stârnirii 
dificultăţilor orientale. Dânsa și-a închipuit concertul european, dânsa a lucrat ca să- 
l fondeze, dânsa s-a pus în fruntea lui și prin urmare ei îi aparţine punerea în 
executare a voinţelor pe cari întrucâtva dânsa le-a dictat. La Berlin s-a întrunit 
Conferenţa și acordul s-a făcut la Constantinopol prin deferență către Englitera; și e 
probabil că ea va fi lăsată să facă orice demonstraţie îi va plăcea în golfurile Arta și 
de Volo; însă ar fi cu totul nepotrivit ca Englitera pentru această întreprindere să mai 
conteze fie alt sprijin decât pe al ei propriu. 

Înţelegem că d. Gladstone n-ar voi să-și deranjeze echilibrul bugetului său prin 
cheltuieli de război; înţelegem încurcătura în care s-ar afla dacă ar voi să întreprinză 
vro expediţie în afară niște oameni de stat odinioară așa de implacabili pentru 
„aventurile“ lordului Beaconsfield. Acestea însă nu privesc pe Franţa. D. Gladstone 
nu poate să se fi aruncat orbește în dilema în care are să se găsească; d-sa desigur a 
făcut mai dinainte alegerea între cele două partide ce mâine pot să i se prezente: a 
lua asupră-și executarea hotărârilor Conferenţei sau a recunoaște că s-a cam prea 
grăbit proclamând deschiderea unei nouă ere politice internaţionale, bazată pe 
acordul tuturor puterilor. 

[22 iunie 1880] 
Afară de unele județe în care opoziția a învins în alegeri în colegiul II, 
ba pe-alocurea într-al III-lea chiar, ea a avut succese sau parțiale sau depline 
în douăzeci și două judeţe la colegiul I. Pe noi nu ne preocupă deloc nici 
speranţele cari se leagă de acest fapt, nici perspectiva realizării viitoare a 
cutăror sau cutăror principii de politică generală, căci, adevărul vorbind, cu 
corupțiunea ce bântuie toate sferele guvernamentale, nu credem ca o 
îndreptare radicală să poată, fi realizabilă în scurt timp. Ceea ce constatăm 
din această stare generală a spiritelor e că paharul turpitudinilor s-a umplut 
cu asupra de măsură, încât îi curg picăturile neoprite pe margini; că situația 
e nesuferită pentru orice conştiinţă onestă. 


Mai e nevoie oare de ilustrarea acestei stări de lucruri? 

Uitatu-s-au şedinţa Senatului de la 25 fevruarie, când mucenicul Simion 
şi-a făcut intrarea în maturul corp, declarând că există acte publice la dosar 
în cestiunea Warszawsky şi că d-nealui a ridicat numai un mic colț al 
vălului care acopere această scabroasă cestiune? Uitatu-s-a că, cu toată 
gravitatea acestei denunţări, făcute de un complice, majoritatea, vociferând: 
„Cestiune de regulament!“, a trecut pur și simplu la ordinea zilei, 
reacoperind cu misteriosul colț al vălului scabroasa afacere? 

Dar în ce ţară din lume s-ar fi vorbit în Parlament de hoţii comise, 
pozitiv comise și dovedite prin acte publice, iar Parlamentul ar fi trecut la 
ordinea zilei ca peste o cestiune de regulament? 

Și când asemenea neauzite scandaluri se petrec — unde? — în zidirea 
Universităţii, în plin Senat, și se trec din fir în păr în „Monitorul oficial“, 
spre ruşinea statului român — ce trebuie să se fi întâmplând ca practică 
administrativă prin judeţe? 

Se estrădează de cătră un prefect cetăţeni români pe mâna justiţiei 
criminale din străinătate, putrezesc acolo cu lunile prin închisori; un deputat 
interpelează guvernul și e maltratat pe uliţă de prefectul roşu. 

Un alt prefect al guvernului roşu intră în casa unei femei onorabile şi o 
bate pentru că ea nu voiește a-i închiria niște case; în Râmnicul-Vâlcii 
amicii şi agenţii prefectului sunt căpitani de bandiți; în Romanați banii 
judeţului se cheltuiesc pe burse date unor studenţi cu avere, dintre cari unii 
atât de ignoranţi încât nici nu sunt primiţi în şcoalele la cari sunt trimişi; în 
Teleorman domneşte firma Chiriţescu-Pișca, iar suprefecţii bat oamenii 
pentru a le scoate mită, numindu-i „stupi neretezaţi“; în fine, în capitală 
chiar un ziar denunţă că un ofițer de gardiști a luat mită pentru a muta pe un 
amploiat polițienesc la Bucureşti şi despre același ofițer se mai relatează că 
a sfănţuit o sută de oameni punând la loterie un papagal pe care nu-l are, și 
asemenea sfănţuieli, comice prin stupiditatea bestială a celor ce le comit, se 
petrec în capitală, prin judeţe, fără ca d. ministru de interne să găsească 
timpul necesar de-a lămuri lucrurile prin câte vrun comunicat sau de a mai 
da şi în judecată pe cinstiţii săi prieteni. Dar ce se poate aştepta de la 
protectorul cuviosului Simion Mihălescu? 

Dar scandalurile Băncii Naţionale s-au uitat? 

Persoane oficiale s-au servit de autoritatea lor pentru a smulge procure 
fictive de la subalterni, ba în „Binele public“ se zice că o seamă de patrioţi 
s-ar fi împrumutat din Casa Dotaţiunii Oastei pentru a specula acţii — și 


toate acestea se zic, se pot proba chiar unele cu toată evidenţa, iar 
„Monitorul“ d-lui Brătianu tace ca peştele. 

O sumă de opt milioane se ia de la guvernul imperial al Rusiei și nu i se 
ştie de urmă. Netrecută la cheltuieli, netrecută la venituri, risipită poate, 
auzim numai de existenţa ei din pretenţiile statului vecin și cu toate acestea 
mai există iluzia că un buget în care se escamotează sume de milioane e un 
buget exact? 

lată administraţia practică a roşilor. Începând cu hoţia goală a stupilor 
neretezați şi culminând în specula cu procure fictive, începând la sfanţ şi 
sfârșind cu capitalizarea unei pensii reversibile care nu fusese nicicând 
votată, începând cu schingiuirea săteanului și sfârșind cu bătăi date 
deputaților cari ar îndrăzni a releva — într-un mod oricât de politicos — 
monstruozitățile guvernului Brătianu, totul e pe o clină de corupție şi 
silnicie bestială, mai rea decât în vremea fanarioților. 

Aci stă răul. 

Geaba vin roşii cu vorbe mari, arătând ceea ce fac, pentru binele patriei. 
Nu ceea ce fac, ci cum fac, iată cestiunea. Bancă Naţională făcută pe 
resorturi patriotice cu procure fictive, administraţie cu bandiți și retează- 
stupi, justiție cu extrădare de cetățeni români peste graniță, rechiziții cu 
cuviosul Simeon de scabroasă importanţă, burse date la oameni care nici nu 
sunt primiţi în şcoli, judecători numiţi în serviciul celora a căror crime 
aveau să le judece, oameni de-ai poliţiei sfănțuind lumea cu loterii de 
papagali — iată cum pricep roşii a administra un stat, iată sistemul a cărui 
părinte sufletesc şi suprem protector e d. Brătianu, căci d. C.A. Rosetti, de 
când e reversibil, e şi el din șirul celor protejaţi. 

Noi n-avem decât să repetăm cuvintele „Presei“ de acum un an (2 iunie 
1879) că „de două ori România a avut nenorocirea și umilirea de a vedea pe 
radicali la guvern și în amândouă rândurile roșii au fost un adevărat flagel 
pentru ţară“. 

Cu toate că d. Dimitrie Brătianu a ştiut să ne povestească atât de 
frumoase lucruri despre primirile gentile ce i s-au făcut de cătră împărățiile 
Apusului, dând chiar o importanță exagerată împrejurării c-a fost primit la 
masă „fără uniformă“, totuși, după câte aflăm, misiunea d-sale — care-o fi 


fost, nu e timpul a o spune — n-a reuşit deloc. Îngăduitorul nostru cititor 
ştie că sau ne-am abținut de-a da consilii guvernului în politica sa esterioară 
sau am pregătit opinia publică în senzul în care se putea presupune că 
guvernul însuși o voiește. A face — în opoziţie fiind — politică esterioară 
ni se pare un lucru prea gingaș în împrejurările complicate și în calea 
spinoasă pe care are a o parcurge biata ţara noastră, atât de rău bântuită fără 
vina ei de câte ori alţii se ceartă peste capetele noastre și peste noi. Departe 
de orice visuri aventuroase şi gândind numai la păstrarea celora ce ne-au 
putut lăsa nişte strămoși cari aveau multă minte și puţină învăţătură, multă 
tărie de inimă dar foarte puţin talent de declamaţie patriotico-liberală, noi 
ne-am mărginit aproape escluziv la un singur sfat, dat părintește, fără ură 
contra cuiva, fără înclinare pentru altcineva. Acest sfat era: de a nu accentua 
simpatii făţişe pentru vro una din puterile mari, căci numai noi vom plăti-o. 
Nici una din puterile mari nu are gustul sau interesul de-a-și strica sau 
încorda relațiile de dragul ochilor celor frumoşi ai d-lui C.A. Rosetti, ba nici 
chiar de dragul țării noastre. Întru cât serviciile pe cari puterile, în genere 
binevoitoare, ni le fac, nu le costă nimic pe ele, dar ne bucură pe noi, 
suntem siguri că nici una nu ni le va refuza; dar îndată ce ne grămădim 
pentru a esploata rivalitatea ce-o presupunem că există între ele dispunem 
neapărat rău cel puţin pe una, fără ca iubirea celeilalte să fi aflat vreun spor 
considerabil. 

Astfel, de la Tractatul din Berlin încoace, guvernul nostru, de unde 
mersese atât de în plin în apele politicei balcanice a uneia din puteri, s-au 
schimbat deodată la faţă, îndreptându-și simpatiile tot atât de hotărâte înspre 
altă parte. Constelaţiunea anglo-germano-austriacă îi părea atât de fixă pe 
orizontul politic încât se încrezu ei cu o beatitudine nimic mai puţin decât 
prudentă. Deodată însă cu căderea lordului Beaconsfield se resimţi în toate 
părţile că acea constelaţiune nu fusese durabilă și c-ar fi fost mai bine de-a 
nu i se-ncrede orbește și de-a nu indispune, prin mărturisiri călduroase de 
înclinațiune, pe alte puteri, de-a căror bunăvoință avem o egală necesitate. 

Indispunerea aceasta s-a manifestat pân-acuma în două insuccese cu 
grije cocoloșite, dar sigure: cestiunea Arab 'Tabiei și neizbutirea misiunei d- 
lui Dim. Brătianu. Într-adevăr, după cât ştim, nici guvernul englez nici cel 
francez nu pot îngădui ca statul nostru să devie partizanul accentuat al 
politicei cutării sau cutării puteri și guvernul actual li se pare fără nici o 
îndoială înclinat înspre o anume parte. E natural că cine se sapă însuși prin 
politica sa externă să și cază prin ea. 


De aceea nu ne-am mirat nici de ştirea că d. Boerescu e pe calea de-a 
demisiona, nici de cea, şi mai importantă, că d. loan Brătianu are de gând 
să-l urmeze. Ţara doreşte de mult retragerea d-lor şi le-o dovedeşte aceasta 
zilnic, acum în urmă prin alegerile judeţene, unde am văzut în centrele cele 
mai însemnate ale ţării: București, laşi, Galaţi, Craiova, Botoşani, Brăila, 
triumfând opoziţia contra candidaţilor guvernamentali. Dar cât despre ţară, 
ar sta d-lui mult şi bine la putere; căci, inventor al sistemului falsificării 
alegerilor şi a corumperii prin așa-numita „influență morală“, d-sa ar ști 
pururea a se menținea. Greu e pentru partidul roşu de a ajunge la putere; 
căci niciodată n-au fost în stare de-a o cuceri cu puteri proprii, ci prin 
amăgirea opiniei publice, prin subrepţiune, prin suplantare, suindu-se pe 
spatele altora; dar a se menţine le e cu atât mai uşor cu cât sunt mai puţin 
scrupuloși în alegerea mijloacelor lor politice. 

Dacă, pe lângă nemulțumirea manifestă a ţării se va adăoga și 
repulziunea ce o inspiră un guvern aventuros la un grup de puteri străine, 
guvernul va fi silit să se retragă, nu prin influenţa acestor puteri, căci ele din 
principiu nu se amestecă în afacerile noastre, dar prin imposibilitatea de a 
face un singur pas înainte pe calea politicei noastre exterioare. Se ştie că 
orice succes au avut până acum în ridicarea poziţiei internaționale a statului 
nostru îl datorim acordului deplin, unanim al tuturor puterilor mari. Îndată 
ce una sau mai multe ar fi indispuse prin faptul că ne-am fi prefăcut în 
partizani exclusivi ai altora, orice pas al guvernului nostru e paralizat din 
capul locului. Inaniţiunea dinlăuntru se dovedește deja prin imposibilitatea 
de a constitui un cabinet. Dacă pe lângă aceasta se va adăoga paralizarea în 
afară, zilele guvernului d-lui Brătianu vor fi numărate. 

Pentru a concentra asupra situațiunii actuale amândouă seriile de cauze 
cari contribuie a face guvernul d-lui Brătianu imposibil reproducem din „Le 
Nord“ un articol care descrie cu multă fidelitate cauzele parlamentare și 
constituționale cari minează atotputernicia de până acum a guvernanțţilor 
roşii. 

„Le Nord“ scrie: 


Informaţiuni din Bucureşti îi atribuie d-lui loan Brătianu intenţia de-a-și da 
demisia din prezidenţia consiliului. Dacă e să credem „Corespondenţei politice“ din 
Viena, d. loan Brătianu ar fi şi esprimat principelui Carol dorinţa de-a resigna la 
funcțiunile sale. Noutatea nu e tocmai surprinzătoare; ba se poate zice că era lesne de 
a o prevedea. Situaţia parlamentară e într-adevăr de natura a descuraja pe șeful 
cabinetului. Iată două luni de când criza ministerială e deschisă în mod oficial prin 


demisia d-lui Cogălniceanu, dată în împrejurări cari imprimau remanierii cabinetului 
un caracter incontestabil de urgență. Demisia aceasta era motivată într-adevăr prin o 
interpelaţie pe care unul din șefii majorităţii, d. Fleva, viceprezident al Camerei, o 
adresase prezidentului Consiliului pentru a exprima dorinţa acestei majorităţi de-a 
vedea cabinetul reconstituit cât de curând, dar așa încât să fie mult mai omogen, 
interpelare pe care-o dezvoltă în termeni ce implicau o neîncredere formală în d. 
Cogălniceanu și în o seamă din colegii săi. În cursul celor dentâi zile cari urmară 
după închiderea sesiunii se făcură succesiv mai multe combinaţiuni; apoi se făcu 
tăcere împrejurul și al unora și al celorlalte iar criza deveni permanentă. Două luni 
după închiderea sesiunii ministeriul e tot încă necomplet. Două portofolii sunt fără 
titulari iar unul cel puţin dintre miniștri actuali poate fi considerat ca nepăstrând 
decât în mod tranzitoriu funcțiunile sale. E evident așadar că ministerul nu se poate 
nici completa nici reconstitui. lată o situaţie ce s-ar părea că e greu de esplicat când 
e vorba de-un cabinet al cărui șef dispune de-o considerabilă majoritate în cele două 
Camere. Însă privind mai de aproape recunoaștem că dificultatea pentru d. Brătianu 
de-a recompune ministeriul e o urmare cu totul naturală a antagonismului și a 
ambiţiei a o seamă de personaje, cari adulmecă portofoliele vacante și a căror agitări 
zădărnicesc toate combinaţiile făcute în vederea remanierii cabinetului. 

Majoritatea, unită şi compactă când e vorba de-a menținea pe d. Brătianu la 
prezidenţia Consiliului de vreme ce el e acela pe care ea-l crede mai bun pentru a 
întruni diversele elemente ale partidului, se dezbină și cade în dezagregaţiune, îndată 
ce e vorba de-a da sprijin colaboratorilor săi. Noţiunea parlamentară a solidarității 
ministeriale e acolo o noutate cu care spiritele par a nu se putea deprinde; de unde 
rezultă că majoritatea ministerială e mai mult aparentă decât reală. D. Brătianu a şi 
simţit-o aceasta atât de bine încât a făcut propuneri grupului Vernescu-lonescu; dar 
negoțierile n-au izbutit la nimica. Situaţia parlamentară e foarte deosebită de cea de 
acum patru ani. Sub numele de „partid liberal“ se confundau pe atunci toate 
grupurile câte făceau opoziţie administraţiei d-lui Lascar Catargiu. În această 
coaliţie intra: elementul înaintat pe care-l reprezintă d. Brătianu; grupul liberalilor 
independenţi, ce se înseamnă de obicei prin numele celor doi șefi, d-nii Ionescu și 
Vernescu; liberalii din Moldova având în capul lor pe d. Cogălniceanu; grupul dirijat 
de d. loan Ghica; conservatorii dizidenţi dintre cari cel mai marcant era d. Epureanu, 
care a prezidat cel dentâi minister format atunci. Între acest partid liberal, precum se 
găsea constituit prin coaliția formată la Mazar Pașa și între dreapta se așeza grupul 
conservatorilor independenţi din numărul cărora sunt d-nii Dimitrie Ghica şi 
Boerescu. 

Astăzi, în urma unor eliminări succesive a mai multora dintre elementele cari 
compuneau partidul liberal, partidul înaintat, condus de d-nii Chițu, Giani și Fleva, 
caută a deveni singur stăpân pe putere. La sfârșitul sesiunii părea a se crede îndestul 
de tare pentru a se dispensa de-a o împărtăși, însă prelungirea indefinită a crizei îi 
învață că-și făcuseră iluzii asupra propriei lor puteri sau că prea depreţuiseră 
puterile adversarilor. Nu ne pare neverisimil că aprehensiunea de-a vedea formându- 
se o coaliţie a diferitelor elemente ale opoziţiei care să cuprinză și grupurile cari s-au 
dezlipit de coaliția din 1876, să fie în mare parte cauza insuccesului demersurilor d- 


lui Brătianu precum şi cauza repugnanţei a o seamă de oameni politici de-a intra 
acum în minister. Oricum ar fi, o asemenea situaţie nu poate ținea mult fără ca să 
sufere de ea prestigiul și autoritatea guvernului; ne vine deci a zice că peste foarte 
puţin sau vom afla că d. Brătianu a izbutit în scopurile sale sau că a cerut principelui 
Carol ca să-i dea un succesor. 

Este admisibil într-o țară constituțională ca o criză de cabinet să se 
perpetueze în infinit? E prea adevărat că toți oamenii noştri de stat sunt 
geniali, că aceleaşi ilustre personaje pot trece din resort în resort aducând 
aceleaşi mari servicii patriei; e incontestabil de ex. că d. Câmpineanu unește 
gravitatea omului de finanţe cu fineţa și vastitatea diplomaților europeni; nu 
e tăgăduit asemenea că d. I. Brătianu se pricepe şi la ale războiului și la ale 
administraţiei politice, financiare, juridice, agricole ş.a.m.d., încât într- 
adevăr nu e ramura de ştiinţă omenească, începând de la astronomie și 
sfârșind cu cultura viței, pe care prezidentul Consiliului nostru de Miniștri 
să n-o priceapă din fir în păr, cu toate acestea umilita noastră părere e că 
aceste ilustre personaje sunt prea exigente faţă cu inteligenţa lor înaltă și cu 
vasta lor putere de muncă, că prea se-ncarcă cu activități diverse, încât 
uneori ne e teamă ca nu cumva să-i pierdem prin prea marea osteneală ce și- 
o dau în afacerile statului. Și, oricine ne-o va concede, ar fi păcat de 
asemenea odoare! 
Închipuiască-şi cineva de ex. că România ar fi lipsită de posibilitatea de- 
a se fi înzestrat cu Strousberg, că ea ar fi fost lipsită de fericirea de-a fi 
administrată de mucenicul Simeon, că epizootia şi foametea n-ar fi bântuit 
ţara, că nu se făcea vestita rectificare de graniță în minus, atât de apărată de 
„Românul“, că nu se încetăţeneau evreii, că nu se făcea aşa cum s-a făcut 
banca serurio-naţională, în fine mai gândească-şi cineva și adânca 
nenorocire de-a nu avea gardă naţională şi lipsa de ocazie pentru cocoşaţi şi 
strâmbi de-a parada în public în calitate de generali sau coloneli ai gardei, și 
tabloul nenorocirii României e gata. Câteşișapte marile fericiri ale 
Egipetului din vremea lui Moisi ne-ar fi lipsit cu totul dacă Dumnezeu, în 
adânca sa prevedere, nu ne dăruia, pentru faptele noastre bune şi pentru 
virtuțile noastre, pe-un d. Brătianu sau item pe un d. Câmpineanu. Culmea 
nenorocirilor ar fi fost însă dacă însuși El, reversibilul, ar fi aflat o altă 
întrebuințare în economia naturii decât aceea de-a deveni conducător al 


României. Acea altă întrebuințare pe care natura ar fi putut-o face de aceşti 
onorabili domni e o temă demnă de discutat pentru istoriograf, iar, când 
nuanța roșie se adânceşte în purpura Mihălescu-Chiriţopol-Simulescu, tema 
devine interesantă chiar pentru jurisconsulți, mai ales dacă aceştia nu vor fi 
cumva din şcoala preageneroasă a italianului Beccaria şi n-ar avea o 
aversiune prea pronunţată în contra culturii cânepei. 

Drepţi precum suntem, nu putem aşadar uita cât de multe fericiri ar fi 
lipsit României dacă epoca noastră nu era înzestrată cu roșii în genere, cu d- 
nii Rosetti-Brătianu îndeosebi, și un sentiment de compătimire faţă cu 
martiriul —  îndealtmintrelea lucrativ — al acestei serii de oameni 
providenţiali ne face să găsim că prea se-ncarcă cu multe afaceri, că 
cumulul este chiar un principiu de viaţă al lor. Această încărcare nu se poate 
însă întâmpla decât în detrimentul altor activităţi ştiinţifice şi economice, 
cărora li se dedă teoretic şi practic onorabilul Carada bunăoară. 

De ce d. Brătianu nu-și complectează odată cabinetul? 

Îi lipsesc oameni? Noi ştim că d-nii Chițu, Giani, Fleva ş.a. atâta 
aşteaptă, ca să intre în posesiunea unor portofolii cari li se cuvin de drept. 
Faimosul Serdaru, care şi-a complectat studiile de economie politică în 
Rusciuc, n-ar refuza, după cum se zice, într-un mod absolut portofoliul 
finanţelor, mai cu seamă în vederea celor opt milioane ale Rusiei, căror din 
pământ, din iarbă verde ar şti să le dea de urmă și să le facă pe fel. 

Oare partidul roşu să nu fie capabil a guverna singur ţara? Cum? 
Domnia virtuţii și a moralității nu a pătruns încă atât de adânc în păturile 
societății româneşti încât un guvern pur roșu să fie posibil? Pân-acum ştiam 
că, din cauza gingășiei de distincţie pe care o făcea reacţiunea între om și 
om, înconjurând de ex. Academia Văcăreștilor cu o deosebită gardă de 
onoare, cabinetele erau mai greu de compus; dar de când Senatul s-a 
însărcinat a spăla afaceri scabroase, de când garda de onoare a devenit de 
prisos, de vreme ce se șterg acele distincţii gingașe de reacționară memorie, 
credem că nu va mai exista pentru d. Brătianu nici o greutate întru 
compunerea cabinetelor sale. N-are decât a despopula Academia sus- 
amintită şi pe loc se completează și administraţia drumurilor de fier, şi 
directoriul Băncii Naţionale, și numărul de șapte al consiliarilor întru cele 
bune. 

Auzim că d. Brătianu e aşteptat în Moldova ca să pescuiască miniștri. 
Noi îi dorim izbândă deplină, căci, pe cât Moldova dispune de personalităţi 
potrivite cu misiunea ce voiește a le-o încredința d. Brătianu, ea sărmana e 


desigur gata de-a se dispensa de ele. E drept că pe acolo Mihăleştii nu prea 
cresc pe toate cărările. Trebuie un ochi deprins, ca al d-lui Brătianu, ca să-i 
descopere într-o lume în care Chirițopulo e un mit şi Simulescu o legendă 
din veacul de aur al fanarioţilor; dar ce nu poate buna-voinţă și iubirea de 
patrie? Ceea ce pentru noi ar fi greu pentru d. Brătianu va fi uşor. 

D. Brătianu nu e în poziţia delicată a lui Diogen cu vestita sa lampă. D- 
sa nu caută oameni, deci să sperăm că va reuși în căutarea sa. 

Între advocații din Austria se manifestă de curând o tendență de reformă 
reacționară de o mare importanţă. 

Într-adevăr în Austria, înaintea erei constituţionale, ba chiar până acum 
doisprezece ani, până la 1868, advocaţii erau numiţi direct de ministrul de 
justiție. Se-înţelege că numirea era legată de însemnate condițiuni. Dreptul 
în Austria e un studiu greu, examenele sunt numeroase și stricte; şi, pe când 
tinerii ieşiţi din universităţi găseau lesne primire atât în justiţie cât și în 
administraţie, unde după o scurtă praxă gratuită se numeau judecători, aceia 
dintre tineri cari ar fi voit a se consacra praxei de advocat erau obligați d-a 
fi atașați ani mulţi în biuroul unui advocat recunoscut și abia după un timp 
îndelungat ajungeau în fine a se stabili în mod definitiv şi de capul lor, în 
urma însă a unei numiri din partea Ministerului Justiţiei, cea din urmă 
măsură de precauţiune contra abuzurilor, din nefericire atât de dese, cari se 
pot întâmpla în exerciţiul acestei profesiuni. 

Curentul ideilor liberale a sfărâmat toate aceste bariere, advocatura a 
devenit liberă şi supusă aceluiaşi principiu a concurenţei ilimitate la care 
sunt supuse cele mai multe ramuri de muncă omenească. 

Dară şi aci s-a dovedit că ideea unei absolute libertăţi individuale, dar 
mai cu seamă ideea concurenţei limitate, aplicată la sfere cari prin natura lor 
n-o suportă, n-aduce decât rău. Perspectiva unui câștig lesnicios a atras o 
mulțime de lume tânără în acele sale a vechilor universități în cari se 
stabileau distingerile subțiri între paragraf și paragraf, ba chiar între cuvânt 
şi cuvânt, advocaţii fără de pricini se înmulțiră peste măsură, deci se vede 
că începură a căuta pricinile cu lumânarea, începură, după cum au dovedit 
mai multe cazuri, a se ocupa cu tranzacţiuni de-a dreptul maloneste; sărăcia, 
sarcina familiilor, grijile vieţii făcu ca o parte a clasei căreia-i e încredinţată 


tocmai apărarea justiţiei să alunece pe căi contrarie justiţiei. Prin mulțimea 
concurenţilor pe acest teren, câștigul, departe de-a mai fi lesnicios, devine 
greu şi începu să alunece pe căi ilicite. 

Nu trebuie a se uita că în genere activitatea aceasta de vecinic 
comentator a unor texte pozitive deprinde inteligenţa cu sofisme. A apăra 
azi un lucru pe care mâine îl vei combate — în alt caz se-nțelege — a apăra 
o cauză nedreaptă simțind bine că este nedreaptă, a-şi răzima adesea 
dreptatea pe mancuri de formă, nu pe instinctul înnăscut al justiţiei, iată 
poate în majoritatea cazurilor clina periculoasă în care se mișcă inteligenţa 
individului în această carieră. Dar dacă acest pericol e în chiar ocupaţiunea 
aceasta, cu cât se mărește el când se combină cu nevoia, căci nevoia e 
sofistul cel mai mare de pe pământ. La alte profesiuni escesele nevoii peste 
marginile legilor sunt oprite prin teama unei puteri nedefinite bine, prin 
teama de urmările unor legi necunoscute în amănunţimile lor, prin frica de 
pedepse. Deodată însă cu cunoștința legilor penale advocatul are cunoştinţa 
deplină, caz cu caz, a tuturor pericolelor ce l-ar ameninţa din partea justiţiei 
în caz de abatere. Astfel el are putinţa de-a le călca, ocolindu-le, păzind 
formele şi nu cuprinsul legilor, căci justiția formală este ceea ce se caută în 
tribunale. Deci neputința de-a se hrăni în mod onest conduce la acte 
incorecte moraliceşte cari, făcute însă cu paza formală a legilor, scapă de 
mâna justiției omeneşti. 

În interesul tuturor este desigur existența unei clase de advocaţi; ea este 
un membru neapărat în organismul justiţiei. 

Dar pentru ca această clasă să poată fi onestă, de caracter, cultă, pentru 
ca, înainte de toate, să n-aibe nevoie nici de-a apăra cauze injuste, nici de-a 
aluneca pe căi de-a dreptul imorale, trebuie ca existenţa ei să fie pe deplin 
asigurată. 

Care este acum mijlocul la care gândește baroul din Austria pentru a 
asigura necoruptibilitatea şi cultura clasei? 

E același de care se bucură farmaciile. Fiindcă materiile chimice ce se 
cer pentru confecționarea medicamentelor trebuie să fie de calitatea cea mai 
bună posibilă, pentru că aci nu poate fi vorba de înlocuirea materiei cerute 
prin surogate sau prin materie de calitate mai proastă, deci principiul 
concurenţei nu încape în mod nelimitat pe acest teren, de aceea s-a stabilit 
cu drept cuvânt ca într-un oraş oarecare nu pot sta alături decât cutare ori 
cutare număr de farmacii. 


Existenţa farmacistului fiind asigurată, câștigul mic sau mare, însă 
suficient în orice caz, fiind sigur, el nu va fi silit să dea lucruri false în locul 
celor adevărate pentru a susține concurenţa altora. Deci există un număr fix 
de farmacii. 

Tot astfel advocaţii din Austria cer ca guvernul să fixeze pentru fiece 
oraş un număr hotărât de advocaţi şi numai în limitele unui asemenea 
număr să se poată înmulți clasa apărătorilor dreptului. Având existenţa 
asigurată, înlăturându-se pericolul unui proletariat de advocaţi şi existând 
încolo depline garanţii pentru cultura suficientă a fiecăruia nu vor mai 
exista nici relele la care a dus înmulțirea acestei clase. 

Acest curent al opiniei publice în Austria e foarte instructiv pentru noi, 
căci, afară de Ungaria poate, nu credem să mai existe o ţară în lume care să 
fie atât de bântuită de ambițiile explicabile, însă nejustificate, de dorinţele 
de câştig ilicit a unui numeros proletariat advocăţesc ca România. Această 
clasă mai cu seamă s-a înmulţit atât de tare încât de nevoie solicită până și 
catedre la școale teologice, aşa că nu ni se pare departe momentul în care 
vor solicita dreptul de-a se face — pentru o leafă oarecare — egumeni de 
mănăstire şi episcopi. 

Numerus clausus, număr închis, determinat, iată numele acelei măsuri 
legiferate pe care o cer oamenii în Austria. 

La noi în ţară, unde cel din urmă absolvent al Facultăţii de Pisa se simte 
chemat a deveni deputat şi ministru, unde tocmai partea cea rea, cea slabă, 
proletariatul advocăţesc a pus mâna pe Parlament și pe guvern, prefăcând 
statul în proprietatea unei societăți de esploataţie, nu credem că s-ar putea 
ivi vrodată de la sine cererea unui numerus clausus. 

Graţie d-lor Rosetti-Brătianu tot ce e putred în societatea română are 
pururea putinţa de-a pune mâna pe cârma statului și, graţie acestei putinţe, 
numărul celor ce pretextează a-și fi făcut o misiune din apărarea justiţiei, în 
loc de-a scădea, promite a se înmulți pe zi ce merge. Sute de tineri 
emigrează în fiece an în străinătate, prin facultăți oculte, pentru a se 
întoarce având drept ştiinţă deprinderea de-a încurca texte clare şi de-a face 
din alb negru și din negru alb. Pe de altă parte morala nu tocmai temeinică a 
unei societăți cuprinse de frigurile tranzițiunii formează în România o 
anume atmosferă în care cavalerii de industrie şi negustorii de vorbe goale 
pot face treburi. 

Poate să vie și timpul în care să-i fie rușine societății române de-a se 
lăsa condusă de un proletariat al condeiului care din întunecarea adevărului 


îşi face o meserie, dar acel timp nu ni se pare aproape. Un popor care 
îngăduie crime fățişe ca scabroasa afacere care în orice altă țară ar fi condus 
la demonstraţii zgomotoase, un popor care îngăduie ca un Senat să spele, 
printr-un vot de trecere la ordinea zilei, afaceri numite scabroase de către 
chiar acel ce era implicat în ele, un asemenea popor va purta încă mult timp 
jugul frazei și al exploatării, impus de un proletariat fără nici o importanţă 
civilizatorie. 

După ce solicitudinea guvernanților noștri au dat rezultatele cele mai 
frumoase pe toate terenurile; după ce de ex. bugetul cheltuielilor statului s-a 
suit în patru ani de guvernare roșie cu 30 de procente și mai bine, pe când la 
condeiele veniturilor se observă o îmbucurătoare scădere, ceea ce dovedește 
că clasele contribuabililor huzuresc de bine într-atâta încât nu mai vor să 
plătească dări; după ce c-un cuvânt țara promite a deveni în adevăr fericită, 
ca acel cioban din versurile d-lui C.A. Rosetti căruia cămaşa îi părea un lux 
nepermis beatitudinei sale; după atâtea și atâtea izbânzi, fie-n cestiunea 
rectificării graniţelor în minus, fie-n cestiunea izraelită ori a drumurilor de 
fier, ori a Arab 'Tabiei, vedem că a sosit şi vremea învățământului public, 
care pare a se afla în fericita poziţie de-a fi atras asupră-și binevoitoarele 
priviri ale organului mult învățatului şi prin multe academii trecutului d. 
Costinescu. Desigur nici o foaie nu e mai competentă în materie de 
învăţământ decât acea dirijată de-un bărbat al naţiunii împodobit cu atâtea 
învățătură şi cu atâtea daruri fireşti, nemainumărând darul cel cu deosebire 
aprețuit de confratele Carada, ce formează baza operaţiunilor sale 
mercantile. 

Astfel, punându-se la cale trebușoara Băncii Naţionale, se vede c-a mai 
rămas nepusă la cale şi la regulă cestiunea băncilor școalei, şi asupra acestei 
materii se întinde ziarul guvernamental, bazându-se pe studiile d-lui A.D. 
Xenopol asupra învățământului publicate în „Steaua României“. 

Dacă suntem așa cum suntem școalele de grecește și latineşte ne-au 
prăpădit. Învățământ real, iată mântuirea. 

Nu există mai mari prieteni ai învățământului real decât tocmai noi. În 
nenumărate rânduri am vorbit despre inconvenientul social al proletariatului 
condeiului, în nenumărate rânduri am arătat că, de la școala primară 


începând și sfârșind cu universităţile, institutele noastre nu produc decât 
sute de exemplare ale logofătului Coate-goale, care primejduieşte mersul, 
bazat în esență pe muncă şi pe producţiune, a oricărei societăți omenești. 

Ce fericire pentru noi când vedem acuma ideile noastre împărtășite cu 
multă bunăvoință de un organ atât de... ne lipseşte într-adevăr calificativul 
pentru a însemna cu destulă pregnanţă pe aprigul apărător al cestiunilor 
celor mai populare. 

Această fericire, de a-și vedea în sfârșit recunoscute ideile, nu ne 
opreşte însă de a releva oarecari lucruri cari vor arăta că ideea noastră, 
adoptată cu atâta generozitate de aprigii odinioară adversari ai proiectului 
de lege propus de d. Maiorescu, ca ministru al învăţăturelor, are mai multe 
rădăcini şi nu se bazează numai pe insuficienţa școalelor de grecește și de 
latinește. 

Înainte de toate, greceasca și latineasca să fie de vină că societatea 
noastră merge rău? Milioane de spirite tinere s-au adapat la izvorul fecund 
al anticităţii clasice fără ca să se fi ivit vreun pericol pentru dezvoltarea lor 
ulterioară; din contra. Cată dar să fie o cauză mai adâncă pentru care 
latineasca şi greceasca să fi avut tocmai în România rezultate fatale. Şcoale 
de latineşte au produs în Franţa pe un Voltaire, la noi pe d. A. Sihleanu. 
Cerem iertare ilustrului fost viceprezident al Camerei roşie că-l cităm 
alături c-un om atât de „insignifiant“ ca francezul mai sus pomenit, dar 
superioritatea hotărâtoare a d-lui Sihleanu în modele de stil, precum și 
cercetările sale, cu drept cuvânt faimoase, asupra lui Cincinat şi a pochilor, 
ne impunea de la sine această probă a superiorității culturei române asupra 
celei franceze bunăoară, nemaivorbind de cea nemţească, care nu merită 
nici o consideraţie în alăturare cu a noastră. 

Cultura clasică are calitatea determinantă de-a creşte, ea este în esență 
educativă, şi iată ceea ce-au lipsit școalelor noastre pân-acuma și le va lipsi 
încă mult timp înainte. A învăţa vocabule latine pe dinafară fără a fi pătruns 
de acel adânc spirit de adevăr, de pregnanţă și de frumuseţe a anticității 
clasice, a învăţa regule gramaticale fără a fi pătruns acea simetrie 
intelectuală a cugetării antice este o muncă zădarnică, e literă fără înţeles. 
Fixat odată pentru totdauna, nemaiputându-se schimba, căci aparține unor 
timpi demult încheiaţi, spiritul anticităţii e regulatorul statornic al 
inteligenţei și al caracterului și izvorul simțului istoric. 

Dar o dovadă netedă pentru influenţa educativă a anticității e fără 
îndoială faptul că tocmai statele acelea cari au cultivat-o mai mult sunt cele 


mai înaintate, că redeșteptarea culturii în genere se datorește studiului 
acestuia, că fără el n-ar exista în genere o cultură acătării. Sau într-adevăr s- 
ar putea suplanta Salust prin Rochefort, scrisorile lui Cicero prin 
telegramele de condoleanţe ale d-lor Mircea, Vintilă şi Horia? Noi credem 
că, cu toată actualitatea producţiunilor geniale ale acestui sănătos şi matur 
prezent, el încă nu are acea formă pe de-a pururea determinantă precum o 
are anticitatea. 

Nici latineasca, nici greceasca nu sunt în ele înşile de vină la relele ce li 
se atribuie. Privite ca cunoștințe, ele într-adevăr nu dau decât profesorilor 
pânea de toate zilele; dar nici nu este aceasta menirea lor. Important este ca 
spiritul de adevăr ce domnește în cultura fixată prin ele să stăpânească în 
societate, şi de aceea înțelegem ca studiul lor să fie mărginit la clasele 
acelea ale societăţii cari determinează spiritul public: la învățații de 
profesie, la jurisconsulţi, la cler; dar în aceste ramure cunoștința trebuie să 
fie deplină. Celelalte clase se pot într-adevăr dispensa de cunoştinţa 
anticităţii, căci dezvoltarea limbii naţionale, stăpânită fiind din sferele 
superioare de același spirit de adevăr şi bine pe care-l are anticitatea, va fi 
un instrument destul de bun pentru dezvoltarea inteligenţei lor. Ceea ce nu 
ne convine așadar în maniera d-a vedea a organului guvernamental este 
confundarea acestor sfere deosebite, este amestecul învățământului clasic cu 
cel real. Sferele trebuiesc despărțite odată pentru totdeauna, precum se 
desparte facultatea de medicină de cea de drept. Desigur trebuiesc 
împuţinate liceele, desigur trebuiesc şcoli reale. Dar numai nu confuzie şi 
amestec între sfere cu totul deosebite ale activităţii inteligenţei. Scopul 
practic al învățământului real e câștigul, e aplicarea cunoștințelor pentru a 
câştiga. Scopul învățământului clasic nu este acesta. Din contră, se 
presupune totdeauna că învățământul clasic aduce foloase societăţii cari nu 
stau în absolut nici o proporţie cu câştigul individului. Munca unui om se 
poate plăti, caracterul, cultura lui nicicând. A judeca un proces de milioane 
e poate o muncă tot atât de uşoară ca și a judeca unul de o sută de lei, dar 
cestiunea e de a-l judeca drept şi pe unul și pe altul. 

Precum gimnastica dezvoltă toate puterile musculare şi dă corpului o 
atitudine de putere şi tinereţe, tot astfel pururea tânăra și senina anticitate dă 
o atitudine analogă spiritului şi caracterului omenesc. Dar, pentru ca această 
gimnastică morală să se resimtă în caracterul și în spiritul public, trebuie ca 
să existe clase întregi de oameni cari s-o exercite imediat, și anume clasele 


acelea cari nu sunt avizate la muncă materială. Atunci gimnastica aceasta se 
va resimţi, vrând-nevrând, și asupra celorlalte clase pozitive. 

Dar avut-am noi oare licee? 

Cine nu ştie că, pentru a fi profesor de liceu, după incalificabila noastră 
lege a instrucției, nu se cerea decât absolvarea liceului însuşi și depunerea 
unui concurs ca vai de capul lui. Oare latineasca și greceasca sunt de vină 
că o generație întreagă de ignoranți— exceptăm profesorii cu studii 
academice — umplu catedrele liceale și gimnaziale, predându-și neștiința 
lor drept ştiinţă, că nişte somnoroși fără vocaţiune se pun pe carte până ce 
pot trece vrun concurs și după aceea leagă cartea de gard, nu mai citesc 
absolut nimic și dictează numai an cu an același caiet vechi şi unsuros unor 
urechi nouă? Latineasca și greceasca e de vină dacă postulanţi de rând, ce 
nu ştiu citi și scrie, ocupă funcţii în organismul instrucției publice? 
Latineasca e de vină dacă un reteveist cu patru clase primare, agent 
electoral de soiul birtașului Purcel, e şef al diviziei instrucției în România? 

La acestea nu e de vină senina anticitate, ci dezvoltarea demagogică a 
societăţii noastre. Până ce nu va înceta aceasta prevedem că orice școli s-or 
face — cât de speciale — ele nu vor putea aduce nici o îndreptare într-o 
societate în care meritul e în poziţie de a fi judecat de Fundeşti, Costineşti 
sau Serurii! Și oare nu vedem această tendenţă nefericită la aceia chiar cari 
au urmat cursuri de ştiinţe esacte? Medicii români... caută funcţii, cei ieşiţi 
din școale de arte, de meserii, de tecnică, toţi, toți aleargă după funcțiuni 
salariate de stat, de comune, de judeţe! 

Dar dacă în adevăr şcoalele noastre de latinește şi grecește ar fi fost 
bune ce n-am vedea astăzi în România? Am vedea cel puţin ştiinţele istorice 
înflorind, am avea erudiţi. Ei, bine, ştiinţa, câtă se face la noi, se face de 
ruşine, de ochii lumii oarecum şi de către bărbaţi cari, între noi fie zis, nici 
n-au studiat vro dată în școalele românești, cel puţin nu în cele din 
România. D. Cipariu, care ştie desigur bine latineasca sa, n-a studiat în 
şcoalele noastre, Cihac asemenea nu, c-un cuvânt niciunul din învățații sau 
literatorii mai însemnați, cari îndealmintrelea se pot număra pe cele zece 
degete (sigur că ar rămânea câteva de prisos). 

Să nu atribuim dar esclusiv împrejurării că se pretextează prin şcoli a se 
învăţa latinește și greceşte relele cari răsar din dezvoltarea demagogică a 
societăţii, din ignoranţa noastră și din lipsa de voinţă de a pune capăt unor 
monstruozități incompatibile cu secolul în care trăim. O ţară a cărei 
instrucţie se dirigează de către indivizi cu câte patru clase primare, o ţară a 


cărei jurnalism și legislaţiune e reprezentată tot prin asemenea genii nu 
poate înainta, din cauza spiritului de minciună care pluteşte asupra tuturor 
raporturilor, nu însă din cauza că latineasca sau greceasca i-ar fi punând 
piedici! ... 

„Românul“, în numărul său de astăzi, cuprinde un lung articol polemic, 
adresat nouă ca răspuns la acel sfat cu totul binevoitor pe care-l dădusem 
guvernului: de-a nu arăta înclinaţiuni pronunţate pentru nici una din puterile 
mari, ci de-a menaja în mod egal susceptibilităţile lor, pentru că în mod egal 
avem necesitate de bunăvoința lor. 

Polemica e presărată de-o mulțime de insinuaţiuni. Ba că e trist că 
organe ce se pretind româneşti manifestă bucurie și speranţă că ministeriile 
vor urma a se schimba după capriţiile şi cuviinţele ingerinţelor din afară, ba 
că d-lor nu vorbeau aşa când erau în opoziţie, ba că desprețuim ţara, ba că 
am reprodus, spre a sprijini ideile noastre, un articol din „Le Nord“, ba că 
conservatorii aşteaptă toate de la străini, și altele multe. 

O spunem drept că nicicând nu ne-am fi aşteptat ca „Românul“ să scrie 
un șir la adresa noastră fără o grămadă de sofisme, de rea-credinţă. Numiţi 
odată austro-maghiari de cătră aceiași oameni cari au în Ministerul de 
Externe pe d. V. Boerescu, principalul austro-maghiar din fostul guvem 
conservator, nu ne-am mira să ne vedem acuzaţi că am împărtăși simpatiile 
d-lui Nicolae Creţulescu, un recent coleg al d-lui Brătianu, cunoscut prin 
broşura sa asupra Basarabiei. „Românul“ cutează chiar a spune că „Timpul“ 
stă în relaţiuni cu „Le Nord“, cu organul cancelariei ruseşti, deși ziarul 
guvernamental ştie bine că, foarte blând vorbind, această acuzare gratuită e 
cel puţin o infamie. 

Faţă cu cititorul nostru n-avem într-adevăr nevoie de nici un fel de 
esplicare de ce reproducem sau nu articole din „Le Nord“, precum n-avem 
nevoie a-i esplica de ce datăm foaia noastră după calendarul iulian. 
Calendarul iulian, îndreptat fiind de Iuliu Cesar, e — rezervă făcând de 
greşala de calcul aglomerată pân-acum într-o întârziere de 12 zile — în 
esenţa lui exact, deşi întreg sistemul ştiinţific pe care se bazează e fals. 
Sistemul astronomic al anticităţii admitea ca centru al lumei pământul, 
împrejurul căruia se învârtește universul întreg. Bazat cu toate acestea pe 
observaţiuni făcute asupra așa-numitei mișcări aparente a astrelor, calculele 
lui cronologice erau exacte. Tot astfel, neavând a face nici în clin nici în 
mânecă cu „Le Nord“, n-am văzut și nu vedem nici un inconvenient de a 
reproduce articole privitoare la ţara noastră dintr-un jurnal cu care încolo nu 


avem nici un fel de comunitate de idei. Mediul străin prin care trec acele 
relatări privitoare la ţara noastră, ne e cu totul indiferent, precum, cu tot 
calendarul iulian, ne e indiferent astăzi, după Galilei şi Copernic, sistemul 
geocentrist al lui Ptolomeu. Articolul respectiv din „Le Nord“ nu este decât 
prea adevărat. D. Brătianu nu e în stare a-şi completa cabinetul şi caută 
miniștrii cu lumânarea. E asemenea adevărat că politica sa esterioară, 
pronunţată în înclinaţiuni manifeste când într-o parte când într-alta, l-a 
stricat cu unele puteri, fără a-l aranja prea bine cu altele, căci, precum am 
spus-o, de dragul ochilor frumoși ai d-lui C.A. Rosetti nici una din puteri nu 
va comite copilăria de a-şi încorda relațiile sale — dovadă soluţiunea 
cestiunii Arab 'Tabiei, care, cu tot prieteșugul stabilit, este o soluţiune nimic 
mai puţin decât multumitoare. 

Îi trebuiesc „Românului“ dovezi pentru purtarea aceasta a d-lui 
Brătianu? Am dovedit, într-alt rând, că, fără consultarea ţării, d. Brătianu a 
încheiat, fără ştirea şi după spatele ministrului de esterne, convenţia ruso- 
română; am dovedit asemenea că-n originalul convenției, stabilit punct cu 
punct de cătră d-sa și reprezentantul Rusiei, nu exista deloc „garantarea 
integrității actuale“; am dovedit că aceste cuvinte au fost adăogate între 3-4 
aprilie de către d. Cogălniceanu; am dovedit că cererea de retrocesiune s-a 
repetat la Ploiești de cătră prințul Gorceacov; am dovedit că „Românul“, 
fiind în stare a şti acea cerere, ne persifla că cerem zapis şi chezășie; am 
dovedit, în fine, că ştiind cererea Rusiei, d. Brătianu a pus armata română la 
dispoziția comandantului imperial fără a cere din nou garantarea anume a 
posesiunii Basarabiei. Oare asta nu însemnează a merge în plin în apele 
politicei balcanice a unei singure puteri? 

Dar ce să mai dovedim? 

La Congresul din Berlin d. Brătianu n-a avut nici curajul de-a se opune, 
nici pe acela de a-și sacrifica popularitatea, de-a trage toate foloasele cel 
puţin dintr-o nenorocire ce nu se putea înlătura. A jucat pe sentimentalul, 
după ce comisese atâtea greșeli. A sacrifica zeci de mii de vieţi ai copiilor 
României pentru interese străine i s-a părut uşor; a-și sacrifica însă a sa 
popularitate pentru interesele țării, asta i s-a părut foarte greu. Nu! Pentru a- 
şi păstra nimbul popularității, d-lui nu s-a sfiit de-a o lua pe mânecă cu 
cestiunea izraelită, „Românul“ nu s-a sfiit a propune categoriile, nu s-a sfiit 
a numi răscumpărarea cestiunea cea mai populară, în același timp în care d. 
Brătianu spunea în Senat că e o cestiune impusă din afară. 


Și tot acești oameni cari au făcut serviciile cele mai ieftine Rusiei, tot 
compania Warszawsky-Mihălescu nu se sfiește a ne imputa reproducerea 
unui articol adevărat din „Le Nord“! 

Dacă dar am dedus că d. Brătianu va cădea prin politica sa esterioară, 
nu prin ingerinţe, ci prin imposibilitatea de-a se mişca în afară, şi dacă am 
zis că „cât despre ţară, ar putea sta mult şi bine la putere“ noi n-am făcut 
nimic alt decât a spune un adevăr. 

„Ce dispreţ, ce dezgust e-n aceste cuvinte!“ zice „Românul“. 

Nici una, nici alta. E adevărul și nimic mai mult. E un adevăr trist, 
dureros pentru noi și pentru orice român cugetător, dar așa este. Aceeaşi țară 
care-a produs pe un Mircea Basarab sau pe-un Ștefan, aceeași ţară în care a 
căzut capul lui Grigorie Ghica pentru a apăra un petec de pământ a produs 
în secolul nostru pe-un d. Brătianu, care ţinea mai mult la opinia ce-ar avea- 
o despre el un Serurie sau un Pătărlăgeanu decât la interesele țării sale. 
Dacă constatăm mizerabilitatea acestei plebe de ignoranţi pretenţioşi, de 
oameni al căror patriotism consistă în a trăi din bugetul patriei, atunci 
desprețuim ţara, se înţelege. 

Ştie oare „Românul“ ce l-ar fi aşteptat pe guvernul roșu, după unul 
singur din actele pe cari le-a comis, într-o ţară populată c-o rasă mai puţin 
dezgustată de mizeria vieţii sale publice decât a noastră? 

L-ar fi aşteptat transportul gratis din lumea popularității pe cealaltă 
lume. Cestiunea Basarabiei, astfel cum s-a petrecut, scabroasa afacere 
cocoloșită de Senat, categoriile, cestiunea cea mai populară impusă de 
străinătate, goliciunea și mizeria armatei noastre degerate în câmpiile 
Bulgariei, toate aceste ș-ar fi găsit soluţiunea de către ţară în noduri ţepene 
de fuior de cânepă dacă în locul îngăduitoarei şi scepticei rase române am fi 
avut anglosaxoni sau franceji pe pământul nostru. 

Dar aşa? 

Poporul nostru agricol nu ia nici o parte la viaţa politică; alegătorii 
ceilalți — am putea-o dovedi aceasta comparând listele electorale cu listele 
funcţionarilor de tot soiul — sunt în majoritate slujbași ai statului sau atârnă 
de stat cu vrun interes oarecare; d. Brătianu exploatează această împrejurare 
prin renumita sa influență morală şi — o, minunea minunilor și meșteșug al 
scamatoriei! — guvernul are majoritatea în Parlament! 

E trist că o ţară al cărei trecut e atât de bogat în caractere, care a produs 
atâţia eroi, atâția oameni vrednici, a ajuns prin demagogie la așa hal; dar, 
astfel stând împrejurările, „Românul“ ne va da voie să facem şi să 


mănţinem deosebirea între ţara lui Ştefan și a lui Mircea, din a cărei 
sâmbure născător a răsărit un codru de lauri, și între ţara ofiliților și 
parfumaţilor caraghioşi cari se felicită prin Paris cu comunarzii și-și petrec 
zilele dormind și nopţile prin Bal-Mabille. Nu e deosebire de ţară şi ţară, ci 
de generație și generaţie; și, dacă n-am avea speranţă că poporul românesc 
îşi va veni în fire și va începe a distinge minciuna și golul demagogiei de 
adevăr și de ideea serioasă a unui stat bine organizat, am arunca condeiul 
pustiei, lăsând ca opinia publică să se formeze prin benemerentele 
Nichipercea. 

Noi sfătuim pe confrații de la „Românul“, în chiar interesul lor, de-a se 
abține de la un singur lucru faţă de noi, de la lecţiile de patriotism. Orice 
altă lecţie o primim râzând din partea d-lor, dar lecţii de patriotism de la aşa 
obraze sunt o insultă pentru noi. 

Aceiași oameni sau pretinşi conservatori cari, după „Românul“, „se 
sprijinesc pe impunerile de din afară și speră numai într-însele“ sunt aceia 
cărora Ţările Române datoresc existenţa de la 1300 şi până azi. Ni se pare 
că acest talent, de-a conserva e totuși întrucâtva superior celui dovedit de d. 
Brătianu prin rectificările de graniţă în minus!... 


€ 


[1 iulie 1880] 

În n-rul de marţi, 24 iunie, ziceam următoarele: „Cititorul nostru ştie că 
sau ne-am abținut de-a da consilii guvernului în politica esterioară, sau am 
pregătit opinia publică în senzul în care se putea presupune că guvernul 
însuși o voiește. A face — în opoziţie fiind — politica esterioară ni se pare 
un lucru prea gingaș în împrejurările complicate și în calea spinoasă pe care 
are a o parcurge biata ţara noastră, atât de rău bântuită fără vina ei de câte 
ori alții se ceartă peste capetele noastre și peste noi. Departe de orice visuri 
aventuroase și gândind numai la păstrarea celor ce ne-au putut lăsa 
strămoșii, noi ne-am mărginit aproape la un singur sfat, dat părinteșşte, fără 
ură în contra cuiva, fără înclinare pentru altcineva. Acest sfat era: de-a nu 
accentua simpatii făţișe pentru vro una din puterile mari, căci numai noi le 
vom plăti. Nici una din puterile mari nu are gustul sau interesul de-a-și 
strica sau încorda relaţiile de dragul ochilor celor frumoși ai d-lui C.A. 
Rosetti, ba nici chiar de dragul țării. Îndată ce ne grămădim pentru a 


esploata rivalitatea ce-o presupunem că există între ele, dispun neapărat rău 
pe una, fără ca iubirea celeilalte să fi aflat vreun spor considerabil“. 

Am arătat apoi că din nefericire guvernul radical n-a ştiut nicicând să 
aprețuiască această linie tradițională de purtare, ci, manifestând înclinaţiuni 
fățișe când pentru unele din puteri, când pentru altele, va fi în imposibilitate 
de-a face un pas în politica noastră exterioară și în urma acestei paralizii în 
afară precum și a istovirii dinlăuntru va fi silit să se retragă. 

La acest articol „Românul“ răspunse prin o polemică pe care am 
relevat-o deja în numărul trecut. 


Mare bucurie și dulce speranță arată partida conservatoare, prin organul ei 
„Timpul“, că zilele guvernului d-lui Brătianu ar fi numărate, fiindcă, nu l-ar mai voi 
străinătatea. 


Nicăiri în articolul nostru nu se manifestă nici bucurie, nici speranţă. 

De acolo o mulțime de insinuaţiuni perfide, la cari am răspuns deja, deși 
— între noi vorbind — nu meritau nici un răspuns. „Românul“ o ştie mai 
bine decât oricine că, dacă există un partid care nu s-a răzimat nicicând pe 
străinătate, e cel conservator. Polemica pe acest teren ar fi de prisos. Noi am 
constatat faptul că guvernul, din nefericire, s-a discreditat prea mult în ochii 
unora din puteri, fără a se acredita în ochii altora. Azi putem spune mai 
mult: nu numai că nu poate face un pas în politica sa exterioară, dar, pe 
lângă aceasta, întâmpină pretutindinea dificultăţi ce i se creează anume lui 
şi numai lui. 

Astfel, la 16 iunie c., d. White, ministrul plenipotenţiar al Marei 
Britanii, a prezintat guvernului nostru o notă a ministrului său de externe. 
Această notă priveşte o datorie a Turciei pentru construirea liniei 
Cernavodă-Chiustenge. 

Înainte de-a se întruni încă Congresul de la Berlin s-a format un tribunal 
de arbitri care avea a decide afacerea aceasta. Arbitrii au condamnat pe 
Turcia la plata a 180.000 livre sterline (4.500.000 fr.). Între acestea 
Dobrogea s-a cedat României, deci Anglia își adresează cererea sa cătră 
România. 

E prea adevărat că România nici este, nici poate fi obligată de-a păzi un 
contract stabilit odinioară între Turcia şi o companie englezească, pe cât e 
de adevărat că un asemenea contract inter alios nu ne priveşte câtuși de 
puţin. Dar, pe cât de nedreaptă e cererea, pe atât de caracteristică este pentru 
a dovedi poziţia guvernului faţă cu străinătatea. 


O nouă dificultate este cea a despăgubirilor datorite particularilor pentru 
stricăciunile făcute de armata imperială în trecerea ei prin ţară. Guvernul 
rusesc voieşte întâi înapoiarea celor opt milioane tăinuite pe care le-a 
împrumutat guvernului nostru, adecă bani cheltuiţi de mult și a căror urmă 
nu se ştie. 

Relaţiile între România și Bulgaria asemenea nu sunt de natură a ne 
bucura de influenţa diplomatică pe care puterile indispuse o exercită în 
contra noastră la Sofia. „Neue freie Presse“ primește din Bucureşti ştirea că 


zilnic sosesc la Ministerul nostru de Război plângeri din partea diferiților 
comandanţi asupra multiplelor provocaţiuni și a actelor de dușmănie comise de 
bulgari. Mai cu seamă însă s-a plâns colonelul Cruiescu, comandantul întâiului 
regiment de infanterie de la Ostrov, și a declarat că a trebuit întreaga autoritate a 
superiorilor pentru a opri pe soldaţi de la întrebuinţarea puștei. Se mai discută și un 
alt raport al aceluiași colonel. Doi ofiţeri ruși ce servesc în miliția bulgară a venit de 
curând de la Silistria la Ostrov și, fiind cam cu toane bune într-un hotel, au declarat 
mai multor ofițeri români ce erau față că timpul românilor va trece curând în 
Dobrogea. Îndată ce se va efectua unirea cu Rumelia răsăriteană, bulgarii își vor lua 
și țara aceasta, deslipită de la ei. Această perspectivă nu tocmai fericită dete ocazie 
unui ofițer român de-a întreba pe cameradul rus dacă într-adevăr bulgarii au acest 
plan, ceea ce rușii dovediră prin enumerarea unor amănunte în adevăr interesante. 
Dintr-acestea rezultă că bulgarii au de gând a procede într-un mod cu totul raţional. 
Vro împrejurare oarecare se va lua drept pretext pentru a spori garnizoana din 
Silistria. Guvernul român, din precauţiune, va întări Ostrovul şi Arab Tabia, ceea ce 
va neliniști pe bulgari şi-i va face să sporească și mai mult puterea din Silistria. 
Urmând nouă măsuri de precaţiune din partea românilor, amândouă părţile vor sta în 
fine faţă-n față, gata de război. Bulgarii s-ar bucura însă de neprețuitul avantaj că în 
Silistra au unde grămădi trupe și cai, muniţie, proviant şi altele de ale războiului, pe 
când românii n-au p-acolo alt adăpost decât câmpul limpede. 


Nu dăm acestor informaţiuni o importanță mai mare decum au, dar ca 
dovadă că totuşi au oarecare însemnătate servesc chiar măsurile de 
precauţiune pe care guvernul însuși le-a luat pân-acum. 

Pe lângă acestea se adaugă retrezirea ca din senin a cestiunii 
mănăstirilor închinate, datorită desigur la instigațiuni mai puternice decât 
acelea ale Patriarhiei, apoi neizbutirea misiunii d-lui Dim. Brătianu. În 
esență putem spune numai atâta, că d. Dim. Brătianu avea misiunea de-a 
împăca grupul format de Anglia, Franţa și Rusia și de-a atenua în ele răul 
efect făcut de manifestaţiile de înclinațiune a guvernului nostru pentru 
politica balcanică a altor state. Nu i-a succes de loc aceasta, cu toate că în 


cestiunea „uniformei“ sau a „fracului“ puterile apusene s-au arătat foarte 
îngăduitoare. 


€ 

Se ştie că marele partid liberale-naţionale ar voi să aibă odată un 
minister pur al său, în care să nu intre elemente străine, ca d-nii Boerescu, 
Cogălniceanu ș.a. Situația fiind limpede astăzi, e natural ca d-nii Fleva, 
Giani, Campiniu ș.a. să aibă dorința nemărturisită de-a purta și ei portofolii 
sub braț, de-a fi în capul mesei, cum se zice. Dorinţă legitimă; dar vai, 
marele maestru al politicei şi esterne și interne nu poate renunţa de-a 
compune cum va voi caleidoscopul cabinetului, o trestie tremurătoare sub 
suflările inspiraţiei sale diplomatice. 

Cei nemulțumiți cu ministerul s-au fost grupat în jurul celor patru 
viceprezidenţi, cu intenţia hotărâtă de-a nu acorda cabinetului lucrul cel mai 
de căpetenie ... bugetul. 

Adunarea însă, știind că bugetul e izvorul tămăduirilor și doftoria 
întăritoare a partidului, l-a votat în ruptul capului, de zburau capitolele și 
paragrafii ca stâlpii de telegraf când călătorești cu drumul de fier. 

De atunci, mulțumită închiderii sesiunii, situaţia s-a mulcomit, fără a se 
limpezi. Marele partid tot n-a ajuns de-a vedea compunându-se un 
ministeriu pur roșu; d-nii Campiniu, Fleva și Giani sunt încă tot fără 
portofolii. 

Dacă ne permitem a aminti cititorului unele scene din Parlament, din 
timpul votării bugetului și a demisiei celor patru viceprezidenţi, o facem 
mai mult de hazul lucrului, fără vro altă pretenţie. 

Iată dar câteva probe de parlamentarism radical: 

D. preşedinte: Astăzi s-a depus şi raportul pentru bugetul Ministerului 
de Rezbel; raportul care s-a depus acum nu este tipărit. 

Voci: Nu avem trebuinţă de tipărirea raportului. 

D. P. Ghika: Cer cuvântul pentru ordinea zilei. 

D. preşedinte: D-lor, ştiţi că ordinea zilei nu se poate schimba fără 
învoirea miniștrilor. 

D. P. Ghika: Este, d-lor, o demisiune care s-a dat de câteşipatru d-ni 
vicepreşedinţi ai Camerei și asupra căreia sîntem datori să luăm o 
rezoluțiune imediat. 


D. preşedinte: D-nii vicepreşedinţi nu sînt aci, d. Chițu s-a dus până la 
Academie, iar ceilalți lipsesc. 

D. P. Ghika: Aceasta nu face nimic, căci, ca persoane, am toată stima 
ce datorim acestor persoane cari au fost vicepreședinte ale Adunărei, trebuie 
să ne gândim d-lor, că nu avem nici un vicepreşedint şi prin urmare nu 
putem lăsa Camera în această situaţiune. 

Rog pe onor. Cameră să ia o hotărâre în această cestiune și să procedem 
imediat la alegerea vicepreședinţilor, ca astfel să putem continua votarea 
bugetelor pe o cale regulată ... (întreruperi, zgomot). 

D. G. Fărcăşanu: Nu se poate. 

D. Ghika: Nu se poate fiindcă nu vrea d. Fărcăşeanu, dar majoritatea 
Camerei o vrea şi acum afirm că vorbesc în numele majorităţei... 

Voci: Cine v-a autorizat? De unde știți că majoritatea voieşte? 

D. președinte: D. Chițu s-a dus până la Academie, dar va veni îndată, 
ceilalți d-ni vicepreședinți lipsesc. 

D. Villacrose: D. președinte ar trebui să deschidă discuţiunea asupra 
acestei cestiuni care este la ordinea zilei și să-i dăm o soluţiune. 

D. preşedinte: Nu o am la ordinea zilei; şi după regulament nu se poate 
schimba ordinea zilei fără învoirea guvernului. 

Voci: Este de sine la ordinea zilei. (zgomot) 

D. preşedinte: încă o dată vă declar, d-lor, că nu este pusă această 
cestiune la ordina zilei. 

Voci: Cerem noi să se pună şi s-o discutăm imediat. 

D. R. Campiniu: D-lor deputaţi, mai toţi d-nii deputaţi cari au vorbit 
ieri în această materie au conchis să se ceară esplicaţiuni de la d-nii 
vicepreşedinţi asupra motivelor ce-i fac să demisioneze. Până acum d-nii 
vicepreşedinţi nu au dat nici un fel de esplicațiune. 

Voci: Au dat. 

D. B. Campiniu: Nu au dat esplicaţiuni formale și pe câtă vreme 
esplicaţiuni formale nu esistă noi sîntem în poziţiune a crede că d-lor îşi 
retrag, demisiunea. 

Rog pe onor. Cameră să binevoiască a aştepta venirea d-lor 
vicepreşedinţi şi atunci vom aviza, iar până atunci să trecem la lucrările ce 
avem la ordinea zilei. 

Voci: închiderea discuţiunei. 

D. P. Ghika: D-lor deputaţi, am văzut cu mare părere de rău că d. 
Campiniu, care face parte din majoritate, când este în cestiune onoarea 


partidului liberal vine sub scrupul de consideraţiuni cari sînt foarte legitime 
şi pe cari le împărtășesc și eu, vine și cere să se amâne soluţiunea acestei 
cestiuni, care este de demnitatea Camerei a se rezolva cu un moment mai 
înainte ... (zgomot, întreruperi) 

Voci: Nu se poate schimba ordinea zilei fără încuviințarea guvernului. 

D. P. Ghika: În cestiunea de faţă schimbarea ordinei zilei nu priveşte pe 
minister, ne priveşte pe noi, majoritatea şi, cu toată simpatia ce avem pentru 
guvern, cerem ca această cestiune să se pună la ordinea zilei, ca să 
primească imediat o soluţiune. 

(Se pune la vot închiderea discuţiunei și trecerea la ordinea zilei, și se 
primesc). 

D. preşedinte: Fiindcă d. ministru [al] Cultelor şi Instrucţiunei Publice 
nu este aci, vom începe cu bugetul Ministerului de Rezbel. 

D. N. Fleva: lată amendamentul meu: „Propun ca diurna comisarului 
general să se reducă la 800 lei pe lună și să se reducă ajutoarele la unul cu 
400 lei şi un ajutor cu 200 lei, un ușier cu 80 lei precum și suprimarea 
chiriei de 400 lei“. 

(Se pune la vot amendamentul d-lui Fleva și se adoptă). 

D. ministru de externe: Declar, d-le preşedinte, că răspunderea, după 
primirea amendamentului d-lui Fleva, nu va fi a mea. 

D. N. Catargiu: Mai înainte de a pune bugetul la vot vă rog să întrebaţi 
pe d. ministru de externe dacă primeşte amendamentele introduse. 

D. ministru de externe: În urma primirei amendamentului prin care se 
reduce leafa comisarului și se suprimă chiria localului declar că nu primesc 
bugetul. 

D. G. Chițu: D-le președinte, depun la oficiul d-v. demisiunea d-lui D. 
Giani, a d-lui N. Fleva și a mea din funcțiunea de vicepreşedinţi ai Camerei 
şi vă rog să binevoiţi a face să i se dea citire. (D. C. Poroineanu, dă citire 
următoarei demisiuni:) 


„Domnule Președinte, 

Convinși că între noi şi onor. majoritate nu mai există acea comunitate de idei și 
de vederi atât de necesară în rezolvarea mai multor cestiuni de prima importanţă ce 
sînt astăzi la ordinea zilei, vă rugăm, d-le preşedinte, să binevoiţi a comunica onor. 
Adunări că demisionăm din vicepreședenţia cu care ne-a onorat şi pentru care, şi de 
astă dată, nu lipsim a-i arăta viua și profunda noastră recunoștință. 

Primiţi, d-le preşedinte, încredințarea înaltei noastre stime și consideraţiuni. 

G. Chițu, D. Giani, Nicolae Fleva“. 


D. I. Agarici: D-le președinte, în urma acestor demisiuni, crezând de 
datoria mea de a lăsa libertatea Camerei ca să facă o alegere conformă cu 
spiritul de care este animată, mă unesc și eu cu ceilalți trei d-ni 
vicepreședinți și vă rog a primi și demisiunea mea. 

D. preşedinte: D-lor, pun la vot demisiunea d-lor vicepreședinți. 

(Adunarea refuză aceste demisiuni). 

D. G. Chițu: D-le preşedinte, sînt autorizat din partea celorlalți trei 
colegi ai mei a declara onor. Adunări că noi persistăm în demisiune. 

D. Al. Lahovari: Ar fi bine ca, atunci când patru vicepreședinți 
socotesc de datoria dumnealor a se retrage din mandatul ce Camera le-a 
încredinţat, să vină la tribună a da motivele acestei retrageri ... (întreruperi) 

D. G. Chițu: Le-am dat. 

D. Al. Lahovari: Le-ați dat, dar mi se pare că sînt cam vagi; ați zis că 
este neînțelegere între majoritate şi între d-v.; aceasta este foarte vag și ar fi 
bine să fim luminaţi asupra diverginţelor ce există între d-v. şi majoritate. 

D. P. Buescu: D-lor deputaţi, totdauna biuroul este sincera expresiune a 
majorităţii. Acum, când onor. d-ni vicepreședinți își dau demisiunea, se 
înţelege că atunci este oarecare neînțelegere între ideile cari au fost mai 
nainte și între ideile cari predomnesc azi această majoritate? Avem noi 
trebuință, majoritatea, să cerem ca acei d-ni vicepreşedinţi să ne spună 
lămurit care este cauza acestei demisiuni? 

Apoi, este vreunul din d-v., din majoritate, care să nu ştie care este 
cauza? 

Voci: Eu nu ştiu nimic. 

Voci: Nici eu; nici eu. 

D. P. Buescu: Îmi pare foarte rău; d-v. știți care este cauza; prin urmare 
nu aveți cuvânt să ziceți nu ştim; o știți foarte bine și prin urmare este de 
prisos a o mai declara. 

(Zgomot. Sedința se suspendă pe 20 de minute). 


(Sedinta se redeschide peste 20 minute). 

D. R. Campiniu: D-lor deputați, demisiunea in corpore a d-lor 
vicepreşedinţi ai Adunărei este pentru noi, majoritatea, o surprindere, mai 
cu seamă când ea este întemeiată pe considerațiuni de neînţelegeri; acele 
neînțelegeri pentru mulţi din noi sînt necunoscute. 

Voci: Pentru toată majoritatea. 


D. preşedinte: Nu întrerupeţi, vă rog, lăsaţi să mergem cu liniştea ce ne 
impune situaţiunea. 

D. R. Campiniu: Nu ne aşteptam ca onor. vicepreședinți, cari cunosc 
spiritul minorităţii şi tendinţele ei, să le dea această ocaziune puţin 
favorabilă pentru vicepreședinți. 

D-lor, ce fapte, ce lucrări s-au produs în sânul acestei onor. Camere cari 
să fi probat o divergență de opiniuni și de vederi între d-nii vicepreședinți și 
majoritate? ... 

Voci: Nici una. 

D. R. Campiniu: Eu nu cunosc nici una. Sînt fapte misterioase? Sînt 
mobile ascunse? Sînt motive neavuabile cari fac pe d-nii vicepreşedinţi să 
se retragă? 

Aceasta este o altă cestiune. S-au schimbat oare domniele lor așa încât 
cred că nu mai pot fi vicepreşedinţi? Pe cât timp nici un fapt n-a probat 
până acum vro dizidenţă între majoritate şi d-nii vicepreşedinţi eu sînt de 
opiniune a respinge aceste dimisiuni. 

D. președinte: S-au respins, dar domniele lor au răspuns că persistă în 
demisiune. 

D. Campiniu: Atunci, d-le preşedinte, fiindcă noi nu sîntem mulţumiţi 
pe simpla afirmaţie că este disidenţă între noi și d-nii vicepreşedinţi, noi îi 
vom considera încă ca făcând parte din majoritate şi responsabili de toate 
actele făcute de majoritate. Prin urmare eu nu văd nici un motiv a le primi 
demisiunea fără a ne da explicaţiuni şi fără a ne arăta motivele cari-i fac să 
se despartă de majoritate. 

D. P. S. Aurelian: Aş propune să facem un apel călduros și frăţesc la 
aceşti bărbaţi, cari sînt dintre fruntașii partidului liberal, ca să binevoiască a 
se explica cu noi şi a ne arăta motivele ce i-au putut îndemna să ia o 
asemenea hotărâre; trebuie să fim mai înainte de toate lămuriţi asupra 
cestiunei şi de aceea v-aş ruga să binevoiţi a lăsa în suspensiune primirea 
sau respingerea demisiunei, pentru ca să vă puteţi pronunţa (întreruperi) în 
mai bună cunoștință de cauză decât ați putea-o face acum. 

Să se suspende orice deciziune şi să lăsaţi timpul material colegilor 
noştri ca să se consulte cu majoritatea. 

Se observă că, dacă şedinţa secretă ţinută de „noi majoritatea“ ar avea 
loc la Cameră, are dreptul să vie şi reacţiunea la ea. 

Voci: Nu se poate. 

O voce: Atunci la chir Constantin. 


D. Vernescu: Nu este treaba noastră ce are să facă majoritatea. Noi ne 
ocupăm a ști dacă este şedinţă sau nu și deseară. 

Acum aud c-aveţi să ţineţi o şedinţă secretă deseară. Procedura aceasta 
nu știu cum s-o numesc. 

D. N. Catargiu: Voiesc să-și suspende demisiunile şi să dea concurs d- 
lui președinte? 

Voci: Nu vor. Nu vor. 

D. preşedinte: Pun la vot propunerea d-lui Aurelian, ca deseară să avem 
noi majoritatea o întrunire în şedinţă secretă. 

Voci: În care local? 

Voci: Aci. 

(zgomot infernal, întreruperi) 

D. Dimancea: Majoritatea a hotărât că deseară este ședință. Dar 
majoritatea găsește cu cale, pentru interesele majorităţii, ca deseară să nu 
mai fie şedinţă. Rămâne dar ca majoritatea să se adune unde-o pofti. 

Propun ca deseară să nu fie ședință. 


Aceste scene nu sunt lipsite de trăsături comice. Dar, abstracţie făcând 
de la ele, se constată întâi tendenţa eliminativă a partidului roșu, apoi 
adâncimea crizei care s-a născut atunci şi durează până astăzi, cu toate că 
„noi majoritatea“ a ţinut o şedinţă secretă „pentru interesele majorităţii“, iar 
asupra tuturora se constată, prin vacanţa atâtor portofolii, neputinţa d-lui 
Brătianu de-a-și reconstitui cabinetul numai din elemente roșii. 

Întrebarea cea mai naturală ce răsare din toate acestea e: poate o criză 
ministerială să ţină atât de mult fără să-şi afle o soluțiune? 

Formula cauzală a acestor întâmplări, fie-n mare fie-n mic, e 
următoarea: Incapacitatea e sub radicali erijată în titlu de merit, mărginirea 
şi neștiința brevetate ca titluri de recomandaţie. Toți fiind egali în privirea 
acestei părți negative, e natural ca toţi să aibă ambiția de-a servi patria în 
rangurile cele mai înalte, de vreme ce nu există între roșii nici o inteligenţă 
superioară care s-ar impune prin sine însăși. De aceea, de la începutul 
formării ministerului Brătianu, cabinetul s-a transformat într-un caleidoscop 
care ne arată rânduri-rânduri prefacerea personalului chemat a-l compune, 
prin trecerea prin ministeriu, fiecare la rândul său, a tuturor corifeilor din 
orta. Lucrul a ajuns o mare greutate de învins pentru d. Brătianu, din cauza 
neputinţii în care se află de-a putea satisface destul de repede nerăbdarea 
tuturor nulităților marelui partid. Supărarea celor ce rămân în așteptare 


devine din ce în ce mai mare, precum am văzut-o manifestându-se în 
scenele de comedie reproduse mai sus. 

Dar ce e de vină la toate acestea ţara? Slăbiciunea imanentă a 
guvernului înlăuntru și, ca rezultat al unei politici aventuroase, slăbiciunea 
în afară, mizeria administrativă, tăinuitele scabroase afaceri, toate acestea se 
resimt în ţară, deşi mijlocul constituţional de-a le înlătura ar fi ca sau d. 
Brătianu să-şi formeze odată un cabinet statornic și solidar responsabil 
pentru toate actele lui, sau în fine să lese această sarcină unui altuia, care n- 
ar avea a ținea seamă de ambițiile tuturor nulităţilor. 


€ 


ÎNVĂȚĂMÂNTUL ELEMENTAR ÎN ARDEAL 


[3 iulie 1880] 

Pe când la noi literatura didactică e în mare parte obiect al speculei din 
partea și a învăţătorilor și a librarilor, și zilnic se înmulțesc acele coale 
tipărite fără folos pentru şcoală, dar de un folos cu atât mai mare pentru 
autori, în Ardeal şi Ungaria, departe de-a fi lăsată pe mâna speculanților, 
formează obiectul serioaselor preocupațiuni a oamenilor celor mai luminaţi 
ai poporului românesc. Se-nţelege că și la noi există lăudabile escepţii; sunt 
autori cari nu copiază numai cărți străine, ci gândesc ei singuri când scriu și 
cari au deci calificațiunea pedagogică necesară, sunt pe de altă parte și 
firme de librari cari la editarea de cărţi au în vedere şi calitatea. România 
oficială cheltuiește milioane pe an pentru instrucție și cu toate acestea 
şcoalele rurale, întreţinute de stat, există în cele mai multe locuri numai pro 
forma, iar cele din oraş, în loc de-a produce oameni, produc postulanți. În 
loc ca un spirit nou de muncă și iubire de adevăr să intre în școalele vechi, 
au rămas din contra spiritul vechi, de pricopseală și înaintare prin meseria 
înşirării negramaticale de vorbe pe hârtie. Ca şi din școalele noastre vechi, 
şi din cele nouă tot logofătul „Coate-goale“ iese. 

Nu așa în Ardeal. 

Simplii muncitori ce vin de acolo ştiu uneori carte mai temeinică decât 
unii directori de şcoale primare de aici, nemaivorbind de numărul nesfârşit 
al învăţătorilor sătești de la noi, dintre cari cel mult 5% sunt acătării. Pe 
când apoi în Ardeal inspecţiunea școlară e încredinţată unor oameni cu 
înaltă cultură clasică şi cu calificațiune pedagogică, la noi advocaţi de 


şcoală veche, cu 4 clase primare, cari nu ştiu citi şi scrie bine, administrează 
învăţământul chiar în centrele cele mari, necum în județe depărtate. 

Caracterul general al epocei actuale din România e funcţionarismul, dar 
în lupta pentru a parveni nu învinge nicicând cel mai capabil, ci totdeuna 
cel mai netrebnic. 

Astfel și funcţiile în administraţia învățământului sunt privite ca niște 
sinecure pe cari titularul le esploatează pe cât este în slujbă, căci fiecine știe 
şi s-a convins demult că de-ar lucra sau n-ar lucra, de şi-ar împlini sau nu 
datoria, e cu desăvârşire egal. Dat afară tot va fi dacă va veni alt ministru; 
pus în funcţie iar va fi dacă societatea anonimă de esploatare din care face 
parte va veni la putere. 

Nu vom fi nedrepți. Există şi la noi oameni cu cunoştinţe pedagogice 
sau cel puţin cu talent și instincte pedagogice, există chiar grupuri întregi de 
asemenea oameni. Dar ceea ce fac ei e absolut independent de administrația 
statului, e pură întâmplare. 

Ar fi putut să fie și să nu fie; despre partea statului și îndeosebi a 
ministerului sub care stau nu le-a venit încurajare, ci din contra cele mai 
mari neajunsuri. 

Asupra cauzelor acestor rele nu ne vom opri. Constatăm numai că 
începutul fusese sănătos, dar că dezvoltarea ulterioară, prin deplasarea 
generală a claselor, a fost din cele mai rele. Din momentul în care din buni 
profesori de liceu s-au făcut răi profesori de universitate și din bacalaureaţi 
îndoielnici profesori de liceu soarta învățământului era compromisă. 

Cu totul alt efect face asupră-ne învățământul din Ardeal. Deosebirea 
radicală între acesta şi al nostru e că învățământul românesc de acolo, în loc 
de-a fi sprijinit de guvern, ceea ce s-ar întâmpla în orice altă ţară, e din 
contra combătut de el şi nu primeşte nimic de la stat, ci e susţinut prin 
contribuţiuni de bunăvoie din partea comunităţilor confesionale. Deși 
susținut de biserică cu mijloace modeste, i se mai și impune învăţarea unui 
obiect şi greu şi absolut nefolositor dezvoltării elevilor, învăţarea unei limbi 
radical deosebite de cele europene, inculte, c-o literatură săracă, 
condamnându-se astfel școalele confesionale la o muncă de Sisif, la o 
pierdere de vreme cu dresarea într-o limbă c-o fonologie imposibilă, ceea ce 
va avea de rezultat tâmpirea minţii şi alterarea organelor graiului. 

Nespus de multe sunt dar piedecile cu cari poporul nostru are a se lupta 
pentru înaintarea lui și nu este de loc de mirare dacă în multe au rămas 
îndărăt. În Ţara Românească şi Moldova are a se lupta cu ignoranţa şi cu 


corupţiunea stăpânitorilor săi, cu acea lipsă de caracter și de patriotism, 
triste şi neînvinse rămăşiţe ale epocei fanarioților cari nu pot fi nici șterse 
nici înlăturate prin miile de fraze democratico-politice cari întunecă 
văzduhul și minţile; în Austro-Ungaria cel puţin, întru cât s-atinge de sferele 
învățătoreşti și clerice, caracterul e mai intact, dar aci se opun alte greutăţi: 
ici tendenţe de maghiarizare, colo de germanizare, toate zădamice, după a 
noastră părere, dar toate având de rezultat moral împiedecarea culturii 
poporului, de rezultat material sărăcia sau stagnaţiunea lui economică. 

Câteodată ni se pare că nu i-a mai rămas poporului românesc decât un 
singur chip de-a scăpa: ultima ratio. Dar pentru aceasta ar trebui să fie mai 
primitiv decum este astăzi. În genere toate virtuțile omului corespund cu 
defecte tot atât de pronunţate. Natura blândă și lesne guvernabilă a 
poporului nostru are, drept corelat rău, lipsa de putere de reacțiune; dovadă 
e că nişte oameni curioşi ca frații maghiari își pot face de cap în patria 
comună de sub coroana lui Sf. Ştefan. 

Noi într-adevăr nu împărtășim tonul plângător al câtorva organe de 
preste Carpaţi. Având în față un adversar, există două probabilităţi: sau te 
poţi scăpa de el sau nu. Dacă poţi, fă-o; dacă nu, nu te mai plânge, ci rabdă 
bărbăteşte. Plângerile tale îl încurajează. 

Acestea toate am găsit de cuviinţă a le espune pentru a arăta variile 
inconveniente cu cari cultura română are a se lupta şi dincoace şi dincolo de 
Carpaţi. Cu atât mai frumoasă și mai întăritoare de suflet este priviliştea 
biruinței, line dar necontenite, a învățământului românesc din Ardeal. 
Părintele protosincel Ilarion Pușcariu ne dă în prefața Principiilor de 
pedagogie liniamentele unei istorii a învățământului român popular din 
Ardeal. 

Și acest învățământ, ca şi multe alte lucruri bune, se datorește inițiativei 
acelei nobile și neuitate inimi de monarh, lui Iosif II. Printr-un rescript din 
14 iulie 1875 se-nfiinţează oarecum școala română răsăriteană. 


€ 


[4 iulie 1880] 

Una din nenorocirile acestei țări este că toate nulitățile pretențioase câte 
aspiră la portofolii nu ştiu nimic alta decât Codul, n-au învățat decât cum să 
facă paragrafii să se bată în capete. Cu toată neștiinţa lor, îi vedem 
însărcinându-se cu orice funcţie a statului, chiar cu acelea cari cer de la 


titular cunoștințe tecnice sau speciale de resort. Astfel un advocat care în 
viaţa-i n-a fost nimic alta decât advocat devine director de drum de fier, un 
altul ministru al învățăturilor, un al treilea diplomat ș.a.m.d. Prototipul 
acestui universalism nimic mai puţin decât universal e însuși şeful 
partidului, d. I. Brătianu, cu deosebirea numai că d-sa nu este nici advocat, 
va să zică nici Codul nu-l știe măcar. D. Brătianu pretinde a se pricepe la 
toate. La Finanţe voiţi? Unul este, altul ca d-sa nici nu se pomenește. La 
Război? Mai cu seamă şi mai ales atuncea când este război chiar. La Lucrări 
Publice? Oricând, numai răscumpărări de drum de fier să fie la mijloc. La 
Interne? Îl vedem în adevăr ce-i plăteşte geniul administrativ, mai ales 
înconjurat de ceata Mihălescu-Chirițopol-Simulescu și cum i-o mai fi 
chemând. 

Dar cazul izolat al d-lui Brătianu ar fi numai un problem interesant din 
punct de vedere psicologic dacă n-ar găsi imitatori din ce în ce mai mulți. 
Unul din aceşti imitatori e actualul ministru de finanţe, d. Câmpineanu. E 
prea adevărat că n-are cineva decât să-l vază ca să se convingă, chiar 
necunoscând pe Lavater, că îndărătul măștii acesteia nu este absolut nimic. 
Cu toate acestea a perândat c-o egală și universală ignoranță mai multe 
ministerii, între cari şi pe cel de finanțe. În timpul discuţiei asupra 
proiectului de Bancă Naţională d-sa nu s-a distins prin lumina consiliilor 
sale de financiar, iar, după ce proiectul a devenit lege și a început a se 
realiza, meritul d-sale a consistat în luarea unor măsuri cu totul stângace, al 
căror rezultat a fost nemulțumirea generală a publicului și o mare confuzie, 
prin retragerea din circulațiune a mijlocului celui mai elementar al ei, al 
monetei divizionare. 

Perturbaţiunea cauzată prin măsura escrierii unui termen prea lung 
pentru acoperirea acţiilor băncii, abuzul cu procurele comis de înalţi 
funcţionari ai statului, repartiția convenită şi de mai nainte pusă la cale a 
acţiilor asupra membrilor ortalei, toate acestea, pe lângă imoralitatea 
procederilor şi incompatibilitatea lor cu natura impersonală a statului, sunt 
agravate încă de turburarea adusă în circulaţiunea bunurilor prin retragerea 
cu totul de prisos a monetei divizionare din piaţă. D. Câmpineanu, în înalta 
sa înțelepciune financiară, a dispus ca banca să nu primească decât aur, 
bilete ipotecare şi monetă naţională de argint. Aur se înțelege de la sine; ar 
fi trebuit chiar să nu se primească decât numai aur; la biletele ipotecare s-ar 
opune deja o mulțime de scrupule, dar cele mai multe se opun la primirea 
monetei naţionale de argint, eschizându-se rubla. 


Monetă naţională de argint! 

Înainte de toate n-o avem. Monetă naţională de argint ar fi piesele de 
cinci franci a căror batere s-a votat, dar nu se va realiza, de vreme ce s-a 
hotărât a se bate în ţară și se ştie că, îndată ce nu se poate face vro mică 
daraveră cu confecţionarea ei în străinătate, ambiția de a avea monetă 
naţională devine foarte deşartă pentru un patriot roșu. 

Așadar nu avem decât câteva milioane de monetă divizionară în piese 
de o jumătate, de unul și de doi franci, care, neavând valoarea legală, deci 
nestând, în privirea aliagiului, în raportul legal cătră aur, se caută astăzi cu 
multa aviditate pentru a fi depusă în pivnițele Băncii Naţionale. Prin aceasta 
însă nu rămânem decât cu ruble, cu jumătăţi de ruble și cu gologani. Toată 
lumea suferă din cauza lipsei de monetă divizionară, fără ca încai banca să 
câștige ceva prin aceasta, de vreme ce grămădeşte în lăzile ei o monetă ce 
nu are valoarea înscrisă pe ea, o monetă care-n cazul cel mai bun e egală, 
dacă nu inferioară, rublei. 

Cu cât se succed termenele plătirii integrale a sumelor semnate la bancă, 
cu atâta lipsa de monetă divizionară devine mai simţitoare, încât nu e 
departe momentul în care să vedem apărând în pieţele noastre monetă 
divizionară străină, precum sferturile de rublă rusești. Atunci vom recădea 
în starea în care eram acum douăzeci de ani, când piaţa noastră era inundată 
de moneta divizionară a tuturor statelor din lume, vom vedea piaţa devenind 
arena de joc a unor piese demonetizate, precum erau sfanţii, sfănţioaicele, 
orţii, puișorii ș.a. 

Sfertul de rublă a şi început să reapară cu o naivă suficiență în piaţă, 
deşi nu are curs legal. Lipsa lui de valoare nu-și afla alt egal decât în lipsa 
de valoare a însuşi ilustrului d. ministru de finanţe, în care nu știm ce să 
admirăm mai mult, beatitudinea cu care se crede chemat a face lucruri ce nu 
le pricepe sau ignorarea celor mai elementare noţiuni de economie socială. 

Dacă mult ocupatul şi cu multe lefi înzestratul primar al capitalei 
adaogă 20% asupra taxei licenței băuturilor spirtoase — opoziția e de vină. 
Ce logică o mai fi și cea a ziarelor guvernamentale nu mai înțelegem. 
Conform unei legi din 1875 comuna are dreptul de-a percepe două zecimi 
asupra dărilor cătră stat. Dacă această dispoziție e bună sau nu, dacă acei 


bani le trebuiau comunelor sau nu pentru organizarea unui serviciu regulat 
al percepţiei e o cestiune de importanţă secundară. Dacă n-a trebuit, atunci e 
de mirare de ce în patru ani de guvernare roșie nu s-au abrogat legea, ceea 
ce era și simplu şi ușor pentru majorităţi atât de docile, când nu sunt la 
mijloc portofolii ministeriale. În realitate însă d-nii liberali-naţionali, 
precum se numesc, speculează cu legile ca cu orice alt interes public. Când 
sunt a se face alegeri, când popularitatea e ameninţată ţin legile in suspenso; 
iar după ce s-au efectuat alegeri judeţene, comunale sau generale, atunci 
lacunele bugetelor, ale izvoarelor de tămăduire ale roşilor, golurile doftorici 
întăritoare îi silesc să iasă cu legea în faţă și să pretinză ceea ce pân-acuma 
uitaseră, ca din întâmplare, să pretinză. 

Atât organele guvernamentale cât și cele opoziţionale au criticat, fiecare 
din punctul său de vedere, această sporire cu 20 la sută a taxei asupra 
băuturilor. Noi din parte-ne, oricât am fi de contrarii unui nou impozit, 
criticăm pur şi simplu această jucărie cu legi în vigoare, această suspendare 
a lor fără ca ele să fi fost abrogate, această amânare a perceperii unei dări 
pentru cauze politico-electorale. Se-nţelege că, după ce cercurile interesate 
se deprinseseră a vedea legea aceasta căzând în desuetudine, ele să se simtă 
atinse în mod neplăcut de reintroducerea ei și suntem cei din urmă a zice că 
cei interesaţi nu ar avea tot dreptul să se plângă. 

Dar în sfârşit unde o să ducă acest straniu mod de guvernare? Alegătorii 
ştiau prea bine că există o lege prin care comunele sunt autorizate a percepe 
două zecimi. Consiliul comunal ţine deci asupra lor atârnată ca sabia lui 
Damocle această dare, gata totdeuna de a o lăsa să cază pe ei. Mai mult: 
consiliul comunal, silit de trebuinţe materiale, voiește în sfârşit să perceapă 
darea; organul guvernamental îi spune să n-o facă, căci se pot întâmpla 
alegeri noi, de astă dată în Parlament poate. Noi nu ne mirăm deloc de 
fineţa cu care „Românul“ aruncă și aceasta asupra partidului conservator. 
Ziarul guvernamental nu face alta decât a-i da astfel indirect primăriei un 
sfat: „Nu pune dări... dar fă datorii, precum face guvernul. Datoriile le vor 
plăti ca totdeauna conservatorii“. 

Oare nu e tot astfel cu finanţele statului? Biletele ipotecare, necunoscuta 
datorie flotantă, sporul cu 30% a bugetului cheltuielelor în patru ani numai, 
toate aceste vor crea o situațiune care nu se va putea limpezi decât prin 
împrumuturi nouă, prin dări nouă. Guvernul roșu o ştie aceasta foarte bine, 
dar se fereşte ca de foc de-a dicta o dare nouă, ci se-mprumută într-una, mai 


cu samă pe sub mână, nu prin împrumuturi consolidate. Abia când va cădea 
de la putere se va vedea haosul financiar în care va fi lăsat ţara. 

Cititorul nostru îşi va aduce aminte că, în timpul în care se discuta 
anexarea Dobrogei la România, am ales espresiile cele mai tari cu putință 
pentru a mişca pe guvern de-a nu nenoroci provincia aceasta cu regimul 
administrativ arbitrar şi corupt care bântuie restul țării. Era destul de-a ne- 
nchipui pe Mihăleștii, Chiriţopolii, Simuleştii de toate categoriile, era destul 
de-a ne gândi la ignoranţa și perversitatea deplină care formează azi un titlu 
de recomandaţie pentru guvern spre a fi numit cineva în administraţia ţării 
pentru a prevedea cu exactitate aproape matematică rezultatele la care vom 
ajunge întru fericirea acelor sălbatici, precum numea odinioară presa 
guvernamentală pe locuitorii provinciei. 

lată că în fine şi „Românul“ recunoaște că administraţia e cu desăvârşire 
slabă şi nepăsătoare, că administraţia financiară e din ce în ce mai 
nechibzuită, că această stare de lucruri se urmează întocmai, ba poate şi mai 
rău în anul curent: ca, prin o adevărată anomalie, administraţia domeniilor, 
rău pregătită şi în imposibilitate de-a face o bună administraţie fără studii 
prealabile, fără o sistemă, așază şi percepe impozite, tot atât de rău 
concepute la aşezare și mai cu deosebire rău urmărite și rău încasate. Astfel 
administrația domeniilor au așezat o taxă asupra vitelor în aşa mod încât 
mulți crescători de vite au trecut cu turmele lor în Bulgaria și toți ameninţă 
a trece dacă nu se va aduce îndreptare. 

Astfel — zice tot „Românul“ — tocmai poporaţiunea românească 
emigrează în Bulgaria. 

Am trebui să fim mulţumitori ziarului guvernamental pentru aceste 
destăinuiri. Nu se poate într-adevăr o critică mai amară a întregului sistem 
care ne stăpâneşte decât faptul că din România, c-o populaţie atât de rară, 
emigrează tocmai românii din cauza guvernului lor propriu, ca să scape de 
ai lor. Atât scrierile economice ale d-lui loan Ghica, cât şi acele ale d-lui 
Xenopol observă că în multe sate românii, cari au atâta iubire pentru 
pământul lor, îşi părăsesc vetrele și ogoarele, își iau lumea-n cap spre a 
scăpa de sarcinele ce apasă asupră-le şi de vexaţiunile administraţiei. Tot 
astfel am prevăzut și în privirea Dobrogei că se vor despopula cafenelele 


pentru a se implea biurourile administraţiei de acolo, că inepția și arbitrarul 
cunoscut al păturei catilinare din societatea noastră va face pe locuitori să-și 
ia lumea-n cap. „Genabet-tacâm“ a numit un turc administraţia română când 
a văzut că un director de prefectură din Dobrogea, comițând mai multe 
înșelătorii, a scăpat de urmărirea păgubașilor, punându-se sub bandiera 
austriacă a unui vapor; „genabet-tacâm“ va fi zis când d. Brătianu a luat 
chiar apărarea acelui om, pentru a mănţținea prestigiul administraţiei 
române. 

Sub domnii noştri vechi se popula ţara prin înmulţire și imigraţiune; azi, 
în secolul al XIX-lea, sub regimul corupt al libertăţii rosetești, populaţia 
scade în orașe, stagnează în sate, ba locuitorii găsesc că regimul turcesc 
chiar a fost mult mai bun decât cel naţional român și iau lumea în cap 
denaintea tristei generaţii pe care România a produs-o în jumătatea a doua a 
secolului nostru. 

În loc de-a lăsa provincia în statu-quo, precum era sub turci, și a îngădui 
ca din dezvoltarea necesităţilor ei naturale să răsară forma organizaţiunii ei 
viitoare, s-a întins numaidecât asupra-i acelaș sistem de esploatare 
neomenoasă care despopulează și sărăceşte România întreagă. 

În Bulgaria emigrează turci şi imigrează bulgari, în Serbia emigrează 
albaneji poate și imigrează sârbi; în România imigrează sârbi, bulgari, evrei 
ş.a. — numai românii ies. Natura blândă și atât de lesne guvernabilă a 
poporului nostru găseşte insuportabile sarcinele ce i le impune guvernul său 
propriu. 

Cu toate acestea ziarul guvernamental se numește, în mod pretenţios, 
„Românul“, esclusivul român, subliniat, precum zicea bătrânul Eliade; ţara 
se numeşte „România“, guvernul e românesc. Nu ştim, zău, dacă sistemul 
actual, prelungindu-se în infinit, nu ar avea de rezultat o deplină suplantare 
a rasei ce locuieşte în țările noastre prin alte rase, străine, cari să poată 
suporta guvernul Brătianu-Mihălescu. 

„Binele public“ ne aduce știrea că d. Ioan Brătianu, în călătoria de la 

Viena și Berlin, a promis guvernului austriac să revină asupra strămutării 
vămii române de la Iţcani la Burdujeni. 


Într-adevăr, la poalele dealurilor pe cari se află oraşul Sucevei, ruinele 
castelului domnilor Moldovei, precum şi biserica Mirăuţilor, zidită de 
Alexandru cel Bun, se află satul Ițcanii, atât de vechi ca Moldova însăși. 
Miron Costin povestește cel puţin că Dragoș, în legendara sa vânătoare 
după bour, ar fi aflat aci lângă apa Sucevei pe un prisăcar, anume laţco, 
după neamul căruia se numeşte satul Ițcanii. În faţa Sucevei, însă pe hotarul 
nostru, se află, iar la poala unei ridicături de deal, târgușorul Burdujenii. Pe 
lângă meritul de-a fi un loc istoric, Ițcanii, deşi pe pământ austriac, aveau 
avantajul de-a adăposti, în localul gării, pe lângă vama austriacă şi pe cea 
română. Răul cel mare nu consista, după noi, în chiar aranjamentul acesta, 
precât în desele conflicte la care el da loc. În timpul Congresului de la 
Berlin, evreii, aceşti adevăraţi stăpâni ai Bucovinei, insultau pe călătorii 
români, ba a avut loc chiar mai multe păruieli între strănepoțţii lui Sem și 
între cei ai lui lafet, păruieli în care iafetiţii ieșeau biruitori, însă nu fără a se 
compromite întrucâtva neutralitatea unei gări care adăpostea cu egală 
nepărtinire vămile a două state deosebite. 

Guvernul român a mutat așadar vama de la Iţcani la Burdujeni, ca să nu 
se facă pricină. A urmat într-adevăr un protest, cam fără cuvânt, din partea 
negustorilor intermediatori din Ițcani, dar la urma urmelor interesul fiind, se 
vede, mai puternic decât certurile naţionale, onorabilii comisionari a 
ameninţat pe guvernul lor de-a emigra în România, adecă în ţara în care n- 
au drepturi, pe care o urăsc, de-a părăsi adecă prisaca lui laţco şi de-a roi 
spre fericiţii Burdujeni. 

Se vede că ceea ce pentru noi n-ar fi un câştig e cu toate acestea pentru 
Austria o pierdere. De-acolo făgăduinţa d-lui Brătianu de a strămuta vama 
îndărăt la Iţcani, lucru pe care nu-l aprobăm. 

E prea adevărat că guvernul austriac, întru cât îl atinge și spre deosebire 
de cel maghiar, arată azi înclinațiuni hotărâte pentru români, atât pentru cei 
din ţara noastră, cât şi pentru cei din Bucovina. Numirea unui mitropolit cu 
iubire atât de pronunţată pentru cultura poporului său, făgăduinţa contelui 
Taafe de-a introduce în liceul confesional din Suceava limba română ca 
limbă de propunere sunt dovezi vii că împărăţia vecină simte nevoie de 
sprijinul politic al elementelor sale istorice, al elementelor cari au tradiţii 
hotărâte şi o iubire dezinteresată de patrie, bazată pe aceste tradiţii, spre 
deosebire de elementul acela care, răspândit asupra monarhiei întregi, are 
deviza d-rului Tomașciuc: cultură cosmopolită şi ubi bene ibi patria. 


Cu tot respectul însă ce-l simțim pentru nobilele silințe ale acelui 
dezinteresat om de stat, a acelui bărbat căruia Curtea vieneză îi 
încredințează conducerea afacerilor ori de câte ori situaţia e turbure și se 
cere un patriotism mai presus de vederile strâmte ale coteriilor politice, a 
căror ţintă nu e nicicând armonia între popoare, ci exploatarea lor 
neomenoasă din partea unor elemente cosmopolite, totuși nu vedem încă 
destule cuvinte pentru a acorda Ițcanilor o favoare pe care partea interesată, 
„întrepozitarii şi comisionarii“, n-o merită deloc. Vom dovedi-o aceasta prin 
puţine cuvinte. 

În unul din anii trecuţi un arhiduce a vizitat Suceava. Înălțimea Sa 
Imperială s-a mirat cum în vechea reşedinţă a domnilor Moldovei, într-un 
județ curat românesc, într-o parte de ţară în care se vorbeşte numai 
românește, în fine într-o școală susținută din veniturile averilor mănăstirilor 
române din fosta eparhie a Rădăuţilor limba de propunere nu e cea română. 
În sfârşit, după repetate făgăduinţe ale ilustrului d. Stremayer, vestit prin 
arta de a făgădui în deşert, Camera provincială a Bucovinei a repetat cererea 
în anul curent, încât făgăduinţa poate că se va împlini. 

Ce face însă consiliul comunal al cetăţii Sucevei, compus, se vede, din 
elementele internaţionale descrise mai sus? O meschinerie. Ameninţă că, 
îndată ce se va introduce limba de propunere română în liceu, consiliul nu 
va mai da lemnele și eclerajul necesar; bineînțelegându-se, știind că această 
ameninţare e copilăroasă, căci fondul religionar care cheltuiește mii cu 
şcoala, n-ar refuza sutele pentru încălzire și iluminare, dar numai și numai 
pentru a dovedi ce de rând le e onorabila conștiință când e vorba ca un 
pătrar de milion de suflete să aibă, cu banii lor și a strămoșilor lor, un 
neînsemnat institut secundar de învățământ, un liceu. 

Deşi nu ne amestecăm din principiu în cearta naționalităților de peste 
Carpaţi, știind prea bine că orice vorbă bună spusă din parte-ne nu face 
decât să-ngreuieze lupta conaţionalilor noştri cu elementele adversare, 
totuși, fiind aci vorba de o favoare pe care guvernul nostru o poate sau nu 
acorda — nu împărăției vecine, căci de ea nu e vorba — ci îndeosebi celor 
interesați din Suceava şi Iţcani, am crede de cuviinţă că e mai bine ca acești 
onorabili domni să fie puși în neplăcuta poziţie de-a se obicinui cu barbara 
Românie în original, căci atunci s-ar deprinde poate a respecta și pe aceia 
dintre compatrioţii lor cari n-au avut fericirea de-a fi meniţi din naștere la 
circumciziune. 

Lumea asta ar mai trece ea dacă toate păsurile și toate nenorocirile ți s- 
ar întâmpla încai sans phrase. Dacă ţi se-ntâmplă fericirea de-a muri, ea e 
unită cu neplăcerea că unuia din pretinșii amici îi va veni mâncărime de 
limbă și-ţi va ţinea la căpătâi un discurs cât toate zilele; dacă te lovește vreo 
nenorocire, părerile de rău ale cunoscuţilor, după cari în genere se ascunde 
părerea de bine, îți mai îngreuiează încă sarcina vieţii. Nu a fost lipsit de 
isteție muritorul acela care, pentru întâia dată, a observat că soarta nu este 
numai rea, ci și răutăcioasă: că ea n-aduce numai suferinţe, ci te ironizează 
totdeodată într-un chip oarecare pe când ţi le dă. 

Astfel s-a constatat de cătră chiar organele guvernului că învățământul 
merge foarte rău. Numărul celora cari, în anul acesta, au fost în stare a 
depune bacalaureatul e minim; ministeriul a trebuit să revoce o măsură 
asupra corigenţilor de teamă de-a nu depopula clasele superioare; în patru 
ani de guvernare roșie s-au închis peste nouă sute de şcoale rurale, iar 
deasupra tuturora este a se deplânge ignoranța deplină a personalului 
didactic, de vreme ce există, institutori, ba profesori de universitate chiar 
cari nu ştiu scrie corect şi, cu toate acestea ... d. Hăsdău, d. Vasile 
Boerescu, având a ţinea discursurile funebre ale unui învățământ în 
asemenea condiţii, au găsit că minunate progrese am făcut, că grozav ne-am 
luminat. 

Ba mai mult încă. 

„Românul“ găseşte că 


mari sunt progresele făcute în învățămîntul public în epoca de regenerare în care 
am intrat la 1848. Invățţămîntul, pe atunci privilegiul cîtorva, astăzi este la 
dispozițiunea oricui în orașe și, în câtva, răspîndit şi în sate. 


Se-nţelege. Școalele rurale înfiinţate de bătrânul Grigore Ghica din Țara 
Românească erau pe atunci privilegiul câtorva. 

Foaia „Învățătorul satului“, care a început a ieşi la octomvrie 1843, 
redijată de Petru Poenaru în colaborare cu Aristia şi alţii, foaie care se 
ocupă numai cu școala sătească și e mult mai bine scrisă decât gazetele de 
azi, se datorește epocei de regenerare de la 1848 încoace. Nu ne-am mira 
dacă cele dintâi şcoale românești, datorite Mariei Teresiei și lui Iosif II, s-ar 
atribui asemenea fericitei inspirațiuni a d-lui C.A. Rosetti și dacă ni s-ar 


spune că Șincai, Petru Maior şi Lazăr au început cariera lor prin a fi ciraci 
la redacţia „Românului“, asemenea d-lor Carada și Costinescu. 

D. Hasdeu, în discursul făcut, cu ocazia distribuirii premielor, a împărțit 
cultura şcolară a românilor în trei faze: teocratică, aristocratică și... 
democratică, din care aceasta din urmă se datoreşte în Moldova lui Asaki și 
Săulescu, în Ţara Românească lui Lazăr şi Heliade. O împărţire frumoasă, 
dar care spune prea puţin. Cumcă în mănăstiri se învăţa mai mult ori mai 
puţină carte e prea adevărat, însă această cultură numită teocratică era 
totodată şi ... democratică. De vreme ce orice creştin, fără deosebire de 
rang, putea să înveţe carte în mănăstiri de se făcea sau nu călugăr, școala nu 
era monopolul clerului. Cât despre cultura aristocratică, ea asemenea nu 
merită un nume atât de pompos. În toţi timpii clasele mai avute au făcut 
abstracţie de la școalele publice, preferând instrucţia privată, ca una ce 
garantează creșterea mai bună a copiilor. 

Noi nu ne vom sfii a zice că înaintea învățământului public şi gratuit, 
accesibil pentru toţi, nu exista în genere învățământ, iar acest învățământ 
public nu se datorește iniţiativei românilor. Iniţiativa s-a luat mai întâi 
dincolo de Carpaţi, mai cu seamă sub Maria Teresia și Iosif II. Lazăr însuși 
era un product al epocii iosefine, ca şi profesorii pe cari Asaki i-a adus la 
şcoala din Socola. Avem înaintea noastră caietele de studiu, legate la un loc, 
ale unui fiu de țăran, care învăţa la Socola în anul 1810. Din aceste se vede 
lămurit influenţa școalelor latinești ale Apusului. 

Aceste caiete încep cu gramatica românească, apoi urmează retorica, 
logica, morala, exegeza Psalmilor, istoria biblică, catehismul creştinesc, în 
fine istoria generală. Iniţiativei Curţii din Viena i se datorește așadar 
învăţământul democratic atât dincolo de Carpaţi cât şi dincoace, iar dacă 
„Românul“ doreşte numaidecât o epocă de regenerare în care am intrat şi de 
la care „mari sunt progresele făcute“, atunci nu citeze anul 1848, care n-are 
pentru școală nici o semnificare, ci Regulamentul Organic, pentru 
întemeiarea învățământului, şi epoca lui Cuza Vodă, pentru înmulţirea 
şcoalelor, o înmulţire fără tranziţie, făcută, din nenorocire, în detrimentul 
calităţii lor. 

Ca principiu general cată să admitem că învățământul, pre cât a câştigat 
în estensiune, pe atât a pierdut în intensitate. E nemaipomenit, dar din 
nenorocire adevărat, ca la acest popor care — când e vorba de cultură — 
cată să-l luăm ca întreg, nu există nici ştiinţă, nici literatură. Cataloagele 
librarilor sunt pline de tipărituri făcute cu scopul lucrativ de-a le desface în 


şcoală, cărţile de ştiinţă sau literatură se tipăresc în vederea unui premiu 
academic, ştiinţa și literatura, câtă se face la noi, se face numai cu paguba 
de timp şi bani a acelora ce se ocupă cu ea, dacă nu sunt oameni cu 
apucături destul de dibace de-a da operelor lor un relief pe care nu-l merită 
şi de a le lăsa să fie plătite direct sau indirect din ... bugetul statului. 

Nu mai vorbim despre efectele sociale ale învățământului nostru. Ele 
sunt de-a dreptul dezastruoase. Arta atât de răspândită a înşirării 
negramaticale de vorbe pe hârtie deschide celui ce-o posedă toate căile de 
înaintare în viața publică, începând de la scriitorul sătesc și sfârșind cu 
consiliarii tronului. Astfel activitatea intelectuală a generaţiei actuale pare a 
se mistui în singura direcţie a câştigului fără muncă pe acele mii de cărări 
ale influenței morale pe cari le deschide atotputernicia demagogică, în 
socoteala însă şi cu paguba poporului. O imensă plebe de aspiranţi la 
funcțiuni, iată ce au scos la lumină învățământul democratic. 

Oricât de mult laude şi-ar aduce partidul guvernant prin foile sale 
proprii, relele cari bântuie țara sunt atât de generale încât, mărturisite în 
mod oficial, precum au fost, ele dovedesc că e peste putință ca, cu un sistem 
ca cel de față, ţara să nu dea îndărăt şi să nu ajungă la istovirea puterilor 
sale. 

E dovedit că bugetul cheltuielilor statului s-a urcat în patru ani cu 30 la 
sută. Această urcare stă însă în vreun raport cu înmulțirea producţiunii, cu 
îmbunătăţirea culturei agricole, cu înmulțirea numărului muncitorilor 
măcar? Nu. Producţiunea e aceeași, sau mai mică, cultura agricolă se face 
azi în același chip ca acum două sute de ani, numărul muncitorilor scade şi, 
cu tot regresul acesta pe toate terenurile, bugetul cheltuielilor statului se 
urcă cu peste 30 la sută. 

E. dovedit asemenea că balanţa comercială e nefavorabilă. Toată munca 
țării nu ajunge să acopere exigenţele oraşelor; se importă mai multe valori 
de peste graniță decum se exportă. 

Deși se pare că balanţa comercială n-ar sta în legătură cu viaţa politică a 
unei țări, totuși s-ar înșăla acela care ar tăgădui cu totul nexul cauzal între 
orice fenomen economic pe deoparte și între sistemul de idei ce stăpâneşte 
o ţară. Venind roșii la putere, se înmulțesc funcțiunile, se măresc lefurile 


patrioților — dovadă sporiul cu 30 la sută al bugetului cheltuielilor și 
sporirea analogă a oricărui buget comunal și judeţean. Oriunde există buget 
public, fie-n comună, fie în judeţ, în stat, la spitaluri, resursele sunt strânse 
cu mâna de fier a patriotismului subliniat, toţi patrioţii se-nţolesc. E însă 
evident că un patriot înţolit e exigent, că devine consumator de articole de 
lux din străinătate. Închipuiască-şi acum cineva câteva mii de patrioți 
deveniți boieri mari prin favorurile ce și le acordă singuri și va putea calcula 
aproximativ milioanele ce cată să iasă din ţară pentru a face pe patrioţi să 
semene a scoşi din cutie. Când vin d-nii Rosetti-Brătianu la putere se 
creează o nouă clasă consumatoare, care cade ca locusta asupra ţării: clasa 
patrioţilor. Atunci din paraclisieri se fac deputaţi, din stâlpi de cafenele 
oameni mari. Precum importul și consumaţia se mărește în timpul unei 
invazii, tot astfel, când vine invazia roşie în viaţa publică, când mii de 
oameni noi încep a trăi din iubirea ce o au pentru bugetul patriei, 
consumaţia de lucruri importate cată să se mărească, importul cată să se 
urce și să întreacă chiar exportul. E prea adevărat că, dacă clasele rămân 
aceleași, o schimbare de guvern nu poate avea influență asupra balanței 
comerciale. Dar la noi venirea roșilor la putere e totuna cu o declasare 
generală. Clasele avute şi inteligente sunt înlăturate de la controlul 
afacerilor publice și de la partea ce li se cuvine în conducerea statului și, în 
locul lor, se substituie o clasă nouă, care voiește să trăiască bine şi să se 
îmbogăţească în socoteala statului: clasa patrioţilor. 

Pentru a face parte din această clasă nu se cere nimic, ba încă cu cât e 
mai mare minusul cu atât mai mare patriot eşti. Dacă de ex. un patriot a- 
nvăţat ceva e suspect în ochii coreligionarilor săi politici; dar cu cât va şti 
mai puţin, cu cât va avea mai puţin, cu atât mai mare patriot este, încât 
ultima espresie a celui mai înalt patriotism e Serurie de ex. Boierimea 
spontanee a mii de Serurii şi Pătărlăgeni înmulțește clasa consumătoare, 
însuteşte apetiturile oricărui membru al marelui partid, iată dar secretul 
sporirii cu asupra de măsură a importului de articole de lux. 

E dovedit asemenea că şcoalele rurale scad. În patru ani de guvernare 
roşie au scăzut cu nouă sute și mai bine, adecă cu 30 la sută. Se vede 
oarecare legătură între sporirea bugetului cheltuielilor cu 30 la sută și 
scăderea școalelor cu 30 la sută. Se-nţelege. Ce trebuie să-nveţe mojicul 
carte! Dacă patrioții nu știu carte, începând de la miniștri și generali, apoi 
țăranul să ştie gramatică și aritmetică, să-l întreacă pe d. Dim. Brătianu sau 
pe Generalul Cernat? Nu se poate una ca asta. Unde ar rămânea atunci 


ierarhia între badea Ion şi un ministru plenipotenţiar la Constantinopol, sau 
un general? Să sperăm deci că, progresând în minus ca în aceşti patru ani, 
peste alți câțiva ani nu vor mai exista de loc școale rurale. 

Mai e constatat că mortalitatea populaţiunilor e foarte mare. Orașele dau 
îndărăt, satele stagnează, sărăcia populaţiunilor române din ţară e din ce în 
ce mai mare. Singura clasă înfloritoare e cea a patrioţilor. 

lată dar starea fericită de lucruri lăudată de organele guvernului: bugetul 
cheltuielilor statului se urcă, importul din străinătate se urcă, mortalitatea se 
urcă, dar scad veniturile, scade esportul, scade populaţia, scad şcoalele, 
populaţia emigrează chiar în Bulgaria, ș-apoi să mai zici că ţara nu merge 
bine? 

Iată lucruri pozitive cari caracterizează sistemul de guvernământ, căci, 
zice Goethe, „dacă cifrele nu guvernă lumea, ele arată cel puţin cum ea este 
guvernată“. 

De pe când se discuta încă anexarea Dobrogei am fost singurii cari am 
atras atenția guvernului asupra precauțiunii cu care trebuiesc tratate stările 
de lucruri din acea provincie. Nu era nici măcar nevoie de-a cunoaşte 
provincia pentru a şti de mai nainte că ea se află oarecum în altă vrâstă 
juridică și că se vor întâmpina acolo fenomene cu totul străine manierei 
noastre actuale de-a vedea şi analoage poate numai cu stări cari erau înainte 
la noi și-n alte țări, pe când ne aflam şi noi într-o vrâstă relativ mai tânără a 
dezvoltării sociale. 

În adevăr în Dobrogea aproape totalitatea pământului se consideră ca 
fiind a statului, iar locuitorii ca posesori numai. Dar este oare așa? 
Documentele noastre vechi ne spun asemenea că „la început tot pământul 
țării era domnesc“, precum Biblia zice că la-nceput totul era chaos. În 
realitate însă toate acele varii titluri de posesiune nu ascund alt sâmbure 
decât acel al proprietăţii, sâmbure alterat de puterea statului, care, cu cât e 
mai primitiv, cu atât doreşte a avea mai multe garanţii în mână pentru a 
ținea strâns şi în puterea sa pe individ şi a putea dispune de el. În epoca 
feudală, în care oamenii erau atât de greu de guvernat și când măsura 
libertăţii fiecăruia era însăși măsura puterii lui, regele, care reprezenta 
statul, îi ţinea pe nobili în anume raporturi de vasalitate, nobilii pe oamenii 


lor, şi aşa mai departe. Când ficţiunea proprietăţii statului asupra tuturor 
bunurilor nu era de ajuns, nobilii mai de căpetenie trebuiau să dea, dintre 
fiii lor, ostatici la curte. 

Dimitrie Cantemir și-a petrecut tinereţele ca ostatec în Constantinopole 
şi Adrianopole. Ideea că individul e un sclav al puterii statului și 
proprietatea sa proprietate a acestuia o întâmpinăm la toate popoarele fără 
deosebire, într-o vrâstă oarecare a dezvoltării lor. 

De aceea am spus din capul locului că o reformă reală și în spiritul 
mersului lucrurilor, care s-ar fi putut introduce în Dobrogea ar fi fost aceea 
de-a declara pe toți acei beati Rossidentes, cu orice titluri ar fi fost, de 
proprietari ai locurilor pe cari le ocupă, făcându-se deosebire numai acolo 
unde posesiunea e adevărată, adecă unde proprietarul nu era pretinsul stat, 
ci o altă persoană juridică. 

Toate acestea le spuneam știind bine că nu se vor împlini, căci nu 
cunoaştem noi administraţia noastră? Toate celelalte calea-valea, mai trec 
de bine de rău. Dar când ne aducem aminte de barbaria cu care se 
administrează România ne înfiorăm. Să nu se uite că pentru ocuparea 
oricării funcţii publice se cere dovedirea unor studii oarecari; la 
administrație însă nimic. Pentru a fi judecător se cer cunoştinţe juridice, 
pentru a fi institutor sau profesor de liceu se cere să dovedeşti măcar studii 
liceale, dacă nu academice; pentru a administra însă tot felul de interese ale 
statului, fiscale, agricole, de cultură, juridice, nu se cere dovedirea nici unui 
fel de învăţătură și, cu toate acestea, tot ruajul statului, toată regularitatea 
funcţionării lui, atârnă de administraţie. Când îşi aduce aminte cineva câtă 
lumină și avere a adus subprefectul în casa ţăranului francez, ce-a devenit 
Prusia prin administraţie, cum a ridicat scurta epocă absolutistă nivelul de 
cultură și avere a tuturor populaţiunilor agricole și orășenești din Austria, 
când ne aducem apoi aminte cum în chiar ţara noastră, sub Vodă Știrbei, 
care era un escelent administrator, populaţia creștea văzând cu ochii, cutiile 
satelor aveau în fiece an prisoase, iar bugetul statului arăta pururea un 
escedent de 1-2 milioane franci pe an, deși întreg nu era decât de vro 7 
milioane, când ştim cât de mult făceau chiar bătrânii noștri cu bani atât de 
puţini şi cât de puţin se face astăzi c-un buget de şasesprezece ori mai mare, 
când ne aducem aminte de toate acestea nu ne vom mai îndoi că ceea ce e 
azi nu mai e decât un simulacru de administraţie, că funcţiile acestei ramure 
nu mai sunt azi decât pretexte de-a jăfui pentru cei însărcinaţi cu ele. 
Administraţia noastră nu mai e potrivită cu ţara, ea e barbară. De acolo vine 


barbaria cu care se esploatează și oameni, și pământ, lipsa de prevedere cu 
care se impun sub zeci de titluri dări comunale şi judeţene, orbirea cu care 
se pustiesc și se dezrădăcinează pădurile, rămânerea agriculturii în starea 
primitivă de acum două sute de ani, sărăcirea ţăranului și sărăcirea ţării, 
mortalitatea populaţiei. Aci nu poate ajuta medicul cu prafuri şi hapuri, nu 
învățătorul cu aritmetică şi gramatică, nu preotul cu esplicarea Evangeliei, 
nu în fine judecătorul cu distribuirea cea mai echitabilă a dreptăţii 
paragrafate; toate condiţiile de existenţă trebuiesc îmbunătăţite și pentru 
aceasta trebuie o administraţie luminată în adevăr, neobosită și onestă. Cu 
părere de rău constatăm însă că nicicând n-am fost mai departe de 
posibilitatea măcar de-a o avea decât în momentele de față, când 
administrația în mare şi în mic nu e decât o unealtă pentru falsificarea 
alegerilor. 

Pentru Dobrogea nu există nici măcar scuza aceasta, căci acolo nu se 
fac alegeri pentru Parlament. 

Cu toate acestea și de acolo populaţia românească tocmai emigrează din 
cauza modului escelent cum este administrată. Astfel administrația 
domeniilor a arendat crescătorilor de vite locuri cari erau deja proprietatea 
altora, de acolo s-a iscat procese între mocani şi proprietari; evreii cari au 
arendat stuful de pe bălți au perceput taxe enorme pentru adăparea turmelor, 
o mulțime de conflicte s-a iscat din cauză că raporturile existente n-au fost 
limpezite din capul locului, încât păstorii români s-au văzut siliți să ia 
lumea-n cap din ţara cu guvern naţional român, găsind că e mai drept 
bunul-simţ cu care se administrează turcii și bulgarii. 

Mai la vale reproducem o scrisoare ce ni se trimite din Piatra, din care 

se va vedea în ce consistă de ex. administrația județului Neamţu și că ea, în 

privirea faptelor rele, nu e mai prejos de cea din Teleorman sau din 

Râmnicul-Vâlcii. Alt județ, dar același sistem. Cu toate acestea d. Brătianu 

cutreieră Moldova ca să găsească noi complici pentru perpetuarea 
părintescului d-sale sistem de guvernământ. 

Am spus mai sus că administraţia noastră nu e decât o unealtă pentru 

falsificarea şi violentarea alegerilor. Drept dovadă reproducem următoarele, 


câte ni se scriu din judeţul Neamţu, din partea unui cititor vrednic de toată 
credinţa. 

Astăzi întrunindu-se unele consilii județene, ele vor avea a se ocupa 
deocamdată cu constituirea lor şi cu verificarea titlurilor. După ce 
operațiunea aceasta va fi sfârşită credem că acelea dintre ele cari sunt 
compuse din oameni independenți, de orice coloare politică ar fi, vor 
descoperi odată turpitudinea cu care sunt administrate cele mai multe din 
județele României de cătră foştii tovarăşi ai bandei Mihălescu-Warszawski 
de scabroasă memorie. 

Deschiderea peste cinci zile — la 15 iulie — a primei adunări generale 
a acţionarilor Băncei Naţionale ne face să vedem cu ochii închipuirii 
comediile câte se vor întâmpla cu ocazia alegerii personalului băncei. 
Patrioţii trag de pe acuma de mânecă pe acţionari pentru voturi şi circulează 
într-adevăr mai multe liste de viitori păstri ai creditului României, la auzirea 
numelor cărora ți se suie păru-n vârful capului. Pe listele roşiilor se află 
într-adevăr, între ceilalți, şi vrun nume de om cinstit, manta de vreme rea 
care să acopere mutrele patrioţilor, dar, afară de unul sau două nume, restul 
listelor consistă din tot ce societatea română are mai stupid şi rapace. Aci 
vezi vrun cârciumar, care prin uzură şi manipulaţii... oneste a devenit 
pseudomilionar, aci vrun gheşeftar învechit în zile rele care-a știut să 
ocolească cu măiestrie paragrafii Codului penal privitori la escrocherie, în 
sfârşit tot reversibili unul şi unul, în cari, de i-ai întoarce și pe dos și pe faţă, 
n-ai găsi nimic alta decât material pentru popularea Academiei de la 
Văcăreşti. 

Listele roşii cari circulează în public şi cari dovedesc că 
guvernamentalii au ajuns prin fraudă a pune mâna pe majoritatea voturilor, 
a făcut ca prima ce se plătea pentru acţii să scază foarte repede cu mult mai 
în jos de jumătate. Va scădea ea şi mai mult după alegerea personalului. 

Nu știm cum să ne esplicăm împrejurarea că, de câtva timp încoace, 
apar în foaia oficioasă propuneri cari primejduiesc învățământul. Mai 
deunăzi era vorba de învățământul clasic, pe care iluștrii confrați voiau a-l 
vedea amestecat cu cel real. Rezultatul fericit al acestui amestec ar fi că 
elevii n-ar ştii nici obiectele unuia, nici ale celuilalt, precum azi, în timpul 
programelor încărcate, n-ajung să știe nimic cum se cade. O rup pe 
franțuzeşte, nemţeşte, italieneşte, dar nu ştiu a-și scrie şi vorbi limba lor 
proprie; învaţă din carte organografia plantelor și nu ştiu a deosebi o plantă 
criptogamă de una fanerogamă, un burete de o floare. De mirare nu e, căci 
nici profesorii lor n-o știu uneori. Astfel — ex omnibus aliquid, ex toto nihil 
— apucând din toate câte ceva, dar neștiind nimic în fond, supunându-și 
memoria la învăţarea pe de rost a mii de mii de cuvinte neînțelese, elevul 
român se distinge cu drept cuvânt prin lipsa de interes pentru învățătură. De 
unde să-și aibă un asemenea interes când profesorii nu-l au în cele mai 
multe cazuri, de unde să aibă iubire pentru obiect când așa-numita datorie 
ce şi-o împlinesc învățătorii cu el consistă în minimul posibil de lecţii 
predate, când, afară de rare escepțiuni, mai toți sunt lipsiţi de acea sete de a 
afla înşişi adevărul care caracterizează pe oamenii de ştiinţă? Astfel la noi, 
ca la nealții, se-nvaţă carte nu pentru ea însăşi, cu acea vioiciune de 
concepție, cu acel entuziasm care se află la tinerimea și în corpul didactic al 
altor ţări, ci pentru a trece cât se poate de repede prin toate clasele, a face 
tot atât de repede şi superficial dreptul la vreo facultate ocultă și a intra cât 
mai curând într-un post. Pentru a mai scurta din calea liceului s-au întemeiat 
şcoli private de aportare, în cari elevii se deprind a aduce răspunsurile la 
cestiunile de bacalaureat. A esplica cum toate acestea nu pot avea de 
rezultat decât tâmpirea inteligenţei, a esplica de ce de la o şcoală se cer „nu 
multe, ci mult“, non multa, sed multum, de ce temeinicia celor ştiute și 
pătrunderea de ele e mai preferabilă unei nemistuite mulțimi de cuvinte ar 
însemna, în fine, a scrie un întreg tratat de psicologie, ceea ce deocamdată 
n-avem de gând. Caracterul însă al unei școli bune e ca elevul să înveţe în 
ea mai mult decât i se predă, mai mult decât știe însuşi profesorul. Odată 
interesul inteligenţei trezit pentru obiecte, odată simţirile și judecata 
deprinse la observaţie, elevul ajunge prin proprie gândire la rezultate cari nu 
stau în carte. Dar să lăsăm aceasta; destul că școala n-ar trebui să fie o 
magazie de cunoștințe străine, ci o gimnastică a întregei individualităţi a 
omului; elevul — nu un hamal care-și încarcă memoria cu saci de coji ale 
unor idei străine, sub cari geme, ci un om care-şi exercită toate puterile 


proprii ale inteligenţei, întărindu-şi aparatul intelectual, precum un gimnast 
îşi împuterniceşte pân-în gradul cel mai mare aparatul fizic, fie-n vigoare, 
fie-n îndemânare. Aci vorbim, se-nţelege, de învățământul educativ din 
şcolile primare și secundare, nu de universităţi. La cele dentâi metodul de 
predare e lucrul de căpetenie; la universități metodul e indiferent, căci aci se 
cere ştiinţă și numai ştiinţă. Și aci va rămânea o mare deosebire între 
profesorul spiritual, care știe să-și intereseze auditorul pentru asiriologie de 
ex., pe când altul nu va fi capabil de a-i interesa nici pentru frumoasele 
litere; dar totuși esența universităţii rămâne știința, abstracţie făcând de 
orice alt scop; pe când esenţa celorlalte şcoli e creşterea. 

Dar să venim la noul atentat al foii oficioase asupra învățământului. 

Nu s-ar putea — după părerea „Românului““ — ca, în loc de cartea de 
citire, care cuprinde „poezii şi istorioare morale“, să se pună în mâna 
elevilor un tractat popular de agronomie? De ce nu? Și unul de cismărie și 
de rotărie, dar nu va mai fi carte de citire. Datu-şi-a organul guvernamental 
cândva seamă de ceea ce este o carte de citire pentru clasele primare, o carte 
în care se cuprind descrieri ale țării proprii, istorisiri din trecutul ei, 
caracterizarea personajelor mari ale poporului, bucăţi de literatură populară 
şi de arte? O carte de citire nu e numai o enciclopedie naţională, ci, dacă e 
bună și cu îngrijire lucrată, precum au început a se lucra, ea revarsă în mii 
de capete aceleași cunoștințe, fără de nici o silă, căci nu se-nvaţă pe de rost; 
ea inspiră la zeci de mii de cetăţeni viitori aceeaşi iubire pentru trecutul și 
brazda pământului lor; ea preface, după o justă observaţie, o masă de 
indivizi ce se-ntâmplă a trăi pe aceeași bucată de pământ într-un popor ce 
mănţine o ţară. Tendența generală în școlile apusene e de-a înlocui toate 
cărțile speciale de studiu din școalele primare prin cartea de citire, căci 
aceasta din urmă dă deplină libertate în privirea metodului. Cărți speciale 
cată să cuprinză definiţii stricte, abstracte; cartea de citire e prin natura ei 
descriptivă. Se descriu toate în ea, deci se văd toate cu ochii minţii. A 
preface o carte neapărată educaţiunii tinerimii, neapărată pentru cultura 
limbei materne, pentru istoria și geografia ţării, pentru variile cunoștințe ce 
trebuie să le aibă un om, într-o carte specială de agronomie, e o adevărată 
orbire. Să nu se uite că această carte de citire nu se-nvață pe de rost, că 
secretul compunerii ei e de a fi interesant scrisă și conformă cu nivelul de 
înțelegere al copiilor, și că ea îi creşte și instruiește pe aceștia în mod liber, 
fără a-i obosi. 


Prin varietatea materiilor, ea dă libertate elevului de a fi atras cu 
deosebire de-o seamă din ele: unul va citi cu plăcere articole de știință 
naturală, altul pe cele istorice, un al treilea pe cele geografice; pentru fiece 
predispoziţie intelectuală înnăscută e câte ceva în ea. 

Noi nu zicem prin asta că nu trebuie să se-nveţe agronomie. O carte 
bine și înțeles scrisă asupra materiilor agronomice e de neapărată necesitate 
pentru şcoalele rurale; dar pentru aceasta nu trebuie a se sacrifica scopul 
educațiunii naţionale pe care-l urmărește cartea de citire şi pe care în țările 
Apusului l-a şi ajuns. 


€ 


[13 iulie 1880] 
Observasem cu oarecare mirare că „Steaua României“ din laşi, organul 
grupului liberalilor moderați, de unde până mai deunăzi făcuse o aprigă 
opoziţie regimului roşu, atât de aprigă încât tonul nu putea fi mai înalt, nici 
cuvintele mai vehemente, începu deodată nu a slăbi coarda, dar a se ocupa, 
cu o rară grijă de amănunte, de manevrele oştirei germane şi de 
perspectivele unui război ruso-chinez. Deşi suntem departe de a contesta 
importanța unui personaj atât de însemnat ca Abdur-Rahman, viitorul emir 
al Afganistanului, sau gravitatea conflictului de graniță între Rusia și 
Împărăţia Mijlocului, deşi inima noastră nu este cu totul împietrită față cu 
tendințele de progres ale japonejilor, totuşi grija esclusivă pe care confrații 
din lași păreau a o fi conceput pentru ţări cât se poate de depărtate, când 
binele e atât de aproape, era un problem psicologic demn de luare-aminte. 
Întâi ni se păru că, după tonul atât de amar cu care organul ieşan criticase 
actele guvernului Brătianu, îl apucase dezgustul deplin de cele ce se petrec 
în ţară, încât căuta un refugiu în zone mai depărtate, presupuse mai fericite. 
Astfel Bullaţiu, un amic al seninului Horaţ, sătul de imperialismul din 
Roma, căuta mângâiere în Chio, în Samosul cel elegant, în Sardes, cetatea 
lui Croesu, în Smyrna și Colophon, până ce ajunsese a se înfunda în 
neînsemnatul orăşel Lebedos. 


Lebedul? Stii tu ce e? Răspunzi: mai puţin decât Gabii 
Sau orășelul Fidenii, şi totuși aicea viaţa-mi 

Voi s-o petrec, uitat de-ai mei, uitându-i pe dânşii 

Și privind de departe, pe țărm, pe Neptun turburatul. 


Crezând pe amicii noştri ajunși în starea espatriatului de bunăvoie 
Bullaţiu, crezându-i lehămetiţi de ceea ce se petrece în ţară și setoși de nouă 
orizonuri, era să răspundem cu sfatul lui Horaţ: 


Grijile noastre pier prin minte și-nţelepciune 
Nu prin vrun loc ce răsare domnind peste apele mării: 
Cerul deasupra-l schimbi, nu inima marea trecând-o. 


Era să răspundem cu acest sfat ... când... 

Când deodată ne-am adus aminte de un fenomen analog din ziaristica 
română. „Presa“, amica noastră bine cunoscută, manifestase într-un rând o 
iubire, la început cam vagă, apoi din ce în ce mai pronunțată pentru 
Afganistan, pentru Şir Ali şi alte ilustre personaje din ţări cu o cultură mai 
izolată, într-un moment în care era la ordinea zilei cestiunea izraelită, a 
răscumpărării drumurilor de fier ș.a.m.d. Mărturisim sincer că de atunci 
încoace iubirile platonice a-nceput a deveni cam suspecte pentru noi, am 
început a le privi ca o mască care ascunde înclinaţiuni ilicite sau imorale. 
Și-ntr-adevăr, puţin după asta, de unde, pân-acum un an, oamenii roşiilor 
erau nişte ambiţioşi incapabili, trădători de patrie, d-alde Pătărlăgeni şi 
Mărgăriteşti, deodată — o, minune! — deveniră dulcii Pătărlăgeni, mari 
patrioţi, iar conservatorii deveniră: reacţie, demagogie reacționară, opoziţie 
înveninată, oarbă și pătimașă, ba nu ne-am fi mirat să ni se citeze chiar popa 
Tache, om de electorală încredere a prinţului Dim. Ghica sau... afacerea 
Crawley, pe care tot onorabilul Centru o cunoaște mult, cu mult mai de 
aproape decât noi ăştia, conservatorii. 

Iată dar seria fenomenologică a spiritului omenesc. 

Întâi: opoziţie crâncenă contra guvernului. 

Apoi: China, Afganistan, Șir-Ali, Abubekir. 

În fine, portofoliu, prietenul Serurie, reacțiune deznădăjduită. 

Astfel vedem că filozoficul număr trei se repetă, și aci, spre edificarea 
celora ce cred în Trinitatea a toată existenţa din Univers. 

Tot această serie o observăm la „Steaua României“. 

De la opoziţie crâncenă contra guvernului, trecând prin Afganistan, a 
ajuns în stadiul ultim al combaterii reacţiunii. Aceasta se întâmplă în 
numărul de miercuri 9 iuliu 1880. 

Ce ne zice deci nouă „Steaua României“? 

Ne face o mărturisire prețioasă, pe care toţi românii ar trebui s-o înscrie 
în inima lor. 


Dacă ne vom uita la starea partidelor în ţară, vedem, de la Dorohoi până la 
Mehedinţi, un singur partid conservator, cu un singur program și chiar cu un singur 
şef, formând dar o singură unitate. 


Așa este. Unul este partidul conservator, cum una este ţara, una 
Constituţia liberală dată de același partid conservator, precum tot ce s-a 
făcut și se va face vreodată pentru unirea neamului românesc de către 
partidul conservator se va face. 

Dar, alături cu această mărturisire, ni se afirmă de către onorabilii 
confrați că adevăratele tendențe ale programului nostru sunt „tendenţe 
reacționare“, că declarăm război tuturor instituţiilor liberale, că atunci 


când inamicul se arată la porţile cetăţei, cu o hotărâre atât de puternică de-a 
extermina tot ce este înlăuntru, cea dentâi datorie a celor dinlăuntrul este de-a înceta 
orice neînțelegere, de-a aviza în comun la mijloacele de apărare. 

Când așa-zisul partid conservator spune ţării pe față că sfărâmarea instituţiilor ei 
liberale este principiul său de acţiune toate nuanțele liberale trebuiesc întrunite spre a 
face mai mare puterea de rezistenţă la lovirile deznădăjduite ce se pregătesc din partea 
„așa-zişilor conservatori“, căci acest nume e luat mai mult ca o pavăză spre a ascunde 
trupul reacționar. 

Tot ce este liberal să opună o rezistență care să zdrobească campania 
deznădăjduită a conservatorilor contra instituţiilor de astăzi. Numai astfel uniți vom 
face ca această nouă furtună ce conservatorii voiesc să ridice în sens reacţionar să fie 
cea din urmă suflare a lor. 


Bravo! Nu e rău, pentru început. Școala „Românului“ n-a fost fără folos 
pentru onorabilii confrați. 

Noi constatăm numai ceea ce oricine poate vedea, că e cu mult mai 
deznădăjduit saltul mortal al onorabililor confrați decât atitudinea noastră 
arareori polemică, în genere calmă și din când în când ironică. 

Desperarea trebuie căutată cu totul într-altă parte decât într-aceea a 
partidului conservator. Atunci când vom fi deznădăjduiţi, crează-ne 
confrații vom avea alte lucruri, mai bune poate de făcut decât acela de a 
polemiza cu gazetele guvernamentale. 

Dar să vorbim franc. Toate tendențele câte ni le atribuie „Steaua 
României“ sunt o pură invenţie pe care ne-ar plăcea s-o atribuim căldurii 
escesive şi lipsei de băi de apă rece care domnește la lași. Instituţiile 
liberale — precum o știu bine confrații — sunt în cea mai mare parte opera 


actualilor conservatori. Principiile toate ale Constituţiei actuale sunt 
cuprinse în programul Adunării ad-hoc din Moldova, compusă din 
conservatorii actuali, și dacă este vreo deosebire între noi și radicali e că noi 
cerem realitatea acestor instituţii, nu pretextarea lor, nu guvernul personal 
al d-lui Brătianu, cu păstrarea esterioară numai a formelor regimului 
parlamentar. Cine poate pretinde că d. Serurie sau Carada vor controla într- 
adevăr pe d. Brătianu se-nșală, la drept vorbind, cu o ușurință neiertată 
pentru o vrâstă superioară celei copilăreşti. Oricând d. Brătianu a avut în 
faţă un adevărat Parlament l-a dizolvat. A dizolvat Senatul căruia-i datorea 
puterea, pentru a încheia fără consultarea lui concesia Strousberg; a dizolvat 
alt Senat, căruia asemenea îi datorea puterea, pentru a încheia convenţia 
ruso-română. D. Brătianu nu cere control din partea partidului său, ci 
supunere oarbă. Cumcă posibilitatea existinţei unui partid ca cel roşu cată a 
se atribui unor vicii a chiar instituţiunilor noastre n-o poate tăgădui nimeni; 
dar desigur că de la recunoaşterea acestor vicii până la reacțiune e o mare 
deosebire, nu de cale, ci de esență. Confraţii de la „Steaua României“ sunt 
cu mult mai culți decât cenușerii de la „Românul“ sau de la „Telegraful“ și 
ştiu foarte bine ce este reacțiune, precum trebuie să fi ştiind că reacțiune în 
sensul politic al cuvântului nici este cu putință în România, pentru că-i 
lipsesc neapăratele elemente istorice. Lipseşte dinastia detronată, lipseşte 
amintirea chiar a instituţiilor feudale, a lipsit totdeauna aristocrația prin 
naştere, lipseşte inegalitatea de drept, c-un cuvânt lipsește totul pentru ca o 
reacțiune să fie cu putinţă măcar. 

De aceea am fi aşteptat ca, dacă confrații care până acum şi-au oferit 
alianţa tuturor partidelor şi grupurilor din ţară, începând cu conservatorii şi 
sfârșind cu roșii, dacă vor să treacă în tabăra d-lui Brătianu, lucru de care 
ştim c-o să le pară rău mai târziu, s-o facă aceasta cel puţin în mod demn, 
nu reîncălzind acele neadevăruri răsuflate pe care de un timp încoace nici 
„Românul“ nu le mai întrebuinţează, lăsându-le cu totul la dispoziţia celor 
de la „Telegraful“ şi de la „Democratul“ din Ploiești. 

Adevărata explicare însă a înclinaţiei către tabăra Seruriilor și a 
Pătărlăgenilor ni se pare nouă eșecul suferit de grupul liberalilor moderați în 
alegerile judeţene. Nevoind a primi condiţiile puse de conservatorii din lași, 
nici unul din liberalii moderați n-au fost ales în consiliul judeţean. 

Hinc illae lacrimae! 


€ 


[15 iulie 1880] 

Privind la politica noastră esterioară, oricât de greu ne vine de-a vorbi 
de ea, fiind partea cea mai delicată a vieţii statului nostru, observăm că, deși 
ţara e acuma de-a dreptul răspunzătoare de faptele guvernanţilor ei, deși 
datoria noastră a tuturora e de-a fi mai cu luare-aminte și mai prevăzători 
decât oricând, guvernul, prin înclinaţiuni accentuate pe cari le manifesta 
odinioară într-o parte, încât a făcut să se crează în încheiarea unui tractat de 
alianţă formală, astăzi într-altă parte, încât iar se vorbeşte de-o alianță, pune 
ţara într-o anume tabără. Se zice că d-lui Dim. Brătianu i s-ar fi spus în 
Paris, dintr-o parte autorizată, următoarele cuvinte: 

„Atunci, când toată Europa era contra Rusiei, România era aliata ei? 
Azi, când toată Europa e pentru Rusia, România e în contra ei?“ Se zice 
aceasta, deși nu credem că accentuarea politicei guvernamentale să fie atât 
de vie încât să se poată afirma că noi, poporul românesc de cinci milioane, 
ardem de dorinţa de-a ne vedea în duşmănie cu un popor de şaptezeci ori 
optzeci de milioane. 

Starea noastră dinlăuntru inspiră şi mai multă îngrijire. La căderea 
guvernului conservator bugetul cheltuielelor era de 87 milioane; azi e de 
116 milioane; deci în trei ani s-a urcat cu 34 %. El se soldează nu cu resurse 
statornice, ci cu resurse extraordinare, cari în anul viitor vor lipsi deja. 
Avuţia publică pe de altă parte scade; domeniile, cari la 1871 dădeau 20 de 
milioane, azi nu mai dau decât 15; anuităţile datoriilor publice întrec 
jumătatea veniturilor adevărate; esportul, deși s-a mărit, nu mai poate ţinea 
pas cu importul; atât trebuinţele statului cât şi acelea ale particularilor — a 
plebei de sus cum zicem noi — sunt cu mult mai mari decât veniturile lor; 
balanţa comercială — fără importanță pentr-o ţară industrială, importantă 
însă pentru una agricolă — ne e nefavorabilă. Ei bine, unde o să ajungem pe 
calea aceasta? 

Se știe asemenea că toate acestea se petrec în afară de voinţa ţării, căci 
nu putem admite ca o ţară să-și voiască ea însăși ruina. 

Toată nerealitatea acestui parlamentarism, toate aceste forme păzite în 
mod esterior, nu însă după înţelesul care-l au, au făcut pe partidul 
conservator să ceară în sfârşit realitatea în locul formalismului gol, și 
această suflare realistă, sănătoasă, a dat naştere programului publicat anul 
acesta. 

Toate acestea sunt bine cunoscute tuturor. Ar fi fost ultraridicol din 
parte-ne de-a cere prin program: dreptul divin, feudalismul evului mediu, 


privilegiile ce le aveau boierii, lucruri înlăturate de către chiar conservatorii 
actuali, dovadă actele Adunării ad-hoc din Moldova, dovadă Constituţia 
votată de-o adunare prezidată de d-nu Epureanu. 

În locul ficţiunii — realitatea, iată ce cerem. 

Cerere nespus de grea, o recunoaștem, care loveşte feneantismul 
patrioților trăitori din buget; dar aci se mărginește totul, abstracţie făcând de 
orice partid politic. Schimbându-se sistemul, orice guvern ne convine; roşu, 
albastru, negru, cum o fi, căci — precum am spus-o de atâtea ori — 
singurul partid care nu are nici un interes imediat de-a veni la guvern, 
singurul care se recrutează aproape esclusiv din lista societății române, e cel 
conservator, încât dorinţele de căpătuire sau de... reversibilitate sunt nule în 
partidul nostru. 

Toate aceste fiind cunoscute de lume în genere, chiar ziarul „Românul“ 
a-ncetat aproape de tot a numi pe conservatori reacțiune, lăsând-o aceasta 
pe seama „Lelegrafului“. 

Care ne e mirarea însă când vedem că „Steaua României“, apropiindu- 
se de d. Brătianu — ceea ce e treaba ei — vine să ne combată cu armele 
„Democratului“ din Ploieşti, vorbind de deznădăjduitul nostru asalt asupra 
instituţiilor liberale. E drept că în martie a.c. „Steaua României“ mai făcuse 
o încercare de-a combate programa noastră, zicând că teoriile roşilor, pe 
cari noi le numim cosmopolite şi importate, sunt de tradiţie istorică. Am 
răspuns atunci că se-nşală — libertatea e de tradiţie istorică precum și 
participarea poporului la facerea legilor, nu însă acele colecţii de legi şi 
regulamente, traduse din cuvânt în cuvânt din franțuzește. Cu asta s-a- 
ncheiat polemica, dar se vede că nu s-a mântuit. 

Ne mărginim a spune confraţilor de la „Steaua României“ următoarele: 
Au cooperat cu conservatorii în alegerile de Parlament și amândouă 
partidele îşi datoresc reciproc scaunele din consiliul comunal de lași, 
precum și cele din Cameră. Au combătut aprig guvernul personal al d-lui 
Brătianu și pe susţinătorii săi servili. Mergând acum alături cu d-nii Carada 
şi Pătărlăgeanu, nu pot scăpa de macula neconsecuenţei. S-o ia încalte 
vitejește pe mânecă, să-nghită pilula cu toate urmările ei şi deie pace 
conservatorilor, cu cari n-au nimic de-mpărţit. 

Intraţi odată în sistemul vicios de guvernământ al proorocului reversibil, 
se vor convinge, spre marea dumnealor părere de rău, că alături cu invidia 
nulităţilor de tot soiul ce compun partidul roşu nu e chip de-a trăi şi că cea 
mai formală lepădare de opoziţie, cea mai formală apostazie politică nu va 


putea împăca nicicând pe d-nii Campiniu, Mărgăritescu și alţii. Când 
confrații de la „Steaua României“ ar putea să-și renege tot ce-au învăţat 
înainte de toate, dac-ar uita să scrie corect, să gândească să facă un calcul 
de aritmetică specioasă, atunci ... cu braţele deschise i-ar primi la sânul său 
amicul Fundescu. Altfel nu, îi asigurăm. 

De mirare însă ne mai e următorul lucru. Astăzi, când toţi vecinii ţării 
noastre înarmează şi când pacea europeană e, după mărturisirea d-lui 
Gladstone, insuportabilă, astăzi găsesc d-nii liberali moderali că e timpul ca 
să se combată partidul conservator până a-și da ultima suflare, după cum d- 
nealor se esprim într-un mod foarte puţin curtenitor? Dacă noi combatem pe 
roşii ca partid guvernant ştim de ce-o facem. Înainte de toate le lipseşte 
orice seriozitate morală pentru a putea duce pe umere responsabilitatea unor 
momente periculoase din viaţa statului. Sunt frivoli, uşurei de minte şi nu se 
sfiesc de-a sacrifica orice interes național fie popularității, fie celui mai 
îngust interes de partid, fie chiar unui interes individual. Scabroasa afacere 
e o dovadă nu numai de corupţie, ci de frivolitate în momentele cele mai 
grave ale unei națiuni. Tot cu atâta frivolitate se votează legile și bugetele, 
tot cu acel zâmbet, atât de corupt încât seamănă a inocență copilărească, s-a 
interpretat reversibilitatea și multe altele. De aceea, chemaţi a controla 
afacerile publice, nu fac decât votează totul en bloc, de aceea admit atât de 
lesne tirania șefilor lor. Nu d. Brătianu este acela pe care-l combatem, deşi 
ca şef al guvernului face tot după a sa voie, necontrolat de nimeni; ceea ce 
nu voim este această dispunere fără nici o privegheare de toate resursele şi 
toată puterea statului, iar această lipsă de control răsare din existenţa chiar a 
elementelor roşii din ţară. În mânile unui alt partid poate că d. Brătianu ar 
deveni un instrument mult mai puţin periculos, de nu folositor, pentru 
politica poporului român. 

Contagiatu-s-a oare şi grupul moderat de frivolitatea aceasta când nu se 
sfieşte, în vreme de grea cumpănă, de-a proclama starea de asediu contra 
partidului conservator cu care a luptat împreună? Voieşte oare să imiteze pe 
proorocul reversibil, care, după căderea Plevnei, în loc de-a gândi la 
pericolele situației și la starea de goliciune a armatei în timp de iarnă, nu 
găsea alta de zis, mizerabilul, mulţimii adunate decât că poporul mai are a 
lua o Plevnă internă, reacţiunea? Mai bine gândea la Basarabia, despre a 
căreia soartă era informat din iulie încă, decât la Plevna reacţiunii! 

Tot atât de bine ar face confrații moderați dacă s-ar gândi la alte lucruri, 
de-o importanță mai imediată, decât la pretinsa deznădăjduire cu care 


combatem instituţiile liberale!... 


€ 


[16 iulie 1880] 

Astăzi fiind prima întrunire a acţionarilor Băncii Naţionale vom avea 
fericirea s-auzim pe care dintre iluștrii patrioți puternicii zilei l-au uns 
guvernator, cine a stătut, cu mila lui Dumnezeu și voința reversibilității, 
Domn stăpânitor peste creditul României. Asemenea se vor alege patru 
directori şi patru cenzori pentru... „construirea băncii“, după cum zice 
organul oficios de la 14 cuptor. 

Cu-o fizionomie foarte bisericoasă și plină de cuvioşie organul 
guvernamental aduce aminte acţionarilor că aci „nu poate fi vorba de lupte 
şi de pasiuni politice; acţionarii vor avea să se gândească cui încredințează 
îngrijirea averii ş-a intereselor lor“. Ce dulce sună vorbele astea, parcă li s- 
ar fi tors pe limbă. 

Noi, cari ştim multe în privirea subscrierilor la Banca Naţională și am 
putea cita nume proprii de persoane oficiale cari au luat procure fictive de la 
inferiorii lor pentru cumpărare de acţii, precum și alte procure pentru voturi, 
ştim bine că toate acestea sunt numai slove negre pe hârtie albă de ochii 
lumii, pe când în fond totul este aranjat de mai nainte, iar patrioţii care vor 
conduce strună afacerile sunt însemnați demult în cartea fericirilor. E drept 
că între patrioţi înșiși este oarecare zavistie de focul unor asemenea posturi 
bine plătite, e drept asemenea că unirea concertată de mai nainte se poate 
compromite prin ambițiile nutrite și vânate într-ascuns de tagma 
patrioticească, dar în sfârşit multe de-astea s-au mai întâmplat la casa 
marelui partid fără ca să se strice tovărăşia. Vorbe rele câtă frunză şi iarbă, 
dar patriotul adevărat n-asudă de vorbă. 

Ei, vorba lui Grigorie Alexandrescu „s-a schimbat boierul, nu e cum îl 
ştii“. De aci geaba s-o mai ţinea reacţia să bârfească asupra patrioţilor că n- 
au stare şi învăţătură. Acu îşi întreiesc capitalul cu bani de hârtie, au bancă 
şi directori şi cenzori, s-au făcut toți oameni cu dare de mână, căci le-a 
cântat cucul şi le umblă plugul bine. Vorba ceea: nici n-au tăiat viţelul și le 
vin mușterii după piele. De-acu mai poftească reacţia asupra patrioților cu 
vorbe ca d-alde „ţine-te pânză să nu te rupi“ sau „haina asta străină a ta 
este?“ sau „prăvălie cu chirie şi marfă pe datorie“ sau altele de-astea din 


înţelepciunea lui Nastratin. De acum-nainte sunt oameni cu greutate, partid 
serios, capitalişti. 

Și când îşi închipuieşte cineva că toate aceste s-au ajuns de cătră marele 
partid numai prin vorbe! Patrie, libertate, egalitate, fraternitate — iată 
capitalul pus la mijloc de douăzeci și patru de ani de când exista ziarul, 
astăzi guvernamental. Cine poartă plosca cu minciunile n-o duce mult, zice 
un proverb, dar rău zice. Se vede că a ieșit în lume pe alte vremuri, când 
vorba nu se trecea cu una cu două, pe când patriotismul nu era lucrativ şi 
martiriul nu devenise reversibil. În vremea noastră, cine ştie s-o ia mai 
subţire acela ajunge mai departe. 

Nu-i vorba, tot urma alege, încât mult ne-am bucura să fie cum zice 
lumea, iar nu cum ştim noi; dar deocamdată patrioţii se bucură că ajung 
oameni mari și cu greutate. 

Bucuria acţionarilor se cam deoache ea din capul locului. Şase luni de 
zile cel puţin acţionarii n-au să ia decât vro 3% de la capitalul lor. O esplică 
„Românul“ asta, bine o esplică şi curat. S-a făcut greșeală la votarea legii, 
căci nu s-a prevăzut că, pentru tipărirea biletelor de bancă, vor trebui vro 
şase luni de zile. Operaţiile proprii ale marelui institut de credit nu pot 
începe decât la sosirea biletelor, ce se vor tipări în străinătate; pân-atuncea 
operaţiile nu se vor face decât asupra numerarului metalic, adecă te miri ce 
şi mai nimică. Apoi dacă nici curge, nici pică, n-au de unde lua nici 
acţionarii vrun folos acătării. Bănuiască ei ori nu bănuiască, dacă s-a făcut 
greşeală, n-avem încotro. „Acest neajuns însă — adaogă foaia oficioasă — 
nu poate avea cea mai mică înrâurire asupra viitorului“. Se-nţelege că nu; 
numai acţiile vor scădea și nimic alta. 

Această greşeală, mărturisită de ziarul guvernamental atât de târziu, și 
anume în momentul chiar a primei adunări a acţionarilor, ne dă nouă multe 
de gândit. Dacă le-am spune însă pe toate ni s-ar zice că-ncercăm a strica 
creditul junelui institut, ş-ar fi păcat de Dumnezeu; nu ne-ndurăm. Am dori 
să știm numai dacă comanda acelei tipăriri de bilete se va face înainte sau 
după ciudatele mişcări cari se prepară din toate părţile dincolo de hotarele 
noastre. Ni se pare că guvernul, avându-și asigurată majoritatea 
personalului băncii, va imprima acestei manipulaţii celeritatea ce-o va crede 
de cuviinţă. 

După cât ştim rezultatul alegerilor acestora îl interesează foarte mult pe 
d. Brătianu, care a sosit anume de la Măgura spre a asista la triumful vechei 
sale idei privitoare la emiterea de bani de hârtie. Napoleon I, în campania sa 


din Rusia, se ocupa cu statutele teatrului francez; d. Brătianu, în mijlocul 
preocupaţiunilor crizei interne şi a complicaţiilor esterioare, gândește la 
alegerea personalului băncii. Așa sunt oamenii mari; la toate celea se 
gândesc deodată. 


€ 


ABUZURILE RECENSĂMÂNTULUI 


[17 iulie 1880] 

Anul acesta se face recensământul contribuțiunilor directe în toată țara 
pentru periodul legal de cinci ani. Modul cum guvernul roşu procedează în 
această cestiune se poate rezuma în trei cuvinte, cari de altminterea se cuvin 
tuturor actelor sale: abuz, arbitrariu și sete de bani. Această bandă, care de 
cinci ani, sub un Domn şi un regim pretinși constituționali, tratează 
România cum odată ienicerii Turcia şi mamelucii Egipetul, au făcut, dintr-o 
simplă operație administrativă, care trebuia întocmită cu nepărtinire şi 
dreptate, un îndoit mijloc de a satisface cele 2 pasiuni ale lor de căpetenie, 
adică puterea şi banii. Astfel, pe de o parte, consecinți cu circulara 
onestului vistier, ş-au propus ca scop principal mărirea arbitrară a 
contribuţiunilor, pe de altă parte satisfacerea urelor politice, lovind mai cu 
seamă în membrii opozițiunei. 

Agenţii d-lui ministru nu ţin seamă nici de contracte, nici de acte scrise, 
nici de probele cele mai legale, nici de faptul cunoscut și constatat de 
minister însuși la administraţiunea Domeniilor, adică scăderea nepomenită a 
producţiunei agricole sub guvernul d-lor. Două fapte au fost constatate de 
chiar guvernul roşu şi de toate foile lui oficiale şi oficioase: 1. că moşiile 
statului se arendează pe jumătate şi câteodată pe a treia parte din preţul lor 
de altădată, când nu rămân în regia Costineştilor, ca dom. Giurgiu, 
producând mai puţin decât cel mai de jos preţ ieșit la licitaţiune; al 2-lea, că, 
în anul 1879, pentru prima oară în istoria economică a României 
(esceptându-se numai anii de război), exportaţiunea ţării a fost cu 15 
milioane mai jos decât importațiunea. Cu toate aceste pipăite dovezi de 
decăderea agriculturei, de împuţinarea capitalului naţional, oneştii patrioți 
vor cu orice preţ să stoarcă de la nenoricita populaţiune muncitoare, adecă 
de la proprietari și agricultori, mai mult, evident, decât poate să dea o 
producere lovită din toate părţile, de timpul rău, de-o administraţiune 


tâlhărească şi de concurenţa străină. Au dreptate în cele din urmă: le 
trebuiesc bani şi iarăşi bani şi-i iau de unde pot, din buzunarele turmei 
contribuitoare. Cu ce s-ar plăti altmintrelea reversibilităţile d-lui C.A. 
Rosetti? Cu ce s-ar da Mihăleştilor, Flevilor, Stăteştilor şi altora lefuri de 
treizeci și şase mii de franci pe an, plus locuinţă gratuită în edificiuri 
publice? Aceşti patrioți dezinteresaţi, cari au declamat cinci ani de zile în 
contra oamenilor onești cari au guvernat ţara, mulțumindu-se cu 
apuntamentele cele mai modeste, ba încă părăsind profesiuni lucrative, 
lăsând la o parte interesele lor private şi în cele din urmă ieșind sărăciţi de 
la putere deși aveau stări personale, au jurat, intimo pectore, că nu vor imita 
naivitatea copilărească a conservatorilor. De aceea au introdus sistema 
conversiunilor, concesiunilor, băncilor, manoperilor frauduloase, jocurilor 
nerușinate de bursă, și toate aceste traducându-se în lefuri grase pentru 
nemaculaţii patrioţi, afară de profiturile lăturalnice și secrete. Oameni cari 
n-aveau nici o stare personală sau cari au pierdut-o în desfrânări se fac 
patrioţi când nu mai au altă resursă, și astăzi, după cinci ani de jaf neruşinat, 
stropesc lumea cu echipagiurile lor, își reparează casele din banii statului 
dându-le cu chirii enorme la cutare sau cutare administraţiune publică (cum 
nu se rușşinează a o face însuși d-l ministru de finanţe), creează posturi 
lucrative cu lefuri întreite decât acele ministeriale şi mai joacă şi comedia 
dezinteresării politice, depunând niște portofoluri ministeriale cari au ajuns 
într-adevăr niște posturi secundare în privința lefei. Astfel mai vedem și 
acest spectacol cu totul nou: un roșu ignorant, neonest şi incapabil, ieșind 
din minister fiindcă leafa nu este destul de bună și mulțumindu-se care cu o 
direcțiune de drum de fier, care cu guvernământul băncei, care cu regia 
monopolului şi așa mai departe. lată unde a ajuns România! Căpeteniile 
roşii, şi acele căpetenii se numesc Câmpineanu, Sătescu și Fleva, nu mai 
socotesc demne de dânşii portofoliile de miniștri şi vor să le încredinţeze 
unor oameni de-a doua mână, ca Gianii etc. 

Și pentru acestea toate ţara trebuie stoarsă până la măduvă. Proprietarul, 
care luptă cu timpul rău, cu administraţiunea tâlhărească, cu mașinele 
Americei, cu grânele Rusiei, trebuie, grație unui recensământ care e o operă 
de banditism administrativ, să facă două părţi din ceea ce câștigă, o jumătate 
pentru a-și hrăni, dacă poate, sărmana familie, cealaltă jumătate pentru a 
plăti cei 36.000 fr. leafa d-lor Câmpineanu și Stătescu și la toţi ai lor. 

Nu este dar de mirat că toți părăsesc o aşa ingrată meserie. În loc de a fi 
plugar, arendaș, toţi vor să se facă reversibili ca un Rosetti, patrioţi ca un 


Câmpineanu, boieri mari ca un Fleva şi un Stătescu. De aici rezultă pentru 
ţară, pe lângă sărăcirea materială, şi anarhia morală şi obşteasca declasare a 
tuturor. 

Un lucru numai nu prevăd cinstiții mameluci cari s-au năpustit pe noi cu 
toată ardoarea unor stomahuri cari au fost mult timp goale ori cel puţin mai 
puţin pline decât apetitul detentorilor lor. Este fabula ţăranului și a cloștei 
cu ouă de aur. Cloșca în fiecare zi da câte un ou. Lacomul proprietar, voind 
să se îmbogăţească dintr-o singură dată, spintecă pe nefericita pasăre şi găsi 
— nimica. Aşa proced şi d-nii patrioţi cu ţara românească. Dorinţa de-a se- 
mbogăţi prea iute nu ne mai lasă nici timpul de a munci și a produce pentru 
a-i satisface cu încetul. Vor tot deodată; sunt pe drum de-a spinteca această 
cloşcă cu ouă de aur care să numeşte națiunea română. În propriul d-lor 
interes îi rugăm să-și mai stăpânească lăcomia, căci într-o zi se vor pomeni 
cu biata pasăre moartă de slăbiciune și de trudă. Prin urmare, ar fi bine ca 
onestul vistier, înainte de-a număra și vămui ouăle de aur ale Băncei, să mai 
domolească zelul agenţilor săi de toată mâna și să mai lase să răsufle biata 
lume muncitoare, într-un cuvânt să nu o buzunărească decât încet și regulat, 
căci aşa este și mai înțelept pentru d-lor, orgia putând să ţie ceva mai mult și 
deznodământul, pe care toţi îl prevăd, va fi ceva mai întârziat!... 


€ 


REVOLUȚIA ȘI REVOLUȚIONARII 


[18 iulie 1880] 

În anul 1878 d. P. Teulescu a publicat volumul întâi al scrierii sale 
Revoluţia și revoluționarii. Având de gând a publica volumul al doilea al 
acestei scrieri în foiletonul „Timpului“, ne credem obligaţi a face o scurtă 
dare de seamă asupra celui întâi. Cerinţa continuității nu ne-ar impune cu 
necesitate un asemenea rezumat, de vreme ce volumul al doilea, tratând altă 
epocă, e de sine stătător; iar istoria, narând șirul, infinit în trecut, al 
evenimentelor, își poate așeza punctul său pozitiv de plecare în orice loc al 
seriei acesteia. Totuşi credem că o privire retrospectivă va ajuta, deși nu în 
mod esenţial, înţelegerea, îndealtmintrelea lesnicioasă, a volumului al 
doilea. 

După părerea noastră orice revoluţie e criza unei boale sociale. Precum 
însă nu este nici un organism pe pământ care, legat prin existenţa sa de un 
timp şi de un loc anumit, pe care-l dispută altor organisme, nu poate scăpa 
de victoria parţială şi timporară a morbidităţii, precum aşadar tot ce e 
organic poartă, ca blestem al unei moștenite imperfecţiuni, plagele 
existenţei sale, tot astfel nu există popor care să nu fi avut boalele și crizele 
sale. Sunt aceste boale neapărate, trebuie ele să cuprinză pe orice popor în 
mod egal, ori nu? 

Noi credem că şi aci deosebirea e tot atât de mare precum e între individ 
şi individ. O rasă puternică va avea crize rare însă vehemente, care-o pot 
costa viaţa, sau o regenerează; una mai slabă va avea boale și crize dese, și- 
şi va târî viaţa făr-a se putea regenera și fără a putea muri; o rasă puternică, 
însă puţin espusă prin împrejurările istorice, va avea puţine afecţiuni de 
soiul acesta, suportând cu înlesnire evoluţiunile sale. 

În secolul nostru a căzut stavila care despărțea până mai ieri pe om de 
toată scara fiinţelor organice. Deşi ridicat, prin raţiunea sa, asupra întregei 
scări, omul azi a ajuns să recunoască că deosebirea între el și lumea 
organică inferioară nu este absolută. Cu toată elasticitatea inteligenţei și 
adaptabilitatea fizicului său, omul va vedea ușor că statul regulat pe care-l 
au albinele și furnicele nu este decât prototipul în mic al statului omenesc; 
va recunoaște apoi că, deşi în mușuroaie şi stupi nu există parlament, nici 


codice scris, nici gazete, totuşi domină acolo o ordine naturală, o repartiție a 
muncii, o despărţire în clase, un serviciu al siguranţei publice chiar. Fiindcă 
regina albinelor e sora tuturor celorlalte, precum şi muma unui viitor popor 
de albine, a unui viitor roi, cugetătorul va vedea în calitatea cea întâi o 
analogie cu vechea regalitate, când monarhul era primus inter pares, în a 
doua calitate acea elementară putere de formaţiune a statelor, patria 
potestas. lată dar viaţa unui popor mic, care se petrece în cadrul unui stup, 
cu una sau două emigraţiuni pe an cari se colonizează într-alte locuri sub 
regine nouă. Ba se poate introduce în mod artificial până şi războiul civil în 
statul albinelor. Închizând două roiuri la un loc, ele intră în luptă, până ce 
una din regine cade — iată războiul de succesiune. Astfel vom vedea 
esplicându-se marea migraţiune a popoarelor din evul mediu; sunt roiurile 
tinere de albine cuvântătoare, care, nemaiavând loc în patria veche, curg sub 
şefi noi în Europa, lăsând roiurile părintești şi vechile instituţii în pământul 
Asiei. 

Interesantă însă rămâne soarta trântorilor. Din momentul în care nu mai 
îndeplinesc nici un rol în viaţa socială a statului albinelor sunt înlăturați. 
Astfel societatea albinelor are revoluțiile ei. Ca dovadă însă despre 
înţelepciunea înnăscută a naturii, alături cu cea câştigată a omului, trântorii 
societății omeneşti, demagogii, cari nu îndeplinesc nici un rol în viaţa 
statului decât acela de-a trăi din esploatarea și amăgirea mulțimii, nu 
împărtășesc soarta colegilor lor din statul albinelor. Trăind din avutul 
comun fără a produce nimic, plătesc cu fraze și cu neliniștirea societăţii 
binefacerile ei. 

De aceea însă oamenii bine organizaţi au legi cari regulează înaintarea 
pe treptele societății prin merit şi muncă, iar cei slab organizaţi nu simt răul 
unei accesibilități necontrolate a tuturor la suirea acestor trepte. O rea 
organizare, ori învechită, deci nepotrivită cu dezvoltarea unui popor, ori 
prematură și pripită, deci devansând cu mult stadiul dezvoltării sociale, va 
produce neapărat boale sociale, cărora un popor puternic le pune capăt 
printr-o criză violentă, cari însă la o rasă mai slabă devin cronice, slăbind-o 
din ce în ce şi făcând-o să piară, fie prin sleire de puteri, fie prin cucerirea 
de cătră străini. 

Fenomenul simplu al vieţii publice la popoarele primitive, precum şi pe 
trepte inferioare ale vieții organice, se complică foarte mult la om. Deşi 
toate cărțile câte au încercat vreodată de a stabili o normă absolută pentru 
organizarea statelor cată a se privi ca neizbutite, începând de la statul 


platonic şi sfârșind cu eroarea „contractului social“, credem a putea stabili 
un adevăr general: statul nu este un product al raţiunii, ci al naturii. El va 
merge bine când se va conforma cu legile lui înnăscute de dezvoltare, când 
raţiunea va juca rolul medicului ce subvine numai acţiunii naturii; va merge 
rău când va trăi nenatural, când raţiunea, în loc de-a se împăca cu natura lui, 
îl va face obiectul unor esperimente nesocotite. 

Cercetând popoarele și organizaţiunile primitive suntem uimiţi de 
armonia înnăscută care domneşte acolo; este așadar evident că interesele și 
vederile cele mai divergente sunt armonizabile şi că arta omului de stat e 
de-a descoperi mijlocul pentru a le pune în armonie. 

Secolul trecut — secol raționalist Par excellence — ne arată încercarea 
de-a întemeia statul numai pe precepte apriori, inventate de marii scriitori ai 
epocei; dar ne dovedește totodată cum s-a răzbunat asupra tuturor natura 
ignorată a statului, prin anarhie, măceluri şi grozăvii nemaipomenite. 
Fenomenele câte răsar pe suprafaţa acestui organism în decompoziţiune, 
înveninat de experimentele unui raţionalism superficial, ne prezintă o 
mulțime de analogii cu starea noastră actuală, mutatis mutandis însă, adecă 
în mai puţin energia caracterului poporului francez. Ceea ce în Franţa era o 
mișcare pe faţă la noi sunt laṣe conspirațiuni de palat; ceea ce în Franţa era 
mare și-n rău și-n bine la noi e meschin și ... reversibil. 

Ca să arătăm analogiile vom reproduce următoarele pasaje din volumul 
întâi al scrierii d-lui Teulescu: 


Ludovic al XVI-lea n-a ştiut că lucrul cel mai rar ce se poate găsi în reformatorii 
unei nații este onestitatea și lealitatea. El n-a putut înțelege că în pieptul acelora cari 
pledează cu prea multă ardoare pentru binele public rareori se găsește devotamentul și 
dezinteresarea. Regele nu înțelegea că oamenii politici sunt oameni cari caută a-și 
ascunde cugetările și cei ce îmbrăţișază cauza poporului mai totdeuna caută cum să 
specule această cauză. Poporul este credul și advocaţii săi adesea sunt perfizi. 


Şi-n Franţa patriotismul subliniat era în floare. 
Ţara începea a se împărți în două tabere: în patrioţi şi aristocrați, 
bunăoară ca şi la noi, în reversibili și reacţionari. 


Hainia, din toate pasiunile sale, este cea mai lesne de lingușşit. Acesta era 
elementul cu care se nutreau clubiștii. Aci se denunțau cugetările cutărui om, se 
înnegreau intenţiile celuilalt, se declama în contra deputaților, a miniștrilor, a regelui, 
a reginei, a nației și a tot ce părea că nu merge în spiritul și cu pasiunile acelei 
aglomeraţiuni de individe cari populau salele cluburilor. 


Geniul uman era condamnat; știința și esperiența seculelor era nesocotită, 
desprețuită; divinitatea era pusă în joc. A nu fi clubist era a nu fi onest, integru, liberal, 
patriot; pretutindeni și în tot locul clubiștii nu vedeau decât comploturi, corupție, 
imoralitate. Oameni de rând, oameni cari n-aveau nici un legământ în societate, 
treceau de mari patrioți pentru simplul cuvânt că erau îndrăzneţi în nerușinare, nu se 
sfiau de nimic, crima nu-i dezgusta, dezonoarea nu-i atingea, minciuna le surâdea. 

Acela care denunța și incrimina mai bine se considera ca cel mai zelos cetățean. 
Nu se cerea nici învățătură, nici moralitate, nici prudență: a calomnia, a denunța, a 
bănui era un merit. Acestea sunt elementele cari dau viaţă și cu cari se nutresc spiritele 
demagogice (pag. 45). 

(Pag. 47) Numim pe Marat. Acest gazetar, sub pana sa înveninată, denunța pe 
oamenii de talent în modul următor: „Aceste talente sunt o crimă mai mult, căci ating 
principiul egalității“. 


Cine nu-şi aduce aminte de tonul ce-l ţin gazetari şi gazete de a doua 
mână față cu Alexandri. C-o frivolă uşurinţă vorbesc de scrierile lui ca de- 
ale unui egal, de-ale unui coleg al dumnealor. 


(Pag. 48) Acum nu se mai scriau cărți, căci nu era om care să aibă timpul şi voința 
de-a le ceti. Societatea era lăsată în mânele celor ce scrieau gazete. 


lată și caracterizarea demagogiei: 


„Demagogia, zice Proudhon, este ipocrizia progresului. Şcoala demagogiei o 
găsim la Atena antică, la Roma ca la Paris, ca în toate centrurile activității omenești. 
Această şcoală are tradiţiile, doctrina, sistema și învățământul său, care-i este propriu. 
Ea procede cu tact; dibăcia nu-i lipseşte. Pe profesorii demagogiei, Lamartine îi 
găsește în „redactori de gazete, în pamfletari politici, oratori de cluburi, puteri cari nu 
se pot acredita la începutul revoluțiilor decât prin exageraţiile principiilor ce 
profesează“. 

Oamenii demagogiei sunt aceeași pretutindenea şi în toate epocele. Publiciști 
îndrăzneți pentru că sunt inconsecuenți, autori fără renume, profesori fără catedre, 
patrioți fără patrie, apostaţi de alte credinţe, advocaţi fără cauze, ambiţioși cu aspirații 
mai mari decât valoarea și capacitatea lor, junimea uşoară de ani și de cugetări, cu 
vederi scurte și pretenţii nemărginite. Presa şi întrunirile publice sunt care-i fac să 
trăiască. 

Elementele din cari se compun legiunile demagogiei sunt varii şi stranii: 
industriași artiști fără talent, meseriași fără meserie, postulanţi fără posturi, militari 
fără corpuri şi oameni cari şi-au risipit averile şi caută în revoluţii mijloace nouă de 
risipă, populaţia flotantă, c-un cuvânt gunoiul societății. „Criminali dezonoraţi prin 
crimele lor, cum zice Lamartine, cari se ascund de lume, căutând în adunările 


anonime ocazii pentru crime nouă; femei fără pudoare, oameni cari populează casele 
de joc... speculanţi de viciuri, traficanţi de imoralitate“. 


Iată Roma în timpul lui Pompei; iată România actuală. 

Dar ce s-au ales din aceste elemente cu aspirații nemărginite şi de-o 
nulitate atât de mare? 

lată ce răspunde Edgar Quinet: 


Mă tem să ridic vălul ca să nu-i găsesc printre slugarnicii cei mai de jos ai 
Imperiului (lui Napoleon I). E destul a vedea pe Huguenin, neîmpăcatul preşedinte al 
Comunei insurecţionale, solicitând și găsindu-se norocit că a putut dobândi un loc de 
alergător la o barieră... Groaznicul Santerre deveni omul cel mai blând decum fu 
îmbuibat de primul consul. Oameni ca Bourdon, de l'Oise, Albette, abia simţiră 
toiagul de fier şi deveniră funcţionarii cei mai plecaţi ai Imperiului. Acela care 
arestase pe regele său, Drouet, domina într-o subprefectură la Saint-Menehould. Dacă 
s-ar fi gândit cineva să invoace în faţa acestor oameni fidelitatea suvenirilor, dacă le- 
ar fi adus aminte de vechiul jurământ, l-ar fi luat drept nebun. 


Tot astfel am văzut și noi căpătuindu-se patrioţii. Pentru a-i pune însă la 
locul de rând ce li se cuvine s-ar fi cerut și la noi un medic al societăţii ca 
... Napoleon I. 

La noi patrioții de seama celor de sus se fac miniștri, deputați, directori 
de drum de fier, directori de Bancă Naţională, arendași de moșii ale statului 
etc. etc. 

Nu e de mirare dacă bugetul cheltuielilor statului a crescut în trei ani cu 
34%. 

lată dar preţioasa descriere a demagogiei franceze cuprinsă în volumul I 
al operei d-lui Teulescu, o descriere care se potriveşte din punct în punct cu 
reversibilii noștri patrioţi, minus, cum am zis, energia caracterului francez. 
Patrioţii noștri sunt meschini, pe când la cei franceji găsim răul în proporții 
mai mari. 

Revoluţionarii franceji au avut curajul de-a-l judeca pe regele lor; dintre 
patrioţii noștri nici unul n-a avut curajul măcar de-a susținea înaintea Curţii 
de Casaţie procesul contra ministerului conservator. 


€ 

„Monitorul“ de ieri cuprinde o listă lungă de oameni decoraţi cu diferite 
grade ale Stelei României, iar decretul privitor la aceasta e contrasemnat de 
d. V. Boerescu. Între aceştia găsim nume ca Fundescu, Costinescu, Pandraf 
ş.a. 

Pân-acuma încalte era goana după interese materiale, după câștig fără 
muncă, care dădea pricină de vorbă asupra patrioţilor. Dacă un om cu patru 
clase primare și un curs de violoncel ca d. Costinescu e pentru ţara 
românească îndestul de învăţat spre a redige „Românul“, a fi deputat, 
director de bancă, ba poate ministru, desigur nu dumnealui e de vină. 
Oamenii astfel pot fi de vină că n-au învăţat nimic, dar societatea e şi mai 
vinovată dacă, în loc de împărţitori de gazete sau alergători de barieră, iese 
din ei directori de bancă, și demnitari ai statului. Dacă d. Fundescu a uitat 
misterele bucătăriei pentru a scrie gazete și din strănepot al vechilor faraoni 
s-a modernizat în strănepot al lui Traian, făcându-se și reprezentant al 
naţiei... celei românești din păcate, desigur nu domnia-sa e de vină, ci acea 
nație care îngăduie ca oameni fără știință de carte și mărginiţi din fire să 
pretinză a o lumina, a-i dirige bănci, a-i face chiar legi. Dacă, în loc de 
frigare și violoncel, iluştrii concetăţeni mânuiesc pana sau pun la cale 
afaceri de milioane, desigur că naţia e înjosită în ochii lumii și ai ei proprii, 
că cel mai adânc dezgust trebuie să roază orice suflet onest față c-o 
asemenea stare de lucruri. Dar la urma urmelor câţi oameni fără de merit nu 
ajung, prin acea ironică întâmplare ce pare a stăpâni universul, acolo unde 
nu li se cuvine? Oamenii, cu morala lor şi cu ideile lor de merit şi de 
demerit, au ajuns a face deosebiri între cap și cap, între inimă şi inimă; 
pentru natură e indiferent atomul ce ajunge a face parte din vârful copacului 
sau din rădăcina lui. E apoi natural ca o societate coruptă să se mândrească 
cu ranele sale, să descopere bubele ignoranței şi a perversităţii de caracter și 
să arate lumii imposibilitatea existenţei sale. Înţelegem ca într-o societate 
atât de plină de iubire de adevăr şi de moralitate cum e a noastră delegați, 
aleși de subprefecţi, să-l aleagă pe d. Fundescu deputat și votator cu procuri 
false, pe d. Costinescu director de bancă, înțelegem chiar ca d. Câmpineanu 
să se numească pe sine însuși guvernor al Băncii, de vreme ce acest lucru 
stătea în mâna sa, căci semnătura domnească de întărire nu se capătă cu aşa 
greutate. Asemenea înțelegem ca, oriunde e câștig fără muncă la mijloc, 
roşii să alerge după el. Dar ce au a face distincţiunile fără valoare materială 
ale statului cu toate acestea? 


Într-adevăr există nebuni în ţară care, cu toată corupțiunea domnitoare, 
cu tot virusul demagogic care putrifică România, totuși o iubesc pentru 
gloria ei trecută, pentru chiar suferinţele ei pline de amărăciune, o iubesc 
pentru că e muma lor, oricum ar fi. Aceşti oameni au fost în război, mulţi au 
murit acolo de foame și frig, mulți de gloanţe, mulţi au fost răniţi. Unora 
dintre aceştia li s-a atârnat acest semn al Stelei României de piept, ca 
singură şi curată răsplătire a sacrificiilor lor. 

Ei bine, să le fie rușine de azi înainte acestor oameni de a mai purta 
acest semn? 

Numai un om ridicat atât de de... sus ca actualul ministru de esterne, 
care pare a nu avea nici idee măcar despre valoarea morală a unor asemenea 
distincţii, a putut să le risipească așa, amestecând nume oneste şi cunoscute 
cu nume oculte sau prea cunoscute din alte cauze; numai unui om cu 
atâtea... tradiţii, în a căruia piept e înrădăcinată ura contra oricărui merit 
adevărat şi a oricărui sacrificiu dezinteresat, i-a putut veni ideea de-a 
depreția pân-într-atâta aceste semne încât să le confere, în ochii acestei 
dezonorate ţări, unor Costineşti şi Fundești. Dar nu le ajunge că dispun de 
avutul ţării, mai vor şi onoarea ei? 

Dar, pentru numele lui Dumnezeu, onorabili Costineşti şi Fundeşti, la ce 
vă trebuiesc tinichelele acestea pe piept? Ştiţi ce e onoarea? Nimic. Un om 
moare în război și, după ce s-alege praful de dânsul, se zice că moşteneşte 
onoare. Un altul descopere că nu soarele se-nvârtește împrejurul 
pământului, ci pământul împrejurul soarelui, și-și bate capul viaţa lui 
întreagă cu asemenea copilării, şi răsplata lui? Onoarea. Sunt într-adevăr o 
seamă de oameni curioși în lume cărora le albeşte capul de grija altora, de 
grija poporului, a ţării lor ș.a.m.d. Pentru acest soi de nebuni s-au inventat 
aceste tinichele, nu pentru d-voastră, oameni practici și cuminţi, care ştiţi să 
scoateţi din capitalul intelectual al unui abecedar cele mai mari procente, 
precum: deputăţie, directorat de bancă, directorat la Domenii etc. D-voastră 
care nu cunoaşteţi nici deşertăciunea sacrificiului, nici aceea a meritului şi 
cari, în taină, râdeţi de ele între pahare, numindu-i pe cei ce le au traşi pe 
sfoară și nerozi al căror număr nu se mântuie, de ce le disputaţi până și 
aceste tinichele, cari nici se beau, nici se mănâncă, nici cântă cuplete 
franțuzeşti, nici joacă balet; nişte semne făcute pentru acea tagmă de nerozi 
cari trăiesc sau mor pentru... idei? Știm că disprețuiţi ţara, că dispreţuiţi 
acest popor blând şi moale care vă îngăduie să vă jucaţi cu soarta lui ... dar 


la ce să-i și arătaţi prea pe faţă acest dispreţ, atârnându-vă de piept chiar 
semnele lui de onoare, semne care nu v-aduc nici un folos ... real? 

Mulţumim d-lui Boerescu pentru această lecţie ce-o dă ţării întregi. Că 
nu sufere de esces de iubire de țară am știut-o totdeuna; dar că, disprețuiește 
într-atâta pe acest popor încât să decoreze pe un Costinescu ori pe un 
Fundescu cu semnele lui de distincţie, asta, o mărturisim, n-am ştiut-o încă. 
Ba, îl credeam chiar mai prudent pe d. ministru de externe; nu-l credeam în 
stare a desfide până la așa grad opinia publică. 

Programul nostru zicea: 


Teorii abstracte de cosmopolitism importate de-aiurea s-au împrăștiat pe nesimţite 
și au slăbit cu încetul simţul conservării naționale, așa de vioi și de puternic odată la 
români; și aceste idei, vătămătoare chiar în țările luminate și puternice de unde s-au 
luat, au devenit un adevărat pericol pentru națiunea noastră. 

De altă parte, dorinţe de progres și de libertate nechibzuite au introdus prea ades 
în mecanismul nostru politic fraza goală în locul realității. 


Nu credem ca cititorul să mai ceară probe pentru evidenţă. Înecarea cu 
străini a tuturor ramurilor vieţii noastre economice, reducerea românului în 
țara sa proprie la rolul de simplu salahor agricol, căderea repede a tuturor 
meseriilor, stingerea industriei casnice și înlocuirea ei prin producte 
industriale străine, lipsa absolută a unei legi de incolat, ceea ce permite ca 
gunoaiele societăților vecine din câteși patru unghiurile lumii să s-așeze la 
noi, prefacerea în fine a acestor elemente în elemente politice cari au 
umplut funcţiile statului și se strecoară în reprezentațiunea națională, toate 
acestea dovedesc că ţara noastră nu mai e vechea Românie, ci e o Americă 
orientală deschisă tuturor imigrațiunilor, al căror principiu e Ubi bene ibi 
patria şi teoria de „om și om“. 

Pe de altă parte dorinţa de progres și de libertate a introdus fraza goală 
în locul realității în mecanismul nostru politic. 

Adecă — în Constituţiune, adaugă „Steaua României“. 

Acest adaus este al ei, pentru a altera terenul discuţiei. Constituţiunea 
nu este un mecanism, ci un text de lege, bun dacă se aplică bine, rău dacă se 
aplică rău. Acest text nevinovat nu are deloc a-și imputa dacă sub masca lui 


se desfășură influența imorală, dacă în numele lui se înscriu în listele 
colegiului I și al II-lea alegători frauduloşi, dacă tot în numele lui o 
societate de exploatare a pus mâna pe statul român, uzurpând numele de 
partid politic. 

Dar nu este acesta sâmburul discuţiei cu „Steaua României“. Pentru ca 
discuţia să nu devie o simplă ceartă de cuvinte, o logomahie, pentru ca să 
nu se ignoreze tocmai noţiunea fundamentală de care e vorba, ne întrebăm: 
ce e reacțiune? 

O espresie împrumutată din mecanică, însemnând acţiunea negativă 
produsă prin una pozitivă. În politică însă cuvântul „reacțiune“ s-a 
întrebuințat întâi la 1789, ca sinonim al contrarevoluţiunii, al unei acțiuni 
contrare Revoluţiunii Franceze. 

Cuvintele au înţelesul lor. Dacă acum le dăm un înţeles, acum un altul, 
nici o discuţie nu e cu putinţă. 

Așadar, care este accepțiunea — singura adevărată — a cuvântului, ca 
să nu se facă vorbă zadarnică? 

O dată contraacţiune. În acest înţeles orice opoziţie e o reacțiune și-n 
această ordine de idei opoziţia făcută de „Steaua României“ până mai ieri, 
ori de „Presa“, e asemenea reacțiune. 

Altădată însă reacţiunea înseamnă asemenea o contraacțiune, însă în 
senzul restabilirii unei stări de lucruri care a existat odată. Contele 
Chambord voieşte regalitatea de drept divin precum ea a existat odată; ceea 
ce el voiește a avut odinioară trup, a fost concret. Centrul din Germania 
voieşte restabilirea unor legi cari au existat odată și au fost desfiinţate. 

Acest soi de reacțiune ni se impută nouă, și aceasta zicem că e o 
scomitură din partea organelor guvernamentale. Ceea ce voim noi: 
realitatea în locul frazelor, controlul real al actelor guvernului în locul 
simulacrului de control, responsabilitatea adevărată în locul ascunderii după 
clapiști iresponsabili — toate acestea ar fi un progres pe lângă ceea ce se 
întâmplă astăzi, nu o reacțiune. 

lată dar accepțiunea politică a cuvântului: 

Tendenţa de a reintroduce o formă de guvernământ care-a existat odată: 
regalitatea de drept divin, imperiu ş.a.m.d. 

Dar orice tendenţă de reformă, chiar aceea care răsare cu necesitate din 
relele actualității, nu poate fi numită reacţie decât în senzul mecanic, nu în 
cel politic al cuvântului. 


Dar la ce atâta discuţie? Se-nţelege că „Steaua României“, până acuma 
în opoziţie, trebuia să caute un pretext pentru trecerea nejustificată în rândul 
guvernamentalilor. Dacă pretextul ar fi cauza adevărată, atunci această 
trecere ar fi trebuit să se opereze încă de acum câţiva ani, căci totdeauna a 
existat acest partid, pretins deznădăjduit, al conservatorilor. Aşadar nu 
existența partidului conservator e cauza adevărată că ni se caută acum nod 
în papură, ci alta. Pretinsa cauză nu este decât un pretext. Ceea ce am fi 
dorit însă e ca confrații de la „Steaua României“ să-și dea cel puţin silinţa 
de-a descoperi un pretext mai plauzibil decât cel inventat de genii de la 
„Românul“ sau de la „Telegraful“. Atâta-i tot. Ne făcusem iluzia că putem 
aștepta mai mult de la tineri la cari presupuneam mai multă iubire de 
adevăr. 

Aţi fost contra guvernului, sunteți acum pentru el. 

Constatăm inconsecuenţa și ne mărginim la aceasta. 

Dreptul de-a ne mira l-am pierdut de mult în România. Într-o ţară în 
care un om cu patru clase primare și peste aceasta din fire mărginit e 
redactor de ziar, deputat, director de Bancă Naţională, special într-ale 
drumului de fier şi curând ministru de finanţe, într-o ţară în care mucenicul 
Simeon e un om căruia nu i se poate imputa nimic, unde procurele false ca 
şi falsele cărți de alegător joacă rolul de căpetenie pentru înaintarea 
oamenilor, unde merit, știință, caracter nu sunt nimic, tripotajul, 
pișicherlăcul şi hatârul tot, în o asemenea ţară omul e redus a constata 
istoriceşte ceea ce se-ntâmplă, a se indigna din când în când, a râde mai 
adeseori, dar a se mira de ceva nu mai are dreptul. 

Puţine avem de zis ca concluziune la o polemică cu mult prea lungă 
pentru obiectul ei. 

Ţara care, prin aplicarea instituţiilor ei, încurajază ignoranta, 
neconsecuenţa, lipsa de caracter, ba le decorează chiar, dovedește că e în 
descompunere deplină. Dovadă despre această descompunere este imigrarea 
continuă de elemente străine, care n-a fost nicicând mai mare decât sub 
sistemul actual de guvernământ. Deşi aceste imigraţiuni reprezintă prisosul, 
nu tocmai clasic în virtuţi şi inteligență, al popoarelor învecinate, totuşi 
acest prisos, oricum ar fi el, e superior plebei superioare indigene. Pe 
spatele nefericitului popor românesc, apatic de suferinţe și ameţit de fraze, 
se formează un popor nou de venetici, de-o naționalitate nehotărâtă încă, o 
nouă rasă americană, în ochii căreia vechiul popor al lui Mircea Basarab 
dispare și emigrează. Promotorul acestui americanism e partidul roșu, care 


are pretenţia de-a se numi și naţional. Noi nu ne îndoim că și din acest aluat, 
în care Costineștii şi Serurii joacă un rol atât de mare, se poate forma ceva; 
dar ceea ce se va forma nu va fi desigur nici popor românesc, nici stat 
românesc. 

Din punct de vedere istoric, oricine se asociază cu roşii, dacă nu 
trădează pământul ţării, trădează însă poporul ţării. Mulţi, nu contestăm, cei 
mai mulți poate o fac fără s-o ştie; vai de aceia însă cari, având putinţă de-a 
vedea clar, o fac cu bună ştiinţă! 

Înaintea negrei străinătăţi care împânzeşte ţara cad codrii noştri seculari 
şi, împreună cu ei, toată istoria, tot caracterul nostru. Moartea, decreşterea 
populaţiei îndeplineşte apoi restul: stârpirea fizică a neamului românesc. 

E deci ... iubirea de adevăr din partea feluriților noștri adversari politici 
de-a nu mai vedea altă cauză de rele în ţară decât reacţiunea. 

Și cu toate acestea ar trebui să știe toți că dac-am fi închipuiţi și dacă n- 
am şti bine că nu există nici putinţa unei adevărate reacțiuni în ţară, am 
trebui să fim măguliți de acest epitet. 

A readuce în ţară acea repede creştere, începută în secolul al XIII-lea, în 
care poporul românesc făcea să dispară dinaintea puterii sale de viaţă 
triburile tatare și slave ce cutreierau pământul acesta, a readuce vulturescul 
avânt al Basarabilor, starea de bogăţie din vremea lui Petru Rareş ori a lui 
Matei Basarab, a le putea readuce ar fi merit şi a fi reacționar ar fi identic cu 
a fi sporitor neamului și țării. 

Dar nici putinţă nu există pentru un asemenea partid. Izvorul întăritor al 
istoriei naționale, iubirea de limbă, de datini şi de popor sunt înlocuite la 
tinerime și ceilalți prin romane franțuzești și cântărețe pribege ale 
cafenelelor străinătăţii. Un aer bolnăvicios de corupţie, de frivolitate, de 
câştig fără muncă a cuprins plebea noastră roşie şi infectează chiar sfera ce 
rămăsese neatinsă de acest spirit. A crede că o reacție puternică, în senzul 
naţional și istoric al cuvântului, ar mai fi cu putinţă la noi în ţară, ar 
însemna a se face jertfa unei deşerte iluzii. 

Patriotismul, cu toate acestea, nu este iubirea ţărânei, ci iubirea 
trecutului. Fără cultul trecutului nu există iubire de ţară. Azi e constatat că, 
din momentul în care împărații au început a înlocui prin oameni noi pe 
senatorii Romei, în care tradiţiile şi cultul trecutului se întrupaseră, Roma a 
mers spre repede cădere. Cazul Romei nu numai că nu e izolat, dar nu 
suferă nici escepție măcar ...! 

RĂSPUNSUL PORȚII LA NOTA COLECTIVĂ 


[22 iulie 1880] 

În „Neue freie Presse“ de la 28 iuliu cetim răspunsul la nota colectivă 

privitoare la cestiunea fruntariei greco-turce pe care ministrul otoman de 

esterne Abedin Paşa, în numele Porții, l-a trimis ambasadorilor marilor 
puteri, în cuprinsul următor: 


Exelenţă, subsemnatul, ministru de esterne al Majestății Sale împăratul 
otomanilor, a avut onoarea să primească nota pe care i-au adresat-o Exelențele lor 
ambasadorii Germaniei, Rusiei, Marei Britanie, Italiei, Francei şi trimisul Austro- 
Ungariei, la 15 ale lunei curente, asupra rectificațiunii fruntarielor grece. În această 
notă Excelențele lor reamintesc negociațiunile directe ce s-au încercat de două ori de 
către plenipotențiarii otomani și heleni spre a aduce o înțelegere în această cestiune. 
Ei declară că, în faţa acestor încercări nefructuoase, puterile semnătoare ale 
Tratatului din Berlin au crezut de cuviinţă să-și ofere mediaţiunea lor şi au însărcinat 
pe reprezentanţii lor, întruniți la Berlin într-o conferință, să stabilească o linie de 
graniţă între Grecia și Turcia; 

ei au comunicat subsemnatului textul acelui act, ce a rezumat și încheiat 
deliberaţiunile plenipotenţiarilor și prin care supuneau guvernelor lor traseul ce l-au 
adoptat unanim, ca ele să aprobe deciziunile lor şi să le comunice părţilor interesate. 
În fine, Exelenţele lor, în numele guvernului lor, invită pe Înalta Poartă să accepte 
linia de graniță fixată în documentul menţionat. 

Înalta Poartă a consacrat cea mai serioasă atenţiune esaminării acestei 
importante comunicațiuni și cu cât doreşte mai mult să-și probeze respectul pentru 
marile puteri amice ei cu cari a semnat Pacea de la Berlin cu atât mai mult simte 
necesitatea ca să recomande justei lor aprecieri pozițiunea cea atât dificilă cât şi 
penibilă în care se află pusă prin invitaţiunea ce i s-a adresat. Înalta Poartă nu se 
îndoiește câtuși de puţin că puterile, al căror sentiment de dreptate îl cunoaște bine și 
despre care niciodată nu poate bănui că ar avea intenţiunea să aducă vrun prejudiciu 
suveranităţii sale, vor primi cu bunăvoință observaţiunile pe cari subsemnatul este 
însărcinat a le da Exelenţelor lor, drept răspuns la menţionata notă. 

Semnând Tratatul de la Berlin, Înalta Poartă nu se aștepta, din cauza dorinţei 
pentru o rectificare a frontierei helene în Epir și Tesalia, să primească de la puterile 
mijlocitoare o propunere care să aibă de obiect cesiunea unor ţări ce aparțin 
Albaniei, precum și a Tesaliei întregi, adecă toată valea lui Peneu, o cesiune prin care 
se anexează la regatul Greciei un teritoriu ce este aproape jumătate așa de mare cât 
actuala întindere a regatului. În menţionata notă Exelenţele lor susţin că puterile au 
însărcinat pe plenipotenţiarii lor, întruniţi la Conferinţa din Berlin, să fixeze o linie 
conform indicaţiunilor generale ale protocolului al 13, care linie să formeze între 


Grecia şi Turcia o bună şi tare frontieră defensivă. Însă Înalta Poartă regretă că 
trebuie să observe că linia de graniță pe care este invitată s-o accepte nu prea 
îndeplineşte aceste condițiuni întru cât o priveşte pe dânsa. Într-adevăr, nimeni n-ar 
putea atribui Sublimei Porţi ideea sau dorinţa de a-și întinde teritoriul în socoteala 
altui stat. Deci o graniţă defensivă bună și tare ar trebui să aibă de scop ca să 
asigure pe Înalta Poartă în contra unor atari aspiraţiuni, prejudiciabile ei. Poziţiunile 
însemnate strategice promise Greciei prin Conferinţa de la Berlin, ca d.e. cea de la 
Meţovo, pozițiuni de o valoare militară superioară pentru comunicațiunea cu Albania 
de Jos, ar espune provinciile limitrofe unor atacuri în contra cărora Poarta ar fi fără 
apărare. Pe de altă parte, cu privire tocmai la scopul defensiv, înalta Poartă nu-și 
poate esplica de ce Conferința, în partea Epirului, a adoptat valea lui Kalamas, pe 
când în partea Tesaliei, în loc să urmeze valea lui Peneu, a dus linia de graniţă în sus, 
până la piscurile coastelor nordice ale Olimpului. Întru cât privește partea strategică 
a liniei de graniţă propusă de Conferinţă, Înalta Poartă se mărginește la aceste 
puţine observaţiuni. 

Considerată din punctul de vedere politic, realizarea proiectului acestei linii de 
graniţă ar avea de urmare mari dificultăţi şi ar impune Înaltei Porţi sacrificie pe cari 
i-ar fi imposibil să le facă. Într-adevăr, cum i-ar fi posibil să consimţă la cesiunea 
Ianinei, pe care albanejii, cari şi ei, după esemplul celorlalte naţionalităţi ale 
Imperiului, se consideră de o rasă proprie și tot așa de interesată ca şi acelea, au 
privit-o în tot timpul de capitala Albaniei de Jos şi la a cărei posesiune, cum se ştie, ei 
țin cu atâta cerbicie? Nu este oare evident că, dacă Înalta Poartă s-ar decide să 
sacrifice un oraş atât de important în toate privințele, aceasta ar avea de urmare niște 
complicaţiuni serioase, prin cari poate că s-ar compromite esercitarea pacifică a 
autorităţii sale în această parte a Turciei europene? Înalta Poartă ar fi oare în stare 
să gonească pe albaneji din alte anumite ţinuturi şi mai ales din Ceamur, care este 
locuit esclusivamente de albaneji de religiune mahomedană? În partea 'Tesaliei 
Poarta n-ar sta în faţa unor dificultăţi mai mici. Acolo se află Larissa, un oraș 
populat și important, ce este locuit trei din patru părţi de musulmani și este înconjurat 
de o serie de sate și districte musulmane. S-ar putea cere ca, pe când puterile creștine 
ale Europei îşi arată solicitudinea față cu un regat creștin, Majestatea Sa Sultanul, 
care este califul și şeful religiunii musulmane, să meargă aşa de departe încât să 
sacrifice un oraş mare, esclusivamente musulman, nemulțumind astfel nu numai pe 
locuitorii acestui oraș, cari în momentul acesta imploră protecţiunea Maj. Sale, ci și 
pe toți musulmanii? În orice caz, dacă Larissa s-ar ceda Greciei locuitorii musulmani 
ar emigra, cum au făcut odinioară din regatul elen, unde actualmente mai locuiesc 
numai vro zece familii musulmane în Calcis. În curând s-ar complecta căderea și 
ruina unui oraș astăzi populat și înflorit. Aceasta probează că partea politică a 
rectificării graniţelor dintre Grecia și Turcia merită o consideraţiune cu totul 
specială, ceea ce a recunoscut-o deja primul plenipotenţiar al Franței, d. 
Waddington, care în sânul Conferenţei a luat iniţiativa acestei propuneri şi mai târziu, 
în calitatea sa de ministru din afară, a venit să recomande celorlalte puteri o linie de 
graniţă prin care se escludea cesiunea către Grecia a ținutului Ceamur. Dacă dânsul 
a votat pentru această escludere, aceasta a făcut-o fără îndoială în considerațiunea 


complicaţiunilor pe cari avea să le provoace cunoscuta rezistență a albanejilor. Înalta 
Poartă este îndreptățită a crede că celelalte puteri vor împărtăși acest mod de-a 
vedea al d-lui Waddington şi că niciuna dintr-însele nu va dori anexiunea forțată a 
unor locuitori musulmani în contra voinței lor și mai ales luând în consideraţiune că 
acei locuitori ar fi destul de tari spre a face din acea anexiune o sorginte de pericole 
şi de turburări. 

Subsemnatul, supunând Exelenţei Voastre consideraţiunile de mai sus, este 
împuternicit să declare că Înalta Poartă, cu toate acestea, din prevenienţă cătră 
puterile amice, este dispusă a face oarecari concesiuni regatului helen şi a se înțelege 
cu puterile spre a activa o îndreptare satisfăcătoare definitivă în cestiune. Pe de altă 
parte iarăși, contând pe sentimentul de echitate al puterilor, cari niciodată n-au 
necunoscut drepturile de suveranitate ale Porții, dânsa se așteaptă că puterile nu vor 
recunoaște incontestabilele ei drepturi ca să ia parte la definitiva fixare a liniei de 
graniţă a Greciei cu același titlu de drept cu care a participat la fixarea fruntarielor 
Serbiei și-a Muntenegrului şi că puterile vor aprecia motivele cari pun pe Poartă în 
necesitate ca să persiste în conservarea laninei, Larissei, Meţovei și altor comunităţi 
cu o numeroasă poporațiune musulmană. Subsemnatul este însărcinat de guvernul 
său să esprime Exelenţei Voastre speranţa că observaţiunile cuprinse în această notă- 
răspuns vor fi luate în consideraţiune de guvernul ce reprezentaţi și, prin intermediul 
Excelenței Voastre, să roage pe puterile mijlocitoare ca să binevoiască a împuternici 
pe reprezentantul său din Constantinopol a se înţelege cu Poarta spre a facilita 
negocierile atât asupra fixării definitive a liniei de graniţă cât și asupra punctelor 
secundare şi amănuntelor ce sunt legate de această cestiune. 

Abbedin 


€ 


[23 iulie 1880] 
C-o fizionomie de-o gravă seriozitate „Presa“ ne povesteşte că: 


nu se mai află astăzi un stat cât de mic pe suprafața pământului care să nu 
cunoască că România există ca stat independinte şi că face parte din familiile 
suverane europeane. 


România face parte din familiile suverane europeane! Nu prea are 
înţeles, dar încurcătura se esplică prin bucuria ce cată s-o fi simțind organul 
marelui om de stat, pentru că 


peste curând o asemenea notificare are să se facă prin o misiune specială și 
regelui Persiei și vom avea în curând un consul general onorariu în Persia. 


Dacă... mintea cea multă ar pricinui vro durere, în toate casele ai auzi 
„vai de mine!“, dar la redacţia „Presei“ mai cu seamă. E speranță că 
misionarii speciali, urmărind statele de pe suprafaţa pământului în geografia 
colegului de la Ministerul de Război, vor căuta Persia-n China şi Japonia la 
Gibraltar; încolo nu-i vro altă primejdie pentru aceste importantissime acte 
diplomatice ale marelui nostru om de stat. Cu Persia mai avem și alt noroc 
estraordinar. Pe Maiestatea Sa Șahul îl cheamă Nastratin (Nasreddin) și dac- 
o fi cel din poveste, ceea ce nu putem şti cu siguranță, apoi are s-o ducă 
bine ambasadorul nostru acolo, mai ales pentru că guvernul ţării noastre 
seamănă mult cu lumea pe dos a filozofului hoge. Dacă din bietul Pepelea 
nu s-ar fi ales de mult oale şi ulcioare, ce frumos i-ar mai sta decorația, cu 
atâta generozitate împrăștiată de cătră d. ministru de esterne și ce demn 
reprezentant ar fi pe lângă acele „state cât de mici pe suprafața pământului“ 
cari sunt în primejdia intelectuală de-a afla că o ţară întreagă de atâtea mii 
de chilometri patraţi face parte din „familiile suverane europeane“. 

Dar fiindcă cu politica esternă stăm bine, precum văzurăm, mai ales 
prin Persia, pe când fraţii bulgari caută să ne facă cărare prin barbă, ne- 
ntoarcem la cele dinlăuntru, unde se-nţelege că stăm şi mai bine. 

D. Tiriachiu, deputat și fost viceprezident de Cameră, e numit ministru 
de interne. D. Conta — ministru al învățăturilor. Se mai aşteaptă apoi 
numirea unui personaj foarte înţelept, a d-lui Tache Giani, la Justiţie şi a d- 
lui Dabija la Lucrările Publice. N-avem de zis contra persoanelor, ci contra 
sistemului. Dacă d-lui Dim. Giani nu avem a-i imputa un prisos 
considerabil de înțelepciune și dacă-i contestăm talentul de organizare, 
siguri fiind de lipsa oricărui talent, e o afacere de sistem. La urma urmelor, 
ce mi-e Stolojan, ce mi-e Giani, ce mi-e Fleva? Sunt trei nume pentru 
același om, trei exemplare ale aceleiași specii și ceea ce n-are unul desigur 
că nu va avea nici cellalt. De pe această identitate în conformaţiunea 
intelectuală se distinge roșul adevărat de membrul oricărui alt partid. În 
marele partid nu există oameni speciali în nimic. Unul ştie paragrafii 
Codului, cellalt asemenea; preste aceasta nici nu visează măcar. Dar de-o fi 
onor. d. Campiniu, personaj, precum se știe, foarte simpatic, dar de-o fi 
onor. Pantazi Ghica — precum se știe, şi mai simpatic —, dar de-o fi 
luminătorul naţiei, d. Fundescu, sau abecedarul, numit director de bancă și 
demnitar al ordinului „Stelei“, d. Costinescu, — unul e în toți. În privirea 
onestității vor fi fără-ndoială mici deosebiri pe cari nu le tăgăduim; dar cât 
despre cunoştinţe sau inteligenţă, nici unul din acești onor. concetăţeni nu 


are ce invidia în ceilalţi; ba, la adică, acesta e chiar motivul de căpetenie de 
ce țin așa de strâns laolaltă, formând o asociaţie atât de puternică contra 
oricărui talent, oricărui merit adevărat. 


Toate aceste forțe individuale — zice „Presa“ — reprezintând diferite nuanţe ale 
partidului liberal, unite împreună și constituind astfel unitatea chiar a acestui partid, 
formează o putere generală compactă de natură a inspira încredere și a ne pune în 
poziţiune să lucrăm cu succes etc. 


Forțe individuale reprezentând nuanţe unite împreună, constituând 
unitatea, formând o putere generală compactă de natură a pune în pozițiune 
să lucrăm cu succes — iată o frază care-și caută părechea în idiomul nostru 
traco-latin. 

Cât despre noul ministru al învățăturilor, d. V. Conta, mărturisim că nu 
ne-am fi aşteptat a-l vedea alături cu d. Brătianu și aceasta din mai multe 
cauze. Întâi, d-sa nu este roşu, nu e în stare de-a fi — pentru aceasta cineva 
trebuie să fie sau mult mai fin, sau... mult mai puţin fin decum este 
dumnealui. Iar soarta spinoasă a tuturor miniștrilor cari nu sunt roșii curați e 
prea cunoscută pentru ca s-o mai povestim publicului compătimitor. Apoi, 
credeam că d-sa se va sfii a primi vro solidaritate cu d. Brătianu, carele 
datorește puterea sa unui sistem întreg de ilegalităţi și de falsificare a 
sistemului constituțional. 

Un om al cărui trecut nu are încă de înregistrat nici o virtute deosebită, 
un om care de ex. n-a luat parte la actele de pietate ale mucenicului Simeon, 
care n-a fost însărcinat să tipărească bilete ipotecare, nu şi-a închiriat casele 
statului cu preț întreit, c-un cuvânt un om fără acel savoir vivre atât de 
culant în manierele mucenicilor de toate categoriile ai democraţiei române, 
nu poate avea faţă cu d. Brătianu decât două atitudini: sau îl controlează, şi 
atunci ne dă garanția unei înțelegeri realiste a lucrurilor, sau crede că d. 
Brătianu îşi va renega sistemul și oamenii și atunci ... atunci e de un 
optimism pe lângă care acel al lui Leibnitz e pură jucărie! 


€ 


[24 iulie 1880] 
Evenimentul cel mare al zilei — cei şapte frați pe un cojoc cum zice o 
vorbă țărănească, sau reconstruirea, pentru a câtea oară, a cabinetului 


Brătianu, trecut din fuziune în fuziune — va continua a fi comentat de ziare 
după diferitele lor puncte de vedere. 

Deocamdată constatăm că această complectare a cabinetului se atribuie 
împrejurărei că M. Sa Domnul, având de gând a pleca la Ischl pentru a 
vizita Curtea împărătească a Austriei, de unde apoi ar avea a pleca la 
Sigmaringen a vedea pe părintele M. Sale, bolnav de mai mult timp, ar fi 
pretins de la d. Brătianu de-a pune capăt unui provizoriu ministerial care a 
ținut peste toate cuviinţele mult și de-a completa cabinetul. Sarcina este 
foarte ingrată pentru primul nostru ministru; căci, dacă pe de-o parte e ușor 
a găsi miniştri roşii, pe de alta tocmai uşurinţa aceasta e cauza celor mai 
multe greutăţi. Duplicate stereotipe ale Pătărlăgenilor și Costineştilor se 
găsesc într-adevăr în toate cafenelele din București și vânătoarea 
ministerială s-ar fi redus la o simplă schimbare de nume fără schimbare de 
esență, ceea ce-ar fi lăsat să subziste în mod acut criza de pân-acuma. 
Necesitatea de-a apela la alte elemente decât cele roșii, la d-nii Dabija, 
Conta, Teriachiu, cari nu sunt roşii propriu-vorbind, arată încă o dată lipsa 
de oameni a „marelui partid“ și insuficiența deplină a celebrităților 
patriotice când e vorba de a forma un guvern. Formele cu cari se îmbracă 
schimbarea la față a unor grupuri ca cel liberal-moderat din laşi nu ne 
interesează deocamdată, căci, precum am spus-o, dreptul de-a ne mira l-am 
pierdut de mult. Mirarea ar fi la locul ei numai atunci când am fi fost 
deprinşi a calcula cu Catoni politici în viaţa publică a României și când 
asemenea metamorfoze, inaugurate de „Presa“, ar fi lipsite cu totul de-o 
rațiune suficientă cu putință de-a fi descoperită. E drept că această rațiune 
suficientă nu se întemeiază nici pe deducţiuni logice din principii liberale, 
nici măcar pe vro schimbare operată înlăuntrul partidului roşu care l-ar fi 
făcut mai bun sau cu mai multă aptitudine de-a guverna; dar dacă nu se află 
vrun motiv de schimbare în aceste două ordini de idei, totuşi trebuie să 
existe unul, chiar dacă n-ar fi mai bun decât acela care a convertit pe d. 
Boerescu de la principii conservatoare la aspiraţiuni ... patriotice. 

Ciudat e că pân-acum „Românul“ și foile roşii nu-și esprimă, după 
zgomotosul lor obicei, nici aprobarea, nici dezaprobarea faţă cu noul 
cabinet. În poziţie espectativă, ziarele oficioase tac într-un mod aproape 
nepoliticos pentru noii colegi ai d-lui Brătianu, cărora n-au găsit de cuviinţă 
a le zice măcar „Bine ați venit, noi confraţi întru ale patriotismului“. 
„Presa“, din contra, se bucură atât de mult de multicolora combinaţiune 
ministerială încât s-ar părea c-a văzut realizându-i-se vreun vis cultivat în 


taină şi cam pe de lături de linia generală a intenţiilor marelui cancelar de la 
Măgura. 


€ 


[24 iulie 1880] 
Asupra trecerii d-lui baron de Calice prin România, „Neue freie Presse“ 
din Viena cuprinde indicațiuni din cari nu se prea poate alege mult, dar pe 
cari totuşi găsim de cuviinţă a le comunica, pentru a arăta ce strălucită e 
situaţia politicei noastre esterioare de când o conduce marele om de stat. 
Foaia vieneză zice că baronul, în trecerea la postul său de ambasador 
din Constantinopol, oprindu-se o zi la Sinaia, a avut acolo mai multe 
convorbiri cu Domnitorul. Rămânând în Bucureşti asemenea o zi, a fost 
vizitat de miniștri și a avut lungi întrevorbiri cu d. Brătianu, precum și cu d. 
Boerescu. Toate acestea dovedesc că diplomatul austriac era însărcinat c-o 
misiune pe lângă guvernul român, căci altfel ar fi găsit o cale mult mai 
scurtă spre Constantinopol. Asupra zgomotului unei alianţe austro-române 
foaia zice că în realitate România nu s-a opus niciodată de-a merge mână-n 
mână cu Austria și c-a fost totdauna gata de-a urma consiliile binevoitoare 
ale monarhiei vecine, însă 


politica oamenilor de stat ai Austriei pare a-și da toate silinţele pentru a face cu 
neputinţă o apropiare între cele două state. 


Cum a lucrat Austria în cestiunea Arab Tabiei? 


Părând că voiește să vină în ajutorul României în momente grele, Austria 
esploatează tocmai asemenea situaţiuni pentru a câștiga de la micul stat vecin fel de 
fel de foloase. Pentru ca Austria să ia asupră-și mediaţiunea în cestiunea Arab Tabiei, 
România a trebuit să-i facă diferite concesii. Ar mai marge aceasta dacă interesele 
nici uneia din ţări n-ar suferi; dar o asemenea procedere încetează de-a fi echitabilă 
când, pentru un pretins serviciu se cere sacrificarea de sine, ba chiar sinuciderea. Din 
capul locului oamenii nu prea erau mulțumiți cu rezultatele mediaţiunei austriace în 
cestiunea Arab Tabiei; totuși însă aveau cea mai bună opinie asupra intenţiilor 
Austriei şi primiseră cu mulțumire serviciile ei. Astăzi, când erau în drept de-a crede 
că istoria aceasta o să se mântuie odată, Austria pune condiţii nouă pentru definitiva 
soluţie a acestei cestiuni, pe care voiește s-o ţină atârnată asupra capului României 
ca sabia lui Damocle și cred că nu sunt rău informat dacă afirm „că baronul Calice a 
avut a propune guvernului român aceste condiţii nouă “. 


În sânul Comisiei Dunărene s-a iscat neunire pentru că, cu ocazia elaborărei 
noului regulament pentru navigația și poliţia pe Dunăre, s-au respins mai multe 
propuneri ale delegatului austriac. Prea era clar că prin acele propuneri celelalte ţări 
dunărene se împingeau deoparte pentru ca delegaţii să n-o observe aceasta. Comisia 
se împrăștie fără să fi votat regulamentul în cestiune și se va reuni abia în noiemvrie. 
În timpul acesta Austria voiește să-și asigure succesul câștigând votul României. 
Nimeni nu tăgăduiește că Austria are mari interese pe Dunăre; însă de aci nu 
urmează ca România să-și sacrifice pe ale ei şi să se lase împinsă deoparte. În acest 
înțeles cred c-a răspuns d. Brătianu la propunerea baronului Calice, după care acesta 
a dat a înțelege „că Austria va ținea in suspenso soluţiunea definitivă a cestiunei 
Arab Tabiei până ce va fi câștigat toate foloasele câte le cere de la România“. 
Diplomatul austriac a făcut guvernului român imputarea că nu e îndestul de amic față 
cu Austria, deși aceasta nu lasă să-i treacă nici o ocazie pentru a ţine parte României 
şi a-i oferi în toate afacerile serviciile și sprijinul. D. Brătianu răspunse însă că o 
asemenea imputare e nedreaptă şi că el face tot ce-i stă prin putință spre a câștiga 
pentru ţara sa amiciţia Austriei, iar o asemenea imputare ar avea senz numai atunci 
când românii ar putea câștiga convingerea că sprijinul Austriei nu e fictiv. 


€ 


[25 iulie 1880] 

Calumniare audacter semper aliquid haeret. De douăzeci și patru de ani 
conservatorii n-au dat decât dovezi că sprijină din inimă orice instituție 
liberală care ar asigura progresul afară de exploatarea nației de către 
ignoranți și perverşi, de douăzeci şi patru de ani pe de altă parte „Românul“, 
cu toate dovezile de contrariu, își atribuie sie şi partidului său introducerea 
reformelor liberale și ne taxează de reacţionari. Publicul mare, căruia nu i se 
definesc exact cuvintele, ajunge astfel a crede că nu are în față-i mai mari 
inamici ai libertăţilor decât pe conservatori și mai mari amici ai progresului 
decât pe roşii, pe când tocmai contrariul e adevărat. 

Conservatorii au comis într-adevăr o greşeală. În acest sfert de secol 
trecut ei au crezut că purtarea lor francă, mărturisirea adevăratelor lor 
principii în Parlament ar fi de ajuns pentru a invalida calomnia unor 
adversari cari administrau zilnic prin foaia lor publicului cuvenita doză de 
minciună, de ignoranță, de otravă socială. Ei au fost destul de optimişti de-a 
crede că cel ce-și primejduiește mintea și inima citind organe roșii se simte 
totodată dator de-a controla zisele foii prin cele ce se rosteau şi se votau în 
Parlament. Ei nu aveau idee, se vede, că legea fizică a inerţiei îşi are 
analogia sa în lumea morală, în lenea intelectuală a cititorilor de gazete și că 


oamenii se măgulesc a fi gândit singuri și a se fi convins când ei n-au fost 
decât amăgiţi pe neştiute de către niște șarlatani politici. 

Am afirmat că instituţiile liberale de azi sunt în cea mai mare parte 
opera partidului conservator. 

„Românul“ o contestă. 

Cel ce afirmă cată să probeze. 

Deci vom proba. 

Se ştie că în Moldova nu există roșii. Liberalii de acolo s-au numit 
fracţioniști și au fost aproape totdeuna în opoziţie. Principiile lor politice se- 
ntemeiază pe doctrinele răposatului Simeon Bărnuț, iar acestea din urmă au 
drept izvor o adunare eclectică de principii din dreptul roman și din 
doctrinele etice ale filozofiei germane. La dreptul vorbind nu au a face nici 
în clin, nici în mânecă cu roşii din Țara Românească, căci toată seria de 
principii e atât de deosebită de-a roşilor pre cât e de departe Blajul de 
Cayenne. Afară de aceea în timpul în care reforma constituţională s-a 
așternut pe hârtie fracțiunea mai nu exista; ea s-a format cu mult mai târziu. 
Principiile toate însă ale Constituţiei actuale au fost votate în unanimitate de 
Adunarea ad-hoc din Moldova şi au devenit programul întregei dezvoltări a 
statului român. 

Să luăm dar pe rând voturile acelei Adunări, hotărâtoare pentru întreaga 
dezvoltare ulterioară. 

În ședința de la 7 octomvrie se votează: 

1. Autonomia Principatelor în cuprinderea vechilor capitulaţii de la 
1393, 1460, 1551 şi 1634. 

2. Unirea Principatelor într-un singur stat sub nume de România. 

3. Prinţ străin cu moştenirea tronului, ales dintr-o dinastie domnitoare a 
Europei şi ai cărui moștenitori să fie crescuţi în religia ţării. 

4. Neutralitatea pământului Principatelor. 

5. Puterea legiuitoare încredințată unei Obşteşti Adunări, în care să fie 
reprezentate toate interesele naţiei. 

În şedinţa de la 25 octomvrie, același an, se votează: 

6. Religia domnitoare în România este religia ortodoxă a Răsăritului. 
Exerciţiul celorlalte culturi recunoscute este liber, însă cu restricția 
prevăzută în capitulaţii. 

În şedinţa de la 29 octomvrie: 

7. Privilegiile de clase vor fi desfiinţate în România. 

8. Egalitatea tuturor românilor înaintea legii. 


9. Aşezarea dreaptă și generală a contribuţiilor în proporţie cu averea 
fiecăruia fără deosebire. 

10. Impunerea tuturor la conscripția militară. 

11. Accesibilitatea pentru toţi românii la funcţiile statului. 

În şedinţa de la 31 octomvrie: 

12. Respectul domiciliului și al libertăţii individuale. 

13. Supunerea fiecăruia numai la judecătorii prevăzuţi prin legi. 

14. Comisii sau tribunale escepţionale nu se vor înfiinţa în nici un caz. 

În şedinţa din 4 noiemvrie: 

15. Recunoașterea neatârnării bisericii ortodoxe a Răsăritului din 
Principatele Unite de orice chiriarhie, păstrându-se însă unitatea credinţei 
cu biserica ecumenică a Răsăritului în privinţa dogmelor. 

16. Înființarea unei autorităţi sinodale centrale pentru treburile 
duhovnicești, canonice şi disciplinare, unde va fi reprezentată și preoțimea 
de mir a fiecării eparhii. 

17. Nici odinioară şi nici într-un chip mitropoliţii sau episcopii ţării nu 
vor putea fi aleși dintre străini sau dintre împământeniți. 

În şedinţa de la 6 noemvrie: 

18. Puterea esecutivă și legiuitoare să fie despărțite în România. 

19. Străinii petrecători în Principate să fie supuși jurisdicției ţării fără 
intervenția consulatelor. 

În ședința de la 9 noiemvrie: 

20. Puterile garante să recunoască vechiul şi neprescriptibilul drept al 
Principatelor Unite de a-și regula ele singure relaţiile lor comerciale cu alte 
staturi. 

În şedinţa din 18 noiemvrie: 

21. Deplina neatârnare a părţii judecătoreşti de puterea curat 
administrativă. 

22. Inamovibilitatea judecătorilor. Modul se va hotărî prin o lege votată 
de Adunarea legiuitoare viitoare. 

În şedinţa de la 20 noemvirie: 

23. Responsabilitatea miniștrilor înaintea Adunării generale. 

24. O lege specială, votată de Adunare în cea dentâi sesiune, va 
statormici tribunalul însărcinat cu judecarea miniștrilor puşi în acuzaţie de 
Adunare. 

25. Miniştrii osândiţi în nici într-un caz nu vor putea fi iertaţi de șeful 
statului. 


Ș.a.m.d. 

Și cine erau raportorii Adunării acesteia pentru propunerile votate, cine 
oratorii și apărătorii reformei constituționale a României? 

Vază-se Buletinul adunării: Lascar Catargiu, Epureanu, Petru 
Mavrogheni, Anastasie Panu (n-a fost nicicând roşu), Dimitrie Ralet, Vasile 
Sturdza, Constantin Hurmuzache. 

Toate hotărârile acestea se luau, precum am mai spus-o, cu unanimitate 
de voturi căci nu existau partizi în Moldova. 

Să vedem acuma din cine se compunea această Adunare? Din Fundești, 
Pătărlăgeni şi Costineşti? 

lată-i citați, pe rând, pe toţi mirenii: vornicul Costache Rolla, vornicul 
Dimitrie Miclescu, clucerul Bădărău, d. Danilă Bălan, vornicul Anastasie 
Panu, aga Anast. Fătu, spătarul Cozadini, maior Malinescu, vornicul Mihail 
Cogălniceanu, aga lancu Docan, pitarul Gheorghe Masian, d. Dumitru 
Savin, postelnicul Costachi Vârnav, vornicul Dimitrie Rallet, spătarul 
Neculai Cananău, clucerul Ştefan Călin, Simeon a Stancei, vornicul 
Sevastian Cananău, aga Alecu Jian, vornicul Alecu Forăscu, Costachi 
Morţun, Toader sin Pavel, postelnicul Dim. Grigoriu, vornicul Grigorie 
Balș, postelnicul Mihai Jora, comisul Vas. Zaharia, Const. sin Vasile Ostahi, 
aga Dim. Gheorghiad, logofătul Gheorghieş Sturdza, logofătul Const. 
Sturdza, vornicul Cost. Hurmuzache, d. loan Levârdă, aga Grigorie Vârnav, 
aga Cost. Roset, spătarul Dim. Cracte, d. lon a Babei, comisul Petre 
Brăiescu, vornicul lord. Pruncu, pitarul Chirilă Ciocârlie, d. loan Roată, d. 
Gheorghe Ilie, vornicul Vasile Sturdza, postelnicul Alecu Tiriachiu, serdarul 
Ion Hrisanti, Vasile Balaiş, spătarul Const. lacovachi, vornicul Lascar 
Catargiu, postelnicul Ioan Fotea, postelnicul Gheorghe Vârlan, Răducanu 
Sava, vornicul Cost. Negri, maiorul Alecu Cuza, vornicul Grigorie Suțu, 
vornicul Manolaki Costaki, medelnicerul Vasilie Nicolau, d. Vasile Stan, 
aga Manolache Costin, spătarul Nic. Carp, spătarul Sandu Miclescu, nobilul 
Const. Sturdza, d. Ioniță Olariul, d. Ioniță Ghidionescu, vornicul Petre 
Mavrogheni, vornicul Nicu Catargiu, slugerul Nic. Bosie, Pandele Croitoru, 
colonelul Nic. lamandi, Dimitrie Vesiliev Romov, Lazăr Galiardi, vornicul 
loan Cantacuzino, aga Grigorie Costachi, Constandin Știun, Timofti 
Sacalov, logofătul Alecu Balş. 

lată o Adunare compusă din privilegiați, din boieri, condusă de vomici, 
care  abroagă privilegiile, proclamă unirea României, egalitatea 
cetățenească, despărţirea puterilor publice, responsabilitatea ministerială, 


inviolabilitatea domiciliului şi a persoanei, libertatea conştiinţei ș.a.m.d., 
adecă toată zestrea constituțională a Apusului, bineînțelegându-se, fără 
preţiosul concurs al Costineştilor, Fundeștilor, Pătărlăgenilor, adică fără 
tagma patrioţilor roșii. 

Apoi aceştia reacţionari sunt? 

Dar Constituţia actuală nu s-a votat de o Adunare al cărei prezident, 
deci reprezentant al majorităţii, era d. Epureanu? 

Ceea ce nu stă însă în acele voturi ale Adunării ad-hoc e: ca oameni cu 
patru clase primare să fie redactori de gazetă și directori de bancă, ca 
advocaţi de mâna a doua să fie directori de drum de fier, ca jucători de cărți 
de profesie să fie deputaţi, ca scabroase afaceri să se facă muşama, ca 
tejghetari să ia în primire lucrări publice, ca Fundești și Pandravi să fie 
numiţi cavaleri ai Stelei României, ca să se ia împrumut milioane de franci 
de la un stat vecin fără a-i trece în socoteli, ca să se urce în trei ani 
cheltuielele statului cu 34 la sută, ca să se treacă Dunărea cu război fără 
zapis şi chezășie ș.a.m.d. 

Iată lucruri pe cari nu le-a votat Adunarea ad-hoc şi care nu stau nici în 
Constituţia actuală. Lupta, așadar, nu e între principii, ci între pretextarea 
mincinoasă de principii cu care s-acopăr turpitudinile unei demagogii 
corupte şi între realitatea instituţiilor libere pe care le cere ţara și noi. 

Oare o mai cuteza „Românul“ a nega conservatorilor paternitatea 
instituţiilor liberale și după aceste citate? O mai cuteza să vie cu poveşti de 
la Anadan Babadan, precum că d. C.A. Rossetti ar fi făcut parte din ceata lui 
Tudor Vladimirescu pe când nu era încă pe lume? 

Cât e de atunci? Douăzeci și trei de ani, adică tot cam atâta e de când 
spune „Românul“ zilnic neadevărul c-ar fi existând reacţie în ţară. 

Există într-adevăr o luptă şi n-o tăgăduim. O luptă între ideea unui stat 
cu instituţii liberale și solid organizat şi între o demagogie lacomă de câștig 
fără muncă care a azurpat numele de partid politic, făr-a fi decât o societate 
de neomenoasă exploataţie a poporului românesc. 


€ 


[26 iulie 1880] 
In n-rul de ieri am arătat, destul de limpede credem, că întreaga 
dezvoltare, întreaga reformă constituțională a Ţărilor române e cuprinsă 


punct cu punct în formularea hotărâtă de principii a Adunării ad-hoc din 
Moldova. 

Dar de ce în Moldova și nu aiurea? Esplicarea e lesne de dat. Pe tronul 
Moldovei stătuse un Domn, Grigorie Ghica, de-o curăţie de caracter și de-o 
iubire de patrie care cu greu își va găsi seamăn în istoria noastră. Tot ce 
pământul Daciei avea mai luminat a fost strâns de el împrejurul tronului, 
toată generaţia aceea care reprezenta ideile nouă sub domnia lui Vodă 
Sturdza a fost ridicată alăturea cu el. Dacă ar fi trăit, desigur ar fi fost ales 
Domn al Țărilor unite. 

Dar pe de altă parte nu trebuie să uităm că vechea stare de lucruri 
feudală era demult desfiinţată, fie prin legiuiri anterioare, fie prin 
regulament. Era natural dar ca şi balastul de forme care mai rămăsese, 
lipsite de spiritul vechi, să se arunce în apă. 

Într-adevăr dezvoltarea istorică a Ţărilor româneşti suferise o grea şi 
nevindecată întrerupere prin epoca de o sută de ani a domniilor străine. Se 
poate zice că de atunci încoace avem un popor nou înaintea noastră, care și- 
a reînceput viaţa încheiată în timpul de înflorire a lui Matei Basarab. Să nu 
crează cineva că există vre-o comparaţie cât de slabă măcar între epoca lui 
Matei Basarab şi cea de astăzi. Sunt de atunci două sute cincizeci de ani 
aproape. Închipuiască-şi cineva că acum două sute cincizeci de ani bugetul 
Ţării Româneşti fără Moldova era de 7.000.000 de galbeni, aceasta într-un 
timp în care aurul american nu inundase Europa; că armata Ţării Românești 
era de 150.000 de oameni, ceea ce amândouă Ţările abia ar putea ridica 
astăzi. Cu toate acestea populaţia Țării Româneşti nu era mai mare de două 
milioane. Ei bine, în acel timp Imperiul germanic întreg n-ar fi putut ridica 
o oaste mai numeroasă; abia marea armie a Spaniei era egală prin număr. 

De aci înainte şirul e cu totul întrerupt. Domnia străină a început cu 
desfiinţarea treptată a oștirii, în urmă a venit despoiarea tuturor claselor 
societăţii, scăderea repede a populaţiei, care în secolul trecut nu mai 
ajungea nici la un milion. Sentimentul de drept și datinele vechi dispărând, 
se simte necesitate de-a stabili norme scrise pentru viaţa oamenilor. Sub 
domniile străine se tipăresc adevăraţi codici în locul legiuirilor bisericești 
de mai nainte. Precum corupţia îmbătrâneşte pe individ, astfel putrejunea 
bizantină a îmbătrânit înainte de vreme pe poporul românesc. Într-adevăr, 
acum două sute de ani aflăm o mulţime de caractere ale evului mediu: aflăm 
pe juraţi în chestii civile, ceva cu totul medieval, gratuitatea serviciilor 
publice, o jurisdicţiune limitată a proprietarilor mari pe pământurilor lor; 


dar caracterul esenţial al feudalităţii e natura proprietăţii, lipsa proprietăţii 
de mijloc şi a celei mici. Proprietatea răzășască nu era mică, din contra, 
mare. Era o moșie mare care se dăduse nu unui individ, ci unui neam. 
Posesiunea acestui teritoriu se subîmpărțea din timp în timp după numărul 
membrilor neamului. Cea mare se păstra indiviză şi, pentru a nu se micşora 
puterea politică a familiei, se moștenea în cele mai multe cazuri de cătră 
unul singur, mulțumindu-se ceilalți copii cu câte-o zestre în bani sau în 
avere mobiliară. Din documente se văd resturi de inalienabilitate şi o 
îngreuiare foarte mare a cumpărătorii. Pentru a se vinde o moșie trebuiau 
consultați toți membrii familiei, precum și toți megieşii. Dacă unul din 
membrii familiei ar fi lipsit din ţară dreptul lui de a răscumpăra moşia nu se 
prescria în zeci de ani. 

Dispărând sistemul feudal sau mai drept zicând semifeudal, ce mai 
rămânea alt decât formele curat esterioare ale regimului vechi, titlurile? 

În realitate sistemul feudal e un sistem al libertăţii celei mai mari, al 
descentralizării, al autonomiei comunale, al neatârnării claselor; oamenii nu 
erau egali și tocmai pentru aceasta erau liberi. Cu cât oamenii se egalizează 
cu atâta devin mai puţin liberi. Proprietăţile mari împărțindu-se și 
subîmpărțindu-se, schimbându-și originea prin cumpărătură cu bani, era 
evident că drepturile vechi de jurisdicție deveneau o vexare a unei mâni de 
oameni pe un petic de pământ, pe care statul nu putea s-o mai recunoască. 

În teorie generală cată dar să spunem că esenţa sistemului vechi încetase 
cu domniile străine, că sub acestea s-a stins statul natural pentru a face loc 
celui artificial. 

Pre când în societatea veche toate clasele stăteau în raporturi atât de 
bine însemnate precum stau diferitele organe într-un corp, fiindu-şi unul 
altuia de ajutor reciproc şi necontestându-și unul altuia funcţionarea, în 
societatea nouă acea armonie naturală încetează şi cată a se introduce una 
artificială prin legi scrise. Organele unui om sănătos funcționează în mod 
regulat fără ca el să ştie anatomie sau fiziologie; ba el n-are nici nevoie de-a 
avea scris pe hârtie cum îi bate inima și cum circulează sângele. Abia cel 
bolnav simte trebuinţa de a-și consulta organizațiunea sa, de-a consulta 
texturi scrise despre modul cum e făcut şi cum ar trebui să subvină naturii 
sale ca să nu moară. Pessima republica, plurimae leges. Cu cât e mai rău 
statul, cu cât e mai abătut de la natura lui, cu atâta mai multe legi trebuiesc. 

Lipsa aproape absolută de legi scrise în evul mediu ne dovedește o stare 
de deplină sănătate a statului. El n-avea nevoie de reţete scrise, de advocaţi 


pentru a trăi. 

Așadar ceea ce-a făcut progres în România nu e libertatea, nu e 
principiul autonomiei locale, nu e funcționarea liberă a părților pentru 
prosperitatea întregului, ci egalitatea şi omnipotenţa statului. Statul e atât de 
omnipotent în România încât totul atârnă de centru, până și numirea unui 
primar de comună rurală. Spună-ni-se dacă în timpul vechi se mai întâmpla 
ca un consiliu comunal, vornicul și paznicii, șoltuzul şi pârgarii să fie în 
bătaia decretelor ministeriale de dizolvare și de numire? Când însă statul a 
devenit omnipotent e firesc și cată să cerem realitatea principiului 
monarhiei constituționale. Căci dându-se omnipotenţa aceasta ca jucărie în 
mâna unui partid, fără ca domnul să-și exercite controlul asupra lui, atunci 
se-ntâmpla lucruri ca concesia Stroussberg, împrumuturi de milioane 
netrecute în socoteli, ca cele 8 milioane ale Rusiei, ridicarea cheltuielelor 
bugetare cu 34 la sută, decorarea cu medalii și ordine a lui Nichipercea și a 
egalilor săi, numirea unor advocați de mâna a doua în directorate unde se 
cer vaste cunoştinți tecnice și mecanice, spoliarea tezaurului public prin 
crearea de lefuri fabuloase în folosul patrioţilor de meserie, cu-n cuvânt 
statul omnipotent devine o jucărie în mâna demagogilor, iar poporul se 
zbate fără putere, jumulit şi esploatat într-un mod neomenos de cătră o 
tagmă de oameni fără merit, fără ştiinţă, fără caracter, fără patrie chiar. 


€ 


[27 iulie 1880] 
Ceea ce se-ntâmplă de la venirea roșşiilor la putere în România ne aduce, 
de voie de nevoie, la necesitatea de-a discuta și bazele organizațiunei 
statului şi de-a ne inspira de-o adâncă neîncredere în viitorul poporului 
nostru. Societatea e fără îndoială pe un povârniş de demoralizare completă. 
Îşi poate cineva închipui ce jos trebuie să fi căzut societatea când un om ca 
corectorul „Românului“, cu patru clase primare, a ajuns director de bancă, 
afară de aceea că se află numit deputat. Ignorant este, precum o știu toți, 
sărac trebuie să fie, căci de unde ar fi bogat? Un om deci care n-a învăţat 
nimic şi nu are nimic să ajungă director de Bancă Naţională e un lucru 
nemaipomenit într-o societate cu bun-simţ. 
Dar alţii asigură că d. Costinescu e om cu avere, că a ajuns a avea un 
capital de 600.000 de franci. Cu atât mai rău. Corectorul, mai târziu 
redactorul „Românului“, ar fi trebuit să trăiască 600 de ani, ca Matusalem, 


pentru a-și strânge din lefuşoara de la redacţie un asemenea capital. Dacă-l 
are, de unde-l are? În cazul întâi am avea a face c-un bucher sărac, într-al 
doilea c-un bucher îmbogăţit pe căi oculte în scurtul timp de când au venit 
roşii la putere, deci cu ocazia răscumpărărei drumului de fier, a tipărirei 
biletelor ipotecare ș.a.m.d. 

Tot atât de necunoscut e un al doilea director ales, d. Dim. Bilcescu, 
despre care nimeni nu știe alt decât că e roşu. D. Mehedinţeanu e mai 
cunoscut, ca om de afaceri bănești. D. Ștefănescu, ca profesor de 
contabilitate, deci lucrul e mai puţin curios decât la cei doi dentâi; dar și 
aceşti doi nu se deosibesc prin nimic estraordinar spre a fi directori ai unui 
mare institut. 

Aşadar, precum vedem, societatea e pe o clină cu totul periculoasă. 
Când la un institut ce trebuie să fie cel puţin serios, de nu altceva, e cu 
putință de-a se alege absolvenţi de patru clase primare, răi dacă sunt 
ignoranți și săraci, şi mai răi dacă pe lângă ignoranță au avut talentul de-a se 
îmbogăţi pe sub mână în trei ani de guvernare roşie, diagnoza unei 
asemenea societăți nu poate fi decât foarte rea. 

Dar statul? Şi statul să fie supus acelorași boale sociale? Bluntschli, în 
Teoria generală a statului, stabileşte cu drept cuvânt că 


nu e totdeauna armonie perfectă între stat şi societate; această din urmă, orbită de 
interese private sau de curenturile mişcătoare ale opiniei publice, cere lucruri nedrepte 
sau periculoase. Interesele permanente ale statului se pot găsi în conflict cu interese 
trecătoare ale societăţii. Societatea suferă de un rău care nu poate fi vindecat decât 
prin ajutorul statului. 


Ei bine, care e medicina pe care o dă statul român pentru a neutraliza 
virusul distrugător al nulităților catilinare cari se strecură într-un institut 
pretins serios? 

lată care: guvernator d. Câmpineanu. 

Ministru de-o incapacitate egală în toate ramurile, rău jurist, rău 
financiar, rău diplomat, având o mască foarte neînsemnată, din care, fără 
talentul fiziognomonic al lui [...] H 

Mâni subţiri de fee se întind ca o poveste a trecutului asupra capului tău, 
muritorule, şi ajungi unde nici n-ai visat!... 

Toate acestea cine le plăteşte însă? 

Badea Toader, cetățeanul liber şi suveran, care n-are ce mânca și care-şi 
vinde munca pe viaţa lui toată, ca să poată plăti birurile şi lefurile 


patrioţilor... 
Ș-apoi să mai zici că nu suntem un popor fericit? 
Ba-ncă să vezi ... 


[1]. Text lipsă. 

Într-unul din numerele trecute am dovedit cu acte gospod, precum se 
zicea mai nainte, că întreaga reformă constituțională a României, punct cu 
punct, a fost votată de către Adunarea mumă din Moldova, numită Divan 
ad-hoc, şi că acele puncte a devenit programa întregii dezvoltări ulterioare a 
statului român. Am dovedit asemenea, prin citarea numelor tuturor, că erau 
aproape toţi privilegiați, iar susţiitorii prin grai şi în scris a reformei 
constituţionale erau toți... vornici, adecă, după vreme, boieri mari. La 
propunerile de reformă liberală găsim nedespărțit iscăliți pe vornicii: Lascar 
Catargiu, Manolaki Kostaki, Petru Mavrogheni, Anastasie Panu, Dimitrie 
Ralet, Vasile Sturdza, Constantin Hurmuzache. Aceste propuneri se votau 
aproape totdeuna cu unanimitate; toată opoziţia reacționară e reprezentată 
printr-un singur boier, logofătul Alecu Balş. De aci rezultă însă mai multe 
adevăruri ce nimeni nu le poate tăgădui: 

1. Această Adunare nu era împărțită în partizi. 

2. Adunarea, compusă aproape esclusiv din privilegiați, din boieri, era o 
Adunare liberală. 

3. Conservatorii de astăzi, fiind căpeteniile acelei Adunări, conducătorii 
ei sunt nu numai liberali, dar introducătorii tuturor reformelor liberale. 

De aci urmează cu o consecuență naturală tot mersul ulterior. 
Constituţia actuală se elaborează la 1866 sub un guvem în care 
conservatorii formau majoritatea; Constituanta în fine e prezidată de d. 
Epureanu. 

„Românul“, văzându-se înfundat, se zbate ca-n gura şarpelui și nu ştie 
ce să răspunză la toate acestea. 

la să vedem câteva specimene de răspuns: 


Afirmarea că în Moldova nu există liberali e contrarie adevărului istoric. 


Pardon. Nici noi n-am zis că nu există liberali în Moldova, ci că nu 
există roșii. Distinguendum est. Sub liberali înțelegem pe aceia cari vor 
realitatea sistemului parlamentar, sub roșii însă înțelegem acea demagogic 
flămândă şi pretinsă liberală care, în opoziţie fiind, înjură pe Vodă și pe 
miniștri, iar, băgaţi odată la stăpân, sunt cei mai târâtori, cele mai servile 
instrumente. Stâlpii de cafenele ai Bucureştilor, vânzători de bilete a 
cântăreţelor de la Ionescu, directori de bancă și şefi la divizia instrucției 
publice cu patru clase primare, advocaţi de mâna a doua deveniți directori 
de drum de fier, iată roşii. Această masă neagră de nulităţi invidioase care se 
simte insultată prin existenţa oricărei inteligențe superioare, oricărui 
caracter superior, oricărui merit superior — aceștia sunt roșii. Partid care, 
începând de la d. C.A. Rosetti, cereau funcţii de la ministrul Catargiu, unii 
pentru ei, alții pentru rudele lor, partid pe care-l desfiinţezi din momentul în 
care ai umplut gura partizanilor cu câte un oscior. 

Noi n-am negat existența liberalismului în Moldova, ci existența 
roşiilor, pe care o negăm și acuma. În realitate acele câteva exemplare de 
roşii din Moldova se pot număra pe degete; d-nii Docan și Hasnaș la 
Dorohoi, roșii din sport, foarte deosebiți de Costineştii și Fundeştii de-aici, 
d. Gusti din Iași, roșu din puţinătate de înțelegere, generalul Lecca, roşu din 
cauza complicităţii la o crimă militară; p-ici pe colo mai sunt și roșii din 
interes, ca d-nii Gheorghian şi Herşcu Goldner; aci se mărginește tot 
partidul în Moldova. O mai repetăm — nu oricine voiește poate deveni 
roșu. Mulţi ar fi voind poate să devie, mulţi s-alătură de acest partid, dar 
geaba, nu merge. Pentru aceasta se cer anumite defecte înnăscute. 

Dar iată şi dovada „Românului“ despre esistenţa roşiilor în Moldova: 


Cine nu-şi aduce în adevăr aminte de luptele înverșunate între generaţiunile noi şi 
între foştii privilegiați? Cine nu ştie cu cîtă ardoare îș apărau acești din urmă 
privilegiile, scutirile de orice sarcine, calificau cu dispreţ ca duelgii şi bonjuriști pe 
tinerii ce combăteau acele privilegii, îi trimeteau surghiun la mănăstiri și dau asalte, 
sub comanda vornicului Grigore Mihai Sturza, caselor unde acești liberali își ţineau 
întrunirile? 

Am subtras cuvintele: generaţiuni noi, duelgii, bonjuriști, tineri, liberali. 

Tocmai aceştia sunt conservatorii actuali: aceştia erau sub Mihai Sturza şi 
Grigorie Ghica, generațiunile noi, duelgiii, bonjuriștii, liberalii, tinerii, căci și d-nii 
Epureanu, Alexandri, Anastasie Panu, Costache Negri, Petru Mavrogheni și Lascar 
Catargiu au fost odată tineri. 

E adevărat că, în Divanul ad-hoc al Moldovei au fost cîțiva privilegiați ... 


Câţiva! Aproape toți erau privilegiați şi numai câțiva ţărani și neguţitori 
nu erau în asemenea condiţii. 


... e asemenea adevărat că acel Divan a esprimat oarecari dorinţe liberale. 


Oarecari! Acel Divan a esprimat numai şi multe dorinţe liberale, nu 
oarecari vorbe vage. Mai mult, le-a formulat categoric și astăzi ele sunt 
înscrise în Constituţie. Dar ce mai zice în sfârşit „Românul“? 


Privilegiaţii erau siliți să nu mai susţie privilegiile, cari erau înmormîntate de 
popor prin revoluţiunea de la 1848. 

„„„aşa zişii conservatori au primit Constituţia pentru că nu le era cu putinţă să 
facă altfel. 


Ei, aci ne-a înfundat, aci nu mai avem încotro. Așa este: erau siliți, nu le 
era cu putinţă să facă altfel. 

Dar de cine erau siliți, rogu-vă? Nu cumva de d-voastră? Știut este că 
sunteți oameni foarte curajoşi... după bătălie ori la cafenea şi că — ferească 
Dumnezeu — sunteţi în stare să proclamaţi republica la Ploieşti. Păcat 
numai că acest zor, această silă mare, piere faţă c-o companie de dorobanţi. 
Vitejii ca cele din noaptea de 11 fevruarie sunteţi într-adevăr în stare să 
faceţi, dar a sili pe cineva prin curajul atitudinei d-voastră nu sunteţi în 
stare, pentru că, pe lângă celalte defecte, aveţi și pe acela al laşităţii. 

Aşadar nu mai încurcaţi lumea cu vorbe. Dovedit din fir de păr este că 
conservatorii sunt aciia cari au introdus reformele liberale în ţară, siliți da, 
dar de bunul lor simţ şi de inima lor. Nu anul 1848 le-au luat privilegiile, ci 
altcineva cu mult anterior: fanarioţii. Ne întemeiem aci pe-o autoritate pe 
care „Românul“ desigur nu va cuteza a o combate, pe a lui Nicolae 
Bălcescu: 


Privilegiul scutirii complete la români nu-l aveau decât robii. De la boier până la 
moșnean, de la mănăstire, preot, până la oștean, toţi luau parte la contribuţiunile 
statului. Cu toate că de la început boierii nu primeau lefi pentru slujbele lor, cu toate 
că ei erau îndatoraţi să facă o parte însemnată în armată și să meargă la război cu 
cheltuiala lor, dar tot plăteau dăjdiile cele mai însemnate. Astfel ei au plătit în tot anul 
haraciul, ploconul bairamului, banii calului și oieritul la trei ani. Visteria făcea 
chibzuire după starea fiecăruia cât se cuvine să plătească. Constantin Mavrocordat, la 


1741, prin actul reformei desființând multe drepturi ale boierilor îi scuti de tot de 
dăjdii. (N. Bălcescu. Puterea armată pag. 24 et. sq). 


Bălcescu citează şase hrisoave consecutive cari desființau drepturi 
politice, câteşişase din timpul domniei străine. 

Armata și aristocrația, iată cele două mâni puternice ale vestiţilor și 
marilor Domni din veacul nostru de aur. 

Astăzi avem armată, dar nu mai avem aristocrație, afară doar dacă nu 
vom lua la serios pe cavalerii de industrie ori pe novisimii decoraţi cu 
„Steaua României“. 

Ceea ce este însă o societate fără aristocrație ne-o spune celebrul 
Tocqueville: 


Între toate societăţile din lume tocmai acelea vor scăpa mai cu greu de guvernul 
absolut în care aristocrație nu mai este sau nu mai poate fi; nicăiri despotismul nu va 
produce efecte mai stricăcioase decât în societăţile lipsite de aristocrație, pentru că 
nici un alt soi de guvernământ ca cel despotic nu favorizează dezvoltarea tuturor 
viciilor la cari sunt supuse îndeosebi aceste societăți, împingându-le tocmai spre 
partea în care ele înclinau deja urmând unei porniri naturale. 

Oamenii, nemaifiind legaţi unii de alţii prin nici o legătură de caste, de clase, de 
corporaţiuni, de familii, nu sunt decât prea înclinați de a nu se ocupa decât de 
interesele lor particulare totdeuna gata de a nu se avea în vedere decât pe sine înșiși 
şi a se retrage într-un individualism în care orice virtute publică este înădușită. 

În acest soi de societăţi, unde nimic nu e fix, fiecine se simte împuns fără curmare 
de teama de a se coborî sau de ardoarea de a se sui, și fiindcă banul, în timpul în 
care, devenit principalul semn care clasează și distinge pe oameni între ei, a câștigat 
o mobilitate singulară, trecând fără, curmare din mână în mână, transformând 
condiţia indivizilor, ridicând sau înjosind familiile, nu există mai nimenea care să nu 
fie obligat de a-și da o silință desperată şi continuă pentru a-l păstra sau a-l câştiga. 
Dorinţa de-a se îmbogăţi cu orice preț, gustul afacerilor, iubirea câștigului, căutarea 
bunului trai și a plăcerilor materiale sunt acolo pasiunile cele comune. Aceste pasiuni 
se răspândesc în toate clasele, pătrund până și într-acele cărora le-a fost pân-acum 
cele mai străine şi vor ajunge a enerva şi a degrada naţia întreagă dacă nimic nu le 
va împiedica. Deci e esenţa despotismului de-a le favoriza și de-a le întinde. Aceste 
pasiuni slăbitoare îi vin în ajutor; ele abat și ocupă imaginația oamenilor departe de 
afacerile publice și-i fac să tremure la ideea numai a unei revoluții. 

Numai despotismul le poate da secretul și umbra cari pun cupiditatea la adăpost 
şi permit câștiguri neoneste, înfruntând dezonarea. Fără despotism, ele ar fi fost 
puternice; cu el, ele domnesc. (Alexis Tocqueville, L'ancien regime et la revolution). 


Cine nu vede în aceste şiruri icoana fidelă a societăţii noastre lipsite de 
aristocrație, democratice în adevăr, dar supuse despotismului unui om ca d-l 


Brătianu, despotism pospăit cu fraze liberale, cu păzirea formelor 
esterioare? Presque tous les princes qui ont détruit la liberté ont tente 
d'abord d'en maintenir les formes; cela c'est vu depuis Auguste jusqu'ă nos 
jours — zice tot scriitorul de mai sus. 

Din sorginți oficioase nu ne învrednicim mai nicicând a afla vro 
deslușire în privirea cestiunilor la ordinea zilei, iar dacă găsim uneori 
articole cari pretind a lumina opinia publică, cată totdauna a citi printre şire 
şi a observa până unde ele vor s-o inducă în eroare. Corespondenții foilor 
străine sunt, cu rare escepţiuni, sub inspiraţia sferelor oficioase, încât nici 
din relațiile lor nu se poate alege mult; cu toate acestea rămâne constatat că, 
precum întreaga noastră politică se face dincolo de graniţă, tot astfel şi 
informaţiunile câte ne ating străbat mai întâi graniţa şi după aceea se întorc 
în ţară. 
Asupra conflictului cu Bulgaria, relativ la jurisdicţiunea consulară, citim 
în „Gazeta generală“ din Augsburg următoarele: 


Se știe că între guvernul român și cel bulgar s-a iscat, acum câtva timp, un 
conflict asupra exerciţiului jurisdicției consulare a consulului român din Varna, 
căruia i s-a opus tribunalul de acolo. E drept că guvernul bulgar a destituit pe 
prezidentul tribunalului din Varna și c-a însărcinat pe-un membru al Curţii de Apel 
din Rusciuc cu cercetarea afacerei, dar pe reprezentantul român nu l-a înștiințat 
despre aceasta și nici a răspuns la protestul României. Între acestea, puterile, sesizate 
de circulara ministrului de esterne din București, au luat afacerea în mâna lor şi au 
considerat-o ca o afacere de principiu, de vreme ce e vorba de aplicarea art. 50 al 
Tractatului de la Berlin, conform căruia supușii români se bucură, până la încheiarea 
unor alte tractate, de toate drepturile de cari se bucură supușii celorlalte state 
europene înlăuntrul marginelor împărăției otomane. Precum aflăm, guvernul austriac 
a transmis reprezentantului român din Sofia o comunicaţiune, cu care e de acord și 
guvernul englez, prin care se stabilește că, pe baza articolului mai sus pomenit al 
Tractatului, românilor li se cuvine jurisdicţia consulară stabilită prin capitulațiuni. 
Din partea Bulgariei nu se ridicase nici un fel de obiecţiune în contra drepturilor 
capitulaţiilor, dar s-a crezut numai că, întru cât priveşte pe români, s-ar putea face 
abstracţie de la ele, iar pretențiunea aceasta se-ntemeia pe încercarea de-a comenta 
Tractatul de la Berlin aşa ca și când espresia „Împărăţie otomană“ nu ar privi-o și 
pe Bulgaria. Comunicaţiile cabinetului austriac și ale celui englez se opun și manierei 


acesteia d-a vedea, încât credem că România nu va mai fi împiedecată de-a face uz de 
dreptul său, iar guvernul bulgar va căuta să dea celui român satisfacția cuvenită. 


„Le Nord“, organul cancelariei ruseşti, primeşte din regiunile Dunării 
un grup de informaţiuni de cari e satisfăcut: 


Din București se vestește că dificultăţile ce se iscaseră între guvernul rusesc și 
acela al Principatului nostru relativ la prezenţa unor revoluționari nihilişti adunaţi la 
granița noastră s-au aplanat în urma esplicaţiilor safisfăcătoare date în privirea 
aceasta. Chestiunea Arab Tabiei va fi asemenea, regulată definitiv, lăsându-se locul 
acesta României şi acordându-i-se Bulgariei o compensație teritorială împrejurul 
cetăţii Silistrei. 


Despre puţina consistență internă a noului cabinet Brătianu-Teriachiu 
foaia din Bruxelles găseşte asemenea ocazie a se esprima: 


Soluțiunea extraparlamentară a crizei nu este, în realitate, decât o cârpeală 
ministerială, căci nu corespunde în nici un chip cu dorinţa, esprimată de d. Fleva și 
de amicii săi din partidul înaintat, de-a vedea formându-se o administraţie omogenă. 
La dreptul vorbind, dacă judecăm după antecedentele individualităţilor cari fac 
parte, combinaţia aceasta nu e decât rezultatul unui compromis între deosebitele 
fracţii ale majorităţii pe care s-a răzimat pân-acum d. Brătianu. Noii miniștri, oricât 
de onorabili ar fi, n-aduc cabinetului decât sprijinul foarte restrâns al unei îndestul 
de slabe clientele personale. E probabil că d. Brătianu a trebuit să se resemneze la 
această soluţie tranzitorie pentru că plecarea încurândă a principelui Carol la 
Sigmaringen nu permitea de-a se mai lăsa mai multe portofolii fără titulari. D. 
Brătianu a trebuit să se grăbească; retragerea d-lui Cogălniceanu, la finele sesiunii, 
luându-i sprijinul liberalilor moderați din Moldova, a trebuit să se preocupe înainte 
de toate de-a obținea, concursul unor oameni politici cari pot dispune în acest grup 
de-o influenţă oarecare. Dar pân-acum nu e dovedit că această influenţă va fi 
suficientă pentru a compensa defecţiunea elementelor liberale disidente, cari, dacă s- 
ar coaliza cu conservatorii, ar putea constitui faţă cu ministeriul o opoziţie cel puţin 
supărătoare. Astfel, fără ca remaniarea ministerială să se fi efectuat pe deplin pe cale 
oficială, se şi vorbeşte deja de-o nouă combinaţie, în care d. Rosetti ar lua portofoliul 
Ministeriului de Interne. Noua administraţie se poate deci considera ca una ce nu va 
avea decât o dăinuire scurtă și care va dispărea în ziua în care vor fi izbutit 
negociaţiile ce le urmărește d. Brătianu cu unele grupuri parlamentare. 

Dacă în timpul guvernului conservatorilor s-ar fi întâmplat a zecea parte 
din câte se întâmplă astăzi sub guvernul roșu era un țipăt pe patrioţi de n-ar 
fi fost omul în stare să-și auză glasul propriu. 

Un ochi deprins cu cercetări istorice, căutând a pătrunde înțelesul 
acţiunilor d-lui Brătianu, va vedea că avem a face cu un om foarte deșert, 
care nu ştie niciodată a cântări pierderile țării cu foloasele problematice ce 
ea le câștigă din înclinările sale politice. 

Să luăm lucrul de la început. 

Sub prima domnie a partidului roșu d. Brătianu era cu totul în apele 
Rusiei. Planul de-a cuceri Ardealul era visul aievea al tuturor Pătărlăgenilor, 
un vis pretextat de patrioţi pentru a face colecte pentru arme a căror socoteli 
nu le ştie decât unul Dumnezeu. Între noi vorbind, planul era o îndoită 
stângăcie: întâi, pentru că Ardealul e o cetate firească, lesne de apărat de 
oricine e-nlăuntru, al doilea, pentru că veleităţile radicale aveau să 
îngreuieze peste măsură poziţia politică a conaţionalilor noştri de peste 
Carpaţi. Urmarea imediată a veleităţilor radicale a fost uniunea silită a 
Ardealului cu Țara Ungurească și strivirea politică a românilor de acolo sub 
supremaţia, pre cât de copilărească pre atât de ruinătoare, a fraţilor 
maghiari. Tot ce românii câştigaseră, cu sudoarea frunţii lor, c-o muncă 
continuă şi ca credincioși supuşi ai Casei de Austria de la Iosif II începând 
şi până sub absolutismul lui Francisc Iosif, era şi este pus în cestiune în 
urma acelor veleități manifestate pe atunci de partidul roșu. Marele Cavour 
al României uitase, se vede, că ideile cele mari nici nu se coc peste noapte, 
nici nu se abat din rădăcina lor. Ideea uniunii românilor sub un singur 
sceptru e, precum am relevat-o și altă dată, o veche idee austriacă, 
concepută în ultimii ani ai domniilor noastre naţionale, imediat înaintea 
venirei fanarioților. Așadar numai din această rădăcină ea ar fi putut creşte 
şi realizarea ei deplină ar fi fost într-adevăr o Daco-Românie, însă, sau sub 
o secundogenitură austriacă, sau c-o poziţie autonomă înlăuntrul monarhiei. 
Din momentul în care mâni de copil au crezut a o putea transplanta la 
intrarea Cişmegiului, în Strada Rosetti, s-a compromis tot ce o jumătate a 
naţionalității noastre câștigase prin o continuă muncă, iar în sferele 
dominante din Viena s-a operat o deplină schimbare de front față cu toţi 
românii. Abia acum în urmă s-a mai îmblânzit soarta în Bucovina, mai mult 
din cauze de oportunitate, dar s-au înăsprit în Ardeal, unde asemenea cauze 
nu există. 


Aşadar acestei iluzii a sacrificat atunci d. Brătianu ţara sa. O reţea de 
drum de fier începând la Roman și sfârşind la Vârciorova avea să creeze 
mijlocul de transport pentru eventualii aliaţi. Pentru aceasta o datorie 
publică de un sfert de miliard, contractată cu copilărească ușurință, pe 
spatele unui biet popor agricol, i s-a părut jucărie. 

În urma esperienţelor făcute cu Basarabia, d. Brătianu a crezut de 
cuviință a-şi schimba cu totul planul şi a lua drept famulus al esperimentelor 
sale politice pe d. V. Boerescu. 

După cât aflăm, reprezentantul român din Comisia Dunăreană a fost 
revocat pentru că s-a opus unor pretenţțiuni ale statului vecin, care voiește să 
aibă prezidenţia şi majoritatea în acea comisie. Aceasta se zice c-ar fi cauza 
trecerii d-lui baron de Calice pe la Sinaia, apoi a demisiei d-lui Bălăceanu și 
a plecării M. Sale la Ischl. E natural, se înţelege, ca împărăţia vecină să aibă 
cel mai viu interes de-a domina situațiunea pe Dunărea de Jos, dar se vede 
că aceasta se face prea în detrimentul nostru. De acolo deplina uluială a 
guvernanţilor, cari se bat acum fără putere în mânile vigurosului lor 
protector. 

Tot în acest sistem de idei intră politica dobrogeană a guvernului nostru. 
În loc de-a lăsa acel unghi nenorocit de pământ, care de veacuri e 
fatalmente predestinat de-a fi cutreierat de tot soiul de neamuri și care n-a 
înflorit decât sub aspra împărăție a romanilor și de atunci încoace niciodată, 
în loc de a-l lăsa să fie păscut în linişte de oile mocăneşti și brăzdat pe ici pe 
colo de plugul vrunui gospodar, se fierb planuri de colonizare, se 
proiectează două linii de drum de fier spre Dobrogea, apoi un pod peste 
Dunăre ș.a.m.d. Nu e într-adevăr destul de mare datoria publică a României: 
mai trebuie adaosă cu câteva zeci de milioane! 

Dar ceea ce se observă asupra tuturor ca fenomen de căpetenie e 
inundarea necontenită a ţării cu străini. România nu va mai fi peste curând 
decât o colonie germano-austriacă. Suntem mai departe decât oricând de-a 
ne părea rău de câștigul onorabil și de munca onorabilă a elementelor 
germane ale acestei imigraţiuni. Pe cât urâm spiritul de neagră speculă, de 
câștig fără muncă al evreilor, pe atât respectăm spiritul de câștig prin muncă 
al germanilor. Dar respectul nostru nu poate merge până acolo încât să voim 
a recunoaște aspiraţiuni politice şi naţionale. Singura rațiune de a fi a 
acestui stat, pentru noi, este naționalitatea lui românească. Aut sit ut est, aut 
non sit. Dacă e vorba ca acest stat să înceteze de-a fi românesc atunci o 
spunem drept că ne e cumplit de indiferentă soarta pământului lui. 


Există asemenea aspirațiuni politice și naţionale? 

Nu suntem încă în stare de-a şti dacă ele sunt numai factice sau au vro 
rădăcină mai solidă; dar o probă că, factice ori nu, au oarecare existenţă, 
este aparițiunea unui ziar cotidian german în Bucureşti. 

Programul acestei foi, îndealmintrelea bine şi moderat scrisă, este 
caracteristic. 


În toate cestiunile de politică internă foaia va sta alături cu patrioţii aceia cari, 
liberi de considerațiuni strâmte de partid, se silesc a vindeca România de durerile 
cauzate prin ranele datorite vitregiei secolelor trecute, urmărind cu nestrămutare 
țintele sociale și politice ale unui liberalism prudent. „Bukarester Tagblatt“ va 
combate fără nici o consideraţie tentativele directe ale reacţiunii și c-o implacabilă 
asprime superficialitatea periculoasă. 

Nu politica stearpă a maniei măririi, care aleargă după planuri nerealizabile, ci 
mănținerea şi consolidarea unităţii de stat și a independenţei României contra 
inamicilor esterni şi interni etc. etc., acestea sunt ţintele foii, pentru realizarea cărora 
apelează la sprijinul tuturor amicilor patriei, fără deosibire de naționalitate şi de 
confesie. 


Amici ai patriei, fără deosebire de naţionalitate! 

Înainte de toate am dori să ştim ce le pasă acestor amici ai patriei fără 
deosebire de naţionalitate de politica esternă sau internă, de reacțiune sau 
liberalism înlăuntrul societăţii române? Noi contestăm nu numai existenţa, 
ci chiar posibilitatea existenţei unor amici ai patriei cari n-ar fi români. Nici 
trăim, nici voim să trăim într-un stat poliglot, unde așa-numita „patrie“ e 
deasupra naţionalității. Amândouă nu sunt decât două cuvinte pentru 
aceeași noțiune, şi iubirea de patrie e una cu iubirea naţionalităţii. 

Revista începe astfel: 


Istoriograful L. Hausser, care a murit prea curând pentru ştiinţă, a numit 
neîncrederea unui popor față cu cei ce aparţin altor naţiuni un rezultat al conștiinței 
slăbiciunii proprie. 


Istoriograful de mai sus pare într-adevăr a fi murit prea curând, însă nu 
atât pentru ştiinţă cât pentru sine însuși. Poate că ar fi ajuns a se convinge 
de contrariul tezei sale. Cu cât popoarele au o conştiinţă mai puternică de 
individualitatea lor, cu cât sunt în floarea tinereţii şi a vârtoşiei, cu atâta sunt 
mai neîngăduitoare. Când Roma era în culmea puterii ei interne, în vremea 
Republicei, străinii erau opriţi de la comerţ, de la orice întrunire, de la orice 


schimb, erau opriți de-a purta toga, izolaţi în o parte a orașului, uzurparea 
de drepturi civile și politice era pedepsită grav, iar principiul era: Adversus 
hostem aeterna auctoritas esto. Hostis se numea însă orice străin. N-avem 
nevoie a spune că exemplul e ales după plac și că legislațiunile Franţei, 
Germaniei, Angliei, c-un cuvânt a tuturor țărilor, ne prezintă sute de 
exemple analoage. Numai România ne-a prezentat, sub guvernul d-lui 
Brătianu, exemplul, hidos în istorie, ca oameni cari denunţau și trădau 
patria lor în străinătate și cari cereau intervenţie armată chiar în ţară să fie 
răsplătiți cu drepturi cetățenești. Numai în România înalta trădare e un 
merit, numai la noi e cu putință ca valeți slugarnici ai străinătăţii să fie 
miniştri, deputaţi, oameni mari! ... 

Nu avem din nefericire un serviciu statistic atât de exact precum îl au 
mai cu seamă ţările acelea cari au posedat o monarhie democratică 
autoritară şi au tradiţii biurocratice. Cu toate acestea, pre câtă statistică 
există, ea nu ne arată decât regres în toate privirile, o scădere din ce în ce 
mai pronunțată, fie în proporţia dintre esport şi import, fie-n numărul 
școalelor rurale, fie-n numărul populaţiei române din orașe. Deşi deci acest 
escelent instrument de observație, această metodă de cercetare a 
fenomenelor vieții publice e îndestul de imperfectă la noi, din cauza lipsei 
elementelor necesare şi a datelor exacte, cu toată imperfecţiunea lui, 
rezultatele apărute numai în conture sub ochii observatorului sunt atât de 
triste încât dovedesc, fără alte consideraţii chiar, necesitatea unei schimbări 
de sistem, a unei schimbări în întreaga noastră manieră de-a vedea. 

Sub guvernele conservatoare, de bine de rău, balanţa comercială a ţării 
prezenta un escedent, mic sau mare, după cum anul era, din mila cerului, 
bun sau rău. De când guvernează roşii, această balanţă e-n deficit, şi într-un 
enorm deficit. Deşi administraţia unei ţări și măsura în care ea intervine 
pentru limpezirea mișcării bunurilor e politică curată, încât toată seria de 
fenomene economice cuprinde între factorii ei constitutivi și sistemul politic 
după care o ţară e guvernată, totuși, cu ocazia observațiilor noastre asupra 
balanței defavorabile din timpul roșiilor, ne-am pomenit c-o întâmpinare din 
partea „Presei“, care numea comparaţia noastră absurdă. Precum confrații 
nu ştiu în genere valoarea vorbelor întrebuințate, tot astfel nu știu nici ce 


este absurd. O idee poate fi greşită, fiindu-i premisele greşite, pentru asta 
însă nu trebuie să fie absurdă. Absurd e cel ce se contrazice pe sine însuși, 
care de ex. susține azi că e conservator, mâni iar că e roșu; acum că roşii 
sunt nişte demagogi, acum iar că sunt patrioţi luminaţi, ş.a.m.d. 

Dar să revenim la balanţă. 

„Presa“ zicea că nici bunătatea recoltelor, nici căutarea lor în pieţe nu se 
poate atribui unui guvern, oricare ar fi el. Deci conchide că, dacă balanţa 
comercială a fost bună sub conservatori, guvernul n-avea nici un merit întru 
aceasta și, dacă ea s-a constatat foarte rea și îngrijitoare în anii trecuţi, 
guvernului nu i se poate imputa nimic. lată adevărul adevărat etc. 

Cititorul inteligent va observa numaidecât confuzia pe care-o face 
„Presa“. Noi n-am zis şi nici ne-a venit în minte a zice că bunătatea 
recoltelor sau căutarea lor în pieţele europene se poate atribui unui guvern. 
Bunătatea recoltelor atârnă de la Dumnezeu, căutarea în pieţe de la micimea 
concurenţei ruseşti și americane, producţiunea însă a unei bune recolte, apoi 
proporţia între producţiunea generală și consumaţiunea generală nu sunt atât 
de neatârnate de sistemul de idei care guvernă un popor precum s-ar crede 
la prima vedere. 

Răspundem anticipando, cu cuvântul lui Goethe: „Dacă cifrele nu 
guvemă lumea, ele arată cel puţin cum este guvernată“. În realitate, după 
observaţii atât de des făcute, balanța comercială, ca şi toată seria de 
fenomene economice și sociale, stau în strânsă legătură cu principiile 
dominante, fie economice, fie politice. 

Care este deci cauza balanței comerciale defavorabile, bineînțelegându- 
se că, toate puterile fiind încordate, esportul de grâne şi producte brute s-a 
mărit, numai că și importul s-a sporit cu mult mai mult, de-l întrece cu zeci 
de milioane? 

Cauza e cea mărturisită de „Românul“: Se consumă mai mult decât se 
produce. 

De ce însă se consumă mai mult? 

Pentru că întregi straturi de naturi catilinare, de ignoranți, de 
academicieni ai școalelor primare, de unde trăiau până ieri ca vai de ei, 
participă azi la atotputernicia guvernamentală și exploatează ţara după plac. 
Dovadă e urcarea bugetului cheltuielilor cu 30 la sută, dovadă încordarea 
extremă a posibilităților poporului, dovadă mizeria din sate și mortalitatea 
din orașe — dovadă... Mihălescu. 


Căci cestiunea nu este dacă s-a înmulţit producţiunea; ea trebuie să se 
înmulțească cu sporirea consumării. Cestiunea socială, adâncă și dureroasă 
pentru orice inimă deosebită de-a mucenicului Simion, e dacă s-au înmulţit 
numărul producătorilor şi puterea lor de producţiune. Acesta nu s-au 
înmulțit. Din contra, asupra aceluiași număr de producători s-a așezat o 
nouă pătură foarte mare de consumatori, pe atât de exigenţi pe cât sunt de 
corupți, şi pentru a da acestora lucruri de cari s-ar putea priva, rafinerii, 
prisoase, se chinuiește un popor întreg până la istovirea puterilor sale. 
Acesta e marele secret al sărăciei: înmulţirea unor clase de consumatori cari 
nu compensează prin nimic munca producătorilor care-i susține. 

Sărăcia şi sclavia nu sunt decât două cuvinte pentru același lucru. 
Esenţa lor este că puterile unui om se-ntrebuințează, în mare parte, nu 
pentru el însuși, ci pentru alţii, din care rezultă apoi, parte supraîncărcarea 
lui cu muncă, parte o îndestulare insuficientă a trebuinţelor sale proprii. 
Căci natura, zgârcită cum este de felul ei, nu i-a dat omului decât atâtea 
puteri câte-i trebuie de-a se susţinea pe el însuși și pe ai săi fără multă 
sforțare; un mare prisos de puteri nu i-a dat. Când sarcina comună a 
întreținerii fizice a unui popor se ia după umerii unei părți prea mare a lui, 
cealaltă parte se-ncarcă cu asupra de măsură şi e mizeră. Cu cât mai mult 
însă se agravează proporția aceasta când clasa descărcată nu are trebuinţă, 
ca călugării, numai de întreţinerea esistenţii fizice, ci de-o mulţime de 
obiecte de lux, de rafinării pe cari nu le poate produce, de munca altor 
popoare, plătită cu munca poporului propriu. 

Într-adevăr, există într-un stat normal, guvernat omeneşte, o compensare 
pentru sacrificiile poporului de jos. Partea descărcată de munca fizică a 
societății îşi pierde puterea musculară (iritabilitatea), dar câştigă înmiit de 
mult prin sporirea puterii nervoase (sensibilitate, inteligență). Arte și ştiinţe 
sunt copile ale luxului, dar sunt o compensaţiune. Invențiile tehnologice în 
toate ramurile vieţii cer azi, în fabrici şi manufacturi, de mii de ori mai 
multă muncă decât mânile tuturor acelora cari nu lucrează fizic, a tuturor 
învăţaţilor la un loc. Supunând puterea unui sclav orb, cari nu se revoltă, a 
naturii, munca fizică a omului devine din ce în ce mai uşoară. Dar avem noi 
arte și științe? E pătura aceea consumatoare de nulităţi o clasă de oameni de 
ştiinţă cari să compenseze munca conaţionalilor lor, din care trăiesc? 

Precum știm, nu. 

lată dar adevărata cauză a balanței defavorabile: înmulţirea cu asupra de 
măsură atât a clasei consumatoare cât şi a necesităţilor ei. Când un guvern 


are însă drept sistem de-a ridica de pe ulite mii de nulităţi și a le inspira 
trebuințe pe cari nu le avuseseră nicicând; când se despopulează cafenelele 
pentru a se popula bugetul; când ignoranţa, pervesitatea și lenea sunt titluri 
de recomandaţie pentru a face carieră pe miile de căi cari atârnă direct sau 
indirect de stat — atunci într-adevăr se descarcă de sarcina întreţinerii fizice 
straturi de oameni cari nu meritau să fie descărcate şi se încarcă cu asupra 
de măsură restul poporului. 

Dacă producătorul nostru, ţăranul, ar primi în schimb cunoştinţele 
necesare pentru a-și economisi munca braţelor şi a produce mai mult cu 
lucru mai puţin atunci ar exista o compensație. Dar el munceşte în același 
mod primitiv şi greu ca și strămoșii săi, însutindu-i-se sarcinile publice. 

Ce lumină i se dă în schimb? În timpul ministerului Catargiu erau 2812 
şcoli rurale cu 75.484 școlari; astăzi, sub guvernul părintesc al roșilor, sunt 
numai 1910 şcoli. Deci, în patru ani de guvernare roșie, s-au pustiit 902 
şcoli rurale și vor scădea şi mai mult. 

„Presa“ dar poate vedea foarte bine, din cele de mai sus, că bunătatea 
recoltelor fiind aceeaşi și căutarea lor în pieţe tot atât de mare, un popor 
poate merge, economicește și altmintrelea, la sleire prin sistemul de idei 
care-l stăpâneşte. Căci în viața unui stat ideile predomnatoare sunt o crudă 
realitate. 

Încă de pe când ne căutau ceartă confrații de la „Steaua României“, 
fiindcă momentan le venise la-ndemână de-a ne numi reacționari, am spus 
că orice discuție e zadarnică, e goală logomahie, dacă evită a ne spune ce 
înţeleg dumnealor prin „reacţie“, ce mâncare e aceea despre care fac atâta 
vorbă. Tot astfel face şi „Românul“, și alte foi, cu cari însă nu discutăm 
niciodată, căci ar fi cu totul de prisos. Ar însemna să intre omul într-o turmă 
de căţei de florile mărului. 

Aşadar, ce este reacția? 

În fizică se numeşte astfel legea, demonstrată de Newton, privitoare la 
contraacțiunea trezită prin o acţiune; în politică însă s-a numit astfel: 1) 
contrarevoluţia, proiectată în Franţa în veacul trecut; 2) tendența de-a 
reintroduce o formă de guvernământ care-a existat odată. 

Care-i acea formă de guvernământ care-a existat odată şi pe care 
conservatorii vor s-o reintroducă? 

Tăcere absolută din partea patrioţilor, semn că de când sunt nu s-au 
gândit măcar în treacăt la înțelesul acestei vorbe pe care o bat mereu ca apa- 
n piuă. 

Am dovedit din fir în păr că toate, dar toate reformele liberale, sunt 
introduse în ţară de partidul conservator. Ni se răspunde c-am fost siliți la 
aceasta. 

De cine? 

De Europa. 

De opinia publică. 

De 1848. 

Într-adevăr, aceiași conservatori cutreieraseră Europa, scriseseră broşuri 
şi scoseseră gazete prin cari au arătat lumii ceea ce ne trebuie, încât 
Adunarea ad-hoc a primit un program ale cărui principii membrii ei, 
unioniştii, conservatorii de astăzi, ştiuseră a le răspândi. 

De opinia publică? Dar opinia publică consista pe atunci tocmai din ei. 

De patruzeci şi opt? 

Deocamdată relevăm un lucru. 

Conservatorii actuali au fost în cea mai mare parte revoluționari la 
1848. În Moldova vedem pe d-nii Epureanu, Alecsandri, Cantacuzino şi o 


mulțime de privilegiați, ba chiar numai privilegiați amestecați în revoluţie; 
dincoace vedem pe mitropolitul, pe d-nii Christian Tell, pe Eliad, pe Bolliac 
ş. a., liberali într-adevăr, dar toţi respingând cu indignare onoarea de-a fi 
porecliți confraţi ai d-lui C.A. Rosetti şi ai roșiilor. Acestea le zicem nu 
pentru că revoluţia de la 1848 ar fi avut cel mai mic efect asupra poporului 
românesc, ci pentru ca s-arătăm că, dacă acea revoluţie ar fi avut importanţa 
pe care i-o atribuie „Românul“, conservatorii actuali au format desigur nouă 
din zece părți din promotorii ei. 

Dar adevărul istoric asupra mișcării de la 1848 e în realitate cu mult mai 
meschin și mai trist. 

Tinerimea de atunci hrănise mari idealuri naţionale în inima ei, cari au 
fost însă reduse la rolul de-a fi o piatră de șah în mânile unei puteri vecine. 
Rusia avea nevoie de un pretext spre a intra în Principate și de aci în Ardeal 
şi Ungaria. De aceea s-a făcut acea mișcare, subţire pusă la cale, în contra 
ordinei existente și în contra Rusiei. Până astăzi stă bănuiala că d. C.A. 
Rosetti n-a fost la 1848 decât un agent rusesc care s-a amestecat în revoluţie 
pentru a o trăda. Aceasta a crezut-o Bălcescu, a crezut-o Eliad, o cred încă 
mulți contimporani. 

Așadar, lăsaţi-o mai bine încurcată cu anul 1848, căci în toate cazurile e 
o probă mai mult în contra roșiilor, şi învăţaţi mai bine carte, citiți hrisoave 
şi cronici, ca să vedeţi de când a încetat în România până și putinţa unei 
reacţiuni. Ea a încetat cu dinastiile române, cu drepturile politice ale 
boierimii vechi. Ceea ce-i mai rămăsese acesteia nu erau privilegii adevărat 
nobilitare, nu era dreptul d-a se acoperi înaintea capului statului şi a-i spune 
„cu paharul îndeseşte, dar cu birul mai rărește“, ci erau niște biete drepturi 
private, fără nici o însemnare pentru viaţa statului. Şi dacă onorabilii 
confrați ar răsfoi și mai mult documentele ar vedea că acele supreme 
drepturi politice, nu scutiri de dări, căci dări plăteau în vremea veche boierii 
ca oricare altul, acele drepturi depuse în mâna unei aristocrații istorice erau 
adevărul, erau religia străbunilor noștri. Atunci vor înţelege cum, alături cu 
domneasca cetate a Sucevii, înfloreau, înlăuntrul aceluiași stat, republicele 
Vrancii, Câmpulungului și Sorocii; atunci vor înţelege cum acea părintească 
inegalitate, întemeiată pe tradiţii, lega om de om c-o vârtoșie morală atât de 
mare încât Ţările noastre, atât de mici, puteau să pună sute de mii de oaste 
în câmpul de bătaie și, bineînțelegându-se sute de mii cari mergeau nu 
recrutaţi, ci de bunăvoie, de dragul țării și al libertăţii lor. 


Și dacă vor confrații să vază azi încă ce tare e un popor feudal cu totul, 
oricât de mic ar fi, n-au decât să se uite la Albania și la Muntenegru, unde 
sistemul a rămas intact. Nu știm zău dacă demagogii noștri de vanilie, cari 
umplu cafenelele, ar ieşi de bunăvoie, ca albanejii, când patria ar fi în 
pericol. 

Aşadar recunoaşteţi că nu știți ce e feudalismul și că, fără să voiţi, ne 
faceţi cel mai mare compliment când ne numiţi reacţionari, un compliment 
pe care nu-l primim însă, pentru că nu-l merităm. 

Dar ce e mai ciudat în toate răspunsurile confraţilor de la „Românul“ e 
vecinica confundare a libertăţii cu egalitatea drepturilor politice. De câte ori 
organul nostru va vorbi pentru mănţinerea inegalităţii strict constituționale a 
drepturilor politice, nu private, de atâtea ori suntem numiţi reacţionari. 

Nici prin gând nu le trece onorabililor confraţi ca, cerând sufrajul 
universal, sau apropiarea de el, cer despotismul. 

Dar cu ce-a venit Napoleon III pe tron? Cu sufrajul universal. Cum își 
alege d-l de Bismarck Reichstagul, pe care-l struneşte cum vrea? Cu sufraj 
universal. Dar prin ce e Grecia actuală absolut neputincioasă, înlăuntru şi-n 
afară? Prin sufraj universal. 

Noi nu suntem, bineînţeles, contra sufrajului universal, dar numai acolo 
unde se potriveşte, adecă unde alegătorul are deplină și exactă cunoştinţă 
despre interesul public în cestiune. Înțelegem ca o comună rurală să-și 
voteze cu sufrajul universal un drum ce-i trebuie sau să-și aşeze o dare 
comunală — lucru pe care-l pricepe oricine dintre oameni și care se făcea la 
noi chiar acum 25 de ani. Dar interese mari, pe cari abia cea mai ageră 
minte le poate cântări, să se decidă prin mulțimea voturilor lui Stan și Bran? 
Nicicând. Cred într-adevăr confrații că Ștefan Vodă chema pe ţăranii 
republicei din Vrancea ca să se consulte cu ei despre război sau pace, despre 
tratate de comerţ sau altele? Noi înțelegem ca în cizmărie să fie consultaţi 
cizmarii, în interese comunale membrii comunei. Dar este și politica 
generală a unei țări un lucru atât de ușor încât s-o poată judeca orişicine 
după cum îl taie capul? Destul de rău am ajuns dacă banul clasează pe 
oameni în ţara noastră, în loc de-a fi clasați prin moștenire de bunuri 
imobiliare; vor confrații să ajungem și noi jos? 

Dar geaba vorbim cu oameni cari par a nu poseda nici elemente de 
istorie, nici de drept public, și cari nu ştiu nici ce-i libertate, nici ce-i 
egalitate. Libertatea adevărată e un sentiment aproape religios. Dacă nu se- 
ntâmpla ca, printre căutători de aur, jucători de cărţi, beţivi şi hoţi, să se 


colonizeze în Statele Unite o ceată de puritani cari emigraseră din patria lor 
nu de mizerie, ci de sentiment religios, s-alegea praful de Statele Unite, 
precum s-alege de Mexic şi de alte state din sud. Dar cum pricepeau acei 
oameni libertatea? 

S-ascultăm pe judecătorul american Winthrop, care vorbea acum două 
secole: 


Să nu ne-nșelăm asupra înţelesului neatârnării noastre. Există într-adevăr un soi 
de libertate coruptă a cărei întrebuințare e comună oamenilor și animalelor şi care 
consistă în a face tot ce ne place. Această libertate e dușmană oricărei autorităţi; ea 
urăște fără răbdare toate regulele; cu ea devenim inferiori nouă înșine; ea e duşmana 
adevărului și a păcii; Dumnezeu a crezut însuși de cuviință de-a se ridica contra ei. 
Dar există o libertate civilă, şi morală care află tărie în unire şi a cărei protejare e 
misiunea puterii; e libertatea de-a face fără teamă tot ce e drept şi bun. Această 
sfântă libertate trebuie s-o apărăm contra tuturor întâmplărilor şi să espunem, de e 
necesar, viaţa noastră pentru ea. 


Tot acest adânc sentiment, aproape religios, a dat naştere statelor 
române. Se știe că dinastiile, nobilimea istorică și ţăranii noștri liberi au 
venit unii din Ardeal, alții din Maramureş — nu de nevoie materială, ci din 
cauze religioase. Pentru a mia oară se dovedește că spiritul religios, desigur 
unul și același cu iubirea nestrămutată de adevăr, e acela care formează 
împărăţii şi regate și ridică repede popoarele. Cine are însă iubire de adevăr 
acela nu numai merită, dar şi este totdeuna liber, și acela va admite și 
inegalitatea stabilită de natura organică a statului ca garanția cea mai 
puternică a chiar libertăţii sale. Căci, pe când iubirea de libertate e cel mai 
nobil instinct al omului, acela al egalităţii are rădăcina lui în invidie și în 
slăbiciune. 


Există într-adevăr — zice Tocqueville — o patimă bărbată și legitimă pentru 
egalitate, care împinge pe oameni de-a voi să fie toţi tari şi stimaţi. Această patimă 
cearcă a ridica pe cei mai mici la rangul celor mari. Dar se găsește asemenea în 
inima omenească un gust depravat pentru egalitate, care împinge pe cei slabi de-a voi 
s-atingă nivelul celor tari și care face pe oameni de-a prefera egalitatea în servitute 
inegalităţii în libertate. 


Și aceasta e patima de căpetenie a roşiilor noştri. 
Dar a învăţat unul numai abecedarul? Egalitate! Și ca din senin e egal 
cu economiştii și financiarii şi devine director de bancă. Dar are picioarele 


strâmbe, e cocoşat şi n-a fost nicicând soldat? Egalitate! Şi deodată e maior 
în gardă. Dar în viaţă-i n-a făcut studii tecnice și nu știe a deosebi un vagon 
de un cotet? Egalitate! Și deodată e de-o samă cu Lesseps şi se face director 
de drum de fier! Dar e un biet licenţiat în drept de mâna a doua ori a treia? 
Egalitate! Și deodată-l vedem, ba ministru de esterne, ba la Finanţe, ba la 
Justiţie, ba guvernator de bancă. Celui care nu înţelege nimic din toate astea 
lucrurile i se par uşoare; dar cine ştie cât de puţină istorie acela vede că 
toate astea nu pot duce decât la pieire. 

Auzi politică făcută de Fundescu şi Costinescu? Dar urmărit-au vrodată 
să vază cum se coc marile acte politice? Știu ei, de ex., de când a-nceput a 
se-nchega războiul din 1870? Din timpul lui Richelieu. Ştiu ei de când s-a 
zămislit scoaterea Austriei din Imperiul Germanic? Din vremea lui Francisc 
I, regele Franţei. Știu ei de când Germania aspiră a anexa Olanda? Din 
secolul trecut abia, şi se vor scurge poate încă o sută de ani până ce, deodată 
cu anexarea acestei ţări, germanii să aibă putere maritimă. Dar oare în ţările 
noastre n-avem exemplul unei consecuenţe politice ruseşti şi austriace de 
două sute de ani și mai bine? Și toate raporturile astea, toate tendențele 
urmărite cu încordare de generaţii întregi ale unor popoare mari le înţelege, 
le judecă, le pune la cale — cine? D. Pătărlăgeanu atotştiutorul și 
democraţia română. Nici nu sunt în stare să vază că sunt jucării în mâna 
unor puteri străine şi că de spaima uneia cad în ghearele alteia. Totul e să-şi 
facă trebuşoarele şi — apres eux le deluge! 


€ 


[2 august 1880] 
Pe când foile austro-germane văd cu foarte buni ochi întâlnirea celor doi 
împărați şi vizitele suveranilor României şi Serbiei la Ischl, foaia 
cancelariei ruseşti, „Le Nord“, nu poate ascunde îndeajuns ciuda ce-i 
inspiră aceste acte de simplă curtenie în ele însele, dar cari sunt menite a 
accentua, într-un chip oarecum ostentativ, nişte apropieri şi puneri la cale 
politice contrarie sentimentelor sale. Astfel „Le Nord“, vorbind despre 
întrevederea de la Ischl, face următoarele reflecțiuni muşcătoare: 


Rezultatele practice ale întrevederii vor fi fără îndoială modeste. Cabinetul din 
Viena se va putea lăuda că a repurtat un mare succes dacă va izbuti să învingă 
rezistențele ce întâmpină la Belgrad politica lui comercială. Cât despre proiectul de a 
atrage pe Serbia în orbita monarhiei austro-ungare și de a se servi cu dânsa pentru a 


supraveghea pe bulgari, ar fi cu minte să se vorbească despre aceasta cât s-ar putea 
mai puţin. Oricari ar fi dispoziţiile personale ale prințului Milan este îndoielnic că 
poporul sârbesc va ajuta așa de ușor niște asemenea combinaţii. Organele 
constituționale germane au repetat adesea că politica cea bună austriacă consistă în 
a diviza pe slavii de sud, spre a-i sili a primi apoi hegemonia austro-ungară. S-a și 
încercat materialicește una ca aceasta, ocupându-se Bosnia, acest unghi înfundat 
dintre Serbia și Muntenegru. Urmările morale ale acestei dibăcii au fost cu toate 
astea foarte deosebite de acele pe cari ziarele vieneze le plăcea să le dezvolte. Tot 
astfel va fi probabil și cu noua tentativă de care a fost vorba cu ocazia întrevederii de 
la Ischl. Nu cătră prințul Milan, ci cătră populaţiile slave în general ar trebui foile 
austriace să se adreseze pentru a obține acest rezultat dorit, şi cel mai bun chip de a 
dovedi că cabinetul din Viena este protectorul natural al neatârnării micilor 
naționalități din Balcani ar fi să le dea exemplu de toleranță înlăuntrul monarhiei. 
Din nenorocire raporturile între naţionalităţile înrudite sub sceptrul Habsburgilor 
autorizează oarecari îndoieli asupra sincerităţii avansurilor făcute sârbilor de către 
foile constituționale austro-germane. 


€ 


FRANCIA 


[2 august 1880] 
Evenimentul zilei pentru Franța este vizita lui Grévy la Cherbourg. 


Preşedintele Republicei, zice „Deutsche Ztg.“, a fost primit pe la toate stațiunile 
şi salutat de o mulțime entuziastă, încât călătoria a fost un adevărat triumf pentru 
regimul republican. La Cherbourg recepțiunea a fost din cele mai vesele și mai 
cordiale. Acest oraș, odinioară bonapartist, a primit pe șeful Republicei așa-zicând 
cu o furtună de entuziasm, ceea ce nu e de mirare pentru lumea care cunoaște pe 
modestul Grévy şi plăcutele lui maniere. Primul cetăţean al Franţei n-a primit ca în 
timpul iluminațiunii să fie dus prin oraș într-un mod pompos în trăsură, ci a trecut pe 
strade pedestru, ca oricare simplu muritor. Se înțelege că și Gambetta a secerat 
ovaţiuni numeroase. Toată sceneria se vede că este a unui popor liber și fericit, care 
n-are trebuință de culisele lui Potemkin. 


€ 


[3 august 1880] 
„Bukarester Tagblatt“, vorbind de joncțiunea liniilor române cu calea 
ferată orientală, a cărei construcție s-a proiectat de cătră societatea austriacă 


Staatsbahn, relevează înduplecarea societăţii la cererea guvernului român în 
privirea construirii căii ferate, de la Slatina începând, pe malul drept al 
Oltului până-n Dunăre, nu pe malul stâng și începând de la Craiova, precum 
se proiectase de la-nceput. 

Apoi foaia urmează: 


Înduplecarea aceasta a societăţii austriace Staatsbahn ne pare a avea o 
importanță mai mare pentru viitor care-și află esplicaţiunea mai ales atunci când fie 
punem întrebarea: cine să ia asupră-și esploatarea drumului de fier princiar român, 
când, după un timp oarecare, s-ar dovedi că administrația română nu e-n stare de a o 
duce mai departe? 


Într-adevăr, frumoasă perspectivă ni se pune pe viitor, deşi găsim că 
cestiunea e foarte naturală. 

Dorinţa d-lui Brătianu de a-şi procopsi amicii politici pe socoteala 
statului, a esploatării drumului de fier și a intereselor publice în genere și 
lipsa de demnitate cu care vestiţii noștri directori de drum de fier nu se 
sfiesc de-a lua asupra lor un lucru pe care nu-l înțeleg, agravată încă prin 
mărimea lefilor ce şi le-au creat, acestea toate par a prevesti că va sosi o zi 
când trenurile nu vor mai merge și când tot mecanismul va sta locului. A 
face din advocaţi directori de drum de fier, guvernori de bancă, miniștri de 
lucrări publice etc. e egal cu a pune pe un cizmar să facă ceasornice şi a-l 
plăti pentru treaba ce se presupune că va face-o cu 40.000 franci pe an. 

Când gândim la lefurile ce şi le-a creat d-nii Calenderu, Fălcoianu și 
Stătescu la căile ferate, apoi la cele ale d-lui Cantacuzin de la regie și de la 
bancă, a d-lor Câmpineanu, Bilcescu, Costinescu și alții ejusdem farinae, nu 
putem a nu ne face următoarea socotinţă. 

O leafă de 24-40.000 franci pe an nu-i nimic alt decât plata unei munci 
intelectuale. Oare compensează unul singur dintre acești domni, prin munca 
dumnealor cinstită, colosala sumă ce le-o plăteşte poporul românesc? 
Răspunsul va fi neapărat negativ. Puneţi-i pe toţi pe uscat şi veţi vedea ce e- 
n stare să câştige fiecare din ei prin munca sa proprie. Să nu fie d. Brătianu 
la guvern ce-ar fi azi d. Costinescu? Corector la „Românul“, pentru că a fost 
găsit destul de demagog pentru aceasta, dar, după adevăratul merit al celor 
patru clase primare, nici măcar atâta. Ce-ar fi d. Stătescu? Un advocat de 
mâna a doua, câştigând câteva sute de franci pe lună. D. Cantacuzin ar fi 
poate un bun şef de biurou la Ministerul de Finanţe, iar d. Câmpineanu n-ar 
fi bun de nimic. lată oameni cari prefac, unii abecedarul, alții Codul 


Boerescu, într-un capital ce aduce 24-40.000 franci venit anual. Dar această 
prefacere nu se operează prin merit personal, nu prin aceea că aceşti domni 
ar fi descoperit mine de aur sau de argint spre a se îmbogăţi, ci prin 
complicitatea hotărâtă a întregei societăți roşie de esploatație, prin 
complicitatea depozitarilor puterii publice, ajunsă pe asemenea mâni, prin 
complicitatea întregului simulacru de sistem parlamentar, începând de la 
semnătura cea mai naltă, care s-aşează, fără umbră de control şi fără cel mai 
mic semn de întrebare, sub orice hârtie, încât într-adevăr ni se pare uneori 
că o maşină de iscălit ar putea înlocui în România, în zilele unui guvern 
roșu mai cu seamă, neresponsabilitatea chip constituţională. 

Să nu se zică cumva că guvernul n-ar fi avut pe cine numi directori la 
drumurile de fier sau că n-avem oameni cu cunoştinţe tecnice. Din contra, îi 
avem, dacă nu într-un număr foarte mare, dar totuși. Avem o sumă de tineri 
cari au studiat c-un succes strălucit la institutele politehnice ale străinătăţii, 
cari au luat parte la construirea de căi ferate în străinătate și cari desigur, cu 
apuntamente mult, cu mult mai modeste decât acele ce le ia fără pudoare un 
cârciocar veninos ca d. Stătescu pentru o treabă ce n-o ştie, ar fi servit cu 
conștiință și știință statul în esploatarea și dirigerea căilor ferate. 

Astfel se spoliază bugetul cu sume enorme pentru a îmbogăţi pe niște 
incapabili. Nu mai vorbim de exemplul ce li se dă, prin asemenea procederi, 
generațiunilor actuale. Nu prin muncă, nu prin studiu, nu prin merit și 
inteligență se urca cineva pe treptele societății române; nu, ferit-a sfântul! 
Prin corecturi făcute la „Românul“, prin dresură în aportarea de paragrafi de 
cod, prin calomnie și lingușire, prin invidie și ignoranță, prin slugamic şi 
înjosit bizantinism! 

Și aceasta se numeşte domnia liberalismului în România! Domnia 
libertăţii de-a spolia bugetul de către membrii societății de esploatare, iată 
ce este, nu însă domnia unui liberalism onest! ... 


€ 


[3 august 1880] 

Avem înainte-ne un proces-verbal al unei comisii de recensământ pentru 
constatarea dărilor directe. 

Contribuabilii, traşi la sorţi, cari fac parte din această comisie, deși au a 

aşeza dări asupra unor venituri de mii de franci, pe cari ar trebui să fie-n 

stare a le evalua, probează, din contra, prin iscălituri, că trebuie să fie foarte 


supăraţi pe bietele litere ale alfabetului, căci acestea au ieșit de sub pană în 
așa stare deranjată încât ai crede că cineva a-nvăţat vrun meșteșug la capul 
lor. 

Dar să zicem că toate astea nu sunt nimic; e vina sorților, cari nu aleg 
nici bun de rău, nici ştiutor de carte de neștiutor. Rămâne numai a se stabili 
că dări de mii, de zeci de mii de franci chiar, se aşază la noi în ţară de către 
niște oameni cari nu sunt în stare a aprecia lucrul şi cari sunt totdauna în 
alternativa de-a pune prea mult sau prea puţin. 

Dar să lăsăm şi aceasta și să zicem că în comisie mai e un delegat al 
primăriei, carele nu trebuie să fie neapărat certat cu cinstitele litere, și un 
agent al fiscului, care pare a fi trecut deja pe sub jugul caudin al 
abecedarului. 

Pare, zicem. 

Căci în dosul procesului-verbal vedem următorul avertisment tipărit: 


Art. 8 din lege: Toate contestările, atît din partea contribuabilului cât şi din partea 
fiscului, în contra constatării comisiilor de recensimînt se vor adresa, de la... pînă la 
finele lunei... comitetului permanent, care le va pune în deliberarea comisiei de apel 
(prevăzută la al. 2 din acest articol). 


De la ... șase puncte, până la ... opt puncte. 

Și contribuabilul să ştie din o asemenea fițuică, mai ales considerând 
movibilitatea textelor noastre de legi financiare, termenul de când și până 
când se poate apela în contra unei încărcări injuste din partea comisiei! 

Aşa se fac la noi toate!... 


€ 


[5 august 1880] 

Ziarele austriace şi germane se ocupă de călătoria M. Sale la Ischl. 
„Neue freie Presse“ spune că Domnitorul nostru a întreprins această 
călătorie având de scop să cunoască sentimentele Austriei și Germaniei față 
cu România şi să afle dacă se poate bizui pe sprijinul lor în cazul când ţara 
noastră ar fi din nou ameninţată de intrarea oştirilor rusești. Foaia vieneză 
spera că prințul României va întâmpina dovezi de amiciţie din partea 
Austriei pentru ţara sa; Austria este pentru România o amică ce nu o va 
părăsi nicicând, pentru că România înţelege că interesele sale o consiliază 


să se apropie de Austria; astfel, pe câtă vreme celelalte principate balcanice 
nu sunt decât instrumentele Rusiei, 


România este antepostul Austriei în Orient, aliata ei naturală, care întrece pe toţi 
slavii din Peninsulă prin cultura ei intelectuală. 


€ 


[5 august 1880] 
Se ştie că, cu ocaziunea paradei marine ce a avut loc la Cherbourg, în 
Franța, în prezența prezidentului Republicei, ministrului Freycinet şi d-lui 
Gambetta, acesta din urmă a pronunțat un discurs de un caracter destul de 
grav, care a atras atenția Europei întregi. Prezidentul Camerii este omul a 
cărui influință în politica Republicei este aşa de hotărâtoare încât partidele 
adversare au şi început a-l acuza de tendenţe dictatoriale; având o astfel de 
pozițiune politică în Republică și într-o ocazie oficială, d. Gambetta, la 
Cherbourg, a spus că înarmarea Franţei este astăzi desăvârșită, că Franţa se 
simte iarăși tare și egală cu adversarul său şi că astfel nu așteaptă decât 
momentul dreptății divine. Se-nţelege de la sine cât de rea impresie a 
produs în Germania cuvintele prezidentului Camerii franceze. Câteva zile în 
urma discursului de la Cherbourg d. Gambetta scrie o scrisoare care se 
publică în toate ziarele și în care expune linia de purtare ce trebuie să fie 
urmată de noile consilii generale pentru a realiza republica democratică. 
Scrisoarea d-lui Gambetta se termină cu aceste cuvinte, cu mult mai 
categorice decât cele de la Cherbourg: 


Atuncea îi va fi permis Franţei să-și reia rangul în lume, să-și apuce iar, fără 
pripire, fără, aventuri, provinciile ce i-au fost smulse cu violenţă şi să facă din 
integritatea restaurată a teritoriului său o garanţie a păcii europene. 


Cât de gravă este această declaraţie şi ce ameninţare pentru liniștea 
continentului cuprind cuvintele acestea înţelege oricine. Ziarele germane și 
austriace, în cuvintele rostite de prezidentul Camerii franceze la Cherbourg, 
vedeau o sfidare directă aruncată Germaniei; ce impresie le va face 
scrisoarea lui asupra consiliilor generale? Întemeiate sau nu, cumpănite 
matur sau pripite, — nu importă; destul să observăm că atât „așteptarea 
momentului dreptăţii divine“ cât și „integritatea restaurată a teritoriului 
francez“ sunt cuvinte cari, de regulă, când sunt rostite, repetate și subliniate 


cu dinadinsul de un bărbat ce are într-un stat poziţia d-lui Gambetta, nu pot 
preceda cu mult acţiunile ce le corespund. 


€ 


[5 august 1880] 
Pe când atențiunea europeană este brusc atrasă spre Occident prin 
atitudinea și prin tonul provocator al d-lui Gambetta, ştirile despre situația 
orientală iau din ce în ce un caracter mai liniştit. Din Constantinopol ni se 
telegrafiază că față cu cererea de prelungire a termenului de trei săptămâni, 
acordat de puteri Porții pentru esecutarea convenției cu Muntenegrul, 
ambasadorii vor prezenta guvernului turcesc un memoriu colectiv, 
invitându-l să declare în cel mai scurt termen ce hotărâre a luat şi cum are 
de gând s-o îndeplinească. La acest memoriu Poarta desigur va răspunde 
din nou că are intenţia să execute convenţia de la 18 aprilie sau, dacă nu va 
fi cu putință aceasta, să cedeze Muntenegrului portul Dulcigno şi că spre 
acest scop a însărcinat pe Riza Paşa să meargă la faţa locului cu 4000 de 
oameni, pentru a întâmpina orice veleități de rezistență ale albanejilor; dar 
că, pentru o definitivă executare a bunelor sale intenţii, guvernul turcesc are 
nevoie de prelungirea termenului de trei săptămâni. Memoriul colectiv dar 
nu va avea alt efect decât a da Porții aceea ce dânsa cere, o întârziare a 
termenului. 


€ 


[5 august 1880] 

Pe de altă parte din Roma se anunță că puterile întârziază de a adopta 
propunerea Engliterii relativă la proiectul de a răspunde la nota Porții 
despre cestiunea grecească printr-o nouă notă colectivă, pentru că această 
propunere ar atrage după sine o coerciție inevitabilă. Astfel, o lungă 
perioadă de negoțieri diplomatice este probabilă. — Cu privire apoi la 
cestiunea Dunării, o altă depeşe din Roma ne spune că diferendul unic ce 
mai există nu are de obiect decât modul de admitere a delegatului bulgar în 
comisie. Comisarul rus voieşte ca invitarea să fie direct adresată guvernului 
din Sofia, pe când comisarul turc ar voi ca invitarea să se facă prin 
mijlocirea Porții. Cât despre acordarea prezidenției în comitetul statelor 
tăārmurene, depeşa ne spune că nici una dintre puteri nu s-a opus la 


acordarea acestei prezidenţii Austriei, pe care Italia ar fi şi acceptat-o. — 
De un caracter oarecum mai grav, dacă va fi întemeiată, e ştirea de sâmbătă 
seara din Londra, care, după ce ne spune că cestiunea Muntenegrului este 
pe cale de a se regula după litera convenției din aprilie şi că negoțierile 
pentru regularea cestiunii greco-turcești au oarecari sorți de reuşită, ne 
anunţă, după o altă ştire din Viena, că Rusia ar avea de gând să intervie 
singură în Balcani; pe ce motiv? cel puţin sub ce pretext? aceasta nu ne-o 
spune depeșa din Londra. 


€ 


[5 august 1880] 
În privința cestiunii Dunării reproducem din „Le Nord“ următorul 
articol, care arată obiectul disentimentului ivit în Comisia dunăreană. Mai 
puţin optimişti decât ziarul cancelariei ruseşti, suntem departe de-a atribui 
acestui punct negru de pe orizonul politic neînsemnătatea pe care i-l atribuie 
el. 
lată dar ce scrie: 


Ziarele imaginează acum o pretinsă cestiune a Dunării, care ar fi menită a 
despărți Europa în două tabere gata de a se sfâșia întreolaltă. O revistă germană, 
„Grenzbote“, a dat vânt afacerii acesteia prin publicarea unui articol ce se pretinde 
inspirat de principele de Bismarck, fără cuvânt, se-nţelege, pentru că acest articol 
dovedește o așa ignoranță asupra dispoziţiilor Tractatului de la Berlin pe cât ating 
navigația pe Dunăre încât am face injurie prezidentului Congresului de la 1878 
atribuindu-i paternitatea. 

„Grenzbote“ vorbeşte de o intrigă care ar fi fost urzită şi de Rusia, şi de Anglia 
în contra Austriei. lată în ce-ar fi consistând acea intrigă; 

„Un amic ne scrie din Galaţi că reprezentantul Marei Britanii în Comisia 
Europeană a Dunării a primit instrucţia de-a prezinta o propunere formală tinzând a 
esclude pe Austro-Ungaria de la orice participare la supravegherea navigațiunii pe 
Dunăre între Galaţi și Porţile de Fier şi de-a încredința această supraveghere statelor 
țărmurene. Temându-se cu toate acestea că acest plan să nu întâmpine oarecare 
împotrivire şi voind, în același timp, de-a ţinea seamă până la un grad oarecare de 
stipulațiunile Tractatului de la Berlin, cari prescriu instituirea unei Comisii 
însărcinate cu navigația în această parte a cursului Dunării, aflăm că guvernul 
englez ține-n rezervă o nouă propunere conform căreia Comisia Europeană, în care 
Rusia posedă deja un scaun şi un vot, își va întinde autoritatea sa până la Porţile de 
Fier şi va primi un delegat sârb și unul bulgar pentru partea râului de din sus de 
Galaţi, în acest chip Rusia ar dispune de trei voturi în toate chestiunile cari 


interesează acea parte a cursului Dunării de care e vorba, parte care e cea mai 
importantă atât din punct de vedere politic cât şi din punct de vedere comercial. Nu 
trebuie să ne mirăm dacă vom vedea pe Anglia şi Rusia legănându-se în speranţa că 
Franţa şi Italia se vor uni cu vederile lor. Dar ca românii să se grăbească a face 
cauză comună cu rușii, ca românii să se împrumute la această intrigă îndreptată 
contra Austro-Ungariei şi Germaniei, iată ceea ce ne-ar surprinde în adevăr“. 

„Augsburger Allgemeine Zeitung“, amplificând tema indicată de „Grenzbote“, 
ajunge la concluzii neașteptate. 

„Rusia și Anglia caută a scoate pe Austria din Peninsula Balcanică, cea dentâi 
din motive politice, cea de-a doua pentru cuvinte comerciale. Acţiunea aranjată în 
sânul Comisiei dunărene vrea să atingă pe Austria la punctul ei cel mai simţitor, 
acolo unde, dacă rana s-ar prinde, ar avea urmările cele mai grave, căci, dacă 
Austria s-ar afla esclusă de la Dunărea de Jos, nu numai că prestigiul ei în Orient ar 
înceta, dar dezvoltarea ei economică prin locurile acelea ar deveni imposibilă. Se știe 
câtă însemnătate are pentru monarhia Habsburgilor libertatea navigațiunii pe 
Dunăre. Puterile întrunite la Berlin au fost de părere că cestiunea Dunării nu 
interesează pe nici un stat atât precât o interesează pe Austria şi că nici o putere nu 
oferă garanţii mai bune pentru libertatea comunicaţiei pe acest râu; iată pentru ce — 
contrar cu voinţa Rusiei, dar cu deplina aprobare a Angliei — ele deteră Austriei o 
influență precumpănitoare în Comisia Dunăreană. Acum vor să modifice toate 
acestea; influenţa Austriei trebuie paralizată, dacă nu înlăturată cu totul; căci dacă 
proiectul Angliei s-ar adopta, dacă ar reuși să escludă pe Austria de la participarea 
supravegherii navigaţiei între Galaţi și Porţile de Fier sau să se admită în Comisie 
delegaţi sârbi și români, influenţa hotărâtoare a Austriei ar fi suprimată împreună cu 
libertatea navigaţiei pe Dunăre, de vreme ce Rusia ar dispune de trei voturi “. 

În reflecţiile acestea pe cari le reproducem sunt aproape pe atâtea greșeli pe câte 
fraze. Nimeni n-a visat măcar de-a esclude pe Austria de la Dunărea de Jos sau de-a 
împiedeca libertatea navigaţiei pe acest râu. Ce s-atinge de Rusia anume, declaraţiile 
plenipotenţiarilor săi în Congresul de la Berlin și iniţiativa pe care ea a luat-o în 
Tractatul de la San-Stefano, prescriind dărâmarea fortificațiilor de pe Dunăre și 
escluzând vasele de război din apele României, Serbiei şi Bulgariei, arată îndeajuns 
ce preţ a pus Rusia pe această libertate. Cât despre aserțiunea foii „Augsburger 
Zeitung“ că, în Congresul de la Berlin, puterile ar fi atribuit Austriei un fel de poziţie 
privelegiată, o influență precumpănitoare în Comisia Dunăreană, cată să spunem că 
aceasta e fantazie mare. Cabinetul din Viena nici n-a cerut așa ceva. Unica dispoziție 
a Tractatului din 1878 c-are se raportă la Austria îndeosebi e aceea care 
încredințează acestei puteri executarea lucrărilor destinate a face să dispară 
obstacolele pe cari le opun navigaţiei Porţile de Fier și cataractele. Puterile au 
socotit cu drept cuvânt că e mai bine de-a centraliza aceste lucrări în mânile unuia 
singur dintre statele ţărmurene ale acelei părți a fluviului unde ele trebuiesc 
executate. Dar această misiune, de o ordine esclusiv tecnică, nu dă statului celui 
însărcinat cu ea vrun alt drept decât acela de-a percepe taxele al căror produs e 
menit a acoperi cheltuielele lucrărilor în cestiune. Pentru tot restul, Tractatul de la 


Berlin recunoaște drepturi riguros egale tuturor puterilor mari, fără a stabili vreo 
deosebire între ele. 

„Grenzbote“ a citit desigur rău instrumentul păcii de la 1878 pentru a găsi o 
clauză ce prescrie instituirea unei comisii care-ar fi însărcinată cu aplicarea 
reglementelor de poliţie relative la navigarea pe partea Dunării dintre Porţile de Fier 
şi Galaţi. Tractatul de la Berlin nu conţine nici un fel de dispoziţie de soiul acesta. 
Articolul Tractatului care vorbeşte de cestiunea aceasta (art. 55) se rostește astfel: 

„Reglementele de navigaţie, de poliţie fluvială și de supravegheare, de la Porţile 
de Fier până la Galaţi, vor fi elaborate de cătră o Comisie Europeană, asistată de 
delegaţii puterilor ţărmurene şi puse în armonie cu cele ce au fost sau vor fi edictate 
pentru parcursul din sus de Galaţi “. 

Se știe că Comisia Europeană, care există de douăzeci de ani aproape în virtutea 
Tractatului de la 1856, nu avea în atribuţiile sale decât partea fluviului dintre Galaţi 
și gurile Dunării. În Congresul de la Berlin Europa i-au întins mandatul, 
încredințându-i, deodată cu adjuncţiunea delegaților statelor ţărmurene, elaborarea 
de reglemente pentru partea Dunării dintre Galaţi şi Porţile de Fier. Pretinsa 
propunere engleză, care, după „Grenzbote“, ar fi rezultatul faimoasei intrige anglo- 
rusești, nu e altceva decât pur și simplu art. 55 al Tractatului de la Berlin. 

E de observat totodată că, dacă Congresul de la 1878 a desemnat pe agenții cari 
vor avea a elabora reglementele de navigațiune, el a neglijat de-a determina pe aciia 
cari vor avea misiunea de-a supraveghea și controla aplicarea acestor reglemente. În 
a unsprezecea ședință a Congresului baronul de Haymerle, al doilea plenipotenţiar al 
Austro-Ungariei, propusese de a încredința supraveghearea executării reglementelor 
unei comisii delegate de Comisia Europeană. Dar nu s-a luat nici o hotărâre asupra 
propunerii acesteia, deci rezultă o lacună care cată a fi împlinită. Asupra acestui 
punct poate se vor fi iscat în timpul din urmă disentimente cari, umflate peste măsură 
şi denaturate, azi dat loc la speculaţiile alarmiste ale foilor „Grenzbote“ şi 
„Augsburger Zeitung“. Se asigură că guvernul austro-ungar propune instituirea unei 
comisii de, supravegheare permanentă a statelor ţărmurene, care să-și aibă scaunul 
la Rusciuc și a cărei președinţă s-o aibă Austria pentru de-a pururea. Cabinetul din 
Londra din parte-și ar cere ca Comisia de supravegheare să nu fie compusă decât de 
delegaţii statelor țărmurene părţii aceleia a Dunării la cari trebuie să se aplice aceste 
reglemente; acestea sunt: 

Serbia, România și Bulgaria. Ridicat-au într-adevăr Austria pretenţia care i se 
atribuie și care se depărtează atât de mult de propunerea făcută în Congresul de la 
Berlin de cătră al doilea plenipotenţiar al ei, azi ministru de esterne? Sigur e că, 
redus la acești termeni, diferindul, dacă diferind există, e departe de a avea 
însemnătatea care i se dă. Europa a hotărât în acești din urmă ani probleme cu mult 
mai complicate şi putem avea încredere că va afla, fără multă osteneală, și soluţiunea 
acesteia. 


€ 


[6 august 1880] 
Sâmbătă seara primirăm de la Londra știrea, provenită din Viena, că 
Rusia ar fi având intenţia să intervină singură în Balcani; această știre nu ne 
spunea motivul sau cel puţin pretextul acţiunii la care s-ar fi pregătind 
Imperiul nordic. Astăzi „Le Temps“ ne aduce niște ştiri de senzaţie, ce stau 
în legătură cu aceea care ni se comunică sâmbătă. Un corespondent special 
al foii franceze îi telegrafiază că noutăţile primite în Viena de la granițele 
rusești, din Londra și din Bucureşti, sunt foarte alarmante. Rusia ar fi 
concentrat în preajma Benderului, în Basarabia, 45.000 oameni pentru a 
sprijini la nevoie o insurecție eventuală a bulgarilor. 'Trecerea soldaţilor ruși 
prin România ia proporţiuni mari. În zilele din urmă un vas rusesc a trecut 
pe Dunăre pe la Galaţi încărcat cu muniţiuni, tunuri şi cai și chiar cu 
material de ambulanță. 


„Neue freie Presse“ primește apoi din Londra ştirea că Rusia ar fi 
hotărâtă să intre în curând în acţiune, însărcinându-se singură cu executarea 
deciziunilor Conferenţii, şi această hotărâre o va face cunoscută puterilor 
printr-o notă specială. Între Rusia şi România, cu privire la trecerea oștirilor 
rusești prin Principat, s-ar fi făcut sau are să se facă o punere la cale. Se 
înţelege că nu facem decât a înregistra aceste știri sub rezervă; din parte-ne, 
considerând ultimele evenimente politice şi atitudinea din urmă a sferelor 
noastre înalte, credem că ştirile acestea sunt nefundate întru cât priveşte 
România. Deaminteri chiar corespondentul cari le comunică foii franceze 
nu uită a le încheia cu cuvintele: „Toate știrile acestea sunt cam exagerate“. 


Ni se transmite astăzi o ştire din Paris de natură a linişti puţin senzaţia 
produsă ieri prin comunicarea pasajului final dintr-o scrisoare a d-lui 
Gambetta asupra consiliilor generale. Scrisoarea în cestiune, publicată mai 
întâi alaltăieri de ziarul „La Verite“, datează din 1871. Totuşi cuvântarea de 
la Cherbourg rămâne, și aceasta scrisoare, tocmai pentru că poartă data de a 
doua zi după războiul din care teritoriul francez a trebuit să iasă ciuntit, pare 
a fi reiterarea unei promisiuni de revanșă, ceea ce de obicinuit se face în 
ajunul îndeplinirii ei. Gravitatea lucrului se atenuează dar puţin, cum am 
zis, prin ceea ce ne comunică astăzi serviciul nostru telegrafic; situația 
rămâne tot aşa de amenințătoare pentru pacea continentului, până ce o 
retractare în regulă, lucru puţin probabil în aşa situaţii, nu va veni să șteargă 
efectul produs prin cuvintele de la Cherbourg cu privire la consolidarea 


desăvârşită a Republicei și prin imediata publicare a unei reiterări de 
promisiune pentru ziua când această consolidare va fi desăvârșită. 


€ 


[6 august 1880] 
Asupra cestiunii dunărene citim în „Journal des debats“ următoarele: 


Operațiunile periodice ale Comisiei Europene a Dunării sunt în genere puțin 
cunoscute în afară de lumea diplomatică și, la dreptul vorbind, lucrările acestei 
reuniuni, instituite în mod permanent de Congresul de la Paris şi confirmate prin 
Conferenţa de la Londra în 1872, au un caracter special, care nu este făcut pentru a 
interesa publicul. Cestiunile navigaţiei fluviale, a pescuitului și a delimitării apelor n- 
au nimic care să pasioneze pentru a fi importante. Această parte aridă a lucrărilor 
Comisiei Europene a păgubit interesul curat politic al operei sale, care e 
considerabil, și, după toată probabilitatea, comisarii ar fi continuat a delibera în 
pace, în tăcerea misterioasă ce apasă asupra actelor lor de aproape douăzeci de ani, 
dacă presa germană şi, cea austriacă nu și-ar fi dat silința de-a le pune în lumina 
zilei. Au fost mișcaţi mult la Viena și la Berlin de atitudinea Angliei și a Rusiei în 
sânul Comisiei. „Grenzbote“ şi foile oficioase din capitala Austriei au strigat tare, 
pentru că, zic ele, d. Gladstone ar voi să combată, în înţelegere cu Rusia, 
preponderența Austriei asupra părții Dunării dintre Porţile de Fier și Galaţi. Numele 
primului-ministru englez are darul de-a escita puţin nervii tuturor acelora cari se 
ocupă cu politica la Viena. Cu sau fără cuvânt, ei văd în el pe cel mai neîmpăcat 
dușman al monarhiei austro-ungare. Bursa se urcă când el are friguri, scade când el 
se însănătoșează. Dar afle-se bine ori rău, are într-adevăr d. Gladstone proiectele 
negre cari escită reclamaţiile germane și austriace? Se va vedea ce e la mijloc 
examinând situaţia de la Dunăre nu, după cum o espune. „Grenzbote“, ci după cum 
ea e în realitate. 

În virtutea art. 55 al Tractatului de la Berlin Comisia Europeană a fost 
însărcinată de-a elabora, cu concursul statelor ţărmurene, un reglement de navigaţie 
pentru partea de la Galaţi până la Porţile de Fier. Această lucrare e încă în stare de 
proiect. Austro-Ungaria a fost atât de puţin grăbită de-a vedea realizându-se ceea ce 
ea reclamă astăzi c-o atât de mare vioiciune că au trecut doi ani pân-acum fără ca ea 
să ceară executarea articolului din Tractatul citat mai sus. Am esplica cu greu 
această schimbare dacă n-am ţinea seamă de evenimentele câte au urmat 
Congresului de la Berlin. Era vorba de-a stabili un reglement de navigaţie în uzul 
țărmurenilor, adecă în al României, Serbiei și Bulgariei, între Porţile de Fier și 
Galaţi. Austria însă nu e ţărmureană în această parte a fluviului, dar cu toate acestea 
emitea pretenția de-a-și impune preponderanţa sa în Comisia acestor mici state, care 
ar fi chemată eventual de-a aplica reglementul în cestiune. Pentru a zice totul, Austria 
voia să „protejeze“ Principatele dunărene, dar nu știa încă cu ce „sos“ le-ar mânca. 


Oamenii de stat din Viena nu ignorau că proiectele lor vor întâmpina grave obstacole 
din diferite părți; pentru a le susţine, de nu pentru a le justifica, le trebuia sprijinul 
fără condiţii al unei puteri foarte mari. Deci au întârziat de bunăvoie elaborarea 
reglementului de navigaţie până în epoca faimoasă a călătoriei d-lui de Bismarck la 
Viena. De atunci atitudinea lor s-a schimbat cu totul. Apropiarea Austriei şi a 
Germaniei le-a dat sprijinul dorit de care aveau trebuință pentru a sui cu asalt 
privilegiile micelor state iar acestea au putut începe să-și zică că, dacă sosul era 
aflat, masa a cărei cheltuială aveau s-o poarte e asemenea aproape. Asta e faza întâia 
a cestiunii dunărene. Am fi foarte încurcați de-a esplica ceea ce s-a petrecut în 
Comisia Europeană în urma dispoziţiunilor manifestate de politica austriacă sau, 
pentru a o spune mai bine, de politica austro-germană, dacă nu ne-ar veni în ajutor 
un ziar românesc, care, printr-o indiscreţie, a ajuns la cunoștința deliberărilor 
Comisiei. După „Indépendance roumaine“, delegatul austriac şi cel german au 
prezentat acum două luni colegilor lor un proiect al căruia dispozitiv cuprindea 
maximul pretențiilor austriace. „Indépendance roumaine“ a publicat această lucrare. 
E o piesă foarte curioasă și din cele mai instructive. După ea, Comisia țărmurenilor 
ar fi să fie prezidată de drept şi pe de-a pururea de Austria, care nu e ţărmureană, și, 
în caz de împărţire a voturilor, votul prezidentului ar fi precumpănitor: aceasta ar fi 
absorbirea micelor state dunărene în folosul Austriei, căci, prin privilegiul pe care 
ea-l reclamă, ar câștiga dreptul de-a face legi de navigațiune și până în porturile 
române, sârbești şi bulgare. C-un cuvânt, Dunărea ar cădea pe mânile ei până la 
Galaţi, care e situat la 150 de chilometri de gurile fluviului. 

Aci începe rolul cominatoriu atribuit de presa germană și austriacă d-lui 
Gladstone. „Grenzbote“ zice că Anglia, în înţelegere cu Rusia, a combătut proiectul 
preliminar austro-german. „Grenzbote“ se-nșală. „Independance roumaine“ ne 
spune, cu documente-n mână, că lucrarea delegatului austriac și a celui german a 
fost respinsă în unanimitate, afară de comisarul italian. După cum se pare, Anglia și 
Rusia n-au fost singurele cari s-au alarmat de întinderea pretențiilor austriace şi de 
consecuenţele cari ar putea decurge din ele; Franţa, România și Turcia au împărtășit 
surprinderea lor şi au refuzat, până la un nou ordin, de-a sancţiona o politică 
cutezătoare, care demasca deodată toate bateriile ei. Dunărea e o-mbucătură mare. 
Politica tradiţională a puterilor occidentale consistase pân-acum întru a înlesni 
dezvoltarea, a păzi neatârnarea micelor state dunărene, nu însă a da mâna la 
absorbirea lor. În adevăr, se plătea ca cineva să se răsgândească în treaba aceasta. 

Se pare însă că oamenii se răzgândesc atâta încât, judecând după mărturisirile 
foii „Grenzbote“, spiritele politice din Viena şi din Berlin încep a se neliniști. Ne pare 
într-adevăr că aceste aprehensiuni nu sunt lipsite de temei. Anglia nu va-ncerca, 
poate, precum afirmă cu candoare „Neue freie Presse“, de-a substitui drapelul 
maritim drapelului fluvial de la Galaţi pân-la Porţile de Fier, pentru că aceasta ar fi 
contrariu bunului simţ; dar ea se va putea întreba, și celelalte puteri asemenea, dacă, 
primindu-se cererile Austro-Ungariei şi acordându-i-se un loc precumpănitor în 
consiliile Principatelor dunărene, Europa nu s-ar espune de-a vedea ivindu-se din 
partea Rusiei o pretenție exact asemănătoare. Austro-Ungaria nu e ţărmureană între 
Porţile de Fier şi Galaţi; de ce s-ar bucura de-un privilegiu refuzat Rusiei, care 


asemenea nu e ţărmureană, dar al cărei teritoriu se apropie mai mult decât cel 
austriac de cursul fluviului în sus de Galaţi? Austria își întemeiază, pretenţiile pe 
suveranitatea ce-o are asupra Porţilor de Fier, care i-a fost atribuită în mai multe 
rânduri de cătră Congresul de la Berlin; dar Rusia poate invoca posesiunea uneia din 
gurele Dunării, a braţului Chiliei, şi asta cântărește desigur cât Porţile de Fier. Ceea 
ce-i adevărat în toate acestea și ceea ce trebuie să ţinem minte e că Austro-Ungaria 
reclamă un privilegiu foarte mare, asupra căruia Tractatul din Berlin tace. Acest 
privilegiu i-ar atribui suveranitatea aproape absolută a Dunării şi ar face din Austria 
arbitrul Principatelor dunărene, fără escepția Bulgariei. Ar fi foarte surprinzător ca 
d. Gladstone singur s-o discute aceasta. Dunărea e un fluviu convențional; el 
aparține prin tractate navigației europene; el mai aparţine apoi tuturor ţărmurenilor, 
între alţii Rusiei, României, Serbiei și Bulgariei. Pentru a face din ea un fluviu 
german până la guri, sau chiar numai până la Galaţi, Austria mai are de furcă. 


€ 


DOMNITORUL ROMÂNIEI LA ISCHL 


[6 august 1880] 
Iată importantul articol din „Neue freie Presse“ relativ la politica 
austriacă în Orient despre care am vorbit în revista noastră de ieri: 


Ce scop are vizita principelui României la împăratul Francisc Iosif în Ischl? 
Această întrebare, care formează actualitatea zilei de astăzi, trebuie să o punem, cu 
toate asigurările cari neagă orice însemnătate politică acestei vizite; ba tocmai din 
cauza acestor asigurări ni se impune această întrebare, fiindcă România nu este o 
tară indiferentă, ale cărei destinuri viitoare ne-ar putea fi fără interes este icul ce a 
fost intercalat între slavii de nord și cei de sud, între protectorul rusesc și clienții lui 
din Peninsula Balcanică, spre a fi un obstacol panslavismului; este stațiunea prin 
care trebuie să treacă Rusia în drumul ei spre Constantinopol; ea (România) esistă în 
fine în virtutea voinţei și a garanţiei Europei, care i-a încredințat misiunea să 
ferească libertatea Dunării de pericolele la cari a fost espusă de repeţite ori din 
partea ruşilor de mai mult de un secol și jumătate. Dacă dar principele acestei ţări 
face o vizită Domnitorului puternicului imperiu vecin, despre care trebuie să știe că 
nu poate fi prea plăcută Domnitorului unui alt puternic imperiu vecin; dacă el, afară 
de aceasta, se prezintă în niște timpuri grele și imediat în urma vizitei unui alt mic 
suveran dunărean, apoi nu este numai o simplă curtenire care-i dirige paşii, ci, fără 
îndoială, un scop precis pe care dorește să-l ajungă. Nici nu este tocmai greu să 
ghicim acest scop. Principele Carol al României dorește să sondeze intenţiunile 
Austro-Ungariei și ale Germaniei faţă cu el și cu ţara lui, spre a-și aranja în 
conformitate atitudinea sa faţă cu Rusia. Tendenţa Rusiei de a înlătura icul român, ce 
o împiedecă a întinde mâna slavilor din Balcani, nu este străină Domnitorului român; 


el a suferit de la dânsa amărăciuni grele. Garanţia europeană pentru integritatea 
României s-a arătat acum trei ani că este neputincioasă, căci nimeni n-a mişcat un 
deget spre a împiedeca inundarea de cătră ruși a ţării garantate. Oare această 
garanţie este ea și astăzi o literă moartă, cum a fost în aprilie 1877? Dacă Rusia ar 
apuca-o de gât, ar putea România oare să conteze acum mai mult decât atunci pe un 
energic sprijin al Austro-Ungariei şi al Germaniei, aliată cu dânsa? Acesta este 
lucrul pe care principele României voiește să-l afle la Ischl şi noi credem că 
răspunsul ce i se va da la Ischl este de o eminentă însemnătate, politică pentru 
dânsul, nu mai puțin ca şi pentru noi. 

S-o spunem curat şi pe faţă: dorim foarte mult ca să i se arate la Ischl că 
România are în Austro-Ungaria un amic vecin care nu o va părăsi în cazul când 
cazacii ar mai porni într-o cruciată peste Prut. Despicând firul de păr şi înşirând 
silabe pe aţă în mod sofistic nu facem nici o treabă; nu este vorba dacă România va 
intra în alianța austro-germană sau va fi acceptată numai ca un apendice al ei. 
Lucrul principal este ca dânsa să se știe sigură nu numai faţă cu rușii, ci şi faţă cu 
partida rusească care scormonește în interiorul ei, şi să nu fie sacrificată pentru a 
doua oară în momentul decisiv. La 1877 a fost singură-singurică când masele 
oştirilor rusești se rostogoleau spre graniţele sale; ea s-a văzut nevoită să încheie 
vestita convenţiune din aprilie și să-şi deie contingentul unui năvălitor heterogen; ea 
a trebuit să primească cea mai îndrăzneață ingratitudine pentru că la Plevna cu 
sângele său a scăpat pe ruși de pieire. Atari esperienţe nu le poate dori bucuros 
pentru a doua oară un stat june și cu vitalitate; el se simte a fi un ic, nu însă un 
grăunte care să fie zdrobit între pietrile de moară ale slavismului. 

Să nu ne amăgim a crede că devotamentul și solidaritatea României n-ar avea 
pentru Austria-Ungaria o valoare considerabilă. Avem noi oare amici în statele slave 
din Balcani cărora le-am ajutat să-și câștige esistența politică, independenţa și 
autonomia? Nu. Principele Nichita al Muntenegrului mai poate veni de sute de ori la 
Viena, locuind ca oaspe în castelul imperial; prințul Milan al Serbiei va mai putea 
face adeseori vizite împăratului Austro-Ungariei; prințul Alesandru al Bulgariei 
poate să fie mai pe atâta plin de loialitate faţă cu noi; cu toate acestea ei sunt, unul 
ca și altul, salahori rusești, pe cari un ordin din Petersburg îi poate întoarce în contra 
noastră. Ceea ce Austro-Ungaria are să conserve în Peninsula Balcanică niciodată 
nu se va putea apăra și mănţine cu slavii, ci pururea în contra lor. Secretul de a 
încălzi inimele slave pentru mărirea și binele Austriei nicicând nu-l vom cunoaște, 
nici înlăuntru, nici în afară. România însă este avanpostul nostru natural, din naștere. 
Ea formează un zid în mijlocul slavismului, pe care zid este interesul nostru să-l 
întărim; ea întrece în cultură, în progres şi fertilitate toate statele cele mici slave; ea 
mijloceşte comunicaţiunea noastră pe Dunărea Inferioară cu Marea Neagră. Bărbaţi 
ca Ristici și Slaweicow pot fi politici vicleni şi rafinaţi; însă un bărbat ca Brătianu 
este mai mult, pentru că nu joacă pe funia rusească, ci înțelege pe deplin interesele și 
impulsele Occidentului și cunoaşte foarte bine pericolele ce amenință din partea 
Rusiei. S-a privit cu răbdare cum s-au răpit de la România părțile Basarabiei; ea a 
fost tratată aspru în cestiunea jidovească, și în afacerea Arab Tabiei interesele ei au 
fost reprezentate cu puţină căldură. Toate acestea au fost de natură a pune pe gânduri 


pe cei din București şi a-i umplea de multe îndoieli în privința ajutorului ce ar putea 
aștepta de la Europa. Acum tot mai mult se apropie momentul în care Rusia din nou 
va da drumul furtunei în contra rămăşiţei Turciei; în atari condițiuni, cine oare i-ar 
putea lua în nume de rău principelui României că, făcându-și așa-zicând bilanţul, 
vine să întrebe pe Austro-Ungaria și pe Germania dacă ar putea conta pe 
protecţiunea lor în momentul decisiv? 

Sunt sceptici cărora nu le poți scoate din cap ideea că planurile Austro-Ungariei 
sunt aţintite la posesiunea Salonicului. Ei argumentează că ocupațiunea Bosniei, a 
Herțegovinei și a bucății din districtul Novi-Bazar este o achizițiune îndoioasă în 
gradul suprem şi se poate esplica numai cu privire la o întindere mai departe a 
ocupațiunii. Acești sceptici, din gura cărora, într-o profundă îngrijire, vorbeşte 
majoritatea locuitorilor austriaci, ar avea dreptate dacă, de dragul unor visuri 
problematice viitoare, s-ar sacrifica profitul real, ce este numai spre România. Nu pe 
drumul cătră Salonic, ci de-a lungul Dunării sunt pietrile de hotar ale unei înțelepte 
politice austriace. Iată că antagoniştii Austriei se şi ridică spre a ne contesta dreptul 
la Dunărea de Jos. Ici-colea se mai găsește o altă serie de necredincioși, cari nu vor 
să înțeleagă că Germania nu va face vrun contraserviciu real pentru alianţa noastră, 
în virtutea căreia este apărată în contra Franţei şi Rusiei. Ei se tem că Germania ne 
încurajează pentru aventuri slave, cari ne pot numai slăbi și periclita, iar nu întări şi 
asigura. La toate aceste îndoieli s-ar pune un capăt dacă Austro-Ungaria și 
Germania ar lua, faţă cu România, o atitudine clară și precisă. N-are decât să se 
spună prinţului Carol că o invaziune rusească nu va fi suferită pentru a doua oară; că 
nu se va permite Rusiei să răscoale iarăși pe slavii Peninsulei; cu un cuvânt, că 
integritatea României va fi apărată în orice caz — și lumea îndată va fi mai bogată 
cu o garanţie solidă în contra fatalului oaspe al tulburării păcii, care, plecând din 
Rusia, se furișează prin Europa ca o fantomă îngrozitoare! 


€ 


[8 august 1880] 

Nu încape îndoială că soluţiunea dată de Tractatul de Berlin cestiunii 
orientale va mai fi izvorul multor încurcături și chiar a unei conflagrațiuni 
generale. Deodată cu căderea conservatorilor din Anglia şi cu venirea la 
putere a liberalilor, orizonul a-nceput a se-ntuneca. D. Gladstone se distinge 
printr-un fel de zel religios, prin patimă în politică. Cunoscător al ebraicei şi 
al Talmudului, era un timp în care, cu texte ebraice, combătea emanciparea 
izraeliților din Anglia. Cu aceeaşi patimă reprezintă azi principiul că 
Peninsula Balcanică nu este a nimănui altuia decât a popoarelor de pe ea, că 
amestecul sau înaintarea Austro-Ungariei mai cu seamă trebuie 
împiedecată, că, în fine, domnia turcească trebuie să înceteze în Europa. 
Mărturisim că ne e greu de-a distinge în purtarea învățatului și furtunosului 


om de stat englez fanatismul religios de planurile politice, destul numai că 
cu tot dezastrul din Afganistan, cu totul bilul de dezaprobare ce l-a primit 
cabinetul în cestiunea agrară irlandeză în Camera lorzilor, cu toată rușinea 
scrisorii smulse de contele Karolyi, d. Gladstone încurajează o politică de 
acţiune în cestiunea Orientului și că, în urma acestei atitudini, puterile s-au 
grupat în două tabere, cari numai binele nu par a-și voi una alteia. Abia se 
risipi Conferenţa suplementară din Berlin, în care s-a hotărât cel mai deplin 
acord între puteri, şi văzurăm că în Bulgaria începură a trece ofiţeri și 
soldaţi, precum şi muniţiuni din Rusia, pentru pregătirea aceluiaşi soi de 
război neoficial care s-a mai purtat în Serbia; din Germania pe de altă parte 
începură a veni, pentru sprijinirea unei contraacţiuni, asemenea neoficiale, 
ofițeri superiori şi funcţionari administrativi germani, a căror comunicaţie 
cu sultanul se face prin mijlocirea d-lui de Drygalski, fost militar prusian, 
azi adiutant al sultanului și om de încredere al Porții. 

În Franţa se fac serbări militare şi reviste de flotă. D. Gambetta 
reamintește Alsasul şi Lotaringia, foile reproduc un discurs din 1871 al 
fostului dictator, în care se vorbeşte de recâştigarea provinciilor în timpul 
unei generații cel mult; în Austria se face o splendidă serbare a trăgătorilor 
la ţintă, pe jumătate ostășească; iar Rusia concentrează lângă granița 
galițiană şi la Bender trupe. În acest din urmă loc se pretinde c-ar fi 
concentrați deja 45.000 de oameni. 

Într-adevăr redeschiderea cestiunii Orientului pare aproape şi aceasta în 
condiţii cât se poate de rele pentru noi, Germania ar fi neutralizată în 
acţiunea ei de cătră Franţa, pururi doritoare de răzbunare; Austro-Ungaria ar 
fi paralizată, prin gingașele ei interese de pe Adriatica și prin proiectele 
asupra Salonicului, de cătră Italia; Rusia ar rămânea deci din nou stăpână pe 
sorții Orientului. 

Pe noi nu ne turbură atât amestecul nostru, poate neînlăturat, în 
vălmășagul general, și mai puţin ne turbură încă soarta patrioților cari mai 
prin reversibilitate, plătită înainte, mai prin directorate de bancă și de drum 
de fier, își pregătesc bani albi pentru zile negre, spre a zbura în toate părţile 
la cea întâi bătaie de tun; dar ceea ce ne doare în adevăr e că, prin corupția 
guvernanților noştri, se sleieşte atât de mult puterea poporului, precum și 
încrederea ce-ar trebui s-o aibă în autoritatea patriei lui, încât în momentul 
suprem, ce se poate ivi de azi până mâine, el n-ar mai avea destulă tărie de- 
a cădea cel puţin cu onoare în lunga și amara sa luptă pentru existență. Dacă 
suferința cea mai grea, mizeria şi cotropirea de copitele unor armate barbare 


ar fi un merit în ochii cerului și un titlu la viaţă, desigur că poporul nostru și 
l-ar fi câștigat de sute de ori în această existenţă chinuită pe care a dus-o pe 
pământ. Dacă ni s-ar da cel puţin posibilitatea de-a cădea cu onoare, luptând 
pentru noi și numai pentru noi, nu ca instrumentele unei politici străine, nu 
ca figuri de șah în mâna unor jucători străini! Tocmai când par a se arunca 
sorții asupra noastră ca asupra cămășii lui Hristos, în asemenea momente 
grele ţara e cu totul lipsită de reprezentanţii ei naturali, de tot ce ea are mai 
de caracter, mai onest, mai inteligent. 

În locurile ce li se cuvin — cel puţin în asemenea momente — acestora 
şi numai acestora, se răsfață o plebe uricioasă şi lacomă ca şi corbii ce 
rotesc asupra unui om murind. Cum e înnăscut în aceste naturi catilinare, în 
aceste inimi pline de minciună şi venin, instinctul de corb şi de cucuvaie, de 
se plantează tocmai atunci asupra unei naţii când ea e în momente de grea 
cumpănă? 

Cu un semn de discordie ivit între actorii de căpetenie ai unei viitoare 
conflagraţiuni cată să privim şi incidentul foarte semnificativ al cestiunii 
dunărene. Cititorul nu va pretinde de la noi ca să emitem vro părere în 
privinţa acestui disentiment ivit în Comisia Dunăreană, căci o părere ar 
însemna un consiliu care, intrat odată pe mânele presei guvernamentale, ar 
fi tălmăcit şi răstălmăcit în toate chipurile; ba s-ar preface poate că-l 
urmează, s-ar preface că sunt de o opinie cu noi, pentru a ajunge la rezultate 
tocmai contrarii de cele dorite în interesul ţării. În toate cestiunile 
internaţionale, o spunem drept, ne mulţumim dacă actele guvernanţilor de 
azi nu sunt de-a dreptul acte de înaltă trădare, abstracţie făcând de la toate 
celelalte defecte ale lor, precum mărginirea intelectuală, slăbiciunea de 
caracter, lipsa unui adânc şi adevărat patriotism și altele. 

Nicicând ţara noastră n-a avut mai puţini amici în afară care să ţină la ea 
într-un chip câtuși de puţin dezinteresat și dintr-un punct de vedere ceva 
mai superior ca în momentele de față. De ni se oferă onoarea prezidenţiei în 
Comisia de supravegheare a executării reglementelor navigației pe Dunăre, 
aceasta se face cu condiţia de-a fi pururea în minoritate; de ni se oferă 
sprijin, ni se dă cu condiţia de-a renunţa cu totul la neatârnarea noastră în 
cestiunea navigaţiei. Între Scila şi Charibde, între stâncă şi stâncă, vasul 
statului român e condus de nişte cârmaci cari nu gândesc la cârmă, ci la 
așezarea în siguranță a ceea ce-ar putea pune ei de-o parte în caz de 
naufragiu. 


Tot în înlănţuirea evenimentelor espuse mai sus stă și sosirea 
împăratului Germaniei la Ischl, unde a fost primit de împăratul Austriei și 
unde au venit și cei doi principi dunăreni. Fără îndoială că prezenţa acestor 
din urmă în locul de întrunire al suveranilor Austriei și Germaniei cată să 
aibă un fond politic oarecare. 

Ne-am întreba numai ce însemnează această prezenţă fără un singur 
ministru constituţional-responsabil! Pregăteşte-se poate o nouă ediţie a 
vizitei d-lui Brătianu la Livadia, unde s-a pus la dispoziţia unei puteri 
străine România, dată pe mâna cucernicului Simeon, fără ştirea 
Parlamentului, fără consultarea ţării? Nu ştim şi ni se face negru pe 
dinaintea ochilor când gândim la ceea ce-ar putea să iasă pentru noi dintr-o 
nouă ieşire din neutralitate, din nouă aventuri. 

Toată politica aceasta a d-lui Brătianu, a unui om înfumurat și desert 
care nu e-n stare să vadă că nicicând nu putem nici păstra, nici câştiga nimic 
prin alianţe cu vecinii, e controlată ca din partea ţării, dragă Doamne, de 
Fundești şi Pătărlăgeni. Toată înţelepciunea politică a strămoşilor noştri s-a 
dus pe apa sâmbetei de când secta demagogiei lucrative guvernează 
România, o sectă care a ajuns până la gradul de-a tocmi străini cu simbrie 
ca să ne înjure în ţara noastră proprie. Şi cu toate acestea ţara noastră, în 
neutralitate şi în defensivă, ar fi neînvinsă cu toată slăbiciunea la care am 
ajuns. Dar nu! Ea trebuie încurcată, sau cu soarta unuia care să încheie pace 
în numele nostru, sau cu a altuia, care să declare război tot în numele 
nostru. 

De-ar veni asupra noastră numai ceea ce-i scris prin fatalitate n-ar fi 
nimic; am sta sau am cădea cu credinţa în suflet și din cenușa noastră ar 
răsări viitorul. Dar nici asta nu ne e dat, căci fatalitatea e între noi înșine, e 
în acei oameni care au izbutit a constitui din gunoaiele societății române un 
partid politic şi o putere în stat, care au izbutit a băga veninul discordiei în 
nație tocmai în momentul în care ea ar avea mai multă nevoie de trezvie şi 
de unire, de claritate în conducere și de caractere nestrămutate. 


€ 


[9 august 1880] 

D. Jules Ferry, ni se pare, actualul ministru al învățăturilor din Franța, a 
tinut un discurs celebru cu ocazia distribuirii premiilor, în care și-a luat adio 
de la uzitatul discurs latinesc și a pronunțat fraza, mai celebră decum s-ar 


cuveni să fie: „Școalele au fost pân-acum închisori, de acum înainte însă 
vor fi nişte grădini“. 

Această frază a trecut foarte repede prin gazetele europene și a devenit 
aproape un aforism, o regulă de înțelepciune, dar nu e în sine decât, blând 
vorbind, o banalitate. Școala oricând e o închisoare când învățătorul va fi 
mărginit, e oricând o grădină când acesta va fi un om de spirit care va şti să 
intereseze pe elevii săi pentru obiectul ce propune. Obiectul e cu totul 
indiferent, metodul de predare — lucrul de căpetenie. Există profesori de 
zoologie cari din marea varietate organică a lumii animale nu scot decât o 
lecţie neinteresantă şi mediocră; există, din contra, descifratori de ieroglife 
cari, cu interesul arzător al unui Champolion sau Lepsius, ştiu să fermece 
auditoriul cu numărul, cam mare şi, la dreptul vorbind, de puţină 
importanţă, al dinastiilor faraonilor. Nu obiectul, propunerea lui interesează 
şi cei mai buni învățători vor rămânea aceia cari vor ști să-și electrizeze 
auditoriul prin vox viva a lor, prin grai și intuiţiune, oricât de aridă ar fi 
îndealtmintrelea tema ce o tratează. Ca formulă generală, care cuprinde 
toate viciile de metod, putem zice că „școala va fi rea dacă va apela numai 
la memorie, bună dacă va apela la pricepere și judecată“, abstracţie făcând 
de materia predată. Indiferent dacă se predau matematice, ştiinţe naturale, 
sanscrită sau ebraică, îndată ce se apelează numai la memorie, obiectul 
devine greoi şi indigest, pe când, dacă ştim a interesa priceperea şi judecata, 
ştim a pune inteligența în mișcarea ei naturală, obiectul devine interesant, 
oricât de ingrat ar părea celui nedeprins cu el. 

Cu autoritatea d-lui Jules Ferry, advocat se vede, „Românul“ combate 
argumentarea noastră, făcută în favorul studiilor clasice şi a despărțirii lor 
stricte de cele reale. Spre a dovedi că redactorii acelei gazete nu au studii 
clasice foaia în cestiune nu se sfiește a dura o sofismă de care desigur 
anticitatea persecutată ar râde cu divinul zgomot homeric. 

Noi am spus că studiul anticităţii se cuvine a fi cultivat mai cu seamă de 
clasele acelea cari nu sunt avizate la muncă materială. 

„Românul“ îşi urcă numaidecât tonul și ne zice: 


Am putea dovedi că în societatea modernă nu mai există clase cari să nu fie 
datoare a munci; că, nemaiexistând servagiul, care silea sute și mii de oameni să 
muncească pentru folosul esclusiv al unui stăpân, nu mai pot exista nici acele clase 
oțioase, cari să-şi vază averea şi buna-stare crescând fără o muncă din parte-le. 


Chiar cetitorul nedeprins bagă de seamă substituţia de idee. Noi am zis 
muncă materială îndeosebi, „Românul“ ne substituie munca în genere, 
adecă vorbeşte de altceva. Ieftină argumentare, în adevăr. Dacă noi vom 
vorbi de regina Angliei şi ziarul guvemamental ne va răspunde cu biografia 
şahului Persiei ajungem departe. 

Noi relevăm că nu numai în societatea modernă, dar în nici o societate, 
oricât de veche sau oricât de nouă, nu pot exista clase cari să nu fie datoare 
a munci. Chestiunea e dacă muncesc material sau intelectual? Deosebirea e, 
credem, destul de clară. Muncă materială se numește aceea care imprimă 
unei mase o formă de-o valoare superioară celeia ce o avuse. Din vale și 
deal se face traseu, din pietre pod, din lut cărămidă, din cărămizi casă, din 
lână postav etc. 

Dar oare un judecător care hotăraște raporturi de drept face postav? Un 
profesor de matematici face cărămidărie? Un episcop, prin predicele lui, 
durează vagoane? În fine, redactorii „Românului“ fac roate? Nu-i vorba, 
după o espresie ironică a lui Petru Maior, ar face mai bine dac-ar face roate; 
dar în realitate nu le fac. 

Dacă noi vom vorbi de una, „Românul“ de alta, noi de muncă 
materială, el de muncă în genere, discuţia n-ar avea nici capăt, nici folos. 
De aceea câteva pagine din Aristotel nu le-ar strica deloc onorabililor 
confrați. 

Dar să venim la vorba noastră, la necesitatea, la rolul eminanente 
educativ al studiilor clasice. Noi nu judecăm viitorul. E-n mâna lui 
Dumnezeu și numai el îl ştie. Nouă viitorul nu ne pare cu mult mai mult 
decât un trecut invers: ceea ce a fost va şi cam fi totdeauna. Să luăm deci 
trecutul ca oglindă a viitorului. Cari naţii stau azi mai sus în civilizaţie? 
Acelea cari au cultivat, în acel mod criticat de d. advocat Ferry, studiile 
clasice. Cari naţii au rămas îndărăt și pe jos? Acelea cari n-au cultivat aceste 
studii. Într-adevăr nici noi, nici pravoslavnicii noștri vecini, nici turcii, nici 
bulgarii n-au avut defectul de-a iubi cultura antică, fiind păgânească; și 
departe am ajuns cu toţii, n-avem ce zice. 

S-ar putea scrie un volum întreg pentru a espune toate foloasele câte 
răsar, și pentru dreapta cugetare și pentru caracter, din studiul anticității 
greco-romane. Căci nu e vorba de orice anticitate sau de ea întreagă. A 
existat o anticitate indă, alta chineză, o a treia egipteană, una asiriană, alta 
persană; dar nu de acestea este, nu de ele poate fi vorba. E vorba numai și 
numai de cultura, restrânsă în anume epocă, a anticităţii eline și de cea, 


asemenea restrânsă, a civilizaţiei romane. Înaintea și în urma acestor epoce 
era pe de-o parte barbarie, pe de alta decadenţă, de care nici poate fi vorba. 
Nicăiri însă și nicicând inteligența omenească n-a ajuns la culmea 
dezvoltării sale normale decât în aceste două epoce. 

Dar să vedem ce autoritate mai citează „Românul“ în favorul mărginirii 
studiilor clasice. 

Pe d. Dubois-Reymond (cum îi scrie numele), rector al Universităţii din 
Berlin. 

D. E. du Bois-Reymond e într-adevăr un om foarte spiritual, dar... dar e 
fiziolog. Rectoratul său nu e, se-nţelege, urmarea unei deosebite competenţe 
pedagogice, ci al alegerii pe un an din partea colegilor săi, încât e probabil 
ca viitorul rector, ales dintre profesorii facultăţii de teologie protestantă, să 
ție asemenea un frumos discurs prin care să recomande înlocuirea celor 
două limbi păgâne prin ebraică, precum d. E. du Bois-Reymond cere 
mărginirea lor în folosul ştiinţelor sale speciale, a celor naturale, poate a 
fiziologiei îndeosebi. Într-adevăr d. du Bois-Reymond e atât de fiziolog 
încât susţine că toată cultura antică e zidită pe nisip, că Goethe, dac-ar trăi 
azi, desigur n-ar scrie pe Faust, ci ar fi orator în Parlament. Într-o prelegere 
ținută acum trei ani în Colonia vestitul fiziolog și-a espus ideile asupra 
lipsei de valoare a culturii clasice, de care — în treacăt vorbind — el însuşi 
e plin și căreia-i datoreşte creşterea sa şi iubirea sa de adevăr. Conform 
teoriei de mai sus însă, Homer în zilele noastre s-ar fi făcut calfă de spiţer şi 
Shakespeare redactor la „Telegraful“. Iată cu ce probe ne vine organul 
guvernamental în favorul mărginirii studiilor clasice. 

Noi însă zicem: nu cu doar şi poate, nu cu alte dubitative se decid 
cestiuni atât de gingașe ca cele ale educaţiunii, ci cu probe aduse din 
esperiență. Tocmai această esperiență însă ne arată pe toate cărările că 
civilizaţia s-a statornicit şi a crescut acolo unde ea a fost altoită în pomul 
culturei antice, şi că nu s-a putut prinde acolo unde această cultură a lipsit. 
Orice mărginire a acestor studii e, până la o probă contrarie dată de 
esperiență, o americanizare a învățământului educativ, precum o zice însuşi 
d. du Bois-Reymond. Și această probă contrarie nu ni s-a dat pân-acuma și 
nici se poate da prin citarea unor autorități supuse la atâtea îndoieli. 


€ 
[10 august 1880] 


„Românul“ propunând ștergerea limbei latine din clasele inferioare ale 
liceelor, e natural ca şi sferele învăţătoreşti să fie uimite de-o aşa reformă, 
propusă ca din senin prin două articole ale unui ziar politic, fără ca 
cestiunea să fi fost dezbătută de cătră oameni speciali. 


€ 


[12 august 1880] 
Ce ajută toate declamațiile când realitatea le izbeşte cu cifre bugetare în 
față, de rămân ca o spumă a minților patriotice? Paralel cu libertatea, 
egalitatea şi fraternitatea de pe hârtie, paralel cu suveranitatea lui badea 
Toader şi moş Dumitru exercitată de ilustrul Fundescu, înfrunzeşte codrul 
parlamentar, plin de căpitani cu câte 30-40.000 franci leafă pe an, apoi 
mulțimea de frați de cruce întru ale văpselei roşie, toți cumularzi. Astfel şi 
compania de exploatare își are, cum zice balada Mihului: 


Voinicei levinți, 

Cu armele-n dinți, 
Feciori buni de mână, 
Căliți, tari de vână, 
Feciori groși în ceafă, 
Voinici făr'de leafă. 


Acuma numai „voinici făr'de leafă“ nu sunt cumularzii roşii. Din contra, 
feciori fără de obraz și cu multe lefuri! 

Răposatul Strat, cu bunul său simţ, caracteriza de minune fiinţa şi 
tendenţele democraţiei lucrative: 


Ni se mai zice că este lucru democratic să așternem lefurile așa încât să poată 
numi guvernul la aşa posturi și democrați cari n-au nici o para avere. Ce ciudat lucru 
mai este și cu democraţia noastră! Când este vorba de impozite, democraţia le-ar 
desfiinţa pe toate numai în numele democraţiei, și cele ce mai rămân le pun asupra 
clasei producătoare, care mai are ceva. Când este însă vorba de buget, apoi tot acea 
democraţie vedem că se aruncă cu un avânt ardinte asupra bugetului, fiindcă are 
trebuință de bani ca să trăiască bine. Ar trebui să ne lămurim asupra lucrului acestuia: 
democrat la impozite și boier mare la buget, aceste două nu merg împreună, De este 
vorba să fim democrați, apoi de ce nu luăm de exemplu Sviţera, ci, îndată ce e vorba 
de leafă, ne facem ultramonarhici şi aristocrați? 


lată dar ţinta democraţiei. Atâţia amar de ani d. C.A. Rosetti făcea 
negustorie de vorbe late, strigând libertate și frăţie. Cu ce-și încheie însă 
viața sa democratică? Cu o pensie reversibilă foarte aristocratică prin 
mărimea ei, luată din acelaşi biet buget la care aspiră toată suflarea 
patriotică. Am citat atâtea cazuri de cumul al însărcinărilor publice. Un 
deputat ia 8000 franci ca advocat al Brăilei, ca şef de gardă câteva sute, ca 
deputat doi galbeni pe zi. Un alt deputat e şef de gardă și pensionar. Un altul 
e advocat al statului, membru salariat al comitetului permanent și mandatar 
al naţiunii. Prototipul luminos însă al cumularzilor e un medic oarecare, 
care-n viață-i n-a prea avut clientelă, dar cu atât mai multe funcţii înalte. 
Luând leafă de general în armată, e profesor de facultate, apoi e în serviciul 
Eforiei spitalelor, a Institutului Elena Doamna ș.a.m.d. Nu mai vorbim de 
lefile ce şi le-a creat cei trei directori ai drumului de fier, câteșitrei 
necompetenți în materie şi căutând să măsure cu paragrafii codului 
Boerescu chilometrii drumului, de se potrivesc sau nu. E asemenea de 
rumoare publică cum calfe de la prăvălii de botine și mănuși, precum și o 
calfă de redacţie cu patru clase primare, au ajuns directori de Banca 
Naţională. 

Noi stabilim principiul, îndealtmintrelea în genere cunoscut, că, pentru 
un om care are conştiinţa datoriei, o singură însărcinare publică, bine sau 
rău plătită, e îndeajuns şi prea îndeajuns ca să-i consume toată puterea de 
muncă. Cuvântul pentru care o singură însărcinare publică cere puterea 
întreagă a unui om e că munca pentru sine are marginea ce şi-o pune omul 
însuşi, munca pentru stat nu are margine. Când cineva învaţă chimia pentru 
sine, o învaţă cu scopul practic poate al văpsirii lânurilor; când e profesor 
de chimie, poate învăţa toată viaţa pentru sine, poate preda toată viaţa 
obiectul pentru alţii și totuşi nu va fi învăţat nicicând îndestul, nu va fi 
predat nicicând îndestul. Un medic privat poate merge la unii, poate refuza 
de-a merge la alții, îşi așază în fine o taxă, care face ca clientela lui să fie 
aleasă, însă mică. Un medic în serviciul public nu-și poate limita munca în 
acest chip. Şi așa e cu toate însărcinările publice. Când vedem dar pe 
patrioți cumulând câte 4-5 însărcinări publice asupra lor putem fi de mai 
nainte siguri că nu-și îndeplinesc pe nici una cum se cade. 

Toate acestea, spuse de atâtea ori, le mai relevăm și astăzi, de vreme ce 
ni se comunică încă câteva cazuri de cumulul cel mai lipsit de pudoare. 

Începem cu d. dr. Grecescu — fost maior, depărtat din armată pentru că 
n-a voit să se supună ordinului de a merge în Dobrogea. Din cele de mai jos 


publicul va judeca dacă este cu putință ca un om, oricum ar fi el de înzestrat 
de natură, să poată împlini cu conştiinţă în același timp mulțimea de 
funcțiuni grămădite asupră-i şi incompatibile una cu alta. 

D-sa e mai întâi medic secundar la spitalul de copii. Acolo are locuinţă, 
lemne, serviciu etc. Eforia dă medicului toate înlesnirile acestea nu de 
florile mărului, ci pentru ca el să fie pururea la faţa locului, ca spitalul să nu 
fie fără medic în cazuri de necesitate urgentă de peste zi sau noapte, de ex. 
vro operaţie trahiotomică ş.a. pe care internul nici poate, nici ştie şi nici îi 
este permis să le facă. În consecuență regulamentul Eforiei îl și obligă pe 
medic de a fi în permanenţă la spital. Ca medic secundar trebuie dar de la 8 
până la 11 ore jum. să fie în salele bolnavilor, să observe facerea bandajelor, 
să înveţe pe elevii interni și pe cei esterni, să aștepte pe medicul primar, 
spre a face vizita împreună cu el şi, când acesta n-ar veni, s-o facă însuși. 
Medicul secundar mai trebuie să facă regulat, la 4 ore și jum. contravizită, 
vizita de seara (vespera) ca să vază pe acei bolnavi cari ar fi intrat în spital 
după vizita de dimineaţă, să le dea medicamente celor intraţi din nou, să 
suprime medicamentele date altor bolnavi ș.a.m.d. — toate acestea pentru 
ca bolnavul să nu stea fără nici un ajutor medical până a doua zi la vizita de 
dimineaţă. 

Iată dar o însărcinare publică — cea de medic secundar la spital — care 
e de natură a consuma activitatea întreagă a unui om cât de inteligent şi cât 
de silitor. 

Dar nu: d. doctor mai e și profesor de botanică la Facultatea de 
Medicină şi la Şcoala de Farmacie. lată dar un mic geniu care e special şi la 
boalele de copii şi în... botanică. Pe lângă orele de prelegere universitară, 
studiul botanic cere ca profesorul să meargă cu auditorii în Grădina 
Botanică, să-i deprinză a studia organografia plantelor deosebite cu 
microscopul, precum se face la toate facultățile. Afară de aceea d. profesor 
de botanică, în considerația mulțimii atât de mari a speciilor acestui regn 
organic, trebuie să-şi prepare lecţiile, ceea ce iar consumă câteva ore pe zi. 
Apoi se cade ca d. profesor să facă cu auditorii escursiuni, pentru ca ei să 
ştie câte din plantele oficinale sunt reprezentate în flora României, ca 
viitorii farmaciști să nu comandeze, precum se-ntâmplă azi, mușăţelul din 
străinătate. 

lată dar o catedră universitară şi alta la Şcoala de Farmacie, din cele mai 
grele, de natură a ocupa toată activitatea unui om cât de inteligent și cât de 
activ. 


Dar nu. D. doctor mai e și profesor de higienă la liceul Matei Basarab. 
lată dar un geniu medical, special în trei ramuri, la boalele de copii, un 
Linne în botanică și totodată și higienist. 

Dacă pe lângă orele ocupate de aceste trei funcţii mai adaogăm orele de 
examen, afară de cele din program, apoi cele pierdute în juriile instituite de 
ministeriu, vedem deja că acestui geniu nu i-ar rămânea nici timp să se 
spele pe ochi. 

Cu toate acestea...cu toate acestea direcţia lucrativă a căilor ferate, 
Fălcoianu—  Stătescu, găsește de cuviință a-l mai numi și medic al 
drumurilor de fier. 

Să vedem acum dacă mai cu seamă această din urmă funcţiune este 
compatibilă cu celelalte. 

Medicul drumului de fier cată să îngrijească de tot personalul căii ferate, 
când e chemat în caz de boală. De se-ntâmplă vrun accident pe linie trebuie 
să dea ajutorul necesar. Dacă se-mbolnăvește vrun șef de gară, vrun 
cantonier sau orice alt impiegat al căilor ferate, medicul e dator a se duce cu 
trenul unde se află pacientul, a-i face diagnoza, a-i prescrie medicamente. 

lată iarăși o însărcinare publică de natură de a ocupa activitatea întreagă 
a unui om. Îi permit oare d-lui doctor spitalul, Facultatea, Școala de 
Farmacie, liceul ca să fie totdeuna pe linie? 

Este compatibilă funcţia de medic al liniei cu celelalte? Evident că nu. 
Dar leafa merge întreagă din toate locurile: de la Ministeriul Instrucţiei, de 
la acela al Lucrărilor Publice, de la Eforia spitalelor, plus locuinţă, lemne, 
serviciu ş. a. Adecă, cum s-ar prinde, chef cu banii patriei! 

Dar se va zice că nu e d. Grecescu singur medic al liniei. 

Într-adevăr nu în aceeași zi s-a mai numit un alt ipohimen de cătră 
duplul ipostaz Fălcoianu—Stătescu, d. dr. Racoviceanu. Acesta mai e: 

1) medic secundar la Colţa; 

2) suplinitor de medic secundar la altă secţie, în locul d-lui Istrate; 

3) profesor de cosmografie la clasa I St. Sava; 

4) idem de fizică la clasa III şi VI; 

5) idem de chimie la clasa VII; 

6) idem de higienă și medicină la școala normală Carol I; 

7) medic al internatului; 

8) profesor de igienă la Școala normală a Societăţii pentru cultură; 

9) în fine, medic pe linia drumului de fier. 


Cine voiește să ştie ce sunt roșii aci se uite. Patrie, datorie, lege? 
Mofturi. Lefuri, protecţie, posturi, lemne, casă din spinarea patriei, iată 
adevărata ţintă a democraţiei reversibile. 


€ 


[13 august 1880] 
Ca să se vază cum judecă oamenii în Franța beatitudinea reformatoare a 
d-lui Jules Ferry, care a găsit numaidecât imitatori la redacția „Românului“, 
reproducem următoarele din „Revue des deux mondes“, scriere periodică 
care desigur nu poate fi bănuită nici că colaboratorii ei ar fi ignoranti, 
precum sunt gazetarii noștri cari propun reforme, nici că apără latineasca 
din cauze politice. 
lată dar ce se zice în cronica numărului de la 15 august: 


Dacă e vreun om satisfăcut de sine însuși, dacă e vrun exemplu vieţuitor al acelei 
amăgiri de sine care e la modă azi, acela e desigur d. ministru al învățăturilor 
publice, cu ambițiile sale renovatorii și agitatorii. D. ministru al învățăturilor se 
poate măguli de-a nu fi deloc străin de încurcăturile guvernului pe care-l servă. 
Domnia sa, împreună cu colegul de la război, e probabil unul dintre membrii 
cabinetului cari ar fi pregătit Republicei cele mai aspre încercări și cari vor lăsa în 
urmă-le cele mai multe dezordini și confuzii de îndreptat. Iniţiativei d-lui Jules Ferry i 
se datorește articolul 7, iar relele întâmplări ale acestui articol au condus guvernul 
pe această cale a arbitrarului, în care la fiece pas va întâmpina dificultăţi nouă. D. 
ministru personal a scăpat de consecuenţele articolului 7 prin votul Senatului, apoi 
prin decretele de la 29 martie, cari au făcut să treacă sarcina asupra ministrului de 
interne și a celui de justiţie. lată acum că s-apropie 31 august, data la care 
stabilimentele de învățământ dirijate de iezuiţi şi chiar de alte comunităţi religioase 
neautorizate vor trebui închise. Rămâne a se ști ce se va pune la cale pentru a lovi cu 
oprire aceste case, cari de pe acum anunţă că se vor redeschide în luna lui octomvrie 
şi nu vor mai fi dirijate de iezuiţi şi de dominicani, dar vor rămânea fără îndoială sub 
aceleaşi influenţe. Dacă d. ministru nu va izbuti sau se va vedea obligat de-a se opri 
înaintea unor societăți civile, legal constituite, înaintea noilor directori religioși sau 
mireni armaţi cu drepturi incontestabile, la ce capăt vom fi ajuns? Ne-am fi dat din 
capul locului dezavantajul de-a scoate din arsenalul imperiului și a vechei monarhii o 
legislaţie învechită, vom avea aerul de a ne purta cu amăgeli faţă cu libertatea 
învățământului, cu libertatea credințelor, fără câștig, fără a atinge în mod serios ţinta 
propusă. Cât despre d. ministru al instrucției, pentru moment pare a se fi abătut din 
campania aceasta, pe care cu toate acestea a inaugurat-o și în care s-a prins cu atâta 
ușurință Acum pare a se fi dedat cu totul rolului de regenerator al învăţământului 
statului și, cu acest titlu, ca mare maestru al Universităţii Franţei, a pronunţat 


înaintea Sorbonnei un discurs al căruia cuvânt întâi a fost oraţia funebră a 
discursului latin. D. Jules Ferry şi-a început reformele prin suprimarea discursului 
latin, precum colegul său de la război a dat o dovadă memorabilă de spiritul său 
reformator prin suprimarea tobelor la armată. Face fiecare ce poate. 

Ceea ce e curios, uimitor și chiar de temut în acest din urmă discurs ţinut la 
Sorbonna e tocmai această înfumurată amăgire de sine însuşi, această imperturbabilă 
siguranţă a unui ministru, punând ușurința sa de agitator sub steagul Republicei, 
învârtind fără maturitate cestiunile cele mai delicate, plănuind la programe confuze 
de noutăți îndoielnice, tratând cu dispreţ tot ce s-a făcut înaintea lui şi zicând grav: 
„Reintrăm în bunul-simţ... Universitatea Franţei va număra anul trecut între cei mai 
memorabili ai săi, între cei mai roditori pentru istoria sa... S-au îndeplinit o 
restaurare necesară... Universitatea nu era ieri decât o biurocraţie; de la legea ce 
reconstituie consiliul superior încoace ea va forma un corp viu, organizat etc.“. 
Trebuie, la dreptul vorbind, ca cineva să fie foarte lăudăros ca să vorbească astfel, 
când are onoarea de-a trece ca o arătare fugitivă în capul unui Corp care a avut de 
șefi pe un Royer-Collard, Guizot, Cousin, Villemain. Dacă sunt reforme folositoare, 
necesare de realizat, şi dacă d. ministru al învățăturilor se dedă cu ele c-o aplicaţie 
serioasă și reflectată, cu atât mai bine; n-am avea decât să susţinem în această operă 
o bunăvoință inteligentă, chiar dac-ar fi cam îndrăzneață. Simpatiile nu i-ar lipsi; dar 
acele vechi metode, despre cari d. Jules Ferry vorbește cu atâta ușurință, pe cari le 
răstoarnă pretinzând că le transformă, fost-au ele într-adevăr atât de sterpe? N-au 
produs ele generaţii viguroase și puternice, cari au umplut o parte a acestui secol? 

Așadar ele nu erau atât de neroditoare, ele erau din contra probate, pe când 
acelea ale d-lui Jules Ferry nu sunt încă și n-au dovedit cât plătesc. Dar vrea să 
suprime exerciţiul discursului latinesc: bine, fie! E clar însă că acesta nu e decât un 
simptom şi că această supresiune nu e decât începutul unei diminuări a studiilor 
clasice. E ușor pentru d. Jules Ferry, care are pe atât bun gust pe câtă competență, ca 
să se-ncumete a proba că pân-acum trăia cineva zece ani alături cu anticitatea făr-a 
o cunoaște, că aceasta era greșeala vechelor metode, că de acum vom putea pătrunde 
în acele regiuni necunoscute pe care ne încăpățânasem de-a le da ocol numai, 
dumneasa dovedește însuși că are o curioasă idee de maniera de-a învăța latinește 
când zice că de acuma-nainte se va învăța pentru a citi, nu pentru a scrie. 

D. ministru al instrucției publice, în toate proiectele sale, în toate demonstrațiile 
sale, pare a uita că învăţământul nu consistă numai şi numai în a împlea capul 
copilului cu noţiuni multiple și confuze despre fel de fel de lucruri, ci că consistă mai 
cu seamă în a forma o natură intelectuală, un spirit capabil de-a gândi şi ști. lată la 
ce serveau de minune acele studii clasice, cari au primit frumosul nume de studii 
umanitare! D. Jules Ferry crede a fi zis tot punând reformele sale sub drapelul 
Republicei. Din nenorocire e de temut că acestea nu vor servi nici Republica, nici 
învățământul, nici Franţa înainte de toate. 


€ 


POLITICA DE STAT ȘI POLITICA DE PARTID 


Extrase din Les nouveaux jacobins, studiu de d. E. Vacherot, 
membru al Institutului Franţei. 
[14, 15, 17, 19 şi 20 august 1880] 


I 


Cum s-aseamănă demagogia pretutindenea! Pe când statele liberale în 
cari nu domneşte platitudinea uliței se diversifică după geniul lor național, 
după instinctele înnăscute, ajungând pe rând unul la glorie militară, altul la 
înflorire în științe și arte, un al treilea la dominațiunea mărilor prin comerț 
şi industrie, demagogia, stearpă ca idee, improductivă, lipsită de simţ 
istoric, amenință a aduce, până şi statele cele mai fericite prin inteligența și 
iubirea de muncă a poporului lor, la o platitudine, o vânătoare de posturi, o 
meschinărie personală care ascunde în sine decadenţa și descompunerea. 

D. E. Vacherot, membru al Institutului Franţei şi, după cum se ştie, 
republican din cei mai curaţi, publică în „Revue des deux mondes“ un 
studiu asupra Noilor iacobini, ale căruia cele mai multe pasaje vor dovedi 
ce mult seamănă politica de expediente a demagogiei franceze cu aceea a d- 
lui Brătianu, mutatis mutandis se-nţelege, adecă minus cultura franceză. 

lată dar acele pasaje: 


Geaba dar mâniile zgomotoase ale partidului dominant, căci el nu crede nici în 
conspiraţiile partidelor monarhice, nici în opoziţia funcţionarilor, nici în încercările 
clerului contrarie drepturilor statului. Ceea ce partidul dominant vrea e un cler 
servil, o administraţie devotată, un partid conservator care să se dezintereseze de 
afacerile publice. Orice împotrivire îl iritează, chiar în marginile legii și ale 
Constituţiei. Orice inițiativă care nu e a sa îl supără. Orice putere politică, socială, 
religioasă care tinde a se constitui, a se organiza, a se dezvolta prin ea însăși îl 
nelinişteşte. El nu vrea nimic viu, nimic rezistent, nimic puternic împrejurul său. De 
aceea denunţă pretutindenea inamici ai Republicei unui public credul și unui guvern 
slab. 

E natural ca un partid care-a cucerit puterea să voiască a o păstra. Există însă 
pentru partidul republican două maniere pe cari le-ar putea urma. Ar putea guverna 
şi administra ţara negândind decât la mărirea, puterea, prosperitatea și siguranţa ei. 
Aceasta ar fi maniera cea mare și totodată cea sigură. „Căutaţi împărăţia lui 
Dumnezeu, zice Evanghelia, și celelalte vă vor veni cu de prisos“. Aceasta e într- 
adevăr marea artă de conservare pentru un guvern în orice ţară și într-a noastră 
îndeosebi: de-a-i face bine afacerile. Nu e nimic care să descurajeze mai mult de la 
luptă pe partidele ostile decât succesul unei politice bune, precum nimic nu le 


încurajează mai mult decât eșecurile suferite de-o politică rea. Dacă partidul 
republican ar voi să guverne şi să administreze ţara numai în interesul unic al ţării ar 
vedea pe toată lumea asociindu-se cu Republica, făr-a avea nevoie de-a câștiga sau 
ameninţa pe cineva. Clerul, dacă l-ar fi respectat, ar fi fost bun-bucuros să-și poată 
împlini liber, sub drapelul republicei, opera de pace și de mântuire a sufletelor. 
Administraţiile, dacă le-ar fi protejat, n-ar fi cerut nimic alta decât de-a servi bine 
statul. Partidele pe cari nu le-ar fi persecutat în retragerea lor ar dezarma înaintea 
unei politici pre cât de fericite pe atât de îndemânatece. Cetăţenii cei buni ai tuturor 
partidelor și cari sunt în foarte mare număr s-ar simţi onoraţi de-a secunda un 
guvern într-adevăr naţional în împlinirea misiunei lui patriotice. lată cum înțelegea 
Thiers să aclimatizeze Republica într-un pământ în care ea nu putuse prinde 
rădăcină. Când vorbea de-o republică liberală conservatoare, deschisă tuturor, 
înțelegea adevăratele condiţii de putere şi de dăinuire ale Republicei a treia. Dac-ar 
fi păstrat puterea și dac-ar mai fi trăit îndestul pentru a lăsa o tradiţie puternică a 
acestei politici, am putea spera resignarea, dacă nu abdicarea partidelor și în orice 
caz pacificarea ţării. Această speranţă s-ar fi putut concepe cu atât mai ușor cu cât — 
pe terenul Constituţiei — devenise mai ușoară o clasare nouă a partidelor. Precum 
Republica fusese pusă în afară de orice discuţie, vechile clasificări de republicani şi 
monarhiști nu mai aveau rațiune de-a fi. Însemna a ieși din Constituţie reamintindu-le 
şi redeșteptând toate patimile și toate ambițiile pe cari ele le suscitaseră. Thiers, în 
scurtul timp al prezidenţei sale, nu numai că învățase această politică; el a practicat- 
o chiar, deschizând poarta puterii la oameni din stânga şi din dreapta, pe cari ştia să- 
i apropie şi să-i reconcilieze pentru opera comună a reorganizării naţionale. El avea 
o vorbă pentru a caracteriza această manieră de-a înțelege guvernarea: „politica de 
stat“. Îndealtmintrelea aceasta e singura politică pe care el a practicat-o în toată 
cariera sa parlamentară. Politica de partid nu-i părea bună decât cel mult în opoziţie, 
unde el a rămas totdeuna un om de guvernământ. 

S-ar crede că reacţia a inspirat partidului republican această politică de 
neîncredere și de escluziune faţă cu conservatorii monarhiști, cari au primit în mod 
franc republica constituţională. E o eroare. O minoritate numai a acestui partid, 
centrul stâng, a înţeles și a primit ideile lui Thiers în privirea aceasta. Majoritatea n- 
a făcut decât să se supuie, nutrind totdeuna intenția de-a păstra pentru ea puterea 
întreagă când va fi stăpână absolută. Chiar sub prezidenţia lui Thiers, omul care e azi 
șeful acestei majorităţi, într-un discurs celebru în care anunţa venirea nouălor 
straturi sociale, le-a dat conservatorilor a înţelege că ei nu mai au loc în guvernul 
acestei republice pe care ei contribuiseră a o stabili. Într-adevăr partidul care ţine azi 
puterea a voit totdeuna de-a guverna și administra singur republica, pe care singur o 
visase, o pregătise, o impusese ţării prin revoluţii pe cari țara n-a avut decât să le 
sancţioneze. Când partidul acesta zice și repetează că nu voieşte să introducă pe 
inamic în cetate e cu putință ca să fie de bună-credinţă în esprimarea acestui 
sentiment de incurabilă neîncredere care-i e propriu. Dar mai e și un alt cuvânt pe 
care nu-l mărturisește nicicând: că interesul cauzei nu-l face niciodată să uite 
interesul partidului. Ca Republica să prinză putere şi consistență prin concursul 
conservatorilor cari au servit sub alte regimuri cu aceasta nu-și bat deloc capul. Nu 


există decât o republică care e după gustul lor: e aceea unde ei sunt tot, fac tot, 
dispun de tot. 

Cu chipul acesta de-a înţelege republica acest partid a trebuit să aibă maniera sa 
de-a guverna și de-a păstra guvernul. A guverna şi a administra ţara preocupându-se 
peste măsură de conveninţele partidului în numele căruia guvernă, a căuta asigurări 
contra unei întoarceri a norocului luând drept deviză: „Cine nu e cu noi e contra 
noastră“, a nu vedea în vechii adversari decât niște dușmani cari trebuiesc 
supravegheați, înlăturați de la orice funcţie administrativă sau municipală, de la 
orice participare la viața publică şi cari trebuiesc combătuţi și urmăriţi fără cruţare 
şi răgaz, aceasta nu mai e politică de stat, ci politică de partid. Să nu se înșele nimica 
asupra înțelesului acestor cuvinte. Guvernul unui partid nu trebuie să fie neapărat un 
guvern de partid. Un partid poate guverna și administra ţara aşa încât să satisfacă 
toate principiile de ordine, justiţie și libertate, toate interesele în adevăr naţionale. 
Dacă guvernul republican și-ar face acest merit și această onoare, el n-ar fi un 
guvern de partid. Dar devine un guvern de partid făcând contrariul, sacrificând 
patimelor, prejudiţiilor, intereselor rău înţelese ale unui partid, principiile de justiţie 
administrativă, de libertate religioase, de pace, socială, principii cari ar fi trebuit să 
triumfeze tocmai în timpul Republicei. Iată politica care a precumpănit în partidul 
republican de când spiritul înţelepciunii pare a fi dispărut din mijlocul lui dimpreună 
cu omul de stat care ne inspira și dirija. 


II 


Politica de stat poate fi mai mult ori mai puţin nobilă, mai mult ori mai puțin 
corectă în mijloacele ce întrebuinţează. Dar ea are un ideal, pentru că scopul ei 
predominează orice ambiţie de persoană sau de partid. Ea are un orizon pentru că s- 
așază la înălțimea interesului naţional pentru a vedea și judeca toate. Politica de 
partid n-are scop, propriu-vorbind, căci posesiunea puterii, pe care ea o urmărește 
esclusiv, nu e decât un mijloc pentru orice politică demnă de acest nume. Ea nu are 
orizon pentru că vede și judecă toate numai din punctul de vedere al conservării 
personale. 

Ei nu este aceasta arta de a guverna în care Royer-Collard, vorbind la 
mormântul lui Casimir Périer, credea a găsi părți divine. Vorba era prea frumoasă 
poate; dar, dacă nu e nimic divin în o asemenea artă, este ceva care înălţă într-un 
mod singular, e mărimea scopului, noblețea mijloacelor. Preocupându-se de aceste 
două lucruri politica pierde caracterul ei personal şi prea adeseori puţin moral. Ea 
devine acea artă despre care voia să vorbească Royer-Collard. E politica de stat în 
cea mai naltă putere a cuvântului. 

Politica de partid nu are asemenea apucături; ea nu merge spre un scop mare; ea 
nu alege cele mai nobile mijloace. Ea se rezumă cu totului tot în espediente, unde 
conveninţele de partid precumpănesc interesele ţării. Continuând această politică, 
partidul care e acum stăpân pe destinele noastre poate guverna câtva timp, dacă asta 
se cheamă a guverna; dar nu va avea deloc onoarea de-a fi înălțat fericirea Franţei. 
Va merge astfel pe calea unui despotism fără mărire și fără glorie, care într-adevăr 


nu conduce ţara la aventuri, dar care o dezorganizează şi o enervează printr-un regim 
în care violența e amestecată cu slăbiciunea, arbitrariul cu anarhia. lată un 
iacobinism care n-are nimic teribil, dar despre care istoria nu va zice, ca despre cel 
vechi, că, dacă actele lui erau adeseori odioase, scopul lui era mare, pentru că era 
vorba de-a mântui revoluţiunea și patria. Ce va zice ea despre iacobinii actuali? Că 
privighearea lor n-a semnalat decât primejdii imaginare; că vitejia lor n-au 
esterminat decât inamici cari nu făcuseră nici un act de ostilitate; că în acest război 
trist şi stupid a fost uitat străinul care ne ochește și care ne zâmbeşte de milă. Aceasta 
nu e de ajuns pentru a le asigura un loc mare în analele noastre republicane. 

E o politică iacobină aceea care atinge dreptul comun. Dar asta e tot ce ea a 
păstrat din tradiția veche. O revistă repede a actelor sale ne va dovedi că ea n-are 
altă patimă decât iubirea de putere, altă ţintă decât ideea de-a o păstra, altă purtare 
decât practicarea espedientelor. Aceste espediente variază după trebuințele acestei 
politice, mai mult suportate decât primite de către miniștrii noștri. Ba sunt concesii 
făcute partidelor estreme, ba sunt satisfacţiuni date amicilor; ba diversiuni imaginate 
pentru a distrage opinia publică; ba reclame de popularitate electorală. Mobilul 
rămâne pururea, același: interesul partidului. 

E vorba de-a reforma magistratura? Partidul ce guvernă nu ţine deloc la 
suprimarea inamovibilităţii; ceea ce propune e o reformă care să-i asigure 
devotamentul magistraţilor. Investitura nu i-ar displăcea, pentru că i-ar permite de-a 
elimina pe toți magistraţii cari-i sunt suspecți pentru a-i înlocui cu magistrați a căror 
independență republicană ar avea, în cazul acesta, inamovibilitatea drept garanţie. 
Dar ministeriul actual nici nu merge pân-a cere investitura. Ar accepta-o bucuros 
dac-ar trebui. Temându-se de rezistenţa Senatului, se mulțumește deocamdată cu 
reducerea numărului tribunalelor, rezervându-și dreptul de-a păstra pe magistraţii 
devotați și a pune-n retragere pe aciia pe zelul cărora nu se poate întemeia. 
Deocamdată se revoacă un număr destul de mare de magistrați absolut ireproșabili. 
La ce reformele și revocările acestea? Înainte de toate pentru că voim ca s-avem 
locuri libere pentru amici, apoi pentru a se asigura prin intimidare de-o magistratură 
care, la caz de trebuinţă, să facă servicii, nu să dea hotărâri. Astfel se ruinează 
prestigiul unui corp destul de respectabil, căruia i se răpește încrederea și respectul 
fără de cari hotărârile date nu mai au nici o autoritate. A compromite astfel cea 
dentâi, cea mai necesară din instituţiunile noastre înseamnă oare a guverna pentru 
binele ţării? O adevărată politică de stat și-ar fi făcut o datorie sfântă din respectarea 
acestui lucru, superior tuturor guvernelor cari trec, din respectarea vecinicei, 
inviolabilei justiţii. lată ceea ce uită politica de partid în preocuparea micilor ei 
interese. 

E vorba de curățirea administraţiilor noastre? Iată iarăși un interes foarte mare 
al societăţii noastre franceze care e în joc. Dacă există vro ţară care să aibă nevoie 
de-a fi administrată e ţara noastră, unde slăbiciunea iniţiativei private lasă un câmp 
atât de larg activităţii statului. Administraţia centrală a unei țări ca Statele Unite 
poate fi schimbătoare și dată pe mâna inesperienţei şi incapacității unei clase de 
oameni pe cari cetăţenii cei mai buni îi privesc ca pe un flagel al marii republice. 
Acesta e un rău, dar un rău care nu atinge puterile vii a acelei ţări, căci fiecare stat al 


uniunii are administraţia sa completă, atât de fixă pe cât o permit vicisitudinile 
electorale. Dar într-o societate centralizată cum e cea franceză administrația, dacă 
nu e resortul, e cel puţin marele regulator al activităţii naţionale. Introducându-se în 
ea schimbarea, arbitrariul, injustiţia, inesperiența și incapacitatea prin invazia 
politicei, ea se dezorganizează. Când administraţia nu mai funcţionează la noi, sau 
funcţionează rău, societatea franceză întreagă se simte atinsă în viaţa ei normală. 
Iată opera de desordine pe care politica de partid e pe cale de-a o împlini prin 
sistemul de purificare perpetuă pe care-l urmărește. Făcând aceasta, partidul 
guvernant nu voiește deloc nici să pună-n reformă abuzurile, nici să îndrepteze viţiile 
mașinei administrative. El voiește pur și simplu să schimbe personalul 
administraţiilor, pe care-l recunoaște că e capabil și aplicat la funcțiunile sale, dar pe 
care-l crede suspect numai și numai pentru că acest personal a funcţionat sub alte 
guverne sau sub alte partizi. Și oare de ce partidul dominant pune atâta preţ pe 
această reînnoire a personalului? Pentru că voiește să se servească de acesta ca de- 
un puternic agent electoral. Ceea ce partidul republican a reproșat atât de mult 
vechilor guverne şi vechilor partizi, intervenţia funcţionarilor în luptele electorale, 
aceea practică el însuși fără nici un scrupul, fără nici o cruţare. Și nu se mulțumește 
numai a o face aceasta, dar o erige în principiu de guvernământ când cere de la 
funcţionari nu numai respectul instituţiilor ţării, ceea ce e și dreptul şi datoria 
guvernului, dar cere încă de la ei pentru guvernul sub care servesc un devotament pe 
care ei nu-l datoresc decât statului. Astfel guvernul vrea ca să i se dea un concurs 
activ în toate împrejurările, oricând îl va reclama. Mai multe circulare ministeriale se 
esprimă în termeni formali în privinţa acestui punct delicat. 


III 


Cată să adăugăm că partidul care ne guvernă merge mult mai departe în politica 
sa de escluziune decât toate guvernele câte l-au precedat la putere. 

Toate guvernele au cerut mai mult ori mai puţin concursul funcţionarilor de toate 
soiurile în alegeri. Guvernele cele mai oneste și mai liberale îl cereau cu mai multă 
discreţie și respectând libertatea agenţilor lor. Imperiul reclama zelul lor numai în 
împrejurări în cari n-ar fi fost prudent de-a-i rezista. Dar încolo puţin îi păsa 
Imperiului de originea funcţionarilor cari-l serveau, fie bonapartiști, legitimişti, 
orleaniști sau republicani. Ba Imperiul ţinea chiar îndeosebi ca să fie servit de 
funcţionari încercaţi de sub guvernele vechi. Și, când republicanii voiau să accepte 
funcţii sub administrația imperială, șeful statului se fericea de aceasta. Guvernul 
republican e mult mai strâmt în toleranța sa administrativă. Lui nu-i trebuiesc numai 
oameni dispuși a-i servi: nu, îi trebuiesc slugi, a căror origine să nu-i lase nici o 
îndoială. El taxează de suspecți pe toţi funcţionarii cari au servit sub alte guverne și 
nu lasă să-i treacă nici o ocazie pentru a-i înlocui prin amici şi coreligionari. C-un 
cuvânt, pe când Imperiul lăsa poarta administraţiilor deschisă tuturor partidelor, 
înțelegând foarte bine că acestea, servind bine statul, îi serveau Imperiului însuși, 
Republica, sub dominaţia iacobinilor noştri, o închide tuturor partidelor, nu pentru că 
le crede suspecte, dar pentru că-i trebuiesc posturi multe pentru numeroșii săi amici, 


Și iată cum această Republică nu mai este a tuturor, precum o cere frumosul ei nume, 
ci un fel de moşie esploatată de-o rasă de politicieni cari fac din politică o industrie. 
Am auzit adesea vorbindu-se de iluziile naive şi de generoasa indignaţie a 
republicanilor sub guvernele monarhice, cari denunțau corupţia acestora și apelul la 
apetituri. Gândeam atunci la frumoasa definiţie a lui Montesquieu: „Republica e 
guvernul virtuţii“. Cu modul însă cu care el tratează afacerile publice partidul 
republican nu mai trece de cel mai onest și mai dezinteresat dintre partizi. 

Voiți încă exemple ale preocupării electorale care domină toată politica 
guvernantilor noştri? 

De ce n-a propus guvernul conversiunea rentei, care ar aduce tezaurului 40 de 
milioane? Pentru că e un interes electoral la mijloc care trebuie menajat. 


(La noi cititorul își va aduce aminte că „Românul“ a protestat contra 
aplicării unei legi în vigoare, care acordă primăriei dreptul de-a percepe 
zecimi asupra băuturilor spirtuase. În Franţa demagogia lucrativă nu 
propune legi pentru interes electoral, la noi se cere neaplicarea unor legi în 
vigoare, fiindcă lipsa de ruşine a demagogiei noastre e mult mai mare.) 


Alt exemplu: când d. prezident al Consiliului, pe când era ministru al lucrărilor 
publice, a propus și a făcut să se voteze de cătră cele două Camere marile sale 
proiecte de răscumpărare a drumurilor de fier, desigur că n-a gândit la altceva decât 
de-a acoperi țara cu căi de comunicaţie, cari, prin numărul și superioritatea 
esploatării lor, să accelereze progresul negoțului și industriei noastre. Dar nu e oprit 
de-a presupune că politicii cari au secundat ardoarea sa vedeau aci o armată de 
funcţionari noi în serviciul guvernului republican în viitoarele alegeri. Și cum voiţi să 
nu fie astfel când vedem acest partid mestecând pretutindenea politica, chiar în 
administrații cari o comportă mai puţin, precum în magistratură, la Universitate, în 
armată? În orice caz, un ministru de finanţe de şcoala veche n-ar fi consimţit 
niciodată de-a încărca visteria cu sarcini nouă și Thiers ar fi sărit din loc numai la 
simpla anunțare a unor asemenea proiecte. 


IV 


Știm că această politică fără ideal, fără doctrină, fără altă ţintă decât cucerirea 
şi păstrarea puterii, fără alt plan de purtare decât acela de-a nu scăpa nici o ocazie 
de reclamă pentru popularitatea partidului ce-o practică, știm că această politică se 
împodobește cu numiri avantagioase și cu rezoane specioase. Ni se zice că politica 
marilor principii şi a marilor planuri e foarte frumoasă, dar că înainte de toate e 
vorba de-a-și da seama de ceea ce gândește și vrea țara, de ceea ce guvernul 
Republicei poate sau nu poate suporta pentru moment. Sunt multe lucruri cari s-ar 
putea face numaidecât, dar trebuiesc rezervate pentru ziua în care Republica nu va 
mai avea a se teme pentru existenţa ei; căci aceasta e vorba de care se uzează și se 
abuzează pururea. Dumnealor se măgulesc de-a avea o politică practică pentru care 


au inventat un barbarism, oportunismul. Au cuvânt să laude această politică; dar ar 
fi mai bine de-a o practica. Ea a fost politica tuturor adevăraţilor oameni de stat. 
Făr-a vorbi de marii politici, al căror nume l-a păstrat istoria, avem în zilele noastre 
pe Cavour, Bismarck și Thiers, cari au escelat în această artă. Ei aveau, cei doi 
dentâi, politica marilor scopuri, al treilea pe acea a bunului-simţ și a patriotismului. 
Au ştiut să se folosească de ocazii pentru a atinge scopul definit. Adeseaori ei făceau 
să se nască asemenea ocazii. Mai cu seamă Cavour și Bismarck. 

Dar oare politica pe care am arătat-o mai sus prin chiar actele ei are câtuși de 
puţin ceva care să semene cu această din urmă. 

Când vedem producându-se atâtea decrete nefolositoare cauzei publice, atâtea 
măsuri contra persoanelor și atât de puţine reforme în privirea lucrurilor în sine, 
suntem ademeniţi a întreba dacă partidul ce ne guvernă în acest moment mai are vreo 
altă grijă decât aceea de-a schimba pur și simplu personalul administraţiilor noastre. 
Unde se vede o politică de progres în această iniţiativă pătimaşă a deputaţilor noştri, 
care atinge totul? Nu e, înainte de toate, interesul electoral care-o provoacă și o 
inspiră? 

N-are niminea cuvânt să zică că politica de azi e o politică revoluționară. Dar nu 
se poate numi nici conservatoare în înţelesul bun al cuvântului, pentru că turbură și 
agitează ţara. lacobinii noștri oportuniști sunt în stat ca-ntr-o proprietate cucerită, a 
căreia intrare e oprită oricui care nu e de ai lor şi unde ei ar dori mai bine să se 
odihnească dacă n-ar avea un vecin incomod care să le strige în urechi: „Nu sunteți 
aci pentru a dormi...“ 

A câștiga şi a păstra puterea, iată într-adevăr arta în care escelează partidul care 
domneşte în acest moment. N-am voi să-i aplicăm o vorbă care-n limba noastră 
politică a devenit sinonimă cu anarhia. Dar, dacă luăm cuvântul în înţelesul lui 
originar, nu facem o injurie acestui partid dacă zicem că e maestru în arta acelei 
demagogii care consistă în a câștiga favoarea populară. Aristofan a făcut din 
demagog un portret care va rămânea adevărat în orice ţară şi în orice timp în care 
domnește democraţia. În această satiră nemuritoare numai spiritul este al autorului. 
Tot restul nu-i decât espresia unui adevăr vecinic. Dar între arta demagogiei vechi, și 
arta demagogiei moderne este toată diferenţa care distinge democraţia greacă de-a 
noastră. Poporul e pretutindenea un stăpân ignorant, simplu și credul, a căruia 
încredere e mai ușor de-a i-o câștiga dezmierdându-i prejudiţiile, măgulindu-i 
patimile, studiindu-i gusturile şi instinctele, decât făcându-și o datorie din a-l instrui, 
a-l admonia, a-l modera, a-l dirige pe calea înţelepciunii, a dreptăţii, a adevărului. 
Cuvântul lui Tacit va fi totdeauna adevărat: „A-l servi pentru a-l domina“. A instrui, 
a admonia, a dirige poporul? În toţi timpii amicii lui cei mincinoși au protestat contra 
unei pretenţii atât de aristocratice. Cum? Poporul suveran are trebuinţă de mentori? 
Ce fel? Nu e poporul, din natură chiar, înțelept, inteligent, instruit în toate câte-i 
trebuie să le știe pentru a-și exercita suveranitatea sa? Amăgitu-s-a el vreodată de 
câte ori n-a ascultat decât propriile lui inspirațiuni? Oare nu e o lipsă de respect 
pentru suveran de-a se îndoi de infalibilitatea sa? Și în toți timpii adevărații amici ai 
poporului au răspuns: că modul cel mai bun de-a respecta poporul şi mai cu seamă 
de-a-l iubi e de-a-i spune adevărul. Tot aceștia adaogă că, cu sfătuitori sinceri, 


democraţia poate fi cea mai bună formă de guvernământ, dar cu curtizani cari își 
amăgesc stăpânul ea devine forma cea mai rea de guvernământ. 

Marile noastre naţii moderne nu mai cunosc demagogi în înțelesul antic al 
cuvântului, cari să strângă cu cuvântul lor insinuant sau mișcător un popor întreg, 
reunit într-o agora sau într-un forum. Mai sunt într-adevăr adunări populare în cari 
elocuenţa unui tribun poate face treabă. Dar ce mic e numărul acestor alegători în 
comparaţie cu mulțimile cari se grămădesc împrejurul urnei! Nu în adunări avem a 
căuta demagogia din vremile noastre. Partizile noastre democratice datoresc succesul 
lor îndemânaticei și puternicei lor organizaţiuni în materie de alegeri. Capul 
partidului e un mare comitet dirigent care meditează și formulează parola, „le mot 
d'ordre“ al alegerilor; zicem parolă pentru că acel comitet se-ngrijește totdeauna de- 
a găsi cel mai simplu și cel mai popular cuvânt, iar nu un program mai mult ori mai 
puţin complicat, care n-ar fi nici priceput, nici de gustul sufrajului universal. Acest 
cuvânt e transmis comitetelor de departament dacă e scrutinul listei, comitetelor de 
arondisment dacă scrutinul e uninominal. Și aceste comitete, ajutate încă de 
subcomitete, sunt însărcinate de-a face ca masele să primească lozinca. Mai cu 
seamă cu acest scop se desfășură toată arta demagogiei moderne. 


V 


Nimeni nu cunoaște mai bine gusturile, instinctele, patimele, impresiile poporului 
suveran decât un comitet local; nimeni nu știe să-i vorbească mai bine limba pe care 
el o pricepe și care-l înduplecă. Elocuența tribunilor noștri n-are nici dibăcia 
aceasta, nici atâta tact, nici atâta potrivire momentană. Elocuența tribunilor poate 
lovi cu lovituri mari, adresându-se marilor pasiuni, marilor ambiţii, marilor interese 
ale democrației naţionale. Dar ea nu pătrunde, ca propaganda comitetelor, în micile 
patimi, micile interese, micile ambiţii ale democraţiilor locale. În privirea aceasta cei 
mai umiliți delegaţi ai acestor comitete întrec pe cei mai abili oratori, al căror cuvânt 
nu se coboară nicicând până la aceste mici amănunte, atât de importante pentru 
succesul unei alegeri. lată o artă pe care, în treacăt vorbind, n-o cunoscuseră 
nicicând partizile parlamentare din țara noastră. Ele au oratori cari fac discursuri 
frumoase la tribună. Ele au comitete generale cari adresează nobile, escelente 
circulare către alegători. Toate acestea cad de sus, nu se coboară deloc în adâncimile 
maselor populare. Numai un singur partid practică această artă a alegerilor populare 
cu aceeași îndemânare, cu aceeași ardoare, cu acelaşi succes ca şi partidul 
republican, acesta, partidul democraţiei cezariane. Celelalte partide vorbesc 
sufrajului universal limba care i se cuvine sufrajului restrâns; ele confundă opinia 
publică cu sentimentul popular; ele practică alegerile sub regimul democrației 
precum le practicau sub monarhia constituţională. 

Dar oare, dacă partidul republican nu pricepe a guverna ţara precum pricepe a 
mânui corpul electoral, n-o fi datorind aceasta, afară de alte cauze, superiorității 
Chiar a organizației căreia-i datorește câștigarea și conservarea puterii? 
Atotputernică pentru a învinge în alegeri, organizația aceasta nu este totodată o 
piedecă, pentru o direcţie tare, neatârnată, într-adevăr naţională a afacerilor publice, 


pentru că pune guvernul sub dependenţa aleşilor, iar pe acești aleşi înșiși sub 
dependența comitetelor electorale? Iată ceea ce esperienţa dovedește deja și va 
dovedi din ce în ce mai mult dacă lucrurile vor urma cursul lor de pân-acum. De 
când partidul republican e stăpân necontestat pe putere se vede ce a devenit 
autoritatea, iniţiativa, neatârnarea cabinetelor înaintea voințelor aleşilor sufrajului 
direct. Se vede din această politică de concesiuni, tranzacţiuni, espediente practicate 
de către miniștri cari se precedează. Dar ceea ce se știe mai puţin e că miniștrii noștri 
nu au mai multă neatârnare în administraţia lor, precum n-o au în guvernul lor, şi că 
exigenţele individuale ale aleșilor noștri nu sunt mai puţin imperioase decât 
pretenţiile lor parlamentare. În realitate majoritatea Parlamentului nu guvernează 
numai, ci și administrează totodată. Funcţionarii de orice ramură şi de orice rang 
atârnă mult mai mult de senatori, dar mai cu seamă de deputaţi, decât de miniștri, de 
șefii lor naturali, înaintea cărora sunt responsabili. Membrii Parlamentului sunt aciia 
cari hotărăsc mai adeseori cestiunile de afaceri, cari nu mai trec prin cabinet sau 
prin Consiliul de Miniștri decât pentru a primi confirmarea oficială. Dar ceea ce nu 
se știe asemenea e că stăpânii miniștrilor mai au ei înșiși pe stăpânii lor în comitetele 
electorale cari i-au scos în alegeri. Aceste comitete semnalează voinţele lor 
individuale sau generale aleşilor, cari le transmit miniştrilor, iar aceştia nu fac decât 
să le înregistreze. lată cum funcţionează mașina guvernamentală şi administrativă 
sub regimul actual. E guvernul de jos, substituit guvernului de sus. Sunt republicani 
cari cred că acesta e idealul unui guvern democratic. Alţii cred, din contra, că orice 
inițiativă în privirea guvernământului şi a administraţiei trebuie să pornească de sus, 
că aceasta e esenţa chiar a guvernământului, fie sub republică, fie sub monarhie, căci 
orice altă manieră de a guverna și administra e antipodul guvernământului și 
administraţiei, e pură anarhie. Fără a voi să pătrundem scopurile șefului majorității 
republicane, nu ne vom prea risca afirmând că întâia manieră de-a pricepe guvern şi 
administraţie nu-i poate fi pe plac. De aceea oare va fi gândind de-a reînnoi în 
curând prin scrutinul de listă această majoritate prea ocupată cu micile ei afaceri, 
prea aruncată în micile ei pasiuni pentru a forma o adevărată majoritate de 
guvernământ? Dar dacă-i place o politică de stat de ce nu face decât o politică de 
partid? Și dacă patriotismul său visează o Franţă puternică şi mare încă, cu toate 
dezastrele noastre, de ce începe prin a o desbina și slăbi, prin „mots d'ordre“ ale sale 
îndreptate contra unui pretins inamic dinlăuntru? 

Politica de espediente duce câteodată mult mai departe decum ar voi cineva. Se 
ştie unde ea a dus Imperiul. Și aceea era cu mult mai mult o politică de espediente 
decât de planuri cu maturitate concepute şi bine definite, așteptând ocazia pentru a le 
pune în executare. Dacă pricepem bine spiritul în care erau concepute și executate 
marile întreprinderi ale Imperiului al doilea, vom vedea că ele nu erau decât 
espediente imaginate pentru a ocupa închipuirea vie a poporului nostru şi pentru a-l 
distrage de la trebuinţe și de la aspirațiuni pe cari Imperiul nu era în stare a le 
satisface. Războiul în Orient n-a fost decât un espedient pentru ca, prin glorie 
militară, să facă să i se uite originea. Ce-a câștigat Franţa din acel război? Ceea ce 
au dovedit cu de prisos evenimentele posterioare. Războiul din Italia au fost un alt 
espedient pentru a reafla o popularitate care începea să se piarză. Dacă el ar fi fost 


întreprins c-un scop într-adevăr politic ar fi fost urmat de completa eliberare a 
teritoriului italian. Atunci s-ar fi evitat alianța Italiei cu Prusia şi dezastrul de la 
Sadova. Războiul din Mexic n-a fost iarăși decât un espedient din cele mai romantice, 
imaginat pentru a distrage spiritul public. Războiul cu Germania a fost cel din urmă 
espedient, unde norocul Franţei a trebuit să se întunece deodată cu acela al dinastiei. 
„E războiul nostru“ a zis acea nefericită femeie care a trebuit să sufere atât de mult. 
Nimic nu era mai adevărat; se simţea trebuinţa de a se ridica prin un nou Solferino 
după Waterloo diplomatic. Monarhia lui Napoleon III era una din acelea care nu 
putea trăi fără espediente, pentru că nu putea să se lipsească de popularitate. 
Monarhia Burbonilor n-a crezut niciodată că are nevoie de popularitate și, dacă a 
căzut cu toate acestea, n-a atras în cădere-i ţara după sine. 


€ 

O sumă de cetățeni din toate părțile țării se plâng de sporirea dărilor 
făcute de noul recensământ fiscal şi ne întreabă din ce cauză liberal- 
naţionalii noştri, între ale căror frumoase promisiuni la '76 era și „scutirea 
pungii contribuabililor“, nu se mulțumesc cu cât au atins-o până astăzi în 
cei din urmă patru ani şi acum îi mai încarcă sarcinile. Vom răspunde la 
această întrebare în treacăt, lăsând deocamdată orice teorie economică și 
înșirând numai câteva condeie din bugetul cheltuielilor statului. Am dori ca 
din locurile competente să ni se rectifice socoteala de mai jos dacă, din 
norocire, cum nu credem, va fi greşită. lată dar, ca un fel de urmare la cele 
ce ziceam zilele trecute asupra cumulurilor patriotice, câteva şiruri destul de 
clare, credem: 

D. general Slăniceanu (care, pe cât ne-aducem aminte, la 1876, când a 
fost trei-patru zile la Livadia, a luat ca speze de călătorie oficială suma de 
franci 10.000) a luat acum, mergând pentru o inspecţie de câteva zile în 
Dobrogea, speze de călătorie ... ... ... ... fr. 7000 

D. Protopopescu de la visterie, pentru o plimbare în străinătate cu 
familia, sub pretextul că merge să studieze cum se înmagazinează sarea, a 
luat ca speze de călătorie ... ... ... ... 5000 

D. dr. Creţulescu, ministru la Roma, aflător de vreo câteva luni în 
Bucureşti întru căutarea intereselor sale particulare, ia pe an ... ......... 
60.000 

D. C. Exarcu, ministru la Atena, asemenea ia pe an ... ... ... ... 40.000 

D. Dum. Brătianu, ministru la Constantinopol, tocmai când e fiertul 
fierului în Orient, aflător în Piteşti la alegerile judeţene, aflător de atuncea 


încoace la băi, ia pe an ... ... ....... fr. 60.000 
D. Câmpineanu, aflător acum în străinătate, guvernator al Băncii 
Naţionale, care-şi începe operaţiile peste câteva luni şi care nu e încă 


instalată, a şi început a lua pe an, pe lângă locuinţă, lemne, serviciu ... ... fr. 
36.000 
D. Cantacuzino, ca director la Regia Monopolului de Tutunuri, ia pe an 
... „++ 24.000 şi ca subguvernator la Bancă ... ... ... ... 24.000 


D. Calenderoglu, director la Căile Ferate, în plimbare de la Berlin la 
Bucureşti, pe an ... ... ... ... 48.000 
D. advocat E. Stătescu, în aceeaşi calitate cu precedentul şi lipsind din 


ţară de câteva luni întru căutarea sănătăţii ... ... ... ... 36.000 
D. Dimitrie Sturdza, comisar al guvernului pentru primirea căilor ferate, 
aflător astăzi în străinătate tot întru căutarea sănătăţii ... ... ... ... 48.000 


Deocamdată să ne oprim aci cu statistica lucrativităţii patriotismului, pe 
care avem s-o continuăm din când în când, pentru edificarea curioșilor cari 
se miră de sporirea dărilor. Cum vedem, sub titlul de lefuri, diurne, speze de 
călătorii și misiuni, zece patrioți, numai zece (și sunt mulţi!) înghit pe an pe 
puţin aproape o jumătate de milion din casa statului. Cunoaștem apoi 
patrioţi, stâlpi ai democraţiei române, cari iau 100 de franci diurnă, sub 
titlul de misiuni ordinare şi extraordinare, pentru a merge la vânătoare. 

Vom reveni asupra acestui obiect interesant pentru a dovedi cu bob 
numărat că dintre membrii marelui partid liberal-naţional puţini, foarte 
puţini sunt patrioți gratis. 

Apoi să nu fie guvernul silit, pentru a susține sentimentele patriotice ale 
partizanilor săi, pentru a le alimenta căldura sacră a marilor principii 
democratice, să sporească sarcinile poporului suveran? Marile principii sunt 
marfă de lux, care trebuie plătită din greu, şi obrazele subţiri se ţin cu 
cheltuială. 


€ 

Acum câteva zile se răspândise vorba în Bucureşti că pe lângă fortul 
Arab-Tabia s-ar fi ivit bande de insurgenți bulgari, că trupele noastre de 
graniță ar fi trimis patru călăraşi parlamentari ca să previe pe acele bande de 
a nu se apropia de nu vor să fie întâmpinate cu foc și că acei insurgenți ar fi 
împușcat, contra oricării obicinuinţe, pe parlamentari. Era un zgomot atât de 


greu de crezut încât ne-am abținut de a-l reproduce chiar sub cea mai 
deplină rezervă. Peste o zi sau două foile din Viena cuprindeau telegrame în 
cari se vorbea de o ciocnire între trupe române şi bande bulgare ce ar fi avut 
loc la 11/23 l.c. pe lângă Arab-Tabia, cu care ocazie trupele au făcut mai 
mulți prizonieri. Foile străine din București au reprodus şi comentat ştirea 
aceasta. Numai „Monitorul oficial“ și foile oficioase ale guvernului tac cu 
totului tot asupra acestei afaceri, ca şi când am trăi în satul lui Cremene și 
lucrul n-ar fi interesând pe nimenea. Principalul organ al guvernului 
vorbește despre bunătatea estraordinară a recoltei, despre lenea și nepăsarea 
românului, ţine predici de morală ţăranului, pe când i-ar fi fost mult mai 
ușor de a ţinea asemenea predici escelenţilor directori de bănci şi de drum 
de fier cari ocupă funcţii despre cari nu pricep nimic, jefuind tezaurul și 
societatea cu sume enorme, nu însă acelor bieţi oameni cari muncesc pentru 
a purta în spate sarcina pseudocivilizaţiei Costineştilor și Mihăleșştilor și 
cari n-au răgaz de goana percepţiei ce, sub sute de titluri, îi iau, fără nici o 
compensație, până și cea din urmă para din pungă. Dar acestea în treacăt. 
Rămâne constatat că, pe când satul arde, baba din Strada Doamnei face 
toaletă și adresează lecţii de morală tocmai acelora pe cari ar trebui să-i 
scutească de asemenea insipidități. Vază-şi bâma din ochiul propriu, nu 
aşchia din ochiul altora. 

Suntem reduşi la rolul ca în țara noastră proprie să aflăm din ziare 
străine noutăţile ce o interesează. Astfel „Corespondenţa politică“ scrie că la 
11 august, deci în ziua chiar a ciocnirii de lângă graniţă, cabinetul nostru a 
primit o notă a guvernului bulgar prin care ni se dă satisfacție în privinţa 
unui conflict de jurisdicție consulară în același timp principele Alexandru a 
exprimat, faţă cu gerantul agenţiei noastre diplomatice din Sofia, dorinţa ca 
guvernul din Bucureşti să se mulțumească cu această satisfacţie. În acest 
stadiu al lucrurilor fiind, d. Boerescu a dispus ca agentul român, d. Sturdza, 
să fie gata a pleca la Sofia, pentru a intra în tratări spre aplanarea altor 
diferenţe cu Bulgaria. 

Despre nihiliștii cari s-ar fi aflând în ţara noastră i se scriu ziarului 
„Augsburger Allgemeine Zeitung“ următoarele: 


Nu e de mirare că și-n România, megieșă Rusiei, s-a refugiat un număr de 
nihilişti, sustrăgându-se prigonirilor, sau pentru a renunța cu totul de la planurile lor 
de răsturnare, sau pentru a aștepta un timp mai favorabil decât cel de acum. Pe de 
altă parte e iarăşi natural ca comitetele Loris-Melicof să nu se mulțumească numai 
cu restabilirea liniştei și cu asigurarea momentană a dinastiei, ci că ar voi să se 


asigure și de la viitor. Cu scopul acesta urmărește liniştit, însă energic, pe nihilişti în 
ascunzătorile ce le-au aflat în Rusia, dar a pretins totodată de la Ministerul de 
Externe ca să intervie pe lângă guvernele europene pentru ca şi în străinătate 
nihiliştii să fie urmăriţi sau cel puţin supravegheați. Și guvernul din București a 
primit o invitare în înţelesul acesta, pe care voiește a o și urma, întâmpinând însă 
curioase dificultăţi. E adevărat că în ultimele luni un număr cam însemnat de 
persoane din Rusia s-au stabilit în România, dar mai cu seamă în Moldova, persoane 
cari trebuiau să pară suspecte din cauză că nu sunt în stare să dea deslușiri suficiente 
asupra scopului petrecerii lor în ţară; dar dacă autoritățile române stăruiesc în 
cercetările lor asupra persoanelor bănuite de nihilism se vede în cele mai multe 
cazuri că aceste persoane, după toată aparenţa, se țin de societăți nihiliste, dar se pot 
legitima totodată ca agenți ai poliţiei rusești şi ai panslavismului. Astfel 
supravegherea nihiliştilor devine pentru poliția română grea, dacă nu imposibilă. 


In privinţa cestiunii Dunării i se scriu aceleiași foi următoarele: 


Această cestiune, care are atât interes pentru cabinetele europene încât a format, 
în Camera Comunelor din Anglia, obiectul unei interpelări, e o abilă trăsătură de șah 
a diplomaţiei rusești, căci ea are o parte care nu s-a considerat îndestul în Viena și la 
Berlin. Cestiunea dominării Dunării a pus pe cabinetul Brătianu în rea strâmtorare; 
căci dacă va ceda pretențiilor Austriei în privirea prezidiului în Comisia Dunăreană 
și în privirea votului preponderant (pretenţii sprijinite cu căldură şi de Germania), 
atunci nu numai opoziţia de pân-acum, dar și partidul lui propriu îi va face imputarea 
că a trădat drepturile de suveranitate ale ţării. Chiar ministrul plenipotenţiar al 
principelui Carol pe lângă Republica Franceză, d. Cogălniceanu, e de această părere 
și a elaborat un memoriu în care acuză pe cabinetul Brătianu de trădare de patrie 
dacă va ceda pretențiilor Austro-Ungariei. Această împrejurare ar fi de ajuns pentru 
a face ca ministeriul Brătianu să fie foarte precaut și cumpătareţ în cestiunea 
dunăreană, dar la aceasta se mai adaogă și următoarea consideraţie de politică 
esterioară: 

Austro-Ungaria și Germania ar voi să tragă foloase din poziţia în care România 
se află faţă de Rusia, dar nu se arată înclinate de a da României, pentru concesiunile 
ei un ecuivalent oarecare, afară de niște asigurări superficiale, pe când Franţa, Italia 
şi Anglia, deşi se feresc în espunerile oficiale de a se îndușmăni cu Austro-Ungaria și 
Germania pentru cestiunea dunăreană, au dat a înțelege pe sub mână, însă clar, 
cabinetului, din Bucureşti că, dacă România ar ceda Austriei stăpânirea Dunării nu 
și-ar îndeplini misiunea de stat neutral la gurile Dunării și că puterile apusene, în 
oarecari împrejurări, ar vedea mai bucuroase gurile Dunării în mânile ruşilor decât 
în mânile unei Românii slabe și cu totul dependente de Austria și Germania. 


lată dar perspectiva pe care ne-o deschide, pentru un viitor foarte 
apropiat poate, politica esterioară a patrioților lucrativi. 

Am dat în numărul de ieri relația pe care a primit-o „Gazeta generală de 

Augsburg“ despre cestiunea dunăreană. După acea relație, una dintre 

considerațiile de politică exterioară care fac ca ministerul Brătianu să fie 
foarte cumpătat şi cu luare-aminte este că 


Austro-Ungaria și Germania ar voi să tragă foloase din poziția în care România 
se află faţă cu Rusia, dar nu se arată înclinate dea da României pentru concesiunile 
ei un echivalent oarecare, afară, de niște asigurări superficiale, pe când Franţa, 
Italia și Anglia, deşi se feresc în espunerile oficiale de a se îndușmăni cu Austro- 
Ungaria şi Germania pentru cestiunea dunăreană, au dat a înţelege pe sub mână, 
însă clar, cabinetului din București că, dacă România ar ceda Austriei stăpânirea 
Dunării, nu şi-ar îndeplini misiunea de stat neutral la gurile Dunării şi că puterile 
apusene, în oarecari împrejurări, ar vedea mai bucuroase gurile Dunării în mânile 
rușilor decât în mânile unei Românii slabe și cu totul dependente de Austria și 
Germania. 


Ca o completare a acestor șiruri, în cari se subliniază cumpătarea și 
precauțiunea ministerului Brătianu, găsim niște informaţii destul de 
interesante în „Neue freie Presse“. După cele ce află foaia vieneză, 
cestiunea Dunării poate fi de acuma considerată ca rezolvată în sensul 
Austro-Ungariei. Art. 4 al anteproiectului atribuie delegatului austriac 
prezidenta Comisiei Dunărene şi dă, în caz de paritate de voturi, 
preponderanţă votului prezidentului. România ridicase oarecari obiecţiuni 
contra acestui articol. „Neue freie Presse“ află că Austro-Ungaria și 
România s-ar fi aflând astăzi în negoțieri pentru a găsi un mijloc de a ridica 
prin vreo concesiune orice greutăţi din partea Principatului. În acelaşi timp, 
„L'Indépendance roumaine“ află că negoţierile ce se urmează la Viena în 
privinţa Dunării merg încet. Austria, zice ziarul francez, ca preţ al 
concesiunilor ce consimte dânsa să le facă în această cestiune, cere ca 
România să adereze pe faţă la alianţa austro-germană. Se pare că la Berlin 
se promite în schimb prințului Carol regalitatea şi un concurs puternic 
pentru organizarea militară a ţării. 

Față cu știrile publicate de ziare străine despre ivirea de bande armate la 
marginele Dobrogei, foaia oficioasă din Strada Doamnei găseşte de cuviință 
a desluși opinia publică că n-au fost decât niște bieți turci, pieritori de 
foame, cari nu mai găsesc alt mijloc de trai decât acela de-a se înarma și de- 
a prăda. 

Cu atât mai bine dacă nu e nimic mai mult. Am reprodus acele faime 
fără a le da importanţă și am cerut desluşiri cari ar fi trebuit să se dea de 
mult, mai întâi pentru motivul că ştirile apăruseră în „Neue freie Presse“, 
organ amic al guvernului roşu, al cărei corespondent bucureştean e, dacă nu 
ne înșelăm, colaborator la „Românul“. Un alt ziar german, asemenea amic 
al guvernului şi care apare chiar la noi în București, e de ex. departe de-a da 
deslușiri atât de nevinovate ca ziarul nostru oficios. E în orice caz mai bine 
dacă am atras atenţia publicului asupra zgomotelor ce circulau și aci şi în 
străinătate şi dacă, spre liniştirea lui, li se dă dezminţire dintr-o parte de nu 
iubitoare de adevăr, cel puţin în stare de-a şti, din sorginte oficială, la ce se 
reduc în realitate zgomotele. 

Dar „Românul“ nu se mulțumește cu atât. Neţinând seamă că ştirile ce 
le-am reprodus le datoream unei prietene a guvernului roşu şi a d-lui |. 
Brătianu îndeosebi, gazetei „Neue freie Presse“, ar vrea să-și dea aerul că 
noi le-am fi scornit, precum am scornit „bandele bulgare de la 1868“. 

Daţi-ne voie. Bandele bulgare au existat foarte frumos, au fost protejate 
de d. Brătianu și, dacă le-ar fi ţinut curelele, ar fi pus de pe atunci chestia 
Orientului în mișcare. Aceasta n-o spunem noi, ci o autoritate în materie, d. 
dr. Jirecek, bulgarofil de mâna întâia și care e, în privirea aceasta, foarte 
bine informat. 

lată dar ce povestește d. Jirecek: 


La 1866 ministrul Brătianu se adresă lui Rakovski, care din București pregătea 
prin gazetele sale o revoluţie în Bulgaria, ca să formeze o legiune bulgară. 

În iunie 1867 Hagi Demitar Asenov şi Ștefan Caragea trecură cu o ceată bine 
organizată şi uniformată de 150 de oameni la $iștov peste Dunăre. (Cf. Geschichte 
der Bulgaren, pag. 557 și 558). 


În ediţia cehă a Istoriei bulgarilor favorizarea formării de bande din 
partea d-lui Brătianu e descrisă mai pe larg și am reprodus textul într-un 
număr trecut al „Timpului“. 

Aşadar certe-se „Românul“ cu d. Jirecek în privirea aceasta și cu amicii 
de atunci ai d-lui Brătianu, din cari cei mai mulți trăiesc încă și or fi desigur 
astăzi oameni mari în patria lor. 

Tânărul d. G.C. Cantacuzino, directorul Regiei şi viceguvernatorul 
Băncii Naţionale, ne spune nouă prin „Românul“, cum am arătat mai sus, că 
leafă de la Bancă nu primeşte încă şi nu ia 48.000 franci pe an, ci numai 
modesta retribuţie de 19.380 lei de la Regie. Ne pare rău că aceasta nu se- 
ntâmplă încă, dar sperăm că lucrul se va îndrepta. Doar n-o fi voind tânărul 
d. Cantacuzino să servească patria gratis la Bancă. Nu de altceva, dar 
sacrificiile făcute pe altarul patriei de către onorabila tagmă a patrioților ne 
inspiră o adevărată groază. Ne aducem aminte că onor. mucenic Simeon 
Mihălescu a servit asemenea gratis ca director al Ministerului de Interne, 
taman în timpul scabroasei afaceri. 
O mică observaţie. 


Eroarea „Timpului“, zice tânărul d. Cantacuzino, e evidentă; dealtmintrelea ea nu 
mă surprinde, domnii conservatori păstrând obiceiul de-a ne judeca după dumnealor, 
iar nu după noi. 


Oare tânărul d. Cantacuzino n-ar avea bunăvoință a ne spune care e acel 
om din partidul conservator, tânăr sau bătrân, care, în vremea regimului 
catargiesc, de tristă memorie cum am zice, să fi luat de la stat vreo leafă, nu 
de 48.000, dar măcar modesta retribuţie de 19.380 lei? Ne-ar îndatora foarte 
mult dacă ne-ar arăta un asemenea personaj în rândul conservatorilor. 

Ca corolar al acestei modeste întrebări mai dăm încă două exemple de 
cumul patriotic. 

Există, bunăoară, în tagma patrioţilor, un d. doctor Sergiu. 

lată lista de ocupaţiuni liberale-naționale, însă retribuite, ale acestui 
domn: 

1) deputat (diumă), 


2) ajutor al primarului de București, 

3) medic la internatul Sf. Sava, 

4) item la Matei Basarab, 

5) item la Internatul central de fete, 

6) medic primar la Spitalul de copii, 

7) profesor de fiziologie la Facultatea de Medicină. 

Urmăm cu luminosul prototip al cumulului din România, cu d. dr. 
Davila: 

1) inspector general al serviciului sanitar al armatei (leafă și rang de 
general), 

2) profesor de chimie la facultate, 

3) membru al Eforiei spitalelor, 

4) membru al Consiliului permanent al instrucției publice, 

5) locţiitor de decan al Facultăţei, 

6) inspector al Muzeului anatomic de la Colţa, 

7) omnipotentul dirigent al Institutului de orfane „Elena Doamna“. 

8) preşedinte al Societăţii de arme, 

9) membru în consiliul de administraţie al fabricei de chibrituri, 

10) vicepreşedinte al Societăţii corpului didactic, 

11) vicepreședinte al Societăţii pentru cultura poporului român. 

Acest d. vicepreşedinte al Societăţii corpului didactic și al Societăţii 
pentru cultura poporului român nu știm nici măcar dacă are naturalizația. 
Sigur e însă că, de mulțimea ocupaţiilor sale, n-a avut timp să-nveţe 
românește. Dar de la un adevărat patriot nici nu se cere una ca asta; chiar 
numai bulgăreasca e de ajuns uneori pentru a fi om mare în statul român, ba 
există patrioţi cari nu știu în perfecțiune alte limbi decât acel idiom ariac, 
cam degenerat, de care se ocupă cu un zel lăudabil d. dr. Barbu 
Constantinescu, unul dintre tinerii noştri filologi. 

În urma încărcării programelor cu fel şi fel de studii elementare și 
neelementare din domeniul celor mai deosebite științe, statele apusene au 
ajuns a simţi că liceul nu mai e un institut de educaţie, ceea ce-a fost în 
secolii trecuți, ci un institut al învăţării pe de rost a mii de lucruri cari n-au 


nici un efect asupra dezvoltării normale a inteligenţei sau asupra formării 
caracterului. 

Faţă cu o asemenea stare de lucruri s-au născut două curenturi opuse în 
lumea pedagogică. Curentul materialist renunță la educaţie; el ar vrea 
înlăturarea obiectelor cari au de scop dezvoltarea inteligenţei pentru ea 
însăși şi punerea aparatului intelectual într-o stare în care să se poată adapta 
cu uşurinţă oricării probleme. Curentul materialist voieşte a da elevilor 
numai cunoștințe de-o utilitate materială; curentul opus află, din contra, ca 
în școala primară şi în liceu numai obiectele acelea sunt folositoare cari au o 
influenţă sigură asupra creșterii. 

Efectele acestei stări de lucruri amestecate au început a se resimţi 
pretutindenea. Ar fi de prisos a discuta teza că omul e în esenţa lui o ființă 
eminamente ideală. Ceea ce face un om de bunăvoie, sub impulsul naturii 
sale morale, nu seamănă nicicând cu ceea ce face silit, numai pentru plată 
sau numai pentru câștig. Se vede dar câtă importanță are educaţia care 
tocmai îl deprinde a face de bunăvoie, fără speranță de plată sau teamă de 
pedeapsă, ceea ce e bun, drept, adevărat. Învățătura numai ca atare nu are a 
face cu creşterea. Învăţând pe de rost numirile tuturor oraşelor de pe pământ 
şi toate formulele chimice, toate numele speciilor de plante şi de animale, 
această masă de cunoştinţe, oricât de nouă ar fi pentru o inteligenţă, n-o fac 
nici mai iubitoare de adevăr, nici mai îndemânatecă de-a judeca și de-a 
distinge drept de strâmb. Învățătura consistă în mulțimea celor ştiute, 
cultura în multilateritatea cunoştinţelor, creșterea nu consistă nici într-una, 
nici într-alta. Ea consistă în influenţa continuă pe care-o au lucrurile 
învăţate asupra caracterului şi în disciplinarea inteligenței. Când aceste 
două lipsesc, oricât de multe şi-ar fi apropriat capul în mod mecanic, omul 
simte în sine un gol moral, care din toate e cel mai insuportabil şi care 
conduce mintea nedisciplinată la cele mai triste abateri. 

E drept că acel gol se umple, pentru că omul, cât trăieşte, vede, aude și 
simte și-și face o educaţie a sa proprie — dar cu ce se umple, care-i acea 
educație, asta-i cestiunea. Astfel vedem ca într-o ţară ca cea rusească, atât 
de mare, atât de bogată în resurse materiale, unde lipsesc cauzele reale de 
strâmtorare, de sărăcie și corupţie, dar unde creşterea e neglijată în favorul 
mulțimii cunoștințelor, efectele acestei instrucțiuni sunt foarte triste. 
Capetele nu citesc nici pe Aristotel, nici pe Cicero, dar golul ce rămâne prin 
nedisciplinarea minţii și caracterului se umple cu idei nihiliste de răsturnare 
a tot ce există, de intervelrtire a ordinii sociale cu susu-n jos. 


Mai e nevoie să vorbim de societatea noastră, de cumularzii, de 
vânătorii de funcţii, de alergătorii după reversibilitate, de gazetarii și 
advocațţii, de politicii cei eminenţi și de altă tagmă patrioticească? 

Dacă ne vom uita bine vom vedea că prototipurile luminoase ale 
cumulardismului sunt tocmai oameni cari nu și-au bătut mult capul cu 
latineasca şi greceasca, ci cari au studii reale, de o utilitate directă şi cari, 
după teoria „Românului“, n-ar avea nevoie de funcţii. Ei bine, medici ca dd. 
Davila, Sergiu, Grecescu, Racoviceanu etc. etc., cari, după teoria 
materialistă, n-ar avea nevoie de posturi pentru a trăi, cumulează cu toate 
acestea câte zece, din cele mai incompatibile. 

Ceea ce le lipseşte tuturor nu ar fi pe atât ştiinţa, care se poate câștiga 
oricând prin muncă, ci creşterea, iubirea de a o câștiga, iubirea de adevăr, pe 
cari cineva nu le mai poate deprinde la o vrâstă mai înaintată. Copacul, ca 
să nu crească strâmb, trebuie îndreptat de pe când e mlădios și tânăr; mai 
târziu, când toate deviațiunile de la calea dreaptă s-au învârtoşat în el, 
geaba-l mai sucești. Se poate îngroșa, se poate întinde, numai drept nu va 
mai fi. 

Aşa e şi cu mintea și cu caracterul. Dacă ele nu se disciplinează în copil 
încă, dacă nu i se imprimă adânc în toate apucăturile sale iubirea de adevăr 
şi de muncă, să tot înveţe el chimie și medicină şi tot ce-o pofti, tot 
cumulard şi vânător de câștig în socoteala altora va rămânea. 

Vom reveni asupra cestiunii educaţiei în școalele noastre, precum și 
asupra rolului ce l-ar putea avea, deși nu-l are, studiul clasicităţii pentru 
creştere. Deocamdată observăm numai că cearta care-n Apus s-a încins între 
partizanii educaţiei și aciia ai utilitarismului la noi nu există, pentru că nu 
există nici educaţie, nici utilitarism în învățământ, ci o grămădire 
nesistematică de tot soiul de obiecte, o încărcare a programelor cu tot soiul 
de materii, din cari nici una nu se-nvaţă cum se cade. Cităm o singură 
materie, pentru ca să se vază stârpiciunea unui asemenea învățământ. Din 
clasa I primară până la cea supremă liceală se învaţă gramatica într-un chip 
ori într-altul: românească, latinească, grecească. Ei bine, există bacalaureaţi, 
mai mult, există profesori de facultate cari nu ştiu a scrie în nici o limbă din 
lume o frază corectă. Dar oare când aparatul gândirii, identic cu acela al 
limbei, e atât de neglijat, ce s-o fi alegând din aşa-numita știință a acestor 
oameni, din mulțimea de coji indigeste a unor cunoştinţe străine pe cari 
pretind a le avea în cap? 

E sigur că nu numai partidul guvernamental, dar chiar șefii lui, d-nii 
Rosetti-Brătianu, au o cunoștință deplină despre turpitudinele cari se- 
ntâmplă sub regimul lor; ba despre d. Brătianu îndeosebi putem presupune 
că are chiar facultatea de-a le aprecia din punctul de vedere al statului. 
Cumulul neruşinat al multora din membrii tagmei patriotice, lefurile mari ce 
şi le-au aşternut în familie directorii Băncei Naţionale, fără a se pricepe 
câtuși de puțin în materii tehnice și financiare, corupția sistematică a 
administraţiei, ușurința cu care s-a sporit bugetul cheltuielilor în trei ani cu 
34%, incalificabila tăinuire a unor sume de milioane în sămile visteriei, 
precum suma de 8 milioane primită de la Rusia, toate acestea sunt 
fenomene ale unei vieți publice cari se impun de sine și cari nu pot lăsa 
oamenilor de stat din partidul guvernant nici un fel de iluzie asupra 
perversității elementelor de cari se servesc. E asemenea evident că nici unul 
din aceste păcate nu i se poate imputa fostului regim catargiesc. Cauza 
pretinsă pentru care acest guvern ar fi căzut, ingerința în alegeri, e un 
adevărat merit alături cu organizaţia electorală a partidului roșu, bazată pe 
coruptibilitatea și intimidarea corpului electoral, precum și pe falsificarea 
listelor. Astfel, în provincii s-a întâmplat următoarele cazuri. Oameni c-o 
avere mică, o casă în oraş şi zece pogoane pământ pe vro moșie au fost 
înscrişi în colegiul I. Au votat şi ales — pentru guvern se-nțelege — trei- 
patru ani de-a rândul, fără să plătească nici o dare, necum cea 
corespunzătoare colegiului în care fuseseră înscrişi. În sfârşit fiscul 
procedează la încasarea dării restante. Abia atunci se dovedeşte însă în faţa 
cui stă. Casa e de mult vândută, cele zece pogoane asemenea, onorabilul 
alegător al colegiului I e un om care n-are nici o avere și care ar trebui să 
figureze în colegiul IV cel mult, nu în cel întâi. Dar restanţa aceasta, falsă 
prin chiar natura ei, se împlineşte cu toate acestea. De la cine însă? De la 
comuna rurală în care alegătorul este înscris. Va să zică tot comunitatea 
țărănească plăteşte dările mari ale alegătorilor frauduloși trecuți de guvern 
în listele colegiului I pentru a-şi asigura majorităţile locale. 

Să nu ni se zică aci că guvernul nu știe nimic de toate acestea, că 
primul-ministru e străin de maşinaţiunile locale ale partidului său. Putem 
dovedi că o serie întreagă de relele ce ne bântuie au fost chiar formulate de 
miniștri actuali. Astfel într-una din ședințele Adunării d. Brătianu, pe atunci 


ministru de finanţe, au găsit ocazie de-a face următoarele mărturisiri 
caracteristice: 


În faţa unei nevoi atât de mari, nu numai a nevoilor tezaurului de astăzi, dar și a 
nevoilor sociale, nu am ce face. Noi ne-am întins mai mult decît mijloacele noastre de 
producţiune pot să sufere, ne-am făcut o administraţiune pe un picior cum au făcut-o 
societăţile acele cari au ajuns la o dezvoltare atît de mare că sînt puţine în analele 
istoriei, ca Franţa, Englitera etc. Prea am copiat legile acelor societăți şi am creat un 
personal pe care nu avem cu ce-l plăti. 

Dar, se va zice, ce să facă acei nenorociţi? Fi, apoi de ce să zicem aceasta numai 
de funcţionari? Ce fac acei nenorociţi arendași cari au sărăcit? Și ei au făcut tot cum a 
făcut administraţiunea, au cheltuit prea mult; familii numeroase și bogate, cu 
capitaluri, au ajuns să ceară. Ce fac comercianții români cari au ajuns în starea în 
care-i vedeți? Societatea întreagă s-a pus pe un picior care ne-a adus unde sîntem 
astăzi. Toate clasele societății sufăr; nu mai vorbesc de ţărani, cari-n o parte a 
României au ajuns să fie adevăraţi vagabonzi și sînt robiţi pe toată viața cu munca, 
singurul lor capital ce le-au mai rămas... 

De ce finanțele noastre sînt într-această stare? După mine, una din cauze este că 
bugetele sînt rău făcute şi nici pot fi altfel. Cum se fac în alte țări bugetele? Nu numai 
pentru fiecare minister, dar pentru fiecare ramură a unui minister sînt consilie 
superioare cari pregătesc lucrările, este Consiliul de Stat care elaborează legile 
bugetare și tocmai în urmă se prezintă Camerei. 

În Franţa le lucrează opt-nouă luni oamenii cei mai competenți. 

La noi însă cum se fac? Poate ministrul de finanţe să facă un buget? Sunt capii de 
secțiuni cari le fac şi ministrul le-aduce în Cameră. 

D-voastră numiţi o comisiune bugetară, şi cît lucrează? 10, 15, 20 de zile sau o 
lună, fie chiar două luni. Dar în acea comisiune sînt oameni cu totul noi în acele 
afaceri şi astfel lucrarea lor e foarte superficială. În faţa unui buget care este făcut 
orbește, o declar, căci o știu aceasta, fiindcă am fost de mai multe ori ministru de 
finanţe, ce voiţi să facă aceşti opt sau zece deputați cari sînt străini mecanismului 
fiecărui serviciu din acel buget și nu au nici timpul material, lucrează pe apucate? 

Una din greșelile noastre a fost că am desființat Consiliul de Stat şi sper că odată, 
cînd va fi să facem o modificare a Constituţiunii, vom căuta să reînființăm Consiliul 
de Stat. 


lată dar d. Brătianu devenit reacţionar, care zice ceea ce zicem noi de 
ani întregi, că prea ne-am întins; prea am copiat legi și instituţii străine, ale 
căror cheltuieli nu stau în nici un raport cu producţiunea noastră, care 
recunoaște că producătorul nostru agricol a ajuns în stare de robie, care 
recunoaşte că bugetele, deci și cele ale cheltuielelor, se fac orbeşte, se 
votează orbește, iată d. Brătianu care cere înființarea unei instituţii ce e în 
contrazicere cu principiile partidului său, Consiliul de Stat. 


D. Brătianu dă apoi vina societăţii întregi. Dar oare omul de stat, dacă 
voieşte în adevăr să lucreze pentru binele poporului său, are să reprezinte 
societatea, are să reprezinte exigenţele abecedarului Costinescu, focul de 
cumul al d-rului Sergiu, vânătoarea după decoraţii a roșiilor de mâna a treia 
şi vânătoarea după funcţii a celor de mâna a patra? A confunda suma de 
individe din cari se compune societatea cu organismul natural al poporului 
moștenitor, a încărca exigințele și turpitudinile societăţii pe umerele 
poporului, a pune interesele unei împreunări schimbătoare de indivizi 
deasupra intereselor poporului ereditar, a vinde pe sute de ani înainte 
viitorul poporului, pentru a face plăcut prezentul societăţii de Costinești nu 
însemnează a fi om de stat, ci cel mult om de partid în înţelesul cel mai rău 
al cuvântului. 


€ 


[26 august 1880] 
Onorurile câte i se fac M. S. R. Domnitorului în străinătate, precum 
numirea sa de şef al unui regiment austriac și al unuia german, nu sunt 
desigur lucruri cari ne-ar putea displăcea. O onoare făcută Domnului e 
totodată făcută nației românești și chiar dacă badea Toader şi moş Dumitru 
n-ar avea deplină conştiinţă despre însemnătatea unor asemenea dovezi de 
distincţie, totuşi credem că asupra lucrului în sine nu încape nici o discuţie, 
de vreme ce o distincţie, sub orice împrejurări ar veni ea, cată a fi privită ca 
atare, mai ales când vine de la puteri străine. Dacă noi am făcut vrodată 
vorbă asupra acordării de semne de distincţie, aceasta a fost în privirea celor 
românești, câte s-au dat în ţară și pentru ţară. Aci numai cestiunea meritului 
sau nemeritului ne pare discutabilă, unde ea poate avea vro influență asupra 
spiritului public, unde un „bene-merenti “ dat unui om fără de merit naşte în 
cetăţeanul privitor neîncrederea în autoritatea ţării sale. Întru cât însă ţara 
sau cetățenii ei primesc semne de distincţie din străinătate, am afirmat 
totdeuna cu deplină bună-credinţă că un asemenea lucru, fiind indiferent şi 
inapreciabil pentru spiritul public, e o onoare ce se face țării noastre, bună 
sau rea cum este, tale quale. 
Din nefericire însă ştirile unor asemenea măgulitoare distincţii nu ne vin 
fără înţeles politic. Din contra, deodată cu ele ni se vorbește de-o alianță 
austro-germano-română ş.a.m.d. 


Dacă s-ar întâmpla ca noi românii să locuim în Peninsula Pireneilor sau 
în Insulele Britanice poate că am striga mai mult, dar ne-ar păsa mai puţin. 
În poziţia geografică în care suntem însă, ne pasă mult, deşi vorbim puţin. 
Conservatori şi în opoziţie fiind, nu facem politică externă. N-o prea facem 
nici când suntem la guvern; dar asta-i altă cestiune. Și ce politică exterioară 
am şi avea de făcut? Principiul fundamental al politicei exterioare a 
României e cunoscut şi de copiii din clasele primare, precât au studiat viaţa 
Domnilor noştri. Vecinii noştri au fost totdeuna prea mari, noi totdeuna prea 
mici. Contra unor agresiuni directe ne-am apărat cu arma în mână; dar, 
biruiţi sau biruitori, am dovedit întotdeuna că apărarea existenţei noastre 
naţionale nu e nici pentru noi o glumă, precum nu e pentru nici un popor 
care ține la el însuși, la felul său de-a fi. Dar agresori noi înşine n-am fost 
nicicând, şi desigur cu drept cuvânt. Pe de altă parte, dacă îndrăznim a zice 
că suntem tot aşa de bine sans peur et sans reproche ca oricare altul, situaţia 
noastră escepţională ne învaţă că una din condiţiile, de nu ale existenţei, dar 
ale păcii și dezvoltării noastre liniștite, e ca să trăim în pace cu amândoi 
vecinii şi să lăsăm ca echilibrul între puterile lor să fie garanţia neutralității 
noastre. E însă asupra oricărei îndoieli că, arătând prea mare înclinațiune 
pentru o parte indispunem pe cealaltă, ceea ce e cel puţin foarte imprudent, 
pe lângă aceea că e cu totul nefolositor. Imprudent, pentru ca actuala 
grupare a puterilor europene e departe de-a ne da de mai nainte siguranţa 
unui succes oarecare, şi pe noi numai siguranța ne-ar putea determina. De 
ce numai siguranța? Pentru că alte puteri riscă în asemenea întreprinderi 
influenţa, gloria sau chiar o mică parte, în genere contestabilă, de teritoriu, 
iară noi riscăm însăşi viaţa statului nostru, însăşi existența naţională. 
Deosebirea e cât cerul de pământ. Ce ar risca Anglia într-un eventual 
război? Nimic esenţial. Ce Italia, Germania, Austria, Franţa? Lucruri mari 
fără-ndoială, dar nu totul pe o carte, nici una din ele nu joacă va banque. 
Noi, în alianţă cu oricine am fi, riscăm totul. Mult ori puţin, e indiferent, 
destul că e la mijloc bunul principal pe care-l putem pierde dimpreună cu 
toate celelalte: esistenţa autonomă a statului nostru. 

Am discutat mai întâi pierderile eventuale pentru că în asemenea 
întreprinderi acestea sunt totdeuna sigure, precând câștigurile sunt în cele 
mai dese cazuri iluzorii. 

Dar ce am putea câştiga ca aliaţi într-un eventual război? 

Aliați cu o parte, Basarabia — se zice. Se-nţelege că discutăm aci în 
mod platonic, rezumând câte se zic, dar punând puţin preţ pe ele. Să 


admitem deci, fără a concede, că acestea ar fi făgăduinţele ce se pretinde că 
ni se fac dintr-o parte. O asemenea împrejurare ar presupune o paralizare a 
Rusiei în politica ei balcanică, paralizare față cu cei mari, căci faţă cu noi ar 
rămânea pururea supraputernică și desigur oricând gata de-a ne răsplăti 
cooperarea în contra ei. O asemenea paralizare ar ridica și mai mult 
influenţa deja prea mare a Apusului în ţara noastră, şi dacă astăzi suntem un 
teren de colonizare pentru prisosul populaţiei austriace şi germane, atunci 
am deveni o colonie curată. 

Aliați cu cealaltă parte, ni se promit Bucovina şi Ardealul; adecă vorba 
vine, căci despre posibilitatea unor asemenea lucruri orice om serios ştie de 
mai nainte ce să crează. Dar să presupunem, fără a admite, că aşa ar fi. Ei 
bine, e posibil ca Rusia să voiască serios a-și mări și întări, într-un mod 
indestructibil, piedica ce se opune până azi la unirea slavilor de nord cu cei 
de sud? E probabil ca, din moșoroiul din calea ei, ea însăși să contribuie a 
face munte de piatră? Așadar, alternativa aceasta nu e bună nici măcar ca 
poveste de înțărcat copiii, necum ca combinaţie politică. D. Brătianu era 
odată apostolul acestei politice esterioare, şi consecuent ar fi fost din parte-i 
s-o urmeze înainte; dar consecuenţa este partea slabă a așa-numiţilor 
oameni de stat de la noi. 

Din cele espuse se vede că și o parte şi alta, întru cât cred în alternative 
ca cele de sus, sufăr de iluzii şi imprudente și nefolositoare. Interesul nostru 
este ca amândoi vecinii să fie egal de puternici, pentru ca să-și ţină totdeuna 
cumpăna; încolo, urmărind de sute de ani planurile lor de politică 
tradițională, ei se ceartă, ei se-mpacă, și noi am trebui să n-avem nici un 
amestec în aceasta. Deja, din punctul de vedere al simplei modestii, ni se 
pare că oficioşii fac prea mult vânt și-și dau un aer prea important, necum 
din punctul de vedere al unui prudent patriotism. 

Dar aşa-i tagma patrioților reversibili. Piară ţara, numai de ei să se 
vorbească. Dac-ar merge din rău în mai rău, puţin le pasă; cosmopoliți cum 
sunt, neavând nici tradiţii de păstrat, nici patrie de pierdut, foarte ușor și-ar 
regăsi cei mai mulţi o patrie poate mai proprie undeva dincolo de Dunăre, 
unde ar începe a se gera în prooroci ca şi la noi. 

Noi credem însă că o atitudine rezervată şi modestă în certuri cari nu ne 
privesc ar aduce fructe bune în orice caz. Biruitorul nu ne-ar putea lua în 
nume de rău o atitudine care ni se impune prin poziţia noastră; biruitul, dacă 
biruit ar fi, ne-ar fi încă și mulţumitor. În orice caz, când o condiţie chiar a 
existenței noastre este nu numai bună-voinţa, dar chiar tăria amânduror 


vecinilor, e o politică puţin prudentă cea de înclinații manifeste care se 
răsfață acum peste graniță! 

SCHOPENHAUER ÎN FRANŢA 


[26 august 1880] 

D. Jules Claretie, un cunoscut foiletonist francez, scrie în „Le Temps“ 

că o carte a lui Schopenhauer e atât de mult la modă, mai cu seamă între 
damele Parisului, ca şi Alexandre Dumas-fiul. 


Pesimismul adesea ironic al filozofului a sedus pe pariziene, încât Aforismele 
pentru înțelepciunea în viață se citesc ca un roman scris în gustul zilei. E o plăcere a 
vedea mâni frumoase răsfoind cartea filozofului german. Cunoscătoarele noastre nu 
se mulțumesc numai a fi în curentul frumoaselor litere; nici secretele filozofiei nu 
trebuie să le scape. Cunosc saloane — urmează foiletonistul — unde conversaţia 
ajunge până la etnografie şi antropologie şi unde se tratează despre originea vaselor 
luându-se ceaiul. 

Pricep foarte bine succesul lumesc al lui Schopenhauer; căci în Franţa iubim 
paradoxul. 

Ne place să fim seduși, dar ceea ce ne fermecă și mai mult e de-a fi uimiţi. Și ce 
mai pleznitori speriitoare ne scoate Schopenhauer și ce artificii scânteietoare ne face 
să răsară în ochi! Onoarea cavalerească e una din plagele societății moderne. Lumea 
propriu-zisă, unde nu se preschimbă decât banalităţi, constituie „bancruta declarată 
a cugetării“. Nimeni nu ne iubește, nimeni nu se iubește decât pe sine însuși sau cel 
mult pe copilul său. Onoarea femeiască e un cuvânt deșert. Onoarea bărbaţilor e o 
formulă. Cei vechi, cari erau oameni foarte onești, erau pălmuiţi pe uliţă și nu se 
simțeau dezonoraţi prin aceasta. Cato și Socrat au fost, cum am zice, făţuiţi în chipul 
acesta și nici Cato, nici Socrat nu erau niște lași. Filozoful Crates a primit de la 
muzicantul Nicodrom o palmă atât de grozavă că fața înțeleptului era toată, umflată. 
Crates își atârnă pe frunte o tăbliță cu inscripția: „Nicodrom a făcut-o aceasta“ și 
Diogen din Laerta ne povestește că „această răzbunare a acoperit c-o rușine estremă 
pe flautistul capabil de-o asemenea brutalitate“. Răzbunare lesnicioasă, dar care ar 
părea foarte puţin satisfăcătoare unui gentleman. Și aşa mai departe. 

Schopenhauer are asemenea observaţii și exemple, cari dau filozofiei pesimiste 
hazul glumei. Nu ştim într-adevăr dacă îndealtmintrele nu are cuvânt, căci se pot citi 
în jurnale preschimbări de scrisori semnate cu nume cu particule în cari oamenii se 
tratează în genere de mizerabili, prețuind onoarea pe câţiva fiorini. Schopenhauer ar 
fi zâmbit cel mult sau nu s-ar prea fi mirat. Acest înţelept egoist nu credea decât în el 
însuși şi în singurătate. El zicea că cineva trebuie să raporte totul la sine însuși, 


știință şi fericire. „Într-o lume astfel făcută, zice el frumos, acel care are mult în sine 
însuși se aseamănă unei odăi în care strălucește bradul de Crăciun, odaie luminată, 
caldă, veselă, în mijlocul ninsorilor și al gheţei unei nopţi din decembrie “. 

Și tocmai acest filozof al interiorului, opus esteriorului, e pentru moment acela pe 
care lumea, lumea lumească îl adoptă, pentru a-l discuta poate, pentru a glumi în 
seama lui, pentru a-l suci dacă se poate, dar pentru a se ocupa de el cu toate acestea. 
D. Caro, care a publicat asupra pesimismului o carte atât de remarcabilă, a făcut 
poate credit pesimismului. A combate unele doctrine va să zică a le semnala. 

La urma urmelor, filozofii sunt la modă etc. 


Tonul de superioritate și citarea de fraze rupte dintr-un întreg de 
argumentație e, după a noastră părere, o dovadă și mai mult pentru teoriile 
pesimiste ale lui Schopenhauer, asupra jurnaliștilor de ex. 

Asupra cărţii însăși se scrie în „Le Temps“: 


„Biblioteca științifică“ a făcut să se traducă pentru întâia oară în limba franceză 
Aforismele pentru înţelepciunea în viață. D. Cantacuzin s-a însărcinat cu aceasta. 
Înţelepciunea în viaţă e, pentru Schopenhauer, arta de-a o face pre atât de plăcută și 
de fericită pre cât se poate; e lesne de înţeles ca o asemenea învăţătură să fie de 
natură a atrage o mulțime de discipoli; şi colaboratorul nostru, D. Jules Claretie, a 
semnalat ieri succesul de curiozitate pe care l-a repurtat această carte abia apărută. 
Schopenhauer propune să se boteze cu numele Eudemonologie acest tractat al vieţei 
fericite. Acest sujet n-a mai fost tratat decât de Aristotel în capitolul al V-lea al cărții 
I al Retoricei, însă în termeni foarte scurţi, și apoi de Cardanus în cartea intitulată: 
De utilitate ex adversis capienda. Traducerea d-lui Cantacuzin vine deci foarte la- 
ndemână, ceea ce nu va să zică însă că ea e în orice punct o lectură ușoară pentru 
profanii cari nu cunosc decât din nume filozofia lui Schopenhauer. Limba franceză e, 
în genere, o strecurătoare minunată; traducătorul e foarte abil; însă n-a atârnat 
totdauna de el de-a face absolut inteligibil în traducţiunea sa ceea ce nu era astfel 
nici în textul original. 


Adăogăm, în urma acestor citate, că traducerea cărții în cestiune e 
făcută în România și de un român. 

E. cunoscut că orice doctrină care cuprinde multe adevăruri spuse fără 
înconjur și în termenii cei mai proprii nu numai surprinde, dar respinge 
chiar pe oamenii obicinuiţi a-şi esplica toate după alte formule și cu alte 
cuvinte. Schopenhauer e dintre autorii aceia cari nu vor avea a se teme de 
soarta celor ce scriu de azi pe mâine. E drept că multă lume va fi jignită la 
citirea cărţilor lui, îndeosebi toţi aceia cari fac din scris şi învăţătură o 
meserie; dar lumea va ajunge a se împăca cu multe din adevărurile 
pesimiste ale filozofului. Îndealtmintrelea găsim că se comite un mic abuz 


luându-se numai pasaje ad libitum din teoria lui asupra duelului, teorie care 
se bazează pe lipsa deplină a acestui obicei germanic în anticitatea 
luminată. Se povestește bunăoară că Marius ar fi fost provocat la duel de un 
duce teuton: „Dacă vrei să mori numaidecât, spânzură-te!“ i-ar fi răspuns 
Marius. Asemenea i se atribuie lui Cezar o purtare analogă când Antoniu i- 
ar fi cerut lupta personală. „E vro comparaţie între noi?“ răspunse Cezar. 
„Eu, murind, pierd lumea, al cărei stăpân am devenit; tu, murind, nu pierzi 
nimic. Nu primesc“. Citându-se numai pasaje dintr-o argumentare strânsă se 
aruncă o lumină piezişă asupra unui autor şi i se falsifică ideile. Multe din 
opiniile autorului pot fi controversate; cestiunea e ca să i se răstoarne 
argumentarea, ceea ce e mult mai greu decât a face haz de lucruri cari, rupte 
din context, se par ciudate la prima vedere. 

[27 august 1880] 

Într-o corespondență din zilele trecute a „Gazetei generale de 
Augsburg“, care vorbea despre cestiunea Dunării şi din care am reprodus 
pasajele privitoare la România, se spunea că, dacă guvernul român va ceda 
în această cestiune pretențiilor austriace, susținute de aminteri cu căldură și 
de Germania, atunci nu numai opoziția de până acuma, dar şi partidul 
propriu al acestui guvern îi va face imputarea că a trădat drepturile de 
suveranitate ale țării. Chiar ministrul plenipotenţiar al României la Paris — 
adăoga corespondenţa foii germane — d. Cogălniceanu, este de părerea 
aceasta şi a şi redijat un memoriu în care acuză pe cabinetul Brătianu de 
trădare de patrie în cazul când ar ceda pretențiilor austro-ungare asupra 
Dunării. 

D. Cogălniceanu, precum știm, se află de câtva timp în ţară. Diferite 
versiuni circulă asupra întoarcerii ministrului nostru de la Paris. Se zice că 
d-sa ar fi voind să se retragă pentru motivul că politica guvernului ar fi cu 
totul contrară vederilor d-sale; se mai spune că d. Cogălniceanu ar fi fost 
rechemat de guvern, de a cărui încredere nu se mai bucură; în sfârşit, se 
vorbeşte, ceea ce e foarte puţin probabil, că d-sa ar fi fost de-a dreptul 
destituit în urma memoriului despre care a vorbit „Gazeta gen. de 
Augsburg“. Se înțelege că înregistrăm aceste zgomote sub titlul de simple 
informaţiuni şi sub toată rezerva. 


„Neue freie Presse“, tot cu privire la aceasta, ne spune că însărcinatul cu 
afaceri austro-ungar a primit ordinul de-a se plânge verbal guvernului 
român pentru atitudinea acestuia în cestiunea dunăreană şi pentru chipul cu 
care a lucrat d. Cogălniceanu în această cestiune, ca ministru român pe 
lângă guvernul Republicei Franceze. Această știre o găsim și într-o nouă 
corespondenţă a „Gazetei generale de Augsburg“ pe care o primim azi. 
Însărcinatul cu afaceri al Austro-Ungariei, d. cavaler de Bosizio, ar fi 
comunicat cabinetului nostru o notă verbală prin care se exprimă 
nemulțumiri asupra atitudinii guvernului român în cestiunea dunăreană, 
relevându-se mai cu seamă atitudinea unora din ambasadorii români, cari 
au lucrat în cestiunea aceasta nu ca agenți diplomatici, subordonați 
cabinetului, ci ca generali de sine stătători. Această din urmă observaţie se 
referă desigur — zice corespondentul — la d. Cogălniceanu, care în 
memoriul său către puteri are un limbaj ca şi când n-ar sta sub, ci peste 
cabinetul din București. D. Cogălniceanu a luat un congediu de două luni, 
dar se crede că nu se va mai întoarce la post. 

Pe când d. Cogălniceanu se află în ţară, „Neue freie Presse“ ne mai 
spune că d. Boerescu, care acum se află în Paris, ar fi dat, în trecerea d-sale 
prin Viena, guvernului austriac explicațiuni asupra atitudinii guvernului 
român în cestiunea dunăreană, din care rezultase oarecare răceală în relațiile 
dintre România și Austro-Ungaria. 

Să nu uităm a înregistra şi un alt zgomot, destul de caracteristic, care 
circulă în privinţa d-lui Cogălniceanu. D-sa, retras sau rechemat din postul 
de la Paris, este hotărât să ia direcţia unui mare ziar, ce vrea să apară în 
întâiele zile ale lui septembre și care să lupte contra politicei exterioare a 
guvernului. Din toate punctele de vedere această publicaţie promite a fi 
interesantă. Ea va purta numele, cedat de moștenitorii lui Cesar Boleac, de 
„Trompeta Carpaţilor“. 


€ 


[27 august 1880] 

În vederea schimbării ce se proiectează a se da programei liceelor 

literare, primim următorul articol, care contribuie a demonstra inutilitatea şi 
pripirea reformei propuse: 


Originea şcoalelor reale și vocațiunea lor. 

[28 august 1880] 
Asupra cestiunii dunărene „Journal des debats“ de la 4 septemvrie 
cuprinde următorul articol: 


Trei săptămâni au trecut de când „Grenzbote“ a deschis focul și a turburat 
seninătatea oficioasă a organelor celor două cancelarii și cu toate acestea furtuna nu 
s-a liniștit încă. Această polemică a primit elemente nouă dintr-o descoperire numai 
bună pentru a deștepta oroarea și indignaţiunea la niște oameni c-o complexiune 
destul de pacinică: se conspiră pentru a esclude pe Austria și pe Germania de la 
Dunărea de Sus și de la cea de Jos. O asemenea nedreptate nu e de-nţeles. De aceea 
oficioșii, sunt sau se prefac a fi foarte mânioși. Marile puteri nefiind simţitoare pentru 
intimidări, presa vieneză se aruncă asupra Principatelor dunărene și propune a le 
face să pleznească dacă ar încerca cumva de-a nu voi să se lase mâncate. Alternativa 
e ademenitoare. Închipuiţi-vă numai! Aceste mici state, chemate a-și căuta de 
interesele lor fluviale, nu se vor putea înţelege nicicând. Austria se oferă de bunăvoie 
a le face să-nţeleagă. Există o veche fabulă asupra soiului acestuia de arbitraj. 
Acordul între membrii Comisiei riverane, prezidată de delegatul austriac, ar fi într- 
adevăr atât de complect încât în curând nici s-ar mai auzi vorbind de ea și de 
daraverile ei. 

Suntem plecați a crede că lucrurile nu se vor petrece tocmai astfel. Pot să tot 
recrimineze la Viena: puterile vor fi voind să examineze cu liniște și sânge rece 
condiţiile târgului aleatoriu pe care li-l oferă Austria și Germania. Ce cer, într-un 
cuvânt, aceste două puteri? Prezidenţia pentru Austria, cu vot preponderant în caz de 
împărţire de voturi, într-o Comisie țărmureană de la Galaţi până la Porţile de Fier. 
Austria nu e ţărmureană în partea aceasta a fluviului. Pentru a justifica această 
pretenţie ea invoacă situația ei geografică. Libertatea navigaţiei pe Dunăre e 
indispensabilă pentru prosperitatea ei, zic organele autorizate. Aceasta nu e de 
tăgăduit și nici n-a gândit cineva în Europa de a închide Austro-Ungariei Dunărea. 
Pentru a înlătura, o eventualitate atât de primejdioasă ea cere să stăpânească 
Dunărea într-un curs de peste 300 chilometri depărtare de teritoriul ei. Dacă 
îndărătul acestei exigenţe n-ar fi un plan cu adâncime mediat în contra tuturor 
acelora cari, țărmureni sau nu, vor a se servi de Dunăre ca de-o cale absolut liberă, i 
s-ar putea răspunde presei austriace că cea mai bună garanție a libertăţii fluviului e 
aceea a Europei, Articolul 53 al Tractatului de la Berlin prescrie că regimul în 
vigoare şi principiile aplicate la Dunărea de Jos se vor întinde, prin mijlocul unui 
regulament ad-hoc pregătit de Comisia Europeană din Galaţi, asupra părții râului 
dintre Galaţi şi Porţile de Fier. Dar, fiindcă navigația fluvială se deosibeşte sub multe 
raporturi de cea maritimă, o Comisie țărmureană specială va fi chemată a aplica 
acest nou regulament. Cu alte cuvinte Dunărea, de la gurile ei până la Porţile de Fier, 
va deveni o cale deschisă tuturor pavilioanelor și va fi scutită de orice piedecă sub 
înalta priveghere a semnatarilor Tractatului de la Berlin. Într-adevăr, Austria n-ar 


avea decât să se laude c-o asemenea stare de lucruri dacă, după cum pretind 
organele ei, ea nu ţine la nimic alt decât la mănținerea libertăţii complete şi ilimitate 
pe Dunăre. 

Dar nu prea pare să fie acesta scopul pe care ea-l urmărește în înţelegere cu 
Germania, credincioasa sa aliată. Jurnalele germane și austriace pretind că există 
voinţa de-a esclude pe Austria din Consiliul Dunării de Sus; tocmai contrariul e 
adevărat: nimeni nu voiește să escludă pe Austria de la Dunărea de Sus și, dacă 
judecăm după revelaţiunile făcute în cursul acestei curioase polemici, Austria e aceea 
care vrea să escludă pe toată lumea. Această pretenție e deja destul de exorbitantă; 
dar nu e singură; diplomaţia austriacă pare a voi să ajungă, prin o progresiune lentă, 
prin o infiltrare continuă, la suveranitatea completă a fluviului și a statelor pe cari le 
udă. 

Pentru a începe această operă de asimilare politică şi de absorpţiune comercială, 
Austro-Ungaria a încercat de-a șterge din viitorul regulament de navigaţie pentru 
Dunărea de Sus orice menţiune a principiilor de libertate a navigaţiei consacrate și 
aplicate la partea inferioară a fluviului. „L'Indépendance roumaine“ ne-a dat o 
probă, publicând avanproiectul de regulament, preparat sub inspiraţia cancelariei de 
la Viena. Nu se face nici o menţiune de libertatea navigaţiei, şi aceasta după un 
amendament al delegatului austro-ungar. Mulțumită acestui subterfugiu Austro- 
Ungaria înţelegea să oprească accesul Dunării de Sus nețărmurenilor, dintre cari e 
drept că şi ea face parte; însă ea şi-ar fi reluat toate drepturile prin mijlocul unor 
convenţiuni particulare, obţinute sau impuse României, Serbiei și Bulgariei. Astfel, 
după ce ar fi esclus pe toți ceilalţi de la parcursul dintre Galaţi şi Porţile de Fier, ea 
ar fi reluat posesiunea fluviului, de astă dată fără a întâmpina nici o concurență. Cât 
despre libertatea comercială a Principatelor dunărene, e credem de prisos de-a mai 
zice ce-ar fi devenit ea. 

Astfel, după ce ar fi înlăturat orice concurenţă comercială și orice supraveghere 
politică, Austria cere în Comisia Dunării de Sus prezidenţia, plus un vot preponderant 
în caz de împărţire de voturi. Acesta-i al doilea pas, de astă dată decisiv, înspre 
scopul propus. Comisia ţărmureană se va compune din trei delegaţi, al României, al 
Serbiei și al Bulgariei; dacă se mai adaogă unul austriac, s-ar face patru; în caz de 
împărţire de voturi, votul prezidentului face lege — privilegiu enorm, care creşte încă 
prin faptul că Austria va putea întotdeauna, fie prin intimidare, fie prin înduplicare, 
să aibă în parte-și pe unul din Principate, pe Serbia de ex., pentru orice va voi să 
propuie sau să impuie. 

Introducerea Austriei în Comisia țărmureană, cu privilegiile pe cari ea le 
reclamă, ar fi echivalentă cu absorpțiunea întregei inițiative a Principatelor dunărene 
şi cu întinderea domeniului fluvial şi a influenţei politice a Austriei până la Galaţi. Ea 
ar poseda cheile Principatelor câtortrele; și-ar impune legislaţiunea fluvială şi, prin 
o estenziune de tot naturală, ar domni în consiliile de la Belgrad, de la București, ba 
chiar de la Sofia. Ar fi curios în adevăr de-a vedea pe Bulgaria, liberată de ruși, 
ridicată de Rusia la rangul de ţară liberă și unită cu ea prin legăturile celei mai vii 
recunoştinţe, trecând contra voinţei sale sub protectoratul Austriei, rivala Rusiei în 
Comisia orientală. 


Dar oare asta-i tot? Desigur că nu. După ce și-ar fi stabilit supremaţia politică şi 
comercială până la Galaţi Imperiul austro-ungar n-ar avea nevoie decât de o mică 
silinţă pentru a o-ntinde până la Sulina. Se va zice că Comisia europeană pentru 
navigația Dunării de Jos e în vigoare și că nu se va lăsa ușor suplantată. Cu toate 
acestea nimic mai ușor decât de-a pune capăt existenţei acestei Comisii și a-i 
substitui Comisia ţărmureană, în care Austria cere a domni ca stăpână. Puterile 
Comisiei Europene au fost reînnoite de cătră Conferinţa din Londra la 1872, dar ele 
espiră la 1883. La anul deja puterile vor avea a examina dacă le convine de-a reînnoi 
încă o dată însărcinarea și, pentru a prelungi existența Comisiei, ele vor trebui să fie 
unanime. E de ajuns un vot disident pentru ca Comisia Europeană să-nceteze de-a 
exista. Se crede că acest vot va fi al Austriei. Ce se va-ntâmpla după asta? Dunărea 
de Jos, supusă în curs de 25 de ani unei legislaţiuni internaţionale, ar recădea sub 
dreptul comun. Țărmurenii, adecă Comisia ţărmureană, prezidată de Austria și 
instituită prin Comisia Europeană, ar lua în mâni opera acestei din urmă. Muma ar fi 
înghițită de către copil. România, fiind ţărmureană de amândouă părțile fluviului, 
deci și de la Galaţi până la Sulina, influența austriacă s-ar întinde, prin intermiterea 
României, până la gura aceasta, precum și peste braţul Sf. Gheorghe. 

Acesta ni se pare a fi adevărul asupra polemicei ridicate de ziarele oficioase din 
Viena și Berlin. Adevărul e în plină contrazicere cu ele. După cele ce zic ele, Rusia și 
Anglia ar fi conspirat pentru a despoia pe Imperiul austro-ungar de partea sa de 
supravegheare a Dunării şi pentru a-i lega mâinile. Dacă s-a conspirat undeva însă, 
în afacerea în cestiune, aceasta nu s-a întâmplat nici în Londra, nici în Petersburg, ci 
într-o altă capitală. E nevoie de-a adăuga că, dacă conspirația există, desigur nu în 
contra Austriei vor fi conspirat austriacii?... 


€ 


[29 august 1880] 

Fabula vulpei şi a corbului e cunoscută. Corbul stătea pe un copac c-o 
bucată de caş în gură. „Cântă, așa să trăieşti, zise vulpea de jos, că frumos 
glas mai ai“. Corbul, măgulit, începu să croncăie şi scăpă, se-nţelege, cașul 
din gură. Acesta-i trebuise vulpei, iar nu croncănitul de cioară. Deși sfătuim 
pe cititori să trateze cu mare pază fabula aceasta, pentru că s-ar putea supăra 
un redactor oarecare de gazetă liberală, privind-o ca o aluzie la scrierile 
sale, totuși credem că primejdia aceasta nu e îndestul de mare pentru a nu-i 
da fabulei o aplicare mai largă. Noi găsim de exemplu că onorile multiple 
care i se fac M. Sale Domnului în străinătate aduc întrucâtva cu rugămintea 
iubitoare de arte a vulpei; iar croncănirea corbilor oficioşi de la noi face, se 
vede, să nu observăm că, prin înclinarea aceasta atât de accentuată pentru 
un grup compus din două puteri apusene, pierdem bunavoinţa egal de 
necesară a celorlalte puteri, precum și a unuia dintre vecinii noştri care nu 


credem să se lase intimidat nici prin onorile ce ni se fac, nici prin laudele ce 
ni le durăm cu o aşa ieftină munificenţă, fără a cheltui materie cerebrală, ci 
numai hârtie și cerneală neagră. 

În fond călătoria M. Sale nu ni se pare deloc atât de lipsită de „misiune 
politică“ precum binevoieşte a asigura „Românul“. Întâi, cestiunea 
succesiunii, astfel cum se prezintă, e o cestiune constituţională. O 
modificare a Constituţiei va fi neapărat necesară şi aceasta nu se poate face 
decât prin alegeri nouă, cu două treimi, a Adunării de revizuire. Vedem de 
pe acum spectacolul hidos al mecanismului prefectorial, pus în mișcare cu 
toată furia, pentru ca, prin liste falsificate, prin puneri în funcțiuni, prin 
promisii şi intimidări să se scoată din urne Fundeştii şi Costineștii 
respectivi. Nicicând siluirile conştiinţei alegătorilor nu vor fi mai desperate 
decât acum, căci de la o vreme încoace prea și-au arătat arama adevărații 
patrioți. 

De atunci veniră răscumpărarea de drum de fier, lefuri create pentru 
deosebiţii Stăteşti, Bilceşti şi Costineşti, ba însuşi bătrânul maistru, din 
meșter subțire al sfănțuirii pieţii prin subscripţii, s-au mai îngroșat în 
cogemite pensionar reversibil cu tot tacâmul. Aceasta ca un fel de abecedar 
al constituționalismului în România, pus anume pe răzoare, in usum 
Delphini, pentru a i se demonstra viitorului moştenitor al tronului cum se 
joacă pe la noi de-a Constituţia. A doua pagină a abecedarului va forma a 
treizeci și opta sau a treizeci și noua combinare ministerială a 
Atotputermiciei sale d-lui Brătianu, ca exemplu viu de stabilitate în 
conducerea afacerilor ţării şi de solidaritate constituţională a ministerului. 
Lecţii de dezinteresare vor avea să-i dea prinţului d. dr. Davila sau Sergiu, 
cei cu câte zece posturi plătite din bugetul patriei. Un întreg program de 
studii din cele mai folositoare se desfășură dinaintea ochilor sufletului 
nostru, pentru a face din tânărul prinț un cunoscător adânc a tot ce e mai 
mizer, mai lipsit de cuget, mai fățarnic și mai pervers pe toată coaja 
pământului. Aci și numai aci, din timp în timp, la venirile patrioţilor la 
putere, prințul va putea studia patologia socială, înmulţirea, prin anume 
sistem, a bacteriilor în corpul unei națiuni. Scârbit de o asemenea privelişte, 
un om c-o inimă şi o inteligenţă superioară sau ar avea milă de un popor cu 
atâta neomenie esploatat de-o mână de parveniţi fără conștiință de datorie și 
iubire de oameni, sau ar lua lumea-n cap, dându-ne exemplul unui Buddha 
modern, și s-ar lepăda de o societate în care mișelia învinge, pentru că e 
mișelie, minciuna stăpâneşte anume pentru că e minciună şi-n care toate 


cuvintele dicționarului european trebuiesc luate pe dos, în înțelesul lor 
invers. Căci numai aci există naturi destul de imperturbabile cari să-i spună 
că glorie naţională va să zică a pierde o provincie, că patriotism va să zică 
cumul și pensie reversibilă, că pentru a fi director la drumul de fier n-ai 
nevoie să ştii nimic din câte trebuie, ci paragrafii Codului civil, că pentru a 
fi director de banca naţională îţi sunt de ajuns patru clase primare și un fond 
mare de infatuitate, că pentru a fi învăţat n-ai nevoie să ştii a scrie corect; 
aci în sfârşit va afla cum scabroase afaceri se tăinuiesc de un întreg Corp 
legiuitor şi servesc pentru canonizarea și trecerea între sfinţi a autorilor lor. 

Dar poate că şi viitorul Domn al României se va mărgini a iscăli, fără 
nici un control, tot ce i se va pune sub ochi și atunci, se-nțelege, România 
va continua de-a fi mare, glorioasă; cu atât mai mare şi mai glorioasă cu cât 
i se vor strâmta hotarele, cu atât mai fericită cu cât patrioţii vor fi mai 
ignoranți şi vor avea posturi mai multe şi mai bine plătite. 

Atâta e de ajuns pentru a face prognosticul moștenirii; însă cestiunea de 
căpetenie e desigur cea politică. „Românul“ binevoiește iarăşi a ne asigura 
că Domnul nu va lua nici un angajament fără consultarea ţării. Dar noi ne- 
am deprins cu această consultare a ţării post festa. D. Brătianu a dizolvat un 
Senat despre care ştia că e destul de independent pentru a-i refuza scabroasa 
concesie Strousberg, a lăsat să se-nceapă lucrările drumului şi Senatul nou 
n-a avut decât să înregistreze ceea ce făcuse d. Brătianu. Tot d-sa a dizolvat 
un alt Senat, căruia-i datorea puterea, dar despre care presupunea că nu-i va 
vota convenția ruso-română, iar Senatul nou n-a avut decât să înregistreze 
actul iscălit gata. Tot așa s-au înregistrat trecerea peste Dunăre fără zapis şi 
chezășie, precum binevoiau a glumi în socoteala noastră onorabilii patrioți. 
Tot astfel credem că se poate încheia alianța cu Austria și Germania. Ţara 
va înregistra apoi și aceasta la catastiful alianțelor generoase, tot fără zapis 
şi chezăşie. De aceea am fi dorit ca d. Brătianu să fi însoţit pe M. Sa în 
călătorie pentru ca să nu aibă iar vechea sa scuză, să nu s-ascunză din nou 
după spatele persoanei iresponsabile a Măriei Sale, precum a făcut-o de 
atâtea ori, cu atâta succes pentru sine și atâtea pierderi pentru ţară, 
precupeţindu-i când viitorul, când hotarele, când sângele ei. 


È 
[31 august 1880] 


„L'Indépendance roumaine“, menţionând că am reprodus articolul din 
„Journal des debats“ privitor la cestiunea dunăreană, adaogă că: 


„Timpul“ a avut grija de-a uita să reproducă pasajul în care „Journal des 
debats“ declară că „L'Indépendance roumaine“ e singura foaie care a publicat toate 
documentele privitoare la cestiunea Dunării. Să fie gelozie? 


E adevărat că acel pasaj lipseşte din traducerea noastră, dar nu e 
singurul care lipseşte. Astfel am lăsat afară începutul articolului, în care se 
zic următoarele: 


Am tratat aci mai în urmă părţile generale ale cestiunii Dunării de Sus. (Notă. 
Vezi „Journal des debats“ din 12 august). E o afacere asupra căreia, afară de 
punctele cardinale pe cari le-am indicat deja, s-ar putea zice mai mult decât poate 
cuprinde un articol de jurnal; și noi ne-am fi mărginit la cele spuse până acuma dacă 
n-ar fi strigătul de alarmă care nu-ncetează a veni din Berlin și Viena. 


Din acest pasaj de la-nceput, lăsat afară, „L'Indépendance roumaine“ 
poate vedea natura grijei noastre de-a uita. Am lăsat afară atât acest pasaj 
cât şi un altul de mai jos, în care se vorbeşte de un articol, publicat la 12 
august, pe care în acel moment nu-l aveam la-ndemână și de care ne 
aduceam aminte a-l fi citit, însă într-un mod cu totul general, fără a ţinea 
minte amănuntele. Ce-nteresează în adevăr pe public menţionarea unui 
articol scris acum o lună în „Journal des debats“ şi asupra căruia, în 
momentul traducerii, nu ne puteam da o lămurire exactă? 

Să fie gelozie? întreabă „L'Indépendance roumaine“. 

Dacă confrații cred în adevăr că pismuim vro frunză din laurii lor, n- 
avem decât a face citarea cerută. lată dar ce zice „Journal des debats“ în 
articolul asupra cestiunei dunărene: 


„L'Indépendance roumaine“, pe care am citat-o deja şi pe care trebuie s-o cităm 
încă pentru că e singurul jurnal care a dat toate documentele relative la afacerea 
aceasta, ne-a dat o probă publicând avanproiectul de reglement pregătit sub 
inspirația cancelariei de la Viena. Nu se face nici o menţiune de libertatea navigaţiei, 
aceasta după un amendament al Austriei. (Tot pe „Indépendance roumaine“ o cităm). 


Pentru eliminarea acestui pasaj, supărare. 
Acest pasaj al ziarului parizian are nenorocirea de-a trece ca un fir de 
bătătură prin prea multă urzeală, căci se reamintește articolul de la 12 


august, apoi avanproiectul Austriei. Pasagiul e lăsat afară din aceeași cauză 
din care e eliminat începutul, pentru că se aminteşte un articol trecut, care 
nu era la-ndemână și un avanproiect pe care noi nu l-am publicat. 

Noi credem că, prin eliminarea amânduror pasajelor pe cari le-am 
reprodus mai sus, cititorul n-a pierdut nimic, căci împrejurarea că 
„L'Indépendance roumaine“ e singura foaie care a publicat toate 
documentele relative la afacerea dunăreană e cunoscută de toţi, mai ales la 
noi în ţară, şi n-avea nevoie de o nouă confirmare. 


€ 


[2 septembrie 1880] 

Desigur că relațiile dintre Rusia și Austria, cei doi vecini puternici pe 

cari-i are țara noastră, trebuie să ne intereseze pe noi românii într-un grad 

escepțional. De aceea reproducem din „Le Temps“ pasaje dintr-o 

corespondență ce acest ziar o primeşte din Petersburg şi care cuprinde 

amănunte foarte importante asupra tenziunii care există în timpul de față 
între cele două mari puteri: 


Atenţia publică, zice corespondentul, se concentrează asupra depeşilor ce ne vin 
din Cracovia. Se comentează cu vioiciune voiajul împăratului Austriei în Galiția, 
primirea entuziastă pe care i-o face nobilimea poloneză, ovațiunile al căror obiect 
este și graba pe care-a pus-o Francisc Iosif de-a merge înaintea acestor manifestații 
pseudonaționale. Oamenii la noi nu sunt departe de-a considera prezența împăratului 
Austriei în mijlocul supușilor săi polonejii ca o demonstrație în contra Rusiei, 
destinată a accentua sciziunea întâmplată în Tripla Alianță. În orice caz favoarea cu 
totul deosebită pe care-o arată Francisc Iosif elementului polonez al provinciilor 
limitrofe va deveni un izvor de dificultăți și de încurcături pentru Rusia în regatul 
Poloniei. 

Comparația între tratamentul pe care-l au polonejii dincoace de graniță și între 
cel pe care-l au dincolo nu va fi desigur în folosul guvernului nostru. Oarecari 
concesii, cari nu erau decât drepte şi pe care ar fi fost dibaci a le acorda, între altele 
concesii privitoare la întrebuinţarea limbei naţionale și la exerciţiul cultului catolic, 
au fost refuzate provinciilor, cari sunt tratate tot ca rebele. După sângeroasa 
insurecție de la 1863—64, liniştea nu s-a făcut în toate spiritele. Miniștrii noștri au 
păcatul de-a-și prea aduce aminte de trecut. 

S-a comentat mult faptul că împăratul Rusiei n-a trimis, după obicei, pe un 
membru al familiei imperiale ca să complimenteze pe suveranul care se găsea în 
vecinătatea graniței ruseşti. Principele Albedinski, guvernatorul general al Varșoviei, 
e cel însărcinat cu salutarea lui Francisc Iosif. Prezenţa principelui Czartorisky la 


serbările din Cracovia, preveninţele al căror obiect a fost, graba cu care împăratul 
Austriei a primit cererea magnatului polonez de-a acorda naturalizaţia fiului său şi 
de-a-l face supus austriac, toate acestea sunt semne rele pentru înțelegerea austro- 
rusască. Dezacordul, din latent ce era, devine vizibil. E un simptom turburător pentru 
pacea Europei și ar fi bine să se oprească aci. 

Împărțeala Poloniei, completând teritoriul Rusiei, stabilise o legătură de 
solidaritate cu Prusia și Austria. Această solidaritate a subsistat în cursul unui lung 
şir de ani; chiar pe atunci când existenţa ei nu ieșise la lumina zilei, ea era în fond 
aceea care regula raporturile dintre cele trei state. Tranzacţiile, mai mult ori mai 
puţin scrupuloase, cari au pus capăt neatârnării regatului Poloniei creaseră o 
complicitate de interese între cei ce beneficiaseră de împărțeală. Punctul slab, și al 
Austriei, și al Rusiei, a fost mult timp Polonia. „Orice desordine interioară în Austria 
o să trezească imediat o reacţie la noi. Toate întreprinderile revoluţionare plănuite 
contra Austriei vor izbucni neapărat în Polonia. Aceste consideraţii au adus între noi 
oarecare apropiere“ (Document secret asupra politicei prezentului, mai 1864, 
publicat în „Rundschau “). 

E de prisos de-a mai urma în amănunte istoria relaţiilor dintre Austria și Rusia, 
de-a reaminti revirimentele pe cari le-au suferit ele. Politica principelui Gorciacof a 
fost o politică de rancună. Această rancună pătrunde până și memoriul asupra 
războiului din Crim, scris de mâna sa dreaptă, baronul Jomini. „Deși Lombardia e o 
răsplătire destulă pentru Basarabia, ranele ce le-am primit de la Austria în timpul 
războiului din Orient sunt pururea dureroase“. 

După 1870 principele Bismarck a produs o apropiere. S-au stabilit bazele unui 
acord, aceea ce s-a numit înțelegerea între cei trei împărați (la Reichstadt). De la 
creaţiunea încă a acestei alianțe, după conferinţe prelungite și în faţa unor programe 
amănunțite, contele Andrassy a rezumat poziția respectivă a Austriei și a Rusiei într- 
un cuvânt care a făcut ocolul sferelor politice pe vremea aceea. „Din partea d- 
voastră nu faceţi slavism, din partea noastră nu facem polonism, iar chestia 
Orientului la calendele grecești“. Se știe cum a executat Rusia din parte-și acest 
program, cum ea a făcut slavism, ajutată prin ambiția contelui Andrassy de-a anexa 
Bosnia şi Herzegovina, în dorința sa de-a plăcea împăratului Austriei, dând două 
provincii monarhiei care, de la 1859, n-a făcut decât să piarză provincii. 

La 1873 era convenit cu Austria ca ea să nu favorizeze pe polonii din Galiţia, 
pentru a nu escita aspiraţiile polonilor supuși Rusiei. În schimb Rusia avea să ţie în 
liniște elementul slav de care se temea contele Andrassy. „Mașina austriacă e atât de 
exact balanţată încât un singur slav mai mult preste cei actuali ar aduce dezordine“, 
zicea contele, ceea ce nu l-a oprit însă de-a anexa Bosnia și Herzegovina. 

De la cel din urmă război oriental încoace raporturile între Viena și Berlin au 
devenit mai intime în detrimentul Rusiei, s-a încheiat convenţia austro-germană din 
noiemvrie 1879. Acuma au crezut la Viena că au mai puţină trebuință de-a menaja pe 
Rusia; deci, rămânând în bune relaţii în aparenţă, în fond s-a pus la cale această 
demonstraţie a voiajului împăratului în Galiţia, care e o adevărată infracţiune a 
înțelegerii de la 1875. A măguli pe polonii din Austria, a le recunoaște importanța, a 


le face concesii, a lua faţă cu ei și în simpatiile lor locul ce-l ocupa Franţa, asta va să 
zică a face în cel mai nalt grad politică antirusească. 


Spre completarea celor de mai sus reproducem după „Neue freie 
Presse“ un pasaj dintr-o dare de seamă făcută alegătorilor săi de către d. 
Varmnbiiler, deputat din Wiirtemberg. 


În rândul din urmă, zise deputatul din Reichsrat, alegătorii mei au dorit ca 
sarcinile militare să se împuţineze, iar nu să se sporească. Dar în locul împuţinării a 
rezultat un spor de 27.000 în timp de pace. E o cestiune foarte serioasă. La aducerea 
proiectului de lege Gambetta nu-și ținuse încă discursul său la Cherbourg, orizonul 
era cu mult mai senin, dar exista alt pericol. S-a dovedit în mod oficial că Rusia, la 
două ceasuri depărtare de graniţa germană, grămădise o armată gata de război de-a- 
lungul drumurilor de fier. A apărut o hartă despre aceasta, făcută de maiorul de 
Trăltsch, din care se poate vedea cum erau grămădite trupele în aşa chip încât în mai 
puţin de trei zile trei sute de mii de oameni să treacă graniţa germană pe la Breslau. 
Aceasta stătea în legătură cu următorul lucru: Rusia a făcut Franţiei propunere de-a 
încheia o alianţă ofensivă contra Germaniei și de-a o și realiza numaidecât; aceasta 
din cauză că Germania îngăduise Austriei să ocupe Bosnia şi Herzegovina. 
Propunerea s-a trimis la Paris, iar ministrul francez a trimis-o lui Bismarck la 
Gastein. Aceasta a făcut-o Waddington, pe care Gambetta l-a răsturnat cu câteva luni 
în urmă. Dacă există ceva periculos apoi e desigur aceasta. Cât de limpede a văzut-o 
principele Bismarck se poate vedea de-acolo că numaidecât și-a întrerupt cura, 
numaidecât a plecat la Viena și a încheiat cunoscuta alianţă, ca apărare contra unor 
asemenea agresiuni. Așadar a existat pericol. Omul care i-a comunicat principelui 
Bismarck a fost răsturnat de acelaş Gambetta care acum câteva săptămâni a ţinut 
discursul de la Cherbourg. 


Argumentarea deputatului german e logic strictă. Afară de asta, nu 
credem ca un om, care se bucură de o oarecare vază politică să poată spune 
atât de dezgheţat o inexactitate. 

Corespondența pe care am estras-o ieri din „Le Temps“ arată 
însemnătatea escepțională a călătoriei M. S. împăratului Austriei în Galiția. 
Ea va fi dovedit îndeajuns că, cu toate tăgăduielile oficioase, nici călătoria 
M. S. R. Domnitorului nu poate fi lipsită de misiune politică. Cuvântul nu 
numai principal, dar unic, pentru care „Românul“ nega o asemenea misiune 


era lipsa unui ministru în suita M. Sale. Călătoria d-lui Boerescu în 
străinătate invalidează însă şi acest cuvânt. 

Judecând după maniera de a procede a d-lui I. Brătianu nu avem dreptul 
de a spera că, în aceste aranjări de estremă importanţă, ţara va mai fi 
consultată. Precum concesia Stroussberg s-a dat fără consimțământul 
Parlamentului, iar convenţia ruso-română s-a încheiat după spatele 
Corpurilor legiuitoare, a cabinetului întreg, ba chiar a ministrului de esterne, 
tot astfel bănuim că un tractat de alianță poate fi chiar semnat și ratificat, 
rămânând numai ca Parlamentul să-l înregistreze la timpul cuviincios. 

Dacă ar mai trebui încă o serie de fapte pentru a demonstra tensiunea 
latentă între cele două grupuri de puteri citarea ar fi ușoară. Care e în adevăr 
înţelesul cabinetului Taafe în Austria? În ajunul unei conflagrații statul 
austriac caută să se împace cu naţionalităţile. De-acolo legea pentru 
introducerea obligatorie în administraţie și justiție a limbei ceheşti în 
Boemia, Moravia și Silezia, de acolo călătoria, salutată cu entuziasm, a 
împăratului în Galiţia şi în Bucovina. În Bucovina îndeosebi s-au operat 
asemenea unele schimbări în favorul naţionalității româneşti. Astfel 
numirea mitropolitului nou, un român care pentru sentimentele sale 
naţionale a fost espus chiar unui atentat, e o dovadă că până şi în această 
particulă a împărăției era nevoie de împăcarea elementului oprimat, aceasta 
poate pentru că în Bucovina există un număr oarecare de ruși. Numai de 
românii din Ardeal şi din Ţara Ungurească nu pare a se ţine seamă 
nicidecum. Dimpotrivă, tocmai timpul din urmă e mai bogat în legi 
vexatorii îndreptate contra lor, precum legea introducerii silnice a limbei 
maghiare în școalele confesionale și latitudinea ce se dă guvernului 
unguresc ca, prin aplicarea ei, să depărteze pe învățătorii ce nu-i vor plăcea 
din școale cari nu sunt ale statului şi în cari el n-ar trebui să aibă nici un 
amestec. 

În linie generală însă politica internă a Austriei consistă în momentul de 
faţă în împăcarea naționalităților, pentru că peste puţin poate statul va avea 
nevoie să apeleze la abnegaţiunea și sacrificiile lor. 

Tot atât de puţin asigurătoare sunt relaţiile dintre Franţa și Germania. 

Am reprodus ieri o parte a discursului d-lui Varnbiler, fost ministru 
prezident al regatului Wiirtemberg, care lămureşte gravitatea situaţiei. 

În adevăr, în ziua în care d. baron Haymerle a sosit la Friedrichsruhe, 
baronul Varnbiiler, om de încredere al principelui Bismarck, povesteşte 
alegătorilor săi din Ludwigsburg cumcă s-a dovedit în mod oficial că Rusia 


grămădise, două ceasuri depărtare cu drumul de fier de la graniţă, o oștire 
gata de război de 300.000 de oameni, care în trei zile putea intra în 
Germania pe la Breslau. Rusia ar fi oferit cabinetului din Paris o alianță 
ofensivă şi defensivă contra Germaniei, însă Waddington i-a comunicat 
principelui Bismarck propunerea rusască. Cancelarul întrerupe numaidecât 
cura sa la Gastein şi aleargă la Viena spre a încheia o alianță cu Austro- 
Ungaria, iar Waddington e răsturnat de Gambetta. De-atunci încoace 
Gambetta și-a ţinut discursul de la Cherbourg, în care apelează la justiţia 
istoriei. 

„Neue freie Presse“ cercetează dacă d. de Varnbiiler se poate considera 
ca un martor irecuzabil. Foaia vieneză arată în adevăr cât de mult crezământ 
cată să i se dea bătrânului om de stat. Ca ministru prezident în Wiirtemberg 
d. de Varnbiiler era, ca toți colegii săi din micile state germane, adversar al 
Prusiei; a fost în contra războiului Prusiei cu Austria în anul 1866. După 
aceasta însă a încheiat un tractat de alianţă ofensivă și defensivă cu Prusia, 
deși în anul 1870 a căutat să se opună unirii Germaniei, înainte de-a se fi 
hotărât soarta războiului dintre Franţa și Germania. Opt ani după aceasta 
însă îl vedem între sfătuitorii cei mai de încredere ai principelui Bismarck, 
ale cărui planuri economice le-a sprijinit şi cu vorba şi cu fapta. Acestea 
sunt lucruri de notorietate publică, cari nu mai lasă nici o îndoială că d. de 
Varnbiiler a cunoscut pe deplin intenţiile cancelarului german. E adevărat că 
destăinuirile sale au avut de scop a justifica în faţa alegătorilor votul său în 
cestiunea sporirii bugetului militar. Însă e un om prea cuminte pentru a 
împodobi fapte trecute prin aserțiuni imprudente, cari l-ar face să piarză 
pentru totdauna încrederea principelui de Bismarck. Afară de asta vorbele 
sale corespund cu ceea ce s-a petrecut într-adevăr. Aducă-și cineva aminte 
de conversaţia principelui Gorciacof cu jurnalistul francez Louis Payramont 
în Baden-Baden, aducă-și aminte de războiul dintre gazetele germane și 
cele ruseşti, de întâlnirea împăraților în Alexandrowo, cari preced călătoriei 
principelui Bismarck la Viena, și în fine aducă-și aminte că în anul acesta 
ţarul n-a călătorit în Germania, ceea ce în alţi ani fusese obicei. Venim deci 
la concluzia că d. de Varnbiiler nu numai c-a spus adevărul, ci avea totodată 
siguranţa că-i este permis să-l spuie. 

În acest din urmă punct consistă importanţa destăinuirilor sale, căci prin 
asta se dovedeşte că principele Bismarck nu mai are nevoie de-a tăinui 
cauzele alianţei austro-germane. 


După ce dar oameni autorizați și consacraţi cu totul în misterele 
politicei cancelarului german arată că pericolul unei conflagraţiuni nu 
numai a existat, dar există încă şi, după ce se arată în contra cui e îndreptat 
ascuţișul alianţei austro-germane, oficioșşii tot cred a putea avea naivitatea 
să tăgăduiască misiunea politică a călătoriei M. S. Regale. 

Consiliul general al instrucției, adunat rândul acesta, având a dezbate și 
vota programele de liceu, va scoate fără îndoială limba latină din gimnazie 
şi din liceul inferior, ba nu ne-am mira nici atunci când am vedea aplicându- 
se aşa-numita reformă, din toamna aceasta începând, în toate clasele. Se 
pare deci că, sub al treizeci şi șaselea Consiliu de Miniştri format de d. I. 
Brătianu în curs de patru ani, a sosit ora fericită în care și învățământul să 
fie pus pe calea adevăratului progres. 

Nu credem să avem nevoie de-a insista mult asupra ineficacităţii 
învățământului ce se dă în România. Pe lângă aceea că copiii nu învață 
aproape nimic, nici măcar a-și scrie corect limba lor maternă, se mai adaogă 
şi deplina lipsă a oricării influențe educative în școalele noastre. Cauza 
principală a acestui îndoit rău e desigur modul viţios al formării şi numirei 
corpului didactic. Fără a fi avut o universitate bună, s-au format o sumă de 
licee şi de gimnazii cu profesori culeşi după întâmplare, cari n-aveau a 
justifica alte studii decât iarăşi numai cele liceale. Vechii şi bunii profesori 
de liceu de sub domnia lui Știrbei şi a lui Grigorie Ghica s-au prefăcut de 
atunci în profesori de universitate. Tot astfel s-au înființat mii de școale 
rurale făr-a fi avut şcoale normale bune, încât, începând de la talpa 
bucoavnei până în culmea învățământului, totul a fost deplasat în modul cel 
mai democratic. Corpul didactic, compus după principiile legii instrucției 
chiar din oameni cari-și închipuiau a şti ceva fără a şti nimic, a produs în 
şcoli o generaţie care asemenea își închipuiește a şti ceva și are pretenţii și 
exigențe conformate acestei iluzii, iar în fond n-are nici cultură, nici 
creştere. După sfânt şi tămâia; după urmele unui corp didactic format în 
condiţii atât de vicioase au trebuit să rezulte o mulțime de rele aproape 
incurabile: superficialitatea predării materiilor, ignorarea rolului pe care 
obiectele deosibite au a-l exercita asupra formării caracterului şi-a 
inteligenţei, încărcarea programelor cu materii de prisos, lipsa de control în 


întrebuinţarea cărților didactice, căci cu cât o carte era mai rău scrisă cu atât 
era mai sigură de-a fi aprobată de ministeriu pentru introducerea în școale 
ş.a.m.d. 

Espunând aceste lucruri cată să stabilim o rezervă. Există o serie 
întreagă de profesori cari din capul locului au tratat și instrucţia în genere și 
predarea obiectului lor în modul cel mai serios. În parantez adăugăm că 
tocmai această serie de bărbaţi n-a avut a se bucura de încurajarea 
ministerului lor respectiv şi că — dacă există într-adevăr unele progrese 
reale în instrucţie — ele s-au realizat abstracţie făcând de la administraţia 
statului, care s-a mărginit a băga bețe în roate şi a împiedeca orice lucru 
bun, a încuraja orice pornire rea. În şcoală s-a petrecut cam ceva analog cu 
ceea ce se-ntâmplă în justiție. Desigur că nici amovibilitatea, nici 
protecţiile, nici consideraţiile electorale, cari influenţează numirile în 
magistratură, nu sunt de natură a încuraja independenţa de caracter și 
soliditatea corpului judecătoresc. Cu toate acestea învățătura atât de 
generală a dreptului în școli străine au creat un număr atât de suficient de 
jurişti încât din acesta s-ar putea alege un corp stabil de judecători buni. 

Ceea ce am voit să se ştie e că, în privirea instrucției de la noi, nu poate 
fi vorba nici de utilitarismul, nici de clasicismul direcţiei ei — căci ea n-a 
fost până acuma nici una, nici alta, ci un amestec nerumegat de elementele 
cele mai diverse, cele de mai de prisos adeseori. Noi nu avem dreptul de-a 
ne plânge de exemplu de relele urmări ale învăţării limbelor clasice, pentru 
că pân-acum n-avem a înregistra oameni cari să fi învăţat vro latinească 
acătării în şcoale; tot astfel n-avem dreptul de-a ne plânge nici de-o direcţie 
prea realistă, căci şi ştiinţele exacte au fost predate, în școalele secundare 
cel puţin, de oameni nepreparaţi, cari în parte nu posed nici minimul de 
cunoştinţe exigibile. 

Cu toate acestea cestiunea s-a pus. Prea se-nvață latineşte şi se 
neglijează alte obiecte. Ei bine, de acum nu se va mai învăţa latinește, dar se 
vor neglija cu rigoarea de pân-acum și celelalte obiecte. 

Cumcă cestiunea s-a pus şi în alte ţări fără a se rezolva încă, fiind 
extrem de grea, se ştie. Noi, cei mai superficiali și mai puţin culţi, coada 
Europei cum s-ar prinde, ne-am luat-o asupră-ne s-o hotărâm definitiv la 
Bucureşti, în aplauzele Europei fără îndoială. 

Cestiunea în Europa s-a pus astfel. Nimeni nu negă valoarea educativă a 
unor studii clasice făcute cu metod, ci întrebarea e dacă foloasele stau în 
proporţie cu puterea şi timpul cheltuit. D. A. Bain, profesor de logică la 


Universitatea scoțiană din Aberdeen, consacră acestei cestiuni o carte 
întreagă și opune principiul economiei vieţei ca argument principal în contra 
tuturor foloaselor ce le dau studiile clasice. Nu e vorba deci de valoarea 
absolută a unor asemenea studii, pe care n-o contestă nimenea, ci de 
valoarea relativă, de ceea ce se cheltuiește din viață și se câștigă în viaţă 
prin ele. E un fel de buget pe care-l face profesorul englez studiilor clasice 
şi găsește că în Anglia, unde dezvoltarea vieții materiale e atât de mare, 
sistemul vechi prevalează, fără a fi în raport cu dezvoltarea actuală a 
poporului englez. Cartea sa va întâmpina desigur o mare opoziţie şi vor 
trece ani mulți până să se decidă cestiunea de cătră oameni cu totul speciali 
în materie de învățământ. 

La noi însă se va decide repede-repede. Și de cătră cine? De cătră 
Consiliul General al Instrucţiei, consiliu în care două din trei părți a 
membrilor sunt cu totul străini învățământului pentru care formează 
programe. ÎInstitutori de clase primare, profesori de muzică și de pictură, 
profesori de la şcoala de agricultură, de la cea de meserii și de construcție 
de mașini, aceştia formând o majoritate de elemente disparate cu totul, vor 
avea să decidă marea cestiune dacă valoarea educativă a limbelor clasice e 
în proporţie cu cheltuielile ce se fac pentru ele. Și desigur că, cu seriozitatea 
care caracterizează generaţiile actuale, lucrul se va şi hotărî într-o singură 
seară şi aplica cu toată profunditatea. 

Ne pare rău să constatăm că cu atâta ușurință se tratează viitorul 
intelectual al unui popor întreg! 

Am trebui să compunem un anume dicționar de grațioasele epitete ce se 
dădeau Domnului, Adunărilor şi miniștrilor prin gazetele roșii în timpul 
guvernului Catargiu, și o anume antologie — floarea cuvintelor, zice 
biserica — de toate tiradele desperate à la Nichipercea câte se adresau 
conservatorilor pentru liniștitele şi regulatele relaţii internaţionale pe cari le 
întrețineau cu Austro-Ungaria. „Corpul sângerând al României aruncat la 
picioarele contelui Andrassy“ era fraza stereotipă pentru a însemna tractatul 
de comerţ; Vodă era „un agent al d-lui de Bismarck“, despre care 
„Românul“ credea că n-o să afle români îndestul de denaturaţi ca să-l 
secundeze în planurile sale. Ce s-au ales azi din acele acuzaţii nedemne, de 


rea-credință, adevărată spumă a turbării patrioţilor nepuşi în slujbă? Nimic! 
Ironizatul ministru-baron al cabinetului conservator, d. V. Boerescu, 
continuă — pentru a vorbi limba „Românului“ — a arunca corpul 
sângerând al României, de astă dată la picioarele d-lui de Haymerle, iar M. 
Sa Domnul e, în timpul discursului lui Gambetta ţinut la Cherbourg, un 
oaspe al familiei imperiale a Germaniei. Să se fi întâmplat umbra celor de 
astăzi sub conservatori, patrioţii ar fi simulat un paroxism care ar fi făcut 
necesară răcorirea lor în casele de sănătate şi citirea moliftelor marelui 
Vasilie. 

Astăzi, de la venirea la putere a patrioților, România e aservită 
politicește şi economiceşte mai mult decât oricând şi poartă coada alianţei 
austro-germane; cu toate acestea, fiindcă patrioţii sunt mari și tari, toate 
sunt bune și frumoase. 

Cu toate acestea, nici sub fanarioți chiar atârnarea intereselor statului 
român de capriţiile vecinilor n-a fost mai mare decât astăzi. O probă dintr-o 
mie și-o sută ar fi de ajuns. „L'Indépendance roumaine“ a publicat 
bunăoară, mai zilele trecute, un comunicat al Ministerului de Comerţ din 
Austria adresat Camerei de Comerţ și Industrie din Viena, în urma unei 
anchete făcută de acel minister asupra reclamaţiunilor la cari a dat loc 
esecutarea şi interpretarea convenției comerciale austro-române. În acest 
comunicat se zice că Ministerul de Externe a fost invitat de-a susținea cu 
tărie reclamațiile comerțului austriac câte se produc și de-a insista ca 
inconvenientele să fie înlăturate. Ministerul de Comerţ a făcut să răsară mai 
cu seamă plângerile relative la modul arbitrar cu care se fac evaluaţiunile la 
vamă ş.a.m.d. 


În ce s-atinge însă de dările și taxele de navigaţie în oraşele române de pe 
Dunăre, i s-au comunicat Ministerului Afacerilor Străine toate amănuntele şi toate 
faptele cari au rezultat din anchetă, pentru ca ministrul nostru din România să le 
sprijine când va avea să susţie reclamaţiile noastre către România ... Pentru taxele de 
navigație guvernul Român a ţinut seamă de plângerile noastre, adresând prezidenţilor 
comitetelor de port o circulară prin care dă acestor funcţionari controlul asupra 
antreprenorilor acestor taxe și le indică a interveni, ivindu-se diferențe între 
antreprenori şi particulari. Ministrul comunică Camerii o traducere a acelei 
circulare, invitând-o a aduce cuprinsul ei la cunoștința celor interesaţi. Ar fi de dorit 
ca acești din urmă să comunice verbal sau în scris Ministeriului de Comerţ 
observațiile lor asupra executării și a rezultatului măsurilor luate de guvernul român. 

Pentru a putea controla întrebuinţarea veniturilor la navigaţie s-a cerut ca să ni se 
facă o comunicaţie periodică asupra stării acestor venituri și să ni se aducă la 


cunoștință proiectele ce sunt a se executa prin mijlocul sumelor percepute. 

Avem deja la Ministerul de Comerţ un estras de pe aceste proiecte. Însă, 
nepărând suficient pentru a exercita controlul sus-menţionat, s-a cerut o complectare 
a acestor ştiri. 

În timpul anchetei a fost vorba de a face ca comerțul să stabilească biurouri de 
reclamaţie în locurile în cari se află vămi Române, și mai cu seamă în București. 
Aceste biurouri vor avea misiunea de-a primi plângerile comercianților în genere, de- 
a aduna materialele necesare pentru constatarea inconvenientelor existente și de-a 
lua măsuri destinate a satisface comerțul prin reclamațiuni adresate autorităților 
superioare. 

Ministerul consideră că stabilirea unor asemenea biurouri e foarte utilă și 
recomandă prin urmare Camerei de-a discuta și întrebuința mijloacele care ar putea 
servi la realizarea acestei idei. 

Ministeriul Afacerilor Străine a fost informat de impulsiunea dată acestei idei de 
cătră anchetă și a fost rugat ca, în caz de-a se crea asemenea biurouri de reclamaţie, 
să ordone legaţiunii I. și R. din București, precum şi tuturor autorităţilor consulare I. 
și R. din România, de-a le da concursul cel mai energic în exercițiul funcţiunilor lor. 


lată dar viitorul ce ne așteaptă: controlul exercitat de-un stat străin 
asupra percepţiei dărilor vamale și de navigaţiune și o organizaţie întreagă 
de biurouri de reclamaţie a căror activitate să fie neîntrerupt îndreptată în 
contra activităţii fiscului nostru. Comunicatul de mai sus, iscălit de d. 
Kremer, ministru de comerţ al Austriei, e, pare-ni-se, destul de elocuent 
pentru a arăta până unde se pot ridica, sub un guvern roșu, pretenţiile de 
internaţionalitate și de prerogative consulare. Pe când negoţul și industria 
străină, sprijinite cu energie de guvernele lor, cuceresc stradă cu stradă și 
port cu port în România, sustrăgându-i-se pe zi ce trece românului orice 
mijloc de alt trai decât agricultura estensivă și funcţiile statului, tot pe 
atuncea foile oficioase visează a dezgropa movili de aur din Carpaţi, pentru 
a ne îmbogăţi peste noapte. Dacă veţi descoperi chiar munţi de aur, cari 
împing la lene, în locul cărbunelui de pământ, care împinge la muncă, cu 
acest sistem nu vor fi ai noştri. 

Cititorul însă va vedea cât e de elastică coarda concesiilor cătră străini 
când patrioţii sunt la putere şi ce moft e catonismul lor când sunt în 
opoziţie! 


€ 
[6 septembrie 1880] 


Nu ne îndoim că și articolii 82 şi 83 din Constituţiune, cari regulează 
succesiunea la tronul României, vor forma obiectul unei tocmeli între 
guvern şi nație, în care guvernul va începe prin a nu concede naţiei nici un 
fel de drept de-a se pronunţa. 

Într-adevăr, art. 82 prescrie că puterile constituţionale ale Domnului 
sunt ereditare în linie directă şi legitimă a Măriei Sale Carol I, din bărbat în 
bărbat, prin ordin de primogenitură, cu escluziunea femeilor. Coborâtorii 
M. Sale vor fi crescuţi în religiunea ortodoxă a Răsăritului. 

Acest articol nu se aplică în cazul de faţă, de vreme de M. Sa n-are 
coborâtori. O singură dispoziţie e esenţială, aceea care privește religia 
moștenitorului tronului. 

Astăzi nu mai e discuţie că acest punct e de-o estremă gravitate. 
Biserica ortodoxă a Răsăritului a luat la români o formă deosebită de aceea 
a altor biserici: ea nu e numai o comunitate religioasă, ci totodată naţională. 
Bizanțul a avut veleități de papism, biserica rusească are veleităţi 
periculoase de cezaro-papism, de întindere a legii prin mijlocul săbiei 
pentru augmentarea puterii statului; la români ea a fost din capul locului o 
comunitate religioasă care îmblânzea prin iubire inegalitățile sociale și care 
făcea pentru oameni o datorie din ceea ce, în lumea modernă, e un drept. 
Liniamintele organizării democratice a bisericei române se arată ab antiquo 
încă. Stând cu alte biserici în legături formale, nu de subordinaţie, ea a 
înlocuit la români, în timpii cei răi, organizaţia politică şi economică. Astfel 
întâmpinăm în orașele mari biserici cari aparțineau fiecare la câte o breaslă, 
iar în Ardeal vedem că ea a devenit totul pentru români: ea organizează şi 
întreține învățământul primar, cel secundar clasic, ba chiar și cel real al 
poporului. Preotul de acolo n-a învăţat numai canoanele, ci şi disciplinele 
economiei de câmp; el e învăţător şi sfătuitor în interesele morale și 
materiale, ba chiar în cele juridice, ale poporenilor săi. Cu toată toleranța 
dar care caracterizează în sute de ani biserica noastră, nu e de tăgăduit că 
îngăduinţa ei răsărea din tăria ei organică. Firele vieţei religioase se ţeseau 
în tot organismul social: în familie, în şcoală, în relațiile economice chiar. 
Mănăstirile cele mari erau ateliere de industrie: se tornau litere, se ţeseau 
materii de lână, se lucra lemnărie de toată mâna, ba erau și fonderii de 
turnat metale. Pe când egumenul şi cei cărturari ai soborului traduceau 
literatura teologică în limba română, în același timp călugării necărturari se 
îndeletniceau cu cele mai deosebite industrii, începând cu cele agricole, 


sfârșind cu manufactura de lux: adevărate comunități şi de credinţă și de 
muncă. 

Tot spiritul acesta începe a dispărea; putem susține chiar că 
atotputernicia statului cosmopolit de astăzi, încăput pe mâna Fundeștilor și 
Costineștilor, distruge în același grad și biserică şi naţionalitate. 

Ireligiozitatea, abstracţie făcând de dogme, se întinde într-un mod 
înspăimântător în secolul nostru. Căci, la dreptul vorbind, credincioşii 
bisericilor nu prea au știință deplină despre dogmele şi canoanele cari îi 
stăpânesc: ceea ce formează adevărata tărie a bisericei este sentimentul 
religios, sentimentul de conexiune frățească între membrii comunității 
bisericeşti. Acest sentiment piere pe zi ce merge din România: comunitatea 
naţională și religioasă, legăturile de iubire şi de reciprocitate cari existau 
înainte între toate clasele societăţii și cari făceau din cel bogat amicul celui 
sărac, din sărac pe apărătorul celui bogat, toate acestea ne-au fost 
escamotate de către plebea demagogică din România, ale cărei porniri se 
rezumă în două cuvinte: invidie și sete de câștig fără muncă. 

În asemenea stare de lucruri religia moștenitorului nu e indeferentă, mai 
ales într-un secol în care toate legăturile bazate pe respect şi afecţiune 
ameninţă a dispărea, într-un secol în care fiul se naște duşman părinților şi-n 
care toată suflarea omenească începe a fi avizată, în mod american, la sine 
însăşi, permițându-i-se orice mijloc, cât de imoral și cât de rău, de-a se 
ridica, numai dacă ştie a înconjura cu dibăcie paragrafii Codului penal. 
Când judecătorul dinlăuntru încetează, ce putere are judecătorul din afară? 

Articolul 83 al Constituţiei stabileşte succesiunea în lipsă de coborâtori 
ai M. Sale. 

În asemenea caz succesiunea se cuvine: 

1. Celui mai în vârstă dintre fraţi (ceea ce nu se întâmplă acum). 

2. Coborătorilor acestora după regula statomicită mai sus (din bărbat în 
bărbat, prin ordin de primogenitură). 

Nici aceasta nu se potrivește. 

Aci avem a face cu o adopţiune care nu e prevăzută în Constituţie. 

Ceea ce dorim aşadar este ca punctul să fie în adevăr discutat. Ar fi 
periculos pentru statul nostru dacă, după îndeplinirea designării unui 
succesor, chestiunea ar mai putea fi controversată într-un chip oarecare, 
dacă ea ar putea forma fie un pretext de amestec, fie o invocare de nulitate. 
Amândouă relele acestea cată să fie cu totul înlăturate, și aceasta nu se 


poate întâmpla decât având prea multe, nu prea puţine scrupuluri în 
rezolvarea cestiunii. 


€ 


[7 septembrie 1880] 

Lipsa de interes și de mișcare a alegătorilor cu ocazia alegerii de acum 

două zile îi da „Românului“ o ocazie ca din senin să învinovăţească 
opoziţia de fel de fel de lucruri. 


Afară de larma făcută în câteva ziare nu vedem încolo nici o mișcare politică; o 
nepăsare vinovată pare a fi cuprins pe toți, pe toate partidele. 

Această atitudine arată din partea opozițiunii că ea a început să dospească uneltiri, 
ca în unele țări vecine, a început să amenințe cu moartea pe membrii guvernului și pe 
susținătorii lor şi ai ideilor liberale. Când cineva adoptă o asemenea linie de purtare 
este natural să nu mai îndrăznească a se înfățișa înaintea poporului, care a despreţuit 
totdeauna asemenea procedări nedemne și chiar criminale. 


Zău? Dovadă republica de la Ploieşti și aruncarea cu pietre în d. de 
Radovitz, agentul diplomatic al Germaniei în România! 


În locul frumoasei și sănătoasei lupte constituționale opoziţiunea de toate 
nuanțele preferă dar uneltirile subterane și lasă astfel să se atrofieze, prin lipsa de 
luptă, şi instituţiunile cele mai binefăcătoare pentru ţară. 


Ce mofturi or mai fi și astea! Sistemul de falsificare a alegerilor, prin 
fals în acte publice, prin trecerea în listele colegiului I şi al II-lea de oameni 
fără nici o avere şi însemnătate, prin cumpărarea de voturi cu funcțiuni, 
diurne și păsuiri, prin înmulţirea în infinit a funcţiunilor cari atârnă direct 
ori indirect de stat a descurajat, se-nţelege, pe alegătorii independenți. 
Atotputernicia bandei de esploatatori, răzimată de nepăsarea și lipsa de 
control din partea Coroanei, aruncarea statului în mâna unor demagogi rău 
nărăviţi, copilăroşi, deşerţi, mușşterii de portofolii, ceea ce-a făcut ca în 
patru ani firma Brătianu să acopere treizeci și șase de Consilii de Miniştri, 
dezordinea și anarhia adusă prin aceasta în toate serviciile publice și 
esploatarea tuturor organelor şi resurselor statului numai pentru scopuri 
electorale cată să inspire cetățeanului onest, la noi ca și în America, un 
dezgust pronunțat pentru formele goale ale instituţiilor al căror miez e 
cumulul, pensia reversibilă, direcţiile de bancă şi de drum de fier ş.a.m.d. În 


realitate nu i-a mai rămas ţării nici un mijloc legal de control şi de apărare 
contra atotputerniciei brătienești. Şi cum ar și rămânea? D. Brătianu 
disprețuiește ţara, începând cu amicii săi. Sau cred oare într-adevăr 
Costineştii, Mihăieştii, Flevii şi ceilalți ejusdem farinae că poate exista 
umbră de respect pentru deosebitele categorii de demagogi flexibili, de 
vânători de posturi şi diurne, în pieptul omului care-i întrebuințează? Cred 
ei că scabroasa afacere i-a putut inspira respect de cucernicul Mihălescu? 
Dar îi susţine și-i sprijină pentru că sunt necesari deșertăciunei sale, pentru 
că numai cu asemenea creaturi d. Brătianu poate juca rolul unui om de stat. 

Și la nepăsarea ţării opoziţia e de vină. Dar ce-i mai rămâne de făcut 
opoziţiei? Are ea moșii de arendat, directori de bancă de ales cu procure 
false, directori şi funcţionari de numit la tutunuri, la drumul de fier, la 
băuturile spirtoase, la miile de locuri şi locşoare cu care atotputernicia 
guvernului prinde  conștiințele alegătorilor? Câtă parte  neatârnată 
materialiceşte și intelectual mai există în poporul românesc se pronunţă cu 
tărie în contra guvernului; partea cealaltă, frământată de mici interese de 
clică, ţine grapă de guvern, de orice guvern s-ar întâmpla în România, 
pentru că mii de mii de interese materiale, mii de apetituri sunt legate de 
guvern. Că aceste toate se satisfac în socoteala bugetului și a binelui public 
e cunoscut de toți. A mai vorbi în asemenea împrejurări de funcţionarea 
instituţiilor liberale e o adevărată ironie. 

De aci însă răsare că, lupta nemaifiind nici între principii, nici între 
grupuri măcar de interese de clasă, ci reducându-se pur și simplu la lupta 
între o nenumărată bandă de esploatatori parveniţi, pe de-o parte, şi între 
naţia bucăţită în indivizi pe de alta, individul, avizat la sine însuși, 
ameninţat de o administraţie coruptă și fără de demnitate în toate interesele 
sale, să simtă că legea și instituţiile sunt literă moartă, că arbitrariul și 
cupiditatea de clică sunt totul și — văzând că nu mai are nici cui se jelui, 
nici pe cine se sprijini — să cază în apatia popoarelor condamnate la 
nenorocire. 

Noi înţelegem foarte bine ca „Românul“ să se teamă până și de hârtiuţa, 
răspândită mai zilele trecute prin capitală, în care membrii guvernului sunt 
amenințați cu moartea. 

Această teamă nu e decât prea justificată. O aglomeraţie de oameni 
corupți și fără principii, de mușterii de portofolii și precupeţi de interese ale 
statului cată să se teamă și de umbra lor proprie. 


Ne mirăm numai de cine face asemenea imputări opoziţiei în asemenea 
împrejurări. Oamenii cu scandalul de la Slătineanu, îndreptat contra unei 
uriaşe puteri europene în momentul în care toată simţibilitatea ei era escitată 
prin războiul cu Franţa; oamenii cari au proclamat republica de la Ploieşti; 
oamenii cari numeau pe Vodă un agent al d-lui de Bismarck și-l amenințau, 
prin gura unui actual ministru plenipotenţiar, cu asasinatul; oamenii cari, 
nefiind în pita lui Vodă, ajunsese în ziarele lor la paroxism de furie, oamenii 
cari declarau că între ţară și tron e un abis — umplut c-un portofoliu 
ministerial și o guvernatură de bancă!... 

Ca să se judece tonul destrăbălat pe care-l avea „Românul“ în opoziţie 
fiind, reproducem următoarele șiruri din numărul lui de la 2 mai 1875: 


Fi vor acum să facă ca cuvîntul stabilitate să semnifice: jafuri, hoţii, bici, 
impozite ruinătoare pentru cetățeni și sleitoare sorginților averii publice, ruinarea 
sătenilor pîn-a cerşi pe stradele orașelor, uciderea comerțului ş-a născîndei noastre 
industrii, şi darea statului român în deplina posesiune a Germano-Ungariei, prin 
Porţile de Fier, prin căile ferate şi prin convenţiunea comercială. 

Cunoscut fiind c-aceasta este ceea ce partida ordinei, sub direcțiunea ministrului 
Catargi, numește stabilitate, să spunem acum publicului şi ceea ce ea plămădește de 
cîtva timp. Toţi mușşteriii de ministere din această partidă și-au regulat pozițiunea în 
modul următor: Austro-Ungaria a dat naştere acestui minister. 

El s-a angajat, precum însuși a mărturisit-o, să-i dea în posesiune România pe 
cale economică. 

O parte din aceste angajamente le-a îndeplinit, mai adăugînd, pentru mai buna 
asigurare a străinilor, ruinarea şi demoralizarea naţiunii. 

Nu mai rămîn acum de îndeplinit decît: 

Darea căii ferate în posesiunea Austriei. 

Votarea convenţiunii de comerţ; şi se ştie de toţi că aceasta este prima și ultima 
lucrare a Camerii ce vine. Odată ce se va îndeplini și această lucrare, nobilii de toată 
mîna și de toate provenințele — cari compun actuala bandă guvernamentală — 
afirmă c-au dobîndit asigurarea că d. Catargi va fi înlăturat în favoarea d-lui Dumitru 
Ghica şi tovărăşia. 


Vază-i azi publicul și judece cu ce oameni are a face. Tovărășia prinţului 
Ghica e azi admirabilă, pretenţiile Austriei bune, și nouă linii de drum de 
fier concedate în favorul esclusiv al acestei puteri vor împlini lacunele 
acelei convenţii, iscălită şi supusă semnăturei domneşti de către roşii! 


€ 


[10 septembrie 1880] 
Duminecă, la 7 (19) septembrie, la 3 ore după-amiazăzi a încetat din 
viață 
Manolache Kostaki Epureanu 


Greu bolnav, plecase din ţară la Viena și de-acolo la Wiesbaden, unde 
părea a se îndrepta. Întors în Viena pentru că temperatura fusese aspră la 
băile recomandate, fu trimis de medici la Schlangenbad din Nassau, unde, 
învins de boală şi de o timpurie bătrâneţe, şi-a dat obştescul sfârșit. 

O timpurie bătrâneţe în adevăr! Abia de 56 de ani, Manolache Kostaki 
avea arătarea unui om cu mult mai bătrân. Coborâtor dintr-o familie istorică 
a Moldovei și moştenind o avere mare, însă încurcată prin împărțeli și 
datorii, el a fost viaţa întreagă pe de-o parte bântuit de grija de-a păstra 
averea strămoșilor ca razim al influenţei politice, pe de altă parte amestecat 
ca factor de căpetenie în toate mișcările politice ale patriei sale. Studiind în 
Heidelberg, în timpul în care Juna Germanie își stabilea idealele ei politice, 
ca curent opus stării monarhiei absolute ce domnea în Europa în urma 
sfintei alianțe, M.K. Epureanu păstrase, din studiile sale în ştiinţele politice 
şi juridice, idealul constituționalismului englez, bazat pe libertatea de-a face 
ceea ce e bine şi just, pe spiritul adevărului și al muncii. Credinţa sa 
fundamentală era că un stat numai atunci poate înflori când destinele sale 
sunt conduse de partea aceea a nației care e neatârnată prin avere și prin 
cultură și că orice stat e osândit la o retrogradare sigură când încape pe 
mâna oamenilor cari-și fac din politică o meserie de câștig, un mijloc de 
îmbogăţire ori de bun trai. Avem înainte-ne o foaie ieşită de sub dictatul său 
propriu şi iscălită de el, în care arată care trebuie să fie ţinta partidului 
conservator. 


Întărirea instituţiilor, concordia între fiii aceleiași ţări, asigurarea proprietăţii şi 
a muncii, înlăturarea elementelor parazite cari, sub o formă sau sub alta, nu trăiesc 
decât din averea sau din munca celorlalţi: aceasta trebuie să fie mai ales ţinta oricărui 
partid conservator, ba mai mult, a oricărui partid serios, oricare ar fi denumirea sa. 


Ca orator, Epureanu era strălucit. Ore întregi fermeca auditoriul, 
îmbrăcând adevărurile cele mai crude în forma nevinovată a unui umor atât 
de contagios încât cei mai mari adversari politici ai săi, departe de-a fi 
jigniți de acele valuri de fină ironie, de acele scânteieri ademenitoare ale 
unui spirit atât de cultivat, atât de elegant și de-o amabilitate personală 


covârșitoare, îl ascultau cu adâncă plăcere. Nu fraze mari și patetice, cum le 
obicinuiesc oratorii populari, ci argumente și un spirit de fermecătoare 
conversaţie: iată arta în care era maestru. Epureanu era un orator cu totul 
modern. Dar îndărătul acestui farmec al graiului se ascundea o inimă rănită 
de starea tristă a patriei lui, căci el a fost cel dintâi poate care nu s-a lăsat 
nicicând orbit de frazeologia goală a politicilor de industrie, nici de 
aparențele unui progres în forme, pe când în fond poporul dădea îndărăt pe 
toate căile. 

Începându-şi cariera politică prin participarea la revoluţia din 1848, el a 
fost una din podoabele Curţii lui Grigorie Ghica Vodă, amic şi consiliar în 
cele bune al lui Vodă Cuza, prezident al Constituantei din 1866, prezident 
de Consiliu sub Vodă Carol. O învăţătură vastă, un spirit de o libertate 
genială, o onestitate superioară până și umbrei vreunei îndoieli, un nume 
vechi, înrădăcinat în tradiţiile unui curat patriotism și, cu toate nesfârșitele 
necazuri ale vieţii sale, totdeauna vesel, amabil, îndatoritor, oricât de obosit, 
de bolnav sau de supărat ar fi fost: astfel era omul, făcut pentru a împăca 
urele și prevenţiunile dintre oameni. 

Astăzi acea bogăţie de spirit, de sentiment, de amabilitate nu mai e 
decât o mână de pământ. Nu numai partidul conservator, ţara întreagă suferă 
o grea pierdere, căci în crearea unor asemenea oameni natura e estrem de 
avară. Atins de maiestatea morții, înaintea căreia împăratul şi ostaşul sunt 
deopotrivă, nu se va afla mână care să se ridice pentru vro învinuire înaintea 
strălucitoarei amintiri pe care acest muritor o lasă pe pământ. Deci, ușoară-i 
va fi țărâna și amintirea neumbrită de aripa uitărei!... 


€ 

Într-unul din numerele trecute am crezut de cuviință a insista asupra 
religiei moștenitorului eventual al tronului. Dacă ne întoarcem și acum la 
cestiunea aceasta e pentru că citiserăm în ziare străine de oarecari piedici 
ale trecerii la legea răsăriteană, despre cari n-am vorbit, tocmai fiind că erau 
în cestiune persoane ale căror convingeri religioase sunt vrednice de tot 
respectul. Așadar, fără a cita nume proprii, am spus numai că religia 
moștenitorului nu e indiferentă; că numai aparținând bisericei naţionale el 
va cunoaște însemnătatea acestui factor considerabil în viaţa unei naţii. Am 
vorbit de biserica națională îndeosebi, nu de legea ortodoxă; și de 


deosebirile ce biserica noastră le are, nu în dogme, dar în spiritul și 
atitudinea ei, de celelalte biserici; am însemnat câteva liniamente ale vechei 
ei organizări autonome și am spus — ceea ce e cunoscut îndealtmintrelea 
tuturor din ţară — că biserica la noi nu era numai o comunitate religioasă, ci 
şi naţională. A existat în țările noastre sute de ani cler grecesc. Confundatu- 
s-a el vreodată cu clerul român, fie de mir, fie călugăresc? Nu. Din contra, 
au fost totdeauna opuși unii altora; totdeauna mitropoliţii și ţara căutau să 
depărteze acest cler străin, intrat prin mănăstirile închinate, deşi era de-o 
lege cu noi. Am spus că clerul bizantin avea veleităţi de papism, de biserică 
universală; cel rusesc manifestă în timpii din urmă veleități de cezaro- 
papism. Toate acestea românii le-au respins pe cât au putut. Astfel am văzut 
cum în Banat şi în granița militară, pe același teritoriu, în aceleași 
circumscripții, românii s-au despărțit de sârbii de aceeaşi lege și-și au 
episcopul lor propriu. Înlăuntrul aceleiași monarhii, aceluiaşi district chiar, 
românii nu vor să fie în comunitate religioasă cu străinii, deși recunosc 
identitatea dogmelor şi a canoanelor. Am susținut mai mult: că legea 
catolică la români, ritul greco-catolic, se deosibește de restul bisericii 
române într-un mod cu totul esterior, cel puţin în ochii poporului, şi că 
deosebirea nu are înțeles decât pentru clerul superior. Așadar, ceea ce am 
crezut noi esenţial nu e deosebirea de dogme între noi și alte biserici; pentru 
conștiința poporului o asemenea deosebire e imperceptibilă. Lucrul asupra 
căruia apăsăm este absoluta deosebire între spiritul democratic, de muncă și 
iubire de adevăr, care stăpânea şi stăpânește încă în multe părți în biserica 
română, spre deosebire de formalismul gol al altor biserici şi de atârnarea 
acestora de puterea politică a statului. Ceea ce e revoltător pentru orice 
conştiinţă liberă este plecarea bisericei sub autoritatea statului, esploatarea 
credințelor religioase pentru scopuri politice. Astfel vedem mișcându-se 
popoare întregi în urma crucei, pentru a-i asigura triumful, se zice, în 
realitate însă pentru a răspândi dominaţiunea puterii lumești a împărăției 
respective. Câte puteri nu se servă de acest pretext pentru a comite neauzite 
nedreptăţi! Ceea ce e dar important, repetăm, pentru noi este participarea 
eventualului moștenitor la comunitatea religioasă română, interesarea 
pentru spiritul și autonomia ei, conștiința clară că, afară de unitate 
dogmatică, nu există nici un fel de altă legătură între biserica noastră și 
celelalte. Asemănarea în comunitatea bisericească între un român greco- 
catolic şi unul greco-oriental e mai mare decât între acest din urmă şi un 
muscal, un grec sau un bulgar. Lucrul sună paradox, dar e departe de a fi. 


Cu toate cele patru puncte, cu tot „ex patre filioque procedit“, cu tot 
primatul recunoscut al papei, același spirit de comunitate religioasă- 
națională domneşte la românii greco-catolici ca şi la cei greco-orientali. Nu 
e vorbă măcar despre o biserică universală, care să cuprinză omenirea 
întreagă înfrățită; nu e nici măcar vorba de-o biserică cuprinzând un grup de 
popoare, ci de una singură biserică românească, instituită în lume pentru 
români și pentru nimeni altul încolo. 

Să venim acum la îngrijirea ce se dă acestei religii naționale-române în 
România liberă. Până la ministrul, numit cosmopolit, al instrucției, d. Titu 
Maiorescu, limba românească a ţării nu se-nvaţă în școalele secundare. Tot 
acest ministru cosmopolit a proiectat înființarea unei facultăţi teologice 
pentru un cler compus din mii de membrii. Noi am spus-o cândva că în 
România am ajuns a înţelege toate cuvintele dicționarului pe dos, că 
cosmopolit se numește ceea ce-i național, şi național e fizionomia bulgaro- 
bizantină a roşilor din ţară. Ei bine, această facultate nu s-a înfiinţat și se 
vede că nici se va înfiinţa. Episcopii noştri viitori vor continua se vede a fi 
crescuţi în Rusia, în Grecia şi în alte locuri pravoslavnice. 

Dispariţiunea sentimentului religios e de regretat nu numai la noi, dar 
pretutindenea. 

Care ne fu mirarea însă când, după simpla aserție că religia 
moștenitorului nu e indiferentă, tocmai din cauză că e o religie înainte de 
toate națională, o foaie germană din Bucureşti, fondată, după propria 
mărturisire, de străini veniţi de alaltăieri de peste graniță, crede a putea 
avea... suficiența, ca să nu spunem alt cuvânt, de-a intra în polemică cu noi 
într-un punct atât de delicat. Domnii aceştia cred a putea arunca vorbe mari 
ca: „opinie medievală, ce-şi bate joc de orice minte sănătoasă etc.“. Dac-ar 
fi aşa de uşor de discutat asemenea lucruri ca a scoate panglici din gură, ne- 
am da învinși, o mărturisim. Noi ştim însă că, atunci când se vota legea în 
contra socialiștilor, principele Bismarck, într-un lung discurs, a arătat 
cumplitele urmări ale dispariţiunii sentimentului religios din Germania. 
Pastorul Stöcker, predicator al Curţii, cearcă până azi ca remediu de-a fonda 
un partid socialist-creștin, iar fenomenele demoralizării generale se 
sumează în niște date statistice care îngrijesc toată lumea cugetătoare din 
Germania. 

Pastorul Stursberg din Diisseldorf a publicat de curând o carte intitulată: 
Înmulțirea delictelor şi a crimelor şi cauzele ei. În cinci ani, de la 1871- 
1876, populaţia Imperiului a crescut cu 4,5 %, crimele cu 51,5 %. Pentru 


deosebite categorii de crime creşterea e şi mai mare. Prădăciunea și tâlhăria 
s-au înmulțit cu 142 procente, falsificarea de documente cu 60 procente, 
crime şi delicte contra moralității publice cu 84 procente: toate acestea în 5- 
6 ani, într-un stat cu poliţie și justiție riguroasă. Numărul recidiviştilor şi a 
bătrânilor e foarte mic; tot contingentul e nou și tânăr, ieșit din şcoalele 
interconfesionale ale statului! 

Ceea ce e mai ciudat sunt proporţiile mari ale crimelor celor mai grave. 
Generaţia nouă nu se mai ocupă cu nimicuri, nu fură o pâne de nevoie; ea 
comite tot crime temeinice. Statistica tribunalelor cu juraţi din Prusia ne 
arată că s-au înmulţit în 4 ani: 

Crime contra moralității cu 294 % 


Omor ............ cu 138% 
Ucidere ... ... ...... cu 102 % 
Ucidere de copii ... ... cu 76 % 
Prădăciune ......... cu 164 % 
Escrocherie criminală ... cu 290 % 
Faliment fraudulos ... ... cu 146 % 


Crime comise în exercițiul 

unei funcţii publice ... cu 375 % 

Și așa în toate provinciile Împărăției. 

Dacă pentru d-nii de la gazeta germană acest progres în bine în patru ani 
de zile li se pare de invidiat, un progres ce cată a se atribui în parte şi 
turburării conștiințelor prin esploatarea religiei pentru scopuri politice, fie- 
le de bine. Același caz îl vedem în Rusia. Și acolo s-a săturat poporul pân-în 
gât de exploatarea politică a comunităţii lui religioase cu bulgarii și 
muntenegrenii, pentru care curge de 180 de ani cel mai bun şi mai nobil 
sânge rusesc. 

Când vedem toate acestea petrecându-se înaintea ochilor avem cuvânt 
să susţinem că nu e indiferent dacă moștenitorul tronului român va avea sau 
nu conștiință despre deosebirile prin cari biserica noastră modestă, însă 
naţională, se distinge în mod specific de orice alte biserici cu tendenţe de 
universalitate şi accesibile de aservire la scopuri politice ale statului. 


€ 

„Bukarester Tagblatt“ nu oboseşte a întreba opoziţia să se rostească în 
privința alianţei viitoare şi recunoaște un merit deosebit „Democraţiei 
naţionale“, care se pronunţă pentru o alianță cu Rusia. Noi nu tăgăduim 
meritul de-a-și fixa odată pentru totdeuna, din premise date, o concluzie 
statomică; şi dacă foaia partidului democratic-naţional nu se îndoiește 
asupra suficienței premiselor și presupunerilor sale e fără îndoială bine că 
spune care e ţinta statornică a politicei sale esterioare. Deşi nu vom fi 
susţiitorii unei politici bazate pe înclinarea esclusivă către una din puterile 
vecine, înțelegem ca clina austro-germană pe care lunecă cu repejune presa 
şi partidul guvernamental să trezească numaidecât o contragreutate, o 
reacțiune într-o înclinare, asemenea pronunţată, pentru o altă putere. 

Noi, din parte-ne, știm că alianţe între slab şi puternic nu sunt niciodată 
acătării, și dacă se justifică uneori, faute de mieux, prin împrejurări 
extraordinare, bune nu devin prin aceasta, căci, în cele mai multe cazuri, cel 
mic nu ajunge a-și mântui nici măcar existenţa. 

Foaia germană întreabă: 


Care dintre amândouă puterile oferă României foloase mai mari şi mai reale? 
De la care putere se poate aștepta că-și va ţinea făgăduinţele date? 

Poate rămânea România neutrală, chiar dacă ar voi? 

Care dintre amândouă puterile oferă României foloase mai mari şi mai reale? 


Nici una, răspundem. Avem într-adevăr trebuinţă de-a păstra bunăvoința 
Austriei; dar trebuința aceasta este egală către toate puterile mari. Avem 
nevoie și de Italia, şi de Rusia, şi de Germania, și de Englitera, și de Franţa, 
în mod cu totul egal. Acesta este întreg înţelesul poziţiei noastre dificile în 
Orient. Popor latin, înconjurat de slavi, de maghiari, de germani, noi nu ne 
putem răzima pe nici o simpatie de rasă, care e cea mai puternică dintre 
toate. Așadar suntem avizaţi a ne răzima pe bunăvoința egală a vecinilor 
noștri, răsărită dintr-un echilibru nu de simpatii sau antipatii, ci de interese. 
Înclinând spre una sau spre alta e evident că punem în cestiune interesele 
sau ale unuia sau ale altuia. Dovedind însă, prin toată atitudinea noastră, că, 
în mijlocul acestei lupte ascunse, noi nu urmărim decât pur şi simplu 
interesul nostru naţional, nici una din ele nu ne-o poate lua în nume de rău. 
„Sunt oameni oneşti, vor zice amândouă, cari își văd de interesele lor 
proprii, fără a exploata, prin înclinări pronunţate, antipatiile dintre noi. Dacă 
ne-am putea învoi, i-am împărţi în două; dar fiindcă nu putem, lasă-i să 
existe“. 


E o pretenţie puţin serioasă dacă se cere de la un popor mic, care ştie 
foarte bine că de dragul ochilor noştri celor frumoşi nu se mişcă un fir de 
iarbă, nici în Nordul, nici în Apusul Europei, să se facă arbitrul și cumpăna 
puterilor opuse una alteia. 

Dacă ar fi simpatii la mijloc ar fi altă socoteală. Dar ce simpatii să fie? 
În Basarabia vedem naționalitatea noastră oprimată în mod sistematic; în 
Ardeal și Țara ungurească asemenea. Amândouă puterile — deși singure de 
vină la răspândirea ideii dacoromâne, căci marea Ecaterina și Iosif II sunt 
părinţii acestei idei — persecută azi niște biete plaiuri de plugari, despre 
cari presupun că s-ar putea răspândi prin ele ideea ce singure au semănat-o. 
Deosebirea între persecuție şi persecuție e numai o deosebire de sistem, nu 
de esenţă. Rusia-i striveşte, Austria-i macină. Din românii basarabeni nu 
iese nimic; din cei din Austria, măcinaţi în Bucovina între piatra ruşilor ş-a 
evreilor, iese făina din care se face d-rul Tomasciuc şi alte genii 
cosmopolite; din cei din Ardeal, râşniţi în hodoroaga statului unguresc, ies 
mameluci guvernamentali şi alte soiuri de creştini nepricopsiţi. În Austria, 
acela dintre români care va dovedi că n-are caracter va ajunge mai departe 
— înaintarea socială se bazează dar pe un viciu al caracterului. Mica 
schimbare de sentimente operată în Bucovina, unde poporul nostru are 
fericirea de-a vedea în frunte-i pe un păstor sufletesc pe care l-a cerut și 
dorit de douăzeci de ani aproape, e-o diversiune oportunistă în spiritul 
cabinetului Taafe. Noi facem desigur o deosebire în Austria între Casa 
împărătească şi partidele dominante. Împăratul îşi iubeşte în mod egal toate 
popoarele; dar nu putem susținea același lucru despre partidul 
constituțional, care nu înțelege Austria altfel decât ca pe un aglomerat de 
indivizi cât se poate fără nici un sentiment de naționalitate şi de conexiune 
între ei, dat în esploatarea evreilor și sub dominaţiunea politică a 
germanilor. Ceea ce voieşte partidul german din Austria e o masă de 
indivizi îndreptăţiți a se ridica numai dacă vor deveni germani. Același 
lucru-l vor, mai cu toroipanul, ungurii. 

Orice mișcare care ar preface aceste popoare în organisme locale, pline 
de viaţă, unite prin spirit de muncă, îi supără pe stăpânii din Viena și Pesta, 
căci dezvoltarea oricărei puteri vii îi supără. Cu toate acestea noi nu ne 
îndoim că, din momentul în care monarhia ar fi austriacă în loc de-a fi 
germano-maghiară, fie absolutistă chiar, ar cuceri simpatiile tuturor 
popoarelor din Orientul Europei. 


Folosul cel mai mare și mai real care ar voi să-l aibă românii în genere 
de la Austro-Ungaria este respectarea naţionalităţii lor, libertatea, oricât de 
disciplinată prin legi, a limbei, a bisericei, a administraţiei lor locale. Prin 
aceasta ar dispărea din lume impopularitatea patentă a unei alianţe cu un 
Imperiu care la noi se face că ne protege, la el acasă însă izbeşte în tot ce 
noi românii avem mai sfânt în lume, în limbă şi naţionalitate. 

Nu suntem atât de naivi de-a crede că cineva va fi influinţat prin părerea 
noastră. Prea cunoaştem lumea pentru aceasta. Dar noi n-am vedea un folos 
mai mare şi mai real decât în dreptatea pe care monarhia ar face-o la ea 
acasă. Cu asta i s-ar lua altui vecin ocazia de-a invoca cestiunea aceasta, 
penibilă pentru orice român, şi ar pieri până și urma unei idei de unire 
politică a românilor. Nici grecii vechi, nici italienii, nici germanii n-au fost 
uniți politiceşte. Cu toate acestea, tocmai atunci au fost mai însemnați prin 
spiritul şi activitatea lor. Deasupra despărțirei politice se născuse o unitate 
în literatură, în limbă, în obiceiuri, cu atât mai sfântă cu cât nu avea a face 
cu meschinele rivalități politice. Un popor împărţit se iubeşte, într-unul unit 
politicește se nasc toate boalele sociale, se urăsc copiii aceleiaşi naţii între 
ei mai rău decât pe străini. De-acolo idei de răsturnare, fierbere și ură 
neîmpăcată între partizi. 

A doua întrebare e: „De la care putere se poate aştepta România că-și va 
ține făgăduinţele date?“ Răspundem cu Machiavelli: De la nici una, dacă nu 
le va conveni; de la amândouă, dacă le va conveni. Precum Basarabia ne-a 
fost luată nouă, cu tot tractatul iscălit, tot astfel ocupaţia provizorie a 
Bosniei și Herțegovinei devine o ocupaţie perpetuă, o apropriare. Tot tractat 
e la mijloc, ba încă cel de la Berlin, nu o convenţie iscălită de 
Cogălniceanu. 

A treia întrebare: „Poate rămânea România neutrală, chiar dacă ar voi?“ 
e, se-nțelege, cu mult mai grea. Noi răspundem prin alta întrebare: încercat- 
a România să rămâie neutrală în războiul trecut? Și, dacă ar fi încercat, 
început-ar fi ruşii vestitul război pentru eliberarea creştinilor prin 
împușcături în creștini? Poate. Dus-ar fi însă din capul locului ad absurdum 
toate teoriile de umanitate, creștinism și eliberare cu cari intraseră-n război? 
Desigur. 

„Bukarester Tagblatt“ are un citat din ziarul francez „La Liberté“ care 
trebuie recomandat și românilor ca regulă de purtare: 


Dacă Franţa s-ar decide să pună mâna pe sabie aceasta ar face-o numai pentru 
un mare interes naţional, nu însă pentru acela al unei alte puteri, dar şi mai puțin 
încă pentru scopul de-a asigura acesteia oarecari succese în Orient, din cari noi n- 
am câștiga nimic. 

Ar fi bine dacă în polemică am fi scutiți cel puțin de acel ton lins și 
gudurător al acelora dintre patrioții lucrativi cari posed arta de-a se pune 
bine şi c-o parte şi cu alta, cari se folosesc atât de venirea la putere a albilor 
cât şi de aceea a roşiilor, spunându-le tuturor că sunt mari patrioţi, buni 
români și că ei sunt pururea cu aciia cari susțin interesele patriei. Ca şi când 
cineva ar avea nevoie de acest adevăr; ca şi când cată a i se spune zilnic 
poporului românesc că atât Brătianu cât și Catargiu sunt egali în iubirea ce- 
o au pentru ţară. 

Cestiunea principală nu este aceasta. D. Brătianu poate fi un mare 
patriot şi cu toate acestea să nu găsească nici în minte nici în inimă destule 
resurse pentru a apăra statul în contra partizanilor săi proprii, poate să n- 
aibă destul sentiment de sacrificare de sine pentru a renunța la o putere 
care-i face rău țării făcându-şi rău lui însuși. 

Oare treizeci și șase de deosebite Consilii de Miniștri în patru ani de zile 
nu sunt destulă dovadă că nu există între roşii un sâmbure capabil de-a 
guverna, că, egali în incapacitate şi neînfrânarea ambițiilor de parvenire și 
de câștig, unii se sapă pe alţii? Oare creşterea bugetului cheltuielilor cu 34% 
în patru ani nu dovedeşte îndestul alunecarea pe clina fatală a 
funcţionarismului, plaga recunoscută și cu toate acestea încurajată în 
înrăutățirea ei de către guvernanţii de azi? Oare creşterea peste măsură a 
importului asupra esportului nu dovedeşte că pe zi ce merge se înmulțește 
numărul plebei consumatoare în detrimentul poporului muncitor? lată rele 
cari nu se pot șterge cu buretele patriotismului recunoscut al d-lui Brătianu, 
nici cu acel, mai puţin recunoscut, al d-nilor de la „Presa“. 

„Presa“ se miră că nu ne dăm împăcaţi nici cu Consiliul de Miniștri no. 
36. Nici cu n-rii 38, 39 ş.c.a. nu ne vom mulţumi, pentru că nu cu oamenii 
avem a face, ci cu sistemul. Contra sistemului însă nu se poate lupta decât 
iarăşi sistemul, nu însă individul cutare ori cutare. A aștepta ca d. Giani să 
facă minuni e în sine deja o naivitate, dar a aştepta ca un sistem bazat pe 
spirit de adevăr şi de muncă să dea o altă față țării e ceva justificat. Se pot 
armoniza, nu tăgăduim, interesele deosebitelor clase ale unei societăţi, se 
pot echilibra partidele într-o ţară așa încât una să nu facă decât a ajuta 
mersul celeilalte, dar nicicând nu se vor putea armoniza sisteme deosebite. 


Nicicând un sistem de guvernământ demagogic, bazat pe instinctele rele a 
unei plebe de parveniţi, pe dorința lor de câștig, pe alergarea lor după 
funcţii şi onoruri, pe escluderea meritului, nu se va putea împăca cu 
sistemul contrariu al unei organizări bazate pe armonia intereselor claselor 
pozitive a societăţii, pe înaintarea lină dar sigură a meritului, pe dezvoltarea 
normală şi gradată. 

Dar e schimbarea a treizeci şi şaptea, dar e a patruzecea a firmei 
Brătianu? Ce ne pasă nouă de aceasta? Dar d. Boerescu sau d. Giani au 
intrat în minister? Ce folos pentru ţară? Nici unul. Administraţia va urma a 
fi o unealtă electorală, încurajarea nulităţilor va continua a fi la ordinea 
zilei, conducătorii României vor urma a se recruta dintre cei nemulţumiţi nu 
cu soarta ţării, ci cu soarta dumnealor privată. 

Sunt admirabili în adevăr d-nii aceia cari găsesc că opoziţia prea face 
opoziţie și că guvernul e bun pentru că și dumnealor se bucură de favoarea 
zilei. Dacă prin intrarea d-lui Boerescu și a altora în minister s-ar fi 
inaugurat o schimbare de sistem am fi aplaudat-o; dar nici cel mai 
pătrunzător ochi nu va fi observat umbră de asemenea schimbare. 

Ni se impută totodată că împărtăşim ideea cumcă cestiunea succesiunii 
la tron, aşa cum se prezintă, e o problemă ce cată a fi dezlegată pe cale 
constituțională. Într-adevăr, în forma în care ni se prezintă ea este o 
adopţiune, în afară de coborâtorii pe care Domnul îi poate avea de acum 
înainte, în afară de ordinea primogeniturii. Dar dacă M. Sa ar avea 
coborâtori de acum înainte, ce se va întâmpla atuncea? Noi credem că, 
îndată ce se ivește controversă, foile guvernamentale ar trebui să fie bune- 
bucuroase, pentru că stăruim a se da o soluțiune constituţională care să fie 
asupra oricărei îndoieli. Oare plăcut ar fi pentru o ţară neaşezată ca a 
noastră dacă, între pretextele ce s-ar invoca vreodată spre a pune în îndoială 
existența statului român, s-ar invoca și nulitatea eventualului act care ar 
designa pe urmașul pe tronul României? 

Noi găsim că adopţiunea e, în cazul acesta, singura formă pricepută de 
conștiința de drept a poporului, că ea înlătură orice îndoieli asupra 
moştenirii legitime la tronul României și că ea — nefiind prevăzută în 
Constituţie — are nevoie de încuviințarea unei Adunări în formele și cu 
atribuţiile ce le dă Constituţia. Această trecere cu ușurință, care 
îndealtmintrelea e înrădăcinată în apucăturile oamenilor noștri politici, 
poate fi, într-un moment dat, fatală tării. Oare nu le e de ajuns 
guvernamentalilor că o asemenea cestiune s-a pus într-un mod serios de 


presa din ţară şi de cea străină? Sau li se pare că îndoielile aruncate până şi 
asupra instituţiei celei mai stabile ale statului român ar fi priincioasă 
dezvoltării noastre naționale? Să nu se uite că nu trăim de azi până mâine, 
că republicile de la Ploieşti se pot repeta periodiceşte şi că cei cari apară azi 
maniera de a vedea a „Presei“ vor fi cei dântâi cari vor combate-o când vor 
fi în opoziţie. 

Clara pacta, boni amici, zice latinul. 'Tocmeală limpede, prieteni buni. 
Nu voim în adevăr ca, atunci când ne-o fi lumea mai dragă, să ni se caute 
nod în papură și să se ceară de la șeful statului bilet de botez de către 
controlorii fără plată din Ploieşti sau de către alții şi mai periculoși. 

O ultimă observaţie avem de făcut „Presei“ asupra manierei sale de-a 
vedea în cestiunea succesiunii. 

Organul d-lui Boerescu zice: 


Era însă o datorie de înaltă cuviință pentru A. S. Regală Carol de Hohenzollern ca 
înainte de toate să consulte asupra acestui punct pe şeful familiei de Hohenzollern, pe 
împăratul Germaniei. 


„Presa“ e în mare eroare când crede a putea numi învoirea din partea 
Maiestăţii Sale o consultare de înaltă cuviinţă. 

Casa Hohenzollern are, ca toate Casele vechi, o constituție a ei proprie, 
căreia-i sunt supuși toți membrii familiei. Se ştie că Maiestatea Sa a refuzat 
unui principe din ramura Sigmaringen învoirea de-a primi coroana Spaniei 
şi că tocmai puterea pe care șeful familiei o are de-a refuza chiar pentru tot 
viitorul asemenea învoiri a format... pretextul, nu zicem nici noi altfel, 
invocat de Franţa la declararea războiului. Ca membru al familiei 
Hohenzollern M.S. are deci îndatoriri trainice cari ar înceta poate numai 
atunci când o a patra linie, întemeiată de M.S. Hohenzollern-România, s-ar 
emancipa de constituţia restului casei, având a ei proprie, sau admițând 
drept proprie regulele stabilite în Constituţia română. 


€ 


[17 septembrie 1880] 

Oricât de deosebiți ar fi oamenii după clime și rase, demagogia îi face 

să semene ca două picături de apă întreolaltă. Îndealtmintrelea lesne de- 
nțeles. Numai popoarele cari au o organizaţie naturală pot să se deosebească 


unul de altul. Organizaţia bazată pe legăturile fireşti dintre deosebitele 
clase, pe muncă, pe compensare și, asupra tuturora, pe iubire şi respect 
reciproc, favorizează înaintarea lină dar sigură a meritului. Meritul însă 
fiind totdeuna ceva individual, cu atât mai deosebit cu cât caracterul și 
mintea omului în cestiune sunt mai deosebite, rezultă de aci că spiritul 
naţional însuşi se va impregna de bogăţia distinselor spirite individuale ce 
se ivesc. Pentru demagogie orice merit, în genere orice superioritate, e o 
insultă făcută platitudinii și înapoierii intelectuale și morale a demagogilor; 
astfel dar înlăturarea meritului, îngroparea lui de viu, e regula generală de 
purtare a alianţei perpetue a tuturor celor de rând în contra celor ce răsar c- 
un cap asupra platitudinii generale. Cei de rând însă se-aseamănă în toate 
țările, precum seamănă nulă cu nulă. Unde domnește demagogia orice carne 
cu ochi poate deveni om mare, pentru că nu se cere nimic de la el. O mărire 
cam trecătoare, nu-i vorba, căci, lipsind orice măsurătoare, fiecine se crede 
a avea destulă talie şi destulă barbă ca să ocupe locul celuilalt, însă, oricât s- 
ar dușmăni nulităţile și cumularzii între sine, în contra unui pericol sunt 
totdeuna uniți în contra învingerii meritului. 

Aceste reflecții ni s-au impus citind o corespondenţă din Atena 
publicată într-un organ foarte serios din Germania, în „Gazeta generală“ din 
Augsburg. 

Mobilizarea şi punerea în ezecutare în diferitele provincii ale regatului 
i-a dat corespondentului ocazie de-a vorbi despre maximele nefaste a 
administrației greceşti, cu totul asemănătoare regulelor de guvernământ 
demagogic de la noi. 


Dacă administraţia nu se va regenera și reforma nu va putea fi nici vorbă de 
viitorul elenismului în Peninsula Balcanică, chiar dacă regatul ar anexa, fără 
sacrificii proprii și fără război, Tessalia și Epirul ca dar al puterilor, ba de și-ar 
apropria mai târziu insulele Mării Egeice și părți din Macedonia și Tracia. Partidul 
care domnește ia de regulă pentru sine toate drepturile, și, vorbind verde, el 
consideră statul, dar mai cu seamă bugetul, ca pe-o vacă care trebuie mulsă atât de 
energic şi atât de mult pe cât e cu putință. 

Afară de personalul judecătoresc și de câțiva amploiați administrativi, esperţi în 
ale serviciului și absolut necesari, se schimbă, la fiecare schimbare de minister, 
personalul întreg din toate ramurile administraţiei publice și toate locurile se ocupă, 
fără nici o escepţie, de cătră amici, rude, partizani și coreligionari politici ai 
ministerului dominant, indiferent dacă posed sau nu cunoștințele și esperiența 
necesară posturilor lor. Prin mijloacele mele pot deveni inspector financiar, vameș, 
silvicultor, judecător de pace, prefect de poliție. Deputatul meu, tovarăș și votator al 


guvernului, îngrijeşte ca copiii mei să capete burse sau cel puţin ajutoare pentru 
studii, îngrijește ca să nu le vie ordinele de mobilizare sau printr-un motiv oarecare, 
să fie declaraţi incapabili de serviciul militar; asemenea îngrijește ca restanțele de 
biruri să nu mi se ia, asemenea ca dările curente să fie trecute în lista rămășițelor, ca 
ogoarele mele de tutun și viile mele să fie trecute cu vederea la taxare ș. a. m. d. 
Aceste sunt fapte, fapte cunoscute de toţi și deplânse de patrioţii înţelepţi şi cuminţi, 
fapte însă în contra cărora fulgeră în presă şi Cameră, regulat și stereotip, clica din 
opoziţie, nu cea de la guvern, pentru ca, ajunsă la putere, să facă aceleași lucruri, să- 
şi strângă şi ea foloasele regimului parlamentar. E învederat că lucrul are și partea 
sa umoristică: ministerul se schimbă aici în ţară cam des și în curs de cinci ani 
ajunge cam fiecare la părticica sa sau, de bine de rău, la vro slujbă; dar e clar pentru 
oricare om ce iubește pe greci și se-ngrijeşte de viitorul lor că nimic nu se poate alege 
dintr-un stat dat în prada acestei dezorganizări perpetue, cu organe ce se schimbă, se 
transfer, se distituie și se instituie la fiece moment, fără nici un fel de cuvânt 
rezonabil, fără nici o cauză rezonabilă, afară doar dacă am admite că voinţa celor 
dominanţi ca atare e deja un cuvânt rezonabil. 

Răspunsul stereotip al tuturor cu cari am vorbit asupra acestei importante 
afaceri este: Oricât de tristă și pernicioasă e starea aceasta, ea nu se poate schimba 
deloc. Poziţia mea de ministru atârnă de votul deputatului, poziţia deputatului atârnă 
de voturile și de greutatea șefului de partid din provincie, iar poziția acestui șef de 
partid atârnă iar de influenţa sa asupra multelor capete ale alegătorilor. Dacă 
obscurul șef de partid din provincie nu poate căpăta pentru sine şi alegătorii săi 
locuri destule și favori numeroase de la guvern, atunci vaza şi influenţa sa cade; deci 
îl stoarce, îl ameninţă şi-l infestează pe deputatul său, căci îndealtmintrelea îl 
părăsesc alegătorii. Deputatul iar îl stoarce la rândul său pe ministru şi-l ameninţă 
că la o votare decisivă din Cameră îi va refuza votul său și va trece în opoziție dacă 
ministrul nu-i primeşte propunerile și nu-i acordă punerile în funcțiuni pe care le 
cere. Fără rusfeturi (pov5pEna) nu se poate guverna; aceasta este convingerea 
generală a tuturor mărimilor parlamentare ale Greciei; iar d. Tricupis, omul 
sistematicei, au dezvoltat această lipsă de sistem într-un sistem complet de dare și 
luare care va duce fără nici o scăpare la disoluţiunea tuturor legăturilor statului, la 
ruina întregei administrații. Fie zis spre onoarea poporului grecesc că totuși se mai 
pot îndrepta aceste abuzuri rușinoase și stricătoare și că poporul însuși dorește din 
inimă sfârşitul acestei nefaste stări de lucruri. 

Din studiile d-lui Vacherot publicate mai deunăzi în „Timpul“ s-a văzut că însuși 
marea și generoasa Franţă e, în urma domniei demagogiei lucrative, pe clina pe care 
Grecia şi România lunecă de demult. 


€ 


[19 septembrie 1880] 
Ni se anunţă din Viena că un redactor al ziarului „Die Presse“, numită în 
genere „Alte Presse“, „Presa veche“, spre deosebire de „Noua presă liberă“, 


a întrevăzut pe marele nostru om de stat, d. Vasile Boerescu, şi că, cu ocazia 
aceasta, escelența sa d. baron a găsit cu cale a se esprima în privința 
cestiunii dunărene în chipul următor: 


Regret că această chestiune, prin via discuţie a ziarelor, a dobândit însămnătatea 
unei cestiuni politice, în loc de-a rămânea pe terenul curat economic. Opoziţiunea în 
România a luat cestiunea Dunării pentru a răsturna cabinetul actual și a împiedica 
orice înțelegere între România și Austria. Opoziţiunea nu va reuși dacă guvernele 
interesate își vor păstra sângele rece și spiritul de dreptate. România recunoaște 
marile interese ce Austria are la Dunăre, dar refuză orice soluţiune care ar 
compromite interesele sale economice sau ar impieta asupra suveranităţii sale de stat 
independent. Interesele amânduror ţărilor sunt de natură de-a putea fi ocrotite 
deodată, și chiar în unele puncte aceste interese sunt identice. Deci d. Boerescu e 
convins că se va ajunge la o regulare satisfăcătoare cu atât mai mult cu cât interesele 
naturale ale Austriei şi ale României cer ca amândouă statele să întreţie relaţiuni, 
amicale. 


Darul de-a spune mult în cuvinte puţine d. Boerescu nu-l are, şi, în orice 
caz, reporterul ziarului „Presse“ a fost în poziţia tragică a lui Faust când, 
aruncând deoparte folianţii roși de molii ai filozofilor și teologilor, zicea c- 
un spirit de adâncă descurajare: 


Bin nun so klug als wie zuvor, sau româneşte: 
Sunt atâta de cuminte, 
Cum am fost şi mai nainte. 


Cumcă interesele Austriei şi ale României sunt armonizabile — cine se- 
ndoiește de aceasta? Cestiunea cea mare nu este, nici poate fi aceasta. Cari 
sunt condiţiile unei asemenea armonizabilităţi, aceasta e cestiunea de 
căpetenie și numai acela care va avea destula putere ca să surprinză nervul 
cestiunii, acela va afla mijlocul de-a înlătura pentru de-a pururea orice 
neînțelegere dintre opinia publică română și monarhia habsburgică. 

Să vorbim aşadar verde. E cu putinţă, în adevăr, ca, prin nenorocitele 
frecări de partide din România, Austria să câștige și în cestiunea dunăreană. 

Din momentul în care luptele de partid au degenerat în România în lupta 
pentru existenţa zilnică, din momentul în care mii de interese private sunt 
legate de finanțe sau de căderea unui partid nu mai poate fi vorbă de 
neatârnarea politică a diferitelor grupuri cari-și dispută puterea statului. În 
treacăt vorbind, partidul conservator fu unul din acelea care nu are nici un 


interes propriu de-a veni la putere, căci el n-are obiceiul nici de-a schimba 
în patru ani de treizeci şi şese de ori Consiliul de Miniștri, nici de-a vota 
pensii reversibile, nici de-a răscumpăra drumuri de fier, nici de-a crea 
directorate de bancă pentru parveniţi. Din momentul în care interesul 
material de-a ajunge la putere ar precumpăni, o spunem cu părere de rău că 
orice politică naţională încetează și că lupta egală în ţară și Parlament n-ar 
mai fi decât manipulul unor ambiţii personale, al unor apetituri pe cât de 
nesățioase pe atât de vrednice de condamnat. Dar dacă Austria ar câştiga pe 
cât nu se cuvine, ar avea d. Boerescu dreptul să zică că a aflat nervul 
cestiunii şi că ne-a convins că cheia armonizării intereselor austriace cu cele 
române a aflat-o dumnealui? Deie-ni-se voie a ne îndoi despre aceasta. 

De o sută și mai bine de ani noi românii peste tot luptăm ca să cucerim 
peste un colț al modului nostru de-a fi, pentru limba și naționalitatea 
noastră, un loc la soare, cât de modest, cât de mic, însă totuşi un paladiu 
neatins de certurile şi rivalităţile politice. Ei bine, acest loc la soare ni se 
refuză, oriunde ne-am afla în afară de România liberă. Astfel vedem că 
românilor din Ardeal, din Țara ungurească, din Bucovina, ba li se impun 
aşa-numitele limbi ale statului, ca și când un stat a cărui rațiune de-a fi sunt 
tocmai naţionalităţile ar putea să aibă limbi privilegiate ale statului, ba sub 
coroana Sf. Ştefan li se refuză până și teatrul în limba naţională, până și 
colorile naţionalităţii lor, încât vom ajunge a vedea că şi în biserică ori în 
familie se impune uzul unei limbi oficiale. Va să zică nici libertatea 
conștiinței şi a formei ei celei mai intime, a limbei, nu mai e permisă 
românilor din Austro-Ungaria. Și aceasta nu pentru c-ar fi răi cetăţeni; din 
contra, ei îşi plătesc regulat birurile, ei își iubesc dinastia lor moșneană, ei 
îşi varsă sângele pentru unitatea şi gloria monarhiei, ei sunt leali și supuşi— 
dar sunt români. A mai dat Dumnezeu să fie cam mulți la număr, să fie 
harnici, strângători, mulţumiţi cu puţin și relativ necorupţi şi să ţină c-o 
copilărească iubire la cele moştenite din vechi întru ale obiceielor, a limbei, 
a bisericei. lată o vină ce nu li se poate ierta. Ei trebuie să devie ceea ce nu 
pot, prin natura lor moștenită, ici maghiari, colo germani. Degeaba am căuta 
să probăm istoriceşte că lipsesc o mie de lucruri cari să facă cu putință o 
asemenea asimilare. Ea atârnă de numărul cu totul covârșitor al 
stăpânitorilor, de blândeţa cu care ştiu să cucerească, prin formele 
civilizaţiei lor, inteligenţa rasei supuse asimilării, de convingere intimă a 
acesteia despre inferioritatea ei ca rasă, de lipsa ei de tradiţii, de bătrâneţea 


sau tinerețea ei ca societate — toate acestea nu vor ajuta nimic. 
Germanizare sau maghiarizare: iată parola! 

Ei bine, ultrajul zilnic care s-aduce dincolo de graniţă bunurilor morale 
ale naționalităţii noastre, limbei și rasei noastre, va fi o cauză statornică de 
răceală între poporul românesc de aici şi între monarhia vecină. Nu 
tăgăduim că necesităţi politice pot face să înclinăm spre Austria, dar 
necesități, nu simpatii. Simpatiile românilor din petecul liber al pământului 
lor nu se pot câștiga decât prin respectul pentru naționalitatea lor, astfel cum 
se prezintă ca limbă, ca tradiţie religioasă, ca datină și obicei,*** 

[... Text corupt.] 

Dacă acest singur punct ar fi câştigat n-am vedea într-adevăr nici o 
greutate în punerile la cale de natură economică. Când am ști că limba și 
naționalitatea noastră se bucură în Austria de aceleaşi favori de cari se 
bucură polonii, croații, cehii chiar, austriacul n-ar mai trece în ochii noştri 
de străin, de orice origină ar fi el, n-ar mai fi privit ca vrăjmaș al 
naţionalităţii noastre. 

Dar așa — ce scăpare ni se arată din vro parte a vecinătăţii? De mergi 
cu Rusia — rău, de mergi cu Austria — tot rău, încât tocmai presiunea 
aceasta din două laturi, această ultrajare zilnică a fiinţei noastre naţionale a 
lipsit pe unii de orice credinţă în viitorul naţionalităţii românești, de orice 
avânt, iar pe de alta a dat în mâna patrioţilor lucrativi o armă pururea 
puternică, arma antipatiei contra Austriei, ori de câte ori ea-și urmărește 
planurile ei seculare în Orient. 

Oricine-şi aduce aminte de stilul „Românului“ de pe când era în 
opoziţie. „România sângerândă aruncată la picioarele contelui Andrassy“ a 
devenit o frază stereotipă. Și astăzi chiar orice ziar ar întreprinde o 
campanie contra Austriei devine popular. 

Să nu ni se zică că fanatismul naţional, că panglicăria naționalităților — 
Nationalitătenschwindel, cum zic germanii — are în toate țările succes. 
Poporul nostru este foarte puţin accesibil unor asemenea lucruri. Ceea ce-l 
supără este ultrajul făcut bunei dreptăţi, celei mai elementare libertăţi a 
conştiinţei. Toate popoarele de pe lume au câte ceva sfânt și neatingibil. La 
unul e legea, la altul conștiința naţională, la al treilea alte bunuri morale, și 
în acest reziduu ultim al caracterului său stăpânirea politică a unei alte naţii 
cată să-și aibă marginea. Nici o comprimare nu se poate face în infinit, 
oricât de elastic ar fi un corp; nici o comprimare nu se poate urma în infinit 
nici asupra conştiinţei unui popor. 


lată dar nervul cestiunii. 

E ciudat însă de-a vedea pe un ministru al României vorbind de-o 
opoziţie din ţara sa care voiește să împiedece orice înţelegere între România 
şi Austria. Cu alte cuvinte, numai d-sa cu onorabila asociaţie sunt a se 
recomanda ca potriviţi pentru a merge cu totul în apele Austriei. Asigurarea 
aceasta e o laudă pentru opoziţie și o injurie adusă guvernului, căci, pentru 
ca opoziţia să voiască a împiedeca orice înțelegere, aceasta trebuie să fie, 
din punctul de vedere al ţării, cu neputinţă, esceptând cazul când opoziţia ar 
fi nepatriotică. Dar această acuzare d. Boerescu nu va îndrăzni a o face, de 
vreme ce d-sa e capul acelui grup politic a cărui profesie de credinţă începe 
cu fraza: „Toate partidele vor binele ţării, toate sunt patriotice, şi deosebirea 
e numai în maniera de-a vedea, cu care noi ne împăcăm lesne, fiind albi cu 
albii, roși cu roșii“. 

Noi consiliem pe d. Boerescu ca, în loc de-a-și denunța ţara, care 
aproape toată e-n opoziţie, să zică la Viena următorul lucru: „Înclinări 
politice dictate de interese momentane România va mai avea pentru Austria; 
dar aceasta ar trebui să-și câștige pe deapururea simpatiile românilor, și 
acestea se câștigă lesne, făcând dreptate la ea acasă. Astfel ar rumpe pentru 
totdeuna o armă atât de regretabilă, de care pot uza cu ușurință nu numai 
diferiții opozanți după vremuri din România, ci și... alţi rivali mai puternici 
ai influenţei austriace din Orient“. 


€ 


[20 septembrie 1880] 

Cu privire la memoriul anonim asupra cestiunii dunărene și la 

observările ce s-au făcut asupră-i de ziarele străine citim în „Le Nord“ 
următorul articol: 


Am menționat „memoriul“ asupra cestiunii Dunării, care a dat presei române 
ocazia de-a protesta energic în contra pretențiilor înaintate de Austria. Autorul 
acestei lucrări se sileşte a demonstra că aceste pretenții sînt condamnate prin 
Tractatul de la Berlin și că ele nu se pot realiza decît compromițîndu-se grav 
libertatea navigațiunii pe Dunărea de Jos în folosul unui fel de monopol austro-ungar 
în mai multe rînduri am examinat noi înșine situația legală consacrată prin diferitele 
tractate cari regulează materia aceasta, Tractatul de la 1856, Convenţia din 1871, 
opera Congresului de la 1878, şi am constatat că un singur principiu domină toate 
dispoziţiunile luate de Europa în cestiunea aceasta, și anume dreptul egal pentru 
toate puterile de-a controla executarea reglementelor ce se vor face pentru 


mănținerea liberei navigaţiuni. De la acest principiu s-a abătut cabinetul austro- 
ungar revendicînd o poziţie privilegiată pe partea rîului dintre Porţile de Fier şi 
Galaţi. Această revendicare — zicea ieri încă „Pesther-Lloyd“ — purcede din 
sentimentul pe care-l are guvernul austriac despre datoriile esenţiale ce i le impune 
grija de-a veghea la existența monarhiei. 

După foaia germano-maghiară este deci o necesitate absolută, o condiţie de 
existenţă pentru Austria de-a poseda drepturi escepționale pe Dunărea de Jos. Dar de 
ce atunci la Congresul din Berlin, unde imperiul Habsburgilor era reprezentat prin 
trei oameni distinși, contele Andrassy, contele Karolyi și baronul de Haymerle, nici 
unul dintre cei trei plenipotenţiari n-a susţinut această pretinsă necesitate? Am 
reamintit deja că propunerile făcute în Congres de către baronul Haymerle nu aveau 
nici o legătură cu cele ivite de atunci încoace. Pe atuncea Austria admitea cu 
desăvirşire ca dreptul de supraveghere să fie exercitat de către toate puterile sub 
același titlu, exerciţiul acestui drept avînd a se încredința unui delegat al Comisiei 
Europene a Dunării. Nici că se poate găsi un mai bun argument pentru a dovedi 
exageraţiunea pretențiilor actuale ale diplomaţiei austriace decît constatarea simplă 
a atitudinii pe care a observa-o ea în cel din urmă congres. 

Aceste revendicări au trebuit să producă în România o emoţiune cu atît mai vie 
cu cît țara e mai interesată la libera navigaţie a Dunării; emoţiunea a crescut încă 
cînd s-a văzut că ziare din Viena declarau fără preget că Dunărea e un fluviu austriac 
şi că ajungeau pînă a pretinde că Austria are dreptul întemeiat și legitim de-a 
acapara libertatea Dunării de Jos în folosul traficului ei și de-a cîştiga o influență în 
adevăr dictatorială asupra navigaţiei fluviului. „Austro-Ungaria — zice în privinţa 
aceasta memoriul pe care-l aveam înaintea ochilor — pare a urmări de mult scopul 
acesta. La 1857 ea a redijat în adevăr un proiect de reglement (7 noiembre) care s-a 
iscălit la Viena de cătră patru puteri, dar s-a respins la Paris, la 1858, de cătră 
puterile unite în conferență. Astăzi nu sîntem decît în faţa unei tentative nouă de 
înviere a proiectului zădărnicit acum, douăzeci și doi de ani. Dacă ea ar izbuti a 
îngreuia vaselor altor naţiuni accesul Dunării de Jos, dacă le-ar putea face navigarea 
mai puțin comodă, supunîndu-le unor piedeci ce-ar atîrna de bunul ei plac, ea ar 
micşora frecuența vaselor din Occident în apele României și a celorlalți țărmureni. 
Puțin cîte puţin ea ar sili România îndeosebi de-a-și face esportul productelor 
agricole pe liniile drumurilor de fier din Austria și Ungaria; ea ar împiedica, prin 
scumpire, importul în Principate al productelor manufacturale ale Occidentului și ar 
asigura astfel o consumare răspîndită productelor industriei proprie. Curînd ar 
cîştiga deci, cu chipul acesta, monopolul absolut pe Dunărea de Jos, pe care astăzi 
nu-l exercită încă. Acesta nu este însă deloc scopul ce și l-au propus puterile cînd au 
proclamat libertatea şi neutralitatea fluviului. 

De-or fi întemeiate propunerile acestea asupra scopurilor Austriei sau de n-or fi, 
un lucru e incontestabil, că nimic din Tractatul de la Berlin nu justifică proiectul 
creării unei comisii de supravegheare în care Austria să exercite un rol 
precumpănitor, proiect care a dat loc la polemica de care ne ocupăm. 

Art. 55 al Tractatului — observă cu mult drept cuvînt memoriul român — n-a 
prevăzut instituirea unei comisii de felul acesta. Unde a aflat Austria acest principiu? 


Art. 55 zice simplu că se va elabora un regulament de navigaţie, de poliţie și de 
supravegheare. Dar el nu ia Comisiei Europene dreptul de-a exercita direct această 
supravegheare. E dar just de-a atribui unei singure puteri semnatare un drept ce și l- 
au rezervat toate puterile? Art. 55 nu zice nimic nici despre executarea acestui 
regulament; deci executarea nu poate fi încredinţată, conform uzului general stabilit 
în asemenea materii, decît statelor ţărmurene, pe cînd Comisia Europeană va păstra 
dreptul de-a veghea ca executarea să fie leală și în conformitate cu reglementul 
adoptat. Memoriul propune dar de-a se rezolva cestiunea pe următoarele baze: 1. 
Reglementele de navigaţie, de poliţie și de supravegheare cată să fie elaborate și 
votate de către Comisia Europeană, cu Serbia, România și Bulgaria; 2. Executarea 
acestor reglemente va fi încredinţată fiecăruia din statele ţărmurene întru cît îl 
privesc; 3. Comisia internaţională din Galaţi va supraveghea această executare în 
conformitate cu reglementele. 

Nu se poate tăgădui că această soluţie n-ar fi răspunzînd cu mult mai exact decît 
proiectul austriac nu numai articolului 55 al Tractatului din Berlin, dar şi tuturor 
hotărtîrilor internaţionale cîte s-au luat, de la 1856 încoace, în privirea navigaţiei 
Dunării. 

Ziarul „Le Parlement“ recunoaște că plingerile ridicate prin memorandul român 
în contra propunerilor austro-ungare sînt întemeiate; socoate însă că combinația 
sugerată în acea scriere nu ţine îndestul seamă de interesele economice ale Austro- 
Ungariei, căci — zice ziarul — cine-i cuminte nu poate cere de la cabinetul din Viena 
de-a se dezinteresa într-un mod absolut de tot dreptul de control asupra navigației 
Dunării de din josul Porţilor de Fier. „Le Parlement“ pierde din vedere că acest 
drept de control Austria îl va exercita ca membră în Comisia Europeană, căreia-i va fi 
rezervat controlul suprem asupra executării reglementelor. Îndealmintrelea nu putem 
repeta îndestul că acest sistem e chiar acela pe care plenipotenţiarii austro-ungari 
înşişi l-au pus înainte în Congresul de la Berlin, ceea ce dovedește că el apără 
îndeajuns interesele Austro-Ungariei. 

Cestiunea dunăreană preocupând în mare grad presa europeană, 

reproducem din „Le Nord“ articolul de la vale, care cuprinde o polemică cu 
marele organ al cetății Londrei, cu „Times“: 


„Times“ ia apărarea pretențiilor Austriei în cestiunea Dunării. Această putere 
cere, precum se știe, crearea unei Comisii Mixte, compusă din delegaţii Austro- 
Ungariei, României, Serbiei şi Bulgariei, spre a supraveghea executarea 
reglementelor cari vor fi elaborate pentru navigarea între Porțile de Fier şi Galați, 
Comisie în care delegatul austro-ungar va avea să exercite pe de-a pururea 
prezidenția și, în caz de împărțeală a voturilor, acela al delegatului ei să fie 


precumpănitor. „Times“ întreprinde să dovedească că tratatele justifică aceste 
pretenţiuni. Adevărul e că ele sînt absolut condamnate de către tratate. „Comisiunea 
Mixtă — zice în esenţă foaia engleză — nu e o invenţie a Austriei; se vorbea deja de 
ea în Tractatul de la Paris și în cel de la Berlin. Apoi articolul 57 al celui de-al doilea 
încredințează în termeni expreși Austriei grija de-a executa lucrările necesare spre a 
înlătura piedecile aduse navigaţiei prin cataracte și prin Porţile de Fier, deși aceste 
din urmă nu sînt pe teritoriu austriac. Aceste dispoziţii ale Tratatului de la Berlin sînt 
îndeajuns pentru a face să se presupună că puterile au voit să asigure Austriei o 
preponderanță oarecare“. 

În această argumentare a ziarului „Times“ sînt cîteva erori materiale cari 
împuţinează într-un mod singular concluziile la cari el ajunge. Înainte de toate, în 
Tratatul de la Paris nu e nici vorbă măcar de Comisia Mixtă de care e vorba astăzi și 
aceasta pentru simplul cuvînt că stipulaţiile Tratatului de la 1856 se aplică la gurile 
Dunării, iar nu la partea fluviului cuprinsă între Galaţi și Porţile de Fier, singura 
asupra căreia s-a ivit diferendul actual. Cît despre Tratatul din Berlin, acesta prescrie 
în adevăr formarea unei Comisii Mixte pentru elaborarea reglementelor de navigaţie 
pe partea aceasta a fluviului; dar această Comisie trebuie să se compuie din Comisia 
Europeană, care funcţionează deja pentru cursul inferior al fluviului, cu adjuncţiunea 
delegaților Serbiei și Bulgariei, aceste state ţărmurene ale părții Dunării cuprinsă 
între Porţile de Fier şi Galaţi nefiind reprezentate în Comisia Europeană, pe cînd 
România, al treilea stat ţărmurean, trimite un comisar acolo. 

Iată compunerea Comisiei Mixte prescrisă de Tractatul de la Berlin pentru 
elaborarea reglementelor. Nici o situaţie privilegiată nu i se creează Austriei, care 
figurează în Comisie cu același titlu cu carele figurează toate celelalte puteri mari. 
Alături cu această Comisiune Mixtă guvernul austro-ungar propune de-a institui o a 
doua Comisie, în care să aibă preponderanţă, pentru supravegherea executării 
reglementelor. Dar de-o asemenea a doua comisie nu se face menţiune, nici esplicită, 
nici implicită, în Tractatul de la 1878. E învederat cu toate acestea că, dacă 
Congresul de la Berlin ar fi constatat utilitatea a două organe, unul pentru 
elaborarea reglementelor, cellalt pentru supravegherea executării lor, s-ar regăsi vreo 
urmă, de nu în Tractat, cel puţin în protocoale. Dar nimic nu se descoperă ce-ar 
semăna a așa ceva. Austria însăși recunoștea atît de puţin necesitatea acestui dualism 
că n-a făcut în privire-i nici o propunere în Congres și că singura moțiune prezentată 
în privirea aceasta de cătră plenipotenţiarii săi tindea a face să se înscrie în Tractat o 
clauză în virtutea căreia aplicarea reglementelor să fie controlată de un delegat al 
Comisiunii Europene. Austro-Ungaria admitea astfel, în modul cel mai incontestabil, 
că n-avea nici un drept, nici o rațiune plauzibilă a revendica o situaţie privilegiată, 
fie în elaborarea reglementelor, fie în controlul de exercitat asupra execuţiunii lor. 

Cît despre argumentul pe care „Times“ îl face să decurgă din delegaţiunea dată 
Austriei de către Congresul din 1878, de-a îngriji să se execute lucrările necesare 
pentru înlăturarea piedecelor ce se opun navigaţiei prin Porţile de Fier, e de ajuns să 
observăm, spre a reduce argumentul acesta la valoarea sa justă, că delegaţiunea de 
care e vorba are o semnificare curat tecnică. Articolul VI al Tratatului de la Londra, 
din anul 1871, dispunea „că puterile cari posed ţărmii Dunării unde cataractele și 


Porţile de Fier prezintă piedeci navigaţiunii“, să caute să ajungă la o „înțelegere, cu 
scopul de a înlătura acele piedeci“. Această înțelegere, care, după cum rezultă din 
protocoalele Conferenţei de la Londra, ar fi trebuit să aibă un caracter esclusiv tecnic 
și financiar, s-a împiedecat de-o seamă de dificultăţi materiale şi puterile au crezut, la 
1878, c-ar fi mai bine ca, în interesul realizării prompte a lucrărilor, să se 
încredințeze Austriei singure executarea. Acesta e înţelesul real și acestea sînt 
motivele delegaţiunii stipulate în articolul 57 al Tratatului de la Berlin. 

În virtutea acestei dispoziţii Austria devine, într-un chip oarecare, la Porţile de 
Fier, inginerul şi bancherul Europei: nu pe socoteala ei personală, ci cu cheltuiala 
tuturor puterilor, ea săvirșeşte lucrările destinate a înlesni navigarea, în acele locuri, 
pentru că e autorizată a percepe o taxă provizorie asupra vaselor de negoț ale tuturor 
pavilioanelor, pînă la stingerea datoriei contractate pentru executarea acestor 
lucrări. Acest articol nu consacră nici într-un chip, precum crede „Times“, o pretinsă 
preponderanţă a Austriei. 

Se vede, din cele ce preced, că tratatele, departe de-a justifica pretenţiile austro- 
ungare, le condamnă formal. De aceea „Corespondenţa ungară“ se și pune, spre a le 
susținea, pe un teren cu totul altul. „Austria, zice foaia contelui Bethlen, nu apără 
numai propriele ei interese, ci și acelea ale ordinei, ale dezvoltării navigaţiei și ale 
negoţului în general; ea lucrează ca mare putere şi cu acest titlu e evident că nu poate 
împărtăși prezidenţia în Comisia Mixtă, a cărei instituire o propune, cu state de-a 
doua mînă ca România și Sîrbia și cu atît mai puţin c-un stat vasal ca Bulgaria. 
Această cestiune a prezidenţiei va putea fără îndoială, să ridice dificultăți; dar acesta 
poate că e un motiv mai mult spre a renunța la Comisia propusă, care nu e prevăzută 
în Tratatul de la Berlin și a cării necesitate e departe de-a fi demonstrată “. Deci din 
momentul ce, după chiar mărturisirea „Corespondenţei ungare“, navigația pe 
Dunăre nu constituie numai un interes austriac, ci unul general, de ce i s-ar atribui 
Austriei o poziţie escepțională în controlul ce e a se exercita asupra aplicării legilor 
ce se vor elabora pentru a reglementa această navigație? Dacă, ca mare putere, 
Austria îşi sprijină drepturile, ea nu are mai multe decît celelalte state ale Europei; 
iar ca putere țărmureană are, în această parte a Dunării care e în litigiu, mai puţine 
drepturi decît România, Serbia și Bulgaria. lată ceea ce prea pierd din vedere 
apărătorii pretenţiunilor. Sîntem convinși îndealtmintrelea că acest diferend nu va 
întîrzia a se aplana prin mijlocul unor înțelepte concesii mutuale. Ne-a părut folositor 
cu toate acestea de-a arăta că raţionamentele cari caută a proba bunul temei al 
revendicaţiunilor cabinetului din Viena nu suportă o discuţie serioasă. 


€ 


[23 septembrie 1880] 

Cu gazetele din timpul nostru se poate într-adevăr întâmpla ca cineva, 
sculându-se bun sănătos dimineața, să-şi afle necrologul pe pagina întâia a 
cutărui organ al adevărului şi să se-nduioșeze chiar de tonul patetic prin 


care se descriu peripeţiile descompunerii sale organice. Lucrul se-ntâmplă 
uneori în ... scrieri dramatice în cari prin vrun qui pro quo interesant se- 
ntâmplă ca Ruy Blas să poarte numele lui Don Cezar de Bazan și să treacă 
prin peripeţiile dramatice care-i fuseseră rezervate acestui din urmă; dar nu 
credem că redacţia „Românului“ să aibă destulă fantazie pentru a inventa pe 
seama noastră romanuri sau, dacă și inventează, lucrul va fi insipid și greoi, 
ca fantazia transdanubiană a redactorilor acelei foi. 

Și-ntr-adevăr, dacă alte foi inventează sau prezic, dacă n-or fi având mai 
multă iubire de adevăr, au mai mult stil și mai multă bună-cuviință decât 
organul Pătărlăgenilor. Nu doar că „Românul“ ar fi întrebuinţând espresii 
comune — el se fereşte chiar de ele; fondul e comun; în cojile vorbelor 
înşirate pe hârtie miezul e meschin și de rând. 

Astfel, onorabila redacţie din Strada Doamnei, privind partidul 
conservator cu ochii vestiților medici din piesele lui Moliere, ne prezice 


că nu e departe momentul cînd vechea partită va rămînea numai ca o amintire 
istorică. Zvircolirile ei de ieri, de astăzi şi de mîne sînt zvîrcolirile ce preced moartea 
oricărui corp organizat, simptome cari anunţă observatorului inteligent și nepărtinitor 
momentul fatal. 


În situaţia de-a afla noutăţi asupra stării noastre de la „Românul“, 
noutăţi cari l-ar face fericit pe el dacă ar fi adevărate, nu avem decât a le da 
confraților o asigurare modestă că nu suntem ajunși în poziţia bolnavului 
imaginar al lui Moliere, ca să devenim ipocondri când medicii foii oficioase 
fac diagnoza lor pe cât de falsă pe atât de interesată şi că, din contra, le 
putem anunţa că asemenea diagnoze ar face asupră-ne un efect comic prin 
bunăvoința și părerile de rău de comedie cu cari sunt presărate dacă 
împrejurările în cari ele sunt făcute nu ne-ar inspira reflecții mult mai aspre. 

Ne pare rău că tocmai încetarea din viață a unui din cei mai buni din 
patrioții români îi dă foii oficioase ocazia de-a ne adresa diagnozele sale. 
Acesta e în adevăr singurul punct care ne arată că lumea aceasta e totodată 
patria mizeriei caracterelor. Încă n-au intrat în pământ rămăşiţele unui om 
pe care toată ţara, fără deosebire de partid, îl iubea, abstracţie făcând de la 
orice idee politică, căci inima și inteligenţa sa erau pline de farmec, și 
„Românul“ găseşte deja ocazie să sconteze până şi acest eveniment trist în 
folosul partidului său, în contra noastră. Se pare în adevăr că în ţara aceasta 
nici maiestatea morţii nu mai sfințește o fiinţă care, după o viaţă întreagă de 
luptă și de suferinţi, își găsește limanul obştesc în moarte. Hristos au 


alungat pe schimbătorii de bani din tinda templului; noi suntem în trista 
poziţie de-a vedea speculanţi politici căutându-ne ceartă până și la marginea 
unui mormânt. 

Noi am consilia pe confrați ca să mai aştepte puţin, câteva zile măcar, 
până se va răci cenușa asupra căreia-și întind calculele, până se va usca 
cerneala necrologului „Românului“, scris acum câteva zile. Aceasta desigur 
nu pentru noi, căci orice nerăbdare din parte-le se îndreaptă în contra lor; 
dar de sfială cel puţin, ca părerile de rău de alaltăieri să nu pară a fi fost 
ascunse păreri de bine. 

Cât despre epitetul pe care foaia oficioasă nu încetează a ni-l da, de 
partid anonim, o spunem drept că nicicând n-am fost mai puţin dispuşi de a 
invidia firma și etichetele partidului roșu decât tocmai acum, când nu s-au 
ales nimic din ele. Vestita consecuenţă a partidului roșu întru a face pururea 
contrariul de ceea ce au făgăduit ţării prin etichete lustruite, aceasta n-o 
avem, şi dacă ţara e în clar asupra celor ce au zis roşii, ea e şi mai convinsă 
despre ceea ce voiesc diferitele tagme de patrioți lucrativi; încât, anonimi 
sau neanonimi, reputaţia politică a adversarilor noştri n-avem nici o cauză 
de-a o invidia. 

Discuţiunea actuală asupra reformelor ce ar fi de introdus în şcolile 
noastre secundare a emanat de la necesitatea, ce devine tot mai simțită la 
noi, de a ne crea o clasă de mijloc, având tecnici, industriaşi, meseriaşi, 
comercianți și agricultori buni. 

Aşa cred că trebuie să înțelegem cu toţii fraza ce o întâlnim în toate 
discuţiunile de această natură, de-a da o direcțiune mai practică instrucţiunii 
etc. Diverginţa cea foarte însemnată de opiniuni în privinţa mijloacelor prin 
care am putea ajunge la scopul propus însă probează, cu toate asigurările 
contrarie, că cestiunea nu s-a studiat cu destulă profunditate mai întâi în ţară 
la noi şi apoi în alte state, care sunt mai progresate în această privinţă. 
Împrumutând fraze din discursurile unor profesori cari cred că acum pot 
face mici modificări în programa școlilor secundare, apropiându-le mai 
mult unele de altele, credem că și nouă ne vor prinde bine acele reforme. 
Dacă unii dintre franceji cred că pot scoate limba latină din clasa I și II de 
liceu, având o literatură proprie foarte însemnată şi o limbă formată, noi, 


care nu avem încă nici una nici alta, voim să mergem și mai departe, fără să 
căutăm la starea noastră actuală. Ar fi timpul să încetăm odată cu mania, cea 
foarte comodă altfel, dar care se răzbună în mod cumplit, de-a introduce 
schimbări şi reforme care pot fi bune pentru alţii, dar pentru noi, nesosind 
timpul lor, devin dezastroase. De aceea și cestiunea actuală, în privinţa 
instrucţiunii secundare la noi, mă voi sili a o trata după starea noastră 
actuală, lăsând la o parte cestiunea oportună poate pentru alte state, dar 
neoportună pentru noi, de-a discuta asupra unor reforme, altfel neesenţiale, 
ce ar fi de introdus în şcoalele secundare; voi înlocui și parola, împrumutată 
iarăşi de la alţii, „de-a da o direcţiune mai potrivită şcoalelor secundare“, pe 
care noi încă nu le avem nici în număr aproximativ suficient, prin parola 
„trebuie să avem şcoli pentru toate clasele societăţii“. 

În instrucţiune nu încap compromisele. Avem licee literare care 
pregătesc pentru universitate, spre a ne da clasa aceea care este clasa 
conducătoare în societate şi care dă tonul în privinţa gustului și moravurilor; 
trebuie însă să avem și școli care să dea cultura cuvenită așa-numitei clase 
de mijloc. Necesitatea de astfel de şcoli la noi a devenit destul de simțită. 
N-avem decât să căutăm prin orașele și orășelele noastre și vom găsi o 
mulțime de tineri cari au studiat câte patru clase primare tăbăriţi prin 
primării, prefecturi, tribunale şi poliţii, ca copiști şi subcopişti cu leafă şi 
fără leafă, oameni fără nici un viitor şi cari toţi vor deveni în cele din urmă 
adevăraţi proletari. Aceşti tineri sunt fii de ţărani mai cu dare de mână, de 
comercianţi și proprietari mici care nu-i pot trimite în alte părți pentru 
continuarea studielor. Şcoalele noastre primare, care în adevăr au mare 
necesitate de o reformă radicală, precum voi arăta în alt articol, în loc să dea 
elevilor o educațiune și instrucțiune care să nu-i înstrăineze de ocupaţiunile 
părinţilor lor, nu îngrijesc deloc de aceasta. După sistema de la noi elevii 
pierd cu totul în şcoala primară și puţinul simţ practic și iubirea pentru 
ocupaţiunea părinţilor care le-a adus cu sine din casa părintească; mai 
văzând şi posibilitatea de a deveni judecători și preşedinţi de tribunal cu 
patru clase primare, nici că se mai gândesc la altceva decât de a deveni 
funcţionari. Cu chipul acesta vedem pe fiecare zi dispărând comercianții 
români din târgurile și târguşoarele noastre și înlocuirea lor prin străini; 
vedem arendași și mici proprietari sărăcind din cauza ignoranței şi creşterei 
greșite a copiilor lor. Care ar fi acum cea mai potrivită școală, negreşit 
secundară, pentru toţi aceştia, adică atât pentru comercianţi cât şi pentru 


proprietari şi țărani, care să le dea cultura trebuincioasă? Eu cred că școala 
reală. 

Ideea de a crea şcoli secundare după trebuinţele locale este cu totul 
greşită; căci să nu se piardă din vedere că şi şcoala reală dă o cultură 
generală, numai potrivită pentru clasa de mijloc; dacă programa lor ar fi una 
pentru agricultor, alta pentru neguțător şi alta pentru industriaș n-ar mai fi 
şcoli secundare, ci speciale; nici în Franţa prin cuvântul special 
(enseignement special) nu se înţeleg școli după trebuinţele locale, precum 
se arată în un articol în „Telegraful“, ci prin „special“ se înțeleg numai școli 
secundare pentru institute speciale. În genere există chiar tendinţa de a mai 
apropia și cele două școli secundare existânde, adică liceul și şcoala reală, 
una de alta; de aceea se și învaţă tot așa de bine limba latină în școala reală 
de ordinea I-i ca și în liceu, şi viceversa în liceu s-a ridicat științele naturale 
la o treaptă cu limbile și matematicile. Se crede periculos a avea în societate 
două clase cu idei deosebite și cari să judece trebuințele societăţii din 
puncte de vedere cu totul diferite. Ce ar fi însă dacă toate școalele reale 
secundare ar diferi după localitate? Aceasta este, în scurt, o imposibilitate, 
îndată ce zicem instrucţiune secundară. 

Revenind la obiect e uşor de a ne convinge că, dacă am avea cel puţin în 
capitalele de judeţe câte un gimnaziu real, elevii din oraș şi judeţ cu mai 
puţină dare de mână ar putea absolva cursul inferior de gimnaziu real până 
la al 15 sau 16 an. În aceste şcoli, pe lângă înzestrarea cu cunoştinţele 
necesare, s-ar deştepta în elevi gustul și simţul pentru ocupaţiunile părinţilor 
lor, având convingerea totodată că ei pot lucra mai cu succes în sfera 
părinţilor, posedând cunoștințe îndestulătoare; astfel am putea conserva mai 
întâi ceea ce avem din clasa de mijloc și totodată o am pune pe calea 
progresului. În scurt timp am putea avea apoi o generaţiune activă, cu simţ 
şi pricepere pentru ocupaţiunile clasei de mijloc și, bazaţi pe această 
generațiune, am putea propăși la timp și la formarea de industrii. 

O dezvoltare naturală și sistematică în instrucțiunea noastră încă ne 
impune acum înființarea de școli reale ca unele care pregătesc terenul 
pentru școlile speciale. Ar fi a rămânea consecuențţi în greşelile noastre dacă 
am începe mai întâi cu înființarea de școli speciale; am înfiinţat două 
universități fără să avem şcoli primare şi secundare care să poată alimenta 
măcar una. 

În fine, şcolile reale vor pregăti pentru școlile de artele frumoase. Deşi 
d-nul Dame pune pictura și estetica între studiele de lux, astăzi însă nu mai 


există îndoială că artele sunt un puternic mijloc de cultură. Punându-ne pe 
terenul practic cu d. Dame, iarăşi vom găsi că fără cultivarea artelor toate 
încercările noastre de a avea industrii vor fi zadarnice. Ca să ne convingem 
pe deplin despre aceasta n-avem decât să privim la starea Franciei. Astăzi, 
când toate naţiunile culte suferă de o criză economică de atâţi ani, este 
singură Franţa care relativ se află destul de bine în privință economică. 
Bărbaţi competenţi cari s-au ocupat cu explicarea acestui fenomen s-au 
convins că el nu e nici rezultatul caracterului francez, nici al împrejurărilor 
locale, ci este rezultatul educațiunii poporului francez, în decurs de secole, 
în direcţiunea de a i se dezvolta gustul estetic prin cultivarea artelor. Școala 
de pictură şi sculptură întemeiată încă de Colbert, espoziţiile de arte 
înfiinţate tot de el, trămiterea de tineri la studiu în Roma, înfiinţarea de școli 
de desemn provinciale, școli speciale pentru lucrători, toate acestea, 
dezvoltând gustul frumosului în poporul francez, a făcut posibilă punerea 
artelor frumoase în serviciul industriei, producând aceea ce numim industrie 
de artă, în care francejii sunt neajunși şi progresează necurmat. În adevăr, 
dacă celelalte naţiuni voiesc să rămâie în veci tributare francejilor sau dacă 
francejii voiesc să ajungă în industrie unde suntem noi, n-au decât să adopte 
reforma d-nului Dame și să considere clasicitatea veche, pictura şi estetica 
ca lux. Din nenorocire așa se cam consideră la noi artele, voind poate să fim 
practici, şi într-un mod foarte nepractic am pierdut şi micele începuturi de 
industrie ce le aveam. 

În fine, din aceste considerente nu cred că este bine a cădea dintr-un 
extrem într-altul şi să ajungem, de la ideea de a preface toate liceele în licee 
reale, la ideea de a amâna la kalende înființarea de gimnazii reale ca atari. 


È 
[27 septembrie 1880] 
O blândeță estraordinară pătrunde articolele „Românului“ privitoare la 
cestiunea dunăreană. Organul guvernului — îndeosebi învățatul şi 


profundul d. Costinescu par exemple — are modestia de-a face lecții de 
economie politică d-lui baron de Haymerle și de a-i dovedi, condei cu 
condei, că din actuala situație Austria are un câștig enorm și c-ar pierde prin 
preponderanța pe Dunăre. Argumentațiune specioasă, făcută de ochii 
burgejilor noștri, pentru ca organul guvernamental să aibă aerul de-a apăra 
interesele ţării. Totodată se reamintește în acele articole că importul Austriei 


la noi a crescut din cauza convenției comerciale. Aceasta en passant, ca o 
zgârietură adresată partidului conservator. O altă gazetă roşie, cu care nu 
discutăm nicicând decât poate în glumă, spune aceleași lucruri pe un ton 
mult mai înalt, susținând că guvernul patrioţilor e implacabil față cu 
exigenţele Austriei și că toată vina cuceririi economice e consumată prin 
convenţia comercială austro-română. 

Oare n-am putea să facem odată un alibi acestei convenţii, ca să vedem 
cine e în adevăr cel ce-a încheiat-o? 

Acest alibi e lesne de făcut. 

Luni, la 30 iuniu 1875, „Românul“ a apărut cernit cu margini negre, în 
doliu. 


Ieri, 29 iuniu, s-a înfipt cuțitul pînă în mîner în pîntecele României; corpul ei, 
palpitînd încă, fu îmbrîncit la picioarele comitelui Andrassy. 

În ziua de 29 iuniu 1866, Camera a făcut cel mai mare act de autonomie, a dat 
țării Constituţiunea. 

În ziua de 29 iuniu 1875, Camera a votat actul prin care se dă d-lui Andrassy în 
posesiune comerțul țării, industria ţării, Dunărea cu țărmurile ei, orașele şi satele țării, 
vămile, şi chiar dreptul țării de-a legifera. 

În zilele de 29 și 30 iuniu 1866, națiunea toată s-a înveșmâîntat în haine de serbare 
şi din inimă a strigat: 

Trăiască Carol I, Domnul constituţionale al liberei ş-autonomei Românii! 

În zilele de 29 şi 30 iuniu, toţi românii creştini, şi chiar izrailiții pămâînteni, dacă 
au simțîminte românești, trebuie să puie veșmintele de doliu şi să suspine! 

Contele Andrássy este Domn, suveran absolut al robitei Românii! 


La 1 august deja „Românul“ începe publicarea unei serii de articole prin 
cari s-arată că prin acea convenție se restrânge suveranitatea noastră 
interioară. 

La 5 septemvre 1875 „Românul“ ne încredinţează că unanimitatea a tot 
ce e inteligent și luminat în ţară conjură pe Domnitor să nu sancționeze 
actul ce aserveşte România către Austro-Ungaria. 

Și, într-adevăr, se începură vestitele pantahuze. Cu jalba în proţap, 
marele partid roşu conjura pe M.S. să nu cumva să sancţioneze convenţia 
comercială. 

Care era poziţia partidului conservator în acele împrejurări? Se 
presimţea foarte bine deschiderea cestiunii Orientului, ba putem zice că, din 
momentul în care d. Nicolae Creţulescu a fost trimes la Berlin ca agent 
diplomatic, exista la unii ideea de-a lua parte la război. Dar această idee nu 


era împărtășită de conservatori. Era vorba de-a se pune totul în mișcare 
pentru ca independența României să fie recunoscută înaintea deschiderii 
cestiunii orientale, înaintea războiului eventual. Formal, independenţa se 
recunoștea prin încheierea de tratate de comerţ stabilite de-a dreptul între 
România și puterile vecine. Poate că încheierea reală a unui tratat nici nu 
era de nevoie; era îndeajuns înclinaţiunea vădită și în public formulată a 
vreunei puteri de-a-l încheia. 

M. Sa a ascultat sfatul opoziţiei de-atunci și n-a sancţionat convenţia. 
Așadar, iată că d-nii Rosetti-Brătianu aveau situaţia în mână. La 29 iunie s-a 
votat în adevăr convenţia de Adunare, dar lună după lună trecu fără ca să 
urmeze sancţiunea. În sfârşit, trecu anul 1875 întreg, vine ianuarie, martie, 
aprilie 1876 — şi convenția tot nu se sancţionează. 

La 3 mai se dizolvă Adunarea care o votase. 

Ei bine, n-ar fi fost natural ca d-nii miniștri să aștepte convocarea nouăi 
Adunări şi s-o consulte dacă un act pentru care Corpul legiuitor fusese 
dizolvat trebuie sau nu supus sancţiunii domneşti? 

N-au aşteptat. 

Conservatorii au aşteptat zece luni fără să supuie sancțiunii domnești o 
lege contra căreia se ridicase opinia publică. Ministerul liberal nici o lună: 
la 27 aprilie 1876 a fost numit, la 3 mai a dizolvat Camera, la 20 mai s-a 
sancţionat convenţia! ... 

Să nu se uite însă o împrejurare capitală. Sunt siguri roşii că, după 
căderea d-lui Boerescu din ministerul conservator, colegii săi erau atât de 
absolut plecaţi de-a o supune sancţiunii? Întârzierea ar dovedi contrariul, 
dar dovedeşte, în orice caz, un mult mai mare respect de opinia publică, 
decât l-au avut vrodată liberalii. 

Dacă convenția austro-română cuprinde o vină sau o neprevedere, 
desigur partea cea mai nensemnată a vinei e a partidului conservator. Căci 
voturi date de Camera dizolvată tocmai din cauza acelor voturi nu pot 
obliga nicicând o ţară, şi o lege obligatorie n-a devenit convenţia decât din 
momentul în care a trecut prin toată filiera. Punctul 

culminant, hotărâtor, iscălitura ţării, n-o putea da decât Domnul, și 
Domnul n-a dat-o decât îndemnat de liberali. Din contra, a ţinut-o in 
suspenso unsprezece luni de zile, aproape un an. 

Deci, al liberalilor este meritul de-a fi supus sancţiunii domnești un act 
prin care „s-a-nfipt cuțitul pînă-n miner în pîntecele României; iar corpul 
ei, palpitind încă, a fost îmbrîncit la picioarele contelui Andrássy“; un act, 


în fine, pentru care „toţi românii creștini, și chiar izraeliţii pămînteni, au 
trebuit să-mbrace veșminte de doliu și să zică: Contele Andrássy este 
Domn, suveran absolut al robitei Românii! “. 


€ 


[28 septembrie 1880] 

„Românul“, după ce parafrazează pentru a suta oară cu vorbe de dacă 

rolul ce-l are opoziția în toate țările, ajunge a vorbi și de opoziția din țara 
noastră. 


Partida liberală voieşte a face pe deplin educațiunea politică a țării... Din contra, 
organele opoziţiunii de toate nuanțele înfățișează dezgustătoarea priveliște a unei 
nemaipomenite lipse de urbanitate, a unei lupte îndîrjite, în care espresiunile cele mai 
triviale se înlănțuiesc unele cu altele etc. 


Va să zică: lecţii de stil şi de urbanitate! 

Să fim urbani, dar cu cine? 

Cu aceiaşi oameni cari azi, fiind la putere, ne dau lecţii, pe când ieri, în 
opoziţie, insultau tot şi toate, începând de la capul statului. 

Acum cinci ani, pe când patrioţii erau în opoziţie, ce fel de educaţiune 
politică dădeau dumnealor țării? 

Deschidem n-rul „Românului“ de la 12 ianuarie 1874, şi aflăm în el 
următorul prim Bucureşti: 


Anunţarăm şi noi, după denunţările ziarului „Democratul“ din Ploiești, că, 
mulțămită tăcerii curtenitoare a ziarelor, tăcere determinată şi de-o mai bună opiniune 
decît cea stabilită astăzi asupra aplecărilor unor înalte persoane, s-a suprimat în 
fine, din averea spitalelor, frumosul și avutul munte Piatra-Arsă ... 

Comunicatul (privitor la această afacere) fu nefericit din capul locului; el suferi 
două publicațiuni în „Monitor“; în prima nu figurau subsemnăturile d-lor efori; se 
vede că aceasta nemulțumi foarte pe oarecine, căci a doua zi comunicatul reapăru în 
„Monitor“ împreună cu subsemnăturile d-lor efori, cari declarau că d-nia lor au rugat 
pe Domnitor să ia Piatra-Arsă, că d-nealor au făcut totul, fără ca Domnitorul să ceară 
sau să refuze ceva, că în fine Piatra-Arsă căzuse numai ca o năpaste în averea 
Domnitorului. 

Este, negreșit, foarte cavalerească o asemenea urmare, de-a lua astfel răspunderea 
seniorului său. Că se mai găsesc şi astăzi asemenea cavaleri, aceasta nu este de 
mirare, exemplele cavalerești fiind molipsitoare; că se mai găsesc însă asemenea 
seniori, aceasta este ciudat, exemplul neavînd absolut nici un farmec... 


Şi ce mai rezultă din ultimul comunicat? Rezultă că Eforia a solicitat în mai multe 
rînduri de la M. Sa Domnitorul să binevoiască a lua sub patronajul său stabilimentul 
de la Sinaia și că acel patronaj nu s-a putut dobîndi decît cu preţul a 1000 pogoane din 
Piatra-Arsă. 

Dezinteresată și filantropică patronare! 

Mai rezultă încă ceva. Rezultă că colonelul Cretzulescu n-a primit, pentru 2270 
pogoane, din cari 1233 pădure, decît 46.046 lei, adecă cîte 20 lei pogonul de pădure 
sau munte. 

Iacă... un gheșeft! 

Dacă Eforia n-a pierdut nimic din această afacere a Pietrei-Arse, în tot cazul rău a 
fost ars răposatul colonel Cretzulescu! 


Precum văd şi orbii, Domnul este acuzat, în șşirele de mai sus, de-a fi 
făcut un gheșeft în detrimentul unei fondaţiuni publice sau în detrimentul 
averii unui om ce murise. Tot Domnul era numit pe atunci agent al d-lui de 
Bismarck etc. Aceasta în organul principal al opoziţiei de atunci, căci 
„Nichipercea“ și confratele lui de la „Telegraful“ dădeau epitete şi mai 
graţioase suveranului României. Dar, pe când presa roşie făcea educaţia 
politică a ţării cu atâta urbanitate, cu espresii atât de alese pe când vorbea de 
Domn, ce mai educaţie va fi dat când vorbea de alți muritori de-a doua 
mână? Nu-i sfătuim pe cititori să deschiză colecția „Românului“ din 1875 şi 
1876. Dar, dacă există vrun Toma necredinciosul care să nu-și poată 
închipui decât văzând cu ochii adâncul degradării stilistice și morale a 
acestei tagme de demagogi, îi spunem că caute n-rul „Românului“ de la 13 
august 1875 pag. 3, unde el va vedea că într-adevăr nu există înjurătură cât 
de scârboasă în limba românească pe care onorabilii și urbanii patrioţi să n- 
o fi trecut în gazeta d-lor. Noi mărturisim că nu putem comite necuviinţa 
de-a reproduce cele ce stau acolo. 

Şi aceşti oameni fac educaţia politică a poporului! 

Dar ce mai zice „Românul“? 


Cei din opoziţie să caute a lumina națiunea asupra datoriilor ei în noua fază în 
care a intrat, asupra muncii ce trebuie să-și dea pentru a dobîndi și independenţa 
economică pe lîngă cea politică. 


Aceste lecţii le dăm noi de mult. Cea dântâi datorie a naţiunii, dacă vrea 
să se întremeze și economicește şi moralicește, e s-arunce pătura de paraziți 
de deasupră-i în gunoiul din care a ieșit; să nu aleagă directori de bancă din 
absolvenţi a patru clase primare, să nu aleagă senator pe autorul mărturisitei 


scabroase afaceri, să nu facă directori de drum de fier din cărciocari de 
mâna a treia, c-un cuvânt să nu creeze, prin încurajarea stupidităţii ș-a 
obrăzniciei, o clasă de consumatori improductivi ai sudorii frunţii ei. 
Curăţită de pătura de paraziți, naţia își va veni în fire. E drept că bugetul 
celor două cinstite Academii de la Văcăreşti și de la Mărcuţa s-ar cam 
încărca; dar, în orice caz, patrioții căpătuiţi în aceste două institute nu vor 
mai costa naţia câte 24 și 36 mii de franci de obraz pe an, ci mai ieftior, mai 
adecuat cu meritele și capacitatea multora dintre reversibilii și mucenicii 
patrioți. 

Cât despre specioasele cercetări economice ale „Românului“ ierte-ni-se 
vorba, dar n-am ajuns în doaga redactorilor acelei gazete, de-a ignora 
abecedarul economiei politice şi de-a face cu toate astea lecţii de politică 
comercială d-lui baron de Haymerle. 

Abecedarul economicei politici zice însă: 

Industrie fără protecţie nu se poate înfiinţa. 

Protecţie fără putere politică a statului nu se poate exercita. 

Puterea politică nu se poate câștiga decât prin o dezvoltare normală și 
sănătoasă a poporului, deci organizând statul simplu și în conformitate cu 
necesitățile lui simple, ieftin — conform cu munca lui ieftină, solid şi 
statornic — conform cu natura proprietăţii ş-a muncii lui. 

Cu sărituri pseudocivilizatorii, cu crearea de locuri mari în care să intre 
panglicari mici, cu forme goale în locul fondului, cu vorbe late în loc de 
ştiinţă şi raţionament, cu Costineşti ca surogat pentru Colbert nu se 
regenerează și nu se-ntăreşte o nație. 

Cestiunea economică la noi nu e numai o cestiune a mişcării bunurilor; 
ea e mai adâncă; e socială şi morală. Pentru rezolvarea ei ar trebui un 
moment de înălțare a inimelor la care să contribuie clasele în adevăr 
educative ale societăţii, preotul, dascălul, legiuitorul penal, ba chiar 
psihiatrul. 

Căci dacă avem nevoie de ceva e înainte de toate de-a uri neadevărul, 
ignoranţa lustruită, cupiditatea demagogilor, suficiența nulităţilor. Trebuie 
să se înfrângă odată conspirația pe care tot ce e mărginit şi ambițios, sărac şi 
leneş, stupid şi invidios au plăsmuit-o prin instinct contra caracterului drept 
al poporului nostru, în contra bunului său simţ, în contra muncii sale. 

Nu ni se zică că şi între roşii sunt patrioţi și oameni de caracter. 
Sistemul lor de guvern și maniera lor de-a vedea sunt o crimă în contra ţării. 
Cine, după falimentul deplin al politicei lor interne și esterne, sau nu vede, 


sau se preface a nu vedea rezultatele e mărginit sau de rea-credinţă. Cu cel 
mărginit nu există dispută, pentru că nu e-n stare a te pricepe; cu cel de rea- 
credință asemenea nu e dispută, pentru că nu voiește să te priceapă: stat pro 
ratione voluntas. 

„Românul“ deci ar face bine să-și păstreze lecţiile de urbanitate pentru 
sine, când va fi în opoziţie, căci va avea mare nevoie de ele, mai ales când 
bine-meritatul Orășanu nu va mai avea slujbă. Atunci nici cenușa morţilor 
nu va rămâne neturburată de urbanitatea recunoscută şi medaliată a 
scrierilor aşa-zise umoristice ale acestui curios geniu. Cât despre noi 
îndeosebi şi de opoziţie în genere, știm foarte bine cu cine avem a fi 
politicoși şi cu cine nu; și, dacă Goleștii și alți amăgiţi de felul lor n-au avut 
a întâmpina din parte-ne nici umbra de bănuială, oricari ar fi fost ideile lor 
politice, nu vom fi tot astfel faţă cu tagma pentru care ideile sunt un pretext 
de spoliare şi un mijloc de bun trai, față cu sistemul demagogic care din 
politică face o speculă, din sufragiul claselor amăgite o scară de înaintare în 
economia, nu politică, ci privată, a membrilor societăţii de esploataţie!... 


€ 


[30 septembrie 1880] 
„L'Indépendance roumaine“ crede a fi sosit timpul pentru a pune o 
gravă întrebare. 


Din momentul în care principiul integrității Imperiului otoman n-a mai existat, 
România, deși a cîştigat independenta, a pierdut totodată cea mai puternică garanție 
internațională. Prin însuşi faptul independenței noastre sîntem reduși la noi înşine, 
sîntem izolați, numai aparţinem niciunui mare principiu al echilibrului european. 
Prea slabi pentru a avea o politică a noastră proprie, cată să ne sprijinim cînd pe 
una, cînd pe alta din puterile vecine sau să înlocuim prin ceva echivalent razimul 
politic pe care ni-l oferea altădată Imperiul otoman. Unde putem afla acest 
echivalent, păstrînd cu toate acestea independenţa cîștigată? Nici într-o altă parte, 
credem, decît în acelaşi Orient, din care am făcut parte atîta timp. Numai făcînd parte 
dintr-o mare colectivitate orientală vom putea avea perspectiva de a rezista 
deosebitelor rîvniri pe cari le escită poziţia noastră geografică. Numai apropiindu-ne 
de naţiile Peninsulei, stabilind cu ele, dacă nu alianțe, cel puţin o înțelegere bazată pe 
respectul intereselor comune, putem spera a face politică națională, singura care ne- 
ar putea conveni. Acesta e singurul mijloc pentru a pune capăt acelei politici de 
cumpănă, numită greşit politică de echilibru, care pînă azi n-a izbutit la altceva decît 
de-a ne înstrăina pe toate puterile, unele după altele. Blesăm pe unguri, indispunem 
pe bulgari, ne arătăm ostili grecilor. Ne-am înstrăinat pe Rusia, sîntem pe cale de-a 


ne înstrăina pe Austria, deci și pe Germania, precum ne înstrăinăm pe Englitera şi pe 
Franţa. Toate acestea pentru că nu avem o atitudine bine definită, francă, loială. 
Fineţele unui stat născut de ieri sînt copilării pentru vechea diplomaţie a Europei. Nu 
ne trebuiesc advocaţi diplomaţi, ci adevăraţi oameni de stat, cari cugetă, vorbesc și 
lucrează ca buni români. 


Ca buni români? Cine e bun român, cine rău? 

Fiecine se crede la noi a fi cel mai bun român şi, până la un grad 
oarecare, nu fără cuvânt. Chiar dacă n-am voi să fim, sufletul nostru a 
devenit o rană prin necontenitele împunsături cari ni se dau din toate părţile, 
încât s-ar putea zice că suntem supuși acelei draconice torturi căreia nimeni 
nu-i poate rezista, inventată de un inchizitor al Spaniei: împungerea cu acul 
în unul şi același punct. 

Blesăm pe unguri. Prin ce-i blesăm noi pe unguri? Zilnic se fac 
încercări peste Carpaţi de-a deznaţionaliza două milioane și jumătate de 
români, un element tot atât de cult sau tot atât de incult ca și ungurii, 
organele demagogiei ungurești nu se sfiesc a-i ameninţa cu spânzurătorile şi 
cu alte delicii, şi toate acestea pătrund la noi, prin presă; uneori demagogia 
noastră le esploatează pentru a boteza pe adversarii ei cu epitetul de vânduți 
ungurilor... şi noi blesăm pe unguri. 

Blesăm pe bulgari. Am dori să știm cu ce? Pentru că ni s-a dat 
Dobrogea, care n-a aparținut nicicând Bulgariei, pe care turcii au luat-o de 
la Mircea Vodă într-un timp când regatul de la Târnova încetase de mult de- 
a mai exista şi pentru că o provincie care, după date autentice, ni se luase 
nouă, ni s-a redat nouă. Se vede că-i blesăm pentru că în Bucureşti și-au 
organizat, neîmpiedecaţi de nimeni, mișcarea lor de regenerare naţională, 
pentru că în București își organizau cetele armate, pentru că în București și 
în Brăila îşi tipăreau foile lor politice și literare, cărţile și broșurile în limba 
națională şi pentru ca pe teritoriu românesc și în școalele statului român a 
crescut aproape toată generația tânără care guvernează azi Bulgaria. Ba, 
vorba românului; pe cine nu-l laşi să moară, nu te lasă să trăieşti. N-are 
cineva decât să ia în mână gazetele de la Sofia și să vază dacă toată 
ziaristica română, desigur tare în espresii, are atâtea vorbe rele la adresa 
bulgarilor câte injurii cuprinde un număr al unei foi din Sofia la adresa 
noastră. 

Ne arătăm ostili grecilor. Prin ce? Pentru că se susține că traco-românii 
cată să aibă și ei școli primare în limba naţională, lucru pe care la noi în ţară 
îl au armenii, grecii, nemţii, maghiarii, toți c-un cuvânt. E știut 


îndealmintrelea că învăţământ primar nici nu poate exista decât în limba 
maternă. Cine nu are școală în limba maternă nu învaţă în genere carte. Ei 
bine, o asemenea pretenție legitimă și fără nici un fel de idee politică e 
privită de foile greceşti ca un atentat la naționalitatea greacă, precum școlile 
românești din Ardeal sunt privite ca un atentat la naționalitatea maghiară. 
C-un cuvânt ceea ce pentru grec, bulgar ori ungur e o virtute, pentru român 
e un păcat. 

Tot astfel ne înstrăinăm pe Rusia. De ce ne-o înstrăinăm? Pentru că n- 
am tăcut în timpul Păcii de la San-Stefano. 

Ne înstrăinăm pe Austria. Pentru ce? Pentru că nu tăcem în cestiunea 
dunăreană; amândouă cazuri în care e în cestiune teritoriul țării noastre. 
Cum ne-om fi înstrăinând pe Anglia şi Franţa nu mai înțelegem. Cauza pare 
însă a fi următoarea. Pe zi ce merge ele se dezinteresează în cestiunea 
liberei navigări a Dunării și înstrăinarea aceasta, care ni se atribuie nouă, nu 
este decât pur şi simplu indiferență. 

Cât despre soluţiunea pe care o propune „L'Indépendance roumaine“, cu 
părere de rău cată să-i contestăm paternitatea ideilor ce le emite în această 
materie. Soluţiunea aceasta este a ziarului „Românul“, e sâmburul politicei 
lui esterioare de la fondare și până astăzi. 

După întâmplare deschidem colecţia de acum patru ani, de la 1875, şi 
iată ce cetim în numărul de la 4 septembrie 1875. 


Ne pronunțăm în împrejurările de față pentru rezolvarea propagată de principalele 
ziare engleze şi ruse pentru constituirea naționalităților creştine din Turcia în state 
autonome sub suzeranitatea Porții; mai mult decît atît: pentru această constituire în 
scopul de a se rezolva cestiunea Orientului înlocuind printr-o confederaţiune de state, 
independente dominațiunea otomană în cazul cînd ea s-ar vedea nevoită a se retrage 
în Asia. 

Am putea observa mai întîi că „Românul“ și cei de la „Românul“, deşi au 
propagat mănţinerea bunelor relațiuni cu Turcia, au fost însă totdeauna pentru această 
soluţiune, chiar pe atunci cînd numai ei o propagau şi toți ceilalți o tratau de utopie, 
cum tratară și atîtea alte aspiraţiuni naționale, din cari o mare parte s-a realizat și 
celelalte sînt pe calea realizării... 

Gîndindu-ne bine ajungem la concluziunea că ceea ce cată să devenim în ziua 
cînd se va desface cimentul slăbit al dominaţiunii otomane va fi să rămînem ca stat 
independent, legat prin confederaţiune cu celelalte state ce se vor naște din 
descompunerea Turciei din Europa. 

Comunitatea de situațiune, de interese, de amici și de inamici ne impune de-a nu 
rupe azi legămîntul care ne ţine de Imperiul otoman şi care mîni trebuie să ne unească 
cu noua rațiune geografică ce-i va lua locul... 


Spre a rezuma, politica națională românească cere: 

Legarea strînsă de Turcia pe cît Turcia va exista. 

Legarea strînsă de naţionalitățile din Orient, constituite şi confederate, în cazul 
eventual cînd Turcia n-ar mai exista. 

Românii sînt datori să vegheze și să conlucreze ca la caz de stingere a 
dominațiunii otomane, rezolvarea să nu fie alta decît o confederare de naționalități 
independente ... 

Însă cu un regim (Catargi) din care simţul naţional este izgonit ca o crimă de 
lezmaiestate, cu un regim care este de notorietate publică europeană că nu face decît 
să execute ordinele ce primește de la Viena adecă tocmai de acolo de unde n-avem să 
ne așteptăm decît la pericole, cu un regim, în fine, care atrage astfel asupra României 
disprețul celorlalte naţionalităţi din Orient, este oare posibil să avem însemnătatea și 
să prezintăm greutatea naţională cari singure ne-ar putea asigura un avantaj serios în 
orice eventualitate? 


lar la 12 septembrie 1875 foaia d-lui C.A. Rosetti, polemizând cu 
„Presa“, zice următoarele: 


Nu numai astăzi, ci totdeuna „Românul“ a predicat o confederațiune cu 
popoarele de dincolo de Dunăre; colecţiunea lui, de la fundare și pînă astăzi, este 
martură. 


Iată dar rețeta foii franceze din fir în păr în colecţia „Românului“. 

Noi, precum am repetat-o de atâtea ori, în opoziţie fiind nu facem 
politică exterioară pentru că nu voim a pune piedeci în calea nici unui 
guvern. Politica exterioară a României, deși are neapărat nevoie de 
consentimentul naţiunei, s-a făcut pururea nu în Parlament, nu în presă, ba 
nici chiar la Ministerul de Externe, ci în cabinetul de lucru al Domnului. 
Numai cercul cel mai restrâns dimprejurul Domnului a știut ce curenturi 
predomnesc în politica generală a Europei și încotro trebuie să ne înclinăm. 
Responsabilitatea cată să rămâie a miniștrilor, și dacă am combătut vreodată 
în miniştrii noștri de externe ceva n-a fost pe atât ideile pe cât 
temperamentul. 

Temperamentele aventuroase, optimismul politic, oarba încredere în 
făgăduințe măgulitoare și deşerte, procederile fără zapis și chezășie, iată 
ceea ce am combătut şi vom combate și de aci înainte. De trădare de ţară n- 
am crede capabili decât pe patrioţii lucrativi de mâna a treia și a patra, pe 
Mihălești, Costinești și alții. Dar asemenea tacâm de oameni n-a ajuns încă 
să dicteze în politica exterioară a ţării, spre binele ei fără îndoială. De aceea 
în combaterea noastră ne-am îndreptat mai mult în contra temperamentului 


şi a valorii personale a miniștrilor, iar înclinările politice prea pronunţate le- 
am atribuit în genere mai mult unui defect de temperament sau de înțelegere 
decât lipsei de patriotism. 

Și în cazul de față nu credem că idei preconcepute, un program de 
politică exterioară stabilit de mai nainte, să aibă farmecul de-a limpezi 
situația României. Dovadă e cel puţin programul ziarului francez, identic cu 
acela al „Românului“ de la fundare și până azi. Tagma de patrioţi cari de la 
fondarea lor şi până azi a ţinut-o strună cu confederaţia orientală a ajuns a 
0... realiza prin cedarea Basarabiei; pe când omul care a avut cele mai mari 
succese în politica exterioară a ţării, Vodă Cuza, n-a avut nicicând un anume 
program, ci s-a purtat după timp și împrejurări. 

Atitudinea presei oficioase europene nu este de natură a ne întemeia în 
credința că acordul european ar fi perfect. Din ce în ce se accentuează mai 
mult neînţelegerea și rivalitatea puterilor şi aceasta se face, cum vom vedea, 
cu un ton foarte puțin moderat. 

Foile oficioase engleze vorbesc toate în sensul întrebuințării forţii 
contra Turciei; aceasta însă nu vrea să zică, după dânsele, că întrebuințarea 
forţii va conduce neapărat la un război contra Turciei ori la bombardarea 
Dulcigniei sau capitalei turcești. Ca mijloc de constrângere blocarea ar fi 
chiar mai expeditivă decât bombardarea. Printr-o blocare s-ar lua Turciei 
orice forţă de rezistență, întrerupându-i-se comerțul și perceperea taxelor de 
vamă de la Smirna și Salonic. Ar fi prin urmare o constrângere cu efecte 
sigure și care nu ar nevoi nici o picătură de sânge. Când Sultanul se va 
vedea astfel strâns va trebui să cedeze; dacă însă va mai voi să reziste, 
atunci poate că va fi detronat şi e probabil că-n urma unei detronări se va 
obține soluțiunea completă a cestiunilor pendente. Europa trebuie să 
emancipeze odată pe muntenegreni, pe bulgari şi pe greci pentru a deschide 
Orientului o eră de prosperitate. Trebuie să se pună odată capăt convulsiilor 
şi revoluțiilor printr-o acţiune ce nu va dura decât câteva săptămâni și ar fi o 
greşeală de neiertat din partea Europei dacă ar lăsa să-i scape ocazia de față. 

Față cu aceste opiniuni ale presei grupului aceluia de puteri care 
împărtășește maniera de soluţiune a d-lui Gladstone presa oficioasă din 
Austro-Ungaria are un ton cu totul opus. 


„Pesther Lloyd“ scrie de ex. că 


a susținea pe Englitera pe cît intenţiile ei politice nu înlătură Tratatul de la 
Berlin; a o izola pe Englitera pe riscul şi pericolul ei, dacă va voi să recurgă la 
măsuri mai energice; a protesta cu energie atunci și a împiedeca orice abuz al 
dreptului de intervenţiune, acestea sînt liniile generale ale politicei monarhiei austro- 
ungare. 


„Pesti Napló“ se esprimă într-un mod şi mai clar. El publică o 
conversaţie cu un înalt personaj politic din Viena (d. de Haymerle), a cărei 
esență iată-o: 


Nici curtea, nici ministerul de externe nu doresc războiul. Nimeni nu cugetă la 
întreprinderi militare de felul ocupării Bosniei. Ministerul de Externe ar voi să mănţie 
statu quo în Orient. Dar, dacă nu va fi cu putinţă, monarhia va fi asemenea obligată 
de-a părăsi rolul ei de spectator pasiv. Va face ceea ce vor determina împrejurările. 
Se zice la Viena că Austria nu se poate lăsa înădușită și se indică astfel singura 
eventualitate care ar sili-o să intervie cu putere militară. Dar diplomaţia austriacă 
are cuvinte temeinice de-a crede că interesele ei vor putea fi garantate chiar și fără 
război. Afacerii Dulciniului nu i se dă nici o importanță; Austria ia parte la 
demonstraţie pentru a împiedica pe Englitera şi pe Rusia de-a avea libertate de 
acţiune. Nici cestiunea graniţelor grecești nu interesează pe Austria. Punctul 
important e Bulgaria. După faţa ce-o iau lucrurile cată să ne aşteptăm peste cel mult 
șase săptămîni la tentativa unei uniri a Bulgariei cu Rumelia orientală și aceasta e 
eventualitatea pe care monarhia austro-ungară n-ar suporta-o cu indiferență. 
Diplomaţia austriacă se silește în acest moment de-a mănţinea acest punct important 
al Tratatului de la Berlin. Pentru a păzi acest interes vital al monarhiei ea trebuie să 
cugete la alianţe. Germania e în prima linie aceea al cărei veto ar putea modera pe 
Rusia și ar garanta pacea. Dar, dacă Rusia nu va urma sfatului acestuia, monarhia 
austro-ungară va fi obligată ca, sprijinindu-se pe Germania, să-și asigure prin puteri 
proprie limitele intereselor ei. Îndealtmintrelea monarhia austro-ungară caută a evita 
cît se poate de mult războiul cu Rusia. Afară de Germania, Italia va fi în cestiunea 
Orientului cea mai bună aliată a monarhiei, dacă va fi cîștigată printr-un sistem de 
compensaţii. În acest sens diplomaţia austriacă lucrează de săptămîni întregi. 


Din Constantinopole ne vine știrea telegrafică că în sfârșit Poarta s-a 


hotărât să cedeze Dulciniul fără de nici o condiţie, esprimând numai prin o 
notă speranţa că puterile vor renunţa la orice demonstrație navală. 

TEATRUL NAŢIONAL. DESCHIDEREA STAGIUNII 
DANIEL ROCHAT — Comedie în cinci acte de Victorien Sardou 


[Articol cu paternitate incertă] 

[1 octombrie 1880] 

Dalta viguroasă a lui Victorien Sardou sculptează, artistic mai mult 
decât poetic, o scenă foarte mişcătoare de zdruncinarea fericirei omenești 
cauzată din conflictul principiilor religioase. Asemenea subiect se potriveşte 
bine pentru un public deprins la lupta seculară a dogmelor, la o luptă care a 
lăsat urmele cele mai adânci până şi în caracterul său, căci ea, 
reproducându-i o parte din a lui proprie viaţă şi punându-i înainte rănile de 
cari însuși sângeră, taie oarecum în carne vie și este în stare să pună mintea 
în fierbere și să-l zguduie până în rărunchi. Dar, dacă scoţi acest tablou 
mișcător din privazul său firesc și-l aşezi în fața unei societăţi care nu e 
oțelită prin frământările religioase, în care controversele filozofice găsesc 
puţin răsunet și vorbele credinţei se rostesc fără pătrundere, fi-va oare şi 
atunci un izvor puternic de emoţiuni sufleteşti? Nu; pentru că fiecare 
trăsătură măiastră, fiecare argument ascuţit se pierde în deşert, nu are pe 
cine să atingă, sau atinge fără să pricinuiască durerea ori compătimirea 
țintită. 

Un singur exemplu. Anglicana, am putea zice puritana Lea Henderson, 
rezistă asediilor amoroase, cu cea mai cumplită îndărătnicie, și se exprimă 
undeva cam în felul acesta: „Eu sunt creştină, şi, până ce nu voi trece prin 
biserică, nu mă voi considera ca soția ta“. La aceste cuvinte publicul nostru 
aplaudă. Bine! Însă de ce? Iată de ce: fiindcă uită care este preocupaţiunea 
adevărată a autorului când el pune aceste cuvinte în gura domnişoarei 
Henderson; fiindcă acele cuvinte, în loc să deştepte — precum vrea autorul 
— idei revoluţionare și antireligioase, nu deşteaptă, într-un public de alte 
datine, de alte moravuri, decât aceea ce s-a deprins a admira el în acele 
cuvinte, potrivindu-le cu situațiunea lui, și anume că foarte bine zice Lea 
Henderson. Acolo însă unde aceste cestiuni se agită cu mai mult interes 
pare-se că publicul păstrează altă atitudine față cu aceste cuvinte. Chiar din 
acest punct de vedere a fost o mare greşeală alegerea acestei piese. Dar 
când se mai ia în seamă nu puţine incompatibilităţi de interpretare iscate din 
împrejurarea ca însuşi unii din actori nu s-au putut pătrunde de situațiuni, 
simțiminte și idei esotice? Se înțelege de la sine că atunci piesa, prin firea ei 


destul de străină de noi, ni se va înstrăina și mai mult prin un joc silit ori 
falş. În adevăr, sunt scene întregi de dispute filozofice între Daniel, Fargis, 
Bidache, Lea Henderson, cari s-au esecutat cu prea multă comoditate și o 
linişte, cum nu s-ar putea crede din partea unor persoane convinse și 
pasionate până la esces de ceea ce spun. Acele scene au lăsat pe public cu 
totul indiferent şi pare că opreau mersul și dezvăluirea acțiunei dramatice. 
Este însă de necontestat că ele ne-ar fi interesat puţin chiar şi atunci când o 
putere de joc estraordinară ar fi dat suflet abstracţiunilor ce ele conţin. Un 
alt punct capital este puţina seriozitate a câtorva roluri. Domnișoarele 
Bloomfield şi reporterii americani au ceva comic, picant, dar nu sunt nişte 
caricaturi. Bidache și Fargis, în discuţiuni aprinse păstrează o pasivitate cu 
totul orientală. Lui Fargis tânărul îi lipsea trăsătura de sentimentalitate. 

Rolurile principale, Daniel Rochat și Lea Henderson, au fost 
încredințate d-lui Manolescu şi d-nei Romanescu. Ei le-au esecutat cu un 
număr infinit de detalii prețioase. Dar în scene foarte remarcabile d-nu 
Manolescu nu a fost pasionatul și puternicul Daniel Rochat. 

Alegerea acestei piese pentru deschiderea stagiunii acesteia s-a impus 
comitetului teatral, cum am zice, prin forța împrejurărilor. Lipsește, din 
nefericire, o novitate dramatică originală demnă a rivaliza cu cele mai bune 
producţiuni străine de acest gen, iar de altă parte tinerii artiști cari au fost la 
Paris au studiat tocmai acele două roluri principale din Daniel Rochat. 

Publicului însă nu-i pasă de asemenea motive. El vine la teatru să guste 
deliciul curat al artei, astfel că sporadicele situațiuni gingașe, frumoase și 
bine esecutate nu-l pot despăgubi de tributul atenţiunii încordate ce este silit 
să plătească unor controverse religioase trăgănite, nesărate și şterse de 
coloarea locală. 

Dacă n-ar fi fost nicicând vorba despre idealul politic al unei Daco- 
Românii nu ne îndoim că românii ar fi trăit în monarhia habsburgică în 
condițiile croaților, ale polonilor sau ale cehilor; în Rusia, în condițiile 
armenilor sau ale locuitorilor din provinciile baltice; s-ar fi bucurat adecă de 
o libertate mărginită de dezvoltare. Aceasta nu li se îngăduie azi pentru că li 
se atribuiesc veleități politice pe cari ştim că în marea lor majoritate ei nu le 
au. Cât despre Austro-Ungaria îndeosebi, ştim că pe cetățenii români de 


acolo nici tirolienii nu-i întrec în credinţa înrădăcinată pe care-o au pentru 
Casa împărătească. Cu toate acestea condiţiile în cari trăiesc sunt mai rele 
decât a tuturor celorlalte naţionalităţi. De ce asta? 

Repetăm: pentru că li se atribuie un ideal politic care, precum am 
relevat-o de mai multe ori, e pe de o parte de origine austriacă, pe de alta de 
origine rusească. Iosif II și Ecaterina II sunt părinţii ideei daco-române, 
ceea ce se probează dintr-o sumă de documente. 

„Messager de Vienne“ ne mai aduce în ultimul său număr două scrisori, 
una a împărătesei Ecaterina cătră Iosif II, alta a acestuia cătră Ecaterina, din 
care lucrul răsare cu toată evidenţa. 

Într-o scrisoare datată din 17 septembrie 1782 Ecaterina II, după ce 
descrie starea de decadență a împărăției otomane, face propunerea de 
împărţeală. În această propunere aflăm următorul pasaj: 


Va trebui cred de a stabili de mai nainte şi pentru totdeauna că între cele trei 
imperii (cel balcanic cu secundo-genitură rusească la Constantinopol, cel rusesc și 
cel austriac) va trebui să existe un stat autonom, totdeuna neatirnat de cele trei 
împărăţii limitrofe. Acest stat despre care e vorba de a-l reconstitui, și care-a existat 
altădată sub numele de Dacia, va putea cuprinde Moldova, Țara Românească și 
Basarabia sub guvernul unui monarh creştin, aparținînd ritului ce domnește în aceste 
posesiuni și asupra calităţilor personale și a devotamentului căruia cele două Curți 
imperiale să se poată întemeia pe deplin. E bine de-a se stabili totodată că noul stat, 
al cărui suveran va fi ereditar, trebuie să rămiie cu totul neatîrnat și că nu va putea fi 
nicicînd anexat nici la Austria, nici la Rusia și asemenea că aceste două imperii nu 
vor permite nici cînd ca acest stat să fie cîndva supus unei alte puteri. 

Granițele acestui nou stat vor trebui să fie delimitate despre partea Poloniei și 
Rusiei prin Dnipru şi Marea Neagră, iar despre Austria prin linia de achiziţiuni pe 
cari le-am garantat M. V. Împ. printr-o clauză secretă a tratatului nostru, și apoi prin 
Olt, pînă unde el se varsă în Dunăre. Despre Turcia noul stat ar avea drept graniţă 
Dunărea pînă la gurile ei. 


Răspunsul lui Iosif al II-lea e datat de la 13 noiemvrie 1782. 
Pasajul privitor la crearea unei nouă Dacii e următorul: 


Cît despre crearea unei nouă Dacii sub guvernul unui prinţ ereditar de religie 
greacă cum și despre aşezarea nepotului M. V. pe tronul grecesc din Constantinopol, 
numai soarta armelor poate decide. În cazul cînd războiul ar reuși bine, nu voi ridica 
din parte-mi nici o dificultate pentru a împlini dorinţele M. V. Î. dacă se acordă cu 
propriile mele interese și cu comoditatea mea. 


La acestea caută să adăogăm că Iosif II avea de gând a uni acestui stat şi 
Ardealul, a da în el preponderanța elementului românesc și de-a-l ţinea 
întreg în atârnare de Austria. Singurul punct care-l supăra era confesia 
greco-orientală a românilor; de acolo încercări de-a cultiva repede poporul 
şi de a-l apropia de catolicism. 

Ei bine, aceste scompturi ale unei idei concepute pe de o parte la Viena, 
pe de alta la Petersburg, sunt de vină astăzi la prevenţiunile Austriei şi a 
ungurilor îndeosebi contra românilor din monarhia învecinată și din 
Principat. 


€ 


[Articol cu paternitate incertă] 

[2 octombrie 1880] 

Domnii liberali, cari obicinuiesc a face din fiece atribuție a puterii 
statului o armă politică pentru serviciul corporației d-lor patriotice, au 
profitat de ocazia noului recensimânt pentru a ușura de sarcine pe partizanii 
d-lor, încărcând, pentru echilibrarea paragrafului respectiv, pe oamenii 
cunoscuți independenți, cari nu se închină „regimului virtuții“. Adevărate 
scandaluri, lucruri de necrezut s-au petrecut cu noul recensimânt. 

În zilele trecute am dat o corespondență din Vâlcea prin care ni se 
arătau monstruozitățile comise de noua stabilire a impozitelor. În acea 
corespondență era rezumată foarte clar sistema domnilor de la putere în 
privința aceasta. Rolurile de recensimânt, ne spunea corespondentul nostru, 
s-au făcut după voința atotputernicilor guvernanți. S-au nesocotit 
contractele, orice acte autentice şi orice fel de probe. Favoriții au fost 
scăzuți, afară de cazurile unde era trebuință a li se spori avutul în vederea 
falsificării listelor electorale. Cât pentru nenorociții alegători independenți, 
ei au fost supuși la o dublă operație care ne aminteşte povestea patului lui 
Procust; li s-a mărit impozitul cât s-a putut până la punctul în care această 
nelegiuită adăugire ar fi putut să le dea vreo prerogativă politică. 

Corespondentul nostru ne dovedea apoi, cu nume şi acte, că 
monstruozitățile de necrezut de cari e vorba erau reale. Legea contribuţiilor 
dă contribuabililor dreptul de contestare înaintea comitetului permanent 
contra încheierilor comisiei de recensimânt. 

Ce s-a întâmplat însă? Contribuabilii nu au putut uza de acest drept. S- 
au făcut toate chipurile pentru a împiedeca exercitarea acestui drept, s-au 


făcut chiar falsuri în acte publice, crime pentru care legea penală prescrie 
pedeapsa cu munca silnică. 

În capitală chiar, unde s-ar presupune că de ochii opiniei publice, așa de 
mult cântate odinioară, domnii liberali-naţionali ar avea cel puţin mai multă 
pudoare, în capitală chiar dreptul de contestaţie înaintea consiliului 
permanent a fost o curată ficțiune. Comitetul a respins fără nici o cercetare 
toate contestațiile contribuabililor cari nu fac meseria de patrioţi sau cari nu 
au avut protecţia vreunuia din aceia ce profesează această profitabilă 
meserie. 

Comitetul de Ilfov a respins într-o zi treizeci de contestaţii, fără să 
deschiză asupră-le nici o cercetare, deși ele erau însoţite de acte. În acea zi 
s-a arătat un caz caracteristic care denotă câtă îngăduință au pentru 
sărmanul popor de jos democraţii noștri, a căror majoritate, odinioară în 
cafenele, astăzi stăpâneşte acest popor. O femeie văduvă, săracă lipită, 
având copii, îşi adăposteşte mizeria într-o locuinţă ce e mai mult bordei 
decât colibă. Această locuinţă i-a dat-o de pomană un om caritabil. Biata 
femeie este încărcată acum într-un chip absurd la foncieră. În zadar 
reclamă, căci, neavând noroc să se bucure de sprijinul vreunui democrat, 
glasul său nu are putere să pătrunză până la urechile protectorilor de 
odinioară, în teorie, ai bietului „popor suveran, redus la sapă de lemn“, cum 
se cânta altădată la Circ. 

Ni se raportează textual apostrofa ce a întâmpinat-o reclamanta de la un 
democrat pe care-l supărase în fine cu stăruinţele şi lacrimile ei: „Vinde-ţi 
cocioaba dacă n-ai să plăteşti statului cât ţi-a hotărât stăpânirea!“. 

Un alt caz iarăşi ni se aduce între altele la cunoștință. Aci e vorba de un 
contribuabil care nu se închină decât la biserica creştinească şi nicidecum la 
Templul Libertăţii din Strada Doamnii. D. lon Vlădoianu, proprietar din 
capitală, contestă încheiarea asupritoare a comisiei de recensimânt; dar, 
fiind omul, cum am zis, ortodox, iar nu „liber-cugetător“, i se nesocoteşte 
legala reclamaţie. 

Dăm mai la vale o scrisoare în care nemairămânându-i chip a se înțelege 
cu autoritățile competente, d-sa denunță opiniei publice nesocotirea 
dreptului său. 

Din parte-ne nu ne pare deloc rău că domnii liberali s-au ameţit atâta de 
atmosfera puterii încât nesocotesc orice drept, legi și opinie publică, ca și 
cum ar fi crezând că „domnia virtuţii d-lor“ are să se eternizeze. Ne pare 
bine că zilnic, picătură cu picătură, cum se umple vasul și dă pe afară, astfel 


se umple şi opinia publică dezamăgită, încât va trebui într-o zi să dea p- 
afară indignarea ei, și dd. liberali-naţionali să devie astfel absolut 
imposibili. Sperăm, de oricâtă lipsă de pudoare-i știm capabili, că nu vor 
cuteza a scoate numaidecât în circulație moneda patriotismului, 
democratismului şi virtuţilor d-lor, pentru că, mulțumită experienţei triste a 
câtorva ani din urmă, lumea ştie că această monedă este fabricată de 
calpuzani. 


€ 


[3 octombrie 1880] 
O discuție cam zadarnică s-a încins între noi şi „L'Indépendance 
roumaine“. Din mărturisirea noastră limpede și sinceră că, în opoziție fiind, 
nu facem politică esterioară ziarul francez deduce că un partid „care n-are 
program şi nu face politică esterioară renunţă prin asta chiar la orice 
pretenţie de existență ca partid de guvernămînt“. 
Reproducem, ca răspuns de căpetenie, din programul nostru, pasajul 
privitor la politica esterioară: 


În afară o politică modestă și chiar respectuoasă cătră toate puterile, dar demnă și 
stăruitoare, care esclude orice vederi ambițioase, orice visuri aventuroase, și ne 
scutește de umilinţe; o politică onestă și consecuentă, care să ne concilieze bunăvoința 
şi să inspire încredere. 


E, o repetăm de atâtea ori, o lipsă de modestie și de respect pentru puteri 
zdrobitor de mari, cum sunt cele vecine, de-a ne declara pentru politica 
balcanică a uneia sau a celeilalte. Dacă am trăi în Anglia am așterne, ca și d. 
Gladstone sau lordul Beaconsfield, programe sunătoare de politică 
esterioară; dar în poziţia în care suntem cea mai elementară înţelepciune ne 
impune o rezervă deplină în asemenea cestiuni, mai ales în opoziţie fiind. 

De ce mai ales în opoziţie? 

Pentru că, oricare ar fi guvernul, răul pe care opoziţia i-l face acestuia în 
politica sa esterioară se reflectă asupra ţării întregi. 

Noi îi amintim foii franceze politica esterioară, înscenată pe uliţă de 
roşii... îi aducem aminte nefasta scenă de la Slătineanu, care ne-a stricat cu 
cea mai mare putere militară din Europa în momentul în care 
susceptibilitatea ei era iritată în gradul cel mai mare. Îi aducem aminte 
zgomotoasele manifestări și sângerândele pagine ale „Românului“ din 


timpul convenției comerciale austro-române. Îi aducem aminte programul 
turcofil de la Mazar Pașa, şi toate câte au urmat. Ei bine, toate actele acestea 
au îngreuiat situaţia ţării, şi ţara e aci în cestiune, nu partidul. Foloase de 
partid câștigate în detrimentul ţării, nu ne trebuiesc nouă şi de aceea nu se 
va găsi în atitudinea noastră nici un act care să fi compromis nu un interes, 
dar umbra unui interes al ţării. Oare crede onorabilul nostru adversar că noi 
n-am putea face demagogie, că n-am putea mişca masele în contra 
guvernului, că nu ne e dat, într-un grad mai mare chiar, os magna 
sonaturum al evangelistului loan, că nu putem mișca opinia publică pro sau 
contra unui vecin? Se-nşeală. Nu voim s-o facem şi nu vom face-o decât 
atunci când un mare interes naţional, clar, indiscutabil, cu perspective sigure 
de succes ne va îndemna la aceasta. 

Într-un asemenea moment oricare ar fi guvernul ţării, fie compus chiar 
de demagogi de cea mai rea categorie, poate conta pe sprijinul nostru 
nestrămutat şi credincios. 

Dar a face politică esterioară în împrejurări în cari se vede limpede că, 
oricum am lucra, lucrăm mai cu seamă în folosul altora; a desfășura 
programul unei confederaţii orientale al cărui act întâi a fost cesiunea 
Basarabei, al cărui act al doilea a fost americanizarea României, al cărui act 
al treilea va fi poate și mai rău; asemenea lucruri nu sunt pe placul nostru. 
Noi n-am fi avut nimic de zis nici contra programei „Românului“; dar ceea 
ce am fi dorit ar fi fost să-și ție gura. 

Nu suntem în poziţia popoarelor ale căror aspirații pot găsi sprijin. 

Acum să venim la politica esterioară a cabinetului Catargiu. Nu este 
exact şi nu se poate deduce din nimic că acest cabinet ar fi fost instrumentul 
vreunei politici, fie străină, fie personală a M.S. Domnului. Linia clară de 
purtare a acestui cabinet a fost: „Câștigarea independenţei ţării înainte de 
deschiderea cestiunii orientale și cu consimţământul marilor puteri, deci, în 
consecinţă, și cu a Turciei“. 

Fiindcă vorbim de-o epocă care aparţine istoriei putem spune verde că 
răspunsul stereotip al Porții era: „Bucuros v-am recunoaște independența 
necondiționată dacă n-am şti că de-a doua zi veţi deveni aliaţii unuia dintre 
inamicii noştri seculari“. Dacă i se dădeau asigurări contrarie Poarta 
răspundea: „Nu d-voastră cu cari vorbim veţi face-o, dar alţii, căci sunt 
multe soiuri de oameni în România“. 

Și pe când această politică netedă, respectoasă pentru toți, înainte de 
toate pentru Poartă chiar, și pe deplin legitimă, se realiza, e drept că prin 


mici, însă semnificative concesii pe cari ni le făceau, pe rând pe rând, toate 
statele europene, ce striga opoziţia și „Românul“ ei de pe atunci? „Sîntem 
turci. Nu voim să ştim nimic de independenţă“. 


Astfel zilnic era amăgită ţara, erau amăgiţi chiar maturi bărbaţi politici 
prin paroxismul stilistic al opoziţiei de atunci; mai mult încă, însuși 
conservatorii erau amăgiţi de atitudinea turcofilă a opoziţiei; și fiindcă 
această atitudine tot era mai asigurătoare decât o politică de aventuri, care 
se presupunea că s-ar fi preconizând din afară, conservatorii au lăsat să le 
scape, cu oarecare încredere, frânele guvernului din mână. 

Ţara a crezut pe amăgitori. Politica guvernului conservator fiind 
descrisă ca o politică aventuroasă, îndreptată contra Porții, ţara a crezut că 
aşa este. 

Ei bine, în acel moment de abdicare, care-a fost atitudinea 
consevatorilor? 

Au încurajat, prin „Timpul“ chiar, candidaturile roşii contra altor 
candidaturi nedeterminate. Bătea la ușă furtuna și trebuia ca ţara să fie cel 
puţin tare prin preponderanţa absolută a unui partid numeros și disciplinat. 
Colecţia „Timpului“ de atunci e martură spre a dovedi că noi am susţinut, 
contra fracțiunilor conservatoare chiar, candidaturile oamenilor care ne-au 
dat în judecată. 

A ne asocia însă programului de soluţiune a cestiunii Orientului 
preconizat de-o putere sau de alta nu ni se pare nouă o politică proprie şi 
naţională. Pân-acum, o spunem drept, tot politica strămoşască a echilibrării 
influențelor ni se pare cea mai bună şi recomandabilă. În această politică, 
defensivă oarecum, orice guvern va avea sprijinul nostru şi când, în 
cestiunea izraelită, i-am făcut opoziţie celui actual, el însuși a găsit în toți 
un sprijin dezinteresat contra exigenţelor împovărătoare ale rău-informatei 
Europe, și şi-a schimbat, după noi, programul soluţiunii. 

„L Independence roumaine“ încheie cu cuvintele rostite de d. Carp în 
Cameră: „Puterea nu se cere, se ia“. 

N-o cerem, o vom lua. Dar n-o luăm decât de la cine are dreptu a ne-o 
da, de la ţară și de la încrederea Domnitorului. Alte pârghii de ridicare la 
putere pot fi bune pentru alţii, pentru noi nu. 

Încolo lăsăm iarba să crească în voia ei, şi puţin ne pasă dacă politica 
noastră de strictă conservare cu toate mijloacele a ceea ce avem de la 


strămoși se va numi sau nu o politică şchioapă, o politica de cumpănă, o 
politică ibridă. 

Șchioapă, neșchioapă, ea ne-a păstrat, şi orice veleităţi de altă natură, 
precum acele ale lui Cantemir, ale lui Toma Cantacuzin, ale lui Constantin 
Basarab Brâncoveanu, n-au dus decât la ştirbire de hotare, la dominație 
străină, la subjugare materială și morală, la rele pe cari secoli de muncă abia 
le vor putea stârpi. 

Sfârşim prin a rectifica un malentendu. 

Noi am spus în numărul de marţi (12 octomvrie) că: 


Politica exterioară a României, deşi are neapărat nevoie de consentimentul 
națiunii, s-a făcut pururea nu în Parlament, nu în presă, ba nici chiar la Ministeriul de 
Externe, ci în cabinetul de lucru al Domnului. Numai cercul cel mai restrâns 
dimprejurul Domnului a știut ce curenturi predomnesc în politica generală a Europei 
şi încotro trebuie să ne înclinăm. 


„L'Indépendance“ traduce astfel: 


„„„cette politique n'a jamais été inspirée ni par le Parlement, ni par la presse, ni 
même par le Ministere des Affaires Etrangeres, mais a été dirigée du cabinet du 
Prince. 


Deci conchide de aci că toţi miniștri n-au fost decât instrumente ale 
politicei personale a Domnului. 

Traducerea cam liberă a verbului românesc facere, într-un loc prin 
inspirer, într-altul prin diriger, alterează înţelesul șirurilor noastre. Noi am 
voit să zicem, prin pasajul de mai sus, că politica exterioară nu se poate face 
la noi ca în alte țări puternice, trăgând clopotul cel mare, ci numai 
restrângându-se secretul de stat la puţinele persoane cari merită încrederea 
de a-l şti. Pentru paza secretului de stat nu e potrivit în ţara noastră 
vorbăreaţă nici chiar localul Ministeriului de Externe, necum Parlamentul. 
E de notorietate publică, de ex., că tot ce se pertratează în ședințele secrete 
ale Adunărilor a doua zi se ştie pe toate ulițele. 


È 
[4 octombrie 1880] 


Uneori ni s-a întâmplat a auzi de la oameni onorabili asigurarea că nu 
toți roşii sunt demagogi, ba chiar „Românul“ a respins numirea de roșu ca o 
calomnie. Ni se spunea că reacția calomniază pe patrioţi ca să-i discrediteze 
în străinătatea monarhică, ba chiar în cea republicană, arătând că sunt niște 
oameni cu idei răsturnătoare, petrolişti şi comunarzi, pe când în realitate 
dumnealor nu sunt decât nişte blânzi burgeji cari doresc libertatea 
disciplinată prin legi și a căror supremă ambiţie este ca să devie căpitani în 
garda naţională. Ambiţie hazlie, dar puţin periculoasă. 

Pe de altă parte nici noi n-am prea confundat pe roșii noștri cu radicalii 
din Franţa. Răi sau buni, acești din urmă au credinți constante, pe când ai 
noştri au cel mult apucături constante; cei dentâi sunt curajoşi la caz de 
trebuinţă, ai noștri la primejdie s-ascund în gaură de șarpe; aciia refuză 
slujbe de la reacţie, ai noștri rup mânicile reacţionarilor când sunt la putere 
ca să le dea o slujbușoară cât de mică. 

Însă există şi multe trăsături comune. Negarea oricării tradiţii pe terenul 
vieţii publice şi naţionale, neclaritatea de vederi în privirea proprietăţii 
altuia, maniera de-a considera averea statului ca averea nimănui, în fine 
mărginirea intelectuală, invidia, ura contra a tot ce răsare prin vreo 
superioritate oarecare asupra nivelului de rând, c-un cuvânt toate păcatele 
unui caracter rău, unei minți mărginite și a unui om deplasat se află tot așa 
de bine la roșii noştri ca și la aceia din toate ţările. 

O ultimă deosebire există însă între roşii noștri și cei din alte țări. La ai 
noştri li-e rușine să se mărturisească roșii — din cauze reversibile poate — 
pe când cei apuseni se fălesc cu principiile lor. 

Și-ntr-adevăr, când tânăra generaţie de „revoluționari români din Paris“ 
au felicitat pe comunardul Henri Rochefort cu duioase vorbe de prieteşug ni 
s-a dat a înţelege că părintele, talpa, nu e răspunzător de aberațiunile 
sculelor de feciori. 

Nepermițându-ni-se a conchide de la așchie la trunchi, de la poamă la 
pom, de la turc la pistol şi de la tămâie la sfânt, suntem siliți a urmări nervul 
probaţiunii până la trunchii răsăriți şi înalți ai democraţiei române. 

De astă dată, d. Ioan C. Conte de Brătianu e în chestie. În Épisodes sur 
la chute de l'Empire un ziar parizian care descrie partea ce-o luase la 
conspirații d. Ranc, un radical cunoscut din Franţa, ajunge a povesti 
complotul de la Opera comică și de la Ipodrom, din iunie și iulie 1853. 
Acest complot avea de scop uciderea marelui nostru binefăcător, a 
împăratului Napoleon III, la intrarea unuia din aceste teatre. 


La Ipodrom, conspiratorii, urmăriţi pas cu pas de poliție fură siliţi a părăsi piaţa. 
Câteva zile, după aceasta, la Opera comică, ei îşi manifestau prezenţa prin aceea că 
vedeai venind și ducându-se niște oameni cu figuri extraordinare și apucături 
melodramatice — care fură înhăţaţi. În fond nimica toată personalul acesta de 
studenţi și lucrători, care au trebuit să facă să zâmbească poliţia de atunci. — În 
acest personal găsim pe d. Jules Allix, mai târziu inventator al melcilor simpatici, 
viitorul comunalist, care s-a întors din exil tot atât de agitat ca și în trecut; apoi un 
conte Brătianu, astăzi ministru în Moldo-Valachia. 

Restul, afară de d. Ranc, nu pare a fi pătruns la suprafață. La audiență d. Jules 
Favre, apărătorul d-lui Brătianu, se-ntreba ce-o fi căutat nobilul său client într-o 
adunătură în care era un pungaș, anume Martin, care juca pe nebunul și putea prea 
bine să fie un agent al poliţiei. Și-ntr-adevăr erau între ei tot soiul de oameni, un 
belgian, mai mulţi cizmari ş.a.m.d. 


lată dar de la cine d. Brătianu a învăţat arta de-a guverna un popor și de- 
a dirige politica unui stat. De la descoperitorul melcilor simpatici. Acest d. 
Jules Allix ţinea odinioară conferențe în Paris în care dovedea că doi 
indivizi, unul la Țarigrad şi altul la New-York, ţinând fiecare în același 
moment câte-un melc în mână se pot înţelege în mod simpatic, adecă să ştie 
unul gândurile celuilalt. 

Parizienii curioși trebuie să fi făcut mult haz în vremea aceea de 
ingenioasa descoperire a d-lui Jules Allix, până ce participarea lui la 
Comună le va fi dovedit că fiece nebun poate deveni periculos dacă i se dă 
importanţă în societate. La noi descoperitorii melcilor simpatici înfloresc pe 
toate ulițele și se fac oameni mari, ba capătă medalie Bene-Merenti, fără ca 
lumea să-i facă haz măcar, pentru că prea avem mulţi și ne-am obicinuit cu 
ei. 

În orice caz însă rămâne să stabilim în mod constant că șefii partidului 
roşu din ţară au stat în legături cu demagogia cosmopolită din Franţa, cu 
comunarzii şi socialiștii. Din manifestările „revoluţionarilor români“ din 
Paris se vede că aceste legături promit a continua din neam în neam, până la 
sfârşitul veacurilor. 

Fericită Românie, ce viitor te aşteaptă! 


€ 


[Articol cu paternitate incertă] 
[4 octombrie 1880] 


Dumineca viitoare va începe trupa d-lui Ionescu reprezentațiile sale în 
teatrul Bossel. 

D-sa a angajat o trupă franceză de opârette, pe lângă care seratele vor fi 
variate prin jocuri de canzonete și altele. 

Chiar duminecă reprezentaţia va fi ridicată prin concursul d-lui 
Moceanu, care va esecuta frumoasele danțuri naţionale, atât de mult 
aplaudate de publicul capitalei. 

Urăm d-lui Ionescu deplină reușită în tot decursul acestei stagiuni 
pentru care, pe cât ştim, d-sa n-a cruțat nici un sacrificiu. 


€ 


[5 octombrie 1880] 
În Ardeal este vorba de câtva timp despre întrunirea unei mari 
conferențe politice a românilor de sub Coroana habsburgică. După cum 
spun foile române de peste Carpaţi cestiunile ce ar fi să se pună înaintea 
acelei conferenţe ar fi având în vedere situaţia politică şi socială a românilor 
de acolo, dar aceasta nu numai față cu alegerile viitoare pentru Dieta 
ungară; este vorba de ceva mai mult. Deranjarea raporturilor dintre partidele 
maghiare, poziția guvernului față cu acestea, starea raporturilor dintre 
Ungaria şi Croaţia, situația internă a celor două mari părți ale monarhiei și 
în sfârşit situaţia externă a acestora—toate acestea îşi răsfrâng înrâurirea lor 
şi asupra românilor într-un chip direct sau indirect și prin urmare dânșii se 
cred serios provocaţi a-şi da și ei seama de situație și a se concerta asupra 
atitudini viitoare lor. 


Stînga extremă în Ungaria, partida independenţilor kossuthiani — zice 
„Telegraful român“ — sporeşte din zi în zi. Şovinismul maghiar, din fel de fel de 
motive, a ajuns la culme, pentru că guvern și partide se întrec în a face imposibilă 
existența oricării suflări omenești care nu cugetă, nu vorbește, nu scrie ungurește. 


Aceasta este cum s-ar zice obiectul de politică internă ce s-ar pune 
înaintea unei conferințe a ardelenilor. Cât despre politica externă, 
„Telegraful român“ crede că ea trebuie să provoace pe românii din Ardeal a 
fi mai cu atenţie la viitorul ce li se pregăteşte. 


Este adevărat — zice acea foaie — că nu ardelenii vor îndupleca pe vreuna sau pe 
toate puterile să se abată de la punctul lor de vedere politic. Însă tocmai pentru că 


aceasta nu sînt în stare s-o facă, sînt datori a fi cu toată atenţia ca nu în momentele 
cînd inamici puternici din afară vor sta la pîndă, cu scop de a face părți de pradă din 
monarhia habsburgică, ardelenii să stea indiferenți și să lase ca cei ce se joacă cu 
soarta popoarelor să zguduie monarhia în interiorul ei. 


€ 


[5 octombrie 1880] 

Când vedem publicându-se în „Monitor“ licitații cari cuprind păsuieli 
sau concursuri pentru catedre cu clauze şi condiții economicoase în cari 
sunt cuprinse protecţii premeditate, când vedem atâtea măsuri cari par a 
garanta dreptatea şi adevărul şi nu sunt în fond decât forme inventate pentru 
a le înconjura și zădarnici, atunci ne convingem că îndărătul aparatului mai 
mult ori mai puţin impunător al statului român nu e decât meschin 
bizantinism, un spirit inextirpabil de hatâr, de prietinii şi protecţii, o 
adevărată mizerie. 

Acestea ne-a venit în minte când văzurăm în „Monitor“ concursurile 
publicate pentru diferitele catedre ale școalelor comerciale din ţară. 

Ţi s-ar părea un lucru foarte serios o publicare de concurs pentru 
ocuparea unor catedre. Aparat! Ministrului sau directorului i s-aduc hârtii de 
administraţie zilnică spre iscălire, el trece peste ele și-și pune, plin de 
încredere, numele sub ele și a doua zi apar în ziarul oficial al statului 
aranjări economicoase dintre cine ştie ce subalterni din ministeriu şi cine 
ştie ce necunoscuţi aspiranţi la funcţie. Ministrul a fost amăgit, publicul e 
amăgit, dar cine e mai amăgit din toți sunt acei oameni muncitori şi ştiutori 
de carte cari se pregătesc cu toată seriozitatea pentru concurs, cari vin poate 
din provincie ca să se prezinte şi cari nu ştiu că, înainte de-a se prezinta ei, 
există anume previlegiaţi al căror apanaj sigur sunt funcţiile publicate la 
Concurs. 

Dacă însă ar fi existând mulţi naivi cari să aspire la acele catedre ştiu 
cenuşerii să-i facă să-și ia lumea în cap. Se amână concursul o dată, de două 
ori, de trei ori, până ce suplinitorul protejat poate prezinta un nou titlu de 
numire: proponimentele, adică un șir lung de timp în care a predat sau s-a 
prefăcut a preda o materie pe care n-o înţelege. 

Dar să venim la publicaţia „Monitorului“ din n-rul de marţi, 23 
septemvrie. 

Această publicație cuprinde o introducere din care constatăm că 
concursul s-a amânat de la 15 septemvrie pe 15 ianuarie 1881. 


Necunoscând restul cazurilor, ne oprim la școala din Bucureşti, unde 
sunt vacante patru catedre. 

1) Limba românească; 

2) Matematici; 

3) Ştiinţe fizico-chimice; 

4) Dreptul comercial, administrativ şi constituțional. 

Se cer însă foarte deosebite condiţii de admisibilitate la concurs de la 
aspiranţi. 

Pentru limba Românească se cere să posedeze diplomă de bacalaureat și 
să probeze că a frecuentat cursurile facultăţii de litere. 

Va să zică nu i se cere titlu academic, ci numai dovadă că a frecuentat 
cursurile facultăţii, ca şi când din frecuentare pură şi simplă ar fi rezultând 
altceva decât c-a stricat câteva rânduri de tălpi! 

De ce aceasta? 

Pentru că suplinitorul actual nu are titlu academic, e simplu bacalaureat 
al unei școli secundare şi voieşte a fi profesor tot de școală secundară. 

Tot aceeași frecuentare se cere de la profesorul de matematici. 

Pentru științele fizico-chimice se cere: 

Diploma de bacalaureat sau... certificat de absolvirea unei școli 
secundare; 

Frecuentarea unei facultăţi de ştiinţe; 

Probă că a lucrat doi ani într-un laboratoriu chimic. 

Suplinitorul actual n-are bacalaureat, dar va fi frecuentat vro şcoală 
secundară, prin Grecia poate; n-are titlu academic, dar va fi frecuentat 
facultatea de la noi; a lucrat însă doi ani într-un laboratoriu din ţară. 

La dreptul comercial, administrativ şi constituţional vedem deodată 
îngreuindu-se condiţiile într-un mod cu totul neproporționat cu frecuentările 
cerute de la alți aspiranti. 

Aci se cere: 

Titlu academic de licenţiat sau doctor în drept; 

Practică de advocat sau de magistrat de cel puţin cinci ani. 

Am văzut la chimie doi ani de laboratoriu; aci vedem cinci ani de praxă. 

Ştiţi de ce se cer condiţii așa de grele? 

Pentru că suplinitorul actual le are, din fericirea lui, pe toate. 

Nu ne îndoim că tot atât de economicoase cată să fie şi condiţiile pentru 
şcoalele comerciale din Galaţi şi din Craiova. 


Când vom vedea ieşind la concurs tocmai suplinitorii actuali să nu ne 
mirăm deloc, căci esplicaţia scamatoriei credem că e destul de limpede. 

Să mai vorbim oare de comisiile examinatoare, compuse în genere din 
prieteni, din rude și din câţiva oameni fără cunoştinţe în materie, cărora li-i 
ruşine să-și declare incompetenţa și dau, prin urmare, note după rudele în 
chestie? Pentru asta ar trebui pana novelistului american Bret-Harte, spiritul 
jucătorilor de cărţi din San-Francisco sau ochii observatori ai școalei 
neerlandeze. 

Ştie d. Conta ce se petrece cu chipul acesta sub ochii săi? Nu credem. 
Cordeua asta de concurs publicat, amânat, republicat și reamânat ajunge 
îndărăt într-un timp în care d-sa nu era încă ministru. După scena în care ni 
se prezentă Consiliul de Miniştri no. 36 al d-lui Brătianu şi sub această 
scenă de pe care no. 36 va dispărea poate curând, îndărătul aparatului, care 
e numai de ochii lumii, se petrece realitatea. 

[7 octombrie 1880] 

De mai multe ori am relevat că ideea daco-română ca aspirație politică 
era una din etapele programului balcanic al Rusiei; aceeaşi idee ca aspirație 
națională îşi avea originea şi motorii la Viena. De n-ar fi prea mic cadrul 
unei foi politice pentru a urmări demonstrația s-ar putea dovedi caz după 
caz cum unirea politică a românilor era marele manipul ce se întrebuința 
dintr-o parte pentru a câştiga simpatiile ţărilor noastre, cum pe de altă parte 
ideea naţională, conştiinţa deosebirii noastre de celelalte popoare ale 
Orientului, reamintirea originii romane și a latinităţii noastre era timp 
îndelungat contragreutatea ce se opunea unui ideal politic care se promitea a 
se realiza cu ajutorul slavilor. 

„L'Indépendance roumaine“ ne-ntreabă dacă se poate dovedi aceasta tot 
atât de limpede pentru politica austriacă precum se poate face în privirea 
Rusiei. 

Manţinând deosebirea de mai sus desigur. Rolul pe care-l prescria 
politica rusească ţărilor române era deosebit de acela pe care socotea a ni-l 
atribui cea austriacă, dar era dominat de aceeași idee. 

Citind nota cancelarului Kaunitz către ambasadorul austriac la 
Constantinopol, 'Thugut, scrisă acum 105 ani, la 1775, vedem liniamentele 
politicei tradiționale a Austriei în Orient. 


În situaţia de azi a Porții scrie Kaunitz, politica noastră secretă trebuie fără 
îndoială să aibă de scop ca împărăţia turcească să stea în Europa cît se va putea de 
mult sau cel puţin, în cazul cel mai rău, ca împărăţia să nu fie răsturnată prin Rusia 
singură și pentru sine, fără cooperarea necesară a Curţii noastre. 


Fără cooperarea necesară, iată cheia atitudinii Austriei de atunci și pân- 
acum. De câte ori Rusia a declarat război Porții a trebuit mai întâi să se 
învoiască asupra cooperării necesare cu Austria. Înțelegerea ultimă de la 
Reichstadt n-a fost nimic alta decât stabilirea condiţiilor cooperării 
necesare. 

O condiţie însă a cooperării la desfacerea Turciei a fost respectarea 
celor două Principate, Moldova şi Ţara Românească. Astfel la 1772 'Thugut 
raportează lui Kaunitz despre conferenţele ce le-a avut cu contele Orlof, 
conferenţe cari toate se făceau pe baza unei convenţii secrete dintre Austria 
și Rusia. În acest raport se asigură de două ori că Maiestatea Sa împărăteasa 
Rusiei a promis a renunţa de la intenţiile ei asupra Moldovei și Ţării 
Românești, că ea nu-și va schimba cuvântul dat în privirea Principatelor 
oricâte biruinţe ar mai avea armata ei. Dar dacă în privinţa aceasta Rusia era 
legată, ea încerca a-și câștiga țările moralicește, smulgând de la turci 
concesii politice. 

Pe când așadar Rusia trezea mai cu seamă instincte politice în 
Principate, precum a făcut-o şi cu popoarele de dincolo de Dunăre, Austria 
stăruia, pe cât era cu putinţă în vremea aceea, de-a contrapune instinctele 
naţionale ale românilor, căuta a le lămuri deosebirea ce există între ei şi 
celelalte popoare învecinate, cu toată comunitatea de religie. La 1773 Iosif 
II asigura pe români 


că, strănepoți ai lui Traian, fiind, ei sunt adevărați feciori ai săi, deoarece el, 
proclamat împărat al sacrosanctei Împărăţii romane, poartă singur astăzi moştenirea 
imperială a Cezarilor din Roma. 


Iosif II se privea ca împărat al poporului românesc, şi aceasta prin 
moştenire de titlu. În districtul Năsăudului el a fondat patru sate româneşti 
ce există şi astăzi şi ale căror nume proprii împreunate cuprind promisiunea 
de mântuire a neamului românesc. 

Aceste patru vorbe la un loc sună: 

Salva Romuli Parva Nepos. 


Ca compliment al șirului de idei de mai sus n-avem decât a aminti 
trecerea unei însemnate părți a românilor la uniunea cu catolicismul şi 
mişcarea de redeşteptare naţională inaugurată după acest eveniment. 
Această mișcare s-a comunicat repede şi dincoace de Carpaţi, nu fără 
încuviințarea Austriei. 

Noi nu facem critică nici uneia din aceste serii de idei. Pân-acum știm 
numai atâta că, pe când înainte ne era dată putinţa unei dezvoltări normale a 
poporului după propria lui natură și propriile lui dispoziţii, prin influențarea 
bilaterală de dinafară aceasta, dezvoltare a fost pripită şi bolnăvicioasă. 

Partidul roşu din ţara noastră este o creațiune a politicei străine, căci 
tuturor le trebuia un element incult și demagogic de care să poată uza. În 
această calitate partidul acesta a pus mâna pe aceste idei și le-a esploatat ca 
un mijloc comun de agitaţie politică contra elementelor sănătoase şi cuminţi 
ale ţării. De aci a rezultat apoi neîncrederea crescândă a Apusului Europei 
în noi, care ne consideră ca un cuib de dezordine și răzvrătiri; de aci a 
rezultat după opinia noastră, şi asprimea cu care li se refuză românilor din 
provinciile învecinate până și cea mai elementară libertate de dezvoltare. 

[7 octombrie 1880] 
Aseară, s-a jucat la Teatrul Național Mănăstirea de Castro. Sala era 
aproape goală. Piesa, care este o melodramă ordinară de bulevard, un gen 
învechit şi obositor, a fost relativ bine interpretată. Actele piesei, în număr 
de 7, sunt foarte lungi, dar mai lungi au fost întreactele. Mâine seară vom da 
amănunte. 
Tot aseară s-a făcut deschiderea stagiunei la Sala Bossel, direcția 
Ionescu. Sala plină: mare succes şi un mic scandal! 

[8 octombrie 1880] 

Veni-va timpul în care micile state de la Dunăre să stea în acele legături 
intime cari existau între ele în secolul al XIV-lea? Pe atunci le aflăm în 
adevăr legate prin sentimentul de comunitate religioasă, opus puternicelor 
încercări de prozelitism catolic şi prin tendența de-a se desface de 
supremația ierarhiei bisericeşti a Bizanțului şi de-a-și crea bisericele lor 


autonome. Vedem apoi dinastiile din Serbia, Bulgaria și Țara Românească 
înrudite, vedem că, fără alianţe formale, fără idei de federațiune, toate 
popoarele acestea se adunară, în jumătatea a doua a secolului, sub aceleași 
steaguri în contra turcilor năvălitori, sub puterea cărora au căzut pe rând cu 
toate. 

În urmă le vedem eliberându-se una câte una. Dintre toate țările 
dunărene cele românești singure a putut, prin poziţia lor geografică și prin 
calitatea lor de obiect de ceartă, să-și păstreze o autonomie formală, scump 
plătită îndealtmintrelea prin condiţia de-a fi teatrul de luptă al vecinilor 
celor puternici. Însă din această autonomie a țărilor româneşti a răsărit încet 
reînviarea celorlalte state balcanice. Pe atunci ţara noastră a fost un adăpost 
pentru aciia dintre creștinii Turciei cari aveau aspiraţiuni de eliberare. Din 
timpii din urmă amintim numai că mișcarea din Grecia a avut un razim de 
căpetenie la noi, că regenerarea Bulgariei s-a pregătit la noi, ba în timpul 
domniei lui Vodă Cuza până și maghiarii căutau în România baza de 
operaţiune pentru emanciparea patriei lor. 

Dacă se va întemeia pacea şi pentru anii viitori credem că vechile 
raporturi cordiale vor renaşte între popoarele dunărene. Condiţie unică 
pentru ca, fără legături formale chiar, popoarele să reintre în era întreruptă 
la venirea turcilor în Europa este uitarea micilor rivalități de rasă, 
îngăduirea aspirațiilor legitime ale fracțiunilor de popoare presărate ca 
insule etnografice în complexe mai mari, c-un cuvânt dreptatea pentru toți. 
Dacă popoarele mici n-ar fi atât de lesne escitabile prin obiecte 
neînsemnate, dacă nu li s-ar distrage atenţia de la munca serioasă prin 
trezirea de mici apetituri politice, relaţiile vechi s-ar restabili de la sine. 

Vizita pe care M. S. Regală Domnul se pregăteşte a o face I.S. 
Principelui Bulgariei la Rusciuc va contribui poate a înlătura o seamă de 
mici dificultăţi câte se iviseră în urmă, presupunem că nu atât din propria 
iniţiativă a bulgarilor pre cât din alte cauze. 

Dar afară de aceste neînțelegeri, a căror origine n-o discutăm, se 
vorbeşte în timpul din urmă şi de alte cestiuni de-o importanță mai mare, 
cari asemenea s-ar putea atinge cu ocazia întrevederii. Dacă apropiem știri 
din sorginți diverse, dar având aceeași direcţie, vedem că voiajul pe care 
prezidentul companiei austriace a drumului de fier al statului (Staatsbahn) l- 
a întreprins în acest moment la Paris intră asemenea în cadrul obiectelor ce 
pot fi discutate la Rusciuc. 


Delegaţi ai societăţii Staatsbahn din România și din Bulgaria se află 
acuma la Paris şi comitetul central va putea trata acolo în cunoștință de 
cauză cestiunea executării liniei de tranzit spre Constantinopol prin 
Bulgaria. Despre linia aceasta se zice că, deși în privirea traficului nu va fi 
tocmai escelentă, însă merită preferenţă înaintea celei proiectate prin Serbia, 
căci e mai scurtă și nici dificultățile tehnice nu sunt atât de mari; chiar 
stabilirea unui pod peste Dunăre şi construirea drumului în defileul de la 
Șipca nu prezintă piedeci de tot grele. Se zice că atât guvernul român cât și 
cel bulgar ar înclina să aprobe întreprinderea aceasta, iar în caz de-a se 
mănţinea situaţia pacifică de acum, Parisul ar oferi lesne mijloacele 
financiare pentru construirea acestei linii de legătură. Pentru a se înlătura 
prevenţiunile cari ar exista în contra unei societăți austriace, aceasta n-ar 
voi să-și întinză rezoul dincolo de marginile monarhiei, ci s-ar mulțumi de- 
a-şi oferi serviciile sale fără a concura pentru obţinerea concesiunii liniei. 

De se va face această legătură sau de a nu se va face e deocamdată 
indiferent. E sigur însă că un întreg sistem de interese economice ar sta în 
legătură c-o juncţiune cu Constantinopolul prin România și Bulgaria, cari 
merită a fi discutate cu toată înţelegerea. 

Asemenea începe a se vorbi în timpul din urmă de-o confederare 
defensivă a statelor dunărene. 

Am dovedit într-alt rând că ideea confederației orientale a fost susținută 
la noi de „Românul“ de la întemeiare până astăzi, precum mărturiseşte el 
însuşi. 

În cazul încercării de-a stabili înţelegeri de asemenea natură ne vom 
trezi fără îndoială în faţa unei vechi rivalități în afacerile Orientului. De o 
parte va fi greu a stabili legătura astfel încât să nu cuprinză o preponderanţă 
de rasă, o nedreptăţire a uneia în favorul celeilalte. Greutatea n-ar fi atât de 
mare de n-ar fi augmentată prin diferite aspirațiuni mult mai puternice decât 
popoarele dunărene înșile, dacă acestea, precum am spus mai sus, n-ar 
deveni atât de lesne manipulul puterilor mari. Pentru ca ele să-și cunoască 
bine interesele adevărate ar trebui să fie sau mult mai culte sau mai 
înţelepțeşte guvernate. Atunci ar păstra autonomia ce-au câștigat-o nu 
numai în contra inamicilor, ceea ce-i ușor, ci contra amicilor chiar, ceea ce e 
mult mai greu. 

Deși nu ştim ce formă ar lua viitoarele legături ce ar avea să se 
stabilească între statele de la Dunăre, aflăm cu toate acestea că în timpul din 
urmă nici Austro-Ungaria nu s-ar opune la formarea unei legături defensive 


între aceste state. Însă — ciudată analogie — se zice că împărăţia vecină ar 
pretinde și în cazul acesta ceea ce a pretins și în cestiunea dunăreană; 
prezidenţia de drept în consiliul federal. Ştirea aceasta, ce nu ne pare a fi 
intrat nici măcar în stadiul prealabil al unei cestiuni, e totuşi îndestul de 
caracteristică pentru ca s-o punem asemenea în cadrul obiectelor ce se pot 
atinge cu ocazia întrevederii de la Rucisuc. 

TEATRUL NAȚIONAL: MĂNĂSTIREA DE CASTRO 


Melodramă în 7 acte cu mare spectacol 
[8 octombrie 1880] 

O dramă care de mult făcea deliciile publicului nostru de provincie, cea 
mai vulgară țesătură cu tablouri, peripeții, schimbări de scenă şi surprinderi 
calculate pentru galerie, a fost aleasă pentru a doua reprezentare a Teatrului 
Național. 

Am avut nefericirea a vedea pe Millo, fala scenei noastre, silit să 
suplinească un rol de necesitate și ridiculizat prin înființarea teribilă de 
cardinal intrigant; Eufrosina Popescu coborându-se la un rol nedemn de 
talentul ei artistic; iar toate celelalte roluri jucate atât de improbabil, atât de 
absurd de parcă asistai la o parodie. Imaginați-vă că cel mai bine — cel 
puţin, cel mai aclamat de publicul serii — a fost Petre Velescu. Într-o piesă, 
unde ia parte un Millo, aplauzele sunt pentru P. Velescu! Ce piesă 
monstruoasă și ce interpretare absurdă trebuie să fie! 

Dacă s-a ales această piesă pentru a atrage mulțimea căreia-i plac scene 
sângeroase de bandiți, priveliști înspăimântătoare, procesiuni de călugărițe 
etc. ... nu era destul frumuseţa și majestatea decorului, ci trebuia să concure 
mai cu seamă frumusețea și frăgezimea personificatorilor, fără care se 
hrăpeşte orice iluziune de scenă și celui mai nevinovat spectator. Fac 
aluziune la feţele îngerești ale călugărițelor, la aerul religios al stariţei, la 
aspectul cavaleresc al câtorva nobili, la înfățișarea marţială a bandiţilor și la 
gruparea lor! 

Ce să mai zic de scenele amoroase fără nici un dram de amor, de 
desperările improbabile ale amantului, de durerea invizibilă a iubitei. 
Aceasta va deştepta în cititor, precum a făcut-o în spectator, ilaritatea cea 
mai amară! Atâtea incongruităţi de scenă necinstesc Teatrul Naţional. De la 
un asemenea teatru subvenţionat de stat și în fruntea căruia se află nişte 
bărbaţi pe care ne-am deprins a-i considera ca valoroși în materie de artă și 
literatură, ne-am putut aștepta să fie cu discernământ în alegerea 
repertoriului și să caute a procura publicului inteligent o serie de piese 
gândite şi lucrate bine şi interpretate cel puţin cu îngrijire artistică. Și de 
unde să sperăm aceasta dacă nu de la Teatrul Naţional? Celelalte teatre de 


prin capitală şi de prin provincii sunt niște întreprinderi ale unor particulari 
— de meserie artistică în cea mai mare parte — cari, prin poziţiunea lor 
materială și poate și intelectuală nu se pot consacra cu totul la cultul 
adevărat şi amănunţit al artei lor. Să nu le cerem lor piese bune și joc 
perfect, adecă niște lucruri ce nu le au drept ţintă, şi să le fim recunoscători 
măcar pentru atâta că mai întrerup din când în când monotonia în care 
lâncezeşte publicul, prin câteva ore de plăcută distracţiune. Însă de la 
Teatrul Naţional se poate cere aceasta cu tot cuvântul. Acest teatru este 
prevăzut pe de-o parte cu mijloacele de întreţinere, pe de alta statul se 
îngrijește a-l pune sub privegherea unor persoane cari s-au distins prin 
merite literari și prin interesul ce l-au dovedit pentru cultul frumosului. lată 
garanţii pentru înflorirea teatrului. Salariul bun și sigur atrage concurența 
artiștilor şi comitetul inteligent alege pe cei mai de soi, așa încât personalul 
dramatic are cea mai favorabilă ocaziune să se preocupe cu seriozitate de 
chestiunile cele mai înalte și cele mai delicate cari privesc nobila lor artă. 

[9 octombrie 1880] 

Zilele acestea se răspândise ştirea că d. prezident al Consiliului şi-ar fi 
dat demisia. 

Obicinuiți cu asemenea manevre, mai uşor de pus la cale decât acelea 
ale taberei de la Țigănești, ne-am întrebat care să fie cauza supărării d-lui 
Brătianu de-și amenință onor. partid cu o asemenea hotărâre, care face să 
răcească inima oricărui patriot cu oaricari iluzii de reversibilitate. 

Înainte de toate cată să constatăm pentru publicul nostru un lucru. De 
câte ori se indică o cauză de retragere ea nu e decât un pretext; cea 
adevărată nu se mărturiseşte nicicând și publicistul cată s-o afle cu înconjur 
şi oarecare bătaie de cap. 

Se ştie însă că nu există o mai mare disproporție decât cea dintre 
mărimea pretextului invocat și micimea cauzei adevărate. 

Nu ne îndoim așadar că și în cazul de faţă agenţii propagatori de știri de 
senzaţie, o creațiune a poliției roşie, vor şti să povestească în Piaţa Sf. 
Anton și-n cea mică fel de fel de mari cauze internaţionale pentru cari d. 
Brătianu caută a-şi da demisia. Se vor inventa neînțelegeri de natură 
internațională între d. prezident al Consiliului și M. S. R[egele] sau între 


partea roşie a cabinetului și vederile politice ale d-lui baron, cum îi zicea 
„Românul“ odinioară actualului ministru de esterne. 

În realitate însă nu se petrece nimic alta decât goană de portofolii din 
partea patrioţilor. Partidul roşu, necompunându-se decât din mediocrităţi, 
fiecare din acestea are dreptul înnăscut la un portofoliu ministerial. Și de ce 
nu? Dacă d. Stătescu a fost ministru, de ce să nu fie și d-nii Costinescu sau 
Vilacrose, dacă este d. Giani, de ce să nu fie și d. Pătărlăgeanu? Noi găsim 
că asemenea pretenţii sunt numai naturale, ci chiar legitime. Sunt în spiritul 
liberalismului modern. 

La alte partide oamenii de valoare se impun. La roșii, singurii cari s-au 
impus sunt d-nii Rosetti şi Brătianu, dar nu acum, ci într-un timp în care 
melcii simpatici aveau trecere și pe când a fi șef al partidului nu era tocmai 
o plăcere. Azi, când a fi roșu e o plăcere, când a fi om mare e atât de uşor, 
când d. Costinescu poate juca pe Colbert al României, de ce nu li s-ar 
îngădui tuturor ambiția de-a intra în cercul radios al Sfatului Domnesc, de- 
ași sfinți membrele intrând cu inima ușoară în acea radioasă sferă care e un 
reflex al atotputerniciei, de unde se guvernează soarta a milioane de 
nenorociți muritori, în sfera ale cării capriţii adeseori, ale cării patimi și 
deşertăciuni nenorocesc o ţară, putând a face atât, atât de puţin pentru 
fericirea ei? 

Bătrânul Grigorie Ghica Vodă se ruga în genunchi ceasuri întregi ca să-l 
lumineze Dumnezeu, să-i insufle spirit de dreptate și cu lacrămi fierbinţi se 
închina sub icoana îmbrăcată cu argint a Maicii Domnului să nu-l lase a 
face strâmbătate. Se gândea şi se răzgândea de zece ori până să puie o 
iscălitură. Astăzi? Nu e unul, oricât de obscur, care să nu pretinză a sta în 
capul ţării și a-i regula destinele după cum îl taie capul. De aci constanta 
voinţă a roşilor de-a avea un minister omogen, în care să se poată perinda 
toţi, orice individ roşu care a primit sfântul botez. 

Această voință, am mai spus-o, e legitimă, ba mai mult încă, e 
constituțională chiar. Dacă au responsabilitatea, aibă și onorile; căci numai 
cu chipul acesta s-ar vedea la ce capăt pot ieşi singuri. 

Atâta însemnătate putem da aşadar nouei veşti de retragere a d-lui prim- 
ministru. E vechea tendenţă a patrioţilor de-a avea un ministeriu pur, al lor 
din creștete până-n tălpi, fără amestecul vreunei alte nuanţe liberale sau 
neliberale. Lumină de sus nu le trebuie ca să vază halul intelectual şi moral 
în care sunt; toţi sunt egal de buni și egal de răi pentru a putea aspira la 
portofolii. 


Din acest punct de vedere aprobăm și noi hotărârea contelui de 
contrabandă, că, cu sau fără melcii simpatici ai colegului său din Comuna 
Parisului, ai d-lui Jules Allix, a simţit durerea sufletească a coreligionarilor 
săi politici și se îndură în sfârşit a manevra o retragere pentru a le asigura un 
ministeriu pur. 

Treaba redacției „Românului“ de acum înainte de a afla un pretext mare, 
sunător şi umflat pentru comedia de cabinet no. 37. 

GERMANIA ȘI FRANŢA 


[9 octombrie 1880] 
„Nazional Zeitung“ din Berlin a dat, zilele acestea, un articol, care a 
atras în genere atențiunea presei europene prin cuprinsul său foarte 
interesant. Vorbind despre situaţia europeană, foaia berlineză, adesea 
inspirată din cercurile nalte germane, zice că nota franceză, mulțumită 
instinctului politic ce, cu toate greșelile ei, o distinge, a recunoscut că în 
acest moment se prepară evenimente cari pot să modifice din nou şi într-un 
mod serios situaţia Franţei în Europa. La fiece moment poate să sune ora în 
care cestiunea Orientului să fie definitiv rezolvată. Ce face Franța? Retrasă 
de o parte, refuză să urmeze singura politică ce corespunde intereselor sale. 
Soarta, mai puternică decât voința omenească, împinge pe Franţa la o 
alianță cu Germania şi Austria întru cât priveşte regularea cestiunilor 
orientale. Această alianţă şi-ar impune voinţa în Orient fără nici o piedică. 
Cu privire la efectele acestei alianţe foaia berlineză zice: 


Nici tunurile vaselor englezești, nici regimentele și bandele de cazaci din Rusia 
nu i-ar fi putut sta împotrivă Germaniei, Franţei şi Austriei. Toată lumea ştie că 
această combinaţiune era aceea pe care prințul de Bismarck o preferea tuturor 
celorlalte. Vizita pe care omul de stat german o făcu, în timpul călătoriei sale la Viena, 
d-lui Teisserenc de Bort, ambasadorul Franţei, vorbele ce adresă acestui diplomat și 
prin cari aproape invita pe Franţa să încheie o întreită alianță cu Germania și Austria, 
nu permit să se îndoiască cineva de intenţiunile prințului de Bismarck sub acest punt 
de privire. Declaraţiuni oficioase făcute din deosebite părți au adus aminte din cînd în 
cînd aceste dispoziţii ale guvernului german. Ele au fost reamintite, de exemplu, în 
„Wiener Allgemeine Zeittung“, sînt cîteva săptămîni, cînd cestiunea turcească începea 
să intre în o fază de activitate. De atunci aceste declaraţiuni nu s-au mai ivit şi s-au 


deschis alte perspective. Nu judecăm politica pe care au urmat-o oamenii de stat; nu 
ştim de fel ceea ce au de gînd să facă. Chiar acel instinct național care a semnalat cu o 
siguranță admirabilă noul pericul în care se afla Franţa a opus ideii unei înțelegeri cu 
Germania bariera neapropiabilă a unei uri peste care nu se poate trece. 


Din acest articol iese la iveală cât o încurcă pe Germania, în acţiunea şi 
planurile ei politice, rezerva stăruitoare a Franţei. Ziarele importante 
franceze, citind desigur printre rândurile articolului foii berlineze, îl 
reproduc à titre de curiosité. 

[10 octombrie 1880] 

Constatăm că amândouă foile oficioase, „Românul“ şi „Presa“, caută a 
reduce vizita M. Sale R[egelui] la Rusciuc la cea din urmă espresie a unui 
act de curtenie sau curtezie, precum se esprimă unul din aceste organe. 

Nici noi nu vom da proporții exagerate însemnătății acestei vizite; dar 
tocmai atât de neînsemnată precum o reprezintă cele două foi sau nu este, 
sau n-ar trebui să fie. Înainte de toate trăim în pace cu bulgarii şi, cu toate 
certurile mici, trase de sfori străine, ei sunt un popor cu care suntem avizaţi 
de-a trăi pe de-a pururea alături și de-a ne-nţelege, de bine de rău, asupra 
tuturor cestiunilor de interes comun câte ne privesc. O coliziune de interese 
adevărate asemenea nu există, iar pretextele invocate în timpul din urmă 
pentru a aduce discordie sunt de o zădărnicie atât de manifestă şi de 
transparentă încât, prin natura lor factice, sunt osândite să dispară mai 
curând ori mai târziu. 

Singura preocupaţiune de-o gravitate oarecare ce se răsfrânge din 
nenorocire asupra tuturor relaţiilor ce le vom avea cu popoarele Dunării este 
că, aproape totdeuna, se află dindărătul fiecăreia câte cineva cu care 
înțelegerea e mult mai grea. Protectoratele ascunse după întreg aparatul 
parlamentar și guvernamental al popoarelor de la Dunăre, iată ceea ce e mai 
trist pentru noi, pentru ele şi pentru întregul viitor al Orientului Europei, 
iată izvorul neînțelegerilor lor, iată în fine de ce cestiuni de nimic, cari s-ar 
putea rezolva cu bună învoială, iau dimensiuni de grave cestiuni 
internaţionale, la a cărora soluţiune nu mai e vorba nici de echitate, nici de 
adevăr, nici măcar de cumpănirea unor interese bineînțelese, ci de oarbă 
şicană şi de zâzanie întreținută în mod artificial. 


Dacă ar lipsi aceste protectorate, şi poate că ele vor lipsi cândva, atunci 
desigur că întrevederile a doi suverani din ţările Dunării ar fi mult mai 
bogate în bune rezultate decum promit a fi acuma. 

Cu toate acestea o sumă de interese economice şi politice cari privesc pe 
amândouă ţările în mod egal ar putea forma obiectul unor temeinice și 
cordiale înţelegeri. 

Cestiunea dunăreană, acea a jurisdicțiunii consulare în ţările balcanice 
în genere, acea a legăturilor drumurilor de fier, apoi cestiuni de negoţ, altele 
de drept comun se vor ivi unele după altele și nu vor putea fi dezlegate 
decât prin sincera dorință de-a da o satisfacere echitabilă cerinţelor 
reciproce. 

Dacă e vorba ca să existe vreodată o apropiere mai mare între grupul de 
naţionalităţi balcanice, ea va trebui pregătită de mai nainte prin tendenţa de- 
a unifica sistemul de guvernământ şi de legislaţiune. 

Științele istorice vor trebui asemenea să concurgă ca să lămurească 
legăturile ce-au existat în trecut între noi, ca să desemne liniamentele 
legăturilor viitoare. Astfel se va emancipa spiritul popoarelor balcanice de 
atârnarea în care se află astăzi, astfel mergând pe picioarele lor proprii, 
nesprijinite de amiciţii prea puternice pentru fiecare din ele, vor putea să 
formeze un mănunchi de forțe într-adevăr neatârnate în afară, stăpâne pe 
soarta lor, libere de-a se ocupa în pace cu interesele lor materiale și morale. 
Înainte de-a fi vorba de legături politice ar trebui ca spiritul public din 
aceste țări să urmeze linii convergente cătră un scop comun. 

Până acum însă nu putem înregistra nici un fapt care ar dovedi o 
asemenea convergenţă. Ciudat e în relaţiile dintre popoarele balcanice că 
ele nu se cunosc între sine, că străinătatea le cunoaşte pe toate mai bine 
decum ne cunoaștem noi înde noi. Astfel, străini unii de alții, urmând 
fiecare inspiraţiilor lui proprie, fără nici o idee care să ne unească, e natural 
ca puterile străine, în urmărirea intereselor lor, să ne opuie pe unul în contra 
altuia spre paguba noastră reciprocă şi spre folosul străinătăţii, e natural ca 
să fim priviţi cu toţi la un loc şi fiecare în parte ca obiecte de compenzaţie, 
ca teritorii numai bune spre a fi exploatate şi împărțite, ca populaţiuni 
făcute ca să fie cucerite pe cale economică și politică. 

Există oare la oamenii de stat de dincoace şi de dincolo de Dunăre 
cunoştinţa clară despre rolul trist la care suntem reduși cu toţii, de-a ne lovi 
şi slăbi reciproc în folosul altora? 


Judecând după atitudinea pe care o iau foile oficioase în faţa 
întrevederii celor doi principi dunăreni nu ni se pare probabil că o asemenea 
convingere ar fi început a se înrădăcina și departe pare a fi ziua în care 
cunoștința reciprocă să ne inspire respect reciproc şi voința de-a hotărî 
numai noi între noi raporturile și interesele ce ne sunt comune. 

Toamna cu căderea frunzelor, această bătrânețe a anotimpului ce arată 
în toate mișcările ei ostenire și întristare, descurajează de la aventuri şi 
întreprinderi. Se pare că e toamnă și în politica europeană. Frunzele veştede 
ale notelor privitoare la vechea cestiune a Dulciniului, încetarea răsunetului 
discursului de la Cherbourg și a cuvintelor rostite ca răspuns de împăratul 
Germaniei, toate acestea par a prevesti că viața cestiunilor arzătoare e 
suspendată până la primăvara viitoare. 

Aceeași mortală tăcere s-a răspândit asupra cestiunilor ce ne privesc pe 
noi: cea dunăreană şi cea a Arab-Iabiei. Cine mai vorbește azi de Arab- 
Tabia? Ea se temporizează cu atâta îndemânare încât într-o dimineaţă o să 
ni se pară că n-a existat nicicând şi că n-a fost decât visul unei nopţi urâte. 
Tot astfel a tăcut ştirea alianței cu Austria şi Germania, nelăsând decât 
oarecare așezături a unor nouă proiecte de drum de fier ce se vor cere de la 
Cameră. Vor înceta și zgomotele despre demisia d-lui Brătianu din cauza 
unor grave conflicte internaţionale, cărora presa noastră are obiceiu de-a le 
da o importanţă atât de mare ca şi când ar fi vorba de hotărârea Franţei ori a 
altei puteri de-a încheia alianţe sau a face război. 

Din câte ştim noi despre ilustrul nostru prim-ministru cu apucături de 
mare cancelar crează-ni-se una. llustrul conte, care a participat cu aer 
melodramatic și cu figură sinistră la conspirația de la Opera comică și de la 
Ipodrom şi care a urmat lecţiunile d-lui Allix asupra melcilor simpatici, nu e 
un om atât de primejdios pe cât se pare de departe. Mai depărtarea Apusului 
Europei, mai mulțimea de gazete cu strigătele totdeuna asurzitoare ale 
actualităţii, mai fonduri secrete şi alte chițibușuri îi dau o aparenţă care ar 
amăgi poate pe un onor. consiliar comunal al republicii Ploieştilor, dar nu 
înfiorează pe nici un om politic. Acuzarea ce i se face de-a fi voit să încheie 
alianţe ar fi adevărată dacă i le-ar fi oferit cineva. Vorba lui Nae Postuleanu 
„Şi dacă n-am decoraţii, este că... nu mi le-a dat“. 


Adversarii noştri cată să recunoască că am fost unicii cari, din capul 
locului, am spus-o că „de dragul ochilor noștri nimeni dintre vecini nu-și va 
încorda relaţiile sau nu le va strica; nici una din puteri nu s-ar compromite 
faţă cu adversarele ei, cu cari stă pe un picior formal de prietenie şi pace, 
printr-o alianță cu România“. Ceea ce unele au încercat a fost să capete, 
prin pretextarea de concesii politice, foloase economice în cestiunea 
dunăreană, în aceea a nouălor drumuri de fier ş.a.m.d. 

Vorbe or fi fost într-adevăr şi dintr-o parte şi dintr-alta... dar nimic 
decât vorbe. După cât cunoaștem pe d. Brătianu, d-sa n-ar fi în stare de-a 
rezista la nici o propunere serioasă de alianţă, şi c-o egală ușurință de inimă 
şi-ar întinde mâna prietenoasă şi peste Prut şi peste Carpaţi. 

Să ne înţelegem. Ce voiește d. Brătianu? Binele ţării, se zice. Dacă l-ar 
voi pe acesta ar trebui sau să ne mirăm de ciudatele procedimente ale 
partidului său pentru a ajunge la un asemenea scop, sau să desperăm de 
bunul său simţ, căci o picătură de bunsimţ tot trebuie să aibă. 

Ce mai rămâne să vrea decât mănţinerea cu orice preț la putere? Ei bine, 
şirul de expediente pentru a se mănţinea nu s-a sfârşit încă. 

Finanţele stau într-adevăr rău, dar iată Banca Naţională, care va emite 
expedientul banilor de hârtie și va mai unge de pe o zi pe alta maşina 
guvernamentală. 

Administraţia e sub orice critică, dar spiritele se mai pot molcomi prin o 
nouă configurațiune ministerială. 

Moldova e nemulțumită, dar o călătorie a perechii domneşti în acea 
parte a ţării ar mai îmblânzi nemulțumirile. 

Când însă toate s-ar înfunda, când Banca ar introduce curs forțat, 
administraţia şi-ar încurca roţile şi ar sta locului, școlile s-ar preface în 
prăvălii, Adunarea în Bursă, Consiliul de Miniștri în teatru de păpuși, când 
ar suna ora falimentului negustoriei de principii mai rămâne un mare 
expedient pentru a distrage atenţia publică, a scuza golul finanţelor, a 
electriza păpușile, a uita pe o clipă mizeriile mici pentru marea mizerie; 

acest expedient e alianța și aventurile. Într-un asemenea moment 
credem că d. Brătianu ar primi alianţa nu a unei puteri serioase europene, 
dar a împărăției Chinei numai pentru a se menținea şi mai departe. 

Aşadar ferimu-ne de iluzii! Dacă până azi nu există alianţe e că nu i le-a 
oferit nimenea d-lui Brătianu şi, între noi vorbind, nici d-lui baron. Nu va 
mai fi vorba de ele decât atunci când sacul cu expedientele de guvernamânt 


al marilor oameni de stat va fi ajuns la fund. Atunci vor reapărea spre a 
neliniști şi distrage iar spiritul public pentru câteva săptămâni. 

[12 octombrie 1880] 

Astăzi intră în București trupele cari au luat parte la manevrele taberei 
ridicate între Crivina și mănăstirea "Țigănești. Manevrele au ținut două luni 
de zile. Din ele s-au putut constata progresele însemnate ale oștirii noastre. 
Artileria a reîmprospătat buna reputaţie de care se bucură din războiul trecut 
încă; cavaleria, îndeosebi cea teritorială, călăraşii, s-a purtat admirabil; 
infanteria, deși încărcată cu echipamentul reglementar de campanie, a 
executat miercuri aproape toate mișcările ei în pas gimnastic, fără ca să se 
ivească decât prea puţine cazuri de istovire de puteri. 

Manevrele de miercuri la cari a asistat M.S.R[legele] s-a făcut după o 
anume idee și cu anume supoziţie. Supoziţia era că inamicul, după ce a ieșit 
din trecătorile Carpaţilor şi a trecut Prahova prin unele din numeroasele ei 
vaduri, voieşte să forțeze trecerea Ialomiţei. Trupe venite din București au 
să-i oprească trecerea, cu supoziţia că apărătorul trecerilor Ialomiţei, fiind 
mai slab prin număr, se retrage înaintea adversarului covârșitor spre 
Butiman. 

Aceasta a fost ideea generală a manevrei care a fost comunicată 
diferiților comandanţi de trupe, nedându-li-se însă ordine speciale, ci lăsând 
pe fiecare ca în cadrul acestei idei, să se miște liber cu oamenii săi. 

Executarea din partea trupelor a izbutit pe deplin, spre mulțumirea 
tuturor. 

Nu ne oprim la amănuntele acestor interesante exerciţii, cari 
dramatizează oarecum eventualitatea războiului, pentru că, neputându-se 
face icoana terenurilor, a trecătorilor, a satelor și podurilor apărate sau 
atacate, descrierea ar fi o înşirare de nume proprii, fără însemnătate pentru 
cititorul nedeprins cu materii de asemenea natură. Destul numai că 
manevrele acestea, cari sunt un simulacru al bătăliilor reale, constituie 
piatra de încheiere a instrucției trupelor, căci, în complexul lor, ele arată 
conlucrarea sistematică şi legătura între trupele de diferite arme cari iau 
parte la o campanie. 

Când publicul bucureştean va vedea această parte a oștirii noastre, 
compusă din toate armele, intrând în București, își va aduce fără îndoială 


aminte de bărbatul căruia i se datoresc reformele în armată, de acela care, 
după un lung interval de decădere a instituţiei militare în ţară, a ridicat cele 
dentâi tabere, a dispus executarea celor dentâi manevre. Consiliar întru ale 
armatei a doi domnitori consecutivi, generalul Florescu, deşi atins de 
ingratitudinea coteriilor politice din ţară, deși asistând la o comedie politică 
în care vede advocaţi şi postulanţi judecându-i prin gazete şi discursuri 
parlamentare opera, are totuşi satisfacţiunea oricărui cetățean mare, aceea 
de-a-și vedea realizată ideea generoasă a întregei sale vieţi. 

Dacă o bună politică va şti să secundeze cu înțelepciune activitatea unei 
armate bune, posteritatea, împreună cu acei oameni ai prezentului cari știu 
să apreţuiască meritul, vor recunoaşte că, fără concursul generalului 
Florescu, modestele începuturi de oştire create sub Regulament ar fi fost 
departe de-a deveni atât de curând o armată în sensul european al 
cuvântului. Oricât de mare ar fi rolul ce l-am atribui progresului pe care 
timpu-l aduce cu sine, oricât am datori acelui rând de ofiţeri cari și-au făcut 
studiile în străinătate, fără iniţiativa care a dat unei părți a tinerimii direcţia 
spre studii militare, fără voinţa stăruitoare de-a avea o armată modernă, fără 
energia și înțelegerea cu care generalul a contribuit la întemeiarea ei n-am fi 
ajuns a o vedea luând o glorioasă parte la război, nici manifestând, la orice 
ocazie dată, atât de distinse calități militare. 

Ar fi mai mult decât o uitare dacă asupra instituţiei cu care ne mândrim 
am uita omul care a întemeiat-o, dacă privind o mare operă am uita pe 
creatorul ei. E pentru noi o datorie îndoit de plăcută de-a reaminti toate 
acestea cititorilor în ziua când trupele taberei intră în capitală, mândre de 
munca lor, și inspirând tuturor o bărbătească încredere în viitorul țării. 

OBSERVAŢII POLEMICE 


[12 octombrie 1880] 

Între multele neplăceri ale ziaristicei e şi aceea de-a polemiza cu organe 

a căror voinţă e dictată de mai nainte de cine știe ce interese necunoscute. 
Stat pro ratione voluntas. Astfel de ex. întâmpinăm în „Neue freie Presse“ 
din Viena nălucirile vrunui obscur corespondent de gazetă care atribuie 
partidului conservator din România ba sentimente antidinastice, ba tendenţa 
de-a înclina spre politica balcanică a Rusiei, ba câte altele. Tot astfel 


A 


„Bukarester Tagblatt“, într-un articol intitulat Lupul în piele de oaie, ne face 
apărători ai confederației dunărene, pe noi cari am dovedit că programul 
acestei confederaţii e punct cu punct cuprins în ziarul „Românul“ de la 
întemeiare și până azi, după propria lui mărturisire, și — din întâmplare 
poate — în scrierile panslavistului Danilewski. 

Nu găsim cu cale de-a face ziarelor austriace din Viena ori din Bucureşti 
asigurări patriotice, nici nu ne vom sili măcar de-a le scoate din 
binevoitoarele păreri ce le au asupra noastră. Ar fi, o ştim de mai nainte, o 
osteneală zadarnică, căci cu oameni cari voiesc, fără indicii, să ne atribuie 
intenţiile ce le convine lor de-a ni le atribui nu încape discuţie. 

Dar pe de altă parte nu putem lăsa acestor ziare nici plăcerea de-a se 
preface că nu ne pricep. Când am vorbit de-o apropiere între popoarele 
balcanice am menţionat anume că nu e nici o perspectivă ca să se realizeze 
până ce îndărătul fiecăria vom întâlni câte-un protector, prea puternic pentru 
noi toți. Le vom zice dar acestor onor. adversari că nu avem dragoste 
deosebită nici pentru unul dintre dezinteresaţii protectori ai popoarelor 
balcanice și că, precum dezbinările dintre popoare se datoresc acestor 
binevoitoare protectorate, tot astfel disparițiunea acestor din urmă e o 
condiţie sine qua non a înţelegerii cordiale între ţările balcanice. Până 
atunci garanţia existenței micilor state de la Dunăre, în loc de-a se întemeia 
pe sentimentul lor de neatârnare şi pe propriile lor puteri, e redusă la tristul 
rol de-a se-ntemeia pe echilibrul în care se țin marii protectori unul pe altul. 

TONUL PRESEI MAGHIARE 


[12 octombrie 1880] 

Devizele austriace pe cari „Presa“ d-lui baron le ridică la rangul de 
călăuze ale politicei noastre, Divide et impera şi Viribus unitis, ne fac ca, în 
comparație cu tonul totdeuna respectuos pe care-l avem noi față cu 
monarhia vecină, să cităm și espresiile unui ziar unguresc la adresa noastră 
şi a popoarelor balcanice în genere. Cităm din „Pesther Lloyd“ pentru mai 
multe consideraţii, dar mai cu seamă pentru că acest ziar, scris în limba 
germană, arată minimul tonului cu care suntem trataţi. Ce trebuie să fie în 
organele maghiare care nu sunt expuse primejdiei de-a fi citite și de altă 
lume necuvântătoare, ci numai de maghiari! Şi „Pesther Lloyd“ face, se- 


nțelege, politică esterioară, și organul ovreilor din Ungaria pune Orientul la 
cale şi dictează soarta viitoare a popoarelor lui. Într-un lung articol asupra 
politicei balcanice a monarhiei care se-ncheie c-un apel la sprijinirea 
albanejilor, se zic următoarele la adresa tuturor celorlalte popoare: 


Cum stăm diplomaticeşte cu ţările acestea, cum stau cestiunile, pendente cari 
avem a le regula cu Serbia și România? Cum stăm nediplomaticește cu micile 
popoare vecine o cam știm, încît nu ne trebuie, lămuriri oficiale; opinia publică 
suverană a ţărilor balcanice nu-și pune margini în manifestările ei contra Austro- 
Ungariei și spumegă de furie și ură. De la Cetinie la Filipopole urlă un cor de 
indiani, tot mai turbat și mai asurzitor, ca-n ajunul unui război. Despre opiniile 
bandei sîntem lămuriţi; rămîne cestiunea dacă diplomaţia noastră face ceva pentru a 
provoca aceste sentimente de bună vecinătate, dacă se silește a demonstra aşa- 
numitelor cabinete din Cetinie, București, Belgrad și Sofia însemnătatea monarhiei 
ori dacă haita cutează a ieși la maidan pentru că diplomaţia noastră nu-i arată 
biciul!! 


Despre călătoria prinţului Bulgariei la Belgrad foaia din Pesta zice că 
între motive se poate cita şi scârba de-a asista la grijirea şi măturarea 
palatului din Sofia, la marea ucidere de insecte etc. Acestea se scriu în cea 
mai mare și mai însemnată foaie economică și financiară a Ungariei, în 
„Limes“ al Pestei. 

[14 octombrie 1880] 

Cele trei zeci şi șase de diferite Consilii de Miniștri pe cari d. Brătianu 
le-a avut în curs de patru ani şi jumătate să nu constituie oare un cuvânt 
destul de temeinic pentru a înregistra știrile de schimbări ministeriale pe 
cari roșii singuri le răspândesc? 

A constata că pretexte mari se invoacă în piaţă pentru a masca mica 
pricină a unei retrageri economicoase și pentru a realiza în fine visul de aur 
al roșiilor de-a avea un minister omogen nu credem să-i dea drept 
„Românului“ de-a ne imputa stenahorie, nerăbdare de-a veni la putere şi 
altele de acestea. Cele trei zeci şi șase de reprezentații teatrale cu păpuşi 
nouă ne îndreptățesc a aştepta o a treizeci şi şaptea constelaţiune a 
figurinelor atât de repede uzate ale d-lui Brătianu. 

„Românul“ zice că d. Brătianu nu are nici o cauză constituţională de a 
se retrage. Într-un chip admitem și noi aceasta. D-lui n-are nici un motiv de 


a se retrage pe cât timp patrioții îşi exercită atât de bine virtuțile lor cam 
neconforme celor zece porunci, pe cât timp ţara și Coroana, prin 
neintervenire constituțională, îngăduie liberul exercițiu al unor asemenea 
virtuţi. Cumulul a câte zece funcţii e în orice caz o virtute; între atribuţiile 
martiriului modem intră pensiile reversibile şi scabroasele afaceri, 
mărturisite în Senat de cucemicul Simeon el însuşi; între vieţele sfinților 
fără de arginţi cată a se număra deputaţii ce au speculat la bursă cu ocazia 
răscumpărării; între cuvioşi cel puţin caută a fi trecuţi acei politici cunoscuţi 
cari răspândesc ştiri despre scăderea rublelor, le cumpără cu aur din bani 
publici şi le vând, după apariţiunea unui comunicat economicos în 
„Monitor“, cu 4 şi 5% câştig. Acestea și multe altele sunt faptele apostolilor 
cari pătimesc de virtuţi civice, de iubire de adevăr și de evangelică 
onestitate. Prin asemenea patimă ajung a face în doi-trei ani avere din 
nimic, punând la mijloc capitalul de ştiinţă a patru clase primare şi o doză 
de... patriotism care nu se află decât în Academiile de corecţiune de 
moravuri din San Francisco. 

N-o zicem noi aceasta. Țara toată o ştie, presa toată, afară de cea 
oficioasă, o repetă zilnic. Inocenţele californiane nu se schimbă, din 
nefericire, nici prin „stenahoria sfărâmăturilor partidei conservatoare“, nici 
prin alte grațiozităţi de acelaș gust. Ele sunt ceva constant, inerent naturii 
partidului roşu, pe care „România liberă“-l descrie în modul următor: 


Nemernici sunt mulți în turma roșie; ei formează majoritatea şi încă ce majoritate! 
Oameni cinstiţi și culţi sunt doi-trei; niște insule pierdute în pustia neagră a nerozilor 
şi gheşeftarilor... A doua zi după cădere ei se pun pe lucru spre a se ridica, „Orice 
mijloc este scuzabil numai s-ajungem iarăși la putere“ le strigă Șeik-ul-Islam și-i vezi 
pe toţi lucrând pe brânci spre a pune mâna pe visteria țării. Minciuna, calomnia, toate 
sunt bune pentru dânșii, orice armă este permisă celui care cutreieră cârciumele și 
cafenelele spre a agita... Sunt agitatori fără scrupul, șarlatani politici. 


Când dar, după mărturisirea „României libere“, avem a face cu nişte așa 
de cinstite fețe, mai poate fi serios vorba de motive constituţionale de 
retragere? Am mai înțelege dacă asemenea motive pentru o retragere 
generală s-ar afla în paragrafii unor alte legiuiri, mai voluminoase, cari 
reglementează laturea umbrei sociale, circumscriind-o în anume institute 
cinstite unde onorile militare se fac cu arma încărcată. Dar paragrafi 
constituționali de drept public? Aceștia să motiveze retragerea roșilor de la 
putere? Aida de! Doar nu trăim în ţara ingenuităţilor! 


Dreptul public (cu factorii lui esenţiali) stă rece şi nepăsător în faţa 
desfrâului patriotic ca o statuă de marmură în mijlocul unui teatru de farse. 
În afară de zidurile acestui stabiliment trece mulțimea deziluzionată, 
sărăcită, căreia i s-a răpit aspiraţiile ei cele mai sfinte, începând cu credinţa 
în altarul creștinătății și sfârşind cu speranţele ce le dura altădată la leagănul 
copiilor. 

Aşadar, precum se vede din cele de mai sus, o cauză constituţională de 
retragere nu există, de vreme ce domnia virtuţii californiane îi dă partidului 
roşu încrederea țării. 

O asemenea cauză ar fi rămas să fie neînțelegerile între membrii 
cabinetului în cestiunea dunăreană. Dar d-nii miniștri sunt toţi de-o opinie, 
precum ne asigură „Românul“ și precum am asigurat și noi. Unde nu sunt 
opinii desigur că singura care există cată să domineze. E drept că de astă 
dată d-nii miniștri sunt de-o opinie cu ţara, însă această conformitate de 
vederi e cam ieftenă. Se ştie că cestiunile navigaţiei pe Dunăre au drept for 
competent Comisia Europeană a celor şase mari puteri și de astă dată 
majoritatea acelor puteri nu înclină a da dreptate cerințelor Austro-Ungariei. 
E într-adevăr moale, având de o parte majoritatea puterilor, de alta 
sentimentul țării, în fine prudenţa și circumspecţiunea diplomaţiei austriace, 
de-a dovedi că guvernul e eminamente patriotic. Această dovadă am fi dorit 
s-o avem cu ocazia cestiunii evreilor sau a concesiei Strusberg. Ocaziile de 
a dovedi patriotism erau strălucite şi e păcat că d. Brătianu le-a lăsat să-i 
scape din mână. 

[16 octombrie 1880] 
Se ştie că aparatul întreg al statului nu le servește roşilor decât pentru 
falsificarea alegerilor. Dacă s-a răscumpărat drumul de fier una din 
considerațiile nemărturisite pentru care s-a făcut e că toți amploiații vor 
atârna de stat, deci vor trebui să-și dea voturile după comandă. Dacă se 
mănţine amovibilitatea judecătorilor e pentru ca aceştia, în fața decretului 
de punere în disponibilitate, să voteze vrând-nevrând pentru oamenii 
guvernului; dacă administraţia e compusă, cu puţine escepţii, din tot ce e 
mai rău şi mai corupt din ţară, cauza este că aceștia sunt numiţi pentru un 
singur scop: nu pentru a administra, ci pentru a face alegerile. 


Roșii au fără îndoială mare cuvânt de-a falsifica toată activitatea statului 
în această unică direcţie a falsificării alegerilor. Nici un om onest n-ar dori 
să fie în pielea multora din ei după ce vor cădea de la putere. Închipuiască- 
şi cineva numai că, după căderea lor, scabroasele afaceri de tot soiul, 
neesceptând pe acelea ale canonizatului mucenic, ar intra într-o epocă de 
modestă şi conştiincioasă revizuire, că nişte buldogi de judecători, spaima 
oricărui suflet patriotic, ar căuta să afle izvoarele de înavuţire în doi-trei ani 
a o mulțime din tagma sfinţilor foști fără de arginţi și oricine va înţelege 
fiorul misterios, frigurile cari trebuie să cuprinză pe aciia a căror conștiință 
nu e limpede în faţa unei eventuale catastrofe. Patrioţii sunt în cazul de 
legitimă apărare; multora paragrafii de represiune ai Codului le sunt inamici 
de moarte; de aceea toate mijloacele de mănţinere la putere sunt bune, 
pentru că puterea închide, sub domnia lor, ochii legii, şi scabroasele afaceri 
sunt tot atâtea ocazii de canonizare. 

Unul însă din mijloacele cele mai puternice ale falsificării alegerilor, 
care le întrece pe toate prin nedreptatea, prin spiritul vexatoriu, dar şi prin 
aparenta lui siguranță, este noul recensimânt al dărilor, făcut în anul acesta 
şi sporirea economicoasă a contribuţiei fonciare. Am citat cazuri din cari se 
vede cum alegătorii conservatori au fost urcați până la extrema limită care 
le-ar fi dat dreptul politic de-a vota într-un colegiu superior celui în care 
votează azi. Acestor cazuri nu li s-a dat nici o dezminţire, fiind adevărate. 

Pe de altă parte s-au trecut, tot prin sporire de dări, o mulțime de patrioţi 
de-o avere foarte transparentă în colegiul I şi al II-lea. Ei bine — va zice 
cititorul — se poate mai mare abnegaţie pentru ţară? lată oameni cunoscuţi 
ca săraci cari iau asupra lor sarcini ce nu li se cuvin, plătesc dări 
neproporționate cu starea lor, numai din dragoste curată pentru ţară și 
pentru onoarea, astfel desigur meritată, de-a vota într-un colegiu superior. 
Ce voiți mai mult? 

O, drepţi şi cinstiţi cititori! Onoarea de-a vota în colegiul I şi al II-lea o 
vor patrioții din multe cauze; dar să plătească dările corespunzătoare nici nu 
le vine în minte. 

lată metodul pentru aceasta. Patriotul e înscris c-o dare mare; ca atare e 
trecut în lista colegiului I. Dar nu plăteşte dare un semestru, și e păsuit, 
trece al doilea, şi e iar păsuit, tot așa al treilea, al patrulea; trec c-un cuvânt 
ani la mijloc până ce-n sfârşit patriotul e urmărit de fisc. Când colo, ia de 
unde nu-i. Se constată, la urma urmelor, că patriotul e sărac, dar că, în cei 
câţiva ani în cari se bucurase de-o aureolă escamotată, şi-a speculat votul 


său în modul cel mai rentabil cu putință. Ce se întâmplă deci? Comuna, 
adecă badea Ion și badea Toader, e solidar responsabilă pentru plata dărilor. 
lată dar că, la urma urmelor, s-alege să plătească tot badea Ion averea 
închipuită a patriotului, dările lui închipuite, votul lui uzurpat, influenţa lui 
uzurpată; iată tot comuna rurală purtând cheltuielile  falsificării 
recensământului și prin urmare a falsificării listelor electorale. 

Cumcă o asemenea falsificare e dezastroasă prin urmările ei e 
incontestabil. Din punga unor oameni nevinovaţi, a unei comune sărace, i se 
plătește patriotului onoarea de-a hotărî interesele proprietarilor din colegiul 
I și II; iar această onoare patriotul o pune la dispoziţia guvernului totdeuna 
c-un preţ cât se poate de bun: precum stipendii pentru nepoți, slujbe pentru 
rude, mici întreprinderi, păsuieli de arenzi și cum s-or mai fi chemând 
sutele de mijloace de corupţie ale unui guvern demagogic. 

Cu toate acestea — și aci vine remediul — există în Constituţia noastră 
o garanție puternică contra acestei falsificări, garanţie neobservată de 
nimeni, dar zdrobitoare întregului sistem de panglicărie electorală. 

Această garanţie e articolul 64 din Constituţie, care zice: 


Cenzul nu se poate dovedi decât prin rolul de contribuţiune, chitanţele sau 
avertismentele din partea împlinitorilor de dări pe anul încetat şi pe anul curent. 


Adecă, pentru a dovedi patriotul că face parte din colegiul cutare cată să 
probeze censul. Pentru a proba cenzul, cată să fi plătit darea doi ani de-a 
rândul. Dacă a fost avertizat doi ani de-a rândul fără a plăti se naște 
suspiciunea păsuielii şi patriotului îi poate merge rău. 

Aşadar patrioţii, urcați economicos prin recensimentele din urmă, nu 
vor putea proba cenzul, nu vor putea fi trecuţi în colegiile respective decât 
în anul mântuirii 1882. Consiliem pe alegătorii de drept ca, la formarea 
listelor, să aibă în vedere această prescripţie şi să uzeze de ea în mod larg în 
contra uzurpatorilor ce se introduc pe furiș în sânul lor. 

[17 octombrie 1880] 
Intâlnind pe câte-un om nedreptăţit de natură, fără tărie în şira spinării, 
fără coeziune în creieri, fără putere musculară, ne vine întrebarea: La ce-o 


mai fi existând și creștinul acesta în lume? Nu era mai bine să fi voit 
Dumnezeu să nu-l lase să facă umbră pământului? 

Cu toate acestea întrebarea nu e justă. Tocmai aceștia sunt oamenii 
viitorului, căci, lumea mergând din rău în mai rău, are s-ajungă ca oamenii 
aciia să aibă vază şi trecere, cari au mai puţin nerv și mai puţină vitalitate. 

Teoria lui Darwin despre lupta pentru existenţă, în care cel mai tare sau 
cel mai abil învinge, ar trebui, după a noastră părere, să fie întrucâtva 
modificată. Nu cel tare sau cel înțelept ca atare, nu mintea și bărbăţia, nu 
dreptate și adevăr înaintează în lumea aceasta, ci calitatea aceea care se 
poate adapta unor împrejurări date în mod fatal. În orice caz într-o amfibie 
nu-i mai multă putere decât într-un leu, dar în apă leul va pieri, amfibia va 
înainta. Tot astfel şi calitățile omului ajung la suprafață după cum le 
favorizează vremea. Dacă vremea e cu răsuflarea scurtă vor ajunge 
deasupra oameni cu răsuflarea scurtă în evul mediu curajul şi puterea fizică 
aveau trecere, pentru că târziu s-a inventat iarba de puşcă. Ei, nu era rău 
evul mediu! Căci curajul și tăria fizică sunt, prin natura lor, generoase. 
Oamenii slabi au însă toate defectele slăbiciunii lor. Invidia, nestatornicia, 
clevetirea, dușmănia ascunsă, linguşirea, dicţiunea sofistică, toate acestea se 
găsesc în oamenii cari n-au un ton fundamental hotărât, cari nu sunt întregi 
sufleteşte şi poate nici fizic. 

La existenţa multora din ei e de vină și perfecționarea artei medicale. 
Înainte mai dădea vărsatul în oameni și-i curăţea pe cei incapabili de-a trăi; 
astăzi sunt mii de mijloace pentru a prelungi în mod artificial vieţi 
condamnate de natură. 

E natural că în urma ipercivilizaţiei omenirea să fie slabă, precum e 
natural că, în urma iperiatriei, generaţiile să fie compuse în mare parte din 
oameni de-o constituţie fizică şi morală nedeterminată, din cari nu știi cu ce 
să te alegi, şi sunt mult mai răi ca prieteni decât ca adversari. Fiind însă 
prieteni cu toată lumea, căci nu au curajul dușmăniei deschise, au și trecere 
la toată lumea şi-şi ajung totdeuna micile lor scopuri; sunt cu roșii roşi, cu 
albii albi şi aşa mai departe. Dar sfatul înțelepţesc care li se poate da, e ca să 
nu-și iasă din natura lor, să fie ce sunt: incolori, nemistuiţi, fără veleităţi de 
curaj sau de spirit. Cum devin inconsecuenţi cu natura lor proprie trezesc pe 
adevărații lor adversari, curajul şi persiflarea, şi le merge rău de tot. 

Întorcându-ne la teoria lui Darwin o aplicăm numaidecât, amendată, la o 
întreprindere ziaristică, la „Presa“, organul personal al d-lui baron. 

Între noi vorbind, la ce-o fi existând „Presa“? 


Stil n-are, limba n-are, știință politică n-are; ce foc o mai fi căutând să 
încurce lumea? Cât mai era în fiertul cestiunii Afganistanului, cât se mai 
cocea predarea Dulciniului „Presa“ tot mai avea de furcă. Acu i s-a isprăvit 
lâna din fuior şi se leagă de opoziţie. Nu-i bună-bucuroasă c-o lăsăm în 
pace să se intereseze de Abdurraman şi de voievodul Plamenaţ, mai trebuie 
să ne şi mustre cu glasul subţire al unei oarecare secte rusești, mai trebuie 
să-și laude guvernul cu tonul băieţilor ce cântă sopran la biserica San-Petru 
din Roma, mai trebuie să ne imputeze nouă, nu altora, nerăbdarea de-a veni 
la putere. 

Bine, onorabili confraţi, nu vedeţi că asta-i treaba „Dairelei lui Faraon“? 
Încai dac-o face „Daireua“ suntem dispensaţi de orice discuţie. Las-să facă 
finanţe învățatul de el, să facă politică, să batjocorească pe conservatori; îi 
şade bine. Asta-i meșteșugul lui, să fiarbă vorbe și să frigă finanţe, dacă s-a 
lăsat omul de-un meşteșug mai cu temei. Ne-am speria, ferească Dumnezeu, 
dacă vestitul organ de abatere al maistrului reversibil ne-ar lăuda cumva şi 
ar descoperi calităţi în noi. Dar d-voastră să vedeţi ţandăra din ochiul nostru 
şi bârna din ochiul d-voastră nu, aceasta nu se cade. Trebuie să fiți 
circumspecţi cu asemenea acuzări, nu de alta, dar gândiţi că soarta lumii 
schimbătoare este și n-au intrat zilele în sac. Ca mâine poimâine veţi cerca 
să pășiţi lin ca pisica în dreapta și nu v-ar fi prea la îndemână dacă, prin 
veleităţi de curaj, aţi fi scrântit-o de totului tot cu opoziţia. 

Trăim într-adevăr într-o vreme anemică, cu sufletul în gură, vreme 
bătrână ca o cochetă spoită și fără de inimă. În așa vreme şi din secta 
rusească mai sus pomenită se poate face ceva; ea e preferabilă perversităţii 
nude și va fi apreţiată, dar — în parantez fie zis — în măsură cu modestia 
ei. 

Dacă „Presa“ voiește să-și reafle orizonul cată neapărat să se aboneze la 
câteva ziare englezești. Espoziţia din Australia? Hei? Ce ziceţi? Nu vă 
surâde? Ce mai frumos sujet pentru un articol de fond! Lăsaţi opoziţia să fie 
opoziţie, căci, dac-o treziţi, vă asigurăm că nu paguba ei va fi. 

Ziarele din Iaşi ne aduseră curioasa ştire că la sosirea M. Sale 
împăratului Austriei în Bucovina s-ar fi ivit între populațiunile române niște 


emisari cari sfătuiau pe săteni să nu iasă întru întâmpinarea lui, ci să aștepte 
venirea împăratului celui românesc. 

În state mari, precum e monarhia austro-ungară, unde există colţuri de 
ţară și plaiuri de munte nepătrunse de mișcarea prezentului și trăind cu totul 
în trecut în privirea limbei, obiceielor și tradiţiilor, formarea unei asemenea 
mitologii istorice despre împărați româneşti e în adevăr posibilă. Există în 
Albania de ex. câteva plaiuri românești nepătrunse de călători, despre cari 
puţinii câţi au fost din întâmplare pe acolo spun că oamenii ies şi azi la 
vânătoare cu arcuri şi cu şoimi ca-n evul mediu. Între asemenea oameni 
ştirea că Asan Împărat ar fi cutreierând lumea desigur ar afla crezare. 

Dar despre Bucovina îndeosebi, unde populaţia e relativ cu mult mai 
luminată decât în alte părți ale monarhiei și desigur mai în curentul timpului 
decât falconierii din Albania, puteam presupune că fabulele mitologice nu 
vor avea trecere. 

Un ziar polon din Lemberg, „Slowo“ („Cuvântul“), ne aduce amănunte 
cari ar fi în stare a da fenomenului o altă esplicare. La gara din Cernăuţi a 
fost arestat un agitator nihilist, anume Ivan Franco, publicist democratic- 
social, şi partizan al unui om renumit, al fostului profesor de universitate 
Mihail Dragomanov. Înaintea sosirii împăratului Francisc Iosif în Galiţia, 
Franco avea de gând a înscena în Lemberg ori în alt loc vro manifestaţie 
politică oarecare. Poliţia din Lemberg, aflând despre planul acesta, l-a 
arestat pentru tot timpul cât s-a aflat împăratul în Galiţia. Dar când 
împăratul plecă poliţia-i dete drumul agitatorului. Acesta însă, în loc de-a se 
linişti, se grăbi de-a urma trenul împărătesc şi de-a pleca, peste Colomeia, 
în Bucovina. În Colomeia se aflau adunaţi mulți studenţi ruteni; dar ce se va 
fi pus la cale cu ei nu s-a putut afla. Poliţia din Cernăuţi, prinzând de veste, 
îl arestă din nou. Cu arestarea lui stă însă în legătură și arestarea altor 
oameni cu apucături melodramatice și anume a acelora cari, cu mult 
înaintea sosirii împăratului, au cutreierat satele românești şi le-au sfătuit ca 
nu cumva să facă ovaţiuni împăratului, pentru că nu e împărat românesc. Ce 
se va întâmpla cu ei se va vedea din cercetările tribunalului din Cernăuţi. 

Dacă relevăm toate acestea e pentru a le pune în legătură cu oarecari 
fenomene curioase de la noi din ţară. În Iași începuse a apărea un ziar, 
„Basarabia“, cu tendenţe hotărâtor socialiste. În treacăt amintim că numărul 
întâi era bine scris româneşte și nu fără oarecare înălțare de simţiri şi de 
vederi. Se ştie asemenea că între studenţii din România sunt unii, mai cu 


seamă dintre aciia cari se ocupă cu științele naturale, cari nu tăgăduesc că 
idealul lor politic este democraţia socială. 

E ciudat, însă nu fără nuanţă ironică, ca tocmai adepţii științelor 
naturale să n-aibă nici un fel de pricepere pentru natura statului și pentru 
fiziologia societăţii. Nu ei sunt însă de vină la aceasta, ci întreaga 
dezvoltare modernă şi întreaga manieră liberală de-a reprezenta statul ca 
ceva convenţional, bazat pe rațiune și pe contract sinalagmatic, iar nu ca pe- 
un product al naturii care trebuie privit şi tratat ca atare. 

Dar, abstracţie făcând de la toate acestea, rămâne cestiunea: există sau 
nu în România ramificații ale marii uniuni negative care fără a şti ce 
voiește, știe prea bine ce nu voiește, ştie prea bine să nege organizarea 
actuală și instituţiile actuale? 

N-o putem afirma, însă o seamă de simptome concurg a ne indica 
începuturile unei asemenea grave epidemii sociale. 

Succesele politicei esterioare a guvernului actual sunt mari. 

Lăsând la o parte cestiunea Dunării, care va veni pe tapet într-un timp 
mai favorabil avanproiectului şi care s-a temporizat din cauza neîncrederii 
Apusului în tendenţele monarhiei învecinate, cestiune în care pân-acum nu 
poate fi vorba nici de succes, nici de insucces, vom veni puţin la actele 
acelea ale d-lui baron cari au drept obiectiv buna noastră vecină, Bulgaria. 

Am dori să ştim în ce portofoliu prăfuit al Ministerului de Externe s-a 
ascuns fortul Arab-Tabiei? Marile puteri ne-au recunoscut posesiunea acelui 
colţ de cetate spre a domina strategic Silistra, spre a zădărnici caracterul 
deloc întărit al acestui oraş şi spre a-l face să înceteze de-a fi o eventuală 
piedică a liberei navigaţii pe Dunăre. În timpul din urmă în fine se pretindea 
că, în urma mediațiunii binevoitoare a Austro-Ungariei, Arab-Tabia era să 
ne fie dată pe seamă. 

Care-i însă realitatea? Frontiera noastră, ni se zice, c-a fost retrasă mai 
înăuntru cu șase chilometri, iar fortul e ocupat de trupe bulgare și armat cu 
șapte tunuri. 

O altă chestie în care d. baron a intervenit pe cale diplomatică e aceea a 
liberului uz al limbei române în şcoalele numeroaselor sate românești din 
Bulgaria. Locuitorii din Turtucaia — 2000 de suflete, toți fără excepţie 


români — îşi comandaseră un învățător; căci sub dominaţiunea turcească 
aveau școli româneşti. 

Patru luni de zile de-a rândul învățătorul a făcut chip şi seamă să poată 
deschide școală în sat, d. ministru de externe a intervenit în favoarea lui, 
însă toate în zădar. Guvernul bulgar a rămas neînduplecat. 

Din aceasta se vede că guvernul, manifestând înclinaţiuni când pentru 
un grup de puteri, când pentru altul, a ajuns a-și atrage neîncrederea tuturor 
laolaltă. În treacăt fie zis că am ajuns în poziţia puţin invidiată de-a ne lupta 
ca Don Quixotte cu morile de vânt şi de-a posede o prețioasă vecinătate 
care să ne distragă de la orice ţintă politică serioasă. 

„Românul“ nu se sfieşte a da consiliilor județene sfatul ca în formarea 
bugetelor judeţene și în priveghearea ce le incumbă a o exercita asupra 
celor comunale onor. corpuri de self-government nominal să ia drept model 
de gestiune financiară guvernul actual. După pagubă şi bătaie de joc. 

Ziarul din Strada Doamnei glorifică decentralizarea, spune că ea se va 
realiza prin votarea proiectului depus în Cameră de reversibilul și 
venerabilul deputat, d. C.A. Rosetti, şi că, în vederea unui viitor atât de 
trandafiriu, consiliile să ia pildă de la guvernul cinstit al patrioților, care n-a 
făcut nici o nouă datorie, n-a creat nici un nou impozit. 

Vai de bietele judeţe care-ar urma modelul ce li se dă de către guvernul 
central al patrioţilor! 

În patru ani şi jumătate ei au urcat cheltuielile statului cu 34%, ceea ce 
n-o fi făcut nici un consiliu judeţean, pe când urcarea analogă a veniturilor e 
pură imaginaţie. Veniturile reale ale statului, de le-om întoarce oricum om 
voi, nu se urcă decât la 90 până la 95 de milioane. Tot ce se prevede preste 
aceasta e îmflare şi corespunde unui deficit tot atât de real. 

E adevărat că roşii nici contractează împrumuturi, nici pun dări nouă, 
votate de Cameră. Ei emit bani de hârtie, fie cu numele de bilete ipotecare, 
fie cu acela de bilete de bancă; ei cată a urca dările în mod pieziș, fără votul 
Adunărilor, prin recensimente economicoase şi vexatorii; ei vor să păstreze 
şi capra popularității şi varza sporirii veniturilor. Dar le-o prezicem de pe 
acum că toate aceste nerușinate espediente, toate împrumuturile ascunse, 
toate ilegalitățile se vor înfunda curând, căci trebuie să se înfunde. 


În loc de-a cere verde de la Adunări o sporire a dării funciare, ei 
înconjură corpul legiuitor și sporesc darea prin recensimente. De ce n-a 
cerut sporirea cu atâtea ori atâtea procente? Pentru că măsura ar fi fost 
generală, pentru că s-ar fi impus roşiilor ca și celorlalți cetăţeni în mod egal, 
pe când un recensiment cu procederile lui atomistice, cu intrigile și 
economiile lui locale, cu esploatarea tuturor animozităţilor de uliţă și de 
mahalale face cu putință păsuirea patrioţilor, asuprirea celor ce nu votează 
cu guvernul şi e o puternică armă electorală. Totodată această procedere mai 
poate servi drept probă că roşii nu creează impozite nouă. 

O spunem drept că lipsa până și a unei umbre de sentiment de pudoare, 
care e comună atât celor mai mulți dintre oameni precum și sistemului 
machiavelic al guvernului, nu ne mai revoltează. Ne-am obicinuit atât de 
bine cu dânsul, am pătruns atât de bine toată reţeaua aceasta de espediente 
şi de cugetare perversă încât nu ne mai miră nimic, nu ne mai revoltă nimic. 
Pe de altă parte suntem siguri că o luptă în infinit cu adevărul nu e cu 
putință. Chaosul adevărat care există în finanțe, deficitul adevărat, criza 
adevărată, cu toate că recolta noastră e bună, apăsarea adevărată pe care-o 
exercită un sistem al inepţiei și al minciunii asupra populațiilor cată să se 
înfunde mai curând ori mai târziu. 

Poate că deja în fevruarie ori în martie anul viitor starea de lucruri va fi 
ajuns la un punct în care nici un espedient și nici un neadevăr nu va mai 
putea-o acoperi. 

Deplângem de pe acum mâna de oameni pe cari situaţia-i va sili să ia 
asupră-le trista moştenire a acestei secte de speculanţi ai intereselor publice 
şi de comedianţi politici. 

Dar într-adevăr nu avem ce face nici țării, nici moștenitorilor puterii. 
Generaţii întregi vor avea să se lupte cu veninul pe care această sectă de 
oameni au introdus-o în sângele societății noastre, ei cari au falsificat ideea 
muncii, a meritului, a înaintării, ei care au falsificat totul în ţările acestea, 
dărâmând zi cu zi toate pietrele edificiului istoric şi social al României. 
Singura noastră mângăiere ar fi ca să-i vedem luându-și pedeapsa de la 
dreptatea lumească încă, căci oameni ca ei, cari nu cred în nimic pentru că 
n-au conştiinţă, nu se tem de pedeapsa cerului. 

Cu toate dezminţirile categorice pe cari le dă organul de căpetenie al 
guvernului, ştirea despre o dezbinare în sânul cabinetului no. 36 se mănţine. 
Nu am avea nevoie de-a repeta că, după atâtea schimbări caleidescopice pe 
cari le-a suferit ministerul liberal de patru ani şi jumătate încoace, o 
configuraţie mai mult ori mai puţin ne lasă atât de indiferenți precum ne-ar 
lăsa succesiunea pe tronul 'Tunisului sau pe scaunul de mare șerif de la 
Mecca. Ceea ce am dori este schimbarea sistemului, nu a oamenilor. 

A ţinea însă seamă de asemenea știri e datoria unui organ de publicitate, 
oricât de puţin interes ar mai inspira ele publicului. Știrile acestea se 
răspândesc la noi nu prin vocea autorizată a organului oficios de căpetenie, 
ci prin cea mai puţin autorizată, dar poate mai vrednică de crezare, a acelor 
zeci de pierde-vară, toți liberali unul și unul, cari stau în raporturi sigure, 
deşi oculte, cu bugetul. Avem o sumă de existenţe catilinare cari se-nvârtesc 
pururea în pridvoarele ministeriilor, cari au zilnic conversații cu iluştri 
oameni de stat ai României și cari, de buna lor voie sau anume instigaţi, 
colportează noutățile cele mai proaspete asupra neînțelegerilor ce ar fi 
existând în sânul cabinetului. 

Foile oficioase tac în adevăr sau dezmint aceste ştiri, dar atitudinea lor e 
explicabilă. Raporturile dintre diferiţii membri ai unui cabinet cu firma 
Brătianu sunt în genere atât de gingașe, încrederea reciprocă atât de 
transparentă şi subțire, dragostea care leagă pe diferitele Escelenţe una de 
alta e atât de platonică încât cea mai uşoară împunsătură ce şi-ar da-o 
reciproc prin deosebitele d-lor gazete s-ar preface de-a doua zi în 
titanomachie. Aceasta e cauza pentru care „Presa“ sau „Steaua României“ 
de ex. se ocupă cu predilecție de ţări cât se poate de departate ca lățime și 
lungime geografică şi cât se poate de neplăcute ca climă de 
reconvalescenţă, iar, faţă cu acest act de abdicaţiune intelectuală, organul de 
căpetenie al ortalei roșie își impune asemenea cuviința tăcerii. E prea 
adevărat că vreo laudă la adresa d-lui Boerescu nu vom găsi nicicând în 
„Românul“; ba canalul de abatere al marelui organ își permite din când în 
când să-şi manifeste chiar neîncrederea în d-l baron prin mici împunsături 
simţitoare. Dar nici critică asupra actelor ministrului de externe nu apare în 
„Românul“, încât s-ar putea susţine că, de când d. Boerescu e conducătorul 
mizeriilor din afară, organul guvernului a renunţat de-a avea păreri asupra 
lor. Nu mai apar de atunci acele ingenioase combinaţii politice în cari 
numele celor șase puteri mari, amestecate cu numele altor neamuri de mai 


puţină seamă, să se urmeze într-o frazeologie indigestă, doveditoare că 
autorii combinațiilor nu ştiu nici geografie nici istorie. 

Așadar în capitală: un zgomot, amorţit prin surdine, despre o dezbinare 
latentă în sânul cabinetului, zgomot din când în când caracterizat prin câte- 
un pizzicato de nemulțumire în foile roșii minorum gentium, iată tot. 

În provincie însă, unde partizanii guvernului sunt într-o numerabilă 
evidenţă și unde funcţiile puţine stau în fața multor aspiranţi, o unire între 
elementele aliate în guvernul central nu există deloc. Astfel se asigură în 
mod pozitiv că o seamă de voinici din ceata liberalilor moderați, 
reprezentată în cabinet prin doi miniştri, a început să iasă cu arme de-o 
formă preistorică la drumul mare, să-i înșface pe oameni de piept şi să le 
ceară să-şi dea demisiile, ca să le ocupe ei funcţiile. Geaba cel oprit în drum 
îşi face cruce, geaba murmură cuvinte din molitvele marelui Vasile pentru 
îndrăciţi, liberalul moderat vociferează: „Situaţia sau viaţa“. Cată să 
însemnăm că dicţionarul liberalismului s-a mai înmulţit c-o locuţiune. A 
cere slujbă se zice a cere „o situaţie“. În Iași puţinii roşii câţi sunt trăiesc cu 
aliaţii lor, cu liberalii moderați, ca guelfii cu ghibelinii, încât nu ne-am mira 
dacă într-o bună dimineața am afla că șeful partidului roşu din Iași, d. 
Herşcu Goldner, a căzut jertfă virtuţilor sale civice în luptă c-un liberal 
moderat și că a lăsat diată scrisă cu cerneală roșie prin care îl însărcinează 
pe d. Gheorghian să-l urmeze în conducerea partidului roșu din Moldova, 
dacă va voi să-mbrăţişeze legea izraelită. 

E. puţin întemeiată acuzarea pe care „Românul“ o face opoziţiei în 
genere, c-ar fi scornind ştiri false despre neînţelegeri în ministeriu, de 
vreme ce asemenea neînțelegeri nu pot exista pentru că nu sunt chestii mari 
la mijloc. Într-adevăr nu mai e pe tapet darea în judecată a oamenilor cinstiţi 
şi canonizarea scabroaselor afaceri, nici răzbelul fără zapis şi chezășie sau 
rechizițiile Warszawski-Chiriţopol-Mihălescu, nici rectificarea Basarabiei în 
minus, nici anexarea Dobrogei, cu Arab-Iabia cu tot, nici categoriile 
propuse de redacția  „Românului“ pentru  împământănire, sau 
răscumpărarea, cea mai „populară“ cestiune din România, dictată de la 
Berlin etc. etc. Dar ce are a face? Dacă poate fi câştig la mijloc se iveşte 
ușor în sânul marelui partid cestiuni mari. Vrun mic război ceva, vro mică 
concesie de poduri peste Dunăre și de drumuri de fier prin Dobrogea se vor 
găsi lesne pentru a face fericirea patriei în genere și a patrioților îndeosebi. 
Însă precum funcţiile în provincie tot astfel concesiile şi marile daraveri în 
capitală formează mărul de ceartă care turbură marile unităţi tactice ale 


guvernului. În provincie bătălie pentr-un post de procuror sau prefect, în 
ministeriu și partid bătălie când umbra unui nou Strussberg s-arată, în 
trandafirie auroră, pe orizonul codrilor parlamentari. 

La deschiderea Adunărilor vom vedea cine are dreptate, gazetele 
grăitoare ale roşilor cari susţin că există zâzanie, sau cele tipărite, cari susțin 
că nu există. 

Cum cad ministeriile în țările dunărene? Desigur că vreun panglicar 
politic, vreun C.A. Rosetti, respectiv în ediție sârbească sau bulgărească — 
şi trebuie să fi existând în multe ediții pocitura aceasta — va asigura că ţara, 
opinia publică, poporul a răsturnat ministeriul cutare ori cutare. Cumcă 
pretutindenea unde cade un ministeriu concurge și opinia publică n-o 
contestăm nici noi. Mii de interese sunt legate în orice țară de existenţa unui 
guvern vechi, mii de speranţe se trezesc la perspectiva venirii unui guvern 
nou. Toate patimele mici și veninoase sunt puse în mișcare; golani și 
nepricopsiţi prihănesc zilnic spiritul public prin neadevăr şi insinuaţiuni 
pentru ca să poată ajunge a face avere; individe cari s-au cultivat în 
atmosfera mefitică a unei gazete demagogice și toţi aciia cari au un interes 
material la răsturnarea unui guvern se adună și fac gură; iar în asemenea 
adunări pungașii acuză pe oamenii cinstiţi, venituri fără patrie certă invoacă 
cu ton melodramatic numele sfinte din trecutul ţării și opinia publică se 
formează, se stabileşte un curent puternic înlăuntru de care îngheață nu 
sufletul, dar în orice caz încrederea oricărui om onest în viitorul țării sale și 
în bunul simţ al poporului său. 

Dacă aducem aminte pentru nu ştim a câta oară afacerea tractatului de 
comerţ cu Austria, dacă reamintim „cuțitul împlîntat pîn-în mîner în 
pîntecele României“ pe care-l debita pe atunci foaia principală a roşiilor şi 
dacă comparăm acestea cu graba cu care ei au supus sancţiunii domneşti 
actul acela pentru care răsturnaseră guvernul, o facem nu pentru publicul 
nostru, care le știe toate și le-a apreciat de mult, ci pentru că un caz analog 
se iveşte într-o ţară învecinată, în Serbia. Și aci e la mijloc un tratat de 
comerţ pe cari necesități politice i le dictează guvernului sârbesc, şi aci 
opoziţia a ajuns să silească ministeriul să se retragă, şi aci opoziţia, venind 


la putere, va fi silită să încheie ea însăși tratatul pe care l-a combătut din 
toate puterile. 

lată dar în realitate cauza căderii unui ministeriu în ţările dunărene. 
Nemulțumiri înlăuntru există, se-nțelege, totdeuna. Nici s-a născut omul 
acela, nici se va naşte vreodată, care să afle un sistem de guvernământ 
absolut bun, în stare să mulțumească pe toată lumea. Precum fiece om are 
umbra sa şi defectele inerente virtuţilor sale tot astfel fiece sistem politic are 
defectele acelea cari sunt în mod fatal legate de calităţile sale. Arta omului 
de stat consistă în aptitudinea de-a alege pentru o stare de lucruri dată 
sistemul cel mai suportabil din toate, care să asigure un progres de-o 
jumătate de secol sau de un secol. 

Dar nemulțumirile inerente oricării stări și oricărui sistem nu sunt decât 
pretextele şi manipulul cu cari demagogia combate un guvern. 

Adevărata cauză e totdeuna dorința elementelor demagogice de-a 
parveni la arma ţării și, ajunse odată acolo, de-a amăgi zilnic ţara, de-a o 
mistifica şi de-a o distrage de la adevăratele ei interese. 

În cazul de față va fi interesant de-a şti ce soluţiune o să ia în Serbia 
cestiunea tratatului de comerţ şi la ce rol va fi redusă opoziţia. După cât 
prevedem însă ni se pare că rolul va fi analog cu al Brătienilor, Flevilor şi 
Câmpinenilor, cari, cu jalobi în proţap, cereau de la Domn să nu sancţioneze 
convenţia comercială şi cari, a doua zi după ce au venit la putere, s-au pus 
cu servilismul de care numai ei sunt capabili la dispoziţia puterii vecine 
pentru a scoate o sancţiune ce fusese întârziată curs de unsprezece luni după 
votare. 

Puținul succes pe care politica d-lui Gladstone l-a avut pân-acum în 
Peninsula Balcanică dă neapărat ocazie partidului conservator din Anglia 
de-a ilustra cu argumente şi ironie zădărnicia ei. 

Unul din oamenii noștri de stat care-a avut onoarea de-a fi primit de 
primul ministru al Engliterei și are talentul de-a înțelege din câteva vorbe şi 
apucături trăsăturile fundamentale ale unui caracter omenesc a avut ocazia 
de-a-și da părerea intimă asupra acestui spirit atât de mare, atât de adânc și 
atât de agitat în adâncimile lui. D. Gladstone nu este un calculator rece, un 
torcător şi întinzător de fine şi periculoase mreje de păianjen, ci un om de-o 


energie elementară, pusă în serviciul unui spirit hotărâtor idealist. E ceva 
din sentimentul religios al puritanilor în el, sunt înclinaţiuni religioase cari 
s-amestecă cu putere în maniera lui de-a înţelege natura statului, precum și 
în modul său de-a viza la soluţiunea cestiunilor esterioare. Tăria şi 
nestrămutarea cu cari se-nrădăcinează în spiritul său convingerile ne arată 
pe d. Gladstone ca pe idealul unui puternic șef de partid, precum trebuia să 
răsară din mijlocul unui popor mare și liber, în care curenturile opiniei 
publice cată neapărat să ajungă la putinţa de-a se realiza, curenturi puternice 
cari au nevoie de oameni puternici în caracterul şi convingerile lor. 
Asemenea oameni vor avea, ca toţi ceilalți muritori, defectele inerente 
virtuților lor, și defectul principal al unei naturi puternice este o lipsă mai 
mare ori mai mică de adaptabilitate la împrejurări. Asemenea oameni sunt 
făcuţi ca să schimbe faţa universului, nu să se conforme cu ea. Se-nţelege că 
există cazuri în care această față a lumii să nu prea voiască să se schimbe şi 
atunci oameni de asemenea natură sunt siliți sau să renunțe la planurile lor 
şi să se retragă, sau să facă concesii prea mari împrejurărilor, cari tocmai 
pentru ei sunt mai periculoase, pentru că tocmai asupra caracterelor 
consecuente se răzbună mai mult orice neconsecuenţă. 

Aceste concesii par a fi început. Cartea roşie, publicată de Ministeriul 
Afacerilor Străine a Austriei, avea să cuprinză, pe vro 75 de pagine, 
instrucţiunile date flotei de demonstrație precum și notele privitoare la 
propunerea d-lui Gladstone de-a se împresura Dulciniul; dar guvernul 
englez n-a voit să permită celui austriac publicarea acestor documente. Pe 
când cartea se tipărea, sir H. Elliot a alergat la Pesta pentru a stărui să se 
suprime acele piese. Pe cât timp delegațiunile discută în capitala Ungariei, 
ambasadorul Angliei, al Franţei și al Germaniei au sosit asemenea acolo. 
Ambasadorul Franţei are misiunea specială de-a hotărî modul revocării 
flotelor de demonstrație din apele Mării Adriatice, pentru că guvernul 
francez voiește ca, la convocarea Adunărilor legiuitoare, toate 
angajamentele lui internaţionale să fie rezolvate. De voie, de nevoie, 
cabinetul englez va trebui să se asocieze acestei măsuri, şi această asociare 
e egală cu recunoașterea că politica austro-germană precumpănește în 
soluţiunea cestiunii orientale. În asemenea împrejurări nu e de mirare dacă 
ministeriul englez începe a căuta să-și recâștige încrederea și sprijinul 
Austriei, ne îndoim însă dacă le va mai putea câştiga. Cu tonul energic al 
omului de partid, actualul prim-ministru al Angliei a rostit, pe când era în 
opoziţie, cuvinte atât de amare la adresa nu numai a politicei austriace, dar 


până şi la aceea a persoanei, în toate privirile respectabile, a împăratului, 
încât, dacă împăratul le-a putut ierta și îngădui, nu credem că le va putea și 
uita. 

Odată pe clina concesiilor și a adaptării cu împrejurările, cabinetul 
englez nu poate evita de-a se vedea persiflat cu cruzime de adversarii săi 
politici, „Mai bine se trimiteau şase căzi de baie cu câte un steguleț înaintea 
Dulciniului decât o flotă europeană; ar fi avut acelaş efect“, zice cu răutate 
marchizul Salisbury; o idee pe care a esprimat-o acum 60 de ani și 
principele Metternich: „în cestiunea orientală n-ajută demonstraţii cu coji de 
nuci pe apă“. 

Se crede în genere că la convocarea Parlamentului, cabinetul englez nu 
va putea rezista furtunei şi va cădea. În cazul acesta constelația europeană 
promite a redeveni aceeași care-a fost în timpul încheierii Tratatului de 
Berlin. 

Cineva de la redacția „Românului“ cată să fi intrat în anul morţii. Acest 
ziar, care-n opoziție nu cruța numele și onoarea nimănui din țară, începând 
de la „agentul d-lui de Bismarck“ și sfârșind cu oricare cetăţean care n-ar fi 
fost din gașcă, a ajuns de-o vreme-ncoace să nu mai dea decât lecţii de 
urbanitate presei opoziţionale. 
Iată cum descrie „Românul“ pe ziaristul din opoziţie: 


. el uzează de nepedepsirea asigurată presei sub guvernul actual afirmînd că 
cutare e un tîlhar, că cutare altul a făcut un gheșeft, că guvernul a trădat ţara în cutare 
cestiune, că „se zice“ că ar fi făcut un anume lucru ce compromite cele mai sacre 
interese ale țării etc.; apoi după ce-a izbit astfel în onoarea omului, după ce-a rostit 
cele mai revoltătoare calomnii în contra persoanelor și a guvernului, pentru împăcarea 
conștiinței sale se mulțumește a adauge că guvernul sau particularul să dezmintă prin 
publicitate faptele afirmate dacă ele nu sînt exacte... Cetăţeanul cel mai prob poate să 
fie izbit oricînd în tot ce are el mai sfînt și drept satisfacere să nu-i rămînă alt mijloc 
decît de a se justifica întocmai ca un culpabil. 

Onoarea este pentru om, prin urmare şi pentru un guvern, ceva mult mai preţios 
decît averea, decît viaţa chiar... 

... Cineva se vede lovit în onoarea sa — avere morală mai prețioasă decît averea 
materială — și cu toate acestea nu-i rămîne decît a-și scoate prin dezminţiri și probe 
ceea ce este dreptul său, fără ca tîlharul averii morale, mai culpabil după noi decît 


tilharul averii materiale, să aibă a se teme de cea mai mică răspundere, de cea mai 
mică penalitate. 


Toate acestea din penele unui ziar care acum cinci-șase ani acuza, 
evident fără urmă de probe, pe însuși șeful statului de-a-şi fi apropriat avere 
de-a epitropiei brâncovenești, când cu cumpărarea Pietrii-Arse. Cităm 
aceasta pentru ca publicul să-şi aducă aminte ce zicea acelaşi ziar, fără 
umbră de probe, în contra miniștrilor şi a altor funcţionari ai statului. 

Sunt felurite mijloace de-a spune neadevărul, zice „Românul“; sunt 
felurite mijloace de-a-și apropria averea publică, adăugăm noi, și a releva 
practica patrioţilor în această privire poate să fie foarte jignitor acelei onori 
a d-lor, mai prețioasă decât averea, decât viața chiar, însemnează însă a 
spune adevărul, iar nu a calomnia. 

Unul din mijloacele de-a-şi apropria pe nedrept avere de-a statului este 
cumulul. Astfel am espus cum un patriot roșu, ajutorul primarului capitalei, 
are şapte funcţii plătite, incompatibile una cu alta, şi acest onorabil 
concetățean n-a găsit de cuviinţă să întâmpine nici o vorbă. 

Am dovedit că alt patriot ocupă unsprezece funcţii, din cari cele mai 
multe plătite, incompatibile una cu alta, și onor. concetăţean n-a găsit de 
cuviinţă a ne dovedi că l-am calomniat. 

Un alt mijloc de apropriare a averii statului e crearea de lefuri, diurne 
etc. de-o mărime cu totul disproporţionată cu puterea de muncă şi cu 
înţelegerea individului întrebuințat. Astfel vedem un advocat director de 
drum de fier, care nu pricepe nici câtu-i negru sub unghie din ramura 
aceasta, luând o leafă de trei ori mai mare decât a unui ministru. Onorabilii 
diletanţi întru ale drumului de fier iau binișor câte 36.000 franci pe an, fără 
să se jeneze cât de puţin de acea onoare care-i mai scumpă decât averea și 
decât viaţa. 

Am susţinut că funcţionarii înalți ai statului s-au folosit de ascendentul 
pe care li-l dă poziţia lor asupra inferiorilor pentru a scoate de la ei procure 
false, spre a cumpăra în temeiul lor acţii de-ale Băncii Naţionale și pentru a 
vota cu acele procure, şi „Monitorul“ n-a găsit de cuviință a apăra onoarea 
acestor concetăţeni. 

Cu asemenea procure s-a ales director de bancă un om cu patru clase 
primare, fost corector la „Românul“, și acest onor. cetățean n-a găsit de 
cuviință a-şi arăta atestatele spre a dovedi că ar fi studiat undeva finanţele și 


economia politică, pentru a aspira la directorate de bancă şi la portofolii 
ministeriale, deşi onoarea e mai scumpă decât viaţa. 

Onor. mucenic Simeon Mihălescu ridică în Senat numai un mic colţ al 
vălului ce acopere scabroasele afaceri şi patrioţii preferă a rearunca vălul pe 
ele, deși onoarea unui guvern e mai scumpă decât averea și viaţa. 

Într-adevăr, ciudate onori sunt acestea. Șapte, opt ori unsprezece 
însărcinări publice pe cari abia şapte-opt oameni le-ar putea îndeplini cu 
conștiință grămădite pe un singur patriot, crearea de lefuri colosale pentru 
meritul estraordinar de-a ști Codul cât un student de la drept, scoaterea de 
procure false de la subalterni, acoperirea scabroaselor afaceri în sfânta 
umbră, gerarea în om mare cu adâncimile bucoavnei în cap, toate acestea 
sunt semne de-o onestitate înnăscută, profundă, pe care să nu cumva să le 
atingă tâlharii onorii de la gazete, pentru că e mai scumpă decât averea și 
viaţa. 

Onoarea, confraţi cu conştiinţele gingașe, nu e opinia ce-o au alţii 
despre corectitudinea faptelor noastre, ci această corectitudine însăși. 
Această onoare poate fi atinsă, dar nu va fi nicicând nimicită. Dar cine vede 
cum golanii de ieri au ajuns oameni cu averi în patru ani de guvern acela, 
oricât de târziu ar fi la pricepere, ştie ce opinie să-și formeze asupra acestei 
onori ce-o invocaţi. N-aveţi de ce vă indigna pentru că lumea nu are altă 
opinie despre dv. decât aceea pe care meritaţi s-o aibă. 

Dar ocoliţi legea penală, dar sunteţi destul de puternici şi de compacţi 
pentru a închide ochii justiţiei? Închideţi-i. De judecata morală nu scăpaţi, şi 
aceasta vă condamnă prin gura tuturor, a amicilor politici chiar. Nici amicii 
politici nu negă ce sunteți; dar, urmând regula lui Horaţiu: video meliora 
proboque, deteriora sequor, ei vă condamnă moralmente, dar, legaţi prin 
interese, vă urmează. Judecata morală se impune oricărui om normal și 
sofismele cele mai subţiri ale naturilor perverse vor îndupleca instinctele 
rele ale celor slabi, dar nu le vor convinge conştiinţa! 


€ 


[25 octombrie 1880] 

Ne-am găsit beleaua cu nemții. Cine cunoaşte repertoriul lui Alecsandri 

îşi va fi aducând aminte de farsa Iorgu de la Sadagura, în care e un 
prestidigitator şi panglicar neamț care răspunde la numele hazliu de Cocus 
Mocus Imperator. Acesta mănâncă foc, bea smoală, scoate panglici din 


gură, se dă de-a tumba, dar politică, propriu vorbind, nu face încă. E 
neplăcut când diferitele meşteşuguri ale lui Cocus Mocus se traduc în 
ziaristică, când o gazetă mănâncă foc, bea smoală, scoate panglici şi umblă 
pe frânghie. 

Această impresie însă ne-o face „Bukarester Tagblatt“, ziar întemeiat de 
oameni pripășiți de ieri de-alaltăieri de peste graniță cari au rara lipsă de 
modestie nu numai de-a judeca după propria d-lor înţelepciune o ţară pe 
care o cunosc aproape numai de nume şi a căror cunoștințe asupra noastră și 
le datoresc cel mult cafenelelor din București, ci încă de-a ne povăţui cum 
trebuie să ne purtăm ca să plăcem stăpânilor ei. 

Această foaie era la început binișor scrisă; atitudinea ei era modestă, 
judecata nepreocupată încă. Dar ieftinătatea vinului din Țara Românească a 
avut un efect de-a dreptul dezastros asupra inteligenților conducătoare, încât 
cu părere de rău constatăm că nu numai se-ncumetă a discuta zilnic cu toată 
presa din ţară lucruri pe cari nu le pricep, dar a mai contractat strania 
apucătură de-a falsifica cuvintele ziarelor româneşti, de-a le atribui vorbe pe 
cari acestea nu le-au zis, de-a falsifica astfel opiniile noastre şi a da aceste 
travestii ca oglindă a opiniilor ce agitează ţara. 

Într-unul din numerele noastre am spus despre d. Gladstone că, după 
opinia unui român care-a avut onoarea de-a fi primit de primul-ministru a 
Angliei, acesta e idealul unui şef de partid. Am evitat a spune că d. 
Gladstone ar fi idealul unui om de stat, pentru că nu este. Un om de stat, 
precum și o politică de stat stau pururea deasupra partidelor, încât idealul 
unui om de partid e opus aceluia a unui om de stat. Astfel vedem pe 
principele Bismarck uzând pe rând de toate partidele din Germania pentru 
realizarea marilor sale idei, punându-le pe rând în serviciul său, după cum 
ideile lor se potrivesc cu faza momentană în care intrase realizarea ideilor 
sale. 

Același efect îl face asupra istoricului figura lui Thiers. Dar lui Cocus 
Mocus îi convine ca noi să fi susținut că d. Gladstone e idealul unui om de 
stat, pentru a deduce de acolo că aprobăm programul politicei sale 
balcanice. Deci ne atribuie opinii pe cari nu le avem, vorbe pe cari nu le-am 
rostit. 

Cu ocazia călătoriei M. Sale la Iaşi, Cocus Mocus află ocazie de-a-şi 
revărsa veninul asupra partidelor din lași și a le descrie ca interesate, 
îmblând după funcţii, ca cuib al simpatiilor rusești şi câte alte grațiozităţi pe 
cari Cocus Mocus le scoate ca o lungă panglică din gură. 

Toată lumea — „Monitorul oficial“ în frunte — ştie că M.M.L.L. au 
fost splendid primite la Iaşi, că toate partidele au participat în mod egal la 
această primire. Ea a fost o demonstraţie făcută anume pentru a risipi 
prevenţiunile pe cari roșii au ştiut să le inspire M. Sale contra capitalei a 
doua a ţării. Era vorba de-a dovedi că nu persoana M. Sale a fost vrodată o 
cauză de nemulțumire pentru Moldova, ci partidul roşu, care nu există în 
acea ţară. Moldova se resimte de dominaţiunea uliței Bucureștilor ca de o 
dominaţiune străină într-o ţară întreagă cum în Moldova nu există decât 2— 
3 oameni cari se mărturisesc partizani ai asociaţiei Rosetti-Brătianu şi, cu 
toate acestea, țara aceasta întreagă să fie la dispoziția democraţiei 
ploieştene? Aceasta e o nedreptate. 

Dacă se găsește în București vreun necăpătuit, vreun stâlp de cafenele, 
ori în Dobrogea, ori în Moldova, e espeduit ca să civilizeze. 

E cu toate acestea incontestabil că în acea parte a României caracterele 
sunt mult mai sincere, minţile mai oneste decât în tagma demagogiei de uliți 
pe care o produc Ploieştii. În mijlocul unui popor c-un proverbial bun-simţ 
s-a numit anul acesta de ex. un judecător care pertractează câte 300 de 
procese pe zi. La laşi e Golia pentru asemenea oameni, nu funcţiile publice. 

Asemenea purtare nerespectuoasă față cu o jumătate a României, 
această căpătuire a breslei roşie prin funcţiile statului din Moldova cată 
neapărat să nemulţumească o ţară care nu vrea să auză vorbindu-i-se de 
oamenii cari au conspirat la Paris împreună cu comunarzii și cari tratează 
Moldova ca pe o Irlandă. 

Dar lui Cocus Mocus îi place ca neapărat boieri sărăciţi să fie cauza 
nemulțumirilor din Moldova, deși se ştie în genere că tocmai acolo aproape 
fiece proprietar își exploatează cu munca sa proprie moșia și că averile 
proprietăţii rurale sunt, de regulă, mai însemnate decât în Ţara Românească. 

Săraci sunt ţăranii în Moldova de nord, pe calea mare a evreimei, pe 
colţul dintre Galiţia și Rusia. Ca stoluri de lăcuste vechiul venin social al 
desființatei Polonii trece din Rusia în Galiţia, din Galiţia în Rusia, dar în 
cale multe, foarte multe, se așează pe pământul Moldovei. Element 
nemuncitor şi de-o barbară cupiditate, trăind din traficul băuturilor spirtoase 
şi al alimentelor, ei ar fi un flagel pentru orice ţară din lume care ar avea 
lipsa de putere de a-i îngădui. 

Dar toate acestea Cocus Mocus nu le ştie. Confundă proprietate mare cu 
proprietate mică, Ţară de Sus cu Ţară de Jos, ba vorbeşte chiar de tendente 
antiunioniste și de alte închipuiri a doua zi după ce primarul Iaşilor 


împreună cu toată opoziţia constituțională a făcut o atât de cordială primire 
M.M.L.Lor. 

Nu încurajăm fantaziile politice de cari, din nenorocire, suferă atât de 
mult generația dominantă din România și pe cari poporul nostru, liniştit şi 
cu mult bun-simţ, nu le împărtășește. De regulă mișcările politice din țările 
dunărene se compun, precum am spus-o adeseori, din două elemente 
deosebite, din masa nemulțumirilor dinlăuntru, cari există latente în orice 
țară din lume, cari sunt însă la noi de o vehemenţă extraordinară fiindcă 
pentru o mulțime de lume patriotică parvenirea la putere e o cestiune de 
îmbogăţire şi de bun trai, pentru unii o chestiune de existenţă zilnică chiar; 
dar al doilea element, cel hotărâtor periculos, e drojdia politicei străine, care 
face să fermenteze masa nemulțumirilor dinlăuntru. 

Idealul nostru ar fi ca guvernul din ţară să se urce şi să cază prin opinia 
publică din ţară, fără amestecul acelui element de fermentație străină. De 
aceea, oricât de rea ar fi politica exterioară a unui guvern, ne-am impus în 
privire-i o rezervă prudentă şi n-am combătut decât temperamentul cu care 
a fost condusă; pentru politica interioară critica era cu atât mai uşoară cu cât 
reformele pripite pe toate terenurile a trebuit să creeze o atmosferă coruptă 
şi o organizație nespus de scumpă pentru viaţa simplă și ieftină a unui popor 
agricol. Superioritatea vechii organizaţii istorice asupra celei nouă era 
ieftinătatea ei. Dovadă că această superioritate era reală e sporirea continuă 
şi repede a populaţiei sub domniile anterioare Unirii, era înavuţirea continuă 
a elementului românesc din orașe, înmulţirea regulată, însă nu prea repede, 
a clasei culte de mijloc; pe când, în urma reformelor pripite, populația 
scade, elementul românesc din orașe dă îndărăt, învins de imigraţiunea 
străină, iar clasa cultă de mijloc, mult mai numeroasă, a devenit un adevărat 
proletariat de postulanţi, care primejduieşte şi stabilitatea guvernelor şi 
existența țării. 

În acest proletariat, din nenorocire, guvernele străine cari au interese în 
Orient vor găsi totdeuna un manipul gata a se pune la dispoziţia lor. Noi nu 
acuzăm acele guverne. Ele se folosesc de cine pot şi iau pe cine li se oferă. 
Pe de altă parte, cu dreaptatea istorică pe care-o aplicăm tuturor, nu vom 
zice nici măcar că aceşti proletari sunt de-a dreptul trădători. Le lipseşte 


însă facultatea de-a distinge între interesele lor şi interesele țării, iar masa 
celor nemulţumiţi e totdeuna în pericolul de-a confunda chiar aceste două 
serii de interese. Nu vom greşi însă dacă vom susține că pentru mulți din 
oamenii politici de acest soi venirea la putere nu e un mijloc pentru 
realizarea unui scop, a unui program, ci scopul însuși, urmărit cu orice 
mijloace, cu cele mai rele chiar. Cei cari privesc venirea la putere numai ca 
pe un mijloc pentru realizarea ideilor lor politice sunt adeseori amăgiţi de 
cătră tagma celor abili. 

Aceste reflecţii nu ni le inspiră numai schimbările de ministeriu de la 
noi, ci şi acele din ţările balcanice. Precum știm ministeriul din Serbia a 
căzut în urma neînțelegerilor cu Austria, dar nu ne îndoim că și cel grecesc 
va fi căzut asemenea în urma unor influenţe oculte. 

Dar tagma patrioților reversibili are o îndoită misiune de îndeplinit în 
politica ei. Cea dentâi e venirea cu orice preţ la putere, a doua mănţinerea 
cu orice preţ. 

Din aceste două laturi ale activităţii patriotice cea de-a doua e, dacă se 
poate, mai periculoasă încă decât cea dentâi. Nu e nici un mijloc îndestul de 
rău care să nu se-ntrebuinţeze pentru mănținerea în permanenţă a unui 
guvern rău. Jucăria vecinică cu personalităţi parlamentare, schimbarea lor 
caleidoscopică la diferitele resorturi ale administraţiei publice, care umblă 
astfel în ştirea lui Dumnezeu, e încă răul cel mai mic. Răul cel mare e că 
aceste personalități vin şi se retrag fără nici o cauză parlamentară, ca nişte 
unelte ale capriţiilor șefului. Mai periculoasă e schimbarea întregului 
program cu care guvernul venise la putere. În locul economiilor promise ne 
pomenim c-o urcare cu 34 la sută a bugetului cheltuielilor, cu cheltuieli 
nesocotite în toate ramurile; în locul unor bugete în adevăr echilibrate, 
marea făgăduință a patrioților, ne pomenim că sume de milioane, ca cea 
luată de la Rusia, nu se văd trecute nicăiri între venituri sau cheltuieli; în loc 
de claritate în gestiune știm că există datorii ascunse, un deficit ascuns, un 
chaos pospăit cu vorbe şi asigurări patriotice. În loc de-a se-npuţina 
funcţiile, înmulţirea lor, prin luarea în regie a drumurilor de fier și a 
tutunului, a devenit un sistem de guvernământ. 

Din espedient în espedient nu ştim zău unde vor ajunge patrioţii pentru 
a se mai ţinea la putere. Marele expedient vor fi poate din nou aventurile. 

Și la 1868 faimoasa concesie Strousberg și o nemaipomenită dezordine 
în finanţe mâna pe cabinetul Brătianu la căutarea marelui espedient care să 
arunce praf în ochii lumii. 


„Deutsche Rundschau“ publică un memoriu secret al guvernului rusesc 
din 15 ianuarie 1869, căruia se-nţelege că nu trebuie să-i uităm originea, de 
vreme ce pe atunci marele expedient al d-lui Brătianu consista în a pune în 
mișcare cestiunea orientală. 

Asupra politicei contelui Beust în România memoriul se esprimă astfel: 

În primele paisprezece zile ale lui noiemvrie (1868) cabinetul din Viena 
îşi alesese România drept arenă a politicei sale iritate și iritatorii. Precum se 
constată deja în memoriul de la 10 noiemvrie, contele Beust a istovit toate 
încercările de-a dezvălui înaintea cabinetelor occidentale pretinsele agitaţii 
ale Prusiei şi ale Rusiei în Moldo-Valahia. Într-un discurs ţinut înaintea 
comisiei militare a Reichstagului cancelariul c.r. a încercat a dovedi 
necesitatea de-a se ridica efectivul armatei austriace la 800.000 de oameni 
şi a motivat urcarea cu pericolul „arsenalului român“; o colecţie ulterioară 
de documente oficiale cuprindea cele mai grele învinovăţiri contra 
ministrului Brătianu. Aceste agitaţii, întărite prin continua lucrare a opiniei 
publice, nu rămaseră fără efect. În Paris ca și în Londra, dar mai cu seamă 
în Constantinopol oamenii începură să se neliniștească şi să vorbească de 
necesitatea unei represiuni în România. Cabinetul din Berlin știu să 
întâmpine cu abilitate intriga aceasta sfătuindu-l pe principele Carol să 
concedieze  ministeriul Brătianu şi să-şi  îndoiască  moderaţia și 
conciliațiunea față cu Poarta. 

Asupra marelui expedient plănuit pentru a acoperi ruina financiară, 
cabinetul Brătianu a căzut atunci. Vremile de astăzi par însă mai proprii 
pentru încurajarea marilor espediente patriotice şi nu ştim dacă mai există 
vreun cabinet care să sfătuiască moderaţia și conciliațiunea. Țara, dacă ar 
avea libertatea de-a se exprima, ar fi concediat de mult pe d-l Brătianu. Dar 
țara e legată prin miile și zecile de mii de funcţii nouă, cari au prefăcut 
poporul românesc într-un popor de slujbași, și expedientele celelalte s-au 
înfundat atât de rău, încât ne temem de cel mare. 

Vineri a fost acea ședință a delegațiunii austriace în Pesta despre care 
agenția Havas ne-a dat un rezumat. Discutându-se bugetul Ministerului de 
Externe, d. baron Hubner a rostit un discurs foarte călduros, în care şi-a 


exprimat dorința de-a se amâna cestiunea orientală şi de-a reînființa alianţa 
celor trei împărați. 

Baronul Hubner a început prin a constata că punctele negre câte se 
iviseră pe orizonul politic s-au îngroșat în mase de nouri și că, în asemenea 
momente, omul politic cată să-și spună sincer opiniile, chiar cu pericolul 
de-a fi suspectat, precum a fost răposatul Thiers. Deşi Cartea Roșie aduce 
foarte puţină lumină în cestiunile pendinte, el nu face ministrului nici o 
imputare, de vreme ce numai acesta e competent și în stare de-a şti ce se 
poate publica și ce nu. Baronul nu contestă vitalitatea Turciei. Pe cât timp 
turcul nu va înceta de-a zice: „Allah e mare și Mahomet e profetul său!“ pe 
atât timp Turcia va exista și, drept dovadă, există încă. Există o cestiune 
orientală numai dacă puterile europene vor ca ea să existe; de nu, nu. El ar 
dori ca puterile să n-o voiască aceasta. Războiul anonim care se poartă în 
Turcia e o sabie cu două ascuţișuri și cel dentâi pas pentru întoarcerea la 
dreptul celui mai tare. De aceea baronul Hubner ar voi ca monarhia să se- 
ntoarcă la vechile tradiţii austriace de drept şi să urmărească stricta 
executare a Tractatului de la Berlin, pentru a se amâna cestiunea orientală. 
Pericolul nu este numai despre răsărit, ci totodată și despre apus: acest 
pericol e victoria republicei revoluționare în Franţa. Singura cale pentru a-l 
înlătura pe acesta este Sfânta Alianţă. E drept că de câte ori se vorbeşte 
despre una ca aceasta cei cari se tem de gogorița unei închipuite reacții vor 
esclama că acea alianță însemna aservirea popoarelor. Cu toate acestea 
Sfânta Alianţă nu era nimic decât o înţelegere între Austria, Prusia şi Rusia 
pentru a opri mişcarea revoluţionară și importarea unor idei oarecari. Încolo 
nici unul din aliaţi nu avea dreptul de-a se amesteca în afacerile dinlăuntru 
ale celuilalt sau a opri dezvoltarea liberală a instituţiilor în ţara celuilalt. 
Alegerile ultime din Anglia și venirea d-lui Gladstone la putere a neliniștit 
pe toată lumea; în Italia, pe de altă parte, deşi guvernul voiește mănţinerea 
păcii, există un partid republican care doreşte lărgirea teritoriului în 
socoteala Austriei și care, ajutat de influenţe străine, ar putea să intre în 
acţiune. Guvernul italienesc nu are destulă putere pentru a face o politică de 
sine stătătoare. Lupta pe care Franţa ar declara-o Germaniei ar fi o luptă a 
revoluţiei în contra tuturor monarhiilor din Europa. De-aceea puterile cată 
să se-nvoiască de-a amâna cestiunea orientală și de-a se pregăti în contra 
inamicului comun. O strânsă unire între Austro-Ungaria şi Germania e cea 
mai de căpetenie garanție pentru mănţinerea păcii. Baronul Hübner crede că 
toate puterile ar fi gata să conlucreze la amânarea cestiunii orientale, chiar 


Anglia şi Rusia. Oratorul a mai vorbit de nenorocirile lui Napoleon III, care, 
pacinic fiind de felul său și având idealul de-a îmbunătăţi starea lucrătorilor 
şi a usca mlaștinile, a fost silit, prin încercări de asasinate, să meargă din 
război în război. Inamicul comun e republica revoluţionară, din Franţa, 
precum va deveni sub al patrulea prezident al ei și aceasta amenință a 
încălca chiar Rusia pân-în Ural. 

Aceste idei ale baronului Hiibner, spuse într-un discurs preparat de mai 
nainte, deci bine cumpănite între ele, a întâmpinat dezaprobarea oratorilor 
din delegaţiune. D. Demel a respins ideea unei alianţe cu Rusia și a cerut să 
i se facă cunoscute ţintele politicei austriace în Orient. 

Cavalerul Grocholski, deputat din Galiţia și polon, deşi conservator ca 
şi baronul Hubner, a reamintit că Galiţia s-a exprimat în mai multe rânduri 
contra unei înțelegeri cu Rusia, un stat nu conservator, ci, din contra, 
revoluționar, care pretutindenea seamănă în cale-i revolta. 

Răspunsul d-lui de Haymerle la discursurile membrilor din delegațiune, 
deşi improvizat, merita luarea noastră aminte, pentru că în el se definesc 
raporturile actuale dintre România și Austro-Ungaria. 

D. de Haymerle spune că guvemul se va sili de-a evita orice 
complicațiune în cestiunea orientală, dar mijlocul recomandat de baronul 
Hiibner nu i se pare cel adevărat. Tocmai împărţirea Europei în două tabere 
i se pare a ascunde mai mult pericol decât situaţia actuală. O amânare a 
cestiunii orientale nu este însă esclusiv în puterea guvemului. D. de 
Haymerle asigură că cestiunea Dulciniului se va regula în curând și că 
tendențele Greciei au simpatiile sale, însă linia de delimitare hotărâtă de 
Congres nu este o linie impusă, nici a luat cineva asupră-şi obligaţiunea de- 
a executa cesiunea ei. La întrebările asupra țintelor politicei austriace în 
Orient d. de Haymerle spune că nu e în interesul statului de-a expune pe 
față acea sferă de interese care o atinge mai de aproape pe Austro-Ungaria. 
La sfaturile de-a se arăta amicabil față cu albanejii răspunde că le va fi amic 
până când ei vor căuta a rămânea amici Austriei și numai în caz contrariu îi 
va face să simtă greutatea puterii austriace. 


Cum se ţine prietenie bună dovedesc raporturile noastre cu România. A rezolva 
cestiunea dunăreană la Porţile de Fier, iată scopul ce ni l-am propus pentru ca 
Dunărea să îndeplinească acea priincioasă menire pe care o îndeplineşte Rinul. Acest 
obiect se tratează în momentul de față şi ne silim a-i da soluţiunea cea mai bună pe 
cît stă în puterea noastră. În dealtmintrelea e bine să nu avem așteptări prea mari. 


Guvernul poate deschide acest drum pe apă, dar dacă el se va și întrebuința nu se 
poate spune de pe-acuma. 


În același moment în care în delegaţiunea austriacă se vorbeşte despre 
temporizarea complicaţiunilor orientale „Standard“ află că un consiliu de 
război ţinut la Atena a hotărât a dirige spre Tesalia 14.000 de oameni, spre 
Epir 36.000 și de-a organiza rezerve de 20.000. D. de Radowitz, ce fusese 
destinat să fie ambasador la Constantinopol, dar era oprit în Paris prin o 
misiune confidențială, se duce totuşi la Atena, la postul său, pentru a împăca 
lucrurile, pentru a le priveghea poate. 

În acelaşi timp însă ministerul încă pacific din Franţa, Ferry-Barth6l&my 
de Saint Hilaire, e minat de cătră influenţa acelui om pe care d. de Hiibner îl 
înseamnă ca temutul al patrulea prezident al republicei revoluţionare, de 
cătră d. Gambetta. 

Toate acestea ne aduc aminte acele ciudate prevederi ale principelui 
Metternich, care acum cinzeci de ani încă spusese foarte clar că alături și 
dedesuptul luptelor politice ale Europei oficiale, împărţite în state, se văd 
începuturile unei mișcări sociale care va îngropa în valurile ei formațiunile 
actuale. Baronul Hübner e un ecou depărtat al ideilor lui Metternich şi 
necesitatea în care s-a văzut de a declara anume că nu exprimă nici ideile 
guvernului, nici ale unui partid, ci ale sale proprii, e o dovadă mai mult că 
aspra necesitate pluteşte asupra tuturor şi determină voinţa colectivităților, 
pe când gândiri individuale, chiar adevărate fiind, sunt ca spuma aruncată 
pe valurile realităţii, fără putere de-a-i schimba mersul. 

Invențiunea tiparului are și ea neajunsurile ei, ca toate în lume, dar are 

şi foloase. Un neajuns e că, după ce vreun creștin, prin sute de coli tipărite, 
a dovedit că nu ştie nimic, începe a trece de mare scriitor, ba e în primejdia 
de-a fi ales membru al Academiei; unul din foloase este că se fixează 
enunciațiunile oamenilor, că tiparul e toiagul memoriei omenirii, mai ales a 
memoriei celei morale, care e foarte slabă. Dacă nu s-ar fi tipărit în 
„Românul“ că răscumpărarea e „cea mai populară“ cestiune în România, 
declaraţia d-lui Brătianu, făcută în Senat, că cestiunea e „impusă din Berlin“ 
nu devenea atât de caracteristică; dacă nu s-ar fi tipărit că „cuțitul s-a înfipt 


pîn-în mâner în pîntecele României“, n-am ști cum să esplicăm graba ce-au 
avut-o patrioții de-a supune sancțiunii domnești acel cuţit care avea să fie 
înfipt până-n mâner în măruntaiele patriei. E şi tiparul bun la ceva. 

Vinerea trecută d. baron de Haymerle a crezut a putea spune în 
delegaţiunea austriacă cam următorul lucru: „Dacă voiţi să ştiţi ce-i 
prieteșug, să vă spun eu ce e. Sunt raporturile noastre cu România. Nu vă 
puteţi închipui ce bine stăm cu guvernul din Bucureşti“. 

D. baron de Haymerle ştie-n orice caz ce zice. Ştie că dorinţa roșiilor 
de-a se menținea la cârmă e cea mai mare garanţie a prieteșugului lor pentru 
oricine din lume. Însă şi noi avem cuvânt, dacă luăm colecţia „Românului“ 
de acum cinci ani, de pe când patrioţii erau în opoziţie, şi revărsăm oarecare 
lumină asupra naturii prieteșugului pe care-l aveau ei pe atunci pentru 
monarhia învecinată. 

lată de ex. ce ne spunea foaia d-lor C.A. Rosetti și Costinescu la 5 
octomvrie 1874: 


Tocmai politica de interese, tocmai politica curat și esclusiv românească ne 
opreşte a considera pe Austro-Ungaria altfel decît ca pe inamica noastră naturală pe 
tărîmul naţional şi economic. Faptul istoric constant al intențiunilor sale răpitoare 
asupră-ne, Banatul Craiovei luat de dînsa la 1718 şi ținut pînă la 1835, Bucovina 
răpită, românii de peste Carpaţi nedreptăţiți în modul cel mai inic, totdeuna amăgiţi și 
trădaţi, în disprețul admirabilului lor devotament, opunerea sa înverșunată, din 1856 și 
pînă astăzi la toate pasurile de constituire și întărire ale românilor, acțiunea sa 
economică, Prutul luat, Dunărea ocupată, Carpaţii apucaţi, strîngîndu-ne astfel de jur 
împrejur cu gheara sa lacomă de pradă, toate acestea nu ne dau oare dreptul a arăta 
puterea care ne-a tot luat, ne tot ia mereu, fără să ne fi dat niciodată nimic, absolut 
nimic? N-avem oare dreptul să zicem că numai politica românească, politica de 
interese ne oprește de-a considera Austria altfel decît ca inamica noastră naturală şi 
să cerem să se mănţie o luptă pacinică, dar necurmată, contra încălcărilor sale, cari 
astăzi ca o undă perfidă alunecă încetişor spre-a ne îneca mai sigur? 


Dar de ce să nu fim darnici cu probele de călduros prieteșug pe cari roşii 
în opoziţie le dădeau monarhiei habsburgice? 
lată ce mai scrie aceeași foaie, după un an de exemplu, la 28 iulie 1875. 


Iubirea Austriei pentru români este de secoli înscrisă pe mii de spînzurători, pe 
zidurile a mii de temnițe, pe mii de morminte, pe sute de acte de trădări și de ucideri, 
pe tot tărîmul Bucovinei şi pe toate părţile otarelor dintre dînsa și noi, necontenit 
cotropite. 


În zilele noastre, buna, nobila și generoasa noastră vecină ne-a dovedit amicia ei 
în timpul ocupaţiunii, cînd provoca pe sub mînă pe săteni la răscoală, cînd ne făcea 
propaganda de a ne contopi în Imperiu... 

Această mare amicie ne-o arătă acum, cînd s-adresă de-a dreptul către Poartă în 
privinţa Porţilor de Fier, cînd ne răpi linia strategică și economică a Predealului, 
cerînd încă s-o facă cu propriele ei cheltuieli, şi în urmă cînd făcu convenţiunea 
comercială, prin care ia tot și nu ne dă nimic în schimb decît note oficiale prin care 
susține și afirmă că sîntem într-adevăr de drept vasali ai Turciei, parte integrantă a 
Imperiului otoman etc. 

D. baron însă (d. Boerescu), ministru al afacerilor străine, tot nu găseşte că sînt de 
ajuns aceste dovezi de bună, frățească şi dezinteresată amicie. 


E bun tiparul la ceva. 

Rugăm pe ziarul oficios german din Bucureşti să traducă pasajele de 
mai sus în nemțeşte spre edificarea sferelor oficioase din Viena. Ba le-ar 
putea pune și un motto: 

„Nimic în lume nu e mai frumos decât un temeinic și sincer prieteșug“. 


€ 


[30 octombrie 1880] 

Nu-i scapă nimănui din vedere că ziaristica oficioasă e apucată de 
frigurile reformelor dinlăuntru; „Românul“, promițând decentralizare, dă 
totodată sfaturi ieftine consiliilor judeţene, ca să facă și să dreagă așa şi pe 
dincolo ca ţara să meargă bine. „Presa“ publică studii în formă de scrisori 
despre toate ramurile de administraţie, despre câte-n cer și pe pământ, 
precum teologie şi agricultură, procedură civilă şi școli, organizare 
bisericească și ateliere de industrie și multe altele. Se-nţelege că toate 
materiile acestea sunt tratate c-o egală adâncime și cunoştinţă de cauză. 
Parcă li se bat calici-n gură, zice o vorbă veche. 

Discuţia aceasta sterilă, superficială, fără plan și unitate de vederi, acest 
diletantism care judecă cu o rară suficiență și infatuitate toate cestiunile 
posibile şi imposibile, ex abrupto, fără baza largă a esperienţei din propriul 
nostru trecut și din viaţa altor state, e pusă în mişcare de un resort ocult pe 
care ne vom încerca a-l descoperi. 

Ziarele opoziţiei iau peştele acesta în mână, se uită la el și-l rearuncă 
râzând în apele vremii. 

„Mă crezi peşte“ zise o ființă purtătoare de solzi cătră regele Satyawrata 
care, scăldându-se, o prinsese cu mâna în râul Kritamala. „Adevăr grăiesc 
ție, eu sunt Vișnu și nici oceanul nu e-ndestul de mare ca să mă încapă“. 

„Mă crezi veleitate de reformă?“ Poate să-ntrebe presa oficioasă. 
„Adevăr grăiesc vouă, eu sunt praful ce s-aruncă în ochii lumii pentru a 
acoperi începutul sfârşitului, mizeria financiară și noul împrumut“. 

Într-adevăr, citind cineva gazetele oficioase, nu se poate mira îndestul 
de focul ce le-a apucat, de dorul de ţară care le mănâncă, încât în vis şi 
aievea nu văd decât reforme și iarăși reforme. Astfel cel ce-a dat foc unei 
case aleargă el cel dentâi cu donița de apă să stingă, prefăcându-se că nu 
ştie de unde şi cum a venit nenorocirea. 

lată dar resortul care le face pe foile guvernamentale să dea sfaturi și să 
facă planuri mari de viitor. E. siguranţa că espedientele s-au înfundat, e grija 
că ziua de mâine va descoperi un chaos în finanţe, e încercarea de-a lua 
ochii lumii cu fel de fel de comedii pe pereţi, spre a cere pentru realizarea 
lor vrun nou împrumut de vro sută cincizeci de milioane poate. Zicem 
„poate“ nu pentru că patrioţii n-ar voi din toată inima să ceară de la Camere 


şi două sute de milioane, dar pentru că atunci cade masca de pe guvernul 
care n-a contractat (decât într-ascuns) nouă împrumuturi, care n-a pus 
(decât pieziş) dări nouă. Să nu fie acesta resortul care agitează în mod febril 
inteligenţele patriotice? 

Știm de la deputaţi, de la membri în comisia bugetară, de la oameni de- 
ai partidului că nimeni nu are o idee clară despre starea visteriei. E o 
dezordine, e un chaos în gestiunea financiară pe care Ercul, curăţitorul 
grajdurilor regelui Augias, n-ar fi în stare să le limpezească. Lipsele 
momentane ale tezaurului se îndestulează cu cârpeli momentane, dar din 
cârpeală în cârpeală lucrul a ajuns mai mult aţă decât față, încât trebuie, de 
pe-o zi pe alta, să se descopere. Ce le rămâne dar patrioților pentru a scuza 
o nouă cerere de împrumut? Reforme, reforme pe toate terenurile, adică 
vorba vine. Nu se va face nici o reformă, dar se vor deturna banii de la 
destinația lor, pentru a plăti datorii vechi, precum s-au făcut și cu alte 
fonduri. 

De unde însă bani? Asta-i asta. Dar poate vom descoperi izvorul prin 
analogie istorică. 

Răspunsul să ni-l dea onor. mandarin Ma-twan-lin, vestit economist al 
Chinei. În anul 1000 înainte de naşterea lui Hristos, sub dinastia Tseu, a 
început a se bate monetele chinezeşti numite Tsien, dintr-un aliaj de metale 
nenobile, c-o gaură în patru colţuri la mijloc fiecare, pentru a se putea înșira 
capitalul pe aţă, monetă care circulează până azi de trei mii de ani. 

Sunt însă o mie de ani şi mai bine de când China a trecut și prin faza 
hârtiei monetă. Într-adevăr, la a. 800 după nașterea lui Hristos, adecă acum 
o mie de ani, se făcuse obicei în China ca cine mergea la drum să-și depună 
tot ce avea în bani sau alte valori la o bancă, care elibera depunătorului 
certificate de ale statului pe cari acesta le putea cheltui drept bani. „Bani 
zburători“ se numeau aceste adeverințe de depunere. La a. 1200 după 
Hristos, sub dinastia Sung, emite statu la început bani de hârtie, deocamdată 
improprii. Aceşti bani erau un fel de mandate — 'Isgin-ti — ai căror 
purtători aveau drept la diferite mărfuri, precum ceai, sare, alumin ș.a., 
mandate eliberate pe numele purtătorului, însă cari se putea transmite 
asupra unui al treilea. Dar guvernul, văzând lesniciunea cu care publicul 
primea asemenea bani, se folosi de starea aceasta de lucruri și, în contra 
oricărei reguli de economie politică, începu să emită mase atât de mari de 
asemenea mandate fără nici o fondațiune, încât pieri cu totul încrederea în 
banii cei noi şi o deplină ruină financiară cuprinse toată ţara. Catastrofa 


veni, statul dete un faliment însoțit de sărăcirea, nevoia şi mizeria ţării 
întregi; ba chiar dinastia Sung căzu. 

S-au mai făcut conversiuni în urmă, unele mai rele decât altele, dar 
destul că de atunci încoace Imperiul mijlocului a renunţat pe de-a pururea 
de la expedientul banilor de hârtie și a revenit la înşirarea pe aţă a 
capitalului. 

Tout comme chez nous! 

Văzându-se încrederea ce-au inspirat-o bilele ipotecare se va da vânt 
biletelor de bancă în cantități din ce în ce crescânde, în proporţie cu 
trebuinţele infinite ale patrioţilor și respectivul Ma-twan-lin al României va 
avea să înregistreze o mare catastrofă. 

BALANTA COMERC IALĂ 

Cititorul va fi ţinând minte discuția vie dintre noi și foile 
guvernamentale, privitoare la balanța comercială a țării. E dovedit cu cifre 
că, de la venirea roşiilor la putere, balanța comercială e defavorabilă. 
Constatând acest fapt, n-am făcut decât să repetăm opinia, esprimată de 
„Românul“ însuşi, că „tara merge spre sleire“. Liber-schimbiștii de la 
„Presa“, cari, întemeiați pe praful așezat pe cartea lui Adam Smith se cred 
dispensați de-a gândi singuri ceva, au încălecat numaidecât, declarându-ne 
cu o nespusă suficiență că balanța comercială nu atârnă de guverne, pentru 
că nu acestea stabilesc prețurile grânelor sau proporția în care le schimbăm 
pe mărfuri străine, dându-ne oarecum a înțelege că suntem agiamii întru ale 
economiei politice şi nu ni se cade să stăm de vorbă cu oameni speciali. 
Pentru noi era ceva învederat că, dacă un individ ce consumă mai mult 
decât produce se ruinează, o colectivitate politică de indivizi cată să se 
ruineze asemenea, făcând același lucru. Cauzele acestei ruine sunt în prima 
linie cheltuielele improductive ale statului. Armată, diurne şi lefuri 
disproporționate cu munca şi înţelegerea oamenilor întrebuinţaţi, crearea 
unei clase de proletari ai condeiului cari direct sau indirect trăiesc din buget 
şi o sumă de felurite cheltuieli aduc o disproporţie din ce în ce mai mare 
între ceea ce poporul produce și ceea ce plebea patrioților consumă. Nu 
trebuie să uităm că nu numai discursurile lungi şi insipide din Adunări, dar 


până şi tăcerea patrioţilor ţine parale, deci muncă. E destul ca un patriot să 
iscălească o condică de prezenţă și apoi să meargă la preumblare pentru a 
lua diurnă, e destul să ridice mâna spre a vota o pensie reversibilă ca s-o ia 
asemenea. S-ar cere într-adevăr ca onor. patrioţi să-și exercite controlul 
asupra guvernului, să nu-l lase a urca cheltuielele statului în patru ani cu 
34%, să nu voteze răscumpărări, să nu dea zeci de mii de galbeni pensii la 
negustori de vorbe, să studieze legile din fir în păr și să le adapteze bine 
unei țări sărace cum e a noastră. Atunci diumele s-ar compensa. Dar votând 
bugetele pe la miezul nopţii, ca şi când ar fi făcători de rele, votând legile 
cele mai păgubitoare peste cap, se-nţelege că diferitele soiuri de diurne nu 
sunt decât recompensa dată lenii și inepţiei şi trecute la pagubă sub pagube 
şi mai mari, cauzate de legile ce le votează. lată dar de ce balanţa 
comercială cată să fie defavorabilă. Sub domnia roșie iese, din pământ din 
iarbă verde, o foarte numeroasă clasă de paraziți improductivi cu trebuinţe 
enorme, cari toate se satisfac direct sau indirect din punga contribuabilului 
ori din altă avere a statului. 

Toate socotințele acestea ni le-am făcut noi înşine, văzând și pipăind 
lucrurile, nu răzimându-ne numaidecât pe vrun scriitor străin care-a gândit 
în altă ţară, în alt timp şi asupra altor împrejurări. 

Astăzi găsim însă în ziarul „Post“, precum se știe organ al politicei 
principelui de Bismarck, un articol pe care-l reproducem pre cât se 
potriveşte cu împrejurările noastre. 


Doctrina liberului-schimb, ce se bucura de atâta vază odinioară, a aruncat multe 
lucruri între basmele învinse ale unei politici economice răsuflate; între acestea era și 
însemnătatea balanței comerciale internaţionale pentru viața economică a unui stat. 
Urmând pe Adam Smith, şcoala economistă din Anglia și credincioșii ei ucenici din 
Germania au crezut a putea susține despre balanța comercială că este o eroare 
definitiv invalidată a școalei mercantile sau, precum se esprimă un autor englez, o 
„exploded fallacy“. Dar precum multe lucruri declarate moarte de cătră teoria 
liberului schimb şi-au dovedit mai pe urmă vitalitatea și dreptul la existenţă, tot astfel 
noua direcţie critică a economiei politice i-a recunoscut balanței comerciale marea 
însemnătate ce are pentru viața economică a unei naţii şi a supus-o studiului cuvenit. 
Viaţa reală și necesităţile practice ale unui stat individual sunt mai puternice și mai 
durabile decât teoriile cu viaţă scurtă ale unei epoce care crede a putea șterge, prin 
abstracţiuni cosmopolite, deosebirea de interese dintre diferitele state și rivalitatea 
sănătoasă și naţională dintre ele. 

Teoria economică a liberului-schimb spune, precum se știe, că balanţa 
comercială, adică proporția dintre esportul și importul unei ţări, e ceva ce nici merită 
a fi relevat, ceva ce n-are nevoie de-a fi observat și îngrijit de cătră economia politică 


a statului, pentru cauza că un escedent al importului asupra exportului trebuie în 
scurt timp să se echilibreze de la sine. Această doctrină e una din acele idei pe 
jumătate adevărate pentru că n-a fost gândită pân-în capăt. Se-nţelege că escedentul 
importului asupra esportului trebuie să se echilibreze — dar cum? și cu ce mijloace? 

Abstracţie făcând de la o balanță nefavorabilă, cauzată prin împrejurări 
escepţionale, precum o rea recoltă, care se poate întâmpla în orice stat şi care într- 
adevăr se echilibrează în curând prin urcarea esportului, vom considera numai 
cazurile acelea în cari esportul rămâne în mod permanent îndărătul importului, an cu 
an. Aci vom descoperi că echilibrarea balanței comerciale nu se face prin schimb de 
valori reale, ci numai prin contractarea de datorii. Plusul importului se acopere prin 
esportarea de efecte de-ale statului, de obligaţiuni, de acţii etc. Producţiunea unor 
asemenea înscrisuri de datorie e în realitate mijlocul prin care economia unui popor, 
strivită de-o puternică concurență străină, e pusă în starea de-a consuma ani întregi 
mai mult decât produce și de-a se bucura, după teoria liberului-schimb, de foloasele 
ieftinătăţii pieţelor străine atât de mult, până ce, prin această lăudată ieftinătate, 
ajunge la faliment. 

Dar, vor întâmpina liber-schimbiștii, esportul de efecte de-ale statului, de 
obligaţiuni etc. nu poate ţinea în infinit; există o limită a creditului economiei 
oricărui popor faţă cu străinătatea la care ajungând străinătatea nu mai face credit 
țării îndatorate sau i-l face cu condiţii din ce în ce mai grele. Dar până s-ajungă o 
țară de-a-și slei cu totul creditul în străinătate, până ce cursul efectelor şi acţiilor ei 
s-ajungă a scădea atât încât să nu se mai poată impune pieţelor saturate decât cu 
mari pierderi, până atunci esperienţa ne învaţă că e prea cu putință ca o ţară să 
cumpere ani îndelungați mai mult din străinătate decum îi vinde și că nu poate 
echilibra balanța nefavorabilă decât prin datorii din ce în ce mai mari. 

O balanţă continuu nefavorabilă are însemnătate mai cu seamă pentru ţările 
acelea cari, din alte cauze, necomerciale, sunt deja îndatorate faţă cu străinătatea. 
Astfel de ex. un stat, care va voi să aibă o influenţă politică ce stă în disproporţie cu 
puterea lui face cheltuieli mai mari decât poate suporta producțiunea anuală 
indigenă, deci acopere plusul consumat pentru scopuri politice cu datorii contractate 
în străinătate. 

Dacă un asemenea stat va avea pe lângă greutăţile financiare şi o balanţă 
comercială continuu nefavorabilă, poate fi sigur că, pe calea aceasta de retrogradare 
economică, va ajunge la faliment. 

Ciudat e că Adam Smith, care a căutat să răstoarne teoria balanței comerciale, 
găsește totuși că balanţa între consumațiunea și producţiunea unui popor e foarte 
importantă pentru economia lui. Nu vedea că aceasta nu era decât tot vechea teorie a 
balanței comerciale sub o formă nouă. Ucenicii săi ulteriori şi cei cari l-au anostit n- 
au știut să prețuiască această învăţătură a maestrului. Un popor care, an cu an, 
importează mai multe mărfuri străine decât e în stare de-a esporta în străinătate din 
productele muncii sale, va ajunge, durând raportul acesta, ca producţiunea sa să 
rămâie pururea îndărătul consumaţiunii. 

Înţelegând bine însemnătatea balanței comerciale pentru comerţul internaţional 
fie convingem că din relaţiile de schimb dintre deosebitele state rezultă proporțiile de 


puteri economice dintre ele și că, nepunându-se nici o limită jocului acestor puteri, 
statul economicește mai slab e în pericolul de-a cădea într-o durabilă dependenţă 
economică de concurentul său mai puternic. 


Teoria balanței comerciale e aşadar pe deplin valabilă pentru 
independenţa și înflorirea statelor naţionale. Ea n-a putut fi slăbită şi 
tăgăduită decât într-o epocă în care conștiința individualităţii oricărui stat, 
conștiința că interesele colectivităţii statului sunt superioare intereselor 
personale, au fost înlăturată prin abstracţiuni cosmopolite și individualiste. 


€ 

Nu-nțelegem la ce servesc dezmintțirile oficioase când partizanii 
guvernului sunt cei cari colportează ştirea despre încurânda retragere a d-lui 
Boerescu din ministerul de fuziune. De pe acuma se indică cuvintele 
invocate pentru a esplica retragerea marelui om de stat, de acum se fixează 
nu numai persoana, ci şi vederile politice ale succesorului său. Întrebarea e: 
retrage-se-va d. Boerescu înainte sau după convocarea în sesiune ordinară a 
Corpurilor legiuitoare? 

Termenul legal de convocare fiind peste două săptămâni, nu ne-ndoim 
că, cu toată mlădioşia majorității, guvernul va propune o seamă de proiecte 
de legi cari vor da loc la multă, și aprinsă discuție. E chiar practic ca, 
înaintea furtunei parlamentare încă, să iasă din cabinet un bărbat politic atât 
de neplăcut majorității ca d. Boerescu. 

D. Brătianu va trebui să-și fiarbă partidul prin intimidări, să-i facă 
conştiinţa și mai mlădioasă într-o cestiune gravă care va veni înaintea acelor 
Adunări, cestiunea drumurilor de fier de la Bucureşti-Cernavodă și de la 
Craiova spre Bulgaria. 

În adevăr lumea la noi s-a săturat de drumuri de fier. Deşi nimeni nu 
contestă necesitatea căilor de comunicaţie și deşi nu voim să prejudecăm 
practicitatea celor ce se vor propune, totuși e lesne de priceput că asemenea 
căi nu au o valoare absolută, ci relativă numai. 

Dacă facem însă socoteala căilor câte le avem pân-acuma şi o facem nu 
fantastic, ci pe temeiul sănătos al dezvoltării naţionale, vedem prea bine că 
tot producătorul nostru de căpetenie, țăranul, plăteşte sub formă de 
contribuţie sau de producție de grâu cât nu s-ajunge până la împlinirea 


garanţiei, pentru a crea lesniciunea cu care se fac călătorii de plăcere, apoi 
lesniciunea importării mărfurilor şi industriei străine. Astăzi producătorul 
nostru muncește, sleind totodată puterea de producţie a brazdei sale, 
plătește dări etc., numai cu scopul de-a ușura introducerea unor fabricate 
cari, în ultima linie, tot din producţiunea lui se plătesc. Astfel el contribuie 
zi cu zi la sărăcirea lui proprie, la americanizarea patriei lui. Vedem așadar 
că drumurile de fier, câte există pân-acuma, nu numai că ne ţin foarte 
scump, dar contribuie prin existenţa lor la retrogradarea elementului 
moșnean al ţării. 

Aceste sunt idei cam medievale asupra valorii progresului modern, dar 
ele au avantajul de-a fi clare şi lesne de înţeles. E sigur că cizma gata ce se- 
ntroduce la graniță face pe cizmarul nostru să-şi arunce calapodu-n foc, că 
haina gata venită din Apus face să ruginească foarfecele croitorului nostru, 
că ieftenele țesături ce ne vin de-a gata au făcut să stea locului mii de stative 
şi de războaie din ţară. Această încetare a industriei de casă precum și a 
meseriilor, reducerea românului la rolul de salahor agricol cine-o plătește? 
Tot românul; în cazul nostru o plăteşte pentru onoarea de-a fi fost prieten cu 
cinstitul Stroussberg şi cu Ambron, făcătorul de minuni. 

Dar ce-i pasă d-lui Brătianu de ţăran! D-nia lui ştie de la descoperitorul 
melcilor simpatici că un conte de talia d-sale cată să fie om mare şi [...] 


[Text corupt, probabil prin sărirea la cules a unui segment după «om mare și».] 


limbi la cumpăna Europei. 

De aceea drumuri de fier în sus, drumuri de fier în jos, drum de fier de 
la Craiova la Țarigrad. Întrebarea e: Ceda-va partidul? Voi-va să dea 
concesii nouă de drum de fier societăţii austriace Staatsbahn, ascunsă după 
vrun consorţiu francez? 

Ilustrul conspirator de la Opera comică își cunoaște îndealtmintrelea 
partidul. O ameninţare numai că se retrage şi patrioţii devin numaidecât 
stâlpii edificiului Americei dunărene cu aceeași vigoare cu care se 
constituie roţi la carul statului. 

Vorba lui Nae Postuleanu: Un stat cu mii de mii de roți cum să nu 
meargă bine? Repetăm că în stadiul în care se află cestiunea nu putem s-o 
prejudecăm. Poate că nouăle drumuri de fier se vor propune a se face în 
condiţii avantagioase pentru stat și dacă ridicăm îndoieli din capul locului 
este pentru că ne aducem aminte de precedentele create cu Strousberg, 


precedente ce ne inspiră şi acum teama că nouăle drumuri de fier ar putea să 
fie construite tot numai în folosul străinătăţii şi după impulsul ei, nu după 
cerinţele reale ale ţării. 

D. ministru de finanțe a adresat o circulară cătră d-nii casieri de județe 

prin care le spune că mulți contribuabili i s-au plâns de încărcarea peste 
măsură ce li s-a făcut de cătră comisiile de recensiment. 


Deşi țiu seamă, de simțimentele unora dintre contribuabili — zice circulara — de- 
a se sustrage de la sarcina statului, însă în multe cazuri m-am încredințat că, dacă 
unii din agenţii fiscali au neglijat tare interesele statului, alții, în zelul lor de-a da bune 
rezultate, au exagerat valoarea veniturilor. 


Credem a putea face mica observare d-lui ministru de finanţe că, dacă 
unui ziar sau unei scrieri de finanţe or de sociologie îi e permis a constata că 
nu unii dintre contribuabilii, ci oamenii în genere au tendența de-a se 
sustrage de la sarcinele statului în epoca individualistă în care trăim, un 
ministru n-o poate spune aceasta inferiorilor săi decât cel mult într-un mod 
confidenţial. O asemenea observaţie e de prisos, întâi pentru că statul, în 
marginea mijloacelor de care dispune, poate constata veniturile reale ale 
oricărui contribuabil, și dacă n-o poate face e vine lui nu a contribuabilului, 
şi al doilea pentru că aruncă asupra celora ce întreţin statul prihana unei 
rele-credinţe preconcepute. Există adevăruri cari nu trebuiesc spuse, pentru 
că, fără a folosi ceva, constituie un fel de injurie cătră cetăţenii statului, cu 
atât mai grea cu cât e mai nemeritată. Ni se pare că într-un timp în care 
risipa banilor publici e la ordinea zilei contribuabilul are o rațiune suficientă 
dacă nu de-a se sustrage de la sarcinele statului, dar cel puţin de-a privi fără 
satisfacțiune sporirea dărilor sale. Altul cu totul este sistemul de 
guvernământ în care omul pune bucuros averea și viața la dispoziţia statului 
decât cel inaugurat de d. Brătianu și de coreligionarii săi politici. Dar 
observaţia aceasta a d-lui ministru mai e invalidată și prin ea însăşi. Când 
există agenți fiscali cari, în zelul lor rău înţeles, vor să dea bune rezultate în 
socoteala contribuabililor, nu se mai poate imputa nimănui sentimentul de a 
voi să se sustragă de sub acest zel cu totul nepotrivit cu natura impersonală 
şi dreaptă a statului. Căci a fi nedrept pentru bune rezultate sau nedrept 


pentru cauze personale e poate diferent pentru cel ce aplică nedreptatea, e 
însă deopotrivă rău pentru cel nedreptăţit. 


Vă recomand — mai zice circulara — să fiți cu mare băgare de seamă ca să nu 
daţi loc la legitime protestări, mai ales că ministerul, după lege, nu are mijlocul de-a 
face nici o îndreptare. 


„L'indépendance roumaine“ relevează cu drept cuvânt acest ciudat 
pasaj. La ce poate servi de a zice: „Nu încărcaţi impozitul“ şi-a spune c-un 
şir mai jos că „ministerul nu poate face nimic dacă impozitul se va 
încărca“? Înseamnă a vorbi pentru a nu spune nimic. 

Dar, dacă admirăm zădărnicia acestei circulare din punct de vedere 
curat administrativ, să nu existe alte consideraţii cari să ne-o facă prețioasă? 

Dacă ar fi o deşteptare adresată comisiilor de recensiment atunci nu ne- 
am putea mira îndestul de ce n-a fost scrisă din capul locului, ci atât de 
târziu. Văzând însă frazele netede ale ei, cari se bat în capete făr-a zice „da“ 
sau „ba“ ne vine a crede că circulara e un semn cu ochiul făcut comisiilor ca 
să-ncarce cât or putea, pentru că, oricât s-ar plânge contribuabilii, d. 
ministru nu e-n stare să le ajute nimic. Flere possum sed juvare non va şti să 
răspunză la toate reclamaţiile drepte ce i s-ar adresa. 

Nu e mirare dacă circulara aceasta, atât de săracă de cuprins, a dat loc la 
cele mai diverse comentarii, și, câți au ocazie de-a se rosti asupră-i ghicesc 
instinctiv că e o încurajare dată acelui zel, adesea rău înţeles, în genere însă 
patrioticeşte organizat, de-a încărca şi exagera dările și de-a face din 
aşezarea lor o armă de partid. 


€ 


[4 noiembrie 1880] 
Agenția Havas ne notifică ştirea dată de „Daily News“ că delegatul 
Germaniei din Comisia Dunăreană, precum și cel al Italiei, şi-au dat votul 
lor delegatului Austriei pentru prezidenţia Comisiei acesteia. „Daily 
Telegraph“ află că Franţa a consimţit asemenea la prezidenţia dată Austriei. 
Această alegere, asupra căreia numai două din marile puteri nu s-au 
esprimat încă, Anglia şi Rusia, poate servi de prognostic al sorții probabile 
ce va avea-o avanproiectul austriac. 


O depeşă venită din Galaţi ne vestește că astăzi se întrunește Comisia şi 
că cestiunea Comisiei Mixte se va pune în discuţie în sesiunea aceasta încă, 
poate chiar în decursul a cinsprezece zile, nemafiind altă piedecă decât 
nevenirea delegatului sârb și a celui bulgar. 

Despre opiniile Germaniei nu mai poate fi nici o îndoială. Aliată pe față 
a Imperiului habsburgic, neavând alte interese la Dunăre decât aceleași pe 
cari le are și monarhia vecină, deși în proporţii mai mici, e de mai nainte 
sigur că avanproiectul va avea un puternic sprijin de la Berlin. 

Votul Italiei, deşi mai puţin clar decât cel al Germaniei, poate c-a fost 
câștigat prin concesii acordate cu privire la transformări viitoare. Mai greu 
decât toate cade în cumpănă votul Franţei. Pentru a-l esplica poate oficiosul 
„Le Temps“ publică un articol, propriu a ne dovedi de ce natură sunt 
vederile guvernului francez nu numai în privirea aceasta, ci în întreaga 
cestiune orientală. 


Austria, — zice „Le Temps“ — urmărește, deodată pe toate punctele și c-o 
remarcabilă vigilență, realizarea scopurilor ei asupra Orientului. Gata, dacă 
desfăşurarea evenimentelor ar obliga-o de-a disputa Rusiei partea pe care aceasta și- 
o adjudecă in petto din moştenirea sultanului, ea nu crede c-ar fi în interesul ei de-a 
precipita acest moment; ea caută, dimpotrivă, de-a mănţinea statu quo în contra 
veleităţilor revoluţionare ale politicei engleze și ea profită de răgazul ce i s-a acordat 
pentru a-și statornici influența asupra micilor state de cari s-a apropiat prin 
ocuparea Bosniei. Se ştie ce presiune exercită în acest moment asupra Serbiei pentru 
a obținea de la ea construirea de drumuri de fier și avantaje comerciale. Cu România 
e în luptă asupra unei alte cestiuni, asupra navigaţiei pe Dunăre. Memoriile câte se 
succed pentru a sprijini împrotrivirea Principatului român la pretenţiile Austriei 
dovedesc îndestul că aci nu sunt numai niște simple interese economice la mijloc. 
Acesta e un cuvânt pentru noi de-a espune cititorilor stadiul discuţiunii chiar dacă nu 
ne-ar fi îndemnând la aceasta încurânda deschidere a Comisiei Europene. În luna 
aceasta se întrunește Comisia și va hotărî diferendul. Adăogăm că Franţa, neavând 
nici un interes în dezbatere sau neavând decât interese foarte generale și foarte 
depărtate, ne va fi uşor de-a ne restrânge la rolul de raportori ai procesului. 

Tractatul de la Paris din 1856 a instituit o Comisie Europeană, însărcinată de-a 
face să se execute lucrările necesare pentru a înlesni navigația pe Dunărea de Jos. 
Conferenţa de la Londra din 1871 a sporit atribuţiile acestei Comisii și a prelungit 
durata puterilor ei până la anul 1883. În fine Tractatul de la Berlin din 1878 mănţine 
Comisia în funcţiile ei. Precum le precizează însă articolul 53 al Tractatului, aceste 
funcţii nu priveau decât partea râului de la Galaţi pân' la mare. Întrucât priveşte 
cursul Dunării de la Porţile de Fier până la Galaţi, Tractatul de la Berlin îl supune 
unui reglement de navigaţie și însărcinează cu redijarea acestui reglement pe Comisia 
Europeană, astăzi în fiinţă, asistată de delegaţii statelor ţărmurene. Congresul adaose 


că acest reglement cată a fi pus în armonie cu cele ce există pentru cursul din sus de 
Galaţi și însărcină, în același timp pe Austro-Ungaria cu lucrările costisitoare și 
grele menite a face să dispară stâncile Dunării cunoscute sub numele Porţilor de 
Fier. 

Iată acum nodul litigiului. Românii, ținându-se de litera Tractatului, cer ca 
Comisia Europeană să facă reglementul cu care e însărcinată, ca acest reglement să 
proclame libertatea navigaţiei maritime, rezervând ţărmurenilor navigația fluvială 
sau cabotajul (negoţul și plutirea pe lângă ţărmuri) şi apoi, ca executarea 
reglementului să fie lăsată pe seama lor [...] 


[Text corupt, probabil prin sărirea la cules a unui segment după «pe seama lor».] 


dintre statele ţărmurene pe toată întinderea teritoriului fiecăruia; Austria, pe de 
altă parte, a prezentat Comisiei Europene un avanproiect asupra căruia aceasta va 
avea a se pronunța și a cărui dispoziţie de căpetenie remite executarea reglementului, 
decum va fi redijat, în mânile unei comisii compuse numai din statele ţărmurene. 
Aceste state ar fi Serbia, România, Bulgaria, deşi principat vasal, și Austro-Ungaria, 
deși ea nu atinge cu teritoriul ei cursul râului decât la un singur punct, adecă la 
Porţile de Fier. Austria stipulează între altele că ea va exercita prezidenţia în această 
comisie și va avea vot precumpănitor în caz de împărțeală a voturilor. Se adaugă, 
deși nu știm cu ce drept, că Austria își rezervă de-a întinde mai târziu acţiunea acestei 
Comisii de ţărmureni până la gurile Dunării când, la 1883, puterile Comisiei 
Europene vor fi espirat. 

Cititorul vede din acestea ce întâmpinări a fost în stare să ridice avanproiectul 
austriac. Se întâmpină că formarea unei comisii executive n-a fost nici stabilită, nici 
prevăzută prin tractate. I se contestă Austro-Ungariei calitatea de stat ţărmurean. Se 
pretinde că, mulțumită votului precumpănitor pe care și-l atribuie această putere, îi 
va fi de-ajuns de-a-și câștiga un singur alt vot în Comisie pentru a-și asigura 
supremaţia și a o pune în serviciul scopurilor ei. Scopurile ei, se adaugă, nu tind la 
nimic alt decât la stabilirea precumpănirii pe tot cursul Dunării orientale, punând 
astfel în primejdie libertatea navigaţiei pe acest râu, deci un interes european. Ba 
merg şi mai departe și le place a demonstra că dictatura pe Dunăre aduce după sine 
dictatura asupra statelor din Peninsula Balcanică. 

Aceste întâmpinări sunt departe de-a avea toate aceeași valoare. Se pot înlătura 
ca puerile cele ce s-ating de constituirea chiar a unei comisii de ţărmureni sau cele 
cari dispută Austriei dreptul de-a fi reprezentată în ea și, fiind reprezentată, dreptul 
de-a exercita o preponderanță. O putere de seama Austriei, situată cum este, nici 
poate rămânea indiferentă la navigația Dunării de Jos, nici se poate lăsa majorizată 
într-o comisie de niște state de seama Serbiei or a României. Nici consideraţii de 
drept abstract, nici interpretările iudaice ale textelor nu pot nimic contra realității 
politicei pozitive. Argumentul tras din libertatea Dunării ca interes general al Europei 
e mult mai serios; dar cade înaintea declaraţiilor din urmă ale baronului de 
Haymerle. Se ştie astăzi că, prin propunerile ei, Austria nu are în vedere decât poliția 


fluvială a Dunării şi că e gata a trece în avanproiectul ei o clauză specială care va 
garanta libertatea navigației maritime. 

Rămâne acum ascendentul pe care poziţia ce-o revendică guvernul austriac cată 
să i-l asigure în bazinul oriental al Dunării și dictatura asupra statelor dunărene care 
va decurge neapărat din acest ascendent. Drept vorbind nu foloseşte nimic să mai 
tăgăduim urmările acestea ale revendicaţiunilor cabinetului din Viena, pentru că ele 
constituie evident motivul, chiar şi rațiunea principală şi ultimă a lor. Credem, din 
contra, că tocmai asupra punctului acestuia cei interesaţi ar trebui să stăruiască cu 
întrebarea. Pretenţiile Austriei asupra cursului oriental al Dunării nu sunt decât un 
epizod al rivalităţii între această putere și Rusia în privirea Turciei. Deci, în afacerea 
aceasta, întrebarea e pentru România ca și pentru Serbia în discuţiile comerciale de-a 
şti în partea cui vor să se dea dintre cele două mari state cari-și dispută influenţa în 
regiunile balcanice până când ele se vor încăiera pentru posesiunea rămășițelor 
Imperiului otoman. Nu știm dacă România în împrotivirile ei la cererile Austriei e 
încurajată or nu de sfaturile Rusiei și nu-i putem refuza dreptul de-a-și căuta unde-i 
place patronajul care-i pare mai propriu de a-i garanta independenţa. Singura 
observare ce ne permitem a-i face este că această independenţă nu poate fi în nici un 
caz decât relativă, că micile state ţărmurene de la Dunăre sunt destinate după toate 
aparențele să graviteze spre unul sau cellalt din cele două mari imperii slave şi în fine 
că ele sunt chemate de pe-acum a-și face alegerea, întemeind-o nu pe cestiuni 
secundare de interes, ci pe consideraţii, cu maturitate cumpănite, de politică 
generală. 


Admirabila perspectivă a alegerii între doi stăpâni e deajuns, credem, 
pentru a caracteriza soiul de independenţă la care-am ajuns şi care-a format 
aspiraţia politicei d-lui Brătianu. Ne mirăm încă cum de ni se îngăduie 
dreptul de-a alege între stăpâni și cum jurnalul francez nu înlătură puerila 
noastră nehotărâre recomandându-ne cutare ori cutare stăpân, după cum se 
potriveşte mai bine cu interesele foarte depărtate și foarte generale ale 
Franţei. 


€ 


[5 noiembrie 1880] 
Pe lângă decretul de convocare al Corpurilor legiuitoare, „Monitorul 
oficial“ de duminecă mai cuprinde câteva înaintări şi numiri în armată. Una 
din aceste va interesa, credem, pe concetățenii ploieşteni în mod deosibit. 
D. locotenent-colonel Candiano Alexandru Popescu din armata 
cavaleriei e chemat în activitate în corpul de stat-major al M.S.R[egelui]; d. 
locotenent-colonel devine aşadar adiutant domnesc. 


E însă de notorietate publică că d. locotenent-colonel, odinioară căpitan 
de artilerie, a luat parte la răsturnarea lui Vodă Cuza în noaptea de la 11 
fevruarie 1866. 

Nu discutăm maniera sa de-a privi rolul militarului faţă cu şeful statului, 
mai ales într-o monarhie, destul numai că această manieră de-a privi devine 
consecuentă şi prin împrejurarea că actualul d. locotenent-colonel a fost 
prezumptivul prezident al republicei Ploieştilor, care proclamase răsturnarea 
M.S. Regele Carol I. 

Atât cestiunea datoriilor militare cât şi aceea a jurământului militar sunt, 
pentru redacţia „Românului“ de ex., cestiuni de apreciaţie. Jurământul 
militar, ni se esplica pe la 1866, e un contract sinalagmatic și un militar e 
dezlegat de el din momentul în care Domnul nu-și îndeplinește datoriile. 
Fără a împărtăși câtuși de puţin această manieră de-a vedea, constatăm că 
prin decretul de numire ea se vede a fi împărtășită, pe tăcute măcar, de d. 
ministru de război, generalul Slăniceanu și de Coroană. 

Când sunt la mijloc personaje atât de înalte, c-un rol atât de esenţial în 
viaţa statului, se-nţelege că o biată gazetă mai nu cutează a avea o opinie a 
ei proprie, ci cată din contra să se închine înaintea înţelepciunii și tăriei care 
ne guvernează. Noua teorie a fidelității cătră suveran care reiese din acest 
fapt poate că nu e cu totul ademenitoare pentru oricine, poate că în armata 
germană, în cea austriacă, în cea rusească şi în altele ea să n-aibă deloc 
susţiitori, însă, de vreme ce șeful suprem al armatei române o găseşte 
îndestul de bună pentru spiritul public şi disciplina de la noi, o credem 
destul de importantă pentru a formula tot ce rezultă din asemenea 
precedente, tot ce prin asemenea numiri încetează de-a mai fi reprobabil. 

Dacă s-ar mai găsi de ex. câţiva d-ni ofiţeri cari să mediteze un act eroic 
în felul celui de la 11 fevruarie şi ar avea oarecari scrupule din cauza legilor 
militare sau poate din cauza învechitului prejudiţiu al jurământului, să nu şi 
le facă. Succedând sau nesuccedând întreprinderea e indiferent. Noul spirit 
al luminatului secol al XIX-lea ne învaţă că ei pot deveni miniștri de război 
în urmă, ca d. general Leca de ex. ș.a.m.d. 

Dacă alţii ar găsi că republica e cea mai bună formă de guvernământ n- 
au decât s-o proclame în toată liniştea la Buzău, la Mizil, la Dorohoi. 

Lucrul nu numai că se iartă, se recompensează chiar sub Carol 
îngăduitorul. 

Pentru a arăta ce anume merite caută cineva să-și câștige spre a fi sigur 
de recunoştinţa patriei mai reamintim un caz. Onor. nostru concetăţean — e 


o adevărată beatitudine de-a avea o patrie plină de asemenea concetăţeni şi 
un spirit public care să-i încurajeze — onor. concetățean N.T. Orășeanu a 
primit medalia Bene-Merenti ca recompensă pentru scrierile sale umoristice 
şi satirice. Suntem departe de-a voi să facem critica scrierilor onor. nostru 
concetăţean. Destul numai că nu e trebuință ca cineva să fie neapărat 
membru al unei academii spre a le putea apreţia pe deplin. Din contra. 
Obiectele acestor scrieri, ingenioase poate, dar de un ingeniu cam ciudat în 
felul lui, erau în cele mai multe cazuri însuşi personajele MM. LL. și... încă 
cineva. Ne vine greu a continua, căci am admirat în semiumbra melancolică 
a plantelor tropice din palatul domnesc un chip tăiat în marmură asupra 
căruia pluteşte aripa suferinţii. Poate că speranța României adormise în acel 
colţ, dar în orice caz multă iubire și mult senin. Privind în acel colț ne-am 
adus aminte de ciudata povestire a americanului Bret-Harte intitulată 
„Norocul din Rooring-Camp“. Vom povesti-o foarte pe scurt. Închipuiţi-vă 
o colonie din California compusă din onor. cetățeni abia scăpaţi de marele 
cordon al Sfintei Cânepe, exercitându-și toate virtuțile patriotice într-un colţ 
de pământ cam izolat de restul civilizaţiei. În mijlocul acestei societăți 
onorabile se naște... un copil. Acesta e sujetul novelei. Acest mic 
concetăţean al coloniei devine idolul ei, Institutele de bune moravuri se- 
nchid, joc de cărți nu se mai face, oamenii din Rooring-Camp își aduc 
aminte că au nevoie de biserică, de școli, de Justiţie; Rooring-Camp 
înfloreşte ca prin minune și devine o colonie de oameni cumsecade. Dar iată 
că copilul moare. Zi cu zi colonia recade în vechile ei obiceiuri, cinstitele 
aşezăminte se reumplu de ctitori; jocurile de hazard, omorurile, scabroasele 
afaceri, c-un cuvânt toată practica unui regim al virtuţii reîncepe. 

Tot astfel în mijlocul unei generaţii pline de eroii nopţii de la 11 
fevruarie, plină de virtuțile Mihăleştilor, își deschisese ochii dulci şi 
senini... norocul din Rooring-Camp. Acest noroc era obiectul de adoraţiune 
al poporului de jos, căci poporul e bun și iubitor de felul lui; însă chiar 
pentru o colonie californiană ar fi fost un obiect de veneraţiune. Ei bine, 
ceea ce ar fi fost sfânt până și pentru lepădăturile omenirii, era cu toate 
astea obiectul scrierilor ... de spirit al faimosului d. N.T. Orăşanu. 

E important a se constata ce anume merite trebuie să-și fi câștigat 
cineva în România pentru a fi recompensat. 

Confraţii de la foaia oficioasă germană ar putea să ţină seamă de aceste 
evenimente, de astă dată pentru edificarea sferelor înalte din Berlin. 


€ 


[6 noiembrie 1880] 

Ce bucurie pe „Presa“ că independența României a fost notificată 

tuturor națiunilor de pe ambele emisfere ale globului! Închipuiţi-vă oameni 

buni că M.S. Şahul Persiei, precum şi M.S. împăratul Braziliei, A.S.S. 

Principele de Monaco, Escelenţa Sa Prezidentul Republicei Argentine, în 

fine însuși Fiul Soarelui, împăratul Chinei, toţi puternicii pământului știu 
acum că România e independentă. 


Cine ar fi crezut acum câţiva ani în urmă — exclamă corul Capelei Sixtine — că 
națiunea română, abia cunoscută în Europa, va răspândi numele său pretutindeni, că 
Domnul său se va înălța la un rang egal cu cei mai mari împărați, că fama armelor sale 
va străbate cele două continente! 


Ba zău aşa, cine ar fi crezut una ca asta! Auzi, d-ta, România o ţară 
necunoscută, ocultă, confundată cu Bucharia și Tartaria, s-ajungă deodată 
așa ca din senin cunoscută de tot universul? Ne rămășim că nu numai 
omenirea pământeană, ci chiar astronomii din ceilalți planeţi ai sistemului 
nostru solar şi-au îndreptat ocheanele spre pământ spre a privi pe diferiţi 
misionari speciali cari duceau această știre în cele patru părţi ale lumii. Cum 
e Bărăganul mare și pustiu, le-am fi venit în ajutorul acelor astronomi dacă, 
în lungul lui, am fi scris cu litere mari de câte o milă pătrată o scrisoare de 
notificare pentru şefii statelor din ceilalți planeți. 

Nu simte „Presa“ că declamaţiile acestea sunt ridicole în mijlocul unui 
popor ca al nostru? Trebuie oare anume s-o spunem că e destul ca 
ministeriul să aibă niște bani de aruncat pe fereastră pentru plimbările, în 
orice caz plăcute, cu cari au fost însărcinaţi diferiții trimişi extraordinari, că 
e destul ca din mizeria noastră comună, să se cheltuiască câteva zeci de mii 
de franci, pentru a se îndeplini o asemenea formalitate, un asemenea act de 
politeță, costisitor și fără umbra unei importanţe intrinsece? Ce? Era oare 
împăratul Braziliei sau şahul Persiei să-l dea afară pe trimisul extraordinar 
sau să-i închiză ușa înaintea nasului? Se-nţelege că l-a primit. Ba l-ar fi 
primit chiar dacă România nu era independentă, căci acestea sunt acte de 
curtenie cari nu obligă pe nimeni la nimic şi cari nu se traduc în nimic alt 
decât într-o cheltuială de reprezentaţie mai mult ori mai puţin de prisos. 

la mai bine să vorbim de alte cestiuni, de adevărata politică esterioară, 
nu de China, Japonia şi Porto-Rico. Ce s-alege din Arab-Tabia de ex., ce din 


jurisdicţiunea consulară în Bulgaria, ce din cestiunea Dunării? Politica 
noastră esterioară a trecut pân-acuma din neizbândă în neizbândă. „Le 
Temps“, ziar oficios francez, ne consiliează să ne băgăm la stăpân pe cât 
mai e timp; o conflagraţiune generală ameninţă pacea Europei, ne ameninţă 
pe noi, bătând la porţile noastre; sub cenuşa Tractatului de la Berlin focul 
arde mai rău decât oricând și, faţă cu această stare de lucruri, noi stăm cu 
finanţele ruinate, fără administrație, c-un guvern discreditat înlăuntru şi-n 
afară răzimat pe voturile funcţionarilor și rudelor lor. Tocmai acum „Presa“ 
găseşte că nu e de-a dreptul ridicol şi copilăros de-a ne vorbi de 
răspândirea, pe cheltuiala statului, a faimei noastre dincolo de şapte mări și 
ţări? 

Vorba românului: „Țara piere de tătari, baba bea cu lăutari“. 

Bine, vreme de lăutari e asta? Vreme de temenele braziliene și 
chinezeşti? Dar arătați articolul din „Presa“ ţăranului, arătaţi-i-l 
proprietarului mare, negustorului, arătaţi-i-l oricărui om cu minţile întregi ș- 
o să vă zică că vă lipseşte nu o sâmbătă, ci toate. Râdem noi de „Daireaua 
lui Faraon“. Ei bine, cât e de insipidă, atât de ridicolă tot nu s-a făcut ca 
„Presa“. 

Dac-aţi face-o încai din ironie n-am zice nimic. Dac-aţi zice de ex.: 
„Arab-Tabia? La Paştile calului, dar uite temenele plecate de la Taikunul 
Japoniei“ am râde şi noi de ne-am uita amarul. Dar a vorbi serios și cu fraze 
retorice de asemenea nimicuri, a face o sfară lungă de articol de fond din 
ceea ce e propriu cel mult pentru o notiţă la cronica zilei e ceva la care nu 
ne-am fi așteptat nici din partea „Presei“ chiar. Dar unde se trezesc d-lor? 
Cred că lumea-i tâmpită în ţară la noi? 

Să admitem cazul cel mai favorabil pentru confraţi, că n-au ce vorbi. 
Nesiguri pe jeţurile dumnealor, ameninţaţi de amiciţia pe care au contractat- 
o cu partidul demagogic din ţară, trebuie să calce ca pe ouă ca să nu dea 
cauze de supărare vizirului. Bine. Atunci ieie-și de model „Steaua 
României“, care într-adevăr de mai multe luni nu mai are nici un articol de 
fond. Scrisori din Luteţia (Paris), războiul din Persia, espoziţia din 
Australia, iată obiecte vrednice de tipărit pe-o hârtie obligată să iasă în fiece 
zi din cauze de portofoliu. Lăsaţi în pace ţara şi nu adăogaţi pe lângă 
pagubă și batjocură. 

Ca și Leonida la trecătoarea Termopilelor, „Românul“ declară că 
guvernul se va opune pretențiilor Austriei în cestiunea dunăreană, precum 
micul Dulcingno, deşi în bătaia tunurilor flotei combinate, se opune 
executării hotărârilor luate la Berlin. 

„L'Indépendance roumaine“, ziar ce are meritul de a se fi ocupat mai 
mult şi mai pre larg cu cestiunea dunăreană, nu uită a recapitula, față cu 
energicul ultimat al foii guvernamentale, toate peripeţiile prin cari a trecut 
cestiunea şi a arătat a cui este vina că situația supărătoare, poate chiar 
primejdioasă, de astăzi n-au fost evitată. 


Trebuie — zice foaia franceză — să ne-ntoarcem la epoca în care s-a pus 
cestiunea dunăreană prin prezentarea anteproiectului austriac, acum opt luni 
aproape. 


Ce s-a făcut atunci? 

Anteproiectul era cunoscut, deci ușor i se puteau prevedea consecuențele. 
Declaratu-i-s-au categoric Austriei că nu vom primi nicicând anteproiectul şi că nu 
ne vom supune lui chiar de s-ar vota? Faptele sunt faţă pentru a dovedi că s-a lucrat 
cu totul altfel. Delegatul nostru din comisie s-a grăbit de-a redija un raport, 
combătând anteproiectul ca contrar stipulațiunilor Tratatului de la Berlin. 

În loc de-a supune raportul acesta Consiliului de Miniștri şi de-a adopta de- 
atunci încă o politică bine definită, în înţelesul demnităţii și intereselor ţării, 
Ministeriul nostru de externe trimite o copie a acestui raport ministrului nostru din 
Paris, însoţind-o de observaţii defavorabile; puţin lipsea și chiar colonelul Pencovici 
ar fi fost revocat pentru că îndrăznise de a rezista dorințelor Austriei. Întâmplarea 
însă şi buna ursită a României voiseră ca postul de ministru din Paris să fie ocupat 
de cătră un om eminent, căruia, cu toate slăbiciunile lui, și adversarii îi recunosc o 
capacitate neobicinuită și sentimentele cele mai patriotice. D. Cogălniceanu, primind 
nota confidențială a ministrului său, oblici numaidecât pericolul care ameninţa ţara. 

În loc de-a intra în vederile d-lui Boerescu, el răspunse printr-un memoriu care 
se poate privi ca punct de plecare al schimbării politicei noastre în cestiunea Dunării 
și lucră în înțelesul acestui memoriu pe lângă guvernul francez. Atitudinea d-lui 
Cogălniceanu a fost privită de incorectă din punct de vedere ierarhic şi într-o situaţie 
normală, ar fi şi meritat această calificare. Dar în vederea pericolului ce ne amenința 
această mică insubordinaţie diplomatică a fost meritorie. Rezultatele au dovedit-o 
îndealtmintrelea. După primirea acestui memoriu, după neizbutirea misiunii d-lui 
Bălăceanu la Sinaia și a misiunii baronului de Calice la București, ne-am fi aşteptat 
ca guvernul român să ia o atitudine fermă în faţa pretențiilor austriace. Cu toate 
acestea tot se mai temporiza încă. D. Boerescu a fost însărcinat de-a stabili o 
înțelegere directă între Austria și România și foile oficioase au sprijinit această 
misiune, dându-ne a-nțelege că prea s-au exagerat importanţa cestiunii, că România 
nu trebuie să aibă în vedere decât propriile ei interese și să nu facă dintr-un litigiu 


curat economic și comercial o cestiune politică. D. Boerescu declara din parte-și la 
Viena că cestiunea fusese înveninată numai de cătră opoziţie și că s-ar putea stabili o 
înțelegere pe baza unor concesii mutuale. 

Prin politica aceasta de ezitaţie şi de cumpănă se comitea o întreită greșală. I se 
dădeau arme Austriei, declarându-ne gata a-i face concesii, i se dădea timp pentru a- 
şi pregăti terenul pe lângă diferitele cabinete și în fine — și acesta e puntul de 
căpetenie — se pierdea sprijinul Occidentului, carele, văzând România în punctul de- 
a se-nţelege unilateral cu Austria, de-a-și separa interesele sale de marile interese 
europene, nu s-a mai preocupat decât de cestiunea libertăţii de navigaţiune, ca 
singura care ar fi interesând pe puterile occidentale. Austria nu pierdu vremea. Ea se 
grăbi de-a asigura pe puterile interesate asupra acestui punct și izbuti astfel de-a-și 
câștiga libertatea de acţiune pentru a merge spre ţinta ei de căpetenie: crearea 
comisiei mixte. În același timp ea distruse România, făcând-o să întrevază concesii 
neînsemnate, pe cari îndealtmintrelea i le refuză mai târziu, luând de pretext 
schimbarea de atitudine în cestiunea aceasta. 


Argumentarea foii franceze e corectă. Adăogăm numai că ne îndoim 
foarte mult asupra sincerităţii protestaţiilor „Românului“, pentru că ne-am 
deprins cu maniera foii oficioase de-a o vedea combătând pe faţă, ceea ce 
într-ascuns partidul aprobă şi sprijină. 

„Neue freie Presse“ răspunde la ultimatumul „Românului“. Foaia 
vieneză reprobează înainte de toate amestecul unor temeri politice într-o 
cestiune comercială. Abia se poate admite că există cineva în București care 
să crează serios că juna neatârnare a României ar putea să sufere dacă 
Austria va supraveghea navigația pe Dunăre. Foaia vieneză crede din contra 
că frica ce-o arată România în privirea aceasta e un sentiment neclar, trezit 
pe cale artificială de influențe străine, sentiment ce nu se poate mănține față 
c-o reflecțiune matură şi lipsită de prejudiții. Din partea Austriei România 
n-are să se teamă de nimic nici acum nici pe viitor şi ar fi bine de țara 
guvernată de principele Carol dacă n-ar avea decât vecini atât de puţini 
doritori de teritoriul ei precum e monarhia austriacă. 


Dorim — continuă foaia — ca românii să-și păstreze pe de-a pururea 
independența și să ridice dezvoltarea intelectuală a poporului lor la înălțimea 
celorlalte popoare latine. O dorim aceasta pentru că nu ne putem dezbăra de ideea că 
soarta României e menită de-a se uni cu-a Austriei, că legături de sinceră amiciţie 


cată să împreuneze amândouă statele. E însă o cerere naivă ca, pentru amiciţia 
României, să renunţăm la pretenţiile noastre relative la regularea și conducerea 
navigaţiei pe Dunăre. Chiar pentru alianţa unui stat mare şi puternic preţul ar fi prea 
mare. Dacă ni s-ar cere în București un asemenea sacrificiu am mărturisi cu părere 
de rău că prea e scumpă iubirea României. 

Dar nici nu se crede în București că, de dragul ochilor frumoși ai României, 
Austria va renunţa la anteproiect, ci se deprind deja cu ideea că propunerile austriace 
se vor primi de Comisia internaţională. Asta rezultă din chiar articolul „Românului “. 
Dacă n-ar admite posibilitatea realizării anteproiectului cum ar ameninţa c-un fel de 
grevă din partea României? Cum își închipuiesc o asemenea grevă nu prea înțelegem. 
E uşor de scris pe hârtie că România nu-și va trimite delegatul în Comisia mixtă și va 
opune 0 rezistenţă pasivă, dar în practică guvernul român sau n-ar putea observa 
deloc o asemenea atitudine sau ar observa-o scurt timp numai. Dacă comisia 
internaţională ar admite cu majoritate de voturi propunerile austriace România nu s- 
ar putea sustrage de la participarea la Comisia mixtă decât cu marea ei pagubă şi ar 
fi în curând silită, prin propriile ei interese, să ia parte la deliberările Comisiei. 
Sistemul grevei în politica internaţională e poate original, dar nu l-ar durea decât pe 
statul ce-l exercită. 

Convingerea că Austria nu urmăreşte scopuri politice prin tendența de-a ţinea 
Dunărea sub privegherea-i s-au impus până și puterilor cari dezaprobaseră 
anteproiectul. Se poate că Franţa, asemenea Germaniei și Italiei, va nota pentru 
anteproiect. 

După cum stă proporţia între voturile comisiei dunărene, se poate ca hotărârea 
să fie în mâna României, pentru că Rusia, apoi Bulgaria și Serbia, cari, conform 
Tractatului de la Berlin, iau asemenea parte la dezbateri, vor vota în contra, iar votul 
Angliei e îndoielnic. Întoarcem deci ascuţișul îndreptat de „Românul“ în contră-ne și 
zicem: Dacă România nu voiește să turbure bunele ei relaţii cu Austria, care-i 
aprețiază amiciţia ea va primi anteproiectul și nu va respinge din încăpățânare, din 
temere nefundată, în contra unor încălcări austriace sau poate a face plăcere Rusiei, 
o pretenţie care se întemeiază pe raporturile naturale ale puterii austriace către 
statele dunărene ale Peninsulei Balcanice. 

Suntem de părere că consimțământul trebuie să i se înlesnească cât se poate de 
mult guvernului român și că ar trebui ca Austria să facă orice concesie posibilă. De 
dragul României nu putem lega artera de viaţă a monarhiei, dar putem să-i dăm alte 
dovezi de bunăvoință. 


Până aci „Neue freie Presse“. 

Acele concesii posibile, acele alte dovezi de bunăvoință privesc fără 
îndoială vro nouă tichie de mărgăritar. Ce scumpe sunt deșertăciunile și 
zădărmniciile pe lumea aceasta! 

Publicăm cu bucurie articolul de mai la vale, care cuprinde o dare de 
seamă asupra Studielor constituționale ale d-lui G.G. Meitani. 

Recunoscând și noi meritul autorului conform cu regula latină: in 
magnis et voluisse decorum est, părerea noastră este că totuşi părţi ale 
acestor Studie ar fi fost susceptibile de-o critică mai accentuată, mai ales în 
privinţa metodului de cercetare. Statul fiind în prima linie un product al 
naturii, nu al unui contract sinalagmatic, studiile asupra lui şi a constituţiei 
sale credem că se pot adapta metodului admis de științele naturale în 
genere. În acest ordin de idei se va vedea însă adeseori că forme de 
organizare în aparenţă inferioare, însă potrivite naturii lucrului şi favorizând 
dezvoltarea normală a unui popor sunt de preferat altor forme, în aparenţă 
superioare, însă nepotrivite naturii lucrurilor. 

Astfel am vedea lesne că nici una din formele de organizare omenească 
nu e absolut bună, nici una absolut rea; iar adevărul şi rațiunea suficientă a 
acestor forme consistă nu în fiecare din ele aparte ci în toate dupăolaltă, în 
consecuțiunea lor istorică. Așadar cercetările asupra materiei 
constituționale, ca și cele asupra dreptului, a economiei politice şi în genere 
a ştiinţelor de stat, se pot supune aceluiași metod de cercetare pe care-l 
vedem urmat de geologie de ex. Am numi metodul recomandat de noi 
genetic, în opoziţie cu metodul dogmatic care admite ca absolut bună o 
anume formă de organizare. 

Împărtăşind îndealtmintrelea pe deplin şi fără rezervă recunoașterea 
adusă unei munci intelectuale rară în zilele noastre, am dori s-avem timpul 
necesar spre a privi marea lucrare a d-lui Meitani din punctul de vedere 
propriu nouă. 


€ 


CONCERTUL D-LUI WIEST 

Miercurea viitoare, 12 noiemvrie, d. Louis Wiest dă în teatrul cel mare 

un concert vocal și instrumental, al cărui program foarte atrăgător îl vom da 
în numărul viitor. 

Este pentru public o datorie să meargă miercuri la teatru spre a mângâia 

pe bătrânul artist de lovitura ce a trebuit să primească aproape de sfârşitul 


carierii lui atât de strălucite. Se știe că Wiest, omul de adevărat talent care a 
făcut o carieră de o viaţă întreagă, care de la începutul teatrului nostru și 
până acuma şi-a ţinut fără rival şi cu cea mai mare demnitate locul de primă 
vioară în orchestră, Wiest, unul dintre cei dântâi cultivatori ai muzicii 
naţionale şi de la care ni vor rămâne atâtea bucăţi încântătoare de stil 
original românesc, Wiest a fost, printr-o simplă măsură administrativă, 
expuls din teatru şi aruncat pe strade. Pentru noi şi pentru orice om cu bun- 
simţ care cunoaște lumea, mai ales cea din ţara noastră, incidentul lui Wiest 
este un motiv de indignare, dar nicidecum de mirat. Wiest trebuia s-aibă 
soarta mai tuturor oamenilor de talent, trebuia să cază și el victima acelei 
conjuraţii eterne a nulităţilor invidioase, a nerozilor răi, a neputincioşilor de 
minte, a capetelor inepte, ce prigonește fără omenie, fără milă şi fără ruşine 
pe omul care se distinge prin merit propriu și a cărui existenţa, le stă ca un 
ghimpe în sufletul lor sec şi netrebnic. În toată lumea civilizată conjuraţia 
aceasta, convinsă de nimicnicia sa, îşi urmăreşte ţintele mai cu sfială, mai 
pe dedesubt şi mai de la întunerec; urzirile ei sunt mai totdeuna neutralizate 
prin împrejurarea că publicul imparţial, luminat sau cel puţin plin de 
respectul autorităţii este totdeuna un reazim solid al meritului și al reputației 
adevărate. La noi însă această stărostie de secături veninoase, de 
„onorabile“ nimicuri, de idioţi înfumuraţi, tronează, taie și spânzură ziua-n 
amiaza mare; ei compun juriurile de artă, ei sunt pașalele instituţiilor 
naţionale, de la ei atârnă soarta acelor nenorociţi cari, târâţi de adevărată 
chemare, îşi cheltuiesc viaţa ca să facă ceva ce nu se poate face fără voia 
celui de sus. Închipuiască-şi oricine soarta acestora. Și ne mai mirăm că nu 
e artă la noi şi ne mai plângem că se ivesc așa de greu începuturi de artă. 
Exemplul lui Wiest este de față. Aceasta este rezultatul muncii inteligente și 
zdrobitoare a unei vieţi întregi; asta este răsplata adevăratului Bene-Merenti 
în ţara românească. E foarte încurajator acest rezultat pentru naturile 
înzestrate din generaţiile ce se ridică. 

De aceea încă o dată zicem publicului că este dator să dea reazim 
bătrânului artist lovit și maltratat şi să manifesteze energic pretenţia de a se 
repara nedreptatea necalificabilă ce s-a făcut lui Wiest. 


È 

C-o suficiență vrednică de generaţia atotştiutoare a advocaţilor din 
zilele noastre, „Presa“ a publicat un şir de scrisori de omni re scibili et de 
quibusdam aliis, adecă multe şi mărunte despre câte-n cer și pe pământ, 
despre Dumnezeu, biserică, școli de meserii, curte de casaţie, admisibilitate 
în funcțiuni, linguistică şi ortografie, credit agricol, procedură, academie, 
portărei etc., etc., toate acestea amestecate una cu alta, ca vai de capul lor, 
încât citindu-le nu mai ştiai pe ce lume ești. 

Ne-am permis a contesta cel puţin lipsa de folos a unei lucrări fără 
unitate de vederi, fără plan, scrisă se vede mai mult de florile mărului decât 
pentru vrun rezultat acătării. 

Dar ne-am găsit oamenii. 

Știţi de ce am vorbit atât de cavalierement despre studiile „Presei“? N- 
ar crede cineva, dar așa e cum zice organul d-lui Boerescu. De invidie am 
vorbit rău. De spaimă pentru că ne temem ca nu cumva „prin lucrările 
serioase de cari guvernul a început să se ocupe în privinţa îmbunătăţirilor 
interioare să ajungă a se perpetua la putere, binemeritând de la ţară, astfel 
încât să piarză orice speranţă cei de la „Timpul“. 

Aşa e, onorabili confraţi, aţi ghicit-o. Frică ne e că ne veţi apuca pe 
dinainte, ne veţi lua apa de la moară, vorba ceea; și ne supărăm ca 
Alexandru Machedon pe Filip, că tot biruia şi nu-i lăsa nimic de făcut. Dar 
o fi ori n-o fi aşa, păcatele noastre, nu de sentimentele ce ne inspiră e vorba, 
ci de studiile „Presei“. 


Ne-am așteptat să vedem o critică serioasă a lucrării noastre, zice „Presa“. 
— Aida de! Ceream mai mult decât ne poate da, aşteptam un lucru cu neputinţă 
pentru simandicoşii noştri adversari. 


Ce modestie, ce modestie! 

Dar oare nu găsesc onor. confraţi că întrebarea cea mai naturală ce-ar fi 
trebuit să şi-o puie e dacă lucrarea d-lor suportă o critică serioasă? 

la să luăm câteva pasaje numai din acele vestite scrisori, ca să vedem de 
ce critică sunt susceptibile. 


Eu cred, d-le redactor, că, precum marele moralist și censor Catone termina 
discursurile sale din Senatul Romei cu memorabilele cuvinte: Caeterum censeo 
delenda est Cartago, tot asemenea oratorii și publiciștii noștri sînt datori a lucra fără 
pregetare ca să strivească funcţionarismul. (Cf. Scrisoarea a VIII-a). 


Într-adevăr memorabile cuvinte a rostit Marcus Porcius Cato (Major), 
pronumit Censorius, în Senatul Romei. 

Dar ceea ce-i mai memorabil e că un autor latin care a scris Origines şi 
De re rustica să nu ştie latinește, ba să nu ştie nici măcar cum se scrie 
numele unui stat de veacuri inamic al Romei. 

Apoi bătrânul Marcus Porcius Cato trebuia să ştie că după verbele 
sentiendi şi declarandi (din care face parte şi censeo) urmează acuzativul cu 
infinitiv şi că orașul în cestie se scrie cu th (Carthago sau Karthago). Fraza 
deci pe care ar fi trebuit s-o rostească acel bătrân om de stat, ar fi sunat: 
Iterum censeo Carthaginem esse delendam, sau, mai puţin corect, cu ut. 
Dar, fiindcă onor. confraţi de la „Presa“ ne-au dat mai alaltăieri a înțelege c- 
am trebui să învăţăm istoria, desigur că d-nealor știu vorbele autentice ale 
bătrânului bucher, carele n-ajunsese, cu tot autorlâcul lui, să-şi știe măcar 
limba maternă bine. 

Dar să mai vedem încă probe de cunoștințe. 


Românii în genere au chiar azi deprinderile străbunilor lor de acum două mii de 
ani: iubesc arma și toga și țăranii se dedau agriculturei (ca acum două mii de ani). (Cf. 
Scrisoarea a II-a). 


E destul nu ca cineva să-și cunoască ţara, ci să fi îmbătrânit în ea pentru 
a şti că poporul nostru a fost până mai alaltăieri un popor păstoresc, că 
agricultura nu datează, propriu vorbind, decât de la Regulament încoace. 
Dar, se-nţelege, de vreme ce romanii sunt strămoșii noştri, cată să fi fost și 
noi popor agricol. 

Dar să lăsăm aceste semne de profundă ştiinţă despre lucruri elementare 
şi să cităm, după întâmplare, câteva mari idei de reformă propuse de autorul 
Scrisorilor din „Presa“. 


În câteva oraşe mai populate, unul din gimnazii să se schimbe în şcoală de 
aplicațiune cu ateliere pentru diverse meserii. În Bucureşti să se înființeze zece 
ateliere cari se vor întreține, ca și cele din districte, din produsul obiectelor fabricate 
de școlarii de ambe sexe. 


La noi în ţară maeştrii cei buni abia pot concura cu manufactura şi 
fabricatele străine introduse grație liber-schimbismului și copiii cari învaţă 
abia o meserie şi strică zece piei până să nimerească o cizmă vor întreținea 
ateliere cu produsul obiectelor fabricate de ei? Ce ingenioasă idee! 


Alta. 


Institutorii şcoalelor primare de districte vor preda școlarilor săteni cari se destină 
la cariera de învățător în comună noţiuni elementare de agronomie, iar aplicațiunile 
acestei ştiinţe se vor face într-o mică fermă model aproape de capitala districtului. 


Înainte de-a se aplica această reformă salutară ar trebui să se înfiinţeze 
un institut central de zodiași şi de prooroci, din care să recrutăm pe 
institutorii din oraşe. Căci aceştia trebuie să ştie la ce anume carieră se 
destină copiii de 5-6 ani ce le vin pe mână și să-i pună deoparte pe cei ce se 
destină la cariera de învăţător în comună. Onor. confrate uită cu totul că, 
pentru scopul formării învăţătorilor sătești, există școli normale în cari se 
predau noțiuni de agronomie, dar se predau, se vede, cu același folos cu 
care vestitul Cato Censorius a-nvăţat latineşte. 

Alta. 


Să se-nfiinţeze la fiecare judecătorie de ocol câte-o mică casă de împrumutat, 
având drept capital banii adunaţii din escedentele bugetare comunale. 


lată judecătoriile de ocol devenite institute de credit, şi încă cu ce? Cu 
escedentele bugetare comunale. 

Apoi nu mai e Ghica bătrânul or Ştirbei Domn în Ţara Românească, 
onorabili confraţi! În statul care cheltuieşte regulat mai mult decât are, care 
percepe regulat mai mult decât poate produce poporul, acolo comuna nu 
numai că n-are escedente bugetare, dar rămâne ani întregi datoare cu 
rămășițe și-și echilibrează bugetul cu datorii. Statul în care pot exista 
escedente bugetare nu e acela în care d-alde Costineşti și Mihălești pot 
îmbla cu mânile-n şolduri, ci cu totul altul. Într-un stat cu escedente 
bugetare, onorabililor, Cato Censorius știe latinește, precum fiecare-și ştie 
teapa. E drept că un asemenea regim e ceea ce ziceţi dv. în Scrisoarea VIII- 
a, din secolii „mediani“ care „nu permitea unui om să exercite un comerciu 
sau o industrie decât după împlinirea unor condițiuni grele și învingerea 
unor dificultăți nenumărate“, un sistem pe care, după cum mărturisiţi, îl 
detestaţi. Și se-nțelege că trebuie să-l detestați. Acel sistem asigura 
înaintarea meritului, dar numai a meritului, pe când d-v. credeţi că v-ar opri 
„talentul sau geniul de a se produce şi a-și lua zborul lor natural“. Acest 
talent sau geniu se exercită apoi în zbor natural asupra tuturor lucrurilor şi 
îndeosebi asupra acuzativului cu infinitiv şi a lui Cato Censorius. 


Dar..., se-nţelege, noi vorbim din invidie astfel. „Presa“ are dreptate; 
studiile ei sunt susceptibile de-o critică serioasă și numai noi, adversarii 
simandicoşi, nu suntem în stare a i-o face. 

E clar că un stat care cheltuiește pentru pretinse necesități politice mai 
mult decât poate suporta producția poporului va ajunge pas cu pas la o 
sărăcie, pospăită cu vorbe, dar din ce în ce mai simțitoare prin trebuințele 
miilor de indivizi pe cari un sistem fals i-a ridicat deasupra, prefăcându-i în 
exploatatori ai averii publice. 

Un sistem de guvernământ se schimbă pentru a se realiza îmbunătăţiri. 
Când însă disproporţia între capitalul cheltuit şi binele realizat e atât de 
mare ca la noi sistemul însuși cată să fie vicios, nepotrivit cu ţara și cu 
stadiul de dezvoltare economică și intelectuală a poporului. Sute de 
milioane s-au cheltuit de la începutul reformelor pentru a face din oameni 
fără nici o specialitate, fără talent şi fără învăţătură bărbaţi de stat, pentru a-i 
face, prin haine doar, prezentabili înaintea lumii, pre când ar fi fost mai 
simplu de-a face cislă între vechile clase privilegiate spre a înţoli golănimea 
liberală. Ar fi fost o cheltuială mult mai mică și rezultatul ar fi fost același. 
Și aceasta pe toate terenurile. Pretutindeni, în administraţie, în finanţe, în 
universități, la Academie, în Corpurile de self-government, pe jeţurile de 
miniștri, nu întâlnim în mare majoritate decât iarăși și iarăşi acele fatale 
fizionomii nespecializate, aceeași protoplasmă de postulanţi, de reputaţii 
uzurpate, care se grămădește înainte în toate și care tratează c-o egală 
suficienţă toate ramurile administraţiei publice. 

Ș-apoi ne plângem că lucrurile nu merg bine. Dar cum să meargă? Nu 
vedem pe prototipul acestei grozave suficienţe, pe d. loan Brătianu, care — 
între noi vorbind — nu ştie a scrie gramatical nici o limbă şi n-a învăţat 
niciodată ceva, perindând toate resorturile posibile? Nu-l vedem ba ministru 
de interne, ba de război, ba de finanţe, ba de lucrări publice; nepricepându- 
se la nici una și încurcând iţele tuturor? 

De ce? 

Pentru că și principele de Bismarck face așa. Dar principele de 
Bismarck e un bun economist, dar are la îndemâna lui o sumă de oameni 
luminaţi şi speciali, dar, cu tot geniul său înnăscut, are învățătură, are chiar 


stil. Dacă n-ar fi fost cancelar al Germanie! ar fi fost desigur un celebru 
scriitor. Scrisorile sale arată o superioritate de gândire, o-nlesnire de 
pătrundere a celor mai grele cestiuni, eleganţă şi spirit de sarcasm care 
dovedesc până şi în mucul condeiului pe omul mare. Compară acum pe 
acesta cu celebrul tip de melodramă al cancelarului de la Dâmboviţa, care 
nu ştie compune o scrisoare acătării, nu pricepe nici o cestiune decât pe 
jumătate şi care n-are decât astuţie, o calitate comună a oamenilor cu 
inteligență mică şi discreție asemenea comună celor ce se tem de propriul 
lor neant, compară, zic, aceste două mărimi și fă concluzia. 

Nu-i vorba, după sfânt şi tămâia. D. Brătianu e monogramul partidului 
său. Precum se-nlănţuiesc literile unui nume într-un monogram astfel sunt 
cuprinse într-o indisolubilă unitate în acest Cavour al noului Bizanţ 
ignoranța, suficiența și înnăscuta astuţie a nulităţilor. Pe când un om mare 
aserveşte în adevăr toate principiile câte agită clasele unei societăți unui 
mare plan politic, servindu-se de clericali când sentimentul religios al 
poporului său cată să fie pus în mișcare; de nobilime când simţul istoric al 
naţiei cată să dea naștere unei nouă formaţiuni; de liberalism atunci când 
forme moştenite se opun realizării-unei idei și trebuiesc înveninate prin 
liberalismul cosmopolit; pe când așadar un om mare zidește dărâmând, ca 
natura, agentul Dumnezeirii, vedem pe acest Cavour sleind toate 
sentimentele generoase ale unei nații pentru a-și cocoța și mănține 
individualitatea la putere, agitând cestiuni naţionale când ele erau mai 
nerealizabile decât oricând şi astupându-le gura când există perspective de 
realizare; spunând neadevărul oricând şi neavând nici o ţintă politică clară. 
O ţintă are în adevăr, una singură, care nici merită relevată: a perpetua 
rămânerea la putere a unei clase de paraziți sociali, de oameni fără ştiinţă de 
carte și fără caracter, slugi ai oricărui guvern şi ai oricărui sistem, dar 
duşmani meritului și adevărului sub orice sistem şi sub orice guvern. E 
neauzit, dar aşa este. A fost cineva separatist? Îşi află locul printre roşii. A 
fost conservator, dar a avut ambiţii disproporţionate cu inteligenţa sa? 
Partidul roşu îi deschide braţele. A comis scabroase afaceri? Partidul roșu le 
acopere şi-l canonizează. 

Tinerimii i se dau zilnic din partea oamenilor cari reprezintă autoritatea 
statului din culme până la baze următoarele reguli de purtare: Conspiră 
contra șefului statului şi proclamă-i răsturnarea și vei ajunge ... om mare. 
Aibi o deosebită desteritate de-a despoia lumea și vei ajunge ... cel puţin 


prefect. Intră cu patru clase primare corector la „Românul“ și învaţă a 
calomnia și vei ajunge ... director de bancă. 

Dar aceasta e în gradul cel mai mare inmoral? Nu face nimic. Dar un 
stat merge spre sigură disoluțiune pe calea aceasta? Nu face nimic. După 
noi potopul. Ce ne pasă de soarta generaţiilor viitoare, ce de soarta celei 
actuale? Trăim de pe o zi pe alta, aruncăm praf în ochii lumei ba cu 
negustorie de vorbe, ba pretextând reforme, şi încolo ... o mai îngriji şi Cel 
de sus de trebuințele reale ale poporului. 

E o fierbere în Ungaria care se-ndreptează în contra pactului dualist, în 
contra unității cam gingaşe care s-a încropit în 1866. Stânga estremă, ale 
cării sentimente au început a le împărtăși toți maghiarii, voieşte a curăți 
regimentele de ofițeri nemaghiari și a reorganiza armata în sens naţional. 
Nemărturisind încă intenţia de-a rupe Ungaria cu totul de legăturile cu Casa 
habsburgică, stânga estremă doreşte deocamdată înlocuirea comunității de 
azi cu uniunea personală. În termeni simpli asta va să zică: 

„Împăratul din Viena e în acelaşi timp rege la Budapesta; încolo n-avem 
a împărţi nici în clin nici în mânecă cu Cislaitania; iar la ocazie, republică“. 
Un fapt caracteristic se adaugă la acestea. În momentul în care și partidul 
guvernamental al d-lui Tisza și opoziţia moderată recunosc că influenţa lor 
scade zilnic în folosul partidului curat radical al stângei estreme, în același 
timp Franţa îşi schimbă consulatul din Budapesta în misiune politică. D. 
baron de Burgoing va fi însărcinat de-a gera provizoriu această nouă 
legaţiune a Republicei Franceze, având rangul de ministru plenipotenţiar. 

E clar că Franţa, dacă nu aprobă, desigur înclină a nu dezaproba ideile 
stângei maghiare asupra raportului de stabilit între cele două părţi ale 
monarhiei habsburgice. 

Acum, când ştim ce e înclinată Franţa a cugeta în privirea sorții 
Ungariei, s-o vedem ce cugetă asupra României, Serbiei şi a celorlalte state 
dunărene. Citim în „Le Temps“ al doilea articol prin care ni se dă sfatul a ne 
alege stăpân. lată-l în toată întinderea. 


Nu putem reciti Tractatul de la Berlin din 1878 făr-a recunoaște că alianţa între 
Germania şi Austria se hotărâse de pe atunci, că principele de Bismarck și contele 


Andrassy concepuseră deja pentru monarhia austro-ungară proiectele de estenziune 
cătră Orient cari au început a se realiza astăzi și că, în fine, dispoziţiile Congresului 
au fost pre cât se poate îndreptate în înțelesul acesta. Clauza relativă la ocuparea 
Bosniei și Herțegovinei ar fi o dovadă îndeajuns; dar mai sunt și alte dispoziţii cari 
dovedesc asemenea scopul și prevederile oamenilor de stat de cari vorbim. Astfel 
Austria a putut, precum am espus-o mai deunăzi, să se însărcineze cu stipulațiunile 
relative la navigația pe Dunăre, pentru a cere formarea unei Comisii ţărmurene în 
care ea să aibă preponderanță. În zadar România a-ncercat a se opune la pretenţiuni 
a căror greutate o simţise; e probabil că va fi obligată de-a se supune și de-a primi, 
mai curând ori mai târziu, protectoratul pe carele guvernul austriac lucrează a şi-l 
stabili asupra micilor state ale Peninsulei Balcanice. Tot astfel stă lucrul cu Serbia și 
cu consecuenţele pe cari Austria le atrage astăzi în contra ei din articolele 37 și 38 
ale Tratatului de la Berlin. Cel dentâi din aceste articole se referă la relaţiile 
comerciale ale Principatului cu ţările străine şi declară că nimic nu se poate schimba 
până la încheierea unor aranjamente nouă. Cellalt articol se referă la drumurile de 
fier şi o substituie pe Serbia pentru partea ei la angajamentele pe cari le contractase 
Poarta atât faţă cu Austro-Ungaria cât și faţă cu compania drumurilor de fier ale 
Turciei europene în privinţa isprăvirii, a joncţiunilor și a esploatării liniilor ce sunt a 
se construi pe teritoriul câștigat din nou de cătră Principat. 

Austria n-a pregetat de a trage folos din avantajele cari i se asiguraseră în mod 
atât de abil prin acele articole. De la 8 iulie 1878 începând, aşadar câteva zile 
înainte de-a se-nchide Congresul, contele Andrassy iscăli cu d. Ristici un proiect de 
convenţie prin care Austria se-ndatorea a-și întinde reţeaua căilor ferate până la 
Belgrad, iar Serbia se-ndatorea a construi un drum de fier care, plecând din Belgrad 
şi urmând valea Moravei, avea a se uni pe de o parte cu linia existentă deja de la 
Mitroviţa la Salonic, pe de alta a merge prin Pirot și Bellovar spre Sofia şi a se lega 
astfel cu linia bulgară care va conduce cândva de la Sofia la Constantinopol. S-a fixat 
un termen de trei ani pentru construcţia acestor linii. Dar guvernul sârbesc n-a 
întârziat de-a da-napoi înaintea obligațiunilor sale, fie din cauza cheltuielelor ce s-ar 
fi cauzat, fie pentru că înţelegea influenţa pe care trebuia să i-o asigure Austriei 
esploatarea liniei de care e vorba. D. Ristici a tărăgănat așadar negociaţiunile, 
zicând că dacă Bulgaria n-ar voi să-și construiască linia ei de la Sofia spre frontiera 
sârbească s-ar face numai o lucrare costisitoare ce n-ar fi bună la nimic. Dar ce 
puteau reclamaţiile în contra unor angajamente consimţite şi mai cu seamă ce în 
contra presiunii unei puteri mari? A trebuit să cedeze. O nouă convenţie a fost 
ratificată la 15 iunie, prin care Serbia e obligată de-a-și începe lucrările la 15 
decemvrie viitor. Se vede că termenul e aproape și că guvernul din Niş nu are vreme 
de pierdut pentru a pune lucrările la adjudecaţie, ceea ce nu s-a făcut încă după cât 
ştim. 

Controversa comercială între cele două state a fost încă și mai gravă pentru c-a 
devenit ocazia căderii unui ministru influent, pe care le plăcea a-l însemna cu numele 
de „Cavour al Serbiei“. Proiectul de convenţie, semnat la Berlin între Austria și 
Serbia, nu atingea numai drumurile de fier, ci stipula și încheierea unui tractat de 
comerţ. Fie că exigenţele Austriei se vor fi găsit escesive, fie că d. Ristici va fi urmat 


prevenţiunilor sale personale în contra acestei puteri, fie că va fi urmat în fine 
inspiraţiilor politicei rusești, orice o fi fost, încheiarea convenției a rămas in 
suspenso. Dar d. Ristici își făcuse socotelile fără resursele adversarului. Austria, 
până să vie tractatul, ceru să se bucure de tratarea naţiei celei mai favorizate, 
arătând că ea obținuse acest drept altcândva de la Turcia și că Serbia moștenise 
obligaţiile acesteia. 

D. Ristici pretindea din parte-și că în momentul în care Tractatul de la Berlin s-a 
iscălit Serbia nu mai era vasală a Turciei sau se bucura cel puţin de libertatea ei 
comercială. Acu abia Austria recurse la marile mijloace. Prin nota de la 17 octomvrie 
baronul Haymerle ameninţă pe Serbia cu ruperea relaţiilor comerciale dacă va stârni 
în rezistența ei. Oala de lut se sfărâmase de oala de fier. D. Ristici îşi dete demisia și 
fu înlocuit printr-un ministru a cărui maximă este de-a se supune condiţiilor marelui 
vecin. Scupcina fiind devotată politicei d-lui Rustici a trebuit să fie dizolvată și să se 
convoace alegătorii pentru a numi o alta. Rămâne a se ști ce va hotărî ţara. Dar ce 
poate face decât virtute din necesitate? 

Am zis-o deja în privirea certei dintre România și Austria asupra navigaţiei 
Dunării: dezbaterile acestea între monarhia austro-ungară şi micile state libere ale 
Turciei nu sunt decât epizoduri ale rivalităţii între Viena și Petersburg. Până să vie 
ziua luptei cu armele şi ziua împărţelei cei doi rivali caută a stabili în toate chipurile 
protectoratul lor asupra naționalităților dunărene și a le atrage, vorba vine, în sfera 
lor de influenţă şi de acţiune. În ochii unei politici care nu se mulțumește nici cu 
vorbe, nici cu sentimente independenţa unor naţionalităţi cari sunt situate ca 
România, Serbia, Bulgaria și Muntenegrul nu va putea fi absolută. De voie de nevoie 
statele acestea vor gravita mult încă împrejurul uneia sau a celeilalte dintre cele două 
mari state cari-și dispută moștenirea sultanului și înțelepciunea lor ar trebui să 
consiste în a cântări bine șansele respective pe cari le prezintă cele două părţi între 
cari e vorba de-a alege. Independenţa Principatelor de cari vorbim n-ar putea fi 
garantată decât prin neutralitatea lor; ele singure nu sunt în stare a-și apăra această 
neutralitate, iar Europa, precum vedem, nu e-n poziția de-a le-o garanta. 


Am ruga pe cititori să nu se prea mire că punem alături știrile din 
Ungaria cu articolul dezgheţat al ziarului francez. Această alăturare e foarte 
importantă pentru a se şti cum şi de ce cad ministeriile la popoarele 
dunărene. În sfera acestor popoare va începe a intra şi Ungaria, cu cât va fi 
mai independentă în aparenţă. Vom face deci o mică socoteală deosebitelor 
stânge din țările dunărene. 

În Serbia stânga e tare. 

În România stânga e la putere. 

În Ungaria stânga va veni la guvern. 

În Bulgaria stânga domneşte. 


Toate stângele acestea au dorit și doresc din fundul inimei independenţă 
descrisă atât de limpede de ziarul parizian. 

Adevărul doare. Lecția cartagineză pe care ne-am permis a o da 
onorabililor adversari de la „Presa“ i-a făcut să-și piardă mințile și să 
vorbească în bobote. Patru coloane şi jumătate de injurii în contra 
ardelenilor sunt răspunsul la adresa falsă ce se dă la observațiile noastre. 

Eroarea cu Carthago a fost un lapsus calami, adică l-a luat pe autorul 
Scrisorilor condeiul pe dinainte. 

Autorul Scrisorilor din „Presa“ ştia foarte bine, precum ne declară, că 
atunci trebuia să ne unim cu forma numită acusativum cum infinitivum. 

Oare acusativum cum infinitivum tot un lapsus este? 

Limba latină e ca o femeie frumoasă, dar cam crudă, onorabili confraţi, 
față cu lasciva bătrâneţe care-ar voi să abuzeze de ea. Prin simple injurii 
adresate ardelenilor genul substantivelor latinești nu se schimbă, nici 
prepoziția cum nu-ncetează a cere ablativul, c-un cuvânt accusativus cum 
infinitivo nu devine aşa de lesne acusativum cum infinitivum. 

Dar să lăsăm astea. Înţelegem ca cineva care nu ştie a scrie bine 
românește să fie silit a se esprima în această limbă. Dar cine focu-l mai 
îndeamnă pe autorul Scrisorilor de-a face citate latinești când nu le ştie? 
Deşertăciunea? lată ce pate deșertăciunea când simulează a şti ceea ce nu 
știe. 

Dar momente de adevărată petrecere ne-au cauzat injuriile asupra 
ardelenilor, petrecere la care nu ne putem opri a-l face părtaş pe publicul 
cititor. 

lată într-adevăr câteva pasagii din „Presa“ care nu vor lipsi a face 
efectul cuvenit. 


A. 


„Timpul“ începe revista sa de luni cu o frază, care atinge cu ironie pe avocaţii din 
țară, calificându-i suficienţi şi atotştiutori. Ne prindem că mâna care a scris aceste 
vorbe este a unui avocat care a trecut rigurosum la Blaj! Dacă sunt unii înfumuraţi 
cari cred că știu multă carte apoi sunt negreșit drăguții noștri „intelighenţi de peste 
Carpaţi“; dacă se află în lume avocaţi fără cauze sunt „de bună seamă“ cei mai mulți 
dintre dânşii veniţi în mijlocul nostru. 


Acești oameni au părăsit Transilvania în mâinele ungurilor, au dezertat postul de 
onoare unde trebuiau să lupte pentru conservarea și dezvoltarea naţionalităței române, 
pentru ca să vie la noi, unde au fost primiţi cu braţe deschise, și să petreacă o viață 
dulce și plăcută, câştigând părăluţe, dar uitând nevoile patriei! Ce au făcut şi ce fac, în 
adevăr, aceşti confraţi în sânul nostru ca să lupte contra cotropirii maghiare? Nimic. 

Generaţiunea de azi venită de peste munţi nu s-a însemnat decât prin Maiorești și 
Lauriani, cari ne-a scălimbat limba prin pedantismul lor și au încurajat năpădirea în 
țară a compatrioţilor lor, cari, cum am zis, uitară interesele patriei mume pentru 
satisfacerea nevoilor lor private. Pericolul cel mai mare ameninţă esistența naţională a 
Transilvaniei prin aplicarea noii legi a instrucţiunei, și confrații noștri veniţi aci de 
peste Carpaţi nu fac nici o lucrare, nu scriu o singură linie prin ziare în favoarea 
intereselor Transilvaniei! Pedanţi şi anoşti, ei ne fac gâlceavă de vorbe ca niște şcolari 
de gimnaz. 

Am avut ocazia, domnule redator, mergând astă-vară la băi, de a convorbi cu 
bărbaţi eminenţi din Transilvania și a auzi plângerile lor fundate contra confraților lor 
de aici. Ne facem organul lor, espuindu-le în aceste coloane, şi sperăm că adversarii 
noștri de la „Timpul“ le vor înţelege și vor părăsi pedantismul lor ca să se apuce serios 
de muncă și să răspundă la așteptarea patriei! 


„Presa“ ar pierde prinsoarea, pentru că scriitorul revistei din „Timpul“ 
nici e avocat, nici a dorit vreodată să fie. Dar ce ridicole devin toate 
declamaţiile acestea ale „Presei“ faţă cu declararea limpede ce facem că 
autorul articolilor din „Timpul“ nici e ardelean, nici neam de neamul lui n-a 
fost ardelean! Ce gratuite sunt toate gingășiile adresate Maioreştilor şi 
Laurianilor, precum și bietului liceu din Blaj, față cu adevărul net că 
adversarul „Presei“ e născut în România, din părinți născuţi asemenea în 
România, români get-beget cum ar zice turcul! Nu se face „Presa“ ridicolă 
c-un asemenea quiproquo? 

Dar vom esplica noi acest fenomen. 

E destul ca cineva să scrie românește așa cum scriau strămoşii noștri, 
cumpănit şi cu rost, pentru ca în ochii veniturilor liberale și semiliberale, în 
ochii lepădăturilor Orientului european să treacă de străin. Am ajuns în 
adevăr în această Americă dunăreană ca tocmai românii să fie tratați ca 
străini, să se simtă străini în ţara lor proprie. Toate capetele unor rase 
degenerate cari s-au grămădit în orașele României, toate craniile cu câte 
cinci dramuri de creier, fără seriozitate şi adâncime, toţi microcefalii şi toate 
stârpiturile Peninsulei Balcanice apar în acest bal mascat sub formă de 
reputații uzurpate de mari oameni fără ştiinţă de carte; toată această plebe s- 
a constituit în stăpâna poporului românesc. Libertate, egalitate, fraternitate! 
Ce e mai frumos în lume decât ca tot ce se scurge în România, ca într-o 


mlaștină, să fie liber ca noi, egal cu noi, frate cu noi? Și pe când această 
plebe se-nmulțeşte pe zi ce merge, neamul nobil şi drept care cutremura 
odinioară pământul la un semn al lui Mircea Basarab sărăceşte, scade și 
moare. 

Dar oare pasajele de mai sus din „Presa“ nu sunt o dovadă mai mult de 
această stare de lucruri? Vin sute de mii de evrei în ţară şi-i vom găsi pe 
membrii Centrului pledând pentru a li se acorda drepturi, ba ne prindem că 
patrioţii de soiul acesta n-ar fi nici contra colonizării cu străini, precum în 
genere, în loc de-a opri, favorizează americanizarea României. 

Dar dacă o mână de români vine pe acest colț de pământ, singurul ce-a 
mai rămas liber din marea noastră patrie, atunci lucrul se schimbă. 

Într-adevăr, de câtă mizerie sufletească cată să fie capabil un om care, 
neavând dreptate într-o discuţie, în loc de-a o recunoaşte aceasta precum i 
se cuvine unui gentleman, aruncă injurii asupra unei părți a poporului 
românesc, ridiculizând ... ce? Greutățile cu cari acesta se luptă pentru 
păstrarea limbei și a naționalităţii lui. 

O ultimă observaţie. Deşi de astă dată onor. confrate de la „Presa“ se 
ceartă cu căciula sa proprie şi maltratează pe ardeleanul scormnit de 
imaginaţia sa, totuşi intenţia de-a ne adresa invective personale e destul de 
evidentă pentru a ne face să declarăm că în cazuri de recidivă din partea 
organului Centrului vom fi siliți a recurge la mijloace mai energice de 
represiune în contra unor asemenea meschinării. 


€ 


[15 noiembrie 1880] 
Asupra pretinsului protest al Turciei în contra participării unui delegat 
bulgar în Comisia Dunăreană „Pesther Lloyd“ spune următoarele: 


După cât ştim din informaţiile noastre, Poarta n-a făcut pân-acum nici protest, 
nici ceva asemănător; dar, dacă va fi relevat inconvenientul de-a se invita Bulgaria 
direct, desigur că nu va fi scăpat din vedere stipulațiunea articolului 55 din Tractatul 
de la Berlin. Articolul acesta zice că „regulamentele de navigație, poliție fluvială și 
supravegheare de la Porțile de Fier până la Galați vor fi elaborate de cătră Comisia 
Europeană asistată de delegații statelor ţărmurene “. Poarta crede acum că, întru cât 
priveşte țărmul bulgar al Dunării, Turcia cată a fi considerată ca stat ţărmurean, iar 
nu principatul Bulgariei, şi se referă pentru aceasta la art. 1 al Tractatului, care zice 
că Bulgaria e un principat „ce stă sub suzeranitatea M. S. Imp. Sultanului“. Contra 
acestui punct de vedere se pot obiecta multe, dar nu i se poate imputa că ocolește 


Tractatul de la Berlin. Poarta, interpretând 'Tractatul în înţelesul ei, recunoaște 
printr-aceasta chiar baza şi autoritatea lui. Ceva va trebui să se facă pentru a ţinea 
seamă de drepturile suzerane ale Porții; Comisia Europeană a și recunoscut-o 
aceasta și în acest înţeles a trimis precum ni se anunţă, la Constantinopol un duplicat 
al invitaţiei trimise la Sofia. Se va ocoli în orice caz dificultatea aceasta și, dacă 
Poarta e cu minte, nu va pune preţ prea mare pe-o formalitate. Din punctul de vedere 
austro-ungar n-ar fi tocmai pernicios dacă votul Bulgariei s-ar da în Comisie de 
cătră un delegat al Turciei, căci atunci partidul rusesc, contrar nouă în cestiunea 
dunăreană, ar păgubi un vot. Dar de-o asemenea schimbare nu poate fi vorba de 
vreme ce Poarta are deja votul și jeţul ei în Comisia Europeană. 


„Le Temps“ zisese în unul din articolele sale pe cari le-am reprodus că 
Austria s-a oferit să dea satisfacere puterilor înserând în anteproiectul său o 
clauză care va garanta libertatea navigației maritime. 

Un corespondent al foii franceze o face să observe că această clauză nu 
e de ajuns pentru puteri, deoarece ele nu reclamă numai libertatea de-a uza 
de Dunăre pentru a pluti spre mare, ci și dreptul de cabotaj sau de 
navigațiune fluvială, adecă libertatea de-a transporta mărfuri de la un port al 
râului la cellalt. 

Foaia răspunde următoarele: 


Nu credem ca Austria să se opună la o condiţie de care ea e-n stare de-a se folosi 
mai mult decât oricine. Corespondentul nostru nu vede însă că această libertate a 
cabotajului, departe de-a fi reclamată de România și de-a putea prin urmare să 
figureze ca o concesie făcută Principatului de către Austria, se consideră din contra 
de către micile state ţărmurene ca o pagubă mare pentru ele. „Dacă statele dunărene 
din vecinătatea mării vor fi, ca astăzi, date pe mâna concurenţei ce se exercită în 
contră-le din două părţi ale teritoriului lor, și prin navigația fluvială a Austro- 
Ungariei, şi prin cea maritimă europeană, această navigaţie va deveni, în privirea lor 
şi contra lor, un fel de monopol, care în realitate va opri marina lor nu numai de-a se 
dezvolta, dar chiar de-a se naște; iar garanţiile pe cari Europa a voit să le dea 
libertății navigaţiei vor fi pentru aceste Principate o cauză de opresiune efectivă şi de 
neputinţă de-a se folosi vreodată de existența acestei libertăți pentru marina lor 
națională“. (cf. Despre Tractatele de la Viena, de la Paris și de la Berlin şi despre 
dispoziţiile lor relative la navigația pe Dunăre, p. 24). 


€ 


[16 noiembrie 1880] 
„L'Indépendance belge“ anunță după corespondentul ei din Viena că s-a 
stabilit acordul între puteri cu privire la cestiunea dunăreană. România se va 


afla izolată în opoziţia ei când lucrările Comisiei Europene se vor deschide. 
Se crede deci, zice foaia belgiană, că ministerul din București va opera o 
retragere onorabilă în loc de-a merge înainte spre sigură neizbândă. Apoi 
Austria i-a făcut deja o concesie formală introducând, precum am spus-o, în 
anteproiectul ei o dispoziţie adițională care stipulează espres libertatea 
navigaţiei pe Dunăre, ba, ce e mai important, Austria ar fi dispusă a admite 
ca Comisia Mixtă de supravegheare să nu aibă puteri decât pentru trei ani în 
loc de cinci. În faţa unor asemenea concesii nu s-ar cădea ca guvernul 
român să stăruiască în atitudinea pe care-a observat-o pân-acum în această 
afacere. 
Tot în privinţa cestiunii dunărene „Neue freie Presse“ află că 


România a renunţat la opoziţia ei în contra unei prezidenții permanente a 
Austriei dar stăruie a combate recunoașterea preponderanţei votului prezidenţial, 
cabinetul din București ameninţă că va propune să nu se instituie deloc o Comisie 
Mixtă, ci să se întinză competența Comisiei Europene a Dunării şi asupra cursului 
râului dintre Galaţi și Porţile de Fier. Românii speră că prin această propunere vor 
ademeni pe unele puteri de-a nu admite anteproiectul austriac. E evident, zice foaia 
vieneză, că prin o asemenea procedere n-ar mai exista nici o îndoială că d. Boerescu, 
ministrul de externe a României, face politica rusească; căci Austro-Ungaria nu 
poate renunţa la votul preponderant iar România se află înaintea cestiunii dacă prin 
politica d-lui Boerescu, voiește să ajungă a fi considerată pur și simplu o satrapie 
rusească. 


Noi credem că, pân-acum cel puţin, d. Boerescu n-a fost nicicând în 
pericol de-a fi bănuit că face politică rusească. Din contra. 


€ 


[16 noiembrie 1880] 

Ieri la 4 1⁄2 după-amiazi d. Titu Maiorescu, precum am anunțat, a 
început, în sala Facultății de Drept din Palatul Universității, cursul d-sale de 
prelegeri asupra Logicii și aplicărilor ei, care va urma regulat în același 
local, în toate vinerile, la aceeași oră. Sala era plină de studenți ai 
Universităţii şi de alți auditori. Se va vedea la cronica științifică rezumatul 
prelegerii de introducere a acestui important curs. Despre succesul 
prelegerii de ieri și că acest succes va merge din ce în ce crescând în 
prelegerile viitoare nu se poate îndoi acela ce cunoaște că profesorul, pe 
lângă talentul eminent de cuvântare, posedă pe deplin obiectul său, aşa că se 


poate numi cu drept cuvânt o autoritate în materie. Vom urma regulat cu 
dările de seamă asupra acestor prelegeri. 

PRELEGERILE D-LUI T. MAIORESCU 


ÎNTÂIA PRELEGERE 
Introducție — Interesul cercetărilor metafizice — Progresul ştiinţelor 
exacte. 
Unitatea forțelor în natură — întrebări ce se impun — Utilitatea logicii 


[16 noiembrie 1880] 

D. Maiorescu începe prin a arăta auditorilor că are intenția a face un șir 
de prelegeri în toate vinerile la 4 1⁄2 după amiaz. Alături cu cursul de 
filozofie al Universităţii, curs cum s-ar zice oficial, d-sa va ţine un curs liber 
despre Logică și aplicările ei. Intenţia aceasta îi este autorizată prin 
interesul pentru cercetările științifice pe care l-a manifestat publicul nostru 
mai cu seamă cu ocazia prelegerilor ținute de d-sa astă primăvară la Ateneu. 

Se zice că trăim într-un secol materialist, se constată că preocuparea mai 
generală priveşte sfera politică și cu toate astea, ciudat, terenul abstracţiei 
deşteaptă un viu interes — real, să sperăm, — din partea publicului 
inteligent. 

Folosul acestei bune dispoziţii pentru studiele abstracte este netăgăduit. 

Aci nu încape controversă. Între sistemele filozofice controversa există, 
ea există asupra întrebării dacă una sau mai multe dintre propoziţiile 
dogmatice ale cutăruia sistem vor rămâne, chiar pentru cel ce le profesează, 
neclintite până la sfârşit. Nu încape însă câtuşi de puţin discuţie asupra 
adevărului că adâncirea în speculaţiuni abstracte și generale deschide 
spiritului omenesc un orizont larg, îi dă un punct de vedere cât mai nalt și 
prin urmare o perspectivă cât mai depărtată. Acest folos este cu atât mai 
însemnat cu cât el înlesnește orice studiu pozitiv, luminând sfera oricării 
cercetări practice şi speciale. 

Ce este universitatea? Este instituţia care păstrează întregi diversele 
sfere speciale de cunoştinţe ce constituiesc cultura generală a epocii. 

În secolul nostru, mai ales în cea din urmă jumătate a lui, aceste sfere s- 
au înmulţit și dezvoltat într-un chip uimitor. Științele exacte, numite în 
genere naturale, au făcut progrese enorme. Minunatele descoperiri asupra 


căldurii, electricităţii, luminii şi sunetului și asupra multiplicităţii aplicărilor 
lor; faimoasa ipoteză a unităţii forţelor în natură, ipoteză din ce în ce mai 
probabilă, aproape sigură astăzi în urma descoperirii unităţii de căldură, a 
așa-numitului caloriu, — iată în linii generale pașii colosali realizaţi în 
domeniul ştiinţei pozitive. Progresul însă nu se opreşte; sferele se înmulțesc 
şi se dezvoltă înainte cu aceeași iuțeală, aşa că ne trebuie o fantazie 
prodigioasă pentru a ne închipui unde are să mai ajungă în scurt timp 
activitatea pe terenul acesta. 

Dar spiritul omenesc se întreabă ce este această tendenţă a lui de a 
merge mai departe și tot mai departe; se întreabă cum trebuie să-și resume 
el progresul acestei activități, cum să-şi stăpânească, să-şi păstreze această 
comoară grămădită cu atâtea străduințe, cum apoi s-o încredințeze 
generațiilor moştenitoare. 

Unitatea forțelor în natură! 

Dar spiritul omenesc se întreabă: care este aspectul resumător, care este 
esenţa fenomenelor? Ce este lumea? 

Știința care ne vorbeşte de acea unitate a forțelor ne răspunde la aceste 
întrebări: este mișcarea; lumea este mișcare pornită şi întreținută. „Mișcare 
— iată cuvântul cel din urmă al ştiinţei exacte — mișcare totdeuna și 
pretutindeni, o stare de perpetuă năzuință, de vecinic nerepaos. Aci 
spiritului omenesc se impune iar un șir de întrebări mari: 

„Mişcarea“ ce e? Mișcare cătră ce și la ce? De ce mișcarea, năzuinţa 
mea proprie la cercetare? La ce ştiinţa? Pentru ce toate acestea?... În fine 
întrebarea care le rezumă pe toate celelalte: pentru ce acest pentru ce al 
omului? 

Filozofia pozitivistă, care şi-a luat naștere în veacul nostru odată cu 
avântul științelor exacte și al cării fundator a fost Auguste Comte, îndeamnă 
spiritul omenesc la resignare. Această filozofie conchide astfel că toate 
speculaţiunile teologice și metafizice întemeiându-se pe un oarecare 
răspuns dat întrebărilor de mai sus ce nu poate fi pozitiv şi controlabil sunt 
niște rătăciri de înlăturat ce trebuie neapărat să conducă la eroare. 

Cu îndemnul la resignare însă spiritul omenesc nu se mulțumește. El 
întreabă din nou: dar de ce eroare şi iar eroare? Ce a împins omenirea să-și 
construiască sisteme și totdeuna greşit? Și cum de s-a născut odată 
întrebarea? Pentru ce s-a produs şi se reproduce ea necontenit? 

Răspunsul nu se poate da încă: se va da poate odinioară. Până atunci, 
orişicum ar fi, este imposibil a se înlătura întrebarea; ea se menţine, se 


impune. 

A existat la multe sisteme, dar mai ales există în sistema de filozofie 
modernă, o aplecare—accentuată într-un chip oarecum ușuratec — la a 
crede că nu numai ultimul cuvânt posibil l-a zis școala respectivă, dar că 
toate cele zise până aci trebuiesc aruncate din discuţie ca lipsite cu totul de 
preţ. Cu toate astea multe propoziţii ale şcoalei sunt încă controversate. 
Astfel, de exemplu, pe când teoria selecţiunii speţelor este acum suficient 
demonstrată, teoria evoluţiunii este încă și rămâne ipotetică. 

Teoria Kant-Laplace, teoria cosmogonică astăzi acreditată, stabilește 
fazele prin care a trebuit să treacă sistemul nostru planetar de la întâia 
mișcare până în stadiul actual. Ea ne dă probabilităţi despre succesiunea 
fenomenelor de trecere din starea amorfă şi de absolută nemișcare, prin 
starea chimică anorganică, în starea chimică organică, cu cele trei stadiuri 
ale acestei stări din urmă, stadiul de coagulare celulară, stadiul vegetal și cel 
animal. Teoria darwiniană amplifică și continuă teoria cosmogonică întru 
cât priveşte dezvoltarea acestor stadiuri şi apoi apariţia omului şi 
dezvoltarea speţei lui. 

Astfel, în starea cea mai depărtată, a trebuit să existe în principiu legea 
fizică de dezvoltare care a determinat rezultatele ulterioare, a trebuit, afară 
de aceasta, ca atunci și celula organică ce compune astăzi creierul animalic 
cel mai dezvoltat să fi existat într-o formă sau alta atomistică. 

Este dar o dezvoltare nu perpetuă probabil, dar ale cărei limite sunt 
vaste și necunoscute. Nimic nu ne autorizează a crede că procesul de 
dezvoltare al sistemei planetare, al stadiului nostru chimic organic, al speţei 
umane îndeosebi, sunt la culmea evoluţiunii respective. 

Nimic nu ne autorizează a crede aceasta; dar aceea ce ne autorizează a 
crede contrariul, a crede într-o continuare a dezvoltării, în mergerea mai 
departe pe calea perfectibilității este acel sentiment de radicală 
nemulțumire, de adâncă durere, inerent la tot ce este organic şi pe care îl 
culminează moartea. 

Moartea! Da, filozofia ne poate face a nesocoti moartea noastră proprie, 
nu ne poate niciodată face indiferenți de moartea unei ființe iubite, ceva mai 
mult, nu ne poate scuti de impresia supremă ce ne-o provoacă moartea 
aproapelui în genere. Ce şi la ce este moartea? Ce este această prefacere, 
această premenire necurmată a naturii? A zice că aceasta este o lege fără 
scop nici rezultat, o nefericire, este a nega viața... 


În epoca noastră mai cu seamă, care are multă înclinare la scepticism şi 
pesimism, trebuie să căutăm a cunoaşte raţiunea de a fi a acestei legi. 

Dezvoltarea speţei noastre cată să meargă mai departe, aci ar sta 
rațiunea aceea. 

Omenirea, încă de la originea ei, a căutat să-şi creeze un trecut 
imaginar, o lume în care ideea de individ organic superior, cuprinzând în ea 
sfera ideii de om, este mai naltă, mai nobilă decât aceasta. Fiinţele 
supranaturale, ficțiunile teologice, îngerii, iată creațiuni ale închipuirii 
omeneşti. Ce a determinat aceste creaţiuni, pe ce substrat s-au întemeiat 
ele? Și oare nu erau acele creaţiuni o intuiţie a dezvoltării ulterioare, o 
clarvedere a viitorului? 

Aceasta este neapărat o fantazie a noastră, o privire ipotetică. Dar acele 
creaţiuni n-au avut alt câmp decât spiritul omenesc, au fost clădirile proprii 
ale gândirii speţei noastre. Apoi organul acestei gândiri, unde se produc 
întrebările mari înşirate mai sus, unde se frământă problema „existenţii“, 
trebuie să aibă și el legile lui de lucrare și este foarte important să le 
cunoaștem. 

Astăzi, când ştiinţele exacte își deschid înainte un orizont așa de vast, 
când comoara cunoștințelor noastre pozitive este așa de colosală şi creşte 
încă mereu, logica, ca ştiinţa care are de obiect cercetarea legilor ce 
domnesc asupra lucrării organului gândirii omeneşti, organul ideii și 
cunoștinţii, și ca metodă de control a acelei lucrări și de aplicare a acelor 
legi, devine de o utilitate mai importantă decât oricând. 

lată cuvântul care a îndemnat pe d. Maiorescu a face cursul d-sale 
despre Logică și aplicările ei, în care materie va intra în prelegerea viitoare. 

[18 noiembrie 1880] 
Mesajele de deschidere în țări monarhice se disting prin o binefăcătoare 
scurtime și cu drept cuvânt. Asemenea acte sunt prin natura lor cam 
formale, şi literatura mesajelor e desigur cea mai puţin interesantă dintre 
toate. Dacă e vorba ca o scriere să fie neinteresantă, să pară a spune ceva şi 
să nu spună nimic e încai un semn de bun-simţ când se face cât se poate de 
scurtă. 
Mesajele republicane se disting din contra prin bogăţie de vorbe. 
Burgezul ajuns la putere, d. Joseph Prudhomme, voieşte să vorbească mult 


şi frumos. D. Garfield, noul prezident al Statelor Unite, a primit prezent un 
baston de ex. Ce ocazie de-a vorbi frumos pentru d. prezident? Ce nobile și 
demne cuvinte la adresa prezentatorului? 


Acest baston d-v mi-l oferiţi ca un simbol semnificativ. Eu îl primesc cu 
semnificarea care i-o daţi. Capătul bastonului e de aur și poate reprezenta în mod 
perfect baza adevărată şi solidă a monetei noastre naționale, pe când puterea, 
solidaritatea și frumuseţea lemnului care suportă acest capăt reprezintă puterea și 
armonia instituţiilor noastre. 


Cette canne est le plus beau jour de ma vie! 

Se va zice poate că asemenea pasaje nu sunt în broşura noastră de 
deschidere numită eufemistic mesaj? 

Dar cum să nu fie când vestitul d. Giani își are părţile sale de stil în 
această operă? 


Putem constata cu mândrie că un însemnat număr de magistrați este gata să 
alimenteze şi să întărească justiția, această înaltă instituțiune care este o putere în stat 
menită a ocroti familia, averea şi libertatea omului față cu cerințele sociale. 


Va să zică magistraţii alimentează justiția! lar aceasta ocrotește pe 
oameni față cu cerinţele sociale! Stilul acesta îl avem, se vede, „graţie 
progresului simţitor ce-a făcut la noi ştiinţa dreptului“. 

Un mesaj plin de definiţii ca cea de sus, plin de fraze de cea mai zilnică 
platitudine, plin de lucruri cari se-nţeleg de la sine și pentru cari nimeni în 
lume nu le-a cerut d-lor miniștri o esplicare sau o definiţie, un asemenea 
mesaj cum să nu fie frumos? Noi suntem siguri că d. Giani a plâns 
recitindu-l. 

Ceea ce-am fi fost în drept de-a aștepta era o lămurire cât de slabă 
asupra politicei noastre esterioare. 

Cititorii noştri cunosc cele două articole publicate în ziarul oficios 
francez „Le Temps“. Arareori un organ de publicitate ne-a vorbit atât de 
dezgheţat ca acesta. El arată cum, după căderea Imperiului otoman, 
Principatele dunărene fără escepție, departe de-a deveni independente în 
mod absolut, au căzut din contra în sfera de atracţiune a marilor rivali cari- 
şi dispută dominaţiunea în Orient şi că nu fac decât să oscileze când într-o 
parte când într-alta, pân-în momentul fatal în care cei doi rivali vor ajunge 
să se-ncaiere, moment în care și aceste ţări vor fi puse în alternativa sau de- 


a-şi alege stăpân, sau de-a fi nimicite de marea izbire. Realitatea, departe 
de-a dezminţi maniera de-a vedea a ziarului francez, o confirmă pe zi ce 
merge. 

Călătoria demonstrativă a împăratului Austriei în Galiţia, declarația 
baronului Haymerle că unirea Bulgariei cu Rumelia ar constitui un casus 
belli, tensiunea generală şi augmentarea bugetelor de război a tuturor ţărilor 
nu-i inspiră însă ministrului nostru de externe alte asigurări decât „că 
întreținem cu toate puterile relațiunile cele mai cordiale“, apoi, ca 
tautologie, cu câteva şiruri mai jos: „relaţiunile noastre esterioare sunt cele 
mai bune“. 

A apărut mai zilele trecute o carte care ilustrează optimismul acestui 
mesaj. Ea se intitulează O pagină din istoria contimporană de dr. Istrati. 

Acea carte dovedește scăderea repede a elementului românesc din ţară, 
iar mesajul vorbeşte de dezvoltarea naţională. 

Cartea dovedeşte degenerarea rasei însăși; mesajul arată progresele ce 
le-a făcut ştiinţa dreptului. 

Cartea în fine dovedeşte cum — mirabile dictu — în grânarul dunărean 
al Europei populaţia degenerază şi descrește din cauza alimentaţiunii 
insuficiente, din cauză că organizarea noastră socială condamnă populaţiile 
la o foamete artificială; mesajul vorbeşte de unirea tuturor pentru binele 
patriei. 

Sau d-nii miniștri n-au ochi să vază și urechi să auză, de zugrăvesc 
frumos starea țării sau, dacă le-a mai rămas oricât de puţin spirit de 
observaţie, broşura de deschidere a Adunărilor nu e decât praf aruncat în 
ochii străinătăţii, ca s-o amăgească asupra realității mizeriei şi decadenţei în 
care se află ţara sub sistemul de guvern al liberalilor. 

Înlăuntru nu se mai amăgeşte nimene. 


€ 


[19 noiembrie 1880] 

Publicăm mai la vale actul de acuzație în contra fondatorilor Republicei 
Ploieşti. Actele de suveranitate națională, precum numiri în funcțiuni etc., 
ale exerciţiului patriotic în care guvernul din Ploieşti a fost surprins de cătră 
reacțiune sunt espuse cu destulă claritate pentru ca cititorul să-și poată face 
o idee despre faptele pe cari cineva cată să le comită pentru ca sub regimul 


liberal s-ajungă deputat, advocat public, convertitor de titluri de datorii, 
cămărași la saline etc. etc. 


€ 


[20 noiembrie 1880] 

Noi am fost aciia cari am imputat vestitului conspirator de la Opera 
Comică și de la Ipodrom, amicului melcilor simpatici ai d-lui Jules Allix şi 
actualului ministru de finanțe că a comandat pe sub mână sporirea dării 
funciare, lăsând-o la discreția unor comisii de recensimânt alese, conform 
manoperelor cunoscute ale patrioților, după sprânceană. Puțin am fi avut de 
obiectat contra unei îndoiri generale a dării. Am fi invocat cel mult 
făgăduinţa roşiilor de-a nu spori nici o dare, de-a nu face nici un împrumut. 
Ar fi fost o ducere ad absurdum mai mult, ar fi fost o nouă dovadă cum 
aceşti oameni, în opoziție fiind, spun neadevărul pentru a câştiga prin 
subrepțiune încrederea alegătorilor și cum, suiți apoi la putere pe urmele 
câtorva oameni oneşti, dar amăgiți, fac contrariul de ceea ce făgăduiseră 
țării. 

A decreta ca măsură generală sporirea unei dări poate fi o calamitate, 
un rău, dar e un rău ce atinge pe toți în mod egal şi drept. 

E însă o teorie elementară de finanţe pe care orice începător o are 
trecută în caietele sale: ca dările directe să se sporească arareori însă cu 
mult, dările indirecte mai des dar cu puțin. 

Răposatul Strat fusese, precum se știe, profesor de economie politică, 
ceea ce în ţara Cernăteștilor n-ar însemna nimic, dar totodată un temeinic 
economist de școala Manchester, ceea ce se dovedeşte prin cartea lui clară 
şi bine scrisă asupra economiei politice. 

Ca economist, Strat, în faţa unui nou recensimânt și voind a spori în 
adevăr dările, netăgăduind-o aceasta, ca actualii patrioți, scrie în 1876 
prefecţilor o circulară în care le zice următoarele: 


Evaluaţiile actuale fonciare sunt cu totul minime faţă cu veniturile ce realizează 
proprietarii cu preţurile ce primesc de la arendași și chiriași după contracte lucrătoare, 
după cum avem exemplu arendarea moșiilor şi ecaretelor statului cari, cu ocazia 
ultimelor licitaţii, au sporit în multe localităţi aproape cu 60 la sută peste venitul din 
trecut... Pe scurt, cerem să sporiţi la îndoit venitul fonciar actual fără nici o agravare 
de impozit decât numai aplicarea dreaptă și exactă a taxei asupra adevăratei valori a 
proprietăților imobile. 


Strat presupune dar, după acea elementară teorie financiară espusă mai 
sus, că, în genere, în toată ţara, valoarea imobilelor s-au îndoit din timpul 
lui Cuza Vodă și până azi, deci recomandă ca în genere şi în toată țara 
impozitul să fie îndoit. 

Ce face însă d. Brătianu? 

Vrea să-și păstreze şi popularitatea, de care lui Strat nu-i păsa, dar vrea 
să urce şi darea. Comitetele de salut public de odinioară, prefăcute în 
comisii de recensimânt, încarcă pe contribuabilii presupuşi adversari ai 
guvernului numai până la limita de la care ar putea intra în alt colegiu 
electoral, iară pe patrioţi sau îi sporeşte tocmai pe tocmai, ca ei să devie 
alegători în colegii superioare, sau îi lasă cum sunt sau în fine, unde nu sunt 
alegători roșii în colegiul I, îi sporește cu duiumul, știind că de unde nu-i 
nici împăratul n-are de unde lua. Dările corespunzătoare cu colegiile ce le 
uzurpează asemenea patrioţi le vor plăti nefericitele comune rurale, solidar 
responsabile pentru încasare. Dacă un primar delapidează banii birului, li se 
vinde nenorociţilor săteni până și cenuşa din vatră spre a restitui banii; dacă 
un patriot fără avere râvnește la onoarea de a fi alegător în colegiul I, sătenii 
solidar responsabili plătesc pozitiv darea pe care patriotul fără avere n-a 
avut nicicând de gând s-o plătească. 

Sufere vro comparaţie măsura generală a lui Strat cu latitudinea pe care 
d. Brătianu a lăsat-o tagmei patrioţilor întru aşezarea economicoasă a 
dărilor? 

Una e o măsură generală, onestă, mărturisită; cealaltă e o măsură 
piezișă, de care sunt esceptaţi pe tăcute patrioții și atinși numai proprietarii 
neplăcuţi guvernului. 

Punând această măsură francă a lui Strat faţă cu critica ce-am făcut-o 
noi panglicăriei bizantine a circularelor actualului ministru de finanţe, 
„Românul“ crede a ne fi dovedit că ne contrazicem. 

Greșește. 

Pretutindeni am relevat în criticele noastre că guvernul, dacă nu crede 
că valoarea imobilelor s-a îndoit cum credea Strat, ar trebui să fi fost sincer 
și să ceară de la Adunări îndoirea impozitului fonciar, iar nu să-l îndoiască 
după convenienţele societății de exploataţie în mod pieziş și numai asupra 
unora, iar asupra altora nu. 

Întemeindu-se pe pretinsa noastră contrazicere, „Românul“ adresează 
opoziţiei următoarele cuvinte. 


Recensimîntul impozitelor făcut anul acesta a ațîțat verva de injurii a partizanilor 
vechiturilor condamnate de ţară. 

A răspunde la asemenea injurii și neadevăruri ar fi a da oamenilor ce le practica o 
însemnătate pe care n-o au și n-o merită, ar fi de-a le face o onoare de care s-ar 
mîndri. 


Mai ştii? 

Vechitura Strat, om cu ştiinţă de carte care a lăsat în urmă-i o scriere 
escelentă de economie politică, nu are și nu merită însemnătate; dar cine o 
are şi-o merită e noitura sau venitura de la „Românul“ cu cele patru clase 
primare și un curs de violoncel. 

Vechitura Strat, care-și datorea poziţia în societate științei, averii și 
naşterei sale, nu are şi nu merită însemnătate; dar noitura care-şi datorește 
pricopseala tocmai împrejurării că e ignorant, de origine galițiană 
necunoscută, plus împrejurării unor voturi false date cu procure false, e fără 
îndoială un mare om. 

În genere nu are şi nu merită însemnătate nici un om cumsecade în 
timpul domniei roşilor. 

Din actul de acuzaţie asupra patrioților republicani din Ploieşti, pe care 
l-am publicat în numărul nostru de ieri, aflăm că, la interogatoriu, o 
mulțime dintre ei au declarat că sunt fără profesie. 

Un om fără profesie e un vagabond. 

Între aceştia însă cată să numărăm și pe cei cu profesiile uzurpate, 
pretinse sau frauduloase. Un om care, având patru clase primare și un curs 
de violoncel, ar exercita profesia de medic ori cea de jurisconsult, de 
episcop, de profesor de universitate, de director de drum de fier ori de 
director de bancă, ar fi un om fără profesie care, prin fraudă și manopere 
supuse penalităţii, a ajuns unde este. 

Ei bine, asemenea oameni fără profesie cari la Ploieşti fabricau 
telegrame false, numeau funcţionari, promiteau să taie capete de zahăr 
nemţesc, oameni cari, sub altă domnie, ar umplea pușcăriile și ocnele, au 
ajuns sub Carol îngăduitorul bărbaţi de stat, miniștri, deputaţi, directori de 
drum de fier şi de bancă, confecţionează bilete ipotecare etc. etc. E evident 
că într-un stat în care lucrurile merg astfel și în care ignoranţa și 
malonestitatea adeseori sunt titluri de înaintare, asemenea tagmă de patrioți 
merită deocamdată să fie băgată în seamă până va ajunge să fie băgată în 
internatul de la Văcăreşti. 


Și asemenea oameni discută actele lui Strat, ba le pun în paralelă cu 
panglicăriile de politică malonestă ale unui I.C. Brătianu care a învăţat arta 
de-a guverna de la melcii simpatici ai lui Jules Allix și în ascunzătorile 
comunarzilor Parisului? 

Dar nu li se trece. 

[21 noiembrie 1880] 

„L'Indépendance roumaine“ discută poziția d-lor Conta şi Teriachiu în 
cabinetul Brătianu. Aceşti doi domni fac parte din aşa-numitul partid liberal 
independent, puţin numeros, compus din câțiva advocaţi și profesori tineri 
cari, întru cât priveşte trecutul lor politic, s-au deslipit unii de partidul 
conservator, alții de fracțiune. 

Liberalii independenţi făceau opoziție crâncenă guvernului pe toate 
terenurile; „Steaua României“ îmbogăţise dicționarul presei din opoziţie cu 
multe locuţiuni fericite pentru a însemna activitatea acelui partid estrem de 
periculos care ne guvernă. Natura partidului roşu se împrumută lesne 
oricării pene ce are înclinaţie de caracterizare. Sutele de oameni fără 
profesie hotărâtă din cari e recrutat partidul, conivenţa lesne stabilită între ei 
pentru a acoperi şi a face muşama actele fiecăruia, trecutul lor pătat prin 
conspirație, prin concesii frauduloase, ca cea dată lui Strusberg și pusă în 
execuţiune înainte de a se fi votat de Senat, prezentul lor și mai scandalos, 
în fine principiul lor de existență de a înlătura de la cârma fie locală, fie 
centrală a vieţii publice orice merit şi de a cocoţa în funcţiile cele mai înalte 
nulități ale partidului, toate acestea la un loc constituie acea lume pe dos 
care face ca vorbele dicționarului să aibă pentru ţara noastră un înţeles 
contrariu de cel pe care-l au în alte ţări. 

Astfel, începând cu însuși numele unității noastre etnice, vom vedea că 
„Românul“ e organul unui partid compus din Bosnagi, Cariagdi, Pişca, 
Carada, Giani, Chiriţopol ş.a.; „patriot“ înseamnă a nu fi avut nici o patrie 
hotărâtă şi a fi adoptat din întâmplare pe cea românească; „onest“ va să zică 
a acoperi cu un văl scabroasele afaceri; „natura catonică“ va să zică vitejie 
nocturnă ca la 11 fevruarie; „binele ţării“ înseamnă cam urcarea 
cheltuielilor statului cu 34 la sută în patru ani şi căpătuirea în slujbe a toată 
suflarea patriotică; „artist“ va să zică diletant fără talent în pictură, muzică, 
comedie, arhitectură, ale căror tablouri, executare falsă, construcții 


centrifugale se plătesc din bugetul statului; „învăţat“ înseamnă a avea patru 
clase primare şi a fi numit în noaptea de la 11 fevruarie, fără concurs, 
profesor de universitate (Cernătescu) sau a fi absolvat școala de felcerie din 
Țarigrad și a fi profesor de facultate la București (Bosnagi ş.a.m.d.). 

Această răsturnare cu sus-n jos a tuturor noţiunilor unui lexicon, această 
ironizare sistematică a toată concepţia omenească prin realitatea partidului 
roşu prezinta desigur multă materie de persiflaj atât „Stelei României“ cât şi 
oricărui om cu bun simţ, chiar roşu de-ar fi fost. Sunt o sumă de roşii cari 
râd din toată inima de propriul lor partid şi cari, de nevoie şi pentru interese, 
fac o mutră serioasă când marele pontifice aruncă-n lume frazele sale 
apocaliptice. 

Care a fost însă mirarea noastră când „Steaua României“ fu apucată de 
toanele „Presei“ şi, tăcând despre cele dinlăuntru, începu să cutreiere 
Afganistanul. Dar misterul se explică repede: d-nii Conta şi Teriachiu 
intrară în ministeriu. Deocamdată „Steaua României“ mai urmează 
interesantele ei studii entologice, dar ele ascund o ruptură adâncă. Nu mai 
există partid liberal-independent. Cei numiţi în slujbe înclină a deveni roșii, 
cei ce nu vor să primească slujbe şi cer concesii în materii de principii s-au 
grupat de o parte și fac o opoziţie deocamdată pasivă. 

Din momentul însă în care partidul liberal-independent sau nu mai 
există, sau e contrariu guvernului, din momentul ce, prin intrarea celor doi 
d-ni în cabinetul Brătianu, nu se mai pot echilibra nemulțumirile din 
Moldova, ce însemnătate parlamentară mai au miniștrii numiţi în timpul 
vacanţelor Corpurilor legiuitoare? Nici una, evident. Lipsa de însemnătate 
parlamentară nu va întârzia a se manifesta și poate să fim în curând în 
plăcuta poziţie de-a înregistra o configuraţie caleidoscopică curat roșie şi 
de-a ne bucura zilnic și în toate resorturile de acele încercări stilistice și 
oratorice de literatură a circularelor pentru care d. Tache Giani a creat pân- 
acum celebre, dar cu atât mai confuze modeluri. 

PRELEGERILE D-LUI MAIORESCU 


[23 noiembrie 1880] 
Ieri la 4 1⁄2, în sala Facultății de Drept, d. T. Maiorescu a ținut a doua 
prelegere despre Logică și aplicările ei. Sala era plină. Darea de seamă a 


acestei importante prelegeri o vom da în numărul următor. Precum am spus 
la informaţiunile noastre, ora și ziua prelegerilor d-lui T. Maiorescu se 
schimbă. În loc de vineri la 4 %, d. am. aceste prelegeri se vor ţine de acum 
în toate miercurile la 8 seara, în același local. 

RECTIFICARE 


[23 noiembrie 1880] 
În darea noastră de seamă asupra primei prelegeri a d-lui T. Maiorescu, 
s-a strecurat o eroare de redacțiune stilistică, ce de aminteri se înțelege 
îndată ca eroare din urmarea prelecțiunii. D. Maiorescu, vorbind despre 
darwinism, nu a zis că teoria evoluțiunii este ipotetică, pe când teoria 
selecțiunii și a moştenirii ar fi „suficient demonstrată“, ci, din contră, aceste 
din urmă sunt astăzi încă controversate între oamenii de ştiinţă, pe când 
evoluțiunea generală nu se mai poate tăgădui. Numai aşa se și explică șirul 
ideilor următoare: în prelegerea d-lui Maiorescu, care, aplicând principiul 
evoluţiunii, conchide la necesitatea unei astfel de perfecţionări a fiinţelor 
organice încât durerea şi întunecimea intelectuală, caracteristice până astăzi, 
să dispară. 

PRELEGERILE D-LUI T. MAIORESCU 
A DOUA PRELEGERE 


Introducţie — Aristotel — Retorica — Emoția — Argumentul —Logica 
— Metoda 

[25 noiembrie 1880] 

Materia, obiectul logicii, este de domeniul gândirii curate. Pentru 
această știință dar nu există un substrat sensibil; obiectul ei nu se poate 
expune a fi controlat cu sensurile. Aci stă deosebirea fundamentală dintre 
știința aceasta şi celelalte. În istorie este drept că obiectul nu este aci de 
față, dar el îşi are sprijinirea că a fost odată o realitate palpabilă şi astfel nu 


rămâne de controlat decât veracitatea martorilor ce-l atestează. Estetica se 
ocupă cu impresia frumosului, dar întru cât această impresie e produsă 
printr-un obiect sensibil, un obiect de artă. Obiectul logicii stă în gândirea 
omenească. Astfel întru cât auditorul n-ar urmări cu atenţie expunerea 
ştiinţei sau această expunere nu i s-ar face limpede întru atât obiectul ei ar 
dispărea. De aci greutatea expunerii. O nenorocire a multor lucrări asupra 
materiei ce ne ocupă este lipsa de claritate, întrebuinţarea de cuvinte 
obscure, cu două şi adesea cu trei înţelesuri. Când dăm peste o carte rea, 
obscură, confuză, când ascultăm o prelegere rea asupra unei științe care cere 
în expunerea ei un model de limpezime, să ştim că vina nu e a ştiinţei, ci a 
expunătorului, nu obiectul strică, ci nepriceperea aceluia ce-l tratează. 
Rezultatul acestei confuzii și obscurităţi este nespus de rău: este discreditul 
filozofiei aproape general; acest rezultat ne explică oarecum lipsa de 
propășire ce se constată în istoria acestei ştiinţe. El se datorește ușurinței cu 
care multe capete nechemate s-au crezut și se cred cu atât mai savante cu 
cât sunt mai obscure. Cu cât ele s-au cufundat în forme încurcate și în 
formule și fraze învăţate pe de rost, cu atât s-au pretins mai filozofi şi în 
fond cu atât mai mult le-a scăpat obiectul științei, obiect care nu poate 
exista decât în claritate. 

D. Maiorescu nu voiește a începe prin definiţie; metoda genetică este 
preferabilă pentru expunerea acestei ştiinţe. Astfel începe prin istoria 
logicii. 

Logica propriu-zisă a luat naștere de la Aristotel, care trăia în secolul al 
4-lea înaintea erei noastre. Este adevărat că în scrierile lui Platon, cu 
deosebire în Prothagoras, se găsesc fragmente asupra logicii, dar ele sunt 
așa de desprinse între ele, așa de în treacăt atinse încât nu pot fi considerate 
ca tratări științifice. Aristotel este cel dântâi care tratează logica metodicește 
şi cu temei. El era de fel din Stagyra; la curtea lui Filip al II-lea al 
Macedoniei el dedese lecţii de ştiinţele fizice; întorcându-se în ţara lui, 
înființă școala de filozofie numită a „peripateticilor“ și doctrinele lui 
începură a se lăți în toată Grecia. Tocmai atunci însă când numele și 
doctrinele lui pătrundeau în toate unghiurile el fu silit să fugă de acolo; el 
muri la anul 322 înainte de Hristos. Cine sau ce l-a silit să fugă în momentul 
când tocmai triumfa? Ce l-a făcut să părăsească locul unde se lăţeau ideile 
şi filozofia lui? 

Faptele și lucrurile pe cari în școală ni le-nșiră istoria par a se împăca 
între ele; mai târziu însă, când le cercetăm, le vedem în contrazicere unele 


cu altele. Pe vremea aceea domnea în Grecia, în Atena mai cu deosebire, 
aşa-numita „democraţie“, sistemă politică „liberală şi populară“. Pe vremea 
aceea însă Socrat, cel mai curat, cel mai inofensiv, cel mai etic filozof, a 
fost condamnat la moarte și a trebuit să-și bea paharul de otravă. Era 
republică liberală aceea! Lui Aristotel i s-ar fi putut întâmpla același sfârşit 
dacă n-ar fi părăsit la vreme teritoriul minunatei republice. Ne-am depărta 
prea mult de obiectul nostru dacă am sta să expunem mai amănunţit cauzele 
exilului de bunăvoie al lui Aristotel și ar trebui un studiu nu de școală, un 
studiu special pentru a înţelege faptul enorm al osândii unui om la moarte 
pentru ideile lui. 

Aristotel dar moare la anul 322. De la el rămân cinci tractate complecte 
(Organon) asupra logicii. Școlarii, urmașii şi comentatorii au împrumutat 
acele cinci tractate și le-au intitulat Logica lui Aristoteles. Cele cinci tractate 
sunt: 

1. Categoriile — o singură carte a cărei autenticitate este controversată, 
dar a cărei teorie este desigur aristotelică; 

2. Despre interpretare — tot o singură carte, ca şi precedenta, 
controversată ca autenticitate de formă, dar ca teorie desigur aristotelică; 

3. Analiticele — opt cărţi, autentice, opul principal, împărţit în două 
părţi, pars prior, pars posterior; (de obicinuit opera aristotelică se citează în 
latineşte). 

4. Topicele — opt cărţi şi 

5. Despre falsitatea sofismelor. 

Toate aceste lucrări răspundeau unei trebuinţe de educaţie locală şi, ca 
astfel de element, ele au fost păstrate până în suta XVI a erei noastre. Pe 
vremea lui Aristotel tiparul nu exista; viul grai păstra ştiinţa şi tradiţia, viul 
grai era agentul de comunicare al ideii. Astfel se înțelege cât de înaltă 
importanță avea pe atunci arta vorbirii, aşa numita retorică. Retorica era, 
este, arta de a convinge auditoriul. Dar pentru a convinge sunt multe 
mijloace, unele pericoloase pentru adevăr. Sunt două feluri de mijloace în 
genere, mijloacele emoţionale și cele raționale. Știința nu are a face cu cele 
dântâi. Două elemente are cuvântarea omenească, cel estetic, în a cărui 
sferă intră căldura şi emoția, partea sentimentală a oratorului, și cel logic, în 
a cărui sferă nu intră decât înşirarea argumentelor. 

Era dar de neapărată trebuinţă, atunci când retorica juca un aşa de 
important rol în societate, să apară Analiticele lui Aristotel, în cari să se facă 
deosebirea celor două elemente ale convingerii. Convingerea pe ce se poate 


stabili cu temei? Pe argumente, adică pe legătura ce trebuie să existe între 
cuvintele oratorului și gândirile auditorului. Argumentul logic este trăsura 
de unire care leagă astfel ideea relativ noua a oratorului cu ceea ce a gândit 
auditorul, încât acesta să o primească neapărat dacă nu voieşte a se pune în 
contrazicere cu tot şirul ideilor sale proprii, anterioare, adică cu el însuși. 
Astfel orice operaţie a gândirii, chiar proprie, se stabileşte prin argumentare. 

Sunt două feluri de adevăruri, cele intuitive sau concrete, adică acele ce 
se impun prin directă percepere, prin sensuri, prin conștiința actuală şi cari 
sunt mai presus de nevoia oricărei demonstrări abstracte, şi adevărurile 
argumentate sau abstracte, în privința cărora întru cât ies din sfera 
actualităţii palpabile întru atât se poate ivi controversa. Chipul firesc şi 
neapărat al înlănţuirii argumentelor, acesta e obiectul logicii. 

Cu privire la ceea ce numim argument, adică înlănţuirea unei idei relativ 
nouă a noastră cu ideile pe cari le au mai dinainte alții, nu se poate cineva 
opri a cugeta la chipul cu care, din veacul de mijloc şi până mai anii trecuţi, 
s-a făcut cultura generaţiilor tinere. Ca exemple de absurditatea metodei de 
a procede prin definiţie şi prin teză dată, profesorul citează un pasaj dintr-un 
curs de filozofie oficial francez, introducţia textului în gramatica română, 
predat până mai deunăzi în școalele noastre, care începe cu faimoasa frază: 
„Gramatica este arta de a vorbi și a scrie corect“, şi introducţia unui curs de 
literatură, admis de Ministerul Instrucţiei ca manual şcolar. E de mirare cum 
cu astfel de metodă au fost capete cari au mai ieşit sănătoase din școală. 

Potrivită minţii omenești, folositoare şi practică e desigur metoda 
genetică; aceasta este metoda după care d. Maiorescu va urma prelegerile d- 
sale. 

Se înțelege că dărilor de seamă pe scurt pe care le facem aci nu le putem 
da câtuși de puţin din farmecul ce profesorul știe a da prelegerilor sale, cu 
talentul său de cuvântare, prin o completă stăpânire a obiectului său și prin 
o dezvoltare bogată și ilustrată la fiece pas cu exemple interesante. Vom fi 
mulţumiţi dacă vom putea înşira fără lipsă de fond ori greșală de ordine, ca 
un fel de sumar exact şi clar, propoziţiile fundamentale ale fiecărei din 
aceste prelegeri. 

SCRISOAREA UNUI MINISTRU 


Revelaţiuni interesante și autentice 
A doua ediție cu un adaos explicativ 

[25 noiembrie 1880] 
Tirajul numărului trecut desfăcându-se și cerându-ni-se din mai multe 
părți Scrisoarea unui ministru, reproducem azi acest document, deocamdată 
fără comentarii. Aflăm că revelațiunile d-lui Conta ar fi produs între dd. 
deputaţi şi senatori mare agitaţie. Unii ar fi hotărâți să interpeleze cabinetul 
cu scopul de a căpăta un răspuns la întrebarea dacă scrisoarea publicată în 
„Timpul“ este autentică sau apocrifă și, în cazul când s-ar declara că e 
autentică, atunci să ceară explicări asupra poziţiei ministeriale în care 
rămâne d. V. Conta în urma acestei publicări. Vom scuti noi banca 
ministerială de sarcina penibilă de a răspunde la întâia întrebare. Am dispus, 
pentru iubitorii de curiozităţi, să se tragă câteva copii fotografice de pe 
scrisoarea în cestiune; acestea și le vor putea procura dd. senatori și 
deputaţi, fără deosibire de nuanţe politice, cu câte un leu nou exemplarul. 
Cât pentru întrebarea a doua, drept să spunem nu tot așa de uşor poate să 
răspunză cineva și astfel nu ne amestecăm deloc în aceea ce priveşte banca 
ministerială şi îndeosebi pe d. Conta. Să sperăm însă că d-sa va şti să deie 
un răspuns care, satisfăcând interesul tuturor liberalilor, să-i silească a face 
„de necesitate virtute“. Cu puţină bunăvoință și mai ales cu puţinul respect 
de moralitatea publică pe care, cum vedem, îl profesează liberalii, şi 
moderați și nemoderaţi, toţi vor fi împăcaţi, toţi adică afară de „reacțiune“ 
şi d. Tache Giani, căruia va trebui să i se dea garanţii față cu dispoziţiile 

primejdioase ce le manifestă în privinţă-i colegul d-sale de la Culte. 

Până atunci iată documentul: 


București, 13 nov. 1880 

Iubite Panu, 

Moderaţii (reprezentaţi aici prin Mîrzescu și Sculi) vor să dreagă prostia ce au 
făcut. De altă parte, interesul lui Brătianu și al nostru al tuturora este ca să nu se 
îngroașe rîndurile opoziţiunii tocmai acum cînd ea se agită și se organizează. Trebuie 
mai cu seamă să ne strîngem rîndurile pînă vom vedea cum se desinează lucrurile în 
Camere și în țară. De aceea, fiindcă moderaţii sînt dispuşi să se modereze, voi să nu 
fiți provocatori în jurnal. Să urmaţi în jurnal linia mare de conduită pe care am 
designat-o împreună: să spuneţi că, conform angajamentelor luate, conform bunei- 
credinţe, loialității, dorinţei sincere de a consolida partidul liberal etc. toți din toate 
nuanțele trebuie să aibă o acţiune comună (care pentru moment este aceea de a 
susținea şi întări guvernul liberal în interesul tuturor liberalilor); că jurnalul din Iaşi 
este terenul comun pe care se pot întîlni și în care trebuie să-și manifeste conlucrarea 


toți liberalii cari vor să susție guvernul cu sinceritate în interesul tuturor; că nuanțele 
liberale unite pot să-și conserve individualităţile lor, caracterizate numai prin principii 
de detail, pe cari pot să le susție prin organele lor respective, dar că, în principiile 
generale, comune tuturor, și în acțiunea generală comună toate nuanțele trebuie să fie 
unite, şi că în acest sens jurnalul este organul tuturor nuanţelor unite; că în el se vor 
trata cestiunile de interes comun și că prin el se vor manifesta toți acei cari înțeleg 
sincer a conlucra la consolidarea întregului partid liberal. 

Nu e cu neputinţă ca moderaţii, de voie sau de nevoie, să vie la adevărata cale în 
faţa acestui limbaj, făcînd de necesitate virtute; dar eu nu cred la o astfel de minune și 
nu mă îndoiesc că acei mai nesinceri din ei tot se vor rupe de noi mai curînd sau mai 
tîrziu. Însă nu trebuie să le dăm avantajul de-a provoca noi acea ruptură. Jurnalul 
nostru va fi o piesă de încercare și un ciur, care va despărţi în curînd grîul de neghină, 
şi atunci ruptura nu va fi imputată decît acelor cari nu au fost sinceri. 

Siliți-vă asemenea a grupa pe toți acei cari nu umblă după coterii și după intrigi, 
explicîndu-le că ei trebuie să se grupeze tocmai pentru a purifica mai cu succes 
partidul liberal de acei netrebnici cari astăzi se zic liberali numai pentru a pescui în 
apă turbure. 

Ţin la dispoziţia voastră suma ce v-am promis ca ajutor pentru jurnal. Nu-mi 
vine însă să v-o trimit prin poştă în numele meu. Aştept pe Ghiorghian, ca să i-o dau 
lui, şi apoi el să v-o trimeată vouă, ca să figureze la poştă numele lui. 

Spune lui Bejan că întârzierea adusă la numirea lui este din cauză că Daniileanu 
nici pînă astăzi n-a înaintat ministerului deosebita lui opiniune și ţine la dînsul toate 
tezele scrise. Am dat însă ordine ca să se facă ce se va face grabnic. Dealtminteri 
întîrziarea nu aduce nici un rău lui Bejan, deoarece el primește leafa și deoarece în 
orice caz el trebuie să fie numit. 

Giani îmi spune în fiecare zi că face decretul pentru Burada și în fiecare a doua zi 
se scuză pentru uitarea de ieri. În sfîrșit, zilele astea îl voi strînge de gât ca s-o facă. 

Miîrzescu și Sculi pleacă astă-seară la Iași pentru a face pe moderați să-și mai vie 
în simțţiri. 

Al tău B. Conta 


Am publicat aceste preţioase revelațiuni alaltăieri seara. Ieri dimineața 
primirăm din laşi o corespondenţă particulară, datată de vineri 21, care, 
stând în legătură strânsă cu cele cuprinse în scrisoarea d-lui V. Conta către 
d. Panu, aruncă o interesantă lumină asupra agitațiilor triste ce frământă 
grupul liberalilor moderați din Iaşi. lată acea corespondență: 


lași, 21 noiemvrie 

Iubiţii mei, 

„„„Partidul celor... (pardon!)... se frământă rău de tot de la o vreme. Moderaţii 
noştri au înaintat zilele acestea la Bucureşti către dd. Conta și Teriachiu un ultimatum 
în regulă cuprinzând că: ori acești doi domni să rămână credincioși principielor, ori să 
ştie că vor fi excluşi din grup. La întrunirea la care s-a formulat ultimatul n-au luat 


parte toți moderaţii şi unul dintre cei de față nu l-a iscălit. D. Panu, care nu luase parte 


la întrunire, a fost anunţat de cele petrecute și de hotărârea luată. A doua zi curentul 


electric făcu cunoscut d-lui Contal ce-i puseseră la cale coreligionarii politici. 


Ultimatul soseşte apoi prin poștă d-lui ministru. În timpul acesta, unul dintre 
moderați, d. advocat Sipsom, care sosise la Bucureşti în acelaşi tren de poștă ce 
adusese ultimatul, merge să pipăie d-aproape pulsul Excelenței Sale. Electricitatea în 
complicitate cu d. Panu preveniseră însă pe Excelenţa Sa de cele petrecute la Iași, și 
astfel d. Sipsom, mergând acasă la d. Conta, nu fu primit; Excelenţa Sa îi trimise 
răspuns cu aprodul de la uşă că nu primeşte acasă decât pe amici și că cine are afaceri 
cu d-sa ca ministru să poftească la minister. Pe semne că la d. Tiriachiu d. Sipsom n-a 
avut mai mult noroc decât la d. Conta, pentru că, peste două zile de la acestea, „Steaua 
României“ a publicat o scrisoare a unui „amic politic din Huși“. În acea scrisoare 
hușanul nostru califica cu epitete foarte drastice purtarea celor două Excelenţe 
moderate. Din parte-i, monitorul moderaţiilor, publicând scrisoarea, nu dezaproba 
câtuşi de puţin vederile hușanului, necăjit cu drept cuvânt. Când a apărut scrisoarea în 
„Steaua României“ s-a expediat o telegramă la București către d. Conta din partea 
moderaților rămaşi credincioși Excelenței Sale; prin acea telegramă se semnala 
trecerea monitorului moderaţilor în opoziţie. 

D. Teriachiu, la venirea sa din urmă în laşi, promisese moderaţilor că în curând 
guvernul va îmbunătăţi starea de lucruri din capitala Moldovii, dar fără a ceda câtuși 
de puţin întru aceasta vederile deosebite ale moderaţilor ca grup politic; că guvernul 
va utiliza pentru aceasta aptitudinile individuale pentru valoarea lor, iar nicidecum 
pentru titula politică a individelor. 

Fie şi individual, numai să fie! îşi ziceau moderaţii. N-a fost însă nici așa. 
Decepţiunea a trebuit să fie mare, mai ales că majoritatea partidului (pardon!) conta 
pe d. Conta. De aci, ultimatul. Câţiva moderați (credincioşii Excelenței Sale) n-au 
subscris ultimatul şi au ţinut în curent pe d. ministru de cele petrecute. O simplă 
întâmplare desigur a produs picanta coincidență că numele acelor domni sunt tocmai 
ale persoanelor a căror aptitudini individuale au început a fi utilizate. D. Verussi a 
vândut Ministerului Instrucţiei una din mânjiturile d-sale celebre expuse la 
„Concordia“ cu 1000 de franci; d. Bejan a ajuns profesor la Facultatea de Drept din 

laşi; d. Burada așteaptă postul de prim-prezident f; apoi se vorbeşte că s-ar fi 


3 ceea ce ar fi de natură 


pregătind pentru d. A. Xenopol un Bene-Merenti întâia clasă 
să deştepte luarea aminte a Academiei asupra Războaielor turco-ruseşti, operă a d-lui 
Xenopol care va fi supusă în curând la „prețioasa“ apreţiare a numitului institut. 

D. A. Xenopol a apucat însă să subscrie ultimatul și să-și dea prin „Ştafeta“ şi 
apoi, după stăruințele amicilor, să-și trimeaţă acuma la „Steaua României“ scrisoarea 
de retragere din grup. 

E vorba să se întemeieze în Iaşi, din fondurile secrete, un nou jurnal, curat roșu, 
care să aibă în capu-i pe credincioșii moderați ai Excelenței Sale și pe alţi liberali de 
pe ici de pe colea. 

Până în momentul când pun la poştă această scrisoare (vineri dimineața) d. Panu, 
care e la București spre a conferi cu d. Conta asupra frământărilor moderaţilor, nu s-a 


întors încă în lași. 
Al vostru 
X... 


După informaţiile noastre, d. Panu, după ce a conferit sâmbătă după- 
amiazi de pe la orele 5 până pe la 8 cu d. Conta asupra obiectului de care 
vorbește corespondentul nostru și asupra revelaţiilor autentice publicate 
deja la acele ore în foaia noastră, a plecat la Iaşi. Se presupune că d. Panu 
ducea cu d-sa suma ce „o ţinuse d. Conta la dispoziţia moderaţilor cari s-au 
moderat“. Astfel, dacă în urma sosirii d-lui Panu la laşi, care a fost ieri, 
monitorul moderaţilor va părăsi cestiunile Afganistanului în interesul 
tuturor liberalilor, lucrul va fi foarte explicabil. 


1. Se vede dar ce a fost acea „prostia moderaţilor“ de care pomenește d. Conta în 
şirurile întâi ale scrisorii către d. Panu; e vorba de faimosul ultimatum. Nota red. 

2. Care a devenit o primejdie pentru gâtul d-lui Giani. — Nota red. 

3. Extras de decret (explicatio delectat): „Carol I, din graţia etc. etc., ... asupra 
raportului ministrului Nostru secretar de stat la Departamentul Instrucțiunii și 
Cultelor etc. etc.,... acordăm medalia Bene-Merenti cl. I... d-lui A. Xenopol pentru, 
etc. etc.,... Dat în București la 18 noemvrie etc. etc., (Din „Monitorul oficial“ de 
duminică 23 noemvrie). 

[26 noiembrie 1880] 

N-ar trebui să ne prinză mirarea dacă patrioții ar pretinde într-o bună 
dimineață că ei au inventat universul. Despre România îndeosebi nu mai e 
nici o îndoială; ea nu există decât de atunci de când patriotul Serurie și-a 
scris poeziile grecești, patriotul Pătărlăgeanu Orele de repaos și chintesenţa 
de patriot C.A. Rosetti Ceasurile de mulțumire. 

Impresia acestei atotputernicii ne-a făcut-o articolul din n-rul de vineri, 
21 noiemvrie, al „Românului“, în care ni se spune ce mari, ce colosale 
progrese am făcut în administraţia finanţelor. (Vezi adaosul de 34% a 
bugetului cheltuielilor, tainica gestiune a celor opt milioane ruseşti ș.a.m.d.) 
Dar „ceea ce nici cei mai mari vrăjmași ai partidei de la putere nu mai pot 
să nege“ este organizarea şi dezvoltarea armatei sub roşii. 

Chestia asta s-o lăsăm încurcată până mai una alta. Încă n-a sosit 
vremea de-a pune în evidenţă talentul vestit de organizare al geografului 
țărilor ce le-am căuta în zadar pe hartă. 


Lauda ce şi-o face partidul prin organul său nu putea însă să fie lipsită 
de comparații și de bănuieli la adresa guvernului conservator și de aceste 
din urmă vom vorbi deocamdată. 

lată ce zice ingeniosul nostru adversar: 


La 1868 s-a votat legea de armare; tot atunci s-a început și noua organizare; ... tot 
atunci se începu și aprovizionarea cu arme perfecționate. 

Îndată ce căzu guvernul liberal de la putere totul fu oprit în loc. Guvernul 
conservator desființă un regiment de cavalerie, desființă un batalion de geniu, 
desființă garda naţională. 


Această acuzare e nemaipomenită. 

Guvernul conservator a desfiinţat un regiment de cavalerie. 

Dar, onorabililor, unde era acel regiment... desființat? În lună? De 
atunci sunt unsprezece ani şi mulți contimporani trăiesc. Și-aduce cineva 
aminte să fi văzut vânători călări, rogu-vă? E prea adevărat că d. Brătianu, 
pe atunci ministru de război din păcatele noastre, a numit coloneli, maiori, 
căpitani, locotenenţi etc., dar la asta s-a redus totul. Ba d. Brătianu a dat și 
ordine de dislocare, trimițând un escadron la Giurgiu şi altul la Buzău din 
acest regiment de pură fantezie, care nu avea în rândurile lui nici un om și 
nici un cal. Dar nu la Giurgiu şi la Buzău ar fi trebuit să-i trimită, ci în 
satele lui Potemkin, de-o evidenţă tot atât de reală ca şi regimentele d-sale, 
sau în unele localități descrise de geograful d. Slăniceanu în continentul 
Utopia. 

Nu vă e ruşine să susțineţi că guvernul conservator a desființat ceea ce 
n-a existat de când lumea? Punem premiu pe acel ce ne va aduce un oscior 
sfânt dintr-un cal care-a făcut parte din acel regiment sau o viță de păr a 
unui soldat din escadronul trimis la Giurgiu ori la Buzău. Am voi şi noi s- 
avem un suvenir de la acel interesant și rar regiment care avea calitatea de-a 
rămâne nevăzut. Ce ravaje ar fi trebuit să facă o asemenea trupă magică în 
timpul războiului cu turcii? Ar fi intrat nevăzută în Plevna și l-ar fi ridicat 
pe Osman Pașa cu nepusă-n masă. 

Cum stau finanţele bine sub domnia patrioţilor, cum promit a se 
identifica cu natura vestitului regiment de vânători călări, teamă ne e ca nu 
cumva să rămânem într-o zi chiar numai cu regimente de soiul vestitelor și 
glorioaselor escadroane dislocate, ale căror istorie deocamdată ar trebui s-o 
scrie odată d. Hăşdeu, d-sa care-a descoperit pân-acum atât de multe. 


Dar conservatorii au desfiinţat şi un batalion de geniu. Roşii înfiinţaseră 
două și conservatorii le-au redus la unul. la să spunem mai bine lucrul 
verde. Sub guvernul conservator s-a înfiinţat un batalion de geniu, armă 
care nu exista în oştirea noastră. Existau două batalioane de linie ca orice 
linie, cari, fără vina lor, uzurpaseră numirea de batalioane de geniu. Ele n- 
aveau instrumente, n-aveau un metru de fir electric, n-aveau nimic din 
elementele ce constituie această armă. Reformate cu totul şi înzestrate cu 
cele trebuincioase, reduse la unul singur, acest unul a făcut strălucite 
servicii în războiul din urmă, pe cari nu le-ar fi făcut nicicând dacă continua 
a uzurpa numai numele, fără a avea ființa unei asemenea trupe. 

Dar exista în vremea fericitei domnii a roşilor poligonul pentru artilerie 
şi geniu, dar făcutu-s-au vro concentrare sub dumnealor? Au încercat în 
adevăr a concentra grăniceri, dar aceştia, în naivitatea lor, erau să-l lege pe 
generalul patriot însărcinat să-i concentreze și să-l trimeaţă legat cot la cot 
ca peşcheş paşei de la Nicopole. 

Dar liberalii au început aprovizionarea cu arme perfecţionate, zice 
„Românul“. 

Acele arme perfecţionate sunt o invenţie ingenioasă a onorabilei redacţii 
a ziarului roşu. Au stricat câteva mii de puşti cu nişte lăcătuși de la Viena, 
încât se descărcau pe dindărăt şi scoteau ochii oamenilor cari ar fi încercat 
să uzeze de acea ingenioasă invenţie. 

Într-adevăr foarte perfecţionate erau armele acelea, dar din punct de 
vedere curat umanitar. Dacă toate armele ar avea tot puști atât de 
perfecţionate n-ar mai fi război sau s-ar preface într-un general exercițiu de 
sinucidere. 

Dar mai iată o acuzare a „Românului“. 


Când în ajunul rezbelului se simţi trebuinţa de-a apela la acea putere armată se 
constată că-i lipseau de toate. 


La această acuzare cinică răspundem cu acel referat al d-lui Slăniceanu 
asupra situaţiunii îmbrăcăminţii şi echipamentului, scris la 1 iunie 1876 şi 
purtând no. 4 440. 

Care-i acuzarea ce-o aduce aci d. Slăniceanu guvernului conservator şi 
generalului Florescu îndeosebi? 

Iat-o: 


Acest material (de îmbrăcăminte și echipament) potrivit duratei de serviciu și 
efectivelor actuale bugetare ajunge pentru douăzeci şi patru de ani. 


Și cu toate acestea lipseau de toate. Se înțelege că lipseau dacă, în 
ajunul unui război, le-aţi scos în vânzare pentru a trimite în urmă soldaţii 
goi în campanie. 

Când dar aţi spus neadevărul? Acum când ziceţi că lipseau de toate sau 
atunci când ziceaţi că acest material ajungea pe 24 de ani? 

Ar însemna a merge departe cu naivitatea dacă am crede o iotă din şirele 
prin cari foile guvernamentale pretind a se bucura de neizbânda 
anteproiectului austriac în Comisia Dunăreană. Dacă e adevărat pe de-o 
parte că Austria însăși a retras anteproiectul din discuţiune, e sigur pe de 
alta că, în momentul în care va fi vorba de-a se reglementa poliţia fluvială și 
navigația pe Dunăre între Porţile de Fier și Galaţi Comisia Europeană va 
trebui să aibă în față-i un nou proiect ca bază a discuţiei, în care cerințele 
monarhiei vecine vor reapărea, modificate poate, însă aceleași în ce s-atinge 
de esenţă. 

Cine nu admite că bucuria „Românului“ pentru retragerea 
anteproiectului e comedie acela ar trebui să crează cel puţin că în ministeriu 
însuşi există două maniere deosebite de-a privi cestiunea. Al doilea organ 
oficios, „Presa“, a cărui afecţie foarte esplicabilă pentru ministrul nostru de 
externe o cunoaștem, e departe de-a împărtăși bucuria plină de animozitate 
a „Românului“. 

Comisia hotărând a se însărcina ea însăși cu elaborarea unui nou proiect 
de reglementare a navigațiunii fluviului, care, împărtășit tuturor guvernelor 
reprezentate în comisie, se va reîntoarce în discuţie, după ce va fi fost 
studiat de ele, rămâne a se şti modul în care, într-o situație evident mai grea, 
Austro-Ungaria va da pas cererilor sale. Discuţiunea noului proiect se va 
începe după ce toți comisarii vor fi primit instrucţii de la guvernele lor. 

Aci a ajuns cestiunea după întâia ședință a Comisiei, care a avut loc 
sâmbăta trecută. 

A doua zi, duminecă, a avut loc un meeting în sala cea mare a hotelului 
„Metropole“ din Galaţi, la care a luat parte multă lume bună şi unde d. 


Ventura, redactorul ziarului „L'Indépendance roumaine“, a ţinut o 
conferenţă atât asupra stării vitrege în care-au fost lăsaţi Galaţii la regularea 
cestiunilor de comunicaţie cât şi asupra fazelor prin care a trecut cestiunea 
Dunării. D-sa a expus modul cum, în contra prescrierilor art. 55 din 
Tractatul de la Berlin, s-au ivit propunerea de-a se înființa o Comisie Mixtă 
cari sunt consecinţele rele ce ar decurge pentru România și celelalte state 
țărmurene din admiterea anteproiectului austriac, prin ce anteproiectul e 
prejudițiabil suveranităţii ţărilor dunărene și cum în fine, prin art. 2, 3 şi 124 
din anteproiect, Austria și-asigură preponderența ba chiar monopolul pe 
Dunăre. 

D. Ventura și-a încheiat expunerile cu următoarele cuvinte, pe cari le 
reproducem din „Vocea Covurluiului“. 


Dunărea este singura noastră legătură cu Europa occidentală, singura garanție 
puternică a existenței noastre naţionale. Comisiunea Europeană face din România un 
stat cuasineutru, prin Dunăre face pe Europa să-și aducă aminte de noi, ea este singura 
rămășiță a Tractatului de la Paris. În faţa ei dar, în faţa Europei întrunite pe pământ 
românesc, să spunem marile interese economice și naţionale pe cari le avem la Dunăre 
şi să sperăm că, oaspete pe pământ românesc, ea nu va uita România, precum 
România nu uită a-și pune toată credinţa și speranţa în Comisiunea Dunării, în 
reprezentanţii Europei. 


Cât despre atitudinea guvernului, d. Ventura a arătat-o dictată de același 
spirit de duplicitate care a predominat în alte cestiuni externe, cum în cea a 
Basarabiei bunăoară. Și atunci „Românul“ striga contra Rusiei, iar 
Basarabia se ducea, precum de mai nainte se hotărâse între guvernul nostru 
şi cel din Petersburg. 

Această părere o au îndealtmintrelea toți în privinţa guvernului actual. 
Nu ne va prinde mirarea așadar când voinţa roșiilor de a rămânea la putere 
va căta să se pună în armonie cu cerințele modificate, însă în esenţă 
aceleași, ale monarhiei austro-ungare. Aceste cerințe au desigur în d. 
Boerescu un călduros sprijinitor. 

Scrisoarea unui ministru şi corespondenţa noastră particulară din Iaşi ce 
le-am publicat alaltăieri sunt obiectul aproape exclusiv al convorbirilor şi 
punerilor la cale printre culisele Parlamentului și în conciliabulele 
majorităţii. Dăm aci amănuntele pe cari le avem în privinţa aceasta. Foile 
guvernului par a fi primit instrucţiuni să nu atingă câtuşi de puţin această 
cestiune, să nu pomenească absolut nimic despre revelaţiile autentice ale d- 
lui Conta până ce nu se vor lămuri lucrurile în familie. 

Nu se ştie încă cum se va face această lămurire. Există în marea familie 
o mulțime de elemente ostile unei puneri la cale cu bine; se aruncă mutual 
între membrii ei bănuieli și neîncrederi menite a încurca lucrurile şi mai rău. 
D-lui Conta i s-ar fi dând poveţe subliniate că nu ar face rău să se retragă; 
aceste poveţe ar fi pentru d. Conta niște indicii de natură a-i confirma 
bănuielile că lovitura i-ar fi venit de la „amici“. 

După o nouă corespondență a noastră, Scrisoarea unui ministru a 
produs în laşi efecte dezastroase pentru clădirea artificială a partidului roşu 
ce trebuia să se improvizeze acolo. Protestanţii liberali-democraţi 
(majoritatea grupului) cari au iscălit ultimatul către dd. Conta și Teriachiu 
sunt înfuriaţi. Cei rămași credincioşi Excelenței sale de la Culte se află în 
cea mai mare perplexitate. 

Cu privire la afacerea Conta-Panu s-a comis o mică eroare în 
corespondenţa noastră din lași. „Poşta“ din Galaţi ne-o semnalează când 
chiar eram s-o rectificăm. D. Panu nu face parte din grupul liberalilor 
moderați. Acest domn compune, împreună cu dd. Gheorghian și Herșcu 
Goldner, partidul roşu în Iaşi. Suma ce d. Conta o ţinuse la dispoziția dd-lor 
Panu-Gheorghian și pe care d. Panu pare că a luat-o cu sine când a plecat 
din București la Iaşi ar fi destinată nu „Stelei României“, ci noului ziar ce 
trebuie fundat, în interesul tuturor liberalilor, la Iași. 

Foaia liberală-moderată din Galaţi, „Poşta“, zice că „d. Panu nu e 
liberal-moderat şi o dovadă despre aceasta este întrebuinţarea ce d-sa a 
făcut de scrisoarea amicului său. Numai un roşu — adaogă foaia numită — 
este capabil să dea la lumină asemenea corespondenţă“. Aceasta e, ce e 
dreptul, cam tare, dar nu ne priveşte pe noi. Confraţii din Galaţi apoi ne 
spun nouă cu privire la corespondența noastră particulară din laşi că 
liberalii-moderaţi, oricâți ar fi la număr—numărul este indiferent— nu se 
vând pentru un minister sau oricare altă slujbă. Sentimentele acestea desigur 
onorează pe confrații noştri; aceasta însă iarăși nu ne priveşte pe noi, ci pe 
grupul întreg al liberalilor moderați care, nu credem să mai încapă vreo 


îndoială, astăzi este împărțit în două, grupuşorul Conta-Panu-Verussi și 
grupușorul protestant. 

De când cu apariţia Scrisorii unui ministru se vorbește despre hotărârea 
d-lui Teriachiu de a se retrage. Acest zgomot nu s-a confirmat până acuma. 
Cât despre d-l Conta, care n-ar fi dispus să asculte de poveţele accentuate 
pe cari i le dau „amicii“ din majoritate, d-sa s-ar fi mângâind până una-alta 
cu părerea că revelaţiile cărora ne-am grăbit a le da ospitalitate în coloanele 
noastre nu vor avea alt efect decât întărirea poziţiei d-sale ministeriale. O 
decepție apropiată pare că-l pândește. Se crede că, dacă d-sa n-ar voi să se 
pătrunză de înţelesul acelor poveţe, ele i se vor accentua mai bine cu ocazia 
prezintării noului proiect de lege a instrucţiunii. 

e 

P.S. — în corespondența noastră din Iaşi se vorbea despre momentul 
trecerii organului liberal-moderat în opoziție, moment semnalat 
telegraficeşte d-lui ministru Conta de către acei rămași credincioşi Exc. 
sale. Avem azi la îndemână şirurile prin cari „Steaua României“ şi-a făcut 
intrarea în rândurile opoziției şi cari sunt destul de interesante. Din ele se 
poate înțelege mai clar pentru ce stilul d-lui Conta în privința protestanților 
din grup este aşa de acru. Iată ce zicea organul liberal-moderat din lași: 


Ar zice cineva că singura preocupare a guvernanților noștri nu consistă decât întru 
a-şi asigura ziua de mâine mulțumită mrejelor bugetare ale puterii lor de azi... 
Politica cea mare îmbrățișează alte orizonturi. Camera la dispoziţia guvernului; 
justiția servind orbeşte interesele bugetare; impozitul chiar, ajuns a nu mai fi discutat 
de reprezentanţii țării, se aplică după bunul plac al agenţilor administrativi printr-o 
prealabilă și cordială înțelegere cu reprezentantul justiției în fiecare district. Ţipetul 
celor ce strigă a ajuns să nu mai impresioneze pe nimeni. Țara se împarte în asupritori 
şi asupriţi; aceştia din urmă aşteptându-şi rândul cu resignațiune și multumind soartei 
că după atâtea și atâtea mizerii mai pot încă avea pânea de toate zilelele. Noi când ne- 
am aliat cu guvernul am crezut că vom putea remedia măcar în parte răul de care 
sufere cu deosebire partea României de dincoace de Milcov. Reprezentanții noştri din 
guvern, dd. Conta şi Teriachiu, vor şti desigur să părăsească portofoliele d-lor acum, 
când se vor fi convins de inutilitatea participării lor la guvern; iar lingușitorii de tot 
soiul vor avea o dovadă mai mult despre enorma deosebire ce există între oamenii 
politici cari-și fac din putere un scop şi oamenii politici cari se servesc de putere 
numai ca mijloc pentru a realiza alte interese decât interesele lor proprii. 


Al doilea P.S. — în momentul de a pune foaia noastră sub presă primim 
cu poşta primul număr al unei noi gazete ce a apărut ieri în capitala 
Moldovii. Desigur, prin urmare, d. Panu a sosit în laşi împreună cu ceea ce- 


i ținuse la dispoziție d. ministru Conta, pentru „interesele tuturor“. Titlul 
nouăi foi este „Liberalul“; ea apare la tipografia d-lui Herşcu Goldner şi 
poartă în frunte următorul aviz: 


De astăzi ziarul „Ștafeta“ încetează. În locul lui iese ziarul „Liberalul“, organ al 
partidului liberal-naţional. Direcţia politică a acestui ziar este încredințată unui 
comitet de redacțiune compus din mai multe notabilităţi ale partidului. După 
convenţiunea urmată între comitetul de redacţie și vechiul editor al „Ştafetei“, toți dd. 
abonaţi ai acestui din urmă ziar vor continua până la expirarea abonamentului lor a 
primi în schimb „Liberalul“. 


În primul laşi al continuării „Ștafetei“ se păstrează tocmai linia de 
conduită recomandată de d. Conta, ba chiar fraze întregi din scrisoarea d- 
sale publicată de noi. Comitetul de redacţie al „Liberalului“ este compus 
desigur din dd. Panu, Gheorghian (foşti redactori ai „Ștafetei“), Verussi şi 
încă doi-trei credincioși cărora Exc. sa le ţinuse la dispoziție ceva, după ce 
le-a fost utilizat „aptitudinile individuale“; cât pentru vechiul editor al 
„Ștafetei“, el este d. Herşcu Goldner. În sfârşit „consolidarea partidului roşu 
în Moldova este asigurată: grâul s-a ales din neghină “. 

După ce apăruse articolul nostru privitor la numirea d-lui Candiano- 

Popescu în calitate de adiutant domnesc a ieşit în „Românul“ de la 19 

noiemvrie pe pagina a doua, coloana a 3-a și a 4-a cu garmond „Uă 

rectificare“ neiscălită în care, după multe invective la adresa redacţiei, cari 
ne lasă indiferenți pân-în vârful unghiilor, se zic următoarele: 


În zadar organele reacției din ţară şi din străinătate strigă că numirea locot.- 
colonel Candiano în postul de aghiotant domnesc este o insultă pentru armată, fiindcă 
acest ofițer este unul din principalii conspiratori de la 1866 în contra lui Vodă Cuza, 
fiindcă el a ridicat la 1870, 8 august, steagul revoltei. 


În contra vorbelor răspund cu fapte și desfid pe oricine a le putea combate în mod 
serios. 


Va să zică necunoscutul domn neiscălit pe care-l vom numi d-nul „Uă 
rectificare“ răspunde cu fapte şi desfide. 
Să vedem acum faptele d-lui Vă etc. 


Mișcarea de la 8 august 1870 s-a întâmplat pe când d. Candiano-Popescu era 
demisionat din armată, pe când era un simplu cetăţean ce lupta cu înfocare contra 
guvernului reacționar de atunci... 

Desfidem totodată pe reacție de-a proba cu vrun act sau cu vrun fapt că locot.-col. 
Candiano-Popescu a fost din conspirația de la 11 fevruarie. 

Pe cei cari au făcut pe 11 fevruarie istoria îi va judeca. 

Ceea ce se poate imputa locot.-col. Candiano-Popescu este că s-a supus imediat și 
fără nici o restricțiune guvernului provizoriu, ale cărui ordine le-a executat. 
Guvernului provizoriu, însă i s-a supus armata întreagă. 

Desfidem pe reacţie să dovedească cumcă oștirea română a fost revoltată și 
umilită cu numirea d-lui Candiano-Popescu ca adjutant. 


D. „Uă etc.“ ar fi trebuit în orice caz să ia autorizare de la actualul 
adiutant domnesc înainte de-a-l apăra. Se va vedea de ce. 

Să luăm lucrurile în ordine cronologică. Să-ncepem cu 11 fevruarie. 

Va să zică d. Candiano n-a luat parte cu vrun act sau vrun fapt la 
conspirația de la 11 fevruarie. S-a supus, asemenea armatei întregi, 
guvernului provizoriu. 

Așa să fie. 

Dar d. „Uă rectificare“ ne desfide a proba, deci suntem obligaţi 
moraliceşte de-a căuta probe chiar dacă am fi renunţat la aceasta. 

Dac-am cita notorietatea publică, ea nu e un act sau un fapt şi actele sau 
faptele au nenorocita natură de-a se petrece într-un timp oarecare. Acel timp 
trecut, nu mai rămâne din acel act sau fapt decât mărturisirea şi proba după 
indicii. 

Am cita martori oculari, dar pot să fie reacționari ascunși, deci 
părtinitori. 

Pe cine să cităm? Oare dacă l-am cita de d. Candiano însuși ca martor, 
dacă am lua vorbele sale proprii, nici astea nu ar fi crezute? Credem că 
despre d. Candiano îndeosebi d-sa însuși e în orice caz un martor ce se 
poate invoca. 

Într-adevăr în şedinţa Camerei de la 27 ianuarie 1869 d. Candiano 
rosteşte următoarele cuvinte: 


...veritatea o spun chiar acelor cari sînt mari, chiar d-lui Dimitrie Ghica, care mai 
alaltăieri, cu jumătate voce, cînd mă suiam la această tribună, se adresa la unul din 
colegii săi şi zicea: „Poftim, s-a suit și ăsta să lumineze ţara! De unde-a mai ieşit și 
ăsta?“ 


Ei, d-le Dimitrie Ghica, de unde am ieșit? În noaptea de la 11 februarie am fost la 
d-ta să te duc la palat să te fac vornic și d-ta dormeai tun cu ușile închise şi numai doi 
cîini lătra (ilaritate, aplauze). Strigam „D-le Ghica, d-le Ghica, aidi la palat! Te-au 
făcut vornic!“ ... nimenea nu mă auzea, nimenea nu mă simţea. 


Facultatea de-a face vornici în noaptea de la 10 spre 11 fevruarie 1866 
nu e, după d. „Uă rectificare“, nici act nici fapt care să probeze participarea 
la conspirație. 

Dar armata s-a supus guvernului provizoriu? Da, a doua zi după 
publicarea abdicaţiei lui Vodă Cuza, după ce noul guvern se constituise şi 
dezlegase prin publicarea actului lui Vodă Cuza oștirea de jurământul ei. 

Dar mișcarea de la 8 august s-a întâmplat pe când d. Candiano era 
demisionat, pe când era un simplu cetățean ce lupta cu înfocare contra 
reacției. Participarea la mișcare a unui simplu cetăţean era permisă, mai ales 
în contra reacției. 

Fie ș-așa. 

Părerea noastră este că un simplu cetăţean care ia parte la o răsturnare, 
fie chiar numai fictivă, a suveranului, nu mai poate fi sergent, necum 
adiutant domnesc. Dar nu de părerea noastră este vorba, căci noi vom 
invoca un judecător mult mai aspru al unei mișcări antidinastice şi acest 
judecător va fi ... iarăși d. Candiano însuși. 

La 1864 generalul Macedonski, demisionat încă de la 1862, se pune, 
după cererea sa, în neactivitate, se aşază la pensie și se șterge din 
controalele armatei (decret domnesc din 30 martie 1864). 

Va să zică devine un simplu cetățean demisionat. 

Cu mult în urmă, sub domnia lui Vodă Carol și sub ministerul d-lui 
Brătianu, apare într-o gazetă o scrisoare a cetățeanului demisionat, în care 
acesta critică modul superficial al d-lui Brătianu de-a organiza armata. Între 
altele generalul Macedonski zicea: 


Să nu crează d. Brătianu şi Rosetti cu ogeacurile dumnealor că vor putea aduce la 
venetici cari să ducă la măcelărie pe copiii și fraţii noștri tratându-i de proşti din ţara 
proştilor... Aci nu mai e vorba să dăm câteva parale pe la scăpătăciunile din 
Germania; este vorba de ţara noastră, de onoarea noastră, de sângele nostru în fine. 
Niciodată nişte vagabonzi mercenari nu vor comanda pe români... Toţi (junii ofiţeri) 
sunt plini de onoare și zel, şi, oricât de proști li s-ar părea oamenilor cu capetele de 
urs de la nordul Germaniei, sunt între aceşti juni mulți cari la timp vor putea proba 
unor semeni venetici cine sunt cei proști. 


La 1869 cabinetul Dimitrie Ghica-Cogălniceanu îl reprimeşte pe 
generalul Macedonski în activitate, numindu-l șef al diviziei I. 

Atunci d. Candiano se ridică în Adunare și, întemeiându-se pe 
scrisoarea publicată de cetăţeanul simplu demisionat, protestă contra 
reprimirii în activitate, rostind următoarele cuvinte: 


Ce mai are sacru d-sa? (generalul Macedonski). 

D-sa ne mai vorbeşte aci de prinţișorii din Germania şi alte pe cari mă opresc de- 
a vi le citi. 

D. C. Pilat. Citeşte, cerem ca să citeşti. 

D. Candiano. Nu d-lor, pentru că autoritatea mea nu-mi dă cuvintele acelea prin 
cari aş putea să stigmatizez aşa cum ar trebui să fie stigmatizaţi acei oameni cari scriu 
și calomniază în contra tot ce avem noi mai sacru, în contra tronului României 
(aplauze). Sfirșesc prin a face această declaraţiune: 

Cabinetul de față a călcat Constituţiunea, a despreţuit armata și a nesocotit tot ce 
românii au mai scump, tronul României, cînd a primit pe d. general Macedonski în 
activitate. 


Observăm în treacăt că termenii din scrisoarea generalului Macedonski 
nu se refereau la cine credea d. Candiano, ci erau răsăriți din nemulțumirea 
în contra proiectatei depărtări a misiunii franceze, pentru aducerea căreia în 
țară generalul stăruise. Termenii erau îndreptaţi în contra unei eventuale 
misiuni germane. Cu toate acestea, numai pentru că un simplu cetățean 
demisionat cutezase a pomeni de nemți, merita să fie stigmatizat ca 
calomniator al tronului, iar cabinetul despreţuise armata, călcase 
Constituţia, nesocotise tot ce-i mai sacru şi mai scump, tronul, pentru că 
rechemase pe simplul cetăţean în activitate. 

Cu măsura cu care măsuri ţi se va măsura, zice Biblia. 

Generalul Macedonski n-a luat parte la 11 fevruarie, n-a scos 
„Democraţia“ din Ploiești, n-a fost capul mișcării de la 8 august 1870. O 
simplă scrisoare, publicată de un simplu cetățean demisionat, îl făcea, după 
opinia d-lui Candiano, nedemn de-a mai figura în armată. 

Ce merită d. Candiano după propria sa opinie? 

Oedipus, fără s-o ştie, omorâse pe părintele său propriu. Devenind rege, 
ţara lui e bântuită de ciumă, iar oracolul din Delphi, întrebat, răspunse că 
ţara nu va scăpa de rău dacă el nu va exila pe ucigaş. Oedipus, fără să 
cunoască pe ucigaș, îl condamnă astfel: 


Exilat să fie din această ţară, nimeni să nu-l primească şi să nu-i dea ziua bună 
nici să-l îngăduie să ia parte la jertfele zeilor și la rugăciuni, căci acesta ne-au pătat 
cu vina sa, precum zice oracolul. Eu însumi mă ofer ca aliat zeului, precum și 
bărbatului celui ucis. 

Iar dacă va fi petrecând cumva sub acoperământul meu și la masa mea și voi şti- 
o aceasta, să cază blestemul asupra mea. Ca pentru tatăl meu mă voi ridica pentru 
mort și voi căta să pun mâna pe ucigașul lui. 


Nenorocitul, pronunţând acele cuvinte, nu știa că el se condamnă pe el 
însuşi, că blăstemul îl invoca asupra capului său propriu. 

Astfel e și cu roşii. Când presupun a vorbi despre alţii, despre ei înșiși 
vorbesc şi din gura lor proprie auzim condamnarea lor. 


€ 


SCRISOAREA UNUI MINISTRU 


Revelațiuni interesante și autentice 
A treia ediţie, cu nouă adaose explicative și cu deosebite comentarie 
[28 noiembrie 1880] 
Din toate părţile ni se cere a treia ediţie din revelaţiile autentice ale d-lui 
ministru de culte. Sunt persoane, atât din capitală cât şi din județe, cari nu şi 
le-au putut procura până acuma. Ne grăbim a le satisface legitima 
curiozitate, rezumând totodată corespondența noastră din laşi și 
informaţiunile ce le-am avut până în momentul acesta ca adaose explicative. 
e 

[În continuare se republică scrisoarea lui V. Conta din 13 noiembrie 

1880 şi corespondenţa din lași din 21 noiembrie 1880, redate mai sus.] 


REZUMATUL INFORMAŢIILOR NOASTRE ÎN AFACEREA 
CONIA-PANU 


Efectele publicării noastre de sâmbătă sunt până acuma destul de 
însemnate. 

D. Conta e adânc zdruncinat; d-sa voieşte, fără mult succes, a-şi 
disimula dezolarea şi ar fi bănuind că festa i-a venit din sânul familii d-sale 
adoptive. În conciliabulele onorabilei familii i se dau cu oarecare stăruință 
sfaturi să se retragă, D-sa nu voiește a le pătrunde înţelesul şi astfel se crede 


că ele i se vor accentua hotărâtor la prezentarea proiectului de lege a 
instrucţiunii. 

Pretutindeni nu se vorbeşte decât de Scrisoarea unui ministru. Unii râd, 
alții sunt indignaţi; fataliştii spun că aceasta nu mai este „teoria 
ondulaţiunii“, ci practica poticnirii; pozitiviştii studiază lucrul d-aproape şi 
descopăr la fiecare din ediţiile Scrisorii ciudăţenii nouă; optimiştii aplaudă 
farsa, pesimiştii șuieră victima ei principală — în sfârșit un adevărat 
scandal... Cine până acuma nu se asoţiază la senzaţia generală sunt foile 
oficioase şi ordinile de zi ale Camerelor, se speră însă că curentul le va 
scoate în curând din răutăcioasa lor muţenie. 

În Moldova senzaţia este şi mai accentuată ca la noi. Încărcată de 
ridicule şi de despreţul general, întreprinderea improvizării partidului roşu 
în laşi a devenit pentru multă vreme imposibilă. Moderaţii înfuriaţi aruncă 
asupra d-lui Panu acuzaţia de trădare de corespondenţă. Acel domn, 
sâmbătă seara, când apăruse foaia noastră, după o conferență de câteva ore 
cu d. Conta, pleacă la Iaşi, unde ajunge a doua zi, duminică. Marţi apare 
„Ștafeta“ cu titlul schimbat; acu se numeşte „Liberalul“. „Ștafeta“ cu capul 
cel nou spune că va fi redijată de „un comitet compus din mai multe 
notabilităţi ale partidului“ despre a cărui consolidare se vorbeşte în 
scrisoarea d-lui Conta. Aceste notabilități sunt dd. Panu, Gheorghian, 
Verussi şi Herşcu Goldner. Apariţia „Liberalului“ face a se crede că d. Panu 
a dus cu d-sa din Bucureşti aceea ce d. Conta ţinea la dispoziţia numitelor 
„notabilităţi“ cu utilizate „aptitudini individuale“. 

P.S. — D. Verussi a demisionat și d-sa din grupul liberal-moderat; 
dimisia-i este înserată în numărul „Liberalului“ pe care-l primim astăzi. 
Desigur statul s-a și executat în privinţa „aptitudinilor individuale“ ale 
numitului domn, expuse la Concordia. 

` 

Pe lângă acestea trebue să începem a da şi din reflecțiile ce le face presa 
asupra Scrisorii unui ministru, pe care mai toate foile au reprodus-o după 
noi. Din parte-ne, expunând judecății publice revelaţiile autentice ale d-lui 
ministru, ne-am impus o completă abţinere de la orice reflecții subiective în 
această afacere. 


Extrase din ziarele române. 


„BINELE PUBLIC“ 


.... În urma divulgării acestei epistole, a cărei autenticitate nu mai poate 
fi pusă la îndoială, d. Conta — și după d-sa d. Teriachiu — nu mai poate 
rămâne ca ministru nici 24 ore, afară numai dacă d-sa, cu dd. Rosetti- 
Brătianu, stăpânii d-sale, nu vor găsi că o nouă sfidare trebuie aruncată 
moralei publice, demnităţii, pudoarii, opiniunii scandalizate. Dd. Conta și 
Tiriachiu nu putem afirma că „desigur îşi vor părăsi portofoliele“ pe 
motivul că „s-au convins despre inutilitatea participării lor la guvern“ (cum 
zicea „Steaua României“). Dacă d-lor peste puţin nu vor mai figura în 
cabinet cauzele mai probabile vor fi poate altele, de exemplu că nu mai 
reprezentă nimic şi pe nimeni; că marea coterie dorește, în exclusivismul ce 
o caracterizează, instrumente şi mai devotate; că dd. Rosetti-Brătianu, după 
ce i-au uzat şi i-au compromis, acum caută modul și pretextul de a se scăpa 
de dânșii, precum caută a se scăpa şi de d. Boerescu. 

e 

„ROMÂNIA LIBERĂ“ 

„„„Scrisoarea d-lui Conta, pe lângă multe alte urmări privitoare la 
autorul ei, va avea de consecință și o turburare prin sferile guvernamentale. 
Nici d. Teriachiu, nici d. Conta, nu mai pot rămânea în minister. Grupul 
politic care i-a ridicat la guvem le-a cerut demisiunea. Primul, dacă 
informaţiunile noastre sunt exacte, ar fi și declarat că preferă stima amicilor 
săi politici portofoliului ministerial; secundul, cu tot amorul său pentru 
putere, va fi silit, credem, de considerațiunile onestului, de a părăsi umilit 
scaunul ministerial. Fatalitatea a fost crudă pentru dânsul. Îl deplângem... 

e 

„MIŞCAREA NAȚIONALĂ“ 

Midas! — lată o interesantă figură mitologică, pe care lumea profană nu 
o cunoaște în deajuns. Midas este omul vulgar, mitocanul parvenit la o 
poziţiune neașteptată şi care se miră singur de norocul ce l-a ajuns. Compus 
din lutul comun din care sunt plăzmuite ființele cele mai ordinare, împins 
de noroc mai sus decât merita, această ființă stranie se munceşte perpetuu să 
armonizeze vulgaritatea sa cu norocul neașteptat care l-a năpădit. Elenii, cu 
admirabila lor delicateţe de sentimente și cu geniul lor poetic, au 
personificat pe acest parvenit al soartii într-o admirabilă alegorie 
mitologică, care a străbătut veacurile şi a ajuns până la moderni. Este 
Midas, care, sub splendorile coroanii regești, nu-şi poate disimula urechile 
de asin; este ființa comună, vulgară, pe care soarta a azvârlit-o pe un scaun 
regesc şi care nu-şi poate domina deprinderile rele, viţiile originale, nu-și 


poate uita aplecările naturii sale. El voiește să fie rege ca toţi regii, voieşte 
să beneficieze de înalta sa poziţiune, de strălucirea coroanii cu care şi-a 
împodobit capul, şi ar dori ca să se uite ceea ce a fost. Natura însă, cu 
inexorabilele sale legi, îi pune necontenit în față oglinda adevărului și în 
noua lui pozițiune nu-i amintește decât figura grosolană a bădăranului 
parvenit. La orice mișcare i se pare că sub coroana regală fiecine-i zăreşte 
vârful urechilor de asin şi, muncit de această perpetuă preocupare, de acest 
secret care-l obsedează în tot momentul, se hotărăşte într-o zi să fugă 
departe de lume, în câmpii pustii. Acolo, singur, sapă o adâncă groapă, 
căreia-i confiază cu multă discreţiune secretul său: „Regele Midas are 
urechi de asin!“. Această confesiune ușurează pentru câtva timp pe 
nefericitul parvenit; dar în curând ploile umplu groapa cu apă, se formează 
o mlaștină, unde cresc trestii de baltă cari la adierea vântului repetă mereu: 
„Regele Midas are urechi de asin!“... — Şi astfel ajunge ca toată lumea să 
cunoască acest secret şi toți să recunoască, sub strălucirea coroanii, figura 
vulgară a parvenitului. — De câte ori în societate întâlnim figura lui Midas, 
fără de a ni aminti alegoria mitologică a vechilor eleni! 

Aceste reflecțiuni ne-au venit natural în minte citind ziarul „Timpul“ 
din 23 noiemvrie curent, în care se află publicată o curioasă scrisoare a d-lui 
V. Conta, ministru de culte, către amicul său Gheorghe Panu, primprocuror 
la tribunalul de Iaşi. Confraţii noștri de la „Timpul“ se pare că au fost 
deziluzionaţi într-un mod neașteptat prin acest incident; credeau că actualul 
ministru de culte este ceva; și ni amintim când noi, de la intrarea lui în 
ministeriul roșilor, denunţam urechile lui Midas şi când confrații noştri 
aveau rezerve şi îndoieli întru aceasta. Groapa cu secretul s-a transformat în 
mlaștină și trestiile ce au crescut acolo, repeţind mereu tuturor că Midas are 
urechi de asin, a trebuit în fine să convingă și pe cei mai binevoitori. Astăzi 
îndoiala nu mai este, căci urechile există! Și noi mulţumim trestiilor de 
baltă pentru c-au făcut să dispară o prejudecată mai mult. 

Românii, mai primitivi și mai puţin poetici decât civilizaţii eleni, au un 
proverb popular care zice: „Nici din răchită cerc de bute, nici... om de 
frunte!“ Și, de vreme ce proverbul a ajuns până la noi, se vede că bătrânii îl 
întemeiau pe rațiune și pe fapte. Ar fi fost curios să vedem demonstrată 
această teorie pe raţiuni pozitiviste de către d. Conta, în cartea sa despre 
fatalism. Sunt mistere în organismul fizic, sunt mistere în legile morale pe 
cari, poate, numai şcoala fatalistă le-ar putea legitima şi ne-ar putea spune 
de ce lângă mândrul stejar creşte păcătoasa răchită și lângă caracterul nobil 


trăiesc caractere servile... De ce?... Fatalism! Este o cestiune pe care, cu 
mai multă competență acum, și cu experiență personală, ar putea astădată 
inteligentul d. Conta să o trateze într-un capitol aparte, după ieşirea d-sale 
din ministerul roşilor, pentru a ilustra cărțulia sa de teorie și cu date din 
viaţa practică. Pentru noi însă, pe cari speculaţiunile metafizice — chiar și 
cele ale pozitivismului — ne-au găsit pururea reci, ne mulțumim a constata 
că există Midas şi în timpurile moderne şi că are urechi de asin. 

Aceste câteva observaţiuni ni s-au părut neapărate pentru a precede 
Scrisoarea unui ministru pe cari ne-o revelează onor. noștri confrați de la 
„Timpul“. 

. 

Aspre de tot reflecţiile „Mișcării naţionale“, dar scrise cu mult avânt și 
haz. — Ne oprim aci pentru astăzi. Într-un număr viitor vom continua cu 
înregistrarea acestor extrase şi ca nouă adaose explicative asupra afacerii 
Conta-Panu. 


€ 


[29 noiembrie 1880] 

Există în Bucureşti o foaie care, prin maniera ei de-a se esprima şi de-a 
argumenta, ne-a dispensat atât pe noi cât şi pe orice ziar din țară de-a intra 
vrodată în polemică cu dânsa. Circumscrisă din cauza lipsei de cunoștințe, a 
creşterii şi a apucăturilor celor cari o redijază, ea are privilegiul de-a putea 
ataca orice și pe oricine fără ca vreunui om să-i fi venit în minte a releva 
insultele și calomniile pe cari le cuprinde. 

Înţeleși odată asupra naturii acestui ziar, opiniile lui ne sunt indiferente 
întru cât s-atinge de partidul conservator sau de persoanele cari-l compun. 
Lucrul sufere însă o esenţială schimbare când acea foaie își permite a 
discuta actele oficiale ale oamenilor și când înaintează calomnii și 
neadevăruri în contra unor asemenea acte. Dacă „Telegraful“ ar înainta 
calomnii asupra d-lui I. Brătianu ca ministru, „Românul“ n-ar fi poate 
obligat a-i răspunde, dar „Monitorul“ e dator de-a dezminţi o calomnie 
adusă în contra activităţii oficiale a unui ministru. Această datorie îi revine 
„Monitorului“ şi atunci când un ziar al partidului de la putere, precum e 
„Telegraful“, loveşte în caracterul oficial al unui om din partidul opus. 

Asemenea calomnii au apărut în „Telegraful“ în contra d-lui general 
Manu, comandantul diviziei a IV în timpul campaniei. 


Am aşteptat mai multe zile pentru a vedea în „Monitor“ un comunicat al 
Ministeriului de Război care să dezmintă acele calomnii. Cu toate acestea d. 
ministru nu s-a crezut dator a le dezminţi, încât suntem siliți noi de a ne 
substitui și ministrului și „Monitorului“ și să facem ceea ce n-am mai făcut, 
să-i dăm „Ielegrafului“, prin șirurile acestea, cea mai formală dezminţire la 
neadevărurile sfruntate pe cari le-a publicat în privirea comandei d-lui 
general Manu în timpul campaniei. 

Este afară de orice îndoială că s-ar putea da publicităţii toate actele 
oficiale relative la cele petrecute la Nicopole cu ocazia trecerii Dunării şi 
am fi poate în stare de a ni le procura. Momentul însă nu ni se pare oportun; 
istoria războiului din Bulgaria este prea recentă și patriotismul, precum şi 
caracterul de militar al d-lui general Manu, suntem siguri că-l împiedică de- 
a le publica d-sa însuși. Reputațiunea d-lui general e îndealtmintrelea 
întemeiată astfel ca opinia publică să nu se poată nici îndoi măcar asupra 
dezminţirii categorice ce-o dăm calomniilor și insultelor din ziarul 
„Telegraful“. 

Același număr al „„Ielegrafului“ cuprinde neadevăruri și calomnii 
asupra d-lui general Florescu. E fastidios de-a mai reveni asupra lor, fiind 
tratate pe larg și în modul cel mai convingător atât prin foile publice și prin 
Camerele legiuitoare de la 1849 încoace. E absolut neadevărat că gen. 
Florescu a fost cândva adiutantul vreunui general străin. Simplu delegat al 
guvernului românesc pe lângă armata rusească, locotenentul Florescu a luat 
parte la campanie de buna sa voie și a fost decorat de generalul comandant 
al armatei de operaţie cu crucea Sf. Vladimir. 

Tinem mult a releva încă un punct, acela al calificativului de „generali 
ai cutărui partid“. Noi la „Timpul“ considerăm pe toţi ofiţerii ca fiind ai 
țării, iar nu ai partidelor, și nu poate fi crimă mai mare decât aceea ce s-a 
comis și se comite încă de pretinșii liberali, aceea de-a amesteca politica în 
armată, clasificând pe ofițeri mai puţin după meritele lor decât după culorile 
politice. 


€ 


[29 noiembrie 1880] 
Scandalul actual cu rublele e aproape fără pereche în istoria scandalelor 
de asemenea natură. 


Decretul domnesc prin care li se ia cursul legal are următoarea 
cuprindere: 


Art. 1 Cu începere din ziua de 27 noiemvrie rublele ruseşti de argint și 
subdiviziunile lor nu vor mai avea curs legal în România. 

Art. 2 De la această dată şi până la 31 decemvrie viitor inclusiv, ele se vor primi 
la casele statului pentru demonetizare pe cursul următor etc. 


Ele se vor primi la casele statului, zice decretul. 

Nici o casă a statului nu le primeşte pentru demonetizare. Se vede că la 
case nu se primesc ruble decât din mâinile neprihănite și privilegiate ale 
patrioţilor. Deşi decretul domnesc cuprinde o măsură generală, îndărătul lui 
guvernul vrea să creeze un privilegiu, primind ruble numai de la anume 
persoane. Publicul aflând aceasta, neștiind de ce statul nu le primește nici 
spre demonetizare, nu le mai primeşte defel în tranzacţiile lui şi astfel 
singura monetă divizionară din România e lovită de un discredit general, 
publicul în genere se simte furat peste noapte de numerarul de care 
dispunea. 

Ca să se cunoască întreaga gravitate a situaţiei cată să amintim că puţina 
monetă naţională de argint pe care o avem a fost adunată la Banca 
Naţională. Piesele de 5 lei ale statului nu s-au emis încă de visterie, dar, 
chiar emițându-se, sunt abia vro cinci milioane lei; moneta ce circulează e 
aşadar aproape esclusiv rubla cu subdiviziunile ei. 

Publicul nu are absolut nici o vină de grămădirea rublelor în pieţele 
noastre. Ele n-au venit în piață ca marfă, ca bucăţi de 18 grame de argint fin 
cu preţ schimbăcios, din contră li s-a dat de către stat, prin anume decret, 
cursul legal de patru lei noi, c-un cuvânt au fost puse pe un picior egal cu 
moneta națională de argint. Mai târziu îi s-au făcut o scădere de 7,5%. 
Publicul a murmurat, dar a suferit-o. Astăzi scăderea cursului primitiv 
ajunge la 12,5%, publicul ar suferi-o și pe aceasta. Dar nu mai e o simplă 
scădere; rublele nu se mai primesc deloc, căci excepţia ce s-o fi făcând cu 
privilegiaţii guvernului nici nu merită relevată. Astfel cel ce are ruble nu 
știe ce are în mână. În alte state publicul duce piesele ce sunt a se 
demonetiza la monetărie; acolo ele sunt puse la cântar și cumpărate c-un 
echivalent de monetă nouă. Banca Angliei nu ia nimic pentru acest schimb, 
monetăriile din Franţa un procent foarte mic. 

La noi nu primește nimenea piesele demonetizate. La monetăria noastră, 
în ajunul demonetizării rublelor, au ars pare-se într-adins mașinele de 


batere, pentru a crea o scuză dacă monetăria n-ar primi rublele spre retopire 
şi prefacere în monetă naţională. 

lată dar situaţia nemaipomenită creată pieţei de cătră guvernanţii 
actuali. 

Singura monetă în circulaţie e rubla şi subdiviziunile ei. Această singura 
monetă nu mai are curs legal. 

Nimeni nu voiește a o primi nici pentru valoarea ei intrinsecă, spre a o 
topi şi a da în schimb pe ea monetă naţională. 

Publicul întreg e avizat de-a vinde rublele la zarafi cu paguba de 50% 
poate, pentru a le retrimite în Rusia, rămânând a se şti dacă introducțiunea 
lor în împărăţia vecină va fi îngăduită. 

Ce spectacol! 

Un popor întreg pus la discreţia zarafilor evrei și zarafilor patrioţi. 

Vedem o mreajă întreagă de gheşefturi și de scabroase afaceri 
întinzându-se asupra ţării întregi. Vedem pe cei privilegiați, tagma patriotică 
şi subdiviziunile ei, cumpărând ruble pe un preţ de nimic și introducându-le 
în mod clandestin în visteria statului în contra a aur sau a monetă legală. 
Cinzeci la sută se pot câștiga într-o noapte, prin protecţie. 

Întreg poporul are sentimentul de-a i se fi spart tejghelele peste noapte, 
de-a fi fost furat. Lucrul nu se poate repara decât dacă statul, fie la casele 
publice, fie la monetărie, va primi toate, absolut toate piesele în circulaţie, 
pentru a le demonetiza conform literei și spiritului decretului domnesc. 


€ 


[30 noiembrie 1880] 
În şedinţa Camerei de la 27 curent d. I. Codrescu a interpelat guvernul 
asupra recensimântului patriotic a cărui victimă a fost România întreagă în 
anul acesta. Datele de mai jos le estragem aproape din cuvânt în cuvânt din 
discursul d-lui Codrescu. Din ele se va vedea ce pricepe un cap ca al d-lui 
Brătianu sub vorba „recensimânt“. Mișcarea vie în Parlament l-a silit pe d. 
Brătianu însuși să declare că aşa este, aşa s-au petrecut lucrurile și că va 
veni cu-o lege care să-ndrepte erorile făcute. Erorile făcute? Tot 
recensimântul de sus până jos e o mare eroare şi trebuie declarat nul și 
neavenit, pentru a face loc unei nouă lucrări, serioase şi cumpănite. 
Iată dar cum s-a făcut acest recensimânt: 


S-a dat instrucţiuni pentru facerea recensimântului de acum nu sub forma de 
circulară, ci chiar sub formă de articole regulamentare. Se impune categoric în art. 22 
că: „Guvernul cere a se spori cu o jumătate impozitul fonciar“. 

Agenţii fiscali, pornind cu hotărârea luată, de mai nainte ca să îndoiască impozitul 
fonciar, nu s-au aplicat a restabili echitatea în evaluări, ci au mănţinut toate 
ilegalitățile esistente, mai sporindu-le încă într-un mod exorbitant. Astfel acela care, în 
trecut, se afla deja taxat peste puterile lui, astăzi, în loc să fie măcar menţinut în aceea 
ce era, i s-a îndoit încă sarcina; iar acela care era privilegiat în trecut, deşi s-a sporit, 
cu toate că pe unele locuri s-a mai încărcat ceva, însă cu toată sporirea, n-a ajuns la 
adevărata evaluare a producerii proprietăţii sale. 

Legea pentru facerea recensimântului zice că comisiunile locale de recensimânt 
se compun dintr-un delegat al fiscului și din trei contribuabili din cei mai impuși ai 
localităţii, cari să meargă la faţa locului să fixeze o zi când să asculte pe proprietar și 
apoi să proceadă la evaluațiune, având în vedere sau catastișele de exploatare sau, în 
lipsa acestora, cunoştinţa oamenilor competenţi, precum şi exemplele cum sunt taxate 
şi evaluate proprietăţile semenilor de primprejur. Legea a fost departe de-a lăsa un 
arbitru nemărginit comisiunilor de recensimânt chiar atunci când ele ar fi compuse în 
modul prevăzut de ea. Dar călcare de lege s-a făcut chiar de la început. 

Recensimântul era a se face încă cu mult mai dinainte, dar s-a tot amânat din 
cauza diferitelor împrejurări, până ce s-a hotărât a se face în anul acesta, spre a se 
pune în aplicare cu începutul anului 1881; şi s-a început cam pe la aprilie trecut. 
Timpul în care trebuia să se facă acest recensimânt fiind prea scurt nu mai erau 
suficiente mijloacele ordinare ale agenţilor fiscali, căci fiscul, trebuind să fie 
reprezentat prin controlorii din districte, cari sunt oameni cari au ocaziunea a cunoaște 
cum merge averea publică, în ţară, s-a învoit printr-o lege ca fiscul, pentru a putea 
face acest recensimânt repede, să poată lua şi persoane străine lucrărilor financiare. 
Aceasta a fost o greşală; căci, după cum este în genere cunoscut că avem foarte puţini 
oameni cari să aibe cunoștințe speciale, cerute neapărat pentru asemeni lucrări, și 
guvernul, constrâns de-a face recensimântul repede, a avut recurs la persoane 
necompetente, s-a cerut primarilor de-a da fiscului funcţionari pentru aceasta. De ce 
fel de funcţionari puteau dispune primăriile? De niște juni, buni poate pentru altceva, 
dar foarte departe de-a poseda cunoştinţele necesare; departe de-a cunoaște măcar din 
practică ce va să zică o falce de arătură, cât produce și ce valoare poate avea, ce va să 
zică, o falce fânețe, care este valoarea locativă a unei poverni ori velnițe. Mergând în 
localităţi, ei n-aveau înaintea lor decât această dispozițiune a regulamentului: să se 
îndoiască venitul fonciar. 

La compunerea comisiunilor mai nicăiri contribuabilii n-au fost reprezentați prin 
cei mai impuși dintre ei, ci prin cei mai neimpuși, luaţi într-un mod arbitrar; căci 
agenții fiscali, luaţi şi ei după modul cum s-a spus, consultau mai mult intențiunea lor 
de a spori impozitul cu orice preț decât de-a face o lucrare de justiţie și în adevăr 
producătoare pentru finanțele publice. La comisiunile de apel, reclamaţiuni au fost 
pretutindeni cu miile. Şi cine au fost prin orașele din ţară unde reședeau acele 
comisiuni au putut vedea pe ulițe, stoluri-stoluri, venind contribuabilii — şi mai cu 
seamă contribuabili săteni — plângându-se despre nedreptățile ce li s-au făcut. 


Recensimântul mai era dominat de-o idee de-a dreptul hidoasă. Falcea de pământ 
lucrată de sătean pentru el însuși s-a găsit de cuviinţă de-a se estima cu un preț foarte 
mare, mult mai mare decât cel mai urcat preţ al pământului proprietăţii mari. 

Pentru ce această nedreptate? Pentru ce în aceeași localitate să admită două 
moduri de estimaţiune; pentru ce, dacă pământul cultivat cu bani de proprietar sau 
arendaş se evaluează de exemplu cu 20 lei falcea, acel cultivat de sătean însuși să fie 
evaluat de 30 sau 40 lei falcea? 

Pentru ce această nedreptate? S-a răspuns că țăranul muncește singur pământul 
său şi prin urmare nu are cheltuieli de exploatare. 

lată o monstruozitate! Agenţii numiți după modul espus păreau a nu pricepe 
teoria elementară că munca ţăranului e tot aşa de bine un capital întrebuințat la 
exploatarea pământului ca şi banul arendașului și că acest capital se scade din venitul 
proprietăţii. 

Locuitorii, pierzându-și zilele, săptămânile prin târguri, aşteptau rândul să fie 
judecate de comisiile de apel tânguirile lor și după toate acestea se întorceau cu 
lacrămile în ochi, căci nu se voia a li se recunoaşte dreptatea ce o aveau. 

Dar ce erau şi aceste comisiuni de apel? 

În teorie ele ar putea fi considerate ca bine compuse; căci figurează în ele un 
reprezentant al fiscului care este casierul general al județului, un reprezentant al 
autorităţii locale, un membru al comitetului permanent, care se consideră ca un 
reprezentant natural al proprietății mari și mici din judeţ, un membru al tribunalului de 
judeţ, ca reprezentând justiţia, a treia putere în stat. 

Dar cum erau în practică! 

S-au putut vedea comisiuni de apel ai căror doi membri, adecă majoritatea, nu 
plătea nici un fel de contribuţiune în țara aceasta, nici măcar acea pentru căile de 
comunicaţiune. Ce dreptate se poate aștepta de la niște astfel de oameni în materie de 
contribuţiuni când ei nici măcar idee nu au ce greutate sunt asupra capului omului 
aceste dări, când sunt mai cu seamă nedrepte și împovărătoare? 

Acesta e ultimul grad al unei anomalii nemaiînchipuite. Cari a fost rezultatele 
acestui recensimânt făcut în nişte astfel de condițiuni? Marea mulțime de contribuabili 
au reclamat, contestând evaluările făcute. Unele din aceste contestaţiuni au fost 
admise, dar cele mai multe, și în general acelea ale locuitorilor săteni, au fost 
respinse. Astfel s-au văzut mulţi, foarte mulți ieșind de la comisiunea de apel cu 
lacrămile în ochi şi zicând că nu le-a mai rămas altceva decât să-și părăsească 
pământurile; şi întru aceasta poate să fie multă dreptate în spiritul lor practic. 

Căci dacă ar fi fost numai încărcarea la preț tot ar mai fi putut săteanul să lupte. 
Dar, pe lângă încărcarea la preţ, s-a încărcat încă şi la cantitate, socotindu-se un număr 
de fălci mai mare decât ce are în realitate. 

La estimarea proprietăților mari s-a procedat astfel încât sunt proprietari cari sunt 
gata a ceda statului după toate formele exploatarea proprietăţii lor cu o a treia parte 
mai jos de preţul cu care-au fost evaluate. Un proprietar a căruia moșie a fost evaluată 
ca producând venit curat de 22 mii lei ar fi poate fericit a o lăsa pe seama statului 
numai pe prețul de 16 şi chiar de 14 mii de lei. La moşii din aceeași localitate, având 
acelaşi pământ, megieșe una cu alta, s-a evaluat falcea la una cu 20 fr. și la cealaltă cu 


30 şi cu 40 fr., fără a fi pentru aceasta nici un motiv legal altul decât numai arbitrariul 
cel mai revoltător. 

Legea cere ca stabilimentele industriale să fie evaluate nu după produsul 
industriei ce se esercită în ele, ci după valoarea lor locativă, adică după suma cu care 
s-ar putea închiria. Căci esercitarea industriei este și ea îndeosebi impusă la alte 
sarcini, de patentă, cu darea ei proporțională, cu dare după capacitatea cazanelor la 
velniţi etc. 

Confuziunea cea mai mare a domnit și întru aceasta. În același județ sunt două 
stabilimente de velniță, unul mare, întins, având o producţiune din cele mai însemnate 
și încăpător încă şi pentru o altă industrie care se esercită în el; aceasta s-a evaluat în 
totul ca producând 7000 lei venit pe când o altă velniță, cu neasemănare mai mică, cu 
o producţiune ce se poate compara ca o picătură pe lângă a celeilalte, a fost evaluată 
la îndoit decât a celei dentâi. 

La altele s-a luat chiar de bază produsul brut al industriei esercitate în ele, fără 
măcar a deduce cheltuieli de exploatare. 

S-a aflat ca un proprietar, în un oraș mic, să facă o greșală, să cheltuiască cu 
clădirea unei case pentru locuința sa o sumă foarte mare relativ cu alte locuinţi, să 
cheltuiască de exemplu 10 sau 12 mii de galbeni, iar el, ca și toată lumea din jurul său, 
recunoaște că a făcut o mare greșală îngropând în un oraș mic o sumă atât de 
însemnată pentru o locuință. Dar vine comisiunea de recensimânt. Ce se întreabă ea? 
Stă ea a calcula chiria probabilă ce acel proprietar ar putea prinde pe acea casă? Nu, 
nicidecum; ci-şi zice numai: Cu această casă știm că s-au cheltuit 10 până la 12 mii 
galbeni, ei bine, câte zece la sută procente la 12.000 galbeni pe an, acesta este venitul 
casei. În zadar se arată pipăit că în oraş niciodată, oricare ar fi casa, nimenea nu s-ar 
afla care să plătească această, chirie. Nu, membrii comisiunei răspund: Nu credem ca 
cineva să fie atât de nebun ca să cheltuiască sume de bani fără a conta pe un venit de 
10 la sută pe an; şi comisiunea de apel, tot atât de cunoscătoare, vine și ea şi confirmă 
o asemenea monstruozitate. Astfel bietul proprietar, pe lângă regretul de a fi avut 
imprudenţa a cheltui o sumă atât de însemnată pentru o locuinţă într-un oraș mic, se 
vede şi condamnat a plăti și procente urcate pentru capitalul pierdut fără utilitate. 

În cazul acesta recensimântul a fost aplicat ca o pedeapsă asupra nesocotinţei unui 
om care şi-a pierdut în mod nepractic averea. 

În genere însă arbitrariul şi nesocotința au mers până acolo că, pe când unele 
proprietăți au fost încărcate peste măsură, altele au fost taxate mai jos decât în 
periodul trecut. Egalitatea n-a existat nici în faţa asupririi. 


Am repetat-o adese în foaia noastră că d. I. Brătianu e un om de-o 
ignoranță aproape fără pereche în toate resorturile. Aceasta a dovedit-o și d. 
I. Ionescu în ședința Camerei de la 27 c. Ceea ce s-a făcut n-a fost și nu se 
poate numi recensimânt. Toate elementele unui recensimânt lipsesc. 
Recensimântul e un act de preţuire al averilor și al veniturilor; darea către 
stat e rezultanta acestei preţuiri. Ei bine, nicăiri nu s-a constatat prin 


tablouri ţarinele, fânețele, imașşurile; încât nici nedreptățile făcute de 
recensimânt, nici plângerile contribuabililor nu pot fi controlate. 

Când lipseşte cadastrul, ca la noi, e evident că recensimântul e mai greu 
de făcut. 

Dar ceea ce-i mai ciudat e că d. ministru nu găseşte să răspunză la toate 
adevărurile espuse de d. I. Codrescu decât printr-un neadevăr ca totdeuna. 


D. Brătianu a răspuns că sporul la comune e numai de 300.000 lei. 

D. deputat Marghiloman s-a oferit a plăti o arendă de 300.000 lei numai 
pentru sporul din judeţul Buzău. 

În judeţul Buzăului îndeosebi proprietatea țăranilor, în masă, s-a urcat la 
20 franci pogonul ca evaluare de venit — în plasa Câmpului; și aceasta la 
toate pogoanele fie mocirlă, fie râpe. Pe proprietatea Macoveiul s-au 
împroprietărit sătenii pe 6000 pogoane. Impozitul sătenilor pentru aceste 
6000 pogoane e mai mare decât impozitul pus asupra proprietarului care are 
35.000 pogoane. 

La proprietar n-a avut ce să facă, căci a fost contract; și acolo prețuirea 
este foarte adevărată, căci atât produce pogonul de bărăgan. La munte toată 
lumea ştie cum s-a făcut la 1864 împroprietărirea sătenilor: li s-a dat 
pământ şi bun și rău, li s-a dat 3-4 pogoane arătură și restul mlaștină sau 
râpe. Dar recensimântul actual îi consideră ca pământ bun toate aceste 
pogoane. Cum să se conteste aceste constatări? O populaţiune întreagă de 
sute de familii ar putea să vie în mod individual, şi cu atâtea greutăţi de 
hârtie timbrată, de zile pierdute, să reclame la comisiunea de apel, pe care 
nici nu o cunoaşte, și mai cu seamă când aveau cunoștință că şi cei cari au 
reclamat la comisiune ea nu le-a făcut mai nici un ajutor? 


lată soiul de recensimânt făcut sub d. Brătianu. E probabil că pentru 
aceasta anume şi pentru scandalul rublelor conspiratorul melodramatic de la 


Opera Comică și de la Ipodrom a ţinut la onoarea de a fi însuși ministru de 
finanţe. 


€ 


SCRISOARE UNUI MINISTRU 


Revelațiuni interesante și autentice 


A patra ediţie cu alte nouă adaose explicative şi cu deosebite 
comentarie și destăinuiri 
[30 noiembrie 1880] 
Dăm a patra ediţie, pentru astăzi, cu alte nouă şi importante adaose: o a 
doua corespondenţă particulară din Iaşi şi apoi comentariile și destăinuirile 
pe cari le fac asupra Scrisorii unui ministru organele grupului liberal- 
moderat. Aceste adaose sunt foarte importante deoarece ne vin din locurile 
cele mai competente, de la aceia prin voturile cărora d. Conta şi-a căpătat 
mandatul de deputat și în numele căruia a luat și-și ţine portofoliul d-sale de 
ministru constituţional. 
° 
[Se dau în continuare scrisoarea lui V. Conta din 13 noiembrie 1880 și 
corespondenta particulară a „Timpului“ din 21 noiembrie 1880, reproduse 
mai sus.] 


REZUMATUL INFORMAȚIILOR NOASTRE ÎN AFACEREA 
CONTA-PANU 


D. Teriachiu, în urma conciliabulului de la hotel Herdan, ar fi declarat 
că în orice moment d. prezident al Consiliului și majoritatea pot dispune de 
portofoliul Internelor. Se spune, în cercuri parlamentare — nimic nu ne 
autorizează încă a pune temei pe acest zgomot — că d. Conta ar fi început 
să cugete serios dacă n-ar fi bine să asculte de pe acuma, de bună voie, de 
sfaturile ce i le dau „amicii“ şi să se retragă. 


€ 


[3 decembrie 1880] 

Ce progrese imense nu s-ar putea realiza în patrie dacă n-ar mai exista 
reacție. Asta-i singura piedecă ce se opune avântului patriotic. Aşa, de pildă, 
ce nostim recensimânt a pus d. Brătianu pe oamenii săi să-i facă și iată că se 
găsesc oameni în Cameră, mai reacționari, mai semireacționari, cari găsesc 
că ceea ce s-a făcut nici nu se cheamă recensimânt, c-ar trebui să căutăm 
naş care să boteze copilul d-lui Brătianu și că pare că una e recensimânt şi 
alta s-a făcut. Astfel s-a constatat bunăoară că timpul întrebuințat spre o 
asemenea lucrare ar fi poate de ajuns pentru a înscena o conspirație la 


Ipodrom, dar nu e de ajuns pentru o lucrare atât de migăloasă ca 
recensimântul; s-a constatat că oamenii întrebuințaţi la facerea lui erau 
străini lucrărilor financiare, erau necompetenţi, nişte bieți cenuşeri din 
comunele rurale cari idee n-aveau de ce va să zică o falce de arătură; că 
același pământ îl preţuiau când mai sus, când mai jos, după cum era a 
țăranilor sau a proprietății mari, că s-au pus în seama oamenilor mai mult 
pământ decât au, că s-au pedepsit cu dări mari persoane neprevăzătoare cari 
cheltuiseră prea mult cu zidirea locuinţei lor, că în fine — precum zise d. 
Brătianu însuși — îndeosebi la Argeș s-au prețuit venitul anual la o sumă cu 
care poţi cumpăra de veci pământul în cestiune. Ce face asta? Cu comisiile 
de apel, din cari făceau parte oameni ce nu plătesc nici o dare, 
recensimântul era să rămână bun făcut fără strigătele reacției. 

Ce rău face reacţia statului român? 

Închipuiască-și cineva ce plină ar fi fost visteria în urma unui astfel de 
recensimânt, ce slujbe și lefuri s-ar mai fi putut crea anume pentru patrioți 
din sporirea dărilor, ce veselie pe tagma prorocilor reversibili! 

Ș-acum din toate acestea să nu s-aleagă nimic? Ba o să s-aleagă, că nu 
degeaba d. Brătianu e ministru la Finanţe. 

D-sa a promis să vină c-un proiect de lege care să prefacă lucrările 
turceşti de până acum în adevărat recensimânt. Oare un proiect de lege să 
poată face minuni? Să poată preface ceea ce nu-i recensimânt în 
recensimânt? Am auzit din bătrâni că sunt o seamă de molifte mult mai tari 
în privinţa aceasta. Dar a decreta printr-un proiect de lege că un iepure 
bătrân e leu ni se pare cam greu, şi suntem curioși a vedea procedemintele 
de transformare substanţială pe care le va propune onor. ministru de finanţe. 

D. Brătianu ar trebui însă înainte de toate să scape de reacție și de 
opoziţie în genere, care-i pune bețe în roate tocmai când progresul e mai 
repede. Reacţia pretinde bunăoară că pentr-un lucru atât de simplu cum e un 
recensimânt omul trebuie să fi învăţat carte. Se zice chiar — pretenție 
reacționară desigur — că pentru asemenea lucrări se cer cunoştinţe de 
economie politică, de finanțe, de statistică. 

D. Brătianu — cu drept cuvânt fără îndoială — crede că toate acestea 
sunt mofturi și nu-i trebuiesc unui om pentru a întruni toate condiţiile cerute 
unui dirigător al vistieriei. 

O dovadă vie că toate acestea sunt mofturi reacționare e unul mai cu 
seamă, dar şi alţii, dintre directorii Băncii Naţionale. 


lată cuvintele bunăoară cu cari s-a rostit d. Brătianu în Senat asupra 
acestui ilustru personaj. 


Unul singur am găsit care întrunea toate condiţiunile şi căruia numai în genunchi 
nu i-am căzut, era d. Costinescu care sta la Bucureşti. Ce n-am făcut ca să-l fac să 
primească să fie secretar general la Ministeriul de Finanţe? 


Similis simili gaudet. Admiţând că primul-ministru știe ce vorbeşte, 
acele condițiuni toate pentru a fi secretar general la Ministeriul de Finanţe 
sunt patru clase primare și un curs de violoncel. 

Reacţia, în simplitatea ei, crede de pildă că un om, chiar d. Costinescu 
fie, poate fi lăudat din puncte de vedere cu totul altele, atribuindu-i-se 
calități ce se pot atribui oricărui om, abstracţie făcând de învăţătură de 
carte. Primul-ministru ar fi putut găsi de pildă că d. Costinescu e frumos. 
Cestiune de gust, nu-i vorba, dar, în sfârșit, se poate zice. Tot aşa ar fi putut 
spune că e bun orator ori om cu virtuţi distinse, cristian pravoslavnic şi 
multe altele. Dar ca un om cu patru clase primare şi un curs de violoncel să 
fi întrunind toate, absolut toate condițiunile pentru a fi secretar general la 
Finanţe, ba pentru a cădea în genunchi înainte-i, să primească să fie aşa 
ceva, iată ceea ce e... cam curios, ierte-ne-se espresia, şi reacţia, rea-bună 
cum o fi, se poate preface că nu înțelege. 

Să nu fie cumva vro mică confuzie la mijloc? 

D. Brătianu e un om foarte fin, un politician consumat, dar are un mic 
păcat: multă, multă carte nu prea ştie. Oare n-o fi confundând dumnealui 
spiritul de afaceri, le savoir faire, cu ceea ce alţi creştini numesc finanţe? 

Apoi dacă finanţe nu-nseamnă decât spirit de afaceri, atunci, onorabile 
prim-ministru, ţara e plină de economiști consumaţi. Chiar patrioţii- 
crisalide cari, prin comunele rurale, v-au durat recensimântul actual, au 
spirit de afaceri şi, ceea ce-i mai frumos, aproape toţi vor fi întrunind toate 
condiţiunile de a fi secretari generali la Ministerul de Finanţe, pentru că 
aproape toţi vor fi având câte patru clase primare, getbeget primare din 
vremea bucoavnei. 

Pentru ca patrioţii-crisalide să devie însă patrioţi-fluturi le lipsește o 
condiţie esenţială: aripele armoniei, cursul de violoncel. 

Pe aripele armoniei, pe scara sunetelor de violoncel, patriotul-crisalidă 
devine flutur și plutește în regiunile senine ale Băncii Naţionale. 

Dar reacţia tot reacție rămâne: ea tot zice că nu-i bine dacă patrioți fără 
ştiinţă de carte ajung oameni mari. 


€ 


[4 decembrie 1880] 

Ieri la 5 14 seara d. Brătianu părăsea Camera. În momentul în care își 
căuta trăsura, un individ, anume Pietraru, s-a aruncat c-un cuţit asupra 
primului-ministru, cercând să-l înjunghie. După o scurtă luptă în care 
ministrul izbutise a abate lovitura întâia, d. Goga a sfărâmat cuțitul 
atentatorului cu bastonul său şi astfel s-a înlăturat pericolul în care plutise 
câteva grele momente viața unuia din cei mai populari oameni de stat ai 
României. 

Nu găsim cuvinte destul de energice pentru a înfiera un asemenea 
atentat. 

Ca organ al unui partid ce reprezintă ordinea condamnăm din toată 
inima orice atentate, cu atât mai mult când ele se îndreaptă în contra unui 
bărbat învestit cu autoritatea statului. 

Trebuie să condamnăm un fapt care pune în pericol însăși existenţa 
autorităţii statului, însăşi existența ordinei, prin atentate asupra vieţii celor 
învestiţi cu autoritatea și însărcinaţi cu mănţinerea ordinei. 

Mulţumind lui Dumnezeu pentru c-a abătut deasupra capului ilustrului 
nostru concetățean pericolul de-a deveni victima unei odioase crime, cată să 
constatăm că în faţa acesteia orice resentiment de partid, orice diviziune 
încetează. Dacă oricine care, învestit c-o autoritate legală, e ameninţat, 
pentru aceasta chiar, de-a întâmpina în cale-i cuțitul ucigașilor, atunci orice 
legătură între om și om încetează, atunci se nimicesc însuși bazele de 
constituire ale unei societăți omenești. 

Trebuie să ne fie ruşine, ca români, că și aci, unde nici una din căile 
legale de mișcare politică şi socială nu e închisă, se pot găsi indivizi cari, 
prin crime de asemenea natură, să arunce o neagră pată asupra ţării, asupra 
caracterului drept al poporului nostru. 

Dar fără cuvânt s-ar şi arunca o asemenea pată. De mult se ştie că în 
România se află ramificaţiuni ale unei mari societăți internaţionale care 
voiește răsturnarea organizațiunii existente, răsturnarea tuturor instituţiilor 
ce stăpânesc în statele moderne. Din partea acestei ramificaţiuni se 
presupune c-ar fi venind şi atentatul acesta. 

Dacă n-am relevat niciodată această mișcare nesănătoasă, dacă n-am 
combătut organele ei de publicitate ce-au apărut pân-acuma am făcut-o 
pentru că guvernul însuși nu dădea semne că i-ar fi atribuind vreo 


importanţă, pentru că, discutându-le, le-am fi dat relief, pentru că critica e 
un piedestal ce nu se cuvine oricării idei, oricării mişcări. 

După ce însă periculoasele idei venite din tabăra nihilistă de peste Prut 
încep a-şi manifesta existenţa lor prin acte ca acesta, e de datoria guvernului 
de-a face cercetări şi de-a descoperi focarele în care s-au încuibat nu numai 
ideile de răsturnare, dar și începuturile criminale de execuţiune. 

Oricât de aprinse ar fi certurile între partizi cari se combat pe un tărâm 
legitim, față cu realitatea crimei încetează toate şi oricare om ce are 
sentimentul statului şi a ordinei e indignat când în marea luptă de interese și 
idei legitime, în lupta leală, apare din ascunzătorile lui ascuţișul 
instrumentelor crimei. 

Nu e nici o îndoială că ţara întreagă împărtășește acest sentiment de 
indignare, că d. Brătianu va fi mult timp obiectul unor călduroase ovaţiuni. 
Şi dacă primul nostru ministru găsește cauze de legitimă întristare în această 
odioasă tentativă, pe de altă parte va afla desigur marea mângâiere de-a 
vedea că prin această crimă însuși autoritatea sa va creşte, iubirea de care se 
bucura din partea și a amicilor şi a adversarilor săi va spori şi se va întări. 
Asemenea atentate, dacă sunt odioase prin natura lor, sanctifică piepturile 
asupra cărora a fost îndreptate, îneacă într-un general sentiment de iubire 
toate recriminaţiunile politice, fac a se uita micile sciziuni; în contra unor 
asemenea încercări toată România e aliată pentru a le respinge şi reprima. 


€ 


[5 decembrie 1880] 

D. Dimitrie Sturza, raportorul comisiei Senatului pentru redigerea 
răspunsului la discursul tronului, a citit în ședința de la 1 decemvrie nu 
numai proiectul de răspuns, ci totodată un fel de espunere istorică a fazelor 
prin cari au trecut Moldova și Ţara Româneasca, cele două corăbii pe-o 
mare pururea turburată, până s-ajungă la domnia ereditară. 

Raportul d-lui Dim. Sturza prea e frumos pentru ca să nu figureze ca o 
pagină de istoriografie, de filozofie a istoriei chiar, în analele literelor 
române. Calamitatea politică a domniei elective e descrisă cu culori atât de 
vii, stabilitatea și dezvoltarea continuitivă de sub domniile ereditare e atât 
de ademenitoare pentru orice spirit care tinde a vedea păstrându-se bunurile 
naţionale pe cari le-am câştigat în curgerea veacurilor încât nu ne îndoim că 
cititorii vor urmări c-un mare şi meritat interes mersul ideilor din discursul 
distinsului academician. D. Sturza e fără îndoială un academician adevărat, 
un om ce știe multă carte, cu mult temei. 

Dar ceea ce va mira pe cititorul care-și aduce aminte de ani abia trecuți 
este marea schimbare care s-a operat în maniera de-a vedea a acestui bărbat. 
Oare d. baron Erdmann de Hahn este acela din care respiră astăzi un atât de 
înfocat şi pur dinasticism? Odinioară, acum câţiva ani nu mai departe, 
aceeași pană oţelită care vede idealul românimii în îmbinarea dinastiei cu 
destinele țării revărsase pe răbdătoarea hârtie apreciaţii asupra persoanei şi 
tendenţelor Domnului pe cari ne sfiim de-a le reproduce. D. Erdmann de 
Hahn reprezenta alegerea de la 1866 ca o nenorocire pentru ţară, susținea că 
toate partidele o recunosc aceasta, unele pe față, altele între patru ochi, 
dovedea că adevărata cauză a dezastrelor politice şi economice pe cari ţara 
le sufere de la 1866 încoace se datoresc aproape esclusiv unui singur om... 
pe care desigur d. Sturza îl cunoaște. 

Noi n-am fost niciodată de această părere; ba mănţinem teoria generală 
că niciodată un singur om nu poate fi de vină la nenorocirile unei nații, că 
vina caută a se atribui mai totdeuna unui sistem greşit sau nepotrivit cu 
dezvoltarea unui popor. Dar d. Erdmann de Hahn era consecuent de-o altă 
opinie. Ba, din arhiva bogată a istoriei universale se scoseseră până și 
rațiuni suficiente pentru a se justifica acte de estremă violență în contra 
pretinşilor tirani. 


De unde dar această radicală convertire la principii atât de 
conservatoare precum le manifestă astăzi onor. d. Sturza? 

Mărturisim că nu înţelegem. Știm prea bine că patronul „Presei“, care 
compara pe roşii cu Hödel şi Nobiling, a ajuns azi coleg al partidului politic 
pe care foaia sa-l combătuse atâta; ştim asemene că prezidentul unei 
republici oarecare e azi o persoană de încredere și a partidului și a 
Coroanei; ştim asemenea că abisurile dintre nație și tron se astupă adeseori 
c-un portofoliu ministerial; dar d. baron îndeosebi formează totuși un caz 
caracteristic de convertire politică şi, dacă ne felicităm că principiile solide 
izbutesc a face atât de iluştri prozeliţi, ne e totuși permis a ne mira de-o 
transformare substanţială a cărei rațiune suficientă nu ne e îngăduit de-a o 
şti încă. 

Noi nu bănuim această schimbare de opinii. Din contra, ne felicităm că 
încet încet spiritele mai mult ori mai puţin rebele încep a recunoaște că 
statele, departe de a fi un contract sinalagmatic, bazat pe stipulaţiuni 
convenţionale și capriții momentane, sunt din contra producte ale naturii, 
susceptibile de un tratament normal și de unul anormal, că, producte 
organice ale naturii fiind, ele au legile lor înnăscute înaintea oricăror legi 
scrise şi că cine le urmează pe cele dântâi mai nu are nevoie de cele din 
urmă. Ne bucurăm că, alături cu teoriile importate din câteşipatru unghiurile 
lumii, pătrunde convingerea că monarhia ereditară asigură mult mai bine 
progresul unei naţii decât alte forme de guvernământ. 

Ceea ce dorim însă (credem că d. Sturza va găsi dorinţa noastră foarte 
justificată prin o seamă de precedente) e ca această convertire să fie deplină 
şi pe de-a pururea. 

Căci — ceea ce-i ciudat în ţara noastră — există oameni politici cari au 
cu totul alte principii în opoziţie fiind şi altele fiind la guvern, precum 
medaliile au aversul şi reversul lor. 

Aversul de astădată e frumos. Să nu ne pomenim mai târziu c-un revers 
pe cât se poate în contrazicere cu frumoasele dezvoltări istorice de azi ale 
învățatului membru al Academiei. 

[6 decembrie 1880] 
Calamitatea rublelor, departe de-a înceta, ia dimensiuni din ce în ce mai 
mari. Comunicatul publicat la 29 ale lunei trecute, prin care se stabilea 


măsura ca rublele să fie primite și preschimbate la toate casele statului, n-a 
avut nici un rezultat şi n-a liniştit publicul. Nici nu era de natură de a-l 
linişti. Deşi comunicatul zice că toate rublele se vor primi spre schimbare, 
d. ministru de finanţe a declarat deja la 1 decemvrie în Adunarea 
Deputaţilor că, faţă cu mulțimea de ruble cari circulează, ministeriul nu 
dispune decât de mica cantitate de 5 milioane de franci în piese noi de câte 
5 fr. Mai considerând că nici biletele Băncii Naţionale nu sunt 
confecționate, că ea se serveşte deocamdată c-un fel de plastografii, cu 
exemplarele neemise ale biletelor ipotecare pe cari le-a supus unui 
tratament de retipărire, barbar în felul său, avem tabloul complet al 
publicului faţă cu făgăduinţa statului de-a-i cumpăra toate rublele pe preţ de 
3,50. 

lată dar o făgăduinţă făcută nu numai cu intenţia de-a n-o ţinea, dar 
ştiindu-se bine imposibilitatea de-a-i da urmare. Căci, presupunând chiar 
cea mai mare bunăvoință din partea statului de-a primi rublele în schimb pe 
monetă națională, el n-o poate face aceasta pentru că nu are monetă 
naţională, ba nu are nici bilete de bancă. 

Astfel dar guvernul a prefăcut rubla într-o marfă pe care nimeni n-o 
caută, toți o oferă. Oferta fiind prea mare, de vreme ce moneta în 
circulațiune e aproape esclusiv rubla, se-nţelege că marfa oferită cată să se 
ieftenească numaidecât, și nu e de mirare dacă, cu tot preţul oficial de 3,50, 
rubla nu e primită de schimbători decât pe 3,30 sau cel mult pe 3,35. 

Dar să venim la marele inconvenient, la acela al scabroaselor afaceri. 

Statul nu e-n stare a primi toate rublele; pe câte le primeşte însă le 
cumpără cu 3,50. De la cine le cumpără, de la cine le-a cumpărat mai cu 
seamă în nefastele zile de la 27-30 noiemvrie? Neapărat că nu de la piaţă, ci 
de la privilegiaţii partidului. 

Publicul, nedeprins încă cu asemenea afaceri făcute în mare, se mai face 
jertfa unei pierderi substanţiale oarecum. Se ştie că avem moneta noastră 
divizionară în sumă de 26 milioane. Toată moneta aceasta o retrăsese Banca 
din circulaţie când şi-a deschis subscripțiunea. Această monetă divizionară 
care, în privinţa valorii intrinsece, e inferioară rublei, s-a ivit acum din 
lăzile Băncii, iar publicul primeşte bucuros o monetă inferioară, a cărei 
valoare fictivă e mănţinută numai prin puţinătatea şi căutarea ei 
momentană, în schimb pe o monetă c-o valoare intrinsecă mai mare. 

Calamitatea rublelor s-a prefăcut la urmă într-un rău şi mai mare, care 
apasă în mod insuportabil populaţia Bucureștilor. Brutarii, pentru a-şi 


compensa pierderile ce le cauzează demonetizarea, au urcat preţul pâinii de 
la 40 la 70 bani. Somaţi de primărie nu de a scădea preţul, dar de a da pânea 
dreaptă la cântar, ei s-au declarat de două zile în grevă. De două zile 
bucureştenii nu pot cumpăra pânea decât pe preţuri fabuloase. 

lată rezultatele dezastroase ale acestei demonetizări neauzite, într-un 
moment în care statul, bogat în făgăduințe deşerte, scoate o monetă din 
circulaţie făr-a avea cu ce s-o înlocuiască. 


€ 


[9 decembrie 1880] 

E un semn de statornicia principiilor și instinctelor noastre 
conservatoare dacă atentatul îndreptat în contra d-lui I. Brătianu ne-a 
indignat mai mult şi mai adânc decât pe chiar amicii săi politici. Adversari 
ai ideei că prin crime e cu putință a se îndrepta ceva în sânul unei societăţi, 
înfierând asemenea odioase tentative, ori în ce timp şi-n orice loc s-ar fi 
întâmplat ele, suntem siguri că răul la care dau naștere e pururea mai mare 
decât răul pe care pretind a voi să-l înlătureze. Maniera noastră de-a vedea 
cuprinde în sine condamnarea atentatelor, întărită prin amărăciunea că 
omorul lui Barbu Catargiu a rămas nepedepsit, că asupra d-lui Lascar 
Catargiu, om atât de drept și de sincer, s-a ridicat asemenea braţul îndrăzneţ 
al unui atentator. 

Dar dacă maniera noastră de-a vedea implică condamnarea atentatelor, 
dacă atmosfera principiilor conservatoare le esclude, n-o putem susține 
aceasta şi despre principiile la cari s-a închinat grupul roșu din ţara noastră. 

Precum nu e minune dacă Robespierre cade prin teoriile și nedreptăţile 
aceleiași revoluţii căreia-i dedese naștere, tot astfel nu e minune dacă un 
roşu, un luptător în alegeri, ridică mâna sa asupra capului partidului său 
propriu. 

D. Brătianu e unul din cei mai populari oameni de stat ai României. Dar 
a devenit popular nu prin ceea ce-a făcut pentru binele public, ci prin ceea 
ce făgăduia pe când era în opoziţie, făgăduinţi pe cari nu le-a împlinit 
nicicând. D. Brătianu a devenit asemenea un om ilustru prin miile de gazete 
care-i trâmbițau numele său alăturea cu nenorocirile noastre. Și dacă d. 
Brătianu nu e atât de ilustru ca Erostrat nu d-sa e de vină la aceasta, ci 
numai împrejurarea că opera strămoșilor noştri, vechea Românie, distrusă în 
favorul ideilor cosmopolite, nu era o zidire de-o văzută frumuseţe, ca 


templul Dianei din Efes. Era o zidire ideală a cărei risipă n-o putea simţi și 
deplânge decât cel ce avea în inimă multă iubire de patrie și o pietate 
aproape religioasă pentru spiritul drept şi eroic al trecutului nostru. 

Popularitatea ce consistă în esploatarea idealelor de progres e 
periculoasă, pentru că nu se bazează, ca cea adevărată, pe binele pozitiv ce 
l-ai făcut unui popor, ci pe binele ce promiţi a i-l face de acuma înainte, pe 
care-l promiţi chiar atunci când ştii că este irealizabil. 

Dar popularitatea d-lui Brătianu mai are şi o altă origine. Deşi e dureros 
a o discuta, totuşi vom face-o, nu numai pentru binele ţării, dar pentru 
binele d-lui Brătianu însuși. Trebuie să se ştie că un om care-a fost obiectul 
unui atentat, chiar de-ar fi adversar, devine simpatic părţii bine-cugetătoare 
a ţării și asigurăm că șirurile de mai jos, chiar de-ar părea recriminaţiuni, nu 
sunt în esența lor imputări adresate adversarului, ci argumente adresate 
omului cugetător în contra manierei de-a vedea pe care-o are el și partidul 
său. 

Vom lua aceste argumente precum partidul roșu le prezintă în curgerea 
vremii. 

La 1848 s-a făcut asemenea o tragere la sorți ca cea indicată de Pietraru. 
Era vorba a se trage la sorți asasinul lui Vodă Bibescu. Dac-am întreba cine- 
a prezidat la acel act, d. C.A. Rossetti şi-ar pleca ochii. 

Fiind în Franţa, d. Brătianu ia parte la tentativele de la Opera Comică și 
de la Ipodrom, cari aveau de scop uciderea împăratului Napoleon III. 
Numai amabilității împăratului și împrejurării că poliţia a considerat acea 
tentativă ca pe-o scenă melodramatică de operă bufă d. Brătianu are a 
mulțumi că n-a fost pedepsit mai aspru pentru participarea sa. 

La 1870 „Românul“ scria despre Domn că e un pion din şah în mânele 
unui jucător dibaci cum e d. de Bismarck. 


Ş-această supremă trădare se va săvârşi oare cu concursul unui guvern compus de 
români?!! Și agintele supus al d-lui de Bismarck va găsi oare în România români 
destul de deznaturaţi cu cari să execute acest suprem ordin al stăpânului său? 


Aci Vodă e numit un agent al cărui stăpân e d. de Bismarck și carele, 
împreună cu români denaturaţi, săvârşeşte o supremă trădare în contra ţării. 

Nu e decât natural dacă același partid al cărui șef e d. loan Brătianu i-a 
trimis la 1876 Domnitorului, printr-un actual ministru plenipotenţiar, sfatul 
tăios „de-a scuti ţara de-o crimă“. 


Tot la 1876 s-a săvârşit asupra d-lui Lascar Catargiu un atentat. 
„Românul“ dădea seama de acest fapt cu jumătate gură, părând aproape a 
justifica ceea ce se întâmplase. 

Vedem asemenea în Paris pe fiii d-lui C.A. Rosetti întitulându-se 
„revoluționarii români“ și felicitându-se cu d-l Henri Rochefort, cu 
deportatul Rochefort, cu acela care are la redacția sa numai puşcăriași, după 
propria sa afirmare. 

Dar câte se vor mai fi întâmplat pe cari nu le știm, pe cari nu le putem 
proba cu acte autentice? E pentru noi sigur că din partea partidului azi la 
putere s-au tocmit un om însărcinat să asasineze pe d. Cogălniceanu. Acelui 
om nu i-a lipsit voinţa, ci numai curajul de-a-și împlini fapta. 

Orice tentativă criminală are însă două elemente; întâiul e înclinaţie 
naturală a acelui criminal, elementul vinei sale proprii pe care o espiază prin 
pedeapsă. 

Dar al doilea element sunt motivele determinante, sunt acele justificări 
pe cari logica patimei sale le scoate din fundul sufletului. Acea legitimare 
pe care însuși Satan ar găsi-o pentru a se arăta alb din negru ce este. 

Din acest punct de vedere judecând vom vedea că sistemul de 
guvernământ al d-lui Brătianu şi al partidului său a creat atmosfera în care 
asemenea fapte sunt posibile, în care autorii lor găsesc o legitimare a 
scopurilor lor. 

Când un om ce, după propria sa mărturisire, soldat fiind, a luat parte la 
răsturnarea suveranului său și care, după ştiinţa tuturor, a proclamat 
răsturnarea Domnitorului la Ploieşti, devine sub d. Brătianu adiutant 
domnesc, ataşat ca om de încredere pe lângă suveranul pe care a voit să-l 
răstoame, d. Brătianu va permite tuturor rebelilor libertatea de-a conchide 
că impunitatea unui atentat la siguranţa statului și a formei de guvernământ 
e, sub domnia sa, un titlu de recomandaţie pentru a înainta pe scara ierarhiei 
sociale. 

Când d-l Brătianu nu se sfieşte a recomanda în Senat pe un om ca d. 
Costinescu ca unicul bun pentru a ocupa o înaltă demnitate în stat, pe un om 
de o elementară ignoranță, e evident că d-sa a ridicat neştiinţa la rangul de 
titlu de recomandaţie. Orice ignorant ambițios îi poate cere d-lui Brătianu o 
laudă egală. 

Când, în chiar Camera roşie, unii membri ai partidului guvernant, 
oameni poate simpli, dar cinstiţi, se-ntreabă cu mirare de unde amicii 
apropiaţi ai d-lui Brătianu sau protejaţii de aproape ai d-lui C.A. Rosetti, 


cari până alaltăieri n-aveau nimic, au astăzi, după câţiva ani de guvernare, 
averi mari, e evident că, în sistemul de guvernământ al d-lui Brătianu, chiar 
necorectitudinea în afaceri materiale, ca să nu zicem malonestitatea, e un 
titlu de merit. 

Când, în şedinţa de la 25 fevruarie a.c., d. Simion Mihălescu „ridică 
numai un mic colţ al vălului care acopere scabroasa afacere“, iar afacerea e 
canonizată prin trecerea la ordinea zilei, d. Brătianu va concede că această 
canonizare e tocmai atmosfera necesară, plină de electricitatea crimei. 

Crede oare serios d. Brătianu şi partizanii săi că, ridicând impunitatea 
înaltei trădări, ignoranţa, amenințările de asasinat la rangul de titluri de 
merit, a putut-o face aceasta fără o adâncă primejduire a spiritului public? 
Crede d. Brătianu că nu se vor găsi oameni cari să ia la serios principiile pe 
care d-sa le-a practicat la Ipodrom, la Opera Comică, la 1848, la 1876, şi 
cari să-şi zică în sine-și că atentatul e o virtute, precum înalta trădare e un 
merit? 

Astfel teoriile roşii își dau roadele lor naturale. 

Dacă deplângem şi condamnăm atentatul o facem, pe lângă sentimentul 
general de oameni și de creştini, şi dintr-un punct de vedere propriu nouă și 
numai nouă, propriu ideilor conservatoare. 

Din punctul de vedere cosmopolit și roşu d. Brătianu nu culege, din 
nefericire, decât ceea ce-a semănat din nou în ţara noastră dreaptă şi veche. 
Stârpindu-i-se prin idei importate din câteșipatru unghiurile lumii idealul ei 
religios şi naţional, nimicindu-i-se poate viitorul ei material, vechea 
Românie — acum o Americă dunăreană — a devenit o mlaștină de scurgere 
nu numai pentru prisosul moraliceşte bolnav al populaţiunilor europene, ci 
inteligența naţională a devenit o mlaştină de scurgere pentru ideile 
nesănătoase din Apus. 

Cu drept cuvânt dar un ziar din provincie esclamă, la înregistrarea 
odioasei fapte: „Ale tale dintru ale tale, Brătiene!“ 

[10 decembrie 1880] 

Am discutat ieri cu nepărtinire efectele dezastroase pe cari principiile 
profesate de partidul d-lui Brătianu au trebuit să-l aibă asupra spiritului 
public; am arătat atmosfera încărcată de electricitate care s-a creat prin 


demoralizarea conştiinţelor, prin necredinţa în merit, în adevăr, în muncă, 
pe care sistemul liberalismului roșu a trebuit să-l înrădăcineze în inimi. 

Dar numai asupra conştiinţei poporului s-a exercitat trista influenţă a 
ideilor partidului roşu? 

Ce sentiment cată să se fi înrădăcinat în inima Domnitorului față cu 
acea categorie de oameni cari ieri l-ameninţau și-l batjocureau, azi îl 
lingușesc? 

Din câte am scris noi, adesea a vorbit patima politică, adeseori am 
discutat cu amărăciune, nu tăgăduim, rolul de regulator pe care ar trebui să-l 
joace Coroana în luptele noastre politice. Dar în mijlocul acestei discuţii 
sâmburele unei negre îndoieli încolțea în adâncul inimei noastre. Ce 
respect, ce iubire mai poate avea suveranul nostru pentru un popor unde 
impunitatea rebeliunii, a libertinajului penelor și gurilor sunt merite, sunt 
titluri de recomandaţie, sunt chiar substanţa pe care se întemeiază un partid 
atât de numeros ca cel roșu? 

Un grup de oameni cari abia proclamaseră la Ploiești răsturnarea formei 
de guvernământ și a dinastiei se recomandă — peste câțiva ani — Coroanei 
spre punere în funcțiuni, şi condeiul răbdător al suveranului iscălește. 

Un ilustru academician descrie, sub pseudonimul Erdman de Hahn, 
persoana Domnitorului ca pe principala cauză a tuturor nenorocirilor 
noastre, ba o descrie ca fiind în conivenţă cu gheşeftarul Strusberg şi cu 
prințişorii coţcari. La venirea ministerului liberal, Domnul își rezervă 
anume ca pseudonimul de mai sus să nu fie colegul d-lui Brătianu, iar 
acesta izbuteşte totuşi a-l introduce. Condeiul răbdător iscăleşte decretul de 
numire. Același academician scoate din arsenalul istoriei și a vastelor sale 
cunoștințe o armă pe cât se poate de periculoasă, teoria că, în caz de 
necesitate, uciderea regilor e permisă, ilustrul teoretician nu se sfieşte a fi 
astăzi ultradinastic. 

Un scriitor de pasquiluri, pe cât de nesărate pe atât de meschine și 
veninoase, îndreptate însă contra familiei domneşti, e propus să fie 
recompensat cu singura medalie cu care la noi se recunosc merite literare şi 
ştiinţifice. Condeiul răbdător recunoaște că în adevăr acele pasquiluri 
constituie un merit literar. 

Un altul zice că „un abis e între tron și ţară“. Abisul încetează de-ndată 
ce se umple c-un portofoliu ministerial. 

Dar i se mai prezintă şi alte lucruri vederii suveranului. 


Un om e implicat într-o mare afacere pe cât se poate de scandaloasă, 
care se denunţă. Acest om e mănţinut în funcţie; dirijează, însuşi cercetările 
făcute în contra sa; partidul ţine morţiș a-l reabilita, alegându-l în Senat. Aci 
el însuşi denunță că există această scabroasă afacere, dar majoritatea roşie a 
maturului corp trece la ordinea zilei, lăsând să recază colţul vălului ce se 
ridicase. 

Când vedem pe suveran înregistrând, desigur nu cu nepăsare, toate 
lucrurile acestea, ne vine a întreba ce soluţiune să dăm problemului 
psicologic a acestei nesfârșite îngăduinţi. 

Noi am discutat rolul de regulator al vieţii politice pe care-l exercită 
Coroana pretutindenea și am ajuns la concluzia că „un suveran nu poate, 
fără paguba ţării şi fără viciarea spiritului public, să renunţe la prerogativele 
sale“. În orice caz, dacă pentru tăria unui decret de numire, înaintare, 
decorare, se cere semnătură capului statului, acesta e în drept de-a o refuza, 
de-a opune legitimul său veto unei propuneri incorecte sau imorale a 
ministrului său. 

Dar aci vine întrebarea dacă, față c-un spirit public adânc viciat, faţă c-o 
societate unde rebeliunea, ignoranţa, spiritul de gașcă sunt merite, Domnul 
mai e în stare de-a-și exercita rolul său binefăcător în viaţa constituțională; 
dacă maleabilitatea caracterelor roşii nu i-a inspirat sentimentul că acel 
corectiv al controlului său ar fi o zădămicie, dacă în fine n-a renunţat de-a 
spera roade mai bune de la generaţia actuală. Un principe la poarta 
memoriei căruia bat atâţia muritori e din natură predispus a nu prea crede 
protestaţiile interesate ale oamenilor, dar ce preţ va mai pune pe caracterul 
unui om care, printr-un simplu decret, devine, din antidinastic dinastic, din 
republican monarhist, din liberal autoritar, din rebel credincios, din 
pasquilant umilit primitor al medaliei Bene-Merenti? 

Influenţa manierei de-a vedea a roșilor s-a reflectat aşadar cu aceleași 
rele urmări și asupra poporului şi asupra suveranului. 

Dacă ni s-ar cere formula după care se manifestă activitatea suveranului 
în urma marilor decepţiuni ce i le-a pregătit partidul roșu, am zice că M.S. 
Regală vizează în adevăr la consolidarea dinastiei şi a viitorului ţării, însă 
nu pe aceeași linie cu tendenţele actualităţii, ci pe-o linie paralelă. 
Înmulțirea armatei, asigurarea succesiunii la tron, o sporire continuă a 
puterii Casei sale proprii şi o continuă zădămicire a tendenţelor 
revoluționare ale partidului roşu, prin faptul că, ajungând la putere acest 
partid se renegă, se dezminte, face contrariul de ceea ce zisese, iată 


elementele cari ne fac a admite că există o deosebire între viitorul pe care 
Domnul l-o fi sperând pentru ţara menită a fi moștenirea dinastiei sale şi 
între viitorul poporului care locuieşte în această ţară. 

GAMBETTA ÎN ȘTIINȚĂ ȘI POLITICĂ 


[10 decembrie 1880] 

Mai zilele trecute s-a serbat la Paris jubileul de cincizeci de ani al 
Asociaţiunii Politehnice. Cu această ocaziune Gambetta a ţinut un discurs 
din care credem că este bine să reproducem pasajele mai remarcabile. Sala 
Sorbonnei a fost plină de lume; erau față foarte multe dame. Oratorul a fost 
primit cu aplauze frenetice. Luând cuvântul, Gambetta a zis că viitorul 
Franţei depinde de la știință. Institutul Politehnic este una din creaţiunile 
cele mai bune ale celor din urmă cincizeci de ani. Din istoria acestei 
instituțiuni se vede că oameni, în afară de orice ambiţii, de orice pasiuni, 
urmăresc cu energie o ţintă fixă — de-a lumina pe toată lumea. În faţa 
clarităţii și-a majorităţii științei dispare tot ce este superstiție, fantom sau 
negură, și în ştiinţă nu e altă crimă decât a imprima creierilor ce nu este 
exact. În faţa ştiinţei exacte dispare orice metafizică, căci ştiinţa este 
adevărată şi pozitivă. 

Fiindcă politica se amestecă pretutindeni, Gambetta a trebuit să 
vorbească şi de dânsa. 

Institutul a făcut cea mai bună politică evitând orice polemică și tuturor 
rivalităţilor personale. Societatea doctă, rezămându-se pe demonstrația 
ştiinţifică și pe armele pozitivismului, a dat lucrătorului un exemplu bun. 
Aceasta este adevărată comuniune democratică, căci lucrătorii vor ca, în 
faţa demonstraţiunii adevărului, să piară fantoma și declamaţiunea; ei vor să 
vadă cine are dreptate, căci numai cine are dreptate poate conta pe sprijinul 
poporului. De aci înainte o nouă dialectică va permite Franţei să păşească 
înainte spre un viitor frumos şi pacinic. Orice ar face agitatorii, fiți siguri că 
țara a rămas liniștită şi rămâne absolut liniştită. Aceia cari cred că 
umanitatea este un obiect al experimentelor acelora știința le spune că sunt 
sofişti și profeţi falși. Și, când văd cum acești grămăditori de nori se silesc 
a-şi mănţine sofistica, atunci le zic cu poetul florentin: „Văd şi trec!“ 


În fine, Gambetta se adresează cu un apel cătră dame, ca să vie în 
ajutorul republicanilor spre a combate pe inimicul comun. Acum 
Asociaţiunea poate a-și lua de diviză strigătul: „Tot pentru patrie, pentru 
ştiinţă şi glorie!“. Acest discurs a fost adeseori întrerupt de frenetice salve 
de aplauze. 

FOILETONUL NOSTRU LITERAR 


[12 decembrie 1880] 
Cu n-rul de astăzi începem a publica în foiletonul nostru literar raportul 
pe carele P.S.S. Episcopul de Roman l-a prezentat în sesiunea aceasta a Sf. 
Sinod. Acest raport, privitor la retipărirea şi editarea cărților bisericeşti, e o 
lucrare concepută cu toată adâncimea și cu toate cunoștințele istorice şi 
filologice pe cari le cere însemnătatea obiectului. Rezervându-ne onoarea 
de-a reveni asupra raportului și a cestiunilor pe cari le tratează, indicăm 
deocamdată că lucrarea arată, pe de o parte, efectul unificatoriu pe care 
limba cărţilor bisericeşti au avut-o în trecut asupra scrierii şi pronunţiei 
întregului popor românesc, iar pe de altă parte se îndoiește dacă stadiul 
actual de nelimpezire a cestiunii ortografice și fonologice nu ar fi 
primejdios pentru unitatea și viitorul limbei noastre dacă s-ar răsfrânge 
asupra reeditării cărților bisericeşti. 

[13 decembrie 1880] 
Adevărul doare; nimic nu doare ca adevărul. Deşi am declarat că 
odioasa faptă îndreptată contra d-lui Brătianu ni-l face mai simpatic decum 
era în genere, că-i sanctifică pieptul în ochii noștri şi ai țării, că autoritatea 
sa câștigă şi se întărește, că, iubirea amicilor și a adversarilor crescând, îi dă 
cel puţin o mângâiere care compensează întrucâtva impresia penibilă a 
acelei fapte, „Românul“ ar fi pretins mai mult, ar fi pretins să tăcem, să nu 
arătăm că aceste sunt teoriile roşie, apucăturile roșie, espedientele roşie cari 
au fost duse ad absurdum prin acea încercare criminală. 
Am spus-o şi o repetăm, nu adversarilor le vorbim acuma; Dumnezeu 
ştie că în acest moment orice recriminaţiune e departe de noi. Faţă c-o 


asemenea faptă nu suntem, nu putem fi adversarii nici ai cetățeanului care a 
fost espus, nici ai omului de stat contrar nouă. Dar vorbim cu omul 
cugetător, abstracţie făcând de toate certurile noastre, și cu durere îl 
întrebăm: Ce-ai făcut din România? Nu învinovăţim, nu osândim pe 
adversari; ceea ce voim e ca să-și deschiză ochii, să vază limpede o dată în 
viața lor unde duc acele teorii internaționale, unde conduce amiciţia cu 
Jules Allix, Orsini, Rochefort și ceilalți. 

La tiradele apocaliptice pe cari „Românul“ binevoieşte a le revărsa 
oncțios asupra evenimentului nu vom răspunde nimic; dar vom releva ceea 
ce ne atinge pe noi direct în articolele pe cari ziarul partidului roşu le 
publică de trei zile încoace. 

„Românul“ susține că d. Pietraru a fost 


aginte electorale la Târgoviște al partidei de la „Timpul“ și redactore al ziarului 
din Târgovişte „Vestea“ sau „Târgoviştea“, organ al acestei partite. 


Afirmare pentru afirmare. Susținem că acest domn a fost mult timp roșu 
şi agent electoral al roşilor. Dar nici nu putea fi altceva decât roșu. Singur 
partidul d-lui Brătianu primește în sânul său pe toți transfugii, pe toți 
incolorii, pe toţi cari-și încearcă norocul când într-o parte, când într-alta. În 
şirurile roșiilor vom găsi foști separatiști cari, cu revolverul în mână, au 
proclamat dezlipirea Moldovei din corpul României, vom găsi conservatori 
ruinați cu desăvârşire, vom găsi pe toţi aceia cari nu au nimic de pierdut, 
totul de câștigat. Ne pare rău că e așa, dar așa este. 

Oare „Presa“ n-a fost odinioară foaie conservatoare? Nu era redijată de 
pene conservatoare, dar pretexta a avea ideile. Destul că toate aceste 
pretextări de principii pentru căpătuire curg, ca izvoarăle spre mare, în sânul 
marelui partid roşu, căci şi d. Pietraru, cum îl numeşte „Românul“, și-a 
găsit slujbuşoara sa în resortul administrat de d. Brătianu. 

„Românul“ ne mai face imputarea că într-o adunare conservatoare (la 
26 aprilie 1879) unul din cei din acea întrunire a zis: 


Domnilor, am scris o broşură în care dovedesc că d. C.A. Rosetti a omorât pe 
Barbu Catargiu; vă rog să contribuiţi s-o tipăresc și ca să dăm o răsplată celui care va 
omorî pe C.A. Rossetti şi pe I. Brătianu. 


E inexact ce spune „Românul“. Persoana de care vorbeşte e d. maior 
Crainic, carele, după închiderea ședinței acelei Adunări, după ce prezidentul 


părăsise scaunul, a rostit acele cuvinte a căror solidaritate n-a luat-o nimeni. 
Dovadă e că nimeni n-a contribuit ca să se tipărească broşura și că n-a 
apărut nici până acuma, deşi e scrisă demult. Dar d. maior Crainic are 
această convingere? Îl priveşte. D-sa crede una şi bună că un anume Donca, 
care trăieşte azi la Ada-Kale, a fost instigat de roșii pentru a comite acea 
faptă. Pentru noi ea este și a rămas ce-a fost: o problemă nerezolvată, cu 
oarecari indicii ce dau loc la bănuieli, dar nimic decât bănuieli vage, cărora 
nu le-am dat până acum nicicând forma concretă a unei acuzări. 

Într-alt număr „Românul“ zice că e adânc îngrijat când vede „bărbaţi ca 
cei de la «Timpul» scuzând, dacă nu aplaudând asasinatul“. 

Degeaba se îngrijeşte şi rău vede „Românul“. 

Nu scuzăm, nu justificăm nicicând o crimă. Dar căutăm a o esplica: 
între scuză şi esplicare e o deosebire cât cerul de pământ. Dacă vom esplica 
peripeţiile prin care trece sufletul lui Richard al III-lea, dacă vom dezvăli 
acele sofisme adânci și tenebroase pe cari un mare critic al lui Shakespeare 
le numeşte „logica patimei“, nu scuzăm și nu justificăm crimele regelui 
Angliei. Ei bine, și Pietraru și altul ca el în ajunul unei asemenea fapte și-ar 
putea ţine un lung monolog, în care ar zice următoarele: 

„La 1848 oamenii cari stăpânesc azi în România au pus la cale 
asasinarea lui Vodă Bibescu. Din prăvălia unui pretins librar era să se tragă 
focul. 

În Franţa d. Brătianu a luat parte la conspirația de la Opera Comică. 

La 1876 oamenii ce stăpânesc azi în România l-au sfătuit, printr-un 
actual ministru plenipotenţiar, pe Domn să scutească ţara de-o crimă. 

Văd conspiratori, rebeli, pasquilanţi, lăudători ai regicidului ajungând 
mari în ţara aceasta. 

Atunci? Atunci iată calea de-a sui repede treptele sociale 

Acest monolog, pe care-l citim în sufletul omului cu înclinări rele, l-am 
văzut repetat sub altă formă într-o foaie roşie, cu care îndealtmintrelea nu 
discutăm. 

Ce? zicea acea foaie. Ni se impută că am conspirat? Se-nţelege. Şi 
Napoleon a conspirat şi a ajuns împărat, şi contele Andrassy a conspirat şi a 
ajuns cancelar, de ce cutare și cutare român să nu fi conspirat pentru a 
ajunge unde este? 

Dar la ce toată discuţia? Negă „Românul“ datele de mai sus, cari le-am 
înșirat în monologul ce-l atribuim d-lui Pietraru? Nu le negă. Dacă le-ar 
nega, i-ar merge rău, pentru că am invoca mărturii, irecuzabile mărturii. 


[ec 


Redactorii „Românului“ pot vedea că vorbim fără patimă de partid, fără 
ură. Prin această crimă toate teoriile roșii sunt duse ad absurdum. 
Condamnăm faptul, felicităm din inimă pe d. Brătianu că Dumnezeu i-a 
păstrat viaţa, dar sperăm că această întâmplare va fi un învățământ pentru 
partidul roşu de-a se feri să amenințe pe Domn cu o crimă din partea ţării şi 
că, de acum înainte cel puţin, impunitatea conspiraţiilor, rebeliunilor, 
încercărilor criminale, nu vor mai fi taxate de patrioți ca titluri de merit. 

[13 decembrie 1880] 

Reprezentația izbutită de ieri seara a Bărbierului de Sevilla dată de 
trupa italiană a fost onorată de prezența M. Sale Regale Doamnei. M. Sa 
Regală asista la reprezentație cu acea veselă amabilitate care distinge 
totdeuna pe Doamna României. M. Sa era însoțită de d-na Mavrogheni. 

Între spectatori era multă lume aleasă, între alții d-nul V. Alecsandri cu 
familia, d. general Florescu, asemenea cu familia, și multe alte notabilități 
din lumea diplomatică şi din societatea înaltă a Bucureştilor. În loja 
domnească de la mijloc erau domnișoarele de onoare și fostul prezident al 
Republicei foarte pasajere de la Ploieşti. Orice lumină îşi are umbra sa. 

D-ra Monale, care-a jucat rolul Rosinei din Bărbierul de Sevilla, s-a 
distins mai cu seamă în romanţa din actul al 3-lea, deşi în genere 
reprezentaţia a satisfăcut exigenţele muzicale ale publicului nostru. 

Astăzi se repetă aceeaşi piesă. 

[13 decembrie 1880] 
Nouă şi interesante din toate punctele de vedere sunt vederile pe cari le 
exprimă prințul Grigorie M. Sturza într-o telegramă adresată d-lui G.B. 
Chrisoscoleu-Platana, telegramă pe care acest din urmă domn a fost 
autorizat a o publica în ziarele capitalei. 
lată textul acestei telegrame: 


D-lui Grigore Hrisoscoleu Buzoianu, 

Str. Griviţa, 40 

Te poftesc să publici îndată în ziarele capitalei scrisorile mele, prin cari v-am 
prescris să nu faceți agitaţiuni în Clubul Democraţiei Naţionale, ci să vă ocupați 


numai de-a mări numărul aderenţilor la partid pe cale legală. Asemenea să publicați 
imediat scrisoarea mea prin care arăt cauzele pentru cari suprim ziarul „Democraţia 
națională“, din cari cele dentâi sunt: 


I. Pentru că iarna trecută a ocărât pe generalii Români cari au comandat dincolo 
de Dunăre. 

II. Pentru că în toate zilele ocărăște nu numai pe Rosetti și pe Brătianu, dar și pe 
întregul partid liberal naţional, a cărui principii politice sunt mai apropiate de 
principiile partidului nostru decât principiile tuturor celorlalte partizi. Cel puţin au 
cu noi această mare asemănare că sunt democrați și au combătut alăturea cu Rusia. 
Aceste publicațiuni sunt neapărate pentru a înfrunta calomniile. 

Tototdată te autorizez să publici şi această depeșe. 

Gr. M. Sturdza 


Deși telegrama de mai sus se împrumută la fel de fel de comentarii, 
credem că asupra identităţii principiilor partidului democratic naţional cu 
principiile roșiilor a existat până acuma o mare îndoială și nu putem fi decât 
mulţumitori prinţului Grigore M. Sturza dacă a binevoit a ne lumina asupra 
acestei împrejurări, pân-acum cu totul necunoscute. Ne aflăm în fericita 
poziţie a celebrului Diaz când, pe luciul nesfârşit al mării, a-nceput a i se ivi 
de departe capul Bunei-Speranţe. 

[14 decembrie 1880] 

Obicinuitți a ținea pe cititor în curent cu cele ce se scriu în ziarele străine 

despre ţară, comunicăm următorul articol din „Le Nord“, care cuprinde o 
foarte fidelă dare de seamă a situației noastre interioare. 


În una din cele din urmă şedinţe ale Camerei deputaților din România d. 
Brătianu a avut un eșec care, deși nu priveşte decât o cestiune de tot secundară — era 
vorba de-o cestiune de incompatibilitate între mandatul legislativ și oarecari funcţii 
— totuși e îndestul de interesant spre a fi ţinut minte, pentru că e întâia dată, după 
cum credem, ca d. Brătianu să fie pus personal în minoritate într-o dezbatere în care, 
dintre membrii cabinetului, numai d-sa a intervenit. Un deputat, viceprezident al 
Camerei în sesiunea precedentă, același care, acum șapte luni, luase inițiativa 
moţiunii ce avea de obiect de-a reclama constituirea unui ministeriu omogen, moțiune 
în urma căreia d. Cogălniceanu și-a dat demisia din Ministeriul de Externe, d. Fleva 
a fost numit advocat al statului în timpul vacanţelor. Esprimându-se în grupurile 
parlamentare opinia că aceste funcţii nu sunt compatibile cu exercițiul mandatului 
legislativ decât cu condiţie ca deputatul care le primeşte să-și dea demisia și să se 
prezinte din nou dinaintea alegătorilor și după ce, pentru a-și degaja personalitatea, 


s-a luat hotărârea de-a supune cestiunea Camerei întru cât privește funcţiile de 
advocat al drumurilor de fier ale statului, d. Fleva şi-a dat demisia dintr-un scrupul 
foarte onorabil. Camera avea să hotărască asupra demisiei acesteia. D. Brătianu a 
cerut să nu se primească, esplicând că era o cestiune de principiu, independentă de 
orice cestiune personală, pe care Camera avea a o rezolva, că e vorba de-a se crea un 
precedent și că trebuie să se ia seamă de-a nu întinde preste măsură, pe calea 
interpretaţiei, cercul însărcinărilor şi slujbelor asimilate funcţiilor publice. A susţinut 
deci că advocatul care devine sfătuitor al statului nu este nici într-un chip investit c-o 
funcţie publică și, după ce-a dezvoltat mult timp teza aceasta, a insistat în termeni 
foarte stăruitori ca să se refuză demisia, declarând că, dacă ar fi avut cea mai mică 
îndoială în conștiința sa, n-ar fi intervenit. 

Prezidentul Consiliului a întâmpinat din partea a doi oratori din opoziție o 
energică contrazicere; s-a cerut scrutinul secret de cătră unul din ei, ceea ce indica 
limpede că opoziţia dădea votului o însemnătate reală, și c-o majoritate de 41 voturi 
contra 35 demisia a fost primită, iar Camera a declarat prin acest vot, în contrazicere 
cu opinia d-lui Brătianu, că deputaţii numiţi advocaţi ai drumurilor de fier ale 
statului, a unor administrații publice, prin faptul că primesc acele funcţii sunt a se 
considera ca demisionați și obligați a se supune unei realegeri dacă nu vor să renunțe 
de la mandatul lor legislativ. 

Fără a exagera însămnătatea acestui vot, îl putem considera totuși ca un semn ce 
indică o tendenţă de dezagregare a majorităţii. Un bun număr de deputați ai stângei 
nu disimulează nemulțumirea lor cu remaniarea ministerială, care a făcut să intre în 
cabinet nu doi membri luaţi din rândurile partidului înaintat, ai cărui şefi sunt d-nii 
Rosetti și Brătianu, ci pe d-nii Teriachiu şi Conta, ce aparţin grupului liberal-moderat 
din Moldova. Se pare că d. Conta luase angajamentul faţă cu d. Brătianu de-a-i 
atrage acest grup și, dacă judecăm după o scrisoare publicată în „Timpul“, tânărul 
ministru al instrucției publice s-au arătat chiar puţin rezervat în alegerea mijloacelor 
întrebuințate pentru a ajunge la acest scop. Dar partidul înaintat nu pare dispus nici 
acum de-a ținea seama de-o convertire ce se manifestă în asemenea condiţii, precum 
n-a fost impresionat în mod favorabil, în momentul intrării sale în ministeriu, prin 
sprijinul pe care zicea că e în stare de-a-l aduce cabinetului. Situaţia d-lui Conta e 
așadar îndestul de grea și se vorbeşte din nou de-o criză ministerială. D. Teriachiu, 
care nu și-a sacrificat, ca d. Conta, opiniile sale liberale-moderate intrând în cabinet, 
va fi esclus, ca şi d. Conta, din combinaţia cea nouă, din care nici d. Boerescu nu va 
face parte. 

Partidul înaintat care se află acum la putere fiind însă puţin prevăzut cu oameni 
de guvernământ, ceea ce esplică împrotivirea d-lui Brătianu la solicitările amicilor 
săi cari-l împing să formeze un ministeriu omogen, partidul acesta, mai fiind apoi și 
frământat de numeroase competiţiuni personale, nu va fi cu neputinţă ca starea de 
criză, care de șapte luni e aproape permanentă, să se mai prelungească încă câtva 
timp. Într-o întrunire a partidului de acum câteva zile, d. Rosetti, prezidentul 
Camerei, ar fi exprimat chiar părerea că e bine ca partidul să aibă răbdare şi să facă 
să dureze de bine de rău cabinetul actual. D. Rosetti, care e designat în cercuri 
politice pentru portofoliul Internelor, în ziua în care se va constitui un ministeriu 


omogen din care toate centrele vor fi escluse, nu e tocmai doritor, după cum se vede, 
de-a lua în momentul acesta direcţia departamentului ministerial. D. Conta spune în 
scrisoarea de care am vorbit mai sus că trebuie a se face silinţe „pentru a nu lăsa să 
se sporească rândurile opoziţiei tocmai în momentul în care ea se agită și se 
organizează“. Chipul cu care partidul progresist administrează ţara n-a fost poate 
fără influență asupra acestei redeșteptări a opoziţiei, care preocupă pe ministrul 
instrucției publice. D. Codrescu a interpelat, într-alt rând, în Camera deputaților, pe 
prezidentul Consiliului, ministru de finanţe, asupra alterării așezării impozitului, de 
care s-au făcut culpabili agenţii guvernului pentru a forţa impozitul fonciar. Așezarea 
acestui impozit se întemeiază pe evaluarea venitului fonciar, de la care statul ia 6 la 
sută. Această evaluare s-a exagerat în genere în așa chip de către comisiile de 
recensimânt că produsul impozitului s-ar fi sporit în realitate cu mai multe milioane și 
s-ar fi ridicat din toate părţile ţării plângeri extrem de vii. D. Brătianu a fost silit să 
recunoască că se comiseseră abuzuri numeroase și s-a obligat a aduce peste puţin un 
proiect de lege care să permită îndreptarea răului. Dar d. Ionescu și mai mulţi din 
colegii săi au prezentat o moţiune care determină ca operaţiunile făcute să se declare 
anulate. Această moţiune va da loc fără îndoială la o dezbatere vie; plângerile cari 
au provocat-o și cari se referă la întregul administraţiei trebuie să fie foarte serios 
întemeiate pentru ca, în discursul tronului, ministerul să-l facă pe principele Carol 
să-și esprime părerea de rău că grijile politice ale trecutului au împiedecat pe guvern 
de-a da toată atenţia dorită administraţiei dinlăuntru a țării. 


€ 


[17 decembrie 1880] 

Există, se vede, între radicalii din România un fel de dicționar secret de 
locuţiuni, de parole ce au valoarea unor ordine de zi, cari ne rămân 
necunoscute nouă profanilor precum: „Vegheaţi! Ora a sosit“ şi altele de 
acestea. 

O foaie din Focșani, „Luptătorul“, dând seamă despre atentatul încercat 
asupra d-lui Brătianu, încheie cu cuvintele: „Ale tale dintru ale tale, frate 
Brătiene!“ Fost-or-fi potrivite cu ceea ce se petrecuse, avut-or-fi aceste 
cuvinte alt farmec asupră-ne nu știm, destul că, la încheiarea unui articol în 
care condamnam fapta, cercam însă a explica cum instinctele rele, 
înclinările criminale ale oamenilor găsesc în precedentele create de 
principiile și apucăturile roşiilor o atmosferă ce le prieşte, pusesem și noi 
cuvintele, rămase în mintene la citirea ziarului din provincie, „Ale tale 
dintru ale tale“. 

Nici prin vis nu ne trecea că, din întâmplare, puseserăm mâna pe una 
din acele locuţiuni mistice, din acele devize ale partidului roșu de cari 


ascultă orbeşte toată suflarea patriotică, că noi, neconsacraţii în misterele 
organizaţiei internaționale ale societății de exploatare, atinsesem cu vârful 
condeiului un triangul cabalistic din marea carte secretă a partidului. 

Odată atinsă, această formulă a început să geamă sub pana d-lui C.A. 
Rosetti, d-sa s-a ţinut obligat a ne da o explicare pe larg a acestor vorbe și a 
făcut-o în cinci articole consecutive ale „Românului“, în acel stil oncțios şi 
apocaliptic care-i-e propriu. 

lată ce  însemnează această nefericită cabală după esplicarea 
„Românului“. 


Cuvintele „Ale tale dintru ale tale“, zise asupra unui asasinat și aruncate victimei 
asasinatului, cuprind însăşi legitimarea crimei. 

A zice unui om asupra căruia s-a făcut o încercare de asasinat „ale tale dintru ale 
tale“ este a-i zice „ai meritat a fi asasinat“. 

Toţi asasinii zic victimelor lor „ale tale dintru ale tale“; mai cu seamă în 
asasinatele politice aceasta este o regulă fără escepțiune. 

E foarte trist că organul de căpetenie al partidei conservatoare a adoptat această 
deviză a asasinilor... 

Depinde de partida conservatoare de a proba țării, printr-o dezaprobare 
categorică, că nu în numele ei „Timpul“ a adoptat această deviză. Nouă ni se pare că 
principiele conservatoare ar reclama această regulare, căci altfel ar putea să intre în 
societatea noastră un virus dizolvător care să nu cruțe pe membrii partidei 
conservatoare mai mult decât pe membrii partidei liberale; şi la fiece lovitură de cuţit 
sau de pistol ar răsuna deviza adoptată de organul partidului conservator: „Ale tale 
dintru ale tale“. 

A zice „ale tale dintru ale tale“ unui bărbat politic în urma unei încercări de 
asasinat... este în adevăr culmea neomeniei. 


lată dar ce însemnează acest fatal cuvânt, asupra adâncimii înţelesului 
căruia d. C.A. Rosetti a trebuit să ne lămurească. 

„Ale tale dintru ale tale“ însemnează: 

Legitimarea crimei; 

Judecata: „Ai meritat să fii asasinat“, 

În regulă fără escepţie aceasta e deviza asasinilor; 

Un virus dizolvător; 

Culmea neomeniei. 

Poate fi sigur d. C.A. Rossetti că nu-i suntem decât mulțumitori pentru 
această explicaţie. Am suportat cinci articole de insinuaţiuni nemeritate 
până acum, până să ni se esplice marele cuvânt cabalistic al religiei 
revoluţionarilor. Deodată ni s-a luminat dinaintea ochilor, deodată am simţit 


că atinsesem triangulul mistic al conspiratorilor, deodată ne-am adus aminte 
că acest fatal „ale tale dintru ale tale“ a mai fost întrebuințat într-o ocazie 
analogă de cătră chiar esplicatorul ei actual. 

În adevăr, în ianuarie 1876, un om, anume Paraschivescu, care nu 
putuse justifica  întrebuințarea unei sume, îndealtmintrelea de tot 
neînsemnate, din fondurile polițenești şi care n-o putuse restitui, a fost 
depărtat din funcţie. Ministrul prezident de pe atunci, d. Lascar Catargiu, 
refuzând în mod constant a-l mai numi în vro funcţie, dar ştiindu-l în mare 
mizerie, îl ajuta din când în când cu câte-o mică sumă. Din cauza refuzului 
de-a-l pune în funcţie, acest om a comis un atentat asupra ministrului 
prezident. 

lată însă ce scria „Românul“ de la 15 ianuarie 1876 asupra acestui 
atentat: 


Oricât de reprobabil este faptul, dacă vreodată cuvintele ale tale dintru ale tale 
şi-au găsit o exact aplicare este acum, la adresa primului-ministru. 

Cum cutează „Monitorul“ a spune că acest funcţionar a delapidat când 
delapidatorul n-a fost dat judecății, astfel ca să nu mai aibă cuvânt de-a cere slujba, 
nici îndrăzneală de-a mai călca pragul primului-ministru? Deci ale tale dintru ale 
tale. 

D. Catargiu a înlăturat juraţii; a dat pe delapidatori la tribunale; pentru ce dar îi 
ocrotește? Ale tale dintru ale tale... 

... Şi dacă l-a primit şi s-a servit de dânsul, pentru ce în urmă l-a dat afară? Ale 
tale dintru ale tale... 

... Însuși primul-ministru este bătut de propriul său agent poliţenesc: ale tale 
dintru ale tale. 

„... Iată-te acum bătut de tocmai acei pe care-i plăteai: ale tale dintru ale tale... 


Va să zică această vorbă mistică, pe care noi am împrumutat-o unui ziar 
din provincie, „Românul“ a aruncat-o într-un singur articol de șapte ori la 
adresa d-lui Lascar Catargiu. Când şi cui? După un atentat, victimei 
atentatului. 

Va să zică de şapte ori, cu deplină cunoştinţă a înţelesului grav ce-l au 
aceste vorbe, „Românul“ a pronunțat legitimarea crimei, de şapte ori a fost 
în culmea neomeniei, de şapte ori într-un singur articol a rostit deviza 
asasinilor și a aruncat un virus dizolvator în societate. 

Hotărât, e ceva din soarta tragică a regelui Oedipus în purtarea roşiilor. 
În Teba, în cetatea cea cu o sută de porţi, trăia acest nefericit rege care, fără 
s-o ştie, ucisese pe părintele său și se cununase cu mumă-sa. Aflând de la 


oracolul din Delfi că ţara e bântuită de ciumă din cauza acestei crime 
nemaipomenite, pe al cărei autor nu-l ştia, a pronunţat cu mare furie o 
osândă energică asupra autorului ... asupra sa însuși. Astfel îi vezi pe roşii 
căzând într-o adâncă furie când își condamnă vorbele și faptele lor proprii. 
Sunt momente de taină în viața oamenilor, când ei se sperie de ei înșii, când 
descopăr pe demonul relelor în ei și-l blestemă orbește, neștiind că lovesc 
cu această estremă cruzime în pieptul lor propriu. 

Nu, liniștească-se „Românul“; nu primim deviza asasinilor, nu 
legitimăm, nu justificăm nicicând crimele. E o lege constantă a spiritului 
omenesc, legea cauzalităţii, care silește pe orice inteligență de-a explica 
ceea ce se întâmplă. Dar de la o explicare curat cauzală până la scuză, până 
la legitimare, până la justificare, care implică un act de aprobare din partea 
simțului nostru de dreptate şi a conştiinţei noastre, e o deosebire cât cerul de 
pământ. 

E în adevăr vrednică de mirare analogia cazului. 

Paraschivescu era bănuit de delapidare, Pietraru a delapidat în adevăr. 
Deosebirea e numai că d. Lascar Catargiu n-a voit să-l numească în funcţie 
pe cel dentâi, d. Brătianu l-a numit pe cel din urmă funcţionar în resortul 
său. 

Cu toate acestea, ce deosebire între tonul nostru și acela al „Românului“ 
de atunci, care se va vedea și mai bine dintr-alt articol al acelei foi, pe care-l 
vom comunica mâine. 

Cu tot tonul necuviincios de atunci al „Românului“ am crezut că nu e 
demn de pana noastră de-a repeta acea necuviință. Ne doare însă soarta 
țării, ne doare această anarhie de idei, această viciare a simțului public prin 
fraze apocaliptice, ne doare mizeria intelectuală şi morală din ţară şi de 
aceea am fost siliți nu de-a diminua cu greutatea unui fir de muștar măcar 
responsabilitatea făptuitorului, ci de-a arăta de ce instinctele rele, în loc de-a 
se manifesta, ca altă dată, în crime de rând, alunecă azi pe clina cea mai 
periculoasă din toate, pe clina atentatelor contra siguranţei statului. 

lată de ce am relevat antecedentele d-lui Brătianu şi ale partidului său. 
Am declarat-o anume că nu recriminațiuni, nu imputări facem, dar ne 
adresăm omului cugetător, patriotului, care ştie a pune interesele ţării sale 
mai presus de ambiția proprie şi de interesele amicilor săi politici. 
Condiţiile de existență ale ţării noastre au devenit, de la aşa-numita 
Independenţă încoace, atât de gingașe încât nu mai e permis nici partidului 
roşu chiar odiosul lux al libertinajului de idei și de procedimente. 


Dacă vom lua lista revoluţionarilor de la Ploieşti vom observa că 
aproape toţi sunt azi în funcții și demnități ale statului. Știm foarte bine că 
Domnul poate ierta asemenea lucruri, că statul are până la un grad 
facultatea de-a nu pedepsi rebeliunile cu toată asprimea cuvenită. Dar de la 
iertare până la recompensare e mare deosebire. Ei bine, afară de nefericitul 
Comiano, încăput sub deplina greutate a justiţiei militare, toţi ceilalți sunt 
favoriţi ai guvernului, sunt oameni mari. De ce oare Comiano — care 
trebuie să fie tot atât de nevinovat ca și complicii săi — n-a fost înaintat în 
rang, nu e în graţia d-lui Brătianu, pe când alţii, pentru fapte identice, ba 
mai grave chiar, sunt recompensaţi? 

Toate acestea nu se fac într-un stat ce pretinde că aspiră la civilizaţie, nu 
se fac dacă nu voim să demoralizăm conștiința publică şi să-i inspirăm acea 
sceptică nepăsare care-i face pe oameni incapabili de-a distinge bine de rău 
şi drept de nedrept. 


€ 


[19 decembrie 1880] 

„Gazeta generală“ din Augsburg primeşte o lucrare ce tratează tema 

succesiunii la tron în România și care, după ce citează art. 82 din 
Constituția noastră, continuă espunând următoarele: 


Principele Carol al României e, precum se știe, fără copii. Născut la 1838, 
crescut în religia catolică, s-a căsătorit, la noiemvrie 1869, cu princesa protestantă 
Elisaveta de Wied (născ. 1843). În cel dentâi an al căsătoriei i s-a născut familiei 
domnești o princesă, care muri însă la 1874. După unsprezece ani de căsătorie, 
principele Carol e în prezent fără urmași și, cu toate că posibilitatea de-a avea 
coborâtori nu este esclusă, totuși e o împrejurare care dă loc la neliniște că dinastia 
unui stat care abia a devenit independent să se-ntemeieze numai pe doi ochi. 

E adevărat că, în cazul unei definitive lipse de coborâtori ai principelui Carol, 
Constituţiunea română are în vedere pe fraţii săi și pe coborâtorii lor de sex 
bărbătesc. Principele are doi frați. Cel mai mare, Leopold (născ. 1835, căsătorit cu 
princesa Antonia de Portugalia), şi cel mai mic, Friedrich (născ. 1843, căsătorit cu 
princesa de Thurn și Taxis). După Constituţie principele Leopold ar căta să urmeze, 
același principe a cărui candidatură la tronul Spaniei, în vara anului 1870, a dat 
ocazie la războiul franco-german. Principele Leopold a vizitat de mai multe ori 
Curtea din România şi a făcut în genere impresia unei persoane plăcute. 
Perspectivele de viitor ale acestui principe întrec însă cu mult poate însămnătatea 
tronului României. Abstracţie făcând de succesiunea sa personală în România, rămân 
cei trei fii ai săi, principii Vilelm (născ. 1864), Ferdinand (născ. 1865) şi Carol Anton 


(născ, 1868), dintre cari unul poate deveni moștenitor al tronului român după 
renunţarea celorlalți. 

Dar această posibilitate oarecum, teoreticește bogată de moștenitori ai tronului 
din aceeași dinastie nu e îndeajuns pentru cerinţele statului român. Cei trei copii ai 
principelui Leopold n-au fost nicicând în România; ei primesc o educaţie germană și 
catolică; limba română și felul de-a fi al Ţării românești le sunt străine. Ar fi o 
întreprindere foarte riscată de-a se supune încă o dată esperimentului c-un principe 
străin, care, după prescripțiile Constituţiei, ar urma în adevăr la tron, dar încolo ar fi 
străin de ţară în toate privirile și, într-o poziţie foarte expusă, ar avea să se 
familiarizeze cu ea abia după o silință de ani întregi. 

Cată să ne aducem aminte că, secole de-a rândul, România au avut domnia 
electivă, că ideea statornicirii unei dinastii e nouă pentru țară şi că această idee are 
nevoie de multă îngrijire pentru ca să prinză rădăcini. 

Și țara și principele s-au ocupat mult cu cestiunea aceasta în vremea din urmă. 
Considerând textul clar al Constituţiei și familia Hohenzollern-Sigmaringen, 
binecuvântată cu îndestui coborâtori de sex bărbătesc, spiritele n-ar fi trebuit să se 
preocupe de cestiune cu atâta viociune dacă extraordinarele raporturi dintre partizile 
din ţară şi atitudinea Domnului faţă cu ele n-ar arunca în consideraţiile acestea un 
element nou, a cărui discuţie e de-o esenţială însemnătate dacă voim a înţelege starea 
politică dinlăuntru a României. 

După cele spuse mai sus e echitabil de-a nu aștepta de la români în genere un 
înrădăcinat sentiment de înclinare dinastică: ţara lor a avut sute de ani domnie 
electivă, principii erau din capul locului aleși pe câţiva ani (șapte), arareori au ajuns 
Chiar până la capătul acestei scurte domnii, ba adeseori erau răsturnaţi după câteva 
luni. Convenţia de la Paris, din 1858, le-a acordat în adevăr Ţărilor principi aleşi pe 
viață. 

Dar cel dentâi deja dintre acești principi, Alexandru loan Cuza, a fost răsturnat, 
în noaptea de 22/23 fevruarie 1866, după o domnie de abia șapte ani: trei ofiţeri 
pătrunseră în camera sa de culcare şi-l siliră să abdice; maiorul Leca, care în acea 
noapte comanda garda palatului, era în înţelegere cu conspiratorii şi lăsă să se 
întâmple totul. 

Modul cu care a fost răsturnat Cuza a produs o reacție binefăcătoare într-o parte 
a țării. Partea cea mai integră a armatei s-au esprimat cu indignare în contra acelor 
ofițeri ce comiseseră o îndoită călcare de jurământ şi o parte a junimii, mai cu seamă 
partidul junei drepte din Iaşi şi din Bucureşti, e convinsă înainte de toate și din 
principiu că stabilitatea liniștită a dinastiei e întâia condiţie pentru dezvoltarea 
priincioasă a ţării. Când prinţul Grigorie Sturza, mult timp căpetenia așa-numitului 
comitet conservator-liberal din lași, a început în București o agitaţie, la finele anului 
1879, sub pretextul „Democraţiei naţionale“ — precum se numea foaia sa — și când 
adevăratele sale scopuri în privirea dinastiei părură cam neclare, a fost numaidecât 
părăsit de juna dreaptă, a cătat să iasă din comitet și a fost paralizat prin 
împrejurarea că deja la finele anului 1880 a trebuit să-nceteze cu foaia. 

Un sâmbure sănătos de cristalizare monarhică şi dinastică există așadar în ţară; 
el se dezvoltă și se răspândește în mod natural. Dar faţă cu el sunt, se-nțelege, și 


elemente flotante. Nu zicem că s-ar cădea să atribuim șefului lor intelectual, 
actualului prezident al Camerei, C.A. Rosetti, sau ministrului-president Ioan 
Brătianu, idei de răsturnare imediată. Desigur nu. Dar cei mai mulţi din partizanii 
lor nu tăgăduiesc deloc că adevăratul lor ideal politic e republica. D. C.A. Rosetti e 
un vechi revoluţionar, care-a stat și o fi stând încă în legături intime cu răsturnătorii 
din Europa apuseană; în timpul din urmă fiii săi s-au manifestat în public ca 
partizani ai celui mai estrem curent din Italia și din Franţa și, din când în când, apar 
în „Românul“, organul de căpetenie al partidului azi la guvern, manifestațiuni de-ale 
acestor d-ni în favorul Comunei. Rochefort, Olivier Pain și domnișoara Luiza Michel 
par a fi luceferii conducători ai acestei direcţii estreme. 

În mod sporadic se cam întâmplă de acestea în toate monarhiile Europei. Dar 
original şi specific românesc e în adevăr că asemenea manifestații îndrăznesc să se 
arate fără de nici o jenă înlăuntrul unei partide guvernamentale, precum sunt azi 
liberalii, şi-ntr-un organ al guvernului, cum e „Românul“. Dar în sfârșit acestea se 
mai pot scuza ca o oscilație de partid constituţional, care vibrează, ce-i drept, într-o 
amplitudine prea de tot depărtată, deci s-ar putea aștepta în linişte până ce, din lupta 
celor două curenturi, cel monarhic și dinastic va câștiga o precumpănire necontestată 
și va influinţa astfel asupra generaţiei viitoare încât urmaşii principelui Carol să afle 
un sprijin sigur în conștiinţele supușilor lor. 

Dacă lucrurile ar sta astfel, în această nedeterminată generalitate, am, avea de 
așteptat dezvoltarea lor și n-am fi prea avut la ce le atinge. Dar îndeosebi în privirea 
principelui Carol s-au ivit, înlăuntrul partidei radical-liberale azi la putere, niște 
incidente oficiale pe cari cată să le relevăm cu atât mai mult cu cât pun pe gânduri pe 
partizanii dinastiei. Unele din aceste acte le vom aminti pe scurt, abținându-ne încolo 
de la orice comentar. 

La începutul anului 1871, Ion Ghica, fostul bei de Samos, era ministru-prezident. 
(A nu se confunda cu prinţul Dimitrie Ghica, un credincios dinastic). lon Ghica a 
trecut pururea în ţară drept om care-a studiat înalta școală de politică bizantină la 
izvor, în Turcia. Modul cu care, în ianuarie, fevruarie și martie 1871, a tratat 
cestiunea Strousberg, căutând a-l compromite pe principele Carol, dădea ocazie la 
temerile cele mai tele. Lucrul s-a sfârşit c-un fel de izbucnire, cu scandalul de uliţă 
contra aniversării împăratului Wilhelm, pregătită de comunitatea germană din 
București. Acest scandal, în care-și aveau codiţele și câțiva membri ai guvernului (d. 
de Radowitz ne-ar putea-o povesti aceasta), a avut în adevăr de rezultat că principele 
şi principesa se hotărâră să abdice și să predea guvernul în mânile fostei locotenențe 
domnești. În acea noapte încurajarea energică a conservatorilor l-a mișcat pe Domn 
să persiste și ministeriul Lascar Catargiu (1871—1876) a readus liniștea în ţară. 

În acea epocă rea a Camerei, în primele luni ale anului 1871, un domn, cunoscut 
numai ca partizan orb al lui Ion Ghica, d. Câmpineanu, făcea în contra Domnitorului 
o opoziţie care era de poveste în lume. Într-o ședință oficială a Camerei d-sa lua 
drept temă o scrisoare publicată în „Gazeta generală din Augsburg“ la 27 ianuarie 
1871 şi atribuită direct principelui Carol, din care se vedeau intenţii de abdicare și 
declară categoric că principele poate să abdice în adevăr, căci între el și ţară e un 
abis care nu se va umplea nicicând. 


Dar abia căzu, la 1876, ministeriul conservator, abia veni la cârmă I. Brătianu cu 
partidul radical liberal şi iată că d. Câmpineanu fu distins în toate chipurile ca un 
copil favorit al partidului. A fost pururea ministru, ba de justiţie, ba de externe, ba de 
finanţe, iar în curgerea anului 1880 i se dete poziția cea mai preferabilă din toate, 
numindu-se guvernor general al Băncii Naţionale, acum înfiinţată. 

În anul 1875, când opoziţia radicală era mai pornită în contra ministerului 
Catargiu şi se unea cu făţiși agitatori antidinastici, a apărut o broșură (datată 6 
august 1875), sub pseudonimul Iordache Vulpescu și având de autor un advocat 
mofluz din Iaşi. E destul să cităm titlul acestui pasquil: „Spionul prusian, sau 
principele Carol de Hohenzollern, Domnitorul României“. Cu venirea radicalilor la 
putere, sub Brătianu la 1876, şi acest domn a fost favorizat în mod escepțional, a fost 
candidat al guvernului la alegerile de deputați şi, în timpul războiului ruso-român, a 
fost comisar civil al României pe lângă oștirile rusești, o poziţie oficială ostensibil 
distinsă. 

În iulie, anul 1876, ministeriul Brătianu, care avea să execute Tratatul de Berlin 
cu pierderea Basarabiei şi cu silita soluțiune constituţională a cestiunii izraelite, se 
clătina. După ce-și dăduse demisia, ministeriul s-a modificat în parte după culisele 
Camerii; maiorul de odinioară Lecca, înaintat între acestea la general, a fost numit în 
mod semnificativ ministru de război, cu toată îndoita călcare de jurământ la 
răsturnarea principelui Cuza. 

În anul 1875, în timpul aprigei opoziții contra ministeriului Catargiu, se distinse 
în genul presei celei rele un domn oarecare, anume Orășanu. În România există 
absolută libertate de presă, deci se-nţelege și multe excese desfrânate, de cari n-am 
avea a ne mira îndealtmintrelea. Acest domn Orășanu, un măscărici comun, publică 
mai multe lucruri direct în contra principelui Carol şi a principesei Elisabeta. Astfel 
de ex. apăru în foaia sa umoristică „Ghimpele“, în numărul de la 9 noiemvrie 1875, 
o ilustrație care întrecea orice margine de batjocură necalificabilă contra familiei 
domnești, lucru ce nu-l putem povesti. În aceeași foaie d. Orăşanu publică o poezie 
asupra unui câne hârâitor, românește, c-o expresie trivială, „șarlă“, aluzie evidentă 
la numele francez al principelui, Charles; în acea poezie i se dă cânelui sfatul să 
treacă graniţa cu coada-ntre picioare. Și celelalte publicaţii ale acestui domn sunt de 
același soi. Trebuie să cerem scuze cititorilor „Gazetei generale“ că pomenim 
asemenea lucruri, dar citarea lor va fi numaidecât motivată prin următoarea 
indicație: după retragerea lui Catargiu, acest d. Orășanu a fost propus de ministerul 
Brătianu să fie decorat și-ntr-adevăr numele său străluceşte în „Monitorul oficial“ cu 
medalia Bene-Merenti pentru meritele sale literare. 

Între ofiţerii cari, la 1866, au luat parte la conjuraţiunea contra lui Vodă Cuza, 
conjuraţiune pentru soldaţi în orice caz criminală, se afla și un d. căpitan Alexandru 
Candiano-Popescu. Cariera ulterioară a acestui domn s-a distins în aceeaşi direcţie. 
Cunoscut ca partizan necondiţionat al radicalilor, făcu în august 1870 o mișcare de 
răscoală în orașul Ploiești şi proclamă detronarea principelui Carol și introducerea 
republicei; aceasta în timpul bătăliei de la Worth, de la care dumnealor așteptaseră 
victoria Franţei și nimicirea Germaniei, pe care-ncercau s-o sconteze. Acest curios 
erou a fost asemenea distins de către ministeriul Brătianu; de la 1876 încoace avansă 


la rangul de locotenent-colonel și acum, 2 (14) noiemvrie 1880, stă în „Monitor“ că e 
numit adiutant personal al Domnului în locul unui colonel mai vechi şi credincios, 
care, ce-i dreptul, nu s-a ocupat nicicând cu politica. 

Faţă cu toate faptele acestea, cari nu sunt izolate și pe lângă cari se pot cita 
multe altele încă din administraţia ministerului actual, avem dreptul să întrebăm: iar 
vor radicalii să-l împingă pe Domn încet-încet la abdicare, ca acum zece ani, sau 
lucrurile acestea se-ntâmplă cu liberul consentiment al principelui, pe baza unei 
politici interne urmate cu consecuenţă? Înţelesul acestei politice ar fi atunci de-a 
apropia de Curte elementele dușmane dinastiei și de-a le împăca astfel prin 
mărinimoase favori încât ele să nu mai constituie pe viitor un pericol pentru 
monarhie. 

Poate că această politică are vederi largi și e prudentă. Poate că exministrului 
Lecca îi va veni mai greu să-și trădeze principele decum îi fusese odinioară maiorului 
Lecca; poate că excomisarul civil se va sfi de a vorbi de „spionul prusian“ așa 
precum o făcuse odinioară acela ce nu era, decât advocat la Iași; poate că d. 
Orășanu, decorat cu Bene-Merenti, va găsi că, în calitate de satiric, n-avea dreptate 
când făcea poezii asupra cânelui șarlă; poate că d. Câmpineanu va fi descoperit că 
abisul dintre România și principele Carol s-a împlut cu totul cu diferitele portofolii de 
ministru de cari d-sa a avut parte şi în fine se poate ca d-lui locotenent-colonel 
Candiano-Popescu, acum adiutant personal al principelui domnitor, să-i fie groază 
astăzi de republica căpitanului Candiano-Popescu. 

Poate da; dar poate nu. Poate că aceștia sunt oameni cari au dovedit deja prin 
fapte că pot trece peste considerații cu totul altele decât cele de cuviință și gratitudine 
şi poate că generaţia tânără de români, care creşte văzând astfel de exemple de 
încurajare pentru asemenea fapte, e un teren cam înfoiat pentru rădăcinile arborului 
genealogic al principelui domnitor de Hohenzollern în România. 


È 
[20 decembrie 1880] 


Convențiunea de comerț aci anexată este primul act care, după proclamarea 
independenței noastre absolute, vine și consacră această independență. 


Așa se esprimă guvernul nostru în espunerea sa de motive la proiectul 
de convenţiune încheiat cu Italia la 11/23 martie 1878; iată argumentul 
principal pentru care România independentă a încheiat acest act; reducerile 
de taxe pe orez şi pe mărgele sunt alte motive, cam ciudate însă, d-a vota 
convenţiunea, mai cu samă fără vreo compensaţiune. 

Nu știm dacă d-nii reprezentanţi ai naţiunii vor crede, cu d. ministru, că 
acest act afirmă independenţa noastră. Noi o credem întemeiată de sine. 
Știm însă că prezenta convenţiune, pe lângă toate neajunsurile actului de la 


1875, nu ne dă mai nici unul din foloasele sale. Când guvernul conservator 
negocia convenţiunea de la 1875 ţara nu putea regula în deplină libertate 
interesele sale economice. Din norocire p-atunci un mare stat vecin, sub 
direcțiunea unui ilustru om de stat, părăsind în fine o veche politică de 
suspiciune în contra noastră, se încerca să stabilească cu România raporturi 
amicale, bazate pe-o identitate evidentă de interese. Guvernul conservator a 
profitat de această bunăvoință, și convențiunea comercială de la 1875 a fost 
un pas înainte, şi un pas însemnat, pe calea emancipării pacinice a statului 
român. Din punctul de vedere economic această convenţiune a fost 
asemenea un progres. De atunci agricultorii și comercianții noștri pot 
esporta în Austria, liberi de orice taxă, productele principale ale ţarinilor 
noastre: grânele, rapița, piele, lâna, seul, petroliul; iar tânăra noastră 
industrie a fost pentru prima oară protejată. Taxele pe zahar, săpun, hârtie 
ordinară, postavurile ordinare şi pieile tăbăcite constituiesc un câștig 
economic învederat. 

Din punctul de vedere fiscal convenţiunea reprezintă un câștig simţitor; 
tabloul recapitulativ următor al venitului vămilor de la 1870 încoa îl 
probează. 


Tarif ad valorem: 

1870 — 7.300.000) 

1871 — 8.100.000) 

1872 — 9.700.000) 

1873 — 8.200.000) 

1874 — 8.600.000) 

1875 — 7.800.000) 

Venit meziu: 8.300.000 lei 


Tarif ponderal: 

18761 —8.200.000) 

1877 —10.000.000) 

1878 —16.300.000) 

1879 —12.500.000) 

Venit meziu socotit fără a ţine seamă de anul 1878: 10.230.000 


Adică în rezumat o sporire de venit anual de peste 1.900.000. Înlocuirea 
sistemului de taxare ad valorem prin sistemul ponderal a introdus totdodată 


regula și a asigurat controlul în operaţiunile vamale. Alcătuirea tablourilor 
noului tarif pe baze clare și ştiinţifice permite astăzi de a urmări într-un mod 
serios mișcarea comercială în România a tuturor produselor interesante, și 
aceste foloase se pot înscrie cu drept cuvânt la activul convenţiunii de la 
1875. 

Convenţiunea comercială de la 1875, acest act de pretinsă trădare, este 
un titlu de onoare pentru partidul conservator, care astăzi cu mândrie poate 
constata toate rezultatele sale folositoare. 

Dacă am răsfoi acum polemicele înveninate din anul 1875, am găsi o 
ocaziune nouă și instructivă d-a pune față în față cele ce zicea opozițiunea 
paraponisită de atunci cu cele ce fac astăzi Catonii împodobiţi cu stele și 
panglici cari ne guvernă. Nu suntem însă o foaie umoristică și vom reveni la 
convențiunea comercială de la 1878. Am afirmat că acest aşezământ cu 
Italia prezintă toate inconvenientele actului de la 1875, fără vreun avantagiu 
nou, ci că, din contra, principalele foloase ale vechei convenţiuni dispar cu 
totul. 

Într-adevăr România este o ţară agricolă, obiectele principale care le 
esportă în străinătate sunt: grâne, rapiță, lână, petroleu, piei, său etc. etc., 
toate obiecte scutite de orice drept de intrare în Austria prin convenţiunea 
de la 1875, pe când convenţiunea cu Italia nu stipulează nici o favoare de 
asemenea natură la intrarea lor în Italia şi este mută cu desăvârşire în 
privinţa lor. Ea nu ne dă, în schimbul ușoarelor taxe vamale ale productelor 
sale manufacturate, nici un avantagiu pentru productele noastre naturale. 

Dacă analizăm mai de aproape articolele acestui aşezământ vedem grija 
cu care Italia, care este un mare stat maritim, își garantează comerțul în 
contra măsurilor vexatoare de cari ar putea suferi. Nu vom critica legitimele 
îngrijiri ale guvernului italian, însă ne permitem a găsi cam ușoară și 
surprinzătoare purtarea oamenilor cari în opozițiune au atacat cu atâta 
violență pe onorabilii oameni de stat cari au încheiat actul folositor de la 
1875, în timpul atârnării noastre de Turcia, și astăzi se prezintă înaintea 
primului Parlament al României independente cu o convenţiune al cărei 
obiect este esclusiv de-a garanta şi de-a favoriza interesele comerţului 
străin în România fără nici o compensaţiune şi fără folos decât copilăreasca 
satisfacțiune de-a esercita în pripă un drept suveran deja câștigat. 


1. Tariful vechi ad valorem s-a aplicat şi în primul trimestru, al acestui an. 


€ 


[21 decembrie 1880] 

Dacă polemica noastră cu „Românul“ n-ar fi avut altă țintă decât de-a 
face pe cititori să-nțeleagă cine are cuvânt, cine nu, nu i-am fi acordat 
proporţiile pe cari i le dăm. Cititorii ştiu bine că suntem gura adevărului; iar 
dacă avem graiul aspru, asprimea aceasta o considerăm ca un corectiv în 
contra vicierii spiritului public. Îndeosebi pentru justificarea noastră n-am 
avea nevoie decât de-a cita cazurile pe cari le-a enumerat în urmă „Gazeta 
generală“ din Augsburg și de-a scrie câte un curriculum vitae pentru d-nii 
Câmpineanu, pseudonimul Iordache Vulpescu, general Leca etc. pentru a fi 
dispensaţi de orice polemică cu organul guvernului. 

Lucrurile acestea fiind cunoscute de toţi și nerezultând din ele decât 
adevărul, că viciarea spiritului public porneşte esclusiv de la roșii, de la 
întemeiarea partidului până astăzi, am repeta numai ceea ce se știe, precum 
călugării repetă pururea, lăsând să lunece boabele metaniei, aceiași 
rugăciune uniformă. 

Cu totul alta este ținta noastră. Am dori îndeosebi ca d. Brătianu, în loc 
de-a lăsa pe prietinii săi de la „Românul“ a combate evidența în zeci de 
numere de-a rândul, ca și când evidenţa ar putea fi combătută cu succes, să 
gândească, ca om de stat, că lucrurile nu mai pot merge astfel. Acum o 
generație sau două Caradalele și Costineștii, Serurii și Pătărlăgenii puteau 
trece, de bine de rău, de oameni politici. Azi nu mai merge. Domnii aceştia 
se pot supăra pentru că le vorbim atât de verde, ne pare chiar nouă rău că 
trebuie să atingem atâtea susceptibilități, dar n-avem ce face. Din generația 
trecută s-au ales ce s-au putut alege: aproape toţi fruntașii partidelor aparțin 
epocei de la 1848. Cotul cu care măsurăm însă utilităţile e azi mai mare; a 
întrebuința oamenii, mijloacele și procedimentele din trecut înseamnă a crea 
un pericol permanent pentru viitorul ţării şi naţionalităţii noastre. 

Reproducem încă o dată câteva cuvinte din articolul „Gazetei generale“ 
din Augsburg, pentru a lămuri și mai bine punctul nostru de vedere: 


Înţelesul politicei principelui ar fi de-a apropia de Curte elementele dușmane 
dinastiei și de-a le împăca prin favori mărinimoase, pentru ca pe viitor să nu mai 
formeze un pericol pentru monarhie. 

Poate că în adevăr politica are vederi largi și e prudentă... 

Poate da, dar poate nu. Poate că aceştia sunt nişte oameni cari au dovedit că pot 
trece peste consideraţii cu totul altele decât cele ale cuviinţei și ale gratitudinii; se 


poate ca generația cea tânără de români care crește, văzând exemplele de încurajarea 
a unor asemenea fapte, să fie un teren prea înfoiat pentru rădăcinile arborelui 
genealogic al principelui domnitor. 


Noi înclinăm a crede că în adevăr politica aceasta are vederi largi şi e 
prudentă. 

Domnul a văzut atâtea în ţara aceasta. El a văzut cum din toţi aceia cari 
sunt certați cu cerul și cu ei înșii, din toţi aceia pe care conștiința propriei 
lor nimicnicii îi fierbe şi-i mustră s-a format un numeros partid, carele, sub 
pretextul luptei pentru libertăţile publice, vânează funcţiile publice. Lipsiţi 
de religie și de iubire de patrie, fără instinct pentru adevăr, fără știință și 
fără spirit de muncă, unii din ei au fost fructul unor şcoli înfiinţate în pripă, 
pentru dirigerea cărora nu se ceruse nici cunoştinţe, nici moralitate, alţii 
număraseră pietrele de pe bulevardele Apusului, întorcându-se îndărăt cu 
trebuințe mari, cu totul în disproporţie cu pretinsa lor știință, cu pretinsele 
lor merite și cu mijloacele unei țări sărace. 

Domnul a putut constata și mai mult: că spiritul public însuşi pierduse 
capacitatea de-a distinge binele de rău. Bun și patriotic se numea adesea un 
act de rebeliune; trădare se numea o faptă patriotică. Cine cu sângerândă 
durere de inimă ar fi-ncercat a pune stavilă acestei sistematice corumperi a 
singurului organ prin care omul se distinge de animal, a spiritului, era tratat 
ca trădător al libertăţilor publice, ca reacționar, ca ciocoi, ca vândut 
străinilor chiar. 

Faţă c-o asemenea privelişte, în care virtutea se consideră de unii ca o 
nerozie, se taxează de alţii ca o crimă, în care inteligenţa și ştiinţa, privite ca 
lucruri de prisos, sunt espuse invidiei nulităţilor și batjocurii caracterelor 
ușoare, în care cuminţie se numeşte arta de-a parveni sau de-a trăi fără 
compensație din munca altora, spiritul cel mai onest ajunge la momentul 
fatal de cumpănă în care înclină a crede că în asemenea vreme şi-n aşa 
generaţie însușirile rele ale oamenilor sunt titluri de recomandaţie. 

E o atmosferă febrilă în ţară, în care până și spiritele cele mai liniștite se 
simt gonite parecă din urmă de un demon nevăzut, demonul câștigului fără 
muncă, demonul american al prădării neomenoase, începând cu istovirea 
pământului și stârpirea secularilor noştri codri şi sfârşind cu tratamentul 
barbar şi fără cruţare al populațiilor. Legăturile aproape părintești cari 
existau înainte între clase, iubirea aproape filială pe care populaţiunile o 
aveau pentru capii lor naturali, autoritatea religiei, autoritatea tronului, 
sfințenia şi buna-credință în daraveri au încetat toate la suflarea veninoasă 


venită din tavernele Apusului, în cari se consumă vieţele înrăutățite de 
amărăciune ale dezmoşteniţilor de pe acest pământ. Înainte, nu mai departe 
decât acum douăzeci de ani, noţiunea şi vorba „proletar“ era străină acestei 
țări; astăzi, de vom enumera sute de nume cunoscute, vom vedea că avem 
cel mai nefericit, mai turbulent, mai periculos proletariat, acel intelectual. 

Dar această stare de lucruri e în curând prefăcută în sistem, sistem de 
organizaţie, de guvernământ. Pe de o parte libertate, mare libertate pentru ca 
cei nemulțumiți să poată răsturna cu uşurinţă orice guvern, pe de alta 
centralizare, extremă centralizare, care să facă a atârna miile și iarăşi miile 
de izvoraşe ale bugetelor și ale averii publice de victoria, pretinsă politică, 
din centru. 

Faţă dar cu această lume în care corupția, ignoranţa, vicleșugul sunt 
aproape condiţii de existenţă, față c-o lume în care miniștrii nu au sfiala de- 
a cruța pe Domn de decrete de numire în cari figurau oameni vinovaţi de 
înaltă trădare şi pasquilanţi de cea mai rea specie, ce-i rămânea 
Domnitorului de făcut decât... să iscălească? Noi credem că, oricâtă iubire 
ar avea pentru patria sa adoptivă, o nuanţă de ironie și de despreţ al 
oamenilor a trebuit să răsară în privirea nobilului şi cavalerescului suveran 
de câte ori iscălea asemenea decrete, fiecare din ele o frunză veştedă de 
toamnă, o iluzie pierdută, o existență morală nimicită c-o trăsătură de 
condei. 

Carol îngăduitorul e departe de-a fi atât de puţin fin precum le place 
unora a crede. El posedă acea mare memorie de figuri și nume care se 
găseşte ca o trăsură caracteristică şi moştenită la membrii familiilor 
suverane, și memoria aceasta e unită aproape totdauna cu o repede 
pătrundere a caracterelor omeneşti. 

În faţa unei țări sărace, plină de un proletariat nesăţios care şi-a creat o 
organizație numai bună pentru a urca repede şi fără control treptele sociale, 
în faţa plebei permanente, de la care nu se cere nici știință, nici merit, în 
faţa acestui abis, c-un cuvânt, Carol îngăduitorul are satisfacerea de-a vedea 
rupându-se unul câte unul toți ghimpii ce erau îndreptaţi odinioară în contra 
tronului, are satisfacția de-a duce c-o trăsătură de condei ad absurdum 
abisul-Câmpineanu, literatura Orășanului, istoriografia baronului de Hahn, 
broșurele lui Iordache Vulpescu; toate, toate se frâng prin decrete de punere 
în slujbă. 

Dar un lucru nu trebuie uitat: exemplul ce se dă tinerei generaţii şi 
preţul pe care ţara-l plăteşte. Toate aceste victorii ale ironiei se fac din 


mijloacele ţării. Țara e rău administrată în toate ramurile, pentru că trebuisc 
hrănite nulităţile rebele, abstracţie făcând de celelalte resurse nelegiuite pe 
cari ştiu a și le crea acei oameni a căror impunitate e asigurată prin politica 
de partid. 

lată la ce trebuie să cugete d. Brătianu. Domnitorul are marea justificare 
că națiunea românească nu se-ncheie cu generația actuală. Lui Carol II nu 
va mai îndrăzni nimeni să-i prezinte decretele pe care le subseamnă Carol I. 
Dar d. Brătianu nu are această justificare; rațiunea sa de-a fi, patria sa e 
numai prezentul, pe când patria dinastiei e întreg viitorul Țării româneşti. În 
acest prezent numai o politică în adevăr de stat, bună pentru toți, nu numai 
pentru partizanii săi, și deasupra urelor elementelor meschine ce-l înconjură 
e limanul de scăpare al tuturor. 

[23 decembrie 1880] 
Sâmbătă seara a avut loc o întrunire în localul clubului conservatorilor 
din Bucureşti, întrunire importantă și numeroasă la care au luat parte mulți 
delegați ai colectivităților de alegători din județe, mulți alegători din 
capitală, aproape tot ce țara are mai inteligent, mai prob, mai solid. 
D. general I. Em. Florescu, viceprezident al clubului conservatorilor, a 
luat cuvântul pentru a deschide şedinţa și a arăta scopul adunării. 


De la cea din urmă întrunire a partidului nostru — zise d. general — am avut a 
înregistra o pierdere simțită atât pentru noi cât și pentru ţara întreagă, moartea lui 
Manolache Costache Epureanu. Țara a pierdut în el un om eminent, un om de inimă, 
noi am pierdut pe bărbatul care-a condus atâta timp partidul conservator. După 
pierderea acestui bărbat, a cărui valoare ţara o apreciază, am așteptat, ca oameni de 
bine, ca să se pună un capăt mizeriilor simţitoare în rezolvarea cestiunilor interioare 
cât și a celor esterioare. Aşteptarea aceasta a fost amăgită. În față-ne vedem că, în loc 
de-a se cristaliza o politică în adevăr de stat, nu există nimic consistent, nimic 
statornic; suntem din contra în plin regim fanariotic; nici o vorbă spusă în mod oficial 
nu merită încredere, nici o faptă nu îndreptățește la concluziune justă, nestabilitatea 
persoanelor şi fluctuaţiunea principiilor, demoralizarea spiritului public, iată viitorul 
trist care se pregăteşte ţării. 

În faţa acestei privelişti am crezut că e de datoria absolută a partidului de-a 
interveni c-o acţiune mai energică în viața publică. Părerea unanimă a comitetului 
central al partidului conservator a fost aşadar ca d. Lascar Catargiu, carele în curs de 
cinci ani a fost șef al guvernului conservator, să fie rugat a relua direcțiunea 
partidului. Comitetul central crede că d-v., aclamând unanim deciziunea sa, veți 


contribui în mod serios la consolidarea partidului şi că e o datorie patriotică pentru d. 
L. Catargiu de-a lua asupră-și sarcina de onoare care i se impune de unanimitatea 
partidului său. 


După aclamaţiunea unanimă a adunării, d. Lascar Catargiu ia cuvântul. 


Chemat fiind, zise d-sa, de încrederea comitetului d-v. ca să primesc asupră-mi 
sarcina pe care-mi faceţi onoarea de-a mi-o impune, n-am să fac decât o scurtă 
declarațiune. Ştiţi foarte bine că de patruzeci de ani de când luptăm pentru respectul 
legilor și a bunei-credinţe în afacerile publice nu m-am dat nicicând îndărăt când a 
fost vorba de a răspunde la datorie și la chemarea partidului; asemenea și astăzi, după 
trecerea din viață a lui Manolache Costache, a cărui pierdere o deplângem noi, o 
deplânge ţara întreagă. Dar o asemenea sarcină ar fi fără perspectivă de succes fără 
concursul d-voastră, căci puţin poate un om, mult pot cei întruniți. De aceea vă cer un 
concurs energic. În trecut din mai multe părți nu s-a răspuns la apelul făcut, astăzi însă 
trebuie să ne decidem a organiza o acțiune mai largă, a îndemna toate elementele 
conservatoare din ţară să uzeze de drepturile lor constituţionale, să lucreze din 
răsputeri, să nu se dea în lături de la alegeri, fie ele parţiale, fie generale. Aceste 
elemente ar fi bine să se constituie nu numai în mod singuratic, ci pretutindenea, în 
comitete locale cari să stea în relaţii cu comitetul central din Bucureşti. Nu voi să 
relevez că partidul adversarilor noștri zicea că orice mijloc e bun pentru a veni la 
putere. De la noi d-v nu puteţi aştepta altă îndemnare decât de-a ne da concursul d-v. 
pe toate căile legale. 

Iar în ceea ce privește situația generală a ţării și poziţia partidului conservator în 
momentul de față, ele vor fi în scurt arătate de d. Maiorescu, care a fost rugat din 
parte-ne să facă această dare de seamă. 


Îndată după aceste puţine cuvinte ale d-lui Lascar Catargiu, rostite cu 
energia d-sale cunoscută, a ţinut d. Titu Maiorescu discursul său, a cărui 
amintire va rămâne neştearsă din memoria celor ce l-au ascultat. 

D-sa a espus pe rând cauzele parlamentare ale retragerii partidului 
conservator, purtarea opoziţiei liberale de pe atunci, fazele călătoriei la 
Livadia şi a intrării în război, epoca Păcii de la San-Stefano, aceea a 
Tractatului de la Berlin, cesiunea Basarabiei şi soluţiunea silită a cestiunei 
izraelite, iar cu privire la afacerile interne a arătat nestabilitatea cabinetelor, 
enormităţile recensimântului, calamitatea rublelor ș. a. D. Maiorescu și-a 
încheiat discursul arătând viciarea spiritelor şi citând câteva pasaje 
caracteristice din ziarul „Înainte“, dintr-o circulară publicată „în numele 
socialiștilor români“ şi din „Femeia română“. Oratorul a fost obiectul celor 
mai călduroase felicitări ale adunării. 


In fine d. Lascar Catargiu a luat din nou cuvântul spre a mulțumi pentru 
sarcina cu care l-a onorat adunarea și apelând la sprijinul legal al partidului. 
Cu acestea se încheie ședința memorabilei întruniri politice. 

[24 decembrie 1880] 

De la deschiderea sesiunii Adunărilor și până acum nu s-a lucrat nimic. 
Toată vremea a fost pierdută mai cu discuţia asupra răspunsului la adresa 
tronului, mai cu ovaţiuni pentru d. Brătianu, mai nefăcând nimic; iar acum, 
în ajunul sărbătorilor Crăciunului, se dă năvală cu proiecte de legi cari ar fi 
cerut un studiu mai aprofundat. 

În şedinţa de la 19 decemvrie s-a votat convenţia comercială cu Italia. 
Atât d. A. Lahovari cât și d. Iancu Codrescu au arătat că singurul punct ce 
ne preocupă este termenul de zece ani ce se dă acestei convenţii. Amândoi 
au insistat a arăta că convenţia austro-română, fiind făcută într-un timp în 
care ni se contesta dreptul d-a încheia un tractat de comerţ, pe când nu eram 
liberi a discuta cari sunt vederile noastre în privinţa bazelor pe care voim s- 
aşternem sistemul nostru vamal în legătură cu un sistem economic, am fost 
siliți, pentru a câştiga această libertate, să facem concesii spre a afirma 
dreptul nostru de-a încheia tractate. Unele puteri ne contestau acest drept și 
voiau a ne ţine sub regimul vamal al Regulamentului Organic, care nu ne 
permitea a trece peste 7,5 la sută ad valorem. 

Dar dacă atunci am făcut acele concesii pentru a ne afirma dreptul, 
adică din cauze politice, e un cuvânt ca azi să nu voim a ne dobândi 
neatârnarea noastră economică c-o zi mai nainte? Amândoi oratorii au 
propus deci ca tractatul de comerţ cu Italia să espire la același termen, în 
același an la care espiră convenţia austro-română, cea ruso-română, cea 
încheiată cu Grecia etc., adecă la 1886, pentru ca faţă cu toate puterile 
deodată să ne redobândim neatârnarea în materie economică şi vamală, 
pentru ca în același an să putem propune tuturora baze nouă de tratare, 
pentru ca, în fine, favorile de cari s-ar fi bucurând la expirarea convenției 
austro-române unele din puteri să nu le-ndreptăţească pe altele a pretinde și 
de la 1886 încolo aceleași favori. 

E foarte clar aceasta pentru oricine. Cu toate acestea Camera a votat c-o 
mare majoritate proiectul propus de d. Boerescu, convinsă de motivele 
sentimentale a frăţiei de ginte invocate de sentimentalul d. ministru de 


externe. Pare că nu se vede cât de colo că termenul acordat tractatului 
italian nu este în fond decât prelungirea cu patru ani a convenției austro- 
române, a legării libertăţii noastre economice şi vamale încă pe patru ani 
înainte! 

Tot în acea şedinţă d. Alex. Lahovari a relevat printr-o interpelaţie 
următoarea enormitate. 

Deşi prin lege emisiunea biletelor ipotecare e mărginită la 27 milioane, 
guvernul, printr-un simplu decret din 17 decemvrie a.c., a fost autorizat a 
pune în circulaţiune din exemplarele neemise, de rezervă, a biletelor 
ipotecare menite a înlocui cele rupte sau uzate o sumă de 6.436.940 lei. 
Decretul zice că se va retrage treptat din circulațiune o sumă echivalentă, 
dar nu spune nici cum, nici când, nici sub ce control. 

Până ce nu se va opera acea retragere treptată, lăsată cu totul la discreţia 
d-lui Brătianu, noua emisiune nu este nimic alta decât un nou împrumut 
deghizat, făcut fără autoritatea Corpurilor legiuitoare. După cât cunoaștem 
pe d. Brătianu, putem proroci că echivalentul nouăi emisiuni nu va fi 
nicicând retras din circulaţie. 

În aceeaşi ședință — lucrul merge repede precum vedeţi — s-a discutat 
proiectul de lege prin care se prelungește până la finele lui ianuarie 1881 
termenul de apel în contra hotărârilor comisiunilor de recensimânt. 

Se ştie ce fel e făcut acest recensimânt; d. Brătianu însuși a trebuit să 
recunoască că e rău, foarte rău; că e făcut de indivizi cari fraudează statul, 
neplătind nici o dare cătră el; deputaţi liberali au cerut desfiinţarea acestui 
recensimânt făcut sub influinţa unor oameni cari n-au ţinut seama de nimic. 
Oricine e gata a plăti o sporire a dărilor votată de Adunările legiuitoare; 
toată lumea e revoltată însă de-a plăti dări votate de subprefecţii şi agenții 
fiscali ai d-lui Brătianu, votate de Pietrarii săi, căci şi Pietraru au fost 
funcţionar financiar al d-sale. 

D. Brătianu însă a crezut că trebuie să-și apere diferitele sale categorii 
de Pietrari, Caradale şi Costinești. Ba a mers şi mai departe. A avut 
imperturbabilitatea, ca să nu rostim un cuvânt mai energic la adresa 
mucenicului loan de la Măgura, de-a susține neadevărul că conservatorii 
aleşi în comisiile de recensimânt au comis acele enormități pentru ca să 
compromită guvernul d-sale liberal. Ba, povestind din nou basmul devenit 
insipid, pe lângă că e mincinos, al meritelor stâlpilor de cafenele cu cari s-a- 
nconjurat de la 1848 până astăzi, a spus că ne-ar sfărâma și de astă dată, 
cum ne-a sfărâmat continuu de la 1848 până acum. 


Ne-ar sfărâma d. Brătianu? D-sa care nu s-a suit nicicând la putere decât 
pe spatele altora, d-sa ale cărui fapte eroice se-ntemeiază pe îndoita călcare 
de jurământ de la 11 fevruarie, d-sa a cărui aureolă s-a aprins prin sperjuriu 
şi felonie, care-a pătat țara noastră înaintea lumii întregi, rectificatorul 
granițelor cu Basarabia în minus, omul care, fără nici o compensație, a 
vărsat sângele cel mai nobil al oștirii noastre, agentul de până alaltăieri al 
panslavismului şi creatorul bandelor bulgare, d-sa cu gestiunea ascunsă a 
celor 8 milioane rusești, părintele rublei și a urmărilor ei, fabricatorul 
banilor de hârtie, omul căruia nu i-a mai rămas nici o greșală de comis, 
fiindcă a făptuit tot ce se poate făptui, omul purtat de creaturile întreitei 
minciuni şi a întreitei perfidii pretinde a mai putea sfărâma pe altcineva în 
ţara aceasta decât propria sa personalitate, lipsită de spirit de adevăr, lipsită 
de orice sentiment omenesc? 

Cu toate acestea Camera a aplaudat la mizeriile rostite de amicul 
conspiratorilor de la Opera Comică şi a votat proiectul monstruos care 
acordă ţării trei sute de ceasuri pentru a reclama în contra a zeci de mii de 
nedreptăţi enorme făcute de comisiile sale de recensimânt. 

lată ce timpi ne-a fost dat să apucăm sub influența veninoasă a 
partidului roşu şi a şefilor lui. 


€ 


[25 decembrie 1880] 

O depeşă a agenției Havas sosită din Galaţi ieri după-amiazi ne anunță 
că luni Comisia Europeană a Dunării a ținut cea din urmă ședință. 

Cititorii cunosc pe deplin cestiunea care, pentru întâia dată de când 
există Comisia aceasta, a dat ocazie la controverse; ei își aduc aminte că, 
existența Comisiei fiind limitată la un număr mic de ani, s-au făcut atâtea 
încercări de-a substitui ca succesoare a ei o Comisie Mixtă a statelor cari 
ocupă ţărmii Dunării de Jos. E asemenea știut că această Comisie Mixtă 
produsese în privire-şi două puncte de vedere deosebite; întâiul, ca ea să fie 
compusă numai din statele țărmurene dintre Porţile-de-Fier şi Galaţi, sub 
preşedenția României și cu sediul la Rusciuc; al doilea, admițând pe Austro- 
Ungaria între țărmureni și dându-i prezidenția perpetuă cu vot 
preponderant. Această moștenitoare a Comisiei Europene, părându-li-se 
unora din puterile apusene că ar fi constituită într-un mod prea favorabil 
pentru Austro-Ungaria, ba poate în detrimentul chiar al libertăţii de 


navigaţiune pe Dunăre şi în folosul esclusiv al negoţului de esport al 
monarhiei vecine, i s-a atenuat importanța prin hotărârea tacită de-a 
prelungi anii Comisiei Europene și de a le da la amândouă o existență 
paralelă. Dar chiar această existență paralelă se părea o garanţie insuficientă 
pentru libertatea navigaţiunii, deci s-a ivit propunerea de-a face din Comisia 
Mixtă pe de-a pururea un organ executiv al celei Europene. Natura acestei 
Comisii Mixte a fost așadar teza mult discutată în sesiunea aceasta și 
delegaţii puterilor, schimbându-și între ei vederile, au făcut concluzii în 
comun acord, însă le-au luat numai spre știință, ad referendum, pentru a le 
aşterne guvernelor lor respective, spre a primi instrucţiuni nouă şi a se 
ajunge în sesiunea viitoare la deciziuni definitive. 

Aceste concluzii luate spre ştiinţă sunt, după depeșa de ieri, 
următoarele: s-a admis în principiu crearea unei Comisii Mixte, cu toată 
opunerea delegatului Român și a celui bulgar; s-a admis asemenea 
prezidenția permanentă a Austro-Ungariei în această Comisie. Cu toate 
acestea, câțiva delegaţi — cari, nu ni se citează anume — au declarat că 
trebuie să refere guvernelor lor pentru a se vedea dacă în propunerile 
reprezentantului României și ale celui al Bulgariei nu s-ar putea afla 
elemente îndestule spre a ajunge la o înțelegere comună și generală. 

Prezidenția permanentă a Austro-Ungariei în Comisia Mixtă ni se 
prezintă însă cu totul sub altă lumină. Întâi, ea e atenuată prin limitarea 
cestiunilor pe cari această Comisie are dreptul de-a le rezolva în mod 
definitiv. În toate cestiunile de principiu deciziunile vor trebui să fie luate 
cu unanimitate de voturi, nu cu simplă majoritate. Această măsură esenţială 
esclude prin urmare recursul la Comisia Europeană, care se propusese 
pentru a prezerva cestiunile de principiu de-a fi hotărâte în mod unilateral. 
Cererea votului preponderant, neavând nici o perspectivă de-a fi admisă, a 
fost cu prudenţă părăsită. 

Nu ne permitem a critica preliminarele acestei soluţiuni, pentru că în 
adevăr dorim ca nici una din puteri să nu se dezintereseze în cestiunea 
liberei navigaţiuni a Dunării și pentru că, pe de altă parte, suntem siguri că 
toate interesele se pot armoniza dacă există bunăvoință reciprocă şi spirit de 
dreptate. De vor fi existând sau nu dorinţe de predominare e un lucru ce nu 
ne privește pe noi; aceasta-i privește pe cei mari, cari, vorba veche, ei se 
ceartă, ei se-mpacă. Dacă activitatea noastră îndreptățită poate ajunge, pe 
calea politicei părinteşti şi tradiţionale, ca aceste tendenţe să-și ție cumpăna 


fără jignirea intereselor justificate ale puterilor, scopul conservării politice a 
țării este ajuns. E o politică cam veche aceasta, dar e o politică bună. 

Se poate ca și sfatul de-a ne decide pentru sfera de atracţiune a uneia 
dintre puteri ce ni l-a dat un ziar francez mai deunăzi să nu fie absolut rău, 
la locul său şi la vremea sa. Dar ni se pare că el nu e bun decât faute de 
mieux. Să nu se uite că însăși rațiunea de-a fi a statului nostru e 
naționalitatea noastră. Orice propunere dar care nu s-ar acorda cu acest 
sentiment general al țării, care n-ar cuprinde în el garanţii de existență şi de 
dezvoltare pentru elementul Românesc ar găsi poate momente în care s-ar 
impune ca o necesitate, dar n-ar forma nicicând baza unei politici 
tradiționale a Românilor. 

Ne pare rău că, cu toată libertatea presei, nu putem vorbi mai clar, 
pentru că, cu avariția de-a păstra ceea ce ne-au lăsat strămoșii, ne ferim de 
bunăvoie de orice vorbă care ar semăna cât de departe măcar cu o încurajare 
a rezistenţelor ori a aspiraţiunilor ce se manifestă dincolo de graniţele 
noastre. Vorba Românului: „Cine s-a fript, suflă şi-n apă rece“, și noi 
suntem dintr-acei cari au plătit imprudenţe mici cu pierderi mari. 

Un lucru însă totuși îl putem releva, fiindcă-l aflăm tipărit într-o foaie 
germană, în „Deutsche Revue“ şi fiindcă forma în care se prezintă nu e 
făcută pentru a supăra pe cineva. Un articol privitor la România se-ncheie 
astfel: 


Imprudența politicei interne a ungurilor faţă cu românii austriaci nu prea e 
făcută a favoriza o prevenitoare mergere împreună a României libere cu Austria. Dar 
toate dificultăţile acestea sunt mici și trecătoare pe lângă scopul mai mare și 
permanent; dac-ar exista numai din amândouă părţile voinţa statornică în esenţă, 
forma confirmării ei va trebui să se afle. 

[30 decembrie 1880] 
Nedeprinși a face fraze, am dat seama despre adunarea ținută de 
membrii clubului conservator şi de delegații din județe cu tonul neted al 
unei relațiuni obiective, căci importanța lucrului în sine nici nu scade, nici 
se adaugă prin articole apocaliptice, precum le obișnuiesc confrații de la 
„Românul“. Dumnealor par a se mira de aceasta; ar fi așteptat toate 
minuțiozitățile unui reporter, dar asemenea draperie, oricât de interesantă ar 
fi încolo, ni se pare nouă de puţină însemnătate. 


Îndealtmintrelea „Românul“ recunoaşte că sincer a procedat partida 
conservatoare, căci faptele ei ş-ale capului ei fiind bine cunoscute, nici o 
amăgire nu mai poate fi. 

Nu ştim cui avem să mulțumim această rară mărturisire a organului 
guvernamental, pe care s-ar fi cuvenit s-o facă întotdeuna, fiind întotdeuna 
conformă cu adevărul. Sincer am procedat pururea, am avut sinceritatea 
calităților şi defectelor noastre, ceea ce în genere e o datorie, și numai în 
generația actuală, în care-a dispărut aproape deosebirea între bine și rău, 
adevăr şi neadevăr, a început a deveni un merit. 

Dar dacă faptele noastre, după mărturisirea „Românului“, au calitatea 
de-a fi bine cunoscute, și cele bune și cele rele, încât nici o amăgire nu 
poate fi, dacă se ştie ce-am făcut, am dori să se ştie tot atât de bine ceea ce 
n-am făcut, şi acest merit negativ îl pretindem cu atât mai mult pentru noi 
cu cât, conform teoriei pozitivistului Buckle, meritul unui guvern consistă 
în mare parte în ceea ce el nu face. Din multele ce nu le-am făcut cităm 
câteva numai. De pildă nu noi am dat concesia Stroussberg, nu noi am 
aplicat-o fără votul Senatului și fără să fi devenit lege; nu noi am format 
bande bulgare, nici am călătorit la Livadia, nici am intrat în război fără 
zapis și chezășie; nu noi am lăsat să cadă colţul vălului pe scabroasele 
afaceri a cărăturilor făcute până dincolo de Balcani; nu noi am răscumpărat 
drumurile de fier plătind 60% pe hârtii ce făceau numai 20%, nu noi ne-am 
îmbogăţit din afacerea aceasta ca cinstitele Caradale de toată mâna, nici ne- 
am creat noi vrodată lefuri de 30—40 de mii de franci ca aceleași Caradale, 
Costineşti, Stăteşti ş.a.; nu noi am făcut la Ploiești cinstita Republică, nici 
n-am fost puşi în slujbă pentru acest merit, nici am scris poezii asupra 
„şarlei“, nici am luat medalia Bene-Merenti, nici n-am scris broșură despre 
Spionul prusian, nici am numit pe M. Sa agent al d-lui de Bismarck, nici am 
felicitat ca „revoluționari români“ pe Rochefort, nici am scris panegirice lui 
Blanqui; n-am introdus rubla pe patru franci, n-am propus categorii de 
împământenire, n-am făcut din advocaţi directori de drum de fier, nici din 
Caradale directori de bancă, n-am numit pe Pietraru funcţionar la Ministerul 
de Finanţe, nici pe Sihleanu prezident al Comisiei financiare, c-un cuvânt n- 
am căutat nici când a deplasa ilustraţiunile Academiei de la Mărcuţa și de la 
Văcăreşti punându-le în demnități ale statului, n-am ridicat în patru ani 
bugetul cheltuielilor ordinare cu 34% ş.a.m.d. 

Iartă-ne, Dumnezeule, dar toate acestea nu le-am făcut! 


Dar ce serios susține „Românul“ că ne-a învăţat să îngânăm „cuvintele 
de patrie, de libertate“ (le mot de patrie)! În orice caz, onorabililor, 
românește nu ne-aţi învăţat. E adevărat că pe atunci când Vasile Voievod 
Lupul scria că „cel ce-şi va vicleni moşia mai rău decât ucigașii de părinţi 
să se certe“ patria se chema încă moșie, ca dovadă oarecum c-o avem de la 
moși-strămoși. Poate d-lor C.A. Rosetti, Cariagdi, Giani, Carada le-o fi 
trebuit un cuvânt nou pentru a însemna cu el ceea ce nu avusese neam de 
neamul lor şi ceea ce au aflat abia pe pământul nostru. Asemenea e cu 
putință ca, asemănând starea ce-o petrecuseră la Țarigrad cu starea de 
libertate în care ne-au găsit pe noi, să fi avut trebuinţă ca din senin şi de 
noțiunea libertăţii, dar acestea ar fi lucruri foarte supărăcioase pentru 
părintele demagogiei pseudoromâne, de aceea nu mai insistăm asupra lor. 
lată însă ce ne mai spune „Românul“. 


S-a făcut rezbelul. 

După treisute de ani de dezarmare, de robie şi de ruşine, națiunea română își 
redobândi cu arma în mână gloria străbună. 

Acest mare act aduse fireşte independenţa statului român. 


Darul prorociei nu-l are la noi decât d. C.A. Rosetti. Dar nu e tot astfel 
cu cunoștința celor trecute. În realitate epoca de dezarmare nu e tocmai atât 
de veche cum admite „Românul“. Matei Basarab avea încă 150.000 de 
oameni armaţi, mai mult adecă decât poate da azi România întreagă, și de 
atunci sunt douăsute patruzeci de ani. De la bătălia de la Zărnești, în care 
Constantin Basarab Brâncoveanu a bătut oştirea austriacă de sub generalul 
Haissler, sunt chiar numai 190 de ani. E prea adevărat însă că imediat după 
Constantin Vodă vine epoca d-lor C.A. Rosetti, Cariagdi, Bosnagi etc. şi 
aceea în adevăr a fost pentru noi românii o epocă de dezarmare, de robie şi 
de ruşine și a ţinut 120 de ani până ce i-a pus capăt Domnul Tudor. 

Dar ce mai zice „Românul“ despre rezbel? 


Acest mare act aduse fireşte independenţa statului român. 


Firește, da! Fireşte, așa ar fi trebuit să fie. Dar onorabilii confraţi uită 
că, după ce turcii ne declaraseră liberi și de capul nostru prin Tractatul de la 
San-Stefano, Europa ne-a pus condiţii pentru a ne recunoaște independența. 
Onorabilii confrați par a avea o memorie foarte scurtă când uită că cuvântul 
de patrie, pe care ne-au învăţat a-l îngâna, a fost rectificat în minus c-o 


provincie și că, pe lângă patrioţii Cariagdi, Giani, Carada, avem azi pe 
patrioţii Herşcu, Leibu, $mule și alţii, a căror origine traco-romană e tot atât 
de puţin dubie ca și aceea a d-lui C.A. Rosetti. 

Dar ceea ce ni se pare mai ciudat e imputarea ce ni se face că „spunem 
curat că regele României trebuie să sugrume libertatea“. 

Această enormitate se spune citându-se un pasaj din „Timpul“, pe care-l 
dăm în forma în care l-a reprodus „Românul“. 


Dacă ni s-ar cere formula după care se manifestă activitatea suveranului în urma 
marilor decepțiuni ce i le-a pregătit partidul roşu am zice că M. S. Regală visează în 
adevăr la consolidarea dinastiei şi a viitorului ţării, însă nu pe aceeași linie cu 
tendințele actualităţii, ci pe o linie paralelă(?). Înmulțirea armatei, asigurarea 
succesiunii la tron, uo sporire continuă a puterii Casei sale proprii şi o continuă 
zădărnicire a tendinţelor revoluţionare ale partidului roșu, prin faptul că, ajungând la 
putere, acest partid se reneagă, se dezminte, face contrarul de ceea ce zisese, iacă 
elementele cari ne fac a admite că există o deosebire între viitorul pe care Domnul 
l-o fi sperând pentru ţara menită a fi moștenirea dinastiei sale şi între viitorul 
poporului care locuește în această ţară. 


Ce fini sunteţi, hai? Și, zi, ne-aţi înţeles pe deplin? 

Dacă ştiam că cititorii noștri sunt tot atât de cuminţi ca Costineștii și 
Caradalele am fi vorbit mult mai limpede, dar poate mai puţin politicos. Dar 
fiindcă vorbim acum pentru Caradale vom explica formula după care nouă 
ni se pare a se manifesta activitatea suveranului c-un citat din Machiavelli, 
după care credem că veţi înțelege și d-voastră ce-am voit să zicem. 


E de observat, zice profundul scriitor italian, că ura se poate produce și prin fapte 
bune. Un principe care vrea să se ţie pe tron nu trebuie să facă fapte bune, căci dacă 
masa poporului său sau a armatei sale sau cei de cari are trebuință pentru a se 
mănţinea sunt stricaţi el trebuie să urmeze înclinările lor și să-i mulțumească, lucru 
pentru care faptele cele mai onorabile sunt adesea pernicioase. 


Cine, pentru a se mănținea, crede a avea nevoie de Caradale, Costineşti, 
Mihăleşti, ş.a., oricât de corupți ori de ignoranţi ar fi ei, trebuie să le facă 
cheful chiar dac-ar şti că asupra acestui chef piere un popor întreg. Dar când 
e convins că asemenea oameni pot constitui un guvern atunci pierde desigur 
orice speranță în viitorul poporului său, fără, se-nțelege, de-a pierde 
perspectiva că urmașii săi vor guverna aceeaşi expresie geografică, populată 
cu n'importe cine. 


Prin numiri ca ale d-lui Candiano, prin medalierea d-lui Orășanu, prin 
punerile în slujbă a republicanilor de la Ploieşti se strică un popor şi mai 
mult decum ar fi, iar un popor stricat piere. Ceea ce am zis noi prin formula 
de mai sus nu e aşadar un sfat, cum crede „Românul“, ci o imputare că 
Domnul cugeta, în adevăr la mănţinerea expresiei geografice a ţării, dar 
îngăduie coruperea sistematică a ființei etnologice a poporului. Când 
nulităţile se distrag de la ocupaţiunile lor pentru a se face demnitari ai 
statului se naște în societatea întreagă tendinţa câștigului fără merit și fără 
muncă, a câştigului prin participarea la conspirații de ex., şi astfel, 
ciocoindu-se mulțimea nenumărată a Costineştilor şi Caradalelor, nu mai 
are cine munci în ţara asta, se nasc goluri pe care le umplu străinii. 

De aci vine că imigrația, de la câteva sute de indivizi, precum era sub 
domniile vechi, au ajuns azi la 20.000 pe an. În fiece an un oraș întreg de 
străini se colonizează în ţara noastră. Aceste orașe în migrațiune vor forma 
pe supușii fideli ai lui Carol II, pe expresia geografică a României actuale. 
Și acei oameni vor fi mai învăţaţi decât Costineșştii și mai cinstiți decât 
Mihăleștii, numai una nu vor mai fi ... români. 

Acum veţi fi înțelegând şi d-voastră, credem, de ce-am zis că, dacă 
Domnul e convins de corupţiunea oamenilor cu cari se servă, face neapărat 
o distincțiune între viitorul ţării menit a fi moștenirea dinastiei sale și 
viitorul poporului ce locuieşte în această ţară. 

Cine crede că un popor e atât de corupt încât să privească cu indiferență 
numirea unui domn Candiano ca adjutant domnesc, medaliarea unui domn 
Orăşanu, numirea unui Leca la Ministerul de Război, om vinovat o dată c-a 
trădat pe suveranul său fiind soldat, vinovat de-a doua oară că l-a trădat 
fiind de strajă, acela nu poate decât să fi pierdut orice speranţă în viitorul 
acelui popor şi să fi visând cel mult la mănţinerea expresiei geografice pe 
harta Europei, nu însă la existenţa unităţii etnologice care-o locuiește. 

Noi nu tăgăduim Domnului dreptul de-a ierta trecutul a o seamă din 
supușii săi; numai nu trebuie să uite acel trecut și mai cu seamă nu trebuie 
să-l recompenseze. 

DESPRE SITUAȚIA POLITICĂ A ROMÂNIEI 
DE MAIORESCU 


[31 decembrie 1880] 

Ce însemnează pentru Germania un principe de Hohenzollern pe tronul 
României ? 

Iată o întrebare ce merită a se releva; deși ni se pare cam straniu ca 
Germania să aibă a releva cestiunea aceasta abia după patrusprezece ani 
de domnie ai principelui Carol. 

Dar, straniu sau nu, realitatea e că pân-acuma situaţia politică a 
României a fost tratată în foile germane c-o relativă indiferență și prin 
urmare adeseori fără o cunoștință suficientă a lucrurilor. Interesul răsărit 
ca din senin de câteva ori pentru unele obiecte de senzaţie, smulse din 
contextul lor, precum a fost acela al afacerilor drumului de fier Stroussberg 
de ex., au fost de natură a încurca și mai mult decât a limpezi, iar rezerva 
rece pe care a manifestat-o pururea față cu România sfera din 
Wilhelmstrasse n-au contribuit a îndrepta lucrurile. 

Poate că în prezent lucrurile se vor fi schimbat. Situaţia politicei 
generale e dominată în mod marcant printr-un fenomen capital: a intervenit 
dizolvarea alianţei celor trei împărați, alipirea cu atât mai intimă a Austro- 
Ungariei către Germania şi în fine, ca o atmosferă psicologică ce înconjură 
acest eveniment, s-a schimbat dispoziţia Germaniei faţă cu Rusia. 

Deci a sosit poate timpul de-a atrage atenţia serioasă a politicilor 
germani spre partea cestiunii orientale relativă la România și de-a le da 
ocazia de-a lua de cu timp o atitudine în caracteristica ceartă de interese 
care se desfăşoară aci. 

Un lucru cată să-l stabilim aci din capul locului: căderea principelui 
Cuza la 11/23 fevruarie 1866 și ridicarea principelui Carol de 
Hohenzollern pe tronul românesc în aceeași primăvară a anului 1866 erau 
inele în lanţul politicei prusiane care a avut de scop şi de rezultat războiul 
contra Austriei şi întemeiarea confederației Germaniei de nord. 

În favorul acestei aserţiuni se pot produce o seamă de probe, întru cât 
se pot proba în genere asemenea lucruri; între altele dăm proba următoare, 
care are pentru înfățișarea noastră avantajul de-a putea fi controlată de 
toți. 

Cu toată încheiarea memorabilului Tractat de la Gastein, 1865, se știe 
că tensiunea între Prusia și Austria se reivi puternică. Se simţea de toţi că 
politica de „fier şi sânge“ avea să se pună în lucrare și contra Austriei. 
Cea mai de căpetenie grijă diplomatică a Prusiei era pe atunci de-a-și 
asigura pentr-un asemenea caz neutralitatea binevoitoare a lui Napoleon 


III. Repetatele convorbiri ale d-lui de Bismarck cu împăratul Franţei la 
Biarritz, zgomotele despre o alianță cu Italia treceau drept semne clare ale 
timpului. Broșuri inspirate, „des ballons d'essai“, erau, după obiceiul 
epocei napoleoniane, la ordinea zilei. Între broşurile acestea politice cea 
mai însemnată, după cum știm, e cea intitulată „la Convention de Gastein“, 
care-a apărut în Paris la Dentu în septemvrie 1865 (data e remarcabilă) şi 
care, după cum e recunoscut, era inspirată de ambasada prusiană din 
Paris, imediat înaintea călătoriei a doua a d-lui de Bismarck la Biarrits. 
Următoarele pericole se arătau anume că ameninţă pe Austria dacă nu va 
ceda la pretenţiile prusiane, ci va lăsa ca războiul să decidă: 

„La voix de Kossuth retentissante aux rives de la Thciss, en même 
temps que Garibaldi leverait sur l'Adige le drapeau de Marsala, 
n'appellerait-elle pas encore les cavaliers de la Hongrie à une nouvelle 
guerre d'indépendance? La révolution est-elle définitivement vaincue en 
Roumanie et la paix est-elle irrévocablement assurée dans les provinces 
danubiennes?“ 

Acestea se ziseseră sub inspirația d-lui de Goltz în septemvrie 1865, 
așadar cinci luni înaintea căderii lui Cuza și șapte luni înaintea necrezutei 
pe atunci alianţe pruso-italiane. Compare-se cu acestea evenimentele câte 
au urmat în realitate în aprilie 1865. Prusia încheie alianţa cu Italia 
(misiunea Govone), ba chiar Garibaldi e utilizat în războiul în contra 
Austriei (pentru popularitatea lui, ca erou de teatru oarecum); cu oamenii 
revoluţiei ungurești tratează contele Usedom şi se face cunoscută 
provocarea făcută generalului Klapka (Kossuth rămăsese în ariergardă) 
„de-a lovi în inimă“; principele Cuza e răsturnat, iar în mai 1866 se urcă 
Carol de Hohenzollern pe tronul României, însoțit de d. I. Brătianu, ai 
căruia emisari îi lucrau pe românii din Ardeal. 

Dacă în iulie 1866 Austria nu s-ar fi arătat gata de-a încheia pace, 
Prusia ar fi încercat desigur de-a pune în dezagregare conglomeratul 
statelor austriace: pe de-o parte aveau să se ridice ungurii, pe de alta cele 
trei milioane de români austriaci aveau să fie avizaţi la cele cinci milioane 
de conaţionali liberi din Principatul moldo-român. Carol de Hohenzollern 
era cuiul răsăritean pe care Prusia-l băga în carnea monarhiei 
habsburgice, precum Italia era cuiul de la sud, iar Ungaria cel central. 

Constituirea actuală a Principatului României sub dinastia principelui 
Carol de Hohenzollern-Sigmaringen e așadar asemenea o operă a politicei 


germane și viitorul acestei ţări ar trebui să atragă în mod esenţial interesul 
Germaniei. 

E drept că vremile s-au schimbat de-atunci încoace; cu Ungaria s-a 
încheiat dualismul, „punctul de gravitație s-a mutat la Buda“; Austria și 
Germania, inamicii de la 1866, sunt legate astăzi prin cea mai bună 


X 


. kK 
„entente cordiale“ ... 


[Restul textului ilizibil din cauza deteriorării ziarului. ] 


DIN „TIMPUL“: 1881 

[Articol cu paternitate incertă] 

[1 ianuarie 1881] 
Espoziția industrială a societății Concordia Română nu rămâne deschisă 
decât în cele dendâi opt zile ale lunei ianuarie 1881. Deşi modestă ca toate 
începuturile, deşi deschizându-se într-un timp în care concurența 
fabricatelor străine a desfiinţat vechea industrie de casă a poporului nostru, 
ea totuși cuprinde unele elemente preţioase cari o fac vrednică de-a fi 
vizitată de publicul capitalei. Ceea ce credem că merită toată atenţia sunt 
obiectele manufacturate, de-o confecție curat europeană și capabile de-a 
susține concurența manufacturii străine. În această privire am putea releva 
mai cu seamă încălțămintele și pălăriile. Amândouă ramurile, deși nu bat la 
ochi prin o mulțime extraordinară de obiecte expuse, se disting însă prin 
extrema îngrijire şi prin eleganța cu cari sunt lucrate exemplarele. Din 
natura obiectelor expuse se poate constata că meseriașul român are o 
înclinare hotărâtă pentru lucrări de lux. Rezervându-ne plăcuta datorie de-a 
reveni cu de amăruntul asupra expoziţiei şi de-a lua pe rând deosebitele 
categorii de obiecte espuse, ne mărginim până atunci a repeta invitarea ca 
publicul să profiteze de scurtul timp cât mai rămâne deschisă, pentru a o 
vizita. Datorită unei lăudabile inițiative private, ea suferă în adevăr de 
scăderile întreprinderilor de asemenea natură, de mărginirea mijloacelor 
pecuniare cari i se puteau pune la dispoziţie, de restrângerea *** 1, de lipsa 
de estensiune a propagandei ce se putea face pentru ea. Dar, abstracţie 
făcând de aceste scăderi naturale, ea totuşi ne dă un tablou aproximativ de 
ceea ce-ar putea deveni industria în România dacă s-ar bucura de-o legitimă 

protecţie faţă cu producte similare străine. 


1. Text ilizibil din cauza deteriorării ziarului. 

PARLAMENTUL ENGLEZ 


[Articol cu paternitate incertă] 
[1 ianuarie 1881] 
lată discursul reginei prin care s-a deschis Parlamentul englez: 


Milorzilor şi Domnilor, 


V-am chemat mai curând decât de obicei de la afacerile D.V pentru că afaceri de 
o urgenţă particulară reclamă examinarea D.V. Relaţiunile mele cu puterile străine 
continuă a fi amicale. Cestiunea sulevată în privinţa frontierii dintre Turcia și 
Muntenegru s-a rezolvat. Acum puterile au început negocieri cu scop de-a determina 
linia de frontieră între Turcia și Grecia. Câteva clauze importante din Tractatul de 
Berlin cari au rămas neîmplinite continuă a fi obiectul atenţiunii mele celei mai 
serioase. 

O revoltă în Transvaal întâmplată de curând mi-a impus datoria de-a lua măsuri 
pentru prompta restabilire a autorității mele și-a făcut să se lase la o parte pentru un 
timp orice proiect cu scop de-a asigura colonilor europeni acel deplin control asupra 
afacerilor lor locale ce doream să i-l confiem fără a prejudeca interesele populațiilor 
indigene. Regret că războiul se continuă în Basutoland, cu toate sforțările guvernului 
colonial de la Cape Town. Voi simţi o mare satisfacere dacă se va prezenta o bună 
ocazie pentru mine de-a lucra prin mijloace amicale spre a restabili pacea. Războiul 
din Afganistan s-a terminat şi afară de trupele din Candahar toată armata a fost 
rechemată dincoaci de frontiera Indiei. N-am intenţia de-a face permanentă ocuparea 
Candaharului, dar situaţia încă puţin sigură a ţării şi dificultatea de-a stabili un 
guvern indigen m-au forțat de-a amâna rechemarea armatei ce ocupă poziția în 
cestiune. 

Vi se vor prezenta documentele privitoare la diferite subiecte la cari am făcut 
aluzie, precum şi corespondența relativă la bugetul armatei din India. Domnilor din 
Camera Comunelor, bugetul anului viitor va fi în curând elaborat și prezentat D. V. 
Milorzilor şi Domnilor, s-a putut constata o ameliorare graduală, dar puţin rapidă, ce 
e drept, a comerţului ţării și putem spera pentru acest an venituri mai mari decât am 
crezut la început. Prevestirile ce vi le-am făcut despre o micşorare a mizeriei din 
Irlanda s-au realizat graţie unei recolte abundente, însă regret a vă spune că 
condiţiunea socială a ţării a primit un caracter alarmant. Crimele agrarie au fost 
mult mai numeroase ca în anii trecuţi. Atentatele în contra vieţii oamenilor nu s-au 
comis în proporția celorlalte delicte, dar pot adauge că, spre a proteja persoanele, s- 
au făcut sforţări fără precedente cu concursul poliţiei sub direcţiunea puterii 
executive. Am a semnala şi alte inconveniente, cari iau proporţiuni și mai mari. În 
ceea ce privește aceste fapte regretabile justiţia a fost pusă în imposibilitate de-a-și 
procura probe și astfel s-a stabilit în diferite părţi ale ţării un sistem întins de 
terorism ce a paralizat aproape în mod egal exercițiul drepturilor particulare și 
împlinirea datoriilor civile. În faţa unei stări de lucruri noi din diverse importante 
puncte de vedere și, apoi, lipsindu-mi precedentele după care să mă pot conduce, am 
crezut de cuviință de-a uza de puterile ordinare pe cari legea mi le conferă înainte de- 


a cere altele noi. Însă demonstraţiunea _insuficienţei lor, ce rezultă deplin din 
situaţiunea actuală a ţării, mă determină a vă face cunoscut că vi se vor prezenta 


propuneri având de obiect să-mi conferiţi puterile adiţionale necesare wx [...] ci şi 
a face ca supușii mei să se bucure de protecţia vieţii lor, a proprietăţii şi a libertății 
lor de acţiune. În privinţa obligaţiunilor primordiale de care am vorbit doresc, ca și 
în trecut, a urmări supresiunea nemulțumirilor și opera progresului legislativ, în 
Irlanda ca și în Marea Britanie. Actul agrariu de la 1870 pentru Irlanda a fost 
sorgintea unor mari binefaceri. Fără a diminua importanța sau a tulbura 
fundamentul proprietăţii, cu toate acestea din unele puncte de vedere şi mai ales sub 
influența anilor răi din urmă, protecţiunea acestui act n-a fost suficientă fie în Ulster, 
fie în alte provincie. Vă recomand dezvoltarea progresivă a acestor pricipie conform 
cu trebuinţele Irlandei întru cât priveşte relațiunile proprietarului și ale posesorului și 
făcând sforţări eficace spre a da, graţie achiziţiilor de pământ, la o parte mai mare de 
populaţie un interes permanent pentru proprietatea solului. Această legislaţie va cere, 
pentru scopul propus, ca toate obstacolele ce provin din restricţiunile relative la 
dreptul de proprietate să fie înlăturate și în același timp să se acorde o securitate 
convenabilă intereselor angajate. Vi se va supune un proiect de lege relativ la 
înființarea unei administrații de comitate în Irlanda bazată pe principiul reprezentativ 
și tinzând prin redactarea sa la un scop îndoit, de-a confirma controlul poporului 
asupra cheltuielilor și a satisface o necesitate și mai urgentă a dezvoltării 
obiceiurilor de autonomie locală. Vi se vor supune proiecte de legi pentru abolițiunea 
pedepselor corporale în armată și în marină. Veţi fi chemaţi a examina oarecari 
măsuri tinzând la o reformă ulterioară a legii asupra falimentelor, precum și un 
proiect pentru conservarea râurilor şi a precauţiunilor de luat în contra inundațiilor; 
pentru revizuirea organizării şcoalelor și-a ospicielor subvenținate în Scoţia; pentru 
renoirea legii care a stabilit secretul votului; în fine pentru represiunea actelor urâte 
de corupție cari din nenorocire s-au comis în câteva orașe cu ocazia ultimelor alegeri 
generale. Am încrederea că lucrările D. V, cari vor fi și mai grele decât altă dată, vor 
fi conduse de Provedinţa divină astfel încât să realizeze fericirea poporului meu. 


1. Pasaj ilizibil de 2 rânduri, ziarul fiind deteriorat 


€ 


[Articol cu paternitate incertă] 
[3 ianuarie 1881] 
Sub titlul Blanqui, Pietraru et C-ie „L'Independance roumaine“ scrie 
următoarele: 


Nimic mai original decât articolele apocaliptice pe care „Românul“ le consacră 
de câteva săptămâni atentatului comis în contra d-lui Brătianu. Toată lumea a uitat 
această faptă a unui maniac nenorocit, care avea de complici pe nişte mizerabili ce 


nu aparțineau nici unui partid, nici unei opinii politice din ţară. Nimeni n-a crezut că 
poate profita de un eveniment izolat, reprobat de toți oamenii onești. Numai 
„Românul“ singur continuă a căuta în el tot soiul de lucruri. El se 'ntreabă cine a 
încurajat pe Pietraru şi pe complicii lui la complotarea și executarea atentatului. El 
apelează la toate partidele, la toți cetăţenii, pentru a-l descoperi pe acel cineva, căci, 
zice el, societatea toată e 'n primejdie. Ce straniu spectacol! D. C.A. Rosetti, marele 
agitator, devenit om al ordinei. Când dracu 'mbătrânește se face sihastru. Cum, d-le 
prezident al Camerei, d-ta, care ai organizat atâtea comploturi și revoluţii de cari te 
mândreşti, chemi lumea în ajutor pentru a descoperi pe instigatorii crimei 
Pietrarului? Dar n-ai nevoie să-ţi dai atâta osteneală; dacă mergi să-i cauţi așa de 
departe e pentru că te-ai obicinuit așa de mult a trăi într-o atmosferă de agitaţie încât 
nu 'nțelegi că ideile subversive ce le-ai favorizat toată viaţa s-ar fi putut cândva 
întoarce contra dumitale. Toată lumea ştie că d. Brătianu și marele pontifice din 
Strada Doamnei nu sunt decât unul ș-acelaș. Cu ce drept cer cei de la „Românul“ ca 
națiunea întreagă să se ocupe cu descoperirea unor comploturi imaginare, pe când 
ideile cari au dat naștere tuturor acestor extreme sociale sunt şi azi împărtășite de cei 
de la „Românul“? Vor poate să păstreze pentru ei monopolul comploturilor şi se 
'ngrozesc de-a fi găsit trişti şi palizi imitatori? Am fi ademeniţi a crede una ca asta 
când citim „Românul“ de miercuri 24 decembrie, în care pe de o parte se 
stigmatizează asasinatul politic, iar pe de alta se face o adevărată apoteoză lui 
Blanqui. Am înțelege câteva cuvinte simpatice din partea d-lui C.A. Rosetti în 
memoria unuia din coreligionarii săi politici, cu atât mai mult cu cât despre morți și- 
n faţa unui mormânt nu se zice decât bine. Dar cuvintele pe cari „Românul“ le 
consacră lui Blanqui nu se adresează numai persoanei răposatului, ci cel mai cu 
seamă ideilor lui. Judecați după concluzia articolului în cestiune, pe care iat-o: 


„Privit în întregul vieţii sale de lupte și de suferinţe Blanqui ne apare, de departe, 
cu caracterul său antic, ca personificarea dorului arzător ce există în sufletul tuturor 
acelora cari suferă de inichitățile societăţii de astăzi şi cari se sacrifică pentru 
mântuirea ei, luptând în de lungul vieţei lor pentru ideile în care au o credință 
nestrămutată. El a fost dintre aceia cari nu au decât o idee — o idee mare — și care 
pășesc la realizarea ei prin calea cea mai dreaptă, crezând că societatea se poate 
preface într-o singură zi. Chiar acei cari nu împărtășesc ideile lor, chiar acei cari 
cred că trebuie trude multe, timp mult și lupte îndelungate spre a îndrepta societatea 
și a îmbunătăți soarta omenirei, chiar aceia sunt siliți a admira în Blanqui 
devotamentul fără margini şi rectitudinea unei vieţi care nu a ştiut ce e slăbiciunea. “ 


Prin urmare diferenţa între cei de la „Românul“ și Blanqui consistă numai într-o 
cestiune de timp și de oportunitate. Și cei din Strada Doamnei ar suferi asemenea 
inichităţi din partea societăţii de astăzi și ei ar fi gata a se sacrifica pentru mântuirea 
ei, dacă n-ar fi la putere. N-aveţi decât să recitiți manifestul lui Pietraru și veți afla în 
el aproape textual aceleași fraze. 

E din aceeași școală. 


Tristă perspectivă pentru România când în ochii prezidentului Camerii viitorul ce 
ne așteaptă e de a ajunge să practicăm ideile lui Blanqui! Cei cari găsesc că ideile 
fondatorului foii „Ni Dieu, ni Maître“ sunt ideile prin cari se va reforma omenirea 
sunt astăzi la putere. Dar s-au schimbat într-un mod singular; îndopaţi și îmbuibați, 
îngrozindu-se ei înșiși de mijloacele pe cari le-au întrebuințat pentru a ajunge, 
cheamă azi societatea în ajutorul lor. Aceeași societate pe care au batjocorit-o, pe 
care au căutat și vor căuta încă a o răsturna când nu vor mai fi în poziţia de a o 
esploata. 

Însă opinia publică nu se mai mișcă: elucrubaţiunile „Românului “ se citesc dând 
din umeri şi zicând; „Ia fugi d-acolo! Te știm ce poamă ești! “. 

Societatea română e bolnavă, adevărat, dar boala nu vine de jos, ci de sus. Cu 
alte cuvinte, revoluționarii, importatorii tuturor ideilor subversive, sunt la putere, pe 
când masa naţiunii e plină încă de idei sănătoase. Astfel cangrena nu e acolo unde 
„Românul“ are aerul de-a o căuta. N-are nevoie să meargă atât de departe pentru a 
găsi pe autorii morali ai atentatului. Între Pietraru și apologiștii lui Blanqui nu e 
decât o deosebire pe care am numi-o ierarhică. Cel dendâi a voit s-asasineze un om și 
va fi pedepsit; cei din urmă asasinează o societate întreagă și li se dau recompense 
naţionale. 

ALEGERILE ÎN FRANŢA 


[Articol cu paternitate incertă] 
[3 ianuarie 1881] 
Lunea trecută era ziua fixată pentru alegerile în consiliul comunal din 
Paris. Pentru cele 80 de mandate cari sunt de dat s-au anunţat 211 candidaţi, 
dintre cari unul, cizmarul Gaillard — cunoscut ca arhitect al baricadelor 
Comunei — şi-a pus candidatura în două cartiere deodată. Candidaţii se 
împart în 109 republicani, cari, deşi partea cea mai mare este foarte 
radicală, recunosc încă cel puţin ca legitimă ordinea existentă, 58 socialişti, 
anarhiști sau colectiviști, 3 lucrători și 41 reacţionari de toate nuanțele. Din 
cei 80 de membri ai ultimului consiliu municipal se prezintă 73. Se crede că 
mai mult de jumătate din ei vor fi realeşi, iar restul va fi înlocuit sau prin 
persoane de aceeași direcţiune sau prin comunarzi ca Trinquet, Protot etc. În 
fine, spre a corespunde dorinței exprimate de domnișoara Louise Michel, în 
lista candidaţilor intransigenţi se află și un răposat, anume Nourrit, un 
revoluționar de la 1848 care în revolta din iunie a participat la omorârea 
generalului Brea și, fiind deportat, a murit acum câţiva ani la Cayenne. 


Ultima depeșă din Paris aduce rezultatul alegerilor municipale. Cei mai 
mulți membri republicani conservatori din consiliu au fost realeși. Nu s-a 
ales nici un amnistiat sau vreunul dintre foştii membri ai Comunei. „Așadar 
Parisul e mai puţin roşu de cum s-ar fi putut crede“, zice o foaie vieneză. 

PATOLOGIA SOCIETĂȚII NOASTRE 


[4 ianuarie 1881] 

În situațiunea politică şi în condițiunea civilă ce s-a croit familiei 
române prin noile legi se simte de toți o stare de siluire şi o anomalie, cu 
toată organizațiunea savantă a instituțiunilor, în toate raporturile sociale 
tradiționale, încât am ajuns să nu credem în nimic stabil. Putem zice că nu 
este un singur om serios între noi, fie martor fie autor în revoluțiunile ce ne- 
au agitat și ne agită de treizeci de ani, care să creadă în stabilitatea stării de 
lucruri în care ne aflăm; nu este om care să nu se întrebe când o să se 
sfârşească această operă interminabilă de schimbări care divizează din ce în 
ce mai mult societatea noastră în tabere ostile. 

Nu ne adresăm aci la oameni cari găsesc un motiv de optimism în 
satisfacerea apetitului lor și ambiţiunilor lor personale. Această clasă de 
oameni nu este făcută nici să simţă, nici să înțeleagă condițiunile superioare 
de existență și de trai pentru o societate și nici este în stare a da cel mai mic 
ajutor pentru consolidarea societăţii. Vorbim pentru oamenii cari sunt 
preocupaţi de condiţiunile de existenţă, de prosperitate a societăţii și cari se 
îngrijesc de soarta ţării oricari ar fi credinţele lor, fie conservatori, fie, 
precum s-au numit, liberali. 

Ceea ce simţim noi în privinţa stării de lucruri de astăzi nu ni se pare să 
fie o impresiune personală și trecătoare. 

Mai multe simptome, între cari limbagiul provocator şi aspru al 
jumalelor guvernamentale, ne fac să credem că situațiunea noastră politică 
şi socială persistă a sta în stadiul revoluţionar. Spiritele sunt cuprinse de 
neîncredere şi nu se pot împăca cu ideea că lucrurile pot merge așa precum 
merg astăzi. O reacțiune deja a început a se manifesta, deşi cam slabă, în 
contra mișcării repezi şi violente cu care s-a accentuat opoziţiunea 
coalițiunii din 1876 şi, după cum credem noi, această reacțiune are să 
urmeze în mod irezistibil, deşi treptat. 


Ca să poată fi însă eficace reacţiunea contra spiritului revoluţionar 
trebuie ca cu toţii să ne dăm seamă de cauzele ce turbură societatea, de 
elementele ce împiedecă redobândirea echilibrului pierdut şi să le 
combatem cu curaj și stăruință. 

Moravurile publice, spiritul public la noi au luat o direcţiune foarte 
periculoasă şi partidul care ne guvernă de patru ani de zile a contribuit 
foarte mult a le altera. Dintr-un principiu tutelar, principiul egalităţii 
înaintea legii, s-a făcut o armă de război între clase; toate condiţiunile 
sociale s-au surpat şi s-au amestecat într-un fel de promiscuitate; tradițiunile 
țării s-au uitat cu totul; o clasă nouă guvernantă s-au ridicat, fără tradiţiuni 
şi fără autoritate, încât ţara cea mare, temeiul și baza naţionalității noastre, 
nu-şi găseşte conştiinţa raporturilor politice cu cei ce o guvernă; drepturile 
politice nu mai sunt răsplata unui şir de servicii pe datini, ci un instrument 
de ambiţiune, de îndestulare a intereselor particulare. În locul sentimentului 
public dezinteresat avem pasiuni politice, în loc de opiniuni avem rivalități 
de ambiţii. 'Toleranţa pentru toate interesele cele mai vulgare şi cele mai de 
jos este morala ce distinge astăzi lumea politică la noi. Este adevărat că nu 
cruțăm a invoca numele patriei şi numele libertăţii, dar aceasta ca o 
ipocrizie mai mult și ca o înlesnire pentru îndestularea intereselor private. 

Ca dovadă a acestei stări de lucruri, a acestei tendențe morale, şi ca 
rezultat, avem distribuirea funcţiunilor publice, a oficiilor și întreprinderilor 
de tot felul. Niciodată în ţara noastră nu s-a văzut clasă guvernantă mai 
prosperă, mai gras retribuită și mai îngrășată ca clasa guvernantă de astăzi, 
răsărită din pământ fără să ne putem da samă cum, pe când generalitatea 
oamenilor de muncă sufere de strâmtorare. 

Noi privim această stare de lucruri ca o degradare, ca o depravaţie a 
moravurilor publice care, deşi profită unor indivizi, nu poate profita nici 
chiar partidului politic ce se bucură de putere. Cu un contingent politic 
astfel educat ţara nu poate aştepta destinuri strălucite, nici poate spera un 
guvern tare și solid, care să întemeieze instituțiunile și prin ele să dea 
acţiunii noastre exterioare tăria de care avem nevoie. Alterarea moravurilor 
publice este o cauză de degradare a moravurilor private, şi consecuența 
neapărată este că caracterul naţional se strică şi puterea statului slăbeşte. Un 
stat unde funcțiunile publice se exploatează de-o gloată de oameni cari nu 
produc nimic, ci numai consumă resursele bugetare se condamnă singur a fi 
neputincios și sterp. 


Noi avem trebuință, mai mult decât altădată și decât oricare alt stat 
congener din Peninsula Balcanică, să stabilim un guvern naţional, serios şi 
tare, să ne punem în pozițiune de-a putea exercita o acţiune decisivă în 
politica orientală. Cu deprinderile însă de gonaci de posturi, cu dezordinea 
morală ce întrețin în societatea noastră credincioşii și neofiții partidului zis 
liberal, nu se poate aştepta nici soliditate în guvern, nici pace și liniște în 
societate, nici putere în relațiunile noastre internaționale. 

A fost lesne pentru partidul zis liberal să dărâme, fiindcă a găsit tărâmul 
pregătit de chiar clasa guvemantă veche, care s-a muncit în curs de 
douăzeci de ani, la adăpostul instituţiunilor reprezentative ale 
Regulamentului Organic, să paralizeze şi să anuleze politica puterii 
suzerană și protectrice ce ne ţineau în lanţ. Dar ceea ce este greu, ca în orice 
operă omenească, este de-a clădi şi întemeia instituțiuni solide, de-a forma 
caracterul naţional. 

Nici caracterul naţional însă nu se întemeiază prin moravuri publice cari 
iau de principiu îndestularea apetiturilor, nici instituţiunile prin vorbe 
deşarte de egalitate și libertate. Până acum partidul liberal n-a dat masei 
poporului decât vorbe deșarte ca instituțiuni și spectacolul depravaţiunii 
moravurilor ca bold de caracter naţional, și toată doctrina sa politică este să 
trateze pe poporul românesc ca pe un venetic, fără tradiţiuni și fără istorie, 
proclamând că toate printr-însul s-au făcut câte s-a făcut; pentru că dânsul 
este la putere, și puterea sa este semnul și simbolul sacru al naționalităţii 
românești. 

Este adevărat că guvernul în aceşti din urmă ani, mai mult decât în 
oricare altă epocă, a dobândit drepturi mai însemnate, o influență mai mare, 
prerogative mai considerabile; dar cu cât i-a crescut mai mult puterea cu 
atât a scăzut în proporțiune exerciţiul libertăţii, din cauza procedărilor sale 
administrative, din cauza amăgirilor la care a supus toate poftele şi toate 
pasiunile rele, contribuind astfel a slăbi coarda pasiunilor celor bune în 
toate inimile. Oamenii cu sentimentele nobile și dezinteresate cari au luat 
parte la mișcările de la 1848 și 1859 sunt în drept astăzi, după câte văd, să 
întrebe pe corifeii partidului guvernamental de astăzi: Ce aţi făcut cu 
iluziunile și cu speranțele ţării din acei ani? Nu este meşteşugire care să nu 
se fi întrebuințat spre a preface drepturile puterii în instrumente de interes 
privat în folosul recruţilor partitului. 

O asemenea politică nu poate ameliora moravurile publice, ca una ce se 
adresează la pasiuni rele, la slăbiciuni, la interesul şi la viţiurile celor 


chemaţi. Dacă nu se va opri în drum și nu se va schimba, ea are să facă 
multe victime chiar în partid. Câte scandaluri n-a produs deja, pe cari presa 
independentă le-a semnalat? Şi n-ar fi nimic dacă efectele ei s-ar mărgini la 
câteva individualităţi fără greutate şi fără valoare. Răul cel mare și simţitor 
este că atinge inima țării, moralitatea publică. 

ŞCOALA NORMALĂ SUPERIOARĂ SECȚIA 
BUCUREŞTI 


[4, 14 ianuarie 1881] 
I 

„Monitorul oficial“ din ultima zi a anului trecut dă rezumatul celor 
petrecute la 18 decemvrie cu ocaziunea inaugurărei acestei școli și cuprinde 
discursul-program rostit de maiestrul de conferinţe, d. I. Crăciunescu, în 
faţa rectorului Universităţii, a multor notabilităţi școlare şi-n fața studenţilor 
în fine. 

Negreşit am fost datori să citim asemenea cuvântare, cu atât mai mult că 
trece de operă a doctorului în litere, a judecătorului de la trib. Ilfov, a 
profesorului de estetică de la Facultatea din Bucureşti, a maiestrului de 
conferinţe de la Şcoala Normală; c-un cuvânt, de lucrare a unei personalităţi 
considerabile în aparenţă, dar un ambițios de arginți ce se înfățișează 
ambițios de ştiinţă în realitate. 

Se vede că ziua de 31 decemvrie 1880 a fost hotărâtă să demascheze și 
pe acest ilustru pseudoerudit, şi pe acest speculator de știință numit loan 
Crăciunescu. Atât mai rău pentru d-sa și atât mai bine pentru tinerimea silită 
a culege învățătura moralei, a binelui și frumosului din prelegerile 
problematice ale unui plagiator ce va rămânea celebru în ăst meşteșug. 

E amar pentru noi să constatăm viţiul, dar în faţa funestei boale a 
învăţaţilor de contrabandă nu ne putem opri d-a zugrăvi precum se cuvine 
pe cel ce-l practică, pe cel ce are îndrăzneala necalificabilă d-a-și inaugura 
conferențele sale pedagogice precum urmează. 


Discursul rostit de d. Ion Crăciunescu în ziua de 18 decemvrie 1880 (,„Monit. 
Oficial“ No. 292 din 31 dec. 1880, p. 3412). 


Domnilor, 


Un împărat filozof, Marcu Aureliu, în cartea I a confesiunilor sale, enumerând 
toate persoanele despre cari avea să se laude, face o mențiune specială despre 
magiștrii și perceptorii săi și mulțumește zeilor că i-au dat aşa de buni. Cu modestia 
care se cuvine unui filozof recunoaşte, începând cu guvernorul primei sale copilării, 
că aceşti oameni înţelepţi şi savanţi i-au dat gustul virtuţii, depărtând de la el viţiile și 
prejudiţiile. Nu uită pe nici unul: Diogenet, Rusticus, Apolonius, Sextus, Alexandru 
Gramaticu, Catulus, Maximus; numele lor se găsesc amestecate cu acelea ale 
părinţilor săi, fraților, surorilor. Se arată, mai cu seamă recunoscător, că de la ei a aflat 
că pentru a creşte un copil să nu ne uităm la nici un sacrifici. Cugetare gravă și 
frumoasă, d-lor, care venind de la un asemenea om merită să fie aprofundată. 

În starea de lucruri actuale nimic mai greu decât recrutarea profesorilor. 
Dificultatea, pe lângă cele spuse, mai are şi alte cauze. Mai întâi funcțiunile 
învățământului sunt foarte modeste, fiindcă în genere sunt puţin retribuite și, fiindcă 
astăzi mai mult decât oricând considerațiunea o cam are averea, se găsesc mult mai 
mulți ambiţioși de bani decât de știință. 

Al doilea, vocaţiunea profesoratului e încă poate mai rară decât aptitudinile ce el 
exige; fără să mai punem timpul și munca, care echivalează cu un capital considerabil. 

Apoi sarcina e delicată fiindcă ne ocupăm de suflete și prin urmare 
responsabilitatea foarte grea; şi, în fine, cu capacitatea recunoscută trebuie să se 
unească multe cunoştinţe serioase, precise, variate, asemenea și calitățile morale cari 
nu sunt comune în nici o profesiune şi cari în profesorat sunt de rigoare. Adevărat 
profesor e acela care stabileşte incontestabil autoritatea sa prin austeritatea 
caracterului său, prin asiduitatea de a îndeplini punctual datoriele, prin profunditatea 
cunoștințelor sale. 


L'Education dans l'Ecole libre par I. M. Guardia, docteur es lettres, professeur a 
l'Ecole Monge (Paris, G. Pedone-Lauriel editeur). Chapitre III. Le professeur, pag. 
225. 

L'empereur Marc-Aurele, dans le premier livre de ses Confessions, passant en 
revue toutes les personnes dont il avait a se louer, fait une mention toute speciale de 
ses maîtres et percepteurs et il re-mercie les dieux de lui en avoir donne de bons. Avec 
la modestie qui sied a un philosophe il reconnaît, en commençant par le gouverneur 
de sa premiere enfance, que ce sont ces hommes sages et savants qui lui ont donne le 
gout de la vertu, en ecartant de lui les vices el les prejuges. Il n'en oublie pas un seul: 
Diogenete, Rusticus, Apolonius, Sextus, Alexandre le grammairien, Catulus, Maxime, 
dont les noms se trouvent meles a ceux de ses parents, de ses freres et soeurs. Il 
temoigne particulierement sa reconnaissance a son arriere-grand pere. C'est grace a lui 
(de la ei!) que j'ai appris, dit-il, que „pour elever un enfant aucun sacrifice ne doit 
couter“. Grave et belle reflexion qui veut etre approfondie venant d'un tel homme. 


Rien de plus difficile que le recrutement des professeurs. La difficulte tient a 
beaucoup de raisons. En premier lieu, les fonctions de l'enseignement sont tres 
modestes parce que, generalement, elles sont peu retribuees; et comme aujour-d'hui 
plus que jamais la consideration est attachee a la richesse on trouve infiniment plus 
d'ambitieux d'argent que de savoir. En second lieu la vocation du professorat est peut- 
âtre encore plus rare que les aptitudes qu'il exige; sans compter une mise de temps et 
de travail qui équivaut à une mise considerable de fonds. 

En outre, la tâche est des plus délicates parce qu'il y a charge d'âmes et partant 
responsabilite tres-lourde; et puis, à la capacité reconnue il importe de joindre 
beaucoup de connaissance sérieuses, précises, variées avec des qualités morales qui 
ne sont communes dans aucune profession et qui dans celle-ci sont de rigueur. Le vrai 
maître est celui qui établit incontestablement son autorité par la droiture (austeritatea!) 
de son caractére, par son assiduite à remplir ponctuellement ses devoirs, par la 
profondeur de ses connaissances. 


Plagiatură mai degradată nici că se poate închipui! Esigenţele punerii în 
pagină a ziarului ne silește să ne oprim aci cu confruntarea. Dacă însă 
autorul discursului plagiat nu se va arăta satisfăcut, dacă ar avea tupeul să 
îngâne veri o scuză, apoi îi promitem o nouă edițiune de citate, esceptând 
bineînţeles platitudinele și insulta la adresa elevilor din facultate, a căror 
paternitate nu i-o tăgăduim. Retragerea d-lui Crăciunescu cel puţin din 
sarcina de conferenţiar la Școala Normală, o retragere forțată de bună 
seamă, e absolut necesară pentru interesele și viitorul acestei instituţiuni, 
căci ce autoritate ar mai putea inspira studenţilor un asemenea plagiator... 
care ne confirmă o dată mai mult vorba învingătorului de la Iena: „Omul nu 


xec 
! 


e decât o ţifră ce n-are valoare decât prin pozițiunea ce ocupă 


II 

Ptolemeu, fiul lui Lagus, istorisește scriitorul Lucian, aduse în Egipt 
două curiozități: un sclav cu două feţe, negru corb pe o parte, alb ca laptele 
pe cealaltă, și o cămilă cu totul neagră. 

Regele spera ca vederea acestor rarităţi va aţâţa surprinderea supușilor 
şi va mări gloria sa; adună dar pe egipteni la teatru, unde li se espuse pe 
rând omul și cămila. Fiasco complect pentru mărinimosul principe: unii 
spectatori nu-și putură stăpâni râsul, alţii, cuprinși de spaimă sau ca să nu-și 
profaneze mai mult simțământul frumosului privind la aceşti monștri, fugiră 
din teatru. Cămila fu lăsată să moară de foame, sclavul fu dăruit. 

Tot cu doi monștri ne gratifică zilele acestea şi maiestrul de conferinţe, 
d. I. Crăciunescu: întâiul, discursul plagiat, omul cu două feţe, cum am zice; 


secundul și cel din urmă, întâmpinarea sa, cămila moartă de foame a regelui 
Ptolemeu. 

Analizarăm în coloanele acestea, acum opt zile, capul d-operă (ridiculus 
mus) al maiestrului, publicat în „Monitorul oficial“; câtă surprindere a 
pricinuit în publicul inteligent espunerea noastră se poate constata din faptul 
că administraţia ziarului abia mai posedă câteva exemplare pentru colecţie 
din numărul de la 3 ianuarie. Astăzi semnalăm și recomandăm atenţiunei 
lectorilor secunda elucubraţiune a eruditului în plagiaturi. 

Răspunde d. Crăciunescu în numărul nostru de alaltăieri: 


1) Da, este adevărat, în loc de a-mi da osteneala să produc ceva original, în loc 
de-a imprima cugetării tiparul individualităţii mele, am plagiat după „Guardia“ chiar 
primul paragraf cu care debutai în discursul rostit înaintea profesorilor de la 
universitate; 

2) Da, nu tăgăduiesc, am plagiat și alte paragrafe, platitudini chiar accesibile 
inteligențelor celor mai comune; 

3) Îmi pare rău în fine că n-am avut timp să fiu și mai complect în acest soi de 
compunere. Însă, continuă d-sa, sunt scuzabil pentru toate acestea fiindcă în întâiul 
ordin: 

a) Vin atât de târziu în rândurile învăţaţilor; 

b) Am atât de puţină ambiţiune să produc ceva original încât: 

c) Mărturisesc că nu mi-a trecut prin cap să caut cu orice preț a nu plagia. 


Şi apoi în alte ordine de scuze adaogă: 


A) Plagiatul se întâmplă zilnic: Beaudrillart n-a plagiat pe Bastiat? 
B) Moralistul Labruyere legitimează plagiatul: le choix des pensees est invention; 
de când nu mai e adevărat? 


C-un cuvânt, o mărturisire categorică a săvârșirii plagiatului și o 
încercare de scuză, de legitimire, alcătuiesc al doilea monstru al d-lui 
Crăciunescu. 

Ar urma să deschidem aci o parenteză și să întrebăm pe conferenţiar: De 
când cuvântul „plagiat“ se traduce prin eufemismele rezumat şi reprodus? 
De ce se fereşte a întrebuința vorba proprie acolo unde se cuvine? Dar nu 
mai relevăm aceasta: culpabilului e dat a recurge la orice mijloace de 
apărare; o singură rugăminte avem să-i adresăm: să caute espresiunile cele 
mai politicoase, cele mai conforme bunului ton prin care s-ar desemna 


cuvântului mărturisire calificativul rușinoasă și legitimării atributul 
neadevăr și să binevoiască a le considera ca zise de noi. 

În adevăr este ruşinos din partea unui doctor în litere, profesor la 
facultate să zică: 


N-am avut nici timp, nici cap să concep prolegomenele unui discurs ţinut la 
Universitate și am preferit să deschid pe „Guardia“, care mi le-a dat gata; puțin îmi 
pasă de auditor, de şcolari, mai ales cari n-au nici moral nici caracter etc. 


Dar nu numai lipsa de pudoare încununa regiunile friguroase, înălțimile 
îngheţate ale eruditului nostru și, de astă dată ierte-ne lectorul că nu ne 
putem reţinea indignarea, d-sa a săvârşit o crimă. Da, a comis un spergiur 
contra ştiinţei, violând cele mai sacrosancte tezaure ale clasicismului, 
conrupând adevăratul lor sens. 

Ce susţine şi ce combate Marcu Aureliu în cartea întâi a confesiunilor 
sale? Laudă pe profesorii casei sale, mulțămește strămoșului său că nu l-a 
lăsat să frecventeze școalele publice, pe cari le critică cu înverşunare. Cu 
totul altfel interpretă d-l Crăciunescu acest paragraf — consecuența naturală 
a celor ce fură cuvinte când nu le au — d-sa atribuie lui Marcu Aureliu 
părerea care convinge singură, fără să facem apel la istoria omenirii, de 
importanţa rolului ce a luat școala ca factor în constituirea civilizaţiei unui 
popor. Ciudată literatură clasică! Et nunc plaudite vos Romani am putea 
zice colegilor săi de facultate. Dar dacă Marcu Aureliu a susținut aceasta 
cum rămâne cu Quintilian, profesor stipendiat de stat şi cu păreri opozite d' 
ale acestui împărat? Ce se mai alege de Juvenal, care într-una din satirele 
sale scrie: 


Poenituit multos vanae sterilisque cathedrae? 


Marcu Aureliu și Juvenal au lăudat școala sau Quintilian? Nu e vina 
noastră dacă d. Crăciunescu n-a citit pe „Guardia“ şi pe pag. 226; d-sa 
promite că l-ar fi plagiat şi acolo, dar n-a avut timp! Vina e a acelor ce l-au 
recomandat ca destoinic a fi profesor de facultate, căci noi îl cunoaștem 
demult și, din ruptul capului, ştiind ce preţuiește, nu l-am fi dispensat de 
concurs. Tezele d-sale cari au câștigat titlul de doctor sunt lucrări străine, 
toți o ştiu, afară poate de capii instrucţiunii publice. Aderer, profesor la 
Charlemagne, maestru de conferințe la St. Barbe, i-a scris teza latină 
Comparaţiune între Erodot și Tucidid. Gaston Boissier, profesor de 


literatura latină la Sorbona, i-a lucrat pe cea franceză: Le peuple roumain 
devant ses cants nationaux, iar bărbaţii erudiţi, doi-trei câţi avem în ţară, au 
oferit cu plăcere d-lui Crăciunescu pentru d. Boissier materia acestei din 
urmă. Fără dânșii ilustrul rector de azi ar fi rătăcit încă mult și bine în 
regiunile gheţoase ale ingratei științe. Dar talentul concepţiunii cine nu-l 
cunoaște? O probă între altele, devenită proverbială la Paris: mutismul său 
la moartea părintelui Snagoveanu! 

Sărmanul La Bruyere, şi pe dânsul l-a chemat în ajutor pentru ca să-l 
mutileze ca pe împăratul filozof. Se vede că d. Crăciunescu crede că a rupe 
şase cuvinte dintr-un paragraf şi a le aşterne pe hârtie este a produce 
argumente? Se poate pentru plagiatori; noi însă complectăm paragraful citat 
din Labruyere, chiar abuzând peste măsură de spaţiu, sperând că cel puţin 
acum s-o umili îngâmfatul nostru pedant. 

lată ce zice La Bruyere (L'Art d'ecrire par Charles Gidel, Ollendorf 
editeur, Paris, pag. 103): 


Il y a des esprits, si je l'ose dire, inférieurs et subalternes qui ne semblent faits que 
pour âtre le râgistre ou le magasin de toutes les productions des autres génies. Ils sont 
plagiaires, traducteurs, compilateurs: ils ne pensent point. Ils disent ce que les auteuis 
ont pense; et comme le choix des pensées est invention ils n'ont rien d'original et qui 
soit à eux, ils ne savent que ce qu'ils ont apris et ils n'apprennent que ce que tout le 
monde veut bien ignorer, une science vaine, aride, denuée d'agrément et d'utilité, 
semblable à une monnaie qui n'a point de cours. 


Socotim că n-am putea să zugrăvim mai bine pe ilustrul nostru 
contradictor decum o face Labruyere. Să-l mai invoace și altădată în 
susținerea tezei sale! 

Cel puţin în materie juridică d. magistrat Crăciunescu ar fi trebuit să nu 
ignore că înainte de 1791 nu exista nici o legislațiune relativă la dreptul 
autorilor (consultaţi: Etudes sur la propriete littéraire par Ferd. Worms şi 
Propriété litteraire par Robert le Barrois D'orgival); că, într-un timp când 
reputaţia autorilor atârna de favoarea celor mari, Voltaire, Racine, Pascal, 
Labruyere prea puţin se îngrijeau dacă alţii îi plagiază. Ei scriau p-atunci: 


Il en est des livres comme du feu de nos foyeis, on va prendre ce feu chez son 
voisin, on l'alume chez soi, on le communique à d'autres et il appartient à tous. 


A legitima dar plagiatul invocând autoritatea lui Labruyere ori Voltaire 
echivalează cu a căuta cristianismul înainte de Christ. Strânsă logică, 
profundă erudiție! 

Desfidem în fine pe d. Crăciunescu a dovedi că Baudrillart a plagiat pe 
Bastiat. Îl citează, îi reproduce sistemele, dar nicicând Baudrillart n-a 
deschis pe Bastiat la pag. 105 şi, plagiând-o, n-a făcut din cuprinsul ei pag. 
90 a operii sale. 

Numai d. Crăciunescu a putut să ia deviza din Juvenal: 


Lucri bonus est odor ex vre qualibet. 


Baudrillart cunoaşte regulele omeniei şi trăieşte la Paris. 

Dar la urma urmelor să presupunem că ar fi rostit d-l Crăciunescu 
discursul său la Paris, nu la College de France, desigur, ci cel mult înaintea 
debitanţilor de vin la Tivoli-Vauxhall bunăoară. Ar fi avut oare curajul să se 
înfăţișeze acolo cu „Guardia“ și Ernest Renan în loc de-a se munci să-și 
facă un discurs? De ar fi îndrăznit în adunare ar fi fost fluierat și a doua zi 
ziarele l-ar fi veștejit pentru vecie. Dar la noi, la marginea Orientului, ce nu 
se debitează, numai bani să iasă! 

Credem că de astă dată maestrul de conferințe e satisfăcut și cu 
prisosință convins că nu dup-o concluzie preconcepută obicinuim a ne 
modela critica. 

Încă un cuvânt. 

Nu contestă, nici afirmă d. Crăciunescu că ar fi plagiat și alte paragrafe 
pe lângă cele indicate de noi acum opt zile ... Conform făgăduielii notăm 
aci încă câteva izvoare în cari d-sa și-a botezat discursul. Ne pare rău cu tot 
dinadinsul că, din lipsa de spaţiu, nu putem uza de astă dată de partida 
dublă, românește-franțuzește, ca în numărul anterior; trimitem dar pe lector 
la pag. VI, VII, 106, 162 şi 273 din Questions Contemporaines par Ernest 
Renan, 2-eme edition, Michel Levy, Paris; la pag. 197, 198 și următ. din 
„Guardia“, oper. cit. în fine, fără voia noastră suntem siliți înainte de a 
termina să  deziluzionăm chiar pe rectorul Universităţii, căruia 
conferențiarul îi adresează o meritată laudă în finele discursului. Ei bine, 
nici meritele, nici etatea, nici activitatea onor. d. Zalomyt n-au fost 
suficiente spre a inspira d-lui Crăciunescu o idee originală. Nu! A trebuit să 
răsfoiască elogiul răposatului Claude Bernard și Lettre a un ami 


d'Allemagne ale lui Ernest Renan pentru ca să poată zice despre cei 30 de 
ani de activitate ai veneratului profesor grande mortalis aevi sfatium. 

Totuşi d. Crăciunescu continua a fi maiestru de conferințe, profesor de 
facultate, ba, culmea indiferinţei, ne trămite după opt zile de matură gândire 
un monument întreg de... platitudini şi de neesactităţi şi o jumătate de citat 
din La Bruyere. N-avem oare dreptul să raportăm asupra acestor vremuri 
ciudate ceea ce George Sand scria după 1840 într-un moment de 
amărăciune: 


Que notre epoque est bete et triste, sans grandeur et sans prestige. Si, au moins, 
elle etait bonne et honnete, on lui pardonnerait d'etre ennuyeuse; mais elle est entre 
les mains des juifs et, si Jesus revenait, ces gens-la le remettraient en croix. 


€ 


CESTIUNEA DUNĂRII 


[4 ianuarie 1881] 
„Corespondența politică“ se ocupă pe larg de atitudinea României în 
cestiunea Dunării și de opozițiunea ei în contra Austriei. 


Această politică a României, zice numita foaie, își are baza în cestiunile 
interioare. De câteva luni opozițiunea caută să răstoarne guvernul cu orice preţ. Nici 
o altă cestiune nu era mai bine venită ca a Dunării. „Dunărea română este a 
românilor“; „România dorește influința Europei, niciodată însă pe cea a unei singure 
puteri mari“ — niște asemeni fraze au totdauna un farmec pentru inimele 
„patriotice“ şi în acest sens presa a ameţit opiniunea publică, încât guvernul român a 
crezut de cuviință a face mai mult decât presa declarând printr-un organ oficios că va 
persista în opoziția sa contra opiniunii tuturor celorlalte puteri, împiedecând printr-o 
rezistență pasivă d-a se realiza vreo combinaţiune neplăcută lui. Prin aceasta — 
observă foaia vieneză — România a ajuns în punctul de-a sta în opoziție faţă cu 
întreaga Europă. Într-adevăr, cei din București nici n-au învăţat, nici n-au uitat nimic. 
Ei se poartă ca și cum ar fi şi astăzi sub garanţia marilor puteri şi uită că, o Românie 
independentă cată să suporte toate consecinţele politicei sale. 


È 
[6 ianuarie 1881] 


Apropiindu-se alegerile pentru deosebitele colegii vacante ale Camerei 
şi Senatului, ne credem datori a reaminti alegătorilor conservatori 
îndeosebi, celor din opoziţie în genere, ca să uzeze de dreptul lor 
constituțional şi să ia parte la alegeri. Oare mai trebuie să amintim câte 
interese în adevăr naţionale sunt la mijloc cari să motiveze participarea 
tuturor la lupta electorală? Nu vedem partidul guvernamental desfăcut în 
grupuri de ambiţioși, cari, încetând de mult de-a mai viza la realizarea 
principiilor şi nefiind capabile de a organiza ceva solid și stabil, se întrec 
pur și simplu în vânătoarea foloaselor materiale pe cari le dă puterea? Nu 
vedem că partidul roşu, departe de-a fi numai un partid recrutat din 
deosebite clase ale societății române, formează el însuși o clasă deosebită, a 
căreia meserie e politica şi care trăiește din politică şi din specula frazelor 
mari precum alți oameni trăiesc din agricultură sau din exercitarea unei 
profesiuni? 

Veniturile statului, percepute asupra contribuabililor, deci asupra 
alegătorilor, sunt plata pe care cetățeanul o dă pentru a primi în schimb 
servicii echivalente. Ce servicii echivalente ne dau Adunările cari 'și pierd 
vremea în discuţii zădamice, votând însă cu iuțeala aburului legile cele mai 
importante, cari ar trebui mult timp studiate? Ce servicii echivalente pot 
restitui miniştri schimbaţi de treizeci şi şase de ori în patru ani de zile? Ce 
servicii echivalente pot face nişte oameni cari nu ştiu nimic afară de Cod şi 
ocupă cu toate acestea funcțiuni de directori de drum de fier, pentru cari se 
cer cunoștințe tecnice? Ce servicii echivalente pot face societății oameni cu 
câte patru clase primare deveniți directori de Bancă Naţională? Astfel suma 
neproporționat de mare care se ia în fiece an din averea comună, în loc de a 
se întrebuința la dezvoltarea vieții economice și de cultură a populaţiunilor, 
se împarte în sinecure mari şi mici pentru o clasă de oameni fără ştiinţă, fără 
merit, cari, tocmai pentru că n-au nici una, nici alta, s-au constituit într-o 
societate de exploatare pentru care toate mijloacele de-a veni la putere sau 
de-a se mănţinea sunt bune. 

Morala publică cată să sufere mari scăderi prin asemenea stare de 
lucruri. Tânărului nu i se mai zice: „învaţă sau muncește ca să înaintezi!“, 
ci, prin exemplele ce se dau, i se zice: „Conspiră, calomniază şi vei ajunge 
om mare în România“. Astfel vedem că raţiunea pentru care s-a ridicat în 
anii din urmă o mulțime de oameni la rangurile cele mai înalte e un act de 
rebeliune, un cuvânt de insultă la adresa Domnitorului, un pasquil și altele 
asemenea. 


Pe de altă parte interesele agricole atâmând, în ţara arbitrariului 
administrativ, tocmai de administraţie, alegătorii sunt în mare parte puși la 
discreţia urelor și persecuțiilor administrative. Pe lângă asta statul dispune 
de atâtea funcţii și favori pe câţi oameni sunt în ţară cari ştiu scrie şi citi! 
Astfel administraţia consistă nu în muncă, în servicii echivalente cu sumele 
bugetului, ci în precupeţire de voturi. 

Cine sufere mai mult prin această stare de lucruri sunt elementele 
muncitoare și sănătoase ale naţiunii noastre, sunt toți aceia cari nu aspiră la 
privilegii şi sinecure, ci trăiesc din produsul muncii lor proprii. Tocmai în 
clasele pozitive ale naţiei se observă o scădere continuă a averii. Sub fel de 
fel de forme ingenioase li se sustrage acestor clase până și cel din urmă ban, 
pentru a întreținea cu el luxul unor nulități ambiţioase, incapabile de muncă, 
precum sunt incapabile de dreptate şi de adevăr. Dar mai mult încă: 
elementele româneşti, populaţia istorică a ţării e stoarsă pentru întreţinerea 
plebei internaţionale a apologiștilor lui Blanqui, o plebe fără patrie hotărâtă 
şi fără naţionalitate hotărâtă. 

E timp ca orice inimă patriotică să se miște la priveliștea mizeriei 
generale produsă prin cupiditatea populaţiei flotante a acestei ţări. Precum 
facem deosebire între „român“ şi „străin“, am ajuns a face o deosebire între 
„român“ și „roşu“. Ca o ceată de cuceritori străini au năvălit asupra ţării, 
constituie stat în stat, consideră ca inamici pe toți cei ce nu împărtăşesc 
apetiturile lor, consideră populaţiunile ca pe o turmă bună de esploatat. 

Oricine votează contra lor îndeplineşte un act de mântuire a ţării și a 
naţionalităţii, contribuie la restabilirea bunei credinţe în afacerile publice, la 
reintegrarea poporului românesc în drepturile lui legitime. 


€ 


[6 ianuarie 1881] 

Amintiserăm mai zilele trecute că într-un conventicul al partidului roșu 

se alesese, în urma atentatului Pietraru, un fel de comitet de salut public, 
care și-a manifestat deja existenţa revoluționară şi odioasă. Auzim că, în 
urma eliberării definitive a persoanelor asupra cărora din capul locului nu 
putea plana nici umbră de bănuială, membrii acestui comitet și-au arătat 
nemulțumirea faţă de Excelenţa sa d. Tache Giani. Nu înţelegem în adevăr 
această suficiență din partea unor oameni cari nici sunt competenţi să se 
amestece în resortul justiţiei, nici au măcar capacitatea comună de-a pricepe 


că acele arestări în vânt se datoresc pur şi simplu inepțţiei fenomenale a 
prefectului de poliţie, d. Radu Mihai. Acest model de agent polițienesc a 
fost prevenit, ca publicul întreg, că are să se comită un atentat. Publicul, 
cum e ironic și cu bun simţ, și-a zis râzând: „Cine să-l comită dacă singurii 
oameni capabili de asemenea lucruri, apologiștii lui Blanqui, sunt la 
putere?“ Calculul publicului era eronat însă, pentru că uitase o împrejurare. 
Directorate de bancă nu are statul decât câteva, asemenea şi prea puţine 
funcţii retribuite cu mii de franci pe lună. Dar patrioți sunt câtă frunză și 
iarbă. Numindu-se d. Carada director de bancă, pentru d-alde Pietraru nu 
mai era loc şi sunt fără îndoială o sumă de patrioţi cari cu drept cuvânt se 
cred mai capabili decât onor. d. Carada. Pietraru însuși, bunăoară, ştia mai 
multă carte decât o seamă de redactori de-ai „Românului“, cari se 
procopsesc cu atâta repejune în socoteala patriei. În elementele necăpătuite 
ale partidului roșu trebuia deci să se afle cuibul conspirației şi aceasta d. 
prefect de poliţie trebuia s-o ştie. În loc de asta însă poliţia se foloseşte de 
pretextul încercării de asasinat pentru a aresta pe oamenii ce-i sunt 
neplăcuţi: pe d. Grandea pentru rigoarea condeiului său, pe d. Gălăşescu 
pentru c-a fost comisar de poliţie sub guvernul conservator, când într-adevăr 
s-o fi distins prin privegherea exerciţiilor de prestidigitaţie ale viitorilor pe 
atunci oameni mari ai României. Tot de soiul acesta au fost și celelalte 
arestări. O mai repetăm că d. Radu Mihai și-ar da şie și d-lui Brătianu o 
satisfacție nespusă dacă, în loc de-a aresta oameni nevinovaţi, ar justifica 
întrebuinţarea fondurilor secrete, căci e în adevăr o ingenioasă manieră de-a 
le administra în așa chip încât tocmai prin întrebuinţarea lor d. Radu Mihai 
să fie în fericita poziţie de-a şti tot atât de mult despre pregătirea atentatului 
ca oricare alt muritor din Bucureşti care citeşte gazete. 


€ 


[6 ianuarie 1881] 

Unul din vechii noştri poeți, d. Gr. M. Alecsandrescu, ne onorează cu 

trimiterea următoarelor versuri, scrise anume pentru Botezul Domnului de 
estimp. 


€ 


RADICALII ÎN FRANŢA 


[6 ianuarie 1881] 
Am menţionat în zilele trecute că intransigenţii n-au reuşit deloc în 
alegerile municipale din Paris, ceea ce i-a descurajat foarte mult. Acest fapt 
nu se poate ilustra mai bine decât prin următorul incident. Într-un 
arondisment republican moderat cunoscuta Louise Michel a început să 
vorbească în contra lui Gambetta, ca de obicei. Dar mare-i fu surpriza când 
auzi mai multe voci strigând: „Afară cu ea! Gambetta a adus mai multe 
servicii decât toți aceşti nebuni! Afară!“ Viteaza oratoare a cătat să plece și 
drept răzbunare a publicat următoarea epistolă în ziarul roşu „Citoyen“: 


Acum puteţi vedea că, în mijlocul unui popor mâncat de molima oportunistă, 
frazele de progres și reforme sunt ridicole și nu mai rămâne decât: Revoluţiunea. Și 
dacă această revoluţiune nu mai e posibilă prin popor, am iarăşi dreptate zicându-vă: 
„Tin cu aceia din voi cari merg înainte, dar nu aparțin nici unei grupe de ale dv. 
Liniştită şi rece, sub suflarea ghețoasă a Nordului, voi merge înainte, fără ură nici 
compătimire pentru oamenii sau lucrurile cari opresc revoluțiunea și pe cari le 
consider numai ca obstacole ce cată să dispară. 


€ 


[10 ianuarie 1881] 

Celelalte negustorii mai sunt cum sunt. Dar plăteşti mai mult decât face 
obiectul cumpărat? Nu face nimic. Te înveți minte şi altădată deschizi ochii- 
n patru ca să vezi pe ce-ţi dai banul. Negustoria de vorbe însă și prăvăliile 
de principii sunt cele mai rele din toate, căci ești în pagubă chiar de ţi se 
oferă gratis fructele talentului Costineştilor şi Caradalelor. Geaba invalidezi 
de zece ori argumentele aduse de onorabilele capacităţi de la „Românul“, 
geaba arăţi din fir în păr că ceea ce spun dumnealor sunt basme cari n-au 
nici măcar farmecul de-a fi interesante ca cele dintr-o mie și una de nopți 
ale frumoasei Şeherezade; ele revin zilnic ca și când nimenea nu le-ar fi 
relevat, şi toate acestea pentru ce? Pentru că publicul român, ca orice public 
din lume, trăiește în prezent și puţini, prea puţini se interesează de trecutul 
țării lor, ca să ştie cum au stat lucrurile acum douăzeci treizeci de ani. Astfel 
oricine în ţara noastră căruia i-a 'nălbit barba poate spune câte-n lună şi-n 
soare despre pretinsele sale merite și prea puţini se vor găsi cari să-i 
controleze vorbele. „Românul“ ca organ, d-nii Brătianu și Rosetti ca oameni 


politici au contractat obiceiul de-a aşterne în socoteala trecutului tot ce le 
doreşte inima şi, făcând meseria aceasta de precupeţi de vorbe mari zeci de 
ani de-a rândul, au ajuns să crează poate ei înşii ceea ce spun. Noi nu ne-am 
mira — am mai spus-o şi altădată — dacă roșii ar pretinde într-o bună 
dimineaţă că ei au creat universul şi că D-zeu a avut un rol cu totul secundar 
la treaba aceasta, cam acela pe care l-ar putea avea Carada de pildă la 
restabilirea echilibrului european. Dar, până a fi creat universul, Caradalele 
şi Serurii au creat ţara, care nu exista 'nainte, au creat naționalitatea 
românească, care asemenea 'naintea domniilor sale nu a existat, a creat tot, 
c-un cuvânt, ce se ţine de neamul românesc. 

Ce era lumea 'naintea domnilor liberali? 

„Românul“ de sâmbătă 3 ianuarie o spune: 


Țara era împărţită în două: 
esploatatori și esploatați, 
stăpâni şi robi, boieri şi români. 


Singur boierul era om, el se năștea privilegiat, trăia și murea privilegiat, având 
numai drepturi fără datorii. 
Boierul nu plătea bir; boierul nu mergea la oaste. 


Noi nu suntem dintre acei cari laudă trecutul în mod necondiţionat. Dar 
să vedem cum era acel trecut? 

Sigur e că populaţia se înmulțea pe atunci în mod regulat, astăzi ea 
decreşte. "Țăranul se hrănea mai bine și muncea mai puţin. Azi munceşte 
mai mult şi se hrăneşte rău. Din regimul rău de azi rezultă apoi frigurile 
palustre, pelagra, anghina difterică și alte epidemii, cari pe atunci erau 
aproape necunoscute. 

Dar care era administraţia acestei țări de esploataţi dată pe mâna 
esploatatorilor boieri? 

Să vedem de ex. cum se administra averea publică la anul 1855 sub 
Barbu Vodă Știrbei. 

La 1 ianuarie 1855 se constată: 


La casa mitropoliei un escedent de ...... 3.188.325 — 
La casa mânăstirilor ........<ceee eee 5.805.824 — 
IA III, e Ac seat 3 fie a îi d ei at tu 940.389 — 


Beneficiul soldaţilor.............ccmee eee 1.819.100 — 


Aşezăminte de binefacere .................. 668.483 — 


Grădini publice. ..........eeecee eee 312.272 — 

Poduri și şosele scie a alea ai ta e ata 8.475.902 — 
Dorobanţi şi grăniceri. .........< eee 1.428.264 — 
Spitali: facatoare d ata ta ea 1.950.233 — 

Instrucția publică a de ne aa ea ada ee 1.586.609 — 

Școli comunale, de agricultură și de meserii ...... 1.942.723 — 
Totalul escedentelor ...........cmcceneeeeee 28.121.324 — 


Va să zică la bugete minime un escedent anual de 28 milioane de lei 
vechi numai din administraţiile autonome ale institutelor. 
Bugetul statului era în 1856 următorul: 


Venituri: 25.394.095 
Cheltuieli: 20.398.766 
E.scedent: 4.995.329. 


Va să zică însuşi bugetul neînsemnat al statului prezenta un escedent 
anual de 5 milioane de lei vechi: a cincea parte a veniturilor trecea la 
economii. Şi bugetul veniturilor întregii Ţări Româneşti era pe atuncea de 
8,5 milioane de franci și nici aceia nu se cheltuiau toți. 

Dacă acel guvern al esploatatorilor cari nu plăteau nici un bir era rău, ne 
veţi da voie să constatăm că era și foarte ieften, că nu-l costa aproape nimic 
pe poporul românesc. Pe lângă cele 120 de milioane de franci pe cari le 
cheltuiţi d-voastră anual, bugetul boierilor exploatatori de 8,5 milioane era 
o jucărie. Vedeţi dar foarte bine că acei boieri cari se năşteau privilegiați, 
trăiau şi mureau privilegiați, având numai drepturi fără datorii, acei boieri 
îşi aveau şi ei partea lor bună, căci tezaurul public mai nu se resimțea de 
existenţa lor. 

Dar, dacă am face socoteala Caradalelor, Stăteştilor, Costineștilor și a 
patrioţilor de toată mâna cari s-au născut cu alt privilegiu, mai odios, cu 
acela de-a răscumpăra drumuri de fier şi a fabrica bani de hârtie şi cari din 
nimic au făcut averi (nu s-au născut cu ele, cum ziceţi d-voastră), oare tot la 
acest rezultat am ajuns? 

Azi o singură Carada și un singur Costinescu ia din spinarea poporului 
românesc de zece, de douăzeci de ori cât lua un boier mare de pe atunci, și 
pentru ce? Pentru că cumpără în numele statului cu 60% hârtii depreciate 


cari fac 18%, pentru că propun împământenirea străinilor pe categorii, 
pentru c-au făcut negustorie de vorbe treizeci de ani încoace. 

Aşadar 8,5 milioane lua guvernul aşa numit al boierilor de la exploatatul 
popor; în Moldova cam tot pe atâta, deci, luând maximul, ajungem la 17 
milioane de franci pentru România întreagă. De impozitele acestea statul 
putea să facă o întrebuințare bună sau una rea; bună când restituie 
publicului servicii echivalente cu valoarea pe care acesta o dă; rea, când 
risipeşte această valoare fără a-i restitui nimic. 

Ce servicii i se dădeau populaţiunii în schimb pentru aceste 17 
milioane? Nu erau tribunale, nu era o administrație mai bună decât cea 
actuală, nu erau școli în cari patrioţii actuali învățau ceea ce ştiu azi, nu era 
poliție? Ce nu era din atributele esenţiale ale statului? Se jefuiau oamenii pe 
uliţă, se spărgeau prăvăliile, se făceau atentate? Nu. Cu acele mijloace 
minime se întreţineau serviciile publice ieften, cum se cuvine unui popor 
sărac, compus în maxima lui parte din cultivatori agricoli și din mici 
manufacturieri. Cu vremea ar fi venit toate pe o cale mai bună, căci nu 
trebuie să uităm că Domnia naţională era tânără și venise imediat după o 
epocă tot liberă ca cea de astăzi, după epoca fanarioţilor. Și fanarioţii, ca şi 
roşii actuali, nu cunoşteau alți adversari în ţara asta decât pe boieri. An cu 
an şi domnie după domnie n-aveau altă grijă decât a știrbi din drepturile 
politice ale boierilor. 

Exploatatori şi exploataţi? Stăpâni şi robi? Boieri și români? Concedeţi 
că, dacă ar fi voit chiar să esploateze, după cele de mai sus nu se prea 
pricepeau la aceasta; dac' ar fi voit să stăpânească, nu s-ar fi dezbrăcat de 
buna lor voie de drepturile lor, şi dac' ar fi voit să nu fie români, n-ar fi 
putut să fie altceva decât români. Ceea ce e ciudat şi paradoxal în discuţia 
noastră e că tocmai acei boieri nu puteau fi alt decât români, chiar de-ar fi 
voit să nu mai fie, pe când roșii vor în ruptul capului să fie români, ca și 
ovreii, şi în mare parte nu pot deveni. Cu toată parada de românism a d-lui 
C.A. Rosetti, totdeuna îi atâmă din buzunar petecul roșu al demagogiei 
cosmopolite al apologiştilor lui Blanqui şi, dacă scarpini suprafaţa 
Caradalelor de toată mâna, dai de un caracter pervers şi viclean, de-o minte 
înclinată spre sofisme şi panglicărie, dai de fanariot cu eticheta română, de 
ceva cu totul străin intelectului nostru național și caracterului nostru 
naţional, de-o ființă lipsită de pudoare şi de omenie. 

Dar boierii au avut şi ei relele lor? Desigur le-au avut, ca orice oameni 
din lume. Cea mai mare vină însă față cu ţara şi cu naționalitatea lor, 


precum și față cu ei înşişi, a fost că v-au crezut pe d-voastră. Din momentul 
în care de buna lor voie s-au dezbrăcat de drepturile politice pe cari cu 
durere de ţară le întrebuinţau, de atunci a început era datoriilor publice, a d- 
nilor Stroussberg, a esploatării neomenoase a ţării și a locuitorilor ei. Și 
această mare şi incalificabilă vină, de-a vă fi crezut pe d-voastră, de-a fi 
crezut că din oameni fără tradiţii hotărâte, fără patrie hotărâtă şi fără 
naţionalitate hotărâtă poate ieși ceva acătării, această vină au espiat-o pe 
deplin: de aceea boieri nu mai există. 

Dar d-voastră, cari luaţi pentru stat de zece ori pe atâta pe cât luau 
boierii, restituiți sub altă formă lefile ce vi se dau? Țăranul care avea zece oi 
are azi o sută? Cel care avea o pereche de boi are azi zece? Cel ce 
esploatează zece pogoane esploatează azi o sută? Nu. Din contra, numărul 
obiectelor trebuitoare populaţiunii rurale, averea populaţiunii rurale scade 
pe zi ce merge tot mai mult. Dar se 'mbogăţește în adevăr clasa Caradalelor, 
Stăteştilor şi Costineştilor, o clasă cu totul improductivă, care n-a 'nvăţat 
nimic, n-au muncit nimic, şi n-a avut nimic şi care-a ajuns stăpână pe cei ce 
au învăţat, pe cei ce au, pe cei ce muncesc. Exploatatori boierii? Dar întreg 
partidul roşu nu e decât o companie de exploatare. Și cu ce mijloace, şi cu 
ce preţ? Cu preţul sărăciei claselor pozitive şi-a demoralizării generaţiei 
tinere. 


€ 


[Articol cu paternitate incertă] 
[11 ianuarie 1881] 
Am publicat în numărul trecut atât textul notei otomane cât și amănunte 
în privința părăsirii proiectului de arbitraj; astăzi aceasta pare a fi un fapt 
îndeplinit. Foile din străinătate analizează circulara prin care guvernul 
otoman propune de-a regula diferendul cu Grecia prin mijlocul unor noi 
negoțieri ce ar fi să se deschidă la Constantinopol. Documentul acesta, cum 
am văzut, este conciliant și a trebuit să facă o impresiune bună asupra 
cabinetelor; față cu Grecia însă tonul său este foarte energic şi este evident 
că circulara franceză a contribuit mult la această atitudine a Porții. Negreșit 
că a doua zi după conferenţa din Berlin Poarta n-ar fi cutezat să arunce 
asemeni acuzațiuni, cari în parte ar fi recăzut chiar asupra cabinetului ale 
căror rezoluțiuni păreau a justifica pretenţiunile grecilor. Cum se vede, 


diplomaţii turci s-au folosit de interpretarea dată de d. Barthelemy £ [...] 


oștile Greciei provocate în opinia publică și în cercurile diplomatice prin 
atitudinea vre atului elen. Protocoalele acestor conferințe nu mai au decât o 
valoare curat istorică. Mediaţiunea europeană are să se exercite asupra unui 
alt teren şi poate, cum se speră, cu mai mult succes. Grecii ar face bine să-şi 
modereze aspiraţiunile pe cari le-au crezut consacrate prin deciziunile 
Europei. Cu cât ei vor pune mai multă încredere în bunăvoința puterilor cu 
atât ele se vor crede mai mult datoare a regula litigiul spre satisfacțiunea 
poporului grecesc. 

Se crede în genere că, în cazul în care propunerea turcească s-ar primi 
de puteri şi s-ar deschide prin urmare la Constantinopol o conferinţă a 
ambasadorilor, tranzacţia va căuta să se facă în următorul chip: Puterile, 
renunțând la granița dată de Conferinţa din Berlin, și Turcia, renunțând la 
graniţa stabilită prin nota turcească de la 3 octomvrie trecut, ar fi vorba să 
se găsească o linie intermediară, acceptabilă și din partea Turciei, și din a 
Greciei. Atârnă însă, precum observă foile străine, numai de Turcia ca 
această nouă graniță să poată fi trasă de noua conferință. Dacă Turcia va fi 
cuminte, dacă va propune sau va admite o linie de graniță acceptabilă, 
cestiunea va fi rezolvată. Dinaintea unei soluţiuni hotărâte între Poartă și 
toate puterile, Grecia va trebui neapărat să se încline. Hotărârea aceea va 
avea prea mare autoritate și Grecia va câştiga astfel fără luptă, fără să-şi 
pună existenţa într-un joc al cărei sorț i-ar fi atunci hotărâtor nefavorabil, 
încât nu e de îndoit că propunerea făcută de Poartă, dacă numai va fi 
sinceră, este cea mai nemerită soluțiune a cestiunii greco-turcești. 


1. Text corupt: între Barthelemy și oştile tipograful a omis un segment de text. 

[13 ianuarie 1881] 

Alaltăieri a apărut o broșură care, cu tot odiul ce cuprind multe pasaje, e 
inspirată dintr-o sferă familiarizată cu jocul caleidoscopic al partidelor din 
tară. Broşura e intitulată cam inestetic Lascar Catargiu şi partidul 
conservator și lon Brătianu şi partidul liberal. Cu toată repetarea de trei ori 
a interesantei particule, broşura are un stil al ei propriu, încât se suportă 
citirea ei până 'n capăt. Sub o aparentă imparţialitate și conform cu regula 
„laudă pe adversarul pe care vrei să-l critici“, broşura face o revistă repede 


a guvernelor de la 1866 până astăzi. Ca specimen al manierei de-a vedea, 
reproducem aci începutul ei: 


Toţi aceia care examină cele ce se petrec în Societatea noastră de vro câţiva ani 
văd că această societate este divizată în două partituri, unul conservator şi altul liberal. 
Acest din urmă, deși foarte mare și numeros, este însă fracționat în mai multe grupuri, 
purtând diferite denominațiuni. 

Ceea ce mai văd încă este că ceea ce mai susține pe dl. Brătianu la cârma ţării este 
numai și numai accidentul că se află la putere și dispune de ea într-un mod vizirial. 
Orice reazăm moral din partea societăţii l-a pierdut şi nu i-a mai rămas decât reazămul 
material ce-l dă forța. Nimeni nu se mai poate îndoi că, dacă aceste Camere, în cari dl. 
Brătianu a izbutit acum doi ani a introduce pe cei devotați personalmente d-sale și a 
forma cu ei o majoritate servilă, un instrument docil, s-ar dizolva, nimeni, zic, nu se 
mai poate îndoi că, chiar de-ar uza dl. Brătianu de cele mai mari violințe, tot nu ar 
putea reuși a avea o majoritate care să-l susţie la viziriat. 

lată până aci lucruri ce toți văd şi pe care nimeni nu le poate nega. 

Un lucru asupra căruia se poate ridica o îndoinţă este de-a se şti dacă dl. Brătianu 
va putea să se mai mănţină încă la putere cu majorităţile ce posedă în ambele Camere. 
Asupra acestui punct cei ce-l înconjoară cred că, cu forța materială va putea încă dura 
până la expirarea mandatului acestei legislative, iar alții, văzându-l redus a se menţine 
la putere prin expediente şi având mai multă încredere în forța morală, cred că se va 
vedea nevoit a abandona frânele guvernului în scurt timp. Revista jurnalului 
„Românul“ din 13 decemvrie, ce este ieșită din peana d-lui Rosetti, prezintă acest 
deznodământ. 

La întrebarea dar ce-şi fac astăzi mulți oameni: „Ce se va întâmpla după căderea 
d-lui Brătianu? Veni-va un minister conservator sau un minister liberal?“ zicem că 
este destul a ne arunca vederile într-un trecut recent pentru a prevedea viitorul. 

Istoria faptelor trecute și consecinţele lor bine studiate sunt cartea în care poate 
vedea cineva viitorul. Cauze identice dau rezultate iarăşi identice. 

Aceasta ne conduce a face paralelismul între d-l Lascar Catargiu, care a fost 
conducătorul partidului conservator, şi domnul Brătianu, şeful unuia din grupurile sau 
fracţiunile partidului liberal, numit roșu. 

D. Lascar Catargiu a venit în anul 1870 la putere, sub cele mai favorabile auspicii 
pentru d-sa. Greșalele ce comisese domnul Brătianu de a căuta reazemul său în afară, 
unite cu greșalele unei administrațiuni interne incapabilă și neonestă, îl precipitară de 
la putere. D-sa fu smuls de pe băncile ministeriale din chiar mijlocul unei majorități 
ce avea în ambele Camere, mult mai numeroasă decât este aceea ce o are astăzi. 

Acea majoritate, compusă din oameni aduşi de d-sa prin faimoasa şi proverbiala 
sa influență morală, văzu într-o bună dimineaţă, cu stupefacţiunea proprie 
ignorantului, pe stăpânul său ridicat de un vârtej, fără măcar a putea şti din care parte 
venea vârtejul. Nimeni din oamenii d-lui Brătianu nu ştiau de ce s-a restras. Nici 
bănuiau, sărmanii, că puternicul Bismarck, voind a face curte împăratului Napoleon 
pentru a-i face o mică plăcere sau a-i da un mic semn de amiciție, a ordonat 


depărtarea ministrului Brătianu tocmai pentru că-i era devotat și prin acest 
devotament displăcuse guvernului imperial francez. D. Brătianu căzând de la putere, 
efectele administraţiunii sale incapabile și neoneste puteau să apese rău asupra sa; se 
sili dar a-şi da niște succesori care să-l poată menaja; fu nevoit însă a-i căuta afară din 
partizanii săi, căci cei ce compuneau pe atunci grupul său erau unii ignoranți, alții 
prea tineri (ciutaci), în fine, oameni de a treia și a patra mână. Vro doi sau trei ce se 
contau de întâia mână erau niște oameni foarte onorabili, purtând nume istorice, dar 
nişte automaţi. 

Astfel dar marea majoritate din Camere văzu pe băncile ministeriale pe d-alde d- 
nii beizadea Dimitrie Ghica, M. Cogălniceanu şi alții, ieşiţi din opoziţiune, şi auziră 
cu stupefacțiune declarațiile de dragoste ce adresau d-lui Brătianu; iar pe d. Brătianu 'l 
văzură pe băncile deputaţilor îndemnând pe devotata sa majoritate la supunere către 
noii stăpâni. 

În zadar se sili d. Brătianu a mănţine majoritatea sub ordinele noilor miniștri. Toţi 
câți au văzut acel tablou şi aduc aminte cu dezgust de cele ce s-au petrecut. Cum 
reprezentațiunea naţională era un obiect de dispreț din cauza acelei majorităţi, cum 
miniștri d-alde d. Cogălniceanu și d-alde V. Boerescu căutau să se dea unul pe altul 
din minister afară, prin diferite intrigi care de care mai meschine, prin adulaţiuni care 
de care mai base la Palat şi prin fapte așa de mișelești încât de am cita unul singur ar 
fi suficient pentru a pune pe acei miniștri în rândul lacheilor ce-şi dispută pe ascuns 
unul de altul favorile stăpânului. Un ministru, pentru a linguși palatul, pregăteşte un 
proiect de lege de dotațiune pentru Doamna, îl ţine însă secret de colegul său. Acesta 
află lucrul şi într-o zi, fiind pe băncile ministeriale, îl zărește în buzunarul 
vestmântului lui, îl trage din buzunar pe nesimţite și-l aruncă în Cameră pe jos; se 
găseşte de un deputat și se divulgă, de aci o ceartă între d. Cogălniceanu și d. 
Boerescu, adevărat ceartă de lachei. 

Partidul d-lui Brătianu fu atunci aşa de discreditat în ţară, dezordinea ajunsese la 
un astfel de grad încât miniştrii ajunseseră a fi efemeri. Se dizolvă Camera de către d. 
Manolache Costache și alegătorii, neavând înaintea lor două partiduri spre a opta, ci 
mai multe fracțiuni sau grupuri ostile unul altuia, compuse de oameni ce nu erau 
grupați în jurul unor principie, noile Camere ce înlocuiră Camerile d-lui Brătianu nu 
putură susţine nici un minister. Anarhia, dezordinea în finanțe și administrație 
ajunseră într-un așa grad că însuşi Domnitorul fu cuprins de o astfel de descurajare 
de-a vedea țara pusă pe-o cale de propăşire încât cugetă a abdica. Toate pasiunile, 
până şi cele mai meschine, se dezlănțuiră cu cea mai mare nepăsare de pericolul în 
care puneau ţara. Toate intrigile se formară și până și aspiraţiunile la domnie 
reapărură. „Între ţară și Domnitor este un abis!“ striga de la tribuna Camerii un adept 
şi nepot al d-lui Ioan Ghica, care astăzi s-a adăpostit la Banca Naţională, după ce d. 
Brătianu l-a trecut prin două-trei ministere, ca consilier credincios al tronului și ca cel 
mai devotat dinastic. 

Ministerul Epureanu căzând, diferitele grupuri ale partidului, liberali roșii, 
fracţionişti, liberali moderați și altele, d-abia se putură pune în acord pentru a indica 
pe d. loan Ghica ca reprezentant al lor spre a compune cabinetul: nu fură însă în stare, 
din cauza disidenţilor, nici a-i da colegi, nici a-l susține. Şi, pentru a aduce anarhia și 


dezordinea la culme și a precipita deznodământul dramei prin abdicarea la care se 
arăta predispus suveranul, se urzi acel act infam şi mișelesc: insulta brutală făcută 
reprezentantului Germaniei. 

Acestea fură rezultatele guvernului d-lui loan Ghica, fiul adoptiv al roşiilor. 

În această tristă stare a lucrurilor toți oamenii de bine, toți românii ce n-au făcut 
din politică un mijloc de existență sau de îmbogăţire în detrimentul țării, văzând 
pericolul, se grupară cu toții împrejurul Constituţiunii și a tronului și căutară pe omul 
onest şi energic ce ar putea salva situațiunea, și în unanimitate indicară pe d. Lascar 
Catargiu. lată cum greșelile d-lui Brătianu aduseră pe d. Catargiu la putere, sub cele 
mai bune auspicii pentru d-lui, pentru că fu aclamat, ridicat la putere și susținut de toți 
aceia ce nu speculează asupra intereselor țării. 


Până aci începutul broșurii. 

Se 'nțelege că cu aceeaşi manieră riguroasă cu care se critică primul 
viziriat al d-lui Brătianu se critică apoi guvernul d-lui Lascar Catargiu și 
viziriatul al doilea al d-lui Brătianu. Toate acestea pentru a ajunge la 
concluzia că d. Brătianu a nimicit partidul roşu precum d. Catargiu a nimicit 
pe cel conservator şi că amândouă partidele ca atari sunt de azi înainte 
imposibile. Ascuţișul este îndreptat mai cu seamă în contra dreptei 
conservatoare. 


Conservatorii — zice autorul — sunt un mic număr de boieri mari cari formau 
clasa privilegiată în ţară. Aceste familii de boieri mari sunt toate strâns legate între ele 
prin legături de rudenie sau cuscrenie. Ei se consideră ca tovarăşi de-o nenorocire 
comună, pierderea privilegiilor lor, şi nenorocirea comună aduce totdeuna o strânsă 
legătură între cei ce-o suferă... Partidul conservator, starea 'n care se află, ar fi 
spulberat din primele zile ale reapariţiunii sale pe arena luptei. Nu noi îl vom 
descuraja de a se sili să se reformeze și să se organizeze. O ţară constituțională are 
trebuință de două partide ca să poată alterna, ca să poată face asolmentul politic. În 
prezent însă, România pare condamnată a suferi această lipsă. Desigur că, într-un 
viitor puţin depărtat, un partid conservator în adevăratul înţeles al cuvântului o să se 
nască dar va naşte din sânul burgheziei“. 


Cu tot tonul adesea nedrept al broşurei, cu toate epitetele nemeritate cari 
se adresează unora din cei mai însemnați membri ai partidului conservator, 
renunțăm la întrebarea: „Cine să fie acel geniu, acel personaj fenomenal 
care crede a putea critica pe toți de-a rândul?“ Nici vom zice fecit cui 
prodest, a făcut-o acel căruia-i foloseşte, căci conservatorii lăudaţi în acea 
broșură sunt, după cât ştim, străini inspirării ei. Ne-am impus demult 
rezerva de-a tăcea cu totul asupra criticelor ce ne vin din vreo parte a 


opoziţiei și a releva numai atacurile ce ne vin de la guvernamentali. Ne 
mărginim așadar a releva tendenţa broșşurii şi rațiunea ei de-a fi: principiul 
unei reîmprospătări a partidului conservator prin elemente burgheze. 

Ei bine, acele elemente n-au decât să vie. Departe de-a fi un partid 
esclusiv, compus din boieri mari, nu ne aducem aminte ca un cetăţean onest, 
oricare ar fi acela, fie industriaș, fie literat, fie artist, să fi fost împiedecat 
de-a intra în rândurile conservatorilor, nici ne aducem aminte ca să i se fi 
contestat meritele sale, de orice natură ar fi ele. 

Întreaga ipoteză a existenţei unui partid de boieri e eronată și ne pare 
rău că, după atâtea dovezi în contrariu pe cari „Timpul“ le-a adus în atâtea 
rânduri, o asemenea ipoteză imposibilă istoriceşte tot mai cutează a se ivi. A 
li se face oamenilor o vină din nașterea lor nu e nici modern, nici generos. 
Nouă, o repetăm pentru nu știm a câta oară, ne sunt indiferente numele 
proprii cari ar fi purtătoare tradiţiilor politice ale acestei țări. Dar or fi 
învăţaţi, dar or fi burgeji, dar or fi coborâtori din familii istorice, e 
indiferent. Ceea ce se cere numai e ca o asemenea tradiţie să existe, să nu ce 
creeze un abis din ce în ce mai mare între fiinţa istorică a neamului nostru și 
între oamenii ce guvernează. Dar se vor naşte din sânul burgheziei elemente 
cari să ia în mod firesc moştenirea ideilor conservatoare? Cu atât mai bine. 
Nimeni nu se va opune, precum nimeni nu s-a opus la o asemenea 
suplantare. 


€ 


[Articol cu paternitate incertă] 
[13 ianuarie 1881] 
Aseară, duminică, s-a reluat după câteva zecimi de ani o piesă din 
vechiul repertoriu al Teatrului Național, Aladin sau Lampa fermecată, cu 
muzica lui Wachmann, muzică de o gingășie şi de o frescheță ce a rezistat în 
mare parte anilor ce a trecut peste dânsa. Costumele și punerea în scenă 
relativ destul de bună; execuţie mediocră. 


€ 


[14 ianuarie 1881] 
Am semnalat în zilele trecute intențiunile ce le-ar avea partidul 
iredentiştilor italiani asupra unor ținuturi austriace locuite în mare parte de 


italieni. Aceste veleităţi, cari se agită iar astăzi, sunt de natură a alarma 
iarăşi pe austriaci și de aceea foile lor nu scapă din vedere mișcările din 
Italia. Oficiosul „Pesther Lloyd“ zice, între altele, că Austria a luat acum un 
an măsuri de precauţiune. Ce e drept, spune numita foaie, nu s-au pus în 
mișcare numaidecât brigade întregi, ba nici chiar regimente; dar și cele 
câteva batalioane de vânători cari s-au trimis în ţinuturile amenințate vor fi 
de ajuns spre a se răfui cu o mână de garibaldieni. În privinţa aceasta nu 
încape nici o grijă. Mai mare bătaie de cap are guvernul italian, care în 
propriul său interes va trebui să facă tot posibilul spre a împiedeca acea 
tentativă necugetată. Această misiune nu e fără dificultăți în împrejurările 
actuale. Ministeriului Cairoli i-ar fi fost mai ușor dacă din capul locului ar fi 
luat o atitudine mai energică față cu „Italia irredenta“. Austro-Ungaria a 
rămas nesimţitoare când guvernul italian a crezut de cuviință să-și 
întărească organizația militară într-un mod al cărei înțeles și scop au 
provocat în afară diferite comentarii. Acum însă Austria are un drept cu atât 
mai mare să insiste ca Italia să evite la timp orice tulburare a raporturilor 
internaționale dintre cele două state. Cuvintele foii guvernamentale austro- 
ungare sunt destul de clare mai ales pentru cabinetul italian. Semnificativ 
este însă că în acelaș timp vin şi unele foi curat germane a povăţui pe 
italieni să nu cuteze a-și îndrepta dorul spre Triest. „Iriestul, zice 
«National-Zeitung», este pentru Austria ceea ce e Strasburgul pentru 
Germania“. 


€ 


[14 ianuarie 1881] 
Varii în adevăr şi din foarte deosebite puncte de vedere sunt concepute 
apreciațiile pe cari ziarele din capitală le-au făcut asupra reluării conducerii 
partidului conservator de către ds. Lascar Catargiu. 
În gruparea după izvoare dăm întâietate „Românului“, fiind organul 
diametral opus cu vederile noastre politice. 
Acest ziar zice: 


Este înveselitor pentru noi ca, atunci când partida conservatoare și organul ei 
tratează pe toți ai noștri de ignoranți, s-o vedem alegând de căpetenie pe d. Lascar 
Catargiu. 

Este o mare mângâiere pentru noi ca, atunci când suntem trataţi de partida 
conservatoare şi de organul ei ca niște oameni lipsiţi de capacitate și de inteligenţă, să 


vedem aceeași partidă negăsind altă personalitate de pus în capul ei decât pe d. Lascar 
Catargiu. 


Pasajul e destul de clar, deci omenia omenie cere şi cinstea cinste. 

Și 'nainte cu câteva zile „Românul“ avusese modestia de-a zice că, dacă 
d. Costinescu (cel cu patru clase primare și cursul de violoncel) nu merită a 
fi director de bancă, desigur nici d. Catargiu nu merită a fi șef de partid. 

La aceasta nu avem de observat decât puţin lucru. Organul guvernului e 
desigur liber a admite că d. Lascar Catargiu nu are capacitate sau 
inteligenţă. E natural ca tot ce un om nu 'nțelege să i se pară incapabil sau 
neinteligent și sunt o sumă de oameni pentru cari adevărurile cele mai 
elementare sunt ca scrisoarea cu șapte peceţi. D. Lascar Catargiu a dovedit 
pururea că înţelege foarte just, ca cumpăna chemică, orice cestiune de 
interes public, și de aceea n-a răscumpărat drumuri de fier, n-a avut 
Basarabii de cedat, nici categorii de împământenit; a dovedit pentru ţară 
îndestul că o minte clară şi o inimă dreaptă plătesc în viaţa unui popor mai 
mult decât o mie din frazele oratorice ale Flevilor ori din încercările 
stilistice ale Caradalelor, de aceea lipsa de înțelegere pentru superioritatea 
calităţilor înnăscute pe care o manifestă redacţia „Românului“ nu poate 
dovedi nimic. Cu totul altfel stă cu diplomele universitare. 

În adevăr societatea modernă, pentru a-şi asigura mersul ei regulat, cere 
de la demnitarii publici a căror inteligență n-o poate constata altmintrelea 
învăţătură. Noi înşine am zis: din generaţia trecută s-a ales tot ce se putea 
alege bun; aproape toţi fruntaşii partidelor politice îi aparţin ei. Va să zică 
criteriul pe care timpul îl oferă prin zecimile de ani petrecuţi în serviciul 
țării e și pentru noi şi pentru oricine suficient spre a dovedi inteligenţa și 
caracterul unui om. Acest criteriu al timpului aparţine însă trecutului. 

Din trecut s-a ales d. Brătianu şef de partid, iar Serurii şi Caradalele 
plebe, din trecut s-a ales d. Catargiu șef de partid din miile de contimporani 
cu cari a copilărit şi cari au rămas necunoscuţi. 

Dar oare tânărul Costinescu are dreptul de a pretinde să fie măsurat cu 
aspra măsură a trecutului? Născut alături cu liceul și cu universitatea, n-a 
avut tânărul unde-și căpăta diploma? Măsura modernă e mult mai 
îngăduitoare decât cea veche. Ea nu cere de la om să fie născut cu minte şi 
cu caracter din mila lui Dumnezeu, ci se mulţumeşte cu atestate cari 
dovedesc urmarea regulată a studiilor. Înaintea măsurii vechi onor. d. 
Costinescu rămâne foarte îndărăt, căci e cam mărginit din fire și caracterul 


consistă în aptitudinea de-a vâna funcţii şi întreprinderi cât se poate de 
grase. Aşadar, pentru măsura trecutului nu întruneşte nici o condiţie pentru a 
sta unde stă. Din punctul de vedere al învăţăturii testimoniul celor patru 
clase primare nu-i dă dreptul la nici o aspirație ... Așadar cum rămânem? 

Desigur că nu modestie așteptăm de la confrații noștri. Ilustrul Sihleanu 
e un om prea cuminte pentru a-i putea pretinde să recunoască contrariul, 
ilustrul Costinescu prea învăţat pentru ca să aibe bunul simţ de-a nu se 
compara cu generația de oameni care s-au născut în timpul instrucției 
private, pe când nici un titlu academic nu se putea câştiga în ţară. Însă 
pentru noi trebuie să fim drepţi: n-am pretins nicicând de la bătrâni să 
scoată diplome dintr-un timp în cari ele nu se puteau căpăta și, dacă am 
combătut pe d. Brătianu ca geniu universal, n-am făcut-o pentru că n-a avut 
cum și unde învăţa, ci pentru că pretinde a şti tot fără să aibă măcar bunul 
simț comun. D-sa e strateg, e financiar, e tecnic, e totul într-o persoană, pre 
când singurul talent real pe care-l posedă e acela de diplomat de şcoală 
bizantină, diplomat al intrigii de caracter personal, lipsită de orice idee mai 
mare și mai generoasă. 

Pe aceeași clină, mai temperată însă, o aflăm pe „Presa“. Ea zice: 


Trebuie să fim drepţi, deși noul ales nu posedă o cultură întinsă şi variată, deşi n- 
are nici măcar talentul oratoriu, el este însă un bărbat de stat distins, un om care de 
zecimi de ani, fiind în diverse funcțiuni publice, cunoaște foarte bine ţara sa, are un 
spirit practic şi conciliator şi, mai presus de toate, este un om de treabă, un om cinstit. 


Merci de atestatul de bună purtare! 

Asupra culturei întinse și variate care caracterizează universalismul 
breslei advocaţilor am avea însă de observat că există oarecari Cartagini 
delende și oarecari „acusativum cum infinitivum “ care ne-au făcut a nu prea 
regreta lipsa acestui surogat al adevăratei științe. Când timpul, nu 
diplomele, a fost însărcinat a constata aptitudinile unui om şi le-a constatat 
pe deplin, când acest timp, în îndelunga fierbere a împrejurărilor și în 
sclipitoarea lui nestatornicie, în care cei mai mulți jucau rolul de giruete, a 
dovedit la un om și mai mult: un caracter drept și statornic sau, ceea ce 
relevă „Presa“, un om de treabă și cinstit într-o generaţie în care cei mulți 
sunt de-a dreptul maloneşti, iar o minoritate oarecare se mulțumește cu 
mănţinerea aparenţelor onestităţii, credem că ne putem dispensa şi mai mult 
de venerabilele piei de vițel ale culturii întinse și variate şi a ne mulţumi cu 
cunoștința de ţară și oameni și mai cu seamă cu acea calitate ce distinge pe 


omul de stat înaintea ambiţiosului și a curtizanului: cu integritatea și energia 
caracterului. 


€ 


ALIANTA NORDULUI 


[14 ianuarie 1881] 
Cu privire la zgomotele despre restabilirea alianței celor trei împărați un 
corespondent din Berlin susține că prin sferele competente din capitala 
Germaniei nu e nimic cunoscut despre o asemenea eventualitate. Cu toate 
acestea nu se poate nega că relațiunile dintre cele trei mari puteri nordice 
sunt astăzi şi vor rămânea foarte bune pe cât timp politica Rusiei nu va 
lucra contra tendințelor Germaniei și Austriei de-a consolida Orientul. Este 
adevărat că actualmente și celelalte puteri urmăresc aceleaşi scopuri şi nici 
chiar din partea Engliterii nu e de temut astăzi o politică contrarie. 
Corespondentul mai adaugă că în Berlin se vorbeşte numai de bine despre 
Franța și politica exterioară a Franței este sprijinită în tot modul, mai ales cu 
privire la Grecia. Germanii par a fi convinşi de onestitatea și iubirea de pace 
a Republicei. Dar cu toate acestea cei din Berlin cred a nu trebui să scape 
din vedere că alegerile iminente din anul acesta pot aduce o schimbare în 
Camera deputaţilor francezi. Gambetta este considerat ca setos de acţiune în 
Orient şi deci nu poate fi un factor sigur al păcii. 

[16 ianuarie 1881] 

Zilnic ni se spune că împlinirea programului partidului roşu ar fi 
realizarea tuturor aspirațiunilor naționale. Credem că s-ar împlini o dorință 
comună tuturor cititorilor de gazete, neesceptând pe aceia ai „Românului“, 
dacă acel program, presupus atât de cunoscut, s-ar publica din nou, ca să 
ştim pozitiv ce vor confrații. 

Noi mărturisim că suntem avizaţi adeseori să ghicim punctele acelui 
program din articolele „Românului“, de-a le descifra din simpatiile pe cari 
le exprimă, de-a reconstrui sub cutele hainei naționale liberale figura 
adevărată a monstrului. 


Astfel în „Românul“ de la 6 ianuarie aflăm câteva degete fosile după 
care vom încerca să reconstruim organismul idealului politic al d-lui C.A. 
Rosetti. 

lată ce se zice acolo despre comunarzii franceji: 


Sunt vreo doi ani însă de când se formă o nouă partidă, care și-a dat numele de 
intransiginte. 

Această partidă are în sânul ei mulţi bărbaţi onorabili și cu merite. Ea s-a compus 
însă mai cu seamă de către foştii exilați şi deportați ca membri ai revoluţiunii 
comunale (recte comuniste) de la 1871. 

Această partidă cere a nu se ţinea seamă de nici o piedecă, nici chiar de aceea a 
timpului ş-a osebirii de instrucțiune şi educaţiune. 

Ea cere a se schimba tot ce poate fi mai mult sau mai puţin rău, dar a se schimba 
îndată, fără repaos şi fără tranzițiune. 

Singura osebire între dânşii și ceilalți este că intransigenţii vor să facă tot şi îndată 
și ceilalți înţeleg că sunt siliți să lupte cu liniște pentru a le putea face fără curmare, 
dar treptat... 

„„„ei cer ceea ce toți simt că nu se poate face încă în situațiunea prezinte a 
Franciei. 


Între relele mai mult ori mai puţin mari pe cari intransigenţii vor să le 
schimbe îndată, fără tranziţiune, iar ceilalți vor să le schimbe fără curmare, 
dar treptat, neputându-se face încă, sunt următoarele: 

proprietatea, 

religia, 

familia, 

moștenirea şi multe altele. 

Ni Dieu, ni maître! 

După „Românul“, oamenii cari vor să înlăture proprietatea, religia, 
familia, moştenirea, sunt „bărbaţi onorabili și cu merite“, sunt „simpatici 
poporului“, societatea „îi iubeşte“. 

Comunitatea de averi, comunitatea de femei, comunitatea de copii, ni 
Dieu, ni maître, iată idealul intransigenţilor şi a mult lăudatului d. Blanqui. 
Toate bune şi frumoase, numai am dori ca ziarul nostru guvernamental să 
facă declararea netedă că şi pentru România va lucra fără curmare, dar 
treptat, la ajungerea acestor ţinte nobile. 

Îndealtmintrilea un mic şi gentil început ni-l dă în același număr. 

Adresându-se roşilor, le zice: 


Mari fapte aţi făcut. Convingeţi-vă însă că trebuie să întăriți edificiul, ca să nu 
mai poată să-l surpe reacţiunea. 

La lucru dar, căci nu mai aveţi decât 5-6 luni de lucru. 

Care-i acel lucru? 

Între altele, 

... este de făcut reorganizarea justiției. 

Pentru acestea noi spunem îndată că nu este decât un singur mijloc. 

Alegerea judecătorilor de către un Corp electoral ad-hoc pe termen de cinci ani, 
cu dreptul de realegere. 


Aşadar, nu ştiinţa dreptului pozitiv, nu diploma de capacitate, nu 
serviciile îndelungate și un probat simţ de justiție vor mai decide, ci ... 
alegerea. Desigur că la alegere vor fi partizi, se va amesteca politica. Ferice 
de împricinuiţii cari vor fi votat în contra judecătorului ales. 

ITALIA ȘI AUSTRIA 


[16 ianuarie 1881] 

Am semnalat zilele trecute că oarecari veleități ale Italiei irredenta 

asupra Triestului au început a preocupa mult nu numai presa austriacă, dar 

şi pe cea germană. Corespondentul din Viena al unei foi germane scrie 
următoarele asupra mișcării din Italia: 


Ministrul de război al Imperiului, comitele Bylandt-Rheydt, și capul statului 
major, mareșalul Schoenfeld, văd lucrurile mai serioase decât cercurile 
guvernamentale din Roma, cari vor a da acestei mișcări un caracter inocent. De mai 
mulți ani statul major dezvoltă o activitate însemnată tocmai în ţinutul Isonzo, unde 
fortificaţiunile făcute şi dislocările de trupe probează că Austria nu voiește a fi 
surprinsă. Este adevărat că guvernul s-a încercat să nege că ar fi trimis trupe spre 
sudul Tirolului, dar fără succes. Cată să mai menţionez că nu demult un funcţionar 
superior al acestui Imperiu mi-a zis următoarele cuvinte: „Nici într-un punct nu 
suntem așa de simţitori ca la frontiera noastră de sud, unde însă avem o spadă bine 
ascuţită; vai de acela ce va da peste dânsa“. Dar să sperăm că guvernul italian va fi 
destul de prudent ca să ţină în frâu pe irredențţi. El e dator să împiedece orice mișcare 
ce ar putea periclita liniștea vecinului său. 


Sunt importante revelațiunile date de oficioasa „Norddeutsche 
Allgemeine Zeitung“ asupra calculelor Irredentei. 


Această partidă, zice foaia germană, contează pe o Franţă gambetistă care nu 
esistă încă și pe un conflict între Austria și Rusia care cu greu se va întâmpla. 


Totodată numita foaie accentuează asupra solidarităţii monarhilor faţă 
cu revoluţiunea internațională. 

[17 ianuarie 1881] 

„Opt şi cu a brânzei nouă“, acesta e epitetul ironic pe care într-un rând 
ieșenii îl scoseseră grupului liberalilor moderați, pe când d. Conta făcea 
încă parte dintre ei. Opt săptămâni ţine postul cel mare și cu săptămâna 
brânzei nouă. Partea a doua a locuţiunii nu era decât o nevinovată aluzie la 
un membru al acelui grup, care are îndealtmintrelea un nume destul de 
românesc, de care n-ar avea nevoie să se jeneze. Porecla e mai veche decât 
statele române de dincoace de Dunăre, dacă ne întemeiem pe ce ne zice 
Miklosich în Wanderungen der Rumunen. 

Dar nu de istoria unui cuvânt străvechi e vorba aci, ba nici măcar de 
grupul liberalilor moderați, cari n-au păţit decât ceea ce le-am prezis noi de 
la întâiul moment de șovăire politică. Cunoscând lumea, le-am prezis că 
într-o zi, dezabuzaţi şi dezgustaţi, se vor aduna împrejurul stindardului lor, 
pur odinioară, pătat şi zdrenţuit azi prin o involuntară complicitate cu roşii. 
Ei n-au ştiut, mulţi nici nu şi-au putut închipui ce va să zică roşu. Astăzi o 
ştiu pe deplin, deşi cam târziu. 

Cu totul altundeva bate vorba noastră. Opt şi cu-a brânzei nouă s-a ales 
dintr-o altă colectivitate politică, condusă de un om fin, mlădios, 
inconstemabil, condusă de (marele nostru om de stat) d. Vasile Boerescu. 

În adevăr, pentru seara de 13 ianuarie d. Vasile Boerescu (marele nostru 
om de stat) a convocat la domiciliul său marele partid al Centrului... 
Portarul său, în așteptarea unui imens număr de oameni, luase un aer grav, 
pentru a domina cu spiritul autorităţii sale marea îmbulzeală de la poartă. 
Sara era liniştită... Zăpada strălucea în singurătatea uliţei. 

Deodată, în liniștea solemnă a serii, s-aude un zgomot de îmbulzeală 
strașnică. Cine se îmbulzeşte, cine nu încape pe uliţă? 

Era unul ... un membru al Centrului, apoi a mai venit încă unul, apoi iar 
unul, până la opt, opt persoane (mari și late cum s-ar zice), afară de prinţul 


Dimitrie Ghica. 

Poate oricine să-și închipuiască ce fierbere și ce tumult era în casa d-lui 
Vasile Boerescu, ce gălăgie trebuia să facă imensa mulțime de ... opt, afară 
de prinţul. 

D. Vasile Boerescu luă cuvântul. Glasul său stăpâni gloatele. D-sa arată 
1) că-l înspăimântă decăderea morală a organului d-sale „Presa“ 2) că 
Centrul, marele partid al Centrului, n-a încetat de-a exista și că nu s-a 
confundat un singur moment cu roșii, cu toată intrarea d-sale în ministeriu. 

Unul din neagra și nesfârșita mulțime luă cuvântul. 

Da — zise el — existenţa Centrului și necontopirea lui cu radicalii, cu 
toată intrarea d-tale în ministeriu, se dovedeşte îndestul prin faptul că, acum 
patru ani, tot în saloanele acestui local, la zămislirea ideei Centrului, erau 
faţă ca membri fondatori preste cincizeci de persoane, tinere în mare parte, 
inteligente și independente, pe când azi n-au răspuns la convocarea d-tale ca 
ministru decât 7-8 inși (afară de prinţul Dimitrie Ghica), dintre cari patru 
funcţionari dependenţi de Ministeriul de Externe. Da, existența Centrului și 
necontopirea lui cu radicalii se mai dovedeşte și prin aceea că toți membrii 
fondatori ai partidului Centru au părăsit Centrul și pe d-voastră personal, pe 
dată ce aţi intrat în ministeriul radical, ataşându-se cu toată inima pe lângă 
partidele de opoziţie. 

Oratorul a conchis că ar fi inutil a se mai cerca reabilitarea Centrului și 
a ziarului „Presa“, atât de decăzut. 

La aceste cuvinte bine simţite şi cari nu cuprindeau decât purul adevăr, 
d. Boerescu n-a răspuns nimic; a declarat însă că, întru cât priveşte starea 
materială a „Presei“, ea este asigurată; roagă însă pe asistenţi (anume pe cei 
cu funcții) să binevoiască a se însărcina cu colaborarea, pentru a o face mai 
citibilă. Se 'mţelege că funcţionarii asistenţi nu putură refuza cererea d-lui 
ministru. 

Aceste zise, neagra mulțime se risipi. 

SITUAŢIUNEA ÎN SIRIA 


[18 ianuarie 1881] 
Din starea de lucruri a unei părți se poate conchide cu siguranţă la 
situația generală a Imperiului otoman. Un corespondent din Beyrut scrie 


ziarelor vieneze: 


În orașul nostru domnește o vie fierbere. Din toate părţile ţării sosesc trupe; 
corăbiile aduc recruți cari, după ce se echipează, pleacă pe vapoare spre Tesalia. 
Lungi șiruri de cămile încărcate aduc provizii şi cereale. Prin toate cazarmele și 
oficiele domneşte o activitate febrilă. Mai toate ziarele greceşti sunt interzise; în fine 
orașul are întocmai aceeași fizionomie ca şi în ajunul izbucnirii războiului ruso-turc. 
Soldatul e mai puţin entuziasmat, dar este liniștit şi rezolut și se vede că războiul cu 
grecii nu e atât de simpatic cum a fost cel cu rușii. Siria suferă mult din cauza acestor 
preparative războinice. Atâtea braţe viguroase, lăsând sapa și lopata, au pus mâna pe 
arme! Comerţul stagnează deja de la 1875, când colera a bântuit ţara. O criză 
generală apasă asupra acestei frumoase provincii a Imperiului otoman. Recolta n-a 
fost strălucită; mătasa, productul principal al Siriei, a fost în cantitate destulă, dar de 
o calitate mediocră. Pe lângă acestea mai vine și dușmănia dintre mahomedani, druji 
și creștini. În Damasc sunt arestările la ordinea zilei şi anume din cauza placatelor 
revoluţionare cari pe timpul lui Midhat Pașa se afișau pe ziduri. Astfel Siria prezintă 
o icoană tristă, atât sub raportul politic cât şi sub cel economic. 


€ 


[20 ianuarie 1881] 

Bizantinii de la „Românul“ s-au agăţat de-un articol al d-lui T. 
Maiorescu, publicat într-o foaie străină şi prin care d. Maiorescu, în toată 
independenţa sa de publicist, cercetează anumite cazuri în care ajutorul 
Austro-Germaniei ar putea să fie folositor României în contra unor 
dispozițiuni prea cotropitoare ale elementelor slave ce astăzi ne înconjoară. 
D. Maiorescu n-a vorbit nici în numele bătrânei, nici în numele junei 
drepte, nici chiar a dezvelit un program al său de politică practică și imediat 
aplicabilă. A examinat însă nişte ipoteze viitoare şi problematice şi, la un 
pericol ce s-ar putea ivi, a arătat și modul de scăpare, tot aşa de ipotetic ca 
şi pericolul. 'Trebuie ca reaua credinţă şi setea de calomnie ale organului d- 
lui Rosetti s-ajungă până la tâmpire pentru a scoate de aci un întreg program 
de politică externă și, printr-o procedare de generalizare cu care ne-am 
familiarizat, a rezuma în persoana d-lui Maiorescu pe tot partidul 
conservator. 

Doamne Dumnezeule! Câte persoane n-au rezumat pe rând până astăzi 
partidul conservator după organul din Strada Doamnei, de câte ori au avut 
necesitate bizantinii de la „Românul“ de-o astfel de absorpţiune pentru 
trebuinţele zilei? Când d. Dimitrie Ghica, din motive ale sale personale pe 


care nu aveam dreptul a le cerceta, a crezut că trebuie să sprijine pe d. I. 
Brătianu şi să voteze concesiunea Stroussberg, partidul conservator era 
rezumat în d. Dimitrie Ghica, deci partidul conservator a votat concesiunea 
Stroussberg. Când d. N. Creţulescu, într-o broșură, susținea (bine sau rău nu 
apreciem) că trebuie să cedăm de bună voie Basarabia Rusiei, d. N. 
Creţulescu era atunci personificarea partidului conservator. Și partidul 
conservator, împreună cu d. N. Creţulescu, vindea Rusiei Basarabia. P-aci, 
p-aci să crează Burtă verde că partidul conservator a fost la Livadia, că 
partidul conservator a trecut Dunărea, că dânsul a pierdut Basarabia încă 
din luna iunie 1877. 

Neadevăruri îndrăzneţe, calomnie. Puțin după acestea d. Dimitrie Ghica 
şi N. Creţulescu au dat d-lor însuși d-lui Rosetti cea mai plăcută dezminţire, 
lepădându-se cu zgomot de partidul conservator și intrând unul ca ministru 
în cabinetul Brătianu, celalt primind prezidenţia majorităţii roşie din Senat. 
Pentru noi nu criticăm deloc purtarea acestor onorabili domni; fiecare este 
liber într-o liberă ţară să facă cum crede că e mai bine! Însă până aci! Și 
numai de faptele d-lor nu putea să fie responsabil partidul conservator de 
care se lepădau. Deunăzi, mai singur dintre conservatori, d. Carp, din 
motive credem foarte onorabile, luă o atitudine favorabilă guvernului în 
cestiunea izraelită. Citiţi „Românul“ de atunci. După această foaie d. Carp 
era singurul reprezentant autorizat al conservatorilor; ceilalți nu meritau nici 
să fie menţionaţi. Mai alaltăieri prințul Grigorie Sturza inaugurează un 
partid nou și o politică exterioară specială. Deşi cu cavalerismu-i conoscut 
declară că s-a despărţit de partidul conservator, „Românul“ nu vrea! Și un 
an de zile repetă că conservatorii sunt vânduți Rusiei și că prințul Grigorie 
Sturza este samsarul acestui târg. În fine astăzi d. Maiorescu scrie într-o 
foaie străină un articol de politică speculativă, în care prevede oarecare 
complicațiuni cari nu se vor ivi poate niciodată. Și foaia în care este scris 
articolul, şi declaraţiunile autorului arată până la evidenţă că sunt opiniuni 
rostite în numele autorului, care nu-l leagă decât pe dânsul. De astădată 
„Românul“ destituie din postul de șef al partidului conservator pe dd. 
Dimitrie Ghica, N. Creţulescu, Carp, Grig. Sturza şi botează cu acest titlu 
pe d. Maiorescu. Dară de astădată nu Rusiei, ci Austriei s-a vândut partidul 
conservator și samsarul a fost nu d. Grigorie Sturza, ci d. Maiorescu. 
Frumoasă logică! Minunată bună credinţă! Curat mod de-a face polemică! 
Dezgustul ne îneacă în fața acestor calomnii neșiruite, condeiul ne cade din 
mână şi ne întrebăm dacă în astă ţară sunt oameni destul de tâmpiţi pentru a 


mai da cea mai mică atențiune divagațiunilor defăimătoare ale unui organ 
care, pe rând, a acuzat pe aceiaşi oameni de cele mai mari crime în contra 
țării sau le-a recunoscut cele mai nobile și mai frumoase cugetări. Dar, 
înţelepţi și onești protivnici, chiar aşa să fie. Fie d-l Maiorescu șeful 
partidului conservator, fie programul său al partidului conservator. Lăsând 
la o parte arguţiile bizantine, articolul său nu zice altceva decât un lucru: 
dacă vecinii noștri de la nord ar ameninţa independenţa sau teritoriul nostru, 
statul nostru ar trebui să caute alianţe la aceia cari, ca şi noi, au interes a nu 
permite unei singure puteri a se întinde prea departe cu cuceririle sale. Tot 
astfel dacă, ceea ce se poate întâmpla, pericolul ar veni din partea 
pangermanismului, apoi n-ar trebui să căutăm sprijinul nostru în puterea 
interesată, ca și noi, a pune o margine acestei extensiuni? Ce este asta decât 
politică de echilibru, politică de prevedere, politică de patriotism? Dar d-nii 
de la „Românul“, învăţaţi a căuta în orice mișcare, orice manifestare a unui 
om politic, un interes imediat şi tangibil, și-au pus întrebarea nu dacă ideile 
d. Maiorescu sunt înțelepte și patriotice, dar ce folos imediat poate să tragă 
dintr-însele? 

I-a prins frica. Oare ni s-ar face concurență? Oare meritele câștigate cu 
atâta osteneală cu răscumpărarea, cu Dunărea etc. au să fie uitate? Oare ne 
pârăsc la stăpân? Fiţi pe pace, onorabili protivnici! Partidul conservator nu 
caută a veni la putere pe asemenea căi. Nu sunteţi ameninţaţi a vă despărți 
de sfântul buget. Puteţi să mai urmaţi cu negustoria d-voastră politică. 
Mergeţi de la un ministru străin la altul, alergaţi de la Neva la Sprea, 
oprindu-vă şi pe Dunăre; căutați să fiți iubiţi de unii fără ca să fiţi bănuiţii 
de alţii. Grea încercare, dar demnă de geniul d-voastră politic, și pentru 
aceasta este un mijloc sigur, pe care-l cunoaşteţi mai bine decât noi. Daţi-le 
la toți tot ce cer. 

LOUISE MICHEL 


[20 ianuarie 1881] 

Nu fără cuvânt d-ra Louise Michel a ajuns a fi celebră în felul ei. Ea 
este într-adevăr un tip de aberațiune. Înteligența ei, ca a copiilor, ca a 
naţiunilor neieşite din pubertate, întoarce pe dos orice idee mare. Fourier a 
zis că, din perfecțiune în perfecţiune, oamenii vor ajunge să facă a le creşte 


o coadă c-un ochi în vârf. Astfel înțelege şi Louise Michel teoriile lui 
Darwin. Un redactor a lui „Gaulois“ a avut o conversaţiune cu vestita 
domnişoară. Următoarele pasaje caracterizează misticismul acestei eroine 
roşie: 


D-ta ești anarhistă sistematică? o întreabă redactorul. 

Certele școalelor nu sunt nimic pentru mine. Fiecare din aceste școale îmi pare 
că procură o staţiune prin care va trece societatea: socialism, comunism, anarhie. 
Socialismul de care ne-am apropiat va realiza și umaniza justiţia. Comunismul va 
perfecționa această stare nouă, care va avea expresiunea sa finală în anarhie. În 
anarhie fiece fiinţă îşi va fi ajuns dezvoltarea sa complectă. Poate că se vor descoperi 
simţuri noi. Omul, ajungându-și plenitudinea, nemaiavând nici foame, nici frig, nici 
una din mizeriile prezente, va fi bun. Atunci nu va mai fi cod (penal), nu vor mai fi 
jandarmi. Nu va mai fi guvern: anarhie. Tot ce vedem din această eră este poezie, o 
sublimă radiare de justiţie. 


Redactorul i-a mai făcut următoarea observare: 


V-am auzit predicând revolta şi revoluțiunea sângeroasă. 

Nicidecum. Am zis numai că nu trebuie s-avem frică a ucide p' un om spre a 
scăpa o sută. 

Aprobaţi teoria regicidului lui Felix Pyat? 

Defel. Acesta e un sistem întrebuințat de nihiliști. 

Vi se atribuie un aforism deja faimos care ţintea în contra lui Gambetta. 

Când porcii sunt graşi îi tăiem? Niciodată n-am zis asemeni grosierităţi. Amicii 
d-lui Gambetta îl insultă comparându-l cu un animal. Eu nu voi să se ucidă porcii și 
de aceea n-aş lăsa să se îngrașe. 

[21 ianuarie 1881] 

„Presa“ rectifică înțelesul ce-l dădusem locuţiunii „opt și cu-a brânzei 
nouă“ și ne spune că cele opt săptămâni cari preced pe-a noua, a brânzei, 
sunt în adevăr nu din post, ci din dulcele Crăciunului. 

Plini de gratitudine oricând ni se relevează o adevărată greşală, 
mulțumim confraților de la „Presa“ pentru binevoitoarea rectificare şi-i 
asigurăm că, dacă am avea cândva a scrie un lexicon de locuţiuni române, 
vom ţine seamă de preţioasele ei indicaţiuni. 

Dar, dacă pe de-o parte mărturisim franc eroarea noastră lexicală, nu 
putem pe de alta să admitem rectificările materiale pe cari ni le face 


„Presa“. 


Mai alaltăieri, zice „Presa“, a fost în adevăr o mică întrunire, dar nu a membrilor 
partidei Centru, ci numai a redactorilor foii noastre. 


Prin aserțiunea aceasta nu se schimbă deloc ceea ce am zis noi. 
Totalitatea redactorilor „Presei“ e identică cu totalitatea membrilor marelui 
partid al Centrului. Cât despre visul aievea (coșmar) în urma căruia am fi 
atribuit d-lui Boerescu și unui alt asistent cuvinte pe cari nu le-ar fi rostit, se 
poate în adevăr ca fidelitatea logosului să nu fi fost stenografică, dar esenţa 
cuvintelor rostite e cea comunicată de noi. 

Sorgintea căreia-i datorim informaţiile noastre e, în cazul acesta, prea 
sigură ca să nu preferăm a bănui pe redactorii „Presei“ că se cam jenează a 
confirma zisele noastre. Neagra mulțime se compunea în adevăr din opt, 
dintre cari patru funcţionari dependenți de Ministeriul de Externe și două 
rude de-aproape ale d-lui Boerescu, iar vorbele vajnice au fost rostite de un 
tânăr care nu e nici funcţionar, nici rudă a marelui om de stat. Dacă nu 
spunem numele e că ne sunt indiferente. 

Să admitem însă, pentru un moment, că în adevăr acea „mică întrunire“ 
era compusă numai din ... redactorii „Presei“. 

Acum câteva zile „Presa“ anunţase că d. Vasile Boerescu și prințul Dim. 
Ghica nu au nici un amestec, nici direct, nici indirect, în redacţia acestui 
Ziar. 

Dar la mica întrunire a redactorilor au luat parte ... ca redactori se 
'nţelege, deși n-au nici un amestec direct sau indirect, d-nii Boerescu și 
Dim. Ghica. 

Care-i adevărul? Redactori sunt, sau n-au nici un amestec? 

Mica întrunire a redactorilor „au luat măsurile ce se văd indicate în 
fruntea «Presei». Nici mai mult nici mai puţin!“, zic onorabilii confrați. 

Să vedem ce măsuri s-au luat? 


Redacţia ca şi direcțiunea, fiind politic cu totul reorganizată, se anunţă d-nii 
abonaţi etc. că se pot adresa la biuroul redacţiunii, unde vor afla unul cel puțin din cei 
trei directori politici ai „Presei“. 


Va să zică s-a reorganizat redacţia și direcția politică, s-au numit trei 
directori politici fără ... fără să se fi consultat marele partid al Centrului? 
lată ce ni se pare curios. 


Sau cei opt..., afară de d. Dimitrie Ghica, sunt exact totalitatea 
membrilor marelui partid, și atunci aveau dreptul să-și împartă între ei 
demnităţile politice ale partidului; sau nu constituie ei totalitatea, și atunci o 
reorganizare cu totul fundamentală, deci o numire de noi directori politici, 
cari să vorbească, și să lucreze autorizați în numele marelui partid, nu putea 
să se opereze decât de cătră marele partid, şi nu se putea o mică întrunire de 
redactori să ia măsurile ce se văd indicate în fruntea „Presei“, măsuri de-o 
reorganizare cu totul. 

Din această dilemă nu puteţi scăpa, onorabli confraţi, decât mărturisind 
pur și simplu adevărul. La opt ..., afară de prinţul, la opt inși e redus 
partidul, dintre cari patru funcţionari ce atârnă de Ministeriul de Externe, 
două rude de-aproape ale d-lui Boerescu, d. Boerescu ipsissimus, plus un 
independent fără slujbă care înclină spre disidenţă. 

Tot în polemica adresată nouă „Presa“ mai zice că ne-ar fi înfundat cu 
argumentele ei în cestiunea proiectului Grădişteanu. 

„Presa“ are halucinaţii cari flatează puterea de judecată a redactorilor ei 
şi pe cari nu le împărtăşim. „Timpul“ n-a tratat cestiunea aceasta. Doi onor. 
membri ai partidului conservator, sub semnăturile lor și declarând anume că 
vorbesc în numele lor propriu, au polemizat cu „Presa“. Noi din parte-ne n- 
am făcut decât a exprima oarecari rezerve asupra principiului 
retroactivităţii, care ne pare tot atât de puţin fixat în privirea marginilor lui 
ca şi acela al raţiunii de stat. De-a înfundat sau nu „Presa“ pe cineva cu 
acea ocazie nu putem şti pentru că n-o citim. Noi împărtăşim cu totul 
părerea d-lui Boerescu, că e un organ decăzut și că ... redactorii ei cată să 
se silească a o face mai citibilă ... 


[22 ianuarie 1881] 

Are haz „Românul“. 

Pe cât timp d. C.A. Rosetti se mărginea a-și arunca în lume logosurile 
apocaliptice sau d. Costinescu apărarea celei mai populare cestiuni, a 
răscumpărării, lucrul era mai puţin glumeţ; ba fondul discuţiunii: 
îmbogățirea patrioţilor prin pensii reversibile și prin speculă la bursa asupra 
hârtiilor ce făceau 18 și aveau a se cumpăra cu 60 la sută, fondul zicem, era 
chiar foarte trist și dezgustător. 

Acum însă „Românul“ face istorie, și istorie naţională. 

E tocmai ca și când Offenbach ar scrie mitologie greacă, şi d-ra Louise 
Michel Vieţile Sfinţilor. 

Iată dar ce ne zice „Românul“: 


Uşor este a zice: d-nii Brătianu şi Rosetti aştearnă în socoteala trecutului tot ce le 
doreşte inima. Dar pentru a putea zice aceasta ar trebui ca protivnicii noştri să nu se 
declare drept coborâtori și apărători ai acelora cari, făcând toate relele, au înnegrit pe 
toți cei cari se încercau de a face binele în contra lor. 

Partita naţională există de când există ţara și de atunci ea se luptă împrotiva 
boierilor reacţionari şi antinaţionali, partitei care s-a fost pus, cum ziserăm adesea, 
punctul de razem al pârghiei sale afară de națiune; partidă care n-a avut alte arme 
decât intriga înăuntru şi în afară, răzvrătirile, denunțările la străini şi omorul. 

Cunoscută e de toți anarhia ce domnea în ţară după moartea lui Mircea I și lupta 
îngrozitoare ce se deschise între boieri, împărțiți în două tabere, aceia care cereau 
stabilirea feudalismului şi aceia cari susțineau emanciparea ţăranului. 

Acești din urmă (cari susțineau emanciparea ţăranului) izbutiră, şi puseră pe tron 
pe Vlad Dracul, care lăsă, domnia fiului său Vlad al V ... Boieri îl numesc Vlad 
Ţepeş, Vlad cel Cumplit, şi-l înfăţişează lumii ca un monstru. 

Pentru ce dar? Fiindcă acest Domn, a cărui memorie trebuie reabilitată în faţa 
națiunii, a pus în ţeapă pe boieri, cei mișei și trădători, a făcut noi boieri, dând 
dregătorie ostaşilor pentru fapte vitejeşti, ceea ce supăra foarte mult pe boierii cei 
antinaţionali, şi pentru că-i fu milă de soarta norodului. 

Până astăzi Vlad Ţepeş rămâne pentru toate spiritele supraficiale, după 
mărturisile boierilor, un călău, un monstru, un dușman al neamului său. 

Nemulţumiţi de Vlad Ţepeş, boierii reacționari trec în partea turcilor ... partida 
acestor boieri pune pe tron pe un favorit al turcilor. Ce nume-i dă istoria? Radu cel 
Frumos. 

Pentru ce? 


Pentru că-i fu milă de acești boieri și se arătă cumplit pentru popor, întărind 
privilegiile și sporind birurile, reînființând şi cele desființate. 

Pentru că se uni cu turcii în contra lui Ștefan cel Mare. 

Pentru că dete ţara în mâinile turcilor și primi să plătească un tribut anual de 
20.000 galbeni. 

Pentru c-a dăruit Giurgiu sultanului ... 

Vlad Ţepeş se urcă iarăși pe tronul Munteniei ... Ce fac acei boieri? Fug la turci, 
le vând ţara, pun de ucid pe Vlad ... 

Ce nume poartă în istoria noastră acela pe care boierii '] pun cu ajutorul turcilor 
pe tronul Munteniei, acel fiu denaturat care primește o coroană scăldată în sângele 
tatălui său etc. etc. 

Istoria 'l numeşte Radu cel Mare. 

Mare în adevăr căci de la dânsul începe decadența Țărei Românești. 

Boierii sunt mulțumiți: Radu le-a mărit privilegiile. 


Unde foc a citit venerabilul redactor al „Românului“ toate poveştile 
acestea? Sau și le închipuieşte singur, își bagă degetul în gură și le 
inventează? 

Dar să admitem pentru un moment că aceste lucruri ar fi scrise undeva, 
să admitem aşadar: 

Că o partidă naţională exista din timpul lui Mircea cel Mare; 

Că ea susținea emanciparea ţăranului; 

Ca şef de partid era Vlad Dracul și Vlad Ţepeş. 

lar pe de altă parte exista un partid reacţionar, care se răzima pe străini 
şi voia întărirea privilegiilor. 

Să întrebăm aşadar istoria cine era acel Vlad Dracul, șeful partidului 
naţional liberal de pe atunci? 

Mircea I a domnit de la 1387-1419, adecă treizeci şi doi de ani. În 
timpul său Casa Lancaster a ajuns pe tronul Angliei, au trăit loan Huss și 
Ieronim din Praga, au primit burggravul Friederich de Nürnberg 
marchionatul Brandenburg,  s-a-ntemeiat actuala Casă imperială a 
Germaniei; s-au lățit puterea turcilor în Europa: o vreme peste tot foarte 
turburată şi politicește şi bisericeşte, căci tot atunci au fost Conciliul de la 
Constanţa; în zilele lui erau războaiele între Franţa și Anglia, trei împărați 
îşi disputau sceptrul Germaniei și trei papi scaunul Sfântului Petru, atunci 
trăia Tamerlan și Baiazid-fulgerul, c-un cuvânt şi Asia şi Europa erau în foc. 

Mircea avea un fiu din flori, un bastard, anume Vlad, naţionalul liberal 
al „Românului“. 


Tată-său fiind pe tron încă, și anume fiind aliat al Europei întregi și 
ocupat cu pregătirile bătăliei de la Nicopole, Vlad, fiul național liberal, nu 
găseşte atunci un lucru mai bun de făcut decât să închine ţara Poloniei 
printr-un hrisov datat din Argeș 22 mai 1396. 

Tată-său, întors acasă, pune mâna pe el şi-l trimite la Buda, la regele 
Ungariei. 

Tânărul naţional liberal fuge de acolo şi intră în garda împăratului 
bizantin, unde face intrigi contra bătrânului său părinte. Mai târziu îl aflăm 
la Curtea împăratului turcesc din Adrianopole, unde se ocupa cu aceeași 
treabă. 

Va să zică boierii din partidul naţional cari voiau emanciparea ţăranului 
au izbutit a-l pune pe acest Vlad Dracul, ca şef de partid, pe tron? Iar boierii 
reacţionari cari voiau privilegii ţineau la linia legitimă a Basarabilor? 

Dar ceea ce-i mai ciudat în toate acestea e aiurarea desăvârşită în 
privinţa motivelor cari se substituie oamenilor de pe atunci pentru faptele 
lor. 

Naţionali şi reacţionari? Democraţi și boieri? 

Cearta care se naște în urma lui Mircea e o ceartă dinastică. Mircea 
avusese un frate care a domnit înaintea lui, Dan I, un fiu legitim Mihail, şi 
un fiu nelegitim, Vlad Dracul. După moarte-i veni imediat fiul său Mihail. 
După acesta, care trebuie să fi fost şi el bătrân, veni Dan II, fiul fratelui lui 
Mircea, Dan I. După Dan II veni în sfârşit fiul nelegitim, Vlad Dracul. 

Deci între urmașii lui Dan I şi urmaşii lui Vlad Dracul se 'mcinse acea 
luptă dinastică care împărţi ţara în Dănuleşti şi Drăculeşti, căutând unii 
razim la turci, alţii la unguri, toți în afară. 

Dar Radul cel Frumos a declarat război lui Ștefan cel Mare? 

Dar Vlad Ţepeş nu l-a declarat? N-a avut Ştefan cel Mare a se bate tot 
atât cu Ţepeluş ca şi cu Radu cel Frumos? Și cu cine a intrat "Țepeș în 
Moldova? Cu turci şi cu tătari, cu neamuri străine. 

Dar cine erau acei boieri reacționari despre cari vorbeşte „Românul“? 
Unde sunt documentele din cari să se vază tendenţele lor reacționare, unde 
sunt privilegiile lor întărite de Radu cel Frumos sau de Radu cel Mare? 

Toate acestea sunt mofturi, sunt scornituri gratuite în socoteala unei 
istorii abia cunoscute, în care luptele dinastice jucau, din nefericire, cel mai 
mare rol în viaţa tuturor popoarelor. Căci nu numai la noi era așa, ci 'm toată 
Europa. Minunea consistă tocmai într-asta că, într-un timp în care Europa 
toată se bătea în capete, noi am avut norocirea de-a avea dup-olaltă, o dată 


în Muntenia pe-un Mircea, apoi în Moldova pe Ștefan cel Mare. Acest din 
urmă era fiul de suflet al lui Mircea; el copilărise la Curtea de Argeș și la 
Târgovişte, el avea aceeaşi tendință de a uni creștinătatea în contra 
Semilunei; c-un cuvânt avea o idee superioară individualităţii sale. Ceilalți 
toți sunt contagiaţi de spiritul ambițios al veacului lor. 

Dar cât de falșă e toată înfățișarea „Românului“, cu boierii lui 
reacţionari şi liberali din vremea aceea, se vede de-acolo că tocmai 
documentele lui Vlad Dracul şi Vlad Ţepeş conțin numirea a mulţime de 
boieri, cu rangurile lor, pe când în documentele anterioare, ale lui Mircea, 
vedem vro 5-6 nume de botez, neavând însemnată alăturea nici o demnitate 
de Curte, ba 'n unele hrisoave nu figurează chiar nici un nume de boier. Se 
pare dar că demnităţile de Curte au luat naștere, după model bizantin, în 
urma morţii lui Mircea. Tocmai sub Vlad Dracul găsim logofeţi, spătari, 
stolnici, pahamici, comiși etc. Se 'nţelege, Vodă trăise la Curtea polonă, la 
cea ungurească, la cea bizantină, la cea turcească, la toate pe rând, pe când 
bătrânul Mircea nu fusese nicăiri din țară afară decât o dată la Brașov, la 
încheiarea unui tractat de alianță cu regele Ungariei. 

Dar a numi pe Vlad Ţepeş emancipatorul poporului, naţional liberal etc. 
e curată copilărie. Noi, nu-i vorbă, le-am dori naţionalilor liberali, d-lor 
Giani, Cariagdi, Carada, Pişca, C.A. Rosetti, toți români de cea mai veche 
origine, un Vlad Ţepeş, căci i-ar lecui pentru totdeuna și de prieteşug cu 
Rochefort și de multe alte suferințe. Ar vedea dumnealor ce liberal era Vlad 
V. 

Dar ce glume sunt acestea din partea „Românului“? 

De la Radu cel Mare datează de ex. decadența țării? Serios e asta? Radu 
era om pacinic, după mărturisirea tuturor: a împăcat pe turci cu ungurii, s-a 
împăcat cu Moldova, a înființat două episcopii, a chemat pe Sf. Nifon în 
tară, e predecesorul lui Neagoe Basarab, iubitorul de arte și, în fine, 
predecesorul înțeleptului Matei Basarab. Dar poate că zilele lui Matei 
Basarab, considerate de toți ca zile de înflorire, să fie în ochii „Românului“ 
o epocă de decadenţă? Mai știi? 

Și iată cum scrie „Românul“ istoria în secolul nostru, al pozitivismului, 
în care fiece teorie trebuie să fie întemeiată pe date exacte și incontestabile! 

Pentru ce? 

Pentru a dovedi că strămoșii d-lor Giani, Cariagdi, Carada erau amicii 
politici ai lui Vlad Ţepeş. Nu se potriveşte. Veţi găsi între boierii lui Vlad 


Țepeș pe-un Dragomir al lui Manea Udriște, veţi găsi pe-un Vintilă 
Florescul, dar de Caradale nici urmă. 


€ 


[23 ianuarie 1881] 

Între variile acuzări ce ni se aruncă în urma reproducerii articolului d-lui 
Maiorescu din „Deutsche Revue“ vedem atât în „Românul“ cât şi în „Presa“ 
formulându-se una care pân' acum nu ieşise la lumină. 

„Românul“ face pe o parte a dreptei responsabilă de actele politice ale 
prințului Grigorie Sturza. 

„Presa“ zice că d. Maiorescu lasă a se înțelege că bătrâna dreaptă este 
cu Rusia. 

Pe ce-și întemeiază însă „Românul“ acuzarea aceasta? 

1. Pe împrejurarea că nu am combătut „Democraţia naţională“; 

2. Pe depeşele adresate odinioară de d. Lascar Catargiu către prefectul 
de Iaşi, prin care i se recomandă acestuia ca-n privirea alegerilor de atunci 
să se înțeleagă cu prințul Grigorie Sturza. 

În privirea punctului întâi discuţia ar fi zadarnică. Nici unui om nu i se 
poate face o vină din ceea ce nu a făcut, ci din ceea ce a făcut. „Românul“ 
susține un neadevăr când zice că n-am combătut deloc „Democraţia 
naţională“, de vreme ce, dând seamă despre programul ei politic, am 
declinat orice solidaritate cu politica exterioară ce ea propunea, arătând 
totodată și cauzele pentru cari declinăm acea solidaritate. Dar, chiar dacă n- 
am fi făcut-o, din ceea ce nu am făcut nu se poate deduce nimic, precum nu 
ni se poate imputa ceea ce nu am zis, ceea ce nu am gândit, ceea ce nu am 
propus. 

În privirea depeşelor cari datează din 1875, iar nu înţelegem ce 
responsabilitate ne poate incumba. E vro descoperire pe care o face 
„Românul“ ca din senin? 

Ca şi când n-ar ști toată Moldova că pe atunci prezidentul comitetului 
electoral din lași era prințul Grigorie M. Sturza, ca reprezentant al dreptei. 
„Românul“ se face a uita că, din timpul „Democraţiei naţionale“ încoace, 
prințul care, în urma variilor evenimente din urmă, contractase vederi 
proprii ale sale în privirea politicei esterne și a celei interne, a încetat ipso 
facto de-a mai face parte din comitetul electoral de la Iași, precum și din 
partidul conservator, ceea ce a și declarat el însuși din capul locului. Noi nu 


discutăm decât în margini foarte restrânse politica esterioară, ceea ce nu ne 
împiedică însă de-a ţinea seamă de opiniile ce se emit în privirea aceasta. 
De aceea nu discutăm nici programul politicei esterioare a prințului. Dar pe 
de altă parte nu ni se poate imputa nouă dacă prinţul a găsit de cuviinţă a 
accentua o politică pe care, până în anul din urmă, n-o reprezentase 
nicicând. 

Atitudinea urbană pe care am păzit-o faţă cu această schimbare a fiului 
lui Mihai Vodă Sturza se esplică, simplu, prin împrejurarea că n-aveam nici 
o cauză d' a bănui motivele schimbării. Prinţul director de bancă ori de 
drum de fier nu vrea să se facă, pensie reverisbilă n-a cerut, răscumpărare 
de drum de fier n-a propus, naturalizare pe categorii cu anume birou de 
împământenire n-a voit, c-un cuvânt tendenţa de-a face avere în socoteala 
patriei n-am putut-o descoperi pân' acum la d-sa. Dar motivele schimbării 
sale sunt plauzibile, sau nu, îl privesc. Pe noi nu ne priveşte din punctul de 
vedere al moralei publice decât curăţia acelor motive. Pân' acum însă, deie- 
ne voie, onor. confraţi de la „Românul“, a o constata, n-am putut descoperi 
ca acele motive cari-l determinau pe șeful partidului democratic să fie atât 
de comune, atât de imediat vânătoare de para precum sunt acelea cari 
determină acţiunea nobililor Mihălești, Caradale şi Costinești. Dar or fi 
ambiţii trezite la mijloc, ambiţii periculoase poate? Vom combate acele 
ambiţii când se vor ivi, le vom combate franc, de-a dreptul, fără perfidie și 
fără insinuaţii. 

În voi însă nu combatem din nefericire ambiţii, ci apetituri. 
Distinguendum est. În genere, între ambiţioşi şi vânătorii de directorate, cei 
dântâi sunt mult mai puţin stricăcioși societăţii. De ambiţii sunt mișcate 
multe naturi superioare, de vânătoare a banului nici una. E prea adevărat 
însă că pe ambiţioşi nu-i poţi întroluca așa de lesne, nici-i poți organiza atât 
de splendid precum Caradalele se organizează, la comandă, în societate de 
esploataţie. Ambiţiosul nu vrea să ia din totalitatea sudorii comune, din 
averea publică, o parte mare fără nici o compensație, fără nici un 
contraserviciu, ca postulanţii și cumularzii; ambițiosul, din contra, e în 
credinţa fermă că serviciile pe cari le-ar da el naţiunii ar fi echivalente, ar 
întrece chiar cheltuiala comună. Eroare poate, dar o eroare cel puțin demnă 
de-un om. Voi nu aveţi onoarea de-a vă înșela, voi ştiţi foarte bine că 
serviciile ce le aduceţi societăţii nu fac doi bani, de vreme ce se soldează cu 
pagubă, şi cu toate acestea nu vi-i ruşine să vă creaţi pentru aceste pretinse 
servicii retribuţiuni nemaipomenit de mari. Tot ce luaţi voi în plus peste 


ceea ce fac în adevăr preţioasele voastre servicii se repărțeşte asupra 
locuitorilor ţării, cu atâta se diminuează greutatea pânii săracului şi de- 
aceea, în urma odioasei dominaţiuni a așa-numitelor voastre principii, 
mizeria se urcă în oraşe și la ţară, din cauză că pentru munca naţională, ce 
vă întreține nu restituiți nici un echivalent. 

Se 'nţelege dar că, în judecarea diferitelor mișcări politice din ţară, cată 
să întrebuițăm două măsuri deosebite: vom deosebi cele sincer politice de 
cele pretinse sau pretextate politice. Noi credem că, oricât de periculoase ar 
fi mișcările în adevăr politice, ele pot fi combătute cu succes, pe când ceea 
ce e mai greu de combătut sunt apetiturile radicale cari pretextează politica, 
apetituri cari contractează orice principiu și orice atitudine, numai să fie 
satisfăcute. 

Faţă cu cele dendâi, de le combatem cu oricâtă asprime, tonul nostru va 
rămânea urban; dar nu 'nţelegem ce fel de consideraţii am avea a ne impune 
faţă cu oamenii cari, sub pretextul că sunt liberali, cred a putea fi, cu patru 
clase primare, directori de bancă, răscumpărători de rentă și de drum de fier 
etc. 

lată dar de ce n-am combătut „Democraţia naţională“, sau cel puţin de 
ce n-am combătut-o în modul în care combatem pe „Românul. 


€ 


[25 ianuarie 1881] 
Erodot al „Românului“ continuă cu autopsia istoriei naționale şi se 
'ntelege că orice Domn bun întâlneşte în cale e reacționar, e turcofil, iar 
oricare taie capetele boierilor e național și liberal. 
Presimțisem că şi Mihai Viteazul şi Matei Basarab vor fi trecuți în 
registrul negru, iar Mihnea cel Rău şi Mircea Ciobanul, descendenții 
armaşului Dracea, vor fi schimbaţi în martiri ai libertăţii poporului. 


De la moartea lui Neagoe Basarab până la Mihail Bravul — zice „Românul“ — 
sunt aproape optzeci de ani şi vedem că douăzeci de Domni s-au pus pe tron și pe 
rând s-au scos. Însă, în mijlocul acestei anarhii, lanţul privilegiilor se rupe, poporul 
începe să răsufle. 

Atunci vine Mihai, căruia posteritatea i-a dat numele de Viteaz. Însă Mihai vine 
prin boierii cei răi, are nevoie de ei, se supune dar lor. 

Mihai iscăleşte acel așezământ care robeşte definitiv pe ţărani. 


Ştie modernul Erodot în ce stare a găsit Mihai Vodă ţara după ce se 
rupsese lanţul privilegiilor și poporul începuse să răsufle? 

Despopulată. 

Plângerea lui permanentă în corespondenţa cu Poarta ori cu Curtea din 
Praga e că are ţară, dar nu are popor. Glebae adscriptio, legarea de pământ a 
locuitorului, e o măsură legislativă care s-a luat în toate ţările pe rând, după 
cum o dictau împrejurările. Un popor bântuit din toate părțile de neamuri 
străine e în continuă migraţiune cu tot ce are, pe pământul patriei şi dincolo 
de marginile acestui pământ. 

Mihai Vodă a luat dar o măsură pentru a fixa populaţia şesurilor, ba a 
aşezat chiar colonii. Un domn avizat a se lupta cu toată lumea, deci a avea o 
oaste, trebuia să fixeze în loc poporul pe care-și întemeia și bugetul și 
armata. Aceasta este explicarea adscripţiunii la noi, tot acest înţeles îl are 
edictul lui Ivan cel Cumplit. Rusia ar fi rămas un ocean de triburi în 
vecinică migraţiune fără edictul care le-a fixat pe toate de pământul cui s-o 
găsi. Tot așa ar fi rămas șăsul Ţării Românești. 

Un studiu asupra originilor proprietăţii imobiliare în Ţările române ar 
arăta clar ce raporturi trebuiau neapărat să se nască între proprietarul mare 
şi sătean în vremea aceea. 

Cea întâi proprietate e a statului. 

Acum o sută de ani, la 1782, guvernul austriac a făcut Divanului 
Moldovei douăzeci şi şase de întrebări juridice. 

Răspunsurile Divanului sunt clare: 


Tot locul ţării dintru început loc domnesc au fost ... Toate moşiile ce se stăpânesc 
din vremile vechi şi mai pe urmă de luminaţii Domni sunt date danii, cu hrisoave 
domnești, după slujba și cinstea fiecăruia, pe cât au voit Domnul. 


Din ideea aceasta decurge apoi proprietatea răzeșească sau a 
moșnenilor. 

Un document al lui Vlad Ţepeş ne arată cum se întemeia această 
proprietate: 


deci dat-am lor și Domnia mea ca să le fie moșie de nimenea atinsă dupre zisa 
Domniei mele; lor şi copiilor lor şi nepoților lor şi strănepoților; şi oricui din ei se va 
întâmpla moarte, moșia să nu se vânză, ci să treacă la cei rămaşi. 


Proprietatea inalienabilă și în devălmășie e răzășia veche. „Moșiile 
răzășşești s-au împărțit şi se împart şi acum pe câţi răzeşi sunt și se cuvine 
fiecăruia partea sa“, zice un răspuns al Divanului. 

Proprietatea mare se datorește unei alte ordine de lucruri. Pământurile 
domnești pustii se dăruiau cu dreptul de-a le coloniza. Acest drept nu era 
atât de simplu precum s-ar crede. Oricine scăpa pe-o asemenea slobozie 
(libertate) — sunt 43 de sate în România cari poartă acest nume — era iertat 
de orice crimă, chiar de cele capitale, exceptând înalta trădare. Se 'nţelege 
că cine s-aşeza într-un asemenea loc n-o putea face decât cu condiţiile ce i 
le punea proprietarul. Pe asemenea locuri pustii dăruite se colonizau (cu de- 
a sila) prizonierii de război și Domnii vechi dăruiesc adesea câte-o sumă de 
familii de tătari cari, după numele de botez citate, se vede că erau deja 
creştinate. 

E o eroare capitală de-a confunda toate populaţiile ţării de pe atunci sub 
numele de „popor“, în opoziţie cu boierii. Erau populaţii etnograficește 
superpuse și suntem convinși îndeosebi că elementul românesc au fost, dacă 
nu dominant, desigur pe deplin liber. Că se vor fi născut stări cronice de 
nedreptate nu tăgăduim, dar aceasta s-au întâmplat mai ales sub domniile 
străine. 

Celula constitutivă a vechilor state române este republica țărănească, 
precum s-au păstrat mult timp la Câmpu-lung (în Bucovina) și la Vrancea, o 
republică eminamente aristocratică. 

A veni în lumea aceasta, unde gloria unuia era gloria comunei întregi, 
proprietatea era a neamului cu istoria şi cu tradiţiile lui, nu a individului, și 
a pune măsura egalității moderne, măsura prezentului, în care temeiul 
inegalităţii nu este nici inteligenţa, nici vitejia, nici caracterul, ci banul, 
banul cosmopolit pe oricare cale ar fi el câştigat, a măsura trecutul cu banul 
e un sacrilegiu faţă cu istoria națională. 

E evident că Mihai Vodă nu putea vorbi în edictul său despre răzăși, 
despre elemente statornice. El a fixat pe proprietăţi elementele bântuite, 
flotante, ale unei țări căzute în dezordine deplină prin invaziunea tătarilor și 
turcilor, el a adus orânduială unde era chaos. Alt înțeles nu poate avea 
glebae adscriptio, legarea de pământ. Sub fanarioți acest raport a degenerat 
în robie. Cu atât mai rău, dar istoria noastră nu cunoaște român rob şi nu 
putem admite ca epoca fanarioţilor să facă parte din istoria statului şi 
dreptului public în România. Domnii aceștia nu erau aleși de boieri, armată 
şi popor, naţia nu era legată prin jurământ către Domnii fanarioți, ei erau 


numiţi ca guvernatori de către turci, autoritatea lor e uzurpată, e pân-în 
sâmburele ei ilegitimă, și oricine a ridicat braţul în contra lor a făcut o faptă 
bună şi lăudabilă. 

Despre Matei Basarab „Românul“ zice următoarele: 


Nu putem să pierdem din vedere că reîntoarcerea la vechile datini nu înseamnă 
altceva decât întoarcerea la așezământul lui Mihai, fapt care se dovedeşte prin citirea 
legilor lui Matei Basarab, legi cu totul reacționare, cum am zice astăzi ... Reformele 
reacționare ale lui Matei Basarab și nepomenita împilare a lui Constantin Basarab 
împinseră pe popor la desperare și la răscoală. Dorobanţii și călărașii — iar nu 
seimenii — se scoală în contra tiranilor ţării. 


lată dar până şi Matei Basarab devenit tiran al ţării. 

„Românul“ ne dă elemente pentru a judeca acea tiranie. 

Sub fanarioți, la 1740, erau numai 147.000 familii în ţară. 

La 1745 numai 70.000 familii. 

La 1756 numai 35.000 familii. 

Ştie modernul Erodot câte familii erau sub Matei Basarab? 

400.000, ceea ce corespunde c-o populaţie de 2 milioane şi mai bine. 
Bugetul țării era de 700.000 de galbeni, ceea ce ar fi în moneta de azi 8,5 
milioane de franci, sumă fabuloasă pentru timpul fanarioților; oştirea era de 
100.000 până la 150.000 de oameni. Paul din Aleppo, martor ocular, spune 
că ţara e foarte des populată, populaţiune imensă. 

De la două milioane populaţia scade sub fanarioți la 175.000 suflete. 

După opinia „Românului“ boierii sunt de vină şi la căderea lui 
Constantin Brâncoveanu, și anume boierii cei reacționari. Până şi copiii știu 
cauza căderii Domniei române, numai modemul Erodot nu. Cauza e că 
Dimitrie Cantemir a încheiat cu Petru cel Mare fatalul tratat de alianţă de la 
Lusk şi că spătarul Toma Cantacuzin, în contra voinței Domnului său, a 
trecut cu călărimea în partea rușilor, a împresurat Brăila, ce era cetate 
turcească, şi a luat-o cu asalt. Brâncoveanu, spăimântat de fapta lui Toma 
Cantacuzin, se retrage la Târgovişte și se declară neutru. Petru cel Mare 
voiește să spargă capul trimisului lui Vodă, lucru de la care-l împiedecă 
Cantemir. 

Nu tăgăduim complicitatea Cantacuzinilor la moartea tragică a 
Domnului, dar complicitatea boierilor în genere o negăm. Vodă era din 
nenorocire la Bucureşti, nu la Târgoviște. Un corp de armată turcească 
stătea la Giurgiu, gata să treacă totul sub sabie. Mustafa Aga le declara 


boierilor că sunt responsabili pentru Brâncoveanu, iar pe negustori îi făcu 
responsabili pentru boieri. 

Cantacuzineştii şi-au expiat greu complicitatea lor. E adevărat că urmară 
pe tron pentru prea puţin timp, dar plătiră cu capetele ambiția lor. De 
origine din Franţa, rămași în urma Cruciatelor în Constantinopol, unde-au 
ajuns la cele mai înalte demnități, reduși sub turci la treapta de negustori, 
Cantacuzineştii au pribegit de timpuriu în România. Încuscrindu-se cu 
familia străveche a Basarabilor, au adus pieirea acesteia și pieirea țării. 
Mâna lui Dumnezeu e grea. Basarabii — şi Dănuleştii şi Drăculeştii — au 
avut parte de binefacerea comună tuturor neamurilor ostenite de bântuirile 
neîndurate ale istoriei, s-au stins. Dar acei cari i-au dărâmat au avut 
nefericirea de-a vedea, neam după neam, înjosirea politică și morală a unei 
vechi și glorioase ţări. 

Și oare nu înjosire este când mânile unor nevrednici turbură până și 
cenușa unui sfânt cum era Matei Basarab? 

Cu ochii lui Paul din Aleppo îl vedem pe bătrânul Domn jucându-se cu 
copiii de pe stradă şi aruncându-le bani din balconul Curţii din Târgoviște, 
cu aceiaşi ochi îl vedem întins în sala cea mare a palatului, cu faţa bătrână 
descoperită și cu ochii închiși, îmbrăcat în haine regale cu nasturi de aur și 
blănite cu samur, iar de la cap până la picioare un giulgiu subțire de mătase 
albă c-o mare cruce de aur. Patriarhul Antiohiei — un arab — citea 
rugăciunile mortuare sub lumina făcliilor mari de ceară. Om care nu știuse 
altă limbă decât cea românească, om de-o nepilduită vitejie personală şi de 
un nepilduit patriotism. 

Căci iată, cuvintele iscălite, ba rostite poate de el: 


Se întâmplă de stătură mitropoliți și domnitori ţării oameni străini nouă, nu cu 
legea sfântă, ci cu neamul, cu limba și cu năravurile cele rele, adică greci; cari, după 
ce nu se îndurară nici se leneviră a pune jos obiceiurile cele bune, bătrâne ale ţării, 
pentru care stricăciune a obiceiurilor curând le fu a aduce și ţara la risipire desăvârșită 
şi la pustiire ... De care lucru bine venise vremea cuvântului lui David, sfânt prooroc 
şi împărat, a-l zicere şi noi cu puţinel mai schimbându-l: Doamne, veniră străinii în 
moșia noastră și-și spurcară mâinile lor cu mite și îndrăzniră a vinde și a cârciumări 
sfintele taine și a goni pe moșnem, și în trudele și ostenelele lor a băga pe străini ... 


Dar Matei ura de moarte pe greci și pe muscali! Dar nici n-a vrut să 
primească pe ambasadorul Moscului, strigând: „Să nu-i văd faţa!“ 


Matei Basarab era sfânt şi de aceea avea darul clarvederii. Poate că, în 
noaptea viitorului, ochii sufletului său, a sufletului celui mai românesc care 
a existat vreodată, au întrevăzut caricaturi ca d-alde Giani, Cariagdi, 
Carada, C.A. Rosetti, ba a întrevăzut poate și ... politica şi alianțele lor. 


€ 


[27 ianuarie 1881] 

„Românul“ continuă a se ocupa cu articolul din „Deutsche Revue“ pe 
care, cu obicinuita sa bună credință, continua a-l numi manifest și program 
al politicei esterioare a partidului conservator. 

Dacă am avea a face cu oameni de bună credință orice discuție în 
privirea aceasta ar fi încetat fără îndoială. Cititorii „Timpului“ își [aduc] t 
aminte că, reproducând ro[mâne |]ște acel studiu, i-am premis o rezervă lesne 
de înţeles, care, [într-]un articol acoperit de sem[nătura] autorului, ar fi fost 
de pri[sos] [chilar”, dar pe care am pus-o [totuşi] știind în ce ţară trăim. Și 
[în ade]văr nu ne-am înșelat. Nu [numai că] „Românul“ mută cu totul 
terenul controversei de pe acela al obiectului pe acela al persoanelor, dar îi 
atribuie d-lui Maiorescu lucruri pe cari nu le-a spus niciodată, precum sunt 
cele publicate în „Politische Correspondenz“, în „Bukarester Tagblatt“ şi în 
altele. E evident că atunci când cineva te acuză de-a fi zis ce n-ai zis, de-a fi 
făcut ceea ce n-ai făcut, orice discuţie serioasă cată să 'nceteze. 

De aceea nici credem de cuviință a pune în discuţie articolul d-lui 
Maiorescu. Oricât de interesantă ar fi cestiunea dacă alegerea principelui 
Carol este sau nu întru câtva o operă a diplomaţiei germane, oricât de 
întunecoasă ar fi cauza pentru care M. Sa împăratul Austriei n-a voit mai 
întâi să primească pe principele Dimitrie Ghica, oricât de inesplicabile ar fi 
concentrările de trupe turceşti la Dunăre, toate acestea nu se pot discuta 
decât cu tonul liniștit al bunei credințe reciproce și, unde n-o vedem 
aceasta, ba unde vedem că o opinie îi dă ocazie „Românului“ de-a se 
sumuța până a ne da lecţii de patriotism, acolo cată să renunțăm la plăcerea 
de-a compara argumentele noastre cu ale „Românului“, ceea ce constituie 
esenţa oricării discuţii serioase. 

Ceea ce voim să dăm în şirurile următoare este o esplicație cu totul 
materială. 

Înainte de toate, cuvântul de „jună dreaptă“ întrebuințat în traducerea 
noastră nu e întrebuințat în originalul german. 


Redactorul acestei foi a tradus termenul jungconservativ cam impropriu 
prin juna dreaptă şi a prefăcut fără voie o deosebire mai mult de vârstă sau 
de temperament într-o deosebire de vederi, precum s-au accentuat poate 
cândva într-un cabinet prezidat de răposatul Epureanu. Va să zică e un 
termen analog, nu adecuat, acela de „jună dreaptă“. Astfel o eroare de 
traducere îi serveşte „Românului“ drept bază a articolelor lui polemice. 

E. natural asemenea ca noi cei întâi să fi reprodus articolul din 
„Deutsche Revue“ pentru că, dacă „Românul“ sau altă foaie ne apuca 
înainte, atunci n-am fi fost în stare de-a ne impune de mai nainte rezervele 
noastre față cu concluziile studiului. Dar dacă nu ni le-am fi impus ar fi 
venit „Românul“ să atribuie şi mai fățiș, dacă se poate, acele concluzii ca 
program absolut al politicei conservatoare. N-avem a ne lupta în ţara 
noastră numai cu argumentele, ci mai cu seamă cu reaua credinţă a 
adversarilor noştri, şi de aceea eram datori a preîntâmpina publicarea 
studiului în alte ziare reproducându-l noi mai întâi, chiar dacă forma 
eminentă și vederile largi ale lui nu ne-ar fi ademenit. Articolul, lung fiind 
şi tradus cu repejunea ce i se impune vrând-nevrând unui ziarist, a fost 
inserat fără chiar ca autorul să fi fost consultat dacă voiește sau nu să-l vază 
tipărit în ziarul nostru, fără consultarea comitetului de redacţie, pe 
răspunderea proprie a redactorului acestei foi. De ce? Pentru că era o 
traducere dintr-o foaie din Germania, pentru că era acoperită cu semnătura 
autorului, pentru că în asemenea caz orice generalizare e peste putință. Dacă 
d. Dumitru Brătianu ar publica în „Românul“ un studiu în feliul Datoriei de 
conștiință cătră ţara sa noi credem că nu e deloc nevoie ca d. C.A. Rosetti 
să noteze anume că părerile d-lui D. Brătianu nu sunt pe deplin identice cu 
ale sale; dacă d. Ion Ghica propunea în „Românul“ retragerea oștirii române 
la munte, d. C.A. Rosetti n-ar fi avut deloc nevoie să declare că trecerea 
Dunării nu e identică cu retragerea la munte ș.a.m.d. La noi lucrul stă și mai 
altfel. Noi am declarat, pentru cine ştie să citească, că nici nu ne-am pus 
întrebarea pe care şi-a pus-o studiul din „Deutsche Revue“, că împrejurările 
nu sunt încă destul de fixate pentru ca o asemenea întrebare să ni se impuie 
şi să ceară o soluţiune imediată. 

Dar toate acestea nu ajută nimic. Cată să suferim a vedea revărsându-se 
asupră-ne toate deducţiile „Românului“, ba a vedea atribuindu-ni-se toate 
câte se scriu prin ziarele din Viena şi din Berlin fără ştirea noastră. 

Prea confundă „Românul“ partidul conservator, în care fiece membru îşi 
are cugetarea sa proprie, pe care e liber de-a o exprima sau de-a o pune în 


acord cu a celorlalţi, cu turma necuvântătoare a Caradalelor, care ridică 
mașinalmente mânile când i se ordonă și nu gândește nimic. A gândi, a-și 
scrie gândirile, a le comunica, fie publicului din străinătate, fie celui român, 
ar trebui să fie permis, credem, fără a-ţi vedea semnătura nesocotită și ideile 
proprii atribuite altora. 


1. Text lacunar din cauza deteriorării ziarului 


€ 


[Articol cu paternitate incertă] 

[27 ianuarie 1881] 

Poimâine, duminecă d. Frantz Schipek va da un concert în sala 
Ateneului cu binevoitorul concurs al d-rei Saegiu, al d-lor Vasilescu, 
Dimitrescu, Weineter, Ferdinand, H. Schipec, Faust şi al corului Societăţii 
de Gimnastică (Iurn-Verein). 

E o datorie din partea publicului bucureştean de a da concursul său 
acestui eminent artist, care, slăbit de zdruncinările vieţii artistice, nu poate 
în stagiunea aceasta să se îngajeze nicăieri, pentru că trebuie neapărat, după 
povaţa doctorilor, să se odihnească câtva timp. 

Schipec a lucrat mult la dezvoltarea muzicei naţionale și azi, când are 
trebuinţă de ajutor, nu credem că publicul i-l va refuza, mai cu seamă că, 
abstracţie chiar făcând de numele artistului, programa acestui concert o 
foarte variată. 


€ 


[28 ianuarie 1881] 

Scandalul zilei e deturnarea a 83.000 franci comisă în Ministerul de 
Finanțe, al cărei autor se presupune a fi un d. George Bilcescu, frate cu 
directorul Băncii Naționale. 

Deşi nu se cade să prejudecăm afacerea şi mai ales nu cercetările 
justiției, ne e teamă totuşi că influențele de cari se bucură patrioţii în țară la 
noi sunt prea puternice şi prea subtile pentru ca un delict, oricât de clar, să 
poată fi cercetat în mod serios când priveşte pe unul din ei. 

Astfel în cercetarea atentatului Pietraru am văzut nu numai arestându-se 
fără umbră de bănuială oameni nevinovați, dar s-a găsit totodată o cale 


pentru a depărta pe judecătorii cari nu dezvoltaseră esces de zel în sensul 
prefectului de poliție. Un Brătianu, rudă desigur cu ministrul-prezident, e 
numit într-un post la care aveau drept judecători mai vechi, e numit anume 
poate pentru ca acești din urmă să se simtă jigniți în demnitatea lor și să-și 
dea demisiile. 

E o curată întâmplare numirea acelui d. Brătianu, dar o întâmplare care 
înlătura din justiție tocmai pe un judecător ce făcea instrucția atentatului și 
care de ex. nu găsea indicii de vină asupra căpitanului Florescu. Se va găsi 
neapărat vrun judecător stacojiu care să creeze probe, chiar dacă n-ar exista, 
împotriva acelui căpitan, a cărui singură vină pare a consista în 
împrejurarea că-l cheamă Florescu. 

Dar ne mai aducem aminte de o altă afacere, minunat cercetată. 

D. Moldoveanu, c-o scrisoare autentică, a cărei traducere e omologată şi 
legalizată de-un notar imperial din Odesa, dovedeşte că mucenicul Simeon 
Mihălescu a luat bani de la antreprenorul Warszawski pentru a pune pe 
cărăușşii români sub biciul cazacilor, ca să fie mânaţi până dincolo de 
Balcani cu proviziile armatei imperiale. 

În timpul cercetării mucenicul — în loc de-a fi suspendat din funcţie — 
e din contră mănţinut de amicul său, d. loan Brătianu, dirijează singur 
cercetările în contra sa, își cheamă Chiriţopolii și Simuleştii la Bucureşti și-i 
dresează cum să răspunză, judecătorul nu poate face decât o instrucţie 
viţiată în tot cuprinsul ei prin prezența acestui domn în Ministerul de 
Interne, găsește în fine că nu e caz de urmărire și ... e numit, prin protecția 
mucenicului Mihălescu, funcţionar la spitalele Brâncoveneşti, c-o leafă 
desigur mai considerabilă decât cea de magistrat. 

Dar mai mult încă. Mucenicul declară în Senat, unde fusese ales pentru 
a fi spălat de afacerea Warszawski, că scabroasele afaceri există în adevăr, 
că degetele sale de mucenic ridică chiar un colțuleţ al vălului, și ... Senatul, 
Corpul ponderator, prezidat de un fiu de Domn, trece la ordinea zilei ca și 
când nimic nu s-ar fi zis, vorba ceea „nici usturoi n-a mâncat, nici gura nu-i 
miroase“. 

lată dar cum se fac cercetările la noi când sunt patrioţi la mijloc. Altceva 
când cei urmăriți nu sunt patrioţi. Buni nevinovaţi se ţin atunci luni întregi 
prin închisori, după avizul unui geniu în criminalistică, a învățatului, a 
profundului şi deşteptului d. Radu Mihai. Biblioteca acestui din urmă în 
ramura dreptului penal nu e tocmai bogată în volume. Cincizeci şi două de 


cărți, împărţite în cupe, trefle, carale și pici, iată călăuza ordinei publice și a 
justiţiei în România. 

Revenind așadar la afacerea celor 83.000 franci lipsă din vânzarea 
timbrelor, constatăm că prevenitul s-a constituit singur prizonier, 
prezentându-se la poliție și declarând că, de va fi condus la ministeriu, va 
proba că n-a deturnat nimic și că nu lipseşte un ban. 

Noi nu bănuim pe nimenea, ci numai împrejurarea că cineva este 
patriot. 

Dar câteva împrejurări totuși trebuie relevate. 

Prevenitul dispăruse în urma descoperirii. Nu știm întru cât această 
disparițiune poate fi pusă în legătură cu vreo întâmplare romantică, dar ne 
rămășim că colegii Mihălescului ar afla în fantazia lor, în genere nu tocmai 
bogată, și o soluţiune plauzibilă a acestei dispariţiuni. 

A doua împrejurare ce merită arătată e că, dacă lipsurile s-ar ridica în 
adevăr la suma de lei 83.000, trebuie să fi trecut mult, foarte mult timp de 
când gestiunea acestui funcţionar inferior de la Ministeriul de Finanţe nu va 
fi fost revizuită de șeful depozitului timbrelor. 

A treia împrejurare, asemenea curioasă, e că șeful depozitului timbrelor 
nu are garanţie, deşi legea compatibilităţii generale a statului prescrie ca 
orice funcţionar însărcinat cu gestiunea de avere publică să aibă o garanţie 
fixată. Notăm că procurorul înaltei Curți de Compturi i-a observat 
Ministeriului de Finanţe această lipsă și că Ministeriul, atât de zelos întru 
căpătuirea prietenilor, a răspuns că şeful depozitului e numit numai 
provizoriu, deci n-are nevoie de garanţie. Provizoriu, neprovizoriu — 
rezultatele se văd. 

Cine va păgubi e se 'nţelege patria, pururea patria. 

Mai relevăm încă un zgomot ce circulează. 

Există în secolul nostru o manieră ciudată de-a da socoteli. Înainte se 
dădeau în ţifre, azi în locul acestei invenţiuni a lui Pitagora, cam învechite 
şi rele ca toate lucrurile retrograde se întrebuinţează o invenţie mai modernă 
şi mai expeditivă: chibriturile. 

Se zice, deşi o notăm sub toată rezerva, că şi în cestiunea acestor 83.000 
franci socotelile s-ar fi dat deja. Dosarele privitoare la afacere au fost 
revizuite cu toată stricteţa și cu tot focul cuviincios, încât alt caz de 
urmărire, afară de niţică cenușă, nici n-ar mai fi existând. 

Dar să nu uităm că trăim sub un guvern al progresului şi al luminelor. 
„Luminează-te şi vei fi“ zice „Românul“. „Luminează-te cu focul dosarelor 


şi vei fi patriot cinstit“ ar fi aplicarea locuţiunii gazetei liberale la cazul 
concret de azi. 

Relata refero. Ar fi bine dacă foile oficioase sau cea oficială şi-ar da 
silinţa de-a risipi îngrijirile publicului, devenit atât de sperios în materie de 
avere a statului sub dominaţiunea roşie. 


€ 


[Articol cu paternitate incertă] 

[29 ianuarie 1881] 

Aseară la Teatrul Național s-au reprezentat pentru întâia oară piesele: 
Moartă şi vie, comedie în 3 acte, traducție; Scânteia şi Puiculiţa, comedii în 
câte un act. 

Abstracţie făcând de oarecari mici stângăcii, piesele au fost bine 
interpretate. În prima piesă d. Iulian şi d-na Romanescu au avut câteva 
momente de naturaleță admirabile. Traducţia acestei piese ar fi putut fi mai 
bine îngrijită. Sfârşitul ei nu prea e natural; ni se pare că în franțuzește mai 
e și actul al patrulea. Public a fost nici mult, nici puţin. 

Observam numai onor. direcţiuni a teatrului că Scânteia e cam obscenă. 


€ 


[30 ianuarie 1881] 

Nu este cestiune care să fi fost exploatată cu mai multă sfruntare de 
către partidul roşu în contra partidului conservator decât cestiunea 
finanțelor statului. Arma obicinuită a acestui partid, calomnia, nu a fost de 
ajuns: oficioşii şi oficialii partidului nu s-au sfiit să recurgă la arătări 
neexacte, la contradicțiunea cea mai vădită între vorbă și faptă, ba chiar la 
minciună în toată goliciunea ei, pentru ca să înnegrească pe adversarii lor şi 
să se laude pe dânșii. 

Chiar mai alaltăieri „Românul“ revine din nou, cu ocaziunea prezentării 
bugetului pentru anul 1881, și repetă ceea ce de mii de ori i s-a demonstrat 
că nu este exact: 

Că numai de la 1869 s-ar fi ivit deficitele, pe când cu toții știm că 
împrumutul domenial s-a contractat în singurul scop de-a plăti datoria 
flotantă a statului, sporită în mod spăimântător mai cu seamă prin gestiunea 
roşiilor din 1867 și 1868; 


Că conservatorii au creat diferite impozite în anii 1871-1875, pe când 
iarăşi este cunoscut că drumul de fier Stroussberg este o moşteniră lăsată de 
roşii şi că dânşii contractaseră obligaţia pentru stat de-a plăti de la un an la 
altul o anuitate de 19 milioane fără măcar să se fi preocupat de a-i da pentru 
aceasta resursele necesare, lăsând guvernului care urma după dânșii ingrata 
misiune să pună tezaurul public în stare a-şi îndeplini obligațiunea; 

Că bugetele conservatorilor erau fictive și că ale roșiilor sunt 
echilibrate; că conservatorii făceau împrumuturi pentru ameliorarea lor, iar 
că roşii le echilibrează și fără împrumuturi și fără impozite nouă; că 
veniturile sub conservatori se umflau în mod artificial, pe când sub roşii 
veniturile sunt prevăzute cu o stricteță matematică. (Vom avea ocaziune în 
cursul studiului ce vom face asupra bugetului anului curent să demonstrăm 
puţinul temei și puţina exactitate a acestor arătări); că guvernul conservator 
ar fi lăsat după declaraţiunea d-lui Strat o datorie flotantă la începutul 
anului 1876 de 30 milioane, pe când „Românul“ ştie că susținând aceasta 
spune un neadevăr. Astăzi este demonstrat pentru toţi, chiar prin situaţiunile 
tezaurului publicate de roșii, că jena momentană de la începutul anului 
1876, de vreo 16 milioane, a fost cu totul înlăturată prin rămășițele din 1874 
şi 1875, ce aveau să se încaseze şi cari s-au şi încasat. Acele rămășițe 
covârşeau datoria flotantă din acel timp şi, dacă s-ar fi dat de roşii la 
destinațiunea lor, adecă la plata puţinelor mandate cari erau în suferință la 
începutul anului 1876, statul nu ar fi avut nici o datorie flotantă de pe urma 
conservatorilor, căci ei n-au lăsat bonuri de tezaur în circulaţiune. Dar roşii 
au profitat, cu buna lor credință obicinuită, să soldeze bugetele lor cu 
resurse pe cari le sustrăgeau din încasările anilor anteriori lăsate de 
conservatori, şi nu numai au mănţinut mica datorie flotantă din anul 1876, 
dar au sporit-o, suind-o la 49 milioane la începutul anului 1880, și astăzi 
numai Dumnezeu ştie la ce sumă, căci pentru contribuabili și Corpurile 
legiuitoare există cel mai mare întunerec asupra celor ce se petrec în 
Ministeriul de Finanţe. 

În adevăr, situaţiunea tezaurului la închiderea exerciţiului 1879 ne este 
cu totul necunoscută. Poate Constituţiunea, poate legea contabilităţii să 
oblige pe ministrul de finanțe să prezinte la deschiderea Corpurilor 
legiuitoare expunerea situaţiunii? O asemenea îndatorire este sfântă numai 
pentru conservatori şi a şi fost îndeplinită de dânșii în tot timpul guvernării 
lor, de la 1871 la 1876. Nu numai situaţiunea se prezenta la fiecare an şi 
încă, înainte de depunerea bugetului pentru anul următor, dar la fiece 


trimestru se publica pe atunci o situaţiune prin „Monitorul oficial“ din care 
orice contribuabil putea vedea mișcările fondurilor publice, încasările și 
cheltuielile. Dar pentru roșii obligațiune nu există, ferească Dumnezeu! 
Partidul roșu este întreaga națiune; dd. Brătianu şi Rosetti fiind 
personificarea cu două feţe a partidului, destul este ca d-lor să cunoască 
situațiunea finanţiară; ce trebuință mai este dar ca reprezentanţii ţării să fie 
informaţi? Ce drept are coteria dreaptă, cum ne califică „Românul“, să se 
amestece şi să cerceteze afacerile publice? De aceea nici publicaţiune a 
gestiunii tezaurului, nici dare de seamă către Corpurile legiuitoare. În 
asemeni condițiuni îi vine lesne „Românului“ să decerneze partidului său 
cununi de lauri pentru gestiunea anului 1879 și a anului 1880. Victoria este 
dobândită fără contradictori. 

Suntem la finele lui ianuarie. Sesiunea ordinară începe la 15 noiemvre și 
se sfârşeşte la 15 febr. Sub pretext că Corpurile legiuitoare n-ar avea timp să 
discute bugetul în timpul de la 15 noiemvre la 1 ianuarie, astfel ca bugetul 
să fie votat înainte de termenul când urmează să se pună în aplicaţiune (în 
realitate însă fiindcă guvernul roșu nu-și face datoria, căci d. Brătianu se 
ocupă de orice afară numai de îndatoririle sale administrative) d-sa a obținut 
cu înlesnire de la partizanii săi schimbarea anului bugetar. Începutul lui s-a 
transportat de la 1 ianuarie la 1 aprilie și ţara a făcut astfel un nou progres 
roşu; avem acum un an calendaristic și un an bugetar. 

Cel puţin acum eram în drept să așteptăm ca bugetul să poată fi discutat 
la timp și să fie discutat serios, cu atențiune și în amănunt. Ne-a mai rămas 
însă numai 15 zile până la finele sesiunii. Vom obţine dar iarăşi sau un 
buget votat cu iuțimea vaporului, precum se votează de către roşii orice lege 
importantă; sau vom vedea iarăși prelungindu-se sesiunea ordinară și 
devenind o sesiune fără sfârşit. Oare să nu fi fost acesta adevăratul motiv al 
schimbării anului bugetar? Aşa se dă o aparenţă de legitimare rentei anuale 
ce s-a angajat d. Brătianu să deserveze d-lor deputaţi, plătind diurna nu trei 
luni pe an, precum o prevede Constituţiunea, ci câte şase și șapte luni pe an. 
Apoi această lungire a sesiunii mai are și avantajul să discrediteze Senatul, 
instituție atât de agreată de roşii; căci în timpul sesiunii ordinare dd. 
senatori neavând nimic de lucru, este firesc lucru ca mai târziu Senatul să se 
descomplecteze, dd. senatori neputând şedea câte 6 şi 7 luni în Bucureşti, ca 
să aştepte bunul plac al d-lor deputaţi ca să discute vreo lege importantă. 

Oricum ar fi, în sfârșit avem dinainte-ne proiectul de buget al anului 
1881, precum l-a conceput d. Brătianu. Bugetul ne înfăţişează la venit 


119.671.214 lei şi la cheltuieli aceeaşi sumă; cu alte cuvinte, bugetul este 
echilibrat până la o para. 

Ne grăbim a exprima d-lui Brătianu adminiraţiunea noastră pentru 
minuţiozitatea lucrării sale. Dacă d-sa n-a moştenit de la d. Dimitrie Sturza 
gustul statisticei finanţiare şi n-a fost în stare să ne dea o edițiune de dare de 
seamă furnicând de cifre şi de combinaţiuni — cari conduceau adesea la 
concluziunile cele mai fantastice, precum obicinuia d. Sturza — apoi cel 
puţin d. Brătianu a învăţat de la d. Sturza amănunţimea migăloasă, și 
potriveala de cifre, căci ne prezintă un buget echilibrat matematiceşte. 
Bugetul d-sale va avea nici mai mult nici mai puţin decât (lăsând milioanele 
şi sutimile de mii la o parte) 214 lei cheltuieli și 214 lei la venit; adică nici 
un leu mai mult, nici mai puţin decât 4. 

Putem încă exprima d-lui Brătianu gratitudinea noastră pentru modestia 
sa. Odată intrat pe calea potrivelelor de cifre, apoi de ce nu ar fi mers mai 
departe, de ce nu ar fi creat chiar un mic excedent? Ce merit ar fi fost pentru 
d-sa să ne arate că venitul este de 216 lei și cheltuiala de 214 lei. Cei doi lei 
excedent ar fi putut cere să i se voteze d-sale, ca să-i toarne în aur și să-i 
poarte ca medalie pentru primul buget cu escedent care s-a votat în 
România! 

Dar ce alt decât un buget de potriveală se poate numi un asemenea 
buget. Până vom intra în amănunte ca să dovedim aceasta să cităm numai 
pasajul de la pagina VIII din expunerea de motive: 

Amenzi judiciare s-au prevăzut 310.000, şi d. Brătianu zice: 


Această sumă, deși mai mare decât mijlocia încasărilor pe cinci ani, care este de 
lei 123.387, este egală cu a anului curent. Ea s-a mănţinut deoarece încasările din 
amende se măresc din ce în ce. 


(Aceste încasări au mers de la 1875 încoa tot descrescând, precum se 
dovedeşte prin tabloul de la pagina 6 a expunerii de motive. În anul 1879 n- 
au fost decât de 105.000 şi d. Brătianu prevede aproape întreit!) 

Găsim de prisos a compara bugetul în bloc al anului 1881 cu acel al 
anilor anteriori. Asemenea comparaţiuni n-au nici un folos. A zice spre 
pildă, în genere, că înainte bugetele fiind numai de 80-90 milioane şi acum 
fiind de 119 milioane, bugetul cel nou este sporit peste capacitatea 
contribuabililor; sau a zice că sporirea simţitoare a bugetului unui an în 
comparaţiune cu bugetul anilor anteriori este un indiciu al sporirii avuţiilor 
particulare nu este exact în mod absolut. Pentru ca o comparaţiune să poată 


duce la concluziuni temeinice trebuie ca termenii de comparaţiune să fie 
identici. Aşadar am conchide greșit dacă am judeca spre pildă bugetul 1881 
numai după totalitatea sumei de la venit și de la cheltuieli, căci este firesc 
lucru ca bugetul pentru 1881 să prevază o sumă totală superioară celei de 
mai nainte, pe cât timp în acest buget s-au introdus veniturile şi cheltuielile 
Dobrogei, s-au prevăzut veniturile brute ale monopolului tutunului și ale 
băuturilor, cari neapărat trebuiesc să fie cu mult superioare celor prevăzute 
în bugetele anterioare, ce nu cuprind decât veniturile nete șcl. Precum 
iarăşi, când de la un buget normal al unui an oarecare am trece în viitor la 
un buget urcat peste măsură, unde sporirile fiecării ramuri de venit n-ar fi 
rezultatul progresiunii naturale, ci o umflare arbitrară, am greși dacă am 
conchide că avuţia publică a crescut şi că prin o bună administraţie s-au 
îmbunătăţit resursele fiecărui particular. 

Când voim să criticăm un buget trebuie să vedem cum se justifică 
produsurile de venituri și la ce cheltuieli sunt destinate să fie întrebuințate. 
În asemenea condițiuni am fi dorit ca roşii să fi judecat gestiunea partidului 
conservator. Noi ne propunem a o face pentru anul 1881 în numerile 
viitoare. Un contribuabil va fi fericit să plătească contribuţia sa, va admite 
chiar un impozit sau un împrumut, numai cu condiţiune de a vedea că prin 
impozitul său, prin împrumutul ce s-ar face, se aduce o îmbunătăţire reală, 
sub toate privirile, ţării sale; căci de la asemenea stare generală bună va 
profita și dânsul, iar cheltuiala ce a făcut prin plata impozitului i s-a reîntors 
prin bunul ce a tras și dânsul îndeosebi din acea îmbunătăţire generală. Nu 
credem că bugetul pentru 1881 să dea contribuabilului asemenea 
satisfacțiune şi nu credem aceasta întemeindu-ne pe cele ce se petrec în ţară 
de cinci ani încoa. 


€ 


[5 februarie 1881] 
Laudele pe cari foile guvernamentale le aduc amicilor lor politici şi 
iluştrilor financiari pentru sporirea veniturilor statului, corespunzătoare c-o 
sporire egală a cheltuielilor, le-am împărtăşi asemenea dacă nu ni s-ar 
prezenta unele inconveniente, pe cari le-am relevat adeseori fără însă ca 
signalul nostru să fi fost înțeles de confrații guvernamentali. 
Să presupunem în adevăr, fără a concede, că finanțele sunt pe deplin 
echilibrate, că veniturile nu sunt deloc umflate şi ajung în realitate la cifra 


de 120 milioane, că în fine această stare se datorește administraţiei 
guvernului actual. 

Am voi să știm cum s-au sporit aceste venituri”? 

Produce poporul românesc mai mult? Se bucură el de-o sumă mult mai 
însemnată de bunuri, are la dispoziţia sa mai multe satisfacţiuni, e economia 
lui înfloritoare? 

Dacă această economie ar fi înfloritoare am vedea simptomele ei. 
Poporul, căci numai de el poate fi vorba, s-ar îmbrăca mai bine, s-ar hrăni 
mai bine, şi-ar dura locuinţa mai încăpătoare și mai sănătoasă și în fine s-ar 
înmulți. 

Dacă sporirea pur şi simplu a veniturilor statului ar fi în toate cazurile 
un semn de fericire statele cari percep mai multe dări ar trebui să fie cele 
mai bine organizate. Lucrul nu e tocmai aşa. Nu ceea ce percepe statul de la 
contribuabili e cestiunea principală, ci întrebuinţarea productivă sau 
improductivă pe care el o face de acele venituri. Dacă acele venituri se 
cheltuiesc în mod improductiv, fie pentru a susține luxul claselor 
guvernante, fie pentru necesități politice chiar, în disproporţie cu 
însemnătatea și puterile unei ţări, banul perceput nu e aproape de nici un 
folos economic pentru popor. 

În unele din statele apusene vedem în adevăr bugete foarte mari, dar 
serviciile pe cari statul le aduce în schimb cu banul contribuabilului sunt nu 
numai echivalente, ci întrec cheltuiala făcută. Prin sumele ce le consumă 
mecanismul statului se înlătură piedicile ce se opun producţiunii şi 
schimbului; prin cheltuielile făcute i se ușurează oricărui producător 
condiţiile în cari munceşte, încât producțiunea crește în proporţie cu 
cheltuielile statului și viceversa. Bunăstarea fiecărui individ sporeşte şi, 
fiindcă bunăstarea e condiţia bunului trai, media vieţii fiecăruia devine mai 
lungă, copiii sunt crescuţi în condiții mai bune decum fuseseră părinţii lor, o 
generație și mai viguroasă, și mai aptă pentru producţiune ia locul celei ce 
se stinge. 

La noi sporirea veniturilor statului înseamnă însă totdeuna diminuarea 
veniturilor fiecării economii private. Nu din prisosul producţiunii, ci, la 
clasele de jos, de-a dreptul din primele necesităţi, din plata muncii zilnice se 
percepe darea; mărimea contribuţiilor statului e echivalentă cu mărimea 
mizeriei populaţiunii. 

De aci se explică de ce rasa română descrește continuu ca număr şi 
degenerează ca constituţie fizică. 


În adevăr 

de la 1859-63 populaţia sporea cu 31,6 la sută 

de la 1864-68 „,„,„,15,3„» 

de la 1869-73 „,„,„15,8„» 

de la 1874-78 „,„„114,» 

deci ea descrește în mod constant în fiece an în raport de 6:3. 

Dar chiar cu privire la ţifrele acestea trebuie să facem o observare. 
Creşterea de 11,4 nu este a se atribui esclusiv românilor. Din contră sporirea 
populației românești productive reprezintă un procent şi mai mic, pe când 
acei cari se sporesc mai cu seamă sunt populații consumătoare imigrate. 

Din punctul de vedere al condiţiilor de existenţă pentru mase putem zice 
că orice guvern anterior epocei reformelor a fost superior celor următoare, a 
fost mai ieften, mai potrivit cu trebuinţele neînsemnate ale unei producțiuni 
asemenea nu tocmai însemnate. 

La ce folos sunt atunci toate îmbunătățirile și tot progresul dacă ele se 
soldează cu însuși existența poporului nostru? 

Știm bine că, odată intraţi pe calea aceasta, orice pas îndărăt e greu, 
dacă nu cu neputinţă. Cu toată Constituţia liberală, dar mai cu seamă 
egalitară, suntem mai departe decât oricât de adevărata libertate, mai 
departe decât oricând de acea elementară facultate a poporului de a-și fixa 
singur dările în proporție cu puterile lui. Statul nostru centralizat cere, 
mereu cere, pentru necesităţi de lux, pentru necesități factice chiar, şi — din 
pământ, din iarbă verde — banii trebuie să iasă. Aci nu se mai întreabă 
nimenea dacă vrea sau poate să plătească: trebuie să plătească, căci 
mecanismul din centru îi cere mereu și-n fiece an cheltuielile se sporesc 
până la istovirea puterii impozabile a locuitorului. 

Din cifrele de mai sus cititorul va vedea lesne în ce raport dezasturos 
stau reformele și pretinsele noastre progrese cu scăderea populaţiei. Din 
vremea Unirii până la 1864 populaţia se 'mmulţea încă cu 31,6 procente. La 
1864 plouă reformele — toate costând bani. Sporul populaţiei scade la 
jumătate, la 15,3, şi continuă scăzând. 

Căci nu trebuie să uităm că toate reformele și toate libertăţile costă bani. 
Fiece vorbă pe care un om cuminte ca d. Sihleanu o rostește, fiece şir ce 
scrie, deși nu produce nimic, ţine bani, deci muncă. Dar orice ban care se ia 
contribuabilului — și în ce condiţii grele și uzurare adesea, căci trebuie să 
se împrumute ca să plătească dările — orice ban, zicem, se scade din 
greutatea pânii săracului, deci din puterea lui musculară, din putinţa lui de-a 


produce. E. drept că marile goluri ce se nasc prin scăderea poporului nostru 
se vor umplea, dar se vor umplea cu străini, căci imigrația lor e în termen 
mediu de 20.000 pe an de la 1866 încoace. 

Vede oricine pentru folosul cui ne impunem dări, pentru folosul cui ne 
luptăm şi muncim: pentru cei ce ni se suplantează. După înțeleptul 
Machiavelli un rău social care se observă nu mai e de lecuit. Rămâne numai 
a se constata că cea mai mare parte din meritele ce și le atribuie generația 
trecută sunt în realitate demerite și c-ar trebui să înceteze odată acel ton de 
îngâmfare al progresului pospăit când alăturea cu el vedem regresele reale. 


€ 


[5 februarie 1881] 

În „Timpul“ au apărut o serie de articole, datorite d-lor G. Păucescu și 

C. N. Brăiloiu, asupra proiectatei modificări a articolului 409 din Codul de 

Procedură Civilă. Interesul pe care l-au inspirat acele articole multora dintre 

cititori ne îndeamnă a comunica mai la vale atât proiectul de modificare 

votat de Senat cât și espunerea de motive citită în Cameră de d. raportor 
Stolojan. 


€ 


[6 februarie 1881] 
„Românul“ nu încetează a repeta analiza articolului din „Deutsche 
Revue“ şi nu noi îl vom împiedeca de la aceasta dacă-i face plăcere. Dacă 
ipoteza acelui studiu luminos se va realiza vrodată, dacă — precum 
susțineau două articole din ziarul parizian „Le Temps“ — vom fi sau nu 
siliți a ne pronunța într-un moment dat pentru sfera de putere a unuia din 
marii noştri vecini, iată o cestiune care se poate prezenta conștiinței oricărui 
om politic și, supusă o dată aparatului gândirii, se 'mţelege că trebuie să 
culmineze sau într-o afirmare sau într-o negare sau, în fine, în renunțarea 
sceptică de a da de pe acuma soluțiune unei cestiuni la care motivele pro şi 
contra şi-ar ținea cumpăna. 
Dacă ne-am închipui națiunea întreagă concentrată oarecum într-un 
singur om, într-o singură conștiință individuală, am vedea că în momentele 
actuale acea conştiinţă ar fi nedeterminată şi turbure. 


Să admitem bunăoară că azi ar trăi Mircea I, având asupra lui toată 
răspunderea situaţiei și toată onoarea succesului, dacă succes ar fi, şi că ar fi 
a doua zi după fatala bătălie de la Nicopole: Domnul ar căuta calea grea și 
spinoasă pentru a-şi mănţine neatârnarea țării sale. 

Înghesuit între trei mari puteri contrarii ele-nde ele, Ungaria, Polonia şi 
Turcia, espus fără apărare veleităţilor de predominare a câtortrele, veleităţi 
nu numai nedrepte, dar escluzându-se una pe alta, am vedea pe Domn 
ținând cu geloasă temere la o neatârnare atât de bântuită din toate părțile, l- 
am vedea urmând un sistem de şovăire propriu situaţiei precarie și 
încercând să pară partizan a câtortrei vecini în acelaş timp, pentru a câştiga 
bunăvoința și încrederea a tustrei. Acest sistem al contrapunerii reciproce și 
al neutralizării celor trei rivali putea să prezerve până la un grad oarecare 
țara de absorbirea de cătră unul din vecini, putea s-o ţină deasupra apei 
oarecum, ca să nu se cufunde, dar asupra Domnului arunca fără îndoială 
umbra unei politici de fățămicie şi duplicitate şi-l espunea la smerire din 
partea aceluia dintre rivali care se simţea amăgit. 

Sarcina de-a reprezenta singur un popor întreg nu mai cade azi asupra 
nimănuia nici măcar asupra Domnului, de vreme ce răspunderea politicei 
esterioare li se cuvine asemenea consiliarilor după vremuri pe cari-i da 
ruajul parlamentar. În paranteză fie zis împrejurarea aceasta e un mare bine 
pentru timpul de faţă, căci generația actuală nu prea pare a cuprinde în nici 
o parte a ei acel metal rar din care natura se-ndură a turna uneori figuri ca 
aceea a lui Mircea I. 

Intelectul naţional nu este aşadar reprezentat, ca-n cazul de mai sus, 
printr-un singur om; starea de nehotărâre și de şovăire în care ne aflăm e 
reprezentată tocmai prin opinii opuse una alteia şi cari se neutralizează fără 
a da loc unei înclinații determinate. 

Aci se 'nţelege că e vorba de înclinații dictate de raționament, nu de cele 
răsărite din simpatii, căci, precum am zis-o de atâtea ori, nu credem ca, de 
dragul ochilor noștri celor frumoși, cineva în Europa să pună în mișcare o 
baionetă sau să dea un ban. 

Ceea ce voim să zicem e dar că o opinie publică care nu e purtată de-un 
singur curent nu se poate nici manifesta într-un singur chip și că, până ce 
momentul hotărâtor, cu necesităţile lui fatale, cu puterea lui de constrângere 
nu se va însărcina a abate într-un singur curent spiritul public nu putem 
susține că cutare ori cutare e opinia hotărâtă a ţării şi că ne erigem cu toții în 
reprezentanţii ei. În politică se întâmplă adeseori ceea ce se părea mai cu 


neputinţă; în lupta de interese, ca și în norocul războaielor, intervin atâtea 
elemente neprevăzute, datorite întâmplării, erorilor de calcul, nestatorniciei 
împrejurărilor, încât nici un plan hotărât de mai nainte nu credem că e 
adaptabil oricărui moment al viitorului. 

De aceea însă nu voim să discutăm teza de predilecție ce ne-o atribuie 
prin generalizare ziarul guvernamental și ne restrângem deocamdată la rolul 
de-a ne apăra de lecţiile de patriotism pe cari ni le dau onor. confraţi din 
Strada Doamnei. 


Iată conservatorii de acum ca și conservatorii trecuți — zice „Românul“ — când 
cu fes, când cu ișlic, când cazaci, când usari, dar români niciodată și cu nici un preț. 


lată ceea ce nu-i adevărat. Români totdeuna, oricare ar fi politica 
noastră. Dacă s-a opus fesului chivăra și chiverei fesul a fost pentru a scăpa 
pe rând de amândouă și dacă s-a opus o putere celeilalte a fost pentru a le 
neutraliza pe amândouă. 

Să nu se uite că acestui sistem de contrapunere reciprocă o ţară săracă, 
fără armată, înghesuită până ieri între trei vecini puternici, îşi datorea 
autonomia ei, garantată la urmă de toată Europa, şi că acea autonomie avea 
baze cu mult mai sigure decât neatârnarea actuală. Se 'nţelege că spiritul ce 
anima acest sistem de şovăire era pururea conservarea ţării și a naţionalității 
şi, chiar dacă sistemul s-ar schimba într-altul mai pronunţat, tot de-un 
asemenea spirit o să fie animat și acesta. 

Ar fi bine deci ca să înceteze asemenea acuzări. Existenţa reală a ţării, 
succesele dobândite în politica esterioară, progresele realizate înlăuntru pas 
cu pas de la căderea fanarioţilor încoace sunt o dovadă vie, simțită şi pipăită 
de toți, în contra acuzărilor nedemne ce se aruncă oamenilor trecutului. 

Dacă ridicăm mănușa pentru un trecut încheiat acum douăzeci şi cinci 
de ani n-o facem pentru că ar fi existând vro solidaritate între partidul 
conservator de azi şi între boierii de mai nainte. Nu suntem continuatorii 
boierilor şi, chiar dacă am voi, n-am putea s-o fim, iar de-am putea n-am 
voi. Dacă a existat de facto o aristocrație română întemeiată pe un drept 
public cert, ea a încetat de-a exista deodată cu anul 1700, deodată cu 
căderea domniei naţionale. Nici recunoaștem, nici putem recunoaște epocii 
fanarioților dreptul suveran de-a conferi titluri şi demnități, precum nu le- 
am fi recunoscut-o turcilor, a căror mandatari în ţară erau fanarioții. De-aci 
se explică repedea cădere a prerogativelor politice în secolul nostru, pentru 


că asemenea prerogative trebuie să răsară dintr-un drept public determinat, 
iar acest drept public a murit la 1700 şi exercitarea lui din partea străinilor 
se considera ca o uzurpaţiune viciată până în sâmburul ei de ilegitimitate. 

Nu se mai opună deci termenii de popor și boieri, căci cel din urmă 
termen nu însemnează azi nimic de vreme ce nu mai există nici boierie, nici 
boeri. Precum nu se poate vorbi de monoteiști fără, Dumnezeu, de școli fără 
dascăli şi fără elevi tot așa nu poate fi vorba de boieri fără instituţia militară 
aristocratică a boeriei. Cu raţiunea ei de-a fi a trebuit să dispară și instituția 
şi cu totul alții sunt termenii opuși astăzi. 

Liberalismul de la noi însemnează astăzi domnia prin mase amăgite și 
reamăgite căci mundus vult decipi, ergo decipiatur e parola de guvernământ 
a roşilor. Lumea vrea să fie amăgită, s-o amăgim dar, îşi zic confrații, și au 
pentru aceasta o magazie de fraze cari de cari mai ieftine. 

Conservatori sunt și rămân aciia cari, față cu tendenţa de-a pune puterea 
publică exclusiv în mâinile maselor, admit ca existând pentru sine o idee a 
statului, a ordinii sociale, a statormiciei dreptului şi adevărului; conservatori 
sunt cei cari admit că guvernământ nu se poate fără garanţii de știință și 
integritate și că votul și numai votul concetăţenilor nu-l face pe om nici mai 
cuminte, nici mai onest, nici mai muncitor decum a fost. lată deosebirea 
esenţială între egalitarismul botezat, fără cuvânt, liberalism şi între un 
sistem conservator care, fără a exclude pe cineva de la viaţa publică, nu 
admite totuși înaintarea decât pentru merit și integritate. 


€ 


REPEDE ARUNCĂTURĂ DE OCHI ASUPRA 
PROIECTULUI DE BUGET PE ANUL 1881-82 


[7 februarie 1881] 


Amicus Plato, 

sed magis amica Veritas. 

Facem o declaraţie din capul locului. Scriind aceste observaţii n-am 
avut nicicum în gând a face un articol de politică militantă; am avut numai 
un singur scop, acela de-a atrage atenția bărbaţilor competenţi și, prin 
poziţia lor actuală, în putere de-a pune capăt unei situaţii care a durat deja 


prea mult. Și este timpul cred sosit a lăsa politica la o parte când este vorba 
de finanţele statului. De-aceea toate ţifrele ce le arătăm sunt culese numai 
din izvoare oficiale. Scriind aceste rânduri n-am avut în vedere decât 
bugetele, situaţiile date de Ministerul de Finanţe şi declaraţiunile Înaltei 
Curți de Compturi, prin urmare nici o singură ţifră nu este de fantazie sau 
măcar puse în dubiu: sunt țifrele oficiale cari vorbesc. 

A intrat în tradiţiile noastre constituționale ca, de câte ori se prezintă un 
buget la votul Camerii, el să fie totdeuna echilibrat, ba în cele mai multe 
cazuri se prezintă chiar cu un escedent. 

Este aşa de lesne de-a așeza ţifre negre pe hârtie albă încât de 20 de ani 
mai nici un ministru de finanţe nu s-a putut opri a demonstra Camerei, țării 
prin urmare, (schwarz auf weiss) că bugetul este echilibrat, ceva mai mult, 
că el lasă un escedent. 

Ce se întâmplă însă? Trece anul, vine timpul încheierii socotelilor și 
atunci, o, atunci quantum mutatus ab illo! ... 

Acest obicei nefast a trecut, o repet, în moravurile noastre 
guvernamentale și de mai bine de 20 de ani se repeta în toţi anii şi, ce este 
mai curios, cu același succes. 

Spre a mărgini demonstraţia noastră la un singur exemplu, îmi este 
destul a aminti că în expunerea de motive a bugetului pe anul 1878 d. 


ministru de finanţe zicea textual t: 


Am onoare, d-lor deputaţi, a prezenta în deliberarea d-v bugetul general al 
statului pe 1878, care se încheie cu un escedent de venituri de lei 29.988.196, bani 73. 


Și în adevăr în aceeași broșură găsim mai departe un tablou ° prin care 
se demonstră cu ţifre negre pe hârtie albă că: 

Veniturile fiind de lei 121.381.770 

iar cheltuielile de lei 91.393.573,27 

rămâne un escedent de 29.988.196,73 

Ce se întâmplă însă? Trece anul 1878 şi statul își încheie socotelile și 
iacă rezultatul la care ajunge: 

În tabloul general al situaţiei definitive a bugetului general pe exerciţiul 
1878 3 (pag. 2-3) găsim balanţa aşezată de ministrul de finanţe în modul 
următor: 

Încasări efectuate 117.710.360,42 

Plăţi efectuate 166.916.099,99 


Deficit bănesc 49.205.739,57 

Prin urmare, în loc de escedentul de 29.988.196 lei 73 bani, avem un 
deficit de 49.205.739,57, ceea ce face că d. ministru de finanţe s-a înşelat în 
prevederile sale optimiste cu-o bagatelă de aproape 80 de milioane. 

Să nu ni se obiecteze că războiul ruso-turco-român a fost cauza unei 
asemenea zdruncinări a prevederilor bugetare, căci proiectul de buget s-a 
depus în Cameră cam în ajunul luării Plevnei 4, când războiul era pe la 
sfârşit, şi guvernul era în deplină cunoștință de cauză când a alcătuit bugetul 
pe 1878. Afară de asta, această anomalie se găsește mai în toate bugetele 
votate de 20 de ani încoace în proporţiuni mai mici sau mai mari: dar lucrul 
constant este că echilibrul bugetar, escedentul ideal se traduce la închiderea 
unui exercițiu mai totdeuna prin un deficit real. 

Aceasta o prevedeam și pentru bugetul exerciţiului 1681-82; dar 
aruncându-ne ochii pe proiectul de buget prezentat Camerii de guvem 
teama noastră s-a schimbat în certitudine, precum o vom demonstra-o 
numaidecât. 

Nu este în intențiunea noastră a face un studiu aprofundat bugetului 
prezentat la deliberarea Camerii. Timpul ne lipseşte, spaţiul între 
prezentarea lui la Cameră și votare este aşa de scurt încât ne vom afla în 
faţa unui fapt împlinit înainte de-a putea prezenta publicului observaţiile 
noastre. 

Ne vom mărgini dar a releva vro câteva condeie din proiectul de buget 
pe 1881-82, a arăta exagerearea prevederilor și a demonstra că bugetul, 
astfel cum s-a prezentat Camerii, nu este echilibrat. Dacă observările 
noastre vor izbuti a atrage atenţiunea onor. comisii bugetare scopul nostru 
scriind aceste rânduri va fi atins. 

Este departe de noi ideea de-a incrimina pe d. ministru de finanţe. 
Miniștrii nu fac bugetele în nici o ţară din lume și mai puţin la noi. 
Elementele unui buget se adună, se clasifică de deosebitele administraţiuni, 
bugetele se alcătuiesc cu un cuvânt în birourile ministeriilor și miniștrii dau 
numai le coup d'oeil du maître. 

Rutina biurocratică este însă aşa de înrădăcinată încât bugetele se 
copiază unele pe altele: cele de estimp copiază pe cel de an, cel de an s-a 
copiat după cel precedent şi aşa înainte, umflând după trebuinta momentului 
cifrele şi, când s-a ajuns a se echilibra pe hârtie bugetul, atunci șeful de 
biurou care a făcut acest act de înaltă prestidigitaţiune a binemeritat de la 
patrie! 


Ca să dăm un esemplu de ce este rutina biurocratică și ce puţină 
inteligență se pune în lucrările cele mai de căpetenie vom relata următorul 
fapt, care, deşi străin de cestiunea ce ne preocupă, totuși zugrăvește cu 
fidelitate spiritul ce predomină în lucrările cancelariilor noastre. 

Un articol oarecare din legea comptabilităţii statului pune îndatorire 
guvernului a prezenta la deschiderea Camerei socotelile anului trecut şi 
situația financiară a acelui an. Pentru prima dată o asemenea situație s-a 
prezentat Camerei în anul 1871 5. La acea epocă anul bugetar se încheia la 
30 septemvre al anului viitor şi de aceea găsim că și situaţia anului 1870 se 
întinde până la 30 sept. 1871, adică cuprinde tot exerciţiul anului 1870. Ce 
să întâmplă însă? În 1874 legea comptabilităţii generale se modifică și anul 
bugetar se mărgineşte numai până la 30 iunie al anului viitor; cu toate 
acestea toate situațiile ce s-au prezentat Camerelor de la 1874 şi până astăzi 
cuprind situația financiară până la 30 sept. De ce? Răspunsul îl găsim în 
rutina ruginită a biurourilor și în inteligenţa mărginită a personalului 
inferior administrativ. 

Odată întâiul pas făcut, adică odată situaţia 1870 încheiată până la 30 
sept. 1871, celelalte situaţii s-au copiat cu fidelitate, introducându-se pe ici 
pe colo alte ţifre noi, fără a se observa că de la 1874 încoaci anul bugetar 
fiind redus la 30 iunie şi situaţiile urmau a se mărgini la acea dată. Nu ne 
vom mira deloc văzând ca situaţiile viitoare vor adopta acum data de 30 
iunie, deşi prin legea din 12 fevr. 1880 ê s-au schimbat cu totul epocele 
bugetare și încheierea exerciţiului se face acum iar la 30 septembre. 

Să ni se ierte această digresiune, dar am socotit-o trebuincioasă spre a 
arăta o dată mai mult spiritul care predomină în birourile noastre 
administrative. 

Această parenteză închisă, să ne întoarcem la proiectul de buget pe anul 
1881-82. 

Un străin care ar citi expunerea de motive a bugetului în cestiune n-ar 
putea decât să ne felicite şi să ne admire. Dar acest străin, ca să-și poată 
păstra iluziunile, n-ar trebui nici să arunce un ochi cercetător asupra 
bugetelor anilor trecuţi, nici, mai ales, să aștepte încheierea socotelilor în 
anul viitor; căci atunci orice iluzie ar fi imposibilă! 

Noi, într-un timp de 20 de ani, am sporit bugetele de la 44 de milioane 
la 121 milioane adică cu 275 la % şi Dumnezeu ştie unde ne vom opri! 

Ca să se ajungă la o echilibrare pe hârtie (de astă dată ni s-au făcut 
graţie de excedent) s-a întrebuințat și în acest an vechile metode astfel: 


I. S-au umflat evaluările bugetare la venituri. 

După cum vedem din expunerea de motive a bugetului pe anul 1881-82 
toate evaluările bugetare s-au urcat, unele bazându-se pe evaluările anului 
trecut, altele pe încasările efectuate în ultimii 5 ani şi altele pe niște legi 
viitoare cari vor spori veniturile, precum pentru saline, a căror evaluări s-au 
urcat cu aproape 1⁄2 milion în comparaţie cu evaluarea anului trecut, pe 
cuvânt că o nouă lege va reorganiza cu totul administraţia lor. 

Toate aceste baze sunt greşite şi chiar din expunerea de motive vedem 
(pag. IV) că impozitul fonciar, cel mai sigur venit, nu s-a încasat în cei cinci 
ani din urmă decât în proporţie mijlocie de 80 la % din constatări, iar nu din 
evaluări şi se știe că evaluările sunt mult mai urcate decât constatările. 

Noi am luat și am cercetat toate evaluările bugetare și încasările 
efectuate de la 1862 încoace şi le-am așternut în alăturatul tablou anex. no. 
1. Avem astfel trei perioade distincte de câte cinci ani fiecare. 

1. Period 1862-66, epoca înainte de Constituţiunea actuală. 

2. Period 1870-74, epoca guvernului conservator şi 

3. Period 1875-79, epoca guvernului liberal. 

Ei bine, din acest tablou se poate vedea că evaluările şi încasările au 
diferit totdauna şi în proporţie de 88-89, în timpii din urmă de 98 la %. Aci 
trebuie observat că, luându-se încasările en bloc, s-au trecut şi acele încasări 
neprevăzute prin buget; iar, dacă ar fi a se lua fiecare venit în parte, atunci 
proporţia între încasări și evaluări ar fi şi mai nefavorabilă; cu toate aceste 
şi chiar neţiind seamă de întâmplările din anii din urmă (războiul 1877-78, 
din care cauză s-au mărit în mod anormal încasările) vedem că în 
condițiunile cele mai favorabile chiar nu se poate compta pe încasări mai 
mari decât 90 la %. 

Astfel veniturile totale fiind evaluate la 119.671.214 trebuie să scădem 
cel puţin 10 la % adică lei 11.967.121,40 cari nu se vor încasa. Această 
scădere este cât se poate de modestă și dea Domnul ca ea să nu fie mai 
mare. 

II. Un alt mijloc de a echilibra bugetele când nu se mai poate umfla nici 
un alt venit este acela de a arunca suma trebuincioasă pentru echilibru sau 
escedent la capitolul rămășițelor. 

Această sumă de venit este evaluat în proiectul de buget pe anul 1881- 
82 la suma de 10.000.000 lei. 

Să ne înţelegem puţin şi asupra acestui punct, care formează aproape 10 
la % din bugetul total al statului. 


Se ştie că, graţie legii de percepere din 1871, rămășițe din contribuţiuni 
directe din ultimii zece ani sunt foarte puţine, rămășițele existente astăzi 
sunt parte din exerciţii vechi anterioare anului 1871 și din câştiguri de 
arenzi. 

Mulțumită unor recolte bune şi achiziţiilor pentru armatele ruso-române 
o parte din arenzile arierate s-au încasat şi aceasta se probează cu încasările 
excepţionale efectuate din rămășițe în anii 1878-79. 

Rămășițele din celelalte contribuţiuni din anii anteriori lui 1871 credem 
că vor fi acum pe sfârșit, deşi aceste rămășițe ce se încasează mereu, fără a 
exista constatări regulate, ni se par nouă un abuz revoltător. Nu este însă 
locul aci a ne întinde asupra acestui subiect. 

Afară de aceasta din tabloul aci anexat sub no. 2 vedem că toate 
rămășițele ce s-au încasat în timp de 15 ani, adică în periodele 1862-66, 
1870-74 şi 1875-79, ne dau o mijlocie anuală de aproape 4.000.000 în care 
s-au cuprins şi încasările escepționale ale anilor 1878-1879. A veni dar și a 
evalua acest venit la 10 mil. ni se pare puţin prudent. 

Rămășițele, cu cât se încasează mai mult cu atât ele diminuează și, deși 
nu împărtășim optimismul d-lui ministru de finanţe, care, în expunerea sa 
de motive pentru bugetul anului 1880 7, lasă a spera că într-un viitor mai 
mult sau mai puţin apropiat rămășițele vor dispărea cu totul, totuşi credem 
că, deşi rămăşiţe vor fi totdauna, dar cel puţin ele vor fi bine constatate și 
mai ales vor fi în o proporţie mai mică. 

Prin urmare credem că evaluarea rămășițelor la 10 milioane este 
exagerată şi că ea trebuie redusă la cifra de 4 mil. care este, o repetăm, 
mijlocia încasărilor din rămășițe pe 15 ani. Astfel fiind, urmează a se scădea 
bugetul veniturilor cu 6.000.000 lei. 

III. Cifrele puse pe hârtie, venituri şi cheltuieli, dând o diferență în 
favoarea veniturilor de 385 298 lei, 33 b. aproape ar fi fost să ni se dea și în 
acest an un excedent; d. ministru însă a sacrificat astă dată excedentul şi a 
preferit să destineze această sumă pentru deschidere de credite 
suplimentare și extraordinare. 

A ni se asigura de la început că guvernul nu va deschide credite 
suplimentare şi extraordinare în cursul anului 1881-82 decât până la suma 
de 385 298 lei, 33 b. este o probă de puţină prevedere şi de puţină prudenţă, 
cuvinte pe cari le-am citit cu fericire în expunerea de motive a bugetului 
1880 &. 


Dacă ne aruncăm ochii în trecut vedem cât de hazardată este această 
promisiune, deşi atrăgătoare. În adevăr Horaţiu a zis Nil mortalibus arduum 
est (nimic nu este imposibil muritorilor), dar Horaţiu nu cunoştea sistemele 
noastre financiare; a pretinde că deschiderea creditelor extraordinare şi 
suplimentare în un an să se mărginească la 300.000 lei este a nu cunoaște 
istoria noastră financiară. În bugetele noastre creditele suplimentare şi 
extraordinare au jucat totdauna un mare rol, şi lucrul este altfel foarte lesne 
de înţeles; căci într-o ţară nouă care se organizează şi vrea să recâștige 
timpul pierdut spre a se pune în nivel cu civilizaţia secolului se ivesc pe tot 
momentul necesități nouă pe cari prevederea guvernanţilor nu le-a putut 
prevedea. Adăogând la aceasta fluctuațiile politice, desele schimbări de 
guvern, lesne se va pricepe cum o măsură excepţională devine aproape 
normală şi cum nu se poate pune o limită prea strâmtă facultăţii de a 
preîntâmpina nişte cheltuieli neprevăzute cu resurse extraordinare. 

În acest sens tabloul aci anexat sub nr. 3 prezintă şi un interes istoric: la 
orice mișcare politică creşte şi suma acestor credite; astfel: consecințele 
lovirii de stat din 1864 se traduc în anul următor cu o sumă de peste 12 
milioane credite suplimentare şi extraordinare. În 1872 se regulează (nu 
ştim pentru a câta oară) chestia drumului de fier Strousberg şi barometrul 
creditelor extraordinare se urcă la 17 milioane, în fine anii războiului 
produc pentru 1877 o creştere de credite extraordinare de 34 milioane și 
pentru anul 1878 de 44 milioane. 

În rezumat: 

În întâiul period, 1862-1866, totalul creditelor suplimentare şi 
estraordinare se urcă pentru acești cinci ani la 30.820.767 lei, dând o 
mijlocie anuală de 6.164.153 lei, 40 bani. 

În al doilea period, 1870-1874, aceste credite se ridică pentru cinci ani 
la suma de 38.656.584 lei, 37 bani, dând o mijlocie anuală de 7.731.316,87 
b. 

În fine al treilea period, 1875-1878, dă numai în patru ani o sumă de 
98.658.964 lei, 73 bani, rezultând astfel o mijlocie de 24.664.741,18 b. 
Astfel dar, luându-se termenul de mijloc al creditelor suplimentare și 
extraordinare din aceşti 14 ani, ne dă suma de 12.800.000 lei. 

Faţă cu elocuenţa acestor ţifre a pretinde că în anul viitor 1881-82 
aceste credite se vor menține la ţifra de 380.000 lei este cel puţin o 
imprudenţă. 


De aceea credem că trebuie a se înscrie la cheltuieli o sumă de 10 
milioane pentru deschidere de credite suplimentare şi extraordinare în 
cursul anului (sumă mai mică decât mijlocia pe 14 ani), iar nu 380.000 lei 
cum este prevăzut în proiectul de buget. 

Astfel stabilind situaţia proiectului de buget pe 1881-82, avem: 

Venituri prevăzute în proiectul de buget prezentat Camerei ......... 
119.671.214 

Din această sumă scăzând 1, după observaţia de sub nr. 1 diferinţa 

de 10% între evaluări şi încasări sau lei .........mcmccce eee. 
11.967.121,40 

2. după observaţia sub nr. 2, asupra rămășițelor încasate în a. 

1881-82 lërini ienna i a ară ati da 6.000.000 

17.967.121,40 

Rămân venituri probabile pentru anul 1881-82..........c....... 
101.704.092,60 

Cheltuielile prevăzute în bugetul prezentat Camerii se urcă la ......... 
119.285.915,67 

La care trebuie a se adăoga pentru deschidere de credite suplimentare 

ȘI - EX OI CUTIA DE e ol ate totala calea i dea na a aa 0 aaa i 10.000.000 

avem cheltuieli probabile pentru a. 1881-82 seses 
129.285.915,67 

Iar situaţia probabilă, a acestui buget va fi următoarea: 

Venituri fiind de lei 101.704.092,60 

şi cheltuielile de lei 129.285.915,67 

Rezultă un deficit de 27.581.823,07 

Aceasta este după noi adevărata situaţie bugetară pe anul viitor şi să nu 
ni se impute că suntem pesimişti. În materie de finanţe preferim pesimismul 
ministrului de finanțe, care a evaluat veniturile anului 1877 la 81 de 
milioane şi încasat 110 milioane, decât optimismul din 1878 prevăzând un 
excedent de aproape 30 de milioane, excedent care s-au tradus peste un an 
în un deficit de aproape 50 de milioane, după cum am arătat mai sus. 

Terminând acest repede studiu asupra bugetului prezentat Camerii pe 
1881-82, dorim ca onor. comisiune bugetară să nu se lase a se amăgi de 
mirajul excedentelor și echilibrărilor iluzorii, ci mai bine, aruncând o 
privire în trecut, să se sperie de fantasmele deficitelor reale. 

București, 30 ianuarie 1881 


1. A se vedea: Expunerea de motive la proiectul de lege pentru fixarea bugetului 
general de venituri și cheltuieli pe exerciţiul 1878, p. 3. 

2. V. Expunerea situaţiei financiare a tezaurului public la 30 sept. 1879 
prezentată Adunării deputaţilor în sesiunea ordinară din 1879-80, pag. 2, 3. 

3. Id. id. pag. 30, 31. 

4. V. Şedinţa Camerii din 18/30 mai 1877. 

5. Situația generală a tezaurului public şi a serviciilor dependinte de Ministerul 
de Finanţe la 30 septembrie 1871, prezentată onor. Adunări a deputaţilor în sesiunea 
ordinară a anului 1871-72. 

6. Se ştie că după această nouă lege anul bugetar începe la 1 apr. şi exerciţiul se 
încheie la 30 sept. 

7. V. Expunerea de motive la proiectul de lege privitoare la bugetul general al 
statului pe exerciţiul anului 1880, pag. XIX. 

8. V. Expunerea de motive a bugetului pe 1880, pag. IV. 

PROIECTUL D-LUI CONTA ASUPRA INSTRUCȚIUNII 
[1] 


[8 februarie 1881] 

În materie de legiferare asupra învățământului public sunt din norocire 
unele părți esențiale în privința cărora nu poate fi vorba și nu trebuie să fie 
vorba de partide politice. Învățământul dat din partea statului, deşi cuprinde 
şi elemente eminent politice, asupra cărora se restrânge toată antiteza 
partidelor în lupta lor caracteristică înlăuntrul sistemei constituționale, are 
totuși un fundament comun pentru toate vederile oamenilor de stat, oarecum 
un teren neutru, unde se pot întâlni partizanii deosebitelor colori politice 
într-o cugetare unită și pot dovedi o dată mai mult că, în mijlocul 
divergenţei de opiniuni asupra multor obiecte, sunt mai întâi de toate 
cetățenii unuia și aceluiași stat, mai întâi de toate români cari doresc din 
inimă sinceră prosperarea patriei lor. 

Deşi actualul ministru al cultelor şi instrucţiunei publice, d. Conta, în 
chiar ajunul prezentării proiectului d-sale de lege pentru reorganizarea 
învăţământului, a părăsit treapta mai înaltă a unui om de specialitate, pe 
care erau dispuse a-l așeza cercurile politice la intrarea d-sale în minister, şi 
s-a coborât, printr-o acţiune îndreptată în contra amicilor d-sale politici din 
Iași şi ilustrată prin fondarea foii „Liberalul“, pe treapta unui simplu adept 


neofit al politicei militante de partid, noi nu-l vom urma în această 
micşorare a d-sale, ci vom privi proiectul de lege ce l-a supus dezbaterilor 
Camerii din acel punct de vedere general din care deosebirile de partid 
trebuie să dispară. 

Care este esența reformei învățământului ce-o propune d. Conta? Şi, 
când vorbim de esenţa reformei, să ne fie permis a înlătura din discuţiunea 
noastră toate cestiunile mai secundare, de ex. despre mecanismul 
administrativ, despre Consiliul superior și inspectorii generali, despre deja 
faimosul „mic cod disciplinar“ în contra profesorilor etc. etc. — cestiuni 
asupra cărora, în demersul unor dezbateri în Cameră, s-ar putea da diferite 
dezlegări și s-ar putea face prin urmare modificări la proiectul d-lui Conta. 

Vom concentra şi mărgini discuţiunea noastră asupra punctului cardinal 
în orice lege organică de învățământ, adecă asupra direcțiunii de cultură ce 
voieşte s-o dea viitoarei societăţi române. Aci este sufletul unei asemenea 
legi cu el stă sau scade întregul organism. 

În privinţa direcţiunii de cultură dar, proiectul d-lui Conta cuprinde 
două reforme fundamentale, așa de reforme și aşa de fundamentale încât se 
pot numi, cu propriul cuvânt, o răsturnare a bazei de cultură pe care au fost 
clădite pân' acum școalele nu numai ale noastre, ci ale întregei Europe 
apusene. D. Conta voieşte să lovească temelia clasicităţii în întregul 
învăţământ secundar și mai voiește încă să introducă facultăți special 
destinate pentru femei. Înlocuirea clasicismului prin utilitarism şi 
emanciparea universitară a femeilor, iacă cele două bătăi de inimă ale vieţii 
organismului propus de d. Conta. 


Art. 141 din proiect zice: Se vor înființa treptat în fiecare capitală de district cel 
puţin câte un gimnaz de băieţi și unul de fete. 

Art. 145 Cursul gimnazial este de patru ani, împărţit în patru clase. 

Art. 142. Instrucţiunea gimnazială pentru băieți va consista din următoarele 
învățături, ce se vor preda mai mult din punctul de vedere practic decât științific de 
către 9 profesori şi 3 maiştri. 

1. Limbele română, franceză şi germană, cari se vor preda de trei profesori 
respectivi după acelaș sistem de gramatică și în comparațiune una cu alta, adăugându- 
se noțiuni de literatură şi exerciții de compozițiuni uzuale. 

2. Noţiuni de economie politică, de drept public și de drept privat pozitiv, cu 
exerciţii în redactarea actelor juridice uzuale (un profesor). 

3. Istoria universală şi în special aceea a uneltelor și artelor, a ştiinţelor, a 
moravurilor şi instituţiunilor sociale, cu foarte puţină cronologie și biografie (un 
profesor). 


4. Geografia, cuprinzând întreaga istorie a pământului, cu noţiuni de cosmografie 
și geologie, de geografie fizică, botanică, zoologică, etnografică, politică, și mai cu 
seamă economică și socială (un profesor). 

5. Botanica, zoologia și mineralogia, cu aplicaţiuni practice, mai cu seamă la 
agricultură (un profesor). 

6. Fizica descriptivă, mecanica şi chimia, cu aplicaţiuni practice mai cu seamă la 
industrie. Descrierea principalelor producte manufacturate (un profesor). 

7. Aritmetica, algebra și geometria elementară, cu aplicațiuni respective la 
calcule financiare, la ridicări de planuri etc. Comptabilitatea cu diversele ei aplicațiuni 
(un profesor). 

8. Desenul și modelagiul (un maestru). 

9. Muzica vocală (un maestru). 

10. Gimnastica cu exerciţii militare (un maestru). 

Art. 143. Articolul precedent se aplică şi la gimnaziile de fete cu următoarele 
modificări şi adăogiri: 

1. Profesorul sau profesoara de limba română va preda și câteva noțiuni uzuale de 
drept şi economie politică. 

2. În locul profesorului special de economie politică și drept pozitiv va fi un 
profesor sau o profesoară care va preda: Noţiuni de pedagogie, cu aplicaţiune specială 
la creşterea copiilor mici, începând de la naşterea lor, noțiuni de higienă și de 
medicină casnică, cu aplicaţiune specială la îngrijirea copiilor mici, și economia 
casnică cu comptabilitatea ei. 

3. Maistrul sau maestra de gimnastică va arăta şi va dirige mai cu seamă jocuri 
gimnastice. 

4. Se adaoge un profesor de religiune care va preda istoria Noului Testament și 
morala creștină. 


Aşadar: 1) limba latină și limba greacă sunt cu totul scoase din gimnazii 
(şi religiunea este scoasă din gimnaziile de băieți!!) și sunt înlocuite cu 
limba germană și cu studii cari se cer a fi predate mai mult „practic“ decât 


„Ştiinţific“. 


2) Instrucţiunea este aceeași, ba chiar ceva mai întinsă, pentru fete şi 


pentru băieți, și în fiecare district se cere cel puţin un gimnaziu de fete. 


După gimnazii, proiectul d-lui Conta se urcă la licee cu următoarele idei 


de studii și de organizare: 


LICEELE 


Art. 168. În orașele principale, unde se va simți trebuinţă, vor fi câte unul sau mai 
multe licee de băieți și licee de fete. 

Numai liceele de fete vor putea avea internate. În acestea se vor primi eleve 
stipendiste şi eleve solvente, conform prescripţiunilor art. 141. 


Art. 169. Instrucţiunea ce se va da în liceele de băieți va consista din următoarele 
obiecte, ce se vor preda, din punct de vedere cu totul ştiinţific, de următorul număr de 
profesori. 

1. Limba latină, lexicografie greacă și noțiuni de filologie, predate de doi 
profesori, dintre cari unul va preda numai limba latină în cele dendâi două, clase. 

2. Limbele română, franceză şi germană cu literaturele lor, predate de trei 
profesori. Profesorul de limba română va preda şi noțiuni de psihologie, logică și 
estetică. 

3. Istoria civilizaţiunei, cu noţiuni de arheologie și de sociologie, predate de un 
profesor. 

4. Cosmografia, geologia şi geografia, predate de un profesor. 

5. Fizica descriptivă, chimia cu mineralogia, anatomia și fiziologia plantelor și 
animalelor, predate de un profesor. 

6. Algebra, geometria elementară, trigonometria plană, și noțiuni de Mecanică 
rațională, predate de un profesor. 

Pe lângă această instrucţiune ştiinţifică se vor preda muzica vocală și gimnastica 
ca în gimnazii. 

Art. 170. Articolul precedent se aplică și la liceele de fete, cu următoarele 
modificări. 

1. În locul noţiunilor de filozofie profesorul sau profesoara de limba română va 
preda, pe lângă obiectul său principal, lexicografia latină și greacă cu noțiuni de 
filologie. 

2. În locul celor doi profesori pentru limba latină, lexicografia greacă și noţiuni de 
filologie, vor fi doi profesori sau profesoare, pentru următoarele două cursuri. 

a) Noţiuni elementare de psihologie, logică, morală, drept și economie politică; 
estetică cu aplicaţiuni la artele frumoase şi mai cu seamă la viaţa socială; pedagogică 
şi metodologică, cu toate aplicaţiunile lor. 

b) Noţiuni de higienă și de medicină, cu aplicaţiunile lor speciale la copii şi la 
femei. 

3. În loc de exerciţii militare maistrul sau maistra de gimnastică va arăta și va 
dirige jocuri gimnastice. 

Art. 171. Cursul liceal este de patru ani, împărțit în patru clase. 

Art. 172. Nu se vor admite în licee decât elevi sau eleve cari vor prezenta 
certificate de absolvirea cursului gimnazial în școalele publice. 

Art. 173. Se aplică la licee art. 146 şi următoarele până la art. 154 inclusiv, 
precum şi art. 155, cu deosebire că fiecare elev sau elevă de liceu va plăti o taxă 
şcolară de zece lei la începutul fiecărui semestru. 

Art. 174. Certificatele de absolvirea cursului liceal se vor preschimba la 
Ministerul Instrucţiunei contra diplomelor de bacalaureat în științe și litere. Aceste 
diplome vor fi date în numele Domnitorului etc. 


Aşadar: 1) Limba şi literatura greacă scoasă cu totul și din licee, prin 
urmare din întregul învățământ numit până acum secundar; lexicografia 


greacă, de care vorbeşte art. 169 şi care se preda în ultimul an sau în ultimii 
doi ani de profesorul limbei latine și noţiunilor de filologie, este o simplă 
explicare de cuvinte tecnice, oarecum un dicţionar de cuvinte străine fără 
nici o însemnătate pentru vreo gramatică sau stilistică grecească. Limba 
latină este păstrată numai în cele patru clase superioare de licee pentru 
băieţi, fără arătarea de autori cari să deprindă pe școlari cu spiritul 
clasicităţii romane. 

Și, în adevăr, şcolarul de abia în prima clasă de liceu, după proiectul d- 
lui Conta, sau în clasa a cincea, cum zicem noi încă astăzi, va începe să 
înveţe cetirea alfabetului latin și declinarea lui mensa, mensae; în clasa a 
şasea va învăţa sintaxa şi va dobândi o idee de accusativus cum infinitivo 
(să nu se supere d. autor al scrisorilor din „Presa“ de aceste cuvinte latine) 
şi de oratio obliqua. Când să citească autorii latini și ce autori să citească? 
Clasa din urmă, a opta, e mai mult destinată unei recapitulări generale a 
studiilor liceale; se va putea totuşi găsi și aici oarecare timp pentru citire; 
propriul timp pentru cunoașterea autorilor clasici ar fi și ar rămânea însă 
cele 10 luni din clasa a 7-a. Ce să se facă și ce să se lase în așa puţină 
vreme? Să se înceapă cu Cornelius Nepos? Să se continue cu Caesar, De 
bello gallico şi De bello civili? Să se înceapă cu Metamorfozele lui Ovid? 
Să se continue cu Eneida lui Virgil? Şi unde rămâne Livius? Unde Sallust? 
Unde Tacitus? Unde Horaţiu? Unde Cicero? Și unde pentru noi importantul 
Plinius? 

Este lucru vederat: în cei patru ani de liceu (clasa 5 — 8-a) din proiectul 
d-lui Conta se poate învăţa limba latină; dar spiritul clasicității romane, aşa 
precum transpiră din eminenţii autori cari au format până acum substratul 
culturei literare şi științifice din Europa, nu se poate învăţa în liceele d-lui 
Conta. 

2) Instrucţiunea este și pentru licee tot așa de întinsă la băieţi și la fete, 
numai că în locul limbei latine vine la fete lexicologia latină, dar se adaog 
alte studii, între cari şi noțiuni de medicină cu aplicaţiune specială la femei! 
(A Propos: Am dori să știm cum își închipuiește d. Conta o clasă dintr-un 
liceu feminin, după proiectul d-sale, în care un profesor predă la fetițe de 
14, 15 sau 16 ani medicina boalelor femeiești? Şi cum îşi închipuieșşte 
examenul public anual asupra acestei materii?) 

În fine proiectul d-lui Conta, după gimnazii şi licee, culminează în 
şcoalele superioare, adecă în facultăţi sau în universitate. Aici se vorbește 
de studenţi și studente și se pune în principiu la art. 206: 


Numai Şcoala Normală Superioară și Facultatea de Medicină vor putea avea 
studente cu dreptul de-a urma la cursuri, celelalte şcoale superioare putând admite 
studente numai cu dreptul de a da examene. 

Când numărul studentelor înscrise se va socoti destul de mare, se vor destina 
esclusiv pentru dânsele Școala Normală Superioară şi Facultatea de Medicină din Iași. 
Cursurile acestor școale vor fi în cazul acesta organizate în vederea destinațiunei 
profesionale speciale a studentelor. 

În toate cazurile studentele de la Școala Normală Superioară, de la Facultatea de 
Medicină, pe cât timp nu sunt măritate sau nu trăiesc cu bărbaţii lor, vor trebui să fie 
interne şi să meargă la cursurile universitare sub conducerea profesoarei internatului 
sau a unei pedagoage însărcinată, de dânsa. În aceste internate vor fi stipendiste, 
semistipendiste şi solvente. 


Rezerva aci stabilită în privinţa urmării la cursuri din partea femeilor 
(căci examenele se pot da de femei în toate facultăţile și se pot crea și 
doctoare sau doctorițe în drept) se înțelege numai pentru Facultăţile de 
teologie și de drept și pentru Școala Superioară de Geniu, căci pentru 
Facultăţile de litere și de ştiinţe art. 218 din proiect prevede din contră: 


Art. 218. Studenţii şi studentele din secţiunea ştiinţifică a Şcoalei Normale 
Superioare vor urma la Facultatea de Științe, iar cei din secţiunea literară la Facultatea 
de Litere cursurile respective cari corespund cursurilor din gimnazii şi licee. Deosebit 
de aceasta, studenții și studentele din ambele secțiuni vor urma cursurile de pedagogie 
şi metodologie. 

Pentru toate obiectele de studiu din Şcoala Normală Superioara se vor numi 
repetitori, cu diurnă de 200 lei pe lună, dintre profesorii de liceu din localitate. Fiecare 
din aceștia va exercita îndeosebi pe studenți și pe studente în știința de care el însuși 
este profesor la liceu. Deosebit de aceasta, un profesor de la Facultatea filozofică va 
putea fi însărcinat, ca maistru de conferințe, cu conducerea tuturor repetițiunilor şi cu 
partea demonstrativă a cursului de pedagogie. 

Nu se va da studenţilor și studentelor absolutoriul Şcoalei Normale Superioare 
decât după ce vor fi depus examenul și vor fi obținut doctoratul în grupul respectiv de 
ştiinţă ce sunt obligaţi a învăţa în şcoală. 


Va să zică: emanciparea universitară a femeilor! Societatea română să 
aibă de acum înainte studente în litere, studente în ştiinţe, studente în 
medicină și să poată avea şi doctoare sau doctorițe în toate aceste 
specialităţi și încă şi în drept şi în ştiinţe „politice şi juridice“. 

inta de cultură socială în această privire va fi dară să avem, pe lângă 
profesoare bine preparate şi înzestrate cu diplome de doctorat în ştiinţe sau 


în litere, şi medice practice cu doctoratul în medicină. Odată aceste 
dobândite, se va impune ca o urmare neapărată din aceste precedente și 
admiterea de femei advocate şi în fine de femei alegătoare și alese în 
comună, la Cameră şi la Senat, precum și de femei funcţionare. 

Faţă cu aceste păreri foarte interesante ale d-lui Conta, pe cari d-sa 
împreună cu colegii d-sale din Ministeriu au crezut de cuviinţă să le aducă 
acum în dezbaterea Parlamentului român sub forma unui proiect de lege, se 
naşte pentru noi întrebarea: 

Este locul la noi și este timpul venit acum pentru ca reprezentarea 
naţională a junei Românii independente să ia în considerare un asemenea 
proiect de lege? 

De această întrebare ne vom ocupa în articolul următor. 


€ 


[11 februarie 1881] 

Trei evenimente își dispută interesul zilei, câşteşitrele de natură a arunca 
o ciudată lumină asupra regimului virtuții. 

Cu ocazia dezbaterii asupra art. 409 din Codul de Procedură Civilă d. 
Ioan Brătianu a pronunțat cu liniştea omului de stat un mare cuvânt, care-a 
căzut ca plumbul topit în sufletele auditorilor: „Vorbeşte pentru talanții lui 
Filip!“ 

Nu vom rosti nume, nu vom indica nici de departe măcar în contra cui 
erau aruncate aceste cuvinte grave ale primului ministru. Ceea ce ştim 
pozitiv însă e că „talanții lui Filip“ se referă la membri din marele partid 
roşu, parte vechi, parte neofiți, și că d. Brătianu a adresat această 
grațiozitate amicilor săi politici. Lumea pretinde a şti multe în privirea 
aceasta şi dac-am crede opinia publică îndreptăţită a cita, fără probe 
suficiente, nume şi sume, sume plătite de cămătari şi nume de celebrități 
liberale patriotice, le-am înregistra şi noi. Ceva totuși trebuie să fie la 
mijloc, căci „de unde nu e foc fum nu iese“. 


A doua preocupare a spiritului public e din cele mai serioase şi privește 
ploaia de taxe nouă pe cari primăria e în ajun de a le impune 
contribuabililor din capitală. 

Organele de publicitate cari reprezintă civilizația ne-au repetat-o 
adeseori că starea orientală în care se află Bucureştii cere neapărat o sporire 
de taxe pentru a se putea introduce îmbunătățirile necesare. Noi din parte-ne 
avem cam alte vederi. Bucureştii sunt un oraș fără industrie dezvoltată, 
temeiul și însemnătatea de oraş comercial sunt concentrate pe câteva strade 
de căpetenie; restul e ceea ce şi trebuie să fie, mai mult sat decât oraș. A 
impune taxe peste taxe imensei majorităţi a populaţiei din periferii pentru a 
lustrui cât se poate de mult centrul, populat în mare parte de firme străine, 
este poate foarte frumos din punctul de vedere al aparenţelor civilizației, pe 
cari am știut atât de bine a ni le însuși, e însă păgubitor pentru mulțimea 
mare, care ar avea mult mai multă nevoie de-o piaţă sigură, în care să-și 
ofere munca braţelor pe un preţ convenabil, decât de lustruirea cu peria a 
stradelor. E un principiu conservator de-a nu avea ambiţii în disproporţie cu 
mijloacele de cari dispui, de-a nu încorda puterea impozabilă până la 


istovire. Ar rămânea ca minţi practice, luminate, pe deplin sigure de natura 
impozitelor proiectate, să vază câte din condeiele listei primăriei jigniesc în 
mod simţitor interesele populaţiei neavute, câte nu. 

Se 'nţelege că orice venit însemnat se percepe pretutindenea, direct ori 
indirect, asupra populaţiei neavute. Există însă un mijloc demagogic, foarte 
vechi și foarte cunoscut, pentru ca, printr-un sentiment de invidie oarecum, 
să se închiză gura nenumăraţilor nemulțumiți. Aceasta se face impunându- 
se luxul celor relativ mai avuţi. În realitate dări impuse asupra cailor, 
servitorilor, livrelelor a o mână de oameni avuţi (sunt foarte puţini oameni 
în adevăr avuţi în România) reprezintă în genere o sumă neînsemnată pe 
lângă dările asupra obiectelor de consumaţie, cari scumpesc dram cu dram 
hrana populaţiei mari. Acest clenci al impunerii căţeilor și livrelelor l-au 
aflat și primăria noastră pentru a arunca praf în ochii mulțimii, care ea și 
numai ea va purta marele împrumut al primăriei. 

La 6 curent s-a ţinut o întrunire zgomotoasă la Ateneu, în care patrioții 
de meserie și cei neofiți au încercat a proba necesitatea, în multe puncte 
discutabilă, a nouălor taxe. Un domn (fără copii bineînţeles) a propus o taxă 
asupra copiilor. Replica unui om din mulțime la această monstruozitate nu 
se poate reproduce decât în ziare de-o nuanță umoristică, nepermisă 
organelor serioase, cu toate acestea e o replică care cutreieră Bucureștii, şi 
nu fără cuvânt, dacă potrivirea unei glume e un cuvânt. 

Adunarea de la Ateneu a ales însă 12 persoane însărcinate a discuta a 
doua zi cu 7-8 persoane numite de primărie taxele proiectate. 
Conventiculul, ţinut sâmbătă la 7 ianuarie, nu s-a putut îngrădi în acest cerc 
restrâns; contribuabili neinvitaţi de diferite profesiuni au pătruns asemenea 
acolo. Se zice că cu ocazia aceasta un mare patriot de meserie, d. dr. 
Râmniceanu, a scăpat de gratitudinea exagerată a poporului suveran numai 
pentru că un amic înzestrat cu mare putere musculară i-a făcut vânt din 
mulțime. 


În fine o altă ştire ne-a dat-o ieri Agenţia Havas. 

Bancherul Jacques Landau a câştigat procesul contra statului la 
Suprema Curte Comercială din Lipsca, Reichshandelsgericht. 

Acest proces l-a câştigat în contra societăţii acţionarilor căilor ferate, 
mai concret însă în contra statului. 

Procesul se datoreşte unei convenţii încheiate între prețiosul d. 
Costinescu şi bancherul Landau. Învăţatul d. Costinescu (4. cl. primare plus 


1 curs de violoncel) a fost însărcinat cu grava misiune de-a răscumpăra un 
drum de fier care costă peste un sfert de miliard. Cu învăţătura sa în cele 
juridice, tecnice și financiare și cu seriozitatea sa cunoscută a iscălit o 
convenție prin care d. Landau era însărcinat cu operaţiunea. Mai târziu, 
treaba făcându-se direct cu acţionarii, d. Landau a pretins câteva milioane 
despăgubire şi tribunalul suprem i le-a recunoscut. 

În orice caz d. Costinescu devine din ce în ce mai prețios pentru patrie. 
O achizițiune politico-financiară plătită cu 3-4 milioane de franci, în orice 
caz o marfă scumpă, deși netrebnică. 


€ 


ROMÂNII DIN VIENA 


[11 februarie 1881] 
Reproducem fără comentare următoarele rânduri din „Deutsche 
Zeitung“ relative la balul dat de studenții români din Viena. 


Adevăratul vienez, zice numita foaie, niciodată n-a prea fost forte în cunoștințe 
etnografice. Pentru el erau un ce misterios chiar și locuitorii sârbi din Banat, cari, 
dimpreună cu românii şi cu alte neamuri, erau pentru dânsul un fel de formă 
intermediară dintre unguri și turci. Cu toate acestea existau oarecari distincțiuni în 
interiorul acestei mari clase de oameni cam nedeterminat și confuz circumscrisă. 
Două tipuri mai diferite unul de altul au fost „negustorul sârb“ și „bogatul boier 
român“, a cărui solie și fiică nu erau altfel, numite decât „frumoasele boieroaice“. 
Damele române au trecut totdeauna de nește frumuseţe extraordinare ceea ce au și fost 
într-adevăr. Tezaurul de grații corporale precum și spirituale s-a transmis curat de la 
străbunele matroane asupra fiicelor și nepoatelor lor. Balul român ţinut la 15 c. în 
saloanele Reuniunii Muzicale ne-au dat nenumărate dovezi vii în privinţa aceasta. 
Deși poate să fi fost un contingent oarecare de frumoase vieneze pur sang printre 
numeroasele românce, această împrejurare n-a adus desigur nici un prejudiciu 
impresiunii generale a splendidei festivități. Tipul oacheş a fost amestecat cu cel bălan 
în modul cel mai armonic. Frumuseţea feminină, toaletele bogate și pline de gust şi 
multe riviere de briliante strălucite caracterizau balul. Coloane de mărgăritare și 
rânduri de perle figurate concurau împreună într-o lumină dulce și desigur nu se afla 
între ele nici o singură perlă „falsă“. S-a danţat cu zelul obișnuit în Viena. 
Preşedintele Comitetului, d. doctor Șt. Ciurcu, a deschis balul cu patroana, baronesa 
Hye-Guneck, în fruntea unei poloneze. Au fost de față și patroanele, doamnele Eduard 
Kanitz şi Celestina Opolzer, pe când doamnele Angelina de Bălăceano, Matilda 
Dumba și de Lindheim au fost împiedecate de-a veni. Dr. S. Morariu Andreievici, 


arhiepiscopul și mitropolitul Bucovinei şi al Dalmației, intendentul baronul Hofmann, 
membrul Camerii seniorilor, baronul Vasilco, d. de Lemayer, deputaţii, doctorul 
Mitrofanovici, baronul Stârcea şi Cosovici, baronul Wertheim, mareșalii baronul 
Tiller și baronul Schoissnigg, mai mulţi ofiţeri sârbi şi câţiva diplomaţi persiani au 
asistat mai mult timp la bal ca oaspeţi de onoare. Toate dedicaţiunile: „Versuri 
carpatine“, vals după motive române de Franz Mair, „Je pense a toi“, polca franceză 
de Ed. Straus, „Ochi negri“ de E. Sutor au produs cea mai vie plăcere, precum și 
minunata decoraţiune a salonului și programele mândre, ce reprezentau cornuri de 
abondență pline cu bomboane alese. 


€ 


PROIECTUL CONTA 


[11 februarie 1881] 

Din relațiunea ce ni s-a trămis despre cele urmate în conferinţa 

profesorilor din capitală cu privire la proiectul de lege asupra instrucţiunii 

publice estragem și publicăm următorul discurs, rostit de către unul din 

asistenţi, d. N. Kirilov, profesor la gimnaziul Cantemir. Precum se va vedea 

din citirea lui, un șir de noi dispozițiuni din proiect cari până acum n-au fost 
analizate prin ziare fac obiectul observațiunilor d-lui profesor. 


€ 


PROIECTUL D-LUI CONTA ASUPRA INSTRUCȚIUNII 
[2] 


[12 februarie 1881] 

Am văzut din articolul precedent t cum noul proiect de organizare al d- 
lui ministru de culte şi instrucțiune publică urmăreşte ca direcțiune de 
cultură pentru viitoarea societate română două scopuri: 1) slăbirea și în 
parte răsturnarea învățământului clasic (latin şi grec) din școalele secundare 
şi 2) emanciparea femeilor în universitate. 

În faţa acestei îndoite tendinţe a organizării propuse de d. Conta ne-am 
oprit la întrebarea: Este locul şi este timpul venit pentru statul nostru de-a 
lua în considerare prin organele sale de legislațiune un asemenea proiect de 
lege? 


La această întrebare răspundem: Nu, Camera şi Senatul României nu 
pot fi chemate a se ocupa astăzi de dezlegarea acestor probleme. 

Admitem că problemele sunt de cel mai mare interes. Susţinem însă că 
acest interes nu poate să fie la noi decât teoretic şi că va trebui să treacă cel 
puţin o jumătate de secol înainte de-a fi vorba de legiferare practică în 
această direcțiune. 

Să începem întâi cu instrucţiunea clasică. 

Școalele noastre secundare, îndeosebi învățământul numit gimnazial- 
liceal, sunt întocmite în esență după modele luate din Franţa și din 
Germania. Esenţa acestui învățământ este la noi, ca şi în Franţa și 
Germania, clasicitatea și cultura literară şi istorică pe temeiul clasicităţii, 
adecă humanitatis studia în înţelesul celor vechi. Pe acest temei, susținut în 
Germania şi în Franţa prin tradiţiunea unei culturi de multe secole, ne-am 
organizat şi noi școalele mai înalte şi ne-am pus astfel în comunitate de 
cultură cu Europa apuseană. 

Această comunitate de cultură cu Europa civilizată este pentru români 
de-o necesitate aşa de absolută încât încercarea de-a o slăbi ar însemna 
astăzi paralizarea oricărui progres al şcoalelor noastre și, în genere, al 
statului român. Toți bărbaţii noștri publici sunt crescuţi în ideile și mulți 
chiar în şcoalele Europei apusene, toate cărțile noastre de școală sunt 
traduse sau imitate după modeluri franceze şi germane, întreaga noastră 
legislaţiune este inspirată de legislaţiunea franceză şi (în mică parte) 
germană. Mulţi din tinerii noștri își fac studiile liceale în ţară, iar cele 
universitare în străinătate, se întorc cu studiile completate la acele 
universități străine şi-şi revarsă cunoștințele lor asupra școalelor române. 
Sistema de studii fiind egală în trăsurile fundamentale, această străbatere a 
firelor de cultură de la noi la Europa apuseană și de la Europa apuseană la 
noi a fost cu putinţă și a contribuit puternic a face din noi ceea ce suntem 
astăzi: un popor de ginte latină cu conștiința misiunii sale de a fi un purtător 
de cultură la pragul Orientului şi cu dorinţa vie de-a-i asimila tot mai mult 
rezultatele experienţelor Europei apusene fără a trece prin crudele încercări 
prin cari s-a văzut ea adeseori pedepsită pentru orice pricipitare şi tendență 
exagerată. 

Întrebarea se rezumă dar aci: în ce raport ne-ar pune reforma d-lui 
Conta cu şcoalele din Franţa și din Germania? Răspunsul este că reforma d- 
lui Conta ne-ar scoate afară din comunitatea de studii cu aceste ţări și prin 


urmare conchidem că: proiectul acestei reforme este indiscutabil în 
Camerele române. 

De agitat se-nţelege că s-au agitat aceste probleme și în Franţa și în 
Germania prin discuţiuni teoretice sau, după expresiunea cam ironică a 
principelui Bismarck, „în mod academic“. N-avem decât a arunca ochii în 
filozofia lui Auguste Comte pentru a vedea izvorul ideilor d-lui Conta. Dar 
nici o legislaţiune practică nu le-a pus în lucrare. 

În Germania limbele latină şi greacă sunt şi rămân fundamentul 
învăţământului gimnazial; chiar în școalele lor reale se învaţă latineşte; dar, 
fiindcă în aceste şcoale reale se învață mai puţin latineşte și nu se învaţă 
grecește, tendinţa cercurilor universitare din Berlin de ex. este astăzi de-a 
nu admite școlarii absolvenţi ai gimnazielor reale la frecventarea tuturor 
cursurilor universitare ca fiind prea puţin înaintați în cultura generală. 

În Austria aceeaşi sistemă, cu deosebire că şcoalele reale nu au limba 
latină, dar nici nu se obicinuieşte a se da absolvenţilor din aceste şcoale altă 
direcțiune de studii decât pentru comerţ sau școala politecnică. 

În Franţa cestiunea este mai mult în mișcare. În lacuna simţitoare lăsată 
prin lipsa totală de şcoale reale ministrul Duruy a introdus ceea ce numea el 
l'enseignement special, care este din ce în ce mai frecuentat, deşi nu poate 
îndeplini golul școalelor reale. Cât pentru gimnaziele și liceele propriu-zise, 
astăzi ca în vechime, limba latină și limba greacă, în genere humanitatis 
studia, sunt temelie învățământului. Asupra a mai mult sau mai puţin au fost 
variaţiuni: s-au scos compozițiunile în versuri latine, s-au menţinut 
compoziţiunile în proză latină, s-au împuţinat orele de latineşte şi grecește, 
s-a hotărât începerea studiului latin și a celui grecesc cu doi ani mai târziu 
decât era până acum; dar nu s-a surpat temelia clasicităţii prin alungarea 
limbei grecești cu totul şi prin reducerea limbei latine la 4 ani de liceu şi 
scoaterea ei din cei 4 ani de gimnaziu, cum propune d. Conta. 

lacă o tabelă a numărului de ore de studiu, adunate pentru o săptămână 
în toate clasele unui liceu, după ultimul program elaborat de noul Consiliu 
Superior de Instrucţiune Publică din Paris (instituit prin legea de la 27 
fevruarie 1880), în comparare cu același număr de ore într-un liceu german 
şi în liceul român din Braşov: 


LICEUL FRANCEZ 
limba franceză 51 ore 
limba latină 39 ore 


limba greacă 20 ore 

istoria şi geogr. 36 ore 
ştiinţe exacte 38 ore 

limba germ. sau engl. 33 ore 


LICEUL GERMAN 

limba germană 20 ore 

limba latină 86 ore 

limba greacă 42 ore 

istoria și geogr. 25 ore 
ştiinţe exacte 38 ore 

limba franc. sau engl. 17 ore 


LICEUL ROMÂN DIN BRAȘOV 
limba română 20 ore 

limba latină 46 ore 

limba greacă 24 ore 

istoria şi geogr. 28 ore 

ştiinţe exacte 62 ore 

limba ger. și magh. 35 ore 


Se vede marea deosebire ce, după ultimul program francez, există între 
liceele germane și cele franceze. Germanii concentrează cea mai mare parte 
a învățământului asupra clasicităţii, mai ales asupra latinităţii. Dar, alăturea 
cu liceele clasice şi deosebit de ele, ei au învățământul real și de meserii pe 
o scară întinsă, şi astfel este tinerimei dat prilejul de a se dezvolta fie în 
ramura clasică, fie în ramura practică, dar în fiecare cu temei. 

Francezii, neavând școale reale, s-au văzut siliți la un compromis între 
clasicism şi realism. Erau multe plângeri că bacalaureaţii francezi au prea 
puţină ştiinţă reală şi prea multă știință curat clasică. Înainte de a introduce 
ca o nouă creaţiune școalele reale, cari să corespundă pe deplin cerinţelor 
exacte și să permită totodată alăturea cu ele funcționarea liceelor esenţial 
clasice, francezii au încercat în anul trecut menținerea acestor două 
direcțiuni în unul și același liceu și au sporit orele limbelor moderne și 
geografiei, împuţinând orele limbei latine şi mai ales grecești. 

Au sporit, au împuţinat, dar nicăieri nu au desfiinţat cu desăvârșire. Ca 
oameni cu minte, vor să aştepte mai întâi experiența nouăi combinațiuni și 


apoi, cel puţin după 10 sau 20 de ani, să decidă dacă să rămână această 
împreunare sau să se introducă şcoli deosebite pentru clasicism și pentru 
realism, ca în Germania. Dar a prevedea, ca în proiectul d-lui Conta, școli 
reale deosebite (deşi fără nici o organizare mai detaiată) și gimnazii şi licee 
deosebite şi a scoate totuşi şi din aceste gimnazii și licee partea principală a 
învăţământului clasic (ca şi când s-ar fi plâns cineva la noi că şcolarii noştri 
au prea multă știință clasică!) — această stranie concepţiune nu există până 
acum în nici o singură organizare de şcoală în Germania, Austria sau Franţa. 

Noi dar, cu proiectul de lege al d-lui Conta, am coborî nivelul de cultură 
al bacalaureaţilor noştri și i-am face incapabili de-a urma un curs universitar 
în Franţa şi în Germania, unde se presupune la toţi studenţii cunoașterea 
limbei greceşti și o mult mai întinsă cunoaștere a latinităţii. 

Până când aceste idei de reformă ale d-lui Conta nu vor fi deja puse în 
lucrare şi experimentate în școalele secundare din Franţa sau din Germania, 
ele nici nu pot să fie luate în considerare de o Adunare legiuitoare română. 
Capitalul nostru intelectual este încă cu mult prea mic pentru a-l risca noi în 
asemenea întreprinderi, despre rezultatul cărora nu avem de nicăieri date 
culese din experienţă. 


Trecem acum la observările de făcut în contra celeilalte inovaţiuni din 
proiectul d-lui Conta, adecă a emancipării femeilor la universitate. După 
noul proiect femeile sunt admise la toate gradele academice; o Şcoală 
superioară şi o Facultate de Medicină să fie exclusiv destinat pentru ele; 
este dar vorba să avem doctoare sau doctoriţe în litere, în ştiinţe și în 
medicină, prin urmare și medice femei. Până aici proiectul de lege tinde 
direct la ajungerea acestui scop. Indirect însă, şi ca o urmare neapărată din 
aceleași premise, va rezulta: crearea de doctoriţe în drept şi în științele 
politice, căci examenele se propun a fi deschise femeilor și în aceste 
specialităţi. Dar, odată ce doctoriței medice i-ai dat dreptul de a fi medică 
practică, poţi refuza doctoriţei în legi dreptul de a fi advocată practică? 
Presupui că femeia va avea curajul de-a conduce o operațiune de chirurgie 
şi nu presupui că va fi destul de bună vorbitoare pentru a pleda un proces? 

Și, odată femeile numite doctorițe în legi, în medicină, în litere, în 
ştiinţe, exercitând în practică aceste profesiuni liberale, le vei putea depărta 
de la votul politic? 

Dar să trecem cu vederea această din urmă consecinţă și să ne mărginim 
la consecinţele prevăzute în proiectul d-lui Conta: care va fi rezultatul lor 


social? 

Aceste studente vor contribui oare la consolidarea vieţei de familie? Sau 
vor întinde boala funcționarismului și la femei? Şi, dacă lovim clasicismul 
şi voim direcţiune practică la băieţi, să nu o voim mai ales și la fete? 

Nu cumva am găsit prea multă activitate practică la fetele române, încât 
să fie trebuință de-a le abate spre o cultură teoretică la universitate? Sunt 
d.e. în Bucureşti prea multe croitorese, prea multe menajere, prea multe 
„bonne“ de copii românce? 

Toată lumea știe că e tocmai dimpotrivă. Evreice, unguroaice, germane 
şi franceze susțin mai toată activitatea în aceste părți ale vieţei casnice și 
noi, în loc să încurajăm fetele române în această direcțiune și să facem să-și 
agonisească ele sumele foarte mari ce le dăm până acum pentru aceste 
trebuinţe în mânele străinilor, voim să le facem zbor la universitate pentru a 
le înzestra cu diplome de doctor. 

Este agitată în Europa cultă și cestiunea emancipării femeilor la 
universitate. Dar nici în Germania, nici în Austria, nici în Franţa nu a 
încercat încă nimeni să o rezolve; creațiunile propuse de d. Conta nu au 
semenele lor în Europa. În Franţa femeile nu sunt admise la examenele de 
facultăţi; în Austria asemenea nu. La Universitatea din Berlin, după o 
încercare de câteva săptămâni la cursul profesorului Werder, s-a oprit direct 
chiar intrarea femeilor pentru a asista numai la prelecţiunile universitare. 

Universitatea din Ziirich a încercat tolerarea de studente la cursurile 
facultăţilor. Cei ce se ocupă de aceste cestiuni cunosc polemica violentă ce 
s-a născut între acea universitate şi profesorul Bischoff și rezistenţa 
celorlalte universităţi germane în contra încercării de la Zürich. 

Aşa stă cestiunea astăzi în Europa. Experienţa nu este încă făcută, mai 
nici nu este încă încercată. Toate silinţele sunt încă puse întru îndreptarea 
învăţământului secundar la femei; nu este timpul venit acolo pentru 
deschiderea de facultăţi femeiești. 

Numai noi, acum în anul 1881, să avem timpul liber pentru a legifera în 
această materie! Toate celelalte le avem: şcoalele de meserii pentru fete sunt 
excelente, viața familiară este din ce în ce mai solidă, numărul populaţiunii 
este în spor; universitatea femeiască ne mai lipseşte! 

Dar ce să ne ocupăm de asemenea construcțiuni cam juvenile! 
Societatea română, în totalitatea ei are prea multă prudenţă pentru a se risca 
în aventuri legislative de felul celor propuse, și impresiunea ce proiectul de 
lege al d-lui Conta a produs-o pintre deputaţi şi pintre profesori a învederat 


încă o dată ce distanță mare deosebeşte o concepţiune curat teoretică de o 
bună lege practică. 


1. Vezi „Timpul“ de duminică 8 fevr. 1881. 

[13 februarie 1881] 

Foile române din Ardeal s-au simțit asemenea impresionate de studiul 
din „Deutsche Revue“, mai cu seamă însă s-au găsit atinse de enunțarea că 
„românii din Austro-Ungaria prosperează“. 

Și noi credem că cuvântul „prosperare“ nu se poate lua aci în înţeles 
absolut şi că, precum starea nici unei părți a poporului roman (şi vorbim aci 
de adevăratul popor, nu de plebe) nu e de natură a inspira cuiva invidie, tot 
astfel nici starea românilor de peste Carpaţi nu e astfel cum ar putea să fie 
în urma unei dezvoltări neîmpiedicate a unui popor cu atâtea calităţi. 

Noi, din parte-ne, am cam evitat de a vorbi de românii de peste Carpaţi, 
din două cauze. Statul nostru nu e îndestul de puternic pentru ca oamenii 
politici să poată vorbi de starea românilor de peste Carpaţi făr' a da motive 
de bănuială, neîntemeiată, nu mai e nici vorbă, dar bănuială. De-aci rezultă 
însă un al doilea pericol al unei asemenea discuţii: în loc de-a face bine 
consângenilor noştri le-am face rău am înăspri și mai mult tratamentul 
nedrept căruia sunt supuși. 

Dar dacă pe de-o parte ne-am impus această rezervă pe care oricine 
lesne o va înţelege și dacă ne-am feri de-a imita pe „Românul“ și de-a 
exploata până și nenorocirile naționale în goana după popularitate; pe de 
altă parte, oricâtă dreptate am face plângerilor confraţilor de peste munți, i- 
am ruga a face, în interesul dreptei lor cauze, o deosebire esenţială între 
izvoarele cărora se datoresc suferințele lor naţionale. 

Sunt a se atribui suferinţele acestea politicei tradiționale a Casei de 
Austria sau se datoresc unui episod incidental, unei piedici intervenite în 
dezvoltarea acelei politici tradiționale? 

Noi înclinăm a admite teza din urmă. Nu credem că dinastia — și 
dinastia e Austria — dorește a face deosebire între un popor şi celalt şi că n- 
ar voi deplina lor egalitate politică și naţională, pe cât aceasta s-ar putea 
pune în acord cu unitatea monarhiei, cu cerinţele ei de putere înlăuntru și în 
afară. Noi vedem din contra că dinastia a încurajat după vremuri legitimele 


aspiraţiuni de progres ale naționalităților şi, dacă luăm îndeosebi pe români 
şi ne aducem aminte de starea înapoiată în care ei au încăput sub dinastia 
habsburgică, de progresele repezi făcute sub absolutism şi de starea esenţial 
alta în care se află astăzi, cată în adevăr să insistăm asupra deosebirii ce-am 
voit a o stabili mai sus, că nu principiul de stat al politicei tradiţionale se 
opune pe atâta dezvoltării lor pe cât se opun alţi factori, de-o natură cu totul 
deosebită. În adevăr nu dinastia e totul într-o împărăție de aproape patruzeci 
de milioane de locuitori; dinastia ori capul ei nu sunt, ca Dumnezeu, 
atotputernici. Împărăţia e compusă din provincii în cari istoriceşte, de sute 
de ani, se află superpuse pături de popoare deosebite, ale căror relaţii din 
trecut n-au putut rămânea cu totul fără efect asupra stării actuale. Astfel 
găsim în Galiţia două elemente, poloni și ruteni. Cei dendâi au fost 
istoriceşte stăpânitori, cei din urmă stăpâniţi. Găsim în Ungaria un element 
istoricește superpus, maghiarii, popor energic, dar de-o aptitudine politică 
contestabilă; găsim în Boemia cehi și germani, c-un cuvânt pretutindenea 
sunt elemente deosebite, cari 'și dispută dominaţiunea. 

Casa de Austria nu i-a creat pe unguri; i-a găsit existând alături cu 
românii; ea n-a creat aspiraţiile, natura, abuzurile rasei dominante, ba pe 
aceste din urmă a căutat a le îngrădi chiar, după putinţă. 

Aci însă ne apropiem de adevărata cauză a relelor ce bântuie dincolo. 
Această cauză e corupţia și lipsa de aptitudini politice și economice a 
elementelor dominante din Ungaria, mai cu seamă însă a demagogiei 
ungurești. 

La popoare pe jumătate culte cum sunt ungurii, cum suntem şi noi, 
interesele publice joacă rolul de pretexte pentru realizarea unor afaceri nu 
numai private, dar adeseori reprobate de legi. Precum la noi se exploatează 
fără omenie țara sub pretextul libertăţilor publice, tot astfel demagogia 
maghiară, orice nume şi-ar fi dând, sub pretextul de-a înăbuși pretinsele 
agitațiuni ale naționalităților, au monopolizat puterea publică şi stinge 
lumea prin arbitrariu şi malonestitate. 

Mai lunile trecute ziarele aduseseră o descriere a stării de lucruri din 
ținutul Carașului și acela al Severinului. Întreagă administraţia, averile 
orfanilor şi ale şcolilor, fondurile caselor de economii se împrumutau la 
patrioţi insolvabili, pentru a le cumpăra votul. Oameni cari sustrăgeau bani 
publici erau aleşi în funcțiuni, iar guvernul central răspundea la toate 
denunțările ce i se făceau că se calomniază niște patrioți cinstiți din cauze 
politice; cam ceea ce ni s-a răspuns nouă când am relevat scabroasele 


afaceri. Mai mult. Prin inichităţi făţișe se provocau până și rebeliuni în sate, 
pentru a-şi crea un pretext mai mult de despoiare. Din întâmplare s-a numit 
şi un om cinstit prefect în acele ţinuturi și atunci au încetat pretextarea 
marilor principii patriotice, pretextarea combaterii agitaţiunilor naţionale, şi 
s-a descoperit că fondul lucrului era hoţie goală. 

lată dar unde e izvorul răului, în incultura, în lipsa de aptitudini 
economice şi politice a elementelor dominante, cărora le-a dat vânt o 
împrejurare independentă de voinţa dinastiei: mișcarea maghiară din timpul 
războiului austro-german. 

Noi susţinem că starea morală a Ungariei e aproape identică cu a 
noastră. Şi acolo există ca și la noi un fel de populaţie flotantă, de origine în 
toate cazurile dubioasă, un fel de neomaghiari precum noi avem aici patrioți 
neoromâni, oameni cari și-au făcut o meserie din exploatarea principielor 
politice, au monopolizat pentru ei patriotismul și naționalismul, cu atât mai 
mult cu cât n-au nici patrie, nici naţionalitate certă. Ceea ce la noi se 
cheamă Giani, Mihălescu, Pișca, C.A. Rosetti dincolo de munţi se cheamă 
Pausz, Szende (Frummer) ş.a.m.d. 

E. evident pentru oricine că nu principiile de stat sunt, în asemenea 
împrejurări, de vină la starea rea a românilor. Acestea se pretextează numai 
pentru ca o şleahtă incapabilă de muncă şi de cultură să aibă cu ce trăi de pe 
spatele altora. Acesta e sâmburul cestiunii şi, dacă n-ar fi acesta, teoriele de 
stat ar fi departe de-a se manifesta cu asprimea, cu spiritul de injustiţie cu 
care se manifestă. Și oare la noi nu e tot astfel? 

Puțin ne ajută bunul moral al neatârnării naţionale când pseudoromânii 
noştri opun piedici tot atât de esențiale dezvoltării poporului nostru ca şi 
maghiarii dincolo. Încai dincolo a rămas din timpii trecuţi câteva temeiuri 
de dezvoltare sănătoasă: clerul, școala populară, ba chiar urme de-o 
adevărată autonomie comunală. La noi biserica e ca și când n-ar fi; şcoala 
rurală crește și ea postulanţi și patrioţi de meserie, iar autonomia comunală 
e reprezentată prin cenuşerii cari au deprins virtuțile patriotice pe la 
subprefecturi. Între aceste mii de oameni cari n-au nimic, n-au învăţat 
nimic, nu muncesc nimic şi cari cu toate acestea vor să trăiască bine şi de-a 
gata s-au stabilit o adevărată conspirație pentru a zădămici orice progres 
real al poporului. 

O asemenea conspirație tăcută, dar puternică și solidară, există tot așa 
de bine dincoace ca și dincolo de Carpaţi. Din acelaşi lemn sunt ciopliți 
patrioţii liberali din Buda și cei din Bucureşti. 

[14 februarie 1881] 

Sentința Tribunalului Suprem de Comerţ din Lipsca, care declară 
deciziunile Adunării generale extraordinare de la 3 martie 1880 nule şi de 
nul efect (rechtsungulting und unverbindlich) şi care obligă pe 
reprezentațiune executivă (Vorstand) a Societății Acţionarilor Căilor Ferate 
Române de-a se abține de la executarea acelor deciziuni şi a reveni asupra 
unei executări deja făcute, precum și a face să se șteargă inscripțiunile 
efectuate în registrul Tribunalului de comerţ, această sentință nu înseamnă 
nimic alt decât anularea răscumpărării. Va să zică Societatea Acţionarilor 
exista înainte; guvernul, prin faptul că posedă acţii, nu este el însuși decât 
acţionarul unei societăți germane. Abia acum se explică de ce sediul nu s-a 
mutat și nu se va muta la Bucureşti; abia acum se vede clar că panglica 
cestiunii Stroussberg va rămânea nouăzeci de ani un pretext de esploatare 
față cu statul român, pretext pentru menținerea căruia tagmele de patrioți își 
vor da pururea mâna cu străinii. 

Cestiunea Stroussberg reînviată în toată vigoarea ei, ilustrul d. Brătianu 
se poate bucura văzând cum un singur act al său ilegal, încheiarea 
convenției primitive și punerea în executare fără votul Senatului, cum acel 
act neconstituțional, contra căruia n-am avut, în întreg mecanismul statului 
nostru, nici o garanţie şi nici un apărător, ne urmărește pas cu pas, 
renăscând cu puteri urieşeşti. 

Telegramele confecţionate ad-hoc pe care le publică „Românul“ după 
foi și pentru interese de bursă nu schimbă nimic din gravitatea sentenţei 
Curţii din Lipsca. 

[15 februarie 1881] 
Ca pasărea Phoenix din anticitate care, prefăcută în cenușă prin flacări, 
reapărea mai radioasă pentru a duce o viaţă cu atât mai trainică cu cât era 
lămurită prin foc, cestiunea căilor noastre ferate reapare, precum au apărut 
odinioară sub forma cestiunii Stroussberg și în alte chipuri. 
O telegramă laconică a agenției Havas nu ne spunea decât că bancherul 
Landau câştigase procesul său la Curtea Supremă de Comerţ din Lipsca. 
Versiunea care-a circulat în București în ziua întâia după sosirea acelei 


telegrame, în care nu se indica nici natura procesului, nici conţinutul 
hotărârii date, era că bancherul ar fi câștigat un proces de despăgubire în 
contra statului, în virtutea unei convenţii sau a unui „proiect“ de convenţie, 
cum zice „Românul“, care se stabilise la Berlin între acel bancher și un 
patriot de profesie şi prin care Casa de bancă numită mai sus fusese 
însărcinată cu operaţia răscumpărării. 

Ei bine, nu-i aceasta. Lucrul e cu mult mai grav. 

În cazul întâi am fi avut a face c-o pagubă enormă, însă timporară, care 
era departe de-a avea gravitatea unei sentințe ce anulează cu totul 
tranzacţiunea juridică a răscumpărării. 

Ceea ce ar trebui să cunoaștem sunt termenii sentinţei Curţii din cuvânt 
în cuvânt. În loc de aceasta, atât agenţia Havas cât şi agenţia Wolff ne spun 
că sentenţa n-a influenţat asupra cursului titlurilor de stat 6%, o cestiune 
secundară care nu ne interesează deloc, de vreme ce aceste titluri, nefiind 
decât echivalentul acţiilor cari sunt în posesiunea statului, au devenit un 
efect public, independent de cestiunea drumurilor de fier. Statul ar fi putut 
cumpăra acţii cu bilete ipotecare, precum le-au cumpărat cu titluri de 6%, şi 
vicisitudinile cestiunii căilor ferate n-ar fi atins cursul biletelor ipotecare, 
căci nu e vorba de ele. 

Și în privirea aceasta însă se vor ivi complicaţiuni. Un anunţ publicat în 
foile germane provoacă pe detentorii de obligaţiuni 6 % de-a denunța 
schimbul făcut, de-a-și cere acţiile îndărăt, tranzacţiunea fiind ilegală și 
nulă. 

Dacă punem temei pe depeșa primită de „Gazeta generală“ din 
Augsburg și de alte foi, termenii sentinței anulează atât esenţa cât şi 
urmările juridice ale răscumpărării căci ea zice: 


1) Deciziunile adunării generale a Acţionarilor Căilor Ferate Române luate la 3 
martie 1880 sunt nule (rechtsungultig, literal: juridic nevalabile) şi de nul efect 
(unverbindlich, literal neobligatorii). Aceste deciziuni nule și de nul efect sunt tocmai 
stipulaţiunile deja executate ale convenției de răscumpărare. 

2) Reprezentaţiunea executivă (Vorstand) a Societăţii Acţionarilor, organul ei 
legal care-a încheiat cu statul convenţia de răscumpărare, e obligată de-a se abține de 
la executarea acelor deciziuni şi de-a reveni asupra unei executări deja realizate. Va să 
zică, deși convenţia e executată în toate părţile ei, reprezentaţiunea executivă e 
obligată a reveni asupră-i și a anula ceea ce-a făcut. 

3) Reprezentaţiune executivă e obligată a șterge inscripţiunea tranzacţiei făcută în 
registrul Tribunalului de comerţ. 


Prin sentinţa aceasta se reconstituie așadar Societatea Acţionarilor, care 
există mai departe până la împlinirea celor nouăzeci de ani, se reinstituie 
organele ei legale şi dirigente, iar statul român e redus la rolul lui primitiv, 
rămânând juridic indiferentă împrejurarea că și el posedă acţii ale drumului 
de fier, că şi el e acţionar al unei societăți germane, supus în toate 
jurisdicţiunii germane și convenției primitive. 

Având textul autentic al sentinţei pe care, cu o teamă lesne de înţeles, nu 
ni-l dau nici organele oficioase, nici cel oficial, vom putea vedea și mai clar 
urmările ei cele dezastroase. După cât cunoaștem din acel text, el înseamnă 
anularea de drept a răscumpărării, reînființarea Societăţii Acţionarilor și a 
organelor ei, dezlegarea acestor organe de contractul încheiat cu statul 
român, obligațiunea ce li se impune de-a reveni asupra contractului şi de-al 
desfiinţa și — ca urmare indirectă — reducerea statului la simplu proprietar 
de acţii, la acţionar al societăţii germane, supusă jurisdicţiunii germane. 

Nu ni se răspunză că de fapt statul posedă 95% din acţiile drumului de 
fier. El devine, prin această sentinţă, egalul d-lui Landau, simplu acţionar. 

Astfel stând lucrurile, vedem de ce natură precarie e existenţa 
„Direcţiunii princiare“ precum și a noului consiliu de supravegheare. 
Amândouă acestea încetează, de la data sentenței, de-a mai fi organele 
Societăţii Acţionarilor.  Direcţiunea veche sub care s-a stipulat 
răscumpărarea va trebui să-și reia funcțiunile. Fiecare din acţionari are 
dreptul de-a contesta existenţa legală a „Direcţiei princiare“, de-a găsi că 
interesele reprezentate prin acţia sa sunt rău căutate de către administraţia 
noastră, fiecare acţionar rămâne stăpânul nostru până la împlinirea celor 
nouăzeci de ani. 

Convenţia Stroussberg, cu toată seria de fenomene prin care trece, e o 
nenorocire naţională, datorită d-lui loan Brătianu ca instrument, datorită ca 
intenție, după mărturisirea d-sale din Senat, unor influenţe străine cari voiau 
să se înrădăcineze în ţară. E o iluzie copilărească de-a mai crede că, încăpuţi 
odată în mreaja de păianjen ce ni s-a întins sub forma unei reţele de drum de 
fier, vom mai fi în stare de-a scăpa din ea. Profesia de patriot prea e 
lucrativă în România pentru ca răscumpărarea să fi putut deveni o desfacere 
totală, pentru ca să nu rămâie sămânţa de procese și de încurcături cari să ne 
readucă pururea în starea tristă în care ne-a pus din capul locului d. Brătianu 
cu prietenul său Stroussberg și cu ceilalți prieteni ai săi de ilustră şi onestă 
memorie. 

[17 februarie 1881] 

„Norddeutsche Allgemeine Zeitung“ emite oarecari apreciații mai mult 
ipotetice asupra sentinței Curții din Lipsca; al cării text autentic foaia 
germană n-o cunoaște, precum mărturiseşte singură. 

E un act de rea credinţă din partea „Presei“ ca, cu ocazia unei notițe de 
bursă, să releve pentru publicul nostru faptul că în cestiuni de politică 
internă și externă acea foaie e inspirată de principele cancelar. Principele 
cancelar nu se ocupă cu partea bursei, a teatrelor și a ştirilor zilei. 

Reproducem şi noi acea notiță, numai ca să se constate că acea foaie nu- 
şi bazează raționamentele pe textul autentic al sentinţei, care-i e necunoscut 
pân-acuma. 


Afară de telegramele cunoscute asupra otărârei Curţii Imperiale în afacerea 
Landau contra Societăţii Drumurilor de Fier române, nu avem alte nuvele cari să ne 
permită de-a judeca după justa sa valoare importanța eventuală a acestei otărâri cu 
totul surprinzătoare. Mai nainte de-a cunoaște această otărâre în detaliurile sale 
toate supoziţiile și toate ipotezele ne par fără nici o valoare. Se pare însă 
necontestabil că posesorii obligaţiunilor 6 la sută, cari au primit această hârtie în 
contra remiterei acţiunilor lor de drumuri de fier, n-au a se teme de nimic. Acest mod 
de-a vedea este împărtășit de toţi acei cari cunosc bine afacerea. Otărârea nu poate 
avea decât o valoare ideala pentru reclamant, fiind cu totul lipsită de importanţă 
practică. Acest mod de-a vedea, împărtășit de cel mai mare număr al celor de la 
bursă, pleacă dintr-un fapt incontestabil, că 98 la sută al capitalului acţiunilor se află 
în mânile guvernului român. Dacă chiar existenţa direcțiunii princiare actuale a 
drumurilor de fier, precum şi aceea a comitetului de supraveghere, ar putea să fie 
pusă în îndoială, nimic nu ar opri ca aceleași persoane să fie realese ca directori şi 
ca consilieri de supraveghere. Se poate ca direcţiunea, după trecerea unui an, să 
prezinte compturi exacte acţionarilor, să facă bilanţul şi să plătească fiecăreia din 
acţiuni care se află în circulaţiune beneficiul care s-ar cuveni, în loc de-o rentă fixă; 
totuși va rămânea chestiunea de a se ști dacă aceasta va fi avantagios acţionarilor, de 
vreme ce punctul de gravitate al administraţiei se află în partea celor 98 la sută din 
capitalul acţiunilor, cari se află tocmai în mânile guvernului român. 


Pe baza ipotezei celei mai favorabile oarecum, admisă de 
„Norddeutsche Allg. Zeitung“ şi de „Românul“, sunt scrise şi rândurile de 
mai jos, datorite unui amic al foii noastre. După cât se vede procesul acesta 
'] datorim ingenioasei tranzacţiuni Landau-Costinescu, o tranzacţiune 
dilemă care, oricum ar fi ieșit, tot Landau trebuia să câștige. 


Șirurile de mai jos se pun deci în ipoteza „Românului“, şi din punctul ei 
de vedere dovedesc că şi în acest caz tot pagubă iese. 

[18 februarie 1881] 

„Misterioso! À la sordina!“ Astfel ne sună foile copacului oficial în 
privirea dezbinării ce există în sânul cabinetului. 

„Presa“ ne spune de ex. că dacă, pentru consideraţiuni de delicateţă 
cătră Adunări și de scrupul personal într-o cestiune juridică ca aceea a 
proiectului asupra art. 409 din procedură, d. Boerescu și-a dat demisia, 
aceasta nu putea constitui o rumpere a sa cu d. Brătianu ori cu guvernul, 
căci numai o divergență politică putea avea acest efect şi o asemenea 
divergență n-a existat niciodată. Colegii d-lui Boerescu şi d. Brătianu nu au 
voit a-i primi demisiunea; din contra, ea ar fi provocat demisiunea 
întregului cabinet. D. Boerescu apreţia că ar fi fost o adevărată nenorocire, 
o reală vătămare a intereselor ţării, dacă, în circumstanţele actuale, 
cabinetul și-ar fi dat demisiunea mai nainte de-a-şi termina întreaga sa 
misiune şi de-a rezolva dificultăţi pendente, ce există și pe cari publicul 
încă nu le cunoaște în întregimea lor. D. Boerescu a comis un act de 
adevărat patriotism, crede „Presa“, retrăgându-și demisia. 

Și noi afirmăm că d. Boerescu trăieşte bine cu d. Brătianu și viceversa. 
Dar cu mult mai bine trăiește d. Boerescu, care-a intrat ca un ghimpe în 
carnea cabinetului și pe care mâna dibace a primului ministru nu-l mai 
poate prinde pe suprafaţă. 

Cine se mai îndoiește că d. baron e necesar cabinetului? 

Oare nu reintră tambour battant în sfera problemelor politice Maestatea 
Sa Regele Stroussberg, de astă dată sub forma tranzacţiei Landau- 
Costinescu și a sentinței din Lipsca? Mai la vale estragem din „Binele 
public“ consideraţiile privitoare la strămutarea din nou a vămii noastre din 
Burdujeni la Iţcani prin anume convenţie. Marele om de stat știe foarte bine 
pe unde curg gârlă viitorii cetăţeni și stăpâni ai României; ar fi fost o 
adevărată nenorocire, o reală vătămare pentru interesele ţării, pe care 
publicul n-o cunoaște în întregimea ei, dacă nu se redeschidea largă poarta 
imigraţiunii evreiești, ceea ce nu se putea face fără d. baron. 

Și câte alte binefaceri nu-i mai datorim acestui nepreţuit giuvaier al 
diplomaţiei române? Numai unul Dumnezeu le ştie şi le poate plăti după 


cum merită. 


€ 


[18 februarie 1881] 

„Telegraful român“ din Sibiu publică următorul articol ca o părere ce 

merită a fi cunoscută şi de românii de peste Carpaţi; redacțiunea își face 

însă rezervele sale, sperând a putea reveni asupra cestiunii cuprinse într- 
însul. 


€ 


[19 februarie 1881] 

Mai alaltăieri „Presa“ ne-a spus, cu acel ton care-n muzică se chiamă 
misterioso, că, dacă d. Boerescu a hotărât să se sacrifice retrăgându-și 
demisia și suportând mai departe sarcina de ministru de externe, aceasta a 
fost pentru a abate de pe creștetul țării un mare pericol. 

Ne-am pus mâna pe inimă și ne-am întrebat ce pericol poate fi acesta? 
Totodată ne-am adus aminte că, şi în Cameră, s-a ivit un deputat foarte 
sperios și îngrijit de viitorul poate al ţării, poate al spinării proprii, care a 
cerut de la Adunare un credit de 300.000 lei pentru mănţinerea ordinei 
publice. Acest deputat e d. Stolojan. Bolnav nu e după cât ştim, doctorii nu 
i-au prescris medicamente calmante; trebuie deci să se fi întâmplat ceva 
care să dea naștere temerilor îndoite ale d-lui Stolojan pe de o parte, ale d- 
lui ministru pe de alta. 

Să se fi înfundat meseria lucrativă a patriotismului? Poporul capitalei să 
nu mai fi voind a suporta sarcinile ce i se impun şi să amenințe pe patrioţi în 
genere, precum prinsese a ameninţa pe patriotul Râmniceanu îndeosebi în 
localul primăriei? Lucrul ar fi nou în analele țării, căci neînțeles ar rămânea 
cum să se poată revoluţie în timpul când Caradalele şi Serurii sunt în plină 
putere, cum să se poată mișcare când cei cari au meseria de-a înscena 
mișcări se află tocmai în pita lui Vodă, ca șoarecele fabulei lui Alexandrescu 
în cașcavalul de Parma. 

Dacă am considera lipsa de inteligență şi onestitate politică, 
americanismul fără conştiinţă și fără scrupul, goana după cumul și diurne, 
creațiunea de lefuri colosale ad-hoc pentru patrioţi violonceliști, c-un 
cuvânt corupţia plebei de sus şi suferințele poporului de jos, care plăteşte 


din sudoarea lui toate zădărmniciile şi viciile celor ce-l stăpânesc, am crede în 
adevăr că cererea d-lui Stolojan, temerea ministrului de externe, sunt 
îndreptăţite. Dacă neamul nostru ar fi energic şi viguros ca fericita rasă 
anglo-saxonă din Statele Unite, Maiestatea Sa Poporul ar fi creat de mult 
pentru ilustrațiile liberalismului patriot ordinul Sfintei Cânepe, de toate 
gradele, dar mai cu seamă s-ar fi împărțit cu oarecare profuziune marele 
Cordon, tot la locuri largi și de mare publicitate, în pieţe. Mulţi dintre 
patrioţi ar figura ca statue in persona și nici de un piedestal aparte n-ar avea 
nevoie, căci sistemul de-a acorda cetăţenilor nemeritați nemurirea e nou, e 
sistemul statuelor pendente, imitație după grădinile pendente ale 
Semiramidei. Şi oare nu sunt patrioții adevărate grădini de virtuţi cari 
merită păstrate cât se poate de sus? 

Dar noi nu suntem rasă anglo-saxonă. 

La noi, după ce cineva s-a învoit cu Warszawsky să puie ţara sub biciul 
cazacului, ca s-o mâie dinainte până dincolo de Balcani pe un ger de crăpau 
lemnele şi pietrele, în caz de-a se descoperi lucrul, e însărcinat el însuşi să 
conducă cercetările în contra sa, apoi e ales senator, trece în funcţii și mai 
bine plătite şi stropeşte cu noroiul trăsurii sale pe acei pe cari i-a despoiat. 
Caracterul poporului nostru este atât de blând încât el pare făcut anume 
pentru ca cei virtuoşi să domnească peste el, ca de obicei. El nu se 
indignează de nimic; nici de afacerea Stroussberg, nici de îmbogățirea peste 
noapte a patrioţilor după răscumpărare, nici de goliciunea şi mizeria în care- 
a trăit oastea noastră pe câmpul de război, nici de coincidenţa intrării 
triumfale cu cedarea Basarabiei, nici de Landau-Costinescu, nici de 
Mihălescu-Warszawsky, c-un cuvânt de nimic. 

Prea e fricos d. Stolojan. Nu se teamă de nimic. Dinastia Cariagdi poate 
pune taxe peste taxe pe populația mahalalelor pentru ca să facă cât se poate 
de plăcută viaţa străinilor în Bucureşti, pe zi ce merge mai mulţi, guvernul 
poate îndoi şi întrei dările, nițică gură se va face, dar încolo nimic. Pentru ca 
poporul să-și fi păstrat puterea lui de reacțiune în contra epocei 
turpitudinilor s-ar fi căzut să nu avem epoca de aur a fanarioţilor, în care 
Giani, Cariagdi, Carada şi C.A. Rosetti, în linie suitoare, s-au îngrijit a 
stârpi din rădăcini sentimentul de demnitate naţională. Atunci s-au pregătit 
spiritul public de astăzi, atunci s-au creat terenul pentru activitatea lui 
Giani, Cariagdi, Carada, în linie coborâtoare, precum și pentru frumoasele 
manipulațiuni ale M. Sale Regelui drumurilor de fier, dr. Stroussberg. 


Bietul Tudor şi cinstitele domnii de boieri mari cari au urmat după el, 
reacţiunea în contra fanarioților n-a durat decât 30-40 de ani, timp prea 
scurt pentru ca, prin părinteasca oblăduire, cum se zicea, și prin bugetele cu 
baierele pungii legate cu șapte noduri, să poată îndrepta o ţară a cărei inimă 
era stricată. Fanarul de la noi a trebui să renască mai puternic în vlăstarele 
rămase în pământul ţării în fiii și nepoţii de Caradale pân 'ntr-al şaptelea 
neam. Strămoșii au mâncat aguridă şi nouă ni se strepezesc dinţii. 

De aceea n-avea grijă, onorabilă tagmă! Starostele tău, starostele celui 
mai lucrativ meșteșug din ţară, meșteșugul patriotismului reversibil, e tare 
şi mare, va rămânea tare şi mare; căci pentru maniera sa de-a vedea, pentru 
maniera sa și alor săi de-a manipula cu degetele, și-a creat America 
dunăreană, ce se mai numeşte încă în ironie România. Facem acum parte 
din concertul european, ne numărăm între obrazele subțiri care se ţin cu 
cheltuială. Papa Stroussberg a îngrijit să ne facă cunoscuţi la toată lumea, ba 
a îngrijit să facă din ţara noastră un loc de rendez-vous pentru tot ce globul 
lui Galilei are mai inteligent, mai virtuos, mai solid. Cum să nu mergem 
aşadar bine în predmetul celor politicești și în toate predmetele? 

Ș-apoi cine să se revolte? Meseriașul strunit în gardă de Serurie, 
săteanul pentru care întreaga organizaţie a statului a îngrijit ca să n-aibă cu 
ce-şi ţinea zilele de azi pe mâine? Desigur nu. Regalitatea absolută a 
intereselor străine asupra țărilor noastre e pe deplin asigurată; orice reacţie e 
cu neputinţă. Câţiva franci şi câteva masalale împărţite la primărie vor 
produce oricând simpatiile necesare unui guvern atât de onest și vor închide 
gura nemulțumiţilor. 

Trei sute de mii de lei cere d. Stolojanu? E mult, prea mult. Trei mii 
sunt de ajuns, numai să se întrebuințeze bine, anume pentru a pune fitil 
entuziasmului demult comprimat al unui popor fericit și acest entuziasm se 
ştie că se aprinde, ca şi kalium pus în contact cu udătura. 


€ 


[20 februarie 1881] 
In numărul său de azi „Românul“, hărțuindu-se cu opiniile opoziției, nu 
se sfiește a formula următoarea dilemă: 


Concluziunile dar a acestor fapte nu pot fi decât una din două: 


Una: majoritatea naţiunii afirmă că toate acuzările opoziţiunii au fost şi sunt pe 
deplin neadevărate. Alta: majoritatea naţiunii, susținând un guvern şi-un Parlament 
compus de bărbaţi iniorinţi, hoți şi trădători dovedește că ea însăși este pe deplin 
coruptă. 

În cazul dendâi națiunea a declarat şi declară de calomnii acuzările opoziţiunii și 
le respinge. 

În cazul d-al doilea, dacă opoziţiunea declară că națiunea este atât de coruptă, ai 
cui sunt membrii opoziţiunii? Şi dacă ei declară că mama lor este coruptă, ce respect 
mai poate găsi la străini o asemenea mamă cu nişte asemenea fii? 


Noi credem din parte-ne că dilema aceasta s-ar putea formula numai în 
cazul când în adevăr națiunea ar fi totdeuna stăpână pe voinţa ei, când ar 
putea-o emite clar şi statornic, fără să mai rămâie vro îndoială asupra 
intenţiilor ei; dar mai ales atunci s-ar putea stabili când guvernul n-ar 
dispune de mijloace pentru a falsifica opinia ţării şi pentru a-i stoarce 
voturile. Înainte de a pune deci o asemenea dilemă ziarul guvernamental ar 
trebui să izoleze pe cale logică elementele ce dau tonul vieţii publice, 
factorii reali ai mișcării politice, şi să cerceteze mai de-aproape teascul care 
se aplică asupra acestor elemente. 

Se ştie înainte de toate că adevărata națiune, patru din cinci părți ale 
poporului nostru, nu ia parte la viaţa publică, a cărei sarcine le poartă însă 
mai greu decât oricine altul. Aceste patru din cinci părți sunt sătenii, cari în 
adevăr n-au nimic comun cu d-nii Giani, Cariagdi, Carada, C.A. Rosetti, 
nici măcar originea, necum interesele sau altceva. 

Deasupra acestui element, cel mai numeros şi mai nefericit totodată, 
există ţara legală sau ceea ce „Românul“ botează cu numele de „naţiune“, 
iar paralel cu ţara legală există elemente parazite cari și-au făcut din politică 
o meserie foarte lucrativă. Aceste elemente parazite, lipsite de merit, de 
avere, de ştiinţă, sunt strâns legate între ele prin comunitatea nulităţii lor, 
invidia îi uneşte contra oricărui merit adevărat, sărăcia îi strunește şi-i ține 
uniți contra ţării legale, care se zvârcolește neputincioasă sub torturile 
teascului electoral. Miile de funcţii administrative şi sutele de funcţii 
judecătorești, toate amovibile, sunt puse în mișcare într-un singur scop, 
pentru a stoarce voturile țării legale. Se înţelege că fiece alegător își are 
interesele sale materiale. De fiecare din aceste interese atârnă câte un fir al 
maşinii administrative. De-o zice alegătorul nu, curentul electric al mașinii 
izbeşte în acel interes și-i ucide sâmburele vital, de-o zice da, își poate 
vedea în linişte de treabă. Nu putem aştepta însă de la oameni — și oameni 


suntem toți — ca, pentru un interes general care nu poate fi priceput decât 
prin reflecţie, să-și pună zilnic în pericol existenţa lor și a copiilor lor, ca 
aciia cari n-au nimic de pierdut. Abia o avere foarte întemeiată, care nu 
poate atârna în nici un chip de iubirea sau ura administraţiei, îl face pe om 
capabil, în România, de-a se opune fățiș guvernului. Dar acei cari, într-un 
chip ori într-altul, cată să muncească pentru a se ținea deasupra apei nu-și 
vor crea de buna lor voie piedeci zilnice intereselor lor, piedeci 
personificate în subprefecţi vițioşi, maiori cocoșaţi de gardă civică și alți 
monştri din regnul organic al celor ce n-au nimic de pierdut şi totul de 
câştigat. 

Ar mai rămânea o cale pentru ca ţara să zvârle cât colo pe patrioţii cari 
o guvernează: o mișcare violentă. Dar aceasta ar constitui totdeuna un 
pericol internaţional și ţara legală e prea patriotică pentru a apuca o 
asemenea cale. Când elementele roşii sunt în opoziţie, atunci altceva. Dar 
bată războiul la uşă, dar vie pieirea a doua zi, puţin le pasă patrioţilor de 
meserie. Din contra, se pun în înțelegere cu străinătatea ca să răstoarne 
guvernul, căci când dumnealor nu sunt la putere orice mijloc de-a parveni e 
bun, chiar ameninţări de asasinare adresate capului statului. 

lată dar cum o naţiune necoruptă chiar poate avea un guvern ş-un 
parlament compus de bărbaţi „iniorinţi, hoţi şi trădători“, cum grăiește 
„Românul“ şi „gura păcătosului adevăr grăieşte“. 


€ 


[21 februarie 1881] 

Pe când discutăm în capitală cestiuni de politică generală sau teza, pusă 

de d. C.A. Rosetti în „Românul“, dacă guvern și Parlament sunt compuse 
din bărbați corupți și „iniorinți“, țara, în părțile ei constitutive, merge spre 
disoluție şi anarhie. Şi-n adevăr nici că se poate altfel. Precum rolul 
meseriașului e de a produce obiecte de utilitate, tot astfel rolul 
administrației e o lucrare concretă, de valoare, ca oricare alta. Administrația 
înlătură, prin puterea care i-o dă autoritatea statului, piedecele cari se opun 
dezvoltării economice şi intelectuale a unei țări. Această operă e foarte 
diversă. Ici piedeca se prezintă sub forma lipsei de cultură și o şcoală bună 
ar înlătura-o; colo se prezintă sub forma unui râu de munte care rupe poduri 
şi strică drumurile: regularea în albie ar însemna înlăturarea ce se opune 
comunicaţiei; dincolo piedeca dezvoltării se arată sub forma decadenței 


morale: un preot bun şi pătruns de datoria lui ar fi de trebuinţă. E o muncă 
zilnică și de secoli aceasta, care încetează abia atunci când un popor a ajuns 
la o dezvoltare atât de înaltă încât să nu mai aibă nevoie de-o autoritate 
pronunţată a statului şi să-și vază în fiece punct singur de interesele lui. 

La noi? Se aleg patrioţii cari n-au cu ce trăi şi cari în viaţă-le au făcut 
cele patru clase primare, învingând cruzimile abecedarului, şi se populează 
cu ei subprefecturile, primăriile şi prefecturile şi tot mai avem pretenţia de-a 
administra? O asemenea administraţie e mai rea decât nici una. Înainte cel 
puţin nu exista această ramură a activităţii statului; individ și comunități 
erau avizate a înlătura singure pe cât puteau piedecele ce se opuneau 
dezvoltării simple a unui popor pe jumătate agricol, pe jumătate păstoresc. 
Dar administraţia actuală, cu elementele din care e compusă, constituie ea 
însăşi o piedecă permanentă a dezvoltării noastre, cu atât mai mare cu cât, 
în loc de-a moraliza, corupe. 

Pentru a se vedea în ce stare sunt judeţele noastre extragem din 
Expunerea situaţiunii lor pe anul 1679 următoarele pasaje din raportul 
prefectului de Bacău, d. A. Vidrașcu: 


În privinţa mersului instrucţiunii din comunele urbane nu voi avea nimic de 
obiectat, căci profesorii și institutorii respectivi nu lipsesc a-și face datoria; cu toate 
acestea conduita în societate și disciplina a câţiva profesori lasă mult de dorit; este 
însă de sperat că această mică minoritate de profesori se va convinge cu timpul că 
dânșii sunt chemaţi nu numai pentru a instrui tinerimea, dar şi pentru a o educa și, prin 
conduita lor morală şi neprihănită, a le servi de exemplu și emulațiune pentru viața lor 
cetățenească în viitor. 

Nu tot astfel însă voi putea zice pentru comunele rurale. Aci în multe părți, 
escepţiune de Răcăciuni, Moineşti, Tamași, Onești, Valea rea etc., şcoalele sunt numai 
o sinecură, căci învățătorii, sau din lipsa tacticei, sau din lipsa practicei, sau din 
negligenţa și a puţinului control ce au, mai totdeuna nu ţin clasă, școalele sunt 
depopulate şi astfel copiii rămân pierzându-și timpul zadarnic. La aceste defecte sunt 
tot atât de culpabile și autorităţile comunale, cari nu îngrijesc de şcoală și cari nu 
aplică cu rigoare legea învățământului în ceea ce priveşte competenţa lor. 

Subsemnatul, iubind totdeuna adevărul, nu mă sfiesc a vă spune că moșiile 
județului sunt rău exploatate prin viţioase și nesigure arendări, cari nu plătesc 
câştigurile la timp, dau loc la procese și fac ca aceste moşii să fie, pot zice, 
neproductive. Hotarele sunt încălcate de vecini; reprezentațiunea judeţului pân' acum 
n-a urmărit reintegrarea posesiunii sau reînnoirea hotarelor încălcate prin hotărnicii 
judecătoreşti, pădurile au fost brăcuite şi, ori de câte ori judeţul a pus vreo moșie în 
administrație de regie, rezultatul gestiunii a fost aproape nul, precum s-a întâmplat la 
moşia Chetrișu. În ceea ce privește imobilele urbane iarăși trebuie să mărturisim cu 


părere de rău că arest judeţean nu avem, numeroși arestaţi se pedepsesc inuman în 
atenansele deteriorate ale tribunalului; cazarme nu avem, călăraşii stau cu caii și 
armătura lor în ploaie, în ograda prefecturei, având comanda escadronului numai 
cancelaria în atenansele prefecturei, fostele bucătării deteriorate ale repauzatului 
Panait Docan. Grădinile de lux sunt dezgrădite, arborii stricaţi în cea mai mare parte, 
iar zidurile localurilor principale ale diferitelor cancelarii crăpate, acoperișurile 
găurite, putrezind de ploaie, mobilierul de cancelarie asemenea insuficient și d-abia 
întreținut; frumosul teren din mijlocul orașului, care este dat cu chirie fictivă, adecă 
mai mult degeaba, comunei de Bacău, pentru cazarma pompierilor, şi pe care edificiul 
ce era pe acel loc este ruinat cu desăvârșire, nu produce nimic pentru judeţ, care a dat 
2000 galbeni pe acel loc când l-a cumpărat, în scop de-a construi pe el un palat 
administrativ. 

Cu toate acestea, observați compturile și bugetele anilor trecuţi și vedeţi ce sume 
enorme s-au cheltuit în reparaţiuni şi pentru mobiliere de cancelarii. 

La 1864, când s-a aplicat legea rurală, locuitorii posedau numai boi de jug 
22.428. Acest număr de vite a scăzut foarte, locuitorii nu au în posesiunea lor nici 
jumătate din vitele ce au avut la 1864 şi, cugetând, mai multe idei se prezintă 
spiritului pentru a descoperi de unde provine această însemnată scădere a avutului lor. 
Prima cauză este negreșit înfiinţarea căilor ferate, cari au ridicat înlocuitorilor 
beneficiul important ce trăgeau din cărăuşie. Apoi ușurința cu care o mare parte din 
locuitori au privit împroprietărirea lor, înmulţirea cârciumelor și lipsa de credit și de 
capital. 

Locuitorii produc foarte puţin, ogoarele lor sunt rău cultivate şi mulţi dintre dânşii 
au înstrăinat pământurile ce li s-au dat de-abia acum 15 ani. 

Fiziceşte vorbind, populaţiunile de la ţară au fost și sunt bântuite de boale 
contagioase. Anghina difterică a distrus o mare parte a generațiunii viitoare. 
Moraliceşte vorbind, ele nu au făcut nici un progres în cultură; mulți din ei nu au idee 
de morală; unii muncesc, dar produsul muncei lor îl consumă la cârciumă și se 
reîntorc iarăşi la muncă când necesitatea sau autoritatea-i forțează. Aceştia sunt încă 
cei mai cumsecade. Alții petrec timpul lor cu furturi și desfrânări; cârciuma este 
pentru ei azilul ce nu-l părăsesc și mulți din cârciumari sunt gazdele lor. Căsătoria nu 
este respectată; clerul de la ţară se află în o mare parte pe o scară de cultură foarte 
inferioară; sărmanii copii mici nu ascultă decât vorbe rele, sudălmi şi bătăi se aplică 
asupra lor și a mumelor lor; bărbaţii se bat foarte des între dânșii; bătăliile lor sunt 
foarte violente, ca la niște adevăraţi sălbateci europeni; se rănesc grav, adeseori se 
ucid. Această generațiune neomenoasă, rușinea unui stat civilizat, aceşti oameni 
perverși şi fertili în crime, delicte și contravenţiuni de tot soiul se ruinează prin mișelii 
şi rea viaţă. 


Nu trebuie să generalizăm aceste fapte pentru a şti că toată ţara stă tot 
astfel. Datele statistice, pe cât există, ne dovedesc că, din momentul ce 
regele Stroussberg cu prietenul său Brătianu a început a avea influență 


asupra vieţii publice din România, s-au produs o serie de rele de-o 
necontestată generalitate. 

Se observă o scădere generală a populaţiei rurale, care se urcă în raport 
direct cu creșterea demoralizării, a ireligiozităţii şi cu întinderea viciilor. 
Dar această descreştere, pentru a avea loc, e natural legată de degenerarea 
fizică a rasei române. 

Se observă în acelaşi grad o descreştere a numărului instrumentelor de 
muncă, a numărului vitelor. Pe de-o parte deci exigenţele economice ale 
unui stat pretins civilizat cresc zilnic şi pretind o muncă din ce în ce mai 
întinsă pentru a fi acoperite, pe de alta, prin degenerarea fizică a rasei 
muncitorului și prin pieirea instrumentelor sale de muncă, se înlătură însuși 
posibilitatea muncii. 

Paralel cu aceste două rele generale, cari creează goluri din ce în ce mai 
mari, observăm că punctele de fruntarie se deschid pentru a face loc 
roiurilor de străini cari vin spre a suplanta un popor ce piere prin inepţia 
fiilor lui. Douăzeci de mii pe fiece an! Un oraș întreg! 

Dar cui îi merge bine în împrejurările acestea sunt patrioții, Cariagdii, 
Caradalele, Costineştii, oameni fără patrie hotărâtă și fără naţionalitate 
hotărâtă, străini cari în generaţia a doua primesc cu braţele deschise pe 
străinii ce ne vin în generaţia întâia. 

La ce stare în adevăr au căzut poporul nostru de la 1866 încoace? Un 
prefect răspunde: la starea de sălbateci într-o ţară europeană. Şi drept 
vorbind nu mai e de recunoscut. Gospodăria lui de altădată, oricât de 
simplă, îşi avea ramificările ei. Alături cu munca câmpului îşi avea industria 
lui de casă, care îl ocupa iarna împreună cu toată familia; frumoasele datini 
strămoşeşti, statornice ca şi caracterul și limba, înlocuiau până la oarecare 
grad civilizaţia ce lipsea. Astăzi acele datini s-au stins în mare parte, iar în 
loc a rămas golul sufletesc, mai amar și mai greu de suportat decât chiar 
sărăcia. Neavând nimic de sperat de la aliaţii străinilor, pe cari nu-i mai 
pricepe, poporul nostru se abrutizează prin băuturi și e cuprins de fatalismul 
raselor condamnate la nefericire. 

Înainte, mereu înainte Americă a Orientului! E drept că dinaintea 
vaporului regelui Stroussberg pier codri şi se stinge un neam întreg ... dar 
ce vă pasă vouă de aceasta? 

După voi potopul! 


VICTOR HUGO 


[Articol cu paternitate incertă] 
[21 februarie 1881] 
Serbarea din Paris în onoarea lui Victor Hugo s-a petrecut în cel mai 
strălucit mod. La această ovaţiune au luat parte peste 300.000 de oameni. 
Bătrânul poet, din fereastra locuinţei sale, a ţinut un discurs în care a ridicat 
în cer Parisul. 


Te salut, Parisule, a zis Victor Hugo, oraș gigantic, nu în numele meu, căci eu 
sunt nimic, ci în numele tuturor cari trăiesc, gândesc, iubesc şi speră în această lume. 
Ceea ce a fost Atena pentru anticitatea greacă, Roma pentru cea romană, astăzi este 
Parisul pentru Europa, pentru America, pentru toată lumea civilizată. Astfel eu, un 
simplu călător, care are numai o parte a sa din dreptul comun, te salut, oraș sacru, cu 
iubire în numele tuturor orașelor Europei și Americei și a lumii civilizate, de la Atena 
până la New-York, de la Londra până la Moscva şi în numele tău, Romo, și în numele 
tău de asemenea Berlinule! 


Când a făcut menţiune de Berlin vocea lui Victor Hugo se înăbuşise. El 
şi-a acoperit ochii cu mânile și a început să plângă. Puţini şi-au putut 
stăpâni lacrimele. 

Locul natal al poetului i-a trimis următoarea adresă: 


Orașul Besangon salută cu mândrie pe poetul în care n-a mai rămas nimic uman 
şi al cărui geniu, după ce a creat capodopere în timp de şaizeci de ani, luminează mai 
puternic și mai roditor decât oricând, pe răzbunătorul crimei din decembre, pe 
elocintele și infatigabilul apărător al tuturor celor persecutați, pe apostolul a orice 
progres, pe profetul care pune tot mai aproape în vederea ochilor noștri celor 
transportați perspectiva unui viitor de fericire generală, de justiţie universală şi de 
fraternitate! 


€ 


[22 februarie 1881] 

O manifestaţie zgomotoasă a studenților din Viena în contra partidului 
guvernamental, sprijinit de reprezentanții naționalităților, a făcut să se 
reivească între aceştia și în foile boeme ideea de-a muta sediul 
Parlamentului austriac din Viena la Kremsier. O asemenea strămutare ar fi 
un semn grav al situațiunii. În adevăr, când Parisul era în plină revoluție 
Parlamentul francez s-a convocat la Versailles; când în anul 1848 a izbucnit 


în Viena o mișcare revoluționară, care secunda pe cea din Ungaria, 
Parlamentul austriac s-a mutat la Kremsier. Presa din Viena, fiind esclusiv 
germană și susținând din punctul ei de vedere preponderanţa politică și 
economică a elementului german din Austria, opinia publică a capitalei cată 
până în sfârşit să se pronunţe din ce în ce mai mult în contra unui curent de 
idei asemenea îndreptăţit, în contra dezvoltării egale a celorlalte 
naționalități din monarhie. Pe cât timp opinia aceasta e latentă sau se 
manifestă numai pe căi legale nu există pericol pentru Viena de-a fi 
oarecum  decapitalizată; dar din momentul ce manifestări populare 
zgomotoase ar impiedeca libertatea de acţiune sau de opiniuni a majorităţii 
actuale a Parlamentului, aceasta ar fi silită a-şi asigura libertatea de discuţie 
şi de hotărâri mutând sediul Parlamentului într-un oraș în care masele sunt 
prea puţin numeroase sau politiceşte prea indiferente pentru a silui acţiunea 
puterii legiuitoare. 

Frumoasa şi vesela capitală a Austriei nu prea merită o pedeapsă atât de 
grea, sau era un timp cel puţin în care n-ar fi meritat-o. Mişcarea 
copilăroasă de la 1848, deşi pătată prin crimele demagogiei, e lipsită de 
orice rațiune politică, e o dovadă că Viena n-a făcut nicicând politică 
serioasă. Există oare ceva mai absurd decât conivenţa revoluţiei din Viena, 
oraş ce datorește totul Casei de Austria, cu revoluţia din Ungaria, îndreptată 
contra dinastiei şi unității monarhiei? 

Puțin bun simţ trebuie pentru a înţelege că ceea ce se petrece acum în 
Austria e dictat de necesităţi politice cari se impun și contra cărora 
elementul german face rău de se 'mpotriveşte. În adevăr, cestiunea 
Orientului se poate reaprinde în orice moment, o ciocnire între Austria și 
Rusia poate avea loc. Ar fi însă o politică bună de-a nemulțumi elementele 
slave ale monarhiei tocmai în momentul în care fatalitatea ar decide ca 
Austria să se ciocnească cu un imperiu slav cum e Rusia? Nu presupunem 
că provinciile s-ar răscula sau numeroasele elemente slave ale monarhiei n- 
ar oferi un sprijin suficient în momente hotărâtoare. Desigur, nu. Dar cu ce 
inimă ar contribui provinciile, cu ce inimă s-ar lupta oştirea pentru o patrie 
în care dorinţele legitime și de puţină însemnătate sunt tratate într-un mod 
atât de vitreg de elementele dominante? Așadar necesităţi de politică 
esterioară mai cu seamă silesc pe guvem și pe Parlament să transige cu 
dorinţele naționalităților şi să le dea puţin din multele ce cer. 

În vederea complicaţiunilor posibile al căror obiect poate fi monarhia se 
observă oarecari pregătiri și din partea românilor din Ardeal, în vederea 


viitoarelor alegeri pentru Parlamentul Ungariei. Se ştie că, de la dualism 
încoace, sistem înființat peste voia românilor ardeleni și, în parentez 
vorbind, contra voinţei intime a împăratului chiar, partea cea mai însemnată 
a românilor din Ardeal s-au abținut ostentativ de la alegeri, pe cuvântul că, 
deşi de facto se supun legilor votate de acel Parlament, de vreme ce ele sunt 
investite cu sancţiunea împăratului, ei totuși nu recunosc Ungariei dreptul 
de a legifera pentru Ardealul istoricește autonom și a căruia uniune cu 
Ungaria se 'mdeplinise cu de-a sila, fără a se consulta majoritatea română a 
populaţiei. 

În situaţia actuală însă românii cred de cuviință a reîncepe o politică 
activă, a alege deputaţi pentru Parlamentul Ungariei. Foile române deci 
publică următorul apel cătră alegătorii români din Transilvania. 


Comitetul electoral central din Sibiiu, esmis de cătră conferența generală 
electorală din 1878, terminând lucrările sale preparatorii, convoacă o adunare generală 
a alegătorilor români din Transilvania pe 12 mai st.n. anul curent, la 10 ore a.m. la 
Sibiu. 

Spre acest scop fiecare cerc electoral va trimite câte doi delegați. 

Obiectul conferenţei va fi stabilirea atitudinii alegătorilor români faţă cu alegerile 
proxime dietale. 


Sperăm că conferența va fi cercetată într-un mod demn de importanța cauzei. 
Sibiiu, 1 martie 1881 
Nicolae Popea 
prezident 
George Bariț 
Secretar 


Deşi pe noi direct nu ne influențează această mişcare, însă, pentru 
raporturile cordiale ce dorim să existe nu numai între guvernul nostru și 
acelea ale țărilor învecinate, ci și între opinia publică de la noi și cea de la 
popoarele învecinate, dorim succes acestei mișcări, spre mulțumirea 
reciprocă a elementelor politice cari, numai spre răul lor comun, îşi pun 
piedeci dezvoltării lor naturale. 


€ 


[22 februarie 1881] 
Nu avem nici o informaţiune asupra dispozitivului sentinții din Lipsca: 
guvernul a făgăduit în Cameră că ni-l va comunica cel mult peste zece zile. 


Până atunci vom rezuma părerile „Oficiosului“, treptat, cum se 
manifestă, asupra acestei cestiuni, pe care noi am numit-o, fără a fi 
dezminţiți până acum de evenimente, nodul strousbergian, fatal oracol 
pentru viitorul ţării. 


Convenţia Landau a esistat; cu dânsa s-a slujit avocaţii guvernului român în 
celelalte instanțe prin care a trecut procesul terminal la Lipsca. Statul nu este 
proprietar al căilor ferate Roman Vârciorova; înainte de acest proces era cel mult un 
mandatar al Societăţii Acţionarilor, cu sediul în Berlin; acum chiar acest mandat 
aleatoriu este judiciarmente anihilat. Este adevărat, precum susţine „Timpul“, că statul 
român acţionar nu va putea fixa o dividendă ad libitum, chiar în ipoteza cea mai 
fericită, pentru acțiunile neprezintate la schimb. Ce vreţi, la Berlin sunt două justiţii: 
una pentru germani, alta pentru români! 

Ne rămâne însă un refugiu; pe o cale extraordinară vom accelera amortizarea 6% 
(Schuldversch reibung) micşorând astfel beneficiele de repărţit ca dividendă acţiunilor 
vechi neprezintate la schimb. 


Până la ultimul aliniat mărturisirile „Românului“ n-au nevoie de 
comentarii: ele dovedesc că, vrând-nevrând, s-au convins și oficialii că nu 
mai merge cu subterfugiile, că opiniunea „ţării libere“ s-a alarmat groaznic. 

Aşadar, tradusă în mod concret, situațiunea juridică a statului e 
următoarea, grație convenţiunii din martie 1880; 

Sediul Societăţii la Berlin; toate încercările guvemanţilor de a-l 
strămuta în Bucureşti rămase infructuoase; adunarea generală din noiemvrie 
trecut nu ne-a produs decât pe Carada Costinescu, consilieri, și pe Calinderu 
Stătescu, directori. 

Din acești doi din urmă, unul se consolează de infidelitatea limbei lui 
Goethe, de inflexibila ei hotărâre d' a nu-i intra în cap, se consolează zicem 
cu limbele roşii, cu mărunţișurile de aramă, cositor şi ipsos cu care a 
împodobit cabinetul arheologico-administrativ din Charlottenstrasse; ceea 
ce nu pare a satisface deloc pe fostul cârciumar Vitza şi actual director real 
la Berlin, gratia Hansemamii; — altul îşi vede de procesele sale particulare 
pe la Curțile din Craiova și București. Are și dreptate. Ce ar cântări tot 
materialul său juridic în administraţiunea tecnică a căilor ferate, care pentru 
procese plăteşte alți avocaţi? Administraţia este lăsată dar universalului 
colonel Fălcoianu, care din când în când îşi reamintește de donchișoteştele 
vremuri când, pe estrada Ateneului, învăța pe amatori că s-ar coti mai 
practic și exact butoaiele reducându-le doagele la orizont! — Ce timpuri de 
criză erau pe atunci! 


Cât despre consiliarii Carada Costinescu îi cunosc cititorii; unul se 
preumblă la Paris — preumblare gras plătită; secundul scrie în București cai 
verzi pe pereți. 

Acestea ne erau cunoscute, nu era nevoie să ni le mai confirme 
„Românul“ şi în numărul lui de ieri. 

Ne oprim dar puţin asupra alineatului ultim din rezumatul ce făcurăm 
mai sus. Vă plângeţi, judicioși financiari, că justiția Germaniei nu s-a purtat 
cinstit cu românii, aveţi chiar aerul de a zice: Bage bine de seamă ţara 
răscumpărărilor de căi ferate, că nu știe cu cine are a face! Toate bune, dar 
vă întrebăm: dacă ţinându-vă de convenţiune, dacă făcând sacrificii greu, 
foarte cu greu de suferit pentru bugetul nostru, şi ați fost trataţi astfel, ce se 
va întâmpla când veţi cerca să eludaţi chiar convenţiunea, să nu plătiţi 
detentorilor de acţiuni primitive nepreschimbate 3,5% și priorităţilor 8%? 
Știm ce se va întâmpla, precedentele și umilirile de până acum ale 
guvernanţilor ne-o confirmă: veți primi ordinul de a le plăti al pari. Această 
plată nu va produce lichidarea, cinstiţi financiari! Numai când veţi plăti şi 
cele 44.500.000 6% cu 33,33 peste sută, plus un premiu de 2-3%, plus, în 
fine, un provizion gras, veți obține această combinaţie. Poate, şi acest poate 
este natural, ca să cădeţi la învoială cu Landau, cazul cel mai fericit ca să 
curmaţi neînţelegerea, plătindu-i primitivele al pari și prioritățile mai știm 
cu cât peste sută, însă această combinaţiune, mai repetăm, nu atrage 
lichidarea. Altminteri ţara va plăti 3,5% şi 8% în timp de peste 75 ani de 
acum înainte la niște acţiuni pe cari nimeni nu le va sili să-și rădice cursul 
peste 50%. lată în definitiv tabloul scurt dar exact al situaţiunii ce ne-aţi 
creat cu fericita afacere; cât despre cuvântul de lipsiți de patriotism ce ne 
adresati, el vi se întoarce fără să ne dăm osteneala de a vi '] trimite cu poşta: 
lipsă de patriotism dovedeşte acela care, fiind la cârma statului, ascunde 
situațiunea esactă, inducând în eroare opiniunea mandatarilor ţării; patriot e 
cel ce, cunoscând-o, o studiază din vreme și caută a-i aduce îndreptări. 

Nu păreţi însă a fi de această opiniune, căci încă o manoperă nenorocită 
vă mai dă și astăzi pe faţă arama. 

Cu ocaziunea dezbaterilor din Camere, anul trecut, vociferați — nu 
găsim altă espresiune mai patriotică — că anuitatea ce se va înscri în 
bugetul anual nu va fi mai mare de lei 18.857.880, adecă ca şi cea plătibilă 
sub concesiunea Stroussberg. Pe această bază erau formate și tabelele de 
amortisment anexate la proiectul de convenţiune; pe aceste date s-au şi scris 


atunci niște broşure de circumstanță cari recunoșteau oarecum exactitatea 
calculelor d-lui Sturza. 

Nimic însă mai inexact ca promisiunea de astă primăvară, căci iată ce 
cetim la pag. 12-13 din proiectul de buget al datoriei publice pe 1881-82. 

Amortisment, procente, comisioane pentru căile ferate Roman 
Vârciorova pe 1881-82 lei 19.144.280. 

Aceeași anuitate în anul 1880-81 lei 18.609.750. 

Deci anuitatea din 1881-82 e superioară celor din anii trecuţi cu lei 
534.530. 

Întrebăm pe d. dr. în matematice Haret — nu am face același 
deranjament d-lui Kirilov, un alt apărător al exactităţii calculelor în anul 
trecut, căci, fiind funcţionar, nu credem că ar avea curajul să se pronunţe 
altfel astăzi — întrebăm pe eminentul d. Haret dacă ar ajunge şi acum, faţă 
cu anuitatea de 19.144.280 la aceleași rezultate băneşti favorabile statului 
ca-n anul trecut. 

Să nu ni se replice cu justificarea ce o vedem la pag. 3-4 din același 
proiect de buget. Ea este un paliativ din care n-ar rezulta nicicum că în 
bugetul datoriei publice nu este trecută o anuitate cu lei 286.400 mai mare 
decât suma fixă de lei 18.857.880 cât se plătea de ţară sub concesia 
Stroussberg. 

La această neexactitate, trecută în proiectul de buget fără sfială, se mai 
adaugă o călcare de lege mult mai colosală, care într-un stat constituțional 
c-un regim parlamentar altfel decât la noi ar trage nu știm unde pe cel ce a 
făcut-o. 

lată despre ce e vorba. 

După convenţia din martie, 20 milioane în 6% nu pot fi puse în 
circulațţiune decât pentru un scop determinat: îmbunătățirea trascului şi 
materialului rulant al căilor ferate. Îmbunătăţiri nu am văzut începându-se 
sau proiectându-se nicicum; un lucru însă am văzut: obligaţiuni cu numerile 
237.000 şi 450.000 puse în circulație, deşi aceste obligaţiuni, după toate 
probabilitățile, trebuiau să se găsească încă în Casa statului, iar nu să li se 
plătească procente și să se înstrăineze încă de acum un an. 

Ce verset ar mai adăuga Strada Doamnei la Cântarea Cântărilor ca să se 
spele şi de acest necalificabil fapt? 


€ 


[24 februarie 1881] 
„Li'independance roumaine“ cuprinde știri şi apreciaţii asupra unor 
propuneri pe cari d. Brătianu le-ar fi făcut partidului conservator spre a-și 
asigura din partea acestuia o atitudine mai conciliantă; ştiri pe cari le 
reproducem tale quale. 
În n-rul său de sâmbătă, 21 fevruarie, ziarul francez cuprinde sub 
rubrica „Informaţiuni“ următoarele: 


Ceea ce avem de spus e de-acum câteva zile și n-a izbutit, însă cu toate astea nu e 
mai puţin interesant. 

Când s-a făcut propuneri unora dintre membrii partidului conservator de-a intra 
în cabinetul Brătianu aceştia și-au pus condiţiile. 

Iată ceea ce cereau: 

Remaniare deplină a cabinetului care va fi compus din juna dreaptă și din juna 
stângă; dizolvarea Adunărilor; șaptesprezece prefecturi date conservatorilor; nouăle 
Adunări întrunite vor alege pe d. Lascar Catargiu prezident al Senatului și pe d. 
Brătianu prezident al Camerei deputaților. 

D. Brătianu n-a primit. 


Aprecierile foii franceze asupra acestei încercări au apărut c-o zi 
înainte, în n-rul de vineri, 20 fevruarie. lată-le: 


Încercările d-lui Brătianu de a-și reforma ministeriul introducând în el elementul 
conservator n-a izbutit. D-nii Carp, Cantacuzin și alții n-au mușcat în undiţa 
ministerială. 

Dar destăinuirile pe cari d. Brătianu le-a făcut şi negoţierile cari au avut loc 
merită ca să revenim asupră-le, pentru că ne dau o idee foarte interesantă de situația 
generală a lumii noastre politice. 

Se ştie că în cursul lui ianuarie șeful partidului liberal a vorbit cam în chipul 
următor cu conservatorii, pe cari voia să-i înroleze sub steagul său: Văz că țara nu 
poate să continue a merge în acest chip; guvernul e paralizat prin exigenţele și 
dezbinările partidului propriu. Și asta în ajunul unor mari evenimente în Orient. În 
asemenea împrejurări România are nevoie de un guvern tare. Nu există decât un 
mijloc de a constitui un asemenea guvern și acesta e de-a mă debarasa de elementele 
rele ale partidului meu, iar dv. din parte-vă să vă degajaţi de elementele rele ale 
partidului d-v. Atunci se va putea stabili o înţelegere asupra unei programe comune. 

Era ademenitor. 

Din tabăra conservatorilor s-a aţinut urechea la glasul sirenei guvernamentale. 

S-a discutat. 

Dar bunul simţ politic a învins. 

S-a refuzat, şi negociaţiile s-a rupt. 


Cu toate acestea s-a stabilit rezerva de-a reveni în cazul unei complicații 

europene care ar sili țara de-a lua o hotărâre critică. 
. 

Ținta urmărită de d. Brătianu prin aceste propuneri e lesne de 'nțeles. 

Având a legitima acte importante făcute şi a pregăti altele, e incontestabil că are 
nevoie de-o mai mare putere morală decât cea pe care i-o dau Adunările actuale și 
miniștrii de cari e înconjurat. 

Prin introducerea elementului conservator în sânul ministeriului opoziţia, deja 
dezbinată și slabă, ar fi fost nimicită c-o singură lovitură. 

Pe de altă parte partidul conservator s-ar fi făcut solidar cu toate actele liberale. 

Ar fi fost o operă de maistru! 

Dar, ca bun tactician politic, d. Brătianu prevăzuse în acelaș timp posibilitatea 
unui refuz din partea conservatorilor. Și acest refuz îi convenea, pentru că existența 
numai a unor asemenea negociaţiuni trebuia să fie neapărat o gogoriță pentru 
majoritate, care s-ar fi grăbit mai bine de-a se supune decât de-a lăsa pe inamic să 
intre în cetate. 

Ceea ce s-a și întâmplat. 

Astfel, în toate chipurile, manopera a fost în avantajul autorităţii și puterii d-lui 
Brătianu... Dacă negociațiunile de cari am vorbit ar fi izbutit am fi văzut pe d-nii 
Carp, Cantacuzino, Maiorescu venind să completeze colecţia de miniștri trecători 
organizată de d. Brătianu. 


Deși tot ce cuprinde ziarul francez ca substanţă nu se poate datori decât 
indiscrețiunii, iar informaţiunile sale nu pot fi decât cojile puţin însemnate a 
adevăratului sâmbure al cestiunii, abia indicat prin cuvintele „rezerva de-a 
reveni în cazul unei complicații europene care ar sili ţara de-a lua o hotărâre 
critică“, totuși, în marginele unei stricte discreţiuni, putem spune că n-a fost 
vorba de intrarea partidului conservator în guvern, ci numai de atitudinea 
parlamentară a lui în vederea unor anume evenimente, oricare ar fi 
îndealtmintrelea guvernul ţării. Prin urmare n-a putut fi vorba de intrarea d- 


lui Maiorescu în cabinetul Brătianu. 


€ 


[25 februarie 1881] 

Ieri seară ni s-a comunicat telegrafic cuprinsul unei depeşe, primite din 

Berlin de ziarul „Daily News“, în care se zice că principele de Bismarck 

crede nefolositoare silințele ce şi le dau reprezentanții puterilor la 

Constantinopol pentru a menține pacea; principele crede că războiul nu se 
poate înlătura, afară doar dacă s-ar ceda Greciei Creta. 


În adevăr, marile puteri, simțindu-se în neputinţă de a se descurca din 
afacerea greco-turcească pe care-o luaseră asupră-şi, au găsit cu cale a oferi 
principelui de Bismarck arbitrajul cestiunii; ministrul plenipotenţiar al 
Germaniei, sosit la Constantinopol, a dat din nou curs negociaţiunilor. 
Procederea a fost de astădată destul de blândă; nu s-a mai prezintat Porții o 
notă colectivă ca în afacerea Dulcigno, nici nu i s-a dat a înțelege că puterile 
sunt sătule de obiecțiuni și nu vor să mai auză nimic. Această precauţiune a 
fost necesară nu atât din consideraţie pentru Poartă, ci de teamă că o nouă 
notă colectivă ar putea să angajeze la o demonstrație navală, al cărei efect a 
fost de-a arăta slaba consistență a concertului european și tactul Porții de-a 
calcula pân-în ultimul moment cu slăbiciunile şi dezbinările subsistente, pe 
când scopul demonstrației era tocmai contrariul: de-a dovedi unirea deplină 
a Europei și de-a lua văzul Porții. 

Vinerea trecută, Sever Pașa şi Ali Nizami, delegaţii Porții însărcinaţi a 
lua parte la tratările cu ambasadorii, şi-au făcut vizitele la reprezentanții 
puterilor, iar duminică s-a ţinut la d. Gâschen, ambasadorul Engliterei, cea 
dendâi întrunire privitoare la negocierile turco-grece. Seara ambasadorii s- 
au întrunit la d. Tissot, ambasadorul Franţei, şi au ţinut o a doua conferinţă. 
Comunicându-ni-se ţinerea acestor conferințe, se adaugă că nu transpirase 
nimic în publicitate despre discuţiunile ce s-ar fi urmat între ambasadori. 

Ceea ce transpiră aşadar e numai opinia principelui de Bismarck asupră- 
le: că războiul e inevitabil. 

Cele şase note separate ce i s-au prezentat Porții și cari, adunate la un 
loc, constituie în esență o notă colectivă întrebau fără îndoială până unde 
Poarta mai poate augmenta propunerile ce le făcuse prin nota ei de la 3 
octomvrie. Aceste propuneri ale ei respingeau linia trasă de Conferinţa din 
Berlin; ea refuza de-a ceda pacinic Albania, adecă Epirul cu Ianina și 
Mezzovo, iar în rezistența ei afla poate oarecare încurajare din partea 
guvernului austriac. Înarmările ei febrile, repedea strângere a redifilor sub 
steaguri, făcută cu acea uimitoare şi dureroasă voință de-a se sacrifica 
caracteristică pentru poporul turcesc, dovedesc că Poarta are destulă 
încredere în sine pentru a nu ceda sau cel puţin că a înţeles cumcă 
momentul de-a ceda n-a sosit încă. Ea ştie prea bine că un popor care, în 
urma calităților şi a defectelor sale, și-au întins umbra puterii asupra a trei 
continente nu piere fără a lăsa urme adânci, fără a atrage în cădere-i și pe 
alţii, fără a da loc unei conflagraţiuni generale. Și aceasta n-o știe numai ea; 


o simt toţi. Acest sentiment îndulceşte notele puterilor şi le face a călca lin 
împrejurul forțelor elementare a căror izbucnire ameninţă a da foc Europei. 

[Articol cu paternitate incertă] 
[25 februarie 1881] 

Camera a lucrat ieri în secțiuni. Pentru astăzi sunt înscrise la ordinea 
zilii mai multe interpelări, între cari și a d-lui Nicolae Ionescu în privința 
cestiunii Dunării. Sunt înscrise asemenea mai multe proiecte de lege de 
alipiri și dezlipiri de comune și de sporiri de taxe comunale, apoi proiectul 
de lege pentru învățământul agricol, proiectul de lege pentru vânzarea 
bunurilor statului în loturi şi raportul comisiunii pentru cercetarea 
socotelelor statului pe anii 63, 64, 71-74. Dezvoltările celor cinci interpelări 
şi discuţiile la cari vor da loc vor ocupa desigur toată şedinţa. D. I. Ionescu 
a rugat biroul să pună numaidecât la ordinea zilii proiectul de lege pentru 
vânzarea domenielor şi răscumpărarea embaticurilor. D. prim ministru se 
asociază cu cererea d-lui I. Ionescu, deoarece sunt multe petițiuni la 
minister din partea locuitorilor cari ar voi să cumpere locuri și guvernul nu 
le poate da satisfacere până ce nu va fi votat acel proiect de lege. Biuroul 
promite a satisface cererea d-lui I. Ionescu. D. Ciupercescu cere ca o dată 
cu aceasta să se pună la ordinea zilii şi proiectul de lege care prevede 
penalităţi contra celor ce ar interpune numele lor la cumpărări de proprietăţi 
pentru a servi pe cei ce nu ar avea drept de cumpărare. Se ştie că raportorul 
acestui din urmă proiect, d. C. Cerchez, lipsea de mai mult timp în 
concediu; d-sa s-a întors și şi-a depus raportul, aşa că proiectele vor veni în 
dezbatere unul imediat după celălalt. Proiectul al cării raportor este d. C. 
Cerchez este propus din inițiativa parlamentară. 

La Senat s-a urmat ieri dezbaterea asupra proiectului de lege sanitară. 
D. Petre Grădişteanu a anunţat guvernului o interpelare asupra întârzierii 
promulgării proiectului modificator a art. 409 și 410 din procedura civilă, 
votat de amândouă Corpurile. 

[26 februarie 1881] 
Atât ne mai lipsea, electivitatea judecătorilor. 


De-o seamă de timp observasem în ziarele guvernamentale apărând 
ideea, ciudată pentru starea noastră de lucruri, că, precum Caradalele și 
Serurii se aleg spre a face acele legi de-o încăpătoare înțelepciune de cari 
suntem guvemaţi de ne merg petecele, tot așa s-ar putea alege și judecătorii, 
de vreme ce şi în America tot aleși sunt. 

Și 'ntr-adevăr d. C.A. Rosetti, proorocul partidului, a scris o serie de 
articole la gazetă în cari vorbea despre „iustiţie“, iar ieri Camera a fost 
surprinsă de cuvintele semnificative ale prezidentului, care-a apelat la 
inițiativa ei pentru a face un proiect de lege în acest sens. Tânărul ministru 
al „iustiţiei“, Escelenţa sa d. Tache Giani, om foarte serios şi mai cu seamă 
foarte mintios precum se știe, s-au asociat numaidecât la această generoasă 
idee. Ba pentru a pregăti un asemenea proiect e vorba de-a se alege o 
comisie mixtă, compusă din senatori și deputaţi, ai cărei membri (ceea ce e 
mai important) să fie remuneraţi cu una mie franci pe lună. Ceea ce e 
atingător în lumea acesta e partea zâmbitoare a patriotismului. 

E prea adevărat că Constituţia prevede anume cazurile în cari Adunările 
sau membrii amânduror Adunărilor se pot întruni şi că un proiect de lege 
privitor la organizarea magistraturii nu intră de loc în cadrul cazurilor 
prevăzute de ea. Dar de! prea e ademenitor lucrul. O asemenea comisie 
mixtă ar fi un fel de convent naţional, idee revoluţionară, frumoasă deci, şi 
încă un convent ai cărui membri ar fi retribuiţi cu una mie caroli de argint 
pe lună, idee şi mai bună, căci e folositoare, și astfel simţul patriotic ar fi 
întrunit și aci cele două calităţi principale ale lucrurilor, frumosul cu 
folositorul, utile cum dulci. 

Electivitatea magistraturii! Dar mai este ea cu putinţă în vremea noastră, 
în împrejurările de azi, în starea în care ne aflăm? 

Popoarele își au vrâstele lor deosebite, şi ceea ce se potriveşte într-o 
vrâstă nu le mai prinde într-alta. Electivitatea judecătorilor datează dintr-un 
timp în care morală şi lege erau unul și același lucru, în care legea religioasă 
şi civilă era una și aceeași. Până azi se zice „lege creştină“, căci ceea ce 
prescriau dogmele era totodată lege civilă și penală. Din amestecul de 
regule morale și de obiceiuri ale pământului, cunoscute de toţi, necontestate 
de nimeni, admise fără a fi fost vreodată sancţionate de cineva şi neavând 
altă sancţiune decât aceea a deprinderii seculare, răsare apoi acel drept viu 
al poporului pe care oricine era în stare a-l aplica și numai în cazuri, unde se 
contesta, nu dreptul, ci exactitatea faptelor, părţile se supuneau hotărârii 
egalilor lor. Mai este dreptul în starea aceasta? Din contra, el şi-a aruncat 


coaja lui morală de altă dată, lăsând-o cu totul religiei și creşterii; el este o 
știință care regulează raporturile ce, din punct de vedere moral, nu sunt nici 
bune, nici rele, cari sunt moralmente indiferente. Dreptul nu mai e cunoscut, 
nu mai poate fi cunoscut de toată lumea. Raporturile juridice sunt astăzi atât 
de multiple, atât de deosebite de simplitatea de odinioară a tranzacţiunilor 
între populaţiuni primitive încât cel ce aplică principiile lui trebuie să fie un 
om învăţat, trebuie să se fi ros prin școli înalte, să fi învăţat mai multă carte 
decât onor. Costinescu bunăoară. Negustorie de principii se poate fără carte, 
căci nu e greu a citi zilnic câte o gazetă și a învăţa din ea panglicăria 
politică; dar a fi judecător e cu totul altceva. Acolo gazetele n' ajută nimic. 
Acolo Gajus și Justinian, Institute și Pandecte cată să-ţi ia albeaţa de pe 
ochi, ca să știi a distinge raporturile în adevăr juridice de restul infinit de 
alte raporturi ce mai există în lume. 

Din momentul ce un drept se codifică a încetat epoca naivă a 
electivității judecătorilor; căci codificarea e un semn cumcă cunoștința 
obiceiurilor pământului și statornicia aplicării lor au dispărut din conștiința 
poporului, că părţile au început a contesta însăși esenţa juridică a datinilor. 
Când încep a se naşte „câte bordeie atâtea obiceie“ trebuie să existe o 
normă obiectivă, neschimbată, pentru regularea raporturilor dintre oameni, 
ş-aceasta-i colecţia de legi scrise, imutabile, cari nu se pot modifica decât 
prin o anume manifestare a voinţei naționale. 

Dar noi, la cari nu mai e vorba nici de obiceiul pământului, ba nici 
măcar de codificarea lui? La noi, unde d. Boerescu cu mai mulți elevi de la 
drept cari nu ştiau nici bine franţuzeşte ne-a croit codul pe de 'ntregul din 
cel francez, spre a fi cât se poate de neînțeles pentru popor și cât se poate de 
lucrativ pentru advocaţi? 

Dreptul aşa cum se prezintă la noi nu numai că e o ştiinţă, dar, mai mult 
încă, e o ştiinţă străină, care trebuie învățată de la străini. Îmbătrâniţi ex 
officio şi pe cale artificială, nici un pas îndărăt nu ne mai poate reda tinereţa 
etnologică, tinereța ca popor. Cu vremea, peste o sută — două de ani, am fi 
ajuns în adevăr, propășind ca tot ce e organic, încet, la o civilizaţie a noastră 
proprie, tot atât de înaltă ca și aceea a altor popoare. Dar ne-am scontat 
tinereţa, am voit să fim civilizaţi, adecă bătrâni, înainte de vreme. Și timpul 
scontează în adevăr, dar cel mai cămătar dintre toţi scontatorii e tocmai 
timpul. El poate da unui copil plăcerile bărbatului, dar cu ce preţ? Cu acela 
de a-l nimici la jumătatea vieţii ce trebuia s-o trăiască, cu scurtare de zile. 


În starea în care ne aflăm numirea judecătorilor după o anume lege, care 
să cuprinză în ea garanţii de ştiinţă și de probitate, e singurul mijloc pentru 
a pune interesele justițiabililor la adăpost de pericolele ce le ameninţă din 
partea unei plebe de cârciocari, a unui proletariat al condeiului, mai 
numeros la noi și mai înrăutățit decât oriunde în lume. Electivitatea 
judecătorilor într-un popor în care se plimbă cu mânile în şolduri Mihăleşti, 
Costineşti şi Caradale e o absurditate. 

[27 februarie 1881] 

Fapte de o însemnătate escepțională se petrec în Anglia, cari merită 
luarea aminte cu atât mai mult cu cât se știe ce influență decisivă au 
evenimentele din puternica stăpânitoare a mărilor asupra situațiunii 
generale a Europei. 

Nu e îndoială că guvernul liberal al d-lui Gladstone, cu sau fără voie, fie 
prin puterea covârşitoare a împrejurărilor, fie prin lipsa de adaptabilitate la 
unele necesități politice, au avut a înregistra o serie de neizbânzi pe cari 
poporul englez va fi poate chemat de a le apreţia în curând. 

Turburările sângeroase din Irlanda, eşecul suferit în sudul Africei, 
poziţia la care Anglia se vede silită a renunţa în Asia centrală, în Afganistan, 
formează un complex de insuccese cari, oricât de deosebit le-ar judeca 
englezul însuşi din punctul de vedere al partidului căruia-i aparţine sau a 
importanţei practice, în restul Europei, precum şi la popoarele orientale, nu 
lipsesc de a face efectul unei politice greșite. 

Ceea ce e mai mult, în Anglia chiar face acest efect. Guvernul englez a 
hotărât de ex. să evacueze Candaharul, și aceasta într-un mod nestrămutat. 
Camera Lorzilor și-a exprimat nemulțumirea cu această măsură cu 165 
voturi contra a 76. Acesta e conflictul parlamentar ce l-a avut guvernul în 
aceasta afacere; dar miniştrii M. S. britanice au avut — lucru rar în anale — 
oarecari nemulțumiri chiar cu Coroana. Propunându-i-se reginei de-a semna 
mesajul în care se vorbea în termeni hotărâtori despre această evacuare, 
regina observă dacă n-ar fi practic de-a îndulci termenii prin care se vestea 
poporului englez renunțarea la o poziţie din Asia centrală, de a-l lăsa să mai 
spere încă ceva, fie de la soarta armelor, fie de la favoarea împrejurărilor. D. 
Gladstone nu crezu că trebuie să insiste el însuși asupra irevocabilităţii 
acestei măsuri, dar chemă pe colegul său de la Interne, carele nu se sfii a 


adresa reginei o mustrare atât de severă încât o podidiră, lacrămile. Ea 
plânse și ... iscăli, se 'nţelege. 

Cât despre votul Camerii Lorzilor în cestiunea Candaharului, „Daily 
News“, organ foarte amic d-lui Gladstone, lasă votul însuşi de-o parte 
pentru a critica instituţia însăși a acelei Camere, cam în tonul în care foi 
liberale la noi vorbeau despre inutilitatea Senatului. 

Camera Lorzilor, zice foaia ministerială, a fost odată ceva dar astăzi şi-a 
pierdut toată însemnătatea. Dacă puterile europene sau popoarele din Orient 
s-ar îndoi despre nulitatea actelor și voturilor acestui Corp guvernul englez 
se va însărcina de-a o dovedi aceasta. 

Noi, din depărtare, nu ştim preţui poate după adevărata ei valoare 
importanţa parlamentară a voturilor date de Camera Lorzilor; știm însă că 
votul cel din urmă e inspirat de oameni ca lordul Beaconsfield ori ca 
marchizul Salisbury, nume cu greutate în cumpăna opiniei europene. Cu 
toate acestea ministeriul nu are de gând a neutraliza moţiunea de 
neîncredere a Camerii Lorzilor prin o moţiune de încredere a Camerii 
Comunelor şi crede suficient a se 'mtemeia pe majoritatea reală de care 
dispune în această din urmă. 

Cine ar fi presupus în anul trecut, judecând după aparenţe, victoria 
partidului liberal în Anglia? Cine știe azi dacă 'n opinia publică a Engliterii 
s-au operat sau nu o schimbare în favorul partidului conservator? Ceea ce 
ştim însă e că, în caz de a i se pune poporului englez cestiunea de încredere 
în ministerul actual, de la voturile lui ar atârna în mare parte întreaga 
situație a Europei, precum și rezolvarea cestiunii orientale, ce ameninţă a 
izbucni în sângeroase şi interminabile conflicte. 

[27 februarie 1881] 
Ziua de ieri a fost cea din urmă pentru doi bărbați a căror activitate 
publică, cuprinsă între anii 1830 şi până în deceniul întâi din zilele lui Carol 
Vodă, a exercitat o însemnată influentă asupra dezvoltării ideilor naţionale 
în România. leri, August Trebonian Laurian şi Cesar Bolliac s-au săvârşit 
din viaţă. 
August Trebonian Laurian a fost născut în Ardeal. Crescut în școala 
privaţiunilor și fiind fiul unui popor care e până azi silit a plăti cu cele mai 
grele sacrificii orice pas ar voi să facă înainte, caracterul său era înăsprit, 


dar și lămurit totodată prin luptele la cari au luat parte. Amintim între altele 
că, în colaborare cu N. Bălcescu, a scos la lumină Magazinul istoric pentru 
Dacia, o colecţie prețioasă de sorginţi istorice; apoi că lui i se datorește 
introducerea studiului istoriei naţionale în şcoalele noastre şi e cel dendâi 
care-a încercat a aduna toate știrile de oarecare temei cari există asupra mult 
bântuitei istorii a neamului nostru, de la întâiele începuturi şi până în zilele 
noastre, într-un manual care serveşte şi azi de carte didactică. În timpul lui 
Grigorie Voievod Ghica a fost inspector general al şcoalelor din Moldova; a 
fost deci unul dintre acei bărbaţi cu spornică și dezinteresată activitate cari 
au dat domniei lui Ghica Vodă o însemnătate deosebită, ca pregătitoare 
epocei Unirii şi a adaptării poporului românesc la viața modernă. 

La Cezar Bolliac moartea fizică n-a fost decât încheierea morţii lui 
intelectuale, intervenită acum câţiva ani deja. Bolliac a fost un prozator 
energic, un publicist din cei mai citiți și mai preţuiţi. Pana sa a fost în 
serviciul intereselor naționale astfel cum le înţelegea și le-a rezolvat Vodă 
Cuza. Marea monografie asupra Mănăstirilor zise închinate e nu numai o 
scriere înavuţită cu documente autentice, cari ne ajută a reconstrui și-a 
împlini cu colori vii conturele istoriei noastre însemnate de cronicari, ci 
totodată o operă care a avut însemnătatea ei de politică practică şi au 
contribuit a rezolva cestiunea secularizării moșiilor mănăstirești. Atât 
„Buciumul“ cât şi „Trompeta Carpaţilor“ au fost în vremea lor ziare foarte 
mult citite, scrise fiind în graiul viu al poporului, cu acel bun simţ şi cu acea 
bogăţie de locuţiuni și figuri cari ele abia dau un caracter curat naţional și 
propriu limbii noastre. A fost pururea un inamic neîmpăcat al emancipării 
precum și a imigraţiunii evreilor, o cestiune în care nicicând nu se putea 
transige cu el. 

De mortuis nil nisi bene. Dacă bărbaţii care ne părăsesc au partea lor de 
erori comună la toată suflarea omenească, când părăsesc arena de luptă cată 
să ne aducem aminte numai de serviciile mari ce le-au adus cauzei publice 
şi o facem aceasta cu atât mai mult când vedem că acele servicii nu 
consistă, ca la multe din reputaţiile uzurpate, din închipuirea greşită ce şi-ar 
face-o opinia publică despre ele, ci sunt reale, adevărate, au lăsat urmări 
binefăcătoare ce subsistă până astăzi. 

Pe când în Anglia guvernul liberal n-ar fi poate în stare să suporte o 
nouă prezintare înaintea alegătorilor, ameninţat fiind de cădere, în Franţa 
guvernul esclusiv de partid, cum e guvemul oricărei republice, caută a-și 
asigura de mai nainte succesul alegerilor prin reformarea legii electorale, 
prin reintroducerea scrutinului de liste în locul celui uninominal. În loc de a 
se alege aşadar deputaţii ca pân' acum, fiecare personal și în parte, ei se vor 
alege după liste formate de comitetele electorale. Cine nu va avea numele 
său într-o listă stabilită de un partid nu va putea fi ales. 

Dacă acest proiect de reformă, căruia atât prezidentul Republicei cât și 
ministeriul îi sunt defavorabili, dar care se bucură de sprijinul 
atotputernicului d. Gambetta, va fi votat de Cameră, soarta Franţei va 
căpăta din nou acea nuanţă de dictatură cu care îndealtmintrelea marea 
naţiune e obicinuită. Cine va stabili acele liste decât partidul dominant, cine 
e partidul dominant al oportuniștilor decât d. Gambetta însuşi? Fiecare din 
aceste liste va cuprinde deci în frunte un nume mare şi cunoscut, iar restul 
va consista din numele unor simple instrumente politice, votatori, 
mameluci, patrioți de meserie cum se zice. Minoritățile cari, pân' acum, se 
puteau strecura cu câțiva reprezentanţi ai lor în mijlocul reprezentanţilor 
majorităţii vor fi nimicite sau reduse la puţinele cercuri electorale unde 
predomină în mod incontestabil şi unde nu li se poate opune nimeni. Cine 
ştie cât de puţine or fi acele cercuri? 

Dar dacă acel nume principal şi sunător din frunte ar fi unul şi același 
pentru toate listele partidului republican din Franţa, dacă el ar fi al d-lui 
Gambetta, n-ar fi asta repetarea plebiscitului napoleonian? 

Modificarea în acest sens a legii electorale, cuprinsă în propunerea 
Bardoux, părea de la 'nceput a nu avea sorţi de reuşită, căci comisia Camerii 
se pronunţase contra ei; însă o întâlnire între prezidentul Republicei și 
prezidentul Camerii deputaților pare a fi creat o situaţie nouă. Ministeriul 
nu are nici o opinie în privirea reformei și nu va pune cestiunea de cabinet; 
fiece ministru poate să-și aibe vederile sale proprii în această privire; 
majoritatea deputaţilor, deşi într' ascuns adversară a propunerii Bardoux, se 
crede că nu va putea rezista de-a nu se supune voinţei prezidentului care, 
urmărind scrutinul de liste, urmăreşte plebiscitul, voindu-l pe acesta, voiește 
dictatura. 

Dar oare dictatura, fie ca prezident al Consiliului, fie ca urmaş al d-lui 
Grévy, d. Gambetta o urmărește numai din punct de vedere personal, numai 
din ambiţie? Sau, dacă ambiţie ar fi, s-ar putea ea realiza fără un mare 


pretext, fără a cerca să se şi justifice prin acte de înaltă politică? lată o 
întrebare la care ne răspunde într-un mod incidental un alt eveniment: 
operaţia financiară a împrumutului de un miliard, făcut, se zice, spre a 
aduna fonduri în vederea unor întinse lucrări publice ce se proiectează. 

La Spandau, fortăreață în apropierea Berlinului în care condamnaţii la 
muncă silnică lucrează muniţiuni şi echipamentă pentru armata germană, se 
află o zidire, un colţ de cetate, numită Juliusthurm, în care se păstrează, ca 
fond de război restul miliardelor luate de la franceji ca despăgubire în 
virtutea păcii de la Frankfurt. Oare miliardul francez — cu toată 
destinderea, pretextată poate, pentru lucrări publice — să nu fi având tot 
menirea ce-o are aurul din Juliusthurm? Dacă considerăm silinţele ce și le 
dau guvernele apusene de-a câștiga favoarea maselor și de-a pune mâna pe 
întreaga putere de care dispune un stat, dacă vedem pe d. Gambetta 
solicitând plebiscitul, pe principele de Bismarck făcând călduroase apeluri 
pentru ușurarea nevoilor mulțimii şi a omului sărac, ni se pare a vedea pe 
doi conducători cari încearcă a-şi înfierbânta oștirile lor nainte de a le porni 
una asupra alteia. 

Cheia dominațiunii globului au căzut în fundul Bosforului, zice o foaie. 
Dar nu în valurile Dardanelelor trebuie să se arunce cineva spre a o scoate 
la zi; lupta pentru acea dominaţiune se va încinge în Apusul Europei. 


€ 


CESAR BOLLIAC 


[28 februarie 1881] 

D. Scipione Bădescu, fost colaborator și secretar intim al regretatului 

Cesar Bolliac până 'n ultimele momente ale activității acestuia, ne comunică 
următoarea schiță biografică, după date culese de-a dreptul de la răposatul. 


€ 


D. N. BASARABESCU 
[28 februarie 1881] 


D. N. Basarabescu, fost redactor al „Irompetei Carpaţilor“, face din 
parte-i, ca un omagiu datorit regretatului său amic și maestru, următorul 
portret al lui Cesar Bolliac, pe care-l publicăm cu plăcere. 


€ 


[1 martie 1881] 

Ieri d. Brătianu a dat citire în Cameră proiectului de lege pentru 
conversiunea împrumutului domenial, acoperirea cheltuielilor de 
construcțiune ale liniei Ploieşti Predeal și pentru consolidarea datoriei 
flotante, prin emisiune de 152 milioane în rentă 5%. 

D. Brătianu a cerut ca Adunarea să treacă în secțiuni unite pentru a 
începe studiarea proiectului, ceea ce s-a şi făcut. 

Împrumuturile cari, după d-sa, oferă un interes special și pot fi obiectul 
unei conversiuni sunt următoarele: 


1) Stern de 10.331.446 lei, c-o anuitate de 2.070.274, și expirând în 
fevruarie 1888. 

2) Oppenheim de 19.024.360 lei, c-o anuitate de 3.063.360, expirând în 
noiemvrie 1889. 

3) Imp. domenial de 56.022.000, c-o anuitate de 8.000.000, expirând 
în iulie 1891. 

4) laşi-Ungheni de 1.998.749,00 

5) Ploieşti-Predeal de 34.350.351,10 — c-o anuitate de 4.579.965,30 în 
bonuri de tezaur 7% fără amortizare 

6) Deficitul constatat la finele lui 1876 de 31.077.726,16 


Dintre condeiele acestea însă proiectul de conversiune al d-lui Brătianu 
lasă la o parte împrumuturile Stern, Oppenheim și lași-Ungheni, pentru că 
ele expiră repede, şi anume în opt ani şi jumătate. 

Dăm aci proiectul de lege în întregul lui. Din el şi din observaţiunile ce 
urmează mai la vale se va vedea natura operaţiei financiare, propuse de 
guvern. 


Art. 1. Pentru conversiunea obligațiunilor domeniale existente, însumă de lei 
56.022.000; pentru acoperirea cheltuielilor de construcțiune ale căii ferate Ploiești- 
Predeal, în sumă de 34.350.351 lei şi 10 bani; pentru stingerea deficitelor 
constatate la închiderea exerciţiului 1876, în sumă de 31.077.726 lei 16 bani; în 
total 121.450.077 lei 26 bani guvernul este autorizat a face o emisiune de 152.000.000 
lei nominali în rentă 5% emisă pe cursul de 80 efectiv şi amortizabilă în cel mult 100 
semestre consecutive prin anuități semestriale de cel puțin 4.055.000 lei fiecare. Plata 


cuponului şi amortizării se va face în ţară la Casele statului, la Paris în franci, şi la 
Berlin în mărci. Primul cupon şi amortizarea primului semestru se va plăti la 19 
septembre (1 octomvrie) 1881. 

Art. 2. Emisiunea se va acoperi prin subscriere publică. Epoca și durata 
subscrierii se vor fixa prin publicaţiuni făcute o dată cu promulgarea acestei legi. 

Art. 3. Se vor primi la subscriere: 

a. Obligațiuni domeniale pe valoarea lor nominală. 

b. Bonuri de tezaur. 

c. Numerar aur sau argint. 

Art. 4. Subscriitorii cu obligaţiuni domeniale vor beneficia îndată la subscriere de 
4%, valoarea cuponului de iulie al obligaţiunilor lor, osebit de-o prima de 2% în 
numerar asupra valoarei nominale a titlurilor ce prezintă. 

Art. 5. Subscriitorii cu bonuri de tezaur vor beneficia de-o primă de la 2% până la 
3% asupra capitalului înscris în fiecare bon, însă: 

1. Prima va fi de 2% pentru cei ce prezintă bonuri în valoare mai mică de 1⁄2 
milion. 

2. De 2,5% pentru sumele cuprinse între o jumătate de milion și cinci milioane. 

3. De 3% pentru sumele ce vor trece de cinci milioane. 

Pentru bonurile prezintate la subscriere înainte de scadenţa lor se va reţine o 
dobândă de 6 pe an, calculată de la ziua subscrierii până la ziua scadenței. 

Pentru bonurile prezintate la subscriere după scadenţă nu se va bonifica nici o 
dobândă de la data scadenţei până la aceea a prezintării la subscriere. 

Art. 6. Subscriitorii în numerar vor vărsa imediat 20% din capitalul ce voiesc să 
subscrie. Îndată după închiderea subscrierii se va procede la repartiția sumelor 
subscrise în numerar și subscriitorii vor fi înştiințaţi prin publicaţiuni de rezultatul 
repartiţiei şi de epocele ce se fixează pentru vărsarea sumelor complimentare. Aceste 
epoce vor fi determinate astfel ca ultimul vărsământ să fie efectuat până la 19 
septembre (1 octombre) 1881. 

Art. 7. Titlurile subscriitorilor de numerar cari nu vor urma cu vărsămintele 
conform termenilor fixate se vor vinde direct de către stat, în riscul şi pericolul lor. 

Art. 8. Detentorii de obligaţiuni domeniale cari nu-și vor fi prezintat titlurile la 
conversiune în timpul cât subscrierea este deschisă vor găsi depus la Casa de 
Depuneri, la dispozițiunea lor, cu începere de la 1 iulie viitor, numerariul reprezentând 
valoarea nominală a obligaţiunilor lor; cuponul de iulie li se va achita tot atunci; nu 
vor avea însă drept de primă. 

Art. 9. Cupoanele noilor titluri amortizabile 5% scăzute și neprezintate la plată se 
prescriu peste 5 ani de la scădenţa lor. 

Art. 10. Îndată ce legea de față își va fi primit aplicarea, legea din 1871 pentru 
contractarea împrumutului  domenial, legea împrumutului pentru acoperirea 
cheltuielilor de construcţiune ale liniei Ploiești-Predeal, precum și legea din 12 iuniu 
1880 pentru emiterea bonurilor de tezaur sunt şi rămân desființate. 

Art. 11. Comitetul şi Casa domenială se desființează o dată cu terminarea 
operaţiunii de conversiune aci prescrisă; resursele acestei Case se vor trece în 
veniturile ordinare ale statului. 


Art. 12. Un reglement de aplicaţie se va decreta deodată cu promulgarea acestei 
legi. 


În secţii unite, după ce s-a dat citire proiectului de lege, au luat cuvântul 
d-nii A. Lahovary și Carp, cari, deși aprobând în principiu unificarea 
datoriei publice pe baza rentei 5%, au făcut totuși, față cu proiectul 
prezentat, următoarele observaţiuni. 

Au contestat exactitatea ţifrei de 34.350.351 lei ce se pretinde a se fi 
afectat pentru linia Ploieşti-Predeal; apoi au contestat cele 31.077.726 lei 
despre cari şi astăzi guvernul și organele lui mai cutează a susţinea că ar fi 
rezultat ca deficit la sfârşitul anului 1876. 

Pentru a cincea sau a șasa oară s-au dovedit că din suma construcţiunii 
liniei Ploiești-Predeal trebuiesc scăzute 3 milioane, cari au fost plătite de la 
început chiar. 

În privinţa deficitului de 31 milioane care se pretinde că ar fi rezultat la 
finele anului 1876 cată a se releva următoarele: 

8 milioane din acest pretins deficit n-au existat niciodată ca deficit. 
Această arătare au devenit un adevăr irefragabil în urma sentenţei Curţii cu 
Compturi şi este astăzi o adevărată plastografare de scripte publice când se 
pretinde că acest deficit există. Dacă însă ar fi existând în realitate, el nu s-a 
putut naște decât din cheltuielele făcute peste bugete, de partidul astăzi la 
putere. 

Deci, scăzându-se 8 milioane din cele 31 milioane deficitul din 1876 se 
reduce la 23 milioane. 

Dar nici acest din urmă deficit n-ar trebui să existe pentru că — prin 
legea votată în anul 1876 prin care s-a autorizat împrumutul a 16 milioane 
— s-a hotărât ca aceste 16 milioane să se plătească din rămășițele anilor 
trecuţi. După situațiunile date însă de d. Sturza însuşi, creatorul legendei 
deficitului din 1876, aceste rămășițe încasate au trecut peste cifra de 16 
milioane. Aşadar aproape tot deficitul, dacă există, incumbă administraţiei 
roșie. 


După aceste observaţii preliminare numiții d-ni oratori au discutat legea 
în sine, deși într-un mod sumar, căci repeziciunea cu care-a fost distribuită 
n-a permis nimănui decât o repede citire. Principalele obiecțiuni arătate de 
d-nul Lahovari şi de d-nu Carp sunt: 


1) Domenialele, după legea prin care s-a contractat împrumutul, nu 
puteau fi stinse decât într-un termen de douăzeci de ani prin trageri la sorți 
anuale. Oare conversiunea lor silită este o operaţie legală şi nu constituie un 
fel de faliment parţial? 

2) Oare plata în argint a cuponului nu are marele inconvenient de-a 
zdruncina din capul locului creditul acestor noi titluri, mai ales când ele 
sunt destinate a se răspândi şi în afară de ţară? 

3) Modul propus de amortizare, prin tragere la sorţi, nu este un 
inconvenient pentru un titlu cu o dobândă atât de scăzută cum este 5%, căci 
statul va fi obligat să plătească sută 'n sută pe-un titlu pe care-l emite cu 80 
cel mult? D-nii Lahovary și Carp au recomandat modul de amortizare 
stipulat în legea împrumutului cu rentă votat sub ministeriul conservator, 
după care statul, cumpărând la bursă titlurile pe cursul zilei, nu este obligat 
a plăti valoarea lor efectivă. Acesta este un mod mai uşurător pentru stat, şi 
chiar mai moral putem zice, căci altmintrelea împrumutul devine un fel de 
joc la noroc în care cineva are șansa să câștige imediat 20 la sută peste 
capitalul ce l-a depus. 

La toate obiecțiunile acestea d. ministru de finanțe a răspuns cu 
obicinuita d-sale încredere în sine și în combinațiunile d-sale, mănținând 
proiectul chiar în părţile lui cele mai greşite. Nu știm dacă docilitatea 
majorităţii va merge pân' a nu ţinea seamă de niște obiecţiuni atât de 
serioase. Este de sperat că chiar membri din majoritate, discutând mai de 
aproape proiectul în secţiuni, vor introduce modificările reclamate de 
interesul acestei mari combinaţiuni financiare, care poate să aibă asupra 
viitorului finanţelor noastre cea mai mare înrâurire în bine sau în rău. 


€ 


[3 martie 1881] 

D. Vernescu a interpelat vineri pe d. prezident al Consiliului asupra 

zgomotului ce preocupă opinia publică că, în curând ori mai târziu, ar fi să 
se proclame regatul. D-sa a adaos: 


Noi suntem astăzi stat independent, ne numim România și, din minutul ce suntem 
recunoscuți de puteri ca stat independent, Regat suntem. 

D. Brătianu, prezidentul Consiliului de Miniştri, a răspuns: 

Eu credeam că onor. d. Vernescu era preocupat de un sentiment care este general 
în toată țara, adecă acela de-a se da României titlul care i se cuvine. 


Onor. d. Vernescu vine însă şi ridică o cestiune constituțională, dacă trebuie să se 
facă această modificare. 

Constituțiunea noastră zice Domn; Domnul poate să fie şi împărat. 

D. Vernescu. Domnul nostru a purtat și poartă numele de Măria Ta, Maiestate; 
prin urmare nu titlul din limbele străine ar schimba situaţiunea lui. 

D. Brătianu. Nu cred că ţara a putut vrodată să se îndoiască că n-ar putea să dea 
Domnitorului orice titlu va fi: rege, împărat sau ... orice va voi. 


Noi credem că atât d. interpelator cât și d. Brătianu se înșeală, cu sau 
fără voie. asupra termenilor acestora, cari au istoria lor și înțelesul bine 
definit, ce nu se poate modifica prin bunul plac al zilei de azi. 

Constituţiunea noastră zice Domn. Domnul poate să fie şi împărat, 
adaugă prezidentul Consiliului. 

Dar oare nu se zice tot astfel domnul Costinescu, domnul Carada? 
Urmează de aci că Domnul poate fi şi speculant de acţii Stroussberg ori 
teșghetar la Măgura? Evident că nu. Domnul Carada cu vocativul 
„Domnule“ e „Monsieur“: aceeaşi vorbă cu vocativul „Doamne“ e 
„Seigneur“. 

Acum să vedem cum traduceau Domnii noștri vechi acest titlu în limbi 
străine. 

Într-un hrisov a lui Mircea de la 1390 el se numește „Mare Voievod“. 

În hrisovul datat din Suceava 1407 octombrie 8, dat de Alexandru cel 
Bun oraşului, Lemberg, Domnul se numeşte „Voievod“ al Ţărei Moldovei. 

În alt hrisov latinesc din Argeş 1409 Mircea 'şi zice: „Voivoda 
Transalpinus, dux de Fugarus et de Omlas“ 

Titlul latin a lui Mircea din anul 1390 este Voivoda 'Transalpinus, 
Fogaros et Omlas Dux, Severini Comes, Terrarum Dobrodicii Despotus et 
Tristi Dominus. 

Aşadar Domn nu e, ca titlu de drept public, nici sinonim cu „Dominus“ 
măcar. Din dicţionarul lui Miklosich constatăm că cuvântul Voievod e 
compus din două, din voi (bellum, război) şi verbul voditi (ducere), deci 
înseamnă conducător în război, belli dux. Herzog, Duc, iar Mircea se 
numește „Grand Duc“. 

„Măria Ta“ asemenea nu însemnează „Maiestate“. 

„Mare“ (magnus) ar da „magnitudo“, „mai mare“ (majus) dă abia 
„majestas“. Termenul acesta, care se atribuie astăzi la oameni singulari, se 
întrebuința față cu statul și poporul roman; crimen majestatis însemnează la 


Cicero atingerile aduse onorii poporului roman; majestate minuere însemna 
a jigni demnitatea Republicii. 

Citatele noastre sunt dintr-o epocă în care ţările erau independente și nu 
numai relativ, dar absolut mai puternice decât astăzi. Suntem siguri că acum 
cinci sute de ani ceea ce este „popor românesc“ stătea în toate privirile mai 
bine decât acei pe cari d. Vidrașcu, prefectul de Bacău, îi numește azi 
„sălbateci într-o ţară europeană“ şi „o adevărată rușine a unui stat civilizat“. 
Aceşti sălbateci, această ruşine a civilizației, aceşti oameni mai căzuţi, mai 
vicioşi, mai săraci decât în timpul vechilor fanarioți, e maiestatea poporului 
român sub noii fanarioți. Ei bine, de la reînceperea domniei naționale, de la 
Ion Sandu Sturza și de la Ghica încoace, lepădăturile Orientului şi ale 
Occidentului nu s-au putut ridica; geniul acestei ţări îi ţinea în turpitudinea 
şi în întunericul ce li se cuvine. Acum au luat vânt; acum Caradalele de 
toată mâna sunt în floare și aceste Caradale vor ... regatul. 

D. Brătianu zice că ţara poate să dea orice titlu vrea ... rege, împărat sau 
... Orice va voi. 

Orice va voi: papă, Dumnezeu chiar. 

Se 'mţelege. Deoarece li se permite a cumpăra cu 60 la sută hârtiile 
Stroussberg, ce făceau 20 %, de vreme ce li se permite a se îmbogăţi peste 
noapte din risipa banului public, creându-și rente de milionari pentru 
sinecurile lor, de vreme ce li se permite Cariagdiilor și Caradalelor să ocupe 
câte 5, 6, 10 funcţii chiar şi deoarece ţara d-lui Brătianu consistă din 
Carada, plus Costinescu, plus 4 clase primare, de ce nu l-ar proclama chiar 
de Dumnezeu pe acela care li îngăduie să-și împartă viaţa aceastui popor ca 
cămașa lui Hristos, după ce l-au ameninţat cu asasinatul și post republicam 
Ploiestensem? 

Aceasta nu e decât firesc: mână pe mână spală şi amândouă obrazul. O 
mână e Mihălescu-Warszawsky, alta Brătianu-Stroussberg, pe de-o parte 
manipulaţia groasă, pe de alta cea subțire. 

Feţele subțiri se ţin cu cheltuială. Vor veni deci câteva milioane de 
apanaje sau câteva domenii de-ale statului și lucrul va merge strună. 

Îndealtmintrelea e chiar bine să se schimbe odată şi titulaturi şi tot ... 
Dacă e vorba de prăpastie între trecut și viitor, prăpastie să fie! 

De ce urmașii, dacă-i vom mai avea, să fie în pericol de-a confunda 
după identitatea numirilor și titulaturilor vechile noastre epoce gospodăreşti 
şi spornice cu epoca în care Caradelele și Cariagdii au găsit raţiunea de-a fi? 
De ce epoca Mihălescu-Stroussberg şi a lui Matei Basarab să aibă aceleași 


titulaturi? Jos vechiul nume românesc, al unei instituții române, sus 
regalitatea Palestinei şi a Greco-Bulgariei! 

Pentru onoarea trecutului trebuie să ne pară bine că se trage în sfârșit o 
mare linie de hotărnicie între Basarabi şi Mușatini pe de-o parte şi între 
elementele determinante ale epocei Stroussberg-Brătianu pe de alta. 

Dar populaţiile sărăcesc şi mor? 

Dar datoriile statului se urcă în fiece an fără nici o compensație pentru 
oamenii ce le poartă sarcina? 

Dar nu există un ochi care să controleze, o mână care să oprească 
nelegiuirile? 

Dar imoralitatea şi tâmpirea creşte de nu ne mai cunoaștem poporul de 
acum 50 de ani? 

Ce fac toate astea? Loteriile din Hamburg să trăiască, cămătarii și... 
tichia de mărgăritar! 


€ 


[4 martie 1881] 

Presa şi opinia publică europeană a fost foarte emoționată de ştirea 
asasinatului lui Alexandru II. Capii statelor europene, între cari și M.S.R. 
Domnitorul nostru, s-au grăbit a adresa noului împărat Alexandru III 
scrisori de condoleanţă pentru pierderea ce a trebuit să încerce Rusia și 
dânsul. 

Ieri, marii demnitari ai statului rusesc au depus jurământul lor de 
credință noului suveran, care, cu ocazia suirii sale pe tron, a dat un manifest 
cătră poporul rusesc. Alexandru III reînnoiește jurământul părintesc că va 
rămâne credincios testamentului strămoșilor, consacrându-și viaţa pentru 
prosperitatea, puterea și gloria Rusiei. 

Împăratul Alexandru II era născut la anul 1818 în 17 aprilie. La 1841 
aprilie 28 s-a însurat cu Maximilianna Wilhelmina Augusta Sofia Maria, 
născută în 1824 august 8. La 18 fevruarie 1855 Alexandru se sui pe tronul 
părintelui său Nicolae; la 1856 august 26 se făcu încoronarea. 

Împăratul Alexandru II a murit dar în etate de 63 ani. 

Succesorul său, Alexandru III, s-a născut la 1845 fevruarie; la 1866 
noiemvrie 9 s-a căsătorit cu prințesa daneză Maria Sofia Frederica Dagmar, 
născută la 14 noiemvrie 1847, fiica lui Christian LX, regele Danemarcei. 


Alexandru III are din căsătoria aceasta trei copii: Nicolae, actualul prinţ 
moștenitor, în vârstă de 13 ani; George, mare duce, și Xenia, mare ducesă. 

Domnia lui Alexandru II s-a însemnat prin fapte foarte mari: abolirea 
aşa numitei servitudini, prin care abolire s-au emancipat câteva milioane de 
sclavi, desființarea pedepsei corporale, înlocuirea tribunalelor vechi cu 
tribunale de juraţi, cucerirea Caucazului și Tasrendului, învingerea turcilor 
şi în fine emanciparea Bulgariei. 


€ 


[5 martie 1881] 

Curioasă şi vrednică de-a se releva în treacăt măcar e următoarea 
împrejurare. Toate parlamentele din Europa, oricare ar fi atitudinea lor 
politică, au esprimat, față cu moartea tragică a M. Sale împăratului 
Alexandru II, părerea lor de rău. 

Ei bine, Parlamentul nostru roșu n-a făcut-o. 

Noi înţelegem foarte bine resentimentele de natură politică ce noi 
românii le putem avea asupra guvernului rusesc în urma pierderii 
Basarabiei: dar față c-un monarh care nu mai e, față c-un suveran puternic 
care-a fost oaspetele pământului și poporului nostru credem c-ar fi fost 
cuviincios ca Parlamentul român să-şi esprime regretele în urma unei 
ucideri atât de odioase, a unei morţi atât de tragice, oricari ar fi încolo 
sentimentele sau resentimentele politice, ce priveau guvernul, nu persoana 
monarhului. 

Ne aducem aminte că, cu ocazia atentatului Pietraru, toată lumea, 
adversarii politici cei mai înverşunaţi ai d-lui Brătianu, s-au grăbit cu 
bucurie adevărată de a-l felicita, căci în orice ţară ideile și actele politice ale 
unui om public, orice ar produce ele, nu îndreptăţesc la ură personală pe cât 
timp ele nu sunt făcute pentr-un folos personal; și, oricum s-ar interpreta în 
cazul de faţă actul politic al retrocesiunii, nimeni nu e atât de simplu de-a 
crede că s-a făcut pentru folosul privat al monarhului. 

Opoziția ar fi propus în adevăr ca Adunarea să-și esprime părerile de rău 
pentru moartea tragică a împăratului dacă din partea guvernamentalilor nu i 
s-ar fi dat a 'mţelege că s-ar naște scandal în Cameră. În asemenea 
împrejurări și pentru a evita trezirea de resentimente în faţa unui mormânt, 
opozițiunea a găsit că tăcerea e totuși preferabilă scandalului. 


€ 


[5 martie 1881] 

În privirea ideii de a ridica România la rangul de regat „Deutsche 

Zeitung“ din Viena cuprinde următorul articol, care ni se pare a rezuma 

punctul de vedere austriac în cestiunea aceasta, care merită desigur a fi 
cunoscut. 


Contra voinței tuturor puterilor şi tuturor tractatelor Țara Românească și 
Moldova s-au unit acum douăzeci de ani într-un singur stat. Chiar după ce faptul se 
complinise, cabinetele i-au refuzat ani întregi sancţiunea lor; ele nu voiau să 
recunoască noului stat decât o existenţă provizorie, fără de nume și cuvântul 
„România“ se evita cu teamă în orice act oficial; pentru Europa nu existau decât 
„Principatele Unite“. 

De atunci România și-a cucerit de la puteri numele, de la sultan neatârnarea 
deplină; cu o statornicie tenace şi-a creat bazele unei existențe sigure, necontestate 
de nimeni, însă nu numai indivizii, ci şi popoarele și statele cresc, crescându-le 
aspirațiile. 

Românilor nu le mai e suficient ca patria lor să poarte pe viitor modestul titlu de 
Principat; România nu poate fi mai mare, încleștată fiind între puternici vecini; dar 
voiește să însemneze măcar mai mult în lumea oficială; vrea să aibă un titlu care 
trage mai greu la cântar, care să-i dea rang şi poziţie între statele europene; voiește 
din propria autoritate să înainteze la regat. 

Ministrul Brătianu a mărturisit însuşi de la tribună tendenţa aceasta, și nu e 
îndoială că a și pus pe sub mână pe agenţii săi să sondeze ce vor zice marile puteri 
față cu plănuita înălţare de rang a României. Se pare că la început principele Carol a 
voit să adopte titlul de „rege al românilor“, dorință contra căreia cabinetul din Viena 
va fi protestat desigur, nu numai în Bucureşti, ci la toate cabinetele din Europa. 
Austria posedă între cetăţenii săi proprii trei milioane de români şi nu poate îngădui 
la graniţele ei un monarh care într-o zi ar putea să-și interpreteze fals titlul şi să se 
adâncească din „regele românilor“ în aspiraţiunile unui rege al tuturor românilor. Și, 
într-adevăr, guvernul din București a şi renunţat curând la această idee și voiește 
pentru principele ei numai designarea oficială de „rege al României“, care se va 
primi poate fără nici o rezervă de mai multe dintre puteri. 

E aproape sigur că Anglia și Italia ar notifica numaidecât recunoașterea din 
parte-le a noului regat, în momentul în care li s-ar notifica din București în mod 
oficial știrea aceasta; Republica Franceză ar urma exemplului dat; Rusia asemenea 
n-ar rămânea îndărăt, pentru a recâștiga simpatiile pe jumătate pierdute ale 
românilor; deci n-ar mai rămânea decât Germania, care, cu toate relaţiile ei cu 
germanul Hohenzollern, ar aştepta se vede ce va hotărî Austria mai întâi. 

În Ministerul de Esterne din Viena atitudinea faţă cu această cestiune de etichetă 
a fost pân' acum cam rezervată: s-a relevat că un rege al României ar atrage după 
sine pe un rege al Serbiei; există temerea cum că noua strălucire ar produce în micii 


potentați ai Orientului ambiţii nouă și dorințe nouă. Ca principate, statele lui Carol şi 
Milan sunt destul de mari; ca regate li s-ar părea poate posesorilor lor prea mici şi 
sărace. Toate cuvintele acestea pot fi drepte şi întemeiate; noi credem însă că marea 
putere, Austria, ar face totuși bine să nu le întrebuinţeze în privirea României. Vrând- 
nevrând, politica noastră orientală cată să urmeze marele principiu că interesele 
austriace din Orient nu se pot apăra decât prin favorizarea elementelor neslave. 
Turcia nu mai e capabilă de a exista; de mult e aruncată într-un trist provizoriu, deci 
cată a fi tratată ca atare; dar obnitenții și mlădioşii greci, războinicii albaneji, atât de 
geloși de neatârnarea lor, harnicii români, înconjurați şi ameninţaţi din toate părţile 
de slavi — aceste ginți sunt protejaţii naturali și aliaţii locali ai Austriei; ele sunt 
tăriile înaintate în Orient, stavilele în contra fluxului panslavist, care mai curând ori 
mai târziu va ieși neapărat din albie. Fie mai mult chiar decât o inofensivă dorinţă a 
ambiţiei care-i face pe români să-ţi întinză mâna după o sclipitoare coroană de rege 
pentru Domnitorul lor; totuși Austria își va alege rolul celui mai cuminte dacă se va 
arăta coulante faţă cu micul stat vecin în această cestiune de formă. Se 'nțelege că 
această coulance cată să fie reciprocă și Austria are dreptul de a aștepta de la români 
mai multă preveninţă decât pân' acum, dreptul de-a cere o compensație pentru oficiile 
sale. La Dunărea de Jos se decide tocmai acum o cestiune economică, vitală pentru 
statul nostru și, dacă o mână spală pe alta nu numai în viață, ci şi în politică, 
„regele“ Carol va concede poate că recunoașterea Austriei face cel puţin cât un ... 
avant-projet. Clară și transparentă e politica alianţei austro-germane: ea caută în 
Europa menținerea păcii și în Orient dezvoltarea culturii; nu cu spada germană, ci cu 
munca germană ea voiește să deschiză Orientul și să-l ridice la înălțimea civilizaţiei 
moderne. Viitorul rege al României poate fi în alianţa celor doi împărați un al treilea, 
cu drepturi egale, și, intrând în această alianţă, el nu va face decât să se asigure pe 
sine şi ţara sa în contra ameninţătoarelor furtuni ale marii răsturnări orientale. 

România seamănă unei mici insule care mai curând ori mai târziu ameninţă a fi 
înecată de valurile unui imperiu slav de sute de milioane și acest pericol nu se poate 
desigur înlătura prin satisfacerea unei deşertăciuni, printr-un titlu pompos, printr-o 
scânteietoare coroană de rege. 


La acest articol n-avem de adaos decât că noua aspiraţiune pare a deveni 
atât de costisitoare ca şi aşa numita Independinţă. Suma ce ne-a costat 
independinţa se compune din următoarele condeie: 10.000 de oameni morti, 
în condiţie de mercenari, neputând fi ţara lor considerată ca putere 
beligerantă; pierderea Basarabiei; cestiunea evreilor; ca consecință a 
acesteia răscumpărarea silită a drumurilor de fier; primirea Dobrogei fără 
Dominium Iristri al lui Mircea, adică fără un cap de pod, cu ridicola Arab 
Tabie, împresurată de teritoriu străin și dominată cu peste 20 metri de tabia 
Medjidiei. Fără însă a avea ce în arta militară se numeşte un cap de pod 
nimeni nu va fi naiv a ridica pod în bătaia tunurilor de la Medgidia. lată 
condeiele independinţei. Condeiele preţului regalității vor fi credem: 


prefacerea Dunării într-un râu străin; noi joncţiuni de drumuri de fier; 
apanage patriotice. 

Astfel, în schimbul unor titluri, unor vorbe goale ce se aruncă, praf în 
ochii mulțimii, guvernul patrioţilor sacrifică însăși esența viitorului 
naţional!... 


€ 


DIN TRANSILVANIA 


[5 martie 1881] 

Românii de peste Carpați s-au decis în fine să părăsească politica de 

pasivitate. Aceasta se vede din următorul Apel publicat în fruntea 
„Telegrafului român“. 


€ 


[6 martie 1881] 

„Românul“ ne somează să-i spunem o sumă de lucruri. Ce politică 

esterioară avem? Ce gândim în cestiunea Dunării, în cestiunea războiului 

greco-turcesc, dacă ne convine programul stabilit în articolul publicat de d. 

Maiorescu publicat în „Deutsche Revue“, care sunt membrii cei mai 

însemnați ai partidei, dacă d-nii Carp, Cantacuzino, Al. Lahovari şi 
Maiorescu fac ori nu fac parte din partidul conservator etc. etc. 


Aceste declarări — zice foaia guvernamentală — sunt cu atât mai cerute cu cât la 
noi au fost mai totdauna trei partide: 

una care se inspira de politica Austriei; 

alta de politica Rusiei; 

alta de politica națională. 

Acum avem partita d-lui Maiorescu, care s-a declarat că face parte din cea dendâi; 

pe a d-lui Grigore Sturza din cea de a doua; 

şi pe cea cu politica națională (Cariagdi, Pherechydis, Giani, C.A. Rosetti, 
Carada) etc., care din fericire a crescut (împreună cu înmulţirea străinilor în țară) şi se 
măreşte pe toată ziua (prin jidani și bulgari). 


De aci urmează că românii fac politică străină — rusească ori 
nemţească; iar Cariagdi şi Carada politica naţională. Fiul lui Mihai Vodă 


Sturza e vândut Rusiei se 'nțelege; Carada însă are un caracter prea stoic 
pentru a fi accesibil la farmecul rublei; Maiorescu, fiul ardeleanului Ion 
Maiorescu din Bucerdea, face politică nemţească, iar d. C.A. Rosetti, al 
cărui părinte nu știa româneşte, carele în tinereţe se ocupa cu traducerea de 
poezii neogreceşti (Astfel ţi-este sexul nu e vina ta) şi care e atât de puţin 
românizat încât nici organul gurii nu e adaptat climei noastre şi fonologiei 
române, ci ne pronunță limba cepeleag, ca orice grec, d. C.A. Rosetti face 
politică naţională se 'nţelege. 

Acum cheme-vă cum v-o chema, numai de-aţi fi oameni de treabă. 

la s-o descurcăm odată dezgheţat și românește. De ce Caradalele și 
Cariagdii au fost și au trebuit să fie liberali şi egalitari în ţara aceasta? 
Pentru că nu erau români. Pentru că inima lor de străin, fără tradiţii 
hotărâte, fără patrie hotărâtă, fără naţionalitate hotărâtă, nu putea să sufere 
acei stejari de seculi, pe acei boieri mari, stâlpi ai ţării, cum se numeau, 
neîndoiţi de furtună cu toate vijeliile vremurilor, plecându-se uneori bătăilor 
neînduratului Dumnezeu, nefrângându-se niciodată! Aceasta este istoria 
fanarioților, a căror misiune era de-a dezrădăcina și corumpe pe boieri; 
aceasta a fost misiunea voastră şi aţi îndeplinit-o. Înzecit, însutit de mari 
greutăți publice trebuie să suporte poporul românesc nedându-i-se nimic în 
schimb, pentru ca în locul boierilor mari aţi venit voi. Şi, fiindcă Costinescu 
n-are moșie, ia venitul unei moșii mari de la patrie, fiindcă Carada n-are 
moșie, ia rentă de moşier de la patrie, fiindcă Stătescu n-are moşie patria 
trebuie să-i creeze veniturile de boier mare. 

Este acesta înțelesul d-voastră economic și social, onorabile Caradale cu 
politica naţională, da ori ba? Dacă este, ce ne umblaţi cu întrebări de 
politică exterioară, ce Dunăre, ce regat, ce politică rusească ori nemţească? 
La Mazar Paşa juraţi în numele turcului... Suntem turci, turci în puterea 
cuvântului, ţipa d. C.A. Rosetti la gazetă și când colo ... ce să vezi? Iese 
frumușşel cu capul pe tipsie înaintea împăratului rusesc, oferindu-i pâne și 
sare. Părintele d-sale n-a ştiut desigur să-i spună că pâne şi sare nu se cade a 
se oferi decât Domnului legiuit al ţării, zicându-i-se oarecum „din pânea şi 
sarea Ta mâncăm Doamne, în zilele Măriei Tale, ale Tale dintru ale Tale“, o 
străveche rămășiță din principiul juridic că „dintru început tot pământul ţării 
domnesc au fost“, o amintire din veacul de aur când o legătură strânsă de 
credinţă și de drept unea pe cel mai mare din ţara aceasta cu cel mai mic. 

Aşadar, ce mai la deal, la vale? Iancu Negură v-a definit pentru de-a 
pururea: „În opoziţie conspiraţi cu ţara în contra tronului, la putere fiind, 


conspiraţi cu străinii în contra țării. Aceasta vă este politica naţională“. 

Și acum, când o jumătate a universului stă să s-arunce asupra celeilalte, 
d-voastră, nobili confraţi, aţi opri pe cutare ori cutare să nu-și aibă ideile lui 
asupra unei conflagrații europene? Voyons! 

Prinţul Grigorie Sturza, uite, nu vrea directorat de bancă ori de drum de 
fier. Nici prin gând nu-i trece. Dar i-o fi trecut prin gând desigur întrebarea: 
E bine ca, atunci când mijlocul, sudul și întreg nord estul Europei e plin de 
slavi, să rezistăm cu oarecari sorţi de reușită valurilor acestui ocean de 
ginţi? Și va fi răspuns: Nu e bine. Se ştie totuşi că din capul locului am 
declinat solidaritatea cu programul de politică esterioară a prinţului. 

D. Maiorescu iar ştie că în anume timpuri civilizația Apusului a fost 
destul de puternică pentru a învinge curenturile aproape fatale și constante 
de cuceriri ce vin din Răsărit şi crede că acest curent va fi învins ... de astă 
dată se 'nţelege ... prin o civilizaţie relativ mai tânără care mai are încă 
idealuri, prin armele și inteligența germană. 

Ori unul ori altul poate să se 'nşele. Sunt ipoteze care se pun în vederea 
unor evenimente ascunse în sânul viitorului, cari poate nu se vor întâmpla 
nicicând. Rezultă însă de aci că un partid, mai ales când nu e la putere și nu 
cunoaște de visu oarecum configurarea puterilor europene, să stabilească un 
program absolut, în ciuda evenimentelor, în ciuda norocului războaielor, în 
ciuda şanselor pentru ori contra, în ciuda diplomaţiei europene? 

Vorba ceea: Dă-ţi popo pintenii şi bate iapa cu călcâiele. 

Și aceşti pinteni sunt rezerva pe care și-o impune partidul conservator 
ca atare în faţa cestiunilor esterioare. 

În calculul algebric al cărui rezultat căutat e neatârnarea ţării şi 
dezrobirea neamului românesc de sub influențele străine, în calculul 
politicii naţionale intră, onorabililor, mulţi termeni cunoscuţi și necunoscuți. 
A calcula în vânt, a făgădui în vânt, a vorbi vânt, a semăna vânt, precum 
faceţi d-voastră fiind în opoziţie, numai pentru ca s-ajungeţi, ca șoarecele 
lui Gr. Alexandrescu, în caşcavalul de Parma a bugetului, e treaba d-voastră, 
nu a noastră. Cătaţi-vă de treabă pe cât timp puteţi şi nu ne mai întrebaţi 
unde e buricul pământului. 


€ 


ALEXANDRU III 


[7 martie 1881] 
După groaznica moarte a ţarului Alexandru al doilea toată lumea 
politică se întreabă: Ce politică va urma noul monarh al Rusiei? La ce are să 
se aştepte poporul rus de la junele lui împărat? Va începe oare poliția 
rusească să-şi desfășoare iarăși teribila activitate „administrativă“? Se vor 
porni oare din nou, ca pe timpul lui Gurko și Radetzki, mii de nefericiţi fără 
judecată şi sentință spre Nordul îngrozitor, spre îngheţurile Siberiei? Ce 
poate spera continentul, pace sau război? 
Drept răspuns la atâtea întrebări reproducem numai următoarele pasaje 
dintr-o foaie vieneză, rămâind ca cetitorul să aprecieze asupra valorii 
consideraţiunilor și concluziunilor: 


Dacă Alexandru al treilea voiește să mănţină înlăuntrul ţării moştenirea 
străbunilor săi, dacă are de gând, ca un ţar absolut, să refuze orice admitere a ideilor 
moderne, orice concensiune către bolnavul și nenorocitul său popor, atunci el cată, cu 
voie sau fără voie, să procure o răsuflare pasiunilor naţionale celor comprimate și o 
ușurare pentru înfierbântatul sânge rusesc. Alexandru se află în răspântie și trebuie 
să aleagă una din două: sau să cedeze faţă cu poporul, sau să-l ocupe în modul cel 
mai fatal: Constituţiunea sau războiul. De un ţar reformator puterile europene n-ar 
avea deocamdată să se teamă de nimic, căci el ar fi silit să-și îndrepteze toată 
activitatea asupra reorganizării marelui său imperiu. Dacă împăratul Alexandru nu 
va accepta acest rol atunci vecinii puterii Nordului cată să se gândească mai din 
vreme la siguranţa lor. Deja astăzi noul monarh este desemnat la Paris drept 
încoronatul aliat de răzbunare al Franței; astăzi deja foile republicane dau a se 
înțelege că Alexandru al slavilor nu va continua politica Alexandrului german. Să nu 
se pună prea puţin preţ pe această drastică distincţiune caracteristică dintre cei doi 
țari, ca moment politic. Cel mort s-a simţit a fi un Holstein-Gottorp, cel în viaţă este 
cu trup şi suflet un Romanoff. Acela se considera drept mijlocitor natural dintre ruși 
şi boruși, între germanism şi slavism, acesta se mândreşte a fi „pur rus“. El este 
împăratul naţional născut al viitorului imperiu de o sută milioane și poate că, mai 
curând sau mai târziu, se va încumeţi a confirma această „misiune“ prin fapt, printr- 
o cruciată naţională. 

Noi nu credem într-o alianță a Republicei cu cazacii; noi considerăm ca un 
eveniment neprobabil o alianță viitoare între autocratul nordic și d. Gambetta; 
suntem însă de opinie că Austria nu poate saluta urcarea pe tron a lui Alexandru III 
decât cu o faţă serioasă. Poate că bombele nihiliștilor ruși nu i-au cauzat statului 
nostru mai mari pagube decât ce se poate aprecia astăzi. Poate că acest nitroglicerin 
n-a sfâşiat numai corpul ţarului, ci a făcut păcii noastre o rană invizibilă, dar nu mai 
puţin gravă. Un ţar care s-ar privi de protector al marei familie a popoarelor slave, 
care și-ar esercita funcțiunea de-o incarnaţiune încoronată a panslavismului, mai 
curând sau mai târziu va căta să pună în cestiune interesele cele mai importante ale 
Austriei și să provoace astfel o coliziune neevitabilă între cele două imperie vecine. 


Vor reuși oare bărbaţii noștri de stat să înlăture acest pericol printr-o politică 
înțeleaptă? Germanii, ungurii și polonii sunt de vederi identice asupra acestei 
cestiuni politice cardinale; ei nu pot decât să recomande statului pentru viitor o 
estremă circumspecţiune și abstinență. Însă este întrebarea dacă se va urma acest 
sfat... 

Deocamdată rămâne a se vedea ce deciziune va lua noul monarh rus în privința 
interiorului ţării sale. O pace încheiată între ţarism și libertate, între Alexandru III și 
poporul său, ar însemna pace și pentru Europa; continuarea războiului intestin, civil, 
cată să aibe drept urmare inevitabilă și un război în afară! 


€ 


[8 martie 1881] 
În numărul nostru penultim am dat părerea unui ziar german asupra 
ideii de-a ridica România în rangul de regat. Acea părere semăna a rezuma 
în ea punctul de vedere austriac în cestiunea aceasta. Acum lăsăm să urmeze 
un articol ce-l aflăm în „Le Nord“, din care rezultă poate atitudinea 
binevoitoare pe care Rusia ar păzi-o față cu acest proiect, deşi ni se dă 
consiliul de-a nu face pentru o deșartă schimbare de titlu nici un sacrificiu 
real. 


Răspunsul dat în Camera deputaţilor din România de d. Brătianu unui deputat 
care l-a interpelat în privirea zgomotelor relative la ridicarea României la rangul de 
regat ne face a crede că „Independance Roumaine“ a fost bine informată când, acum 
vreo cincisprezece zile, anunța că guvernul are în gând această transformare a 
principatului. În adevăr, deși prezidentul Consiliului s-a mărginit a afirma numai 
„dreptul României ca stat liber de-a da suveranului ei titlul de rege și chiar de 
împărat de ar voi“, fără a se esplica asupra intenţiilor guvernului în privirea aceasta, 
totuși faptul că n-a opus nici o dezmințire zgomotului de realizare încurândă a 
proiectului ce i se atribuie ne-ar autoriza a crede că acest zgomot nu e lipsit de 
fundament. Această  apreciare a tăcerii ministrului o găsim justificată 
îndealmintrelea, cel puțin într-o măsură oarecare, prin detaliile ce le dă „Neue freie 
Presse“ din Viena asupra convorbirii ce un corespondent al ei din București a avut-o 
cu d. Brătianu acum câteva zile. În această conversaţie prezidentul Consiliului ar fi 
declarat că „dezvoltarea repede a principatului precum și puterea împrejurărilor“ 
vor aduce în curând după sine erigerea principatului în regat. 

În privirea cestiunii care i s-a pus de cătră corespondent şi i s-a reînnoit în 
Cameră de cătră interpelator, ministrul s-ar fi esplicat asupra demersurilor cari se 
zicea că s-ar fi făcut de cătră guvernul român pe lângă cabinetele străine în vederea 
unei asemenea eventualități. El ar fi răspuns că „sancţiunea prealabilă“ a puterilor 
nu e necesară de vreme ce un stat independent e liber de a determina după plac titlul 


pe care trebuie să-l poarte suveranul ei și ar fi adaos că nu crede cumcă vreun guvern 
străin s-ar putea formaliza dacă i s-ar conferi principelui Carol titlul de rege. 

Credem că se cade a primi sub toate rezervele povestirea ziarului „Neue freie 
Presse“, căci asupra unui punct mai cu seamă ea nu poate fi cu totul exactă. 

Corespondentul foii vieneze zice că d. Brătianu, răzimându-se pe opinia sa 
despre inutilitatea unor comunicări prealabile de făcut cabinetelor străine, ar fi 
adaos că titlul de rege al românilor n-ar putea să atingă mai mult pe vecinii 
principatului decum a atins titlul de rege al francejilor pe Belgia. E imposibil ca 
prezidentul Consiliului să fi comis acest anacronism; el știe desigur că Belgia n-a fost 
constituită decât după proclamarea lui Louis-Philippe de rege al Franţei. Dacă 
această observaţie, ce înlătură orice ipoteză de susceptibilitate din partea ţărilor 
vecine, a fost făcută sub o formă, ori alta, ea se raportă fără îndoială la zgomotul că 
Austro-Ungaria e ostilă erigerii României în regat pentru că s-ar fi temând ca 
această transformare să nu redeștepte ideea regatului dacoromân care agita 
odinioară pe un număr oarecare de reprezentanți ai partidului liberal, și anume, dacă 
nu ne înșală memoria, pe d. Brătianu însuși. 

În adevăr, nu e mult de când un ziar german vorbea de o „România irredenta“, 
ale cărei aspirații, zicea acel ziar, nu e prudent de-a le încuraja, căci ele nu așteaptă 
poate decât ocazia de-a se manifesta: se observa totodată că 80% ale acelei Românii 
„neeliberate“ sunt înglobate în Austro-Ungaria. Se știe în adevăr că Ungaria numără 
două milioane de români între locuitorii ei și partea cea mai mare a populației 
Bucovinei e română. Pe de altă parte un ziar român ce apare în Sibiiu, în 
Transilvania, încerca în aceeași epocă să arate, printr-un articol consacrat cestiunii 
Dunării, că pretențiunile Austriei nu sunt decât o nouă demonstraţie a scopurilor 
tradiţionale ale acestei împărăţii asupra României; acel ziar reamintea că, sub Maria 
Teresia deja, ministrul Kaunitz căuta a lipi Moldova și Țara Românească la Imperiul 
Habsburgilor şi că la încoronarea împăratului Francisc-losif I de rege al Ungariei 
figurau, cu drapelul tricolor al României, armele moldave şi valahiene. 

Dacă relevăm articolele acestea o facem pentru a esplica cum s-au acreditat în 
presa română opinia că Austro-Ungaria ar fi opusă creării unui regat român și cum s- 
a născut acolo aprehensiunea că adeziunea cabinetului din Viena, dacă se va obținea, 
va trebui să se cumpere cu concesiuni importante. Această aprehensiune se manifestă 
într-un articol recent al „României libere“ şi nu e indiferent de-a nota că acest ziar e 
cel mai răspândit în România. Faţă cu ridicarea eventuală a principatului la rangul 
de regat „România liberă“ esprimă temerea că „proclamarea acelei măriri iluzorii“ 
nu trebuie să se cumpere prea scump și conchide astfel: „daca din întâmplare ni s-ar 
pune condiția de-a renunța la apărarea noastră în cestiunea Dunării am trebui să 
renunțăm cu totul în asemenea împrejurări la mândria de-a ne chema regat“. 
Constatarea acestei preocupări o aflăm şi în informaţiile române ale 
„Corespondenţei politice“ din Viena, după cari România așteaptă, înainte de a 
procede la realizarea proiectului său, ca diferențele ce există în cestiunea Dunării să 
fie definitiv înlăturate. 

Aparența numai a unei corelaţiuni între erigerea principatului în regat şi 
reglementul cestiunii Dunării ar da desigur loc la multe comentarii în România, căci 


dacă România, independentă fiind, e liberă cu totul, cum zice d. Brătianu, de-a 
conferi suveranului ei titlul ce-i convine de-a i-l da, cabinetele străine sunt și ele 
absolut libere de-a recunoaște sau nu noul regat, există deci o parte a cestiunii din 
punctul de vedere al căreia dispoziţiile cabinetelor nu sunt indiferente; ceea ce zicea 
„Presa“, organul ministrului de esterne al României, când d. Brătianu petrecea la 
Berlin și zvonul public atribuia acestei petreceri transformarea de pe atunci încă a 
titlului prinţului Carol. Ea zicea că afacerea aceasta e „de interes general, care nu 
poate fi regulată decât prin Europa întreagă“. Ea adăoga în adevăr că această 
regulare nu poate forma „obiectul unor disentimente serioase între puteri“; însă 
limbajul jurnalelor austro-ungare oficioase la deosebite împrejurări a părut din 
contra a indica că România va avea să întâmpine la Viena o rezistenţă serioasă, pe 
care n-ar învinge-o decât cu sacrificii reale. Dac! ar fi aşa, nu vedem ce considerații 
ar putea să justifice asemenea sacrificii, căci, dacă România a trebuit să se resigneze 
a face sacrificii considerabile pentru a obținea recunoașterea de stat independent în 
anul trecut, ea a intrat, din ziua în care adeziunea din partea tuturor puterilor a fost 
un fapt complinit, în deplina posesiune a locului ce i se cuvenea „după atâtea secole 
de suferințe și de lupte“, cum zicea discursul tronului la deschiderea sesiunii 
legislative actuale. Titlul de rege al României n-ar adăoga, din punct de vedere 
internaţional, nimic la independența statului, independenţă pe care viteaza armată 
română a cucerit-o pe câmpul de bătălie din Bulgaria la 1877, și nici înlăuntru n-ar 
adăoga nimic la autoritatea pe care principele Carol a primit-o prin alegerea liberă 
prin care românii l-au aclamat acum cincisprezece ani suveran ereditar. Nu voim să 
zicem că aspiraţiile României de-a deveni regat pe cari le constată d. Brătianu nu 
sunt cu totul naturale și nu purced dintr-un sentiment foarte legitim; ne esprimăm 
numai pur şi simplu părerea că, dacă satisfacerea mai mult sau mai puţin apropiată a 
lor ar trebui cumpărată cu sacrificii, ar fi raţional și politic de-a aştepta timpul 
aplanării dificultăţilor ce mai există astăzi. 


€ 


[12 martie 1881] 

O broșură intitulată Observații asupra sentinței Curţii din Lipsca, 
inspirată fără îndoială de Direcțiunea princiară, deci favorabilă 
conversiunii, ne dă, cu toate astea, detalii cari dovedesc spiritul acelei 
sentințe. 

Maniera de a vorbi cu ușurință de hotărârile unei Curți atât de 
însemnate, puse desigur asupra tuturor influinţelor zilei, așezată tocmai din 
cauza aceasta nu la Berlin, în centrul Imperiului, nici măcar în capitala 
Saxoniei, ci într-un oraş comercial, maniera adoptată de „Românul“ și de 
foile liberale nu dovedeşte decât superficialitatea cu care oameni cu patru 
clase primare şi un curs de violoncel sunt în stare a pricepe o cestiune. În 


alte țări asemenea oameni speciali nu se însărcinează cu conducerea unor 
afaceri de sute de milioane. Asta e tot. Acolo e necesar să se prezinte 
garanţii mai serioase de cunoștințe. 

Sentința Curţii recunoaște în mod espres 


că a fost admisibil ca Societatea Acţionarilor să cedeze guvernului român, pentru 
durata 'ntreagă a concesiunii, esploatarea întregei ei reţele de căi ferate și ca din 
parte 'și guvernul român să preschimbe acţiile primitive şi priorităţile pe obligaţiuni 
de-ale statului și să plătească acţionarilor acelora cari n-ar voi schimbul 3,33% 
asupra valorii nominale a primitivelor și 8% asupra valorii nominale a priorităţilor 
ca dividendă fixă. 

Dacă nu s-ar fi stipulat nimic mai mult, adunarea generală, aderând la această 
convenţiune şi la ceruta schimbare a statutelor, n-ar fi trecut peste competenţa ei. 

Sentința însă găsește că o asemenea călcare și leziune atât a codului comercial 
cât și a drepturilor private ale reclamantului cuprinsă în instituirea unei Direcţiuni 
princiare, care nu mai are a lucra după voința Adunării Generale, ci după art. XXII 
al Convenţiunii de răscumpărare, numai conform legii şi convenției, iar încolo numai 
şi numai conform instrucţiilor ce i s-ar da de Ministeriul Lucrărilor Publice din 
România. În urmarea acestora $ 22 al statutelor revizuite decide că Direcţia 
princiară ia asupră-și toate drepturile și datoriile cari, după Codul de comerț 
german, i se atribuie sau i se impun direcţiei Societăţii Acţionarilor, fără alte 
restricţiuni decât cele prevăzute în art. X şi XXII a Convenţiei de răscumpărare. Din 
aceste stipulaţiuni sentința conchide însă: „că actele Direcţiei princiare sunt de-a 
dreptul independente de voinţa acţionarilor, că salvgardarea intereselor societăţii e 
lăsată numai la discreţia Direcţiei princiare și a guvernului român, de ale cărui 
instrucţii atârnă acea direcţie. Societatea Acţionarilor e privată de orice mijloc de a 
pătrunde cu voinţa ei faţă c-o voință eventual contrarie a Direcţiei princiare; e 
privată însă mai cu seamă de facultatea de-a sili pe Direcţia princiară la executarea 
hotărârilor adunărilor generale, cari, după art. 231 al Codului de comerţ, sunt 
obligatorie pentru reprezentațiunea unei societăți. Ba, adunarea generală nu poate 
nici măcar să tragă la răspundere pe membrii reprezentaţiunii, căci o pâră ridicată, 
conform art. 241, 226 şi 194 din Codul de comerţ, de cătră consiliul de 
supravegheare, ar întâmpina obiecţiunea că membrii reprezentaţiunii societății (id est 
Direcţia princiară) au lucrat după instrucţiile guvernului român, pe cari ei sunt 
obligaţi să le urmeze conform art. XXII al convenției și § 22 al statutelor revizuite. 

În urma unei asemenea modificări a statutelor Societatea rămâne lipsită de 
organizaţia pe care, după natura ei, trebuie s-o aibă o Societate. 


Acesta este considerentul decisiv pe baza căruia hotărârile adunării 
generale se declară nule și de nul efect. 

Un alt motiv de anulare a hotărârilor adunării generale consistă în 
ipotecarea drumurilor de fier constituită în favorul nouălor titluri române. 


Această ipotecă — zice sentența — cată a se privi ca străină scopului Societăţii 
Acţionarilor, deci adunarea generală nu avea dreptul de-a o vota. 


La obiecțiunea, ridicată şi de ziarele noastre, că răscumpărarea e în 
interesul bineînţeles al acţionarilor sentenţa răspunde în introducerea ei prin 
următorul principiu de drept: 


O hotărâre luată contra legii rămâne atacabilă chiar fiind în interesul Societăţii. 


O hotărâre formal corectă nu foate fi atacată pe motivul că ar fi contrarie intereselor 
Societății. 


În urma acestei sentenţe, care desființează actul juridic al răscumpărării, 
rămâne a se şti ce se va întâmpla de-acum înainte, ce sumă de procese se 
vor naşte din ea. Sentenţa însăși încheie cu următoarele caracteristice 
cuvinte: 


În lipsă de propuneri în această privinţă Curtea nu intră în cercetarea cestiunii 
dacă și în ce chip s-ar putea reintegra starea de lucruri de mai 'nainte, nici cercetează 
supoziţiunile sub cari cererea reclamantului pentru reintegrarea acelei stări de 
lucruri se poate traduce într-o cerere de despăgubire. 


O asemenea cerere de despăgubire reclamantul n-a făcut-o din capul 
locului. El a aşteptat, se 'nțelege, pronunţarea şi redactarea autentică a 
sentenţei, pentru ca, în virtutea termenilor ei definitivi şi inatacabili, să-și 
modeleze cererile sale. 


€ 


[13 martie 1881] 

Îndeplinim o datorie ce ni se impune de lealitatea cu care ne ocupăm de 
viitorul țării puind în vederea cititorilor articolul următor, datorit unuia 
dintre cei mai eminenți publiciști franceji. 

Recomandăm cu osebire citirea acestui articol, căci arareori politica ce i 
se atribuie principelui de Bismarck a fost espusă c-o mai mare claritate. În 
adevăr nimeni n-a demonstrat mai bine viitorul, dacă această politică ar 
triumfa. 


Această politică este opera la care participă cu toată activitatea cei ce ne 
guvernă. Şi aceasta esplică pentru ce roșii sunt și stau la putere. 

Am dori ca d-nii de la „Românul“ să ne esplice altfel lucrul; am dori ca 
opinia publică să fie liniștită prin declaraţiile ce ar putea face „Românul“. 
Am dori să ne arate „Românul“ și d. Brătianu într-un chip categoric dacă tot 
ce s-a făcut până acum în ţară a avut alt scop decât cel ce se atribuie cu atâta 
probabilitate principelui de Bismarck, și dacă acest scop ar avea vreun 
avantaj pentru viitorul ţării. 

E datoria „Românului“ a da această satisfacţie opiniunii publice; este o 
datorie de demnitate a partidului de la guvern ca să se esplice. Sunt situații 
în cari unii oameni pot zice: Am puterea şi fac cu dânsa ce voi voi. Dar 
asemenea situații se pot schimba dintr-o zi într-alta. 

lată articolul de care vorbim: 


Împăratul Alexandru al II-lea, asasinat într-un chip atât de mârșav de nişte 
fanatici, lasă un nume glorios în istorie. 

După învingerea de la Sevastopole era natural ca Rusia să caute un sprijin la 
Berlin și la Viena în contra alianței anglo-franceze. 

Timpurile s-au schimbat. Carta Europei s-a modificat. Regatul Prusiei a devenit 
Imperiul german, s-a mărit cercul său de acţiune. Germania dezvoltă în proporţiuni 
înspăimântătoare puterea sa militară. Francia din contră, n-are altă politică decât 
aceea de a-și reconstitui puterile s-a aștepta. 

Dacă fiul împăratului Alexandru ar putea ridica vălul ce-i acopere viitorul şi-i 
ascunde pericolul ce-i ameninţă siguranţa și mărirea Imperiului țarilor poate că ar 
vedea cum se grămădesc nourii ca să aducă furtuna nu pe marginile Senei, ci pe 
țărmurile Dunării. 

Din ziua în care Turcia va dispare de pe carta lumii, când descendenţii lui Petru 
cel Mare vor reclama partea lor de moștenire din Imperiul osmanliilor, nu stindardul 
tricolor, ci vulturul cu două capete va închide armatelor ruse drumul la 
Constantinopol, care este scopul suprem al ambiţiunilor moscovite. 

Nu Rusia, ci Austria, antegarda Germaniei, are de pe acum preponderanţa în 
Orient. Principalul obiectiv al politicei d-lui de Bismarck, de la Congresul din Berlin, 
stă în a întări în Peninsula Balcanilor influența rasei germane. 

Austria stăpâneşte Bosnia și Erţegovina, românii sunt vasalii Hohenzollernilor, 
sârbii ştiu că destinele lor se află în mâinele Curţii de Viena. Cât despre Rumelia, 
Germania caută, a pune mâna pe dânsa nu prin violinţe, ci printr-o invazie cu totul 
pacifică. Ea va vărsa în această bogată şi productivă ţară prisosul populaţiei 
germane. Germania va îndrepta cătră Arhipelag și Marea Neagră acel nesfârşit şir de 
emigrație care până acum mergea în America. Încetul cu încetul va face din Turcia 
europeană, o colonie germană, sau mai bine un anex la cele două mari imperii 


germane. Cotropirea a și început: putem fi siguri că compatrioții d-lui Bismarck o vor 
urmări cu toată energia, răbdarea şi stăruința de care sunt capabili numai nemții. 

Germanii au tot ce le trebuie ca să se stabilească și să prinză rădăcini în astă 
țară mănoasă. Dacă nu li se va opune vreun obstacol vor ajunge încetul cu încetul, 
fără zgomot și pe tăcute, la Dardanele și la Bosfor, și atunci Constantinopolul, prin 
forța lucrurilor, va cădea în mâinile germanilor. 

Atunci dinastia Hohenzollern va realiza visul monarhiei universale, la care n-a 
ajuns nici Carol cel Mare, nici Carol V, nici Napoleon I. De la Marea Nordului până 
la Marea Neagră, de la Baltica la Adriatica, se va întinde un nesfârșit imperiu, sau 
mai bine o confederație formată de două mari imperii strâns legate printr-o 
comunitate de interese politice, economice și sociale, și care va apăsa asupra Europei 
cu toată forța unei puteri militare înfricoșate. Nimeni nu-și poate închipui cu ce 
colosală forţă vor domina în Europa o sută de milioane de oameni, ocupând Europa 
centrală, împingând la vest popoarele latine, la est popoarele slave, stăpâni pe 
Hamburg, Triest, Salonic și Constantinopole, ţiind sub dominaţia germană căile 
comerciale ale lumei civilizate! 

Acesta e visul principelui de Bismarck. În scopul acesta cancelarul de fier a 
format alianţa celor doi împărați, deschizând calea Austriei în Orient. 


Autorul conchide 


Că, în viitor interesul Rusiei va face pe noul împărat a nu mai căuta sprijinul 
politicei sale nici la Viena, nici la Berlin. 


Cum vedem, alianţe nouă se pregătesc în Europa. Un mare război e 
poate inevitabil. 

În vederea unei conflagraţiuni generale, guvernul nu este dator a spune 
țării care e politica sa? A fi sceptic la toate este lesne: e destul a nu avea 
cineva obraz. Dar oamenii de stat nu ştim că pot fi scutiţi şi de pudoare. 

Privim viitorul cu îngrijire, căci ce poate aştepta o nație de la nişte 
oameni cari ne-au dus din catastrofă în catastrofă şi au comis importarea lui 
Strussberg-Landau, retrocedările, conversiunile și mistificaţiunile politicei 
dunărene. 


€ 


[13 martie 1881] 

În mai multe numere ale „Românului“ din luna trecută am văzut 
susținându-se ideea că embaticarul e proprietar al locului ce posedă, că un 
bun grevat cu embatic sau besmăn e proprietatea aceluia ce plăteşte 


embaticul. Vrun advocat desigur o fi scris acele articole, împodobite cu flori 
de citate falsificate din legiuirile vechi, producând în noi acea silă pe care 
ne-o face orice cârciocar ce, rumegând paragrafe, uită că asemenea lucruri 
au stat totdauna în legătură c-o anume organizaţie socială și economică a 
unui popor. Ba ilustrul advocat nici pare a înţelege termenul „a stăpâni“ și a 
„pune pe cineva în stăpânirea unui lucru“, întrebuințat în legile vechi, pe 
care-l traduce prin „proprietate“. 

A pune în stăpânire va să zică a pune în posesiune, şi a stăpâni, oricând 
și oriunde, înseamnă a posede. Înţelesul lexical al cuvântului e atât de bine 
stabilit întru cât priveşte trecutul încât ne e ruşine a vedea că azi nişte 
oameni ce nu știu românește cutează a falsifica pentru bunul simţ al 
mulțimii termeni hotărâți și ca esenţă şi ca sferă. 

Noi suntem siguri că în spiritul legiuirilor vechi și nouă locurile acele 
sunt numai în posesiunea ereditară a embaticarului şi că iluzia că ele ar fi 
chiar proprietatea lui nu s-a născut decât din neînsemnătatea relativă a 
arenzii ce să plătește azi, care în timpul în care a fost stipulată era îndestul 
de însemnată. Neînsemnătatea actuală a arenzii plătite e cauzată însă prin 
scăderea ce au suferit-o în valoarea lor metalele preţioase, pe când valoarea 
proprietăţii grevate cu embatic, precum și venitul ei, s-a suit în raport direct 
cu valoarea celorlalte obiecte de consumaţiune. Dacă proprietarii, fie 
indivizi, fie persoane juridice, ar fi fixat prin contractele primitive ca arenda 
sau embaticul să li se plătească în grâu, iar nu în bani, s-ar vedea clar 
raportul între proprietate și rentă. Dar astfel iluzia economică, născută din 
disproporţia între valoarea proprietăţii arendate şi valoarea arenzii actuale, 
s-au putut preface sub pana redactorilor „Românului“ într-o eroare juridică, 
pe care vom cerca a o rectifica prin următoarea luminoasă espunere a lui 
Michel Chevalier, care, esplicând ordinea economică a lucrului, ne dă 
esplicarea celei juridice. 


Când metalul din care e făcută moneda este pe clina de a-ţi varia valoarea în 
raport cu celelalte producte ale industriei e practic ca în anume cazuri plățile să se 
stipuleze altfel decât în monetă. În asemenea împrejurări, dacă e posibil şi lesne, e 
bine a se adopta un mod de plată nemetalic, substituind metalului monetar un alt 
obiect, presupus mai puţin variabil în valoarea sa. Unul din cuvintele de căpetenie pe 
cari le-au avut oamenii pentru a întrebuința aurul și argintul ca mărfuri de 
intermediu în tranzacțiuni este fixitatea relativă a valorii ce s-au observat la ele. Dar 
dacă din întâmplare o descoperire asemănătoare celei a minelor din America în 
secolul al XVI-lea produce o mare perturbaţie în valoarea metalelor prețioase, pe cât 
timp perturbaţia durează, adecă în întreg intervalul ce le trebuie acestor metale 


pentru a trece de la nivelul aproape fix pe care se ţinuse valoarea lor la nivelul la 
care vor avea să rămână de-aci înainte pentr-un period indefinit, ele sunt dezbrăcate 
de virtutea lor de căpetenie, adecă, de-a fi fixe în valoare, și e natural ca să li se 
substituie în ocazii potrivite un alt articol, ce se socoate a fi desigur mai fix sau mai 
puţin variabil. Grâul e o substituție vrednică de toată atenţia. Grâul în adevăr nu 
poate servi de monetă; el nu e îndestul de portativ; e supus la alterări; nu e o 
substanţă omogenă și totdeuna egală în sine însăși, ca un drug de aur care iese din 
cuptorul de topire al unui curăţitor care l-a preparat la o mie de chilometri depărtare 
de aci. Afară de aceasta, de la un an la altul, grâul suferă în valoarea lui, în raport cu 
celelalte articole de negoț, oscilaţiuni foarte puternice, el se urcă sau scade de la una 
la îndoit, ba uneori la întreit chiar. Ce deosebire, de exemplu, între preţurile curente 
de la 'nceputul anului 1846 și între cele de la finele anului, ce scădere în 1847 și 
1848! Cu toate acestea, dacă luăm mediile unui număr de ani, vom afla fără îndoială 
că grâul este unul din articolele care-și schimbă mai puţin valoarea în comparație cu 
alte articole ale producţiei. Luându-se în cercetare perioade seculare grâul pare a 
avea aproape fixitatea relativă a valorii. 

Individul care-n timpul împăratului roman August ar fi avut drept venit 1000 de 
hectolitri de grâu şi care ar fi putut să transmită moștenitorilor acest venit, din epoca 
sa și până în zilele noastre, ar fi garuntat moștenitorilor săi din secolul al optulea, al 
cincisprezecelea și al nouăsprezecelea un grad de bunăstare mai puţin deosebit de 
acela de care se bucura el însuși decât dacă le-ar fi testat o rentă de-o greutate 
determinată în aur sau în argint. 

Conform cu observaţia aceasta ar fi posibil şi înţelept, în prevederea unei mari 
schimbări în valoarea aurului, ca proprietarul care s-ar lega printr-o arendare pe 
două sau trei generaţiuni să stipuleze ca să i se plătească arenda într-o cantitate fixă 
de hectolitri de grâu în loc de-a i se plăti c-un număr determinat de livre sterline. Tot 
astfel, particularul care ar voi să constituie o rentă copiilor sau unui colegiu sau unui 
ospiciu, ar face bine, în ipoteza în care ne-am pus aci, de-a o constitui în măsuri de 
grâu şi nu în piese de aur. După descoperirea Americei, Englitera, a cărei monetă era 
mai cu seamă de argint, au formulat acest sentiment printr-o lege înţeleaptă, în 
virtutea căreia o a treia parte a rentelor datorite colegiilor din Oxford și din 
Cambridge au trebuit să fie plătite în măsuri de grâu de-o calitate hotărâtă. Oameni 
eminenţi, precum cancelarul Burleigh și secretarul de stat Smith, luară inițiativa 
acestui act de prevedere, pentru că, luminaţi prin esperienţa contimporană, ei 
pricepură că banul reprezenta mult mai imperfect decât grâul o sumă fixă de obiecte 
de consumaţiune când e vorba de-o serie indefinită de ani. Era în toiul perturbaţiunii 
produse prin mina de argint de la Potosi. Legea datează din anul 1576. 


Din această espunere se vede lămurit că proprietarii cari au arendat cu 
embatic proprietăţile lor pe generaţii înainte au comis eroarea de-a crede, 
ceea ce pentru timpul în care trăiau era adevărat, că valoarea metalului din 
care erau făcuţi banii va rămânea pururea fixă, pururea aceeași, că un 


galben în secolul al șaptesprezecelea va avea aceeași valoare ca şi un galben 
în secolul al nouăsprezecelea. 

Dar această eroare economică nu schimbă natura dreptului. 

Se va observa încolo că bunurile încărcate cu embatic au fost în genere 
proprietăți ale așezămintelor publice, nu ale particularilor. Dacă și 
particularii ar fi uzat în genere de această tranzacţiune, mai cu seamă pe 
când moșiile erau încă foarte mari, s-ar fi dezvoltat desigur la noi în ţară 
acea posesiune ereditară care pe de-o parte ar fi făcut de prisos 
improprietărirea, iar pe alta ne-ar fi ferit de inconvenientul unei subîmpărţiri 
în parcele prea mici a pământurilor ţărăneşti, deci ne-ar fi scutit de 
perspectiva formării unui proletariat agricol. 

Un loc grevat cu embatic e proprietate arendată pe-o serie de ani 
indefinită. Posesiunea se moşteneşte în adevăr, dar, după natura datinei pe 
care se 'ntemeia acest soi de tranzacţiune, ea nu se putea moşteni decât în 
aceeași familie. Cu toate aceste vom vedea că astăzi multe din prăvăliile de 
prin oraşe, proprietăți ale mănăstirilor, spitalelor, bisericelor, sunt în 
posesiunea unor străini, că în Moldova evreii au pus mâna pe ele, ceea ce e 
cu totul în contra naturii lucrului. Admiţându-se acuma răscumpărarea 
embaticurilor, aceşti străini devin proprietarii acelor locuri, din posesori 
prin uzurpaţiune ce fuseseră pân' acum. Se ia adecă o nouă măsură pentru 
ridicarea elementelor străine din ţară; pe când, în starea actuală de lucruri, 
aceşti posesori prin uzurpaţiune ar putea fi scoși din posesiune, iar locurile 
ar putea retrece în proprietatea statului, pentru a deveni baza unei măsuri 
generale pentru ridicarea meseriilor între români. Dacă e vorba ca locurile 
cu embatic să fie o posesiune ereditară, fie încai pentru români, nu pentru 
străini. Departe de-a le vinde, statul ar face bine să conserve acele prăvălii 
şi locuri de prin oraşe, pentru a ușura condiţiile de muncă a meseriașilor 
acelora de ex. cari ar ieşi dintr-o școală de meserie. 

Atunci în adevăr am vedea că statul ia o măsură organică, iar nu o 
măsură născută moartă sau de-a dreptul stricăcioasă, precum sunt paragrafii 
de lege traduși din franțuzeşte pe calapodul cărora se întind ca Hristos toate 
puterile vii ale acestui popor. 


È 
[17 martie 1881] 


Într-unul din numerele trecute am publicat un articol dintr-un jurnal 
francez asupra politicei prințului de Bismarck în Orient. Publicistul francez 
între altele zicea: 


Dacă fiul împăratului Alexandru ar putea ridica vălul ce-i acopere viitorul şi-i 
ascunde pericolul ce amenință siguranţa și mărirea Imperiului țarilor poate c-ar 
vedea cum se grămădesc nourii ca s' aducă furtuna nu pe marginile Senei, ci pe 
țărmurile Dunării. 

Vulturul cu două capete va închide armatelor ruse drumul la Constantinopole. 


Reproducând acel articol am întrebat pe d-nii de la „Românul“ și pe d. 
Brătianu în parte a ne declara într-un chip categoric „daca tot ce s-a făcut 
până acum în ţară a avut alt scop decât cel ce se atribuie cu atâta 
probabilitate principelui de Bismarck și dacă acest scop ar avea vreun 
avantaj pentru țară“. 

„Românul“, reproducând în parte articolul francez, nu găseşte că ar 
putea răspunde altfel decât că: 


Opoziţiunea se unește în a face apel Rusiei să intervie, să ceară destituirea 
guvernului, dacă asasini nu vor izbuti a-l ucide, și prin toate acestea să se provoace 
la timp intrarea în ţară a oştirilor rusești, intrarea oștirilor austriace și pradă să se 
dea țara rezbelului civil şi rezbelului între două mari puteri. 


Acest răspuns pentru noi ar fi destul de satisfăcător, căci ne-a dat ocazie 
a râde mult, a râde din toată inima. 

Dar, fiindcă „Românul“ ne impută cu multă imprudenţă că am făcut şi 
facem apel la străini, să curmăm o dată pentru totdauna această imputare 
gratuită și imprudentă. 

Oare fost-am noi la Livadia ca să precupeţim retrocedarea Basarabiei? 

Oare noi am plătit la Berlin datoriile lui Stroussberg, ca, cu luminele 
unui jurisconsult fără renume ș-a unui financiar fără finanțe, să reînviem pe 
Stroussberg și să-l aducem din nou ca o năpaste pe ţară sub numele de 
Landau? 

Noi negociem chestiunea Dunării? 

Noi am zis ceea ce ne pare probabil după prevederile noastre. Am zis că 
Turcia amenință a dispărea din Europa. Am zis că un rezbel poate fi 
iminent. În faţa unei conflagrații generale probabile am întrebat care este 
politica guvernului. 


Și ni se răspunde că suntem ruși or austriaci; iată tot. 

Pe noi nu ne incomodează deloc a declara că nu poate fi om în ţara 
regelui care să cugete, dar necum să scrie, că ar voi invazie. Credem și mai 
mult, credem că, dacă s-ar găsi ceva creieri dislocaţi care să cugete la 
invazie, cuviinţa ar cere ca „Românul“ să fie cel din urmă care s-o releveze 
aceasta; din cauze pe cari, de la 1848 şi până azi, cu toţi le cunoaștem. 

Împăratul Alexandru I înaintea rezbelului de la 1812 zicea: 
Constantinopoli este imperiul lumei. 

Astăzi vederile ţarului Alexandru sunt împărtășite şi de Anglia și de 
Germania și de Austria. 

Când vedem dar pe junele împărat că ia îndatorarea să execute dorințele 
străbunilor săi, cari priveau Constantinopoli ca imperiul lumei, nu suntem 
în drept a prevede un rezbel? Și în fața acestui rezbel nu suntem datori a 
întreba pe d. Rosetti unde are de gând să trimită și de astă dată pe d. 
Brătianu, la Livadia, la Viena sau la Berlin? 

lată pentru ce am publicat articolul francez, iată pentru ce suntem 
îngrijaţi de viitorul țării noastre regale, iată pentru ce am întrebat care este 
politica guvernului. 

Cititorii vor judeca dacă ceea ce ne impută „Românul“ este serios. 
Facem pentru aceasta apel la cititorii „Românului“, căci niciodată nu ne 
îndoim de bunul simţ al românilor, fie de orice nuanţă politică, când e vorba 
de destinele țării. 


€ 


[18 martie 1881] 
Se zice ... nu afirmăm, căci ne întemeiem numai pe zvonul public ... se 
zice că la Curte s-ar fi observat cu oarecare părere de rău lipsa d-lor Lascar 
Catargiu şi general Florescu în ziua proclamării regatului. În adevăr 
amândoi bătrânii senatori au avut bucuria senină în acea zi de-a vedea, nu 
pentru deşertăciunea lumească a lucrului, dar pentru importanţa lui politică 
în vederea unor evenimente viitoare, erigerea României la rangul de regat. 
Însă în această bucurie senină a trebuit să cază o picătură de 
amărăciune: fostul colonel de vânători, actualul general Leca, a luat 
iniţiativa acestei propuneri. 
Raportor în Senat a fost d. Ion Ghica. Foarte bine și cu cale. D. Ion 
Ghica are renumele de-a nu fi fost tocmai favorabil principelui și, din 


timpul războiului franco-german și a afacerii de la sala Slătineanu, există 
oarecari reminiscenţe pe cari, față cu regele, d. Ion Ghica face bine de le 
şterge. Dacă e vorba să inaugurăm o eră nouă, şi revoluționarii de ocazie și 
cei de meserie să-și plece capul şi să solicite din nou o iertare care li s-a dat 
demult. 

Nu e tot astfel cazul cu d. general Leca. Gura care ar fi putut să-l ierte e 
închisă pentru totdauna; mâna care i s-ar fi putut întinde cu prietenie și 
milă, ca odinioară, se preface în țărână. Să se ţină bine minte că Vodă Cuza 
a iertat prin viu grai şi în scris tuturor... absolut tuturor, numai colonelului 
Leca și altor câtorva nu; nu pentru el personal, ci pentru pata pe care acesta 
a pus-o pentru vecii vecilor pe steagul ţării. E unicul caz în istoria 
românilor. Au căzut Domni prin rebeliune fățișă a poporului sau a armatei, 
au căzut prin amicii lor faţarnici; nici un Domn român, absolut nici unul n-a 
căzut prin trădarea strajei domneşti; orice strajă, chiar adversară Domnului, 
pe cât era strajă au privit în unsul lui Dumnezeu pe oaspetele credinţei ei, şi 
oaspeţii sunt sfinți chiar pentru popoarele cele mai barbare, necum pentru 
cele civilizate. 

Noi nu vorbim pentru fostul colonel de vânători. Ne-am feri chiar de-a-i 
pronunţa porecla, pentru că o sumă de oameni cumsecade suportă fără vină 
inconvenientul de-a avea aceeași poreclă. Apoi acest domn nu ar fi nici în 
stare să ne priceapă. Cât de departe este de a şti izolarea şi retragerea ce i se 
cuvine ne-a dovedit o scrisoare publicată de d-sa în „România liberă“, prin 
care se punea la dispoziţie un om ce-l calomniase, cum pretindea. Ei bine, 
fostul colonel de vânători îşi închipuieşte încă că există, nu în România, dar 
în universul întreg, de la Polul de nord până la cel de sud și în curmezișul 
celor două emisfere, un singur om care să-i datorească răspundere sau să-i 
mai ceară răspundere? Morților de soiul acesta nu li se datorește, nu li se 
cere răspundere. Ei sunt afară de cercul omenirii, precum a fost Cain, a 
cărui faptă e o copilărie pe lângă cea din noaptea de 11 fevruarie. Dacă 
acest d. ar fi avut curajul pe care pretinde a-l avea azi, când orice ființă 
vieţuitoare îl dispensează de răspundere, ar fi sfârșit de-a doua zi după 11 
fevruarie cu sine însuși, pentru a şterge pata de pe niște bieți soldaţi 
nevinovaţi şi amăgiţi, care fuseseră scoși din cazarmă sub pretextul că 
„Doamna născuse un copil“. 

Dar au conspirat toţi atuncea, şi conservatori și liberali? 

Ei și? 


Oameni independenţi, liberi a ataca actele unui Domn ce făcuse o 
lovitură de stat, erau pe calea de-a comite o crimă politică care, reușind, 
avea să fie un succes politic. Se 'nţelege că oamenii politici trag tot folosul 
posibil pentru cauza lor dintr-un act de trădare care le vine la 'ndemână; dar 
aceasta nu va să zică că ei aprobă trădarea sau iubesc pe trădător. Odată 
faptul mișelesc îndeplinit, cel ce l-a comis se înlătură din viața publică pe 
de-a pururea. De vrea să trăiască fizicește mai departe, trăiască, căci 
impunitatea judecătorească i-e asigurată; dar moraliceşte e mort şi un rol în 
viaţa publică nu mai poate juca. 

Noi înşine am fi tăcut despre această faptă, am fi uitat, căci asemenea 
lucruri se uită, dar nu se iartă niciodată, când n-am vedea pe aceste 
personaje băgându-se înainte și întunecând momentele cele mai luminoase 
ale vieţii poporului nostru. În loc de a se ascunde, ei din contra pozează în 
lumina electrică a unor zile mari pentru ca să se vază creţ cu creţ toate 
zbârciturile negrului și criminalului monstru. 

Ce e în adevăr Simeon Mihălescu pe lângă acel colonel de la 11 
fevruarie? Un înger. Ce e Pietraru, care a ridicat mâna criminală contra unui 
om de stat căruia nu-i jurase niciodată credinţă, care nu era încredințat pazei 
lui? Dacă pe colonelul de la vânători l-ar fi chemat Pietraru n-ar fi făcut 
ceea ce-a făcut actualul general. 

În decursul istoriei noastre s-au întâmplat ceva analog, nu asemănător, 
în zilele fiului lui Ştefan-Vodă, Petru, pronumit Rareș. 

Petru Vodă fusese scos din domnie prin trei armate de invazie intrate în 
același timp în Moldova: polonă, tătară şi turcească. Întâmplările sale, în 
vremea fugii în Ardeal, a petrecerii în cetatea Ciceului, a mergerii la 
Țarigrad, formează un roman întreg în cronicele noastre. În timpul lipsei 
sale domnișori ilegitimi ocupară tronul, până ce fiul leului se arătă din nou 
la marginea ţării. Unii boieri, pentru a câştiga favoarea lui Petru Vodă, 
auzind că soseşte, uciseră pe domnișorul ilegitim după vremuri şi alergară 
înaintea lui Petru să i se închine, espunându-și meritele ce le aveau în a lor 
părere. Petru Vodă era de felul lui un om blând precum se știe. Mulţumitu- 
le-au el trădătorilor pentru fapta lor? Da ... a pus să le mulțumească călăul. 

EI n-a primit coroana sa proprie din mâni de ucigași și bine a făcut. Dar 
acei colonei sau generali de pe atunci înlăturaseră o piedecă din calea lui? 
El s-a folosit în adevăr de această înlăturare, dar n-a aprobat-o nicicând. 

Aşadar nu credem că e loc de mirare dacă în vremi mai blânde, dar 
totuși în momente în care ţara are nevoie de reînviarea tuturor instinctelor ei 


morale, unii membri influenți, mai ales din cei bătrâni ai partidului 
conservator, deşi au aclamat cu bucurie principiul regalității, au evitat totuşi 
de-a se 'mtâlni faţă în faţă cu cel care a căutat, în ciuda lumei, de-a fi 
iniţiatorul acelei idei. 


€ 


[19 martie 1881] 

Între legendele noastre naționale e una (în colecția Ispirescu) de 
străveche origine desigur și de o mare adâncime. Un om primește de la 
ursite privilegiul „vieții fără moarte şi tinereții fără îmbătrânire“. Acesta 
trece pe lângă un oraş și întreabă pe un târgoveț, ce culegea mere într-o 
grădină, de când sta oraşul acela? — De când lumea, răspunse omul 
culegând mai departe. Peste cinci sute de ani omul pururea tânăr trece iar 
prin acel loc, dar de oraş nici urmă. Un cioban singur își păştea oile, 
cântând din fluier. — De când s-a risipit oraşul de aci? întrebă el. — Ce 
oraş? i se răspunse. N-a fost niciodată, tot câmp limpede, bun de pășune a 
fost aci. — Într-alt rând omul pururea tânăr găsi aci un codru mare şi un 
cărbunar tăind lemne. — De când e codrul? întrebă. — Da cine-l mai ţine 
minte de cându-i? răspunse cărbunarul. Și în sfârșit peste alte cinci sute de 
ani omul pururea tânăr regăsi iar un oraş mare. În piață larmă, trâmbiţe, 
tobe, steaguri, veselie. — De când o oraşul, întrebă el, unde-i pădurea, unde 
păstorul cu fluierul? — Dar cine să-i răspunză la toate întrebările acestea? 
Fiecine în piață era preocupat de trebile lui proprii, de sine însuși, de ceea 
ce se petrecea împrejurul lui. 

Omul pururea tânăr, când trecuse pe lângă acel oraș, făptuise multe 
lucruri bune. Ciobanului îi răpeau tătarii din turmă şi el a alungat tătarii, 
cărbunarului îi urlau lupii pe lângă casă, el a stârpit lupăriile, și-n adevăr 
într-o piaţă a noului oraș el a văzut o statuă călare c-o elebardă în mână şi s- 
a recunoscut pe sine în acea statuă. — Eu sunt acela, zise el mulțimii 
demprejurul lui, dar toţi râseră de el și nu-l credeau. La arhiva primăriei 
stătea scris că fapta reprezentată prin statuă se petrecuse cu multe sute de 
ani înainte. — Dar eu sunt acela, zise el. Nu ţineţi voi minte că acum cinci 
sute de ani mă chema Dragomir și mă pusese Mircea Vodă singur în 
pustietatea aceasta plină de păduri, în mica cetăţuie a Dâmboviţei, de 
tineam piept tătarilor pe Ialomița? Şi acuma găsesc aci un oraș de două sute 
de mii de oameni? 


Dar cine să crează că el e geniul neamului românesc, pururea având în 
minte trecutul întreg şi de aceea neuimindu-se de ceea ce vede acum? Ba, în 
mulțimea cea mare iată că se găsi un moşneguţ cu faţa vicleană, cu ochii 
bulbucaţi şi cam cepeleag la vorbă, care începu ceartă cu omul pururea 
tânăr, zicând: „Ce vorbeşti tu? De când sunt eu există toate câte le vezi. 
Înainte de mine nu erau decât boiari şi rumâni. Luminează-te şi vei fi, 
voieşte şi vei putea. Eu am creat țara aceasta, înainte de mine nu era nimic“. 
Omul pururea tânăr râse, îi dete cu tifla moşneagului și se făcu nevăzut. 

Când ne uităm cu binoclu, ne pare scena foarte aproape, când îl 
întoarcem ea ne pare foarte departe. Dac-am întoarce binoclul istoric spre 
anul 1654, la încoronarea lui Constantin Basarab, fiul lui Radu Șerban, am 
vedea tot piesa de azi, jucată în alte costume, am vedea pe ulite mese cu 
câte un grămătic și la ele cei 100.000 de dorobanţi și seimeni depunându-și 
jurămintele asupra formulei: 


Juraţi pe această sfântă Evanghelie și pe această cinstită cruce că veţi fi cu 
Constantin Vodă un suflet şi un sfat, ascultându-l și ajutându-l fără viclenie, atât în 
iveală cât şi în taină; neascunzând de el nici un lucru ce trebuie să-i fie cunoscut în tot 
cursul vieţii sale și în tot cursul vieţii voastre, și nu veţi fi trădători către el, nici veţi 
lucra împotriva lui. 


lar ei, punând mâinile pe Evanghelii și pe cruce, ziceau: da! Ţăranii 
aruncau în calea Măriei Sale spice de grâu, flori albe și ramuri verzi, mere, 
lămâi, năramze şi capete de berbeci, sau îi închinau miei și căprioare 
sălbatice. 

Iar cât despre cheful ce s-o fi făcut pe vremea aceea, nici vorbă. Chiar 
Neagoe Vodă, om mai mult sfânt decât războinic, zice în sfaturile către fiul 
său Teodosie: 


De ţi-e voia să dăruiești pe cineva, îl dăruiește dimineaţa la trezvie cu cuvinte 
dulci; dacă ţi-e voia, să-ți mulțumească cel ce i-ai dat darul și să-ți sărute şi mâna. lar 
dacă ţi-e voia să te mânii sau să urgiseşti pe cineva sau să-l judeci, iar dimineaţa la 
trezvie îl judecă cu toţi boierii tăi şi-i ia seama. Cum îl va ajunge judecata așa-i fă. 
Căci dacă şezi la masă nu este legea să judeci, nici să dăruiești; ci are masa obiceiul 
său de veselie, să se veselească toate oştile tale de tine... Să le dai să bea din destul și 
cât vor vrea, și tu încă să bei, ci cu măsură, ca să poată birui mintea ta pre vin, iar să 
nu biruiască vinul pre minte, şi să cunoască mintea ta pre minţile slugilor tale, iar să 
nu cunoască mintea slugilor pre mintea ta; şi, de-ţi va greşi vro slugă, tu-i îngăduie, 
pentru că... tu l-ai îmbătat. 


Aşa se trăia pe la anul 1520. 

Dar să privim coroana, căci de ea va fi vorba poate. 

Ea e acoperită cu pietre scumpe și mărgăritare. În partea ce vine pe 
frunte, deasupra e crucea formată din cinci pietre scumpe, sub cruce în 
email Duhul Sfânt, sub Duhul Sfânt, tot în email, Dumnezeu Tatăl, cu 
dreapta binecuvântând, în stânga ţinând globul pământului. În rând cu 
Dumnezeu Tatăl, de jur împrejur, chipurile strămoșilor şi între ele mici 
sceptre; sub aceste chipuri un rând de heruvimi (capete şi aripi) și sub acest 
rând pietre scumpe mari formând marginea demprejurul coroanei. 

Capul ce stă sub această coroană e mare, fruntea largă, ochii mari, pe 
jumătate închiși, căutătura tristă şi întoarsă oarecum în sine însuși, 
sprâncenile lungi, nasul fin, faţa lungăreaţă și palidă, barba mică și neagră 
în furculițe, părul capului lung acoperind spatele și umerele. 


E Ştefan cel Mare, zugrăvit la anul 1456. Pe piept îi atârnă un lanţ 
scump care se 'ncheie într-un engolpion de aur t. 

Dar dacă vremea, acest veşnic regisor, a scos din nou piesa din arhivă și 
ne-o reprezintă astăzi cu costume schimbate și cu alți actori, oare omul 
pururea tânăr, geniul neamului românesc, a venit asemenea între noi? 

Oare n-am uitat cumva că iubirea de patrie nu e iubirea brazdei, a 


țărânei, ci a trecutului? 


1. Prescrierea unor ctitoreşti odoare a mon. Putna de S. Gheorghiescul. Ms. din a. 
1795. 


€ 


[20 martie 1881] 
Răspunzând la discursul d-lui Maiorescu, d. Carp a crezut a putea 
reduce importanța pe care o dăm noi vicierii spiritului public în România. 
Originea acestei vicieri e a se căuta în orice caz în tradițiile și 
antecedentele membrilor partidului roșu şi în faptul că asemenea tradiţii și 
asemenea antecedente au fost cu toate acestea răsplătite sub o monarhie. 
Monarhia, pe cât poartă acest nume, credem că nu poate renunța, în 
interesul ei şi al poporului, la acele prerogative care-i formează esenţa și o 
deosebesc de republică. În republică numai, prin natura lucrului, domină 
partidele şi apetiturile. 


Dar fie apreciarea noastră severă cea justă, sau aibe cuvânt d. Carp, care 
vede în aceste fenomene ale înveninării spiritului public până și prin idei 
nihiliste numai semne ale unei boale mai adânci, răsărite din lipsa unei 
solide organizări sociale, nu asupra acestei divergențe mai mult formale 
vom avea ceva de zis. 

Cestiunea e dacă, în era nouă ce se deschide prin erigerea României în 
regat, actuala lipsă de organizare, atât de priincioasă instinctelor roşie, va 
ținea înainte sau dacă există vro perspectivă de-a putea înlătura din viaţa 
publică elementele ce nu sunt pentru viaţa publică, și anume pe aceia cari 
şi-a făcut din politică, din precupeţirea și specula sentimentelor și 
aspirațiilor naţionale o meserie şi o negustorie de toată ziua. 

Îndealtmintrelea noi nu găsim deloc atât de straniu ca publicitatea, fie 
ziaristică, fie parlamentară, să ia de motiv tocmai fenomenele; căci 
fenomenele izbesc vederea, nu cauzele ascunse. 

Decreşterea populaţiei române din ţară și creşterea elementelor străine e 
un fenomen; el rănește vederea patriotului adevărat, el e lesne de înțeles 
pentru orice cetăţean, el ne strigă să căutăm cauzele ascunse ale lui şi să le 
înlăturăm. 

Scrieri şi discursuri nihiliste sunt asemenea un fenomen izbitor, lesne de 
înţeles pentru omul public ca şi pentru cel privat. Aceste scrieri, aceste 
discursuri sunt pete cari reclamă vindecarea răului intern ce le-a produs. 

Cuvântul „organizare socială“ are însă o sferă largă și ar fi în orice caz 
interesant ca o inteligență necontestabil luminoasă cum este acea a onor. 
deputat de Vaslui să ne lămurească asupra ei. 

Evident că e rău dacă onor. Serurie face politica şi versuri în loc de-a 
face altceva. Cestiunea e cum viitorul Serurie să fie silit, prin natura 
organică a societății române, a se ocupa cu lucruri mai potrivite cu 
inteligenţa şi aptitudinile sale decât versurile neo-grecești şi politica de 
mahala. 

Și această cestiune e foarte gravă din toate punctele de vedere. 

Nimic nu demoralizează mai mult pe un popor decât erigerea nulităţii şi 
a lipsei de cultură în titluri de merit. 

Încurajarea nulităţii, erijată în principiu de guvernământ, îi îndeamnă pe 
cei răi de a uza de orice fel de mijloace numai pentru a izbuti să pună mâna 
pe stat. Am văzut de ce soi sunt acele mijloace. Scrierile satirice ale d-lui 
Orăşanu, republica de la Ploiești, telegramele de felicitare cătră Rochefort 
sunt încă proaspete în mintea tuturor. Chiar admițând că avem a face cu acte 


cari n-au fost luate în serios nici de autorii lor, rămâne totuși obiecțiunea 
gravă de făcut dacă soarta unui stat poate fi determinată de oameni cari se 
joacă cu focul, de oameni cari n-au întru nimic de-a proclama azi republica, 
iar mâni a se prosterna cu umilință înaintea monarhului. Aceşti oameni nu 
mai sunt caractere bărbătești, ci nişte panglicari cari şi-au făcut o jucărie din 
diferitele forme de guvernământ și o meserie lucrativă din amăgirea 
poporului cu ele. 

Dar există o lature şi mai gravă a lucrului. Într-un stat în care nu există 
măsură pentru merit, în care, din contra, merit și știință sunt cauze de 
persecuţiune din partea demagogiei ignorante și lacome a Costineştilor şi 
Caradalelor, spiritele tinere cari s-au născut cu o coardă mai energică de 
percepţiune și de voinţă, am putea zice naturile alese, pierd încrederea în 
organizarea societăţii și înclină a adopta ca ale lor niște idei de destrucţiune 
cari cuprind în ele nimicirea oricărui stat. Tocmai ne vin în minte numele 
nihiliştilor români din lași, frații Nădejde şi Milea, și o spunem drept că, 
văzând pe Carada om mare şi pe plagiatorul Crăciunescu profesor de 
facultate, începem, nu a justifica, dar a esplica psicologic aceste fenomene. 

Fraţii Nădejde de ex. sunt amândoi tineri cu ştiinţă de carte; am putea 
zice că în degetul lor cel mic au mai multă știință decât Costinescu ori 
Crăciunescu în capete. Ca merit se poate adăuga că, în lipsă totală de 
mijloace, de vreme ce sunt dintr-o familie foarte săracă, ei tot ce ştiu au 
învăţat într-un oraș de ţară, fără a face un pas în străinătate. Cu toate astea ei 
ştiu limbile clasice, mai multe limbi moderne, au înghiţit cu ardoare ceea ce 
le-a venit în mână din ştiinţele naturale. E firesc ca asemenea naturi 
energice să fie izbite de spectacolul încurajării sistematice a nulităților, să le 
apuce un fel de desperare de viitorul societăţii în care trăiesc şi să-şi 
deschiză perspectiva unei reforme prin răsturnarea radicală a tot ce există. 

D. Carp, în a noastră părere, face rău de micşorează importanţa 
întâmplărilor din lași. Pe cât știm, acești tineri amăgiţi nu sunt stârpituri de 
vanilie crescute în bumbac, cu capul ameţit de fraze şi romanuri, ca tinerii 
Vintilă Rosetti sau Calligari, cari în vederea unor sinecure ar transige 
numaidecât cu pretinsele lor principii revoluţionare, numai să li se arunce 
câte un oscior. Nu sunt pretinsă nație şi pretins popor, ei sunt adevărat 
popor; sunt oameni a căror inteligenţă au fost şi puternică și vergină, de au 
absorbit cu toată setea ideile nimicirii. Țandăra nu sare departe de trunchi. 
Tatăl, pentru motive reversibile, renunță la republica universală și devine 
monarhist legitimist; fiii vor face ca prezidentul republicei Ploieștilor care, 


din cap al împărăției Fefeleiului, a devenit azi om cu leafă. Dar nu este tot 
astfel cu oamenii de cari vorbim mai sus. Mintea acestora nu se poate 
vindeca prin îmbunătăţirea sorții lor personale, prin funcţii şi diurne; 
tinerimei mai energice trebuie să i se întipărească convingerea serioasă că 
organizarea societății nu mai îngăduie ridicarea în sus a Costineştilor, 
Caradalelor şi Seruriilor şi că de acum înainte pentru a se ridica cineva, îi 
trebuie şi minte, şi caracter, și muncă. 

Dar cestiunea are o lature și mai gravă. Europa este monarhică. Nu 
credem că ar privi cu ochi buni o ţară unde sistematica încurajare a nulităţii 
şi a feneantismului pe de o parte ar da naştere pe de altă parte unei 
descompuneri sociale capabile a învenina și pe vecini. Oficiosul „Journal de 
St. Petersbourg“ scrie în această privire: 


Simpatiile cele mai sincere ale Rusiei îi sunt asigurate României în noua sa 
existenţă ca regat; dar nu există drepturi fără datorii ca corolarii. E permis a spera 
că guvernul român se va pătrunde din ce în ce mai mult de obligaţiunea ce-i incumbă 
de-a se arăta un membru util și activ al marei familii conservatoare numită „Europa 
monarhică“ și că va face tot ce-i stă prin putinţă pentru a impiedica ca teritoriul 
român să serve de azil bandei internaţionale care amenință siguritatea tronurilor şi 
prosperitatea națiunilor. 


lată dar cum „organizarea socială“, cuvântul pe care l-a lăsat să cază d. 
Carp, are însămnătate și pentru poziția României ca stat. Am dori să ştim în 
adevăr în ce mod pricepe d-sa această organizare socială și dacă nu cumva e 
victima iluziei că cu Cariagdii, Caradale şi Costineşti, cu cumularzi, 
vânători de sinecure, de directorate de bănci și de diurne, s-ar putea 
inaugura o reformă socială. Nouă ni se pare sigur că nimic nu se poate face 
cu oameni cari, în locul convingerii, ştiinţei și caracterului, n-au decât un 
nesăţios stomah. 


€ 


[22 martie 1881] 

Ziarele franceze au început să ne felicite pentru erigerea României la 

rangul de regat. Reproducând câteva pasaje dintr-un articol ce-l aflăm în 

„Journal des debats“ atragem atenția cititorului asupra spiritului conservator 
de care ele sunt insuflate. 


... Soldaţii români, zice foaia franceză, dăduseră înaintea Plevnei dovezi de 
calităţile lor militare pe cari n-avuseră încă ocazie de-a le desfăşura și botezul de foc 
pe care tânăra oştire românească 'l primi alături cu cea rusească n-au contribuit 
puţin pentru a arăta că tânărul Principat ajunsese deja la vârsta independenței. 
Pierderea Basarabiei moldovene a fost pentru români o crudă sfâșşiere, care n-a fost 
compensată prin câștigarea Dobrogei. Numai recunoaşterea independenţei putea să-i 
mângâie. 

Acum visul de aur al tuturor românilor e realizat, precum a zis prezidentul 
Camerei, și rolul noului regat în valea Dunării de Jos va deveni mai mult decât 
oricând un vol civilizator. Cele șapte pân' la opt milioane de români cari formează o 
insulă pierdută în mijlocul slavilor sunt fără contestare mai înaintați decât vecinii lor 
în cât priveşte cultura intelectuală. Ei și-au apropriat c-o minunată înlesnire legile și 
obiceiele Apusului și pot fi educatori foarte utili pentru principatele slave cari-i 
înconjură. Pe de alta parte, prevenţiunile, ba unele putem zice, cari-i despărțea de 
slavi și îndeosebi de bulgari s-au stins în mare parte "1 constata de curând la 
Belgrad, la Sofia şi la București să se mențină și să se dezvolte. Se pare 
îndealtmintrelea că nimic n-ar fi mai lesne, de vreme ce între principatele Dunării de 
Jos nu există interese contradictorii şi ambițiile lor nu se pot ciocni. Regatul 
României, dacă nu e cel mai vechi dintre ele, a văzut cel puțin mult mai de timpuriu 
dezvoltându-se la el progresul științei şi al industriei apusene decât vecinele ei, 
Serbia şi Bulgaria. El cată deci să continue a da exemplul înţelepciunii politice și a 
intra cu mult mai multă hotărâre poate pe calea unei administrații integre și severe. 
Acesta e adevăratul mijloc de-a exercita împrejuru-și o influenţă care ar fi cu atât mai 
utilă cu cât e vorba mai cu seamă de niște state tinere, expuse a comite adeseori 
greșeli grave sau cel puţin imprudențe. Am dovedit totdauna un interes pasionat 
pentru români, deci și acum ne asociem la bucuria lor prezentă şi facem cele mai vii 
urări pentru norocul şi prosperitatea tânărului regat al României. 


O administraţie integră și severă, iată cuvântul ce trebuie să rămână mai 
cu seamă în tipărit din sfaturile ce ni le dă ziarul francez. Dar oare o 
asemenea administraţie e cu putinţă, când ea a devenit un manipul electoral 
şi când scopurilor electorale li se sacrifică toate atributele esenţiale ale 
statului? 

D. Lascar Costin, deputat din majoritate, a publicat mai zilele trecute o 
scrisoare către d. Holban în care espune de visu starea în care se află țara în 
această privire. Deşi suntem departe de-a împărtăși în toate maniera de-a 
vedea a d-lui deputat care onorează partidul conservator cu animozitatea sa 
specială, cuvintele d-sale contribuie a lămuri răul fundamental de care 
suferim. 


Materialismul şi interesul personal, zice d. Lascar Costin, este plaga noastră 
socială. Patrie, virtute, sunt mofturi, nişte cuvinte de paradă. Punga, punga și iar 
punga, iată crezul nostru politic. Nu avem educaţie politică. Ne lipsește patriotismul. 

Un guvern ca să se ție la putere, oricât de onest ar fi, oricât de nobile intențiuni ar 
avea, trebuie să stea zi şi noapte cu mâna în sacul ţării și să împrăştie în toate părţile 

du ataca S d : E ae aaa NE PRR une 
la favoruri, să azvârle la ciolane în toate direcţiile. Sprijinitorii cu termometrul în 

loc de șapte miniștri pune șapte Dumnezei pe băncile ministeriale şi tot fenomenele 
acestea întristătoare le vei vedea producându-se, pentru că aceleași cauze nu pot 
produce decât aceleași efecte. 

Avem nevoie să regenerăm moravurile — continuă d. Lascar Costin —, să 
deșteptăm în inimele noastre sentimentul de patrie prin răspândirea instrucției în 
popor, prin ridicarea bisericei, care întreţine viaţa morală în om, prin alungarea 
luxului, izvorul tuturor corupţiilor și tuturor mișeliilor; iar nu să pierdem timpul 
sfâşiindu-ne între noi. În orice partid se va zvârli omul astăzi, duce cu el bagajul său 
propriu: pasiuni, viciuri şi calități. Amestecătură. 


Când un deputat din majoritatea roşie declară că pentru coreligionarii 
săi politici punga, punga şi iar punga e unicul crez politic, iar patria şi 
virtutea sunt vorbe de paradă și mofturi; când declară că sprijinitorii 
guvernului au termometrul în stomah, care, cum marchează în minus, trec 
în opoziţie, că d. Brătianu trebuie să stea zi și noapte cu mâna în sacul ţării 
şi să azvârle la ciolane, când zice aceasta trebuie să fie crezut pe cuvânt. 

D. Lascar Costin speră prea mult de la răspândirea instrucției în popor. 
Cauza răului e mult mai adâncă, ea e etnică. Elemente străine, îmbătrânite şi 
sterpe s-au amestecat în poporul nostru și joacă comedia patriotismului și a 
naţionalismului. Acestea, neavând tradiţii, patrie hotărâtă ori naţionalitate 
hotărâtă, a fost cu toate astea destul de numeroase pentru a putea pune mâna 
pe statul român. Conştiinţa că ele sunt deosebite de neamul românesc n-au 
dispărut încă; ele se privesc ca o oaste biruitoare într-o ţară vrăjmașă. 

De aceea nu-i de mirare dacă întreaga noastră dezvoltare mai nouă n-a 
avut în vedere conservarea naționalităţii, ci realizarea unei serii de idei 
liberale şi egalitare cosmopolite. A fost o fineţe extraordinară de-a debita 
esența cosmopolitismului sub forma naţionalităţii şi de-a face să treacă toate 
elementele sănătoase și istorice ale trecutului sub acest jug caudin. Odată 
egalitarismul cosmopolit introdus în legile politice ale ţării, orice patriot 
improvizat şi de provenienţă îndoioasă a voit să stea alături cu aceia pe cari 
trecutul lor îi lega cu sute de rădăcini de ţară şi de popor. Dar aceşti oameni 
noi, aceşti patrioți căutau numai foloasele influenţei politice, nu datoriile. 


De *** 3 formând plebea de sus, elementele autohtone ale țării dau repede 
îndărăt şi în privire morala și în privire materială. 

O politică care ar avea de scop a reda elementelor istorice ale ţării 
partea ce li se cuvine în dirigerea afacerilor publice ar face să dispară 
patrioţii improvizaţi cu termometru cu tot. 


1,2,3 Text lacunar din cauza deteriorării ziarului. 

IOAN GRIGORIE GHICA 


[24 martie 1881] 

O știre telegrafică din St. Petersburg ne vestește că generalul de divizie 
Ioan Ghica, ministru plenipotenţiar al României acreditat pe lângă guvernul 
M.S. Împăratului tuturor Rusiilor, a încetat din viaţă. 

Generalul de divizie loan Ghica a fost fiul lui Grigorie Vvd Ghica, 
Domnul de neuitată memorie al Moldovei. Părintele său nu numai că făcuse 
din capitala Moldovei centrul de întrunire a tot ce poporul românesc avea 
pe timpul acela mai strălucit și mai inteligent, nu numai că împreunase 
împrejurul său pe un Negri, Panu, Alexandri, Const. Hurmuzache, Sturza, 
Cogălniceanu, Mavrogheni, loan Ghica, A. Laurian, Ralet ş.a. dar, fiind 
Domn, deci în perspectiva sigură a unei abdicări personale, s-a făcut în 
conferințele de la Viena și de la Constantinopole reprezentantul ideei unirii 
Principatelor și a alegerii unui principe străin dintr-o dinastie suverană a 
Europei. O mare parte a averii sale a constituit-o un fond al Orfanotrofiei 
din laşi. Anastasie Panu, care a văzut în Grigorie Vodă Ghica pe adevăratul 
promotor atât al Unirii cât și al tuturor ideilor de reformă politică și socială, 
l-a proclamat în Adunarea ad-hoc „marele om al României“. 

Fiul său, generalul de divizie loan Ghica, a fost deputat în Adunarea ad- 
hoc şi la alegerea lui Alexandru Ioan I a votat dimpreună cu frate-său C. 
Ghica, fost consiliar la Curtea de Casaţie, unirea personală a Principatelor, 
primul pas pentru Unirea definitivă. 

Sub Vodă Cuza a făcut parte din mai multe cabinete, când ca ministru al 
afacerilor străine, când ca ministru de război. Între altele a făcut parte din 
cabinetul care a proclamat fuziunea ministeriilor Moldovei cu ale Țării 
românești şi întrunirea Camerelor. Împreună cu Constantin Negri a elaborat 


memoriul justificativ în cestiunea mănăstirilor pământene, zise închinate. 
După abdicarea lui Vodă Cuza a fost viceprezident al Constituantei şi ca 
atare a luat parte la votarea Constituţiei actuale, care poartă 
contrasemnătura lui în calitate de ministru, sub aceea a M. Sale Regelui. 

Se ştie că, în urma sosirii M. Sale Regelui, ţara era ameninţată de 
invazie din partea Porții. Generalul loan Ghica era pe atunci ministru de 
război al M. Sale. În această calitate el organiza apărarea ţării, gata a 
întâmpina agresiunea posibilă a oştirilor Porții. 

Numit mai târziu agent diplomatic al ţării la Viena, a fost cel dendâi 
căruia Maiestatea Sa Împăratul Austriei i-au făcut primirea cu ceremonialul 
obicinuit persoanelor investite c-un caracter diplomatic oficial. Ca delegat 
în Congresul telegrafic internațional din Roma i-a dat acelui Congres o idee 
cu mult mai exactă despre ţările române și despre statul român. 

Anii din urmă ai vieţii sale se disting prin deosebita gingăşie a 
însărcinărilor diplomatice pe cari le-au avut, căci a fost reprezentant 
diplomatic al României la Constantinopol tocmai în acei timpi critici când 
armata rusească era în ajun de-a trece Prutul şi după ce l-au trecut, încât, cu 
toate dificultățile situaţiei, a stat, cu pericolul vieţii sale chiar, neclintit la 
postul din Constantinopol până în momentul rechemării şi a începerii 
ostilităţilor. În timpul campaniei a fost atașat pe lângă persoana M. Sale 
Împăratului Alecsandru II, luând însă parte activă la război. După război 
generalul avu a împlini o misiune și mai spinoasă, căci fu trimis ministru 
plenipotenţiar la St. Petersburg într-un moment în care relațiunile noastre 
diplomatice cu Imperiul țarilor nu erau nimic mai puţin decât normale, căci 
tocmai atunci se iscase conflictul așa numit al Arab-Tabiei, care, din esces 
de zel din partea guvernului nostru, luase caracterul unei cestiuni de onoare 
militară pentru Rusia, și tot atunci ţara luase în cestiunea cesiunii Basarabiei 
singura atitudine ce i se cuvenea, cu toată disproporţia dintre puterile 
noastre şi acelea ale împărăției vecine. Oricine înțelegea ce delicată era 
poziția agentului nostru diplomatic în acel timp la St. Petersburg și ar fi de 
datoria ministrului respectiv de-a constata modul prudent și statornic cu 
care generalul Ioan Ghica şi-a împlinit însărcinările sale. 

Astfel nu e act al istoriei noastre contimporane, de la 1857 începând, la 
care generalul Ion Ghica să nu fi luat parte, nu e volum al Cărţii Verzi, 
editate de Ministerul nostru de Esterne care să nu conţină mărturisiri de 
patriotismul, activitatea şi talentul diplomatic al răposatului. 


Săvârşit din viaţă departe de pământul iubit al ţării sale, el a murit de 
influenţele climei aspre a capitalei Nordului, departe de cei cinci copii pe 
care-i lasă în urmă, departe de soţia sa; căci o nestrămutată iubire de ţară l-a 
făcut să sacrifice îndatoririlor sale până şi interesele familiei și afecțiunile 
sale cele mai scumpe. Soţia sa, nepoată a lui Alexandru Vodă Ghica, fost 
domn "Ţării Românești, ocupată cu îngrijirile ce reclama creşterea copiilor, 
n-a avut nici mângâierea supremă de-a asista la ultimele momente ale 
soţului ei. 

Astfel se duc unul câte unul toţi aceia cari au dat impulsul regenerării 
țărilor române. 

E o datorie de recunoştinţă pentru noi de-a ne reaminti faptele bărbaţilor 
acelora mai cu seamă cari, cu dezinteresare deplină și în marginea puterilor 
lor, au contribuit la ridicarea patriei, căci rasa aceasta de oameni, pe care, 
după cuvintele Scripturii, D-zeu îi odihnește „în laturea celor vii și în 
corturile direpților“, devine din ce în ce mai rară. 

Fie-i dar ţărâna ușoară şi amintirea pururea vie! 


€ 


[24 martie 1881] 

Reprezentațiile d-nei Giacinta Pezzana-Gualtieri merită a fi numite 
adevărate evenimente artistice. Cu toată măiestria rară și neajunsă cu care 
celebra artistă a jucat pân' acum rolurile principale din Sora Tereza, Medeea 
şi Dama cu camelii, cu tot jocul de ansamblu, un model de încleştare 
reciprocă a mişcărilor şi a dialogului, totuşi serile sunt puţin vizitate, 
stalurile și lojile în mare parte goale. 

Acesta e un semn că publicul capitalei, chiar cel poreclit ca civilizat, nu 
a ajuns a fi capabil de-a pricepe arta adevărată, precum e incapabil de-a 
înţelege adevărul în genere. 

În astă-seară trupa italiană va reprezenta pe Maria Stuart, tragedie în 5 
acte de Friederich Schiller. 

La început d-na Pezzana-Gualtieri va declama o poezie de ocazie 
intitulată: Un salut României din Italia. 

Când atât de rar ni se întâmplă de-a se rătăci şi pe la noi o rază de artă 
adevărată din Apus ar fi de datorie publică de-a onora reprezentațiile cu 
prezenţa sa, de ochii lumii măcar, chiar dacă nu e capabil de-a le 'nţelege. În 
adevăr, nu ne putem esprima îndestul întristarea când vedem lumea 
grămădindu-se la operete, cafenele chantantes, şi la alte vicleimuri ale 
Venerei vulgivage, și lipsind cu totul de la reprezentații de model, din cari 
poate învăţa ce este arta adevărată. 

Cititorul ne va îngădui acest ton de aspră mustrare, dar nu găsim un 
altul pentru a caracteriza nepăsarea cu care se-ntâmpină producţiuni 
dramatice de-o putere şi o perfecțiune arareori văzute. 


€ 


[25 martie 1881] 

Ziarele străine ne aduc ştirea că un număr de studenți români din Paris 
s-au declarat contra regatului și au aclamat cu entuziasm viitoarea republică 
română. Nu e greu a presupune că d-nii Vintilă C. Rosetti, Horia C. Rosetti, 
Calligari şi Maniu vor fi fost între acești tineri, mai cu seamă că nu i-am 
văzut subscriși în telegrama de omagiu adresată de studenţii din Paris M. 
Sale Regelui. Poate că reîntorși în ţară și căutând slujbe, cari sunt ţinta 


oricărui suflet patriotic, tinerii în cestie, având înainte-le perspectiva aurită 
în adevăr de-a deveni reversibili, se vor prosterna dinaintea tronului și vor 
concede că viaţa lor se încoronează printr-un decret de numire în funcție sau 
printr-o pensie. Poate că toată manifestarea contrarie regalității nu e decât o 
apucătură bizantină pentru a-şi da relief şi a cere cu atât mai mult (în piese 
sunătoare) pentru renunţarea de la pretinsele principii republicane. 

La noi în ţară vorba, fraza „libertate, egalitate, fraternitate“ a ajuns o 
marfă și scumpă și lesne de plasat. Astfel un pretins „abis între M. Sa şi 
ţară“ s-a umplut c-un post de guvernator la Banca Naţională; republica din 
Ploieşti s-a monarhizat prin postul de adiutant și prin funcţia de cămăraș la 
saline; deci se poate prea bine ca telegramele cătră Rochefort și 
manifestaţiile contra regalității să fie numai preambulul, menajat de 
timpuriu, pentru intrarea pe calea monarhică a directoratelor de bănci și de 
drum de fier, căci singurul mod de-a face carieră la noi în ţară e pe de o 
parte lesne de învăţat de la maeștrii bătrâni pe cari-i avem, iar pe de altă 
parte el nu exige nimic de la cei ce-l practică: nici muncă, nici caracter. Va 
să zică tot ce poate fi mai ieften. 

Nu tot astfel e poziţia adevăraţilor republicani şi adevăraţilor socialiști. 
În urma călătoriei Î. S. I. Principelui moştenitor al Germaniei la St. 
Petersburg, Reichsratul german discută o înăsprire a măsurilor contra 
democraţiei sociale și proclamarea stării de asediu în Lipsca și poate și în 
alte centre industriale. În Anglia socialistul Most, lucrător german care-n 
foaia „Libertatea“ a propagat regicidul, a fost condamnat la mai mulţi ani de 
închisoare. Cu toate măsurile ce se prepară, tonul socialiștilor nu este mai 
puţin blând, ci el se urcă până la justificarea mijloacelor violente pe cari 
democraţia socială le întrebuinţează. 

În Parlamentul Germaniei, discutându-se măsurile luate de guvernul 
prusian şi de cel din Hamburg în contra socialiștilor, deputatul Bebel, 
cunoscut ca unul dintre şefii partidului socialist, a adresat Adunării între 
altele următoarele cuvinte: 


Ministrul face partidului nostru imputarea că e revoluţionar, internaţional și 
ateist. Eu nu o tăgăduiesc deloc aceasta, și am declarat-o pe faţă şi altădată în 
Reichstag, că pe teren politic voim republica, pe teren economic socialismul, pe teren 
bisericesc ateismul. Pentru ceea ce am zis iau responsabilitatea deplină. Partidul 
nostru este revoluționar după natura lui, dar revoluţionar în sensul că încercăm să 
dăm întregei ordini sociale o nouă bază. Nu e necesar ca această ţintă s-o ajungem pe 
cale violentă. Din contra, dorim calea reformei, calea legislaţiunii şi dv. singuri 


sunteţi de vină dacă această cale se părăsește. Ne-am silit printr-un şir de propuneri 
de-a reforma legislaţiunea actuală, dar toate propunerile noastre au fost respinse ca 
inadmisibile. Împrejurarea aceasta și decretarea legii contra socialiștilor au produs 
în adevăr în mulți dintre partizanii noștri convingerea că e esclusă orice posibilitate a 
unei procederi legale. Ne-aţi răpit toate drepturile civile, ne-ați luat libertatea presei 
şi a întrunirilor, ne-ați restrâns libertatea personală într-un mod care primejduieşte 
existența noastră. Perpetuul control polițienesc sub care stăm primejduieşte până și 
relaţiunile noastre de afaceri... Admit ca întemeiată imputarea ateismului care se face 
partidului nostru și iau responsabilitatea asupră-mi. Cu toată atitudinea de principiu 
pe care-o are partidul, suntem departe de a esercita asupra cuiva presiune în privinţa 
bisericească. Când s-a pus în partid propunerea de-a ne lepăda de biserică ea n-a 
găsit decât prea puţini aderenți. 

Dar cum ne puteţi face răspunzători pentru ateism? Oare noi l-am inventat, noi l- 
am întemeiat pe baze științifice? Un om din treapta socială a d-lui ministru, baronul 
Holbach, prin cartea Systeme de la nature precum și La Mettrie au contribuit mai cu 
seamă la răspândirea ateismului. Chiar Frederic II, regele Prusiei, avea înclinațiuni 
ateiste, precum și Iosif II. 

Istoria ateismului se poate urmări până la vechea filozofie grecească, și o luptă 
intelectuală care ţine de 2000 de ani vrea s-o suprime cu măsuri polițienești un 
ministru care va fi dat uitării a doua zi după ce-și va părăsi postul? O asemenea 
armă se va sfărâma ca sticla de granit. 

Dar asupra atentatului din San Petersburg numai foaia „Sozialdemockrat“ a 
vorbit astfel? 

Tot astfel, ba mai aspru chiar se rostesc foile ultramontane precum „ Vaterland“ 
din Munich şi „Mainzer Journal“. Eu nu găsesc nimic surprinzător în toate acestea. 
Reprezentanţii fanatici ai bisericii nu s-au sfiit de nici un mijloc faţă cu adversarii lor. 
Vă amintesc uciderea lui Enric al III-lea printr-un călugăr credincios. 

— (Voci din centru). N-a fost credincios. 

— Domnilor, n-o pot apreţia aceasta, căci sunt ateist (ilaritate). şi cine nu ştie că 
papa Clement IV a murit de moarte nenaturală; pentru că desfiinţase Ordinul 
Iezuiţilor. Nu socialiștii sunt aceia cari au predicat dintru început regicidul. Ni s-au 
atribuit nouă Hodel și Nobiling, dar până astăzi se refuză de-a publica procesele 
verbale care-ar fi s-o probeze aceasta. Aduceţi-vă aminte de atentatele asupra lui 
Friedrich Wilhelm IV şi atentatul din 1866 asupra principelui Bismarck. Blind 
desigur nu era socialist. Se vorbește totdauna despre scârba pe care ar fi producând- 
o un asemenea eveniment asupra întregei societăţi culte. Spre a caracteriza această 
aserţiune amintesc că în vremea acelui atentat circula în Germania de sud o gravură 
pe care într-un colț era Blind, ochind cu revolverul, pe alt colț principele Bismarck. 
Între cele două persoane era zugrăvit dracul cu coadă și picior de cal, care cu o 
mână prindea glontele, cu alta făcea un gest de apărare. Dedesupt stătea scris: „Stăi! 
Pe ăsta nu-l iei tu, ăsta e al meu“ (mare ilaritate). 

Mai observ că ceea ce zicem noi socialiștii acum e departe ca cerul de pământ de 
ceea ce scriau în acest înţeles oameni ca Freiligrath, de Sallet şi actualul consilier de 
curte d. de Gottschall. Oare Schiller nu sărbătorește în Guillom Tell uciderea 


tiranilor? Oare în gimnaziile noastre, la studiul istoriei, nu ni se reprezintă scăparea 
țării de tirani ca o faptă lăudabilă? Nu suntem profesori şi n-avem influenţă asupra 
învățământului, dar ministrul instrucției ar fi putut să corijeze în această privire 
studiul istoriei antice. 


Cât de seducătoare în adevăr par asemenea argumentațiuni! Sofisma n-a 
infirmat-o în mod concludent decât sentința dată în Londra contra lui Most. 


Nu e vorba aici, zice Sir W. Harcourt în Camera Comunelor, de o crimă în contra 
unei țări străine, ci de o crimă comisă înlăuntrul ţării. E o atingere a moralei publice 
de-a predica uciderea în contra cuiva, oricine ar fi acela. Guvernul nu și-ar fi înțeles 
misiunea dacă ar fi permis ca să se abuzeze de azilul unui stat liber pentru 
propagarea uciderii. 


Toate datele istorice citate de d. Bebel nu dovedesc teza că ar fi existat 
vrodată un partid în lume care să aibă înscris în programul său principiul 
regicidului sau principiul uciderii în genere. Enunţarea unui asemenea 
principiu e deja o vină ce merita pedepsită, după opinia ţării celei mai 
libere, a Angliei. 

Cu toate astea cu principiile lui Bebel ne va ameninţa pătura nouă de 
patrioţi de meserie pe care-i vom primi peste câţiva ani din Paris. 


€ 


[27 martie 1881] 

Din memoriile principelui de Metternich se constată că acest om de stat 
prevăzuse mişcarea latentă care o să fie obiectul principal de preocupaţiune 
a Europei actuale. Ceea ce constată principele acum o jumătate de secol, 
fără să-şi poată da seama de cauzele ce adusese starea de lucruri, era o 
creştere enormă a exigențelor economice ale clasei de mijloc și o sporire a 
pauperismului, ce devenea cu atât mai simţitor cu cât cultura se întindea 
mai mult în clasele de jos. În adevăr, în vechile clase precum ni le 
transmisese evul mediu nici capital, nici muncă nu erau o marfă în acel grad 
în care sunt în zilele noastre. Țăranul era legat prin raporturi juridice 
tradiționale de proprietatea mare; viitorul copiilor lui, îngust viitor poate, 
era asigurat; despre proletarizarea lui nu era nici vorba. Meseriașii erau 
legaţi de breslele lor și a deveni calfă nu însemna pe atunci numai o 
îmbunătăţire a stării materiale a lucrătorului, ci un rang social, o demnitate 


oarecum. În genere calfa devenea mai târziu tovarăş la parte a maistrului 
său, poate şi cinstit ginere. Dijma de la productele cari se făceau în adevăr 
şi trebuiau prestate în natura, nu în bani, nu erau asemenea decât o tovărăşie 
la parte. 

Cu toată strâmtoarea unor asemenea relațiuni cată să recunoaștem că nu 
se producea mai mult decât trebuia, că munca, de bine de rău, era totdeuna 
retribuită și o măiestrie nu se năștea în mod artificial, ci numai atunci când 
era trebuință de ea. Cantitativ se producea cu mult mai puţin, dar luxul 
acelor timpuri era un lux solid, durabil și calitatea înlocuia cu de prisos 
cantitatea. Această lume îngrădită, în care nici un om nu rămânea să 
plutească ca frunza pe apă, în care fiecine își avea în clasa sa apărătorul 
natural, au încetat deodată cu Revoluţia Franceză. Nemaicrezând oamenii în 
ordinea divină, care nu era decât un nume pentru organizaţia naturală de 
atunci, au preferat egalitatea oricărei alte considerațiuni, au preferat-o 
scutului ce şi-l crease în contra concurenţei superficiale, au nivelat orice 
deosebire de clase și au proclamat banul ca unică măsură pentru oameni, pe 
orice cale ar fi fost el câștigat. Banul de atunci încoace a trebuit să devie o 
marfă foarte căutată de vreme ce el începu a ţine loc de talent, de caracter, 
de muncă, de orice calitate și predispoziţie înnăscută în fine. Cestiunea 
socială nu are așadar înțelesul ei actual decât din momentul în care omul a 
'ncetat de-a mai fi membrul unei comunităţi economice, de când egalitatea a 
dat banului o însemnătate pe care n-o avea înainte, de când munca, 
măsurată înainte după norme tradiţionale și bazată pe o perpetuă 
reciprocitate de îndatoriri, a devenit o marfă care se cumpără în piaţă ca 
oricare alta. În urma concurenţei libere și universale putinţa de-a se produce 
mai ieften o serie de obiecte în cine ştie ce colț al pământului primejduieşte 
la un moment dat milioane de existențe în alt colț al pământului; 
fluctuațiunile preţului muncei zilnice ia lucrătorului orice siguranţă, orice 
încredere în ocupaţiunea lui. 

Nu e dar de mirare dacă mișcarea socială, cu aberaţiunile ei politice, e 
atât de profundă și de primejdioasă, pentru că fondul ei e economic. Cine va 
urmări bine firul istoriei va observa că toate reformele și revoluțiile numite 
politice au o origine socială, că războaiele au cauze economice, că naşterea 
sau stingerea religiunilor chiar stă în legătură cu motive economice. 

În vederea dar a măsurilor propuse de Germania pentru suprimarea 
mișcărilor socialiste, cari în Rusia au forma specială a nihilismului, nu se 
vor uita fără îndoială cauzele asupra fenomenelor, căci ideile politice 


eronate, deşi există pretutindenea, nu prind rădăcină şi nu au vigoare decât 
acolo unde cauzele economice le dau un teren priincios. 

Asupra cestiunii măsurilor comune de luat în contra mișcărilor 
socialiste „Journal des debats“ se esprimă în modul următor: 


Propunerea Windhorst asupra regicidului și estradiţiunii asasinilor politici a fost 
prezentată luni în Reichstag... În tânărul regat al României s-au prezentat în Senat un 
proiect de lege din iniţiativa parlamentară ce stipulează espulsiunea străinilor cari ar 
compromite interesele statului. Există, se vede, într-o parte a Europei o mișcare vie de 
reprobaţiune în contra regicizilor şi revoluționarilor cari abuzează de dreptul de azil 
pentru a propaga asasinatul politic. Ici mișcarea se manifestă prin proiecte de legi 
specioase, dincolo prin urmărirea jurnalelor, dar nu e încă cestiune de-a propune 
ferm o ligă internaţională contra revoluţionarilor cosmopoliți. Această propunere se 
va produce poate și s-a anunţat că cancelarul Imperiului german are de gând a lua 
inițiativa. Dacă noutatea aceasta se va confirma, statele solicitate de-a intra în Sfânta 
Alianţă de la 1881 se vor putea întreba dacă legile lor le înarmează îndeajuns în 
contra apostolilor asasinatului; dar consimţi-vor ele a colabora la redacțiunea unui 
nou drept public european şi a-l lăsa să se aplice la ele numai pentru că Germania e 
bântuită de socialism și Rusia minată de nihilism? 


lată întrebarea gravă a foii franceze, care merită toată atenţia. Dacă 
cauzele inteme și locale ale propagării ideilor revoluţionare vor rămâne 
permanente, legi speciale aplicate în țări unde acele cauze nu există nu vor 
folosi mult în contra mișcării. 


€ 


MOARTEA ÎN DINASTIA RUSĂ 


[27 martie 1881] 

Dinastia Holstein-Gottorp este o familie tragică, mai tot aşa de fatală ca 

şi familia Atrizilor. Misterioasă sau sângeroasă, moartea se manifestă aci 

prin lovituri cari pun în mirare minţile. Totuși această familie este glorioasă, 

căci, pe lângă prinți mai mult ca mediocri, ca Petru III şi Paul I, ea numără, 

patru suverani cari vor ocupa un mare loc în istorie, deoarece, prin actele 

lor, au meritat stima naţiunii rusești și a Europei întregi; aceștia sunt 

Caterina II, Nicolae I şi nenorocitul Alexandru II, care căzu sub bombele 
nihiliștilor. 


Se ştie că la moartea împărătesei Elisabeta, întâmplată la 25 decembrie 
1761, dinastia Romanoff, fundată la 1613 de către Mihail III şi stinsă de 
curând, fu definitiv înlocuită printr-o dinastie nouă. Nepotul împărătesei, 
prințul de Holstein-Gottorp, pe care-l adoptase, îi succedă sub numele de 
Petru III. Crescut în Germania, adorator al lui Fridiric cel Mare, noul 
împărat întâlni îndată o mare ostilitate în nobilimea armatei, singurul corp 
ce forma pe atunci națiunea şi societatea rusă. El era violent de caracter, dar, 
ceea ce displăcea mai mult rușilor, el n-avea confiență decât în germani, din 
cari îşi forma garda sa particulară. Ce e mai mult, el voia să îmbrace pe 
soldaţii ruși după moda prusiană şi vechiul partid militar vedea într-însul un 
inamic. Afară d-asta el succeda unei suverane a cărei domnie fusese relativ 
dulce şi el se anunţa ca un tiran excesiv şi capricios. Nici nu se făcuseră 
încă ultimele onoruri pentru Elisabeta și deja se conspira în contra lui Petru 
III și moartea lui era oarecum decisă. Petru III era căsătorit cu Sofia 
Augusta Frederica de Anhalt-Zerbst, care în urmă a domnit sub numele de 
Caterina II și pe care istoria a numit-o „Mare“. Această princesă, una din 
cele mai frumoase persoane ale Curţii ruseşti, nu era deloc absolut fidelă 
bărbatului său, dar şi acesta-i dedese un exemplu și o scuză, afişându-se 
foarte pe faţă cu niște femei cari nu erau de talia ei nici ca frumuseţă, nici ca 
inteligență. De când rezoluţiunea, de-a se scăpa de Petru III intrase în 
creierii unor generali şi ai unor boieri ruși nici unul din conjuraţi nu se 
gândea la tânărul fiu al prinţului domnitor, marele duce Paul, chemat la tron 
prin ordinea de succesiune; ei îndată se gândiră la împărăteasa și aceasta a 
fost o idee foarte naturală în urma fericitei domnii a Elisabetei. În fine 
prințul moștenitor împărtășea, ca şi tatăl său, nepopularitatea momentului, 
pe când ridicarea Caterinei dădea asasinării lui Petru III caracterul unei 
revoluţiuni și, de altă parte, concilia toate interesele, toate opiniunile, 
favorizând totodată ambiţiunea acelora cari au îndeplinit faptul. 

În numărul viitor vom descrie uciderea acestui ţar. 


€ 


ASASINAREA LUI PETRU III 


[28 martie 1881] 
După cum am spus deja, câțiva generali și boieri ruşi nemulțumiți 
hotărâseră să se scape de Petru III. Comitele Panin era sufletul complotului. 


Locotenenţii săi au fost hătmanul comitele Rasumovski şi generalul prințul 
Wolkonski. Nu era decât un interval de câteva zile între conceperea ideii și 
esecutarea ei. Memoriile timpului au în acest punct preciziunea unui act de 
acuzaţiune și e destul de remarcabil că cineva este mai bine instruit astăzi 
asupra celor petrecute în iulie 1762 la Peterhof decât asupra multor fapte 
recente. Și, cu toate acestea, nu erau nici ziare, nici telegrafe; însă 
moravurile politice ruseşti erau imprimate încă cu atâta tărie încât 
complicitatea la un fapt de această importanţă era considerată ca un serviciu 
de stat şi ca un titlu la cele mai mari onoruri. Deci, miercuri la 7 iulie, 
comitele Panin își comunică intenţiunea lui Rasumovski şi Wolkonski. Se 
decise ca să facă pe Petru III a veni de la Peterhof la Petersburg, spre a trece 
în revistă garda, al cărei spirit era devotat complotului, și ca lovitura să se 
esecute la 9 iulie. La 8, Petru III, simțind despre ceea ce se plănuia, făcu să 
se aresteze un căpitan de gardă, numit Passek, și ordonă să se înceapă o 
instrucțiune în contra lui. Această arestare determină pe comitele Panin să 
grăbească evenimentele; el făcu pe Catarina să vină în secret de la Peterhof, 
unde petrecea cu împăratul, şi făcu să fie recunoscută ca suverană din partea 
gardei, a regimentelor de Ismailov, de Preobrajenskoi și de Semenof. Deci 
revoluțiunea se îndeplini fără zgomot şi a doua zi, la 9, Senatul, Sf. Sinod şi 
toți boierii prezinţi o aprobară fără nici o dificultate. Rămânea Petru III. 
După o încercare în contra Cronștatului, el renunţă la coroană, cerând drept 
singură grație ca să i se lase amanta, contesa Woronzoff, o biblie, un violon, 
câteva romanuri, negrul şi câele său favorit. Însă el trebuia să moară. Mai 
întâi fu internat la Ropscha, domeniu imperial situat nu departe de 
Petersburg. Bulau narează astfel moartea lui Petru III: „Petru căzu bolnav și 
Catarina îi trimise un medic german abil cu numele Luders. Poate că 
trimiterea acestui medic a avut un motiv lăudabil, căci altcineva a procurat 
vinul de Bourgogne otrăvit adus de Alexandru Orlof la Ropscha. El era 
însoţit de Grigorie Orlof, de cel mai june din prinții Boreatinski, de Teplov, 
de comedianul Wolkof şi de un curier de cabinet. La Ropscha încredințară 
secretul și lui Boreatinski senior, sergentului Engelhardt și la doi soldați din 
gardă. Teplof și Alexandru Orlof se duseră la Petru care, pe jumătate 
dezbrăcat, şedea lângă o masă pe care desemna un plan de fortăreață. Ei îi 
anunţară că în curând au să-l pună în libertate și-i cerură permisiunea să 
şadă cu dânsul la masă dimpreună cu frații Orlof şi Boreatinski. El primi cu 
plăcere şi însuși ceru, să bea vin de Bourgogne. Dar d-abia înghiţise un 
păhar și simți că l-au otrăvit. Atunci începu să se tânguiască amar. El ceru 


lapte, ce i se şi dete, și îndată provocă multă vărsare. Ucigaşii se depărtară 
pentru câteva minute spre a se consulta; apoi intrară iarăși împreună și 
Alexandru Orlof deodată apucă pe Petru de gât. Dar acesta sări iute în sus 
şi, apărându-se, îi zgârie faţa. „Ce ţi-am făcut?“ îl întrebă Petru. Orlof îl lăsă 
și începu să umble prin casă, ca un om care nu mai ştie ce face. În fine 
asasinii se aruncară toți deodată asupra lui Petru III, târându-l spre pat spre 
a-l sufoca sub perini. Dar el se ţinea bine. Atunci îl aruncară pe un fotoliu și 
de aci la pământ. Petru zbiera în mod îngrozitor. Boreatinski luă o şervetă, 
făcu un nod şi i-o aruncă de gât. Asasinii, cari erau deasupra lui și-i ţineau 
mânile și picioarele, se puseră cu genuchii pe corpul şi pieptul lui. După 
aceasta Engelhardt strânse nodul șervetei! 

Alexandru Orlof plecă îndată călare la Petersburg şi ceru să vorbească 
împărătesei, la care era serată şi multă lume. Ea tresări văzându-l şi Orlof îi 
spune, în termeni echivoci, că Petru a murit natural de un atac de apoplexie. 
Ea se plânse că, un asemenea accident s-a întâmplat în niște împrejurări cari 
puteau da ocaziune la bănuieli și trimise după Panin. Acesta fu de părere ca 
să se ascundă lucrul și să se publice numai a doua zi. Deci Caterina intră în 
salon ca şi cum nu era nimic şi reluă liniștită firul istoriei ce era să spună 
când au venit s-o deranjeze ... A doua zi, din contră, luă mare doliu. Se 
publică un manifest în care moartea ex 'mpăratului se atribuia unei colice 
hemoroidale. Un medic fu însărcinat să declare într-un proces verbal că 
Petru avea un polip în burtă. Indiciele morţii violente erau evidente, mai 
ales la gât, unde nu s-au putut ascunde decât prin ajutorul unei cravate de o 
mărime extraordinară. În noaptea de 18 spre 19 iulie cadavrul fu transportat 
la mănăstirea Sf. Alexandru Newski, unde oricine era admis să-l vadă a 
doua zi. Bătrânul mareșal Trubetzkoi nu s-a putut opri să nu strige: „Vai, 
Petre Fedorovici, ce mare cravată ţi-au pus!“ Și era p-aci s-o desfacă dacă 
nu-l împiedecau garzii. La 21 iulie, cadavrul, a cărui față devenise cu totul 
neagră, s-a depus în groapa sepulcrală de cătră patru lachei de curte. S-a 
uitat să se celebreze, pentru pacea sufletului răposatului, serviciul divin 
obicinuit; o uitare ce a autorizat pe pseudoprinţi a pretinde că Petru III era 
încă în viață“. 


È 
[29 martie 1881] 


Demult era vorba în Cameră de-a se îndoi lefile miniştrilor. În sfârşit, în 
şedinţa de la 23 martie, cu ocazia discuţiei bugetului Ministerului de 
Justiţie, d. G. Vulturescu a propus un amendament ca, pe lângă leafa de 
1500 1., să li se mai dea miniştrilor o diurnă de 1500 1. Comisiunea bugetară 
a admis numai 750 |. 

D. A. Lahovari a combătut aceasta propunere pe argumentul 


că, nu se pot spori apuntamentele miniștrilor fără a se spori și lefile celorlalți 
funcţionari, iar acestea nu se pot spori fără a strivi pe contribuabil. S-a zis adeseori că 
este bine ca într-o societate democratică ca a noastră un om de geniu, dar care nu are 
avere, să poată ajunge a guverna țara. Dar acest argument nu mai este bun astăzi; el e 
fals şi în drept şi în fapt. Este fals în drept pentru că ţara nu poate fi silită să plătească 
ceea ce nu poate și nu poate să aibă alte consideraţiuni la fixarea lefilor decât forțele 
sale contributive. Este fals în fapt pentru că nu este numai partidul conservator bogat 
în ţară, ci din contra. 


D. Vulturescu a invocat ca argument pentru amendamentul său 
sinecurele ce şi le-a creat trinitatea Stătescu-Kalinderoglu-Fălcoianu. 
Miniștrii au lefi mai mici decât funcţionarii inferiori, zice d-sa. Așa de ex. 
directorii drumurilor de fier, acela al monopolului tutunurilor etc. au 
apuntamente cu mult mai mari decât ale miniștrilor. 

Cine strică? Oare, dacă am căuta, nu s-ar găsi trei români mai speciali și 
mai iefteni pentru directoratul drumului de fier decât nulităţile advocăţeşti 
Stătescu-Kalinderoglu şi cotitorul de buţi Fălcoianu? 

D. Mărzescu zise: „Va veni pe banca ministerială, prin încrederea ţării, 
un om care n-are mijloace. Întreb cum ţara n-are să-i dea mijloace de 
existență după munca sa și după înălțimea postului ce acel om îl ocupă?“ D. 
Mărzescu mai constată curiozul și unicul fapt că deputaţii au luat, în timpul 
Camerei de revizuire, diurne în vremea vacanțelor de la 11 iulie până la 11 
august. 

Noi am observa d-lui Mărzescu că există un mijloc foarte sigur, atât 
pentru oamenii de geniu cât şi pentru cei ce n-au mijloace, de-a nu avea 
nevoie de-o sporire a apuntamentelor sau de diurnă în timp de vacanțe. 
Acest mijloc e de a munci, de-a nu face politică şi de-a nu se face miniștri, 
ceea ce geniile nici nu se prea fac. Dar vicleni comuni, cari nici idee au de 
țintele unei politici serioase, oameni ruinaţi prin joc de cărţi și cari nu mai 
găsesc mijloace oneste de trăit, aceia în adevăr își fac din politică o 


negustorie și admit să vază cât se poate de scump plătită negustoria lor de 
fraze. 

Dar nu de opiniile d-lor Mărzescu și Vulturescu e vorba; dumnealor ar 
lua oricât li s-ar da, fără mult scrupul, mai ales când s-ar bucura de... 
încrederea țării. E vorba de comedia lăcrămoasă și sentimentală ce-a jucat-o 
d. Brătianu cu ocazia aceasta. 

lacă ce zice între altele d-sa: 


Spunea onor. d. Lahovari că amicii d-sale politici au stat pe această bancă 5 ani cu 
această leafă. Așa este dar şi partidul liberal a stat zecimi de ani în exil, în pușcărie; 
cei mai mulți și-au pierdut stările, mulţi au şi murit; şi, după cum am făcut acele 
sacrificii, să știți că avem să mai facem și acest sacrificiu încă câteva luni până ce 
vom putea veni cu măsuri generale, ca să nu aibă acum efectul că se fac sporiri de 
lefuri în urma proclamării regatului, și pentru ca să nu dăm subiecte de combatere prin 
jurnalele d-lor și în această privinţă (aplauze). 


Am dori să ştim ce stare a pierdut d-nul Brătianu? Cea pe care n-a avut- 
o? Cât despre exil, am dori să știm câtă pensie lunară plătea sultanul 
fiecărui martir patriot la Brussa şi de ce fel era cataiful şi baclavaua ce 
reprezenta pânea amară a exilului? Mulţi au și murit, zice d. Brătianu. D- 
zeu să-i ierte, zicem noi. Pagubă mare pentru ţară desigur nu e, din contra, 
câștig; avem câteva pensii reversibile și câteva reputații uzurpate mai puţin. 
Afară de N. Bălcescu nu e păcat de nici unul, absolut de nici unul. Ar putea 
să moară și Serurie şi Carada şi Cariagdi şi toţi ... n-aibe grijă — două zile 
după moarte-le țara nu va simți nici câtu-i negru sub unghie lipsa 
dumnealor. Asemenea producte de fabrică, 13 la duzină, a căror inteligență 
nu consistă decât în şiretlic comun, precum îl are orice zaraf evreu și orice 
samsar grec din Brăila, asemenea capete lipsite de orice adâncime și de 
rezonanţă, asemenea caractere meschine se găsesc pe toate ulițele. După 
lăcrămoasele vorbe prin cari da a se înţelege că dumnealui și-a pierdut 
starea pe care n-a avut-o, că dumnealui a fost cel care a mâncat în 
restauranturile cele mai elegante ale Parisului pânea amară a exilului, 
înduioșarea şi entuziasmul clicei s-a suit la culme, 

Comedie! 

Două zile după asta acelaşi d. Brătianu a revenit asupra sporului lefii. 
D-sa s-a sacrificat pe sine, dar nu poate sacrifica pe interesantul ministru al 
externelor şi pe cel și mai interesant al războiului. Acești doi d-ni sunt ţinuţi 
să dea mese şi zaifeturi, unul diplomaţiei, celalt corpului ofițeresc, deci, 


pentru aceasta, le trebuie numaidecât câte 12.000 franci pe an de fiecare. 
Atâta aştepta Camera. Se puse imediat întrebarea de ce numai acești doi 
privilegiați să aibe adaos la leafă, de ce nu și ceilalți cinci, D. Costinescu, 
onorabilul, declară imediat în numele comisiei bugetare că primește această 
sumă de 12.000 franci de fiece minister pe an şi propunerea aceasta se votă 
în aceeaşi Cameră în care, cu două zile înainte, d. Brătianu refuzase diurna 
de 750 fr. pe lună. 

În timpul discuţiei şi votului d. Brătianu dispăru în culuarele Camerei şi, 
pe când d. Costinescu, cu toate retorica și logica ce-o poate învăţa cineva în 
patru clase primare, îşi rostea de la tribună cuvintele sale dulci ca mierea, 
prin care se proba că cei şapte miniştri cari fac fericirea României nu sunt 
îndestul de bine plătiți cu 12.000 fr. pe an și că 30.000 fr. ar fi de-abia, de- 
abia echivalentul activităţii lor patriotice, tot pe atunci cele șase capete de 
pe banca ministerială ţineau isonul, dând semnele cele mai puţin echivoace 
de aprobare. În fine această dezgustătoare comedie se sfârși şi se hotărî că, 
pentru a avea fericirea de-a fi guvernată de asemenea genii, România mai 
poate plăti încă 100.000 fr. pe an. 

S-a zis într-un timp că Franţa e destul de bogată ca să-şi plătească 
gloria. 

România, deşi foarte săracă, e drept să plătească slăbiciunea de-a se lăsa 
batjocorită, de asemenea ilustraţiuni. 


€ 


MOARTEA CATARINEI II 


[29 martie 1881] 

Catarina II a domnit treizeci și patru de ani; ea a dat Rusiei ce-i lipsea în 
concertul european, o greutate asupra afacerilor, şi Europa numără o putere 
mare mai mult. Această femeie — mai mult femeie decum își poate cineva 
închipui sub raportul slăbiciunii de inimă sau de simțuri — a îndeplinit 
minuni. Însă această femeie era dotată cu o politică de prima ordine; ea a 
avut favoriţi, n-a avut niciodată un stăpân şi, raţiunea de stat impunându-i 
obligațiunea de văduvie, a servit admirabil capriciele sale femenine și 
datoriele politice. Urcându-se pe tron, după cum am narat, la 9 iulie 1762, 
ea a murit în modul următor, la 6 noiembre 1796. Istoria morţii sale, zice 
„Figaro“, o împrumutăm din memoriele secrete asupra Rusiei scrise de 


maiorul Masson, din grenadirii marelui duce Alexandru. La 4 noiemvrie 
împărăteasa se retrăsese, din saloanele în cari era adunată lumea ce 
petrecea, ceva mai curând ca de ordinar, simțind, cum zicea dânsa, colici 
ușoare, pentru că a râs prea mult. 

A doua zi se sculă la ora obicinuită și chemă pe favoritul său, care 
rămase un moment la dânsa. Apoi ea expedie câteva afaceri cu secretarii 
săi, iar pe cel din urmă care se prezentă îl trimise să aștepte în anti-cameră, 
zicându-i că-l va chema spre a termina lucrarea. El așteptă un timp 
oarecare, însă valetul Zaharia Constantinovici, neliniștindu-se că n-aude 
nici un zgomot în cameră, deschise în fine uşa. El văzu cu spaimă pe 
împărăteasa răsturnată între cele două uși ce conduceau din alcovul său spre 
garderobă. Ea era deja fără cunoștință şi fără mișcare. Alergară la favoritul, 
care locuia dedesubt; fură chemaţi medici, tumultul și consternaţiunea se 
răspândiră în toată casa. Întinseră o saltea aproape de fereastră şi o culcară 
acolo; îi lăsară sânge, o spălară şi făcură tot ce se obicinuiește în asemenea 
cazuri şi aceste mijloace avură efectul lor ordinar. Ea trăia încă, inima-i 
bătea, dar nici un semn de mișcare. Favoritul, văzând această stare 
desperată, înștiință pe comitele Stoltykow și Besborodko și pe alţii. Fiecare 
în parte se grăbi a trimite un cuirier la Gatschina, unde se afla marele duce 
Paul. Cu toate acestea familia imperială și restul palatului nu cunoștea 
starea împărătesei. Însă, aceia pe cari întâmplarea sau postul lor îi făcuse să 
vadă această stare se grăbiră a anunţa evenimentul familielor şi amicilor, 
căci moartea împărătesei era privită drept epocă a unei revoluţiuni 
extraordinare în stat, din cauza caracterului marelui duce Paul și a 
proiectelor sau dispozițiunilor pe cari se presupunea că le are Caterina. Era 
deci foarte important de a putea cineva lua din capul locului dispoziţiunile 
sale; astfel Curtea şi în curând orașul ajunseră într-o agitaţiune și într-o 
aşteptare foarte alarmantă. Cinci sau șase curieri, cari sosiră mai deodată la 
Gatschina, nu aflară acolo pe marele duce; el plecase câteva verste mai 
departe, să vadă o moară ce se zidea. Știrea îl izbi ca și cum ar fi fost foarte 
bună sau foarte rea, deoarece extremele se ating şi se aseamănă: câteodată 
nu poate cineva distinge bine efectele. El își veni iute în fire din tulburarea 
sa şi puse mai multe întrebări curierilor, dete ordine pentru călătoria sa, pe 
care o făcu așa de cu grabă încât în trei ore sosi la Petersburg pe înserate. El 
află palatul în cea mai mare confuziune. Prezinţa sa adună împrejuru-i 
câţiva miniștri şi câţiva curteni; ceilalți dispăruseră. Favoritul, plin de frică 
şi de durere, părăsise frânele imperiului; boierii, ocupați de urmările ce ar 


avea acest eveniment subit, îşi aranjau afacerile lor particulare. Paul, urmat 
de toată familia sa, se duse lângă mamă-sa, care nu dete nici un semn de 
cunoștință la aspectul copiilor săi adunaţi. Ea era imobilă pe saltea, fără 
semn de mişcare aparentă. Marele duce Alexandru, prințesele izbucniră în 
plânsete, formând în jurul ei tabloul cel mai atingător. Marile ducese, 
cavalerii și Curtea rămaseră îmbrăcaţi și în picioare toată noaptea, așteptând 
ultima suflare a împărătesei; marele duce, cu fiii săi, treceau din când în 
când la dânsa, spre a fi martorii acelui moment; și ziua următoare trecu în 
aceeaşi agitațiune și așteptare. Paul, pe care nu-l atingea aşa mult durerea 
de-a pierde o mamă care-l iubise așa de puţin, se ocupa a distribui ordine de 
detalii, preparând totul pentru venirea sa la tron. El dădea acestui mare act 
din viaţa sa aceleași îngrijiri cum dă un director de spectaclu mașinelor și 
culiselor sale înainte de-a se ridica cortina. Catarina respira încă şi nimeni 
nu se mai gândea deja decât la schimbările ce aveau să se facă și la acela 
care era să o înlocuiască. O mulțime nenumărată de carete erau împrejurul 
palatului şi ocupau stradele ce conduceau acolo; toți câți cunoşteau lucrul 
petrecură toată ziua aci, așteptând să vadă ce are să se întâmple. Mulţi 
credeau că Catarina murise deja, dar că rațiuni politice făceau să se ascundă 
moartea. Cu toate acestea este adevărat că ea era încă într-un fel de letargie: 
remediile ce i se administraseră produseseră efectul natural; ea chiar 
mișcase un picior şi a strâns mâna unei femei din casă; „dar din fericire 
pentru Paul ea pierduse limba pentru totdeauna“. Pe la zece ore seara se 
păru că, prinde putere deodată și începu să strige grozav. Familia imperială 
alergă iute lângă dânsa; însă, printesele fură depărtate de la acest spectacol 
spăimântător. În fine Catarina dete un țipăt plângător, ce fu auzit în 
apartamentele vecine, și muri după o agonie de treizeci și şapte ore. 

Vom mai adauge numai atâta că maiorul Masson, francez de naștere și 
om de o mare fineţă, ca ofiţer al marelui duce Alexandru, a asistat la agonia 
Catarinei celei Mari. Memoriele sale n-au apărut decât la 1801, după ce s-a 
întors în Franţa. 


€ 


[50-31 martie 1881] 

Habemus Papam. Cu ocazia dezbaterii bugetului Consiliului de Miniştri 

d. N. Fleva, marele om, a propus în sfârșit înfiinţarea unui cancelar pe 
malurile Dâmboviţei, care să fie totodată prezident al Consiliului de 


Miniştri. Am cam vorbit pân' acum, mai mult în bătaie de joc, despre 
Bismarck sau Cavour al României; ni s-a făcut pe plac, îl avem. Constituţia 
o datorim, după mărturisirea d-lui C.A. Rosetti, unei nopţi de insomnie a 
ilustrului Carada (ce minunată trebuie să fie o ţară a cărei lege 
fundamentală e iscodită de Carada!) pe cancelar îl datorim unei fericite 
inspiraţii a d-lui Fleva, om cunoscător întru ale trebuințelor vechii Ţări 
Româneşti, care ştie ce va să zică cancelar în trecutul nostru istoric, mai 
ales de la descălecatul ciorilor încoace. 
Înfiinţarea cancelarului se datorește următorului proiect de lege: 


Art. 1. Preşedintele Consiliului de Miniştri poate fi ministru fără portofoliu. 
Onorariul său în asemenea caz va fi ca şi al celorlalți miniştri. 

Onorariul şi cheltuielele de reprezentare se vor hotărî prin legea bugetară. 

Art. 2. Atribuţiunile și răspunderea ministrului preşedinte rămân astfel cum sunt 
regulate şi pân' acum de legi și uzurile constituţionale. 


Ce minunată e instituţia Flevilor pe lumea aceasta! Bietul d. de 
Bismarck a trebuit să bată pe austriaci, să unească Germania de Nord, să 
bată pe franceji, să unească toată Germania, păstrând cu toate acestea cele 
mai însemnate din formațiunile ei monarhice, a fost silit apoi de a crea 
organe comune tuturor guvernelor Germaniei, Reichstag, Consiliul Federal, 
cancelaria Imperiului, și a trebuit în fine ca el să devină șeful acelei 
cancelarii a împăratului german, nu a regelui Prusiei, o cancelarie încărcată 
cu lucrări de politică esterioară şi de la care porneşte iniţiativa tuturor 
legilor ce au să se aplice în Imperiul întreg, şi totuşi abia ... cancelar s-a 
făcut. D. Brătianu și-a început cariera prin a da milioane lui Strousberg, nu 
a lua miliarde de la franceji, prin a pierde o provincie, nu a câştiga Alsasul, 
Lorena, Hanovera, Șlesvigul etc., şi d. Brătianu ... tot cancelar se alege, ca 
şi d. de Bismarck. 

Ministru fără portofoliu? Se vede că nu prea ştiu d-nii din Cameră, 
precum nici d. Boerescu, ce însemnează un ministru fără portofoliu. 
Sistemul unor asemenea miniștri s-a adoptat mai cu seamă în Austro- 
Ungaria, când este vorba sau a se crea o lege prin care să se emancipeze 
întru câtva de sub rasa dominantă o naţionalitate, sau când o ţară primeşte, 
înlăuntrul unităţii monarhiei, un regim mai favorabil și oarecum 
escepțional. Astfel există în Ungaria un ministru fără portofoliu pentru 
Croaţia, care în Consiliul de Miniștri unguri reprezintă interesele unei 
naţionalităţi slave şi a unei țări autonome ce are-n Dieta ei un propriu organ 


de legislațiune. În Austria era un ministru fără portofoliu pentru Galiţia, 
reprezentând într-un cabinet ce constituie predominaţiunea rasei germane 
interesele şi drepturile speciale ale naţionalităţii polone. În urmă s-a numit 
un ceh ministru fără portofoliu. Când e vorba ca Coroana sau guvernul 
Imperiului să se înțeleagă cu una anume dintre naţionalităţi, fie cehii, fie 
polonii, fie românii, un om de încredere al acelei naționalități e numit 
ministru fără portofoliu. Un asemenea ministru are totdauna o misiune 
specială, dictată de împrejurări. 

Ce treabă o să aibă cancelarul nostru fără portofoliu? Să ducă muștele la 
apă? 

Dar mai știi? 

D-nii Cariagdi, Giani, Fleva, Pherekidis, Calinderoglu, Carada, C.A. 
Rosetti și Bosnagi-Ekim formează poate în România o naţionalitate 
deosebită, care sub orice ministeriu românesc are nevoie de un permanent 
ministru fără portofoliu. Până azi am avut tot ministerii de resort. De azi 
nainte vom avea unul care-n momentele când nu va tăia bondarilor frunze 
se va ocupa în special cu toate cestiile lucrative: cu interesele lui Strusberg, 
cu răscumpărările, cu împământenirea en masse a ovreilor, cu colonizarea 
țării cu nemți, cu sporirea lefurilor și cu alte lucruri şi plăcute, şi folositoare. 

Noi, poporul românesc de plugari, păstori şi prisăcari, am fi avut în 
adevăr nevoie de un ministeriu al nostru special: de un ministeriu al 
agriculturii şi domeniilor. Am fi avut nevoie în fiece judeţ de prăsilă de cai 
şi cornute, de o îngrijire şi exploatare sistematică a pădurilor, de învățământ 
agricol și tecnic, de ridicarea din întuneric a adevăratului și singurului 
popor românesc, a ţăranului. Cine vrea să cunoască natura poporului nostru 
ar trebui să se uite în ţara turcească. Greci, bulgari, sârbi, toate 
naţionalităţile se simțeau maltratate de turci; singuri românii petreceau 
minunat pe pământul turcului, şi fugeau acolo de fericirile Rusiei, ale 
României și ale Austro-Ungariei. De ce? Pentru că turcul n-avea guvern, n- 
avea cod, n-avea advocaţi şi românului nu-i trebuie acest lux. Dar găsea 
condiţii materiale de existență, găsea pășune pentru vite și loc de arătură. 
Dacă pe lângă acestea își mai putea dura o biserică şi o şcoală primară, să 
aibă popă bun, dascăl bun şi câţiva moșnegi cinstiţi să-l judece după 
obiceiele lui vechi și drepte, exigenţele lui publice se încheiau. 

Dar d-nii Fleva, Cariagdi, Carada sunt alt soi de români. Lor le trebuie 
un cancellarius, un archigrammateus... cam agrammatos. Din fericire, 


cancellarius însemnează în latinește şi arhigrămătic, dar și ... îngrăşat în 
colivie. In acest din urmă înţeles, cancellarius se va potrivi poate! 


€ 


ASASINAREA LUI PAULI 


[50-31 martie 1881] 

Nimeni n-a acuzat pe Paul I că ar fi otrăvit sau ar fi pus pe cineva să 
otrăvească pe mama sa; dacă însă Catarina ar fi presimțit moartea sa desigur 
ar fi răsturnat pe fiul său de pe tron. Asupra acestui punct toată lumea este 
d-acord și Paul, din prima zi a domniei sale, începu să lucreze ca și cum ar 
fi fost convins despre aceasta. El dizgrație pe amicii mamei sale și chemă la 
putere pe ai săi. El așteptase coroana treizeci şi patru de ani, temându-se 
necontenit că mama sa o va da nepotului ei (chiar fiul lui), marele duce 
Alecsandru. Paul era un prinţ de un spirit destul de stricat, care-i făcuse 
bizară situaţiunea lui cea falsă la Curtea mamei sale. Se citează despre el o 
mulţime de lucruri ce nu sunt departe de nebunie. Într-o zi ordonă ca vorba 
lawko, baracă, să se pună pretutindeni în locul cuvântului francez magazin, 
care începuse a se introduce în comerţ; el zicea că comersanţii aveau butice 
şi numai el singur, ca suveran, avea magazii. El a pus pe soldaţi să poarte 
părul împletit în coadă și pudrat şi a trimis fiecărui regiment un model de 
coadă, de perciuni și mici bețigașe spre a-și face părul cârlionţi. Acestea au 
făcut pe Suvarow să zică: „Pudra frizerilor nu este iarbă de puşcă, perciunii 
nu sunt tunuri și cozile nu sunt baionete“. Suvarow fu dizgrațiat pentru 
acest cuvânt; el era cel mai bun ofiţer din statul major rusesc. Acesta a fost 
de abia începutul; în curând Paul I visă că fiul său îl trădează și acest vis 
deveni pentru toată Curtea sa o realitate când se auzi că marele duce 
Alexandru va fi arestat, împărăteasa, mama sa, va fi internată și marele duce 
Nicolae va fi proclamat de prinţ moștenitor. Atunci conspiraţiunea 
generalilor și a ofițerilor gardei ce fierbea ascunsă de la venirea pe tron a lui 
Paul I prinse consistență. În fundul grădinei de vară, pe malul drept al 
canalului Fontanca, unde mai înainte fusese vechiul palat de vară locuit de 
împărăteasa Elisabeta, el pusese să se zidească un gigantic edificiu, numit 
palatul Mihail. Fațada sa era de coloarea trandafirie a mănușilor prinţesei 
Gagarin, amanta ţarului. Paul I venise să locuiască această casă, cu toată 
familia sa, la finele anului 1880. Iată cum un diplomat, acreditat atunci la 


Curtea Rusiei, descrie moartea acestui împărat al Rusiei, după un memoriu 
asupra revoluţiunii ruseşti de la 12/24 mai 1801: 

„Conjuraţii, în seara zilei de la 11/23 martie, erau la masă la unul din 
şefii lor şi cu această ocazie n-au cruțat vinurile tari, spre a îmbărbăta pe 
unii dintre ei. Apoi toţi s-au adunat la generalul Talysin unde Pahlen a sosit 
cel din urmă, adresând asociaţilor săi câteva cuvinte pline de vigoare și de 
convingere; după aceasta s-au separat spre a lucra după cum se înțeleseseră. 
Generalul 'Talysin se duse la cazarma gardei Preobrajenskoi și, sub pretext 
că au izbucnit tulburări în oraş, puse să ia armele un batalion, comandat de 
Talbanof. Acest batalion plecă fără zgomot la nord de Câmpul lui Marte, 
trecu podul din fața hotelului Rivas, apoi traversă grădina de vară spre a 
împresura palatul Mihail. Însă acolo se putu recunoaşte cum soarta 
imperielor depinde câteodată de la împrejurările cele mai neînsemnate. Teii 
bătrâni din grădina de vară serveau noaptea de azil la mii de cioare. Când 
trupa înaintă la această oră neobicinuită aceste paseri de rău augur umplură 
aerul de ţipetele lor şi zgomotul astfel produs fu așa de mare că ofiţerii cari 
comandau detașamentul se temură să nu deştepte pe împăratul. Complotul 
n-ar fi reuşit într-adevăr dacă steaua lui Paul i-ar fi permis să se pună la 
siguranță; şi cioarele din grădina de vară ar fi câştigat atunci în istorie 
aceeaşi celebritate ca şi gâștele Capitoliului. În timpul acesta Pahlen luase 
dispoziţiuni spre a se apropia de palat din partea „Perspectivei“. El trimise 
acolo câteva detașamente de călărime cari se uniră cu batalionul gardei 
Preobrajenskoi. Dânsul însă nu veni la palat decât după ce se determinase 
totul. Ceilalți conjuraţi îl acuzară apoi că a întârziat dinadins spre a profita 
de momentul când ar reuşi afacerea, iar, dacă n-ar izbuti, să poată juca în 
faţa lui Paul rolul mântuitorului. Palatul era păzit în acea zi de un batalion 
din garda Semenowskoi, ce ocupa părţile exterioare și marea gardă, pe când 
garda interioară și persoana împăratului era confiată unui detașament din 
garda Preobrajenskoi, comandată de locotenentul Marin. Când batalionul 
lui Talbanof ajunse în vederea palatului acest ofițer se adresă la trupă, 
întrebând-o dacă vrea să-l însoţească într-o întreprindere periculoasă, pe 
care o face spre mântuirea Imperiului și naţiunii. Ea răspunse afirmativ fără 
nici o întârziere. Atunci trecură șanțurile pe gheaţă, dezarmară sentinelele 
exterioare ale batalionului Semenowskoi fără ca ele să fi făcut vreo 
rezistență şi trupa destinată să intre în apartamentul împăratului ajunse 
acolo printr-o mică scară învârtită, având intrarea spre o grădină. Acest 
detaşament se compunea din trei fraţi Zulof, din generalul Benningsen, 


generalul Csicserin și dintr-o mulțime de oameni necunoscuţi, ca Manzurof, 
Tatarinof, leșvel, cari în timpul acestei nopţi teribile se distinseră prin 
îndrăzneala lor. Prinţul Platov Zubof și generalul Benningsen se duseră la 
iatacul împăratului fără a întâlni nici un obstacol; cu toate acestea la intrarea 
în iatac, chiar pe pragul uşei, dormea husarul camerii imperiale. Acest 
credincios servitor încercă să opună oarecare rezistenţă. 'Trebui să cedeze 
forței și, după ce primise câteva lovituri, fugi să cheme ajutor. Un ofiţer de 
ordonanță a împăratului călăuzea pe conjuraţi și intră cu ei în dormitor. 
Prințul Zubof şi generalul Benningsen erau în mare uniformă, cu pălăria în 
cap şi cu spada în mână. Ei se apropiară de patul împăratului şi-i ziseră: 
„Sire, sunteţi arestat!“ Împăratul se sculă şi, zăpăcit, îi întrebă ce voiesc de 
la dânsul. Ei repetară aceleași cuvinte, declarându-i că trebuie să abdice de 
la coroană și apoi să fie liniştit. Prinţul Zubov și ofițerul de ordonanţă se 
îndreptară atunci spre poartă ca să cheme pe ceilalți conjuraţi, şi astfel 
Benningsen, pentru câteva minute, se afla singur lângă împăratul, care 
tăcea, aci roşind, aci îngălbenind de furie: „Sire, îi zise el, o să vă ucidă: 
cată să vă resignaţi a subscrie un act de abdicare ...“ În acest moment 
diferiți ofițeri pătrunseră în cameră. Paul profită de acest moment spre a sări 
jos din pat. Unul din ofiţeri îl apucă de gât; dar împăratul, smulgându-se din 
mâna lui, fugi să se pună după o tablă pusă în faţa sobei şi căzu. Benningsen 
îi strigă încă o dată: „Sire nu vă încercaţi a rezista că vă pierdeţi viaţa!...“ 
Dar împăratul, sculându-se, se îndreptă spre o masă unde erau totdauna la 
dispoziţiunea sa mai multe pistoale încărcate. În momentul când mulțimea 
conjuraților se arunca asupra lui se auzi zgomot la ușă. Era un ofiţer care, 
urmat de un detașament, venea să primească ordine de la Benningsen, care-i 
zise să păzească şi să apere intrarea. În timpul acesta conjuraţii, îndrăznind 
a pune mânile lor sacrilege pe persoana suveranului lor, trântiseră pe Paul la 
pământ. leşvel, tătar de origine, a fost cel dântâi care a ridicat brațul regicid 
asupra împăratului. Paul, în urma unei rezistențe destul de viguroase, fu în 
fine învins, târât şi apoi sugrumat cu eșarpa unui ofițer din regimentul 
Semenofskoi, numit Scariatin, care comanda garda de la scara palatului Sf. 
Mihail. 


È 
[1 aprilie 1881] 


Adevărul doare. Pe la 3 martie, pe când nu era încă vorba de 
proclamarea regatului, pe când d. Brătianu răspundea evaziv d-lui Vernescu, 
am crezut de cuviinţă a rectifica unele erori ale primului ministru, care, 
neștiind ce va să zică Domn, precum nu ştie nici ce e cancelar, căci în 
genere foarte puţine știe arhigrămăticul nostru, am dovedit şi am putea 
dovedi încă că Domn cu vocativul „Doamne“, atribuit șefului statului 
român, nu 'nseamnă nici împărat, nici rege, ci mare duce. 

La aceasta „Românul“ zice: 


Este sau nu evidinte că, dacă ceva poate opri pe puterile străine de-a recunoaște 
rigatul, aceste cuvinte ș-analize ale partitei conservatoare erau făcute de-a înlesni 
străinilor pretestele de-a se opune ... Și ca să îndemne şi mai bine la rezistență pe 
străin etc. 


Mărturisim şi noi că pentru străini am vorbit, dar nu pentru străinii din 
Apus, ci pentru pretinșii români şi patrioţi de meserie de la noi. De aceea 
am și pomenit de Palestina şi Greco-Bulgaria. 

Adeseori am enunțat în coloanele noastre un adevăr dureros, pe care l- 
am constatat din lipsa de pietate ce o au patrioţii pentru trecut, adevărul că 
rasa determinantă a sorții acestei țări nu mai este cea românească, ci sunt 
străinii românizaţi de ieri alaltăieri. 

Oricine înţelege ce însemnează rasă. E adevărat că d-nii Giani, 
Cariagdi, Carada, C.A. Rosetti, Pherichydis sunt, politiceşte vorbind, 
români, naționalitatea lor politică e cea românească; însă ferească 
Dumnezeu sfântul ca să-i confundăm vreodată cu acel neam de oameni, cu 
acel tip etnic care, revărsându-se deoparte din Maramureș, de alta din 
Ardeal, au pus temelia statelor române în secolul al XIII-lea și al XIV-lea şi 
care, prin caracterul lui înnăscut, au determinat soarta acestor ţări de la 
1200 şi până la 1700. N-am avea decât să punem pe micul Giani alături c- 
un mocan de la Săcele, de la Vatra Dornei, de la Breaza ori de la 
Câmpulung pentru ca orice om cu minte să râză ţinându-se cu mânile de 
inimă de colosala deosebire de rasă. 

Un mocan din ţinutul Sucevei ori a Câmpulungului are de patru ori mai 
mulți creieri, deci şi mai multă minte decât mica escelenţă a lui musiu 
Tache, care, comparat cu ceea ce numim noi rasă română e, între noi 
vorbind, o speţă de caricatură. 

Dar se va zice: d-nii Giani, Cariagdi, Carada, C.A. Rosetti sunt 
românizaţi. O mare fericire pentru neamul românesc nu este aceasta, dar în 


orice caz a fost o datorie pentru ei de-a se adapta ţării care i-au ocrotit şi i- 
au hrănit, au făcut din ei ceea ce sunt astăzi. Din împlinirea acestei datorii 
suntem departe de-a le face un merit. A fi bun român nu e un merit, nu eo 
calitate ori un monopol special pentru d-nii Cariagdi și Carada, ci o datorie 
pentru orice cetăţean al acestui stat, ba chiar pentru orice locuitor al acestui 
pământ, care este moștenirea esclusivă și istorică a neamului românesc. 
Acesta este un lucru care se înțelege de sine și nu despre el e vorba. 

Nici noi nu contestăm că această serie de domni vorbeşte românește; 
ceea ce contestăm însă este că s-ar fi asimilat caracterul lor cu caracterul 
neamului românesc. Știm foarte bine că acest adevăr o să fie neplăcut 
pentru mulţi onor. liberali, dar el trebuie spus „odată, ca să li se ia gustul de- 
a mai pretinde monopolul naționalismului și românismului. 

Există multe indicii, atât în numirile localităţilor şi râurilor, precum și în 
alte împrejurări, cari denotă o unitate a neamului românesc preexistentă 
formaţiunii statelor noastre. În adevăr, pe când găsim în Țara Românească 
Argeșul, găsim tocmai în nordul Daciei un pârâu numit Argestrul care se 
varsă din stânga în Bistriţa, râu ce izvorăşte din Maramureş. Pe când în Ţara 
Românească aflăm Câmpulungul ca ţinut și descălecătoare, aflăm în 
Bucovina, în creierul munţilor, un Câmpulung tot ca ţinut și descălecătoare. 
Înainte sau abia după formarea statelor române vedem românii de sub 
Coroana Ungariei pretinzând să se judece între ei după dreptul lor propriu, 
jus Olachale sau Olachorum; o cerere analogă fac moldovenii ce pribegise 
în Polonia, să se judece după dreptul românesc. Și aceasta când? Pe la 1380. 
Care-a fost acest drept consuetudinar la carele ei ţineau cu sfinţenie, fie sub 
coroana Ungariei, fie sub a Poloniei? El n-a fost scris niciodată; era atât de 
viu în conştiinţa poporului, atât de necontestat de nimenea, încât nici unul 
din vechii noştri Domni n-au găsit de cuviinţă să-l codifice. În fine unitatea 
actuală a limbei vorbite, deși e în parte un merit special al epocei lui Matei 
Basarab, dovedeşte totuşi că şi în această privire erau elemente cu totul 
omogene, preexistente limbei bisericeşti, cari înclinau a căpăta o singură 
formă scrisă. Organografic vorbind limba era aceeași; numai termenii, 
materialul de vorbe diferea pe ici pe colo. O unitate atât de pronunţată a 
limbei dovedeşte însă o unitate de origini etnice. E indiferentă cestiunea 
dacă elementele ce compuneau acest sâmbure de popor modern erau tracice 
şi latine sau latine şi ilirice, destul numai că, din al VI-lea secol după 
Hristos, la năvălirea avarilor în Tracia (a. 579) oastea condusă de Martin și 
Comenţiol e compusă din oameni ce vorbesc românește. Tot acest neam 


apare mai târziu în Dacia, iar asupra originei lui se ceartă până azi învățații. 
Sigur e că, deşi au multe elemente slavone în limbă, nu sunt slavi. Cuvântul 
pentru care nu sunt şi nu pot fi slavi este linguistic. Legile după cari 
cuvintele latine s-au prefăcut în cuvinte românești și-au sfârșit demult 
evoluţiunea lor; în momentul în care românii au primit cuvinte slavone 
limba lor era formată de secole deja, încât, deşi cuvintele slavone sunt 
vechi, ele nu s-au asimilat nici până în ziua de azi cu limba noastră, escepţie 
făcând de vreo patru sau cinci vocabule cari privesc păstoria. 

E pentru noi incontestabil că un popor care sute de ani n-a avut nevoie 
de drept scris, deşi au avut epoce de bogăţie și de glorie, au fost un popor 
tânăr, sănătos, bine întemeiat. Etnograful Hoffman scrie în secolul trecut că 
dezvoltarea craniului la rasa română e admirabilă, că sunt cranii cari merită 
a fi în fruntea civilizației. Desigur că Hoffman n-a avut nefericirea de-a 
vedea căpățânele de mac de pe umerii d-nilor C.A. Rosetti şi Giani sau 
buturuga bulgărească de pe umerii cuviosului Simion. În sfârşit Virchow, 
naturalist celebru, dă craniului albanez rangul întâi între toate craniile de 
rasă din vechiul Imperiu al Răsăritului, și cel albanez e identic cu al rasei 
române, cu al mocanilor noștri de azi. 

E. poate indiferent pentru politicianii noştri ce anume rasă determină 
soarta acestui popor; ba sunt mulți oameni cărora le e indiferent ce oameni 
vor locui pe acest pământ: greci, nemți, bulgari, numai espresia geografico- 
politică a ţării să fie aceeași. Pentru aceştia de ex. e indiferentă încetăţenirea 
evreilor sau colonizarea ţării cu nemți. Dar pentru istoric nu e indiferent. 
Istoricul va trebui să constate că există o luptă, fără conștiință poate, fără 
claritate de vederi, dar o luptă de rasă între elementele autohtone ale ţării și 
între cele scurse după vremuri în mlaștina gospodăriei turceşti. În oraşele de 
şes ale Ţării Românești au imigrat de peste Dunăre rase intelectual sterpe, 
fizic degenerate. Ele au viciat spiritul public, au viciat instituţii și limbă, 
pentru că vârsta lor etnică e prea înaintată ca să se poată asimila sau pentru 
ca să fie capabile a concepe cu toată tinerețea organică a simţirii şi a 
caracterului o idee generoasă sau un adevăr. Nu e deloc de mirare că, pe 
când regenerarea naţională pornea în veacul al XVII-lea din Târgoviște spre 
Ardeal, în secolul al XIX-lea ea pornea din Ardeal spre Bucureşti. Jupân 
Bucur — fie-i ţărâna uşoară! — era fără îndoială mocan, dar prin strunga 
prin care treceau odată oile lui au trecut mai târziu alte soiuri de dobitoace. 

Dar să lăsăm pe vechii fanarioți deoparte. Nu al lor e meritul c-au 
domnit în Ţara Românească, ci a lui Baiazid Fulgerul şi-a lui Mahomed II. 


Nu există tip de mizerie de caracter și de inteligență ca împărăţia bizantină, 
din momentul în care restul de suflare romană l-a părăsit, încât Babilonia și 
Asiria, chiar mica Palestină au avut o mai mare influență asupra civilizaţiei 
decât împărăţia răsăritului, devenită grecească. Prin ei înşii n-ar fi ajuns 
niciodată la vrun rol în România, dar au ajuns în calitate de ciraci şi de slugi 
ai turcului. 

Să venim la noii fanarioți. Nimiciţi politiceşte de mișcarea atât de 
neînsemnată a lui Tudor și a o mână de boieri moldoveni și munteni, ei s-au 
românizat repede repede. 

Se ştie că copiii rahitici cari au nevoie de var pentru formațiunea oaselor 
mănâncă varul de pe pereţi prin instinct, neștiind pentru ce. Tot astfel rasa 
etnic rahitică a noilor fanarioți a 'mceput să mănânce la românism. C.A. 
Rosetti și Carada scot o gazetă căreia îi pun numele „Românul“, oarecum 
esclusivul român, românul cu monopol. Acest „Român“ e scris într-o limbă 
săracă, c-un dicţionaraş de cel mult una mie vorbe cu totul cosmopolite 
precum „ingerinţă, existenţă, giurisprudinţă, iniorinţă etc“. 

lată de ce întâmpinăm cu neîncredere orice înnoitură pornită de la aceşti 
oameni de ieri de alaltăieri, cari n-au simţ istoric, nu cunosc trecutul ţării, 
nu sunt capabili a înțelege spiritul și înclinaţiunile adevăratului popor 
românesc şi al căror patriotism se măsură cu lefuri, cumul, diurne, pensii 
reversibile, sinecure etc. Acesta e îndealtmintrelea un secret public în 
România și nu suntem noi singuri cărora să le fie rușine în adâncul 
sufletului când se află că până și Constituţia, legea fundamentală și de drept 
public a ţării, s-au croit de către doi neoromâni (Carada și C.A. Rosetti) cari 
s-au întrolucat într-o noapte pentru a determina soarta României. 


€ 


MOARTEA LUI ALEXANDRU I 


[2 aprilie 1881] 

Alexandru I s-a urcat pe tron în urma unei crime, a cărei pregătire o 
cunoscuse desigur, dar ale cărei consecințe este probabil că nu le prevăzuse. 
În aparență, conjurații nu plecaseră decât numai să impună lui Paul I o 
abdicare forțată şi pentru acest caz ei se asiguraseră de complicitatea morală 
efectivă a lui Alexandru. Acest suvenir lugubru apăsă asupra vieţii și a 
finitului noului împărat, căci cetim în ziarul medicului său Wylie două 


anecdote destul de semnificative: în timpul ultimei sale maladii monarhul 
zise într-o zi către d. Wylie: «Lăsaţi-mă, ştiu eu ce-mi trebuie, liniște, 
singurătate, repaos ...» într-o altă zi îi zise: 

«Amicul meu, nervii mei au trebuință de îngrijire; sunt într-o dezordine 
îngrozitoare». «Aceasta este un rău, replică Wylie, de care regii sunt mai 
adeseori atinşi decât particulari». «Mai ales în timpul de față, răspunse cu 
voiciune Alexandru ... Ah! Am destule cuvinte ca să fiu bolnav». — În fine, 
într-o altă zi, fiind în aparenţă fără nici un atac de friguri, împăratul se 
întoarse fără veste către doctorul, care era singur prezent: 

«Amice, strigă el, ce faptă, ce îngrozitoare faptă!» Și el fixă asupra 
medicului o privire teribilă şi neînțeleasă. D. Wylie adauge că prin aceste 
cuvinte s-a început delirul; apoi el mai declară că «Nu-şi poate permite să 
intre într-alte amănunte asupra originii afecţiunilor morale ce le simţea 
împăratul». 

Alexandrul I n-avea fii — cată să credem pe maiorul Masson, pe care l- 
am citat deja povestind moartea Caterinei. Această mare prințesă veghease 
cu îngrijire asupra inocenţei nepoților săi, pentru ca, însuraţi devreme, să 
aibă copii pe când erau încă foarte tineri. Cum se pare, Alexandru I fu 
însurat prea tânăr. Deci al treilea frate al său, marele duce Nicolae, era 
chemat să-i urmeze pe tron, în urma renunțării marelui duce Constantin. 
Imperiul rusesc era foarte agitat la 1825; în statul major al armatei intraseră 
idei liberale, aduse din Franţa; emigraţiunea lăsase teorii filozofice în Rusia 
la boierii cei mari şi mai ales la femei. Împăratul Alexandru I nu urma 
această mișcare; din contra, sub dominaţiunea morală a d-lui Krudner, el 
devenise un visător, un mistic. Poate că destinul său a fost să cedeze iute 
tronul severităţii brutale, şi religioase în același timp, a marelui duce 
Nicolae. lată cum se narează moartea sa: „El se dusese la Crimeea pe la 
finele anului 1825, spre a cumpăra teren la Urjanda şi a face să se 
construiască acolo un palat. După câteva vizite făcute contelui Woronzow, 
prinţesei Galiţin, împăratul se duse succesiv la Sevastopol, la Bacci-serai şi 
la Klostow. În ultimele zile ale călătoriei sale, deşi temperatura se răcise, 
împăratul voi să facă o călătorie pe ţărmii acestei mări putride şi adeseori 
fatală rușilor şi fu cuprins de un frig, încât la 18 noiembre se întoarse la 
Taganrog cu un acces de friguri; el scrise în aceeaşi zi la împărăteasa mamă 
că nu se simte bine, dar că se păzeşte și că nu va fi nimic. Din nenorocire el 
îşi făcea însuși iluziuni asupra stării, sale. Crezând că n-are trebuință decât 
de repaos, de liniște și îngrijire, a refuzat la început remediele prescrise de 


medicul său; însă de la 25 frigurile, cari nu fuseseră decât intermitente, 
degenerară în friguri bilioase inflamatorie și continue. Erizipelul pe care-l 
avea augustul bolnav la picior dispăru, ceea ce îl sperie, încât strigă: «Voi 
muri ca și sora mea». Numai atunci se decise a lua remediele prescrise. 
Lipitorile aplicate îi calmară inflamaţiunea pentru câteva ore; însă frigurile 
luară în curând un nou caracter de intensitate. Starea bolnavului devenea tot 
mai rea și împăratul, simţindu-și pozițiunea, dori să primească sânta 
cuminecătură. Ziua de 28 o petrecu mai fără cunoştinţă, fără a putea vorbi şi 
într-o stare de letargie sau de convulsiuni nervoase. La 29 starea i se 
amelioră, ceea ce fu o rază de speranţă. Se cântă un Te-Deum în biserica din 
Taganrog; împăratul adormi în acea zi puţin înainte de a se face ziuă și nu 
se deşteptă decât pe la nouă ore dimineaţa. Câteva momente înainte de a se 
deştepta, soarele răsărise luminos și promitea o zi frumoasă de toamnă; 
împăratul observă aceasta şi strigă cu o voce înțeleasă și cu un aer de 
satisfacțiune: «Ce frumoasă zi astăzi!» El chemă pe împărăteasa și, 
sărutându-i mâna, îi zise: «Trebuie să fii foarte obosită?» Și apoi recăzu 
într-o slăbiciune spăimântătoare. În acea seară încă oarecari simtome 
favorabile în starea sa hrăniră speranţa ce aveau în însănătoşarea sa. O 
vizicătoare se aplicase, stomacul era degajat, se aștepta cu siguranţă o criză 
şi fericitele efecte ce se sperau de la ea asupra mersului maladiei. Dar la 30 
orice speranță dispăru; starea augustului bolnav devenea din ce în ce mai 
rea. Seara simţi o astfel de slăbiciune încât nu mai putu înghiți remediele 
prezentate. La 1 decembre, o jumătate oră înainte de moarte, ieşind din 
letargia ce n-avusese în 24 ore decât intervale marcate prin delir, Împăratul 
adeseori îşi deschise ochii, văzu toate persoanele cari erau împrejurul său, 
pe augusta sa soţie, pe baroneasa de Diebilș, pe prințul Wolkowsky, pe 
doctorul Wylie ... El nu mai putea vorbi, dar își conserva toată memoria. El 
recunoscu pe toţi și, făcând un semn împărătesii, îi luă şi-i sărută mâna, 
strângând-o la inima sa; părea că-i zice ultimul adio; și, în timpul tăcerii 
profunde şi dureroase ce provoca această scenă sfârşiitoare, el îşi dete 
ultima suflare la zece ore cinzeci minute de dimineaţă. El avea patruzeci şi 
opt de ani; domnise douăzeci și patru de ani şi asistase la asasinatul 
părintelui şi al moșşului său, precum şi la moartea extraordinară a bunicei 
sale. De aci se pot înțelege preocupaţiunile teribile ce i-au făcut amare 
ultimele zile ale vieţii sale. 

ALEGERILE ÎN BUCOVINA 


[2 aprilie 1881] 

În Bucovina sunt vacante trei mandate de deputaţi pentru Reichstagul 

din Viena, şi anume în colegiul electoral urban Suceava-Siret-Rădăuţi. În 

colegiul rural Suceava-Câmpulung și aşa numita prima curie a marilor 
proprietari. Ziarul vienez „Der Osten“ ne spune 


că mai mulți aventurieri din Viena ar avea de gând să vină a-și pune candidatura 
sau a cumpăra voturi în Bucovina. Aceștia sunt niște faliţi cari de abia au scăpat de 
mâna procurorului; pseudoprofesori și falşi erudiţi cari, sub masca mincinoasă a 
ştiinţei, vor să apuce un mandat și să se laude cu el prin capitala, imperiului. Acest 
spectacol, exclamă numita foaie, este nemaipomenit şi ne prinde mirarea de ce acești 
oameni își caută gloria tocmai în Bucovina şi nu rămân la Viena, unde sunt acasă și 
cunoscuţi! Datoria tuturor elementelor cumsecade din Bucovina şi mai ales a 
guvernului este a pune stavilă acestor manopere electorale. Autorităţile ţării să nu-și 
pună mânile în sân și să privească cum o ceată de șarlatani vând la licitaţie 
drepturile cele mai scumpe ale unei ţări pe banii cămătarilor din Viena... Un bărbat 
ca Taaffe nu va permite ca sub ochii săi, într-o ţară devotată guvernului, să se 
negustorească mandatele în modul cel mai nerușinat. După cum aflăm, candidaţii 
celor două dintre colegie sunt consilierii Pitey și Călinescu, cari amândoi sunt bine 
priviţi de elementele cele mai bune ale ţării şi ca atari trebuiesc sprijiniți şi de 
influinţa autorităţilor. 


€ 


D-NA PEZZANA 


[3 aprilie 1881] 
Aseară a fost a şaptea reprezentație a d-nei Pezzana, a acestei ilustre 
artiste care a fanatizat publicul oraşelor mari de pe cele două continente și 
care la noi joacă înaintea unei săli totdeauna goale. Aseară d-na Pezzana a 
jucat înspăimântătoarea tragedie bourgeoise a lui Zola, Tereza Raquin. 
Emoțiunea ce a simțit-o puținul public care asista la reprezentație este 
indicibilă. Ceea ce face d-na Pezzana în actele 3 şi 4 în Tereza Raquin este o 
producție fenomenală, prodigioasă, despre care nu-și poate face cineva o 
idee cât de slabă fără s-o vază. 
În Sora Tereza, ca şi în Dama cu camelii, ca şi în Tereza Raquin, 
producția genialei artiste atinge aceleași proporțiuni. Mâine seară joacă pe 


Sora Tereza. 

Destul de rău dacă nici mâine seară publicul nostru nu va face amendă 
onorabilă şi nu va repara într-un chip strălucit indiferența lui de până acuma 
faţă cu ilustra artistă, indiferenţă ce, până în fine, nu s-ar putea explica decât 
prin lipsa-i complectă de gust, de inteligenţă și de cultură. Destulă rușine 
dacă și mâine seară d-na Pezzana va juca fără sală plină! 

Din parte-ne, noi, cari totdeauna ne-am cunoscut bine lumea, am dori să 
nu fie și mâine seară teatrul gol. Am dori, dar nu prea sperăm, şi o zicem 
aceasta — noi, ce din nenorocire facem în ţara noastră (de acuma, în regatul 
nostru) literatură, chip și seama artă — o zicem cu tot dezgustul de care 
trebuie să fie plină viaţa celui osândit a predica în pustie. 

Ne-ar părea însă foarte rău dacă amicii noștri, mulți puţini câţi i-avem și 
cu cari suntem chemaţi a împărtăşi aceeași soartă în dezgustătoarea viață 
publică de la noi, n-ar putea veni mâine seară să uite împreună cu noi, 
pentru câteva momente, această viață prin farmecul Sorii Terezii. 


€ 


MOARTEA LUI NICOLAE I 


[4 aprilie 1881] 

Vorbind de moatea ţarului ne servim de o broșură oficială, scrisă în 
limba rusească și intitulată: Ultimele ore ale vieții împăratului Nicolae I. 
Acest prinț a fost un suveran foarte religios, un auster părinte de familie, un 
om politic mult ataşat tradițiunilor națiunii sale. Fiind puțin accesibil ideilor 
de progres, el s-a arătat foarte ostil teorielor și faptelor pe cari revoluțiunea 
franceză de la 1830 şi 1848 le răspândise sau provocase în Europa. El 
făcuse mari dificultăți spre a recunoaște monarhia franceză din iulie. El a 
combătut din răsputeri guvernul din februare. Cât despre guvernul din 2 
decembre, consacrat printr-un plebiscit, el îl considera ca o personificaţiune 
a antilegitimităţii. După douăzeci și nouă de ani (1625-1854) de o domnie 
destul de fericită, îşi văzu prestigiul compromis într-un război în care 
alianţa turcilor, englejilor şi francejilor îi pregăti serioase încurcături. 
Opiniunea Rusiei, a nobilimei sale, a armatei sale, chiar a familiei sale, n-a 
putut să-l oprească; primele neizbânde ale armelor sale îl iritară. În acest 
moment broşura oficială rusească începe să nareze moartea acestui august 
personaj. În cursul anului 1854, munca necontenită, grijile politice și altele 


îi zdruncinaseră sănătatea înfloritoare până aci, şi constituțiunea cea 
robustă. Deși mai de multe ori a fost silit să zacă, niciodată însă n-a voit să 
se publice buletine despre sănătatea sa. La 9 februare 1855, deşi d-abia 
însănătoșşat, trecu în revistă trupele cari erau să intre în campanie. 


Medicii, voind să i se opună, el îi întrebă: „V-aţi îngriji de boala mea 
dacă aş fi simplu soldat?“ — „Desigur, Sire, răspunseră medicii, n-am 
permite nici unui soldat să iasă din spital dacă, ar fi în starea în care se află 
Majestatea Voastră“. — „Ei bine, faceţi-vă datoria şi Lăsaţi-mă să-mi fac pe 
a mea!“ A doua zi împăratul iar făcu imprudenţa de a ieși, răul se mări și 
plămânul drept fu atins. Vineri la 11 fu nevoi să întrerupă datoriele 
religioase ale primei săptămâni din postul mare, pe care-l ţinea cu toată 
familia, și căzu iar în pat. La 17 februare pericolul deveni așa de evident, 
aşa de ameninţător, încât medicii crezură că trebuie să-l facă cunoscut 
marelui duce moştenitor. Acesta se decise să prevină pe augusta sa mamă, 
care, susținută printr-o tărie ce numai credința o inspiră, se duse lângă patul 
murindului. Împăratul nu se aştepta la vizita împărătesei; ea se aplecă și-i 
zise cu o voce prea dulce: „Amicul meu, n-ai putut să-ţi termini devoţiunile 
începute, nu te-ai cuminicaţ cu noi ca altădată; de ce n-ai face-o acum? Ştii 
că pentru un creștin nu e alt remediu mai salutar și că, mulţi bolnavi s-au 
simţit în urmă, mai ușuraţi“. „Cum! răspunse iute împăratul, aici în pat? 
Aceasta e imposibil! Sunt totdauna fericit, totdauna doritor să-mi 
îndeplinesc datoria; voi face-o când voi fi în picioare, când Dumnezeu îmi 
va da forţe. Altfel m-aș putea eu prezenta înaintea lui culcat, dezbrăcat?“ 
Acest respect şi fervoare avea el pentru lucrurile sfinte. Împărăteasa păstră 
tăcere; ochii ei se umplură de lacrimi și forțele o părăsiră. — „Sunt eu oare 
în pericol? întrebă împăratul ...“ apoi se opri îndată şi el se pregăti să 
primească sacramentele. La două ore după miezul nopţii medicul, pe care 
împăratul îl onora cu încrederea sa, pierduse orice speranță de a prelungi 
viaţa bolnavului. Animat și în același timp îngrozit de sentimentul marei și 
austerei datorii ce avea de împlinit şi pe care venea să i-o amintească un 
bilet scris în grabă de unul dimprejurul împăratului, el se hotărî să declare 
adevărul augustului muribund. El începu să vorbească de întâlnirea sa cu 
duhovnicul Maj. Sale, „o cunoștință bună şi veche“. „Da, zise împăratul, 
este un om demn şi brav; când l-ai cunoscut?“ „În nişte împrejurări foarte 
triste, răspunse doctorul, când cu ultima boală a Doamnei Mare Ducese 
Alexandra Nicolaevna; ne-am adus aminte ieri cu Maj. Sa împărăteasa; cât 


ar dori ea ca să-i permiteţi a veni să se roage lângă patul vostru, pentru ca 
Dumnezeu să vă deie sănătate cât mai curând“. Împăratul înţelese; el 
întoarse spre medic o privire fermă și întrebătoare și, cu vocea sa ordinară, 
zise: „Spune-mi deci, ce e? Am să mor?“ Apoi ordonă să cheme pe fiul său 
cel mai mare, apoi pe fiul său Constantin cu ceilalți copii şi pe împărăteasa. 
Însuşi împăratul anunță apropiata sa moarte marelui duce Alexandru; 
membrii familiei cătară să se retragă, făcând loc duhovnicului Maj. Sale. 
După ce a fost împărtăşit, familia intră iarăși; el ordonă să anunţe prin 
telegraf la Moscova, Varșovia și Kiev că împăratul moare și, vorbind de 
sine însuşi ca şi cum n-ar mai trăi, el adause: „Împăratul zice adio 
Moscvei“. Împăratul mai trăi câteva ore, păstrându-și mintea întreagă, 
prescriind oarecari demersuri și încurajând pe ai săi. 

Pe când, după invitaţia sa, preotul cetea rugăciunile de agonie, 
împăratul îl ascultă cu o mare atenţiune. El făcu adeseori semnul crucii și în 
fine îşi apăsă buzele pe crucea din mâna preotului. Nemaiavând forţe de a 
se exprima prin cuvinte, el arată preotului, printr-o ultimă privire, pe 
împărăteasa şi pe moștenitorul, ca şi cum i-ar fi zis să-i consoleze și să se 
roage pentru ei. De aci nu mai părăsi mânile lor, cari le strângea în ale sale. 
În fine, douăzeci minute după amiazi strânsoarea mânilor sale dispăru cu 
ultima bătaie de inimă. 


€ 


[5 aprilie 1881] 
Asupra maniei ce-o are onor. d. Brătianu de-a crea din liberali, din fii și 
nepoți de liberali, reputaţiuni uzurpate, primim un interesant articol, care ne 
dovedeşte cum un tânăr advocat ce e totodată profesor de religie, de 
caligrafie şi de aritmetică, ocrotit de aripele cancelarului nostru, devine într- 
o bună dimineaţă ilustru zoolog. Un caz pentru multe altele pe cari le avem 
in petto va ilustra sistemul de nepotism, favoritism și cumul practicat fără 
cuviinţă de d. Brătianu. 


€ 


UN SUCCES AL TEATRULUI NAȚIONAL 


Povestea Sânzianei şi Pepelei, feerie operetă în 5 acte de Alecsandri, 
muzica de Ştefănescu 


[5 aprilie 1881] 

Rândurile de mai sus, scrise sub impresiunea imediată a reprezentării 
din joia trecută, le primim de la d. loan Slavici, unul din adevărații 
cunoscători ai vieţii poporului român. Le publicăm cu atât mai bucuros cu 
cât ele reproduc foarte bine simţirile numeroșilor spectatori care au rămas 
încântați de noua piesă a d-lui Alecsandri. 

Din parte-ne adăogăm numai un cuvânt de recunoştinţă pentru actuala 
direcţiune a teatrelor. După părerea noastră unele din organele de publicitate 
sunt nedrepte pentru d. loan Ghica. Orice am avea de zis în contra d-sale ca 
fost preşedinte de consilii ministeriale, ca președinte al consiliului teatral 
credem că merită numai laude şi că o critică imparţială va recunoaște în d- 
sa meritul de-a fi făcut din scena Teatrului Naţional tot ce se putea face cu 
autorii şi cu actorii ce-i avem! 


€ 


[6-7 aprilie 1881] 

Ieri fiind procesiunea de înmormântare a răposatului general Ion Ghica, 
fost ministru plenipotențiar la St. Petersburg, n-am fi crezut că până şi acest 
eveniment trist va constitui repede un factor în calculul de permutaţiune 
ministerială cu care ilustrul nostru cancelar ne-a obicinuit atât de mult de la 
venirea sa la putere. Se vorbește în adevăr că, în locul generalului, va trece 
la St. Petersburg d. Nicolae Creţulescu, actual ministru plenipotenţiar la 
Roma, iar în postul celui din urmă se va numi d. Teriachiu, care va schimba 
ostenitorul fotoliu de ministru al celor dinlăuntru cu plăcuta sinecură a 
reprezentațiunii ţării în Italia. 

Această permutare se va face fără îndoială în urma planului d-lui 
Brătianu de a-și reconstitui cabinetul şi de-a se prezenta M. Sale Regelui cu 
ocazia încoronării alăturea cu niște oameni cari să dea garanţii mai serioase 
pentru organizarea monarhică a țării. 

Nu ştim în adevăr şi e poate indiferent de-a ști numele persoanelor 
cabinetului nr. 39 sau 40, pentru că din parte-ne nu-l credem nici pe d. 
Brătianu în stare de a avea vederi largi, hotărâte și statornice, nici 
majoritățile în stare de-a suporta un cabinet compus din elemente eterogene, 


nici credem în fine că asemenea elemente, întru cât sunt serioase și ar putea 
împlini misiunea ce li se destină, ar primi, ar fi figuri de șah şi sticluțe de 
caleidoscop în mânile cancelarului nostru. 

Un lucru însă cată să recunoaștem. Schimbarea la față a partidului roșu, 
renunțarea la principiile lui din trecut, apostazia şi lepădarea de 
republicanismul şi de antidinasticismul de până mai anţărț, amenda 
onorabilă făcută principiilor monarhice și conservatoare prin votarea 
regatului şi a succesiunii, prin renegarea vieţii lor întregi i-au slăbit pe roşii, 
i-au făcut pentru câtva timp imposibili. În politică adevărul consistă în tăria 
convingerii cu care cineva reprezintă o serie de idei, deci în caracter. Când 
publicul vede că acea serie de idei nu era decât un pretext, un mijloc de-a 
ajunge la putere, o logomahie menită a ascunde lipsa de principii şi 
apetiturile, el pierde încrederea în caracterul comedianţilor politici și, chiar 
dacă ţara judecătoare aprobă schimbarea la față ca ceva ce se potriveşte cu 
vederile ei, oamenii cari s-au schimbat sunt judecaţi din punctul de vedere 
al intereselor personale, al pensiilor reversibile, funcţiilor și diurnelor 
pentru cari au operat o asemenea schimbare, iar nu din acela al intereselor 
țării. "Ţara este contra republicei, ea e monarhică. Cu toate astea 
republicanul sincer, care până la capătul vieţii sale ar ţinea la programul 
său, ar fi respectat ca om de caracter, ca om statornic care merită încredere, 
deşi nimenea nu-l însărcinează a reprezenta idei ce nu sunt împărtășite de 
țară. Când însă cineva a fost republican la Ploiești numai pentru că n-avea 
slujbă, iar din momentul în care a căpătat-o se leapădă de tot trecutul lui și 
escamotează principiile adversarilor săi politici, pentru a se drapa cu ele, 
făcându-se a nu şti ce au fost până ieri, atunci ţara cunoaște cu cine are a 
face şi nu-i mai dăruieşte încrederea pentru nici o împrejurare. 

Astfel stă azi lucrul cu roşii. 

Nimeni nu poate crede că oamenii cari-n decurs de zeci de ani au 
semănat anarhia, lipsa de respect față cu Coroana și cu orice autoritate 
constituită, egalitarismul american pot astăzi să puie temeliile unei solide 
organizări monarhice și creștine. D. Brătianu o simte asta atât de bine încât 
în timpul din urmă s-a vorbit mult despre lepădarea sa de elementele acelea 
dintre roşii care reprezintă esenţa partidului său, de Caradale, de Pătărlăgeni 
etc. Noi nu ştim modul în care voiește s-o facă, nici credem că e cu putinţă, 
nici admitem ca corectă o asemenea procedare. Din contra credem că e bine 
ca un partid să cază spre folosul său și al ţării prin sleirea puterilor proprii, 


pentru a se renaşte din sine însuși și a se întoarce iar prin puteri proprii, nu 
prin infuziune de sânge străin. 

Dacă e vorba ca ţara să crează în sinceritatea monarhismului și 
dinasticismului roșu, ea trebuie să-i vază din nou în opoziţie. Aci îşi vor 
arăta arama. Aci se va putea constata dacă în adevăr încoronarea regelui e și 
încoronarea vieţii d-lui C.A. Rosetti și dacă republica ploieșteană și 
revoluţia în permanenţă e redusă azi la un singur campion, la tânărul 
Caligari, cel trimis peste graniţele Franţei. Demonstrandum est şi a o 
demonstra nu o pot adversarii noștri decât în opoziţie fiind. 

Oricine simțind aceasta, e natural ca d. Brătianu să afle pretutindenea 
ușile închise şi să întâmpine un refuz net din partea acelora pe cari-i oblicise 
pentru a-și opera nouăle permutaţiuni ministeriale. 


€ 


[8 aprilie 1881] 

Criza ministerială continuă şi până acum nu se știe chiar în sferele 
guvernamentale cine va fi însărcinat cu compunerea noului cabinet. În 
întrunirea din urmă a majorităților celor două Camere, întrunire care s-a 
tinut după depunerea demisiilor cabinetului în mâinile M. Sale Regelui, d. 
I.C. Brătianu a declarat că, pentru motive de sănătate pe de o parte, iar pe de 
alta pentru motive de conveniență parlamentare, d-sa se retrage de la putere 
şi nu mai poate primi sarcina reconstituirii cabinetului. Dintre asistenți au 
luat cuvântul mai mulți, între cari și d. senator Ion Ghica. Toți au îndemnat 
pe d. I.C. Brătianu să se însărcineze cu formarea noului cabinet. D. 
Brătianu, promițând că oricare ar fi guvernul liberal care se va forma, d-sa îi 
va da tot concursul şi că acest concurs nu va fi slab pentru aceea că d-sa nu 
va lua parte la guvern, a spus că lasă d-lui C.A. Rosetti sarcina de care e 
vorba. D. prezident al Camerii declinând onoarea acestei sarcine, d. 
Brătianu a stăruit ca majorităţile Camerelor să dea mandat prezidenţilor 
acestora, dd. C.A. Rosetti și Dim. Ghica, spre a alege dânșii pe unul dintre 
membrii partidului guvernamental și a-l desemna Coroanii pentru ca dânsa 
să-l însărcineze cu formarea cabinetului. Majoritatea rămase cu toate astea 
nestrămutată în declaraţia făcută odată că dorește ca d. Brătianu să formeze 
ministerul. D. Brătianu de asemenea repetă declaraţia că nu poate primi 
această sarcină. Se zice că d. Brătianu ar fi spus că această hotărâre 
nestrămutată și-a luat-o din cauză că este sătul de politica de interese 


personale de care este condusă majoritatea partidului și care politică nu 
spera că va fi părăsită, deoarece toate sfaturile d-sale n-au servit până 
acuma la nimica. În urma acestora se zice că d. Dim, Brătianu, ministrul 
român la Constantinopol, va fi chemat de acolo de cătră M. Sa spre a primi 
sarcina pe care o refuză d. I.C. Brătianu. Se vorbeşte de asemenea de d. 
senator I. Ghica. 

Oricum ar fi, noi nu vedem ce bun poate ieși pentru ţară din această a 
37-a încarnaţiune a lui Vișnu demagogic ce se numește I.C. Brătianu. Fie d- 
sa în persoană la putere sau rămână după perdea, cum a făcut până astăzi 
colegul d-sale d. C. A. Rossetti, nimic nu va fi schimbat; aceiaşi oameni, 
același sistem, aceleaşi rezultate. Și cu toate astea dindărătul acestor 
majorități oficiale stă ţara întreagă nemulțumită și dezgustată. Lacomii din 
Adunările roșie au speriat pe însuși îndopătorul lor. D. I.C. Brătianu nu le-a 
ascuns în adunarea intimă de la Senat sentimentele sale. Dar dacă însuși d. 
Brătianu, care a fost cumpărătorul acestor conștiințe, nu mai vrea să 
continue această tristă meserie, dacă dezgustul îl îneacă și se gândește cu 
dor la viaţa privată, cari pot să fie sentimentele ţării, ce de cinci ani şi mai 
bine plăteşte această negustorie? 

Cine nu ştie afacerile scabroase (sau scârboase pe românește) săvârșite 
de  corifeii partidului,  rechiziţiile  Mihălescu-Warszawsky rămase 
nepedepsite, jocurile la bursă cu ocazia răscumpărării căilor ferate și a 
acţiunilor Băncii Naţionale, bacşișurile luate cu ocazia împământenirilor 
evreilor denunţate prin presă de însăși victimele? Pe lângă acestea oricare 
deputat sau senator roșu, fie omul cel mai mărginit sau cel mai necinstit, 
ceea ce se întâmplă mai adeseaori, este un mic satrap în judeţul său. De este 
proprietar, numai tocmelele lui se aplică, fie ele cât de abuzive și cât de 
nedrepte. Numai pe la moşia lui trec puţinele şosele ce se fac; orice abuz îi 
este permis. De este avocat, numai procesul pe care dânsul îl apără este 
sigur de a fi câștigat şi, fiindcă tocmai cauzele rele caută în influenţă tăria 
ce nu o au din punctul de vedere al dreptului sau al echităţii, ne putem da 
lesne seama de starea justiţiei în judeţe. Să mai adăogăm pe lângă acestea 
nenumăratele rude ale acestor tirani parlamentari cari ocupă toate 
funcțiunile și cărora, se poate zice, totul este permis. 

lată starea de lucruri de care însuși autorul ei începe a fi dezgustat, cu 
atât mai mult că nimic nu satură pe aceşti îndopaţi şi cu cât li se dau mai 
multe satisfacțiuni cu atâta pofta de mâncare le crește, căci, cum zice 
francezul, l'appétit vient en mangeant. 


Până şi stabilimentele de binefacere înfiinţate pentru bolnavi au devenit 
un mijloc de ingerenţă politică, fiind date la discreţia câtorva personalități 
influente. Asemenea tutunurile, Casa de Depuneri și Consemnaţii, 
administraţia căilor ferate au devenit atâtea pretexte pentru a se căpătui 
senatori şi deputaţi ai majorităţii. În contra spiritului și chiar a literii 
Constituţiunii Camera și Senatul sunt compuse în mare parte de funcţionari 
retribuiți de stat sau de instituțiuni cari atârnă de stat. 

Astfel aceste Adunări născute din corupţie, trăind prin corupţie, nu pot 
pieri decât prin însuși excesul corupției lor. Momentul în care chiar 
născătorul lor, d. Brătianu, caută să zică: Destul! pare că a sosit dacă d-sale 
îi mai rămâne o scânteie de patriotism și de probitate, dacă şi aceasta nu 
este una din acele înscenări cu cari ne-a deprins. 

Singurul remediu, după părerea noastră, nu poate fi o nouă 
combinaţiune de nulităţi roşie lipsite de astă dată și de ţifra care le da 
oarecare valoare, adecă de prezenţa d-lui I.C. Brătianu în minister; scăparea 
țării nu poate fi decât într-o totală schimbare de sistem și de oameni. 

Dacă mai rămâne ceva virilitate în instituţiile noastre politice, oarecare 
spirit politic în sferele înalte cari hotărăsc de soarta noastră, această 
schimbare nu mai poate fi întârziată nici cu un moment. Dacă nu, vom 
merge așa până la ruina materială și la descompunerea morală desăvârșite. 


€ 


[8 aprilie 1881] 

În urma hotărârii luate de d. Brătianu de a părăsi puterea, confrații noștri 
de la „Românul“ au cam ajuns în doaga copiilor. Chiar în numărul în care 
foaia încă guvernamentală anunță nestrămutata hotărâre a primului ministru 
ea aplică partidului conservator cinci coloane pline de insinuațiuni cari de 
cari mai copilăroase. 

Când cu sporirea lefii miniştrilor d. Brătianu declarase că poate renunța 
la acest spor, că se poate sacrifica cum s-au sacrificat coreligionarii săi 
politici de la 1848, din cari unii au şi murit. Noi am zis: D-zeu să-i ierte! 
Știm pozitiv că din numărul mare de pensionari ai sultanului cari, departe 
de-a suferi amărăciunea exilului, huzureau de bine în străinătate, n-a murit 
absolut nici unul de mizerie sau de privaţiuni. Unul singur, un militar, s-a 
stins de nostalgie şi de dorul copiilor. Alţii, dacă i-a odihnit D-zeu, aceasta 
s-a întâmplat pentru că nu mai aveau zile și pentru că o moarte avem cu 


toții. Contimporani de-ai d-lor C.A. Rosetti şi I. Brătianu, confraţi în exiliu, 
se vor însărcina credem a descrie mizeria onor. tagme patriotice, care, la 
dreptul vorbind, în străinătate s-au obicinuit a trăi bine, pe mare și de-a 
gata, încât întorși în ţară, nu le mai ajung zece lefuri și zece diurne. Și 
această părere a noastră, realistă cu totul, că vro pagubă pentru ţară nu e 
dacă D-zeu vrea ca și Caradalele ori Cariagdii să dea ortul popei, 
„Românul“ o numeşte „apel la asasinat“. 

Fi onorabili, cei mai mulţi dintre oameni nu se nasc decât spre a se 
stinge făr' a lăsa nici o urmă pe pământ. E păcat în adevăr că morgenii și 
talente cari costă puţin și produc mult; e păcat că decreşte populaţia 
productivă şi muncitoare a acestei ţări; e păcat de oricine care cu mintea ori 
cu brațul au contribuit în adevăr la înflorirea țării. Dar de cei mai mulți din 
d-voastră o să ştie ceva posteritatea? Nu dorim scurtarea zilelor nimănui: 
zicem numai că ţara nu s-ar resimţi de pierderea reputaţiilor uzurpate, cari o 
costă atât de mult fără a-i fi adus vreun folos. 

Dar punându-ne chiar în ipoteza „Românului“ și botezând cu numele de 
fapte mari o sumă din evenimentele de-o valoare curat formală câte s-au 
petrecut de la 1848 până acum, dând partidului roșu recunoașterea pe care 
el o pretinde, dar pe care faptele n-o justifică decât în minimă parte, vedem 
totuși că socoteala patrioţilor e făcută demult. Ei singuri şi-au fixat după 
plac preţul faptelor lor, căci și-au creat pensii, diurne, lefuri ad-hoc, 
păsuieli, prin urmare, chiar dacă au făcut ceva, gratis n-au făcut nimic și nu 
ştim de unde ar mai veni pretenția unei recunoștinţe cu totul speciale din 
partea ţării şi a posterităţii. 

Meritul consistă în disproporţia dintre ceea ce un om costă și ceea ce 
produce. Când el costă puţin pe societate şi produce mult, ea are cuvânt de- 
a-i deplânge pierderea. Dar când el ia de la societate de zece sau de o sută 
de ori pe-atâta pe cât fac în realitate închipuitele sale merite nu înțelegem 
ca, pe deasupra tuturora, să mai facă cererea de-a i se ridica statuie de 
marmură şi de-a se săpa pe table de metal stihuri de neuitare din partea 
naţiunii recunoscătoare! 


€ 


[9 aprilie 1881] 
Intr-un articol cu mult prea lung pentru obiectul ce tratează, „Românul“ 
face cele mai copilăroase insinuațiuni la adresa partidului conservator şi a 


câtorva din membrii lui, cercând a dovedi că noi semănăm ură și aruncăm 
calomnii contra partidului roşu. Am relevat ieri încheierea acelui articol în 
care „Românul“ zice că facem apel la asasinat. 

Să ne-nţelegem odată. 

Dacă descrierea partidului roșu astfel cum este el în cea mai mare parte 
a lui e în stare a produce ura spiritului public, vina nu este a noastră, ci a 
adevărului. 

Să amintim numai câteva fapte. D. Mihălescu, cucernicul canonizat, 
declară în Senat că „scabroase afaceri“ au existat în adevăr și că d-sa ridică 
cu eleganta sa mână un colțuleţ al vălului ce le acopere. Oare majoritatea 
Senatului se formalizează de-o asemenea gravă denunţare, care arunca 
suspiciunea asupra unui ministru, asupra multor înalți funcţionari ai 
statului? Oare majoritatea simte că autoritatea statului și încrederea ce 
cetățenii cată s-o aibă în ea e lovită în față, e zdruncinată prin o asemenea 
suspiciune, aruncată de-un om care era în stare a cunoaște afacerea de- 
aproape, de vreme ce dirija însuși cărăturile armatei rusești? 

Nu, majoritatea se face ne-aude ne-a vede și trece la ordinea zilei. 

Oare un asemenea fapt e de natură a inspira iubire pentru partidul 
liberal? Nu mai vorbim de răscumpărare. Cea mai populară cestiune din 
România o numea onor. Costinescu. „Impusă din afară“, şoptea d. Brătianu 
în Senat. A trata de cea mai populară o cestiune impusă este oare un fapt 
menit a inspira încredere în guvern și în partid? 

Dar nu e deputat roşu să nu aibă câte două-trei funcţii deghizate sau 
făţişe, nu e unul care să nu fie legat de guvern prin interese materiale și 
personale, încât fiecare ridicare de mână în adunări e cântărită cu aur. 
Nepotism, cumul, favoritism, păsuieli, întreprinderi, joc de bursă în Cameră 
— toate acestea sunt făcute a inspira iubire pentru partidul roșu? 

Calomnie, calomnie! strigă foile lor. Probaţi toate acestea punct cu 
punct! Multe sunt lesne de probat pentru că sunt pe faţă. Multe însă se 
impun prin natura lucrurilor. Nu e ciudat a vedea o mulțime de oameni, 
săraci până ieri, că au devenit milionari peste noapte numai și numai prin 
faptul că sunt deputaţi şi oameni de-ai partidului? Cu diurna de doi galbeni 
pe zi nu se pot face minuni, oricum i-ai învâlrti. Trebuie dar să admitem 
cauze ascunse și ilicite de îmbogăţire. 

Și cu ce se drapează toate mizeriile acestea? Cu costumul unor 
evenimente politice cari, în a noastră părere, s-ar fi îndeplinit oricine ar fi 
fost la guvern. E evident că, după războiul din Crimeea, protectoratul Rusiei 


trebuind să cază, iar suzeranitatea Porții fiind istoriceşte și în sine foarte 
slabă, românii au putut face în dragă voie tot ce le-a venit în minte. E 
asemenea evident că după ultimul război, prin chiar natura lucrurilor, 
România trebuia să devie independentă, oricine ar fi fost la guvern. 

Programul național n-a fost nicicând esclusiv al roşiilor. El e punct cu 
punct cuprins în programul junilor conservatori din Adunarea ad-hoc a 
Moldovei, el e cuprins în actele lui Grigorie Vodă Ghica; el a fost deci 
adoptat de roşii ca de toate celelalte partide. 

Și când faptele dumnealor sunt de natură a inspira ură spiritului public 
şi indignaţiune omului onest, oricât de sobru ar fi povestite, după opinia 
„Românului“ conservatorii sunt cei cari seamănă amărăciune, ură, 
calomnie, apeluri la asasinat în contra d-lor Carada, Cariagdi, Mihălescu? 

În orice caz ura noastră, dacă este, e foarte teoretică. Roşii au dat toate 
ministeriile conservatoare în judecată, bine înțelegându-se fără nici o cauză. 
Conservatorii n-au dat pân-acuma nici un cabinet roșu în judecată, nici 
pentru vină vegheată. 

Senatul a dat un vot formal contra convenției Stroussberg. D. Brătianu 
dizolvă Senatul, pune în executare convenţia fără ca ea să fi avut putere de 
lege, calcă deci în mod fățiș Constituţia şi nimeni nu l-a dat în judecată. 

lată ura conservatorilor! 

Pentru a justifica faptul de la 11 fevruare și înălțarea ulterioară a 
generalului Lecca, „Românul“ aduce exemple şi analogii istorice. 

De unde sunt luate acele exemple? 

Din Spania. 

Frumoasă ţară Spania, dar ca model de onestitate civică și de conduită 
militară nu poate fi citată astăzi. Mai târziu, după ce se va regenera, după ce 
va avea iar vreo 40 milioane locuitori ca sub Carol V, am putea sta de vorbă 
despre ceea ce se întâmplă la ei. „Românul“ nu trebuie să uite că Spania 
acum două sute de ani avea armata cea mai puternică, flota cea mai 
puternică, bogății imense, patruzeci milioane locuitori, c-un cuvânt era cea 
dendâi putere europeană. Ca să cază la nivelul de astăzi trebuia în adevăr să 
se fi întâmplat fapte ca acele ale d-lui Serrano. Decăderea averii publice și 
decreşterea e totdauna rezultatul unei decăderi morale. 

[10 aprilie 1881] 

„D. Dimitrie Brătianu soseşte, d. Dimitrie Brătianu a sosit!“ Iată Buna 
Vestire pe care patrioții o colportează cu bucuria în față. Cât un purice li se 
făcuse inima şi pe-aci, pe-aci să se scuture din copacul bugetului ca frunzele 
toamnei. Închipuiască-și cineva dezastrul patriotic, acum imediat înainte de 
Sf. Gheorghe, când sunt de plătit chirii. Nu trebuie să se uite că, dacă o 
parte a tribului s-a îmbogăţit, patrioți de profesie există atât de mulţi pe 
suprafața pământului încât toţi nu s-au putut îmbogăţi și mulţi încă sunt 
avizaţi la postul Sfântului Buget dacă n-au de gând să postească tot anul. 

Ei, d. loan Brătianu seamănă acelui copac lăudat de zicătoarea sanscrită, 
pe care frunză cu frunză "| culeg păsările, pe-a cărui ramuri petrec 
maimuţele, în a cărui umbră căprioarele odihnesc, în a cărui scorburi petrec 
furnicile şi din florile căruia albinele culeg miere. Om vrednic de toată 
lauda, toate membrele sale sunt în lume pentru fericirea tagmei; gura pentru 
a rosti fraze pe cari frunză cu frunză le ciupesc ciorile organelor patriotice, 
mâna subscriitoare de decrete, ochii cari aleg oameni mari pentru a-i face 
miniștri, pulsul inimei care e ceasornicul vieţii patrioţilor. Ce s-ar alege în 
adevăr din roşii dacă cele două ceasoarnice într-un gând și într-o bătaie, 
Rosetti Brătianu, ar înceta de-a merge? Ar fi avizaţi a asculta locuţiuni 
latine, greceşti și nemţeşti de la onor. d. Chițu, și locuţiunile nu sunt diurne; 
ar fi reduși a citi poeziile neogreceşti ale lui Serurie sau câteva Din orele de 
repaos ale lui Radu Pătărlăgeanu şi acestea nu sunt slujbe acătării, sunt ca 
loboda în zi de Paști. 

Hotărârea, în aparenţă neclintită, a d-lui loan Brătianu de-a se retrage la 
Măgura și de-a încredința frăţini-său compunerea unui cabinet, deşi e un 
căpiţel de nădejde pentru inimele patriotice, totuşi nu e de natură a le linişti. 
O deputaţiune a majorităţii Camerei şi alta a majorităţii Senatului, această 
din urmă cu chiar Î.P.S. Sa părintele mitropolit al Ungro-Vlachiei în frunte, 
au insistat pe toate căile, prin viu grai şi în scris, sub proprie iscălitură şi cu 
punere de deget, ca d. Brătianu să rămână prezident de Consiliu, „fiind 
prezenţa lui la cârma statului absolut legată cu interesele și viitorul 
României“. Î.P.S.S. e desigur un prea bun teolog şi un prea învăţat călugăr 
ca să nu vază că în fraza Ni Dieu, ni Maitre a lui Blanqui, apoteozat de 
„Românul“, e cuprins viitorul religiei creştine în România; e prea bun 


arhipăstor al neamului ca să nu cunoască că în emanciparea evreilor pe 
categorii e o garanţie mai mult pentru bunul trai al creştinilor; e politic prea 
prevăzător pentru a nu se fi convins că în principiile republicane, ateiste şi 
socialiste ale d-lor Sihleanu, Caligari, Vintilă și Horia Rosetti, dr. Russel și 
alţii e cuprins tocmai viitorul acela al României cu care prezenţa la putere a 
d-lui Brătianu este absolut legată. Dar să nu mai vorbim de astea. 

Am observat de mult că fostul promotor al separării Moldovei de Ţara 
Românească a devenit patriot pentru cuvinte analoge ca acelea ale onor. d. 
Lăţescu, deși, în treacăt vorbind, biserica ar trebui să fie deasupra partidelor 
şi ar avea datoria de-a apăra interesele ei proprii, iar nu a se face 
sprijinitoarea cutărui sau cutărui partid politic. Mulțimea despărțeniilor, 
crescânda ireligiozitate a claselor de jos, nerespectarea sărbătorilor, pe care 
capitalul egoist şi străin le răpește săracului, lipsa de învăţătură a bietului 
cler de jos şi a celui de sus, apatia cu care biserica stă în faţa cestiunilor 
sociale, păgânizarea instituţiilor, legilor şi a organizaţiei muncii, camăta și 
desfrâul moravurilor, lipsa unui învățământ ecleziastic într-o ţară unde 
atâtea episcopii şi atâtă preoţime există de sute de ani, iată cestiuni cari ar 
trebui să preocupe pe prelați; nu însă dacă cedarea Basarabiei şi 
răscumpărarea drumurilor de fier e sau nu e legată cu viitorul României. 

Dar în sfârşit, cu toată insistența Î.PS.S., d. I. Brătianu persistă în 
hotărârea sa şi d. D. Brătianu e însărcinat cu formarea unui nou cabinet. E 
prea adevărat că d. Dumitru Brătianu n-a inventat iarba de puşcă și, afară de 
O datorie de conștiință către ţara sa, absolut nimic alt nu-l autoriză a se 
crede chemat la moșirea cabinetului no. 39 sau 40. Ca ministru 
plenipotenţiar la Țarigrad d-sa era dobrei ciolovek, întreba la Poartă din 
când în când cum stă cu sănătatea M. S. Sultanului, mai dezbătea vro mare 
chestie europeană cu vro aga sau vrun efendi, împărțea universul după 
geografia Slăniceanu și încolo nu făcea nimănui nici bine nici rău, nici cald 
nici rece. Ce-o fi însemnând ca prim ministru știe unul Dumnezeu. Fost 
ministru de resort, se distingea prin împrejurarea că se 'nchidea în cabinet 
ore întregi. Când pleca acasă, oamenii ce veneau să vază ce făcuse ilustrul 
om de stat în dulcea sa singurătate găseau risipiţi pe biurou și pe covoare 
mulți cocoși de hârtie, admirabil lucraţi şi cadavre numeroase ... de mușşti. 
Garantăm autenticitatea acestor fapte mari din trecutul d-lui Dimitrie 
Brătianu. Prin urmare nu mai poate fi îndoială că secundogenitul e un mare 
om de stat şi (în predmetul cocoşilor) o inteligenţă abilă. E scris omului pe 
frunte că, oriunde va ajunge, să nu fie nimic mai mult decât ceea ce e în 


adevăr. Dar de vei scoate apă din marea vieţii publice sau din izvorul unei 
ocupațiuni mai modeste, şi ici şi colo ulciorul nu încape decât tot atât cât 
intră în el şi cine a prins muşte la București, le-a prins și la Țarigrad şi le va 
mai prinde încă oriunde ar ajunge Dumitru și Ion! Departe griva de iepure. 
Roşii au cuvânt de-a fi îngrijiţi de viitor şi de-a nu vedea în ultima 
schimbare decât începutul sfârșitului. 

Retragerea d-lui Ion Brătianu va rămânea pentru câtva timp obiectul 
comentariilor zilei. 

Cauzele retragerii sale sunt multe şi varii. 

După o politică de acțiune mai mult ori mai puțin favorabilă, care avea 
de obiect nu organizarea țării, ci numai poziția ei internațională, venise 
timpul muncii adevărate, a ridicării ţării, nu în ochii şi părerea altora prin 
rang şi titlu, ci în ochii ei proprii, a ridicării din ea însăși, a dezvoltării 
interioare. 

Signalul unei serii de necesităţi interne a fost dat prin proclamarea 
regatului. Pentru ca regatul să nu fie un cuvânt gol d. Brătianu trebuia 
neapărat să vizeze la o organizare monarhică, la garanţiile neapărate pentru 
funcţionarea normală și regulată a organismului statului. Partidul său, 
departe de-a pricepe asemenea necesități, n-a văzut în proclamarea regatului 
decât o formalitate; el n-a priceput că cine-a intrat în danţ trebuie să joace și 
că, odată admisă teza, toate consecuenţele ei sunt date de mai nainte. 

Legea în contra străinilor, cari ar compromite interesele statului, e 
monarhică. Ei bine, dacă mai mulți membri din opoziţie ar fi lipsit din 
Cameră, proiectul de lege ar fi trecut c-o majoritate de un vot numai. 

E a se însemna totodată că d. C.A. Rosetti n-a prezidat acea ședință. 
Faţă deci cu consecuenţele întemeierii monarhiei, majoritatea compusă din 
demagogi au început să șovăiască. Acest incident au dat loc la un schimb de 
cuvinte semnificative între d-nul Ion Brătianu și d. C.A. Rosetti: „Dacă-i 
aşa, fă-te d-ta prim ministru“, ar fi zis cel dendâi către cei de-al doilea. — 
„Ba, dacă eu sunt cauza tuturor relelor, nu primesc nici eu această sarcină“, 
ar fi răspuns d. Rosetti. C-un cuvânt majoritatea actuală s-arată incapabilă 
de-a-și aplica în mod organic regalitatea pe care a votat-o, atât de incapabilă 
încât nici nu simte esenţa lucrului, nici nu pricepe ce i se cere. E drept că în 


faţa căderii, în faţa pericolului pierderilor materiale, esenţiale pentru masa 
roşiilor când cade de la guvern, ei s-au mai prosternat cu toţii înaintea 
şefului lor, dându-i carte blanche să facă ce-o voi și să compuie ministerul 
cum va voi. D. I. Brătianu a refuzat. 

Ca să se vază că există în adevăr un uşor antagonism între d. I. Brătianu 
pe de o parte şi d. C.A. Rosetti cu majoritatea de alta, reproducem 
următoarele din primul București al „Românului“ de azi: 


Înţelegem retragerea d-lui I.C. Brătianu fără a o aproba pe deplin. 


De ce „Românul“ nu aprobă această retragere? 
Despre d. Dumitru Brătianu „Românul“ zice că 


este unul din acei vechi și neobosiţi luptători ai ideilor liberale și democratice, 
unul din rarii și eminenţii bărbaţi cari un singur moment n-au slăbit în lupta pentru 
aceste principie, un singur moment nu s-au îndoit că-n ele și numai în ele stă 
mântuirea ş-asicurarea viitorului poporului românesc. 


Aceste șiruri trebuiesc bine citite. 

Va să zică Dumitru n-au slăbit un singur moment; Ion au slăbit; Dumitru 
nu s-au îndoit un singur moment că-n ideile liberale și democratice stă 
mântuirea, Ion s-au îndoit. 

Trebuie să însemnăm aci că d. Dum. Brătianu, departe de-a fi un rar și 
eminent bărbat, e foarte de mijloc ca inteligenţă și dacă Ion nu e un geniu, 
Dumitru nu e nici măcar foarte deştept. Ar fi o eroare a se crede că 
principiile și aspiraţiunile lor sunt identice. De mult și la orice ocazie a fost 
un oarecare antagonism politic între cei doi fraţi, care se manifesta prin 
opiniile deosebite pe cari şi le formula cel mai mic la ocazii date. Astfel 
broşura, O datorie de conștiință către ţara mea, oricât de netedă şi linsă în 
privirea termenelor, e îndreptată în contra politicei esterioare a fratelui Ion. 

Așadar alegerea d-lui Dumitru Brătianu ca prezident de Consiliu e o 
demonstraţie, slabă, în adevăr, dar caracteristică a partidului contra șefului 
de pân' acum. 

Asupra activităţii noului prim ministru circulă două versiuni. După unii, 
secundogenitul (în toate privirile) ar fi având de gând a veni în sfârşit cu 
visul de aur al Pătărlăgenilor, c-un ministeriu omogen. După alţii ar forma 
un ministeriu de tranziţie. 


Oricum ar fi, noul ministeriu nu va avea nici activitate însemnată, nici 
durată lungă. Caracterul lui cel provizoriu e indicat de mai nainte. Se poate 
să fie un ministeriu de alegeri și, pentru acest scop special, am dori în 
adevăr ca el să se constituie astfel încât să garanteze cât se poate de bine 
libertatea alegerilor. Astăzi, când roşii au abjurat formal republica, agitaţiile 
de uliţă, conspiraţiunile, revoluţia în permanenţă și turburarea de meserie, 
ţara are nevoie de armonizarea intereselor ei, de armonizarea claselor ei, de- 
o politică în adevăr de stat şi nu de partid. Noi credem că majoritatea 
partidului roşu, esceptând pe câţiva, e incapabilă de-a pricepe o politică de 
stat şi va înclina totdeauna la politica de partid. Dar asupra tuturor acestora 
judecata ar fi prematură. 

Şi iarăşi bat la poartă cu degetele moi florile primăverii și, unde acum 
cinci sute de ani turmele lui Bucur ciobanul se pierdeau în orizontul șesului, 
astăzi mii de grădini contrastează în tânără verdeață cu zidurile albe și 
acoperemintele strălucite ale caselor și cu turnurile bisericilor; iar duiosul 
ritm al clopotelor ne vestește vechea și trista legendă că astăzi încă Hristos e 
în mormânt, că mâine se va înalta din giulgiul alb ca floarea de crin, 
ridicându-și fruntea sa radioasă la ceruri. 

Tristă şi mângâietoare legendă! lată două mii de ani aproape de când ea 
au ridicat popoare din întunerec, le-au constituit pe principiul iubirii 
aproapelui, două mii de ani de când biografia fiului lui Dumnezeu e cartea 
după care se creşte omenirea. Învățăturile lui Buddha, viaţa lui Socrat şi 
principiile stoicilor, cărarea spre virtute a chinezului La-o-tse, deși 
asemănătoare cu învățămintele creştinismului, n-au avut atâta influență, n- 
au ridicat atâta pe om ca Evangelia, această simplă și populară biografie a 
blândului nazarinean a cărui inimă au fost străpunsă de cele mai mari dureri 
morale şi fizice, și nu pentru el, pentru binele și mântuirea altora. Și un stoic 
ar fi suferit chinurile lui Hristos, dar le-ar fi suferit cu mândrie și dispreţ de 
semenii lui; şi Socrat a băut paharul de venin, dar l-a băut cu nepăsarea 
caracteristică virtuţii civice a anticităţii. Nu nepăsare, nu despreţ: suferința 
şi amărăciunea întreagă a morţii au pătruns inima mielului simţitor și, în 
momentele supreme, au încolţit iubirea în inima lui şi şi-au încheiat viaţa 
pământească cerând de la tată-său din ceruri iertarea prigonitorilor. Astfel a 


se sacrifica pe sine pentru semenii săi, nu din mândrie, nu din sentiment de 
datorie civică, ci din iubire, a rămas de atunci cea mai înaltă formă a 
existenței umane, acel sâmbure de adevăr care dizolvă adânca dizarmonie și 
asprimea luptei pentru existență ce bântuie natura întreagă. 

E uşoară credința că prin precepte teoretice de morală, prin ştiinţă, 
oarecum, omul se poate face mai bun. Omul trebuie să aibă înaintea lui un 
om ca tip de perfecţiune după care să-și modeleze caracterul și faptele. 
Precum arta modernă își datoreşte renașterea modelelor antice, astfel 
creşterea lumii nouă se datorește prototipului omului moral, Isus Hristos. 
După el încearcă creştinul a-și modela viaţa sa proprie, încearcă combătând 
instinctele şi pormirile pământești din sine. Chiar dacă dezvoltarea 
cunoștințelor naturale se îndreaptă adeseori sub forma filozofemelor 
materialiste în contra părții dogmatice a Scripturii, chiar dacă în clasele mai 
culte soluțiuni filozofice a problemei existenţei iau locul soluţiunii pe care o 
dă Biblia, caracterele crescute sub influenţa biografiei lui Hristos, și cari s- 
au încercat a se modela după al lui, rămân creştine. 

Dacă vorbim de această împrejurare e pentru a arăta că nu în cultura 
escesivă a minţii consistă misiunea școalelor — escepţie făcând de cele 
înalte — ci în creşterea caracterului. De acolo rezultă importanţa biografiei 
lui Hristos pentru inimele unei omeniri vecinic renăscânde. Pentru a se 
îmbogăţi, pentru a-și îmbunătăţi starea materială, pentru a uşura lupta 
pentru existenţă, dând mii de ajutoare muncii braţului, oamenii au nevoie de 
mii de cunoștințe exacte. Pentru a fi buni, pentru a se respecta unii pe alţii şi 
a-şi veni unui altuia în ajutor au nevoie de religie. 

De aci răsare însă şi marea deosebire între vechiul stat păgân şi statul 
creştin. Statul ca product al naturii e supus acelorași legi mecanice, prezintă 
același complex de lupte pentru existenţă individuală și colectivă ca şi 
natura. Menirea monarhiei creştine e a modera asprimea legilor inerente 
statului prin apărarea celui slab de exploatarea celui puternic, şi în fine prin 
compensație. Dacă există puternici, ei cată să compenseze prin o activitate 
binefăcătoare puterea ce-o au asupra altora. De aceea pentru înaintarea în 
viaţa politică cată să se ceară sau o mare inteligență sau un mare caracter, 
care să compenseze munca societăţii ce-i susţine. Acesta ar fi idealul 
monarhiei creştine și ar fi misiunea bisericei de-a răspândi acest sentiment 
şi-n clasele de sus şi-n cele de jos. Dacă sâmburul vecinicului adevăr 
semănat în lume de nazarineanul răstignit a cătat să se 'mbrace în formele 
frumoase ale bisericii, dacă aceasta a dat o mare nobleţă artelor, luându-le 


în serviciul ei, asupra formelor religioase, asupra datinei frumoase nu 
trebuie uitat fondul, nu trebuie uitat că orice bun de care ne bucurăm în 
lume e în mare fapta altora şi că posesiunea lui trebuie răscumpărată printr- 
un echivalent de muncă. De aceea e de datoria claselor superioare de-a 
strânge cât de multă cultură pentru a ușura munca celor de jos, pentru a le 
lumina și a le conduce spre binele lor moral şi material. 

Suferințele de moarte ale dascălului și modelului nostru nu ni se cer 
decât în momente escepţionale, nu se cer decât de la eroi şi de la martiri. 
Dar, întru cât ne permite imperfecțiunea naturii omenești, fiecine trebuie să 
caute a compensa prin muncă și prin sacrificiu bunurile de cari se bucură. 
Atunci numai Domnul va petrece în mijlocul nostru, precum adeseori cu 
bucurie au petrecut în mijlocul puternicilor și religioşilor noştri străbuni. 

[16 aprilie 1881] 
A aştepta să culegi altceva dintr-un pământ decât ceea ce a fost semănat 
în el ar fi o copilărie. Ni se vorbeşte de o eră nouă, ni se vorbeşte mai cu 
seamă de o epocă a neatârnării depline ca rezultat al politicei exterioare, de 
disparițiunea vechilor deosebiri de clasă, de dezrobirea ţăranului ș.a. ca 
rezultat al politicei dinlăuntru, şi aceste mari schimbări se susține că s-ar fi 
făcut în adevăr, că s-ar fi împlântat oarecum aceste rădăcini în pământul 
dreptului public român, că trăim într-o lume hotărâtor nouă, într-o eră 
liberală. Noi aflăm din contra că, orice săpătură am face, dăm de aceleași 
rădăcini vechi cari formau corupţiunea în trecut și că, asemenea cuvintelor 
din dicţionarul nostru modern, multe nume s-au schimbat, esența însă a 
rămas aceeași. 
Se ştie de ex. că în trecut, deci în veacul al optsprezecelea și într-o parte 
a veacului al șaptesprezecelea, arareori înainte, domnia, adică stăpânirea 
Ţării Româneşti, se cumpăra prin peşcheșuri plătite turcilor sau prin 
augmentarea tributului. Astăzi stăpânirea constituțională nu mai e în chestie, 
dar cea reală este reprezentată prin ministeriu. Azi nu se mai dau peşcheșuri 
se va zice; nu mai plătim tribut. Ce puţin cunoscător de esenţa lucrurilor ar 
fi cel ce ar susține-o asta! Dar ce era peşcheşul pe lângă răscumpărare, dar 
ce era tributul pe lângă enorma anuitate plătită pentru concesia Stroussberg? 
Tributul se plătește și azi; el e cu mult mai oneros decât în trecut, numai se 
plătește unei puteri mult mai mari decum era turcul. 


Cât despre starea dinlăuntru, toată lumea știe că organizarea actuală a 
muncii agricole e o formă mult mai oneroasă și mai vexatoare a clăcii 
vechi, mai ales în Moldova, dar și în mare parte a Țării Românești. Cu toată 
egalitatea, biciul subprefectului joacă şi azi pe spetele ţăranului ca-n vremea 
Regulamentului. 

Astfel, oricari ar fi formele în cari se îmbrăca viaţa publică și orice 
numiri s-ar da acelor forme, substratul lor organic este acelaşi ca și în 
trecut. A-l boteza din nou pe un om nu va să zică a-l schimba; a pune 
numele de regim democratic unei oligarhii vechi nu va să zică a schimba 
starea de lucruri. Singura schimbare, nu de esenţă, o aflăm numai în 
înmulţirea oligarhilor şi în înrăutățirea lor. Deja Regulamentul Organic a 
făcut din ciocoii vechilor boieri o pătură nouă de oligarhi, Constituţia a 
făcut din progenitura foarte numeroasă a acestora o pătură oligarhică și mai 
mare. Pentru aceşti oameni există statul român. Ei îl stăpânesc şi-l 
esploatează; despre o ridicare a stării de cultură a poporului, despre 
îmbunătăţirea existenţei lui morale ori materiale nu e nici vorba. Casa 
ţăranului e durată astăzi ca acum 500 de ani, plugul lui e acelaşi ca sub 
Mircea Vodă, pe când plugăria era o ocupaţie secundară și păstoria cea 
dendâi. lar deosebirile, câte sunt, sunt toate în rău. Pe lângă sărăcire se 
adaogă o degenerare din ce în ce mai simțită a rasei şi mână 'n mână cu 
aceasta merge creşterea mortalităţii şi scăderea nașterilor. 

Revoluţia socială inaugurată la 1848 s-a petrecut înlăuntrul și în folosul 
claselor dirigente ale societății noastre americane. Nu emanciparea 
poporului se cerea de către patrioţi, ci egalitatea lui Carada şi Cariagdi cu 
boierii mari ai ţării; nu condiţii de înaintare a poporului a voit cineva, ci 
dreptul cenușerului de visterie de-a ajunge ministru. La o organizare 
sănătoasă a naţiei n-a gândit nimenea și, când vedem cu ce elemente avem a 
face, putem zice că nici nu se va gândi nimenea. 

[16 aprilie 1881] 

La întrebarea „ce-o fi căutând d. Stătescu la Interne, d. Urechia la 
Instrucție“ se dă următorul răspuns. Titlul de recomandaţie a onor. d. 
Stătescu a fost proiectul de lege în contra străinilor propus de d-sa în Senat; 
titlul d-lui Urechiă e un raport pân' acum secret asupra nihilismului din laşi. 
Avem deci un ministeriu organizat în contra nihilismului ca teorie, de 


urmărit în școli, și a nihilismului practic, de urmărit prin subprefecţii d-lui 
Stătescu. 

Curios ar fi a se şti în ochii cui opera juridică a d-lui Stătescu și cea 
politico-literară a d-lui Urechiă au servit drept titluri pentru conferirea de 
portofolii? În ochii d-lui Dimitrie Brătianu? Nu credem, căci — de nihilo 
nil fit. 

Astfel ştim raţiunea fundamentală a intrării acestor doi domni în 
ministeriu, deși nu avem întreg lanţul cauzal în mâni. Cauza retragerii d-lui 
Ion Brătianu rămâne încă necunoscută. 

Ar fi păcat cu toate astea să nu relevăm un articol hazliu al 
„Românului“ în care se interpretează vestita teză a lui Descartes: Cogito, 
ergo sum. 

lată ce zice „Românul“: 


Adesea ziserăm şi cu durere ne vedem siliți a repeţi, 

În genere vorbind cel mai mare sacrificiu ce poţi cere unui român este a-l sili să 
cugete serios în el însuși câteva ore asupra unui subiect. 

E timp în fine să 'nţelegem că numai printr-o cugetare serioasă și necurmată, omul 
poate să cunoască bine adevărul şi calea cea bună pe care trebuie să meargă. 

Aceasta este metoda prin care omul poate cunoaşte adevărul; acesta este mijlocul 
prin care el este gratificat d' a putea mânca din pomul cunoștinței. „Cuget deci sunt“, a 
zis Descartes. Să ne deprindem dar a cugeta mai mult decât a vorbi şi vom fi. 


Apoi urmează cinci coloane de meditaţiuni politice asupra moralității și 
capacităţii partidului liberal. 

Ce are-a face lipsa de cugetare serioasă și necurmată cu teza lui 
Descartes, care e tocmai îndreptată contra scepticismului, contra escesului 
cugetării? În adevăr în Meditationes de prima philosophia (Paris, 1641) 
Descartes zice: 


Ne putem îndoi de orice în lume numai nu de faptul că ne îndoim. Simţurile mă 
înșală, deci nu mă pot încrede necondiţionat în ele; nu știu dacă o fiinţă atotputernică 
n-a făcut ca să nu existe în realitate nici pământ, nici cer, nici obiecte cu întindere în 
spaţiu; poate că nu există nici figuri, nici mărime, nici loc și cu toate astea am 
imaginea lor sensibilă, care face să-mi nălucească existența tuturor obiectelor 
acestora; poate chiar la adunarea de doi cu trei, la numărarea laturilor unui pătrat, 
la cele mai ușoare concluzii mă înșel. Imperfecţiunea mea poate fi atât de mare încât 
să mă 'nșel întotdeuna. Precum Archimede, zice el în Meditaţiunea a doua, nu cerea 
decât un singur punct fix pentru a putea mișca pământul, tot astfel eu voi avea mari 


speranţe dacă voi fi îndestul de fericit de a afla o singură teză pe deplin sigură și 
nesupusă nici unei îndoieli. şi 'ntr-adevăr un lucru e cert, pe când toate celelalte sunt 
incerte, și acel lucru cert e îndoiala mea însăși, e cugetarea mea însăși, deci existenţa 
mea. Dacă ar exista chiar o ființă atotputernică care a aranjat totul ca să mă 
amăgească, totuși trebuie să exist pentru a putea fi amăgit; cugetând că sunt tocmai 
cugetarea aceasta demonstră că şi sunt în adevăr. Teza: sunt, exist e pururea și în 
mod necesar adevărată de câte ori o pronunţ ori o cuget. Cogito, ergo sum. 


Ce are a face această vestită teză, care a răsturnat filozofemele sceptice, 
foarte seducătoare tocmai prin profunditatea lor, cu lipsa de cugetare a 
Caradalelor și Pătărlăgenilor? Aceştia există ca orice carne cu ochi chiar 
dacă n-ar gândi nimic, ba existenţa lor e cu atât mai vie şi mai aparentă cu 
cât nu gândesc nimic şi nu sunt nimic. Pe cât timp au diurne, lefuri, 
întreprinderi nici nu-i simţi că sunt: vegetează liniștiți şi blânzi. Din 
momentul în care nu le mai au îşi manifestă existenţa într-un mod zgomotos 
şi foarte neplăcut. 

Dar de, bietul Descartes, om a fost şi el şi-o fi avut păcate pe cari cată să 
le spăsească după moarte. Ce pedeapsă mai mare putea să-l aștepte însă pe 
ceea lume decât de a se vedea citat și tălmăcit de învățații redactori ai 
„Românului“”? 

[17 aprilie 1881] 

Pentru ce s-a retras d. Brătianu de la putere? 

Iacă întrebarea pe care şi-o face toată lumea și la care ar trebui să se dea 
un răspuns lămurit. 

Partidul liberal, de când e la putere, ne-a dedat în adevăr cu spectacolul 
unor miniștri cari ies la lumină și intră iarăşi în umbră fără ca nimeni să știe 
pentru ce au venit nici pentru ce s-au dus. 

Acest sistem, natural sub guvernele despotice, în care ministerul nu are 
să dea seama de purtarea lui decât suveranului, este absurd într-o ţară liberă, 
în care guvernul este adus la putere și răsturnat de opiniunea publică şi în 
care prin urmare cetăţenii trebuie să ştie limpede pentru ce se face ceea ce 
se face ca să poată judeca pe fiecare om politic. 

Oricât de absurd este acest sistem, el s-a urmat fără curmare de la 
căderea guvernului conservator, în ciuda bunului simţ şi a cerinţelor 
constituționale și fiindcă, cum zice poetul, răul se face lege, lumea se 


deprinsese de-a vedea pe niște oameni porecliți miniștri intrând în cabinet şi 
ieşind, palide arătări fără acţiune și fără voinţă. 

Dar în sfârşit toţi aceştia nu aveau nici o însemnătate, erau pioane cu 
care juca d-l Brătianu singur; jucătorul însuși, acela ce le da mișcarea și 
voința rămânea acelaşi ca să răspunză de toate. 

Iaca însă că se duce acum însuși d. Brătianu! 

Nici acum nu vom afla pentru ce? 

Se schimbă însuși capul cabinetului, persoana care reprezintă guvernul 
şi partidul întreg, și lumea și opinia publică, la care se tot face apel, nu va 
şti lămurit care este cauza acestei schimbări? 

„Românul“ a simţit că este aici o cestiune de demnitate pentru partidul 
liberal în general și pentru d. Brătianu în parte, a simţit că el mai ales, 
organul partidului liberal, e dator să răspunză la această întrebare. 

Și de aceea numărul din ajunul Paştelor începe cu întrebarea cu care 
începem și noi: Pentru ce s-a retras d. Brătianu? 

În loc însă de-a răspunde în trei cuvinte la această întrebare în loc de-a 
spune lămurit țării într-un mod onest și leal adevărata cauză care l-a silit pe 
d. Brătianu a se retrage, d. C.A. Rosetti — bănuim că d-sa a scris — aşterne 
un articol lung de patru coloane, plin de contradicţiuni, în care grămădește 
vorbe peste vorbe, fraze peste fraze, laudă pe d. Brătianu, laudă partidul 
liberal, atacă opoziţia și arată ca cauză a retragerii d-lui I. Brătianu toate 
cauzele pentru cari un ministru se poate retrage de la putere și altele la cari 
nimeni nu s-a putut gândi vreodată. 

Rugăm pe cititorii noștri să citească acel articol: vor vedea un om care 
caută să ascunză adevărul și înşiră verzi şi uscate numai ca să întunece 
cestiunea ce pretinde a lumina. 

Și mai întâi declară că nu ştie nici el nimica! 

Se poate aceasta? 

D-nii Rosetti şi Brătianu de aproape 40 ani lucrează împreună; au 
format, precum se zice, un singur suflet în două trupuri până într-atâta încât 
cel mai mare publicist al nostru răp. Cesar Boliac, i-a numit pe amândoi cu 
un singur nume, d. Rosetti-Brătianu. 

Cum să nu ştie d. Rosetti pentru ce s-a retras d. Brătianu? 

Din două lucruri unul: 

Ori dd. Rosetti și Brătianu stau în aceeași armonie în care au stat toată 
viaţa, şi atunci „Românul“ nu spune adevărul când spune că nu ştie; 


Sau în adevăr nu ştie și atunci se vede că s-a rupt vechea legătură dintre 
d-lor, s-au despărţit! 

S-a auzit în adevăr în public de mai multe ori că d. Brătianu ar fi 
impacient de a scăpa de jugul greu pe care d. Rosetti i-l impune prin 
numeroșii partizani ce are în Cameră şi care constituiesc partea stricată a 
partidului liberal. 

Și nu o dată d. Brătianu însuși s-a plâns cu amărăciune, în adunările 
particulare ale partidului, de cât este silit să facă şi să sufere contra 
conştiinţei sale. 

Și-a şi manifestat voinţa sa de a scăpa de mulţi cari-l sugrumă și-l 
dezonorează. 

Să fie aceasta cauza pentru care s-a retras d. Brătianu și cauza pentru 
care ziarul „Românul“ nu ştie de ce s-a retras? 

Noi nu putem crede una ca aceasta până nu ni s-ar declara lucrul de cei 
interesați. 

„Românul“ însă, departe de a declara aşa ceva, ne spune cu totul 
altceva. 

După ce declară că nu știe nimic apoi ne îndeamnă să cugetăm singuri și 
vom ghici. 

Și, vrând să dea exemplul cum se cugetă, înnoadă o mulțime de fapte 
fără logică a căror consecinţe sunt: 

Ba că d. I. Brătianu este ostenit ... 

Ba că este dezgustat. 

Ba că e amărât de imoralităţi, și afară din guvern va avea mai multă 
putere pentru a le învinge; 

Ba că va fi fost o presiune din afară. 

În ceea ce priveşte această din urmă cauză „Românul“, după ce o 
aminteşte, o respinge ca neadevărată. 

Și adevărul este că străinii ar fi prea exigenţi dacă n-ar fi mulţumiţi de 
d. Brătianu! 

Nu le-a dat oare tot ce-au cerut? 

Nu a dat Rusiei Basarabia; Germaniei, răscumpărarea drumurilor de 
fier; Austriei Arab-Tabia; tuturor, împământenirea evreilor? 

Nu, nu! Străinii nu pot să nu iubească pe d. Brătianu, căci niciodată nu 
vor găsi în această țară un guvern aşa de slugarnic, aşa de gata a le îndeplini 
toate dorinţele! 

Dar d. Brătianu este obosit, ne zice „Românul“, şi are nevoie de repaos! 


E lesne de înţeles că asemeni raționamente nu pot decât să rătăcească 
inteligenţa și să ascunză adevărul. 

Această afirmare ne aduce aminte vorba unui episcop care întreba 
supărat pe egumenul unei monăstiri de ce nu s-a tras clopotele când a intrat 
în monăstire. 

„Pentru douăsprezece cuvinte, Prea Sfinte, răspunde egumenul 
dregându-și glasul ca să le înşire: „mai întâi n-avem clopote ...“ 

„Destul, întrerupe episcopul, nu mai spune pe celelalte“. Așa vom zice 
şi noi „Românului“! 

Dacă în adevăr d. Brătianu este obosit și are nevoie de repaus, la ce 
nevoie de atâtea raționamente trase de păr? Aceasta este destul pentru a 
esplica retragerea sa! 

Dar se vede că nu e aceasta cauza retragerii, deoarece „Românul“ caută 
alte cauze. 

Să fie oare d. Brătianu dezgustat? 

Dezgustat de ce? 

Ca d. Catargiu, chemat la guvern în momentul în care M. Sa se 
hotărăște să abdice, în care finanțele noastre erau înecate de o datorie 
flotantă, colosală, creată de partidul liberal, și de o anuitate de 20 milioane 
pentru care nu ezista nici o resursă, în care viitorul era ameninţat prin 
falimentul lui Strousberg, ca d. Catargiu, care a venit a aşeza dinastia şi 
Constituţiunea, a regula afacerea Strousberg, a plăti datoriele și a regula 
finanţele, să fi fost dezgustat văzând ingratitudinea în toate părțile şi să lase 
să-i cază din mână frânele guvernului, aceasta se înțelege. 

Ca d. general Florescu, organizatorul şi părintele armatei române, 
chemat la guvern ca să împace urele pe nedrept aţâţate, să se fi dezgustat 
văzându-se lipsit de concursul acelora de la cari avea mai mult drept de a-l 
cere, se înțelege iarăși. 

Dar d. Brătianu, care, graţie atitudinii patriotice a partidului conservator, 
a putut să străbată atâtea împrejurări grele fără pericol pentru ţară, d. 
Brătianu să fie dezgustat! 

Încă o dată, de ce? 

Ni se spune încă că d-l Brătianu e amărât de imoralitate și crede că afară 
din guvern va avea mai multă putere pentru a o zdrobi. 

Dar de a cui imoralitate s-a scârbit d. Brătianu? 

De a opoziţiunii? 


Nu, fără îndoială; căci opoziţiunea este așa de mică, graţie influenţei 
morale din alegeri, încât nu poate să-i facă nici un rău. 

Dacă în adevăr d-l Brătianu este amărât de imoralitate, fără îndoială de 
imoralitatea alor săi este amărât, și dacă imoralitatea l-a silit să iasă din 
guvern, imoralitatea partidului liberal l-a scos din guvern! 

Iaca singura din toate cauzele de retragere pre cari le înşiră „Românul“ 
care poate fi în adevăr o cauză a retragerii d-lui I.C. Brătianu. Este adevărat 
că imoralitatea e mare în acel partid și singura noastră mirare este că nu s-a 
scârbit mai de mult de imoralitatea partidului său. 

De mult am spus că aşa-numitul partid liberal nu este în cea mai mare 
parte decât o adunătură de toți oamenii cari 'şi fac din politică o meserie şi 
un mijloc de câștig; de mult am probat că mai toți oamenii imorali pun 
masca liberalismului, numai ca să-și ascunză micşorimea lor şi să 
exploateze ţara din nenorocire prea credulă. 

Unul a fost vătaf de țigani în vremea lui, acum nu-l mai bagă nimeni în 
seamă; se face deci liberal și ajunge om important în ţară. 

Altul şi-a mâncat în desfrânări averea lăsată de părinţi, a doua zi este 
liberal şi cheltuieşte mai mult decât cheltuia pre când avea stare! 

lacă un tânăr care a trecut prin școale fără a învăţa nimic; dorinţa lui de 
a ajunge este tot atât de mare pre cât mijloacele lui intelectuale sunt mici. 
Poţi să fii sigur că îndată se va face liberal şi va ajunge la cele mai înalte 
poziţii. 

Altul vine de peste graniţă sărac şi setos de a se îmbogăţi, este venetic: 
se face iute liberal și în câțiva ani este om cu stare. 

Aşa se recrutează partidul liberal. Este vreunul în acel partid care, pre 
lângă integritatea caracterului, să aibe iubire de ţară? 

lacă un spectacol în adevăr dezgustător şi care poate umplea de 
amărăciune o inimă onestă! 

Înţelegem ca d-l I.C. Brătianu să se fi retras din această cauză. 

Înţelegem ca acest om să-și fi zis într-o zi: „Gloria militară, 
independenţa, regatul sunt vorbe și fum; realitatea, trista realitate este că am 
dat ţara pradă la o haită de lupi!“ 

Și, dacă aceasta este cauza retragerii d-lui Brătianu, îl felicităm că s-a 
hotărât în fine să nu mai acopere cu autoritatea sa atâtea turpitudini ce se 
fac în numele liberalismului. 

lacă găsirăm, după revelaţiunile „Românului“, una din cauzele retragerii 
d-lui Brătianu. Să cugetăm încă, şi conduși de aceleași revelațiuni să vedem 


dacă mai este și alta. 

REVOLUȚIONARII 


[17 aprilie 1881] 
Cu privire la manifestările rusești relative la Conferinţa marilor puteri în 
contra revoluţionarei Internaţionale ziarul „Kreuzzeitung“ află că 


nota rusească nu conţine încă o propunere formală de conferință, ci atrage 
numai atențiunea asupra acestei eventualități. Mai întâi puterile au să se înţeleagă 
între ele asupra naturii acestei conferințe. Forma circulării rusești nu e cunoscută 
încă. Poate este vorba numai de o depeșă pe care ambasadorii rusești au să o 
comunice guvernelor pe lângă cari sunt acreditaţi. De altfel cestiunea principală este 
cum va fi primită această notă la Londra şi Paris. Se bănuiește de pe acum că Franţa 
va adera în fine, spre a nu se strica cu totul cu Rusia. O depeșă din Berlin zice că 
misiunea conferinţii, corespunzând intenţiilor ruseşti, va fi mai întâi interpretarea sau 
reviziunea convenţiunilor de estrădare. În fine se mai susţine că cele trei puteri 
nordice s-ar fi înţeles între ele asupra cestiunilor de pertractat și mai ales asupra 
dreptului de azil, înainte chiar de pasul făcut de Rusia. Într-acestea se și iau măsuri 
aspre în contra democraţilor sociali de prin Germania. La Wiirtemberg s-a dizolvat o 
întrunire tocmai când era să vorbească celebrul Bebel. Mai sever încă s-a aplicat 
legea în contra socialiștilor în Bavaria, unde guvernul a luat orașului Furth exerciţiul 
atribuţiunilor politice în privința dreptului de întrunire și aceasta tot din cauza d-lui 
deputat Bebel, căruia i s-a permis să ţină o conferinţă politică în acel oraș. 

[19 aprilie 1881] 

„Cugetaţi, ne zice ziarul «Românul», și veți afla adevărata cauză a 
retragerii d-lui I. Brătianu“. 

Și, în numărul de vineri, urmând acest consiliu și conducându-ne de 
destăinuirile acestui ziar, am găsit că una din cauzele pentru cari d. Brătianu 
s-a retras este imoralitatea partidului liberal; căuta în zadar în acest partid 
oameni politici şi nu găsea decât oameni de afaceri. 

Și această concluziune la care am ajuns noi este confirmată de d. 
Brătianu însuşi! 


Chiar ieri „Binele public“ reproducea cel din urmă discurs ce ar fi 
pronunţat d. Brătianu în sala Herdan. După rezumatul dat de acest ziar, d. 
Brătianu ar fi zis: 


„Am transijat cu conştiinţa mea pentru că aveam în vedere un scop mare, 
independinţa ţării!“ 

Rău a făcut d. Brătianu de a transijat cu conștiința sa; rău a crezut că 
numai cu oamenii corupți se poate face Independinţa. Dacă ar fi avut mai 
multă încredere în ţara sa, dacă n-ar fi fost orbit de spiritul de partid ar fi 
văzut lesne că Independenţa se poate face mai temeinică cu oameni onești și 
cu adevăraţi oameni politici. Și, dacă d-sa nu putea să o facă decât cu 
ajutorul imoralităţii, trebuia să aibă patriotismul de-a lăsa altora această 
glorie! 

Dar, oricum ar fi, rămâne dovedit că, astăzi cel puţin, nu mai există nici 
un pretext pentru ca ţara să mai sufere dominaţiunea acestui partid care, 
prin imoralitatea sa, a gonit din minister chiar pe capul său, pe îndelung 
răbdătorul d. Brătianu! lacă ce mărturiseşte d. Brătianu în cuvântarea sa cea 
din urmă şi oarecum în testamentul ministerului din 1876! 

Dar din această cuvântare mai răsare încă o idee: 


Lupta contra privilegiilor s-a terminat, zice d. I. Brătianu; trebuie acum să 
organizăm ţara și, pentru aceasta, trebuie să facem apel la oamenii cei mai onești și 
mai capabili din toate partidele. 


Și aci vom răspunde d-lui Brătianu că a recunoscut prea târziu un 
adevăr care este demult știut de toţi. 

Lupta contra privilegiurilor în adevăr s-a terminat de mult în această 
țară: ea s-a terminat din ziua în care Divanurile ad-hoc al Moldovii și al 
Ţării Românești, compuse în mare majoritate de privilegiați, au proclamat 
egalitatea politică; din ziua în care privilegiaţii din Moldova mai întâi, 
Catargiu, Cuza, Mavrogheni, Manolachi Costachi s-au lepădat de privilegii 
pentru binele țării! 

Și, dacă de atunci se mai vorbeşte de privilegii, aceasta n-a fost și nu 
este decât o armă de partid, puţin leală; un mijloc de a înşela buna credință 
a mulțimii, mijloc care cu cât e mai absurd cu atât are mai multă trecere. 

De atunci însă singurul privilegiu care a rămas în picioare este acela al 
capacității și integrităţii. 


Și contra acestui privilegiu, să fie bine știut îndreptează partidul liberal 
toate atacurile sale. 

Este o adevărată mângâiere pentru noi, cari, cu multe sacrificii, 
susţinem această luptă contra calomniei și invidiei unora, contra orbirii 
altora, contra indiferenţei celor mai mulţi, să vedem că, în sfârșit, d. 
Brătianu însuşi deschide ochii și vede că lupta în capul celor mişei și 
incapabili, în contra celor onești, cari singuri sunt capabili să dea o o 
organizare serioasă ţării. 

lacă fără îndoială cea de-a doua cauză și, desigur, cea mai însemnată a 
retragerii d-lui Brătianu. 

Onorat cu încrederea ţării, onorat de încrederea M.S. Regelui, 
atotputernic, este cu neputinţă ca acest om să nu se fi întrebat într-o zi la ce 
capăt va ajunge pe drumul pe care a apucat, este cu neputinţă să nu fi 
aruncat cu dezgust imnurile ce-i cântau oamenii de afaceri din Strada 
Doamnei, şi să nu se fi întrebat ce face el pentru consolidarea societăţii 
româneşti, o biată insulă roasă de valurile străinismului. 

Și atunci, dacă în adevăr este în sufletul lui o scânteie de iubire pentru 
această ţară, a trebuit de o parte să vază cum elementul românesc sărăceşte 
şi dispare! 

Și de altă parte a trebuit să zărească abisul de imoralitate în care partidul 
liberal precipita societatea noastră; cum caracterele se corup pe zi ce merge, 
cum vorba sforăitoare și fraza goală ia locul ideilor salvatoare de care este 
însetată ţara, cum oamenii politici se recrutează din ce în ce mai mult din 
cafenele, iar nu din cabinete de studie, şi să se convingă în sfârşit că aceste 
nenorociri sunt consecinţe fatale ale ideilor cosmopolite şi ale partidului 
liberal. 

Și atunci, cătând o îndreptare la atâtea rele şi uitându-se împrejurul său, 
a văzut alături pe oamenii corupți contra cărora ar fi trebuit să lupte, și în 
faţă pe bărbaţii oneşti cu cari ar putea lupta! 

De bună seamă, fiind învestit atâta timp cu o putere fără control, a 
trebuit să simţă o răspundere fără margini şi, cunoscând din ce în ce mai 
bine şi oamenii şi lucrurile, să se convingă că în adevăr liberalismul 
partidului său nu este decât demagogia cosmopolită a Franţei, care omoară 
societatea pe care o infectează. 

Pentru că din punctul de vedere politic aceste idei au de efect de-a face 
să triumfe în general cel incapabil contra celui capabil, cel corupt contra 


celui onest, cel ce caută a-și face trebile contra celui ce vrea binele țării, 
precum deunăzi d. Epurescu contra d-lui Lahovari. 

Ei, din punctul de vedere economic, aceste idei, de cele mai multe ori, 
ridică pe cel înşelător deasupra celui onest, pe cel fără suflet și fără rușine 
deasupra celui blând și cu frica lui Dumnezeu; și întotdeauna pe străin 
contra românului. 

D. Ion Brătianu a pronunţat mai deunăzi în Cameră un lung și frumos 
discurs în care arăta ce-a făcut el pentru ţară și, în punctul culminant al 
acestui discurs, zicea cu mândrie: „Am găsit un popor de sclavi ai boierilor 
privilegiați și am făcut dintr-însul un popor de oameni liberi şi de eroi!“ 

Adevărul este că a scos pe ţărani de supt ocrotirea, de supt autoritatea 
părintească a proprietarilor de moșii şi i-a predat fără apărare în prada celor 
mai abili dintre dânșii, în Țara Românească, și în prada evreilor, în 
Moldova. 

Și a scos pe meseriaşi şi pe comercianţi de supt protecţiunea celor avuţi 
şi i-a predat fără apărare concurenţii fără frâu şi fără cruţare ce li se face de 
străini! 

Pentru că nu a lăsat unora și altora timpul de-a deveni oameni liberi prin 
învățătură şi prin muncă! 

lacă răspunsul ce a trebuit să-și dea d. Brătianu când s-a întrebat ce-a 
făcut pentru această ţară, nu în mediul corupt şi zgomotos al majorităţii 
sale, ci în tăcerea senină a conştiinţei sale și faţă în faţă cu Dumnezeu! 

Și atunci a simţit că organizarea care s-a dat ţării este greşită. 

Și, în lungile convorbiri pe care a trebuit să le aibă cu d. Carp, pe care 
de trei ori l-a chemat la minister, după cum a declarat-o de curând în 
Cameră, s-a convins că, dacă mai este o scăpare pentru această ţară și 
pentru viitorul neamului românesc, această scăpare este în organizarea ţării 
după ideile partidului conservator. 

Și numai aşa a putut să strige: lupta contra privilegiaţilor s-a terminat! 
Ţara are nevoie de organizare! Trebuie să chemăm oameni din toate 
partidele pentru că în partidul liberal sunt oameni corupți! 

Este cu neputinţă să spuie cineva mai lămurit că ideile partidului său 
sunt pierzătoare şi că numai partidul conservator are idei sănătoase și 
oameni capabili de-a da ţării organizarea de care are trebuinţă! 

Acestea fiind cauzele retragerii d-lui I. Brătianu, înțelegem bine 
încurcătura ziarului „Românul“, care simte trebuinţa să învăluie cu laude 


neauzite majoritatea izbită de moarte de d. Brătianu, cum să acopere cu flori 
un cadavru. 

Înţelegem bine ameţeala în care se găsesc susţiitorii corupţiunii şi ai 
imoralităţii cari declarau în ajunul Paştelor că pricep retragerea d-lui 
Brătianu, dar n-o aprobă şi a doua zi de Paște celebrează această retragere 
ca un act mare şi patriotic. 

Dar, în faţa declaraţiunilor d-lui I. Brătianu, nimeni nu mai înţelege, nici 
îşi poate esplica ce caută în capul guvernului d. D. Brătianu. 

Cum? D. I. Brătianu declară că partidul său este corupt, că cu ideile lui 
nu mai poate merge înainte, că ţara are nevoie de o organizare 
conservatoare și întăreşte aceste declaraţiuni cu retragerea din minister, şi 
acestei majorităţi, astfel înfierate de două ori ca incapabilă şi imorală, 
acestei majorităţi i se dă dreptul de a impune guvernul și de a merge mai 
departe! 

Şi se găsește un om destul de lipsit de demnitate ca să primească 
puterea din mâni așa de întinate! Ce? 

Va fi permis ca o majoritate de exploatatori să numească guvernul şi ca 
guvernul să aducă o majoritate de exploatatori? 

Va fi permis unei majorități să domine ţara prin corupţiune și prin 
corupțiune să se perpetueze la putere? 

Și nu este nimeni în drept să puie capăt unui cerc viţios care sugrumă o 
ţară întreagă? 

Este timpul, cel puţin acuma în urma retragerii astfel motivate a d-lui I. 
Brătianu, ca M.S. Regele să-și aducă aminte de prerogativele sale 
constituționale și să uzeze de dânsele în interesul moralității publice, în 
interesul conservării statului și al tronului M. Sale! 


€ 


BISMARCK CA SOCIALIST 


[19 aprilie 1881] 

Sub acest titlu „Allgemeine Zeitung“ aduce un articol lung asupra unei 

cestiuni din cele mai arzătoare pentru toate statele: cestiunea socială. 
Reproducem aci numai următoarele pasaje: 


Ar fi o mare nedreptate dacă cineva ar trece ușor peste expectoraţiunile 
parlamentare — căci discursuri nu sunt — ale cancelarului. Ceea ce vine dintr-un loc 
așa de înalt este, orice formă ar avea, ba chiar fără formă, de foarte mare 
importanță. Nimeni nu-și va închipui că păreri ca ale cancelarului sunt supuse 
schimbării sistemelor parlamentare sau guvernamentale; astăzi liberale, mâne 
conservatoare, astăzi oportuniste, mâne radicale. Sunt lucruri în lume ce stau mai 
presus de orice sistem de guvernare, de orice partide politice și cari, odată împinse cu 
temei în faţa lumii nu mai pot fi înlăturate, lucruri la cari nu mai poate fi vorba de 
materie însăși, ci numai despre mod. Dacă citim cu atenţie mai ales discursul ţinut de 
prințul Bismarck la 2 aprilie în Dieta germană cată să exprimăm dorinţa că ar fi bine 
dacă cancelarul ar fi cu 20 ani mai tânăr sau dacă deja la 1861 s-ar fi apropiat mai 
mult de cestiune. Căci acest ingeniu minunat de mobil se înșală când zice că „noi 
vorbim de cestiunea socială de 50 ani“. Cauza e mult mai veche; ea a dat de lucru 
tuturor popoarelor de cultură și aceste popoare au pierit înainte de-a dezlega 
problema. Despre ea „s-a vorbit“ în tot evul mediu și din secolul trecut încoaci „se 
strigă“ chiar. Dacă cancelarul se înșală asupra trecutului cestiunii, el însă aruncă o 
privire justă în viitor când zice: „Fiii sau nepoţii noștri nu vor scoate la cale acest 
lucru“. Aceasta va să zică a concepe lucrul în mod grandios, drept un proces de 
evoluțiune, treptat, progresiv și metodic al raporturilor sociale. Ceea ce s-a născut 
într-un secol întreg nu se poate întoarce într-un minut, ca o mănușă. Trebuie însă să 
se facă odată un început, să se oprească odată mașina furioasă, înainte de a-i da o 
altă direcţiune ... 


€ 


[20-21 aprilie 1881] 

Abstracție făcând de la alte cauze ce vor fi fost de natură a provoca 
retragerea d-lui Ion Brătianu, vom persista asupra acelei uneia pe care am 
stabilit-o în numerele din urmă după chiar mărturisirea d-lui Brătianu și 
după aceea a „Românului“: „imoralitatea majorităţii“, pe care d-sa crede a o 
putea combate mai bine pe banca de deputat fiind. 

Atâta timp ni s-a zis că opoziţia calomniază; că impută mucenicilor de 
diferite categorii din amândouă Adunările fapte pe cari ei nu le-au îndeplinit 
niciodată; că foile opoziţiei scornesc neadevăruri în seama onor. patrioți. În 
sfârşit vine ziua în care d. Brătianu însuşi declară în faţa lumei: 


Foile opoziţiei au dreptate, majoritatea partidului roșu e atât de coruptă încât nu 
mai pot guverna cu ea; ea e înecată în afaceri scabroase pe cari sunt silit să le 
îngăduiesc ca ministru pentru a fi sigur de voturile ei, pe cari mi le-ar refuza în 
momentele cele mai grave chiar. Sunt dezgustat de această situaţie falsă, nu mai pot 
guverna cu un partid ale cărui voturi trebuie să le cumpăr prin concesii ce 


dezonorează guvernul; mă retrag pe banca de deputat, de unde voi putea combate mai 
cu energie și mai cu succes relele aplecări ale oamenilor al căror concurs am fost silit 
a-l cumpăra în vederea unor interese generale de o gravitate mai mare. 


D. Brătianu a avut nevoie de nulităţi cari să se poarte după comandă. 
Aceste nulități fără trecut, fără tradiţii, unele chiar fără patrie ori 
naţionalitate hotărâtă, au părut la început a primi rolul ingrat de-a ridica 
mâna la orice va zice guvernul. 

Cată să știe cineva cum au fost recrutate aceste nulități de prin 
ungherele indecenţei publice. Ici vedem pe unul care, după ce și-a bătut 
averea la tălpi, a ajuns a scrie cuplete pentru păsările călătoare ale 
cafenelelor și a vinde bilete pentru ele în orașe de provincie; un altul, 
cântăreţ de biserică, îşi udase glasul său frumos cu atâta socratică 
statomnicie încât începuse să sune a clopot dogit, spre marea scandalizare a 
enoriei, a trebuit deci să-şi schimbe cariera; un al treilea îşi făcuse din jocul 
de cărți o profesie, în fine alţii îmbrăţișaseră profesiuni cari se feresc şi mai 
mult de lumina publicităţii. Americani desăvârșiți, oameni trecuţi și prin 
ciur şi prin sită, personalități imposibile în orice partid politic, cari 
pierduseră orice speranță și orice credință, se grupară împrejurul 
stindardului roșu şi d. Brătianu îi reabilită, le dete ţara pe mână. Trebuie să 
asiste cineva la o şedinţă a Camerei, să simţă tonul de ironie şi de dispreţ cu 
care d. C.A. Rosetti strunește menajeria pentru a înțelege de ce soi sunt 
legăturile între partid şi şefi. Dar dacă nulităţile primiră la început a juca 
rolul de votatori pentru o modestă diurnă care reprezintă o îmbunătăţire a 
sorții lor, curând exigenţele lor deveniră mult mai mari. Oamenii începură a 
se muta de prin mahalale la centru, a se însura, a se întemeia pe umerii țării. 
Adunătura de ieri se aristocratitiză, contractă repede deprinderi de jeunesse 
dorée a Parisului, și viaţa maimuţată după Occident e scumpă în Bucureşti. 
Se născu deci foarte curând un raport juridic nou între d. Brătianu și 
partizanii săi. Do ut des zicea fiecare; dau votul dacă îmi dai cutare lucru. 
Acest cutare lucru e foarte deosebit. Unii cereau câte trei-patru funcţii, pe 
lângă postul de deputat, alţii întreprinderi, alţii moșii de ale statului, cu 
supoziţia păsuielii, până ce în fine guvernul central scăpă cu totul frânele 
din mână, încât toate numirile în funcțiuni se fac nu după titlu ori merit, ci 
după cum ordonă deputaţii, cari la rândul lor atârnă de comitete de 
politiciani de profesie, formate în fiece centru de judeţ. Aceste comitete îşi 
împart toate în familie. Ele creează din banii judeţelor burse pentru copiii 
patrioţilor trimişi în străinătate să numere pietrele de pe bulevarde, ele decid 


a se face drumuri judeţene pe unde patrioţii au câte un petec de moșie, încât 
toată munca publică, fie sub formă de contribuţie, fie sub cea de prestațiune, 
se scurge direct ori indirect în buzunarul unui patriot. Partidul roşu a 
devenit o companie de exploatare, care se 'nţelege că nu suferă ca altcineva 
să se mai bage în ea. Chiar dacă cineva ar da concursul său politic 
guvernului el nu devine prin asta părtaş la foloasele materiale ale 
companiei. Și ministrul — vorbim aci de cel mai onest ministru, care el 
însuși nu primește o parte aliquotă a câştigurilor — ministrul stă cu 
condeiul în mână, condamnat a iscăli cu de-a sila toate turpitudinile acestea 
şi a le acoperi cu responsabilitatea lui. 

Va să zică aceste elemente i-au făcut d-lui Brătianu guvernarea 
imposibilă, ele l-au amărât, l-au dezgustat, l-au făcut să se retragă, pentru a 
le supraveghea? 

Dar oare acesta e mijlocul cel mai energic spre a le neutraliza acţiunea? 
Supraveghearea d-lui Brătianu e oare o garanţie îndeajuns că ele vor deveni 
altfel decum sunt? Permită-ni-se a ne îndoi, mai cu seamă pentru că vedem 
că în această luptă cel învins a ieşit d. Brătianu. Dacă retragerea d-lui 
Brătianu ar fi însemnat o victorie am fi văzut venind în locu-i elemente 
favorabile acelor vederi politice pe cari d-sa le-a contractat în timpul în 
urmă, când, după espresia „Românului“, s-a îndoit un moment asupra 
talismanului de mântuire a ideilor liberale. Noi vedem însă tocmai 
contrariul; vedem accentuându-se politica de partid a majorităţii față cu 
modestele d-sale încercări de politică de stat, că compania de care d-sa s-a 
lepădat cu amărăciune e departe de-a voi să-i îngăduie rolul de cancelar. 
„Sau cu noi sau cu nimeni altul“, iată deviza companiei. Geaba „Românul“ 
vine cu fraze bisericoase ă la Cromwell să 'ntunece adevărul situaţiei. S-a 
stricat tovărășia; partidul roşu a primit o gravă lovitură din partea şefului ei, 
care a discreditat-o, arătând cât de scump a trebuit să-i plătească companiei 
voturile trebuitoare politicei sale. Țara, pusă în posibilitatea de-a juca, le va 
da a doua lovitură, după care sperăm că tovărășia Mihălescu Carada nu va 
mai fi cu putință în România. 


€ 


[22 aprilie 1881] 
Aproape toate ziarele de orice nuanță și însuși „Românul“ au cugetat, 
fiecare cu sentimentele lui respective, asupra retragerii d-lui prim ministru 


de la cârma afacerilor statului. 

Toţi s-au întrebat mai vârtos cari să fie motivele acestei retrageri 
precipitate. Noi nu ne vom ocupa astăzi de acele motive, dar ne vom 
mărgini, având în vedere situaţia actuală față cu spusa retragere, a lămuri un 
punct de care puţin se ocupă ziarul oficios. Ne întrebăm: oare d. I. Brătianu, 
prin deciziunea sa de-a se retrage de la guvern, reprezintă pur și simplu o 
modificare de persoană sau absenţa sa ne autoriză a crede la o modificare de 
sistem? Fără a cugeta mult, vom găsi lesne că retragerea d-lui I. Brătianu 
are o semnificare mai profundă decât aceea a unei simple schimbări de 
persoană. 

În toate țările constituţionale unde partidele sunt bine organizate şi 
delimitate, chiar în vechea Engliteră, care încă multă vreme va servi de tip, 
şeful partidului rezumă nu numai sentimentele, nu numai credinţele celor 
supuşi la direcţiunea sa, dar chiar de multe ori acest cap personifică 
existenţa partidului la putere. Aceasta se poate zice mai vârtos vorbind de 
țara noastră, unde luptele politice se rezumă în lupte de individualităţi, şi 
unde opinia publică se găseşte încă în acea fază de formațiune şi de 
tranzițiune spre a deveni o putere reală. Așadar cu drept cuvânt putem 
afirma că luptele politice se rezumă în numele unor individualități. Aceste 
din urmă, când vin a se retrage din câmpul luptei, nu fac decât a lăsa locul 
celor cari, prin alt sistem sau prin alte mijloace de guvern, pot aduce liniştea 
şi progresul. 

Mulţi au spus asupra retragerii d-lui I. Brătianu că aceasta s-ar fi produs 
când, după mai multe întruniri, d. Brătianu s-ar fi asigurat că sentimentele 
d-sale nu mai erau înțelese, nici împărtășite, nici chiar susținute de 
majoritate. 

Cauza oare să fie aceasta? Ar fi trebuit, spre a se întâmpina un asemenea 
caz, ca şeful să fi ieşit din sânul majorităţii, pe când aci putem spune că mai 
mult d. Brătianu a făcut majoritatea decât aceasta din urmă pe d. Brătianu. 

Adevărul este însă că nu d. Brătianu singur a făcut majoritatea sa. Căci 
dacă d. Brătianu prin firma sa reprezenta un sistem de guvern, nu mai puțin 
d. Rosetti reprezintă într-un grad serios sentimentele acelei majorităţi. Se 
poate admite fără discuţie că aceste două individualităţi, din copilăria lor 
până astăzi, fiind două organizațiuni cu totul deosebite, s-au completat 
pretutindenea și totdeauna amândoi, frățeşte întruniţi, au știut să ţintească la 
acelaşi punct, fiecare cu mijloacele sale diferite, dar întrunite. 


Amândoi, cu puterile lor combinate, au izbutit a cuceri, unul, forma 
esterioară a unui om de stat, atribuţiunile unui om de sistem și prerogativele 
unui președinte de Consiliu; al doilea, o influență asupra maselor din 
centrurile mai populate, o direcțiune asupra celor mai în necesitate de a 
ajunge. Unul fără altul nu mai pot forma decât o parte dintr-un tot, nu mai 
pot reprezenta decât un sistem incomplet. 

Prin urmare absenţa unei discipline oarbe din partea majorităţii, care 
singură poate constitui baza sistemului, apare ca o consecinţă naturală și 
inevitabilă a unei neînţelegeri între cei doi oameni. Dacă această 
neînțelegere a fost în adevăr, aşa cum o credem, cauza retragerii d-lui 
Brătianu, apoi cu greu vom admite că mai poate rezista acel edificiu, 
susținut numai de cele două coloane, amândouă indispensabile, spre a-l 
menține în echilibru. Mai adăogăm că atât de adânc s-a simţit retragerea d- 
lui Brătianu și prin urmare dizlocarea sistemului prin ivirea unui dualism 
între acele două căpetenii încât, ca să se oprească încă un moment 
deschiderea acestei grele succesiuni, un paliatif iluzoriu s-a întrebuințat. D. 
Rosetti, rămas singur, nu putea dori decât un alter ego și d. D. Brătianu, 
fratele fostului prim ministru, veni din Constantinopol şi se puse la 
dispoziţia, nu a M. Sale, nu a ţării, ci numai a partidului cu desăvârşire în 
pericol. 

Aşa de învederat este faptul încât nimeni n-a cugetat să spuie d-lui D. 
Brătianu că succesiunea primită este la înălțimea ambiţiunii d-sale; căci toţi 
vedem că d-sa a venit jertfind toate interesele d-sale pe altarul partidului. 

Cu aceeași majoritate aceleași dificultăți le va întâmpina și d-sa, ba încă 
mai grele, neputând să se bucure d. D. Brătianu de aceeași influenţă și de 
aceleași puteri de rezistenţă ca predecesorul său. Pe altul decât pe d-sa am fi 
venit şi l-am fi întrebat cu asprime care sunt mijloacele nouă de guvern faţă 
cu d. Rossetti. L-am fi întrebat cari sunt concesiunile sau condiţiunile de 
viață pentru ţară dacă d-sa cu același mijloc speră a face ceea ce n-a putut 
face predecesorul său? Nu, nimeni nu se fereşte a vedea în d. D. Brătianu 
decât un simplu paliatif, slab neapărat, dar tot atât de credincios pentru 
binele partidului. 

Satisfacţiuni multe s-au dat unora şi altora şi d-sa și-a rezervat 
direcțiunea afacerilor străine, spre a nu pune încă în lumină acele cestiuni 
arzătoare cari sunt conţinute în arhivele acelui minister și păstrate 
deocamdată în întunecimea edificiului și conştiinţei acelui ministru ieșit, 
care, prin mai puţină ambiţiune precipitată, ar fi putut evita consacrarea lor. 


D. D. Brătianu şi Rosetti chiar în neînțelegerile lor n-au uitat a propune 
la mai multe personalităţi fuziunea, spre a întineri și poate chiar a moraliza 
majoritatea, dar acele propuneri n-au izbutit, condiţiunile cerute de acele 
personalităţi lovind chiar existenţa acelor majorități. 

Nu adeseori se vor mai găsi condițiuni așa de favorabile ca aceea care a 
întrunit majoritatea existentă mai vârtos chemată a rezolva o cestiune atât 
de arzătoare ca aceea a naturalizării izraeliților, impusă de Congresul de la 
Berlin. 

Nu întotdeauna, chiar cu fericita invenţiune a influenţii electorale, se 
obține o adunare de oameni a căror ambiţiune şi uşurinţă să nu fie întrecută 
decât prin devotamentul lor fără margini către d. Rosetti și nepăsarea lor în 
ceea ce priveşte viitorul acestei sărmane ţări. 

Să ne fie permis să conchidem zicând că cu întristare vedem cele ce se 
petrec, căci nu numai că sunt precedente nenorocite pentru un popor tânăr 
prin experienţa lui faţă cu regimul constituţional, care ar trebui să devie 
principala sa instituţiune, tânăr încă pentru a pricepe limitele în cari ar 
trebui să se mărginească cei cari sunt însărcinați de a conduce cu 
reflecțiune, cu moderație şi cu prudenţă interesele naţiunii, dar încă nu 
poate acest popor decât să-și piarză cu încetul chiar respectul autorităţii, 
față cu exemplele zilnice cari pun la lumină baza acelui sistem, adică 
realizarea ambiţiunilor neruşinate şi trebuințelor nemărginite ale acelor 
zecimi de persoane, conduse și susținute de d-l Rossetti, şi cari sunt ieşite din 
acele majorităţi care nu pot aduce ţării în viitor decât urmări funeste pentru 
respectul Adunărilor deliberative şi chiar pentru libertăţile publice. 

Se naşte acum întrebarea dacă aceste jocuri de culise sunt 
constituționale și dacă ţara e condamnată a suferi indefinit compania de 
exploataţie care s-a constituit în Adunări şi guvern, deasupra ei; întrebarea 
este dacă pactul nostru fundamental, chiar de d-nii Carada și C.A. Rosetti 
croit fiind, nu ne dă absolut nici un remediu în contra acestei uzurpări a 
tuturor funcţiunilor vieţii publice din partea unor nulităţi și a unor oameni 
de afaceri? 

E o cestiune pe care am dezbătut-o uneori în coloanele acestei foi. După 
a noastră părere nici unul din factorii constituționali nu poate renunța la 
prerogativele ce i le dă Constituţia dacă e vorba ca să existe echilibru între 
puterile statului, dacă e vorba ca indivizi adunaţi de întâmplare, de noroc şi 
de organizarea pe acţii să nu se perpetueze fără nici un merit şi fără nici o 
chemare la cârma statului. 


În orice caz nu credem ca monarhia constituţională să fie sinonimă cu 
perpetuarea la putere a speculei şi a scabroaselor afaceri şi nu aceasta a fost 
ideea acelora cari i-au dat naştere pentru a pune frâu arbitrariului, vină el de 
sus, vină de jos. 


€ 


[23 aprilie 1881] 
Se pare cumcă tuturor parveniţilor le e rușine de mijloacele prin cari au 
ajuns atât de departe. Fără 'ndoială nici partidul liberal în genere, nici d. 
C.A. Rosetti îndeosebi, n-ar fi ajuns așa de departe fără zilnica negustorie 
de vorbe pe care au făcut-o de treizeci de ani încoace. Astăzi, când acești 
oameni, ridicați prin condei, și încă prin prost condei, au ajuns a lua 
inițiativa unor acte precum este încoronarea regelui României, e desigur o 
neagră ingratitudine către trecutul lor dacă, în distribuțiunea locurilor care 
s-a prevăzut pentru spectatori la actul încoronării, presa a fost cu 
desăvârşire uitată! 


€ 


[23 aprilie 1881] 

Ceea ce li se pare curios patrioților e ca Adunarea să fie dizolvată după 
atâtea fapte meritorii pe cari le-a comis. Iată ceea ce foaia oficioasă nu 
înţelege deloc. Auzi, dizolvată? O Cameră ai cării membri s-au îmbogăţit cu 
ocazia răscumpărării, o Cameră în care există tainice biurouri de 
împământenire, unde cu bani peșin fiece izraelit de treabă poate câștiga 
onoarea şi avantajele cetățeniei române fără a fi îndeplinit condiţiile înscrise 
în Constituție? Auzi, dizolvată o Cameră care, fără rezistenţa opoziţiei 
întrunite, era să împământenească propunerea Costinescu cu toate urmările 
şi categoriile ei? Se poate ca ţara să uite atâta merit, să uite că patrioţii o 
iubesc atât încât fiecare din ei ia câte trei, patru, ba zece funcţii chiar pe 
umerele lor de Ercul, şi aceasta ... purtând și greutatea lefurilor, pe lângă 
acea a funcţiilor? Se poate să uite ţara cum patrioții şi-au creat retribuţiuni 
de câte 24, 30, 40 de mii de franci, ba la tutunuri, ba la drumuri de fier, ba la 
bancă și să voiască dizolvarea unui Parlament, nu! unei grădini de 
Parlament, grădină model, zoologică, unde toate apetiturile organice sunt 


reprezentate, începând cu nestinsa sete de profit a republicanilor de la 
Ploiești și încheind cu virtutea jocului de bursă, pentru titluri 6 la sută? 
Ce bine bunăoară s-a purtat Camera actuală în cestiunea evreilor? 
Trebuie s-o credem; „Românul“ o zice: 


Absurditatea că majoritatea ar fi voit împământenirea în masă sau chiar pe 
categorii este vădită; dacă ea ar fi voit în adevăr aceasta, ar fi făcut-o, deoarece era 
majoritate. 


Auzi d-ta? Va să zică era majoritate și putea face orice poftea. Da, în 
adevăr era majoritate, dar nu majoritate de revizuire, nu %4. Aci e aci, 
onorabililor. Dacă roșii ar fi avut două treimi în Adunări, nu categoriile, 
întreg paragraful 'Tractatului de la Berlin trecea în Constituţie. D-nii 
redactori ai „Românului“ cată să-și aducă aminte că d. Lascar Catargiu a 
spus în Senat verde: „Ţara nu vrea să dea nimic, formulați propunerea dv.“. 
Era o tocmeală lungă între ţara, care nu voia să dea nimic şi între 
majoritatea roşie (simplă, nu de două treimi), care voia să dea totul. Nu 
propunerea majorităţii, cunoscută sub numele de categoriile Costinescu, au 
fost admisă de Adunări, ci, pentru a se avea unanimitatea, s-au stors de la 
opoziție minimul posibil, împământenirea personală pe baza unor condiţii 
înscrise în Constituţie. Numai minimul posibil, formulat de deputaţi 
opoziţionali din lași, au putut întruni majoritatea necesară. Cu simpla 
majoritate roșie Camera era constituțional incapabilă de-a da vro hotărâre; 
ar fi trebuit deci dizolvată din nou. O asemenea disoluțiune a Adunării de 
revizuire ar fi însemnat căderea roșiilor de la guvern. lată ceea ce trebuie să 
cugete onor. redactori ai „Românului“, dumnealor cari au propus 
categoriile. Astfel opoziţia singură au fost la înălțimea ei; ea a renunțat de-a 
face din cestiune o cestiune ministerială; ea a susținut guvernul spre a 
dovedi că, față chiar cu guvernul cel mai dispus de-a face serviciile 
străinătății, ţara tot are mijlocul de-a nu acorda nimic, că n-a ajuns ca acela 
care de frică se sinucide. Cremieux să fi fost prim ministru, pe Cremieux l- 
am fi mănţinut, pentru a-i dovedi lui şi stăpânilor lui că nu poate face nimic. 

În orice caz opoziţia n-a câștigat nimic din toată afacerea. Dar oare tot 
astfel stă cu roşii? La moment s-au înţeles cu străinii pentru a pune preţ pe 
recunoașterea votului ţării, la moment a venit la ordinea zilei 
răscumpărarea, din care au câștigat acţionarii străini și patrioții improvizați 
acţionari peste noapte. Să cităm oare averile făcute peste noapte de foști 
miniștri, de deputaţi, de gazetari roșii? Și cum numea „Românul“ cestiunea 


răscumpărării? Cea mai populară cestiune din România, și îndrăznea a o 
spune aceasta în același moment în care d. Brătianu declara în Senat că 
răscumpărarea era impusă de din afară, tot astfel precum Strousberg fusese 
odinioară impus de la Berlin și Viena. 

Ce patriotism și ce înțelepciune, ce sacrificiu a fost la mijloc? Aţi ştiut 
că, dacă veţi rezolva cestiunea izraelită în modul cel mai favorabil cu 
putință pentru străinătate, veți rămânea la putere și veţi avea foloasele 
răscumpărării. 

Aşa s-a şi întâmplat. Aţi stors de la ţară cât aţi putut stoarce pentru evrei 
şi aţi deschis apoi triumfători era răscumpărării, încurcată până azi. Pe de o 
parte deci aţi fost siliți a nu da decât minimul posibil pentru a nu fi trimiși 
acasă pentru incapacitate constituțională de a rezolva cestiunea izraelită; pe 
de alta, odată rezolvată, v-aţi cumpărat rămânerea la putere pentru câţiva 
ani prin cestiunea căilor ferate! De ce vă zicem oare noii fanarioți? Pentru 
că cumpăraţi puterea prin tribut mascat, plătit când uneia când alteia dintre 
puterile străine. 


€ 


[24-25 aprilie 1881] 

Zilele din urmă s-au răspândit, cum ştim, mai multe ştiri de mare 
senzație asupra stării de lucruri din Rusia. Din acele stări rezultă că 
împărăteasa este rău bolnavă în urma impresiei oribile ce i-a cauzat ştirea 
despre executarea celor cinci nihiliști; că împăratul este căzut într-o criză 
morală care l-a făcut să părăsească afacerile și să stea închis în castelul de la 
Gaştina; că s-ar fi prins o cutie cu dinamită ascunsă într-un car cu fân ce 
intra în castelul imperial; că marele duce Nicolae, nepotul împăratului, care 
s-a constatat ca având relații directe cu societăţile asasinilor, a fost 
condamnat, fără judecată, la închisoare pe viaţă; în fine că, atât la Curte cât 
şi în public, domneşte o consternare generală. Aceste știri, pe cari le-au dat 
foile germane, austriace și franceze radicale, cari în genere sunt informate 
bine și d! a dreptul de la societăţile secrete, și pe cari le-am reprodus și noi, 
sub toată rezerva, par a fi fost oarecum exagerate, dar nu cu totul inexacte. 
Foaia semioficială rusească din Bruxelles caută să le dezminţă, dar nu poate 
ea însăşi, cum vom vedea, decât să le micșoreze întrucâtva importanţa. 
Doliul, zice acea foaie, foarte legitim, ce domnește la Curtea rusească și 
precauţiunile, nu mai puţin legitime, luate pentru a proteja persoana 


împăratului contra conspiratorilor, cari au arătat acum în urmă ce pot face, 
constituie o temă seducătoare și uşoară de exploatat pentru imaginaţia și 
reaua voinţă a unui număr de ziare obicinuite cu aşa treabă. Foaia rusească 
crede util să țină publicul deștept asupra invențiilor şi basmelor ce se fac pe 
socoteala situației interioare a Rusiei. Îndărătul acestei lugubre 
fantasmagorii sunt, pentru cine ştie şi vrea să judece bine, două figuri reale: 
suveranul și națiunea rusească. El, cu toată întristarea de care este cuprins, 
lucrează fără preget pentru bunăstarea și progresul națiunii. Ea este plină de 
devotament cătră suveran. Cu astfel de elemente, adaogă „Le Nord“, se pot 
trece cu victorie dificultăţi și strâmtori mult mai mari și mai critice decât 
acelea în cari se află astăzi Rusia. Foaia din Bruxelles nu dezminte, cum 
vedem, faptele consemnate în acele știri, ci voiește a atenua, prin simple 
fraze, efectul ce acelea au produs asupra publicului; ea nu dă un comunicat 
de dezminţire acelor știri de senzaţie, ci o mângâiere publicului care le-a 
citit. 


€ 


[24-25 aprilie 1881] 

Asupra scandalului petrecut între studenţii pretinși români din Paris cu 
ocazia proclamării regatului primim o relațiune mai detaliată din care 
estragem şirurile de mai la vale. 

Din parte-ne putem presupune după cele ce se petrec cu republicanii din 
Ploieşti că toate aceste nu sunt decât reclame pentru a se recomanda la 
funcţii ale statului și la pensii reversibile, căci aşa încep patrioții de meserie 
şi de origine incertă când e vorba ca s-ajungă la saline ori adiutanţi; deci 
publicăm şirurile de mai la vale întemeiați pe bunul simț al cititorului, care 
va reduce importanţa acestor caraghioșşi la greutatea ce li se cuvine și nu va 
confunda micul Bizanţ cu Robespierre sau Marat. 


Curiozitatea publică din București este pusă în mișcare de un fapt care s-a 
petrecut la Paris acum câteva zile. D. Calligari a fost izgonit de pe teritoriul francez. 

Cei care cunosc poliția Parisului ca și cei ce nu o cunosc trebuie să se fi mirat 
când au citit în jurnalele din București o notiţă reprodusă după Memorial 
diplomatique în cari se zice că mandatul de izgonire dat contra d-lui Caligari încă 
din noiembrie trecut nu a putut fi executat din cauza necunoașterii adresei acestuia! 

Poliția Parisului, care găsește tâlhari ce-și schimbă numele şi figura de zece ori 
în 24 de ore, nu poate să dea cu mâna de Calligari care nu și-a schimbat nici măcar 


ochelarii ce-i poartă din cauza miopiei? 

Adevărul este că Memorial diplomatique nu este tocmai vinovat. Se zice că notița 
în chestiune ar fi ieșită din birourile legaţiunii noastre și că d. Cogălniceanu, 
reprezentantul României la Paris, nu ar fi străin la izgonirea d-lui Calligari. Această 
nuvelă v-o dau sub toată rezerva. 

Iată care ar fi adevărata cauză ce a motivat expulziunea: 

În noiemvrie trecut Calligari a făcut o conferinţă într-un cvartier al Parisului 
populat de uvrieri, dând ca obiect al conferinţei sale Nihilismul în Rusia. Adevărul 
vorbind, d. Calligari a vorbit de toate în conferința sa numai de nihilism nu, fiind 
prea superficial şi prea ignorant pentru a şti el singur ceva asupra nihilismului. 
Conferinţa sa s-au mărginit în vorbe goale asupra unui refugiat polonez mort la 
Geneva, Cernicevsky. Poliţia informată de conferinţa Calligari a dat un mandat de 
izgonire contra acestuia, dar care nu avea a fi executat decât în cazul când prințul 
Orloff, ambasadorul Rusiei la Paris, va adresa guvernului francez vreo plângere în 
această privinţă; şi aceasta pentru ca guvernul să-și evite un șir de dificultăți 
diplomatice ce întâlnise deja cu ocazia arestării lui Hartmann. 

Prinţul Orloff însă a dat conferinței Calligari importanța ce a meritat și nu s-a 
plâns guvernului francez; prin urmare mandatul a fost pus la dosar. 

Proclamarea regalității în ţară nu a plăcut lui Calligari și câtorva prieteni ai săi. 

D-nii Calligari, Radovici, Vintilă Rosetti și încă doi-trei a găsit de cuviinţă să 
protesteze contra proclamării regalităţei și, pentru a da o mai mare întindere 
protestărei lor, a invitat și câţiva prietini franceji şi americani, spre a le ţine de urât. 

Protestarea a avut loc la o cafenea numită Procope. Un ponci aprins pentru 
circonstanță lumina mutrele protestanților; câteva discursuri terminate prin „Să 
trăiască România, să trăiască viitoarea Republică Română“ au format bagajul 
acestei serbări. 

A doua zi câteva jurnale avansate au relatat protestarea făcută de câţiva români. 
Aceasta a fost destul ca d. Cogălniceanu să se supere. Se pune în birje şi se oprește 
drept la ministrul de interne, spune ministrului surprins ceea ce se întâmplase cu o zi 
înainte la cafeneaua Procope ... şi cere expulsiunea iniţiatorului care a semnat 
biletele de invitaţiune la ponci. 

Ministrul cheamă pe prefectul poliţiei să-i dea relaţie despre conspiraţiunea 
petrecută la cafenea. Prefectul nu știe nimic deocamdată despre astă afacere, dar va 
lua îndată informaţiuni și va da satisfacţie d-lui Cogălniceanu. Norocul face ca d. 
Calligari să fie notat la poliţie de când cu cestiunea nihilismului, ba încă dă şi peste 
decretul de izgonire în dosare. Ministrul, pentru a îndatora pe reprezentantul 
României, dă ordin prefectului a executa mandatul de expulziune. Prefectul 
poruncește unui comisar de poliţie să dea cunoștință lui Calligari de măsura luată 
contra sa. Comisarul găseşte de astă dată pe negăsitul de șase luni; și se prezintă 
într-o dimineaţă la 6 ore în camera d-lui Calligari, purtător de ordinul de izgonire, de 
doi franci şi de un bilet de clasa 3-a la drumul de fier până la frontiera ţării unde 
izgonitul voiește să se dirijeze. Cei doi franci i-a fost daţi pentru hrana în timp de 12 
ore ce i se acordase pentru a părăsi teritoriul francez. Inutil de a vă spune că 


comisarul nu a voit să dea d-lui Calligari nici unul din rezoanele care a motivat 
expulziunea sa. 

Pentru a nu fi izgonit prin forţă d. Calligari s-a angajat că va părăsi Francia în 
timpul ce i se cere și că nu este nevoie de jandarmi pentru a-l duce la gară. Într- 
adevăr, în aceeași zi la 7 jum. ore seara d. Calligari a luat trenul cu destinaţia pentru 
Italia, s-a suit într-un vagon de clasa 1 și s-a oprit la Turin, de unde adresează d-lui 
Cogălniceanu expresiunea profundei sale recunoștinţe pentru nepreţuitul serviciu ce 
i-a adus procurându-i ocaziunea de-a fi cunoscut ca om mare politic de către trei 
state europene: Francia, Italia şi România. 


€ 


[26 aprilie 1881] 

A discuta cu ignoranța şi cu reaua credință e o foarte spinoasă misiune. 

În unul din numerele trecute am emis o teorie, naturalistă oarecum, 
asupra esenței unora din așa-numitele acte mari ale patrioţilor. Am arătat de 
ex. că revoluţia socială la noi a pornit de sus și n-a însemnat decât o 
înmulţire a oligarhilor vechi, de rasă, prin elemente de o estremă 
incertitudine de origine, provenienţă şi merit. 

„Românul“ polemizează cu noi a propos de aceasta. 

Aristocraţia adevărată, după a noastră părere, are un mare şi esenţial rol 
în viaţa unui popor. Dar pentru a fi adevărată îi trebuie anume condiţii de 
existență, și mai cu seamă trei, fără de cari ea cată a fi privită ca 
uzurpaţiune. Se cere să fie istorică, puțin numeroasă, în posesiune de mari 
bunuri imobiliare. 

Sub „istorică“ înțelegem că trebuie să fi răsărit din dreptul public 
propriu al unui popor și câștigată prin merite pentru el. E preferabil ca 
aceste merite să se datorească caracterului mai mult decât inteligenței. Căci 
un caracter drept, viteaz și generos se moștenește și e o mare calitate 
politică, pe când inteligenţa se poate recruta din tot ce produce mai bun o 
generaţie, ea e aliata naturală a acestor caractere, dar din nefericire nu se 
moşteneşte cu atâta siguranță. Apoi aristocrația trebuie să fie puţin 
numeroasă, pentru ca alături cu ea să aibă loc meritele personale din orice 
generaţie; în fine trebuie să fie în posesiune de mari bunuri imobiliare, 
pentru că asemenea bunuri nu sunt supuse pericolului pierderii, îl fac pe om 
neatârnat de jocul banului și-l pun în legătură cu brazda și cu populaţia 
istorică a ţării. 


Dacă croitoria şi ceasormnicăria sunt meşteşuguri ce corespund cu anume 
bresle de oameni, și politica generală a unui stat, modul de a asigura tuturor 
cetățenilor măsura cea mai mare de bunăstare și de linişte, e un meșteșug, 
care corespunde c-o breaslă. De aci vom vedea că statele c-o oligarhie avută 
şi puţin numeroasă au avut un trai lung şi strălucit pe pământ. O mână de 
patriciani au făcut din Roma o împărăție universală şi tot o mână de 
patriciani au condus soarta rasei engleze, care-n două sute de ani au ajuns a 
fi cea mai răspândită, mai puternică şi mai avută din rasele europene. 

Cumcă tot ce e organic e menit morţii e sigur; deci şi statele şi 
formațiunile etnice. Cestiunea e în ce condiţii un stat trăiește mult și în ce 
condiţii boleşte și cade repede. De câte ori vom deschide istoria vom vedea 
însă că statele scad şi mor sau prin demagogie, sau prin despotism, și că 
existența normală şi regulată, asigurarea celei mai mari libertăţi de 
dezvoltare e oligarhia celor drepți prin caracter, sprijiniți de cei înzestrați cu 
minte. 

Nicicând, dar absolut nicicând n-a existat rivalitate între aristocrația de 
naştere şi aristocrația intelectuală; dar amândouă acestea au aflat adesea un 
dușman în aristocrația averii mobiliare, a banului. Posesiunea acestuia se 
datoreşte unei mișcări universale, cosmopolite a bunurilor; întâmplarea şi 
adeseori calități rele favorizează câştigarea lui; oamenii pe cari el îi ridică 
n-au nevoie de nici una din laturile cari dau mărime fiinţei omenești, nici de 
caracter, nici de inteligenţă. 

La români îndeosebi observăm cea mai mare putere politică și relativ 
cea mai mare avere în timpii oligarhiei, în timpul dinașştilor munteni și 
moldoveni. Îndată ce ridicarea pe scara socială nu se mai datorește 
caracterului, ci altor aptitudini, statele încep să dea îndărăt, până ce în fine 
cad cu totul sub domnia turcească, reprezentată prin fanarioți. În timpul de 
cădere vedem domnia cumpărându-se cu bani, cu tribut și pescheș, şi tot în 
timp de cădere, conchidem, partidul roşu cumpără puterea de la străini prin 
concesia Strousberg, tot în timp de cădere se cumpără stăpânirea politică în 
ţară, dându-se 60 la sută pe hârtii ce nu făceau decât 20 la sută. 

„Românul“ zice: 


Așadar pentru acești pretinși boiari a mă răscumpăra din robie (Strousberg) este 
mai rău decât a plăti mereu ca rob? 


E robie Stroussberg? Asta voiam s-o știm și noi din gura „Românului“. 
Actul de robie a fost convenit de d. Brătianu cu călcarea Constituţiei, fără 
votul Corpurilor legiuitoare şi pus în lucrare în contra unui vot formal al 
Senatului. 

„Românul“, înciudat de adevărurile aspre ce le spunem partidului său, 
are naivitatea de a da dreptei conservatoare pe ilustrul Crawley ca revers al 
ilustrului Strousberg. Foaia oficioasă binevoiește a uita că atât guvernul cât 
şi dreapta Camerei au fost contra lui Crawley şi că concesia se datorește 
unor elemente cari au stat mai târziu alături în guvern cu d. Brătianu sub 
nume de centraliști sau de liberali. Nu învinovăţim aci pe cei amăgiţi, între 
cari sunt mulți oameni onorabili, dar „Românul“ ştie foarte bine că 
amăgitorii adevăraţi au fost escluşi din Camera conservatoare, sub alt 
pretext poate, dar ştiind toată lumea pentru ce. 

Dar fiindcă e vorba de efectele declasării generale și a ridicării 
cafenelelor în Adunări, rezumate toate sub numirea de sistem liberal, vom 
arăta pe scurt efectele acestui sistem. 

D-nii de la „Românul“ ne spun că poporul sub sistemul vechi era robit, 
sărac, la discreţia oricui. Noi o negăm aceasta; dar în sfârșit să admitem că 
aşa ar fi fost. Să vedem ce lumini revarsă statistica asupra acelei robii. 

Locuitori erau în ţară: 


La 1844 ......... 3,5 milioane; 
La 1854......... 4 milioane; 
La 1859 ......... 4,5 milioane. 


La 1859 mureau 57 la sută de născuţi; la 1878 mor 101,7 la sută de 
născuți. 

Iată dar un popor robit care sporea repede sub reacţiunea împilătoare, şi 
care scade repede, sub domnia unei înfiorătoare mortalități, dar sub regimul 
îngăduitor al libertăţii. 

Ciudată pare a fi fost robia neamului românesc. 

Care să fie însă cauza acestei scăderi? 

Noi credem că următoarea. Boierii erau puţini, erau avuţi, nu costau 
aproape nimic din munca publică, dovadă ridicolele bugete ale domniilor 
naţionale. Liberali şi patrioţi de meserie, cari trăiesc de la ţară, sunt câtă 
frunză şi iarbă, plus milionul de străini imigrat pe căile ferate Stroussberg, 
cari, împreună cu  declasaţii societății române, formează clasele 
consumatoare faţă cu singurul producător, ţăranul. Sunteţi scumpi împreună 
cu prietenii d-voastră cu tot, onorabili patrioţi! 


O mai crudă ironizare a întregului sistem al declasării decât aceste 
câteva cifre nu se mai poate. 

„Noua Românie liberă și independinte, noul rigat făptuit prin eroismul 
românilor“ are un mic cusur. Mănâncă români și naşte străini și patrioți de 
meserie. 

„Românul“ zice că roşii au guvernat puţin în ţară. E foarte adevărat, dar 
oare ceea ce fac roşii într-o zi poate cineva desface într-o sută de ani? Un 
nebun aruncă o piatră, zice proverbul, şi o sută de 'nțelepți nu pot s-o scoată. 
Regele Stroussberg le votează într-o zi dar ţine nouăzeci de ani; cărăturile 
Warszawsky au ţinut câteva luni, dar urmările epizootiei se resimt şi acum; 
o babă nebună au adus ciuma în Vetlianca, dar a pus Europa întreagă în 
mișcare. Și dacă aţi lucra numai după instinctele d-voastră, dacă n-ar mai 
pune natura și împrejurările piedeci, nu cinci ani, cinci luni v-ar fi de-ajuns 
pentru ca praful să s-aleagă de ţara aceasta. 

[27-28 aprilie 1881] 

Întâmplarea a voit să întrunească în cabinet pe trei miniștri cari stau în 
oarecari legături cu fondurile şcolare macedoromâne. Unul s-a interesat de 
ele, deputat fiind, un altul fiind ministru plenipotenţiar la Constantinopole, 
al treilea, d. Ferichidi, fiind student în străinătate, s-a bucurat de un ajutor 
însemnat dintr-un asemenea fond, a fost susţinut la învățături în calitate de 
macedoromân. 

„Binele public“ are meritul de a fi reîmprospătat cel dendâi cestiunea 
testamentului fostului mitropolit al Ungro-Vlachiei, Dosithei. 

Pe la începutul secolului nostru și pe la finele celui trecut, pe când se 
inaugura redeșteptarea naţională prin scrierile istorice şi filologice ale unui 
Șincai şi Petru Maior, a început a se trezi conștiința națională și în 
macedoromânii presărați în colonii comerciale din Pesta, Viena, Triest şi în 
țările noastre. Mari neguţători de lână și producte, mulţi dintre ei milionari, 
unii ridicaţi la ranguri nobilitare de către monarhii Austriei, ei fură atinşi de 
mișcarea plină de înălțare sufletească a o mână de învăţaţi şi, văzând 
decadenţa în care poporul lor numeros se afla în toate provinciile, sprijiniră 
întreprinderile literare și de cultură de la începutul secolului. 

Listele de subscripţie alăturate la toate tipăriturile din vremea aceea 
dovedesc această tendență cu de prisos. Macedoromânii așezați în ţările 


noastre se distinseră prin donațiuni făcute pentru scopuri de cultură. Astfel 
temeliile Academiei Române s-au pus prin fondul lăsat de un 
macedoromân. Alte testaţiuni a căror întrebuințare rămâne necunoscută sunt 
al lui Musicu, Castrişoae, Dima Serachitopol, care a construit o şcoală în 
Vlacho-Castania din Tesalia, înzestrând-o cu moșia Păltenii; a lui N. Mihail 
din Craiova, care testă un venit anual de 500 galbeni pentru o şcoală de fete 
în Megarova şi în fine donaţiunea mitropolitului Dosithei, din care s-au 
crescut o sumă de tineri în străinătate. 

La 1876, fiind ministru de justiţie, d. Ferechide, care, precum am zis, a 
studiat în străinătate, ajutat din acest fond Dosithei, a fost interpelat în 
Cameră şi întrebat dacă epitropia dă sau nu cuiva socoteli despre gestiunea 
ei. 

D. Ferechidi a cerut dosarul de la tribunal ca să-l studieze, însă, 
demisionând în zilele acelea chiar, n-a mai răspuns la interpelaţie. 

La 1878 i s-a făcut o interpelaţie d-lui Chițu, pe atunci ministru al 
învățăturilor publice. 

Dosarul, care e format în anul 1850 şi poartă n-rul 123, e la tribunalul 
Ilfov, secţia a II-a civilă. 

Stând d. N. Creţulescu ministru al învățăturilor, a dat mandat la doi din 
advocaţi ca să ceară de la epitropi pe cale judecătorească socotelile pe curs 
de cincizeci de ani, de la 1829 pân'la 1879. Advocaţii cer în adevăr seamă, 
înfățișarea se fixează pentru ziua de 16 marte 1880, când, c-o săptămână 
înaintea înfățișării, d. Vasile Boerescu, numit ad interim ministru al 
instrucției, revoacă mandatul dat advocaţilor, amânându-se soluțiunea. 

Prin oricâte peripeții a trecut afacerea, fie ele întâmplătoare, ca 
epizodele din Odisee, fie corect conduse, ca firul novelelor spaniole, e 
evident că, odată ce presa întreagă, fără deosebire de partid, s-a ocupat cu 
ea, ni se datorește o rază de lumină în sacramentala umbră a unei gestiuni 
necunoscute în curs de cincizeci de ani. 

Comunicatul d-lui Boerescu, prin care explică retragerea mandatului dat 
advocaţilor pe cuvântul că nu studiase bine afacerea, putea fi suficient ca 
soluțiune momentană. Dar din timpul acelui comunicat orice ministru a 
putut să studieze dosarul și să reînceapă firul unde-l lăsase d. N. Creţulescu. 

Pe cât ştim administraţia acestui din urmă fond a fost pe deplin corectă. 
Dar natura lucrului, testaţiunea pentru un scop public şi național, cere 
oarecare publicitate, fie în margini cât de restrânse, fie chiar redusă la 
citarea numelor acelor bărbaţi cari s-au crescut din acele fonduri. Într-un 


timp în care insulele etnice ale marelui popor care cuprindea în evul mediu 
cea mai mare parte a Peninsulei Balcanice încep a simţi din nou deosebirea 
lor de ceilalți și sunt dominate de instinctele unei proprii vieţi naţionale, s-ar 
putea da întrebuințării acestor fonduri o direcție mai spornică, mai potrivită 
cu interesele de cultură a poporului românesc. Nu macedoromâni trăitori în 
ţara noastră, la a căror cultură nu se opun nici piedeci economice, nici 
politice, ci macedoromâni din chiar locurile clasice ale aşezării lor ar putea 
fi încurajați la studii, pentru binele regiunii în care au fost născuţi și a 
conaţionalilor lor din acele regiuni. 

lată cestiuni pe cari le punem fără nici o idee preconcepută, lăsând cu 
totul afară din discuţie întrebuinţarea ce s-au făcut în trecut de aceste 
fonduri şi voind a indica, întru cât priveşte viitorul, puncte de vedere mai 
largi şi mai generoase. 

[29 aprilie 1881] 

De două ori d. Iorgu Radu a fost ales senator de către colegiul I de 
Bârlad, de două ori majoritatea patrioților de meserie au invalidat alegerea 
lui. În sfârşit a treia oară d. Iorgu Radu iese din urnă cu o majoritate şi mai 
mare, încât credem că de astă dată nimeni nu ar mai îndrăzni de a se atinge 
de această alegere de trei ori confirmată de acelaşi colegiu în ciuda 
guvernului şi a servilei lui majorități parlamentare. 

Nu ne vom ocupa nici de cauza nici de pretextele invalidării întâielor 
două alegeri ale bârlădenilor. Am ajuns atât de departe în ţara noastră încât 
e destul ca cineva să nu caute a parveni, e destul ca cineva să nu voiască a 
se face deputat şi ministru spre a-și plăti datoriile sau a căpăta funcții 
inamovibile, pentru ca piano piano să fie descris ca inamic al dinastiei sau 
în genere a ordinei existente de lucruri. Din contra, dacă e membru al 
„Internaționalei“ şi n-are alt rege decât pe Marx, şeful socialiștilor din 
Londra, dacă a proclamat republica de la Ploieşti, dac-a fraternizat cu 
Rocherfort, dac-a protestat în contra erigerii regatului și a băut în sănătatea 
viitoarei „Republice Române“ poate fi sigur că, întors în tară, va fi deputat, 
ministru, membru la Curtea de Casaţie, director de drum de fier sau de 
Bancă Naţională, c-un cuvânt că-i vor merge lucrurile strună. 

D. Iorgu Radu n-are din nenorocire nevoie de-a deveni membru al 
Parlamentului pentru a-și plăti datoriile speculând cu acţii Strousberg, n-are 


nevoie de a se face ministru pentru a fi numit la Casaţie, e un om neatâmat 
şi prin poziţie şi prin caracterul său, deci om periculos şi sectei roşie și 
apetiturilor ei. De aci urma fireşte ca să se invalideze alegerea unui 
asemenea inamic natural al sistemului gheșefturilor, cumulului și a altor 
virtuţi patriotice practicate pe o cale atât de largă. 

Bârlădenii în special au mai avut şi alt motiv pentru a persista în 
alegerea lor. Judeţul Tutovei e dat în antrepriza unei singure familii, a unei 
singure dar numeroase dinastii locale, care, cu căţel cu purcel, cum zice 
proverbul, a monopolizat şi funcţii și interese publice și totul. Înţelege 
oricine că domnia unei asemenea dinastii locale, care administrează judeţul 
conform intereselor private ale membrilor ei, cată să devie nesuferită pentru 
judeţeni, cată să trezească în ei toate rămășițele de spirit de reacţie în contra 
unui sistem de procopseală şi de nepotism exercitat ca meserie. 

Publicăm mai la vale corespondenţa ce ne vine din Bârlad asupra 
acestui subiect și rugăm pe majoritatea Senatului să binevoiască a-și mai 
încerca încă o dată puterea ei discreţionară, dac-o ţin curelele. 

Deşi cazul din Bârlad e îmbucurător, totuși nu avem speranţă că el s-ar 
repeta cu aceeași vigoare pretutindenea. "Țara legală, ţara neatâmată devine 
din ce în ce mai slabă în faţa ţării cumularzilor, speculatorilor de acţii, a 
patrioţilor de meserie. Mii de posturi create din nou în paralelă c-un buget 
de cheltuieli urcat în patru ani cu 34 la sută au pus aproape pe toţi aceia cari 
ştiu a înşira slove negre pe hârtie albă la discreția guvernului și, viceversa, 
guvernul la discreţia lor. Sistemul roșu consistă în complicitatea reciprocă a 
miilor de pierde-vară fără învățătură și fără avere cu căpitanii lor, 
improvizaţi în oameni de stat și de guvern. Ce putem spera de la asemenea 
stare de lucruri decât perpetuarea malonestității demagogice la guvern, 
urcarea din ce în ce a bugetului cheltuielelor, scăderea şi sărăcirea 
elementelor producătoare şi suplantarea acestora prin străini? Acesta e 
sistemul, acestea urmările inevitabile. 

Să nu vie timpul în care o reîntoarcere la stări de lucruri mai sănătoase 
să fie cu neputinţă și-n care să fim siliți a repeta cuvintele bătrânului 
Șaguna: Flere possem sed juvare non. 

[30 aprilie 1881] 
O ştire de cea mai mare importanță ne vine din Sofia. Cu toate că 
principele e constituțional, cu toate că guvernul demisionar al Bulgariei se 
bucură de majoritate în Adunare, plângerile continue în contra 
administrației, poate prea patriotice, l-au făcut pe principe să adreseze 
poporului bulgar o proclamațiune prin care amenință cu abdicarea în caz de- 
a nu găsi din partea țării un concurs suficient pentru îndreptarea stării de 
lucruri. 


Acum doi ani — zice proclamațiunea — o alegere unanimă mi-a încredințat 
soarta Bulgariei. Nu fără preget am primit guvernul, pentru a duce Bulgaria pe calea 
progresului. 


Am lucrat cu o deplină dreptate de caracter; am permis toate încercările pentru 
organizarea şi dezvoltarea regulată a principatului. Din nenorocire toate încercările 
au amăgit speranțele mele. Astăzi patria noastră este discreditată în străinătate. 
Această stare de lucruri au zdruncinat credința poporului bulgar în justiție. Pentru a 
asigura liniştea ţării, libertatea și nepărtinirea alegerilor, am însărcinat pe ministrul 
de război, generalul Ehrenrot, de-a compune un cabinet provizoriu până la hotărârea 
unei Mari Adunări Naţionale care se va convoca. 

Dacă această Mare Adunare va ratifica condiţiile indispensabile guvernului, 
condiţii cari vor fi indicate de către mine și a căror lipsă e defectul fundamental al 
stării actuale, atunci şi numai în acest caz mai pot păstra coroana și purta 
responsabilitatea ce mi-o inspiră temerea de viitor. Am jurat pe Constituţie; voi păzi 
jurământul meu. Acest jurământ mă obligă a avea în vedere prosperitatea ţării. 
Consider deci ca o datorie sfântă pentru mine de-a declara solemn că starea actuală 
de lucruri îmi face imposibilă executarea misiunii mele. 

Întemeindu-mă pe Constituţie, am hotărât a convoca o Mare Adunare Naţională, 
organ suprem al voinţei naţionale, şi de-a-i remite coroana mea împreună cu 
destinele Bulgariei. 

În caz contrariu sunt hotărât a părăsi tronul princiar, cu părere de rău, dar cu 
conștiința de-a-mi fi împlinit misiunea pân-în capăt. 


Marea Adunare Naţională de care vorbeşte principele în manifestul său 
şi care ar avea a primi sau a refuza bazele unei organizări posibile a ţării e 
precum se vede o Constituantă; cabinetul format sub prezidenţia generalului 
rus, Ehrenroth, e un cabinet de tranziţie, menit a garanta libertatea alegerilor 
şi mai cu seamă neinfluenţarea lor din partea patrioţilor de meserie, cari se 


vor fi înmulţit repede și în Bulgaria. Trebuie să se fi înmulţit, căci, una, au 
avut exemplul luminos al Bosnagiilor şi Caradalelor de dincoace de Dunăre, 
al doilea, formațiunea demagogiei merge repede într-o ţară a cărei 
continuitate de dezvoltare istorică a fost nimicită prin dominaţiunea străină 
şi care este ea însuși o creaţiune politică proaspătă. Când într-o ţară trecutul 
n-a distins pe omul de merit de cel de rând, când conştiinţa publică și 
împrejurările sunt turburi şi departe încă de cristalizaţiune, ajung, ca şi la 
apa cea turburată, gunoiele deasupra. A striga pe toate ulițele şi pe toate 
tonurile patrie, libertate, egalitate, fraternitate! nu e un merit nici la noi, 
nici în Bulgaria, nici undeva în lume. Dar cine nu are altul își creează din 
asemenea strigăte un titlu de recomandaţie, precum Caligari își creează unul 
din proclamarea „Republicei Române“ în depărtatul Paris. 

Surpată din toate părţile de valurile demagogiei şi de apetiturile 
nesăţioase ale sectei patrioților de meserie, Bulgaria, după mărturisirea 
propriului ei Domn, are trebuință de-a recunoaşte că un stat, pentru a exista, 
are nevoie de anume condiţii organice, cari nu pot fi nici produsul fantaziei, 
nici jucăria întâmplării, ci cată să răsară dintr-o limpede necunoaştere a 
funcţiunilor esenţiale ale lui. 

Dar ceea ce izbește vederea sunt analogiile cari există între stările de 
lucruri de la noi şi cele de dincolo de Dunăre. În orice caz între Costinescu, 
Carada, Pătărlăgeanu, între ignoranţa și nesăţioasa demagogie română pe de 
o parte și între cea bulgară, recrutată din elemente cu totul asemănătoare, nu 
poate exista o deosebire esenţială. Ai noştri sunt mai practisiţi, iată totul. 
Demagogia aceasta are majoritatea în Adunare. Cu toate acestea principele 
s-a convins de absoluta ei incapacitate de-a da o organizare sănătoasă 
statului, o convincţie pe care şi-o formase Vodă Cuza despre demagogia de 
la noi, şi voiește să sustragă statul de sub dominaţiunea exclusivă a 
elementelor acestora. 

Și la noi lumea politică în genere, d. I. Brătianu îndeosebi, s-au convins 
că, cu organizarea actuală, ţara poate fi un teren favorabil pentru colonii 
străine, dar e departe de-a întruni condiţiile unei moșşteniri istorice a 
poporului român. Cine suferă sub organizarea iscodită, de d-nii C.A. Rosetti 
şi Carada e mai cu seamă poporul autohton. 

Cu toate acestea conştiinţa publică viciată şi lănţuită de miile de 
mijloace de corupţie pe cari le întrebuințează partidul demagogic a pierdut 
coarda unei puternice reacţii contra acestui sistem de înjosire a caracterelor 


şi de egalizare a ignoranței și apetiturilor cu adevăratele aptitudini de 
oameni politici. 

Dar analogia cea mai mare există între ceea ce face principele Bulgariei 
acum și-ntre ceea ce un om politic, săvârșit din viață, propunea M. Sale 
Regelui la venirea sa în ţară. 

Acest bărbat politic îi spunea M. Sale că nu trebuie să primească cu 
ochii închiși o organizare pusă la cale într-o singură noapte de către doi 
demagogi, ci să ceară timp de reflecţie, să studieze ţara, să ceară consilii de 
la oameni obicinuiți cu conducerea statului și să propună acele modificări 
ale proiectului de Constituţie cari ar fi absolut necesare pentru o dezvoltare 
regulată și organică a țării. M. Sa părea la început dispus să asculte aceste 
consilii; dar, împins pe de-o parte de presiunea demagogiei, pe-atunci 
atotputernică, necunoscător de ţară pe de altă parte, a primit proiectul astfel 
cum s-a votat de Adunare. Cu toate astea e de natura oricărui pact ca 
amândouă părţile să puie reciproc condiţii şi ca stipulaţiunea lui definitivă 
să fie rezultatul unor concesiuni reciproce. 

Cu câţiva ani în urmă M. Sa a recunoscut că acel om de stat a fost 
singurul care a voit serios și binele țării şi al tronului. Dar era prea târziu. 
Declasarea, ridicarea în sus a existențelor catilinare se consumase repede; 
statul român era condamnat de-a se vedea stăpânit de Caradale și de 
Costinești, de ignoranța împreunată cu specula intereselor publice. 

[1 mai 1881] 
Cititorii îşi vor fi aducând aminte că n-am făcut un prognostic tocmai 
strălucit calităților intelectuale ale actualului prezident de Consiliu. Deşi 
cam demult d. Dim. Brătianu nu se mai arătase în avanscena vieții publice, 
preferând a-şi ascunde în semiumbra misiunilor diplomatice şi 
extraordinare pretinsele sale calități de om de stat, țineam minte din trecutul 
d-sale de ministru de resort că tocmai lux ecclesiae nu este, că nici iarba de 
puşcă n-o inventase; nici suferise durerile de naştere ale vreunui mare 
adevăr, dureri ce nu sunt a se confunda nici cu migrena, nici cu guturaiul. 
Şi 'ntr-adevăr discursul program al d-lui prezident de Consiliu a venit să 
confirme numaidecât părerea noastră. Câteva pasaje din acesta vor arăta 
cititorului inteligent aluatul din care e frământat omul nostru de stat. 


D-lor deputaţi, permiteţi-mi mai întâi a vă oferi toate mulțumirile mele pentru 
măgulitoarea amiciție cu care m-aţi onorat și ați bucurat inima mea. 

Maiestatea Sa Regele, ținând seamă de dorința exprimată de mulţi din dv., a 
binevoit a mă însărcina cu formarea noului minister, care are onoarea a se prezenta 
astăzi înaintea d-voastră. 


După această introducere, d-sa urmează cu citirea mesajului regal de 
numire a ministerului, cu n-rul de registru cu tot. 

Întrebarea e când, unde, cum d. Brătianu a fost onorat c-o măgulitoare 
amiciție din partea deputaţilor şi când mulţi dintre aceștia şi-au esprimat 
dorința de care M. Sa Regele a ţinut seamă. D. prezident de Consiliu știe 
desigur că ceea ce se petrece îndărătul culiselor ca tripotaj, ceea ce pune la 
cale d. C.A. Rosetti în complicitate cu onor. Carada nu suferă deloc lumina 
unei serioase și demne publicităţi. Numai o amiciţie public mărturisită prin 
susținerea ministeriului, numai o dorinţă oficial esprimată a majorităţii de a- 
| avea prezident de Consiliu, numai o cerere oficială a Adunării în favorul 
d-sale pe lângă M. S. Regele puteau fi obiectul unei mulțumiri publice, 
obiectul celor dendâi vorbe ale celui dendâi ministru în întâiul cabinet al 
noului regat. A aduce într-un discurs program mulțumiri pentru ceea ce s-a 
petrecut la Herdan ori în alt birt, unde nu se adună liberalii în calitate de 
oameni publici, ci într-aceea de consumatori de băuturi, e, după a noastră 
părere, o necuviinţă. 

Dar iată cum urmează d. prim ministru: 


Acum, d-lor deputaţi, negreșit că voiţi să vă dau citire programului nostru 
ministerial. Mai mult decât oricine, eu doream să facem un program, eu mai cu seamă, 
care nu ştiu vorbi, doream să vă arăt că mă pricep puţin la scris. 

În adevăr, nu sunt vorbitor, dar răul nu este așa de mare, fiindcă sunt destui 
vorbitori, oratori, sirene, pe băncile Adunării şi poate chiar pe banca ministerială. Dar, 
cu toată mâncărimea ce aveam de a așterne un program, m-am stăpânit şi nu l-am 
făcut, şi iată pentru ce: în viaţa mea am avut fericirea ca niciodată nimeni să nu-mi 
zică că nu crede ceea ce i-am spus; şi-mi era teamă ca de astă dată să nu pat acest 
neajuns, cu atât mai grav că el ar fi venit din partea întregei națiuni prin reprezentanții 
săi. 

În adevăr, programele s-au cam deocheat. Pentru aceste motive am crezut că e 
mai bine să schimbăm sistema și, în loc să vă promit acum câte în lună și câte în stele 
într-o frumoasă programă, mai bine, să am să vă dau seamă peste câteva luni de ceea 
ce voi fi făcut... Dar ca să facem această îndreptare trebuie ca fiecare să fie la locul 
său: hoţul în pușcărie, acei cari speculă binele public în interesul lor în carantină, iar 
omul onest la lucru. Mai mulți cu cari am avut ocaziunea să vorbesc la venirea mea la 


minister mi-au zis că nu vom avea cu cine face aceste îndreptări, căci în ţara aceasta 
nu sunt oameni onești. 

Eu, d-lor, nu împing scepticismul meu pân-acolo și cred că mulți sunt oameni 
oneşti în țară. Dar chiar dacă aş admite că, în adevăr, n-avem oameni onești, îi vom 
face. Românul are facultatea de-a se schimba cu o mare înlesnire şi în bine și în rău. 

Sunt dar încredinţat că cu o justiție imparțială și cu o voinţă energică mulți din 
aceia cari până acum treceau că sunt rău nărăviți se vor îndrepta; şi cu chipul acesta 
vor deveni utili ţării, și ei înșiși se vor simţi fericiți de-a avea conştiinţa împăcată, 
liniştită. 


D. prim ministru, voind să arate că se pricepe niţel la scris, simţea 
mâncărimea de-a aşterne un program şi de-a promite în el câte-n lună și-n 
stele; dar programele s-au cam deocheat. 

lată stil de prezident de Consiliu și de discurs program, care desigur va 
avea onoarea a fi reprodus de presa europeană! 

Dar caracteristic e pasajul în care d-sa declară că oamenii cari l-au 
onorat c-o măgulitoare amiciţie și i-au bucurat inima i-au zis totodată că nu 
poate conta pe ei pentru a îndrepta lucrurile, căci în ţara aceasta nu sunt 
oameni onești. D-sa nu-i atât de sceptic. Dacă nu există oameni, d-sa îi va 
face cu frica de procuror. De frica procurorului, beţele d-lui Fleva date 
şcoalelor se vor preface în lemne groase de cer și d. Fleva însuși se va simţi 
fericit de-a avea conștiința împăcată, liniștită. De dragul împăcării şi a 
liniștei conştiinţei (plus frica de procuror) cucemicul Simeon va administra 
ţara corect şi părinteşte. 

După adâncimea cu care tratează cestiunile interne cată să ne așteptăm 
la o tot atât de luminoasă espunere a atitudinii cabinetului în afară. 


De altmintrelea, atât în afară cât şi în întru, vom căuta a fi pe cât se va putea mai 
concilianţi și a da vecinilor binevoitorul nostru concurs în tot ce n-ar atinge propriele 
noastre interese. Dar dacă cineva s-ar încerca a întrebuința silnicia, a atinge un singur 
păr al României, oh! atunci, puteţi fi siguri, voi apăra-o cu pasiune, cu furia tigresei 
cari 'şi apără puii, căci şi eu, în curs de o jumătate secol, am purtat pe sânul meu, am 
încălzit cu a mea suflare pe mândra şi draga noastră Românie. 


D. Dim. Brătianu promite vecinilor (împărăției Habsburgilor și celei a 
Romanovilor) binevoitorul său concurs. Fără îndoială marile puteri vor fi 
încântate că d. Brătianu catadicseşte a avea atâta bunăvoință cu ele. 

Altceva este dacă s-ar atinge un păr al României! 


Pân' acum ştiam că România e o noţiune geografico-politică; c-ar fi 
păroasă nu știam încă. Ba mai mult încă, ea este puiul d-lui Brătianu, căci el 
i-a fost doică cinzeci de ani şi o va apăra, nu ca un tigru, ci ca o tigresă. 

Stil de prim ministru și de discurs program! 

Când cineva şi cunoaşte cusurul de-a nu putea vorbi într-un mod demn 
şi potrivit cu împrejurările şi când are nenorocirea de-a fi numit ministru 
prezident se mărginește la acel stil sobru și sans accent pe care-l obicinuiesc 
oamenii de stat ce nu au darul vorbirii şi care se numește stil oficial. Acest 
stil e sărac în adevăr și abstract, dar are avantajul de-a nu fi ridicol. Nu ştim 
dacă d. Brătianu își închipuiește ce efect va face mâncărimea d-sale, perii 
României şi furia de tigresă, spuse de la înălțimea la care se află și 
reproduse în ziarele europene! 

Tot bătrânii înainte, bătrânii din veacul al şaptesprezecelea! Ce lipsite de 
demnitate internă şi formală, ce comune sunt aceste espectoraţiuni când 
gândim că e primul discurs program al primului cabinet al regatului! 

Pentru a şti ce însemnează a vorbi demn și totuși întrebuințând figuri, i- 
am recomanda d-lui Dim. Brătianu citirea prefeţei ce-o face Miron Costin 
Cronicei sale. Și din el vorbeşte durerea de ţară şi iubirea neamului, dar 
amândouă sunt adevărate şi de aceea el află forma adevărată, demnă, lipsită 
de afectaţie! Cine afectează în espresia sentimentelor sale dovedeşte că mai 
nu le are, mai nu e în stare a le avea! 


€ 


ASASINII LUI ABDUL-AZIZ 


[1 mai 1881] 
De mai mult timp sultanul a pus să se descopere și prindă toți câți vor fi 
participat la destituirea şi asasinarea lui Abdul-Aziz. Este întrebare dacă 
tocmai astăzi e timpul oportun pentru a scormoni Imperiul şi a mai agita 
spiritele și prin această afacere. Însă sultanul se vede că și-a propus a 
pedepsi după merit pe acei criminali şi voia padișahului cată să se facă. 
Ziarului „National-Zeitung“ din Berlin i se scriu din Stambul următoarele 
amănunte interesante: 


Atenţiunea opiniunii publice este îndreptată asupra celor ce se petrec în palat. 
După cum se ştie, este vorba de procesul asasinilor sultanului Abdul-Aziz. Vor fi trase 


la răspundere și toate persoanele cari au luat parte la destituirea acelui sultan. Redif 
Pașa şi Mahmud-damat Paşa sunt ţinuţi prinși în Jildiz-kiosk. Ca la optzeci de ofiţeri 
din garnizona capitalei au fost transferați prin depărtate corpuri de armată numai 
pentru Că, în timpul comiterii acelei crime, se aflau în Constantinopol. Numai pe 
Midhat Pașa, care, cu Hussein-Avni a fost în fruntea revoluţiunii, nu s-a cutezat a 
pune mâna până acum. Se zice însă că în curând va veni şi rândul lui. Ambasadorul 
turcesc din Berlin, Sadullot-bei, este de asemenea ameninţat în poziţiunea sa în urma 
cercetărilor făcute în privința uciderii lui Abdul-Aziz. Ambasadorul este deja chemat 
la Stambul. Acuzarea ce i se aduce este că, în numele sultanului, Abdul-Aziz ar fi scris 
o epistolă falsă către Murad (succesorul lui Abdul). Oarecari amenințări ce conţinea 
această scrisoare au înfuriat pe Murad și l-au făcut să aprobe omorul proiectat. În 
urma acestora nenorocitul sultan Abdul-Aziz a fost strămutat în acel palat părăsit, 
unde apoi s-a comis omorul. 

[2-3 mai 1881] 

Criza politică intervenită prin retragerea parlamentar inesplicită a d-lui 
Ion Brătianu a intrat după cât ni se asigură într-o nouă fază. 

D. Ion Brătianu s-a retras pentru că, având în vedere opera unei 
reorganizări interioare a țării, a crezut ca nu poate afla între roşii nici 
inteligența, nici onorabilitatea necesară unei asemenea opere. Esceptând 
masa votatorilor, aproape toți roşii, cari, de bine de rău, se pricep puţin la 
scris ori la vorbit au perindat banca ministerială. Sunt prea puțini aciia cari 
n-au fost deja miniştri, căci în cele 38 de cabinete formate și reformate de 
cancelarul de la Măgura au avut loc toți, pentru a-și dovedi pe rând 
insuficiența intelectuală şi politică. În adevăr, afară de d-nii Fleva, 
Costinescu şi Dimancea, toate somitățile partidului roșu au fost consiliari ai 
tronului, fără ca acesta să se fi resimțit în mod esențial de mărimea sau 
fertilitatea consiliilor date de membrii marelui partid. Uzaţi repede, 
neinspirând nici o încredere deosebită în aptitudinile lor politice, fiind 
cumplit de egali din punctul de vedere al apetiturilor și al talentului, pietrele 
caleidoscopului ministerial al d-lui Brătianu au dat pân' acum toate 
combinațiile posibile, fără ca vrouna să fi fost mai fericită decât celelalte. 
Unelte netrebnice ale unei politici personale, ele sunt nule și neputincioase 
fără maistrul care le dădea o însemnătate ce n-o merită şi-i îmbrăca în roluri 
ce nu se potrivesc cu ei. 

Dar dacă, printr-o politică personală, aceste individualități erau cât se 
poate de flexibile, de dependente și neînsemnate, pentr-o politică de stat ele 


nu sunt bune la nimic, şi d. Brătianu a crezut un moment a putea recruta 
elemente din alte partide pentru a pune în lucrare reorganizarea sa. Toate 
încercările acestea au rămas, precum se știe, fără rezultat; nimeni n-a voit 
să-i dea ajutorul solicitat şi d. I. Brătianu se vedea redus a urma același joc, 
a înlocui pe Giani cu Fleva ori pe Stolojan cu Dimancea, joc nefolositor, de 
care ţara e dezgustată, fiind păpuşile prea cunoscute și piesa reprezentată cu 
ele prea monotonă. 

În urma infructuozităţii încercărilor sale d. Ioan Brătianu se retrage, 
păstrându-și prestigiul intact, lovind însă cu atât mai greu în acela al 
amicilor săi politici. 

Întors însă zilele din urmă de la Măgura, d-sa reintră în conventiculele 
partidului ţinute la Herdan şi are aerul de a lua din nou parte la politica 
activă a coreligionarilor săi politici. Aceştia au iscălit chiar o hârtie prin 
care se obligă a i se supune și a-i da ascultare. Dacă ar fi așa, dacă d. 
Brătianu simte necesitatea de a lua din nou conducerea partidului roșu, cată 
să mărturisim că aceasta i-ar slăbi prestigiul, că ar pierde tot ce a câștigat 
prin o retragere la timp. Dacă s-ar dovedi că şi această retragere n-a fost 
decât comedie opinia publică s-ar întreba ce înseamnează această comedie 
şi n-ar găsi nici un răspuns. 

Existau în adevăr o sumă de indicii că retragerea are un fond serios. 

Era în adevăr de mirare ca ministrul care luase inițiativa proclamării 
regatului să abdice de la cârmă tocmai pentru timpul festivităților 
încoronării, deşi medalia comemorativă a acestor serbări, bătută de mai 
nainte, cuprinde numele său ca ministru-prezident. Dacă motivul retragerii 
ar fi fost osteneala sau saţiul de afaceri desigur că regele i-ar fi acordat un 
congediu nelimitat, fără ca să fie nevoie de demisia sa și a cabinetului 
întreg. Alte cauze secundare, mici neînțelegeri cu diferitele categorii de 
patrioţi de meserie, n-au avut pân-acum, după cât știm, puterea de-al face să 
se retragă. Toată lumea era în drept de-a presupune, în favorul d-lui 
Brătianu, cauze mult mai adânci de nemulţumire, era în drept a crede că, 
alături cu apetiturile și nimicnicia oamenilor de cari se-ncunjurase, paralel 
cu vânătorii de posturi la drumul de fier, la Bancă, la Curtea de Casaţie, d-sa 
va fi urmărind un scop mai mare și mai generos, pe care nu-l poate realiza 
c-un partid care n-are sentimentul binelui public și pentru care politica e o 
industrie, iar ţara o vacă bună de muls. Din momentul însă ce l-am vedea 
reintrând în cercul vicios pe care l-a părăsit, din momentul ce-ar reintra în 
complicitate cu oamenii pensiilor reversibile, ale cumulului, nepotismului şi 


altor virtuţi, oricine ar pierde și această din urmă iluzie pe care a lunecat a o 
avea pentru d. Ion Brătianu. Atunci am crede că nu s-a retras decât pentru a 
se dezbăra de o serie de procopsiţi şi pentru a se întoarce c-o altă serie, pe 
care s-o procopsească de acum înainte. Faza de reapropiare a d-lui I. 
Brătianu de partidul său e o dovadă de slăbiciune totală. Pentru opoziţie 
această reapropiare e favorabilă, căci partidul roșu, fiind în ajunul 
descompunerii lui, ar atrage în cădere-i și pe şeful lui, care se retrăsese 
tocmai la timp pentru a nu-i împărtăşi soarta. Dacă voieşte s-o 
împărtășească desigur paguba nu va fi a opoziţiei. 

[4-5 mai 1881] 
Noul ministeriu regal, atât de bogat în asigurări monarhice, precum și 
declaraţiunile reiterate ale partidului liberal că şi-a schimbat cu totul 
vederile în privirea idealului politic de constituire a statului român, 
renunțarea acestui partid la ideile republicane și la veleităţile antidinastice 
ne-a făcut să răsfoim puţin amintirile unui trecut recent încă și să 
reproducem articolul de mai la vale, îndreptat în contra unei scrieri a d-lui 
baron Erdmann de Hahn, publicată în ziarul „Politik“ din Praga. Azi d. 
baron, ocupând fotoliul de întâi ministru de finanţe al regatului, la care s-a 
recomandat prin vestitul memoriu privitor la întemeiarea succesiunii la tron, 
va fi interesant poate a compara fazele prin care a trecut un om de stat 
pentru a ajunge de la un aprig antidinasticism la stadiul unui călduros 
susţiitor al ilustrei Case de Hohenzollern pe tronul lui Mircea cel Mare și al 
lui Ștefan cel Sfânt. 

[6 mai 1881] 

Să discutăm cu „Românul“ lucruri elementare pentru orice cunoscător 

al istoriei, să-i facem abecedarul istoriografiei sau fiziologiei statului? Ar fi 
o misiune de două ori ingrată, întâi pentru că oamenii cu cari discutăm, fie 
oricât de deştepţi, nu vor găsi în reminiscențele celor patru clase primare și 
a unui curs de violoncel elemente îndestule pentru a ne înțelege, apoi pentru 
că, coborându-ne noi chiar la nivelul lor intelectual și copilărindu-ne mintea 


ca s-o punem pe o treaptă egală cu a lor, totuşi n-ar voi să înțeleagă, pentru 
că nu e în interesul lor să înţeleagă. 

Într-o discuţie cu totul teoretică spusesem, de exemplu, că aristocrația 
adevărată are un rol esenţial în viaţa unui stat. Aceasta am spus-o bazaţi pe 
cele mai strălucite exemple din istorie. Avem Roma, Anglia actuală, 
republica Veneţiei, Olanda ș.a. 

Din această teorie susținută în genere „Românul“ ne atribuie in specie 
că pentru România voim domnia unei oligarhii aristocratice, deși tot 
organul ilustrului Costinescu are imprudenţa de-a cita condiţiile ce le 
credem noi neapărate pentru existența unei aristocrații adevărate. Se cere a 
fi istorică am zis noi. Poate însă exista o aristocrație istorică într-o ţară în 
care, cu indignare şi rușine trebuie s-o spunem, un străin ca tatăl d-lui C.A. 
Rosetti a fost asemenea boier? După epoca vechilor fanarioți, a Caradalelor, 
Gianiilor, Cariagdiilor din generaţia întâia, nu mai poate exista aristocrație 
istorică în generația a doua. Odată ce virusul personificat prin lepădăturile 
Orientului, lipsite de iubire de adevăr şi de curaj, a intrat în organismul viu 
al unui popor, nu mai poate fi vorba de aristocrație istorică. Ea rămâne un 
ideal de invidiat, pe care puţine popoare l-au ajuns în toată curăţia lui şi de 
la care alte popoare, a căror viaţă a fost coruptă prin demagogie sau prin 
despotism, cată să renunţe pentru secole înainte, dacă nu pentru totdeauna. 

Există în adevăr familii istorice în ţară; numele lor e format în genere 
după numele vreunui munte din Carpaţi. 

Dar, sub domnia unui regim de ereditate care avea în vedere împărţirea 
averilor, în cursul timpului ele n-au putut păstra nici o avere destul de mare, 
nici o influență politică covârşitoare pentru a fi ceea ce baronii au fost 
pentru Anglia, patricianii pentru Roma sau pentru Veneţia. De aceea am 
repetat-o de atâtea ori că reacţie în sensul adevărat al cuvântului, reacţie ca 
încercare a unei reconstrucțiuni istorice anterioare fanariotismului, nu mai e 
cu putinţă în România și nu suntem utopiști pentru a cere ceea ce n-ar fi cu 
putinţă nici pentru Dumnezeu din ceruri. 

Dar, adevărate naturi de spioni și de agenţi provocatori precum sunt 
roşii de regulă, a căror esperienţe şi apucături polițienești sunt esplicabile 
prin trecutul lor misterios, ei estrag bucățele din articole ce n-au a face unul 
cu altul şi formează apoi un act formal de acuzaţie în contra noastră. Astfel 
pasajul privitor la aristocrație ca element de dezvoltare istorică se pune 
alături cu considerațiunile ce le facem asupra manifestului principelui 
Bulgariei. E evident că n-are a face. Bulgaria nu are, nu poate avea 


aristocrație, precum n-o poate avea Serbia. După bătălia din Câmpul 
Mierlei, într-o robie de cinci sute de ani aproape sub domnia egalizatoare a 
unei rase străine, care ea însăși n-are aristocrație şi care totdeuna a fost 
domnită de despotismul obicinuit în statele Orientului asiatic, bulgarii și 
sârbii n-au putut păstra o instituţie proprie popoarelor celor mai libere și 
epocelor celor mai libere. Prin urmare cu totul altul este rolul manarhului în 
Bulgaria, cu totul alte condiţii de organizare socială cere un stat fără trecut 
şi unul care are trecutul lui istoric. Ar fi absurd din parte-ne a pretinde ca 
Statele Unite ale Americei să fie conduse de-o aristocrație istorică când ea 
nu s-a putut nici naște pe pământ american; ar fi absurd a o pretinde chiar 
pentru împărăţia Braziliei și pentru orice stat născut în urma acelei 
primăveri etnice care se numeşte evul mediu. 

Nici pentru ţara noastră n-am gândit vreodată de-a propune un sistem 
care să învieze veacul al XVII-lea, epoca lui Matei Basarab. 

Cu toate acestea oricine va voi să definească marele mister al existenţei 
va vedea că el consistă în împrospătarea continuă a fondului și păstrarea 
formelor. Forme vechi, dar spirit pururea nou. Astfel vedem cum Anglia, 
care stă în toate celea în fruntea civilizaţiei, păstrează şi astăzi vechile sale 
forme istorice, pururea reîmprospătate de spiritul modem, de munca 
modernă. De aceea o şi vedem rămâind ca granitul, măreaţă și sigură în 
valurile adâncelor mișcări sociale de cari statele continentale se cutremură. 
Un stat mare și putemic ca Rusia, dar absolutist, se cutremură din temelii de 
o mişcare socială, tot astfel Germania, tot astfel republicana şi egalitara 
Franţă. Ba chiar membrii internaţionalei de la noi, ajunși aci miniștri şi 
membri la Curtea de Casaţie, sunt siliți a vota o lege în contra străinilor 
socialiști de vreme ce indigenii socialiști ocupă funcţii înalte. Ei bine, în 
Anglia sunt organele centrale ale Internaționalei roșie, trăieşte Marx, 
generalisimul partidului și nici pe guvernul, nici pe poporul englez nu-i 
doare capul de aceasta. 

Cu același sistem oligarhic vedem Roma devenind imperiu, vedem 
Veneţia, un oraș, devenind putere, adesea de rangul întâi, în curs de o mie şi 
mai bine de ani. 

Dar se înţelege că nici prin gând nu ne trece a admite că aristocrația 
istorică, substratul oligarhiei, se poate improviza și că putem scoate din 
pământ oasele Basarabilor spre a le da o nouă viaţă. 

Cu totul altul e rolul monarhiei în țara noastră. 


E îndeajuns dacă sub ea se asigură înaintarea meritului și a muncii şi 
dacă acestea se pun la adăpost de escamotarea din partea Caradalelor și 
Costineştilor; e destul atâta, și pentru atâta numai se cere o reorganizarea 
socială. Acestea două nu sunt asigurate în dezvoltarea lor. Vedem pe 
cucernicul Simeon, ce merită o chilie la mănăstirea Ocnei, decorat cu 
Steaua României, senator şi om mare; vedem cavaleri de industrie 
îmbogăţindu-se peste noapte din răscumpărarea drumurilor de fier; vedem 
oameni prinși în rebeliune fățișă devenind adiutanţi domnești, vedem pe 
alții vânând prin cotituri sub masca patriotismului posturi la Casaţie ori la 
drum de fier; c-un cuvânt, nici merit nici muncă nu sunt considerate, iar 
ignoranţa, felonia politică, vicleşugul comun devin titluri de recomandaţie 
pentru înaintare în statul român. Și toţi aceşti paraziți sociali, toată secta 
asta de spioni şi cavaleri de industrie, acest odium generis humani cum i-ar 
zice Tacit, costă mult, foarte mult. Sarcinele de întreţinere ale politicianilor 
de la noi diminuează pânea de toate zilele a poporului de jos, care ca rasă, 
ca inteligenţă, ca inimă este superior păturii de parveniţi şi de scursături din 
câteşipatru unghiurile lumii cari s-au așezat deasupra lui din secolul trecut 
începând. 

Acest problem social ar fi trebuit să-i fie cunoscut regelui la venirea sa 
în ţară; s-ar fi căzut să cunoască că nu oamenii legaţi de sute de ani de 
soarta acestui pământ și a acestui popor pot fi inamicii lui, ci cei scurşi de 
ieri, de alaltăieri, cari uzurpaseră pentru ei privilegiul de a fi ei singurii 
români, nefiind români și singurii patrioţi, neavând o patrie hotărâtă. Şi 
când Epureanu a dat consiliului său M. Sale l-a dat după îndemnul a o sumă 
de deputaţi cari amenințau a nu voi să treacă Milcovul dacă e vorba ca 
samsarii din porturi şi declasaţii cafenelelor din Bucureşti să determine și pe 
viitor soarta acestei ţări. 


€ 


[7 mai 1881] 
„Journal d'orient“ din Viena primeşte o corespondență din București ce 
cuprinde poate o destăinuire asupra retragerii d-lui Ion Brătianu. 
Reproducem unele pasaje din ea, lăsând îndealmintrelea 
corespondentului responsabilitatea cuprinsului lor: 


Retragerea ministeriului pe când avea majoritatea și pe când, departe de-a fi fost 
bătut, se putea întemeia pe un șir de succese parlamentare, e neînţeleasă la prima 
vedere, află însă o explicare în cestiuni personale, cari în România au o mare 
influență asupra afacerilor, și în împrejurarea că compunerea noului cabinet 
însemnează un fel de protest în contra unei apropieri sau înţelegeri cu Austro- 
Ungaria în cestiunea Dunării. Afacerea aceasta se tratase cu atâta abilitate de cătră 
d-nii I. Brătianu și Boerescu încât se putea aștepta în cel mai apropiat viitor o 
soluţiune conciliantă în înţelesul intereselor române, fără a păgubi pe șovinisşti, fără a 
rupe bunele relațiuni cu Rusia și fără a blesa monarhia austriacă! D-nii Ion Brătianu 
şi Boerescu au dat nelavreme frânele din mână, dar nu le-o pot lua în nume de rău 
pentru că au avut a lupta în contra unor ambiţii personale cari nu se dau îndărăt 
dinaintea nici unei manopere pentru a ajunge la scop, ceea ce fără îndoială obosește 
pe adversari. Cu toate acestea nici Dumitru Brătianu, cu politica sa rusofilă, nici 
Cogălnicenii cu ţelurile lor moscovite și mai accentuate și cu ura lor violentă contra 
Austro-Ungariei, nici Bălăcenii cu alianțele lor cu toate partidele și cu abilităţile lor 
tocite, nici alţi adversari cari se bat azi pe portofoliile pe cari ieri le avea șeful lor nu 
vor face nimic mai bun decât lon Brătianu și V. Boerescu. La cele dendâi greutăți ce 
se vor ivi — și acestea nu vor întârzia a veni — cei cari ieri şi-au depus funcțiunile 
vor fi chemați din nou pentru a repara greşelele pe cari ceilalţi le vor fi grămădit în 
câteva săptămâni. 

Nu dăm cabinetului Dimitrie Brătianu nici o durată de două luni... Aţi văzut din 
ultima mea scrisoare că nu sunt adversar al d-lui D. Brătianu, ba l-am însemnat chiar 
ca pe omul ce dominează situaţiunea actuală, pentru că credeam că stă deasupra 
partidelor. Mea culpa! De câteva zile mi-am schimbat părerea, şi aceasta cu ocazia 
sărbătorilor Învierii, când l-am văzut pe d. Brătianu atât de cufundat în privirea 
vulturului rusesc care e în biserică încât a trebuit să-mi zic că inima sa urmează 
desigur privirii sale. După aceasta am fost întărit în convingerea mea; d. Dim. 
Brătianu gravitează spre Moscova... 


€ 


[7 mai 1881] 

Conferențele electorale ale românilor din Ardeal și Ungaria au început 

joia trecută la 30 aprilie (12 mai) şi au fost deschise în Sibiiu de către 

arhimandritul şi vicariul arhiepiscopiei, d. Nicolae Popea. Cea dendâi 

şedinţă a fost la 10 și jumătate a.m., a doua la 5 ore p.m., în aceeași zi, 

celelalte în zilele următoare. De față au fost la aceste conferințe 101 

delegați ai alegătorilor români din Transilvania şi 57 de delegați din 
Ungaria. 

Pentru a ne da seama de importanța ce-o au aceste consultări electorale 

şi a şti cu câtă nedreptate legile electorale ungurești tratează populațiunile 


române prin sistemul formării unor colegii factice, nebazate nici pe cens, 
nici pe vrun alt principiu echitabil, dăm aci câteva şiruri din espunerea pe 
care d. Bariț a făcut-o în şedinţa întâia, în care erau de față numai delegaţii 
ardeleni. 

* 

Sâmbătă, la 2 mai, lucrările acestei mari conferinţe electorale au fost 
terminate. Rezultatul ei a fost hotărârea ca, în urma legii electorale 
excepționale introduse în Ardeal, românii ardeleni să nu participe la alegeri, 
iar în Ungaria, unde legea electorală e cu mult mai echitabilă, ei să participe 
în mod energic. Atât unii cât şi alții însă vor avea o programă comună și 
solidară a tuturor românilor din ţările de sub Coroana Sf. Ştefan. 

Reproducem după „Gazeta Transilvaniei“ concluziile finale ale acestei 
memorabile conferenţe. 

Această foaie le primeşte rezumate în următoarea telegramă din Sibiiu. 


€ 


[8 mai 1881] 

Nu vom discuta cu „Românul“ principii fundamentale de politică de 
vreme ce deosebirea punctelor de vedere e foarte mare și întreaga manieră 
de a privi stat și societate ne sunt deosebite. „Românul“ și liberalii în genere 
îşi închipuiesc că statul e rezultatul unui contract sinalagmatic, a unei 
convenţiuni stabilite între cetăţenii lui. Noi credem, din contra, că el e un 
product al naturii, că, asemenea unui copac din pădure, îşi are fazele sale de 
dezvoltare, asemenea oricărui organism își are evoluţiunea sa. Făcând 
paralele între istoria deosebitelor state antice și moderne ne-am convins că 
popoarele acelea au avut privilegiul de-a imprima universului întreg 
caracterul lor, armele și inteligenţa lor, signatura lor, cari s-au dezvoltat în 
mod firesc ferite și de demagogie și de despotism și că forma cea mai 
normală și mai sănătoasă a dezvoltării unei societăți omeneşti este oligarhia. 
Mahiavelli însuşi, acest adânc cunoscător al naturii omenești în părțile 

ei rele ca și în cele bune, dacă aprobă, in usum Delphini sau mai bine în 
interesul unităţii Italiei, despotismul Casei de Borgia, pe de altă parte 
recunoaşte oligarhiei o putere de rezistență contra agenţilor descompunerii 
pe care n-o are nici o altă formă. Un monarh poate fi foarte puternic, dar, 
izbit cu toată puterea și bătut într-un punct, împărăţia se clatină. Statul 
demagogic e prea dominat de mici interese zilnice și personale, el e 


condamnat de-a fi slab înlăuntru şi-n afară și, dacă prin puterea inerției, a 
obiceiului contractat de sute de ani, el continuă a merge câtva timp oarecum 
de la sine, vine o zi în care el nu rezistă descompunerii. Mărimile lui 
improvizate şi fără tradiţii, meschine, interesate, ambiţioase n-au întru 
nimic a specula interesele publice, a trăda chiar patria lor în mâni străine. 
Între oligarhi se va găsi un trădător sau doi, dar ei vor fi totdeauna 
neutralizați şi zdrobiţi de clasa lor proprie, care nu va îngădui ca, prin ajutor 
străin, unul dintre ei să se ridice asupra tuturor. 

Noi nu zicem aci că poporul trebuie esclus de la dirigerea afacerilor lui. 
Din contra, nicicând libertăţile publice nu sunt mai vii, mai puternic simţite, 
practicate cu mai mult interes de binele comun de către toţi cetăţenii decât 
tocmai sub oligarhie. Dovadă viaţa din comiţiile Romei, viața politică, 
sobră în orice punct, în comună și în comitat în Anglia. Dar sunt cestiuni de 
politică generală, de război sau pace, de întinse și mari reforme sociale a 
căror realizare determină epoce întregi ale istoriei cari nu sunt, nu pot fi 
puse la cale în comiţii de omul ocupat cu munca zilnică și cu interesele 
zilnice. 

În state demagogice se formează, pentru rezolvarea acestor cestiuni, o 
clasă de politiciani, de patrioţi de meserie, fără trecut, fără tradiţii, cari fac 
din politică o speculă, un mijloc de trai; în statul oligarhic există o clasă de 
oameni cari ab antiquo are sarcina de-a împăca formele trecutului cu 
exigenţele viitorului, asigurând statului continuitatea de dezvoltare, ferindu 
'1 de sărituri şi de întreprinderi aventuroase şi înlăuntru și în afară. În 
Senatul Romei putem urmări modul în care se creau legile romane. 
Străbunul propunea reforma, bunul o susţinea în același Senat, tatăl întrunea 
deja o mare minoritate, abia fiul o vedea realizată. Trei generaţii treceau 
până să se voteze o reformă, care apoi intra în adevăr in succum et 
sanguinem. La noi lucrurile se traduc din franțţuzeşte într-o noapte şi sunt 
votate a doua zi cu drumul de fier. De aceea tâmpirea cu care ele se votează, 
de aceea lipsa de încredere în eficacitatea lor, de aceea multe legi sunt 
născute moarte. Despre o viaţă și evoluţiune proprie a ideilor ce se legiuiesc 
nu poate fi nici vorbă. 

Noi nu zicem că statul român e menit a ajunge vreodată acest ideal. 
Statele modeme nu se mai dezvoltă, din nefericire, în linie dreaptă, ci prin 
cotituri, adesea prin concesii, renunțând la maniera lor de-a fi, la signatura 
existenţei lor. Sunt cristalizațiuni imperfecte pe lângă câteva cristale 


perfecte pe cari le prezintă istoria. Asta e chiar deosebirea între nații mici, 
fără simţ istoric, şi națiile mari, c-un profund simţ istoric şi c-un mare viitor. 

Despre refacerea unei oligarhii istorice pe care ne-o atribuie „Românul“ 
nu poate fi nici vorbă. 

Inamici ai frazei și ai oricării formaţiuni factice și improvizate, noi 
vedem foarte bine, mai bine decât „Românul“ poate, imposibilitatea unei 
asemenea refaceri şi e un act de rea credință de-a ne atribui că voim ceea ce 
noi înșine ştim că este cu neputinţă. 

Cu toate acestea urmările domniei declasaţilor sunt evidente. Populaţia, 
şi tocmai populaţia producătoare, scade de la 1864 încoace în proporții 
înspăimântătoare, dar ceea ce e mai trist sunt cauzele acestei scăderi, cauze 
adânci economice şi sociale cari fac ca însuşi sâmburul naţionalităţii, rasa 
să degenereze. S-a observat de către medicii de regimente că statura 
oamenilor scade, că aptitudinile lor fizice şi morale degenerează, și această 
din urmă împrejurare e mai tristă decât toate celelalte. Nu mai e nevoie a 
adăuga că aceste rezultate sunt a se atribui și sărăciei şi urmărilor ei morale, 
decăderii vieții de familie, viciilor. Un prefect roșu, d. Vidrașcu, a descris 
aceste stări de lucruri în colori crude, dar adevărate din nenorocire. Nu noi 
singuri o zicem aceasta, sunt roşii cari o zic. D. Aurelian constată că facem 
drumuri de fier, școli etc., dar că în același moment suntem suplantați de 
străinii ce imigrează, că suntem ca omul care muncește pentru străini de 
vreme ce el sau nu va avea copii, sau copiii lui se vor stinge. Dacă 
„Românul“ crede că moartea, pieirea fizică a neamului românesc nu este o 
ironizare amară a sistemului de pân' acum, să-i fie de bine. Noi credem însă 
că un sistem care, oricât s-ar îmbogăţi patrioţii, are de rezultat moartea reală 
a unei naţii e tot ce se poate mai rău și mai ucigaș ca sistem. 

Dar care e originea comună a acestor rele? Declasarea, zicem noi, 
înmulțirea peste măsură a oamenilor ce trăiesc din munca aceleiaşi sume de 
producători. În alte ţări clasele superioare compensează prin munca lor 
intelectuală munca materială a celor de jos. Întrebăm dacă cele patru clase 
primare și cursul de violoncel a d-lui Costinescu compensează zecile de mii 
de franci ce acest consumator le ia pe an, evident din munca altora. 
Înaintarea pe scara societăţii române nu este dar datorită meritului, științei, 
activităţii; ci un leneş ignorant care învârteşte şurupuri patriotice ajunge 
prin intrigă şi neadevăr oriunde pofteşte. 

Aceşti oameni declasaţi sunt totodată instrumentele cele mai bune, 
pentru că sunt cele mai coruptibile, cu cari se servesc străinii pentru a 


exploata ţara, populaţiile ei autohtone. 

lată nervul răului în contra căruia nu ajută nici proclamarea 
Independenţei, nici coroana de oţel a regelui, nici ridicarea creditului 
visteriei, bazat pe cunoştinţa că statul român are bunuri imobiliare de câteva 
miliarde de înstrăinat, nici frazele patriotice. 

Voiţi bani cu 3 la sută? Vindeţi moşiile statului la companii străine și-i 
veţi avea. Aceasta nu va dovedi însă că din sine însuși poporul românesc se 
dezvoltă, că el însuși se bucură în plenitudine de măreața moștenire pe care 
i-au lăsat-o hamicii și vitejii lui străbuni. 


€ 


[9 mai 1881] 

F. Kanitz, scriitor care-a publicat pân' acum mai multe opere asupra 
popoarelor din Peninsula Balcanică, surprins de știrea că macedoromânii au 
hotărât să se opuie cedării teritoriului lor, face în „Gazeta generală“ din 
Augsburg următoarea descriere a acelei interesante părți a poporului nostru. 


Iarăşi răsare pe neașteptate o piatră din mosaicul pestriț de popoare din Orientul 
Europei. Românii așezați la marginea Greciei au protestat energic la sultanul în 
contra cesiunii teritoriului lor și iau o atitudine contrarie regatului elin. 

Cine sunt acești macedoromâni cari apar deodată în scena politică? Cari sunt 
posesiunile lor? Cât de mare li-i numărul? Iată întrebări ce s-au pus adesea în zilele 
din urmă; descrierea de mai la vale va interesa poate pe cititor dacă voi zice, 
anticipând, că românul macedonean sau ţinţarul formează un important element de 
cultură în Turcia. 

Postul cel mai înaintat spre nord al acestei interesante ramure de români de sud 
se află în Viena; fondatorii firmelor europene Sina, Dumba, Tirka, învățatul Karajan 
ș.a. sunt macedoromâni. Lumea-i lua drept greci, căci puţin se știa despre 
macedoromâni, şi poate că profesorul din Halle, Thumann, dac! ar trăi, ar putea să 
spună și azi că acum o sută de ani: „Știu profesori de istorie cărora nu le-a fost 
cunoscută nici existenţa lor“. 

Românii în cestiune se numesc pe ei înșiși „rumâni“, căci, ca și locuitorii celui 
mai tânăr regat european, ei deduc originea lor în linie directă de la romani, deşi e 
cam dovedit că strămoșii lor au fost în cea mai mare parte autohtoni romanizați cari 
au primit limba cuceritorilor. Grecii îi numesc în bătaie de joc cuţovlahi (români 
șchiopi), slavii le zic ţinţari, pentru că pronunță pe cinci (5) al românilor dunăreni ca 
tinți. 

Cu tot amestecul cu diferitele rase străine ce-i înconjură, tipul țințarului e foarte 
caracteristic. În genere înrudirea apropiată cu dacoromânii nu se poate contesta. 
Craniul bine format, pielita brună, tăietura feţei determinată, ochii negri, cu espresia 


lor de inteligenţă şi energie, coloarea închisă a părului și frumuseţea femeilor sunt 
comune amânduror ramurelor. Și în străinătate ținţarul păstrează portul său, 
asemănător cu al albanezului, cămașa cu cute până 'n genunchi, tunica galbenă 
deschisă, cu mânici înguste lucrate cu găitane negre, peste aceasta un pieptar cu 
jumătăți de mâneci și cu guler mare, brâu roșu, fes asemenea, iar în picioare opinci în 
forma sandalelor. Negustorii au un port amestecat turco-europienesc. 

Românii macedoneni se ţin de biserica ortodoxă însă liturghia se citește 
româneşte. Pentru a-și păstra acest drept, colonia macedoromână din Pesta au 
sacrificat mari sume într-un proces în contra comunităţii greceşti de acolo, cu care 
aveau o biserică în comun, până ce împăratul Francisc le-a recunoscut acest drept 
printr-o încheiere olografă. 

Afară de idiomul lor propriu, aproape identic cu cel românesc, ei își însuşesc 
limbile popoarelor în mijlocul cărora trăiesc. În Macedonia românul vorbește și 
grecește, care limbă, adoptată fiind în scriere şi în negoţ, au suplantat în multe părți 
pe cea autohtonă. Astfel lângă Arta superioară, mai cu seamă în partea de nord-vest 
a regatului elin. 

Albanezul îl numește pe român cioban, căci majoritatea românilor locuitori în 
Albania de nord și de sud e păstorească și pururea în migraţiune. În timpul verei mai 
nu rămâne suflet de om pentru păzirea caselor neîncuiate, a căror prădare ar și fi 
cam ingrată. Satele bine construite se populează abia în noiemvrie, când nomazii se- 
ntorc de la munte cu turmele, pentru a se cobori în şesurile mai călduroase și când 
se-ntorc din depărtata străinătate părinţii de familie cu săcușorul de bani pe cari i-au 
câștigat ca cârciumari pe drumurile mari ale Bulgariei, ca argintari şi fabricanți de 
arme, ca zidari, croitori, blănari ş.a.m.d.: căci românul e căutat, fiind cu minte, 
harnic și sobru, şi câștigă în genere mai mulţi bani decât îi trebuie familiei lui. 

Înainte se admitea despre macedoromâni că sunt numai păstori şi băcani; marea 
lor înclinaţiune pentru industria de arte și talentul lor pentru arhitectură nu se releva, 
deși, abstracţie făcând de Constantinopol, Atena și Belgrad, ei și bulgarii sunt 
singurii arhitecţi în triunghiul iliric. E în adevăr de mirare cum acești munteni 
primitivi, cari abia ştiu mânui creionul, rezolvă numai cu ajutorul isteţiei și a 
talentului lor înnăscut cele mai grele probleme arhitectonice, precum clădirea de 
poduri cu mai multe arcuri, cupole de biserici ş.a. E drept că nu putem aplica acestor 
opere arhitectonice cea mai strictă măsură critică în privirea purității stilului, cu 
toate acestea unele din ele, precum biserica cu cinci cupole din Semendria în Sârbia, 
se pot compara prea bine cu clădirile multor ingineri sârbo-germani cari au studiat 
în institute tecnice; ba sunt cu mult superioare acestora când ţinem seamă că unica 
școală a românului sunt cunoștințele transmise din tată în fiu şi când considerăm 
uneltele primitive cu cari lucrează. 

În genere românul e arhitect, zidar, tâmplar ş.a. într-o persoană. Afară de părţile 
de metal aduse din străinătate, el clădește singur întreaga zidire. 

Asemenea se bucură de un renume meritat ca argintar şi cizelor: frumoasele 
lucruri de filigran cari-n expoziţia de la Viena escitau cu drept cuvânt admirare în 
despărțâmântul turcesc erau lucrate de macedoromâni. 


Cuminţia înnăscută, putem zice viclenia sa, îl fac propriu pentru a fi mediator 
între negoțul din Orient şi cel din Occident; macedoromânul ţine în mânele lui 
comerţul continental al Turciei într-un mod tot atât de monopolist precum grecii și 
armenii ţin comerțul ţărmurilor mării. Multe firme macedoromâne stau în legătură 
directă cu cele dendâi pieţe de fabricaţiune europeană. 

Fără cuvânt i s-ar imputa macedoromânului că n-are sentiment naţional; e din 
contra de mirare cum, risipiţi în oaze între neamuri cu-n mare trecut istoric şi cu-n 
viitor promiţător, ei n-au fost demult absorbiți de aceste neamuri. 

Macedoromânul se arată în această privire aproape atât de tenace ca evreul; o 
tenacitate care câștigă şi mai mult relief când ţinem seamă că nu-i despart piedeci 
religioase de vecinii lor. 

Deși în prima linie macedoromânul gândește la folosul lui, totuși el împărtășește 
ura contra regimului turcesc comună tuturor popoarelor creștine din Turcia. Astfel 
istoria luptei de eliberare a Serbiei îl mărește pe voievodul macedoromân Iancu, care 
a condus adeseori pe sârbii din Craina la victorie în contra musulmanilor; un curaj 
plin de sacrificii au dovedit macedoromânii și cu ocazia răscoalei sârbești de la 1862 
în Belgrad. 

Cu puţini ani înainte orășenii macedoromâni aveau simpatii pentru Grecia, de la 
care-și aşteptau eliberarea și cu care voiau să fie uniţi. Fiece macedoromân cult 
vorbește fluent grecește, deci, trimițându-și copiii la școalele superioare din Atena, ei 
erau crescuţi în idei panelenice şi, întorși acasă, făceau cu zel propagandă pentru 
aceste idei. Deci a trebuit să ne surprinză știrea că românii s-ar fi lepădat pe 
neașteptate de greci şi au declarat Porții supunerea lor leală în mod demonstrativ. 
Dacă mișcarea nu se mărgineşte numai la câţiva politiciani, ci e în adevăr mai 
adâncă, atunci i-au succes poate agitaţiunii din București de-a trezi în depărtații 
macedoromâni conştiinţa că sunt de un neam cu românii dunăreni și hotărârea de a-și 
păstra mai energic naționalitatea. 

În ce măsură se va fi ivit sciziunea nu știm; destul că în moștenirea tesalo- 
epirotică care i se va ceda Greciei aceasta va afla în macedoromâni folositoare 
elemente de cultură şi, dacă-i va trata cu bunăvoință, poate și buni cetățeni. 

În orice caz nu trebuie să se uite în Pireu cât de mult elenismul a avut a mulțumi 
patriotismului macedoromânilor în timpul războiului de eliberare, cât de mari merite 
și-au câștigat în acel timp chiar numai o singură familie macedoromână. Românul 
Sina înfiintă comunitatea greacă din Viena și făcu colecte pentru insurecțiunea 
grecească, lucru la care se cerea mult curaj pe când trăia Metternich, care-o numea 
„cea mai nedemnă rebeliune ce-a luminat-o vreodată soarele“. Ce-a făcut fiul său, 
răposatul ambasador grecesc Sina, pentru ridicarea artelor și ştiinţei în Atena prin 
clădiri şi donațiuni măreţe, e încă în amintirea tuturor. 

Grecia actuală numără puţini români în partea superioară a râului 
Aspropotamos; masa lor principală, ocupată cu cultura vitelor, e așezată mai la nord 
de acest râu pe o fâşie de pământ ce cuprinde poalele de sud ale Pindului și ajunge 
pân'la Castoria, îngrămădită între greci, bulgari şi albaneji. Oaze românești mai mari 
se află în șesul Musakia, în ținuturile Berat, Pekin, Elbassan şi Cavaia, colonii însă 


se află aproape în toate orașele tesalo-albanezo-macedonice; elita negustorilor 
acestor orașe e de naţionalitate română. 

În Tracia românii sunt în mici oaze lângă Rodope, la Perchtera, Talar-bazargic 
ș.a.m.d., în Istria austriacă sunt între Monte-maggiore și lacul Cespiti; în Bosnia la 
Sovig lângă Tusla; împrăștiați însă se află în toate emporiile, în Panciova, Belgrad, 
Semlin, Neoplanta, Pesta, Viena ș.a.m.d. 

E greu de-a determina numărul macedoromânilor, căci stă rău statistica în 
Turcia. Poucqueville crede că în Grecia sunt 11.000, în partea Pindului 70.000, Leake 
numără 500 de sate românești numai în Epir, Tesalia și Macedonia. 

Numărul total al macedoromânilor, după datele mele, care se vor fi apropiind de 
adevăr, e cred de 500.000 de suflete, adică 1/15 a totalităţii poporului românesc, 
numărând, pe toţi din triunghiul iliric şi pe cei împrăștiați prin Austria. 

E interesant a constata că dacoromânii, pe unde trăiesc între rase străine, câștigă 
mereu teren în socoteala vecinilor lor, pe când fraţii lor macedoneni pierd, mai cu 
seamă în secolul nostru, prin grecizare, un proces care va înceta poate în urma 
deșteptării conştiinţei lor naţionale. 

Dacă macedoromânii ar fi atât de numeroși ca bulgarii sau ca grecii măcar, 
ieșirea lor din pasivitatea de pân-acuma n-ar rămânea fără influență asupra cartei 
viitoare a Europei orientale. Dar, numeric slabi, ei vor fi, cu toate calitățile escelente, 
o figură de eșec secundară în mâna diplomaților speculativi, pentru ca din când în 
când să fie opuși planurilor de întindere ale grecilor și ale bulgarilor. 


€ 


[10 mai 1881] 

Era un obicei înainte ca Domnul, în ajunul de a se urca pe tron, să se 
închiză în zidurile unei vechi mănăstiri și să treacă, într-o reflecţie de zile 
întregi, în revistă trecutul ţării şi al strămoșilor, ca, față cu zgomotul 
asurzitor al actualităţii, să-și deschiză urechea sufletească în linişte și în 
tăcere legendei trecutului. Există încă în manuscris o carte românească 
numită Ceasornicul Domnilor care cuprinde în mai multe volume atât 
înfățișări din viaţa trecutului cât și norme de virtute şi înțelepciune. Era grea 
în adevăr sarcina unui Domn în zilele vechi, care împreuna în el adeseori 
toată răspunderea și toată suveranitatea națională, şi ei erau prea buni 
creştini și prea buni patrioţi pentru ca mărimea misiunii lor pe pământ să nu 
le atingă sufletul într-un chip dureros. 

Astăzi naţiunile şi-au reluat suveranitatea, demosul cu clasele lui 
diferite, cu grupurile lui de interese determină viața publică; suveranul e 
mai mult un regulator al mecanismului statului, nu un suprem element de 
control. 


Demosul este însă adeseori un suveran nestatomic, inesperient, lesne 
crezător; preocupaţiuni zilnice şi absorbirea vieţii lui într-un vecinic 
prezent, negândirea lui nici la trecut, nici la viitor, lesniciunea de a-i 
distrage atenţia prin serbări publice, prin întreprinderi hazardate, prin 
expediente factice, îl fac adesea impropriu de a gândi mai adânc asupra unei 
cestiuni de interes public, îl fac accesibil pentru fraza mare și surd pentru 
adevăr. De aceea e bine dacă ochi sobri, cari disting măreţia înscenării de 
însuși fondul piesei ce se joacă, îi atrag atenţia asupra acestui din urmă, pe 
când simţurile lui sunt uimite de partea decorativă a vieţii publice. 

Dacă dar, în ajunul frumoasei serbări de încoronare, lăsăm tonul 
polemic de o parte, totuşi lucrurile ce ne vin în minte nu este partea 
decorativă cu care se încheie era de la 1859 și până astăzi, ci fondul acestei 
ere. 


Nu trebuie să ne scape din vedere, zice d. Aurelian în scrierea Țara noastră, că de 
la 1859, adecă de când am intrat într-o eră nouă politică și socială, cheltuielile și 
veniturile s-au urcat într-un mod foarte simţitor; în adevăr veniturile statului erau de 
29.388.512 lei în anul 1859, iar în anul 1876 se urcaseră la 90.354.614 lei, prin 
urmare se întreiseră. Cheltuielile în 1859 se suiau la 29.911.844, iar în 1876 
ajunseseră la suma de 110.423.904 lei, adecă se împătriseră. În acelaşi interval datoria 
statului s-a sporit cu una sută șasezeci și șase de ori; și-n adevăr în 1859 statul datorea 
2.820.117 lei, iar în 1876 suma datorită se suie la 468.677.730. 


Astăzi datoria publică e şi mai mare, cheltuielile și mai mari. Acestea au 
crescut în cei din urmă cinci ani cu 34 la sută. 

Cifrele au avantajul de a prezenta scheletul unei situaţiuni. Oricât de 
seducătoare ar fi hainele ce se aruncă asupra lui, cu oricâte vorbe mari am 
îmbrobodi adevărul, în fața unui schelet de cifre ni se ia albeaţa de pe ochi 
şi vedem că partea decorativă ascunde foarte rău ruina societăţii române. 

Dacă am considera lanţul de cauze cari preced sau lucrează paralel cu 
acest trist rezultat final, tabloul nostru ar primi colorile triste ale decreşterii 
populaţiei din cauza mizeriei şi demoralizării, ale stingerii meseriilor 
indigene și suplantării lor prin produse străine, a decăderii calităților fizice 
şi intelectuale ale rasei române chiar. Pe de altă parte am trebui să arătăm 
cum ţara noastră străveche nu mai e patrie, ci un hotel mare, în care un 
milion de străini din câteșipatru unghiurile lumei își dă rendez-vous. 

lată ceea ce, în faţa marelui aparat al proclamării Independenţei și a 
tuturor succeselor formale cu care se împăunează atât de mult oamenii 


dirigenţi, ne strânge inima cu adevărată durere. 

Am voi în adevăr ca serbarea ce se pregătește să trezească în inima 
oamenilor noştri de stat sentimentul adevărului, ca o pornire mai generoasă 
să pătrunză inima lor, ca să se convingă că numai partea decorativă a vieţii 
publice nu e suficientă pentru a pune capăt suferințelor reale ale unui popor. 
O dorim aceasta, fără a o spera. Tonul ce-l ţin foile guvernamentale, 
credința oarbă căreia vor să-i dea naştere, că ţara merge foarte bine în toate, 
ne face din contra a crede că nicicând nepăsarea pentru binele comun și 
pentru soarta populaţiunilor producătoare a acestei țări nu a fost mai mare. 

Nu invidiem pe nimenea pentru succesele lui diplomatice și politice, 
buni bucuroși le acordăm oamenilor de la putere închipuirea mare ce şi-or fi 
făcând despre ei înşii în asemenea zile. Crează-se mari, crează-se genii 
politice menite a determina sorțile Europei; dar prin tămâia ce şi-o aprind ei 
singuri, împreună cu mulțimea lesne crezătoare, aibă și adevărul partea lui, 
o parte mică, neînsemnată, nebăgată în seamă de zgomotul muzicei și de 
lumina făcliilor, de strigătele de bucurie, dar o parte esenţială și salutară. 
Adesea manifestările intensive de bucurie lasă în suflete un gol neînțeles, 
momente în care omul își simte izolarea şi nimicnicia. În acele momente, 
adevărul bată cu degetul la poarta conștiințelor ce au răspunderea stării de 
lucruri și arăte-le calea adevăratei mântuiri. 


€ 


[11 mai 1881] 

După cum se vede guvernul cel nou vrea să aducă din nou propunerea 
d-lui C.A. Rosetti pentru alegerea magistraților. 

Această propunere a făcut chiar de la început mult zgomot: oamenii 
înţelepţi au simţit îndată și instinctiv, deşi propunerea are aerul de a fi cu 
totul inofensivă, că este aci un adevărat pericol pentru viitor, că este cea 
dântâi lovire ce se dă instituțiunilor noastre monarhice şi cel dântâi pas spre 
a ieși din instrucţiunile liberale și a intra în demagogia propriu zisă. 

Este datoria noastră dar să atragem atenţiunea tuturor oamenilor liberali 
şi să-i chemăm la luptă contra demagogiei ce începe să-și lepede masca și 
să se arate cum este: inamică a stabilităţii, a libertăţii și a dreptății. 

Este datoria noastră de-a proba tuturor celor ce se interesează de viitorul 
acestei țări, că spre demagogie ne împinge d-l C.A. Rosetti prin propunerea 
ce face. 


Dar mai nainte chemăm cea mai serioasă atenţiune a lectorilor noştri 
asupra unui studiu foarte însemnat al unuia din rarii bărbaţi ai noștri cari 
ştiu să cugete și cari manifestă cugetările lor. 

Acest bărbat, și competent în materie, şi depărtat de luptele politice, 
scrie numai în interesul conservării societăţii și în interesul libertăţilor 
publice și deci vocea lui face autoritate, chiar de-ar fi singură. 

Câtă autoritate nu are opiniunea lui când, după cum se va vedea, aceasta 
se reazemă pe acea a celor mai mari publiciști ai Europei. 


€ 


[11 mai 1881] 
Râurile Moldovei par a-și fi dat mâna pentru a-l opri pe d. Vasile 
Alexandri, cel mai popular şi mai mare poet al românilor, de-a veni la 
Bucureşti pentru ziua de 10 mai. Inima sa fiind însă pururea în mijlocul 
poporului, ilustrul poet ne face onoarea a ne trimite poezia ce-o publicăm 
mai la vale. 
Din cauza întreruperii comunicației, manuscrisul ne-au sosit abia ieri, 
deci prea târziu pentru a fi publicat în numărul de 10 mai chiar. 


€ 


[14 mai 1881] 

„L'Independance roumaine“ ne caută de câtva timp ceartă. 
Reprodusesem dintr-un ziar din Viena o corespondență bucureşteană, 
observând că declinăm orice responsabilitate pentru cuprinsul celor scrise. 
Relevam că poate acele șiruri să fi cuprinzând un element de esplicare 
pentru retragerea d-lui Ion Brătianu. Poate da, poate nu. Poate că atitudinea 
d-lor Brătianu-Boerescu în cestiunea Dunării ar fi fost şi ea una din cauzele 
cari au determinat retragerea cabinetului trecut. 

Apropos de această reproducție inofensivă, foaia franceză ne zice „că 
atunci când un ziar străin îşi permite a insulta pe reprezentantul politicei 
țării, pe cel pe care încrederea suveranului l-a chemat a dirige afacerile 
statului, cea dendâi datorie a unui jurnalist român este de-a protesta“. 

Ce reprezentant al politicei ţării? Ce încredere a suveranului? Ce 
'nsemnează toate vorbele acestea mari faţă cu d. Dimitrie Brătianu? 


Să fie bine înţeles că nu avem nimic contra politicei d-lui Dimitrie 
Brătianu, de vreme ce nici n-o cunoaştem. „Tigresa care-și apăra puiul“, 
„binevoitorul concurs“ ce d-sa promite vecinilor, sunt pur și simplu lucruri 
ridicole, iar nu politică. Nu avem nimic în contra primului ministru, pentru 
că din capul locului cabinetul întreg ni se pare prea neînsemnat prin 
compunerea lui pentru a avea vro influență determinantă asupra politicei 
ţării. 

Cât despre încrederea formală a suveranului, cui i-a refuzat-o vrodată 
Maiestatea Sa? De vreme ce o majoritate parlamentară susține cabinetul, de 
vreme ce d. C.A. Rosetti și-a ales miniștrii după plac, Maiestatea Sa ar 
putea în adevăr să uzeze de prerogativa de a nu se-ncrede nici în regim, nici 
în Parlament, dar cu drept cuvânt, deziluzionat de ușurința cu care la noi se 
pretextează principii politice în vederea unor interese foarte individuale, își 
va fi zis: „Va merge cum a mai mers; nu un om ridică lumea cu umărul“. 
Maiestatea Sa știe cum știm și noi că a voi în adevăr binele unui popor și a-l 
urmări în ruptul capului e adesea periculos și pentru suveran şi pentru un 
partid... Într-o epocă de adâncă corupţiune a moravurilor şi private și 
publice precum este cea actuală, în timpul în care clasele culte ale unei 
societăţi sunt intelectual şi moral sterpe, dovadă seceta în toate ramurile 
activităţii spirituale, într-un timp în care banul câștigat fără muncă formează 
unica vânătoare a unei tinerimi precoce şi a unor bătrâni desfrânaţi, în care 
plăcerile ușoare sunt singura țintă, şi nu se află nici un fel de sobrietate a 
cugetării, nici un ţel serios, e natural ca șeful statului, oricât viaţa sa proprie 
ar putea servi drept model celorlalți, să ţie seamă că partidul de la putere nu 
are alte elemente de guvernământ decât pe cele pe cari i le oferă şi că între 
aceşti oameni mai nu există altă alegere decât cea dintre intelectual 
mărginiți şi moral corupți, ba încă adesea aflăm flori patriotice cari 
întrunesc amândouă calităţile deodată. 

Sau crede în adevăr ziarul francez că d. D. Brătianu, devenit tigresă şi 
apărând perii din capul unei Românii pe care d-sa în calitate de doică a 
încălzit-o la sân, e un om sobru, un politic cu privirea clară şi rece, cu 
caracter bărbătesc? E o reputaţie uzurpată, ca cea mai mare parte dintre 
reputațiile din ţara noastră. Cât despre citatele făcute din Datoria de 
conștiință, ele cuprind lucruri zise și rezise de atâtea ori înainte și după 
naşterea lui Hristos încât nu vedem în ele nici descoperirile lui Galilei, nici 
punctul fix al lui Archimede, cu deosebire numai că mulţi au zis aceste 
lucruri mult mai bine decât d. Dim. Brătianu. 


Dar, în genere, cât de grea devine discuţia în ţara noastră! De zicem că 
d. C.A. Rosetti e republican socialist ni se va spune că-l calomniem. Cu 
toate acestea avem pe masă dinainte-ne revista sa „Republica rumână“ și 
colecţia „Românului“, cu penegirice la adresa tuturor revoluţionarilor şi 
republicanilor din lume, sfârșind cu comunistul Blanqui. Ei bine, ce 
dovedesc astea pentru public? Nimic. Proclamarea regalității rămâne 
încoronarea vieţii d-lui C.A. Rosetti, deși în același moment fiu său Vintilă 
protesta contra regalității şi bea în sănătatea viitoarei Republice române. 

Ce nenaturală devine chiar discuţia de față când ţinem seamă de o 
împrejurare. Discutăm în acest moment cu o foaie al cărei prim redactor e 
membru al Clubului dreptei și-a subscris o adeziune formală la programul 
dreptei conservatoare. Cu toate acestea, foaia sa, devenită guvernamentală, 
se leagă din chiar senin de noi, pentr-o reproducție în privirea cuprinsului 
căreia am declinat din capul locului orice responsabilitate. Aceasta pentru a 
se face vorbă degeaba. 

Din toate acestea rezultă că Maiestatea Sa e un om foarte prudent și că 
încrederea sa formală în oamenii pe cari-i oferă o așa generaţie şi așa 
Parlamente n-ar însemna tocmai mult în ochii bătrânului Tacit. Ea înseamnă 
tot atât cât Bene-Merenti pe pieptul lui Orășanu și postul de încredere, de 
adiutant, dat prezidentului republicei de la Ploiești. 

Deci faptul reproducerii unui articol, faţă cu asemenea reprezentanţi ai 
politicei ţării cari se bucură de încrederea suveranului, e departe de-a avea 
gravitatea ce i-o atribuie confrații de la „Independance roumaine“. 


€ 


[15 mai 1881] 

Mişcarea antisemitică în Rusia creşte din ce în ce mai mult. Evreii sunt 
obiectul unor violenţe excesive, cari se repetă în fiecare zi și se propagă din 
localitate în localitate fără ca forța publică a Imperiului să poată înfrâna 
curentul. În aşa împrejurări este dar natural ca populaţia evreiască d-acolo 
să caute un tărâm de refugiu cât mai apropiat şi cât mai sigur. Ca atare li se 
prezentă foarte la îndemână teritoriul regatului nostru. E dar neapărat că 
guvernul nostru să se gândească serios la această împrejurare. Moldova este 
cu prisos colonizată de evrei şi cea mai mică neîngrijire a granițelor noastre 
despre Rusia ar avea de rezultat o nouă incurgere în Moldova cu grămada a 
evreilor fugiți din Imperiul vecin. Această cestiune a făcut obiectul unei 


interpelări în Cameră din partea d-lui N. Ionescu. Cu această ocazie, onor. 
interpelator a rugat pe guvem să grăbească a aduce în Cameră proiectul de 
lege asupra stabilirii domiciliului străinilor. D. ministru de interne 
recunoaște că preocupaţiunile ce s-au manifestat în sânul Parlamentului în 
cestiunea emigranților evrei din Rusia sunt legitime şi declară că guvernul 
le împărtășește. D. ministru de interne spune că, înainte de a i se anunţa 
interpelarea d-lui Ionescu, primise știri oficiale că la mai multe puncte de 
trecătoare peste Prut, în judeţul Iaşi, se prezentase un mare număr de evrei, 
în cea mai mare parte oameni fără căpătâi, cari căutau refugiu, siliți la 
aceasta de molestările și amenințările a căror obiect sunt pe teritoriul rusesc. 
Guvernul a dat ordin imediat administraţiei să ia măsuri ca oamenii fără 
căpătâi sau cari n-ar avea mijloace ostensibile de vieţuire să nu fie admiși a 
năpădi în ţară. Ar fi de dorit ca guvernul să nu se mărginească numai a da 
ordine ordinare administraţiei, care se știe cât e de slabă, incapabilă și 
coruptă. Ar trebui ca unei cestiuni atât de importante să i se dea o deosebită 
atențiune și guvernul să îngrijească a ști dacă ordinile sale sunt executate. 


€ 


[16 mai 1881] 

Trăim într-o țară ciudată și nu e zi în care să nu putem repeta, când cu 
mâhnire, când cu indignare: Ca la noi la nimeni. 

Multe am văzut, multe am îndurat de când avem fericirea de-a vedea la 
cârma ţării pe oamenii marelui partid cari promiteau să aducă în această țară 
mult încercată Domnia Virtuții. 

Ei bine, ceea ce nu văzusem încă era ca, în intervalul abia de două 
săptămâni, „Monitorul oficial“ să conţie cele mai grave insulte aruncate 
într-o zi naţiunii întregi de d. prezident al Consiliului, într-alta armatei 
permanente de prezidentul Camerii legiuitoare“ a României. 

Dacă cuvintele d-lui D. Brătianu n-ar fi trecut peste marginile acestei 
țări puţin ne-ar păsa: noi românii ne cunoaștem unii pe alţii și ne esplicăm 
foarte lesne cuvintele d-lui prezident al Consiliului, care, vorbind majorităţii 
sale și reprezentațiunii ţării, compuse de dd. Serurie, Pătărlăgeanu, Sim. 
Mihălescu, Carada etc., zice cu durere: „În țara aceasta nu se găsesc oameni 
cinstiți!“. Lucru firesc într-adevăr. Acei oameni aşa mult s-au obicinuit a 
striga că ei sunt ţara şi numai ei încât în cele din urmă au început s-o crează 
şi, căutând imaginea naţiunii în acea oglindă mincinoasă în care nu se văd 


decât diurne,  gheșefturi, recompense reversibile şi  capitalizate, 
Warşawschy, rechizițiuni, misiuni, cumul etc. strigă cu mirare: „În ţara 
aceasta nu sunt oameni cinstiţi!“ 

Dar iată că acele cuvinte, rostite de un ministru prezident în discursul 
său program, de la înălțimea tribunei, nu răsună numai în cercul restrâns al 
cititorilor „Monitorului Oficial“; ele cad în urechea reprezentanţilor 
puterilor străine, ele intră în dosarele cancelariilor lor spre vecinică 
pomenire; ele trec peste granițele României și iată că glasul puternic al 
publicității moderne, ca un eco formidabil, repetă în toată Europa, duce 
peste ocean, răspândește în lumea cea nouă ca şi în cea veche această 
condamnațiune a unui neam întreg, pronunţată de cel mai înalt reprezentant 
al acelei țări: „În Ţara Românească nu se găsesc oameni cinstiţi! “. 

lată ce zice „Figaro“, cel mai răspândit organ de publicitate din Franţa; 
iată ce au putut vedea astăzi în toată Europa 200.000 de cititori ai acelui 
jurnal: 


Nu e de crezut, dar cu toate astea e lucru autentic. 
lată un pasaj al discursului-program al d-lui Dim. Brătianu, prezidentul 
Cabinetului, la redeschiderea Parlamentului român. 


Urmează reproducţia textuală a acelei părți a discursului d-lui Brătianu, 
cu vestita frază că în ţara aceasta nu se găsesc oameni cinstiţi. 
„Figaro“ nu adaugă decât această simplă reflexiune: 


Inchipuiţi-vă asemenea cuvinte rostite înaintea unei Camere franceze! 
(„Figaro“, sâmb. 21 mai 1881) 


Ei bine, aceasta nu era de ajuns. Gloria d-lui prezident al cabinetului se 
vede că turbura somnul d-lui prezident al Camerii, care într-o bună zi și-a 
zis: D. Brătianu a insultat națiunea; pe cine aş putea să insult azi și eu la 
rândul meu? Altă dată aveam un subiect interesant, un izvor nesecat; 
Domnul, Doamna, tatăl Domnului cu tot neamul lor, până şi domnișoarele 
Curţii M. S. Doamnei; azi nu mai merge. Pe cine aș putea insulta? 

Și într-o zi vine d. prezident al Camerei și spune în Cameră că, pe când 
oștirea liberă (!!!), dorobanțţii luau Plevna, armata permanentă sta ascunsă 
în șanțuri! Vedeţi că este obiceiul de-a calomnia și de-a falsifica istoria. D. 
Rosetti (colecţiunea jurnalului d-sale este de față) s-a pătruns de acea 
maximă, căria-i datorează toate succesele politicei d-sale, că un neadevăr 


repetat cu cutezanţă și neîncetat în cele din urmă trece de adevăr şi nu se 
mai poate scoate din capul mulțimei ignorante. Mandus decipi vult... 
Calomniez, calomniez, il en restera toujours quelque chose. 

Aceasta ne explică cutezanța cu care a aruncat această insultă întregei 
oștiri permanente când ştia foarte bine că, faptele fiind recente, suvenirile 
sunt încă proaspete şi în orice caz documentele oficiale, raporturile șefilor 
diviziunilor care au luat parte la luptă există la Ministeriul de Război şi dau 
cea mai formală dezminţire acelei calominoase acuzări aruncate oștirii de 
şeful reprezentaţiunii naționale, fără pretext, fără scuză, fără provocațiune! 

Într-adevăr: Cine-a atacat reduta Griviţii în ziua de 30 august, când s-a 
luat nr. 1? La atacul din stânga au fost: al 2-lea de vânători, al 5-lea de linie; 
şi numai un batalion de dorobanţi; la atacul din dreapta, al 8-lea de linie și 
încă un regiment de linie al cărui nr. ne scapă. Pierderile acestor nenorocite 
batalioane au fost enorme; în acea zi sângeroasă de 30 august au căzut mai 
mulţi soldați și ofiţeri decât în tot restul campaniei. 

La atacul infructuos din 1 septembre au luat parte: al 15-lea de 
dorobanţi, 1-iul și al 7-lea de linie. 

Sub zidurile Vidinului, cine a luat redutele de la Smârdan, cu tunurile 
încărcate, și a făcut 400 de prizonieri? Al 4-lea și al 6-lea de linie; 

Din patru steaguri decorate cu Steaua României, câte sunt ale oștirii 
permanente? Trei. Ale oştirii teritoriale? Unul: al regimentului al 13-lea de 
dorobanţi. 

Dar batalionul de geniu care a condus paralelele până la 50 metri de 
reduta nr. 2, lucrând trei luni sub un foc continuu și pierzând jumătate din 
efectivul său, adică la doi oameni un mort sau rănit? 

Dar artileria care toată, era a armatei permanente şi care au meritat ca 
împăratul Alexandru să trimită pe un adiutant al său ca să feliciteze pe d. 
căpitan Lupaşcu şi bateria ce comanda? 

De ce reamintim aceste fapte? Oare vrem să micşorăm meritul şi curajul 
armatei teritoriale? Câtuşi de puţin. Armata teritorială și-a făcut datoria; 
dară sarcina cea mai grea a căzut asupra oştirii permanente. Lucrul este 
lesne de înţeles; șefii, care erau înaintea inimicului, știau foarte bine că 
instrucțiunea și solidaritatea soldatului sunt cu atât mai mari cu cât el a stat 
mai mult sub steaguri și de aceea ei puneau în linia întâia batalioanele şi 
regimentele a căror educaţiune militară era mai înaintată. 

Dacă am luat condeiul ca să respingem tristele insulte rostite de un 
prezindent al Camerei, fără ca ministrul de război, apărătorul firesc al 


onoarei armatei să fi deschis gura ca să protesteze, cauza n-a fost numai 
indignarea ce ne-a cuprins în faţa unui atac nedemn și nejustificat, unei 
insulte aruncate acelor soldaţi şi ofițeri a căror oase putrezesc astăzi într-o 
ţară străină, pe când acel ce insultă memoria lor se bucură de recompense 
capitalizate şi reversibile. Nu în aceea falsificare a istoriei care se pregăteşte 
de mai mult timp, în acea propagare a unor neadevăruri manifeste vedem un 
adevărat pericol pentru viitorul puterii noastre armate. Cum am zis-o, un 
neadevăr adeseori repetat devine un adevăr pentru mulțime; vedem că a și 
început a se lăți acea idee greşită, acea legendă mincinoasă că în campania 
din 77-78 dorobanţii au făcut totul şi armata permanentă nimic. De aci la 
ideea desființărei armatei și la înlocuirea ei prin armata liberă, acel vis al 
demagogiei, nu este decât un pas; și vai de țara noastră când oștirea 
naţională va fi organizată după ideile și idealul d-lui prezident al Camerei. 
De aceea este o datorie pentru oricine care cunoaște adevărul de-a zdrobi 
acea periculoasă și mincinoasă utopie ori de câte ori o va vedea că iese din 
nou la lumină; de-a opune adevărul minciunii, realitatea ficţiunii, istoria 
legendei. 

Terminând, fie-ne permis a adresa o umilită rugăciune d-lui prezident al 
Consiliului şi d-lui prezident al Camerei. Ca români, oricare o fi partidul 
din care facem parte, suferim și ne simțim umiliți când vedem că cei mai 
înalți reprezentanţi ai puterii executive şi legiuitoare în această ţară rostesc 
asemenea vorbe în Camera României, în auzul străinilor, care ne văd şi ne 
ascultă și care nu ne pot judeca decât după reprezentaţiunea noastră oficială. 
Ar fi bine ca să nu uite niciodată d-lor unde sunt, unde vorbesc și cine sunt, 
oricât de mare ar fi mirarea d-lor de-a se vedea ajunși unde sunt, ca acel 
doge din Genua care, întrebat fiind ce i se păruse mai remarcabil la Versalia, 
răspunse: Că m-am văzut aci. Poate atunci se vor pătrunde d-lor de acest 
mare adevăr: 

La parole est d'argent; mais le silence est d'or. 


€ 


[17 mai 1881] 

Pare-ni-se c-am fost proroci când, la auzirea listei de nume proprii ce 

compun cabinetul actual, am luat îndrăzneala de-a ne îndoi asupra vitalității 
lui. 


Abia câteva săptămâni trecură, abia se sfârşi feeria serbărilor de 
încoronare și iată că deja se vorbește despre remanieri ministeriale, încât se 
vede că încrederea specială a d-lui C.A. Rosetti nu e în stare să prefacă ea 
singură pe d. D. Brătianu și pe-o seamă din colegii săi în oameni de stat. 

Tigresa e în ajunul de-a nu-și mai apăra puii, puterile mari ale Europei 
sunt în pericolul de-a trebui să renunțe la măgulitorul concurs ce li se 
promitea cu atâta bunăvoință de către d. prim ministru. 

D-sa îşi luase măreaţa sarcină de-a face pe români oameni cinstiți. „Nu 
se mai află oameni cinstiţi în ţara aceasta“ și era vorba de a-i deprinde, prin 
Academia de la Văcăreşti, la apucături mai onorabile decum au. Aceste 
lucruri, spuse c-o uimitoare francheţă de pe tribuna Parlamentului şi în 
auzul lumii, au făcut un efect admirabil atât asupra țării cât şi asupra 
străinătăţii și desigur unul foarte înveselitor tocmai asupra categoriei de 
patrioţi a căror activitate lucrativă ar avea nevoie de răcoritoarele influenţe 
ale zidurilor Academiei mai sus amintite. 

Faţă cu marile probleme ale vieţii publice din România, faţă cu seria 
constantă de neajunsuri adânci, precum scăderea populaţiei române, 
încetarea meseriilor şi suplantarea lor prin industria străină, superficialitatea 
învăţământului, lipsa de cultură a clerului, venalitatea unei administrații 
compuse din tot ce e mai ignorant și mai lacom în ţară, faţă cu toate acestea 
capul unui guvern nu găseşte decât o frază în care nici nu e cuprinsă cauza, 
ci rezultatul sumar al unei stări de lucruri în ceea ce privește pe oamenii ce-l 
înconjură chiar pe d-sa şi cari şi-au făcut o meserie zilnică, politică din 
propagarea și cultivarea relelor pe care primul ministru pretinde a voi să le 
combată. 

Aceasta e atât de adevărat încât tot atunci pe când primul ministru ne 
vorbește de moralizare d. C.A. Rosetti voiește să-și mai creeze două 
mijloace și mai puternice de corupție politică: electivitatea magistraților şi 
sufrajul universal. Nu e destul că prin sistemul numirii pe baza titlurilor mai 
nu putem înjgheba o magistratură integră și inteligentă, nu e destul că 
advocaţii partidului roşu au făcut deja din numirile în funcțiuni 
judecătorești un mijloc de a-și câștiga procesele, acuma e vorba ca întreaga 
justiție fără escepţie să fie la discreţia comitetelor electorale din provincie, 
ca acestea să împartă indirect și justiţia, precum împart deputăţii, burse la 
Paris şi funcţii administrative, totul în vederea alegerilor în Cameră, în 
vederea stăpânirii asupra bugetului general al ţării și a bugetelor judeţene și 
comunale. 


Nu e îndeajuns că, cu garanţiile actualei legi electorale, ţara abia poate 
scoate o mână de deputaţi independenţi; trebuie ca masele cari nu știu citi şi 
scrie, cari n-au nici mijlocul cel mai elementar de-a cunoaște viaţa publică, 
să aibă voturi egale cu acei ce s-au ridicat prin muncă și cunoştinţi; trebuie 
ca toate colegiile să se confunde în inerția colegiului IV şi să asculte curat 
de ordinul subprefecţilor și al comisarilor de poliţie respectivi. 

lată mijloacele pe cari d. C.A. Rosetti le propune ca corolar al 
moralizării țării preconizată de ministrul-prezident. Mai rămâne numai ca d- 
sa, precum a făcut în noaptea de la 11 fevruarie din Cernătescu profesor de 
universitate, să facă din Chirițopol membru al Academiei, din Simeon 
Mihălescu prezident la Casaţie și din Simulescu mitropolit, tot prin sufraj 
universal, precum propune ca subprefecţii să fie revizori școlari. Din lemnul 
acelorași patru clase primare să se cioplească toți demnitarii statului român 
şi atunci vor... exista oameni oneșşti în România. 

Cestiunea e dacă, faţă cu pericolul unei demagogii cu totul americane ca 
cea care ameninţă dezvoltarea normală a ţării, alegătorii și Coroana pot sta 
în nepăsare; cestiune mai e dacă, cu eticheta numai a monarhiei, vom 
îngădui ca secta politică ce ne guvernă să ne ducă la o organizare sau 
dezorganizare republicană şi să ne lipsească de toate garanţiile de stabilitate 
şi de propăşire gradată pe cari le dă monarhia constituțională. Cu toată plasa 
cea fină de funcţii şi păsuieli aruncată asupra întregei țări şi a alegătorilor ca 
tot atâtea mijloace de precupeţire de voturi, noi tot credem că, opunându-se 
sistemului actual toţi aceia cari nu-l voiesc, ar izbuti să-l înlocuiască printr- 
un Parlament onest și un guvern onest. Dar pentru aceasta cată să se lase 
divergenţele prea amănunțite de opinii și opoziţia ar trebui să stabilească în 
comun atât ceea ce trebuie să apere din cele existente în contra încercărilor 
de inovaţiune republicană cât şi punctele unei reorganizări în adevăr 
naţionale, care să aibă în vedere mai cu seamă interesele populaţiunilor 
autohtone ale țării. 


€ 


[18-19 mai 1881] 

Când reprodusesem din „Journal d'Orient“ șirurile privitoare la d. D. 
Brătianu, ziceam că poate să fi cuprinzând o lămurire mai mult asupra 
adevăratelor cauze de retragere a cabinetului Ioan Brătianu. Acest poate se 


schimbă în probabilitate, ba în certitudine chiar, în urma întâmplărilor dintre 
culise a celor din urmă zile. 

Acele şiruri acuzau pe d. D. Brătianu de-a înclina spre Rusia, în 
deosebire de d. Ioan Brătianu, care ar fi înclinând spre Austria. Nu credeam 
a da acestor aserțiuni o altă valoare decât aceea a unei opinii izolate și 
declinam orice răspundere pentru cele susținute, când iată că, din senin, 
„L'Independance roumaine“ ne caută ceartă, simțindu-se turburată de 
reproducțiunea noastră. Această turburare pe de o parte, evenimentele din 
conventiculele roșii pe de alta, confirmă cele zise de corespondentul foii 
„Journal d'Orient“, confirmă ştirea că „cestiunea Dunării e cauza retragerii 
cabinetului Ioan Brătianu“, că există un antagonism între cei doi fraţi în 
privirea acestei cestiuni și, fiindcă soluţiunea ei, din punct de vedere 
general, nu poate fi decât favorabilă sau vederilor Austriei sau vederilor 
Rusiei, se confirmă indirect că în această privinţă cel puţin d. D. Brătianu 
înclină, timporar și pentru motive de oportunitate poate, spre Rusia, d. I. 
Brătianu spre Austria. 

Instinctul nostru ne condusese bine, simţisem că în acea corespondenţă, 
cu toate că termenii erau greoi și acuzările prea directe, pulsa un adevăr. 
Afară de asta ne deprinsesem a nu prea avea încredere în serbări publice, în 
manifestaţiuni patriotice, în zgomot de muzici, în fanfare și în făclii ... 
Ştiam de ex. că o serbare analogă, intrarea triumfală a trupelor, s-a făcut în 
Bucureşti exact în ziua în care d. Nicu Catargiu iscălea în numele 
guvernului român cedarea Basarabiei. Serbările de încoronare, zgomotoase 
şi splendide, ascundeau poate cu focul lor bengal sâmburul unui eveniment 
tăinuit cu discreţiune, însă mult mai însemnat, concesiile ce d-nii Brătianu- 
Boerescu făcuseră vederilor Austriei în cestiunea Dunării. Independenţa 
costase Basarabia, modificarea art. 7, răscumpărarea căilor ferate; 
regalitatea costase poate Dunărea. Orice succes poreclit politic se plătește 
peşin, titlurile de nobleţă ale ţării se cumpără ca boieriile sub Vogoridi. 

Nu știm în adevăr și nici nu voim să ştim în ce consistă acele concesii 
pe cari cabinetul Brătianu-Boerescu le-ar fi făcut. Asemenea legăminte nu 
se pot încheia decât cu consultarea și aprobarea Parlamentului şi acesta nici 
a fost consultat, nici a aprobat ceva. Asupra ziselor în treacăt a unora sau a 
altora, asupra destăinuirilor făcute pe jumătate şi cu rezervaţiuni mentale nu 
ne simțim datori de-a ne rosti și nici nu e bine ca un partid în opoziţie care 
nu e în posesiunea tuturor elementelor pentru cunoașterea unei cestiuni de 
politică esterioară să se rostească a priori oarecum pentru cutare sau cutare 


soluțiune. Dacă în cestiuni de organizare internă a se rosti e o datorie, de 
vreme ce toate elementele de cunoştinţă şi de critică sunt vădite și clare, la 
cestiuni esterioare țesătura de cauze şi de efecte e, prin natura lucrului, 
sustrasă publicităţii. Numai încheieri definitive nu se pot face fără 
aprobarea Parlamentului şi e de datoria noastră de-a aștepta ca acele 
încheieri să se prezinte Adunărilor spre a ne rosti pentru sau contra lor. 


€ 


[18-19 mai 1881] 

Când am dat seama de conferența electorală a românilor din Ardeal și 
din Țara Ungurească am relevat că atitudinea lor politică în alegerile 
viitoare şi concluziile acelei conferenţe au fost determinate printr-un discurs 
al d-lui Vincențiu Babeș, membru al Academiei noastre. 

Reproducem mai la vale acel discurs, deşi într-un pasaj d-sa se face 
apărătorul prea călduros al politicei d-lor Rosetti-Brătianu. Suntem departe 
de-a ne supăra pentru simpatiile ce le arată d. Babeş compatrioților noștri, 
deşi nu le împărtășim. Aceste simpatii s-ar fi putut esprima însă fără a se 
atinge adversarii politici ai d-lui Brătianu, mai ales când cei mai mulţi 
dintre conaționalii noştri din Ardeal nu sunt în poziţia de-a distinge bine 
cauzele antagonismului dintre partidele din România. Pentru ei, ca pentru 
străinătatea întreagă, acela e mai mare patriot care face a se vorbi mai mult 
de el, deși poate tocmai contrariul e adevărat. 


€ 


[18-19 mai 1881] 

1) Aşa este. Imediat în urma concesiei Strousberg nu se afla un colegiu 
în ţară care să aleagă pe d-nii Rosetti-Brătianu, cu toate că sunt cei mai 
iluștri patrioți. 

2) D. Babeş se 'nşeală cu sau fără voie. Nu partidul roşiu, poreclit 
naţional, ci coalițiunea de la Mazar Pașa: conservatori, liberali independenţi 
şi roşii au venit atunci la putere. Nu libertatea alegerilor a fost cauza 
izbutirii coaliţiunii, ci scrupulele ministeriului Catargiu de-a intra în 
vederile politicei orientale preconizate pe atunci de Rusia şi Germania. 
„Românul“ de pe atunci e probă că pe de o parte conservatorii erau 
calomniaţi ca aderenţi ai Rusiei, pentru a le înstrăina opinia publică, pe de 


alta călătorul de la Livadia era înţeles de-a face el singur ceea ce ştia bine că 
pe nedrept le imputa conservatorilor că voiesc să facă. 

Rezultatele sunt cunoscute, deși sunt apreţiate din puncte de vedere 
foarte diferite. Unii înscriu la pierdere Basarabia, alţii la câștig Dobrogea; 
unii glorifică ridicarea numelui român; alții regretă, nu fără cuvânt, că un 
instrument de drept public ca Tractatul de la Berlin deschide înăuntrul naţiei 
glorificate calea unei imense și adesea imunde colonizări străine. Sunt deja 
un milion de străini în România și se înmulțesc pe zi ce merge. Dacă în 
urmărirea scopurilor politice ale românilor ardeleni repetarea unor aserțiuni 
neîntemeiate contra conservatorilor din România e de un folos practic, 
trece-o şi aceasta lesne cu vederea. Dar nu credem. 


€ 


[20 mai 1881] 

„The Times“ și „Timpul“, iată tema cea mai nouă asupra căreia d. C.A. 
Rosetti își scrie armoniile sale politice. „Românul“ reproduce pasaje din 
ziarul nostru, apoi din cel englez și la urmă ne dăscălește ca aşa să scriem și 
noi dacă avem iubire de ţară. Fără îndoială stima ce ziarul englez zice c-am 
fi câștigat-o pentru noi înșine, prețul cel mare ce el îl pune pe ceea ce 
România a câștigat din război sunt cestiuni de apreciație asupra cărora e 
liber oricine de-a se rosti cum dorește, şi desigur recunoaştem că ziarul 
englez e departe de-a vedea cu ochii noștri. Tot astfel omonimul nostru își 
poate face, alături sau în afară de istoria dreptului public din țările 
dunărene, idei foarte deosebite asupra semnificării titulaturei de „Domn“, 
asupra superiorității titlului de rege. Poate că corespondentul ziarului citat e 
bun prieten cu d. C.A. Rosetti, poate că, petrecând serile împreună la câte-o 
țigară de Havana și la o vorbă bună, pasărea străină, atinsă de farmecul 
străinătăţii, de seninul cerului nostru, de laturea pitorească a vegetațiunii pe 
de-o parte şi a caracterului etnic pe de altă parte, confundă apatia noastră cu 
mulțumirea de sine, vegetarea de pe o zi pe alta cu puternica linişte a unui 
popor fericit. Nu vom discuta deci cu cele scrise în foi engleze; noi știm ce 
ştim și partea decorativă a vieții noastre nu ne face a uita un moment relele 
adânci de cari suferim. Alaiul istoric și de bresle care şi-au făcut trecerea 
solemnă pe dinaintea regelui nu ne-a uimit nici atât ca să uităm că, nu mai 
departe decât sub Vodă Știrbei, tot acest alai era compus din patruzeci şi 
cinci de bresle cu steagurile și corporaţiile lor și că din aceste 45 de ramuri 


de activitate onestă n-au rămas azi decât 5-6. Dar s-au înmulțit 
introducătorii similarelor străine, evreii cu cele douăzeci de societăţi ale lor 
de ajutor reciproc, de solidaritate economică, cu organizarea lor de stat în 
stat pe pământul ţării. 

De vom întreba ce s-au făcut acele mii de braţe cari se mișcau acum 25 
de ani într-un mod folositor şi onorabil pentru ele și pentru ţară, școala de 
Manchester ne va răspunde c-a avut loc o deplasare a muncii, că ele se 
ocupă azi cu altceva. Cu altceva? Cu nimic nu se ocupă, căci orice-ar 
produce veştejește sub suflarea concurenței străine. Trebuinţele noastre au 
devenit altele, tot ce popor şi clase superioare poartă pe ele e introdus din 
străinătate, suntem reduși la munca agricolă, la salahoria de câmp. 

Sau munceşti și duci numai laturea 'ntunecoasă a vieţii de ţăran sau 
cultivator mare; sau ești patriot de meserie, postulant, om mare cu patru 
clase elementare şi c-un curs de violoncel, şi consumi numai, te bucuri de 
partea de soare a vieţii, adăpostit de eterna lesniciune de a îmbăta o nație, 
parte incultă, parte pe jumătate cultă, cu vorbe late și cu apă rece. 

Pentru patru din cinci părţi ale locuitorilor acestei ţări ea este patrie în 
sensul adevărat al cuvântului; pentru o a cincea parte, pentru milionul de 
străini și pentru patrioții de meserie, ea este un hotel și un hotel confortabil. 
Nu e deci de mirare dacă unul din chelnerii acestui hotel, d. C.A. Rosetti, îşi 
laudă tot aranjamentul făcut în favorul mosafirilor lui și dacă aceşti mosafiri 
găsesc că totul merge de minune. 

Pe noi însă, cari nu considerăm nici viaţa ca un tren de plăceri, nici ţara 
ca lucrul nimănuia, nici poporul făcut numai pentru a munci spre a putea 
cumpăra cu grâul produs de el luxul declasaţilor și trebuințele oamenilor cu 
patru clase primare şi cu exigenţe aristocratice, pentru noi e dureros a vedea 
cum ni se ia cel din urmă ban fără nici o compensare, fără a ni se da în 
schimb nici administraţie naţională, nici justiție acătării, nici instrucție 
solidă, nici arte, nici ştiinţe. Pentru noi e dureros să plătim diletantismul 
politic, diplomatic, literar al reputaţiilor uzurpate ale demagogiei noastre cu 
banii cari, bine întrebuinţaţi, ar fi în stare a înzeci şi a însuti cunoştinţele 
noastre și puterea noastră de producţiune. 

Nu suntem noi aceia cari să ne jucăm de-a reacţiunea, să ne bazăm în 
argumentarea noastră pe dogmele dreptului divin, pe ficțiuni istorice, pe 
umbra cugetată a unor stări de lucruri anterioare. Fii ai secolului al 
nouăsprezecelea, nu ne simţim îndreptăţiți în cercetările noastre decât la 
două lucruri: a cita fapte exacte și a le da o formulă generală. 


E deci exact că populaţia autohtonă a ţării creștea uimitor de repede de 
la 1844 până la 1859, că încă la 1859 numărul nașterilor era aproape îndoit 
cu al deceselor. E exact asemenea că de atunci datează epoca Unirii și a 
revoluţiei sociale din România, a declasării generale cum zicem noi; e tot 
atât de exact că de la 1866 încoace populaţia scade, scade mereu, că azi am 
ajuns la decreştere absolută, că în 1878 erau 101,7 decese la suta de nașteri. 
Și trebuie a se lua bine seama că străinii se 'nmulţesc şi scăderea e 
reprezentată numai prin elementul românesc. 

Câtă mizerie guvernamentală, câtă corupţie, cât cinism trebuie să fie în 
clasele dirigente ale unei naţii cari cred a putea minţi bunastare, înflorirea, 
civilizaţia în faţa umbrei din ce în ce mai mari a morţii fizice a poporului 
român? Ce suflet de chelner al Americei dunărene trebuie să aibă cineva ca 
să-și închiză ochii față cu rele patente, cu mizerii strigătoare la cer? Și să nu 
zică că nu erau oameni cari prevăzuseră aceasta. Le prevedea Barbu 
Catargiu, le prevedea Marțian. Unul a murit asasinat pentru că reprezenta 
tradiția în partea ei cea sănătoasă față cu înnoiturile descreierate; altul a 
murit pentru a nu vedea înstrăinându-se parte cu parte bunul și toate puterile 
vitale ale moștenirii istorice a poporului nostru. 

Meritul consistă în escedentul valorii producţiunii peste consumațiune. 

Se va zice că am făcut mari progrese. Să presupunem aceasta fără a o 
admite. Aceste progrese sunt lipsite de orice merit, căci au costat mult mai 
mult decât au produs, ba costă însăși viaţa fizică a populaţiunilor. 

Simulacre, forme goale ale culturei străine fără nici un fel de fond, 
beşici de săpun cari, plesnind, nimeni n-ar simţi lipsa lor decât bugetofagii, 
iată progresul făcut! Nici instrumentele de muncă agricolă nu s-au 
îmbunătăţit, nici meseriile vechi nu s-au perfecționat, nici meseriașii nu s- 
au înmulţit, nici din școli nu ies oameni practici şi capabili a se hrăni fără 
ajutorul bugetului, nici clerul n-a înaintat pentru a substitui convingerea 
morală şi religioasă vechei şi naivei credinţe dogmatice, nici literatura nu e 
superioară celei de la 1850, ci, din contra, inferioară, nici vrun progres se 
vede în activitatea ştiinţifică. Plagiatori de texte străine fără sentiment de 
demnitate, iată cine ocupă catedrele universitare, destinate iubirii 
dezinteresate de adevăr, setei de știință. 

Dar acesta-i hotelul patrioţilor de meserie și a străinilor privit cu ochii 
noştri. Patria adevărată, patria lui Matei Basarab e săracă şi ignorantă. Dacă 
măcar sănătatea ei fizică şi morală n-ar fi adânc atinsă de corupţia păturilor 
de populaţie străină şi semistrăină așezate deasupră-i! 


€ 


[21 mai 1881] 

Când epoca patriotismului de porunceală va dispărea în întunericul 
veacului, precum se cuvine să ne aşteptăm, când ramura bătută de unde a 
ilustrului poet va prinde adânci rădăcini și la umbra ei s-o adăposti numai 
suflarea senină a țării legale, atunci generația timpului, deschizând cronica 
neamului la pagina veştejită consacrată individualităților politice de neagră 
memorie, va ceti c-un sentiment amestecat de indignare și amărăciune cam 
cele ce urmează: 

În primăvara anului de la Hristos 1881 se păru că și elementele naturii 
pactizară cu silinţele ce-și dădeau puţinii bărbaţi cu simţimente naţionale 
care reuşiseră ca reprezentanţi ai națiunii a esercita un control asupra 
guvernanţilor și a le dovedi degradarea morală a administraţiunii. — Ploi 
torențiale și continue dăsfundară pământul; semănăturile suferiră mult; 
comunicațiile se întrerupseră; terasamentele drumurilor de ferate dederă pe 
faţă o dată mai mult slăbiciunea cu care se construiseră; tunele se surpară; 
multe poduri fură luate de apă, comerţul, şi cu dânsul toate ramurile de 
activitate ale țării, căzură într-o piroteală generală. — Şi chiar aşa trebuia să 
se întâmple, căci nimic din toate acestea nu erea ceva anormal, ci 
consecuenţa inevitabilă a administraţiunii de pe atunci. 

Toţi aveau conştiinţă de necesitatea de a se repara și consolida linia 
ferată. — Pentru aceasta douăzeci milioane lei fură acordate guvernului. Cu 
toată destinațiunea categorică trecută în legea prin care se încuviință 
creditul, nimic pentru ameliorarea liniei nu se lucră. Ceva se făcu: banii se 
cheltuiră. Trecură luni, trecu un an, ziarele protestară, se ceru de deputaţii 
independinţi prezintarea socotelilor; la toate se răspunse cu amânări cărora 
le da concurs mutismul obicinuit al gazetei oficioase de pe atunci. 

La întrebarea continuu repetată: „Ce se făcuse cu acele 20 milioane“ 
publicistica independentă era unanimă în a răspunde: „S-au cheltuit de 
miniștri în risipe inutile și în daruri deghizate“, însă vocea acesteia era 
acoperită de zgomotul asurzitor al declasaţilor plătiți din iubitul buget 
proporţional cu insultele și vociferările lor. 

Alături cu sleirea resurselor, prestigiul ţării față cu pretenţiunile 
bancherilor străini devenise mai umilitor decât al unui bătrân prodig sau 
fanfaron descult. Se văzu atunci, fapt unic în istoria statelor independente, 
milioanele Regatului român secuestrate la Berlin de către un sindicat de 


bancheri lacomi şi perfizi. Guvernul, care profita de toate ocaziunile spre a 
se tămâia cu gloria fictivă a întemeierii creditului, căzu la învoială cu 
samsarii nemulțămiţi şi se oferi a le asigura pe 40 ani un procent cu mult 
superior taxei medii cu care atunci se cotau efectele statului. 

Noi plătim şi azi cu greutatea aurului slăbiciunea controlului părinților 
noștri: da, părinţii noștri au fost vinovați, ei au permis ca nişte financiari 
improvizaţi să dispună după plac de viitorul generaţiilor de azi; da, ei au 
îngăduit ca nişte datorii ce espirau peste 10 — 20 ani să le preschimbe în 
altele, superioare și în procent, și în capital, și în durată. Voi, iubiţi lectori 
de astăzi, munciţi ca să plătiţi indolenţa autorilor voştri de acum 30 ani; ca 
să răsplătiți osanalele cântate pe altarul bugetului acoperit cu fițuici emise 
pe termen fix şi perpetuate în urmă ad infinitum de cei ce siliți erau în 
situațiuni să arate că evaluările înflate întrec c-o pătrime încasările, iar în 
ziare înălțau până la ceruri prosperitatea financiară. Dacă de mizeriele 
acestea ar fi suferit numai predecesorii noştri ne-am mulțămi să constatăm 
că a fost un timp când tributul turcesc îşi schimbase numele, dar sub o altă 
formă era plătit de ţară de 30 ori mai sporit unor bancheri străini; — dar din 
nenorocire consecuenţele funeste se gustă de noi; posteritatea noastră chiar 
ne va blestema. 

Iată limbagiul cu care urmașii noștri vor zugrăvi starea în care ne găsim 
astăzi. 


€ 


[21 mai 1881] 

În fine bancherii Landau-Kaufmann și-au ajuns scopul: sindicatul 
improvizat de dânşii, secuestrul asupra banilor țării găsiți la Berlin, ajutate 
de autoritatea financiarului non plus ultra Kalenderoglu, cel cu leafa de 
60.000 lei pe an, au fost încununate de succes. Ministerul Finanțelor a cerut 
alaltăieri urgenţa asupra proiectului de a fi autorizat să plătească bancherilor 
refractari, în obligaţii de stat 6 la sută, în termen de 44 ani de acum înainte, 
datoria Schuldverschreibungen care espira peste vro 18 ani, datorie pe care 
guvernul nu se încercase s-o convertească când cu afacerea strălucită, 
afirmând însuși atunci, nu și azi, că era foarte dezastroasă intereselor 
financiare ale ţării. Înainte, onorabililor, cu noi ediţiuni de acte surpătoare 
prestigiului ţării, ruinatoare finanțelor ei, al vostru e prezentul! Ieri 
conversia domenialelor, azi Schul dverschreibung, mâine alte douăzeci 


milioane pentru repararea linii ferate, celelalte s-au înghiţit de flămânzii 
patrioţi. Inainte! 


€ 


[22-23 mai 1881] 

A generaliza o aserțiune susținută numai în parte e o sofismă din cele 
mai comune. E adevărat că sofismele sunt atât de dese în gazete încât mai 
nu merită ca cineva să releveze erorile, parte intenționate, parte 
neintenționate, câte obvin în ele. Un cod al șiretlicului gazetăresc, al 
apucăturilor sofistice a acestei bresle de negustori de vorbe, scris popular 
pentru înțelegerea fiecărui ar merita în adevăr acel nume pe care călugării 'l 
dădeau în evul mediu logicei lui Aristotel: medicamentum mentis. 

În unul din numerele trecute vorbisem de schimbările din Bulgaria şi 
găsisem că manifestul tânărului principe de Battenberg avea, abstracție 
făcând de orice alte motive, un sâmbure sănătos. 

În adevăr, orice stat are nevoie de o seamă de condiţii indispensabile 
pentru ca să poată exista de pe o zi pe alta. La statele cu trecut istoric sau 
cari şi-au avut în curs de sute de ani obiceile lor juridice şi administrative 
lucrul merge de la sine. Moravurile fără legi pot totul, legea fără moravuri 
aproape nimic. E un adevăr acesta, atât de general, aplicabil tuturor 
formațiunilor de stat, încât se va vedea că statele în care există și mai multă 
justiţie şi mai multă libertate cetățenească sunt acelea unde obiceiul vechi, 
datina, ţine loc legilor scrise, unde acea datină nici a fost codificată 
vreodinioară. Cu totul altfel în Bulgaria. Lipsită din veacul al XIV-lea de o 
autonomie oricât de restrânsă, trecută prin focul şi sabia cuceritorilor 
osmani, dreptul public și cel privat, tradiţie și datina au fost îngropate sub 
ruinele Cetăţii de Spini, împreună cu dinastia șismanizilor din Bdyn, încât 
mişcarea de emancipare a popoarelor orientale i-au găsit egalizați de sabia 
păgână, care tăiase orice cap răsărea deasupra puţin înţelegătoarei mulțimi. 

Problema a fost şi este cu totul alta decât în România, ale cărei părți 
constitutive aveau trecutul și tradiţiile lor stabilite de la începutul secolului 
al XIII-lea şi până la 1700. Alte condiţii de existență ca stat are deci a 
propune Alexandru Bulgariei sale ca să existe în mod normal; altele cu totul 
îşi imagina Epureanu pentru România. Epureanu era liberal și liberal sincer. 
Admirator şi cunoscător al instituţiilor liberale engleze el recunoscuse 
adevărul că garanţia duratei şi trainicei dezvoltări a unui stat cu instituţiile 
lui cu tot e împăcarea formelor tradiţionale de existență cu cuprinsul lor 
nou, cu dezvoltarea nouă. Astfel stejarul, oricât de mic ar fi la început, un 


vlăstar răsărit din pământ, are același caracter, aceeași formă ca uriașul 
secular care a dat naștere unui codru de stejari, care a asimilat cu esenţa și a 
absorbit în formele sale pături din ce în ce mai adânci ale suprafeţei 
pământului. 

A imputa lui Epureanu c-ar fi propus loviri de stat sau feudalism este 
neadevărat pe de o parte, absurd pe de alta față c-un om care a fost 
prezident de Consiliu într-un cabinet din care făcea parte şi d. loan 
Brătianu. Dar fiindcă Constituţia se numeşte pact între ţară și dinastie, dacă 
ilustrul Carada, improvizat în tribun al poporului, pretindea că opera unei 
singure nopţi de insomnie, copiată de pe texte străine, cuprinde condiţiile ce 
ţara le pune dinastiei, dinastia, având înainte-i un viitor de sute de ani, avea 
din parte 'şi dreptul să pună asemenea condiţii bine cumpănite, pentru ca din 
acordarea reciprocă a condiţiilor să rezulte legea fundamentală a statului. 
Aceasta nu s-a făcut și nici nu se mai poate face. Deci numai în marginele 
Constituţiei actuale se pot crea acele legi organice cari să asigure autoritatea 
Coroanei pe de-o parte, pe de alta dezvoltarea morală şi economică a ceea 
ce noi numim elementul istoric, autohton, al ţării față cu păturile neistorice 
ale unei recente și din ce în ce mai mari imigrațiuni. Dacă în adevăr ţara n- 
ar fi compusă decât din acei eleganţi picpocheţi înmănușaţi, scoşi ca din 
cutie, cari formează elita partidului roșu, din acei oameni cu patru clase 
primare și exigențe aristocratice, din gheșeftari, nagaica eventuală a unui 
Ehrenrot român ar avea efecte moralizatoare. Dar, contrariu aserțiunii d-lui 
Dimitrie Brătianu, ţara consistă în cea mai mare parte din oameni cinstiţi, 
cari n-au nevoie decât ca munca adevărată şi rezultatele ei să fie asigurate 
prin o administrație onestă şi prin o justiţie nepărtinitoare, oameni ce ar 
trebui sustrași de sub sistemul de corupţie electorală și administrativă a 
partidului roșu. 

Generalizarea celor zise de noi despre Bulgaria asupra României e deci 
o sofismă a foii oficioase, pe care o respingem. 


Al doilea cap de acuzaţie pe care ni-l face „Românul“ e aserțiunea 
noastră că soluţiunea cestiunii Dunării nu poate fi favorabilă decât sau 
vederilor Austriei, sau celor ale Rusiei. 


După sincerii reacționari întrupaţi cu sincerii liberali, cestiunea Dunării cu nici un 
preţ nu se poate rezolva decât dându-se totul sau Austriei sau Rusiei („Rom.“ de la 20 
mai). 


Favorabilă vederilor, zicem noi. 

Dându-se totul, zice „Românul“. 

Deosebirea e mare. Admiţând că înlăturarea oricării rivalități între 
aceste două puteri pe malurile Dunării de Jos ar fi soluțiunea cea mai 
favorabilă ţării, deci nedându-se nimic nici unuia nici altuia, totuşi 
soluțiunea aceasta ar fi favorabilă vederilor aceluia dintre puternicii vecini 
care nu are interese comerciale pe Dunăre. 

Dar domnii de la „Românul“ sunt deprinși a da totul şi nu-și pot esplica 
că ceea ce e defavorabil adversarului meu e favorabil vederilor mele, chiar 
dacă n-aş avea un folos direct de acolo. 


€ 


[24 mai 1881] 

Este într-adevăr întristătoare priveliştea pe care o prezintă ziarele 
guvernamentale, mai ales de la un timp încoace. 

Este ştiut că ziarul „Românul“ nu s-a respectat niciodată, dar a ajuns, de 
câtăva vreme, la un grad de neomenie care pune pe gânduri pe oricine 
cugeta la rolul presei într-o societate liberă. 

Teza lui favorită este de-a demonstra că opoziţiunea se compune de 
reacționari cari, în înțelegere cu străinii răuvoitori ai ţării, uneltesc pieirea 
neamului românesc. 

Aceasta a spus-o ziarul „Românul“ nu o dată, nu de zece ori, ci de-o 
mie de ori; nu de un an, nu de zece, dar de când apare acest ziar. 

Acesta este calul lui cel mare de bătaie, acesta răspunsul la toate 
atacurile ce se aduc guvernului, aceasta este ideia pe care o scoate cu 
abilitate de scamator din toate vorbele opoziţiei răstălmăcite de dânșii, 
aceasta este concluziunea pe care o trage din toate actele internaţionale în 
care figurează ţara. Se plânge opoziţia de administraţia interioară a ţării, că 
este rea şi asupritoare? A doua zi ziarul „Românul“ spune că opoziţia s-a 
unit cu străinii pentru a lua administraţia din mâna românilor și a o da 
străinilor şi, ca dovadă, citează câteva vorbe alese cu meșteșug din jurnalele 
opoziţiei din ajun. Se ridică opoziţia contra vreunui fapt care ne-a atras o 
umilire exterioară sau ne-a cauzat pagube de milioane? A doua zi ziarul 
„Românul“ spune că opoziţa, în înţelegere cu cutare putere străină, vrea să 
dărâme instituţiile liberale ale țării. 


Aceasta o spun nu contra unei persoane, nu contra unui partid, ci contra 
tuturor adversarilor lor politici, oricari ar fi. 

O spun fără preget; câteodată, când merg lucrurile bine, cu culori mai 
şterse; dar când partidul merge rău atunci reiau fabula lor cu o neruşinare 
care te îngheață: nu sunt calomnii pe cari să nu le răspândească, nu este 
cuvânt trivial pe care să nu-l întrebuinţeze. 

Astfel în numărul de joi 21 mai ziarul „Românul“, care pretinde cu toate 
astea a fi un jurnal serios, pierde orice demnitate şi orice măsură. 

Chiar la începutul revistei sale el strigă: 


Văzând întreaga opozițiune pe deplin unită întru a distruge, cată să zicem şi noi: 

Când România se ridică, reacţiunea turbează! 

Văzurăm cu toţii că sincerii liberali fură pe deplin uniţi cu sincerii reacționari 
întru a calomnia, a lovi cu ochii închiși în orice parte, în orice fapt, pentru a opri cu 
orice preţ, fie chiar şi prin provocarea străinilor, ridicarea și consolidarea statului 
român. 


Și termină această parte prin aceste cuvinte semnificative: 


Avem dreptul, dar şi datoria să repețim că starea în care a ajuns opoziţiunea, pe 
deplin unită pentru a distruge, nu mai trebuie să fie tolerată de cătră națiune. 


Aşadar opoziţiunea este pe deplin unită nu pentru a susține drepturile 
țării la Dunăre, nu pentru a răsturna acest guvern pe care-l crede rău pentru 
ţară, opozițiunea este unită pentru a distruge unitatea şi existenţa statului 
român, cu ajutorul inimicilor ţării. 

Și națiunea nu trebuie să mai tolereze această stare de lucruri! 

Și notaţi că de astă dată fabula nu se adresează numai la conservatori, ci 
la întreaga opoziţiune. 

Pe lângă această acuzaţie înfiorătoare sunt floricele ceea ce mai adaogă 
în urmă numai la adresa partidului conservator, când, răstălmăcind un 
articol în care se esprimă preocupări patriotice pentru descreşterea 
populaţiunii românești, scoate dintr-însul că noi am fi zicând: 

„Jos dar Constituţia de la 1866, jos Unirea chiar, trăiască Regulamentul 
dinainte de 1859, trăiască dezunirea Principatelor!“ 

Această ineptă acuzaţie adresată partidului conservator, încă o dată, nu e 
nimic pe lângă acuzaţia infamă adresată opoziţiunii unite: că ea, cu ajutorul 
străinilor, voieşte să distrugă unitatea şi existenţa statului român! 


Ce însemnează această acuzaţiune? Ce sunt acești oameni? Sub ce 
formă de guvern trăim? De unde şi pentru ce atâta neruşinare? 

Căci aceste idei ne sunt cunoscute de mult; oricine a pus mâna pe un 
tractat de istorie ştie când și de către cine s-au zis. 

Acestea sunt ideile, acestea sunt chiar expresiunile cu cari cei mai 
neruşinaţi, cei mai nebuni cunducători ai Revoluţiunii celei mari a Franţei, 
aţâțând mulțimea, o precipitau ca să omoare pe adversarii lor. 

Așa vorbea Marat ca să împingă la asasinarea lui Ludovic al XVI-lea; 
aşa a vorbit Danton ca să asasineze pe prizonierii politici, aşa vorbea 
Robespierre ca să provoace omorul Girondinilor, a lui Danton și al 
partizanilor lui. 

Cu aceste idei s-au săvârșit toate măcelurile cari au acoperit de rușine 
Revoluţiunea cea mare a Franţei și cari au condus la moarte tot ce a avut 
Franţa mai inteligent și mai patriot! 

Dar toate acestea se petreceau în timp de anarhie, într-un timp în care 
discuţiunile dintre partide se terminau prin omoruri, în care pasiunile erau 
surescitate şi, dacă nu-l omorai tu pe adversarul politic, te omora el pe tine, 
timp în care domnea despotismul mulțimei. 

Dar noi trăim, mulţumită lui D-zeu, în bună pace și dezbaterile de la noi 
se termină, nu pe guilotină, ci în salele de alegeri. 

Ce caută acest limbaj desfrânat în mijlocul unei societăţi liniștite? La ce 
extreme voiesc oamenii aceştia să conducă pe credulii lor partizani? Care 
este educaţia ce voiesc a face acestui popor? Ce idee vrea să dea lumii de 
această ţară? 

Și notaţi că oamenii cari vorbesc astfel sunt la guvern și conduc ei 
destinele țării! 

Sau trebuie să credem că aceşti oameni, lipsiţi de idei și de cunoștințe și 
neștiind din politică decât practicele demagogiei franceze şi vorbele ei, sunt 
siliți să le întrebuințeze pe acelea, neavând altceva în creierii lor seci şi în 
inimile lor corupte? 

Lăsăm opinia publică să răspunză la aceste întrebări şi să veştejească 
cum merită această răutate nerușinată. 

Dar în sfârşit ce-a făcut opoziţia pentru a-și atrage atâta urgie? Făcut-a 
ea cel puţin vreun fapt de natură a compromite ţara în afară? Făcut-a ea 
vreo mișcare de natură a zgudui guvernul înlăuntru? 

Nimic din toate acestea! 


Încă demult ziarele independente au atras atenţiunea publică asupra 
tratărilor ce se urmează în cestiunea dunăreană. 

S-a zis că Austria, în contra prescripțiunilor Tractatului de la Berlin, 
voieşte să-și ia pe seama sa poliția Dunării de la Galaţi până la Porţile de 
Fier. S-a arătat că această dominație a Austriei pe Dunăre este contrarie 
intereselor noastre și demnității noastre naţionale și s-a afirmat că guvernul 
român nu înțelege importanța cestiunei sau voieşte să fie prea 
condescendent cătră Austria, adăogându-se că lasă pe comisarul nostru fără 
instrucțiuni în faţa pretenţiunilor Austriei. 

Și, cu toate aceste idei cari au îngrijat opiniunea publică, opoziţiunea nu 
a căutat să profite de această situațiune, a păstrat tăcerea, ca să nu se 
amestece fără vreme într-o cestiune delicată, ca să nu creeze greutăți 
guvernului. 

Patriotismul ei a făcut-o condescendentă! 

Dar iată că un membru autorizat al majorităţii, un vicepreşedinte al 
Camerii, ori d-l Chițu, dă alarma! 

El convoacă Camera întreagă, majoritatea și opozițiunea, şi le spune că 
un pericol mare naţional ne ameninţă. Altă Adunare, compusă de majoritate 
singură, s-a făcut și acei ce au asistat la dânsele afirmă că guvernul n-a 
protejat îndestul interesele naționale în această cestiune: el ar fi primit să se 
violeze, contra intereselor și drepturilor noastre, Tractatul de la Berlin. 
Însuşi d-l ministru primar ar fi zis că cestiunea este în adevăr compromisă 
de guvernul trecut și că va scăpa ce va putea. 

Majoritatea dar a dat alarma şi cele mai grave acuzațiuni contra 
guvernului s-au adus de către membri influenți ai majorităţii şi de chiar 
președintele Consiliului. 

Ce a făcut opozițiunea? 

Opoziţiunea s-a întrunit într-un local particular, pentru a se lămuri 
asupra cestiunii Dunării și a hotărât atitudinea ce trebuie să ţie în această 
cestiune eminamente națională. 

Mai mulţi reprezentanţi ai presei au luat cuvântul şi toţi au fost de 
părere că în această privinţă, ca în toate celelalte cestiuni internaţionale, 
guvernul a arătat prea puţină dibăcie şi prea multă slugămicie către străini și 
s-a luat hotărârea de-a se cere de la guvern mai multă îngrijire pentru 
interesele cele mari ale țării. 

Și pentru aceasta ziarul „Românul“ își iese din minți şi acuză 
opozițiunea că voieşte să distrugă existenţa statului român! 


Aceasta nu este de crezut! 

Ce voieşte dar „Românul“ cu reproducerea acestei acuzaţiuni tot atât de 
stupide pe cât de mișeloase? 

Ştie el oare că în adevăr guvernul a fost slugarnic şi nedibaci în această 
cestiune aşa încât se teme că, de se va face lumină, opiniunea publică se va 
deştepta în fine şi-i va goni de la putere ca pe niște oameni tot atât de proști 
administratori pe cât de meşteri calomniatori? 

Sau pregăteşte el vreo altă lovire ţării, vreo cerere de milioane or 
dezorganizarea justiţiei prin alegere? 

Oricare din aceste ipoteze va fi cea adevărată este învederat că 
„Românul“ simte trebuinţa să arunce pulbere în ochii lumii și pentru aceasta 
n-are bătaie de cap să aleagă arma, căci el nu are decât una: calomnia! 

Ori frica de-a pierde puterea și câștigurile ce-și asigură printr-însa le-a 
turburat minţile şi i-a făcut să turbeze, după espresia lor favorită, sau 
dorinţa de a turbura apa și a pescui pe nevăzute, în ambele ipoteze se vede 
că scopul ce urmăresc este tot atât de vinovat pe cât e mijlocul ce 
întrebuinţează pentru a-l atinge! 

[25-26 mai 1881] 

Vineri, Senatul s-a ocupat cu cestiunea Dunării, adusă în discuție prin 
interpelarea d-lui Petre Grădişteanu. „Românul“, într-o notiță inserată chiar 
în seara aceea ca ultime ştiri de la Senat, făcând o scurtă dare de seamă a 
acelei şedinţe, susținea că d. Teodor Rosetti declarase, în numele opoziţiei, 
că dânsa are încredere în guvern. Ştiam că această aserțiune a foii 
guvernamentale este falsă, am aşteptat însă darea de seamă amănunțită a 
şedinţei pentru a face rectificarea cuvenită. lată în rezumat ce s-a petrecut în 
Senat vineri: 

După interpelarea d-lui Grădișteanu, d. V. Boerescu a făcut expunerea 
pe larg a cestiunii dunărene. La 26 fevruarie şi 1 martie d-sa, ca ministru de 
externe, a adresat reprezentanților români din străinătate o circulară 
confidențială prin care le cerea să presimţă cugetările guvernului pe lângă 
care erau acreditaţi și totodată 'i informa în ce mod și în ce condiţii guvernul 
român ar primi înfiinţarea Comisiei Mixte speciale, care ar fi o delegaţie a 
Comisiei din Galaţi, şi cu președinţa Austriei. 


D. Dum. Brătianu, prezidentul Consiliului, constată că predecesorul d- 
sale la externe a declarat cumcă nu s-a luat nici un angajament în privinţa 
Comisiei Mixte cu prezidenţa Austriei. 


În adevăr, zice actualul ministru de externe, nu s-a găsit în minister nici urmă de 
asemenea angajament. Însă circulările către agenţii noștri din străinătate şi 
convorbirile cari au putut avea loc au lăsat celorlalte puteri impresiunea că, dacă 
Austria ar admite condiţiunile noastre cuprinse în circulările de cari e vorba, am 
primi şi noi Comisiunea Mixtă sau specială ca o delegaţiune a Comisiunii Europene, 
sub președința simplă, onorifică, a Austriei, primită deja de toate celelalte puteri. 
Cestiunea dar rămâne întreagă; nu este nici un angajament propriu zis luat. 


Cu toate acestea d. Dum. Brătianu nu crede că cestiunea nu s-ar 
compromite prin aceasta şi că chiar nu ar fi politic din parte-ne să declarăm 
acum că nu primim Comisiunea Mixtă nici sub rezervele și condiţiunile cari 
ar pune-o în imposibilitate de a jicni vreodată interesele noastre. 

D. prezident al Consiliului nu poate spune mai mult, căci, pe lângă 
necuviinţa de a trata o cestiune pendentă într-o şedinţă publică, ar trebui să 
întrețină maturul Corp „despre lucruri pe cari nici onor. Senat, nici d-sa 
inteligentul ministru de externe nu le cunosc.“ 

După aceea d-sa face apel nu numai la majoritate, ci la tot Corpul, să fie 
unit cu guvernul, să aibă încredere într-însul căci numai astfel guvernul va 
avea tăria şcl. șcl. 

După d. ministru de externe, d. T. Rosetti a rostit următoarele cuvinte, 
pe cari le dăm în întregul lor. 


D-lor senatori, onor. nostru ministru președinte, în scurta cuvântare ce a ţinut — 
după lunga expunere făcută de d. fost ministru de externe Boerescu — printr-un apel 
făcut la băncile opoziţiunii din acest Senat — ne-a cerut ca cu toții, adică și acei din 
majoritate și cei din minoritate, să exprimăm încrederea în guvernul actual. În ceea 
ce privește cestiunea care este acum direct în joc, după expunerea făcută cu atâta 
claritate magistrală de onor. d. Boerescu, putem declara că nu avem nimic de zis și 
suntem cu toții pentru a se salvgarda interesele noastre, fără a jicni, după cum a spus 
d-sa, acţiunea legitimă ce au unele din puteri în cestiune. Aceasta a fost, d-lor, 
impresiunea ce am simţit în privinţa părții întâia a discursului onor. d. Boerescu. Nu 
am fost însă complect mulțumiți și în privinţa părții a doua a discursului d-sale, unde 
ne-a vorbit de măsurile ce au fost luate, ca fost ministru al afacerilor străine, în 
apărarea drepturilor ce ne-a arătat că avem în cestiune. 

Este cert, d-lor, că discuţiuni de felul acesta nu se pot face, mai ales în o cauză ca 
aceasta, unde nimic nu este scris și se pune temei pe cele expuse. Iarăşi nu mă 


autoriză pe mine nimic pentru a pune la cea mai mică îndoială cele ce s-au expus aici 
de onor. d. Boerescu și cari au fost dezvoltate cu atâta luciditate. Noi am văzut însă 
un lapsus, o lipsă de consecinţă în fapt. Și, în adevăr, d-lor, după ce d-sa cu atâta 
claritate a pus în vedere faptele, după ce ne-a spus că a susținut cu toate mijloacele 
posibile această teză, discutând pe acel tărâm, vedem și ne mirăm cum la primirea 
ultimei note de care ne-a vorbit, aceea de la 9 fevruarie anul curent, chiar din partea 
unei puteri, şi a celei mai interesante pentru noi, o notă cu unele din vederi contrare 
vederilor exprimate de cabinetul nostru, d-sa n-a răspuns absolut nimic! A tăcut și nu 
ştim dacă, această tăcere din partea ministrului de externe al ţării noastre nu a dat 
loc la ceea ce ne spune actualul președinte al cabinetului nostru, adică la 
interpretațiunea care a făcut-o celelalte puteri de un fel de consimțământ dat de noi 
ca stat, ca guvern, la punctul de vedere susținut prin acel act. 

În adevăr, băgaţi de seamă, d-lor senatori, că d. preşedinte al Consiliului ne-a 
spus că, după impresiunea d-sale, puterile şi chiar d-sa consideră ţara nu prin 
înscris, dar moralmente legată de această cestiune; și atunci ne întrebăm, cu drept 
cuvânt: de unde poate s-a născut, fie în spiritul primului ministru, fie în spiritul 
puterilor, această convicţiune? Combinând fiecare act şi cuvânt chiar al Comisiunii 
Dunărene, nu-și poate da cineva seama despre impresiunea care a semnalat-o d. prim 
ministru decât din acea reticenţă asupra notei despre care v-am vorbit. 

Oricum ar fi, d-lor, odată aceasta constatat, rămâne să revenim la cele spuse de 
capul cabinetului actual. D-sa ne-a făcut o declaraţiune a căreia lealitate nu avem 
nici un cuvânt d! a o bănui, declarațiunea că este decis a apăra in extremis drepturile 
țării încredințate d-sale. Punându-ne pe acest tărâm nu avem nici un motiv a pune în 
îndoială sinceritatea acestei declaraţiuni și nu ne rămâne decât să avem 
încredințarea că d-sa, prin actele pe cari le va face, prin modul cum va conduce de 
astăzi înainte cestiunea, va ști să răspundă declaraţiunii formale făcute înaintea 
Senatului și a ţării. 


lată cuvintele d-lui Teodor Rosetti. Cum rămâne dar cu aserțiunea 
„Românului“ că onor. senator, ca organ al opoziţiei, a declarat că dânsa are 
deplină încredere în guvern? Ştiam că foaia guvernamentală are obiceiul să 
născocească pentru trebuință citațiuni false sau răstălmăcite din cuvinte, 
vorbite numai, de răposaţi; dar nu credeam să împingă lucrul până la 
falsificarea cuvintelor celor vii şi cari se trec a doua zi în foaia oficială: 
marafetul e prea grosolan. 

În urma altor explicări date de dd. Ion Brătianu şi V. Boerescu, din cari 
rezultă că guvernul trecut nu a luat angajamente formale în cestiunea 
Dunării, dar a legitimat speranţele de aranjare a cestiunii aşa cum le 
formulau unele puteri interesate la înființarea Comisiei Mixte, şi după o 
apologie fierbinte făcută de d. Petre Grădişteanu d-lui I. Brătianu, Senatul a 
trecut curat și simplu la ordinea zilii, deşi dorința categorică a d-lui 


prezident al Consiliului și ministru de externe era de a căpăta un vot de 
încredere. 

SITUAȚIA ÎN RUSIA 


[25-26 mai 1881] 

Starea de lucruri în Rusia devine tot mai îngrijitoare. Singura reformă ce 

au crezut de cuviință sau au cutezat să introducă triumvirii Ignatiew, 

Katkow și Pobedonocew privește poliția din cele două oraşe principale. Dar 

şi aci nu s-a făcut altceva decât s-a înmulţit personalul și s-au mărit lefurile! 

Despre situația ce domneşte astăzi în Rusia cea mare ne dă următoarea 
icoană drastică corespondentul unei foi germane: 


Comitele Ignatiew domnește d-abia de un timp scurt, numai un singur decret a 
apărut de la dânsul şi barca statului se leagănă grozav. În acest pilot nu se încrede 
nimeni afară de farul, nici chiar panslaviştii, din cari el pare că voiește să facă parte, 
ceea ce în Occident se numește o majoritate guvernamentală. Partida lui Ivan 
Aksakow visează o mare alianță liberă a tuturor slavilor, în care să nu fie nici o 
deosebire de clase, ceea ce-i dă domnului Ignatiew un mijloc la mână ca să lucreze în 
contra privilegielor nobilimii, zicând ţăranilor că marii proprietari sunt un obstacol 
pentru libertatea lor, pe care ţarul ar voi bucuros să le-o dea. În urma acestora 
aristocrația a început să fugă din Petersburg și de la Curtea pe care o ameninţă 
bombele comitetului esecutiv din nou format. Ţarul nu e sigur nici în fundul castelului 
din Gacina, căci s-au arestat chiar ofițeri de ordonanţă cari au jurat credinţă ţarului. 
Unul din aceștia a fost întrebat la interogatoriu dacă a avut de gând să atenteze în 
contra țarului. El a răspuns liniștit că nu se pronunţase încă sentința de moarte în 
contra împăratului. Bigotul Pobedonocew cooperează la toate și de aceea se pune 
mare greutate pe elementul religios. Astfel unul din ofiţerii de marină arestaţi, care ca 
student fusese foarte evlavios, fu întrebat dacă se mai gândeşte la Dumnezeu, la viaţa 
de veci, la ceri. Ofiţerul, în etate de 23 de ani d-abia, începu a râde cu hohot și apoi, 
încruntând ochii, zise: „Ceri! Ceriul e pentru cei puternici, cărora îl procură Sinodul 
cel sfânt; omul sărac din popor are numai lipsa, mizeria şi răzbunarea sa, cari nu-l 
pot duce în ceri“. De aci se vede ce ură domnește și în contra Sfântului Sinod, care 
iarăşi voiește să aducă cu forţa la ortodoxism pe toate celelalte secte. Nihilismul se 
recrutează tocmai din aceste secte și deci ministrul panslavist și-a pus în gând să 
grupeze în jurul monarhului pe credincioșii religiunii de stat, cari formează 
majoritatea ţării. El le promite marea cu sarea, dar nu le poate da nimic până ce nu 
vor pieri vrăjmaşii ţarului, adecă necredincioșii. Astfel dar s-a început cu ovreii, apoi 


vor urma și alte secte. Chiar şi din cele patruzeci de comune jefuite cu totul multe 
sunt locuite nu numai de ovrei, ci și de ruși eretici. Mai pe urmă vom vedea mulțimea 
năpustindu-se asupra bogaților, iar Ignatiew va privi cu mâinile în sân la foc, jaf şi 
omor, comise prin palaturi și casteluri. Astfel are de gând să ocupe ţara până va fi 
gata statul panslavist și când, într-o zi, nu va mai putea ieși din încurcăturile 
interioare, atunci se va arunca cu căzăcimea în contra vreunei victime din afară. 

[27 mai 1881] 

Scrierile dramatice bune se disting de cele mediocre prin consecuența 
caracterelor. De la început până la sfârşit toate personajele se poartă şi 
vorbesc astfel cum trebuie să se poarte conform naturii lor înnăscute. Dar se 
va petrece conflictul în clasele de jos și espresiile vor fi mai energice, dar 
scena va fi în salon și patimile se vor ascunde în nuanțele cele mai elegante 
de conversaţie, fondul rămâne același. Se va observa că, dacă dicţionarul de 
espresii și locuţiuni e altul, e potrivit cu gradul de cultură al stratului social 
în care conflictul se petrece, logica patimii și a caracterului, maniera 
fiecăruia de-a raţiona conform temperamentului său rămâne aceeași. 

Autorii dramatici sunt adesea mediocri, natura nicicând. Oricât de 
parfumat de civilizaţie ar fi exemplarul ce ni-l prezintă natura, în purtarea 
lui va fi consecuent până şi în inconsecuenţele sale. Astfel, la oricine vom 
găsi firul roșu al caracterului petrecut prin șiragul faptelor sale, deși acestea 
nu trebuie să fie neapărat un șirag de mărgăritare. 

Ne aducem aminte de judecata de odinioară a foilor roșii despre d. 
Vasile Boerescu. C-o furie adevărată aceste foi se aruncau asupra 
ministrului din cabinetul conservator care încheiase convenția comericală 
cu Austria; era acuzat că primise o decorație care nu se dă decât celor ce 
înmulțesc c-o provincie întreagă zestrea habsburgilor; d. baron era ţinta 
persiflajului celui mai crud. Tempora mutantur et nos mutamur in illis. Cel 
care n-avea întru nimic a compromite interesele țării pentr-o decorație e azi 
patriot, a subscris o hârtie de sumisiune necondiționată către onor. d. loan 
Brătianu, deci azi e un giuvaier al partidului dominant, plumbul s-a prefăcut 
în aur, cristalul de stâncă în diamant. 

Nu vom discuta mult asupra marelui om de stat, precum se numea 
însuşi în articolele scrise manu propria în „Presa“. E uşor a defini natura 
acestui bărbat politic. O inteligență foarte elastică, dar căreia asupra 
formelor i-a scăpat totdeauna fondul. Toată cariera sa politică consistă în 


sacrificarea fondului intrinsec al lucrurilor pentru câştigarea unor forme mai 
mult ori mai puţin lustruite ale existenţei statului român. Reaua traducere a 
Codului Napoleon și introducerea lui peste noapte, deși codificațiunile 
noastre vechi ar fi avut nevoie de modificațiuni puţine şi neesenţiale pentru 
a egala Codul francez; actuala lege a instrucției, un adevărat monstru, care 
face din elevi de liceu profesori de gimnazii, ba de universitate chiar, şi care 
a fost cauza creării unei sume de şcoli primare și secundare rele, sunt în 
mare parte opera d-lui Boerescu din zilele lui Cuza Vodă. 

În zilele lui Carol Vodă d. Boerescu a urmărit idealul unei independente 
formale a statului român, fără nici o considerare a condiţiilor materiale ale 
acestei independenţe. Pentru a restabili dreptul ţării de-a încheia tractate de 
negoț a fost părintele intelectual al convenției austro-române, liber 
schimbiste cu totul, și în care puţinele puncte de protecţie a meseriei 
naţionale au fost introduse de unii din colegii săi. Tot în urmărirea acestei 
independenţe formale d-sa s-a făcut ministrul de externe al Tractatului de la 
Berlin și, pentru dobândirea recunoaşterii repezi a regalității, s-a făcut 
ministrul cestiunii dunărene. 

Nu-i facem o acuzaţie dintr' aceasta. Fiecine face ceea ce se pricepe. A 
pune moșia părintească amanet pentru a câștiga un rang a căruia mărime să 
n-aibă pereche decât în goliciunea lui e asemenea politică, dar, după părerea 
unui bun gospodar, e o rea politică. 

D. Dumitru Brătianu a definit politica d-lui Boerescu în cestiunea 
dunăreană. 


Circularele către agenții noștri din străinătate și convorbirile cari au putut avea loc 
au lăsat celorlalte puteri impresiunea că am primi și noi Comisiunea Mixtă sub 
preşedinţia Austriei. 


lată scheletul declaraţiei d-sale din Senat, dezbrăcat de toate rezervele. 
Nici poveștile d-lui Ion Brătianu, nici lungul discurs al d-lui Boerescu n-a 
adaos şi n-a scăzut nimic din gravitatea acestei declarări. Deși un 
angajament propriu zis nu e luat, dar angajamente impropriu zise par a fi 
destule ca sorții de apărare ai cestiunii dunărene să fie mai puţini şi mai 
grei. 

Ceea ce constatăm este că Senatul a refuzat votul de încredere cerut de 
d. Dumitru Brătianu. 


Dacă nu aveţi destulă încredere în caracterul și în priceperea reprezentanților dv. 
actuali de la guvern și vorbind astfel mă adresez nu numai la majoritate, ci la întregul 
Senat, căci și de astă dată trebuie să fim toţi uniţi precum totdeauna am fost în 
cestiunile mari naționale — dacă, zic, nu aveți destulă încredere în miniștrii actuali, 
să fim înlocuiţi cu alte persoane, cari să aibă fără rezervă toată încrederea dv.; căci 
numai astfel vom avea sorţi de-a înlătura sau cel puțin de a ne strecura printre marile 
greutăţi ce ne creează în cestiunea dunăreană starea politică actuală a Europei. 


lată cererea unei moțiuni de încredere. 
lată şi sfârşitul şedinţei: 


D. D. Ghica, președinte. Aveţi vreo moţiune? 
D. P. Grădișteanu. Nu. 


Senatul primeşte trecerea pur şi simplu la ordinea zilei. 

lată dar că şi aci firul roșu al actelor d-lui Boerescu e acelaș. Pentru a 
câștiga o poziţie formală statului român a tot subţiat firul cestiei dunărene, 
prin circulare şi conversații, prin angajamente impropriu zise, încât acest fir 
ameninţă a se rupe. Aceste forme costă din ce în ce mai mult şi n-ar fi de 
mirare ca într-o zi să ajungem împărăție chiar ... dar de soiul celei turcești. 


€ 


[27 mai 1881] 

Până acum am primit mai multe plângeri cari de cari mai caracteristice 

asupra purtării d-lui Crăciunescu cu ocazia examenului de bacalaureat. Cele 

mai multe cuprind indicii atât de grave în privința d-sale încât ne-am sfiit a 

le crede de-a dreptul şi aşteptăm să ni se confirme din mai multe părți. 

Deocamdată facem loc următoarelor șiruri, ce ne vin din sorginte vrednică 
de crezare. 


€ 


[28 mai 1881] 

Ieri Camera s-a ocupat în două ședințe, una ziua, alta seara, de cestiunea 
dunăreană. Se ştie că d. Chițu, printr-un marafet parlamentar nou, obținuse 
cel dântâi cuvântul în această cestiune. Vineri, d. Lahovari, ca reprezentant 
din opoziție, cere cuvântul pentru a anunța interpelarea d-sale. Ce se 


întâmplă însă? D. Chițu pretinde că s-a înscris cu o zi mai nainte (adică joi, 
când nu se ținuse şedinţa) în „albumul prezidenţial“ pentru a anunţa aceeași 
interpelare. 

D. Lahovari, fără a insista asupra acestui anacronism de comedie, își 
anunţă interpelarea. D-sa constată că faptul unei învoiri a guvernului cu un 
amic al său din majoritate pentru a-i anunţa acesta o interpelare de comandă 
nu poate împedica să se producă interpelarea adevărată din partea unui 
reprezentant independent. După d. Lahovari, d. lonescu anunţase aceeași 
interpelare. Astfel s-au înscris la ordinea zilii, pentru ieri, dezvoltarea 
interpelărilor d-lor Chițu, Lahovari şi N. Ionescu. 

Şedinţa, ca toate şedinţele de importanţă, era prezidată de d. C.A. 
Rosetti; încercarea era prea serioasă pentru ca onor. prezident să lase sforile 
teatrului mecanic în mâinile unui viceprezident și inteligentul d-sale 
locotenent, d. Chițu, era însuşi interpelator. Dezvoltarea interpelării d-lui 
Chițu, destul de lungă deaminteri, a fost aceea ce trebuia să prevază oricine: 
o complezantă farsă pusă la cale mai dinainte. 

D. Chițu nu spune, într-un ceas și mai bine de cuvântare, nici o idee 
pozitivă; d-sa înoată într-o mare de generalităţi banale, sărate pe ici pe colo 
cu câte un nu mă uita la adresa guvernului, și a căror concluzie este că 
guvernul bine a lucrat până acuma în cestiunea dunăreană. Terminând, d. 
Chițu urează guvernului ca, întemeiat pe majoritatea de care dispune, să 
lucreze tot aşa şi mai departe. 

Aceasta se numește interpelare; şi să nu uităm că d. Chițu are pretenţia, 
deaminteri întemeiată, a fi unul din cei mai inteligenți membri ai partidului 
de la putere. Se înțelege că guvernul n-a răspuns nimic d-lui Chițu, pentru 
că nici n-avea ce să răspunză, afară numai dacă d. Dum. Brătianu ar fi fost 
om mai politicos decât e politic şi ar fi cerut cuvântul pentru a zice d-lui 
Chițu un merci bine simţit. În cazul acela d. Chițu ar fi putut lua şi replica, 
spre a zice guvernului: „Pentru puţin“. 

D. Lahovari şi-a dezvoltat apoi interpelarea d-sale. Se înțelege că nu 
nouă ne este dat a ne confunda în laude la adresa onor. reprezentant 
conservator; n-am avut niciodată obiceiul să gratulăm pe membrii și capii 
partidului nostru cu titluri colosale; aceasta a fost invenția mult regretatei 
„Presa“, o invenţie foarte comodă și ingenioasă altfel, dar de care 
demnitatea opreşte pe oricine de a se bucura, când are, se înțelege, 
demnitate. Ne vom mărgini dar a reproduce în întregul lui discursul foarte 


remarcabil, şi acest calificativ i-l acordă chiar membrii majorităţii, pe care l- 
a rostit ieri d. Lahovari. 

D. N. lonescu a luat al treilea cuvântul, după cum era înscris. D. 
Ionescu, continuând în ședința de seară, dezvoltă mai întâi argumentările d- 
sale că în cestiunea dunăreană este un interes european și că astfel orice 
creațiune se va face la Dunăre trebuie să aibă un caracter internațional 
desăvârşit. Oratorul apoi constată că interesele noastre constituționale sunt 
de acord cu interesele comerciale și cu cele politice. D. Ionescu crede că 
Adunarea trebuie să ceară, prin o adresă la M. Sa, ca M. Sa să dea o 
direcțiune guvernului său pentru a susține în Comisiunea Europeană 
drepturile României de a stabili regimul liberei navigațiuni pe Dunăre prin o 
convenţiune internaţională. Căci în aceasta s-ar vedea mai mult garantată 
România decât în orice altă stipulațiune ce ar emana de la Comisiunea 
Europeană, care n-are în atribuțiunea ei de a face creațiuni de jurisdicţiune. 
De aceea d. Ionescu crede că ceea ce Adunarea are de făcut este să se 
adreseze la M. Sa în sensul de a asigura României interesele sale la Dunăre 
şi a face ca opiniunile manifestate în Adunare în privinţa drepturilor ţării în 
cestiunea Dunării să fie traduse în fapte de către consilierii M. Sale. 

D. Stolojan ia cuvântul după d. Ionescu pentru a parafraza, adică a face 
şi mai anodine, banalităţile rostite de d. Chițu la începutul dezbaterilor. 
Camera se golește cu încetul; d. Stolojan este redus a perora către câţiva 
colegi, foarte puţini, cari, dacă nu ieşiseră din sală, e că găseau fotoliurile d- 
lor destul de comode pentru a se transporta cu aripile lui Morfeu pe nişte 
țărmi mai fericiți decât ai Dunării. Astfel, d. Stolojan, fără să pună măcar un 
punct la o frază isprăvită, coboară de la tribună. 

D. prezident al Consiliului luând cuvântul, onorabilii se întorc în sală 
să-şi reia locurile. D. Dimitrie Brătianu repetă cele spuse în Senat. 

D-sa pierzându-se în figuri retorice, cere încrederea unanimă a 
Adunării, pentru ca guvernul să aibă acea forță morală care singură etc. etc. 
etc. D. Dim. Brătianu, profitând de experienţa făcută alaltăieri în Senat, 
unde, în loc de un vot de încredere cerut de d-sa categorie, n-a obţinut decât 
trecerea curat și simplu la ordinea zilii, declară de astă dată că orice 
moţiune, fie oricum, o respinge, considerând-o ca un vot de neîncredere; d- 
sa dar cere trecerea curat și simplu la ordinea zilii. D. C.A. Rosetti trage 
sforile d-sale, ele însă fiind, cum se ştie, cam prea tocite, votul cerut este 
obținut numai cu două voturi peste majoritatea reglementară, adică minimă. 


€ 


[29 mai 1881] 
Ieri în Cameră d. Chițu a readus în discuție cestiunea dunăreană 
suscitată de interpelările de alaltăieri şi asupra căreia s-a trecut la ordinea 
zilii după cererea guvernului. D. Chițu a cerut ca Adunarea să treacă în 
secțiuni spre a se ocupa cu moțiunile motivate depuse cu ocazia dezbaterii 
asupra interpelărilor. D. prezident al Consiliului și ministru de externe, 
Dum. Brătianu, nefiind de față, d. Sturdza, ministrul de finanțe, susține că 
nu se poate anula votul din ajun asupra trecerii la ordinea zilii. Părerea d-lui 
Chițu prevalează; secțiunile iau în dezbatere moţiunea, dar o resping. 
Camera respinge asemenea moţiunea şi păstrează ordinea de zi. Vom 
reveni asupra acestui incident. 


€ 


[50 mai 1881] 

Discuțiunea cestiunii dunărene în Adunări, pe temeiul protocoalelor 
Comisiei Europene şi a actelor diplomatice, au descoperit în fine până la ce 
punct fostul ministru de externe, onor. d. Boerescu, a știut să compromită 
terenul de drept pe care ţara era așezată în virtutea Tractatului de la Berlin. 
Claritatea revărsată asupra actelor marelui om de stat e binefăcătoare și, 
dacă nu ne-am teme ca totul să nu fie decât o comedie și ca noul cabinet, 
ieşit din sânul aceleiaşi majorităţi parlamentare, să nu fi făcând decât 
opoziţie aparentă actelor și promisiunilor cabinetului demisionat, am putea 
spera că nu prea târziu s-a făcut lumină, că guvernele regelui vor putea încă 
reveni cu succes asupra celor compromise de guvernul principelui. 

Discursul călduros şi de o admirabilă claritate a d-lui Alexandru 
Lahovari a demonstrat din nou că ministeriul Brătianu-Boerescu alunecase 
pe clina unor propuneri şi concesiuni verbale şi în scris cari sunt cu totul în 
afară de libertatea absolută de navigaţiune a Dunării stipulată prin Tractatul 
de la Berlin şi că prin această alunecare și-a înstrăinat simpatiile puterilor 
apusene și le-a dezinteresat în cestiune. 

În adevăr numai interesarea tuturor puterilor apusene pentru libertatea 
absolută de navigaţiune este mijlocul de-a înlătura până la un punct 
oarecare rivalitatea politică și economică ce există de atâta timp între două 
mari puteri, Rusia și Austro-Ungaria, atât pe ţărmii Dunării cât și în privirea 


dezvoltării ulterioare a raporturilor dintre popoarele balcanice. A admite 
preponderența uneia din ele înseamnă din capul locului a atinge 
susceptibilitatea celeilalte şi a da raporturilor pacifice și normale de până 
acum un caracter de tensiune care, într-un moment dat, ar fi mult mai 
periculos pentru micile state de la Dunăre decât pentru acei vecini cari, 
aproape egali în putere și importanţă politică, ar afla poate la urmă mijlocul 
de-a-și acorda interesele în detrimentul existenței proaspetelor formațiuni 
de state de pe malurile Dunării. Ţinându-se însă pururea viu interesul 
puterilor apusene atât pentru libertatea navigațiunii Dunării cât şi pentru 
existenţa statelor riverane, amândouă puterile mari, care prin apropierea lor 
tind a avea un cerc de influență legitimă în Orientul Europei, ar găsi în 
cooperarea pairilor lor o garanţie îndestulă pentru menţinerea influenţei lor 
actuale, iar statele țărmurene un sprijin în contra lărgirii din cale afară a 
acelor influenţe. 

Interesul statelor apusene este aşadar un element modelator pentru 
tendențele de predominare cari se dezvoltă din două laturi în Răsăritul 
Europei. 

lată ce a ce a voit Iractatul de la Berlin, iată în trăsurile cele mai 
generale politica naţională ce ar trebui s-o urmeze un guvern Românesc. 

Noi credem că, cu oarecare bunăvoință reciprocă, interesele mari ale 
puterilor şi cele locale ale statelor ţărmurene sunt armonizabile și că tocmai 
preponderanţa esclusivă a unora e stricăcioasă unei asemenea armonii. Pân' 
acum a rămas cel puţin dovedit că această armonie e favorul şi a unora și a 
altora, încât părăsirea terenului de drept creat de Tractatul de la Berlin ar da 
poate naștere unor complicaţiuni pe cari statele mici de la Dunăre ar trebui, 
în interesul lor propriu și bine înţeles, să le eviteze cât se poate de mult. Și 
le vor evita din momentul în care vor renunţa de-a face politică pe picior 
mare și se vor mulţumi cu dezvoltarea ce le-o acordă dreptul public pozitiv, 
stipulat prin tractatele europene. 


€ 


[31 mai 1881] 

Închiderea chiar în mijlocul anului şcolar a şcoalei de la Panteleimon a 
produs senzaţiune în public şi mai multe foi din capitală au stăruit să se 
deschiză iar şcoala, apelând mai ales la simțământul de dreptate și de iubire 
creştinească a celor ce aruncaseră pe sărmanii elevi pe drumuri. Însă aceasta 


se întâmplă în cele dântâi momente după închiderea școalei; în urmă 
sărmanii băieţi aruncaţi pe drumuri au fost daţi uitării şi astăzi nimeni nu 
mai vorbeşte de dânșii. Credem însă că de astădată e vorba mai cu seamă de 
un principiu și de un interes public care trebuie apărat, deşi fără îndoială 
copiii ca atari merită asemenea compătimirea noastră. 

S-a închis o şcoală care funcţionase mai mulţi ani de zile și aşa ni se 
pune înainte de toate întrebarea dacă tocmai ţara noastră poate să privească 
cu indiferenţă închiderea uneia dintre puţinele sale şcoli. Îndeosebi cea de la 
Panteleimon era afară de aceasta o școală specială. Erau acolo, afară de 
clasele primare, o şcoală de meserii, mai ales pentru lemnărie, şi o şcoală 
pentru surdo-muţi. În sfârşit, întregul institut era anume întemeiat pentru 
creşterea copiilor găsiţi şi în genere a copiilor orfani. Într-un cuvânt e vorba 
de un așezământ de binefacere și de cultură care a fost desfiinţat și trebuie 
să ştim dacă el putea să se desființeze ori cel puţin dacă erau destule motive 
spre a-l desfiinţa. 

Trecând cu vederea întrebarea dacă ţara noastră are ori nu trebuință de 
un asemenea așezământ, ne vom mărgini deocamdată a constata că el a fost 
întemeiat — în mare parte cel puţin — din donaţiunile acelora care credeau 
că ţara are trebuință de dânsul și că desfiinţându 'l se lovesc drepturile 
pioșilor donatori. Şi ar fi foarte trist dacă nici chiar până astăzi nu ar fi 
străbătut la noi convingerea că o societate aşezată pe temelii sănătoase nu 
poate să acorde nici unei puteri constituite dreptul de-a întrebuința fonduri 
pioase pentru alte scopuri afară de cele hotărâte de donatori. Fără îndoială 
statul a contribuit şi el pentru întemeiarea și întreţinerea institutului de la 
Panteleimon; însă aceasta nu-i dă de loc dreptul nici de a desfiinţa institutul, 
nici chiar de a cere să i se restituiască suma contribuită, căci și el a 
contribuit spre acelaşi scop ca donatorii şi n-a pus atunci când a contribuit 
nici o condițiune din care ar putea să-și deducă dreptul de a desfiinţa 
institutul. Astfel contribuirea din partea statului e numai o dovadă mai mult 
că trebuința întemeierii unui institut ca cel de la Panteleimon era — cel 
puţin — de toți simțită. Statul are dar dreptul de control, poate chiar să nu 
mai contribuie pentru întreţinerea acelui institut, însă dreptul de a desfiinţa 
institutul nu-l poate avea decât în cazul când fondurile din care s-a înființat 
şi se întreține nu ar fi destinate de pioșii donatori pentru scopul urmărit de 
acel institut. Iară dacă fondurile ar fi prea mici, încât din ele nu s-ar putea 
întreține institutul, nu rămâne decât să aşteptăm ca ele să crească ori să 
facem un nou apel la inimele binefăcătoare, dar institutul rămâne în 


principiu întemeiat, căci altfel am lăsa să se crează că e nebun acela care 
jertfeşte o parte din roadele muncii sale pentru buna creştere a generațiilor 
viitoare. 

Credem însă că institutul de la Pantelimon e atât de folositor încât 
merită să fie susținut chiar şi în cazul când fondurile destinate anume pentru 
întreţinerea lui ar fi prea mici. 

Nu ştim dacă până acum acest institut a răspuns la scopul ce-i este pus. 
Admiţând însă că el s-a abătut de la scopul său tot nu putem admite că 
urmează să fie desfiinţat, ci numai că trebuie reorganizat. 

Lipsa de bani nu poate să fie un motiv serios pentru desfiinţarea 
institutului. Ni se spune mereu că sunt mulți bani în ţară și e peste putinţă 
ca, atunci când se votează mii şi iar mii de lei cheltuieli de reprezentaţie 
pentru înalți demnitari ai statului român, să nu aibă bani pentru întreţinerea 
unui prea slab dotat institut de binefacere. În acelaşi timp vedem că Eforia 
Spitalelor, din ale cărei venituri s-a întreţinut pân' acum institutul de la 
Pantelimon zideşte case nouă, plantează grădini, pune grilajuri frumoase, ba 
dărâmă chiar o biserică spre a putea zidi alta în locul ei; nu înțelegem dar 
cum Camera şi cum guvernul, care au aprobat aceste cheltuieli, mai pot fi 
de părere că nu sunt bani pentru întreţinerea unui institut în care copiii 
găsiţi, orfani şi surdo-muţi găsesc un adăpost şi o creştere potrivită cu 
interesele ţării. 

Care pot să fie dar cuvintele pentru care s-a desființat — precum 
sperăm, deocamdată — institutul de la Pantelimon? Aceasta e întrebarea pe 
care trebuie să şi-o pună tot omul serios și credem că ar fi timpul ca opinia 
publică să nu mai rămâie în nedumerire asupra acestei întrebări. 


€ 


[31 mai 1881] 

Asupra examenelor de bacalaureat de estimp am primit denunţări atât de 
grave încât ne-am sfiit de-a le da publicității şi am căutat mai întâi a ne 
informa de la oameni vrednici de crezare întru cât ele erau exacte. 

Mai cu seamă în contra d-lor Crăciunescu şi Cernătescu erau îndreptate 
acele  denunţări. „L'Independance roumaine“ de alaltăieri cuprinde 
asemenea indicii de cea mai mare gravitate asupra acestor doi profesori. Ea 
publică câte o scrisoare a fiecăruia dintre ei, pe cari iată-le: 


Rog pe colegul meu, d. X., de-a binevoi să se arate indulgent cu tânărul Z ... Îi 
voi fi recunoscător. 


Aceasta e a d-lui Cernătescu. 
D. Crăciunescu scrie franţuzeşte următoarele: 


Rog pe onor. meu coleg, d. X., de-a se arăta indulgent cu tânărul M ...; nu e 
tocmai sigur în cestiunile de istorie; dar cunoaște foarte bine no. 13 al programului. 


E bine înţeles că d-lor fac parte din comisia de examinare. 

În urma acestor revelaţiuni şi a unor informaţiuni din chiar cercurile 
profesorale, publicăm următoarele șiruri, primite la 16 ale lunei curente și 
pe cari la început ezitaserăm de-a le da la lumină fără o confirmare 
ulterioară. Aceste şiruri au forma unor întrebări la cari elevii examinaţi vor 
răspunde afirmativ. 


Este adevărat că d. Crăciunescu este meditatorul a cinci elevi, candidaţi de 
bacalaureat pentru sesiunea de estimp? 

Este adevărat că d-sa a făcut (adică nu, le-a dat în original) încă de acasă elevilor 
d-sale tema latină? 

Este adevărat că elevilor d-sale li s-a introdus prin gaura uşei tema greacă? 

Este adevărat că d-sa face cestiuni de literatură latină unele aparținând facultății 
de litere, iar altele absurde? Ca curiozitate iată câteva: Cari erau caracterele limbei 
latine vorbite în Alexandria în timpul lui Horaţiu? Care a fost critica făcută de 
Scaliger lui Horaţiu? Ce diferență era între adevăratul creştinism și religiunea lui 
Virgil? Ce asemănare e între Omer, Racine, Virgil şi Dante? ...!!! 

Este adevărat că chiar d. Crăciunescu nu știe răspunsurile acestor întrebări şi că le 
are scrise pe niște foițe pe care nu uită d' a le pune în tot momentul înaintea ochilor d- 
sale? 

Este adevărat că d-sa are pasajele de care-i întreabă pe candidați traduse de acasă 
cu juxtaliniere?... 


Este adevărat că d. Cernătescu 1 n-a ştiut cine a încheiat pacea de la Nicea? 


Este adevărat că d. Cernătescu a susținut că nici os din oasele lui Huniade n-a 
existat când Soliman a mers să ia Belgradul? 

Este adevărat, în fine, că d. Cernătescu a susţinut cu tărie înaintea tuturor 
candidaților că Ludovic XI a fost fiul lui Ludovic VII? 

Da! Așa este: Ce vă așteptați de la un autor de istorie care a copiat cuvânt cu 
cuvânt pe francezul Duruy? 


1. Numit la universitate prin decret al Locotenenţei domnești de la 11 februarie, 
fiind ministru al instrucției d. C.A. Rosetti. Nu are titluri academice și n-a făcut 


concurs. 


€ 


[3 iunie 1881] 

A intrat vulpea 'n sac. „Românul“ se zbate ca-n gura șarpelui spre a 
scăpa din încurcătura în care l-au pus evenimentele parlamentare a celor din 
urmă zile. 

Regalitatea putea fi proclamată de ţară, e foarte adevărat, căci liberă e 
orice ţară neatârnată de a-şi pune titlul pe care-l găseşte mai potrivit cu 
poziţia ei; dar libere rămân pe de altă parte toate ţările neatârnate de-a 
recunoaște sau nu acest titlu. Cele mai multe din puterile Apusului, având 
interese de-o importanţă secundară pe malurile Dunării și văzând în 
erigerea României în regat o garanţie de pace mai mult prin înlăturarea 
secularei rivalități dintre două mari puteri, s-ar fi grăbit cu bucurie a 
recunoaște micului popor de rasă latină poziţia ce o cereau oamenii lui de 
stat ca ceva necesar pentru dezvoltarea lui. Alte puteri însă cari aveau 
interese economice și politice la Dunăre de-o ordine superioară, văzând 
preţul mare ce d-nii Brătianu-Boerescu puneau pe regalitate, au crezut a 
putea cere o compensație pentru recunoașterea ei: preponderanţa pe Dunăre. 

Am reprodus după ziarele din Viena formula ce se dădea acestei 
exigente „Recunoaşterea regalității plăteşte cât un anteproiect austriac“. 

S-a constatat cu de prisos în Parlament că înaintea încoronării d. Vasile 
Boerescu recunoscuse ca îndreptăţită instituirea unei Comisii Mixte, 
neprevăzută în Tractatul de la Berlin, sub președința Austriei. Lucrul 
mergea atât de departe încât în Comisia Europeană din Galaţi delegatul 
Austriei a dat o dezmințire formală delegatului României şi celui al 
Bulgariei, spunându-le verde să nu se prefacă că se opun creării unei 
asemenea comisii, căci delegatul Austriei știe că guvernele acestor doi d-ni 
au luat deja angajamente în privirea aceasta. lată în ce poziţie falsă era pus 
colonelul Pencovici în Comisia Europeană. 

Apropiindu-se încoronarea, d. Ion Brătianu simte că s-apropie timpul de 
a-şi ţine cuvântul dat Austriei. 

Atunci declară în Parlament şi în conventiculele de la Herdan că nu mai 
poate merge c-un partid care fură, spre a nu mai întrebuința eufemisme. 
Fratele său, venit din Constantinopole spre a-l înlocui, face declaraţii 
analoge în Cameră: „Hoţii la pușcărie, speculanţii intereselor publice la 


carantină; nu mai sunt oameni cinstiţi în ţara aceasta, dar îi vom corige noi 
prin articolele respective ale Codului Penal!“ Asta în plin Parlament, în cel 
dendâi discurs al primului cabinet regal, menit a fi reprodus până și în 
telegramele ziarelor europene. 

Vine în sfârșit cestiunea Dunării la ordinea zilei. Din documente 
diplomatice se constată că guvernul trecut a compromis cestiunea prin 
concesii pripite; că, pledând numai cu jumătate gură în privirea aceasta, ca 
unul ce făcuse deja promisiuni, a inspirat dezgust puterilor apusene, cari la 
început erau plecate a face din libertatea absolută de navigaţiune o cauză a 
lor; că puterile apusene, văzând duplicitatea guvernului român, au înclinat a 
da dreptate exigenţelor Austriei, părăsind pe statul mic ce se încerca a le 
amăgi şi a le compromite vaza. 

Și aceste lucruri nu au fost descoperite numai de membrii opoziţiei. Nu. 
D. Chițu, unul din șefii majorităţii, o face, d. Fleva, un alt șef al majorităţii, 
se asociază cu el; c-un cuvânt d. lon Brătianu i-a numit hoţi, d-lor îl 
numesc, c-un cusur subțire, trădător; indirect, cu oarecare rezervă ca pe-un 
şef al întregei ortale, dar trădător. 

„Neue freie Presse“, un organ foarte amic al d-lui Ion Brătianu, scrie în 
privirea aceasta următoarele: 


D. Dim. Brătianu ar aranja bucuros cestiunea dunăreană într-un mod amical cu 
Austro-Ungaria și cu celelalte puteri europene; dar, cu ocazia acestui periculos 
experiment, n-ar voi să piarză nimic din popularitatea sa şi de-aceea a crezut de 
cuviinţă și prudent de-a declara că pertratările sub cabinetul trecut ajunseseră atât 
de departe încât el s-a găsit în faţa unui fait accompli. 

Prin aceasta credea a putea urni într-un chip comod odiul eventual al 
concesiunilor făcute puterilor pe umerii fratelui său Ion Brătianu și ai d-lui Boerescu; 
dar nu socoti ca Ion Brătianu și Boerescu n-au murit încă, că, din contra, nu numai 
că sunt între cei vii, dar sunt și senatori şi pot deveni iar miniştri. Era dar natural ca 
ei să nu voiască a lua pe umerele lor acel fait accompli pe care-l iscodise Dumitru 
Brătianu şi să protesteze în contra încărcării lor c-o asemenea sarcină. D. Dumitru 
Brătianu va trebui așadar, dacă nu preferă să-și reia comodul post de ministru la 
Constantinopol, să rezolve singur cestiunea Dunării... Cabinetul trecut au conces 
deja instituirea unei Comisii a statelor riverane şi prezidența Austriei în ea (deşi nu 
ca privilegiu, însă în mod convențional). Dacă asemenea promisii ale unor miniștri 
români pot fi privite ca obligatorii, d. Dumitru Brătianu poate în adevăr să se refere 
la ele ca la un fait accompli. 


lată priveliștea în faţa căreia se află Coroana. D. Ion Brătianu, ca și d. 
Dumitru Brătianu, au aruncat Parlamentului acuzări de cea mai mare 


gravitate. Acest din urmă, a amenințat pe membrii majorității cu pușcăria şi 
cu punerea la carantină. Desigur că Parlamentul din parte 'şi, oricât ar avea 
pe umerii lui afacerile Mihălescu, contractele de lemne ale d-lui Fleva, jocul 
de bursă cu ocazia răscumpărării şi milionarizarea Costineștilor, răspunde 
prin neîncredere în politica guvernului trecut, prin rezervă în faţa 
cabinetului actual. 

Fără îndoială neînțelegerile între d. Ion Brătianu și amicii săi politici nu 
vor dura mult. Acuzările ce şi le-au aruncat reciproc sunt de natură a-i 
încărca cu atâta discredit pe toți împreună încât, coûte que coûte, 
componenţii de căpetenie ai partidului roșu se vor reapropia. D-lui Brătianu 
îi trebuiesc roşii, roşilor le trebuiește el. 

Nouă însă ni s-a dat pentru întâia oară ocazia de-a măsura într-un 
moment de tensiune reciprocă abisul de corupţie al partidului dominant, pe 
care fostul ministru prezident îl acoperea cu perdeua numelui său; am auzit 
pronunțându-se de chiar ai lor sentența de maturitate pentru marea 
Academie de la Văcăreşti. Pe de altă parte şefii majorităţii au confirmat 
ceea ce lancu Negură zicea despre guvernele roșii în genere: „La putere 
fiind, conspiră cu străinii contra țării!“. 

Stroussberg, Livadia, Basarabia, art. 7, răscumpărarea și în fine 
Dunărea, iată un lanţ întreg de interese din cele mai vitale ale ţării cari se 
sacrificau numai pentru ca roşii să vie sau să rămână la putere. Ei nu se pot 
despărți unii de alții, căci nu sunt numai amici politici, ci complici, şi 
complicitatea lor la crime ordinare ca şi la crime de stat îi cimentează 
împreună pentru de-a pururea. 

Care parlament din lume ar fi îngăduit în adevăr ca prezidentul 
Consiliului să-i spuie: „Hoţii la puşcărie, precupeţii intereselor publice la 
carantină! Nu mai sunt oameni onești în ţara aceasta“? Ei bine, Parlamentul 
acesta au îngăduit-o pentru că fapte de notorietate publică le închidea gura, 
pentru că mulţi, foarte mulţi din membrii majorităţii ziceau în fundul inimei 
în acel moment: „Pater, peccavi! “ 

„Românul“ întreabă de ce nu se dă în judecată cabinetul trecut. 

Noi am zice că ar trebui să se afle cineva în cer ori pe pământ care să 
poată da în judecată Senatul ce-au trecut la ordinea zilei peste scabroasele 
afaceri, descoperite de însuși mucenicul, și Camera în care s-au instituit 
celebrele biurouri de împământire pe sub mână. 

Cine ar putea să judece şi partidul și guvernele roşii e ţara. Dar la ea nu 
face nimeni apel, mai ales când sunt interese străine la mijloc. 


€ 


[4 iunie 1881] 

Ruptura între d. Brătianu și partidul său nu putea să dureze mult. „Găsit- 
au Filip pre Naftanail“ zice Scriptura; regăsitu-s-au în sfârşit cancelarul de 
la Măgura cu iubiții săi Pătărlăgeni. Cine se va bolnăvi din pricina 
împăcăciunii e cestiunea dunăreană. 

Pentru a reîmprospăta în memoria cititorilor deosebirea între vederile 
cabinetului Brătianu-Boerescu și acelea ale şefilor majorităţii reproducem 
mai la vale pasajele acelea din discursul d-lui Chițu prin care d. Boerescu e 
acuzat, în mod eufemistic în adevăr, dar nu mai puţin grav, de-a fi 
compromis cestiunea Dunării. Compare-se aceste pasaje cu aserţiunile 
„Românului“ că nimic nu s-a compromis, că cestiunea este intactă şi facă-și 
fiecine concluzia asupra preţului cu care se plătesc tovărăşiile politice ce 
ţara are nenorocirea de a le suporta. 


€ 


[4 iunie 1881] 
Un amic al foii noastre ne observă că două din întrebările ce se fac d-lui 
Cernătescu printr-o comunicare ce ni s-a trimis din public cu ocazia 
examenelor de bacalaureat sunt șicane. 
lată-le: 


Este adevărat că d. Cernătescu n-a știut cine a încheiat pacea de la Nicea? 
Este adevărat că d. Cernătescu a susținut că nici os din oasele lui Huniade n-a 
existat când Soliman a mers să ia Belgradul? 


Șicana ar consista, după amicul nostru, în imposibilitatea întrebărilor, de 
vreme ce nici Soliman n-a fost contimporan cu Huniady, nici s-a încheiat 
vro pace la Nicea. 

Înainte de toate, care Soliman şi care Nicee? 

Observaţia aceasta ar avea cuvânt dacă întrebările i s-ar fi pus unui elev 
de liceu. 

Un atare sau un om privat nu e obligat a şti nici păcile câte s-au încheiat 
în deosebitele Nicee, nici care Soliman împărat a fost contimporan cu 
Huniady. Dar întrebările de mai sus, în forma lor vagă, fără a se determina 
nici de ce Soliman e vorba, nici de ce Nicee, se pot pune unui profesor de 


facultate, care ar fi ținut nu numai a da un răspuns la ele, ci și a descoperi 
lapsurile strecurate în ele, pentru a le da un înțeles îndoit. Pentru noi 
întrebările, deşi greşite, au un răspuns istoricește exact, ceea ce nu ne 
împiedecă de-a descoperi erorile. Din parte-ne însă nu ne-am crezut deloc 
în drept de-a corige erori puse poate cu intenţia de a-l face pe examinatorul 
la bacalaureat să-și formuleze altădată întrebările și răspunsurile cu mai 
multă preciziune. 

În locul întâi se zice în adevăr „pacea de la Nicea“ în loc de „pacea lui 
Nicia“ (cea de 50 de ani în războiul peloponeziac); în locul al doilea se zice 
„Soliman“ în loc de „Mohamed II“. 

Dar amândouă întrebările luate cu intenţia cu care ne par puse ne-au 
convenit nouă, pentru că au o dezlegare, poate cam greu de aflat pentru 
profesorul în cestiune, dar desigur din cele mai neașteptate. 

Pacea de la Nicea s-a încheiat în adevăr între Poriu împărat şi Alexandru 
Macedon; iar Soliman contimporanul lui Huniady e fiul lui Baiazid I, 
împărat în părțile europene ale Turciei, care a murit ucis la 1410. 

Spre liniștirea amicului nostru cată s-o repetăm că aceste întrebări ne 
par a fi puse nu pentru a pune în perplexitate pe un elev de liceu, care ştie şi 
când a trăit Huniady, și timpul lui Soliman Legiuitorul, ci pentru a 
demonstra unui profesor de facultate că întrebările ce le pune cată să fie 
precise ca denominațiune şi ca epocă. Ce e Soliman fără nici un atribut? Ce 
e Nicea? Există patru Nicee deosebite, patru Nicia cunoscuţi, cinci Belgrade 
şi în fine trei Solimani — aceşti din urmă încai toți în raporturi directe cu 
istoria noastră naţională. Dacă profesorul nu întreabă de Soliman cel Mare 
sau Legiuitorul elevul îl poate confunda cu Soliman Beţivul, contimporanul 
lui Huniady. 


€ 


FRANZ SCHIPEK 


[4 iunie 1881] 

Eminentul violonist şi compozitor, după o îndelungă suferință, a încetat 
din viață ieri noapte; astăzi rămăşiţele lui vor fi depuse în locuința eternă. 

Moartea prematură a acestui om de adevărat talent, de o inteligență 

artistică înaltă, este o mare pierdere pentru artă la noi, unde un artist de 


valoare ca dânsul nu poate rămâne decât silit de împrejurări sau doborât de 
slăbiciuni nebiruite. 

F. Schipek a murit în vârstă de 38 de ani. El lasă un număr însemnat de 
compozițiuni, remarcabile atât ca inspiraţie cât și ca lucrare, şi dintre cari, 
dacă dezvoltarea artei la noi are vreun viitor, multe vor rămâne. 


€ 


[5 iunie 1881] 

Înclinam uneori a ne face iluzii asupra cancelarului de la Măgura, 
închipuindu-ne că în adevăr urmăreşte vreo idee politică sau națională. E 
prea adevărat că scopul nu justifică mijloacele şi, oricare ar fi fost ideea pe 
care ar fi urmărit-o d. Ion Brătianu servindu-se cu speculanţi ai intereselor 
publice pe cari frate-său îi ameninţă cu carantina sau ca maturi candidați 
pentru examene înaintea curţii cu juraţi, ţintele sale politice trebuiau să 
sufere de aceasta. Scopul nu justifică asemenea mijloace, dar le-ar putea 
esplica măcar. 

Dacă n-am fi renunţat de mult la această iluzie evenimentele celor din 
urmă zile ar fi izbutit a ne convinge că d. loan Brătianu nu urmăreşte nici 
un scop şi că tot miezul politicei sale e de-a mănţinea la putere corupţia 
pentru ea însăși, ignoranţa, specula intereselor publice pentru ele însele, în 
afară de orice ordine superioară de idei sau de interese. 

Esplicaţia optimistă pe care o dădeau unii pentru retragerea d-lui 
Brătianu era: Acest om urmărea în adevăr regalitatea şi neatârnarea deplină 
coûte que coûte: se servea deci în urmărirea scopurilor sale de tot ce e mai 
corupt, mai lesne de avut ca votator, mai mlădios. Spiritele independente, 
prea multă critică ar fi fost piedeci la ceea ce recunoscuse el că e bun ori 
salutar. Dar, odată poziţia în afară a ţării asigurată, el nu mai are nevoie de 
aceste elemente netrebnice de postulanţi, cumularzi, speculanți ai 
intereselor ţării. Va căuta a da o organizare internă ţării, atrăgând în sfera 
ideilor sale elemente oneste şi sănătoase sau sprijinindu-le pe acestea în 
tendențele lor, fără a se mai amesteca direct în afaceri. 

O esplicare tot optimistă a retragerii era că voia să scape de d. Boerescu, 
care se prea angajase în cestiunea Dunării, și să dezlege mâinile 
eventualilor săi urmași. 

Toate explicările acestea au fost greșite. 


D. Ion Brătianu s-a supărat amar pe critica făcută de d. Chițu politicei 
sale în cestiunea Dunării; d-sa e solidar cu d. V. Boerescu și cu teoria emisă 
de acesta, pe care de mult am cunoscut-o, că „Dunărea nu e a nimănui și a 
tuturor“. 

Cu toată blândeţa cu care d. Chițu critica această teză a d-lui Boerescu, 
noi credem că ea e prea circumscrisă și se poate generaliza asupra ţării 
întregi. Nu numai Dunărea, țara asta întreagă e a nimănui şi a tuturor. Ţara 
întreagă nu mai e decât un hotel ce aparține musafirilor eventuali cari se 
scurg din câteşipatru unghiurile lumii pe acest pământ; Parlamentul e un 
hotel pentru oameni fără tradiţii şi fără patrie hotărâtă, pentru Gianii şi 
Cariagdii de toate categoriile; demnitățile statului sunt un hotel pentru 
absolvenţii a patru clase primare şi a unui curs de violoncel; ministeriile 
sunt hotele pentru cele patruzeci de terenuri de voiajori deosebiți care le-au 
populat în curs de şase ani și populaţiile provizorii a acestei ţări dau întregei 
activităţi publice un caracter provizoriu. 

Noua Americă dunăreană seamănă mult cu prăvăliile improvizate ale 
târgurilor anuale, cu firmele, cu inscripţiile, cu mișcarea de-o zi; pe când 
vechea Românie istorică, cu tradiţiile ei, semăna unei cetăți cu firme 
seculare, în care activitatea se urma de sute de ani pe aceleaşi cărări. 

Am fi crezut un moment că şi d. Brătianu urmărește reconstruirea acelei 
cetăți; dar am pierdut această credință. D-sa este şi voieşte să rămână 
căpetenia acelora cari cred că ţara aceasta nu este a nimănui, este a primului 
ocupant. Ceea ce s-ar fi putut crede că e un mijloc pentru realizarea unei 
ținte politice este scopul însuși a d-lui Brătianu, este înstrăinarea. Și fiindcă 
nimic nu-i mai favorabil înstrăinării decât corupţia, mijlocul pentru a 
înstrăina deplin ţara, a o face nepăsătoare chiar de soarta ei, e coruperea 
sistematică a spiritelor prin erigerea în principiu de guvernământ a teoriei: 
că banul câștigat fără muncă şi parvenirea cu orice preţ e unica ţintă a 
existenței omeneşti. Pe această cale d. Brătianu va ajunge în adevăr ca 
poporul istoric al ţării, acest obiect al sistematicei esploatări, să prefere 
chiar dominaţiunea străină dominaţiunii patrioţilor de meserie. 


€ 


[6 iunie 1881] 
Când onor. d. Ioan Brătianu s-a retras la Măgura pentru motive de 
sănătate, după ce la Herdan espusese o altă serie de motive, era de crezut că 


atmosfera încărcată de afacerile  Mihălescu-Carada-Costinescu, de 
sinecurele ce şi le-au creat patrioțţii de industrie, de pensiile reversibile, de 
cumul, de întreprinderi etc. îl înădușea pe cancelarul nostru și voia să 
deschiză un ventil în Cameră pentru a o răcori. 

Și în adevăr această credință deveni mai plauzibilă când onor. d. 
Dimitrie Brătianu, într-un moment de sinceritate, trimise pe hoţi la puşcărie, 
pe precupeţii intereselor publice la carantină. Niciodată ministru n-a 
pronunţat vorbe mai grave la adresa partizanilor săi ca acesta. Bătrânul 
Cromwell s-ar fi putut mândri cu rostirea lor; de aceea au și fost reproduse, 
spre veselia Europei, de ziarele cele mai răspândite. Un prim ministru care 
zice că nu mai sunt oameni onești în ţara aceasta şi care amenință că-i va 
face oneşti prin paragrafii respectivi ai Codului penal și prin răcoritoarea 
umbră a zidurilor de la Văcăreşti e un ministru fenomen la Sybaris, care-ar 
merita un monument. 

Credem că acest motiv ar fi fost de ajuns pentru ca Maiestatea Sa să 
ceară esplicări ministrului său prezident asupra înţelesului și întinderii 
vorbelor ce le întrebuinţase. 

Avea și are de gând d. Dim. Brătianu să guverneze înainte sprijinit de o 
majoritate căreia i-a adresat şi care a fost capabilă a suporta asemenea 
epitete? Nu știe prezidentul Consiliului că, pe cât timp aceşti oameni 
formează majoritatea Camerei, ei sunt neresponsabili, că nici un judecător 
de instrucţie nu i-ar putea scoate din menajeria sacrosanctă? Nu ştie 
ministrul prezident că cel dendâi mijloc de a-i trage la răspundere este 
disoluțiunea și alegerile nouă? 

După cât se vede însă hoţii buni de pușcărie şi precupeţii intereselor 
publice buni de carantină vor continua a face legi şi a guverna. 

E ciudat aceasta, dar aşa e scris în cartea sorții ca în țara noastră să nu se 
facă mai bine. Ca la noi la nimenea. Și într-adevăr, cum și la ce s-ar face 
mai bine? Unul face revoluţie pe faţă și e numit adiutant domnesc; altul 
înjură Domn şi Doamnă prin pasquiluri pretinse satirice și e decorat cu 
medalia Bene-Merenti; altul ia pensie reversibilă de la monarhia ereditară, 
iar fiu său ce trăieşte din această pensie bea la Paris în sănătatea Republicei 
Române; contra altuia se face cercetare criminală pentru cărăturile 
Warszawsky şi el continuă a fi director de ministeriu în timpul întregei 
cercetări, împreună cu tovărășia de Chiriţopoli cu cari populase prefecturile 
în predmetul lucrativelor afaceri! "Ţara vede, se zbate; însă colegiile 


electorale sunt falsificate deja prin introducerea în liste de alegători 
frauduloși: ţara legală e în minoritate față cu ţara cavalerilor de industrie. 

Cum să se facă mai bine și la ce s-ar face? Milionul de oaspeţi în hanul 
Americei dunărene își caută de afaceri şi-i au în buzunar pe patrioţii de 
industrie. A lor e ţara cu d. Brătianu cu tot și lor le convine guvernul. La ce 
s-ar schimba? Pentru Terinte din Vaslui or Bucur din Breaza nu se schimbă 
un lucru atât de subţire precum e guvernul din Sybaris. 

Din acest punct de vedere „Românul“ nu are decât dreptate dacă prin 
şirurile următoare se opune disoluţiunii Adunărilor şi venirii unui alt 
guvern. 


Care rege însă putut-a chema la guvern niște simpli indivizi? Și toţi ştiu că fosta 
partită, ce se zicea conservatoare, nu mai esistă. 

Mulţi dintre bărbaţii cei eminenţi din acea partită au părăsit-o. Fapt clar, pozitiv şi 
de cea mai mare gravitate. 

Puţinii cari au mai rămas sunt divizați în ideile lor politice. Țara toată ştie 
diviziunea ce s-a produs prin „Timpul“ chiar între dd. Lascar Catargi şi Maiorescu. 

D. Carp a spus în Cameră c-acea partită n-are o programă serioară, conservatoare 
şi naţională, ș-a expus națiunii programa dumisale. 

Domnul Carp a rămas singur și partita în care era este fără programă și foarte 
strențuită. 

Astfel dar pretinșii conservatori nu pot veni la guvern, pentru că nu mai sunt o 
partită. 

Nu mai sunt o partită căci nu au o programă clară și cunoscută naţiunii şi 
Europei și sunt părăsiți de către mulţi din bărbaţii cei emininţi pe cari națiunea îi 
cunoaşte. 

Nu mai sunt conservatori, căci faptele au dovedit c-adevăraţii conservatori au 
fost şi sunt membrii partitei liberale naţionale. 


Toate bune și frumoase. Să admitem că programul nostru e necunoscut, 
deşi l-am spus și l-am rezumat de atâtea ori în două cuvinte. 

Care e însă programul d-voastră, clar și cunoscut națiunii şi Europei? 
Dacă al nostru e neclar și necunoscut, nu s-ar putea să vedem odată ceea ce 
numiți programul d-voastră? De atâţia amar de ani tot vorbiţi de existenţa 
unui program roşu, pe care nimeni în lume nu-l cunoaște, încât ar fi o 
adevărată binefacere pentru partidul d-voastră, pentru cititorii „Românului“, 
pentru națiune şi — haiti, fie — pentru Europa dacă l-aţi reproduce odată 
acel misterios program îngropat în negurile unui trecut de patruzeci de ani, 
îngropat în poeziile neogreceşti ale lui Serurie și în traducerile din 


neogreacă ale d-lui C.A. Rosetti. Daţi 'l pe faţă odată să vedem cari-i 
simbolul de credinţă a nouăi Bizanţe, dogmele patriotismului de industrie? 

Nouă ne e necunoscut şi credem că și țării întregi. 

Dacă ar întreba însă cineva care e adevăratul program al partidului roșu 
am arăta că, afară de tendenţa generală de cumul, nepotism, păsuieli, diurne 
ş.a., momentan el cuprinde două puncte, a căror realizare, după cât se 
spune, se va încerca de către patrioți. 

Întâiul punct al programei recente este răscumpărarea drumului de fier 
Cernavodă-Chiustenge. Se zice deocamdată că, afară de cumnatul d-lui 
C.A. Rosetti, celebrul d. Grant, atât prezidentul Camerei cât și cel al 
Senatului ar fi având o dragoste deosebită pentru acest proiect de 
răscumpărare. Compania Cernavodă-Chiustenge cerea 9 milioane pentru 
acest drum. În urma dragostei trinităţii bucureştene prețul s-a urcat la 17 
milioane. 

Al doilea punct al programei e milionul lui Aristid ... Aristid al d-lui 
Grădişteanu. Cestiunea aceasta devine foarte spinoasă când cugetăm că d. 
Brătianu este la putere împreună cu ai săi, că o mulțime de oameni sunt în 
daraveri cu statul și că, la putere fiind dumnealor, oamenii, vrând-nevrând, 
cată să bage mâna 'n buzunar spre a împlini milionul subscripţiei naţionale. 
Dacă roşii n-ar fi la putere, altceva. Dar așa subscripţia seamănă mult a 
spoliaţie cu mâna armată. 

lată programul real până ce „Românul“ va binevoi a ne da pe cel ideal, 
după care pretinde că se mișcă coreligionarii lui politicii. 


€ 


SITUAȚIA ÎN RUSIA 


[6 iunie 1881] 

Guvernul rusesc face cunoscut că la 2 iunie încep dezbaterile asupra 
reducțiunei sumei de despăgubire ce au să mai plătească țăranii pentru 
pământurile lor. Cei doisprezece experți numiţi spre acest scop sunt luaţi 
dintre ţărani, din consiliele urbane, din nobilime și proprietari. Mulţi susțin 
că aceasta nu e decât un mijloc paliativ față cu mizeria ţăranilor ruși, dar în 
fine e un fel de început. În privinţa mișcărilor mai recente ale nihiliştilor, 
„Koelnische Zeitung“ primeşte din Petersburg interesante ştiri, care spun că 


nihilismul este astăzi mai în floare decât oricând. Persecuţiunile în contra 
ovreilor s-au întâmplat într-un sezon foarte favorabil pentru anarhiști, deoarece 
primăvara agitatorul merge la ţară, unde, ca ţăran, fierar sau muncitor, face 
propagandă. Sărăcia amarnică a poporului este un ciment pentru propagandă și de 
aceea a reușit să împingă pe popor, pentru prima dată, într-o luptă făţișă. Numita 
foaie mai spune că nihiliştii au publicat nu una, ci două proclamaţiuni. Lucrătorii, 
între cari propaganda află mai mulți aderenți, s-au împărţit în două uniuni, dintre 
cari cea de nord recunoaşte autoritatea comitetului executiv, iar uniunea lucrătorilor 
de sud lucrează de capul ei. Se zice că Uniunea de sud a luat parte foarte activă la 
persecuțiile contra jidanilor. În Petersburg s-au fabricat cu intenţiune proclamaţii 
falşe în numele ţarului, cari au fost împrăștiate în sudul ţării spre a ațâţa mulţimea. În 
aceste hârtii se zicea ca ţăranii să ocupe îndată locurile promise lor, căci țarul 
deocamdată nu poate face nimic, fiind ţinut prins de nobili la Gacina. 


€ 


[7 iunie 1881] 

Ieri s-a citit în Adunări mesajul regal prin care sesiunea Corpurilor 
legiuitoare se prelungeşte până la 15 iunie inclusiv. În şedinţa de ieri a 
Camerii, care a ţinut numai o oră — delegaţii diferitelor comitete trebuind 
să lucreze în secțiuni — d. N. Gane a adresat o interpelare guvernului 
relativă la cele 10 milioane acordate de Constituantă capitalei Iaşi. D. Gane 
ştie că mai multe tratări s-au urmat între reprezentanţii consiliului comunal 
ieşean şi guvern pentru a pune capăt diferendului; asemenea ştie că un 
proiect de lege s-a subscris de cătră întreg Consiliul de Miniştri, prin care 
proiect se curma diferendul într-un mod definitiv; onor. interpelator știe 
apoi că M. Sa Regele a subscris mesajul de înaintare a acelui proiect, dându 
'] în deliberarea Camerii. Astfel, d. Gane interpelează pe guvern şi în special 
pe dd. miniştri de finanţe şi interne cu scop să afle cari sunt cauzele cari 
întârziază înaintarea acelui proiect. Dezvoltarea acestei interpelări trebuie să 
se facă astăzi. 

Informaţia noastră despre demisia d-lui ministru de război Slăniceanu se 
confirmă. Am arătat ieri deja atât punctele interpelării d-lui Grădişteanu cât 
şi moţiunea de blam care trebuia neapărat să determine retragerea d-lui 
Slăniceanu. Incidentul a fost însă prea interesant pentru a nu reveni asupră-i 
şi credem a nu putea face aceasta mai bine decât reproducând pasajele de 
fond din dezvoltarea interpelării d-lui Grădișteanu. 

În privinţa şcoalei de aplicaţiune interpelatorul constată că d. ministru a 
numit de pe acuma un director al acelei școale, înainte de termenul prevăzut 


de lege pentru deschiderea școalii şi fără măcar să fi prevăzut în buget 
numirea directorului înainte de vreme. Al doilea punct al interpelării este 
privitor la un anunţ publicat prin ziare în care se spune că fiind depus în 
Cameră un proiect de lege pentru cutare întreprindere, apoi (voteze-se sau 
nu proiectul) se și publică licitaţia pentru darea întreprinderii. 

Punctul al treilea şi cel scandalos este privitor la neregularităţile şi 
abuzurile ce s-au făcut la Ministerul de Război cu contractele de furnituri 
ale oștirii. După cercetarea tuturor dosarelor interpelatorul s-a convins că 
procedarea generală urmată în Ministerul de Război mai cu toate 
contractele de întreprindere este aceasta: 

Se face licitațiune, se adjudecă cutare întreprindere asupra cutării 
persoane în cutari condițiuni; licitaţiunea se supune Consiliului de Miniștri, 
care o aprobă. Dar, imediat când este vorba de recepțiunea furniturei 
contractate, se iveşte cazul următor: conform contractului şi conform 
regulamentului Ministerului de Război, furniturile, oricari ar fi, trebuie să 
fie supuse unei comisiuni de examinare și, după art. 18 din regulament, 
dacă comisiunea zice că acele obiecte nu întrunesc condiţiunile, 
regulamentul ordonă că trebuiesc timbrate ca respinse, pentru ca nu pe urmă 
să se poată prezenta la o altă concurenţă, la o altă furnitură. Ce se urmează 
însă? Se urmează într-un mod general faptul următor: Comisiunea constată 
că marfa, furniturile, nu este în condiţiunile contractului, că ele trebuiesc 
respinse. În loc să se aplice timbrul conform regulamentului, petiţiuni peste, 
petițiuni din partea diferiților antreprenori vin la minister și atunci începe o 
serie de apreţieri venind unele după altele din partea ministrului, care zice la 
unele: Având în vedere și considerând, să facem un scăzământ de ... La 
altele: Având în vedere și considerând, să facem un scăzământ de... 

Interpelatorul ilustrează apoi cu exemple, întemeiate pe acte din dosare, 
această procedură a ministerului. Este un contract de furnituri cari sunt 
respinse mai întâi; contracciul propune un aranjament cu scăzământ de 7 şi 
jum. la sută; comisia opinează că fumiturile trebuiesc respinse, totuși, 
adaogă comisia, ministrul, dacă voiește, le poate primi, însă numai cu un 
scăzământ de 40 la sută. D. ministru Slăniceanu, considerând urgenţa 
(acesta era calul de bătaie al ex-ministrului, în toate afacerile de acest fel, 
urgenţa), admite a se primi furniturile cu 20 la sută scăzământ. Contracciul, 
d. Rosenthal, se plânge, protestează, dar sfârşeşte prin a se mulțumi și așa. 
La predarea furniturilor însă contracciul începe iar să protesteze, să se 
plângă și să stăruie; în urma stăruințelor contracciului, d. ministru 


consimte, după trecere de timp, a mai scădea scăzământul de la 20 la sută, 
la care se învoise şi contracciul, la 12 la sută. „Și cum s-au făcut, întreabă 
interpelatorul, aceste  contractări,  pertractări şi  subtractări? Cu 
consimțământul Consiliului de Miniștri? Supusu-s-a cazul în Consiliul de 
Miniştri?“ Nu. Toate acestea s-au făcut din propria și singura autoritate a d- 
lui ministru de război. 

lată acuma cum stă şi afacerea furajului cailor din Dobrogea. D. 
ministru Slăniceanu, spre a vedea în ce condițiuni s-ar putea face acest 
furaj, se adresează mai întâi la administrația Domenielor Statului şi totodată 
întreabă şi pe şefii de corpuri din Dobrogea cam în ce condițiuni se poate 
face  furajul acolo? Șefii de corpuri telegrafiază către ministru, 
încunoștiințându-l că se însărcinează ei să facă acest furaj cu preţ de 90 bani 
de cal. Deși în aceste telegrame și raporturi ale șefilor de corpuri se arată 
preţul de 90 bani de cal, care preţ da mai multe avantaje chiar corpurilor, 
fiindcă puteau face economii, căci acesta era prețul maxim, totuși d. 
ministru Slăniceanu decide ca să se pună în licitaţie furnitura furajului și, 
lucru curios, că, în referatul care-l face la Consiliul de Miniștri asupra 
aprobării licitațiunii, d. ministru Slăniceanu, nu zice nici un cuvânt de 
existența acestor raporturi! Se aprobă dar licitaţiunea pe 1 leu şi 12 bani de 
cal; dar se aprobă nu pe 5 trimestre, ci numai pe 3 trimestre şi contractul se 
încheie în urma acestei licitaţiuni pe 3 trimestre, conform hotărârii 
Consiliului de Miniștri. Expiră termenul. Raporturi din nou ale șefilor de 
corpuri, cari spun că se însărcinează dânșii cu furajul, fiindcă este o 
deosebire mare. lată ce se găsește chiar în dosarele Ministerului de Război. 
La 1879 furajul n-a costat decât 89 de bani de cal şi, de la 89 de bani cât a 
costat în 1879, acum se urcă la 1 leu şi 12 bani de cal. Cer corpurile să facă 
ele aprovizionarea furajului şi cu toate acestea, d. ministru Slăniceanu, fără 
avizul prealabil al Consiliului de Miniştri, din propria d-sale autoritate, 
fără o nouă licitaţiune, prelungeşte contractul pe care-l avea încheiat cu d. 
Saniel Marcus, ginerele d-lui Rosenthal, acelaşi d. Rosenthal de care se 
vorbeşte mai sus. 

Toate acestea sunt fapte pozitive, pe cari d. ministru Slăniceanu nu le 
putea contesta şi nici n-a încercat să le contesteze, dosarele fiind de faţă. 
Senatul, credem, a fost prea indulgent cu d-sa votând moţiunea 
Grădișteanu: incorectitudinea vădită a d-lui ministru Slăniceanu, ca să 
întrebuințăm un eufemism, ar fi trebuit să-i atragă ceva mai mult decât un 
vot de blam. 


È 
[9-10 iunie 1881] 


Votul dureros al Senatului a lovit pe un ministru onest care desigur este vinovat 
numai fiindc-a comis marea greșală d! a urma corintele relei tradițiuni... Furniturile ce 
se primesc sunt totdeauna rele; ministrul onest este bănuit; moralitatea publică este 
greu lovită. („Românul“ de la 6 iunie 1881). 


Nu vom face desigur consideraţii de filozofie morală cu redactorii 
„Românului“. Pentru d. C.A. Rossetti, ca şi pentru breasla patrioților de 
industrie în genere, a capitaliza în zeci de mii de galbeni un vot al unei 
Adunări care n-a fost nici când lege, în pensie reversibilă, e ceva onest; a 
trăi de pomană din pensia monarhiei ereditare și a bea în sănătatea 
Republicei Române, e onest; a escrie, fiind la putere şi având perceptorul la 
dispoziţie, o subvenție naţională de 1.000.000 franci, la care de voie, de 
nevoie oricine are deraveri cu fiscul, se vede silit să subscrie e lucru onest; a 
trece la ordinea zilei peste scabroase afaceri e onest; în fine — în special 
pentru onor. d. Slăniceanu — a face un scăzământ şi mai mare decât cel 
propus de comisie e onest. 

Judecând lucrurile atât de elastic cum obicinuiește ziarul guvernamental 
şi numind oneste procederile cele mai incorecte şi cari dau loc la bănuieli 
întemeiate, am ajunge a acoperi orice fapte cu fraza că oameni oneşti le-au 
comis împinși de un corinte nenorocit și că orice dezaprobare a lor e un vot 
dureros. 

Serdaru, întemnițat la Odessa, ne scrie că el era un om onest. Tot ce 
făcuse era că împrumutase bani fără dobândă, pe care avea de gând să-i dea 
îndărăt mergându-i afacerile bine. Sunt sigur, zice acest om onest, că s-ar fi 
găsit și advocaţi și gazete liberale în România cari să-mi ia apărarea şi să 
arate că ideile mi-a fost cele mai bune. La această îndreptare m-a împiedicat 
un locotenent de dorobanţi, care m-a descoperit în Odessa. 

Drumul de fier Cernavodă-Constanţa costa 9 milioane. De când d-nii 
Grant, C.A. Rosetti și tovărășia au îndrăgit răscumpărarea acestui drum el 
costă 17 milioane, adică cu 8 milioane mai mult. E cam scumpă onestitatea 
d-lui C.A. Rossetti, dar când e vorba de opt milioane îşi arată arama. 

D. C.A. Rossetti e desigur un om onest. 

Dar onestitatea onor. d. Slăniceanu în special se mai dovedeşte și dintr- 
altceva. 


Furajul în Bucureşti costă pentru un cal 94 bani, în Bucureşti unde, 
precum se știe, nu sunt fânețe în mijlocul oraşului. În Dobrogea, ţară foarte 
bogată în pășune, unde pasc sutele de mii de oi ale mocanilor, furajul costă 
1 franc 12 bani de cal, conform contractului pe care onestul ministru l-a 
încheiat cu onor. Saniel Marcus, ginerele onor. Rosental, cel cu furniturile 
cari au atras votul de blam. 

Dar mai iată un act, necunoscut Senatului, la care au participat toate 
onorabilitățile fostului cabinet. 

Fabrica din Witten fusese amendată cu suma de 201.555 lei pentru 
nepredarea la timp a armelor contractate. 

Consiliul de Miniștri, prezidat de d. loan Brătianu, face următoarea 
încheiere: 


În şedinţa sa de astăzi, luni 12 ianuarie 1881, luând în deliberare referatul d-lui 
ministru de război no. 57 decide: 

Art. 1. Se autoriză d. ministru de război a restitui fabricei de arme din Witten 
suma de lei 201.555 cu care se amendase pentru nepredarea la timp a armelor 
contractate cu Ministerul de Război. 

Art. 2. În cursul exerciţiului anului 1880-1881 se va restitui acelei fabrici suma de 
lei 90.000 de cari dispune administraţia războiului; iar restul de 111.555 lei se va 
restitui după punerea în aplicare a bugetului pe anul 1881-1882. 

Semnaţi: I. Brătianu, Dabija, D. Giani, Slăniceanu, B. Conta, B. Boerescu. 


Cum şi de ce s-a restituit această amendă, luată în mod regular pentru 
întârziere, nu știm. După a noastră părere însă votul dureros al Senatului ar 
fi putut lovi și pe alți miniştri oneşti, fiindc-au comis marea greşeală de-a 
urmări corintele relei tradiţiuni. În afacerile Rosental și Saniel Marcus d. 
general Slăniceanu a uitat, se vede, că cineva nu face în România asemenea 
lucruri singur. Dacă d-sa s-ar fi informat de mai nainte cu ce anume 
elemente are a calcula în majoritatea Parlamentului și pe cine are a atrage și 
interesa în afaceri de soiul acesta, îl asigurăm că onor. Senat ar fi trecut 
peste interpelarea din urmă ca peste-o cestiune de regulament, la ordinea 
zilei pur și simplu, precum a mai trecut în alt timp peste scabroasele afaceri 
de pe cari mucenicul ridicase cu neprihănita sa mână un colţuleţ al vălului. 
După trista experienţă pe care a făcut-o i-am recomanda ca, în retragerea sa 
involuntară, să cultiveze mai intime legături de prieteșug cu d-nii C.A. 
Rosetti, Carada, Costinescu, oţeliți în luptele pentru patrie și pentru ţâţele 
bugetare. De la aceşti trei crai de la răsărit, de la aceşti magi filozofi atât de 


abili în arta pietrei filozofale, în arta de-a preface patru clase primare, poezii 
neogrecești și un curs de violoncel în sute de mii de franci, naivul ex- 
ministru va deprinde cunoştinţa lumii şi cum trebuie să se poarte cineva 
pentru ca, cu afaceri și mai gogonate în spinare, să scape de neplăcerea 
voturilor de blam. 


€ 


[9-10 iunie 1881] 
În numărul trecut am publicat un articol intitulat Răscumpărarea liniei 
Cernavodă-Chiustinge. Observăm că acest articol e traducerea unei mici 
broşure ce a apărut în limba franceză şi care se datorește penei unui bărbat 
special şi cu totul competent în materie, din care cauză atragem atenția 
senatorilor şi deputaților asupră-i. Ar fi bine de ex. dacă, abstracție făcând 
de orice alte considerații, s-ar repeta votul dureros și în fața răscumpărării 
unei linii ce mai alaltăieri costa 9 milioane și acum costă ca din senin 17 
milioane. 


€ 


[10 iunie 1881] 

Fără a avea darul unei mari prevederi, am spus că ministerul Dumitru 
Brătianu va fi de scurtă și neînsemnată dăinuire. Neînsemnat prin 
compunere, nedistingându-se prin vederi politice nouă sau fertile, înjghebat 
din aceleaşi elemente aproape pe cari viziriatul lui Aristid al d-lui 
Grădişteanu le uzase în treizeci și opt de compuneri și recompuneri, 
cabinetul nu avea nici amici, nici adversari. El plutea ca frunza pe apă pe 
valurile apetiturilor ascunse a oamenilor de afaceri ale partidului, fără 
ocrotire la furtunele ambițiilor acelei aristocrații novissime de vânători de 
minister a căror necunoștințţă de afacerile țării și nepăsare de binele public 
nu află pereche decât în setea neînfrânată de a-și lustrui o zi neînsemnata lor 
personalitate în razele marilor demnități ale statului. 

D. Dumitru Brătianu au avut nepilduita sinceritate de-a spune că în ţara 
aceasta nu mai există oameni oneşti, de-a ameninţa pe cei răi cu temniţa, pe 
cei rău nărăviţi cu carantina. D-sa, care părea a-și fi făcut o misiune din 
esterminarea relelor, cade acum. Cine rămâne în locu-i? Neapărat cei ce 
după a sa opinie merită temniţa și carantina. Nu noi o zicem aceasta; d. 


Dumitru Brătianu, acel care după expresia „Românului“ nu s-a îndoit 
niciodată că în ideile liberale e mântuirea României, acel om care a rămas 
pururea fidel drapelului său, acela, nu altul, a confirmat despre partidul 
demagogic ceea ce noi zicem și repetăm de un şir de ani încoace. 

Și oare nu e natural aceasta? Poate un partid demagogic să fie altceva 
decât esploatatorul intereselor publice? 

Mulțimea asta de oameni fără învăţătură de carte și fără avere, care nu 
se poate ocupa cu nici o meserie productivă şi care şi-a făcut din politică o 
speculă, poate ea să trateze negoțul ei de fraze altfel decât oricare precupeţ? 
Precupeţul cată să ia din bunurile reale ce le debitează câștigul cel mai mare 
posibil; negustorii de principii și de vorbe privesc interesele publice ca 
obiecte ale câștigului lor zilnic și vor căuta să scoaţă din debitarea lor oricât 
de mult. Ce minune dar că demagogia română vede, ca oricare altă 
demagogie, un mijloc de îmbogăţire și de bun trai în politică, ce minune iar 
dacă, neînfrânată de nici un control de sus, de nici unul de jos, îşi râde de 
neputincioasele ameninţări cu umbra ori cu carantina ale unui Dumitru 
Brătianu şi, la ocazie, îi arată ușa? 

Și cu ce amară ironie i-o arată? Aceluiași ministru care a intrat în 
prosceniul politic cu protestațiuni de moralitate îi aruncă în faţă furniturile 
Goldental și furajul Saniel Marcus cine? Același orator care-a propus 
trecerea pur şi simplu la ordinea zilei peste un scandal și mai mare decât 
acesta, peste scabroasele afaceri de pe cari mâinile neprihănite ale 
mucenicului ridicaseră un colţuleţ al vălului. 

Şi-n ce chip s-a dat prezidentului Consiliului concediul involuntar? D. 
Grădișteanu i-a dat ieri în Senat a înțelege că serviciile aduse țării pe 
malurile Bosforului, în molaticul și ademenitorul Bizanţ, sunt mult mai 
apreciabile decât cele problematice, aduse de pe ingratul fotoliu de 
ministru. 

Și să nu se crează că suficiența membrilor majorităţii se mărginește la 
atâta. Nu. 

Deodată cu dezaprobarea cabinetului acestuia, d. Petre Grădişteanu și-a 
permis a pretinde de la Coroană ca pe d. loan Brătianu să-l cheme la 
prezidenţia Consiliului. Noi ştim, și cu noi oricine, că singurul chip în care 
Coroana, această putere a statului, se poate consulta cu Corpurile 
legiuitoare, o altă putere, este adresându-se la prezidenţii acestor Corpuri şi 
cerându-le opinia. Ca un singur deputat sau un singur senator să se 
improvizeze de la sine în reprezentant al majorităţii, ceea ce prezidentul 


Camerei se consideră a fi, şi să se improvizeze în aşa calitate în faţa 
Coroanei, în public, este o procedere a cărei cuviinţă socială, nevorbind de 
ilegitimitatea ei, trece dincolo de marginile unei aprecieri serioase și reci. 
Naturile fericite ar râde, cele mai puţin vesele se indignează. 

Dar atunci de ce nu se propune acest unic reprezentant al majorităţii 
totodată ca ministru prezident la esterne în locul d-lui Dumitru Brătianu? 
Fără îndoială lumea diplomatică, domni şi doamne, s-ar grăbi a-i vizita 
prânzurile și seratele. Aceasta se cuvenea s-o facă, iar nu să propuie pe 
altcineva Coroanei. 

Ce 'nsemnează această manieră de-a ignora orice margini puse de 
cuviinţă și de legi? Dacă sub Carol îngăduitorul se pot multe, nu trebuie să 
uităm că îngăduinţa este o calitate pasivă și că ea nu ne poate da măsura 
suficienţei cu care cineva poate abuza de ea. 

O altă necuviință parlamentară e purtarea d-lui Dumitru Ghica ca 
prezident al Senatului. 

D-sa poate foarte bine să se intereseze în cestiunea răscumpărării liniei 
Cernavodă-Chiustenge; aceasta e obiceiul pământului. Dar asta nu-l oprește 
ca, de ochii lumii, să păzească cel puţin formele esterioare ale unei discuţii 
parlamentare posibile. 

E regula generală că un Corp legiuitor nu poate discuta nimic pe cât 
timp pe banca ministerială nu este măcar un singur reprezentant al 
cabinetului. Cu drept cuvânt. Puterea legiuitoare nu poate dispune fără ca 
cea executivă să se 'nvoiască cu dispoziţiile ei, de vreme ce aceasta a răsărit 
din cea dendâi. Cu cât mai puţin se poate întâmpla aceasta când ministrul 
declară că s-a retras cabinetul și că nu ia răspundere nici pentru proiectele 
pe cari le-ar vota Senatul, nici pentru moţiunile lui. Și care ministru o 
declară aceasta? Cel mai interesant, al lucrărilor publice, care are și el o 
vorbă de zis în proiectul Cernavodă-Chiustenge ce interesează apetiturile d- 
lor Dim. Ghica, C.A. Rosetti, Grădişteanu ș.a. 

Aşadar cameleonul politic care, de astă dată ca partizan al d-lui C.A. 
Rossetti, prezidează Senatul ar face bine să nu mai acorde cuvântul pentru ca 
amicul său, d. Grădişteanu, să primejduiască cu propunerile d-sale, făcute în 
afară de toate uzurile parlamentare, puţină vază pe care pro forma măcar 
mai trebuie s-o păstreze un Corp legiuitor. Se poate ca prezidentul universal 
al tuturor societăţilor din lumea sub- și suprasolară să ne răspunză și nouă 
că un om atât de versat întru ale prezidenţiilor nu are nevoie de lecţii în 


materia aceasta. În adevăr, în nici o materie din lume nu se cade ca cineva 
să-şi pună mintea cu oamenii în cari nimic nu mai e de dres. 

Dar o facem pentru a aproba opoziţia, care a părăsit Senatul îndată ce 
prezidentul a mai dat cuvântul d-lui Grădișteanu în contra tuturor uzurilor 
parlamentare, prefăcând acest Corp într-un convent care discută, în afară de 
guvern, până şi prerogativele Coroanei. 

Nu doar că am spera cumcă prin păzirea formelor parlamentare linia 
mai sus numită nu se va răscumpăra. Din contra. Ministerul viitor merită de 
pe acum numele de cabinetul Cernavodă-Chiustenge și-l va justifica. 

Dar graba cu care oamenii de afaceri din Parlament urmăresc diferența 
de opt milioane cu apetituri străine de răscumpărarea propriu zisă, graba 
aceasta e un semn de lipsă de pudoare care ne dovedește că, corupţia din 
țară au ajuns la gradul cinismului, la gradul de-a se considera pe ea însăşi ca 
un merit. 

[11 iunie 1881] 

Cabinetul  Cemavodă-Chiustenge s-a format deja. Prezidenția 
Consiliului, conferită d-lui Ion Brătianu, asigură succesul acestei afaceri. 
Lucrul fiind de astă dată foarte gingaş și bătându-se prea mulți patrioți pe 
împărţeala diferenţei de opt milioane, d. C.A. Rosetti, reversibilul, onestul, 
sincerul, patriotul, se vede dator a intra asemenea în cabinet pentru a 
stâmpăra turma nemulțumiţilor. 

Dacă ministeriul Dumitru Brătianu nu întâmpina nici simpatii nici 
antipatii, noul cabinet Ion Brătianu e de natură a trezi cea mai adâncă 
neplăcere a ţării. Venit la putere numai în vederea unui gheșeft, neavând 
nici o ţintă serioasă în afară ori înlăuntru, compus, c-o neînsemnată 
escepţie, din persoane cari au avut ocazie de a-şi dovedi universala lor 
incapacitate pe terenul vieţii publice, acest cabinet e un ragout, putrificat de 
mult în părţile lui şi încălzit pentru a se putea fierbe în el și stârvul unor alte 
scabroase afaceri. 

Aristid al d-lui Grădişteanu, după turc şi pistolul, după un Cato de așa 
mutră şi Aristidul corespunzător, primeşte din nou să acopere cu mantaua sa 
degetele lungi ale partizanilor și apucăturile lor. 

Despre fostul preşedinte al Camerei, actualul ministru de interne, ţara 
are o opinie formată de mult. Stigmatizat cu epitetul de „hidoasă pocitură“ 


de către cel mai mare scriitor al României, numit „geniul rău“ de către chiar 
ai săi, acest vlăstar viţios şi ... onest al rădăcinilor fanariotice din ţară e o 
garanţie îndestul că signatura noului cabinet şi a activităţii lui politice va fi 
viţiul şi cinica malonestitate. 

Introducătorii lui  Stroussberg, patronii afacerilor Warszawski- 
Mihălescu, rectificatorii în minus ai hotarelor noastre, precupeţii oștirii, 
împământenitorii străinilor, galopinii răscumpărărilor ce ne pot promite pe 
viitor decât ceea ce au făcut în trecut? Noi Stroussbergi vor răsări din 
pământ, cine ştie ce precupeţie de hotare ne mai așteaptă, cine ştie ce 
răscumpărări, ce întreprinderi patriotice, ce risipă şi ce mizerie? 

Obicinuiţi a vedea curgând din acest izvor toate relele câte s-au 
grămădit pe poporul acesta de douăzeci de ani încoace, așteptăm scoaterea 
la mezat a tuturor intereselor publice a României și adjudecarea lor asupra a 
tot ce ţara are mai corupt și mai ignorant. Am spus că România a devenit, în 
urma domniei roșilor, o mlaștină în care se scurge tot ce e material şi moral 
putred în câteșipatru unghiurile lumii. Cabinetul C.A. Rosetti este 
eflorescența acestei mlaștini, „hidoasa pocitură“ e bobocul ce stă să 
înflorească din mijlocul foilor unei plante ce nu poate răsări decât din 
putrefacţiune. Țara legală era deja pe cale de-a fi asfixiată prin guvernarea 
roşie; asfixia se va consuma de-acuma înainte şi mai repede şi ţara va 
deveni o moştenire definitivă și inalienabilă a cavalerilor de industrie şi a 
naturelor catilinare. 

Cât despre cestiunea Dunării, compromisă deja sub cabinetul Brătianu- 
Boerescu, ea se va îmbolnăvi şi mai rău sub Brătianu-Rosetti. Spre a-i da o 
soluțiune conformă cu promisiunile făcute vin la minister în ajunul 
vacanţelor Parlamentului pentru ca, în timpul sezonului mort, s-o decidă pe 
cale diplomatică fără a consulta Parlamentul. Acesta, adunat la toamnă, se 
va trezi în fața unui fait accompli şi se va mulcomi prin izvoare bugetare. 
Aceasta e calea pe care s-a introdus Stroussberg; tot pe aceasta va veni 
precupeţirea Dunării. 

[12 iunie 1881] 
Noul minister a citit ieri în Corpurile legiuitoare programa sa, de I.C. 
Brătianu în Senat şi d. C.A. Rosetti în Cameră. Iată acea programă: 


Guvernul care se prezentă astăzi dv. vă este dinainte cunoscut. Vederile noastre 
ale tuturor sunt acelea cari, în anii din urmă, au inspirat lucrările majorității 
reprezentațiunii naționale. Nu credem dar necesar să vă aducem un program. 

Vom continua opera începută împreună cu dv., a întăririi statului român şi a 
dezvoltării economice a ţării. Mai cu osebire ne vom sili să introducem în toate 
ramurele servicielor publice îmbunătățirile reclamate, ca astfel autoritatea publică, 
printr-o strictă aplicare a legilor, să ocrotească deopotrivă şi cu nepărtinire interesele 
legitime ale tuturor. 

Deplina armonie de idei a membrilor guvemului vă este o garanţie că vom 
mănține în lucrările noastre o absolută unitate de acțiune. Dându-vă această asigurare, 
vă cerem, d-lor, concursul dv. spre a putea utiliza cele din urmă zile ale prezentei 
sesiuni. 


Mai multe incidente s-au petrecut ieri în Cameră după citirea programei 
ministeriale. Cel mai însemnat dintre acestea este alegerea noului prezident 
al Adunării. D. P. Buescu, considerând că fotoliul prezidenţiei Adunării nu 
poate rămâne vacant, mai cu seamă în ajunul închiderii sesiunii, propune să 
se proceadă imediat la alegerea prezidentului. După o consultare de câteva 
minute se procede la alegere şi rezultatul votului este acesta: 70 votanţi, 8 
bile albe, 61 voturi pentru d. D. Brătianu, 1 vot pentru d. Chițu (d. Chițu 
votase). D. Dum. Brătianu, ocupând fotoliul prezidenţial, ţine următoarea 
cuvântare, pe cât de duioasă atât de naivă, care arată, adânca și legitima d- 
sale mâhnire pentru maltratările ce a trebuit să sufere zilele acestea: 


D-lor deputaţi, balotat, împins, respins de valurile unei mări agitate, iată-mă 
aruncat pe fotoliul prezidenţiei. Facă cerul ca nouă furtuni să nu se mai ridice ca să 
mă azvârle, fără a fi putut face nici bine, nici rău, şi de pe această stâncă cu strigătul: 
Nu mai merge! Mai mult nu pot să vă zic; mi-e teamă să nu-mi scape vreun cuvânt 
care, slabi cum suntem, să mai adaoge la slăbiciunea noastră. 

Pentru aceleași motive n-am anunţat eu însumi Corpurilor legiuitoare demisiunea 
ministeriului ce am prezidat; căci mi se spusese că eram amenințat să mi se dea un vot 
de blam și mi-a fost teamă că, în aprinderea de care aş fi putut fi cuprins, fără voie-mi, 
să apuc înainte şi să deviu eu acuzatorul. 


D-lor deputaţi, vă mulțumesc din inimă și vă felicit de alegerea ce aţi făcut în 
persoana mea. Vă mulțumesc pentru că mi-aţi făcut onoarea să mă credeți capabil de 
a garanta imparţialitatea în dezbaterile şi lucrările noastre. (Aplauze). 

Vă felicit pentru că aţi manifestat această voinţă și cutez a zice că nu v-aţi înşelat 
dându-mi sufrajele dv. Puteţi fi siguri că nu voi căuta nici în dreapta, nici în stânga, 
nici în sus, nici în jos. Voi căuta totdeauna drept înainte, căci astfel sunt făcut; și 
nimeni, nimic nu mă va putea face să mă schimb, pentru că eu însumi n-aş putea reuși 
a-mi schimba natura. (Aplauze). 

D-lor deputaţi, să nu ne facem iluziuni; situaţiunea este foarte gravă, pericolul 
este mare și este cu atât mai mare că el vine de la noi înşine, de la reprezentațiunea 
națională. Un om însemnat, și care nu este amestecat în luptele noastre, îmi zicea, 
sunt două zile: „Ce faceţi? Nu vă gândiţi că prin neînțelegerile voastre nejustificabile 
pierdeţi frumosul capital, tot creditul de care ne bucurăm astăzi: faceţi pe Europa să 
crează că marile fapte ce am săvârşit nu sunt decât un joc al norocului şi că, îndată ce 
am devenit stăpâni pe destinele noastre am arătat că nu suntem decât un putrigai care 
se macină şi se preface el singur în ţărână?“ Nu o ascund; cele petrecute în zilele 
acestea m-au făcut să sufăr mult; sufăr și voi suferi toată viaţa mea. Nu credeţi că 
pentru aceasta voi lua lumea în cap şi-mi voi părăsi ţara; din contra, singura 
mângâiere la durerea mea este că zvârcoliturile din zilele trecute m-au făcut să simţ 
mai mult trebuința și datoria ce am de a rămâne în mijlocul dv. Voi căuta să uit sau cel 
puţin să năbușesc în mine resimţimintele mele și voi da tot concursul meu celor ce vor 
lucra pentru binele şi întărirea țării noastre. Voi şti să-mi fac datoria chiar cu prețul 
vieții mele, căci ea aparţine țării care mi-a dat-o. (Aplauze). 

Încă o dată, să nu pierdem un minut; să ne aplicăm cu tot dinadinsul a ne da bine 
seamă de gravitatea situațiunii și de ceea ce avem să facem și să ne punem cu toţii, cu 
seriozitate, cu bărbăţie, pe lucru, românește; căci de vom continua a ne învârti în loc, 
a ne mina și a ne sfâșia unii pe alții, desigur vom cădea, vom cădea mai curând decât 
ne-am rădicat și căderea noastră va fi ireparabilă, va fi o cădere ruşinoasă. (Aplauze). 


Acestea sunt cuvintele, în adevăr dureroase, pe cari bătrânul liberal, d. 
Dum. Brătianu, a crezut de cuviinţă, spre a-și scoate puţin focul, să le 
pronunţe ocupând fotoliul ce i-l confereau aceia ce în zilele din urmă îl 
maltrataseră într-un chip atât de neomenos. D. Dum. Brătianu nu a putut 
avea tăria de caracter să refuze acest fotoliu, această fisă de consolaţie; este 
o consecinţă a caracterului d-sale, prea sincer, prea slab și prea naiv, care 
trebuia să-i facă aceea ce se numește (să ni se permită cuvântul puţin cam 
trivial) o „giurgină“ în mijlocul atâtor tacâmuri de „patrioţi“ înfierbântaţi de 
perspectiva unei strălucite afaceri cum este răscumpărarea Cernavodă- 
Chiustengea, la a cărei realizare d. Dum. Brătianu ar fi voit să se opună ca 
prezident de consiliu. Pe „stânca prezidenţială unde este azvârlit“, d. Dum. 
Brătianu nu va avea cel puţin să sufere decât luări peste picior, aşa, din când 


în când, cărora le-a făcut ruptura chiar ieri d. C.A. Rosetti. Răspunzând, ca 
ministru de interne, la o interpelare a d-lui Maniu în privinţa unui scandal 
administrativ de la Dorohoi, d. C.A. Rosetti „aduce laude guvernului 
ilustrului domn Dumitru Brătianu“. Mâine poimâine un secretar spiritual și 
iubitor de farse, de ex. d. Poroineanu, îl va gâdila pe ilustrul domn cu un pai 
pe la ureche, ca să-l facă a se apăra de muște, pentru petrecerea confraților 
liberali. 
e 

Senatul s-a ocupat ieri cu proiecte de lege de o importanță secundară. 
Camera a dat un vot nul, din cauza nesuficienții numărului deputaţilor, 
asupra proiectului de lege privitor la înființarea de docuri și magazii de 
întrepozit, readus de la Senat cu mici modificări. 

[Articol cu paternitate incertă] 

[12 iunie 1881] 

Moţiunea votată la 4 iunie în Senat căreia i-a căzut jertfă d. Slăniceanu 
ar fi trebuit să se întinză şi asupra altor miniștri de război, precum şi asupra 
altor cabinete prezidate de d. loan Brătianu în cele patruzeci de 
combinaţiuni de până acum. 

Votul dureros prin care s-a lovit, după opinia „Românului“, un ministru 
onest ar fi trebuit să lovească și pe alți miniștri tot oneşti, cari de la 1877 
încoace au fost în fruntea administraţiei războiului. 

lată dar un șir întreg de furnituri cari cad sub categoria celei lovite 
dureros de Senat și pe cari le recomandăm Adunărilor şi sub cabinetul 
Cernavodă-Chiustenge. 

1. În anul 1877, aprilie 16, s-a contractat cu antreprenorul Stockfisch 
10.000 perechi cizme. S-au primit numărul de 4093 cu scăzământ de 2 lei 
sau 8186 lei din valoarea contractului de 140.000 lei. 

2. Tot în anul 1877 s-a încheiat contractul cu Littmann pentru capele, 
cari s-au primit cu un scăzământ de 76 bani una sau în total un scăzământ 
de 3020 lei şi 25 bani din valoarea contractului de 10.067 lei, 50 bani. 

3. În august 1877 s-a contractat cu Em. Rosenthal 15.000 saci de pânză 
cari s-au primit cu un scăzământ de 5 bani de fiecare sau 750 lei din 
valoarea contractului de 10.200 lei. 


4. În septemvrie 1877 s-au contractat cu, Mendel şi Gottlieb 20.000 
perechi cizme din cari s-au primit 6000 cu scăzământ de doi lei perechea și 
8000 scăzute cu 3 lei perechea sau în total scăzământ de 36.000 lei din 
valoarea contractului de 278.000 lei. 

5. În septemvrie 1877 s-a comandat (fără contract) lui M. Littmann 100 
corturi ofițereşti și s-au primit cu un scăzământ de 330 lei din valoarea de 
11.000 lei. 

6. În decemvrie 1877 s-a contractat cu Löw 10.000 itari, 10.000 mantale 
de dorobanţi, 6000 metri postav castaniu, 8000 metri postav ser şi 5000 
pături de cai. Toate acestea s-au primit în aprilie 1878 cu un scăzământ de 
13.300 lei din valoarea contractului de 581.820 lei. 

7. La 22 decemvrie 1877 s-a contractat cu Em. Rosental 1662 metri 
postav roşu, 344.786 nasturi cari s-au primit cu un scăzământ de 50 bani la 
metru de postav roşu sau 831 lei din valoarea contractului de 33.028 lei 30 
bani. 

8. În mai 1877 s-au contractat cu d. Alcaz efecte în valoarea de 499.940 
lei şi i s-a făcut un scăzământ de 6720 lei 10 bani. 

9. În august 1879 s-a contractat cu Rosenthal pânză cenușie și civită în 
valoare de 55.302 lei 78 bani și i s-a făcut un zăcământ de 2105 lei. 

10. Tot în august 1879 s-au contractat cu Löw postavuri colorate în 
valoare de 38.146 lei 98 bani și i s-a redus cu 992 lei 72 bani. 

11. În ianuarie 1880 s-a contractat cu Tausig 12.200 bluze în valoare 
totală de 73.950 lei şi s-a redus cu 8169 lei 20 bani. 

12. În noiemvrie 1879 s-au contractat cu d. Alcaz postavuri, efecte etc. 
în valoare de 757.187 lei 75 bani. La predare, unele obiecte neîndeplinind 
condiţiile contractului li s-au respins de comisie primirea lor. Cu toate 
acestea efectele au fost primite fără reducere. 


€ 


[13 iunie 1881] 

E comedie? E adevăr? Iată întrebarea ce şi-o pune toată lumea în fața 

evenimentelor parlamentare. D. Dumitru Brătianu este el sincer în 

alocuțiunile lui, crede în adevăr că e cu putință de-a corige pe roșii prin 

discursuri energice aruncate din când în când în public sau e o păpușă cu un 

resort foarte simplu pe care roşii și-l pun în cap pentru a-l lua peste picior şi 
a-şi bate joc de un om bătrân? 


Discursul scurt și caracteristic cu care d. Dumitru Brătianu și-a 
inaugurat suirea pe scaunul prezidenţial al Adunării deputaților merită a fi 
relevat din acest îndoit punct de vedere. 


Facă cerul ca nouă furtuni să nu se mai ridice, ca să mă asvârle făr' a fi putut face 
nici bine, nici rău şi de pe această stâncă, cu strigătul: Nu mai merge. 

Mai mult nu pot să vă zic: mi-e teamă să nu-mi scape vreun cuvânt care, slabi 
cum suntem, să mai adaoge la slăbiciunea noastră. 


Evident că aci e vorba de slăbiciunea partidului roșu, a cărui rămânere 
la putere sau cădere atârnă de un cuvânt pe care cei cunoscători de taine ar 
putea să-l scape, căci d. Dumitru Brătianu urmează astfel: 


Pentru aceleași motive (pentru a nu adăoga slăbiciunea) n-am anunţat eu însumi 
Corpurilor legiuitoare demisiunea ministeriului ce am prezidat; căci mi se spusese că 
eram ameninţat de un vot de blam şi mi-a fost teamă că, în aprinderea de care aș fi 
putut fi cuprins, să apuc înainte și să deviu eu acuzatorul. 


Va să zică d. Dumitru Brătianu, departe de a fi meritat vreun vot de 
blam (părere ce-o împărtășim și noi de vreme ce nu știm nici pentru ce a 
venit, nici pentru ce s-a dus), dacă apuca înainte, ar fi devenit acuzatorul 
majorităţii. Se ştie că acuzarea sa în esenţă este că nu mai există oameni 
onești în ţară și în Parlament, că hoţii merită pușcăria, precupeţii intereselor 
publice carantina. 


Să nu ne facem iluziuni, continuă bătrânul politician, situaţiunea este foarte gravă, 
pericolul este mare și este cu atât mai mare că el vine de la noi înșine, de la 
reprezentațiunea națională. 


Aşadar această Adunare a pus ţara într-o situaţie foarte gravă, într-un 
mare pericol. Fără a cunoaşte acest pericol, lăsăm tot pe vorbitor să-l 
caracterizeze: 


... faceţi pe Europa să crează că marile fapte ce am săvârşit nu sunt decât un joc 
al norocului şi că, îndată ce-am devenit stăpâni pe destinele noastre, am arătat că nu 
suntem decât un putrigai care se macină și se preface el însuşi în țărână. 

„„. Căderea noastră va fi ireparabilă, va fi o cădere rușinoasă. 


Am vorbit atât de mult de partidul roşu și de individualităţile cari-l 
compun încât mărturisim că uneori simțim că ne-a sleit dicționarul și nu 
mai aflăm expresii cari să 'nsemneze într-un chip nou corpuţiunea adâncă 
care s-a 'nrădăcinat în acest partid. Osteneşte în adevăr cineva descriind tot 
aceleași naturi californiane cari consideră avutul public şi interesele țării ca 
pe o mină bună de exploatat. 

Cu totul alta e consideraţia ce ni se impune acum. Neamaimirându-ne 
de-a vedea reîmprospătându-se regimul Mihălescu-Warszawsky cu toate 
atrocitățile lui, cum nu ne-am mira dacă am vedea pușcăria devenind 
Parlament şi Parlamentul puşcărie, așteptăm o îndreptare nu de la 
admoniţiunile și plângerile d-lui D. Brătianu, ci de la natura lucrurilor. Nu e 
în natura lucrurilor ca un sistem în care specula intereselor publice e 
principiu de guvernământ să se poată perpetua. Putregaiul de care vorbește 
prezidentul Camerei se macină în adevăr și se preface singur în țărână. E o 
iluzie a crede că ceea ce e putred, pe deplin putred, se mai poate sanifica. 
De-aceea, auzind că mucenicul afacerilor Warszawsky a redevenit director 
la Interne sub reversibilul domn C.A. Rosetti, am avut cuvânt a zice că 
acest guvern, pretins nou, e putrificat de mult în toate părţile lui şi nu ne-am 
mirat văzând pe fratele ministrului-prezident confirmând zisele noastre de 
la înălțimea fotoliului de prezident al Adunării. 

Altăceva ne preocupă. D. Dumitru Brătianu vorbește de o situaţie grea 
creată țării, de un mare pericol în care ea pluteşte, cu atât mai mare cu cât el 
vine de la ... reprezentațiunea națională. 

Care este acest pericol? Poate crede cineva că putregaiele, că hoţii 
maturi pentru puşcărie și speculanţii buni de carantină pot schimba situaţia 
gravă și pot abate pericolul cel mare ce ne amenință? Desigur nu. 

Dacă d. Dumitru Brătianu este în adevăr ceea ce se pretinde, dacă 
„caută drept înainte şi este astfel făcut că nimeni, nimic nu-l poate schimba“ 
atunci e de datoria sa să vorbească, să spună în ce consistă acea situație 
grea, acel pericol. 

Altmintrelea nu suntem deloc dispuși de a-l lua la serios. E adevărat că 
partidul său propriu şi-a bătut joc de el, chemându-l din Constantinopol spre 
a-l pune în frunte și amenințându-l apoi, fără nici o cauză parlamentară, cu 
un vot de blam pe care d-sa l-a evitat; e prea adevărat că d-sa i-a ameninţat 
cu puşcăria şi carantina, dar toate acestea n-ar ridica evenimentelor 
caracterul lor comic. Permită-ne a rămânea în terminologia sa proprie şi a-i 
spune că protestaţiunile sale de moralitate, cari nu sunt destul de puternice 


pentru a-l face să vorbească, seamănă mult cu purtarea bisericoasă şi actele 
de caritate ale unei „gazde de hoţi“ carele, cu tot disprețul ce-l afectează 
pentru protejaţii săi, nu se ruşinează de-a se pune în fruntea lor și de-a-i 
acoperi cu vaza sa politică. 

De astă dată să nu ni se zică că exagerăm. Epitetele cu cari se gratifică 
roşii în familie, titlurile de hoţi, speculanţi ai intereselor publice, putrigai cu 
cari se onorează între ei dau desigur drept unei foi opoziţionale de a le 
întrebuința asemenea și justifică întrebuinţarea lor în trecut. 

Vorba e că, dacă aceste adevăruri se zic odată, ele să nu fie zise fără nici 
un folos și fără un rezultat binefăcător. 


€ 


[13 iunie 1881] 

Am dat seamă la timpul cuvenit despre mişcarea alegătorilor români din 
Transilvania și Țara Ungurească în fața alegerilor încurânde pentru Dieta 
(Camera) din Pesta. Se ştie că, în privirea atitudinii românilor, conferenţa 
din Sibiu a hotărât ca cei din Transilvania să se abţină de la alegeri, de 
vreme ce ţara stă sub regimul unei legi electorale escepționale, iar românii 
din Țara Ungurească şi din Banat să ia parte la ele, de vreme ce dincolo de 
Munţii Apuseni ai Ardealului legea electorală în vigoare e cea comună 
ungurească. În urmarea acestei hotărâri, mișcarea electorală în banatul 
Temișorii și în fosta graniță militară e vie. Alegătorii din Lugoș au propus 
candidatura d-lui Alexandru Mocioni de Foen. 

Acest bărbat politic, cunoscut pentru înalta sa onorabilitate, a declinat 
însă deocamdată această onoare, întemeiat pe convingerea că o tranzacțiune 
cu ungurii e pentru moment imposibilă. Punctul său de vedere, dovedind o 
cugetare vastă și adâncă asupra întregei dezvoltări a Ungariei, merită a fi 
comunicat cititorilor noştri. Mocioni e convins că exigenţele unui stat 
modern, economicește neatârnat, onest administrat, c-o justiţie incoruptibilă 
este cu totul incompatibil cu idealul unui stat național, esclusiv unguresc, 
precum îl urmăresc politicianii maghiari. Sau urmăriţi, zice el, realizarea 
unui stat naţional, dar n-o puteţi face decât în socoteala bunei administrații 
şi a justiţiei, ba în socoteala neatârmnării patrii chiar, sau voiţi un stat 
economicește neatârnat, bine administrat, moral, și atunci cată să-l voiţi 
poliglot, precum e prin natura lui. Fiind însă că e peste putinţă de a face pe 
unguri accesibili la convingerea prin argumente logice, Mocioni e de părere 


că logica irezistibilă a faptelor îi va sili pe maghiari să se convingă de 
solidaritatea naturală ce esistă între interesele române şi cele maghiare. 
Pentru momentul acestei constrângeri prin logica faptelor Mocioni își 
rezervă onoarea de a fi ales și de-a lua parte la tranzacţiuni serioase, cari 
atunci vor fi cu putinţă. 

Lăsând să urmeze textul alocaţiunii d-lui Mocioni, putem felicita pe 
românii bănăţeni că au între ei un bărbat c-o atât de înaltă cultură și aşa de 
largi vederi, chiar dacă facem abstracţie de la atitudinea sa politică. 


€ 


[14 iunie 1881] 
Dacă între furnizorii Ministerului de Război precumpănesc elementele 
semitice Mendel, Gottleib, Goldental, Saniel Marcus, Litman, Low, la 
administrația căilor ferate întâmpinăm, pe lângă Mărgăriteşti, alte elemente 
etnice interesante. Publicăm mai la vale denunțarea unei nouă afaceri, puse 
la cale de d. Fălcoianu, dacă nu pentru altceva măcar pentru a dovedi că 
guvernul roşu, cu toate disidențele lui, e omogen în privirea manipulării 
banului public şi că există o mare trăsătură de unitate în tot partidul, 
începând de la pensia reversibilă conferită d-lui C.A. Rosetti pentru 
panglicărie politică şi terminând cu furnituri de unelte de drum de fier 
conferite doftorilor de dinţi. Vivant sequentia! 


€ 


[15-16 iunie 1881] 

Cabinetul no. 40, venind la putere, a declarat prin gura șefilor lui că nu 

are nevoie de nici un program, căci acesta e cunoscut demult, de la Anadan 
babadan cum ar zice povestea vorbei. Pricepem foarte bine ca șefii 
partidului roşu să se sfiască a veni c-un program, căci unul asemenea, dacă 
nu consistă din fraze banale și din generalități deșerte, obligă pe cei ce-l pun 
înainte la un sistem politic şi un sistem e totdeuna contrariu politicei de 
expediente și de gheșefturi proprie partidului apetiturilor. Punctul comun 
care-i uneşte pe roşii, nervul comun de viaţă nu sunt principiile, pe cari nici 
le au, nici le-au expus vreodată, ci apetiturile. Din momentul în care se 
găseşte un obiect comun acestor apetituri, un folos bănesc oarecare ce se 


poate împărţi, roşii sunt indisolubili; îndată ce obiectele ce aprind apetituri 
se împuţinează sau dispar începe iar dihonia între patrioţi. 

După atâtea zvârcoliri, cari datează de la deschiderea Parlamentului, 
vedem deodată că la finele sesiunii se votează mari și importante proiecte 
cu iuțeala drumului de fier. Ambiţioşii de ieri au redevenit simpli votatori,; 
„Sus băieţi, jos băieţi“! iată parola zilei. De ce asta? Pentru că e grasă coada 
sesiunii, pentru că Cernavodă-Chiustenge cu diferența de opt milioane e la 
mijloc, iar cointeresatul la aceste afaceri, onor. C.A. Rosetti, e ministru de 
interne, ceea ce ne-ar fi făcut a aştepta ca cumnatu-său să fie la Lucrări 
Publice. Dar nu se poate, pentru că nu e român. Nici d. C.A. Rosetti nu e 
român, dar e din nefericire cetățean român, calitate ce în mâinile unui străin 
fin şi panglicar din natură devine un izvor de câştiguri reversibile şi 
nereversibile. Calitatea de cetăţean e suficientă în ţara noastră pentru ca 
mucenicul să aibă dreptul a mâna pe ţărani dincolo de Balcani sub sulița 
căzăcească, e suficientă pentru a face din Pişca, Giani şi Carada oameni de 
stat. 

În momentul în care un interes material îi înregimentează pe patrioți sub 
drapelul „hidoasei pocituri“ şi când toată politica şi tot parlamentarismul 
consistă în mașşinală ridicare de mâni, „Românul“ ne spune că d-lor au 
puterea de la naţiune și de la încrederea suveranului şi că nu trebuie s-o 
părăsească decât atunci când națiunea şi suveranul le vor refuza încrederea. 

Fără îndoială. Încrederea formală a suveranului a avut-o d-l Brătianu şi 
atunci când a introdus pe Strussberg și, din acest punct de vedere, cată să 
admirăm chiar acea superfluenţă de încredere care se revarsă până şi asupra 
prezidentului republicei de la Ploieşti, asupra onor. Nichipercea și desigur 
că, tot în virtutea acestei încrederi, onor. mucenic Simeon Mihălescu e 
director al Ministerului de Interne. 

Cât despre națiune, dacă sub ea înțelegem milionul de Caradale și de 
alţi străini de ieri de alaltăieri cari s-au superpus poporului românesc, fără 
îndoială că d. C.A. Rosetti se bucură de încrederea lor, de vreme ce le face 
treburile. Adevăratul popor românesc a devenit însă o turmă exploatată şi 
dată în prada morţii fizice de multele şi variile fericiri cari au năpustit 
asupra-i. 

Tocmai avem înainte-ne raportul general pe anul 1880, prezentat de dr. 
Flaişlen în numele cons. de igienă a orașului Iaşi, din care constatăm 
următoarele: 

În cursul anului 1880 


s-au născut creştini 1165; izraeliți 1488 
au murit creştini 1676G;_izraeliţi 1059 
-511 creştini; +429 izraeliți 


avem dar la creştini un minus de 511, la izraeliţi un plus de 429 indivizi. 

Progresul repede al mortalităţii între români e un semn de bunătatea 
sistemului liberal, o dovadă de escelenţa regimului economic și politic sub 
care trăieşte poporul românesc în zilele lui Carol îngăduitorul. 

Aci în adevăr nu sunt nici frazele retorice ale d-lui Grădişteanu, nici 
finele interpretaţiuni constituționale despre încrederea suveranului şi a 
naţiunii ce ni se dau zilnic de către cele patru clase primare care inspiră 
articolele de fond ale „Românului“: e un popor care moare de fericirea de-a 
fi guvernat de demagogie 

Fără îndoială că regatul bizantino-iudaic C.A. Rosetti-Herșcu Goldner 
poate să aibă un mare viitor la gurile Dunării, dar acel viitor nu este al 
poporului românesc. Politica de concesii, înstrăinare, răscumpărări și datorii 
îşi arată roadele ei în ţifre statistice ce nu au pereche în nici o ţară din lume 
a cărei „prosperitate economică este vădită“ cum zice oficiosul nostru. 

E o vorbă că „sistemele trec, popoarele rămân“. Iată contrariul, căci, ca 
la noi la nimenea. La noi poporul trece şi sistemul patriotismului de 
industrie rămâne. 


€ 


[17 iunie 1881] 
Ca de regulă se grămădesc și acuma la coada cea grasă a sesiunii o 
sumă de proiecte de legi importante pe cari votatorii patrioți le regulează 
prin ridicare de mâni, fără a le pricepe, fără a fi în stare de-a le pricepe 
chiar. Cu graba drumului de fier se votează plata datoriilor Societății 
Acţionarilor căilor ferate române, contractate după ce Stronssberg-Ambron 
et Comp. sustrăsese garanţia din lada cu două chei şi lăsase societatea cu 
drumurile neisprăvite; tot cu această grabă se procede la votarea instituţiunii 
Creditului Agricol şi, în fine, la răscumpărarea liniei Cernavodă- 
Chiustenge. 
Lumea curioasă se întreabă: Este necesară răscumpărarea acestei linii? 
Are ea vreo importanță pentru rețeaua de căi ferate române? E portul 
Constanţa destul de însemnat, destul de accesibil de dezvoltare pentru ca să 


merite o joncțiune cu căile ferate, un pod peste Dunăre, o răscumpărare? La 
toate întrebările acestea nimeni n-a răspuns; ba nici s-a ocupat nimeni cu 
ele. Cu toate acestea ne trezim într-o bună dimineață c-un proiect ce ne 
propune o cumpărătură de 17 milioane pentru un lucru pe care compania 
engleză nu cerea mai alaltăieri decât 9 milioane. 

Noi am relevat această enormă deosebire, această îndoire a preţului 
original intervenită sub guvernul roșu mai cu seamă de când s-a accentuat 
din nou înrudirea între d. C.A. Rosetti și cumnatu-său. Nu ni s-a răspuns 
nimic. Foaia guvernamentală s-a făcut „ne-aude, ne-a vede“ şi vorbeşte de 
alte alea: de Constituţie, de încrederea națiunii în Aristid al d-lui 
Grădişteanu și de alte lucruri de industrie subțire, din magazia de fraze a 
partidului roşu. Dar la întrebarea de ce un drum ce costa 9 milioane costă 
azi 17 nu ni s-a dat nici un răspuns. 

E adevărat că comisia delegaților Camerei a redus prețul de la 17 la 12 
milioane, adecă cu 30 la sută. Ce serios trebuie să fi fost proiectul cu 
devizul anexat dacă așa, cu nepusă 'n masă, a putut fi scăzut cu 30 la sută? 

Dar onor. comisie se înșală. E adevărat că drumul în cestiune nu face 
între prieteni nici 9 milioane, de vreme ce garele sunt acoperite cu stuf și cu 
rogojină veche. Dar între prieteni face și 20 de milioane. Rugăm pe comisie 
ca, de hatârul d-lui C.A. Rossetti şi a copilașilor, pe cari e păcat ca să-i lase 
săraci, să binevoiască a primi prețul de 17 milioane. Mai ieften nu se poate. 

Sunt o mulțime de patrioţi cari au să se împărtășească din această 
trebşoară și ar fi păcat ca acum, la spartul târgului, să nu se facă atâta 
bunătate măcar pentru onor. C.A. Rosetti. A fost, nu e vorba, niţică ceartă 
ieri în Cameră apropos de această răscumpărare, dar dragostea-i certăreţă de 
felul ei şi e destul un vot pentru ca lucrurile să se împace. O ridicare din 
mâni și nimic mai mult. Așadar mânile-n sus și noroc să dea Dumnezeu, ca 
să poată bea actualul ministru de interne aldămașul acestei răscumpărări. Se 
ştie că nu-i displace acest soi de ocupaţie, mai ales când e în folosul 
„naţiunii “. 


€ 


[17 iunie 1881] 
D. C.A. Rosetti, ministru de interne, a adresat partidului Herşcu 
Goldner-Gheorghian din lași următoarea depeșă: 


Am fericire de a putea saluta în d-voastră pe cei de la 1848 care mai trăiesc şi a 
binecuvânta cu respect și iubire memoria celor cari nu mai sunt cu corpul între noi. 
Voi lupta pentru a merita încrederea cu care mă onoraţi. Luminaţi pe cetăţeni prin dese 
întruniri, faceţi-mi cunoscut relele ce vedeți și puteţi constata fără pasiune şi fără ură, 
şi cu iubire, să ne silim a îndrepta tot ce vom putea. 

Al vostru cu iubire, 
C.A. Rosetti 


N.B.: Cei de la 1848 în Moldova sunt Alecsandri, Cogălniceanu, 
Epureanu, Al. I. Cuza ș.a. Nici unul nu e solidar cu roșii. Se vede că precum 
d. C.A. Rosetti se suplantează lui Eliad, tot aşa ar vrea să suplanteze în 
Moldova pe Herşcu Goldner lui Alecsandri sau Cogălniceanu. 

Afacere de prestidigitaţie! 


€ 


[18 iunie 1881] 

Frații Nădejde au fost condamnați de-un juriu compus din profesori de 
universitate, unul la destituire, celalt la suspendare din funcție pentru 
propagarea de idei socialiste în tinerimea de la Iași. Ei publică o broșură de 
apărare prin care se-ncearcă a justifica ideile socialiste în genere și a dovedi 
că vina ce li se impută nu cade sub dispoziţiile penale ale nici unei legi în 
vigoare. 

Socialismul, având de temă mizeria claselor de jos şi esploatarea lor din 
partea capitalului, se 'nţelege că trebuie să cerce a dărâma baza societăţii 
actuale, proprietatea moştenită. 

Broşura pleacă din puntul de vedere că, producţiunea însutindu-se prin 
invențiile pe terenul mecanicei ale secolului nostru, starea materială a 
lucrătorului ar trebui să fie însutit mai bună, pe când din contra e cu mult 
mai rea decât în secolii trecuţi, că e mai rea în secolul libertăţii și egalității 
decât în timp de reacțiune. De aci se deduce că neapărat lucrătorul este 
esploatat de cineva şi că esploatarea cată a se atribui organizării actuale, 
bazate pe capital şi pe proprietate. 

Se 'nțelege că această justificare se întemeiază pe o sofismă uşor de 
descoperit. Existenţa capitalului şi a proprietăţii n-a micşorat nicicând 
numărul firelor de grâu produse, a obiectelor a căror menire este 
consumaţiunea, încât disproporția ce exista între exigenţe şi obiectele de 
consumațiune e mult mai de grabă disproporţia descoperită de Malthus 


decât o altă, iscodită de socialiști. Capitalul din parte 'şi e din natura lui 
menit de-a fi împărţit în lefi pentru muncă şi, dacă munca e ieftenă şi 
capitalul scump, ar fi o dovadă numai că braţele ce se oferă sunt prea multe 
în raport cu capitalul existent, cu posibilitatea de-a le retribui. 

Nouă ni se pare că adevărata cauză a mizeriei e cu totul altundeva; că ea 
e în caracterul întregei dezvoltări liberale începute în secolul trecut, că-și 
are temeiul în organizarea raţionalistă în locul vechei organizări mai 
naturale. La noi îndeosebi răul e prea patent pentru a nu se vedea de oricine. 
Sunt aci mii şi mii de oameni cari nu compensează prin nimic munca 
societăţii ce-i susține, cari în schimbul a patru clase primare sau a Codului 
Boerescu învăţat pe dinafară iau de la nație, în puterea organizării lor în 
societate de esploatare, zeci de mii de franci ca retribuțiuni anuale. 
Trebuinţele aristocratice ale plebei ignorante, ale plebei liberale, intelectual 
sterpe și moraliceşte decăzute, iată ceea ce apasă asupra poporului. Această 
presiune nu ar exercita-o nici capitalul moştenit, nici cel câștigat prin 
muncă proprie. Acesta e, din contra, totdauna la dispoziţia muncitorului, 
căci, dacă n-ar fi, ar rămânea improductiv. 

Dacă socialiștii români ar face bine să cerceteze sub câte sute de forme 
bugetare, fie ale comunei, ale judeţului, ale statului, se escamotează și cel 
din urmă ban câştigat de omul din popor prin muncă, pentru a hrăni cu el 
clasa de postulanţi și de ambiţioşi de rând cari trăiesc din fondul mizeriei 
comune, fără nici o compensație pentru aproapele lor, atunci s-ar convinge 
că răul la noi este cu totul de altă natură. 

În mod natural nici n-ar putea exista socialism la noi. Populaţia e chiar 
mică pentru teritoriul nostru fertil şi cestiunea socială începe prin a fi o 
cestiune agrară, o cestiune de disproporţie între numărul chilometrilor 
pătraţi ai țării și numărul locuitorilor. Prisosul acestor din urmă fiind avizat 
la munca industrială, aceasta avizată la schimb pe productele agricole ale 
altor ţări, se 'nţelege că munca industrială va fi supusă legilor unei 
concurenţe universale, că, nefiind destul de ieftenă sau neaflând vânzare, 
acel prisos de populaţie va căuta să sufere sau să emigreze. 

La noi mizeria e produsă în mod artificial, prin introducerea unei 
organizații și a unor legi străine, nepotrivite cu stadiul de dezvoltare 
economică a ţării, organizație care costă prea scump și nu produce nimic. 
Socialismul nu se justifică dar la noi prin nimic și ca evoluţiune de idei nu-i 
decât aceeași jucărie cu abstracții străine pe cari şi-au permis-o predecesorii 
d-nilor Nădejde: C.A. Rosetti, Serurie, Pătărlăgeanu ş.a. 


Fraţii Nădejde nu l-au înţeles pe confratele lor, d. Conta. Au luat-o la 
serios cu socialismul și au păţit-o. Trebuiau să-l propage modest și mai mult 
de catedră, pentru a fi aleşi deputaţi; apoi ar fi ajuns miniștri, apoi membri 
la Curtea de Casaţie și ... cestiunea socială înceta de-a exista și pentru d-lor 
şi pentru ţară. leie-și de model pe părintele liberalismului român, pe d. C.A. 
Rosetti. Pe la 1850 scotea gazetă, intitulată „Republica Rumenă“, o 
publicațiune nu ... rumenă, ci roșcovană rău. Azi e reversibil omul, e 
monarhist și regalist, un adevărat tip de convertire. Un altul proclamă 
republica la Ploiești şi azi e adiutant al regelui. Altul amerinţa în aceeași 
republică că va tăia capete de zahăr nemţesc cu sabia şi azi e mai mare peste 
cei ce taie nu zahăr, ci sare, e cămăraș la saline. 

Nu aşa se face treabă. lată, le recomandăm părinteşte ce să facă: La Iaşi 
e în formaţiune partidul Herşcu Goldner Gheorghian. Înscrie-se între 
corifeii liberalismului, publice articole în „Liberalul“ (izraelit), adreseze în 
fiece săptămână depeși către d. C.A. Rosetti, pună-și candidatura de deputat 
şi ... parte vor avea din cumpărătura liniei Cernavodă-Chiustenge. Acesta e 
lucru de căpetenie. 

E drept că în apărarea lor fraţii Nădejde dovedesc că fostul ministru 
Conta a ţinut prelecțiuni socialiste și ateiste la facultate, că din profesorii 
cari i-au condamnat chiar sunt unii cari au propovăduit ei înșii principiile 
pentru cari condamnă pe alţii. Ei și? 

Cred d-lor că în plebea de postulanți și ambiţioși cari furnică în 
România e unul măcar pentru care ideile să fie mai mult decât un pretext, 
pentru care ţinta adevărată să nu fie banul câştigat fără muncă? Dacă cred 
sunt în eroare, şi e mai mult eroarea aceasta pe care-o spăşesc prin 
condamnarea lor decât erorile în contra fundamentelor existenţei societăţii 
ce formează religia lor politică. 


€ 


[19 iunie 1881] 

E cumplită starea de lucruri în Moldova, atât de rea încât colorile cele 
mai negre nu sunt în stare să redea întunericul tabloului economic pe care-l 
prezintă jumătatea cea mai generoasă a României. În Țara Românească roşii 
sunt străini deznaționalizaţi, deci de bine de rău această jumătate a ţării, 
chiar votând sub influenţele unui guvern roșu susținut de străini, totuși află, 
de nu o reprezentaţiune adevărată, dar un surogat de reprezentaţiune, 


răzătura de coaje de stejar în loc de făină. În Moldova, care are un caracter 
național mult mai puţin asimilant și mai rezistent decât partea de dincoace 
de Milcov, populaţia e lăsată la discreţia unei administraţuni fără nume care 
e în buzunarele jidanilor, asemenea Ministeriului de Război. Acea jumătate 
a ţării se zbate sub hegemonia uliței Bucureştilor aliată cu jidanii, 
prezentând aproape ultimele convulsiuni ale unui corp care moare. Puținele 
colțuri de self-government care a putut a se alege în mod liber strigă prin 
țifre şi din gură că starea lucrurilor e nesuferită. 

Astfel în studiul statistic asupra mișcării populaţiunii din oraşul și 
judeţul Iaşi pe deceniul 1870-1879, de N.A. Alexandrini, secretarul 
consiliului judeţean, citim următoarele: 


În aceşti zece ani oraşul Iaşi prezintă datele de mai la vale: 
s-au născut români 10.329; izraeliți 17.446 

au murit români 15.952; izraeliți 12.294 

— 5.623 români; +5.152 izraeliţi. 


În Târgul Frumos: 

s-au născut români 798; izraeliți 698 
au murit români 1219; izraeliți 662 
— 421 + 36 


În judeţ: 

s-au născut români 31.669; izraeliți 2359 
au murit români 30.868; izraeliți 1220 

+ 801 + 1 139 


Aceste puţine date sunt strigătoare la ceruri. 

Vedem că în orașul laşi au murit în zece ani 5700 de români mai mult 
de câţi s-au născut şi s-au născut 5200 de străini mai mulţi decum au murit. 
În locul oricărui român care se stinge se naște un străin. În judeţ, căci prin 
sate sunt mai puţini străini, românii au crescut la o mortalitate de 31.000 
abia cu 800 inși; străinii la o mortalitate de douăzeci şi șase de ori mai mică, 
la 1 200 abia, s-au sporit cu 1 139. 

Ce abis de lipsă şi de mizerie trebuie să fi ascunzând aceste cifre îşi 
poate imagina numai acela care cunoaște valoarea cifrelor statistice, care 
ştie că o asemenea decreştere a unui popor pe un teritoriu fertil și mare cată 


a se atribui degenerării fizice a rasei și unei mizerii artificiale, produse prin 
supraîncărcarea poporului cu greutăţi pe care nu e 'n stare a le duce. 

Se ştie că cea mai esenţială deosebire între liberalii din Moldova și roșii 
de aici e mai cu seamă aceasta, că cei dendâi caută să scape Moldova de sub 
grozava asuprire a străinilor, pe când roșii de aici fraternizează cu străinii și 
le cedează punct cu punct, începând cu drepturile cetățenești şi sfârșind cu 
toate întreprinderile. De aci liberalii din Moldova ar renunţa bucuros la 
orice vederi politice formale, numai existența naţională a ţării să fie 
asigurată, şi şi-ar da mâna cu oricine ar avea în vedere un guvern naţional, 
esclusiv poate, dar în sfârşit odată măcar național. Tot din cauza aceasta 
liberalismul cosmopolit al roşiilor nu poate prinde rădăcină dincolo de 
Milcov. 

Dacă relele economice de azi vor merge crescând Moldova e în 
pericolul de a deveni prada celei dendâi puteri străine care i-ar garanta 
populaţiei măcar viaţa fizică în contra lipitorilor care o sug și o degradează. 

Ce face guvernul, ce d. C.A. Rosetti? În loc de-a da tot concursul 
posibil elementelor cari se opun înstrăinării țării, d-sa instigă formarea unui 
partid roşu în Moldova, compus din jidanii cari, prin modificarea art. 7, 
devin alegători în colegiul I şi al II-lea. 

Uneltele pentru această definitivă vânzare de ţară şi naţionalitate sunt 
acei cari, pentru funcţii, sapă consiliul general al judeţului Iaşi și consiliul 
comunal de acolo, căci din laşi e vorba ca să pornească şi iudaizarea cea 
politică a ţării, după iudaizarea ei economică. Pentru aceasta se întreține o 
vie corespondenţă între d-nul C.A. Rosetti și ciracii lui Herşcu Goldner, d. 
Gheorghian şi alți ejusdem farinae, având de scop a discredita cele două 
consilii, care-și permit a atrage atenţia ţării asupra mizeriei guvernului 
central, asupra lipsei de sprijin ce-o întâmpină Moldova la toate trebuinţele 
ei legitime. 

Pe când aci, în Dealul Mitropoliei, se votează proiecte şi răsproiecte de 
răscumpărări şi de construiri de drum de fier cari vor urca în curând 
capitalul datoriei publice la un miliard, populaţia românească piere văzând 
cu ochii şi e suplantată prin odium generis humani, prin tot ce e mai imund 
din scursăturile străinătăţii la noi. Se deșertează Rusia şi se curăţă, se 
deșertează Austria și se curăță de elementele ei bolnave, pentru a da pe 
viitorii cetăţeni roşii ai Moldovei, pe patrioţii de meserie ai d-lui C.A. 
Rosetti. 


Cele douăzeci de steaguri jidoveşti din cortejul istoric al încoronării 
seamănă mult cu steagurile unei armate de invazie intrate înlăuntrul unei 
cetăţi ale cărei chei istorice au fost vândute de un trădător. E consecuent și 
în natura lucrurilor ca, spre răsplată, acesta să fie şi reversibil și ministru de 
interne. 


€ 


[20 iunie 1881] 

Ieri s-au închis în sfârşit Corpurile legiuitoare. Mesajul de închidere pe 
care-l dăm mai la vale, și asupra căruia vom reveni, a fost citit în Senat de 
d. Stătescu, ministru de externe, și în Cameră de d. C.A. Rosetti, ministrul 
de interne. Intenţia pe care o avea guvernul de a mai prelungi sesiunea încă 
cu două zile pentru a obţine mai întâi în Senat modificarea proiectului 
Cernavodă-Chiustengea votat de Cameră — modificare în sensul 
proiectului primitiv — a fost părăsită. Pe de o parte în Senat stăruințele 
guvernului pentru a obţine această modificare au întâmpinat rezistențe 
neaşteptate, pe de altă parte guvernul se temea de un scandal ce s-ar fi 
produs în Cameră prin aducerea proiectului modificat de Senat. Astfel d. 
I.C. Brătianu a preferit să ceară în Senat amânarea dezbaterii. Pe lângă 
aceasta d-sa a cerut maturului Corp să numească o comisie de senatori care, 
împreună cu guvernul și cu toți agenţii guvernului ce se vor pune la 
dispoziţia comisiei, să studieze cestiunea până la toamnă, pentru ca atunci 
toată lumea să se afle în cunoștință de cauză. 

După această cerere a primului ministru se face un schimb de protestaţii 
de sentimente reciproce între dd. prezident al Consiliului şi prezident al 
Senatului, prințul Dim. Ghica. Acesta declară că nu stă în intenţia Senatului 
să numească o comisie, pentru că această numire ar fi echivalentă cu a pune 
la îndoială bună credința guvernului. Guvernul prin urmare, zice beizadea 
Mitică, să facă tot, să aranjeze tot, Senatul are deplină încredere în guvern. 
Din parte-i d. I.C. Brătianu mulțumește lui beizadea Mitică de dragostea 
maturului Corp. Senatul a dat apoi un vot prin care a înlăturat propunerea 
de a se numi comisia cerută de d. prim ministru. 


È 
[21 iunie 1881] 


În prima săptămână a lunii viitoare sunt convocați alegătorii din 
București pentru a numi noul consiliu comunal. Nu credem de prisos a 
atrage atenţia lor de pe acuma asupra acestor alegeri, de la cari atârnă 
interese atât de mari ale contribuabililor, încărcaţi acum în urmă de un spor 
considerabil de sarcine pentru a acoperi plata împrumutului de 15 milioane. 
Precum am mai spus şi cu altă ocazie, la comună şi judeţ nu este sau n-ar 
trebui să fie vorba de alegeri de caracter politic. Din amestecul spiritului 
politic în aceste alegeri, unde nu-i cestiunea decât de o bună administraţie şi 
gospodărie, rezultă că atâtea conștiințe problematice, atâtea persoane 
ușurele și incapabile sunt chemate a administra interese de milioane, a face 
şi a întrebuința împrumuturi pe socoteala contribuabililor, sporindu-le 
necontenit sarcinele deja destul de grele, şi a nu da acestor contribuabili, în 
schimbul sarcinelor, decât neglijenţă, insalubritate publică, lucrări de 
cârpeală sporadică în stradele din centru și, din când în când, şi oarecari 
vexaţiuni. 

Este oare vorba când se fac alegeri comunale să se afirme principii 
politice, mai ales la noi în ţară, unde avem atâta lipsă de spirit pozitiv, de 
însuşiri utile, de inteligență și onestitate administrativă? Între un primar 
inteligent, harnic şi onest şi un găgăuţă ori un claqueur politic cuvintele de 
coterie trebuiesc să determine preferința alegătorilor contribuabili? Noi ştim 
că şcoala ai cărei adepți sunt astăzi la putere răspunde afirmativ la aceste 
întrebări. Pentru aceşti onorabili nu este nimica mai important decât 
căpătuirea înregimentaţilor partidului. La judeţ și la comună sunt bani, 
gheşefturi și putere; unde sunt toate acestea trebuie să fie date pe mâna 
patrioţilor, cu al căror concurs se votează bugetele generale ale statului și 
două-trei proiecte de legi organice într-o singură noapte sau un mare geşeft, 
ca răscumpărarea Cemavodă-Chiustenge, într-un ceas. Interesele comunei 
însă, bine înţelese, trebuiesc să importe pe aceia cari nu din prisosul, ci din 
strictul lor necesar contribuiesc la casa comunală. Recomandăm prin 
urmare cu tot dinadinsul tuturor alegătorilor să meargă la alegerile 
comunale şi, cumpănindu-şi bine votul, să aleagă dintre candidaţi nu pe 
aceia ce nu li se prezentă cu alte titluri decât acela că stau la umbra 
bairacului liberal naţional din Strada Doamnii, ci pe aceia cari le prezentă 
garanţii de capacitate şi onestitate administrativă. 

Mașina electorală a guvernului va fi pusă desigur în mișcare și cu 
această ocazie; departamentele ministeriale, administraţia domenelor, 
poliţia, sub costumul de comedie al așa renumitului comitet electoral, vor 


contribui cu toatele să facă a triumfa lista cârdășiei. Credem însă că, în 
urma înființării nouălor taxe comunale cu care i-a supraîncărcat zilele 
acestea onor. primărie liberal naţională, alegătorii vor părăsi nepăsarea de 
până acuma și vor şti să reziste influenţei morale și să-și dea votul aşa cum 
cer adevăratele interese ale comunei. 


€ 


[21 iunie 1881] 

Statua lui Eliad zace, dată uitării, în umbra zidurilor universității. Cu 
toate acestea e statua unui bărbat care, de la 1825 începând, a inaugurat atât 
reforma limbei literare de azi, pe care i-o datorim în mare parte lui, precum 
şi reforma socială. Ca literat şi politic, dacă n-a creat opere nemuritoare, 
desigur a fost promotorul cel mai arzător al tuturor mișcărilor generoase și a 
avut, ca nealtul, o influență determinantă asupra caracterului culturei 
române. Ei bine, zace uitată statua lui, căci alte griji au patrioţii. Onor. 
republică a Ploieştilor invită la inaugurarea (cu profir) a statuei Libertăţii, 
ridicată pentru a atesta virtutea ploieştenilor în susţinerea drepturilor 
cetăţeneşti, cu ocazia proclamării republicei de la 1869-70. 

Actul curios al invitării, care aduce aminte de căpăţinele de zahăr 
nemtesc pe care patrioţii promiteau să le taie pe atunci, îl lăsăm să urmeze 
întocmai. 

Monarhia ereditară cată să se fi bucurând de serbarea acelei zile 
nemuritoare în care soarele libertăţii, apărând în zona Ploieştilor, după mici 
divergențe de opinii cu casa telegrafului și poştelor şi cu banii cutiilor 
bisericilor, au apus la Fetelei pe dată ce reacţiunea s-a ivit sub forma unei 
companii de dorobanţi. 

Le urăm virtuoşilor cetăţeni chef mult, voie bună ş-o nouă ediţie a 
republicei. Fie sigură tinerimea ploieșteană că, cu o nouă proclamare a 
acestei forme de guvernământ, vor ajunge directori de bănci, cămărași de 
saline, adiutanţi regali, deputaţi etc. 


€ 


[22-23 iunie 1881] 
O convorbire pe care prințul Bulgariei a avut-o cu corespondentul 
ziarului englez „Standard“ dovedeşte că domnitorul țării vecine are un viu 


sentiment de căderile unui suveran, mai ales când generaţia asupra căreia 
guvernă e, din deosebite cauze, ignorantă și coruptă. 

În adevăr ceea ce se 'ntâmplă dincolo de Dunăre ne aduce aminte de 
ceea ce se întâmpla la noi sub Vodă Cuza şi azi sub Carol îngăduitorul. 
Prințul Bulgariei se plânge că în trei ani de zile a schimbat șapte ministerii, 
trei Camere şi a trebuit să refuze sancţiunea la o sumă de legi cu totul 
necuviincioase: desigur pensii reversibile și alte lucruri asemenea. C-un 
adevărat dezgust vorbeşte prinţul de oamenii politici cari-l înconjură şi, 
sincer mărturisind, îl înţelegem. Avem în partidul roşu o sumă de bulgari 
deasupra cărora răsare bunăoară mucenicul Simeon Mihălescu, deci oricine 
îşi poate închipui ce turpitudini cată să se petreacă într-o ţară în care toată 
generația dominantă consistă din Mihăleşti. „De sus începând până la 
jandarmerie toți sunt corupți; nu pot să destitui patru mii de oameni; cată să- 
i intimidez“ zice principele. 

Cu toate deosebirile cari pot să existe între România, ţară c-un trecut 
istoric aproape neîntrerupt, și Bulgaria, care răsare acum după cinci sute de 
ani din adâncă servitute, există totuşi o sumă de asemănări cari şi au 
cauzele lor fireşti şi lesne de înțeles. Populaţiunea din orașele Ţării 
Românești are trei origini deosebite: e sau de peste Olt, sau de dincolo de 
Carpaţi sau, în mare parte, de dincolo de Dunăre. Elementele de dincolo de 
Dunăre, atrase de prin timpul în care, în România, creștinii întregului Orient 
european găseau un adăpost pentru exerciţiul liber al credinţei şi pentru 
munca lor, au curs şi curg încă încoace, ba în secolul de față constituie, 
alăturea cu elementele autohtone, clasa de mijloc a ţării. 

Aceasta n-ar fi fost încă nimic. Ideea statului și a unei solide organizări 
fiind viţiată de domnia vechilor și noilor fanarioți, s-a putut în adevăr ca, 
într-o bună dimineaţă, o Carada ori două să compună până şi textul unei 
Constituţii, a unei legi organice fundamentale pentru uzul unei ţări cari nici 
era a lui Carada sau a lui C.A. Rosetti decât din pură întâmplare. Ar fi fi fost 
în orice caz mai bine dacă amândoi aceştia se nășşteau tot acolo unde se 
născuseră şi părinţii dumnealor. Imigraţiunea de peste Dunăre a avut ca rău 
moştenit defectele contractate sub o lungă robie: lingușirea sclavului şi 
obrăznicia parvenitului, cinismul și malonestitatea. Toate astea se pot 
constata oarecum caz cu caz în țara noastră. Ce obraznic era „Românul“ în 
opoziţie față cu pionul Prusiei şi cu agentul d-lui de Bismarck, ce baseţe și 
câinească lingușire când redactorul „Republicei Române“, ce apărea în 


Bruxela, apologistul lui Blanqui, declară că proclamarea regalității e 
încoronarea vieţii sale de parvenit şi de şarlatan! 

E greu de-a guverna cu asemenea oameni cari seamănă mult 
mamelucilor din Tunis. În adevăr ce autoritate poate să aibă un stat ai cărui 
demnitari înalți sunt niște parveniţi, nişte oameni fără patrie hotărâtă, cari, 
întrebându-i, nu ştiu la ce popor să se numere? 

Închipuiască-și cineva acum pe prinţul Bulgariei, care n-are absolut alte 
elemente cu cari să guverne de ceea ce avem noi în Mihălești, în Caradale, 
în C.A. Rosetti, și spună dacă un adânc despreţ nu trebuie să fi pătruns 
inima tânărului Domn de câte ori vedea ideile sale cele mai generoase 
întâmpinând numai meschine interese personale, numai minciună, numai 
trădare? 

Îndealtmintrelea ne îndoim dacă principele Bulgariei va avea un succes 
acătării cu politica sa de indignare morală. Altfel consiliază Machiavelli pe 
Principele său să lucreze. Când oamenii din generaţia ta, zice autorul 
italian, sunt corupți, trebuie să te serveşti ca dânșii, să urli cu lupii. De 
aceea, în loc de-a-i depărta de la sine, prințul ar trebui să 'nfiinţeze o 
decorație, de ex. „Leul Bulgariei“, a cărui posesiune să fie împreunată c-o 
pensie reversibilă bunăoară. Această decorație s-o împarţă la toți patrioţii de 
meserie de dincolo de Dunăre și să le dea pe mână ţara. 

Nu e vorba aci ca Bulgaria ori poporul să stea bine. 

E vorba ca, chiar în contra intereselor poporului bulgar, principele să se 
mănţie. Când mortalitatea poporului bulgar, stors de dări, va fi atât de mare 
ca a poporului românesc de ex., el va putea uşor să fie substituit prin alte 
elemente, prin evrei, prin germani ș.a.m.d. Astfel casa de Battenberg va 
rămânea domnitoare peste același teritoriu, indiferent fiind de cine e populat 
acesta. Această manieră de-a vedea o împărtășește un vestit politic oriental, 
d. C.A. Rosetti: „Românul“ său nu trebuie să fie neapărat român. La 
dovezile noastre că populaţia română scade în favorul înmulţirii repezi a 
străinilor în România ni se răspunde că, ca să fim drepţi, am trebui să 
constatăm că populaţia în genere, fără deosebire de religie şi naţionalitate, 
se urcă. Ca să fim drepţi, cată să admitem că e indiferent cine se înmulțește 
şi cine moare. Tot maniera aceasta de-a vedea cată s-o admită şi principele 
Bulgariei, să se împace cu partidul radical de acolo și să gospodărească cum 
se gospodăreşte la noi; reţeta e infailibilă. E adevărat că, sub un regim 
economic şi politic ca al nostru, bulgarii se vor duce pe apa Sâmbetei; dar 


cine va sta, va fi dinastia domnitoare asupra aceluiași număr de chilometri 
pătraţi, un fertil teren de colonizare pentru prisosul populațiilor din Apus. 

Cu sau fără cuvânt s-a vorbit atât de mult în ziarele noastre contra fostei 
administrații a căilor ferate române, deşi, în decurs de atâţia ani de zile şi în 
timpi în cari acea administraţie avea de transportat câteva sute de mii de 
oştire rusească și atâta material de război, nu s-a întâmplat decât un singur 
incident de o gravitate oarecare. De când însă funcţiile de la drumul de fier 
au devenit sinecure bine plătite pentru patrioţi ca d-alde Fălcoianu, Stătescu 
şi alţii, ziarele române ca şi cele americane promit a avea o rubrică 
constantă de dezastre. Lucrul merge atât de departe încât, chiar atunci când 
directorul însuși, d. Flăcoianu, călătorește spre a face cercetări asupra 
dezastrelor, trenul ucide oameni şi derailează. 

Astfel trebuie să meargă lucrurile în toate ţările în cari activitatea 
publică a statului, toate serviciile ce acesta are a le aduce populaţiunii se 
subordonează intereselor unei societăți anonime şi lacome de esploataţie, în 
loc de a se încredința la oameni competenţi, cunoscători de exigenţele 
tecnice ale lucrării cu care se însărcinează. 

Roșii îndeplinesc prin aceasta două scopuri egal de meschine. Pe de o 
parte se 'nbogățesc ei; fiecare din acești patrioţi cari ieri sau n-aveau ce 
mânca sau duceau o existență lihnită e azi milionar, pe de altă parte scopul 
lor principal este de a dovedi că, fiind ei incapabili de a administra căile 
ferate, românii în genere ar fi incapabili de lucrul acesta. 

Deşi avem ingineri cu studii tecnice escelente, deși oameni tineri, cu 
pretenţii foarte modeste şi departe de a visa să joace rolul de oligarhi şi 
aristocrați politici, s-ar afla cu de prisos pentru a administra, corecți şi treji 
înainte de toate, căile ferate române, se pun în aceste posturi — cine? 
Săbiuţe politice, cârciocari de paragrafi de lege, universalişti şi gheşeftari, 
agenţi electorali, cioclovine de casa lui C.A. Rosetti și Carada, slugi de ale 
partidului roşu, fără capacitate, fără cunoştinţe speciale, fără conştiinţă de 
datorie. 

Aceasta e cauza pentru care zicem că poporul românesc va ajunge într-o 
zi la starea de-a prefera pe străini acestei pături de plebe ignorantă și 
lacomă, lingușitoare cu cei de sus, obraznică cu cei de jos, care, 


pretinzându-se a fi a țării, se servă de acest unic pretext pentru a o spolia şi 
a-i insufla sceptica îndoială dacă mai este capabilă de-a se administra 
singură. 

D. C.A. Rosetti, escelență și actual ministru de interne, comunică 
prefecţilor un proiect de lege pentru admisibilitatea și înaintarea în 
funcțiunile administrative prezentat Senatului și nevotat, pe care-l dă de 
normă pentru numirea de subprefecţi în zilele dualității bulgaro-bizantine 
C.A. Rosetti-Warszawsky. 

După acest proiect de lege nu vor fi admiși în funcţii administrative cei 
vinovaţi de falsificare, de sustragere de bani publici, de sustragere, 
ascundere şi desființare de acte publice, de spargere de sigiliu, furtișag, 
înşelăciune, abuz de încredere, mărturisire mincinoasă, atentat la bunele 
moravuri, mituire. 

Circulara trebuie înțeleasă în mod invers și e un învățământ clasic, de 
care tocmai cată să țină seamă Chiriţopolii şi Simuleştii în înțelesul lui 
ironic. Numai de asemenea oameni să se servească, de vreme ce mucenicul 
e director al ministerului şi rabinul ministru. 

Ceea ce e ciudat în acest proiect e că se admite ca cei recomandaţi să 
aibă titluri academice, bacalaureat sau ... şi patru clase primare chiar. Dar 
în caz de-a avea, ca celebrul Costinescu, numai patru clase primare, le 
trebuie stagiu pentru a înainta. Știm noi unde ar trebui să-şi facă stagiul și d. 
C.A. Rosetti şi onor. Simeon. Acolo unde l-a făcut tot o escelenţă roşie, fost 
coleg al d-lui Brătianu în timpul ministeriului lor întâi. Dar n-a sosit se vede 
încă timpul regulării situației pe calea aceasta. 

„Liberalul“ din Iași, cu care îndealtmintrelea nu mai polemizăm, revine 

cu calomnia absurdă că vreo câţiva boieri s-ar fi învoit odinioară cu 

bancherii de acolo ca, pentru suma de 30.000 franci, „Timpul“ să susţie cu 

foc şi cu pară pe izraeliți şi că din această sumă foaia noastră ar fi primit 
10.000 franci. 


Această calomnie ziarul evreiesc „ștafeta“ ne-o adusese câteva zile 
înaintea alegerii răposatului Epureanu ca preşedinte al clubului conservator. 
Ameninţasem cu darea în judecată, e prea adevărat; dar răposatul ne-a făcut 
a dezista de la aceasta, arătându-ne cu toată evidenţa bătaia de joc la care 
ne-am expune. Patronul „ştafetei“ era pe-atunci d. Herşcu Goldner, om ce 
fusese închis la Golia pentru sminteală, lucru de care ni s-a dat negru pe alb 
mai multe dovezi pe cari nu le cunoscuserăm. Am văzut pe d. Herşcu 
fotografiat cu pușca în mână ochind în văzduh asupra d-rului Tausig, 
medicul primar de la Golia; epistole scrise cu cerneală roșie tot de patronul 
„Liberalului“ actual, prin cari declară că voieşte să bea sângele lui 'Tausig și 
altele asemenea. 

Închipuiască-și cineva dacă noi, luând la serios calomniile „ștafetei“ şi 
dând firma Goldner în judecată, nu ne-am fi espus la ridicol! Fotografii, 
scrisori, necontestabila deţinere la casa de nebuni a autorului acelei 
calomnii ne-a dispensat de la orice urmare a cărei necuviință ar fi purtat-o 
nu nebunul, ci cel ce s-ar fi pus cu nebunul. A intenta însă procese 
balamucului nu avem nici gust, nici vreme. 

„Liberalul“ reîmprospătează calomnia. Nu putem spune altceva decât că 
„Liberalul“ minte pur şi simplu. Nicicând redacţia ziarului nostru n-a 
autorizat pe cineva de-a promite în numele ei vreo concesie în cestiunea 
izraelită și nici izraeliţii înșiși n-au crezut vreodată că, din parte-ne, ar fi cu 
putință o asemenea atitudine. Se susţine, lucru pe care nici îl știm, nici 
avem a ţinea seamă de el, că acum patru cinci ani, când cestiunea izraelită 
nici nu era la ordinea zilei, se aflau, alături cu membrii partidului 
conservator din lași, ce se cotizau pentru susţinerea „Timpului“, şi vro 
două-trei nume de bancheri, subscrise nu din consideraţii politice, ci din 
cauza legămintelor personale ori de afaceri cu unii proprietari mari din 
Moldova. Dar chiar această împrejurare, necunoscută nouă și anterioară 
cestiunii izraelite, nu ni s-au impus nicicând şi din nici o parte ca o 
împrejurare de care am avea a ţinea seamă în atitudinea politică a foii 
noastre în genere sau în deosebi în cea observată față cu modificarea art. 7. 
Niciunul din bancherii anonimi ai „ştafetei“ nu va cuteza să afirme un 
asemenea neadevăr. 

Din parte-ne suntem tot atât de puţin în drept de-a scruta cauzele pentru 
cari cineva contribuie la susținerea unei întreprinderi ziaristice pe cât de 
puţin am putea ști, în orice caz individual, pentru ce cineva se abonează la 
„Timpul“ sau la orice alt ziar. 

În vederea alegerilor a doi deputați pentru Iași în locul celor intrați în 
funcţii se mișcă vro câţiva indivizi puţin cunoscuţi pentru a forma un partid 
roșu în capitala Moldovei. 

Se știe că acest partid roşu e creaţiunea subvenției administrată d-lui 
Guţă Panu prin fostul ministru socialist al instrucției, d. V. Conta. De atunci 
d. V. Conta a devenit membru la Casaţie, d. Guţă Panu a fost pomăzuit, prin 
virtuoasele mâni ale d-lor C.A. Rosetti-Warszawsky, secretar general al 
Ministeriului de Interne. 

E adevărat că publicul mare nu e 'n poziție a cunoaște personajele 
politice improvizate în partid roşu în lași. D. V. Ghiorghian, unul din ele, 
fiul unui preot din Botoşani, și-a început cariera politică prin a fi fracţionist. 
Numit, pentru nefericirea sa, agent diplomatic al României la Roma, i-a 
intrat de-atunci gărgăunii mărimii şi a repedei îmbogăţiri în cap şi a devenit 
direct ciracul lui Herşcu Goldner și apărător privilegiat al izraeliților, iar 
indirect cirac al d-lui C.A. Rosetti, afiliatul Alianţei izraelite și al tuturor 
Internaţionalelor din lume. 

D. Guţă Panu are în trecutul său lucruri și mai caracteristice. A primit, 
sub ministrul Maiorescu, un stipendiu de stat pentru a se ocupa în 
străinătate cu studii istorice şi filologice; d-sa însă, în loc de-a învăţa 
lucrurile pentru cari fusese trimis, crede de cuviință a învăţa dreptul în 
Belgia, ca și când statul ar fi având nevoie de un advocat mai mult sau de 
înaintarea personală a d-lui Guţă Panu. Prin această frustrare a statului c-un 
stipendiu destul de însemnat d. Guţă Panu e în poziţia de-a face politică 
lucrativă și ... devine roşu. De-atunci înainte viaţa sa, ca și a d-lui Conta, e 
un şir de acte vrednice de bănuială față cu prietenii săi politici de mai 
nainte. Ca prim procuror la tribunal d. Panu executa rolul de poliţie secretă 
a guvernului asupra conștiinței şi convingerilor magistraţilor, cari se 
'nţelege priveau cu ochi foarte răi această speţie de magistrat între ei. E 
evident deci că alături cu Warszawsky, mare cordon al ordinului Sfintei 
Cânepe, d. Guţă Panu nu poate avea decât un viitor strălucit. 

Modul de-a face politică a acestor d-ni e în adevăr ciudat şi merită 
atenţie. 

Se face de ex. o petiție către guvern ţinută în termeni echivoci și 
capabili de-a li se da o dublă esplicare. Această suplică se colportează 


printre cetăţeni, spunându-li-se că e în contra guvernului. Cetăţenii liniștiți 
iscălesc, încrezându-se în vorbele colportorilor, şi a doua zi se pomenesc că 
suplica se publică în organul roşu cu semnăturile cetățenilor, dar c-o 
introducere cu totul în alt senz decât acela pe care i-l dădeau ei. Și astfel 
oameni buni nevinovaţi sunt pecetluiţi ca aderenţi ai guvernului. Oamenii 
protestează, aleargă la toate ziarele spre a-și retrage iscălitura, declarând c- 
au fost amăgiţi, dar nu le ajută nimic. Suplica s-a espedat deja marelui rabin 
C.A. Rosetti, care le şi mulțumește ca unor „oameni rămaşi de la 1848“ şi 
veterani în lupta pentru buget. Degeaba lumea se zvârcolește, arătând că la 
1848 nici nu era născută, că, de când e, n-a avut a face nici în clin nici în 
mânecă cu roşii şi se ştie nevinovată de conivență or complicitate cu 
birourile de împământenire, că-i e silă de onoarea problematică de a fi 
priviţi de concetăţenii lor ca spioni ai guvernului central sau ca agenţi 
electorali ai lui Warszawsky! 

Toate sunt în zadar. Suplica măsluită se publică în „Românul“ și vorbe 
oncţioase de gratitudine curg asupra nefericiţilor subscriitori, cari se zbat ca 
creștinii cărora ai vrea să le aplici circumciziunea cu de-a sila. 

Și cu astfel de panglicării cred d-lor a forma partid roșu în Moldova. 

Ne mai rămâne a descrie pe un colportor al acelei jalbe din Iași, pe d. 
Verusi. Acel domn se pretindea odinioară pictor și primăria din lași, naivă şi 
de bună credință, îl însărcinează a zugrăvi biserica de la cimitirul 
Eternitatea. „Văruiţi biserica ca s-o zugrăvesc“, zise lucrătorilor. 
„Zugrăveşte d-ta ş-om vărui-o noi mai pe urmă“, răspunseră lucrătorii 
râzând. 

Zugrăvelile acelei biserici erau un adevărat scandal. Greșite ca desemn, 
imposibile ca colorit, reprezentând în chipurile sfinte o breaslă ușoară de 
femei din laşi, mitropolitul a refuzat mult timp s-o sfințească. Dar ceea ce 
are haz e cronografia tablourilor sale. 

A zugrăvit într-un rând „o fată lângă izvor“ și n-a putut-o vinde. Vine 
serbarea lui Grigorie Ghica, cel decapitat pentru opunerea la cesiunea 
Bucovinei. Repede doniţa de apă se preface în stâncă c-o pajură austriacă, 
se pun lanţuri la mânile chipului și tabloul reprezintă „Bucovina răpită de 
austriaci“. Dar tot nu se vinde. Vine cesiunea Basarabiei. Repede codrul din 
fund se preface în Marea Neagră, pajura austriacă în rusească, izvorul în 
stâncă în mijlocul mării și tabloul reprezintă „cedarea Basarabei“. 

În această din urmă metamorfoză s-a propus Camerei c-a s-o cumpere, 
dar n-a cumpărat-o. Așteptăm învierea morţilor și vânzarea de veci sub altă 


formă; c-un fes în cap și cu fustanelă ar putea reprezenta Epirul. 

Și-o găsi ea un stăpân vrodată. 

Convins în sfârșit că n-are talent, onor. d. Verussi s-a lăsat de pictură și 
s-a pus pe o meserie mult mai lucrativă, politica. Azi e agent electoral al 
guvernului în lași și ocupă câteva funcţii bine salariate. E de prisos a 
adăoga că nici d. Verussi, nici d. Ghiorghian nu sunt ieșeni şi că e foarte 
ciudat a vedea improvizându-se acolo un partid compus din oameni 
pripășiţi în capitala Moldovei pentru a-şi face treburile. 

Astfel în judeţe în cari firma Brătianu Warszawsky nu are deloc aderenţi 
aceştia se inventează, se improvizează din oameni pripășiţi, se scot din 
pământ, din iarbă verde. Nu ştim dacă cetăţenii ieşeni, fie liberali, fie 
conservatori, ar fi în stare a-şi hărăzi încrederea lor unor parveniţi cari se 
servă de amăgire pentru ca, pe sub mână, să dea comuna și judeţul pe 
mânile adevăratului partid roşu ce se va forma în Moldova din noii cetăţeni 
circumcişi. 

Dar ceea ce ştim e că aceste colonii de câte 2-3 roşii, comandaţi de 
guvernul central prin Moldova ca să se puiască ca viermii în carne putredă, 
ne aduc aminte de o stare de lucruri analogă din anticitate. 

Un învăţat german, dr. Reinisch, în cercetările sale asupra Egipetului 
spune că 


acum 3700 ani, cultura acestei ţări a avut o tranziţie spre corupţie, demoralizare 
şi desfrânare. Cea dintâi cauză a corupţiei erau numeroșii negustori semiţi: fenicieni, 
arabi, evrei, cari se așezaseră în Egipet și au zguduit conștiința de drept și stricta 
ordine a poporului prin uzanţele lor de afaceri şi prin vânătoarea de câștig. Întâi s-au 
demoralizat servii şi sclavii, apoi veni un regim al metreselor, căci cei mari cumpărau 
sclave siriene și etiopiene, le încărcau cu bogății și-și neglijau soțiile proprii. Pofta 
desfrânată de câștigare de averi, o nemărginită goană de plăceri a adus o deplină 
lor se iviră parveniţi fără rușine. Oameni ce nu avuseră nimic ajunseră să posedeze 
bogății, palate, grădini, sclavi şi comori, se îmbulziră în toate sferele și câștigară 
până și intrarea la Curte. Cine simţea în sine instictul irezistibil de-a fura, dar vrea să 
practice acest instinct în mod cuviincios, n-avea decât să meargă la percepție, să-și ia 
patent de hoț și să se înscrie în breasla pungașilor. Aceștia aveau un staroste, la care 
se depuneau toate lucrurile furate în Egipetul întreg și cine voia să reintre în 
posesiunea lucrurilor sale mergea la staroste, care-i restituia lucrurile după ce plătea 
o provizie pentru hoţ. Ba regele Rampsinit însuși dete mâna fiicei lui iubite celui mai 
mare hoț din țară care ducea de nas și poliţia publică şi cea secretă și, deși în Egipet 
nu erau juraţi, scăpase de condamnare și era recunoscut ca omul cel mai cu minte din 


țară. Atât de jos căzu Fgipetul, acest străvechi leagăn al culturii, care prin hărnicie și 
muncă ajunsese la cea mai mare înflorire. 


Câştigul fără muncă intelectuală sau fizică, fără administrarea unui 
capital moștenit, e un furt făcut în condiţii cuviincioase. Breasla a cărei 
meserie e a îmbla după asemenea câștiguri e breasla roșie. Semiţii 
contraccii asemenea nu lipsesc, iar starostele breslei e ministru de interne și 
reversibil. D-rul Reinisch ar putea să facă cercetări egiptiologice şi în 
România sub Rampsinit Îngăduitorul. 

De un timp încoace accident după accident se repetează pe liniile căilor 
noastre ferate. 

Ciocnirile de trenuri între Hanu Conachi și Ivești, între Șerbești şi 
Preval, între Turnu-Severin și Palota, scăparea vagoanelor de la Prunișor şi 
izbirea lor cu un alt tren sunt tot accidente însemnate, cari au avut 
consecințe regretabile, cu oameni morţi și răniţi. Lăsând dar la o parte 
celelalte accidente multe, de cari lumea de din afară de direcţie nici nu mai 
poate afla ceva, chiar numai accidentele enumerate ar trebui să deştepte 
opinia publică şi să se întrebe care este cauza lor. 

N-am voi, mai cu deosebire, ca aceste accidente să fie exploatate de 
străini și să arate cu degetul asupra-le zicând: „iată cum administrează 
românii căile ferate; îți pun viaţa în pericol“, şi vorbind astfel să poată avea 
şi cuvinte în parte-le pentru a discredita liniile ferate române. 

Aceste motive și sincera dorință de a se îndrepta lucrurile și de a se 
pune pe-o cale bună ne îndeamnă a arăta cari sunt după noi cauzele și relele 
ce bântuiesc administraţia căilor ferate și a indica întrucâtva și mijloacele de 
îndreptarea lor. 

Vom espune dar aceste cauze fără de nici o consideraţie, fără intenţia 
de-a atinge pe cineva și cu singurul scop de a se dezveli răul și a face 
posibilă remediarea lui. 

Prima cauză a accidentelor și cea mai principală, din care izvorăsc toate 
relele, este că s-a introdus și în administraţia căilor ferate acel nenorocit 
sistem ce bântuie întreaga administrație a ţării, sistemul favorurilor, fie 


aceste pentru consideraţie de partid politic, fie de rudenii sau nepotism, fie 
de amiciţie sau hatâr sau alte consideraţii de orișice natură ar fi. 

Acest sistem cu vederi strâmte şi neprevăzătoare a făcut ca, chiar la 
numirea direcțiunei princiare, sau regale, după cum se numește ea azi, să 
domineze numai spiritul de partid, ca la numirile de amploiaţi ce face 
această direcțiune să se aibă în vedere mai mult alte consideraţii decât 
folosul și meritul pentru serviciu ce un impiegat poate să aibă. 

Consecințele acestui sistem se văd şi, dacă nu se vor lua serioase măsuri 
de îndreptare, ele se vor arăta și mai mult, se vor încurca lucrurile încât nu 
se va mai şti ce trebuie a se face şi, după ce se vor întâmpla chiar catastrofe, 
cari dacă nu s-au întâmplat pân' acum se poate mulțumi numai norocului, se 
va ajunge la disperare şi cine ştie la ce intervenții și măsuri cu totul contrarii 
interesului țării, contrarii interesului neamului românesc. 

Credem dar a ne face o datorie de conștiință constatând că e necesar de 
a preveni o catastrofă la căile noastre ferate şi de-a scuti ţara de a asista la 
vreo pompă funebră a voiajorilor vreunui întreg tren. 

lată dar mijloacele de remediu ce le credem necesarii: 

Cel dendâi remediu e negativ, dar de-o estremă importanţă. Trebuie 
revocată direcţia actuală, compusă din politiciani, din săbiuţe vânătoare de 
diurne și din advocaţi. 

Motivul revocării e incapacitatea dovedită în toate. 

Direcţiunea căilor ferate, dacă e posibil a tuturor căilor ferate ale 
statului, ar trebui constituită după următoarele principii: 

E practic, pentru ca să existe unitate de voinţă şi acţiune, ca în capul 
administraţiei căilor ferate să fie o singură persoană, care se poate alege 
dintre bărbaţii ce au dovedit o capacitate deosebită de administrare. Mersul 
unui serviciu atârnă mult de autoritatea ce-o inspiră un bărbat cu judecată 
rece şi incisivă, cu vederi clare, cu caracter just şi onest, care nu se lasă nici 
ademenit de zâmbetele protectoare ale oamenilor zilei, nici înfricoșat de un 
cuvânt al lor de intimidare. Ales fără nici o privire la convingerile sale 
politice, el cată să întrunească în sine încrederea ţării întregi. El poate fi şi 
un om tecnic, dar exigenţele de pură administraţie fiind pentru acest post 
mult mai numeroase decât cele ale amănunţimilor tecnice, un bun și rigid 
administrator e de preferat. 

Capul administraţiei căilor ferate cată să fie cu totul independent de 
ministeriu și de curenturile politicei militante. Fie acum ales pe viață de 
Corpurile legiuitoare, după propunerea Consiliului de Miniștri şi cu 


aprobarea regelui, fie alte garanţii de autoritate, destul că trebuie să fie 
inamovibil și să nu se poată revoca decât în condiţiunile în cari se revoacă 
personalul inamovibil. Neatârnat cu totul și de ministeriu și de Corpurile 
legiuitoare în privinţa administraţiei, i se poate atenua răspunderea prin 
delegarea unui consiliu de supravegheare, compus din membri ai corpurilor 
legiuitoare, din prezidentul Curţii de Compturi, din prezidentul Curţii de 
Casaţie; consiliu care, putând cere seamă de gestiunea direcțiunii și putând 
fi consultat la fixarea bugetului, ar fi o garanție mai mult în faţa țării despre 
buna întrebuințare a banului public. Faţă cu ministeriul însă poziţia 
directorului trebuie să fie analogă cu aceea a oricărui director particular de 
drum de fier. 

Dator a ţinea seamă de interesele generale ale statului sau ale publicului 
în ceea ce priveşte tarifele, mersurile trenurilor de persoane și alte interese 
generale, dacă un om înţelept va fi numit cap al administraţiei nici nu e cu 
putinţă ca să se nască vreodată un conflict între stat și direcţie. 

Rămâne o singură chestiune de rezolvat: supraveghearea siguranţei 
publice pe drumurile de fier. 

lată cum ar fi mai bine să se rezolve această cestiune: 

Îngrijirea de siguranţa publică şi supravegherea ei pe drumurile de fier 
să se lase în seama directorului sau administrațiunii căilor ferate, fiind 
ținute toate celelalte organe ale statului să-i dea ajutor în caz de necesitate. 

Administraţiunea să fie și responsabilă înaintea legei, iar pentru a se 
putea constata cu siguranţă pe cine incumbă responsabilitatea la vreun caz 
de accident, să se instituiască un consiliu de trei bărbaţi experţi în ale 
administraţiei drumului de fier, cari cunosc mersul serviciului şi detaliurile 
lui, cari să asiste pe organele justiției în cercetările lor, în cazuri de 
accidente, și să le dea explicaţiuni. Aceşti experți să fie organe ale statului, 
independente de direcţie, să fie bărbaţi cari cunosc şi au servit în 
exploatarea căilor ferate. Să funcţioneze numai ca consultatori ai membrilor 
justiției spre a le explica cum se petrec lucrurile, spre a le face posibilă 
descoperirea adevărului. 

Măsura cea dendâi ce ar trebui să ia directorul ce s-ar pune în capul 
administraţiei ar fi să organizeze serviciul, căci ni se pare că, prin 
organizaţia ce s-a făcut de direcţia princiară, serviciile au fost dezorganizate 
cu desăvârșire. Probă sunt accidentele. 

Pentru a putea organiza şi pentru a înlesni organizarea, să se consulteze 
vreun bărbat din Europa ce e distins în administraţia de căi ferate, cum e 


baronul M.M. Weber, cum e Nordling sau altul, care au avut asemenea 
misiuni în state mai înaintate, cum a fost în Prusia și în Austria. 

Să-l consulteze, să-l aibă alăturea ca un sfătuitor, iar nu ca un 
funcţionar. 

Directorul să-și întocmească în administraţie un consiliu din tot ce este 
mai bun din funcţionarii și bărbaţii tecnici de drum de fier din tară; să caute 
mai cu seamă să cunoască pe fiecare în parte după meritul lucrului și al 
valoarei ce produce în serviciu, iar nu după alte consideraţii; să pună pe 
fiecare la locul său și singura considerație care să-l conducă să fie interesul 
serviciului. 

A se face astfel este supremul timp, deoarece la căile ferate nu se pune 
în joc numai averea ci şi viaţa publicului. 


€ 


[1 iulie 1881] 

„Românul“ mustră opozițiunea şi pe noi în parte fiindcă am luat în râs 
circulara d-lui ministru de interne relativă la legea de înaintare și 
admisibilitate în funcțiunile administrative. Aci ne-am adus aminte de 
povaţa lui Beaumarchais. Ne-am grăbit să râdem ca să nu plângem. 
Pretenţia „Românului“ de-a fi discutat serios o administraţiune în capul 
căreia se găseşte Simeon Mihălescu și a cărei flori sunt cunoscute sub 
numele de Simuleşti, Chiriţești, Obedeni, Poteci etc. este din toate 
cutezanţele organului guvernamental cea mai cinică şi cea mai îndrăzneață. 
Sunt şase ani de când cu regimul brătienesc. Nici inexperienţa, nici buna 
credinţă nu mai pot fi invocate ca scuze pentru a menţine o astfel de stare de 
lucruri. 

Denunţările au fost atât de numeroase, atât de precise, încât chiar d. I. 
Brătianu a crezut un moment că trebuie să se despărțească de un Simeon 
Mihălescu şi l-a dat în păstrare d-lui D. Ghica până la venirea unor timpi 
mai buni. 

Aceste timpuri au sosit. Trebuia în adevăr grosimea de obraz a d-lui 
C.A. Rosetti spre a pune iarăşi în capul administraţiunii țării pe un om care 
în alte țări ar face cea mai distinsă podoabă a unui stabiliment penitenciar. 
Scrisorile lui Warszawsky autentice, legalizate și chiar fotografiate, pentru 
orice om cu bun simţ şi cu bună credinţă, n-au lăsat o umbră de îndoială 
asupra culpabilităţii acestui stâlp al ortalei. 


Un partid nu poate fi totdeuna făcut responsabil de o crimă a unuia din 
partizanii săi. 

Însă când, în faţa evidenţei, în loc de a tăia un membru cangrenat, acel 
partid se scoală întreg pentru apărarea vinovatului, când îndrăzneala 
apologiștilor crește cu mărimea crimelor, atunci ţara nu poate privi decât cu 
scârbă o asemenea adunătură. 

Numai partid nu se mai poate numi, ci bandă de sceleraţi care desfide 
morala, se folosește de piroteala naţiunii și de nemaipomenita indiferență 
morală acelui care ar avea drept sfântă datorie a ocroti pe cei slabi și a 
înfricoşa pe cei răi. 

Simeon Mihălescu, în pisma opiniunii care l-a acuzat cu atâta temei, a 
fost încărcat cu onoruri, mai cu seamă de când era să fie înecat în infamii. | 
s-a făcut un simulacru de instrucțiune fără a fi suspendat un moment din 
capul celui mai important directorat (sau mai bine zis minister, căci sub 
acest regim dânsul a fost adevăratul ministru de interne). Nenorociţii tineri 
însărcinaţi cu această instrucțiune erau pe fiecare zi ameninţaţi în termeni 
puţin deghizați în „Românul“. Ei păreau înaintea lui Mihălescu acuzaţi, 
dânsul, judecătorul. Și într-adevăr de dânsul atârna cariera și poate pâinea 
lor. După această spălătură juridică Mihălescu voi să aibă şi un certificat de 
la onorabilii săi colegi. Un Pişca, hoţul cunoscut de păduri din Teleorman, 
se însărcină cu murdara treabă de a-l curăţi în Senat. Un raport de cumătru 
citit înaintea unor slugi guvernamentale fu de ajuns. De atunci criminalului, 
spălat de complicii săi, nu i s-a mai cruțat nici o onoare. Pe rând senator, 
comandor al Stelei României, director la Eforia spitalelor, director la 
Ministerul de Interne, înfruntă opinia publică speriată, se bucură de bani 
adunați din sudoarea și sângele nenorociţilor pe care i-a trecut în Bulgaria 
în toiul iernei ca pe nişte vite de jug, și acest exemplu strălucit de 
imoralitate nepedepsită şi triumfătoare corupe mai mult junimea unei 
naţiuni decât tot ce cineva și-ar putea închipui. Dar cei care tolerează 
asemenea lucruri? Ce nume merită? Ce cauză-i îndeamnă? Slăbiciune? 
Incapacitate? Indiferenţă? Egoism? Complicitate? Să tragem vălul asupra 
acestor turpitudini! Ceea ce însă pune vârful acestor fapte este că criminalii 
prinși cu mâna în sac nu se mulțumesc de a se bucura în pace de fructul 
faptelor lor, de a-și lua regulat cupoanele de la cauzele publice, de a-și 
atârna de gât stelele şi coroanele, de a parada la mesele și la balurile de la 
palat, de-a fi puternici și bogaţi, de-a fi stăpânii ţării și favoriţii regimului. 


Nu, toate acestea nu le ajung. In loc de a se face uitaţi şi de a uita, mai ies în 
vileag şi în gura mare înjură pe oamenii cinstiți. 
A! asta este prea mult, domnilor de la „Românul“! 


€ 


[2 iulie 1881] 

„L'Europe diplomatique“ primeşte din Petersburg amănunte atât de 
interesante asupra crizei din Bulgaria încât cititorul căruia i le comunicăm 
va vedea numaidecât cum cauze analoge produc efecte analoge şi cum 
Mihăleștii şi Caradalele bulgare nu sunt întru nimic superioare sau 
inferioare Caradalelor noastre bunăoară. Aceeaşi vânătoare de funcţii şi 
câştig, aceeaşi pretextare a patriei şi libertăţii pentru interese personale, 
aceeași mizerie care vine fatal la un popor ce-și începe viaţa prin instituţii 
improvizate de dinafară, sau de străini, sau de uliţă, şi care n-a cunoscut că 
orice progres adevărat nu poate fi decât istoric, decât în legătură cu trecutul. 
Și acolo existenţe catilinare izbutiseră a pune mâna pe stat și a face muşama 
şi Parlament, și ţară, și Domn, pentru a domni ei singuri, înconjurați de 
Serurii și Pătărlăgenii respectivi. 

Dar să lăsăm să urmeze darea de seamă a foii franceze, căci termenii de 
comparaţie între noi și cei de peste Dunăre se prezintă prea cu lesniciune 
pentru ca s-avem nevoie de lungi comentarii. 

lată ce zice corespondenţa. 


Nu vă e necunoscut desigur că, dacă există vro ţară în Europa în care practica și 
funcţionarea sistemului parlamentar să fie grele, aceasta e Principatul în cestiune, 
care, fără clasă aristocratică, ca toate ţările slave, și fără clasă burgheză, n-are nici 
unul din elementele necesare unui asemenea regim, în urma lungei aserviri sub 
opresiunea otomană. Cu toate acestea Bulgaria a fost înzestrată cu una din cele mai 
liberale constituţii, c-un parlament, c-un principe ereditar. Lipsind oamenii necesari 
pentru a împlini funcțiunile de deputaţi, de bărbați politici şi de miniştri, s-au primit 
toți bulgarii c-o instrucţie oarecare, risipiţi pe ici-colo, mai în Turcia, mai în Austria, 
mai în Rusia (mai în România), unii ca profesori de școală, alții ca medici, alții 
studiind încă, sau abia părăsind Universitatea din Moscova; toți au alergat în 
momentul eliberării ţării lor, ştiind de mai nainte că vor fi primiţi fără dificultate şi, 
alegere fiind imposibilă, le va fi lesne de-a ajunge în curând personaje mari. În 
numărul acestora sunt câţiva destul de inteligenți. 

Astfel e Zancov, fost uniat devenit ministru al afacerilor străine; astfel Karavelov, 
vechi student derailiat şi declasat al Universităţii din Moscova, compromis în mai 


multe afaceri și care are a datori generalului Ignatief c-a putut intra şi rămânea în 
Bulgaria. Şefi inteligenţi, lacomi de putere, ambiţioși, mişcându-se într-un mediu 
social moale, facil, nu prea luminat, acești câtva oameni — douăzeci de toți poate — 
au parvenit repede a fi aleși membri ai Adunării Naţionale, apoi deputaţi și, odată 
aleși, au ajuns să domineze Camera și, dominând-o, să fie numiţi miniştri. Cât despre 
oarecari cunoștințe câștigate, de experienţă politică, de vederi largi, favorabile 
intereselor ţării, nu trebuie să le cauţi la ei, mari palavragii, crezându-se deja oratori 
şi oameni de stat, alături c-un prinț tânăr, puţin experimentat, care caută a i se ierta 
originea străină, nu le-a fost greu, mai cu seamă după ce guvernul rusesc, adoptând o 
politică de abţinere, nu s-a mai amestecat în afacerile dinlăuntru ale Bulgariei, de-a 
pune și țară, şi Cameră, și prinţ deoparte și de a guverna şi domni în numele lor 
propriu. 

Constituţia bulgară, elaborată de cătră Comitetul radical ruso-slav al acelui 
timp, era deja destul de înaintată; remaniată de cătră ei, ea nu mai e constituţia unui 
stat constituţional monarhic, ci aceea a unei republice democratice. Într-o ţară în 
care fiece cetățean are conștiința drepturilor și aptitudinea exerciţiului lor o 
asemenea constituţie mai poate funcţiona; dar acolo unde masa națiunii, adecă 
alegătorii, sunt într-o stare destul de primitivă, ea nu e mai mult decât un mijloc dat 
ambiţioșilor inteligenţi de-a guverna despotic ţara sub masca libertăţii. 

Ceea ce s-a făcut și ceea ce au și devenit Zancov, Karavelov şi consorții. Demult 
raporturile agentului diplomatic şi ale consulilor ruși au arătat că situaţia devenea 
din zi în zi mai imposibilă pentru prinț, mai primejdioasă pentru ţară. Dar guvernul 
imperial, temându-se mai cu seamă de interpretarea defavorabilă ce s-ar da în 
străinătate unei ingerențe, era hotărât a nu interveni. 

Când însă, sfătuit din Viena ori din Berlin, prinţul se hotărî de-a face apel la 
țară, precum şi avea dreptul, ați văzut cum aceşti d-ni au început să strige în contra 
violării Constituţiei. Pentru a striga și a face atâta gălăgie aveau cele mai temeinice 
cuvinte din lume: pentru că din momentul ce-și pierdeau funcțiunile deveneau niște 
caraghioși precum fuseseră din capul locului. Oamenii de stat consumaţi ai Angliei, 
Franţei, Germaniei părăsesc puterea cu dignitate, fără supărare şi uneori cu plăcere 
Chiar, dar pentru niște bieţi golani, fără para frântă, cărora le dăduse D-zeu ceea ce 
nici visase, a părăsi de azi până mâine puterea înseamnă a cădea din bielșug şi din 
plăceri la nevoi şi jenă. E aspru și nu se primeşte fără luptă și fără strigăt. 

Acești Zancov, Karavelov și compania au strigat deci atât de tare încât strigătele 
lor au trebuit s-ajungă până la Paris. Ei au luptat și, trebuie s-o mărturisim, au luptat 
cu dibăcie. Știind câtă influenţă are Rusia şi împăratul ei asupra maselor bulgare, au 
combinat o întreagă acţiune pentru a face să se crează că Rusia, guvern şi nație, era 
cu ei și în contra prinţului, care nu făcea în toate acestea decât să fie agentul docil al 
Austriei şi al Germaniei. Cine nu cunoaște ţările slave nu-și poate închipui ce urmări 
are acuzarea de a fi german. În combinaţia această au atras pe corepondentul bulgar 
al ziarului „Golos“, care s-a pus să publice telegramele cele mai violente contra 
prințului Alexandru. Telegramele acestea, fiind publicate și nedezmințindu-se de 
guvern, ei au declarat în toate adresele lor către alegători că guvernul rusesc e cu ei 


şi contra prinţului Alexandru. Era urgent de a face să înceteze o asemenea stare de 
lucruri, care, prelungindu-se, putea să devină primejdioasă. 

Poporul bulgar, amăgit asupra adevăratelor sentimente ale guvernului rusesc, 
putea în adevăr să cază de bună credință în cursa întinsă de Zancov, Karavelov şi 
compania și atunci criza ar fi devenit și mai acută prin plecarea prinţului, primejdie 
gravă pe care tocmai cabinetul rusesc voia s-o previe, sfătuindu-se în privirea aceasta 
cu celelalte cabinete. 

Acesta e deci adevăratul scop al aparițiunii în foaia oficială a răspunsului 
telegrafic făcut de contele Ignatief d-lui Zancov. Telegraful ne-a comunicat deja acest 
răspuns. lată comunicatul care-l precedează şi care, în felul lui, e și mai important 
încă: 

„În lupta încinsă acum între partizi în Bulgaria acestea se silesc de-a obţine de la 
guvernul rusesc un cuvânt de aprobaţiune care să le servească de mijloc de-a atinge 
simpatiile alegătorilor. Cu scopul acesta partidul liberal a trimis o telegramă contelui 
Ignatief, ministru de interne, căruia bulgarii s-au obicinuit a i se adresa demult încă 
şi în alte împrejurări. Prin acea telegramă i se cere de-a stărui pe lângă împăratul 
pentru a obține graţioasa protecţie a M. Sale. Adiutantul general, conte Ignatief, a 
răspuns prin telegrama următoare care se publică aci, pentru a risipi interpretările 
discordante sau premeditate ce s-au dat de cătră presă relaţiunilor guvernului rus în 
afacerile dinlăuntru ale Bulgariei. “ 


€ 


[2 iulie 1881] 

Ce genii matematice mai sunt şi la „Românul“! Față cu fenomenul 
constant al decreşterii populaţiunii române, în toată ţara şi în Moldova 
îndeosebi, foaia guvernamentală ne arată triumfând că, sub guvernul liberal, 
media mortalității în laşi e mai mică și că populaţia a pierdut cu 236 de 
români mai puţin în acești din urmă cinci ani. 

Se înțelege că această medie cată să scază de vreme ce totalul populaţiei 
merge scăzând. Când nu vor mai fi decât o sută de români în lași va fi 
meritul d-lui C.A. Rosetti că n-au murit o mie? N-ar fi avut de unde muri o 
mie, de vreme ce toţi, bob numărat, ar fi fost o sută. Cu statistică à la 
Nastratin Hogea „Românul“ poate ajunge departe. Când nu va mai fi nici un 
român în lași va fi un merit al guvernului liberal că nu va muri nici unul și 
se va constata că sub guvernul conservator a murit atâtea mii, iar sub cel 
liberal nu mai moare nimenea, căci nu mai e nimenea. 


€ 


[3 iulie 1881] 

Are haz „Românul“ cu lecţiile de cuviință și seriozitate pe cari le dă 
presei opoziţiei şi nouă îndeosebi. Îndeamnă „ca presa opoziţiunii să se 
silească a se ridica la înălțimea ce trebuie să aibă niște organe serioase de 
publicitate“ şi aceasta nu se poate face decât într-un mod: „a se respecta pe 
sine începând prin a respecta pe alţii etc., a întrebuința un limbaj demn, fără 
insulte, fără trivialități“. 

Să crează cineva ochilor săi, citind aceste șiruri, că sunt scrise în foaia 
actualmente guvernamentală”?! E oare aceeași foaie care numea pe Domn un 
agent al Prusiei, un pion în mânile d-lui de Bismarck? Aceeași foaie care 
zicea că s-a vârât cuțitul în pântecele României de către supremul trădător 
(în parentez vorbind, d. Boerescu, colegul de ieri al d-lui Brătianu)? E 
aceeaşi foaie care la rândul ei istovise tot dicționarul injuriilor la adresa 
partidului și a guvernului conservator? 

Ei bine, e aceeași! Și de ce să nu fie aceeaşi? Din pamfletistul 
Nichipercea a ieşit binemeritatul și medaliatul N. T. Orăşanu; din 
„Românul“, a cărui hrană zilnică a fost calomnia şi injuria, a ieşit un organ 
high life, înmănușat, care ne ţine de rău că discutăm în mod viu guvernul 
roşu și nu ne mulțumim cu terenul filozofiei de stat şi a teoriilor politice 
generale. 

Dar să admitem că necuviințele „Românului“ nu îndreptăţesc pe 
nimenea la repetarea lor, că, cu toate erorile d-lui C.A. Rosetti, pe când nu 
era încă reversibil, acestea nu ne îndreptăţesc pe noi a le comite asemenea, 
că, pentru a ne respecta, cată să respectăm pe alţii. 

Foarte bine; admitem teza, transeat major cum ziceau logicienii. 

Dar din această teză generală urmează oare că trebuie să respectăm ceea 
ce este absolut irespectabil? Că elucubraţiunile celor patru clase primare şi 
ale cursului de violoncel cari redijează „Românul“ trebuiesc luate ca lucruri 
sacrosancte sau serioase? Constatăm mai nainte de toate că nimeni n-a 
tăgăduit că redactorul „Românului“ are numai patru clase ca învățătură şi că 
nici d. C.A. Rosetti, vechiul redactor, n-a avut mai mult. 

Niţică franţuzească învățată de la vrun coiffeur sau de la vro guvernantă 
rătăcită prin Bucureşti, cetirea de romanuri rele și de scrieri beletristice 
asupra statului, iată cultura oamenilor ce pretind a voi să discute cu noi 
probleme serioase de stat şi de la cari am putea jura că n-am auzit nicicând 
un contraargument serios la vrouna din întâmpinările noastre. Sofisme câte 
vreţi. Panglicării retorice, generalizări de ceea ce s-a susținut în parte, 


strâmtări a tezelor ce s-a stabilit în genere, întortocheri de cuvinte, jucării cu 
înţelesul îndoit pe care-l poate avea o expresie lexicală, d-astea câte vreți. 
Niciodată, dar niciodată un argument ad rem, dedus din natura lucrurilor, 
dictat de iubirea de adevăr. 

Și de ce? Pentru că nu sunt capabili de a pricepe adevărul. Din articolele 
ziarului guvernamental ar putea estrage cineva un sistem întreg de 
falsificare a judecății, de sofistică. 

Și de ce sunt incapabili de a pricepe adevărul? Pentru că scopul lor nu a 
fost niciodată de a-l căuta. Jurnalistica în mânile roşilor a fost un mijloc de 
trai, un mijloc de a parveni, de a câștiga, nu de-a spune adevărul. Dar unde 
interesul dictează acolo nu mai există adevăr: stat pro ratione voluntas, 
voinţa i se substituie argumentului și cu apetiturile nu se discută. Degeaba i- 
am spune onor. Costinescu: Nu te face gazetar ori director de bancă, pentru 
că nu știi carte! Cu toate că-şi cunoaște cusurul, se va face, căci câştigul 
material îl cheamă. Geaba i-am spune onor. Stătescu: Nu te face director de 
drum de fier, nu te băga la treaba din care nu te pricepi nici cât e negru sub 
unghie! Se va face, căci apetitul după zecile de mii de franci îi gâdilă cerul 
gurii. 

Cu apetiturile nu se discută. Când sunt neligitime, când nu sunt bazate 
pe muncă, pe cunoştinţe, ele trebuiesc condamnate în toată goliciunea lor. 
Atât ar mai trebui, să discuţi pictură c-un orb, muzică c-un surd, filozofie 
morală cu Scarvuli. 

Şi-n adevăr ce personage profund respectabile ni se și prezintă? Dacă 
aceşti oameni n-ar avea minte sau cultură, precum n-o au, treacă-meargă. 
Nu cultura-l face pe om cinstit şi se află în cel din urmă ţăran de munte mai 
multă nobleță de inimă, mai mult caracter, mai mult simţ de dreptate decât 
în Flevii şi în Caradalele lustruite şi aristocratizate. 

De-ar avea caracter! 

Dar oare caracter este a scoate „Republica Rumână“, a face parte viaţa 
toată din societăţile republicane internaționale și a încheia cariera prin a 
declara că regalitatea este încoronarea vieţii unui republican? Respectabil 
este bătrânul Garibaldi. Republican a fost, republican a rămas. Și, slavă 
Domnului, dinastia de Savoia şi meritele ei pentru unitatea Italiei ar fi 
motive morale mai puternice de convertire politică, decât ... o pensie 
reversibilă. Când era republican, d. C.A. Rosetti cerea pomană de la piaţă; 
acuma, ca pomanagiu al bugetului, e mare dinastic. Și în acelaşi timp fiii 
săi, ce trăiesc din pomana dată de monarhia ereditară, beau la Paris în 


sănătatea „Republicei Române“ în cafeneaua Procope, plătind cu banii cari 
poartă capul regelui pe avers şi sunt din visteria regelui. 

lată oamenii respectabili cu cari discutăm, oameni cari n-au respectat 
nici credinţele lor proprii și cari sunt gata a le vinde pe o pensie ori pe o 
slujbă. A se respecta pe sine, onorabililor, nu va să zică deloc a discuta 
politică serioasă de stat cu absolvenţi ai claselor primare și matematici cu 
Nastratin Hogea. 

„În loc de a lucra ca, întru cât priveşte relaţiunile internaționale, românii 
să se înfăţișeze străinilor totdauna uniţi, ziarele opozițiunei propagă 
dezbinarea“ continuă „Românul“ 


... hidoasa pocitură 
Ce-am semănat în ţară invidie și ură 


ne spune că noi semănăm dezbinarea. Dar existat-a dezbinare înaintea 
roşiilor? Nu s-au ridicat toţi ca un om de câte ori era un interes al țării la 
mijloc? Dar cine a semănat ura şi dezbinarea dacă nu „Românul“ în curs de 
douăzeci de ani? 

Și aceasta ne-o spune cine? Omul care, în mijlocul unui război, n-a găsit 
alt de zis maselor adunate sub fereastra sa decât că mai există o Plevnă ce 
trebuie luată ... Plevna internă a reacțiunei. 

Ei, Plevna reacţiunei e ţara întreagă. Plevna pe care vrea s-o ia Herșcu 
Goldner împreună cu Giani, Cariagdi, Carada, C.A. Rosetti este acest popor 
românesc îngenuncheat și esploatat de gunoaiele pământului întreg. În 
contra acestei Plevne vă organizaţi, punând șef al statului major pe 
complicele lui Warszawsky, această Plevnă o săpaţi, nimicindu-i toate 
tradiţiile,  batjocorindu-i religia,  corumpându-i spiritul, încurajând 
malonestitatea și canaileria de caracter; şi, când vedem apatia în care a 
căzut ţara, fatalismul ce-l domină pe acest popor nobil, dar adânc, adânc 
îngenuncheat, teamă ne e că ora acestei glorioase și străvechi Plevne a sunat 
şi că cenușa lui Matei Basarab, care a blestemat neam de neamul vostru 
până într-a şaptea spiță, va dormi sub ţărâna cucerită, în pământ străin. 

„Ca românii să se înfăţişeze străinilor uniţi“? 

Dar sânteţi voi români? Dar cunoaşteţi voi poporul? Sunteţi în stare a 
pricepe geniul și înclinările lui? Știţi voi româneşte măcar? Păsăreasca d-lui 
C.A. Rosetti e limbă? Obiceiele de cocote și de picpocheţi sunt datine 
strămoşeşti? Cărţile ce le scrieţi, legile ce le croiţi, gândirea și inima 


voastră, complexiunea voastră fizică şi morală răsărit-au din sâmburii de 
stejar ce împodobesc mormântul lui Ștefan cel Sfânt? De la Seina, din 
Bizanţiu, din lupanare și din spelunci v-aţi cules apucăturile politice și 
morale; nu din istoria şi din natura poporului nostru. De aceea aţi fost ca 
virusul în organismul viu al naţiei; de aceea corpul material al naţiei moare 
şi se putrifică, pentru că voi, paraziți, nu vă puteţi aclimatiza, pentru că voi, 
etnic şi moralicește, sunteți străini cu totul de substanţa din care e compus 
neamul românesc. 

Ne e rușine că aţi uzurpat numele de român, ruşine că strămoșii sunt 
condamnaţi a purta același nume cu care vă drapaţi corupţia şi mizeria de 
caracter, 

STAREA DE LUCRURI ÎN BULGARIA 


[3 iulie 1881] 

Un corespondent din Rusciuc al ziarului „Allgemeine zeitung“ din 

Augsburg depinge cu colori destul de triste situația generală din Bulgaria, 
deşi unele date ne sunt deja cunoscute. El scrie: 


După cât ne-am putut informa, în alegerile din urmă din Târnova liberalii sunt 
victorioși; aci s-au ales patru candidați ai opozițiunii. Însă între miliție ṣi popor s-au 
întâmplat încăierări sângeroase și se vorbeşte nu numai de răniți, ci şi de morți. 
Incidente serioase s-au întâmplat și la Rahova, Nicopole și Gabrova. În genere 
cercurile liberale au multă speranță că vor ieși învingători şi în Marea Adunare 
Națională. Proclamarea stării de asediu mai în toate districtele Bulgariei de nord n-a 
împiedecat lățirea nemulțămirii şi severitatea în contra ex-miniştrilor face din ei nişte 
martiri ai cauzei naționale, mărindu-le autoritatea în popor. Aşa Zancov a fost 
condamnat la o amendă de 600 franci pentru epistola adresată consulului general 
rus, Redactorul ziarului „Nezavisimost“ şi tipograful Coraceff au fost mai aspru 
pedepsiţi pentru publicarea unor articoli antiguvernamentali. Situaţia poştelor e de 
nesuferit. Guvernul a ordonat să se deschidă toate epistolele și corespondențele 
ziarelor. Acest ordin trebuia ținut în secret, însă nedibăcia prefectului nostru a făcut 
să se publice, și astfel epistolele acum se predau în Giurgiu, iar cele aduse din Sofia 
de curieri se dau în Calafat la poşta română. Telegramele ziarelor fac această cale 
demult deja. În Rumelia orientală toată lumea (bulgărească) este indignată în contra 
prințului Alexandru. „Marița“ din Filipopol publică mai în fiecare număr lungi 
proteste și rezoluţiuni luate prin meetinguri în contra loviturii de stat. Se adună și 


bani pentru partidul liberal sau mai bine spre a goni pe prinţul Alexandru. Guvernul 
Rumeliei orientale pare a privi cu ochi buni acestă mișcare și evenimentele din 
Bulgaria sunt binevenite şi guvernului turcesc. Atâta e sigur, că planurile pentru 
unirea celor două principate nu se vor ivi cât timp domnește Alexandru la nordul 
Balcanilor. Șeful comitetului de agitațiune din Filipopol, Iankoloff, a declarat pe față 
că mai bucuros rămân rumeliștii sub jugul otoman decât sub cel al unui despot 
rusesc. Este un profit ce a rezultat din lovitura de stat că dispare de pe cerul oriental 
cestiunea mult ventilată a împreunării celor două Bulgarii. 


€ 


[4 iulie 1881] 

La 27 iunie a apărut în „Monitor“ un anunț pentru redeschiderea loteriei 
în favorul terminării catedralei catolice cu hramul Sf. Iosif. Departe de a voi 
să punem vro piedică înaintării acestei clădiri, nu avem decât a felicita 
episcopia din Bucureşti pentru zelul religios ce-l dezvoltă în privirea 
aceasta şi toleranța românilor pentru toate riturile, cu atât mai mult pentru 
cele creştine fiind bine cunoscută, n-am găsi nimic de zis în contra modului 
de a aduna fondul de construcție al bisericii, dacă prescripțiuni hotărâte ale 
unei legi fundamentale nu s-ar opune în mod precis şi cert acestui mod. Ar 
fi nedrept pe de altă parte dacă am face o cât de mică acuzare administraţiei 
bisericii. Redeschiderea acestei loterii se face cu autorizarea guvernului, 
adecă guvernul însuși n-a ezitat a călca legile a căror pază 'i este 
încredinţată. 

Aceasta din punct de vedere legal. 

Din punct de vedere practic rămâne a se cerceta cestiunea dacă 
bisericele noastre proprii stau îndestul de bine pentru ca ceea ce credincioşii 
ortodocşi pot contribui de bună voie să fie întrebuințat pentru construirea 
unor biserici de alt rit decât acela al statului şi al națiunii. Nici aci răspunsul 
nu va fi favorabil. Noi înşine, în marea capitală a României, a cărei 
populaţie ar ajunge curând la un sfert de milion, nu avem o singură 
catedrală, o singură zidire religioasă acătării. Lucrul se explică prin 
împrejurarea că Bucureştii sunt un oraş relativ nou și că n-au fost totdauna 
capitală. Credem însă că, dacă, cu autorizarea Corpurilor legiuitoare, s-ar 
putea face escepţie de la absoluta prohibiţiune a loteriilor în ţara noastră, 
această escepţie ar putea să se facă cel mult în favorul bisericei statului. 


€ 


[4 iulie 1881] 

D. C.A. Rosetti, ministru de interne, care-și face un titlu deosebit din a 

fi fost staroste de breslași şi reprezentant al clasei de mijloc, trădează 
înclinarea ca, în contrazicere cu afecțiunile sale burgheze de până acum, să 
încredințeze administraţia civilă din judeţe la militari. Astfel vedem 


numindu-se prefecți dd. Lipoianu, căp. Stătescu, col. Budişteanu, maior 
Handoca şi alții. 

Toate lucrurile au în lumea aceasta foloasele şi inconvenientele lor. 

Dacă privim la administraţia destrăbălată de partid şi dacă nu ne pot 
conveni prefecţi cari să atârne de cutare deputat, am trebui să zicem că 
numirea de militari în posturile de prefecţi prezintă oarecari foloase. 
Militarii, prin viguroasa disciplină și prin subordinaţia la cari sunt obligaţi, 
au contractat prin lungă deprindere un spirit de ordine şi de regularitate, un 
spirit de control care le lipsește adeseori prefecților numiţi prin influență 
parlamentară sau prin aceea a comitetelor de salut public. 

Dar pe de altă parte e desigur în detrimentul armatei dacă ofiţerii 
superiori se iau de la ocupaţiunile lor, de la deprinderile lor, și se pun într- 
un mediu nou care, prin natura lui, îi face mai concesivi, prin natura lor îi 
sileşte a renunța la ordinea de lucruri căreia fuseseră supuși până acuma. 

Afară de inconvenientul acesta este unul și mai mare. Nu se pot numi 
prefecţi decât militari superiori; rangul de căpitan de exemplu e deja prea 
mic pentru a reflecta la el. Căci se întâmplă, ca în cazul de faţă cu căp. 
Stătescu, ca să fie numit la Tulcea, unde rezidă un general, comandant de 
divizie, şi se întâmplă apoi anomalia ca generalul, în anume ocazii, la 
solemnități etc. să dea pasul întâi reprezentantului puterii civile — care e 
numai căpitan. Împrejurarea că e frate cu ministrul Stătescu e mai mult în 
defavorul decât în favorul său. 

Nu doar c-am aștepta ca observaţiunile noastre să aibă vrun efect asupra 
d-lui C.A. Rosetti. Le facem pentru a fi arătat inconvenientele unor 
asemenea numiri, inconveniente cari ni se par mai mari decât foloasele. 

[5 iulie 1881] 

Este mai mult decât un an de când consiliul comunal al capitalei 
lucrează afară din lege. Din şaptesprezece membri care trebuiesc să 
compună acest consiliu mai mult de jumătate sunt demisionați. Astfel toate 
încheierile ce se iau în consiliu sunt luate cu câte cinci șase membri, dacă 
este unanimitate, și numai cu câte patru, când se decide prin majoritate de 
voturi. Valoare legală asemenea încheieri nu pot avea; cât pentru valoarea 
morală şi mai puţin, când vedem figurând într-însul mai multe persoane 


înregimentate în partidul roșu decât adevăraţi reprezentanţi ai intereselor 
comunale. 

Acest consiliu nu s-a sfiit însă a decide asupra celor mai importante 
cestiuni care pot interesa pe locuitorii unui oraş; a votat bugetul, risipind 
banii contribuabililor în cheltuieli zadarnice și căpătuind pe adepţii 
partidului, iar pentru aceasta, nemaiajungându-le veniturile comunei, a 
impus taxe noi din cele mai vexătoare şi asupritoare. 

Ministrul de interne, interesat în cestiune, vede și tace. Cu tot textul 
categoric al art. 31 din legea comunală, care zice: „colegiurile nu se 
convoacă estraordinarmente decât la vacanţă cel puţin de o a treia parte din 
numărul întreg“, ministul de interne a permis primarului să nesocotească 
chiar invitațiunea discretă ce d. ministru Teriakiu îi făcuse de a proceda la 
completarea sa prin noi alegeri şi n-a voit să cheme pe alegători la timpul 
cuviincios. Pentru orice om de bună credinţă înţelesul textului citat mai sus 
este cel următor: când vacanțe sunt în consiliu, alegătorii pot fi chemaţi să 
împlinească vacanţele prin noi alegeri; iar, când vacanțţele ajung la numărul 
de o treime din numărul total al membrilor cari au a compune consiliul, 
atunci alegătorii trebuiesc să fie convocați. Treimea din 17 este cel mult 6; 
și cu această lipsă consiliul lucrează demult. Îndată ce s-a ivit această lipsă 
ar fi trebuit să se proceadă la completarea consiliului, dar se vede că 
primarul s-a temut să convoace pe alegători atunci când ei se puteau aduna 
şi când alegătorii puteau lua parte la vot. Lipsa totală a reprezentanţilor 
colegiului I și II îi convenea mai bine; controlul asupra voturilor consiliului 
era înlăturat cu mai multă înlesnire. Colegiele I şi II, convocate în luna 
iulie, când cei mai mulţi alegători influenţi şi autorizați este probabil că 
lipsesc din București, ar fi mai mlădioase; candidaturile ce ar pune partidul 
roșu ar avea mai multă șansă de reușită. 

lacă tactica urmată de primar; iacă explicațiunea pentru ce consiliul s-a 
lăsat a funcționa în contra legii; iacă cauza tărăgăirii în convocarea 
alegătorilor. 

Dar, odată apucat pe clina ilegalităţii, ministrul este silit să se înfunde şi 
mai mult. 

Astăzi, când lipsesc 9 membri din 17, articolul 31 din lege nu mai este 
aplicabil dacă este să aplicăm legea cu discernământ. Astăzi nu mai poate fi 
vorba de complectarea consiliului comunal; în situațiunea de azi întregul 
consiliu comunal ar fi trebuit dizolvat, căci s-a dizolvat singur, şi o alegere 
totală ar fi trebuit să se facă. 


Chemaţi pentru o reînnoire totală a consiliului comunal, am putea să ne 
aşteptăm la participarea tuturor alegătorilor și rezultatul alegerii ar fi mai cu 
drept cuvânt adevărata expresiune a alegătorilor. 

lar astfel cum sunt a se face alegerile, majoritatea poate să fie 
descurajată; căci îşi va zice: ce pot face noii membri aleși chiar dacă am 
izbuti să alegem opt membri noi, reprezentând adevăratele noastre idei, pe 
cât timp destul este ca al nouălea ales să aparțină clicei guvernamentale 
pentru ca, alăturându-se pe lângă ceilalți opt în funcţiune, să formeze o 
majoritate oarbă în contra adevăratei expresiuni a noastre. 

Astfel stânt lucrurile, alegerile comunale actuale vor avea mai puţin un 
interes comunal; ele ar trebui să serve mai mult de demonstrațiune în contra 
actualului consiliu și a guvernului. Suntem siguri însă că vestita influență 
morală a partidului de la putere nu va ezita să înăbușească în germine 
această demonstrațiune. 

Totuși, unul singur din candidaţii propuși de opozițiune de ar izbuti, 
dânsul va fi dator să ceară dizolvarea întregului consiliu actual, pentru că 
ființa-i este afară de lege. 

Primul anunţ al primarului de la 25 mai convoacă pe alegători pentru a 
alege opt consilieri. În „Monitorul“ de la 25 iunie vedem un anunţ al 
primarului pitit printre anunţurile administrative și pe care îl datează de la 
20 iunie, deși nu se publică decât la 25 iunie, prin care se invită colegiul al 
4-lea să mai aleagă încă un al nouălea consilier în locul vacant. 

Ca să se facă alegeri la 8 iulie, după articolul 32 din legea comunală, 
convocarea trebuia să fie făcută cu 15 zile înainte, adică cel mai târziu la 22 
iunie. 

Când însă convocarea se publică la 25 iunie şi se pretinde a fi în lege 
numai pentru că s-a antedatat la 20 iunie, aceasta ni se pare o sfruntare 
nepomenită sau, cum ar zice francezul, du toupet. 

Această procedare după limbajul roşu este însă: paza cu sfinţenie a legii 
şi libertatea absolută în alegeri. 

Aducem şi această călcare de lege la cunoştinţă membrului care ar 
izbuti să se aleagă din opoziţiune în unul din colegiile regulat convocate, 
pentru ca să se ceară o anchetă şi să se dea satisfacțiune moralei publice. 


€ 

Dând mai la vale un rezumat al discuţiunilor urmate în ultimele două 
şedinţe ale sesiunii de estimp a Comisiei Europene a Dunării, constatăm că 
multe puncte fundamentale, precum prelungirea mandatului Comisiei, 
dreptul de apel al membrilor Comisiei Mixte către cea Europeană, modul de 
numire al inspectorului șef de navigaţiune și a subinspectorilor, precum și 
alte cestiuni au rămas in suspenso din cauza deosebirilor de vederi între 
delegatul austro-ungar, cel german, italian, sârb și bulgar pe de o parte, a 
celui englez și a altora pe de altă parte. 

Astfel în ședința de la 18 iunie s-a discutat dreptul de apel ce-l vor avea 
membrii Comisiei Mixte către Comisia Europeană şi propunerea 
delegatului Germaniei ca, în cazul de-a nu se lua în unanimitate hotărârile 
în vro cestiune de principiu, aceasta să se hotărască de către Comisia 
Europeană prin simplă majoritate. 

Delegatul rus, d. Romanenko, e în privirea aceasta de părere că e foarte 
natural ca Comisia Europeană a Dunării să-și mănţie dreptul de control 
asupra unui reglement elaborat de ea. Dar își exprimă numai opinia sa 
personală; propunerea colonelului Siborne, delegatul Angliei, el n-o poate 
lua decât ad referendum, până ce guvernul din Petersburg va fi examinat-o. 

Delegatul francez, d. C. Barrere, îşi dezvoltă maniera sa de-a vedea atât 
asupra modului de-a vota al viitoarei Comisii Mixte cât și asupra dreptului 
de recurs. 

În privirea întâia delegatul Franţei crede că cestiunile în discuţie 
trebuiesc deosebite în cestiuni de fond şi cestiuni de formă. Cele de fond 
trebuiesc hotărâte cu unanimitate; cele de-al doilea, stipulate prin art. 12 al 
Reglementului intem al Comisiunii Dunărene să se hotărască cu simplă 
majoritate. În privirea dreptului de recurs, delegatul francez regretă că pân' 
acum nu s-a stabilit o unitate de vederi între delegatul Austriei și cel al 
Angliei. 

Delegatul Turciei, Constantin Efendi, declară că nu poate adera din 
parte 'şi la opinia delegatului austriac că Comisia Europeană n-ar fi 
competentă a supraveghea și navigațiunea internă pe Rin. După opinia sa 
art. 15 al 'Tractatului de la Paris stipulează că jurisdicţiunea Comisiei 
Dunărene nu se întinde numai asupra gurilor, ci şi asupra Dunării. Libera 
navigaţiune pe Dunăre nu e creată prin tractate, ca cea de pe Rin, ci a existat 
de facto şi a fost numai proclamată prin tractate. Deci trebuie a se avea în 
vedere regularea navigaţiunii pe Dunăre fără împiedecarea ei prin măsuri 
restrictive. 


Delegatul României, colonelul Pencovici, insistă asupra părerii sale, 
repetate de mai multe ori, că supravegherea executării Regulamentului e de 
competența Europei. Acest principiu, baza propunerii engleze, nefiind 
recunoscut, toate cestiunile practice cari ating realizarea lui cată să rămână 
nerezolvate. În asemenea împrejurări nu poate să-şi exprime o opinie 
definitivă asupra cestiunii apelului. 

Delegatul Porții exprimă într-un discurs mai lung speranţa că, după ce s- 
a determinat în liniamente generale regulamentele privitoare la libertatea și 
siguranţa navigațiunii, se vor aplana și diferenţele secundare, pentru ca să se 
creeze un act complet de navigaţie pe Dunăre între Galaţi şi Porţile de Fier. 
Dar în privirea cestiunilor de detaliu a dreptului de supravegheare se vor ivi 
încă însemnate dificultăți. Poarta a admis dorința Austro-Ungariei de-a fi 
reprezentată în Comisia Mixtă şi de-a avea prezidiul permanent în ea; căci 
marile interese de comerț ale acestei monarhii pe Dunăre impun tuturor 
acelora ce voiesc o autoritate comună datoria de-a sprijini cât se poate de 
mult dorinţele cabinetului din Viena. De aceea Poarta a şi crezut că Austria 
şi puterile celelalte vor recunoaşte pretenţia bine întemeiată a Turciei de-a fi 
reprezentată și ea în Comisia Mixtă. Astfel numărul membrilor Comisiei ar 
fi nepereche și modul votării ar fi rezolvat în chipul cel mai simplu. În 
privirea cestiunii apelului, Constantin Efendi e de părere că propunerea 
engleză ţine seamă de toate interesele, din care cauză o şi admite în 
principiu. Totodată crede că ar fi sosit timpul ca să se prelungească 
mandatul Comisiei Europene ca corolar al cestiunii apelului. Astfel s-ar da 
toate elementele soluțiunii problemului. 

Delegatul Italiei, cavalerul Revest, îşi rezervă opinia sa în faţa 
diferențelor de opinii dintre delegaţi, şi cu speranţa că se va stabili o 
înţelegere ulterioară. 

Baron Haan, delegatul Austro-Ungariei, declară că cererea delegatului 
Porții de a se prelungi mandatul Comisiei Europene ar adăoga o nouă 
dificultate la situaţia de azi. 

Delegatul englez se declară, din contra, gata de a intra în discuţia acestui 
punct, și delegatul României și al Porții consimt asemenea la aceasta. 

Delegatul francez crede a se lăsa aceasta in suspenso și a se decide mai 
întâi modul de votare şi activitatea Comisiunii Mixte; cestiunea prelungirii 
mandatului ar rezulta din aceasta. Delegatul Rusiei nu exprimă nici o 
opinie. 


Prezidentul constată că propunerea engleză în privirea cestiunii apelului 
nu întruneşte unanimitatea. Delegatul român mai exprimă unele rezerve şi 
discuţia se 'ntoarse înc-o dată asupra alineei a doua a propunerii germane. 

Colonelul Siborne cere un vot asupra amendamentului său ca: în 
cestiuni de principiu să fie necesară unanimitatea. Contra vorbeşte 
delegatul Austriei și al Germaniei; al Serbiei, al Bulgariei iau propunerea ad 
referendum; al Rusiei și al Italiei se referă la cele zise de ei mai 'nainte; cel 
francez vorbeşte pentru unanimitate. 

Prezidentul constată că amendamentul Angliei nu întrunește 
unanimitatea. 

Delegatul englez declară că nu poate primi instituirea unei Comisii 
Mixte astfel precum se propune în art. 7. 

Delegatul Serbiei, colonel Nicolici, face o propunere mediatoare, 
semnată și de colonel Sibome, pentru deosebirea cestiunilor administrative 
de cele de principiu, după care delegatul german dă propunerii sale 
următoarea formulare: 


Fiecare membru al Comisiei Mixte are dreptul de a pune cestiunea prealabilă ca 
cestiunea caracterizată de el ca fiind de principiu, în contra opiniei colegilor săi, să fie 
supusă hotărârii Comisiei Europene, care va decide asupră-i în ședință plenară cu 
majoritate de voturi. 


Spre a stabili caracterul cestiunilor, dacă sunt administrative sau de 
principiu, delegatul englez propune următorul pasaj: 


Se consideră ca cestiuni administrative cestiunile de formă, îndeosebi acele 
cestiuni cari privesc serviciul intern al Comisiei și raporturile ei cu impiegații și 
detaliile de execuțiune ale măsurilor hotărâte cu unanimitate de voturi. 


Această propunere se admite de cătră toţi delegaţii cu oarecari rezerve. 

În ultima şedinţă, ţinută la 21 iunie, Comisia Europeană se ocupă cu 
discuţia celorlalți articoli ai părţii C a proiectului depus. 

Discuţia se 'ncepu cu art. 6, care stabileşte ca Comisia Mixtă să aibă 
două sesiuni ordinare pe an, primăvara şi toamna; ca să-și reguleze singură 
ordinea lucrărilor şi să dea agenţilor ei acele instrucţii cari sunt necesare 
pentru aplicarea Reglementului. 

Colonel Siborne, delegatul englez, doreşte a se fixa mai exact timpul 
sesiunilor, pentru ca Comisia Mixtă să nu-și ţină ședințele după cea 


Europeană, ce e chemată a o controla. 

Delegatul francez doreşte ca instrucțiunile date agenţilor să fie 
comunicate și Comisiei Europene. 

Articolul 7 tratează despre crearea fondurilor necesare administrației. 

Colonel Nicolici face a se observa că dările cari după propunerea sa au 
a se percepe cu acest scop n-ar trebui să se ia decât de la vasele cari încarcă 
sau descarcă mărfuri, c-un cuvânt de la acele cari fac operații comerciale. 
Libera navigaţie nu va suferi sub ele. 

Delegatul austriac repetă articolul respectiv din anteproiect, conform 
căruia cheltuielele se repărțesc în mod egal între statele ţărmurene. 

Dar nici asupra acestui punct delegaţii nu se pot uni şi art. 7 rămâne, ca 
multe altele in suspenso. 

Se admite fără dezbatere art. 8, care stipulează că, pentru administrarea 
părții Dunării dintre Porţile de Fier și Galaţi, se vor subordona Comisiei 
Mixte un inspector șef, doi subinspectori, un secretar, căpitani de porturi şi 
agenţi inferiori. 

Modul numirii inspectorului şef și cestiunea dacă numirea sa are nevoie 
de confirmarea Comisiei Europene dă loc la nouă diferențe de opinii. 
Hotărârea cestiunii se amână. 

După propunerea d-lui Camile Barrere, delegatul Franţei, se eliminează 
din art. 10 stipulaţiunea ca Comisia Mixtă să aibă a ţinea seamă de opinia 
inspectorului şef în toate cestiunile câte privesc organizarea şi administrarea 
personalului. 

S-a votat fără discuţie art. 11, conform căruia întinderea Dunării dintre 
Galaţi şi Porţile de Fier se împarte în patru secţii: Secţia I, de 110 kilometri, 
merge de la Porţile de Fier până la gura râului Timok şi e administrată de un 
subinspector numit după propunerea Serbiei. A doua secţie merge pân' la 
Nicopole, e de 245 kilometri, şi are un subinspector român. A treia şi a patra 
secţie sunt administrate de subinspectori bulgari şi ajung până la Silistra, 
respective până la Galaţi, având 213 şi 224 kilometri. 

Conform art. 12 statele ţărmurane sunt obligate a da sprijin atât 
Comisiei Mixte cât şi agenţilor ei pentru îndeplinirea misiunii lor. 

Stipulaţiunea art. 13 ca, în contra justiţiei polițienești a subinspectorilor, 
să se poată apela la Comisia Mixtă se lasă in suspenso, după declaraţia 
delegatului englez, că nu-şi poate exprima opinia în privirea aceasta până ce 
nu se va hotărî cestiunea apelului. 


În fine se primeşte concluziunea ca Reglementul să nu se poată 
modifica fără concursul Comisiei Europene. 

După repărțirea deosebitelor voturi ale Comisiei și după mulțimea de 
rezerve ridicate de membri, cestiunea regulării navigaţiunii Dunării pare 
departe de soluţiunea ei. Ceea ce ne miră e: cum în administrarea 
navigațiunii România va avea un singur sub-inspector şi Bulgaria doi. Poate 
că foile guvernamentale vor şti a ne explica importanţa pe care Comisia 
Europeană o dă administraţiei vecine pe Dunăre. 


€ 


[8 iulie 1881] 

Corespondentul din Şiştov al „Gazetei generale de Augsburg“ adresează 

foii, cu data de 10 iulie, ştirile ce urmează mai la vale și pe cari le 
reproducem fără comentarii: 


Azi dimineaţă au sosit aci șefii liberalilor, ex-miniștrii Caravelov și Slaveicov. 
Deși aleși în Târnova ca deputaţi în Marea Adunare, ei nu vor lua parte la vot, căci 
privesc tot lucrul ca pe o comedie ilegală. 

Am vorbit azi la amiazăzi cu Slaveicov, pe care-l cunoșteam foarte bine de mai 
demult şi el îmi spune că nici vorbă nu poate fi de împăcare între principe și partidul 
liberal. Cu ușurință și instigat de Rusia, Alexandru a provocat criza, a îngăduit toate 
ilegalitățile pentru a face alegerile în sensul său și de aceea nu poate fi vorba de 
compromis. 

„Nu voim să dăm mână de ajutor pentru a da libertăţile poporului pe seama 
sistemului muscălesc; vom pleca în România ca-n vremea turcilor și vom lucra de 
acolo spre binele patriei noastre. N-am fi crezut, în adevăr, când am plecat la 1877 
din București, că vom trebui să ne întoarcem atât de curând îndărăt, însă România e 
totuși unica ţară, care posedă o libertate reală și de unde putem lucra mult mai mult 
decât dacă ne-am așeza cartierul general în Rumelia orientală. Prinţul Vogoridi e 
altfel înţeles cu intenţiile noastre, dar nu e nimic alt decât un pașă turcesc și, deși nu 
avem a ne teme de nimic din partea Porții, totuși unele din marile puteri europene ar 
putea cere să ni se refuze ospitalitatea. Noi nu voim însă să facem neplăceri amicilor 
noștri.“ 

La întrebarea mea dacă liberalii ar voi să organizeze o răscoală în Bulgaria, 
Slaveicof răspunde: „Nu gândim la asta; guvernul principelui va ajunge prin sine 
însuși ad absurdum și, dacă nu se vor împlini făgăduinţele date poporului de la ţară, 
se va scăpa el însuși de apăsătorii lui.“ 

— „Si-n ce consistau acele făgăduinţi >?“ 

— „În mari reduceri a dărilor, ușurări ale serviciului militar și regularea 
cestiunilor agrare, îndeosebi desființarea arendașilor de dări, a ciorbagiilor. Aceste 


dorinţe principele nu le poate împlini oricât de multă bunăvoință ar avea. Noi înșine 
am lucrat la aceasta și ne-am împiedecat totdeauna de influenţa ciorbagiilor. Aceștia 
însă sunt din partidul guvernamental, deci toate făgăduinţele au fost iluzorii. “ 

— „Dar cum gândiţi să lucraţi în România pentru Bulgaria?“ 

— „Ca-n vremea turcilor. Fondăm un club bulgar, facem să apară ziarele noastre 
în București şi le răspândim între partizanii noştri din Principat. Prin asta putem 
produce mai mare efect decât dacă foile vor apărea sub legea turcească de presă pe 
care a introdus-o prevăzătorul nostru guvern. Ș-așa foile erau împiedicate, în timpul 
din urmă, de-a ieși afară de Sofia şi, de când oficiile poștale austriace au încetat de-a 
exista în ţară, n-a mai existat poștă pentru noi. Totul se confiscă fără ca legile să fi 
îngăduit una ca asta.“ 

— „Vă veţi pune dar pe d-voastre și cauza d-voastră sub scutul lui 
Hohenzollern?“ 

— „Da. Regele Carol şi-a câștigat mari merite pentru cauza noastră; România 
are legi liberale și, deși aparţinem unei alte rase, ne-am simţi fericiţi dac-am fi fost 
vrodată atât de liberi ca țara vecină. Conaţionalilor noștri, dintre cari 50.000 trăiesc 
în România, le merge bine; ei stau sub legi drepte și chiar plângerile din Dobrogea, 
ce porneau de la nemulţumiţii din Tulcea și Măcin, au amuţit faţă cu evenimentele din 
Bulgaria. “ 

— „Opoziția d-voastră nu se-ndreaptă dar contra lui Alecsandru pentru că e 
principe german?“ 

— „Ferească Dumnezeu. Am voit totdauna un principe german, un domnitor din 
acel neam drept de oameni care a făcut mai mult pentru civilizaţie şi cultură. Sub 
Carol ne-am numi fericiţi, pe un Battenberg rusesc nu-l poate suporta Bulgaria. “ 

— „De unde vine însă că toate plângerile din timpii din urmă au fost adresate 
țarului şi oamenilor de stat ai Rusiei?“ 

— „Cunoașteţi opinia poporului nostru că tot binele vine de la ţarul liberator 
(Tarosloboditeli) și nimeni nu voia să ne crează că apăsarea vine de la Petersburg. 
Am dovedit-o aceasta prin ţipetele noastre de durere și prin răspunsurile aspre ce le- 
am primit. Acuma știu oamenii noștri ce au a spera de la marele țar și credem că 
predilecţiunea pentru Rusia a suferit o grea lovitură.“ 

— „De ce nu voiţi să 'ncercaţi, d-ta cu prietenii d-tale, să produceţi o reacţie în 
Marea Adunare prin puterea discursurilor?“ 

— „Toate sunt în zadar. De vorbit nu se va mai vorbi, ci se va vota numai. Cine 
nu va zice da va fi arestat desigur, căci, în momentul în care principele va ajunge să 
înlăture Constituţiunea, toate libertăţile se sting și atunci am trebui să gândim mult 
asupra imprudenței de-a ne fi încrezut cu ușurință. “ 

— „Victoria lui Alexandru e așadar sigură?“ 

— „Cu totul sigură. Puterea au învins, unele din marile puteri i-au ajutat, 
poporul e amăgit. Plecăm la București; poate ne vom revedea în patria noastră în 
momente mai fericite.“ 

Astfel se duse unul din cei mai buni patrioți ai Bulgariei şi nu e îndoială că mulți 
îi vor urma. Pământul României e pentru persecutaţii noștri ceea ce e pământul 
Sviţerei şi al Engliterei pentru persecutaţii restului Europei. Acolo, sub scutul unui 


Hohenzollern, oricine se simte sigur și îndemână. Nu m-aș mira dacă ar ieși în 
publicitate ştiri că România urmărește domnia asupra Bulgariei, căci reacţionarii de 
aici nu vor întârzia de-a răspândi asemenea știri pentru a suspecta Regatul liber în 
ochii marilor puteri vecine. Un lucru e sigur: că, dacă regele Carol ar avea ambiția 
de a domni și peste Bulgaria, la poporul bulgar n-ar afla rezistență. Pentru eliberarea 
acestei ţări balcanice au curs tot atât sânge românesc ca și rusesc. 


€ 


[9 iulie 1881] 
De când cu aplanarea arzătoarelor cestiuni orientale, a Dulciniului și a 
Greciei, nu se mai pomenește de aşa-numitul „concert european“. Astăzi 
marile puteri nu mai au o problemă gravă care să le atragă atenţiunea 
tuturor, să le intereseze deopotrivă, spre a căuta în comun acord dezlegarea 
ei; nu mai au în faţă un pericol iminent, de natură a le sili să-l prevină sau 
să-l înlăture toate împreună. Fiecare din statele europene își formează 
planuri de cuceriri teritoriale și economice pe viitor; ba unele lucrează deja 
pe faţă la realizarea aspiraţiunilor lor. De aci temeri, bănuieli și neînţelegeri, 
vagi, ce e drept, dar nu mai puţin neplăcute. Și iarăși Orientul în genere este 
unde se ciocnesc interesele tuturor. Turcia și Englitera privesc cu ochi răi 
cuceririle franceze din Africa. Interesele Rusiei şi ale Engliterii în Asia stau 
de aproape faţă-n față. Mişcările austriace din Bosnia sunt urmărite cu ochi 
bănuitori de Poartă, secondată de Anglia. În fine asupra Dunării, care 
interesează mai pe toate în măsură egală, nu s-a ajuns la nici o înţelegere. 
Aceasta este, în puţine cuvinte, situația generală europeană. 
Constelaţiunea nu e definită și clară. Totul se află în fermentare. Echilibrul 
se leagănă. În ce parte va cădea balanţa vor arăta „alianțele“, a căror 
formare a început să se anunţe deja. 


€ 


[9 iulie 1881] 

Faţă cu aserțiunea „Românului“ că mortalitatea creştinilor nu merge 
progresând în lași dăm următoarele cifre, estrase din broşura d-lui 
Alexandrini şi a d-rului Flaișlen. Mediile inventate de „Românul“, în care 
sporul dintr-un an se repărțeşte asupra tuturor, sau scăderea cauzată prin 
epidemii dintr-un singur an se repărțeşte asemenea asupra altor ani 


următori, sunt mijloace comode, însă nu tocmai oneste, de discuţie. Iată dar 
plusul morţilor peste născuţi an cu an: 

În anul 1876 au murit mai mult decât s-au născut 160 

3 1877 sia: 340 

„ 1878 „ » » » » D04 

» 1879 „ọn n s» D09 

„ 1880 „n»n p D11 

Quod erat demonstrandum. 

Nașterile creştinilor din contra scad. 

În anul 1876 s-au născut 1238 

„ 1877 ,„ „ 1088 

„ 1878 „ „ 1002 

„ 1879 „ „ 973 

Nu medii repartizătoare care aruncă un an asupra celorlalți, ci realitatea, 
cu mersul ei continuitiv, asta trebuie cercetată. Cu medii, proporții, 
procente, împărțiri arbitrare ale anilor după puncte personale de vedere se 
poate face multă panglicărie. 


€ 


[10 iunie 1881] 

Demagogii sunt aceiaşi, totdauna și pretutindeni. 

Republicanii din Franța au sărbătorit săptămâna trecută ziua de 14 iulie, 
st.n., cu multă pompă, cu mare zgomot. 

Nimeni n-ar avea de zis ceva, nici chiar „Figaro“, în contra unei serbări 
naționale ca atare. 

Este bine însă a vedea ce fac în Franţa republicanii roşii când sunt în 
opozițiune şi cum se poartă când destinele țării ajung pe mâna lor. 

Ceea ce se poate susține despre revoluționarii petrolişti de ieri, 
republicani oportunişti astăzi în Franța, se potriveşte întocmai şi pentru 
revoluționari republicanii noștri de ieri, monarhiști a outrance astăzi. 

Menţionata foaie își aduce aminte cum odinioară republicanii franceji 
nu lăsau să le scape nici o ocaziune spre a înnegri sărbătorile naționale. Ei 
le ironizau, râdeau de steaguri și decorațiuni, evaluau preţul lampioanelor și 
focurilor de artificii, calculând cât costă toate acestea pe contribuabil. Ei 
strigau în contra așa ziselor „orgii cezariane“, a plăcerilor corupătoare, a 


spectacolelor imorale cari abrutizează poporul. Astăzi însă tot aceşti 
puritani vin şi imitează același „orgii“, poate ceva mai cu vârf. 

Aceleași programe, aceleași salve de artilerie, aceeaşi ploaie de 
decoraţiuni şi reprezentaţiuni gratuite. 

Foile rebele ieri, oficioase astăzi, n-ar suferi deloc să vorbească cineva 
de imoralitatea serbărilor naționale. Din contra, ele sunt cari le celebrează 
cu un elan liric. 

„République Francaise“, organul d-lui Gambetta, declară cu gravitate că 
serbările naţionale sunt unul din cele mai puternice mijloace de educaţiune! 

Toate acestea nu ne dau oare portretul fidel al roșilor noștri? 

Acești saltimbanci oportuniști una strigă și alta fac! Și apoi în orice 
creaţiuni pe dos ale lor întrec pe toți demagogii din lume, atât în forma 
bizantină pretinsă liberală cât şi în fondul ei. 

În genere, să nu uite niciodată, nu roșii, cari n-au ce uita, dar românii, 
că: ceea ce poate fi bun pe țărmii Senei nu urmează deloc că trebuie să fie 
bun și pe malurile Dâmboviţei sau în Târnova. 

Proverbul e cam vechi şi poate trivial, dar pururea adevărat: Quod licet 
Jovi, non licet bovi! 


€ 


[10 iulie 1881] 

Economiştii observă cu drept cuvânt că însuși sistemele religioase, 
oricât de vechi şi de bine întemeiate pe natura morală a oamenilor, suferă 
modificări, ba se sting chiar şi sunt înlocuite prin altele în urma unei mari 
decadențe economice, care e totdauna însoțită sau urmată de o mare 
decadență morală. 

Am arătat în numărul trecut că populaţia română din laşi scade în urma 
neopritei imigraţiuni de elemente străine. Tot acelaș lucru e adevărat pentru 
populația română din Bucureşti, pentru cea din Galaţi, ba chiar pentru o 
comună pe jumătate rurală cum e Târgul Frumos. 

Mortalitatea înspăimântăroare a rasei române și înmulțirea celor străini 
într-o ţară îmbielșugată și c-o populaţie relativ rară cuprinde în sine 
condamnarea unui sistem de guvem, condamnarea întregului aparat 
administrativ, de la capi începând până la infimii funcţionari, în fine 
condamnarea organizării sociale. 


Am dovedit asemenea în mai multe rânduri, cu materialul mărginit 
statistic de care dispunem, că sub sistemul vechi — până la 1864 — 
populaţia istorică a acestor ţări creştea repede; că de la gonirea domniei 
fanariote din ţară şi pân' la reformele sociale din 1864 populaţia a ajuns 
numărul pe care-l avea în timpul de fericită memorie a lui Matei Basarab. 
Aceasta foarte repede. 

Suntem departe de a lăuda inferioritatea condiţiei sociale a ţăranului în 
timpul Regulamentului, departe de a dori ca starea veche de lucruri să se 
mai reîntoarcă în ceea ce priveşte inconvenientele ei. Dar întru cât priveşte 
dezvoltarea normală, naturală a poporului, întru cât privește proporția 
suportabilă între greutăţile ce el purta și bunăstarea ce rezulta ca beneficiu 
din acele greutăţi, orbi am trebui să fim și nedrepți cătră părinţii noştri dacă 
n-am constata că acea stare era mult, cu mult mai bună pentru poporul de 
jos decât cea actuală. 

Departe suntem de-a ne face laudatores temporis acti. Defectul 
principal al organizării vechi era că nu ţinea seamă îndestul de clasa de 
mijloc; dar țăranul și proprietarul mare se aflau amândoi bine şi, fiind într- 
un contact perpetuu între ei, ajunsese a avea o mare tragere de inimă pentru 
olaltă. Putem zice că şi boierul vechi era țărănos, şi ţăranul vechi avea un 
fel de mândrie boierească în el. 

De când însă cu emigraţiunea în străinătate, cu contractarea de obiceiuri 
străine și costisitoare, de când cu absenteismul la care sunt supuși în mod 
egal toate clasele dirigente la noi, începând cu părinţii bisericii și sfârșind 
cu Caradalele, raportul vechi a trebuit să se strice. 

Constituţia noastră, punând greutatea ei pe o clasă de mijloc parte 
străină, parte neexistentă, au dat loc la o declasare generală din cele mai 
dezastroase. 

Nu mai există o altă deosebire între oameni decât cea pe care o 
stabilește banul, oricum ar fi câştigat. 

Astfel un biet gazetar care știe, în calitate de confident al miniştrilor, că 
drumurile de fier or să se răscumpere joacă la bursă și... devine milionar. Ei 
bine, a devenit aristocrat în România. Nimeni nu-ntreabă cum și-a făcut 
banii. Prin muncă? Prin o inteligentă esploatare a unei ramure de industrie? 
Nimic din toate astea. A făcut politică şi, prin politică, a devenit bogat. Un 
altul își esploatează calitatea de ministru pentru a juca la bursă, ba unii au 
câștigat jucând cu banii vistieriei chiar. A-şi da orbeşte votul guvernului 
pentru a se folosi bănește de secretele oficiale, de punga statului chiar, e în 


cel mai mare grad malonest, dar toți o fac fără jenă. Și masa? Masa 
populaţiunilor din oraş invidiază încă pe fericiţii care prin mijloace 
maloneste ajung, fără cheltuiala de spirit sau muncă, la avere şi vază. 

Dar de la cine câștigă ei? Căci acest trai a unei generaţii de feneanţi 
trebuie neapărat să se traducă într-un punct oarecare în... muncă! Hârtiile 
cumpărate de stat de la compania Stroussberg se cotau cu 20 la sută. 
Dumnealor le-au plătit cu 60 la sută. Cine plăteşte diferența de 40 la sută? 
Producătorul care plăteşte anuitatea, ţăranul. 

În ultima linie producătorul plăteşte totul. 

Dar numărul producătorilor, instrumentele lor, suma puterilor lor fizice 
este aceeași ca în anul 1850. Se ştie metodul prin care s-au aservit ţăranii 
mult mai rău decum era în timpul clăcii. Statul le-a cerut într-o bună 
dimineaţă o dare înzecită de ceea ce-o plăteau înainte. Pentru a o plăti 
trebuiau să se împrumute. Dar nimeni nu le dădea bani decât pe muncă, 
calculându-o pe preţuri de batjocură, pe preţuri zilnice din cari un lucrător 
nu se poate hrăni. Astfel țăranul a fost dat pe mâna unei înspăimântătoare 
uzure. Pururea dator, pururea scos la muncă manu militari, el vedea traduse 
toate trebuințele lui în muncă foarte rău plătită. Am cunoscut patrioți (în 
treacăt fie zis, cei mai cruzi şi mai lacomi proprietari sau arendaşi sunt 
pururea din partidul roşu, tocmai pentru că sunt parveniţi și n-au nici o 
legătură cu pământul și populaţiunile), am cunoscut zicem patrioţi cari luau 
ierbărit pentru găini de la ţărani, ierbărit calculat în bani și tradus în muncă. 
Am cunoscut liberali cari pentru păşunea unei oi cereau fruptul de la patru 
oi. Economiceşte absurd, dar aceste pretenţii absurde se traduceau în cerere 
de bani, cerere de bani în prestațiuni calculate pe preţuri de batjocură. Și cu 
toate acestea e o ţară asta care are un rege, are legi civile şi penale, are ... 
administraţie, se zice. Astfel poporul incult, dar încolo sănătos și foarte 
inteligent e dat în prada tuturor acelora care știau a înșira două slove pe 
hârtie şi-l încurcau în paragrafii unui drept formal, copiat de la popoare 
civilizate, şi la redigerea căruia alte trebuinţe, alt neam de oameni, alte 
condiţii economice prezidaseră. 

Capitalul, cel puţin cel mobiliar, avea înainte un caracter istoric 
tradițional şi personal. Legăturile între boieri și ţărani erau istorice, 
tradiționale, personale. E nenatural a admite ca oameni de aceeași rasă, cari 
neam de neamul lor trăiseră şi lucraseră împreună, să nu aibă un sentiment 
de cruţare și de omenie între ei. Boierul cel mai avar, cel mai lacom de 
avere n-ar fi îngăduit să i se esploateze ţăranii din partea slugilor lui. 


Astăzi capitalul e impersonal. O moșie străveche încape pe mâna unui 
patriot, în genere străin de origine, care caută să scoaţă lapte din piatră. 
Puțin 'i pasă de soarta lucrătorului, puţin de biserică ori de școală. Omul e 
pentru el nu un compatriot, nu un conaţional, nu ostaş sau cetăţean; e un 
instrument de muncă, o vită trebuitoare pentru un timp mărginit, până ce o 
vinde sau o arendă altuia moșia. Rău hrănit, rău îmbrăcat, având locuinţă 
rea, maiestatea poporului român, norodul, cum zicea Matei Basarab, naţia a 
ajuns în stare mai rea decât sub fanarioți, a ajuns la sapă de lemn. 

Care e cauza tuturor relelor acestora? Declasarea, nepotrivirea 
organizaţiei sociale cu starea economică și cu stadiul de cultură a poporului. 
I se ia, i se tot ia, şi lui nu i se dă nimic în schimb. Pripa cu care s-au 
introdus reformele, netemeinicia lor, libertatea dată miilor de Caradale de-a 
trăi fără muncă din esploatarea claselor producătoare, lefuri și sinecure, 
întreprinderi fără capăt de lucrări costisitoare fără nici un folos direct pentru 
mase, sutele de vagoane făcute pentru a introduce în ţară mii de 
consumatori străini împreună cu mărfurile lor, c-un cuvânt lipsa de 
sentiment de rasă, lipsa de solidaritate între popor și clasele dirigente, 
recrutate din Cariagdii şi Basmangii, lipsa de simţ istoric și naţional ne-au 
adus unde suntem și au prefăcut o ţară veche, cu trecutul ei cinstit, cu 
datinele ei oneste, într-un han de oaspeţi străini în care toată organizaţia s-a 
făcut în favorul străinilor şi pentru a le face traiul cât de neted și de moale 
în ţara nimănui, căci numai ca firmă mai e a noastră. 

Noi nu suntem contra îmbogăţirii celor ce vin şi se aşază în ţară. Cu 
timpul vor deveni poate cetăţeni buni ai acestui stat. Dar ca de dragul lor să 
ucidem oamenii noştri proprii, ca de dragul luxului, desfătărilor, înlesnirilor 
de trai să compromitem existenţa fizică şi morală a rasei române, iată ceea 
ce e neauzit şi neînțeles. 

Poporul nostru e pe calea de a ajunge ca fellah din Egipet. Totul e străin 
acolo afară de mizerie. Numai ea e naţională, e egipteană. 

De aceea o repetăm: „Moldova (şi Ţara Românească peste 25 ani) e 'n 
pericol de a deveni prada celei întâi puteri străine care ar garanta 
populaţiunii măcar viaţa fizică în contra lipitorilor cari o sug și o 
degradează“. 

„Românul“, ca toţi aceia cari luptă cu fraza și firma patriotică contra 
convingerii noastre patriotice, ne zice să n-avem teamă. Asta nu se va 
întâmpla. Nu e vorba de teama noastră; e vorba de realitate și de adevăr. 
Nici un popor pe lume nu e obligat a fi pururea jertfa oamenilor ei proprii, 


jertfa Caradalelor pe cari au avut nenorocirea de a-i asimila. De acolo se 
esplică de ce populaţiunile Asiei, cu tot trecutul lor și cu toată mândria 
naţională, au salutat un liberator în Alexandru al Macedoniei; de acolo se 
esplică de ce Napoleon I a fost la început salutat ca un liberator în multe 
state ale Germaniei. Popoare condamnate la nefericire precum pare a fi al 
nostru ajung a renunţa la individualitatea lor, ajung la dorinţa de-a scăpa ele 
de ele înşile. Nu noi le zicem acestea. Scrieri cosmopolite şi nihiliste ieșite 
din pene române încearcă a dovedi deja că sentimentele de patrie și 
naţionalitate sunt mofturi și că apăsaţii de pe faţa întregului pământ sunt 
frați şi aliaţii naturali în contra formațiunilor istorice actuale. 


€ 


POPOARELE AUSTRO-UNGARII 


[10 iulie 1881] 

Sub acest titlu „Augsburger Allgemeine Zeitung“ face nu atât o 

recenziune cât un mic rezumat a broșurei d-lui I. Slavici intitulată Românii 

din Ungaria, Transilvania și Bucovina, publicată în limba germană. Mai 

întâi foaia din Augsburg menționează de volumul prim al unei opere scrisă 
de Hunfalvy, intitulată Die Ungern oder Magyaren, apoi continuă astfel: 


Aceste două tomuri stau într-o intimă legătură și se complectează în oarecare 
privință. Hunfalvy arată cum ungurii au înțeles a face propagandă, ajungând să 
maghiarizeze pe germani și slavi. El constată numai un fapt cunoscut de toți. Se știe 
că în ultimii ani sau decenie numeroşi nemaghiari și-au maghiarizat numele, spre a 
face să li se uite adevărata lor origine. Din contră, în cartea de față (Slavici) se 
constată că nici un singur român nu şi-a maghiarizat numele, deşi în timpul mai 
recent s-au format reuniuni ce lucrează sistematic la maghiarizarea numelor de 
familie. În genere, Slavici nu prea vede bine pe unguri, El zice „Secoli întregi 
maghiarii au fost elementul domnitor la Dunărea inferioară, poporul creştin cel mai 
însemnat în tot Orientul şi veriga mijlocitoare dintre Orient şi Occident; în timpul 
acestei îndelungate domnii ei n-au izbutit a deveni un ciment social pentru popoarele 
dominate de dânşii. Ei au fost politicește un popor energic, fără însă a fi un element 
de cultură: ei au ținut, ce e drept, legate împreună popoarele stăpânite de dânșii, nu 
însă prin superioritatea lor intelectuală ci graţie preponderanţei lor fizice.“ Așa 
poate să fi fost în timpuri mai depărtate. Dar când vedem că ungurii au înţeles acum 
câțiva ani să formeze dualismul în Imperiu şi, cu toate că plătesc numai 30 procente 
şi se află față cu germanii, totuși ei joacă primul rol, atunci nu prea poate fi vorba de 


o superioritate fizică, ci ar fi să recunoaștem că ungurii tocmai politiceşte sunt 
capabili. Dar să nu mai descoasem această temă, ci să ne întoarcem la cartea ce 
conţine o mulţime de lucruri interesante. 

Primele grupe de români, asupra descendenţei cărora, de este slavă sau romană, 
părerile sunt controversate, s-au ivit în Carpaţi acum vreo șase sute de ani. În 
decursul acestui timp ei s-au dezvoltat și lățit astfel încât astăzi numără ca la trei 
milioane suflete. După cum se știe, românii din Transilvania s-au răsculat sub 
conducerea lui Horea și Cloșca, în timpul lui Iosif II, devastând țara în lung şi în lat. 
Cauza acestei răscoale a fost că cea mai mare parte a românilor transilvani erau 
glebae adscripti. După ce şi iobagilor din Transilvania li s-a dat libertatea de a se 
muta a încetat și răscoala. De altfel rebeliunea a fost îndreptată în contra 
funcţionarilor, nu în contra împăratului. Când Horea a fost trimis cu o suplică la 
împăratul a trebuit să jure comitenţilor săi nu numai că va da suplica în propria 
mână a împăratului, dar că va stărui ca împăratul să și citească hârtia în faţa lui; 
căci, ziceau ei, ni se face multă nedreptate pentru că împăratul n-a citit plângerile 
noastre; el are mult de lucru și ceilalţi nu-i spun adevărat. 

Foarte interesant este capitolul asupra religiunii. Românul n-are cuvânt pentru 
noțiunea „religiune“ și „confesiune“. Românul întrebuințează pentru aceste două 
noțiuni cuvântul „lege“. Credința creștină este pentru român legea creştină. Românii 
sunt creştini; dar ei au unele moravuri și obiceiuri cari sunt străine creștinismului, 
Astfel soarele este sfânt la români și românul adevărat stă aplecat, cu capul 
descoperit, în faţa soarelui ce răsare. Vinerea e o sărbătoare şi mai ales ţăranii nu 
lucrează în această zi, deoarece nimic nu merge bine ce s-ar întreprinde vinerea. Și 
pâinea este sfântă, înainte de a o începe se face o cruce cu cuțitul pe dânsa. Dacă 
cade jos o bucată, se ridică iute, se șterge și se sărută; dacă s-a prățuit, se aruncă în 
foc, parte pentru că, aparţine morţilor, parte pentru că a arunca pânea sau a o călca 
în picioare este mare păcat. Cine nu ţine legea românilor e necurat și necurat este 
oricine și orice stă în legătură cu un asemenea om. Nimeni nu poate bea dintr-un vas 
fără a fi vărsat puţin pe pământ şi este o insultă a oferi unui român apă, fără a face 
această libaţiune. Totuși „necurăţenia“ nu atrage după sine nici ură, nici despreţ; 
însă românul nu va purta haina unui necurat, nu va lua pâne de la el, nu va gusta din 
vasul lui, considerând de un mare păcat orice comunitate domiciliară cu dânsul. 
Numai copiii rămân curaţi totdauna, chiar de ar fi fructul unei căsătorii impure; însă 
românul uită curând originea necurată a acelora. 

Românul se fereşte de a face prozeliţi şi niciodată n-a exista vreun apostol sau 
sfânt român. Dacă însă un preot român ar refuza vreunui străin de a-i face slujba ar 
da ocazie la mari supărări şi s-ar ţine în nume de rău unui popă care ar refuza să țină 
rugăciune pentru un ovreu bolnav sau eventual să-l îngroape după ritul român. 

Capitolul ce vorbește despre particularităţile naţionale nu e mai puţin interesant 
decât cel asupra religiunii. Locuitorii unui sat român se împart în trei clase: fruntașii, 
mijlociii și codașii şi fiecăruia i se cuvine numai ce are clasa sa. Poziţia fruntașilor e 
foarte dificilă. El are un cerc de partizani ce se încred în el orbește şi-i recunosc 
autoritatea. Dar el are şi adversari, şi ochii tuturor sunt îndreptați spre dânsul. El are 
dreptul și datoria a opri în uliţă pe oameni şi mai ales pe tinerime și a le face 


mustrări pentru vreo necuviinţă; dar vai de dânsul când comite și el vreo greșală, 
căci numai popii e permis a nu face ceea ce povăţuiește să facă alţii. Un proverb zice: 
Fă ce zice popa, dar nu ce face el. 

Cât privește căsătoria, se descrie târgul de fete de pe Găina (un munte înalt de 5- 
6000 urme). În ziua Sf. Petru și Paul se ţine un târg în vârful acelui munte. Fetele 
lucrează: ţes, torc şi coase ani de zile spre a-și face zestrea. Rudele şi prietenii mai 
dau câte ceva. Apoi se pune totul în lăzi, frumos lucrate și vopsite. Orice familie care 
are o fată mare își întinde pe munte cort, în care se așază zestrea, și fruntașii familiei 
așteaptă pe peţitori. Apoi vin junii, însoţiţi de familiele lor, şi aduc ce au mai bun, mai 
ales o cingătoare sau brâu plin de aur și argint, și, după ce și-au ales o mireasă, se 
face logodna publică. Fata e bine să se mărite în satul părinţilor ei şi soartea unei 
neveste căsătorită într-alt sat se plânge în nenumărate cântece populare. 

Femei cu forme voluptuoase rar se găsesc la români. O figură gingaşă, mâini 
mici, picior mic, buze subțiri, umeri plini, un bust puţin dezvoltat sunt particulare mai 
tuturor femeilor române. Femeile românești mai au datoria de a-și cultiva 
frumuseţea, ba în Banat trebuie să se şi sulemenească. 

În genere românul e cam încăpățânat nu vrea să înţeleagă și se ţine în rezervă 
față cu orice idee nouă. În lucruri cari-i sunt indiferente este foarte mlădios; dar în 
lucruri cari îl privesc de aproape el e omul cel mai cerbicos şi, dacă a luat odată o 
hotărâre, apoi nu o schimbă cu una cu două. De aceea și este un om de încredere. 

Limba română se numără în grupul celor romanice. Construcţia internă este într- 
adevăr romanică, însă regulele sunetelor se abat mult de la ale limbelor romanice și 
tezaurul de cuvinte are multe elemente străine, mai ales slave. 

Între cântecile românilor sunt și cântece de iele sau zâne. A treia zi după nașterea 
unui copil se așteaptă cele trei zâne cari hotărăsc soarta celui nou născut. În acea zi 
se pun pe o masă curată tot felul de bucate și o sumă oarecare de bani, spre a le 
dispune bine, și se recitează cântarea ce laudă puterea zânelor. Darurile sunt ale 
moașei. 

Le mai menţionăm şi cântecele de jale (plângerile), ce se cântă de femei anume 
tocmite şi sunt îndreptate cătră cel răposat, ba i se cântă în ureche. După credinţa 
românilor mortul aude și pricepe tot. 

Mortul trebuie ţinut în casă o zi și o noapte. În acest timp să nu fie lăsat singur și 
nici plângerile să nu înceteze; de aceea se tocmesc femei plângătoare, cari „se 
cântă “ pe rând, niciodată împreună. 

Am relevat aci câteva puncte cari probează că această carte oferă mult acelora 
cari se interesează de etnologie. 


€ 


[11 iulie 1881] 

D. C.A. Rosetti are circularomanie. De câte ori a fost ministru a știut să 
fericească ţara cu fel de fel de încercări stilistice, menite unele a produce 
veselie, altele a inspira oamenilor tristeță pentru lesniciunea cu care unul 


singur poate arunca pietre în baltă, pe cari nici un înţelept nu le mai poate 
scoate. La 1866, când era ministru al instrucției publice, adresa circulare 
către directoarele de şcoale de fete, invitându-le ca nici ele să nu se dea cu 
dres pe faţă și să nu poarte malacoave, nici să 'ngăduie ca fetiţele să se dea 
cu dres. Tot astfel platonizează și acum în circulare lungi şi scurte cu 
Chiriţopolii şi Simuleştii respectivi. 

A propovădui morala e ușor, a întemeia morală e greu. De aceea toate 
circularele onor. ministru de interne vor rămânea istorii scrise pe apă pe cât 
timp corupţia va fi sistemul de guvernământ al partidului roşu. A crede că 
un om care toată viaţa sa s-a servit de corupție pentru venirea și menţinerea 
la putere a partidului său ar fi devenit acum, după ce s-a învechit în zile 
rele, un prototip de moralitate ar fi naiv şi nejustificabil. 

Maestru în arta de a se preface, de-a pretexta una şi a realiza altceva, d. 
C.A. Rosetti, având pe mucenicul Mihălescu alături, voiește să moralizeze 
administrația numind în posturile de subprefecţi licenţiaţi în drept! 

Dar oare, pentru a face un bun început, onor. ministru n-ar fi putut 
întreba pe directorul său ce a învăţat? 

E natural a pretinde ca un subprefect să fie licenţiat în acelaş timp în 
care ministrul de inteme nu ştie carte şi directorul său abia se ştie iscăli? 

Pentru ca o nouă suflare de viaţă să poată trece asupra țării d. C.A. 
Rosetti ar trebui înainte de toate să se înlăture pe sine şi pe oamenii săi de la 
cârma statului, să recunoască că nici ştie nimic, nici e capabil a înțelege 
natura organică a statului; ar trebui să-și recunoască mizeria sa intelectuală. 
Acesta ar fi cel mai mare serviciu pe care acești bătrâni stricaţi, frivoli, fără 
statornicie de caracter, fără convingeri adevărate, l-ar putea aduce ţării. Și, 
dacă ar fi în adevăr patrioți precum se pretind, asta ar trebui să facă; să-şi 
recunoască incapacitatea şi să se retragă de-o parte, trăind din pensie. 

A discuta platitudinile, fie chiar bine intenţionate, cari plouă din 
Ministeriul de Interne ar fi ridicol. 

O ţară nu se guvernează cu aforisme, ci cu sisteme; iar sistemele nu se 
improvizează de pe-o zi pe alta, ci ar trebui să rezulte din starea reală a ţării, 
din natura poporului, din stadiul lui de dezvoltare. A crede că cu maxime, 
sentenţe, anecdote şi alte asemenea lucruri se poate reforma un lucru atât de 
putred cum e administraţia în România ar fi o nespusă naivitate, dacă n-ar fi 
ceva şi mai rău. Și este ceva mai rău. Este praful ce se aruncă în ochii lumii 
pentru a face a se uita atrocitățile d-lui S. Mihălescu și a vestiţilor săi 
prefecţi de transbalcanică memorie. 


€ 


[12 iulie 1881] 
Sub titlul Une indigestion du „Timpul“ ziarul“L'Independance 
roumaine“ de azi face o critică tragico-comică a revistei noastre d-alaltăieri. 
Deşi n-avem obiceiul d' a răspunde la asemenea lucruri, totuşi nu ne 
putem opri de a nu releva ceva foarte caracteristic din rândurile ce ne 
adresează. Este că: ceea ce a supărat mai cu osebire pe onor. noştri confrați 
de la foaia franceză în reflecțiunile ce ne inspira sărbătoarea națională de la 
14 iulie a fost tocmai apreciaţiunile noastre asupra schimbărilor la faţă ale 
demagogilor noştri, cari, din republicani feroci și conspiratori de meserie de 
ieri, au devenit cunoscuțţii dinastici de azi. 
Foaia d-lor Galli şi Ventura nu ne poate ierta că am atins această coardă 
a schimbărilor la faţă, care se vede că este și „la corde sensibile“ a 
„Independenţei române“. 


€ 


[12 iulie 1881] 

De la un timp încoace Casa de Depuneri și Consemnațiuni e mânată de 
guvern şi de partidul roșu pe clina afacerilor de bursă. Nu e destul că se 
încarcă cu împrumuturi, precum e cel al comunei București de 15.150.000; 
dar, după cum aflăm, d. Brătianu stăruie ca, pentru a ridica cursul acțiunilor 
Băncii Naţionale, Casa de Depuneri să primească aceste acțiuni şi să facă 
împrumuturi pe ele, socotindu-le drept una mie lei piesa. 

După art. 7 al legii, Casa de Depuneri împrumută din escedentul 
stocului ei metalic statului; județelor, comunelor și institutelor de 
binefacere; particularilor pe depozite de efecte ale statului. Consiliul de 
administrație publică în ultimele zile ale fiecărui trimestru cursul pe care se 
vor primi efectele ca garanţie. 

Consiliul tratează acţiunile Băncii în mod egal cu efectele statului. 

Norma după care el fixează cursul efectelor statului este însă 
următoarea: cele cari stau sub pari, se primesc socotindu-se cu 20 la sută 
sub cursul zilei, efectele peste pari se socotesc cu 20 la sută sub valoarea 
nominală. Conform acestei norme acţiunile Băncii Naţionale s-ar cădea să 
fie primite pe 400, iar nu pe o mie. 


E evident îndealtmintrelea pentru oricine că o Casă de încredere precum 
este cea de depuneri nu are misiunea de-a împrumuta bani jucătorilor de 
bursă, nici de a favoriza urcarea cursului efectelor. Casa de Depuneri nu 
este bancă; ei nu-i este dată posibilitatea de-a cerceta dacă suirea sau 
scăderea unor efecte publice se datorește urcării sau scăderii 
corespunzătoare a produsului întreprinderilor pe cari se 'mtemeiază hârtiile, 
de vreme ce nu ia parte la aceste întreprinderi. Ni se pare că împrejurarea 
cumcă d-nii Stolojan sau Eliad (Cârciumărescu) posedă acţiuni de ale 
Băncii nu sunt un motiv îndestul de puternic pentru ca Casa de Depuneri să 
se abată de la norma ei de pân-acuma, mai ales că legea zice că numai din 
trimestru în trimestru se poate face o asemenea fixare a cursului şi că nici le 
poate primi fără publicarea prealabilă a hotărârii consiliului de 
administraţie. 

Aflăm îndealtmintrelea că unul din puţinii noștri economiști, d. Ion 
Ghica, s-ar fi opus la această urcare și că actualul postulant care ocupă 
directoratul Casei pentru a face buclucuri în interesul roșiilor se servă de 
împrejurarea că d. Ion Ghica e numit ministru la Londra şi a demisionat din 
consiliu pentru a pune la cale primirea acţiilor Băncii pe o mie. 


€ 


[12 iulie 1881] 

Colonelul Siborne făcuse în Comisia Europeană a Dunării declarația că 
nu poate primi o comisie mixtă în chipul în care o stipulează anteproiectul 
austriac. Astfel cestiunile de principiu fiind pendente, comisia a discutat 
mai multe amănunte cari fără razimul principiilor generale nu au o valoare 
tocmai însemnată. Cabinetul din Viena s-a pus pe tratări şi diplomații 
austriaci oscilează împrejurul cestiunii cu multă rezervă şi sfiindu-se a lua o 
hotărâre definitivă. 

Constantin Efendi, delegatul Turciei, a pus în vederea Comisii Europene 
dacă n-ar fi sosit momentul ca să se solicite de la cabinete prelungirea 
mandatului comisiei, o propunere în a cărei discuţie delegatul Angliei a 
declarat că e gata de-a intra. Delegatul Austriei a declarat atunci că aceasta 
ar augmenta încă dificultățile existente. 

În aceeaşi ordine de idei se vestise zilele trecute că cabinetul din Viena 
ar fi având intenţia de a lucra în contra prelungirii mandatului comisiei. 
Astăzi însă oficioşii austriaci scriu că atribuirea acestei intenţii e în orice 


caz prematură, că pân' acum nici n-a fost cestiune de ea, că nimeni în fine 
nu poate admite serios că respingerea anteproiectului austriac şi a Comisiei 
Mixte ar fi îndeajuns pentru ca Comisia Europeană să se dizolve și să 
înceteze de-a exista. Aceste asigurări oficioase ar fi primite cu satisfacțiune 
dacă nu s-ar încheia cu ameninţarea următoare: 


După art. LIV al Tractatului de la Berlin puterile vor avea să se înțeleagă în 
curând asupra prelungirei mandatului Comisiei Europene. O asemenea înțelegere cată 
fireşte să fie unanimă şi opunerea unei singure puteri poate fi, în situaţia actuală, de 
un efect hotărâtor. Posibilitatea de a pune piedici existenţei ulterioare a Comisiei 
Europene este dată; sperăm însă că cestiunea se va limpezi astfel încât nici o putere să 
nu fie silită a uza de această posibilitate. 


€ 


[13-14 iulie 1881] 
Zilele din urmă se comentase în ziarele din străinătate venirea 
generalului Ernroth la Bucureşti. Unele din foile străine atribuiau vizitei 
generalului intențiunea de a stărui pe lângă şefii partidului roşu din 
Bucureşti ca, prin învățăminte bine simțite, să facă pe confrații liberali din 
Bulgaria, pe d-nii Slaveicov, Zancov şi Caravelov, să se împace cu 
principele Alexandru și să lucreze alături cu el la marea operă a regenerării 
naţionale, admițând însă dictatura principelui ca un moderator al apetiturilor 
prea vii a partidului liberal bulgar. Alte foi mergeau și mai departe. Ele 
susțineau că generalul venise cu scopuri de-o importanță mult mai mare, că 
o alianţă bulgaro-română ar fi devenit necesară în urma constelaţiunii celei 
mai nouă a puterilor europene şi că această alianţă ar fi fost obiectul 
întrevorbirilor între generalul rus și bărbaţii de stat ai României. Aceasta din 
urmă știre s-a dezminţit întru câtva. Generalul fiind demisionar, nu putea 
trata asupra unor sujete cari sunt de atribuţiunea guvernului bulgar. 
lar în privirea ştirii celei dendâi, versiunea adusă de foaia rusească 
„Moskowskii telegraf“ merită a fi cunoscută ca un fel de ilustrație a vestitei 
noastre independente. În adevăr, în era independenţei s-a creat în ţară o lege 
în contra străinilor, însă nu în contra acelora care vin să ne specule, ci a 
acelora cari se refugiază la noi din cauza persecuţiunilor politice. Acum 
foaia rusească află că, prin mijlocirea agentului diplomatic rus din Sofia, 
consiliarul de stat Chitrovo, principele Bulgariei au solicitat sprijinul 
energic al cabinetului din San-Petersburg pentru a putea exercita o presiune 


asupra guvernului din Bucureşti ca acesta să nu abuzeze de dreptul de azil 
în privirea ex-miniştrilor bulgari refugiaţi în România. O reprezentaţiune 
identică i s-ar fi făcut şi cabinetului din Viena. Va să zică pare a exista o 
tensiune oarecare între guvernul din București şi cel din Sofia, a cărei 
gravitate ne-a descoperit-o corespondentul „Gazetei generale“ din Augsburg 
când a arătat că la serbările din Şistov, făcute cu ocazia proclamării 
dictaturei, reprezentantul României s-ar fi ţinut de-o parte în mod ostentativ. 

Dacă cu Bulgaria relaţiunile sunt încordate, cele cu Austria asemenea nu 
sunt de natură de-a satisface cerințele unei bune vecinătăţi. Foile din Viena 
s-au ocupat în zilele din urmă de obiectul nemulțumirilor, de cestiunea 
Dunării, într-un mod care părea a indica că s-ar fi întâmplat ceva hotărâtor 
în privirea aceasta. „Gazeta de Augsburg“ ne spune însă că se continuă 
tractările între puterile acelea din considerație pentru cari Comisia 
Dunăreană au amânat o discutare definitivă a cestiunilor pendinte; despre o 
rupere sau un insucces al acestor tractări nu este însă vorbă și hotărârile se 
vor lua probabil abia în sesiunea viitoare. Una din puterile acelea care faţă 
cu cestiunea Dunării stă pe terenul cel mai neutru (Germania?) va face 
atunci o propunere ce va indica drumul pe care apropiarea între opiniile 
opuse să fie cu putință, mai ales în ceea ce priveşte dreptul de apel al 
Comisiei Mixte către cea Europeană. Pretinsa amerinţare a Austriei 
atingătoare de desfiinţarea Comisiei Europene a Dunării se reduce la 
observaţia, făcută nu fără intenţie în corespondenţele diplomatice, că, dacă 
opoziţia în contra antreproiectului austriac ar continua și de acum înainte, 
existența Comisiei Europene ar pierde pentru Austria mult din valoarea ei. 
Această observaţie au luat sub pana publicităţii dimensiunile unei 
amenințări formale adresate Angliei. E însă foarte adevărat că Austria 
pornește din principiul că o reînnoire a mandatului Comisiei Dunărene are 
necesitate de unanimitatea puterilor şi că ar sta în puterea Austriei, dacă i s- 
ar admite punctul ei de vedere, ca să zădărnicească prelungirea mandatului. 

Nu fără legături cu cestiunile pendente ale Dunării o fi ştirea colportată 
de ziarele din Viena c-am fi având a ne aștepta la o întoarcere a onor. d. 
Boerescu pe fotoliul de ministru de esterne și cea adusă de ziarul maghiar 
„Fgyetertes“ că, în locul comitelui Hoyos, se va numi plenipotenţiar al 
Austriei în Bucureşti sau marchizul Pallavicini sau comisarul regal Ludovic 
Tisza. 

Cumcă o încordare oarecare există între Austro-Ungaria și România ne- 
o confirmă și ziarele germane din București cari, cel puţin în privirea 


aceasta, cată să fi având informaţiuni de-o probabilitate oarecare. 


€ 


[15 iulie 1881] 
D. ministru prezident al Ungariei, Coloman Tisza, după ce-a căzut în 
acele colegii electorale pe umerii cărora s-a ridicat la putere, a aflat în urmă 
un refugiu în ținuturili săcuiești din Transilvania, unde o populațiune puțin 
cultă și foarte săracă, deci lesne de influențat, îl alege cu oarecare 
entuziasm. Deci într-un orășel secuiesc, Sân-Giorgiu, marele om de stat și-a 
espus vederile sale politice privitoare atât la cele dinlăuntru ale Ungariei cât 
şi la relaţiile patriei sale cu cealaltă jumătate a monarhiei. Ministrul- 
prezident al Ungariei seamănă în multe puncte cu d. Ion Brătianu. Cât 
priveşte persoana sa proprie e în genere formal corect, însă asta nu-l oprește 
de-a sprijini corupţia electorală şi administrativă a Ungariei şi de-a fi 
sprijinit de ea. Afară de asta însă mai are acel toupe de-a spune atât de verde 
şi dezgheţat neadevărul încât nu mai știi de ce să te miri mai mult, de 
cutezarea vorbitorului sau de îngăduinţa auditorului. În asta seamănă cu d. 
Brătianu ca o picătură de apă cu cealaltă. 
Cu ocazia spiciului ţinut la Sân-Giorgiu onor. şef al partidului numit 
liberal, chip și asemănare cu partidul postulanţilor și gheșeftarilor de la noi, 
spune în privirea naționalităților următoarele: 


O altă cestiune de care se servă mult opoziţia e relativă la starea naționalităților. 

Nu știm până la ce grad binevoiţi a urmări cu atenţie cestiunea aceasta. Eu 
însumi sunt atât de fericit de-a citi uneori că — mare tiran ce sunt — calc peste 
naționalitățile nemaghiare. Altă dată citesc iar că sacrific naționalităților nemaghiare 
interesele Ungariei. Aceste două acuzări se paralizează reciproc, se 'nțelege. 

Mă folosesc însă cu plăcere de ocazia aceasta ca, într-un colegiu curat maghiar, 
în acea parte a ţărilor Coroanei Sf. Ștefan unde se poate vorbi de cestiuni naţionale, 
să arăt simplu şi pe scurt punctul meu de vedere în această privință. 

Eu cred că nici se cade unui stat liber, nici este cu putinţă în secolul nostru ca să 
voim a maghiariza cu de-a sila, luându-le limba acelora care nu sunt maghiari, cu 
atât mai mult că violenţa produce pururea ură şi reacţie. 

Însă altceva este ceea ce pretindem și vom pretinde de la oricine. Oricine trăieşte 
pe teritoriul acestei patrii sfinte să-și cultive, să-și înavuţească limba sa proprie 
maternă oricum 'i place, dar să se simtă totodată să se mărturisească și să se ţină 
întru toate ca cetăţean al statului Ungariei și să nu calce datoriile sale cătră patrie. 
Nici o aspirație în contra intereselor statului nu e permisă şi asemenea aspirații nu 
vom suferi niciodată. 


Scopul nostru nu e nici violenţa, nici opresiunea altor naţionalităţi, ci libera lor 
dezvoltare. Dar în dezvoltarea lor liberă interesul statului unguresc cată să fie 
marginea peste care nimeni să nu cuteze a trece și care să stea mai presus de orice 
alte consideraţii. 


Fără supărare, dar acel interes al statului unguresc nu-l va defini nici 
onor. d. Tisza, nici altcineva. De câte ori se comit nedreptăţi, ele se acopere 
cu ceea ce se numeşte raison d'etat, interesul statului, a căruia apreciare 
rămâne însă adeseori pe seama unui ambițios sau a unui postulant care 
inclină pururea sau a confunda interesul statului cu cel personal al său sau a 
pretexta o frază ca interes al statului, pentru ca, îndărătul ei, să-și facă 
treburile. Singura rațiune de stat posibilă este de-a pune în armonie 
interesele populaţiunilor, de-a nu lăsa ca o parte a lor să esploateze sau să 
apese în mod neraţional pe celelalte părţi, într-un stat poliglot raţiunea de 
stat ar însemna a pune în armonie interesele deosibitelor naționalități. Cum 
ştiu a le pune maghiarii în armonie, cunoaștem. Poporul lor propriu scade și 
sărăcește sub greutatea dărilor și esploatarea străinilor, iar ei își răzbună 
ruina cauzată de alții urmărind ideea fixă de-a asimila unsprezece milioane 
de oameni ce nu vorbesc ungureşte cu cele cinci milioane cari vorbesc 
această interesantă limbă. 


€ 


BULGARIA ŞI ROMÂNIA 


[15 iulie 1881] 

Trebuie să ne intereseze mai mult tot ce se petrece împrejurul nostru, cu 

deosibire în vecina Bulgarie. Un articol din „Augsburger Allgemeine 

Zeitung“ pune evenimentele din acel principat în legătură cu România, sau 

mai bine cu oamenii azi la guvern, şi de aceea reproducem următoarele 
şiruri: 


Fiindcă puterile europene au pus un preț deosibit pe aceea ca să păstreze pe tron 
pe prințul Alexandru a Bulgariei, de aceea ele trebuie să primească cu o deosebită 
plăcere votul Adunării Naţionale bulgare. Constituţia bulgară — de asemenea o 
operă a puterilor europene, cel puţin sancţionată de ele — s-a înlăturat pe sub mână 
rămânând prinţul, care acum are timp în şapte ani de zile să facă ce vrea, să 
domnească liberal, cum a promis, numai de-i va conveni. Pe puteri le interesează 


numai ca lucrurile să se desfășure în linişte şi să nu se întâmple tulburări. Însă, cu tot 
votul din Șiștov, cerul bulgar nu e de tot fără nouri. Mai întâi e întrebare dacă 
bulgarii cari au votat prinţului o plenipotenţă întinsă, vor fi mulțămiţi cu uzul ce va 
face de puterea sa. Dacă prințul va căuta într-adevăr să restabilească ordinea în țară, 
așa cum a promis în proclamaţiunea sa, atunci va viola multe interese particulare și 
multe spirite bulgare pentru cari ordinea nu e încă bunul suprem, se vor întoarce 
contra lui Europa şi atunci va putea să aplaude pre prinţul, însă silinţele lui pentru 
restabilirea unor condițiuni regulate vor deștepta în ţară numai ură și dușmănie. Cei 
nemulțumiți vor mări şirurile liberalilor, cari, după cum bine se vede, au un sprijin în 
România. Cei din București par a se fi familiarizat deja cu ideea unei uniuni a 
Bulgariei cu România și vrăjmăşia față cu Austria a bărbaţilor de stat astăzi la 
guvern în România derivă desigur de acolo că Austria nu vrea să ştie nimic de acea 
uniune româno-bulgară; fireşte că ea ar fi începutul Confederaţiunii Balcanice şi a 
statului panslavist de la sud, despre care d. Tisza a zis în Parlament că nu trebuie să 
se realizeze. Dar, precum din rău tot rău se naște, așa și prințul Alexandru, spre a 
obține un contrapond uniunii cu România, va trebui să promită a satisface 
aspiraţiunilor poporului său şi aceste aspirațiuni se știe că tind spre Rumelia 
orientală și restabilirea granițelor de la San-Stefano. Astfel deci prințul zice în 
proclamaţiunea sa că se va pune în fruntea aspiraţiunilor poporului său, căutând să 
le realizeze, și apoi îndată se dă ca motiv dorința „de a se arăta demn de marea 
iubire pe care împăratul şi poporul Rusiei o manifestă pentru fraţii lor cei liberaţi “. 
Un motiv foarte suspect acesta! În genere noua ordine de lucruri din Bulgaria nu va 
putea fi salutată de Austria fără o doză oarecare de amărăciune. 

Este adevărat că prinţul a rămas, dar şi influenţa rusească nu mai puţin. În aceea 
că s-a răsturnat o Constituţiune ce a fost creațiunea Rusiei se putea vedea un eșec 
suferit de politica rusească, dacă evenimentele următoare n-ar fi probat că Rusia n-a 
suferit nici o înfrângere. Aceste evenimente sunt: reprezentantul diplomatic al ţarului 
s-a declarat pe faţă în contra Constituţiei și în noul cabinet șed trei ruși. Politica 
orientală rusească are două feţe: una oficială, alta panslavistă; aci lucrează 
comitetele panslaviste, aci intră în acţiune cancelaria de stat. Cât timp domnii Zankov 
şi Karavelov erau mari și tari la Sofia influența o exercita în Bulgaria Rusia 
panslavistă; acum urmează influința Rusiei oficiale. Forma, s-a schimbat, nu însă 
fondul lucrului. Politica rusească şi-a schimbat numai pârghia. Asigurarea că prinţul 
Alexandru e cel mai mare obstacol în contra pătrunderii influinţei rusești în Bulgaria 
rămâne vorbă goală. Austria mai are multe afaceri de descurcat cu Bulgaria — 
moșteniri de ale Tratatului din Berlin — şi în curând se va arăta dacă rușii „direcți“ 
cari şed astăzi în cabinetul bulgar vor corespunde așteptărilor ce se așteaptă de la ei 
la Viena; cu rușii „indirecţi“ nu era nimic de făcut. 

CREDITUL MOBILIAR 


[16-17 iulie 1881] 
I 

Proiectându-se înființarea unei bănci în compania numită Credit 
Mobiliar, avem în România spectacolul comic de-a vedea foile invocând 
când naționalitatea, când patria, când libertatea, pentru a recomanda 
publicului întreprinderea aceasta. 

Între fondatorii acestei bănci întâmpinăm în adevăr o sumă de nume 
cunoscute, începând cu inevitabilul print Dimitrie Ghica şi sfârşind cu onor. 
redactor al „Românului“, pe care ne-am obicinuit a-l vedea participând la 
toate afacerile de-o lucrativitate oarecare. 

Publicul, văzând pe de-o parte o companie de nume atât de cunoscute, 
pe de alta zgomotul produs prin ziare, înclină a crede că e vorba d-un 
institut de aceeași utilitate ca Banca Naţională sau Creditul Fonciar 
bunăoară, pe când în realitate bancheri străini, cu alaiul de nume românești 
menite a-i populariza, vor să neguţeze pe picior mare la bursa viitoare din 
Bucureşti, înființând ceea ce se numeşte o haute banque par compagnie. 

Aşadar, ca să punem odată capăt acestei inclarităţi și vârtejului de 
speranţe, vom spune că există două soiuri de operaţii de bancă: operaţii de 
comerț și operaţii de speculă. 

Operaţiile de comerţ, pe care le face orice bancher din piață şi Banca 
Naţională asemenea, sunt: primirea în depozit de capitale de la particulari şi 
plasarea lor în titluri clasate c-un venit sigur; virimente, adică trecerea unei 
sume de la creditul unui client la creditul altui client; scontare de bilete la 
ordin şi de polite; încasarea sau plata polițelor din locuri depărtate; 
arbitragiul, adică cumpărarea poliţelor de pe pieţele unde au cursul mic, 
pentru a plăti cu ele datoriile pieţei proprii; conturi curente, adecă 
înregistrarea tuturor fondurilor primite de la un negustor, precum și a 
cheltuielilor făcute în numele lui ş.a. 

Pentru oricine e evident că bancherul comercial e un om de încredere ce 
trebuie să-și fi cunoscând clienţii și clienţii pe el şi că afacerile sunt în cea 
mai mare parte pe deplin sigure. 

Banca Naţională în fine, cu tot numele specios, nu e decât o bancă 
comercială care unește cu operaţiile ordinare pe acea de emisiune a unor 
bilete plătibile a vista și la purtător. Ea nu dă credit decât la puţine case, pe 
polite cu mai multe semnături de o incontestabilă solvabilitate și trase 
asupra unor afaceri deja consumate. 


La Creditul Fonciar baza creditului acordat e un imobil ipotecat, 
garantat prin solidaritatea tuturor proprietarilor; la Bancă baza creditului 
acordat e averea existentă a negustorului, plus afacerea consumată deja, de 
ex.: o vânzare de grâu plus îndosarea mai multor semnături solvabile. 
Valoarea intrinsecă, reală a titlurilor e cunoscută, venitul lor e sigur, titlurile 
se numesc clasate; preţul lor, afară de neînsemnate oscilațiuni, se regulează 
prin venitul ce ele produc. Atât institutele de credit ipotecar cât și cele de 
credit comercial au deci o bază materială cu desăvârşire solidă. 

La un credit mobiliar lucrul nu este astfel: cel puţin n-a fost nicăiri, 
după cât vedem din istoria creditului mobiliar din Franţa, din Scoţia și din 
alte părți. 

Vom încerca să dăm o schiță istorică a celui dintâi institut de soiul 
acesta, stabilit în Franţa prin decretul de la 18 noiembrie 1852 cu numele de 
Societe Generale du Credit Mobilier, fondată c-un capital de 60 milioane și 
având la nevoie facultatea de a emite obligaţiuni de 600 milioane. Fondată 
de frații Pereire, nume ce-l aflăm și între fondatorii actualei societăţi, ea a 
fost prototipul celorlalte, cărora impulsul agiotajului le-a dat naștere în 
Spania, Germania, Austria şi Elveţia. lată operaţiile ce le făcea conform 
statutelor: 


1) Subscripţiune şi cumpărare de titluri ale statului — va să zică emisiune de 
titluri — precum și de acţii și obligaţiuni ale diferitelor întreprinderi industriale sau de 
credit ale societăților anonime, de căi ferate, canaluri, mine și alte lucrări publice cari 
(sau există, sau) se vor fonda în viitor. 


Să analizăm această operaţie. 

Statul escrie un împrumut. Creditul Mobiliar se 'nsărcinează să-l 
plaseze. Institutul are destule mijloace ca să producă o mișcare artificială la 
bursă; pune douăzeci de agenţi cari să caute a cumpăra titlul și numai patru 
cari să-l vânză. Capitalistul e răpit de acest vârtej artificial; el nu înţelege că 
aceeaş bancă cumpără şi vinde totodată, și după ce titlurile sunt plasate c-un 
câștig mare, e cu totul indiferent pentru bancă dacă ele sunt bune sau rele, 
productive sau improductive. 

Se aude că în munţii Buzăului s-ar afla aur. Se formează o societate 
anonimă pe acţiuni pentru esploatarea minei și Creditul Mobiliar se 
însărcinează să le plaseze. Creditul produce hausse la bursă, le vinde bine, 
şi acum rămâne ca acţionarul cel din urmă să vază dacă există sau nu aur la 
Buzău. Poate să nu fi existând deloc. 


Să se ţină bine minte. Creditul Mobiliar se ocupă nu cu întreprinderi 
cari există, ci cu cele ce se vor fonda de acum înainte, a căror productivitate 
e cu totul necunoscută. Speculează pe speranţa acestei productivităţi. Dacă 
se întâmplă însă să cumpere titluri a unor întreprinderi existente, 
preocupaţiunea Creditului nu va fi deloc valoarea intrinsecă a lor. Din 
contra, acțiuni industriale vechi, clasate, a căror valoare e cunoscută, nu dau 
loc la operaţii de bursă. Cu cât titlul e mai sigur cu atât speculaţia se 
depărtează de el; îl părăseşte pentru acţiile unei întreprinderi nouă, pe 
nesiguranța valorii cărora se câştigă mai mult. Creditul Mobiliar urmează 
deci regula pe care o urmează orice om ce are bani disponibili și vrea să 
opereze cu ei par comptant. Alege o hârtie discreditată, pentru ca mai târziu, 
când se suie cursul, s-o vânză. Deci Creditul Mobiliar poate cumpăra titluri 
rele, improductive, cu preţuri scăzute, poate să producă în mod artificial o 
hausse la bursă, să le desfacă pe preţuri urcate și să-și spele mânile în apa 
nevinovăţiei ca Pilat din Pont. 

Afară de asta creditul era îndreptăţit de-a mai face următoarele 
operațiuni: 


2) Emisiunea de obligaţiuni proprii pentru o sumă egală cu cea plasată în 
subscripțiuni şi cumpărări. 

3) Vânzarea sau amanetarea tuturor efectelor, acțiunilor şi obligaţiunilor câştigate 
şi schimbarea lor pe alte hârtii de valoare. 

4) Propunerea, cesiunea și executarea de împrumuturi și întreprinderi de lucrări 
publice de tot soiul. 

5) Împrumuturi Lombard pe amanet de acţii sau obligaţiuni, credit conto-curent. 

6) Primirea de depozite în conto-curent. 

7) Incasso în contul societăților mai sus numite, plata cupoanelor lor de dobânzi 
şi dividente şi alte mandate. 

8) Instituirea unei case de depuneri pentru toate titlurile acestor întreprinderi. 


Alte afaceri erau oprite, şi anume: Banca nu putea face specule pe timp 
la bursă nici specule pe premii. 

Dar faceri de report îi erau permise, deşi acestea constituie o speculă de 
bursă, care forma o însemnată parte a tranzacţiunilor Creditului Mobiliar. 

Aşadar afacerile Creditului Mobiliar sunt operaţii de haute-finance și de 
speculă de bursă *. 

În anul întâi Creditul Mobiliar Francez n-a făcut decât afaceri pe cari le 
fac toate casele mari de bancă. În acel an a dat din asemenea afaceri un 
venit net de 7.582.722. 


În al doilea an a creat trei întreprinderi: Société des Immeubles de la rue 
de Rivoli, Societe Maritime, Societe des Chemins de fer Autrichiens. 
Beneficiile treceau peste zece milioane. 

În anul al treilea societatea era în apogeul ei; întreprinderi varii i-au 
adus un beneficiu de 31.870.776 fr. 

Dar chiar în acest an dările de seamă ale societăţii începură a deveni 
obscure şi mai puţin amănunțite. La 1860 se declara o pagubă de 7.933.136 
fr., iar la 1867 fondatorii societăţii, cari o administraseră în mod dictatorial, 
se retraseră. În adunarea acţionarilor de la 30 noiemvrie 1867 succesorii lor 
mărturisiră că pagubele se ridicau la ... 47.542.000 franci. Societatea a 
trebuit să lichideze. 

Ce s-a găsit în bilanţ? 

Că societatea Creditului Mobiliar era creditoarea Companiei Imobiliare 
pentru 80 de milioane şi că aceasta din urmă, încărcată de maidane și case 
ce nu le putea nici vinde, nici închiria, nu era în stare a plăti nimic. 


Totodată cată să recunoaştem — zice Courcelle-Seneuil în „Traité des operations 
de banque“ — că răul ar fi fost şi mai mare dacă s-ar fi emis, pentru 600 milioane 
sau pentru un miliard două sute de milioane, obligaţiuni de ale societăţii, precum ne 
puteam teme acum câţiva ani (lucru pe care l-a refuzat guvernul); sau dacă societatea 
ar fi parvenit a pune în serviciul său o bancă de circulaţie. S-ar fi ajuns la o 
catastrofă cel puţin egală cu a lui Law. 


lată dar ce este Creditul Mobiliar. O încercare de-a monopoliza toate 
întreprinderile din ţară: împrumuturi, construcţii, lucrări publice, fie ele 
oricât de hazardate. Odată titlurile desfăcute prin manipulaţii de bursă, 
treaba acţionarilor dacă ele produc ceva sau nu. 

Din parte-ne se 'nțelege că nu putem opri pe nimenea de a-și întrebuința 
capitalul cum pofteşte. Dar orice capital nu se poate întrebuința decât în 
anume moduri: sau în exploatare, servind a plăti pentru muncă, sau plasat în 
împrumuturi ipotecare, sau în negoţ, ajutând schimbul de mărfuri, sau în 
fine ... în speculă. 

Pentru milionari, pentru Rotschild și Pereire, specula e cea mai 
rentabilă, pentru că ei o domină; pentru capitalistul mic e de recomandat 
plasarea în titlurile unor întreprinderi nu viitoare, ci deja existente, al căror 
produs e ştiut, al căror venit e sigur. 

Așadar liber e oricine de-a specula capitalul său; legile o permit. Dar 
sigur este că prin speculă averea tuturor nu câștigă nimic. Ea câștigă prin 


producţie, prin negoț, nu prin joc de bursă. 

Precum zece oameni muncesc împrejurul unei mese de joc de cărți ziua 
şi noaptea fără ca suta de galbeni ce o au toţi împreună să se 'nmulțească 
sau să scază, ci trece din mâna celui naiv în mâna celui abil — o deplasare a 
aceleiaşi averi — așa e aci. Milionarul abil care dominează bursa și 
mișcările ei, care, când vinde acţii de Panama, produce hausse, iar când 
cumpără acţii ale Băncii Naţionale, produce baisse, va încasa diferenţele de 
la publicul întreg, ba va atrage din ce în ce mai multe capitaluri din 
provincie, detrăgându-le agriculturii, comerțului solid și întreprinderilor 
solide şi aruncându-le în vârtejul unor întreprinderi nouă, cu viitor 
necunoscut și c-o producţiune nulă poate. 

Ceea ce am dori e ca presa că nu facă dintr-un institut a cărui esenţă e 
specula, producerea de hausse şi baisse la bursă fără privire la valoarea 
intrinsecă a titlurilor speculate, un institut naţional, menit a ridica comerțul, 
industria şi agricultura. 

Nu voim deloc să discredităm societatea. Nu-i cunoaştem încă statutele, 
nu știm ce anume operaţii va face. Poate chiar că ceea ce este a se fonda la 
noi să fi având cu totul caracterul unei bănci comerciale. Ceea ce constatăm 
însă este că: societăţile câte s-au format sub acest titlu pân' acum au fost 
societăți de acţionari, al căror capital a fost în esenţă întrebuințat la specule 
de bursă asupra unor titluri neclasate încă, bazate pe întreprinderi viitoare, 
cu un un produs incert, titluri al căror preţ de bursă se regula nu prin venitul 
ce produc, ci pe speranţa unui venit sau, şi mai rău, pe speranţa că ele se vor 
urca pân' la ultimo, indiferent dacă valoarea lor intrinsecă reprezintă ceva 
sau nu. 

Facultatea pe care o bancă ca aceasta, „haute banque“, o are întru a urca 
un titlu oricât lipsit de valoare intrinsecă până ce-l vinde și a scădea un titlu 
oricât de solid până ce-l cumpără; facultatea de a urca cursul tuturor 
efectelor ei de portofoliu când face bilanţul, pentru a împărți și dividente 
fictive, luate din capitalul primitiv; în fine puterea de a detrage capitalul 
celor lesne crezători din întreprinderi productive și a-l abate la întreprinderi 
hazardate, toate acestea nu ne permit să ne felicităm tocmai mult de 
înfiinţarea ei. Dar, pentru a nu prejudeca, mărturisim că din cele scrise pân' 
acum nu putem decât presupune statutele. Dacă operaţiile indicate în ele vor 
fi identice sau analoge cu cele din statutele Societăţii Generale de Credit 
Mobiliar din Franţa, nu va mai fi îndoială cu noua bancă e prematură pentru 


ţara noastră şi de un folos foarte discutabil chiar pentru ţările acelea în cari 
practica și uzanţele creditului sunt mai cunoscute decât la noi. 


* Max Wirth, Bankwesen, pag. 546 et sq. 


II 
Continuăm prin a cita luminoasa dare de seamă pe care un economist 


german o face despre activitatea creditelor mobiliare * 


Semnul caracteristic al tuturor acestor institute este speculaţiunea. 

Pentru speculațiune însă societăţile anonime pe acţii nu sunt potrivite. Societăţile 
anonime speculante aduc pagube atât proprietarilor lor, adecă acţionarilor, cât și 
publicului. Ne mărginim la următoarele argumente esenţiale: 

1. Afacerile de speculațiune cer, după natura lor, o mare esperiență de afaceri, o 
estraordinară repejune de concepţie și de deciziune. Corespunzând în genere pe cale 
telegrafică pentru a încheia asupra a milioane, neavând adesea decât un minut de 
reflecţie, societatea nu poate merge bine. Directori cari ar posede asemenea calităţi 
nu se găsesc, pentru că asemenea oameni preferă a-și face afacerile lor proprii. Dar, 
dacă se găsesc și li se dă puterea discreţionară cerută, atunci societăţile sunt în 
pericol ca directorul lor sau să proceadă cu prea mare cutezanță, sau să esploateze 
situaţia în folosul său propriu, lăsând numai șansele rele pe seama societăţii. Aceasta 
au dovedit-o procesul acţionarilor Creditului Mobiliar intentat consilierilor de 
administraţie, cari au fost condamnaţi în prima instanţă la plata a 60 milioane franci. 

Consiliarii de administraţie ai Creditului Mobiliar au câștigat averi imense, pe 
când societatea mergea spre faliment. 

Ani întregi se făceau către finitul anului tot soiul de manopere de bursă şi 
jurnalistice. (În sferele bursei se susținea că faimoasa ştire tătărască despre luarea 
Sevastopolului fusese comandată de Creditul Mobliar). Aceste manopere aveau de 
scop de a ridica cât se poate de mult cursul efectelor din cari consista portofoliul 
Creditului Mobiliar. Bilanţul se încheia dar cu cursurile cele mai urcate și se 
împărțea o dividendă mare, care în realitate absorbea o parte a capitalului 
acţiunilor; căci, dacă s-ar fi făcut bilanţul câteva săptămâni mai târziu, după ce 
cursurile scăzuseră la nivelul lor natural, ar fi rezultat un deficit al capitalului 
primitiv. 

Fiindcă aceste institute se fondaseră pentru motive de agiotagiu, adică fiindcă 
subscripțiunile nu se făcuseră din capul locului decât cu intenția de-a urca cât se 
poate de sus acţiile nouă și de a le vinde cu agio, proprietarii aceia ai acţiilor cari 
rămâneau cu ele la urmă erau totdauna în pagubă. Acţiile celor mai multe institute de 
credit stau sub pari; acele ale Creditului Mobiliar, nominal de 500 franci, urcate 
odată până la 1300 franci şi mai sus, au scăzut de la 1869 la 162 franci. 

2. Institutele acestea nu sunt stricăcoase numai proprietarilor lor, ci şi publicului. 
Faptul că unii speculanți precum Rotschild, Pereire şi alţii au câștigat multe milioane 


cu operații financiare a orbit publicul într-atâta că se lăsa ademenit de făgăduinţa de 
a ajunge, pe calea puterii financiare colective, la aceeași ţintă. Făgăduinţa unor 
dividente mari se primi cu credință după exemplul evident al oamenilor din haute 
finance. Așadar nu numai că s-a subscris capitalul primitiv al unei mulțimi de 
institute de credit, ci s-au primit de bunăvoie și obligaţiile lor. Institutele de credit, la 
început în perplesitate ce să 'nceapă cu capitalul — căci o bancă are nevoie de timp 
pentru dezvoltarea ei, ca orice altă afacere — nu s-au mulțumit numai cu a cumpăra 
efecte la bursă, ci participă la o mulţime de întreprinderi nouă pentru exploatarea de 
mine, fabrici şi alte stabilimente industriale, şi nu arareori se cumpărau afaceri vechi 
cari nu rentau ca bază a societăţii acţionarilor. Căci un timp oarecare era de sine 
înțeles între speculanţi că întreprinderi bune le esploatează cineva singur pe seama 
sa, iar cele rele se lasă unor societăţi de acţionari, întrebuințându-se fraza comună, 
„că numai exploatarea în mare are perspectivă sigură de succes“. Astfel detrăgând 
capitalul ramurilor de industrie deja existente și îndreptându-le spre o plasare mai 
puţin rentabilă, pentru că nouă, au cășunat o mişcare neeconomică a capitalului, care 
trebuia să perturbe atât strângerea de capitaluri cât şi câştigul lucrătorului. 


Ca dovadă uimitoare de exactitatea deplină a descrierii economistului 
german, că esența unei asemenea întreprinderi este specula, servă 
procedimentele de la noi. 

Creditul Mobiliar nu există încă. Statutele lui sunt necunoscute, n-au 
fost tipărite încă; nici un decret al regelui n-au autorizat existența societăţii. 

Ministeriul Comerţului și Lucrărilor Publice de la noi e abia în stadiul 
de-a se informa dacă persoanele fondatorilor sunt onorabile şi dacă 
instituția poate fi în folosul comerțului. 

Fi bine — deja se speculează acţiile neexistente ale unei societăţi 
neexistente. 

Va să zică oameni cari au banii lor plasați în înscrisuri ipotecare, în 
efecte ale statului român, tot efecte sigure, vând aceste efecte sigure spre a 
cumpăra acţiile neexistente ale unei societăți neexistente. Nimeni nu ştie 
nici ce va face societatea viitoare, nici ce soi de întreprindere va încuraja — 
totul e cuprins în chaosul viitorului. Dar tocmai pentru că nimic nu e sigur, 
tocmai pentru că nesiguranța absolută dă loc la speranţe exagerate, specula 
a şi pus mâna pe ficţiune și o vinde drept bani buni. E cu totul indiferentă 
pentru speculatori valoarea intrinsecă a viitoarelor titluri. Ei știu că la orice 
nouă emisie patronată de nume cunoscute se naște hausse în piață și 
cestiunea principală e de a vinde până e hausse. Deci, precum vede oricine, 
ei nici nu au titlurile în mână. Mai mult! N-au nici banii necesari pentru a le 
cumpăra, adică n-au nimic, nici bani, nici efecte, şi cu toate acestea câștigă 
bani. 


Rugăm pe oricine să aprecieze aceste împrejurări şi să-și facă o judecată 
despre natura lor. 


€ 


CREDITUL MOBILIAR ŞI JOCUL DE BURSĂ 


[18 iulie 1881] 

Tratând materii financiare într-un ziar cotidian, avem două greutăți de 
întâmpinat. 

Una rezultă din subtilitatea materiei. Jocul de bursă, cu toate 
halucinaţiunile lui, ar cere un spațiu mai întins decât coloanele unei foi. Mai 
ales că în lumea speculei intră tot ce o societate omenească are nesănătos, 
ruinat, pospăit, începând cu culisele teatrului și sfârşind cu culisele bursei. 

Toată lumea 'şi aduce aminte de afacerea Stroussberg; de acei duci și 
conți sileziani cari treceau drept fondatori ai societăţii ale cărei acţii le 
emiteau o haute banque ... papa Stroussberg. 

Plasat-au acei oameni fondurile lor disponibile în acţii Stroussberg? Ce 
să plaseze când n-aveau nimic? Dar au plătit poate primul vărsământ și au 
jucat asupra diferenţei, pe prime, până la eliberarea integrală a acţiei sau, şi 
mai rău, au căpătat un număr de acţii gratis pentru iscălitura pusă sub 
documentul primitiv al fondaţiunii. 

Dând Dumnezeu s-avem și noi bursă în ţară, vom avea ocazia de a 
descoperi manoperile încâlcite ale agiotajului și a le descrie așa încât 
oricine să le priceapă. 

Aşadar, cum am zis, subtilitatea materiei e o greutate. Pe puţine coloane 
trebuie să spunem mult într-o formă nu prea concisă, căci s-ar îngreuia 
înţelegerea. 

A doua greutate e recapitularea continuă. Fiecare număr de gazetă e o 
scriere de sine stătătoare, încât cetitorul trebuie să înțeleagă tot ce-i spui, 
făr' a pretinde de la el ca să-ţi fi citit şi numărul trecut. 

Aşadar recapitulăm, zicând: operaţiile de bancă se deosibesc esenţial în 
operaţii comerciale şi de speculă. 

Cele comerciale sunt: negoţ de aur și argint, schimb de bani, depozite, 
virimente, arbitraje cambiale, scont, conturi curente, emisiunea de bilete la 
purtător, împrumuturi ipotecare, comisiuni (Definiţia pe scurt a acestor 
operaţii în numărul d-alaltăieri). 


Cari sunt operaţiile de speculă? În esență sunt foarte unilaterale: 
cumpărare de acţii sau de titluri en gros şi specularea lor la bursă en detail. 
Acesta este cercul de activitate al marilor bănci (Rotschild, Bleichroder, 
Perreire), acesta în fine al Creditului Mobiliar. 

Dar o bancă comercială nu cumpără acţii şi titluri? 

Nu. 

Ea le ia în comision, de crede că sunt bune, și trebuie să se încredințeze 
dacă sunt bune, pentru că cei dendâi cărora le va vinde titluri sunt clienţii ei 
proprii, negustori și capitaliști cu cari are a face de 30-40 ani și mai bine, 
sunt aceia cari formează sfera creditului unui bancher comercial. Dar în 
comision le ia. 

Pentru un mic comision plătit de Societatea acţionarilor, pentru altul şi 
mai mic plătit de clienţi, bancherul comercial desface acţii bune ale unei 
întreprinderi industriale cu preţul lor normal, fără speculă, fără agiotaj, în 
cât le-a primit, le dă. 

Câștigul poate fi mare numai dacă afacerea e mare; încolo e foarte 
normal, precum şi plasarea e normală. Numai capitaluri disponibile i se pun 
la 'mdemână întreprinderii. Nu-şi vinde nimeni moşia ca să cumpere acţii. 

Altfel e banca de speculație, altfel Creditul Mobiliar. 

Aceste cumpără toate acţiile unei întreprinderi, indiferent dacă 
întreprinderea e bună ori rea. Apoi le revinde în detail prin speculație, 
benificiind totdauna de diferenţe. 

Ne va întreba cineva cum se face speculaţia. 

Ne vom încerca s-o descriem. 

Să presupunem că e a se construi un drum de fier de la Bucureşti la 
Cernavodă care costă 50 de milioane, împărțiți în 100.000 de acţii a câte 
500 franci, de plătit în patru termene. 

Va să zică titlul provizoriu pentru întâiul vărsământ costă 125 franci, 
total: 12,5 mil. pe care haute banque îi varsă, cumpărând astfel totalitatea 
titlurilor provizorii. 

De 'ndată ce titlurile promit a se emite, oricare ar fi valoarea intrinsecă, 
ele sunt sigure de o hausse. De ce? Numai şi numai pentru că toţi 
speculanţii de profesie știu că, pe când banca de speculațiune emite, titlurile 
se vor urca. 

Această hausse este atât de bine de prevăzut încât în vederea ei se naște 
un fel de cerşetorie de o speţie cu totul modernă, necunoscută în timpii 
reacţiunii. 


După textul actului de fondațiune acţionarii au să verse echivalentul 
hârtiei lor în patru termene. Toate acţiunile le-a luat Creditul Mobiliar. 

Numaidecât creditul sau sindicatul ei de capitaliști e asaltat de cereri; 
oameni din societatea bună, dame din lumea mare, diplomaţi, balerine, 
judecători, săbiuțe politice vin a solicita cu multă umilință la uşa 
bancherului, care 20, care 60, care 100 de titluri provizorii. 

Bancherul de comerţ are şi el amicii lui: negustori engroșiști, proprietari 
mari, meseriași însemnați, arendași bogaţi, tot oameni care-şi învârtesc 
capitalul în sudoarea frunţii, cu munca. 

Dar iată amicii unei haute banque. Le monde cum s-are zice franțuzeşte 
şi le demi monde. 

Și credeţi că refuză „înalta bancă“ de-a le da acestor oameni acţii? 

Ferit-a sfântul. 

Nu-i vorbă, să plaseze serios nu vrea nici unul. Nici n-au fondurile 
cuviincioase pentru a câştiga proprietatea integrală a acțiunilor pe cari le 
solicită. 

Dar toţi ştiu că aceste acţii ce vor cota în hausse la bursă, din ziua întâia 
chiar, că speculatorii se vor arunca ca lupii asupra lor, rupându-se care de 
care să plătească o primă de 50, 100, 500 de franci chiar; că vor cumpăra, 
până ce ţine vârtejul, cu 150, cu 200, cu 600 franci chiar un titlu provizoriu, 
care a costat... cât? 

125 franci al pari. 

Dar cum va produce Creditul Mobiliar acest vârtej? 

Va împărţi titluri provizorii: 250.000 (nominal la plata integrală 1 
milion) unor persoane a căror aprobare și vorbă sunt folositoare succesului 
afacerii, dar cari n-au nici atâta capital încât să-și poată păstra chiar timp 
scurt acţiile. Asta e prima categorie, alaiul fără parale. 

250.000 la persoane, asemenea în condiţii sociale înalte, dar destul de 
bogate pentru a conserva titlurile: alaiul cu parale. 

250.000 la speculanţi de rând și culisieri. Caracuda. 

Preste tot 750.000 franci împărţiţi în 6000 titluri provizorie din care 
fiecare dă dreptul la achiziţia ulterioară a unui titlu definitiv de 500. 

Câteşitrele soiurile de oameni, lume mare, jumătate lume și culise, de 
orice categorie s-ar ţinea, diplomat sau galopin, balerină sau adiutant 
domnesc, gazetar sau cinstit episcop, aşteaptă, prevede, dar mai cu seamă 
prezice hausse asupra acţiunilor. Toată puterea intereselor lor îi face să vrea 
hausse. 


Sub asemenea auspicii se deschide bursa. Capitalistul serios şade la un 
colţ, îl cam tentează zgomotul. Ar vrea şi n-ar prea vrea. 

Dar ceea ce am numit noi alaiul fără parale nu-și poate păstra titlurile. 
Cei 150, 300, 450 franci ce i-a pus fiecare din sărăcimea înaltă în titluri 
devin simţitori prin lipsa lor! Ei vor să-și realizeze hârtiile. 

Titlurile se oferă la bursă. 

Ce face banca de speculație sau Creditul Mobiliar? Le lasă să se vânză 
pe orice preţ? Nu. 

Le cumpără ea singură cu primă. 

Plăteşte 10, 20, 30 la sută primă. Nimica toată la 250.000. 

Vânzătorii sunt încântați de-a fi realizat un beneficiu ş-o spun în gura 
mare, cu păreri de rău că n-au putut aştepta încă câteva zile pentru a vinde 
c-un curs și mai ridicat. 

Dar au vândut sau au conservat acţiile lor? Puțin importă. Vorbele lor 
sunt folositoare creditului afacerii și atrag capitalurile. 

Dacă capitaliştii tot se mai sfiesc de-a cumpăra noua valoare, există un 
mijloc în genere infailibil de a-i atrage: acela de-a face să-i joace pe 
dinaintea ochilor o mare mișcare de afaceri. 

Dacă capitalistul vede vânzându-se succesiv la bursă douăzeci de mii de 
acţii ale Creditului Mobiliar, sau patronate de el, c-un preţ care oscilează 
uneori, dar în linie generală se tot urcă mereu, de fier să fie și tot se ispitește 
să cumpere. Și 'ntr-adevăr, îşi zice el, un titlu de 125 care se vinde azi cu 
150 nu va face mâini 160 poimâini 170? Mai știi? 165 tot o fi făcând dacă 
se vinde cu preţul acesta, dacă căutarea lui e egală cu oferta, ba chiar 
superioară, dacă beneficii considerabile au fost realizate de-o mulțime de 
persoane onorabile și de considerație cari au cumpărat, revândut şi şters 
diferenţele. 

Sărmanul de el! 

El nu ştie că Creditul Mobiliar însuşi a vândut şi a cumpărat înaintea 
ochilor lui; că acest vârtej de afaceri a fost jucat anume pentru el, ca să-i ia 
ochii și să-l atragă cu bănișorii lui, strânşi unul câte unul și cu greutate. 

Dar cine o ştie asta? Nimeni. 

Cei abili se cam îndoiesc ei, dar la umbră ce le pasă. Dacă ştiu taina, 
câștigă și ei asupra diferenţelor și pace bună. Dar chiar cei abili nu sunt 
siguri. Pentru că, când agenţii de schimb merg în fiece dimineaţă să ia 
ordine de la Creditul Mobiliar sau de la haute banque, li se dă la unul sau 
doi din ei ordin de a vinde (ofertă puţină) şi la 40 sau 50 ordin de a 


cumpăra (căutare multă). Dar nici un agent de schimb nu ştie ordinele date 
confraţilor lui, nici ştie de cătră cine i-a fost date. 

Legea, reglementele, obiceiul şi, mai mult decât orice, interesul lor 
propriu, îi face pe toţi foarte discreti. 

Astfel se petrec lucrurile. 

În măsura în care capitaliştii serioşi cumpără titlurile urcate prin această 
comedie, Creditul Mobiliar augmentează ordinele de vânzare sau 
diminuează ordinele de cumpărare, după curs, nu zi cu zi, ci sfert de ceas cu 
sfert de ceas, până ce toate titlurile sau cea mai mare parte a lor, sunt 
plasate. 

Să admitem acum că în decursul acestei operaţii prima s-a ridicat numai 
cu 30 la sută. La fiecare titlu provizoriu ar fi un câștig de 37,50 adecă titlul 
provizoriu de 125 s-ar vinde cu 162,60, lucru nu tocmai de mirare când am 
văzut titlurile primului vărsământ al Băncii Naţionale vânzându-se cu 500. 

Știm de la început însă că 6000 titluri au fost împărţite al pari la alaiuri. 
Va să zică Creditul Mobiliar a speculat numai 94.000. 

De la 94.000 câte 37,50 premiu e în total 3.525.000. 

Dar a cheltuit spre acest scop: 

1. Prima de 10% plătită subscriptorilor din înalta sărăcime. 25.000 


2; Curtaj (Sainsarl ac) esse tea citea ie ed ta i 305.500 
3. Gazetarii, administraţia, pierderile ............... 144.500.475.000 
3.050.000 


Adecă un câștig de 3 milioane, învârtind un capital de 12 milioane și 
jumătate în curs de două-trei săptămâni. 

Dacă însă banca ar fi plătit integral emisiunea toată și ar fi emis titlul cu 
500, al pari, câștigul era de patru ori pe atât de mare, era de 12.200.000, 
învârtind un capital de 50.000.000 câteva săptămâni. 

Precum se vede din cele de mai sus, asemenea operaţii de bursă nu se 
pot face de bancherii de comerț. Numai o haute banque cu zeci de milioane 
capital disponibil sau numai o societate de acţionari al cărei capital se 
'ntrebuinţează la agiotaj poate întreprinde a urca și a scădea titlurile după 
voinţă. Pentru a înlătura contramina, adecă a împiedica operaţiunile în senz 
invers al altor case puternice, cari ar zădărnici şi hausse şi baisse a 
bancherului sau a Creditului Mobiliar, casele acestea se atrag asemenea cu o 
parte aliquotă la câştig, ceea ce se cheamă a le primi în sindicat. Toate 
operaţiile acestea sunt independente de caracterul oamenilor. Bărbaţii cei 
mai onorabili cari ar lua parte la cumpărarea en gros şi speculațiunea en 


detail de titluri nouă nu se pot purta altfel decât cum le dictează natura 
întreprinderii lor. Ceea ce e rău e natura însăși a operaţiunilor de haute 
banque şi de credit mobiliar, nu oamenii ce le fac. 

Ne rezervăm pentru altă dată a arăta dezastrele morale ce le cauzează 
asemenea întreprinderi, precum și crizele comerciale cărora le dau naștere, 
mai cu seamă pe o piață de efecte relativ nouă, inexperiență, ademenită cu 
atât mai lesne de lăcomia câştigului. 


€ 


SOCIETATEA DE CONSTRUCŢIUNI 


[19 iulie 1881] 

Ce rol joacă Creditul Mobiliar pe lângă Societatea de Construcțiuni care 
e a se înființa paralel cu el? 

Mărturisim că nu ştim. Nu vedem deloc necesitatea unui Credit 
Mobiliar alături cu Societatea. Are nevoie aceasta ca Creditul să-i plaseze 
titlurile? Dar plasarea o poate face orice bancă, fără să scumpească acţiile, 
fără să le speculeze; vânzându-le pe prețul de emisiune și încasând un mic 
comision din partea Societății şi din partea clienților ei. 

Ce afacere mai clară, mai puțin complicată decât de-a depune acţiile la 
o Casă de bancă care vrea să se 'nsărcineze cu aceasta și de-a le lăsa să fie 
vândute, fără speculă, fără agiotaj, către orice om ce voieşte a-și plasa 
economiile în ele? Dar acţiile Societăţii se pot încredința chiar la mai mulți 
deodată. Toţi ar putea fi comisionari ai Societăţii și desigur că toți ar fi 
bucuroși de-a face o atât de bună afacere la care nu se cere riscul nici unui 
ban din capitalul propriu, la care nu se cere decât ca ei să aibă încredere că 
întreprinderea va fi în folosul clienţilor lor. 

Dar vezi că într-o procedare atât de limpede n-ar mai fi loc pentru 
agiotaj şi pentru jocul de bursă şi de-aceea o vedem înlăturată. 

De-aceea în decursul discuţiei am lăsat cu totul la o parte Societatea de 
Construcţiuni şi Lucrări Publice, care n-are a face cu Creditul Mobiliar şi 
care poate exista de sine. Dacă această societate află destui acționari cari să 
crează că, prin clădiri ce le-ar face în București şi aiurea, capitalul lor e bine 
plasat, nu avem nimic de zis. De zidit va trebui să zidească ceva această 
Societate şi dacă acţionarii nu vor fi răpiți de curentul agiotajului spre a 
plăti pe acţii mai mult decât fac, dacă se vor zidi case c-o valoare locativă 


bună, adică cari se pot închiria cu preţ sau vinde lesne, acţionarii pot vedea 
capitalul lor producând însemnate venituri. Dar dividendele vor fi 
determinate prin venitul real al clădirilor, venitul acestora pe valoarea lor 
reală. Valoarea reală se socotește lesne. Costul materialului brut și al 
locului, plus munca întrebuințată la construire, plus dobânda capitalului 
care-a servit la clădirea casei. Bine condusă, o asemenea afacere poate fi 
rentabilă și începe a fi hazardată numai atunci când, prin supraproducţiune, 
se clădesc mai multe case decât trebuiesc, cari apoi nu se pot nici închiria, 
nici vinde la nimenea. Din momentul în care acţia se liberează și în măsura 
în care banii sunt băgați în clădire, ea corespunde cu valoarea acelor clădiri. 

Orice acționar are dreptul de-a exige ca să se facă clădiri, ca banii lui 
vărsaţi să se reproducă în valori reale, să le creeze pe acestea. 

Dar nu vedem, precum am zis, necesitatea creării unui Credit Mobiliar 
pentru acest scop. O casă de bancă comercială sau Banca Naţională se poate 
însărcina cu vânzarea al pari sau pe un preţ de emisiune oarecare a acţiilor 
Societăţii de Construcţiuni, luând un comision la sută. Dacă afacerea e 
solidă, dacă fondatorii inspiră încredere, dacă în sfârşit bancherul 
comisionar e cunoscut ca om ce distinge o afacere bună de una rea, 
capitaliștii vor merge la casa sa şi va plasa fiecare în acţii atât cât va voi sau 
îi va da mână. 

Apoi nu-i asta intenţia Creditului Mobiliar. 

Creditul Mobiliar îi stă la spate pentru a specula acţiile Societăţii de 
construcțiuni, pentru a le vinde peste pari, peste cât vor face vreodată, puţin 
păsându-i dacă Societatea de construcţii va fi în stare, cu toată munca şi cu 
toate şansele, să reproducă în valori reale, în clădiri, echivalentul sumelor 
plătite de acționari pe hârtiile lor. Societatea de construcţii nu-i decât un 
pretext pentru ca Creditul Mobiliar să speculeze. 

Văzut-au cineva acţii de-ale Societăţii de Construcţii puse la dispoziţia 
subscripţiunii publice? Nu. Sindicatul a acoperit singur prima emisiune. 
Pentru a păstra cele 20.000 acţii? Pentru a le plăti integral şi a avea 
proprietatea lor integrală? Aida de! Cine ar crede-o una ca asta. Atunci n-ar 
fi o asociaţiune de hautes banques. Pentru a urca cât se poate de mult preţul 
acţiilor şi pentru a le desface scump, indiferentă fiind valoarea lor 
intrinsecă. 

[22 iulie 1881] 

„Observatorul“ din Sibiiu a contractat maniera de-a vorbi atât de amar 
în privința unor lucruri cu totul secundare şi de-a face insinuațiuni atât de 
gratuite la adresa unor oameni pe cari nici îi cunoaște încât merită să 
relevăm măcar o dată acest defect al confratelui nostru din Ardeal. 

În unul din numerele trecute am publicat o corespondenţă trimisă de 
lângă Mureş, primită cu ștampilia oficiului poștal din Târgul-Mureșului. 
Fără a împărtăși întru toate vederile corespondentului și fără a le patrona, 
am crezut că e o încercare de-a descrie în mod obiectiv evenimentele din 
urmă; deci am publicat-o fără comentarii, lăsând încolo răspunderea 
cuprinsului asupra autorului. Deodată ne pomenim cu „Observatorul“ că ne 
insinuă cumcă noi am fi fabricat corespondenţa pe malurile Dâmboviţei şi 
că ne inspirăm dintr-un organ ardelean oarecare. Presupunerile acestea sunt 
gratuite. Ne-am abținut aproape totdeuna de-a rosti vro opinie asupra 
politicei consângenilor noștri din Ardeal şi ne-am mărginit, pe cât ştim, la 
dări de seamă despre fapte cari s-au petrecut fără a le comenta. Departe dar 
de noi de-a voi să sporim sciziunile ce vor fi existând deja între românii din 
Ardeal. Pentru a da consilii pozitive ar trebui s-avem dreptul de-a le da și 
siguranţa că, urmându-se, vor avea succes. 

Pentru a face critică am trebui să putem îndrepta. 

De unde dar acea picătură de fiere în vârful condeiului care ni se 
adresează prin „Observatorul“? Nu știm și poate nu e nici important ca s-o 
știm. 


€ 


CREDITUL MOBILIAR ȘI PRESA CAPITALEI 


[23 iulie 1881] 

Am dovedit, presupunem, îndeajuns că o societate de credit mobiliar e o 

haute banque a cărei activitate consistă în a cumpăra en gros şi a specula en 
detail efectele unor întreprinderi mai cu seamă viitoare. 

Calea comercială şi ordinară de-a desface acţiile unor întreprinderi 

viitoare e subscripţia publică, ireductibilă, precum a fost aceea a acţiilor 


Băncii Naţionale, acea a împrumuturilor făcute în ţară. Caseriile publice sau 
Case de bancă, Banca Naţională în fine, se pot însărcina oricând cu 
asemenea lucruri, precum am văzut mai zilele trecute deschizându-se 
subscripția pentru înfiinţarea unei fabrice de hârtie, al cărei debit e garantat 
întrucâtva prin furnitura cancelariilor statului. 

Tot asemenea cale am recomanda și Societăţii de Construcţiuni și 
Lucrări Publice, dorind însă ca ea, prin lege să fie esclusă de la restaurarea 
monumentelor istorice precum: mănăstiri, biserici etc. cari, după natura lor, 
esclud întreprinderea în genere, necum întreprinderea anonimă pe acţii. S-ar 
putea întâmpla bunăoară ca mănăstirea Radu-vodă, un monument rar de 
arhitectură, să fie restaurată a la Goldenherg (Montaureanu), căci fidelitatea 
reconstrucțiunii de monumente n-a fost nicicând partea tare a unei societăți 
de acţionari. 

Cu această restricțiune, Societatea de Construcţiuni îşi poate face 
evoluţiunea ei de afaceri bune ori mediocre, cu risc mai mare ori mai mic al 
capitalului acţionarilor. Fără îndoială vom releva că soarta celor mai multe 
din „societăţile de construcţie“ (Baugesellschaften şi Baubanken) din 
străinătate n-a fost tocmai strălucită; dar un folos real tot au adus. Au dat de 
lucru meșterilor zidari și arhitecţilor şi aceştia au produs bunuri reale ... Au 
supraprodus adeseori; au făcut case ce nu-i trebuiau nimănui, dar un 
substrat material totuşi au avut aceste întreprinderi. 

Nici un substrat real la Creditul Mobiliar. 

Funcțiunea lui organică nu este a produce, ci a cumpăra en gros şi a 
vinde en detail acţiile unor întreprinderi de-o natură necunoscută. Nu numai 
că e indiferent dacă întreprinderile sunt bune sau rele; din contra Creditul 
Mobiliar va prefera să cumpere en gros acţii discreditate, rele, a unor 
întreprinderi ce nu se rentează, pentru a le urca prin manopere de bursă și 
jurnalistice şi a le revinde c-un mare folos, puţin păsându-i dac-a vândut 
publicului valori sau maculatură. 

Sumele ce le câștigă o întreprindere comercială sau industrială nu le-a 
pierdut nimenea. Ele sunt produsul muncii. Sumele pe cari specula le 
câştigă, le-a pierdut totdauna cineva. Acţionarul ce-a cumpărat cu 150 o 
acţie urcată prin agiotaj și care nu face în realitate decât 80 a pierdut 70 
franci cari 'i sunt detrași și lui şi producţiunii și cari au intrat ca o picătură în 
marea milionarilor. 

Am zis că titluri cu valoare necunoscută se urcă de către Creditul 
Mobiliar prin manipulaţii de bursă și jurnalistice. 


Amândouă au început deja. Fără ca existenţa Creditului Mobiliar să fi 
fost autorizată prin vrun decret al regelui, acţiile lui sunt deja obiectul celei 
mai vii specule. Culisieri ce n-au nici acţii, nici bani, nici speranţa de a avea 
vrodată vrouna din două, urcă deja titlurile în piaţă. 

De ce? 

Pentru că Creditul Mobiliar începe cu sine însuşi cu maniera sa de-a 
opera. Îşi speculează acţiile sale proprii, indiferent de va avea afaceri sau 
nu, indiferent dacă acele afaceri vor produce ceva sau nu. 


Aceasta e independent de caracterul oamenilor, necesităţile profesiunii 
speculaţiunii sunt imperioase, nu scapă nimeni de ele (Courcelle-Seneuil). 


Venim la manipulaţiunile jurnalistice. 

„Li Independance roumaine“ a relevat întâi faptul că d. Vermont a oferit 
tuturor redacţiilor câte un frumos memoriu litografiat, împreună cu câte un 
bilet de 500 franci, în schimbul câtorva cuvinte bune. „Timpul“, adaogă 
foaia franceză, în loc de a lua de păr ocazia ce i se dădea de-a se domiri, a 
dat afară pe d. Vermont cu micul său pachet. 

Lucrul are nevoie de-o mică rectificare. Noi n-am dat pe nimeni afară, 
de vreme ce știam că d. în cestiune nu era decât trimisul cuiva, și acel 
cineva e d. Boerescu. Când d. Boerescu propune unui ziar de-a trece o 
reclamă sub rubrica articolelor de fond pentru 500 de franci cată să 
admitem că d-sa, ca fost jurnalist, a prefăcut asemenea inserțiuni și reclame 
în articole de fond pentru o plată oarecare şi că crede cumcă asemenea 
lucruri sunt corecte. Se 'nțelege că d-sa nu poate măsura oamenii şi lucrurile 
decât cu măsura sa proprie şi de aceea nu ne mirăm deloc că a avut până și 
îndrăzneala de-a propune  Maiestăţii Regelui  subscripțiunea la 
întreprinderile sale şi de-a utiliza această subscripțiune ca mijloc de reclamă 
punând toate ziarele din străinătate şi din ţară s-o trâmbițe cât se poate de 
tare. Dacă afacerea va ieşi rău d. Boerescu nu va pierde nimic; demult își va 
fi retras fondurile angajate în Creditul Mobiliar; dar ceea ce ar rămânea 
compromis ar fi semnătura regelui. 

Dar să lăsăm astea. 

Destul că ceea ce „Independance roumaine“ povesteşte e în esenţă 
adevărat. Aproape toate ziarele din capitală au introdus în coloanele lor 
drept articol de fond, drept prim Bucureşti, reclama Creditului Mobiliar. 


Escepţie au făcut „L'Independance roumaine“, „La Bourse“, „Binele 
public“ şi „Poporul“. 

Celelalte toate, inclusiv „Românul“, a prefăcut inserțiunea litografiată în 
câte un lung articol de fond. 

Dar „Românul“ merge și mai departe. Vrea să ne domirească pe noi 
asupra Creditului Mobiliar. Totodată ne citează o mulțime de persoane 
onorabile, cari pot fi mai plăcute «Timpului»“ ce iau parte la fondare. 

Negreșit foarte onorabile! 

Atât de onorabile încât, deși au o influenţă politică determinantă asupra 
„Timpului“, nici una nu s-a folosit de această influenţă pentru a ne cere să 
apărăm în coloanele acestei foi interesele capitalului lor angajat în Creditul 
Mobiliar. Atât de onorabile încât a însărcinat c-un asemenea rol pe 
redactorul „Românului' și nu pe noi, a însărcinat pe acel samsar şi 
cointeresat în afacere care împle pagina întâia a foii guvemamentale cu 
articole ce privesc buzunarul său propriu înainte de toate. Atât de onorabile 
încât ştiu a deosebi pe publicist de samsar și i-au lăsat „Românului“ sarcina 
de-a apăra un institut de bancă a cărui esenţă e speculațiunea. 

Și de-aceea le suntem recunoscători! De aceea am fost liberi de-a 
discuta cestiunea Creditului Mobiliar din punctul de vedere al intereselor 
economice ale ţării, iar nu din acela al pungii redactorului „Românului“. De 
aceea am și reprodus opinia lui Courcelle-Seneuil că natura operaţiilor unui 
credit mobiliar e independentă de natura capitaliștilor. 

Aceștia pot fi foarte onorabili; operaţiile nu rămân mai puţin hazardate, 
mai puţin avizate la câștigul prin speculațiunea capitalului, iar nu prin 
plasarea lui în întreprinderi productive. 

Repetăm deci că liber e oricine de-a-şi întrebuința capitalul fie în 
producţiune, fie în speculaţiune. Ceea ce contestăm însă e că speculațiunea 
ar fi un element folositor în economia generală a unui popor. Ea e legal 
corectă, ea poate fi corectă în toate privirile. Niciodată nu va ajunge însă a 
da unei acţii, unei întreprinderi, unui titlu o valoare intrinsecă mai mare de 
cum o are în sine. Speculaţiunea e în stare a urca prețurile, nu a înmulţi sau 
adăoga bunurile și valorile. 

Cât despre noi, lăsăm „Românului“ lucrativa sarcina de-a face reclamă 
pentru Creditul Mobiliar, precum a făcut-o pentru Stroussberg, pentru 
răscumpărare (cea mai populară cestiune... impusă de la Berlin), pentru 
împământenire (categoriile Costinescu), şi ne permitem a ruga pe samsarul 
cointeresat al afacerii ca să nu ne mai domirească. 


Ne domirim noi singuri cu mult mai bine. 


€ 


[24 iulie 1881] 

„Pesther Lloyd“, oficiosul ministeriului unguresc, ne spune că în 
cestiunea Dunării a intervenit o pauză. Concertul european, comparat cu un 
sextet de muzică instrumentală, începuse a se pierde în nişte disonanțe atât 
de ascuţite încât s-a găsit cu cale de-a suspenda deocamdată execuţiunea 
piesei muzicale. Dacă toate simptomele de pân' acum nu vor fi înșelând, 
zice oficiosul, atunci nici va fi cu putință de-a se ajunge vreodată la o 
înţelegere. 

Cestiunea de căpetenie pentru organul unguresc este însă dacă Austro- 
Ungaria ar avea vreo cauză să regrete lipsa unei asemenea înțelegeri. După 
el neizbutirea Comisiunii Mixte şi neprimirea ei în condiţiile propuse de 
Austro-Ungaria ar aduce ca consecuenţă naturală desfiinţarea Comisiei 
Europene de la Galaţi, o împrejurare care nu e deloc de natură de-a inspira 
teroare sferelor politice din monarhia austro-ungară. 

„Pesther Lloyd“ revine așadar la ameninţarea făcută și de ziarele din 
Viena că dacă Comisia Europeană nu s-ar arăta destul de mlădioasă în 
cestiunea anteproiectului, monarhia vecină își va retrage reprezentantul din 
sânul ei şi ea va înceta de-a exista de jure. 

Fără a ști dacă celelalte puteri sunt dispuse de-a împărtăși numaidecât 
punctul de vedere al Austriei şi dacă ar renunţa atât de lesne de-a fi 
reprezentate la Dunărea de Jos numai pentr-o trecătoare nemulțumire a 
Austriei şi făr' a prevedea de pe acum ce mijloace vor întrebuința ele pentru 
a mănţine interesele lor și ale libertăţii de navigaţiune chiar atunci când 
Austria s-ar retrage din concertul lor, constatăm cu părere de rău că 
posibilitatea ca Austria să-și retragă delegatul din Comisia Europeană va 
exista şi atunci când aceasta va admite existența Comisiei Mixte. Aceasta 
rămâne chiar teama generală că scopul monarhiei vecine e să substituie 
Comisiei Europene, reprezentantă a tuturor puterilor, Comisia sa mixtă, în 
care ar ști a-și asigura preponderanţa. După ce regulamentele vor fi votate, 
după ce se va constitui Comisia Mixtă ca organ autonom de supravegheare 
şi ca autoritate unică pe Dunăre, ce va fi mai uşor decât ca puterile ce n-ar 
mai avea nici un interes la existența Comisiei Dunărene din Galaţi să-şi 
retragă reprezentanţii de acolo? Comisia din Galaţi ar înceta de-a exista și 


cea mixtă ar intra ca moștenitoare ab intestato în toate drepturile celei 
dendâi. Aşadar în orice caz posibilitatea unei retrageri a delegatului austriac 
din Comisia de la Galaţi nu numai că rămâne în picioare și după primirea 
anteproiectului, ci devine mai mare, mai probabilă chiar. Acum cel puţin 
Austria are un interes la existența Comisiei din Galaţi. De va primi sau nu 
va primi anteproiectul, această comisie e totuşi un organ înlăuntrul căruia 
interesele Austriei sunt reprezentate. Dar interesul și mai mare consistă în 
speranţa că la urma urmelor această Comisie tot va primi anteproiectul cu 
oarecari modificări. Pe când dacă Comisia Europeană ar înceta de a exista 
înainte de-a institui pe cea mixtă, n-ar mai exista nici o autoritate 
internaţională pe Dunăre şi articolele respective ale Tratatului de la Berlin 
ar rămânea pur şi simplu fără obiect. Ar rămânea ca Austria să se aranjeze 
prin tractate unilaterale cu puterile țărmurene şi nu știm dacă acestea ar fi 
dispuse a face chiar acele concesii pe cari e în stare a le face Comisia 
Europeană. 


€ 


[25 iulie 1881] 

Prin decret regal cu data de 20 iulie Consiliul comunal din Iaşi e 

dizolvat. Dăm aci motivele principale din raportul d-lui C.A. Rosetti, pe 
cari le vom discuta numaidecât. 


Am primit un raport de la d. prefect al județului Iași prin care-mi arată că actualul 
Consiliu comunal de Iaşi, de la instalarea sa și până astăzi, nu s-a ocupat câtuși de 
puţin de interesele comunei, spre a putea face o bună administrațiune, după cum 
alegătorii erau în drept a se aştepta de la d-lor. 

Mai în toate ședințele Consiliului comunal s-au petrecut acte de natură a turbura 
ordinea publică, şi prin puţinul timp întrebuințat la lucru, prin discuţiuni de natură 
ilegală, au probat lipsa de îngrijire și pentru interesele comunei şi pentru lucrul public. 

Corpurile legiuitoare au regulat modul plăţii către comună a sumei de 10 milioane 
acordate Iaşului de Camera Constituantă. Consiliul, prin fraze cari atrăgeau asupra 
Corpurilor legiuitoare și asupra guvernului ura și disprețul cetățenilor ieșani, a 
nesocotit acea lege, despreţuind bunavoinţa cu care ţara a oferit să facă mai mult 
pentru Iaşi, decât se hotărâse la început, și a refuzat totul, căutând d-nii consilieri să 
probeze că numai d-lor singuri voiesc binele localităţii. 

Acest act al consiliului contra unei legi binefăcătoare a adus mare pagubă 
comunei și ș-a atras dezaprobarea marei majorităţi a locuitorilor acestui oraș, după 
cum se probează și prin suplica primită la minister, subscrisă de 331 cetăţeni, contra 
procedării Consiliului comunal. 


A refuzat cu stăruință d' a recunoaște dreptul de cetățenie acordat la mai mulți 
străini de către puterea legiuitoare, pe baza Constituţiunii, criticând pururea legile 
respective şi atrăgând prin discursuri învăpăiate ura și disprețul cetăţenilor, și asupra 
împământeniţilor și asupra puterii legiuitoare, care-a acordat împământenirea. 

Acest caz s-ar putea lua drept un act de rebeliune, deoarece se refuză 
recunoașterea legilor votate de Corpurile legiuitoare și sancţionate de puterea 
esecutivă, după formule constituționale. 


Vom observa la punctul întâi că bunurile cedate de stat comunei lași 
sunt şi azi departe de-a preţui zece milioane și că era de datoria Consiliului 
comunal de-a cerceta cu de amănuntul dacă valoarea reală a acelor bunuri 
era în adevăr acea ce, după legea votată de Constituantă, i se cuvine Iașilor. 
Pe de altă parte guvernul, dând c-o mână acele milioane sub forma de mai 
sus, a supus orașul la darea fonciară de care acesta era scutit. Ceea ce se 
dădea comunei li se lua contribuabililor; prin urmare nu există nici o cauză 
pentru care comuna lași ar putea fi multumitoare guvernului d-lui Rosetti. 

Cât despre suplica de 311 iscălituri pe care cetăţenii ieşeni i-ar fi 
adresat-o d-sale, trebuie să constatăm că d. ministru de interne nu se sfiește 
a cita în raporturile sale cătră rege acte apocrife, cu iscălituri căpătate prin 
subrepțiune şi escrocherie. O mână de oameni fără căpătâi şi fără meserie 
hotărâtă au colportat o suplică cu două înţelesuri, căreia d. Rosetti îi dă 
înţelesul ce voieşte d-sa. O sumă de persoane onorabile și-au retras prin 
declaraţii publice iscălitura de pe acea suplică colportată de nişte înșelători, 
încât trebuie în adevăr cineva să aibă lipsa de pudoare a șefului uliței și 
pungașilor Bucureştilor ca să citeze un asemenea act într-un document 
oficial. 

Un act de rebeliune numește d. Rosetti opunerea consiliului comunal 
de-a înscrie în liste pe noii săi cetăţeni. 

Dar oare consiliul comunal e de vină dacă deputaţii guvernamentali iau 
mită şi pretind mită ca să încetățenească oameni ce nu împlinesc condiţiile 
stipulate de Constituţie? Vina consiliului comunal e că în Cameră există 
oculte biurouri de împământenire cari pentru bani ar încetăţeni și pe dracul! 

O lege votată de Adunare trebuie să fie în acord cu Constituţia. Nefiind 
în acord, ea e nulă şi neavenită şi nimeni nu poate obliga nici pe cetăţeni, 
nici pe consiliile comunale de-a aplica voturi câștigate prin mită şi 
anticonstituționale. 

lată la ce se reduce rebeliunea d-lui C.A. Rosetti. Și mai vorbesc de 
rebeliune patronii republicei de la Ploieşti și eroii nopţii de la 11 februarie? 


Dar, se 'nțelege, d. C.A. Rosetti vrea să aibă cu orice preţ partid roșu în 
Moldova, de aceea-i trebuiesc noii cetățeni de orice proveniență ar fi. 
Jidanii i-au făcut primire în 1857, pe când orice suflare românească întorcea 
spatele acestui grecotei născut să trădeze toate interesele naţionale ale 
acestei ţări; jidanii îi vor forma și partidul roşu din Moldova care la urma 
urmelor nu se poate compune numai din fizionomii confiscate ale poliţiei 
secrete. 


€ 


[25 iulie 1881] 
La articolul nostru Creditul Mobiliar și presa capitalei „Războiul“- 
Weiss răspunde: 


Deşi noi n-am combătut până acum aceste întreprinderi noi, fiind din numărul 
acelora cari au anunțat înființarea numitelor instituțiuni, totuși aceasta n-am făcut-o 
nici ca articol de fond, nici ca prim București n-am scris o singură frază care s-ar 
putea califica de reclamă plătită; din contră ne-am ținut în ce rezervă aşteptând să 
vedem statutele și numele acelora cari compun consiliurile de administrație; Atunci ne 
vom pronunța cu aceeași independență pe care am păstrat-o totdauna în asemenea 
ocaziuni și fără a ne lăsa să fim influenţaţi nici de cei interesați, nici de ziarele cari s- 
au pronunțat deja în această privință. 

„Războiul“ nu s-a vândut și nu se va vinde nimănui, și ne îndoim că „Timpul“ a 
citit cele scrise de noi asupra Creditului Mobiliar și Societății de Construcțiuni, căci 
altfel nu ne-ar fi făcut onoarea d! a ne pune şi pe noi în categoria organelor care au 
trâmbiţat, în formă de revistă reclamă, avantajele economice ale societăților în 
cestiune, în schimbul unui meschin interes bănesc. 

Aceasta am găsit de cuviinţă a răspunde celor zise de „Timpul“, pentru ca 
niminea să nu fie indus în eroare asupra atitudinii noastre faţă cu Creditul Mobiliar şi 
cu Banca de Construcţie. 


Reproducem acest răspuns spre satisfacțiunea colegilor noştri de la 
„Războiul“-Weiss. In privirile celorlalte ziare aserțiunea noastră rămâne 
exactă. 


È 
[26 iulie 1881] 


Spre răsărit nu spre apus! e titlul unui articol al ziarului „Berliner 
Boersen-courier“ în care propune ca valurile superfluenţei populaţiunii 
germane, cari acum se îndreaptă spre America, să emigreze pe viitor în 
România. 

Îl reproducem întreg; 


După ce în articolul nostru din urmă am enumerat motivele cari fac ca 
concentrarea emigraţiunii germane spre America să fie o pagubă atât pentru Europa, 
cât și pentru Germania îndeosebi, vom cita acum câteva împrejurări cari, după a 
noastră părere, constituie o dovadă suficientă că emigraţiunea germană poate să fie 
păstrată continentului nostru, ba poate să devină chiar folositoare intereselor 
naționale ale Germaniei. Credem că ţările dunărene, îndeosebi România, sunt apte 
într-o măsură estraordinară de-a primi în număr mare coloniști germani. 

Avem înainte de toate două motive esenţiale: întâi înlesnirea mai mare, deci şi 
hotărârea mai ușoară de reîntoarcere pentru emigranții aceia cari ar fi căutat de 
lucru în numita ţară străină și ar fi aflat câștig, al doilea, mănţinere unor relaţii 
naționale mai vii cu ţara mumă. 

Elementul german, după toate predispoziţiile lui, nu e tocmai înclinat de-a se 
amalgamiza cu populaţiunile din orientul Europei, ci a arătat pân' acum din contra 
tendenţa de a-și păstra caracterul național. O dovadă pentru aceasta sunt sașii din 
Transilvania cari pân-în ziua de azi au păstrat în decurs de secole fiinţa lor germană 
și datinele germane. 

E prea adevărat că munca fizică numai nu e atât de bine plătită în România, ca în 
America. Dar inteligenţa şi spiritul de întreprindere au un teren mult mai favorabil în 
noul regat. În România sunt în multe locuri semne clare că se află însemnate 
gisimente de petroleu; pături de cărbuni de pământ asemenea nu lipsesc, și, dacă 
bogăţiile acestea au rămas pân' acum paragină și neutilizate, cauza e numai lipsa de 
drumuri şi comunicațiuni. Aci se deschide un teren vast pentru inteligenţă și pentru 
spiritul de întreprindere și esploatarea întreprinderilor mai sus arătate ar da de 
muncă multor puteri. 

Dar nu numai pentru ramura industrială, ci şi pentru agricultor există în 
România cele mai favorabile condiţii de existență. Întinderi vaste de pământ aproape 
vergin așteaptă numai o agricultură raţională și intensivă, la care muncitorul român 
indigen nu e înclinat. 

Muncitorul român e de o lene extraordinară după ideile noastre; umblă 
trândăvind îndată ce-a câștigat prin o muncă scurtă subzistenţa lui pe mai multe zile. 
Săptămâna n-are pentru el şase zile, ci în genere numai două. O nenorocită lipsă de 
necesități îl face să se mulțumească chiar cu hrana cea mai rea, numai dac-o poate 
consuma în inacţiune. Obicinuinţa deosebită a muncitorului german îi dă aci o 
superioritate extraordinară, un avantaj atât de mare, încât cu aceeași hărnicie pe 
care-o întrebuinţează în patria lui, trebuie să ajungă în România într-un timp relativ 
scurt la o prosperitate economică destul de bună. 


Mai n-am trebui să adăogăm că o colonie germană industrială și agricolă în 
orientul Europei ar fi un câștig tot atât de mare pentru Germania, cât şi pentru 
cultură în genere, ai cărei pionieri ar fi coloniştii germani. Germania ar face astfel în 
Orientul Europei o cucerire pacinică, comercială care are marele avantaj de-a aduce 
folos şi mulțumire chiar celui cucerit. Căci România ar trage mari și incontestabile 
foloase de la colonizațiunea germană, și prin puterile de muncă, primite din 
Germania, ar ajunge la o înflorire economică, de care ar trebui să rămână altfel 
departe timp incalculabil încă. 

Se 'nțelege că o concentrare a emigraţiunei germane nu se va putea organiza și 
recomanda din partea statului decât atunci când guvernul român s-ar hotărî mai întâi 
de-a da coloniștilor germani avantajele corespunzătoare, avantaje cari ar trebui să 
aibă de scop mai întâi de-a abate emigrațiunea germană spre România şi apoi scopul 
de-a favoriza prosperarea coloniilor germane. 

Între aceste avantaje numărăm în linia întâia uşurarea emigraţiunii spre 
România prin reducerea cheltuielilor de transport. 

Guvernul român nu numai c-ar trebui să reducă, pe căile ei ferate proprii taxele 
de călătorie la jumătate sau 74 ci, prin convențiuni anume cu căile ferate din Austria, 
ar trebui să capete asemenea o reducere a taxelor de transport, aşa bunăoară precum 
calea ferată de la New-York la Texas transportă pe coloniști cu 40 ba chiar cu 
33,33% a costului de transport din tarife. 

Sacrificiile financiare cari ar rezulta din aceasta pentru România nu pot forma o 
piedică în vederea stării înfloritoare a finanțelor statului român și în vederea 
escedentelor cu cari lucrează în momentul actual statul. 

Dar afară de aceste sacrificii financiare, sunt de-o trebuinţă şi mai mare măsuri 
pentru protecţiunea coloniștilor germani în România. E, din nenorocire, afară de 
orice îndoială că, mai cu seamă în zilele dendâi, antipatia instinctivă contra unei 
inteligențe mai mari și-a unui mare gust de muncă ar da loc la escese varii. Faţă cu 
aceste escese cată a se da din capul locului garanţii pentru protegerea eficace a 
coloniilor. Am trece peste marginile temei noastre, dac-am voi să specializăm 
măsurile cu cari ar fi a se garanta această protecţiune neapărată. 

Sunt cestiuni de detaliu, a căror soluțiune se poate lăsa în seama autorităților 
respective. Se înţelege de sine că realizându-se aceste planuri de colonizaţiune, 
numărul consulilor germani în România cată să se înmulțească în mod considerabil. 

În sfârșit revenim asupra celor zise, că interesul naţional s-ar garanta mai mult 
realizându-se ideea de mai sus, decât sub oricari altă formă de emigraţiune. 


Nimic nu e mai admirabil decât naiva imperturbare a foii de bursă de a 
pretinde ca muncitorul cel trândav român să plătească până și cheltuielele 
de transport a acelor nemți cari n-au cu ce trăi în ţara lor, și cari să vie să-l 
cucerească pe acelaş trândav pe cale economică. Trebuie în adevăr să avem 
un guvern şi niște Camere compuse în majoritate de străini, pentru ca o 
foaie străină să aibă curajul de-a scrie asemenea platitudini. 


Există demult în Germania marota de-a abate coloniile ce merg în 
America, spre ţările Dunării, spre România îndeosebi. Caracterul naţional al 
românilor, viciat de domnia fanarioţilor și şters în mare parte prin amestecul 
clasei de mijloc cu elemente transdanubiane, regimul economic şi politic 
detestabil și odios la care sunt supuse elementele autohtone ale ţării de către 
cele imigrate şi dominante, complicitatea între pic-pocheţii indigeni și 
cavalerii de industrie de peste graniță, toate elementele acestea de 
convingere înclină pe germani a-i face să crează că o ţară în care un 
grecotei ca C.A. Rosetti stăpânește, nemţii pot intra cu droaia, plătindu-li-se 
până și cheltuielile de drum. 

Silă ne e uneori de a mai lua pana în mână spre a apăra interesele 
românimii. Clasele dirigente, în cea mai mare parte străine prin originea lor 
şi ţinând minte că părinţii vorbeau încă grecește și bulgărește, sunt prinse în 
mreaja înmiită a funcţiilor create din nou la căile ferate, la tutunuri, la 
bănci, şi, chiar dac-am presupune c-au avut o coardă de rezistență, au 
pierdut-o. Clasa cea mai numeroasă și autohtonă a acestui pământ, țăranul, 
geme sub esploatarea unei administrații neomenoase, sub birurile şi uzura 
cu care susţine o generaţie intelectuală stearpă și moralicește decăzută. Şi 
nu se află în această neagră mulțime un suflet generos, un braţ de fier, care 
să pună capăt acestei mizerii fără de margini. 


€ 


[27-28 iulie 1881] 

Numirea d-lui Petre Mavrogheni în postul de ministru plenipotențiar al 
României pe lângă guvernul regelui Italiei a fost obiectul unor comentarii 
deosebite din partea presei, deşi cam fără cuvânt. 

E cunoscut că nici unul din reprezentanții României în străinătate nu 
este roșu sau din partidul guvernamental. D-nii Calimach Catargiu (Paris), 
N. Creţulescu (Petersburg), Vârnav Liteanu (Berlin), Bălăceanu (Viena), ba 
chiar d. lon Ghica (Londra) nu sunt nici au fost membri ai partidului 
guvernamental propriu zis, adecă ai partidului roşu. Aceste persoane n-au 
fost nicicând confundate cu breasla de politiciani din care fac parte d-nii 
C.A. Rosetti, I. Brătianu, Fleva, Carada, Costinescu, Serurie ori 
Pătărlăgeanu. 

Stabilind această deosebire esenţială, ne vom convinge că corpul nostru 
diplomatic e departe de a fi cum e guvernul dinlăuntrul ţării, un fel de 


delegațiune a partidului roşu și că superioritatea intereselor esterioare și 
piciorul de bună-cuviință pe care trebuie să stăm cu vechile state ale 
Europei i-au impus oricărui guvern datoria de-a face, la numirea 
personalului diplomatic, abstracţie de la principiile politice pe cari le 
profesează persoanele în cestiune şi de-a avea consideraţii de altă natură. 

Afară de aceea am spus că politica noastră esterioară se face nu atât în 
cabinetul ministrului pre cât în acela al regelui. E dar evident că persoanele 
numite cată să se fi bucurând în grad deosebit de încrederea regelui şi că 
aceea a ministrului vine oarecum în linia a doua. 

Auzisem în adevăr demult că varii stăruinţe s-ar fi exercitat asupra d-lui 
Mavrogheni spre a primi o însărcinare diplomatică şi că aceste stăruințe 
durează de aproape un an. A primi un asemenea post era se 'nțelege 
echivalent cu a renunţa la politica militantă de partid și-n adevăr d. 
Mavrogheni, din momentul în care a hotărât a primi o asemenea sarcină 
publică, a demisionat din comitetul dirigent al clubului conservatorilor, deşi 
suntem autorizaţi a crede că va face şi de acum înainte parte din dreapta 
conservatoare, cu toată rezerva ce i-o impune noua sa poziţiune. 

Ceea ce e așadar a se stabili este că d. Mavrogheni e departe de-a se fi 
desfăcut de partidul conservator sau de-a fi transfug. Onorat de încrederea 
regelui în momente foarte însemnate pentru politica exterioară a ţării, în 
momente în care se agită o grupare semnificativă a puterilor europene și în 
care Italia e 'n ajun de-a se apropia de Austro-Ungaria și de a-i aduce drept 
semn întâi de amiciție concesii în cestiunea Dunării, d. Mavrogheni a 
consultat desigur mai mult patriotismul său încercat decât consideraţiuni de 
partid când a primit sarcina grea de-a reprezenta politica regelui la Roma. 

Din punctul de vedere personal d. Mavrogheni ar fi trebuit poate să 
cedeze demult stăruințelor exercitate asupră-i, căci partidul roșu-i datorea 
atât lui cât și tuturor membrilor mai în vârstă ai dreptei o satisfacţie. 

Dacă 'şi aduce cineva aminte de articolele infamante ale „Românului“ 
aruncate asupra fostului ministru de finanțe din cabinetul Catargiu, de 
odioasele calomnii scornite de lealii redactori ai foii guvernamentale când 
cu procesul lui Ofenheim, dacă 'și aduce aminte apoi de darea în judecată a 
întregului cabinet, de veninoasele insinuaţiuni ale coteriei roşie în actul de 
acuzare, îndreptate contra unui om care a ieșit din Ministeriul de Finanţe 
mai sărac decum a fost vrodată, atunci oricine va vedea că nu-și poate da 
cineva o mai strigătoare dezminţire decât roşii, numind într-un post de 
înaltă încredere pe omul cel mai calomniat de ei din România. Poate chiar 


sentimentul Maiestăţii Sale să fi fost că acestor bărbaţi atât de calomniaţi 
fără cuvânt li se cuvine o satisfacere eclatantă, care să se impuie vederilor 
tuturor ca dezminţire a unor acuzări calomnioase, lipite pe păreţii 
primăriilor din toată ţara, acuzări pe cari nimeni, dar absolut nimeni, n-a 
avut curajul de-a le susţinea înaintea unui for judecătoresc. 

Fiind autorizaţi a crede că d. Mavrogheni continuă a face parte din 
dreapta conservatoare, admitem ca înțelegându-se de sine rezerva pe care va 
crede convenabil a şi-o impune față cu luptele zilnice de partid și 
împărtășim părerea că interesele esterioare ale ţării sunt de-o ordine 
superioară politicei militante și merită o asemenea rezervă. 


€ 


POETUL ALECSANDRI ȘI STUDENȚII ROMÂNI DIN 
VIENA 


[27-28 iulie 1881] 
Se ştie că Societatea „România Jună“ din Viena, constituită numai din 
studenți români, a dat o serbare cu ocazia aniversării a 60 a d-lui V. 
Alecsandri, bardul român de la Mircești. În acea zi s-a trimis poetului din 
Viena un preafrumos album, legat în catifea grenată, având pe faţa de 
deasupra scoarţii o ghirlandă de frunze de stejar și de laur lucrate foarte fin 
în argint; în partea de jos a acestei ghirlande vin în săpătură anii 1821 şi 
1881, iar în mijlocul ei inițialele poetului. 


€ 


[29 iulie 1881] 

„Românul“ a contractat năravul de-a ne atribui articole pe cari nu noi le- 

am scris, ci le-am reprodus din alte ziare, și de-a polemiza apoi cu „Timpul“ 

combătând, ca ale noastre, idei pe cari le împărtășim poate numai în parte 

sau cu oarecari rezerve. Astfel se 'ntâmplă și în numărul de sâmbătă, în care 

vedem că polemizează cu noi pe temeiul unui articol reprodus din „Poşta“ 
privitor la antagonismul dintre moldoveni și munteni. 

Nu doar că ne-ar părea rău de-a fi scris acel articol pe care l-am 

reprodus. Ceea ce însă nu e al nostru, nu e, şi e o apucătură de rea credinţă 


de-a ne atribui în total şi direct idei pe cari nu le împărtășim decât în parte 
sau indirect și cari au nevoie sau de-o rectificare, sau de tranziția printr-un 
nou punct de vedere. 

Noi, de ex., avem în privinţa aşa numitului antagonism dintre 
moldoveni şi munteni o părere proprie, bazată pe observațiuni etnologice, 
care modifică esenţial maniera de-a privi cestiunea. 

Nu există, după a noastră părere, nici o deosibire între rasa română din 
Muntenia, Moldova, din cea mai considerabilă parte a Ardealului şi a Țării 
Ungurești. E absolut aceeași rasă, cu absolut aceleași înclinări și aptitudini. 

Dar în București și în orașele de pe marginea Dunării s-au ivit un 
element etnic cu totul nou și hibrid care ne-au furnizat generația actuală de 
guvernanți. Acestea sunt rămășițele haimanalelor de sub steagurile lui 
Pasvanoglu și Ypsilant şi resturile numeroase ale cavalerilor de industrie din 
Fanar. Din această seminţie nouă fac parte oameni ca Giani, Carada, C.A. 
Rosetti, Pherekydis, Serurie ș.al. Toată spuma asta de fanarioți novisimi, 
cari s-au pripăşit în ţară de 50-60 de ani încoace, formează naturalmente 
elementul de disoluţiune, demagogia României. 

Fizic şi intelectual stârpituri, neavând nici tradiţii, nici patrie, nici 
naționalitate hotărâtă, le vedem punându-se la discreţia străinilor şi 
votându-le când pe Stroussberg, când răscumpărarea, ba le vedem aliindu- 
se în Moldova cu evreii ca să paralizeze lupta de emancipare naţională de 
acolo. Aprinşi de-o instinctivă ură contra tuturor elementelor istorice şi 
autohtone ale acestei ţări, le-am văzut introducând în toate ramurile legi 
străine neadaptate nici intereselor, nici naturii ei. 

Aceste elemente sunt cu mult mai numeroase în Tara Românească decât 
în Moldova, dar şi aci ele se află mai cu seamă în centrele șesului, nu prin 
orașele de la munte, nici prin ţinuturile de acolo. Pe aceste producte de baltă 
moldovenii îi confundă apoi cu populaţia istorică a Ţării Românești, 
precum se află în sate în genere și îndeosebi la Câmpulung, la Târgovişte, la 
Târgu-Jiului ş.a.m.d. Acestor producte de baltă moldovenii le zic din eroare 
munteni, căci nu sunt munteni. 

Aşadar: distinguendum est. 

Ceea ce sunt pentru Moldova evreii sunt pentru Țara Românească 
aceste venituri cari, prin identitatea religiei, au ştiut să se strecure printre 
români, să-i amăgească și să ajungă a-i stăpâni; și, pentru ca lucrul să le 
succeadă și mai bine, au precupeţit tocmai instinctele noastre naționale. 


Vedem bunăoară pe-un C.A. Rosetti, un grec, și pe Carada, un alt grec, 
înființând o gazetă. 

Ce nume-i dau? 

„Românul“. 

Ei cari n-au fost români neam de neamul lor. 

De-aceea e destul ca aceşti oameni să lipsească de la guvern, fie oricine 
altul, și numaidecât nu se mai simte nici o deosebire între român şi român. 
Dar cum o fi Carada, Giani, Cariagdi, C.A. Rosetti, Pherekydis ş.a., 
românul de oriunde începe a se simţi străin în ţara lui proprie și, precum 
zice „Poşta“, guvernul i se pare tot atât de străin ca cel unguresc ardelenilor, 
ca cel muscălesc basarabienilor. 

E un axiom în mecanică că efectul trebuie să fie egal cu cauza. 

Domnia fanariotă şi scurgerea sistematică de stârpituri și faliți în șesul 
Ţării Românești a ţinut 121 ani. Abia la 1921 avem perspectiva că, prin o 
lungă reacțiune a spiritului naţional și a puterii de asimilațiune a solului şi a 
rasei, vom fi exterminat până și urmele acelei domnii odioase. Abia atunci 
caracterul meschin, lipsit de onoare și de curaj al acestor venetici se va fi 
adaptat caracterului inimos al nației româneşti și abia strănepoții 
Caradalelor vor putea fi români. Caradalele actuale, chiar să vrea, nu pot să 
fie români, precum din salcie, oricât ne-am sili, nu putem corci stejar. 

Lupta Moldovei contra numiţilor munteni nu este deci îndreptată în 
contra elementelor istorice ale Ţării Româneşti, ci în contra celor neistorice. 
E o luptă comună, la care tot neamul românesc ia parte în mod instinctiv, 
cucerind bucată cu bucată bunurile lui naţionale. Azi e limba, pe care aceste 
stârpituri o prefăcuseră într-o păsărească neînțeleasă, mâni va fi poate 
organizaţia socială, poimâni biserica şi şcoala, una câte una. Totul trebuie 
smuls din mâna acestor oameni c-o înnăscută incapacitate de-a pricepe 
adevărul şi lipsiţi de posibilitatea patriotismului: totul trebuie dacizat 
oarecum de acuma-nainte. 

Deşi poporul român e numeros, lupta lui e disproporționat de grea, de 
vreme ce acești oameni au sprijin pe străini. Aduşi la putere de Rusia, 
susținuți azi de alianța austro-germană, vedem pârghiile cari-i ridică așezate 
în afară, pe când înlăuntru n-avem decât poporul nostru propriu, esploatat 
cu neomenie, sărăcit, scăzând numeric şi fără o conştiinţă limpede de ceea 
ce trebuie să facă. 

Naţia românească n-are de gând încă să instituie, pentru regularea 
acestui soi de stăpânitori, ordinul Sfintei Cânepe spre a ridica la aceleași 


demnități pendente și pe grecul Serurie și pe grecul C.A. Rosetti și pe 
bulgarul Mihălescu și toată seminția dominantă. 

Dar să nu desperăm. 

Planta creşte la noi. Ar trebui numai niște mâni vârtoase mocănești cari 
să ştie s-o întrebuințeze. Apară ele în Moldova, apară peste Olt ca-n vremea 
lui Tudor, naţia le-ar primi aşternându-le flori și covoare pe drumuri, 
precum i le aşternea lui Matei Basarab la intrarea în Târgovişte. Și Matei 
Basarab, adormitul întru fericire, făcea un uz îmbelșugat de această plantă, 
distribuind cordoane la Caradalele din zilele lui. 

Aşadar, încă o dată, distinguendum est. 

Avem de-o parte rasa română, cu trecutul ei, identică în toate ţările pe 
cari le locuieşte, popor cinstit, inimios, capabil de adevăr și de patriotism. 

Avem apoi deasupra acestui popor o pătură superpusă, un fel de 
sediment de pungași şi de cocote, răsărită din amestecul scursăturilor 
orientale şi occidentale, incapabilă de adevăr și de patriotism, rasa 
Caradalelor, pe care moldovenii din eroare o numesc munteni. 

Această teorie am espus-o în mai multe rânduri, dar „Românul s-a ferit 
de-a ne răspunde. 

E o cestie foarte neplăcută pentr-un guvern compus în cea mai mare 
parte din asemenea adunături şi pentru un partid în care, la zece nume, afli 
abia unul românesc; 

Cine va face lista funcționarilor mai cu seamă înalţi, a pensionarilor, a 
deputaţilor, a arendașilor bunurilor publice şi private, c-un cuvânt a tot ce 
reprezintă circulațiunea și reglementarea vieții generale a ţării, va observa 
cu înlesnire că frânele stăpânirii reale a scăpat din mâna elementului 
autohton şi istoric şi a încăput pe mâni străine. Dar acest din urmă element, 
această formaţiune hibridă se pretinde română? Neapărat se pretinde, căci 
altmintrelea n-ar avea pretext să stăpânească. Dar nu este încă şi nu are încă 
nici posibilitatea organică de-a fi română. 

Nu tăgăduim că foarte numeroase elemente s-au asimilat pe deplin cu 
rasa română, dar acelea sunt intrate demult, de-o sută, două, ba chiar de 
două sute cinzeci de ani. 

Însă nu acestea domină, ci imigranţi proaspeţi, cari sunt abia în 
generația a doua, a căror limbă maternă era încă străină și cari s-au 
românizat, în privirea limbei, în școalele noastre. 

Limba singură nu constituie însă naționalitatea. 


Calitățile morale şi intelectuale ale rasei au o însemnătate cu mult mai 
mare. 

Dac-am încerca se determinăm exact timpul în care elementul autohton 
a învins pe cel imigrat, sau a fost învins de el, am zice: 

La 1700 învinge elementul imigrat prin domnia fanariotă. 

La 1821 începe reacţiunea elementului autohton și merge biruitoare și 
asimilând până la 1866. 

La 11 fevruarie 1866 învinge din nou elementul imigrat. 

Există și de-atunci o oscilaţiune, o mutare a punctului de gravitație când 
asupra elementelor instinctiv naţionale, când asupra celor instinctiv străine, 
dar victoria, precum vedem, e momentan a acestor din urmă. 

Dar care-i semnul prin care se disting acești oameni neasimilaţi, de 
provenienţă transdanubiană, de populaţiunea de rasă? 

Cerem a se constata aceasta în toate punctele. Noi zicem prin sterilitate 
fizică şi intelectuală. Sunt intelectuali și fizic sterpi, sunt catâri în toată 
privinţa. Sau nu produc copii defel sau produc stârpituri menite la o 
degenerare gradată şi la stingere în generaţia a treia ori a patra. Constatăm 
apoi la ele simptome permanente de slăbiciune intelectuală. La ei mintea e 
substituită prin viclenie. Viclenia e un semn de slăbiciune, căci mintea 
omenească veritabilă stă în raport direct cu capacitatea de-a pricepe în mod 
dezinteresat un adevăr. Ca slăbiciune de caracter e de citat falsitatea. 
Prietenoși, lipindu-se şi măgulind pe oricine de care au trebuinţă, ei urăsc în 
realitate orice putere superioară, fie intelectuală, fie de caracter. Istoria lui 
Tudor şi a lui Cuza ar ilustra această teorie. 

Oameni ce lingușeau a împărtăși ideile acestor spirite cu totul lipsite de 
viclenie, nu aceia cari ar fi avut curajul de-a li se opune pe faţă, îi trădează. 

Dacă am cerceta originea ofițerilor de gardă de la 11 fevruarie am afla 
că e străină, începând cu fiul unui făclier grec de la Botoșani și urmărind 
toate numele. 

Fără îndoială lupta aceasta e purtată în mod instinctiv, fără claritate de 
vederi, cu tendenţe elementare de atracţiune şi repulsiune. Precum celții 
Irlandei, deşi anglificaţi, simt dominaţiunea anglo-saxonă ca pe-o 
dominațiune străină de rasa şi înclinaţiunile lor, tot astfel poporul românesc 
simte instinctiv că e dominat de oameni cari se pretind numai români, fără a 
fi, şi cari n-au nici milă de el, nici pricepere pentru geniul lui. 

Geniul neamului românesc e o carte cu şapte peceţi pentru generația 
dominantă. 


€ 


[30 iulie 1881] 

Urmând discuţiunea asupra punctului stabilit în numărul de ieri, adică a 
deosebirei între români de rasă și pretinși români de provenienţă incertă, ni 
se înlesnește mult răspunsul la cestiunile ce ni le impune viața publică. 

Vedem de exemplu în vremea lui Matei Basarab o creştere a populaţiei 
atât de repede încât ajunsese la numărul ce-l are astăzi, adică la 3 milioane 
aproape numai în Muntenia. 

Ca corelat al acestei dezvoltări vedem stabilindu-se definitiv o limbă 
literară comună întregei naționalități române, operă la care a concurs atât 
Teofan, mitropolitul Ardealului, cât şi Varlaam al Moldovei. O unitate 
ideală cel puţin a răspânditului popor românesc plutea înaintea vederilor 
acelor venerabili bătrâni al căror curaj războinic nu avea egal decât în 
curajul moral de-a dezlipi o dată pentru totdauna elementul etnic al 
latinităţii din Orient de masele slave, turanice şi greceşti cari înconjurau. Şi- 
n adevăr, dacă citim documentul lui Matei Basarab de la 1639, ne 
încredințăm că el îşi pricepea misiunea lui istorică: 


Doamne! — zice el — veniră străinii în moșia noastră şi-şi spurcară mânile lor cu 
mite și îndrăzniră a vinde și a cârciumări Sfintele Tale și a goni pe moșneni și în 
avutul lor a băga pe străini, fum de ruşine vecinilor noştri, ... oameni străini nouă, nu 
cu legea (religia), ci cu neamul, cu limba şi cu năravurile cele rele. 


lată o deosebire clară între lege și rasă; între confesiune şi naţionalitate! 
Apoi urmează zicând: 


Întorcându-se Dumnezeu cu milă la această săracă de ţară, adusu-și-au aminte de 
noi, Matei Basarab, şi ne-au adus din țări străine, de unde eram goniți de străini și 
pribegi de răul lor şi ne alease la domnia ţării şi ne ridică în Scaunul strămoșilor 
noştri. 


Această reacțiune a elementului contra cotropirii de elemente introduse 
în mod clandestin în ţară, precum și redeşteptarea în genere, e în luptă însă 
cu elementele imigrate, cari ajung a stinge dinastia Basarabilor și a 
introduce domnia străină a fanarioților. 

În scurt timp populaţia de trei milioane a Ţării Româneşti scade la 
700.000, și aceasta într-o mizerie nemaiauzită. 


La 1821 revine domnia naţională. Fără ca sistemul de guvemământ să fi 
devenit esenţial altul, populaţia creşte repede, limba se dezbracă în mai 
puțin de douăzeci de ani de cuvintele grecești, turcești etc., cari se 
introduseseră în epoca fanarioţilor; progresul real și repede al rasei române 
o face matură pentru unire, pentru cei dendâi pași în civilizaţiunea 
apuseană. 

Se va observa că în timpul de la 1821-1866 se tipăreau și se citeau cărți, 
că rasa română este cea setoasă de cunoștințe și capabilă de-a pricepe 
adevărul. 

Ei bine, după 1866 se ivesc tot fenomenele ce se constată pentru epoca 
de la 1700-1821. 

Populaţia autohtonă scade și sărăceşte; cărți nici se tipăresc, nici se 
citesc; pătura dominantă, superpusă rasei române, n-are nici sete de 
cunoștinţi, nici capacitate de a pricepe adevărul. Dacă acest sediment 
învaţă, o face de silă, gonind o funcţie. Încolo leagă cartea de gard. Şi, 
pentru a avea o funcţie, trebuie să fii înrudit cu ei, să ţi se termine numele în 
-oglu -opulos sau în -idis și să fi terminat patru clase, sau, în caz de mari 
exigențe administrative și financiare, și un curs de ... violoncel. Un 
adevărat sediment de pungaşi și de cocote, precum am mai zis-o. 

S-ar părea, la prima vedere, că e indiferent ce elemente determină soarta 
unui popor, fie autohtone, fie venite din afară. Dar pentru un observator mai 
adânc nu e indiferent. 

Toată soarta Franţei e alta de când instinctele rasei celtice, în Revoluţia 
cea mare, au învins și înlăturat instinctele romano-germanice cari 
stăpâniseră pân-atunci. În multe provinţii germane se recunoaşte foarte mult 
influența elementelor slave, germanizate, și va rămânea totdauna o mare 
deosebire între germanii de sud, o rasă aproape pură între scandinavi, 
asemenea puri, şi între prusieni bunăoară. Nu e asemenea indiferent pentru 
Anglia dacă predominaţiunea ar fi a elementului celtic sau a celui anglo- 
saxon. Predispoziţii și aptitudini moştenite, virtuţi și slăbiciuni moștenite, 
calităţi sau defecte intelectuale şi morale dau domniei unui element etnic alt 
caracter decât domniei celuilalt element. Suntem de ex. convinși că 
demagogia la noi e de origină fanariotică; că ea însemnează ura înrădăcinată 
a veneticului fără tradiţii, fără patrie, fără trecut în contra celor ce au o 
tradiţie hotărâtă, trecut hotărât. De aceea roşii se și recrutează mai mult 
dintre grecii și bulgarii românizaţi. Setea de-a-și crea un trecut pe care nu-l 
au se vede din tendenţa de-a schimba totul și de a le da lucrurilor alt cachet. 


Astfel se schimbă numele istorice ale stradelor din Bucureşti, dându-li-se 
altele, cari ar putea fi puse în raport cu ceea ce ei pretind a fi făcut în ţară. 
Aceste elemente hibride se vor destinge aşadar prin ura trecutului şi a tot ce 
se poate numi istoric într-o ţară, fie instituţie, fie rasă, fie religie, fie datine. 

Dar nu numai la noi se va observa lupta de predominare de rasă și 
oscilațiunea, ci și în alte ţări, în raporturi mai mari. 

În Rusia mutarea capitalei la Petersburg înseamnă predominarea rasei 
germane, rusificate îndealtmintrelea. Tendența d' a muta punctul de 
gravitație la Moscva e slavă; 

instinctele de devastare şi de răsturnare a tuturor lucrurilor existente cu 
susu 'n jos sunt îatare. 

Astfel vedem că la urma urmelor orice formă cât de subtilă a vieţii se 
reduce la un substrat solid, experimental şi că politica unei ţări, pornirile în 
bine şi în rău, atârnă de la complexiunea fizică a indivizilor, de la originea 
lor, de la defectele sau calităţile înnăscute rasei lor. 

Precum aceeaşi limbă se va pronunţa altfel de un german, altfel de un 
slav, altfel de un italian, tot astfel aceleași legi se vor aplica după natura 
celui ce le aplică, aceeași ţară va avea altă soartă după cum va fi natura 
celor ce-o conduc. 

Dacă considerăm vigoarea extraordinară a începuturilor noastre istorice, 
figura unui Mircea sau Ştefan cel Mare, şi le comparăm cu mizeria şi 
puţinătatea de caracter din ziua de azi nu mai încape îndoială că alt element 
predomina atunci, altul azi, și poate toată cestiunea se reduce la aceea că pe- 
atunci precumpănea populaţia autohtonă de munte, iar azi precumpăneşte 
cea imigrată de baltă. 

lată dar care e antagonismul veritabil între moldoveni și așa numiții 
munteni. E antagonismul între elementele istorice ale acestei țări şi cele 
neistorice. 


€ 


[31 iulie 1881] 
„Pesther Lloyd“ scrie următoarele: 


Știrea unei foi din Transilvania că emisari români ar fi făcând călătorii agitatorii 
prin Banat şi Transilvania are nevoie de confirmare; cunoscându-se vigilenţa 
estraordinară a organelor noastre municipale, asemenea scormoniri, dac! ar exista în 
adevăr, n-ar rămânea necunoscute. 


Cu toate acestea vestea se acordă pe deplin cu dulcile obicinuinţe ale vecinilor 
noștri valahi. Nu mai e un mister că în școalele române s-a introdus harte cari întind 
noul regat dincolo de Transilvania, până la Oradea Mare și la Dobriţin. Și, chiar 
dacă nu s-ar şti aceasta, totuși cunoaștem foarte exact ce fel e atitudinea României în 
toate cestiunile cari ating interesele Austro-Ungariei. Rolul pe care 'nainte 'l juca 
Serbia a trecut asupra României şi se exercită c-o impertinenţă care nu poate avea 
altă sorginte decât convingerea că marea putere austro-ungară se va arăta 
nesimţitoare faţă cu friponeriile acestea, stând pe gânduri de-a intra în certuri 
serioase cu micul vecin. Dar poate că oamenii din București totuși și-au făcut rău 
socoteala. Interesele esterioare și interioare de cari e vorba sunt cu mult mai 
însemnate decât ca să serve de jucărie celui mai tânăr dintre regate și 
neînsemnătatea nouăi monarhii nu poate fi o circumstanță atenuantă când e vorba de 
foarte însemnate interese ale Austro-Ungariei. Poate că va fi neapărat de-aface pe d- 
nii din Bucureşti să simtă că e în puterea Austro-Ungariei de-a se aduce România la 
rezon. 


Făr' a încerca câtuşi de puţin de-a combate tocmai stilul impertinent de 
fripon al gazetei oficioase ungurești, care știe prea bine că presa română 
abia se ocupă vreodată de așa numita Ungarie îndeosebi şi de marele d-lor 
regat, pe când d-lor de la Pesta își manifestă totdauna existenţa într-un mod 
neplăcut pentru orice om prin tonul ales cu care discută cestiunile privitoare 
la România, vom aminti numai că d-nii din Pesta, purtând la încoronarea 
regelui d-lor insigniile Ţărilor române, au comis o friponerie mai mare și 
mai neiertată față cu un stat mic care n-a avut nicicând onoarea de-a face 
parte nici din posesiunile Sf. Ștefan, nici din acelea a vreunui alt sfânt 
unguresc. Minciuna primblată atunci pe ulite în salve de tunuri și în 
strigările jidanilor cari formează majoritatea capitalei maghiare nu ne-au 
jenat deloc. De-aceea ar fi natural să nu-i jeneze nici pe d-lor hartele 
etnografice cari, conform adevărului, ar arăta că rasa română, nu regatul 
român, se întinde chiar și dincolo de Tisa în urma sterilităţii rasei maghiare 
şi a corciturilor de nemți şi de jidani cu cari găsește de cuviință a se 
reîmprospăta. Dacă, cu toate că Parlamentul unguresc consistă în majoritate 
din mameluci venali și vânduți în datorii, cu toate că administraţia 
ungurească e compusă din tot ce e mai corupt și mai viţios, cu tot sistemul 
de exploatare evreiască, vitalitatea rasei române e superioară încercărilor 
impotente ale mamelucilor din Buda de-a o ruina, aceasta nu e desigur o 
vină a rasei române. 

Cât despre emisari cari să turbure poporul cu nemulțumiri asupra 
guvernului, chiar dac' ar exista, nu credem că sunt necesari. Cel mai bun 


emisar pentru a turbura populația unui comitat e arătarea unui funcţionar 
unguresc, beţiv, jucător de cărţi, venal, fără nici o conștiință de datoria lui, 
şi cel mai nimerit mijloc pentru a inspira odiul în contra ungurilor e 
guvernul unguresc însuși. Ar fi o greșeală ca emisari speciali să mai 
denigreze pe aciia în cari nimic n-a mai rămas de denigrat, cari pierd în joc 
de cărți şi petreceri depozitele orfanilor şi fondurile caselor de economii. 
Cavaleri de industrie, gineri ai miniştrilor ungurești pe cari poliția de-acolo 
se face că-i scapă, pentru ca abia în Bucureşti să se puie mâna pe ei, sunt 
destui. Descoperirile presei maghiare chiar sunt față pentru a dovedi 
corupțiunea acelei pături de jidani, slovaci și nemți maghiarizați, cu 
predominarea cărora onor. Tisza fericește popoarele Coroanei ungare. Aci 
stă răul. 

Criteriul statului unguresc întru a-și alege funcționarii și reprezentanții 
nu e, ca-n alte state, onorabilitatea sau capacitatea. Toți friponii, toate 
veniturile, tot ce-n celelalte naţionalităţi e stricat, incapabil, lipsit de 
caracter e destul de bun pentru a se maghiariza și a împărtăşi domnia 
exercitată în numele rasei maghiare, egal de nefericită şi egal de exploatată 
cu toate celelalte popoare. A fi om de nimic, a nu ţine la limba și 
naționalitatea sa e în Ungaria un merit și un titlu de-a deveni om de stat. E 
evident că un stat care, în principiu, se razimă pe oameni lipsiţi de caracter, 
cari pentr-un interes oarecare renunță la sine însuși, cată să fie o sarcină 
pentru cetăţean, un blestăm pentru prosperitatea publică. 

Acesta e nervul probaţiunii în discursul adresat de d. Mocioni 
alegătorilor săi din Banat. Acest bărbat onorabil a simţit în adevăr că un 
Parlament ca cel unguresc nici nu merită să-l aibă în sânul lui şi de-aceea a 
renunţat de bună voie la problematica onoare de a-şi mai reprezenta poporul 
său onest şi laborios într-un Parlament ales prin corupţie şi prin împărţire de 
băuturi spirtoase. Dacă există o ironie de regim parlamentar, o caricatură a 
libertăţilor publice, un persiflaj al bunului simţ și al moralei publice e 
desigur Adunarea care la Pesta decide soarta atâtor milioane de oameni. 

La acestea să gândească oficioşii unguri, nu la hartele etnografice, ba 
nici măcar la interesele austriace pe Dunăre. Ungurii nici negoţ au, nici 
corăbii pe Dunăre, nici nimic; cestiunile ating populaţiunile industriale şi 
comerciale ale Austriei, cari nu sunt maghiare. 


€ 


[1 august 1881] 
Goana în contra ovreilor este iarăși la ordinea zilei în Rusia. Ba 
mișcarea antisemitică devine epidemică, întinzându-se şi înspre Prusia. Este 
adevărat că mai ales poporul de jos suferă mult din partea speculanților fii 
ai lui Izrail dar aceasta nu poate justifica deloc excesele barbare de jaf și 
bătăi. Un corespondent descrie o tulburare antisemitică din Njeshin care a 
ținut 24 ore. Armata a trebuit să facă uz de armă spre a restabili ordinea. Au 
fost ucise şi rănite o mulțime de persoane. Se vorbeşte de treizeci morţi. La 
Borispol de asemenea a fost o încăierare între locuitori şi trupe. Ca de 
obicei mulțimea a jăfuit casele ovreilor, a dărâmat sinagoga, a băut sau 
vărsat butoaiele cu băuturi, apoi, înarmându-se cu ciomege, coase, drugi și 
alte instrumente, au atacat şi cartierul unde se aflau cazacii. Comisarul 
poliţiei și ofițerul, care dispunea numai de treizeci de cazaci, nu puteau 
domoli furia tulburătorilor ameţiţi. Ofiţerul a fost dat jos de pe cal; mai 
mulți cazaci au primit lovituri de pietri și comisarul era să fie ucis cu un 
drug, de fier. În fine s-a comandat foc. Doi ţărani fură uciși şi mai mulți 
răniţi. Apoi cazacii, năvălind cu sabia, împrăștiară lumea în toate părțile. 
Tot în chipul acesta sau analog s-au purtat şi prusienii în mai multe comune 
din Pomerania. 
O parte a presei germane s-ar fi adresat la prințul Bismarck, întrebându- 
] dacă nu-i stă în putință a pune capăt acestor fapte ale antisemiţilor, cari nu 
fac onoare naţiunii germane. 


€ 


[1 august 1881] 
Nu ne îndoiam că distingerea noastră între români de rasă și români de 
provenienţă incertă are să provoace nemulțumiri. Am mai tratat cestiunea 
aceasta când în treacăt, când atrăgând în cercul discuţiei elemente istorice și 
etnologice mai numeroase, dar era atât de jenantă pentru d. C.A. Rosetti şi 
pentru partidul de la guvern încât, cu o vădită teamă, s-au ocolit orice 
răspuns. Abia acum „L'Independance roumaine“, din cauze pe cari le 
înțelegem poate, ne răspunde, tăgăduind se înțelege adevărul aserțiunii 
noastre, şi, ca argument ad hominem, ne spune că, dacă în partidul liberal se 
află oameni de origine străină, în partidul conservator se află asemenea. 
Argumentele ad hominem nu probează niciodată nimic. 


Se poate ca scriitorul articolelor din „Timpul“ să fie însuși fanariot sau 
străin de origine şi teza tot rămâne adevărată, de vreme ce adevărul teoretic 
nu are a face nimic cu persoana care-l enunță, precum legea că repeziciunea 
cu care un corp cade creşte în pătrat e o lege egal de adevărată, fie enunțată 
de un chinez ori de-un american. Tot astfel adevărul că în România 
predominarea a scăpat din mâinile elementelor istorice şi a încăput pe mâna 
celor neistorice rămâne același dacă l-ar spune un român de rasă sau unul de 
origină străină, acelaşi dacă l-ar atinge pe enunţător sau nu. 

Așadar argumente ad hominem, oricât de plauzibile ar fi pentru masa 
cititorilor, nu au absolut nici o valoare în privirea adevărului în sine a unei 
teze. 

Teza noastră este cu toate acestea atât de adevărată încât se poate proba 
oarecum caz cu caz. 

Între domnii fanarioți o singură familie s-au distins prin iubire pentru 
Ţările române, prin sacrificiul vieţii chiar pentru integritatea patriei: 
Ghiculeştii. Ei bine, Ghiculeștii n-au fost fanarioți veritabili, ci albaneji. 
Chiar numele „Ghica“ nu însemnează decât „Gheorghe“ în limba albaneză. 

În privinţa dar a imigraţiunii de peste Dunăre cată să stabilim că, în 
încrucișarea de rasă care a avut loc, trebuie să se țină seamă de-o 
consideraţie de căpetenie: dacă rasa imigrată a fost tânără sau învechită. 
Tinereţea unei rase nu atârnă de secolii pe cari i-a trăit pe pământ. Orice 
popor care n-a ajuns încă la o deplină dezvoltare, care n-a trecut încă prin 
corupția și mizeriile ce le aduce cu sine o civilizaţie înaltă, dar în decadenţă, 
e un popor tânăr. La popoarele tinere se va constata un fel de identitate 
organică: craniile sunt cu totul asemănătoare în privința formaţiunii și 
mărimii, statura este cam aceeași, precum un stejar nu este decât 
reproducţiunea altui stejar. Din această asemănare de formațiune rezultă o 
mare asemănare de aptitudini şi înclinări, cari se manifestă în caracterul 
unitar al naționalității. Din asemănarea de aptitudini rezultă o extremă 
putere și energie vitală a colectivităţii. În acest stadiu de dezvoltare al 
nediversificării omul face atât de mult parte din totalitate încât nu el, ci abia 
totalitatea formează un singur individ. O rasă tânără încrucişată c-o altă 
rasă, asemenea tânără, dă un rezultat nou, în care aptitudinile amândorora se 
împreună într-o formă nouă, vitală. 

Amestecul însă dintre o rasă îmbătrânită şi una tânără dă aceleași 
rezultate pe cari le dă căsătoria între moșnegi și femei tinere: copii 
închirciţi, mărginiţi, predispuşi spre morbiditate. 


Dacă vom alătura regula aceasta la fenomenele câte ni se prezintă, dacă 
vom considera emigrațiunea anuală pentru cauze de sănătate a 
populaţiunilor orăşeneşti din România și morbiditatea cunoscută a acestor 
elemente, vom vedea că, în cea mai mare parte cel puţin, încrucișarea de 
rasă a fost nefericită. Mortalitatea din oraşe ne-ar dovedi în fine că această 
rasă hibridă este menită a se stinge. 

Dar ceea ce este fizic adevărat e intelectual şi moraliceşte adevărat. 
Spiritele sunt morbide: de acolo substituția a orice activitate intelectuală 
adevărată prin viclenie, tertip şi minciună. Caracterele sunt slabe: de acolo 
substituția energiei și curajului prin un fel de meschină adaptabilitate în 
toate împrejurările. În loc ca ele să imprime caracterul lor evenimentelor, 
din contra, evenimentele se imprimă în ele ca într-o ceară moale, însă şi 
aceasta fără nici un fel de durabilitate. 

De aceea nu e nimic serios în România. Azi unul proclamă republica, 
mâine e ultramonarhist; azi reprezintă o idee, mâine alta; toate în același 
mod superficial. Am zice că o idee nu mai e în stare a-și crea în creier un 
reziduu material nou în care să se statornicească, precum un copac 
îmbătrânit nu mai produce ramuri nouă. Numai pe cele existente deja mai 
răsar frunze, ca cea mai superficială manifestare de viaţă. 

Nimeni nu va tăgădui extrema sterilitate intelectuală și morală a 
elementelor dominante din România. Cu toată mulțimea de oameni ce ştiu 
carte, arareori se va găsi un şir scris acătării, care să dovedească o concepţie 
puternică. Oameni de caracter hotărât şi statornic sunt asemenea rari. 

Stabilim încă o dată că trebuie a se distinge între deosebitele rase 
imigrate în România. 

Nu toţi care au trecut la noi sub nume de fanarioți sunt în adevăr 
fanarioți, nu toţi au fost neasimilabili. Din contra, n-am tăgăduit din capul 
locului că foarte numeroase elemente s-au asimilat cu totul şi că numai 
imigraţiunea cea mai proaspătă, de 50 — 60 de ani încoace, prezintă 
inconvenientele neasimilării sau a neputinței de a se asimila. 

Dar „L'Independance roumaine“ merge mai departe. Citează ca 
argument ad personam pe d. Catargiu. 

Aci se înșală onor. confrate. 

Catargieştii se găsesc deja ca boieri în timpul lui Mihai Viteazul şi 
înainte, deci acum trei sute de ani. Tot astfel Cantacuzineșştii, Roseteştii din 
Moldova ş.a. 


„Li'Independance roumaine“ mai vrea să introducă cu ocazia aceasta un 
basm despre C.A. Rosetti. E de notorietate publică că d. C.A. Rossetti n-are 
a face de departe măcar cu familiile istorice de același nume cari se află în 
țară, de notorietate publică că tatăl d-sale era grec, că d-sa însuși pronunţă 
încă azi limba românească peltic ca orice grec. Ziarul francez susține acum 
că actualul ministru de interne e de origină italiană, ba chiar că e străvechi 
în ţară. Până la probă negăm toate poveştile astea, scormite în favorul unui 
om pentru care a pretinde că e român s-a dovedit a fi un lucru mai mult 
profitabil decât adevărat. 

Nu oprim pe nimeni de-a fi ori de-a se pretinde român. 

Răul e însă că asemenea elemente prea proaspete, în loc de-a fi 
determinate de caracterul statomic al poporului, sunt, din contra, 
determinante pentru viaţa publică. 

Urmările le vedem. 

Neavând tradiţii, nici patrie hotărâtă, ele urăsc trecutul, au rupt-o cu 
tradiţiile; au prefăcut ţara în mlaștină de scurgere pentru toate elementele 
nesănătoase ale străinătăţii. Azi deja fraterizează cu jidanii, mâine vor 
coloniza ţara cu nemți, deși aceasta nu se poate întâmpla decât în socoteala 
poporului autohton. De acolo în fine demagogia descreierată și teoria de 
„om Şi om“. 

Dacă — ceea ce nu se mai poate spera — Dumnezeu ar avea milă de 
această săracă de țară, cum zice Matei Basarab, şi ar voi s-o înzestreze din 
nou cu oameni purtători ai tradiţiei şi harnici a-i păstra caracterul, el ar 
trebui să-i aleagă din familii cari ar dovedi o vechime şi o continuitate de 
influență politică de cel puţin 250 de ani. 

Atunci am şti cu cine avem a face și nu s-ar întâmpla ca cristalul istoric 
al României să fie ameninţat de-a fi reprezentat ici de Pherekydis, colo de 
Herșcu Goldner. 

[2 august 1881] 

Bucuria pe care o simte presa guvernamentală pentru învingerea în 
colegiul al III-lea de la Iaşi este atât de mare încât asupra ei se uită a se 
releva mijloacele întrebuințate pentru o victorie obținută în felul lui 
Pyrrhus. Prin dizolvarea consiliului comunal și a celui județean, prin 
schimbarea gradelor gardei civice, prin amenințări şi corupție guvernul a 


izbutit a-şi scoate candidaţii şi a adăoga la majoritatea lui din Cameră încă 
doi muţi. 

Ca să se vază ce preţ au aceste alegeri n-are cineva decât să deschiză 
„Românul“, care, conform adevărului, enumăra meritele candidaţilor 
opoziţiei, pe când despre aleşii guvernului nu are de zis nimic. 

Oare nu e asta contrazicere, nu lipsă de bun simţ? Dar ce valoare mai au 
atunci sufragiele alegătorilor dacă ele se abat de la oameni cari ar putea 
reprezenta ceva în Parlament asupra unor personaje ce nu reprezintă nimic? 
Fără îndoială nu există om politic în ţară care să poată defini însemnătatea 
parlamentară a unui d. Gustea sau Zamfirescu. Figuri de paie fără nici un 
trecut politic, fără nici o însemnătate pentru lași, nereprezentând nimic 
decât favoarea puterii centrale, ei şi nimenea sunt espresii identice. 

Acest soi de alegeri în care toată puterea guvernului central se exercită 
asupra a o mână de oameni, parte atârnați de buget, parte intimidaţi, când 
ameninţaţi, când linguşiţi, ne aduce aminte procedările analoge din alte ţări, 
în cari parlamentarismul formează asemenea pretextul pentru exploatarea 
populaţiunii. 

În Ungaria bunăoară mamelucii guvernului se aleg în comitatele cele 
mai nemulțumite, locuite de naţionalităţi, deși guvernul e cel mai aprig 
adversar al naționalităților; în capitala Moldovei se aleg candidaţi 
guvernamentali, deşi Iașii, ameninţaţi în caracterul lor naţional prin invazia 
de străini patronată de amicul fratelui Rosenthal, sunt pe calea de-a deveni 
un al doilea Ierusalim. 

D. Rosetti n-a cruțat nimic pentru a-și asigura victoria. 

Scrisori autografe adresate cătră oameni oculți, lipsiţi de orice merit şi 
orice trecut politic, lingușiri aplicate deșertăciunii copilăroase a unor băieţi 
de prăvălie, caracterizarea de rebeliune a actelor primăriei, neadevăruri şi 
citări de acte apocrife în raporturile cătră rege, c-un cuvânt tot ce spiritul 
fanariotic de linguşire și minciună poate inventa, s-au întrebuințat pentru a 
răpi Iaşilor gloria de-a fi rămas singurul oraş independent în ţară, singurul 
de la care se putea spera iniţiativa pentru o reîntoarcere de la politica 
cosmopolită a străinilor din partidul roșu la o politică sănătoasă de 
conservare naţională. 

De ani întregi durează molestarea Corpului electoral. 

Pentru acest scop, s-a înfiinţat un jurnal evreiesc susţinut din fonduri 
secrete, s-a numit prefect de poliție un om care, pentru mită, susținea în 
Cameră împământenirile, s-a creat un anume secretariat la Ministerul de 


Interne, ba s-a nimicit chiar moralicește fostul ministru al instrucției prin 
friponeria cu care trădă grupul politic ce-l ridicase la guvern. 

lată în adevăr creşterea ce o dă partidul roşu tinerimii. 

Vreţi s-ajungeţi unde a ajuns un C.A. Rosetti, un Brătianu? Nu vă 
trebuie nici merit, nici valoare. Dar deprindeţi-vă a precupeţi pentr-un 
portofoliu mandatul ce vi l-au dat alegătorii, a trăda pe sub mână pe cei ce 
v-au pus candidatura şi v-au ridicat — şi viitorul vă este asigurat. Astfel 
prozeliţii partidului roșu, înainte de a intra în tagmă, cată să-şi înfrângă 
cuvântul de onoare, să-și trădeze amicii și să-și vânză convingerile. Cine nu 
mai are nimic de vândut e matur pentru amiciţia d-lui C.A. Rosetti şi pentru 
respectul d-lui Brătianu. 

[Articol cu paternitate incertă] 
[2 august 1881] 
Extragem dintr-un important articol al d-lui Emil Zola, publicat în 
„Figaro“, următorul pasaj: 


Desigur, principiul sufrajului universal părea inatacabil. E singurul utilaj al 
guvernului de o logică absolută. 

Închipuiţi-vă o nație ai cărei cetățeni sunt toți egali de înţelepţi și instruiți. Ei se 
întrunesc tot la trei sau la patru ani, deleagă puterea acelora dintre ei pe care îi știm 
cei mai capabili de a o exercita. Nimic mai simplu în teorie, nimic mai omenește 
drept. 

Dar răul e că teoria se slăbeşte îndată ce trece la aplicaţie. Un popor nu e o 
adiţie a cărei ţifre sunt toate valabile. De aci, dând aceeași valoare fiecărui cetăţean, 
se introduce în totalitatea cauzelor erori enorme cari viţiază operaţia întreagă. Într- 
un cuvânt, din momentul în care oamenii intervin cu nebuniile și infirmităţile lor, 
logica matematică a sufrajului universal e distrusă, nu rămâne decât un gasis 
abominabil. Asta nu mai e ştiinţă, e empirism, şi încă din cele mai zdruncinate, din 
cele mai periculoase. 

Iată pentru ce toate spiritele ştiinţifice ale acestui secol s-au arătat pline de 
ezitațiune şi de neîncredere înaintea sufrajului universal. Vorbesc de filozofii noștri, 
de savanții noștri, de aceia cari proced prin observaţie și experiență. Ei nu vor să ştie 
de absolut, studiază pe om afară din dogme și cred că inegalitatea fiziologică nu 
există, că un om nu plătește mai mult decât altul, că e aici o eliminaţie continuă și 


necesară aproape a unei jumătăţi din umanitate. Astfel că sufrajul universal nu mai e 
o realitate bazată pe adevăr, ci ea devine o idealitate ce se sprijină pe concepțiunea 
religioasă a unei egalităţi între spirite. Teribilii noștri intransigenţi, ateii noștri se 
îndoiesc ei oare să sunt simpli catolici când cheamă la scrutin până și idioţi şi guşați? 

Uitaţi-vă la Littré, uitaţi-vă la d. Taine și la d. Renan, priviţi pe toți aceia cari s- 
au încercat să aplice formula modernă a științelor noastre la politică: ei se dau 
înapoi dinaintea ideei de a da guvernul în mâinile naţiunii întregi, căci elementele nu 
li se par destul de hotărâte, căci observaţia și experienţa le-au arătat inegalitățile ce 
produce lucrarea selecţiunii în fiecare popor, căci în fine ei nu vor să se arunce într- 
un empirism care duce drept la șarlatanismul mediocrilor și al ambiţioșilor. 

Iată ce trebuie să se stabilească net: sufrajul universal n-are în el nimici științific, 
e cu totul empiric. Cu masa considerabilă a alegătorilor noștri neliteraţi, cu 
nerușinatele traficuri ale unora și cu prostia altora este totdeauna cu neputinţă a şti 
ce va ieși din scrutin. Totalul operaţiunii este orișicând falsificat, niciodată adevărul 
nu se va obţine fiindcă este adevărat. Candidaţii cari merită a fi aleși sunt reduși a 
uza de aceleași manopere şirete ca și candidaţii cari n-au nici un cuvânt a fi. Într-un 
cuvânt principiul superb al suveranităţii poporului dispare, nu rămâne decât 
bucătăria murdară a unei gaște de oameni fără căpătâi cari se serve de sugrajul 
universal pentru a-și împărţi țara precum se servește cineva de un cuțit spre a 
spinteca un pui. 


€ 


STATUTELE CREDITULUI MOBILIAR 


[3-4 august 1881] 
Nu era greu de prevăzut, chiar fără a cunoaște statutele, că Creditul 
Mobiliar Român va avea aceeaşi activitate pe care-o au societățile străine de 
soiul acesta; că nici negoțul, nici producția, ci specula o să fie rațiunea lui 
de-a exista. Azi, când „Românul“ ne comunică un estras de statute, o vedem 
şi mai limpede aceasta. Din totalitatea de 57 de articole statutare nu ne 
interesează în adevăr decât art. 4 cu alineatele lui: operațiunile societății. În 
numărul acestor operațiuni întâmpinăm şi câteva de credit comercial, ba 
chiar fonciar, în aliniile 3, 4, 7, 9, 11. Celelalte operații sunt aproape 
esclusiv afaceri de speculație şi de haute banque. 
lată dar acele operații: 


Al. 1. A subscrie şi emite, cu sau fără garanție, în totalitate sau în parte, toate 
împrumuturile de stat, orașe, stabilimente publice, precum şi orice acțiuni sau 


obligaţiuni de societăţi civile și comerciale, în special a acelor cari au de obiect 
întreprinderi de căi ferate, canaluri, mine şi alte lucrări mari publice şi private. 


Precum am mai zis-o, e cu totul indiferentă pentru Creditul Mobiliar 
productivitatea acelor întreprinderi de căi ferate, canaluri, mine, lucrări 
publice ori private. E indiferent dacă drumul de fier viitor ar avea ceva de 
transportat, dacă mina va cuprinde metale, dacă canalul se va renta. 
Activitatea Creditului consistă în a cumpăra sub pari sau al pari titlurile 
emise și de-a le desface c-un câștig cât se poate de mare. Operația desfacerii 
în detail săvârşită Creditul Mobiliar e cu desăvârşire degajat de orice 
răspundere față cu publicul şi cu acţionarii. 


Alinea 5. A dobândi, scompta, negocia, vinde, schimba, da în depozit orice efecte 
publice, acțiuni și obligaţiuni etc. 


Acest alineat arată limpede că speculaţiunea la bursă de acţiuni și 
obligaţiuni e un esenţial atribut al Creditului. 


Alinea 10. A face pentru comptul celor de-al treilea cumpărări și vânzări de orice 
fel de fonduri publice, acțiuni, obligaţiuni etc. 


Aci Creditul se 'nsărcinează, față cu aceia cari n-au timp de a specula 
singuri, de-a utiliza fondurile lor în agiotaj. 


Alinia 12. A emite obligaţiuni cu condițiune ca să fie reprezentate pentru suma lor 
totală prin efecte publice, acţiuni sau obligaţiuni cel puţin echivalente, aflate în 
portofoliu. 


Pentru a atrage în cercul ei o speculațiune din ce în ce mai largă de 
titluri Creditul va emite obligaţiuni fondate pe efecte de portofoliu 
echivalente! Dar cine face ca ele să fie echivalente? Tot Creditul. 

Să admitem că suntem în Paris și Creditul are în portofoliu acţiuni de 
ale Companiei Imobiliare cari se cotează cu 900 (şi fac în realitate 18). 

Creditul va emite deci obligaţiuni echivalente cu cota de 900 (pe când în 
realitate n-are decât o fondaţiune de 18). 

În genere ceea ce subscrie, emite, negociază, vinde, schimbă Creditul e 
supus unor vicisitudini atât de neașteptate, atât de păgubitoare pentru cel 
din urmă detentor al titlurilor în cestiune care e publicul capitalist, încât e 


clar că Creditul, când vinde, ridică titlurile la bursă la cota cea mai 'naltă 
posibilă; când cumpără, le scade la un preţ de nimic. 

Astfel Creditul Mobiliar din Paris a făcut operaţii ca cele ce urmează. 

A vândut Companii Mobiliare cu 900. Azi nu le ia nimeni nici cu 18. 

A vândut obligaţiuni ale aceleiași companii cu 280 bucata. Azi stau la 
140. 

A vândut acţiuni ale minelor din Bingham cu 600. Azi stau 100. 

A vândut acţiuni ale tramvaiului Paris sud cu 700. Azi fac 160. 

Creditul General Francez a vândut asemenea publicului cu 600-700 
franci titluri cari au căzut apoi la 100, la 20, la zero. 

Din punct de vedere economic titlurile unei întreprinderi se clasează 
mai exact prin subscripţie publică. Depuse la o bancă, publicul le cumpără 
cu capitalurile lui disponibile. Dacă întreprinderea merge bine, titlurile se 
vor urca în măsura productivității lor, dacă e mediocră, ele vor scădea în 
aceeași măsură. Preţurile ce se formează sunt însă naturale, stau în legătură 
cu producțiunea întreprinderii. 

Cumpărate însă en gros şi desfăcute en detail de un puternic institut de 
bancă, acesta are puterea de-a crea prețuri artificiale urcate când vinde, 
prețuri artificiale scăzute când cumpără. Creând însă preţuri artificiale 
urcate pe cari Creditul, nu întreprinderile le câștigă, e evident că se retrag 
bani din negoţul cu mărfuri reale, din întreprinderi ce produc bunuri reale, 
pentru a-i arunca în întreprinderi viitoare, c-o producţiune nulă poate. 

Creditul Mobiliar nu e bancă de comerţ. El nu primeşte acţii pentru a le 
vinde una câte una pentru un comision; el cumpără acţiile en gros, pentru a 
le urca cât se poate de sus și a le vinde. După ce, desfăcute odată, preţul lor 
a scăzut, el le cumpără din nou, le reurcă și iar le vinde, indiferentă fiind 
valoarea lor intrinsecă; căci, având la dispoziţie un capital de 40 şi mai bine 
de milioane, el poate urca în sus hârtia cea mai rea, scădea la un preţ de 
nimic hârtia cea mai bună. Puțin îi pasă dacă întreprinderile pe cari le-a 
patronat merg bine sau nu. 

O bancă de comerţ e interesată a propaga împrejurul ei gustul muncii, 
sobrietatea, ordinea, prevederea în afaceri, exactitatea în angajamente; o 
bancă de speculație e tot pe atât interesată de-a răspândi gustul jocului, 
câștigurile repezi fără muncă în socoteala altuia, cutezanţa în speculaţiuni, 
disprețul pentru valoarea intrinsecă a afacerilor. Banca de comerţ exercită 
în societate rolul unei magistraturi, cea de speculă escitează necontenit cele 
mai rele patimi. 


Și aceasta e independent de caracterul personal al oamenilor; 
necesităţile profesiunii sunt superioare; nu scapă nimeni de ele”. Şi-n banca 
comercială şi-n cea de speculaţiune scopul individual imediat e, în adevăr, 
de-a câștiga bani. Dar pentru a câștiga mult, bancherul speculator nu are 
nevoie ca clienţii săi să lucreze mult și bine, ca să fie inteligenţi, activi, 
cinstiți. Banca de speculație n-are nevoie de asta; îi e de ajuns să 'ntâlnească 
capitaliști dispuşi a juca. Sunt ignoranţi? Cu atât mai bine. N-au curajul de- 
a munci? Cu atât mai bine. Sunt răi, intriganţi? Cu atât mai bine. Cu atât 
mai mari vor fi beneficiile băncii, cu atât mai asigurat jocul. Dacă există 
undeva capitaluri onest angajate într-o producţiune care aduce încet o 
dobândă mediocră? Speculatorul le cheamă cu mare zgomot, le ia de la 
muncă și le-aruncă în specula unor întreprinderi necunoscute, unde pier. 

Dacă speculaţia e un joc, desigur că şansele nu sunt egale. Cel ce ţine 
bancul riscă puţin; dar cei ce iau parte la joc întâmpină foarte mari riscuri, 
mai ales când nu sunt obicinuiţi. 

În operaţii solide de comerţ Creditul nu poate concura cu Banca 
Naţională deoarece capitalul lui nu poate fi nicicând atât de ieften precum e 
cel de hârtie privilegiată pe care aceasta din urmă are dreptul de a o emite. 
Prin urmare ţinta Creditului e evidentă: speculaţiunea. 


T Courcelle-Seneuil, Traité des opérations de banque, pag. 147. 

[5 august 1881] 

Ce pofteşte „L'indépendance roumaine“? 

Crede că prin declaraţii în contra tezei deosebirei de rasă din România 
se înlăturează un adevăr? Că se supără mulţi asupra unui adevăr atât de 
izbitor, înțelegem; ne pare rău pe de altă parte că aşa este, dar amicus Plato, 
magis amica veritas. 

Pentru a ilustra teoria noastră am citat vorbele autentice ale lui Matei 
Basarab. Nu din întâmplare, nu cum citează ziarul francez pe Mihai Vodă 
sau pe Ștefan, cari n-au a împărți nimic în cestiunea aceasta, ci pe acel 
Matei Basarab care spune clar, limpede: 


stătură stăpânitori ţării oameni străini nouă, nu cu legea, ci cu neamul și 
năravurile cele rele, adică greci, cari nu se îndurară a pune jos obiceiurile cele bune, 


bătrâne al țării, pentru care curând le fu a aduce ţara, la risipire desăvârşită și la 
pustiire. 


Acestea le spune la 1639 Matei Vodă. 
La 1669 Radu Vodă (Leon) zice: 


și atuncea grecii iară ne-au fost împresurat cu vânzările şi cu cameţele ca și acum, 
până ce i-au fost scos ţara și părintele Domnie mele cu mare ocară de aici ca pre niște 
oameni răi. 


Când scriu aceşti Domni memorabilele lor cuvinte pentru lupta între 
elementul autohton și cel imigrat? 

Unul 60, altul 30 de ani înaintea domniei fanarioților. 

Când scriem noi? 

Șaizeci de ani după domnia fanarioților. 

Și dacă Matei Basarab, pentru care lupta în contra elementului etnic 
străin, puţin numeros pe atuncea, era uşoară, vorbeşte în asemenea mod, ce 
să zicem noi când peste brazda acestei nefericite ţări au trecut una sută 
douăzeci și unul de ani de domnie fanariotă, când în atâţi ani oraşele șesului 
s-a umplut cu asemenea oameni cari „nu se îndurară a pune jos obiceiurile 
bune, bătrâne ale ţării pentru care curând le fu a o aduce la risipă și la 
pustiire?“ 

Și oare nu se văd efectele acestei dominaţiuni? Niciodată ţăranul n-a 
fost mai mizer decât azi, niciodată sarcinile ce i s-a impus mai grele, 
niciodată regimul alimentar mai rău, niciodată munca mai multă, niciodată 
clasele curat consumatoare cari nu produc absolut nimic mai numeroase și 
mai lacome de bani. Acest regim e atât de rău încât, într-o ţară cu populaţie 
rară, aceasta scade; iar medicii militari constată până și degenerarea 
continuă a rasei. 

Dar oare nu vedem cum aceşti oameni pun ţara să le plătească 
mizerabilele lor patru clase primare plus violoncelul cu zeci de mii, cu sute 
de mii de franci? 

Da! Cu milioanele bugetului, stoarse din firele de grâu ce le produce 
numai ţăranul, întreținem sterilitatea fizică și morală, lipsa de caracter şi de 
inteligență adevărată a acestor oameni. 

Dovezi avem în toate ramurile vieţei publice. 

Avem de exemplu de bine de rău o literatură. Citeze-se numele tuturor 
cari au scris un șir de literatură sau ştiinţă adevărată, fie Șincai ori Hasdău, 


Alecsandri ori Gr. Alexandrescu, Odobescu, Marțian, Strat, Cost. Negruzzi 
şi oricâţi alții. Pe niciunul nu-l cheamă nici Giani, nici Pherekydis, nici 
Carada. 

Între miile de cranii ce formează plebea guverantă de politiciani de 
meserie, unul nu e în stare a scrie un șir pe care să-l poţi citi fără scârbă 
morală. Dacă cităm în teatru pe Millo, în pictură pe Grigorescu, în muzică 
câţiva germani, am încheiat-o. Nicăiri nu vedem Caradale. Incapabile de a 
pricepe un adevăr, fie științific, fie artistic, dacă le întâlnim le vedem lipsite 
de umbră de talent adevărat, cercând a specula arta ce n-o posedă, precum 
speculează naționalitatea ce n-o au, patria ce nu-i a lor, gloria naţională pe 
care n-au creat-o. 

Și nici e minune. Mihai Cioran, adiutantul lui Tudor, ne povesteşte că la 
1821 se superpusese peste toată populaţia istorică o pătură foarte numeroasă 
de străini, în toate funcţiile, în toate mănăstirile, în toate bisericile, în toată 
viaţa publică. 

Aceasta e rădăcina adevărată a funcționarismului. 

De aceea nu e de mirare ca într-o ţară, românească înainte de Tugomir 
Basarab, un ardelean, Lazăr, să fie de nevoie pentru a redeştepta 
sentimentul naționalităţii. 

Dar ce mai la deal la vale? Orice etnolog străin, german ori francez, a 
recunoscnt şi va recunoaște că în cea mai mare parte pătura superpusă 
acestui popor e neromână. Neromână nu cu legea civilă, nu cu dreptul 
public, nu cu constituția, ci cu neamul și cu obiceiurile rele. Atât de străini 
încât nu le e cu putință nici de a înţelege pe român, precum acesta îi 
ocoleşte și nu vrea să-i înțeleagă pe ei. 

Dar sunt mari patrioţi aceşti oameni? 

O! ostentativi patrioţi, foarte guralivi, foarte înfocaţi când afacerile 
scabroase şi pensiile sunt în perspectivă. 

Dar ce să fie alta dacă n-ar fi apucat această breaslă, acest negoţ, această 
meserie a speculei patriotismului reversibil? Ce ar fi Carada în alte ţări 
decât a noastră, la Braşov bunăoară, cu titlurile și meritele ce le are? 
Măturător de uliţă. Ce-ar fi Giani e tutti quanti? 

Advocaţi de mâna a treia fără nici o însemnătate. Ce ar fi C.A. Rosetti? 
Un bufon mai mult în stânga extremă și desigur că ultramaghiar, ca toți 
mamelucii, pe când la noi se gerează în ultraromân. 

Da! această plebe românizată de la Tudor încoace joacă în Țara 
Românească același rol pe care evreii îl joacă în Moldova. Deosebirea e 


numai că evreii sunt de zece ori mai onești, mai morali, mai umani decât 
oamenii aceștia. 

Și în privinţa patriotismului adevărat sunt de același calibru. Evreii în 
timpul unei invazii au avut patriotismul de-a denunța pretinsa lor ţară şi a 
cere îngenunchearea ei; d. C.A. Rosetti găsea, în timpul aceleiași invazii, că 
singura grijă a ţării trebuia să fie a lua cu asalt Plevna internă, Plevna 
reacţiunii. 

Dar au mâncat pâinea exilului. Risum teneatis. După cum ştim de la 
martori oculari, această pâine era atât de bună cum nu se află în [ara 
Românească. Îi vedeai tologiţi la cele dendâi restauranturi, ba luând pensii 
de la visteria turcească, ba bătând la tălpi averea câtorva naivi de boieri de 
neam ca Goleștii, cari au avut lipsa de bun simţ de a se amesteca politiceşte 
cu aceste gunoaie ale României. 

La 1921, cine va ajunge, poate că aceşti oameni vor fi putut deveni 
români, dacă nu vor fi precupeţit demult ţara bucată cu bucată cătră evrei şi 
nemți, dacă România va mai exista ca expresie etnologică, nu ca expresie 
geografică. 

Și cine ştie dacă mănţinerea espresiei geografice cu sacrificiul celei 
etnologice nu e de un folos problematic? 

Oare nu vedem că în procesul de sacrificare a naționalității române care 
se consumă sub Carol îngăduitorul ajungem să ne fie scârbă de noi înşine? 

Dacă în adevăr, prin vicisitudini neterminabile, ne-am chinuit ca neam 
în războaie, în mizerii, neavând nici timp de a ne cultiva, nici liniştea de a 
ajunge la bun trai, pentru a ajunge în urmă la asemenea rezultate, de a vedea 
Caradalele și Pherekyzii, străinii aceştia, răţoindu-se, fără merit și fără 
compensație, în demnităţile publice și formând pătura menită a escamota 
încet-încet din mânile rasei române moştenirea ei istorică atunci în adevăr la 
ce ne mai și permitem luxul unui stat propriu? 

Din acest punct de vedere, dureros și crud ca orice cunoaştere de sine 
însuși, poate fi cineva un foarte bun român şi totodată un foarte rău patriot. 
Unui român adevărat i-ar putea fi atât de scârbă de aceste adunări încât să 
prefere un guvern străin onest, care să asigure dezvoltare morală şi 
materială a rasei române, unui guvem pretins naţional, compus din tot ce 
Orientul a avut mai infect și mai netrebnic. Tot astfel popoarele din Austria 
preferă absolutismul, cu toate rigorile lui inevitabile, liberalismului 
dominant al pseudogermanilor galiţieni, cari dictează la Viena şi a 
pseudomaghiarilor din Buda. 


Dar ziarul francez ne citează războiul. Iată vorba mare care se aduce ca 
mijloc de convingere, precum advocaţii cei răi ai Copiilor de pe natură 
citează pe Ștefan la început, pe Mihai la coadă în procese comerciale. Ce 
are-a face una cu alta? 

Țăranul din Vrancea, de la Vaslui, s-a bătut cu calităţile înnăscute rasei 
lui din timpi strămoșești. Guvemanţii din București l-au tratat însă cu 
calitățile înnăscute rasei lor, l-au lăsat să moară de foame și să degere de 
frig în câmpiile Bulgariei. 

Pe când adevărații viteji, pe care îi acopere ţărâna, zăceau în căderea 
ninsorilor şi sub stoluri de corbi rotitori, într-o nespusă părăsire, vitejii 
reversibili şi guvermanţi din Bucureşti destupau sticle de şampanie în 
onoarea mironosițelor de strade și berării cari împluseră pe-atunci capitala. 
Erau ctitori d-nia lor de așezăminte de bună cuviinţă. 

Nu ni se mai citeze războiul. Nicicând deosebirea dintre rasa autohtonă 
şi cea venetică nu s-a dovedit mai pe faţă decât atunci. Nicicând puterea de 
sacrificiu a populaţiunii istorice n-a fost mai mare, mârșavele spoliaţiuni ale 
Mihăleştilor și Chiriţopolilor mai numeroase, mai inumane, mai vrednice de 
marele cordon al Sfintei Cânepe. 

Nu e timpul, nu e locul de-a vorbi de toate câte s-au petrecut în vremea 
războiului. 

Dar va suna și ceasul în care se va face lumină și asupra conferinţelor de 
la Livadia și asupra regimului de foame și de mizerie la care-a fost supusă 
oştirea noastră. 


€ 


ROMÂNIA IRREDENTA 


[5 august 1881] 
Sub acest titlu „Deutsche Zeitung“ din Viena primeşte următoarea 
corespondență din București: 


A trecut un an de când prințul de atunci, regele Carol I de astăzi, a vizitat Curțile 
din Viena și Ischl, întorcându-se la București ca șef al unui regiment austriac, Tot 
atunci miniştrii Brătianu şi Boerescu nu mai încetau de a asigura cabinetul vienez că 
Austro-Ungaria are în vecina Românie un aliat credincios şi loial şi că această 
alianță își derivă baza cea mai sigură din comunitatea intereselor la Dunăre și din 


respingerea tendinţelor ruso-slave în Orient. Dispoziţiunea politică de astăzi din 
România oferă ochiului unui observator atentiv cu totul o altă icoană. În cestiunea 
Dunării România declară că interesele sale sunt diametral opuse celor austro- 
ungare; ea nu vrea să știe de o comunitate de interese cu vecinul stat dualistic; ea n- 
ar sta un moment la îndoială de a face concesiuni englejilor şi rușilor, numai spre a 
combate interesele austriace. Ea mai caută apoi a face breșe în dispoziţiunile 
convenţiunii comerciale efectuată cu mari sacrificie din partea Austro-Ungariei și nu 
scapă o ocaziune spre a releva opoziţiunea intereselor economice și industriale ale 
celor două țări vecine. 

În timpul mai recent, dispoziţiunea ostilă în contra Austro-Ungariei începe a se 
pronunţa şi în privinţa politică. O hartă în care Banatul până la Tisa, Transilvania, 
Bucovina, ba chiar ţinuturile de la Arad și Grosvardein figurează ca teritorie române, 
formează prin şcoale fundamentul instrucției geografice al tineretului român și 
deputaţii români, cari vizitează mai bucuros vara aceasta băile din sud-estul Ungariei 
și din Transilvania, nu se sfiesc a juca rolul unor agitatori politici. Astfel, de ex. se 
asigură că deputatul Ionescu, plecând din băile de la Mehadia, a vizitat comunele 
române de primprejur, dând o atenţie particulară birturilor și ascultând plângerile 
asupra terorismului maghiar, a promis oamenilor mântuire şi unire cu România. 

Regele Carol I, astăzi ca și acum un an, este fidel Austro-Ungariei și sentimentul 
său cavaleresc este o garanţie oarecare că lucrurile nu se vor precipita așa curând. 
Tot aşa credem că și Brătianu, nu din înclinaţiune platonică, dar dintr-un prudent 
calcul de om politic și ca un patriot român onest, pune și astăzi același preț pe 
relaţiunile amicale cu Austro-Ungaria ca și până ieri. Dar vede oricine că-i vine prea 
greu să pună stavilă torentului partidei liberale (sau mai corect partidei roşii), care 
mai că e dispusă, a arunca din car pe conducătorul de până aci şi fundatorul 
regatului român. Boerescu a jucat un rol falş în cestiunea Dunării şi eliminarea sa din 
cabinetul Brătianu n-a fost o pierdere pentru Austria. Numărul partizanilor lui 
Cogălniceanu, unul din cei mai declaraţi adversari ai Austro-Ungariei, creşte tot mai 
mult, după cum se vede lămurit din alegerea sa de deputat într-un colegiu până aci 
fidel guvernului (Turnu-Severin) şi e sigur că, la întrunirea Camerii, toate elementele 
opozițiunii se vor coaliza sub conducerea sa spre a răsturna ministeriul Brătianu. 
Este adevărat că și acesta nu stă cu mânile în sân, căutând a-și întări poziţiunea prin 
câștigarea în parte a unor personaje conservatoare moderate; aci însă întâlnește 
rezistența lui Rosetti, de care nu-i este permis să se despartă dacă nu voiește să 
piardă cu dânsul pe alți mulţi stâlpi ai săi din Parlament. 


€ 


[6 august 1881] 

Căutând a esplica etnologic antagonismul atribuit moldovenilor contra 
muntenilor am găsit că bărbații de peste Milcov nu înțeleg sub cuvântul 
„muntean“ populația istorică a Ţării Românești, una și aceeași în toate 


provinciile, ci o pătură superpusă, neistorică, imigrată de curând prin orașe, 
din care se recrutează partidul roșu, rămânând ca populaţiile vechi sau pe 
deplin asimilate să se grupeze, ceea ce şi fac, sub cu totul alte formule 
politice decât cele cosmopolite ale membrilor societăților internaționale. 

Această teorie a produs, ca orice adevăr, o impresie penibilă asupra 
celor ce cred a avea cuvinte să se simtă atinși de ea; le-a produs un fel de 
spaimă de ei înşii, precum se cutremură eroii lui Eschil când simt 
neînduplecarea fatalităţii;, le-a produs poate salutara îndoială dacă în adevăr 
ar fi ei aceia cărora li se cuvine misiunea naturală și înnăscută de-a 
reprezenta un popor din care, în definitiv, nu fac parte decât din întâmplare 
şi prin strecurare pe furiș. 

Argumente în contrariu cari ar invalida teoria noastră nu se prea pot 
aduce. Evidenţa nu se poate tăgădui, deși un asemenea mister public nu se 
mărturisea, fie din cauză de oportunitate, fie pentru alte consideraţii. 

Împlerea Parlamentului și a funcţiilor cu noi fanarioți de provenienţă 
proaspătă, falsificarea vieţii intelectuale şi politice a poporului prin capete 
de formaţiune hibridă, incapabile de o activitate intelectuală, toate acestea 
se impun vederii; autohtonul simte că nici limba, nici înclinările, nici 
maniera lui de-a vedea nu pot fi reprezentate de cranii c-un dram de creier, 
supus la ramolisment. Studii craniscopice comparative ar fi de folos, şi 
tineretul Facultăţii de Medicină și-ar câștiga un merit comparând încăperea 
cubică a unui craniu în adevăr dacoromanic cu strâmtoarea acelor scorburi 
găunoase în cari rezidă sterilitatea intelectuală și perfidia partidului roșu. 

Declamaţiile şi asigurările solemne de patriotism nu ajută nimic în 
cestiune, întru cât e etnologică. În privirea politică, punerea tezei poate fi 
oportună sau inoportună, practică sau nepractică, dar numai din punctul de 
vedere al celui care-o judecă, nu din acela al adevărului în sine. Pentru 
meritele reversibile financiare ale grupului Carada-C.A. Rosetti, pentru 
poeziile neogreceşti ale lui Serurie, cestiunea e şi inoportună și nepractică. 

Să sperăm că va avea alt înţeles pentru distingerea între ceea ce e tipic 
românesc şi în adevăr naţional pe de o parte şi între importațiunile de tot 
soiul ce se pretind naţionale. 

Fără atitudinea declamatorie a ziarului francez din Capitală, mai 
obiectiv, dar totuși numai din punctul de vedere al oportunității, ne răspunde 
„Cumpăna“, ziar redijat de tineri evrei. 

Foaia aceasta ne zice că „teoria noastră nu are nici un folos practic 
pentru partidul conservator“. 


Poate că folos practic şi partid conservator sunt o contradicţie in adjecto 
întru cât îi priveşte pe conservatori. Practice sunt Caradalele, cari știu a 
utiliza tot în afaceri ale ţării cele patru clase primare sau Codul Boerescu în 
aşa chip încât ajung directori de drum de fier și de bancă și milionari. 
Practic e d. C.A. Rosetti, care pune pe Giani să-i stipuleze o plată de zeci de 
mii de galbeni pentru negoţul de palavre exercitat de la 1857 încoace. 
Auzit-au cineva de vrun roșu care, în politică, să fie atât de nepractic încât 
să piarză un ban? Miniştrii daţi în judecată de aceşti virtuoși se disting prin 
absoluta lipsă de simţ practic întru cât îi priveşte, căci au ieşit săraci, căci au 
fost oameni de stat în socoteala averilor lor private, şi sacrificiile ce le-au 
impus celor mai mulți poziţiunea lor oficială le-a jignit multora interesele şi 
avutul lor. Cine-a sărăcit dintre roșii, afară de bieţii Golești cari au luat-o la 
serios? Dar Goleştii erau boieri de neam și autohtoni, deci, ca atari, nu s-au 
uitat la folosul practic, lăsând în seama d-lui C.A. Rosetti admirabila 
calitate de-a concilia interesele sale private cu rolul de martir, de exilat, de 
prigonit, pe care l-a ştiut juca în perfecţiune. Martiriu și patriotism ce se 
traduce în practică în pensii reversibile, în lefuri exorbitante create ad-hoc, 
în sporirea cu 40 la sută a bugetului cheltuielelor, în urcarea birurilor, în 
înmulţirea datoriei publice ş.a.m.d. 

Cât despre folosul practic pentru ideile conservatoare, el e evident. 
Formula unei organizaţii conservatoare, abstracţie făcând de ţară şi de 
poporul istoric, se dovedeşte a fi sterilă și lesne de escamotat. Vedem că 
roşii, maiestri în precupețirea unor asemenea formule, au devenit peste 
noapte din republicani monarhiști şi că primesc orice program politic, 
numai la putere să rămâie. Treaba lor să răsucească și să falsifice principiile 
conservatoare și să pretinză că sunt ale lor. 

Pentru noi principiile sunt un mijloc pentru păstrarea predominării rasei 
române în ţară; pentru ei un mijloc de-a rămânea la putere și a escamota 
încrederea celor lesne de amăgit. Lupta trebuie să devie mai substanţială și 
s-apropie timpul în care, în genere, deosebirea între idei conservatoare și 
liberale, între idealuri abstracte de organizaţie va căta să înceteze. 

Lupta se va naționaliza. De o parte vom întâlni fanarioţii și străinii, de 
orice credinţe politice ar fi, de alta românii proprii și în realitate asimilați, 
abstracţie făcând de principii politice. 

Evreii au zis Congresului de la Berlin: „Sau ţara să fie cum o vrem noi 
sau să nu fie“. Un apropiat viitor va zice: „Sau ţara aceasta să fie în adevăr 
românească, sau nici nu merită să fie“. 


De unde să rezulte în adevăr obligaţiunea pentru ţăran ori pentru fostul 
boier să se lupte în război sau să plătească dări pentru ca Caradalele și 
Goldnerii de toate categoriile să aibă liniştea și mijloacele de-a-i exploata în 
bună voie? 

Oare poporul nostru nu are altă misiune pe pământ decât de-a plăti 
pensii reversibile d-lui C.A. Rosetti și a muri în război pentru a pune 
fundament siguranţei falimentelor frauduloase? 

Espresia etnologică și geografică a statului român să nu fie decât un 
pretest pentru Chiriţopoli de a-și face mendrele, pentru ca străinii să se 
îmbogăţească și să se încarce cu onorile create în numele acestui popor?... 
Ţara Românească nu mai e decât ocazia dată unui grec ca d. C.A. Rosetti de 
a se gera în om de stat şi de a-și face nume? E condamnat acest popor ca 
paginele istoriei lui să fie mânjite de indivizi străini, fără ca aceştia să 
justifice prin muncă sau inteligență o asemenea suplantare? 

„Cumpăna“ ne citează însă state în cari împrejurările ar fi ca şi la noi: 
Statele Unite și Belgia. 

Sunt tocmai statele contra comparării cu cari am protestat totdauna. 
Amândouă formaţiuni nouă, fără caracter național propriu, în cari originea 
locuitorilor e indiferentă, amândouă fără trecut. Tocmai cerința de-a lăsa 
România să se prefacă într-o Americă sau o Belgie a Orientului este aceea 
căreia ne opunem din toate puterile. Nouă nu ne e deloc indiferent 
elementul ce are a determina caracterul şi soarta acestei ţări. Pretindem în 
mod absolut ca el să fie acelaş care-a determinat caracterul țării de la 1200- 
1700 şi de la 1821-1866. O ţară care ar apuca căile americanismului deplin 
devine indiferentă pentru român și e cel mult o espresie geografică, o firmă, 
un hotel, nu o patrie, nu un stat național. 


Dar, zice „Cumpăna“, atât în lumea fizică cât și în cea morală există și domnește 
numai ceea ce are puterea intrinsecă de-a exista şi domni. Este o ciudată filozofie 
aceea care se silește a demonstra că elementele putrede, că decrepitudinea poate 
dobori și stăpâni elementul sănătos și viguros. 


Poate fi ciudată filozofia aceasta, dar nu e mai puţin adevărată. Puterea 
intrinsecă de-a exista şi domni nu este absolută, ci atârnă de la mediul în 
care se exercită. Când un popor încape de ex. sub dominaţiunea străină, 
învins prin superioritatea numerică, elementele sale viguroase și statornice 
vor rămânea jos, iar cele cari se vor adapta mediului nou al robiei, 
lingușşitorii, mincinoşii, viclenii, se vor ridica. Astfel grija cea dendâi a 


fanarioților a fost de-a desființa armata noastră, corp cu corp, pentru a 
nimici mediul în care calităţile rasei române și puterea ei de viaţă se putea 
exercita. La 1874 „Românul“ cerea desființarea armatei pentru cauze de 
economie. 

Istoria noastră e o ilustrare a acestei teorii. În epocele în cari se cerea 
vigoare și o intensivă vitalitate s-au ridicat românii; în epoce de 
dominaţiune străină, exercitată din Țarigrad ori din alte puncte, s-au ridicat 
străinii. 

Adaptabilitatea c-un mediu  nesănătos, nedemn, nu înseamnă 
superioritate organică. 

Stejarul nu creşte pretutindenea, buruienele în tot locul. Aceasta nu va 
să zică că ele au „o putere intrinsecă mai mare de-a exista şi de-a domni“. 
Dacă într-un mediu stricat viclenii şi poltronii înfloresc nu e dovadă că au o 
putere intrinsecă superioară celor inteligenţi şi de caracter, ci numai că 
mediul e favorabil pentru decrepitudine morală, nefavorabil pentru sănătate. 

În stâncă s-a găsit o broască ţestoasă care trăise sute de ani fără hrană, 
adecă tot timpul necesar formațiunii stâncii. Este ea organic superioară unui 
englez, care, nemâncând patru zile, ar turba? 

Victoria finală a superiorității e coada teologică a bătrânului Darwin. Cu 
toată adâncimea filozofiei naturii, el e bun anglican, deci optimist; în contra 
scepticismului ce-ar putea rezulta din teoria luptei pentru existență se- 
ndreaptă aserțiunea că la urmă victoria e a superiorității. Nu superioritatea 
organică învinge, ci adaptabilitatea c-un mediu dat de timp, istoriceşte, dat 
de spaţiu, geograficeşte. Dar naturile viguroase vor căta să întipărească 
mediului caracterul lor, cele slabe se vor adapta ca ceara unui mediu 
nedemn chiar, încât slăbiciunea e din acest punct de vedere un titlu la 
existență. Demult gândeam la o asemenea modificare a teoriei luptei pentru 
existență, văzând cazurile în cari decrepitudinea și paraziţii ajung a esploata 
şi stăpâni elemente sănătoase şi puternice. 


€ 


[7-8 august 1881] 

Despre o pretinsă incursiune a soldaților români de graniță în comitatul 

Trei scaune din Săcuime „Pesther-Lloyd“ scrie, în maniera sa ordinară, 
următoarea; 


De sute de ori am dat reprezentanţilor noştri din străinătate exemplul diplomaţiei 
engleze; nu e vina noastră dacă trebuie să revenim mereu asupra aceluiași exemplu. 
Rugăm pe oricine care cunoaște întrucâtva uzanțele diplomaţiei engleze de-a-și 
închipui următorul caz. Există undeva — nu în vecinătatea Marei Brititanii, ci în 
apropierea celei mai neînsemnate colonii a ei — un popor mic, dar obraznic, căruia 
Anglia i-au adus cele mai mari servicii și care, drept mulțămită, urmăreşte cu cea mai 
îndrăzneață batjocură tot ce e englez. Presa acestei mici ţărişoare (Kleines 
Landchen) batjocorește într-una Anglia; guvernul ei nu lasă să treacă nici o ocazie 
pentru a face guvernului englez orice năzbutie imaginabilă și afară de aceasta micul 
poporaș (Kleines Volkchen) întreţine un cârd de agenţi cari se silesc a aduce poporul 
ce stă sub Anglia la nemulțumire, ba la revoltă chiar. Cu intenţie agenții micei ţări 
răspândesc ştirea că ea în curând va goni pe engleji şi le va lua teritoriul; iar, pentru 
ca lucrul să devie verisimil în ochii ignorantului popor de rând, guvernul micii ţări, 
din greşeală se 'nţelege, pune pe soldaţi să facă o incursiune pe teritoriu englez, să 
ocupe sate și să comită fel de fel de necuviinţe. 

Cum credeţi oare c-ar vorbi diplomaţia engleză cu asemenea canalii? Cazul e 
inimaginabil, căci englezul ar impune tăcere la cea dendâi ocazie obraznicului vecin; 
dar să admitem că prin o miraculoasă constelație de împrejurări lucrurile ar fi ajun 
atât de departe, care credeți c-ar fi soarta principelui, a ministrului, a poporului, care 
ar fi atins astfel vaza Angliei? Englejii sunt oameni practici; ei proced în orice loc 
altfel, conform cu împrejurările locale. Într-un loc restabilesc liniştea, într-alt loc iau 
țara întreagă sub stăpânirea lor, într-alt loc bombardează capitala pân-în fundament, 
ba pe-alocurea s-a 'ntâmplat c-a curarisit pe-un ministru pe jumătate sălbatec c-un 
băț de bambus, dar pururea şi pretutindenea, în Europa ca şi-n cele mai depărtate 
zone, au inspirat respectul numelui englez și, chiar acolo unde nimic nu se respectă, 
au inspirat un fel de sfioasă teamă de orice petec de pământ pe care fâlfâie o treanţă 
cu colorile engleze. 

Acesta e obiceiul englez, e bunul obicei. Și dacă în locurile acelea unde 
sentimentul pentru onoarea și demnitatea acestei monarhii ar trebui să fie mai viu ar 
exista o urmă numai din acea mândrie şi hărnicie, din curajul şi cuminţia politicei 
engleze, ar fi în adevăr cu neputinţă ca o ţărişoară ca România să cuteze de-a-și 
aranja toată politica ei astfel încât aceasta să semene c-o continuă și impertinentă 
provocare a Austro-Ungariei. Nu vorbim aci numai de incursiunea românilor în 
comitatul Trei scaune. Un pericol nu subzistă aci și-n acest moment vagabonții valahi 


vor fi şi plecat, de vreme ce d. ministru de război din București au avut deosebita 
bunăvoință de-a dispune numaidecât ca să se deșerteze teritoriul ocupat. Așadar nu 
cazul în sine ne preocupă, ci gândim la totalitatea relaţiilor monarhiei noastre cu cel 
mai tânăr regat. Cazul din Trei scaune e numai un fenomen ceva mai frapant în 
sistemul politicei române, care are de scop a continua agitația în contra monarhiei 
noastre. Presa, Parlamentul, guvernul, poporul, pe cât are simţ pentru lucruri 
politice, sunt nesleiţi în degradarea monarhiei noastre. Guvernul caută să împiedice 
prin orice mijloace influența legitimă a Austro-Ungariei în Comisia dunăreană, presa 
predică zi cu zi anexiunea Transilvaniei — e adevărat că presa bucureșteană, e atât 
de smintită de-a discuta zilnic anexiunea Bulgariei, Macedoniei, Basarabiei; în 
şcoale se 'ntrebuințează harte, în care toată ţara — până la Segedin — se declară 
posesiune română, iar armata întreprinde tocmai incursiuni pe teritoriul 
Transilvaniei. 

Paralel cu aceasta urmează agitația emisarilor români în Transilvania. 

Amintim că abia acum opt zile am dat seamă, după sorginţi ardelene, că acești 
emisari pregătesc populaţiunea română că în curând „va fi eliberată de cătră ţara 
mumă“. Legătura între această agitaţie şi incursiunea de acum e evidentă. Cei din 
Bucureşti au voit s-arate ţăranilor din Transilvania c-au luat la serios „eliberarea“, 
că de pe acum încă soldaţii români au curajul de-a incurge pe teritoriu maghiar — 
țăranul nu citeşte gazete, chiar între popii româneşti abia se află pe ici, pe colo câte 
unul care ştie să scrie și să citească ca oamenii; lor le vin aceste știri exagerate, ei 
aud vorbindu-se de o bătălie bunăoară, în care, se 'nţelege, eroii români au fost 
biruitori; că i-au alungat numaidecât, aceasta n-o află se 'nţelege nimeni şi astfel 
țăranul află că d-nii misterioşi cari i-au promis atâtea lucruri frumoase totuși n-au 
vorbit așa de fără temei. Incursiunea în ţinutul celor Trei scaune se ține de această 
minare a agitatorilor români ca ilustraţia de text. 

Pe lângă asta ne mai vine în minte că în București, pre cât ştim, poartă coroana 
nouă un prinţ din casa Hohenzollern. Întrebăm acum dacă e cu putinţă să se facă o 
asemenea politică sub un prinţ care-și cunoaște foarte bine originea şi care s-a 
obicinuit a-și utiliza cum se cade foloasele ce i le oferă originea? Presupunem că la 
prompta recunoaștere a noului regat român bunăoară considerația pentru un principe 
german n-a fost cea din urmă și va fi permis de-a întreba dacă originea nu-i impune 
acelui Hohenzollern din București oarecari îndatoriri cari să facă cu neputinţă ca sub 
ochii săi să se urmeze o politică cu totul asămănătoare cu aceea pentru care 
Battenberg, cel instalat în Sofia de Rusia, a avut onorabilitatea de-a da pasport 
ministrului său. Atât de neputincios nu va fi desigur nici regele României încât să nu 
poată pune stavilă acelor scandaloase agitaţii cari, mai curând sau mai târziu, cată 
să devie fatale atât ţării sale cât şi tronului cioplit din nou, precum şi posesorului său. 
Dar pentru leziunea teritoriului unguresc, nu se poate aștepta satisfacţie de la regele 
României. Satisfacţiunea trebuie să şi-o ia guvernul nostru însuși și ea trebuie să fie 
atât de publică, atât de eclatantă, atât de completă precum a fost cea stoarsă cu de-a 
sila de contele Andrassy de la prinţul Milan sub guvernul Ristici — şi aceasta pentru 
o greșală mai neînsemnată decât cea ce s-a comis acum. Nu e suficient de a ne 
mulțumi cu mai puţin decât ceea ce-a obţinut contele Andrassy într-un timp în care 


Austro-Ungaria nu ocupa încă acea vestită poziție dominantă de azi şi când, pentru 
întâia dată, ni s-a dovedit atât nouă cât şi mai cu seamă populaţiunilor din Orient că 
vaza monarhiei nu se poate atinge în nici o împrejurare. 

Să nu ne facem iluzia că, dacă România se va alege c-o impotentă admoniţiune 
diplomatică, cari se manipulează cu atâta seriozitate de cabinetul din Viena, jocul nu 
se va repeta mâni, poimâni, în timpii cei nefavorabili şi c-ar ajunge la capăt atât de 
curând. Dacă România nu va primi o puniţiune precum ar primi-o în asemenea caz de 
la orice altă mare putere europeană, atât interesele cât și supușii acestei monarhii în 
Orient s-ar declara proscriși. Ceea ce i s-ar îngădui fără pedeapsă României ar 
îndrăzni Serbia și Bulgaria. Iar, când s-ar ivi în adevăr un conflict, s-ar manifesta 
poate pe deplin urmările fatale ale acestei slăbiciuni. 


€ 


[7-8 august 1881] 

„Românul“ de joi înregistrează cu zgomotoasă bucurie rezultatul 
balotajului de marți şi însoţeşte darea sa de seamă cu oarecari explicări pe 
cari le crede absolut necesare pentru onor. săi cititori. 

Trebuie să aibă cineva lipsa de cuviință a „Românului“ pentru a mai 
îndrăzni să vorbească de o biată alegere la care, pentru cuvinte expuse la 
acest loc, opoziţiunea s-a abținut de-a lua parte. 

Și „Românul“ vrea să ne facă să credem minunea că a fost în momentul 
de față în Colegiul I al Capitalei 86 de alegători cari să voteze orbește 
pentru un om cu desăvârșire obscur şi de nici o însemnătate publică ca acel 
d. Culoglu, pe care nimenea nu-l ştie? Se vede că libertatea de care s-au 
bucurat guvemanţii de-a-şi exercita prestidigitația împrejurul urnei au 
umplut-o cu voturi. În zilele noastre oamenii cred mult mai lesne în 
repejune de manipulaţie decât în minuni. 


€ 


[9 august 1881] 

Adevărul că în decursul acestor din urmă paisprezece ani elementul 

istoric pământean a fost înlăturat în favorul a d-alde Giani, Cariagdi, 

Carada, Fleva etc., deci în favorul unui element etnic şi moralicește străin 

neamului românesc, acest adevăr îi doare rău pe toți aceia câţi și-au făcut 
din specula patriei și naționalităţii o meserie, un negoţ, o breaslă. 

Când aude cineva că un Fleva ori un Pherekydis pretinde a se interesa 

de România îl poate întreba: „Ce-ţi pasă d-tale cum merge ori nu merge 


Tara Românească? Pese-ţi de ceea ce se petrece în patria d-tale originară, în 
Morea sau cel mult în regiunile hartelor etnocratizate de d. Paparigupolos. 
Tara aceasta, în care vă câştigaţi un codru de pâine, a stat de la 1200 şi pân- 
la 1866 şi fără d-voastră. Dacă va trăi înainte nu va fi meritul d-voastră; 
dacă va pieri nu pe d-voastră vă poate atinge vina, de vreme ce poporul 
românesc n-au fost în drept a vă privi decât ca pe niște venetici de ieri 
alaltăieri, veniţi aci ca să vă hrăniţi, iar nicidecum ca să apăraţi un pământ 
ce nu-i al vostru sau o nație din care în definitiv nu faceţi parte decât cel 
mult prin toleranță, iar nu pe bună dreptate. De vă place staţi; de nu, 
Dunărea-i colo şi pe unde aţi venit puteţi și pleca“. 

Tot acest răspuns li se cuvine şi evreilor și oricăror străini. Nu vă place 
ţara şi poporul? Nu vă convine şovinismul neamului românesc? Nu vă mai 
lasă să vindeţi rachiu amestecat cu vitriol? Graniţele-s aproape. Mergeţi în 
ţara cui vă avusese înainte. Aţi făcut avere? Luaţi-o cu voi și pe ici vi-i 
drumul! Atâta pagubă să fie pe capul acestei ţări cât o suferi ea prin 
emigrarea Caradalelor, Gianiilor, Cariagdiilor şi Pherekyzilor. 

lată singurul limbaj pe care se cuvine să-l ținem față cu această plebe de 
bragagii şi covrigari aristocratizată pe pământul nostru. 

Faţă cu această realitate simplă, ce ne răspunde organul acestor oameni, 
poreclit „Românul“? Că și între conservatori sunt oameni de origine străină. 
Am mai observat că acest argument ad hominem nu dovedeşte absolut 
nimic în contra teoriei noastre. 

Pot d-nia lor să-și chinuiască memoria în toate chipurile pentru a afla și 
între conservatori numiri cari să semene cu ale d-nealor; teoria pe care o 
susţinem e obiectivă, de-o valoare generală secundum veritatem. 
Argumentul în contrariu nu invalidează deloc teza. 

Chiar dacă toţi conservatorii ar fi olandeji sau persani bunăoară, nu 
rămâne mai puţin adevărat că secta Carada, Giani, Pherekydis, C.A. Rosetti, 
Fleva este alcătuită din străini superpuşi fără nici un cuvânt naţiei 
românești; că o esploatează cu neomenie, ca orice străin fără păs de ţară şi 
popor, și că acest spectacol al esclusivei stăpâniri a unei rase şi decăzute şi 
abia imigrate asupra unui popor istoric şi autohton e o adevărată anomalie, 
căreia poporul istoric ar trebui să-i pună capăt dacă ţine la demnitatea și la 
onoarea lui. 

Dar, zice, „Românul“, 


„românii ca toate popoarele cari pășesc spre progres nu se mai ocupă astăzi de-a 
descoperi cine e autohton sau nu“. 


Însă tocmai asta e tema noastră. Rău fac românii că se cred destul de 
înaintați pentru a nu se mai ocupa de aceasta; rău că scad la număr pentru a 
face loc Caradalelor și Goldnerilor; rău fac că se lasă esploataţi de străini de 
tot soiul; rău fac că ţin pe spatele lor cu produsul muncii aceste mii de 
lipitori, nedeprinse la muncă, corupte, viclene și mincinoase cari răpesc 
pământeanului cel din urmă ban și-i iau pânea din gura copilului, pentru a 
se înțoli cu toate trenţele scumpe ale Apusului; rău fac în fine românii că 
sufăr ca asemenea lăpădături să-i guverneze. 

Fac atât de rău încât acești paraziți cutează a înjura trecutul nostru, a 
mânji cu vorbele lor veninoase mormintele vechilor și vitejilor noştri 
Domni, a ne numi pe noi străini în ţara noastră proprie. 

A ajuns atât de departe încât „Românul“ îndrăzneşte a zice că 
aristocrația română, acea aristocrație care azi, grație demagogiei, nu mai 
există, a fost străină. 

În adevăr Roman şi Manea Herescu, ambasadorii lui Mircea Vodă, al 
căror ultim descendent s-a stins acum câţiva ani, Basarabii, Floreştii, 
Bălenii, Filipeştii, Balșeştii, Cănteştii, oameni care au botezat piscurile cele 
mai înalte ale Carpaţilor cu numele lor nu sunt familii istorice; Matei Vodă 
şi Vasile Lupu, a căror oștiri împreună se ridicau la 270.000 de oameni, erau 
o aristocrație străină, fără drept istoric, fără merit. 

Meritele şi dreptul istoric sunt ale lui Zevzecopol și Pehlivanoglu, noii 
veniţi. D-nul Zevzecopol s-a bătut la Valea Albă, d-nul Pehlivanoglu la 
Rovine şi d-nul Pherekydis la Obertin. 

Dacă se va cerceta bine, se va afla că, la adecă, d. Giani a fost duce de 
Făgăraș, d. Carada pârcălab de Hotin și d. C.A. Rosetti vornic de Suceavă. 
Sunt pline cronicele noastre cu numele ilustre ale Zevzecopolilor de tot 
soiul și bătrânul Costin de la Costâna nu știe cum să le ridice meritele mai 
sus! 

Dar, întreabă „Românul“, „contra cui s-a luptat Tudor?“. 

Contra voastră, d-nilor roşii! Contra părinţilor voştri! 

lată ce povesteşte în adevăr Mihai Cioran, adiutantul lui Tudor și martor 
ocular al evenimentelor: 


De la deschiderea războiului, din anul 1806 până la 1812, între Rusia și Poartă, și 
de la 1812 până la 1818, cât a ţinut domnia lui Caragea, şi de atunci până la 1821, 


amândouă Principatele s-au umplut de greci ca niciodată. Marele spătar, şeful 
oştirilor nu se făcea niciodată din boieri români precum nici agă, nici căpitan de 
dorobanţi, precum nici o altă dregătorie care după vechile așezăminte ale ţării avea 
sub dânsele trupe înarmate; ci pe toți aceștia îi orânduia Domnii din grecii lor ... 
Caimacamul Craiovei cu toată suita lui și cu toată oștirea de lângă dânsul trebuia să 
fie greci; zapciii plășilor, vătăşeii plaiurilor, toţi dregătorii cari erau sub dânșii 
trebuiau să fie greci şi foarte rar s-ar fi putut vedea câte un român printre dânșii... 
Mitropolitul ţării, câteșitrei episcopii, toți arhiereii, toți egumenii monăstirilor erau 
greci; în şcoalele domnești toți profesorii, mari şi mici, erau greci. Negoţul din toată 
țara era în mânile grecilor... După tot cuvântul drept şi fără voie te făcea să crezi că 
Grecia întreagă se strămutase în România ... Vocea și puterea boierilor români se 
pierdeau în acel torent de străini ce inundaseră ţara. 


In reclamaţia pe care Tudor o adresează Porții, el zice: 


Necontenitele şi neauzitele patimi şi chinuri ce suferim neîncetat de la Domnii 
greci cum și de la suita ce aduc cu dânşii, şi de la toți grecii, neamul lor, ce s-au 
încuibat în pământul nostru... 


Divanului ţării Tudor îi prezintă un memorand al cărui punct 1 zice: 


Ca Divanul ce înfățișează Țara Românească să ceară prin arzmazar de la Poartă 
desființarea cu totul și pentru totdauna a orânduirii Domnilor greci şi în locul lor să 
se rânduiască Domni pământeni. 


Dar să vedem! 

Tudor a avut căpitani, a numit prefecţi. Este vrun Carada printre ei? 

A numit la Dolj pe Ion Solomon, la Mehedinţi, pe visternicul 
Crăiniceanu, la Gorj pe frate-său, la Vâlcea pe Strehăianu, locţiitor de ban 
de Craiova pe Vasile Moangă. Între căpitani găsim pe Vasile Crăpatu, Barbu 
Urleanu, Ion Oarcă, Ghiţă Cuţuiu, Ion Urdăreanu, Ghemigeanu ș.a. 
Corespondenţa lui cu pașii de din dreapta Dunării o purta un bătrân anume 
Borănescu. 

Nu găsim între toți oamenii aceşti o singură Carada. 

Unde erau Caradalele patriotice pe atunci? 

Aci vom pune pe Ypsilanti să ne răspunză prin proclamația sa: 


Voi, prietenii mei patrioți pe câți întâmplările şi nevoia i-au târât într-aceste 
pământuri ale Moldovei şi Valachiei, siliți fiind de întâmplările împrotivitoare, ați 


ajuns să staţi până și dindărătul trăsurilor boierilor pământeni ai acestor ţări, 
batjocură și ruşine încă neauzită de locuitorii Eladei. 

Câţi însă veţi rămânea surzi la această sfântă chemare a patriei și veţi voi a 
rămânea slugi boierilor acestor două ţări, stând dinapoia trăsurilor lor, să cunoaşteţi că 
de azi nu mai puteți purta arme și că neapărat trebuie să vă îmbrăcaţi în haina acestor 
pământeni şi să vă aşezaţi în naţia lor. Iscălit: Alexandru Ypsilanti. 


Ceea ce au și făcut Caradalele acum 60 de ani. Au îmbrăcat haina 
pământenilor și s-au așezat între noi. 

Ordinul de zi dat de Ypsilanti la Cozia descrie în modul următor pe 
vitejii pe cari-i adunase sub streaguri: 


Ostaşilor! 

Dar ce zic? Blestem şi batjocură! Nu voi mânji niciodată acest frumos și glorios 
nume adresându-mă cătră voi, cari sunteți niște cirezi de nebărbate și nevrednice 
gloate, de adunături, fricoși, dobitoace, leneși și tot ceea ce se poate numi mai prost 
etc., etc. 


Sunt şaizeci de ani de atunci! 

Oamenii bătrâni ţin minte vremea. Se poate crede oare că fiii acestor 
oameni, cari sunt în cea mai mare parte roșii, pot fi buni români? Se poate 
pretinde că acestea ar fi merite suficiente pentru a stăpâni România? Aceste 
nu sunt erezii istorice, precum binevoiește a glumi „Românul“, făcându-se 
că uită cumcă cităm acte autentice. Sunt adevăruri, crude și dureroase 
adevăruri, cari ne inspiră scârbă de aceste adunături ce-au uzurpat rolul de 
politiciani în ţară. Pot oamenii aceştia, a căror părinţi nu ştiau româneşte, să 
aibă vrun sentiment de patrie? Pot ei să iubească literatura, artele, meseria 
națională? Știu ei altceva decât a goni funcţii? Sunt ei altceva decât ceea ce 
ovreii sunt în Moldova? 

lată de ce moldovenii au dreptate să urască pe acești oameni. Ei, 
poporul istoric, au dat mâna și s-au unit cu poporul istoric al Țării 
Româneşti. Când au unit coroana neamului Mușatin şi pe-acea a 
străvechilor Basarabi pe-o singură frunte, când poporul lui Bogdan Voievod 
Dragoş s-au unit cu poporul lui Tugomir Basarab, amândouă ramuri 
odinioară puternice a unei mari naţii a evului mediu, nici unii nici alţii n-au 
gândit că vor ajunge a fi stăpâniţi de ... vorba lui Ypsilant ... de „prietenii 
patrioți ce stau îndărătul trăsurilor boierilor pământeni“. 

Înainte, când vă jucaţi de-a republica, calea-vale! Serurie publica pe- 
atunci Parisul în America, iar teoria „om și om“ era foarte favorabilă 


republicei compuse din orice fiinţe cu care-a umplut Dumnezeu lumea. 

Azi sunteţi monarhiști, regalişti, legitimiști? Apoi se schimbă treaba. 
Monarhia nu se întemeiază decât pe elemente istorice, nu pe venetici și 
parveniți. 

Nu căutaţi cu lumânarea printre conservatori numiri cari pot fi de 
origine străină, dar se află în cronicele noastre în veacul al XVI-lea și al 
XVII-lea. Nu citați pe Rosnovanu, Solescu, Pășcanu, Canta ş.a. alături cu 
onor. C.A. Rosetti ca şi când ar fi tot de-o seamă numai pentru că numele 
seamănă. Nu strecuraţi pe patronul Caradalelor şi Cariagdiilor între 
familiile ce sunt de trei-patru sute de ani în ţară. 

Nu vă oprim, se 'nţelege, de-a fi şi de-a vă simţi români. Ceea ce însă nu 
se cuvine, ceea ce e stricăcios pentru ţară şi pentru rasa română, e ca d- 
voastră, cari faceţi politică pentru a face avere, d-voastră, pentru cari 
manoperele demagogice sunt un mijloc de trai, să determinaţi soarta acestei 
țări, să fiţi elementele ei hotărâtoare. Au căzut boierii? Vie alți români în 
locul lor. Dar români get-beget, de coada vacii cum se zice. Vie Ion Frunte 
Lată, ori Terinte 'Ţară-lungă să puie trebile la cale, iar nu Giani, Cariagdi, 
Carada, Fleva, Chiriţopol, C.A. Rosetti și alții de soiul acesta. 


€ 


O CONFIRMARE NEAȘTEPTATĂ 


[9 august 1981] 
Fără s-o așteptăm, d. I. Ghica dă dreptate teoriei noastre etnologice în 
scrisoarea a IX-a adresată d-lui V. Alecsandri și publicată în „Convorbiri“. 
lată în adevăr pasaje din această scrisoare cari ilustrează teoria noastră 
despre sterilitatea intelectuală a imigraţiunii românizate din proaspăt. 
Deşi tonul scrisorii e beletristic, potrivit cu foaia în care a fost tipărită, 
cititorul va vedea că în mod intuitiv se descrie incapacitatea înnăscută a 
păturei superpuse din România de-a pricepe geniul poporului nostru. 


€ 


DIN EPOCA LUI MATEI BASARAB 


[9 august 1881] 
Sub titlul Moldova acum două sute de ani ziarul „Bukarester Tagblatt“ a 
publicat următoarele: 


Din izvor sigur ni se anunță că nu demult s-a găsit în arhiva orașului Stettin 
(Prusia) două documente istorice foarte remarcabile, cari sunt de o valoare 
nepreţuită pentru istorie și pentru România. Unul din aceste documente este un 
tractat de alianță încheiat la 1650 între principele moldovean Tudor Ștefăniță şi 
regele Carol X, din Suedia, contra polonezilor. Al doilea document este o cronică a 
mijlocitorului suedian care a fost însărcinat cu încheierea acelui tractat şi în care se 
află o descriere interesantă a stărei de cultură de atunci a Moldovei. 

Principatul avea atunci o armată bine instruită de 120.000 oameni. Administraţia 
era regulată, deja existau școli, și legislaţiunea era astfel organizată încât se putea 
număra între ţările cele mai civilizate de atunci. Această stare folositoare o datorea 
Moldova predecesorului lui Ștefan Tudor, principelui Vasile Lupu, care a înfiinţat 
prima tipografie în România, clădind biserica Trei Ierarhi din lași, una din clădirile 
cele mai monumentale ale României. 

De un interes deosebit este următorul pasaj în numita cronică a mijlocitorului 
suedian. El zice între altele: 

„Am sosit în lași în timpul nopţei și am fost primit la barieră de către un oficier 
al principelui, care m-a condus în palatul princiar. Sosind în Curtea acestuia, garda 
prezenta arma, cu care ocazie mi se păru curios că căpitanul comanda în limba 
nemţească. Întrebând despre motivul acestui lucru, mi s-a răspuns că principele 
Tudor, care a trădat pe predecesorul lui în calitate de secretar domnesc, punând mâna 
pe tron, de frică să nu paţă și dânsul tot așa a angajat un regiment nemţesc, făcând 
dintr-însul garda lui personală“. 

Cronicarul, care după cum se vede ochea totul bine, descrie până la cele mai 
mici amănunte moravurile și obiceiurile moldovenilor, traiul lor, ba până şi 
aranjamentul lor. Deja atunci era în Iași în uz Scrânciobul, pe care cronicarul îl 
descrie cu deamănuntul. 

„În urmă, principele Tudor a fost silit să părăsească ţara, refugindu-se la 
credincioșii lui amici, la suedezi. Senatul din Stockholm l-a primit cu mare 
distincţiune, acordându-i în consideraţia înaltelor sale facultăţi spirituale o pensiune 
anuală și dându-i pentru locuinţă castelul de lângă Stettin. de unde întreținea o 
corespondenţă statornică cu tatăl său, care trăia în Varșovia, şi care corespondenţă 
trebuie să se afle în vreo arhivă rusească“. 

Din mici trăsături de caracter, pe care cronistul știe să le grupeze cu dibăcie, ni 
se prezentă înaintea ochilor figura lui Tudor în mod plastic. El ni se arată ca un om 
energic, care nu se sparie de nimic, care cuprinde cu ochiul sigur situația politică de 
atunci a Europei și care apoi nizuieşte a asigura Principatul în contra tuturor 
atacurilor prin întărirea puterilor militare. În privirea vederilor sale filozofice de 
stoic, el şi în nenorocire a suportat cu statornicie soarta sa și a ştiut să-și păstreze 


până la momentul din urmă sprintenia spirituală şi un interes viu pentru viaţa 
spirituală a timpului său. 


Nu e nevoie, pentru cunoscător, a adăoga că aceste documente vorbesc 
de epoca de strălucită memorie a lui Matei Basarab, când Ţara Românească 
avea 150.000 de ostaşi, Moldova 120.000; o epocă pe care am invocat-o de 
atâtea ori zilele trecute în discuţia noastră asupra deosebirilor de rasă din 
România. 

În darea de seamă a foii germane s-a strecutat o eroare de nume. Nu 
Tudor Ștefan ci Ștefan Gheorghe îl cheamă pe acel viteaz boier care-n 
înţelegere cu Matei Vodă răsturnase pe câtva timp pe Vasile Vodă Lupul, ca 
pedeapsă pentru vrăjmășia nejustificată a acestuia în contra bătrânului şi 
valorosului domn al Munteniei. Mai amintim că există un portret xilografat 
excelent al lui Ștefan Gheorghe, din vremea lui, şi că, afară de Suedia, 
Parlamentul Engliterei i-a votat asemenea o însemnată pensie. 


€ 


[10-11 august 1881] 

Ce vor maghiarii cu aliații lor evrei de la „Pesther-Lloyd“ și de la alte 
ziare oficioase cu tonul plin de necuviință și de venin pe care-l țin faţă cu 
românii în genere, cu statul român îndeosebi? Ploaia de invective căzute ca 
din senin din nenumăratele foi ungurești au ele vro rațiune suficientă, 
subiectivă măcar, sau sunt produsul căldurilor caniculare ale acestei veri? În 
asemenea caz se 'nţelege că gheaţa la cap şi dusă de apă rece sunt mijloace 
de înduplecare și liniștire de mai sigur efect decât raționamentele; și 
manifestaţiunile nepoliticoase şi nepolitice ale presei maghiare au nevoie 
mai mult de un tratament solid hidro-terapeutic decât de argumente în 
contrariu logice sau ... materiale. 

Ciudată privelişte ne prezintă ţările de dincoace de Laita. O rasă puţin 
numeroasă, de 4 și jumătate milioane, ca cea maghiară, incultă, fără o 
dezvoltare intensivă a muncii naţionale, servă de pretext la o mulţime de 
cavaleri de industrie, maghiarizați de curând, evrei, slovaci, nemți ș.a. 
pentru a supune unui tratament barbar și nelegiuit popoarele Coroanei 
Ungariei, popoare în genere mai vechi pe acele teritorii decât rasa maghiară 
însăși. Și, când aceste popoare, fie români, fie sârbi, fie alţii, nu vor să se 
lase a li jupi pielea și a li se stâlci organele graiului cu nodurile dulcei limbi 


ungurești, atunci ţipete şi vaiete că se prăpădeşte patria lui Arpad, că e 
înaintea unui abis. 

Dar fie înaintea unui abis. Ce mai pagubă! O formaţiune politică de 
poltroni şi de gură-cască mai puţin, iată totul. Cu înlăturarea d-lor Ugron și 
Bartha nu se desființează nici popoarele Ungariei, nici brazda ei. 

Zi cu zi li se substituie maghiarilor alte elemente, mai trainice şi mai 
muncitoare. Nu le-a rămas în realitate decât privilegiul ce și l-a creat de-a 
ocupa funcţiile publice; încolo negoţul e m mâna evreilor și a germanilor; 
institutele de credit, întreprinderile industriale, navigația sunt pe mâinele 
străinilor; orașele sunt populate de străini. Un vânt în schimbătoarea lume 
politică şi maghiarii părăsesc scena mai săraci, mai ignoranţi, mai 
neputincioşi decum au intrat pe ea la 1866. 

Această conştiinţă a neputinței şi nimicniciei proprii 'i arde şi îi 
mănâncă. Un temperament iute și ordinar 'i face şi mai incapabili de-a 
suporta cu înțelepciune căderea și ruina vădită, deci caută a-și răzbuna pe 
oameni nevinovaţi neputința lor proprie şi și inventează când emisari 
români în Ardeal, când Daco-România, când alte năzbutii toate. 

Un popor care nu e nici destul de cult, nici destul de numeros pentru a fi 
atât de suficient şi care formează abia a treia parte din populaţia ţării ce-o 
stăpâneşte, fără umbră de drept și prin subrepţiune, ar trebui să fie mai 
modest. Aducându-și aminte de câte a suferit el însuși, ar trebui din contra 
să sprijine şi să încurajeze tendențele de emancipare politică, intelectuală, 
economică a conlocuitorilor de altă limbă, ca astfel toate naţionalităţile, 
unite într-un mănunchi, să reziste cu mai mult succes inamicului comun, 
care e totdeuna o civilizaţie superioară. Se urmează însă din contra. Dintr-o 
ţară cu populaţie rară cum e Ungaria emigrează mii de oameni pe an în ... 
America; populaţiile pământene scad la număr și sărăcesc, încât evreii de la 
„Pesther-Lloyd“ propun colonizarea șesurilor cu nemți. Și, cu toată starea 
aceasta de lucruri, maghiarii vor să silească pe oameni de-a deveni 
maghiari? Este aceasta cu putinţă? 

S-a văzut vrodată ca o minoritate incultă și săracă să-şi impună 
naționalitatea sa altor popoare dacă nu superioare, cel puţin egale cu ea? Nu 
s-a văzut nicăiri, nu se va vedea nici aci. 

Norocul maghiarilor consistă, la dreptul vorbind, în împrejurarea că 
bătrânul Deak a cunoscut prea bine că maghiarii singuri ar fi incapabili de a 
forma un stat independent. De aceea i-a lipit de partea de dincolo de Laita, 
ca pe fraţii siameji. Românii, precum și celelalte popoară, au legături vechi 


cu Casa de Austria, mai vechi decât autonomia ungurească, și decât statul 
unguresc de proaspătă memorie. Dacă ungurii s-ar dezlipi de Austria, dacă 
ar înceta principiul ce-i face posibili, nu multe săptămâni ar trece şi s-ar 
alege praful de regatul d-lui Tisza și consorti. 

Tot respectul pentru monarhia habsburgică pre cât prezintă principiul 
unei pacinice convieţuiri de popoare deosebite și străine unele de altele. Dar 
de la această fericită idee de stat, care e tot ce se poate mai ingenios ca 
echilibru de puteri, până la monomania şi esclusivismul maghiarilor e o 
deosebire cât cerul de pământ. Desigur că nu vom include în stima noastră 
pe betyarii foilor ungurești și pe ovreiașii de la „Pesther-Lloyd“. 

Ș-apoi ce aere îşi dau? 

Ce-ar face Anglia în ocazia cutare? Anglia? Dar înainte de toate în 
Anglia funcţionarii nu fură; exemplare de oameni de stat ca d. Lonyay nu 
există; membrii Camerei Comunelor nu au diurnele vândute la cămătari pe 
ani înainte, ca membrii ilustrului Parlament din Pesta; veniturile a zece lorzi 
sunt egale cu veniturile Ungariei întregi. Anglia n-are nevoie de coloniști 
străini, ea care colonizează lumea; în fine oameni de rasă engleză se numără 
cu sutele de milioane, nu sunt patru milioane şi jumătate. Cine are puterea 
Angliei, averea și producţiunea ei și mai cu seamă mintea ei poate să-şi dea 
şi aerul ei. A compara însă o biată stirpe tătară, fie cât de energică, cu rasa 
anglo-saxonă și a aștepta de la ea minunile celei din urmă e curată copilărie. 


€ 


[12 august 1881] 
„Românul“ s-a pus pe studii comparative. Pentru a dovedi că între 
conservatori şi sincerii liberali nu poate exista stimă reciprocă, reproduce 
pasaje din discursurile d-lui Vernescu pe de o parte, pasaje din „Timpul“ pe 
de alta. Fiindcă istoria asta-i face plăcere, suntem departe de-a i-o lua, deşi 
ştim prea bine că nu va putea s-o prelungească, de vreme ce, afară de 
cazurile tocmai citate de „Românul“, ceartă între noi și bărbaţii politici de la 
„Binele public“ n-a fost. Din acele pasaje „Românul“ deduce că între 
grupurile opoziţiei nu poate exista „stima reciprocă şi necesară oricării uniri 
şi încrederea etc.“ 
Fiindcă „Românul“ e în fatala poziţie de-a nu-și mai putea repeta 
priveliştea dihoniei între grupurile opoziţiei, de vreme ce cu citarea unui 
singur caz s-a sleit izvorul și fiindcă se vede a avea un interes dramatic 


pentru asemenea lucruri, noi, cari totdauna suntem dispuși a face servicii 
confraţilor noştri, vom aminti izvoare mult mai fecunde de inspiraţiune 
pentru onor. redactori ai „Românului“. 

Astfel bunăoară s-a întâmplat ca nu un orator, dar însuşi ministrul- 
prezident al unui cabinet roşu, d. D. Brătianu, să-i numească pe deputaţii 
din majoritate „hoţi și precupeţi ai intereselor publice“, trimițându-i la 
„puşcărie“ și la „carantină“. 

Întrebăm: încetat-au „stima reciprocă necesară oricării uniri, încrederea 
fără de care nu poate fi înțelegerea într-un scop comun“ dintre d. Dimitrie 
Brătianu şi marele partid roșu? 

Deloc. 

După apostrofarea majorităţii cu numirile de „hoţi şi precupeţi ai 
intereselor publice“, după ce i-a ameninţat cu puşcăria şi carantina, roşii îl 
aleg prezident al Camerei. 

Suit pe scaunul prezidenţiei, d. Dumitru Brătianu îi compara cu nişte 
„putregaie“ cărora li se va datori nimicirea României. 

Epitetul de „putregaie“ adresat majorităţii contribuie la „stima reciprocă 
necesară oricării uniri“ etc.? 

Ne mai aducem aminte de răposata întru fericire „Presa“. Cari erau 
epitetele zilnice pe cari „Presa“ şi d. Boerescu le dădea partidului roşu? 
„Descreieraţi“, „deşucheaţi“, „bandă de aventurieri“, „Hâdel și Nobiling“ 
etc., etc. 

D. Boerescu a devenit însă ministru și „Presa“ guvernamentală. 

Desigur „stima reciprocă necesară oricării uniri şi încrederea etc.“ au 
fost la culme în acea epocă. 

Nu mai vorbim de alte cazuri. Azi d. Cogălniceanu era numit în 
„Românul“ maistru în  sustracțiune, mâni, devenit ministru, era 
necomparabilul patriot. Baronul în fine, cel care aruncase cadavrul 
României la picioarele contelui Andrassy cu „cuțitul înfipt în pântece“, a 
fost şi este persona grata a partidului dominant; în fine „pionul“ din mânile 
d-lui de Bismarck, agentul prusian, e astăzi marele și eroicul rege. 

Toate acestea adaogat-au „stima reciprocă și necesară oricării uniri“? 
Scriptura zice: „Vedereţi bârna din ochiul vostru, nu așchia din ochiul 
aproapelui“. 


€ 


[13 august 1881] 

În „Grenzboten“, revistă în care ne-am deprins a întâlni de multe ori 

articole inspirate de sferele guvernamentale ale Germaniei ori ale Austriei, 

aflăm articolul de mai la vale pe care-l reproducem fără a-l comenta, de 

vreme ce intenţia noastră este mai mult de-a face cunoscut ceea ce se cugetă 
în regiuni determinante în privirea ridicării Serbiei la rangul de regat. 


COROANE REGALE NOUĂ PE DUNĂRE 


În ultimele săptămâni oblăduitorul serbilor a făcut iarăși o călătorie europeană, 
la care din nou a fost oaspe al împăratului nostru. După cum se zice, această 
călătorie a prinţului s-ar lega cu dorinţa sa de a fi înălţat la rangul de rege și această 
veste se pare a fi întemeiată pe adevăr. În adevăr se pare că prinţul Milan al IV-lea, 
cu călătoria sa la Curțile din Austria, Germania și Rusia, ar fi voit să sondeze în 
persoană dispoziţiile pentru această înălţare și dacă va fi recunoscut. Se vorbește 
deja că această înălțare se va face la 15 iulie, ziua aniversării a III-a a declaraţiei 
Independenţei Serbiei ca stat suveran. După toate știrile prințul ar avea acum toate 
șansele reușitei. 

Vom produce câteva notițe biografice asupra candidatului: 

Prinţul Milan este al doilea în tinereţe dintre suveranii Europei. Numai regele 
Spaniei este mai tânăr decât el, pentru că acesta n-are decât 23 de ani, pe când 
prințul Serbiei are 27. Ba chiar cel din urmă a domnit mai mult decât 14 alți 
suverani, pentru că s-a suit pe tron încă de la 2 iulie 1868, deși încă sub tutelă atunci. 

EI este fiul prinţului Mihail și prinţesei Maria. Tatăl său a fost ucis la 10 iunie 
1868, în parcul de la Top-kapi, ucidere de către asasini puși de către partidul rival al 
descendenților lui George cel Negru, și cari l-au împușcat. Muma sa a trăit mai târziu 
în legături nelegitime cu prinţul Cuza. Tânărul prinţ și-a primit educaţia sa la Paris. 
La 22 august 1872 a fost declarat major şi s-a căsătorit la octombrie 1875 cu Natalia 
Checicu, fiica unui colonel rusesc care apoi a născut la august anul următor pe 
prințul Alexandru. 

Tânărul prinţ a fost totdauna un reprezentant al ambiţiunilor sârbeşti, şi cu acest 
Chip este un caracter îndoielnic atât pentru Turcia cât şi pentru Austro-Ungaria, 


aceasta din urmă având şi ea supuși din viţă sârbească [.. Jt lucrate de Omladina. În 
vara anului 1876, planurile aceste trebuiau să fie puse în lucrare pe hotarele turcești. 


TLacună în text. 

După instigaţiile şi sprijinele Rusiei, Milan a început, împreună cu prințul 
Nichita din Muntenegru, un război contra Turciei, fără motiv. 

Dar acest război s-a mântuit nenorocit; biruinţele sârbești prevestite nu s-au 
efectuat şi în loc de cucerirea Bosniei, care se plănuise la Belgrad, era cât pe-aci 
Serbia să fie cucerită de turci. Înainte de a se sfârși această învingere se făcuse o 
încercare de a se transforma coroana princiară într-o coroană regală. 


General Cernaieff, aventurosul șef panslavist căruia i se încredinţase conducerea 
armatei sârbești, a făcut să se proclame de către armată în tabăra de la Alexinaţ 
ospodarul rebel rege al serbilor. Acesta era un experiment foarte audacios, cu atât 
mai mult cu cât până atuncea armata sârbească nu-l justificase prin izbânzile sale şi 
nici prinţul nu dăduse probe de vitejie în bătăile cele mici din văile de la Morava. 

Țăranii sfioşi şi nedisciplinaţi ai Landverului sârbesc fură totdauna bătuţi de 
către veteranii lui Ahmed Eiub, și prinţul Milan s-a ţinut cu prudență de-o parte de la 
câmpul războiului. 

În urma acestor împrejurări nenorocite, pompoasa proclamaţiune a lui Cernaeff 
nu făcu, chiar la sârbi, decât puţin efect. Ajunsă la cunoștința puterilor europene, 
majoritatea lor o considera poate în tăcere ca un eveniment comic, iar pe față o 
dezproba. Diplomaţilor din Belgrad li se dete de către guvernele lor poruncă de-a 
face cunoscut prinţului Milan, în expresiuni neîndoielnice, că încercarea din parte-i 
de-a-și aroga o demnitate care nu este nici în proporţie cu împrejurările sale, nici cu 
evenimentele de faţă, ar fi considerată de majoritatea puterilor garante cu cea mai 
mare desplăcere și chiar ar putea primejdui dinastia în persoana sa. La asemenea 
sfat, îmbrăcat cu nişte cuvinte așa de prevestitoare de nenorocire, nu s-a putut altfel 
răspunde decât supuindu-se. Așa, esperimentul îndrăzneţ al lui Cernaeff a căzut și 
prințul nu a cules nimic din aceasta decât o satisfacțiune foarte mărginită: de a fi 
interpelat cu titlul de maiestate de către curtizanii săi şi de către niște ofiţeri ruseşti 
adulatori, în timpul de vreo 14 zile. 

Puțin după aceasta marea și pestrița beșică de săpun a rebeliunii sârbești se 
sparse cu desăvârșire prin biruinţa care o repurtase la Djunis îndemânatecia 
comandantului și vitejia ostașilor otomani, şi regele, cu regalitatea pățită la naştere, 
fu silit să ceară smerit mijlocirea Europei pentru a scăpa de soarta cu care-l 
ameninţa dreapta mânie a suzeraniului său. Când victorioasele trupe turceşti se 
îndreptară spre capitală, gonind înainte-le ca lupul o turmă de oi cetele pline de 
spaimă ale ţăranilor sârbi înarmaţi, Milan Obrenovici dovedi calitatea lăudabilă de a 
fi recunoscător pentru graţiare și se obligă îndată a fi liniștit pe viitor dacă i s-ar 
obținea de la sultan să-i acorde păstrarea rangului său princiar și permisiunea de a- 
şi urma guvernarea în condiţiunile de mai înainte. El fu tratat mai generos decât 
meritase. Puterile opriră braţul Turciei, ridicat pentru cea din urmă lovitură, și 
Serbia scăpă cu bătaia. Nu câștigase, dar nu pierduse nimica. Devenise însă mai 
bogată în experienţă și prin urmare mai băgătoare de seamă. 

Se feriră aşadar de participarea la războiul ruso-turc, care izbucnise puțin după 
încheiarea păcii între Serbia și Poartă, și abia la 12 decembre 1877 se făcu 
proclamația către sârbi, chemându-i la liberarea patriei, și se declară război Turciei. 
Răspunsul sultanului la această declaraţiune a fost destituirea principelui, acuma 
însă împrejurările erau mult mai favorabile. Principele Milan, care se făcu acuma el 
însuși comandant suprem al armatei, întâlni pe calea sa numai rămășițe neînsemnate 
ale trupelor turcești, și până la armistițiu, sfârșitul lui ianuarie 1878, luă cu biruinţă 
Pirot, Niş şi o mare parte din Serbia veche. Prin pacea de la San Stefano și prin 
Tractatul de la Berlin el dobândi de la Poartă deplina independenţă şi o sporire 
însemnată a teritoriului său, după care lucru luă titlul de „Alteță“. 


Dorinţele lui erau mai mari chiar atuncea, dar n-au fost satisfăcute în toată 
cuprinderea lor. Cu toate că Congresul de la Berlin luă în seamă faptele împlinite în 
privința României, a Muntenegrului și a Serbiei și le acordă părţi mari de pământ 
cari aparținuseră până atunci Turciei, el se arată totuși surd pentru dorinţele acestor 
țări în privinţa unei înălțări de rang a principilor lor. Manifestarea acestei trebuinţe 
adânc simţite părea a fi atuncea prea timpurie. România, ca și Serbia, primiră sfatul 
politicos de a fi moderați în privința numărului și a însemnătăţii cererilor lor, a avea 
răbdare, mulțumindu-se deocamdată cu lucrurile foarte preţioase obţinute. Mai cu 
seamă Serbia avea tot cuvântul pentru o asemenea moderaţiune. Partea ei de câştig a 
fost mare peste măsură în comparaţie cu acţiunile sale în timpul războiului. România 
a adus jertfe mari de sânge și bani; vitejia armatei sale a contribuit în mod foarte 
esenţial la dărâmarea părţii celei mai mari a domniei turcești în Europa. Serbia însă, 
precum am mai spus-o, s-a ferit a-și frige degetele la focul de război până la căderea 
Plevnei, cu toate că interesele sale nu erau mai puţin în joc decât acele ale vecinului 
său mai întreprinzător şi mai fără teamă. Abia atuncea când, prin puteri covârșitoare, 
se luase fortereța de căpetenie a turcilor, principele Milan, având conștiința că nu se 
mai hazardează nimica, se alie și el cu rușii și românii, iar în „lupta de liberare“ ce a 
urmat de atuncea nu și-au pierdut viaţa nici măcar o sută de fii ai principatului 
crescător de râmători. Când sârbii au fost dotați de areopagul de la Berlin cu un 
mare adaos de pământ mănos se putea zice: Ei seceră unde n-au semănat. 

Aceasta au uitat-o însă sârbii în pornirea lor spre vază și însemnătate. Ei sunt 
hotărâți a imita exemplul care li l-a dat de curând România și este probabil că li se 
va face pe voie. Se pare că este privit ca indiferent dacă, în comparaţia cu motivele 
cari le-a adus România pentru aceeași cerere, pretenţia Serbiei de-a intra în numărul 
regatelor este rău fundată. Principatul dacic, cuprinzând și noua provincie de pe 
malul drept al Dunării, este cu mult mai mare decât regatul Bavariei, ba chiar mai 
mare decât Marea Britanie cu Irlanda; este fertil în mod extraordinar şi bogat în 
comori minerale și are mai mulţi locuitori decât Belgia, decât Portugalia și decât 
amândouă ţările scandinave. Deja înaintea războiului, sub domnia unui principe 
inteligent și onest din casa Hohenzollern, făcuse progrese însemnate pe calea culturii, 
își dezvoltase în mod abil resursele sale, lucrase pentru creșterea naţiunii, înlesnise 
comerțul și agricultura prin construcţia de șosele și căi ferate şi-şi crease o armată 
respectabilă. Prin toate aceste măsuri el dobândise întru atâta bunăvoința puterilor şi 
a popoarelor încât, departe de-a face opoziţie în contra dorințelor ambiţiei sale 
justificate, ele-i urau din suflet fericire la încoronarea clădirii statului și multe zile 
bune într-însele. Cu Sârbia lucrul nu stă deloc atât de bine. Inclusiv cu achizițiunile 
din 1878 are o întindere care nu e egală nici cu a treia parte din întinderea României, 
are părţi întinse de pământ cari nu sunt bune pentru agricultură și nu are nici atâți 
locuitori cât marele ducat de Baden. Mulţi ani d' a rândul a îngrijit rău de afacerile 
sale și, prin suficiența proprie tuturor semibarbarilor, a fost un izvor nesecat de 
supărări şi încurcături pentru vecinii săi, mai cu seamă pentru Austria. Poporul sârb 
se arătă în cea mai mare majoritate indiferent faţă cu binecuvântările civilizaţiunii, 
este în cea mai mare parte în proporţie sărac și n-a făcut nimica pentru a ridica 
comerțul. După cât ştim, principele Milan n-a dovedit niciodată o deosebită 


capacitate sau pornire de a arăta supușilor săi leneşi și neculţi drumul spre obiceiuri 
şi deprinderi mai bune decât acele cari le-au moștenit de la părinţii lor. El este 
întotdauna unealta supusă în mâna unuia sau altuia din intriganţii politici. Nici ca 
om de stat, nici ca ostaș el n-a dovedit o aptitudine deosebită și cu atât mai puţin una 
care merită a fi încoronată. Pare că-i lipseşte chiar darul firesc al curajului fizic, care 
se vede atât de des la popoarele semicivilizate. Dacă-l are acest dar, purtarea lui n-a 
fost astfel încât să fie vădit. Pe când în luptele și bătăliile din munţii de lângă Morava 
compatrioții lui cădeau cu miile, cădeau pentru ambiția lui, el şedea liniștit în 
conacul lui din Belgrad, bea șampanie, fuma țigarete și juca cărți cu curtenii și 
adiutanţii săi. Ceea ce a făcut în urmă la Pirot şi Niș se poate scrie pe-o unghie. 

Când un asemenea principe este a se face rege al unui regat în miniatură firește 
că nu poate să se aștepte a fi salutat și felicitat de opinia publică a Europei ca vecinul 
său mai viteaz și mai isteţ din josul Dunării. Putem însă să pronunțăm speranţa ca 
coroana regală să nu-i prea mărească ambiția, să nu-l lase a se privi ca „regele 
sârbilor“ în sensul cum îl înțelege Omladina, pe care însă Austro-Ungaria nu-l poate 
recunoaște. Nu este în realitate nici un motiv pentru care ospodarul Milan să fie 
titulat de acu înainte rege. Dar fiindcă se pare că nici o putere mare nu are nimic în 
contra promoţiunii sale, dorința inimei i se va împlini probabil peste câteva 
săptămâni. Aibă succes sau nu, ca o însemnată întâmplare istorică nu o va privi 
nimeni aceasta, afară de el însuși. 


€ 


[14 august 1881] 
In privirea pretinsului conflict de graniță din Ardeal ziarul unguresc 
„Nemere“ comunică următoarele: 


La 10 august primarul oraşului Berecic vesti pe prefectul comitatului Trei scaune 
că pe o parte a unui munte revindicat care formează proprietatea oraşului Berecic, pe 
plaiul numit Baltin sau Ianorog, România ridică un pichet și-l ocupă cu soldați. Acest 
pichet s-ar afla 3500 de paşi dincoace de linia graniței. Prefectul comitatului Trei 
scaune raportează telegrafic în aceeaşi zi încă ministrului de interne despre starea 
lucrurilor. El primeşte ordin de la ministru de-a merge în persoană în fața locului și 
de-a cerceta întrucât era întemeiată știrea. 

Prefectul se și duse la fața locului cu vicenotarul comitatului, Nicolae Szentivany, 
organ special al serviciului construcţiunilor, cu delegaţii orașului Berecic și cu 
martori cari cunosc bine localitatea. La 13 și 14 august el revizui granița între 
România și orașul Berecic şi constată, pe baza spuselor martorilor, că pichetul s-ar fi 
construit în adevăr pe teritoriu unguresc, 3500 de paşi dincoace de graniță. 
Dispoziţiile ulterioare ale ministerului sunt cunoscute. 


„Nemere“ zice că încălcarea de teritoriu nu s-a putut întâmpla decât din 
neştiinţa organelor române respective. Locul pe care s-a construit pichetul e 
îndealtmintrelea o pustietate în care arareori se rătăcește vreun om. 


„Pesther Lloyd“ primeşte din Bucureşti informaţiunea că în privirea 
aceasta guvernul nostru s-a arătat foarte prevenitor cătră cel unguresc. 
Corespondentul foii din Pesta află că însărcinatul cu afaceri al Austriei a 
fost informat din partea ministrului nostru de interne că ministrul de război, 
îndată ce i s-a făcut arătare din partea Ungariei, a dat ordine ca să se evite o 
împresurare de teritoriu. Guvernul s-a declarat gata de-a da afacerea în 
seama unei comisii mixte, iar ziua întrunirii acestei comisii, compuse din 
delegați români și unguri, s-a propus pentru 21 august. Delegații români s- 
au numit deja în persoanele d-lor Handoca, prefectul judeţului Putna, 
colonel Barozzi, şef al depozitului Ministerului de Război și colonel 
Cantilli, comandant al unui regiment de dorobanţi. 

Din partea Ungariei s-ar fi delegat Grigorie Beldi, prefect al comitatului 
Mureș-Turda, Iosif Posan, Iosif Potsa, prefect, şi Francisc Farro, subprefect 
în comitatul Trei scaune. 

Pe când însă lucrurile iau această faţă pacinică, încât însuși baronul de 
Salzberg, însărcinat cu gerarea afacerilor legaţiunii imperiale, și-a esprimat 
convingerea că comisia mixtă de graniță va rezolva cestiunea spre 
mulțumirea amânduror părţilor, ziarele ungurești din provincie urmează a 
scorni ştiri alarmante. Astfel foaia „Magyarorszag“ din Chesdi-Oșorhei 
spune că un regiment de soldaţi sub comanda unui colonel a irupt din 
România în Transilvania. Regimentul a ocupat 3000 de pogoane de codru şi 
au tăiat arbori în valoare de un milion de franci. Soldaţii au nimicit patru 
pietre de hotar şi au așezat altele nouă; încă și acum ei păzesc teritoriul 
ocupat. Lucrul e cu atât mai serios, adaogă foaia, cu cât redutele noastre, 
ridicate acum patru ani la Soosmizio și cari costă o jumătate de milion de 
fiorini, au devenit de prisos prin incursiunea aceasta, căci pot fi ocolite. Dar 
şi despre o altă demonstrație pregnantă vorbeşte foaia. Secuii au obiceiul de 
a vizita bâlciul de la Bacău. Din comitatul Trei scaune se esportă mai multe 
mii de cizme într' acolo. Acum se cere meseriașilor în cestiune, sub 
ameninţarea de a le confisca marfa, o vamă îndoit atât de mare decum e 
stabilită în tarif, încât prin aceasta se paralizează negoţul lor cu România. 

Foile au dreptul să întrebe ce e adevărat din toate acestea. Din asemenea 
nimicuri s-au plăsmuit se vede ştirea despre măcelul de la Predeal. O cauză 


neînsemnată căreia însă guvernul n-a găsit de cuviință să-i dea atenţie, 
trecând din gură 'n gură, au luat dimensiuni fantastice. Schimbând numele 
localităţii și obiectul în litigiu, amestecând o întâmplare din Banat cu alta 
din Vrancea, fantazia populară au constituit un basm din o mie şi una de 
nopţi, care-a trecut apoi în ziarele oficioase ungurești sub formă de 
amenințări pe cât de zgomotoase pe atât de impotente, în cele româneşti sub 
forma de istorii romantice. 


„Neue freie Presse“ aduce din Bucureşti ştirea telegrafică că 
corespondentul ei a avut la 10 (22) august o convorbire cu d. C.A. Rosetti, 
care e, ad interim, şi ministru de esterne şi prezident de Consiliu. D-sa a dat 
corespondentului asigurarea pozitivă că toate știrile gazetelor din străinătate 
despre agitațiuni române în Transilvania, Banat ori Bulgaria sunt invenţiuni 
pe cari nu le cred nici cei ce le răspândesc. România nu poate urmări altă 
politică decât de-a se consolida înlăuntru şi de a-şi întrema finanțele, 
căutând a mănţine cele mai bune relaţii cu vecinii. 


€ 


[14 august 1881] 
Ca să nu aibă aparența că împărtăşim cumva ideile cuprinse în articolul 
asupra Serbiei reprodus din „Grenzboten“ repetăm că această revistă e 
cunoscută prin împrejurarea că cuprinde articole inspirate uneori de 
Ministeriul de Esterne din Berlin, alteori de cel din Viena. Fără a intra deloc 
în vederile revistei germane, cititorul se va convinge din tonul puţin 
respectuos al acelui articol că regalitatea Serbiei, deşi nu va suferi piedici în 
recunoașterea ei, e privită cu ochi răi în regiunile dominante din Viena. 
Deprinși a vedea naţiile mici ale Peninsulei Balcanice tratate cu dispres 
de câte ori aspirasiunile lor nu convin puterilor apusene și a le vedea 
ridicate în cer şi lăudate de câte ori se dau după păr și renunsă chiar la 
condisiile lor de existensă în favorul străinătăsii, credem că injuriile aduse 
Serbiei, departe de-a constitui o pagubă, constituie un merit pentru ea şi 
dovedesc că rezistă cu mai multă conștiinsă de sine politicei de colonizare 
şi exploatasie decât alte ţări vecine pretinse mai civilizate. 
Singura noastră intensie era deci de-a face cunoscute cititorilor aceste 
rele dispozisiuni. Se 'nţelege că nu aprobăm deloc maniera injurioasă cu 


care se tratează poporul şi dinastia Serbiei, cauză pentru care nici nu am 
comentat articolul în cestiune. 


€ 


[14 august 1881] 

O neînselegere. 

În unul din articolele privitoare la xenocrasia din Țara Românească am 
întrebat ce-ar fi devenit Carada, Giani ori C.A. Rosetti în alte țări decât a 
noastră, la Braşov bunăoară? 

„Bukarester Tagblatt“, care nu știe românește, ne ține un lung discurs, 
reamintindu-ne câte datorim imigransilor ardeleni, crezând astfel că d-nii 
Carada, Giani etc. ar fi venit de la Braşov. 

Ferească D-zeu sfântul! 

De peste Dunăre sunt venisi acești d-ni, nu de la Braşov. 

Dar întrebarea noastră a fost: Ce ar fi devenit aceşti oameni dacă, 
trecând Dunărea, s-ar fi oprit nu la București, ci la Braşov, dacă s-ar fi 
colonizat nu în Ţara Românească, ci în Ardeal. Nimic nu s-ar fi ales de ei 
fără îndoială. Numai în ţara asta, a nimănui, covrigarii ajung prin politică 
milionari și pensionari reversibili. 

Luându-se după vorbele gazetei din București, „Kronstadter Zeitung“ 
ne sacrifică asemenea pe altarul criticei sale jurnalistice. 

E ne 'nselegere. 

Nicicând n-am confundat și nu vom confunda imigrasiunea ardeleană, 
căreia-i datorim pe Lazăr, pe Marsian, pe Laurian ș.a., căreia-i datorim, în 
secolul al XIII și al XIV, chiar fondarea statelor române, cu Giani, Cariagdi, 
Carada etc. cărora nu le datorim absolut nimic și cari formează aci pătura de 
esploatatori neomenoși ai poporului nostru, fără a prezenta nici o 
compensasie morală sau intelectuală în schimbul acestei esploatări. 

lată singurul înseles pe care cititorul român 'l va fi dat fără îndoială 
cuvintelor noastre, de vreme ce el știe după numele proprii citate cu cine are 
a face. 


€ 
[17-18 august 1881] 


Teoria noastră despre antagonismul de rase din România află multe 
întâmpinări, însă, ciudat lucru, nu din partea ziarelor româneşti. Gazete 
germane, izraelite, „Indépendance roumaine“, care cel puţin e scrisă pentru 
străini, c-un cuvânt cine se simte cu musca pe căciulă răspunde. Dintre 
organele străine scrise în limba română ne răspunde mai cu seamă acela al 
noilor fanarioți care, pentru ironia lucrului, se numește „Românul“. 

Chiar în aceste răspunsuri vedem deosebirea de rasă. Izraeliţii caută a fi 
obiectivi. Se 'mţelege. Capetele sunt anatomic mai bine conformate, mai 
încăpătoare decât capetele stârpiturilor fanariote; de-aceea şi pot avea un 
interes pentru cestiunea pură, în sine, pentru cea etnologică. Organele 
izraelite ne răspund prin analogii istorice. Ne răspund cu normanii cari au 
cucerit Anglia. 

În adevăr, romanii au cucerit Galia, pe urmă au cucerit-o rase 
germanice, tot astfel normanii au cucerit Anglia. În genere lupta fericită de 
rasă, lupta binecuvântată care înalță inimile, care dă preponderență 
superiorității de caracter, lupta din care răsare împăcarea și contopirea este 
războiul. 

Dar oare cu război ne-au cucerit Pehlivanoglu, Zevzechidis și C.A. 
Rosettis? Cucerirea cu arme o compară Bluntschli în viața popoarelor cu 
peţirea, cu nunta, cu selecţiunea adevărată. Dar stârpituri strecurate pe la 
graniţe, fugite de spânzurătorile turcilor, ne-au cucerit pe noi? Exemplul 
Prusiei e iar de natura celui citat de Bluntschli. O mână de cavaleri viteji au 
cucerit provinciile slave; ei au determinat istoriceşte aceste provincii, cari 
au format mai târziu sâmburul viguros al unităţii Germaniei. Șapte milioane 
de slavi au cucerit Rusia de la zeci de milioane de tătari, le-au dat la toţi 
signatura spiritului lor, limba și dreptul, legea și datinile, le-au slavizat. Dar 
le-au cucerit. 

Predominarea, poziţia determinantă a elementului bărbătesc, cuceritor, 
iată ceea ce distinge încrucișările fericite de rasă de încrucișările nefericite. 
Normanii au cucerit Englitera; să nu ne îndoim un moment că tot normanii 
o şi stăpânesc; cavalerii germani au cucerit Prusia, ei o şi stăpânesc. Ei bine, 
românii au cucerit Moldova și [ara Românească, ei ar și trebui să-i 
determine soarta, iar nu Giani, Pherekydis, C.A. Rosetti etc., cari au venit să 
se hrănească aci nu ca să ne stăpânească. 

La noi aceste elemente au cu totul altă origine. Ele sunt intrate prin 
subrepţiune, prin linguşire, prin gudurare, prin viclenie, slăbiciune. Puterea 
fizică şi intelectuală covârșitoare e generoasă prin chiar natura ei. Precum 


cel tare nu pune în luptă piedici, asemenea cel cuminte nu se serveşte de 
tertipuri şi de subterfugii. Caracterul distinctiv al adevărului e sinceritatea, 
ca şi acel al tăriei fizice; deci se vede că amândouă au același izvor 
antropologic: tinereţa rasei, vigoarea ei neatinsă de corupție, fecioria ei. 

D. A.V. Millo, într-o carte publicată de curând, descrie pe țăran, despre 
care nu ne putem îndoi că e în adevăr român, în chipul următor: „El e în 
genere blând, deștept, vesel, generos, ospitalier, îndrăzneţ şi onest“ 

Cum sunt elementele dominante? Tocmai contrariul de ce e țăranul: 
viclene, incapabile de a pricepe un adevăr, maloneste. E dar de înţeles ca 
rasa îndrăzneață, onestă şi deşteaptă să cucerească această ţară, e de înţeles 
chiar cum a putut să-i mănţie autonomia politică de la 1300 şi până azi, nu e 
însă de înţeles, nici admisibil, ca ea să se lase guvernată de gunoaiele 
imigrate ale orașelor, de C.A. Rosetti, Pherekydis, Flevas etc. 

Adevărul susținut de noi era atât de patent încât, asemenea oricării 
evidențe, nu suferă contrazicere; de-aceea nici „Românul“ nu-l tăgăduiește, 
dar caută a-l falsifica. 

lată ce zice ziarul fanarioților: 


Este un fapt necontestat că în decursul veacului al 17-lea și mai cu seamă în al 18- 
lea un număr relativ însemnat de greci au venit în ţară. Îmbrăţișând în orașe tot felul 
de meserii și negoțitorii, la ţară făcându-se exploatatori de agricultură, ei s-au 
amestecat cu poporaţiunea indigenă și, fie prin căsătorii, cei mai mulţi și-au pierdut 
originea străină. Același lucru s-a întâmplat c-un număr de bulgari, ruşi etc. pe cari 
raporturile de vecinătate i-au făcut să se stabilească la noi în ţară, unde s-au 
deznaționalizat încă mult mai repede decât grecii. 

Aceasta este faptul pe care îl ia de bază „Timpul“ în expunerea teoriei sale, fapt 
ce-l vedem, în alte împregiurări și condițiuni, reprodus la toate popoarele. 


În alte împrejurări şi condițiuni, da; nu însă în ale noastre. Prin cucerire, 
nu prin furișare şi subrepțiune, nu prin slugărnicie și lingușire 'l] vedem la 
alte popoare. 

Apoi, în enumerarea lui, „Românul“ citează secolul al 17-lea şi al 18- 
lea. 

Dar celui al 19-lea ce-i lipseşte? 

Dar revoluţia lui Tudor de ce-o uită? 

Dar domnia lui Carol îngăduitorul, cea mai bogată în imigraţiune, sub 
care populaţia străină, care nu vorbeşte nici româneşte măcar, s-a urcat la un 
milion, de ce se uită? 


Pentru veacul al 17-lea și al 18-lea nu răspundem noi, căci Radu (Leon) 
Vodă descrie activitatea străinilor din acele timpuri în vorbe mai energice 
decât ale noastre: 


Miluind Domnia Mea pe oamenii străini cu boierii și slujbe, începură a face și a 
adăoga lucruri și obiceiuri rele în ţara Domniei Mele, cari lucruri toată ţara nu le-au 
putut obicinui, văzând că sunt de mare pagubă. Am căutat să se afle de unde cad 
acele nevoi pe țară și am adeverit de 'mpreună cu toată ţara cum toate nevoile și 
sărăcia este de la greci străini, cari amestecă domniile și vând țara fără de milă şi, 
dacă apucă la dregătorii, ei nu socotesc să umble după obiceiul țării, ci strică toate 
lucrurile cele bune şi adaogă legi rele și asuprite vânzări şi încă și alte slujbe le-au 
mărit şi le-au ridicat foarte ca să-și îmbogăţească casele lor, şi încă multe alte 
obiceiuri rele au arătat, nesocotind oamenii din ţară, străinând oamenii ţării de către 
Domnia Mea cu pizme şi năpăşti şi arătând mare vrăşmăşie către toți oamenii țării. 


Dar oare descrierea nu se potriveşte din cuvânt în cuvânt pentru zilele 
noastre? 

Făceau şi adăogau obiceiuri rele? Asta fac și azi. 

De unde vin sărăcia şi nevoile pe țăran astăzi? 

De la ei. 

Cine amestecă domniile, răstoamă și așază Domni? 

Cine l-au ameninţat chiar pe regele actual cu asasinatul? 

Ei. 

Cine vinde ţara fără milă lui Stroussberg și tuturor străinilor? 

Ei. 

Cine au mărit slujbele, şi-au făcut lefuri de 30, 40 de mii de franci într-o 
țară săracă, ca să-şi îmbogăţească casele lor? Cine-și votează pensii 
reversibile? 

Ei. 

Cine nesocoteşte pe oamenii vechi ai ţării, punându-i pe o treaptă cu 
Carada? 

Tot ei. 

Cine au înstrăinat oamenii țării de cătră Domnia Sa cu pizme și năpaşti, 
ca darea în judecată? 


Ei. 
Cine arată mare vrăjmășie cătră toți oamenii ţării? 
Ei şi iar ei. 


Dar nu spune Alexandri despre 


isteti hidoasa pocitură 
Ce-au semănat în ţară invidie și ură? 


Ciudat lucru. Dar azi, de-ar trăi Radu Vodă, 60 de ani după nu 30 de ani 
înainte de fanarioți, el n-ar face alt portret guvernanţilor decât cel pe care l- 
a făcut în veacul al XVII-lea. 

După mărturisirea „Românului“ însuși vom recunoaște numaidecât de 
ce istoria noastră se 'ntunecă atât de rău în jumătatea a doua a vecului al 
XVII-lea, în cel trecut și-n cel actual. 

Dar „Românul“ ne spune că trei din patru părţi ale întregului popor sunt 
roșie. 

Deie-ni-se voie s-o contestăm în mod absolut aceasta. 

Trei din patru părţi ale locuitorilor ţării, fără deosebire de provenienţă, 
sunt țărani şi aceştia nu sunt nici roşii, nici albi, nici pestriţi. „Românul“ o 
ştie foarte bine, ştie foarte bine că voturile acestor români adevăraţi sunt 
determinate, cu mici escepţii, de guvern, oricare ar fi el, şi că, în genere, 
țăranul n-a ajuns a citi nici scrierile d-lui C.A. Rosetti, nici ale noastre. 

E vorba aci nu de poporul românesc în genere, ci de elementele 
determinante. E necontestat și necontestabil că între roşi se află mult mai 
mulți străini decât în orice alt partid din ţară, că partidul roşu este o 
Internaţională pe acţii pentru exploatarea ţării şi a poporului nostru. 
Fanarioţii, zburătăciți prin mișcarea de la 1821, s-au constituit într-o 
societate secretă mai întâi ca ramură a Internaționalei revoluţionare 
europene, mai târziu şi mai cu seamă sub Carol Îngăduitorul ca societate 
anonimă de exploataţie a Ţării Românești, deci înainte de toate a bugetului. 
Acesta e apoi izvorul milosteniilor şi pensiilor reversibile împărţite la greci 
veniţi chiar la 1830 ori 1840, destul să fi fost agenţi electorali roşii. Lucrul a 
ajuns atât de departe încât, dacă un fanariot n-are post, i se creează un post 
anume pentru el, ca să poată ciupi din buget. S-au creat în acești din urmă 
ani sute de funcţii nouă, numai pentru a căpătui în ele o sumedenie de 
nevolnici intelectuali şi fizici. 

Partidul roşu cu organizaţia lui stricată, cu ascultarea absolută ce dă 
unui fanariot bătrân, nu e un partid politic, ci o societate secretă, duşmană 
statului, analogă cu Maffia şi Camorra, semănând mult cu ramificațiunile 
Alianţei izraelite. Alianţa izraelită luptă pretutindenea pentru a ridica pe 
evrei, nimicind chiar pe conlocuitorii lor creştini; partidul roşu lucrează 
pentru a nimici orice e român, pentru a substitui pretutindenea românului pe 


fanariot sau cel puţin oameni tot așa de corupți ca fanarioţii, spre a 
dezmembra și a otrăvi poporul românesc. 

De aceea nu sunt a se confunda oamenii cari votează pentru roşii pentru 
interese, posturi sau lefuri, cu adevăratul partid roşu care consistă din 100- 
200 de fanarioți constituiți în societatea secretă al cărei șef este d. C.A. 
Rosetti. Dacă-i vom număra pe acei ce formează partidul roșu adevărat, 
determinant, cum e reprezentat în Camere, în jurnalistică, în oficiile 
publice, vom găsi puţini, foarte puţini români între ei, şi încă şi aceştia din 
numărul amăgiţilor. Nu ni se citeze Goleștii, cari erau dintre cei pururea 
amăgiţi, sau un Brătianu, ca uscătură din codrul verde. 

Pentru a reveni de unde am plecat, zicem: Nu oprim pe nimenea nici de 
a fi, nici de a se simţi român. Ceea ce contestăm însă e posibilitatea multor 
din aceştia de a deveni români deocamdată. Aceasta e opera secolelor. Până 
ce însă vor fi cum sunt: până ce vor avea instincte de pungășie și de 
cocoterie nu merită a determina viața publică a unui popor istoric. Să se 
moralizeze mai întâi, să 'nveţe carte, să 'nveţe a iubi adevărul pentru el 
însuși și munca pentru ea însăși, să devie sinceri, onești cum e neamul 
românesc, să piarză tertipurile, viclenia și istericalele fanariote. și atunci vor 
putea fi români adevăraţi. Pân-atunci ne e scârbă de ei, ne e ruşine c-au 
uzurpat numele etnic al rasei noastre, a unei rase oneste și iubitoare de 
adevăr care-a putut fi amăgită un moment de asemenea panglicari, căci și 
omul cel mai cuminte poate fi amăgit o dată. Dar domnia noilor fanarioți 
cată să se mântuie dacă acest popor ţine la onoarea lui, la demnitatea lui, la 
numele lui şi în fine la existenţa lui fizică, otrăvită de rachiul jidovesc, la 
existența lui intelectuală și morală, otrăvită de stârpiturile demagogiei 
fanariote. 

Dar „Românul“ întreabă cum am putut avea îndrăzneală de a nega 
originea și ideile româneşti a roșiilor. 

Vezi d-ta. Ba trebuia să ne luăm căciula și să cerem iertare d-lor C.A. 
Rosetti, Pherekydis, Giani, Carada că sunt caţaoni. Dacă există vro vină aci, 
e a lor, nu a noastră fără îndoială. 

Dar, la dreptul vorbind, sunt aceşti oameni măcar împământeniţi? 

lată o cestiune serioasă. 

Sunt în ţară români ardeleni cari au servit statului câte 30-40 de ani, 
sunt sași așezați din timpii Basarabilor cu anume privilegii, sunt familii 
evreieşti, puţine în adevăr, dar vechi, cel puţin de după Petre cel Șchiop, 


apoi maghiari, germani, mai știm noi ce. Ei bine, la toţi aceștia, pentru ca să 
exercite drepturi politice, se cer încă formalități de împământenire. 

Întrebat-au oare cineva dacă d. Fleva, Caligaris, Giani, Carada, 
Cariagdi, Pherekydis, Culoglu etc. sunt împământeniţi în regulă? Ne 
rămășim că cei mai mulți dintre ei sunt neîmpământeniţi, au fost până ieri 
supuşi turceşti şi greceşti, azi supușii nimănui. Chiar d. Rosetti declară în 
scrisoarea către izraeliții din Capitală că luase pasport turcesc, se 'nţelege că 
în calitate de supus turcesc. Se ştie că turcii dădeau bucuros asemenea 
paspoarte pentru că ele însemnau o contestare a suveranității României. 
Astfel d. C.A. Rossetti, pentr-un interes momentan, nu pregetă a opta pentru 
cetăţenia turcească, lovind în față suveranitatea pretinsei sale patrii. 

lată în adevăr unde am ajuns. De la români ardeleni ori macedoneni 
cerem împământenire. De la Flevas, Giani, Carada n-o cere nimenea. 


€ 


[19 august 1881] 

„Pesther Lloyd“ polemizează cu „Neue freie Presse“ asupra unui articol 

în care această din urmă foaie luase apărarea României în contra articolelor 
ungurești. Foaia din Pesta scrie următoarele: 


E una din cele mai nobile trăsături din viaţa şi activitatea „Noui prese libere“ 
că se interesează cu stăruinţă și plăcere de cei slabi și nevârstnici, până când mai e 
ceva de ruinat în ei, începând cu Turcia şi cu Midhat Paşa, până la Ristici, proclamat 
Bismarck al Serbiei, până la cel mai tânăr dintre regate. Da, România e azi aceea pe 
care ziarul o acopere cu corpul lui pentru a o apăra de furia persecutorie a 
maghiarilor, cărora le mai declară în treacăt, însă c-o manieră cu totul suverană, că 
politica esterioară a monarhiei nu poate ajunge să atârne de predilecţiile și marotele 
ungurești! Predilecţii și marote ungurești? Ni se pare că „Noua presă liberă“ n-ar 
avea de zis nimic dacă politica internă a Austriei ar putea atârna în acest moment de 
aceste predilecțiuni și marole, ca-n timpul articolelor fundamentale; dar politica 
esterioară, adică relaţiile monarhiei cu România, aceste trebuie să rămâie păstrate 
pasiunii private a „Nouăi prese libere“ și maghiarii n-au să se mestece în ele. Dar să 
fim drepţi. E foarte omenește, mai mult, e foarte creştineşte ca o gazetă austriacă să 
pună prisosul ei de putere la dispoziția regelui Carol, atât de strâmtorat de monarhie 
şi de Ungaria îndeosebi. Cugete numai cineva cât de rău i-am tratat pe români şi cât 
de mărinimoși şi plini de abnegaţiune au fost ei faţă cu noi. 

Cu mult înainte de-a fi vorba de emanciparea României, Austro-Ungaria, și 
anume sub conducerea unui bărbat de stat maghiar, a recunoscut dreptul 
Principatului de-a încheia tratate, l-a dezlipit astfel de suveranitatea Porții şi l-au 


așezat pe bazele dreptului public al independenţei. În Congresul de la Berlin, Austro- 
Ungaria a fost aceea care-a apărat interesele României în contra aliatului ei de la 
Griviţa. În cestiunea evreilor şi a Arabilor-tabiei diplomaţia austro-ungară a fost 
aceea care-a intrat în foc pentru România. Avansarea principelui Carol la rangul de 
rege s-au favorizat cu viociune în Viena, și diplomaţia austro-ungară a fost aceea 
care-a netezit cutele noui mantii regale, pentru ca Carol I să se prezinte cu ea ca o 
figură atât de impozantă înaintea Europei. Acesta a fost fără îndoială un tratament 
foarte despreţuitor și cu toate astea cât de amabilă a fost România! În Bulgaria și în 
Macedonia a intrigat şi a strigat în gura mare că Austria îmblă cu planuri ambiţioase 
prin regiunile acele. În cestiunea Dunării a făcut un zgomot nemaipomenit, ale cărui 
efecte n-au contenit nici azi. 

Supușii austro-ungari sunt espușşi la orice ocazie vexaţiunilor celor mai rele ale 
autorităţilor româneşti, iar în cestiunea dărilor comunale, România au înfrânt pur și 
simplu drepturile stipulate prin tractatul de comerț. În școli s-au introdus carte cari 
semnalează pretenţiile României asupra unor întinderi mari din teritoriul unguresc. 
Sub ochii guvernului român se  întreţin legături trădătoare cu valahii din 
Transilvania, iar urmările acestor agitațiuni sunt întrecute numai prin nerușinarea cu 
care se tăgăduiesc. Pentru a încorona toate acestea se întreprinde o primblare 
militară peste graniţă, desigur numai cu intenţia de-a demonstra pipăit conaționalilor 
valahi din Transilvania cât de nelimitată e puterea regelui Carol. 

Se poate deci ca o gazetă austriacă să nu se 'nfunde în declamaţii în contra 
impietărilor ... maghiarilor? Dar să lăsăm astea. Marotele și predilecţiunile „Nouăi 
prese libere“ nu ne preocupă în fond decât foarte puţin şi lucrul e prea serios pentru 
a fi tratat din punctul de vedere al unei polemice de ziar. Cine înțelege și simte 
demnitatea și interesele monarhiei știe că aci e vorba de unul din punctele cele mai 
dureroase ale politicei noastre orientale, care trebuie vindecat în orice caz, căci 
altmintrelea ar deveni o boală organică, care va roade întreaga noastră poziţie din 
Peninsula Balcanică. Nu atitudinea României în cutare ori cutare cestiune e 
importantă și, dacă în o cestiune ori alta se arată antagonism între noi și regatul 
vecin, nu trebuie se 'nţelege să ne pierdem sărita, căci abia există vro relaţie cât de 
amicală, care să fie în acord în toate cele. Dar ca toată atitudinea politicei române să 
stea zborșită în contra noastră; ca acţiunile României să constituie o sumă de 
ostilități şi rea voinţă contra Austro-Ungariei și numai contra Austro-Ungariei; ca să 
n-avem de înregistrat nici un act care să ne dea dovadă de dispoziţiile amicale ale 
guvernului român; aceasta e un fapt de care ne 'mpiedicăm căci — abstracţie făcând 
de relațiunile speciale cu România — el descopere o eroare cardinală a întregei 
noastre politici orientale, eroarea de-a ne fi înduplecat a crede că independenţa 
statelor balcanice cuprinde cea mai bună garanție pentru conservarea intereselor 
noastre în contra poftelor de putere ale Rusiei. 

O putem spune astăzi franc și pe faţă: nu gingăşia exagerată pentru România a 
inspirat diplomaţia noastră când s-a interesat cu atâta căldură de interesele statului 
vecin și desigur nu trădăm un secret constatând ideea hotărâtoare care-a fost că 
statul neslav care formează o insulă în valurile naționalităților slave trebuie întărit, 
trebuie a i se da capacitate de rezistență, pentru ca în alipire, în alipire morală de 


Austro-Ungaria să serve scopurile unei politici conservatoare. Pentru nici unul din 
statele, nici una din naţionalităţile din Balcani nu erau date supozițiunile naturale ale 
unui asemenea calcul ca-n privirea României și naţiunii române. Ceea ce România 
poate aștepta de la Rusia a aflat-o; şi a aflat-o de facto în timpul războiului și după 
război, în Congresul de la Berlin și după el, în toate fazele complicaţiilor şi 
soluţiunilor dramaticului proces. Dar e și în natura lucrului ca Rusia să nu se 
silească de-a sprijini aspiraţiile României în socoteala consângenilor și a aliaţilor ei 
slavi. Dacă, cu toate acestea, noul regat stă străin, ba chiar ostil în faţa-ne, ca 
oricare altă satrapie rusească din Balcani, nu este asta sentinţa cea mai reprobatorie 
în contra esenței politicei de emancipare? Să nu ni se zică însă că o Românie care-și 
păstrează pizmătareţ independenţa ei faţă cu noi, ba o manifestă cu asupra de 
măsură, se va purta tot astfel faţă cu orice altă putere. 

Eroare deplină. 

Căci aci e adevărată zicerea: Cine nu e cu noi e contra noastră. E o nenorocire 
poate, dar n-o putem schimba: problema orientală se subţie în cestiune de 
antagonism între Austro-Ungaria și Rusia. 

O conciliare a acestui antagonism e neimaginabilă și Rusia face tot ce-i stă prin 
putință pentru a înăspri conflictul, pentru a grăbi poate evoluţiunile finale ale 
procesului. În acest antagonism nu există, pentru statele mici poziţie neutrală sau 
independentă; trebuie să se hotărască: ori cu noi, ori cu Rusia. Ba, chiar abstracţie 
făcând de cestiunea de putere dintre Austro-Ungaria și Imperiul rusesc, chiar între 
împrejurări pacifice, nu poate fi vorba de-o independență absolută a statelor 
singulare din Peninsula Balcanică, de un drept absolut al lor de a-și determina 
voința. Pe cât de puţin putea Wurtembergul bunăoară să urmeze o politică 
independentă, pe cât timp nu se limpezise cearta între Austria şi Prusia pentru 
predominațiunea în Germania, tot atât de puţin poate România să facă o politică 
independentă până când nu se va fi decis cearta între monarhia noastră şi Rusia 
pentru preponderanţa în Orient. De aci rezultă necesitatea pentru orice stat singular 
din Balcani şi mai cu seamă pentru România, o necesitate nu viitoare ci actuală, nu 
numai mediată ci cu totul directă, de-a alege între, noi și Rusia. Dacă vom găsi că 
politica română se manifestă în toate cele în mod ostil pentru Austro-Ungaria e 
dovedit clar că ea a căzut în partea Rusiei și... avem a ne purta în consecinţă. 

Nu e 'n puterea noastră de-a da impuls unei, formaţiuni retroactive în relaţiile 
create din nou în Balcani. Fie creaţiunile acestea pătrunse de spirit raţional, fie 
productele unei întâmplări lipsite de înţeles, ele există și nu pot fi șterse de pe faţa 
pământului. Dar azi e încă în puterea noastră de-a pune în acord creaţiunile nouă cu 
necesitățile noastre. Fiindcă independența absolută a micilor state e în practică cu 
neputinţă și fiindcă fiecare din ele care nu caută a se alipi de monarhia noastră 
devine necesarmente un instrument al politicei rusești, avem datoria de-a câștiga 
garanţii pipăite pentru ca statele din vecinătatea noastră imediată să aparţie sferei de 
putere a Austro-Ungariei, fără prejudiţiu pentru autonomia lor. Și mai cu seamă 
România. Peţirile noastre s-au dovedit nefolositoare până acum și toate serviciile 
amicale au rămas fără succes. Fi bine, s-aruncăm odată toată greutatea morală, a 
monarhiei noastre, până ce oamenii de stat ai României vor fi pătrunși de 


convingerea că nu le e permis de-a se dezlipi de solidaritatea naturală a intereselor 
lor cu Austro-Ungaria și că această comunitate cată să se manifeste prin fapte. 


Pân-aci cităm pe „Pesther Lloyd“. 

N-avem nevoie a spune că în relațiile României cu Imperiul austriac, cu 
monarhia habsburgică, formațiunea unui regat unguresc aparte, îmbibat de 
toată deşertăciunea și lipsa de omenie a unei rase inculte și suficiente, nu 
are nici o influenţă și nu joacă nici un rol. Ele pot fi bune ori rele, abstracţie 
făcând de Ungaria şi mai cu seamă de maghiari. 

Din contra, dacă există în adevăr un fapt dincolo de graniță care să 
lipsească relaţiile amicale ale statului nostru cu monarhia austriacă de 
cordialitatea naturală, acesta e esclusiv numai poziţia privilegiată a 
maghiarilor în monarhie, suficiența și imperturbabilitatea cu care această 
mână de oameni neliniștiţi și ignoranţi caută a-și da aere de putere mare 
înlăuntrul unităţii monarhiei. Dacă există vro piedecă care să 'ntunece 
conştiinţa solidarităţii de interese, aceasta e procederea maghiarilor față cu 
popoarele cari prin pactul dualist de la 1866 au avut nefericirea de-a 
schimba un guvern onest şi părintesc pe unul malonest şi vexatoriu. 

Dar ideea noastră nici nu este că avem a alege între sfera austriacă şi cea 
rusească. Din contra, prin o accentuare din ce în ce mai hotărâtă a 
independenţei României, prin înlăturarea absolută a oricărei preponderanţe 
fie apusene, fie răsăritene, conflictul se evită sau cel puţin se amână, și nici 
grăbirea evoluțiunilor lui, nici favorizarea nu e în interesul țării noastre. De 
aceea credem că e de datoria noastră de a evita oricare fapt ce-ar face pe 
Rusia să bănuiască că înclinăm pentru preponderanţa austriacă, oricare fapt 
ce-ar îndreptăţi pe Austria de-a crede în preponderanţa Rusiei. 

Dacă maghiarii n-ar fi la mijloc, dacă românii din Ungaria ar avea 
drepturi politice analoage cel puţin cu ale croaților, cehilor, polonilor, n-am 
avea cuvânt a vedea în Austria o putere străină, și atunci s-ar putea vorbi de 
relaţii analoge cu acele ale Wurtenbergului. A alege între un stat în care 
românii se bucură de deplină libertate de dezvoltare şi-ntre altul, unde 
condiţiile de existență ale rasei române sunt mult mai rele, n-ar fi greu. 
Maghiarii însă, și numai ei, sunt de vină că monarhia vecină face la noi 
efectul unei puteri tot atât de străine ca și Rusia. De-aceea am spus-o de 
mult că cestiunea preponderanţei Austriei în Orient se rezolvă de facto nu în 
Bucureşti, nici în Belgrad, ci în Ardeal. 


A presupune că în România ar fi existând ideea unei cuceriri a 
Ardealului e absurd. Roşii, cari esploatează totul în folosul instinctelor 
bugetofage, se serviseră în adevăr pe la 1866 de această gogoriță, pentru a- 
şi da un înţeles politic care le lipsește — și roşii sunt tot atât de străini de 
România ca redactorii lui „Pesther Lloyd“ de Ungaria; sunt aceeaşi breaslă 
de exploatatori ai intereselor publice. Precum evreii şi foile lor din Pesta n- 
au altă treabă decât de-a băga vrajbă între naţionalităţi și a le întărâta una 
asupra celeilalte, tot astfel fanarioții noştri aflaseră de cuviinţă a porni un 
vânt de cucerire în care românul, om cu minte și așezat de felul lui, n-a 
crezut niciodată, având conştiinţă clară, că un asemenea lucru e cu 
neputinţă. Dar dacă pe de o parte recunoaștem neputința noastră ca stat de a 
veni vreodată în ajutorul consângenilor de peste Carpaţi, dacă evităm chiar 
de-a înrăutăţi relațiile lor, deja destul de rele, cu ungurii prin agitaţii pe care 
le inventează „Pester Lloyd“ și foile ungurești, sugându-le din pana cu care 
scriu, pe de altă nu e de tăgăduit că simpatii prea manifeste pentru împărăţia 
austriacă ar fi — din cauza ungurilor — cel puţin tot atât de impopulare la 
noi ca şi simpatiile pentru Rusia, pe cât timp ele nu vor fi justificate în ochii 
opiniunei noastre publice prin egalitatea naţionalităţii române cu celelalte 
naționalități ale monarhiei învecinate. 


€ 


[20 august 1881] 

Mai zilele trecute „Monitorul“ a publicat un regulament pentru 
înființarea de ... spitaluri în sate. 

Spitaluri în sate! 

lată în adevăr signatura guvernului şi partidului roșu. Poporul acesta e 
atât de esploatat, tratat cu atâta neomenie, otrăvit zilnic de frații d-lui 
Rosetti, cu care a împărțit „mielul paştelor“, încât are nevoie de sticle de 
medicament. 

Curioasa necesitate de a înființa spitaluri în sate — ceea ce nu mai e 
nicăiri în lume — dovedeşte cum în mod artificial s-au dezvoltat o 
morbiditate în satele noastre care nu s-a mai pomenit nicicând, nici în timp 
de epidemii. 

Iată în adevăr unde am ajuns. Până și sănătatea fizică a poporului 
nostru, robit de uzură, stors de corupția administrativă, otrăvit de jidani, e 
compromisă atât de adânc încât trebuiesc spitaluri în sate. 


Noi, bunăoară, am crede că o puşcărie în care să încapă xenocraţia de 
toate categoriile ar fi cu mult mai practică; căci ceea ce trebuie schimbat e 
regimul de trai al ţăranului, care nu se poate îmbunătăţi decât cu starea lui 
materială, care îmbunătăţire iar nu poate avea loc decât înlăturându-se 
pătura de pungași și de cocote care îl guvernează. Dacă Mihăleştii şi 
Chiriţopolii și-ar găsi locurile cuvenite în „spitalul iubirei de oameni“ de la 
Văcărești, atunci spitalele pentru boale fizice în sate n-ar fi necesare. Dacă 
bugetul statului n-ar fi el însuși un imens spital pentru nevolnicii intelectuali 
cu patru clase primare, pentru aristocrația covrigului şi simigului, n-ar fi 
nevoie de sticle de medicament pentru săteni. 

Un medic cu minte care nu seamănă cu doftorii lui Moliere, un medic 
modern știe că neputincioase sunt leacurile când regimul alimentar e rău; că 
nu există buruieni contra sărăciei, contra lipsei de alimente suficiente, 
precum nu există buruieni în contra uzurei, în contra semidocţilor, în contra 
postulanţilor, în contra Caradalelor, în contra cumulului. Sau, dacă există în 
adevăr ramura de alun ori lujerul cânepei, ele sunt pentru uzul estem, nu 
pentru cel intern şi curarisesc boale patriotice și reversibile, nu fizice. 

Deci, precum am zis, boalele fizice bântuie populaţiile noastre din cauza 
regimului rău alimentar. Acest regim nu se poate schimba decât prin 
îmbunătăţirea sorții materiale a ţăranului și această îmbunătăţire nu-i cu 
putință decât prin o reorganizare socială care să-l asigure în contra 
exploatării sub orice formă ar veni, fie sub forma datoriilor contractate 
pentru a plăti birul, fie sub aceea a prestaţiunilor exagerate, fie în fine sub 
aceea a datoriilor pentru băuturi. A veni cu sticla de medicament acolo unde 
mizeria s-a produs în mod artificial prin biruri, uzură, rău nutriment, muncă 
executată manu militari, a crede că cu buruieni se înlăturează o stare de 
lucruri ale cărei cauze sunt sociale şi politice este o şarlatanerie demnă de 
un fanariot bătrân, dar nedemnă de o nație care-și are minţile la un loc. 

Ce s-ajute terapia, arta de a vindeca, care, din anticitate şi până azi, mai 
n-a făcut progrese contra rezultatelor administraţiei Chiriţopolilor, 
Mihăleştilor, Simuleştilor? 

Cu clistirul se reduc dările, se fac oamenii stăpâni pe echivalentul 
muncii lor, se face păşunea mai ieftină? Bleasturul va desfiinţa ierbăritul pe 
gâște și găini, decocturile vor face din Zevzekydis român și din 
Pehlivanoglu patriot, hidratele, acidurile și oxidele vor reda poporului 
românesc buna lui stare materială, trezvia morală, priceperea şi vioiciunea, 


bucuria de viață şi de muncă pe care o avea acum douăzeci treizeci de ani 
sub regimul defăimaţilor boieri? 

Ca mai ba! 

Da! Buruienele lui Vlad Vodă Ţepeş și decocturile lui Lăpuşneanu ar 
avea poate efect, dar aplicate nu ţăranilor, ci cumularzilor grecotei din 
sferele dominante. 

Venim la principiul pe care l-am stabilit demult în coloanele acestei foi. 
Regimul vechi, oricâte defecte ar fi avut, capabile însă de îmbunătăţire, era 
ieftin. Pentru a susținea un regim pe care, surâzând, d. C.A. Rosetti îl 
numea „la Circ“, compus din zece boieri mari și treizeci de boierănași mici, 
țăranul plătea acel tradiţional galben pe an din prisosul lui. În fine 
trebuinţele acelor patruzeci de oameni erau mici și lesne de satisfăcut: astăzi 
o Carada cheltuieşte mai mult decât Iordache Filipescu, care era putred de 
bogat, cum se zice. Sarcina socială era ușoară, era în raport cu puterile de 
producţiune ale poporului! Dacă țăranul trăia rău ori bine, în belșug sau în 
sărăcie, forţa musculară pe care avea a o pune la dispoziţia societăţii, a țării, 
era minimă; echilibrul între puterea musculară cheltuită și între restituția 
acestei puteri prin alimente era deplin. Acest echilibru e acum stricat. Sute 
de mii de greco-bulgari şi de jidani trăiesc azi de pe spatele aceluiași număr 
de muncitori; aceştia caută să-și înzecească munca pentru ca să susție noua 
sarcină socială și cu toate astea regimul alimentar, departe de a deveni mai 
bun, e mult mai rău decât înainte. Există sate mari în cari nu găsești o oca 
de lapte, o găină, un ou. Cultura vitelor, aşadar și alimentele de proveniență 
animalică, au scăzut în mod înspăimântător; ţăranul nostru e silit de 
organizaţia socială, de greutăţile ce i le impun esploatatorii străini, să devie 
vegetarian. 

Și cu toate aceste cheltuiala de putere musculară ce i se cere, manu 
militari chiar, este nemăsurat de mare pe lângă cea din vremea în care el 
păștea oile pe moşiile boierilor şi ara mai numai pentru trebuinţele lui. 

Vechiului proprietar istoric, care avea o sinceră iubire pentru oamenii 
lui, cu cari trăise din neam în neam împreună, i s-a substituit noul proprietar 
parvenit sau arendașul grec ori ovrei, care nu vede în ţăran nici pe 
compatriotul lui, nici pe creştin, nici pe om, ci o simplă unealtă de muncă, o 
vită de jug, un paria. 

De aceea se vor vedea pe moşiile a d-alde Zevzecopol şi Pehlivanidis 
oamenii duși în lanțuri şi nemâncaţi ca să lucreze pentru datorii adesea 
false, fictive, bazate pe contracte false, legalizate de primari venali, 


executate de subprefecți mituiţi. Dacă ne întrebăm cum un Simulescu a 
plătit datorii de sute de mii de franci, fiind prefect câţiva ani, cum 
subprefecții umblă în cupele cu patru cai din leafa de 200 de franci pe lună, 
cum fiecare din aceşti oameni iese bogat din slujba în care intrase gol ca 
degetul, ne vom convinge numaidacât că din specula de came omenească, 
de viață omenească, de sudoare omenească au trebuit să se îmbogăţească. 

Înainte statul avea măsuri estraordinare contra canalizei estraordinare, 
contra bestialității extraordinare. Un vestit tâlhar și jupuitor de țărani, supus 
austriecesc, a fost oprit de Divanul lui Grigorie Vodă Ghica pe „vecii 
vecilor“ de-a ținea moşie în arendă de-a cumpăra un petec de pământ, de a 
fi îngrijitor de moşie chiar. Ei bine, sub regimul constituțional, cu drepturile 
imprescriptibile ale cetăţeanului, același om a devenit proprietar mare și 
ducea țăranii la muncă în cuşti de câni ca ale hengherilor, iar noaptea, ca să 
nu fugă îi înconjura cu cercuri de fier cu ţepi. Dosarele tribunalului sunt 
față. Azi arendașii jidani îi biciuiesc pe ţărani, înjugă fetele la plug, deschid 
gura moșnegilor și le scuipă în gură, îi țin cu faţa deasupra focului. Toate 
astea sub Constituţie, sub regimul greco-bulgarilor, unit cu al jidanilor. 

De batjocura urdorilor şi spurcăciunilor universului a ajuns poporul 
românesc. Şi aceste rele strigătoare la cer d. C.A. Rosetti le lecuiește cu 
decoct de mușăţel? 

Ridicol! 


€ 


[20 august 1881] 

„Românul“ este de-o ușurință de inimă nemaipomenită. Ce este obiceiul 
rău! Deprins a lua toate peste picior, organul oficial al roșilor merge până 
acolo cu nerușinarea încât, chiar pentru întâmplările care sunt generalminte 
cunoscute şi afirmate de toți acei cari au luat parte la ele, găsește încă 
mijloc, iarăşi pentru trebuinţe de partid, de-a vorbi de ele cu o nepăsare 
revoltătoare și ca de niște lucruri foarte naturale. 

Dovadă despre aceasta este modul în care vorbeşte în n-rul său de 
alaltăieri despre accidentul de la Comarnic, care, grație numai unei minuni 
cereşti, n-a devenit o adevărată catastrofă. 

Ar fi într-adevăr de dorit a se pune odată capăt acestor neexplicabile 
neglijențe din partea personalului căilor noastre ferate. Nu este ţară în lume 
unde accidentele de drum de fier să fie mai frecuente decât la noi şi unde 


impiegaţii superiori mai cu seamă, afară bineînțeles de vro câteva 
excepțiuni, să fie mai neglijenți și mai netrebnici. Şi aceasta pentru că 
vremea care-ar trebui să o consacre serviciului lor o întrebuințează 
politizând prin cafenele sau în excursiuni și prin pretinse misiuni peste 
graniţă. 

Trebuie, încă o dată, să aibă cineva doza de cinism a celor de la 
„Românul“ pentru ca nici un accident ca acel de la Comarnic, în care sute 
de oameni ar fi putut să-și piarză viaţa, să nu producă asupra lor mai mult 
efect. 


€ 


[21 august 1881] 
In „Pesther Lloyd“ găsim următorul entrefilet: 


În privința cestiunii dunărene Franța a făcut propuneri noi și se zice că Anglia ar 
fi aderat la ele. După aceste propuneri, Comisiunea Mixtă va avea să decidă în toate 
cazurile ce nu sunt de principiu. Un membru al Comisiunii Europene, care va asista 
la toate dezbaterile Comisiunii Mixte şi va fi delegat pe rând de către diferitele state, 
va avea să decidă dacă cazul dat e de principiu sau nu. În înțelegerile eventuale din 
sânul Comisiunii Mixte acest membru va mai căuta a face să iasă numărul necesar de 
voturi. 


€ 


[21 august 1881] 
Ziarul „Ungarische Post“ aduce amănunte interesante în privința 
afacerii cu violarea graniței din Haromszek. 


Comisiunea mixtă ar fi constatat mai întâi că s-a tăiat multe pogoane de pădure. 
Românii susțin că acea pădure este proprietatea lor. Comisarii unguri zic că aparțin 
unei comune ungare. Românii au produs un document de caracter privat din anul 
1792, în limba română; ungurii se bazează pe un alt document original în limba 
turcă, tot din acel an, ce conține o înțelegere a guvernului austriac de atunci cu cel 
otoman în privința fixării graniței. Ambele documente se contrazic şi prin urmare 
comisiunea s-a decis a lua unul din ele drept bază a dezbaterilor sale. S-a primit 
documentul ungar, dar reprezentanții români neavând decât împuterniciri limitate nu 
s-a putut ajunge la un rezultat definitiv. Deocamdată soldații români s-au retras din 
pichetul construit pe teritoriul în litigiu; pichetul însă va sta acolo până ce ambele 
guverne nu se vor fi înțeles la un fel. 


€ 


[21 august 1881] 

O telegramă din Stambul aduce ştirea că Poarta ar fi rugat puterile 

semnătoare Tractatului din Berlin să primească rolul de arbitru în cauza 

diferendului pendinte între Poartă și România relativ la monăstirile din 

muntele Atos. Puterile vor decide după ce mai întâi România îşi va fi 
precizat atitudinea în această afacere. 


€ 


[21 august 1881] 
Asupra conflictului de graniță „Nemere“, foaie ce apare în Sepsi Szent 
Gyorgy scrie cu data de 28 c. următoarele: 


Comisia mixtă trimisă în comitatul Trei Scaune în afacerea împresurării de 
graniță a ajuns la capătul lucrării ei. Din partea Ungariei au luat parte în comisie 
prefecții Grigorie Beldi şi Iosif Pocia, precum şi proprietarul din comitatul Trei 
scaune baronul Gavril Apor. Comisia a constatat o împresurare de graniță, de vreme 
ce românii au ridicat pichetul dincoace de linia stabilită la 1792 între turci și 
austriaci. Delegații români aduseseră cu ei un document de graniță confecționat în 
Iași la anul 1792, și care-a fost comunicat tuturor subprefecților; dar acest document 
nu e 'n acord cu cel adus din partea ungară, conceput turcește și nemţește și datat din 
același an, subscris de către membrii unei comisiuni de hotărnicie de atunci. Soldații 
români n-au împresurat așadar granița cu intenţie, ci au ridicat pichetul lor pe baza 
unui document vechi de graniță. 


Tot în privirea aceasta „Pesther-Lloyd“ constată că comunicatele 
oficiale ale guvernului nostru trec cu deplină tăcere peste faptul că ridicarea 
unei stațiuni de graniţă, și anume lucrarea uvrajelor de pământ a soldaţilor 
de geniu români, a fost întreruptă cu arma de către trupele austro-ungare. 

lată ceea ce se tăgăduiește de către oficioșii noştri, ceea ce-a tăgăduit un 
articol foarte nespălat al „Observatorului“, pe cuvântul că onoarea armatei 
române n-ar fi tolerat un asemenea atac fără răspuns. Despre armată nu e 
vorba: ea se 'nțelege că răspunde. Însă ea nu poate face decât ce i se 
comandează și i se comandează de către guvern. A crede însă că guvernul 
din Bucureşti, compus din străini fără de patrie, e capabil de-o scânteie de 
sentiment de onoare și că s-ar ridica la înălțimea demnităţii ce i-o impune 
poziţia ce-au uzurpat-o ar fi egal cu a crede că orbii pot fi pictori. 


Pretinsele agitaţii ale unei „Românii irredente“ dau lui „Le Nord“ 
ocazia de-a observa următoarele: 


Ziarele austro-ungare n-au pierdut obiceiul de-a exagera cele mai mici incidente 
pentru a face din ele pretextul speculaţiunilor cu pierdere de vedere pe terenul 
politicei internaţionale. Astfel mai multe organe maghiare au întreprins o campanie în 
contra României apropos de propaganda care s-ar fi făcând în Transilvania de 
pretinși irredentiști români, pentru a isca o mișcare în favoarea anexiunii acestei 
provincii la noul regat de pe Dunărea de Jos. Jurnalele în cestiune ar fi foarte 
încurcate, fără îndoială, dacă li s-ar cere să sprijine cu probe acuzaţiunile ce le ridică 
în contra României. Dar de asta nici grijă n-au. În lipsă de argumente plauzibile, ele 
invocă un fapt de puţină importanţă care s-a produs de curând la granița dintre cele 
două ţări. 

Nu e ridicol — urmează foaia — de-a considera asemenea fapte minime ca un 
indiciu de ameninţări anexioniste române în Transilvania? Unele foi austro-ungare 
citează, spre a sprijini acuzaţiile lor, limbajul ostil monarhiei Habsburgilor a o seamă 
de organe ale presei române. 

Dar acestea n-ar putea răspunde reamintind amenințările de cari gemeau foile 
austriace și ungurești cu ocazia cestiunii Dunării? Dacă presa română respinge cu 
viociune pretenţiile ce le crede de natură a compromite interesele legitime ale ţării în 
această cestiune, e un cuvânt de-a acuza România că voiește să-și anexeze 
Transilvania? 

O acuzaţie și mai fantastică încă a fost închipuită de unele gazete din Pesta, cari 
au pretins că generalul Ignatief ar cheltui sume considerabile pentru a întreţine 
agitație între populațiunile nemaghiare din Ungaria și că guvernul unguresc au 
adresat prefecţilor o circulară chemând atenţia lor asupra acestui fapt şi obligându-i 
de-a încunoștiința administraţia superioară îndată ce vor descoperi urmele unei 
asemenea agitații. 


„Daily Telegraph“ în fine consacră asemenea câteva observațiuni 
activităţii unei pretinse „Românii irredente“. Foaia engleză zice că agitația 
„Irredentei“ e în adevăr de natură a produce neliniște și a cauza supărări 
autorităților imperiale şi regale, dar că ea nu află simpatie deosebită nici 
între românii de dincoace nici între cei de dincolo de Carpaţi și că nici au 
fost învrednicită de aprobare sau sprijin din partea regelui Carol sau a 
consiliarilor pe care-i onorează cu încrederea sa. Frica cronică și fantastică 
de ţăranii români că într-o zi s-ar ridica şi s-ar răzbuna sângeros de toate 
suferinţele şi de apăsarea ce-a avut a o suporta sub domnia maghiară, o frică 
care, de la memorabilul an 1848, împle mica minoritate de maghiari în 
Transilvania cu spaimă și îngijire și a introdus o dușmănie şi oţărâre 
nenaturală între cele două rase, ar fi încetat demult dacă în Pesta nu s-ar da 


ascultare ştirilor neroade iscate din când în când despre introducerea pe 
ascuns de arme din Țara Românească în Transilvania și despre pretinse 
încercări a unor agenţi români de-a isca o insurecțiune pentru scuturarea 
jugului maghiar. Guvernul maghiar însă dă o serioasă atenţie zgomotului 
van al unor intriganți obscuri, cari în ţara lor proprie nu au nici o 
însemnătate, precum și intrigilor unei partide din România compuse din 
patrioți sanguinici și din democrați vicleni în serviciul Rusiei, al cărora scop 
constant e de-a împiedica o apropiere francă și sinceră între cel mai tânăr 
dintre regatele europene şi puternicul său vecin austro-ungar. Guvernul din 
Pesta manifestă în privirea aceasta o nervozitate care, în împrejurările de 
azi, nu e la locul ei. 


Ungaria s-ar fi pus pe un punct de vedere mult mai demn dacă ar fi primit sincer 
și fără preocupare amenda onorabilă oferită de România pentr-o neînsemnată 
împresurare de graniţă de care s-a făcut atâta zgomot în Pesta decât de-a insista ca 
această afacere meschină să fie dată în seama unei comisii formale româno-ungare. 


În unul din articolele sale polemice „Pesther-L.loyd“ întreba ce-ar zice 
Anglia în cazul unei împresurări de graniță? 

lată ce zice Anglia: Că ungurii şi presa neroadă redijată de jidani fac 
zgomot pentru nişte gogoriţe inventate de ei înşii. 


€ 


[22 august 1881] 

Răul de căpetenie al organizării noastre sociale este posibilitatea ce se 
dă străinilor şi păturei de feneanți, grecotei, franțuziți, bonjuriști, demagogi 
de-a exploata poporul sub o formă ori sub alta. 

Asta e cheia tuturor relelor și tuturor suferințelor, acesta cuvântul cu 
care se dezleagă cimilitura putrejunii sociale și politice din România. 

Posibilitatea dată unor nulităţi și unor parveniţi de-a trăi din buget, din 
întreprinderi, din arenzi, din păsueli; posibilitatea constituțională dată unor 
oameni de provenienţă incertă de-a exploata munca poporului fără nici o 
compensație, iată răul, incurabil poate, al organizaţiei noastre. 

E evident că averea nu se poate câștiga decât sau prin muncă directă, 
deci prin întrebuințare de forță musculară sau nervoasă, sau prin 
fructificarea muncii capitalizate, prin capital. Când vedem milionari roșii, 
Stolojan, Carada etc., făcând avere fără muncă și fără capital nu mai e 
îndoială că ceea ce ei au au pierdut cineva şi au pierdut-o fără compensație. 
Tertium non datur. Nu există alt izvor de avuţie decât sau munca, fie 
actuală, fie capitalizată, sau sustragerea, furtul, fie legal, fie ilegal. 

Rolul muncii intelectuale e foarte mare în ordinea economică. 

În adevăr un drum făcut de inginer a înlăturat sute de piedici din calea 
carului cu grâu, i-au ieftenit transportul, l-au făcut mai capabil de 
concurenţă, i-au dat o mai mare siguranță că munca cuprinsă în el va fi 
răsplătită. 

Un agronom care ar deprinde pe un ţăran cum, cu aceeași cheltuială de 
forţă musculară, să producă de două, de trei, de zece ori mai mult, cum cu 
aceeaşi cheltuială de forță musculară să-și satisfacă de zece ori pe atâtea 
trebuinţe i-a făcut ţăranului un serviciu care trebuie răsplătit. Un om de stat 
care cheltuieşte o sumă bugetară în mod productiv, încât suta cheltuită 
corespunde într-un loc oarecare cu o mie în producţiunea publică, a făcut un 
serviciu care trebuie plătit. Clasele dominante cată deci să compenseze prin 
muncă intelectuală onestă şi intensivă cheltuiala de muncă musculară ce le 
susţine. 

Cu totul altfel sunt raporturile la noi. 

Trecerea din clasele de jos în cele de sus nu e reglementată prin nici un 
fel de organizaţie. Chiriţopol din slugă se face prefect; oameni inculți, 


incapabili de-a munci, incapabili de-a pricepe un adevăr, fac demagogie, 
fură prin subrepţiune și amăgire voturile alegătorilor, devin oameni politici 
şi dau iamă bugetului. Fără ştiinţă, fără merit, fără muncă, mii și iarăși mii 
de indivizi de provenienţă străină se superpun poporului românesc, toţi 
având dreptul constituţional de a trăi din buget, toți având numai exerciţiul 
acestui drept. Un singur ziar ne-a înțeles unde batem, ziar redijat de tineri 
izraeliți. „Cestiunea e socială“ a zis acea foaie, şi-n adevăr așa este. 

Oare acest popor românesc n-are altă misiune pe pământ, altă rațiune 
de-a fi, alt înțeles decât de-a vota pensii reversibile, de-a plăti din sudoarea 
sa milioanele câştigate prin cumpărarea cu 60 la sută a unor hârtii ce nu 
făceau decât 20 la sută, a îmbogăţi pe evrei prin băutura de rachiu otrăvit, a 
plăti lefurile și diurnele Caradalelor — și a munci totuşi numai cu plugul lui 
Radu Negru, incult rămânând ca-n vremea lui Radu Negru, dar mai sărac, 
mai rău hrănit şi înainte de toate bolnav, ceea ce nu era în vremea lui Radu 
Negru? Acest popor nu este decât o masă de exploatat, o vacă de muls 
pentru străinii de toate soiurile, o vită de plug pentru a susține luxul, incuria 
şi corupţia Caradalelor, feneantismul şi cocoteria, absenteismul și 
morbiditatea unor pături neistorice, superpuse lui fără a-i face nici un 
serviciu în schimb? 

lată cestiunea cea gravă, cea mare. 

Regimul vechi, rău ori bun, nu discutăm, avea o calitate necontestabilă, 
o calitate care-l justifica în ochii tuturor: el nu costa nimic sau aproape 
nimic. 'Tradiţionalul galben găurit al vistieriei pe care-l plătea orice cap de 
familie n-a sărăcit pe nici un ţăran, n-avea nici o influență asupra regimului 
său alimentar, era la dreptul vorbind preţul unui berbece și aci se încheia 
totul. Din acest tradiţional galben găurit se plătea şcoala, care era mai bună 
decât cea de azi, administraţia, rea fără îndoială, dar mai puţin venală și 
cupidă ca cea de azi, judecătorii, mai puţin străini decât cei de azi, şi mâna 
de cenușeri şi coate goale, mai puţin exigenţi și mai modeşti decât cei de 
azi. "Țăranul nu era de batjocura subprefectului, a primarului, a notarului, a 
perceptorului, tot oameni din oraș, tot lepădături ale ulițelor, tot esploatatori 
direcţi ori indirecţi ai lui. Vornicul, care nu ştia nici scrie nici citi, 
vătămanii, bătrânii satului adunau darea repărțită în proporţie cu venitul 
fiecăruia, vornicul ducea banii la casierie; niciodată sau aproape niciodată 
un ban al statului nu era atins de aceşti oameni atât de simpli, atât de drepți, 
atât de iubitori de orânduială și de cinstiţi. 

Ce e azi? 


Lăsăm pe d. A.V. Millo să descrie, după esperienţa sa zilnică, starea de 
lucruri: 


S-au grămădit pe capul lui atâtea soiuri de dări încât el nu mai înțelege nimica. 

Dare pentru căile de comunicaţie, prestație județeană, prestație comunală, patente, 
zecimi judeţene, zecimi comunale, produse din urmăriri etc. 

Țăranul se uită la recipisa care i-o dă perceptorul şi, oricât îi vei explica, el nu 
este în stare să-și dea seamă pentru ce sunt impuse toate aceste dări și să cunoască 
lămurit cât are să plătească. Perceptorul poate să-i pretindă oricât de mare sumă, el nu 
va fi în stare niciodată a-i face cea mai mică observaţie. Tot ce-i rămâne este să 
deschidă punga şi să-i lasă să ia cât va binevoi, cât se va îndura. Aceea ce este şi mai 
trist e că, pe când se crede că s-au plătit de toate dările, că au scăpat de toate angăriile, 
cum le numeşte el, iar vine perceptorul și-i mai cere să-i mai plătească ... rămășițe 
din exerciţiile expirate, prețul păpușoilor împrumutaţi de stat la 1866, preţul 
păpuşoilor de rezervă. Ce o mai fi și aceste, domnule? întreabă el, se scarpină în cap și 
în cele din urmă iar deschide punga. 

Şi în adevăr, când cercetezi bine ce sunt toate aceste rămășițe, te convingi că cea 
mai mare parte nu sunt alta decât bani furați de perceptori, pe cari țăranul i-au plătit o 
dată, dar din cauză că nu i s-au dat recipisă sau că el au pierdut-o şi nefiind trecute 
plăţile în roluri, nefiind sușile niciodată față pentru a se putea controla, după 10-15 
ani el este apucat să plătească din nou. Asemenea păpuşoii de rezervă, păpuşoii cari 
se zice că le-a împrumutat lor statul la 1866, toți aceştia sunt primiți de primari, de 
consilieri, fără ca să fi împărţit la ţărani o baniţă măcar. 

Toată lumea cunoaște aceste abuzuri, aceste hoţii, se găsesc chiar reclamaţii de 
ale țăranilor. Perceptorii, primarii însă din acele timpuri fiind morţi, fugiţi, insolvabili 
şi alții achitaţi de tribunale, țăranul trebuie să plătească numaidecât pentru singurul 
cuvânt „că statul nu poate să rămâie păgubaș“. 

Nimeni nu-și poate închipui la câte abuzuri, la câte necazuri, la câtă sărăcie dau 
ocazii asupra ţăranului mulțimea acestor soiuri de dări, de rămăşiţe, și neputința în 
cari se găseşte de a putea controla el singur dacă în adevăr trebuie să plătească sau nu 
sumele cari i se cer necontenit de perceptor. 

Toate aceste abuzuri constituie însă pentru el o dare îndoit de mare decât aceea 
care e obligat a o plăti după legi către stat. 

Mai putem adăogi abuzurile cari s-au făcut şi se fac necontenit cu scăderea 
monezilor. Până mai dăunăzi cu moneda rusească, astăzi chiar galbenii austriaci, mai 
ales în Moldova, unde nu sunt decât găuriți și şterși, francii franceji, italieni; 
asemenea pagubă ce sufere țăranul în toate afacerile lui din cauza lipsei monezii de 
aramă, de un ban și doi. Toate aceste formează pentru el o dare cel puţin de 10-15 lei 
pe an. 

Țăranul nu cunoaște niciodată lămurit cifra impozitelor ce trebuie să plătească, 
fiindcă aceasta variază mai la fiecare trimestru; el se crede dar totdauna înșelat, cel 
mai bogat chiar stă în cumpănă dacă trebuie să-și plătească dările. De aici vine că 


încasările se fac atât de neregulat, statul se găseşte necontenit în dificit și totdauna silit 
să calce cele mai sacre principii ale Constituţiei noastre. 

Şi în adevăr, nimic mai barbar, nimic mai ruşinos decât a se vedea că într-o ţară 
constituțională, unde libertatea individuală a domiciliului se zic a fi respectate, unde 
există o lege după care, pentru împlinirea dărilor, nu se poate ataca decât averea, după 
cari gradele de urmărire nu se pot face oricărui contribuabil decât prin somaţii în scris, 
și cu toate acestea țăranilor, cari compun două treimi din naţia noastră, li se cer dările 
cu execuțiile și schingiurile cele mai cumplite. 

Perceptorii se preumblă, își caută de interesele lor mai tot anul și nu-și dau 
niciodată osteneală să urmărească încasarea dărilor regulat, în fiecare trimestru. 

Guvernul şi toți agenţii lui, învăluiţi şi ei de politică, lasă să treacă luni de zile 
fără ca să se gândească la încasarea regulată a dărilor. Casa statului găsindu-se de-o 
dată goală și în neputinţă de a putea face față cheltuielilor, miniștrii dau ordinile cele 
mai aspre, prefecţii concentrează sute de dorobanţi şi călărași și pornesc o adevărată 
expediţie militară asupra comunelor rurale. 

Aceste expediţii se fac de obicinuit mai ales în luna lui septemvrie, crezându-se 
că, precum în câteva judeţe, tot astfel și în toată ţara țăranul ș-a strâns toată recolta și 
are bani. Nimeni nu se îngrijeşte să cerceteze, să afle că două treimi de țărani nu au 
semănat decât porumb, că temeiul culesului porumbului nu este decât în octomvrie, că 
chiar atunci păpușoii sunt încă verzi şi nu pot fi măcinaţi, că ei trebuie să stea în 
coşare sau pe poduri luni de zile ca să se usuce şi să-i cumpere cineva, că țăranul, 
pentru hrana lui sau pentru ca să aibă câţiva lei de cheltuială, trebuie să usuce la soare 
câteva baniți. Nimeni nu vrea să aibă în vedere că în luna lui septemvrie, mai ales în 
judeţele de la poalele munţilor, tot fânul, toate ovezele, hrișca este încă pe câmp. 

Pe când bietul țăran dar nu știe cum s-ar scula mai de dimineaţă, nu știe cum ar 
lucra mai repede cu toată familia lui ca să nu-și piardă puţina recoltă, ce i-au dăruit-o 
Dumnezeu, deodată năpădește în comună subprefectul cu execuţie de călărași, de 
dorobanţi, adună țăranii zile întregi pe la primărie, le citeşte feliuri de ordine, de 
circulări, feliuri de registre, de roluri din care țăranii nu înţeleg alta decât că i-au scos 
datori cu mii de lei. Călăraşii, dorobanţii se şi împart îndată pe la toate casele acelora 
care nu pot să plătească toţi banii. 

Îndată ce aceștia ajung la casa ţăranului le scot uşile de la casă, de la tindă şi le 
duc la primărie. Copiii, femeia, tremură toată noaptea de frig. 

Călărașşii, dorobanţii le iau mămăliga din ceaun, le taie găinile și le duc la 
cârciumă. Copiii, femeile încep a plânge; ei le îmbrâncesc, le bat. Întorcându-se de la 
cârciumă, i-alungă din paturile lor şi se culcă ei. 

Cum se face ziuă îi ia dinapoi ca pe vite şi-i duce iar la percepţie și, dacă peste 
noapte n-au găsit să plătească banii, ei îi bagă cu picioarele goale prin pâraie, prin 
spini, încalică pe gâtul lor, îi ung pe obraz cu baligă, cu noroi, în fine iscodesc tot 
feliul de batjocuri, tot feliul de schingiuri. 

Copiii, femeile umblă şi ele sărmanele împrejurul bărbaţilor, se smulg de păr, se 
bocesc, cad în genunchi; sărută picioarele dorobanţilor, călărașilor, primarilor, 
perceptorilor, se roagă să-i mai păsuiască până vor putea vinde ceva. Ei le înjură şi le 
trimit să caute banii, iar călărașilor le ordonă să nu-i slăbească cu execuţia până nu vor 


plăti toţi banii, că aşa au ordin de la prefectură. De unde vrei acum să plătească acești 
nenorociţi câte 200 şi 300 lei de fiecare, când ei, de ş-ar vinde şi copiii, tot n-ar plăti 
banii câţi li se cer? 

În timpul acesta puţina recoltă câtă a rămas ţăranului stă pe câmp nestrânsă, 
putrezeşte de ploi sau o mănâncă vitele fruntașilor. El sărmanul se zbuciumă, aleargă 
în toate părțile, urmărit de execuţie, ca să poată găsi bani și în cele din urmă se duce 
acasă, disperat, și, în bocetul femeii ș-a copiilor, își ia vaca, boii, așternutul, tot ce 
găseşte, și le duce de le vinde cu cât se îndură să-i dea cineva. Cârciumile, primăria, 
satul gem atunci pline de precupeţi, de măcelari cari au alergat de prin orașe, de prin 
toate unghiurile, anume ca să cumpere averea, munca ţăranului pe nimica. 

Ţi se sfâșie inima când vezi cum acești nenorociţi, cari necontenit îi numim 
națiunea română, fraţii noştri, sunt trataţi mai rău decât dobitoacele, și toate acestea 
se fac încă în numele statului român. Te indignezi când vezi că, cu toate că articolul 9 
din legea de urmărire "i scuteşte doi boi, o vacă, paturile, așternutul, îmbrăcămintea, 
nutreţul pentru două luni, seminţele, cu toate acestea pentru țăran nu există lege, el 
este silit prin feliuri de schingiuri a-și vinde pe nimica cea de pe urmă viţică, cea de pe 
urmă baniță de porumb. 

Cum vrei acum să nu sărăcească ţăranul, să nu se descurajeze de a mai lucra când 
aceste invazii, aceste cruzimi se petrec pe capul lui regulat, în fiecare an? 


Faţă cu această realitate strigătoare la cer, nemaipomenită în nici una 
din țările europene, ce zice „Românul“? 


La 1848 națiunea răspunse cu iubire şi avânt la apelul revoluţiei. 
La 1857 ideile şi dorinţele naţiunii izbutiră. 

La 1859 puternica suflare a naţiunii. 

La 1866 națiunea etc. 

La 1877 națiunea etc. 


Care națiune? Pherekydis, Giani, Culoglu, Carada, C.A. Rosetti, 
Harama, Cariagdi, Caligari? 

Această din urmă națiune, de provenienţă foarte necunoscută, a urcat în 
adevăr bugetul cheltuielelor de la 20 la 120 milioane, l-au încincit sub 
domnia lui Carol Îngăduitorul; cum îl realizează de pe spatele naţiunii 
adevărate se descrie mai sus. 

Ei bine, când faţă cu această stare de lucruri ţara întreagă strigă, când 
sarcina materială a sutelor de mii de Caradale improductive şi corupte apasă 
producţiunea şi bunul trai al ţăranului, când oamenii caută cauzele organice 
ale acestor rele, ce găseşte „Românul“ să răspunză? 

Ia pasaje dintr-un articol al corespondentului nostru din Galaţi, falsifică 
înţelesul lor şi spune că noi numim poporul care muncește și plătește noroi 


şi vulg ordinar. 

Nu poporul care muncește și plăteşte îl numim astfel. Pe demagogi, pe 
cei ce-l amăgesc și-l exploatează, pe lepădăturile orăşeneşti cari au împânzit 
satele ca tot atâtea lipitori, cari bagă ura și invidia între ţărani, cari-i întărâtă 
între ei și în contra proprietarului mare, acesta este vulgul ordinar, aceasta 
plebea superpusă poporului. 

La ce gândesc roșii acum? 

Știind că au răspândit în cele patru mii de comune ale ţării cel puţin 
patruzeci cincizeci de mii de politiciani şi de demagogi, știind că aceștia ar 
domina sufragiul universal dacă s-ar admite acesta, roșii voiesc sufragiul 
universal. Până şi slabul control pe care-l mai au clasele culte și în adevăr 
naţionale în afacerile publice, până şi acela trebuie înlăturat. Domnia 
demagogiei fanariote trebuie eternizată, ideea statului creștin, ideea apărării 
celui slab trebuie înlăturată cu totul, furia câștigului, a exploatării, a 
amăgirii trebuie să se întindă asupra ţării întregi. 

Și, pentru că constatăm toate lucrurile acestea incontestabile, furia 
grecoteilor ajunge la paroxism, la delir. Citească cineva insinuațiunea din 
numărul de joi al „Românului“, că sincerii reacţionari ameninţă pe rege cu 
asasinatul. 

Asta-i culmea minciunii, culmea istericalelor greceşti care i-a apucat 
aceşti apelpisiți după frecătura ce le-o tragem de câteva săptămâni. 

Regele? 

Dar oare d. Bălăceanu, ministru plenipotenţiar al României la Viena, de 
„reacţionari“ ori de d. Brătianu a fost însărcinat la 1875 să previe pe M. Sa 
ca să scutească ţara de o crimă? Republicanii de la Ploieşti, eroii militari ai 
nopţii de la 11 fevruarie cutează a ridica o asemenea acuzare contra ... 
reacţionarilor? 


€ 


[23 august 1881] 

„Corespondența politică“ din Viena a primit analiza unei note pe care d. 

Mancini, ministru de esterne al Italiei, a adresat-o în cestiunea Dunării 

ambasadorului italian din Londra, generalul Manabrea, şi al cărei cuprins a 

fost comunicat contelui Granville. Documentul italian poartă data de 14 
iunie și dezvoltă următorul șir de idei: 


Se constată înainte de toate că guvernul italian nu și-a apropriat nicicând și n-a 
sprijinit propunerea pornită de la România ca să nu se proceadă la o hotărâre asupra 
instituirii unei comisiuni mixte până ce nu se va fi ajuns mai întâi la înţelegere asupra 
prelungirii Comisiei dunărene. Guvernul italian a văzut că această propunere a 
răsărit evident din dorința de a câștiga timp în cestiunea dificilă a comisiei mixte. 
Orice îndoială asupra atitudinii guvernului italian a dispărut, căci, în urma unei 
întrebări a celui britanic, el a răspuns espres că stabilirea unui drept de apel de la 
Comisia mixtă la cea europeană i se pare suficientă pentru a păstra legăturile ce sunt 
de dorit ca să existe între cele două comisii și că nu există prin urmare nici un cuvânt 
pentru a intra în discuţia prelungirii Comisiei dunărene europene înainte de 21 
aprilie 1882, adecă c-un an înaintea espirării mandatului ei, precum o prescrie 
articolul LIV al Tractatului de la Berlin. 

Ar fi un act de „nejustificată neîncredere“ de a face să atârne consentimentul 
pentru instituirea Comisiei mixte de acea prelungire, de vreme ce stipulațiunea 
primită de toţi că: „Comisia mixtă nu poate exista nicicând şi în nici o împrejurare 
mai mult decât Comisia Europeană a Dunării“ e o garanție îndeajuns pentru 
activitatea legitimă a celei dendâi. 

În privirea atitudinii Italiei faţă cu cestiunea întocmirii pozitive a Comisiei mixte 
se relevă participarea comisarului italian la elaborarea anteproiectului şi 
împrejurarea că în instrucţiunea de iest-an dată reprezentantului Italiei s-au 
recunoscut și aprobat unele puncte ca fiind afară de orice discuţie, precum instituirea 
unei Comisii mixte, participarea Austro-Ungarei la ea, deşi nu e stat riveran, 
prezidiul acestei puteri. 

Dar cestiunea votului preponderant al Austro-Ungariei în caz de paritate s-au 
accentuat mai cu seamă. 

În principiu părerea Italiei nu putea fi nefavorabilă nici în privirea aceasta; dar 
preponderanţa votului prezidenţial trebuia pusă în legătură cu cestiunea garanţiilor 
necesare a se stabili pentru ca să se evite orice atingere a liberei navigaţiuni din 
partea Comisiei mixte. 

În privinţa oportunității unor asemenea garanţii nu există nici o divergență de 
opinii, dar există în privirea formulării lor practice. 

S-au făcut mai cu seamă două propuneri: una din inițiativa Germaniei, cealaltă 
din a Britaniei. 

Germania a propus a se face deosebire între cestiunile de principiu și cele 
administrative şi a se restrânge votul prezidenţial la cele din urmă, pe când la cele 
dendâi să fie deschis dreptul de apel către Comisia Europeană cu putere suspensivă 
în caz de a se lua o hotărâre cu simplă majoritate de voturi. 

Cestiuni administrative ar fi, după propunerea germană, toate cele cari privesc 
serviciul intern al Comisiei, relaţiile ei cu funcţionarii şi executarea reglementelor; pe 
când interpretațiunea acestor reglemente și hotărârea de cheltuieli nouă sunt a se 
privi ca cestiuni de principiu. 

Propunerea engleză dorea la început un drept de apel necondiţionat, cuvenit 
tuturor puterilor; însă guvernul italian nu tăinui ambasadorului englez din Roma că 


cererea aceasta pare a trece dincolo de mărginile unei îngrijiri legitime pentru 
libertatea navigaţiunii. 

Mai târziu, guvernul englez își modifică propunerea lui, eliminând din ea 
cestiunile administrative. 

Deosebirea între cele două propuneri, care nu e deloc radicală, se poate rezuma 
în trei puncte: 

1) Anglia recunoaște dreptul de apel tuturor puterilor; Germania însă numai 
membrilor Comisiei mixte. 

2) Germania nu acordă drept de apel decât pentru hotărâri luate cu simplă 
majoritate: Anglia 'l recunoaște și pentru hotărâri luate în unanimitate. 

3) Germania doreşte o definire a priori a cestiunilor de principiu și a celor 
administrative, pe când Anglia lasă caz cu caz la apreciaţia Comisiei Europene a 
Dunării să judece în oaricari margini dacă cutare cestiune e de principiu sau 
administrativă numai. 

Fiindcă din toate părțile există dorința unei înțelegeri echitabile şi fiindcă, după 
opinia guvernului italian, puntele de vedere divergente nu esclud deloc posibilitatea 
unei înțelegeri respective, Italia speră că se va ajunge la o soluțiune. Pentru aflarea 
acestei soluţiuni ea oferă activitatea ei nepărtinitoare, care nu răsare din altă dorinţă 
decât din aceea de-a înzestra interesele comerciale pe Dunărea de Jos cu garanții 
potrivite. 

„Pesther Lloyd“ constată din aceasta că Italia ia o atitudine mijlocitoare între 
cabinetele cu opinii divergente, nu vede însă rezultatul practic al activității 
cabinetului italian, căci, deşi nota e datată de la 14 iunie, nu are aparența că situaţia 
în cestiunea Dunării s-ar fi schimbat. 

În luna trecută încă lucrurile nu erau deloc mai favorabile. 

Rezistența României se manifesta neînfrântă şi găsea sprijin din partea Rusiei, 
Angliei și Franţei. 

Căderea Comisiei mixte părea pe atunci aproape inevitabilă şi era vorba să 
urmeze disoluțiunea Comisiei Europene a Dunării. 

E adevărat că disoluţiunea nu era o consecuență necondiționată și necesară a 
eșecului, dar Austriei i se prezinta considerațiunea dacă existența Comisiei Europene 
a Dunării mai are vreo valoare pentru ea, din momentul ce nu-i recunoaște interesele 
ei legitime pentru cursul de jos al fluviului. 

Fiindcă însă după art. 54 al Tractatului de la Berlin puterile vor avea în curând 
să stabilească o înţelegere asupra prelungirii mandatului Comisiei Europene, iar 
asemenea înțelegere s-ar putea sfărâma de opoziția unei singure puteri chiar, nu este 
cu neputinţă ca în caz de-a nu se admite instituirea Comisiei mixte să i se puie piedici 
continuării Comisiei Europene a Dunării. 

Pe aceste cuvinte se esplică — zice foaia din Pesta — ceea ce reiese şi din nota 
cabinetului italian: propunerea României ca, înainte de toate și înainte de a se 
continua discuţia asupra instituirii Comisiei mixte, să se stabilească o înţelegere 
asupra prelungirii mandatului Comisiei Europene a Dunării. 

Românii voiau să-și asigure pentru orice caz existența Comisiei dunărene și apoi 
să aducă fără nici o altă consideraţie căderea Comisiei mixte. 


Deodată cu analiza notei de mai sus ziarele comunică propunerile pe 
cari Franţa le-ar fi făcând în cestiunea aceasta. 
Ele ar fi în esenţă următoarele: 


În toate cestiunile de principiu va decide Comisia mixtă, dar înainte de-a lua o 
hotărâre trebuie să se decidă prealabil dacă cestiunea pusă în discuţie este sau nu de 
principiu. 

Pentru conformarea cu această dispoziţie Comisia Europeană deleagă pe unul 
din membrii ei, care ia parte la toate dezbaterile celei mixte. Funcționarea fiecăruia 
dintre membrii Comisiei Europene în calitate de delegat nu poate ținea mult timp, ci 
membrii Statelor reprezentate în Comisia Europeană designaţi de ea cată să se 
perândeze în ordine alfabetică. 

Dacă delegatului eventual cestiunea pusă în discuţie i se pare o cestiune de 
principiu el o supune Comisiei Europene. În caz de neînțelegere în Comisia mixtă, 
delegatul celei europene are misiunea de-a face ca să se formeze o majoritate de 
voturi şi numai dacă nu se poate ajunge la unire cazul în litigiu se va supune Comisiei 
Europene. 

Aceste propuneri s-au pus deja în vederea Angliei și a Austriei. 

Anglia a aderat la ele, Austria însă pregetă cu răspunsul. Foile din Viena dau 
guvernului consiliul de-a le respinge. 


€ 


[24-25 august 1881] 

Şi-au pierdut sărita confrații de la „Românul“. 

Nu e vorba, adevăr mai crud decât cel pe care l-am spus în privire-le, 
că, la adecă vorbind, partidul pe care îl reprezintă e compus din străini 
veniţi de ieri alaltăieri, cari au tot așa de puţin drept de a determina soarta 
României precum îl au evreii bunăoară, un asemenea adevăr nu le-a mai 
spus nimeni; el i-a durut și i-a ameţit. Loviturile repezi și dupăolaltă câte au 
căzut din parte-ne asupra acestor titve incapabile decât de mistificări şi 
neadevăruri le-au ameţit, încât, neputând răspunde, neavând ce să răspunză 
ad rem, obiectiv, au început să aiureze, să vorbească în dodii şi-n bobote, ca 
netoțţii ori ca surzii. 

În urma acestei amețeli vedem curioase lucruri. Într-unul din numerile 
Pseudo-,„Românului“ vedem acuzarea că reacţionarii ameninţă pe rege cu 
asasinatul dacă nu-i va chema la putere. 

Cari reacţionari? 


Când? 

Unde? 

Dar mai ştiu ei ce vorbesc când îi apucă istericalele fanariotice? 

Mai ieri ne numeau pseudoînvăţaţi și falsificatori ai teoriei Lamarck 
Darwin. 

În adevăr, cine sunt învăţaţi s-au întrolucat la redacţia „Românului“. 
Descoperirea unităţei ființelor organice, făcută în același timp de Goethe și 
de Lamarck, şi legile diversificării acestei unităţi și ale evoluţiunii, teorie 
atât de splendid dezvoltată de Darwin, ne este nouă mai puţin cunoscută 
decât celor patru clase primare și coardei de violoncel care redijează 
„Românul“. De când cu răscumpărarea căilor ferate s-au deșteptat cumplit 
redacţia din Strada Doamnei și Carada e în primejdia de a fi numit doctor al 
Universităţei din Cambridge. 

Dar, în sfârşit, ce suntem noi de vină dacă constatăm un fapt pe care 
nimeni nu îl poate contesta, că partidul roşu consistă în cea mai mare parte 
din străini (greco-bulgari) vicleni și malonești, incapabili de a se asimila 
rasei române, incapabili de a o pricepe chiar? Ne pare rău că așa este. Ne 
pare rău că pișicherlâcul şi lipsa de caracter sunt titluri de înaintare în 
România; ne pare rău că tocmai clasa actual dominantă e incapabilă de 
ştiinţă, de arte, de adevăr, cu un cuvânt de orice activitate la care se cere o 
inimă dreaptă şi o inteligenţă clară, ne pare rău că aceşti oameni, incapabili 
de o concepţie puternică, duc statul din rău în mai rău, din espedient în 
espedient; dar nici suntem în stare a le lărgi craniile şi a le face mai 
încăpătoare, nici a le lărgi piepturile încovoiate și a face bătaia inimei mai 
energică, mai liberă, mai generoasă. 

În vechiul nostru obicei al pământului existau mijloace de înlăturare. 
„Om vrednic de râs şi de ocară“ nu se putea face după olachale nici popă, 
nici ostaş, nici dregător; nici om însemnat de Dumnezeu cu darul 
șchiopătăciunii, a încrucișării, cu cocoașă ori cu un alt ponos. 

Desigur că nu mai departe decât acum o sută de ani nu s-ar fi găsit 
vlădică român să popească vro mutră de patriot, nici Domn care să-i 
învrednicească cu vro dregătorie. Așa era lumea pe atunci, cuminte. 

Azi, în vremea drepturilor imprescriptibile ale cetăţeanului, nu putem 
opri ca ăl mai cocoșat să fie mai mare în gardă și să ajungem de râsul 
chioarei. 

Pe zi ce merge însă istericalele bizantine se urcă crescendo. 


Astfel în cel din urmă număr Pseudo „Românul“ ajunge a ne zice că nu 
ne-a crezut atât de răi și atât de cruzi încât să fim în contra înființării de 
spitale în sate. 

N-aibă grijă „Românul“. Nu suntem în contra, ci pentru înființarea 
acestor spitale. 

Dar asta nu ne opreşte de a deplânge nenorocita necesitate de a se 
înființa asemenea spitale, cum nu sunt în nici o ţară din lume. Deplângem 
că noii fanarioți au fost în stare a reduce poporul nostru la atâta mizerie 
materială încât asemenea așezăminte să fie necesare și ne îndoim totodată 
că ele ar putea fi mai mult decât un paliativ la rele a căror rădăcină e socială 
şi politică. 

Cauza morbidităţii ţăranului român este esploatarea neomenoasă la care 
este supus în linia întâia din partea statului, în linia a doua de către 
mulțimea nenumărată de străini pe cari îi susține cu munca lui. Cauza e 
demagogia, care se hrănește din spinarea lui, uzura roşie, administrația 
roşie, sporirea bugetelor de cheltuieli ale statului, judeţene și comunale, 
prestaţiunile făcute pe moşiile roşiilor, sărăcia ce urmează de acolo că i se 
fură timpul fără compensație, regimul alimentar rău; iar nu clima și 
epidemiile. 

Sub aceeași climă poporul nostru era sănătos și sporea până mai 
alaltăieri, sub Mihai Sturza, sub Barbu Știrbei, sub Grigorie Ghica. 

Dar el e bolnav şi scade sub domnia a d-alde C.A. Rosettis, Flevas etc., 
scade de greutățile imense ce i le impune întreţinerea unei xenocraţii fără 
minte și fără inimă. 

lată ceea ce am zis şi ceea ce repetăm. Ameţeala în care au căzut 
redactorii foii fanariote nu-i justifică deloc şi nu le dă dreptul de a ne atribui 
vorbe ce nu le-am spus. Nici am numit poporul ce muncește şi plăteşte 
canalie. Pentru plebea superioară, pentru acele mii de demagogi cari trăiesc 
direct sau indirect din buget am păstrat acest epitheton ornans, pentru 
cumularzi, lefegii, agenţi electorali plătiţi, cârciocari şi coţcari cari s-au 
vârât până și în comunele rurale; iată pentru cine păstrăm epitetul, nu pentru 
bietul nostru popor, pe care numai prefectul roșu d. Vidrașcu îl numește 
sălbatic într-o ţară civilizată. 

Ignoranţa lui, sărmanul, e mai bună decât ignoranţa pospăită a acelor 
redactori ai „Românului“ cari, prin frustrarea statului, grămădesc milioane 
şi se gerează în oameni mari. Pentru aceşti ignoranţi nesăţioși se bagă 
țăranii în spini și pâraie înghețate manu militari, pentru a plăti rămășițe 


mincinoase sau plătite o dată unor tâlhari; pentru acești ignoranţi se vinde 
patul, vaca, oaia, cenușa din vatra ţăranului; pentru a plăti diurnele, 
recompensele naționale, pensiile reversibile, misiunile în străinătate a 
acestor ignoranţi ce iau de pe ţăran șapte piei și se vinde dator pe toată 
viața, de nu-i mai poate nimeni; ajuta, nici D-zeu din cer, necum un 
reversibil cu sticla de decoct de mușăţel. 

lată răul şi un rău la care desigur nu sunt de vină oropsiţii și defăimaţii 
boieri. Pentru a ajunge cineva alături cu boierii trebuia să muncească, să se 
distingă. Pentru a fi mare om la roșşi se cere să fi comis vreo trădare, să te fi 
compromis, să fii imposibil altfel. 

Atunci braţele marelui partid îţi sunt deschise; deschisă calea la avere și 
influență 

Dar de unde să-și facă această avere fără pierderea altuia? 

Prin producţiune proprie? 

Dar ce-a produs, ce-a învăţat a produce Carada, Costinescu, Eliad- 
Cârciumărescu, Fleva, Stolojan, Pherekydis e tutti quanti? Nimic, absolut 
nimic. În ce bunuri de utilitate pot ei să prefacă materiile prime? Ce 
industrii, ce meserii au introdus în ţară? Nimic. 

Industria palavrelor şi prăvăliile de minciuni. 

Dar acestea într-o ţară cinstită nu fac parale, numai la noi se plătesc cu 
120 milioane pe an. 


€ 


[26 august 1881] 
Asupra vizitei făcute de contele Andrassy la Sinaia „Pesther Lloyd“ 
cuprinde un articol plin de ironie. 


Întrevederea de la Sinaia s-a sfârșit, zice foaia din Pesta. Penny-a-liners, pribegii 
scriitori cu șirul din suita marelui om de stat, şi-au făcut datoria, fixând pe hârtie în 
mod fidel toate amănuntele importante ale întâlnirii (şi cari din ele nu ar fi 
importante ?). Acum evenimentul aparține istoriei universale și generațiile viitoare vor 
data din ziua în care contele Andrassy a primit prietenos asigurările de graţie ale 
perechei regale române schimbarea însemnată operată în relaţiile României cu 
monarhia noastră. Dar și contimporanii se vor putea edifica de multe zicători cari, 
pornind din Sinaia, cutreieră ţara. „E ridicol de-a crede că România voiește să atace 
monarhia noastră“ — această sentință nemuritoare a genialulului nostru om de stat 
(şi cari din sentenţele sale nu ar fi nemuritoare?) — cată să aibă un efect calmant! 
Cine nu simte cum piere deodată spaima paralizantă pe care ne-o inspira ideea că 


dorobanții n' așteaptă decât un semn pentru a se arunca asupra monarhiei fără 
apărare şi neîngrijitoare spre a o anexa pur şi simplu în numele regelui Carol! Și 
apoi, ce adevăr limpede e în asigurarea că România, formând o insulă în valurile 
slavismului, are interesul, comun cu noi, de a lupta în contra curentului slav? E atât 
de adevărat încât noi înşine am scris-o aceasta, opt zile înaintea revelaţiunii din 
Sinaia. Nouă, se înțelege, nu ne plutea pe dinaintea ochilor decât ca o presimţire 
vagă, căci vederea noastră era turburată de închipuirea că românii, cu toată 
solidaritatea naturală de interese, se manifestă cu îndărătnicie ca cei mai hotărâți 
adversari ai Austro-Ungariei; dar privirea ageră a contelui Andrassy pătrunde, 
precum se ştie, în cea mai internă esenţă a problemelor și înaintea minţii sale care 
coordonează toate contrazicerile se dizolvă în armonie, deci va fi aflat desigur și 
cheia pentru enigma pe care guvernul român o dă Ministeriului nostru de Esterne de- 
un an şi mai bine. 

Toate acestea însă le-a vorbit şi le-a făcut marele nostru om de stat, deși 
întrevederea sa cu regele României au avut un caracter privat numai, precum se 
întâmplă în genere între dinaşti amici. Închipuiască-și cineva ce evenimente 
memorabile s-ar fi întâmplat la Sinaia dacă fostul ministru de esterne ar fi venit c-o 
misiune politică! E de plâns pentru de-a pururea că contele Andrassy n-a fost 
purtătorul unei însărcinări politice date de Escelenţa Sa ministrul afacerilor străine, 
baronul Haymerle, și că Maiestatea Sa Regele României și d. Rosetti au trebuit să se 
mărginească la un schimb de idei de caracter privat! Sau crede în adevăr cineva că 
faimosul nostru om de stat n-a urmat numai propriei sale inspiraţiuni geniale, ci a 
avut o misiune politică? Ce insinuaţiune! Pentru o lămurire cu guvernul român, 
pentru o misiune la Curtea regelui Carol, nu se incomodează un conte Andrassy! Un 
asemenea lucru îl poate face un om mult, cu mult mai mic! În patria primitivă a 
regelui Carol s-ar fi ales bunăoară pentru o asemenea misiune un vânător pădurar; 
la noi unde manierele sunt mai urbane, s-ar fi trimis un ambasador estraordinar sau 
un ministru plenipotenţiar! Dar contele Andrassy! Fostul bărbat de stat conducător, 
omul trecutului istoric și al viitorului plin de speranţe? Ce idee oribilă! Nu! Contele 
Andrassy n-a avut nici o misiune, n-a putut să aibă nici una şi, dacă a combinat, 
precum nu putea evita, plăcerea întrevederii cu discuţia politică, desigur că a făcut-o 
din propriu impuls, întâi pentru ca să-i dea o mână de ajutor baronului Haymerle, 
atât de ocupat se vede cu regularea inventarului ce l-a primit în seamă; apoi, ceea ce 
e și mai mult, pentru a face şi ca om privat un serviciu patriei sale, predispuind spre 
mai multă bunăvoință pentru Ungaria și Austro-Ungaria Curtea română și pe 
miniştrii români. Că i-a succes aceasta nobilului conte, că şi-a câștigat un nou titlu la 
recunoştinţa și admirarea naţiunii şi a întregei monarhii, nici nu mai trebuie s-o 
dovedim. Și fiindcă așa este, vom încerca, în marginea modestelor noastre puteri, să 
combatem o mică neînțelegere care stă neesprimată pe buzele multora și care, din 
cauza generalei susceptibilităţi pentru asemenea erori, poate cauza oarecare 
turburare. Rolul strălucit şi orbitor pe care-l joacă genialul nostru om de stat când, 
cu totul desprins, cu totul neatârnat și cu totul neinfluințat de sferele și ideile oficiale, 
păşeşte ca om privat pe terenul politicei esterioare ar putea să le pară multora 
nenatural, ca și când un soare suplementar ar întrece cu lumina lui pe adevăratul 


soare. Activitatea ministrului de esterne e foarte puţin zgomotoasă şi nu se manifestă 
în mari efecte; baronul Haymerle merge liniștit căile sale; succesele și insuccesele 
sale nu au gură mare. Când apare în scenă figura istorică a genialului conte, 
înconjurată de lustrul ei specific, cu gesturile vii şi cu atributele ei îndeparte 
strălucitoare, pentru ca, după proprie inspiraţie, fără consideraţie pentru actori și 
suflori, să intre de bunăvoie în cursul acțiunii dramatice nu trebuie să i se impună 
publicului naiv întrebarea: Cine joacă şi cine dirige, care piesă e cea adevărată şi 
care text cel autentic? Sau, pentru a continua în figuri în sufletele naive, a căror 
pricepere nu ajunge nicicând până la înălțimea geniului, nu se naște ideea unui soi de 
purtare gambettistă, ideea unui ministru neresponsabil, ce are parte de toate bucuriile 
zgomotoase, alături cu ministrul responsabil, care suportă tăcutele suferinţi? Și nu se 
naște îndoiala dacă poate fi favorabil pentru activitatea ministrului de externe când, 
alături cu autoritatea sa, se mai arată o a doua autoritate, incomensurabilă și 
inaprehensibilă? 

Consideraţiile acestea pot să se nască pe ici pe colo; dar cât de deșerte ar fi! 
Înainte de toate trebuie să ne aducem aminte că, pentru întâia dată, contele Andrassy 
face să se vorbească în modul acesta de el. De când a părăsit Ministeriul de Externe 
s-a ţinut cu totul departe de politica esterioară și nu vina sa este dacă perechea 
regală a României a voit în ruptul capului să le fie oaspe și că prin aceasta se nasc fel 
de fel de zgomote politice. 

Dar în asemenea caz trebuie s-avem în vedere totdauna intenţia unei acțiuni, şi 
cui i-e permis de-a se îndoi despre fertilitatea intenţiunilor contelui Andrassy? Un 
lucru e esclus din capul locului, acela că faimosul nostru om de stat ar fi fost împins 
la o asemenea ostentațiune, peste voia lui desigur, de motivul vanităţii şi că vanitatea 
și-a dezvoltat în juru-i coada de păun, de-a pierdut perspectiva. Nimic din toate 
astea! Mulțumită Domnului, contele Andrassy nu mai are nevoie de-a fi deşert şi, 
dacă — ceea ce e neimaginabil — el ar fi totuși accesibil unei asemenea înclinări, și- 
ar fi adus desigur aminte de cuvântul amicului său Bismarck că „vanitatea e o 
ipotecă, care îngreuie foarte mult mintea“. Tot atât de esclusă e ideea că ar voi să se 
impuie vederii „sferelor determinante“. Oricine și oriunde e cineva „determinant“ 
acolo e determinant și contele Andrassy, căci nepieritoare sunt în amintirea tuturor 
faptelor sale, cari zilnic îi proclamă gloria din nou. 

Fără scrupul și plin de bucurie cată, după toate acestea, să ne dedăm cu 
convingerea că contele Andrassy a reprezentat la Sinaia interesele Ungariei şi ale 
monarhiei în mod de sine stătător și neatârnat, dar cu efect și hotărâtor, şi că 
ostilitatea română va înceta de acum înainte. 

Și aceasta se acordă cu cea mai sinceră dorință a noastră. După întrevederea de 
la Sinaia nu putem decât repeta ceea ce-am zis înaintea ci: Prin comunitatea naturală 
a intereselor lor, românii sunt avizaţi la o alipire morală de Austria și, urmărind o 
politică de ostilitate faţă cu monarhia noastră, ei își taie ramura de sub picioare. lar 
dacă se convertesc, fie prin intervenţiunea contelui Andrassy, fie de bunăvoie, desigur 
că e timp ca o asemenea convertire să aibă loc. Escesele guvernului român au 
provocat o indispunere prea adâncă pentru ca o corectură repede să nu fie necesară. 
Cu atât mai penibilă a fost pentru noi atitudinea României când acest stat are de 


împlinit datorii de recunoştinţă către Austro-Ungaria cu mult mai mari decât oricare 
altul. Nu vom enumera din nou câte servicii le-a făcut românilor diplomaţia noastră, 
nici vom espune din nou cum ne-a răsplătit România aceste servicii. Bucuros le uităm 
pe amândouă dacă avem siguranţa că s-a 'ncheiat era rătăcirilor de bunăvoie ale 
României. Dar această turnură cată să se manifeste în fapte, nu în vorbe goale. 
Timpul nu e depărtat în care lucruri concrete vor da ocazie României de a-și arăta 
arama — atunci vom afla dacă ea se afla în adevăr pe-o cale rătăcită sau dacă 
acţiunile ei răsăreau dintr-o sistematică rea intenţie. 


€ 


[26 august 1881] 
Duminică seara la teatrul Orfeu s-a dat prima reprezentație a d-lui I.C. 
Lugoşianu, un artist român transilvănean, cu concursul mai multor artiști și 
al elevilor Conservatorului. Tânărul actor şi-a pus multă silinţă spre a 
mulțămi pe public și a și izbutit, dovadă desele aplauze ce a primit în piesa 
Moțul din Ardeal a fost cât se poate de bine. 
În cântecul: 


Vântul ţipă, ploaia plânge, 
Inimioara 'n min' se frânge 
Că-n robia ungurească 
Piere-o viţă românească! 


torente de aplauze au salutat pe d. Lugoşianu. Pe joi, precum am anunţat 
de ieri, sperăm a-l mai auzi şi nu ne îndoim că publicul va căuta să 
încurageze pe tânărul actor care nutreşte sentimente frumoase pentru 
românism. 


€ 


[27 august 1881] 
„Pseudo-românul“, ca să esplice acuzarea că „reacționarii ar fi 
amenințând pe rege cu asasinatul“ reproduce din „Timpul“ un pasaj al unui 
articol ce ni s-au trimis din Galați. 
lată acel pasaj: 


La 1735, când Voltaire susținea cumcă iubirea de binele public în Franţa nu este 
decât o himeră şi că francejii nu sunt cetăţeni, ci o simplă plebe ordinară, Franţa era 


cu mult superioară stărei actuale din România și, cu toate acestea, bunul dar imbecilul 
rege Ludovic XVI trebui să plătească cu capul, în ziua de 21 ianuariu 1793, nesocotita 
sa toleranță. 

Regele Carol I al României n-ar trebui să piardă din vedere că legile naturii nu se 
pot altera, că prin urmare aceleași cauze aduc totdauna aceleași efecte. 


Acest pasaj arată în adevăr cum un rege, bun de altmintrelea, dar fără 
prevedere a fost jertfa demagogilor pe care i-a ridicat din noroi. 

Ca exemplu istoric ne învață că un rege cată să se păzească de-a face 
adiutanţi și miniștri din eroii militari de la 11 fevruarie, din conspiratori de 
meserie. „Pseudo-românul“ însă face cu totul alte deduceri, căci iată ce 
zice: 


Ce însemnează, oare această de nu cea mai clară ameninţare? 

„Timpul“ spune că regele Ludovic XVI trebui să plătească cu capul toleranța sa. 

Regelui Carol I același ziar îi dă numirea de „Carol Îngăduitorul“, adică cel 
tolerant. 

Ludovic XVI plăti cu capul toleranța sa. 

Carol I e tolerant. 

Și fiindcă aceleași cauze produc aceleași efecte, cum zice „Timpul“, concluziunea 
vine de sine şi forțat în mintea oricărui om cu judecată limpede și dreaptă. Carol I va 
plăti cu capul toleranța sa. 

Trebuinţă de mai lungi esplicațiuni nu este. 


În adevăr nu e trebuinţă de explicaţiuni mai lungi. 

Prezidentul republicei de la Ploieşti și eroul din noaptea de la 11 
februarie, actual adiutant; fiul făclierului grec de Botoşani, asemenea erou 
al acelei nopți, actual delegat militar la manevrele din Franţa; generalul de 
la Bacău, fost mai ieri ministru de război, sunt o dovadă că, dacă regele nu 
are din partea acestor oameni soarta celui francez, nu este a i se atribui lui. 
O stea fericită îl protege. Îngăduinţa celui ce răsplăteşte cu medalia Bene- 
Merenti pasquilurile îndreptate contra persoanei sale și cu ranguri militare 
înalte pe prezidentul republicei ploieștene care i-a proclamat detronarea, 
îngăduința aceasta e desigur egală, dacă nu superioară celei a lui Ludovic 
XVI. 

Da, regele e tolerant cu conspiratorii și rebelii, tolerant cu Chiriţopolii şi 
Mihăleştii, tolerant cu xenocraţia fără de minte şi inimă. 

Pericolul, ameninţarea perpetuă e din partea acestor oameni pe cari îi 
tolerează, pe cari îi ridică din nimic. A constata acest pericol, a constata că 


regele se înconjură cu oameni a căror existență deja este o ameninţare 
pentru stat şi dinastie, a constata că redactorul „Republicei Rumâne“ şi 
afiliatul revoluţiunilor de pe tot continentul e azi întâiul consiliar al M. Sale, 
va să zică a arăta de unde vine ameninţarea, nu a ameninţa. 

Mai mult. La 1875 roşii i-au trimis Domnului un anume delegat cu 
însărcinarea de-a-i spune să „scutească ţara de o crimă“. 

O ameninţare clară, făcută M. Sale pentru a veni la putere. 

Oare ... reacționarii au făcut-o? 


Am constatat, în studiile repetate asupra păturei de străini ce s-au 
superpus poporului român, că ea e incapabilă de-a discuta chiar. 

Care inteligență onestă, ce cunoaște istoria Franţei și a regelui Ludovic 
XVI, ar fi putut deduce din citarea acestui caz ... că reacţionarii ar ameninţa 
pe rege? 

Reacţionarii au fost aciia cu care Ludovic XVI s-a înconjurat? 
Reacţionarii l-au ameninţat? Reacţionarii au fost cauza sorții lui tragice? 
Dar la ce discuţie? Când un adevăr îi izbeşte, ei încep a răspândi în juru-le 
prin neadevăruri şi sofisme, acel foetor caprinus, acel miros specific al unor 
inteligenţe potricălite de vicii și bătrâneţe de rasă, cu care nu se mai discută. 
I-a apucat istericalele; nu mai sunt stăpâni nici pe mintea, nici pe organele 
lor. Nimiciţi moraliceşte prin adevărul că sunt străini; neputând inspira nici- 
o autoritate prin faptul că o capră, chiar decorată cu cordoane, e pur şi 
simplu ridicolă, au ajuns de râsul şi de batjocura neamului românesc care, 
după cum zice şi Miron Costin, e un neam râzător de feliul lui. Nu le mai 
rămâne decât arma cea mai de jos a spiritului: minciuna și mistificaţia. 

Neputincioase arme contra adevărului pururea deși târziu învingător, dar 
singurele ce le-au rămas. 

De aci vorbe ca „monomanie, absurditate, poznașş, ziar de insulte, 
amenințări de asasinat, falsificarea lui Lamarck sau Darwin“ toate 
neputincioase în contra unui adevăr limpede ca lumina zilei, dovedit prin 
cărți gospod, răsdovedit prin realitate. 

Când vom avea un cap a d-alde C.A. Rosetti împăiat, și l-am putea avea 
odată, căci, dacă perversitatea e nemuritoare, perverşii sunt muritori, îl vom 
putea trimite lui Wirchow sau lui Quatrefages să-l compare cu un simplu 
craniu de mocan de la Vrancea ori de la Breaza. Dacă învățații străini nu vor 
crede că-i mistificăm, că le-am trimis o căpățână de capră s-o compare cu 
un cap de om, să nu ne spuneţi pe nume. 


Când le-am spune însă că scorbura mică şi găunoasă e a unui om de stat 
din România, iar craniul al doilea, larg şi încăpător, a unui cioban de oi și-ar 
face cruce oamenii, ar înţelege de ce neamul românesc, numeros și 
inteligent, muncitor şi îndrăzneţ, nu poate ajunge în lume la poziţia ce i se 
cuvine. 

Cum să și ajungă când oceanul cel turbure de 'mprejurul insulei 
romanice au aruncat deasupra lui o spumă de stârpituri? 

Ce-i pasă acestei spume cosmopolite de ființa istorică a României? 
Vorba lui Hamlet: „Ce e Hecuba pentru ei?“ 

Ce-i pasă, ce-i poate păsa unui C.A. Rosettis, unui Giani, unui 
Pherekydis, coborâtori din străini, în cari idei şi sentimente nici pot prinde 
rădăcină, de vreme ce cad pe pământ sterp, de [ara Românească, de 
poporul nostru, de obiceiele ori de trecutul nostru? 

Ca obiect de esploatat, ca vacă de muls, ca izvor de lefuri și pensii? 
Calea-vale. Vive la Roumanie! 

Dar când e vorba de acea iubire adâncă şi nestrămutată de neam, 
precum o aveau bătrânii, precum o avea Miron Costin, care-şi punea 
creştetul sub sabie pentru a înlătura un bir nou, când e vorba de a apăra 
adevăratul popor românesc de esploatarea la care e supus, atunci adio 
Românie! Atunci "i vezi alături cu jidanii cari scuipă moșnegilor de la ţară în 
gură și le frig ochii deasupra tăciunilor; atunci sunt fraţi cu străinii și împart 
„mielul Paştelor“ cu ei. 

Ei, acest adevăr vă doare, confraţilor, de ați ajuns a răstălmăci pasaje 
din articolele noastre şi a vă face din nou meseria „înstrăinând pe oamenii 
țării prin pâre și năpăşti de cătră Domnia sa“ precum zicea Radu-vodă. 


€ 


MOMENTE DE DISTRACȚIE — LITERATURA ROȘIE 


[27 august 1881] 

Dăm ca specimen următoarea poezie publicată de gazeta poliţienească 

din Brăila „Vocea română“, datorită desigur penei unuia din numeroșii (?) 

redactori ai săi și desigur stâlp al partidului roşu din localitate. D. 
Prodanescu va deveni gelos de această producţie literară. 


INDEPENDENŢA 


I 

Am o ţară, mult iubită, 
România, independentă, 
Ea era sub jug turcesc, 

O! pământ ce eu îl slăvesc. 


II 

Dar, armata românească 
Cu virtutea strămoșească 
Au luptat ca niște lei 
Ş-au scăpat ţara de ei. 


A!!! 


III 

Să trăiască Căpitanul 
Carol, Rege şi oșteanul 
Căci cu a lui debacie, 
Şi a noastră vitejie, 


IV 

Am scăpat din jug turcesc 
Pământul cel strămoșesc, 
Și mai repet încă o dată, 
C-am o ţară neatârnată. 


A??? 


€ 


[28 august 1881] 

Asupra scopului, până azi nelimpezit, a vizitei făcute de contele 

Andrassy la Curtea regelui mai citim în oficiosul „Pesther Lloyd“ 
următoarele: 


Călătoria făcută de contele Andrassy la Sinaia au reaprins interesul pentru 
România, care cam adormise de la cestiunea Dunării încoace. Nu doar că România 
ar fi chemată de-a interveni în mod mai activ în împrejurări, din contra, supozițiunea 
unei semnificări politice mai mari a României în Orient nu este liniştea, ci conflictul 
oriental. Pe cât timp nu există un contrast acut între Rusia și Austro-Ungaria, regatul 


încleștat între ele nu va ocupa în cosmosul lucrurilor orientale o poziție mai 
însemnată decât oricare alta din micile existente de stat din cari se compune 
triangulul Balcanilor. Din contra, orice diferenţă între cele două imperii mărește în 
mod natural însemnătatea României. Căci e foarte îndoielnic dacă ea va juca pur și 
simplu rolul unei mingi între puterile ce se vor lovi, precum admit unii cu bonomie. A 
existat din contra totdeuna un partid în România și va exista pururea unul care e de 
părere că tocmai atunci va fi sosit momentul pentru noul regat de a-și da sprijinul 
unei puteri sau celeilalte când va fi vorba de-a pune un preţ cât se poate de mare pe 
neutralitate faţă cu amândouă puterile rivale. Până la conflict, politica mânei libere; 
în timpul conflictului, încheiarea de convenţiuni, pentru preţul cel mai mare ce se 
poate căpăta, iată formula politică a acestui partid. Acesta este partidul 
oportuniștilor politici şi credem că această politică abia va fi având mai puţini 
aderenţi între partizanii roșiilor decât între naturile mai predispuse pentru viaţa de 
stat ale albilor. 

Nu mai e îndoială că contele Andrassy va fi avut în vedere împrejurarea aceasta 
când a întreprins călătoria la Sinaia. Am fi nedrepți cu politica practică dacă am 
crede că interesele materiale precumpănesc pe cele ideale; am fi nedrepţi cu ea în 
România mai mult decât oriunde. Cu toate acestea înclinarea cu care e întâmpinată 
în România persoana contelui Andrassy are ceva deosebit și interesant. Contele 
Andrassy a fost între oamenii de stat austriaci şi maghiari, cel dendâi care-a arătat 
oarecare bunăvoință și prevenienţă faţă cu națiunea română. N-a încurajat-o de-a 
dreptul la rezistenţă în contra puterii suzerane, dar nici n-a contribuit câtuşi de puţin 
de-a lăsa să se continue târâș grăpiș nişte raporturi cari scăzuseră din ce în ce la 
rangul unei goale formalităţi. În cestiunea drepturilor României de-a încheia tractate 
de comerț autonome, în cestiunea unui jus paciscendi autonom, contele Andrassy luă 
pentru prima oară o atitudine cu totul clară în cestiunea Orientului şi lăsă să se 
cunoască că el nu vedea țintele dezvoltării într-o reconstruire a dominaţiunii turcești 
peste ţările doritoare de neatârnare, ci în realizarea independenţei lor. Asta nu era 
nimic pozitiv încă și nu cuprindea decât o lature a concepțiunilor andrassyane în 
politica orientală. Dar era nemărginit de departe de acel conservatism care o 
împingea pe Austro-Ungaria odinioară de-a face servicii de jandarmerie pentru 
Turcia în acele locuri și de-a jertfi milioane pentru o politică care-i aducea ura celui 
tare fără a-i asigura măcar gratitudinea celui slab. Tăria politicei orientale se putea 
contesta deja; asupra tăriei politicei școalei sale nu mai putea fi nici o îndoială. 
Contele Andrassy nu era elev al lui Metternich. Bătrânului cancelar chiar cele 
moarte-i păreau conservatoare, pentru că liniștea-i părea conservatoare. Contele 
Andrassy simţi, cu instinctul unei politice realiste, că a ţine în picioare ficţiunile de 
care era plină cestiunea orientală nu însemna decât a mănţine încurcăturile ei și a 
cultiva în mod artificial germenii unor nouă complicații. 

Dacă cele ce contele Andrassy au făcut pentru România nu erau tocmai conforme 
cu litera Tractatului de la Paris erau cu atât mai mult în spiritul şi condiţiile de 
dezvoltare ale Orientului şi îndeosebi în condiţiile dezvoltării suzeranității Porții. El a 
fost cel dendâi care a arătat că o stare de lucruri hibridă precum se dezvoltase în 
România și-n Serbia nu mai era compatibilă cu interesele și cu problemele naţionale 


ale acestor ţări; ba incompatibilă chiar cu interesele bine înţelese și înainte de toate 
cu demnitatea Porții chiar. În aceste margini contele Andrassy poate fi privit în 
adevăr ca persoana conducătoare în acea luptă de idei care și-a găsit încheiarea 
formală în Congresul de la Berlin, prin declararea independenţei statelor vasale de 
lângă Dunăre. Ne-ar părea bine dacă nu s-ar fi pierdut în România orice amintire a 
acestui fapt. Căci dacă, pe de o parte, contele Andrassy a fost omul de încredere al 
regelui Carol, pe de altă parte 'l și credem capabil de-a corespunde unei asemenea 
încrederi cu o deplină și necondiționată sinceritate și nu ne îndoim că va fi supus unei 
discuţii anume relaţiile României cu Austro-Ungaria și va fi arătat cu toată 
sinceritatea erorile ce le-a comis politica română tocmai în direcţiunea aceasta. 

Înţelegem pe deplin de ce politica perfectei neutralităţi a României faţă cu 
Austro-Ungaria şi cu Rusia numără cei mai mulţi aderenţi în regat şi că e lăudată 
pururea în Camere ca adevăratul panaceu al viitorului României. E politica cea mai 
comodă, cea care cere o mai mică sumă de idei politice de sine stătătoare, cea mai 
plauzibilă, cea mai lesne de înţeles de toți. 

Afară de asta ea mai lasă loc și pentru rezervaţiunea mentală că, în momentul 
pericolului, tot te mai poţi arunca în braţele celui mai puternic sau celui care oferă 
mai mult. Dar acest calcul se-ntemeiază numai pe ipoteza unei încordări între Austro- 
Ungaria și Rusia, care poate exista, dar nu trebuie să existe în mod necesar. Dacă 
Rusia și Austro-Ungaria ar fi dispuse de-a se înţelege asupra unei împărţeli a 
României neutrale, garanția în contra împărţelii de fapt ar sta poate în Tractatul de 
la Berlin, în dreptul public european, pretutindenea, numai în neutralitatea României 
nu. Dacă e vorba de-a se afla o garanţie a integrităţii teritoriului României în politica 
proprie a regatului, atunci ea ar consista nu în neutralitate, ci cu atât mai mult în 
alipirea făţisă cătră o monarhie sau cătră cealaltă, cătră Rusia sau cătră Austro- 
Ungaria, căci numai o asemenea alipire scade pericolele unei înțelegeri pe deasupra 
corpului şi existenței României, care nu oferă nimic niciunuia din vecinii ei, ci caută 
a ţinea în eșec pe unul prin celalt. 

Dacă s-ar fi recunoscut aceste în România, conform cu situația reală a lucrurilor, 
relaţiile cu Austro-Ungaria s-ar fi pus demult pe o bază mai solidă şi mai sănătoasă. 
Căci, din punctul de vedere al intereselor române, alegerea între Rusia și Austro- 
Ungaria nu poate fi dubioasă. Austro-Ungaria nu amenință nici dezvoltarea 
națională, nici cea politică, nici cea liberală a României. S-a făcut modă în presa 
română de-a vorbi despre siluirea elementului român din Transilvania, despre 
terorismul națiunii maghiare. Provocăm însă presa română de-a-face paralele cu 
Basarabia. Se va vedea atunci dacă poate fi vorba de deznaționalizare în 
Transilvania, unde românii se-ntăresc pe zi ce merge, sau în provinţia mărginaşă 
rusească, unde școalele lor se rusifică, unde preoți și mireni sunt traşi cu toții pe 
același calapod rusesc. Maghiarismul nu e propagandist, slavismul da. Și dacă în 
Ungaria am și voi să facem propagandă, am începe-o oriunde mai nainte de-a o 
începe la români, în care nu putem ignora pe aliatul în contra inamicului comun, 
panslavist. 

Se pare chiar că în Ungaria s-a avut prea mult în vedere aceste consideraţiuni 
politice. Cu greu s-ar fi îngăduit îndealtmintrelea actele numeroase de prezumpţiune 


politică şi de suprapreţuire naţională, precum le au manifestat România în 
raporturile ei cu Austro-Ungaria. Multe i s-au trecut cu vederea României, 
bineștindu-se că, într-o situaţie în adevăr serioasă și primejduită, înrudirea și 
conexitatea intereselor ei cu acele ale Austro-Ungariei vor aduce-o totuși în sfârșit în 
partea acestei din urmă. Dar să nu prea păcătuiască în București în direcţia aceasta. 
Dacă vor insista asupra neutralității, atunci putem insista și noi în Austro-Ungaria 
asupra înțelegerii escelente cu Rusia, care ne lasă loc liber pentru orice represalii și, 
dacă e necesar, chiar pentru mijloace mai energetice în contra României. Se poate că 
România, într-o mare cestiune internațională ca a Dunării, să fi putut dispune de 
alianţe pe cari monarhia să nu le fi putut paraliza, dar în amănuntele relațiunilor de 
toate zilele nu poate aștepta asemenea ajutor și, dacă e vorba de șicane și vexaţiuni, 
Austro-Ungaria le poate exercita mult mai bine și mai cu greutate decât micul vecin. 
Că am pierdut din respectul ce ni se cuvine, de la campania Dunării încoace, nu se 
poate tăgădui și trebuie să se facă ceva pentru restabilirea acestui respect. 

Poate că reprezentaţiunile contelui Andrassy sunt suficiente. Dacă nu — și 
contele Andrassy nu mai e azi ministru de esterne, autoritatea sa, oricât de mare, nu e 
decât aceea a unui om privat — dacă nu, atunci credem că e foarte cu cale de-a se 
repeta procedarea pe care baronul Haymerle au aplicat-o Serbiei. Tocmai pentru că 
Austro-Ungaria nu vrea nimic pentru sine în Orient şi nu urmărește nici politica 
cuceririi de fapt, nici acea a subjugării morale a cuiva, trebuie să caute cu atât mai 
mult ca numele ei să fie respectat, ca dezinteresarea ei să nu fie confundată cu lipsa 
de voinţă, lealitatea şi corectitudinea politicei ei c-o neglorioasă slăbiciune. 


€ 


[29 august 1881] 

Mai zilele trecute era vorba de-un memoriu pe care-l pregăteşte 
guvernul în cestiunea Dunării şi se zicea că acest act nu mai are nevoie 
decât de revizie şi corectură din partea d-lui I. Brătianu pentru a începe 
ocolul lumii. Înainte însă de a-și începe călătoria guvernul pare a fi 
răspândit în străinătate oarecari indicii asupra cuprinsului lui, „Gazetei 
generale“ din Augsburg i se scrie, bunăoară, din Viena că guvernul nostru 
face a se acredita unele știri asupra atitudinii lui viitoare cari netezesc calea 
unei înțelegeri între Viena și București. 

Din sfere oficioase în aparență se asigură că România nu va mai 
combate instituirea unei comisii mixte, că e gata a primi să se compună în 
modul propus de Austria, pe care-l combătea pe cuvântul că Austria nu e 
stat riveran; ba că aprobă până și pretenţiunile cabinetului din Viena 
privitoare la prezidiu, numai dacă i se va face regatului concesiunea ca, de-a 


lungul țărmului lui întreg, poliţia fluvială să fie a lui și ca numai el să aibă a 
executa aci ordinaţiunile Comisiei mixte. 

Cabinetul din Bucureşti n-a făcut încă în mod oficial propunerile 
acestea; dar dacă le va face, precum se poate deduce din informaţiunea 
oficioasă de mai sus, atunci s-a creat baza unei înțelegeri pe care Austro- 
Ungaria nu va ezita s-o folosească. 

Se speră în Viena că, îndată ce se va fi durat o punte peste prăpastia ce 
separă în cestiunea Dunării pe România de monarhia austriacă, va fi 
posibilă și înțelegerea cu Anglia și Rusia aşa încât, până în septemvrie, se 
va ajunge poate la soluțiunea în principiu măcar a cestiunii în litigiu. 

Cabinetul din Viena îndeosebi stă şi azi neclintit pe același punt de 
plecare pe care-a stat din capul locului. El nu insistă asupra anteproiectului 
pur și simplu; e gata de-a intra în tranzacţiuni, lucru de care-a dat dovadă 
admițând propunerea mediatoare a Germaniei; dar e hotărât, azi ca 
totdauna, de-a accepta numai o soluțiune de acelea cari n-ar atinge 
interesele, fără contestare mari, ale Austriei pe Dunărea de Jos. 

Ceea ce cabinetul din Viena are neclintit în vedere se poate rezuma în 
două cuvinte: sau o soluţiune admisibilă sau nici o soluţiune. În cazul din 
urmă ar rămânea se 'nţelege status quo; la mănţinerea lui n-ar fi de vină 
Austro-Ungaria, ci şi puterile acelea cari, prin opoziţia lor în contra 
cererilor justificate ale Austro-Ungariei, au făcut cu neputinţă acordarea. 
Continuând status quo interesele Austro-Ungariei ar mai fi adăpostite decât 
dacă i s-ar da cestiunii Dunării o soluţiune precum o voise puterile în 
opoziţie. 


Tot în legătură cu cestiunea Dunării se pune publicarea notei d-lui 
Mancini, ministrul de esterne al Italiei, în coloanele „Corespondenţei 
politice“ din Viena. Ea a avut, se vede, scopul de-a dovedi opiniei publice 
că Italia e gata a împlini una din condiţiile ce i le-a pus Austria pentru 
intrarea ei eventuală în alianța austro-germană. Nota e veche de două luni și 
jumătate, n-are decât valoare istorică, dar dovedeşte limpede că Italia e în 
cestiunea Dunării în partea Austro-Ungariei. Mancini, luând în cestiunea 
Dunării partea Austriei, lucrează pentru apropiarea în perspectivă: şi face un 
mare serviciu cabinetului din Viena, pe care cestiunea nedezlegată o apasă 
ca un vis aievea. 

Nici vizita contelui Andrassy la Curtea română nu e străină de Dunăre, 
oricât de multe și mari asigurări ar da contele că nu s-a dus la Sinaia decât 


ca simplu particular, urmând unei invitări graţioase a regelui. Toată punerea 
în scenă a vizitei din partea Curţii române se opune ipotezei că ar fi fost cu 
totul privată, depărtată de orice scop politic. Ba se poate ca vizita să fi avut 
un scop politic cu urmări mai depărtate decât numai înduplecarea României 
în cestiunea Dunării și dispunerea ei în favoarea propunerilor austriace. 

E foarte semnificativ modul în care scrie „Ellendr“, organ ministerial, al 
cărui redactor, Czernatony, stă în relaţii și cu contele Andrassy și cu d. de 
Tisza. 

El scrie cu entuziasm despre națiunea română, în care vede pe aliatul 
natural al poporului unguresc, în faţa Rusiei mai cu seamă, care nu vrea nici 
binele Ungariei, nici al României. Oamenii politici serioşi din România, 
zice foaia ungurească, preţuiesc și doresc amiciția Austro-Ungariei și văd în 
existența unui stat unguresc puternic o garanţie de căpetenie pentru națiunea 
română. „Pesther Lloyd“ vorbeşte însă aspru de România, dar înţelesul 
predicelor lui de spăsenie este că, în conflictul fățiș între interesele rusești şi 
cele austriace din Orient, micile state din Orient nu pot ocupa o poziţie 
neutrală, ci trebuie să se hotărască sau în dreapta sau în stânga: cine nu e 
pentru noi, e contra noastră. 

„Ellenâr“ are cuvinte blânde, „Pesther Lloyd“ vorbeşte serios, 
amenințător chiar — dar amândouă foile voiesc aceleași lucruri şi pentru 
aceasta pare a fi venit contele Andrassy la Sinaia. 

Rezumând știrile aceste privitoare la cestiunea Dunării şi la scopul 
vizitei contelui Andrassy la Sinaia, nu putem decât regreta că penele 
oficioase din Bucureşti ne lasă în întuneric asupra situațiunii. Nu e în adevăr 
cu neputinţă ca drama de la Livadia să afle un epilog în vizita de la Sinaia, 
ca, fără zapis şi chezășşie, ţara să fie aruncată din nou în alianţe păgubitoare 
atât pentru ea cât şi pentru neamul românesc în genere. 

Politica brevi manu, fără consultarea instinctelor de conservare ale ţării, 
e de modă în sferele noastre determinante. Vom avea ocazia să mai vorbim 
de avantajele problematice şi de inconvenientele serioase și reale a 
simpatiilor cu cari guvernanţii noștri vor a ne ferici din partea d-nilor 
maghiari. 


€ 
[1 septembrie 1881] 


Foile noastre oficioase au încercat a reduce importanţa vizitei contelui 
Andrassy la aceea a unui simplu act de curtenie. E lesne a zice că misiuni 
importante și delicate se feresc de ostentaţiune; dar fără însemnătate politică 
iar nu poate fi vizita în cestiune. M.S. împăratul l-a chemat pe conte la 
Mișcolţ, ca să refere asupra rezultatului vizitei. Esplicarea ei cea mai 
plauzibilă ni se pare a fi cea dată de „Pesther Lloyd“ într-un articol, 
reprodus de noi mai alaltăieri şi în care, între altele, se zice: 


Înţelegem pe deplin de ce politica perfecţiei neutralităţi a României faţă cu 
Austro-Ungaria și cu Rusia numără cei mai mulţi aderenţi în regat şi e lăudată 
pururea în Camere ca adevăratul panaceu al viitorului României. E politica cea mai 
comodă care cere o mai mică sumă de idei politice de sine stătătoare, cea mai 
plauzibilă, cea mai lesne de înţeles de toți. 

Afară de asta ea mai lasă loc și pentru rezervaţiunea mentală că, în momentul 
pericolului, tot te mai poţi arunca în braţele celui mai puternic sau celui care oferă 
mai mult. Dar acest calcul se 'ntemeiază numai pe ipoteza unei încordări între Austro- 
Ungaria și Rusia, care poate exista, dar nu trebuie să existe în mod necesar. Dacă 
Rusia și Austro-Ungaria ar fi dispuse de-a se înţelege asupra unei împărţeli a 
României neutrale, garanţia în contra împărţelii reale ar sta poate în Tractatul de la 
Berlin, în dreptul public european, pretutindenea, numai în neutralitatea României 
nu. Dacă e vorba de a se afla o garanţie a integrităţii teritoriului României în politica 
proprie a regatului atunci ea ar consista nu în neutralitate, ci mai cu seamă în 
alipirea făţișă de-o monarhie sau de cealaltă, de Rusia sau de Austro-Ungaria, căci 
numai alipirea scade pericolele unei înţelegeri pe deasupra corpului şi existenţei 
României, când ea nu oferă nimic nici unuia din vecinii ei, ci caută a ţinea în eşec pe 
unul prin celălalt. 

Dacă s-ar fi recunoscut acestea în România, conform cu situaţia reală a 
lucrurilor, relaţiile cu Austro-Ungaria s-ar fi pus demult pe-o bază mai solidă și mai 
sănătoasă. Căci, din punctul de vedere al intereselor române, alegerea între Rusia și 
Austro-Ungaria nu poate fi dubioasă. Austro-Ungaria nu amenință nici dezvoltarea 
națională, nici cea politică, nici cea liberală a României. S-a făcut modă în presa 
română de-a vorbi despre siluirea elementului român din Transilvania, despre 
terorismul naţiunii maghiare. Provocăm însă presa română de-a face paralele cu 
Basarabia. Se va vedea atunci dacă poate fi vorba de deznaționalizare în 
Transilvania, unde românii se 'ntăresc pe zi ce merge, sau în provinţia mărginaşă 
rusească, unde școalele lor se rusifică, unde preoți și mireni sunt traşi cu toții pe 
același calapod rusesc. Maghiarismul nu e propagandist, slavismul da. Și dacă în 
Ungaria am şi voi să facem propagandă, am începe-o oriunde mai 'nainte de-a o 
începe la români, în cari nu putem ignora pe aliatul în contra inamicului comun 
panslavist. 


Politica neutralității este în adevăr nu numai plauzibilă, ci tradiţională 
pentru români. 

Solidaritatea de interese pe care se întemeiază atât de mult foaia din 
Pesta nu va ajunge a se fixa ca convingere nestrămutată în spiritul public pe 
cât timp conaţionalii noştri de peste Carpaţi vor fi trataţi în mod escepţional 
şi după legi escepționale. 

Ziarul din Pesta ne provoacă să facem o paralelă între românii din 
Ungaria şi cei din Rusia. 

Această paralelă e lesne de făcut. 

Românii din Rusia stau numeric în raport cu populațiunea monarhiei 
rusești ca o jumătate de milion la optzeci de milioane, ca 1:160; românii din 
Ungaria stau însă ca 1:6, ba față cu maghiarii (trei milioane către patru și 
jumătate milioane) ca 2:3. 

Dacă, aproape egali la număr cu maghiarii, ei rezistă cu mai mult succes 
curentului guvernamental de deznaționalizare nu e un semn că ungurii nu 
Vor, ci că nu pot să-i maghiarizeze. 

Voința există. 

Această voinţă se sfărâmă de o alta tot atât de puternică, dar nu e mai 
puţin adevărat că ea există şi e un izvor nesecat de vexațiuni zilnice. 

Ba se introduce cu sila în școli ca obiect obligatoriu limba maghiară, 
vorbită abia de a treia parte a populaţiei regatului, grea, radical străină de 
limbele celorlalte naţionalităţi, răpind tinerimii timpul pentru studii mai 
necesare și mai spornice decât dresarea c-un idiom pentru a cărui învăţare 
se cer zece ani; ba, mai în urmă, vin alții să impuie această limbă până și ca 
limbă de propunere în școale. 

Ori chinezește, ori ungureşte este mai acelaș lucru. Pentru populaţiile 
ario-europene ale Ungariei limba ungurească e fără îndoială egal de străină, 
prin organismul ei, cu cea chineză. Aceasta n-o spunem din dușmănie 
contra maghiarilor, ci pentru că ne-am convins după o sumă de fenomene că 
studiul acestei limbi formează o piedică însemnată pentru dezvoltarea 
intelectuală a populaţiunilor de dincolo de munţi. Pe români 'i mărginește, îi 
coboară cu câteva grade mai jos pe scara ființelor organice. 

În faţa acestor împrejurări e greu a se admite că înclinări politice pentru 
Ungaria îndeosebi ar putea deveni vreodată populare la noi. 

Când contele Andrassy a vorbit de insula romanică împresurată de 
valurile oceanului slav n-a gândit, nici a putut gândi numai la statul politic 


al regelui Carol, unde deasupra insulei s-a cocoţat o mână de grecotei și de 
bulgăroi malonești cari formează un ciudat epizod în istoria noastră. 

A gândit desigur la espresia etnologică, la poporul românesc astfel 
precum se află aci şi pretutindenea același, și care la un loc formează insula 
etnică de care e vorba. Greco-bulgarii, fie asiguraţi ungurii, ar fi cu rușii 
ruşi, cu maghiarii maghiari, cu nemţii nemți; s-ar da după păr numai să le 
meargă bine. 

Când e vorba de-o luptă cu efect în contra panslavismului, interes 
comun maghiarilor şi românilor, maghiarii cată să se convingă că întreaga 
insulă etnologică formează un element de rezistenţă, că întreagă trebuie să 
aibă conștiința că existenţa ei naţională 'i este asigurată din partea Apusului, 
că nicăiri ea nu-și consumă puterile în lupte zilnice pentru mănţinerea 
individualităţii ei. 

Dacă însă prin zilnice vexaţiuni simţul naţional de dincoace e jignit prin 
procederile maghiare de dincolo, dacă românilor li se pune perspectiva de a 
alege între a fi maghiari sau slavi, nemți sau slavi, toată lupta devine 
indiferentă pentru poporul nostru. 

Nici nemții, nici slavii, nici maghiarii nu exercită ca caracter naţional, 
ca limbă, ca stări de lucruri vro atracţie asupra noastră, şi simpatiile noastre 
naţionale sunt foarte departe în apusul Europei între naţiile romanice sau 
romano-germanice de acolo. 

Cauzele acestor simpatii depărtate nu sunt numai politice, ci de natură 
foarte diversă, sunt etnice, intelectuale. 

Natura analitică a limbei, deci şi a spiritului nostru, deosebită de cea 
germană, ungurească, slavă; o inteligență mai puţin abstractă dar mai 
limpede; un bun simţ, falsificat poate în parte, dar înnăscut rasei române, o 
elasticitate mai mare a puterii musculare și a celei intelectuale; iată note cari 
disting în mod esenţial rasa română de cele ce-o înconjură. Dacă mai ţinem 
seamă de unitatea aproape absolută a limbei vorbite de români precum și de 
unitatea datinelor, amândouă preexistente formaţiunii statelor române chiar, 
am arătat aproape în totalitate cauzele ce se opun în mod constant 
deznaţionalizării românilor. 

E o încercare absurdă, dacă nu mai mult, de a impune unui popor pe 
deplin format, incapabil de schimbare, ca să contracteze apucăturile unui 
geniu naţional mai greoi decât e al lui, de a-i impune limbi ce nu e în stare 
nici a le vorbi, nici a le pătrunde pe deplin, de-a-i întuneca deșteptăciunea şi 
claritatea spiritului lui cu calapoadele abstrase ale unor limbi străine şi de-a 


nu-l lăsa să ajungă în bună pace la dezvoltarea pentru care l-a menit 
Dumnezeu. 

Așadar şi 'ntr-o parte și-n alta, în Rusia ca și-n Ungaria, întâmpinăm 
adversari naturali ai rasei noastre. 

Aci e esplicarea de ce politica neutralității e cea împărtășită de cei mai 
mulți români, de ce cabinetul conservator a fost răsturnat pentru c-o 
susținea, spre a se aduce în locu-i politica de aventuri și de alianţe a unor 
adunături fără de patrie, cari să-și facă din specula sângelui, a hotarelor, a 
cetăţeniei române un mijloc de existență zilnică, un mijloc de câștig. 


€ 


[2 septembrie 1881] 

Cată să spunem câteva cuvinte asupra metodului de cercetare a cestiunii 
etnologice şi sociale pe care l-am urmat, precum și asupra formei date 
acestor studii. 

Adversarii noştri sunt naivi când cred că, prin diversiuni ce n-au a face 
nimic cu obiectul în sine, sunt în stare a ne abate din calea noastră. 

„Românul“, după procedarea tot atât de naivă pe cât de comună a 
ziarului „Independance roumaine“, vorbeşte de teorii bolnăvicioase, de 
institute filantropice, de medici speciali în privire-ne. 

Să presupunem că aşa ar fi. Că autorul acestor şiruri e nebun, e bun de 
legat şi de dus la Mărcuţa. 

Rămâne mai puţin adevărat ceea ce-a zis? Asta-i cestiunea. Dacă ceea 
ce-a zis autorul e adevărat, ceea ce a zis importă, nu cine a zis. Dacă un 
nebun multiplică două cifre corect este quoțientul neadevărat pentru că cel 
ce-a calculat are idei fixe sau halucinaţiuni? 

Dacă un nebun constată conform adevărului că un perete e alb devine 
peretele negru pentru că nebunul i-a atribuit o calitate ce i se cuvine? 

Noi susţinem, precum rezumă „Românul“, că „o pătură de străini, 
numită partida naţională liberală, s-a superpus poporului, îl exploatează şi-l 
duce la mizerie“. 

Este aceasta sau nu adevărat, oricum ar fi, cuminte ori nebun, cel ce 
susține aceasta? 

E adevărat. Nici „Românul“ n-o negă, căci iată ce zice: 


Cu toată osteneala, n-am putut vedea lămurit decât un singur fapt şi acesta este: 
Starea cea rea a sătenilor. 

Sătenii, o știm mai bine decât teoriștii de la „Timpul“, nu stau încă bine în raport 
cu progresul făcut în toate ramurile sociale de poporul român. 


lată dar că lucrul ce-l susţinem noi e atât de adevărat în privirea a trei 
pătrimi din poporul nostru încât „Românul“ îl ştie mai bine decât noi, 
teoriștii. 

Ceea ce zicem noi este însă mai mult. 

Sătenii stau mult mai rău decum au stat vreodinioară. 

Progresul în ramurile speciale e aparent. 

A face dintr-o Carada om de stat nu va să zică a-i da cuprinsul necesar 
unui om de stat, a face din bulgarii facultăţii de medicină profesori de 
universitate nu va să zică a le infiltra știința necesară catedrelor lor. Numai 
când fondul ar corespunde etichetei, când în Carada ar fi în adevăr un om de 
stat şi-n bulgari profesori de universitate, progresul ar fi real. Pân-atunci e o 
etichetă scump plătită, care nu corespunde cu ceea ce se zice c-ar fi sub ea; 
e câlți în loc de mătase, plumb în loc de aur, e o prăvălie de marfă falsă. 

Nu ne mirăm că pe „Românul“ îl dor aceste adevăruri. Dar tocmai 
faptul că-l dor, tocmai faptul că într-o mulțime de numere de-a rândul nu 
face decât să încerce a ne combate este o dovadă că aceasta este buba 
veritabilă a ţării. 

Dar ne este cineva amic ori adversar, dar român sau străin, adevărul 
spus de noi rămâne acelaş pentru toți. Ne mărginim la constatarea de fapte 
exacte şi la rezumarea lor în adevăruri generale; metodul nostru e cel urmat 
în ştiinţe în genere, în cele naturale îndeosebi. Oare supărarea bolnavului 
pentru că-i constatăm boala o modifică? 

Acum venim la forma în care scriem. 

Se zice că ea ar fi exagerată, c-ar cuprinde înjurături surugieşti etc. 

În realitate stilul nostru nu este eufemistic. Ne-am deprins a căta pentru 
orice idee espresia cea mai exactă posibilă. Dac-am voi să glumim, dacă nu 
ne-ar păsa de adevărul ce-l zicem am putea să spunem lucrurile mai cu 
înconjur. 

Dar lucrurile la noi nu se petrec cu înconjur; de-aceea în adevăr nu ştim 
de ce-am vorbi de ele cu înconjur? 

Când un om în rebeliune fățişă proclamă azi răsturnarea regelui şi e 
numit mâni adiutant al aceluiaș rege există aci vrun menajament pentru 
opinia publică, pentru conştiinţa de drept a poporului? Nici unul. Când un 


om e medaliat c-un Bene-Merenti de regele în contra căruia erau adresate 
pasquilurile sale existat-a vrun menajment pentru ... pudoarea publică? Nici 
unul. 

Dar oamenii aciia din partidul roşu cari au sentimentul adevărului, ei îşi 
menajează espresiile? 

Deloc. 

D. D. Brătianu zice că „nu mai sunt oameni cinstiţi în ţara aceasta“, 
confundând ţara cu partidul său. 

Îi ameninţă cu „puşcăria şi carantina“, îi aseamănă cu „putregaie“. 

Oare marele cordon al Sfintei Cânepe de care vorbim noi e cu mult mai 
rău decât mijloacele de moralizare ale d-lui D. Brătianu, „puşcăria şi 
carantina“? 

E natural ca aceasta să supere pe milionarii răscumpărării, pe Mihăleștii 
şi Chiriţopolii, pe demnitarii publici înalți cu câte patru clase primare, dar ni 
se va permite de cătră roșii să întrebuințăm cel puţin espresiile ministrului 
lor prezident de ieri, a actualului prezident al Adunării. 

Când acesta alege, pentru a însemna esenţa partidului său, vorbele cele 
mai exacte, când le zice necinstiţi, vrednici de carantină și pușcărie, 
putregaie ne trebuie oare să deschidem dicţionarul să căutăm altele? 

Când s-ar păstra cel puţin aparențele, când am vedea că oamenilor de 
cari vorbim le e ruşine de ceea ce fac desigur că am fi mai blânzi, pentru că 
ruşinea e un semn de posibilitate de îndreptare. Dar aceasta lipseşte cu totul. 
Vedem dar că aci nu ajută alifia îndulcitoare a eufemismului, ci numai 
scalpelul chirurgului; de aceea tăiem în putrejunea bubei noastre naţionale 
şi voim ca protoplasma națională să reîntregească golurile create prin 
tăieturi. Din sâmburul şi esența poporului autohton trebuie să iasă puterea 
medicatrice a naturii, care să însănătoșeze corpul statului. 

În fine mai relevăm o acuzare, „Românul“ ştie cât de nedreaptă, pe care 
ne-o face. 

Am zis că unui adevărat român i-ar putea fi atât de scârbă de aceste 
adunături ce domnesc peste poporul său încât să prefere un guverm străin, 
onest, care să asigure dezvoltarea materială şi morală a rasei române, unui 
guvern de pretinşi români. Astfel ar putea fi cineva foarte bun român și 
foarte rău patriot. „Românul“ traduce lucrul astfel: „preferă pentru patrie un 
autohton trădător, decât un neautohton, fie cât de bun cetăţean“. 

Cu toate acestea ideea noastră, născută dintr-o adâncă indignare, e 
cuprinsă deja în scrierile unui om ale cărui sentimente profund naţionale nu 


le va nega „Românul“. Pasajul din cartea sa e profetic; prevede Congresul 
de la Berlin şi încheierile lui. 


Atunci când o populaţiune eterogenă, străină românilor prin limbă, religiune, 
obiceiuri şi aspirații politice se va așeza în ţară, atunci marginile statului nostru nu 
vor fi totdeodată margini ale naţionalităţii noastre. Străinii vor zice îndată (ceea ce 
zic împământeniţii): nu identificaţi statul român cu naționalitatea română, căci în acest 
stat sunt mai multe naţionalităţi, pe cari nu le leagă decât comunitatea guvernului; și 
D-zeu e martor, iar oamenii încă ştiu, cât de strămutabilă e forma guvernelor și cât de 
ușor se poate naște vreun eveniment care să le deschiză porţile la putere și acestor 
străini, mai cu seamă prin sprijinul ce-l au din vecinătate. (V. Marțian, Coloniștii 
germani și România). 


Fără îndoială marginile statului nostru nu mai sunt marginile 
naţionalităţii noastre. „Bunul cetățean neautohton“ al „Pseudo-românului“ e 
foarte numeros şi foarte puţin scrupulos. Dacă „bunul cetăţean neautohton“ 
s-ar mărgini a-și vedea de sărăcie și a se hrăni în mod onest n-am prea avea 
ceva de zis. Dar fără muncă, fără merit, fără a produce bunuri de utilitate, 
fără ştiinţă, fără de caracter, să-l vezi că dirige şi determină soarta unui 
popor vechi, cu trecutul și caracterul lui, iată ceea ce nu se poate admite. 


€ 


[3 septembrie 1881] 

Din nefericire organele roșii nu sunt capabile de o discuție serioasă. A 
discuta va să zică a compara argumentele proprii cu cele ale adversarului şi 
a destinge cu dezinteresare care e mai tare, care e adevărat. Dar când 
altceva zici, altceva "ţi răspunde; când dai ici şi crapă cine ştie unde, când 
discuţia, în loc de-a fi o comparare de argumente, degenerează în ceartă 
pentru vorbe, în logomabhie și subtilități, discuţia e stearpă. 

Am dovedit de zece ori ceea ce nu avea nevoie de dovadă: evidenţa; am 
dovedit că deasupra poporului românesc istoric pe care-l cunoaștem toți de 
acum douăzeci treizeci de ani, deasupra ţăranului a moșneanului, a 
breslașului, a boierului mare şi mic s-a superpus o pătură de populaţie 
străină, românizată în parte în privința limbei, dar neavând deloc nici 
natura, nici instinctele poporului nostru. 

E clar că această populaţie joacă în viaţa noastră publică rolul unui altoi 
care produce alte fructe decât trunchiul în care s-a altoit și, drept vorbind, 


fructe veninoase. 

Altoit în stejar, trăieşte din sucul stejarului, iar acesta se usucă, căci 
populaţia moşneană a acestei țări, săteanul, e morbid (dovadă spitalele d-lui 
C.A. Rosetti) și supus unei mari mortalităţi. 

Am dovedit că acest altoi veninos n-are nici minte, nici inimă. Oamenii 
aceștia, cari sunt aproape toţi roşii, sunt mărginiţi în privirea inteligentei, 
răi, meschini, falşi în privirea caracterului. Am probat că între ei nu se poate 
naşte un autor de exemplu, un om de științe sau de litere, un om care să 
compenseze, prin știință sau talent, munca naţională ce-l susține; că n-au 
nici un alt talent decât acela al vicleşugului, al pungășiei, al cumulului, al 
tripotajului; că mintea la ei e substituită printr-un surogat din cele mai rele, 
pişicherlâcul; inima și caracterul prin surogate și mai rele, prin falsitate şi 
înclinări de trădare. 

lată ceea ce am dovedit clar. 

De aceea principiile nu sunt pentru ei decât niște pretexte sunătoare 
pentru a amăgi mulțimea, gata de-a renunţa la ele îndată ce un interes 
material, bănesc, îi îndeamnă la aceasta. 

Astfel cel mai aprig republican și redactor al „Republicei Rumâne“ 
aruncă tot bagajul său de principii în baltă pentru o pensie reversibilă; altul 
aruncă republica de la Ploiești pentru o funcţie. 

Dac' ar fi consecuenţi, fie republicani, fie liberali, fie ce-or fi, cu un 
cuvânt dac-ai ști de ce să te ţii, lupta ar fi posibilă. Dar azi republican, 
mâine monarhist, azi una, mâine alta, după cum dictează interesele 
materiale momentane ale coteriei; iată ceea ce face o luptă de idei 
imposibilă. 

Pătura aceasta superpusă de Caradale, Pherekyzi etc. e foarte 
numeroasă. Ea meșteșug cu care să se hrănească cinstit nu știe, ea carte nu 
ştie, ea caracter n-are, cu un cuvânt, nimic ce ar îndreptăţi-o de-a juca un rol 
în viaţa publică. Cu toate acestea ea este totul azi în stat. 

De aci vezi directori de drum de fier ce nu știu abecedarul mecanicei, 
de-aci directori de bancă naţională cu patru clase primare; de aci directori 
de servicii ce abia se știu iscăli. În toate ramurile vieţii intelectuale şi a 
statului, în toate încheieturile organice ale naţiunei s-au încuibat paraziți; 
tocmai centrele organice sunt cuiburile în cari se prăsesc şi se înmulțesc. 

Dar asta n-ar fi nimic. 

Existenţa tuturor acestor oameni costă bani; banii sunt munca cuiva. 


Precum însă aproape singurul producător în ţara noastră e țăranul, trei 
din patru părți a poporului, susținerea întregei xenocraţii se traduce în 
muncă țărănească, în bir plătit de țăran sub sute de forme! 

Toate aceste sunt clare, sunt matematic exacte. Suma de putere de care 
dispune ţăranul nu poate suporta greutatea ce i se impune fără nici o 
compensație; el cheltuieşte din puterea lui vitală mai mult decât poate 
restitui; de acolo falimentul puterilor lui vitale: morbiditatea, mortalitatea. 

Se poate traduce în formule această socoteală. 

Dacă înainte vreme ar fi fost în ţară 1.500.000 de contribuabili, iar clasa 
dirigentă era reprezentată prin cinci sute de inşi, munca socială necesară 
pentru a o susține era reprezentată prin fracţia 5/15.000 sau 1/3000. O a 
treia mia parte din puterea sa musculară datorea ţăranul statului. 

Azi sunt zeci şi iarăși zeci de mii de oameni cari, sub o formă sau sub 
alta, trăiesc din aceeași pungă a ţăranului. Sunt în fiecare sat cel puţin zece 
lefegii, ceea ce face un condei de 40 mii de lefegii; apoi comunele urbane, 
apoi statul. Dacă om pune 100.000 nu greşim. Dar unde punem întregi 
popoare parazite ca cel ovreiesc, care nu produce nimic și trăiește numai din 
scumpirea obiectelor de consumaţiune? Aceştia sunt 500.000. La un loc toţi 
străinii, lefegii, clasele consumatoare care nu produc nimic se urcă la un 
milion, de nu mai mult. Fracţia nu mai e cea de sus 1/3000, ci 24, adecă 
două din trei părți din viaţa sa trebuie să cheltuiască un om pentru a susține 
statul și societatea, care nu-i dă nici o compensație. 

Dar Dumnezeu i-a dat omului abia atâta putere încât să se susțină pe el 
însuși și familia și un prea mic prisos la dispoziţia vieţei publice. E evident 
că toată economia lui e zdruncinată, precum o şi vedem dovedit în 
monografia d-lui A.V. Millo, care, făcând bugetul unui țăran condei cu 
condei, arată că abia fruntașii se pot ţine în echilibru; 

țăranul cu doi boi, pălmașul, își încheie anul c-un mare deficit ce se 
traduce în datorii. 

A, dacă clasele dirigente compensau munca ţăranului prin munca lor, 
dacă o administraţie cinstită 'l ocrotea de spoliare, dacă un cler luminat îl 
ferea de vicii şi de demoralizare, dacă o legislaţiune onestă ţinea seamă de 
starea lui şi-l ocrotea în loc de a-l pune sub dispoziţii cosmopolite; dacă, c- 
un cuvânt, exista înțelegere, pentru ceea ce e în adevăr esența statului, 
apărarea claselor producătoare în contra celor consumatoare, apărarea de 
exploatarea altora și de propriile sale înclinaţiuni, arunci era altceva! Dacă, 
cu aceeași sumă de putere musculară, ţăranul, prin instrucţie, ar fi ajuns a 


produce de zece, de douăzeci de ori pe atât pe cât poate produce azi cu 
instrumente primitive și cu metod primitiv, atunci lucrurile ar avea o altă 
faţă. Atunci clasele de jos ar fi ţinut pas în producţiune cu trebuinţele celor 
dirigente, atunci ar fi fost echilibru şi ar fi fost bine. 

Dar clasele dirigente, dar Caradalele, Costineștii sunt tot atât de inculte 
ca şi ţăranul; nu sunt în stare de-a compensa munca lui. 

Credem cel puţin că marile mistere ale abecedarului, în modul în care 
le-a învins Serurie şi Carada, nu constituie un merit pentru a-i vedea cu 
lefuri și diurne de zeci de mii de franci pe an. 

Și pe lângă aceasta, pe lângă că sunt necapabili de muncă, leneși şi 
tâmpiţi, maloneşti și răi, mai sunt şi străini, veniţi de ieri alaltăieri, ridicaţi 
de la covrig și bragă la ranguri sociale înalte. 

Fără îndoială că și în alte ţări clasele lucrătoare nu sunt bogate; pentru 
ele e adevărat axiomul stabilit de Turgot că nu vor câștiga decât minimul 
necesităților lor. Dar acolo populaţia e prea mare în raport cu întinderea 
statului, în raport cu puterea de producţiune a pământului. 

Cestiunea socială e acolo înainte de toate agrară și o rezolvă întrucâtva 
capitalul industrial, care caută a plasa munca țării suprapopulate în țări 
nepopulate. 

Dar la noi cestiunea socială e o cestiune de parazitism. Plebe grecească, 
bulgărească, jidovească, căreia "i e ruşine de muncă sau care nu ştie și nu 
poate munci, s-au încuibat deasupra poporului nostru și-l stoarce până la 
sânge. 

Şi ce plebe? 

Comună, mult mai puţin inteligentă decât poporul nostru, fizic 
decrepită, moraliceşte putrezită. 

Nu xenocraţie prin cucerire, ci xenocraţie prin furişare, prin introducere 
în mod clandestin, prin înveninare. 

De aceea nu e de mirare că toate instituţiile noastre s-au descompus de 
acest venin cadavaric. Biserica nu mai e biserică, căsătoria nu mai e 
căsătorie, şcoala nu mai e școală; nimic nu e acătării. 

Dar unde punem trebuințele acestei plebe? Trebuinţe aristocratice, 
pariziene, de cari clasele dirigente vechi nici nu visau. 

La toate adevărurile acestea, limpezi ca cristalul, la părerea de rău că 
mersul dezvoltării noastre n-a fost organic, continuitiv, că ne costă sănătatea 
şi bunăstarea poporului nostru, ce ne răspund acești arhistrăini? 


Că suntem socialişti. Ei, cari în adevăr sunt socialişti când n-au slujbe, 
dar foarte regalişti când sunt în pensii reversibile și în cumul, nici nu înţeleg 
însemnătatea teoretică a cuvântului. 

Cestiunea e fără contestare socială: am fi socialiști însă numai atunci 
când am propune o soluțiune socialistă. Departe de noi asta. Din contra, 
soluțiunea ce-o propunem nu poate fi decât conservatoare, reacționară chiar. 
Clasele muncitoare trebuiesc scăpate de paraziți; paraziţii însăși trebuiesc, 
prin o riguroasă organizaţie, siliți la munca la care se pricep. La tăiat lemne 
Serurie, la cârciumărie Carada. Nu oameni mari cu abecedarul în mână, nu 
escroci și tâmpiţi în demnităţile statului, nu cocoterie și pungășie în 
afacerile publice. 

O reorganizare socială având de principiu apărarea și încurajarea 
muncii, înlăturarea feneanţilor şi paraziților din viaţa publică, iată ceea ce e 
de neapărată necesitate. 

Așadar să ne înțelegem. 

Nu cerem și nu voim, precum insinuă „Românul“, esterminarea cu sabia 
a elementelor hibride. Dar ceea ce pretindem pozitiv e ca asemenea 
elemente să nu fie determinante, domnitoare în statul român. Nu ne opunem 
dacă ele se vor hrăni prin muncă proprie, dar nu exploatând munca altora. 
Nu avem nimic de zis dacă Serurie se va ocupa cu cinstita cismărie, 
Bosnagi cu zidăria. Dar în capul unui stat român nu se cade să vedem 
aproape esclusiv numai oameni străini, incapabili de-a pricepe geniul 
poporului nostru şi, până la un grad oarecare, incapabili de a-l iubi şi de a-l 
cruța. 

Și, când vorbim de poporul român, ştim foarte bine de cine vorbim. Nu 
de amestecături, nu de oameni veniţi de ieri alaltăieri în una din provinciile 
Daciei lui Traian, ci de acel element etnic ieșit din încrucișarea romanilor cu 
dacii, de rasa română. Aceasta a fost în trecutul țărilor noastre rasa plastică, 
rasa formatoare de stat, cea orânduitoare, cea istorică; aceasta trebuie să şi 
rămâie de acuma înainte. Cumcă deosebirea între adâncimea rasei istorice şi 
superficialitatea celor superpuse e mare o știe oricine. În inima unui popă 
din Ardeal e mai mult sentiment naţional românesc decât într-o sută de mii 
de Caradale și în craniul unui singur român încape de cinci ori pe atâția 
creieri pe cât s-ar constata cu cumpăna în titvele mutrelor de paiaţă ale 
patrioţilor. 

[5 septembrie 1881] 

Două monografii s-au scris în timpul din urmă cari se ocupă în cea mai 
mare parte cu soarta populaţiunilor noastre de la ţară. 

Una, întitulată O pagină din istoria contimporană a României din punct 
de vedere medical, economic și naţional, e datorită d-lui dr. Istrati; cealaltă, 
Țăranul, o datorim experienţei lungi a d-lui A.V. Millo. 

Cartea tânărului medic cuprinde un material foarte bogat pentru 
esplicarea stării actuale a ţării. Într-un volum de 500 de pagini se ţine seama 
de studiile demografice făcute până acum, s-arată, cu date statistice adunate 
din diferite izvoare, că populaţiunea ţării, îndeosebi elementul român, e 
supus unei continue decreșteri; că românii emigrază din ţară, iar străinii 
imigrează; că rasa română degenerează în urma esploatării la care e supusă. 
Mizeria, produsă prin greutăţi publice, parte dă naştere la deosebite boale, 
parte favorizează răspândirea lor. 

Cartea d-lui A.V. Millo e mai puţin voluminoasă, cestiuni demografice 
nu sunt atinse aci, dar s-arată clar și după o zilnică esperienţă efectul 
dezastros pe care l-au avut legile nouă și organizaţia liberală asupra 
populaţiunilor noastre rurale. Din această din urmă lucrare estragem și azi o 
parte interesantă, aceea care, arătând condei cu condei, atât veniturile cât şi 
cheltuielele unui ţăran, dovedeşte că acesta rămâne în mod inevitabil în 
deficit la sfârşitul anului. 

Amândoi autorii sunt inspirați de-o adâncă iubire pentru popor și 
amândoi sunt de una și aceeași părere că rasa română e jertfa spoliaţiunii și 
a mizeriei produse în mod artificial; că statul, legile, trebuinţele apusene a 
claselor dirigente, indiferentismul și neactivitatea acestor din urmă conspiră 
a aduce la degenerare tocmai partea cea mai importantă a poporului nostru. 

Fără îndoială, sărăcia e un izvor de rele fizice și morale, dar e tot atât de 
adevărat că relele morale sunt la rândul lor cauze ale decadenţei economice. 
Într-o ţară în care religia şi curăţia moravurilor au fost înlăturate prin 
epicureism şi sibaritism, în care conștiința de drept şi nedrept, de bine și rău 
sunt zilnic jignite prin ridicarea socială a unei păture de oameni neonești, în 
care nepăsarea a ajuns a admira pe oamenii de nimic, însă abili, spiritul 
public caută în zadar un razim în contra corupţiunii. Departe de-a găsi 
undeva acest razim, el e din contră atras în vârtejul general și ajunge a crede 
că legile morale, uniforme pentru toate popoarele, sunt vorbe goale cari se 
pretextează din gură, dar pe cari nu le crede nimenea. 


În aceleași condiţii de climă, sub acelaşi regim sub care trăiesc românii, 
a căror viaţă intelectuală şi morală o determină o Carada sau un C.A. 
Rosetti, trăiesc evreii c-un sentiment de familie foarte dezvoltat, c-un viu 
instict de solidaritate, trăiesc germani și alți apuseni cu totul în alt chip. 

Prin ignorarea laturei educative a școalei, a bisericei, a vieţii de stat, am 
ajuns a face dintr-o ţară înzestrată cu atât de multe condiţii de dezvoltare 
sănătoasă, această Americă dunăreană, în care totul e atins de morbiditate. 
Dacă starea materială a populaţiunilor noastre e rea, cea morală e aproape şi 
mai rea. Cu toate acestea amândouă sunt într-o strânsă legătură și merită o 
egală atenţie şi egală solicitudine, 

[6 septembrie 1881] 

De la venirea d-lui Conta la ministeriu cestiunea instrucției au început a 
se dezbate din nou. Constatăm că, începând cu ministrul şi sfârșind cu foile, 
cestiunea a oscilat mai mult pe terenul administraţiei școalelor; despre 
instrucţie a fost prea puţin vorba; cestiunile de principiu n-au fost tratate 
decât în unele numere ale „Timpului“. 

Asprimea măsurilor prevăzute în proiectul Conta, cari aveau de scop a 
sili corpul profesoral la o strictă împlinire a datoriilor, măsuri în esență 
administrative, au fost mai cu seamă obiectul discuţiei publice; tendenţa 
politică și socială a proiectului a fost ignorată de cea mai mare parte a 
presei și relevată aproape numai de noi. 

Fostul ministru al insurecției era în privirea convingerilor sale 
metafizice sau religioase materialist, în privirea celor politice socialist. Pre 
cât timp aceste convingeri se mărgineau la espunerea de pe catedră sau prin 
cărți, pe cât timp erau obiectul unor conversații cu amici literari, lucrul nu 
avea greutate practică. Trăim într-un timp în care convingerile religioase și 
cele politice, primite pân' acum ca ceva natural și moștenit, sunt supuse 
aceluiași metod de cercetare care se aplică în ştiinţele naturale și e firesc 
lucru ca, căutându-se a esplica prin raționamente împrumutate mecanicei 
fenomenele vieţii sociale, multe și mari erori să intervină. Dar ele rămân 
erori individuale până ce cineva nu încearcă a le da consistență prin 
aplicarea în învățământ şi în stat. 

Ceea ce distinge proiectul Conta de legea actuală este tendenţa lui. 
Legea actuală e rea, e copiată de pe texte străine, dar e lipsită de orice 


tendenţă fie bună, fie rea; proiectul Conta era o lucrare mai originală, care 
cuprindea în articolele ei realizarea a o seamă din convingerile metafizice și 
politice ale autorului. 

Proiectul ignora cu totul atribuţiunile educative ale școlii, cari sunt cele 
de căpetenie, şi vedea în grămădirea de cunoștințe ţinta învăţământului. De 
acolo ascuţișul îndreptat în contra studiilor clasice, a căror cunoștință nu stă 
în proporţie directă cu folosul material, cu câștigul. 

Aci însă era defectul principal al proiectului Conta, căci lipsurile cele 
mari ale învățământului nostru nu sunt atât pe terenul intelectual pre cât pe 
acel al educaţiei. Studiile clasice cresc spiritul şi caracterul tinerimii. Ceea 
ce câștigă cineva prin ele, dacă sunt bine predate, este aptitudinea de a 
înțelege lesne, de-a coordona repede orice altă materie a cunoștinței 
omeneşti. 

Fără îndoială nu noi vom fi aceia cari să ne opunem învăţământului real, 
a cărui lipsă este atât de simțită. Activitatea naţională e în parte paralizată 
prin această lipsă. Oricâte școale speciale, tecnice sau de aplicațiune se vor 
înființa vor fi bine venite, dacă vom şti a ne crea corpul didactic necesar 
pentru ele. Nu noi avem ceva de obiectat în contra învățământului real și a 
marilor lui foloase. 

Ceea ce susţinem însă este că învățământul real cată să fie de sine 
stătător, cată să-şi aibă institutele sale speciale. Chiar o reducere a 
numărului şcoalelor de învăţământ clasic se poate admite; ceea ce însă 
trebuie respins este confundarea acestor două ramuri deosebite de 
învăţământ, amestecul lor în una şi aceeași școală, fără preponderanţa uneia 
sau alteia din materii. 

Sunt în adevăr materii în științele naturale pe care un om din zilele 
noastre nu le poate ignora, precum sunt pe de altă parte materii ale 
învățământului clasic pe care nu le poate ignora fără a trece de om incult un 
mecanician sau un chimist. 

Dar, precum am mai zis-o nu de aceasta e vorba, ci de preponderanţa 
unei sau a celeilalte serii de studii. Precum în economia politică împărţirea 
muncii dă cele mai fericite rezultate tot astfel şi în școală cată a se deosibi 
acele a căror menire este educativă, cari determină oarecum atitudinea unei 
societăţi, caracterul ei intelectual și moral, de acele cari lărgesc activitatea 
ei economică şi sporesc mijloacele şi puterea ei de producţiune. 

Urmarea acestui amestec a două serii de studii, cari corespund chiar în 
individe cu două soiuri de aptitudine, a fost încărcarea peste măsură a 


programelor cu fel de fel de materii când clasice, când exacte, încărcare al 
cărei rezultat este sterilitatea atât a învățământului clasic cât şi a celui real. 
Suntem convinşi că, urmărindu-se realizarea proiectului Conta, acea 
sterilitate va fi şi mai mare. 


€ 


[7-8 septembrie 1881] 
Curtea de Casație, pronunțându-se deja în contra electivității 
magistraților, crease un precedent salutar pentru ferirea justiției de 
influențele totdauna rele și corumpătoare ale patimelor politice. Ieri a fost 
cea din urmă adunare a corpului advocaților din Bucureşti, care s-a rostit 
asemenea prin vot formal şi cu mare majoritate în contra electivității. 
Tentativele d-lui CA. Rosetti de-a pune justiția la ordinele agenților săi 
electorali nu vor izbuti de astă dată, precum nici pe un teren n-ar fi trebuit 
să izbutească încercările acestor oameni de-a pune toate ramurile organice 
ale vieții statului în mânile unei demagogii abile și viclene, a unor alegători 
lesne de intimidat sau de amăgit. 
„Românul“ face în privirea electivității următoarea observațiune: 


Dacă partida liberală cere electivitatea pentru a înrâuri în alegeri, de ce oare acea 
înrâurire n-ar face-o ea cu mai multă, putere asupra miniștrilor cari sunt din sânul ei? 


Dar acea înrâurire o şi face partidul. Au existat miniștrii roşii de justiţie, 
ca d-nii Stolojan şi Giani, cari n-au numit de la sine nici un judecător, ci au 
iscălit numai numiri comandate de deputaţii advocaţi sau împricinaţi. 
Deosebirea este că un ministru, de bine de rău, e responsabil de ceea ce 
face, pe când alegătorii roşii cari ar ridica pe jeţurile de magistrat pe 
semenii lor nu sunt responsabili către nimenea. A doua observare este: 


Dacă partida liberală, ar combate inamovibilitatea ca să aibă înrâurire asupra 
justiţiei, apoi noi i-am da următorul sfat: 

Să se unească toți membrii ei și să voteze îndată inamovibilitatea. 

Legea votată, partida liberală fiind acum la guvern, să numească pe membrii ei la 
Curți și la tribunale. 

Aceștia fiind inamovibili, partida ieșind de la guvern va domni în justiţie și va 


Acest sfat nu mai trebuia să-l dea „Românul“ partidei sale, căci ea 
urmează aşa şi fără îndemnul foii. Şi azi cele mai multe numiri în justiţie 
sunt dictate de interese de partid, abstracţie făcând de meritele ori de știința 
candidaţilor. Numindu-se o persoană nu se pune cestiunea dacă ar fi un bun 
şi drept judecător, ci dacă e roşu. 

Cine voiește însă inamovibilitatea are în vedere totodată și condiţiile ei 
organice acela vrea o lege care, abstracție făcând de opiniile politice ale 
candidaţilor, să confere posturile de judecător numai la bărbaţi cu titluri şi 
pe baza unui concurs. 

Oricât s-ar influenţa atunci ministrul, totuşi nu va putea înlătura meritul 
în măsura în care o face astăzi. 

Nu inamovibilitatea roșie o vrea cineva, nu privilegiul esclusiv al roșilor 
de-a fi numiţi judecători buni răi, cum s-ar găsi, ci inamovibilitatea ca 
principiu, reglementat prin anume condiţii de admisibilitate și de înaintare, 
fără privire la opiniile politice eventuale ale celui ce voiește a fi judecător 
fără consideraţii politice c-un cuvânt. 

Magistratura cată să fie neatârnată atât de fluctuaţiunile politice cât și de 
guvern. 

Legea care ar prescrie inamovibilitatea va trebui deci să reducă 
facultatea ministrului de-a numi judecători la rolul administrativ de a 
constata titlurile candidaților şi de-a supune numirii din partea regelui pe 
aceia cari prezintă titluri superioare, așa precum bunăoară ministrul 
învățăturilor propune numirea în posturile de profesor a candidaților acelora 
cari au ieșit mai bine la concurs. Nici în acest caz nu izbutește totdeuna 
capacitatea, însă în orice caz ea izbutește mai adesea decât sub regimul 
patimelor de partid, sub cari incapacitatea și malonestitatea, departe de-a fi 
piedeci, sunt adeseori titluri de recomandaţie pentru candidați. 

[9-10 septembrie 1881] 

Electivitatea magistraturii, propusă de d. C.A. Rosetti și respinsă atât de 
înalta Curte de Casaţie cât și de adunarea corpului advocaţilor, va forma 
poate şi de acum înainte un obiect de discuţie pentru presă și Parlament, ba, 
precum ne-am deprins cu surprinderile în rău ale demagogiei, ne putem 
pomeni că se votează de cătră mamelucii d-lui C.A. Rosetti, fără nici un fel 


de consideraţie pentru opinia publică, care pân' acum se rostește în mod 
constant în contra ei. 

Noi am espus demult în coloanele acestei foi o serie de argumente 
pentru inamovibilitatea organică, bazată pe-o lege strictă de admisibilitate şi 
înaintare. Am arătat că, în Statele Unite chiar, jurisconsulţii cei mai 
eminenţi sunt în contra electivităţii. 

Electivitatea judecătorului nu s-ar putea admite decât atunci când 
relaţiile dintre membrii unui popor sunt estrem de simple, când sunt 
regulate prin religie şi obiceiul pământului, când în conștiința fiecărui 
membru al poporului dreptul e viu, e necontestat de nimenea, e tot așa de 
cunoscut ca și Crezul și Tatăl nostru. De aceea în limba noastră veche 
„lege“ şi „religie“ sunt noţiuni identice, deși fără îndoială multe din 
dispoziţiile acelui jus olachale care n-a fost nicicând codificat nu aveau a 
face nimic nici cu Testamentul Vechi nici cu cel Nou. Într-o asemenea stare 
a societăţii în care relaţiile sunt bazate pe tradiție şi pe o absolută bună 
credință s-ar putea admite în adevăr ca, dintre ei, oamenii să aleagă în 
genere pe cei bătrâni, pe cei lipsiţi de pasiuni, pe purtătorii tradiţiei juridice, 
ca să-i împace şi să-i judece. 

Mai este oare astăzi tot astfel? 

Codicile noastre sunt aproape în totalitate traduse din limbi străine; ele 
n-au a face nimic cu conştiinţa juridică a poporului. Obiceiul pământului nu 
credem să se fi păstrat decât între ţăranii și răzăşii aceia cari fug de 
tribunale ca de ceva străin lor și se-mpacă, mai bine decât să rişte a-şi vedea 
conflictul lor judecat de legi ce nu le pricep şi poate în contra conștiinței lor 
de drept. 

Dreptul nu mai e obicei, ci ştiinţă, şi o ştiinţă foarte complicată. Înainte 
el era strâns legat cu morala și cu echitatea; astăzi dreptul pozitiv e 
indiferent față cu morala, el trebuie să fie corect în litera și spiritul legii, 
fără a ţinea seamă de echitate decât acolo unde-i este dictată. El nu mai este 
scientia rerum divinarum, căci nu stă în nici o legătură cu religia, cu 
credințele poporului, ci se mărginește la relaţii pur juridice, indiferente 
fiindu-i credinţele religioase ale împricinaţilor. 

Fiind însă o ştiinţă, e evident că nu alegătorii conduși de Serurie pot să 
aleagă între omul de știință și cel ignorant, între judecătorul cu esperienţă și 
cel neesperimentat şi că trebuie să existe norme obiective pentru numirea, 
înaintarea, întemeiarea corpului judecătoresc. 


Obiecţiunea principală a adversarilor inamovibilităţii a fost esprimată 
numai prin circumscrieri; ei nu găseau cuvântul cu care să însemneze ceea 
ce lipseşte justiției moderne. 

Ei îmblau împrejurul espresiei fără a o găsi, fără a ști că ceea ce dreptul 
ca ştiinţă admite numai cum grano salis este echitatea, prin care se distinge 
dreptul ca obicei. Dar echitatea presupune o altă organizare a societății. E 
evident că cel mai echitabil judecător pentru cizmar e cizmarul, pentru 
argintar argintarul, pentru breslaș breasla. Dar această justiţie a echităţii a 
existat pururea alături, paralel cu justiţia strictă, formală, a statului. 

Fără o organizare analogă, în state întemeiate pe principiul egalităţii 
sociale nu mai e cu putinţă a se reveni la judecători aleși din breslaş pentru 
bresle și nici la o altă specie de electivitate a judecătorului. Nu mai 
pomenim că toată organizația veche presupune unitatea și nestrămutarea 
credințelor religioase, că comunitatea unei bresle forma, la noi cel puţin, o 
enorie; că legături cu totul de altă natură, religioase, de familie, de interese 
de breaslă uneau pe fiecare om de-o comunitate de semeni de ai lui, că 
nimeni nu plutea ca frunza pe apă, avizat la propriile sale puteri, la propria 
sa persoană. 

Toate acestea au dispărut azi. Societatea omenească nu mai este un 
organism precum era înainte, ea este o masă de indivizi, social egali, fără 
legături între ei, liberi a lucra şi a se mișca oricum vor voi. 

Dar într-o lume în care breslașul nu judecă pe breslaș, ţăranul nu pe 
țăran, într-o lume în care dreptul tuturor au luat locul obiceielor juridice a 
fiecării clase e neapărat să-i judece omul de ştiinţă, omul care şi-a făcut din 
legile codificate şi din aplicarea lor un studiu special, o misiune specială a 
vieţii. 


€ 


[11 septembrie 1881] 

Un caz ciudat, care ne aduce aminte de fatala teorie a contractului 
sinalagmatic stabilită de „Românul“ la 1866, s-a întâmplat în Austro- 
Ungaria. Un sublocotenent ungur, anume Goczel, întrebat fiind de 
superiorul său dacă, în caz de a se suspenda Constituţia maghiară, el s-ar 
lupta în contra celor ce s-ar opune suspensiunii, au răspuns „Nu“. De-aci un 
conflict aprig între unguri şi nemți, o discuţie învrăjbită şi lipsită de 
urbanitate în contra superiorului care-a pus acea întrebare și în contra 


justiției militare, care în adevăr a degradat pe sublocotenent și l-a scos din 
armată. 

Cu toate acestea cazul nu ni se pare deloc susceptibil de controversă. 
Armata nici jură pe Constituţie, nici are a ține seamă de ea. Dacă tocmai 
mănţinerea unei constituţii rele ar fi cauza unor adânci turburări cari să puie 
în pericol existenţa statului chiar, e evident că suspensiunea ei pentru rațiuni 
de stat se impune de sine, mai cu seamă însă în Austria, unde Constituţia n- 
a pornit din iniţiativa popoarelor, ci este o renunțare făcută de bunăvoie de 
Coroană în favorul ideilor liberale și — desigur fără intenție — în defavorul 
naționalităților mai mici, cari prin constituționalism sunt date în exploatarea 
exclusivă a politicianilor germano-evrei și maghiari. 


Un articol din foaia militară „Wehrzeitung“ se și rostește în înţelesul 
subordinațiunii necondiționate la ordinele șefului suprem al armatei, care e 
împăratul. Iată ce zice organul militar: 


Răspunsul sublocotenentului Göczel, că în anume împrejurări (deşi foarte 
neverisimile) ar călca subordinaţiunea, îl face neapt pentru rangul de ofiţer. 
Subordinaţiunea este baza activității armatei. Acela care crede că ar fi posibil s-o 
calce nu e bun de ofiţer, Art. 66 din regulamentul de serviciu la care se provoacă 
Göczel nu se poate aplica la cazul prezent, pentru că acest punct numai atunci 
dezleagă pe soldat de datoria subordinaţiunii când un ordin ar fi îndreptat clar şi pe 
față în contra îndatoririlor impuse de jurământ, în contra binelui statului sau a 
serviciului sau dacă ar cere o faptă oprită de legea penală. 


Soldatul însă nu jură pe Constituţia ungurească și nici pe altă 
Constituţie, ci numai  Maiestăţii Sale supremului beliduce. Astfel 
suspendarea Constituţiei ungurești sau a unei părți dintr-însa, caz foarte 
nerverisimil despre care s-a tratat, nu poate fi privită nicidecum ca 
îndreptată „clar şi pe faţă în contra binelui statului“. Dacă un asemenea caz 
ar veni în discuțiune, el s-ar putea întâmpla numai cu presupunere, că 
această suspensiune este în interesul statului întreg (Gesammtstaat) şi e fără 
îndoială binele statului comun acela de care vorbeşte art. 66 al 
reglementului. Suspensiunea Constituţiei ungare nu poate fi privită nici ca 
îndreptată contra serviciului, nici ca o faptă oprită prin legea penală — $ 11, 
p. 66 al regulamentului de serviciu nu poate avea însă nici o valoare 
practică față cu ordinile Maiestăţii Sale supremului beliduce, pentru că 


jurământul se face necondiţionat şi promite ascultare și supunere „oriunde 
ar cere voinţa Maiestăţii Sale Imperiale şi Regale“ ... 

Stările politice din Ungaria, agitaţiunea care se înscenează pentru 
anume tendinţe politice, sumuţarea reciprocă a naționalităților, care se 
cultivă aici, face necesar ca pozițiunea armatei faţă cu această manoperă de 
partid să se precizeze strict. Ar putea să fie numai de folos dacă oamenii 
înţelepţi din Ungaria ar contribui să se lămurească opiniunea publică asupra 
punctului că armata n-are a face nici cu Constituţia ungară, nici cu vro altă 
constituţie, că nici armata honvezilor nu este chemată să apere Constituţia 
ungurească, ci are să dea ascultare numai Maiestăţii Sale și singur 
Maiestăţii Sale și aceasta o va şi face. Dacă va deveni generală convicţiunea 
aceasta în Ungaria, atunci poate că vor înceta de a mai amesteca armata în 
luptele de partide politice şi stânga se va lecui de confuziunea de idei ce-o 
predomină încă azi cu privire la destinaţiunea armatei honvezilor. 


€ 


[11 septembrie 1881] 

Din Teleorman aflăm lucruri foarte curioase despre modul cum ştiu 
liberalii să practice regimul liberal și de disprețul cu care tractează 
opiniunea publică şi voturile prin cari se esprimă. 

Vestitul Chiriţescu, mână dreaptă a d-lui Simeon Mihălescu și a 
tovarăşului său Varşavski, de la a doua venire a d-lui Mihălescu nu mai 
cunoaște nici o măsură; ca un adevărat cazac loveşte în dreapta şi în stânga 
pe toţi câţi nu sunt supuși devotați la ordinele sale, fără ruşine de oameni şi 
fără frică de D-zeu. 

Se știe incidentul d-lui Rapanovici, care, de la înfiinţarea regimului 
parlamentar, exercitase mereu drepturile politice și care într-o bună 
dimineață a fost dat afară din consiliul comunal al orașului Alexandria sub 
cuvânt că nu e român, deşi chiar în acel an votase pentru Cameră, votase 
pentru Senat, votase pentru consiliul comunal şi aceasta fără contestaţie! L- 
a dat afară pentru că nu i-a plăcut lui Chiriţescu. 

În momentul acesta se petrec lucruri și mai grave. 

Oraşul Alexandria nu poate să aibe consiliu comunal din pricina lui 
Chiriţescu. Şi lucrul este simplu: orașul vrea pe unii și Chiriţescu pe alţii! 

Mai deunăzi încă oamenii aleseră 5 inși pe care Chiriţescu 'i scosese din 
consiliu, căci nu-i plăceau. Dar Chiriţescu le-a invalidat alegerea și pe ce 


motiv ridicul! Iaca copia de pe recursul ce s-au făcut cătră minister. 


Domnule ministru, 

Suntem realeși ca membri ai consiliului comunei Alexandria, din care am fost 
escluşi în arbitrarul mod care este cunoscut şi d-voastră prin plângerile ce am făcut. 

Rezultatul este acesta. 

Din 464 votanţi am întrunit: Pandele Zaharescu 281, Anghel I. Căpitanovici 272, 
Marin P. Sprânceană 272 şi Dimitrie Constandinescu 265 voturi, așa că avem 
majoritate fiecare, iar nu numai câte o treime de voturi. Totuși aflăm că e vorba a se 
da art. 45 din legea comunală o interpretare cu totul alta, argumentând că treimea să 
fie din numărul alegătorilor înscrişi pe listă, iar nu din acela al alegătorilor cari au 
votat, precum este spiritul legei și precum s-a înţeles totdauna până acum, după cum 
rezultă din precedente din alți ani. 

Temându-ne dar că onor. Comitet permanent va nesocoti legea și acum, precum a 
făcut când a aprobat încheiarea de escluderea noastră, mai cu seamă că așa a opiniat și 
d-l primar în procesul verbal de întrunirea voturilor din celelalte culori, venim prin 
aceasta mai dinainte a vă comunica de cele ce suntem informaţi că, se urzește. 

Primiţi vă rugăm asecurarea osebitei noastre consideraţii şi stima ce vă purtăm. 

(Semnaţi) Pandele N. Zaharescu, Anghel I. Capitanovici, Marin P. Sprânceană 


Cât pentru rezultatul acestui recurs noi nu avem nici o îndoială. Cum să 
respingă Mihălescu Varşavski cererea lui Chiriţescu Varșavski? 

[12 septembrie 1881] 

Prin martie a.c. „Journal des debats“ ținea seamă de vorbele d-lui C.A. 

Rosetti că „visul de aur i s-a împlinit“ fără ca foaia franceză să știe că ele 

erau pentru republicanul învechit în zile rele o apostazie. Foaia mai scria 
următoarele: 


Rolul noului regat în valea Dunării de Jos va deveni mai mult decât oricând un 
rol eminamente civilizatoriu. Cei șapte până la opt milioane români cari formează o 
insulă pierdută în mijlocul slavilor sunt fără contestare mai înaintați decât vecinii lor 
ca cultură intelectuală. Ei și-au apropriat c-o minunată lesniciune legile și datinele 
Occidentului şi pot fi educatori foarte folositori ai Principatelor slave ce-i înconjură. 
Pe de altă parte prevenţiunile, ba urele chiar cari îi separa de slavi și îndeosebi de 
bulgari au căzut în mare parte de când au combătut împreună pe inamicul comun. Se 
pare îndealtmintrele că nimic n-ar fi mai uşor, pentru că nu există între Principatele 
Dunării de Jos interese contradictorii și ambițiile lor nu se pot ciocni. Regatul 
României, dacă nu e cel mai în vrâstă, a văzut cel puţin dezvoltându-se la el progresul 
ştiinţei și industriei Occidentului mai de curând și mai repede decât vecinele Bulgaria 
şi Serbia. Mulțumită minunatei fertilităţi a brazdei și inteligenţei locuitorilor lui, 
regatul de ani încoace e la un nivel pe care celelalte Principate nu-l vor atinge decât 
mai târziu. El trebuie să continue a da exemplul înțelepciunii politice și să intre cu 
mai multă rezoluţiune decum a făcut-o pân' acum pe calea unei administrații integre 
şi severe. Iată mijlocul adevărat de-a exercita împrejuru-i o influenţă care ar fi din 
cele mai folositoare, mai cu seamă când e vorba de state nouă, espuse prin urmare 
de-a comite greşeli grave sau imprudente cel puţin. 


Fără a împărtăşi cu totul părerea ziarului asupra importanţei civilizatorii 
a României, de vreme ce pe noi nu ne amăgesc formele goale și etichetele 
false cu cari se 'mpăunează civilizația Caradalelor Dunării, trebuie să 
mărturisim că „administraţia integră și severă“ cuprinde într-un cuvânt 
defectul de căpetenie al țării noastre, răul ei abia capabil de lecuire. Astăzi 
defectele administraţiei nu mai sunt un secret public ca înainte, pe care toţi 
îl ştiau și nimeni nu-l mărturisea: azi foile guvernamentale chiar mărturisesc 
torturile, vexaţiunile, hoţiile la care sunt supuse populaţiunile noastre. 

Pe de altă parte e asemenea dovedit că reaua administraţie este un 
sistem de guvernământ la noi fără de care un numeros partid ca cel roşu n- 
ar putea exista. Demagogia noastră e flămândă, rolul capilor ei e de-a o 
hrăni cu orice preţ. Străini de ţară şi neavând nici voinţa nici aptitudinea 


muncii industriale, demagogii noștri sunt aproape esclusiv avizaţi la buget. 
O administrație onestă şi severă nu e cu putință măcar, pe cât timp 
malonestitatea e un titlu de recomandaţie pentru roșii, pe cât timp biletul de 
maturitate pentru pușcărie e totodată bilet de intrare în partidul roşu. 
Corumperea sistematică a alegătorului, esploatarea și despoierea claselor 
muncitoare fiind un mijloc de câștigare a pâinii zilnice pentru zeci de mii de 
indivizi inculţi, fără alt meşteşug, fără altă meserie decât politica, e evident 
că inițiativa unei îndreptări ar trebui sau să pornească de mai sus decât 
aceste elemente înșile, sau să vie sub forma unei fatale izbucniri din partea 
unei populaţiuni ajunse a nu mai putea suporta sistemul de corupţiune. 

Numai în cazul întâi însă perspectiva ar fi favorabilă; în al doilea 
izbucnirea ar fi în stare a complica relaţiile din afară ale ţării și a o duce 
spre sigură pieire. 

Despre o renunțare de bunăvoie a patrioţilor de industrie la sistemul de 
corupţie electorală și administrativă nu poate fi nici vorba. 

[13 septembrie 1881] 

În Scrisoarea a zecea adresată d-lui V. Alecsandri și publicată în 

„Convorbiri“ d. Ion Ghica intercalează o întreagă teorie a egalității. Opiniile 

moderate ale autorului, stilul său românesc și îngrijit, împrejurarea că multe 

din observațiile sale sunt în acord cu observațiile noastre din studiile de 

ordine etnografică şi socială ne îndeamnă a ne lua libertatea să reproducem 
articolul după revista literară din lași. 

MÂNĂSTIRE ÎNCHINATE 


[13 septembrie 1881] 
Citim în „Politische Correspondenz“: 


Iată analiza notei circulare prin care Poarta apelează la intervenirea puterilor în 
afacerea bunurilor mănăstirești secularizate la 1864, supt domnia prințului Cuza: 

Nota turcească începe prin a reaminti protocolul no. XIII de la 30 iunie 1858 al 
Conferinţei din Paris, în care s-a recomandat părţilor interesate ca într-un an de zile 


să se înțeleagă între ele și, după expirarea acestui termen, afacerea să se reguleze 
definitiv prin arbitraj. România — zice nota — a făcut iluzorie înțelegerea dorită și 
curând în urmă şi-a apropriat cu forța veniturile bunurilor bisericești, iar după 
aceasta s-a întrunit la Constantinopol o conferință a reprezentanților marilor puteri 
care a declarat actul arbitrar al prinţului Cuza de nul și neavenit, luând și deciziunea 
ca România să păstreze separate veniturile respective. Spre acest scop ea a numit şi o 
anchetă. Guvernul român a propus să înlocuiască Casa separată printr-un împrumut, 
numind un delegat, spre a prezenta comisiunei baza juridică a reclamaţiunilor ei. 

Curând după aceasta prinţul Cuza a fost deposedat și conferinţa s-a dizolvat fără 
a fi ajuns la rezultat. Guvernul român a continuat a întrebuința în folosul său exclusiv 
veniturile mănăstirilor şi unele moșii au fost chiar vândute, cu tot protestul 
patriarhului ecumenic. Patriarhatul a prezentat Congresului din Berlin un memoriu și 
președintele a observat, cu consimţământul înaltei Adunări, ca să se noteze în 
protocol că reprezentanţii puterilor au să refereze guvernelor lor asupra obiectului. 

La 1879 prinţul României, printr-o epistolă, a încurajat pe patriarhii Orientului 
să trimiţă împuterniciţi speciali la Bucureşti, spre a se înţelege cu guvernul asupra 
bazei unei învoieli directe. S-au trimis delegaţi, însă d. Boerescu, ministrul de externe 
de atunci, a declarat că, dacă mai există vreo neînțelegere, el poate negocia numai pe 
cale diplomatică asupra acestei afaceri. În urma acestora, cererile patriarhilor ca 
Poarta să înceapă o acţiune diplomatică au devenit tot mai stăruitoare și guvernul 
imperial nu poate rămânea indiferent faţă cu lipsa și pierderile mari la cari sunt 
expuse necontenit institutele religioase de către guvernul român. Rezolvarea cestiunei 
nu se mai poate amâna. Au trecut mulți ani de când Conferinţa din Paris a regulat 
marele proces al justiţiei internaționale. Și Congresul din Berlin a sancţionat acest 
principiu. Deci guvernul imperial crede că nu rămâne altă cale de hotărât decât 
calea arbitragiului, după ce nu se mai poate ajunge la un compromis. 

Nici guvernul român nu va putea avea nimic contra, deoarece nici el nu contestă 
caracterul obligatoriu al unei asemenea proceduri. În fine, Poarta ordonă 
reprezentanţilor săi să ceară de la guvernele respective de a însărcina pe 
reprezentanţii lor din București ca, în înţelegere cu reprezentanţii puterilor semnatare 
Tractatului din Berlin, să invite pe guvernul român de a-și numi arbitrarii săi, precum 
și de a determina locul și timpul tribunalului arbitral. 


€ 


[Articol cu paternitate incertă] 
[16 septembrie 1881] 
Printr-o indiscrețiune a oficiilor telegrafice din Ungaria sau a cine ştie 
cui, ziarul unguresc „Egyetertes“ a ajuns în posesiunea următoarei depeșe, 
adresată de împăratul Rusiilor cătră împăratul Austriei: 


Petersbourg, septembre 12 


A. S. Majeste l'empereur d'Autriche, Miskolez. 
Le télégramme de félicitation que tu as bien voulu m'adresser à l'occasion de ma 
fête m'a vivement touché et je t'en remercie de tout mon coeur. 
Jai été très heureux de revoir l'empereur Guillaume, l'ami vénéré auquel nons 
attachent les liens communs de la plus intime affection 
Alexandre 


Autenticitatea textului acestei depeşe nu se contestă de ziarele oficioase. 
Mai contestat este însă cuprinsul unei a doua depeșe, pe care a adresat-o cu 
trei zile mai târziu baronul Haymerle, ministrul de esterne, suveranului său. 
Ea ar fi având următorul cuprins: 


Contele Kalnocky îmi telegrafiază următoarele: D. de Giers, pe care tocmai îl 
văzui, pare foarte mulțumit de impresiunile reciproce ale întrevederii de la Danzig. 

Împăratul Alexandru s-a întors cu sentimente întărite de liniştire și satisfacțiune 
interioară. 

Înţelepciunea şi neașteptata moderaţiune a vorbelor principelui de Bismarck au 
făcut mai cu seamă un bun efect asupra împăratului și a d-lui de Giers și i-a liniștit 
prin asigurarea că-n nici o direcţiune nu urmărește decât scopuri pacifice. Împăratul 
Wilhelm au comunicat vorbele M. Voastre despre împăratul Alexandru rostite la 
Gastein și au adaos că vede în ele cu bucurie o confirmare a cunoscutelor sentimente 
amicale ale M. V. Apostolice. D. de Giers constată că, după ce în realitate nu există 
pe terenul politicei esterioare nici o cestiune de natură de-a inspira teamă, 
conversaţiunea a avut de obiect mai cu seamă combaterea pericolului socialismului și 
aci principele Bismarck a recomandat mare precauţiune și moderaţiune în 
recomandarea de măsuri internaţionale. D. de Giers zice că cea mai însemnată lature 
a călătoriei de la Danzig a consistat în intenţia ce-o are ţarul de-a manifesta în mod 
neîndoielnic faţă cu toată Rusia voința sa de-a urma o politică conservatoare și 
pacifică. 

Haymerle 

[17 septembrie 1881] 
Meşter în falsificare de calcule financiare, pişicher când e vorba de a 
apăra pe Stroussberg, sublim când redactorii apără „cea mai populară 
cestiune“, câştigând cu ea milioane, „Pseudo-românul“ grecului C.A. 
Rosetti se crede special și în ale instrucției. 
Astfel în numărul de azi propune ca 


în cărţile de citire, pe lângă ... istorioarele morale ce sunt menite a forma prin 
exemple inima elevului, să fie şi expuneri scurte și substanţiale asupra agriculturii. 


C-un cuvânt să se înlocuiască cartea de citire printr-un manual de 
agronomie. 

Dacă ar fi vorba de a se introduce în școala rurală limba maternă 
neogrecească a d-lui C.A. Rosetti, sau cea matemă bulgărească a lui 
Mihălescu în locul celei române, lucrul ar fi indiferent. 

Ca istorioare morale s-ar putea povesti bunăoară copiilor, drept 
„exemple menite a le forma inima“: 

istoria cum un grecotei cinic ajunge prin minciuni, trădări și crime cel 
întâi om în România; 

istoria cum un alt străin ajunge din pisăr cu 2 galbeni leafă pe lună la 
regimentul de mușchetari, din scriitor la Agia din lași și din corector la 
„Pseudo-românul“, cu patru clase primare şi o coarda de violoncel, 
răscumpărătorul unui drum de fier de 250 milioane, milionar, director de 
bancă, fondator de institute de credit; 

istoria cum un bulgar mărginit și hoţ ajunge, tot în România, director de 
ministeriu şi efor la aşezăminte de binefacere; 

istoria cum un alt străin, erou de la 11 fevruarie și prezident de republică 
ploieștenească, ajunge adiutant regal; 

istoria cum un Chiriţopol ajunge din chelner sau camardiner prefect; 

istoria cum un bosnagiu ce a făcut felceria în Țarigrad la turci devine 
profesor de cea mai grea și mai gingașă din științele naturale, de fiziologie, 
la Facultatea din București, 

istoria cum un om fără studii liceale ajunge profesor de istorie 
universală la aceeași Universitate; 

istoria cum un măscărici înjură pe Domnul ţării și se decorează cu Bene- 
Merenti tocmai pentru aceste înjurături. 

lată ... istorioare, foarte morale desigur, menite de a forma prin 
exemple inima elevului. 

Ca studii substanțiale s-ar putea introduce în Cartea de citire greco- 
bulgărească cultura caprelor. Item, indicație de parfumuri pariziene pentru a 
neutraliza foetor caprinus. Item cultura măslinelor. Item uscarea ţârilor. 
Item indicaţiuni pentru jocul cu cărți măsluite. Item metode nouă pentru a 
se chivernisi pe lângă ruși prin tainică binefacere. 


lată o mulţime de ramuri de producţiune patriotică cărora roșii îşi 
datoresc carierele. Ar fi păcat să nu fie obiectele instrucției publice undeva, 
însă nu la noi. Asta am propune noi dac' ar fi vorba de-a introduce în școala 
rurală bulgăreasca și neogreaca în locul limbei române. Dar pe cât timp 
studiul principal al unei şcoale rurale sau primare e limba românească ea 
este totodată organul prin care neamul îşi cunoaște ființa sa proprie, organul 
prin care acest neam moștenește avutul intelectual și istoric al strămoșilor 
lui. Copilul nu învață numai a vorbi corect, el învață a gândi și a simţi 
românește. 

Agronomie câtă poftiţi. De şase ori pe săptămână zilnic, dar limba 
română rămâne limbă şi s-a încheiat. 

Nu numai istorioare morale, onorabililor, cuprinde o carte de citire 
menită pentru întreg tineretul românesc. Ea cuprinde biografia lui Matei 
Basarab, dușmanul vostru, odihnească-l Dumnezeu din a dreapta sa; 
biografia lui Ștefan Vodă care n-a avut onoarea, în veacul lui de aur, de a vă 
înșira mutrele pe parii de garduri; cuprinde descrieri etnografice ale 
poporului nostru, bucăţi de literatură populară şi de arte, balade culese de 
Alecsandri sau poezii de ale lui, fabule de ale lui Donici, pasaje din 
Bălcescu, în sfârșit o sumă de elemente caracteristice și proprii numai 
poporului nostru, elemente cari-l disting de rasa voastră greco-bulgărească 
şi-l fac să fie ceea ce este: deştept, inimos, curat, nu viclean și puţin la suflet 
precum sunteţi voi. 

O bună carte de citire ar fi de recomandat la toată pătura din care faceţi 
parte; poate ați ajunge în adevăr a cunoaşte și preţui poporul nostru. Limba 
românească aţi fost şters-o din licee, voiţi s-o ştergeţi şi din şcoala rurală, cu 
toată comoara ei de locuţiuni, de proverbe, cu bogăţia ei de forme şi 
gingășia de simţiri? Voiţi ca și ţăranul să capete o inimă de morocâine cum 
e a lui C.A. Rosetti, capete viclene și tâmpite, gusturi de animal ca ale 
bulgăroilor din partidul vostru? Vreţi să înlocuiți pe Alecsandri cu Ceasurile 
de mulțumire ale lui C.A. Rosetti, pe Donici cu Kolekţiunea de poezii ale lui 
Serurie, pe Gr. Alexandrescu cu Orele de repaos ale lui Radu Pătărlăgeanu? 

Mai bine nu vă amestecați unde nu vă fierbe oala. 

La pehlivănii de burse şi politice, la escamotări de bilete din urne 
electorale, la pungășie şi tripotaj vă pricepeţi. Adevărat meşteri, n-avem ce 
zice. 

Dar până şi de bietele cărți de citire vă legaţi, cari ar trebui să fie un 
obiect de îngrijire naţională ca şi textul Bibliei? Ș-aci vreţi să vă arătaţi 


filozofia de ţap în toată goliciunea ei? Dar nu vedeţi că nu știți a scrie 
românește, pentru că în viața-vă n-aţi avut o carte de citire în mână? Nu 
vedeți că nu gândiţi românește, pentru că titva voastră strâmtă nu s-au 
îndeletnicit cu o asemenea carte de folos? 

De-ar fi propus încai bătrânul loan lonescu a se adaoge articole 
agronomice în Cartea de citire, om care scrie materii agronomice în limbă 
bună, pe placul ţăranului și al tuturor, om cu condei simpatic. Dar redactorii 
lui „iniorinte“, „permaninte“, „iustiţie“ și ai altor cabazuri linguistice, 
oameni ce scriu neogreceşte bulgărește cu termeni franțuziți în loc de 
românește sunt autorităţi în materie de Carte de citire? Ciudată pretenţie! 


€ 


[18 septembrie 1881] 

Rezultatul alegerilor din Iaşi nu va dovedi nimic mai mult decât că 
Moldova ajunge încet unde trebuia să ajungă, unde Țara Românească a 
ajuns demult ... la xenocratție. 

Un ieşan, „un român pribeag în ţara lui“, ne trimisese o scrisoare prin 
care arăta că între patruzeci şi nouă de profesori ai Universităţii din 
București sunt: 25 de bulgari, 7 greci, 4 armeni, 3 jidani, 2 ţigani, un italian, 
un tătar şi ... 6 români. Acel român pribeag ne-a promis statistica 
deputaţilor, senatorilor, membrilor de la Casaţie, de la Apel, tribunale, a 
prefecţilor, administrația Domeniilor, băncilor, drumurilor de fier, poştelor 
şi telegrafelor, serviciu sanitar și tecnic etc. etc., din cari vom cunoaște 
curioasa promiscuitate care apasă asupra ţării întregi, încât nu mai are 
răsuflare nici în punctele ei cele mai libere. 

La dreptul vorbind misiunea istorică, predestinarea d-zeiască a Domniei 
străine s-a consumat şi poporul românesc e de facto înlăturat din istorie, ca 
o curiozitate etnografică, lipită de pământ, sclava pe de-a pururea a plebei 
bulgărești, greceşti, jidoveșşti, imigrată din câteşi patru colțurile lumii. O 
stârpitură de grecotei cinic, fără sentiment de patrie, fără umbră de iubire 
pentru acest vechi și nenorocit neam, s-a cocoțţat în fruntea țării; neagra 
străinătate, umbra spinului la uşa noastră a tuturor! 

Ce iluzii să ne și facem în adevăr? Românul e deja străin în ţara lui 
proprie, nimic n-a mai rămas decât numirea geografică. La ce să mai ţie 
românul? La Constituția cosmopolită iscodită de 2-3 greci? La ştiinţa pe 
care-o predau bulgarii ignoranţi? La limba batjocurită de gura acestor 


venetici în momentul în care-o rostesc, la biserica surpată de suflarea 
veninoasă a ireligiozităţii lupanarelor Apusului, la ţara care e 'n mare parte 
proprietatea străinilor, la negoțul care e 'n mâinile lor, la ce? 

Să fim mulţumiţi dacă acești arhistrăini cu suflet de câine și creieri de 
vulpe ne îngăduie să trăim alături cu ei, pe noi, neamul ticălos românesc; 
mulțămiţi să fim că această pătură de hoţi şi de parveniţi nu ne alungă limba 
din biserică și din școală să fim mulțumiți că aceste lături sociale 
aristocratizate nu ne vând robi. 

Dar la ce se mai mănţine ridicula titulatură de Regat al României? E 
C.A. Rosetti român? Caligari, Carada, Harama, Chiriţopol, Pherekydis, 
Cariagdi, Anastasiadis etc. etc. români? Regatul greco-bulgarilor și al 
jidanilor, iată ceea ce trebuie scris în fruntea decretelor; românii nu mai au 
în realitate nici rege, nici ţară. Stârpitura de grec se ţine de stârpitura de 
bulgar până la capătul lanţului infinit de patrioți de meserie ... „România“ 
nu-i decât o firmă de hotel, mai rău ... o firmă de speluncă pentru mutrele 
confiscate a lepădăturilor tuturor ţărilor. 

Și încai dacă ţara aceasta ar fi stăpânită de un neam istoric, cinstit, 
având spirit de adevăr şi natură cât de cât omenească — treacă-meargă. 

Dar stăpânită de gunoaiele omenirii? 

De tot ce-a fost sordid și pehlivan, de tot ce-a fost prea rău pentru 
colţurile Țarigradului unde împărțeau culcușul cu cânii turcilor, prea rău 
pentru mocirlele Rusciucului şi pentru cartierele jidovimii galițiene şi 
rusești, de spuma pestiferă şi de bubele tuturor popoarelor, de tot ce-a fost 
mai înjosit în Orient şi-n Occident, în sfârşit de un C.A. Rosetti și alții ca el, 
frați fizici şi morali ai lui Scarvuli. 

Scârbos spectacol! Adânc scârbos, nedemn de un popor ce pretinde a 
avea onoare și viaţă în el. 

Ei, dar aşa se şi cade! 

Într-o ţară în care trădarea e un merit, în care de gâturile a căror atingere 
ar dezonora însăși mâna călăului se atârnă cordoane ale Stelei României, ce 
nu este, ce nu poate fi cu putinţă? 


€ 


[20 septembrie 1881] 
La Montpellier s-a dat la 5 iunie o reprezentație teatrală în dialectul 
provensal în folosul şcoalelor macedoromâne. „Messager du midi“, foaie 


cotidiană de acolo, a publicat încă de mai mult timp un articol asupra 
situației politice a românilor macedoneni, pe care-l lăsăm să urmeze. 
Articolul e intitulat: 


O PARTE A POLITICEI OPORTUNISTE 
Românii din Macedonia, Tesalia și Epir 


Se știu înclinările ce d. Gambetta le profesează în privirea grecilor și aprobarea 
ce dădea ziarul său, nu demult, proiectelor de sporire ale regatului elin. 

Se cunoștea pe de altă parte întinderea teritoriilor pe cari puterile propuseseră 
de-a le lua Turciei, de când d. Waddington, „această medalie ștearsă care se credea 
bătută pentru a regula destinele Europei“ — împrumutăm difiniţia de la un diplomat 
oriental — a consimțit a fi înaintea Congresului din Berlin advocatul preferenţelor 
prezidentului, Camerei deputaţilor. 

Toată lumea presupunea că, încercând a împinge acţiunea esterioară a Franţei în 
afară de căile pe cari se ţinuse pân-acuma, responsabilul inspirator al miniștrilor 
noștri va avea cel puţin grija de-a face buna politică, adică de-a recomanda d-lui 
Waddington o delimitare teritorială de natură a spori în realitate puterea Greciei, cu 
alte cuvinte de-a nu crea un dualism de limbă şi de aspiraţiuni inamice. 

Acesta este însă rezultatul pe care-l va ajunge d. Gambetta dacă ar ajunge a 
compromite Franţa în dificultăţile al căror preludiu a fost cestiunea Dulciniului. Se 
crede în genere, între politicianii superficiali cari se 'nvârtesc împrejurul 
guvernantilor noștri, că dincolo de frontierele Greciei actuale există elini gata a primi 
cu brațele deschise batalioanele regelui George. Aceasta este o eroare deplină și 
această eroare falsifică din temelie esenţa proiectelor prezidentului Camerei. 

În Epir ca și-n Tesalia, grecii veritabili strălucesc aproape pretutindenea prin 
absența lor şi macedo-românii constituie marea majoritate a populaţiunii. Se pricepe 
dar scârba ce-o au de-a deveni concentățenii d-rului Kokinos. 

Am voi să cunoaștem cuvintele fineţei 'n adevăr italiene, pentru a nu zice 
genoveze, în virtutea cărora s-a descoperit că macedoromânii ar fi elini! Pentru că au 
cler grecesc, călugări greci și că-n lipsa de școale naționale, de cărți naţionale, ba 
chiar de caractere tipografice cari să fi putut pân' acum să reprezinte sunetele limbii 
lor, au fost botezați în grecește, au frecuentat şcoalele clerului grecesc şi au primit în 
idiomul din Atena educaţia și instrucţia pe care le era cu neputinţă de-a o afla aiurea 
şi de-a o primi altmintrelea? 

Nimic mai bizar decât de-a proscrie din Franţa congregaţiunile monastice şi de-a 
întemeia în Orient politica naţională pe situația şcolară şi religioasă a clerului grec 
din Tesalia. 

Orice ar fi însemnând inconsecuența aceasta, se cade să împrumutăm din 
numărul de la 5 iunie al ziarului „République Francaise“ confirmarea faptului ce 
semnalăm, fiind cea mai bună dezminţire ce se poate da straniei politice ce-a apucat- 


o vechiul dictator din Bordeaux. Iată 'n adevăr ce se citea cu data de mai sus în 
„République Francaise“. 

„Macedoromânii — căci pentru români numele de ținţari n-are nici un înţeles, 
iar kutzovlahi, români șchiopi, e un termen de despreț ce-l resping — ocupă tot 
teritoriul ce se întinde de la Ochrida și până la Moreea și de la Caiani până în 
Adriatica, în vecinătate de Durazzo. După Thunmann ei formează un popor mare şi 
numeros. Ei reprezintă o jumătate a populaţiei Traciei şi trei din patru părţi a 
Macedoniei și Tesaliei. 

În Macedonia toată partea de la apus, despărțită printr-o diagonală ce s-ar trage 
de la Kopvili la Salonic, cuprinzând Vodena Ostrovo, Florin, Monastir, Prelep, 
Ochrida, Rema, Tornovo, Castoria, Cayani și Niaghuzta; la sud Samarina, Syraco, 
Ianina, cu districtele înconjurătoare, la răsărit Serres, cu satele din împrejurime, ar 
putea fi privite ca un teritoriu esclusiv român. 

Câţi sunt acești macedoromâni de peste Dunăre, adecă trăind în Tracia, în 
Macedonia, în Tesalia, în Epir, în Albania? lată unde statistica e părăsită în seama 
fantaziei. Pentru că statistica oficială, regulară și precisă, e un obiect de lux în aceste 
locuri, cată dar să ne referim la apreciaţiunile naţionale mai mult ori mai puțin 
dezinteresate, la acelea ale călătorilor, și ele variază cu săriturile cele mai simţitoare, 
ale căror cauze pot fi cu toate acestea recunoscute și pricepute. 

Boué numără aproape 600.000 de macedoromâni; dar el nu cunoștea toată 
întinderea elementului român răspândit la Serres, Vodena, Monastir, în Tesalia 
orientală şi în Albania. 

Colonelul Leake găsește 500 de sate macedoromâne în Macedonia, Tesalia și în 
Epir, deci aproape 500.000 de locuitori. 

Iată deci un minimum. 

Însă cifrele datează de acum o jumătate de secol; populaţia s-a sporit desigur de 
atunci încoace și cei mai mulți din acești călători, cu mijloace de investigaţiune foarte 
incomplete, nu și-au putut întemeia clasificarea lor decât pe limbă şi pe cult, însă 
comercianții şi lucrătorii macedoromâni vorbesc de preferență grecește, pentru 
comoditatea relațiunilor lor; cât pentru cult, vom înţelege că în această epocă mai cu 
seamă le-a fost cu neputinţă de-a urma un altul decât cel practicat de clerul grecesc. 

Dacă venim la datele contimporane găsim cu totul alte cifre. Bolintineanu 
evaluează macedoromânii la 1.200.000; un vechi diplomat din Orient la 1.000.000; 
Bălășescu, care a petrecut orice oraș şi orice sat al Peninsulei, la 2.500.000. Cât 
despre cel din urmă Blue book, el numără 50.000 numai la frontierele Greciei. Să ne 
mulțumim cu cifra lui Bolintineanu, de 1.200.000, Nu se cuvenea oare ca ei să 
trezească atenţia? Și Congresul de la Berlin, care n-a voit nici măcar să examineze 
memoriul remis cu acest scop, n-a dovedit oare o prea mare nepăsare pentru interese 
cari au, ca și altele, rațiunea lor de a fi? 

După cestiunea numărului, să trecem la aceea a originii; şi aci suntem puţin în 
domenul problemelor, pentru că patru sisteme ni se prezintă. 

După unul, macedoromânii se coboară din vechii traci, cari au primit de la 
colonii romani uzul limbei latine; după altul, ar fi de aceeași origine cu populaţiunile 
române ale Daciei. A treia opinie pretinde că evacuarea Daciei ar fi fost completă, 


sub Aurelian, care voia a scuti aceste populaţii în contra barbarilor dindărătul 
Dunării, după care ele s-au întors în patria lor, prin secolul al doisprezecelea, însă 
lăsând pe brazda ocupată din nou o fracțiune a emigrațiunii, originea grupurilor 
romanice actuale de lângă Pind şi Olimp. A patra opinie pretinde în fine că, în epoca 
retragerii lui Aurelian, românii s-au despărțit în două grupuri, din care unul au 
ocupat Moesia, Bulgaria actuală, pe când celalt a căutat refugiu în Carpații 
septentrionali. 

Oricum ar fi, fie că ne-am sui la daci sau c-am vorbi de coloniile militare 
romane, sunt în originea românilor şi a macedoromânilor puncte de contact evidente; 
datinele, superstiţiile sunt aceleași; Rusaliile, sărbătoare care are aceleași nume în 
amândouă limbile și care consistă în a pune roze pe morminte; Filipii, cari se 
practică în cele dendâi săptămâni ale postului și în care timp se împart bucate între 
amici şi trecători; în ziua de anul nou copii macedoromâni se primblă cu o ramură de 
oliv, pe când în România, ramurile naturale lipsind, se fabrică artificiale; Moșii, 
sărbătoarea străbunilor, e aceeași la nordul ca și la sudul Dunării și, spre aducerea 
aminte a luării Romei de către barbari (gali), populaţia, atât în România cât și 
regiunile balcanice, are obiciul de a bate cânii într-o anume zi din fevruarie. 
Douăzeci de alte exemple de aceeași natură se pot cita. Oare toate acestea n-au o 
semnificaţiune reală? 

În privirea limbii, grecii zic: kuţovlah și român formează două dialecte cu totul 
deosebite; puneţi pe-un macedoromân faţă c-un român şi nu se vor înţelege; iar unul 
din cei dendâi, voind să publice o broșură asupra cestiunii naţionale, au scris-o 
grecește, nu românește. 

A scris grecește în adevăr, dar el au voit a fi înţeles şi de greci și de conaţionalii 
săi. 

Macedoromânii au avut un jurnal, „Frăţilia întru dreptate“, care se publica în 
limba cuţovlahă și în cea greacă. Românii o pricep pe deplin. Originea latină în 
adevăr e lesne de recunoscut în textul macedoromân și cuvintele culese din 
întâmplare, ca adunare, noștri, politici, sunt o dovadă; cât despre verb, această 
țâțână împrejurul căreia se 'nvârtesc toate limbile, el e identic, în moduri, în timpi, în 
conjugări. 

Rămâne acum cestiunea cultului și a şcoalelor. Fără îndoială că macedoromânii 
merg la biserici grece, unde şi leturghia se face grecește, dar cuvântul e simplu, nu au 
biserici româneşti. 

Sprijinite de greci, funcţionari ai Porții, şi de turci, cari, fără cuvânt, se tem de 
estensiunea elementului român, se interzice întrebuințarea limbei românești în 
biserici și pân' acum s-au aruncat în foc cărţile tipărite în această limbă. S-a găsit aci 
un instrument de grecificare care se privește, nu fără cuvânt, ca eficace. 

Tot așa stă cu școlile; însă un ordin vizirial de la 1877 au autorizat creaţiunea de 
școli române în Turcia. Și de atunci s-au deschis cinsprezece pentru băieţi și trei 
pentru fete, cu două mii de elevi și douăzeci şi unul de profesori. Aceste școli se susţin 
de cătră comune și prin daruri voluntare, la cari s-adaugă 60.000 de franci provenind 
de la Ministeriul de Instrucție Publică din România. Acum un an școalele române 
existente s-au îndoit. 


Aceasta este în rezumat foarte scurt cestiunea macedoromânilor. Românii, 
despărțiți de ei prin Bulgaria, nu gândesc, se 'nţelege, la vro anexiune. 

Dar nu este natural ca să se gândească, ca și alţii, de a stabili o legătură mai 
intimă între ei și populaţiile pe cari le privesc ca pe-o fracţie a propriei lor familii?“ 


Din estrasele citate e lesne a se vedea defectul vital al operei căreia, cu sau fără 
cuvânt, dictatorul din Bordeaux a voit a asocia politica franceză. Români legaţi de 
greci, cei dendâi şi cei de-ai doilea legaţi de turci și albaneji. Și unii şi alţii 
condamnaţi a trăi în perpetue disensiuni interioare, nu este asta capodopera 
inconsecuenţei și lipsei de minte? S-a glumit de-o mie de ori asupra ordinei morale și 
s-au ridicat diviziunea intereselor de limbă și naţionalitate, diferența de amintiri 
istorice, la înălțimea unui principiu permanent! Se declară că Turcia e 'n agonie, sub 
antagonismul raselor cari-o compun, și se imaginează cu toate acestea un mic stat pe 
harta Europei care va cuprinde în sine exact aceleași principii de diviziune și de 
moarte. 

Ar fi fost mult mai simplu de a urma în acele regiuni politica seculară a Franţei, 
aceea a lui Napoleon III, şi de-a căuta să se constituie, alături cu România 
dunăreană, care datorește împăratului existența și unitatea politică, o Românie 
macedoneană, a cărei rol n-ar fi fost nici fără importanță, nici fără strălucire. 

Stabilirea unui stat de două-trei milioane de suflete, care ar fi putut pretinde 
porturi în golful Salonicului și al Adriaticei, care ar fi avut cu Franţa legătura unei 
limbi de aceeași origine, n-ar fi fost fără valoare din puntul de vedere al intereselor 
naţionale în Orient. 

N-ar fi trebuit decât să se încurajeze în mod pacific aspiraţiunile acestor 
populaţiuni puţin cunoscute, a le sprijini în tentativele lor de reconstrucțiune morală 
și, în ziua în care împărăţia turcească s-ar fi descompus definitiv, ele n-ar fi avut 
greutate de-a trăi şi a-și susține drepturile lor. 

Dar ar fi trebuit ca d. Waddington, primul ministru al primei naţionalităţi latine, 
să consimtă a citi şi a sprijini dinaintea Congresului de la Berlin memoriul produs de 
această mică naţionalitate latină cu atâta usurinţă despreţuită. Ar fi trebuit ca d. 
Gambetta să nu facă atâta gură despre Grecia şi greci precum a făcut-o, ci să 
recunoască că politica lui Napoleon al III, maltratată în mod atât de constant, 
înnegrită și batjocorită de el, fusese în Europa orientală pe cât de dreaptă pe atât de 
fecundă şi că nu rămânea decât să urmeze a-i culege fructele. Aci era puntul dificil și 
se 'nţelege de ce prezidentul Camerei nu s-a ocupat. Grecii, cu incomparabila magie 
a trecutului lor istoric, erau tot; românii nimic. Deci au fost trataţi în consecuență. 
De minimis non curat praetor. 

Nu suntem în drept a zice că, dacă dictatura din Tours și din Bordeaux a fost o 
politică a neprevederii şi a incapacității celei mai culpabile, politica exterioară a 
oportunismului va rămânea aceea a ignoranței și a prezumpțiunii celor mai 
caracterizate? 


€ 


[22 septembrie 1881] 

Între acuzările aduse odinioară de „Pseudo-românul“ partidului 
conservator era şi aceea a relelor finanţe. Toate ca toate dar rele finanţe 
făcuseră conservatorii şi ţara era aproape de prăpastie. 

La dreptul vorbind nu ştim de mai poate face cineva bune finanţele în 
ţara noastră dacă roșii vor fi stat numai două luni la guvern. Cu „sus băieţi, 
jos băieţi“ s-a votat papa Strousberg cu arhimilioanele lui; „Pseudo- 
românul“ a căpătat un bun bacșiș pentru lăudarea strălucitei afaceri şi s-a 
'ntărit în încheieturi; Senatul se dizolvă pentru că se opune celebrei 
întreprinderi și se pune în lucrare convenţia înainte de-a fi lege. Ţara se 
'ncarcă cu o datorie de un sfert de miliard, ale cării anuităţi erau în curând 
exigibile. 

Acuma, vorba ceea, după ce aţi făcut trebuşoara asta, vino moșule și fă 
bune finanţe! 

Dar drumul de fier ca drumul de fier! Unde-a mers mia meargă și suta. 

Răul mai era altul. Pe aceste linii începu a curge o mulțime de 
străinătate, jidovi, nemți, fel de fel de neamuri cari au început să scoată 
gazetă la București ca „Bukarester Tagblatt“ unde s-au întrolucat bunăoară 
mai multe şoacăţe ce au mai mult darul suptului decât al propovăduirii şi 
strigă zilnic, plătite anume de guverne străine ca să ne 'njure pe noi și orice 
organ românesc. 

Acuma, vino şi fă politică națională dacă poţi. Vorba ceea: mergi cu 
finanţele bine când ești dator moștenitorilor lui Stroussberg două sute ş- 
atâtea zeci de milioane; dezvoltă industrie sau meșteșug când le-ai făcut şi 
drum ca să înlesneşti concurenţa străină; fă treabă când vezi că pe zi ce 
merge ţara ici se șocăţeşte, colo se jidoveşte, dincolo se grecifică, ba când 
vezi că însuși elementele politice determinante sunt pe zi ce merge mai 
cosmopolite, mai străine. 

Acuma bune rele or fi fost finanţele sub guvernul conservator, nu 
discutăm. Părerile noastre sunt demult cunoscute. Guvernul conservator a 
cătat să plătească datorii făcute de alţii, să acopere goluri bugetare imense 
lăsate de predecesorii lui şi cu toate astea tot n-a sporit în patru ani bugetul 
cheltuielelor cu 40% ca onorabilii patrioţi. 

Să zicem însă că rău ar fi stat finanţele sub conservatori. 

Cum se 'ntâmplă atunci ca tocmai foștii miniștri de finanțe ai 
conservatorilor, d-nii Mavrogheni și G. Cantacuzino, să fie obiectul unei 
deosebite  curteniri din partea patrioţilor? Unul e numit ministru 


plenipotenţiar la Roma, celuilalt, să vrea numai, i s-ar da orice portofoliu, 
chiar prezidenția Consiliului, necum resortul finanţelor? 

Atât de răi miniştri oameni cari au compromis finanţele şi cu toate 
acestea curteniți zilnic de presa oficioasă? Miniştri afișaţi prin comunele 
rurale ca vinovaţi de fel de fel de abuzuri și fărădelegi și astăzi asediați de 
crainicii şi solii partidului guvernamental, purtaţi în palmă ca ouăle, trecuţi 
de Ionel Ciocârdel de la „Telegraful“ între oasele sfinte, între boierii de 
neam, deosebiți de boierii ciocoi de la „Timpul“? 

Se poate oare să fi fost atât de răi? 

Orice alegere care poate rezista mijloacelor de corupțiune ale partidului 
roşu va ieşi în contra acestui partid. Astfel ieri au fost alegerea consiliului 
de disciplină al ordinului advocaţilor. Erau în faţă două partizi, din cari una 
guvernamentală, reprezentată prin d-nii Petre Grădișteanu, C. Boerescu și 
câţiva tineri, parte vânători de funcțiuni, parte bucurându-se deja sub vrun 
titlu oarecare de resursa generală a mizeriei noastre bugetare. La vot partida 
guvernamentală, prevăzând trista cădere ce-o așteaptă, s-au abținut pe faţă 
de la alegere. 

Rezultatul scrutinului a fost cel următor: 

Votanţi 81. 

Voturi esprimate 59. 

Majoritatea 31. 

Abţinuţi (guvernamentali) 23. 

Au întrunit: 

D. G. Vernescu ca decan 56 voturi 

„G. Meitani — 56 ,, 

„Gr. G. Peucescu — 57 ,, 

„ Al. Trişcu — 57, 

„Ion Lahovari — 51 ,„ 

„ G. Stratilat — 56 ,, 

Eșecul partizanilor d-lor Grădișteanu — C. Boerescu a fost eclatant și 
deplin. D. Ion Lahovari a fost ales în consiliu fără să-și fi pus candidatura, 
ca un semn că alegătorii împărtăşesc opiniile sale în privirea reformei 
magistraturii. 


Candidatul de decan al partidului guvernamental era d. E. Bosianu. 
Bătrânul profesor se bucură de stima tuturor; dar se știe asemenea cum roșii 
au abuzat pân-acuma de buna lui credință şi de câte ori s-au servit de 
reputaţia lui ca de-o manta, pentru a acoperi cu numele lui nepătat petele 
multiple ale partidului. 

Ce adevărată e teoria etnologică relevată de noi se cunoaşte de acolo că, 
în puțin timp, a devenit populară. Mai mult, în banchetul dat d-lui de Rosny, 
doi oratori au făcut aluzie la teoria noastră, deşi poate ilustrul sinolog n-a 
cunoscut ascunsul înțeles al logosului lor. 

Fățiş neputând-o combate nimeni, de vreme ce înainte de toate e 
adevărată, s-a pus ba să zică că sunt idei învechite, ca şi când realitatea ar fi 
o idee, ba Ionel Ciocârdel de la „Telegraful“ s-a pus să facă discuţiuni 
filologice, precum că şi terminația numelui redactorului „Timpului“ e 
slavonă. În adevăr Bistriţa, Dâmboviţa, Râmnic, Târgoviște, Craiova, 
Suceava, Romanul, Bogdan şi Vladislav, Radu sunt numiri slavone pentru 
că limba hieratică și de stat era în România cea slavonă, precum era în 
Occident latina. Francofortul, Berolinul, Monachiul, Vindobona, Londini 
sunt oraşe latine? Cromerius, Goethius, Curtius — romani? Craiova — oraș 
slavonesc?- 

Altfel însă stă cu redactorul hel dendâi de la „Telegraful“. 

Trecând de la bucătărie la gazetărie, a ieșit şi se ţine vorba că e ... cam 
oacheș. Se pusese acum dumnealui să se laude că-i neam de voievod de la 
Bosnia și că prietenul său Hăsdeu are să-i traducă documentele din limba 
paleoslavă. O mulţime de Vozi! Tot Vodă după Vodă, care mai de care, şi tot 
Ciocârdel îi chema. 

Ce s-a ales însă din aceste laude? 

Hasdeu n-a tradus asemenea acte din limba slavonească și Fundescu tot 
țigan a rămas. 

Se vede însă că a luat-o una și bună că-i neam de crai bulgăresc şi de 
atunci a prins limbă şi vrea să zboare la neamuri. 

Un sfat i-am da lui Ionel Ciocârdel. Când se știe c-un cusur atât de rău 
încât să prefere a se declara mai bine bulgar ori bosniac decât țigan, să nu 
mai releveze pretinsele cusururi ale altora. 

E destul ca un corp să nu intre cu slugărnicie în vederile, nu ale 
guvernului, ci ale d-lui C.A. Rosetti în special, pentru ca „Românul“ să 
ceară dizolvarea, desființarea corpului ori a instituțiunii. 

Odinioară M. Sa Regele nu plăcea foii roșie. Pe atunci organul lor îl 
numea pion în mâna d-lui Bismarck şi agent prusian; d. D. Brătianu cânta: 
„a zburat puiul cu teiul, tocmai când era temeiul“ şi se cerea desființarea 
monarhiei. Ba nu se cerea numai; ilustrul d. Candiano, actual adiutant regal, 
o şi înlăturase pe câteva ceasuri în fericiţii Ploieşti, cari au eternizat 
memoria acelui măreț eveniment prin erigerea statuei madam Grigorescu. 

În timpul concesiei Stroussberg nu le plăcea roşiilor Senatul, căci nu se 
putea convinge cu câteva sute de mii de franci, ca redacţiile foilor 
patriotice. Ele cereau desfiinţarea Senatului. 

Se vede că nici magistratura nu prea e pe placul advocaţilor din clică. Ei 
nu câștigă procesele după comandă; în materie civilă şi penală s-o mai fi 
judecând pe ici pe colo încă conform legii, fără consideraţie că d. Fleva sau 
Giani pledează. Ei cer deci desființarea magistraturii și înlocuirea ei cu 
proteguiții șefului de gardă civico-electorală, Serurie. 

Acum nu le place ordinul advocaţilor, pentru c-au ales decan pe d. 
Vernescu și nu pe candidatul guvernului. 

D. Daniilopulo, om cu oarecare învăţătură, dar nu tocmai în toată firea, 
a declarat sus şi tare că „datoria unui om de conștiință ca d-sa este să se 
abţină“. 

Din aceste vorbe ale unui domn care n-a fost niciodată hiriș cu toate 
sâmbetele, căruia-i lipseşte cel puţin una, „Pseudo-românul“ deduce că 
alegerea e „un argument puternic pentru cei cari cer desfiinţarea corpului de 
advocaţi“. 

lată miss Wanda ajunsă un argument pentru străpungerea istmului de la 
Panama. Se potrivește ca nuca-n perete. Pentru că „Nea 'ntr-o parte“, care 
are câteva chibrituri şi musculiţe în cap, declară că oamenii nu sunt vrednici 
să stea de vorbă cu el trebuie desființat corpul advocaţilor. 

Și cine mai vrea desființarea acestui corp? 

D. Grădișteanu; ilustrul, neprihănitul erou de la Şapte Nuci, părintele 
spiritual al lui Popa Tache şi al vestitului Temelie Trancă, agentul electoral 


al cabinetului Mitică Ghica, odinioară aprig campion al conservatorilor, azi 
aprig cavaler al roşilor, pururea în pita lui Vodă la câte şapte colţuri. 

Ce vor roşii? 

Să nu mai existe opoziţie, să fie ei tari și mari pretudindenea, să nu mai 
sufle nimenea în contra stăpânirii noilor fanarioți. 

Cu toate acestea ar fi și în interesul țării şi în al lor ca opoziţia să fie și 
să rămâie ca pân-acuma de nuanţă legală. 

Izbită în orice punct de puterea firește precumpănitoare a unui guvern 
centralist încăput pe mânile demagogiei roșie, țara ar afla poate într-o zi 
mijloace mai energice de îndreptare, cari să nu fie tocmai pe placul roșiilor, 
nici pe acela al oamenilor de ordine. 

La congresul literaților din Viena am văzut reprezentată România de un 
domnișor, anume Djuvara, care nici literat e, nici vrun om acătării, un biet 
omuşor de pe la Brăila, iată tot. Dar se vede că, de vreme ce în acel congres 
avea să se facă nițică politică socialistă, trebuia un mic fanariot care să 
asiste la adunări. 

Nu avem, se 'nţelege, o opinie exagerată despre importanţa acestor 
congrese internaționale, dar în orice caz s-ar fi ales în România toată un om 
mai vrednic de a o reprezenta ca literat decât un băieţoi care-a scris 
franțuzește o  broșurică despre Chestia izraelită, lipsită de orice 
originalitate, şi care apoi s-a furișat pe lângă o legaţiune română sub un titlu 
extraordinar și supernumerar oarecare, până-i va suna ora sfântului buget. 

Odinioară cancelariile ţărilor noastre erau pline de băieţi primiţi pe 
procopseală, cari învățau a scrie şi a citi în vro atenanţă murdară, precum le 
descrie cu pana sa de maistru răposatul Filimon. Din acești logofeţi Coate 
goale, din aceste ciocoflendure au ieșit genitorii roșiilor actuali, de o 
promiscuitate înspăimântătoare de proveniență. Astăzi legaţiunile noastre 
ameninţă a deveni asemenea instituţii de primire pe procopseală a fel de fel 
de plevușşcă greco-bulgărească, pe care o vezi apoi răsărind prin congrese 
internaţionale şi reprezentând România. 

Acolo însă unde România ar trebui să fie reprezentată, ea lipseşte. 

Astfel în Veneţia s-a ţinut în luna aceasta congresul geografic 
internaţional. 


Aci vedem reprezentate Austria, Belgia, Brazilia, Canada, Chili, 
Columbia, Egiptul, Franţa, Germania, Japonia, Grecia, Englitera cu 
coloniile, Mexicul, Olanda, Portugalia, Republica Argentiniană, San 
Salvador, Rusia, Spania, Statele Unite, Svedia, Sviţera, Ungaria, Venezuela. 

Din partea României d. Obedenaru promisese a veni, dar în momentul 
din urmă n-a venit. Pân-în timpul din urmă congresul rezervase un 
compartiment pentru obiecte din România, dar n-a sosit nimic. 

Asemenea n-a fost nimeni din partea României la manevrele militare 
italiane de la Padova, cari au avut loc de la 11-22 septemvrie. Cu toate 
acestea erau reprezentate aci Germania prin patru ofiţeri superiori, Englitera 
prin trei, Franţa prin patru, Sviţera prin trei, Svedia și Norvegia prin doi, 
Portugalia prin unul. 

Unde s-ar întroluca socialiști, ateiști, comunarzi or oameni tot de mâna 
aceasta, acolo veţi vedea răsărind câte un Caligari, Horia și Mircea Rosetti, 
ori altă seamă de tinerime fanariotică sub numirea specioasă de 
reprezentanţi ai rasei ciobanilor de la Rucăr ori a moșnenilor din 
Câmpulung. 

Dar la ocazii în adevăr serioase, cum e bunăoară un congres geografic, 
cum sunt manevrele militare ale unei naţii consângene cu noi, la ocazii în 
care Apusul înrudit ar putea să fie interesat în lupta pentru existenţă a 
poporului romanic de lângă Dunăre, acolo sferele noastre determinante 
strălucesc prin absenţa lor. 

„Românul“, ținând seamă de-un articol de fantazie al ziarului francez 
„Independance roumaine“ în care se vorbeşte de formațiunea unei „june 
drepte“, revine din nou la acuzarea că partidul conservator n-are programă, 
n-are principii sau că cele pe cari le are sunt învechite, că e putred și alte 
multe de aceste cu cari ne-am obicinuit şi cari nici nu merită relevate. 

În realitate însă, dacă vom privi guvernarea roşie de cinci ani încoace, 
ne vom convinge că, dacă un guvern al d-lui C.A. Rosetti este cu putinţă în 
ţară, nu e decât în virtutea principiilor noastre conservatoare, cari se impun 
de sine de vreme ce sunt răsărite din însăși natura statului. 

Independenţa statului român era un punct constant urmărit de cabinetul 
conservator, într-un timp în care „Românul“ striga că suntem turci, parte 


integrantă a împărăției otomane. 

Veniţi la putere, li se impune roșiilor prin natura lucrurilor politica 
independenții; ei încetează de a mai fi turci, declară chiar război turcilor şi 
rezultatul este ...? Tot cel urmărit și obţinut în mare parte pe cale pacifică 
de ministeriul Catargiu. 

Întemeiarea monarhiei ereditare era o ţintă a politicei conservatoare. D. 
C.A. Rosetti având aceeași firmă ca fiii d-sale, redactor al „Republicei 
Rumâne“ era se-nțelege pentru o altă formă de guvernământ, înjghebată 
chiar pe vro câteva ceasuri la Ploieşti. 

Venind la putere ce face d. Rosetti? 

Încoronează viaţa sa de republican cu proclamarea regatului, cu 
regularea eredității şi esclamă ca arhiereul din biblie: Acum liberează, 
Doamne, pe robul tău, căci văzură ochii mei ziua mântuirii. 

Din contra, ceea ce a făcut sau încearcă roșii să facă în senzul 
programului lor e în contra spiritului ţării şi se respinge. 

Astfel au micşorat comunele rurale bunăoară. Astăzi se simte rezultatul 
dezastros al acelei micșorări. S-a înmulţit clasa de funcţionari şi postulanţi 
de nu-i mai încap nici comunele rurale, administraţia e mai rea decât 
oricând. Aşteptăm să-i vedem revenind iar la mărirea comunelor în spiritul 
reformei cabinetului Catargiu. 

Tot în spiritul programei roșie vor să introducă electivitatea 
magistraturii. Ei bine, iată o cestiune mare de principiu unde conservatorii 
se deosibesc de radicali. 

Cum stau însă de pe acum lucrurile? 

Partea cea mai inteligentă, cea mai integră din partidul roșu chiar e 
contra electivităţii; poate chiar ministrul actual al justiţiei. Care va fi 
rezultatul? Ideea conservatoare a numirii magistraților pe baza meritelor şi a 
titlurilor academice va triumfa fără îndoială și roșii vor ceda opiniei publice 
conservatoare. 

Prin ce stau aşadar roşii la guvern? Prin o necontenită și gradată 
apostazie de la programul lor originar, prin o renunțare la principiile lor, 
prin renegarea trecutului, prin adoptarea, în aparență măcar, de principii 
conservatoare. 

N-avem nevoie de anume prozelitism. Dacă vor să stea la guvern, cate 
ei înşii să se conformeze de silă cu spiritul conservator al ţării, să se 
convertească, în contra instinctelor lor, la natura și exigenţele politice ale 
statului român. 


Fără îndoială avem a face cu elemente politiceşte greu de asimilat. Dar 
se asimilează încet solului și rasei, încet şi gradat tot principiile reprezentate 
de conservatori ies la suprafață şi se impun. 

Alegaţiunile „Românului“ ar fi meritat un ton mai aspru din parte-ne, 
dar, pe cât timp suntem pe tărâmul principiilor şi nu pe acela al apetiturilor 
roşie, sfera rămâne senină. 

În materii de principii de organizare vor fi totdeauna bătuţi fără să aibă 
ce răspunde. Apetituri însă ca acele dezvoltate cu ocazia răscumpărării nu 
pot fi combătute numai cu teorii și, când vorbim de ele, altfel întoarcem 
condeiul. 

Au e destul de clar pentru oricine că numai prin renegarea programei lor 
şi prin convertire la principii conservatoare roșii sunt posibili în ţară? 
Evident „Românul“ n-o poate tăgădui fără a dezminţi scena lăcrămoasă a d- 
lui C.A. Rosetti cu ocazia proclamării Regatului şi a încoronării. 

Acuzațiunea ridicată în contra cabinetului Catargiu avea de scop a 
înlătura sau a neutraliza influența partidului tocmai în momentele critice ale 
războiului ruso-turc. Ea a avut însă şi un rezultat: dezgustul multora pentru 
viaţa publică, abţinerea lor de la politica militantă. 

E prea adevărat că în partidul conservator n-a fost niciodată acea 
disciplină slugarnică care se observă la roșii. Oameni în cea mai mare parte 
independenţi prin avere sau prin poziţie socială, conservatorii au fost uniţi 
mult mai mult prin principii comune decât prin interese ca acelea care fac 
pe roşii a goli bugetul și a exploata resursele statului. 

O dovadă despre aceasta este faptul cunoscut de toți că nici unul dintre 
miniștrii partidului conservator n-a făcut avere, că toți au ieșit din cabinet 
desigur mai săraci de cum intraseră. Scandalul înavuţirii din ban public, din 
întreprinderi publice, din pensii reversibile, din păsuieli pe moşiile statului, 
din creaţiuni bugetare ad-hoc nu s-au întâmplat, nu s-au putut întâmpla sub 
conservatori. Chiar dacă s-ar fi ivit unele înclinări de înavuţire pe calea 
aceasta, șeful cabinetului le simțea cu instinctele sale de onestitate și de 
demnitate: cel care ar fi avut asemenea înclinări căta să aleagă între 
portofoliu sau între jețul de deputat și afacerea privată pe care-o urmărea. 


Din cele ce preced e evident că legăturile dintre conservatori nu puteau 
fi acelea ale unei companii de esploataţie, ale unei societăţi pe acţii, precum 
e la roşii. Comunitatea de idei abstracte, când ele nu au o origine religioasă, 
nu va fi însă nicicând atât de coerentă ca cea de interese. 

Roşii, capi şi caracudă, au interes de-a veni la putere sau cel puţin îl 
aveau până mai alaltăieri. 

La conservatori elementul silei, al constrângerii prin nevoi și sărăcie, a 
lipsit. 

Ei erau, dacă nu oameni avuţi, cel puţin cu stări modeste sau cu deplină 
capacitate de-a munci. 

Ce era Serurie, ce d. C.A. Rossetti, ce toţi creștinii aceștia fără buget? 
Nimic. Pleavă şi umbră, oameni fără avere, fără însemnătate, adesea fără 
căpătâi. Când şi-aduce cineva aminte de mutrele pe cari le vedea odinioară 
populând iarna cafenelele de răul intemperiilor, rău îmbrăcaţi, rău hrăniţi, și 
astăzi vede acele fiziognomii binişor rotunzate prin ferestrele zidirilor 
marilor ramuri de administraţie ale statului, pe la drumuri de fier, pe la 
regie, pretutindenea, acela va înţelege de ce pentru roșii politica nu este o 
afacere publică, ci privatisimă, urgentă, o cestiune de viaţă şi de moarte. 
Degetul și l-ar fi lăsat un roşu să i se muște, mâna să i se taie, numai în pita 
lui Vodă să încapă. Politica era deci pentru ei ceea ce n-a putut fi pentru 
conservatori, o cestiune de stomac. 

Pe de altă parte e lesne de lămurit de ce lupta conservatorilor în contra 
partidului roşu este ingrată. 

A lupta cu idei contrarie e ușor dacă eşti cu adevărul; a lupta însă cu 
corupţia, cu apucăturile, e mult mai greu. 

Precum nu poţi răspunde cu acte diplomatice la bătăi de tun și de pușcă, 
astfel nu există argumente în contra apetiturilor. Ce argumente din filozofia 
morală îl poate opri pe Carada, Costinescu, Stolojan de-a face averi cu 
răscumpărarea, ce teorii se pot opune lefurilor ad-hoc ce și le-au creat roșii 
în serviciile publice? Dicţionarul nu cuprinde cuvinte magice a căror rostire 
să poată determina acţiunea oamenilor spre bine. 

Acele cuvinte erau magice numai întemeiate pe frica lui Dumnezeu, pe 
iubirea de ţară şi popor, pe sentimente mai adânci, mai mari, mai nobile, 
decât apetiturile de avere şi de bun trai fără de muncă. 

La aceste apetituri însă apelează roşii. Politiciani înainte de toate 
practici, neurmărind nici un ideal politic sau naţional, ei se servesc numai 
de expediente momentane pentru mănţinerea la putere, chiar renunțând la 


demnitate, chiar compromițând interesele statului. Ei trezesc și în alţii 
instinctele lor proprii, exploatează slăbiciunile, nevoile momentane, mâna 
de pământ din care omul este zidit. Mecanismul statului, favorile de care el 
dispune, persecuţiunile și presiunile ce le poate exercita sunt prea puternice 
faţă cu o societate descompusă ca a noastră, unde voinţa politicianilor nu se 
sfarmă nici de stânca unei aristocrații istorice, nici de organizări puternice 
ale ramurilor de muncă industrială; unde statul este un institut de întreţinere 
pentru oameni cari n-au nici o ocupaţie, ba adesea nici capacitatea unei 
ocupaţii serioase. 

Față cu aceste varii nevoi sociale, lupta ideilor conservatoare este 
desigur mai ingrată decât la naţiile istoric închegate, cu tradiţii, cu datine, 
cu un puternic și pururea întineritor geniu național. De veninul inoculat al 
unor culturi străine, a căror forme goale le-am adoptat fără a le fi pătruns 
spiritul, s-a descompus organizaţia veche, biserică, familie, corporaţii ș.a. și 
în locul lor n-a venit nimic acătării. 

În asemenea stare de lucruri, unde pentru reconstruirea edificiului 
dărâmat încap o mulţime de păreri diverse, e cu putinţă ca diversitatea să fie 
mai mare într-un partid ţinut la un loc prin comunitate de principii decât în 
unul bazat pe interesul comunal venirii la putere. 

Această diversitate de păreri, îndreptăţite desigur, dar numai unele 
potrivite cu situaţia şi cu interesele naţionale ale ţării, au fost nu numai 
sorgintea fantaziilor despre constituirea unui nou partid, ci totodată, 
obiectul oarecăror manopere diplomatice din partea bizantinilor de la 
putere. 

De câte ori un conservator s-ar fi părut a avea opinii deosebite în cutare 
sau cutare cestiune el era încurajat, i se atașau ambasadori anume cari să-l 
întărească în dizidenţa lui, i se propunea un portofoliu pentru realizarea 
ideilor lui. Astfel demagogul d. C.A. Rosetti se arăta gata a oferi, în 
aparenţă, sprijinul său proiectelor de reformă ale d-lui Carp, deşi ele, 
naţionale îndealtmintrelea, nu sunt liberale în sensul roșu al cuvântului. 
Totdeuna au încurajat în conservatori ideea că cu roșii se poate face treabă, 
cu ei se poate așeza statul român pe temelii mai solide, se poate reîntineri 
prin o sănătoasă organizare a muncii şi a culturii. 

Succesul acestor încurajări nu e deloc mare; a avut însă drept rezultat 
de-a izola o seamă de oameni eminenţi, a steriliza activitatea lor în viaţa 
publică, deși mulţi din ei aveau tocmai calităţile necesare pentru a o 
determina în folosul ţării. 


Dar să admitem că în adevăr dezgustul de ceea ce se petrece în ţară la 
noi, scârba de politica apetiturilor, expedientelor, vicleniilor pe care o 
practică partidul roşu ar face pe conservatori să renunţe la opoziţie ori la vro 
activitate în viaţa publică. 

Înceta-va opoziţia în genere prin aceasta? 

Nu, ea n-ar înceta, dar departe de-a fi legală ca până acum, departe de-a 
se mişca pe terenul reformelor posibile sau practice, va începe a se recruta 
din alte elemente şi va aluneca pe căi greşite, poate chiar mai mult decât 
greșite. Cine știe dacă spiritele vor putea suporta darea în întreprindere a 
unei țări întregi pe mâna unei companii de exploataţie? Cine garantează că 
meritul nedreptăţit, că știința înlăturată, că caracterul energic înlăturat nu 
vor devia pe căi periculoase, cu atât mai periculoase cu cât vor fi sfinţite 
prin spirit de sacrificiu, sfinţite de fanatismul naţional? Dacă pentru omul ce 
voieşte îndreptarea stărilor de lucruri din patria sa pe cale legală, liniştită, 
nu va mai rămânea mijloc de-a o face nu va pune oare binele, fie chiar rău 
înţeles, al țării mai presus de legi, de instituţii, de tot? 

Oare spiritul timpului nu e destul de turbure, destul de încărcat cu idei 
socialiste şi nihiliste, cu demagogie internaţională pentru a găsi şi la noi 
adepți și a constitui o opoziţie și mai roșie a unui guvern roșu? 

Și, de vreme ce nimic nu e etern în lume și orice partid trebuie să cază 
odată, în fața cui ar rămânea coroana în momentul în care împrejurările ar 
sili pe roșii să se retragă? 

lată împrejurări cari ar trebui să facă pe guvernamentali să nu se bucure 
de ştirile, îndealtmintrelea false, despre constituirea unui nou partid al 
„Junei drepte“, împrejurări cari ar trebui să preocupe şi Coroana, al cărei 
interes bineînţeles e de-a avea în opoziţie un partid cu instincte legale și 
capabil de-a guverna. 


€ 


[27 septembrie 1881] 
Broşura d-lui G. Mârzescu intitulată Câteva observațiuni asupra 
legislațiunii și organizării judiciare ne îndeamnă să ne mai întoarcem 
câteva momente la cestiunea aceasta. 
Deputatul colegiului III de Iaşi recapitulează multe din considerațiile 
aduse în aceste coloane, le întemeiază însă pe citate din mari jurisconsulți. 


Astfel maimuţăriile comise bunăoară de la 1864 încoace de cătră 
oameni pretinşi serioşi și de stat află în broşura d-sale următoarea 
caracterizare: 


Am împins atât de departe spiritul de asimilare cu Francia încât am căutat ca până 
şi prin uniforma magistraţilor şi advocaţilor, adecă prin o imitare puerilă, să dovedim 
Europei că merităm a ne înălța la rangul statelor civilizate. 

Cu o iuțeală demnă de toată lauda Tribonianii noştri s-au pus de au tradus legile 
civile ale Franciei. 

Găsim în legile noastre dispozițiuni cari n-au la noi nici o tradițiune și nici un 
trecut istoric... 

Din acest punct de vedere li se impută cu drept cuvânt codicilor noştri că sunt o 
operă incoerentă, adusă din străinătate. Mai mult decât atâta; multe din tradiţiunile 
noastre naţionale au fost îmbrâncite, ca să zic așa, cu dispreţ şi în locul lor introduse 
idei și principii nouă ... 

Adevărul filozofic că legile trebuiesc să fie espresiunea deprinderilor și 
moravurilor naţionale ale unui popor la noi a fost întors pe dos, căci prin legi am 
introdus idei nouă, creând moravuri şi deprinderi la cari nu zic majoritatea, dar 
unanimitatea poporului român nici visase măcar. 


Ca probă despre aceste înnoiri nepricepute de popor, nepricepute de 
magistrați chiar, d. Mârzescu citează câteva cazuri: 


Maximele din dreptul francez că mortul chiar își trece proprietatea sa la cel viu (le 
mort saisit le vif), prescripțiunea instantanee a lucrurilor mobile (en fait de meubles 
possession vaut titre); — translaţiunea proprietății prin simplul consimțământ; — 
materia absenței; — divorțul prin consimțământul mutual; — împărțeala succesiunei 
că este declarativă şi nu atributivă de proprietate; — succesiunea copiilor naturali; — 
formele și teoria condiţiunilor relative la testamente, legate și donaţiuni între vii; — 
societatea de achizițiuni între soți; — ipotecile şi privilegiile; — și alte multe teorii cu 
totul nouă au fost introduse în ţară într-un mod atât de brusc încât mi s-a întâmplat să 
aud chiar foști membri de Divan, ex-directori ai Ministerului de Justiţie, dacă nu chiar 
foști miniştri — toți după legea organică a Curţei de Casaţiune constatați încă ca 
destoinici de-a mai funcţiona în cel mai înalt tribunal judițiar din țară — dându-le 


lată ceea ce constată d. Mârzescu, ceea ce știm cu toţii, de vreme ce e 
un secret public. 

Iată lucruri pe cari le repetăm de ani încoace cu stăruință. Cum se putea 
să fie altfel când oameni fără tradiţii, fără simţ istoric, fără iubire pentru 
trecutul acestei țări, moștenit în datine, în limbă, în legi, au stătut stăpânitori 


țării? Cum se putea altfel când elementul determinant, tipic, al acestei țări 
n-au mai fost românul, cum l-au făcut Dumnezeu și împrejurările, ci omul 
in abstracto, din câteşipatru marginile lumii, homo Platonis. 

Și într-o asemenea stare de lucruri, când legile noastre sunt obiectul 
unei ştiinţe străine, ce trebuie deprinsă prin ani de studiu pentru a se 
aclimatiza şi a trece de acum înainte în datinele noastre, garda alegătoare, 
comandată de onor. Serurie va decide cine știe în adevăr dreptul, cine nu? 

Exemplele citate de d. Mârzescu sunt faţă. 

Întrebăm pe inginer, pe medic, negustor, episcop dacă ştiu ei de ce e 
vorba în exemplele de mai sus. 

P-ici pe colo vor pricepe câte un cuvânt, în genere însă nici vor înţelege 
de ce e vorba. 

Totuși ei să fie chemaţi a distinge pe cel ce ştie aceste lucruri de cel ce 
nu le ştie, totuși episcopul să decidă dacă cineva cunoaşte deosebirea între 
„împărţeală declarativă şi atributivă“, pălărierul asupra „prestaţiunii 
instantanee a lucrurilor mobile“ şi altele asemenea. 

Electivitatea nu se invocă ca un mijloc de avea buni judecători, de 
vreme ce colegiele electorale sunt tot atât de profunde în materie juridică ca 
şi în cea medicală, fizico-mecanică, farmaceutică. Ea se cere ca un drept ce 
ar rezulta din Constituţiune, care declară că toate puterile statului emană de 
la naţiune. Puterea judecătorească fiind una din puterile statului, trebuie să 
emane de la naţiune. 

Cestiunea emanării de la naţiune nu este însă o cestiune de electivitate. 
Puterea judecătorească emană de la naţiune în înţelesul că în hotărârile ei nu 
se ia după voinţa arbitrară a şefului statului, nu după voinţa judecătorilor, ci 
aplică voința naţională, codificată în legi. Dacă cei ce execută legile ar 
trebui să fie aleşi, atunci ar trebui numiţi prin alegere şi ofițerii din artilerie, 
şi profesorii de chimie și fiziologie; atunci sufrajul ar trebui generalizat 
asupra tuturor ramurilor de activitate publică, de vreme ce toate emană de la 
naţiune, întru cât priveşte voinţa ce le-a înfiinţat și le-a organizat activitatea. 

Supuse electivității sunt în toate ţările organele acelea cari esprimă și 
formulează voinţa cetăţenilor. 

Voința colectivă se formulează de către cei aleși în lege generală; voința 
unei părți a ţării, în corpurile de administraţie judeţană și comunală, se 
traduce în măsuri şi dispoziţii ce au putere de lege în circumscripţiunile 
respective. Dar această voință esprimată și formulată în articole, în 
paragrafe, în alineate, omul tecnic, omul cu cunoștințe speciale o aplică. A 


fost fără 'ndoială voinţa naţională de a avea universitate, dar profesorii nu 
sunt aleși de colegii; voința formulată de Parlament de-a avea drum de fier, 
dar ingineri l-au construit; voinţa codificată ca relaţiile juridice dintre părți 
să fie astfel regulate cum sunt omul ştiutor de legi şi de drept o aplică; tot 
astfel precum voinţa națională de-a se apăra în contra invaziei străine o 
aplică nu delegaţii aleşi ai colegiurilor, ci artileristul, cu tunul, infanteristul, 
cu baioneta. 

E curios şi caracteristic pentru starea în care se află spiritele din ţară că 
ne vedem nevoiţi a espune asemenea lucruri elementare, a arăta că toată 
lupta între constituționalism şi absolutism este o luptă pentru determinarea 
voinţei statului. Cine o determină sub absolutism? Regele cu Consiliul său 
de Stat. Cine sub constituționalism? Toți cetăţenii. Cine sub feudalism? 
Clasele istorice. Unde nu e vorba de voinţă, nu poate fi nici vorba de 
alegere. 

Mai e oare îndoială că în privirea judecătorilor nu poate fi vorba de 
voința naţională, care stă codificată și emanată demult pe masă, şi că 
judecătorul n-are alt de făcut decât să subsumeze cazurile ce i se prezintă 
sub paragrafii acestei voințe? Să zică: cazul tău e cutare, după voinţa 
naţională ce stă dinaintea mea el se cuvine să fie pus sub paragraful cutare? 

Cumcă puterea legiuitoare emană direct din alegerea naţiunii e natural, 
de vreme ce aceste corpuri sunt tocmai organul menit a-i formula voinţa în 
paragrafe de lege. Dar cea executivă și cea judecătorească nu mai au de 
stabilit şi de formulat această voinţă, ele au numai s-o aplice. Un deputat nu 
e servitor al statului; un administrator, un judecător da. El are să aplice ceea 
ce i s-a dictat şi condiţiile prin cari se constată aptitudinea lui de-a le aplica 
sunt altele la jurist, altele la militar, altele la administrator, altele la medic, 
profesor, mecanician ş.a.m.d. 

Pentru numirea judecătorilor d. Mârzescu propune concursul, ceva 
analog cu examenul de stat din Austria și Germania. Aceasta ni se pare în 
adevăr singura cale pentru a asigura în cele mai multe cazuri înaintarea 
ştiinţei și meritului în ierarhia judecătorească. 


€ 


[29 septembrie 1881] 
N-a trecut mult de când în unul din porturile Engliterei a apărut o 
corabie încărcată cu 600.000 de kilograme de marfă. De proveniență din 


șesul Dunării de Jos, încărcătura corabiei a fost trimisă la moară, măcinată 
şi vândută. Dar nu era grâu ceea ce adusese corabia, nu cereale măcinase 
moara engleză, ci o marfă ciudată, neauzită pân-acuma... oase omeneşti. 
Făină de oase omeneşti a fost vândută spre a îngrăşa ogoarele Engliterei. 

Ale cui erau acele oase? 

Ale soldaţilor căzuţi înaintea Plevnei, ni se spune. 

Bulgarii recunoscători au dezgropat pe ruşii, pe românii cari au căzut 
pentru eliberarea patriei lor, pe turcii lui Osman și i-au vândut. Amestecaţi 
astfel, bieţii cazaci de la Don, dorobanţii din Vaslui și Vrancea, ostașii din 
trei continente ale împărăției osmane, toţi la un loc au pornit la moară, sub a 
cărei pietre grele scrâşneau oasele vitejilor pentru a forma gunoiul 
trebuincios utilitarismului englez. 

„Milowie“ se chema acea corabie cu morţi; un nume ce merită a fi ţinut 
minte. 

Nu știm de ce astăzi, a doua zi după aniversarea a douăzeci şi cincea a 
„Românului“, ne aducem aminte de-o vorbă a d-lui Dumitru Brătianu, care, 
suindu-se pe scaunul de prezident al Adunării, a comparat pe coreligionarii 
săi cu niște putregaie care se macină de sine. 

Măcinatu-s-ar-fi oare țara aceasta întreagă cu oamenii ei fără veninul 
descompuitor adus din Fanar, fără ca asemenea venetici să fi avut influență 
asupra destinelor ei? Stinsu-s-ar fi orice patriotism adevărat, orice iubire de 
adevăr, fără ca să existe o asemenea moară a sufletelor moarte, o anume 
organizare care să încurajeze corupţia și trădarea, un anume partid în ochii 
căruia fărădelegile, viciile, ignoranţa și lipsa de omenie să fie titluri de 
recomandație? 

Credem că nu. Răul pe care l-a făcut „Pseudo-românul“ în douăzeci şi 
cinci de ani, apucând între pietrele clevetirii și invidiei, a batjocurii și 
vicleniei, tot ce ţara aceasta avea respectabil, onest și de caracter, tot ce ea 
avea vechi şi tradiţional, întemeiat pe dreptate și bună credinţă, e un rău 
ireparabil, şi strein a trebuit să fie omul, arhistrăin, care se bucură astăzi că 
ţara sa seamănă Franţei tot aşa precum o cocotă de stradă ar semăna c-o 
împărăteasă. Din ţăranca sprintenă, vioaie, deşteaptă, cum era România 
acum douăzeci și cinci ani, aceşti străini au ajuns în sfârşit a face această 
lume spoită, bolnavă, plină de paraziţii Orientului și Occidentului, o lume 
matură pentru spital. 

Și ieri în sala teatrului s-au serbat aniversarea acestei gradate înstrăinări, 
aniversarea morii sufletelor moarte, ridicându-se toasturi în onoarea 


morarului grec, C.A. Rosetti. 

Fără deosebire s-au aruncat sub pietrele morii toată fiinţa țării acesteia; 
toate instituţiile, tot trecutul, toate datinele; vertebrele noastre istorice și 
morale, familiile noastre vechi, amestecate în origine cu însuşi începuturile 
neamului românesc, Domnii noştri drepți și viteji, gloria noastră, sângele și 
sudoarea, ochii înțelegători şi inimele înalte, zdrenţele lui Șincai și capul lui 
Tudor, pentru a se măcina din ele acea imundă făină ce hrăneşte o pătură 
superpusă de străini, străini de aceeaşi origine cu Simeon Mihălescu, de 
aceeaşi origine cu aciia cari au vândut vertebrele materiale ale soldaţilor 
noştri corăbierului englez. 

„Milowie“ ar trebui să se cheme gazeta „Românul“ după douăzeci și 
cinci de ani de activitate. 

În adevăr măreață operă! 

Sărac şi pribeag, având drept unică zestre viclenia și cinismul, aruncat 
prin cine ştie ce întâmplare pe pământul nostru, străin pentru el, d. C.A. 
Rosetti au aflat curând în Carada și în alții semeni ai cugetului și ai originii 
lui. Acum, când e în culmea operei sale, nu trebuie să fie oare mândru de 
ceea ce vede în urmă? 

Odinioară o biserică plină de oameni, toți având frica lui Dumnezeu, 
toți sperând de la el mântuire și îndreptându-și viețile după învăţăturile lui; 
azi acea biserică stă pustiită prin necredinţă și nevoi. Spiritul speculei, a 
vânătorii după avere fără muncă și după plăceri materiale a omorât 
sufletele. 

Odinioară o clasă dominantă puţin numeroasă, incoruptibilă şi 
păstrătoare a tradiţiilor ţării; azi dasupra oameni îmbogăţiți prin camete, 
prin specule, prin ruina altora. Odinioară o organizaţie a muncii putând a 
rezista străinilor; astăzi acea muncă descompusă breaslă cu breaslă, 
sterilizată prin năvălirile negoțului străin. Odinioară legi răsărite din însuși 
datinile şi deprinderile poporului, azi codici întregi traduși din franţuzeşte. 
Odinioară o dreaptă cumpănire între mijloace şi trebuinţe, azi deprinderea 
de mii de trebuinţe străine, în disproporție cu puterea de producere a țării. 
Odinioară populaţia creştea şi se înavuțea; azi se înavuţesc străinii, iar 
populaţia străveche se stinge pe zi ce merge. Din oasele ei măcinate de 
greutățile impuse de aceşti feneanţi răsar și se hrănesc Caradalele, 
Costineștii, Pherikyzii și cum i-o fi mai chemând. 

„Milowie“ ar trebui să-i cheme pe toți. 


€ 


[30 septembrie 1881] 

Acum, când statutele Creditului Mobiliar sunt promulgate și acțiile 'și 
caută loc la bursă, aşteptăm ca timpul să arate dacă prevederile noastre, sau 
mai bine zicând ale specialiştilor financiari pe cari i-am citat, se vor 
confirma sau nu, dacă activitatea societății va apuca pe clina jocului și a 
agiotajului sau se va mănține strict în cercul afacerilor solide de comerț și 
de întreprindere. 

Faţă însă cu știrea colportată că titlurile nouăi Societăți stau deja la 
bursa franceză cu o sută şi mai bine peste pari, ne permitem a reproduce din 
„France financiere“ următoarea descriere a situației pieţei de efecte a 
Franţei, precum și a stării în care se află nenumăratele institute de credit. 


Treceți fără îndoială c-un ochi distras — zice „La France financiere“ — asupra 
tabloului pe care-l facem tot la trei luni asupra numărului societăţilor cari s-au 
format. 

Dacă însă v-aţi da osteneala de-a citi numai totalul sumelor ce i se cer 
publicului, ați trebui să rămâneţi în uimire. 

Dar uimirea ar fi şi mai mare dac-aţi şti cum sunt constituite cea mai mare parte 
din aceste societăţi. 

Vă pot cita multe din cele mai mari, al căror capital sec urcă la multe milioane și 
a căror acţionari nu există decât în imaginaţia fondatorilor, ceea ce nu-i împiedecă 
pe aceștia de a merge cu gravitate la notar și de-a declara că tot capitalul a fost 
subscris și cu în acelaşi timp a patra parte a fost vărsată în numerar. 

La trebuinţă, această a patra parte în numerar se depune pe masa notarului, care 
nu poate decât constata ceea ce vede, pentru că n-are altă misiune, deși în cele mai 
multe cazuri el ştie foarte bine că acești bani au fost luaţi cu împrumut pentru câteva 
ceasuri numai. 

Da, în Paris se găsesc oameni cari au profesia de-a împrumuta bani pentru 
constituirea societăţilor şi puteți fi siguri că li se plătește foarte scump acest serviciu. 
Cu toate astea ar trebui să fie mai puţin aspri, pentru că au obiceiul de-a duce banii 
ei singuri la notar și de-a-i readuce cu grijă îndărăt, astfel că în realitate nu se espun 
nici unui risc. 

În alte cazuri e destul dacă s-aduce poliţa unei case de bancă, sau chiar casa de 
bancă care subscrie ea însăși se mărginește la o simplă pasare în scripte, care se 
contrapasează a doua zi. 

Și nici e cu putinţă ca să fie altfel, pentru că niciodată Franţa n-ar putea, cu 
toate enormele ei economii, să subscrie sumele şi mai enorme ce i se cer. 

Precum vedeți cea mai mare parte din societăţi se fondează aproape fără bani, 
însă promotorii lor își fac totdauna socoteala cu rentierii, de la cari speră că-i vor 
descărca de-o parte a sarcinei lor. 


Dacă scopul s-ar putea ajunge în totalitatea lui, dacă în realitate, la capătul 
câtorva luni, acţionarii fictivi de azi ar fi reprezentați prin acţionari serioşi, răul n-ar 
fi considerabil, căci Societatea ar putea de bine de rău să-și împlinească programa. 

Dar, din nenorocire, nu este astfel și nu poate fi astfel pentru cuvintele ce le vom 
da. 

Rezultă deci că aceste societăți n-au decât resurse slabe la dispoziţia lor, pentru 
că n-au putut plasa decât o parte minimă a capitalului lor şi astfel ele sunt menite la 
o moarte sigură. 

Toate silinţele lor tind dar de-a căuta să trăiască timp de trei ani pentru a scăpa 
de legea penală, care-a fixat acest termen ca limită extremă a intervenţiunii ei. 

Societăţile de cari vorbesc au fost organizate de oameni fără resurse serioase sau 
suficiente şi, dacă rentierul binevoiește a lua informaţii înainte de a-și da banii, 
arareori se va înșela sau va cădea în cursa ce se întinde credulităţii lui. 

Dar aci suntem în cazul în care cea mai vulgară prudenţă se poate feri. 

Sunt alte cazuri din nenorocire unde lucrurile au fost aranjate în aşa chip și 
combinate cu atâta arte încât trebuie să fie cineva din breasla aceasta pentru a scăpa 
cu siguranţă de primejdie. 

Primejdia serioasă nu vine în adevăr decât de la societăţile cu capital mare cari 
oferă o afacere publicului. Nu le înglobez pe toate, căci sunt escepții onorabile, dar 
adevărul se aplică la generalitatea lor, care e foarte numeroasă. 

Era un timp, nu tocmai depărtat, în care emisiunile publice reușeau încă. 

Astăzi lucrurile s-au schimbat şi nu voi fi dezminţit de nimeni dacă afirm că, la 
zece emisiuni, nu sunt două cari ar avea un succes real; mai totdeauna sau foarte des 
cel puţin acest succes trâmbiţat prin foi ascunde un eşec. 

Subscripţia publică nemaimergând, oamenii bogaţi, societățile puternice au avut 
recurs la o nouă combinaţie: sindicatele. 

O asociaţiune de capitalişti se formează care subscrie în adevăr și face 
vărsământul cerut de lege; apoi, cu sprijinul unei largi publicităţi, bine orânduite, 
vinde publicului acţiunile societăţii în folosul comun al asociaţiunii. 

Aci publicul e și mai amăgit decât altă dată, pentru că nu i se vând acţiunile al 
pari; nu i se dau decât c-o majoraţiune de 15 la sută, ba de mai mult chiar. 

Dar mai extraordinar e că se găsesc totdeauna cumpărători în asemenea caz și e 
greu să fie altfel pentru că publicitatea e aranjată astfel că răsună în același timp în 
100-200 de ziare financiare, făr' a mai vorbi de cele politice cari zilnic vin a se 
adăoga la acest concert puternic. 

Auditorii sunt dar obligați a admira frumuseţea piesei muzicale, pentru că nu 
există nici o notă discordantă. Aplauzele pornesc de la ei înșii; apoi vine colecta sub 
formă de cerere de acţiuni și aceasta a fost totdauna spornică. 

Însă iată și sfârşitul concertului, sfârşitul comediei. 

Cursul acţiunilor nu e susținut, pentru că toate sunt vândute și când publicul 
adevărat, cumpărătorul, vrea să vânză, nu mai găseşte pe nimeni care să cumpere. 

De acolo baisse considerabile cari adeseori nu se opresc la pari, așa încât 
adeseori nu poți scoate o sută de franci pe o acţie ce-a fost plătită cu 350 fr. 


Dacă imprudentul cumpărător vrea să se plângă află răspunsul pe care l-am 
căpătat noi, cari am cerut pentru un client ruinat o mică favoare, aceea de a-i lua 
titlurile c-o pierdere de 50%. 

„Societatea e regulat constituită; clientul d-tale nu e copil; a trebuit să ştie ce 
face. Noi nu-i putem ajuta nimic“. 

Clientul nostru e în adevăr în faţa unei societăţi foarte regulat constituite şi prin 
aceasta e ruinat cu toată buna regulă. 

Ceea ce spunem e-o istorie ce se întâmplă în toate zilele și, în proporţie mai mare 
ori mai mică, toți au fost victimele acestei spoliaţiuni legale. 

Am arătat astfel cele două moduri după cari se constituie societăţile astăzi; în 
amândouă cazurile publicul își pierde banii. 

Suma societăţilor fiind considerabilă în acest din urmă timp, importanţa abisului 
săpat pentru biata economie, atât de penibil adunată, e evidentă. 

Se întâmplă azi ca portofoliile să fie tixite cu titluri cari n-au absolut nici o 
valoare, decât de nume. 

De acolo o neîncredere estremă pe care ne voi s-o blamez, dar care există în fine. 
Nu regret decât un singur lucru, că n-a existat acum zece ani. Am fi avut mai puţine 
ruine de deplâns, mai puţine de prevăzut. 

Trebuie să vă depărtaţi de asemenea societăți ca de un inamic care se apropie 
sub masca amiciţiei, ceea ce se va întâmpla cu toate societățile acestea este că vor 
lichida şi, activul lipsind, nu va rămânea acţionarilor altă mângâiere decât de-a 
păstra în portofoliul lor titlurile ca pe niște martori neputincioşi ai credulităţii lor. 

Această lichidare va fi teribilă. 


Asupra activităţii acestor societăți „La France financiere“ adaogă 
următoarele: 


Cheltuielele generale, adecă retribuţiunile personalului administrativ, sunt atât 
de mari încât ar mânca dobânda legiuită a capitalului social dacă el ar fi plasat în 
rentă sigură de stat sau în valori de prima ordine. 

De-acolo imperioasa necesitate de-a recurge, pentru sporirea veniturilor, la alte 
mijloace, între cari în prima linie figurează operaţiunile de bursă. Dacă operațiunile 
de bursă s-ar traduce în simple împrumuturi pe titluri pericolul n-ar fi considerabil. 
Din nefericire nu e așa, ci în jocul propriu zis administratorii caută beneficiile ce le 
sunt indespensabile pentru a distribui o dividendă acţiunilor lor. 

Dar când vorbim de beneficii vorbim de pierderi. 

Când un jucător câștigă trebuie să fie cineva care pierde. 

Nimic nu e dar mai puţin sigur decât izvorul acestor beneficii și un om cu minte 
nu poate admite ca norocul să favorizeze totdauna aceeași societate. 

Astfel, pentru a ascunde pierderile, se umplu portofoliile c-o sumă de valori de o 
negociaţie mai mult decât grea la bursă, dar a căror prezenţă e de ajuns pentru a 
împlini deficitul şi a permite distribuirea dividendei ordinare. 


Cursuri practicate cu abilitate în momentul confecţiunii inventariului permit 
comisarului a face un raport favorabil asupra compunerii portofoliului și festa e 
jucată. 

Astfel liniştea reîncepe pentr-un an, în timpul căruia se vor reîncepe aceleași 
operațiuni, pentru a sfârşi în același chip. 

Portofoliul a o sumă de societăţi ne-ar prezinta curioase destăinuiri și ar dezvăli 
ceea ce indicăm. 

Iată un rău, un viciu serios, pe care-l supunem luării aminte a cititorilor noștri. 


lată dar descrise atât natura cât și activitatea societăţilor al căror obiect 
nu este creditul real, întemeiat pe proprietate sau pe afaceri sigure de negoţ, 
ci pe comerțul de titluri a unor întreprinderi viitoare. Se poate ca reclama, 
tipărită pe pagina întâia a mai multor ziare din București, că titlurile 
Creditului Mobiliar se cotează peste pari să fie adevărată şi totuşi asta nu va 
fi cu mult mai mult decât o manoperă de bursă, de vreme ce valoarea unui 
titlu nu se poate determina decât prin produsul întreprinderii ce el 
reprezintă. Cari sunt întreprinderile pe care Creditul Mobiliar le are în 
vedere, care produsul lor probabil? 

ECOURILE BANCHETULUI 


[30 septembrie 1881] 
Estragem din discursul d-lui Emil Constinescu următoarele floricele: 


Acest model de bust chemat a fi transformat în bronz, va sta în sala redacțiunei 
jurnalului ca un model de activitate, și peste cincizeci de ani când poate!! nu vei mai 


fi. 


Un model de bust care va fi un model de activitate iată un model de stil! 
D. Rosetti, care are 68 de ani, peste 50 de ani nu va mai fi poate! 68 şi cu 50 
făcând 118 ani, acel poate dovedeşte mai mult la d. E. Costinescu o inimă 
bună decât un cap sănătos. 


Concluzie: A face din Costineşti, acum şase ani fără cizme, milionari 
este o mare minune, dară a face din ei deputaţi, scriitori însemnați și oameni 
de stat este o minune de zece ori mai mare. D. C.A. Rosetti a făcut aceste 


două minuni. Cum dar să i se tăgăduiască numele de om mare? Cum să nu 
ne asociem și noi la omagiurile care i se aduc, împreună cu Beizadea Mitică 
şi M. Sa Regele. 


€ 


[1 octombrie 1881] 

În Austro-Ungaria, unde există atâtea naționalități, aspirațiunile politice 
ale acestora nu rămân fără influență asupra relațiilor esterioare ale 
monarhiei. Pe de altă parte relațiile interioare, gradul de autonomie şi de 
determinare de sine care se acordă deosebitelor rase ce locuiesc în monarhia 
vecină e adeseori determinat de apropierile pe cari le esecută cabinetul față 
cu vrouna din puterile străine. 

În principiu s-a hotărât bunăoară o întâlnire între împăratul Francisc 
Iosif și Alexandru III al Rusiei. De această întâlnire se leagă mii de 
speranţe, dar şi mii de nemulțămiri înlăuntru ca și-n afară. În momentul în 
care s-a șoptit despre o asemenea întâlnire se face un mare tărăboi de 
absolută autonomie în Camera provincială croată din Agram; sârbii 
catolizaţi ai celor trei regate de la sud ar vrea să anexeze jumătate Peninsula 
Balcanică şi să înființeze sub auspiciile Habsburgilor o împărăție de 
miazăzi; cehii se propun a însoţi pe împăratul în călătorie și a se prezenta şi 
ei ţarului ca reprezentanţi ai slavilor din monarhie; bucuria în tabăra slavilor 
e mare. 

Dar în acelaşi timp se văd nemulțumiri din partea germanilor din 
monarhie, ba chiar din partea celor de din afară de marginile ei. 

Astfel ziarul „Tribune“ din Berlin pretinde a i se fi scris din Petersburg 
că cestiunea întâlnirii împăratului Austriei cu al Rusiei atârnă de guvernul 
din Berlin. 

În principiu ea e hotărâtă, dar baza acestei întâlniri cată să se creeze în 
Berlin, şi în toate împrejurările Austro-Ungaria trebuie să facă, în interesul 
păcii, concensiuni obligatorii. Sferele dominante din Berlin nu mai sunt atât 
de neutrale faţă cu mișcarea slavă din Austria precum s-ar părea; câtva timp 
aşa a fost, căci se aveau în vedere turburările din Orient și era vorba de a se 
înlesni, sub firma slavismului, presiunea Austriei asupra ţărilor balcanice, 
presiune necesară în contra înaintării Rusiei. Dar în timpul din urmă s-a 
întors foaia. 


De când elementele germane de lângă Dunăre s-au ridicat cu atâta 
putere încât se pot naşte turburări constituționale direcțiunea afacerilor 
străine ale Germaniei cată să se aștepte la manifestări demonstrative ale 
sentimentului național german, o consideraţie care înlăturează pe cea care o 
avea pentru influența austriacă în Orient. Țarul a dat în privirea Orientului 
asigurări atât de leale încât, despre partea aceasta, nu există deocamdată nici 
o temere. 

Dar în Austria slavismul nu poate face și mai mari progrese. În privirea 
aceasta s-au născut un schimb direct de idei între cei trei monarhi, precum 
şi între miniștri, principele Bismark și baronul Haymerle. De-o săptămână 
încoace mișcarea aceasta vie s-a comunicat și cabinetului Iaafe. 
Conducătorii cehilor au avut ocazia de-a afla că guvernul nu se va mai pleca 
esclusiv numai dorințelor lor, de vreme ce consideraţia pentru mănţinerea 
bunelor relaţiuni cu vecinii exige neutralitate și înlăuntru. Curând se va 
observa retragerea cehilor. Agitaţiunea panslavistă, care a rămas fără 
influenţă în Petersburg, va fi privegheată de acum înainte în Viena cu toată 
asprimea, ca şi socialismul, de vreme ce s-a stabilit înțelegerea că Rusia nu 
va vedea în urmărirea panslavismului un act de ostilitate. Numai sub 
asemenea auspicii împăratul Germaniei va putea să asiste cu spiritul la 
întâlnirea ţarului cu împăratul Austriei, întâlnire ce nu va fi în folosul 
cehilor; numai așa se poate imagina o înțelegere între cei trei monarhi și 
numai așa se va și stabili. Nici nu se poate imagina pentru Imperiul german 
o întrevedere care ar servi ca introducere sau continuare a unei neînfrânate 
predominări slave, care ar compromite pe ţar. Asupra bazelor întrevederii s- 
au stabilit deja înţelegere și, din acest punct de vedere, întâlnirea va avea o 
însemnătate aproape tot atât de nemăsurată ca și cea de la Danzig. 

[2 octombrie 1881] 
Din Franța se pot ceti pururea lucruri interesante. 
Mai mulți deputați au plecat în Africa să vadă de aproape starea 
lucrurilor de acolo şi să-și adune material spre a combate guvernul. 
O foaie medicală, „Gazette hebdomadaire“, publică un articol care arată 
mizeriele sanitare ale trupelor franceze africane. Le lipsesc medici, 
medicamente, provizii, paturi și rufe. Cei îmbolnăviţi de drum au fost puși 


în paturile celor bolnavi de tifos și astfel au sucombat acestei epidemii. 
Alţii, greu bolnavi, au fost puşi pe drum și au murit din această cauză. 

Numita foaie mai are o mulțime de alte amănunte îngrozitoare. 

Franţa e avută, poate prea avută, dar republicanii fac economii — 
riscând sănătatea și viaţa altora — ei sunt liberali... în socoteala 
nenumăratelor suferinţe ale trupelor din nisipurile africane. 

Acum francezii au ocupat Tunisul și forturile lui. Dacă o făceau aceasta 
acum câteva luni, Republica nu plătea înzecit în bani şi sânge. 

Foile radicale din Paris publică următoarea notă: 


Aducând la îndeplinire rezoluțiunea luată de întrunirea din sala Rivoli, biroul 
însărcinat cu aranjarea meetingului invită poporul din Paris ca dumineca viitoare, la 2 
ore, să se întrunească în public în sala Tivoli-Vauxhall. Ordinea zilei: Darea în 
judecată a ministeriului. Uşile se vor deschide la o oră. Carte de intrare nu sunt 
necesare! 


Lumea aşteaptă cu nerăbdare să vadă dacă guvernul francez va interzice 
acest meeting, îndreptat în contra sa. 

Știm atâta, că la noi guvernanţii de astăzi strigă necontenit: libertatea 
absolută a presei, libertatea întrunirilor, tot absolute libertăţi! Prin urmare ei 
nu interzic absolut nimic. De ce? Pentru că şiretlicul lor bizantin, instinctiv 
la sălbateci și la imbecili, le spune că oamenii de treabă nu se ocupă cu 
afaceri revoluţionare, iar anarhiștii se află numai în tabăra demagogilor. 
Deci: anarhic curată, apă tulbure, sub firma libertăţii, în care aceşti vânători 
neobosiţi își pescuiesc trebşoarele în tihnă şi fără nici o frică. 

Cât despre d. Gambetta, el pare că astăzi nu se prea grăbeşte a moșşteni 
cabinetul Ferry. Organele sale caută să demonstre necesitatea unei „lichidări 
publice“ a vechiului ministeriu, adecă să-și supună gestiunea unei dezbateri 
serioase parlamentare. Poate că d. Gambetta află acum acri strugurii 
ministeriali? Cestiune de gust. De altfel și d. Grévy păstrează încă o tăcere 
diplomatică, care, pare-ni-se, este semnificativă pentru prințul ereditar al 
Republicei. Dar, chiar dacă d. Gambetta va forma noul cabinet, situația 
parlamentară tot nu va fi tocmai limpede. În Cameră nici un grup nu e 
destul spre a impune celorlalte. În Cameră sunt 39 deputaţi din centrul 
stâng, 168 din stânga republicană, 206 gambetiști, 52 din stânga extremă și 
88 din dreapta monarhistă. 

De unde să-și aleagă d. Gambetta colegii? 

[2 octombrie 1881] 

Curtea de apel din lași, după deliberări urmate, precum și consiliul 
Facultăţii juridice al Universităţii de-acolo, s-au pronunţat amândouă pentru 
inamovibilitatea magistraturii. Corpul advocaţilor din laşi n-a fost convocat 
pân' acum, nu se ştie pentru ce, dar presupunem că guvernul central voieşte 
să-l lucreze mai întâi prin agenţii săi, plătiţi din fonduri polițienești, spre a-l 
determina în favorul electivităţii. După cât aflăm, dacă ar fi fost consultat 
pân' acum, ar fi respins electivitatea. 

Toate autoritățile consultante pân-acuma s-au pronunțat în contra 
electivităţii: Curtea de Casaţie, Curțile de Apel din Bucureşti, Iaşi și 
Focşani; ordinul advocaţilor din Bucureşti; Facultatea juridică a 
Universităţii ieșene. 

Pentru electivitate nu s-au rostit decât o seamă de băieţi cu coatele încă 
pline de praful şcoalei și al conventiculelor socialiste din Paris, oameni cari 
vor să-şi facă carieră, se vede, sub auspiciile protectoare ale cadrelor 
electorale ale vestitului Serurie. 

Ar fi interesant ca tot ce e competent în materie juridică să se pronunţe 
unanim pentru inamovibilitate, iar comisiunea parlamentară care-a consultat 
aceste autorităţi să se hotărască cu toate acestea pentru electivitate. Ce nu se 
poate la noi? La Dumnezeu şi-n Ţara Românească toate sunt cu putinţă, 
zice un proverb vechi. 

[2 octombrie 1881] 

Ziarele din Viena recunosc că, prin moartea neașteptată a baronului 
Haymerle, i s-a creat politicei austro-ungare o situație foarte nesigură. 

Neaşteptându-se nimenea la un asemenea eveniment, necunoscându-se 
căile pe care omul de stat le urmărea, urmașul său va trebui să se inițieze 
mai întâi în misterile conducerii afacerilor, va trebui să afle în labirint firul 
Ariadnei, tăiat de mâna morţii. 

Cazul acesta a umplut lumea austriacă de consternaţiune. Un om de 53 
de ani abia, de un temperament pururea egal și liniștit, nu dovedea c-ar fi 
având în sine germenii unei morți premature. Chiar în ziua catastrofei, 
ministrul, foarte bine dispus, dictase înainte de amiazăzi mai multe hârtii 


diplomatice; masa sa era plină de elaborate destinate pentru sesiunea 
delegaţiunilor;, de la 1 la 2 după amiazi lucrase încă împreună cu un şef de 
secţie. La 2 şi jumătate simţi strângeri de inimă. O agonie scurtă, plină de 
dureri, începu: el espiră în jețul său, dând strigăte nearticulate de durere. 

Baronul Carol de Haymerle a fost născut în Viena la 7 decemvrie 1828, 
era însă de origine dintr-o veche familie nobilitară din Stiria, care emigrase 
în Boemia pe la 1560. În timpul războiului de treizeci de ani familia fusese 
dezbrăcată de drepturile ei nobilitare, în cari o reintegră împăratul Carol VI 
şi Maria Teresia. Baronul și-a făcut studiile în Academia orientală din 
Viena, în acel institut escelent în care, pe lângă o sumă de alte obiecte, se 
predau toate limbile orientale vii şi din care au ieşit pân' acum mulți literați 
austriaci cari s-au ocupat cu literatura persană, cu istoriografia împărăției 
turceşti, cu multe alte ramuri ale vechilor culturi ale Orientului. Numit în 
anul 1850 adiunct de interpret la internunţiatura din Constantinopol, a 
înaintat în curând, și în timpul războiului din Crimeea a fost însărcinat c-o 
misiunea specială pe lângă Omer Pașa, comandantul oștirilor turcești, cu 
privire la protegerea supușilor austriaci. El a făcut călătoria făr' a fi însoţit 
de nimenea, printre detașamentele roitoare ale armatei turcești, singur şi 
călare, şi a împlinit misiunea spre satisfacţiunea tuturor. În 1857, numit 
secretar de legaţiune la Atena, în 1861 în aceeași calitate la Dresda, la 1862 
a funcţionat în timpul adunării tuturor suveranilor germani care s-au ţinut la 
Frankfurt. După războiul între Germania și Danemarca a fost trimis ca 
însărcinat cu afaceri la Copenhaga, unde a izbutit a restabili în curând, în 
urma războiului ce se întâmplase de curând, relaţiile amicale între Curtea sa 
şi cea daneză. După războiul austro-prusian din 1866 el a fost delegat la 
pertratările de pace din Praga și însărcinat cu misiunea de-a restabili bunele 
relaţii cu Berlinul, ceea ce i-a și succes. De la 1868 încoace a mai fost 
însărcinat cu afaceri la Constantinopol, ambasador la Atena, la Haga, la 
Roma. 

În fine la 1878 a luat parte ca al treilea plenipotenţiar la Congresul din 
Berlin, iar după retragerea contelui Andrassy a fost numit cancelar al 
Imperiului. 

De însemnat este, şi caracteristic pentru modul cum se păstrează 
tradiţiile politice în alte state, că baronul era dintr-o familie ai cării membri, 
neam de neamul lor, fuseseră agenţi ai Curţii imperiale; că nu a fost un 
diplomat improvizat, ci a făcut studii pregătitoare la o academie anume 
destinată pentru creşterea personalului diplomatic al Austriei, dându-i-se 


cunoștințele necesare pentru a pătrunde esența politicei austriace îndreptate 
spre Orient. 

Baronul Haymerle era un om de o arătare elegantă, de-o constituţie 
gingașă și abia de statură de mijloc. Puțin încărunţit, atitudinea sa era 
demnă, umbletul uşor și elastic. Faţa, cu trăsături fine și lucrate oarecum în 
amănunţime, trăda semne uşoare de oboseală, pricinuită prin studii 
ostenitoare, prin muncă necontenită. Glasul său suna încet, dar plăcut, în 
toată fiinţa sa era un amestec de diplomat, de om de lume şi de învăţat. 

De cea mai aleasă politeţă cu oricine ar fi intrat în relaţii cu el, nu 
părăsea niciodată o rezervă rece faţă cu cei ce stăteau mai departe de el. 

Baronul a încetat din viaţă în ajunul unui eveniment important și anume 
înaintea întâlnirii împăratului Austriei cu ţarul. Ziarele polone mai cu seamă 
vorbeau că această întâlnire o să aibă loc foarte în curând. Se vede însă că 
moartea cancelarului o să aibă un efect suspensiv şi asupra acestei întâlniri. 


€ 


[3 octombrie 1881] 

Preaosfinția sa musiu Chițu a ieşit prooroc şi făcător de minuni. Hagi 
Ivat, care s-a încumetat a scoate luna din puț, n-a scos-o aşa de bine la capăt 
ca Preaosfinţia Sa, vlădica celei mai proaspete divinităţi, descoperite în 
seara banchetului, pe când Duhul Sfânt se pogorâse asupra apostolilor în 
chip de udătură, insuflându-le tuturor darul dumnezeiesc al suptului. 

Demult am bănuit în adevăr că roşii ar fi având parte la crearea 
universului; dar că unul dintre ei e chiar Dumnezelea, închinat de neamul 
lui Fundescu în biserică de urdă, asta n-am ştiut-o încă. 

A ieşit la maidan și Dumnezelea ciurarilor. 

D-lor, zice Preaosfinția Sa nea Chițu, ridicându-mă acolo unde 
prevăzusem că am să mă ridic, am văzut aceasta ca prin un apocalips, prin 
o revelaţiune ca a lui Sf. Ion ... 

La început ... 

O voce. La început era cuvântul. 

Chițu. Ei bine, la început era „Românul“ și „Românul“ era Rosetti şi 
Rosetti era „Românul“, și nimic nu s-au făcut din cele ce s-au făcut fără 
„Românul“ şi fără Rossetti. 

Voi zice, să trăiască „Românul“ românilor şi să trăiască românii 
„Românului“. 


lată cuvintele Preaosfinţitului Chițu, citate exact din Evanghelia 
sfântului loan Fedeleş. 

E prea adevărat că Unirea Principatelor au făcut-o moldovenii; adevărat 
că cel întâi cabinet al României unite era un cabinet Barbu Catargiu, 
adevărat că secularizarea averilor închinate se datorește lui Cuza Vodă, 
împroprietărirea, cu toate defectele ei, lui Cogălniceanu, reforma 
legislaţiunii lui Boerescu şi altora, organizarea serviciului financiar şi 
întemeierea creditului unui Mavrogheni și G. Cantacuzino; organizarea 
armatei — lui Știrbei Vodă, urmărită cu stăruință zece ani de zile de 
generalul Florescu, precum e asemenea adevărat că România e în orice caz 
făptura dinaştilor Basarabi și Muşatini. 

Dar ce sunt toate acestea? Iluzii. 

Apocalipsul sfântului loan Fedeleș, capitolul Udăturii, gârliciul 32, 
altfel spune: 

„Nimic nu s-a făcut din cele ce s-a făcut fără Rosetti și fără 
«Românul». 


Ba nu zău, gluma la o parte, pututu-ne-am-fi aştepta ca d. Chițu, care 
trecea de-a puterea fi de om mai serios, va ajunge la aşa hal încât să-l 
declare pe d. C.A. Rosetti până şi identic cu Dumnezeu? 

Nu ne vom încerca să punem în relief meritele d-lui C.A. Rosetti. Dacă 
a nega și a descompune, a stârpi iubirea de trecut și instinct de adevăr e un 
merit, desigur că şi viaţa acestui cetăţean e plină de merite. 

În opoziţie fiind, se joacă cu bomba lui Orsini, destul de prudent pentru 
a n-o arunca, nu de alta, dar aruncând-o, ar fi făcut poate cunoştinţă c-un alt 
cordon, mai ţeapăn decât acela al Stelei României. Dar se joacă cu acea 
bombă, amenințând în dreapta şi-n stânga, neavând însă nicicând curajul 
de-a o face să esplodeze. 

La putere fiind, devine tipul slugămiciei și al linguşirii. Nicicând regele 
sau regina n-au văzut în ţara noastră, unde desigur e destulă plebe 
cosmopolită ridicată din gunoaie, slugamică prin natura ei, niciodată, 
zicem, n-au văzut un om mai prosternat dinaintea mărimii lor pământeşti, 
mai gata de a-și renega tot trecutul, de a-și abjura principiile, de-a fi apostol 
al propriilor sale învățături, decât pe acest republican. 

Să trăiască românii «Românului» zice d. Chițu. 

O dorinţă foarte justificată din punct de vedere bugetar. 


Românii „Românului“ sunt bunăoară d. Câmpineanu, cu 40.000 franci 
leafă; d-nii Fălcoianu, Stătescu, Costinescu, asemenea cu zeci de mii de 
franci lefuri anuale; cumulardul prinţ Dim. Ghica, care e în acelaşi timp 
prezident la Societatea Dacia-România, la Creditul Financial Rural, la 
Regia tutunurilor, la drumul de fier Suceava-lași, la Eforia Spitalelor, la 
Societatea de Construcţie, la Fabrica de Chibrituri, pretutindeni cu lefuri și 
diurne și neavând pereche decât un alt cumulard și acaparator de funcţii, 
vestitul general de clistirerie Davila. 

Aceşti acaparatori de funcţii sunt românii „Românului“. 

Cât despre românitatea românilor „Românului“ vom cita numele 
convivilor d-lui C.A. Rosetti și cititorul va alege: 

Urechia (din cauze cronice: recte Popovici, „Iata rus, mama rus, dar 
Ivan maldavan“), E. Caligari, general Angelescu (grec), Filitis, Giani, 
Davila, Cariagdi, Costinescu (armeano-neamţ), Frederic Dame, Carada, 
Xantho, Derussi, Cerlenti, Chrisoveloni, loannidi, Muller, Elias, Papazoglu, 
Levy, Ascher, Nedekovici, Nacu, Rietz, Oppler, Graboski, Panaioti, 
Stelorian, Marghiloman, Pr. Demetrescu (armean), Th. Ștefănescu (bulgar), 
Eliad, Lapati, Dimitriadi, Villacros, Pascaly, Verussi, Eustațiu, Gobl, 
Pandrav, Fundescu (se pretinde bosniac, ezităm între ciurar și lingurar), 
Sergiu, Arghiropol, Halfon, Culoglu, Schina, Perticari, dr. Severin (recte 
Bosnagi; nu ştie româneşte), Arion, Caramanlâu, Cavadia, Vermont (recte 
Grunberg), Sim. Mihălescu (recte Hagi Ivat, bulgar), Hilel Manoach, 
Djuvara, Pilidis, Lazaridis, Calerghi, Mavrus, Enciulescu (bulgar), 
Stăncescu, Zaharidi, Dancovici, Pencu, Staicovici, Radovici etc. etc. 

lată românii „Românului“. 

Iar „Românul“ acestor români e d. C.A. Rossetti, om al cărui părinte, al 
cărui frate chiar nu ştia să vorbească româneşte. 

Ș-apoi foaia guvernamentală mai zice că cităm numai pe Pherekydes! 
lată lista lungă a convivilor d-lui C.A. Rosetti, iată elementele determinante 
ale limbii, istoriei, caracterului naţional al României. 

Celor mai mulți le-o fi de ţară cum ni-i nouă de mere pădureţe. Mai e 
îndoială? Iubirea de ţară e pururea și pretutindenea iubirea trecutului; patria 
vine de la cuvântul pater şi numai oameni cari ţin la instituţiile părinţilor 
lor, la petecul de pământ sfințit de munca și sângele părinţilor, pot fi 
patrioți. 

Patriotism cu părinţi îngropaţi în Ţara Bulgărească și cari nici știau 
româneşte, un asemenea patriotism nu există. 


[Articol cu paternitate incertă] 
[3 octombrie 1881] 
Aseară s-a deschis stagiunea Teatrului Naţional cu Marion Delorme. 
Actorii şi-au recitat bine rolurile. Dar atâta tot. Victor Hugo desigur nu 
şi-ar fi recunoscut pe nici unul din personajele piesii sale. 
Domnii Manolescu, Velescu și Nottara sunt singurii cari au încercat să 
se susţie în rolurile d-lor, dar mai trebuia încă mult... 


€ 


[4 Octombrie 1881] 

Toate foile germane vorbesc de călătoria lui Gambetta prin Germania și 

de întrevederea lui cu prințul Bismarck la Varzin. Sunt persoane cari susțin 
că l-ar fi văzut și în Berlin. „Dresdener Nachrichten“ crede chiar că 


Această întrevedere va avea o importanță mai mare decât cea de la Danzig. Dar 
până acum nu se știe nimic pozitiv în privința întâlnirii celor doi bărbați de stat, 
decât numai că d. Gambetta s-a întors la Paris. Astfel negocierile pentru formarea 
noului cabinet se pot reîncepe și din rezultatul lor se va întrevedea poate cu ce 
deciziuni se va fi despărțit d. Gambetta de cancelarul german. 

În opiniunea publică a Franţei Gambetta trece de omul situaţiunii. Alegerile au 
ieșit mai mult după dorința sa, el dispune în Cameră de fracțiunea relativ cea mai 
tare. Țara îl cheamă; chiar vrăjmaşii săi strigă că mai bucuros l-ar vedea în fruntea 
guvernului decât pe fotoliul de președinte al Camerii. Cu toate acestea el pare a se 
îndoi. De aceea unii au început să-l numească: „Ministru-președinte fără voie“. 


Este adevărat că un minister Gambetta deschide perspective ale căror 
ultime consecințe nu se pot prevedea. lată ce scrie în „Voltaire“ Arthur 
Ranc, un intim amic al lui Gambetta: 


Înainte de a începe să guverneze ar fi legat deja la mâni. Și așa s-a ajuns deja 
scopul propus, şi anume de a face pe Gambetta prizonierul politicei de până acuma. 
Dacă Gambetta va primi guvernul va avea să rezolve o grea problemă. La dreapta şi 
la stânga va întâmpina o vrăjmășie neîmpăcată. Chiar mulți dintre cei indiferenți vor 
avea față, cu dânsul sentimentul acelui englez care a însoţit prin toată Europa pe un 
îmblânzitor de animale feroce în speranța de a-l vedea odată sfâșiat. Va fi oare 
Gambetta sfâşiat de Sfinx? 

Ni se pare că viitorul va răspunde prin: Da! 


€ 


[4 octombrie 1881] 

Joi s-a adunat în Sibiiu congresul bisericesc al românilor răsăriteni din 
Transilvania, Banat și Țara Ungurească. „Pesther Lloyd“ relevă că acest 
congres merită o deosebită atenție, pentru că în el se va decide înmulțirea 
diecezelor române. Se va propune anume crearea a două dieceze încă. O 
parte ar voi ca nouăle episcopii să fie una la Făgăraş (deci în Ardeal), alta la 
Oradea Mare; alții propun ca amândouă diecezele să fie dincolo de munții 
Ardealului, și anume una în Timișoara, alta în Orade; iar mitropolia 
Ardealului să rămâie tot atât de mare precum este, dându-i-se doar în ajutor 
mitropolitului un episcop coadiutor. 

Amândouă mitropoliile din Ardeal, cea răsăriteană și cea greco-catolică, 
au una și aceeași origine. Din evul mediu încă exista archidieceză 
răsăriteană în Alba-Iulia, ai cărei mitropoliți se sfințeau de către mitropolitul 
din București, ca exarh al patriarhiei constantinopolitane. Pe la începutul 
secolului trecut au început convertirea unui număr de români la ritul greco- 
catolic, de unde a urmat prefacerea mitropoliei din Alba-lulia în mitropolie 
greco-catolică. Românii cari n-au primit uniunea au urmat paralel viaţa lor 
bisericească cu acei ce o primiseră, până ce în sfârșit Șaguna la 1864 izbuti 
a reînființa mitropolia răsăriteană, care curând îşi înființă două episcopii, la 
Arad și la Caransebeș. 

După datele statistice publicate în anul 1873 credincioșii bisericii 
române greco-răsăritene de sub Coroana Ungariei sunt 1.609.169. Afară de 
40.000 de români cari se țin de episcopia Vârşeţului, ei sunt împărţiţi astfel: 
arhidieceza din Sibiu 715.928; dieceza Aradului 558.880; dieceza 
Caransebeş 335.360. 

Faţă cu cererea de-a se mai înființa două dieceze, „Pesther Lloyd“ 
dorește ca, la executarea acestui proiect, să se creeze astfel de organe 
bisericeşti nouă, cari 


pe lângă cultura şi creşterea coreligionarilor, să observe și acele îndatoriri pe 
care orice cetățean, de orice naționalitate sau confesiune, trebuie să le respecte, 
precum respectă învăţăturile bisericii sale. 


Desigur că aceste îndatoriri tot atât de sfinte ca ale bisericii sunt, după 
ideea ziarului oficios, acelea cari privesc statul unguresc. La acestea nu ar fi 
de observat decât că învăţăturile bisericii sunt foarte statornice, soarta 


statului unguresc însă cam nestatornică. Într-un conflict care s-ar putea isca 
vro odinioară între Casa habsburgică și statul unguresc, precum a fost cel de 
la 1848, legea răsăriteană prescrie să ţii per fas et nefas cu împăratul. Cu 
această ocazie o mulțime de îndatoriri pe cari „orice cetăţean cată să le 
respecte“ încetează de sine şi se nasc din contra o sumă de alte îndatoriri 
mai grele, al căror exerciţiu însă ar fi poate îndreptat contra statului specific 
unguresc, neîncetând de-a fi îndatoriri patriotice şi morale, în genere 
„îndatoririle ce fiece cetăţean cată să le respecte“ sunt sub coroana Sf. 
Ștefan o cestiune de apreciaţie. Dacă românii ar face în socoteala lor ceea 
ce ungurii făceau şi fac, asemenea în socoteala lor, ar fi taxaţi de către 
aceştia de trădători de patrie s. a. m. d. 

Noi credem din contra că la înfiinţarea nouălor dieceze consideraţii 
politice ungureşti nu trebuie să joace nici un rol. 


€ 


LITERATURĂ POPULARĂ. PALAVRE, ANECDOTE, 
TACLALE Ș.A. 


[4 octombrie 1881] 

Nu e popor care să fi intrat în contact cu românul fără ca acesta să-şi 
bată joc de el. Sunt nenumărate anecdotele populare în cari se iau peste 
picior grecii, evreii, nemții, ungurii, polonii, muscalii; asupra ţiganilor 
există o întreagă epopee populară în versuri lapidare, cum și-au făcut 
biserică, ce predică le-au ţinut părintele Porgaţie și popa Mătrăgună, cel de 
viță bună. Crezul şi cele zece porunci s-au răstălmăcit de către român și s- 
au potrivit neamului; despre bulgari există asemenea o lungă povestire a lui 
Hagi Ivat craiul, care a vrut să ia Țarigradul înarmat c-un praz; despre sârbi 
asemenea, c-un cuvânt despre toţi. 

Un obiect predilect al ironiei populare e popa şi călugărul. Mulțimea cea 
mare de călugări și lipsa de cultură a clerului laic şi monastic vor fi fost în 
mare parte cauza acestei ironii. 

Din această ramură puţin cultivată a literaturii populare d. Baican ne 
trimite câteva probe, cari desigur vor interesa. 

Între mulțimea aceasta de tipuri, românul însuși apare isteţ şi 
batjocoritor, personificat ici în Pepelea, colo în Păcală. 


Cronicele noastre, descrierea din vremea lui Matei Basarab făcută de 
diaconul Paul din Aleppo, scriitorii poloni mărturisesc că la mesele 
domnilor Basarabi și Mușatini se cânta și se glumea mult. Astfel bunăoară 
cântecul dezgropat: 


Ștefan, Ștefan, Domn cel mare, 
Seamăn în lume nu are 


se cânta unisono de către toți mesenii. Măscăricii îşi făceau mendrele, 
zicându-i lui Vodă „măi vere“, curțile domneşti erau pline de cimpoiași, 
ospeţele ţineau câte douăsprezece ceasuri în şir, şi-n această viaţă, pentru 
care Miron Vodă Barnoschi zice că „dulce Domnia la Moldova“, răsuna 
numai din când în când buciumul războinic chemând Vrancea și 
Câmpulungul, Soroca şi Tigheciul, Țara de Sus și Ţara de Jos sub cei doi 
vornici ce comandau aripele împotriva dușmanului. Pe cai, cărora le ziceau: 


Așterne-te drumului 
Ca și iarba câmpului 
La suflarea vântului... 


ţara s-arunca, o adevărată vijelie, spre margine, și vai de neamul ce-i 
încăpea pe mâni. 

Ceea ce presupunem este însă că în vremea unora dintre dinaștii români 
cată să fi existat o epocă literară ale cărei rămășițe fragmentare se mai 
găsesc astăzi și cari pe zi ce merge se împuţinează. 

Anecdotele au îndealtmintrelea proprietatea de a se schimba cu timpul 
şi de a se adapta actualităţii; multe pot fi de tot moderne. 

Bogăția consonantică și vocalică a limbii îi dă înlesnire românului de-a 
imita cu uşurinţa pronunția altor popoare, pe când celelalte cu greu deprind 
fonologia limbii noastre. 

Reproducând aceste anecdote nădăjduim că autorul lor își va continua 
lucrarea, în care arată talent, și se va sili să dezgroape mai târziu poveștile 
lui Pepelea, cari sunt fără contestare mai vechi decât aceste ce scăpară din 
contactul cu străinii. 


È 
[6 octombrie 1881] 


Cele două preocupări ale zilei sunt întâlnirea între împăratul Austriei și 
al Rusiei şi pretinsa întrevedere între d. Gambetta şi principele de Bismarck. 

Întâlnirea între cei doi împărați se vesteşte de câteva săptămâni, fără a 
se putea indica localitatea măcar în care ar avea să fie. Unii indică Varşava, 
alţii localitatea Granița, dar cu mai multă stăruinţă se citează târguşorul 
Krszezovice (Crșejoviţe), unde împărații ar fi având să se întâlnească într- 
un castel al familiei Potocki. 

Despre însemnătatea acestei întâlniri baronul Haymerle ar fi zis că atât 
alianța celor doi împărați cât şi tendința de-a se reapropia de Rusia se 
'ntemeiază mai cu seamă pe dorinţa pe care Curțile o au de-a impune linişte 
mișcării republicane şi socialiste din Europa. Preocuparea că exemplul 
Republicei Franceze ar putea să afle imitatori în Italia și în alte state, 
turburarea ascunsă însă permanentă în Rusia, cestiunea socială în Germania, 
tendenţele centrifugale ale unor grupuri din Austro-Ungaria, toate acestea la 
un loc sunt de natură a inspira îngrijire marilor monarhii ale continentului 
nostru. 

Dacă însă întâlnirea n-ar avea în vedere decât pericolele ce reies pentru 
formațiunile monarhice din tendențele ultraegalitare ale secolului nostru ea 
n-ar fi decât reînnoirea acelei alianțe, reînnoirea acelei politici 
conservatoare care a urmat după căderea lui Napoleon I. 

Se poate însă că în cercul consideraţiunilor politice ale întrevederii să 
intre și alte cestiuni, între altele acelea pe cari le-au creat 'Tractatul de la 
Berlin. 

Vro câteva zile i s-au pierdut urmele d-lui Gambetta. Unele organe 
susțin c-ar fi fost văzut la Bruxelles, altele '] fac să călătorească prin Elveţia, 
dar cea mai răspândită din toate versiunile era că ar fi fost văzut în 
Germania și c-a avut o întrevedere cu principele de Bismarck la Varzin. 

D. de Blowitz, corespondentul cunoscut al ziarului „Times“, luând de 
obiect această călătorie misterioasă a dictatorului francez în Germania, 
crede că scopul ei n-a putut fi decât o întrevedere cu cancelarul şi citează 
pentru aceasta motive cari par plauzibile. 

La 1878 d. de Blowitz se afla, în timpul Congresului, la Berlin și a avut 
de mai multe ori ocazia de-a vedea pe principele de Bismarck. În una din 
aceste conversații se vorbea de d. Gambetta. La auzirea acestui nume 
cancelarul exclamă: 


— Gambetta? lată un om pe care aș voi să-l văz înainte de-a muri. Orice s-a zice, 
e un om foarte remarcabil. Întrece c-un cap pe toţi compatrioții lui. E un fermecător, 
se zice; cu toate acestea fermecătorii n-ar fi mari oameni de stat după cum se crede. 

— D. Thiers mi-a spus într-o zi, replică d. de Blowitz, că și d-ta ești un 
fermecător, dar aceasta nu te-a împiedecat de-a fi un mare om de stat. 

— Da, dar de reputaţia aceasta nu mă bucur în Germania. 


Corespondentul ziarului englez văzu în insistența cancelarului de a-i 
vorbi de d. Gambetta o invitare indirectă de a-i pregăti o întrevedere. El se 
grăbi a-i vorbi principelui de Hohenlohe şi baronului Holstein, unul din 
consilierii intimi ai principelui, cari amândoi au fost asemenea de această 
părere, ba s-au discutat chiar condiţiile în care s-ar putea pune la cale o 
asemenea întrevedere. 

A doua zi d. de Blowitz, crezând că baronul Holstein va fi avut timpul 
de a comunica principelui conversaţia ce o avuseră, a voit să afle ceva 
despre dispoziţiile cancelarului. 

Baronul îi răspunse: 


Trebuie să înţelegi că o asemenea întâlnire e o afacere gravă, de care nu poate fi 
chestie decât după ce se vor fi cumpănit bine urmările ei. Cancelarul e convins că d. 
Gambetta e destinat peste puţin să exercite nu numai puterea în Franţa, ci o putere de 
un caracter decisiv chiar. 

Cancelarul vrea pacea. El ar vrea să vază mai deaproape pe-un om de la care va 
putea atârna pacea ori războiul. Vrea să-și formeze o idee despre ceea ce gândește d. 
Gambetta în această privință. Dar această întâlnire trebuie să fie o apropiere. 
Trecutul să rămâie trecut. Cei doi oamenii de stat au luptat unul în contra altuia, 
fiecare pentru ţara lui. Ceea ce-i făcut e făcut, silințele momentului nu pot privi decât 
viitorul. 

Deci trebuie să se înlăture tot ce-ar putea altera caracterul și obiectul acestei 
întrevederi. Nu se poate face nici o propunere care să întâmpine un refuz sau un eşec. 
Nu poate fi vorba nici de-un compromis, nici de retrocesiune, nici de modificarea 
tractatelor în vigoare. 

Nici principele, nici împăratul n-ar putea să îngăduie o discuţie asupra acestui 
punct. Dar o întâlnire între cei doi oameni de stat, în care și unul și altul s' aducă 
intenții pacifice, fiind pătrunşi de datoriile ce le incumbă, n-ar putea fi decât fecundă 
în rezultate fericite, chiar dac! ar renunța fiecare din ei la satisfacerea personală de-a 
triumfa unul asupra celuilalt. 


Intors la Paris, d. de Blowitz a avut ocazia de-a raporta d-lui Gambetta 
ceea ce d. de Bismarck îi zisese. Era hotărât a-i vorbi de întrevedere, dar s-a 
sfiit înaintea responsabilităţii care putea să cază asupră-i în această afacere. 


Corespondentul foii engleze adaogă că amănuntele pentru punerea la 
cale a întâlnirii au putut să aibă loc şi fără el şi că petrecerea d-lui Gambetta 
în Germania a putut să aibă de scop întâlnirea cu cancelarul. 

Sâmbătă seara s-a reprezentat la Dacia comedia Trotman Vântură Țară. 
Piesa a reieşit foarte bine. Jocul artiştilor, ca totdauna, n-a lăsat nimic de 
dorit. Au escelat dd. Vlădicescu sen., Anestin, Sachelarie. Comedia este 
frumoasă. Ar fi trebuit însă să se mai revadă puțin, spre a se îndepărta 
franțuzismele, cum uneori cauchemar și altele. 

La urmă s-a jucat O partie de concină, de d. V. Alexandri, care a 
esprimat dorința a o vedea reprezentată. D-na Fanni Tardiny şi d. 
Vlădicescu jun. au smuls aplauzele publicului. Barcarola cântată de d. 
Vlădicescu a transportat publicul. Terminându-se spectacolul, publicul a 
chemat pe autor. D. Vlădicescu a ieșit la rampă ţinând o alocuțiune foarte la 
locul ei. Mulţumind pe de o parte publicului pentru încurajare, și-a exprimat 
fericirea că autorul piesei a asistat la reprezentaţie şi, în cor cu spectatorii, a 
strigat: Trăiască Vasile Alexandri, marele poet al României. 

Aseară s-a jucat Devotamentul unui soldat, dramă, cu mare succes. D- 
na Tardiny a fost superbă în scena nebuniei. În curând vom face o dare de 
seamă amănunţită asupra pieselor reprezentate și asupra jocului diferiților 
actori ce compun trupa d-nei Fanni. 

Criza ministerială din Paris pare a primi o turnură de comedie. 
Preşedintele Republicei, opinia publică şi majoritatea deputaților şi 
senatorilor poftesc pe Gambetta în fruntea cabinetului și, cu toate acestea, el 
cată să mai aştepte mult până să-și realizeze mandatul. Ministeriul Ferry e 
ca și demisionat, dar fără a se putea retrage. El trebuie să se prezinte în faţa 
Camerii, să salute pe reprezentanţii suveranului popor cu clasicul Morituri 
te salutant, să se justifice, să asculte cu evlavie critica şi dojanele lor. Așa 
vrea Gambetta şi așa o fi trebuind să fie. Oricum, situaţia pare a se fi mai 
clarificat. 

Președintele Grévy a scris, acum câteva zile, lui Gambetta că dorește să 
vorbească cu dânsul asupra actualei situaţii politice. Gambetta a urmat 
acestei invitări ducându-se la președintele, unde conversaţia s-a învârtit în 
jurul evenimentelor politice de la închiderea Camerei încoaci și a situaţiei 
politice creată prin ultimele alegeri. Grevy a recunoscut, cum vedem dintr-o 
telegramă a foilor străine, caracterul progresist al alegerilor din urmă; 
Franţa, fără a dezaproba politica înțeleaptă şi moderată din ultimii ani, şi-a 
exprimat dorinţa în mod incontestabil ca să se înainteze pe calea reformelor. 
„Eu sunt sigur, a zis Grévy, că totodată Franţa doreşte executarea acestei 
programe supt conducerea bărbatului care a fost primul ei autor şi cel mai 
neobosit al ei propagator“. Spre a corespunde acestei clare indicaţii a 
alegătorilor franceji Grévy zice să s-a simţit obligat să confereze şi să audă 
consiliele conducătorului majorităţii Camerii înainte de începerea crizei 
oficiale ministeriale și înainte de a se întruni Camera. 

Gambetta a mulțumit mai întâi președintelui pentru încredere şi s-a 
declarat gata, dacă s-ar pronunța Camera în acest sens, a prezenta 
preşedintelui un program și, dacă s-ar ajunge la o deplină înțelegere, a 
forma un ministeriu; dar e imposibil, cel puţin oficial, de a face ceva înainte 
de a-și fi dat Camera părerea sa. Ministerul actual, înainte de a se închide 
Camera, a obţinut un vot de încredere; în sesiunea din urmă ministerul 
niciodată n-a fost în minoritate și din nimic nu se vede că alegerile s-ar fi 
făcut contra ministerului; ţara deci n-ar înțelege de ce ministerul, la 
începutul şedinţelor, să nu se prezinte Camerii spre a justifica politica 
interregnului şi să ceară un nou vot de încredere. Numai după o dezbatere 


publică mare, cât se poate de amănunţită, se va recunoaşte care majoritate 
va guverna într-adevăr. Din realegerea foștilor deputați nu se poate 
conchide a priori că ne aflăm tot în faţa aceleiași Camere; aceiași deputaţi 
pot reveni cu păreri şi mandate modificate; de aceea, pentru moment, 
parlamentar și politic vorbind, nu e posibilă formarea unui nou minister. 
Actualul minister să se prezinte în faţa Camerii și numai dezbaterea va 
lumina viitorul. 

Grévy declară că pune prea mult preţ pe opinia lui Gambetta, pe care 
pare a o împărtăși. Gambetta asigură pe Grévy despre devotamentul său și 
că e gata a urma orice invitare a lui Grevy când acesta ar dori vreo 
conferință. 

Această convenire a durat aproape o jumătate oră. Președintele a chemat 
apoi pe ministrul președinte Jules Ferry și i-a comunicat conţinutul 
întrevorbirii. Ferry a pledat mai 'mainte pentru formarea cabinetului înainte 
de a se întruni Camera și, crezând că Gambetta va lua afacerile guvernului, 
era să-și dea demisiunea oficial. Dar fiindcă Grévy, în urma acestei 
conversații, n-a putut oferi lui Gambetta prezidiul ministerial, se crede că 
ministerul va mai întârzia cu demisiunea. Dar, chiar dacă ar demisiona 
acum, miniștrii tot ar trebui să rămână până la formarea noului cabinet şi 
astfel ar avea ocazia de a se justifica în faţa Camerii. Cestiunea dacă 
Gambetta va fi ministru-preşedinte cu sau fără portofoliu nu s-a atins; dar se 
crede ca sigur că, dacă împrejurările vor chema pe Gambetta la guvern, 
Grévy are de gând să-i dea toată libertatea de acţiune îndată ce ar domni o 
înţelegere asupra programei. Toate listele ministeriale publicate până acum 
sunt falșe; Gambetta n-a făcut încă propuneri nimănui. 

Prin faimoasa scrisoare din Rusciuc d. C.A. Rosetti a declarat, la 1857, 
că e frate cu Rosenthal. 

Se vede că în calitatea de frate cu evreii, venind la minister, a înființat 
secretariatul estraordinar pentru Moldova, post neprevăzut în buget, 
neautorizat prin nici o lege, menit însă a organiza pe evrei în partid roșu. 

De când d-sa are la îndemână pe d. Guţă Panu, circulările curg de la 
Ministerul de Interne; diletantismul literar pus în serviciul celui politic dă 
naștere la o mulțime de probe de stil, iscălite de C. A. Rose...nthal. 


Dar acest diletantism nu se mărginește a fi pur literar, ci e totodată, din 
nefericire, politic. 

Ministrul nostru de interne n-are nici o idee clară despre ceea ce trebuie 
a se face în privirea cestiunii izraelite, ba nici poate avea o idee. Cosmopolit 
precum este și adept al teoriei „om şi om“, necunoscător istoriei noastre 
naţionale şi legislaţiunilor altor țări pe cât privesc această materie, d. C.A. 
Rosetti crede a putea înlătura cestiunea izraelită printr-o circulară concepută 
de ilustrul Guţă, prin care se încredințează că legea poliţiei rurale are să 
facă minunea de-a scăpa ţara de boala socială. 

În același timp în care această circulară se publică, pe sub mână d. C.A. 
Rosetti încvartiruieşte pe jidovimea imigrată peste toată România, împle 
orășelele "Ţării Românești cu aceleași elemente cari au adus decadența 
morală și fizică a populaţiunilor noastre din Moldova. Pe la punctele de 
graniță pe de altă parte curg evreii cu pașpoarte în regulă, căci guvernele lor 
respective, ca să scape de ei, le dau bucuros paşșpoarte, ba poate chiar și 
bani de drum. 

Ţara în care d. C.A. Rosetti e stăpânitor e neapărat Eldorado al tuturor 
scursăturilor. La noi lucrul merge atât de departe încât chiar dreptul de 
grațiare, pe care constituţia '] dă regelui, a devenit un monopol jidovesc. 

Evreii cari au bătut pe preuteasa română pentru că privea la îngroparea 
rabinului Șorr au fost grațiați. 

Îndată ce un evreu ar fi condamnat pentru escrocherie, pentru faliment 
fraudulos, pentru crime ori delicte specific evreiești, se țin lanţ stăruințele 
până împrejurul regelui, de unde vine neapărat... graţiarea. Românul, de va 
fi furat o găină, şade luni şi ani în temniță; evreul ce prin faliment fraudulos 
va fi ruinat zeci de familii poate fi sigur că va fi grațiat, prin protecţia şi 
conexiunile ce le are solidaritatea neamului lor. 

Dacă un judecător va fi drept şi va pronunţa sentințe pedepsitoare 
asupra evreilor poate fi de mai nainte sigur că, sau va fi pus în 
disponibilitate, sau permutat... sau înaintat la vro Curte din alt loc, numai 
să scape cuibul evreiesc de el. 

O conspirație întreagă contra negoțului român, contra muncii române, 
contra statului român, conspirație la care iau parte fără s-o ştie poate sferele 
noastre determinante, însă unii cu bună ştiinţă și între aceştia desigur putem 
cita pe d-alde Gheorghian, Guţă Panu și pe părintele lor spiritual, d. C.A. 
Rosetti. 


Relevăm toate acestea pentru a putea esplica circulara, necalificabilă din 
punct de vedere naţional, a d-lui C.A. Rosetti. Necalificabilă, pentru că 
ministrul de interne trebuie să știe cât de mult populaţiile noastre sunt 
esploatate de aceşti străini, trebuie să știe că ţara nu se află decât în cazul de 
legitimă apărare. Dar se 'nţelege... pentru fratele lui Rosenthal legitima 
apărare a elementului istoric în contra imigrațiunii și exploatării străine e o 
uneltire criminală. Când poporul nu mai găsește nici un sprijin în 
administraţia sa venală, în justiţia lipsită de experienţă, nicăiri, când el s-ar 
decide a-și apăra moşia precum și-o apărau străbunii lui, cu parul, atunci d. 
C.A. Rosetti e virtuosul, poporul e criminal. Dar ce să facă poporul 
românesc dacă legiuitorii şi căpeteniile lui nu fac nimic? Să se lase 
despoiat, să se simtă străin în ţara lui proprie, să moară? Libertatea de-a 
muri e desigur aceea pe cari i-o concedeţi mai lesne, după cum ne 'nvaţă 
datele statistice. 

E.xistat-au și în alte ţări cestiune izraelită, ba există încă. Dar a intervenit 
regele, statul, pentru a o regula, pentru a da o scurgere elementelor parazite. 

lată de ex. câteva paragrafe din edictul lui Frideric Vilhelm III privitor 
la poziţia evreilor în Prusia. 


$ 1. Evreii cu privilegii, patente de naturalizaţiune, răvașe de protecție și 
concesiuni se vor privi ca pământeni. 

§ 2. Durata acestei calități ce li se atribuie ca pământenii li se acordă însă numai 
sub următoarele condiţii: 

Să poarte porecle hotărâte de familie. 

Nu numai în purtarea condicelor lor de negoţ, ci şi în compunerea contractelor 
lor şi a declaraţiilor juridice a voinţei lor să se servească de limba germană sau de 
altă limbă vie, iar la iscălirea numelui lor să nu se servească de alte litere decât de cele 
germane sau de cele latine. 

§ 3. Până 'n şase luni de la data publicării acestui edict oricare evreu privilegiat 
trebuie să declare la autoritatea domiciliului său ce nume voieşte să poarte. Cu acest 
nume va fi numit atât în pertractările și în eliberările de acte publice, precum și în 
viaţa comună. 

§ 4. După ce va urma declararea şi stabilirea numelui de familie, fiecare va primi 
de la guvernul provinciei sale, în care-și are domiciliul, un certificat că e pământean, 
care certificat îi va servi lui şi urmașilor lui în loc de răvaş de protecţie. 

$ 5. Evreii aciia cari vor lucra în contra prescripțiunilor 2 şi 3 se vor considera și 
trata ca evrei străini. 

$ 6. Ne rezervăm de-a hotărî prin legi, cu vremea, întru cât evreii pot fi admişi la 
servicii publice și funcțiuni ale statului. 


§ 17. Evreii pământeni pot să încheie căsătorii între dânșii fără ca pentru aceasta 
să aibă nevoie de-o autorizare specială, întrucât nu e necesară, după prescripțiuni 
generale, învoirea sau permisiunea altora la încheiarea căsătoriei. 

$ 18. Dar e nevoie de-o autorizare specială când un evreu pământean se însoară 
c-o evreică străină. 

§ 19. Prin căsătoria c-o evreică pământeană evreul străin nu câștigă dreptul de-a 
se așeza în statele noastre. 

§ 30. În nici un caz rabinii și mai marii evreilor nu-și pot aroga vro jurisdicţiune 
sau dirigerea de moşteniri pupilare. 

$ 31. Evreilor străini nu le e permis a se așeza în statele noastre până ce nu vor fi 
câștigat dreptul de împământenire prusian. 

$ 32. La câștigarea dreptului de pământenie nu pot ajunge decât după 
propunerea guvernământului provinciei în care vor să se așeze și cu aprobarea 
ministerului nostru din lăuntru. 

$ 34. Evrei străini nu pot fi primiţi nici ca rabini, nici ca servitori bisericeşti, nici 
ca calfe și ucenici, nici ca servitori în casă. 

§ 35. Acei evrei pământeni cari vor lucra contra dispozițiunii §- lui 34 de mai sus 
se vor pedepsi cu 300 taleri amendă sau, în caz de neavere, cu închisoarea măsurată 
după regulile în general stabilite a preschimbării pedepselor, iar evreul străin se va 
transporta numaidecât peste graniţă. 

$ 36. Evreii străini au permisiunea de-a intra în țară pentru a trece prin ea sau 
pentru afaceri de comerț permise. Despre procedarea ce au a urma ei și care se va 
urma contra lor autoritățile polițienești vor primi o deosebită instrucție. 

$ 38. În Königsberg în Prusia, în Breslau și în Frankfurt lângă Oder pot să 
petreacă și evrei străini în vremea bâlciului şi cu permisiunea autorităţii. 


lată cum se apără un stat sănătos de invazie. Nu ni se spună că această 
lege, dată în secolul al nouăsprezecelea în unul din cele mai civilizate state 
din Europa, a fost abrogată. Rău s-a făcut că s-a abrogat şi o dovadă că rău 
s-a făcut este mișcarea antisemitică care a cuprins şi frământă Germania atât 
în cercurile de sus cât şi în cele de jos ale ei. 

D. de Bismarck, care desigur simte cu repugnanță cum evreii vor să 
devie elemente determinante în statul german, nu este cu totul străin de 
această mișcare. Cerem iertare de la pana noastră proprie că îndrăznim a 
cita numele principelui în aceleași şiruri în cari cităm pe un C.A. Rosetti şi 
pe alți pitici. 

Am fi nedrepți se 'nțelege de-a amesteca pe toți evreii în aceeași 
categorie; căci prin intuiţie ne-am încredințat că există marea deosebire 
între cei veniți de mult în ţară, adică de o sută şi mai bine de ani, şi cei 
veniţi de la 1840 încoace. Aceşti din urmă sunt cei răi. În Moldova se 
găsesc adesea alături orășele cu evrei cu totul deosebiți. În judeţul Iași 


bunăoară nu e absolut nici o comparaţie între evreii din târgușorul Bivolarii, 
cari sunt vechi, vorbesc și se poartă ţărăneşte, sunt prietenoși şi de bună 
credință, şi între rasa dușmănoasă și sălbatică din târgușorul Sculenii. Dar o 
lege de incolat ar putea face deosebire între cei în adevăr pământeni, cari 
prin contact secular cu poporul nostru i s-au asimilat în mare parte, afară de 
religie, și între cei veniţi de 30-40 de ani încoace, cari sunt neasimilabili pe 
un secol înainte. 

Circulara d-lui Rosetti va avea însă tocmai efectul contrariu de acel ce 
urmărește. Ministrul nostru de interne prea e urât de toată ţara adevărată 
pentru ca aceea ce el zice să nu dea naștere unei vii rezistenţe. 

Astfel la 4 octomvrie s-a răspândit o foaie volantă hectografiată 
îndreptată tocmai contra circularei ministeriale. Primul punct al acestei foi 
spune: 


Să facem apel la întreaga națiune română ca să ne dea nouă concursul, iar nu 
ideilor ipocrite ale d-lui C.A. Rosetti. (Vedeţi circulara no. 17219 din 1 oct. către d-nii 
prefecţi din ţară.) 


Celelalte puncte nu le comunicăm, de vreme ce cuprind un apel la acte 
ilegale, iar denunțători ai poporului nostru nu suntem nici atunci când el n- 
ar avea dreptate. 

Observaserăm una din zile că roşii, pentru a fi posibili, sunt siliți a se 
preface, de ochii lumii cel puţin, că admit principii conservatoare. 

În chipul acesta am văzut pe d. C.A. Rosetti devenind regalist înfocat 
din republican ce era și aruncând în apă tot bagajul său de idei politice. 
Numai din buzunarul paltonului mai spânzură petecul roşu al republicei 
desculților. 

Unii ne-au făcut întâmpinarea că dacă roşii, prin natura statului și a 
împrejurărilor, sunt siliți să admită principii conservatoare, de ce nu i-am 
susține, de vreme ce realizează ideile noastre. 

Dacă n-ar fi vorba decât de ceea ce se realizează, atunci întâmpinarea ar 
avea cuvânt; dar o consideraţie de căpetenie în viaţa publică este modul 
cum se realizează o idee. 


Modul cum o idee se pune în practică este totodată o probă de 
sinceritate cu care ea se aplică; de aci se vede dacă aplicarea se face de bună 
credință și în cunoștință de cauză sau numai ca pretext și pro forma. Roşii 
sunt în adevăr meşteri în escamotarea ideilor noastre și în renegarea 
propriului lor trecut. Şi una și alta-i priveşte. Dar cum le escamotează și 
cum se renegă? 

Ni se pare că, totdauna, îndărătul apostaziei lor se ascund vechile 
deprinderi cosmopolite și demagogice. S-a proclamat în adevăr regalitatea, 
dar M. Sa Regele a fost înconjurat cu oameni care n-au întru nimic de-a 
repeta actul eroic de la 11 fevruarie; şi, la dreptul vorbind, oricât de multă 
tărie de suflet am recunoaşte M. Sale, vedem libera sa dispunere în afacerile 
statului atârnând de prezenţa unui Candiano și a altor fevruarişti, pentru cari 
jurământul militar e o păpuşerie, iar adevărata datorie ordinul de noapte dat 
de C.A. Rosetti-Carada. 

Dacă roşii se prefac a primi principii conservatoare, ba au îndrăzneala 
de a se numi pe ei adevăraţi conservatori, aceasta nu se întâmplă decât în 
aparenţă, de ochii lumii, pentru ca să fie posibili la guvern. Realitatea e că 
constituie o societate de esploatare fără nici un fel de credințe pozitive, cari 
bucuroși ar admite orice serie de principii numai dacă această mărturisire ar 
putea prelungi rămânerea la buget. De aceea sunt capabili a face orice și nu 
există nici un act înaintea cărui să se dea îndărăt, nu este principiu să nu-l 
declare de al lor, rămânând ca adevăratele lor motive de acţiune să fie 
interesele colective ori particulare ale membrilor partidului. 

Să vedem ce s-a întâmplat bunăoară în cestiunea Dunării. 

D. I. Brătianu, împreună cu ilustrul d. Boerescu, fac verbal concesii 
hotărâte Austriei. Ei admit Comisia Mixtă, admit prezidenţia, admit votul 
preponderant. Puterile apusene sunt indignate de jocul duplu al guvernului, 
care-n Comisia Europeană una zicea, în corespondenţa diplomatică alta 
făcea. 

În acest timp intervine interpelarea și discursul d-lui Alexandru 
Lahovari, prin care se arată că Comisia Mixtă nu e prevăzută în Tractatul de 
la Berlin, că Austria nu este putere riverană, că nu trebuie să ne abatem de 
la spiritul și litera 'Tractatului dacă voim a nu se atinge libertatea de 
navigaţiune pe Dunăre. 

Numaidecât d-nii Brătianu-Rosetti întorc foaia. 

Se tăgăduiesc făgăduinţele făcute baronului Haymerle şi 'mtr-un consiliu 
de miniștri se decide a nu se admite existența unei Comisii Mixte, fiind 


contrarie Tractatului de la Berlin. 

Când au fost sinceri roşii? Când au promis concesiuni sau azi, când se 
opun. 

Credem că nici acum, nici atunci. Sinceră e numai dorinţa de a rămânea 
cu orice preț la putere, mâni cu prețul Dunării, precum ieri cu preţul 
răscumpărării, alaltăieri cu acela al împământenirii și al Basarabiei. Nu ne 
îndoim deloc că, pentru a putea esploata în liniște ţara și bugetul, roșii ar fi 
în stare de-a ceda poimâne Moldova până m Siret. poipoimâni Ţara 
Românească pân-în Olt. Căci nu ţara e 'n cestiune, ci pânea de toate zilele 
ori îmbogățirea acestor pretinși români, incapabili de patriotism. 


€ 


[9 octombrie 1881] 

„L'Independance roumaine“ îşi face plăcerea de a se întoarce asupra 
cestiunii noastre etnologice, dându-i importanța unei bagatele. Desigur nu 
ne vom supăra de apreciația aceasta, de vreme ce atârnă de oamenii care o 
fac. Cel ce ştie istoria țării noastre, cel ce cunoaşte câte s-au întâmplat din 
începuturile țărilor şi până la anul 1700, cine a pătruns de marea deosebire 
între epoca în care toată viața publică era înrădăcinată în obiceiele, în modul 
de-a vedea al naţiei românești, cel care cunoaşte starea materială și inimoșia 
ţăranului nostru la începutul acestui secol chiar și compară acea stare de 
lucruri cu proletariatul agrar și morbiditatea generaţiei actuale va înțelege 
că teoria noastră este în esență adevărată. 

A spune că „poporul împărtășește ideile roşiilor“ este o erezie. Ce să 
împărtășească în adevăr? Ideile cuprinse în legi traduse din franţuzeşte, pe 
cari numai juriştii cu titluri le pricep? Principiile cosmopolite ale d-lui C.A. 
Rosetti? Romanurile franţuzeşti, cântărețele de cafenele, toată pătura de 
viață străină, toată lumea aceasta de craidoni scoşi din cutie, apetiturile 
oamenilor fără ocupaţii serioase, vânătoarea după avere fără muncă? Toate 
acestea constituie o lume aparte, superpusă, pe care poporul o suportă, dar 
n-o pricepe. 

Ziarul francez ar trebui să ne arate o singură ţară pe tot continentul, mai 
mult, în toată lumea, a cărei instituţii şi legi să fie o maimuţare a străinătăţii, 
pentru a ne face să credem că poporul împărtășește undeva importul de 
fraze costisitoare, pentru a ne face nu să credem, dar să admitem 
posibilitatea cât de depărtată a unui asemenea lucru. O slabă analogie a unei 


asemenea stări se află în Germania, în secolul al șaptesprezecelea și în 
începutul secolului al optsprezecelea, timp în care toţi prinţişorii de duzină 
încercau să imiteze pe Ludovic al XIV-lea, timp de mizerie și vexare pentru 
țăran, de demoralizare pentru burghezie, de înstrăinarea deplină pentru 
clasele dirigente; timp în care limba era aproape desființată prin barbarismi, 
statele înecate în datorii, cultura un neorganic amestec din rămășițele evului 
mediu și din fraze franțuzeşti. 

Nimeni pe de altă parte nu va putea atribui conservatorilor viciile 
actualei organizări sociale, de vreme ce ei n-au fost decât în defensivă. 

Afară de aceea viața publică era preocupată în linia întâia cu crearea 
unei poziţii internaţionale a ţării. Unirea, alegerea regelui, politica 
esterioară a Independenţei, toate acestea preocupau mai mult pe oamenii 
noștri politici decât o sănătoasă organizare dinlăuntru. Dar toate acestea 
stabilite odată, privirea tuturor cată să fie ațintită asupra organizării 
dinlăuntru. O organizare care să aibă în vedere mai cu seamă păstrarea și 
întărirea naţionalităţii, a claselor naţionale, a muncii noastre, va trebui să ia 
locul formalismului gol de pân-acuma, importului de legi şi regulamente 
copiate din franţuzeşte şi nemistuite. 

Când va fi sosit momentul luptei pe acest teren şi ziarele străine se vor 
convinge de teoria noastră, se vor convinge că există o nemăsurată 
deosebire între trebuințele reale ale poporului nostru și între apetiturile 
nesățioase, lipsa de gândire şi de principii, apucăturile demagogice ale 
adversarilor. 

În orice caz, le-am tăiat acestor oameni pe de-a pururea gustul de-a se 
mai pretinde unici români, români per excellentiam, cu moţ și cu privilegiu. 

Mai ştia haiducul nostru ş-altă potecă! 


€ 


[10 octombrie 1881] 

Cu timpul au început a se recunoaşte însemnătatea limbii cărților 
bisericești. 

În adevăr, dacă, din deosebitele şi variile dialecte ale limbei germane de 
pildă, unul a ajuns să domineze și să devie limbă literară și de stat, aceasta 
este a se mulțumi mai cu seamă Bibliei lui Luther. La începutul secolului 
trecut, în al XVII-lea chiar, limba germană se poate zice că încetase de-a 
mai exista. Cine deschide cărţile scriitorilor din acei timpi află un jargon în 


care întreagă averea lexicală, sintaxa chiar a limbei erau alterate și 
falsificate de mii de fraze franţuzeşti sau latinești; reprezentantul de 
căpetenie al unei limbi germane literare, curate, era Biblia lui Luther. 

La noi lucrul s-a petrecut într-un mod analog. 

Epoca reformațiunii, răspândindu-se prin periferii, au ajuns în Ardeal; 
calvinii începuseră a traduce cărți bisericeşti în românește, pentru a atrage 
la Reformă şi poporul românesc. Ei bine, biserica și Domnii noștri au 
combătut Reforma cu armele ei proprii. Au pus a se traduce cărţile 
bisericeşti în limba românească, au introdus limba poporului în biserică și 
stat, în locul celor străine hieratice. Dacă chiar ar fi existat înclinări de 
dialectizare a limbei noastre, ele au încetat din momentul în care biserica au 
creat limba literară, au sfinţit-o, au ridicat-o la rangul unei limbi hieratice și 
de stat. Din acel moment trăsătura de unitate a devenit şi a rămas limba şi 
naționalitatea, pe când înainte românul înclina a confunda naționalitatea cu 
religia. 

Retipărirea cărților bisericeşti cu caractere latine și cirilice nu mai 
suferă întârziere. Tipăriturile vechi au început a se afla cu greutate. 

Lucrarea ce și-a propus-o Sf. Sinod e de o însemnătate cu greu de 
măsurat în toată mărimea ei. Fără îndoială că limba cărţilor bisericești va fi 
supusă unei revizuiri în ceea ce privește slavismi tehnici, nejustificaţi și 
nepricepuţi nici pân-în ziua de azi de popor. Cuvinte populare romanice se 
vor introduce în locul termenilor slavoneşti, cuvinte înţelese de toți; frazelor 
li se va da pe ici colo orânduirea ce li se cuvine după geniul limbei noastre, 
înlăturându-se traducţiuni servile și prea ad litteram; c-un cuvânt, ferindu- 
se în mod egal de neologismi dar și de barbarismi slavonești sau de altă 
origine, revizuitorii cărților vor avea în vedere atât avutul propriu al limbii 
populare cât şi arhaismii aciia cari se pot reintroduce fără alterare a 
înţelesului. 

E o operă în adevăr naţională aceasta, o operă care va face gloria celor 
ce vor fi întreprins-o dacă va ieşi bine, dar și stigmatizarea lor dacă vor păşi 
cu ușurință la o lucrare pe cât de măreaţă și sfântă pe atât de gingașă. 
Gingașă ca tot ce e organic, subtilă adesea cu deosebirile ce le face gândirea 
naţională, dar ridicată odată, mai trainică decât legi civile şi politice, decât 
formaţiuni de state și dinastii, temelie zilelor de glorie, scăpare în zile de 
cădere. 

În congresul bisericesc din Sibiiu d. Parteniu Cosma a făcut asemenea, 
în şedinţa de la 4 octomvrie, o propunere în înţelesul retipăririi cărţilor. Va 


trebui în adevăr ca în privirea aceasta să existe o înțelegere între mitropolia 
românilor din Ardeal și "Țara Ungurească, între mitropolitul Bucovinei pe de 
o parte şi episcopatul nostru. Dând mai la vale propunerea făcută de d. 
Parteniu Cosma dorim ca spiritul veacului al șaisprezecelea, spiritul lui 
Matei Basarab, să domnească asupra acestei măreţe lucrări. 

lată acea propunere: 


Este ştiut că Sfântul Sinod din România a decis revederea şi editarea cărților 
bisericeşti, cari se vor tipări atât cu litere latine cât și cu litere cirilice. 

După regulamentul sancționat deja relativ la această editare, se va constitui un 
comitet compus din persoane competente, posedând cunoștințele teologice și 
limbistice necesare la traducerea cărţilor bisericești din limbile în cari au fost scrise și 
din cari s-au tradus în limba română; spre a putea verifica acele traduceri și a le 
perfecționa unde va cere trebuința. 

Nu este vorba deci de o simplă retipărire a cărţilor bisericești cu litere latine, ci de 
o emendare a edițiunilor existente în text şi în limbă. 

Considerând că cestiunea tipăririi cărților bisericești cu litere latine s-a rezolvat la 
noi încă mai înainte decât în România, căci, în urma esibitului sinodului eparhial din 
Arad nr. 101 ex. 1871, congresul nostru din 1878 prin concluziunea sa no. 180 
„constatând necesitatea de a se tipări cărţile bisericești cu litere latine, decerne 
cestiunea aceasta la sinodul episcopesc spre apreciare“. 

Considerând că biserica ortodoxă română în toate provinciile locuite de români 
are una și aceeași limbă, că până astăzi se folosesc de aceleași edițiuni a cărţilor sale 
procurate în trecut, cele mai multe, chiar și prin România, din patria noastră. 

Considerând că emendarea ce o va afla necesară comitetul care va edita în 
România cărţile bisericești vrând-nevrând se va accepta și la noi și presupunând că 
edițiunea emendată, făcută cu precauţiune și cu pricepere de lucru, astăzi trebuie să fie 
mai perfectă decât edițiunile vechi, este şi de dorit ca să se accepteze. 

Prin urmare este o necesitate inevitabilă ca acel organ care în provincia noastră 
metropolitană este chemat a se îngriji de editarea cărților bisericești, nu numai să fie 
informat pe deplin despre schimbările ce au să intre în textul cărţilor, dar să conlucre 
chiar la stabilirea acelora, ca să nu se strecoare în biserică înnoiri de cari el n-ar avea 
ştire şi cari, nefiind corecte, ar putea deveni stricăcioase. 

Pe aceste considerente îmi iau voie a face următoarea propunere. 

Sinodul episcopesc e rugat ca, luând informaţiuni autentice despre modul în care 
se intenționează în România revederea și editarea cărților bisericești cu litere latine, 
să-şi valoreze influența sa canonică la revederea textului, iar retipărirea cărților 
bisericești cu litere latine pentru bisericele din provincia noastră metropolitană să o 
efectueze cu textul stabilit şi cu ortografia adoptată acolo. 

Parteniu Cosma m.p. 
Propunător 

[10 octombrie 1881] 
Aseară s-a reprezentat pentru întâia oară Cazacii și polonii, dramă în 5 
acte în versuri de d. Deroulede, tradusă în proză de d. M. Pascaly, care a 
interpretat rolul principal al hatmanului Flor Gheraz. Piesa a ieşit bine. 
Punerea în scenă n-a lăsat de asemenea mult de dorit. Decorurile și 
costumele — noi şi frumoase. Jocul artiștilor ne-a probat că și-au învăţat şi 
au înţeles îndestul rolurile. Muzica d-lui Ștefănescu — plăcută. Dd. Pascaly, 
Manolescu, Velescu, Notara, precum și doamnele Eufr. Popescu şi M. 
Constantinescu avut-au fiecare, după merit, partea sa de aplauze. Ţinem a 
vedea piesa a doua oară pentru a putea face o dare de seamă amănunțită și 
conştiințioasă. 


€ 


[11 octombrie 1881] 
„Cât despre ţară, d. Brătianu ar sta mult și bine la putere“. Iată o vorbă a 
noastră căreia „Românul“ îi dă o tălmăcire cu totul proprie a lui. 


Protivnicii noştri au recunoscut și proclamat că-n orice împrejurare țara va fi 
lângă şi cu partida liberală, că-i va da încredere ... 
Când înșii protivnicii noștri sunt siliți să recunoască că cu noi e majoritatea țării 


Protivnicii noştri au zis: cât despre ţară, partida liberală ar sta mult şi bine la 
putere ... 
Etc. etc. 


Pardon. 

Protivnicii d-voastră niciodată n-au declarat sau proclamat că ţara e cu 
partida liberală, că majoritatea e cu această partidă. 

„Timpul“ a constatat pur şi simplu un fapt. 

Acela că puterea de rezistenţă a țării a fost și mai e poate încă înfrântă 
de cătră o sumă de manopere roșie. Suiţi la putere, nu prin ei înşii, ci pe 
spetele unui Epureanu, Vernescu ş.a., c-un cuvânt pe spatele uniunii de la 
Mazar Pașa, roșii au știut să elimineze unul câte unul toate elementele câte 
nu erau cu apetiturile lor. 


Au urmat apoi falsificarea listelor electorale pe scară mare. Patrioţi ce 
n-aveau nimic au fost introdușşi cu deridicata în colegiile I şi II, cărora, 
alegerile odată făcute, bietele comune rurale au fost silite, prin solidaritatea 
ce le impune legea percepţiei, a le plăti dările și privilegiul de a figura în 
colegii superioare averii și condiţiei lor sociale. 

Favori şi funcţii nu se mai dădură celor cari le-ar fi meritat sau cari ar fi 
fost calificaţi, ci nepoților, verilor, rubedeniilor pân- 'ntr-a șaptea spiță a 
alegătorilor influenţi. 

Pe de altă parte, pentru a interesa prin daraveri curat materiale corpul 
electoral, s-au creat sute de funcțiuni nouă, împărțite asemenea sau la 
alegători, sau la rude de alegători. 

O mreajă întreagă de interese meschine, de împărțiri de slujbe la 
feneanţi și netrebnici, de arendări pe nimic a moșiilor statului, de păsuieli, 
de împroprietăriri a Campiniilor, ce nici sunt nici au fost plugari, de 
stipendii împărţite 'n familie, o mreajă întreagă de corupție bizantină, de 
nepotism fanariotic s-au aruncat asupra Corpului electoral, făcându 'I 
flexibil pentru pentru voinţele companiei de esploatare. 

Iată dar înţelesul cuvintelor noastre „cât despre ţară, d. Brătianu ar putea 
sta mult și bine la putere“. 

Înţelesul este cel dat de A.V. Millo în monografia sa asupra Ţăranului. 
Tot organismul statului, administraţia, comunele, drumurile, căile ferate, 
băncile, toate s-au pus la dispoziţia intereselor electorale ale companiei de 
esploatare numită partid roşu. La pungă, la interesele pungii s-au adresat 
roșii, la apetituri; nu la conștiința liberă, limpede, a alegătorului, nu la 
convingerile lui politice, cari pentru d. C.A. Rosetti nu au nici o 
însemnătate, de vreme ce nici d-lui, nici coreligionarii săi politici nu au 
convingeri cari să poată fi cumpărate c-o pensie reversibilă, c-o sumă de 
bani oarecare. 

Bani — și „Românul“ devine mâne chiar reacţionar, bani destui să-i 
îndopăm — şi toată tagma roşie va fi de orice părere vom pofti. 

Am spus-o demult, e greu, e ingrat a se lupta în contra unor asemenea 
arme. Nici o idee cât de clară, cât de generoasă nu poate opri tagma 
oamenilor fără de patrie de-a goni buna lor stare în detrimentul naţiei, a 
dezvoltării muncii și a culturii. 

Trebuia poate această amară experienţă. 

Trebuia nația să vază cum toată plebea aceasta greco-bulgărească au 
pretextat numai idei liberale ori naţionale pentru a face averi din nimic, 


pentru a fi galopinii lui Bleichroeder şi a cumpăra în numele statului cu 
60% valori ce făceau 20%, pentru a ridica bugetul cheltuielilor în câţiva ani 
cu 40 %, pentru a escamota în toate chipurile averea şi bunăstarea publică. 
Trebuia poporul să vază această goană oarbă după avere fără muncă, să 
vază că rezultatul final este sărăcia tuturor, pentru a se convinge că roşii 
sunt străini ca rasă şi ca apucături, că n-au nimic sfânt, că pun la mezat, la 
sultan-mezat, cetăţenie și frontiere, interese economice și sociale, pretinsele 
lor convingeri politice, totul c-un cuvânt. 

Văzut-au ţara ce însemnează în adevăr evanghelia roșie, ce înţeles au 
articolele „Românului“? 

Nu libertate, nu egalitate, nu naţionalitate. Cestiunea principală e ca 
niște Caradale şi Costineşti să fie milionari, ca C.A. Rosetti să capete pensii 
reversibile, ca toată pletora de plevuşcă fanariotă-bulgărească să încape în 
pita lui Vodă. 

Vorbe de esclamaţiuni patriotice! Fum şi pleavă! 

Bugetul, bugetul! iată formula magică, iată stindardul împrejurul căruia 
s-adună urmaşii adunăturilor lui Ypsilant; banul statului, sudoarea ţăranului, 
averea bisericii, a şcolii, a spitalelor, iară ţinta adevărată a toată suflarea 
fanariotică. 

Și aceasta fără pudoare, fără demnitate, fără respect pentru destinația 
organică a acestor averi! 

Nu vorbim de popor! El e mânat la alegeri de subprefecţi, de civico- 
electorala baionetă a lui Serurie, el suportă numai plebea aceasta, fără a 
pricepe. Încurcat în paragrafi şi articoli traduși din franţuzeşte, nemaiștiind 
a destinge alb de negru și adevăr de minciună, cu mintea uimită de fraze 
fără cuprins, de un întreg lexicon de termeni cari n-au nici o realitate 
îndărătul lor, el e în punctul de a-și pierde până și limba şi bunul simţ, vestit 
odinioară. 

Acestea toate sunt ştiute, sunt secrete publice. Care-i dar ţara care e cu 
roşii? Am văzut-o acea ţară arhistrăină adunându-se împrejurul d-lui C.A. 
Rosetti la banchet. Aceasta nu este însă adevărata ţară istorică, strivită de 
roțile regelui Strussberg, cu oasele măcinate de „Millowie“, acesta nu este 
neamul românesc, ale cărui trebuinţe naţionale, sociale, economice d-alde 
C.A. Rosetti nu are nici onoarea, nici mintea necesară pentru a le înțelege. 
Acesta este statul străin încuibat în ruinele statului nostru național, sunt 
viermii intraţi în roiurile de albine; țara d-lui Rosetti este o ecrescenţă 


parazită pe trupul adevăratei ţări, parazit care-i consumă puterile, îi 
împiedică și-i nimicește funcțiunile vitale. 


€ 


[13 octombrie 1881] 

Mulţămită împrejurărilor, maniera de-a vedea în cestiunea izraelită s-a 
modificat cu totul. Nici foile izraelite, precum „Fraternitatea“ și altele, nu 
mai îndrăznesc a vorbi de persecuţiuni religioase. Religia izraelită e atât de 
indiferentă, atât de puţin esenţială pentru popoarele înlăuntrul cărora evreii 
trăiesc încât răspândirea zgomotului despre persecuţiuni religioase se 
datorește pur şi simplu spiritului de neadevăr al presei redijate de evrei. Ne 
vine a crede că, chiar în evul mediu, exceptând Spania poate, cestiunea 
religioasă era numai pretextul plauzibil al situaţiei evreilor; că adevăratele 
cauze ale urei cu care erau întâmpinați erau, ca și azi, sociale și economice. 

Privită din punt de vedere mecanic, cestiunea izraelită ni se prezintă ca 
o calamitate elementară, căreia trebuie să i se opuie toate piedicile pentru a 
nu face stricăciuni, în lupta de conservare şi de existență la care are drept 
orice popor, deci și cel românesc, vederile pur umanitare își au marginile 
lor. Nici un popor din lume nu poate fi dator de-a se sacrifica pe sine 
colportajului, cârciumelor, uzurei, pentru cuvinte umanitare. Evreii nu pot 
pretinde ca principiile ce le propagă să nu fie atât de scumpe încât să le 
sacrificăm bunăstarea, sănătatea, viaţa morală și fizică a ţăranului nostru, 
câştigul meseriașului și a negustorului nostru, numai pentru că Evangelia pe 
de o parte, Revoluţia franceză pe de alta, ne cer frăţie. 

Goniţi din marea împărăție rusească în mod sistematic, persecutați în 
Germania, rău văzuţi în Austro-Ungaria, evreii trec în cârduri marginile țării 
noastre și află aci, sub un guvern și o legislațiune demagogică, un teren de 
esploatare cum nu-l mai aflaseră undeva; mai mult, ei află în Grădiştenii 
noștri, în vânătorii de aur ai noului Byzanţ, niște aprigi apărători înaintea 
unei justiții amovibile, intimidate, compuse adesea din tineri cu puţină 
esperiență; află într-o administraţie incultă, venală, plină de vicii şi 
necesităţi, un sprijin activ întru esploatarea claselor noastre producătoare, a 
ţăranului, a meseriaşului, a muncitorului. Deprinși a se organiza repede şi 
lesne, ca orice popor vechi, ţinut la un loc prin solidaritate de rasă, de 
interese şi de religie, ei dau în sinagogă ordine de zi pentru concurarea și 
ruinarea negoțului creștin; ordine de zi cari n-au a face nimic cu mozaismul 


metafizic și cari se îndreaptă pur şi simplu contra ramurii cutăreia sau 
cutăreia de negoț exercitate de membrii poporului înlăuntru căruia evreii se 
află. 

Tendenţa de-a monopoliza negoțul e evidentă la rasa aceasta; o tendență 
care se 'ntinde apoi și asupra altor ramuri de activitate. 

Esclusivismul ei e cunoscut de toţi, încât nici amicii ei nu o vor tăgădui. 
De când calomnia persecuţiunilor religioase a căzut evreii caută a da o altă 
față lucrului. Ei vor să facă a crede că animozitatea îndreptată în contra lor e 
totodată îndreptată contra ordinei sociale, contra averii în genere, că în 
sfârşit e o mișcare socialistă. 

Întru cât ei sunt în multe locuri cauza de căpetenie a mizeriei, or fi 
având oarecare cuvânt. E prea adevărat, din nenorocire, că enormele 
capitaluri grămădite în mânile lor au absorbit ca marea pe cele mici, că le- 
au sustras de la producţiunea folositoare și rentabilă prin muncă și le-au 
aruncat în întreprinderi americane, hazardate, din cari nouăzeci la sută s-au 
dovedit de-a fi de o producțiune nulă. 

La haute finance, reprezentată mai cu seamă prin bancheri evrei, a fost 
cauza marilor crize economice din Germania și Austria, au ruinat ramuri 
întregi de producţiune, au lăsat fără muncă sute de mii de braţe. 

Dar în realitate mișcarea în contra lor e îndreptăţită nu pentru că neagă 
averea individuală, ci întru cât contestă mijloacele cu cari acele averi se fac. 
Orice reformă economică şi socială va respecta averea datorită muncii reale 
sau capitalizate, dar va trebui să combată mijloacele de a face avere fără 
muncă, fără producţiune, numai prin speculă şi prin amăgire. 

Faţă cu aceste rele evidente şi generale foile izraelite ne vin cu 
protestaţiuni de umanitate și civilizaţiune. Asemenea protestaţiuni sunt 
poate la locul lor înaintea unor cititori inculţi, cari se simt măguliți când li 
se spune că sunt civilizaţi. Civilizaţia proprie consistă în suma de adevăruri 
înţelese şi practicate de un popor. Cu cât suma de adevăruri e mai mare cu 
atât civilizația e mai înaltă. E însă un adevăr că evreii au o influență 
dezastroasă asupra stării morale şi materiale a poporului nostru, un adevăr 
că sunt o rasă străină și imigrată de 40 de ani încoace, un adevăr că corupția 
şi imoralitatea formează alaiul imigraţiunii lor, un adevăr că — escepție 
făcând de cei asimilabili dintre ei — cată să fie înlăturați din sate, că trebuie 
să li se interzică colportajul în oraşe, că trebuie aduși la necesitatea de-a 
munci. 


A munci însă va să zică a produce obiecte de indiscutabilă utilitate, nu a 
vinde rachiu sau a colporta productele altora. 

lată cestiunea cum se prezintă astăzi. Nu mozaismul ca antiteză a 
creștinismului, ci poporul modern, cu clasele lui muncitoare, în antiteză cu 
rasa veche, descompuitoare, egoistă, fără sentiment pentru binele public, 
iată adevăratul antagonism. 

Cât despre umanitate ... e fără îndoială mai uman, mai creştinesc lucru 
de-a apăra munca claselor de jos contra speculei și uzurei decât de a apăra 
specula şi pe esploatator în contra celui esploatat. 


€ 


ŞCOALA NORMALĂ DIN GALAȚI 
AFACEREA PETROVAN 


[13 octombrie 1881] 
Am spus într-unul din numerii trecuți că ancheta trimisă la Galaţi ca să 
cerceteze cele denunţate de d. Ciochină prin ziarul nostru contra d-lui 
Petrovanu, directorul Şcoalei Normale, a constatat de adevărate toate 
punctele. Acum ni se trimite din Galaţi o copie după raportul d-lui inspector 
general Dumitrescu, căruia îi facem în parte loc mai la vale. D. Petrovan a 
fost destituit și dat judecății juriului profesoral. Se șopteşte însă că lucrurile 
ar fi a se face muşama. Noi, fără a crede, ne facem cu toate acestea ecoul 
acestui zvon şi rugăm pe d. ministru al instrucțiunei să dea un comunicat în 
această privință. Dar iată raportul. 

[14 octombrie 1881] 

D-nii Brătianu-Boerescu au compromis cestiunea Dunării prin 
făgăduințele ce-au apucat a le face pe nimic monarhiei austro-ungare. Dacă 
n-au angajat țara, au angajat însă desigur ministeriul și partidul, încât orice 
pas pe care ar voi să-l facă îndărăt e sterilizat prin cele ce-au apucat a 
făgădui. Acestea le-au făcut d-lor fie din inepţie ori scurtă vedere, fie din 
rea credință, deşi cestiunea se prezinta curată şi esplicită, fără nici o bătaie 
de cap, din însuși textul actului internaţional care regulează soarta Dunării. 


În Tractatul de la Berlin nu e prevăzută Comisia Mixtă; Austro-Ungaria nu 
e stat țărmurean; nu are ce căuta la Dunărea de Jos, nici în prezidiul 
permanent, nici chiar delegând un membru într-o comisie de ţărmureni ce n- 
o priveşte, nemaivorbind de votul preponderant. 

Împărăţia invoacă marile ei interese pe Dunărea de Jos? 

Altă chestie. 

Marele interes de-a avea chiar monopolul navigațiunii pe Dunăre nu 
constituie dreptul unui asemenea monopol. 

Împărăţia zice că într-o Comisie Mixtă la care iau parte numai state mici 
ea nu poate juca rolul de egal cu celelalte, ci trebuie să aibă un rol 
preponderant. 

Altă chestie. 

Noi credem că, întru cât e o chestie de bună cuviinţă de-a da locul întâi 
celui mai mare, totul se reduce la considerațiuni de formă, fără nici un efect 
determinant asupra fondului lucrului. Demnitatea și mărimea de rang a unui 
stat nu poate influenţa nicidecum dreptul statelor mai mici în cestiunea 
Dunării. Preferinţe, onori, titulatură, toate acestea nu constituie ... un drept. 

Relaţiile între două state pot fi foarte bune, ca și relaţiile între doi 
oameni, fie unul oricât de mare, altul oricât de mic, fără ca dreptul unuia să 
sufere sub pretențiunile celuilalt. Toată buna cuviință, tot dicţionarul 
espresiilor reverențioase şi politicoase le poate revărsa cel mic asupra celui 
mare, îi poate da toată cinstea cuvenită, fără ca — cu toate acestea — cel 
mic să cedeze din dreptul lui nici atât cât e negru sub unghie. 

Ce au făcut însă guvernul, d. Boerescu în special? 

A promis, ba direct, ba indirect, ba pe sub mână, ba pe faţă. Prin aceste 
promisiuni a modificat cu totul punctul de plecare al Comisiei Europene din 
Galaţi, a mutat cestiunea de pe terenul dreptului pe acela al concesiilor. Se 
ştie însă ce va să zică a da degetul mic celui mare; el îți va lua mâna 
întreagă. 

Silit de opoziţiune de a-și arăta arama și de-a nu sta în două luntri 
deodată, guvernul eliminează din cabinet obrazul subțire de Brașov al d-lui 
Boerescu și revine la punctul nostru de vedere, la acela al dreptului cert, 
pozitiv, precum rezultă din articolele 'Tractatului de la Berlin. 

Dar punctul de vedere pe care-l ocupă astăzi e compromis deja prin 
făgăduinţele și concesiunile puse în perspectivă. Unele din puteri credeau că 
rezistența României e numai o rezistență de comedie, pro forma; altele — 
atrase pe acest teren al concesiilor — au început a face propuneri 


mediatoare; toate discutau cestiuni pe cari nu erau chemate a le discuta, de 
vreme ce nu sunt prevăzute în Iractatul de la Berlin, nici sunt de 
competenţa Comisiei Europene. 

Guvernul ar trebui să înțeleagă un lucru — că e angajat în cestiune și 
incapabil de a-i da o soluţiune. D. Ion Brătianu a intrat până 'n brâu în 
mlaștina promisiunilor, d. Boerescu intrase pân 'n gât. Ei nu mai pot ieşi de 
acolo; terenul pe care le-a călcat piciorul a fost mlăștinos, nesolid. 

Articolele patetice ale „Pseudo-Românului“ nu ajută nimic și nu 
dovedesc decât voinţa acestor patrioţi de-a rămânea la putere de astă-dată 
cu preţul Dunării. 

Nu ne citeze foaia guvernamentală articole de gazete străine plătite din 
fondurile secrete sau scrise de oameni cărora li se dă câte un prezent de mii 
şi zeci de mii de franci din visterie. Toate acestea nu dovedesc nimic. Atât 
vedem, atât putem vedea din acestea că d. C.A. Rosetti râvneşte a-și ţine 
pletora fanariotică la putere cu preţul Dunării, precum a ţinut-o ieri cu 
preţul răscumpărării, alaltăieri cu acela al împământenirii ș.a.m.d. 

Rămânerea la putere a acestor oameni devine, zi cu zi, o afacere de 
precupeţire de hotară. Precupeţii Basarabiei se pregătesc a precupeţi azi 
Dunărea, mâine cine știe ce parte a Moldovii ori a Ţării Româneşti. 

lată unde ajungem când plebea aceasta din câteșipatru unghiurile lumii 
îşi arogă dreptul de-a face politică în numele României. 

[16 octombrie 1881] 

Astăzi se încep alegerile pentru Reichsrath în Germania. 

Deşi lupta nu are pentru cititorii noştri un interes direct, totuşi 
înverşunarea cu care se poartă, precum și vederile deosebite ce se ciocnesc 
în ea merită atenţie și îndeamnă la asemănări. 

În Germania luptele electorale sunt departe de-a avea acea lature 
hidoasă de intrigi personale, de mici interese de păsuială, de vânătoare de 
funcţii şi de diurne pe care le au la noi. Organele statului, cele judecătorești 
şi cele administrative, sunt inamovibile, miniștrii se bucură de încrederea 
regelui chiar atunci când reprezentaţia naţională le-ar fi nefavorabilă. În 
opoziţie cu Parlamentul, în contra voinţei majorităţii liberale, s-au declarat 
războiul de la 1866, care a întemeiat unitatea și mărimea actuală a 
Germaniei. 


Și azi guvemul, principele de Bismarck îndeosebi, luptă în alegeri 
împotriva liberalismului. 

Puterea şi precumpănirea europeană câștigată prin războiul de la 1870 
ar fi lesne pierdute dacă oameni fără tradiţii ar prefera o descărcare 
momentană a poporului german cu preţul slăbirii statului. Germania e silită 
a ţine la politica păcii armate dacă nu voieşte ca vecinii ei puternici să pună 
piedici dezvoltării ei viitoare. 

Dar paralel cu absorbirea tuturor puterilor prin înarmare s-a dezvoltat 
cestiunea socială, sărăcia claselor de jos, care cere o grabnică remediare. 

Și aci guvernul și liberalismul sunt diametral opuși. Pe când liberalii nu 
admit facultatea statului de-a interveni în organizarea muncii, guvernul 
voieşte din contră, prin nouăle mijloace ce i le va crea monopolul 
tutunurilor, să asigure pe lucrători în contra sărăcirii şi mizeriei. Statul 
german cere prea mult supușilor săi, prin obligativitatea generală a 
serviciului în armată, pentru ca să nu le datorească o compensație, o 
asigurare în contra urmărilor serviciului militar, în contra urmărilor sociale 
ale războiului. 

Precum vedem lupta e între vederi foarte deosebite și cu toate acestea e 
o luptă pentru a determina voinţa statului, nu însă o sfadă pentru împărţirea 
bugetului și funcţiunilor. 

Înrădăcinată în înclinări, în instincte, ea se poartă fără cruţare şi dintr-o 
parte şi dintr-alta, păstrând cu toate acestea înaltul caracter moral al unei 
lupte pentru idealuri politice și sociale. 

Când comparăm aceste lucruri cu sporul de funcţii, de nepotism, de 
păsuieli, de diurne, de făgăduinţi care se petrece la noi în vremea alegerilor, 
când vedem seriozitatea și adâncimea de vederi ce predomină lupta de acolo 
ş-o comparăm cu goana de interese personale care se practică la noi sub 
pretextul principiilor liberale naţionale, ne vine să ne îndoim despre folosul 
şi eficacitatea sistemului parlamentar în ţări fără cultură suficientă. Aci la 
noi nu e chestie nici de liber-schimb, nici de protecţionism, aci statul nu are 
în vedere apărarea claselor sale muncitoare, aci chestia de căpetenie este ca 
corectori de gazete să devie milionari şi vânători de abecedar directori de 
bancă şi de drum de fier. Golul intelectual şi moral care se simte-n viaţa 
statului îl întâmpinăm în aceeași măsură în alte ramuri de viață publică: în 
ştiinţă, în arte, pretutindeni. 

A compara stările de la noi cu cele străine înseamnă a alătura un teatru 
de păpuși cu o luptă ce se petrece pe câmp limpede de bătălie. 

[17 octombrie 1881] 

Vizita pe care regele Italiei o face împăratului Austriei este fără îndoială 
obiectul celor mai întinse combinațiuni politice. 

În adevăr, pân' acum Italia avea un partid politic ale cărui aspirațiuni 
esterioare erau îndreptate asupra orașului Triesta și a ținutului triestin, ca 
părți neeliberate încă a teritoriului locuit de italieni. Drepturi istorice nu 
prea aveau italienii asupra acestor locuri, dar ei nici nu şi-au bătut capul c-o 
asemenea considerație. Fundamentul politicei italiane a fost principiul 
naționalității, un principiu care, din timpul lui Napoleon III încoace, a 
devenit cel conducător pentru politica italiană, cea germană și cea rusească, 
nemaipomenind de micile state din Orient. 

Acum deodată Italia îşi schimbă calea: întrevederea dintre rege și 
împărat înseamnă în linia întâia renunțarea, pe mult timp, poate pentru 
totdeuna, la orașul Triesta, atât de important pentru navigaţiunea pe Marea 
Adriatică şi pentru negoţul levantin; Irredenta își dizolvă comitetele de 
agitațiune; o ţintă necunoscută dar nouă pluteşte în ochii tânărului stat latin. 

Ca să pricepem însemnătatea acestei apropieri de alianţa austro- 
germană cată să ne reprezentăm marea valoare pe care în timpul din urmă a 
luat-o Mediterana şi coastele Africei. Africa, deşi un continent cunoscut 
demult şi locuit din vechime încă de popoare de o înaltă însemnătate 
istorică, era necunoscută înlăuntrul ei. Călătorii veacului nostru au 
descoperit interiorul, au descoperit întinse ţări roditoare, petrecute de roiuri 
de popoare, unele cu deprinderi sălbatice, altele pacinice și capabile de 
civilizaţie. E un continent descoperit din nou, cu un mare viitor. 

De aci tendenţa popoarelor apusene de-a ocupa coastele Africei, de aci 
încercările Angliei de-a ocupa Egipetul, a Franţei de-a anexa Tunisul. 
Înconjurată astfel de petece de pământ aparţinând statelor europene, 
Mediterana ar deveni un simplu lac înlăuntrul statelor europene, brăzdat de 
corăbiile lor, iar coastele ocupate ale Africei ar fi începutul cuprinderii 
teritoriilor dinlăuntrul acestui vast continent. 

O luptă pentru supremație pe Mediterana s-a început între puteri și se 
urmează. Italia e în cel mai mare grad interesată de-a avea o poziţie 
determinantă în această mare, de vreme ce întreaga peninsulă e înconjurată 
de ea, de vreme ce toate porturile ei sunt udate de apele Adriei şi ale 
Mediteranei. Franţa și Anglia sunt însă atât de puternice în aceste ape încât, 


pentru a le opune o contragreutate, Italia se vede silită a căuta un sprijin la 
puterile din mijlocul Europei. Interesul ei de putere maritimă și comericală 
o abate din calea politicei naționaliste de pân' acum. 

Pe de altă parte e moştenirea împărăției otomane la mijloc. Tendenţa 
Austriei de-a ajunge la golful de la Salonic e îndestul de cunoscută și 
desigur favorizată prin dezbinările dintre naţionalităţile Turciei. Urmându-și 
calea prin Bosnia, Erţegovina şi Macedonia, Albania rămâne de o parte 
ocolită de înaintarea Austriei şi se poate ca Italia să fie dispusă, în cazul 
unei împărțiri ulterioare de teritoriu, a-şi lua partea ei, punând această ţară 
sub o dependenţă oarecare de ea. 

[17 octombrie 1881] 

Ieri s-a reprezentat Moștenitorii şi opereta Contrabandierul. 

Se ştie că în Moștenitorii Millo joacă cu nesecata lui vervă rolul lui 
Izidor Giridot. Şi aseară bătrânul nostru artist era în cele mai bune 
dispoziţii, reprezentând pe egoistul moștenitor pe toată scara dorinţei de 
câștig. Dacă această piesă, îndealtmintrelea foarte puţin însemnată din punct 
de vedere dramatic şi rău tradusă în românește, a putut să se susţie atâta 
timp în repertoriu, aceasta este a se atribui esclusiv lui Millo și modului în 
care-şi joacă rolul. 

Reprezentaţia Contrabandierului a fost asemenea binișor răușită dacă 
considerăm circumstanţa atenuantă a puţinelor mijloace artistice de care 
dispune teatrul pentru reprezentarea unor lucrări muzicale. D-nul Popovici 
are un glas sonor și plăcut, iar d. Mateescu are şi glas şi talent comic. 

Cu ocazia reprezentaţiei s-a înscenat o mică cabală în parter, care-a avut 
un curios epilog în fumătorul teatrului. În Moștenitorii e un rol de amoreză 
naivă (Paulina), pe care în stagiunile trecute 'l juca d-ra A. Popescu și care 
în această seară era jucat de d-ra Constantinescu. 

O seamă de tineri începură — la intrarea în scenă a d-rei Constantinescu 
— să strige „Popeasca!“, alţii aplaudară pe noua purtătoare a rolului. 
Publicul cel neinteresat în această afacere 'l chema pe Millo, pentru a 
acoperi scandalul ce se înscenase. 

Între acte d-ra Popescu apăru în foaierul teatrului şi declară d-lor 
adunaţi acolo că pe nedrept i s-ar fi luat rolul ce-l jucase de atâta timp, 
dându-se unei alte. 


E evident că rivalităţile dintre culise nu privesc întru nimic publicul și 
că manifestanţii pro şi contra ar fi trebuit depărtaţi din sală de cătră poliţie, 
care are şi ea un rol de vreme ce i se dau locuri gratis pentru a asista la 
reprezentații. Dar se vede că pentru poliţia d-lui Radu Mihai asemenea 
lucruri nu au însemnătate. 

[18 octombrie 1881] 
„Le Renseignement parisien“ scrie în cestiunea Dunării următoarele: 


La 7 noiemvrie Comisia Europeană se va întruni la Galați. 

Românii sunt fireşte foarte preocupați de hotărârea ce se va putea lua în 
cestiunea Dunării. 

Cestiunea aceasta e tema zilnică a discuțiunilor ziarelor din București. 

„Românul“ mai cu seamă espune cu o mare putere logică drepturile României. 

După ce arată că, nici în protocoalele Tractatului de la Berlin, nici în Tractatul 
încheiat între puteri nu se face cea mai mică mențiune de-o Comisie Mixtă sau de 
preponderanţa vreunui stat asupra Dunării, „Românul“ declară că, din contra, 
rezultă din dezbaterile Congresului, precum și din Tractatul de la Berlin însuși în 
Chipul cel mai absolut și mai categoric, că executarea reglementelor de liberă 
navigațiune și de poliţie fluvială pe Dunăre, în partea râului dintre Porţile de fier şi 
Galaţi, e lăsată cu totul în sarcina statelor ţărmurene: România, Serbia, Bulgaria. 
Mai mult încă: solicitudinea Europei de-a împiedeca preponderanţa unei singure 
puteri asupra râului a mers atât de departe încât, atunci când baronul Haymerle a 
propus în sânul Congresului de-a încredința supraveghearea executării reglementelor 
de liberă navigaţiune și de poliţie fluvială unui singur comisar, delegat de cătră 
Comisia Europeană, Congresul a trecut peste propunere, de teamă de-a nu încuraja 
prin asta acţiunea izolată a unei singure puteri pe Dunăre în paguba celorlalte. 


După ce ziarul francez citează pasaje din „Românul“ ajunge la 
următoarea concluzie: 


Situația României e dificilă pentru că Austro-Ungaria dă o importanţă capitală 
propriei sale dominaţiuni pe Dunărea de Jos. Ea e susținută de Germania în 
pretenţiunile ei. 

Rusia e fireşte opusă estensiunii Austriei asupra Dunării de Jos. În privirea 
aceasta Englitera este, deși pentru alte cuvinte, deosebite, tot de părerea Rusiei. 

Totul atârnă la urma urmelor de rezoluţia ce vor lua în definitiv Franţa și Italia. 

Franţa, într-un sentiment escesiv de conciliare, a propus un proiect care, fără a 
acorda împărăției austro-ungare tot ce ea cerea, e considerat totuși de către români 


ca o propunere ce sacrifică interesele lor esenţiale. 

Italia, care în atâtea împrejurări a arătat cea mai simpatică bunăvoință pentru 
România, a înclinat în partea Austriei în timpul din urmă. Nu e probabil ca, după 
întâlnirea regelui Italiei cu împăratul Francisc Iosif la Viena, această înclinare a 
Italiei să scază; ea va creşte din contra. 

Va fi dureros ca România, într-o cestiune de care atârnă dezvoltarea ei 
economică, să fie părăsită de către Occident, ea care-i o parte a Occidentului la 
porţile Orientului. 

Am voi să credem că Occidentul întreg va înţelege în sfârșit că, pe Dunăre, 
interesele României sunt ale Occidentului însuși. 


Din cele de mai sus se vede că cestiunea Dunării stă rău în urma celei 
mai nouă constelaţiuni a puterilor europene. 

Cu toate acestea nu credem că ea ar fi stat atât de rău dacă nu se făcea 
acea politică de duplicitate care, pe de o parte, îi permitea d-lui Boerescu 
de-a face făgăduințe, pe de alta prefăcea rolul membrului român din 
Comisia Europeană pân 'ntr-atâta într-un rol de morgă spaniolă încât să dea 
ocazie comisarului austriac de-a declara că al nostru e rău informat și că, 
după a sa știință, există făgăduinţe pozitive făcute Austro-Ungariei. 

Într-adevăr, după cât aflăm, colecţia de documente diplomatice ce o 
pregătește Ministerul austriac de Esterne pentru a o prezenta delegaţiunilor 
ar fi cuprinzând făgăduinţele scrise negru pe alb a iluștrilor noştri oameni 
de stat. Ba se susține că d. Brătianu ar fi delegat anume pe un onor. patriot 
cu gingașa misiune de-a merge la Viena și a îndupleca pe guvernul imperial 
să suprime publicarea acelor documente, cari ar face cu neputinţă 
rămânerea patrioţilor la putere. 


€ 


[20 octombrie 1881] 
Numai noi observasem, la aparițiunea ziarului „Cumpăna“, că foaia 
aceasta e redijată de tineri izraeliți. Scrisă într-o limbă românească deosebit 
de bună și c-o inteligență caldă, foaia s-a ferit până acum de-a atinge 
punctul care-o fi durut-o mai mult, până ce-n sfârşit, în urma mișcării 
antisemitice și a circulării d-lui C.A. Rosetti, ea părăseşte rezerva ce şi-o 
impusese, și arată arama și-și dă în petec, cum am zice. 
După „Cumpăna“, venirea evreilor în ţara noastră a fost cauzată prin 
necesităţile economice ale generaţiei trecute; ei, prin serviciile ce le-au adus 


acestei generaţii, pe cari le ignorăm, şi-au câștigat importanţa actuală. Au 
oferit deci o compensație pentru munca naţională ce i-a susținut. 

Teoria socială a compensaţiei fiind a noastră și neaflându-se în nici un 
manual de politică, ne credem în drept a o esplica. 

Compensaţia nu se dă de cătră o clasă sau de cătră un om decât prin 
muncă intelectuală sau musculară. Munca musculară consistă în producere 
de obiecte de utilitate necontestată, cea intelectuală în facilitarea 
producţiunii acestor obiecte. Din acest punct de vedere vânzarea de rachiu 
de cucută prin sate și colportajul nu ni se par nici a fi produs obiecte de 
utilitate, nici a fi înlesnit producţiunea prin o mânuire mai inteligentă a 
instrumentului de muncă. 

La noi, ca în toate ţările, evreii se prezintă ca un element parazit de 
mijlocitori, a căror activitate, în loc de-a iefteni schimbul de producte, îl 
scumpește în mod artificial şi-l scumpește în aceeaşi măsură în care-l 
monopolizează în mânile lor. Ei sunt, ca element comercial, absolut 
stricăcioși în toate țările; de aceea și vedem că, oriunde se află în număr 
mare, domneşte cea mai mare sărăcie. 

Ei nu împlinesc necesități, ci dau naştere patimelor rele și viciilor, le 
încurajează și le satisfac. Mai mult: evreii par în genere incapabili de muncă 
industrială. Oricât de mulţi ar fi într-un oraș, nu-i vom găsi nici ca 
muncitori în fabrici, nici în ateliere, escepţie făcând de meserii foarte 
ușoare, de caracter femeiesc oarecum. 

Fără îndoială că suportăm urmările generaţiei trecute; dar păcatele, 
inepțiile ei, nu calitățile. A fost inept a crede ceea ce unii credeau, că, 
primind colonii de puri consumatori improductivi, se sporeşte avuţia și 
puterea de muncă a ţării. Și în Statele Unite imigrează oameni; dar toate 
foile europene sfătuiesc pe speculanţi de-a se feri de Stalele Unite. Ele nu 
dau subsistență decât emigrantului producător, ţăranului, meseriașului. 
Omul fără meserie piere acolo. Am cunoscut evrei cari au emigrat din 
Austria în America, iar de acolo au venit în ... România. 

Nu deznaţionalizați trebuiesc evreii, căci foarte puţin ne pasă dacă o 
întreagă rasă consumatoare și improductivă va vorbi sau nu româneşte; ci 
siliți, prin o strictă organizare economică, la muncă, la muncă musculară, la 
producţiune. Atunci se vor deznaționaliza de sine sau vor emigra, iar până 
atunci cată să fie înlăturați absolut de la esploatarea claselor muncitoare, de 
la traficul viciilor şi slăbiciunilor. La muncă Caradalele, Costineştii şi 
Mihăleștii, dar la muncă și evreii. 


lată punctul important al discuţiei. Trebuie să li se îngreuie paraziților 
de tot felul meseria lor. Negoţul cu băuturi spirtoase, colportajul trebuiesc 
mărginite la strictul necesar. Nu specula, munca trebuie să determine mersul 
societății şi înaintarea pe scara socială. 

„Cumpăna“ zice că toate ţările au pe evreii pe cari-i merită, deci și 
România. Noi tăgăduim aceasta. N-am meritat prin nimic nici pe evreii 
noștri, nici Caradalele noastre. Unii imigrați din Rusia și Austria, alții veniți 
din Turcia au avut o influență dezastroasă asupra dezvoltării materiale şi 
intelectuale ale țării noastre. Aceste două elemente, egal de străine, 
intelectual și material egal de sterpe, ne-au adus poporul la sapă de lemn, l- 
au corupt, l-au făcut vicios, precum au adus la sapă de lemn pe ţăranul din 
Galiţia, din Bucovina, din Maramureș, din Rusia de sud. 

Invazii de armate străine și invazii de paraziți străini sunt nenorociri pe 
cari o ţară nu le merită, dar trebuie să le suporte dacă e mică. Nu se poate 
zice despre viile de Cotnar că merită filoxera. 

Noi nu urâm pe evrei, dar nici de vină nu suntem că au fost persecutați 
în alte țări, că au contractat deprinderile de speculă și de parazitism pe cari 
le au acum, și nici putem iubi acest rău elementar ce cade asupra noastră. 
România, nefiind vinovată întru nimic de poziţia trecută a evreilor în țările 
apusene şi răsăritene, nu poate fi obligată a suporta economic şi social 
urmările acelui rău tratament. 

La noi n-au fost persecuţiuni religioase. Sub domniile vechi naţionale 
puţinii evrei formau o breaslă al cărei staroste era rabinul. Breasla aceasta 
avea dreptul public al oricării alte bresle și, prin caracterul chiar al 
instituţiei, membrii comunităţii economice nu se că puteau înmulţi peste 
trebuinţele reale. 

Așa ar fi trebuit să rămâie totdauna. 

În organizarea veche nu încăpeau paraziți. 

În lipsa absolută de organizare socială de care ne bucurăm în urma 
influenţei altor elemente parazite asupra statului a putut însă încăpea o 
mulțime de lume fără căpătâi. 

În momentul în care ne vom hotărî a organiza şi apăra munca naţională 
credem că evreii fără silā vor dispărea încet-încet şi, după vechiul lor 
obicei, vor căuta o altă societate omenească, tot atât de nesănătoasă precum 
e a noastră astăzi şi vor năpădi asupra ei. 

Dar pentru sanificarea noastră e necesar ca să dispară din viaţa publică 
elementele parazite transdanubiene, a căror vină publică e dezorganizarea 


actuală. 

Ceea ce se poate face este încetățenirea elementelor în adevăr 
folositoare, precum tineri învăţaţi, meseriași buni ș.a.m.d. 

Încolo însă naționalitatea română ca oricare alta are dreptul înnăscut de 
a-şi apăra moştenirea ei istorică și munca ei de orice alt element străin. 
Alegerea armelor și mijloacelor atârnă de timp şi împrejurări, și, dacă e 
vorba de păstrarea rasei române pe acest colț de pământ și de întărirea 
caracterului ei şi a felului ei de-a fi, nici o armă nu este rea întrebuințată la 
timpul cuvenit. 


€ 


[21 octombrie 1881] 

Aflăm în „Românul“ de azi un lung articol privitor la cestiunea izraelită. 

Îl reproducem ca probă de completa lipsă de idei în privirea măsurilor 
ce cată a se lua în contra invaziei. 

Foaia guvernamentală constată invazia, arată relele ei, se plânge de ea și 
totuși nicăiri nu indică un singur mijloc pentru a întâmpina răul. Culmea 
ridicolului e desigur apelul ce-l face evreilor împământeniţi de-a opri 
imigraţinea din Rusia. 

Dar iată-l aproape întreg. Ex ungue leonem. 


„„„indicarăm zilele trecute datoria ce credem că au, după noi, acei dintre evrei cari 
se zic români, cari iubesc cu adevărat ţara și pe poporul român. 

Aceștia, pe când pretutindeni erau goniți, pe când mai nicăieri nu găseau azil și 
protecţiune pentru viața ş-averea lor, au aflat în România nu numai azilul ci mijlocul 
d' a propăşi, d' a se 'navuţi. 

Ei știu deci, prin esperienţa ce au, că niciodată fanatismul religios n-a pătat inima 
poporului român; că niciodată persecuţiuni religioase nu s-au văzut pe ospitaliarul 
pământ al României; 

mai știu că, cu toate acestea, nici o ţară pe lume n-a fost mai insultată, mai 
batjocorită decât România sub pretestul mincinos și infam al persecuţiunii religioase; 

ştiu încă — căci trăiesc aci şi văd lucrurile cu ochii lor — că, pe când pe d'o parte 
se striga că erorile veacului de mijloc se esercită aci 'n contra evreilor, pe de altă parte 
coreligionarii lor soseau în valuri dese şi groase în ţara noastră, dovedind astfel prin 
fapte că nu e nimic adevărat din acuzările făcute, căci dacă ar fi fost adevărate, fie 
numai în parte, acele acuzări, invaziunea s-ar fi curmat, de vreme ce nimeni nu se 
duce cu dragă voie la rău, la persecuţiune. 

Fi bine, când situaţiunea este astfel, când mai cu osebire ţara — înecând 
simțământu-i de demnitate pe drept revoltat — a uitat și iertat toate calomniile ce i s- 


au adresat ş-a pus pe evrei p-aceeași linie cu oricare român născut și crescut sub un 
regim străin, am crezut şi credem că va fi venit şi pentru evrei timpul d' a dovedi că 
iubesc adevărat ţara, că se interesă de viitorul ei, că sunt și prin fapte români, cum au 
fost recunoscuţi de drept de către poporul român. 

D-aceea am amintit evreilor zilele trecute datoria, ce au; le-am indicat cum, după 
părerea noastră, ar putea și dânşii dovedi iubirea ce trebuie să aibă pentru națiunea 
română şi pentru pământul ei. 

Invaziunea ebraică urmează. 

Autoritățile — cu toate măsurile luate și care i-au pus mari stavile — nu pot totuși 
a o opri cu desăvârşire. 

Într-adevăr, când graniţele sunt atât de întinse și deschise, când vecinii vor să se 
scape de vagabonzi, e uşor a-nșela vigilenţa ş-a ajunge la scop. 

Dacă evreii din ţară n-ar închide ochii, dacă ei n-ar primi pe fugarii și pe goniții 
din alte părți, măsurile luate d-autorităţi ar fi d-ajuns pentru a opri invaziunea. 

Împlinirea acestei datorii, ce-n oricare ţară este impusă prin inimă și prin interes 
fiecărui cetățean, avem dreptul să cerem și noi de la izraeliți. 

Mai este un rău. 

Nepăsarea, cetățenilor, a guvernelor din trecut şi p-alocurea — mai cu osebire 
peste Milcov — o ne 'nfrânată poftă de câștig, au ajutat la năpădirea satelor de către o 
mulțime de străini cari n-au nici o meserie şi se fac numai cârcimari şi esploatatori ai 
sătenilor. 

Avem legi care lovesc această esploatare chiar în cauza ei: opresc stabilirea în 
sate a acestor oameni. 

Găsesc oare evreii deveniți români că ei nu sunt datori a lucra pentru a pune capăt 
acestei stări de lucruri, şi ilegale, şi păgubitoare poporului român? 

Ne mulțumim şi d-astă dată numai a pune întrebarea. 

Aşteptăm răspunsul de la fapte și numai de la fapte, căci omul se judecă după 
fapte, ca pomul după roade. 

În istoria noastră naţională, în lupta pentru bine ș-adevăr, găsim numele unui 
evreu, Rosenthal, care a luat parte la revoluţiunea de la 1848, a luptat ş-a suferit 
pentru țară, pentru drepturile şi fericirea ei. 

Cine sunt actualii? 

Nu-şi va găsi oare soți ai lui Rosenthal? 

Aşteptăm răspunsul faptelor și numai al lor. 


Noi repetăm părerea rostită de mai multe ori, că în contra invaziei 
necontenite de elemente străine improductive nu există decât un mijloc 
temeinic: organizarea economică și socială a poporului românesc însuşi. 
Ramurile noastre de muncă trebuie să se organizeze în corpuri autonome ca 
să reziste una câte una și toate la un loc introducerii clandestine, năvălirii 
elementelor esploatatoare și improductive. Cu „jalnica tragodie“ a fratelui 
Rosenthal nu se face treabă. S-ar mai putea afla încă o sută de Rosenthali 


bine intenţionaţi, și nici nu ne îndoim că se vor fi aflând, fără ca activitatea 
lor să poată abate un rău social carele nici nu răsare măcar din propriile 
noastre păcate, ci din criza socială a unui popor cu mult mai numeros decât 
al nostru, al celui rusesc. 

Cu micul bagaj de idei egalitare și liberale de la 1848, lipsite cu totul de 
razimul ştiinţei, nu se rezolvă cestiuni de talia acesteia; de aceea nici 
credem pe roșii în stare de a găsi în magazinul lor de masalale, de stindarde 
tricolore, cocarde şi ... bombe orsini, o armă capabilă a da soluţiune unei 
cestiuni sociale. 


€ 


[22 octombrie 1881] 

„Românul“ a 'nceput să devie interesant. 

„L'Independance roumaine“ publicase vro dare de seamă despre 
torturile suferite de țărani în vrun punct al țării, torturi cari sunt de-a dreptul 
o unealtă de guvernământ al partidului roşu, iar un ziar italian a reprodus 
acea dare de seamă, formulând o opinie foarte aspră asupra stărilor de 
lucruri din România. 

— Vai de mine — strică „Pseudo-românul“ — cum să se scrie 
asemenea lucruri ca să le afle străinii? Ce opinie ş-or face de noi? 

lată singurul punct vulnerabil al pseudoromânilor noştri: ruşinea de 
străini, teama de ei, un foarte slab surogat pentru frica lui Dumnezeu și 
adevărata iubire de țară. 

Precum am tradus fără a pricepe legile și regulamentele noastre din 
limbi străine, precum toată îmbrăcămintea noastră, începând de la pălărie şi 
sfârşind cu ţintele bătute în talpa gheții, totul e introdus din străinătate, 
precum introducem chiar făină şi unt de peste graniță, tot astfel opinia ce-o 
au despre noi străinii e singura considerație serioasă pentru politicianii 
noștri. 

La dreptul vorbind opinia rea a lumii despre „cutare“ e foarte 
indiferentă pentru el dacă stă bine. Din contră, oricât de bună opinie ar avea 
cineva despre „cutare“, dacă el stă în adevăr rău părerea altora nu-i ajută 
nimic. Singurul lucru ce se poate cere e ca lumea să aibă o opinie exactă 
despre o naţiune, ca și despre un om. 

Ei bine, cine ne-ar numi barbari ar greși oare? 


N-ar greşi deloc. Cine dintre români are o cultură adevărată acela va fi 
tot de opinia aceasta şi singura sa părere de rău, precum şi a noastră, ar fi că 
nu suntem destul de barbari, având tăria și fecioria de simţiri ale barbariei, 
ci că avem numai viciile civilizaţiei pe de o parte, numai viciile barbariei pe 
de altă. „Semibarbari“, iată termenul tecnic pentru starea noastră, pe care un 
istoriograf modern îl va și întrebuința, cunoscând că această stare e de o 
sută de ori mai rea decât barbaria, nevorbind de răutatea ei în alăturare cu 
adevărata civilizaţie. 

Dar, pentru numele lui Dumnezeu, văzutu-s-au undeva în lume, 
neesceptând China, Japonia, statele nigritane ale Africei, o stare economică 
mai rea, mai mizerabilă decât aceea a ţăranului nostru de la șes și munte? 
Văzutu-s-au ţară agricolă, înzestrată de natură c-o bogăţie de-a dreptul 
miraculoasă, în care locuitorii să moară de foame precum au murit în 
realitate în anii trecuţi în unele judeţe de munte? 

Există ţară în Europa în care decreşterea populaţiei să fie atât de mare 
ca la noi? Văzutu-s-au o descompunere a obiceielor casnice și publice în 
gradul în care există la noi? 

Și când ne întoarcem la pseudocultura noastră și vedem pe bulgarul 
Mihălescu, cu patru clase primare, administrând o ţară de oameni și punând 
prefect pe un Chiriţopol, care a fost slugă, fecior în casă; când vedem alte 
patru clase primare, pe vestita vivandieră a regimentului de muschetari din 
Moldova, pe onor. Costinescu, redijând una din cele mai răspândite foi, 
„Pseudo-românul“, când vedem nulitatea și ignoranţa servind ca titlu de 
recomandaţie pentru înaintare pe scara socială nu ne convingem că suntem 
arhibarbari? 

Când am întreba ce și cât se citeşte în România am rămânea încremeniţi 
de mizeria intelectuală. 

Există bunăoară un singur lexicon aproape complet al limbei române, 
operă de fond de mare valoare, cu toate mancurile ei de amănunte, 
lexiconul d-lui Cihac. Meritul acestei opere e cu atât mai mare cu cât 
volumul I e cea dendâi încercare reușită a unui dicționar comparativ al 
limbilor romanice luând de temei limba română. Îndoit merit. 

Câte exemplare au vândut autorul român în România? Două sau trei ni 
se pare, un număr cu totul ridicol. Toată ediţia a fost cumpărată de franceji, 
engleji, germani. 

Dar întrebe-se Alecsandri ce-a câştigat cu operele lui, din cari multe 
sunt nemuritoare, și câţi l-au citit? Întrebe-se Odobescu ori Hasdău câți 


cititori află în România? Oamenii vor da din umere şi vor râde. Dacă nu i-ar 
încuraja dragostea de muncă, și de obiectele ce le tratează, dacă nu i-ar 
încuraja străinătatea prin prețuirea dreaptă a celor ce scriu, desigur ş-ar 
arunca scrierile în foc. Pentru pătura superpusă de civilizaţie greco bulgară 
de la noi nu există nici limbă, nici ştiinţă, nici literatură românească. 

Dar poate să aibă străinătatea o opinie atât de rea de noi precum o 
merităm? Intră în imaginaţia străinătăţii publicişti ca d-alde Carada, 
Fundescu, Basarabescu ș.a., învăţaţi ca Cernătescu, Crăciunescu ș.a., 
generali ca Cernat, directori de bancă naţională ca Costinescu, directori de 
minister ca S. Mihălescu, miniştri ca Giani, viceprezidenţi de adunare ca 
Sihleanu? 

Este imaginabilă starea aceasta de lucruri și se poate ea însemna altfel 
decât cu numele celei mai complete barbarii? 

O! uniforme frumoase, craidoni scoşi din cutie şi cocote îmbrăcate după 
cea din urmă modă, bărbaţi muieri cari se sulemenesc fiind miniştri, astea le 
avem cu de prisos. Dar realitatea este completă ignoranță și corupţie sus, 
neagră ignoranță şi adâncă mizerie jos. 

Ș-acesta e poporul nostru românesc? Poporul nostru de acum 50-60 de 
ani, de-o sănătoasă barbarie, de-o rară deșteptăciune de minte, dăruită de 
Dumnezeu, de-o mare vigoare a inimei, grăitor de adevăr, vesel, muncitor, 
ironic, des braves gens cum zicea principele de Ligne acum o sută de ani? 

Nu mai e de recunoscut. Nici Matei Basarab, nici Dimitrie Cantemir al 
său nu l-ar mai recunoaște dacă s-ar ridica din morminte. 

Și de unde vin toate acestea? 

Opinia noastră rămâne statornică. Pe deasupra poporului nostru s-a 
superpus o pătură străină fără tradiţii, fără patrie hotărâtă, fără naţionalitate 
hotărâtă, care ne-a escamotat lucrul cel mai scump pe care un popor îl are: 
simţul său istoric, simţul de dezvoltare continuitivă şi organică, acel simţ 
pentru care în fiece an avem o zi mare: Moșii. 

Moşii — patres, moșia — patria, cu orânduielele lor bune și drepte, cu 
limba lor spomică și bogată, cu moștenirea lor intelectuală și socială 
întemeiată pe o mare epocă eroică şi pe-o dezvoltare normală şi sănătoasă, 
iată ceea ce nu mai avem și de-aceea civilizația Caradalelor seamănă cu cea 
adevărată precum ar semăna o servitoare a Venerei vulgivage c-o 
împărăteasă. 

[23 octombrie 1881] 

Bate șeaua să priceapă iapa, cum am zice. Există o frumoasă povestire 
românească despre un țăran de munte care vorbea cu Vasile Vodă Lupul 
numai aşa, pe de lături, fără ca unul din curteni să-i înţeleagă. Munteanul se 
prefăcea că-i cam nea 'ntr-o parte, vorbea în pilde şi în parimii; numai Vodă 
înţelegea tot. 

Aşa „Pseudo-românul“ de azi se preface că-i naiv, spune într-adins la 
platitudini despre valoarea bunelor relațiuni între popoare, despre pacinica 
lor dezvoltare și alte lucruri de acestea, foarte adevărate, dar cinsprezece la 
o para şi zece pe d-asupra de dăruială, nu pentru a umplea coloanele și spre 
trecere de vreme, ci spre a îndrepta ascuţișul altîncotro, precum vom arăta 
mai jos. 

Tema de azi a ziarului oficios o constituie cuvintele rostite de d. de 
Kallay în delegaţiunea austriacă. Fără îndoială șeful de secție maghiar, 
însărcinat cu conducerea interioară a Ministerului de Esterne, cu afacerile 
curente oarecum, nu crede de cuviință a spune ceva pozitiv în cestiuni a 
căror rezolvare nu atârnă de d-sa. Vorbe ca „relațiunile întreținute de 
monarhie cu puterile străine sunt escelente“ sau „datoria guvemului e de a 
grăbi rezolvarea cestiunii Dunării în sensul Tractatului de la Berlin“ sunt cu 
totul formale și nu pot ascunde nici un cuprins pozitiv. O putere mare, 
semnatară a Tractatului de Berlin, n-o să declare prin gura d-lui de Kallay 
că vrea să calce Tractatul de la Berlin sau să-l ocolească. Dacă în adevăr e 
vorba de Tractat astfel cum îl pricep toţi, cestiunea e rezolvată gata şi nu 
mai e de datoria nici unui guvern de-a grăbi rezolvarea. 

Ni se pare deci că altceva e la mijloc. 

Reproducem câteva pasaje din „Românul“. În fagurul de miere al 
poveţelor de pace date universului se ascunde un ghimpe rău. 


Acest răspuns (al d-lui de Kallay) dovedește pe de-o parte câtă atenţiune dau 
chiar puterile mari relațiunilor cu străinătatea, iar pe de altă parte ce înrâurire au 
aceste relațiuni — când sunt amicale — pentru mersul pacinic al popoarelor... 

În familia statelor, deşi interesele unora sunt opozite cu cele ale altora, se lucrează 
pentru apărarea acestor interese mai cu osebire pe calea înțelegerilor amicale. 

Aceasta este norma în genere urmată și rezultatele practice ce ea a dat adese 
amintesc zicătoarea: 

Mai bine o învoială strâmbă decât o judecată dreaptă. 

Când popoarele au părăsit-o tunul singur a mai avut cuvântul. 

...orice stat, fie mare, fie mic, și mai cu osebire când e mic, trebuie a căuta — 
mai cu seamă în unele situaţiuni — să înnoade, să menţie și să cultive bune relaţiuni 


cu puterile străine. 

Astfel, făcând statele mici cum fac cele mari, și-ar putea mai lesne și mai cu 
succes apăra interesele pentru că dorința lor cunoscută d' a mănţine bunele relațiuni 
le-ar atrage bunăvoință sau măcar o atențiune conciliantă din partea celor cu care ar 
avea interese de discutat. Relaţiunile acestea amicale se nasc, se mănţin şi se strâng nu 
numai prin tratările diplomaților, ci și prin întrevederile monarhilor. 

„„„când regele întreprinse o călătorie în Europa ziarele opozițiunii nu găsită decât 
cuvinte de dezaprobare, ba încă: de acuzare. 

Orbite nu ştim de ce interese, ele tăgăduiau întrevederii suveranului nostru cu 
suveranii străini orice înrâurire asupra bunului mers al afacerilor ţării, asupra 
apărării şi garantării intereselor ei. 

Sperăm însă că faptele la care asistăm cu toții de câtva timp o vor fi convins c- 
adânc înșelată era în procederile ei și mult câștigă reciproc statele păstrând bune ș- 
amicale relaţiuni unele cu altele și suveranii între dânşii. 

Această 'ndegetare făcută, ca 'ndeplinirea unei datorii patriotice şi de conștiință, 
să trecem la a doua parte a discursului d-lui de Kallay. 


Ba zău, să nu mai trecem la a doua parte a discursului d-lui de Kallay. 
Cu acea perfidie proprie scriitorilor de la „Românul“, în șirurile de mai sus 
se zice: 

Opoziția tăgăduia călătoriei suveranului orice înrâurire asupra mersului 
afacerilor ţării, a apărării şi garantării intereselor ei. 

E adânc înșelată opozițiunea. 

Ne 'mdeplinim o datorie patriotică și de conștiință arătând că 
opozițiunea s-a amăgit. lată dar cum c-un cusur subțire „învoiala strâmbă“ 
pe care „Românul“ o preferă „judecății drepte“ s-aruncă în spinarea 
suveranului, ca și chestia Stroussberg, deși tot roșii erau şi atunci la putere. 

„Învoiala strâmbă“ preferabilă „judecății drepte“ e regularea cestiunii 
Dunării. Îndealtmintrelea n-am înţelege ce „datorie patriotică şi de 
conştiinţă“ ar fi avut „Românul“ de-a face asemenea degetare? Asta nu 
înseamnează nimic alta decât că, din nou, vor să descarce vina Boerescu- 
Brătianu pe umerele iresponsabile ale regelui, joc vechi, cunoscut, însă 
foarte păgubitor ţării de vreme ce M. Sa nu poate servi de adăpost unor 
consiliari a căror alegere, după înseși des repetatele perorări ale 
„Românului“, atâmă de „naţiune“. 

C-un cuvânt, în toate aceste tirade oncţioase dar saturate de viclenie nu 
vedem decât intenţia de-a se descărca, de-a se ascunde după o personalitate 
iresponsabilă şi ... de-a rămânea la putere chiar cu preţul Dunării, prin 
învoială strâmbă. 

Învoială? 


Dar dreaptă, strâmbă, cum o fi, în ce consistă învoiala? Ce se oferă — 
strâmb ori drept — în schimb pentru dreptul incontestabil al țării? Malul 
stâng al Dunării de la Porţile de Fier până la Galaţi este fără îndoială al 
nostru. Navigaţiunea Austriei e în adevăr însemnată; dar societatea de 
navigațiune pe Dunăre are un privilegiu limitat: obligaţiunea ei primitivă 
era de-a da în proprietatea statului clădirile ce le va fi făcut pentru uzul ei 
timporar pe pământul nostru: o companie engleză sau franceză poate intra 
în drepturile ei, mai târziu una română poate. 

Ce se oferă în schimb, asta-i întrebarea? 

Cu această întrebare însă începe şi lipsa de idei a foii guvernamentale. 

Căci strâmbă de-ar fi învoiala, de s-ar da adecă mai puţin ca 
compensație pentru ceea ce ni se cere, totuși compensație trebuie să existe, 
căci altfel nu este învoială nici strâmbă, nici dreaptă, ci uzurpaţiune pură. 
Compensaţia aceasta trebuie — dacă nu alta — să cântărească cel puţin atât 
cât pericolul la care ne-am espune în cazul când, intrați pe clima 
concesiilor, am trezi o veche rivalitate în Orient care, prin contrapunerea de 
azi, e neutralizată până la un punct oarecare. 


€ 


[25 octombrie 1881] 
„Pseudo-românul“ în „semibarbaria“ lui are, se 'nțelege, defectul acestei 
stări intelectuale; nu e în stare a pricepe termenii tecnici cu cari operează și- 
i întrebuințează pe dos. Am arătat în unul din numerile trecute cauzele cari 
ne fac a stabili, pentru epoca din urmă a istoriei țărilor noastre, că e o stare 
de semibarbarie de o sută de ori mai rea decât barbaria adevărată, și, se 
'nțelege, fără proporţie de rea faţă de civilizația adevărată. 
„Pseudo-românul“, care nu cunoaște termenul „semibarbar“ şi nu-i ştie 
însemnătatea, dă următorul înțeles cuvintelor noastre: 


Poporul (spun conservatorii) au făcut un pas spre progres: din barbar acum 50-60 
de ani, a devenit semibarbar, adică pe jumătate barbar, pe jumătate civilizat. 

Acest pas făcut spre civilizațiune — şi aci vorbim în teza pretinşilor conservatori 
— în loc de a fi un bine, căci lumea-ntreagă spre civilizare merge, la civilizare 
ținteşte și-și încoardă toate puterile spre a ajunge, e un rău mare, e nefericirea 
poporului român. 

Asemenea afirmări nu se discută. 


Hotărât că nu se discută ceea ce zice „Românul“, de vreme ce nici am 
zis, nici am putut afirma vreodată platitudinea că semibarbaria e un pas 
spre progres, spre civilizaţie, că e o jumătate de civilizaţie. 

Niciodată. Semibarbaria e o stare de degradare, un regres, este 
corumperea unui popor primitiv prin viciile unei civilizaţii străine. 

Un popor barbar e bunăoară religios. Civilizarea lui religioasă adevărată 
vine atunci când, prin progresul lent al propriei sale maniere de-a vedea în 
materii religioase, credințele formale, adesea superstițioase, se schimbă în 
convingeri morale. Dar când el admite de la alt popor numai ștergerea 
credinţei formale, fără a o înlocui prin convingerea morală şi religioasă, el 
rămâne şi fără una și fără alta; are numai răul civilizaţiei și răul barbariei, e 
semibarbar. 

Un popor barbar îşi are industria lui de casă, meseriile lui, activitatea lui 
economică sănătoasă, deşi primitivă poate. Când el, în loc de a da 
dezvoltare propriei sale munci, cumpără obiectele gata de la străini, fără a 
învăţa cum să devie el însuși în stare de-a le produce, e semibarbar. 

Civilizaţia adevărată a unui popor consistă nu în adoptarea cu deridicata 
de legi, forme, instituţii, etichete, haine străine. Ea consistă în dezvoltarea 
naturală, organică a propriilor puteri, a propriilor facultăţi ale sale. Nu 
există o civilizație umană generală, accesibilă tuturor oamenilor în acelaş 
grad şi în acelaş chip, ci fiecare popor îşi are civilizația sa proprie, deşi în ea 
intră o mulțime de elemente comune şi altor popoare. 

Există deci o civilizație franceză, una engleză, una germană, una 
italiană. Nu există însă o civilizație română și, dacă sunt începuturi, ele sunt 
cu totul individuale și n-au a face nimic cu dezvoltarea generală a lucrurilor. 

Trecerea adevărată nu e de la barbarie la semibarbarie, căci asta e o 
trecere spre rău, ci de la barbarie la civilizaţia adevărată. Semibarbaria nu 
este o stare, organică sau necesară, ci e o boală, un regres, o stare de 
slăbiciune şi de mizerie. Dacă pe acest pământ va exista vrodată o 
civilizaţie adevărată va fi aceea ce va răsări din elementele civilizatorii 
vechi. Nu de greco-bulgara subțire și nazalizată a secolului fanarioţilor se 
va lega progresul limbei noastre, ci de începuturile sănătoase ale unui 
Urechi sau Miron Costin; nu de traducerea de legi străine atârnă civilizaţia 
juridică, ci de perfecţionarea și completarea vechilor și propriilor începuturi 
de legislaţiune și viaţă juridică. Din rădăcini proprii, în adâncime proprii, 
răsare civilizaţia adevărată a unui popor barbar; nu din maimuţarea 
obiceielor străine, limbelor străine, instituțiunilor străine. 


Poate că popoarele slave ale nordului și mijlocului Germaniei sunt mai 
civilizate „ca oameni“ decum erau în starea primitivă; dar ele nu mai sunt 
slave; au pierit în poporul a cărui civilizaţie au primit-o. Populaţiile tatare 
ale Rusiei sunt mai civilizate ca „oameni“ azi decât sub hanii lor. Dar nu 
mai sunt tatare; ele au pierit ca existență proprie din momentul în care au 
primit modul de-a fi al unui alt popor. 

Semibarbaria nu este dar un progres, ci un regres din punctul de vedere 
naţional şi politic. 

„Românul“ mai pretinde că barbaria actuală ne-a dus în așa scurt timp la 
independenţă și la regat, la libertate şi la conștiința de sine, la progres și la 
avere. 

lată lucruri ce le tăgăduim. 

Pro forma independenţi, plătim un tribut de sute de ori mai mare decât 
cel vechi; libertatea populaţiunilor noastre este, după date statistice 
autentice, sinonimă cu libertatea de-a muri de mizerie; progresul și averea 
se află în realitate nu la elementul care etnic şi istoric e singurul element în 
adevăr românesc, ci la ... românii „Românului“, la acea pătură superpusă 
de populaţie străină incapabilă de-a pricepe poporul nostru, incapabilă de a- 
l iubi. 

Barbarie și civilizaţie stau laolaltă în raportul în care stă ghinda 
stejarului cu rădăcinele, trunchiul, creşterea ulterioară. 

Semibarbaria e altceva, e o boală produsă prin mediu străin, 
decrepitudinea ce s-ar produce plantând un stejar la loc băltos și mlăștinos 
şi supunându 'l la regimul salciei comune. Ei, nici salcia pom, nici 
Caradalele români. 

Deci orice civilizație adevărată nu poate consista decât într-o parţială 
întoarcere la trecut, la elementele lui bune, sănătoase, proprii de dezvoltare. 


€ 


[26 octombrie 1881] 

Cu privire la cestiunea izraelită, reîmprospătată în timpul din urmă prin 
imigraţiunea din Rusia, pricinuită de măsurile guvernului şi de răscoalele 
populare de acolo, „Fraternitatea“ scrie cu cunoștință de cauză următoarele: 


Era un timp pe când România a fost Eldorado al tuturor refugiaților și asupriților 
din toată lumea. A domnit aci o toleranță religioasă cât se poate de largă și 


nemărginită, traiul a fost patriarhal, toate trebuinţele vieţei ieftine ca nicăieri, poporul 
blând şi fără egoism. De aceea au venit în ţară lipovenii, bulgarii, grecii, ungurii şi 
izraeliții, mai cu seamă după revoluțiunea din 1848. Astăzi lucrurile s-au schimbat. 
România, vrând să intre cu pași repezi în sânul statelor apusene, s-a dezbrăcat de 
multe moravuri şi deprinderi din trecut; egoismul sub numele de apărare naţională (?) 
a inspirat multe restricțiuni, încât străinii nu mai privesc România ca pe o ţară unde 
pot să găsească fericire și un trai bun, mai ușor decât acolo de unde au să vie. Noi unii 
suntem convinşi cum că numărul străinilor care vin acuma în ţară pentru a se stabili e 
cu mult mai mic decât era odinioară şi, dacă guvernul ar poseda date statistice, s-ar 
putea dovedi aceasta într-un mod autentic și neîndoios. 

Mai mult, nu numai starea străinilor s-a îngreunat, dar chiar cei indigeni sunt 
astăzi mai împovăraţi decât erau în trecut, având să contribuie cu toţi la crearea unor 
instituţiuni costisitoare şi necunoscute altădată. Această schimbare a lucrurilor noi 
izraeliții o simțim mai adânc decât ceilalți locuitori ai ţării; starea noastră, e mai 
nefavorabilă decât a creştinilor, fiindcă noi suntem priviți fără cuvânt de inimici și 
tratați cu bănuieli şi neîncredere. Dacă nu din alt interes, cel puţin de milă și îndurare 
vom opri pe coreligionarii noştri să nu vină în România, deoarece ei poate nu vor găsi 
aci ceea ce poate aşteaptă. Făcând României, după cum se cere, un serviciu, întru cât 
o ferim de elemente străine cari nu sunt binevăzute, rămânem și buni izraeliți când 
povăţuim şi arătăm coreligionarilor noştri cari vor să intre în țară ca să se întoarcă mai 
bine de unde au venit, deoarece în România nu vor avea să sufere și să muncească mai 
puţin decât oriunde. Traiul s-a scumpit, toți fără osebire sunt recrutați pentru armată, 
statul şi comuna cere lumii dări care de care mai grele, apoi izraelitul e şi împiedicat 
cât priveşte domiciliul și negoțul. Ce caută dar între noi izraeliții din țările vecine, 
unde nu e o stare mai rea? Se mai zice că, din cauza numărului mare al izraeliților 
aflați în ţară, nu se poate îmbunătăţi starea lor. Şi aci ne lipsesc date autentice. Unii 
susțin că România are 600.000, pe când alţii, cu mai mult temei, zic că sunt numai 
aproape 250-300.000 de evrei. Dacă numărul cel mare e cauza nenorocitei noastre 
situațiuni păcătoşi am fi de n-am da concursul nostru ca acest număr să nu se 
mărească. 

Aşadar, făcându-se chiar abstracţiune de simțăminte patriotice, interesul nostru 
propriu ne sileşte să punem stavili întru cât depinde de noi spre nevenirea cu grămadă 
a evreilor din alte țări. Bazându-ne pe asemenea motive nu poate fi nimenea care se va 
îndoi că, promisiunea și voința noastră de-a feri ţara de elemente vătămătoare e 
sinceră și leală. 

Întrebarea e: în ce mod pot satisface evreii cererea „Românului“ repetată în 
numărul de 19, 20 ale curentei? Noi credem că, guvernul — presupunem că, ceea ce 
cere „Românul“ e și dorința guvernului — nu va ajunge la acest scop şi nu poate 
conta pe toţi izraeliții — şi toți trebuie să conlucreze ca să se atingă această țintă — 
fără reorganizarea congregaţiunilor izraelite, după cum sunt organizaţi armenii și toate 
afacerile lor religioase, sub un control sever și conştiincios din partea primăriilor 
locale. Astăzi guvernul n-are la cine să se adreseze vrând să execute o măsură relativ 
la evrei, n-are pe cine să facă responsabil dacă o măsură luată nu aduce roadele 
aşteptate. Organizându-se asociaţiuni religioase la izraeliți cu scopul hotărât de a 


satisface trebuinţele cultului, de a răspândi cultura și de-a deștepta și dezvolta 
simțiminte patriotice, toate aceste dificultăți vor dispărea. Lipsa acestor corporațiuni 
face ca toate măsurile guvernului relative la vagabonzi să degenereze în persecuţiuni 
contra evreilor, nu numai în contra celor intraţi pe furiș, ci și în contra unor evrei cari 
sunt stabiliți demult sau chiar născuţi în țară. 

Evreii, luându-și asupră-le sarcina grea de a da guvernului concursul lor întru a 
opri intrarea celor goniți din alte părţi în țară, desigur că se vor expune la multe vorbe 
şi reproşe neplăcute; totuși nu vor înceta a fi la îndemâna guvernului, văzând că prin 
aceasta s-a dezbrăcat de neîncrederea ce nutrește în contra-ne, nu tolerează ca 
organele lui inferioare şi uneori chiar și cele superioare să lovească pe nedrept în 
interesele izraeliților indigeni; cu un cuvânt, când se vor convinge că guvernul vrea 
numai depărtarea adevăraților vagabonzi, dar nu caută a asupri și a înjosi pe toţi evreii 
din ţară fără osebire. Evreii nu voiesc a deveni un fel de șpioni și polițai; ci, lucrând 
spre binele ţării, cer să li se dea ocaziunea și posibilitatea de a se hrăni ca toți 
locuitorii țării într-un mod omenesc și onest. 

Vom merge și mai departe, vom îndupleca pe evrei ca să nu fie cârciumari la sate, 
ce după legile în vigoare nu pot fi, când li se va îngădui a îmbrăţișa o altă ocupaţiune, 
de pildă de a deveni agricultori, fie chiar în Dobrogea. Însă să nu ni se ceară aceasta 
când nu suntem în stare de a le recomanda o altă îndeletnicire. Astăzi lucrurile au 
ajuns până acolo încât abia este o ocupaţiune în care evreii să nu fie împiedicaţi prin 
fel de fel de restricțiuni. Junimea studioasă n-are nici o speranţă de a putea aspira la 
un post, fie într-un institut de învățământ ori de altă natură; când soldaţii voluntari 
sunt depărtați de armată, debitul de tutun şi băuturile spirtoase e oprit, şederea prin 
sate chiar ca prăvăliași nu se acordă de către unele organe ale guvernului. Ce să fie, ce 
să facă dar evreii? Acuma suntem lipsiţi de posibilitatea de a ne folosi de cunoștințele 
noastre intelectuale, suntem opriţi o ne bucura de esperienţele noastre practice, încât 
nu ne rămâne decât desperarea. 


Ceea ce spune „Fraternitatea“ e în mare parte adevărat; e exact și o ştim 
din esperiență personală că la 1844, la 1848 chiar, ocaua de carne costa 
patru parale, ocaua de pâne și mai puţin. Și cu toate acestea prețurile se vor 
părea mari când vom adăoga că ele nu se obțineau decât prin monopol 
comunal. 'Tăiarea de vite era un monopol comunal precum și coacerea pânii. 
Chiar din aceste patru parale două erau ale comunei, erau o dare indirectă 
percepută de la consumatori. 

Cine au scumpit traiul în România? Neapărat înmulțirea consumatorilor 
impreductivi, reprezentată mai cu seamă prin elementul izraelit. 

Tocmai înainte de 1848 — nu în urma lui — deci pe vremea boierilor, 
starea izraeliților era egală cu a celorlalți cetățeni, nemaipomenind că 
familiile vechi izraelite — familia Daniel bunăoară din laşi — era 
considerată ca familie boierească în rând cu oricare alta. Oameni nu tocmai 


bătrâni ţin bine minte ce onorabili din toate punctele de vedere erau 
„puținii“ membri ai comunităților izraelite. Prin invazia pe scară mare a 
elementului rusesc și galițian toate relaţiile vechi, frumoase, întemeiate pe o 
absolută bună credinţă reciprocă s-au descompus. Invazia unui element 
improductiv a scumpit traiul. Elementul improductiv trebuind să trăiască de 
undeva, neapărat că s-a folosit de puţina cultură a claselor de jos pentru a 
trezi în ele vicii și a trăi din satisfacerea acestor vicii. lată cum s-au născut 
cestiunea izraelită, o cestiune comună nouă Rusiei de sud, Galiției, 
Bucovinei, Maramureşului și unor anume regiuni din Ardeal și Țara 
Ungurească. 

Propunerea de agricolizare, de colonizare a Dobrogei cu izraeliți cari să 
devie plugari, ar fi în adevăr bună şi admisibilă. Pământul aluvial al gurilor 
Dunării e de o fertilitate nemăsurat de mare și aproape vergin. Politica 
esperimentală fiind permisă în asemenea împrejurări, propunerea 
„Fraternităţii“ are sorţi de-a fi admisă de politici bine cugetători. Îndoiala 
noastră este alta. Nu credem că evreii se vor agricoliza, în afară de unele 
escepţii. Deprinderi contractate în curs de secole se şterg cu anevoie. Dar o 
încercare, cât de costisitoare chiar, ar fi de recomandat, ca să vedem 
limpede ce rezultate ar aduce. 


€ 


[29 octombrie 1881] 
De câte ori poziția cancelarului Germaniei era îngreuiată prin 
mecanismul parlamentar el amenința cu demisia şi Parlamentul, vrând- 
nevrând, se mulcomea. În adevăr partidele germane voiau să aibă influență 
asupra politicei principelui cancelar, însă în genere erau prea patriotice 
pentru a nu desista de la cererile lor de câte ori creatorul unității Germaniei 
ar fi amenințat cu aruncarea sarcinei sale. Prea nouă sunt întocmirile 
împărăției și prea şubrede poate pentru ca să nu aibă nevoie de consolidare 
prin acel care le-a dat naştere. Acum însă telegraful ne comunică un estras 
din ziarul „Post“, organ adeseori inspirat din sferele cancelarului, prin care 
se arată că acesta ar fi declarat că e obosit de-a fi ținta tuturor răutăților, 
înjosirii, calomniei, suspiciunii invidioase a unei populaţii de 45 de 
milioane. Majoritatea parlamentară, compusă din centrul catolic și 
progresiști, ar putea în adevăr să-l răstoarne și principele va fi căutând să 
previe acest eveniment dându-și singur demisiunea. Nu e lesne de crezut că 
cel mai mare om de stat al secolului nostru ar fi dispus a-și părăsi locul său 
fără a încerca toate mijloacele pentru a paraliza urele îndreptate în contra sa. 
De aceea se poate ca articolul ziarului „Post“ să nu fie decât o încercare de 
a pune în vederea opoziției germane nemăsurata responsabilitate ce și-ar 
asuma-o când cancelarul s-ar decide a-și muta sarcina pe umerii ei. 


€ 


[29 octombrie 1881] 

Deşi în cestiunea Dunării buna dreptate e în partea României într-un 
mod atât de neîndoios încât ziarele vieneze chiar sunt silite de evidență s-o 
recunoască, știrile din urmă, ce fac a se prevedea soluțiunea finală, ne sunt 
cu toate acestea nefavorabile. 

„Le Renseignement parisien“, ziar ce pare a sta în oarecari relațiuni cu 
guvernul nostru, e, precum se va vedea mai la vale, informat că guvernele s- 
au învoit a institui Comisia Mixtă, care nu numai că nu e prevăzută în 
Tractatul de la Berlin, ci a fost înlăturată chiar din discuție de către 
Congresul de la Berlin. Ziarul francez spune următoarele: 


Preocupaţiunile noastre dinlăuntru nu trebue să ne oprească de-a avea ochiul 
deschis asupra celor ce se întâmplă afară; pentru că din afară, mai mult decât 
dinlăuntru, pot veni pericolele pentru Franţa și pentru Republică. 

Nu-i de ajuns c-am ajutat României de-a se renaşte şi de-a se constitui: cată să 
continuăm sprijinul nostru. Nu se creează copii pentru a-i părăsi. România este o 
fiică a Franţei. E născută în adevăr din Roma și din Paris. 

Astăzi ea are nevoie de noi, de Franţa și de Italia. Ar fi dureros să gândim că 
Franţa n-o va asculta; și n-am voi să credem că Italia a sacrificat-o Austriei în timpul 
întrevederii de la Viena. 

De mai multe ori am tratat deja chestiunea Dunării, lămurind că buna dreptate e 
în partea României și că, în acest punct, interesele române se identifică cu interesele 
franceze şi italiene... 

Se anunţase că la 7 ale curentei comisarii europeni se vor afla întruniţi la Galaţi. 
Însă toate datele pe câte ziarele le-au publicat în privirea întrunirii Comisiei 
Europene sunt eronate. 

Aflăm din sorginte sigură că Comisia Europeană nu se va întruni înainte de 22 
noiemvrie curent. 

După cât se asigură puterile sunt în acord pentru a stabili, cu toată opoziția 
României, o Comisie Mixtă. 

Și cu toate acestea voim să sperăm încă. Dacă în anticitate se putea apela, nu 
fără succes, de la Filip cel beat la Filip cel treaz, e şi mai natural acuma de-a apela 
de la un ministeriu ce se duce la un ministeriu ce vine. 

Noul nostru ministeriu nu va voi fără îndoială să înceapă prin a părăsi un interes 
atât de serios francez în Orient. 


Ziarul „République Francaise“ a publicat în cestiunea Dunării articole 
prea bune pentru ca oamenii politici ce-l inspiră și dirijează să poată uita că 
România este sentinela Dunării, în interesul îndoit al independenţei sale şi 
al siguranţei Orientului. 


€ 


[29 octombrie 1881] 
D. N. Basarabescu, până mai ieri slujbaș al statului, fiind dat afară din 
slujbă, a găsit de cuviință să scoată o gazetă de opoziție. Nedeprinși a lua în 
serios politica paraponisiților, n-am dat nici o atenție încercărilor stilistice 
ale lui Nae Postuleanu, proprii poate pentru a fi citite de Millo, cu arta de-a 
apăsa asupra neologismilor neînţeleşi și a escentricităţilor retorice, decât de- 
a lumina publicul în vro cestiune oarecare. 
În unul din cele din urmă numere d. N. Basarabescu se încumetă a 
consacra chiar un articol teoriei noastre etnologice. Ne pare rău că trebuie 


să-i luăm pentru totdeuna speranţa că vom discuta vreodată cu d-sa vro 
cestiune generală, de orice natură ar fi, etnologică, istorică sau politică, 
pentru cuvântul practic că cu cenușeri de arhive și cancelarii nu discutăm 
asemenea materii. Tot atât de puţin ne pasă de tonul în cari scriitori de teapa 
aceasta sunt obicinuiți a îmbrăca puţinătatea lor, căci n-ar fi ei dacă n-ar fi 
așa cum sunt. Ceartă cu Dumnezeu pentru c-a umplut lumea cu ce-a putut 
nu începem. 

Dar în acel articol d. N. Basarabescu mai susține că redactorul 
„Timpului“ ar fi bulgar de la Brăila. 

Lucrul acesta privindu-ne personal pe noi, iar nu teoria etnologică, îi 
putem spune verde d-lui Basarabescu că minte pur și simplu. 


€ 


[30 octombrie 1881] 

Atât „Cumpăna“ cât şi „Apărătorul“ găsesc multe de întâmpinat în 
contra unuia din articolele noastre privitoare la relele economice ale 
imigrațiunii izraelite, articol în care am zis despre evrei că sunt un popor 
întreg de mijlocitori improductivi. 

„Cumpăna“ susține contrariul: 

1. Evreii au fost chemați în ţară din cauza necesităților economice ale 
generației trecute. 

2. Ei sunt utili și chiar necesari deoarece sunt mijlocitorii unici între 
producători şi consumatori, iar pe de alta sunt fabricanți și meseriași. 

Să ni se dea voie a face din capul locului o distincţie necesară. Nu 
vorbim de meseriașii buni și nu în contra lor e îndreptată vreodată o vorbă a 
noastră. Pe cât izraeliții sunt meseriaşi buni şi conştiincioşi, pe cât nu 
lucrează numai pentru ochi, ci-și onorează meseria prin aceea că produc 
obiecte de valoare și utilitate reală, ei sunt netăgăduit folositori. Fără 
îndoială că într-o populaţie de sute de mii se vor afla și meseriași buni și ar 
rămânea numai ca o organizare solidă a meseriilor în corporaţii să 
deosibească pe cel bun și solid de cârpaciul care nu-și știe meșteșugul și 
care, oferind consumatorului obiecte rău confecţionate, îl frustrează pe 
acesta, făcând totodată o malonestă și păgubitoare concurență meseriașului 
solid. Chemată sau nechemată în ţară, această categorie de meseriași e utilă 
şi necesară şi asupra ei nu pierdem nici o vorbă. 


Cât despre serviciul pe care evreii îl fac ca mijlocitori între consumatori 
şi producători, aci, verde vorbind, le contestăm orice utilitate şi din contra 
cată să-i declarăm de-a dreptul stricăcioși, nu numai pentru elementul 
românesc din ţară, ci, cu toată solidaritatea ce există între ei, pentru ei înşii. 

Eludând deci ceea ce nu intră deloc în cercul discuţiei, să venim la cele 
două afirmaţiuni ale „Cumpenei“, că evreii ar fi fost chemaţi în ţară şi că 
sunt utili şi necesari ca mijlocitori. Amândouă aserţiunile trebuiesc probate 
de cine le afirmă, căci le negăm pe date pozitive. 

Bucovina bunăoară a avut cincizeci de ani privilegiul de-a nu da oameni 
pentru serviciul militar; tot astfel Basarabia rusească. Se ştie pe de altă parte 
că, din vremea Domniilor române și până la Ştirbei Vodă, serviciul militar 
la noi în ţară era foarte neînsemnat. Se știe asemenea că obligațiunea 
serviciului militar îi face pe evrei să treacă graniţele când încoace, când 
încolo. Noi nu vedem în lipsa serviciului militar în Bucovina, în Basarabia, 
în Principatele române un motiv economic, o chemare pentru necesități 
economice. 

Se știe asemenea că regimul consular al puterilor străine în Orient, al 
Austriei mai cu seamă, era cu totul altul decât în alte țări. Consulatele erau 
adevărate „slobozii“ pentru tot soiul de străini, cari se bucurau de-o poziţie 
privilegiată față cu populaţia autohtonă a ţării, fără nici o obligaţiune către 
statul de cari pretindeau a se ţine. Regimul consular cu abuzurile sale, starea 
de neputinţă a statelor române în urma domniei fanarioţilor nu constituie o 
necesitate economică a generaţiei trecute. Astfel două cauze esterne, plus 
neputința statelor noastre de-a se apăra în contra invaziei, sunt cele de 
căpetenie pentru imigrarea elementului izraelit. 

Cât despre folosul activității lor ca mijlocitori cată să-l tăgăduim cu 
desăvârşire. Evreii n-au venit ca indivizi în ţară, ei n-au fost supuși legii 
generale de concurenţă. 

În mod sistematic ei au căutat mai întâi negoţuri şi meserii slab 
reprezentate, prin câţiva indivizi numai, pe care-i puteai număra pe degete. 
Ca din senin negustorul sau meseriașul creştin se vedea la dreapta și la 
stânga sa cu câte-o prăvălie evreiască cari lăsau obiectele similare mai ieftin 
până în momentul când creştinul era ruinat. Apoi, urcând prețul la îndoit, își 
scoteau, nu paguba, ci fondul ce le înaintase comunitatea religioasă pentru a 
putea ţine concurenţă creștinului până 'l vor ruina. Apoi păşeau la alte 
negustorii, mai tare reprezentate, până ce-au ajuns a ruina în Moldova tot 
negoțul și toate meseriile creştine, monopolizându-le în mânile lor. Iată rele 


în contra cărora poporul nostru nu era deloc pregătit, pe cari nici nu le 
înțelegea, nici le putea înțelege. Solidari între ei, înțelegându-se și 
contractând într-o limbă neînţeleasă pentru poporul nostru, judecându-și 
conflictele înaintea rabinilor, au format o nație în nație, un stat în stat şi un 
stat duşman existenței noastre, având în vedere ruina și pierderea 
populaţiunilor noastre. Aceste lucruri nu se pot tăgădui. Tarifa de preţuri a 
tuturor obiectelor de consumaţțiune se stabilea şi se stabileşte încă în 
sinagoge; obiectele de primă necesitate se vând astăzi încă în Moldova cu 
prețuri mai urcate creștinilor, cu mai scăzute evreilor. 

lată manopere dușmănoase ale rasei evreiești îndreptate contra rasei 
române, care în adevăr nu-i făcuse nimic celei dântâi. Se poate ca aceste 
instincte de solidaritate între ei, de esclusivism faţă cu alţii să fie contractate 
prin persecuţiunile Apusului. Poate da, poate nu. Unii sunt din contra de 
părere că acest esclusivism și această duşmănie sunt înnăscute din vechime 
rasei izraelite, din timpul formaţiunii poporului, mulți ajung a acuza 
„monoteismul“ ca cauză principală a acestui rău psicologic, alţii iar conchid 
că, tocmai din cauza predispoziţiilor caracterului evreiesc, Baal (Saturn) a 
trebuit să devie unicul Dumnezeu al evreilor. Dar e cestie complicată, care 
nu ne-ar înainta în materie socială şi economică. 

Despre mijlocire și negoț în genere avem o altă opinie decât aceea a 
„Cumpenei“. E prea adevărat, cum zice J.B. Say că „le commerce est 
l'industrie qui met un produit à la portée du celui qui doit le consommer“ și 
asupra productivităţii lui se esprimă tot el în acest chip: „L'industrie 
commerciale concourt ă la production en 6levant la valeur d'un produit par 
son transport d'un lieu dans un autre“. Definiţia lui Roscher nu cuprinde mai 
mult în numirea specioasă de valori de loc şi de timp. Noi credem însă, și ne 
declarăm în apostazie împreună cu Carey, că negoţul e întru atât folositor 
întru cât sporeşte puterea de muncă și aptitudinile unui popor. Întru cât el o 
împuţinează și simplifică ori reduce aptitudinile unui popor e stricăcios. 

E ciudat că tocmai meritul negoţului de-a căuta piaţa cea mai ieftină 
pentru a cumpăra și cea mai scumpă pentru a vinde constituie şi demeritul 
lui și se ascute într-o antinomie. 


Da, zice umanul Carey, el opune piedeci oricării comunicaţii ce se întâmplă fără 
mijlocirea lui, căutând a câștiga un monopol; pentru ca producătorul de alimente să 
capete cât se poate de puţin postav pentru productele lui, iar postavarul cât se poate 
de puţină pâine pentru postavul lui. 

(V. Principles of political economy, Philadelphia, 1837. 4°. vol. I. cap. 8, § 4). 


Tot aşa ni se pare de prisos citarea fiziocraţilor. În realitate fiziocraţii au 
cuvânt, deplin cuvânt, când pun producţiunea asupra negoţului, și citarea 
genialului pamfletist Voltaire în contra școalei lui Quesnay nu are tocmai 
multă putere de convingere. 

Chiar balanţa comercială, atât de mult combătută ca erezie științifică, 
are o însemnătate reală și dureroasă pentru ţările agricole. 

Dar, în genere vorbind, este economia politică o știință atât de pozitivă 
şi absolută precum par a ne-o reprezenta c-un aer mare confrații de la 
„Cumpăna“? Cuprinde ea adevăruri absolute ca matematica, de-o 
probabilitate aproape de certitudine ca științele naturale, încât să se opereze 
cu atâta uşurinţă cu noţiunile ei abia stabilite? Dar asupra „valorii“, desigur 
una din cele mai elementare noţiuni, fiece economist însemnat își are 
definiţia sa proprie, necum asupra altor noțiuni. Pentru noi e exactă definiția 
lui Carey: „Valoarea e măsura economizării de muncă“. Am întreba acum, 
în ce vânzarea de rachiu, privită ca producţiune de valori de timp și loc, au 
economizat munca, timpul şi puterea musculară a ţăranului? În ce 
introducerea de obiecte din străinătate au economizat munca meseriașului 
nostru? Da, i-or fi dat foarte mult timp, dar timp pentru a nu face nimic, 
pentru a nu ști de ce să se apuce, timp pentru a muri în mizerie, căci i-au 
luat piaţa în care-și oferea braţele, l-au lăsat fără lucru. De aceea școala 
modernă de economiști are o formă atât de răspingătoare şi privește pe om 
nu ca pe obiectul perfecțiunii, ci ca pe-o maşină, ca pe-un animal 
condamnat a munci pentru cel mai tare sau pentru cel mai viclean. 

În „Apărătorul“ un tânăr student în ştiinţele sociale ne răspunde. Cam 
confuz nu-i vorbă, dar nu de asta ne preocupăm. Nu ne vom ocupa mult cu 
citatele din cărți germane, ci ne mărginim la o rectificare. De aceeaşi părere 
(în privirea mijlocitorilor) este și americanul Carey, care nu stă departe de 
socialiști, zice „Apărătorul“. 

Departe sau nedeparte, Carey nu este socialist. Dacă Eugen Diihring, 
care este socialist, utilizează idei de-ale lui Carey în contra teoriei 
populaţionistice a lui Malthus și a teoriei rentei fonciare a lui Ricardo, asta 
nu dovedește că scriitorul american are a face cu socialiștii. E în genere 
foarte ieften de-a numi pe orice om care se ocupă cu cestiuni sociale 
socialist. Socialismul consistă în anume soluţiuni ale cestiunii sociale, de-un 
caracter propriu şi revoluţionar, nu în recunoașterea, studiul și regularea 
legală a acestei cestiuni. Cestiunea evreilor la noi în ţară este socială; dar 


ocupându-ne cu ea, pentru a-i căuta o soluțiune conformă cu interesele 
statului şi rasei române, nu devenim socialiști. Tânărul student, în loc de-a 
cita pe Diihring, ar face bine să consulte pe Carey însuși în bună traducere 
germană de Adler (Miinich, 1863, 3 vol.). 


€ 


[31 octombrie 1881] 

Adunările legiuitoare sunt convocate, prin decret regal, pentru ziua de 
15 noiemvrie. 

Nu ne facem iluzii asupra activității „breslei vesele și uşoare“ din care 
consistă majoritatea. 

Chiar dacă ar fi altfel decum sunt și dacă am putea presupunea la cei 
mai mulți dorinţa de-a face bine, ea ar deveni iluzorie faţă cu completa lipsă 
de idei şi de cunoştinţe, proprie partidului roşu îndeosebi, dar proprie 
asemenea și unei însemnate părți a ţării. Am compara starea noastră cu acea 
a lunatecilor cari trec cu ochii închiși pe lângă prăpăstii, dar se 'nfioară și se 
retrag cu spaimă în mersul lor când se ating de-un obstacol mic. 

Răul fundamental al ţării, lipsa de organizare socială, prin aceasta lipsa 
de diversificare a muncii, reducerea ei la esploatarea unilaterală a 
pământului, aruncarea păturilor superioare ale societăţii în ramuri de 
activitate improductivă, toate acestea nu preocupă pe nimenea. 

Am spus în mai multe rânduri că semibarbaria noastră este mult mai rea 
decât barbaria deplină. Oriunde manufactura dispare, precum dispar la noi 
pe zi ce merge industriile de casă şi meseriile, și unde creşte necesitatea de- 
a esporta productele într-o formă crudă, nepregătită, omul recade în 
barbarie. În asemenea țări averea scade an cu an, scăzând necontenit şi 
valoarea omului, care devine din ce în ce mai mult sclavul aproapelui său. 

Și când o rasă a căzut prin inepţii economice atunci i se scoate ponosul 
că e leneşă, fatalistă, ignorantă. 

Inzii sunt leneşi. Turcii sunt moametani și fataliști, incapabili de-a face 
concurență englejilor și împrejurările acestea ni se citează ca cauze a 
slăbiciunii lor crescânde. 

Cu toate acestea acum o sută de ani turcii aveau aceeași religie şi 
comerțul cu ei era unul din cele mai căutate. Maurii din Spania erau 
moametani şi religia lor nu era o piedecă de-a ajunge la o civilizaţie relativ 
foarte înaltă. De religii deosebite şi de origini deosebite, sub alte clime și 


sub alte latitudini geografice, statele omenești se aseamănă numaidecât 
îndată ce li se retrage putinţa de-a diversifica şi a înmulţi ocupațiile 
cetățenilor, de-a le da putinţa de-a se dezvolta orice individualitate. 
Mărginiţi apoi numai la agricultură, au trebuit să-și esporte productele în 
forma cea mai crudă, lucru prin care pământul ostenește, productivitatea 
scade, venitul muncii devine din ce în ce mai mic. 

Activitatea industrială ne lipseşte, lipseşte piaţa în care brațele să se 
ofere și să găsească întrebuințare. Mijloacele de comunicaţie, drumuri de 
fier, navigația pe Dunăre în loc de-a fi un bine sunt, în lipsa actuală de 
organizare, un rău. Mijloacele de comunicaţie s-au îmbunătăţit în Irlanda 
bunăoară; dar la orice pas spre îmbunătăţirea comunicaţiilor se înmulțeau 
lipsurile şi boalele epidemice până ce, la completarea reţelei de drum de 
fier, se născu o foamete atât de cumplită cum nu mai fusese niciodată. 

Tot astfel se întâmplă în India. Drumurile de fier au scopul de-a întinde 
tot mai mult esportul materiilor brute precum şi puterea centralizatoare a 
negoţului, lucru căruia-i urmează sărăcia pământului, scăderea puterii de 
asociaţie, decadenţa comerțului dinlăuntrul ţării. Precum noi esportăm 
grâne, India esportă bumbac. Puţina manufactură locală a trebuit să dispară 
repede; bumbacul pleacă de la producătorul din centrul Indiei, ocolește prin 
Calcuta, Bombay, Manchester, spre a se întoarce manufacturată, la nevasta, 
la copiii producătorului chiar. Tot astfel lâna noastră ocolește lumea pentru 
a se întoarce manufacturată la noi și a fi plătită înzecit. Cu cât mai multe 
drumuri de fier şi căi de comunicaţie se vor deschide, cu atât mai puţin se 
va întrebuința munca, cu atât mai mic va fi prețul productelor noastre. Toate 
țările cari n-au comerț înlăuntru și cari sunt avizate la esport la pieţe 
depărtate decad intelectual, economic, moralicește chiar. 

Negoţ, comunicaţii, drumuri de fier sunt ca veninurile tari: vindecă bine 
întrebuințate, nimicesc rău întrebuințate. Pentru state bine organizate, în 
care producţia internă e foarte diversificată, orice drum nou aduce un spor 
de putere și de dominaţiune asupra naturii; în state rău şi inept organizate 
orice drum nou, orice comunicaţie nouă e un nou canal prin care se storc 
sucurile sale vitale, precum se 'ntâmplă cu Irlanda, cu Africa de nord și de 
vest, cu Turcia, cu noi, cu multe alte ţări. 

În adevăr nu ne putem îndestul mira când vedem acea școală veche de 
cenușeri ignoranți aplaudând crearea oricărui nou drum de fier, orice pas 
care adaogă în mod firesc înstrăinarea brazdei lor, reducerea muncii 
locuitorilor la cea mai simplă, mai greoaie, mai puţin rentabilă formă. 


De aceea şi acum, când breasla ușoară a advocaţilor de duzină și a 
postulanţilor deputăţiţi se va aduna în Dealul Mitropoliei, vor ploua proiecte 
nouă de drum de fier, de răscumpărări ș.a. Tot tendenţa aceasta o are 
cestiunea Dunării, tendenţa de-a preface esportul nostru într-un monopol 
austriac, mai târziu şi importul. Pe lângă aceasta se vor înființa iarăşi sute 
de posturi improductive pentru braţele ce rămân neocupate și se va stabili 
încet-încet pe de-o parte atotputernicia claselor de mijlocitori, pe de altă 
parte robia şi mizeria claselor producătoare. 

Vârtejul negrei specule care domină România în toate, departe de-a fi 
descurajat, se încurajează prin toate actele pretinse politice și, orice se face, 
în interesul ei se face. 

Nu putem dori decât ceea ce e cu putință. Nu e în putinţă ca spiritul 
acestor Adunări să se schimbe, pentru că nu e cu putință a le face să 
înţeleagă că, sub pretextul progresului şi îmbunătăţirilor, ele comit cele mai 
mari erori, cari în materie socială şi politică sunt, după Taleyrand, „crime“. 

Când se auzea că d. Brătianu ar fi ajuns în fine a fi în dizacord cu d. 
C.A. Rosetti ni s-a părut că în cel dendâi s-au ivit o slabă fulgerare de om în 
adevăr de stat, că au văzut în urmă-i rezultatele concesiei Stroussberg și a 
altor erori, că în locul empirismului său de pân' acum, consistând în jucăria 
cu ambițiile și reputaţiunile indivizilor, i s-a deschis pe-un moment înaintea 
ochilor perspectiva unei reorganizări sănătoase sociale și economice. O 
asemenea reorganizare ar fi putut să prezerve rasa română de esploatarea 
din partea imigraţiunii de mijlocitori de tot felul, cari văd în ţara lui „om şi 
om“ un Eldorado al activităţii lor nimicitoare. 

Dar d-nul Brătianu a fost învins; a trebuit să recunoască că e mai uşor a 
guverna cu slăbiciuni, ambiţii și apetituri; că e mai puternic sprijinul 
străinătăţii când urmează această cale, şi s-a alăturat din nou pe lângă 
iubitele sale Caradale. 

Efectele acestei nouă alăturări le vom vedea în sesiunea viitoare și nu ne 
îndoim că ele vor fi tot atât de rele ca şi în trecut. 

De câte ori se discută cestiunea izraelită scriitorul român are teamă de-a 

vedea vorbele sale interpretându-se ca ură de rasă, ca prejudițiu național ori 
religios. 


Unii ne răspund că evreii sunt folositori, ba necesari chiar, şi că, dacă o 
organizare economică trebuie, ea nu se va întemeia pentru a sili pe evrei la 
muncă, ci pe români. Există mulți români chiar cari atribuie starea rea a 
populaţiunilor noastre lenei, inepţiei și viciilor. 

Noi ne-am obicinuit demult a privi lucrurile într-un mod mai natural. 
Stări publice de lucruri sunt mai puţin a se atribui indivizilor sau 
colectivităţii pe cât înrâuririlor de tot feliul și erorilor de organizare. 

Priviţi din punctul de vedere al unei invazii străine, cu deprinderi 
economice dușmănoase și cuceritoare, evreii sunt absolut stricăcioşi ca 
speculanţi şi mijlocitori, de un folos foarte problematic ca meseriași. 

Meseriași buni sunt puţini între ei; cei mai mulţi lucrează pentru ochi și 
s-au vârât în organismul nostru economic concurând colectiv, cu fonduri 
comune, pe meseriașul ori pe micul negustor creştin. Ei au introdus și 
esploatat viciul beţiei în sate, au amestecat băuturile cu materii otrăvitoare, 
au înveninat astfel fizicește, au corupt moralicește populaţiunile noastre. 

Ei au intrat în ţară nu ca amici, nu ca oameni cari căutau pânea de toate 
zilele ci ca dușmani; ca rasă străină ne-au declarat război pe moarte, 
întrebuințând în locul cuţitului și pistolului băuturi falsificate cu otrăvuri. 
Sunt triste toate lucrurile acestea, triste pentru evreii ce le-au practicat; mai 
triste pentru noi cari le-am suferit, dar, din nefericire, sunt adevărate. Cu 
toate acestea ziarele lor se azvârl la iperbola că evreii au fost chemaţi, utili, 
necesari chiar. 

Chemaţi calea valea! Nu ştim cine i-a chemat, dar bun român și om 
iubitor de ţara lui desigur n-au fost. 

Utili şi necesari, cum? 

Este utilă, este necesară o rasă care, direct sau indirect, îți nimiceşte 
poporul? 

Se vor ridica protestaţiuni desigur, dar nu ne pasă de ele. Înainte-ne stă 
deschisă statistica populațiunii României pe anul 1877. 

Din ea constatăm întâi un fenomen comun pseudocivilizației noastre: 
scăderea constantă a populaţiunilor orăşene. 

Se înţelege. Trăiască liberul schimb şi piară orăşeanul român spre a fi 
înlocuit cu comisionarul şi importorul străin. Două catedre de economie 
politică avem în ţară, amândouă ocupate de liber schimbişti şi dacă un 
student ar îndrăzni de capul lui să zică ceva de bresle, de apărarea pieţeii și 
muncii naţionale, i se dă zero. Cu înţelepciunea suprafină importată de la 
Paris am ajuns a importa făina şi untul de la Braşov, verdeţurile murate din 


Franţa. Românul e de felul lui om prost. Morar nu i-a dat Dumnezeu să fie, 
a măcina nu ştie, a mura verdeţuri iar nu se pricepe, nici a bate lapte 'n 
doniţă. 

De aceea însă populaţia ortodoxă orășenească a scăzut prin 
superioritatea mortalităţii peste natalitate la Argeş, Bacău, Botoşani, Galaţi, 
Craiova, Dorohoi, Târgul Jiului, lași, Bucureşti, Turnu-Severin, Piatra, 
Slatina, Focșani. Roman, Caracal, Fălticeni, Tecuci, Turnu-Măgurele, 
Râmnicul Vâlcii, Vaslui și Giurgiu, unde mai pretutindenea evreii s-au 
înmulțit. 

Dacă s-au înmulţit și creştinii în oraşe e mai numai acolo unde nu 
existau evrei deloc sau puţini, ca la Brăila, la Buzău, la Târgoviște, la Huși, 
unde negotul e-n parte în mâna creștinilor, la Călărași, la Câmpulung, unde 
nu sunt deloc evrei, la Ploieşti, la Bârlad, unde asemenea o parte a negotului 
e-n mâni creştine. Încolo, în oraşe unde or fi evrei mulţi, populaţia urbana 
se stinge ca prin minune. 

Astfel la Botoşani naşterile creştine sunt de 320, morţile de 797, un 
minus de 277 de suflete; aci însă înghesuirea elementului evreiesc e atât de 
mare încât cu toate că au mai multe nașteri, 655, dar şi morţi 711, deci o 
pagubă de 56 inşi. Dar să lăsăm orașele și să ne-ntoarcem la populaţia 
rurală. 

Unii din nobilii noştri adversari ne spun că dacă românul scade în lupta 
cu evreul este din cauza că românul e leneș, e vicios. Să admitem un 
moment că așa ar fi. 

De ce românul, când n-are evrei lângă el, sporeşte? Astfel vedem ca în 
judeţe în care se află puţini evrei sau nu se află deloc populaţia săteana 
sporeşte. În anul 1877 ţăranii au sporit: 


în Râmnicul Sărat cu 1238 
în Dâmboviţa cu 1390 

în Buzău cu 2407 

în Brăila cu 1415 

în Dolj cu 1405 

în Ialomița cu 2459 

în Ilfov cu 2826 

în Prahova cu 1162 

în Teleorman cu 1204 

în Vlașca cu 1712 


Acum să vedem cum se înmulțește populaţia rurală în judeţele în cari 
sunt evrei. 


La Bacău au crescut cu 480 
la Botoşani a scăzut cu 268 
la Covurlui a crescut cu 921 
la Dorohoi a scăzut 1126 
(în ce stare trebuie să se afle acel judeţ stăpânit de roșii şi de jidani!) 
la Fălciu a crescut cu 922 

la Iaşi a crescut cu 265 

la Neamţ a crescut cu 463 
la Putna a crescut cu 99 

la Roman a crescut cu 47 

la Suceava a scăzut cu 411 
la Tecuci a crescut cu 405 
la 'Tutova a crescut cu 20 

la Vaslui a crescut cu 424. 


Populaţia rurală a judeţelor în cari nu sunt evrei are tendința de-a creşte 
cu 1500-2000 de locuitori pe an; populaţia din judeţele în cari sunt mulţi 
evrei scade sub natalitate; unde sunt mai puţini, sporul e ridicol și atinge 
abia cifra de 100, 50, 20 chiar. 

Există în adevăr și judeţe curat românești în care sporul populaţiei e 
mic, dar acolo natalitatea e mare. Se vede că județele sunt suprapopulate în 
raport cu întinderea lor și cu mijloacele de subsistenţă. 

E Argeșul, c-o natalitate de 4143; Gorjul, c-o natalitate de 4823; 
Mehedinţii, c-o natalitate de 5087; Romanaţii, c-o natalitate de 4573; 
Vâlcea, cu 4180. Acesta e se vede maximul natalității pentru ele. Peste o 
cifră oarecare nu se poate înmulţi o populaţie pe deasupra mijloacelor ei de 
subsistenţă. 

Unde sunt evrei însă natalitatea e mică, şi numai mortalitatea mare. 
Astfel Romanul are numai 2220 nașteri și mai tot pe-atâtea morți. 

Întrebam acum de ce folos, de ce necesitate pot fi evreii economic şi 
politic pentru o ţară a cărei populaţie se stinge din momentul în care ei intră 
în contact cu ea. 


Românul e leneş, e imoral, e vicios. De ce însă nu e imoral și vicios 
acolo unde nu sunt evrei? 

Caveant consules populusque! 

Cu principiile cosmopolite ale d-lui C.A. Rosetti, cu libertate, egalitate, 
fraternitate şi cu teoria de „om și om“ nu facem decât să deschidem porți tot 
mai largi invaziei elementelor străine. Din datele statistice de mai sus se 
vede, după cum zice d-rul Platter, autorul Cametei în Bucovina, cine e 
vânatul, cine vânătorul. Vânător e elementul pretins persecutat care invoacă 
principiile d-lui C.A. Rosetti; iar vânatul e poporul românesc. 

Articolul din „Post“ prin care se manifestă dorința cancelarului 
Germaniei de-a se retrage e următorul: 


După cum auzim, cancelarul are de gând de-a se întoarce la Berlin în cursul 
săptămânii şi de a da raport împăratului despre viitoarea formare a guvernului, în 
fața rezultatelor celor din urmă alegeri pentru Reichstag. După cum aflăm, principele 
cancelar s-ar fi rostit că e sătul de-a forma ţinta pentru toată răutatea, înjosirea, 
calomnia şi pizmaşa suspiciune pe care-o produce un popor de patruzeci şi cinci de 
milioane de oameni. Ingratitudinea evreilor, cari au a mulțumi tocmai politicei lui de 
stat egalitatea lor de drepturi, îl supără mai puţin decât împrejurarea că marea 
majoritate a presei germane 'l dușmănește în privire politică şi personală, calomniază 
intenţiile sale și că majoritatea alegătorilor germani e determinată — sau prin 
proprie dușmănie sau prin agitațiuni contrarie adevărului — să aleagă pe niște 
adversari cu cari e imposibilă consolidarea Imperiului și a principiului monarhic. 

Din asemenea adversari va consista, probabil, majoritatea noului Reichstag. E 
prea adevărat că majoritatea nu e omogenă și nu se unește decât în opoziţie în contra 
guvernului; jumătatea mai mare a ei tinde la forme de guvernământ particulariste şi 
federale; jumătatea mai mică tinde la forme republicane. Amândouă sunt unite pentru 
moment în tendenţa de-a combate forma actuală unitară şi monarhică a guvernului 
patriei; însă a forma un guvern nou când se va retrage cel actual nu sunt în stare nici 
fiecare îndeosebi, nici amândouă la un loc; tendenţele lor sunt o prăpastie din 
momentul în care guvernul actual le va face loc. 

Mulțumită sacrificiului de intelect și slugărniciei partidului naţional liberal faţă 
cu progresiştii, partidul radical au crescut în detrimentul unui partid moderat, iar 
centrul (catolic) cu aderenţii lui au devenit cel mai puternic partid în Reichstag, încât 
vorba pe care cancelarul a rostit-o în anul trecut de pe tribuna Parlamentului, că 
progresiștii şi liber schimbiştii vor arunca pe succesorul său în braţele centrului, se 
realizează mai repede de cum ar fi putut-o prevedea pesimiștii chiar. 


Cancelarul, rostindu-se precum am spus mai sus, a recunoscut cu întristare că 
problema de-a duce poporul cel german dacă nu la unire, cel puţin la concordie, 
întrece puterile sale, deși pentru acest scop a lucrat toată viaţa. Nu s-ar gândi de-a se 
retrage de la continuarea acestei opere dac' ar fi mai tânăr cu câţiva ani şi mai cu 
putere, ca după sfârșitul războiului franco-german, sau dacă ar găsi în aprobarea 
majorităţii compatrioţilor lui tăria și sprijinul necesar. Fără de acestea și obosit prin 
o muncă de treizeci de ani, plină de răspundere, pe terenul politicei mari, el crede că 
şi-a făcut datoriile către patrie și se crede în drept de-a lăsa altor mâni problema 
ingrată. Încă în timpul Congresului de la Berlin el credea că puterea sa de muncă s-a 
sleit şi numai în încrederea plină de onoare ce-a pus-o Europa întreagă în el a aflat 
curajul de-a-și îndeplini misiunea. În străinătate a aflat mult mai multă recunoaștere 
decât în Germania, unde, afară de M. Sa Împăratul, nu s-au aflat în poporul întreg o 
urmă de recunoștință asemenea aceleia a poporului englez pentru lordul 
Beaconsfield. Peace with honour! — aceste au fost cuvintele cu cari poporul englez 
recunoscător a primit cu entuziasm pe primul său ministru când s-a întors de la 
Congres. Noi n-am avut numai pace cu onoare — și prin aceasta cel mai mare bine 
pentru un popor civilizat — ci o pace cu glorie și cu putere. Fără oboseală principele 
Bismarck a lucrat de la 1871 încoace pentru a ne prezerva de războaie nouă și de 
coalițiuni dușmane, și cine are cea mai slabă idee despre politica europeană a acestei 
epoce acela știe că evitarea pericolelor ce ne-au amenințat în mai multe rânduri din 
partea străinătăţii e a se mulțumi numai consiliilor lui. I-a fost dat de-a înlătura în 
mod durabil îndelungata ceartă cu Austria, fără a pierde amiciţia Rusiei, şi de-a 
abate de la Germania pericolul coaliţiunilor prea puternice cari o amenințau de la 
1866 încoace. 

Acest serviciu, cel mai greu după a noastră părere, pe care l-a făcut principele 
Bismarck Germaniei, se va recunoaște poate în alţi timpi; în Germania actuală însă 
n-a aflat altă recunoaştere decât că întreaga presă germană — cu escepții cari dispar 
— l-a batjocorit pe unicul bărbat politic şi cel mai avut în succese pe care l-a avut 
Germania de generaţii încoace prin injurii şi suspiciuni de soiul cel mai de rând. 

Cine i-ar putea-o lua a nume de rău dacă, după rezultatul alegerilor actuale, 
cancelarul a ostenit de-a se mai bate cu prostia și răutatea, deși regretăm din fundul 
inimei o asemenea hotărâre, din cauza patriei noastre? După principiile 
parlamentarismului, majoritatea înaintea căreia se retrage are să ia asupră-și 
succesiunea; însă progresiștii și centrul pot să formeze opoziţia împreună, dar nu pot 
guverna împreună. E așadar necesar ca cancelarul să repete încercarea de a câștiga 
aprobarea împăratului pentru retragerea sa şi ca succesorul său să opteze între cele 
două direcţiuni ale opoziţiei. În imposibilitatea de-a guverna Prusia monarhic și 
totuși în acord cu principiile progresiștilor, această opțiune nu se poate întâmpla 
decât în favorul centrului şi a tendenţei de-a forma, cu cooperarea partidului catolic, 
o majoritate capabilă de-a guverna. Din cauza luptei îndelungate pe care principele 
de Bismarck a avut-o cu Centrul pe când reprezenta interesele statului cată a se 
recomanda pentru această misiune alte personaje, cari n-au participat la luptele din 
trecut şi cari corespund mai mult cu idealurile ziarului „Germania“ decât actualul 
cancelar, care, sprijinit de marele odinioară partid naţional liberal, a crezut a putea 


purta această luptă, până a trebuit să renunţe la ea, când liberalii l-au părăsit în 
urma neizbutirii tratărilor cu d. de Bennigsen. 

După ce partidul naţional liberal a scăpat conducerea în mâinile unor elemente 
cu mult mai radicale, calea ce se zărea în faţa guvernului de la 1877 a devenit 
impracticabilă; la luarea altor căi e mai bine ca responsabilitatea să treacă asupra 
unui om de stat care nu are antecedentele cancelarului. 

Îmblă vorba că, în ajunul întrunirii Corpurilor legiuitoare, cabinetul va 
fi supus la schimbări. 

Ne-am obicinuit atât de mult cu mutațiunile caleidoscopice ale 
guvernului roşu, am văzut atâtea nulități şi atâți gheşeftari perindându-se pe 
băncile ministeriale încât o asemenea eventualitate n-ar mai avea meritul 
de-a interesa pe cineva, indiferent fiind la ce nume răspunde carnea cu ochi 
care ocupă din vreme 'n vreme acele bănci. Aceeaşi trăsătură comună de 
inepție, de șşiretlic advocățesc, îi face să semene atât de mult unii cu alții 
aceşti patrioți de contrabandă încât trebuie să fie cineva un profund zoolog 
ca să claseze sub alte rubrici menajeria decât sub aceea a absolutei nulități. 

Din acest punct de vedere ştirea ar fi cu totul indiferentă. Ea câștigă 
însemnătate prin împrejurarea că stă în legătură cu cestiunea Dunării. Nu! 
Nu mai e vorba de-a înlocui pe Giani cu Fleva, pe Fleva cu Pherekydis, pe 
Pherekydis cu Stolojan; chestiunea e mult mai adâncă. E vorba de-a se afla 
oameni cu mintea subțire cari — ce-or face, ce-or drege — să afle modul 
de-a aplica formula contelui Andrassy despre „identitatea intereselor 
României cu acele ale Austro-Ungariei“. 

Pre cât se ştie teoria aceasta e veche. Mai cu seamă ungurii binevoiesc a 
ne dovedi zilnic ce identice sunt aceste interese şi cât de mult ne iubesc 
neamul și limba. Ne pătrunde o adevărată duioşie când ne uităm peste munţi 
şi vedem cu câtă bună credinţă se aplică legea naționalităților bunăoară, 
cum pretutindenea limba românească e întrebuințată în administraţie și în 
justiție, cum toţi funcţionarii vorbesc cu poporul în limba lui, cum românii 
sunt preferaţi chiar atât de mult, încât de dragoste ... le vine să ia lumea-n 
cap. 

Când cineva are parte de-o priveliște atât de duioasă și vede de cât 
respect, de câtă iubire se bucură conaţionalii noștri de peste Carpaţi, mai 


poate fi îndoială că interesele noastre și cele austro-ungare sunt identice? 
Nici câtu-i negru sub unghie. 

Toată greutatea e de-a ne-o dovedi nouă aceasta. lată o treabă de care 
onor. Giani nu-i capabil. De multe e capabil acest tânăr înzestrat cu fel de 
fel de daruri, dar de asemenea lucru nu. 

Trebuiesc aci inteligenţe mai fine. Lucrul nu se poate face deodată, din 
topor. Mai întâi d. Brătianu se va retrage, se zice, pentru a lăsa câmpul liber 
d-lui Rosetti, ajutat de d. Cogălniceanu. Sub acest cabinet se va face desigur 
încercarea de-a accentua pe față opoziţia guvernului în contra pretenţiunilor 
monarhiei vecine. Această opoziţie făcută o dată în toată forma, se va 
întoarce onor. d. Brătianu cu asigurări despre deplina ei zădărnicie şi poate 
că d. Boerescu va oferi atunci concursul marelui său talent de om de stat 
pentru a regula Dunărea în chipul în care ne-a regulat negoțul și meseriile, 
de s-au ales praful de ele. 

O nouă eră de fericire și prosperitate se va deschide atunci pentru 
România. Cât ţine malul Dunării vom avea autorități de porturi chezaro- 
crăieşti şi, ceea ce e fără îndoială un folos, puterea şi influenţa consulatelor 
se va urca iar, ca în epoca de fericită memorie a nobililor fanarioți. C-un 
cuvânt, o nouă pârghie se va crea, cât ţine Dunărea, pentru marea menire 
istorică a epocii lui Carol îngăduitorul, pârghie pentru înstrăinarea treptată, 
dar cu atât mai sigură a țării. Tot ne place nouă ce e străin, încai să ne facem 
înșine străini, lăsând în știrea Domnului acea curiozitate etnologică care se 
numește poporul românesc. 

De-or veni astfel lucrurile sau altfel — cine ştie? 

Un lucru însă știm despre patrioţii noştri: că se bucură de cea mai bună 
opinie în străinătate. Un diplomat străin convorbind c-un român, s-a 
esprimat asupră-le în modul următor: „în zadar vă zbateţi; ceea ce ştiu e că 
roşii d-voastră sunt foarte culanţi în daraverile cu străinătatea și se ţin de 
cuvânt, orice-ar promite. Ţara? O 'nvârtesc ş-o sucesc pân-ce rămâne tot pe- 
a lor“. 

lată un adevăr care nu ne inspiră încredere nici în protestaţiunile 
„Românului“, nici în seriozitatea opunerii lui în cestiunea Dunării. 


È 
[5 noiembrie 1881] 


„Ungarische Post“ aduce și ea ştirea despre retragerea d-lui Brătianu în 
forma următoare: 


După ce agitația în cestiunea dunăreană a ajuns atât de departe încât înființarea 
Comisiei de riverani nu se poate susține înaintea nici unei Camere și de vreme ce 
Brătianu se teme să nu i se aducă aminte făgăduinţa pe care el și Boerescu au făcut-o 
la 1880 la Viena, Brătianu vrea să-şi dea demisia pentru a face loc unui ministeriu 
Rosetti-Cogălniceanu; acest cabinet se va declara descărcat de toate concesiunile 
cabinetului trecut.“ 


Cam versiunea aceasta am adus-o şi noi ieri. Deși ne-ar plăcea a crede 
că această schimbare ministerială e inspirată în adevăr de intenţia de-a se 
opune pretențiunilor monarhiei austro-ungare, totuși nu ne putem lua după 
ceea ce ne place a crede şi cată să analizăm mai de aproape dacă o 
asemenea procedare e în stare a abate primejdia în perspectivă. 

S-a constatat în Parlament că d-nii Brătianu-Boerescu au făcut 
făgăduinţe în privirea Dunării, făgăduințe cari pe de-o parte îi legau pe ei, 
pe de alta corpurile a căror delegaţiune erau ei în înțelesul Constituţiei, 
Corpurile legiuitoare. Afară de asta Austria nu poate fi atât de rău informată 
în privirea mecanismului parlamentar din România ca să nu ştie că 'ntr-o 
Cameră roșie totul atârnă de guvern și că ceea ce el dictează Camera 
primeşte. E aşadar aproape de mintea omului să zică: „Aţi făgăduit și acum 
— nu că nu puteţi ţine făgăduinţa, de vreme ce cunoaștem docilitatea 
Pătărlăgenilor voştri — dar nu voiţi să vă ţineţi de cuvânt şi de-aceea 
inventaţi față cu mine o opoziţie a Adunării care nu există și care e insuflată 
chiar de voi. V-aţi legat și puneţi un corp care atârnă de voi să vă dezlege.“ 

Aşadar puterea vecină e în drept de-a se îndoi de pretextata neputinţă a 
d-lui Brătianu de a-și împlini făgăduinţa, precum și de putinţa pretextată a 
Camerei de-a se opune d-lui Brătianu. Puterea vecină n-ar vedea în 
opunerea Adunării şi în schimbarea ministeriului decât o comedie bine 
înscenată de oameni cari au făgăduit și cari, cu rea credinţă, nu voiesc azi a 
se ține de făgăduinţă. 

O putere mare este însă în stare de-a nu se lăsa amăgită pur şi simplu și 
într-un mod cu totul primitiv de către oamenii de stat ai unei puteri mici. Pe 
lângă oamenii conducători ai partidului roşu ea poate insista ca sau să se 
ţină de angajament sau să se retragă. 

Cu totul altfel devine situația în fața unei Camere nouă şi a unui guvern 
nou. Aci monarhia vecină nu poate invoca în favoare-i făgăduinţele ce i s-a 


făcut de-un guvern trecut, de vreme ce chiar aceste făgăduințe pot fi cauza 
pentru care guvernul trecut va fi căzut. Numai o Cameră nouă și liber 
aleasă, numai un guvern cu desăvârşire altul, a cărui opoziţie nici să pară a 
fi de comedie, ci să fie răsărită din chiar convingerea ţării, ar sta cu totul 
neangajat în faţa cestiunii dunărene. 

N-avem nevoie a adăoga de câtă importanţă este libertatea de acţiune a 
unei nouă Camere. Cestiunea Dunării nu este atât de simplă după cum s-ar 
părea la prima vedere, căci Dunărea fiind una din principalele căi de 
comunicație pe cari se introduce la noi industria străină, monopolul 
navigaţiunii austriace înseamnă totodată pân-la un grad oarecare monopolul 
importului austriac. De soluţiunea ei atârnă sorții de izbândă a întregei 
noastre politici de emancipare economică; o politică al cărei adversar 
interesat este în linia întâia monarhia vecină. Interesele reciproce nu sunt 
identice, după cum are bunătatea a susține contele Andrassy, ci, în cazul cel 
mai bun, ele sunt armonizabile. Nu concesii se pot cere, nu concesii se pot 
da. Ceea ce se poate face este a se cunoaște în marginele adevărului cari 
sunt industriile ce se pot înființa cu succes la noi, și cari prin urmare ar 
trebui apărate, şi cari sunt acele ce nu se pot înfiinţa și ale căror produse s- 
ar putea introduce din Austria. Astfel numai interesele economice s-ar 
armoniza reciproc. 

Tot în cercul discuţiei intră, se 'nțelege, și tratarea ce se aplică 
conaţionalilor noștri de peste munte, cari formează aproape jumătatea 
poporului românesc. Luându-se din calea acestui element piedicele 
artificiale ce se opun dezvoltării lui intelectuale și economice, dându-i-se 
liniştea necesară pentru a se ocupa, precum înclină, cu negoţul și industria, 
Austria ar înceta de-a fi pentru noi o putere atât de străină precum este 
astăzi. 

Alte tratări se pot face c-un stat când am avea a schimba grâul nostru pe 
obiecte industriale produse de românii învecinaţi; alta e situația când avem 
a trata cu un stat străin, în care elementul românesc e persecutat și pus în 
neputinta de-a lucra împreună cu noi la opera comună de întregire 
economică. Nu la cuceriri gândim, și nici putem gândi la ele. Dar gândim la 
emanciparea materială şi morală a poporului românesc de pretutindenea și 
când conaţionalii noştri de peste Carpaţi n-ar fi împiedecaţi, prin şicane 
politice ungurești proprii a irita o conștiință cât de blândă, de-a munci în 
linişte pentru ei, poate că cestiunea dunăreană nici ar exista. 

Cestiunea Dunării preocupă aproape esclusiv jurnalistica noastră, și nu 
fără cuvânt. Nu numai interesul practic al navigaţiunii pe Dunăre e în joc, 
deşi acesta ar fi îndeajuns pentru ca să justifice preocupaţiunile. Deja pe 
Dunărea de Jos bandiera română fâlfâie pe câteva sute de vase cari fac 
concurenţă „Societăţii privilegiate“. 

Nu români sunt aceia cari pun bandiera română, de vreme ce poporul 
nostru, originar din munţi, n-a avut contact cu marea și cu Dunărea decât în 
epoca sa eroică, în epoca de aur a unui Mircea, a unui Alexandru cel Bun şi 
Ștefan cel Mare, Domni stăpânitori de la munte şi pân-la marea cea mare, 
cum se întitulau ei. 

Pierzând încă din secolul al XV-lea și al XVI-lea cetăţile de pe Dunăre 
cătră atotputernicia otomană, coloniile genoveze şi veneţiane cari se 
formaseră, sub sceptrul protector al voivozilor români, la Moncastro 
(Cetatea Albă), la Proilabum (Brăila) şi la San-Giorgio (Giurgiu), au încetat 
de-a fi româneşti, negoţul nostru a trebuit să dea îndărăt și să dispară. 

Cine deschide cronicele vede lesne că lupta îndrăzneață între Domnii 
români și turci a fost purtată pentru cetăţile de pe Dunăre și de la gura 
Nistrului, că, din momentul în cari aceste cetăți au fost luate de 
covârșitoarea putere otomană, ţările înşile şi-au închinat steagul înaintea 
sultanilor şi au încăput sub suzeranitatea otomană. Precum în evul mediu 
erau italiani aceia cari purtau bandiera română pe vasele lor, tot astfel astăzi 
negustori de naţionalităţi foarte deosebite pun bandiera noastră ca semn 
distinctiv de concurenţă cu Societatea austriacă. Fiindcă interesele decid 
adesporesteseori cetăţenia de stat a oamenilor, mișcarea aceasta ar fi avut 
rezultatul că, din opoziţie în contra puterei economice austriace, s-ar fi creat 
cu încetul o marină română. 

Se vede că nu asta a fost intenţia guvernului român. D. Boerescu, 
edificat bunăoră de starea escelentă a conaționalilor noștri din Ardeal, s-a 
convins că prieteni mai buni decât pe unguri românul nu mai are şi din 
considerația aceasta a admis şi Comisiunea Mixtă și prezidenția Austriei în 
Comisiune; ba, ce e mai mult, au convins până și pe d-nii Rosetti-Brătianu 
despre sinceritatea şi amicabilitatea d-lui conte Andrassy. 

Legăturile între monarhie și guvernul român au devenit atât de intime 
încât răposatul baron Haymerle nu găsea de recomandat, ca model de 


relațiuni prietenoase, decât pe cele întreținute cu România; iar Ministeriul 
Afacerilor Străine din Viena merge cu gingășia atât de departe încât declară 
că, în interesul mănţinerii bunei înțelegeri, guvernul imperial e constrâns să 
nu publice toate actele relative la cestiunea Dunării. „Românul“, înțelegând 
că nu se mai poate ascunde după deget, a insinuat c-un cusur subţire, că M. 
Sa Regele, în călătoria sa prin Europa, ar fi luat angajamentele privitoare la 
Dunăre într-un timp în care opozițiunea amăgită contesta acestei călătorii 
orice semnificare politică. 

Dacă în România n-am fi pierdut deprinderea mirării, dacă la noi n-ar fi 
toate cu putință, am găsi că e revoltător de-a vedea presa guvernamentală 
polemizând şi protestând în contra pretenţiunilor austriace, pe când în fond 
cestiunea e regulată. Acest joc de cărți măsluite, pentru a amăgi opinia 
publică, e de-a dreptul nedemn. 

Dar am pierdut demult deprinderea de a ne mai mira de ceva. Interesul 
pungii și stomacului câtorva sute de paraziți bugetari de proveniență din 
câteşipatru colțurile lumii determină soarta economică și politică a 
poporului românesc. Precum pensiile reversibile şi recompensele naţionale 
ale patrioților cu moţ se iau din fondul nefericiților pensionari cari au servit 
câte 30 de ani statul, din fondul văduvei și orfanului, pentru a garnisi pivniţi 
patriotice cu vinuri străine, tot astfel rămânerea la putere și îngrășarea 
sistematică a partidului Gianilor şi Pherekyzilor se face în socoteala 
viitorului politic şi economic al naţionalității române. Pentru a rămânea la 
putere sunt în stare să facă orice și să dea orice, şi Dunăre, și Basarabie, şi 
Moldovă, şi Oltenie; c-un cuvânt — tot, numai bugetul să le rămâie la 
îndemână și moşiile statului să le arendeze pe nimic şi păsuiţi să fie. Idealul 
statului român nu este dezvoltarea poporului românesc, ci prefacerea 
visteriei într-un spital de nevolnici etnici şi intelectuali; tot ce nu se poate 
hrăni peste Dunăre cu meșteșug cinstit să fie avizat la bugetul Ţării 
Româneşti. 

De aceea comedie va fi retragerea d-lui I. Brătianu, precum de comedie 
sunt protestațiunile „Românului“, de vreme ce guvernul imperial „nu 
publică toate actele relative“ în interesul bunei înțelegeri cu d. C.A. Rosetti. 

Ciudată ţară! 

În Germania naţia se pronunță în contra celui mai mare om al ei, în 
contra aceluia care-a întemeiat puterea şi mărirea ei, unitatea ei și un viitor 
ale cărui margini nu sunt de prevăzut, numai din cauză că naţiei nu-i plac 
unele din vederile economice ale cancelarului. La noi un guvern cedează o 


bucată de ţară, cumpără cu 60 la sută hârtii ce făceau 20 la sută, îngreuie în 
cinci ani bugetul cheltuielelor cu 40 la sută, e pe cale de-a ceda drepturile 
suverane ale ţării pe Dunăre, și nimeni nu se găseşte care să-i zică ceva. 
Gazetele scriu şi asta e tot. Nu e nici o putere în stat care să se opuie acestei 
politici de precupeţire de hotare. Frinee politice fără convingeri, fără tărie 
morală, se sulemenesc prin gazete şi-și fac sprâncene, ca să le crează lumea 
tinere și virtuoase, pe când în realitate şi pe ascuns sunt înțelese demult cu 
adversarii naturali ai acestei țări ca să-i puie capăt în toate cele. Astfel se 
sulemenește „Pseudo-Românul“ în toate zilele în cestiunea dunăreană, pe 
când lucrurile sunt puse la cale de-un an și mai bine, pe când toată greutatea 
este de-a amăgi ţara ce pretind că e a lor. 

„Journal des débats“ scrie următoarele în privirea cestiunii Dunării: 


Declaraţiunile făcute de d. de Kallay asupra cestiunii Dunării au mişcat adânc 
opiniunea publică din România. D. de Kallay a zis în adevăr că cestiunea va fi 
rezolvată în conformitate cu spiritul Tractatului de la Berlin şi prin aceasta chiar a 
lăsat câmp deschis interpretațiunilor celor mai diverse şi mai contrazicătoare. 
Românii pretind, nu fără oarecare aparență de cuvânt, că, politica austriacă n-are 
altă ființă decât de-a izola de Europa micile state vecine și de-a le atrage de bunăvoie 
ori cu sila în orbita austriacă, astfel încât ele să fie reduse aproape la starea de state 
vasale; toate aceste, fireşte, sub vălul Tractatului de la Berlin. 

Dar de-o fi Serbia, dar Bulgaria, dar România, scopul este același, oricât de 
deosebite ar fi procederile. Serbia a încercat a se împotrivi; dar în curând s-a 
încredințat că puterile ei nu-i permit să se opuie și s-a închinat. România e într-o 
situaţie deosebită, care-ar putea părea mai bună. 

Nu s-a admis în adevăr că libertatea de navigaţiune pe Dunăre constituie un 
interes european și nu e România în drept de-a aștepta un sprijin care i-a lipsit 
Serbiei? 

Pân-acuma acest sprijin nu i s-a refuzat și Austria a găsit în Comisia dunăreană 
o piedecă la pretenţiunile sale. Dar există teama în Bucureşti că nu va fi totdauna 
astfel şi că 'ntr-un timp mai mult ori mai puţin depărtat România se va găsi izolată și 
nu va mai putea să aștepte nici un sprijin. 

Sunt în adevăr câteva cuvinte ale contelui Andrassy, rostite în una din şedinţele 
delegaţiunii ungurești, cari sunt din cele mai caracteristice şi n-au putut să fie tocmai 
plăcute românilor. „E cu putinţă — a zis contele — ca interesele șovinismului român 
să se îndrepte în contra noastră, dar interesele României înseși sunt identice cu ale 
noastre. De când România a devenit stat independent și de când nu se mai bucură de 


protecţiunea Europei, acest regat are mai mult decât oricât trebuinţa de-a se înțelege 
cu noi.“ 

Vorbind astfel, contele Andrassy a esprimat desigur un adevăr politic care are 
trecere astăzi la Viena și mai cu seamă la Pesta. Dar e cu neputinţă să nu atingă 
adânc sentimentul naţional al mai marei majorităţi a românilor și, precum observă 
aproape unanimitatea presei române, acuzarea de „șovinism “ este cu atât mai stranie 
cu cât vine de la un maghiar, de la reprezentantul națiunii celei mai șoviniste ce există 
în lume. 

Dar mai important pentru români este că li se declară că recunoașterea 
independenței lor i-a lipsit de protecţiunea Europei. Astfel n-a fost îndeajuns pentru ei 
de a consimți la cele mai dureroase și mai primejdioase sacrificii, de-a fi primit toate 
condiţiile ce i-au plăcut Europei de-a le impune pentru a-i proclama în sfârșit demni 
de independență. Acum ea nu vrea să-i mai cunoască și i-ar lăsa espuși la 
întreprinderile vecinilor lor. Pe de altă parte poate politica austriacă să se resigneze 
de-a fi fără înrâurire la București? Învederat că nu. Destinele nouă ale Austriei o pun 
în necesitatea de a-și asigura marile căi strategice şi comerciale ale Orientului. 
Aceste căi sunt în număr de două, calea Salonicului și a Dunării. Ea nu poate permite 
ca una sau alta să fie amerinţate în coastă, nici prin urmare ca o altă înrâurire decât 
a sa să fie precumpănitoare în România. Dar această înrâurire poate să se exercite 
altfel decât într-un mod despotic. Ea poate fi blândă și chiar binefăcătoare, Se pare 
însă că, la Bucureşti, nu se așteaptă nimeni la o asemenea înrâurire afară de câţiva 
oameni politici cari sunt acum la putere; apoi e sigur că vorbe ca cele rostite de d. 
Andrassy nu sunt de natură a înlesni stabilirea unor relaţiuni de încredere între cele 
două țări. 

„Fraternitatea“ cuprinde un lung răspuns la adresa noastră. Tonul 
acestui articol ne dispensează, din nefericire, de datoria de-a ține seamă de 
el şi cu părere de rău cată să renunțăm la plăcerea de-a cerceta dacă „balanța 
comercială“ mai are o altă însemnătate decât părerea greşită că bogăția 
consistă în bani sau altele asemenea. 

Împrejurarea că există mai multe școli de economişti și că şcoala 
liberului schimb nu predominează absolut spiritele este o dovadă în favorul 
oricui că e îndreptățit a se alătura la seria de idei pe care-o crede adevărată. 
Această îndreptățire ne dă totodată și tonul în care asemenea discuții trebuie 
să se poarte. A ne întrece în înjurături cu evreii nu credem de cuviință, de 
vreme ce aceasta e partea lor cea tare, ajutată şi de... cunoscuta vitejie 
evreiască. 


Dar „Fratemitatea“ susţine între altele un lucru ce nu are a face cu 
teoriile noastre economice: că am falsificat un statut prusian. 

„Fraternitatea“ spune neadevărul. 

Nu am falsificat nici un statut prusian. Toate articolele reproduse sunt 
autentice. Dacă n-am reprodus articole favorabile evreilor, cauza e simplă. 
Nu avem nici nevoie, nici înclinare de-a cita ceva în favorul evreilor. De 
restricțiunile introduse în legile străine ţinem seama, nu de favorile 
acordate. 

Nimeni nu e obligat, în discuţie, a spune tot ce știe, ci numai ca tot ce 
spune să fie adevărat, și nu renunțăm la dreptul de-a aproba restricțiunile, 
de-a disproba favorile. Pe cât timp citatele sunt autentice nu poate fi vorba 
de rea credință. E treaba adversarilor de-a-și uşura poziţia și de-a cita 
articole ce sunt în favorul lor. 

Primim de la un corespondent al nostru din Râmnicul Vâlcei 
următoarele amănunte asupra faptelor ce se petrec acolo. 

Nu putem îndestul atrage atențiunea opiniei publice asupra unei 
asemenea stări de lucruri. Deşi avem puternice temeiuri pentru a avea o 
foarte slabă speranță în guvernul actual, totuşi ne facem o datorie de a-i 
semnala un sistem de administrație care de şase ani apasă această 
populațiune şi o dă în prada câtorva esplotatori neruşinați. Deunăzi 
„Monitorul“ chiar publica destituirea a 14 perceptori din acest paşalâc, scoși 
pentru abuzuri şi sfeterisire de bani publici. Cine a numit pe acești 
perceptori? Cine i-a menținut în funcțiune de atâta timp? Evident 
influențele locale în capul cărora se afla prefectul. Și când hoțiile au ajuns 
într-un grad încât se primejduiește chiar încasarea regulată a impozitelor, 
adică sfântul buget, atunci ministerul se deşteaptă şi face câte un târziu şi 
inutil esemplu. 

Iarăşi în „Monitor“ vedem că arenda moșiei Marcea a statului, arendată 
d-lui Klaus, nu s-a plătit. Cine este acel Klaus? Toată Vâlcea 'l ştie. Este 
omul de paie al prefectului, acel ce-i împrumută numele pentru a ţine în 
arendă mai multe moșii ale statului (între cari și Marcea). 

Nerușinarea merge atât de departe încât asemenea lucruri nu se ascund 
cel puţin cu mai multă dibăcie. Acel Klaus este funcţionar al judeţului, 


inginer plătit din bani publici. lată dară pe de o parte prefectul arendaș al 
statului pentru mai multe moșii în judeţul ce însuși administrează și 
neplătind cel puţin arenda acelor moşii. lată pe de altă parte omul lui de 
afaceri, epistatul, ocupând fără ruşine şi fără măcar a se ascunde postul de 
inginer al judeţului! 

La ce se întrebuinţează timpul acelui inginer? A gera moşiile pe care le- 
a arendat de la stat pe faţă și fără sfială. Căci din două una. Ori aceste moșii 
sunt în adevăr ale lui; atunci cum tolerează prefectul ca inginerul judeţului 
să fie arendaș? Ori, ceea ce se zice și este mai mult: decât sigur, acele moșii 
sunt arendate numai cu numele de zisul Klaus și sunt în adevăr ale 
prefectului? Atunci abuzul este încă mai strigător. Acum puteţi înțelege ce 
se face cu zilele judeţene pentru şosele. 

Mai nici o șosea nu s-a creat de la căderea administraţiunei trecute. 
Acele moştenite sunt în starea cea mai rea de întreținere. 

Singurele lucrări ce se mai fac sunt canalizări de râuri precum 
Luncavăţul la Marcea, care inunda moșiile arendate şi esploatate de prefect, 
construcțiuni de mori la aceleași moşii, şi altele de asemenea natură. 

La 15 octombre era să se deschiză consiliul judeţean. Nu s-a putut 
completa două săptămâni şi mai bine, fiind prefectul dus la Pesta fără 
concediu pentru a specula porcii săi, întovărășit și de veterinar, care, ca toţi 
amploiaţii judeţului, sunt servitori particulari şi epistați de moşie ai 
arendașului prefect. 

Este inutil a mai insista asupra abuzurilor de tot felul ale lui Simulescu, 
denunţate de o sută de ori în presa de toate nuanțele şi rămase necercetate și 
nepedepsite până astăzi. 

Astfel se esplică că acest om, intrat în administrație c-o datorie, 
constatată la Tribunalul de comerţ, de peste 60.000 mii galbeni, astăzi se 
găseşte liberat de tot şi cel mai mare proprietar din Vâlcea. Pentru a izbuti 
într-o asemenea operă îi trebuia negreşit acestui om o bandă întreagă de 
mizerabili hotărâți şi cărora trebuie să le ierte nu numai abuzurile și jafurile, 
dară până şi crimile cele mai îngrozitoare. 

Dăm aci cuvântul corespondentului nostru. Dânsul ne semnalează una 
din acele fapte care, dacă s-ar fi petrecut într-o ţară civilizată, ar fi ridicat 
groaza și spaima întregii naţiuni și care, în judeţul încredinţat lui Simulescu, 
este pe cale de a se cocoloşi, cum zice românul în limba lui espresivă: 


lată faptele: Ștefan Slăvescu, judele de pace al ocolului Horez, 
deflorează pe cumnatele sale, una în vârstă de 14 ani şi alta de 12; cea de 14 
ani rămâne însărcinată şi dă naștere unui copil. Câteva zile după naştere 
copilul este omorât și îngropat în curtea lui Ștefan Slăvescu. Tot târgul 
Horez, împreună cu moașa care a asistat la naștere, spun că Ştefan Slăvescu, 
soţia sa şi cele două fete, însoțite de o servitoare, au omorât copilul. 

Închipuiţi-vă că această crimă s-a întâmplat acum trei săptămâni. 
Procurorul, înștiințat la timp, nu s-a dus îndată să constate faptul, ci lasă să 
treacă 2 săptămâni. Ordin din partea Simulescului s-a dat parchetului ca să 
cocoloşească lucrurile pentru că 1) Ștefan Slăvescu criminalul este alegător 
în colegiul I; 2) socrul său, Stamate Budurescu, asemenea alegător în 
colegiul I şi face parte din gaşca roșie; 3) fiul mai mare a lui Stamate 
Budurescu, subprefect în plasa Oltețului de Jos; 4) fiul mai mic al lui 
Stamate Budurescu, supleant la acest tribunal. 

Procedarea procurorului în faţa locului, cu toată părtinirea ce a pus în 
cercetare, constată că pruncuciderea s-a comis de cele două fete ale lui 
Budurescu, cea de 14 ani, mama copilului, și cea de 12 ani, însoţite de o 
servitoare. Se înţelege că în două săptămâni criminalul Slăvescu cu soţia sa 
a putut să ascunză urmele crimei. Tot procurorul constată că deflorarea s-a 
comis de Slăvescu. S-ar fi putut crede că parchetul de aici să lucreze cu 
atâta uşurinţă încât în acest caz de crimă să nu se aresteze nici o persoană? 
Ei bine, parchetul n-a îndrăznit să aresteze nici o persoană; Ștefan Slăvescu 
şi astăzi este judecător şi judecă procese; soția sa este liberă la casa sa, cele 
2 fete criminale împreună cu servitoarea se plimbă prin târgul Horezului 
spunând că nimeni nu îndrăznește să le facă ceva pentru că tatăl lor este 
prieten cu putemicii zilei. 

Uitam să vă pun în vedere modul cum are să se cocoloșşască această 
crimă după ceea ce auz că se petrece pe la Parchet. 

Deflorarea n-are să se constate; prin urmare iată pe Slăvescu nevinovat. 
Soţia sa asemenea n-a participat la crimă; îi dă de lături pe cei majori. 
Rămâne acum crima în sarcina minorilor mai mici de 15 ani. Tribunalul, 
care este la ordinele Simulescului, are să găsească sau că nu sunt destule 
probe sau că n-a lucrat cu pricepere, iată prin urmare crima nepedepsită. 

Pentru dreptatea omenească ar trebui să se numească un alt judecător de 
instrucţie, ca să nu să cocoloșească această crimă. 

Judece acum oamenii onești care mai sunt în această ţară pe guvernul 
care tolerează șase ani de-n rândul astfel de funcţionari. 

În „Românul“ de sâmbătă vedem publicat un proiect de lege despre 
„vânzarea băuturilor spirtoase în comune“, cu prețioasa indicațiune că d. 
ministru de interne este acela care va prezenta Consiliului de Miniştri ş-apoi 
Corpurilor legiuitoare acest proiect și că tot d. ministru de interne, onor. C. 
A, Rosetti, roagă pe redacția „Românului“ de a-l supune dezbaterii publice, 
ceea ce redactorul tot onor. C.A. Rosetti — declară a face cu mare plăcere. 
lată proiectul: 


Art. 1. Dreptul d' a vinde băuturi spirtoase 'n comunele rurale şi-n 
circumscripțiunile lor se declară absolut numai pentru casa comunală. 

Art. 2. Primăriile comunelor rurale sunt obligate a da 'n întreprindere dreptul de-a 
vinde băuturi spirtoase 'n interiorul sau în circumscripțiunea lor pe termen cel mult de 
3 ani. 

Art. 3. Valoarea prețului ce se va obţine la licitaţie pentru dreptul de-a vinde 
băuturi spirtoase se va trece pe fiecare au la bugetul comunei și se va afecta numai 
pentru 'nființare şi-ntreţinere de şcoală și biserică. 

Prisosul peste cheltuielele necesarii anuale se va capitaliza la Casa de 
Consemnaţii spre a servi la timp la-mbunătăţiri de clădiri și altele, tot pentru şcoală și 
biserică. 

Art. 4. Contractele încheiate de comunele rurale cu antreprenorii băuturilor 
spirtoase sunt scutite de taxe. 

Proprietarul care va avea 'n comună o clădire care este cârciumă va fi despăgubit 
de comună, în curs de 20 ani, prin rate cu anuităţi anuale garantate 'n chiar venitul 
prins prin întreprinderea dată. 

Preţul despăgubirii se va fixa de către tribunalele ordinare. 

Art. 5. Condiţiunile dării în întreprindere a dreptului de vânzare a băuturilor 
spirtoase în comunele rurale se alcătuiesc de consiliile comunale și se aprobă de 
consiliul județan. 

Ele vor fi făcute conform legii de față şi a regulamentului de aplicarea ei. 

În aceste condițiuni se va arăta și numărul cârciumelor ce se va permite a se 
înfiinţa. 

Art. 6. Nu se poate primi să concureze la licitaţie nimeni din cei cari nu însuşesc 
condițiunile cerute de legile în vigoare și cari se vor mai face în viitor. 

Art. 7. Datoriile contractate la cârciumă pentru consumare de băuturi spirtoase nu 
se pot urmări în justiție. 

Art. 8. Cel care va împrumuta numele său pentru a putea lua în întreprindere 
dreptul de a vinde băuturi spirtoase unei persoane care nu are drept după legile în 
vigoare şi care se vor mai face vor fi supuşi la o amendă de câte una mie lei sau la o 
închisoare de la o lună la trei deodată cu întreprinzătorul, iar stabilimentul se va 


închide de îndată și întreprinderea se va da din nou prin licitaţie în garanţia și comptul 
ambilor fraudulatori. 

Art. 9. Nu pot fi tolerate hanuri și cârciumi afară din sate decât la depărtare de 10 
chilometre de la cea mai apropiată cârciumă. 

Stabilimentele de la gările drumurilor de fier nu intră în această categorie. 

Această depărtare se poate scurta cu voia administraţiei, însă numai pentru 
locurile cari ar fi necesarii cărăușilor pe drumuri mari, pentru pășunatul vitelor și 
pentru orice alte esploatări, precum păduri, mine, uzine etc. 

Art. 10. Este cu desăvârşire poprită vinderea de băuturi spirtoase prin comunele 
rurale de către vânzători ambulanți. 

În caz de contravenţiune, primarul, după încheiare de proces verbal în prezenţa a 
doi consiliari, va confisca acele băuturi în folosul comunei. 

Art. 11. Această lege se va aplica şase luni după promulgarea ei, în care timp se 


vor regula-ntreprinderile actuale. 
C.A. Rosetti 


Oricine recunoaşte în această lucrare a d-lui C.A. Rosetti un plagiat 
schimonosit al proiectului prezentat în Adunare de P.P. Carp. Unii termeni 
din proiectul Carp sunt ocoliți sau esprimaţi cu cuvinte mai puţin proprii, 
unele dispoziţii lăsate afară, dar în esenţă este același. 

Din fericire pentru d. C.A. Rosetti și pentru secretarul său intim, d. Guţă 
Panu, nu există încă la noi o lege care să asigure proprietatea intelectuală; 
soiul acesta de proprietate e garantat numai prin regula de bună-cuviinţă de- 
a cita cel puţin numele autorului, ceea ce „Românul“ uită a face. 

Hazlii sunt omisiunile din proiectul Carp făcute de d. C.A. Rosetti. 

Proiectul originar prevede pedepse în contra... beţivilor. C.A. Rosetti le 
omite cu grijă. Asemenea pedepse ar putea lovi în mod grav pe mulți dintre 
iluștrii membri ai marelui partid liberale-naţionale, începând cu ilustrul 
Giani și sfârșind cu însuși marele arhiereu al partidului, căruia articolul 
omis ar fi putut să-i turbure Ceasurile de mulțumire. 

„Le Renseignement parisien“ (schimbat acum în „L'Echo de France“), 

reproducând, parte în estras, parte în pasaje întregi, un articol din 
„Românul“ privitor la cestiunea Dunării, adaogă următoarele: 


A fost o zi când, puțin înaintea plecării principelui Carol în România, d. Drouyn 
de Luys, ministru al afacerilor străine, zicea d-lui I.C. Brătianu, pe atunci însărcinat 


oficios cu puterile naţiunii sale, astăzi prezident al Consiliului de Miniştri: „Stii ceva, 
d-le Brătiene? Știi ce aţi face d-voastră mai bine? Să vă anexaţi la Austria.“ „Mai 
bine invazia, zise, patriotul român. Austriecii nu vor intra la noi decât trecând peste 
corpurile noastre. “ 


Frumos a grăit d. Brătianu, nu-i vorbă. Dar ne aducem aminte de un 
ciudat obicei al d-sale care consistă în a cita conversațiile ce le-a avut cu 
oameni... morţi. Fără să ştim dacă fostul ministru de esterne a murit sau nu, 
ne putem prinde că, din momentul în care se citează o conversaţie a lui cu d. 
Brătianu, d. Drouyn de Luys ... trebuie să fi murit. 

Că relaţia i se datorește desigur însuși cancelarului de la ... Florica se 
cunoaşte de pe introducerea elegantă a conversaţiei: „Ştii ceva, d-le 
Brătiane?“ 

Ex ungue leonem. 

Adunările legiuitoare se vor afla în fața cestiunii dunărene, pe cale de-a 
se rezolva în contra atitudinei de pân' acum a României. În timpul din urmă 
se urmează tratări între Austro-Ungaria şi Franța privitoare la propunerea 
făcută de d. Barrère, reprezentantul republicei în Comisia Europeană de la 
Galați, de-a delega un membru al acestei comisii care să ia parte la ședințele 
celei mixte. Propunerea aceasta fiind pe cale a se primi de toate puterile, 
cată neapărat să se fi primit Comisia Mixtă însăși cu corolarul 
precumpănirii austriace. România singură nu a primit propunerea, dar, după 
cum merg lucrurile, preocuparea de căpetenie a celor interesaţi nu este de-a 
îndupleca România, ci aceea de-a preciza sfera de activitate și situaţia 
acestui delegat european în Comisia Mixtă. 

Ce vor face Adunările, ce guvernul, cu aceste învoieli pe deasupra 
capetelor noastre, cu aceste hotărâri de nobis sine nobis nu putem şti. Destul 
că atmosfera e încărcată de complicaţiuni interioare şi esterioare cari ar cere 
o grabnică soluţiune şi cari nu vor găsi în cei chemaţi a le rezolva decât o 
mare inepţie în acţiune şi o mare lipsă de înţelegere. 

Căci pe când ţara e ameninţată din afară cu monopolul navigaţiunii 
austriace pe Dunăre, cu precumpănirea strivitoare a importului austriac, 
pericolul acesta devine și mai mare în faţa lipsei de organizare economică 
înlăuntru. 


Messeriile au dispărut și dispar pe toată ziua în concurenţă cu fabricatele 
gata ce se introduc din străinătate; munca națională se simplifică și se 
îngreuie din ce în ce, reducându-se la munca câmpului, mărginită la anume 
timpi ai anului şi care lasă în silită inerție brațele populaţiunilor aproape 
şase luni pe an. 

Paralel cu relele simplificării și reducerii muncii la o singură și cea mai 
primitivă formă se dezvoltă în progresiune geometrică răul social de care 
suferim mai cu seamă; creșterea neîncetată a elementelor improductive și 
consumatoare. Deja satele s-au împlut de boala postulantismului orăşenesc, 
de vânători de funcţii asupra moralității și activităţii cărora „Monitorul“ ne 
dă zilnice probe prin publicarea de destituiri și dări în judecată. 

Faţă cu aceste greutăţi ce cresc din zi în zi, față cu descompunerea 
societăţii române nu întâmpinăm decât fatalele fizionomii ale Caradalelor 
de toată mâna, cari, în loc de-a opri descompunerea, vor s-o grăbească și 
mai mult prin reforme escesiv de demagogice, precum e electivitatea 
magistraturii, sufrajul universal ș. a. Nici o idee sănătoasă şi în adevăr 
organică de reformă nu se prezintă de nicăiri; luptele şi diviziunile politice 
au osândit gândirea naţională la sterilitate. 

Guvernul pe de altă parte nu va avea a alege decât între urmarea 
politicei de pân' acum și schimbarea sistemului. Dacă va urma politica sa 
actuală de satisfacere de apetituri și ambiţiuni el va continua a stăpâni, dar 
orice zi a stăpânirii sale va fi însemnată prin pierderi materiale şi morale 
pentru ţară. Dacă ar îndrăzni să-și schimbe sistemul şi să apuce calea unei 
politici de stat, admițând chiar că ar avea îndestulă capacitate pentru 
aceasta, va pierde sprijinul partizanilor săi, cari nu-l servesc şi nu-l pot servi 
decât în schimbul satisfacerii intereselor lor materiale. 

Dacă victoriei verisimile a Austriei în cestiunea dunăreană i s-ar putea 
opune cel puţin o solidă organizare economică înlăuntru, care să 
neutralizeze şi să zădărnicească pân-la un grad oarecare acea biruinţă, s-ar 
mai putea spera o îndreptare pe viitor. Dar, dezorganizați pe de-o parte, 
bătuţi în afară pe de alta, condamnaţi a purta în spinare o generaţie care 
trăieşte tocmai prin această dezorganizare şi descompunere, noi vedem 
sorții de izbândă ai luptei noastre naționale împuţinându-se din ce în ce. 

Nu putem aştepta de la guvernanţii noștri să ne priceapă, ba e mare 
îndoială dacă există mulţi oameni în toată ţara cari să se fi convins că 
mergem din rău în mai rău. Oamenii eminamente practici, cari văd în 


politică numai ocazia de-a-și face o poziţie ori de-a trăi bine, nici nu vor voi 
chiar să ne înţeleagă. 

În alte țări vedem în adevăr că politica de stat, politica ce are în vedere 
organizarea economică, învinge chiar în contra opiniei publice şi un 
exemplu mare ne va da în această privire Germania. „Împăratul, zice o foaie 
germană, e prea bătrân pentru a duce la capăt marea reformă. Dar precum 
unul din predecesorii săi a testat desfiinţarea robiei, astfel discursul său de 
tron e un testament care dispune dezrobirea claselor muncitoare“. La robia 
crescândă a poporului românesc sub elemente parazite nu gândește 
nimenea. 

Am spus din capul locului că nu punem temei pe mâncărimea de limbă 
a ilustrului Guţă Panu, care se traduce zilnic prin câte-o circulară supusă la 
iscălitura d-lui C.A. Rosetti, menită a face pe lume să creadă că se lucrează 
în adevăr ceva pentru stârpirea relelor administrative. 

Nu se înlătură rele sociale prin circulări platonice. Abia legi organice, 
cari să reconstituie societatea descompusă de demagogie, ar putea să 
îndrepte cu încetul relele. 

Circularele d-lui Rosetti nu au decât efectul de-a servi de pretexte 
pentru mituiri și stoarceri de bani, pentru corumperea pe o scară și mai largă 
a personalului administrativ, pentru esploatarea nerușinată a celor loviți de 
măsurile sale, ceea ce înrădăcinează şi mai adânc răul de care suferim. 

Publicăm mai la vale o scrisoare din Ţara de Sus, adresată de-un 
proprietar mare foii „Gazette de Roumanie“, din care se va vedea la ce 
servă circularele menţionate. 

Se ştie fără îndoială că nu suntem amici ai evreilor. Avem atâtea de 
suferit din partea imigraţiunii lor sterile și ruinătoare, sunt atât de multe 
lipsele populaţiunilor noastre rurale, atât de mare mizeria lor materială și 
decadenţa încât nu putem să fim prietenii cauzei principale a acestor rele, a 
imigraţiunii izraelite. 

Dar pe de altă parte relele, în loc de-a înceta, sporesc dacă 
administraţiunea d-lui C.A. Rosetti se serveşte de circularele sale pentru a 
ocoli legea, dar a stoarce din această ocolire cu atât mai multă mită. Pentru 
a ilustra modul în care administraţia înțelege a executa ordinele d-lui C.A. 


Rosetti publicăm mai la vale o altă scrisoare, ce ne vine din târgușorul 
Negreştii (judeţul Vaslui) și pe care un izraelit ne-o adresează. 

Venind din două puncte deosebite ale ţării și scrise din puncte de vedere 
diametral opuse, cele două scrisori sunt cu toate acestea o crudă ironie a 
măsurilor luate de ministru pe hârtie. 

Nu se convinge oare odată d. C.A. Rosetti că nu mai merge înainte cu 
Caradalele și Serurii săi, improvizaţi în oameni de stat, că lipsa de cultură a 
partidului său, lipsa lui de moralitate și de patriotism sunt în 
înspăimântătoare disproporţie cu cerinţele statului modern, cu necesitățile 
poporului nostru? Nu se convinge oare că cu diletanţi politici, cu advocăţei 
câte treisprezece la duzină, cu ambiţioși mici la cap, dar şi mai mici la 
caracter, afacerile statului trebuie să meargă rău? 

Și d. Brătianu, care se pretinde român de viță şi mare patriot, nu se 
convinge că e neapărat ca să lase moștenirea altor mâni, cari s-o scoată la 
un capăt mai bun? Nu să mai urmeze politica bizantină de pân' acum. 

Nu ştim în adevăr cum am convinge pe roșii că la cele mai multe din 
elementele opoziționale — vorbim de elemente bune și sănătoase — 
interesul de-a veni la putere este nul, sub nul chiar şi că cu desăvârşire de 
altă natură sunt preocupaţiunile cari le stăpânesc. 

Politica practică recomandată de Machiavelli pentru a parveni şi a se 
susține, politica operării cu apetituri și ambiţiuni şi arată urmările 
netăgăduite, urmări de cari oricine care are cât de puţin sentiment de om de 
stat trebuie să se înspăimânte. Nu numai arta de-a mânui oamenii înseamnă 
a fi om politic. 

Arta de-a-i mânui este cel mult un mijloc pentru a ajunge la scop, pentru 
a le asigura dezvoltarea, bunul trai, prosperitatea. 

Unde lipseşte ţinta, mijlocul mânuirii ambițiilor și intereselor nu face 
decât rău. 

Împăratul Alexandru III, râvnind la epitetul de împărat al țăranilor şi 

preocupându-se de starea rea la care forme de civilizaţie costisitoare au 

redus populaţiunile agricole din Rusia, urmarea neapărată a acestei tendenţe 

umane a suveranului s-a tradus în acte administrative îndreptate în contra 
evreilor. 


În adevăr una din cauzele esenţiale ale căderii economice a ţăranului de 
acolo este, ca şi la noi, evreul, care 'ntr-o ţară unde există imense întinderi 
de pământ cultivabil precum e Rusia preferă a vinde rachiu și a precupeţi, 
adecă, a trăi din speculă mai bine decât din muncă. 

Fără 'ndoială că nu evreii singuri vor fi de vină la starea rea a 
populaţiunilor rurale din Rusia, dar unul din factorii esenţiali și vădiţi ai 
acelei mizerii sunt ei. De acolo măsura, bună poate pentru Rusia, rea pentru 
noi, de-a espedia cârduri întregi în România cu paspoarte în regulă, de-a 
împinge pe alţii să treacă noaptea fără pasport graniţele ţării noastre. 

Nu trebuie să fie cineva un observator tocmai adânc pentru a vedea că 
România geme de evrei rusești. Noaptea, ulițele Bucureştilor sunt pline de 
figuri cu totul străine, la cari recunoști numaidecât că abia de ieri li s-a 
comandat de-a-și rade barba şi de-a-și tăia perciunii; toate colţurile de uliţă 
sunt pline de colportori și precupeţi, pe cari nimeni nu i-a văzut pân-în anul 
acesta, c-un cuvânt suntem ameninţaţi de-a vedea şi Bucureştii prefăcându- 
se într-un murdar cuib jidovesc cum sunt Iașii astăzi. 

Ca să dea de căpătâi puzderiei acesteia de noi venetici Ministerul de 
Interne a publicat un regulament privitor la petrecerea și aşezarea străinilor 
în ţară. 

Nu vom discuta acest regulament de vreme ce suntem convinși că, orice 
măsură ar imagina capete ca d-alde d. C.A. Rosetti, ele vor fi născute 
moarte. 

În locul unei legi de incolat, lege organică care să supuie la anume 
condiţii petrecerea străinilor în genere în ţara noastră, d. C.A. Rosetti vine 
c-un reglement pe care orice alt ministru îl poate revoca și pe care 
Caradalele sale de toată mâna nici nu sunt dispuse de a-l lua la serios. 

Dar ceea ce este neauzit şi caracterizează din nou protestaţiunile de 
patriotism ale foilor evreieşti din capitală este obrăznicia cu care Alianţa 
izraelită stăruieşte pe lângă d. Gambetta, ministrul prezident din Franţa, de- 
a provoca înlăturarea acestui reglement. Pe Rusia nu îndrăznesc s-o acuze, 
care alungă evreii în mod sistematic. Vai de evreii din Rusia în ziua în care 
Alianţa ar îndrăzni să intervie în favorul lor; ar fi semnalul pentru un 
tratament şi mai energic decât cel de până azi. Dar aci, unde nimeni nu se 
atinge nici de persoana, nici de avutul lor, aci, unde nu e vorba decât de-a 
abate imigrațiunea lor stricăcioasă, prin mijloace cu totul umane, cari sunt 
de dreptul oricărui popor, aci Alianţa îndrăzneşte a interveni și a calomnia 
din nou România. 


Alianţa are o mulțime de membri în România. Nu este o adevărată 
trădare de patrie din partea celor petrecători în ţară de-a fi membrii unei 
asociaţii internaţionale al cărei scop e de-a compromite statul român și 
interesele sale? Nu e vorba... în ţara în care trădătorii din noaptea lui 11 
fevruarie au ajuns a fi decoraţi și înălțaţi în demnități publice trădarea de 
patrie se consideră demult ca un merit. A fost o urmare naturală dar ca 
tocmai membrii cei mai influenţi ai Alianţei din România să fie încetăţeniți. 
Numai Ţepeş n-ar fi găsit destui pari pentru a le mulțumi pentru modul în 
care pricep a fi români; noi suntem cu mult mai îngăduitori. 

Dar vorbim către aceia cari pot înțelege. Cred în adevăr că răbdarea 
poporului românesc e nesfârșită, nesleită ca a lui Dumnezeu, cred că ne e 
absolut cu neputinţă de-a ne apăra de ei cu orice arme ne-ar conveni? E prea 
adevărat că poziţia de stat a României și permanentele primejdii din afară 
cari ne amenință îmblânzesc luptele politice la noi, că patriotismul latent al 
rasei române 'i dictează precauţiune. Dar îi sfătuim să nu se joace cu focul. 
Dacă e cineva în stare de a face pe români să uite până și interesele statului 
lor, apoi desigur aceștia sunt evreii, ei, cari nu cutează a combate o putere 
mare cum e Rusia, dar s-aruncă cu toată insolenţa lor cunoscută asupra unui 
stat mic care-a avut naivitatea de a-i îngădui să fie cum sunt. 

Noi ştim bine că trei zile ar fi de ajuns pentru a regula atât de definitiv 
cestiunea izraelită încât Alianţa să nu mai aibă pentru cine interveni. Noi 
cunoaştem poporul. În aparență atât de blând şi de guvernabil, are o 
margine blândeţa lui pe care e primejdios de-a o trece. 


€ 


[14 noiembrie 1881] 

Dacă inima adversarilor noştri ar fi atât de copilăroasă pe cât le e mintea 
n-am sta tocmai rău. 

În unul din numerele trecute am înregistrat că Adunările se vor afla în 
faţa cestiunii dunărene rezolvate în contra atitudinii de pân' acum a 
României; apoi că România singură n-a primit încă propunerea Barrere, 
aceea adecă de-a se delega un membru al Comisiei Europene în Comisia 
Mixtă. 

Din această înregistrare, făcută într-un chip cu totul general, „Românul“ 
deduce: 


opoziţiunea a strigat că guvernul a luat ingagiaminte în cestiunea Dunării; 
că guvernul a trădat interesele naționale; 
că guvernul a vândut Dunărea Austriei spre a se menţine la putere. 


Acuma însă „Timpul“ mărturisește 


c-atitudinea României a fost contrarie pretensiunilor austriace; 
că România singură n-a primit propunerile austriace. 


De-acolo strigăte de bucurie că adevărul a învins, că recunoaștem înșine 
dreptăţile guvernului, 

Ce copilăroşi! 

Noi vorbim de România, de atitudinea României, foaia guvernamentală 
substituie termenului nostru termenul de „guvern“. 

Dar Românie și guvern sunt două lucruri identice? Din România facem 
parte toţi şi atitudinea țării a găsit desigur o espresie mai fidelă în foile 
opoziţiei decât în oscilaţiunile d-lui Brătianu şi a marelui său amic 
Boerescu. 

România nu s-o fi rezumând în d-nul Pherekydis sau Giani; tot a mai 
rămas ceva afară de aceşti descendenţi direcţi ai lui Traian care merită a fi 
numită Românie. Pe când România avea o politică, o morală, guvernul a 
avut în cestiunea Dunării două politici şi două morale: una în Ministerul de 
Esterne, alta în Comisia Europeană. Altceva făgăduiau d-nii Brătianu- 
Boerescu la Viena, altceva vorbea delegatul din Comisia de la Galaţi. 

Confraţii noştri cată să ştie că vorbele au un înțeles oarecare al lor 
propriu şi că nu se poate substitui, așa, după plac, una alteia. Știm foarte 
bine că generaţia roşie vorbeşte şi scrie așa ca și când vorbele n-ar fi având 
nici un înţeles. Și nu-l au în capetele ei. Procesul substanţial al gândirii nu 
se petrece deloc înlăuntru-le; nu se învârtește în ele decât moara de vânt a 
sunetelor articulate, nu compararea și coordonarea substanţială a ideilor ce 
corespund cu acele sunete articulate. De aceea noi zicem „Românie“ şi-n 
capul lor răspunde „Pherekydes“, ca şi când termenii ar fi echivalenți. 

Guvernul se traduce într-o sumă ciudată de termeni. Sunt cele patruzeci 
şi atâtea de combinaţiuni caleidoscopice în cari intră cabinetul Brătianu- 
Boerescu, precum şi cabinetul Dumitru Brătianu. Poate „Românul“ să ne 
facă să credem că actualul cabinet e cu totul și în toate solidar cu cabinetul 
Brătianu-Boerescu sau cu cabinetul Dumitru Brătianu? Desigur nu. Acest 
guvern, compus dintr-o lungă serie de cabinete pline de nulități ambiţioase, 


e capabil de orice, deci capabil a fost de-a lua angajamente în cestiunea 
Dunării, ceea ce se dovedește din gingășia prevenitoare a cabinetului vienez 
de-a nu publica actele relative la cestiune. 

Pe guvern nu-l doare nici cestiunea Dunării nici altele. Durerea lui e de 
a-şi mănţinea partidul la putere. Dacă teama de-a cădea prin ţară '1 face să 
încline într-o parte, teama de-a cădea prin străinătate îl face să încline într- 
altă parte, încât, formulându-se în două cuvinte sistemul acesta de 
echilibristică, se poate zice că epocele de întărire ale roșiilor sunt acelea în 
cari pot face pe pofta străinătăţii, amăgind România. A adormi România 
prin protestațiuni patriotice şi a face în același timp, pe cât se poate, 
treburile străinilor, iată trăsătura comună a tuturor guvernelor roşii. 


€ 


TEATRUL NAŢIONAL 


[14 noiembrie 1881] 

Aseară s-a jucat, în faţa unei săli mai mult goală, trei comedii. Puiculiţa, 
traducţiune, Trei crai de la răsărit de d. Hâjdău şi Florin și Florica de V. 
Alecsandri. Lăsând la o parte cea dântâi şi cea din urmă comedie, îndeajuns 
cunoscute publicului, să vorbim puţin de interpretarea celei d' a doua. 
Rolurile din Trei crai de la răsărit n-au fost jucate de aceiaşi actori ca până 
acum. D-na Mateescu și d. Ionescu sunt cu totul străini publicului în această 
piesă. 

D-na Mateescu, în rolul Mariţei, fata lui Hagi Pană, a fost binişor; căci 
nu o putem judeca altfel, acest rol fiind deja mult mai bine interpretat de d- 
na Romanescu. Să nu se creadă că-i facem vro vină din această; nu. D-sa, 
pe cât puterile și cunoştinţele i-a permis, a făcut posibilul. Tânără încă şi 
ținând în seamă consiliile celor mai cunoscători în ale artei, are un frumos 
viitor înainte-i. Să se silească numai a vorbi mai rar și mai deslușit. 

D-nu Davidescu, în rolul lui Numa Consules, a fost departe — ierte-ni- 
se asprimea — de a fi înțeles pe autor și rolul ce i s-a încredinţat să joace. 
Acest rol a fost totdauna interpretat cu multă măestrie de simpaticul 
Hagiescu, a cărui lipsă era viu simțită aseară. Rău a făcut comitetul teatrului 
de a primit demisiunea acestui actor, demisiune dată, pe cât ştim, în urma 
numai a unor neînțelegeri între dânsul și unul din societari. 


Ceilalţi interpreţi, d. d. Panu (în rolul Hagiului Pană), Julian (musiu 
George), Mateescu (tejghetarul Petrică) şi d-na Frosa Sarandi (cocoana 
Trandafira) au fost ca totdauna bine. 


€ 


TEATRUL DACIA 


[14 noiembrie 1881] 

Tot aseară s-a jucat, după cererea generală, o dramă în 5 acte intitulată 
Şapte prinți ai Larei — și o parte din irozi plângea, iar altă parte râdea de 
bucurie pe scenă, căci erau „îmbrăcați stravitii“ (travestiți) cu costume de 
regi. 

Am privit la o comedie de băieți şi fete care se joacă de-a împăratul. 
Adică se îmbracă în hârtie poleită şi-și încing câte un vătrai, câte un cleşte 
(în loc de sabie) care sună ca sabia. 

Interpretarea a fost multumitoare. Nici că s-ar putea cere mai mult de la 
o trupă din provincie. Destul numai că place publicului. 


€ 


[15 noiembrie 1881] 
„L'Echo de France“ urmează a scrie în cestiunea Dunării. In numărul de 
miercuri foaia franceză spune cele ce urmează: 


Cestiunea libertății Dunării devine din ce în ce mai gravă. Națiunea română, 
care se simte amenințată în interesele ei vitale, împinge pe guvern să reziste absolut 
pretențiunilor Austro-Ungariei. Românii au încredere în izbânda silințelor lor. Ei își 
zic că şi acum stăruința lor de-a nu ceda va da timp unora dintre puterile ce ezită 
încă de-a se lămuri și de-a înțelege că pe Dunăre România apără interesele Europei 
înseși. 

Confraţii noștri din Bucureşti au reprodus deosebitele noastre articole. Suntem 
atât de convinși de dreptatea cauzei pe care-o susţinem încât am voi ca glasul nostru 
să aibă de-o sută de ori mai multă autoritate. Nu suntem singuri însă. Între alte 
organe din Paris cităm pe „République Française“ şi „Revue nouvelle“, cari în mai 
multe rânduri au ţinut limbajul pe care-l ţinem noi; apoi în Italia „Gazetta d'Italia“ şi 
„Popolo romano“, făr' a aminti ziarele engleze, cari sunt unanime. 


Foaia „Messager de Vienne“ a publicat acum trei zile un lung și escelent 
articol, în care citim cele ce urmează. 


Acolo, între Turnu Severin și Galaţi, se află o nație vitează de șase milioane (?) 
de oameni, o nație care-a știut să se bată, și să învingă, pe câmpul de bătălie. 
Românii erei nouă, cari au deschis o atât de strălucită și luminoasă cale aspirațiilor 
unui popor, şi-au adus aminte că e vorba de-a asigura României acum ori niciodată 
interesele economice. Calea ce aveau s-o urmeze oamenii de stat din București era 
însemnată de mai înainte și, ţânându-se de litera Tractatului de la Berlin, ei cer ca 
Comisia Europeană a Dunării „să elaboreze reglementul cu care e însărcinat, 
rezervând,  bine-înţelegându-se,  cabotajul pentru  ţărmureni, iar executarea 
reglementului să fie în seama fiecărui stat ţărmurean, pe toată întinderea teritoriului 
său“. Austria a prezintat din parte 'şi un anteproiect asupra căruia Comisia 
Europeană va trebui să se pronunţe și a cărui dispoziţie principală remite esecutarea 
reglementului, de cum va fi redijat, în seama Comisiei numite Mixtă, compusă numai 
din statele ţărmurene. Aceste state ar fi România, Serbia, Bulgaria, Austro-Ungaria. 
Austria stipulează între altele că ea va exercita prezidenția în sânul acestei Comisii şi 
că „va avea vot preponderant în caz de paritate de voturi “. 

Astfel precumpănirea austriacă ar fi stabilită de facto pe tot cursul Dunării 
răsăritene și principiul libertăţii de navigaţiune pe acest râu — un interes comun al 
Europei — ar fi primejduit. 

Pentru Europa nu e 'n adevăr decât un interes economic; dar mai e și o altă 
consideraţie de politică generală, a cărei însemnătate nu scapă din vederea nimănui: 
dictatura pe Dunăre ar aduce cu sine fără îndoială dictatura asupra micilor state 
țărmurene. 

N-ar servi la nimic de-a tăgădui această urmare a revendicaţiunilor cabinetului 
din Viena, pentru că constituie învederat cuvântul lor de căpetenie. Toată lumea știe 
că pretențiunile Austriei asupra basinului răsăritean al Dunării nu sunt decât un 
epizod al rivalităţii dintre această putere şi Rusia. 

Naţia care și-a câștigat independenţa cu preţul sângelui copiilor săi trebuie să-și 
dea mari silinţe pentru a scăpa de primejdia ce-o ameninţă. Ea cată să respingă cu 
energie toate cererile exorbitante cari ar putea să pună în joc interesele ei cele mai 
sfinte şi să întâmpine cu neîncredere toate sugestiunile cari i-ar putea fi fatale. 

S-a zis adeseori că independenţa statelor ţărmurene ale Dunării nu poate fi, în 
orice caz, decât relativă, adecă că sunt menite de-a gravita împrejurul uneia sau 
alteia din cele două mari împărăţii cari le înconjură. Pentru România s-apropie 
momentul în cari va putea dovedi că acest vechi axiom au încetat de-a fi adevărat. 

Siguri de sprijinul Europei, oamenii de stat din București vor ști să apere 
interesele legitime ale ţării lor și dezvoltarea cestiunii Dunării va proba dacă noul 
regat e în stare de-a împlini rolul pe care i l-a însemnat cursul istoriei popoarelor și 
poziţia geografică a teritoriului ei. 


Ziarul „La France“, reproducând un pasaj din „Messager de Vienne“, 
adaogă: 


Rămâne a se şti pe ce sprijin se 'ntemeiază tânărul regat dacă, conflictul 
începându-se, Austro-Ungaria nu va fi găsit pretextul pe care-l caută. 

Nu e tocmai sigur că Austro-Ungaria dorește un pretext de luptă pe Dunărea de 
Jos. În tot cazul avem cuvinte de-a crede că România nu este deloc izolată. Dacă 
există o putere ale cărei interese pe Dunăre să fie identificate cu ale Austriei, sunt 
altele mai multe ale căror interese sunt absolut contrarii și cari, prin urmare, înclină 
fireşte a apăra România. România o ştie aceasta şi tenacitatea ei obicinuită sporește 


încă. 


După ce foaia franceză adaogă două citate, unul din „Românul“, altul 
din „Timpul“, urmează: 


D. Cogălniceanu intră în cabinet ca ministru al afacerilor străine, iar d. C.A. 
Rosetti rămâne ministru de interne. 

Semnificarea ce se dă acestei combinaţii în lumea politică din București este 
accentuarea foarte vie a rezistenţei României la pretenţiile austro-ungare. 

[17 noiembrie 1881] 

Mesajul cu care M. Sa Regele a deschis ieri sesiunea Adunărilor 
legiuitoare se distinge în bine de alte acte de asemenea natură. În loc de-a 
cuprinde fraze generale, mesajul încearcă a fi substanțial; stilul e îngrijit, 
termenii româneşti. Nu știm cui să atribuim aceste calități; constatăm numai 
că scrierea face o impresie binefăcătoare în comparare cu frazele deșerte și 
patetica goală a altor discursuri anterioare. Poate că mesajul bătrânului 
împărat al Germaniei a servit astă dată de nu ca model, totuşi ca măsură a 
lucrării. 

De însemnat este că guvernul își determină definitiv atitudinea în 
cestiunea Dunării. Aci însă observăm că fraza nu mai este atât de norocită și 
nu menește tocmai a bine. 

Această credință (că libertatea Dunării este... condiţiune esențială 
pentru propășirea ţării) a fost, în alte împrejurări, unul din cuvintele 
puternice cari ne-au făcut să declinăm cu nestrămutare propunerea de 
retrocedare a Basarabiei. Tot această credință ne impune datoria de-a nu 
consimţi la combinațiuni cari ar avea de efect ca navigaţiunea de la Porţile 


de Fier la Galaţi să rămână sub acţiunea preponderantă a unei singure 
puteri. 

lată în adevăr o reminiscență care scade mult din valoarea 
declaraţiunilor guvernului. Da, s-a declinat cu nestrămutare retrocesiunea și 
totuși s-au efectuat. Se respinge preponderanţa cu frumoase cuvinte, dar ele 
poate nu sunt decât preludiul înduplecării. 

În fine mai observăm că cestiunea eligibilităței magistraturii nu e deloc 
atinsă, ceea ce face a se crede că d. C.A. Rosetti a renunţat la această 
nenorocită şi demagogică idee. 

Nu mai rămâne acum decât lucrul de căpetenie: ca guvernul să se și țină 
de vorbă, nu una să zică, alta să cugete a face. 


€ 


[19 noiembrie 1881] 

D. Dumitru Brătianu, ales din nou prezident al Adunării Deputaților, a 

inaugurat ocuparea fotoliului său cu un discurs tot de natura celora de cari a 
mai ţinut d-sa faţă cu cinstitele obraze ale coreligionarilor săi politici. 


Gâtul prezidentului d-voastre este ţeapăn ca al lupului; el nu se poate încovoia ... 
Micile mele calități sunt, de mă pot esprima astfel, mai mult pasive, dar cari la 
prezidenție poate-și au și ele valoarea lor. Sunt pilos, ştiu să rezist; când dau în greu 
atunci mă simt mai tare; nu mă tem de nimeni, nici chiar de mine însumi; n-am nerve, 
n-am mâncărimi; nu sunt ispitit de dorinţa de-a avea trecere pe lângă d-nii miniștri și 
asta are un îndoit avantaj, căci astfel nici d-nii miniştri nu vor fi ispitiţi de-a căuta să 
aibă trecere pe lângă mine. Niciodată nu vă voi da ocaziunea să vă aduceți aminte 
proverbul: Mână pe mână spală și amândouă obrazul. Asemenea spălăcanii nu se fac 
tocmai cu aiazmă; ele nu spală, mânjesc obrazul. 


Fără îndoială d-nul D. Brătianu n-ar fi găsit cu cale de-a face asemenea 
declaraţii dacă predecesorul său în fotoliul prezidenţiei nu i-ar fi dat motiv 
de-a le face. Prin urmare d. C.A. Rosetti nu avea gâtul de lup, căuta să aibă 
trecere pe lângă miniștri și viceversa, spăla mână pe mână şi amândouă 
mânjeau cinstitul obraz al ortalei, căci asemenea spălăcanii nu se făceau 
tocmai cu aiazmă, ci cu altceva. 

Dar, în cursul cuvintelor sale, d. Dumitru Brătianu devine şi mai 
esplicit: 


Ce sunt miniștrii? Ce suntem noi? Suntem împreună membrii consiliului de 
administrație ai unei societăți anonime, ai căreia acționari sunt toţi locuitorii acestei 
țări; miniştrii sunt directorii, noi suntem cenzorii. 


Noi, în simplitatea noastră, am fi crezut că România nu este nici numele 
unei societăți anonime, nici firmă de hotel. 

Dacă figurat se poate vorbi, deşi cam impropriu, de acţionari, adecă de 
proprietari parţiali ai ţării, ale căror interese guvern și Parlament au a le 
căuta, aceasta s-ar putea zice cel mult de locuitorii români ai țării. Dar cum 
e pusă teza de d. Dumitru Brătianu, cu cenzorii şi directorii care se spală 
reciproc, ni se pare că înlăuntru poporului românesc s-au constituit o 
societate străină pe acţii, al cărei consiliu de administraţie are în vedere 


esploatarea acestui popor. România e o vacă bună de muls și consiliul ei de 
administraţie o mulge în folosul Caradalelor și al Stroussbergilor. 
Că aşa este ne-o spune tot d. Dumitru Brătianu. 


Multe lucruri nu sunt ceea ce-ar trebui să fie; puţini oameni sunt la locul lor. 
Multe rele bântuiesc această ţară și, văzând ușurința cu care lucrăm, indiferența, 
înțelenirea noastră, mi-am zis una din două: sau răul este atât de mare că ne-am 
zăpăcit, ca unul care, cuprins fiind de flăcări în casă, își pierde minţile, voind să 
deschidă ușa să scape o închide, în loc să ia apă pune mâna pe untdelemn și-l aruncă-n 
foc; sau că imensitatea răului ne-a descurajat, încât am ajuns să credem că nu mai 
putem face nimic, că nu mai este nimic de făcut şi am lăsat totul în voia întâmplării. O 
boală urâtă, contagioasă, ciuma inimei a început să atace stratele noastre sociale. 


Această ciumă nu mai trebuie să înceapă a ataca stratele pestrițe de 
români ai „Românului“, căci tocmai în această împestriţare de străini din 
câteşipatru colțurile lumii, cari au monopolizat statul în toate ale lui, 
consistă ciuma inimei. 


Situaţiunea noastră internă lasă de dorit, (Lasă totul de dorit, zicem. noi.) Şi cum 
ar putea altmintrelea dacă acele greutăţi se găsesc chiar aici în guvern și Cameră, 
greutăţi cari nu provin decât din relele deprinderi ce am contractat? Aci miniștrii și 
deputaţii, prin complezenţe reciproce, se slăbesc, pierd prestigiul, autoritatea de care 
au trebuinţă și lucrul public sufere, aci ne ţinem în eșec, ne paralizăm, ne absorbim 
unii pe alţii. Noi voim să guvernăm, pretindem să impunem miniștrilor depărtarea ori 
numirea cutărui agent al puterii executive; miniștrii vor să legifereze; noi trebuie să 
ridicăm mâinile ... Răul poate ajunge până a ni se zice într-o zi: „Guvernul 
reprezentativ, guvernul parlamentar nu convine țării acesteia; ţara piere printr-însul; 
mai bine dar să se suprime guvernul reprezentativ decât să piară, țara. 


lată o părere pe care o împărtășim cu d. Brătianu, deşi cu totul în alt 
înțeles. Precum regimul parlamentar n-a servit la noi în ţară decât a 
îmbogăţi şi aristocratiza plebea străină, a o pune d-asupra claselor vechi şi 
românești ale țării, tot astfel, pentru a consacra stăpânirea acestor noi 
români şi a o asigura în contra poporului nostru, se va pretinde într-o zi că 
ţara piere, pentru că Caradalele vor fi amenințate în monopolul de-a o 
esploata şi se va suprima sistemul reprezentativ în interesul claselor 
dominante, reprezentate dincoace prin d-alde Pherekydes şi Giani, dincolo 
de Milcov prin jidani. Precum în interesul esclusiv al acestor elemente s-a 
introdus la noi în ţară sistemul reprezentativ, tot în interesul lor esclusiv se 
va şi înlătura la nevoie. Acesta este adevărul adevărat. 


Dar, cu toate adevărurile dureroase pe care d. Dumitru Brătianu le spune 
coreligionarilor săi politici, cu toate că arată cum deputaţii îşi vând voturile 
miniștrilor şi miniștrii vând posturile pe voturi și că întregul mecanism 
parlamentar se 'nvârte pe osia do ut des „dau votul ca să-mi dai ceva“, cu 
toate spălăcaniile ce nu se fac tocmai cu aiasmă d. Dumitru Brătianu crede. 


Cred nu numai în bine într-un mod abstract, ci în binele ce-l putem face, ce avem 
să-l facem, ce vom face noi. Avem o poziţiune geografică şi topografică din cele mai 
avantagioase: suntem din toate părţile înconjurați de români; avem ţara cea mai 
bogată; avem un popor inteligent, impresionabil, apt la toate, sobru, vârtos, omogen 
cum nu mai este altul în lume. Dumnezeul românilor este cel mai puternic pentru că 
este cel mai drept. 


Nu e vorba de ce crede d. Brătianu. E prea adevărat că suntem 
înconjurați din toate părțile de români și încă de acei cari trăiesc sub 
guverne vitrege, unele dușmane chiar existenţei lor, precum cel unguresc. 
Cu toate acestea starea românilor de sub stăpânire străină e fără comparare 
mai bună decât a românilor de sub stăpânirea pretinsă română. Nici ţăranul 
român din Ardeal, nici cel din Basarabia, nici cel din Bulgaria ori din Serbia 
nu e atât de rău hrănit, atât de râu îmbrăcat, atât de esploatat de străini şi de 
administraţie precum e al nostru. Înainte de-a exista sămânţa veninoasă a 
roşiilor în ţară, înainte de-a se fi constituit puii fanarioților în partid politic, 
pe când Pherekyzii, Caradalele și Costineștii nu erau elemente politice și 
domnitoare în statul român, pe atunci era poporul inteligent: dar azi își 
pierde până şi bunul simţ comun. Înainte era sobru, azi a contractat şi el 
darul d-lui C.A. Rosetti; înainte era omogen, azi la trei români găseşti un 
străin în ţară, înainte în adevăr acest popor era cum nu mai este altul în 
lume de onest, de curat la inimă. 

Întrebe-se orice om bătrân dacă acum treizeci de ani nu puteai 
încredința oricărui țăran toată averea, fără înscris, prin simplă dare de mână, 
şi dacă erai în pericol a pierde un ban roșu măcar? Astăzi nu poţi încredința 
unui ministru ceea ce puteai încredința odinioară unui țăran. 

lar Dumnezeul românilor? A fugit din bisericile pustii şi din inimele 
ciumate și în locu-i a intrat dracul negrei specule, al luxului și al desfrâului, 
al precupeţirii sudorii şi sângelui naţional. 


€ 


[20 noiembrie 1881] 
Toată presa austro-ungară ocupându-se de mesajul cu care s-au deschis 
Corpurile noastre legiuitoare, începem prin a reproduce articolul ce-l 
consacră „Pesther-Lloyd“ pasajului privitor la cestiunea Dunării. 
Foaia oficioasă a guvernului unguresc scrie următoarele: 


Cu o conștiință de sine însuși sporită şi c-o dreaptă mândrie că a fost menit de-a 
se adresa pentru prima oară Corpului legiuitor al Regatului României, regele Carol a 
deschis c-un mesaj solemn sesiunea Parlamentului român. Dacă pentru regele 
României ora aceasta e deosebit de solemnă, și pentru noi ea are oarecare 
însemnătate, readucându-ne în memorie toate câte-a făcut și la câte-a dat mână de 
ajutor monarhia austro-ungară pentru a aduce România la înălțimea pe care-o ocupă 
astăzi între vecinii ei; ne aminteşte serviciile amicale făcute guvernului român de 
diplomaţia noastră — dacă a avut dreptate să le facă nu cercetăm astăzi — servicii 
menite a-i ajuta României să treacă peste greutăţile cestiunii izraelite şi a îndeplinirii 
Tractatului de la Berlin, pe care România nu-l prea lua așa de ad litteram cum îl ia 
azi; ne aducem aminte de promptitudinea cu care Austro-Ungaria — înaintea tuturor 
puterilor celorlalte — a recunoscut întâi și 'ntâi neatârnarea principatului și mai 
târziu ridicarea lui la regat, asigurând prin aceasta statului român o poziţie care 
constituie azi mândria regelui, bucuria poporului și invidia vecinilor mai puţin 
favorizați. Găsim că e lesne de înțeles ca, după atâtea succese politice datorite nu 
numai meritului propriu, ci şi favorii Europei și îndeosebi a Austro-Ungariei, 
guvernul român să ajungă a crede că a sosit momentul favorabil pentru a se ocupa cu 
completarea și îmbunătăţirea legislaţiunii, căutând să dea intereselor economice o 
dezvoltare corespunzătoare cu rodirea şi bogăţia naturală a ţării. Am fi plini de 
satisfacţiune când am vedea România apucând cu seriozitate și stăruință pe calea 
aceasta, și aceasta pentru România însăși, a cărei înflorire economică o dorim din 
inimă din multe puncte de vedere. 

Cu atât mai rău cată să ne pară că nu avem de pe acum această satisfacţiune 
deplină. Mesajul tronului, rostit de regele Carol, e de natură de-a ne inspira pentru 
mai multe cuvinte o îngrijorare serioasă, o îngrijorare ce priveşte pe România însăși. 
Cât despre monarhia noastră, oricine înţelege că drumurile însemnate de mai înainte 
ale dezvoltării ei economice nu se pot altera din direcţia lor prin piedici intenționate 
sau pregătite de România. Nu credem ca interesele noastre dunărene să fie câtuşi de 
puţin primejduite prin nevoinţa sau împrotivirea României de-a conlucra cu noi; dar 
tânărul regat e ameninţat de grea pagubă dacă sferele lui determinante vor continua, 
după cum se vede din discursul tronului, de-a renunța la orice obiectivitate, înţelegere 
şi moderaţiune. Tot ce spune discursul tronului despre marea însemnătate și marele 
preț al libertăţii navigaţiunii pe Dunăre s-ar putea spune și într-un discurs de tron 
adresat Parlamentului unguresc sau celui austriac, însă autorii unguri sau austriaci 
s-ar fi păzit desigur, dintr-un sentiment îndreptățit de bună cuviință, propriu 
adevăraților oameni de stat, de-a da tezelor generale și inatacabile în sine o poantă 
care face ca ele să pară aproape o acuzare în contra unui stat învecinat. Nu e nici un 


stimul pentru noi de-a sta la ceartă pentru asta cu guvernul român; deosebirea 
proporţiei de putere între Austro-Ungaria și România ne silește la oarecare 
îngăduință în punctul acesta, pe care cel slab poate conta totdauna în asemenea caz. 
Noi considerăm lucrul în sine şi observăm că guvernul român nu poate dori libertatea 
absolută a Dunării cu mai multă sinceritate și seriozitate decum o dorește Austro- 
Ungaria; credem însă că în cestiunea aceasta focul mesajului e cu totul fără folos de 
vreme ce libertatea Dunării e garantată şi asigurată demult prin tractate 
internaţionale, încât pentru moment nici nu intră în discuţie. De prisos în același 
grad ni se pare focul mesajului acolo unde declară patetic că România nu se va 
asocia la nici o combinare ale cărei urmări ar fi de-a supune navigațiunea între 
Porţile de Fier și Galaţi acţiunii preponderante a unei singure puteri. Această 
declaraţiune, pe care n-o putem considera decât ca îndreptată în contra Austro- 
Ungariei, cuprinde o interpretare atât de greșită a intenţiunilor Austro-Ungariei încât 
ne vine greu a crede în seriozitatea ei. Repetăm ceea ce-am zis adeseori. Pentru 
monarhia noastră nu e, în cestiunea Dunării, vorba de mai puţin decât de 
secuestrarea liberei navigaţiuni, care ne e tot atât de scumpă nouă ca oricărui alt stat 
riveran și nicidecum de-o preponderanță în control. Ceea ce vrea monarhia și ceea ce 
trebuie să voiască în chiar interesul navigaţiunii ei e asigurarea utilizării economice 
libere și neîmpiedecate a acestei căi de apă, cea mai însemnată nu numai pentru 
Austro-Ungaria şi România, ci pentru toată Europa, o utilizare, însă, în care trebuie 
să i se asigure necondiţionat Austro-Ungariei influenţa aceea care i se cuvine acestei 
puteri mari în toate împrejurările, conform situaţiei geografice și poziţiei de mare 
putere europeană, precum și conform înaintatei sale dezvoltări industriale. 

Această ţintă dorită de noi e și în interesul Austro-Ungariei și într-acela al 
României. Fiind de firma convingere că recunoașterea limpede a situaţiei reale va 
pătrunde şi în sferele determinante ale României, iar pe de altă parte că greutatea 
firească a puterii naturale și a influenţei monarhiei noastre își va face cu timpul cale 
de sine, în contra tuturor elementelor ce se opun, credem că putem primi cu deplină 
linişte şi neturburare cele zise de mesajul român. Austro-Ungaria e în adevăr 
interesată la facerea unui reglement de navigațiune obligatoriu pentru cursul Dunării 
de Jos, dar nu e interesată în linia întâia. O amânare a soluţiunii acestei cestiuni nu 
va atinge interesele economice și comerciale ale Austriei în așa grad încât să avem a 
sacrifica pentru aceasta cea mai mică parte a aspiraţiunilor legitime ale monarhiei în 
privirea atitudinii ei în cestiunea Dunării de Jos. Putem dar să cutezăm foarte bine 
de-a ne retrage în linia a doua şi a deveni spectatori câtva timp, a privi pe ceilalți 
cum vor voi să înțeleagă și să rezolve cestiunea. Nu e pentru noi nici primejdie, nici 
pagubă. Dar pretutindenea, și mai cu seamă la vecinii noștri din România, lumea va 
ajunge la convingerea că această cestiune nu se poate rezolva deloc nici fără Austro- 
Ungaria, nici în contra Austro-Ungariei, că nu se poate rezolva fără a lua în deplină 
considerare pretențiunile îndreptăţite ale monarhiei, întemeiate pe fapte netăgăduite. 


€ 


[21 noiembrie 1881] 

Continuăm a reproduce, de astă dată din „Neue freie Presse“, 

considerațiunile și criticele ce le-a inspirat foilor austro-ungare pasajul din 
discursul tronului privitor la cestiunea Dunării: 


Mesajul cu care regele Carol al României a deschis Adunările se adresează în 
partea lui esențială mai tot pe atâta guvernului austriac pe cât reprezentanţilor din 
București. Nici răscumpărarea căilor ferate, nici organizarea armatei nu turbură cu 
atâta viociune opinia publică în România ca cestiunea dunăreană și găsim că e firesc 
ca cestiunea aceasta să ocupe cel mai mare loc în mesaj. Dar, fiindcă noi în Austria 
avem un interes tot atât de mare ca și românii la regularea cestiunii Dunării, putem 
zice că pasajul respectiv al mesajului s-a rostit și pentru Austria, că cuprinde 
răspunsul la silinţele guvernului nostru de-a înfrânge împrotivirea României în contra 
pretențiunilor austriace. 

Spre marea noastră părere de rău cată să mărturisim că suntem dezamăgiţi amar 
prin acest răspuns. Nu ne-am legănat niciodată în speranțe sanguinice în privirea 
cestiunii dunărene şi, după declaraţiile făcute de d. de Kallay la 6 a curentei, în 
comitetul delegațiunii ungare, nu ne-am mai putut tăinui că succesul Austriei în 
cestiunea dunăreană a devenit cam neprobabil. În genere nu prea suntem răsfățaţi în 
privirea succeselor diplomatice ale guvernului nostru. Dar în oarecari puncte 
contasem pe înduplecarea României. D. de Kallay mărturisise în adevăr că cestiunile 
asupra compunerii Comisiei Mixte şi a modului ei de votare nu se rezolvaseră încă, 
dar el adaogase că asupra dispozițiilor tecnice ale reglementului se stabilise acordul. 
Dintr-asta se putea deduce că Austria, urmând cu stăruinţă, va izbuti în sfârşit să 
facă a se da ascultare în București pretenţiunilor ei îndreptăţite și nu tocmai 
exagerate. Mesajul regelui Carol ne învață însă că România nu gândește nici pe 
departe măcar de-a îndeplini dorințele noastre și că rezistenţa ei e mai îndărătnică 
decât oricând. 

Mesajul respinge datina obicinuită de-a îndulci c-o prevenitoare politeță pilula 
amară pe care o oferă statului învecinat. Din contra, se servă de-o manieră de-a 
vorbi francă şi neînflorită şi compensează prin sinceritate ceea ce-i lipsește ca 
politeţă. Poate că nu s-a mai întâmplat pân-acuma ca-n mesajul unui monarh să se 
impute monarhiei vecine că se servă de pretextul epizootiei pentru a-și închide 
graniţele şi ne îndoim dacă în București ar cuteza cineva să țină un asemenea limbaj 
faţă cu Rusia. În cestiunea dunăreană în fine, mesajul declară c-o claritate mai mare 
decât ar fi de dorit că deplina libertate a Dunării e o condiţie esenţială pentru 
dezvoltarea României și că guvernul român are datoria de-a se opune la orice punere 
la cale care-ar espune navigaţiunea de la Porţile de Fier până la Galaţi influenţei 
precumpănitoare a unei singure puteri. Va primi reglementele cele mai aspre dacă vor 
garanta libertatea tuturor pavilioanelor, se va supune controlului celui mai aspru, cu 
supoziţia însă ca în apele române el să fie exercitat de autorități române. 

Aceasta e o deplină desfidere la adresa guvernului austriac. Comisia Mixtă nu se 
citează anume, dar abia ne putem îndoi că ea e înţeleasă sub cuvintele „combinațiuni 


cari ar asigura unei singure puteri influenţa preponderantă“. Chiar dacă guvernul 
român nu s-ar întoarce la punctul de vedere estrem ocupat la început de 
reprezentantul ei, colonelul Pencovici, în Comisia Europeană, chiar dacă ar privi în 
principiu instituirea Comisiei Mixte sub prezidenția Austriei, ea totuși declină de pe 
acum prin mesaj votul preponderant al Austriei. E însă clar ca lumina soarelui și am 
dovedit-o în mai multe rânduri, pentru a nu mai avea nevoie să pierdem azi multe 
vorbe, că prezidiul gol, fără puterea de-a aduce o hotărâre în caz de paritate de 
voturi, nu are nici cea mai mică valoare practică, că sunt bucate aparente cu care 
voiesc să mulțumească Austria, o formă goală, o aparenţă de prisos. România ne-ar 
putea-o recunoaște fără a se abate deloc de la pretenţiunile ei. Cu toate astea nu știm 
nici măcar dacă amabilitatea României va ajunge atât de departe sau dacă ea 
respinge în genere Comisia Mixtă. 

După comunicările ce le-am publicat acum în urmă, ea respinge Comisia Mixtă. 
Dacă se va confirma că guvernul român face la Londra și la Paris pașii cuveniţi 
pentru a obținea de la Anglia și de la Franţa întinderea drepturilor Comisiei 
Europene până la Porţile de Fier, atunci rezultă că puţin vor să știe în București 
despre anteproiect şi despre Comisia Mixtă. Antipatia contra Austriei și teama că, cu 
propunerile ei, urmărește scopuri politice îi orbește pe români în contra propriilor lor 
interese. Dacă Comisia Mixtă va exercita poliția fluvială și supraveghearea 
navigaţiei, România va avea mult mai mare influenţă asupra acestor lucruri decât 
dacă s-ar pune în mânile unei Comisii Europene, în care votul României se va pierde 
mult mai lesne în deșert. Românii sunt împiedecaţi, prin deșerte prejudiţii, de-a o 
vedea aceasta și mai bine 'şi fac rău lor înșile decât să recunoască Austriei partea ce 
i se cuvine la regularea raporturilor pe Dunărea de Jos. 

Împrejurarea că România poate invoca Tractatul de la Berlin şi poate zice 
pururea că în acel act nu stă nimic despre o Comisie Mixtă avem a o mulțumi 
ușurinței geniale, ca să nu zicem destrăbălării, cu care s-a stilizat art. 55. Oamenii de 
stat adunaţi la Berlin aveau atâta grabă și s-au îngrijit atât de puţin de amănunte 
încât au uitat lucrurile de căpetenie, ori le-au tratat ca pe lucruri secundare. Astfel s- 
a întâmplat ca cei trei reprezentanți ai Austriei să neglijeze a da articolului 55 o 
formulare clară, care să asigure interesele statului lor; astfel a fost cu putinţă ca 
Tractatul de la Berlin să serve ca armă în contra Austriei, deși elaborarea 
reglementelor de navigaţie pentru cursul dintre Porţile de Fier și Galaţi răspunde pe 
deplin stipulațiunilor lui. 

Dacă mesajul cere ca pe malul român poliţia fluvială să fie exercitată de 
autorităţi române, cererea pentru moment nu pare inechitabilă. Dar numai în 
aparență e întemeiată și nu trebuie vorbă lungă pentru a arăta că, acordându-se 
cererea aceasta, Austria e esclusă de la orice influenţă asupra navigaţiunii și espusă 
la grave neajunsuri. Dacă se acordă României supraveghearea şi executarea 
reglementelor prin organele ei proprii, nu i se poate refuza nici Serbiei, nici Bulgariei 
una ca aceasta, căci ceea ce e drept și bine pe malul stâng, tot așa cată să fie şi pe cel 
drept. Dar dacă cele trei state riverane vor supraveghea navigaţiunea în mod 
autonom și vor îngriji de stricta aplicare a reglementelor, ce-i mai rămâne Austriei? 
Nefiind riverană, n-ar mai avea nimic de zis dincolo de Porţile de Fier. Prin asta n-ar 


suferi numai negoţul ei, ci libertatea navigațiunii pe Dunăre în genere. Tocmai 
România, care o enunţă atât de tare și care se erige în anteluptătoare, ea însăși ar 
purcede la mărginirea libertăţii; o știm din experiență. România nu se ţine nici de 
convenţia actuală măcar şi pregătește corăbiilor austriace în porturile sale 
surprinderi neplăcute și piedeci; ba a făcut de curând încercarea de-a le supune la 
darea tonajului chiar când nu descarcă. A încredința unei asemenea țări poliţia 
fluvială şi aplicarea reglementelor ar însemna a ruina negoţul austriac pe Dunăre. 

Dacă, cu toată, opoziţia lui bruscă, mesajul va fi primit cu linişte de sferele 
noastre oficiale — şi așa o să se întâmple, după cum ni se asigură — nu vom invidia 
nepăsarea lumei noastre oficiale. Poate că se esplică lucrul prin împrejurarea că am 
renunțat în genere de-a câștiga partida în contra României, deşi contăm pe 
conlucrarea Rusiei. Ne înșelăm se vede, pentru că nu auzim decât ceea ce vorbește 
ambasadorul rusesc la Viena, nu însă şi ceea ce șopteşte însărcinatul cu afacerile 
Rusiei din București. Politica cabinetului nostru are de gând a aștepta un 
contraproiect, pe care-l va respinge dacă se va depărta prea mult de anteproiect. Prin 
aceasta, se zice, va trece vremea și vremea ne va învăţa ce să facem. Ca ultim 
expedient se mai ţine în rezervă dizolvarea Comisiunii Europene a Dunării şi se uită 
că Austria ar avea mai mult de regretat un sfârșit atât de deplorabil al conflictului. 
Tactica aceasta e cunoscută în București — de la 1866 ea a fost tradusă pe terenul 
politic — și de aceea se dă atât de puţin pe dorinţele Austriei, ca şi când noi am fi 
micul regat și România marea putere. lar cabinetul nostru păstrează liniştea sa 
distinsă, ca acel bătrân baron care, când o calfă ce trecea "i dete o tiflă zise plin de 
demnitate: „Asta nu-mi atinge prestigiul“. 


€ 


[21 noiembrie 1881] 

Mâne are a se descoperi cu toată sărbătorirea cuvenită statua lui Ioan 
Eliad. 

Cată să mărturisim că arareori s-a întâmplat cărturar să treacă prin 
atâtea peripeții intelectuale ca răposatul părinte al literaturii noastre. 

Sunt mulţi, între cari d. Ion Ghica bunăoară, cari n-au avut nicicând o 
mare părere de Eliad, sunt alţii cari l-au ridicat în ceruri și l-au urmat 
orbeşte; unora le-a plăcut ca literat, altora şi ca om politic, iar o opinie 
dreaptă, o dreaptă măsură a lucrării lui însemnate n-am întâlnit adesea. Ca 
promotor al culturii, ca membru activ al întreprinderilor literare din vremile 
sale, meritul său nici nu poate fi pus în discuţie, căci e fără îndoială 
neprețuit de mare. 

Dar asupra literatului părerile se deosibesc şi se ramifică şi ni se pare că, 
tocmai în această privire, ar trebui să i se facă dreptate și să se deosibească 


înrâurirea hotărâtor bună asupra limbei literare de o seamă de rătăciri 
ulterioare. 

Nu doar că Eliad ar fi creat o limbă nouă din nimic. Limba literară, nu 
cea grăită în societatea cultă, limba cronicarilor și a legendelor e pe 
alocurea de-o rară frumuseţe. Multe texte, şi bisericeşti şi laice, au un ritmu 
atât de sonor în înșşirarea cuvintelor încât e peste putință ca frumuseţea 
stilului lor să se atribuie întâmplării şi nu talentului scriitorului și dezvoltării 
limbii. Într-o povestire din secolul trecut citim de ex. următoarele: 


Atuncea acel boieri merse de spuse stăpânului său toate pre rând, însă, împăratul 
fiind cuprins de mânie, au zis către dânsul: 

— Voi câte vise visaţi toate le credeţi, dar nu sunt eu copil a nu împlini porunca 
mai marelui meu. 

Iară, acel boieri zise: 

— Împărate, din copilăria noastră ţi-am slujit și minciună din învățătura mea n-ai 
petrecut; iară de vreme ce nu mă crezi, blemu de vezi lucru minunat ... 

Și porunci să-i ducă în beserică scaunul împărătesc și, șezând, porunci domnilor 
săi zicând: „Să, şedem şi noi aici ca să putem povesti de aceste minuni împăratului 
Amurat“. 

Într-acel ceas se umplu beserica de luminări minunate şi oltariul de focul 
Dumnezeirii și, văzând acestea, împăratul fu cuprins cu spaimă şi zise cătră domnii 
săi: „Minunată vedere este ceea ce văzum astăzi“. 

Şi când zise preotul: „Pentru cei ce umblă pe mare şi călătoresc“, într-acel ceas 
văzu împăratul marea învăluită cu valuri mari şi groase și corăbiile pățind mult rău şi 
cu cuvintele preotului se alină marea, mulțumind corăbierii lui Dumnezeu. 


lată o proză scrisă de mai bine de o sută de ani pe care desigur oricine o 
va înţelege. Cam acesta e tonul limbei prozaice şi poetice înainte de Eliad. 
Oricât de lumeţ ar fi fost cuprinsul prozei sau versului, stilul avea ceva 
oncţios, ceva oriental, deşi limba e îndealmintrelea foarte frumoasă. 
Scrierile lui Petru Maior și ale lui Șincai au tonul academic sau certăreţ, de 
predică; cei mai mulți dintre cei vechi modulau fraza după cea latină sau 
greacă. 

Cum deschidem Gramatica românească de d. I. Eliad (1828) dăm cu 
totul de alt ton, mai firesc: 


Ei! Dar ce fel de carte e asta? Uite-te minune! Aci lipsesc o mulțime de slove! 
Ăştia vor să ne lase săraci! (Gramatica s-a tipărit fără eta, xi, psi, omega și altele.) 
Vedeţi lucruri copilăreşti! Vedeţi eresuri! Vedeţi nesocotinţă! Toată lumea se silește 
din ce mai are să mai adaoge şi să se mai îmbogăţească, dar ei! Ia uitaţi-vă că şi din ce 


mai avem vor să lepede! Ait! S-a stricat!! S-aaa duuus acum și limba! Ei au lepădat 
oxiile şi psila şi dasia! O, drăguţele! Ca de ele de nimic nu-mi pare aşa de rău, că 
parcă era nişte floricele. Oamenilor fără gust, fără leac de ortografie, dar cine s-a pus 
pe voi să vă arătaţi mai iscusiți decât atâţia înţelepţi bătrâni? Voi v-aţi găsit să stricați 
ceea ce au găsit cu cale atâţia inși şi nu ca voi, ci altfel de învăţaţi! Şi apoi nu ştiţi voi 
că obiceiul este bătrân și că trebuie să purtați cinste şi sfială către dânsul? Păcat de 
Dumnezeu să se ducă atâtea slove! 

— Aşa, domnule, s-au dus și acuma dumneata să fii sănătos! Ele s-au dus şi nu se 
vor mai întoarce căci le-a gonit o soţietate întreagă, le-a gonit însuși dreptul cuvenit. 


Din această probă se va vedea care e meritul de căpetenie a lui Eliad. El 
scria cum se vorbeşte; viul grai a fost dascălul lui de stil. Prin el limba s-a 
dezbrăcat de formele convenţionale de scriere ale evului mediu şi ale 
cărţilor ecleziastice, a devenit o unealtă sigură pentru mânuirea oricării idei 
moderne. Din acest punct de vedere Eliad a fost cel întâi scriitor modern al 
românilor și părintele acelei limbi literare pe care o întrebuințăm astăzi. 
Chipul propus de el la 1828 pentru încetăţenirea termenelor tecnici, 
termenilor noi pentru idei nouă, se urmează şi se recomandă și astăzi ca cel 
mai potrivit. Dacă mai târziu el, omul practic al bunului simţ și al 
esperienței, a început a croi sisteme a priori de ortografie, meritul lui nu 
scade. Literatura s-a ţinut de începuturile sale cele bune (1826 — 1846) și 
au lăsat de-o parte erorile. 


€ 


[24 noiembrie 1881] 
„Românul“, înregistrând cu bucurie părerile favorabile ale presei asupra 
mesajului de deschidere, citează și din „Timpul“ pasajul: 


„Nu mai rămâne acum decât lucrul de căpetenie: ca guvernul să se țină de vorbă, 
nu una să zică, alta să cugete a face“. 


Apoi urmează: 


Câtă depărtare este de la rostirea acestui deziderat, prin care se recunoaște că 
bune angajamente a luat guvernul prin actul cel mai solemn, la acuzarea pe care tot 
„Timpul“ a aruncat-o de sute de ori în contra guvernului, c-a luat cătră Austro- 
Ungaria angajamente în urma cărora cestiunea este cu desăvârşire compromisă și 
Dunărea vândută? 


Din nefericire nu noi o susţinem aceasta, căci lucrul n-ar avea mare 
importanţă. Un articol de fond dintr-o foaie din București nu credem să fie 
în stare a compromite o situație politică. Cine afirma că promisiuni s-au 
făcut în cestiunea Dunării e d. Dumitru Brătianu bunăoară, a cărui venire la 
ministeriu în rândul trecut nici nu avea altă semnificare decât neutralizarea 
promisiunilor Boerescu. Cine-o afirmă încă sunt foile din Viena. 
Reproducem mai la vale un articol din „Presse“ (numită „Presa veche“), 
apărut cu ocazia rostirii discursului de tron, articol substanţial în adevăr, cu 
totul deosibit de strigătele polemice ale celorlalte ziare austriace și, după 
toată atitudinea, oficios. Se cunoaște că e inspirat de mai sus din încheierea 
lui, care e aceeași în oficiosul „Pesther Lloyd“ și în „Fremdenblatt“. Dar 
spune mult mai mult decât celelalte două foi și ne spune lucruri pe cari noi 
le-am știut demult. Dacă „Românul“ va binevoi să-și aducă aminte de 
articolele prin cari, la 1880, recomandam neutralitatea, după inspiraţiunea 
bătrânului Epureanu, care trăia încă, și şi prevesteau neizbânda pelerinajului 
d-lui I. Brătianu pe la feţele împărăteşti, va găsi ușor legătura pe care o 
stabileşte „Presse“ între solicitarea primului nostru ministru de-a intra în 
alianţa austro-germană și între făgăduinţele făcute în cestiunea dunăreană. 
Dacă 'și va reaminti maniera viguroasă și iperbolele viteze ale d-lui Dumitru 
Brătianu când a devenit ministru prezident (leoaica care-și apăra puii), îşi 
va aduce aminte și de momentul în care acele făgăduințe au fost înfrânte. 
Retragerea d-lui Ion Brătianu la Măgura în răstimpul încoronării o credem 
îndestulă dovadă de ceea ce se petrecea pe-atunci. 

Întrebăm acum: crede foaia guvernamentală că monarhia vecină ia la 
serios antagonismul dintre fraţii Brătieni, crede că, având făgăduinţa în 
mână (,„Presse“ se obligă a cita şi ziua din care e datată), se va lăsa indusă 
în eroare prin ieșirile false ale comedianilor noștri politici? 

Ar putea s-o crează în adevăr dacă realitatea nu i-ar dovedi contrariul, 
căci „Românul“ însuși confirmă ştirea, răspândită de vineri seara, că 
„comitele Hoyos a primit de la guvernul său avizul de-a-i suspenda 
relațiunile sale cu guvernul român“. 

Nu ne vine a admite că simple cestiuni de stilizare ar fi cauza unei atât 
de grave măsuri. 


€ 


[24 noiembrie 1881] 
Între toate articolele de fond consacrate de ziarele vieneze pasajului 
privitor la cestiunea Dunării din discursul de tron, acela care cuprinde mai 
multe destăinuiri e datorit ziarului „Presse“ sau „Alte Presse“, cum i se zice 
spre deosebire de „Noua presă liberă“. 
Îl comunicăm aci referindu-ne la cele zise mai sus. 


Articolul de fond al regelui României care s-a citit la deschiderea Adunărilor din 
București face o ciudată impresie. Ici conștiința de sine a românilor înfrânge 
marginile obicinuite ale prudenței politice, ca și când de abia de câteva zile eroul 
național al românilor, Ștefan cel Mare, cu conștiința de biruinţă a unei bătălii 
câștigate, ar trimite mesajul său vrunui mic stat învecinat; dincolo mesajul e lipsit de 
obicinuita demnitate regală şi se servă, în ton certăreţ, de întorsături polemice pe cari 
le evită chiar o putere mare în notele ei, când ar face remonstrări unui mic stat 
învecinat pentru înfrângerea unui tratat sau pentru cutezanţă. 

Deși ispita e foarte ademenitoare de-a da ministeriului Brătianu o lecție 
concentrată asupra tonului tradiţional al mesajelor de tron europene, asupra ordinei 
de rang reale pe care o ocupă România sau asupra deselor schimbări ale 
împrejurărilor politice sau asupra sorții statelor mici și a miniştrilor lor şi mai mici, 
totuși ne abținem deocamdată de la o asemenea plăcere. Nu vom considera mesajul 
de tron ca atare, ci vom vorbi de el numai ca de-o manifestare autentică a opiniei 
guvernului român şi anume în privirea cestiunii dunărene. Credem a face un serviciu 
cestiunii pendente în interesul amândoror statelor dacă ne abţinem de la un răspuns 
precum i s-ar cuveni şovinismului consumat de atâtea luni în presa română întreagă 
şi dacă vom examina rezistența României fără patimă, numai în valoarea ei obiectivă 
şi în motivarea ei admisibilă. 

Starea de fapt a cestiunii dunărene e următoarea: 

Articolul 55 al Tractatului de la Berlin zice din cuvânt în cuvânt că 
„Reglementele asupra navigațiunii, supravegherii şi poliţiei fluviale de la Porţile de 
Fier pân-la Galaţi cată să se elaboreze de cătră o Comisie Europeană, în care sunt a 
se atrage și delegaţi ai statelor ţărmurene. Aceste reglemente sunt a se pune în acord 
cu acelea cari sunt în vigoare de la Galaţi în sus“. Pe baza acestui articol s-au 
elaborat din partea Austriei așa-numitul Avant-projet, care cuprinde reglementele 
citate mai sus și anume stipulaţiuni curat tecnice, lipsite de orice caracter politic. Dar 
fiindcă totuşi trebuia să se creeze o autoritate, un for, pentru a supraveghea 
executarea acelor reglemente și anume pentru a apăra în cazuri de litigiu libertatea 
navigațiunii, îndeosebi în contra vexaţiunilor a o seamă de autorități de porturi, 
Austro-Ungaria a făcut, în anteproiectul său, propunerea de-a forma așa numita 
Commission mixte, compusă din delegaţii Austro-Ungariei, Serbiei, României și 
Bulgariei, care să aibă a supraveghea executarea acelor reglemente. 

În considerația rangului politic al Austro-Ungariei și în vederea cu negoţul 
austriac, mijloacele austriace de comunicaţiune sunt angajate pe Dunărea de Jos în 
linia întâia, anteproiectul cerea ca prezidiul Comisiei Mixte să se cuvină delegatului 


austriac. Dar, fiindcă în comisiile din toată lumea unde numărul membrilor e cu soţ, 
în cazul parităţii, la vrun vot oarecare, votul hotărâtor i se cuvine prezidentului, de 
aceea și anteproiectul a pretins acest vot, eventual preponderant în Comisia Mixtă, 
pentru prezidentul austro-ungar. 

Acest anteproiect a fost supus examinării Comisiei Europene din Galaţi și, după 
lungi dezbateri, în cari delegaţii aveau atitudini corespunzătoare cu grupările 
puterilor în politica generală, delegatul Germaniei făcu în fine propunerea ca în toate 
cestiunile tecnice și administrative Comisia Mixtă să aibă a hotărî conform 
anteproiectului, în toate cestiunile de principiu ce ar fi litigiu, să se apeleze, în caz de 
paritate de voturi, la Comisia Internaţională a Dunării, care supraveghează cursul de 
la Galaţi la Sulina. Austro-Ungaria a cerut atunci o distincţie exactă și definită între 
cestiunile „administrative“ și cele „de principiu“ și, fiindcă definiţia aceasta nu i-a 
succes nici unui cabinet, ieşi în fine d. Barrère, delegatul Franței, cu propunerea 
mijlocitoare: ca în Comisia Mixtă să se atașeze un membru al Comisiei Dunărene 
Internaţionale, care să s-aleagă în fiece an, sau prin sorţi sau după ordinea 
alfabetică, şi care să aibă a hotărî dacă o cestiune în litigiu e a se considera ca 
„administrativă “ sau ca „de principiu“. 

În tot cursul acestor tratări purtarea României a fost de la început până la sfârşit 
incorectă și îndărătnică România nu s-a mulțumit cu opoziţia din Comisia 
Dunăreană; ea a mutat cearta pe uliţă. Oameni din opoziţie cari, vorbind fără 
înconjur, au poftă de bani și funcţii şi diplomaţi austrofobi ai mai multor state se 
uniră în intrigi de aceeași opinie și în articole de gazetă în cari se vorbea înainte de 
toate de o siluire a României prin Austria, poftitoare de cuceriri. N-aveau nimic de zis 
în contra existenţei Comisiei Mixte, ci numai în contra votului preponderant al 
Austriei. Această opoziţie şovinistă, condusă de Cogălniceanu, era la începutul anului 
trecut încă atât de puţin decisivă încât, în fevruarie 1880, Brătianu a cutezat a 
întreprinde o călătorie la Viena şi la Berlin pentru a izbuti să alipească România cu 
desăvârșire de alianța austro-germană. Nu cercetăm aci de ce misiunea lui Brătianu 
n-a izbutit, destul numai că n-a izbutit, şi Brătianu se 'ntoarse atât de supărat la 
București încât, animat încă şi de venirea la putere a lui Gladstone, întoarse cu 
desăvârșire spatele Austriei. Pentru a face să se uite neizbutirea misiunii şi pentru a- 
şi reîmprospăta popularitatea, amenințată cam rău, Brătianu puse mâna numaidecât 
pe cestiunea Dunării şi se apropie tot mai mult de atitudinea opoziţiei. Colegul său 
Boerescu, ministrul de esterne, compuse chiar o broșură, apărută la Paris, în care se 
identifica de-a dreptul cu Cogălniceanu și consoții. Dar, fiindcă existența Comisiei 
Mixte era tot încă asigurată prin Comisia Internaţională, Brătianu și Boerescu 
declară că România acceptă Comisia Mixtă dacă Austria renunță la votul 
preponderant; putem servi cu însăși data zilei din anul trecut în care s-a întâmplat 
aceasta. 

Dar lucrurile veniră altfel decum socoteau Brătianu și Boerescu. Ei credeau a 
afla un subterfugiu în opinia publică, iritată de şovinism, dar opoziția creștea din ce 
în ce mai mult și le-a crescut atât de mult pe deasupra capetelor încât se speriară și 
demisionară. Predispoziţia austrofobă spori; ministerul Dumitru Brătianu, pentru a fi 
posibil, trebui să urmeze același curent; iar când Ion Brătianu veni iar la cârmă, din 


focul cu care se jucase se făcuse incendiu şi astăzi nu mai poate cuteza de a-l stinge, 
ci trebuie să ajute a-l hrăni. Astăzi nu mai vorbeşte, cu toate spiritele rele ale 
României, despre votul preponderant al Austro-Ungariei, ci tăgăduiește orice 
Comisie Mixtă, reclamă sub stindardul libertăţii de navigaţiune, dreptul pentru 
România de a putea dispune după plac pe Dunărea de Jos. 

Aceasta este starea regretabilă a cestiunii dunărene; regretabilă pentru că nu 
convingerea și patriotismul, ci îndărătnicia și patimile ușoare au creat această 
situaţie și au făcut-o nebiruită. Orice-ar hotărî Comisia Europeană din Galaţi, ce se 
va întruni în curând, asupra Comisiei Mixte, totuși un cabinet Brătianu se va așeza 
dindărătul Camerei, şi nu în curând se va afla un ministeriu sau un Parlament în 
București care ar fi dispus a împlini cererile îndreptăţite ale Austro-Ungariei. Pentru 
că cei din București ştiu prea bine că pentru cestiunea dunăreană nu se face război, 
vor striga pururea Non possumus și toată austrofobia europeană își va freca cu 
bucurie mânile asupra pretinsului eșec diplomatic al Austro-Ungariei. 

Dar după a noastră părere lucrul stă cu totul altfel și, peste câtva timp, vedem 
apropiindu-se momentul în care România singură va avea să poarte cheltuielile 
șoviniştior ei și ale agitaţiei străine. Austro-Ungaria se ţine, ca oricare stat, de 
libertatea Dunării de Jos, asigurată prin Congresul de la Viena, prin Tractatul de la 
Paris şi prin cel de la Berlin. Pe baza acestor tractate orice aranjament, orice 
reglementare a navigaţiunii Dunării e pur şi simplu cu neputinţă fără consentimentul 
Austriei. Dacă România nu vrea să știe nimic nici de Comisia Mixtă, nici de-o 
înțelegere cu monarhia noastră, Austro-Ungaria se va afla, de bine de rău, tot în 
starea de până azi, dar în nici un caz nu se vor putea face reglemente locale de 
navigație pentru apele române, nici nu se va întinde, precum se plănuieşte, Comisia 
Internaţională până la Porţile de Fier. Dacă România vrea cu orice preţ să facă, pe 
Dunărea de Jos, treburile navigaţiei rusești, engleze, franceze și grecești, atunci 
procederea aceasta nu ar duce numai la astuparea cestiunii dunărene, ci și la 
astuparea gurilor Dunării, căci Austro-Ungaria nu va găsi nici un motiv pentru a 
reînnoi mandatul Comisiei Internaţionale a Dunării, care espiră la 1883. Atunci 
astupe-se din parte-ne braţul Sulinei și grânarii români vază cum își vor face esportul 
prin Porţile de Fier sau prin Sulina. Lipsa regretabilă a unei linii de esport ce s-ar 
naște pentru negoțul austriac în Orient va fi compensată între acestea îndeajuns prin 
deschiderea liniilor ferate ce duc la Varna, Constantinopol şi Salonic. 

Și cum rămâne oare, când Anglia și Franţa, Gladstone şi Gambetta, se vor 
convinge în curând că preferă libertatea Dunării de Jos austrofobiei României? 
Oricum ar fi, Austria poate s-aștepte, abstracţie făcând de orice presiune constantă 
asupra României, căci în cestiunea dunăreană se poate cita cuvântul lui Schiller: 
Lucrul la care n-ai renunțat nu l-ai pierdut nicicând. 


È 
[25 noiembrie 1881] 


Zi-i să nu-ţi zică, povestea celeia. Un articol al pseudonimului Delfinul 
publicat în „Timpul“ dă „Românului“ ocazia de-a ne insinua până şi 
tendente revoluționare. 

Un articol semnat c-un nume propriu sau c-un pseudonim atât de 
transparent precum e „Delfinul“ îl priveşte înainte de toate pe autor. Nu 
numai noi, dar orice ziar are obiceiul de-a da ospitalitate articolelor bine 
scrise ori celor purtate de-o puternică convingere, căci din momentul în care 
scrierea poartă o semnătură individuală nu mai poate privi colectivitatea 
unui partid. 

Locul de căpetenie nu i se dă unui articol din punct de vedere al 
responsabilităţii colective, ci din acela al formei şi al omului ce l-a scris. 
Dacă un membru însemnat din partidul roşu, d. Brătianu sau Rossetti 
bunăoară, ne-ar trimite un articol asupra unei cestiuni sociale ori politice i- 
am da locul de onoare, fără ca prin aceasta să ne mărturisim de aceeași 
părere cu d-niile lor. Nu ştim pentru a câta oară trebuie s-o repetăm 
„Românului“ și altor colegi că semnătura pusă sub un articol este prin ea 
însăși o rezervă. Asupra unei şi aceleiaşi materii am publicat adesea articole 
diametral opuse, dar cu semnături deosebite. 

Dar împărtăşim ori nu împărtășim cu totul opiniile corespondentului 
nostru din Galaţi — asta nu e treaba „Românului“ și a nici unei alte foi. 

Un partid și opinia lui se judecă după manifestările sale autentice, şi 
autentice sunt cele date de organele chemate a vorbi în numele partidului. 
Aceste organe sunt șefii lui recunoscuţi, sunt articolele acele de fond cari nu 
poartă semnătură şi cari vorbesc în numele partidului. Ar fi absurd de-a 
limita atât de mult libertatea de gândire a membrilor unui partid până a nu-i 
lăsa să zică ce cred individual despre cutare ori cutare situaţie și până a le 
reteza pana și stilul. 

Câte sunt părțile pe cari le-ar putea semna orice conservator într-un 
articol ce poartă o semnătură individuală e cu totul altă chestie, care nu-l 
priveşte pe nimeni, pân' când o adeziune colectivă nu are loc. 

Am cita ca model în această privire ziarele engleze și unele din cele 
germane („Gazeta generală din Augsburg“), „Figaro“ din Franţa, cari dau 
ospitalitate unui articol semnat pentru că e bine şi energic scris, nu pentru că 
foile în cestiune împărtășesc pe deplin și pân-în amănunte părerea autorului. 

Așadar încă o dată: semnătura unui articol constituie prin ea însăşi o 
rezervă din partea redacţiei; articole semnate nu implică responsabilitatea 
unui partid. 


Dar, pentru Dumnezeu, cine ne acuză de spirit revoluţionar? 

„Românul“, organul confraţilor lui Orăşanu, „Românul“, prietenul 
monarhizatului prezident al republicei Ploieştilor, „Românul“, condus tot 
încă de redactorul „Republicei Rumâne“. E o curată ironie a sorții de-a 
vedea organul turburătorilor de meserie, al oamenilor cari s-au îmbogăţit 
din revoluţie și pentru cari dizordinea socială e un mijloc de trai, un 
meșteşug pentru câștigarea hranei zilnice, acuzând de turburători pe partidul 
recunoscut al ordinei. 

Dar „Românul“ insinuă lucrul c-un cusur şi mai subţire. 


Tot „Timpul“ mai spuse: 

D-nii Catargiu și Florescu nu voiesc a mai veni la putere pe cât va fi pe tron Carol 
I... Dacă dar, pe cât va fi pe tron Carol I, nu voiesc să mai vie la putere, pentru care 
scop s-organizau şi s-organizează? 


Am esplicat în mai multe rânduri această manieră a noastră de-a vorbi. 
Am spus că oamenilor mai înaintați în vârstă din partidul conservator li se 
datoreşte o reparare a onorii lor individuale, atacate prin faimoasa dare în 
judecată. Cei tineri n-au nevoie de această reparare pentru că le-o dă ţara şi 
ţara are timp să le-o dea. Dar această reparare va consista în exprimarea 
unei simple păreri de rău sau altfel ...? Forma e indiferentă. 

Când vedem pe unul proclamând azi căderea monarhiei și instituirea 
republicei, iar mâne solicitând o funcţie de încredere de la acelaș monarh, 
cată să admitem că suveranul s-a deprins a despreţui oamenii din ţara 
aceasta. Căci, în adevăr, ce opinie își poate forma cineva despre un individ 
care, pentru o pensie ori o funcţie, îşi renegă tot trecutul, își abjură 
credinţele? „Man muss es in diesem Lande nicht so genau nehmen“ e poate 
un axion aplicabil faţă cu d-alde Candiano, C.A. Rosetti ori alţii, față cu 
oameni ce nu se pot măsura decât cu propria lor micime; dar, pe lângă 
rămășițele fanariotice din România, mai există şi nume cari au un trecut în 
țările noastre şi nu pot fi tot o apă cu cei de sus. Când republicanii de ieri se 
bucură de favori și distincţiuni la cari nu i-ar îndreptăţi nici o ordine de 
lucruri în vro altă ţară, nu li se poate refuza oamenilor onești o reparare a 
atingerii suferite prin frivolitatea elementelor roşii cari au votat darea în 
judecată, fără ca unul măcar din această plebe să aibă curajul a o şi susține 
înaintea forului cuvenit. lată dar înţelesul vorbelor noastre. Ele sunt spuse 
condiționat, nu absolut. Repetăm că vorbim aci de bărbaţii în vrâstă ai 
partidului nostru, cărora poate că ţara nu mai are îndestul timp, în cursul 


schimbărilor parlamentare, de-a le da ea însăși repararea cuvenită. Vorbim 
de bărbaţii aceia pentru cari, din cauza vârstei, vremea are un zbor întreit de 
repede. 

Nu putem ști care e forma pe care Adunarea va da-o răspunsului la 
mesajul tronului; observăm însă că între discurs şi răspuns au intervenit 
suspendarea relațiunilor Austriei cu guvernul nostru, încât cată a se 
recomanda Adunării o deosebită precauțiune în privirea parafrazei ce va 
crede de cuviință a alege. E drept că nici ziarele din Viena nu dau acestei 
suspendări a relațiunilor o gravitate tocmai mare şi se poate ca totul să nu 
fie decât o cestiune de cuviință, de exagerare de termeni. Însă Adunarea 
cată să țină seamă de-o împrejurare: că ea nu este în stare a ști prin ce 
anume pasaj, prin ce anume vorbe din discursul tronului Austria s-a putut 
simţi atinsă. Aceasta ar putea-o şti numai atunci când ar cunoaște tratările 
diplomatice. Cestiunea fiind încă pendentă, nerezolvată nici într-un chip, 
nici într-altul, guvernul se 'mţelege că nu e în stare a comunica Adunărilor 
actele respective. De aceea Adunarea, neștiind ce să răspunză tronului într-o 
cestiune pe care n-o poate cunoaşte deocamdată, va fi bine să aibă prudenţă 
în parafrazarea acelui pasaj din răspunsul ei care va atinge cestiunea 
Dunării și să nu înăsprească prin formulări energice o situație care, dacă nu 
e periculoasă, nu e pe de altă parte nici tocmai plăcută. 

Observăm pentru cine ştie a înțelege că, cel puţin în aparenţă, nu ne 
putem răzima tocmai mult pe contrastul de interese europene în Orient. 
Atragem bunăoară atenţia sferelor noastre parlamentare asupra atitudinii 
Bulgariei în cestiunea dunăreană. Fa e, în aparenţă cel puţin, cu totul în 
acord cu vederile Austro-Ungariei și desigur că nu de capul ei. Atitudinea 
statului învecinat ne îndreptățește la concluzia că şi un alt stat, cu mult mai 
puternic şi mai determinant în chestiunea aceasta, nu refuză concursul lui 
Austro-Ungariei. Dintre puterile apusene unele au o atitudine nehotărâtă, 
dar, chiar dacă n-ar fi aşa, măsura în care ne pot sprijini cată să rămâie 
necunoscută. Dacă guvernul se bucură de sprijinul cuiva desigur nu e în 
stare a spune în ce grad și până unde poate uza de acel sprijin căci, dac' ar 
spune-o, ar crea tocmai celor mai buni amici ai lui o poziţie foarte dificilă în 
cestiune. 


Deducerile ce le putem face din atitudinea statelor slave ale Peninsulei 
în cestiunea dunăreană ne procură o sumă de cuvinte, ce nu se pot mărturisi, 
pentru a recomanda Adunării prudenţă politică în răspunsul la discursul 
tronului pe care-l va concepe. Același lucru se poate spune în multe forme 
şi nu trebuie să se uite că forme oricât de precaute, numai bine susținute să 
fie, nu alterează cestiunea de drept. 

„Le Nord“ scrie în privirea conflictului austro-român următoarele: 


Spiritul conciliant al contelui Kalnoky e prea cunoscut pentru ca să avem a ne 
teme de noua campanie a ziarelor vieneze în contra României. Nu pentru întâia dată 
auzim presa austriacă aruncând strigăte de alarmă față c-o afirmare a suveranității 
statelor balcanice. Discursul de tron al regelui României n-are desigur nimic 
amenințător pentru împărăția Habsburgilor. Dispoziţiile pe cari le manifestă nu sunt 
o revelaţie și, la urma urmelor, cată să recunoaștem că, combătând preponderanţa 
absolută a Austro-Ungariei pe ţărmii Dunării, românii nu fac decât să exercite un 
drept indiscutabil, acela de-a-și apăra propriile lor interese, precum le pricep. 
Divergenţele cari s-au iscat între România și Austria în cestiunea Dunării n-au 
desigur o importanță mai mare decât cele ce amenință a face să nu izbutească 
negociaţiunile comerciale între Franţa și Anglia. Posibilitatea unei rupturi pe terenul 
economic nu împiedecă pe organele cabinetului din Londra de-a declara că, oricum 
ar sta cauza, Anglia se va sili a mănţine bunele ei raporturi cu Franța şi avem cuvinte 
de-a crede că tot acest exemplu va fi urmat de guvernul austriac în privirea României, 
cu toate țipetele presei vieneze. 

Nu este în discursul de tron al regelui României un singur pasaj care să aibă 
caracterul unei provocări la adresa cabinetului din Viena. Guvernul român se 
mărgineşte în a declara că libertatea Dunării este o condiţie esenţială pentru 
dezvoltarea economică și politică a României și că va refuza de-a subscrie vro 
combinaţiune al cărei efect ar fi de-a rezerva navigaţiunea pe Dunăre, de la Porţile 
de Fier până la Galaţi, acțiuni precumpănitoare a unei singure puteri. Românii fiind 
cu totul dispuși de-a primi reglementele ce se vor crede necesare pentru garantarea 
libertăţii Dunării în general, pretenţiunea de-a însărcina autorităţile române cu 
supraveghearea şi aplicarea acestor reglemente, cel puţin în apele române, nu are 
nimic exorbitant. N-ar fi tocmai logic ca o putere care nici nu este ţărmureană în 
partea inferioară a fluviului să aibă vot precumpănitor pentru a dezlega cestiuni ce s- 
ar isca în apele române și se ştie îndealtmintrelea că Austria a renunțat la această 
pretenţie. În realitate guvernul român se arată îndestul de conciliant; nu este el acela 
care respinge fără discuţie un aranjament care consacră principiul egalității puterilor 
țărmurene, un principiu pe care unele din foile austriace îl califică de absurd și 


monstruos. Judecând după un articol recent al „Românului“, guvernul român nu 
gândește a esclude Austro-Ungaria din comisia de executare; el nu cere decât 
garanţii în contra acelor uzurpațiuni pe cari limbajul presei vieneze îl autoriza de-a 
le crede posibile, dacă nu probabile. Oricum ar fi, contele Kalnoky va lua o atitudine 
espectantă şi nu va face nimic pentru a agrava dificultăţile a căror importanţă 
organele germane o exagerează cu intenţie. Va asculta propunerile ce le vor putea 
face puterile ostile faimosului anteproiect și va primi orice reglement care n-ar fi de 
natură a compromite interesele politice și comerciale ale Austriei. Măsurile energice 
şi autoritare pe cari le reclamă presa vieneză vor rămânea în starea de pium 
desiderium. 


Atâta zice „Le Nord“. Şi noi credem în adevăr că Austro-Ungaria, în loc 
de-a suspenda în genere relaţiile cu guvernul român, ar fi făcut mai bine să 
suspende numai tratările în cestiunea Dunării. Mandatul Comisiei Europene 
din Galaţi espiră la 1883 fără ca să se știe dacă va fi ori nu prelungit. lată o 
cestiune prealabilă care, precum s-a susținut în chiar sânul Comisiei, ar 
trebui să preceadă discutarea reglementelor pentru navigaţiunea pe Dunărea 
de Jos. 

Poate că din capul locului ar fi fost mai practic de-a nu se împrumuta la 
tratări pe cât timp însăși existenţa corpului ce deliberează asupră-le era pusă 
în cestiune într-un foarte apropiat viitor. 

Ceea ce zice „Le Nord“ zic și foile oficioase vieneze în concluziile 
articolelor lor. 


Am declarat, zice „Fremdenblatt“, și cată s-o repetăm azi espres că, dacă prin 
respingerea anteproiectului ar fi să dureze status quo pe Dunărea de Jos, Austro- 
Ungaria poate să suporte cu mult mai multă înlesnire starea actuală de lucruri decât 
micele state ţărmurene cari se zbat atât de mult în contra anteproiectului. Cei ce 
resping să propuie un alt proiect. Îl vom primi dacă va ţine seamă în toate privirile de 
interesele noastre angajate în cestiune, a căror păstrare şi înaintare e de datoria 
noastră inevitabilă. Dacă nu, necondiţionat nu. 

Pare-ni-se că, mulţumită lui Dumnezeu, s-a început o nouă eră în chipul 
de-a legifera. Nu se mai copiază texte străine de legi, născute în alte 
împrejurări, la alte popoare, după constrângerea prin nevoi cu totul de altă 
natură; de astă dată proiectele d-lui P. Carp, depuse de mai mult timp pe 
biuroul Camerei, formează tezaurul din care guvernul escamotează câte-o 


idee, pentru a o prezenta, cu multe și rele modificaţiuni, ca a sa. Astfel d. 
C.A. Rosetti şi-a apropriat, în altă formă și cu ştirbiri în rău, proiectul 
privitor la cârciume și, tot din seria proiectelor menţionate, s-a luat şi 
desfigurat cel privitor la reforma tocmelilor agricole. 

O lege născută din nevoile reale ale unei țări, nu localizată din 
franţuzește, e totdauna de natură a împătimi lumea politică pentru și în 
contra ei. Dar pentru că nevoile sunt reale, pentru că neajunsurile noastre 
sociale cer îndreptare, de aceea proiectele ce au a le regula cată să fie 
studiate bine și în amănunte. 

Fără îndoială raportul între marea proprietate și muncitori cete tot ce 
poate exista mai însemnat într-o ţară agricolă. Puncte de vedere unilaterale, 
cari nu ţin seamă de obiceie locale, de deosebirile dintre provincie şi 
provincie, nu vor putea decât strica. 

Dorim din toată inima îndreptarea stării ţăranului şi o dorim cu toţii, 
căci e învederat că, rău stând ţăranul, rău stă proprietarul, rău toată ţara. În 
această privire cată însă să se ţină seamă că altele sunt raporturile în 
Moldova, altele în Țara Românească. 

Se 'mţelege că nu se pot crea legi deosebite pentr-o parte a ţării; însă 
trebuiesc studiate relaţiile între capital și muncă atât dincolo cât şi dincoace 
de Milcov şi legea care le va regula pe viitor trebuie să le pună într-o 
concordanţă oarecare. 

Ceea ce s-a învederat pentru liberali ca și pentru opoziţie este 
insuficienţa legii vechi, care ruinează și pe ţărani şi pe proprietari. 

Se ştie că țăranul nostru e un om și inteligent și, în fundul caracterului 
său, onest. Un țăran poate fi adus prin dări exorbitante la starea de-a nu mai 
putea munci; cu toate astea niciodată nu va tăgădui un ban ce l-ar fi luat, 
niciodată nu va refuza a plăti o datorie dacă are de unde. Numai unde-or fi 
evrei prea mulţi, precum în Dorohoi şi Botoşani, în Țara de Sus, acolo şi 
inima cea dreaptă a ţăranului e atinsă de corupţie. Cu toate acestea țăranul 
acesta onest are cea mai malonestă și mai răpitoare administrație şi toată 
legislațiunea, calculată pe creare de posturi şi pe căpătuire de postulanți, 
contribuie a îngreuia zilnic poziţia lui. În mâna acestei administrații se ştie 
la ce abuzuri a dat loc legea tocmelelor. 

Cată dar ca legea viitoare să ție seama de nevoile, de caracterul onest al 
omului nostru de ţară, de capacitatea sa de muncă, în acelaş grad în care e 
obligată a ţine seamă de nevoile proprietăţii mari. Interesele agriculturii 
mici şi ale celei mari, departe de-a se esclude, sunt identice. Cu cât ţăranul 


va avea mai multe vite, și după capete de vite își socoate bogăţia, căci 
proverbul zice că „Sărăcia n-o poţi scoate din casă decât, cu boii“ — cu atât 
mai multe instrumente de muncă are, cari sprijină și ușurează munca sa 
proprie; cu cât va câştiga mai regulat și în condiții mai echitabile cu atâta va 
munci mai cu tragere de inimă. Lenea care i se impută credem că e fabulă 
convenită. Dacă cineva ar cerceta starea de lucruri din Anglia în evul 
mediu, ar vedea că și ţăranul englez era leneş pe cât timp condiţiile muncii 
erau nefavorabile; cu cât ele deveneau mai bune cu atât populațiunea se 
făcea mai hamică. 

Sperăm că, înainte de a se supune discuţiei proiectul de lege defectuos 
al guvernului, se va delega o anchetă parlamentară care să studieze la fața 
locului şi în diferite puncte ale țării raporturile agricole. Numai cunoscând 
pe deplin materia soluţiunea va putea fi practică şi aplicabilă pretutindenea. 


€ 


[28 noiembrie 1881] 

„Pesther-Lloyd“ şi alte ziare oficioase austro-ungare sunt în prada unor 

curioase fantazii în privirea poziţiei României ca stat independent, fantazii 

cărora le dau zbor cu ocazia discutării cestiunii Dunării. Dăm un specimen 
de asemenea natură, reprodus din ziarul oficios al guvernului unguresc: 


Oare nu i s-a făcut guvernului român niţel frică de propria lui vitejie? Oare nu e 
chinuit de sentimentul că, în discursul tronului, s-a pripit pe-o înălţime piezișă, de pe 
care nu mai poate face un pas înainte, pe când întoarcerea 'l ameninţă cu căderea în 
adâncimi fără fund? Cu toată îndrăzneaţa încredere cu care ziarele oficioase române 
vorbesc despre suspendarea relațiunilor personale ale ambasadorului nostru, n-am 
răspunde cu totul negativ la cestiunile aceste. E cu totul altceva de-a lua foarte pe 
tăcute în note diplomatice atitudini viteze şi altceva e de-a proclama de la înălțimea 
tronului o hotărâre care te obligă la un curaj durabil; în cel dendâi caz te poţi supune 
dulcii violențe și poţi ceda ca om cu minte; dincoace trebuie să dovedeşti în faptă 
curajul opiniei populare căreia i-ai dat sancţiunea. Și, cât toate acestea, cu greu va 
putea guvernul român să menţie în cestiunea Dunării punctul de plecare pe care-l 
ocupă astăzi. Pre cât e de exact că de libertatea Dunării sunt legate interese europene 
importante, tot pe atât de puţin se va putea concede în practică ca tocmai 
interpretarea română a acestei noţiuni să fie cea corectă și ca tocmai noul regat să fie 
chemat în linia întâia de-a ţine paza Dunării libere. După cât se pare, se nasc deja în 
cabinetul englez oarecari obiecțiuni în contra manierei de-a vedea a României și e 
semnificativ în orice caz că tocmai cabinetul din St. James, pe sprijinul căruia 


întemeiau cei din București cele mai nebuloase combinaţiuni, oferă astăzi bunele sale 
servicii pentru a stabili un compromis între România și Austro-Ungaria. 

Nu știm, se 'nţelege, dacă Ministerul nostru de Esterne va fi dispus de-a încărca 
pe ministerul Gladstone cu sarcina grea a unei atât de dezinteresate mijlociri: a făcut 
deja neplăcute esperienţe cu mijlocirile chiar sub auspicii mai bune. Sigur ni se pare 
însă că, pe bazele date, nu mai e loc pentru un compromis, adecă pentru concesiuni, 
şi mai mari din partea Austro-Ungariei. la să vedem în ce se pretinde că consistă 
preponderanța Austro-Ungariei, siluirea celorlalţi interesaţi pe Dunăre şi tăgăduirea 
libertăţii de negoţ și de navigațiune? Acea voix preponderante care i se dă Austro- 
Ungariei în Comisia Mixtă, conform anteproiectului ajuns la o comică celebritate, se 
pretinde că cuprinde în sine acest grav neajuns. S-ar crede după toate acestea că 
Comisia Mixtă decide asupra unor cestiuni de cari atârnă binele și răul statelor 
țărmurene sau cel puţin fiinţa negoțului pe Dunăre. Dar ce eroare ciudată! Drepturile 
Comisiei Mixte sunt din capul locului cât se poate de inofensive. După proiectul 
originar, care desigur că n-o să se mai înăsprească ulterior, Comisia Mixtă avea să se 
întrunească de două ori pe an, pentru a stabili ordinea internă a afacerilor ei şi a da 
instrucțiuni speciale în privirea aplicării statutului. Fără învoirea ei și fără 
deciziunea că libertatea Dunării nu se împiedecă, nu se poate clădi nici un pod, nici 
un alt stabiliment pe Dunăre. Ea numeşte pe inspectorul șef, pe subinspectori și pe 
funcţionarii subalterni, hotăraște sediul subinspectorilor şi formează instanţa de apel 
în contra hotărârilor acestora și ale căpitanilor de porturi. Iată tot ce avea de făcut 
Comisia Mixtă. Cele mai esențiale lucrări sunt însă în seama inspectorilor. 
Administraţia, supraveghearea și aplicarea tuturor dispoziţiilor statutului; votul 
consultativ la organizarea și numirea personalului; dreptul de-a cere asistenţă 
militară, libera intrare în toată vasele, intervenirea în toate cestiunile dintre căpitan 
şi mateloți — cu un cuvânt toate lucrările mai însemnate nu sunt de atribuţia 
Comisiei Mixte, în care i se dă Austriei votul preponderant, ci de atribuţia organelor 
statelor ţărmurene. Ba sfera de activitate a Comisiei Mixte pe distanța Porţile de Fier 
— Galaţi e chiar mai îngustă decât aceea a Comisiei Europene pentru distanţa de la 
Galaţi pân'la gurile Dunării. Atribuţiile ei sunt de natură curat administrativă; 
organele pe cari le instituie au deplină libertate a mișcării şi Comisia nu are decât 
dreptul controlului. 

Astfel e anteproiectul și n-a suferit nici o schimbare de atunci încoace care să fi 
făcut mai nefavorabilă poziţia vreunui stat la Dunărea de Jos. Din asta se vede însă 
că Austro-Ungaria n-ar fi în stare, prin votul ei decisiv în Comisie, să câștige 
dictatura pe Dunăre, ba nici Comisia însăși n-ar fi în stare de-a tinde la dictatură. De 
unde dar a dedus discursul de tron îndreptăţirea de-a se plânge că „o putere singură“ 
ar putea să exercite preponderanţă asupra Dunării de Jos? Monarhia noastră nu cere 
decât ceea ce rezultă din natura și tradiţiile ei de mare putere în Orientul Europei, din 
greutatea firească a raportului ei cu cestiunile dunărene și din relaţiile cu statele 
țărmurene. În aceste lucruri nu mai e cu putinţă un compromis ulterior și am arătat 
deja că orice concesie în privirea aceasta din partea monarhiei noastre trebuie să 
rămâie esclusă. Dacă renunță la acţiunea directă pentru validificarea pretențiilor ei, 
rezistenţa pasivă ca atare e îndeajuns pentru a face să străbată interesul ei. Dacă fără 


Austro-Ungaria nu se poate face nimic, nu se poate face nimic nici în contra Austro- 
Ungariei şi promptitudinea Angliei de-a lua rolul de mijlocitor arată îndestul de clar 
că prin mâlirea cestiunii — și acest cuvânt să nu se ia numai în senz figurat — n-ar 
suferi mai cu seamă numai interesele noastre comerciale. O cercetare mai pre larg a 
punctului acestuia o credem de prisos. 

Dar suntem împinși de a cerceta motivele din cari răsare atitudinea cabinetului 
român. Credem a fi dovedit îndeajuns că nu sunt motive obiective cari să rezulte din 
însuși obiectul în cestiune. În realitate tânărul regat simte stimulul de-a manifesta 
escesiv conștiința lui de neatârnare în faţa monarhiei noastre și tocmai în faţa 
monarhiei noastre. Se crede în București că se vor dezbate mai lesne de supărătorul 
sentiment al datoriei gratitudinii căutând o ceartă din senin. Aci am voi să 
împrăștiem unele din neînțelegerile de bunăvoie a acestor domni. Înainte de toate e o 
pură absurditate dacă d-nii din România voiesc să traducă în practică visul 
independenței depline. E poate nedelicată vorba ce-o zicem, dar va avea poate un 
efect trezitor asupra oamenilor transportați prin splendorile regalității într-o nespusă 
ameţeală: samurul regelui Carol nu poate acoperi lanţurile vasalităţii. Desprinsă de 
Turcia și avansată la regat, România nu și-a câștigat cu toate acestea atributele 
deplinei independenţe, căci trebuie neapărat să se alăture la una din puterile cari 
domnesc în Balcani, la una din puterile cari determină soarta Orientului și soarta 
României. Dacă ar veni la adecă sau, mai bine zicând, dacă Austro-Ungaria va urma 
politica observanței laxe, li se poate îngădui românilor de a alege după a lor 
socotință liberă suzeranitatea morală căreia vor să se subordoneze, dar de ales 
trebuie să aleagă necondiţionat. Al doilea lucru asupra căruia voim să atragem 
atenția dumnealor este următorul: se înșală — poate nu fără s-o ştie — asupra 
naturii interesului pe cari puterile apusene 'l au de România. Anglia și Franţa, dar 
îndeosebi Anglia, consideră noul regat ca pe un productiv obiect de esploataţie pentru 
comerțul ei prădător. (Și Austria ne consideră altfel? E naiv Pesther-Lloyd). Pe cât 
timp va fi ceva de luat din acea ţară o vor sprijini în dorințele ei neroade — cu 
presupunerea că aceasta ar fi cu putinţă dintr-o respectuoasă depărtare şi prin vorbe 
bune; în complicaţiuni serioase nu se vor arunca niciodată de dragul României și ele 
sunt desigur mai degrabă gata de-a privi România ca un teren de încercare pentru 
compensațiuni în politica orientală decât ca pe purtătoarea unei misiuni în Orient. 

Asta voim să recomandăm reflecţiunii dumnealor. Nu stă pe deplin în legătură cu 
cestiunea Dunării, dar totuși puţin stă. Pentru că dumnealor cred că interesul Austriei 
e angajat în cestiunea aceasta în linia întâia s-arată îndărătnici și opoziţionali în 
București. Ei bine, dacă e adevărat că monarhia noastră e atinsă în mod eminent în 
cestiunea dunăreană, atunci fie convinși în București că nu Austro-Ungaria va fi 
învinsă. Influențele și legăturile monarhiei noastre în Europa sunt prea intensive 
pentru ca vro putere să riște amiciţia Austro-Ungariei de dragul românilor. 
Deocamdată însă nici nu e vorba de dispoziţiile și cooperarea Europei. Ar trebui să 
fie o minune dacă, continuând acţiunea serioasă a Ministerului nostru de Interne, nu 
ne-ar succede a băga minţile 'n cap așa numiţilor oameni de stat ai României. 


€ 


[29 noiembrie 1881] 

Până la proclamarea regatului se putea susține cu drept cuvânt că 
deosebirea între programul partidului roşu şi acel al partidului conservator 
era diametral opusă, că vederile unora escludeau vederile celorlalți. Partidul 
roşu, având şef pe redactorul „Republicei Rumâne“ şi membri pe diferiții 
republicani de la Ploieşti, mărturisea nişte credințe politice cu totul 
contrarie monarhiei și dacă, în aparenţă, renunțau, pentru a veni la putere, la 
aplicarea în prezent a ideilor lor, se putea crede că-și rezervau pentru mai 
târziu realizarea idealului lor: proclamarea Republicei Române pe ţărmii 
Dunării. Deosebirea între idei liberale și conservatoare era acum doi ani 
încă atât de fundamentală încât atingea însăși forma statului, însuși modul 
de-a exista al țării şi naţionalităţii noastre. 

Cu ocazia proclamării regatului d. C.A. Rosetti împreună cu tot partidul 
său au abjurat formal ideile sale din trecut, s-au convertit la altă religie 
politică, au recunoscut monarhia ca formă definitivă și inalterabilă de 
existență pentru statul român. Vechii republicani, afiliaţii lui Mazzini, 
membrii comitetelor republicane au recunoscut monarhia, au devenit 
dinastici; „pionul din mânile d-lui de Bismarck şi agentul prusian“ a devenit 
cavalerescul rege al României, a cărui autoritate nu mai e contestată de 
nimenea. 

Dar regimul monarhic presupune un sistem de guvernământ; nu se poate 
admite ca şeful statului să fie dinast, iar guvernul de sub el să aibă apucături 
republicane. Cu simpla mărturisire că liberalii au devenit un partid 
monarhic nu ni s-a dat dovada că primesc și premisele și condiţiile 
regimului monarhic, şi organizarea monarhică. Încercarea de-a introduce 
electivitatea magistraturii ne-a dovedit că există între roşii elemente, al 
căror şef e d. C.A. Rosetti, cari nu văd în monarhie decât eticheta pentru 
instituții republicane. Atitudinea ţării l-a silit pe bătrânul demagog să 
renunţe la proiectul electivităţii, dar nu ştim dac-a renunţat la el în mod 
definitiv sau își rezervă de a-l pune mai târziu pe tapet. 

Ni se pare că a sosit momentul în care să se arate din nou deosebirea 
între ideile conservatoare şi acele ce au de gând a le profesa liberalii 
convertiți de acum înainte. Deodată cu proclamarea regatului s-a stabilit 
pentru totdeuna forma de existenţă a statului nostru întru cât priveşte poziţia 
lui în Europa, raportul lui cu străinătatea, maniera lui de a fi în familia 


popoarelor europene. Care e maniera lui de-a fi înlăuntru? Urma-se-va calea 
de pâne acum? Localiza-se-vor legi și regulamente din franţuzește fără 
privire la stadiul de dezvoltare a poporului nostru, fără privire la nevoile 
reale ale claselor noastre producătoare? Urma-vom şi de acum înainte a ne 
comanda legile şi cugetarea din străinătate precum ne comandăm mănușile 
şi pălăriile, sau vom începe a ne studia ţara şi poporul în toate punctele, 
pentru a pune organizarea noastră în armonie cu însăşi natura şi condiţiile 
de existenţă ale lor? Asta-i întrebarea. 

O mulţime din legile noastre organice copiate s-au dovedit parte 
neroditoare, parte de-a dreptul stricăcioase. Legea comunală n-a avut 
efectul de-a crea din sate centre de activitate autonomă, ci acela de-a crea 
câteva zeci de mii de funcţii salariate din punga aceluiași țăran pe carele 
odinioară organizarea comunală moștenită din părinți nu-l costa nimic. 
Regimul parlamentar, în loc de-a fi regimul unor grupuri de interese 
generale, în loc de-a fi lupta și armonizarea între marile interese ale claselor 
economice, e în esență o luptă între liste de persoane cari, în privirea 
principiilor, nu prea ştim în ce se vor fi deosebind. Duelul între reputaţii 
individuale a luat locul comparării de argumente și al luptei între 
convingeri. Lucrul a ajuns atât de departe încât d. C.A. Rosetti e pururea în 
stare a escamota un proiect de lege, în esență conservator, ba reacţionar 
chiar, numai popular să fie, fără a ţine seamă că un asemenea proiect e 
diametral opus seriei de principii pe cari d-sa le profesează. 

Cată dar să se facă lumină în privirea aceasta, cată să se cristalizeze o 
dată pentru totdauna sistemul ideilor liberale de-o parte, al celor 
conservatoare de alta, pentru ca ţara să se poată pronunţa în favorul unora 
sau a celorlalte. Fraza zilnic repetată că „[ara ne cunoaşte şi pe unii şi pe 
alţii“ nu mai poate avea trecere în urma marei apostazii a partidului roșu, 
care a aruncat bagajul lui de idei trecute în apă, pentru a primi, în parte cel 
puţin, o serie de idei contrarie. Câte din ideile vechi au mai rămas ale lor, 
câte nu? 

Mai vor electivitatea magistraturii, opusă inamovibilităţii, mai vor 
sufrajul universal, opus reprezentării intereselor pe baza censului? Cari sunt 
principiile generale pe cari vor să 'ntemeieze de acum înainte organizarea 
interioară a statului român? 

Poate că nu mult timp va trece şi vor fi puşi în necesitatea de-a se rosti 
şi unii și alţii în privirea aceasta, încât ţara să fie în stare a judeca care serie 
de principii se potriveşte mai mult cu nevoile ei și cu starea ei reală. 


€ 


[1 decembrie 1881] 

Deși cestiunea Dunării și faza delicată în care-a intrat ar fi de natură a 
absorbi atenția Adunării deputaților, cată să mărturisim că ceea ce-o 
preocupă şi mai mult, împătimind grupurile Adunării, este proiectul de 
reformă a legii tocmelilor agricole. Iată în adevăr deosebirea radicală între 
cestiuni organice şi între cestiuni de politică de zi. Dunărea e o cestiune de 
politică de zi, de natură în adevăr de-a da zbor celui mai intensiv patriotism 
platonic; tocmelele agricole însă nu apelează la patriotismul platonic, ci la 
cel real. Ele cer nu a se face bine din tezaurul mizeriei comune, din buget, 
nu a se arăta generos cu banul țării şi a avea aerul și gloria generozității fără 
a-i suporta sacrificiile; reforma tocmelelor agricole atinge interesele 
individuale a trei din patru părți dintre deputați și aci nu numai că nu vor fi 
generoşi, dar teamă ne e că cei mai mulți nu ar fi capabili de-a fi drepți 
măcar. 

În privirea acestei reforme a apărut de curând o scriere importantă, 
raportul d-lui A.D. Holban, scris în calitatea sa de membru al comisiei 
delegate de consiliul județean de Iaşi pentru a studia cestiunea. Dacă nu ne 
pronunțăm asupra soluțiunilor de detaliu a acestei scrieri este că deosebirea 
între datina plugărească din Ţara Românească și cea din Moldova e atât de 
mare încât nu putem să discutăm o soluţiune unilaterală, care are în vedere 
numai o parte a țării. 

Tot motivul acesta ne face a declara că proiectul guvernului e cu totul 
nematur şi incapabil de-a suporta o discuţie serioasă, abstracție făcând de 
unele propuneri absurde chiar pe cari le cuprinde. 

Ceea ce ne preocupă însă este punctul de vedere din care autorul 
raportului pleacă și care cuprinde numai jumătate de adevăr. 

În principiu — zice raportul — putem considera procesul dintre braţe şi 
capital ca o problemă tot atât de insolubilă ca și cuadratura cercului și 
perpetuum mobile. Acest proces va fi pururea materie de discuţiune 
ideologică cât vor exista societăţi organizate, fiindcă progresul cel mai 
îndepărtat ce ne-am putea închipui nu va avea niciodată mijloace pentru a 
dezlega această enigmă, care va rămânea pentru viitor o întrebare eternă, 
precum a fost pentru trecut. Formele externe pot varia, factorii ecuaţiunii 
sociale se pot interverti în unele priviri — fondul însă va rămânea 


inalterabil, întru cât se atinge de disparițiunea de fapt a sărăciei și de 
predominarea absolută a fericirii omenești. 

Aceasta rezultă din logica lucrurilor, fiindcă civilizațiunea nu se 
produce prin salturi, ci prin o serie de oscilațiuni lente și progresive; ea nu 
are de scop de a desființa totul deodată pentru a crea prin răsărituri magice 
stări de lucruri nouă — și apoi a se opri în loc; mai mult încă, ea nu caută să 
subordoneze pe cei inteligenţi, culți și avuţi mediocrităţilor și gloatelor 
ignorante, ci tinde să facă conchiste succesive asupra ignoranței. 
Civilizaţiunea nu caută a egaliza pe toţi în mizerie şi sărăcie, ci încearcă a 
înălța din treptele obscure pe cei mai bine dotați și a-i duce necontenit „de 
jos în sus“. Progresul fiind ilimitat, infinit, niciodată nu va veni momentul 
când toți să poată parveni la aceeași treaptă socială — și prin urmare 
niciodată toţi nu vor putea fi egali între sine. Interesele colectivităţii sociale 
în unele priviri sunt contrarie libertăţii absolute şi egalităţii perfecte, pentru 
că obiectivul colectivităţii nu se reduce numai la satisfacerea materială a 
vieţii individului; societatea, în opoziţie cu individul, are un ideal 
impersonal, caută realizarea unor rezultate generale, are interese morale ce 
trec peste sfera egoismului individual și căruia din contra i se cer sacrificii 
ce creează inegalităţi. 

Toate acestea sunt bune și frumoase, dar autorul uită a vorbi de marea 
deosebire între capitalul mobiliar și cel imobiliar, între munca industrială și 
cea agricolă. Cu totul altele ni se pare că trebuie să fie raporturile între 
proprietatea agricolă şi muncitorul agricol, căci muncitorul e aci clasa cea 
mai importantă din stat, acea care ne dă pe soldat, acea ale cărei prisoase 
alimentează şi cu banul și cu braţele industriile orașelor; şi alte raporturi 
sunt între capitalistul bancher care cumpără acţii de Panama și încasează 
anuităţi, indiferentă fiindu-i soarta celor ce sapă canalul de la Panama și fac 
să-i fructifice capitalul. 

La teza d-lui Holban, că, întru cât există societate umană organizată, vor 
exista fatalmente posidenţi și proletari, am răspunde că există stadii ale 
dezvoltării omenești în care proletariatul nici nu e cu putinţă, că această din 
urmă formă de inegalitate este în mare parte a se atribui mașinei și absolutei 
libertăți a capitalului bănesc și că, pe atunci pe când d. Holban era copil, 
exista multă neegalitate în ţară la noi, dar nu existau proletari. 

Dacă există antagonism între capital şi braţe, ceea ce tăgăduim pentru 
starea normală a unui stat agricol, pe de altă parte există o luptă și mai mare 
între cele două forme fundamentale ale capitalului, între ban și moşie. 


Această luptă este atât de intensivă încât capitalul bănesc, această putere 
esențial cosmopolită, ameninţă a supune cu desăvârşire forma a doua. 

Supuind-o, capitalul bănesc va dicta în stat, el va imprima caracterul său 
organizării sociale, organizării muncii, banul va deveni măsura caracterului, 
a naţionalităţii, a idealelor acelora pentru care se cer sacrificii ce produc 
inegalitatea, patria va deveni un hotel şi naționalitatea o marfă. 

Când raportorul consiliului judeţean de laşi vorbeşte de marea 
importanţă a culturii mari paralel cu cea mică uită că acea importanţă este 
apreciabilă pentru statul român numai pe cât cultura mai mare va fi 
exercitată de români, pe cât se va favoriza urcarea de jos în sus a 
elementului românesc. Din momentul în care capitalul imobil, moșia, nu va 
fi decât o formă a capitalului bănesc, din momentul în care societăți străine 
bunăoară şi-ar pune capitalul la mijloc pentru a cumpăra și esploata moşiile 
din ţară — fie chiar după regulele cele mai înaintate ale ştiinţei — cultura 
mare nu va fi decât o unealtă și mai perfectă pentru aservirea poporului 
românesc, o unealtă în favorul căreia acesta n-ar avea datoria de-a face nici 
un sacrificiu care să producă neegalități. 

Dar aceasta o ştie şi d. Holban singur. 

Ştiţi că în Moldova, până la reforma rurală, clasa marilor noştri 
cultivatori se compunea mai esclusiv din oameni de consideraţiune, cari, 
prin deprinderile lor, prin cultura lor intelectuală, prin averea lor, prin 
moravurile lor creştine și prin pozițiunea ce ocupau în societate, erau ţinuţi 
de mii de împrejurări să stăpânească patimile escesive ale egoismului şi 
deseori sătenii găseau în aceşti oameni patroni şi protectori binevoitori. 
Astăzi însă, cu cât agricultura noastră se înstrăinează cu atât demnitatea 
omenească scade, cu atât viciile se răspândesc mai repede și corump 
caracterul escelent şi onest al laborioşilor noștri săteni. 

Dar de unde vine înstrăinarea agriculturii noastre decât din lupta dintre 
capitalul bănesc (străin) și cel imobiliar, dintre ban şi moşie? 

Ne pare bine că liberalismul extrem al unui fracționist s-a convertit la o 
manieră de-a vedea atât de reacționară încât recunoaşte că vechii proprietari 
istorici, principum gratia, boierii, erau protectori ai poporului, că poporul 
era onest şi laborios; pe când astăzi, când banul guvernează, poporul se 
corumpe. 

În soluţiunea cestiunii tocmelelor cată să venim cu toţii la convingerea 
că capitalul imobiliar, sub forma istorică de moșie, are cu totul alt caracter 
decât banul; că soarta moşiei atârnă de soarta muncitorului, bunăstarea 


proprietarului de bunăstarea ţăranului, ceea ce nu este la capitalul bănesc, 
cari are libertatea de a se plasa în orice punct al universului îi convine. 

lată faţa economică a cestiunii noastre etnologice, atât de adevărate și 
atât de rău înţelese de mulţi. Noi suntem convinși că între capitalul fonciar 
istoric şi între populația pământeană există o absolută identitate de interese, 
pe când capitalul bănesc e, prin natura lui, cu totul indiferent față cu soarta 
locuitorului ţării. De când, prin era liberală, banul a devenit elementul 
determinant în chiar politica ţării, de când el este măsura oamenilor şi a 
lucrurilor, de atunci ţăranul sărăcește și averea se urcă numai în oraşe şi 
chiar aci nu în populaţiunea română, ci în cea străină. Nu se intervertesc 
factorii ecuaţiunii sociale, ci devin cu totul alţii. 

Avem a calcula astăzi cu factori cari înainte, în vechea noastră 
organizaţie, lipseau cu totul, avem pe străin cu puterea strivitoare a 
capitalului bănesc față cu românul care ameninţă a cădea în robia celui 
dendâi, a deveni o simplă unealtă pentru fructificarea capitalului lui. 

Când se vorbește de posidenţi și proletari nu este indiferent, din punct 
de vedere naţional şi istoric, cine e posident, cine proletar. În evul nostru 
mediu se știa atât de bine aceasta încât străinii de altă lege erau opriţi de-a 
avea moșii, iar domnii espropriau cu bani din visterie chiar pe străinii 
ortodocşi. De aceea însă pe atunci ţările noastre erau o patrie, nu un hotel, 
naționalitatea o cestiune de valoare istorică, nu o cestiune de pungă. Din 
acest punct de vedere — al relaţiilor firești dintre proprietatea fonciară 
istorică cu muncitorul agricol — trebuie se se rezolve cestiunea tocmelelor, 
nu dintr-acel cosmopolit, al raportului între capitalul bănesc şi salahorie. 


€ 


[2 decembrie 1881] 

Ieri s-a dat în Cameră citire proiectului de răspuns la mesajul tronului, 
propus de majoritatea Comisiei. Proiectul minorităţii a rămas a se citi și 
discuta joi. 

Proiectul de răspuns al majorităţii se datorește se vede raportorului, d- 
lui E. Costinescu. După sfânt și tămâia. Mesajul încerca cel puţin să fie 
substanţial şi era scris cu oarecare îngrijire. Răspunsul pe care-l face 
redactorul „Românului“ e plin de fraze goale şi umflate. Strâmb ţi-e chipul 
văzut într-o oglindă rea, strâmbă, puţină şi săracă e parafraza discursului 
datorită d-lui Costinescu. 


Într-un singur punct proiectul de răspuns e remarcabil, pasajul privitor 
la cestiunea Dunării. Noi am fost aciia cari am observat Adunării că, faţă c- 
o situație încordată care s-a creat nu prin cuprinsul sau atitudinea mesajului, 
ci prin maniera lui de-a se esprima, Adunarea cată să îmblânzească forma, 
se 'nțelege că nu în detrimentul fondului; ceea ce îndealtmintrelea e și 
opiniunea presei europene, ba chiar a părţii ce se crede atinsă, a Austro- 
Ungariei. România, zic foile austro-ungare, poate apăra interesele ei pe 
Dunăre oricum voiește și oricum pricepe a le apăra. N-avem nimic de zis în 
privirea aceasta. Însă această apărare a fost îmbrăcată într-o formă 
jignitoare pentru monarhie și aci avem ceva de zis. De indicaţiunile acestea 
ar fi trebuit să se ţină Adunarea și să nu înăsprească și mai mult un conflict 
a cărui sorginte nu este dreptul însuși, ci convenienţele ce cată a se păzi în 
actele de stat şi în tratările diplomatice. 

În loc de-a ţine seamă de aceste observări, Adunarea înăspreşte în 
parafraza ei pasajul atingător de Dunăre, căci iată ce zice: 


Românii, abia ieşiţi însă din cele mai aspre încercări și geloşi de a păstra neatins 
ceea ce cu greu au redobândit asupra nedreptății și încălcărilor timpilor trecuţi, nu 
pot să înceteze de a fi cu grijă şi luare aminte la tot ce se mișcă în afară atingător de 
țara lor. Cestiunea libertăţii Dunării nu putea dar să nu deștepte mari îngrijiri în 
toată ţara. 

De când acest mare fluviu a fost redat liberului trafic al popoarelor România a 
renăscut la o nouă viață politică şi economică și repede s-a rădicat acolo unde se află 
astăzi. Românii ţin dar la păstrarea libertăţii Dunării ca la cea mai puternică 
garanţie a existenţei şi a viitorului lor. 

Mare a fost neliniștea țării când a văzut că, în contra tratatelor şi a principiilor 
de drept al ginţilor, drepturile noastre teritoriale în apele române erau puse în 
cestiune și libertatea Dunării era ameninţată a deveni iluzorie. 

Mandatarii ţării au primit dar cu fericire asigurările date de guvernul Maiestăţii 
Tale în această cestiune. Luând act că nici o hotărâre n-a fost încă luată, Adunarea 
promite a da guvernului tot concursul său, spre a feri libertatea Dunării și drepturile 
suverane ale României de orice atingere, în conformitate cu dreptul public al Europei. 


Fără îndoială n-am fi voit ca răspunsul să renege mesajul. Dar acesta 
fiind cauza unui conflict, credem că răspunsul Adunării s-ar fi putut mărgini 
în a afirma că ţara e pururea gata la orice sacrificii ar cere M. Sa, de câte ori 
onoarea ori interesele ei ar fi la mijloc, fără a insista asupra unei cestiuni în 
care nici o hotărâre nu s-a luat şi a cărei tratare e pendentă. 

Cam acesta este tonul în proiectul minorităţii, care nu renegă mesajul de 
vreme ce, într-un conflict c-o putere străină, atitudinea opoziţiei se 


desemnează de sine, prin împrejurarea că nici cunoaşte, nici poate cunoaște 
țesătura de interese în joc, aşadar nici nu o poate judeca. Ea dar sau îşi 
impune o deplină rezervă sau secundează guvernul, dar numai atât pe cât 
această secundare nu împuţinează cu nimic plenitudinea responsabilităţii ce 
le incumbă miniștrilor. 

Poate că atitudinea aceasta ar fi fost de recomandat și majorităţii, căci 
nici aceasta nu știe de ce e vorba, nici ea nu cunoaște tratările asupra unei 
cestiuni pendente și nu ni se pare circumspect de a face de pe acum 
responsabilă Adunarea pentru erori pe cari miniștrii ar fi fost în stare să le 
comită. 

Reproducem mai la vale atât proiectul de răspuns al majorităţii cât şi pe- 
acela al minorităţii. 


€ 


ARDEREA TEATRULUI DIN VIENA 


[2 decembrie 1881] 
Reproducem următoarele din foile vieneze asupra catastrofei din Viena: 


Focul a izbucnit pe scenă pe când un servitor aprindea lămpile. Artiştii au putut 
să scape. Flăcările se întinseră cu o iuțeală îngrozitoare; teatrul se umplu de fum și 
un strigăt de spaimă din partea spectatorilor umplu casa, pe când toată lumea se 
grămădea spre ieșire. În acest moment de groază se stinseră becurile cu gaz și, după 
puţine minute, strălucitul teatru este un câmp de întristare, o casă de morţi, unde pe 
coridoare și pe scări zac femei și bărbaţi asfixiaţi, oameni zdrobiţi şi călcați. S-au 
scos peste 120 cadavre; majoritatea pare a fi dintre cei din galerie, căci publicul din 
loje și din parchet a putut ieşi mai curând afară. Se cunoaște numărul victimelor ce s- 
au adus în curtea poliţiei, dar nici câteva ore după izbucnirea catastrofei n-a fost 
posibil a se obţine o cifră mai exactă a nenorociţilor cari şi-au aflat moartea în teatru 
și mai ales prin galerii. Numărul morţilor din teatru se evaluează la peste 200. În 
acest moment nu se poate încă apreția toată mărimea acestei grozave nenorociri, noi 
reproducem mai la vale buletinele, după cum le primim sub imediata impresiune a 
catastrofei. 

Un membru al teatrului ne narează: „Eu mă aflam jumătate îmbrăcat în 
coridorul scenei, când, la al doilea semnal de începere, 5 minute înainte de 6 şi trei 
sferturi, se auzi un țipăt de groază pe scenă. Alergai pe scenă, care era în foc şi de 
unde toată lumea fugea. Un lucrător apropiase prăjina cu flacăra de spirt prea mult 
de o perdea, care îndată fu în flacări. Focul se urcă îndată până la tavanul scenei. Eu 
scosei două coriste de pe scenă, cari încremeniseră de spaimă, și văzui pe câţiva 


lucrători sărind de sus prin flacări pe scenă şi unul își frânse un picior. În acel 
moment focul pătrunse cortina și flacăra, dusă de curent, ieși în teatru, ajungând 
până la loje. Fugii în stradă şi întâlnii pe directorul Jauner. Ajungând în faţa 
teatrului, se părea că publicul a ieșit deja şi, nemaivăzând pe nimeni ieşind, credeam 
că toți au scăpat. Știam că gazul ardea pretutindeni și că, 5 minute după ţipătul de 
groază, casa era toată iluminată încă. Mă întorsei și intrai iar în partea din dos a 
casei, de unde se auzea strigăte de ajutor. Se vedeau flacări colosale plecând din 
garderobe. Câteva dame cari, jumătate îmbrăcate, strigau după ajutor, fură iute 
înlăturate. Dar în etajul din urmă locuiește inspectorul iluminatului Nitsche cu 
familia sa. Nevasta cu copiii erau în galerie, de unde și Nitsche i-a condus jos prin 
flăcări și fum. În fine garderobele se goliră de tot. 

Alergai prin foc înainte. În vestibul dau peste o îmbulzeală nedescriptibilă și aud 
țipete sfâşietoare. Toți se împing spre balconul deschis din front. Pompierii veniseră 
deja. În mijlocul mulţimei grămădite în faţa teatrului se întinde pânza de scăpare şi 
din balcon sare un om în pânză. Acest esemplu fu imitat și de alţii, chiar şi de unele 
dame mai curajoase. Apoi se puseră scări la balcon și pompierii deteră jos multe 
persoane leşinate. Am văzut și pe directorul Jauner căzând în faţa teatrului. Consulul 
suedian i-a dat ajutor, depărtându-l din acest loc. Ajungând afară întâlnesc pe 
arhiducii Albrecht și Wilhelm, cărora le spusei ce am văzut. Alergarăm la edificiul 
poliţiei, alături, unde în curte ni se prezintă o priveliște îngrozitoare. Pompierii 
depuseră aci cadavrele aflate pe scările teatrului. Am numărat 50 morţi. Cadavrele 
nu erau vătămate, ci numai negrite de fum: se vede că pieriseră sufocate. Teribile 
erau scrântirile membrelor și feţele schimbate de durere la unele cadavre. Am văzut o 
grămadă de 10-12 morţi cari erau așa de împletiţi unii cu alţii încât cu greu s-au 
putut despărţi. La mulți li s-a luat pielea în unele locuri, împingându-se în 
îmbulzeală. Arsuri nu se vedeau. Tremurând ca o vargă de groază și emoţiune, am 
părăsit acest loc de teroare“. 

Un alt martor ocular, care era să intre în teatru la 7 ore, spune că nenorociţii cari 
au căutat să scape pe scara din dreapta, şi al căror număr nu se putea evalua pentru 
un moment, zăceau grămadă unii peste alţii. În frica lor de moarte, ei se apucaseră 
unii de alţii și se cerea o mare forţă spre a separa cadavrele încleştate. Se spera că 
unii vor mai fi în viaţă și s-au pus a-i duce de aci. 

Speranţa că e vorba numai de răniţi şi leşinaţi nu se împlini din nenorocire. Era 
icoana morţii ce se prezenta privirei îngrozite, în forma ei cea mai oribilă. Condeiul 
nu e în stare a descrie, și mulţi bărbaţi cari au mai văzut focuri teribile au îngălbenit 
la vederea acestor nenorociţi, cari câteva minute mai 'nainte erau încă veseli și au 
intrat în teatru plini de viață, iar acum zac mulți palizi, cu ochii deschişi tare sau 
pârliți, cu părul ars și cu obrazul mutilat oribil şi grămădiţi unii peste alţii. Până la 9 
ore s-au transportat ca la 70 cadavre în localul poliţiei. Lipseau lecţiile, și apoi în 
strâmtoare nici nu s-ar fi putut întrebuința. Oamenii luau cadavrul pe brațe și astfel îl 
duceau. Morţii al căror obraz era desfigurat prin arsături se acopereau cu hainele 
lor, spre a cruța lumea de un aspect înspăimântător. Pe rând se scoteau cadavrele din 
teatru, un strigăt de durere trecea prin şirurile asistenţilor de câte ori trecea o nouă 
victimă. Aci era un june sănătos în haine elegante, cu un inel de briliant pe degetul 


jumătate ars, nici o damă îmbrăcată simplu. O compătimire profundă se manifestă 
când fu pusă între morţi o fată frumoasă nici de şaisprezece ani. Copila avea ciorapi 
albaștri de mătase și pantofi eleganţi; hainele erau înnegrite și pe jumătate arse, dar 
fața 'i era încă frumoasă, deşi groaza morţiei își imprimase urmele sale într-însa. 
Convoiul funebru nu mai avea capăt. Iarăşi şi iarăși se iveau figurile funingioase ale 
purtătorilor și porţile curţei poliţiei se deschidea necontenit spre a primi o nouă 
victimă. 

Scenele desfășurate în curtea poliţiei erau sfâşietoare. Un tată care în îmbulzeala 
fugei îşi pierduse fiica vine alergând în curte. Unde zărește o rochie, el se pleacă, 
ridică capul moartei spre lampa ce aruncă o lumină lugubră asupra feţelor 
desfigurate ale morţilor și, jumătate cu speranță, jumătate cu frică, îl depune iarăși 
pe pământul rece. Deodată dete un strigăt îngrozitor şi cade în braţele însoţitorului 
său. El își găsise fiica. Era tânăra copilă cu faţa cea frumoasă şi după moarte. Un 
june cere să intre. Cumnatul și cumnata sa au asistat la reprezentațiune în galeria a 
treia. Până acum ei n-au venit acasă. El nu-i poate găsi. Au scăpat ei oare sau vor fi 
morți şi zac între cei rămași în galerie? Pompierii spun că ar fi văzut grămezi de 
cadavre în galeria a treia și a patra. Nu cumva ochiul lor s-a amăgit de fumul ce 
străbătea toate localitățile? Sau poate groaza i-a făcut să vază acea icoană teribilă? 
Bine ar fi dacă spusele lor s-ar dovedi că sunt numai produsul aprinsei lor fantezii! 

12 ore. Teatrul ars cu totul şi pompierii caută să stingă vatra de jeratic. 
Rechizitele teatrului, biblioteca, garderoba și decoraţiunile au ars mai cu totul. Până 
acuma s-au dus la spital 140 cadavre. Între aceste sunt și trei coriste cari au fost 
surprinse de foc şi au căzut sufocate. O actriţă își îmbrăcase tricul și astfel a fugit în 
stradă şi de aci acasă cu birja. 

La 1 oră. Mii de oameni stau pe bulevard (Schottenring) şi privesc la foc. Teatrul 
arde încă. 

La 2 ore. Flăcările consumă ultimele resturi de materii combustibile din 
interiorul casei. Până acum s-au găsit în teatru 16 cadavre arse cu totul, încât erau 
numai de câte una sau două urme lungime. Nu e posibil a ajunge în etajurile de sus, 
unde sunt mulți înmormântați. Ca la 160 cadavre s-au transportat până acum. Până 
acum s-a putut recunoaște numai cadavrul avocatului Jacques Groag, şi soția sa e 
moartă. Ei au fost însoţiţi de profesorul Löw cu soția sa. Aceștia de asemenea sunt 
morți. Apoi se anunță moartea arhitectului Melic din Viena. El însoţise la teatru pe 
oaspeţii săi din Nikolsburg, cari și ei poate vor fi pierit în flăcări. 


€ 


[3 decembrie 1881] 

„Românul admite, pentru a ne face plăcere, că de la proclamarea 
regatului încoace, nu mai e nici o deosebire între liberali și conservatori. 

Stabilind această teză generală, pe care noi n-am admis-o, încearcă a 

dovedi că ne contrazicem, căci, dacă ideile sunt identice, am trebui să 


sprijinim guvernul și a.m.d. 

Înainte de toate nu am stabilit noi în mod general că identice sunt 
principiile partidului conservator și ale celui roşu. Ceea ce am constatat este 
că redactorul „Republicei rumâne“ împreună cu prezidentul Republicei de 
la Ploieşti, apoi amicul d-lui Jules Allix şi al melcilor simpatici, și poate 
chiar cei ce au benchetuit la cafeneaua Procope în sănătatea Republicei 
Române tocmai când se proclama regalitatea, toate elementele acestea pline 
de caracter și de-o sobră inteligență sunt pururea gata a arunca bagajul lor 
de idei republicano-democratice în apă... pentr-o pensioară reversibilă, 
pentr-un post binehrănitor, pentru vrouna din diferitele forme ale doftoriei 
întăritoare: fie diurnă, fie păsuială, fie misiune de-a mâna muștele la apă 
prin străinătate, fie altceva. Înainte aveam cuvinte de-a crede că onor. roşii 
doresc cinstita republică pe malurile Dâmboviţei, deci o altă formă de-a 
exista a statului şi a societății române; că o doresc pe cinstita, slăvita şi de 
minuni făcătoarea din fundul inimei și că așteaptă, cu arhiereul Simeon, 
ziua mântuirii. 

Dar ce să vezi? 

În ziua încoronării, cinstitul arhiereu Simeon, nu Mihălescu de astădată, 
declară: „Acum slobozeşte Doamne pre robul tău, că văzură ochii mei 
ceasul mântuirii“, şi avum norocirea de-a vedea pe părintele 
republicanismului român dorind ... în adevăr republica poate, dar „mit dem 
Grossherzog an der Spitze“, cu Marele Duce în cap, după propunerea unor 
naivi republicani dintr-un mic stat german, la 1848. 

O mică pensie — și naiv devine Bizanțul. 

Astfel dar s-a petrecut trecerea la pravoslovie a ereticilor. Dar, precum 
la convertirea în mase a eterodocșilor din Spania au rămas mulţi cari în 
taină iudaizau, tot astfel apucăturile sectei roşie au rămas tot aceleași și, cu 
toată recunoaşterea în aparență a simbolului dreptei credințe de stat, prin 
colțurile de la Procope și în fundul inimilor pătărlăgene se iudaizează încă. 
Dovadă eligibilitatea magistraturii, sufrajul universal și alte idealuri 
electorale ale tagmei. 

Care este dar adevărul? Vor roşii monarhia numai ca etichetă a 
instituţiilor republicane sau o vor în adevăr ca signatură statornică a unor 
instituții monarhice, naţionale, istorice? 

Dacă în privinţa formei de tot generale a existenței statului s-au 
convertit, convertitu-s-au în privirea amănuntelor ei de aplicare? De aceea 


ziceam că a sosit din nou momentul pentru a se accentua în amănunte 
deosebirea între conservatori și liberali. 

Dar „Timpul“ face apel la ţară spre a se împotrivi unor idei cari ar 
periclita statul român? 

Face fără îndoială, pentru că eligibilitatea magistraturii, propusă de 
„Românul“, dovedeşte că nu s-a botezat decât pielea demagogilor în apa 
monarhiei, nu cugetul. 

Dar „Timpul“ face mai mult. Ameninţă pe rege cu soarta lui Ludovic 
XVI. 

lată ceea ce nu este adevărat. Am spus-o şi o repetăm că articolele 
Delfinului implică responsabilitatea autorului, nu a partidului. Dar nici 
Delfinul nu ameninţă. El se teme numai că, prin demagogizarea progresivă 
a ţării, un asemenea trist rezultat să nu aibă loc ca şi în Franţa. Iată dar de ce 
nu este, nici poate fi contrazicere între cele ce spunem și cele ce facem. 
Monarhici am fost, monarhici am rămas; nici decorat-am pe Orășanu, nici 
înălțat-am în rang pe șeful republicei ploieștene. Rămâne ca roşii să 
dovedească cum înțeleg să puie în acord trecutul lor cu prezentul și în 
această dovadă 'i vom priveghea pas cu pas. Căci monarhie ereditară şi 
sufraj universal, monarhie și electivitate a magistraturii, după a noastră 
părere, nu se potrivesc una cu alta. 


€ 


CATASTROFA DIN VIENA 


[3 decembrie 1881] 
Foile vieneze mai aduc următoarele amănunte asupra îngrozitorului 
incendiu din Viena: 


Focul n-a izbucnit dintr-o lampă, ci la aprinderea flacărilor de gaz deasupra 
scenei prin lumină electrică. Pentru ca să se aprinză mai iute, gazul se conduce cu 
mare presiune în tub. Poate că presiunea a fost prea tare, încât flacăra a depășit 
distanța precalculată; destul că aci s-a iscat focul şi, fiind presiunea focului mare, 
flacăra s-a întins într-o clipă. Cortina nu s-a ridicat, dar nici cortina de sârmă nu se 
lăsase jos și nu se ştie cauza de ce nu s-a făcut această lucrare indispensabilă. 
Închiderea becurilor de gaz s-a făcut desigur cu scop de a împuţina presiunea a evita 
o explozie a gazului. Dar s-a mai adaos și o altă eroare, din nenorocire. Deși 
conducerea gazului pentru scenă e separată de a spațiului spectatorilor, totuşi s-au 
închis becurile şi în teatru, fără ca să se fi aprins cel puţin lampele de petroleu spre a 
nu lăsa casa în întuneric. 

Cortina a fost apucată de flacări şi bucăţi arzânde zburau prin teatru; astfel s-a 
comunicat focul parte din scenă, în sus, parte în băncile spectatorilor. 

Dar chiar dacă s-ar fi lăsat cortina de sârmă n-ar fi ajutat mult, căci operația 
aceasta ține 12 minute. Este o mare eroare a considera acest aparat drept un mijloc 
de siguranţă. 

De la un medic primim următoarele rânduri: „Cei cari intraţi aci lăsaţi afară 
orice speranţă“ se poate pune acum ca inscripție pe poarta curţei cadavrelor, căci 
această poartă ne deschide calea spre mizerie și durere. Era 12 ore din noapte când 
mă dusei la spital. Cartea mea de legitimaţie ca medic îmi făcu drum, căci sentinela 
nu lăsa pe alții să intre. Tocmai duceau iarăși una din multele victime ale catastrofei. 
Drumul spre cadavre l-ar fi găsit oricine, căci din curte se simțea deja mirosul de 
grăsime, carne și oase arse. Prin camere zăceau 36 de rămășițe arse ale acelor 
persoane prinse de mâna morţei la un loc unde căutaseră plăceri. În vestibul, de 
ambele părți ale peretelui, zăceau 74 morţi. Deși deprins cu vederea cadavrelor, 
totuși d-abia puteam suporta această icoană grozavă. Aci zăcea un copil lângă un 
bărbat, dincolo un june lângă un unchiaș, lucrătorul lângă funcţionar etc. Cei mai 
mulți au fost sufocaţi de fum sau turtiți de îmbulzeală. Negriţi de nu se mai cunoșteau, 
cu expresia de groază și desperare în faţă, mai toți acești nenorociţi își ridicaseră 
mânile deasupra capului, râmâind astfel încleştate. La mulți le ieşiseră ochii din cap 
și albul ochiului contrasta teribil cu negrul obrazului. Spăimântător era aspectul 
acelora cărora limba umflată le ieşise pe jumătate din gură. Dinţii le erau adânc 
intrați în limbă. Mulţi aveau osul nasului zdrobit, sau că au căzut pe scară, sau că au 


fost călcaţi de alţii. În primul etaj al casei am aflat 14 femei tot în așa poziţie și cu 
părul desfăcut. Un cadavru era ars de nu se mai cunoaștea nimic şi m-am mirat 
văzându-l învelit într-un voal cu fire de argint, cu totul neatins, poate era o damă din 
cor sau balet. Într-un colț zăceau cadavre arse al căror sex cu greu se putea 
recunoaște. Doi medici, Zillner şi Zeemann, lucrau neîncetat la trista lor operă. 
Victimele cele mai multe aveau câte un braţ sau picior frânt, picioarele erau sucite în 
mod nenatural. 

Mirosul în aceste localuri era nesuferit. Soldaţii și servitorii sanitari, al căror 
organ e destul de tâmpit, trebuiau să-și ţie batista la nas. Directorul Hofmann 
observă aceasta și aduse o cutie de țigări, pe care o împărți între cei prezenți. 

Oare să plângi mai mult pe acești nenorociţi care şi-au pierdut viaţa sau pe 
nenorociţii cari veneau să-și caute pe cineva dintre scumpii lor? Scenele ce se 
petreceau erau sfâșiitoare. Aci un ofiţer recunoscu pe tatăl său și căzu leşinat. 
Dincolo unul îşi căuta soția; minţile lui erau pierdute, căci, recunoscându-și soţia, nu 
zise nimic, nu plânse, nu strigă: era apatic; dar răsuflarea sa cea grea, mișcarea 
pieptului, privirea pierdută, mâna tremurând şi piciorul şovăitor spuneau destul 
despre ce se petrecea în sufletul său. Altul își căta fratele și-l găsi, dar el tot nu vrea 
să crează, el mai avea o scânteie de speranţă că poate se înșală. Dar când un soldat 
căută prin buzunarele mortului găsi o carte de vizită pe care era scris numele lămurit. 
Am văzut pe profesorul Ludwig cum conducea prin acest locaş al morţei pe un om 
desperat, cu fiică-sa de mână. Tatăl nu recunoscu pe soția sa, dar fiica cunoscu pe 
buna sa mamă şi după faţa cea desfigurată. Ea plângea; era o fericire pentru dânsa 
că mai avea lacrămi. Numărul morţilor tot creștea; când părăsii casa pe la 1 oră 
erau poate 140 victime. 

Astăzi m-am dus în spitalul garnizoanei no. 1; și aci am văzut o scenă tot așa de 
teribilă. În sala de disecţie zăceau 50 cadavre carbonizate cu totul, imposibil de 
recunoscut. La mulţi craniul era spart, creierii fripţi, în faţă nici o urmă de expresiune 
fizionomică, din mușchi mai erau numai fibrele cele tari. Ici colea se mai găseau 
bucăţi de haine; pe câte un deget lucea un inel. Li se puseseră pe piept banii găsiţi, 
mai mult de aramă rare 'și schimbase forma în căldură. Unul avea o citaţie, altul o 
carte de membru al societăţei comersanţilor, altul iarăși avea un ceasornic, care 
arăta 7 și jumătate, ora morței sale. Cadavrele, sau mai bine grămezile de cărbuni 
din acest spital, se vor recunoaște cu greu. Părăsind și acest locaș de mizeria cea mai 
mare, mi-am adus aminte de cuvintele puse de Lessing în gura Rechei din Nathan: 
„De câte ori am tremurat pentru voi de când focul se apropiase așa mult de mine! 
Căci de când focul a fost așa aproape de mine mi se pare că a muri în apă este o 
plăcere, un deliciu, o mântuire “. 


€ 


[4 decembrie 1881] 
„Le Nord“ zice că, deşi nici o modificație aparentă nu s-a întâmplat încă 
în relațiile dintre Austro-Ungaria și România și cu toate că ziarele celor 


două ţări continuă a schimba recriminaţiuni într-un ton foarte viu, se poate 
spera că suspendarea raporturilor nu va întârzia de-a ajunge la capăt. 
Precum am făcut deja să se observe, complicaţia din urmă și-are originea 
mai mult într-o cestiune de formă decât în litigiul privitor la fondul chiar al 
regulării afacerii Dunării. Aceasta, interesând pe toate puterile și având a fi 
obiectul unor puneri la cale de-un caracter european, e clar că 
disentimentele ce pot exista între cabinetul din Viena și cel din București nu 
pot constitui elementele unui conflict grav și durabil. Cestiunea trebuie 
rezolvată nu de cătră Austria şi România, ci de cătră Europa şi aceasta este 
împrejurarea care ne permite de-a privi fără aprechensiune urmările 
încordării actuale a raporturilor austro-române. Îndealtmintrelea repetăm că 
e foarte probabil ca să se stabilească acordul asupra uneia sau celeilalte din 
combinaţiunile ce s-au iscat pentru a împăca pretenţiunile Austro-Ungariei 
cu acele ale României, și anume asupra aceleia care consistă în delegarea 
unui membru al Comisiei Europene a Dunării ca să ia parte în Comisia 
Mixtă. 

Aşadar nu de aceasta e vorba acum, căci abia în sesiunea viitoare 
Comisia Europeană va avea să dezbată asupra reglementului în cestiune. 
Lucrul de care se plânge astăzi cabinetul din Viena este forma cam prea 
accentuată sub care mesajul de deschiderea Parlamentului român a afirmat 
rezistența României la cererile primitive ale Austriei. Nu atât interesele 
politice concrete ce se află în joc sunt cauza diferendului suspens în prezent, 
ci considerații de susceptibilitate și de demnitate, și în asemenea condiţii nu 
e de presupus că nu se vor putea găsi în curând mijloace de a-i pune capăt. 

Conform cu cele de mai sus, indicate de organul cancelariei ruseşti, 
„Neue freie Presse“ zice că, deşi conflictul diplomatic nu e înlăturat încă, 
regularea cestiunii în sine formează obiectul înțelegerilor dintre puteri, ceea 
ce lasă a conchide că și incidentul de mai sus se va închide în curând. 
Soluţiunea ar consta în primirea propunerii Barrère, conform căreia câte un 
membru al Comisiei Europene, după ordine alfabetică, va asista la şedinţele 
celei mixte. 


€ 


[5 decembrie 1881] 
In ședința de ieri a Adunării a fost la ordinea zilei discutarea răspunsului 
la mesajul tronului. O. P. Carp a dat citire contraproiectului minorităţii, pe 


care l-am reprodus deja. D. G. Vernescu, luând cuvântul, se declară 
nemulțumit cu proiectul de răspuns al majorităţii, mai ales în ce priveşte 
cestiunea Dunării, face istoricul consfinţirii libertăţii de navigaţiune prin 
acte internaționale succesive și declară a nu putea vota proiectul dacă 
guvernul nu va spune formal că voiește a păstra supraveghearea poliţiei pe 
Dunăre. 

D. Maniu declară că nu e satisfăcut nici de forma, nici de cuprinsul 
răspunsului majorităţii, dar conchide că trebuie votat. 

D. Maiorescu, tratând cu toată rezerva cuvenită cestiunea Dunării, 
insistă în discursul său, pe care-l reproducem întreg mai la vale, asupra 
punctelor de reorganizare socială și economică cuprinse în contraproiectul 
de răspuns al minorității. Adânca și concentrata atenție pe care Adunarea a 
dat-o cuvintelor sale era întreruptă numai de zgomotoase aplauze. 

D. Carp a vorbit în cestiunea Dunării, declarând însă că nu angajează 
responsabilitatea nimănui prin părerile ce şi le-a format în privirea aceasta. 
Fiind de mai nainte siguri că cuvintele sale vor fi obiectul multor 
interpretări false şi substituțiuni de rea credință, vom reproduce în numărul 
viitor discursul întreg, siguri fiind că astfel vorbele autentice ale oratorului 
nu vor fi pricepute altfel decum le-a zis. Putem spune numai că nu primește 
nici o soluţiune care ar avea aerul de-a angaja ţara pentru sau în contra unei 
puteri vecine şi că numai o punere la cale care ar garanta, analog Tractatului 
de la Paris, neutralitatea teritoriului român merită sacrificii în favorul unui 
organ care să reprezinte interesele colectivităţii puterilor europene pe 
Dunăre. 

Şedinţa de ieri a fost una din cele mai însemnate ale Adunării prin 
nivelul ridicat al discuţiunii și prin importanţa ideilor nouă de reorganizare 
cari şi-au făcut intrarea pe arena luptei parlamentare. 


€ 


[6 decembrie 1881] 

Am publicat în no. de la 2 decemvrie al „Timpului“ răspunsul prezintat 

de d. Maiorescu la mesajul tronului în numele minorității conservatoare a 
Camerei. 

Acest răspuns cuprinde un program aproape complet de organizare 

interioară şi vine în momentul cel mai priincios spre a chema activitatea 


Corpurilor legiuitoare asupra cestiunilor celor mai importante ce ar trebui să 
le preocupe. 

Adevărul este că în lupta ei seculară pentru a-și redobândi independenţa 
România a negles prea mult această parte a activităţii publice. 

Nu e vorba, legi de organizare interioară avem destule, ba încă avem 
prea multe; dar bărbaţii noştri de stat, preocupaţi cum au fost până acum de 
ideea cea mare a emancipării naționale, n-au avut nici timpul, nici liniştea 
de spirit necesare ca să creeze un sistem de organizare care să izvorască din 
studiul profund şi conştiincios al trebuinţelor noastre locale şi care să fie 
potrivit cu puterile intelectuale şi cu mijloacele de avuţie ale populaţiunilor 
noastre. 

Și de aceea până acum mai mult am copiat legi de organizare străină, 
căutând a le localiza pre alocurea. 

Și două neajunsuri însemnate au izvorât din această organizaţiune prea 
complicată: de o parte multe legi nu se pot aplica decât foarte rău; iar, de 
altă parte, această organizaţiune este prea costisitoare. 

Acum însă când preocuparea cea mare a românilor s-a terminat, din 
fericire, prin intrarea României în concertul european, este timpul să ne 
ocupăm mai serios de cestiunile cele grave ce ridică organizarea noastră din 
întru. 

Și de aceea, încă din ziua proclamării regatului, partidul conservator a 
cugetat să puie în vedere țării un program complet de organizare interioară 
care să proceadă din nevoile noastre, să răspunză la trebuinţele noastre și să 
fie în raport atât cu datinele și cultura noastră cât şi cu mijloacele noastre de 
aplicațiune. Și un articol publicat în coloanele acestui ziar (la 21 martie 
1881, nr. 64), îndată după proclamarea regatului, a căutat să demonstre 
necesitatea unui program complet de organizare în noul stadiu în care intra 
România. 

Toate cestiunile rezumate în răspunsul prezintat de d. Maiorescu la 
mesajul tronului au fost dezbătute în sânul partidului. 

Nu putem dar decât să ne felicităm că d. Carp a conceput ideea de a 
întruni într-un mod sistematic câteva din ideile fundamentale ce s-au agitat 
între membrii partidului ce reprezintăm, pe care d. Maiorescu le-a formulat 
şi le-a prezintat la deschiderea primei sesiuni parlamentare a regatului 
român. 

Și cu atât mai mult ne felicităm de aceasta cu cât cea mai mare parte din 
ideile exprimate în documentul de care vorbim nu sunt decât accentuarea în 


mod mai practic a ideilor ce au propagat totdeuna partidul conservator și 
oarecum dezvoltarea ideii conservatoare însăși. 

Și în adevăr partidul conservator a susținut totdauna că orice sistem de 
organizare interioară în ţara noastră trebuie să ia ca punct de plecare 
Constituţiunea noastră însăşi, Constituţiunea în întregul ei. 

Va să zică, de o parte monarhia constituţională și egalitatea tuturor 
înaintea legii, democraţia în sensul cel adevărat al cuvântului; iar de alta, 
reprezentațiunea ţării prin patru colegii electorale, care însemnează 
predomnirea inteligenţei în afacerile politice şi dreapta cumpănire a tuturor 
intereselor în Corpurile legiuitoare. 

Acesta a fost şi este punctul nostru de plecare. 

Și ţinta noastră a fost totdauna conservarea elementului național și 
ocrotirea acestui element contra concurenței escesive și a propriei lui 
neprevederi. Fiece zi care trece ne convinge mai mult că aceasta trebuie să 
fie ţinta supremă nu numai a oricărui conservator, dar a oricărui român care 
vrea să aibă o țară românească. Conservarea mai cu seamă a proprietăţii 
mici în mâna proprietarului român, conservarea meseriilor în mâna 
meseriașilor români. Vom discuta dar împreună cu toţi acei ce primesc 
aceste idei eminamente conservatoare mijloacele practice de a ajunge la 
scopul dorit, dintre care mai întâi pe cele propuse în proiectul de răspuns al 
d-lui Maiorescu. 

Ca să poată elementul nostru românesc să iasă învingător din lupta cea 
mare pentru existenţa naţională ce ni se impune, mijloacele protectoare nu 
sunt fără îndoială decât un ajutor vremelnic: ridicarea nivelului intelectual 
şi dezvoltarea activităţii și a bogăției sunt mijloacele fundamentale. 

De aceea am cerut totdauna simplificarea mecanismului nostru 
administrativ şi credem că e bine să se împuţineze mai ales atribuţiunile 
comunei rurale, ca să poată să îndeplinească bine pre cele esenţiale: 
biserica, şcoala și căile de comunicaţiune. 

Și de aceea încă demult partidul conservator s-a ridicat contra 
direcțiunii ce se dă tinerimii în școalele noastre, care a creat şi creează pe 
fiecare zi un fel de proletariat al condeiului, o adevărată plagă socială, şi a 
propus ca instrucţiunea publică să îndrepteze forțele vii ale naţiunii către 
ocupațiunile, așa de bogate și aşa de necesare în organizarea societăţilor 
moderne, ale industriei și comerţului. 

Nu mai puţin partidul conservator a semnalat totdauna răul ce-l aduc 
fluctuațiunile politice în buna administrare a ţării și a cerut ca funcţionarii 


administrativi să prezinte garanţii serioase de aptitudine la intrarea lor în 
funcţiune, dar, odată intraţi, a cerut stabilitatea pentru toţi. În special în ce 
priveşte magistratura, formula în care d. Maiorescu a rezumat credințele 
partidului conservator este cea mai nemerită și o adoptăm fără nici o 
adăogire şi fără nici o restricțiune. 

Acestea fiind ideile fundamentale ce se esprimă în documentul de care 
vorbim, noi credem că este un bun început pentru activitatea parlamentară a 
acestei sesiuni. 

El va avea îndoitul folos de a chema atenţiunea publică asupra 
cestiunilor de îndreptare interioară, de la cari am fost distrași prin 
evenimentele esterioare şi de a lămuri ideile partidelor și a împrăștia 
nedomiririle cari au fost şi sunt sprijinul principal al partidului liberal, așa 
de abil în a turbura apa și în a calomnia pe adversarii săi. 

Dar, pe lângă aceste idei de organizare interioară, credem că e bine să 
aducem aminte acestui Parlament care își începe lucrările sale ceea ce 
zicem în programul partidului conservator în 1880, că adică trebuie să 
înfrânăm deocamdată orice dorințe de îmbunătăţiri şi întreprinderi 
costisitoare, deoarece sporirea impozitelor a ajuns să atingă chiar forțele 
productive ale ţării şi asemeni dorinţe se traduc neapărat prin noi sarcine. 

Nu mai puţin credem că este de datoria minorităţii din Cameră şi Senat, 
acum când are ocaziunea de a vorbi în mod solemn cu regele, să aducă la 
picioarele tronului plângerile ce se ridică din toate părțile ţării contra 
administrațiunii guvernului de astăzi. 

Lumea este scandalizată de îmbogățirea așa de repede a câtorva din cei 
ce au mai multă acţiune asupra guvernului ţării! Abuzurile și deşanţarea au 
fost denunţate în public chiar de către preşedintele Consiliului de Miniștri şi 
de preşedintele Camerei legiuitoare. Şi cu toate acestea demoralizarea își 
urmează cursul, oameni înfierați de opinia publică stau în capul 
departamentelor și în capul judeţelor și exemplul dat de sus s-a întins 
repede până în cele din urmă strate ale societății. 

Cerând dar o bună organizare în întru nu trebuie să pierdem din vedere 
că legile cele mai bune nu pot da decât rezultate rele în mâni deprinse a le 
viola și că, mai mult decât cele mai bune legi, o economie înțeleaptă și o 
administraţie onestă pot ajuta la nălţarea claselor muncitoare şi la ocrotirea 
lor. 


€ 


[8 decembrie 1881] 

Publicăm mai la vale discursul important rostit în ședința Adunării de la 
4 decemvrie de către d. A. Lahovary. 

Observăm numai că d. loan Brătianu, în lungul răspuns pe care l-au 
făcut opoziţiei întregi, s-a servit de-un mijloc de apărare obicinuit, deși 
foarte uzat. 

Citează cuvinte din gura unor oameni politici ce nu sunt în stare a-l 
dezminţi ... pentru că au murit. 

Citează de două ori pe Alexandru II al Rusiei. 

Mort. 

Pe baronul Haymerle. 

Mort. 

Pe ducele de Grammont. 

Asemenea mort. 

Fi bine, acest mijloc, propriu a interesa poate copii prin poveşti 
misterioase, primul nostru ministru îl întrebuințează totdeuna pentru a-şi 
crea un piedestal de mare patriot și om politic în faţa copiilor majorităţii 
sale. 

În ochii celor morţi d. I. Brătianu poate fi un celebru om de stat şi un 
mare patriot. Cestiunea e ce zic şi ce vor zice cei vii despre d-sa. 

Pentru a controla vorbele atribuite de d. Brătianu celor răposaţi întru 
fericire trebuie ca cineva să fie nu spiritual, ci spiritist, şi să trăiască în ceea 
ce şcoala numeşte dimensiunea a patra. În dimensiunea a patra, cu 
escluderea celorlalte trei, d. Brătianu poate fi un om incomensurabil de 
mare. 

[9 decembrie 1881] 

Asupra străinătății mai sobre, citatele din dimensiunea a patra, din 

lumea spiritelor, pe cari le obicinuieşte d. Brătianu pentru a-și combate 

adversarii săi vii, de carne și de oase, nu prea fac efect. Amenda onorabilă 

făcută Austriei de primul nostru ministru nu e 'n stare a face nici o impresie 
asupra sferelor determinante din Viena. 


Încă de ieri, zice „Fremdenblatt“, am vorbit de declaraţiile d-lui Brătianu asupra 
mesajului tronului şi am găsit că sunt dictate de dorinţa de-a îndrepta lipsele de tact 


pe cari şi le-a permis guvernul din București faţă cu Austro-Ungaria. Nu depreţiem 
însemnătatea espresiunilor d-lui Brătianu, dar credem că, oricât or fi accentuând 
valoarea amiciţiei Austro-Ungariei pentru România, nu vor contribui decât puţin sau 
deloc la înlăturarea diferenţei iscate prin provocaţiunile mesajului. Nu i se dă o 
satisfacere monarhiei noastre prin vorbele frumoase ale ministrului-prezident din 
România; ba, cercetate cu atenţie și în amănunțime, ele fac chiar efectul că d. 
Brătianu voiește mai mult a ocoli satisfacţiunea decât a ne-o da. Mesajul tronului n- 
au fost rău înțeles în Austro-Ungaria, ci l-am înţeles din contra așa precum l-a înţeles 
toată Europa, atât amicii cât şi adversarii noștri. Nu poate fi vorba de interpretare 
falsă și, dacă are a le părea rău de ceva d-nilor din București, nu e susceptibilitatea 
noastră, ci tonul provocator al mesajului. Dar, în loc d' a esprima o asemenea părere 
de rău franc şi leal, d. Brătianu se silește să impingă toată afacerea pe un teren fals; 
dintr-o afacere de onoare pendentă între cele două țări şi guverne d-sa caută a face 
un conflict între cei doi monarhi. Ţinând un elogiu la adresa Casei habsburgice, care 
face onoare cunoștințelor sale istorice, ne asigură că n-a avut un moment ideea „de a 
insulta pe împăratul Austriei“. Ca și când e cineva în Austro-Ungaria care să fi 
susținut că mesajul de tron român a atins onoarea împăratului nostru. Din parte-ne 
nici n-am gândit la una ca aceasta, precum n-a gândit nimeni în Austro-Ungaria de-a 
face răspunzător pe regele Carol pentru lipsele de tact ale mesajului. D. Brătianu nu 
se sfiește d' a trage pe suveranul său în dezbatere; dar pentru această curioasă 
manieră de-a pricepe datinele parlamentare esplice-se cu compatrioții săi. Nici am 
întrebat, nici vom întreba vrodinioară în ce raport stă regele Carol cu mesajul 
tronului. Personal îl pretuim foarte mult pe regele Carol al României, dar, pentru a 
judeca provocările cari au ocazionat cunoscuta instrucţie ce i s-a dat contelui Hoyos, 
e absolut indiferent ceea ce simte regele Carol și familia Hohenzollern Sigmaringen 
pentru Austro-Ungaria și pentru împăratul ei. Pentru mesaj nu e răspunzător decât 
numai și numai guvernul român, şi cu acesta, nu cu persoana regelui Carol, are a 
face cabinetul din Viena. Pricepem de ce azi îi pare rău d-lui Brătianu că l-a sfătuit 
pe suveranul său la un asemenea mesaj, dar mijlocul de-a pune capăt încurcăturilor 
ce i le-a creat României nu consistă deloc în încercarea de-a urni responsabilitatea de 
pe umerele sale pe-ale altuia, ci într-o declarare leală de părere de rău pentru 
provocările de cari s-a făcut vinovat cabinetul din București faţă cu monarhia 
noastră. 


Cât de identice sunt instrucţiunile ce se dau organelor oficioase din 
Austro-Ungaria ne dovedeşte următorul pasaj din oficiosul „Pesther-Lloyd“, 
care spune acelaș lucru în termeni mai energici: 


Declararea făcută de ministrul-prezident Brătianu are poate intenţia de-a 
îmblânzi încordarea existentă, dar nu ni se pare deloc proprie de-a-și atinge scopul. 
Din punct de vedere constituţional e chiar o monstruozitate. E un bun obicei 
constituțional ca pentru toate actele, faptele, hotărârile ori vorbele Coroanei să fie 
răspunzător guvernul. D. Brătianu au întors teoria aceasta cu capu-n jos, punând 


Coroana înainte, pentru lucruri pe cari numai el însuși le-a făcut și pentru cari nu e 
în fond răspunzător decât iar numai el însuși; ba are aerul de a voi să acopere 
propriile sale greșale cu numele inviolabil al unui monarh străin. Aceasta e o 
practică care, afară de avantajul comodităţii pentru d. Brătianu, are totul în contra 
sa: istoria, datina, tradiţia. A fost cu totul de prisos, am putea zice o necuviinţă, de-a 
pune Casa de Habsburg în legătură cu o afacere care e prea mică, prea meschină 
pentru a atinge această Casă suverană. Ceea ce avem de regulat cu Regatul 
României e o cestiune pendentă între România și Austro-Ungaria. Demnitatea de stat 
a monarhiei austro-ungare a fost atinsă prin discursul de tron. Nu facem răspunzător 
pentru aceasta pe regele Carol, care-a pronunţat discursul, ci pe guvernul român, 
care trebuie să-și dea seama pentru el; și avem un drept cu atât mai mare pentru 
aceasta de-a sfătui pe d. Brătianu să lase cu totul la o parte pe împăratul și regele 
Francisc Iosif. Ni se pare apoi că e o 'ntorsătură rău întrebuințată a d-lui Brătianu 
de-a vorbi de susceptibilitatea guvernului austro-ungar. Ceea ce-a împins pe guvernul 
nostru de-a mărgini în modul cunoscut relaţiile cu cabinetul român este stilul 
provocator al discursului care suspectează monarhia noastră și al cărui text a fost 
tipărit. Aci nu poate fi vorba nici de susceptibilitate, nici de falsă interpretare şi orice 
părere de rău a d-lui Brătianu devine nesubstanţială și nulă, dacă nu se referă la 
faptul mai cu seamă, ba esclusiv regretabil, că cabinetul în a cărui frunte stă d. 
Brătianu a inspirat regelui, sub a d-sale responsabilitate, un mesaj care, după cuprins 
şi termeni era o insultă pentru Austro-Ungaria. 

CATASTROFA DIN VIENA 


[9 decembrie 1881] 
Intre alte multe scene sfâşietoare din noaptea fatală a incendiului se mai 
comunică următoarele: 


Într-o familie unde părintele zace bolnav de doi ani rămâne soția sa spre a-l 
îngriji, iar celor două fete li s-a permis să meargă la teatru, însoțite de mirele uneia 
din ele. 

Acolo li s-a aprins o îngrozitoare lumânare nupțială. Nici una din cele trei 
persoane nu s-a întors şi mama a pierdut mințile. 

Într-o altă casă erau iar două domnişoare cari, cu alte două dame, s-au dus să 
audă Les contes d'Hoffmann. Acasă a rămas bătrânul lor tată, așteptând întoarcerea 
lor. Deodată se lăţește vestea că arde teatrul Ring, ajungând până în camera 
bătrânului. Un amic intră repede și întreabă de fete „Du-te şi le adu“, răspunde 
bătrânul înmărmurit pe scaun și rămâne tot așteptând. A doua zi el se pune a căuta și 
deodată cade lovit de apoplexie. Fiind paralizat pe jumătate și fără grai el zace acum 
și face necontenit semn, chemând pe fiicele sale cari sunt înmormântate în flacări! 


€ 


[10 decembrie 1881] 

În sfârşit răspunsul la mesaj a fost prezintat M. Sale Regelui şi, dacă ne 
pare rău că prin aceasta a scăzut importanța discuțiilor Adunării, cată pe de 
alta să ne pară bine că i s-a luat presei pretextul de-a debita insinuațiuni 
bizantine şi acuzări de cea mai rea credință. O adevărată silă ne cuprinde 
citind foile acelea — neesceptând pe „Românul“ — cari, pe față sau pieziș, 
acuză de trădare pe unii sau alții din membrii Adunării. 

Chiar azi, după atâta neadevăruri de-a rândul, „Românul“ atribuie de ex. 
d-lui Carp cuvintele: „Să renunțăm la suveranitatea pe Dunăre“. 

Ei bine, această afirmare e un monstruos neadevăr. O afirmare ipotetică 
precum a fost aceea a d-lui Carp are totdeuna două părţi; a lăsa partea întâia 
afară, condiția ipotezei, și a enunța numai pe a doua va să zică a spune 
neadevărul ommitendo. 

lată ce-a zis d. Carp. 


În mintea tuturor s-a născut sentimentul unei nesiguranțe mai mari (de la 
proclamarea Independenţei încoace) și cu toți am cerut pe lângă recunoașterea 
neatârnării şi declararea de neutralitate. N-am putut obține nimic. N-am obținut 
nimic în mod direct, dar în mod indirect cred că lucrul nu este cu neputinţă. Dacă 
punem Dunărea sub scutul unui areopag european realizăm dorința ţării de 
neutralitate. 

Faţă cu această idee n-am fi oare în drept să zicem: Să jertfim unele din drepturile 
noastre suverane ca să obținem protecţiunea Europei întregi și să nu ne aflăm izolați 
față cu doi vecini puternici...? 

Dar să mă pun în ipoteza că nu putem obţine pe Dunăre o neutralitate. Vă declar 
că n-aş putea primi nici o comisiune în care m-aș afla izolat faţă cu Austria sau cu 
Rusia, n-aş primi nici o comisiune în care aceste două puteri s-ar afla singure față cu 
noi ... Faţă cu o astfel de comisiune (mixtă) nu voi face concesiunea ce aș face-o 
Comisiunii Europene și aș revendica sus și tare dreptul de a aplica regulamentul pe 
teritoriul meu. 


lată dar modul cu totul condiţional în care d. Carp înțelege a ceda 
colectivităţii puterilor europene, în schimbul declarării de neutralitate, 
garantată de aceeaşi colectivitate. 

„Românul“ schimbă această declarare ipotetică în una categorică, 
imperativă chiar: „Să renunțţăm la suveranitate pe Dunăre!“. 

Aceasta n-a spus-o nimeni și e o invenţie și neadevărată şi intenţionată, 
deci îndoit de culpabilă din partea organului guvernamental. 


Nu mai vorbim de alte foi, cari, înainte de-a fi ieşit discursul tipărit în 
„Monitor“, l-au şi numit pe orator „spion“ al Austriei sau al Prusiei sau a 
mai știm cui? 

Nu le spunem toate acestea pentru că ar fi ceva nou. Am ajuns în ţara 
asta ca orice străin venit de două-trei zile, ca toată plebea transdanubiană și 
toate veniturile Apusului, întreprinderi de foi de negoţ cărora jure gentium 
ar trebui să li se interzică de-a face politică într-o ţară ce nu-i a lor, să 
arunce pe orice român ce nu stă sub inspiraţiile sub cari ele stau epitetul de 
trădător. În mlaştina aceasta de scurgere pentru toate putrejunile orientale şi 
occidentale, în acest hotel malfamat care se numeşte „România“ străinii vor 
să ne înveţe cum să păstrăm întregi dreptăţile şi hotarăle ţării şi, ceea ce-i 
mai rău, d. Ion Brătianu nu pregetă nicicând de-a se pune în capul acestei 
plebe şi a ţinea isonul, împreună cu „Pseudo-românul“ său, unor asemenea 
nedemne şi neomenoase insinuaţiuni. 


€ 


[11 decembrie 1881] 

Dac-am pregetat pân' acum a vorbi despre incidentul regretabil al 
publicațiunii unor documente diplomatice din partea fostului ministru 
plenipotențiar al României la Paris cauza e că voiam să vedem virtuți mai 
gingașe decât a noastră ieşindu-și din fire pentru acest act. Virtutea noastră 
prea e solidă şi din topor pentru a dezaproba din orice punct de vedere pe 
omul carele, mușcat de căţelușul blond al d-lui Brătianu în stare de 
turbăciune, se apără cu ce poate. 

Niciodată insultă mai gravă nu s-a adus miniștrilor plenipotenţiari ai 
României și ai persoanei regelui decât aceea adusă de blondul d. Stătescu, 
ministru al desfacerilor din afară, d-lui Callimach Catargiu. 

A acuza pe un om de însemnătatea d-lui Callimach Catargiu că ar fi 
neglijat interesele țării înseamnă a-l provoca să se apere, deși nu aprobăm 
mijloacele de apărare. 

Cititorul cată să ştie că d. Stătescu a căutat scandalul cu lumânarea. 

Pentru un ministru de esterne care nu l-ar fi căutat existau mijloace 
destule spre a depărta pe d. Callimach Catargiu din post şi a-i face loc 
interesantului Pherekydes, și mijlocul cel mai simplu, cel mai puţin 
zgomotos, era de-a primi demisia ministrului plenipotenţiar, pe care acesta 
o dăduse demult. 


Dacă dar găsim esplicări pentru publicarea în cestiune, considerând mai 
cu seamă provocarea venită din partea d-lui Stătescu, justificări nu găsim, o 
mărturisim cu părere de rău. 

E prea adevărat că în ţara în care eroii militari ai lui 11 fevruarie și 
prezidenţii de republică ploieşteană ajung oameni mari, în care ilustrarea 
trădării merge alături cu dispreţuirea și înjosirea meritului, un om nu are, 
pentru împlinirea datoriei sale oricât de grele ar fi, decât razimul propriei 
sale conștiințe, unită cu amărăciunea de-a nu fi niciodată prețuit. Acesta e 
blăstemul tuturor demagogiilor din lume, al demagogiei noastre străine 
îndeosebi. E prea adevărat că lucrurile au ajuns la noi mai departe decât în 
Franţa, unde zeci de ani de serviciu credincios pentru stat se 'ncheie c-o 
condamnare pentru plata de cheltuieli de judecată, ca la d. Roustan, și că 
ingratitudinea cea mai neagră așteaptă pe omul datoriei, pensiile reversibile 
însă pe fanarioţii cari din conspirație şi trădare şi-au făcut o meserie. Toate 
acestea sunt adevărate, precum e adevărat că tot ce e sterp ca inteligenţă şi 
viermănos ca morală ajunge repede sus sub domnia roșie. 

Deci adevărat este că d. Callimach Catargiu n-ar fi găsit răsplata 
patriotismului său decât în conștiința sa proprie şi în stima smulsă cu de-a 
sila conştiinţei d-lui Stătescu, o stimă pe care chiar acest om pervers trebuie 
s-o aibă în fundul sufletului său, spre pedeapsa perversității sale și pentru a 
simţi ce mic este, dar pe care, se 'nțelege, nu va mărturisi-o niciodată. 

Dar oare aceasta e România pentru care cineva lucrează? Oare numai 
România timpilor lor era aceea pentru care lucrau români? Oare prezentul şi 
numai prezentul determină actele unui om? Desigur că gloria partidului 
roşu nu merită un sacrificiu, o picătură de sânge românesc, precum nu 
merită un ban românesc. Desigur că domnia strivitoare și ucigaşă de 
populaţie a acestui partid de venetici nu merită nici o jertfă din partea cuiva 
şi ar merita din contra învăţămintele lui Vlad Vodă Ţepeş ... Dar deasupra 
mizeriei actuale stăpâneşte liniştit steaua neamului românesc, aprinsă 
trecutului și viitorului nostru. Nu pentru hotelul actual renunță cineva la o 
satisfacere îndreptăţită, ci pentru patria viitoare. 

Iată dar de ce nu aprobăm mijlocul de apărare în cestiune. 

Pe de o parte se poate ca această publicare să atingă interesul țării în 
cestiunea Dunării, pe de alta cabinetele străine pot să susceapă o 
neîncredere puțin îndreptățită faţă cu corpul nostru diplomatic şi să nu-l 
crează îndestul de discret spre a intra în tratări cu dânsul. Personal, d. 
Callimach Catargiu are fără îndoială cuvânt, dar ca ministru plenipotenţiar 


nu. Cât despre persoana sa, a dovedit asupra oricării îndoieli că a apărat 
interesele țării în cestiunea Dunării, însă acest merit pierde din valoarea lui 
prin publicarea de documente, căci în linia întâia desigur nu poate fi vorba 
de persoana sa şi mai puţin de aceea a d-lui Stătescu. Și chiar dacă n-ar 
exista inconvenientul întâi, chiar dacă cestiunea Dunării n-ar fi deloc atinsă 
prin publicaţie, posibilitatea numai de-a aduce discredit corpului diplomatic 
e un neajuns îndestul de însemnat pentru a fi putut opri publicarea în 
cestiune. 

Era fără îndoială un sacrificiu mare din partea unui bărbat onest de-a 
renunţa de la această satisfacere, un sacrificiu pe care numai d. Stătescu nu 
putea să-l merite. Dar, precum am zis, e vorba de o ordine de lucruri 
superioară persoanelor, superioară prezentului 'ntreg, din al cărei punct de 
vedere suntem cu părere de rău siliți a nu admite o satisfacțiune care ar 
putea să implice în ea atingerea unui interes general. 

[12 decembrie 1881] 
Precum ilustrul d. Giani, o personalitate pe cât de profundă pe atât de 
măreață a partidului roșu, se visează în Cameră exercitându-și meseria de 
advocat şi se adresează deputaților cu esclamația „D-nilor judecători!“, tot 
astfel ilustrul d. Stătescu, ca ministru al afacerilor străine, se simte 
asemenea pledând, şi-n loc de-a căuta să dea lămuriri în cestiunea 
dunăreană d-sa caută pur și simplu să dovedească contrariul de ceea ce-a zis 
apărătorul părții adverse. Partea adversă e ... ţara, al cărei ministru este d. 
Stătescu. Ce face însă asta? Lucrul de căpetenie este nu ca ţara să aibă 
dreptate, ci ca advocatul Stătescu să înduplece pe judecători în contra 
opiniunilor părţii adverse. 
Astfel, pe când d. Vernescu sau alții din Cameră pun în discuţie modul 
în care Europa își poate exercita dreptul de supravegheare pe Dunăre, fără a 
atinge suveranitatea statelor țărmurene, d. ministru de esterne, într-o 
pledoarie ce ocupă nouă coloane ale „Monitorului“, dovedeşte că acest 
drept este direct și nici ne e permis a-l pune în discuţie. Nu supraveghearea 
diplomatică o vrea d-sa, ci supraveghearea directă prin organe anume a 
străinătății. 
Nu prejudecăm cestiunea. Dar în orice caz e ciudat a vedea pe un 
ministru al României punându-se din capul locului pe terenul celor mai 


largi concesiuni în materia supravegherii și nedându-şi seama că ar putea să 
existe moduri de supravegheare în care să se strecoare elemente de 
suprematizare cu totul de altă natură. 

În pledoaria sa d. Stătescu nu se sfieşte de-a spune chiar câte un 
neadevăr. 

Astfel zice: 


Nu se declara ieri aicea, de opozițiunea conservatoare, prin organele ei autorizate, 
că dacă Comisiunea riverană pe această parte a fluviului s-ar constitui în certe 
condițiuni şi s-ar admite în sânul ei, pe lângă delegatul Austriei și acela al Rusiei, și al 
unei a treia mari puteri, nu ar vedea nici un inconvenient să dea acestei Comisiuni nu 
numai supraveghearea, dar și dreptul de-a aplica reglementele și a face poliţia 
efectivă a navigaţiunii în apele și porturile noastre? 

Noi credem opiniunea aceasta neîntemeiată și abătută de la tractate. 


Iată lucruri ce nu le-a susținut nimeni, nici ieri, nici alaltăieri, încât e 
nespus de comod de-a declara neîntemeiate şi abătute de la tractate opinii ce 
nimenea nu le-a enunțat. 

lată ce s-a zis în adevăr: 


Pe lângă aceste două puteri (Austria și Rusia), cari ar avea deopotrivă drepturi (în 
Comisia Mixtă), ar trebui să căutăm o a treia, căreia sunt gata să-i dau și prezidenţia. 
Faţă însă cu o astfel de comisiune nu vom face concesiunea ce aş face-o Comisiunii 
Europene și aș revendica sus și tare dreptul de-a aplica regulamentul pe teritoriul 
meu. 


„A revendica sus și tare pentru ţară dreptul de-a aplica regulamentul pe 
teritoriul român“ înseamnă, după opinia d-lui Stătescu, a da acest drept 
Comisiei. lată modul puţin conștiințios în care se citează la noi opiniile 
adversarilor politici. 


€ 


[13 decembrie 1881] 

Cu aroganța cunoscută a foilor ungurești, care stă cu totul în 

disproporție cu însemnătatea statului și rasei maghiare, și cu un amestec de 

espresii de rând caracteristice pentru elementul semitic care face politică în 

Ungaria, oficiosul „Pesther Lloyd“ revine din nou asupra conflictului 
austro-român, vorbind în chipul următor: 


Dac' ar fi vorba numai de mojicia regală română n-am mai pierde nici un cuvânt 
asupra afacerii şi am putea aștepta cu liniște ca Ministerul de Esterne să-și procure 
satisfacţiunea ce i se cuvine în toate împrejurările. Însă insulta în faţa căreia 
monarhia noastră stă într-o poziţie comică, de neputinţă este espresia caracteristică a 
unui întreg sistem de inconveniente nepilduite, a unui sistem care, prin concursul 
nostru din nenorocire, sapă poziția noastră din Orient, ba face precarii până şi 
relaţiunile noastre cu cabinetele europene. Când, după ani de muncă, prin acte de 
abnegaţie și sacrificii, ajungem a stabili cu puterile mari ale Europei relaţiuni clare și 
hotărât determinate, e destul ca unul din micile state din Balcani să ne stea 'mpotrivă 
c-o arogantă îndrăzneală, pentru ca să se desfășoare numaidecât nu numai întregul 
problem al politicei noastre orientale, ci chiar acela al relaţiunilor noastre europene. 
Cine stă dindărătul vasalilor eliberaţi, cine-i mânâ 'nainte? Această întrebare ni se 
impune de sine și e de natură a arunca o umbră întunecoasă asupra celor mai clare 
din relaţiunile noastre. De azi pe mâni se turbură orizontul nostru asupra situației 
europene și abia mai putem distinge cu siguranță cine e amic, cine adversar. 

Voim să primim o asemenea poziţie? Iată lucrul asupra căruia cată să ne 
desluşim cât de curând. Voim în adevăr să ne aranjăm astfel încât întreaga noastră 
politică europeană să atârne de bunul plac al României, Serbiei, Bulgariei sau al 
Muntenegrului? Protectoratul de care se bucura unul sau altul din sateliții balcanici 
să atingă când atitudinea noastră faţă cu Germania, când relaţiile noastre cu Rusia și 
cu Marea Britanie, ori de câte ori i-ar veni în gând României sau Serbiei de-a se 
purta arogant cu noi? Voim oare să dăm acestor naţionalităţi interesante puterea de-a 
influența direct ori indirect soarta Austro-Ungariei? C-un cuvânt voim ca tocmai în 
punctul acesta să intrăm în moştenirea Turciei? Cu consideraţiunile acestea avem să 
ne ocupăm, și rezultatul lor trebuie să fie determinant și în cearta cu România. 
Credem că, în cestiunea aceasta, răspunsul nu poate fi decât unul. Aceasta e ca, fără 
grijă pentru firele ce se ţes încoace și încolo între statele balcanice și vreunul din 
cabinetele europene, să nu dăm ascultare nici unei alte consideraţii în fiece caz 
singular decât cerinţelor demnităţii noastre de mare putere. Precum nu trebuie să 
îngăduim în nici o împrejurare europeizarea vreunui litigiu dintre noi şi micele state 
învecinate, tot astfel nu trebuie să judecăm asemenea incidente din punctul de vedere 
al conexităţii cu situaţia europeană. Afacerea noastră cată s-o reprezentăm noi 
singuri şi e treaba noastră de-a pedepsi aroganţa împotriva noastră a micilor state 
vecine. Dacă în respingerea unor asemenea escese vom lucra numai o singură dată 
sub influența dispoziţiunilor europene am pierdut jocul pentru totdauna și cată să ne 
pregătim ca din an în an să fim supăraţi de acele organisme, cari n-au ce pierde, nici 
măcar șira spinării. 


lată ce avem de ascultat din partea organului oficios unguresc. „Bange 
machen gilt nicht“ zice un proverb nemţesc. Numai dacă n-am ști în ce 
disproporţie stă lăudăroșia maghiarilor cu puterea lor, insanităţile statistice 
ale organelor lor ar avea poate oarecare efect asupră-ne. 


Din nefericire pentru oficiosul de la Pesta nu vom fi niciodată în situaţia 
de-a avea de regulat singuri cestiunile dintre noi, deși chiar în cazul acesta 
nu prea suntem în stare a suscepe teamă de vitejia maghiară. 

Vitejia la ... distanța cuvenită e un lucru comod și admirabil. De 
aproape nu prea e de seamă. Cânele care latră mult nu mușcă, zice un 
proverb, și prea fac gură foile ungureşti pentru ca dinţii să nu le fie parte 
scoşi demult, parte ştirbi. 

[15 decembrie 1881] 

Contele Hoyos sosind la Viena, unde a fost chemat de ministrul de 

esterne pentru a raporta, oficiosul „Fremdenblatt“ crede că va afla în curând 

dacă sunt întemeiate speranțele pentru o încurândă restabilire a relațiilor 
amicale la cari o îndreptățeau cele mai nouă informațiuni din București. 


Multe știri, urmează oficiosul vienez, indicau că în adevăr d-nii din Bucureşti pun 
mare preţ pe înlăturarea încurândă a incidentului provocat de discursul tronului. Nu 
numai că organul declarat al cabinetului din București se servă de un limbaj plin de 
afecţiune pentru monarhia noastră, dar și din vizita pe care d. Brătianu a făcut-o 
ambasadorului nostru înainte de a părăsi Bucureștii se poate conchide că sferele 
conducătoare din România s-au lămurit asupra seriozităţii situaţiei și au hotărât a și 
lucra conform cu ea. Vor fi decis sau nu încă modul în care să dea satisfacțiune 
monarhiei noastre? Nu știm. Dar credem a putea admite că d. Brătianu s-a lămurit pe 
deplin ce puţin preţ au pus sferele determinante de la noi pe declaraţiunile făcute de 
d-sa acum opt zile în Camerele române. Contele Hoyos desigur nu l-a lăsat în 
îndoială că guvernul nostru nu a putut găsi o satisfacţiune suficientă pentru 
necuviințele din discursul de tron, în evazivele consideraţiuni istorice, cari ocoleau 
esenţa lucrului pe cari le-au făcut d. Brătianu cu privire la însemnătatea monarhiei 
noastre pentru națiunea română. Singur faptul că ambasadorul a fost chemat la Viena 
pentru a face raport era o dovadă îndestul că în sferele hotărâtoare opinia despre 
insuficiența declaraţiunilor d-lui Brătianu era aceeași ca și opinia publică din 
amândouă jumătăţile monarhiei. 

Mult au trecut de când organele celor mai diverse partide de dincoace și de 
dincolo de Leitha n-au judecat atât de în acord asupra vreunei cestiuni ca în cazul de 
faţă. Atitudinea pe care au observat-o foile dirigente ale tuturor partidelor față cu 
acea „causerie“ istorică, dar prea puţin politică a d-lui Brătianu a fost o dovadă cât 
de exact a judecat guvernul nostru când au văzut în întorsăturile ciudate a discursului 
de tron o atingere a respectului datorit monarhiei noastre. 

Tie seama de aceasta și „Le Journal des debats“ și „Le Nord“ din Bruxelles, 
care, referindu-se la un articol din „Fremdenblatt“, se mirau cum de n-am putut găsi 


în discursul de vineri al d-lui Brătianu o satisfacţie suficientă pentru lipsele de tact 
ale discursului tronului. Speranţa pe care o esprima foaia rusească ce apare în 
Bruxelles, cumcă cabinetul din Viena, în contra manierei noastre de a vedea, se va 
declara mulțumit cu declaraţiunile d-lui Brătianu, a fost înlăturată prin fapte. Avem 
cu atât mai puţine motive de a intra într-o polemică cu „Le Nord“ cu cât n-am 
tăgăduit orice însemnătate discursului d-lui Brătianu, precum susține acea foaie. N- 
am putut vedea în ea o satisfacţiune suficientă şi împărtășim părerea aceasta cu 
majoritatea mare a acelei populații din Austro-Ungaria care se interesează de 
politică. Convingerea aceasta a câștigat-o și „Le Journal des debats“ din citirea 
gazetelor austriace și se arată rău dispus pentru aceasta. Adresându-se direct la 
„Fremdenblatt“, foaia franceză ne spune că, de vreme ce, după propria noastră 
părere asupra conflictului, ordinul dat contelui Hoyos de a suspenda relaţiile sale 
personale cu guvernul din București nu are a face cu cestiunea dunăreană, am putea 
să ne mulțumim cu declaraţiunile d-lui Brătianu, căci, dacă provocaţiunea a fost 
numai platonică, nici satisfacţiunea nu trebuie fie altfel. Logica acestui raţionament e 
cu totul nepricepută pentru noi. Nu urmează deloc că provocațiunea a fost platonică 
din faptul că guvernul nostru nu pune în legătură esenţa meritorie a cesiunii 
dunărene cu afacerea de onoare ocazională prin discursul tronului. Platonismul nu e 
nicăiri mai puţin la locul lui decât în afaceri de onoare. Nu cunoaștem insulte 
platonice și prin urmare nici satisfacţiuni platonice și ne mirăm că tocmai o foaie 
franceză ne dă o asemenea lecţie despre afaceri de onoare. 

Nu cerem de la România un lucru ce n-ar fi echitabil. Nu facem cabinetului din 
București pretenţiuni cari ar putea să-i atingă onoarea. După cât știm — și credem a 
fi bine informaţi în punctul acesta — cabinetul vienez n-a făcut nici o cerere în 
București în privirea satisfacţiunii exigibile pentru mesajul tronului. Cu totul din vânt 
e aserţiunea pe care-o întâmpinăm într-o telegramă din Praga a „Noii prese libere“, 
care zice că, după asigurări oficioase, demisiunea d-lui Brătianu ar fi singurul mijloc 
al unei învoieli pacifice cu România. „Noua presă liberă“ însăși pune-n îndoială 
aserţiunea corespondentului ei; și-n adevăr are cuvinte pentru aceasta, cu toate că o 
telegramă din Viena a ziarului „Politik“ (din Praga) declară fără nici o rezervă că, în 
sferele Ministeriului de Esterne, demisiunea d-lui Brătianu e considerată ca singurul 
mod al unei înlăturări pacinice a diferențelor dintre Austro-Ungaria și România. 
După toată probabilitatea corespondentul „N. pr. libere“ şi-a luat înțelepciunea din 
telegrama ziarului „Politik“, dar n-a avut cuvânt de a vedea în ea o comunicaţie din 
sfere guvernamentale. Ştirea din „Politik“ a influințat-o tot atât de puţin Ministerul 
de Esterne ca şi articolele provocatorii pe cari organul boem le aduce din când în 
când în contra actualului ministeriu sârbesc, pentru a face bucurie d-lui Ristici. Dar 
acestea în treacăt. Repetăm că din partea cabinetului nostru nu i s-au pus guvernului 
din Bucureşti nici un fel de condiţii de la îndeplinirea cărora ar atârna închiderea 
incidentului. Rezultă din toate că Ministerul nostru de Esterne lasă la libera 
apreciare a sferelor guvernamentale din România de-a găsi modul propriu pentru a 
restabili vechile relațiuni amicale între România și monarhia noastră; dar se 'nţelege 
de sine că satisfacţiunea trebuie să fie leală, şi fără rezervă şi să corespunză cu 


uzanțele diplomatice ce există între state suverane și cu poziția de mare putere a 
Austro-Ungariei. 


€ 


[16 decembrie 1881] 

Agenția Havas s-a grăbit se vede a împărtăși lumii uimite că d. 
Callimach Catargiu s-ar fi făcut vinovat de sustragere și divulgare de 
importante documente diplomatice, o acuzare pe care a ridicat-o la cele mai 
gingașe și mai fragile virtuţi ale Adunărilor noastre, d. Fleva în Cameră și 
Cato în Senat... Cato al României: d. P. Grădișteanu. 

În urmarea acestora fostul ministru plenipotenţiar a adresat foilor din 
Paris o scrisoare, reprodusă a doua zi de foile germane, prin care reduce 
mult valoarea aserțiunilor celor două virtuţi, afişate cu nepilduită candoare 
în Corpurile noastre legiuitoare. 

Scrisoarea, datată din Paris, 20 decemvrie, se rosteşte astfel: 


Jurnalele reproduc o depeșă din Bucureşti care anunţă că m-am făcut vinovat de 
sustragerea și de divulgarea unor importante documente diplomatice. 

Permiteţi-mi să am recurs la publicitatea de care dispuneţi pentru a esplica 
această noutate şi a o reduce la proporţiunile ei adevărate. 

Pentru a justifica revocarea mea recentă din postul ce-l ocupam la Paris 
guvernul d-lui loan Brătianu m-a acuzat de a fi compromis, prin grave neglijenţe în 
îndeplinirea misiunii mele în Anglia, interesele ţării mele în cestiunea Dunării. 

Onoarea mea era atacată. A trebuit să răspund, publicând o corespondenţă 
schimbată în acea epocă între d. Brătianu şi mine, care espune vederile noastre 
reciproce asupra purtării ce se cuvenea a se ține. Ea nu trădează încrederea nici unui 
guvern, nu destăinuieșşte nici un secret de stat ea constată pur și simplu că mi-am 
făcut datoria. 

Primiti etc. 


Considerând lucrul mai de aproape, d. loan Brătianu îndeosebi n-ar avea 
tocmai cuvânt să se supere de publicarea în cestiune. Depeşă de fericită 
concepție prin care recomandă ambasadorului o atitudine defensivă în 
cestiunea dunăreană, atât de defensivă încât să se învârtească pe terenul 
recunoscut şi mlăștinos al promisiunilor Boerescu, l-a curăţit atât de deplin 
în faţa Austro-Ungariei încât d-nii de la Viena, deși fac oarecari greutăți în 
privirea satisfacţiunii ce va fi silit a da, totuşi dau acestor greutăți mai mult 
aerul unor cochetării din esces de virtute decât al unor îngrădiri serioase. 


Dacă poate fi cineva supărat e numai d. Boerescu. Arareori s-a văzut o 
atât de completă lipsă de idei în materie internaţională ca în depeșa prin 
care marele om de stat recomandă o atitudine atât de espectativă şi de tăcută 
încât nici să nu se bage de seamă că există o cestiune dunăreană. Surprins 
asupra profundităţii planurilor sale, pline de meșteşug şi adâncime, d. 
Boerescu a şi exprimat via sa indignare asupra acestei publicaţiuni. 

Dar aceste supărări nu ne prea privesc. Singura cestiune care ne 
preocupă este dacă d. Callimach Catargiu nu se înșală cumva când crede că 
publicațiunea sa e cu totul inofensivă în privința părţii meritorie a cestiunii 
Dunării. 

În hârtiile publicate se citează numele unui consiliar al M. Sale 
Britanice și i se atribuie, deşi nu tocmai cu toată preciziunea, oarecari 
vederi proprii în cestiunea dunăreană. Fără îndoială Austria putea cunoaște 
acele vederi şi pe alte căi decât publicarea de documente române și, dacă nu 
i se spune nimic nou Austriei și nimic poate ce-ar fi avut a tăgădui însuși 
ministrul englez, totuşi calea puţin uzitată a publicării premature de 
documente nu credem că ar conveni tocmai mult puterii care au avut 
bunăvoința de-a ne sprijini cu oarecare căldură în cestiunea aceasta. 

Fără a împărtăşi indignarea de comedie a virtuţilor gingașe, întoarse și 
pe dos și pe faţă, a ilustraţiunilor parlamentare din partidul roşu, totuşi 
credem că fostul ministru plenipotenţiar ar fi făcut mai bine să amâne o 
satisfacțiune atât de lesne de căpătat, deși recunoaștem toată gravitatea 
provocării şi toată falsitatea situaţiei sale faţă cu lumea în care trăieşte, dacă 
şi-ar fi impus tăcere. 


€ 


[17 decembrie 1881] 
„Românul“ ne face o imputare gravă din buna opinie pe care ziarul 
izraelit „Apărătorul“ pare a fi având despre partidul conservator. Nu ştim 
ce-o fi zis „Apărătorul“, căci am scăpat din vedere articolul în cestiune şi 
numai pe citatele „Românului“ nu ne putem întemeia; dar dacă a luat act de 
repetata noastră declarare că nu urâm pe evrei desigur de adevăr a luat act. 
Marile fenomene sociale se întâmplă, după a noastră părere, într-o 
ordine cauzală tot atât de necesară ca și evenimentele elementare şi dacă nu 
putem zice că avem ură în contra ploiei, chiar când cade prea multă, sau 
contra ninsorii, tot astfel nu ură putem simţi pentr-un eveniment atât de 


elementar ca imigraţiunea în mase a unui element etnic care-a contractat 
anume apucături economice ce nu ne convin, sub persecuțiile altor popoare. 
Dar totodată nici o minte serioasă nu poate pretinde ca poporul nostru, cel 
nevinovat în chestie, să poarte urmările nefaste ale persecuțiilor ce izraeliții 
au avut a le suferi de la alţii. Alte popoare i-au oprit de la meșteșuguri, deci 
s-au dedat cu negoţul și, neajungând acesta, cu specula mai ales; de aci nu 
urmează că putem suporta un element prea numeros, a cărui ocupaţiune de 
căpetenie să nu consiste în producțiune de valori intrinsece, ci în producerea 
de valori de loc şi de timp numai, precum se numește, cam eufemistic, 
precupeţirea și colportajul. 

Izraeliții în numărul în care sunt astăzi constituie o putere de a cărei 
acţiune cată neapărat să se ţină seamă. A face să nu existe această putere nu 
stă în facultatea omului de stat, precum nu poate cineva desfiinţa 
Dâmboviţa ori Ialomița; cestiunea nu poate fi decât a o face în adevăr 
folositoare. 

Precum un râu de munte îneacă nefiind supus voinţei determinante a 
omului, pe când cu albia regulată el poartă vase și devine un izvor de 
înavuţire pentru câmpiile ce le petrece, astfel și un element etnic care ar lăsa 
curs liber numai instinctelor sale ar fi periculos, pe când abătut în albia unei 
munci liniștite şi productive ar deveni folositor patriei lui adoptive şi, cu 
vremea, ar ține poate la pământul ei sfânt tot cu atâta tragere de inimă ca şi 
urmașii acelor războinici păstori cu puternice și încăpătoare cranii cu cari 
Radu şi Dragoș au cuprins câmpiile Moldovei și ale Țării Românești. 

O serioasă reorganizare socială şi apărarea meserielor de concurenţa 
articolelor gata importate din străinătate, așadară măsuri interne, combinate 
cu alte vederi de politică economică decât ale absolutului liber schimb cari 
au domnit pân-acuma ar fi poate în stare de-a ocupa brațele și inteligențele 
celei mai nouă imigraţiuni cu o lucrare mai folositoare și mai spornică decât 
precupeţirea spirtului, care-n ultima linie nu se poate face decât în 
detrimentul sănătăţii și bunei stări a celei mai importante părți a poporului 
românesc, a ţăranului. 

Cestiunea de căpetenie pentru istoria și continuitatea de dezvoltare a 
acestei ţări este ca elementul românesc să rămâie cel determinant, ca el să 
dea tiparul acestei forme de stat, ca limba lui, înclinările lui oneste și 
generoase, bunul lui simţ, c-un cuvânt geniul lui să rămâie și pe viitor 
norma de dezvoltare a ţării şi să pătrundă pururea această dezvoltare. Voim 


statul naţional, nu statul cosmopolit, nu America dunăreană. Voim ca 
stejarul stejari să producă, nu meri pădureţi. 

Arta de stat a d-lui C.A. Rosetti a consistat din contra a face pe român 
să semene cu orice parte a străinătății mai mult decât cu el însuși; să semene 
a francez, a englez, a neamţ, numai a român nu. 

Noi credem că, mănţinându-se cu statornicie punctul de plecare al 
statului naţional, e mai mult ori mai puţin indiferent dacă oamenii cari 
supun dezvoltarea lor proprie dezvoltării naţionale a României sunt în orice 
caz de origine pură traco-romană, sau dacă într-un număr de cazuri această 
origine nu este atât de proprie. 

Astfel d-nii Mandelbaum și Rosenbluth pot fi atât de români ca și Giani, 
Carada ori Pherekydes, căci ce mi-e Mandelbaum, ce mi-e Pherekydes? Că 
unul o fi originar din Tarnopol, altul din Epir, în ce mi-e preferabil unul 
celuilalt? 

Ba cine știe? Poate chiar presupusul Mandelbaum ar fi mai exigent față 
cu sine însuși pentru a aspira la portofolii ministeriale decât Pherekydes; ar 
învăţa poate mai mult și ar cântări cu mai mult scrupul valoarea sa proprie, 
intelectuală şi morală, până a râvni atât de sus. 

Așadar ce ne impută foaia guvernamentală? Că nu punem pe românii 
„Românului“ mai presus decât pe cei cari aspiră a deveni poate mai buni 
români decât cei de sus? Că nu punem Caradalele mai presus de 
Mandelbaum ori Feigelstock? Pentru că au nume străine? Egal de străini ca 
origine, egal de improductivi ca elemente economice şi de-o valoare socială 
egală, noi nu găsim nici un cuvânt pentru a decerne superioritatea unuia sau 
celuilalt. 

E însă pentru noi sigur şi netăgăduit că actualul sistem de exploatare 
economică poate face loc, sub domnirea altor idei, unui sistem de armonie a 
intereselor, că în locul speculei poate veni industria și anume industria 
aceea care întregeşte activitatea agricolă şi stă în legături cu ea. Un 
asemenea sistem precum îl descrie Laing că există în Danemarca bunăoară 
ar ocupa braţele, pân' acum improductive, într-un mod folositor și lor şi 
semenilor şi s-ar înlătura gravele neajunsuri ale disproporţiei de azi dintre 
clasele producătoare şi cele consumatoare. 

Dar pentru o asemenea reorganizare sănătoasă se cere un bagaj mai 
mare de idei decum îl dau articolele foilor politice din Paris şi conferințele 
d-lui Jules Allix asupra „Melcilor simpatici“, vestitele izvoare de învăţătură 
pentru demagogia roşie care ne guvernează. 


Dar ... am lunecat deja pe un teren străin discuţiei. Dacă „Apărătorul“ 
ar vrea să ne facă amici ai cauzei izraelite ca atare, ai cauzei naţionale a 
unei rase străine celei române, am trebui să protestăm. Dar dacă crede că 
procesul de asimilare se va face cu mai multă cruţare și siguranță sub 
domnia unor vederi conservatoare, atunci are poate cuvânt. 


€ 


[18 decembrie 1881] 

Scuzele pe cari d. Stătescu le-a făcut în sfârşit cu toată umilința 
cabinetului din Viena au izbutit a înlătura conflictul austro-român. 

Dar cum? Asta e cestiunea. 

După limbajul viteaz al mesajului, i s-a spus guvernului în Adunare că 
nu-i rămân în fața Austriei decât două atitudini de ales: sabia sau umilirea. 
Neputând fi vorba de sabie, același d. Stătescu, al cărui spirit e oarecum 
inspiratorul pasajelor în cestiune din discursul tronului, face astăzi — în 
numele țării se înțelege — cele mai umilite scuze Austro-Ungariei. 

„Românul“ vorbea odinioară de un minister ieşit din bătaia din picior a 
unui consul? Și cu toate acestea acel ministeriu nici ceruse scuze cuiva, nici 
se ridicase prin străini. E drept că un ministeriu roşu căzuse prin bătaia din 
picior a unui consul, dar nimenea nu se urcase prin ea. 

Dar oare astăzi cu ce preţ stă cabinetul Brătianu? Cu preţul umilirii 
complete. 

Lucrul meritând un studiu mai amănunțit, vom reveni asupră-i. 


€ 


[18 decembrie 1881] 

Pe când în afară d. Stătescu esprimă în mod franc și leal viile sale 
regrete pentru tot ce a fost considerat ca blesant de cătră guvernul Austriei, 
încât în privirea desfacerilor esterioare stăm bine de tot, înlăuntru se petrec 
lucruri ca cele relevate în ședința Adunării de la 14 decemvrie, cari 
dovedesc că și desfacerile interne stau bine. 

D. C. Mihăilescu, profesor, deci după art. 49 al legei comunale 
funcţionar salariat al statului, poziţie incompatibilă cu funcțiunea de 
membru al consiliului comunal, e ales membru în consiliul orașului Galaţi 
şi de-aci primar al acelui oraş. Ministerul confirmă această numire, pe 


cuvintele esprimate de d. C.A. Rosetti în Adunare, că profesorul nu este 
funcţionar al statului, el este preot al învățământului. În calitatea de preot și 
de călugăr, cari nu sunt escluși de la eligibilitatea în consiliile comunale, d. 
C.A. Rossetti a confirmat alegerea aceasta de primar. 

E drept că d. Mihăilescu şi-a dat de-atunci încoace demisiunea, dar 
confirmarea din partea d-lui Rosetti nu încetează de-a fi incorectă. 

A doua cestiune a fost cea relevată de d. C. Radu. După legea 
consiliului judeţean de la 1864, acest consiliu nu poate impune o 
contribuțiune decât cu aprobarea Corpurilor legiuitoare. Constituţiunea 
asemenea zice: impozitele votate de consiliile judeţene şi comunale trebuie 
să primească confirmaţiunea puterii legiuitoare şi întărirea Domnului. 

Consiliul județean de Bacău însă a crezut de cuviinţă, în anul 1880, să 
adaoge, pe lângă două zecimi legale, o a treia zecime. A votat și a pus în 
buget acea a treia zecime și a înaintat ministerului bugetul spre confirmare. 
Ministerul confirmă bugetul, îl înapoiază consiliului declarând că-l aprobă, 
cu rezerva însă a aprobării Corpurilor legiuitoare pentru a treia zecime. 
Consiliul insistă să i se dea voie a percepe acea zecime și Ministerul 
răspunde că poate s-o perceapă (fără aprobarea prealabilă a Camerei). 

Această zecime, care s-a perceput pentru cele mai nobile și mai bune... 
pretexte, la ce-a servit? A servit la ce servește la noi în ţară orice ban 
perceput din sudoarea contribuabilului: la întreţinerea unei societăţi 
anonime pentru esploatarea bugetului. 

Astfel, fără știrea lui Dumnezeu și a oamenilor, prin simplă conivenţă a 
ministrului cu vrun grup de postulanţi de prin judeţe, se creează dări ce 
storc zeci de mii de franci din spatele contribuabililor, pentru ca din acești 
bani să se creeze... ce? Lefuri pentru membrii din consiliul judeţean, diurne 
şi altele. Toate aceste, bineînţeles, prin călcarea stipulațiunilor formale ale 
Constituţiei. 


€ 


[19 decembrie 1881] 

E foarte probabil axiomul stabilit de-o seamă de antropologi că 
activitatea omenească, de orice natură ar fi, creşte şi scade în pătrat. După 
ce onorabilul d. Stătescu a urcat glasul său gingaș la pătrat prin discursul 
tronului, astăzi îşi scoate rădăcina pătrată a înrăutăţirii sale primitive şi 
devine un foarte umilit om de stat față cu puternica vecină Austro-Ungaria. 


E drept că ilustrul nostru ministru n-a făcut această voltă deodată. A trimis 
la Viena, rânduri rânduri, o serie de formulare de scuză, una umilită, alta şi 
mai umilită, a treia de tot umilită, a patra în sfârşit umilissimă, până ce 
cabinetul din Viena a găsit că onor. Stătescu a atins marginea estremă a 
servilismului posibil şi s-a declarat mulţumit. Căţelușul blond al d-lui 
Brătianu a trebuit să-şi facă toate datoriile de căţeluş: să aporteze, să facă 
sluj şi să se închine până la pământ! Acum toate sunt bune și frumoase, nu 
monarhia. 

Istoria asta e atât de neplăcută și atât de greu de înghiţit din partea 
onorabililor patrioți de profesie încât „Românul“ caută să distragă 
publicului prin articole polemice contra „Timpului“. „S-a îngroșat treaba de 
tot. Hai şi ne-om lega iar de «Timpul», doar nu s-o băga de seamă ce ruşine 
am păţit“, îşi zic onorabilii şi atunci ne pomenim cu câte patru cinci coloane 
polemice, în care ni se zice ba că-l amenințăm pe rege cu soarta lui Ludovic 
XVI, ba că d. Carp a declarat că, în cestiunea Dunării, dă tot Austriei, nu 
numai ceea ce ea cere, şi că noi l-am susţinut și că în fine, din austro- 
maghiari ce ne deprinsesem a fi, am făcut o voltă la sfârșit și am batjocorit 
pe „Pesther Lloyd“. De ce? „Pentru că din momentul în care guvernul 
austro-unguresc refuză concursul patrioților de la «Timpul» ungurii latră ca 
câinii“. 

Să ne-nţelegem. Foile ungurești latră totdeauna, dacă vor da concursul 
lor patrioților de la „Timpul“ sau dacă nu-l vor da. 

Odată acest punct francamente stabilit, ce mai pofteşte „Românul“? 

Dacă nu am zis acelaş lucru despre ziarele oficioase din Viena e pentru 
că nu meritau să zicem una ca aceasta despre ele. „Fremdenblatt“ îndeosebi 
s-a exprimat întotdauna c-o moderaţiune de termeni demnă de recunoștință 
şi, departe de a voi să înăsprească conflictul, a căutat din capul locului să-l 
îmblânzească. Şi „Fremdemblatt“ e oficios. De aceea am reprodus articolele 
acestui ziar fără umbră de polemică, căci important şi meritoriu în acele 
articole era să ştim ce voiește monarhia vecină și, încă o dată, monarhia, nu 
d-nii unguri de cari nu ne preocupăm decât în treacăt, pentru că nu merită să 
se preocupe cineva de ei în mod serios. 

Aşadar în ce consistă volta noastră? Că am respins necuviințele unui 
ziar unguresc care se distinge prin mojicia lui față cu ţara, față cu 
naționalitatea, faţă cu regele nostru chiar? 

„Românul“ însă se poartă în adevăr aşa ca și când un guvem 
conservator ar fi cerut scuze Austro-Ungariei. Dumnealor uită că nu li-i 


întâia: că a mai păţit-o şi răposatul Golescu în alte împrejurări și că tocmai 
guvernul conservator, rău bun cum era, a prezervat ţara și de umiliri, dar şi 
de bravade zădarnice. 

Când am citit discursul tronului ne-am zis că d. Brătianu trebuie să fi 
ştiind ce face. Am crezut, și ne-am amăgit în credinţa noastră, că în 
cestiunea Dunării d-sa se bucură de un sprijin atât de viguros din partea 
celor mai influente puteri europene încât poate îndrăzni să-și ridice glasul 
atât de sus. De-acolo atitudinea noastră, nimic mai puţin decât ostilă, până 
'n momentul în care s-a declarat conflictul. Din acel moment am sfătuit pe 
Cameră că îmblânzească tonul, nu pentru c-am fi crezut să situaţia e 
periculoasă, căci ne convinsesem că nu e, dar fiindcă era în orice caz foarte 
neplăcut ca, pentr-o simplă cestiune de formă, să se 'ntrerupă relaţiile cu o 
putere de prima ordine. Şi tot această atitudine am păstrat-o pân-acuma. La 
ce grad de umilinţă va ajunge d. Stătescu nu puteam prevedea și dacă azi 
scriem în contra sa nu o facem pentru că a reparat greşala făcută, ci pentru 
că a reparat-o într-un mod atât de rușinos. 

Ce imputări găsește „Românul“ să ne facă? Aceleași pe cari le făcea 
canalul său de scurgere acum două-trei zile şi la cari nu răspundem 
niciodată. C-am fost amici ai Austro-Ungariei și am devenit adversari de 
când vedem că nu ne sprijină? Nu ştie ce vorbeşte „Românul“, precum nu 
ştie ce vorbeşte nici canalul său de scurgere. Dacă ungurii îngrijesc a ni se 
face antipatici prin tonul lor obraznic, prin maltratarea zilnică a 
consângenilor noștri din Ardeal și prin alte calități cu cari i-a sluțit 
Dumnezeu, adversari sau amici ai monarhiei ca atare, ca espresie unitară, 
nici am fost vreodată, nici vom fi. Sau, vorbind mai exact, căci aci nu e 
vorba de sentimente, vom fi amici ai puterii vecine pe câtă vreme va căuta 
să puie în armonie interesele sale cu acele ale ţării noastre, şi adversari, 
când va atinge aceste interese. Despre antipatii sau simpatii preconcepute 
nu poate fi nici vorba aci. Direcţiunea generală a afacerilor monarhiei nu 
este nici ungurească, ca să ne displacă, nici românească, ca să ne placă; nu 
este nici una nici alta; este o direcţiune care reprezintă interesele monarhiei 
în întregul ei, fără distingere de german, ungur sau ceh, şi despre aceste 
interese e cestiunea dacă sunt sau nu armonizabile cu ale noastre. Ce 
simpatii, ce antipatii se 'ncap aci, în cestiuni de daraveri materiale, de negoţ, 
de import şi esport? Nici una. Pozitiv simpatică ar deveni monarhia numai 
atunci când şi românul de acolo ar fi în patria lui tot atât de neîmpiedecat în 
dezvoltare precum e ungurul sau polonul; când monarhia l-ar considera și l- 


ar pune pe-un picior egal cu celelalte naţionalităţi. Atunci în adevăr n-am 
avea cumpăna lui Shylock în mână nici în privirea intereselor, căci atunci 
românii monarhiei ar ocupa o zonă de producţiune și consumaţiune 
înlăuntrul sferei noastre economice și desigur nu ne-am întrista dacă, prin 
schimb reciproc între muncă românească de-o parte și de alta, ei ar înainta 
material și intelectual în linie paralelă cu noi. 

Dar aceasta e o perspectivă depărtată și de-aceea ţinem cumpăna lui 
Shylock. Trebuie ca mai întâi ungurii să se uzeze definitiv, precum se 
uzează, să devie şi mai incapabili de-a guverna decum sunt, să devie c-un 
cuvânt imposibili, ca turcii. Atunci va fi sunat ora acelei identități a 
intereselor despre care vorbeşte nobilul conte Andrassy, dar a căror 
congruență, în momentul de faţă, nu e tocmai deplină. 


€ 


[20 decembrie 1881] 

Propter vitam vivendi perdere causas, a pierde, pentru a-şi păstra o viață 
nemernică, tot ce dă valoare existenței omenești, iată formula după care se 
poartă partidul roşu. Precum, pentru popularitate, au riscat un şir de fraze 
viteze la adresa Austriei, tot astfel pentru a rămânea la putere se târăsc azi 
lingând mâna pe care voiau s-o muşte și, loviți de această mână, siliți a 
buigui cea mai umilitoare din toate scuzele, maltrataţi ca nişte adevăraţi 
valeţi, ce espresie găsesc d-nia lor pentru a însemna acest act de înjosire? 
„O neînțelegere — zice «Românul» —, o gratuită presupunere“. 

Dar pentru o neînțelegere, pentru o gratuită presupunere se cer esplicări, 
nu scuze, și nu în această formă, nu prin stoarcere de impotente lingușiri și 
de îngenucheate asigurări. Târârea la pământ se numeşte o esplicare francă? 

Și dacă ar fi numai atât! Dacă afacerea ar privi numai pe d. Brătianu sau 
pe ilustrul său Stătescu n-ar fi nimic. Dar ţara e târâtă împreună cu ei la 
picioarele unei puteri străine, ţara trebuie să îngenunche și să ceară scuze 
pentru inepţiile a o mână de reputaţiuni uzurpate şi terfelite ... şi toate 
aceste pentru ce? 

Pentru ca o gaşcă de esploatatori să continue a trăi din buget. 

Dorinţa de-a rămânea în buget i-a făcut să rişte; frica de-a cădea îi face 
astăzi să lingă unde-au scuipat și să-și retragă într-un mod atât de nedemn 
cuvintele. Suntem siguri că dacă 'şi reparau greşala prin retragere nici unul 


din urmașii d-lor nu era obligat a coborî atât de jos scara umilirii precum au 
coborât-o d. Brătianu, precedat de blondul său căţeluș. 

Fără îndoială opoziţia nu se poate decât felicita — în acest unic caz — 
că are un guvern atât de feştelit. Dacă d. Brătianu ar fi avut demnitatea de-a 
se retrage, orice partid ar fi venit în urmă-i ar fi luat guvernul acuzat de mai 
înainte de către toată haita de la „Telegraful“ şi de la „Românul“ c-au venit 
cu sprijinul străinătăţii. Toată haita aceasta de gazetari pripăşiţi de prin 
cancelariile comisarilor de poliţie sau de prin bărbieriile Parizului, orice vită 
botezată de d. C.A. Rosetti cu numele de roșu ar fi intonat în cor 
acuzaţiunea că opoziţia vine la putere cu ajutorul străinilor. Astfel, 
înrăutăţiți pe de-o parte prin pierderea bugetului, plătiți pe de alta de străini, 
tot ce e natură de spion şi de denunţător în ţara noastră s-ar fi agăţat de 
guvernul nou, precum s-au agăţat acum câteva zile de-o sumă de oameni 
din opoziţie, insinuându-le tot felul de monstruozități. 

Fi bine, a fost un adevărat noroc pentru toată opozițiunea că 
pahidermele bipede cari formează majoritatea și sprijină guvernul îşi întind 
obrazul pentru a primi loviturile străinătăţei. Dar oare pentru ţară lucrul este 
indiferent? Oare aceste cocote politice, impertinente azi, fățuite mâni, lovite 
peste sulimanul pretextatului lor patriotism, acești oameni care-și sapă 
singuri orice urmă de autoritate morală arătându-se slugamici și lingușitori 
către străini mai pot păstra destulă putere, inspira destul respect pentru a 
reprezenta interesele țării? Dacă într-o chestie de pură formă, de stil, unde e 
lesne a fi şi serios şi demn, ei s-au coborât atât de jos, ce se va întâmpla în 
cestiunile meritorii, de fond, precum e cestiunea Dunării însăși? 

Se poate ca astăzi încă d. Ionescu să-și dezvolte interpelarea anunțată 
alaltăieri, prin care cere comunicarea actelor diplomatice. Ce se va vedea, 
ce se va putea vedea din acele acte decât pecetluirea formală a umilirii 
naţionale? 

Guvernul conservator a venit prin bătaia din picior a unui consul, 
onorabili patrioţi? Dar cu ce preţ stă ministerul fățuit al d-voastră la putere? 
Când și cui a făcut guvernul conservator scuze? Niciodată și nimănui. Nici 
chiar atunci când aţi înscenat scandalul de la Slătineanu şi insultarea d-lui 
de Radowitz. V-aţi dat demisia când a bătut din picior pentru că eraţi prea 
laşi pentru a-i da piept, dar guvernul care v-a urmat n-a făcut scuze în 
străinătate. Simple esplicări verbale, pe cari principele de Bismarck nu le-a 
comunicat nicicând publicităţii, au aplanat un conflict de o natură, știți prea 
bine, cu mult mai gravă. 


€ 


[22 decembrie 1881] 

Şedinţa de sâmbăta a Adunării a trecut fără să fi fost vorba de nota pe 
care guvernul umilirii naţionale a adresat-o Vienei. 

Pentru cel ce ştie apreţia lucrurile — nu vorbim aci de pahidermele 
bipede de la fel de fel de gazete, cari nu înţeleg nimic, nici de publicul 
mare, care nu cunoaște dicționarul propriu cu termenii căruia un popor se 
maltratează — dar, pentru cine ştie apreţia lucrurile, o formă mai servilă şi 
mai înjosită decât aceea a scuzelor d-lui Stătescu nu se putea. „O 
neînțelegere!“ strigă gazetele oficioase. Dar o neînțelegere se înlăturează nu 
prin scuze, ci prin o înțelegere. Forma unei înțelegeri, unei explicațiuni este 
cu totul alta decât cea impusă de cabinetul din Viena guvernului nostru. 

lată darul de Anul Nou pe cari d-nii Rosetti-Brătianu îl aduc țării. Se 
'ntâmpla pretutindenea ca, în ajunul zilei în care un an trece şi altul vine în 
rotitoarea vremilor cale, oamenii între ei să-și adreseze dorințe reciproce, 
încurajându-și aspirațiunile pe viitor; copiii să fericească pe părinţi, părinţii 
pe copii. Poate muma Românie, această glorioasă și blândă mumă, să fi 
aşteptat şi ea de la copiii ei felicitări. Dacă nu alta, dar cel puţin ca vecinic 
să rămâie numele ei sus ca și culmile munţilor, viața ei puternică ca a 
codrilor pururea verzi de brad. 

Copiii ei? O mai fi având ea copii adevăraţi, sau tot ce furnică deasupra 
mulțimii e o adunătură de bastarzi suplantaţi adevăraţilor ei fii, fără umbră 
de simţire pentru onoarea și demnitatea țării? Bastarzi rahitici cari 
speculează numele și demnitatea patriei lor, mijlocitori ai ruşinei între ţară 
şi străini! 

Astfel cel întâi An Nou al noului regat primește în inventarul lui o 
umilire. 

Ce-ar fi fost mai simplu în adevăr decât de-a evita cu totul o asemenea 
umilire, de-a nu pune în mesaj vorbe ce, fără nici un folos pentru cestiunea 
Dunării, să silească ţara la îngenuncheare? 

Abia ne iertăm iluzia de-a fi crezut că d. Brătianu voiește ceva cu acel 
mesaj. Ne-am convins că nu voia nimic, că nu avea îndărătul lui pe 
nimenea, că totul era o bravadă menită a-i susținea popularitatea și al cărei 
rezultat a fost de-a potricăli și mai mult numele său demult sfâșiat prin 
călătoria de la Livadia şi cesiunea unei părți de ţară. 


Întrebându-ne cu mâna pe inimă care ministru ar fi putut în România să 
comită acel şir de inepţii și de greşeli pe cari le-a comis d. Brătianu cu 
cameraderia sa politică şi cu toate acestea să rămâie la putere? Dacă un 
guvern, fie conservator, fie cum ar fi fost, ar fi cedat Basarabia stat-ar fi 
două zile la putere? Dacă unul ar fi adresat acele umilite scuze pe cari d. 
Stătescu le-a adresat Austriei, avut-ar-fi trei zile de trăit? De la un capăt la 
altul al ţării presa roșie ar fi înfierat pe un asemenea guvern, ar fi ridicat 
uliţa în contra lui, cu jalbe m proţap, am fi văzut pe corifeii partidului 
împresurând palatul regal, amenințând cu pușcăria, cu moartea chiar pe un 
asemenea guvern. 

Dar roşii au făcut aceste greşeli și roșiilor li-e permis orice. Și nu ne 
mirăm că li e permis. Ei au ştiut să ia țării orice mișcare neatârnată, au ştiut 
să prefacă încetul cu încetul listele de alegători în liste de funcţionari plătiţi, 
au ştiut să întindă sistemul corupției și cumpărării de voturi ca o mreajă de 
fier asupra ţării întregi. Orice-ar gândi oamenii despre guvernul roșu, oricât 
l-ar despreţui în fundul inimei, ei sunt legaţi prin mii de interese create în 
mod factice de guvern și nu pot lucra altfel. 

Dar dacă o ţară se poate guverna astfel, dacă prin săturarea unor serii de 
interese private se poate amorţi și paraliza bătaia liberă a inimei ei, dacă 'n 
locul deliberării poate veni stupiditatea unei turme conduse de bunul plac a 
doi-trei oameni, la ce mai trebuie atunci Parlament, la ce alegeri? Toate 
lucrurile câte se fac astăzi s-ar putea face fără aparatul costisitor al unor 
reprezentaţiuni cari nu mai reprezintă nimic. 

[23 decembrie 1881] 

Presa este pe deplin liberă în țară la noi și nici nu credem că o mărginire 

a acestei libertăți ar fi vrun folos. E adevărat că în nici o parte a lumii presa 
nu este întemeiată spre a spune adevărul. După experiențele făcute de zeci 
de ani încoace s-a putut vedea că presa politică din toată lumea e mai mult 
un organ al patimilor politice decât al adevărului. Despre relele economice 
produse prin acest soi de întreprinderi nu mai vorbim. Nu există 
întreprindere cât de hazardată, cât de calculată pe uşurinţa publicului și pe 
voința de a-i esploata nerozia care să nu fi fost susținută adesea de presa de 
toate culorile și, când ne-aducem aminte de concesia Stroussberg şi de 
susținerea vie a acestei afaceri premeditat putrede din partea „Românului“ 


şi a altor gazete din vremea aceea, când ne aducem aminte cum foaia 
principală a partidului liberal, a d-lui Brătianu și Rosetti, a trecut drept prim 
Bucureşti în coloanele sale o reclamă a Creditului Mobiliar, putem constata 
lesne că numai în rare cazuri este chip de-a prezerva acest instrument de 
acţiune politică de venalitate. 

Nu vorbim aci de personalități. Desigur există personalități oneste în 
această breaslă, dar ele sunt așa pentru că aşa le-a făcut Dumnezeu. 
Industria gazetăriei în sine e expusă unor primejdii morale de cari 
publicistul cutare ori cutare scapă, de cari publicistica nu poate scăpa. 

Cu toate acestea există o garanție în contra acestor neajunsuri și o 
garanţie puternică. Aceasta consistă în faptul că îndărătul unei întreprinderi 
ziaristice stă un grup de personalități politice cari au până la un grad 
oarecare responsabilitatea întreprinderei. În acest grup se vor afla totdauna 
oameni de un caracter cu desăvârşire corect, cari vor şti să împiedece ca în 
numele lor să se debiteze cutare reclamă ori cutare insinuaţiune. De aceea e 
şi practic de-a nu ținea seamă decât de opiniile acele ale publicisticei cari 
sunt acoperite de o responsabilitate certă şi e cu totul infructuos de-a discuta 
cu oameni ori cu ziare cari nu au absolut nici o responsabilitate. 

Cu toate acestea în Bucureşti apar o sumă de foi, fie în limba română, 
fie mai cu seamă în limbi străine, cari discută cu toată vehementa limbajului 
opinii a căror responsabilitate nu e reprezentată prin nimeni sau prin nume 
atât de obscure încât sunt echivalente cu anonimul şi cu nimenea. Prezinte 
un om politic ideile sale în mod cât de clar și de sincer, X sau Y, oameni ce 
nu reprezintă pe nimenea şi nimic, uzează de libertatea presei pentru a 
întortochea şi falsifica ideile omului public, îi substituie intenţii pe cari nu 
le-a avut niciodată, îl iau în răspăr, și iată omul devine, în mâna speciei 
animal scribax, ba vândut străinilor, ba spion al cutării puteri, ba una, ba 
alta. 

Acest lucru are mari neajunsuri. 

Noi suntem aproape siguri că tocmai organe de acele cari au epilepsia 
denunțărilor şi cari cu uşurinţă aruncă epitetul de „trădător al intereselor 
țării“ unor oameni pe cari adversarii lor politici şi cu răspundere nu 
îndrăznesc a-i acuza în asemenea chip sunt organele de provocaţiune și de 
turburare încurajate de străinătate în țara noastră. Dacă vrei să ştii cine stă 
îndărătul lor, dacă vrei să ai responsabilitatea pipăită a cuiva, fie bărbat 
politic, fie grup de bărbaţi politici, pe cari să-i izolezi logic în cercul lor de 
idei şi să discuţi cu ei, să-i constrângi, prin apel la demnitatea și trecutul lor, 


ca să ţină linia dreaptă a discuţiei şi să nu spuie neadevăruri patente, nu dai 
de nimenea pe care să poți pune mâna. Vrun nume obscur ţi se prezintă, ale 
cărui opinii pot fi preţioase pentru el însuși, dar de cari ţara nici nu a 
întrebat, nici va întreba vrodinioară. 

Foaia cutare, redijată de d-nul X, aruncă cutărui om de stat epitetul de 
trădător. 

— Bunătatea d-tale, d-le X, dar cine te 'ntreabă ce opinie ai despre 
cutare? Opinia aceasta poate fi prețioasă în sine, dar prin ea însăşi nu are 
absolut nici o valoare. Acoperită de responsabilitatea politică a unor oameni 
publici ar deveni discutabilă, dar aşa? Cine vrea, cine crede practic a discuta 
cu oricine insanităţi politice şi stilistice, a polemiza cu oameni cari nu au 
nici o răspundere în privirea celor ce zic, a căror vorbe nu numără? 

Cât de practică şi de ce efect imediat e stabilirea unei asemenea 
responsabilități am văzut în două cazuri. Cu numele deschis prințul Grigorie 
M. Sturza a luat ideile partidului democratic naţional sub scutul său 
cavaleresc. Izolat pe terenul luptei și atacat cu cele mai drepte arme, 
combătut cu termeni cuviincioși, potriviţi persoanei și trecutului său, prinţul 
s-a convins că pentru moment lupta sa era sterilă și „Democraţia națională“ 
a încetat. „Presa“, în altă ordine de ideei, se făcuse vinovată de cele mai 
grave inconsecuenţe politice. Izolată ca într-un cerc de fier înlăuntrul 
propriilor ei contraziceri, ea a fost constrânsă a se convinge că existenţa ei 
era o contrazicere în sine însăși, a fost dusă ad absurdum şi, nimeni 
nemaivoind a acoperi ceea ce era logicește absurd cu numele său, organul 
Centrului a încetat deodată cu Centrul. 

Faţă cu foi însă ce nu sunt acoperite de responsabilitatea nimănui lupta e 
imposibilă. O asemenea foaie zice azi una, mâne contrariul, şi nu există 
nimeni pe care să 'l poţi obliga de-a se ţine de vorbă. Terenul e cu totul 
mlăștinos, piciorul se cufundă la orice pas, de aceea e mai bine de a nu ţinea 
deloc seamă de ele. Dar existenţa și înmulţirea unei asemenea ramure 
publicistice cată a se considera ca un fenomen foarte întristător în viaţa 
publică. 

[24 decembrie 1881] 
Ziarele austriace constată cu satisfacțiune că presa conservatoare din 
Anglia favorizează interesele şi necesitățile monarhiei vecine în cestiunea 


dunăreană. Foile din Londra merg chiar mai departe decât cele austriace și 
nu se sfiesc de-a afirma că Austro-Ungaria ar fi având un drept de 
preponderanță în șesul Dunării de Jos. Fiindcă în curând Comisia 
Europeană din Galaţi se va întruni în sesiune estraordinară, pentru a discuta 
din nou măsurile reglementare pentru distanţa dintre Porţile de Fier şi 
Galaţi, e poate de oarecare interes de a comunica și noi opiniile austrofile 
ale presei conservatoare engleze, mai cu seamă acelea cari constituie 
beatitudinea foilor vecine. „Standard“ zice de pildă că atunci când un fluviu 
trece prin trei-patru state, din cari unele relativ neînsemnate, iar unul mare 
şi având o poziţie dominantă, e firesc lucru ca statul cel mare să nu îngăduie 
niciodată de-a fi înlăturat prin preponderanţa numerică a celor mici. Dacă 
unele state balcanice ar îndrăzni să cerce a contesta preponderanţa Austro- 
Ungariei, la care ea are un drept prin puterea, populaţia şi avuţia ei, 
instinctul simplu de conservaţiune ar trebui să împingă pe oamenii de stat 
ai Austriei la o atitudine foarte energică. „Morning Post“ găseşte asemenea 
că e foarte clar ca Austro-Ungaria să aibă oarecare preponderanță pe 
Dunăre, fără a ţine în seamă câţi principi de pe acolo voiesc să avanseze la 
rangul de regi. Acest ziar dă a înţelege că guvernul englez o fi poate acela 
care să fi îmboldit România la rezistență și relevează cu intenție cum 
politicii engleji au obiceiul de a uita că drepturile ce le reclamă pentru ţara 
lor proprie nu le pot refuza altora. Precum Anglia cată să se mănţie pe 
canalul de Suez tot astfel Dunărea nu-nsemnează pentru Austria mai puţin 
decât canalul de Suez pentru Marea Britanie. În fine „Morning Post“ citează 
un cuvânt al lui Napoleon I, dintr-o scrisoare către Metternich: „Aveţi 
drepturi geografice asupra Dunării“. 

E în adevăr curios de-a vedea citându-se, ca autoritate în materie de 
drept internaţional, Napoleon I. Împăratul pricepea în adevăr să-şi creeze 
drepturi geografice, ba chiar mai puţin decât geografice asupra multor țări 
din lume, dar am întreba pe toate statele europene dacă este vreunul căruia 
i-ar mai conveni azi invocarea unor asemenea drepturi în chipul cum o 
făcea marele împărat. 

Cată să observăm pentru cititorul nostru că opiniile gazetelor engleze 
trebuiesc judecate totdauna din punctul de vedere al opiniilor de partid din 
acea ţară, prin urmare ele nu sunt nepărtinitoare decât cu restricțiunea de-a 
încăpea sau nu în cadrul vederilor locale de partid. Antagonismul actual în 
politica esterioară engleză dintre liberali şi conservatori se întemeiază în 
esență pe următoarea fundamentală deosebire de vederi: liberalii văd în 


caracterul industriei și în tendenţele de dominaţiune maritimă a Germaniei 
un adversar viitor al chiar puterii maritime şi de producţiune a Angliei. Prin 
urmare orice ar încuraja precumpănirea Germaniei și aliaţilor ei în materie 
de producţiune şi de politică comercială cată a fi combătut. 

Progresele Rusiei în Asia nu-i preocupă în așa mod. Ceea ce Rusia 
poate atinge este sfera de acţiune a Angliei, o sferă care se poate muta, se 
poate restrânge; puterea maritimă și de producţiune a poporului englez nu 
va fi atinsă nici chiar prin cuceriri rusești. 

Vederea conservatoare este opusă celei liberale. Conservatorii nu văd în 
dezvoltarea cât de largă maritimă și industrială a Germaniei un pericol de 
suprematizare din partea acestei puteri ce-și apără sfera de acţiune în contra 
Rusiei. Deci tot ce va fi îndreptat în contra Rusiei e favorabil intereselor 
engleze, după a lor părere. 

În cestiunea Dunării lucrul stă cam tot astfel. Rusia nu are interese 
pozitive în șesul Dunării de Jos, dar are un interes negativ considerabil: 
acela ca nu un altul să aibă preponderanţa și acel altul este tocmai 
adversarul economic şi maritim imaginat de liberalismul englez. 

E evident că în lupta de conservare naţională întreprinsă în cestiunea 
Dunării cată să ţinem seamă de aceste opinii, cari, după constelaţiunea 
întâmplătoare a evenimentelor, ne pot fi favorabile sau nefavorabile. 
Deocamdată constatăm că, în cestiunea Dunării, interesul mai mult negativ 
al partidului actualmente la guvem în Anglia favorizează atitudinea 
defensivă a României. 

[25 decembrie 1881] 

Nici sărbătorile nu pot trece la noi în țară fără polemică. „Românul“ 
impută ziarelor opozițiunii că, de unde pân-în ajunul mesajului se arătau 
adversare Austriei, după ce o satisfacţiune a devenit necesară ele s-au 
prefăcut în amice ai puterii vecine, sperând sprijinul ei, iar după publicarea 
satisfacțiunii ele cer depărtarea guvernului. 

Lumina în care ziarul guvernamental caută să reprezinte ceea ce 
numește schimbările la față ale opoziţiunii este cu totul falsă. Neapărat că 
cuprinsul meritoriu al mesajului tronului, susținând împotrivirea în contra 
preponderanţei esclusive a unei singure puteri, da piept pentru o cauză 
dreaptă. Prin urmare asupra fondului cestiunii nu încape discuţie și nici nu 


se face. Acest fond, această idee însă e susceptibilă de forme foarte 
deosebite cari, fără a modifica esenţa lucrului, pot fi mai accentuate sau mai 
puţin accentuate, pot da loc la nemulțumiri diplomatice sau nu. Dacă, cu tot 
antagonismul intereselor, guvernul ar fi dorit a mănţine bunele relațiuni 
formale cu monarhia vecină, modul de-a o face era simplu şi uzitat. În 
privirea cestiunii în litigiu se putea stabili o formă de enunţare pe care s-o fi 
văzut înainte de publicare ministrul plenipotenţiar al Austriei și, dacă n-ar fi 
găsit nimic de obiectat în privirea formei, dacă termenii — cu toată 
menţinerea fondului — ar fi fost stabiliți astfel încât să nu poată fi vorba de 
susceptibilități atinse, ceea ce „Românul“ numește o neînțelegere s-ar fi 
putut evita şi ţara n-ar fi fost silită la umilire prin scuzele d-lui Stătescu. 

Văzând însă forma accentuată a mesajului, opoziţia a fost în drept a 
crede că, prin energia termenilor, d. I. Brătianu, ca prezident de Consiliu, nu 
numai că urmăreşte o ţintă politică precum e mănţinerea punctului său de 
vedere în cestiunea Dunării, dar că ajungerea acestei ţinte este chiar 
asigurată şi că siguranţa aceasta-i dictează tonul măreț al mesajului. 

Așadar forma încărcată de aluziuni putea să aibă o anume însemnătate 
politică al cărei efect nu voia nimeni să-l slăbească prin critice premature. 

Ce se întâmplă însă? Efectul în adevăr nu s-a slăbit, dar într-un înţeles 
cu totul invers. Pasajul relativ la cestiunea Dunării nu voia să zică nimic, el 
nu ascundea nici o siguranţă în ajungerea scopului propus şi, departe de-a fi 
un act de curaj politic, nu era decât o inepţie imprudentă. 

Din capul locului am spus că nu putem discuta cestiunile esterioare cu 
acea libertate cu care discutăm pe cele dinlăuntru. Teama de-a compromite 
cestiunile prin necunoştință de cauză, legitima îngrijire de-a nu vedea că ni 
se impune o responsabilitate pe care n-o putem primi pe cât timp nu suntem 
în poziție a cunoaște starea cestiunii și raportul ei cu constelațiunea 
împrejurărilor, toate aceste la un loc ne-au impus o rezervă pe care nici ţara, 
nici noi nu avem a o regreta. 

De aceea și în cestiunea Dunării atitudinea noastră s-a mărginit în a lua 
act de ceea ce se petrece şi se zice şi a susţinea în modul nostru atitudinea 
defensivă pe care guvernul pretindea că o are. Dacă la Cameră s-au făcut 
propuneri de soluţiune definitivă, precum a făcut-o d. Carp, nu trebuie a se 
uita că acest bărbat politic a făcut-o stabilind de mai nainte că e ideea sa 
personală şi că prin enunţarea ei nu angajează responsabilitatea amicilor săi 
politici. Fondul cestiunii nu ne-a indignat așadar, cel puţin nu întru cât 
guvernul pretinde a rămânea în defensivă corectă, ci urmările umilitoare de 


ţară ale unei stilizări despre care ne făceam iluzia că e un act politic și care 
nu era decât o gaminerie. 

Aci se naşte întrebarea: Dacă guvernul a fost atât de uşor în cestiuni de 
formă, care trebuie să-i fie uşurinţa în cestiunile de fond? Oare ziarele 
austriace nu vor fi având cumva dreptate când susțin că umilirea d-lui 
Stătescu este un prognostic admirabil pentru flexibilitatea probabilă a 
guvernului în chiar fondul cestiunii? 

Cât despre ţară, ea, pierzând orice credință în oamenii politici cari o 
conduc și demult deziluzionată, își închipuie că rezistenţa aceasta, ca şi cea 
în cestiunea Basarabiei, nu e decât o comedie, o fabulă convenită de mai 
nainte pentru a acoperi cu abilitate concesiile ulterioare. 

[29 decembrie 1881] 

Oficioşii din Pesta şi din Viena primesc o telegramă specială din 
Bucureşti, necomunicată ziarelor fără nuanţă guvernamentală, în care se 
zice că demisia pe care a dat-o d. C.A. Rosetti, joi, săptămâna trecută, nu 
are nici un motiv ce s-ar putea reduce la politica esterioară şi că sunt false 
ştirile acele cari pun demisia aceasta în legătură c-o schimbare a atitudinei 
României în cestiunea dunăreană. 

Așa să fie. 

Ne aducem aminte îndealtmintrelea că în timpul pe când colonelul 
Siborne punea rezerve atât de nestrăbătute pretenţiunilor Austriei, colonelul 
Pencovici cerea păstrarea dreptului de supravegheare esclusiv pentru 
Europa, iar d. Barrère căuta o mijlocire între opiniile diferite ale Comisiei 
Europene, era la ministeriu cabinetul Brătianu-Boerescu și d. C.A. Rosetti 
prezident al Camerei. Tot în acea vreme era vorba de erigerea României în 
regat și, cu sau fără cuvânt, foile din Viena credeau a putea afirma că 
Austria nu va recunoaște noul regat decât sub condiţia primirii 
anteproiectului din partea României. În adevăr, cum se proclamă România 
regat, d. Ion Brătianu își dă demisia sub cuvânt că partidul său a devenit 
imoral şi că nu mai poate guverna cu el. Esplicaţiunea logică a retragerii 
precum o dădea lumea politică era cu totul alta. 

Dacă d. Ion Brătianu ar fi avut materie indignabilă în sine, esploziunea 
ei n-ar fi întârziat ani întregi. Din contra, era vorba de promisiunile făcute în 


schimbul recunoașterii regalității, promisiuni cărora d. C.A. Rosetti se 
opunea. 

D. Dumitru Brătianu soseşte din Țarigrad şi devine prezident de 
Consiliu, citind un program în care spune că în adevăr elementele Adunării 
sunt stricate şi că „nu mai există om cinstit în ţară“. În afară promite a fi ca 
tigresa care-și apără copiii şi acuză pe d. Boerescu că prin făgăduinţi piezişe 
ar fi făcut pe puteri să crează că România primește Comisia Mixtă. 

În fine lucrurile se-mpacă între d-nii Ion Brătianu şi C.A. Rosetti, 
cabinetul fratelui Dumitru cade și vine unul în care Rosetti-Brătianu 
formează din nou o indisolubilă unitate. Rezultatul acestei împăcări este 
mesajul de deschidere, cu atitudinea hotărâtă în cestiunea Dunării. Dar 
această atitudine hotărâtă e zdruncinată rău prin scuzele umilite ale d-lui 
Stătescu şi ... aproape imediat d. C.A. Rosetti se retrage din nou din 
cabinet, în urma unei neidentităţi de opinii cu d. N. Fleva ni se pare. 

Fără a insista mult asupra concluziilor la cari îndreptățește întrucâtva 
consecuţiunea evenimentelor, credem totuși că depeșa ziarelor oficioase 
austro-ungare ascunde cel puţin intenţia unui ballon d'essai și trecem mai 
departe. 

E ciudat că pretextul retragerii rămâne acelaș care l-a invocat d. Ion 
Brătianu la rândul său și d. Dumitru Brătianu în două rânduri: corupţiunea 
partidului. D. C.A. Rosetti nu-l mai află pe d. Fleva îndestul de onest. La 
aceasta d. Fleva răspunde, nu fără cuvânt, că milionarii improvizaţi sub 
protecţiunea d-lui C.A. Rosetti sunt o dovadă destulă de subțirea onestitate 
a clientelei speciale a d-lui C.A. Rosetti. Astfel, unul altuia făcând imputări, 
publicul îi crede pe amândoi, căci şi unul şi altul are cuvânt. 

Nu fără haz e versiunea dată de o foaie franceză din capitală, că d. C.A. 
Rossetti ar fi recomandat Coroanei pe d. Lascar Catargiu ca să-l însărcineze 
cu formarea unui nou cabinet. 

Se ştie că roşii se tem de d. Lascar Catargiu. Nu doar că d. Lascar 
Catargiu ar fi un om rău, ferească Dumnezeu. Dar bătrânul om de stat e atât 
de riguros, insistă atât de mult asupra sămilor visteriei, asupra documentelor 
cum se zice, încât fiori petrec vertebrele roșie din creștet în tălpi de câte ori 
e vorba ca el să-și arunce ochii în socotelele încurcate ale tagmei. Precum 
mumele la Roma își mulcomeau copiii cu zisa: Hannibal ante portas şi 
româncele cu vorba „vine Caua“, tot astfel d. Rosetti, când își ameninţă 
partidul, îl ameninţă cu d. Lascar Catargiu. Deocamdată cată să aşteptăm ce 
efect va face asupra tagmei roșie ameninţarea aceasta; pân-atunci însă nu 


putem crede cu toată hotărârea că propunerea făcută Coroanei n-ar fi având 
şi o altă intenţie decât regulata consecuţiune a celor două partide opuse la 
guvernul țării. 

[30 decembrie 1881] 

În Parlamentul Germaniei principele de Bismarck, referindu-se adeseori 
la opinia împăratului şi zicând că pe aceasta o reprezintă, a dat de-o opoziție 
vie din partea partidului liberal, care înțelegea constituționalismul cu totul 
într-alt chip. Opoziția liberală susținea că opinia împăratului nu intră deloc 
în discuția Parlamentului și că acest din urmă nu are a face decât cu 
miniştrii răspunzători şi cu cancelariul, asemenea răspunzător. Această idee 
apuseană de constituționalism nu convine însă principelui Bismarck, care-n 
actuala stare de lucruri din Germania nu crede a putea concede 
Parlamentului un drept de cenzură absolut. El are necesitate de-o mai mare 
putere de autoritate în fața Parlamentului, fiind convins înlăuntrul său că 
constituționalismul exercitat în Germania astfel cum se exercită în alte țări 
ar fi de natură a compromite viitorul ei economic şi politic. 

Ca urmare a acestor vederi, pe cari le împărtășește și împăratul, foaia 
oficială a Imperiului și a Prusiei publică un edict al împăratului cu data de 4 
ianuarie, contrasemnat de principele de Bismarck și adresat cabinetului 
întreg. 

lată ce zice acest edict, în adevăr straniu pentru datinele unei ţări 
constituţionale: 


Dreptul regelui de a conduce după cum va crede mai bine de cuviinţă guvernul şi 
politica Prusiei a fost mărginit prin Constituţie, dar n-a fost abrogat. 

Actele guvernamentale ale regelui au nevoie de contrasemnătura unui ministru, 
vor fi reprezentate de miniștri, ca şi înaintea edictării Constituţiei, dar rămân acte 
guvernamentale ale regelui, cari au purces din hotărârea sa și prin cari el îşi esprimă 
în mod constituţional deciziunile voinţii sale. Nu se poate îngădui deci, și e spre 
întunecarea drepturilor constituţionale ale regelui, când unii reprezintă exerciţiul lor 
astfel ca şi când ele n-ar porni de la rege însuși, ci numai de la miniștri responsabili. 
Constituţia Prusiei e espresiunea tradiţiei monarhice a acestei ţări, a cărei dezvoltare 
se întemeiază pe viile relaţii ale regilor săi cu poporul. Aceste relaţii nu se pot 
strămuta asupra miniștrilor numiţi de rege, căci sunt legate de persoana regelui; 
conservarea lor este o necesitate de stat pentru Prusia. Este așadar voința Mea, ca 
atât în Prusia cât şi în corpurile legiuitoare ale imperiului să nu existe nici o îndoială 


asupra dreptului constituțional pe care-l am Eu și urmașii Mei de-a conduce personal 
politica şi să se combată pururea părerea că inviolabilitatea persoanei regelui, care a 
existat pururea în Prusia și a fost esprimată prin art. 43 al Constituţiei, şi necesitatea 
contrasemnăturii responsabile ar fi privând actele Mele guvernamentale de natura 
unor deciziuni regale independente. E de datoria miniștrilor Mei de-a reprezenta 
drepturile Mele constituţionale, ridicând rezerve în contra oricărei îndoieli sau 
întunecări. Tot asta aştept și de la funcţionari. Departe de mine de-a voi să influenţez 
libertatea alegerilor, dar, pentru funcţionarii aceia cărora le e încredințată executarea 
actelor Mele guvernamentale și cari pot fi revocați după legea desciplinară, datoria 
lor contractată prin jurământul de serviciu implică şi reprezentarea politicii 
guvernului Meu în alegeri. Împlinirea credincioasă a acestei datorii o voi recunoaște 
cu mulțumire şi aştept de la toţi funcţionarii ca în alegeri să se ţină departe de orice 
agitaţii în contra guvernului Meu. 


Ca manieră de-a privi dreptul public edictul acesta spune scurt și 
cuprinzător că puterea executivă, miniştrii, funcţionarii statului, ş.a.m.d. nu 
sunt deloc o delegaţiune a Corpurilor legiuitoare, ci o delegaţiune 
responsabilă a autorităţii regelui. 

Consternaţiunea produsă prin acest edict în presă va fi fără îndoială 
mare și criticele în contră-i violente. Dar la oameni ca principele de 
Bismarck cată cineva să se întrebe nu dacă aceasta este părerea sa în 
privința raportului Coroanei cu Camerele, ci ce scop politic urmăreşte 
acuma prin acest act izolat de o atât de demonstrativă însemnătate. A crede 
că acest act e pur şi simplu îndreptat în contra elucubraţiunilor parlamentare 
ale adversarilor săi ar fi naiv. Politica sa, pe care voieşte s-o dezbrace de 
responsabilitate față cu Corpurile legiuitoare pentru că aceasta l-ar 
împiedica, cată să fi urmărind ţinte mai mari, asupra ajungerii cărora nu 
voieşte a suferi contrazicere, 

[31 decembrie 1881] 

„Românul“ e foarte susceptibil unde nu trebuie să fie şi pahiderm acolo 
unde ar trebui să se simtă atins. 

Noi am spus că, dacă — cu tot antagonismul intereselor — guvernul ar 
fi dorit a mănţine bunele relațiuni formale cu Austria, modul de-a o face era 
simplu şi uzitat. În privirea cestiunii în litigiu se putea stabili o formă de 
enunţare pe care s-o fi văzut înainte de publicare ministrul plenipotenţiar al 


Austriei şi, dacă n-ar fi găsit nimic de obiectat în privirea formei, ceea ce 
„Românul“ numeşte o neînțelegere s-ar fi putut evita. 

Menţinem această manieră de-a vedea și afirmăm că e uzitată între 
puteri mari și egale chiar. Ministrul de esterne putea să spuie următoarele: 
în mesajul cu care se vor deschide Camerele găsesc în interesul ţării de-a 
stabili rezerve bine definite în cestiunea Dunării, îndreptate în contra 
pretențiunilor Austriei. A ne bate cu d-voastră nu voim însă. lată forma pe 
care o dau acestor rezerve. Crezi că guvernul d-tale nu ne-ar căuta ceartă 
din cauza espresiunilor întrebuințate? lată modul în care verbal se poate 
consulta partea adversă. 

Această formă de consultare e, precum am zis, uzitată între puteri mari 
chiar, căci ele sondează de mai nainte efectul pe care-l vor face actele lor 
publice asupra puterilor vecine. „Românul“ găsește că e o umilire. 

Nu sunt umilitoare scuzele înjosite ale d-lui Stătescu, dar o consultare 
prealabilă în privirea formei protestului român ar fi fost umilitoare. 

A suferi palme morale înaintea lumii întregi și a fi tratat în valet 
diplomatic, precum a fost cabinetul Brătianu în cestiunea aceasta, nu este 
umilitor; dar a spune Austriei: „Te voi combate fără a te insulta și voi chiar 
să-ţi iau pretextul de a te pretinde insultată, iată forma combaterii mele“ — 
aceasta este umilitor după codul de onoare pahidermă a redactorilor 
„Pseudo-Românului“. 

CRONICA ANULUI 1881 


[1, 3 ianuarie 1882] 
I. ROMÂNIA 


Nu putem porunci timpului să stea pe loc, nici putem face ca 
evenimentele să încremenească pe câteva ceasuri împrejuru-ne, ca să le 
putem fotografia, căci ele 'și urmează cursul lor necontenit, puțin păsându- 
le dacă ne dor ori ne bucură. În zadar minutarul ceasornicului ar sta pe loc; 
timpul curge alături cu el, și numai omul, având pururea în faţă ziua de azi, 
eternul prezent, pune pietre de hotar între lucruri ce au trecut pentru 
totdauna şi fixează pe orizontul negru al viitorului dorinţele sale ca ţinte 
luminoase, uneori pe de-apururea neajunse. 

Şi anul trecut e greu de izolat din cei ce-l preced și din cei ce-l vor 
urma, căci din ziua lui întâia ne aruncă in medias res, în vârtejul 
împrejurărilor şi ne 'ncarcă memoria cu reminiscențele rușinoase ale 
răscumpărării drumului de fier, cu cele odioase ale atentatului Pietraru. 
Spiritul rău al demagogiei române își alesese de jertfă pe unul din chiar 
părinţii demagogiei. Mulțumită lui Dumnezeu și prezenței de spirit a 
victimei alese, atentatul n-a avut nici o urmare fizică gravă, dar a lăsat 
adânci urme psicologice în spiritul d-lui I. Brătianu și l-a deziluzionat 
desigur în privirea simpatiilor sale anterioare pentru demagogie. 

La 1 (13) martie sosi în Bucureşti ştirea îngrozitoare despre săvârşirea 
tragică a împăratului Alexandru II. Voind a vizita în acea zi manejul Mihail 
din Palatul de Iarnă, la întoarcere două bombe esplosive "i cad în cale şi-l 
rup bucăţi. Camera noastră în momentul întâi uită a lua act de această 
îngrozitoare știre. Dar în curând se aude că secta nihilistă din lași, care 
momise în sânul ei profesori tineri și studenţi, a dat un banchet în onoarea 
succesului atentatului. Dr. Russel (recte Sudzilowsky) e arestat, profesorii 
români sunt daţi în judecata unui juriu și se descoperă o asociaţiune de vro 
20 de studenţi români şi 50 de evrei cari propagau în școalele publice ideile 
de răsturnare. La 9 martie procesul Pietraru ajunge înaintea Curţii cu Juraţi 


şi, într-o şedinţă care ţine 22 de ore încontinuu, procesul se încheie prin 
condamnarea lui Pietraru la 20 de ani muncă silnică și a lui Cârlova la nouă 
ani de recluziune. În iunie un juriu compus prin profesorii din lași 
condamnă la pedepse disciplinare pe aciia cari luaseră parte la propaganda 
nihilistă. 

În ianuarie încă, având a se face mai multe alegeri pentru împlinirea 
vacanţelor din Cameră, candidaţii opoziţiei au avut ocazia de-a supune 
criticei multe acte ale guvernului, între care vicioasa aplicare a legii 
recensimântului, care dăduse loc la cele mai vii protestaţii din toate colţurile 
ţării. 

Tot în luna aceasta s-au făcut inaugurarea clubului „Binelui public“ 
printr-un banchet dat în hotelul Steiner, cu care ocazie s-a consacrat uniunea 
dintre grupul Vernescu și fracțiunea din Moldova. 

Cabinetul suferea de-o criză latentă care forma obiectul certelor din 
adunările de la Herdan şi în cari o parte a partidului căuta să elimineze din 
ministeriu pe d-nii Boerescu, Conta și Teriachiu. 

Pentru ca anul să se înceapă sub auspiciile lui Mercur, se descopere tot 
în ianuarie deturnarea a 83.000 franci de către un funcţionar fiscal, George 
Bilcescu. 

Din începutul anului mai e de notat învoiala intervenită între guvernul 
rusesc și cel român, prin care acest din urmă primeşte drept bani materialul 
de suprastructură a liniilor construite de ruşi, deşi părerea guvernului nostru 
fusese că acest material i se cuvine de drept pe baza convenției ruso- 
române. 

În fevruarie tribunalul comercial al imperiului la Lipsca pronunță 
sentența sa în favoarea reclamantului Landau-Kaufmann și anulează 
urmările convenţiunii de răscumpărare încheiată la 1880 între stat şi 
Societatea Acţionarilor C.F.R. Pe liniile noastre, ce încep a fi administrate 
de directori princiari, plătiți cu enorme lefuri, se 'ntâmplă o serie de 
accidente; în iunie chiar mai multe dupăolaltă, precum cele dintre Hanu 
Conachi-lveşti, Serbeşti-Preval, Severin-Prunișor. 

În august Adunarea Acţionarilor C.F.R. votează mutarea sediului la 
Bucureşti; iar în octomvrie tribunalul din Berlin respinge cererea Landau- 
Kaufmann, făcută pe baza sentenţei din Lipsca, pe cuvânt că nu se mai 
poate restabili starea de lucruri anterioară convențiunii de răscumpărare, 
nici se poate opera ştergerea acestei tranzacțiuni din registrele de comerţ. 


Reclamantul, dacă a suferit pagube prin încheiarea acelei convenţii, poate 
intenta o acţiune de despăgubire pentru daune-interese. 

Tot în fevruarie, în vederea evenimentelor care aveau să se petreacă 
peste câteva săptămâni, d. Brătianu găseşte mijloace de-a sonda atitudinea 
partidului conservator, căruia-i propune până și o dreaptă împărțeală a 
portofoliilor ministeriale. Condiţiile puse de partidul conservator părând 
prea grele, tratările nu izbutesc. 

Tot în fevruarie d. Stolojan cere un credit de 300.000 fr. pentru 
asigurarea liniştei publice. 

Ministeriul Instrucțiunii aprobă aranjamentul pentru săvârşirea 
dinlăuntru a bisericii de la Curtea de Argeș prin d. Lecomte de Nouy. 

D. C.A. Rosetti propune în Camera electivitatea magistraturii și 
însărcinarea unei delegațiuni a Camerei care, împreună cu una a Senatului, 
să aibă a formula, întrunite într-un fel de convent naţional, proiectul privitor 
la eligibilitate. Membrii acestui prețios convent să fie plătiţi cu câte una mie 
franci de obraz. Propunerea a rămas în stadiu embrionar pân-în ziua de azi. 

La 25 fevruarie doi din oamenii eminenţi ai generaţiei trecute, Aug. 
Treb. Laurian și Cezar Bolliac, încetează din viaţă. 

Ziarele din Viena încep a vorbi de erigerea României în regat şi pun în 
vedere primirea anteproiectului ca condiţie a recunoașterii noului rang al 
României. „Le Nord“ menţionează asemenea știrea ridicării la regat, ne dă 
însă consiliul de-a nu face nici un sacrificiu real pentru o simplă schimbare 
de titlu. 

Evenimentul tragic din Rusia, mișcarea nihilistă din Iaşi, ramificată prin 
şcoli, încheiarea procesului Pietraru, ca tot atâtea fenomene răsărite din 
demagogia cosmopolită şi internă, motivează din partea d-lui Maiorescu 
următoarea interpelare: 


Am onoarea a întreba pe d. ministru-președinte dacă, în urma procesului Pietraru 
şi a manifestărilor socialiste din Iaşi, crede timpul venit de-a imprima politicei 
interne o direcţiune mai compatibilă cu consolidarea monarhiei constituționale. 


Printr-un discurs memorabil d. Maiorescu sileşte pe guvern de a-și arăta 
arama și de-a o rupe cu tradițiile demagogice. 

Răspunsul guvemului e prompt. A doua zi chiar, la 14 martie, tristul 
erou al nopţii de la 11 fevruarie, generalul Lecca, propune în Cameră 
proclamarea regatului, d. Ion Ghica, ministrul considerat ca antidinastic din 


vremea scandalului Slătineanu, face aceeași propunere în Senat, care e 
primită cu adeziunea formală a opoziţiei şi cu unanimitate de voturi. 

Cu ocazia discutării bugetului, după propunerea făcută în Cameră, se 
sporește leafa miniştrilor la îndoit și se înființează un al optulea ministeriu 
fără portofoliu pentru prezidentul Consiliului. Între acestea se ivesc în 
Cameră şi în adunările de la Herdan disensiuni grave între d. Brătianu și 
coreligionarii săi politici și el își dă demisia, cu dezaprobarea vie a 
partidului și a ziarului „Românul“. 

D. Dumitru Brătianu e chemat din Constantinopole ca să ia moştenirea 
fratelui său, de unde și soseşte, iar la 10 aprilie compune cabinetul său nou, 
care s-ar putea numi cabinetul încoronării. La 25 aprilie d. Dumitru 
Brătianu dezvoltă în Cameră un curios program ministerial, prin care 
promite puterilor binevoitorul său concurs şi amenință pe-un adversar 
necunoscut cu figuri retorice foarte energice. 

La 10 mai e serbarea în adevăr frumoasă a încoronării și câteva zile de-a 
rândul durează festivitățile cu cortejul istoric al breslelor. 

Ne vine ştirea despre încetarea din viaţă a generalului Ion Ghica, fiul lui 
Grigorie Vodă Ghica, ministru plenipotenţiar al României la Petersburg. 

În timpul în care d. Dimitrie Brătianu acuză în Cameră pe d. Boerescu 
că ar fi făcut promisiuni cari au indus pe puteri în eroare, că primim 
Comisia Mixtă, se ţine un meeting la Galaţi în cestiunea Dunării. D. Al. 
Lahovary espune printr-un discurs în Cameră toate erorile comise de 
cabinetul trecut în această cestiune și d. G. Chițu confirmă opinia opoziţiei 
ca împărtăşită fiind şi de partidul roşu. În urma acestora, grave neînţelegeri 
se ivesc din nou în sânul partidului; cabinetul e amenințat de un vot de 
blam. Îmblânzit de jurămintele de fidelitate ale coreligionarilor săi politici, 
d. Ion Brătianu se întoarce în capitală, frate-său își dă demisia la 9 iunie şi e 
ales prezident al Adunării, iar la 10 iunie se formează actualul cabinet I. 
Brătianu-C.A. Rosetti. 

În Berlin Reichsratul votează tractatul de negoţ cu România. Cu ocazia 
aceasta partidul conservator german blamează presiunea făcută asupra 
României în cestiunea evreilor. 

D. Dimitrie Brătianu, venind pe scaunul prezidenţiei Adunării, ţine din 
nou un discurs foarte caracteristic, în care face grave acuzări partidului său. 
Până şi ziarele din America ţin seamă de acest discurs, care nu lasă nimic de 
dorit ca sinceritate. Comisiunea Europeană din Galaţi îşi încheie sesiunea. 


În iunie d. Mancini, ministrul de externe al Italiei, adresează o notă 
ambasadorului italian de la Londra, prin care oferă serviciile de mediaţiune 
ale guvernului său în cestiunea Dunării. Corpurile noastre legiuitoare se 
închid, nu fără scandalul proiectului de răscumpărare a liniei Cernavodă- 
Chiustenge. 

D. C.A. Rossetti îşi inaugurează ministerul său de interne prin o circulară 
adresată prefecţilor, prin care cere ca aceştia să-i recomande de subprefecţi 
tineri cari ar avea licenţa sau doctoratul în drept, ceea ce deosebiţii 
Chiriţopoli şi Simuleşti nu întârziază a şi face. 

În urma lovirii de stat din Bulgaria, şefii liberalilor de acolo, d-nii 
Slaveicof, Zancov și Caravelov, au de gând a trece în Bucureşti și a lucra de 
aci în senzul ideilor lor. Generalul Ernroth sosește la Bucureşti cu pretinsa 
misiune de-a se înțelege cu guvernul român asupra opririi liberalilor de-a 
înscena din România vo mișcare în contra guvernului bulgar. 

În august are loc întrevederea de la Gastein între împăratul Austriei şi al 
Germaniei. Contele Andrassy sosește la Sinaia și e primit în mod foarte 
simpatic. I se atribuie călătoriei lui intenția de-a câștiga consentimentul 
României pentru anteproiect. În acelaşi timp foile ungurești fac un zgomot 
infernal asupra unei pretinse încălcări de graniţe ce-ar fi avut loc la Sân- 
Giorgiu din comitatul Trei Scaune din săcuime. Comisia de graniță constată 
o eroare de 3500 pași, rezultată din deosebirea între două documente de 
graniță din a. 1792, şi conflictul se aplanează. 

În septemvrie are loc întrevederea de la Danzig. 

La 27 septemvrie redacţia „Românului“ serbează aniversarea a douăzeci 
şi cincea a acestei gazete printr-un banchet dat în onoarea d-lui C.A. 
Rosetti, la care au luat parte mulţi străini din Bucureşti. 

Moartea subită a baronului Haymerle ţine in suspenso tratările în 
cestiunea Dunării. În octomvrie regele Italiei, împreună cu regina, vizitează 
pe împăratul Austriei la Viena. D. de Rosny, sinologul, călătoreşte prin 
România și prin Dobrogea. 

M. Sa Regina publică un apel călduros pentru încurajarea industriei 
textile de casă a satelor noastre. 

La 21 noiemvrie se dezvăluie cu solemnitate statua lui Ion Eliad. 

La 15 noiemvrie se deschid Corpurile legiuitoare cu mesajul regal, care 
cuprinde un pasaj energic cu privire la cestiunea Dunării. Austria se crede 
atinsă prin aceasta și ordonă (fără notificare oficială) contelui Hoyos, 
ministrului său plenipotenţiar din București, să suspende relațiunile sale 


personale cu guvernul român. Ziarele austriace declară că, în cazul cel mai 
rău, sunt mulțumite cu status quo, dar că România să fie încredinţată că nu 
se poate face nimic în cestiunea dunăreană nici fără Austro-Ungaria, nici în 
contra ei. Ele ameninţă cu desfiinţarea Comisiei Europene din Galaţi. 

Proiectul de răspuns al majorității Camerei reafirmă pasajul privitor la 
Dunăre, proiectul minorităţii prezentat de d. Carp se mărgineşte a asigura pe 
Coroană că ţara e gata la orice sacrificiu de câte ori drepturile ori onoarea ei 
va fi în joc. Cu ocazia discuţiei răspunsului la mesaj, d. Carp declară, fără a 
angaja responsabilitatea coreligionarilor săi politici, că, în favorul unei 
comisii europene compuse din delegaţii tuturor puterilor semnatare 
Tractatului de la Berlin, ar putea să sacrifice în materie de poliţie fluvială 
unele din drepturile suverane ale țării, dacă prin acest sacrificiu s-ar garanta 
neutralitatea Dunării și mediat a ţării. Neputându-se însă obţine o asemenea 
comisie colectivă a Europei întregi, atunci d-sa nu admite nici un fel de 
comisie de riverani în care ar intra numai Austria, sau numai Rusia, sau 
numai ele amândouă. În asemenea caz comisia de riverani ar trebui să 
primească o a treia putere moderatoare căreia să-i încredinţeze chiar 
prezidenţia. Dar în favorul unei comisii compuse astfel d-sa crede că ţara nu 
trebuie să renunţe la nici una din prerogativele suveranităţii sale. D. Carp 
crede că 'Tractatul de la Berlin cuprinde o lacună. Guvernul e asemenea de 
părere că în privirea aplicării regulamentelor nu se poate face nici o 
concesie ce ar atinge suveranitatea ţării, dar, în privirea dreptului de 
supravegheare, maniera de-a vedea a guvernului e foarte laxă. 

D. Maiorescu, susținând proiectul de răspuns al minorităţii, dezvoltă un 
program întreg de reorganizare conservatoare înlăuntru. D. Lahovary e de 
opinie că, de vreme ce 'Tractatul de la Berlin nu zice nimic despre aplicarea 
şi supraveghearea aplicării regulamentelor, ci numai despre facerea lor, pe 
care-o atribuie Comisiei Europene din Galaţi, reintrăm în dreptul comun al 
ginţilor, conform căruia aplicarea se face de fiecare stat ca suveran pe malul 
său şi supraveghearea de ţările Europei cari au subsemnat tractatul. Din 
momentul ce această supravegheare nu se face numai de o singură putere în 
mod separat și pentru un interes esclusiv, nu poate să atingă nici drepturile, 
nici interesele noastre. Liberalii independenţi (grupul Vernescu-lonescu) cer 
de la guvern să declare că nu acceptă nici supraveghearea navigaţiunii din 
partea Europei. Aceste sunt ideile ce s-au ivit cu privire la cestiunea Dunării 
în urma conflictului austro-român. 


Tot cu ocazia discutării răspunsului d. Brătianu ţine un discurs prin care 
declară că n-a fost intenţia sa de-a aduce prin mesaj o atingere Austriei. 
Aceste declaraţii găsindu-se insuficiente în Viena, sunt urmate de scuzele 
formale ale d-lui Stătescu, după cari incidentul se declară închis și relaţiile 
se restabilesc. În urma acestora d. C.A. Rosetti şi-a dat demisiunea din 
ministeriu. 

Mai avem de însemnat că, spre sfârşitul anului, s-au deschis cursurile 
Facultăţii de Teologie, înființate din iniţiativa episcopatului român și în 
favorul căreia P.S.S. Ghenadie de Argeş a făcut o donaţiune de 30.000 lei 
noi. 


II. STRĂINĂTATEA 


Multe din cestiunile cari în străinătate au fost la ordinea zilei n-au 
dispărut încă şi începutul anului trecut e încărcat cu serii de evenimente ce 
neliniștesc până azi spiritul public. 

Pe la începutul anului și în vederea alegerilor pentru Reichsrat se 
accentuează în Germania animozitatea publică în contra influenţei 
economice și politice a evreilor, ceea ce dă principelui de coroană al 
Germaniei ocazia de a se rosti, într-o întrunire a Institutului de invalizi, în 
contra mișcării antisemitice. 

D. Barthélemy de Saint Hilaire, ministru de esterne al Franţei, adresează 
puterilor o circulară prin care esplică înțelesul protocolului no. 13 al 
Congresului de la Berlin și cere mijlocirea puterilor pentru înlesnirea 
negociațiunilor între Turcia şi Grecia în privirea cesiunilor de teritoriu; 
adaogă însă că puterile nu au de gând a dispune după voie-le de teritorii ce 
nu le aparţin. Această propunere de arbitraj e respinsă de către Turcia ca 
atentând la suveranitatea Porții şi Franţa și-o retrage. Ghazi Muctar Pașa e 
numit comandant al trupelor de observaţie din teritoriile ce sunt a se ceda. 
Poarta, ameninţată de revolte grave în Siria, în Curdistan şi în Albania, 
înclină a face rectificările de graniță față cu Grecia și, sub presiunea 
puterilor, ea-şi preschimbă la 14 iunie ratificările convenției cari dădeau 
Greciei bucăţi mari din Epir și din Tesalia. De atunci încoace evacuarea s-a 
şi realizat. 

În ianuarie dura încă războiul dintre Peru și Chili. Lima, capitala Peru- 
ului, a fost ocupată în acea lună de trupele chiliene cari au rămas acolo până 
acum. 


Anglia era ocupată şi înlăuntru şi înafară. Înlăuntru cestiunea agrarie din 
Irlanda se manifestă prin esploziune de dinamită, prin greve, iar deputatul 
irlandez Parnell declară că cea de întâi arestare va fi semnal pentru 
suspendarea generală a plăţii arenzilor (18 ian.) ceea ce s-a și împlinit de 
atunci încoace. Ministerul, grămădit de aceste neorânduieli, prepară două 
biluri, unul de esercițiune pentru a putea restabili liniștea în Irlanda, altul 
pentru a regula raporturile între proprietari şi arendași. Fiindcă în 
Parlamentul englez nu există închiderea discuţiei deputaţii irlandeji aveau 
de gând a vorbi în infinit în privirea proiectelor guvernului și a nu le lăsa să 
ajungă la vot. În fine în fevruarie d. Gladstone obţine un vot de 415 contra 
65 ca bilul de constrângere să se voteze imediat. La Cork în Irlanda se 
sparge o magazie de iarbă de pușcă, se descoperă mine de dinamit sub 
localele diferitelor autorităţi, fratele contelui Montemores, carele fusese 
asasinat în anul trecut, e asemenea asasinat; la 11 martie se întemniţează 74 
membri ai Ligei agrare. De atunci încoace turburările durează într-una, deși 
un tribunal agrar instituit în Irlanda, în urma legei agrare, a îndeplinit 
cererile legitime ale arendaşilor, spre marea nemulțumire a proprietarilor. 
Guvemul a suprimat Liga, a pus pe șefii ei în închisoare, Liga femeilor a 
fost asemenea interzisă şi Irlanda e pusă în stare de asediu. Cu toate acestea 
dezordinele și crimele urmează, arenzile nu se plătesc, atacurile personale 
se înnoiesc. 

În Afganistan Abdur-Rhaman, ieşind în sfârşit învingător, a anunţat pe 
viceregele Indiilor că o să-l viziteze, ceea ce va contribui a-i întări tronul şi 
bunele relaţii cu Anglia. 

În Africa australă boerii, ţăranii olandeji colonizați, s-au opus cu arma 
în mână anexiunii republicei Transval la monarhia engleză și au repurtat 
mai multe victorii strălucite. În momentul în care gen. Roberts a fost trămis 
să-i combată, Anglia a intrat în tratări de pace cu ei, împinsă de opinia 
publică din Olanda și le-a conces deplina autonomie locală, păstrându-se 
însă suzeranitatea Angliei. 

Liber-cugetătorul d. Bradlaugh, refuzând a depune jurământ la intrarea 
în Camera Comunelor, a fost esclus. Reales de colegiul său, i s-a refuzat 
intrarea în Parlament şi cestiunea aşteaptă încă o soluţiune. 

În Germania vederile economice şi financiare ale princepelui-cancelar 
primează orice alte cestiuni. Încă la începutul anului cancelarul convocase 
un Consiliu economic (Volkswirthschaftsrath) spre a-l consulta în privirea 
măsurilor de luat pentru ridicarea industriei și îmbunătăţirea sorții 


lucrătorilor. C-o fină ironie, cancelarul observă specialiștilor din acest 
consiliu că e silit să-i consulte în acest chip, de vreme ce ei, nefiind nici 
advocaţi, nici profesori, nu pot ajunge în Parlament. E drept că Germania nu 
a dat cancelarului său o majoritate parlamentară favorabilă vederilor sale. 
Dar el a găsit remediul în contra acestui neajuns făcând pe împăratul-rege 
să iscălească un rescript prin care aduce aminte că actele guvernului prusian 
şi ale celui imperial sunt libera emanaţiune a voinţei monarhului și că, dacă 
există Constituţie și Parlament, acestea înşile nu sunt pornite decât din 
libera voinţă și din iniţiativa regelui: „Nu voi ca o coală de hârtie să se pună 
între mine și poporul meu“ a zis Frideric Wilhelm IV şi tot acest dicton de 
tradiție monarhică îl repetă Wilhelm Gloriosul. În urma energicului rescript 
imperial principele a avut ocazie de a se pronunţa din nou asupra sistemului 
său de organizare economică și a accentua interesul ce crede că statul 
creştin e dator a-l avea pentru soarta lucrătorilor. 


În sistemul pe care am a-l reprezenta, conform voinţii împăratului, zise principele 
de Bismarck, mănţin principiul că numărul acelora cari n-au de purtat în stat decât 
sarcine trebuie să fie cât se poate de redus. Je suis le Roi des gueux, au zis Frideric 
cel Mare; Frideric Wilhelm III a eliberat ţăranii și actualul rege se crede fericit că la 
adânci-bătrâneţe i-a fost dat să inspire clasei celei mai slabe din stat, lucrătorilor, 
încredere mai multă în puterea statului și în viitor... Chiar aceia care nu mai cred în 
revelațiunea creștinismului trebuie să conceadă că morala lor, cu postulatele ei de 
iubire a aproapelui, de onoare ș.a.m.d., la cari ţin şi ei, nu sânt decât rămășițe fosile 
ale creştinismului, Credinţa mea că morala e o emanaţiune a doctrinei revelațiunii, la 
care ține și împăratul, mă face să-i dau o formă şi în legislaţiune. 


În Austria ministeriul Taafe se bucură în Parlament de-o majoritate 
compusă printr-un compromis dintre naţionalităţi şi conservatori. În cabinet 
însuși sunt mai mulţi reprezentanţi ai naționalităților, precum cehul Prazak, 
ministru de justiţie, polonul Dunajewski la finanţe ş.a.m.d. Încă în ianuarie 
cabinetul Taafe a anunţat o serie de proiecte pentru îmbunătăţirea sorții 
populaţiunilor rurale. Întâlnirea de la Gastein și vizita regelui italian la 
Viena au întărit relațiunile esterioare ale monarhiei. 

Introducerea serviciului militar obligatoriu în Bosnia şi Herţegovina, 
provincii cari de nume stau sub suveranitatea Porții și a căror administrare 
timporară a luat-o asupră-și Austria, a dat ocazie Porții să proteste în contra 
acestei măsuri. În Bocche din Cataro muntenii slavi se opun din nou 
introducerii serviciului militar, de cari fuseseră dispensaţi prin învoieli 
anterioare cu guvernul central. 


În Ungaria şi țările anexate au avut loc alegerile pentru Dietă, ale căror 
pregătiri s-au început însă cu mult înainte. Încă de prin iulie 1880 dr. Hodoș 
şi d. G. Bariț adresaseră o circulară a atitudinii lor. O a doua circulară s-a 
adresat de către d-nii N. Popea și G. Bariț în noiemvrie 1880, iar în martie 
1881 un Comitet electoral central, constituit în Sibiu, a convocat o adunare 
generală a alegătorilor români din Transilvania în care fiece cerc electoral 
să fie reprezentat prin doi delegaţi. Obiectul conferinţei era: „stabilirea 
atitudinii alegătorilor români în faţa alegerilor apropiate pentru Dietă“. La 
30 aprilie a şi început acea conferință electorală, la care au luat parte și 
delegaţii cercurilor electorale române din Banat și din Țara Ungurească, pe 
lângă cei ardeleni. Rezoluţia conferenței a fost ca românii din Ardeal să 
observe ca până acum politica pasivităţii și să se abţie de la alegeri, 
atitudine ce implică nerecunoașterea de jure a întregei legislațiuni ungurești 
de la 1866 (de la dualism) încoace. Românii din cercurile ungurene și 
bănăţene să ia însă parte la alegeri, accentuând în Dietă atitudinea 
ardelenilor. În ajunul alegerilor (prin iunie) doi membri ai episcopatului 
român, mitropolitul greco-ortodox al Ardealului şi episcopul greco-catolic 
din Gherla fac — sub presiunea guvernului din Pesta se vede — au trimis 
circulare către preoţi și credincioşii lor, îndemnându-i să ia parte la alegeri. 
Episcopul din Gherla le recomandă chiar pe candidaţii guvernamentali. În 
definitiv naţionalităţile sunt bătute în alegeri, căci tocmai partidul 
guvernamental e cel care e ales în cercurile electorale ale lor, pe când 
stânga, partidul uniunii personale şi a politicei dezlipirii de Austria, se alege 
în cercurile curat maghiare. În octomvrie se adună Congresul bisericii 
române din Sibiu și are, între altele, de obiect înființarea a încă două 
episcopii. În Congres, d. Parteniu Cosma face o propunere în favorul 
retipăririi cu litere a cărţilor rituale în înțelegere cu episcopatul din România 
şi cu mitropolitul din Bucovina. 

În Bucovina partidul naţional dispune de 24 a Dietei provinciale. În 
gimnaziul de la Suceava se introduce limba română ca limbă de propunere 
în clasa paralelă și consistoriul îndeamnă prin circulară pe părinții români 
de-a se folosi de această ocazie şi de-a popula c-un număr suficient de elevi 
clasa paralelă. 

În Serbia vine, prin influenţă austriacă, un cabinet care-și plăsmuieşte o 
majoritate docilă, care votează joncţiunile căilor ferate cu Austria şi 
tractatul de comerţ. 


În Bulgaria anul începe cu ministerul liberal. Aceasta declară puterilor 
că crearea drumului de fier Rusciuc-Vama e o sarcină prea grea pentru 
Bulgaria și că nu dispune de fonduri pentru a dărâma cetăţile de pe Dunăre, 
conform Tractatului de la Berlin. Ministeriul se mai plânge, în fevruarie, în 
contra imigraţiunii prea numeroase din Macedonia. În aprilie prinţul 
Alexandru (Battenberg) adresează o proclamaţiune poporului bulgar prin 
care-i impune condiţii constituționale pentru rămânerea sa mai departe pe 
tron. Prin alegeri, ieșite cu totul în senzul guvernului dar după energice 
presiuni, s-a consumat o lovitură de stat analogă cu cea de la noi de la 2 mai 
1864. 

O seamă de români din ţinuturile locuite de ei în Bulgaria, atinși de 
închiderea şșcoalelor și bisericilor române, reclamă la regele Italiei, la al 
României, la d. Gambetta și la papa în contra actului arbitrar al închiderii 
institutelor lor de cultură. 


În Rusia, de la începutul anului încă, prinţul Gorciacof se retrage de la 
conducerea afacerilor esterioare. Atentatul odios de la 13 martie provoacă 
indignarea lumii civilizate şi strigăte sălbatice de bucurie din partea 
nihiliștilor şi a sectelor radicale înrudite. Țarul Alexandru III se suie pe tron, 
amenințat pururea şi până azi, ca și părintele său. Procesul în contra 
asasinilor Rysakoff, Şeliabov, Perovscaia ș.a. se sfârși la 7 aprilie cu șapte 
condamnări la moarte. La 15 aprilie 5 din condamnaţi sunt spânzurați în 
piaţa publică, iar lessyi Helfmann, însărcinată fiind, i se reduce după facere 
pedeapsa la munca silnică pe timp nedeterminat. Împăratul se retrage la 
Gacina, unde se iau cele mai minuţioase precauţiuni în contra vizitatorilor. 
El trăieşte rău cu doi din unchii lui și cu un văr pe cari faima publică îi 
acuză de conivenţă la comploturi. 

În mai încep în Rusia de sud răscoalele în contra evreilor, urmate de 
măsuri administrative pentru depărtarea lor din sate. Loris Melicof 
demisionează și generalul Ignatief devine ministru de interne. Prin ucaz 
imperial s-a anexat teritoriul turcmenilor tekinţi. În noiemvrie se face din 
nou un atentat asupra prefectului de poliție Cerevin şi se descoperi un 
complot din cele mai fabuloase. Un balon cu bombe esplozive era să fie 
lăsat deasupra Gacinei pentru a arunca castelul în aer. În decemvrie 
procesul Mrovinski dovedi că corupţiunea se află până şi în cele mai nalte 
sfere de încredere. În iunie se constată că finanţele Rusiei prezintă un deficit 
de 125 milioane ruble. 


Politica esterioară a Rusiei își urmează însă cursul necontenit înainte. 

În fevruarie marchizul Ţzeng iscăli la Petersburg un tractat de pace cu 
Rusia, în virtutea căruia China va plăti 9 milioane de ruble şi cedează 
Rusiei o bucată de teritoriu în Ili apusean; 

Rusia are dreptul de-a avea în China consulate numeroase; poate avea 
negoţ nevămuit cu mongolii. 

Războiul cu turcmenii tekinți s-a început încă din anul 1879, când 
generalul Lomakin fu biruit, cu cei 4000 de soldaţi, înaintea întăriturilor de 
la Ghiok-Tepe. Dar ruşii durară un drum de fier prin stepă. Douăzeci de 
mile departe de lacul Caspic apăru Scobelef înaintea întăriturilor tekinţilor. 
La 4 ianuarie se făcu o paralelă, la 7 și 8 o a doua; în fine la 24 asalt general 
şi luarea întăriturilor. „Totul a trecut sub sabie“ telegrafie Scobelef. Acum 
obiectivul cuceririlor asiatice e cetatea Merv, numită regina lumii. 

Întrevederea de la Danzig a avut de obiect de a asigura pe împăratul 
Germaniei că Alexandru III nu încurajează panslavismul și că Rusia va 
urmări o politică generală conservatoare. 


În Italia afacerea Tunisului a făcut mult sânge rău. Expediția franceză a 
adus după sine demisia cabinetului Cairoli, care s-a găsit că n-a fost destul 
de energic în afacerea asta, precum și demisia gen. Cialdini, ambasador al 
Italiei la Paris. D. Depretis a constituit un ministeriu nou, cu d. Mancini la 
Esterne. Dezordini tumultuoase pentru cestiunea Tunisului, atacarea legii 
garanţiei papei din partea radicalilor, dezordini la transportarea corpului lui 
Piu LX și în fine lărgirea dreptului electoral şi reducerea cenzului sunt 
evenimentele care-și dispută interesul zilei în Italia. Cauzele întâlnirii 
regelui cu împăratul Franz Iosif nu sunt tocmai cunoscute, dar urmările sunt 
în defavorul României în cestiunea Dunării. 

Serviciul funebru ţinut în Panteon spre reamintirea anului al patrulea de 
la moartea lui Victor Emanuil are o însemnătate escepțională prin 
participarea tuturor partidelor. Serbarea ia un înțeles demonstrativ față cu 
ştirea că Germania ar fi invitând puterile să intervină în favorul restabilirii 
puterii lumești a papei. 


În Franţa multă sfară şi mici rezultate. Scrutinul pe liste patronat de d. 
Gambetta n-a pătruns. Evenimentul cel mai însemnat e că d. Gambetta, 
dictatorul pe scaunul prezidenţial al Adunării, a fost în fine silit de 
împrejurări să primească prezidenția Consiliului de Miniştri. Marele 


ministeriu, așteptat cu atâta nerăbdare, s-a dovedit însă un cabinet compus 
din amici şi oameni credincioşi ai tribunului, fără vro altă însemnătate. 
Expediția tuniziană a dat loc la un scandalos proces de calomnie înaintea 
juraţilor cari au achitat pe Rochefort. 


În Spania ministerul Canovas del Castillo a făcut loc unui cabinet 
Sagasta şi Martinez Campos. S-a votat o conversiune a datoriei publice. 
Regele Alfons s-a întâlnit cu regele Don Luiz de Portugalia. În Portugalia a 
venit ministerul conservator de Fontés. 


In Statele Unite prezidentul James Garfield a căzut victima unui asasin, 
anume Guiteau, despre care nu se poate ști dacă cauze politice sau 
dezordine intelectuale l-au împins la această crimă. 


€ 


[Articol cu paternitate incertă] 

[5 ianuarie 1882] 

Înainte de sărbători se răspândi vorba că d-nu C.A. Rosetti şi-ar fi dat 
demisia de la Ministeriul de Interne. 

Însuşi „Românul“, organul d-lui ministru de interne, a publicat această 
ştire sub rubrica „Informaţiunilor“, dar fără nici un comentariu. Și, deşi 
„Monitorul oficial“ n-a confirmat-o, acest fapt se poate considera ca sigur. 

Și oricine simte că el prezintă o importanţă cu totul escepţională. 

Este adevărat că, sub guvernul actual, retragerea unui ministru are 
aceeași însemnătate cu schimbarea unui subprefect. 

Câţi oameni vin și revin la ministeriu fără să se știe nici pentru ce au 
venit, nici pentru ce se duc, nici pentru ce iar revin. 

Dar nu e vorba de un ministru oarecare. 

Este vorba de d-nu C.A. Rosetti, făcătorul și întemeietorul partidului 
liberal şi unul dintre cele două capete ale acestui partid bicefal. 

D-nu C.A. Rossetti este I.C. Brătianu, adică primul ministru; și d-l I.C. 
Brătianu, adică primul ministru, este C.A. Rosetti, a zis „Românul“. 

Și cine nu știe că aceste două persoane au fost totdauna nedespărțite în 
acţiunea lor politică și au format amândoi o singură individualitate politică! 

De aceea toți se întreabă: ce însemnează retragerea d-lui C.A. Rosetti? 


În zadar am căutat, în organele oficioase, un răspuns la această 
întrebare. N-am aflat nimic sigur și nu putem nici astăzi răspunde decât cu 
presupuneri. 

Două sunt mai ales zgomotele cari au dobândit oarecare tărie. 

Se zice mai întâi că între d-l C.A. Rosetti și d-l I.C. Brătianu esistă o 
deosebire fundamentală de idei în privinţa organizării interioare a ţării. 

Este adevărat că amândoi s-au adăpat de la izvoarele cele mai necurate 
ale demagogiei franceze și au fost uniţi trup şi suflet pe cât a fost vorba să 
facă opoziţiune. 

Dar, odată ajunși la guvern, nu se mai înțeleg deloc: unul se deşteaptă a 
fi conservator, ba, după alţii, chiar retrograd; iar celălalt a rămas tot 
demagog! 

Această esplicaţiune prezintă multe probabilităţi. 

Pe când d-nu C.A. Rosetti se afla încă prezident al Camerii legiuitoare, 
țara întreagă fu câtva timp mișcată de propunerea nesocotită de a se declara 
magistratura electivă, aceea ce, dacă s-ar fi realizat, ar fi produs o 
perturbațiune generală care ar fi avut drept rezultat dezorganizarea 
complectă a acestei a treia putere din stat. 

Abia veni la minister și ţara fu din nou neliniștită prin circulările sale 
arbitrarie, care dezbina pe proprietari şi arendaşi de ţărani în relaţiunile lor 
agricole. Și apoi depuse, între altele, legea consilielor judeţene, ce cuprinde 
în sine votul universal și legea tocmelelor agricole, prin care se face 
imposibilă orice învoială dintre proprietar și muncitorii de pământ şi se dă o 
lovitură de moarte agriculturei. 

Se pretinde că d-nul C.A. Rosetti ar întâmpina dificultăți în admiterea 
acestor legi şi că, de aceea, se şi retrase de la minister. 

Dacă aceasta ar fi adevărata cauză, demisiunea d-lui C.A. Rosetti şi-ar 
avea importanţa sa politică, căci, printr-însa, s-ar dovedi că d. Brătianu 
respinge acum ideile demagogice și anticonstituţionale cari au format crezul 
său politic și cărora numai d. C.A. Rossetti le-a rămas credincios. 

Cât pentru noi, nu putem primi de adevărată această ruptură dintre d. 
Rosetti și Brătianu; nu ne putem închipui pe d. Rosetti fără d. Brătianu, nici 
pe d. Brătianu fără d. Rosetti; nici putem crede că d. Brătianu să-și fi 
schimbat acum, la bătrâneţe, ideile ce a profesat toată viaţa sa, și să fi 
renunţat pentru totdauna la visul încântător de a experimenta asupra ţării 
noastre ideile extravagante ale socialismului. 


Și pe urmă nici intră în deprinderile radicalilor de a avea idei de 
organizare lămurite. Din contra, având idei nerealizabile și văzând că ele nu 
pot să treacă în fapte şi în instituţii, radicalii le schimbă cu înlesnire după 
timpuri și împrejurări, sau cel puţin le amână de azi pe mâne. 

De aceea noi credem că, dacă deosebire de vederi esistă între dd. Rosetti 
şi Brătianu, această deosebire esistă numai asupra aplicării. 

Se pare că d. Rosetti, mai nerăbdător și poate mai stăruitor în ideile sale, 
aflându-se la putere, crede momentul priincios pentru a-și pune în aplicare 
vederile politice şi că d. Brătianu, mai sfiicios, și voind să treacă și om de 
stat, nu crede încă momentul venit de a ataca bazele pe cari repauză 
societatea noastră și se opune la legile inoportune şi cutezătoare ale 
colegului său, de teamă mai ales de a nu speria lumea și de a pierde, pentru 
totdauna, puterea. 

Oricum ar fi, o deosebire de vederi esistă, şi ea se pare că e prima cauză 
a retragerii d-lui C.A. Rosetti. 

Alta se şopteşte că ar mai fi cauza retragerii d-lui C.A. Rosetti. 

Se mai afirmă că d-l C.A. Rosetti s-ar fi retras dezgustat de a vedea cu 
„ochii săi“ corupţiunea funcţionarilor administrativi adunaţi prin prejurul 
stupului cu miere al bugetului și pe cari însă nu i-ar fi putut depărta fără 
pericolul de a nimici cu desăvârşire „marele partid“. Nu e vorba, aceasta 
dorință ce se atribuie d-lui C.A. Rosetti, de a fi voit să aducă oarecare 
moralitate în partidul său, mai nu s-a simţit; căci, afară de cele petrecute cu 
primarul de la Câmpina şi de demisiunea prefectului de Vâlcea, această 
dorinţă, de va fi avut-o vreodată, a rămas în stare platonică. D-l Rosetti are 
însă împrejurul său și ţine încă prin prefecturi oameni înfierați de opiniunea 
publică pentru abuzuri şi prevaricaţiuni. 

Și cu toate astea cele petrecute de la o vreme încoace dă oarecare temei 
acestor zgomote. 

Toată lumea și-aduce aminte de retragerea d-lui I.C. Brătianu din capul 
guvernului. D. I.C. Brătianu însuși a esplicat cauzele retragerii sale; d-sa, 
amărât, dezgustat de corupţiunea ce se încingea în partidul său și simţindu- 
se neputincios de a o înfrâna, a veştejit-o cu o energie şi o indignare pe care 
abia o ating ziarele opoziţiunii, și a declarat că se retrage pentru totdauna! 

Lumea aștepta să vază ce se va face: Veni-va un bărbat mai răbdător 
decât d. I. Brătianu, care să sufere corupţiunea pe care acesta nu o putuse 
suferi şi să caute a trăi bine cu dânsa, sau un om mai energic decât d. I. 
Brătianu, care să poată a o înfrâna? 


În aceste împrejurări veni din Constantinopol d. D. Brătianu, care, din 
cea dintâi zi, risipi nedomiririle; el apostrofă majoritatea cu cuvintele 
îngrozitoare „Hoţii la puşcărie şi speculatorii la carantină“. 

Dar, din acea zi, şi-a tăiat aripele, şi, după ce a lâncezit două-trei luni de 
zile în guvern, s-a văzut silit, de o putere nevăzută dar irezistibilă, ca să se 
retragă! 

Corupţiunea crescândă a partidului, care zdrobise pe fratele său, l-a 
zdrobit şi pe d-sa; d. D. Brătianu a fost tot atât de neputincios în faţa ei ca şi 
fratele său d. I. Brătianu! 

Acești doi bărbaţi căzuţi, nimeni nu mai era în stare să constituie 
guvernul, și partidul liberal era în ajunul de a cădea, cu toate majorităţile 
sale, supt cea mai ruşinoasă inculpare, formulată de doi din capii săi, 
corupţiunea! 

Atunci au căzut cu rugăciuni către d. I. Brătianu, atunci au făgăduit că 
se vor pocăi. Şi d. I. Brătianu se hotărî în fine să vie, dar de astă dată nu voi 
să mai vie singur; luă în minister pe d. C.A. Rossetti, celălalt cap al 
partidului, zicându-și, desigur, că amândoi vor avea mai multă putere contra 
viermelui ce roade partidul liberal. 

D. D. Brătianu veni şi el să întărească pe coreligionarii săi politici, ca 
președinte al Camerii, și spuse lămurit, în discursul de mulțumire, că 
cestiunea de căpetenie era înfrânarea corupţiunei! 

Și cu toţii se puseră la lucru, și d. Rosetti începu cu primarul de la 
Câmpina. Toată lumea zicea: I. Brătianu este neputincios; D. Brătianu şi 
mai neputincios; dar cu Rosetti nu se joacă, are să taie în came vie! 

Dar imediat auzim de certuri în adunările partidului, vedem interpelări 
în cari d. C.A. Rosetti este bătut! 

În urma acestor fapte, când auzim că d. Rosetti se retrage nu suntem 
autorizaţi a crede că aceeaşi cauză care a depărtat pe d. I. Brătianu şi pe D. 
Brătianu îl ucide și pe d-sa; nu suntem autorizaţi a crede că se retrage 
pentru că se vede neputincios de a îndeplini scopul pentru care venise! 

Dar, dacă aceasta este cauza căderii d-lui Rosetti, atunci se dovedește că 
nici cei trei bătrâni ai partidului împreună nu pot să-l lecuiască de boala lui, 
se dovedeşte că corupțiunea partidului liberal este boală fără leac. 

Și atunci ne întrebăm ce va face d. Brătianu: se va îmblânzi d-sa, așa 
încât să poată să trăiască cu corupţiunea pe care s-a declarat neputincios de 
a o vindeca şi cu care declarase, acum un an, că nu poate trăi? Va mai 


consimţi d-sa să serve de paravan tuturor turpitudinilor ce se petrec sub 
ochii săi? 

În această privinţă să aşteptăm faptele pentru a ne pronunța. 

Oricum ar fi, căderea d-lui Rosetti aduce o zdruncinare guvernului din 
care anevoie se va dezmetici. 

Căci, dacă adevărata cauză sunt legile depuse și măsurile luate de d-sa, 
unde mai este unitatea de vederi a partidului liberal, atât de trâmbiţată de 
ziarul „Românul“? 

lar dacă, din contră, cauza căderii este corupţiunea nevindecată a 
partidului său, atunci d. Rosetti a căzut nu pentru mult rău ce a făcut ţării de 
când e la minister, ci pentru puţin bine ce a încercat să facă! 


€ 


[10 ianuarie 1882] 
Ziarul „Presse“ din Viena care trece de oficios publică, asupra crizei 
ministeriale din România, şirurile pe care le publicăm mai la vale. Acest 
articol a format deja obiectul unor controverse polemice în foile noastre și 
de aceea 'l reproducem nu atât pentru ceea ce cuprinde, ci mai cu seamă 
pentru că poate să fi răsfrângând până la un grad oarecare opiniile sferelor 
guvernamentale din Viena. Așa pate orice guvern care sacrifică interesele 
țării pentru a se ţine la putere. Străinul, după ce-l compromite, îi dă cu 
piciorul. Observăm pentru foaia din Viena că deosebirea ce o face între 
veche dreaptă şi jună dreaptă n-a existat şi nu există în realitate şi că această 
deosebire subtilă e o creaţiune ad-hoc, parte a adversarilor noştri politici de 
câte ori le convenea, parte a unora cari așteaptă ca și în partidul conservator 
să domnească acea strictă disciplină ca-n partidul roşu care face cu 
neputinţă orice discuţie de idei. 
lată articolul: 


În România guvernă de șase ani de zile partidul liberalilor sau al roșiilor. El a 
avut fericirea de-a fi la cârmă într-un timp în care Rusia a declarat război Turciei și 
în care România a putut să devie, prin Tractatul de la Berlin, nu numai neatârnată 
dar și regat. Ceea ce s-o mai fi făcut în acest timp pentru țară e poate mai puţin 
meritul partidului roşu pe cât a conducătorului Ioan Brătianu, care de la iulie 1876 a 
purtat aproape fără întrerupere prezidenţia Consiliului. Dacă partidul s-a putut 
mănține atât de mult timp în Parlament meritul este a i se atribui pe de altă parte 
influenței lui Rosetti, carele, ca șef-redactor al „Românului“ şi ca prezident al 


Adunării s-a îngrijit de toate de câte Brătianu n-avea dibăcia sau timpul de a se 
îngriji. Ceea ce stătea îndărătul acestor doi n-a fost nicicând mai mult decât o gloată 
bine disciplinată, căreia-i lipseau atât talentele cât şi caracterul. Cu atât mai dibaci 
erau însă membrii acestui partid în esploatarea practică a funcţiilor, demnităţilor și 
geșefturilor care le stătură la dispoziţie în decursul atâtor ani. Rosetti, acest Girardin 
al României, cunoștea bine slăbiciunile omenești și necesităţile partizanilor săi, și 
supoziţiunea tăcută „de-a trăi şi a lăsa şi pe alţii să trăiască“ era cleiul care lipea 
existenţa şi forma tăria partidului liberal din România. Oameni cu mâni curate și 
principii catonice ca Brătianu ori Ionescu erau corbi albi în partidul roșu şi când 
aceștia — entre eux — condamnau și blestemau pe propriii partizani, acestora sau le 
era rușine niţel sau nu le era de loc, dar la urma urmelor lucrurile rămâneau în 
făgaşul lor vechi, căci Rosetti, pe atât de popular pe cât de lipsit de scrupul, prefera 
domnia partidului său oricării consideraţii morale şi oricării grije pentru binele 
adevărat al țării. 

Luând lucrurile un astfel de curs, partidul liberal trebuia să apuce spre criză 
îndată ce se ivea în faţă-i cerința de a face ceva pentru reformele dinlăuntru — ceea 
ce în România era echivalent cu înlăturarea corupțiunii. 

În măsura în care se dezlegau cestiunile esterioare, se prezenta tot mai 
peremptorie cerința aceasta și, pentru că Brătianu n-a izbutit în vara trecută de a 
face pe partidul său să taie cu dezinteresare în carne proprie, se retrase, spre a nu fi 
îngropat și el sub ruinele partidului său. Atunci intră de dragul partidului al doilea 
dioscur, Rosetti, în cabinet. 

Dar nici intrarea acestuia n-ar fi împiedecat declinarea politică a roșiilor dacă 
cestiunea dunăreană n-ar fi revenit pe tapet și nu l-ar fi împins din nou în fotoliul de 
ministru pe loan Brătianu, care se bosumflase. 

Rosetti şi Brătianu nu sunt însă, numai dioscuri politici de 35 de ani încoace, ci, 
pân-la un grad oarecare, sunt și rivali, deci, când cestiunea dunăreană se ivi din nou, 
unul din ei trebuia să iasă din ministeriu. De astă dată se duse Rosetti, nu fără 
oțărire, precum ne spun știrile din București, pentru că refuza de a mai lua 
prezidenţia Camerei și preferă a face politică de șef-redactor al „Românului“ în 
Parlament și afară de el. Dar dacă Rosetti trece în opoziție deschisă sau numai 
periodică în contra guvernului, atunci roşii se desfac în adevăr după cum vedem din 
foile române în „juni“ liberali și „bătrâni“ liberali şi atunci s-a sfârșit nu numai cu 
ministerul Brătianu, ci cu chiar domnia partidului liberal din România. Cu toate 
meritele și cu toată popularitatea pe care o posedă Brătianu, el nu se va putea susţine 
în Parlament faţă cu Rosetti nici pe sine, nici pe colegii săi ministeriali. 

Lui Brătianu, omului bătrân şi în adevăr obosit, nu i-ar mai rămânea nimic alt de 
făcut decât de-a se retrage cu totul de pe arena politică sau de-a încerca să-și 
reformeze partidul cu elemente de convingeri mai conservatoare, adecă cu adversari 
de-ai săi de pân' acum. O poate însă face, este în stare de-a o rupe cu totul cu 
tradiţiile vechi şi cu partizanii vechi? Iată un lucru de care cată să ne îndoim. Dar că 
Brătianu a avut gust să facă o asemenea întoarcere 'mprejur ne-o dovedește 
atitudinea sa în anul trecut, când fratele și adversarul său, Dimitrie Brătianu, a luat 
prezidenţia Consiliului. 


Această icoană a situaţiei situaţiei politice din România n-ar fi tocmai 
interesantă, dar ea ne deschide o perspectivă cam vastă la o deplină criză de partizi 
şi de guvern în România. Deplina dărâmare dinlăuntru a partidului liberal va aduce 
la cârmă un nou partid, pe cel conservator, și această împrejurare e destul de 
însemnată nu numai pentru România, ci şi pentru relaţiile ei cu străinătatea. E cu 
putinţă, ba verisimil chiar, ca, după ieșirea lui Rosetti, căruia-i vor urma și miniștrii 
Stălescu şi Urechiă, Brătianu să încerce încă o dată a-și reconstrui ministerul cu 
mediocrităţi, dar mult nu poate ţinea situaţia. Brătianu, sătul de guvern și obosit, 
Rosetti în opoziţie, partidul depravat — iată necesitatea impusă a unei schimbări a 
sistemului politic. 

E adevărat că conservatorii nu formează azi un partid puternic şi strâns 
organizat. Roșii s-au priceput să neutralizeze pe adversarii lor cei mai talentaţi prin 
posturi diplomatice şi de alt soi; în fine ştie oricine că partidul boieresc, bătrâna 
dreaptă — pe cari Rosetti l-ar fi recomandat zilele din urmă ca succesor politic — n-o 
să-i ajute tocmai mult României. Dar între capacităţile mai tinere ale conservatorilor 
există bărbați patrioţi cu o cultură superioară și de un caracter dezinteresat, precum 
Maiorescu, Carp, Lahovari ș.a., cari, ca odinioară, Epureanu, sunt destul de capabili 
de a lua asupră-le o moștenire atât de destrăbălată ca aceea a roşiilor. Dacă gândim 
la relaţiile actuale dintre Austro-Ungaria şi România nu e desigur optimism de-a 
crede că aceste relaţiuni s-ar putea numai ameliora sub un regim conservator. 
Austrofobii și rusomanii sunt mai rari în şirurile conservatorilor decât între partizanii 
unui Rosetti, Cogălniceanu sau Stătescu, ceea ce nu poate fi decât în favorul 
dezvoltării şi neatârnării României. 

Deocamdată cată să așteptăm ce curs va lua criza ministerială din București. 
Soluţiunea ei va arăta dacă pronosticul pus de noi se va realiza în decursul sau după 
seziunea încurândă a Camerei. Dacă regele Carol se va hotărî a chema un ministeriu 
conservator, trebuie neapărat să urmeze disoluțiunea Camerei față cu puterea 
cantitativă a majorităţii liberale. Tabloul ce ni-l vor prezenta evenimentele 
parlamentare din București nu vor fi tocmai vesele. Oţărârea și patima au luat atât de 
mari dimensiuni în ziarele opoziţiei și a majorităţii în timpul din urmă că nu e de 
gândit la o priincioasă campanie parlamentară, nici la o sanificare a partidului astăzi 
la putere. 

UN PROFESOR DE LIMBA ROMÂNĂ FĂRĂ A O ȘTI 


[10 ianuarie 1882] 
Citim următoarele în „Războiul Weiss“ 


Greşeli de limbă. Mai toate ziarele, atât din capitală cât şi din judeţe, sunt pline 
de greșeli, nu numai ortografice, ci de limbă chiar. Despre cele dintâi nu mai vorbim; 


ortografia noastră nefiind definitiv fixată, fiecare scrie cum îl taie capul, în câte 5-6 
feluri, deşi ar trebui să aibă cel puţin un sistem ortografic. Lucrul principal este că se 
comite (?!?) greşeli gramaticale neiertate și, ceva mai mult, asemenea greșeli se 
strecoară chiar în „Monitorul oficial“ în actele ce poartă iscălitura M. S. Regelui. 

Astfel, ca să dăm un exemplu, în fruntea „Monitorului oficial“ d-alaltăieri; pagina 
I, coloana I, figurează, un înalt ordin de zi al Regelui către oștire, în care se zice între 
altele: „silințele voastre“ dau roade noi“ — în loc de dă (?!?). 

Tot în „Monitorul oficial“ numărul de ieri, la discursul de felicitare adresat 
Regelui cu ocaziunea Anului Nou de către d. ministru de interne Rosetti, citim: 
„Românii... cu iubire și cu credință crescânde“ Forma aceasta de crescândă, 
crescânde nu există în limba noastră românească, ea este curat maimuțărie după 
franțuzeşte, introdusă de oarecari pretinşi literați. 

Greşeli de felul acesta sunt foarte multe și ar fi de dorit ca, cel puţin în foaia 
oficială, să nu se mai repete, căci şeade rușine. 


Ar fi fost mai bine ca cei de la „...Războiul“ să fi tăcut! Si tacuisses, 
philosophus mansisses!... 

[Articol cu paternitate incertă] 

[12 ianuarie 1882] 

Una din acuzațiunile ce se aruncă necontenit partidului conservator de 
cătră organele partidului roşu este că acest partid ar urmări cu stăruință 
restabilirea privilegielor fostelor clase privilegiate. Această acuzațiune 
ridiculă, și pe care nici cei ce o repetă mereu n-o iau în serios, formează 
pentru onoraţii noştri confraţi de la „Românul“ baza chiar a polemicei lor. 
De câte ori într-o discuţiune rămân fără de cuvânt, de câte ori au trebuință 
de a face o diversiune, de-a fugi de necesitatea de-a răspunde la oareșicare 
cestiuni indiscrete, vorbesc de privilegiuri; demonstră cu gravitate şi cu 
argumente metafizice că așa e natura omului; că oricine s-a bucurat 
vreodată d-un privilegiu şi l-a pierdut nu poate să nu dorească a-l redobândi. 
Privilegiu! clase privilegiate! acesta răspunde la tot, ca cuvintele magice 
Sans dot! ale nemuritorului Moliere. 

Fi bine, lucru ciudat, dacă e un om care a creat în această ţară 
democratică privilegiuri în folosul său propriu şi al familiei sale, acest om 
este tocmai d. C.A. Rosetti, fondatorul, directorul și inspiratorul 
„Românului“! 


Aceasta o vom demonstra lesne, nu cu vorbe pompoase sau cu 
declamaţiuni, ci cu fapte şi cu ţifre precise. 

Într-adevăr, ce este „privilegiu“? 

Acest cuvânt derivă din două cuvinte latinești privata și lex; adică o lege 
făcută nu pentru obştea cetăţenilor, nu pentru folosul tuturor, ci pentru 
interesul unui particular, unei persoane private. De aceea ziceau strămoșii 
noștri în limba lor energică: Privilegia odiosa sunt. 

Fi bine, cum să numim legea care a fost votată anume pentru a 
redeschide rândurile oștirii unui membru al familiei d-lui C.A. Rosetti și 
prin care i s-a recunoscut două graduri peste cel ce-l avea în momentul când 
ieşise din oştire? 

lată o lege de privilegiu; căci a fost făcută pentru un particular și numai 
pentru dânsul; căci a fost făcută în contra dispoziţiilor legii generale care 
regulează pozițiunea ofițerilor. Această lege este și nedreaptă, căci, prin 
darea unui grad superior acestui privilegiat, a închis drumul ofițerului care, 
după regulele comune, ar fi avut drept la acest grad; şi în sfârşit fiindcă 
acordă drepturile şi privilegiurile acelui grad unui om care în curs de mai 
mulți ani părăsise cariera militară și care, în virtutea acelei legi de privilegiu 
dobândea dreptul d' a comanda la alţi ofițeri mai vechi, d-a-i pedepsi chiar, 
d' a cere supunere și ascultare de la acei cari, pe când d-sa se ocupa de 
interesele sale particulare, rămăsese în front, suportând toate greutăţile şi 
toate mizeriile unui serviciu penibil. 

Ciudată democraţie, în care rudenia cu un om puternic dă asemenea 
privilegiuri! Ciudată egalitate pentru toţi ofiţerii cari n-au fericirea d' a face 
parte din familia marelui pontif al democraţiei şi al egalităţii! 

Să trecem la al doilea exemplu. 

Care era altădată principalul și cel mai odios privilegiu al clasei de sus? 

Acea clasa privilegiată nu plătea capitația, nici prestaţia pentru drumuri 
ca restul națiunii. 

Nedrept privilegiu într-adevăr! Şi care bine s-a șters din legiuirile 
tuturor popoarelor moderne. A visa restatornicirea acestor privilegiuri din 
alte vremuri ar fi copilăresc! Ar fi absurd! 

Să vedem acum: cât plătea pe vremea aceea un cap de familie (plugar 
sau muncitor)? 30 lei vechi capitaţie; plus 6 zile prestație pentru drumuri 
cari pe vremea aceea erau prețuite a 6 lei vechi (v. Regulamentul organic, 
partea finanţiară). lată dar suma ce o plătea un plugar, ce n-o plătea un 
boier: 36 lei vechi. 


Dar a nu vărsa în casa fiscului o sumă de bani, sau a lua din acea casă 
o sumă echivalentă, nu este tot una? Evident că da: Cine nu înţelege că a 
avea un venit de 1000 lei mai puţin sau o cheltuială de 1000 lei mai mult 
pentru fisc este unul și acelaşi lucru? 

Ei bine, legea care-a creat pentru d. C.A. Rosetti o pensiune capitalizată 
şi reversibilă este o lege care-a constituit în favorul d-sale şi al familiei d- 
sale un privilegiu identic cu acela de care se bucurau fostele clase 
privilegiate. Dacă d. Rosetti, slujind statului un timp oareșicare, ar fi primit 
o pensie în condiţiunile în care o primește orice funcționar, atunci într- 
adevăr d-sa ar fi democrat și apostol al egalităţii; legea comună, legea 
tuturor ar fi și legea d-sale. 

Dar a primi pe fiecare an, din punga statului, din banii săracului, o sumă 
însemnată, şi aceasta în virtutea unei legi făcute numai pentru d-sa, aceasta 
se numeşte privilegiu, căci este o lege făcută pentru un particular, privata 
lex. 

Să calculăm acum câte familii privilegiate reprezintă numai persoana d- 
lui C.A. Rosetti, inimicul privilegiurilor, apostolul egalității. 

Cum am văzut, toată darea plătită de-o familie pe vremea privilegiurilor 
era de 36 lei vechi pe an. 

D. Rosetti a primit: 

1) Pensia capitalizată cu efect retroactiv în valoare 158.000 lei noi, a 
cărei dobândă legală este de 15.800 lei noi sau lei vechi 42.600 pe an. 

2) 3000 lei vechi pe lună pentru viitor, sau 36.000 lei vechi pe an. 

Total 78.660 lei vechi pe an. 

Adică suma luată de d. Rosetti singur din punga ţării pe fiecare an 
reprezintă privilegiul a 2175 familii boiereşti din vremea Regulamentului. 

Într-adevăr 2175 familii care nu plătesc fiscului suma de 36 lei vechi pe 
an reprezintă pentru fisc o pagubă de ... 78.660 lei vechi 

d. C.A. Rosetti primeşte pe fiecare an suma de ...... 78 660 lei vechi. 

Rezultatul este matematic identic. 

Așadar singur d. Rosetti, inimicul privilegiurilor, reprezintă și 
concentrează în persoana și în familia d-sale privilegiurile a 2175 familii de 
boieri din regimul Regulamentului. 

lată cine acuză pe conservatori că visează restatornicirea desființatelor 
privilegiuri. 

Nu suntem oare în drept să zicem: „Păzeşte, Doamne, ţara şi visteria de 
asemenea democrați, căci de aristocrați se va păzi singură“? 


A! dacă amicii politici ai d-lui Rosetti ar fi făcut o contribuţie voluntară 
între dânşii; dacă toţi aceia pe care i-a ridicat protecţiunea d-sale ar fi 
manifestat recunoştinţa d-lor prin adunarea unei sume de bani cât de mare, 
n-am avea nimic a zice; afaceri de familie. Dar a lua banii ţăranului, banii 
adversarilor politici, a face generozități din punga altora, aceasta este o 
manifestă călcare a drepturilor minorităţii. Majoritatea de azi dispune de 
punga ţării; dar numai pentru cheltuielile care ne privesc pe toţi: 
administraţie, justiţie, datorie publică, oştire, drumuri etc. Însă a lua banii 
noştri, ai conservatorilor, cari credem că d. C, A. Rosetti a fost și este un 
element funest și corumpător în organismul statului nostru; că politica ce-a 
susținut, că modul cum a susținut-o au făcut un rău, ireparabil poate, 
moravurilor noastre politice și moralității publice, aceasta este o adevărată 
deturnare de bani publici, o spoliațiune a minorităţii. Și, de câte ori va veni 
biletul galben al perceptorului cu ameninţări de sechestru şi de urmărire, de 
atâtea ori, aducându-ne aminte că o părticică, cât de mică, a banilor ce 
plătim fiscului, va intra în punga d-lui Rosetti, vom repeta: Spoliațiune! 
Privilegiu! D. Rosetti este acela care a restabilit privilegiul în ţara aceasta! 

Ne  înșelăm! D. Rosetti este într-adevăr neîmpăcat inimic al 
privilegiurilor, și iată cum a dovedit-o. 

Există mai în toate țările din lume, în Franţa republicană ca și în China, 
un privilegiu de-o natură specială. Acest privilegiu consistă în dreptul 
pentru câţiva cetăţeni d! a purta pe persoana lor un semn exterior prin care 
se deosebesc de ceilalți muritori; în China de ex. o pană de păun, sau un 
nasture de sticlă; la noi o panglicuţă roşie și albastră. Mare privilegiu într- 
adevăr! Violaţiune a principiurilor de egalitate! Cum? Cutare chinez să aibă 
la căciulă o pană de păun şi altul numai de cocoș? Aceasta a revoltat 
sentimentele democratice ale d-lui Rosetti. Sunt în contra privilegiurilor, a 
zis d. Rosetti; nu pot primi privilegiul d! a purta la piept o panglică roşie şi 
albastră pe când alţi cetăţeni n-au același drept! Şi acest bărbat antic a 
refuzat marele cordon al Stelei României, al Coroanei României etc. 

Ei bine, noi reacţionarii am ruga prea umilit pe d. șef al partidului 
democratic să binevoiască a considera că un privilegiu încă mai nesuferit 
este acela al unui cetățean care are dreptul să meargă pe fiecare lună la 
visterie să primească sub nume de recompensă o sumă de 3000 lei vechi, pe 
când alţi cetățeni, conservatori, sinceri liberali, fracţionişti etc. fac 
operaţiunea inversă, adică scot din punga lor banii cu cari se plăteşte 
recompensa acelui democrat într-adevăr privilegiat. 


Privilegiu pentru privilegiu. Am ruga pe d. Rosetti să aleagă privilegiul 
cel inofensiv, adică acela d' a purta oricâte panglici, de orice culori şi 
dimensiuni; căci, cât de scumpă să fie panglica, am putea să-l îmbrăcăm de 
sus până jos cu panglici multicolore și tot nu ne-ar costa 78.660 lei vechi pe 
an! 

Poate să râză d-lui de acest privilegiu! 

Car il a de l'amour pour les réalités. 

Noi reacţionarii-i vom zice: Așa trebuie patria să răsplătească pe aceia 
care s-au jertfit pentru binele public: cu o panglicuță, nu cu bani, căci 
altminterea politica devine speculă și patriotismul negustorie. 

[13 ianuarie 1882] 

Se pare că zâzania ce caută „Românul“ să arunce în rândurile 
opozițiunii şi-a produs efectul și confrații noştri de la „Binele public“ au 
căzut cei dintâi în cursă. 

Am zis într-unul din numerile trecute că în ţara noastră nu vedem în 
acest moment decât două tendinţe politice, deci două partide: cei ce se 
mulțămesc cu bazele puse de Constituţiunea din 1866, care, în eserciţiul 
suveranităţii, asigură predomnirea celor mai inteligenţi, ca mai capabili de a 
se pronunța, și proprietăţii fonciare, ca mai interesată la prosperitatea ţării; 
şi cei ce, după ce și-au ascuns mult timp tendinţele, s-au hotărât să atace 
bazele Constituţiunei din 1866 și să asigure predominarea celor mai 
ignoranți. 

„Binele public“ crede că e loc și pentru un al treilea partid, al cărui 
caracter să fie independenţa, lipsa de galoane, de livrele şi de anticamere, şi 
ne mustră de ce vrem să fie numai două partide. 

Dar lucrul este simplu. Trebuie să ne împărțim în două pentru că în 
Corpurile legiuitoare nu sunt decât două urne și nu putem vota decât pentru 
or contra; și experienţa de toate zilele ne arată că, în alegeri, trebuie să ne 
împărțim asemenea în două, să votăm pentru un candidat sau pentru altul, 
căci altminteri pierdem voturile; pentru că, în sfârșit, în regimul parlamentar 
nu există decât două roluri pre scena politică, rolul guvernului şi acela al 
opoziţiei. 

„Binele public“ are mult spirit. Dar în aceste momente în care toate 
interesele au fost îngrijate de legile propuse de guvern avem ceva mai bine 


de făcut decât un duel de spirit. Adunarea din lași ne-a dat un exemplu pe 
care ar fi în interesul țării să-l imităm cu toții. 

Ne mărginim dar a mulțumi confraţilor noștri pentru propunerea ce ne 
fac de-a ne introduce în templul democraţiei ridicat prin Constituţiunea din 
1866 şi aceasta pentru că partidul conservator, fiind factorul principal al 
Constituţiunii, se găsea neapărat într-însul înainte de-a se fi gândit d. 
Vernescu să proscrie livrelele şi să formeze un partid pe care să-l constituie 
portar al acelui templu. 

O singură observațiune ne cerem voie de-a face „Binelui public“ și 
aceasta este că, după părerea noastră, prea ţin mult la toaletă. Credem 
galoanele și livrelele indiferente, chiar în democraţie: ceea ce trebuie, după 
părerea noastră, ca să prindem loc în templul de care vorbim, este curajul 
de-a ne dezbăra de prejudiţii nejustificate, voinţa de a căuta tăria în 
principii, iar nu în pizma ce inspiră sufletelor slabe casele frumoase și 
trăsurile luxoase, și, mai pe sus de toate, agerimea de-a descoperi omul sub 
haină şi ideea sub frază. 

[13 ianuarie 1882] 

„Românul“ este și mai nedrept cu noi și, ce n-ai crede, se apucă să ne 
dea lecţii de logică! Ce logică și ce profesori! 

„Românul“ nu pricepe cum noi, cari credem că liberalismul cere 
dreptate deopotrivă pentru toţi, nu recunoaștem că suveranitatea trebuie să 
se exercite deopotrivă de toți. 

Dar nu e vina noastră dacă „Românul“, care pronunță de 40 de ani 
cuvintele de liberalism şi democraţie, nu și-a dat niciodată osteneala de-a le 
înțelege. Nu e vina noastră dacă el și astăzi confundă liberalismul cu 
demagogia şi aplică la exercițiul suveranităţii ceea ce am zis noi despre 
respectul cuvenit persoanei. 

[14 ianuarie 1882] 

Discuţia iscată prin observările ce „Binele public“ le-a făcut la adresa 
noastră nu e sleită desigur prin întâmpinarea noastră din numărul de ieri. 
Am avea multe de adaos, mai ales împotriva intențiilor reacționare pe cari 


ziarele au obiceiul de-a ni le atribui, deşi am dovedit de atâtea ori, cu 
documente şi cu istoria în mâna, că asemenea intenții sunt cu neputinţă în 
România, a cărei dezvoltare a fost întreruptă şi ştearsă o sută și mai bine de 
ani. Cine mai contestă, în adevăr, libertăţile materiale și morale garantate 
prin constituţie, cine îşi poate aroga dreptul de a le contesta? 

Nimeni nu-i contestă celui mai sărac şi mai neînsemnat cetăţean al 
statului nostru dreptul și putinţa de-a ajunge prin muncă şi înţelegere oricât 
de sus va vrea pe scara socială şi e o curată invenţie de-a mai crede că 
există cineva în ţara aceasta care să susţie privilegii de clasă, onori și 
prerogative deosebite pentru familiile cutare ori cutare. Aceste prerogative 
s-au îngropat și au trebuit să se îngroape. Un popor care a avut nefericirea 
de-a fi guvernat o sută douăzeci şi unu de ani de străini și care, prin această 
împrejurare, a trebuit să-și piarză simţul său istoric şi conștiința marilor 
datorii cătră stat, ce erau legate de vechea organizare socială, nu mai 
admite, nici poate admite o organizare pe clase, cari se distingeau nu prin 
mulțimea drepturilor, ci prin gradul datoriilor. 

Care e dar sâmburul cestiunii de controversă? 

Nici un altul decât de-a se asigura prin organizarea dinlăuntru ridicarea 
sigură a meritului și a muncii la un nivel superior şi a răsplăti această 
muncă, dându-i o influenţă relativ mai mare în afacerile publice. 

Cine însă distinge între merit și demerit, între fondul serios al învăţăturii 
şi al curajului și aparențele lui împrumutate, între autorul original al bunei 
sale stări, al sorții, al învăţăturii lui și între plagiatorul aparenţelor? 

„Românul“ răspunde: „poporul“ în care toate voturile sunt egale și unul 
nu valorează mai mult decât altul. 

Noi zicem asemenea „poporul“ dar aşa cum l-au creat Dumnezeu, nu 
cum și-l închipuiesc demagogii c-ar fi făcut după un singur colegiu. 
Poporul, cu destingerile pe cari natura le-a pus în el când i-a dat unuia mai 
multă minte, altuia mai mult curaj, unui al treilea un mai vast spirit de 
întreprindere, armonia c-un cuvânt, nu unisonitatea monotonă. Poporul, da! 
Dar în acest popor noi credem că d. Vernescu bunăoară, care are talent și 
avere, cată să aibă o înrâurire mai mare asupra sorții lucrului public decât 
un alt cetăţean, care n-ar avea nici talent, nici avere, nici spirit de muncă. Și 
legea-i dă o sferă mai mare de influenţă, înscriindu-l în colegiul I. 

Nu există în adevăr decât două forme ale tiraniei și ale decadenței unui 
stat omenesc: despotismul şi demagogia. Şi despotismul egalizează pe 
oameni, supuindu-i unuia singur, lăsând să degenereze cele mai nobile 


facultăţi ale lor, patimele bune şi inteligența; precum demagogia are acelaș 
fatal efect prin indiferentismul care-l inspiră naturilor deschise şi mari, 
văzând în față-le biruinţa constantă a mediocrităţii şi a şiretlicului. 

Așadar încă o dată: nimeni nu gândeşte, nici poate gândi la restabilirea 
unor privilegii a căror esență medievală, datoriile către stat, au dispărut. 

Un boier vechi sub domniile române era aproape sclavul statului. Lui i 
se tăia capul dacă un punct al ţării era călcat de străini, el trebuia să 
servească fără plată în mai toate funcţiile publice, el trebuia să fie gata la 
orice chemare a Domnului şi răspunzător cu viaţa pentru dreptatea oricărui 
din actele sale. 

Și prerogativele? Vro bucată pustie de pământ spre şesul ce mărginea 
ţara către dușmani, pe cari le vindea... pe-un cal alb, precum dovedesc o 
sumă de documente, şi dreptul de-a coloniza acea pustietate, dacă putea și 
în condiţiile în care putea. Aceste condiţii au fost poate originea acelor 
privilegii. 

Din momentul în care esența acestor prerogative, datoriile cătră stat, au 
încetat, din momentul ce prerogativele politice s-au prefăcut în drepturi 
private, ele au trebuit să cază și au căzut. 

Dar de facto mai există familii istorice în România? Cu atât mai bine 
pentru ele și pentru ţară. Dacă sunt în stare să-și păstreze averile întregi şi 
numele vechi curat, e fără îndoială un folos. Dar de jure nu mai există; de 
aceea cel care nu e vrednic a-și păstra numele sfințit de istoria acestor ţări 
va cădea fără îndoială şi se va duce acolo de unde întoarcere nu mai este, în 
sânul nimicniciei şi al uitării. 

Deci nu în ordinea de idei a privilegiilor de clase mai pot consista 
deosebirile de vederi între partizile din România, ci numai în organizarea 
luptei pentru existență a poporului românesc în contra piedicelor ce i le 
opune superioritatea străinilor, lipsa lui proprie de cultură şi de prevedere. 

În decursul atâtor ani de luptă nu ne-am ţinut numai pe terenul 
negațiunii și al polemicei, ci am susţinut în mod consecuent și am rezumat 
în programul nostru: că voim monarhia constituțională, alegerile pe colegii, 
pentru ca să nu se neutralizeze înrâurirea firească a învăţăturii și a muncii; 
conservarea elementului național prin conservarea proprietăţii imobiliare în 
mânile lui; conservarea şi dezvoltarea meseriilor ca corespunzătoare cu tot 
atâtea aptitudini naționale; mijloace protectoare ca sprijin vremelnic al 
acestor aptitudini; simplificarea organizării prea costisitoare; crearea unui 


învățământ real paralel cu cel clasic; condiţii de admisibilitate pentru 
funcţionari administrativi; stabilitatea celor judecătoreşti. 

Este una din aceste idei cu care liberalii independenţi de la „Binele 
public“ să nu se unească? Credem că nu e. 

Dar asupra mijloacelor de executare sunt deosebiri? Fie. 

Le vom discuta şi nu ne îndoim că onor. confraţi ne cred îndestul de 
capabili de-a primi pe cele mai bune, fără a invidia sau contesta paternitatea 
ideilor cuiva. Dacă onor. confrați împărtășesc asemenea idei şi se intitulează 
liberali și democrați, am putea s-o facem și noi, deşi nu ne-a fost nicicând 
rușine de-a ne intitula conservatori, de vreme ce voim a păstra şi ţara, şi 
libertăţile, și avutul, şi aptitudinile poporului românesc; voim să le păstrăm 
şi să le întindem, prezervându-le de primejdiile despotismului pe de-o parte, 
ale demagogiei pe de alta. 

„Binele public“ afirmă că noi am fi susținând că nu există decât două 
tabere: albi şi roșii. Noi nu ştim nimic de afirmarea aceasta. 

Ceea ce putem susține însă de bună credință este că două curenturi de 
idei există numai în ţară, unul conservator, pe care-l împărtășește „Binele 
public“ cu „Timpul“ şi unul demagogic, care tinde la republici, la sufraj 
universal, la lipsa de orice garanţie de onestitate și învățătură pentru 
demnitarii publici, c-un cuvânt la domnia oarbei întâmplări și a patimilor 
oarbe în locul stabilităţii şi a progresului prin merit și prin muncă. 

Repetăm o idee a lui Montesquieu, zicând: primejdiile unui stat liber 
sunt totdauna înlăuntru, nu în afară. A asigura uzul libertăţii și a înconjura 
abuzurile, iată menirea unui partid conservator într-o ţară liberă. Nu Cartago 
a învins pe romani pe cât timp la ei domnea libertatea disciplinată, care i-a 
ridicat atât de sus; dar a dărâmat Roma și a umilit demagogia în cele două 
forme ale ei, a maselor și a despoţilor. 

Dar ni se vorbeşte de emigraţi, de dizidenţi şi așa mai departe. Nu 
cerem și nu putem cere ca cineva să se grupeze decât împrejurul steagului. 
Aceasta ar fi în contrazicere cu libertatea în discuţia ideilor și noi căutăm să 
convingem oamenii, nu să-i siluim. Se convinge mintea, se siluieşte şi se 
înduplecă voinţa. Motivele de separare între grupuri cu aceleași idei sunt 
adesea atât de adânc personale, atât de determinante numai pentru cel ce se 
desparte, încât am fi nedrepți să erigem în vină pururea capitală necesitatea 
care înduplică voinţa individuală a cutăruia ori cutăruia. Ni se vorbește 
bunăoară de Centru. Ei bine, „Presa“ nu ne-a spus nicicând şi credem că 
nici „Binele public“ nu ştie pentru care cuvinte politice s-au făcut acea 


sciziune. Motive practice cari au determinat voința acelor domni pot să fi 
fost multe; cuvinte, raţiuni de stat n-au fost nicicând. 

Dar „Binele public“ prin ce se deosibește de noi? Prin nume, prin 
eticheta „Liberali independenţi“. O serie de idei diametral opuse ideilor 
noastre, sufrajul în contra colegiilor, republica în contra monarhiei, 
străinismul în contra naţionalității, eligibilitatea demnitarilor statului în 
contra numirii lor pe temeiul învăţăturii, onestității şi stagiului nu am văzut 
până acum în „Binele public“. 

Să-i spunem noi însă prin ce se deosebește: prin temperament. De-un 
temperament mai energic şi mai verde, nu ne-am sfiit niciodată de-a numi 
conservatoare ideile de păstrare ale statului român și a le opune demagogiei 
cosmopolite, botezate cu numele de „liberalism“ și desfrâului naturilor 
catilinare cari tind să pună mâna pe demnităţile statului fără a compensa 
suirea lor prin merit, prin muncă, prin talent. 

Alţii, speriaţi de calomniile repetate douăzeci și cinci de ani de-a rândul 
de organul demagogiei, s-au sfiit de-a se numi conservatori. 

Aceasta ni se pare singura deosebire între conservatori și celelalte 
grupuri ale opoziţiei, o deosebire despre care cititorul ne va permite să 
credem că nu merită o discuţie serioasă. 


€ 


[15 ianuarie 1882] 

„Românul“ nu are cuvânt, ni se pare, când ironizează întrunirile atât de 
importante ale proprietarilor de la Iaşi. După ce am tradus o sumă de legi 
din franțuzeşte, am ajuns în fine a ne ocupa și de organizarea muncii reale și 
se 'nţelege că vederi cari ar avea de țintă modificarea raporturilor vechi cată 
să turbure în mare grad opinia publică. Numai acele sunt legi adevărate cari 
modifică o veche sau o greşită ordine de lucruri și numai ele sunt în stare a 
agita în adevăr cugetarea și voința unui popor. 

Două serii de idei sunt chemate a agita adânc opinia publică din ţară: 1) 
organizarea muncii agricole; 2) crearea și apărarea muncii industriale; 
amândouă de-o valoare egală, chemate a asigura existența naţională a 
statului nostru în contra primejdiilor politice ce pot veni din nord-estul 
Europei, a cotropirii economice ce poate veni din Apus. 

lată idei vrednice de-a agita pe români, dar vrednice și de-a-i uni, pentru 
a căuta soluţiunea cea mai practică și mai patriotică totodată. 


Degeaba foaia guvernamentală încearcă a ne face pe noi românii mai răi 
decum suntem; în fundul inimei, de câte ori e vorba de interesele ţării, ne 
putem uni, adesea chiar şi roși cu albi şi albi cu roși. 

Dacă pe d-nii ce ne-au guvernat șase ani de-a rândul nu i-ar fi mâncat 
sărăcia în opoziţie şi nu s-ar fi prea îndulcit de foloasele materiale ale 
puterii, nici când lupta n-ar fi fost atât de înverşunată precum a fost. Şi, 
drept mărturisind, nu sărăcia anterioară a roșiilor ne-a supărat vreodată, nici 
măcar apetiturile lor de avere. Invidie de milioanele Caradalelor n-am simţit 
niciodată, așa să ne ajute Dumnezeu! Dar ceea ce am cerut era o 
compensație pentru aceste foloase: munca intelectuală, studiu serios al 
trebuinţelor ţării, punerea în armonie a marilor interese agricole, crearea 
muncii industriale. În loc de aceasta ne-am pomenit cu diletantismul 
economic şi social al d-lui C.A. Rosetti, cari-au ridicat protestări în toată 
țara. 

Să începem cu cestiunea agrară. 

Cestiunea raporturilor între proprietatea mare şi cea mică nu e pur şi 
simplu economică, ci amenință a degenera în cestiune naţională, de 
existență chiar pentru statul nostru și pentru naționalitatea română. 

Țăranul, în Moldova mai cu seamă, sărăceşte și scade la număr, iar 
urmarea acestei stări de lucruri, ce se putea prevedea cu siguranță 
matematică, e că şi proprietarii mari dau îndărăt, că moșiile încap pe mâni 
străine şi împreună cu ele influenţa determinantă asupra sorții istorice a 
acestei ţări. Stările de lucruri din Moldova de nord cată să fie 
înspăimântătoare. În Dorohoi, judeţ puţin populat, au murit într-un singur 
an (1877) cu 1126 ţărani mai mult decum s-au născut, în Botoşani cu 300, 
tot astfel în laşi, în Suceava, pe când în aproape tot restul țării populația 
rurală e 'n continuă creştere. Vlașca, Râmnicu-Sărat, Ialomița, Ilfovul 
prezintă chiar foarte însemnate sporiri. Oare nu se va mira orice om aflând 
că în judeţul Brăila populaţia rurală creşte cu 2500 inși pe an pe când în 
învecinatul Covurlui această creştere se urcă abia la 900? 

E ştiut apoi că suflarea cuceritoare a Miezenopţii e mai tare spre 
Moldova. Ce sâmbure de rezistență ar putea prezenta în contra vreunei 
călcări o ţară compusă din proletari agricoli, proletari negustorești, precum 
e marea majoritate a evreilor şi o mână de boieri cufundaţi în datorii? 

Cu toate acestea moldovenii sunt mai buni agricultori decât muntenii. 
Dar ce folos? Raporturile sunt în adâncul lor nesănătoase, între popor și 
clasele dirigente s-au întrepus o întreagă rasă sterilă de mijlocitori, care 


ruinează și pe unii și pe alţii, înzestrată cu toate instinctele rapace ale lipsei 
de patrie și ale lipsei de tradiţii. Când ne-aducem aminte de starea de 
odinioară din Moldova, când proprietari şi săteni nu erau oameni deosebiți, 
ci vechi prietini neam de neamul lor, cu raporturi întemeiate de amândouă 
părțile pe-o absolută bună credinţă, și le comparăm apoi cu procederile 
vestitului Uhrinovski și vedem ţara plină de arendași și proprietari evrei, ni 
se face silă şi... scârbă de-o cădere atât de cumplită. Ajunsese lucrurile că 
întindeau jidanii oameni bătrâni şi cinstiţi la pământ și le scuipau în gură!! 
Aceasta sub un guvern liberal, sub legi liberale, în județul cel mai roșu din 
Moldova, în Dorohoi. 

Această stare dinlăuntru nu poate ţinea înainte căci, afară de neajunsul 
ei în sine, mai cuprinde mari primejdii politice. 

Prin ea se agravează primejdiile de dinafară, cari rămân necontenit 
atârnate asupră-ne. Să nu vorbim de curentul de cotropire politică din partea 
slavilor, de cari suntem împresuraţi din toate părțile; acesta e cunoscut 
îndeajuns şi viu în conştiinţa oricui. Un altul, de cotropire economică, vine 
despre Apus, de care putem vorbi mai liber, pentru că el nu ne poate strivi 
decât numai cu complicitatea ignoranței și a inepției noastre, pe când, 
întâmpinându-l cu puteri organizate, el ar fi mai mult binefăcător decât 
stricăcios. Acest curent cată să-l caracterizăm asemenea, căci, dacă cel 
dintâi devine periculos din cauza slăbiciunei noastre, al doilea contribuie a 
ne slăbi şi mai mult şi a face din poporul nostru un popor inept, incapabil 
decât de salahorie agricolă. 

Nu mai e azi îndoială asupra țintei a o seamă de politici germani de-a 
preface Orientul într-un teren de colonizare şi a abate spre el superfluenţa 
de populaţiune care merge azi să alimenteze puterea de producere a Statelor 
Unite. Astfel cel mai genial dintre economiștii germani, Friedrich List, în 
„Sistemul său național de economie politică“ (Cartea IV, cap. 4), după ce 
propune diferite mijloace pentru a pune mâna pe întinderile meridionale ale 
Americei, nu uită nici ţările noastre. 


Aceeași politică, de colonizare, zice List, ar trebui să se urmeze în privirea 
Orientului, a Turciei europene, a ţărilor Dunării de Jos. Germania are un interes 
nemărginit de-a vedea domnind în acea regiune siguranţa și ordinea și emigrația care 
se va 'ndrepta în acea parte e cea mai lesnicioasă pentru indivizi și cea mai 
folositoare pentru națiunea germană. 

Cu de cinci ori mai puţini bani și timp decum costă transportul pe malurile 
lacului Erie, un locuitor al Dunării de Sus poate merge în Moldova ori în Țara 


Românească sau în Serbia sau pe țărmul de sud-est al Mării Negre. Ceea ce-l atrage 
de preferinţă cătră Statele Unite e marele grad de libertate, de siguranță şi de ordine 
care domnește acolo. Dar în situaţia în care se află Turcia nu va fi cu neputinţă 
statelor germane ca, în înţelegere cu Austria, să opereze în starea socială a acelor 
locuri îmbunătăţiri cari să nimicească piedecile colonilor germani, mai cu seamă 
dacă guvernele vor fonda companii de colonizaţie, la cari vor participa ele însele și 
cărora le-or da un sprijin stăruitor. E dar în interesul statelor asociate ca Austria să 
faciliteze cât se poate de mult negoțul de tranzit pe Dunăre, ca navigația vapoarelor 
de pe acest fluviu să ia o mare activitate și ca spre acest sfârșit să fie susţinută cu 
vigoare de către guvernele Germaniei. 


Tot astfel profesorul Roscher, autorul mai multor volume de economie 
politică cari servesc de cărți de studiu la mai toate universitățile Germaniei, 
zice: 


Emigranţii noştri cari se duc în Rusia, America, Australia, Algeria sunt pierduţi 
pentru patria lor, devin clienţi și furnizori ai altor popoare, cari sunt adesea rivali şi 
vrăjmași nouă. Altfel s-ar petrece lucrurile dacă emigranții germani s-ar duce să se 
aşeze către alte colonii germane în localităţi fertile şi mai de tot pustii ale Ungariei, 
în provinciile poloneze ale Rusiei, în acele regiuni ale Turciei menite de-a fi într-o zi 
moștenirea Germaniei. Fără îndoială nu s-ar putea să se invite emigranții ca să 
Populeze acele regiuni decât când terenul va fi pregătit. Ei trebuie să afle acolo 
garanţiile legale în toată întregimea: mai cu seamă dreptul de proprietate, libertatea 
personală, religioasă și, dacă nu libertatea politică, cel puţin libertatea comunală. 

Ar trebui ca nu numai germanii să fie în număr considerabil, dar populațiunea 
locală să nu posedeze în același grad dezvoltarea politică și sentimentul naţional. 
Altfel, după puţin timp am vedea că emigranții se dezgermanizează. 

Cititorii noștri își vor aduce asemenea aminte că, în iulie 1881, a apărut în 
„Berliner Boersen Courrier“ un lung articol, care dădea următoarele curioase 
amănunte şi sfaturi: 

Muncitorul român — zicea foaia berlineză — e de-o lene estraordinară după 
ideile noastre; îmblă trândăvind îndată ce-a câștigat prin muncă scurtă subsistenţa 
lui pe mai multe zile... O concentrare a colonizaţiunii germane nu se va putea 
organiza și recomanda din partea statului decât atunci când guvernul român s-ar 
hotărî mai întâi de-a da coloniștilor germani avantajele corespunzătoare. Între aceste 
avantaje numărăm mai întâi înlesnirea emigraţiunii spre România prin reducerea 
cheltuielelor de transport. Guvernul român nu numai c-ar trebui să reducă pe căile 
sale ferate taxele de călătorie la 1⁄2 sau 7%, ci prin anume convenţiuni cu Austria ar 
trebui să obţină şi de la ea reducţiuni. Afară de aceste sacrificii financiare sunt de 
trebuință măsuri pentru protecţiunea coloniștilor germani în România. E din 
nenorocire adevărat că, antipatia instinctivă contra unei inteligențe superioare ar da 
loc la escese varii. Contra acestor escese cată a se lua din capul locului garanții 


pentru protegerea eficace a coloniilor. Numărul consulilor germani în România cată 
să se 'nmulţească, în mod considerabil. 


Genialul List a scris acum patruzeci şi mai bine de ani. De atunci 
încoace Societatea de Navigaţiuni îngrijește de tranzitul necesar și colonii 
numeroase de manufacturieri şi industriaşi au împânzit ţara noastră. 

lată dar situaţia în care ne aflăm. Ne-am modificat legislațiunea după 
mintea d-lui Boerescu și după placul străinilor. Toate garanţiile de 
inalienabilitate a bunurilor imobiliare s-au dus din obiceiul pământului, ca 
şi din legile scrise, şi, neavând nici industrie nici negoţ, suntem în pericol a 
pierde până şi ţărâna cea amestecată cu oasele strămoșilor. 

Incidit in Scyllam qui vult vitare Charybdim. 

Înghesuiţi între două influenţe egal de puternice și egal de primejdioase, 
reazemul nostru nu poate fi decât în ţară, în întărirea ei, în dezvoltarea 
aptitudinilor ei. 

Pentru aceste cuvinte, nemaivorbind de practicitatea imediată a lucrului, 
toată grija noastră cată să se 'ndrepte spre cele două ordini de idei de-a căror 
soluțiune salutară atârnă chiar existenţa patriei noastre. 

Nu credem că și opiniile cari s-au ivit în discuţia acestor idei ar putea să 
servească de pretext în luptele politice. Dacă roșii sunt de înlăturat de la 
regularea lor cauza e nu că ne-am îndoi de patriotismul lor, ci pentru că s-au 
dovedit cu totul incapabili de-a pricepe o mare idee organică, pentru că, în 
mare majoritate, sunt prea ignoranţi, prea necunoscători de istoria şi 
obiceiele țării pe de-o parte, de ştiinţa vastă a organizării muncii pe de alta. 

[17 ianuarie 1882] 

Din Franța ne-a venit ieri ştirea că d. Gambetta a prezintat prezidentului 
Republicei demisiunea colectivă a cabinetului său. „Marele ministeriu“ atât 
de buciumat de presa republicană, se duce aşadar fără a fi lăsat nici o urmă 
de însemnat. Dovadă că, cu tot zgomotul, cu toate aparențele, demagogia e 
în sâmburele ei sterilă. Faţă cu un demagog, oricât de inteligent ar fi, se 
ivește totdauna un altul care-l întrece în exagerări și făgăduinţe şi pe care 
patimele vrăjmașe îl suie numai pentru a fi răsturnat și el la rândul său de un 
al treilea. Cine s-a servit o singură dată de arma demagogiei pentru a frânge 
pedicele legitime ce se opuneau suirii lui să ştie că curentul de patimi, 


ridicat odată, va respecta cu atât mai puţin pedicele mai mici ce se mai pot 
opune, și cel ce evocă acest spirit al adâncimii prin el e osândit a cădea. 
Dacă lucrurile mari s-ar putea compara cu cele mici şi fierberea unei 
societăţi vechi şi uriaşe s-ar putea asemăna cu turburarea dintr-un moşoroi 
de furnici, am putea zice că şi la noi astăzi demagogia care-a semănat vânt a 
început să culeagă furtună. 


€ 


[19 ianuarie 1882] 

În sfârşit „Românul“ ne-a spus că d. Rosetti s-a retras definitiv de la 

guvern şi că d. Brătianu s-a însărcinat cu interimul Ministerului de Interne. 

Astfel omul privilegiat care apasă singur asupra țării cât 2175 de boieri 

regulamentari, care în viața sa n-a făcut decât să critice, a recunoscut singur 
că nu este bun decât de critică şi nu poate decât să răstoarne. 


€ 


[Articol cu paternitate incertă] 

[19 ianuarie 1882] 

În şedinţa Camerei din 15 ianuarie curent d. deputat A. Vizanti a atras 
atențiunea guvernului asupra zgomotelor răspândite în public în privinţa 
neregularităţilor ce se fac la Casa de Depuneri și Consemnaţiuni cu 
împrumuturile pe efecte. În special onorabilul deputat a criticat 
dispozițiunea luată de consiliul de administraţiune al acelei Case de a se 
primi acţiunile Băncei Naţionale pe valoarea de una mie. D. Vizanti a făcut 
să reiasă că, în cazul unei panice finanţiare care ar cuprinde piaţa, cum din 
nenorocire se întâmplă astăzi în Franţa, Casa ar fi expusă la pagube 
simţitoare prin scăderea acestor efecte la cursul normal, care este de 500. 

În faţa unor observaţiuni atât de judicioase s-a sculat îndată 
„financiarul“, Gr. Eliad, cel cu cheul de la Brăila, şi inevitabilul d. Fleva, 
spre a taxa de „nepatriot“ pe onorabilul interpelator. D. Fleva a început 
chiar, cu competența-i recunoscută, o fantastică desertațiune finanţiară, spre 
a proba d-lui Vizanti că acţiunile Băncei n-au să scadă niciodată deoarece d- 
sa posedă mai multe mii în pozunarul d-sale. 

În faţa unui argument peremptoriu de felul acesta și a asigurărilor date 
de dd. Brătianu şi Chițu că Consiliul de administraţiune al Casei de 


Depuneri e foarte sever, mai cu seamă că face parte dintr-însul şi „teribilul 
d. Poroineanu.“, d. Vizanti s-a declarat satisfăcut. 
Iată-ne dar cu desăvârșire asiguraţi. 


€ 


[21 ianuarie 1882] 

Nu mai e la modă, precum ar zice d-nul Brătianu, de-a ne îndoi de 
patriotismul adversarilor noştri politici. Dar avem a ne tângui de chipul 
strâmt şi hain cu care „Românul“ tratează până și cestiunile acelea de-a 
căror soluţiune atârnă soarta şi existenţa ţării. Avem cuvinte de-a pune la 
'ndoială acel patriotism steril care, în loc de-a fi un sentiment adânc ce fiece 
cetăţean e dator să-l aibă, degenerează într-un fel de negustorie politică, în 
goană după popularitate, într-un titlu de-a pune mâna pe destinele, dar mai 
cu seamă pe resursele țării, fără a compensa aceste foloase prin lucrare 
intelectuală, prin înţelegerea marilor interese cari atâmă de organizarea 
muncii. 

Proiectul de reformă a legii tocmelelor agricole, atingând tocmai 
organizarea muncii în ramura de căpetenie şi cea mai productivă a activităţii 
noastre naționale, ar fi fost de așteptat ca espunerea de motive a proiectului 
să cuprindă un studiu al cestiunii în amănuntele ei locale, după diversitatea 
economiei rurale din ţară. Se pretinde în adevăr că fostul ministru de interne 
ar fi consultat toate consiliile judeţene din ţară. Care a fost rezultatul acelor 
consultări? Căci oricât de gingașă şi de complicată ar fi cestiunea în 
amănuntele ei, oricât de divergente ar părea interesele la întâia vedere, 
pentru specialist e de mai nainte sigur că, prin chiar natura lor, ele sunt nu 
numai armonizabile, ci în originea lor armonice. Crede redactorul-şef al 
„Românului“ că, croindu-se legi a priori, cari amestecă, fără nici un punct 
comun de vedere, raporturile din Ţara Românească cu cele din Moldova, se 
poate ajunge la altceva decât la introducerea dezordinii şi vrajbei între 
proprietarii mici și cei mari? 

De ce oare „Românul“ nu deschide coloanele sale, sporite de la anul 
nou încoace, oamenilor speciali cari cunosc întreaga însemnătate a 
cestiunii? 

Când a fost vorba de electivitatea magistraturii „Românul“ a făcut loc la 
o sumă de studii privitoare la cestiune, dar aci, unde milioane sunt angajate 
şi producţiunea agricolă pe ani înainte pusă în risc, unde pripa unei soluţiuni 


greșite ar putea duce la o catastrofă economică generală, aci să nu mai 
încapă discuţiune, aci d. C.A. Rosetti, care n-are un petec de pământ pe 
toată suprafața României ..., să reguleze după cum îl taie capul cestiuni 
cari, la dreptul vorbind, nu-l privesc câtuşi de puţin? 

Acestei imperturbabile suficiențe se opune toată ţara; d. C.A. Rosetti o 
vede aceasta. 

Toţi proprietarii mari din România ar fi în contra unei reforme care ar 
tinde a nimici chiar raporturile de absolută bună credință câte exista pân' 
acum; o ţară întreagă de plugari, de la vlădică pân' la opincă, ar fi în 
picioare în contra unor reforme nemistuite și, cu toate acestea, cine s-ar 
grăbi s-o realizeze în ciuda și în paguba ţării? D. C.A. Rosetti, care nu 
numai că nu are o palmă de arătură, dar n-o fi putând distinge meiul de 
ceapa-ciorii. 

Dar care e competenţa, cari cunoștințele acestor oameni pentru a cuteza 
să reglementeze ca din senin cestiuni pe cari nu le pricep şi cari nu-i ating? 

Ignoranţa „Românului““ merge atât de departe încât compară stările de 
lucruri din Irlanda cu cele de la noi. Fără a cunoaște originea proprietăţii din 
Irlanda, unde un popor cuceritor şi-au apropriat averea imobiliară a unui 
popor cucerit, fără a ţinea seamă de împrejurarea că irlandezul, în ţara sa 
proprie, nu poate deveni nicicând proprietar şi e supus acelui sistem de 
rentă pe care-a formulat-o cu toată cruzimea ei inerentă David Ricardo; fără 
a vedea că Irlanda e condamnată a fi săracă, fiind pusă de împrejurări în 
imposibilitatea de-a avea vrodată industrie şi manufactură, acest corelat 
necesar al unei dezvoltări agricole sănătoase, „Românul“ citează acele 
raporturi vrăjmaşe ca şi când ele ar fi având a face câtuși de puţin cu relele 
de la noi, a căror origine nu este nici cucerirea, nici deprinderile agricole, ci 
supraîncărcarea ţăranului cu dări ale statului, judeţene și comunale, 
constrângerea prin dorobanţi de-a plăti acele dări, necesitatea lui de-a se 
împrumuta, vânzându-şi munca pe ani înainte. Astfel toată organizarea 
noastră costisitoare îl sileşte să abuzeze de creditul relativ mare pe care i-l 
fac proprietarii, căci aceştia îl împrumută în adevăr, întemeiaţi pe cunoscuta 
onestitate a ţăranului nostru, deși nu e nici vina proprietarului, nici a 
ţăranului, dacă creditul cerut e cu desăvârşire în disproporţie cu puterea sa 
de producţiune. 

Dar — zice „Românul“ — d-nul ministru de interne a voit să rezolve o 
cestiune de existență naţională. 


A voit! lată vorba cea mare care se pune înainte. ladul asemenea e pavat 
cu bunevoinţe. 

Cestiunea e dacă a putut; dacă o viaţă întreagă de demagog rătăcitor și 
cosmopolit, preocupat de ameliorarea universului întreg, de revoluțiile 
comunarde şi de ideile d-lui Blanqui, a putut vrodată să conceapă într-un 
chip dar natura acestor raporturi ce voiește a le regula. A voi in abstracto e 
lesne, a putea e greu. 

Așadar:  cestiunea nu poate fi dezlegată fără serioase studii 
premergătoare. Aceste raporturi, atârnând de natura brazdei, de deprinderi 
contractate în timp de sute de ani, altele la munte, altele la șes, într-un chip 
în Moldova, într-altul în Ţara Românească, au nevoie de un serios studiu 
analitic și comparativ. Abia după facerea unei asemenea se poate procede la 
sinteză, la o reformă generală care să unească raporturile sub puncte de 
vedere comune şi să le reglementeze în mod echitabil. Cumcă cei interesaţi, 
proprietarii mari şi mici, sunt cei mai competenţi în materie nu va tăgădui 
nici „Românul“. 

Singura teză ce se poate stabili a priori este că orice măsură menită a 
lovi interesele proprietății mari se va traduce în rele incalculabile asupra 
producţiunii în genere și a proprietăţii mici îndeosebi, precum și viceversa. 
Încolo nu se poate decreta nimic a priori, necum ideile nesănătoase ale unei 
gazetării care-n toată viaţa ei s-a ocupat cu orişice, numai cu condiţiile 
economice ale producţiunii agricole nu. 

De-aceea bine-au făcut proprietarii de peste Milcov cerând anchete 
compuse din bărbaţi competenţi și nepărtinitori, căci oricât de competent ar 
fi fost fiecare din ei, şi desigur fiecine cunoștea materia mai bine decât 
apologistul lui Blanqui, experienţa regională oarecum a fiecăruia s-a simţit 
a nu fi îndeajuns pentru regularea unor cestiuni ce privesc ţara întreagă. 

Oricât de răi oameni i-am fi crezut pe redactorii „Românului“, atât de 
răi români nu ne aşteptam să fie încât să ne facă nouă o imputare din 
recunoașterea francă și leală a relelor cari bântuie mai cu seamă unele din 
ținuturile de nord ale Moldovei. 

Dar îi prevenim pe confraţi să nu se prea joace în această privire. Dacă 
am cerceta caz cu caz unde raporturile agricole sunt mai nesănătoase, am 
afla că mai cu seamă acolo unde proprietarii cei moșneni și istorici au 
dispărut și că, dacă există esploatare neomenoasă, ea se practică mai cu 
seamă pe moșiile coreligionarilor politici ai d-lui C.A. Rosetti. Unde un 
ateu sau un cosmopolit ca părintele democraţiei noastre va fi proprietar, 


raporturile iau forma cea mai rea din toate și, dacă venerabilul redactor al 
„Românului“ şi-ar da osteneala de-a vedea moşiile pe cari biserica e 
acoperită cu spini, școala cocină, primarul trecut zeci de rânduri pe după 
zăbrelele mănăstirii Văcăreştilor, să întrebe numai a cui e moşia şi va afla 
desigur numele vreunui ilustru amic politic al său. Iar satul în care va vedea 
semnele curăţiei și averii, biserica frumoasă, şcoala populată şi cârciuma 
pustie va afla aproape totdauna că e proprietatea vreunui reacţionar, a 
vreunui Pașcanu, Rosnovanu, Gr. Sturza. Căci degeaba am tăgădui-o: una 
din cauzele sărăciei ţăranului şi a relelor raporturi este suplantarea vechei și 
patriarhalei clase de proprietari mari prin oameni îmbogăţiți şi suiţi în sus 
pe alte căi, nu zicem neonorabile, dar desigur mai comune decât caracterul, 
abnegaţiunea şi curajul acelor strămoși cărora vechii proprietari datoreau 
averea lor imobiliară. Afară de-aceea, relaţiile fiind seculare, întemeiate pe 
obiceie admise de toţi și necontestate de nimeni, legăturile între marele 
proprietar şi oamenii așezați pe moşia lui erau prin chiar natura lucrului 
mult mai intime, mai înrădăcinate și mai prietenești decât cele de acum. Ar 
trebui cineva să nu cunoască natura omenească pentru a ignora adevărul că 
obiceiuri statornice, admise pe tăcute și cu deplină mulțumire de toţi, fac de 
prisos orice legiuiri artificiale, scornite de minţi teoretice înstrăinate de ţară 
şi de geniul poporului lor. 


€ 


[23 ianuarie 1882] 

Credincioşi obiceiului nostru de-a reproduce din ziarele străine părerile 

ce privesc ţara, comunicăm articolul de mai la vale, pe care „Neue freie 
Presse“ îl consacră fazei nouă în care a intrat cestiunea Dunării. 


Ieri (29 ianuarie) am primit din Berlin informațiunea telegrafică că Austria a 
acceptat în cestiunea Dunării propunerea Franţei (Barrère) și au renunțat la votul 
preponderant în Comisiunea Mixtă. Dacă informaţiunea aceasta e exactă atunci 
guvernul austriac operează o retragere foarte regretabilă într-o cestiune în care toată 
populațiunea monarhiei e unanimă, fiind vorba de un mare și însemnat interes al 
statului. Guvernul s-ar fi învoit atunci de-a se mulțumi cu o comedie, vană cu onoarea 
esterioară a prezidiului în loc de a-și mănţinea cu energie pretenţiile lui primitive și 
de a-și păstra influenţa pe marea cale de comunicație a Austriei spre Orient. Am 
pregetat dar de-a da crezământ acestei ştiri; ne credeam obligaţi la una ca aceasta 
față cu declaraţiunile pe cari le-au făcut guvernul în cea din urmă ședință ordinară a 
delegaţiunilor. 


Ci în zadar am așteptat o dezminţire oficială sau oficioasă măcar. Două zile au 
trecut fără ca să ne fi liniștit, fără să ni se fi spus: „Nu e adevărat; Austria n-a primit 
propunerea franceză“. Acum speranţa începe a dispărea că ni s-ar fi relatat o 
inexactitate și cată să ne familiarizăm cu ideea că guvernul, descurajat, a renunţat la 
lupta pentru buna lui dreptate, lucru ce l-am presupus, de care ne-am temut de atâtea 
ori. 

Comparând anteproiectul austriac cu propunerea franceză ne convingem lesne de 
înțelesul ce-l are primirea acestei propuneri. Deși am espus de atâtea ori cititorilor 
noștri stipulațiunile anteproiectului, totuşi nu credem de prisos a reveni asupră-le 
pentru a elucida contrastul între ele și propunerea franceză. Art. 3 și 4 din 
anteproiect, care nu corespundeau numai cu punctul de plecare al Austriei, ci erau 
elaborate de delegatul austriac în unire cu cel german şi cel italian, dispun instituirea 
unei Comisii Mixte pentru supraveghearea navigațiunii pe Dunăre în care sunt 
reprezentate: Austria, Serbia, România și Bulgaria, Austria având prezidiul, iar în caz 
de paritate de voturi dând hotărârea. Se știe peste ce îndărătnică opoziţie au dat 
aceste articole. Nu numai România, care respingea din principiu Comisia Mixtă și 
care apără până azi părerea că instituirea ei e în contrazicere cu Tractatul de la 
Berlin, ci şi Anglia şi Rusia se opuseră din răsputeri Austriei, iar Franța, pe al cărei 
sprijin contaserăm câtva timp, se ţinea neutrală pentru a face, în fine, prin gura d-lui 
Barrère acea faimoasă propunere care se pretinde o mediaţiune fără a fi. Din această 
propunere reiese că, sub aparenţa prevenitoare de-a ţinea seamă de rangul de mare 
putere al Austriei, i se răpesc toate foloasele practice ale anteproiectului; nu se lasă 
decât coajă și se pune alt miez în ea. 

Propunerea franceză atribuie Austriei prezidiul, îi ia însă votul preponderant. E 
vorba ca monarhia habsburgică să nu aibă mai multă putere și mai mult drept asupra 
raporturilor de pe Dunărea de Jos decât micele state ţărmurene, din cari unul nu e 
nici suveran şi măcar, iar hotărârea în toate cestiunile să fie în mânile delegatului 
aceluia pe care Comisia Europeană-l va trimite ca pe-al cincilea membru în Comisia 
Mixtă. Alegerea acestui delegat se va face după alfabetul francez (Allemagne, 
Autriche etc.), încât ar veni la rând întâi delegatul german, apoi cel austriac și mai 
târziu reprezentanţii celorlalte puteri, după cum le ajunge rândul. Dacă durata 
mandatului pentru delegaţii singulari ar fi hotărâtă şi fixată pentr-un timp mai 
îndelungat, optimiștii ar putea găsi admisibilă propunerea franceză. Dar această 
propunere nu spune nimic în privirea duratei mandatului, iar unele puteri se zice că 
trădează înclinarea de-a cere o succesiune repede a delegaților Comisiei Europene. 
Dacă va pătrunde maniera aceasta de-a vedea e aproape primejdia ca, chiar în 
timpul elaborării reglementelor, Austria să rămână în minoritate şi să nu poată opri 
primirea unor dispoziţiuni cari i-ar prejudiţia negoţul şi ar opune piedeci circulării 
corăbiilor ei. 

Se pretinde că misiunea contelui Wolkenstein la Paris ar fi având scopul de-a 
înlătura urmările cele mai rele pentru Austria ale propunerii franceze și de-a 
determina pe guvernul francez să se învoiască c-o succesiune cât se poate de lentă a 
reprezentanţilor delegaţi de Comisia Europeană. Misiunea aceasta presupune deja 
faptul regretabil de care ne îndoim încă. Dacă contele Wolkenstein e însărcinat a 


trata cu cabinetul francez în privirea aceasta, atunci guvernul nostru cată să fi primit 
deja propunerea franceză; atunci retragerea Austriei s-a consumat deja și ea a 
renunţat de bunăvoie la o poziţie pe care o putea apăra chiar în cazul cel mai rău 
când nu s-ar fi putut stabili între puteri o înțelegere în favorul ei. Dar atunci nu 
înțelegem de ce contele Wolkenstein s-a dus întâi la Berlin. Când a plecat într' acolo 
ni se spunea că e menit de a se asigura din nou de consentimentul Germaniei pentru 
atitudinea Austriei în cestiunea dunăreană. Dacă contele Kalnocky primește 
propunerea Barrere, ocolul contelui Wolkenstein ni se pare cu totul de prisos. Amici 
îți trebuie pentru a izbuti cu cererile tale; cine le lasă să cază și se acomodează o 
poate face singur și pe seama sa. 

Anevoie înțelegem cum o putere mare ca Austria se poate retrage cu atâta sfială, 
poate depune armele într-o cestiune care e de cea mai mare însemnătate pentru ea. 
Ne zbatem contra ideei de a vedea triumfând... România în cestiunea aceasta. Știm 
prea bine că datorim insuccesul diplomatic Angliei și Rusiei, însă folosul practic va fi 
al celor din București. Edificantă misiune pentru cronistul austriac dacă va avea de 
înregistrat evenimentul că monarhia noastră a fost biruită de România în lupta pentru 
Dunăre! 

Perspectiva puţin ademenitoare de-a ne împlini într-o zi datoria aceasta nu ne-ar 
ameninţa dacă politica orientală a Austriei s-ar fi condus pe căile adevărate şi cu 
limpede cunoștință de cauză. Prea des am ridicat plângeri zadarnice asupra erorilor 
grave ale Ministeriului nostru de Esterne pentru a mai avea gust să repetăm din nou 
tristul cântec al mustrării. Evenimentele ne dau dreptate din nenorocire și nu e o 
întâmplare că tocmai în momentul acela se răspândește știrea despre retragerea 
Austriei în cestiunea dunăreană, pe când insurecţiunea din Herţegovina duce ad 
absurdum politica de ocupațiune. Dacă se confirmă ştirea de mai sus conexitatea e 
învederată; am renunţat în acest caz la prerogativele noastre pe Dunăre pentru blidul 
de linte al cuceririi unor provincii fără valoare, ba chiar ne mănâncă încă bani și 
oameni. 


€ 


[26 ianuarie 1882] 

Şedinţa adunării de vineri, 22 ianuarie, a avut o însemnătate deosebită, 
nu numai prin înălțarea de simţire și vederi a oratorilor opoziţiei, ci și ca 
dovadă de căderea morală a guvernului. 

Se ştie în adevăr, şi toate organele de publicitate din capitală au 
înregistrat faptul că, în decemvrie anul trecut, mai multe sute de familii 
române din Banat sosiră în București, pentru a cere pământuri în Dobrogea, 
că aceste pământuri li s-au refuzat şi că sărmanii emigranţi s-au întors în 
Banat, ducându-și morţii în spinare. O privelişte sfâşietoare se prezinta 
ochilor omenești de-a lungul drumurilor ţării. Crivăţul, acest dușman de la 


nord al șesurilor noastre, îi sufla din urmă ca frunzele, cu toate acestea era 
mai blând decât oamenii de piatră cărora le ceruse o patrie și un cămin; iar 
în locul în care se 'ntorceau îi așteptau bântuirea străinătăţii, siluirea limbii 
şi legii, robia sufletească, mai greu de purtat decât robia trupului. 

În zadar ţăranii aceia își bat cânii în amintire că n-au păzit Capitoliul de 
galii lui Brennus! Nu galii ameninţă azi Capitoliul naţionalității române, ci 
apologiștii lui Blanqui și ai nihiliștilor, oamenii cari n-au în memoria lor 
nici colindele, nici legenda graţioasă a băilor lui Ercul, nici avutul istoric al 
acestui mare şi nefericit popor care se numește poporul românesc. 

Cât triumf a avut ministrul de interne al Ungariei când, la 27 decemvrie 
anul trecut, a adresat o circulară către toate prefecturile din judeţele locuite 
de români, opt judeţe între Crișuri, în Maramurăş și Banat, treisprezece 
judeţe în Transilvania, circulară prin care obligă pe prefecţi de-a spune și 
moților și mocanilor și câmpenilor și pădurenilor şi celor de pe Mureş şi 
celor dintre Crișuri că... d. ministru de esterne al României a declarat prin 
anume notă oficială că guvemul din Bucureşti nu permite nicidecum 
colonizarea străinilor în Dobrogea. Străinilor! 

Trebuia să li se spuie odată aceasta consângenilor noștri din 
Transilvania şi din Ţara Ungurească, că pentru onor. Stătescu şi pentru d. |. 
Brătianu ei sunt... străini, şi guvernul din Pesta a fost însărcinat cu aceasta 
gingașă și ironică misiune. 

A! dac' ar sosi la Predeal ori la Vârciorova jucători de cărți de profesie, 
mironosiţe ale cafenelelor cântătoare, cavaleri de industrie, speculanţi care- 
şi drapează evreul lor fizic în maniere franțuzești, vânători de noroc, 
întreprinzători fără capitaluri, regele Stroussberg cu suita lui de conți și 
baroni silezieni, c-un cuvânt neagra speculă, feneantismul, străinul în forma 
lui cea mai amăgitoare, cea mai improductivă, cea mai speculantă... cu atât 
mai bine! Largi îi stau porţile țării deschise, ofițerii salută, de-a doua zi 
trăsuri aurite îi duc în sferele cele mai nalte chiar, un democrat își va alege 
cumnatul printre ei, un prinţ de sânge ginerele; dar dacă poporul nostru, al 
nostru de şaisprezece veacuri, bate umilit la poarta ţării și cere nu ranguri, 
nu demnități, nu întreprinderi, ci ocazia de-a munci onest şi de-a păstra în 
inima lui neatinsă conştiinţa marii lui origini și caracterul lui înrădăcinat, 
poarta e închisă; el nu are bilet de emigrare, n-are acte. Pe d. C.A. Rosetti, 
pe onor. său cumnat, nu i-a întrebat absolut nimeni dacă s-a lepădat de vreo 
protecţie străină, dacă au paşaport de emigrare, de ce origine sunt. Dar 


țăranul român, același pretutindenea între Tisa şi Nistru, e... străin... de 
origine română! 

Căci care-i opinia blondei umbre a d-lui Brătianu în această privire? 
Escelenţa aceasta e atât de rău informată încât nici nu știe nimic de circulara 
ministerului unguresc, făcută pe baza notei sale oficiale (cu al cărui număr 
şi dată îl servim mai sus), iar d. I. Brătianu zice: „Ar voi d. Lahovari să 
populăm Dobrogea cu supuși străini de origine română “. 

Străini de origine română! Contradictio in adjecto. Străini cari nu ştiu 
altă limbă decât a noastră, cari sub orice regim se simt și se numesc români, 
cari au trecut din Oltenia în Banatul Severinului, acea veche posesiune a 
banilor olteni de unde până azi a rămas vorba ban. Bătrânul Mircea, Dei 
gratia Fogaras et Omlas Dux, Severini Comes, Terrarum Dobrodicii 
Despotus, împreună cu toţi banii Basarabi erau străini de origine română. 
Străini de origină era, după maniera de-a vedea a d-lui Stătescu, însuși 
Bogdan Dragoş, întemeietorul Moldovei, pe care Ludovic I al Ungariei, 
prin hrisovul de la 2 februarie 1365, îl numeşte, împreună cu toată dinastia 
Dragoşizilor Maramurășului, sperjur şi uitător de datorii, unealtă oarbă a 
unei neastâmpărate ambiţii, pentru că, părăsind vasalitatea în fruntea 
poporului său, fondase un stat neatârnat, alături cu Ungaria? Străin de 
origine română a fost Alexandru Basarab care a înfrânt pe regele Carol 
Robert şi toți acei pe care mater parens, muma născătoare a neamului 
românesc, Transilvania, i-a revărsat în șesul Dunării, pentru a crea cu spada 
şi plugul moștenirea istorică a neamului latin de lângă Dunăre? Și Bogdan 
şi Radu Negru au ieșit fără pașaport de emigrare de sub dominaţiunea 
străină, pentru că preferau libertatea lor de conştiinţă onorilor şi siguranţei 
ce le prezenta dependența de coroana Sf. Ștefan, şi străini de origine 
română au creat România pe teritorii ce fusese ocupate de Changanii 
cumanilor și de oarda nogailor. Dar oare tot șesul acesta, bolnav şi espus 
fără curmare invaziilor despre miazănoapte și miazăzi, rămas-ar-fi 
românesc fără ca din veac în veac să se fi împrospătat populaţia lui istorică 
cu străini de origine română? 

Dar destul despre aceasta. Ar însemna a nu cunoaște elementele istoriei 
noastre pentru a ignora fenomenul constant al reîmprospătării etnice a ţării 
noastre de cătră elementele vergine ale munţilor noștri și a celor ardeleni, 
pentru a nu şti că Basarabii chiar au venit de unde au venit familiile 
bănăţene, și Moldova din Maramureş. 


Dacă pân' acum am făcut puţină vorbă în privirea cazului acestuia este 
pentru că nu voiam să ni se substituie veleităţi politice, căci popularitatea n- 
o gonim niciodată cu preţul vexaţiunilor consângenilor noştri. Numai d. 
Brătianu, când e în opoziţie, încalică şi calul de bătaie al unui ideal politic, 
nerealizabil în forma lui urmărită pentru a câștiga popularitate şi a face 
paradă de naționalism, o paradă care induce atât de lesne în eroare ziarele 
de peste Carpaţi. Avem prea mare credinţă în vitalitatea poporului românesc 
de pretutindeni și o prea geloasă temere de înrăutățirea stării lui, deja destul 
de rele, ca să gonim popularitate pe seama nefericirilor lui actuale. 

Aci însă nu e vorba de veleități politice ori naţionale, ci de ceva cu 
desăvârşire practic, de bun simţ comun: de colonizarea câtorva sute de 
familii române în Dobrogea, care ieşiseră din Banat fără pasport de 
emigrare. În realitate nu există nici un cartel de estrădare între Austria și 
România, nici măcar pentru dezertori. A rămas până acum la aprecierea 
judecătorilor de instrucţie şi a procurorilor de a recomanda estrădarea 
oamenilor vinovaţi de crime comune şi nimic mai mult. Oamenii nu aveau 
nici o vină; pe nici un cuvânt juridic, mai ales pe nici unul constituţional, nu 
se putea acorda estrădarea lor. 

D. Cogălniceanu, în discursul său pe cât de elocuent pe atât de adevărat 
şi în moţiunea propusă, n-a cerut decât ca 


guvernul să păzească cu sfințenie vechea ospitalitate, vechiul obicei al 
pământului, de vreme ce România nu are cu statele vecine convențiuni cari s-o oblige 
la dureroasa estrădare a unor familii de origine română. 


Ce-a răspuns Camera prin gura ilustrului său Fleva, nu străin de 
originea română, ci român de origine oacheșă? 

A respins moţiunea. 

Va să zică majoritatea Flevilor cere să nu se respecte ospitalitatea, cere 
să se estradeze familiile române cari ar trece Carpaţii pentru a se așeza în 
țară. 

lată ceea ce trebuia constatat. Pe d. Fleva, de-o origină cât se poate de 
îndoielnică și de-o cetăţenie română și mai problematică dacă se poate, nu-l 
întreabă nimenea dacă are pasport de emigrare din ţara turcului. Familiile 
cari or avea nefericirea de-a fi române vor fi însă estradate din România. 

lată ceea ce nu înțelegem și ne pare absurd, dar ceea ce trebuie 
constatat: că votul de alaltăieri al majorităţii şi respingerea moţiunii 
Cogălniceanu creează un precedent statomic şi o regulă de drept 


internațional pentru înţelepciunea guvernelor roşie. Să fie deci bine știut că 
orice străin, fie speculant, fie colportor, aibe ocupaţii imorale chiar, e primit 
în România fără restricţie, iar ţăranul care vine să muncească e estrădat fără 
ca să existe cartel de estrădare între noi şi străinătate și că această teorie a 
fost erijată în lege prin votul de sâmbătă. 

Nu putem sfârși fără a releva unele cuvinte rostite de d. Cogălniceanu în 
privinţa  însemnătăţii naţionale a proclamării regalității. Strănepotul 
cronicarului loan Cogălniceanu zise: 


Regalitatea însemna ridicarea conștiinței naţionale, afirmarea demnităţii și 
independinţei ţării... Când acei ce trebuie să apere drepturile acestei țări nu au curajul 
pe care-l aveau acei gospodari, acei Domni regulamentari, acei vasali din trecut, 
atunci permiteţi-mi să declar că am proclamat un rege, dar nu am făcut un regat 
român, căci regatul însemnează neumilire. 


D. Stătescu se simţi împuns de aceste cuvinte și răspunse: 


D. Cogălniceanu, după ce-a făcut paralelism între cum se petreceau lucrurile sub 
Domnii pământeni și cum se petrec acu, a zis că ţara, proclamând regatul, nu a 
întemeiat și regalitatea şi că românii ar fi mai puţin ocrotiţi astăzi în ţară de cum erau 
sub Domnii regulamentari. 

Protestez contra acestor cuvinte. 


Nu scrutăm cestiunea de principiu a regalității. Ceea ce putem afirma 
însă, cu istoria în mână, este că Domnii pământeni erau Domnii rasei 
române, erau duci ai neamului românesc. Ca atari ei erau solidari cu rasa 
română și pururea gata a-și pune capul la mijloc pentru drepturile acestei 
individualități etnice. Nouă ni se pare însă că în hotelul actual intitulat 
„România“ espresia etnologică e prea mult deconsiderată în favorul 
espresiei geografice, fie aceasta locuită de orişicine. Aceasta e atât de 
adevărat pentru trecut încât pururea se deosibea rasa pământeană de rasele 
străine, din care unele (bunăoară armenii) erau mai vechi în ţară decât 
românii înșiși. Nu doar că românii ar fi fost vreodată netoleranţi. Dar ceea 
ce voiau să păstreze aci era caracterul lor naţional, esprimat în limbă, în 
datini, în legi. Ni se pare deci că, în această privire, în privirea 
protectoratului firesc ce Domnii pământeni îl esercitau asupra elementului 
românesc faţă cu orice alte elemente, d. Stătescu degeaba protestează. Era 
nouă a României este aceea în care elementele vechi și naţionale ale țării au 
fost în parte suplantate de elemente, nu zicem stricăcioase, dar în orice caz 


de o ocultă noutate. Nu voim să urmărim până la estrem această problemă, 
observăm însă că noi am fost cei dentâi cari am relevat-o, statornicind 
totodată că coroana română cată să fie solidară cu rasa română mai cu 
seamă. Nu zicem că sub cerul acestei ţări să nu trăiască şi să nu înflorească 
oricâţi oameni de altă origine. Dar ceea ce credem, întemeiați pe vorbele 
bătrânului Matei Basarab, e că ţara este, în linia întâia, elementul naţional și 
că e scris în cartea veacurilor ca acest element să determineze soarta și 
caracterul acestui stat. 

Avantaje trecătoare ale producţiunii, cauze economice şi politice pot în 
adevăr să grămădească înlăuntrul espresiei geografice elemente străine și cu 
drept cuvânt împăratul Emanoil Paleologul zice că oameni mai toleranți, 
mai primitori de străini ca românii nu mai sunt pe faţa pământului, deci în 
această privire nici noi nu dorim să fie altfel... dar până aci şi nu mai de- 
parte. Cel care respectă caracterul propriu și libertatea de manifestare a 
oricărui alt geniu naţional contractează prin aceasta el însuşi dreptul de a fi 
respectat în toate ale sale şi când Vasile Vodă Lupul poruncește ca „Cel ce- 
şi vicleneşte moșia și neamul, mai rău decât ucigașii de părinţi să se certe“ 
el stabileşte prin aceasta solidaritatea între români, făcând din fiecare un 
ostaş deştept al naţionalităţii sale. 


€ 


[27 ianuarie 1882] 

Într-un lung articol, prin care ni se impută nouă îndeosebi boala morală 
de care n-am suferit niciodată, reaua credință, „Românul“ substituie 
adunării proprietarilor, ținute la Iaşi, intenția de-a amâna la calendele grece 
reforma legei tocmelelor agricole. 

Întrebăm cu mirare cine îndreptățește pe scriitorii organului oficios de-a 
presupune o asemenea intenție unui Vasile Alecsandri, unui Nicolae Roset- 
Rosnovanu, unui Grigorie Sturza? Noi am sfătuit din nou pe confrați, 
precum i-am fi sfătuit și în rândul trecut, să viziteze moşiile acestor bărbați 
şi să constate în ce stare sunt locuitorii de pe ele în asemănare cu cei de pe 
moșiile coreligionarilor politici ai d-lui C.A. Rosetti. Se vor convinge atunci 
că interesul pe care o sumă de proprietari îl au pentru soarta ţăranului nu 
este deloc platonic, nu este un mijloc de-a câștiga popularitate și pensii 
reversibile, ci e un interes adânc, înrădăcinat în patriotismul acestor bărbaţi, 


în conştiinţa de solidaritate naţională şi economică dintre marea proprietate 
moșneană şi mica proprietate ţărănească. 

De ce se acuză însă o clasă de oameni pentru rele a căror izvor n-au fost 
niciodată ei? De ce „Românul“ nu ţine seamă că această spoială 
franțuzească, această brumă de civilizaţie rău înțeleasă și copiată de la 
străini costă mult, disproporționat de mult, pe poporul nostru şi că cauza de 
căpetenie a sărăciei lui nu sunt învoielile agricole, pe cari mai n-ar fi avut 
nevoie să le facă decât pentru a-și procura lemne şi pășune, ci dările cătră 
stat, cătră comună, cătră judeţ, cari se traduceau în bani împrumutaţi, iar 
aceştia în muncă? De ce nu se ține seamă că pensiile reversibile pentru 
pretinse merite politice și naţionale trebuiesc plătite de undeva şi de cineva 
şi că ele apasă în ultima linie pe producător şi anume pe producătorul de 
căpetenie, pe ţăran? 

Lovitura de stat de la 1864 a avut o generoasă intenţie, dar a fost viciată 
prin pripă. La 1 mai ţăranul s-a culcat încă clăcaș, neavând de plătit statului 
într-un an de zile decât faimosul galben găurit și șase zile de șosele, fără 
nici o îndatorire cătră comună, fără nici una cătră judeţ. La 2 mai — peste 
douăsprezece ore, fără nici o tranziție — el s-a trezit om liber, dar cu sarcini 
înzecit de grele, stăpân absolut pe o bucată de pământ, dar acea bucată 
grevată cu însemnate anuităţi cătră stat; cu îndatorirea de-a susţine self- 
governmentul comunei și al judeţului, cu sarcina miilor de noi postulanti, 
ieșiți din pământ, din iarba verde, pentru a aplica reformele. Atunci băieţii 
din băcănii și ateliere de meseriași părăsiră pacinica lor ocupaţie, pentru a 
se boieri în notari comunali, învăţători rurali, arhivari, paraarhivari — o 
generație nenumărată de logofeţi fără învăţătură şi fără seriozitate morală, 
cari nu ştiau decât a scârţâi două slove pe hârtie, deveni elementul domnitor 
în România și pepiniera actualilor roşii. Astăzi există, după calculele 
ingenioase ale d-lui A.V. Millo, aproape patruzeci de mii — o armată mai 
mare decât cea permanentă — de asemenea logofeţi din cari mulţi au ajuns 
deputați, milionari, aspiră a deveni miniştri. Toată armata aceasta a 
contractat trebuințe occidentale pe care nu le poate satisface prin 
producţiune proprie, deci cineva trebuie să le satisfacă. Acest cineva e în 
ultima linie poporul producător. 

Nu raporturile juridice dintre marii și micii cultivatori sunt cauza 
sărăciei ţăranului, ci declasarea generală a societăţii vechi, improvizarea a 
sumedenie de cenușeri în oameni de stat, încărcarea fără tranziţie a 
ţăranului cu sarcine publice, enorm de mari în asemănarea cu sarcinile 


aproape ridicole pe care le purta poporul nostru în vremea Domnilor 
regulamentari. 

Aşadar nu se vorbească de cestiunea agrară la noi, unde ea n-a existat 
niciodată, unde ţăranul a fost pururea liber, pururea capabil de-a deveni 
proprietar și de-a sui, pe cât îl iertau puterile, scara înaintării sociale. Nu se 
compare Irlanda înfeudată cu datinele pe deplin drepte și echitabile ale 
vechii noastre ţări. Vechile clase dirigente aveau în grad mare cunostinţa 
practică a ţării și un admirabil simţ istoric. Pentru a dovedi cât de adevărat 
este aceasta, ce drepte, ce întemeiate, ce echitabile erau totodată vederile 
generaţiei abia trecute în privirea raporturilor agricole, credem oportun a 
publica un document încă inedit şi de cel mai înalt interes în materie. 

Este raportul comisiei numite acum treizeci de ani, în virtutea 
stipulațiunilor Tractatului de la Balta-Liman, pentru a revizui şi regula 
relaţiile dintre proprietari și mici cultivatori, pentru a fixa drepturile și 
îndatoririle reciproce și totodată pentru a pune reformele cari erau judecate 
necesare în diferitele ramuri a serviciilor publice din Ţara Românească. 

Oricine va lua cunoştinţa acestei remarcabile lucrări se va putea 
convinge că, cu toate că situaţiile sunt diferite, principiile cari au fost 
atunci stabilite slujesc încă azi ca bază la raporturile mutuale între 
proprietari şi săteni, dovadă nouă că solid şi durabil este numai ceea ce are 
temelie pe justiţie și echitate, precum și pe ceea ce este avantajos părților 
interesate. În urma acestui raport a fost elaborată și promulgată legea din 23 
aprilie 1851 relativă la legăturile și îndatoririle reciproce dintre proprietari 
şi lucrători, lege care-a regulat materia până la reforma lui Cuza Vodă. 
Rezultatele salutare au fost imediate, au restabilit liniştea și răspândit un trai 
mai bun în ţară. 

Într-adevăr, îşi aduce lumea aminte că, în urma turburărilor 
revoluționare din 1848, al cărora cea mai principală unealtă a fost vasta 
propagandă anarhică și antisocială întreprinsă în mijlocul sătenilor și pentru 
izbutirea căreia toate mijloacele au fost puse în joc spre a seduce şi rătăci pe 
locuitori, aceştia, dând crezare făgăduielilor mincinoase ce li se făcuse, 
suspendase orice muncă agricolă, refuzau d! a cultiva pământul și d' a achita 
datoriile ce le aveau către proprietari. A rezultat astfel o criză care s-a 
prelungit vreo doi-trei ani și care era să ruineze ţara, după ce răspândise 
foametea. Credem de prisos a ne mai întinde în această privinţă; ne referim 
chiar la textul menţionatului raport, constatând în treacăt că este de 
notorietate publică şi netăgăduit că de la legea din 1851 a început în adevăr 


să progreseze agricultura, prăsila vitelor, starea săteanului, arendașului, a 
proprietarului. 

Legea rurală, regulând o mare cestie socială, a pus un capăt și 
neobositelor intrigi ale agitatorilor, cari izbutiseră a aduce în ţară o anarhie 
devenită intolerabilă. Onoarea rezolvării acestei mari cestii revine domniei 
lui Cuza, sub auspiciile d-lui Cogălniceanu. Aplicarea s-a făcut, lucru 
extraordinar, fără zguduire. Explicarea acestui fenomen se poate atribui în 
mare parte legii din 1851, care a fost ca o lege pregătitoare, dovadă că 
instituţia ei a fost aşa de bună încât astăzi în practică tot pe aceeași 
tradițiune urmează agricultura. 

Legea rurală dedese o nouă impulsiune agriculturii şi, dacă legiuitorul ei 
ar fi prevăzut să oblige pe săteni să conserve și să nu spargă izlazurile 
vitelor, ar fi fost mult mai avantajos pentru conservarea vitelor, al căror 
număr a scăzut treptat cu 25 la sută de la 1866 încoace. O cestie mare 
socială s-a rezolvat, impulsiune nouă s-a dat agriculturii, cu toate acestea 
arendașii sunt tot ruinaţi, ţăranii nu stau mai bine, proprietatea funciară este 
dispreţuită. 

Dacă am fost fericiţi să ieșim din legea rurală fără zguduire, să nu 
provocăm un mare pericol, de-a lăsa să se încerce a se inventa o cestie 
socială neîntemeiată, care-ar aduce iar foametea ca la 1848 şi la 1866. 

Învoiala de bunăvoie sau libertatea tranzacţiunilor a existat totdauna şi 
trebuie menţinută: săteanul liber şi stăpân pe munca sa, pe vitele sale, 
proprietarul pe proprietatea sa. Însă trebuie garantată o deplină securitate 
pentru părțile contractante, ca nici una nici alta să nu fie victima celeilalte. 
O bună administrație cinstită, experimentată și vigilentă ar fi primul, cel 
mai bun și folositor remediu. 

Aşa, viciul organic al lipsei unei administraţiuni instruite, echitabile și 
binevoitoare, a creat starea actuală de lucruri și a fost izvorul abuzurilor. Ar 
fi de dorit deci ca să nu se atribuie rezultatele de azi unei cauze factice şi 
neadevărate, ci să se rapoarte la cauza lor adevărată, la declasarea generală, 
la lipsa unei administrații oneste şi capabile. Dacă o lege generală este 
posibilă în asemenea materie, ca să îmbunătăţească starea actuală şi să nu 
aducă o perturbaţie îngrozitoare în economia ţării ea va trebui să 
sancţioneze principiile legilor din trecut și să nu vizeze la nici un sistem 
nou. Reforma ar consista aşadar mai cu seamă în măsuri cari ar zădărnici 
posibilitatea abuzurilor. 


Relevăm dar că aceeași comisie de acum treizeci de ani a propus acele 
reforme cari ar fi garantat o sănătoasă dezvoltare a vieții organice a statului 
şi cari până-n ziua de azi au rămas deziderate. 

Comisiunea, după ce s-a ocupat de cestia agricolă care-i fusese 
recomandată să fie principalul scop al deliberărilor sale, a indicat într-un 
mod sumar reformele cari i-au părut cele mai necesare în diferitele ramuri 
ale administraţiei. 

Ne vom mărgini a cita între altele: 

regularea modului de numire și înaintare în funcțiunile publice; 

revizuirea legii asupra alegerii membrilor adunării generale; 

regularea legii asupra celor șase zile de lucru ce săteanul era dator să 
facă pentru construirea podurilor şi şoselelor; 

regularea sentenţelor judiciare date definitiv şi în ultimă instanţă. 

Este de constatat că aceste reforme, a căror urgenţă era demonstrată în 
1849, n-au fost realizate şi a căror importanță majoră încă astăzi aşteaptă 
execuţia lor. 

Modul de admisibilitate şi înaintare în funcțiunile publice a dat loc, într- 
adevăr, la câteva regulamente, dar în fapt a rămas literă moartă. Favoarea și 
interesul electoral singure prezidează la alegerea amploiaţilor statului, cu 
toate că cine nu ştie că capacitatea, experienţa, integritatea și probitatea 
factorilor însărcinaţi d' a aplica legile și regulamentele sunt condițiuni 
esențiale a mersului regulat al unei bune administrații, a garanţiei 
drepturilor și apărării intereselor fiecăruia și prin urmare a bunului trai și 
liniştei publice? Dar sub regimul actual interesul personal, conveniențele de 
coterie primează interesul general și binele public. Necesitatea d! a conserva 
o majoritate compactă şi devotată în Adunări trece peste oricari alte 
considerații. Pentru a dobândi glasurile deputaţilor trebuie exigenţele lor 
satisfăcute, se încredințează funcțiunile delicate de prefecţi și subprefecţi 
creaturilor deputaţilor cari, sub numele lor, administrează districtele după 
plac și dispun fără nici o responsabilitate de interesele, de averea și de 
onoarea cetățenilor. Funcţiunile publice sunt adesea în mâinile unor oameni 
stricaţi, loviți de sentinţe judecătorești; astfel anarhia și dezorganizația 
domnesc pretutindenea, şi muncitorii de pământ sunt supuși la vexaţiuni, la 
acte arbitrare, adevărate cauze cari aduc mizeria între arendași, proprietari 
şi săteni. 

Cât despre legea electorală, avem tristul și scandalosul spectacol al 
necontenitelor violări la care este supusă sub presiunea oficială care se 


etalează fără pudoare și sub arbitrariul care domină toate operaţiunile în 
aplicarea ei. 

Aducerea la îndeplinire a sentinţelor definitive şi date în ultimă instanţă 
este în vecie amânată, încât interesaţii sunt siliți a aștepta zece ani și mai 
bine bunul plac al oamenilor de la putere pentru a intra în posesiunea 
drepturilor lor, dacă nu sunt servii devotați ai guvernantilor, încât justiţia, 
subordonată politicei, a devenit o ficțiune şi nu mai există nici o garanţie 
pentru cele mai preţioase interese ale societăţii. 

Situaţia ţării devine astfel din zi în zi mai gravă, mai întristătoare; 
rădăcinile răului devin mai adânci şi criza este de natură a preocupa 
oamenii bine cugetători. Ar fi vremea ca toate puterile vii ale ţării să se 
unească strâns pentru a aviza serios la mijloacele d' a preveni pericolele 
iminente cari ameninţă starea socială, economică și politică a acestei țări, 
încredințate unei exploatări din cele mai lipsite de pudoare. 

[Articol cu paternitate incertă] 

[28 ianuarie 1882] 

Pentru a patra oară majoritatea guvernamentală a Senatului, împinsă 
negreşit de o voință ocultă, are curajul să invalideze pe alesul colegiului I 
din Iaşi, onorabilul d. Holban. 

N-am fost niciodată amicii politici ai d-lui Holban; nu ne putem 
împiedica însă de a ne exprima dezgustul ce simțim în fața manoperelor de 
tot felul întrebuințate de guvern spre a ajunge la acest rezultat. 

Iată un cetățean pus afară din lege, considerat ca un paria politic, căruia 
i se interzice dreptul de a intra în reprezentațiunea națională, cu toată voința 
energică și reiterată a mandanților săi, fiindcă astfel este bunul plac al d-lui 
I.C. Brătianu! Pentru ca să se vadă că nu exagerăm nimic și că această 
alegere trebuia să fie casată cu orice preţ, punem sub ochii cititorilor noştri 
propriile cuvinte ale unui membru al partidului chiar, d. N. Voinov. 


Daca îndrăznesc a lua cuvântul în contra raportului onor. majorităţii a comisiunei, 
a zis d-sa, fără îndoială că am convingerea deplină că nu am să ajung la reformarea 
concluziunilor acelui raport. Știu că este o hotărâre deja luată ca alegerea d-lui 
Holban să fie casată nu numai pentru întâia oară, dar şi pentru a doua, a treia și a 
cincea oară... 


Cum vedem, niciodată exclusivismul guvernamental nu s-a manifestat 
cu mai multă putere ca în cazul de față. Este suficient să expunem 
pretextele mizerabile pe cari s-a întemeiat majoritatea Senatului spre a 
invalida alegerea pentru ca ţara întreagă să vadă în ce mod este respectată 
voinţa cetăţenilor sub regimul actual. 

Din 62 de votanţi necontestaţi d. Holban a întrunit 33 de voturi, iar 
adversarul său, d. general Racoviţă, numai 29. La vot se prezentase însă și 
un oarecare Weissengriin, care fusese respins de biurou pe motiv că sentinţa 
tribunalului de lași, care-l înscrisese în liste, fusese investită cu formula 
executorie în timpul vacanţelor. 

Primul motiv de invalidare a fost dară că rău a procedat biuroul 
refuzând dreptul de vot acestui domn. 

Cel de-al doilea motiv, descoperit în pripă de administraţiune, care se 
vedea bătută, a fost că dd. Al. Negrutzi, Panait Balş și Costache Angonescu 
erau înscrişi și în listele electorale ale altor districte și, astfel, nu aveau 
dreptul să voteze în laşi... 

D. N. Voinov însă, care a apărat cu multă căldură alegerea, a dovedit în 
mod indubitabil, de o parte că d. Weissengriin era decis să voteze pentru d. 
Holban, după cum îi scrisese, şi prin urmare singurul care avea dreptul să se 
plângă de excludere era candidatul opoziţiunii, iar de alta că cele trei 
persoane contestate figurau pe listele definitive ale Iaşilor, unde chiar 
domiciliază şi nimeni nu le putea interzice dreptul de a vota acolo. 

S-a probat însă mai departe că, chiar în cazul extrem când s-ar considera 
că au votat pe nedrept dd. Negrutzi, Angonescu și Balș, totuşi majoritatea 
absolută era în favoarea d-lui Holban şi alegerea trebuia validată. 

Acest rezultat însă nu convenea majorităţei, care, cu toată exhortațiunea 
elocuentă a d-lui Voinov, s-a grăbit să admită concluziunile raportului, prin 
31 voturi în contra a 11. 

Nu mai vorbim de modul cum s-a făcut alegerea în sine, căci e 
cunoscută demult sistema de influență morală a d-lui Brătianu. O simplă 
întrebare însă am voi să-i facem: 

A fost un timp când d-sa nu găsea expresiuni destul de severe, epitete 
destul de energice pentru a înfiera candidatura oficială și ingerința 
administraţiunei în alegeri. Am voi să ştim cum oare trebuie calificată 
candidatura d-lui general Racoviţă, şeful diviziunei teritoriale a Iaşilor? Ce 
fel să denumim alegerea d-lui colonel Pascu, aflat sub ordinele directe ale 
candidatului, ca preşedinte al biroului provizoriu? 


Nu ştiu daca este bine a dori candidatura oficială, a zis d. Voinov; dar, dacă am 
avea-o, atunci să avem cel puţin curajul a declara în mod oficial candidatura, iar nu 
fățiş... 


Francheţa reclamată însă de onorabilul senator n-a convenit niciodată 
partidului ce ne guvernă. Aceasta nu împiedică pe d. Brătianu să afirme că 
alegerile se fac în cea mai deplină libertate și că elementul militar, pe care 
tinde a-l amesteca în politică, se bucură de cea mai completă independinţă 
în privința votului — ceea ce i-a atras această apostrofă indignată a d-lui 
Iorgu Radu: 


— Apoi să nu mori de necaz! 

[29 ianuarie 1882] 

Un cabinet nou. Iată un lucru cu care ne-am obicinuit atât de mult sub 
regimul d-lui Brătianu încât publicul cititor îngăduie lesne, dacă ziarele nu 
prea fac mare caz de un asemenea eveniment ce se repetă, dacă nu c-o 
matematică regularitate, dar desigur într-un număr mai mare decât acela al 
lunilor de când partidul actual e la putere. Nici un motiv parlamentar, nici 
un vot al Camerei privitor la cutare ori cutare reformă n-a cauzat această 
remaniere, precum n-au cauzat nici pe celelalte; oamenii intră și ies în 
cabinetul Brătianu fără ca cineva în lume — cu regele începând şi sfârșind 
cu orice personalitate politică determinantă — să presupuie măcar de ce se 
schimbă păpușile în acest teatru de figurine. 

Pretutindeni în lume cad miniştrii și vin alţii în locu-le; dar 
pretutindenea o cauză publică determinată e îndărătul acestor schimbări. A 
căzut d. Gambetta, dar toată lumea ştie pentru ce. Când, în Germania, 
ministrul cultelor, d. Falk, şi-a dat demisiunea toată lumea știa că legile din 
mai privitoare la poziţia clerului catolic din Germania şi mai cu seamă 
maniera de-a aplica aceste legi făcuse poziția ministrului cu neputinţă faţă 
cu faza de reconciliare în care intrase Germania cu Sf. Scaun. Dac-a căzut 
d. Camphausen cauza a fost că sistemul fiscal al cancelarului nu intra în 
vederile sale. Când lord Derby şi-a dat demisia din cabinetul englez cauza 
era că nu se unea cu politica esterioară a cabinetului; când contele Andrassy 
a căzut motivele retragerii erau a se căuta în atitudinea sa din Congresul de 
la Berlin și în urmările politice grave ale acelei atitudini. 

De ce vin, de ce se retrag la noi miniştrii? 

Nimeni n-o știe. Culisele parlamentare singure, ambițiile personale ale 
membrilor marelui partid și, poate, din când în când, perspectiva unei grase 
afaceri de întreprindere sau de împrumut sunt unicele cauze a acestor 
permutaţiuni caleidoscopice. 

Și apoi cine vine la minister? 

Nu vorbim aci de d. general G. Angelescu, care se bucură de numele 
unui corect militar și de la care am dori numai să vedem că e un adevărat 
ministru şi nu un șef de secţie al d-lui Brătianu. 

Dar la finanţe? D. G. Leca. Cine e d. G. Leca, se va întreba lumea cu 
mirare. Acest senator care s-a distins prin... tăcere în toate cestiunile şi 


printr-un trecut politic cât se poate de necunoscut... ce însemnează la 
resortul greu al finanţelor, în care au funcționat un Mavrogheni, un Strat, un 
Teodor Rosetti, un G. Cantacuzin? Ce mai însemnează și improvizarea 
acestei individualități cu totul necunoscute, care n-a dat pân-acum nici o 
probă de capacitate, în om politic, ba în om de finanțe? Nu sunt oare 
finanţele o știință care trebuie învaţată și care stă în legătură atât cu 
economia politică cât și cu știința administrațiunii generale a statului, pentru 
ca oricine — un nimenea politic — să poată fi erijat în financiar, în om care 
judecă asupra gingaşei materii a contribuţiunilor pe de-o parte, a cheltuirii 
lor productive pe de alta? 

Aşadar, înc-odată... ce caută, ce însemnează d. G. Leca la Finanţe? lată 
ceea ce am dori să ne spuie ziarele oficioase. Un mare punct de întrebare 
după o mare nulă, iată figura noului ministru. 

[Articol cu paternitate incertă] 

[29 ianuarie 1882] 
Avem a înregistra dureroasa ştire a încetării din viaţă a d-lui Ioan 
Constantin Cantacuzino. Născut la 1824, puțin în urma restabilirii domniei 
naționale, de la anul al 23-lea al vieții a intrat în serviciul statului, într-un 
timp în care trebuința de oameni luminați era mai mare. Începând prin a fi 
judecător la Tribunalul Ilfov, a fost de-a rândul judecător la Tribunalul de 
Comerț, apoi director la Ministerul de Justiție, preşedinte la Curtea de Apel 
din Bucureşti şi, în fine, cel din urmă preşedinte al înaltei Curți de Justiție 
din Muntenia; în calitatea aceasta l-au aflat Unirea Principatelor și suirea pe 
tron a lui Vodă Cuza. Sub Alexandru Ioan I a fost în trei rânduri ministru de 
justiție, asemenea sub locotenenţa domnească, precum şi în zilele regelui 
Carol. Împreună cu Prea Sfinţia Sa Părintele Episcop Melchisedec a fost 
trimis în misiune la St. Petersburg. Ales fără întrerupere în Adunările 
legiuitoare, când în Senat, când în Cameră, de la chiar întemeierea acestor 
Corpuri, activitatea sa publică a fost întreruptă prin o gravă boală, a cărei 
prelungire în curs de mai mulţi ani s-a încheiat prin încetarea din viaţă. A fi 
contimporanul activ al celor mai însemnate evenimente din viața poporului 
său, a contribui într-un grad mai mare decât alţii la actele de eliberare și 
ridicare a ţării din trista părăginire a secolului trecut e un monument 

îndestul pentru viaţa unui singur om. 


Non omnis moriar, multaque pars mei 
Vitabit Libitinam... 


„Nu de tot voi muri; partea mai bun-a mea va scăpa de mormânt“ zice 
Horaţ, şi aceasta e mângâierea celor cari prin viața lor pun piedeci 
statornice pasului nimicitor al vremei, precum și al celor cari rămân în 
urmă-le pentru a-i plânge și a-i imita. 

[2 februarie 1882] 

D. Kogălniceanu publică o scriere privitoare la cestiunea Dunării de 
care suntem obligaţi a ţine seamă, chiar dacă dezaprobăm, ca și în cazul d- 
lui Kallimah-Catargiu, publicarea prematură de documente în cestiuni 
esterioare pendente. Lucrarea aceasta se începe prin reproducerea a două 
memorii pe cari le-a scris fiind ministru plenipotenţiar la Paris. Cel dentâi 
memoriu, lucrat pre larg şi cuprinzând istoricul cestiunii dunărene precum 
şi starea ei legală, e adresat ministrului de esterne al României; cel de al 
doilea e adresat ambasadorului acreditat la Paris al unei mari puteri. Aceste 
două acte formează cuprinsul fasciculei întâia; în a doua fostul ministru 
plenipotenţiar va da istoricul neînţelegerii ce a avut cu guvernul d-lui I.C. 
Brătianu în privinţa modului de-a apăra cestiunea Dunării. 

Oricâte imputări ar avea cineva de făcut omului de stat de la 2 mai, un 
lucru nu i-l poate contesta nimenea: claritate de vederi, judecată 
cuprinzătoare, sigură şi fără șovăire; o mare inteligenţă unită cu talentul de- 
a se manifesta cu toată viociunea în scris și prin viu grai. 

D. Kogălniceanu urăşte fraza, pune pe cititor totdeauna și fără înconjur 
in medias res sâmburul cestiunii apare clar şi dezbrăcat de subtilități. 
Izvorul său nu e nici limonada dulcie a notelor Stătescu, nici subțietăţile de 
stil şi logică ale notelor Boerescu; e apă curată şi limpede ca din izvorul de 
munte. Nicăieri nu se vede dorința de-a îndupleca prin motive aparente, 
pretutindene puterea de-a convinge e luată din chiar natura cestiunii. 

Memoriul cu care scrierea se-ncepe e atât de clar și de deplin încât nu 
lasă nici o îndoială asupra cestiunii în genere, nici asupra amănuntelor ei. 

Pretențiunea monarhiei vecine de-a avea o poziție preponderantă pe 
Dunărea de Jos datează încă de la 1856; începutul ei e formulat în 


protocolul Conferinţei ţinute la Viena la 2 fevruarie acel an, când se 
statorniceau preliminăriile păcii între Rusia pe de-o parte, Turcia și aliaţii ei 
pe de alta. 

Estrase scurte din discursurile ţinute atunci de contele Buol- 
Schauenstein dovedesc că scopul Austrei era atunci același ca şi astăzi. 
Aceste pretențiuni, respinse atunci, s-au ivit din nou în Congresul de la 
Berlin, unde asemenea reprezentații puterilor au știut să le zădămicească 
din nou, căci, după cum d. Kogălniceanu constată prin compararea 
deosebitelor texte ce privesc cestiunea, starea ei legală, stabilită de 
Congresul din Berlin, e următoarea: 

1) Libertatea navigațiunii Dunării este deplină și pusă sub garanţia 
colectivă a Europei. Drepturile escepţionale pentru state riverane (cabotajul 
etc.) au fost respinse de întregul Congres; 

2) Austro-Ungaria nu are nici o poziţiune escepţională sau privilegiată 
pe Dunăre între celalte puteri subscriitoare 'Tractatului, afară de dreptul ce i 
s-a dat de-a sparge Porţile de Fier spre înlesnirea navigaţiunii. 

3) Comisiunea specială a Statelor Riverane (reapărută acum sub 
numele de Comisiune Mixtă) nu mai există; ea a fost combătută de chiar 
plenipotenţiarii Austro-Ungariei și Congresul s-a unit cu părerea lor; 

4) Regulamentele de navigaţiune și de poliţie fluvială pentru toată 
întinderea Dunării de la Porţile de Fier până la Galaţi trebuie a fi puse în 
armonie cu cele cari sunt sau vor fi făcute în privința Dunării de la Galaţi 
până la gurile ei. Elaborarea regulamentelor este încredințată Comisiunii 
Europene, asistată de delegaţii statelor riverane. Comisiunea Europeană se 
recunoaște permanentă. 

5) Modificaţiuni la această stare legală, consacrată printr-un tractat 
solemn, nu se poate face prin comisiuni speciale, principii nouă putându-se 
consfinți numai prin autoritatea unui congres (opinie esprimată de d. dr. 
Haymerle). 

Pe această bază clară s-au şi mișcat apărarea cestiunii Dunării, pe ea s-a 
ținut delegatul român din Comisia Europeană, pe ea se bazau instrucţiile 
date reprezentanţilor din străinătate, când, ca din senin, d. Kogălniceanu 
primeşte la 21 iulie anul trecut depeşa no. 11623, care-l pune în cea mai 
mare nedomirire. Prin această depeşă se zice textual „că i se atrage 
atențiunea asupra cestiunii cabotajului, care este cea mai importantă pentru 
noi“ şi se întreabă „dacă nu se teme, că, dacă Comisiunea Europeană a 
Dunării va fi să redige regulamentele de navigaţiune până la Porţile de Fier, 


ea nu va păstra dreptul cabotajului pentru toate națiunile spre paguba 
statelor riverane“ 

Din acest moment d. Kogălniceanu vede limpede că guvernul a intrat cu 
totul în alte vederi. El răspunde: 


Dacă d-voastră sunteţi otărât a reclama păstrarea cabotajului numai pentru 
statele riverane, adecă pentru Austria în detrimentul pavilioanelor statelor neriverane 
și în special ale Angliei, Franciei, Germaniei, Greciei, Italiei și Turciei, cari acestea 
au întemeiat prosperitatea Dunării de Jos și prin urmare a porturilor noastre, în 
asemenea caz noi nu mai suntem în conflict cu Austro-Ungaria, noi suntem în conflict 
cu Europa. Cu o asemenea teorie noi devenim strânșii aliaţi ai Austro-Ungariei, care 
de la 1856 se încearcă, deși pururea respinsă de Europa, de-a păstra pentru dânsa 
toată mişcarea navigațiunii pe Dunărea de Jos. 


Așadar cabotajul, privilegiul plutirii pe lângă țărmuri rezervat 
riveranilor, era blidul de linte pentru care România ar fi putut renunţa la 
dreptul ei de primogenitură, la neutralitatea Dunării, această chezăşie a 
neutralității ţării. 

Pentru acest blid de linte oferit ca un fel de compensație ţărmurenilor, 
cu iluzia că în acest chip își vor putea crea o marină naţională, d. Brătianu 
cu preţiosul său d. Boerescu au intrat în mlaştina făgăduielelor pripite, de 
cari părându-le rău, au voit să le neutralizeze prin limbajul exagerat al 
mesajului, ceea ce, în loc de-a ameliora situaţia, au condus din contra la 
conflict şi umilire. 

Dar această abatere a d-lui Brătianu din calea clară a 'Tractatului de la 
Berlin ne-au costat mai mult încă: încrederea puterilor. 


Este de datoria postului ce-l ocup, zice d. Kogălniceanu, de-a arăta guvernului 
țării mele clar şi esplicit că ceea ce face grea pozițiunea reprezentanților României în 
străinătate — și cred că, unii din colegii mei v-au și spus-o înaintea mea — este ideea 
eronată, însă în general stabilită, că guvernul român are deja angajamente luate, că 
de multe ori noi ne prefacem că susţinem o cestiune, când această cestiune este 
demult deja rezolvată în înţeles opus rezoluţiunii ce afectăm a sprijini. 


Într-adevăr, ce patriotism poate fi acel care simulează a apăra interesele 
țării pe când în realitate cestiunile s-au pus la cale? Astfel, luându-ne după 
nenorocita manieră de-a se esprima a mesajului regal, ne vine a crede că şi 
în cestiunea Basarabiei d. Brătianu poate să fi simulat numai de-a apăra 


acea provincie, pe când în realitate întrevederea de la Livadia îi pusese 
capăt de mult încă. 

TEATRUL FRANCEZ 


[4 februarie 1882] 

În sala Orfeu o trupă mică însă aleasă de artişti franceji dă 
reprezentațiuni în fiece seară, oferind astfel publicului bucureştean câteva 
ore foarte plăcute de distracțiune. 

Efectul binefăcător al acestor reprezentații consistă în acea scânteie de 
artă adevărată prin care se disting oaspeții noştri teatrali. Jocul lor e natural, 
caracterele cu grijă studiate şi libere de exagerare sau de parodie; nimic fals, 
nimic greoi nu întunecă unitatea sigură și deplină cu care se reprezintă 
scrierile dramatice. Aceste scrieri pot fi uneori neînsemnate din punct de 
vedere literar; ceea ce le ridică întotdauna și le face plăcute este modul de 
interpretare al artistului dramatic. 

De multe ori de-a rândul se dă vodevilul La Rousotte, și putem zice că 
reprezentațiile ar servi de model prin unitatea care domină întreaga 
reprezentaţie (l'ensemble) cât şi prin interpretarea foarte nimerită a rolurilor. 

D-nul și d-na Verneuil, d. Feroumont — artist de mare talent și multă 
deprindere —, d-na Pepito, d-nii Perier și Galin, c-un cuvânt toţi la un loc şi 
fiecare în parte se 'ntregesc atât de deplin pentru a reda totalitatea unei piese 
încât am dori ca artiștii români mai tineri să viziteze aceste reprezentațiuni, 
spre a vedea cât respect au francejii pentru piesă şi pentru public, cum nici 
unul din ei nu caută a ieși în relief asupra celorlalți și a monopoliza 
oarecum efectul, cum toţi contribuie pentru a produce un singur efect, acela 
al totalităţii piesei, acel dorit de autor şi de public. 

[5 februarie 1882] 

Mulți presupun, și nu hotărâm încă de au ori nu cuvânt, că interesul 
escesiv pe care d. C.A. Rosetti și „Pseudo-românul“ său îl manifestă în 
timpul din urmă pentru clasa țăranilor nu este un interes întemeiat pe 
vederile unei politici de stat, concepute cu siguranță și preciziune, ci pe 


necesitatea ce-o are partidul său demoralizat de-a-și reîmprospăta 
popularitatea și alegătorii mai cu seamă, atrăgând în sfera sterpelor lupte 
politice o clasă numeroasă de cetăţeni, pe ţărani. 

Marfa de fraze a ziarelor roșii s-a învechit, a ieşit din modă; lumea 
orășenească s-a cam săturat de ea. 

Din zilnica repetare a unei serii de vorbe cu sferă nedeterminată și 
lipsite de cuprins a rezultat la început o boală obştească a spiritului public în 
România: găgăuţia generală în judecarea cestiunilor de interes public, o 
periculoasă beţie de cuvinte, care a ameţit clasele noastre de mijloc şi le-a 
făcut a confunda formele goale şi pospăirea pe deasupra ale civilizaţiei cu 
fondul acesteia, care consistă nu în egalitate, fraternitate și libertate, ci în 
muncă și în adevăr. Încet-încet orașele şi-au deschis ochii; fiecine înțelege 
că fără muncă nu există bunăstare materială decât pentru gheșeftari și 
cavaleri de industrie; că fără adevăr nu există cultură. Încet, publicul s-a 
convins că a lua ochii prin discursuri patriotice și fraze bine lustruite nu va 
să zică a munci și că toţi acei cari iau de zece ori pe zi patria, libertatea, 
naționalitatea în gură le iau numai ca etichete și ca pretexte, adevărata lor 
țintă fiind îmbogățirea sau traiul bun de pe spatele altora, din spinarea 
poporului producător. Cei ce exercită industria patriotismului subliniat, 
înmulțindu-se peste măsură, își fac azi concurenţă între ei, se dau pe față 
unul pe altul; albeaţa care a acoperit ochii spiritului nostru public de la 1858 
şi până azi a început a se lua binişor; nimeni nu mai crede în povestea 
glumeață a unui progres de pe saltea, fără corelatul muncii musculare și 
intelectuale. 

Asta a început a înţelege Burtă verde cum am zice şi de-aci discreditul 
mărfii patriotismului subliniat în piaţă, căci nu mai are trecere şi nu se mai 
ia drept bani buni. Orășenii s-au convins că nu e nimic, absolut nimic 
îndărătul înțelepciunii apocaliptice a politicei roşie, că fraza goală care nu 
esprimă nici o necesitate economică, nici o cerinţă de organizare nu e decât 
o nadă pentru a prinde şi ameţi pe cei săraci cu duhul. Formulele mistice ale 
d-lui C.A. Rosetti nu le mai cred nici copiii din școală; dicţionarul său 
politic începe a muri, terminologia sa moare precum a murit aceea a 
alchimiei şi a astrologiei. Gândirea publică devine în România mai pozitivă 
şi mai concretă; oamenii nu se mai mulțumesc cu cuvântul, ci urmăresc 
înţelesul lui, ba evoluţiunea chiar a acestui înţeles. 

Această schimbare a spiritului public a observat-o d. C.A. Rosetti. Ca 
acei dascăli bătrâni cari repetă în fiece an aceleași glume, însă pururea altor 


urechi, mai tinere, astfel ilustrul părinte al demagogiei române caută urechi 
nouă pentru farsele sale învechite și crede că le va putea găsi prin 
demagogizarea acelei clase de oameni care, păstrătoare caracterului naţional 
al românului, iubitoare de adevăr și dreaptă, rămăsese pân' acum neatinsă de 
veninul demagogiei. Această clasă e cea țărănească. 

Un articol de fond al „Pseudo-Românului“ se citează în Cameră ca 
espunere de motive printr-un proiect de lege prin care să se hotărască că 
numai țărani pot fi delegaţii colegiului al IV-lea, deşi, e învederat că e 
indiferentă treapta socială a aceluia pe care țăranul îl delegă pentru a-i 
reprezenta interesele şi că criteriul acestei alegeri ar fi cunoștința stării 
economice și de cultură a ţăranului, nu împrejurarea că delegatul e sau nu 
țăran. 

Un alt mijloc pentru a atrage pe ţărani în sfera luptelor politice este 
esploatarea violentă a neajunsurilor legii tocmelelor agricole. 

„Românul“ numește legea „barbară, ilegală, ucizătoare“. 

Dar cine a propus-o, cine a votat-o? 

D. C.A. Rosetti şi I.C. Brătianu, la 7 martie 1866, după căderea lui Vodă 
Cuza. 

Deşi însă legea actuală e în cea mai mare parte creațiunea partidului pe 
care-l reprezentă „Românul“, nu vom numi-o astfel cum o numesc acei 
cărora li se cuvine paternitatea ei. 

E rea, dar ţinta ei a fost bună. Producţiunea agricolă e legată de anume 
condiţii de timp. Un obiect industrial se poate produce şi vara și iarna, şi 
noaptea și ziua, oricând și oriunde. Cine însă nu ară la vreme, nu prășește la 
vreme, nu seceră la vreme, acela nu recoltează nimic și degeaba și-a băgat 
capitalul în producţiune. Spiritul legii tocmelilor a fost a asigura termenele 
deosebite ale muncilor agricole, a căror neţinere ar fi echivalentă cu ruina 
sigură a producţiunii, deci cu ruina ţării. Orice reformă s-ar face, spiritul 
acestei legi nu se poate înlătura și tăgădui dacă nu voim ca izvorul de 
căpetenie al avuţiei publice să cază în totul în părăginire. 

Ceea ce rămâne curios e întrebuinţarea acestei legi, făcute mai cu seamă 
de roșii, în contra altor elemente politice, cari poate să fi contribuit şi ele la 
facerea ei, dar nu sunt autorii ei de căpetenie. Dacă roșii au făcut-o sau au 
contribuit a o face, ci au creat o lege „barbară, ilegală şi ucizătoare“ şi 
contra lor înșile ar căta să-și îndrepte armele polemice. Dar precum am zis 
la început: nu legea tocmelelor e în cestiune pentru roșii. Ei vor să-și creeze 
şi din greaua şi gingașa cestiune a organizării muncii o armă electorală căci 


polemicele „Românului“ și propunerea din Cameră privitoare la delegați au 
amândouă acceaşi ţintă: demagogizarea locuitorilor săteni. 


€ 

Din actele publicate în numărul de ieri cititorul a putut constata că 
delegații comitetului central de inițiativă din Iaşi şi ai comitetelor din 
districtele de peste Milcov, rugându-se, după însărcinarea comitenților (în 
număr de 600) de a li se acorda o audienţă la Maiestatea Sa Regele, pentru a 
solicita înalta Sa protecţiune în favorul intereselor agricole şi economice din 
Moldova, această audienţă li s-a refuzat. 

D. Mareșal al Curţii, luând ordinele Maiestăţii Sale, a fost însărcinat de 
a pune în vederea delegaţiunii nu o lege, nu un text constituțional, nu un 
drept care se poate opune unui drept, ci regulele stabilite de ceremonialul și 
uzurile Curţii. 

Acel preţios ceremonial şi acele preţioase uzuri, despre care nu putem 
tăgădui că ar constitui o piedică pentru a se apropia de persoana privată a 
regelui, nu ştiam că se pot invoca şi atunci când ţara vrea să-și espuie 
păsurile ei înaintea autorității publice a Coroanei. 

D. mareșal al Curţii a fost dar însărcinat a comunica că preţiosul 
regulament al ceremonialului, la puţin cunoscuta sa pagina 75, stabileşte 
următoarele reguli: 


Audienţe in corpore în mod oficial nu se pot acorda de MM. LL. la deputațiuni, 
delegațiuni, comitete etc. decât când aceste fac parte din corpuri și autorităţi 
constituite ale statului și au un mandat regulat, îndeplinit în virtutea unei legi. Cererea 
și obiectul audienței trebuie încunoștiințat mai întâi în acest caz ministerului respectiv 
sau autorităţii superioare de cari resortă acele delegațiuni, deputaţiuni etc. În ceea ce 
priveşte audienţele particulare, d. mareşal face cunoscut că M. Sa binevoieşte a le 
acorda individual la oricine se adresează cu cerere. 


Audienţe particulare! 

Înţelegem să se ceară acestea din partea provincialului curios de-a 
conversa lucruri indiferente cu persoana regelui, curiozitate pe care nu 
oricine o poate preţui după valoarea ce i-ar da-o curtezanii și camarila sau 
eroii de la 11 fevruarie şi prezidenţii republicei ploieştene, cari se răsfață azi 
pe sofalele statului ce împodobesc palatul. Dar nu, audienţe particulare, nu 


satisfacerea vanității sau curiozităţii de-a sta față în față cu M. Sa i-a făcut 
pe proprietarii din Moldova să solicite audiența, ci nevoile lor, păsurile ţării, 
cărora pururea Domnii vechi ţineau urechea deschisă la primejdia ce 
amenință moșia și munca lor, la turburarea vârâtă oficial în raporturile de 
bună credinţă ce le au cu muncitorii. Nu în particular au a șopti ceva, ca 
îmbunătorii fanarioți, aceste urechelnițe care se furișează în auzul și 
farmecă mintea Domnilor, ci pe faţă şi verde erau să vorbească și să arate 
M. Sale că „sub pretextul de reformă a legii tocmelelor, un consiliar al M. 
Sale au răspândit circulări cari au înlăturat legi în vigoare şi au provocat 
patimi rele între muncitori în contra agricultorilor mari“. 

Nu dar cu persoana privată a regelui și nu în particular veniseră 
proprietarii din Moldova ca să se puie la vorbă, ci autorităţii Coroanei se 
adresau şi aveau dreptul de-a o face, conform art. 28 al Constituţiei, care 
zice: 


Fiecare are dreptul de a se adresa la autorităţile publice prin petițiuni subscrise de 
cătră una sau mai multe persoane, neputând însă petiționa decât în numele 
subscriitorilor. 


Nu cumva alineea a doua a acestui articol: 


Numai autoritățile constituite au dreptul de-a adresa petițiuni în nume colectiv. 


este originea preţioaselor dispoziţiuni din preţiosul regulament al 
ceremonialului? 

Dar care-i acel nume colectiv? Sau nu ştie onor. d. Brătianu, inspiratorul 
acestei cabale, ce este un nume colectiv? Nisip, grâu, apă, aur, popor, 
națiune sunt nume colective. Copiştii ignoranţi ai articolelor noastre 
constituționale nici habar n-au ce însemnează, lexical, nume colectiv, 
întrebuințat în texte franceze de lege. Pe când Anglia, în petiţii date de unul 
sau de mulţi, semnăturile individuale erau riguros cerute, Adunarea franceză 
legislativă de sub Revoluţie, Conventul, primeau petiţii iscălite cu numele 
unei comune sau a unui departament întreg, ba într-o zi Adunarea franceză 
a angajat o discuţie lungă asupra unei petiţii iscălite Le Peuple. Pentru ca nu 
un anonim să se substituie unei colectivităţi abstracte de oameni și s-o 
iscălească se cere ca, oricât de generală ar fi necesitatea invocată, ea să 
poarte semnături individuale, pe când se 'mţelege că o autoritate constituită 
cu titulari cunoscuţi nu are nevoie de semnături. Acesta este singurul înțeles 


pe care constituţia '] dă numelui colectiv. Obligaţia semnăturilor individuale 
existând în Anglia, toate reformele s-au făcut acolo printr-o furtună de 
petiţii. 20.000 de petiţii au cerut abolirea sclavajului, tot prin ele s-a făcut 
reforma Parlamentului, emanciparea catolicilor, abrogarea legii asupra 
cerealelor și a.m.d. 

Așadar: „fiecare are dreptul de-a se adresa la autorităţi prin petiţiuni 
subscrise de una sau mai multe persoane“ și, acest drept corespunzând cu o 
datorie, autoritatea e datoare de-a primi petițiunea, autoritatea înaltă a 
Coroanei ca și oricare alta. Fiecare are dreptul? 

Nu, ne 'mșelăm. Delegaţiunea izraeliților are acest drept şi i se şi 
recunoaște. D-nii Rosenthal, Israel Iancu Schonfeld, Dr. Blumenfeld, 
Alpen, Şapira, Kohn, Wahrmann, Herșcu Schechter, Ștrul Avram 
Ringelescu, aceşti d-ni pot prezenta regelui petițiuni în numele unei 
colectivităţi fără ca regulamentul preţios al ceremonialului să fie atins. Mai 
mult, d-nii de mai sus au dreptul de-a se pretinde persecutați în România, 
de-a cere abrogarea legilor existente și libertatea de-a vinde rachiu, de-a lăţi 
şi exploata viţiul beţiei în poporul românesc. Pentru nobilul Pherekydes, 
ambasadorul de la Mazar Pașa pe de-o parte, și pentru Herşcu și Ștrul 
Avram pe de alta, pentru crema, cum am zice, a neamului istoric al 
românilor M. Sa Regele e acasă. 

Dar în cazul de față nu se prezentaseră viitorii stăpânitori ai expresiei 
geografice ai României. Nu. Erau numai niște proprietari din Moldova, un 
Rosnoveanu, un Pogor, un Cogălniceanu, un Ciupercescu, un Catargiu, un 
Corjescu, un Morţun, deci nu se pot primi in corpore. 

Se înţelege că acest refuz de a primi delegațiunea i se datorește d-lui 
ministru prezident I. Brătianu, care, prin şeful poliţiei, au cerut regelui de a 
n-o primi. 

Speciosul regulament al ceremonialului, pag. 75, cată să fie de-o origine 
foarte recentă și confecționat ad-hoc. El nu se aplică nici la foşti colegi ai d- 
lui Brătianu, cari, trecuţi prin călugăria cuvioasă a Văcăreștilor, cer dispensă 
de termen, nici la iluştrii copii ai ortalei, cari, aplicând prea cu multă 
relighie principiile partidului roșu, încap după zăbrele, nici la evreii cari au 
maltratat preuteasa cu ocazia înmormântării rabinului Şor. Ori de câte ori 
oameni de-o probată malonestitate din partidul roşu sau evrei, vinovaţi de 
acte de escrocherie și de brutalitate, vor cerea să pătrunză la picioarele 
tronului, precum şi colectivul mazarist Pherekydes, porțile palatului le sunt 


deschise și acolo găsesc nu numai o ureche binevoitoare, ci chiar 
îmblânzirea asprimilor legii în favorul lor. 

Dar niște proprietari ai pământului Moldovei cari cer numai respectul 
legilor, numai buna credinţă, numai adevăr? Aceştia nu merită nici o băgare 
de seamă. Ţara aceasta pare a fi a străinilor și străini nu mai sunt în ea decât 
românii înşişi. 


€ 

„Românul“, promițându-ne programul nou, revăzut, corijat și adaos al 
partidului roşu, nu poate făgădui aceasta făr' a se lega din nou de 
conservatori. 

Ar fi de dorit ca confrații să-şi modereze condeiul. Când foaia oficioasă 
zice despre partidul conservator că a căzut în trecut „cu tot sprijinul Turciei, 
Rusiei și Austriei“ atunci ori nu știe ce zice, ori se face a nu şti. Interesele 
acestor trei puteri fiind pururea diametral opuse, nu pricepem cum se 
'nţelegeau într-un mod atât de spontan asupra unui singur lucru: mănţinerea 
partidului conservator la putere în țările române. Un partid care convenea 
Austriei nu mai putea conveni Rusiei sau Turciei şi viceversa. Deja punerea 
alături a acestor trei nume este absurdă și „Românul“ ar fi trebuit să fie 
măcar atât de prevăzător pentru a alege din trei puteri numai pe una, care-ar 
fi sprijinit pe boieri la putere. 

Dar altă contrazicere. 


Partida care se numește boierească şi după 1860 conservatoare, zice „Românul“, 
avea averea, proprietatea, guvernul și deprinderea ţării de a i se supune orbește. 


Dacă ţara se supunea orbeşte acestui partid, prin deprindere, ce nevoie 
mai avea el de sprijinul Rusiei, Austriei, ori Turciei? 

Dacă venim însă la partidul roșu, lucrurile se schimbă foarte în 
defavorul lui. 

Aci Eliad și Bălcescu nu văd în d. C.A. Rosetti decât un „agent 
provocator“ al unei singure mari puteri, om făcut pentru această meserie, 
căci n-are patrie, patria lui fiind universul lui Blanqui, n-are naţionalitate, 
naționalitatea lui fiind umanitatea întreagă a comunarzilor, n-are trecut şi 
tradiţii, c-un cuvânt nimic de pierdut, totul de câştigat. 


„Pseudo-românul“ și cu el d. C.A. Rosetti se laudă că, la 1848, toată 
ţara „a aclamat stindardul“ dumnealor. 

Dar ce e 1848 în România îndeosebi? Ce însemnătate istorică a avut 
acest an pentru noi? 

Să i-o spunem noi. Toată mișcarea română de la 1848 n-a fost decât 
pretextul căutat pentru ca ruşii să treacă în Transilvania, un pretext pe care 
d. C.A. Rosetti s-a găsit să li-l dea, în mod dezinteresat se va zice, dar ne 
îndoim de dezinteresarea acestei personalităţi. Fecit cui prodest, zice 
latinul, a făcut-o acela căruia i-a folosit. 

Ce-a urmat pentru ţară din mișcarea al cărei merit și-l însușeşte? 

Invazia și foametea. 

La 1875 vedem pe d. C.A. Rosetti agitându-se spasmotic. Ce era în 
perspectivă? Războiul ruso-turcesc. Cui era să facă drum d. C.A. Rossetti 
venind la putere cu creaturile sale? Rușilor. Fecit cui prodest. 

Ce-a urmat din agitația al cărei purtător de steag era Pherekydes? 
Invazia și cărăturile peste Balcani. 

Acum, la 1882, d. C.A. Rosetti se mișcă. L-a apucat focul reformelor și 
dorul de ţărani. El, care nici cunoaşte pe țărani, nici gândeşte la soarta lor, el 
care numea maniac pe oricine se ocupa de această cestiune, ajunge a se 
improviza în promotorul îmbunătăţirii sorții ţăranului. 

Întrebăm: ce e la mijloc? Ei bine, avem onoare a o repeta din nou d-lui 
C.A. Rosetti: fecit cui prodest. Prea miroase anul 1882 a Scobelef, a Bosnie, 
a turburare în Orient pentru ca d-lui C.A. Rosetti să nu-i trebuiască o 
cestiune agrară improvizată, spre a pune ţara în neputinţă de-a lua o 
atitudine hotărâtă, încât, turburată înăuntru şi neputincioasă în afară, să fie 
silită a transige cu invazia, precum deja de două ori a făcut-o, conform 
intenţiilor d-lui C.A. Rosetti. 

Și ce va urma din această agitaţie? Invazie şi foamete. 

„Binele public“ povestea într-un rând că d. I.C. Brătianu însuși a 
declarat despre amicul său politic, d. C.A. Rosetti, că nu cunoaște istoria 
țării, nici are sentiment de naţionalitate. 

Lăsăm pe seama d-lui Brătianu aceste cuvinte; vom povesti ceea ce am 
auzit de la un martor ocular. Într-un rând d. C.A. Rosetti se afla pe vapor, 
înconjurat de-o curioasă promiscuitate de orientali, greci, turci, bulgari, 
sârbi, evrei și alte neamuri. Cam cu chef, ca-n genere după masă, spuse 
următoarele: 


De la toți oamenii din țară am văzut bine, de la greci, de la bulgari, de la evrei 
(fratele Rosenthal), numai de la români nu. Să nu mor eu până n-oi aduce pe toţi 
românii în sapă de lemn. 


Au trecut douăzeci de ani de atuncea, dar martorul ocular trăiește. Ceea 
ce ni se povesteşte cu ceea ce afirmă d. I. Brătianu despre amicul său se 
potrivește de minune una cu alta. 

Dar să nu crează că amăgeşte pe cineva. Precum d-sa urăște pe român, 
aşa românul îl urăște pe el. „Hidoasa pocitură“ zice Alecsandri, „spirit 
infernal“ zic marginile Bucureștilor, şi, dacă ţăranul n-a ajuns să zică nimic, 
e că nici ştie de existenţa acestei caricaturi. 

Crede poate d. C.A. Rosetti că-l urâm pentru aceasta? Nu, ne-ar fi 
ruşine să-l urâm. Ura presupune oarecare respect, pe care nu l-am simţit 
niciodată pentru d-sa. Ne e scârbă și rușine. Scârbă a vedea pe un om străin 
ca origine şi apucături conducând destinele celui mai numeros și mai 
cuminte popor de lângă Dunăre, rușine de noi înșine, de amorţirea noastră 
naţională, că am putut îngădui unui asemenea panglicar oriental, bun pentru 
a bate toba înaintea unei menajerii, să se pretindă conducător al spiritului 
public de la noi. Mai bine, zicem, rob sub vechile Domnii drepte și sub 
legile lor creștine, cu conștiința că deasupra-ţi se 'ntinde marele arbor al 
poporului și al geniului românesc, decât la banchet alături cu gheșeftari ca 
Carada, cu eroi ca Candiano, cu oameni de onestitatea lui S. Mihălescu. 
Mai bine rob în ţara drepţilor decât om mare în ţara în care malonestitatea, 
trădarea nocturnă, vicleșugul și pehlivănia sunt merite și titluri de înaintare. 
Toată mândria noastră de rasă, tot sângele strămoșilor, toată vigoarea şi 
înţelepciunea lor, naivă şi tânără, buna lor credinţă și dreptatea lor neclintită 
protestează în contra pângăririi istoriei noastre naționale de către un 
asemenea venetic. 

Se va zice însă: „Se poate ca un om să mință viaţa întreagă, să facă 
zilnic protestaţiuni de patriotism și naționalitate în care să nu crează?“ 

Se poate, pentru că vorbele ce le întrebuințează au alt înţeles în 
dicționarul criptografic al său. 

Știm de ex. că espresia „naţiune“ însemnează în coloanele foii sale 
„partidul roşu“. 

Un întreg dicționar de chei și ţifre foieşte în „Pseudo-românul“ pe care 
nu-l pricepe decât d. C.A. Rosetti şi confidenţii săi. „Vegheaţi, ora a sunat“, 
„Ale tale dintru ale tale“, „Națiune“, „Românul“ toate acestea au în 
dicționarul lor o altă însemnare decât în lexiconul limbii noastre. Precum 


roşii se 'nțeleg într-o limbă a cărei cuvinte au un sens convenţional, nu, pe 
cel lexical, tot astfel ei sunt ţinuţi la un loc prin trecutul lor de crime şi de 
fărădelegi comune. „Vă am pe toţi la mână“ le șopteşte d. C.A. Rosetti în 
Cameră și feţele rotunde și grase ale milionarilor improvizați devin galbene 
ca ceara la acest cuvânt. Maffia și Camorra? Sunt o jucărie pe lângă acest 
partid în care nu există om necompromis, a cărui viață descrisă clar să nu 
merite ocna. 

Și acest partid, discreditat în ochii săi proprii, ameninţat de propriile 
sale căpetenii cu „pușcăria și carantina“, ţinut la un loc nu prin comunitate 
de principii, ci prin complicitate de fapte rele, acest partid şi organul lui 
îndrăzneşte a zice că „conservatorii sunt deconsideraţi prin felurite abuzuri 
în cari se 'nnomoliră“ şi că au fost „sprijiniți de Rusia, Turcia şi Austria“? 

Dar pentru Dumnezeu, unde e Caradaua, unde Candianoul, unde 
Mihălescul nostru? Cine dintre noi a călătorit la Livadia? Cine au făcut 
milioane cu răscumpărări, cine au prefăcut Parlamentul în local de ruletă şi 
de joc de bursă? 

Quousque tandem...? 

REFLECȚIUNILE UNUI AGRICULTOR ASUPRA LEGEI 
TOCMELELOR AGRICOLE 


[12 februarie 1882] 
Ne-am întreținut în mai multe rânduri și foarte pe larg cu o persoană 
care în toată viaţa ei s-a ocupat de agricultură, de un caracter moderat și 
foarte imparţial, care niciodată nu s-a ocupat nici preocupat de politică. Este 
prin urmare un om special şi competent în materie, a căruia opiniune are 
mare greutate, şi vom încerca, după ce ne-am inspirat de vederile sale 
asupra materiei la ordinea zilei, d-a-i reproduce ideile în această privinţă. 
Există sau nu în realitate o cestie agricolă a căruia soluţiune interesează 
bunul trai al țării? Subt impresiunea agitațiunei pe care se încearcă unii a o 
răspândi în ţară, se vor găsi mulți oameni care, din interes sau luaţi de 
curent, vor răspunde într-un mod afirmativ. Toți se pun la lucru și caută un 
remediu, și se văd mulțime de legişti, trăiţi în codice și în procedură, care n- 
au văzut niciodată un plug, nu ştiu să deosibească grâul de ovăz sau de 


porumb, fără nici o cunoștință de munca câmpului, nici de obiceiurile 
țăranilor, nici de nevoiele și dorinţele lor, ignorând chiar limba ţăranului, îi 
vedem rezolvând în materie de arătură, de seceră, de prășilă, de vite, de 
transporturi, cestii abstracte de drept. Oameni practici și pricepuţi în 
materie, desperând d' a înțelege aceste disertaţiuni, le spun în zadar că, 
înainte d! a propune remediuri, trebuiesc studiate cauzele răului. Aşadar care 
sunt aceste cauze? Ele nu sunt acolo unde le văd doctorii în drept. Sistemul 
după care învoielile trebuie să fie libere între proprietari și cultivatori este 
bun şi n-am ști să mulțămim îndestul memoriei lui Vodă Știrbey care, cu 
perfecta sa cunoștință de nevoile ţării, a consacrat pentru prisoase sistemul 
cel mai bine adaptat intereselor reciproce şi echităţei, şi care, cu toate 
transformaţiunile prin cari am trecut, slujaşte şi astăzi de regule comune. 

Este incontestabil pentru orice om de bună credinţă că singura și unica 
cauză a răului sunt abuzurile și esacţiunile impiegaţilor administrativi cari 
nu se tem d' a falsifica spiritul şi d' a viola litera legilor şi regulamentelor. 
Aceasta este adevărata rană a ţării, acolo trebuie remediu radical. 

La ce slujesc legile cele mai bine cântărite și cele mai echitabile dacă 
agenţii însărcinaţi d' a le aplica nu sunt nici inteligenţi, nici conștiincioși, 
nici oneşti și nu ţintesc decât la interesele partidului de la putere, decât la 
profitul lor personal? 

Citiţi instrucțiunile și circulările care au urmat promulgarea legii din 
1851. Ideea dominantă pe care o veţi găsi la fiecare linie este d! a asigura 
părţilor interesate cea mai bună garanţie a intereselor lor mutuale, cea mai 
mare securitate şi un respect scrupulos al drepturilor lor. Ele apărau pe 
sătean contra avidităţei unor arendași ingenioși a le proba că ei le datoresc 
îndoit munca contractată, aviditate ajutată prin conivența amploaiaţilor 
administrativi şi, pe de altă parte, d' a nu lăsa pe proprietari victima 
nesupunerei țăranilor cari refuză de a-și împlini angajamentele lor, 
nesupunere mai totdauna zgândărită de administraţiune pentru a aduce pe 
proprietar la discreţiunea guvernului, mai cu seamă în vremea alegerilor sau 
pentru a-i smulge o sumă de bani. 

Aviditatea într-un caz și intrigele administraţiei în celălalt cheamă 
necesitatea unei esecuţiuni revoltătoare. 

Cu o bună administraţie care ar şti să aleagă agenţi oneşti şi 
conştiincioşi asemenea abuzuri n-ar fi posibile şi dacă, prin excepţiune, s-ar 
produce câte unul ar trebui să fie sever reprimat. Mă adresez la puternicii 
zilei şi le spun: 


Nu faceţi politică cu pâinea concetăţenilor voştri; loviți fără milă în 
toate abuzurile, susțineţi și încurajați munca; veţi avea bunul trai general, 
veţi obţine progresul, ameliorări în cultură, în loc d' a avea ruina arendașilor 
şi deprecierea proprietăţii fonciere care sunt rezultatul sistemului vostru. 
Destul aţi semănat corupţiunea, aţi excitat ura între diferitele clase ale 
populaţiunei. Mai puneţi-vă într-un punct de vedere mai înalt decât acela al 
spiritului de partid, a inspiraţiunilor de coterie, gândiţi-vă la patria voastră a 
căruia existenţă și viitor depinde de conduita ce va urma. 

România trebuie să se impuie stimei Europei prin ordine și liniște, să 
înlăture primejdiile care ar amenința-o dacă ar deveni o cauză de îngrijiri 
pentru puternicii noştri vecini. 

Agricultorul nostru ne-a pus sub ochi numeroase contracte agricole a 
cărora analiză o vom publica. Cititorii noștri se vor convinge că aceste 
contracte ar îndeplini perfect scopul lor dacă ar fi executate ad litteram 
precum în adevăr o cere interesul reciproc al părţilor. Am expus mai sus că, 
dacă mai adeseori nu se îndeplinesc, vina trebuie atribuită exclusiv 
administraţiunii. 

Care este prin urmare mobilul agitațiunii pe care unii încearcă prin toate 
mijloacele a o propaga în toată întinderea României? 

Sunt oameni cari nu se pot ridica decât prin dezordine, cari s-au 
însemnat prin ignoranță și incapacitatea lor în afaceri; dar în schimb, printr- 
o dibăcie nespusă, în intrigi subterane, în manopere perfide, în comploturi și 
conspirațiuni de orice fel. Mijlocul lor cel mai mare, unealta cea mai 
puternică este d' a excita grija în spirite și d' a provoca agitaţiunea generală. 
Numai pescuind în apă turbure pot deveni necesari şi ajunge scopurile lor. 

Sunt câteva luni, au pus pe tapet eligibilitatea magistraturei, sistem 
imposibil şi condamnat de toate spiritele serioase. 

După ce au văzut că nu pot pune mâna pe puterea judecătorească, 
agitatorii noștri s-au aruncat pe un nou mijloc de agitaţiune, i-a găsit 
deodată mila de soarta săteanului și vărsau lacrime de crocodil asupra 
suferințelor uneia din clasele muncitoare. În faţa circulărilor guvernului 
care, sub cuvânt d! a lumina spiritele asupra cestiunei puse pe neașteptate, 
provoacă adunări populare, nu se mai poate îndoi nimeni că scopul lor este 
a întărâta pasiunile puind în luptă interesele. 

Bunul simţ și patriotismul Adunărilor noastre legiuitoare vor trece ele în 
sfârşit înaintea vederilor interesate și înaintea cuvântului de ordine ce le dau 


cei doi sau trei corifei ai partidei care până astăzi au robit voinţele 
mandatarilor naţiunii? 

Aicea este toată chestia pentru moment, ne spune agricultorul nostru în 
limbagiul lui. 

[Articol cu paternitate incertă] 

[12 februarie 1882] 

În ziarul nostru din 7 februarie a apărut un articol privitor la cererea de 
audiență a delegațiunei proprietarilor din Moldova. Prin acest articol ziarul 
nostru, în deplinul său drept de apreciare, găsea că n-a fost nemerit refuzul 
de a se primi acea delegațiune de către M. S. Regele, refuz care s-a 
comunicat prin d. mareşal al Curței. 

Modul de a espune aprecierile noastre a părut d-lui mareşal că conține 
intențiuni răuvoitoare pentru d-sa personal și-a cerut redacțiunei ziarului 
nostru esplicațiuni în această privinţă. Ne credem datori, pentru stabilirea 
adevărului, a declara că articolul nostru din 7 februarie n-a avut câtuşi de 
puţin ţinta de a atinge persoana d-lui Theodor Văcărescu, pentru care avem 
cea mai deplină stimă. 

Şi pentru că veni vorba de acest incident regretabil, am vrea ca să 
terminăm cu dânsul şi de aceea vom zice două cuvinte asupra 
comunicatului pe care ni l-a dat „Monitorul“. 

Am publicat înadins acest comunicat fără nici un comentariu ca să se 
vază că, cu toate scuzele arătate de „Monitor“ în acel comunicat, 
impresiunea produsă în public prin opunerea guvernului de a lăsa pe 
reprezentanţii agricultorilor din 14 districte ale ţării de a se apropia de tron 
şi a spune M. S. Regelui păsurile şi nevoile agriculturei a fost foarte 
penibilă şi că toată lumea a condamnat acest act cel mai puţin lipsit de tact. 

Încolo, scuzele guvemului sunt că ceremonialul Curţii domneşti, după 
spatele căruia s-a pus guvernul, nu este de curând, că el a fost făcut sub 
guvernul d-lui Lascar Catargiu și tot sub guvernul d-lui Lascar Catargiu s-a 
aplicat pentru prima oară delegaților de la Mazar Pașa. Comunicatul pare că 
ne zice: Voi aţi făcut acest ceremonial, voi l-aţi aplicat: supuneţi-vă legii pe 
care înșivă aţi făcut-o. Cam aceste ne zice comunicatul și iacă răspunsul 
nostru: Oricare ar fi data acelui comunicat, guvernul conservator n-a luat 
nici o parte la facerea lui. Mai mult decât atât, guvernul conservator n-a 


oprit niciodată pe nimeni de a se apropia de persoana M. S. fie chiar ca 
delegat al mai multor cetăţeni și de a invoca protecţiunea M. S. pentru 
interesele lor amenințate. 

[13 februarie 1882] 

Parturiunt montes, nascitur ridiculus mus, gem munții și se naşte un 
şoarece. 

După vântul care și-l luase „Pseudo-românul“ când făgăduia noul 
program al partidului său, ne aşteptam la lucruri, de nu mari, dar cel puţin 
însemnate, la idei organice, care în adevăr să puie dezvoltarea ţării pe o cale 
mai bună. 

Când colo... ce să vezi? Cinci principii — mari și late — ne înșiră foaia 
guvernamentală ca program viitor al partidului roșu. 

1. Dreptatea nu este aşezată pe temelii. 

2. Instrucţiunea în sate nu este. 

3. Nu s-au îngrijat nime ca sătenii să nu fie din nou robiţi prin tocmeli 
agricole. 

4. În comune nu sunt drumuri, plantaţii, poliţie, spitaluri. 

5. Bătaia nu e bună. 

Ştiam până acum că un program cată înainte de toate să fie pozitiv. Din 
negațiunile: „nu este dreptate“, „nu este instrucție“, „nu 'ngrijeşte nime de 
săteni“, „nu sunt drumuri“ nu rezultă nimic. Judiciile negative dovedesc un 
grozav gol intelectual, prin nedeterminarea lor infinită; se pot înmulți în 
infinit fără ca cineva să ştie ce lipseşte în adevăr. Nu e bun cutare lucru, nu 
cutare, nu așa, nu pe dincolo, nu şi iar nu, și nimeni nu poate ști din șirul de 
negaţiuni ceea ce ar fi în adevăr bun și folositor. 

Demult am observat lipsa de idei a confraţilor şi adeseori am avut 
ocazia a ne bate joc de micul bagaj de fraze cosmopolite care garnisește 
într-un chip atât de sărăcăcios localitățile strâmte și cranioscopic curioase în 
care rezidă creierii lor. 

Oare acestea sunt naturi de adevăraţi reformatori? 

Permită-ne confrații a le-o spune: semnul dumnezeiesc prin care se 
deosebesc adevărații reformatori de panglicarii ce vor să ia ochii mulțimii 
cu lucruri nouă, steaua în frunte cu care se nasc în lume este iubirea 
trecutului, simţul istoric. „Nu voi să stric legea veche, zise Isus 


Nazarineanul, voi s-o restabilesc“ — „Nu voi să ating biserica, zice Luther, 
voi s-o fac cum a fost“— ,„Voim să punem la loc bunele și bătrânele datini 
ale ţării“ zice Matei Basarab; „Vă cer trecutul țării mele îndărăt cu Domnia 
ei, cu legile ei vechi, cu datinele ei“ zice Tudor cătră împăratul Turciei, și 
numai în trecut văd toţi rădăcinile regenerării. 

„Spitaluri trebuiesc în sate; abia s-au înfiinţat câteva și nu mai ajungeau 
paturile“ zice „Românul“. 

Da, într-un spital ați prefăcut ţara, pe care, prin importul vostru de fraze, 
ați îmbolnăvit-o moraliceşte și fiziceşte. Spitaluri pentru bolnavii morali, 
temnițe, spitaluri pentru bolnavii fizici! Spitaluri pentru jertfele politicii 
voastre economice şi sociale, căci poporul întreg e bolnav de hatârul cu care 
milionarizaţi creaturile voastre, de hatârul cu care cercetaţi crimele 
cărăturilor peste Balcani, de hatârul cu care faceţi din rebelul din Ploieşti pe 
adiutantul Maiestăţii Regelui. Da, spitaluri, căci acest popor nu mai crede în 
merit... Uzanţele principiului „facem treburi“ apucăturile viclene s-au 
substituit meritului. El nu mai crede în onestitate, căci malonestitatea este 
un titlu de înaintare, și din oameni vrednici „de pușcărie şi carantină“ se 
compune sfatul legiuitor al ţării. El nu mai crede în eroii săi, după ce eroii 
nopţii de la 11 fevruarie sunt mari și tari, după ce trădarea și infamia s-a 
botezat în numele eroismului. Aţi războtezat cuvintele, ați suplantat 
înţelesul pe care li-l dăduse secolii vieții noastre istorice, ați scornit limba 
păsărească în locul celei românești, aţi desființat, Erostraţi străini şi 
nelegiuiţi, toate vertebrele de drept, de echitate şi de tradiţie ale acestei 
străvechi și de Dumnezeu păzite ţări. 

Pentru voi n-a preexistat nimic înaintea voastră şi puţin vă pasă de ce va 
exista după voi. „După voi potopul!“ 

Forme de guvernământ și principii nu sunt pentru voi decât nişte 
expediente care oricare altele; le luaţi nu din adâncul inimei voastre proprii, 
ci de la alții. Noi — această foaie îndeosebi — am fost cei dentâi care am 
dat țipătul de alarmă în privirea stării rele a ţăranului. Dar n-am uitat a cita 
cauzele. Cauza cea adevărată e că cea mai mare parte a păturii superpuse în 
aceşti din urmă treizeci de ani nu compensează prin merit și ştiinţă munca 
poporului care-i susține. Aţi înzecit sarcinile acestui popor pentru a hrăni cu 
birul lui o seamă de plagiatori pe catedre universitare, trădători și rebeli ca 
ofițeri superiori, directori de drum de fier, advocaţi plătiți cu 30-40 de mii 
de franci pe an. 


Aţi făcut din plagiat, din nulitate, din feneantism un merit, un titlu de 
înaintare; i-aţi dat poporului formele goale a unei civilizaţii străine, fără 
umbră din cuprinsul şi bucuriile ei; ați făcut ca plebea, plebea uliților 
oraşelor, să domnească peste nobilul popor românesc; mai mult, aţi 
constituit privilegii pentru ca această arhiplebe pururea să rămâie deasupra. 

Și nu e dreptate azi? Dar de unde să fie, când aţi atins-o în sâmburele ei, 
în dreptul consuetudinar, parte viu, parte cuprins în codicii vechi, și aţi 
impus legislaţiuni străine? 

Și azi, când aţi prefăcut dreptul, obiect al datinei și conștiinței publice, 
în ştiinţa vastă a unor legiuiri străine, când judecătorul cată să fie om 
special, voiţi să îndreptaţi justiţia prin electivitate? Cei ce nu cunosc 
codicele să știe pe cei cari şi-au făcut din aplicarea lor o misiune a vieţii? 

Nu e instrucţiune azi? Dar de la cine să înveţe poporul? De la declasaţii 
din cari ați făcut profesori ce, având înșiși patru clase liceale, devin 
profesori de liceu sau de facultate? 

Stă rău comuna și județul”? Şi mijlocul de a le îndrepta starea, consistă în 
sufrajul universal, în seducerea populațiunilor prin amăgitori de profesie, 
prin oameni cari și-au făcut o meserie din a promite marea cu sarea și a nu 
ținea nimic? Sunt rele tocmelele agricole? 

Dar cine l-a silit pe ţăran să se tocmească decât sarcinile impuse de stat, 
de comună, de judeţele cu self-guvernmentul lor plătit și compus din simpli 
postulanţi? Și azi — spre îndreptare — voiţi să desfiinţaţi libertatea 
tranzacțiunilor, stipulând tocmai contrariul unicului principiu de drept care 
domneşte în materie de când lumea? Principiul tuturor legislațiunilor de 
când i-a venit în minte unui legiuitor să dispuie ceva e că absolut libere sunt 
tocmelele, dar făcute odată, îndeplinirea lor e obligatorie. Voi întoarceţi 
principiul pe dos și ziceţi: 'Tocmelele nu sunt libere, se vor face cum zic eu, 
iar îndeplinirea lor rămâne la discrețiunea fiecăruia. Cum o vrea și de-o vrea 
o face. 

Și acum, după ce toate espedientele și panglicăriile s-au înfundat, vine 
„Pseudo-românul“ şi proclamă că „Partida naţională şi liberală culpabilă 
este“ „Pentru relele în instrucțiunea publică sunt răspunzători toți membrii 
partidei naţionale și liberale“ c-un cuvânt de toate relele economice, sociale, 
igienice chiar, e răspunzător şi culpabil partidul roșu. Culpabil! 

Culpa presupune știință și premeditare. Prea sunt ignoranţi, prea 
neînsemnați membrii partidului roşu, pentru a fi culpabili in publicis. 
Singura lor ţintă a fost de a se îmbogăţi, de a-și crea sinecure și averi; ei n- 


au avut nici o însemnătate politică, prin urmare nu culpabili, ci greşiţi sunt. 
Greșalele însă în politică sunt, după cum zic francejii, crime; căci în urma 
lor sufăr milioane de oameni nevinovaţi, se 'mpiedică dezvoltarea unei ţări 
întregi și se 'ntunecă pentru zeci de ani înainte viitorul ei. 

[14 februarie 1882] 
Credem necesar a reveni asupra revistei „Românului“ de care am vorbit 
în numărul de ieri, căci e plină de învățăminte pentru oricine știe să 
descifreze frazele apocaliptice ale acestui ziar. 
Confratele nostru, ocupându-se de reformele și îmbunătățirile pe care 
partidul său trebuia să le introducă, dar pe cari nu le-a introdus, aruncă 
această acuzaţie cel puţin neașteptată: 


Vinovaţi pentru mănţinerea acestei ucideri morale a naţiunei, pentru cești şase ani 
din urmă, sunt senatorii, deputaţii și guvernul partidei noastre. 


Da, puneţi-vă cenușă pe cap, bateţi-vă pieptul, strigaţi: Mea culpa, căci 
culpabili sunteţi, le zicem și noi care-i vedem la lucru de atâta vreme. Da, 
sunteți culpabili, și e bine că o recunoașteţi înșivă în cele din urmă, căci 
niciodată prestigiul justiției n-a fost mai compromis, niciodată 
administrațiunea n-a fost mai slabă și mai coruptă, instrucţiunea publică mai 
părăsită, prevaricaţiunile mai dese, jafurile, tâlhăriile şi omorurile mai 
numeroase, țăranul mai sărăcit şi mai mizerabil, nivelul moralităţei publice, 
în fine, mai scăzut. 

Caine, ce ai făcut pe Abel? suntem în drept a vă întreba. În timp de şase 
ani de când ţineţi puterea în mână ce aţi făcut cu acest popor pe care l-aţi 
momit întotdauna cu fraze sforăitoare şi care nu v-a întrebat niciodată de 
unde aţi venit şi unde vă duceţi? Să v-o spunem noi, căci epoca răfuielei a 
sosit, o anunţaţi voi înșivă cu spaimă, ca păsările sălbatice ce ţipă speriate 
de apropierea furtunii. 

Apostoli ai unui liberalism înșelător, aţi falsificat simţul naţiunei prin 
promisiuni irealizabile, considerând negreșit că a promite e nobil, a-și ţine 
cuvântul e burghez. Patrioţi făţarnici, v-aţi prefăcut că vărsaţi lacrime pe 
nenorocirile poporului și, îndată ce aţi ajuns la guvern, cea dântâi grije a 
voastră a fost de a arunca sorții pe cămaşa lui și de a vă împărți funcțiunile 


şi grasele sinecure, căci niciodată nu v-aţi gândit decât la satisfacerea 
poftelor voastre nesăţioase. Aţi întreit dările săteanului, l-aţi executat cu 
dorobanţul şi i-ați vândut cenuşa din vatră, l-aţi bătut şi torturat prin 
subprefecții și agenţii voştri și astăzi pozaţi în apărătorul lui; căci interesul 
vostru este să întrețineţi necontenit zâzania între proprietar şi sătean. 
Aroganţi în cuvinte, când a fost vorba de fapte aţi îngenuncheat înaintea 
străinului şi i-aţi oferit faţa fără să vă gândiţi că palma aplicată pe dânsa o 
resimțea ţara pe obrazul ei. Cu gura plină de principii mari, n-aţi neglijat 
niciodată micele voastre interese şi, de şase ani, prezentați țării spectacolul 
scandalos ce-l vedem în istoria popoarelor numai în timpuri de decadenţă; 
îmbuibaţi însă nesatisfăcuţi, vă certați unii pe alții, vă acuzaţi între voi de 
imoralitate, vă aruncaţi în față epitetele de cumularzi și concesionari — 
toate acestea în ochii națiunei uimită de atâtea turpitudini! 

Aţi comis păcatul neiertat de care istoria vă va cere un compt sever: 
acela de a fi zdruncinat cu desăvârşire sentimentul onestității între cetăţeni. 
Ah! răspunderea vă este teribilă, căci o naţiune coruptă este o naţiune 
pierdută. Lumea v-a văzut cu mirare transformându-vă de azi până mâine în 
milionari, fără să poată a-și explica misterul acestei extraordinare 
schimbări. 

Cetăţeanul onest şi-a zis atunci cu descurajare că secretul avuţiei nu e în 
muncă, ci aiurea: îndoiala s-a introdus în sufletul lui, dezgustat, el a repetit 
cuvântul lui Catone: Virtutea e o ficțiune. Exemplul pornind de la cap, 
contagiunea s-a lăţit, cangrena a cuprins parte din corpul social, şi astăzi 
amenință să prăvălească națiunea în prăpastie. 

Vă trebuie satirici ca Juvenal și ca Barbier spre a vă descrie, cu vii 
culori, opera voastră, de care singuri vă spăimântaţi. Aţi batjocorit 
întotdauna libertăţile publice, cari sunt patrimoniul poporului, iar nu al 
vostru, căci aţi introdus tirania mediocrităţilor patente, ați înființat o sumă 
de satrapi în miniatură, cari au căzut ca lăcustele pe spinarea judeţelor, spre 
a le exploata şi jefui. Aceia din voi cari au rămas oneşti au devenit complicii 
lor, căci n-au avut niciodată destul curaj patriotic spre a-i denunța naţiunei 
indignate. 

Acum vă uitaţi fără voie în urma drumului parcurs și, ca femeia lui 
Loth, rămâneţi împietriţi de groază. Vă întrebaţi singuri fără să vă gândiţi că 
întrebarea ce vă faceți este condamnaţiunea voastră: 

„Dreptatea este ea oare bine aşezată pe puternice temelii?“ 


În loc de a-i aşterne „puternicele temelii“ de cari vorbiţi aţi voit să-i 
clădiți un edificiu pe nisip, spre a o lăsa în voia vânturilor. 

„Instrucţiunea publică în sate stă în faţă şi cea din oraşe bolnavă este“ 
ziceți acum. A cui e vina? Unde vă sunt socotelile, unde vă este 
solicitudinea pentru ţăran, „temelia casei“ solicitudine de care faceți atâta 
paradă în cuvinte făr' a o traduce niciodată în fapte? Număraţi printre voi 
proprietari mari, capitaliştii de frunte, oameni înavuţiți din sudoarea 
poporului: unde le sunt localele de școale construite, bisericile reparate, 
binefacerile răspândite pe seama populaţiunilor rurale? Acestea le lăsaţi pe 
sarcina „conservatorilor“ a „sincerilor reacţionari“ Ciocoi! ciocoi! mai 
străini în patria voastră decât lepădăturile Fanarului! 

„Îngrijit-au, vă mai întrebaţi, proprietarii cei liberali, prefecţii, 
subprefecţii, deputaţii şi senatorii, conform art. 8 al legei rurale, despre 
pământurile celor morţi fără copii și cari sunt furate de către primari, notari 
şi notabili răpitori ai dreptăţei sătenilor.“ 

„Îngrijit-au de dreptul săteanului la pădure, de hotămicie şi de 
împietruirea islazurilor.“ Întrebaţi-vă, căci noi v-am făcut de mult aceste 
cestiuni. În loc să înţelegeți însă nevoile săteanului, în loc să-l instruiți şi să- 
| luminaţi asupra adevăratelor lui interese, în loc să-l ocrotiţi şi să-l ajutaţi, 
l-aţi asmuţit, prin circulări perfide, în contra proprietarului, făcându-l să 
creadă, în naivitatea lui, că nu mai are trebuinţa să muncească pământul, 
căci d. Ruset îngrijește de fericirea lui. Şi, lucrul neauzit: în numele nu știm 
căror principii, ați ameninţat pe funcționarii publici cu destituire dacă vor 
continua să aplice legea votată de Corpurile legiuitoare şi sancţionată de 
capul statului! 

Lăsaţi ţăranul în pace, căci progresul nu se improvizează prin comoţiuni 
violente. El este opera înceată și înțeleaptă a timpului. 

Țara v-a făcut experienţa în decurs de șase ani și a văzut că n-aţi învăţat 
decât a vă rotunji averile pe spinarea ei. În această privinţă dibăcia voastră 
va fi o tristă lecţiune pentru generaţiunile viitoare. 

Dacă vă va face bilanţul, el va fi scurt și dureros: mizerie înlăuntru! 
umilință în afară! 

Duceţi-vă de unde aţi venit! 


[16 februarie 1882] 


În ziua ominoasă de 11 fevruarie s-a continuat în Adunare discuţia 
reformei tocmelelor agricole și, ca și când această zi ar fi păstrat pentru de-a 
pururea însemnătatea ei, a dat naştere unui schimb de idei care, dacă nu mai 
trădează pe alţii, a fost în stare cel puţin a trăda pe deplin cugetările celui 
mai puternic șef de partid, ale d-lui C.A. Rosetti și ale coreligionarilor săi 
politici, ale roşiilor. 

Ne permitem deci a face abstracție deocamdată de la interesantele 
discursuri ale d-lor Cozadini, Cogălniceanu, Carp şi Vernescu, abstracţie de 
la cestiunea tocmelelor chiar. 

O putem face aceasta cu atât mai mult cu cât de patru ani de când noi și 
numai noi am dat alarma în cestiunea stării ţăranului. De patru ani ilustrăm 
traiul său rău şi esploatarea neomenoasă căreia este supus, de patru ani am 
încercat, cu toată puterea şi căldura convingerii, să atragem atenţia sferelor 
dirigente, fie conservatoare, fie liberale, asupra mizeriei în care trăieşte cea 
mai numeroasă, cea mai importantă, cea mai conservatoare și — verde 
vorbind — cea mai nobilă parte a poporului românesc. 

Dacă nu întreg poporul e de aceeași descendență, fără îndoială în el sunt 
elementele acelea cari au determinat soarta ţării aceștia; în el s-au 
rescufundat, precum se ştie, până a nu mai fi cunoscute, multe din familiile 
vechi și mari ale ţării, în rezăşimea lui aflăm nume cari au stat adesea faţă 
cu cei mai puternici regi ai pământului, în el există şi azi ceea ce cu sute de 
ani înainte a fost mare, generos şi viteaz în țările române. Unul și același în 
limbă, în datini, în dreptul consuetudinar, pretutindenea distingându-se prin 
o adâncă blândeţe de caracter și prin multă inteligenţă, acest popor prezintă 
un mare problem istoricului, etnologului și linguistului, problemul unui 
popor în adâncime conservator, care păstrează în caracterul său neatinsă 
unitatea originară, preesistentă ramificaţiunilor şi despărțirii lui. El, care e 
obiectul studiului şi iubirii noastre, a fost acela de care ne-am ocupat cei 
dentâi și cu toată căldura şi dacă, în cestiunea tocmelelor, am dat loc în 
aceste coloane studiilor celor mai diverse a fost pentru a lumina obiectul din 
toate punctele de vedere, cu supoziţia de sine înţeleasă că orice neajuns care 
împiedică sau face cu neputinţă prosperitatea ţăranului cată să fie înlăturat. 
Va să zică nu nouă ni se poate face imputarea de-a nu fi voit din toată inima 
îmbunătăţirea stării lui. 

Deci nu în contra straniilor acuzări ridicate în această privire de d. C.A. 
Rosetti ne vom ridica, nici vom polemiza cu d-sa în privirea manierei ce are 
sau afectează a avea în tratarea istoriei de la 1848 încoace. Necunoscător 


cauzelor economice și sociale cari determină fenomenele publice ale unei 
societăți omenești, d-sa face ca istoric ceea ce face și ca politician, judecă 
toate cele a priori, măsurându-le cu micimea insuficienţei propriilor sale 
cunoștințe, ba vede chiar mărire şi înălțare acolo unde decadenţa e 
învederată şi-şi face un merit din fapte absolut condamnabile. 

Ceea ce voim să constatăm astă dată e altceva. 

De câte ori afirmam că d. C.A. Rosetti e republican, socialist chiar, ni se 
contesta aceasta, ni se zicea că e o insinuaţie de rea credință. De astădată 
orice recriminare cată să cază; d. C.A. Rosetti a vorbit însuși, a declarat-o 
formal, franc, pe faţă, că aşa este şi așa va fi pururea. 

În Revista Dunării declară d-sa c-a scris şi iscălit: 


...am fost, sunt şi voi fi republican. 
Astăzi zice: 


Cât pentru republică, aceasta este treaba copiilor mei şi a copiilor lor... Eu mă 
mulțumesc cu titlul de rege şi cu faptul de republică. 


Aşadar să fie bineînţeles: d. C.A. Rosetti a fost şi este republican; copiii 
săi şi ai copiilor săi au misiunea de a stabili republica și ca titlu al statului 
român; regalitatea de azi nu e decât un titlu fără esenţă şi fără spirit 
monarhic; în fapt trăim în republică. 

Aşadar fostul prezident al republiculei ploieştene bine-a făcut c-a 
proclamat-o; el n-a proclamat decât înlăturarea unui „titlu“ căci de fapt 
republica exista. Bine-au făcut tinerii Rosetti și Caligari când, în ziua 
încoronării, au băut, la cafeneaua Procope, în unire cu altă adunătură 
socialistă, în sănătatea Republicei române. Cui aveau să închine? Unui 
simplu titlu, fără însemnătate monarhică? 

Mai mult încă. Recompensă chiar s-a dat de statul monarhic-ereditar al 
României celui ce „a fost, este și va fi republican“ iar părţile reversibile ale 
acestei recompense se vor plăti regulat de acelaşi stat monarhic... pentru a 
înlesni materialmente treaba acelor cari vor să desființeze până şi titlul 
monarhic și să realizeze definitiv republica. 

Și... să se ţină bine minte, acest d. a fost ministru, prezident de Cameră, 
este şef de partid, și partidul împărtășește şi aplaudă frenetic ideile 
creatorului său: a fost, este și va fi republican, se mulțumește deocamdată 
cu titlul de rege, dar în realitate menţine faptul republicei. 


Dacă regele ar voi să uzeze de prerogativele monarhice ale Coroanei, 
dacă ar da sceptrului său acea energie grea și mântuitoare care e esența 
monarhiei și scapă statele în decadență de păture ca ale Mihăleştilor şi 
Caradalelor, dacă, în sfârşit, amic și părinte al poporului său, care va fi şi 
poporul fiilor și nepoților săi, ar avea îndurare de soarta lui, de necultura 
lui, de sărăcia lui şi ar alege El — nu altul — elementele acelea cari vor în 
adevăr „binele şi ridicarea poporului“, iar nu faptul republicei cu corolarul 
esploatării sistematice, ce-ar zice d. C.A. Rosetti atunci? 

Ce ar zice? 

„Nu ne mai trebuie titlu de rege, ar zice, căci începe să nege faptul 
republicei. Jos titlul.“ Și ar zice-o pentru că d-sa nu se sfiește de-a o zice 
azi, când semnătura voluntară a acelui „titlu“ l-a făcut om avut pe el şi pe 
copiii săi. 

Închipuiască-și cineva dacă 'şi poate închipui... că d. de Bismarck, 
contele 'Taafe, Gladstone sau Ignatief, sau oricine a fost ori este ministru 
atotputernic ar declara... nu în intimitatea amicilor, ca reminiscență școlară 
sau ca problem de istoriografie, ci înaintea Parlamentului: „Am fost, sunt și 
voi fi republican; Regele? Un titlu. Treaba copiilor mei de a-l desfiinţa. ÎL 
îngădui pe acest rege pentru că-mi dă faptul republicei“. Pe ce picior ar sta a 
doua zi acel om de stat și partidul care-l aplaudă cu Coroana și cu 
monarhul? 

Va să zică titlul stă numai pentru că-l îngăduie d. C.A. Rosetti, se 
mulțumește cu el de vreme ce avem faptul republicei? 

Are şi aceasta înţelesul său. Numai în zilele lui Carol îngăduitorul, 
adânc îngăduitorul, un panglicar străin, negustor de gazetă, rătăcit într-un 
popor din vechimea sa monarhic, poate să proclame că, dacă există 
monarhie, e numai pentru că o îngăduie acest zgârie-hârtie. 


€ 


[18 februarie 1882] 

Citit-a vreodată d. C.A. Rosetti resturile sofiştilor greci, eristica 
filozofilor din India, scrierea lui Gerard Hamilton asupra sofismelor 
parlamentare, cartea lui Dumont din Geneva asupra aceleiaşi materii? Nu 
ştim în adevăr dacă are cunoștință de lucrurile acestea, dar ceea ce ştim e că 
un sofist politic mai perfect decât părintele democrației române arareori se 
va găsi. Nu cunoaştem în adevăr apucătură, subțire sau din topor, pe care 


redactorul „Românului“ să n-o întrebuinţeze față cu noi şi trebuie o minte 
călită oarecum în toate subţietăţile ce se obicinuiesc de oameni spre a 
falsifica adevărul pentru a întâmpina curioasele, dar intenționatele sărituri 
ale spiritului său. 

E prea adevărat că mai nu e om politic care să nu facă sofisme, căci 
sofistica e logica patimei și a interesului şi patima e oarbă, iar interesul uită 
tot, pentru a nu se vedea decât pe sine. 

Ne-ar duce prea departe dacă am analiza şi clasa după Gerard Hamilton 
tot ce spune d. C.A. Rosetti, care — un sofist naiv şi convins poate de aceea 
ce zice — îndrăzneşte a afirma în Cameră şi prin ziarul său că n-a spus 
niciodată neadevărul. Niciodată! Dar să ne ierte Dumnezeu şi verde 
vorbind: d. C.A. Rosetti este incapabil de a spune un singur adevăr, precum 
e incapabil a-l pricepe. Există o boală de ochi numită daltonism. Ochii 
cuprinși de ea văd culorile altfel; în loc de roșu văd verde bunăoară. Această 
boală poate deveni foarte primejdioasă dac-o contractează un conductor de 
trenuri de drum de fier, căci pricepe semnele ce i se dau cu steaguri sau 
discuri colorate altfel decum i se dau şi, aplicându-le cum le vede, poate 
espune pe pasajeri ciocnirilor celor mai dezastroase. Ei bine, îi cerem iertare 
d-lui C.A. Rosetti că ne permitem a-i face diagnoza ochilor săi intelectuali, 
dar d-sa s-a născut cu daltonismul minţii, e incapabil de-a distinge colorile, 
pricepe sau se preface a pricepe pe dos ceea ce zicem și ne atribuie aproape 
pururea contrariul de ceea ce am afirmat. Dac' ar fi mai tânăr, calea valea, 
îndreptare ar fi cu putință: un bun collegium logicum, cu insistența 
profesorului de-a nu uita punctul controversei, i-ar ajuta mult. Dar bătrân şi 
atât de deprins cu mânuirea instrumentelor erorii, noi mai nu putem scrie 
pentru d-sa, ci pentru bunul simţ al publicului, care ne pricepe credem, căci 
nu vorbim nici chinezește, nici apocaliptic. 

Astfel „Românul“ de ieri spune bunăoară cititorilor săi că, după ce d. 
Maiorescu a susținut în Cameră necesitatea reformei tocmelelor agricole, 
alegătorii săi se întruniră, şi-l dezaprobară; că noi avem tristul curaj de-a 
combate astăzi ceea ce am susţinut ieri; că acuzând pe ministrul ce-a 
propus reforma, a cărei necesitate nici noi n-o putem nega, facem act de 
politică cu scopuri nemărturisite și de răi patrioți. 

Deie-ne voie d. C.A. Rosetti a contesta cu desăvârşire ceea ce zice. 
Nimeni n-a dezaprobat pe d. Maiorescu pentru că a susţinut necesitatea 
reformei; nimeni din noi n-a tăgăduit această necesitate; nimeni n-a acuzat 
pe d. ministru pentru că a propus reforma. Cum a propus-o, asta a fost 


cestiunea; asupra modului am insistat și l-am găsit revoluţionar şi propriu a 
agrava, nu a ușura situația. Dar modul cum se face un lucru e în toate celea 
esenţial. Cântă pe violină Don Pablo de Sarasate și cântă, pardon de 
espresie, și onor. Costinescu. Cum cântă unul și altul, asta e cestiunea. 

D. C.A. Rosetti voiește reforma magistraturii. Şi noi o voim, dar cum? 
Noi cerem numirea prin concurs de titluri și vechime de serviciu, precum şi 
inamovibilitatea; d. Rosetti voieşte să fie aleasă de garda orăşănească a 
venerabilului autor de versuri neogreceşti, Serurie. În privinţa necesităţii 
reformei ne înțelegem deci cu onor. d. Rosetti, dar în modul cum pricepem 
unul și altul lucrurile, ne cam deosibim, n-ar fi cu bănat, și încă binișor. 

Și noi am voi răul ţăranului? 

Dar, dacă, de ani încoace, a fost foaie care-n nenumărate rânduri s-a 
ocupat cu de-amănuntul și se va ocupa încă de soarta ţăranului, acea foaie a 
fost „Timpul“. Numai răposatul Bolliac a mai scris poate cu atâta 
convingere ca şi noi în cestiunea aceasta, şi colecţia din anul trecut şi din 
cel curent e față pentru ca oricine să se convingă că e poate singura cestiune 
în care am scris cu toată patima de care e capabilă inima noastră, cu toată 
durerea şi cu toată mila pe care ne-o inspiră tocmai țăranul, acest unic și 
adevărat popor românesc. 

EI, căruia nu-i dăm nimic în schimb, păstrează prin limbă și datini 
unitatea noastră națională; el e păstrul caracterului nostru în lumea aceasta 
franţuzită şi nemţită, el e singurul care de zece veacuri n-a desperat de 
soarta noastră în Orient. Așa chilos și greoi cum este, e o putere de 
rezistență în el pe care nimeni n-o poate sfărâma, nimeni îndupleca. Lipit în 
Basarabia de colosul ucigător de naţii al Rusiei, el, neamul râzător al lui 
Miron Costin, îşi bate joc de muscali sub nasul lor, parc' a lui ar fi toată 
împărăţia muscalului. În Ardeal scoate cusur ungurului și neamţului; 
pretutindeni același, pretutindeni întruparea tinereţii etnice, pretutindeni 
simțindu-se şi fiind superior celor ce-l înconjoară. 

Și noi i-am voi răul? 

Dar dovada cea mai vie e istoria recentă chiar. Două din trei părți a 
întreg pământului României îl dădea Regulamentul Organic în posesiunea 
ţăranului în schimbul a 22 zile de lucru pe an. Astăzi? Sub domnia banului 
cosmopolit şi a posesiunii cosmopolite, d. C.A. Rosetti e silit să prevază în 
lege ca cel puţin 2 zile pe săptămână să rămână pe seama ţăranului, ca să-şi 
cultive pământul său propriu. Va să zică nu 22 de zile ale Regulamentului, 


ci 220 de zile ale erei liberale, înzecit atâta cât muncea înainte, munceşte 
astăzi, și e mai sărac decât oricând. 

Și cine e de vină dacă țăranul nostru nu mai e la largul lui? 

Cine, decât reformatorii cari au voit să 'ndrepteze datinele aşezate de 
Domnii cei vechi şi adunate în această privire în Regulament? 

Cine, decât inovatorii cari credeau a putea inventa o altă ţară, cine decât 
cei ce au introdus trebuinţe străine, legiuiri străine, mode străine, cine decât 
cei fără ştiinţă de carte şi fără seriozitate morală s-au improvizat în 
stăpânitori ai acestei vechi și binecuvântate țări? Nu ne mai silească d. C.A. 
Rosetti a repeta crudele adevăruri despre plebea nesăţioasă de străini și 
semistrăini pe cari i-a înţolit din sudoarea aceluiași ţăran pe cari se preface 
azi a-l compătimi, căci, când ajungem a vorbi de ea, d-sa știe fără îndoială 
din esperienţă că tot fanatismul nostru de rasă se dezlănțuie atunci și că 
praful se alege din gheșeftarii și patrioţii de meserie cari-l servesc. 

Aşadar încă o dată: voim reforma legii tocmelelor, dar nu cum o voiește 
d. Rosetti, căruia nu tocmelele, ci popularitatea și vrajba socială îi îmblă 
prin cap. O voim cu serioase şi amănunțite studii, cu păstrarea celor două 
principii necesare în materie: libertatea tranzacţiunii şi obligativitatea strictă 
a îndeplinirii; o voim de bună credinţă și întemeiată astfel încât să nu mai 
poată fi o armă de influenţă electorală în mâinile guvernului. 

Și, fiindcă pe d. C.A. Rosetti nu-l mai putem îndrepta, am dori ca treaba 
copiilor săi să nu fie a realiza republica, ci aceea de-a se pune serios pe 
carte şi pe muncă, pentru a compensa prin ele darea ţăranului care-i susține. 
Puindu-se pe carte, studiind datinele drepte şi vechi ale ţării lor şi ale altora, 
se vor convinge că mare mult bine a fost odinioară în această ţară şi mare 
mult la largul lor și în dragă voie trăiau oamenii înainte de epoca reformelor 
şi înnoiturilor; se vor convinge că statul omenesc nu e rezultatul unui 
contract sinalagmatic, ci un organism produs de natura intimă și de 
înclinările unui popor și că arta politică e ca arta medicului; are să subvină 
acțiunii şi reacţiunii binefăcătoare a naturii, nu să impuie legi a priori unui 
organism care nu poate trăi decât în conformitate cu legile lui înnăscute. 
Atunci se vor convinge tinerii că boala imigrării străinilor, boala 
simplificării muncii naţionale, boala feneantismului sunt toate a se atribui 
ideilor și trebuinţelor nesănătoase și disproporţionate introduse în ţară de 
minţi semidocte, de barbari pospăiţi. 

Și... mai ştii?... poate vor deveni reacţionari ca și noi, poate se vor 
convinge că un popor tânăr nici nu e în stare a fi altceva decât reacționar și 


că demagogia și republica universală nu sunt decât semne de marasm senil 
la o rasă învechită în zile rele, ale cărei puteri morale s-au sleit. 


€ 


PABLO DE SARASATE 


[18 februarie 1882] 

E greu a descrie impresia adâncă care-o face acest artist. Acoperit de 
aplauzele zgomotoase ale unui public fermecat de admirabila curăție şi 
putere a sunetelor vioarei sale, Sarasate privea cu ochii lui mari și de-o 
liniștită energie, netrădând prin nici o mișcare a feţei acea simţire adâncă 
care inspiră şi dictează o atât de măiastră execuţiune... 

Din nefericire numele marelui violonist fiind mai puţin cunoscut în 
părţile noastre semiorientale, sala teatrului nu era îndestul de plină. 

Acești artiști executori iau arta lor cu sine şi cine nu se foloseşte de 
puţinele ocazii ce li se oferă pentru a-i auzi au pierdut pentru totdauna o 
plăcere artistică fără seamăn, senzaţiuni muzicale pe care numai artistul 
acesta şi nu altul le poate produce. A auzi de la un altul oricât de celebru 
aceeaşi piesă muzicală chiar nu echivalează pierderea de-a nu fi ascultat pe 
acesta, care-şi are feliul lui de-a executa, puterea și geniul lui individual, 
cum nu se mai află în altul. Sperăm că, ştiindu-se odată cumcă abia mai 
există un alt violonist în lume de talentul lui Sarasate, publicul se va grăbi a 
da semne mai vii de respectul ce-l are pentru arta adevărată și se va grăbi a 
asista în număr mai mare la concertele sale. 


€ 


[19 februarie 1882] 

În urma stăruitoarelor insistențe a unui public fermecat de sunetele 
vioarei sale, don Pablo de Sarasate va mai da încă un concert; al doilea și 
cel din urmă. 

Numai unul? întrebăm cu mâhnire. 

Acești artiști executori duc cu sine tot farmecul cu care natura i-a 
înzestrat într-un moment de estraordinară liberalitate. Deodată cu ducerea 
lor ei ne iau ce ne-a dat, lăsându-ne numai părerea de rău că nu-i mai putem 
asculta. Ei sunt despoţii în republica artelor! De pe chipurile marmorelor 


antice putem avea copii în ipsos, de pe tablourile lui Rafael fotografii și 
gravure, operele maiștrilor compozitori le putem avea şi ne putem 
împrieteni cu ei mai bine decât cu cunoscuţii și cu rudele, dar acești artiști 
al căror geniu consistă în priceperea adâncă şi în execuţiunea măiastră a 
creațiunilor muzicale, aceștia ridică înainte-ne o lume proprie numai lor și, 
după ce ne-au îngânat un ceas în acea lume, ei o duc cu sine. 

La cel dentâi concert publicul n-a fost tocmai numeros, pentru că nu se 
dăduse, se vede, o publicitate destul de întinsă ştirii despre sosirea artistului. 
De astă dată nimeni nu mai poate invoca această ignorare nici ca esplicaţie 
a neasistării sale, necum ca scuză. 

Concertul al doilea se dă mâni, vineri, la 19 februarie, în sala Teatrului 
Mare. Deși presupunem că succesele ce artistul le-a avut în calea sa nu vor 
fi suferind nici o asemănare cu ovaţiunile unui oraș de pe marginea 
Orientului, totuşi publicul bucureştean e dator a se întrece a-i face onoarea 
cea mai cuvenită unui artist: aceea de a-l asculta în număr mai mare decât în 
rândul trecut, spre a fi răpit de farmecul puternic al producţiunilor sale. 

Programa concetului al doilea e următoarea: 

Partea I: 1) Uvertură; 2) Concert pentru vioară (de Wienawski) cu 
acompaniament de orchestră — a) Allegro b) Romanţă c) Finale à la 
Zingara; 3) Retraite anglaise, executat de orchestră; 4) Fantasia 
apassionata pentru vioară (de Vieuxtemps) cu orchestră. 

Partea II: 5) Uvertură; 6) Suite espagnole pe tema din opera Carmen, 
pentru vioară (de Sarasate); 7) Melodii tigane (de Sarasate) cu 
acompaniament de piano. 

Biletele credem că s-or mai aflând încă la magazinul d-lui Gebauer. 


€ 


[21 februarie 1882] 
Nevoind a fi victima legii ad-hoc votate pentru garantarea secretului 
profesional (!), d. M. Kogălniceanu, în partea a I-a a scrierii asupra 
Cestiunii dunărene, care tratează conflictul său cu guvernul d-lui Brătianu, 
nu se mai poate servi de alte acte confidențiale ce relatează convorbirile şi 
opiniile diplomaților străini, ci e mărginit în argumentarea sa de-a se ține de 
actele publicate deja de d-sa, de d. Kallimach-Catargiu, de d. Boerescu 
însuşi. 


Acte nouă nici nu ni se par de nevoie. D. Kogălniceanu prea cunoaște 
cestiunea Dunării în toată începătura și în toate amănuntele ei pentru ca să 
nu se întrevază pretutindenea ceea ce ştie d-nia lui şi ceea ce nu ne 
comunică. 

Natura și fazele acestui conflict sunt cunoscute. 

Tractatul de la Berlin, art. 55, zice clar: 


Regulamentele de navigațiune, de poliţie fluvială și de supravegheare de la Porţile 
de Fier pân' la Galaţi vor fi elaborate de Comisia Europeană, asistată de delegaţii 
statelor țărmurene. 


Nicăiri nu e vorba de Comisie Mixtă de riverani, nicăiri de-o 
preponderanţă a Austro-Ungariei în o asemenea comisie, nicăiri de prezidiul 
ei perpetuu și precumpănitor. Soluţiunea indicată prin Tractat pe de o parte, 
prin dreptul ginţilor pe de alta e că: regulamentele se elaborează de Comisia 
Europeană; se aplică de riverani; aplicarea se supraveghează de Comisia 
Europeană. 

Aceasta nu e numai soluțiunea indicată de Tractat; ea este susținută de 
chiar baronul Haymerle, în ședința de la 2 iulie 1878 a Congresului 
(Protocol no. 11), în care răposatul cancelar a propus ca 


un comisar delegat de Comisiunea Furopeană să privegheze executarea acestor 
reglemente, 


sperând poate că acest comisar va fi pururea cel austriac. 

Însă în 1879 încă, pe când d. Kogălniceanu era ministru de interne, 
prinde de veste că Austro-Ungaria, care urmărește de atâta timp supremația 
pe Dunăre, caută a smulge de la puteri concesiuni în privirea aceasta, mai 
cu seamă dreptul de supravegheare a navigaţiunii. O depeșă vagă şi 
întunecoasă a d-lui Bălăceanu din Viena dă a înțelege că, dacă guvernul 
român nu se va uni cu vederile guvernului imperial, acesta se va adresa 
aiurea... la Sofia, presupunem, promițându-se Bulgariei că reşedinţa 
inspectoratului general de supravegheare va fi la Rușciuc, în detrimentul 
Giurgiului. 

În decemvrie 1879 Comisia Dunăreană întrunindu-se, stabileşte că, prin 
art. 55 al 'Tractatului, are dreptul și datoria de-a elabora reglementele în 
cestiune; decide a însărcina un comitet cu elaborarea unui anteproiect ca 


bază a discuţiunii; ca acest anteproiect să fie conform Iractatului de la 
Paris; ca în comitet să nu ia parte decât neriverani. 

Aci intervine un incident curios. 

D. baron de Haan, delegatul Austro-Ungariei, votează propunerea ca 
neriveranii să elaboreze anteproiectul; intră în calitate de neriveran în 
comitet, și...? Şi vine apoi c-un anteproiect în care Austro-Ungaria e 
prefăcută în riverană, ba în arhiriverană chiar, căci cere prezidiul permanent 
şi vot preponderant. 

În iunie 1880 se respinge anteproiectul, întâi pentru că nu prevede 
hotărâtor libertatea de navigaţiune, apoi pentru că Austria, nefiind riverană, 
nu poate face parte dintr-o comisie de riverani și se admite a se chema 
delegații statelor riverane (Serbia și Bulgaria) pentru ca, împreună cu 
Comisia Europeană, să elaboreze reglementele la care-i îndatorează art. 55. 
În cursul dezbaterilor d. colonel Pencovici, delegatul român din Comisia 
Europeană, fusese însărcinat a reprezenta, ca pe niște idei ale sale 
personale, nu ale guvernului central, următoarele puncte: libertatea 
completă a navigaţiunii; comisia de supravegheare a aplicării reglementelor 
să fie compusă numai din riverani (România, Serbia, Bulgaria). Aceste idei 
sunt susţinute în două memorii pe cari d. Boerescu le comunică, la 23 iunie, 
miniștrilor plenipotenţiari din străinătate, c-o circulară în care se zic 
următoarele: 


Vă trimit două memorii... numai pentru uzul d-voastră personal. Şedinţele 
Comisiunii au să fie la începutul lui noiemvrie. Numai dară la acea epocă-au să se 
pună în discuţiune cestiunile de cari tratează memoriile. Până atunci însă este bine ca 
terenul să fie preparat... 

Căutaţi să susțineți ideile din aceste memorii sau să le sugerați când ele nu se vor 
produce spontaneu. Se înțelege că ar fi de prisos de-a provoca pe acele cari ştiţi de 
mai nainte că nu au să fie acceptate. 

Cu modul acesta (?) vom şti dacă la timpul oportun vom avea perspectiva de a 
avea majoritatea în favorul lor în sânul Comisiunii. 

Vă voi fi recunoscător dacă 'mi veţi comunica impresiunile d-voastră şi rezultatul 
practic ce gradat aţi putea obține. 


Aceasta e deci singura instructivă instrucţiune dată de d. Boerescu 
reprezentanţilor noştri din străinătate:  „Sugeraţi ideile colonelului 
Pencovici“. 

D. Kogălniceanu, care simte că Austria nu aşteaptă, ca d. Boerescu, 
începutul lui noiemvrie, că lucrează din răsputeri pentru a obținea 


concesiuni în favorul ei, sfătuieşte pe ministrul nostru de externe să se 
explice franc şi leal cu cabinetul din Viena: 


Nu trebuie să așteptăm pân' la noiemvrie spre a lua o atitudine pronunțată. 
Adunarea Comisiunii nu va fi decât o formalitate pentru a regula otărârea europeană 
pe care Austria caută a o obține de pe acum... Ar trebui a ne explica cu cabinetul din 
Viena, a-i spune că România nu poate primi ca Austro-Ungaria să ia parte în Comisia 
riverană, pentru că nu e riverană. Austria lucrează pe lângă puteri; ea voieşte a câștiga 
Bulgaria şi Serbia la cauza sa... Trimiteţi instrucţiuni clare și pozitive! Nu aşteptaţi 
întrunirea Comisiunii pentru a vă pronunţa, căci până atunci poate totul să fie regulat 
între puteri... 

Se cere să spunem franc ce voim noi, să ținem pe lângă toate cabinetele același 
limbaj, aceeași atitudine. România va fi ascultată; pe proiectul ei se va face 
discuţiunea. 

Mi-aţi cerut opiniunea mea? Iat-o. Să facem să triumfe soluțiunea ce-a pus-o 
înainte Austria însăşi, baronul Haymerle la Berlin. 'Tractatul de la Berlin nu prevede 
comisie riverană... Este mai bine să nu fie deloc comisie de state riverane și în locul 
ei să fie însăşi Comisia Europeană care să redige și să supravegheze regulamentele de 
navigaţiune până la Porţile de Fier. Astfel fiecare stat riveran ar putea aplica pe 
teritoriul său regulamentele promulgate de cătră Comisia Europeană și-n fiecare an 
Comisia Europeană ar delega un comisar însărcinat a supraveghea executarea. 

Această soluțiune, v-o mai repet, a fost prezintată de baronul Haymerle în 
Congres. Vedeţi protocolul unsprezece! 


Ce răspunde la aceasta d. Boerescu? Că d-sa nu a găsit această opiniune 
rostită în protocolul unsprezece. 
Dar atrage atenţiunea 


asupra cestiunii cabotajului, care e cea mai importantă pentru noi. Oare 
Comisiunea Europeană nu va păstra cumva dreptul cabotajului pentru toate naţiunile? 
Nu va lipsi pe statele riverane de el? 


Bine, zice d. Kogălniceanu — de cabotaj e vorba? Să zicem așadar cabinetelor pe 
lângă cari suntem acreditați: 

„Rogu-vă interesaţi-vă de chestia Dunării, apăraţi-ne de pretenţiile Austriei, care 
vrea să fie riverană unde n-are palmac de pământ. Drept recunoștință... o să vă 
escludem pavilioanele voastre de la navigațiunea pe Dunăre“ 

Guvernul susţine libertatea navigaţiunii pe Dunăre și în același timp rezervă 
cabotajul pentru statele riverane? Cum se pot concilia aceste două principii contrarii? 


Întreabă d. Kallimach-Catargiu şi adaogă: 


În Londra am pierde toate simpatiile. Presa engleză afirmă deja prea mult că 
politica noastră este cu totul înfeodată celei germane... Occidentul nu va mai pune 
nici o bază pe noi. 


Ce răspunde d. Boerescu la aceste întâmpinări atât de substanţiale ale 
ambasadorilor săi? 


Un general, înainte de-a începe bătălia, trebuie să sondeze terenul și să 
pregătească apărarea sa. Avem rațiuni numeroase de-a nu procedee pentru moment 
alminterlea decât v-am indicat. N-aveţi nevoie de-a lovi pe nimeni, nici pe Austria. Ce 
spuneți în privinţa cabotajului este atât de puţin adevărat că Anglia, în tractatul ce a 
încheiat anume cu noi, a recunoscut dreptul acesta de cabotaj. 'Țineţi-vă dar de 
instrucţiuni! 


De cari instrucţiuni să se ţină? De nota alăturată la memoriile d-lui 
Pencovici? Aceste memorii erau în contra rezervării cabotajului, pentru 
libertatea deplină a Dunării? 

De aci înainte se încurcă trebile. Miniștrii noștri plenipotenţiari nu mai 
văd nimic clar; simt numai că Austria câştigă teren; că pe ei nici-i crede 
cineva, nici-i ia în serios, că străinătatea presupune cumcă guvernul din 
Bucureşti e pe sub mână în înţelegere cu Austria. 


Sub cuvintele cele mai dulci, zice d. Kogălniceanu, mi se arăta un dureros 
scepticism în privința otărârii guvernului nostru de-a apăra Dunărea în contra 
pretenţiunilor cabinetului din Viena. Suntem încredinţaţi, i se zicea, că ceea ce d- 
voastră ne spuneţi despre îngrijirea ce se manifestă, în România, de-a vedea Dunărea 
pusă în sfera unei influențe esclusive, este o dreaptă preocupaţiune a ţării și 
corespunde ideilor şi simţimintelor d-voastră proprii. Dară guvernul d-voastre oare tot 
aşa priveşte cestiunea? Limbajul d-voastre nu-l ţin unii din colegii d-voastre! Unde 
aveţi reprezentanți i-are și Franţa; ei bine, miniștrii noștri ne raportează că pe lângă 
alte cabinete nu se ţine tot limbajul ce-l ţineţi d-voastră. 


Ba i se dădea a pricepe că se ştie pozitiv că Viena și Bucureştii se 
înţelesese, că existau angajamente și că, dacă aceste se negau, erau spre a 
linişti şovinismul român. Mai mult. În Comisiunea Mixtă baronul de Haan 
zicea d-lui Pencovici: 


Aceasta e opiniunea d-tale, nu a guvernului d-tale. 


Ba la finele anului 1880 i-a zis: 


Sunt în pozițiune de-a afirma şi dovedi că guvernul român va primi Comisia 
Mixtă. 


Nu cumva cuvintele baronului de Haan au rămas necunoscute 
cabinetelor europene? În sfârşit, dintre miniştrii plenipotenţiari români își ia 
unul inima-n dinţi şi întreabă să i se răspunză deslușit: 


a) Guvernul vrea ori nu Comisia Mixtă? 

b) Vrea în comisie, pe lângă, riverani, numai pe Austria ori şi o altă putere mare? 

c) Este pentru dreptul de apel în toate cestiunile, ori numai în unele, și în cari 
anume? 


Nici un răspuns. 


Reprezentantul nostru — răspunde d. Boerescu — nu are nevoie de instrucţii. 
Pentru ca guvernul să aibă idei definitive trebuia să cunoască mai întâi terenul... 


De ce această nehotărâre, această duplicitate, această tăcere? Nu mai 
relevăm cenzurile aplicate d-lui Kogălniceanu şi d-lui Kallimach-Catargiu; 
ele sunt descrise în cartea de faţă și nu apărarea acestor oameni de stat e 
ținta dării noastre de seamă. O fac ei înşişi mai bine decât noi. 

De ce dar toate întârzierile, toată neclaritatea, tot şiretlicul, toată 
simularea de a pipăi pulsul puterilor? 

De ce? 


Pentru că — afirmă categoric d. Kogălniceanu — ministerul din Viena păstrează 
scrisori autografe ale d-lui Boerescu, prin care acesta acceptă Comisiunea Mixtă, 
scrisori pe cari nu le publică, pentru că nepublicarea îi rapoartă mai mult decât 
publicarea. 


Partea a doua a interesantei scrieri a d-lui Kogălniceanu se 'ncheie cu 
afirmarea că, 


deși d-sa, ţara, miniştrii își fac iluzii, Dunărea e pierdută. Comisiunea Mixtă, 
primită de toate puterile, de România însăşi, este... rezolvarea cestiunii în favorul 
Austriei. Fie ca toți membrii Comisiei Mixte să aibă dreptul de-a apela la cea 
Europeană; fie ca votul preponderant să fie înlocuit, (după d. Barrere) prin votul unui 
delegat al Comisiei Europene; fie acest delegat numit după alfabet ori prin sorţi; 
schimbe-se acesta din an în an ori tot la șase luni, faptul pozitiv este că Austro- 


Ungaria a dobândit în apele române poziţia de stat riveran pe care-o urmărea fără 
succes de douăzeci și cinci de ani încoace. 


Fără îndoială din toate reiese aceasta că, întru cât s-atinge de campania 
d-lui Kogălniceanu în contra politicei esterioare a guvernului actual, 
niciodată om politic n-a strivit pe adversarii săi în modul în care-a făcut-o 
d-sa. Fără îndoială buna dreptate, bunul simţ, claritatea de vederi e în partea 
sa; nehotărârea, bizantinisimul, șiretlicul prost, cum zice autorul foarte 
nimerit, în partea guvernului, care, preocupat de singura idee de-a se 
mănţine pe el şi pe capioldașii săi în buget, se arată pe cum îl dovedește 
chipul, viclean, fără idei mari şi organice, oportunist, negustor de 
espediente, incapabil de-o hotărâre energică şi clară. 

Tocmai prin aceasta se și esplică de ce orice cestiune mare pe care pun 
mâna cată să se compromită. lată concluzia la care ne îndreptățește 
rezumatul fidel pe care-l facem operei d-lui Kogălniceanu. 


È 
[24 februarie 1882] 
Un proiect de lege depus în Camera Ungariei avea de țintă a introduce 
în şcoalele secundare ale confesiunilor — deci şi în acele ale bisericii 


române — limba de propunere maghiară. Învederat că scopul acestei legi 
era de-a maghiariza cu totul învățământul secundar şi de-a pune limba 
națională a populațiunilor (pe cea română bunăoară) în linia a doua, a unui 
obiect abia tratat în mod estraordinar și cât se poate mai pe deasupra. 

În afacerea acestui proiect privitor la şcoalele secundare Î.P.S.S. Miron 
Roman, arhiepiscop şi mitropolit al românilor răsăriteni din Ardeal şi Țara 
Ungurească, a adresat Camerei ungare un memoriu din care „Pesther- 
Lloyd“ estrage următoarele: 


Caracterul principal al proiectului de lege relativ la școalele secundare consistă — 
în aparență — în egala îndreptăţire a tuturor confesiunilor, dar acest caracter nu 
esclude contrazicerea aparentă că proiectul culminează în tendența de-a maghiariza pe 
cetățenii de altă limbă în detrimentul autonomiei tuturor confesiunilor chiar, voind a 
supune pe credincioșii confesiunilor de naţionalitate nemaghiară unui sistem de 
învățământ care să-i silească a neglija limba lor maternă și să-i împingă pe căile 
maghiarizării, rezervându-şi guvernul facultatea de-a aplica gradat rigorile sau 
favorile sale față cu deosebitele confesiuni. Cumcă acesta e scopul proiectului 
dovedesc stipulațiunile lui, după cari limba de propunere a institutelor secundare ce s- 


ar înființa de acum înainte nu va fi pe viitor decât esclusiv cea maghiară ( $ 29), iar 
limbile nemaghiare ale ţării nu vor fi propuse în toate școalele secundare — fie ale 
statului, fie confesionale — decât ca obiecte estraordinare de învățământ $$ 9, 78). În 
fine ministrul are dreptul de-a determina programa obiectelor în aşa măsură încât 
învățământul sistematic al limbilor nemaghiare ale țării să fie curat cu neputinţă. 

Biserica română a Răsăritului nu are nimic de zis dacă legislațiunea voiește a 
stabili minimul materialului de învățământ pentru şcoalele secundare sau, c-un cuvânt, 
dacă voieşte să reguleze esența învățământului public, nici are ceva de zis dacă statul, 
în virtutea dreptului său de supravegheare, controlează dispoziţia și succesul școalelor 
secundare confesionale corespunzător cu starea confesiunilor; dar de îndată ce 
proiectul cearcă a transmite asupra autorităţii statului o mare parte din drepturile și 
agendele cari se exercitau şi se exercită pân' acum de către confesiunile autonome — 
între cari calificarea profesorilor bunăoară — biserica română a Răsăritului, voind a 
păstra autonomia ei, garantată prin lege, cată să protesteze cu atât mai tare cu cât 
biserica aceasta au ţinut totdauna seamă de interesele statului și de avantajele unui 
sistem unitar de învățământ şi pentru că au căutat și va căuta a nu rămânea întru nimic 
îndărătul institutelor statului în privirea rezultatelor învățământului secundar. 

...Față c-un proiect de lege care — ca cel în cestiune — primejduiește caracterul 
național al bisericelor de limbă nemaghiară, cată să relevăm în deosebi împrejurarea 
că în naţionalitățile nemaghiare ale patriei conștiința propriei lor naționalități e atât de 
dezvoltată încât nu poate fi înădușită prin nici un fel de reglementări și sisteme de 
învățământ. Această conştiinţă, nutrită prin respectul de sine însuşi, se bazează pe 
temelii morale de aşa natură încât din ele poate răsări până și puterea legitimei 
apărări. Orice experiment menit a înăduşi conştiinţa naţională a ginţilor de limbă 
nemaghiară poate degenera într-o eroare politică care ar putea să aibă urmările cele 
mai stricăcioase pentru liniştea dinlăuntru și pentru interesele superioare ale statului. 
De aceea biserica română a Răsăritului se roagă ca învățământul secundar să se 
reguleze, în interesul statului însuși, pe baza principiilor libertăţii, egalităţii şi 
fraternității, cari nu îngăduie nici supremație religioasă, nici naţională. 


Felicităm pe Î.P.S.S. pentru acest ton demn şi energic față cu încercările 
pe cât de puerile pe atât de neputincioase ale fraților maghiari de-a cufunda 
într-o singură apă de botez elemente etnice egale ca număr şi cel puţin egale 
în cultură cu elementul maghiar însuşi. Ceea ce am avea de observat fraților 
maghiari este că, dacă elementul lor etnic ar fi avut o putere înnăscută și 
firească de asimilare, această maghiarizare atât de mult dorită s-ar fi 
întâmplat fără nici o îndoială cu sute de ani înainte. Dacă de la anul 1000 
după Hristos pân-în ziua de astăzi n-au putut s-o facă — în curs de nouă 
sute de ani aproape, cu toate sângeroasele încercări ale regilor de-a topi într- 
o religie şi într-o limbă toate naţionalitățile —, vor face-o astăzi în chiar 
epoca naționalităților, vor face-o astăzi amenințând cu pumnul cele trei mari 


grupuri etnice ale Europei, latini, germani și slavi, a căror creaţiune este 
Europa însăşi, cu toată cultura și civilizaţia ei? Oricât de mari oameni ar fi 
maghiarii — și desigur vom fi cei din urmă de-a nu recunoaște calitățile 
acestui popor, în inima sa drept şi generos —, față cu marea mișcare 
naţională a secolului nostru ne e permis să ne îndoim în mod absolut de 
succesul tendinţelor de maghiarizare şi — precum orice acţiune trezeşte 
reacţiunea — maghiarii ni se pare că nu fac, în aceste momente de cumpănă 
pentru Europa, decât a-și crea pericole de prisos acolo unde ele nu 
existaseră şi-a ignora pericolele adevărate, cari vin cu totul din altă parte. 


€ 


MOMENTE DIN VIAŢA LUI CUZA VODĂ 


[26 februarie 1882] 

Dacă d. Boerescu merită deplină crezare, actul de la 11 fevruarie cată a 

fi privit dintr-un punct de vedere și mai rău decum s-a făcut pân' acum. 

Estragem aci din discursul d-lui Boerescu, ținut la Ateneu, următoarele 

pasaje caracteristice, din cari personalitatea fostului Domn răsare clară şi 
mare, cum a fost în adevăr. 


€ 


[27 februarie 1882] 

În sfârşit, după zece zile de aşteptare a apărut discursul ținut de d. V. 
Boerescu la 14 februarie în meetingul roșu din sala Ateneului. A apărut, 
caracteristic, ca suplement la „Românul“ căci d. Boerescu însuşi e un 
suplement cam târziu, şi de prisos al partidului roşu, care, cu bunul simţ al 
gardelor lui Serurie, a și afirmat cu drept cuvânt în acea memorabilă seară: 
„Nu-i d-ai noştri“. 

Ne pare rău, dar nu mai recunoaștem pe d. Boerescu. Odinioară, și nu 
sunt mulți ani de atuncea, discursurile sale făceau efectul estetic al unei 
rafinerii logice, al unei fineţe care, deși nu ajută nimic în lămurirea 
cestiunilor, produce în auditoriu un fel de senzaţie picantă. Nu era 
arhitectura clară şi măreaţă a templelor multicolone ale vechimii, în cari 
orice mutare pe cer a soarelui adevărului produce alte, însă pururea 
frumoase bătăi de umbră; opera cugetării sale nu era decât filigran subţire și 


frumos lucrat. Nu mari erau adevărurile sau neadevărurile pe cari avea a le 
spune, dar erau atât de îngrijit spuse și formau o țesătură atât de fină de 
argumentări încât asupra cunoscătorului produceau farmecul ce-l are 
dantela veritabilă pentru femei. 

Ei, nu mai e. De astă dată d. Boerescu a vorbit mult şi rău. O jumătate a 
discursului a fost procesul făcut lui 2 mai, crimei de la 2 mai, cum o 
numeşte d-sa. O, dac' ar fi convins de aceasta! Dac' ar fi în fundul inimei 
încredinţat că actul de la 2 mai a fost în adevăr o crimă? Cât de caldă și vie, 
cât de detunătoare ar fi fost filipica sa în contra acelei zile? Abstracţie 
făcând de la împroprietărirea ţăranilor, ţara chiar a fost împroprietărită c-o a 
cincea parte din teritoriul ei, de pe care Cuza Vodă a alungat acele adunături 
de bizantini sodomiţi, punerea în luptă cu biserica naţională, oploşiţi aci nu 
pentru răspândirea creştinătăţii, ci pentru a populariza uzura, adulteriul, 
concubinajul și păcatele Gomorei. Acea lepră imorală de greci n-o putea 
scoate decât Cuza din ţară. Îngăduitorii de mai târziu n-ar fi pătruns 
niciodată în mizeria morală a acelor sectari ai viţelului de aur. De aceea cu 
greu se încovoaie d. Boerescu sub sarcina de-a dovedi că 2 mai ar fi fost în 
toate cele o crimă. 

Fără a prejudeca ceea ce Clio va înscrie pentru de-a pururea în tablele ei 
de bronz şi fără a ne face câtuși de puţin apologișştii lui 2 mai, l-asigurăm pe 
d. Boerescu, din intuiţie și convingere, că incapabil, absolut incapabil, ar fi 
fost un venetic ca d. C.A. Rosetti, un bizantin ca Brătianu şi toată seria de 
stârpituri etnice și intelectuale ce formează partidul lor să rezolve una măcar 
din cestiunile pe cari le-a rezolvat Vodă Cuza. Le-a rezolvat, e drept, ca 
Alexandru nodul gordian, dar a curăţit atmosfera de toate sofismele de 
temporizare și n-a cumpărat nici o reformă dinlăuntru cu concesiuni în 
afară. Trebuia un spirit franc și în mare grad capabil de adevăr, ceea ce roşii 
nu sunt nici pot fi, trebuia un soldat nedezgroșit, o inimă curajoasă care să 
intre în colivia inteligenţelor feline şi nebărbate cari se ridicau pe-atunci şi 
cari azi guvernează România. 

Dacă actul de la 2 mai a fost o crimă, ea a fost francă și pe față, făcută 
cu braţele încrucișate. 

Actul de la 11 februarie însă, participarea gardei palatului la răsturnarea 
Domnului e o infamie şi o laşitate. 

Vor trece veacuri şi nu va exista român căruia să nu-i crape obrazul de 
ruşine de câte ori va răsfoi istoria neamului său la pagina lui 11 februarie şi 
stigmatizarea acelei negre felonii va răsări pururea în memoria generaţiilor, 


precum în orice an răsare iarba lângă mormântul vândutului Domn. C-un 
cuvânt crima de la 2 mai a fost un act de curaj, cea de la 11 fevruarie un act 
de laşitate şi istoria scuză cinismul, scuză crimele cari au sinceritatea de-a fi 
cum sunt, scuză oamenii cari au curajul caracterului și înclinărilor lor, căci 
ei sunt din lemnul din care se cioplesc oamenii mari, dar ceea ce istoria nici 
unui popor din lume n-a scuzat vrodată e lașitatea. Și oamenii cari 
conduceau pe soldat la rușine o ştiau aceasta, le era frică de soldatul de 
rând, le era frică de țăranul acesta onest care, cu pumnul lui vârtos, i-ar fi 
strivit să fi ştiut unde-l duce. „Doamna a născut un prinț“ li s-a zis 
oamenilor şi numai greco-bulgarii ce dezonorau uniforma ofițerească, ştiau 
ce e la mijloc. 

Dar să lăsăm procesul lui 2 mai, pe care d. Boerescu 'l va pierde 
împreună cu toţi contimporanii, căci, dacă nu tăgăduim greşalele lui Vodă 
Cuza, cea mai constantă greșeală a lui era pripa, răsărită din silă de 
temporizare, pe de altă parte orbi am fi și răi români dacă am tăgădui 
meritele lui. Am înţelege chiar ca să-i arunce mănușa oamenii nepărtinitori; 
am înţelege-o să i-o arunce viitorul. Trecutul n-are acest drept, căci nu e 
unul din contimporanii săi care să fie vrednic de una ca aceasta. 

În partea a doua a discursului său. d. V. Boerescu cearcă a justifica 
apucăturile demagogice ale d-lui C.A. Rosetti. 

D-sa, ca om de legi, e în contra eligibilităţii și pentru inamovibilitate. 
„De aci ar urma însă să dau cu parul în capul aceluia care ar fi pentru 
eligibilitate.“ 

Nu zicem cu parul, dar ce caută d. Boerescu alăturea cu susţiitorii 
eligibilităţii? Căci propunerea d. C.A. Rosetti nu este, precum binevoiește a 
admite d-sa, legitimă, ci subversivă. Azi, când magistraţii sunt numiţi, 
advocaţii roşii ameninţă a-i destitui pe aciia cari nu i-ar face să câștige toate 
procesele. E vorba, pentru d. C.A. Rosetti, de-a face din justiție un monopol 
al advocaţilor roşii de mâna a treia cari abia știu a citi și a scrie, e vorba ca 
legea să fie pururea în favorul clienţilor advocaţilor roşii şi ca aceştia să 
vânză justiţia pe bani. 


Mi-e frică a merge pân' la vot universal, zice d. Boerescu, dar, aceasta nu va să 
zică că cei ce propun votul universal direct sunt niște anarhiști. 


Ba asta va să zică. Acestea nu sunt cestiuni de apreciație, precum 
binevoiţi a admite, ci realități. Votul universal înseamnă pretutindenea 


despotismul maselor și se găsește sau în state demagogice sau în state 
monarhice cari vor să aibă pururea în mână putinţa despotismului. În orice 
stat monarhic în care există sufraj universal despotismul personal e în orice 
moment cu putință: acolo guvernul se joacă de-a constituţia. 


În legi, zice Garat, dar mai cu seamă în principiile fundamentale ale legilor, 
vorbele sunt lucruri reale și termenii improprii cari fac a se naşte idei false pot 
conduce la calamităţi naţionale. 


D. Boerescu sfârşeşte discursul dând sfaturi binevoitoare partidului 
conservator. Nu ne-ar permite oare ca în schimb să-i dăm asemenea un sfat? 
Dacă renunțăm la satisfacția ieftenă de a mai deschide colecţia „Presei“ şi a 
înşira epitetele la adresa roşiilor, nu putem tăgădui pe de altă parte că 
compararea acelor epitete cu atitudinea de-acum a d-lui Boerescu iese în 
defavoarea personalităţii sale politice. Spinoza zice cam următoarele: 
„Adevărul există în sine şi pentru sine. Oricât de drepte ar fi argumentările 
în contra lui, el tot rămâne adevărat; oricât de strâmbă şi stângace apărarea 
lui, el tot adevăr este“. Când vedem dar pe adversarul eligibilității 
magistraturii și al sufrajului universal alături cu susţiitorii acestora, tot 
filigranul artei sale retorice nu e în stare a neutraliza impresia rea, 
întemeiată pe adevăr, pe care ne-o face. 

Lucrul pe care l-am sfătui d-lui Boerescu e aşadar: pocăinţa. Dar o 
pocăință adâncă, care să reformeze oarecum modul său de-a fi. Să se 
convingă că nici un om nu se aliază nepedepsit cu nulităţile catilinare ale 
țării sale în contra talentelor și trecutului ei şi să-i fie silă că a existat o zi în 
viaţa sa în care-a putut da mâna cu tot ce epoca de tranziţie între fanarioți și 
istoria naţională a putut produce moralicește mai bolnav, intelectual mai 
sterp şi mai felin. 

lată ce i-ar rămânea de făcut dacă mai e în stare s-o facă. 


€ 


[2 martie 1882] 

Ca să cunoască cineva din ce elemente nesănătoase e compusă 

majoritatea roşie din Dealul Mitropoliei cată să citească şedinţa Adunării de 
la 24 fevruarie, ocupată aproape toată de interpelarea d-lui Nicorescu. 


În ziua de 15 fevruarie, pe când cei mai influenţi deputaţi lipseau, 
ocupați cu proiectul de lege al tocmelelor agricole, pe când în Cameră nu 
erau decât 58 deputaţi, în lipsa raportorului, se dă citire unui proiect de lege, 
compus dintr-un singur articol — ca să treacă mai repede — și se votează 
cu 37 glasuri (adică c-o majoritate reglementară de un singur vot) o 
tranzacțiune între stat și sindicatul Financiarei, substituit d-lui Eliade, prin 
care statul e păgubit cu 1.780.000 lei şi mai renunţă și la o garanţie de 
930.000 lei ce o are în mână. 

Și să se observe bine următoarea împrejurare. 

În ziua de 15 fevruarie d. Nicorescu, fiind în comisia pentru tocmelele 
agricole, roagă împreună cu alți deputaţi pe d. Ion Brătianu ca să propuie 
Camerei să lucreze în secţiuni, pentru că nu voia ca în lipsa sa să se voteze 
acea tranzacţie. 

D. Ion Brătianu face această invitare Camerei. 

Dar abia pleacă și — ca nişte conspiratori rămași singuri în visterie — 
banda Mărgăriteştilor şi Cârciumăreştilor s-aruncă asupra tranzacţiei, fără 
chiar ca raportorul să fie față şi o votează prin surprindere, cu majoritate de 
un vot, acel vot fiind desigur al d-lui Eliad însuși. 

Fără ca actul să fi fost citit, fără discuţiune, în deplină necunoștință de 
cauză, se votează o tranzacţie care păgubeşte statul cu... 1.780.000 lei în 
favorul societăţii falite și îndeosebi a unui fost negustor de spirtoase care, 
intrând în compania de esploatare „C.A. Rosetti“ a adunat prin asemenea 
afaceri avere. 

Dar să dăm pe scurt istoricul acestei afaceri. 

În ianuarie 1873 primăria de Brăila încheie contract cu d-nii E. 
Rosenthal și Gr. Eliad pentru construirea unui chei în port. (Acest contract 
rămâne în curând numai asupra d-lui Eliad, Rosenthal retrăgându-se, iar la 
1876 Eliad cesionează întreprinderea aceasta Societăţii Financiare care — 
un an în urmă — cade în faliment.) Lucrările se urcau la valoarea de 
2.850.204 lei; iar cheiul avea să înceapă a se lucra în martie 1873 şi să fie 
sfârşit cu totul în patru ani, adecă în ianuarie 1877. Primăria avea să 
plătească pe antreprenori, în proporţie cu înaintarea lucrărilor, în obligaţiuni 
înadins confecționate ale orașului Brăila, emise pe cursul de 85 la sută, 
purtând 8 la sută dobândă și 4 la sută amortisment. 

Lucrările deci încep în 1873. 

Din mai încă, colonelul Peiu, care supraveghează lucrarea, propune 
modificări în construcţiune, recunoscute şi admise și de consiliul tecnic de 


cari antreprenorii erau obligaţi a ţine seamă. Ei însă nu se supun şi se 
împrotivesc oricării ameliorări a construcţiunii. Colonelul Peiu respinge o 
cantitate însemnată de material prost și nepotrivit cu condiţiile contractului. 
Cu toate astea antreprenorii nu țin în seamă respingerea și întrebuințează 
acel material de proastă calitate. 

La 1875 se constată că, din lungimea totală a cheiului, de 158 metri, o 
întindere de 30 metri trebuie considerată ca pierdută din cauza adâncelor 
crăpături, iar restul de 128 metri începuse a crăpa tare. O comisiune de 
ingineri constată că 50 metri de chei sunt atât de deterioraţi, încât trebuie 
făcuţi din nou şi... „această dezordine e a se atribui proastei calități de 
beton pe care stă zidăria“. 

În ianuarie 1877, când espiră termenul contractului și cheiul trebuia să 
fie gata, s-a dresat o situaţie care constata lucrări pentru suma de 600.722 
lei. 

În socoteala acestor lucrări antreprenorii luaseră: 

Avans, lei...... 735.000 

Anuităţi, conform tabelei de amortizare...1.045.040 

Total...... 1.780.040 

Aceasta dar este colosala sumă plătită de Brăila unor antreprenori cari 
au făcut o lucrare ce s-au surpat numaidecât şi care de nouă ani nămoleşte 
portul şi aduce cele mai mari pagube negoţului. 

În ianuarie 1877 termenul contractului espiră, iar antreprenorul 
(substituit: Societatea Financiară) cade în faliment. 

Construcţia cheiului însuși, greşită ca plan, detestabilă ca executare, se 
prăvale frumos în Dunăre și, împreună cu ea, 1.780.000 lei ai statului şi ai 
comunei! 

Garanţia care se află actualmente în mâna Ministerului de Lucrări 
Publice şi din care s-ar putea despăgubi este astfel compusă: 

Numerar, lei ...... 500 

Obligaţiuni ale orașului Brăila, cari au înlocuit pe cele domeniale ...... 
99.000 

Moşia Călugărenii a fraţilor Vartiadi, lei ...... 838.500 

Total lei ...... 938.000 

Moşia Călugărenii a fost pusă garanţie întâi o jumătate și a doua oară 
cealaltă jumătate. 

Jumătatea cea dintâi a fost pusă de căpitanul P. Vartiadi pentru două 
treimi din valoarea estimaţiunii. Ea a fost estimată la 585 mii şi a afectat-o 


ca garanţie pentru 390.000. Partea cealaltă a fost estimată la suma de 
897.000 şi a fost afectată pe la 1876 pentru 448.500. 

În ce consistă acum tranzacţiunea trecută cu un vot, cu al d-lui Eliad 
însuşi? 

În rezumat tranzacţia cuprinde: reziliarea contractului; descărcarea 
masei falimentului Societăţii Financiare (substituită lui Gr. Eliad) de orice 
responsabilitate; ministerul devine proprietar pe toate grămezile de nomol și 
imundicii de pe malul Dunării, botezate cu speciosul nume de lucrări 
efectuate și materiale aprovizionate; garanţiile depuse de antreprenori 
(938.000 lei) se desființează; ministerul radiază ipoteca; eliberează 99 
obligaţii (99.000 lei) de la Casa de Depuneri; obligă Brăila să plătească 
obligaţiile în circulație; dezistă de la orice pretenţie și ... pentru toate 
acestea? Primeşte 300.000 lei. 

Așadar: Statul, păgubit cu 1.780.000 lei — asigurat însă pentru această 
sumă într-o garanție de 930.000 lei —, renunţă la orice pretențiuni și se 
mulţumeşte cu 300.000 lei. 

Dar la ce să se mai rezilieze oare un contract espirat deja, reziliat prin 
falimentul antreprenorului? Cari sunt motivele cari au îndemnat pe 
Ministerul Lucrărilor Publice de-a face pe placul a d-alde Gr. Eliad şi 
Mărgăritescu? 

D. ministru şi-a spus aceste motive în sânul comitetului delegaților că 


întreprenorul putea să intenteze proces statului și să ceară despăgubire. 


Un râs homeric a cuprins adunarea la citarea acestui motiv. 
Antreprenorul face lucrări de 600.000 — pe cari le preţuieşte cel mult cu 
900.000 —, primește pentru aceste lucrări putrede 1.780.000 lei şi ... şi mai 
cere şi despăgubire? Că 


antreprenorul sau garantul ar putea cere să fie lăsat să continue lucrarea cheiului 
şi c-ar face astfel un chei rău proiectat... 


Și aci d. ministru se înșală. Art. 35 al contractului zice: 


În caz de faliment al antreprenorului, contractul va fi asemenea reziliat fără 
judecată, rămânând ministrul liber a primi sau nu propunerile creditorilor pentru 
continuarea antreprizei. 


Alt argument e: 


Antreprenorii ar putea invoca înaintea justiției evenimentele politice din timpul 
răzbelului ca cazuri de forță majoră și motive de scuză sau de ușurare a 
responsabilităţii lor. 


Are haz! 

Contractul espiră în ... ianuarie 1877; războiul se declară în vara anului 
1877. În ianuarie deja cheiul era surpat, Financiara în filament, iar câteva 
luni în urmă, vara, se dezgheaţă abia cazurile de forță majoră, pentru a avea 
efecte retroactive. 

Motivul principal al d-lui ministru e că garanţia n-ar fi valabilă pentru 
următoarele cuvinte. Întâi, garanţia de 830.000 lei n-ar fi sigură, pentru că 
unul din fraţii Vartiadi ar fi fost minor când celalt ar fi constituit întreaga 
moșie drept garanţie. 

E inexact, după cum probează d. Nicorescu. 

În adevăr se zice în dosar că garanţia s-a constituit de către cel mai mare 
din fraţi, însă acesta a angajat numai partea sa, adică numai o jumătate din 
moşie; iar cealaltă jumătate s-a constituit mai târziu de al doilea frate, când 
acesta era major. 


E curios, observă d. Nicorescu ironic, că, ori de câte ori e vorba de o garanţie cu 
statul, totdauna iese înainte câte un minor. Și cu toate acestea nici o garanție nu se 
constituie fără să fie supusă și încuviințată de consiliul de advocați. Se vede că este o 
profesiune nouă, necunoscută de noi, care se exercită la Ministerul Lucrărilor Publice 
şi la Domenii: profesiunea minorilor. 


O a doua obiecțiune a d-lui ministru în ceea ce privește moşia 
Călugăreni e că 


această moşie, evaluată la 800.000 lei, n-ar valora astăzi nici pe jumătate atât. 


D. ministru se înşală asupra evaluaţiunii, căci moșia a fost evaluată la 
1.400.000 și afectată garanţie pentru 830.000. Asupra acestei garanţii sunt 
la dosar o mulțime de piese care dovedesc grija cu care s-a înscris ipoteca: 
deci nu se poate zice că s-a procedat cu ușurință şi că garanţia ar fi fictivă. 
Dar, presupunând pentru moment că este fictiv evaluată la 1.400.000 moșia 
Călugărenii şi n-ar valora decât 800.000, oare competenţa Camerii este să 


examineze asemenea afaceri? Ce precedent s-ar crea în Parlament când 
acesta s-ar substitui justiției și ar judeca și rezolva prin majoritate 
pretenţiunile şi contestațiunile dintre stat și particulari? 

D. ministru a mai adaos că garanţia în moșia Călugărenii nu ar fi 
valabilă și pentru cuvântul că 


acea moşie deși ar fi fost evaluată 800.000 însă, când s-a luat inscripțiune, nu s-a 
arătat suma pentru care s-a înscris ipoteca. 


Obiecţiunea aceasta ar fi gravă dacă ar fi exactă. Dar nu este exactă. 
Sunt în dosar dovezile cari statornicesc într-un mod clar şi perfect că moşia 
a fost evaluată la ţifra precisă de 1.400.000 lei şi înscrisă ca garanţie pentru 
suma de 838.500 lei. 

Tranzacţiunea aceasta este atât de scabroasă încât a scandalizat până și 
pe d. Fleva, care desigur nu e sfânt în cestiuni de antrepriză. D-sa a cerut ca 
legea să nu se promulge: 


Are aerul că această cestiune s-a tratat în Cameră, quasi de la antreprenor ia 
antreprenor... Legea s-a votat în majoritate de un vot şi acel vot s-a dat poate tocmai 
de acel deputat care este şi antreprenor. 


Cu toate astea „Pseudo-românul“ a și avut un articol prin care — în 
contra opiniei d-lui Fleva — cere promulgarea tranzacţiunii acesteia. În 
adevăr nu se mai cere decât semnătura M. Sale pentru ca această afacere 
bună, solidă ca betonul d-lui Gr. Eliad, trainică cum a fost cheiul său, să 
intre în rândul legilor cari guvernează fericitul popor românesc. 

Băuturile pe cari d. Gr. Eliad le administra odinioară muștiriilor săi s-au 
metamorfozat cu vremea în antreprize, tranzacţiuni, societăţi financiare, 
beton, cheiuri, căi ferate și... patria merge bine. Treabă nu se face, căci nu 
îngăduie Dunărea, dar parale ies. 


€ 


[4 martie 1882] 
Dădusem după „Pesther Lloyd“ un estras din reprezentațiunea înaintată 
de Î.P.S.S. Mitropolitul Ardealului cătră Camera legiuitoare a Ungariei, 
reprezentațiune în care se esprimau rezervele bine accentuate ale bisericii 
române a răsăritului în contra unui proiect de lege privitor la școalele 
secundare. Prin acest proiect se propunea a se introduce, în contra legii 
naționalităților, în contra chiar a Constituţiei ungare și în contra Statutului 
Organic sancţionat de M. Sa Împăratul, limba maghiară ca limbă de 
propunere în școalele confesiunilor nemaghiare și degradarea limbii române 
la rangul de studiu facultativ, de cari autorităţile scolastice să poată până şi 
dispenza pe elevi, chiar pe cei români. 
Acum „Telegraful român“ din Sibiu ne aduce textul întreg al acestei 
reprezentațiuni pe care ne grăbim a-l reproduce în cele următoare: 


Biserica greco-orientală română din Ungaria şi Transilvania care, în împrejurări 
vitrege, a fost expusă în curs de secole întregi la grele suferinți, îndată, ce, din 
părinteasca îngrijire a Prea înaltei Case domnitoare și din bună-voinţa legislaţiunii, a 
fost primită și ea în rândul bisericelor și confesiunilor libere și egal îndreptățite din 
patrie, a luat conform cu misiunea ei măreaţă, între primele sale îngrijiri: de-a 
îmbrăţișa în sfera ei proprie de activitate educaţiunea poporului şi de-a înlesni, după 
putință, acelora dintre credincioșii ei cari tind la o cultură mai înaltă, calea cătră 
ştiinţe. 

Pe când biserica aceasta priveşte pe de o parte cu bucurie sufletească și c-un 
încordat dor de progres la rezultatele ce le-a produs pe terenul culturii cari, în 
proporție cu mărginitele ei mijloace materiale, se pot numi îndestulătoare, tot pe 
atunci vine pe de altă parte o împrejurare care deprimează pe credincioșii acestei 
biserici şi trezeşte şi în autoritățile ei superioare îngrijiri îndreptăţite; acea împrejurare 
este că regimul statului a supus prea-onorabilei Case reprezentative un proiect pentru 
regularea instrucţiunii în gimnazii și în școalele reale, care e astfel întocmit încât tinde 
a ştirbi autonomia bisericii greco-orientale române — baza existenţei sale — și a lăsa 
în mare parte în deconsiderare interesele de cultură ale acestei biserici. 

Când, în urma reclamaţiunilor stăruitoare din partea tuturor eparhiilor, îmi iau 
libertatea de-a prezenta prea onorabilei Case reprezentative, din pozițiunea mea 
oficială, îngrijirile aceste ale bisericii greco-orientale române, fac mai întâi, pentru a 
determina pozițiunea bisericii mele, observarea următoare: biserica greco-orientală 
română, după dezvoltarea ei canonică și după dispoziţiunile clare ale legilor cardinale 
în vigoare, cuprinde loc în rândul bisericilor autonome din patrie și ca atare ea este în 
drept ca, în marginea legilor țării, să conducă și să reguleze în mod independent 


afacerile sale, nu numai cele strict bisericeşti, ci și cele scolastice totdeodată, precum 
și cele ce privesc fundaţiunile și e în drept de-a le administra și dirige independent 
prin organele sale proprii, rămânând neatins dreptul de supremă inspecțiune pe care-l 
are statul. 

Biserica greco-orientală română, — ştiind că chemarea legislaţiunii nu consistă în 
a restrânge, necum a detrage drepturile acordate și asigurate prin lege, ci, din contra, 
în a le da o estensiune tot mai tare în conformitate cu pretenţiunile juste ce se dezvoltă 
— simte cu îndreptățită nedumerire că, mai ales pe terenul instrucţiunii publice, s-au 
introdus deja nişte instituţiuni regnicolare cari, abătându-se de la legile cardinale 
făcute pentru a asigura confesiile și naţionalităţile din patrie, zguduie autonomia 
bisericii şi, în practică, retrogradează interesele ei de cultură; iar în menționatul 
proiect de lege ea vede un pas nou în acea direcțiune care-n cele din urmă, răstumând 
cu totul autonomia bisericească, poate primejdui chiar existenţa bisericii însăşi. 

Având conştiinţă de pozițiunea ei autonomă și de drepturile ei cari decurg din 
acea pozițiune, biserica greco-orientală română, organizată în mod legal pe baza 
principiului naționalităţii, nu poate rămânea indiferentă când credincioșii ei învaţă și 
se cultivă în nişte institute unde spiritul religios nu se răspândește în direcțiunea 
cerută sau unde conștiința națională — baza întregului nostru organism — nu se 
cultivă îndeajuns; din contra, biserica aceasta caută chiar cu îngrijire specială să-și 
ridice școli populare și institute superioare de caracterul ei confesional propriu și 
caută a le institui pe cele existente în mod corespunzător, tocmai pentru că lipsa unor 
asemenea şcoli nu se poate suplini îndeajuns — din punct de vedere al intereselor ei 
confesionale și în parte naționale — nici prin institute de stat, nici prin cele ale altor 
confesiuni. 

Precum însă biserica greco-orientală română ţine pe de-o parte mult la interesele 
sale religioase şi naționale ale credincioşilor ei, tot astfel, pe de altă parte, ea-și dirige 
pururea îngrijirea ei într' acolo ca să țină interesele ei vitale, atinse mai sus, în cea mai 
strictă legătură cu interesele statului și caută îndeosebi să înrădăcineze în inima 
tinerimii sale studioase patriotismul — suprema virtute cetățenească — dorind astfel a 
creşte statului cetățeni credincioşi și folositori. Așadar alipirea fermă a autorităţilor și 
a credincioşilor bisericii greco-orientale române cătră religia și naționalitatea lor nu 
poate fi escepţionată din punct de vedere al intereselor statului și al patriotismului 
anume, afară doar dacă nu s-ar erige la valoarea unui principiu de stat teoria: că într- 
un Stat în genere nu e permis a se suferi mai multe religiuni sau mai multe 
naționalități, lucru care, în raporturile noastre speciale, nu se poate susține. 

De vreme ce însă, din nefericire, menţionatul proiect voiește să smulgă din 
mânile confesiunilor autonome instrucțiunea școalelor secundare; de vreme ce, pentru 
limba maghiară ca limbă oficială a patriei, el vrea să ocupe teren la toate institutele de 
învățământ, peste marginea îndreptăţirii și cu restrângerea celorlalte limbi ale patriei 
şi de vreme ce proiectul vrea să întindă dreptul aproape nemărginit de-a dispune al 
regimului şi asupra școalelor secundare confesionale, se vede numaidecât că prin 
acestea proiectul voieşte să facă servicii — nu dezvoltării în direcțiune naturală a 
populaţiunii din patrie, de diferite religiuni și naţionalităţi, nici intereselor ei de 
cultură temeinică, — ci mai vârtos acelui fatal curent politic care, purcezând din o 


greşită concepţie a relațiunilor şi intereselor vitale ale patriei, şi-a propus de scop 
maghiarizarea popoarelor nemaghiare din patrie. 

E. adevărat că, proiectul în cestiune tinde a regula în mod uniform pentru toate 
confesiile afacerile instrucţiunii și, abstracţie făcând de la o mică escepţie, proiectul 
nu face deosebire între confesiunile din patrie, fie ele după naționalitatea lor maghiare 
sau nemaghiare, ceea ce în aparenţă trece ca argument în contra concepţiei de mai sus; 
însă tocmai nuanţa aceasta a conservării egalităţii de drept a confesiunilor face să 
răsară şi mai bine punctul cardinal al proiectului, carele, combinând toate, se vede a fi 
consistând în voința ca maghiarizarea compatrioţilor de naţionalitate nemaghiară să se 
realizeze chiar cu preţul autonomiei tuturor confesiunilor, supunând pe credincioșii 
bisericilor de naţionalitate nemaghiară unui sistem de instrucţiune publică care să-i 
silească a-și neglija propria lor limbă maternă și să-i atragă prin aceasta pe calea 
magbhiarizării, pe când în celelalte e de atribuția regimului de-a aplica față cu 
deosebitele confesiuni, după propriile lui vederi, gradurile de rigoare sau de favor ce-i 
stau la îndemână. 

Cumcă în acest punct de plecare se rezumă toată intenţia proiectului în cestiune se 
vede curat din dispoziţiile ce le cuprinde, conform cărora mai întâi limba de 
propunere în toate gimnaziile și şcoalele reale de stat, ce se vor înființa de-acum 
înainte, nu poate fi alta decât cea maghiară $ 39); apoi limba deosebitelor ţinuturi — 
dacă n-o fi cea maghiară — nu se poate propune la toate gimnaziile și şcoalele reale, 
deci şi la cele confesionale, decât numai ca studiu extraordinar auditorilor de bună 
voie, ba încă în așa chip încât corpul profesoral să poată eventual opri pe cei interesaţi 
de la învăţarea ei §§ 9, 78), iar ministrului i se rezervă dreptul de-a statornici 
dimensiunea studiilor obligatorii în așa chip încât propunerea sistematică a limbilor 
provinciale să devie cu neputinţă $ 77); cu toate acestea legea fundamentală despre 
egala îndreptăţire a naționalităților, anume art. XLIV, $ 17 şi 18 din 1868, asigură 
limbilor nemaghiare din patrie un teren mai larg de cultivare și pune îndeosebi în 
vedere îngrijirea statului ca cetățenii patriei de orice naţionalitate, cari conlocuiesc în 
mase mai mari, să se poată cultiva în apropiarea ținutului locuit de ei în limba lor 
maternă până unde se 'ncepe cultura mai naltă academică. 

O trăsură caracteristică a menţionatului proiect de lege e că pune sub pază 
oarecum polițienescă toată mişcarea confesiunilor în afacerile școlare prin aceea că 
voieşte a înarticula în legile patriei o neîncredere esprimată fățiş în espunerea de 
motive a ministrului, în contra celor de naţionalitate nemaghiară; pe când confesiunile 
şi între acestea biserica greco-orientală română, precum în trecut au făcut mari servicii 
țării prin îngrijirea școalelor lor, tot astfel și în viitor tot numai statului voiesc la urma 
urmelor să-i consacre întreg rezultatul interesării și ostenelelor lor somptuoase în 
partea învățământului; aşadar neîncrederea ce respiră din acest proiect de lege și 
ținerea sub ochi polițienești a confesiunilor de naţionalitate nemaghiară (dacă 
greutatea principală nu se va fi punând pe maghiarizare) — nu numai că n-are nici un 
temei, dar încă neîncrederea producând după natura ei neîncredere reciprocă poate fi 
stricăcioasă intereselor mai nalte ale statului, mai cu seamă în relațiunile politice nu 
tocmai consolidate de astăzi, după a cărora matură cumpănire ar trebui ca, în sânul 
popoarelor patriei de diferite religiuni şi naţionalităţi, să se cultive alipirea cu 


conștiință către statul bine închegat, adecă patriotismul prin respectarea tuturor 
pretenţiunilor juste și echitabile. 

O asemenea neîncredere s-a esprimat deja faţă cu biserica greco-orientală română 
prin împrejurarea că, pe când la compunerea acestui proiect de lege și în urmă la 
tratarea lui, începută deja în subcomisiunea de instrucţiune publică a Casei 
reprezentative, bisericile celelalte au fost invitate de-a dreptul spre acest scop şi au 
putut interveni, sau intervin în realitate prin reprezentanţii şi bărbaţii lor speciali, tot 
atunci biserica gr.-or. română din patrie, care numără aproape două milioane de 
suflete, neamintind pe cea sârbească, s-au înlăturat cu totul de la preparativele acestui 
obiect însemnat şi de mare importanță. Nu voi să văz în aceasta o espresie de ură sau 
de dispreţ, însă în orice caz aceasta este o procedere care nu se poate motiva nici pe 
egala îndreptăţire de stat a confesiunilor, nici pe relaţiunile proprii bisericii greco- 
orientale române, ba nici măcar pe bunul tact. 

Biserica greco-orientală română, privind afacerea învățământului din punct de 
vedere al statului, nu poate avea şi nici are nimic de zis, dacă legislaţiunea determină 
minimul studiilor obligatorii ce sunt a se propune în școalele secundare și dacă în 
genere indică esența instrucţiunii publice; de asemenea nu are nimic de zis dacă 
regimul statului, în virtutea dreptului său de supremă inspecţie, controlează, în mod 
convenabil poziției confesiunilor, întocmirea corespunzătoare a institutelor 
confesionale de învățământ precum şi rezultatele acestuia. Îndată ce însă proiectul de 
lege în cestiune are de gând a transmite în competența regimului statului partea cea 
mai mare din drepturile și agendele acele din sfera școalelor secundare pe cari, până 
acum, le exercitau sau le îndeplineau în mod independent confesiunile autonome 
înșile, atrăgând în parte 'și până şi calificarea profesorilor, biserica greco-orientală 
română se vede silită, în interesul autonomiei sale, asigurate prin lege, să-și ridice 
vocea sus și tare în contra acestora, cu atât mai vârtos cu cât biserica aceasta, când 
dorește a-și regula liberă toate afacerile învățământului în sfera autonomiei sale, nu 
vrea să se ascundă nici dinaintea intereselor statului, nici dinaintea exigențelor unei 
adevărate culturi științifice. Din contra, punând mare greutate pe avantajele unui 
sistem de învățământ cât se poate de uniform, precum a făcut-o aceasta pân' acum la 
întocmirea institutelor sale de învățământ, ea a avut atenţie pentru interesele statului şi 
pentru sistemele de învățământ introduse în alte institute de aceeași categorie și tot 
astfel având toate aceste şi pe viitor în vedere voieşte a emula — în ce priveşte 
rezultatele instrucţiunii în școalele secundare — atât cu institutele secundare ale 
statului cât și cu cele ale altora confesiuni, dorind totodată a asigura prin aceasta 
institutelor sale şi dreptul de publicitate. 

Abia mai poate fi îndoială că, dacă în afacerile școalelor secundare ale 
confesiunilor s-ar da regimului statului acel drept de ingerință imediată și de 
dispunere aproape nemărginită, pe care proiectul de lege intenționează a-l întinde și 
statomici până la cele mai neînsemnate amănunte, pe cât timp la noi subzistă 
nefericita discordie naţională, a cărei existență nu se poate nega şi care se 
manifestează foarte vie în asuprirea celor mai slabi, urmările triste ale amintitului 
drept de ingerință şi de dispunere ar lovi mai cu seamă bisericile de naţionalitate 
nemaghiară, urmări pe cari afară de vexaţiuni şi de alte neplăceri ce pot interveni ni le 


pregăteşte însuși proiectul de lege ca o sabie a lui Damocle, când pune în perspectivă 
lipsirea şcoalelor secundare confesionale de dreptul de publicitate, eventual închiderea 
lor şi — aşa zicând — confiscarea averilor lor; citându-se ca motive suficiente nu 
numai unele defecte neînsemnate în aranjament, ci la urmă chiar şi zelul confesiunilor 
pentru propria lor conservare. 

Proiectul de lege, în urma motivării ministeriale, presupune despre institutele 
confesionale de învățământ că ele pot deschide teren la rele morale și la direcţiuni 
contrarii statului — ce nu s-ar putea vindeca în mod radical decât prin închiderea 
provizorie sau definitivă a institutelor. 

Întrucât priveşte biserica greco-orientală română și institutele ei, provocându-mă 
la credinţa acestei biserici documentată în toți timpii cătră tron și stat și la lealitatea ce 
n-a părăsit-o niciodată, trebuie să protestez în contra presupunerii de mai sus cu 
observarea că dacă în adevăr s-ar afla la institutele vreunei biserici astfel de rele 
morale sau tendenţe contrarie statului, în contra cărora ar trebui să se aplice remediile 
şi represaliile prevăzute în proiectul de lege, atunci nu numai ar trebui închise 
definitiv cu putere guvernamentală astfel de institute, ci ar trebui totodată înlăturate și 
autorităţile bisericeşti superioare, cari nu pot sau nu vreau a vindeca astfel de rele; dar 
fiindcă, aşa ceva nu se poate presupune despre nici o confesiune din patrie, această 
dispozițiune riguroasă a proiectului, transpusă în lege, ar prezenta relaţiile noastre 
interne într-o coloare, care nicidecum nu răspunde adevărului. 

Pe terenul legislaţiunii mai nouă e un fenomen caracteristic acea dispozițiune a 
proiectului de lege, după care gimnaziile și școalele reale confesionale și preste tot 
confesiunile şi bisericile nu pot nici cere nici primi ajutoare și sprijin material de la 
statele din afară şi de la domnitorii sau guvernele, acelora. Precum această 
dispozițiune, după cum e ştiut, s-a dezvoltat ca material la un proiect de lege dintr-un 
caz provenit la un gimnaziu greco-oriental român, aşa e afară de îndoială că ascuţișul 
ei este îndreptat cu deosebire contra învățământului bisericii greco-orientale române; 
pentru că pot fi cazuri singulare și se pot dezvolta din când în când astfel de relaţiuni, 
cari din punct de vedere al intereselor mai înalte de stat îndreptățesc pe guvern la 
astfel de măsuri; dar — a le transpune din cadrele dreptului internaţional într-o lege de 
instrucțiune publică şi a face tot atunci escepţiune în favorul ordinelor monacale ale 
unei religiuni, care de secoli s-a împărtășit în abundanţă de toate favorurile; aceasta 
este semnalul intennei: că bisericii greco-orientale române, care de secoli a fost 
espusă la lipse deprimătoare, să i se ia toată posibilitatea de a putea ţine concurință în 
privirea înființării şi întocmirii institutelor de învățământ cu celelalte confesii, care 
parte încă de la opera cea mare a întemeierii patriei se bucură de abundantele 
donaţiuni ale statului, parte mai târziu, însă totuși în secoli trecuți şi-au eluptat o 
poziţiune astfel în stat, care le-a făcut posibilă dezvoltarea şi starea favorabilă 
materială în care se află; pe când biserica greco-orientală română, care mult mai târziu 
s-a eliberat şi care din cauze conexe cu tristul ei trecut a rămas și materialmente 
îndărăt, întrucât priveşte îngrijirea institutelor sale de învățământ, fiind lipsită de orice 
ajutor din partea statului, e avizată esclusiv la dinarii săi proprii. 

Biserica greco-orientală română, credincioasă și devotată statului, totdauna a 
respectat legile şi conform acestora limbile oficiale ale statului și îndeosebi pune mare 


greutate ca tinerimea, ce se pregătește pentru ştiinţele mai înalte, să înveţe cu temei 
limba maghiară, nu numai pentru că aceasta în timpul mai nou a devenit limba 
oficială de stat, ci și pentru că, în împrejurările noastre, limba maghiară e un factor 
însemnat pentru cultura ştiinţifică. Însă acele dispoziţiuni ale proiectului de lege, ca 
testimoniile de maturitate în institutele confesionale cu limbă de propunere 
nemaghiară să nu se deie în limba de propunere a institutului, ci în cea maghiară $$ 
38, 89), apoi ca rigoroasele candidaţilor la profesură să se facă asemenea în limba 
maghiară §§ 69, 71) şi ca preste tot să se pretindă de la fiecare profesor confesional, 
fără privire la specialitatea lui, ca să cunoască limba și literatura maghiară, cursul 
dezvoltării acesteia şi operile scriitorilor mai însemnați maghiari §§ 60, 62 şi 69): 
toate acestea sunt pretențiuni ce trec preste scopul propriu al instrucţiunii publice, cari 
nu numai taie în drepturile de autonomie ale bisericei, ci încă și îngreuiază foarte mult 
calificarea profesorilor confesionali şi dovedesc că la studiarea dispozițiunilor luate în 
proiectul de lege în favorul limbei maghiare s-a pierdut din vedere; că şi în cauză de 
limbă orice pretențiune exagerată poate produce reacție și poate zădărnici și cea mai 
bună intențiune, că așadar, prin aplicarea unei astfel de sile, limba maghiară poate 
numai să piardă din puterea sa atractivă, în loc ca să se facă plăcută în cercuri cât mai 
întinse şi astfel să-și asigure generalizarea ce se poate ajunge treptat, precum aceasta 
între alte împrejurări mai că-i succesese limbei germane, care e mai depărtată de noi. 

Pe când de o parte proiectul de lege în cestiune îmbrățișează limba maghiară cu 
cea mai călduroasă îngrijire și-i dă avantaje ce trec peste îndreptăţire, tot atunci de altă 
parte el esclude mai de tot posibilitatea ca, în rândul tinerimii bisericilor de 
naționalitate nemaghiară, școlarii greco-orientali români, și cu deosebire aceia cari se 
pregătesc pentru cariera preoțească sau învățătorească, să poată învăţa din temei 
propria lor limbă maternă, care, conform legilor în vigoare și după prescriptele 
statului organic al bisericei greco-orientale române, premunit cu prea-înalta sancțiune, 
în administrarea internă și mare parte și în corespondenţa cu autorităţile, e singura 
limbă oficială a bisericei; apoi preste toate aceste școalele secundare de naționalitate 
română, se aduc prin proiectul de lege în contrastul că limba lor de propunere poate fi 
cea română $ 79), dar şi în acest caz însăși limba română se poate învăţa numai ca 
studiu estraordinar, în ore estraordinare $$ 4, 5, 6,7, 9, 77, 78). 

Faţă cu un proiect de lege care — după cum e și cel în cestiune — periclitează 
caracterul naţional al bisericilor de limbă nemaghiară, trebuie să se ia cu deosebire în 
băgare de seamă o împrejurare de fapt, de care sferele agitătoare și cele determinante 
nu par a înclina să ţie seama, și această împrejurare este: că în toate clasele 
naționalităților compacte nemaghiare din patrie e în așa grad dezvoltată conștiința 
naționalității lor proprii încât aceasta nu se mai poate sugruma, aplice-se în contră-i 
orice sistem sau orice măsuri. O conştiinţă este aceasta care — ca bunăoară și la 
naționalitatea maghiară — fiind nutrită prin stima de sine însuși, se razimă pe baze 
morale și din aceste baze îşi ia putere și pentru apărarea sa. Orice încercare așadar, 
care tinde la suprimarea conştiinţei de naţionalitate, pe lângă că vatămă interesele 
bisericelor naţionale, poate totdeodată degenera într-o eroare politică, care, pentru 
liniștea internă a cetățenilor şi deopotrivă pentru interesele mai înalte ale statului, 


poate să nască urmări păgubitoare, ale cărora înlăturare posibilă este o datorie de 
conştiinţă pentru fiece patriot. 

Și tocmai pentru că așa este și pentru că biserica greco-orientală română în 
credința și alipirea sa, care nimeni nu i-o poate pune în îndoială, voiește să fie 
totdauna în serviciul statului şi se sileşte a înainta din toate puterile interesele statului 
aduse în armonie cu ale sale proprii — ea își permite pentru apărarea intereselor sale 
vitale a înfățișa în cele de mai sus întemeiatele sale îngrijiri în privirea proiectului de 
lege pentru instrucţiunea în gimnazii și şcoale reale și prin umilita mea 
reprezentațiune de față se apropie de preaonorabila Casă reprezentativă cu rugămintea 
ca, luând de bază principiile fundamentale cari singure pot asigura tăria, puterea și 
prosperarea statului, adică sublimele principii de libertate, egalitate și fraternitate, cari 
esclud orice supremație fie religioasă fie naţională, să binevoiască, înainte de-a tracta 
în special amintitul proiect de lege pentru gimnazii și pentru școale reale, a-l înapoia 
domnului ministru de culte şi instrucțiune publică cu avizul ca să-l aducă în armonie 
cu legile cardinale ale patriei cari asigură autonomia confesiunilor și drepturile 
naționalităților și astfel prelucrat, cu ascultarea confesiunilor și între acelea și a 
bisericei greco-orientale române, să-l supuie într-o redactare nouă. 

Cuvintele mele de încheiere le rezum în fierbintea rugăminte: ca atotputernicul 
îngrijitor al indivizilor şi al popoarelor, spiritul păcii şi al dreptăţii, să se pogoare peste 
bărbaţii cari conduc destinele națiunii, să-i lumineze și să ia sub scutul său scumpa 
noastră patrie, Ungaria! 

Sibiiu, 8 (20) februarie, 1882 

În numele bisericei greco-orientale române din Ungaria și Transilvania: 

Miron Românul m.p. 
arhiepiscop şi metropolit. 


Atât în privirea proiectului de lege menţionat mai sus, precum și în 
aceea a reprezentaţiunii Mitropolitului. „Biserica şi Școala“ foaia 
intereselor religioase și educative a diocezei române a Aradului (Ungaria), 
face următoarele apreciaţiuni nemerite: 


Ministrul Cultelor și Instrucțiunii Publice în Ungaria a depus în Cameră un 
proiect de lege pentru școalele secundare (gimnazii şi școale reale) prin care tinde nu 
să reformeze învățământul secundar pe temeiul rațiunii şi al principiilor pedagogice, 
ci să introducă mai cu seamă o nouă lege în scopul de-a maghiariza cu totul 
învățământul în şcoalele confesionale, ca apoi, prin maghiarizarea învățământului, să 
izbutească cu timpul a maghiariza și a contopi în elementul unguresc toate 
naționalităţile din patrie! 

Învederat că la noi în Ungaria instrucțiunea nu are de scop, ca în alte state, 
cultivarea şi luminarea cetățenilor statului, ci întunecarea mai ales și suprimarea 
conștiinței şi demnităţii naţionale în tot ce nu e maghiar! În contra acestei fanatice 
porniri, care formează, aşa-zicând, esența politicei maghiare, noi românii n-avem nici 
măcar posibilitatea de-a ne apăra și asigura poziţiunea şi drepturile noastre naționale, 


căci în Parlament, unde se tratează soarta popoarelor ţării, românii nu au 
reprezentanţii lor naţionali și dacă se şi ridică din când în când câte-o voce pentru 
apărarea intereselor și a drepturilor poporului român ea este vocea celui ce strigă în 
pustie! 

În astfel de împrejurări, ce e dar de făcut? Dacă ca naţiune ni s-a luat exercițiul 
drepturilor politice în stat, până și dreptul de-a ne apăra limba și cultura naţională, 
totuși noi românii formăm încă o societate religioasă, formăm încă o biserică 
naţională și, ca societate religioasă, ca biserică ortodoxă română suntem un cor destul 
de matur și de compact pentru a ne împotrivi la orice tendinţe, care ar jigni libertatea 
conştiinţei și cultura noastră naţională. Bisericele ortodoxe ale răsăritului toate sunt 
constituite de la originea lor apostolică pe principiul naţionalităţii, este dar în natura 
acestor biserici ca ele să rămână naționale, româna, greaca ori serba, după cum e 
naționalitatea sau poporul credincios. 

Ierarhia bisericei noastre, condusă numai de acest principiu măreț, a ridicat glasul 
în contra proiectului de lege pentru școalele secundare. Căci biserica nu este numai 
cea dântâi școală la oricare popor, dar îndeosebi la noi e singura instituțiune care 
îngrijeşte de progresul instrucţiunii în poporul românesc. Legea noastră organică 
(statutul organic) sancţionat de Maiestatea Sa Împăratul și Regele apostolic, îi dă 
acest drept necondiţionat. „Biserica gr.-or. română din Ungaria şi Transilvania, zice 
statutul, îşi regulează, administrează şi conduce independent afacerile sale bisericeşti 
şi şcolare etc.“ 

De aceea, văzând consistoriile din metropolie că drepturile și autonomia bisericei 
noastre sunt atacate în modul cel mai flagrant prin amintitul proiect de lege, și 
consultându-se asupra remediilor posibile, s-au înţeles între sine ca să însărcineze pe 
Preosânţitul d-nu Arhiepiscop şi Metropolit, Miron Românul, d' a face la Dieta țării o 
reprezentațiune în numele întregei biserici ortodoxe a românilor din Ungaria și 
Transilvania. 

Înalt Preas. Sa Metropolitul Miron a și împlinit însărcinarea ce i-a dat biserica, cu 
conştiinţa şi demnitatea ce caracterizează pe iluștrii păstori ai bisericei creştine! 
„Reprezentaţiunea Escelenţei Sale, zice „L.uminatoriul“ (din Temișoara în Banat), este 
un cap d'opera și o faptă din acele ce vor transmite la nemurire zelul și bunavoință 
Esc. Sale pentru biserica și școala credincioşilor încrezuţi păstorirei sale.“ 

În faţa unui limbaj atât de clar și de hotărât nu credem să se afle român care să nu 
felicite pre demnul prelat pentru solicitudinea şi energia cu care a procedat în apărarea 
intereselor bisericii sale. 


€ 


[Articol cu paternitate incertă] 
[4 martie 1882] 
Dacă insistăm asupra şedinţei Adunării de la 25 februarie o facem, întâi, 
pentru că ne lasă timp cestiunea tocmelelor care vine abia luni în discuţia 


adunării, al doilea, pentru că arareori ni s-a dat un asemenea buchet de 
turpitudini ca în acea interesantă şedinţă, încărcată cu toată imoralitatea 
partidului roşu. Numai o asemenea ședință la care se pot aplica vorbele lui 
Goethe: 


„Einer dieser... Ehrenmanner 
„Wird vom andern abgethan; 
(Unul din acești... onorabili 
îl dă pe bețe pe celalt;) 


numai o şedinţă în care corb la corb scoate ochii, în care vezi pe 
Mărgăritescu, antreprenor de unt de rapiță, la drumul de fier, sărind în 
ajutorul unui Grigorie Eliad, antreprenor de cheiuri pe uscat şi de şosele pe 
apă, unde un Dimancea caută a pune bețe în roțile discuţiei, ne poate da o 
idee despre căderea morală a partidului roşu. Aci Fleva dă în Eliad și Eliad 
în Fleva, aci se latră cu turbare gheșeftarii aleşi în Adunare pentru ca în 
numele țării și a alegătorilor lor să-şi facă treburile. 

Căci iată în adevăr ce ne descopere d. Nicorescu în privinţa 
obligațiunilor ce-și ia un Eliad în calitate de deputat. 


D. Eliade, care la 13 martie 1876 cedase Financiarei această antrepriză, vine la 2 
martie 1881, când s-a făcut propunerea de tranzacțiune, și face ministerului o 
notificaţiune prin care se împotrivește la tranzacţiune. Însă aceasta nu era decât o 
împotrivire simulată, care poate avea de scop să mai impuie sindicatului încă o 
tranzacțiune, căci în adevăr la 15 octombre trecut, atunci când s-a cerut la Tribunalul 
comercial de Ilfov omologarea tranzacțiunii încheiate între masa falimentului și 
Ministerul de Finanţe, tot atunci s-a cerut omologarea unei a doua tranzacțiuni, 
încheiată între masa aceluiași faliment cu d. Gr. Eliade. 

lată ce zice masa falimentului într-o adresă către judecătorul comisar, de la 29 
septembre 1881: 

„Lucrarea cheiului mergând neregulat, Societatea Financiară, în scopul de a 
impiedica periclitarea garanţielor ei date, s-a văzut nevoită să ia în mână 
construcțiunea cheiului. Pentru acest sfârșit s-a încheiat o convenţiune între d. Gr. 
Eliade şi Societatea Financiară, din 13 martie 1876, prin care se stipula următoarele: 

Societatea se îndatora să termine cheiul din portul Brăila, în comptul și pericolul 
d-lui Gr. Eliade, făcând cheltuielile necesare și având în schimb dreptul să primească 
toate sumele rezultând din întreprindere 

Masa falimentului nu poate ieși din situațiunea încurcată în care se află decât cu 
participarea d-lui Eliade. 


D. Gr. Eliade recunoaște pe masa falimentului deplină proprietară pe lucrările 
efectuate, material şi maşini, de la cheiul Brăila. 

Recunoaște masei dreptul esclusiv de a regula cestiunea cheiului din portul Brăila 
și de a transige cu Ministerul Lucrărilor Publice și primăria Brăila asupra 
construcțiunii și tuturor punctelor privitoare la întreprindere, obligându-se să intervină 
în această cauză pe lângă zisele autorități spre a se obţine acest rezultat. “ 

Afară de acestea, masa falimentului mai declară că „consideră pe d. Gr. Fliade 
achitat de suma de 4.375.000 lei pe care el o recunoaşte de bună datorie a sa și pe care 
i-o reclamă sindicatul în capital și dobânzi.“ 

Este de remarcat că această, sumă de 4.375.000 lei, de care se declară achitat d. 
Eliade nu are, în tranzacţia de care e vorba, nici un echivalent; afară numai dacă nu se 
consideră ca atare obligaţiunea ce-și ia d. Eliade de a interveni pe lângă zisele 
autorităţi spre a obține o tranzacţiune în cestiunea cheiului Brăila. 


lată aşadar un deputat care se obligă formal de-a interveni — negreșit 
cu influența sa de deputat și de membru în partid, căci în calitate de 
negustor de spirtoase intervenţiunea sa ar fi de prisos — se obligă, zicem a 
interveni pe lângă ministeriu pentru a obţine o tranzacţiune în favorul unei 
societăți falite. 

Cititorul îşi aduce aminte asemenea că, drept garanţie, s-a afectat moșia 
Călugărenii, preţuită pe 1.400.000 fr. Ei bine cum s-a făcut acea prețuire? 
Aci lăsăm cuvântul d-lui Al. Lahovari ca să ne-o spuie. 


La 1873 jumătate moşie a fraţilor Vartiade a fost apreciată aproape 500.000 lei, o 
apreciare foarte rea, foarte exagerată și aș cere ca acei cari au făcut acea apreciare să 
se pedepsească. 

În 1876 s-a făcut progres. 

Cealaltă jumătate de moșie s-a prețuit aproape 900.000 lei. Vedeţi că progresul 
merge înainte. În locul garanţiei lui Rosental se depune cealaltă jumătate de moşie a 
fraţilor Vartiade, evaluată la suma de 876.000 lei. 

Așadar, şi în 1873 şi în 1876, preţurile au fost exagerate; acele prețuri au fost 
făcute de primăria de Brăila, și nu poate fi responsabil nici ministerul de la 1873, nici 
cel de la 1876. Nu e responsabil nici un guvern; dar în fine aceasta a fost una din 
cauzele pentru cari contractul cheiului Brăila a devenit o afacere detestabilă. Este 
evident că, dacă garanţia ar fi fost suficientă, statul putea să râdă de propunerile 
concesionarului sau ale Societăţii Financiare. 

Dar aci stă nenorocirea acestor afaceri; se găsește totdauna un expert complezent 
care dă o prețuire întreită şi împătrită, şi pe o garanţie astfel împătrită se face un 
avans care nu mai poate fi acoperit; atunci concesionarul, după ce a luat banii... 
vorbesc în general, nu vorbesc de specia d-lui Eliad..., când el ştie că garanţia sa este 
inferioară banilor luaţi, este la largul său și poate râde de stat sau de comuna cu care a 
contractat. 


Dar despre această moşie afectată ca garanţie și preţuită exagerat de 
onorabila comisie a comunei Brăila, d. Cantilli ne mai spune ceva și mai 
curios. lată ce anume: 


Vartiade prin testamentul său lasă moşia Călugărenii la trei fii ai săi, din care unul 
murind îl moşteneşte muma şi o lasă, cu condiţiunea ca această moșie să nu se poată 
înstrăina, şi aceasta sub legea Caragea la 1861. 

lată, cum se esprimă testamentul: „lar Calugărenii va rămânea pentru cei trei 
băieţi, de al căruia venit se vor folosi dimpreună, cu muma sa, și să nu poată vreo ată 
să se împrumute asupra moşiei sau să o înstrăineze etc.“ 


Aci d. Cantilli, care apără tranzacţiunea, ne va da voie să-i spunem că 
cestiunea e foarte simplă. Sau moşia e proprietatea absolută a garanţilor, şi 
atunci statul are de unde se despăgubi, sau nu este a lor, și atunci acel care-a 
afectat ca garanţie cătră stat un lucru ce nu era al lui, minor sau major fiind, 
a comis un act sau de abuz de încredere, sau de escrocherie, pentru a induce 
statul în eroare și a-l face să plătească sume în vânt. Tertium non datur. Nu 
rămâne decât alegerea între procesul civil şi cel corecțional. Și statul ar 
câştiga ori pe unul ori pe altul. 

Dar d. Eliade ne mai spune ceva în treacăt: 


Când primarul din Brăila a venit şi mi-a propus să-i dau 35.000 franci ca să-mi 
plătească un cupon am spus d-lui Lascar Catargiu, față cu Măria Sa, că primarul îmi 
cere bani ca să-mi plătească cupon-ul. Acel primar a fost trimis înaintea justiţiei. 


Și într-adevăr primarul de Brăila de-atunci, care era deputat din 
majoritate, a fost dat în judecată, arestat chiar preventiv, luat de pe băncile 
Camerei. Oare azi s-ar mai da în judecată, s-ar mai aresta preventiv, s-ar 
mai smulge de pe banca Adunării un deputat al majorităţii? Ca mai ba. Azi 
îşi fac mendrele în Adunare și votează cu un singur vot, al antreprenorului, 
tranzacţii în favorul aceluiași antreprenor. 

lată dar chipurile în cari în România, în epoca liberalismului, se fac 
averi. Se dezvoltă o industrie — poate originală — dar în orice caz sui 
generis: industria cheiurilor pe uscat, industria voturilor prin surprindere, a 
garanțiilor preţuite înzecit, industria minorilor, industria testamentelor 
invocate post festa. O țesătură întreagă de nesoliditate morală, de tertipuri şi 


panglicării acopere ţara aceasta și fiecare ochi în țesătura aceasta e sau un 
deputat roşu sau un afiliat de-al lor. 

Și în faţa acestor nouă şi ciudate feluri de industrii cari creează averile 
roşiilor, d. Gr. Eliade zice: 


Ziua şi noaptea am alergat și dormeam în trăsură; mi-am dat sudoarea, sângele 
meu pentru această avere. 


D. Gr. Eliad și-a dat sângele pentru avere!! Nu înțelegem în adevăr cum 
şi-a vărsat preţiosul său sânge în serviciul societăţii. Se vede că hemoragiile 
ruşinoase se numără, de la venirea roșiilor la putere, între sacrificiile pentru 
apărarea demnităţii personale și a intereselor publice! 


€ 


[5 martie 1882] 

Zilele aceste s-a produs în sferele didactice din capitală o agitațiune care 
poate avea curioase urmări pentru instrucția noastră publică. 

Unul dintre cei mai dăligenți profesori de la liceul Matei Basarab, d-l 
Filibiliu, a dat unui băiat insolent o palmă. 

Băiatul, repetent şi-o adevărată calamitate pentru clasa I a acelui liceu, 
n-a îndrăznit să ceară de la direcție satisfacţiune pentru acest atac la 
demnitatea lui de om și de cetățean liber; părintele lui însă, ştiindu-se om cu 
trecere în sferele astăzi dominante, a cerut satisfacție de la ministeriu şi a 
mai publicat în acelaşi timp prin „Războiul“ articole pline de insulte la 
adresa d-lui Filibiliu, ba nici nu s-a mulțumit cu atâta, ci s-a mai dus și la 
cancelaria liceului, ca să „facă gură“. Ministeriul, strâmtorat cum se vede și 
supus vreunei porunci de „mai sus“ în loc de-a privi întreagă această 
„cauză“ ca un bagatel, trimițându-l pe copil cu tată-său cu tot la direcția 
liceului, cum cereau interesele bunei orânduieli, a dat ordin ca din profesorii 
de la liceul Sf. Sava să se constituie un juriu care să-l judece pe d. Filibiliu. 
Juriul informându-se despre cele petrecute şi aflând că băiatul pălmuit nu 
numai că e repetent, ci totodată unul din cei mai înrăutăţiţi, care strică prin 
purtarea lui întreaga clasă, și că părintele lui a făcut o cauză celebră din 
pălmuirea fiului său, s-a pronunţat pentru primirea concluziunilor raportului 
dat de revizorul general care anchetase cazul şi exprimase părerea că ar fi 


destul să i se ceară d-lui Filibiliu declaraţia că nu va mai aplica pe viitor 
asemenea pedepse. 

Suntem de părerea că juriul a mers prea departe. 

Înainte de toate a da o palmă cuiva nu va să zică a-i aplica o pedeapsă 
corporală; cu totul alta trebuie să înțelegem sub „pedeapsă corporală“. 
Pălmuirea e o calamitate la care chiar oameni mai puţin nervoși pot fi 
adeseori ademeniţi față c-o absolută insolență sau înrăutăţire. Nu sunt 
aceştia copii binecrescuţi și deprinși la buna cuviinţă, ci în partea lor cea 
mai mare nişte copii stricaţi, care au mâncat, vorba românului, în viaţa lor 
mai multă bătaie decât pâne și sunt aşa de mult deprinși cu ghionturile încât 
trebuie să te întrebi dacă mai e cu putință ca școala să-i lecuiască de 
deprinderea aceasta. Faţă cu asemenea copii palma nu e o pedeapsă, ci un 
act de mișcare reflexă ca tusea și strănutul: i-am dat palma și ne ducem să 
ne spălăm pe mâna cu care l-am atins. 

Apoi cum rămâne cu spiritul de disciplină când chiar pentr-o palmă dată 
unui elev ca acela pe care l-a atins d. Filibiliu se face atâta amar de tapaj? 
Nu e destul ceea ce-a făcut părintele copilului la ministeriu, în „Războiul“ şi 
la cancelaria liceului? Voim să stabilim în mintea copiilor convingerea că 
profesorii nu sunt decât un fel de slugi plătite? Apoi bine, oricare profesor a 
avut ocazia să stea de vorbă cu părinţi care-i zic: „Dacă nu învaţă și dacă nu 
se poartă bine, bate-l, domnule profesor.“ Aceştia sunt părinţii la care 
trebuie să ne gândim, iară nu aceia cărora prea puţin le pasă dacă copiii lor 
vor înainta ori vor rămânea tot atât de zăpăciţi ca dânșii. Un singur copil 
stricat ţine întreaga clasă în loc și încetul cu încetul o strică dacă nu-l vom 
depărta din ea la timp; cu atât mai stricăcios trebuie să fie dar efectul 
votului de blam dat unui profesor față c-un asemenea elev. 

Să zicem că rău a făcut d. Filibiliu. Să-l pedepsim; însă interesul 
instrucției cere ca pedeapsa aceasta să nu fie publică și să nu se pronunțe în 
faţa tinerimii, fiindcă astfel ea izbește în autoritatea întregului corp 
profesoral. 

Cu toate aceste unul dintre membrii juriului a stăruit pentru o mai aspră 
pedeapsă. Acesta e d. Frederic Dame. 

Nu e destul nici atât; onorabilul Ministeriu al Cultelor și Instrucţiei 
Publice, ascultând consiliul permanent, a pus sentenţa juriului ad acta şi a 
dispus, drept pedeapsă, permutarea d-lui Filibiliu la gimnaziul din Focşani. 

lacă ceva și nou şi nemaipomenit în ţara noastră: amovibilitatea 
profesorilor cu titlu definitiv. Nu mai rămâne decât ca să se voteze o lege 


prin care să se stabilească ca de aici înainte copiii să-şi aleagă singuri 
profesorii, ca să avem şi în instrucție corelatul celebrei electivităţi a 
magistraturii. 

La examenele ținute în anul trecut s-au văzut profesori cari n-au trecut 
materia prescrisă în program; alţii au căutat fel de fel de pretexte spre a nu 
se prezenta la examene, pentru ca astfel să scape de controlul comisiunilor 
de examinare; iar alții vând notele pe prețuri curente. Ni se mai asigură că 
este la Liceul Sf. Sava un profesor care a lipsit în anul acesta de 54 de ori, 
altul a lipsit de 40 de ori de la lecţie, petrecându-și timpul prin berării, unde 
beau în socoteala elevilor lor. Ni se mai asigură că la Liceul Matei Basarab 
un profesor ar fi fost bătut de cătră elevi și alte multe de felul acesta. 

lată dar destulă materie pentru anchete și procederi viguroase. 

Cât pentru cazul cu palma dată insolentului din clasa I, nu era decât o 
consecuență fatală a lipsei de disciplină de care suferă instrucţia noastră. 
Este un lucru natural ca acolo unde sunt profesori cari demoralizează ei 
singuri tinerimea profesorii conştiințioși să-și piarză câteodată îndelunga lor 
răbdare. De aceea măsura luată contra unui profesor care şi-a pierdut pe o 
clipă răbdarea este nedreaptă și păgubitoare instrucției noastre publice. 

Era natural ca „Pseudo-românul“ să ceară pedepsirea d-lui Filibiliu și 
conformarea ministrului cu opinia d-lui Frederic Dame... mai ales pentru 
că, d. Filibiliu fiind profesor de limba franceză, în caz de permutare s-ar 
naşte vro vacanță pe care-ar suplini-o prin cumul celebrul foiletonist al 
„Românului“, care se destinge prin enorma sumă a absenţelor de peste an, 
corespunzătoare numai cu riguroasa încasare a lefii la sfârşitul lunei. 

Apoi mai e un folos. Foiletonistul „Românului“ e — el zice — francez, 
însă nu ştie franţuzeşte, pe când d. Filibiliu, numai român fiind, ştie perfect 
limba aceasta, de vreme ce nu şi-a pierdut vremea prin prăvălii de 
mărunțișuri și de pălării de paie. E drept, e o exigență a mai bunei 
instrucţiuni publice ca mărunţușarul pretins francez, vânzătorul de perii de 
dinţi, de prafuri și de suliman să înlocuiască pe învățătorul român care-și 
înţelege profesiunea. E asemenea firesc lucru ca d. Urechia, a cărui poziţie 
atârnă de satisfacerea caracudei roşie, să se conforme înțeleptelor sfaturi ale 
calfei de bărbier care trage perdaf fără săpun limbei noastre și bunului simţ 
în foiletoanele „Pseudo-Românului“. 


€ 


[6 martie 1882] 

Proiectul de lege al tocmelelor venind luni la ordinea zilei, multele idei 
eronate cari s-au produs în anii din urmă asupra originii proprietății precum 
şi a clăcii în România şi pripa reformelor răsărite din aceste erori ne face să 
ne întoarcem încă o dată la istoria adevărată a relaţiunilor vechi dintre 
proprietatea mare de pământ și muncă, căci ni se pare că o descriere clară a 
evoluţiunii unor raporturi atât de necesare e adesea esențială pentru 
cunoașterea cestiunii. 

Se va zice că reformatorii și agitatorii, că d. C.A. Rosetti îndeosebi, au 
voit binele, şi dacă rele sunt, nu sunt a se atribui intenţiilor lui, ci 
împrejurărilor. 

Aceasta — o repetăm de atâtea ori — ar putea fi o scuză pentru un om 
privat, nu este pentru unul public. Greşelele unui om public se traduc în 
nenorociri asupra a milioane de oameni nevinovaţi; mai mult încă: d-sa 
trebuia să greşească și să greşească pururea. Neavând un cui în ţara aceasta, 
nici cuiul lui Pepelea din poveste, neavând un petic pe toată faţa pământului 
țării, străin prin origine, dar şi mai străin prin apucături și prin idei, pentru 
d-sa politica este o pură afacere de invenţie şi de combinaţie, de negustorie 
de idei și de principii. Din citire de cărţi franțuzeşti și a priori şi-a croit în 
minte o serie de principii demagogice, o idee de stat cosmopolită, neistorică 
şi neromânească, un fel de Americă cel puţin, dacă nu de-a dreptul Comuna, 
şi, c-o stăruință vrednică de un scop mai bun, au propagat în curs de 
douăzeci şi cinci de ani tot ce i-a trecut prin minte, indiferent dacă stătea 
sau nu în legătură cu starea de cultură, cu stadiul de evoluţiune a statului 
român. 

Care era starea ţării, dreptul ei, înainte de Regulament, căci fără îndoială 
Regulamentul Organic, făcut din iniţiativa Imperiului despotic al țarilor, a 
trebuit să fie în opoziţie, în unele părți măcar, cu „bătrânele și bunele datini“ 
ale ţării precum zicea Matei Basarab. 

Cronicele amânduror ţărilor ne-o spun limpede: „La început tot 
pământul ţării domnesc era“ ager publicus, în diviziune. Acest pământ se 
împarte între ostaşii cuceritori, gentes, moșneni sau răzeși, între căpitanii lor 
— boieri — şi restul rămâne pământ domnesc. Moşiile cari se dau boierilor 
li se dau cu privilegiul de-a le coloniza cu ce condiţii vor putea; favoarea 
cea mai mare pentru colonizări era aceea de-a forma „slobozii“ (asylum) — 
loc în care oameni robiți, condamnaţi la pedepse, străini, așezându-se, 


scăpau de urmărire. Roma chiar a fost la început o „slobozie“ precum se 
ştie, căci slobozie însemnează „libertate“. 

Cine se așeza pe aceste moșii, originea proprietăţii cărora este dania 
domnească, se așeza în condiţiile cu cari convenea cu proprietarul şi aceste 
condiţii, îndealtmintrelea cam uniforme peste tot locul, sunt originea clăcii 
şi a dijmei. Cu desăvârşire aceleași raporturi domneau în Ardeal şi Ungaria. 
Și aci pământul românilor: Făgărașul, Maramurășul, cele opt ţinuturi ale 
Banatului de Severin, Munţii Apuseni, sunt împărţite între gințile războinice 
de români așezate acolo, sunt inalienabile, sunt proprietatea lor. Celălalt 
pământ, domnesc sau regal, fusese dăruit parte la nobili unguri, parte sașilor 
colonizați, parte nobililor români. Dar, ginţile libere înmulțindu-se repede în 
ținuturile lor, parte intră pe moșiile dăruite nobililor, sub condiţii convenite 
cu aceştia, parte, nesuferind raporturile bisericești din Ardeal și Ungaria și 
mai ales presiunile de convertire ale papei, trec munții și întemeiază Ţara 
Românească și Moldova. Cu prisoasele ginţilor așezate în ţările noastre se 
colonizează moşiile mari, cu prisoasele ginţilor din câteva ţinuturi ale 
Ardealului și Ungariei se colonizează moşiile de colo, și individualitatea 
etnică a românilor suplantează tot ce întâlneşte în cale și câștigă, prin 
muncă, ţări întregi. 

Din aceste fapte, dovedite prin sute de documente, se arată, întâi, că 
românii au fost un popor pururea liber şi că nelibertatea e de-o provenienţă 
foarte târzie. În Ardeal şi în Ţara Românească glebae adscriptio e introdusă, 
din cauze curat temporare și de oportunitate, de Mihai Viteazul. 

Al doilea, se dovedeşte că era un popor ce respecta dreptul altuia cu 
sfinţenie. leşind din locurile părintești, câştigate prin merite războinice, şi 
aşezându-se pe moşia altuia, câştigată tot prin asemenea merite, el transigea 
în privirea condiţiilor aşezării, păstrându-şi un singur lucru caracteristic 
pentru un popor eroic: libertatea personală. Chiar când ia arma în mână n-o 
face pentru a cuceri proprietatea nobilului, ci pentru a restabili condiţiile 
primitive cu care s-a așezat prin liberă tranzacţie pe acea proprietate. 
Crunte și viteze bătălii au avut ţăranii clăcași din Ardeal cu universitatea 
nobililor şi adeseori izbutesc a-şi revendica condiţiile primitive de aşezare. 

Raportul privitor la cestiunea agrară adresată de-o comisie ad-hoc lui 
Barbu Vodă (Ştirbei) spune identic același lucru, care rezultă din întreaga 
istorie a dreptului român. Proprietarul e liber pe proprietate, ţăranul pe 
munca sa şi pe averea mobiliară. Așezarea pe moșii s-a făcut prin tranzacţii, 
păstrându-și ţăranii deplina libertate personală. 


Erau aceste raporturi favorabile ţăranului? Fără îndoială, căci statistica 
ne-o dovedește. De la începutul secolului până la 1864 populaţia română 
creştea repede, după formula lui Malthus, am putea zice; de la 1864 ea 
începe a scădea şi scade din ce în ce mai repede. 

Dacă d. C.A. Rossetti şi-însușeşte meritul de-a fi reformat ţara, vază cu 
ce preț a făcut-o. Cu mortalitatea poporului românesc. 

Să venim însă şi la Mihai Viteazul, acest om fenomenal prin vitejie şi 
prin minte, aceasta jertfă tragică a unui mercenar de rând ca Basta. Mihai 
decretează pentru Ardeal şi "Ţara Românească glebae  adscriptio, 
vecinătatea, legarea de pământ. Un act nedrept, se va zice, care ridica 
libertatea personală. Dar oare ce zicea Matei Basarab despre tendința 
capitalului bănesc de-a suplanta, prin efectul cametelor, pe vechii 
proprietari prin noi proprietari de origină străină? Noul proprietar— 
neistoric — putea zice locuitorului: „Dacă ai dreptul de-a te muta de pe 
pământul meu, am şi eu dreptul de-a te alunga când voi“ Mihai răspunde: 
„Tot pământul ţării acesteia la început domnesc a fost; proprietatea absolută 
nu există în zilele mele. Noi, Domnul, ţi-am dat acest pământ, dar ţi l-am 
dat cu rezerva că-l vei exploata în anume condițiuni. Aceste condițiuni sunt 
pozitive după obiceiul pământului: parcelarea în ferme, cu dreptul de dijmă 
şi o zi de lucru pe săptămână. Ţie-ţi trebuie muncă? Bine. Ţi-o dau. Dar 
mie-mi trebuie popor, pentru că am de purtat războaie şi nevoie de 
contribuabili. De aceea '] leg de pământul tău pe acest popor şi, oricât s-ar 
înmulți, tu ai să-i dai pământ“ 

Ceea ce-i uimitor în documentele noastre vechi şi-ţi umple inima de 
duioșie şi iubire este profunda naivitate și bună credinţă de cari sunt dictate. 
Oamenii, poate unde erau de aceeași rasă și înrudiţi fizic şi moralicește, nu 
erau numai cuminţi ci şi binevoitori. În acest aluat nu intrase încă drojdiile 
ulițelor 'Țarigradului, cari să-l facă să fermenteze. Astfel şi măsura lui Mihai 
Vodă era de-o mare bună-crediță. În mai puţin de 40 de ani populaţia Țării 
Românești ajunge la două milioane pe atunci, veniturile statului la 200.000 
de galbeni; Matei Basarab este acela care culege fructele semănate de 
marele și nefericitul său predecesor. 

Astăzi nu se mai poate o întoarcere la trecut — care la 1848 ar fi fost 
posibilă poate. 

Legea rurală a scos proprietatea de sub vechiul drept public, a şters 
orice urmă a principiului indiviziunii, precum şi originii de agru public. 
Proprietatea mare şi cea mică sunt azi absolute. Fără îndoială din punct de 


vedere social și politic acesta este un progres, încă de așa natură încât o 
retrogradare să nu mai fie cu putinţă. 

Ne îndoim însă că acest progres, în momentul în care s-a realizat, a fost 
potrivit cu stadiul de evoluţiune al societăţii române. 

Dacă, la 1848, generaţia de agitatori ar fi fost compusă din oameni 
serioşi, cunoscători țării, poporului și datinelor Lui, nu bonjuriști pomadaţi 
şi frizaţi, dacă ar fi fost Tudor și nu C.A. Rosetti, acesta ar fi căutat 
îndreptarea în întoarcerea la trecut. 

Ars trebuia „Regulamentul organic“ ș-așa, dar trebuia ars în favorul 
vechilor instituții românești, nu în favorul bagajului de idei cosmopolite și a 
priori ale Revoluţiei Franceze. 

Aceasta din urmă a fost o revoluţie a burgheziei, deci cu toate fibrele și 
rădăcinile străine de nevoile și trecutul țării noastre de plugari şi păstori. 

[11 martie 1882] 
D. maior Armășescu s-a crezut atins prin apreciațiunile cuprinse într- 
unul din numerile trecute ale „Timpului“ asupra incidentului d-lui Filibiliu. 
Ne credem datori a declara că n-am înțeles să atingem prin acest articol 
susceptibilitățile nimănui și nici chiar a aproba faptele d-lui Filibiliu, după 
cum s-au prefăcut a crede unele ziare cum e „Românul“. Am crezut numai 
că faptul imputat d-lui Filibiliu nu merită destituirea deghizată de care a fost 
izbit. 

[12 martie 1882] 
D. C.A. Rosetti, venerabilul părinte al democrației, pretinde a fi în 
genere mai conservator decât conservatorii. În adevăr, judecând după 
împrejurarea că d-sa singur cumulează c-o reversibilă fatalitate privilegiile a 
2175 boieri de sub Regulament, cată să admitem că în predmetul acesta și 
întrucât priveşte preţioasa sa persoană, d-sa e nu numai conservator, ci 
reacţionar chiar, un reacționar multiplicat cu 2175 de boieri de-ai 
Regulamentului. 
Întrucât priveşte persoana sa zicem, căci acolo unde începe interesul 
public, d-sa devine foarte liberal. Când e vorba de-un gheșeft de făcut cu 


străinii, atunci „Românul“ scutură din mâneci toate argumentele 
seducătoare ale milioanelor: acolo d. C.A. Rosetti e damic, e prea damic 
chiar cu banii visteriei cari pe d-sa nu-l costă nimic. Când e vorba de 
răscumpărarea unei linii părăginite ca Cernavodă-Chiustenge, atunci C.A. 
Rossetti se oferă a plăti nu numai costul liniei, ci voiește să mai capitalizeze 
şi veniturile actuale, pe cari compania le ia tocmai pentru a rambursa acel 
cost. 
Căci în adevăr, iată ce zice „Românul“: 


Linia a fost evaluată cu 13.300.000 lei. Atâta face... din punct de vedere... 
românesc. Dar noi nu cumpărăm numai linia, adaugă c-o prefăcută naivitate organul 
guvernamental. 


Mai cumpărăm dreptul companiei de-a o esploata 90 de ani. Oare acest 
drept nu face 1.300.000? 

Apoi cumpărăm dreptul de-a ne folosi de portul Constanţa, ceea ce 
asemenea valorează 2.000.000. 

În fine mai cumpărăm dreptul companiei de-a lua lemne de construcţie 
din pădurile statului. Oare acest drept nu face parale? 

Dar bine, onorabililor, oare asta nu-i socoteala lui Nastratin? Ce fel de 
negustorie e asta? 

Apoi dreptul companiei de-a exploata linia 90 de ani și de-a se folosi de 
portul  Chiustenge nu constituie tocmai plata actuală a costului 
construcțiunii? Costul construcției pe de-o parte, dreptul de esploatare şi de 
port pe de alta nu formează două sume ce se pot aduna la un loc, ci două 
sume în raport. Dacă presupunem că costul liniei de 6.000.000, iar 
drepturile amintite echivalează cu X, atunci avem să plătim, nu 6.000.000 + 
X ci 6.000.000 = X, adecă ori costul, ori echivalentul veniturilor actuale, 
menite a restitui acel cost. 

Se oferă Sir John bunăoară să zidească o casă pe moşia turcului şi-i 
zice: „Bani nu-ţi cer, fiindcă ştiu că turcul n-are parale. Dar îți zidesc o casă 
frumoasă și drept plată cer să am dreptul de-a şedea eu însumi zece ani în 
casă, să iau lemne din pădurea d-tale de alături și să prind pește în lacul d- 
tale. 

— Bine, zice turcul, mă 'nvoiesc. Trece un an, casa e gata, în vremea 
asta vine proprietar românul, moștenitorul turcului, om cu dare de mână și 
fecior de bani gata. 


— Ştii ce? zice sir John românului — plăteşte-mi costul casei și intră în 
posesiunea ei. Şi eu m-am săturat să mai şed în ea, și d-ta ai de unde plăti. 

Se 'nvoieşte românul, prețuiește costul construcţiei și i-l oferă lui sir 
John. 

— Ba nu, zice sir John, nu aşa ne-a fost vorba. Numai costul mi-l 
plăteşti? D-apoi dreptul meu de-a şedea zece ani în ea, de-a lua lemne și a 
pescui, unde-l pui? Şi acela trebuie plătit. 

— Apoi ori una, ori alta, sir John. Sau îţi plătesc numai costul 
construcţiei, sau numai dreptul de-a te folosi zece ani de ea. Amândouă nu 
se poate, sir John, c-ar fi colac peste pupăză. Căci drept plată a construcţiei, 
d-ta te bucuri de dreptul de-a şedea în casă. Sau construcţia ţi-o plătesc, sau 
dreptul de-a şedea în ea. 

Ce-am zice asemenea, dacă societatea acţionarilor căii ferate 
Stroussberg ar veni și ne-ar zice: „Linia costă 260 mil. Suma aceasta ne-aţi 
plătit-o. Dar acu vă rog să-mi plătiţi și dreptul ce-l aveam de-a mă folosi 90 
de ani de ea. Capitalizaţi-mi venitul ce-l luam în fiece an de la linie“. 

Dar — ar răspunde toată lumea — acel venit intra în anuitate. Cu acel 
venit se plătea costul construcției. Dacă-ţi plătesc acest cost, d-ta 'l plasezi 
oriunde vrei şi-ţi iei anuitatea dintr-alt loc, dintr-altă întreprindere, nu din 
aceasta pe care ţi-o răscumpăr. 

După mărturisirea „Românului“, dreptul companiei de-a esploata linia 
90 de ani echivalează cu 1.300.000, dreptul de-a se folosi de port valorează 
2.000.000. Iată dar că noi am avut cuvânt din capul locului. Atâta face linia 
în realitate: 3.300.000 lei, adică un capital echivalent cu dreptul de 
esploatare pe 90 de ani și cu venitul portului. Nici un ban mai mult, nici 
unul mai puţin. 

Dar s-au prețuit lucrările 13 milioane? Să fie preţuitorii sănătoşi, nu de 
asta e chestia. Cât produc acele preţioase lucrări? Ele produc venitul de la 
3.300.000 lei şi nimic mai mult; deci atâta fac. 

Cine-a văzut argumentarea de mai sus a „Românului“ şi-a adus fără 
îndoială aminte de vestitul întru ale socotelelor, Nastratin. 

Timur-lenk, adică Timur cel chip (răsbotezat de apuseni în Tamerlan) 
era contimporan cu Baiazid I și cu Mircea cel Mare. Se știe că biruinţa lui 
Timur la Angora asupra lui Baiazid a avut efectele cele mai bune pentru 
Ţara Românească, căci în urma ei, Mircea punea și scotea pe tronul 
otomanilor la împărați după plac. Timur avea un hoge caraghioz pe care îl 
chema Nastratin, identic cu acela ale cărui taclale şi cabazuri le-a cules şi 


le-a pus în versuri răposatul Anton Pann. Oare nu cumva financiarul 
„Românului“ în chestia liniei Cernavodă-Chiustenge să fie un strănepot al 
vestitului Nastratin, contimporanul caraghioz al unei epoce de mari eroi? În 
adevăr și Mircea era Dominus terrarum Dobrodicii. Dristri despotus. Nil 
cumva Timur îi va fi trimis în glumă marelui său contimporan, Mircea, pe 
Nastratin ca pe vremea aceea să-i reguleze Dobrogea? Nu cumva să fi 
rămas de-atunci o fatalitate istorică ca socotelile ce privesc Dobrogea tot 
Nastratin să le facă? 


€ 


[14 martie 1882] 

Babele au trecut. Ca să dezmintă tradițiunea populară, care le aruncă în 
spinare toate intemperiile începutului lui Marte, ele s-au făcut amabile 
estimp, au cumpărat soarele şi elementele, s-au îmbrăcat în haine de 
primăvară, şi-au pus ghiocei şi viorele la ureche şi, cu surâsul pe buze, au 
poftit lumea la plimbare zicându-i: la uitaţi-vă cât suntem de frumoase! 
Lumea, neîncrezătoare la început, a prins curagiul încetul cu încetul și, în 
locul blestemelor ce le adresa altădată, le-a acoperit de binecuvântări. 

— Giaba, nu mai sunt babe! ne zicea triumfătoare o cucoană bătrână, 
căreia-i făceam complimente pentru frumuseţe maltenabilă a timpului. 
Orişicine poate recunoaște adevărul acestei afirmări, privind mai cu seamă 
părul negru și pelița lucie a Doamnei X ..., care reușeşte să ascundă aşa de 
bine, graţie cosmeticurilor, unguentelor şi apelor farmaceutice de tot felul, 
cei şaptezeci ani ce numără până acum. 

. 

Cu toată voioşia timpului, cronica are să înregistreze încă un caz de 
sinucidere, din fericire neizbutită. Un biet servitor, anume Tudor Orzaru, 
hotărî să părăsească această vale de lacrime, cum zic poeţii, și-a ales o cracă 
de arbor într-una din aleile Șoselei și, punându-și ștreangul de gât, a 
încercat să zică: Adio, lume!... El începuse deja să se legene cu melancolie 
în aer „ca o trestie bătută de vânt“ cum se exprima un procuror cu idei 
poetice într-un raport devenit celebru printre camarazii săi, când mâna 
generoasă a unui grădinar veni să taie firul fatal care-l ţinea suspendat 
deasupra eternităţei și-l readuse la viață. Văzându-se iar pe pământ, Tudor 
deschise ochii, se pipăi bine ca să se convingă că trăiește încă și, făcându-și 


cruce, jură din toată inima că n-are să mai reînceapă. Căci, poetul a zis-o de 
mult: 


Iubesc şi-mi place viaţa, 
Deși 's nefericit! 
g 

Nu era de ajuns cele două colosale catastrofe de la Nizza și din Viena; 
un nou sinistru a venit så sporească numărul incendielor de teatre. Palatul 
de Cristal din Marsilia a ars cu desăvârşire şi cât p-aci era să-l urmeze și 
teatrul imperial din Sant-Petersburg. S-a observat cu drept cuvânt că de aci 
înainte, oricine se va decide să asiste la vreun spectacol, să-și facă mai întâi 
testamentul și să se grijească, dacă va crede în Christos, ca să fie gata 
pentru orice întâmplare. 

Dacă, în străinătate, ard teatrele, la noi, vai! flăcările incendiului 
consumă orașe și târguri întregi. Sute de familii au rămas pe drumuri. Se 
pare că focul Sodomei și al Gomorei s-au abătut asupra ţării spre a o pustii. 
Târgul Fălciului, Târgul Neamţului, Târgul Cucului, focul din Brăila și mai 
ştim noi câte altele! Suntem ispitiţi a crede că aceste sinistre consecutive, 
cari au răspândit groaza şi mizeria în atâtea localităţi prospere, sunt opera 
vreunor mâini criminale. E cu neputinţă ca hazardul singur să cauzeze în 
același timp atâtea nenorociri. 

Oricum ar fi, niciodată caritatea publică n-a avut o ocaziune mai 
dureroasă de a se manifesta. Să dea și mic și mare, căci suferinţa e la culme! 
Până ce comitetul „Presei“ deja constituit va putea să funcţioneze, să se 
organizeze în grabă liste de subscrieri, căci ajutoarele trebuie să fie grabnice 
spre a fi de vreun folos. 

În ceea ce ne priveşte, redacţiunea „Timpului“ are deja deschise 
asemenea liste și va publica imediat numele oricărui generos donator. 

Scenele de jale de cari vorbirăm nu împiedică scandalurile bucureştene 
de a se produce. Nu putem rezista plăcerei de a comunica cititorilor noștri 
următoarea întâmplare care face de două zile să râdă cu hohot saloanele 
capitalei. E vorba de o păruială în regulă între două femei celebre prin luxul 
lor. Nu vom imprima numele în speranţa că fiecine va ghici despre cine 
vorbim. 

Frumosul Adonis e iubit cu pasiune de Doamna X... al cărei nume 
sonor poartă bonetul frigian... Însă Adonis are un caracter foarte sburdalnic 
şi-i place să imiteze fluturul zburând din floare în floare. Doamna X..., 


simțind că amantul său o înşală cu una din prietenele ei cele mai intime, 
prietenă foarte cunoscută în Bucureşti prin pieptul său de cauciuc şi prin 
toaletele-i zgomotoase, s-a decis să-i surprindă în flagrant delict. În acest 
scop s-a pus la pândă şi a aflat că culpabilii își daseră întâlnire alaltăieri 
într-un hotel depărtat din capitală. 

La ora indicată, pe când amanțţii se pregăteau să-și dea probe elocvente 
de amor, doamna X..., ca Nemesis, zeitatea răzbunărei, năvălește în cameră 
şi, nici una nici două, apucă de coade pe infidela amică. Vai! coadele erau 
false și-i rămân în mâini. Furioasă, vindicativa amantă o apucă de gât spre a 
o sugruma și-i zgârie obrazul cu unghiile-i formidabile, cu riscul de a-i 
scoate ochii. 

În acest timp, Adonisul, profitând de învălmășeală, o şterge repede din 
cameră, cu capul gol și cu îmbrăcămintea în dezordine, se suie într-o birjă și 
dispare. 

Cu mare greutate servitorii hotelului au putut scoate pe infortunata 
femeie din ghearele teribilei sale antagoniste. 

De două zile, această victimă a amorului n-a apărut pe șosea. Gurele 
rele afirmă că-i va trebui mai bine de o lună pentru ca figura ei să-și poată 
lua aspectul obicinuit. 

O amor, tu ai pierdut Troia! 

Fantasio 


€ 


[16 martie 1882] 

Nefiind de ieri de alaltăieri, e de neînțeles de ce entuziasmul factice și 
de paradă nu mai prinde rădăcină, de ce zile a căror însemnătate s-a 
exagerat acum un an trec azi nesărbătorite ca cele de rând și de lucru. 

Ieri a fost în adevăr aniversara proclamării regatului. Ea a trecut 
modestă, în vârful picioarelor, ca şi când ar fi voit să nu scoale din somn pe 
soră-sa, cestiunea Dunării. Și românii au lăsat-o să treacă ca și când n-ar fi 
fost niciodată, ca și când nu acum un an ar fi fost perindarea alaiului care se 
'ncepea cu istoria românilor de la Decebal pân la cei din urmă Basarabi, dar 
se 'ncheia vai! cu lungul, aproape nesfârşitul șir al societăților ovreeşti, într- 
un mod pe cât de ominos pe atât de puţin cuvenit. Parcă ne-ar fi spus 
imigraţiunea: „Ireceţi voi înainte, cu Basarabii voştri cu tot, căci aparţineţi 
trecutului: noi venim în urmă, căci al nostru e viitorul și... republica. 


Regișorii Moldovei şi ai Ţării Românești? Basarabi şi Muşatini? Ce sunt 
toți aceştia pentru noi, ce ne pasă cine au fost sau cum au trăit? Ce ne pasă 
nouă de sângele vărsat în șiroaie cu care e udat orice palmă a acestui 
pământ? Moşiile voastre voim s-avem dreptul de-a le cumpăra noi, noii 
români, românii „Românului“; restul e o lungă poveste care nu ne privește 
întru nimic“. 

Și 'ntr-adevăr de ce reamintirea acelei zile să mai fi fost sărbătorită ca-n 
rândul trecut, când aproape toţi simt ce intimă legătură a fost între ea și 
cestiunea, până azi pendentă, a Dunării. De pe atunci se zicea încă că pentru 
noua poreclă a ţării noastre, îndealtmintrelea vechi și cinstite, unul din 
generoşii vecini ceruse o compensație reală în concesiuni pe valea Dunării 
şi că strălucirea purpurei fusese destul de ademenitoare pentru o seamă de 
oameni politici spre a-i îndupleca să facă făgăduinţi de natură a dezbrăca 
noua regalitate de drepturi suverane, pentru a o îmbrăca în petece de samur. 
În adevăr se mai editase într-un rând „Arta diplomatică“ a marelui om de 
stat, când pentru onoarea de-a încheia o convenţie cu ministrul austriac se 
sacrificaseră interesele reale, economice ale țării pe zece ani înainte; a doua 
ediție a acelei arte diplomatice apărea in folio şi consista în a schimba cu 
dibăcie suveranitatea pe Dunăre pe-un titlu. N-ar mai rămânea decât să ne 
proclamăm și împărăție, în schimb cu România întreagă, păstrându-ne 
pentru rezidarea mărimii noastre împărăteşti nemăsuratele întinderi ale 
Fefeleiului. 

Fraza ne omoară pe noi, aparențele în locul fondului, în locul 
adevărului. Adevărata regalitate ar consista în onestitate politică, căci 
onestitatea deprinderilor şi vederilor e caracteristică pentru monarhii 
întemeiate; pe când şiretlicul, amăgirea maselor cu vorbe, malonestitatea 
politică sunt atribute ale demagogiei pe de-o parte, ale despotismului pe de 
alta. Sub monarhia adevărată nu se aruncă în apă două milioane pentru un 
chei ca al Brăilei; nu are nimenea curajul de-a propune răscumpărarea liniei 
Cernavodă-Chiustenge; nu se fac biurouri de împământenire în Adunare, 
unde tuns, ras îl trece pe ovrei între cetăţenii statului român pentru parale; 
nu se jefoaie visteria şi publicul cu lefuri ad-hoc de câte 40.000 fr. create 
pentru patrioți improvizaţi din advocaţi fără pricini și săbiuţe ignorante în 
directori de bancă şi drum de fier; nu se cumulează câte zece funcţii pe 
căciulă. lată ceea ce nu se face sub regalitatea adevărată, pentru că nu 
îngăduie monarhul să se despoaie poporul său fără a i se da în schimb vreo 
compensație materială sau morală din partea cavalerilor de industrie. 


Cine are deci dreptate e tot d. C.A. Rosetti care zice în Cameră: „Ce-mi 
pasă de forma monarhică, dacă trăim sub republică“. Și sub republică trăim, 
anume sub cea mai rea din formele republicei, când nu domnesc nici 
Pisistratizii cei iubitori de adevăr și de arte, nici medicii cei generoși şi 
mari, nici patricii Romei, ai Veneţiei, ai Olandei, ci plebea ... plebea în 
senzul cel mai rău al cuvântului, adunăturile fără trecut și fără tradiţie din 
câteșipatru unghiurile lumii; căci acel care e cu totul înlăturat de la 
conducerea acestei ţări şi suplantat prin această plebe este poporul 
românesc însuși, adevăratul popor românesc de rasă, gens Quiritium. 

Şi de-aceea lucrurile nu pot merge bine, nici pot provoca entuziasmul 
popular. Surogatul frazei roşie substituit patriotismului adevărat își arată 
pretutindenea arama; pentru popularitate şi menţinere la putere sacrifică 
interesele vitale și lipseşte chiar forma cea mai serioasă de guvernământ, 
cea monarhică, de încrederea pe care cată s-o inspire unei naţiuni. În adevăr, 
ce suveranitate se poate numi aceea când contele Wolkenstein cutreieră 
Europa în dragă voie pentru a pune la cale ţărmurii noștri şi apele noastre 
— de nobis sine nobis — și nu află în drumul lui decât escelenţe 
neoplatonice ă la Pherekydes sau transparente ca nimicnicia, ca autorul 
vestitelor scuze, ridicate la pătrat? Contele poate în adevăr să urmărească, 
fără ştirea noastră, realizarea făgăduințelor făcute în schimbul poreclei 
regatului. Iluzia serbărilor au trecut de-un an de zile ca efectele unei 
trecătoare amețeli; permanentă însă se arată în fundul scenei paguba, se 
arată cucerirea Dunării pe care puternica vecină o urmăreşte cu stăruinţă. 

[18 martie 1882] 

La reflecțiunile noastre asupra cazului d-lui Filibiliu, profesorul 
permutat prin hotărâre a consiliului la Focşani pentru că într-un moment de 
nerăbdare a lovit — desigur nu ca pedeapsă corporală — pe un elev 
repetent, „Pseudo-românul“ ne-a răspuns cu două articole pline de 
insinuațiuni şi, se 'nţelege, ne-a substituit, ca de obicei, idei pe cari nu le-am 
enunțat şi nu le-am avut niciodată. 

Ceea ce am voit să zicem și repetăm acum este ca să nu se dea prea 
mare gravitate unor nimicuri. Voltaire spune într-un loc „l'homme est 
l'animal méchant par excellense“ şi ceea ce omul este, cel păţit, trecut prin 
suferinţi şi devenit simţitor, e cu atât mai mult copilul care nu are conștiință 


deplină despre necazul ce ni-l poate pricinui. Unii, fără a fi răi, sunt 
răutăcioși şi încăpăţânaţi, la mulţi mijloacele de cari dispune pedagogia 
rămân cu totul nefolositoare şi oricât am admite că profesorii sunt, conform 
proverbului latin, oameni osândiţi de zei la chinuri, nu putem aștepta de la 
ei ca, față cu îndărătnicia sau cu rezultatele unei rele creşteri de familie, să 
rămâie totdauna în echilibru. 

Nu admitem nici bătaia, nici pălmuirea în școale, nu pentru cuvintele 
democratice sau politice pe cari le citează „Românul“ ci pur şi simplu 
pentru că puţinele noţiuni de psicologie și de pedagogie câte au ajuns pân- 
acuma să se formuleze exact ne-au dovedit inutilitatea acestor mijloace de 
îndreptare. Deci nu ca mijloc pedagogic am considerat ceea ce-a făcut d. 
Filibiliu, ci ca o eroare care n-are gravitatea ce i-o atribuie „Românul“. 

Am găsit așadar că pedeapsa disciplinară aplicată profesorului e 
exagerată, cu totul în dispoporţie cu eroarea comisă, că tot cazul nu merita 
importanţa ce i se dă din cauze ce le ignorăm, dar cari trebuie să fie străine 
interesului școalei. O admoniţiune verbală din partea autorităţii școlare ar fi 
fost, după a noastră părere, îndeajuns. 

Din aceste consideraţii ale noastre „Românul“ deduce că cerem ca 
bătaia să se reguleze în școale în mod oficial, că cerem ca învățătorii să 
pălmuiască, dar să-și spele mâna pentru c-a atins pe copilul mojicului. 

„Românul“ îşi permite, cu acea rară doză de aroganță care-i e proprie, 
să ne atribuie idei pe cari nu le-am emis niciodată, ba nici nu le-am putut 
emite. 

Copilul mojicului n-are nevoie de bătaie. O ştim din experienţă că nici 
un elev nu e mai ascultător, mai harnic, mai în bună orânduială în toate ale 
lui decât copilul ţăranului. Acesta îşi îndrăgește învățătorul şi-i intră în voie. 
Dacă vrounul dintre ei e îndărătnic, departe de-a corumpe el clasa, clasa 'l 
îndreptează pe el. Profesorul n-ar avea decât să se plângă de-un elev către 
clasă pentru ca copiii de ţărani, constituiți în mică republică, să-i dea celui 
rău şi singuri, din proprie iniţiativă, bani pe miere şi să-l facă om. Aceasta o 
poate spune oricine din experienţă. 

În oraşe e altceva. Aci copiii trăiesc uneori în împrejurări produse de 
amestecul nostru de pseudo-civilizaţie şi de orientalism, necunoscute în sat, 
împrejurări ce le viciază instinctele; aci copiii au uneori ocazia de-a-și 
număra taţii ori mumele consecutive ca merele; aci se află părinţi cari dau 
fetelor sfatul să cocheteze, băieților sfatul să nu spuie adevărul, sau alte 
lucruri de aceste cari au — chic. 


Sunt oameni în orașe a căror viaţă e un șir de destrăbălări în care sunt 
atraşi şi copiii; sunt copii cari în viaţă-le n-au fost naivi, cari din părinţi 
degenerați moralicește s-au născut bătrâni. Când te uiţi în ochii clari şi naivi 
ai copilului de ţăran îţi aduci aminte de ochii celor doi îngeri de sub 
Madonna Sixtina a lui Rafael; dar în orașe vezi uneori ochi de copii cu 
clipirea ascuţită, vicleană şi rea cari dovedesc că sufletele acestor mici și de 
plâns fiinţe sunt pângărite de instincte nepotrivite vârstei lor. 

Cine se interesează de deosebirea aceasta n-ar avea decât să viziteze o 
şcoală normală, populată de copii de ţăran şi s-o compare cu elevii unui 
liceu, populat de orășeni. 

Aşadar înc-o dată: nu băiaia cerem în școală, nici vom cere-o vreodată. 
Ceea ce trebuie să exigem în interesul disciplinei este însă ca elevi ce, prin 
proprie vină, sunt în stare a scoate din fire pe un profesor oricât de liniştit, 
să nu umble reclamând pe la ministeriu și să nu erige cauza lor în cauză 
celebră. 

Tot de această opinie au fost juriul de profesori cari au judecat cazul d- 
lui Filibiliu, precum și corpul profesoral din Bucureşti. O petiție acoperită 
de semnăturile a o sumă de profesori, între cari întâmpinăm numele cele 
mai cunoscute ale corpului didactic din România, precum St. C. Mihăilescu, 
Angel Dimitrescu, G. Dem. Teodorescu, Dim. Aug. Laurian, Ir. Circa, Dr. 
Barbu Constantinescu, I. Manliu ș. a., relevă d-lui ministru al instrucţiunii 
împrejurarea „că pentru întâia dată se iveşte cazul ca un învăţător pe care 
judecătorii săi legali (juriul) îl achită, căruia dânșii nu-i dau nici o 
penalitate, să fie cu toate acestea pedepsit, prin înlăturarea sentenței, şi 
pedepsit atât de grav cu o permutare care e o destituire mascată. — Când o 
asemenea permutare se face pentru că zelosul profesor a voit să aducă la 
ascultare pe un elev neastâmpărat, aceasta însemnează a slăbi cu totul 
disciplina în şcoală, a anihila prestigiul și autoritatea oricărui învăţător“. 

lată dar de ce e vorba. Degeaba „Românul“ încalică calul de bătaie al 
demnităţii omeneşti ş.a.m.d. Demnitatea cere ca cineva să aibă conștiință de 
răul ce-l pricinuiește şi de necazul ce-l face altuia, ceea ce la copii nu se 
află. Năzbutiile ce le fac uneori le fac fără a cunoaște importanţa lor şi dacă, 
în această privire, sunt uneori espuşi a purta urmările cam involuntare și 
neplăcute ale neascultării sau ale neastâmpărului lor, nu e cuvânt ca să se 
facă numaidecât gaură în cer, ca cele două virtuţi de iască ale adunărilor, P. 
G. din Senat și P. G. din Adunare, să se aprinză, ca presă, ministeriu şi 
legislaţiune să se 'nfioare ca frunzele codrului la suflare de vânt. 


E un nimic, o escitaţie involuntară și momentană, de care mai totdauna 
profesorului îi pare cu mult mai rău decât elevului, ceva ce se esplică lesne 
şi trebuie trecut cu vederea, după ce se va fi făcut o remonstrare verbală din 
partea autorităţii școlare. 


€ 


[20 martie 1882] 

Odată apucând pe clina unor reforme cari nu țin seamă nici de datina 
țării, nici de aptitudinile poporului, nici de trecut, desigur că onor. d. C.A. 
Rosetti și compania sa politică nu se vor opri numai la regularea tocmelelor 
agricole, ci vor încerca să răstoarne totul cu susu 'm jos, pentru a ara 
pământul istoriei române în toate direcţiunile, să nu rămâie nici sâmbure, 
nici rădăcină din ideile trecutului, pentru ca brazda să fie îndestul de 
înfoiată și moale să primească în ea sămânţa nouălor idei... ale republicei. 

Se ştie că toate cele în ţara aceasta sunt pentru onor. tagmă nu lucruri 
ce-au raţiunea lor de-a fi în chiar natura statului şi a poporului, ci afaceri de 
combinaţii timporare și de expedient. Chiar coroana Regelui nu este forma 
consacrată a existenței politice a poporului românesc din suta a 
treisprezecea începând, nu este coroana Basarabilor pe fruntea unui dinast 
european — ci un mijloc de menţinere la putere a partidului roșu, căci d. 
C.A. Rosetti declară că e „republican“ şi că e treaba copiilor săi de-a 
„realiza republica“ Coroana există, pentru că onor. părinte ale democraţiei o 
îngăduie să existe și o îngăduie pentru că sub eticheta monarhică „trăim în 
realitate în republică“. 

Dar dacă însuși felul nostru de-a fi, chipul de existenţă tradițional și 
monarhic al statului român, e numai o chestie de timp și oportunitate, cum o 
fi privind onor. tagmă patriotică celelalte instituţii ale ţării? Magistratura? 
Cu toate opiniile clare și esprese ale ţării și ale organelor ei judecătorești, 
tagma voieşte eligibilitatea ei și proiectul în cestiune e și depus pe biroul 
Camerei. Un proiect voluminos, plin de cârciocuri, menit a face din justiţie 
unealta de ocară a partidului roşu, o sclavă a patimelor momentane, o 
îngăduitoare a apetiturilor, o creațiune a stării timporare de corupţie. 

Împărţirea ţării în plaiuri și ocoale? Un alt proiect de lege şterge 
cincizeci de plaiuri c-o singură trăsătură de condei. Dar multe din aceste au 
istoria lor proprie; unele ascund începuturile legendare ale statului român, 
unele sunt leagănul vechilor și nouălor noastre oștiri teritoriale și a eroilor? 


Ce 'nsemnează toate acestea în ochii unor oameni pentru care România e 
numai din întâmplare o patrie, cărora formele ei moştenite nu vorbesc în 
nici o limbă și nu au nici un înţeles? 

Biserica? Creaţiunea aceasta eminamente naţională a unui Iuga Vodă, 
carele la a. 1399 încă o face neatârnată de orice ierarhie bisericească sau 
lumească, biserica lui Mateiu Basarab și a lui Varlaam, maica spirituală a 
neamului românesc, care a născut unitatea limbei și unitatea etnică a 
poporului, ea care domneşte puternică dincolo de granițele noastre și e 
azilul de mântuire naţională în ţări unde românul nu are stat, ce va deveni ea 
în mâna tagmei patriotice? Un instrument politic. Un alt proiect de lege 
voieşte a introduce în Sinoade pe onor. Sihleanu, pe liberi cugetători și pe 
atei; tinda templului devine un teatru pentru advocaţi fără pricini şi banul 
roşu al văduvei, o fisă pentru jucători de cărți. 

E asemenea vorba ca în locul votului pe colegii să se introducă în mod 
clandestin sufrajul universal, vorba ca voturile tuturor să fie egale, 
indiferent fiind de unde-i, cine-i, ce are ori ce ştie fiecare. În locul teoriei de 
„român şi român“ se erige teoria de „om și om“ în materie electorală, care 
realizându-se va pune majoritatea în mâna imigraţiunii, încât noi înşine să 
ajungem poate să fim consideraţi ca străini în ţara noastră strămoșească. 

lată pe scurt tendinţele viitoare ale partidului roşu. Patria un hotel, 
poporul o amestecătură, biserica un teatru pentru politiciani, ţara teren de 
esploatare pentru străini, viaţa noastră publică o ocazie pentru ilustrarea și 
ridicarea în sus a imigraţiunii din câteşipatru unghiurile lumii. 

Și toate le îngăduim noi, o ţară de oameni, îngăduim ca un venetic să se 
atingă de tot ce constituie trecutul nostru — de tot ce e menit a mănţine 
caracterul și unitatea poporului nostru. 


€ 


[21 martie 1882] 
În şedinţa Senatului de la 16 martie d. ministru de finanțe a adus în 
discuțiune un proiect care-l autorizează a împrumuta de la Casa de 
Depuneri un maximum de 2.000.000 lei noi pentru a cumpăra porumb şi a 
veni în ajutorul sătenilor din judeţele unde recolta a fost rea în anul agricol 
1881. 
Aprobăm fără îndoială proiectul, căci aceasta este la urma urmelor 
esenţa statului: a pune puterea și sucursul colectivităţii naţionale în serviciul 


cetățeanului sau a grupului de cetățeni, pe cari intemperia, nedreptatea 
altuia ori alte împrejurări sunt pe cale de a-i nimici. 

În privirea aceasta nu încape discuţie și în contra proiectului de lege 
îndeosebi nu e nimic de zis. Senatul l-a admis chiar cu unanimitate. 

Dar s-a relevat în Senat atât din partea d-nului Teodor Rosetti cât și din 
partea d-nului F. Grădişteanu că asemenea proiecte de legi, desigur 
folositoare pentru moment, sunt numai niște paliative timporare în contra 
unor cauze prea generale, prea periodice pentru ca să ajute tocmai mult 
populaţiunilor noastre din sate. 

Ţara noastră, cu pământul ei în mare parte aluvial și sub o climă 
nestatornică, e în adevăr de-o rodire fenomenală — însă, ca toate țările 
roditoare, ea e supusă unei iregularități constante a producțiunii. Hanovera; 
nisipelniţa sfântului imperiu germanic, Prusia; Polonia au o rodire mare ori 
de mijloc, însă regulată. Și ploile torențiale ori putrede sunt rare şi seceta 
asemenea. În genere se poate calcula de mai nainte producţiunea şi riscul 
semănătorului e mic; Dumnezeu nu-i dă poate mult, însă în orice caz îi dă 
deajuns, îi dă cam atât sau ceva peste atât cât prevăzuse el însuși c-o să 
culeagă. 

Din cauza iregularităţii producţiunii la noi, poporul nostru din vremile 
vechi încă şi-au ales de hrană niște plante, a căror rodire e relativ mai sigură 
decât a grâului; în vechime meiul, în timpul din urmă porumbul. Până azi 
încă păstrăm indicaţia mierticului de mei ce se împărțea la crucea de voinici 
în vremea lui Mircea, căci patru voinici de rând formau o cruce, de unde 
până azi a rămas vorba populară „un voinic cât patru ori o cruce de voinic“. 
Hrana originară cată să fi fost grâul, dar a fost suplantat tocmai prin natura 
climatică a ţării, tocmai prin iregularitatea producţiunii. 

Astfel ingeniul poporului s-a luptat în contra climei cu două plante; mai 
târziu s-a luptat cu pătulele de rezervă cari, la 1864, au fost desfiinţate. 

Recoltele rele de porumb sau se repetă peste toată ţara din patru în patru 
ani, sau sunt locale şi apasă mai cu seamă unele judeţe. Lipsiţi printr-o rea 
recoltă de hrană zilnică a lor și a familiei, ţăranii sunt siliți să se împrumute 
fie cu bucate, fie cu bani, fie că n-au avut rod, fie pentru că nu le-au ajuns 
cum zic ei „din porumb în porumb“, adică de la recolta trecută până la cea 
viitoare şi, în acest chip, încap adesea în mari nevoi. 

Se ştie că românul nu cerşește, nici a cerșit vrodată. Chiar „breasla 
cerșetorilor“ cunoscută în secolii trecuţi era compusă din ţigani şi din alți 
venetici. Prea cu greu se atingea asemenea de lucrul altuia, esceptând — fie 


spus în parantez — slăbiciunea lui pentru cai; și chiar dacă în timp de rele 
recolte furturile sunt mai dese, în orice caz n-au a face cu mulțimea 
crimelor ce se 'ntâmplă la crize analoge în alte ţări. Silit deci să se 
împrumute în condiţii uneori foarte oneroase, cari atârnă de natura, adesea 
de proveniența creditorului, încape în datorii, cari la rândul lor, 
întrețesându-se cu nevoi nouă, nasc alte datorii, până ce nu-și mai vede 
capul de ele şi se lahămăţeşte, se dezgustă de lucru și de viaţă, uneori îşi ia 
lumea-n cap, lăsându-și ogorul pârloagă, via paragină și casa pustie. Nu toți 
sunt aşa — dar poate a patra parte a populaţiunii din orice sat cată a fi 
apărată de-un guvern prevăzător în contra propriei sale neprevederi şi a 
incuriei economice. Gustul de-a strânge bani albi pentru zile negre 
asemenea nu se află la toţi ţăranii; incuria, trăirea de pe-o zi pe alta e, din 
nenorocire, încă un semn caracteristic pentru o seamă de oameni de la ţară. 
Zicem din nenorocire pentru că urmările sunt adeseori foarte rele. În sine 
această incurie corespunde c-o calitate a românului, cu caracterul lui senin 
şi vesel. Dar această calitate, care e pe de altă parte întunecată de propria ei 
umbră, de neprevederea economică, nu trebuie să devie o piedică constantă 
pentru dezvoltarea lui, un mijloc de a-l esploata, de a-l face să se 
înămolească în datorii. Fără a-i dărui ceva și fără a-i impune prea mari 
sacrificii, să nu fie oare cu putință de-a găsi un mijloc care să-l prezerve în 
contra propriei lui neprevederi? În adevăr administraţia veche găsise acest 
mijloc, ea mai cu binele, mai cu zorul, îndemna pe locuitor, când avea 
recolta bună, să puie ceva la o parte pentru zilele rele. Astfel ţăranul nu era 
în poziţia de-a face datorii, ci trăia dintr-o economie, făcută cam cu de-a 
sila, însă anii grei şi zilele negre treceau fără ca să-i micşoreze sau să-i 
nimicească chiar pozițiunea lui economică. Dar se va 'ndatora cătră stat, dar 
cătră proprietar sau arendaș, dar cătră consăteni uzurari poate, lucrul 
rămâne același: se 'ndatorează și trebuie neapărat să plătească, ceea ce şi 
face, adeseori însă în condiţii foarte oneroase. 

Va să zică atât introducerea meiului și a porumbului ca alimente, cât și 
magazinele de rezervă au fost mijloace întrebuințate în contra iregularității 
producțiunii ţării, o iregularitate constantă, periodică ca însăși natura 
brazdei şi a climei. Ele au fost asemenea mijloace îndreptate în contra unui 
rău psicologic, incuria răsărită din aceleaşi cauze climatice. În adevăr o 
climă care-și râde de prevederea omului, care promite zâmbind un an bun și 
te surprinde c-o recoltă rea, care azi te îmbogățește, mâine te aduce în sapă 
de lemn, e un mare inamic al prevederii și al muncii liniştite şi sigure; ea 


imprimă producţiunii și câștigului caracterul de incurie și de uşurinţă pe 
care-l dă jocul de hazard. 

E. vorba dar de-a se afla în contra unui rău permanent un remediu 
permanent, căci subvenirile din partea statului, din buget, ni se par un 
paliativ de prea mică şi prea locală însemnătate. D. V. Boerescu a propus a 
se combate seceta prin irigațiuni. Oricât de amici ai irigaţiunilor am fi, ele 
sunt rezultatul unei temeinice dezvoltări raţionale ale agriculturii şi nu pot 
veni decât gradat, cu timpul, și mai ales ridicându-se cu mult nivelul 
cunoştinţelor tehnice ale populaţiunilor noastre. Deocamdată suntem avizaţi 
la cultura tradițională, deci şi la unele neajunsuri ale ei. 

La întâmpinarea d-lui ministru de finanţe că legile s-ar opune la o 
muncă silită, ca facerea pătulelor de rezervă etc., avem onoare a răspunde 
acestui improvizat om de stat că nu oamenii se chinuiesc în favorul legilor 
ci legile se fac pentru oameni, pentru bunul lor trai și pentru siguranţa lor. 

Atâta măcar ar trebui să ştie un creştin care pretinde a da consilii regelui 
său și ţării sale. 

Ar rămânea în adevăr a se alege între două mijloace: casele de 
economie şi pătulele de rezervă. Noi credem în superioritatea absolută a 
celui din urmă mijloc, care nici măcar nu esclude pe cel dentâi, căci se pot 
şi unele și altele. 

Cu banii din casa de economii nu se pot cumpăra producte decât pe 
prețul curent — urcat în vreme de lipsă. Pe când din pătule ţăranul își ia 
porumbul cu preţul cel mai mic posibil, cu acela care l-a avut porumbul în 
anul de bielșug, în care-a fost pus în pătul. Obiecţiunea că s-ar fi comis 
abuzuri în trecut cu pătulele nu e de nici o valoare. Abuzuri s-au făcut 
totdauna în toate celea și în toate țările. Dacă abuzurile de cari e 
susceptibilă o reformă ar împiedeca realizarea ei nici o îmbunătăţire nu s-ar 
mai face pe faţa pământului. 


€ 


[Articol cu paternitate incertă] 
[23 martie 1882] 
D. Vasile Boerescu a depus pe biroul Senatului, în ședința din 16 martie 
curent, o propunere pentru înfiinţarea a două posturi de agregaţi pe lângă 
Facultăţile de drept din Bucureşti și Iaşi. 


Am căutat în expunerea de motive a acestui desideratum motivele pe 
cari s-a întemeiat onorabilul senator și n-am găsit nici unul, căci simpla sa 
afirmațiune cumcă la facultăţile noastre s-ar fi simțind necesitatea înființării 
agregaţilor nu ni se pare, ca să ne servim de limbajul juridic, un argument 
decisiv în cauză. Suntem dispuși, din contra, să primim propunerea sub 
beneficiu de inventar, când vine mai cu seamă din partea unei persoane 
direct interesată în cestiune cum este d-sa. Profităm totuși de ocaziune spre 
a zice cuvântul nostru asupra stărei învățământului în general şi asupra celui 
superior în particular și să vedem până la ce punct măsura proiectată e de 
vreun folos. 

Toată lumea va recunoaşte, credem, împreună cu noi, că progresul 
realizat în ramura instrucţiunii publice, ca în multe altele din nefericire, e 
numai la suprafață. Ne-am mulţumit, de obicei, cu aparențele și n-am căutat 
niciodată dacă realitatea lucrurilor corespunde sau nu cu ele. Ne-a fost de- 
ajuns ca eticheta să fie sonoră și nu ne-am îngrijit să vedem dacă produsul, 
dacă marfa e bună. Aceasta explică dragostea nemăsurată ce am avut și 
avem pentru luxul costisitor şi zadarnic, pentru ceea ce francezul numeşte le 
clinquant; ca să ne servim de o expresiune cunoscută, am alergat întotdauna 
după lucrurile superflue și n-am băgat de seamă că ne lipsesc cele necesare. 
Exemplele cu Şcoala Normală Superioară şi cu Facultatea de Teologie, de 
curând înfiinţate, sunt cunoscute de toţi şi nu ştim cine ar fi în stare să ne 
dovedească folosul pe care-l aduc statului aceste două instituţiuni. Zicem 
folosul, căci consideraţiunile de vanitate naţională ne lasă îndiferenţi. Care 
va fi, în adevăr, profitul moral ce am putea trage din faptul că ne-am 
îmbrăcat cu pene străine spre a surprinde buna credință a celor naivi? 
Negreşit, spiritele superficiale se vor minuna văzând pe hârtie starea 
înfloritoare a învăţământului în ţară şi vom avea plăcerea facilă de a fi 
citați, sub acest raport, printre naţiunile cele mai culte. Noi însă, cari nu ne 
plătim cu cuvinte, voim altceva decât satisfacțiunea unui amor propriu 
copilăresc. În locul unui edificiu imens prin proporţiunile lui, dar şubred la 
bază, preferim o clădire mai modestă, însă așezată pe puternice temelii. 

Or, un lucru este constant: am pus fel de fel de ornamente, unele mai 
bizare decât altele, pe frontispiciul edificiului şcolar și am lăsat să se 
dărâme temelia, pe care am fi putut-o întări așa de ușor. Am rămas încântați 
contemplând învelitoarea casei și nenumăratele cariatide ce o susţin și n-am 
văzut că restul e în ruină și ameninţă să se prăvălească dintr-un minut într- 
altul. Starea instrucţiunii primare, prin sate mai cu seamă, e vrednică de 


jale: bieţii învăţători n-au locale unde să-și adăpostească școlarii; lemnele le 
lipsesc și copiii tremură de frig; lefurile li se achită la câte trei luni o dată și 
atunci Dumnezeu ştie cu câtă bătaie de cap și după câte străgăniri! Fiul 
ţăranului va rămânea astfel încă multă vreme în ignoranța adâncă a 
părintelui său, căci stăpânirea se vede că are altceva de făcut decât 
satisfacerea acestei trebuințe necesare și imperioase. Să se întrebe cei 
interesaţi și se va vedea atunci la ce se reduce tot progresul trâmbiţat de 
statisticele oficiale. 

Dacă învățământul primar e atât de deplorabil, cel secundar nu lasă mai 
puţin de dorit. Constatăm însă aci o tendinţă oarecare de ameliorațiune, 
datorită nu guvernului, ci elementelor tinere cari au primenit sângele din 
vinele  îmbătrânite ale corpului profesoral. Din nefericire incuria 
guvernamentală a venit să paralizeze şi aci generoasele lor silințe. 
Programele s-au modificat și se modifică cu repeziciunea figurelor din 
caleidoscop și nici un profesor nu mai e sigur de cursul ce va fi chemat să 
predea, de astăzi până mâine. Localele se află într-o stare de dărăpănare 
neiertată. Nici o îmbunătăţire în colecţiuni, în muzee, în materialul școlar în 
genere. 

Retribuţiunile profesorilor, cu toată legea de gradaţiune, cu toate 
reclamaţiunile adresate Ministerului și Camerelor, au rămas tot cum erau 
acum cincisprezece ani, deși prețul obiectelor de subsistență s-a împătrit: 
leafa unui profesor de gimnaziu de astăzi e de trei ori mai mică decât a unui 
inspector de poliţie. 

Dacă trecem la învățământul superior priveliștea e încă şi mai tristă. 
Rezultatele produse până acum sunt cu desăvârşire umilitoare. Oricât ne-ar 
costa mărturisirea, trebuie să recunoaștem că facultățile cu cari ne mândrim 
în faţa străinilor sunt departe de a fi la înălțimea misiunei ce le este 
încredinţată. Personalul lor, în mare parte, se recomandă prin o completă 
inaptitudine. La facultăţile de litere şi de științe cursurile se ţin, de ordinar, 
în fața unor săli văduve de auditor. Rarii studenţi ce le frecuentează sunt 
atraşi mai mult de bursele ce le plăteşte statul decât de dragostea lecţiunilor. 
Catedrele au devenit astfel nişte adevărate sinecure. 

Singură Facultatea de Drept putea fi o excepţiune la regula comună, atât 
prin valoarea incontestabilă a corpului profesoral cât şi prin ardoarea cu 
care tinerimea urmărea cursurile la început. Din nenorocire instituţiunea 
decade pe fiecare zi din cauza incalificabilei procedări a profesorilor. Nu o 
dată presa s-a făcut ecoul plângerilor unanime ale studenţilor. Iregularitatea 


în cursuri a devenit proverbială. Absenţele profesorilor se numără cu lunele, 
grație culpabilei lor nepăsări, epoca esamenelor e un moment de teroare 
pentru studenţi, cari, cu pieptul palpitând de grijă și emoţiune, aleargă când 
după unul, când după altul, fără să parvie a aduna nenorocita comisiune 
prevăzută de lege spre a-i asculta. Examenele se amână indefinit și 
adeseaori trece o sesiune întreagă fără nici un rezultat. În asemeni 
condițiuni ne putem lesne închipui îndelunga răbdare a bieţilor tineri, cari, 
zilnic hărțuiți şi enervaţi prin atâta aşteptare, nu știu când are să se 
sfârșească martirul la care sunt expuși. Pare că profesorii au adoptat într- 
adins această tactică, spre a-i dezgusta de învățământul patriei lor. S-au 
văzut exemple numeroase 'm cari studenţi plini de viitor şi de bună-voinţă, 
au pierdut în cele din urmă răbdarea și au plecat, cu cele mai mari sacrificii, 
în străinătate, spre a-și obţine acolo diplomele destinate a le deschide porţile 
viitorului. 

Și convicţiunea noastră este că neglijența corpului profesoral al acestei 
facultăţi, atât de capabil şi de luminat de altminteri, trebuie privită cu mai 
multă severitate decât insuficiența membrilor celorlalte institute 
universitare, cari au fost chemaţi la nobila funcţiune de-a instrui tinerimea 
într-un moment când personalul didactic era atât de sărac. 

Aşadară, când sunt atâtea reforme, atâtea îmbunătăţiri de introdus în 
toate ramurele învățământului, să ne fie permis a nu înțelege utilitatea 
înfiinţării agregaților, care constituie un adevărat lux, de care universitatea 
noastră nu simte nici o trebuinţă pentru moment. Proiectul d-lui Boerescu 
ne aduce aminte involuntar propunerea giuvaergiului dintr-o comedie a lui 
Moliere: 

Vous etes orfevre, M. Josse! Suntem ispitiți a striga onorabilului 
profesor. Se vede cât de colo că d-sa pledează pro domo sua. 

Posturile de agregaţi ce se propune a se crea pe viitor vor fi nişte 
mijloace de căpătuire a copiilor de casă ai cutărui om influent al zilei; ele 
vor constitui o sarcină zadarnică pentru buget, fără nici un profit apreţiabil 
pentru instrucţiunea publică şi, din acest punct de vedere, suntem cu totul în 
contra înființării lor. 


€ 


[23 martie 1882] 
[Articol cu paternitate incertă] 


Fiindcă vorbirăm de învăţământ, fie-ne iertat a publica tabloul dat de 
Ministerul Instrucţiunei Publice relativ la absenţele profesorilor din şcoalele 
secundare ale statului în cursul anului şcolar 1880—1881 şi 1881—1882 
până la 15 februarie curent. El este foarte instructiv şi denotă gradul în care 
instrucţiunea publică este căzută la noi. Din parte-ne, mulțămim 
Ministerului pentru lumina ce aduce în acesta cestiune atât de gravă. L-am 
ruga însă, pentru a fi complet, să binevoiască a ne comunica o atare 
statistică şi despre lipsirile profesorilor de la facultăţi, cari se știe că au 
devenit un adevărat scandal. 


NUMIREA ȘCOALEI | Nr. profesorilor | Abs. făcute în curs. an. șc. 
1880-81 | Abs. făcute în curs. an. șc. 1881-82 p. la 15 f. a.c. | Totalul 
absenţelor 

Liceul Sf. Sava | 30 | 306 | 204 | 510 

" Matei Basarab | 28 | 297 | 217 | 514 

" Craiova | 27 | 108 | 112 | 220 

" Botoşani | 20 | 445 | 178 | 623 

" Bârlad | 22 | 248 | 319 | 567 

Gimnaziul Cantemir, Buc. | 12 | 86 | 60 | 146 

" Lazăr | 16 | 107 | 113 | 220 

" Mihai-Bravul | 16 | 95 | 91 | 186 

" Ştefan cel Mare, lași | 15 | 121 | 71 | 192 

" Alexandru cel Bun, Iași | 19 | 229 | 129 | 358 

" Galaţi | 11 | 42 | 61 | 103 

" Bacău | 8 | 54 | 53 | 107 

" Unirea, Focşani | 10 | 72 | 26 | 98 

" Real din Brăila | 16 | 73 | 45 | 118 

Seminarul Socola Iaşi | 16 | 207 | 170 | 377 

" Buzău | 9 | 103 | 51 | 154 

" Curtea de Argeş | 13 | 113 | 103 | 216 

" Galaţi | 9 | 59| 32 |91 

" Râmnicu-Vâlcea | 11 | 89 | 80 | 169 

" Huşi | 9 | 35 | 39 | 74 

Școala com. reală, Bucureşti | 14 | 68 | 76 | 144 

""" Cuza, Galaţi | 12 | 41 | 41 | 82 

""" Iaşi | 8 | 7 | 31 | 38 

""" Craiova | 9 | 28 | 29 | 57 


" centrală de fete, Buc. | 13 | 170 | 125 | 295 

""" Taşi | 12 | 18 |23 | 41 

""" Craiova | 12 | 52 | 47 | 99 

E.xternatul secondar de fete, Buc. | 12 | 18 | 44 | 62 


€ 


[24 martie 1882] 
Am descris pân' acum noua industrie lucrativă descoperită de patrioți, 
industria plenipotențiarilor însărcinați cu mânarea gândacilor la adăpătoare. 
O altă industrie foarte periculoasă se răspândește însă în ţară, de natură 
a falsifica și a viţia toată viaţa noastră publică. Un patriot, bunăoară, n-are 
nimic, dar absolut nimic decât focul de-a trăi pentru și de la patrie. 
Căscioara lui? Stelele privesc de-a dreptul în umbra singurătăţii patriotice și 
câte-un câine slab de-l răstoarnă vântul păzeşte ceea ce nimeni n-are de 
gând să ia. Cu toate acestea consiliul comunal, compus din coreligionari 
politici, îl trece pe patriot în colegiul I. Toate listele electorale din ţară sunt 
pline de asemenea amăgitori, cari, trecuţi odată în lista colegiului I, îşi 
speculează votul ba cerând slujbe pentru rude, ba locuri în internatele 
statului. Astfel slujbele se dau la idioţi; stipendiile și locurile din internate, 
menite pentru copiii de talent ai poporului, se dau adesea unor stârpituri din 
care nici dascăl, nici școală nu poate alege nimic. Acești speculanţi ai unui 
drept pe care nu-l au sunt numeroși. Degeaba cetăţenii ar contesta înscrierea 
lor la primărie. Primăria nu judecă cazurile, lasă să treacă termenele de apel 
la tribunal şi de recurs în casaţie, patrioții rămân buni înscriși în lista 
colegiului I şi contestatorii avizaţi la calendele grece. Aceşti oameni — 
între cari dr. Râmniceanu bunăoară, căruia votul în colegiul I îi importă 
cumulul a 5, 6 funcţii plătite — sunt cei mai aprigi agenţi electorali ai 
guvernului, ba contestă ei la rândul lor înscrierea unor cetățeni cari au 
dreptul învederat de-a figura în listele colegiului I. Două cazuri de 
asemenea natură s-a relevat de către d. Teodor Rosetti în Senat. Ele s-au 
petrecut cu conivenţa consiliului comunal din Vaslui. D. ministru a promis 
îndreptare, dar promisiunea aceasta va împlini-o credem la Sfântu-Așteaptă. 
Ce-ar însemna în adevăr roșii în ţară fără aceşti oameni introduși pe furiș și 
în mod fraudulos în colegiile cele mai importante, de oameni neatârnaţi, cu 
scopul anume de-a altera și falsifica opinia și votul acestor colegii asupra 
actelor guvernului? 


È 
[25 martie 1882] 


În seara de 30 martie procurorul general al Consiliului de Război din Chiev a 
fost ucis pe bulevard c-o descărcătură de revolver. Ucigaşul a fost arestat, 


adaogă telegrama. E aproape indiferent a şti dacă ucigașul a fost sau nu 
arestat, precum e indiferent de-a se ști cum îl cheamă. Numele lui, ar zice 
Biblia, e „legiune“. 

De un şir de ani Rusia e frământată de-o mișcare întinsă și surdă care 
amenință a surpa statul din temelii și-a pune „nimicul“ în locul lui. E în 
natura statelor despotice ca să fie totdauna lângă marginea prăpastiei, căci 
despotismul și demagogia sunt două vlăstare ale unui şi aceluiaşi principiu, 
a egalizării condiţiilor sociale. Într-o aglomeraţiune atât de inorganică de 
popoare și de regiuni, lipite la un loc de puterea oamenilor, nu de puterea 
lucrurilor, despotismul, care nu îngăduie alte legături între oameni decât 
puţinele care-i convin lui, îl sileşte pe fiecare de-a se restrânge în el însuși și 
de-a vedea numai de interese materiale. Luându-li-se cetățenilor orice 
patimă comună, orice trebuință mutuală, orice necesitate de-a se înţelege, 
orice ocazie de-a lucra împreună, îi zideşte oarecum în viaţa privată. În 
societatea despotică, ca şi în cea demagogică, omul prin sine însuși nu 
însemnează nimic, banul e totul. Banul devine semnul distinctiv care 
clasează și deosebeşte oamenii între ei şi, fiindcă el are o mobilitate proprie 
naturii lui, trece din mâini în mâini, transformă condiţiile indivizilor, ridică 
sau înjoseşte familii, de aceea nu e aproape nimeni care să nu fie obligat a 
face încercări desperate şi continue pentru a-l păstra sau pentru a-l câștiga. 
Dorinţa de-a se îmbogăţi cu orice preţ, iubirea câştigului, căutarea bunului 
trai și-a plăcerilor materiale, iată pasiunile cari devin comune în state 
despotice și în cele demagogice. Ele se răspândesc în toate clasele, pătrund 
şi în acele cărora le erau străine şi ajung a enerva și a degrada națiunea 
întreagă iar esența despotismului consistă în a favoriza şi a întinde aceste 
instincte. 

Aceste pasiuni slăbitoare îi vin în ajutor; ele abat și ocupă imaginaţia 
oamenilor departe de afacerile publice. Despotismul și demagogia creează 
ici secretul şi umbra, dincolo nepăsarea publică, cari pun la adăpost lăcomia 
şi permit câștiguri maloneste, bravând dezonoarea. Fără despotism aceste 
patimi sunt tari, cu el ele devin dominante. Aceste nu sunt idei pe cari să le 


spunem de la noi: maniera de-a judeca evenimentele și stările de lucruri ale 
istoriei în chipul acesta se datoreşte lui Tocqueville. 

Întâmplarea pare că a pus două exemplare ale unui şi aceluiași princip 
alături: Rusia și România. Cine cunoaşte hoţiile câte s-au făcut în timpul 
celui din urmă război în armata imperială, răsărite din dorința de-a se 
'mbogăţi cu orice preţ, venalitatea funcţionarilor administrativi, adesea și a 
celor judecătoreşti, şi compară dezvoltarea acestor instincte sub regimul 
egalității despotice cu dezvoltarea acelorași fenomene sub regimul egalității 
demagogice de la noi, cine vede dincolo religia căzută în stare de fetișism 
ca şi la noi și formalismul uzanțelor suplantând convingerea morală și 
religioasă, cine cunoaşte spiritul cu totul materialist şi vânător de câștig din 
Rusia și-l aseamănă cu abjecta goană de bani a advocaţilor de mâna a treia 
şi a străinilor cari stăpânesc România, acela se convinge că aceleaşi cauze 
produc pretutindenea aceleași efecte, că demagogia unui C.A. Rosetti şi 
despotismul tradițional al împărăției vecine sunt două surori gemene, având 
amândouă de bază nu gruparea oamenilor după cultura, inteligenţa și 
meritul lor, ci descompunerea lor în indivizi egali, din cari nici unul să nu 
plătească mai mult decât celălalt. 

Despotismul se 'ntemeiază pe lipsa de gândire a maselor, demagogia pe 
ideile greşite pe cari panglicari politici le inspiră acestora, făcându-le să 
crează că aceste idei constituie voinţa lor. 

De ce de ex. în Austria, care e cuprinsă de-o adâncă fierbere etnică, nu 
se 'ntâmplă lucruri analoge cu cele din Rusia? Pe când în Rusia suma de 
ambiţii și de nevoi individuale, suma dorințelor de câștig şi de bun trai e 
aceea care tinde la răsturnarea statului, în Austria vedem colectivităţi etnice 
luptându-se între ele pentru cele mai înalte bunuri ale omului pe pământ. În 
Austria nu există socialism nici de nume și nu va exista poate decât atunci 
când rasele s-ar asimila și când interesele morale ale lor ar fi substituite prin 
meschine interese materiale ale claselor. Cu toată violența şi cu tot 
fanatismul cu care se poartă lupta între naţionalităţi, ea nu degenerează nici 
în atentate, nici în nihilism. De ce? Pentru că legăturile între grupurile de 
oameni sunt de natură morală, pentru că fiecine respectă până la un grad 
oarecare în adversar sentimentele acelea de naţionalitate şi de patriotism pe 
cari voiește a le vedea respectându-se în el însuși. Chiar bochezul învins 
într-o luptă pentru bunuri nimic mai puţin decât materiale e un om 
respectabil pe când în statul despotic și-n cel demagogic puterea 
desprețuiește poporul şi poporul despreţuiește puterea. Despotism și 


demagogie nu egalizează numai pe oameni, ci-i animalizează totodată; o 
libertate însă care înlesnește gruparea lor după interese publice și asigură 
grade de inegalitate socială pe cari oricine să fie liber a le trece prin muncă 
şi merit stimulează instinctele cele bune ale lui și-l prefac într-o fiinţa 
eminamente ideală. Libertatea aceasta adevărată e cea care prezervă statele 
în contra primejdiei despotismului pe de-o parte, a demagogiei pe de alta. 

E drept că monarhia austriacă e departe de-a fi ajuns la idealul ei, la 
cristalizarea unui sistem federativ care să asigure atât dezvoltarea liniştită a 
elementelor sale etnice cât şi unitatea și tăria de acţiune a statului în afară. 
Mulţi au naivitatea de-a crede că, din cauza discordiei între naționalități, 
Austria ar fi politiceşte slabă. Aceia nu cunosc dictonul de predilecție al 
împăratului Francisc I: „Popoarele mele sunt atât de deosebite între dânsele 
încât niciodată nu vor ajunge a se înţelege ele 'n de ele în contra 
monarhiei“. Şi-n adevăr înclinăm a crede că nici un stat nu poate fi slab în 
care oamenii se luptă mai cu seamă pentru interese morale şi de cultură, în 
care lenea intelectuală și dezinteresarea pentru viaţa publică se răzbună 
devenind un pericol pentru existenţa naţională a grupului etnic. 

Cu toate acestea monarhii Casei habsburgice au multe și prețioase 
prerogative cari înlesnesc inițiativa şi libertatea lor atât în privirea 
reformelor dinlăuntru cât şi în aceea a acţiunii în afară. Ei fac ce vor, la 
dreptul vorbind, fac tot ce le dictează interesul monarhiei și al Casei, fără ca 
conştiinţa naţională şi cea religioasă a popoarelor să fie jignită, precum se 
întâmplă sub sistemul cezaro-papist al d-lui Pobedonoszew. 

UN RĂSPUNS D-LUI C.A. ROSETTI 


[27 martie 1882] 

Sub propria inscălitură a d-lui C.A. Rosetti, „Românul“ de alaltăieri 

publică în prima pagină aceste uimitoare rânduri, pe cari le intitulează: 
Moralitatea partidei conservatoare. 


„Timpul“ este organul direct şi oficial al acestei partide. 

Organul cel mare și direct al conservatorilor a inventat şi publicat cea mai mare și 
murdară calomnie în privinţa a două femei din societate. 

Una din aceste două femei, anume arătată, este fia mea. 


Eu și familia mea nu ne apărăm onoarea prin alte mijloace decât prin faptele 
noastre. 

Ne-am răzbunat şi ne răzbunăm de calomniatori mărginindu-ne în a-i denunța 
opiniunii publice. 

Astfel, ş-acum denunț opiniunii publice moralitatea și respectul ce au pentru 
adevăr ş' onoarea familiei ș-a femeiei şefii partidei conservatoare, reprezentată oficial 
de către ziarul „Timpul“. 


Nu putem lăsa fără un scurt răspuns această neașteptată întâmpinare din 
partea bătrânului director al „Românului“. 

Fantasio se va face un moment serios, spre a fi la înălțimea acuzatorului 
său. 

Întâi, n-am inventat nici o calomnie, făcându-ne, după cum este uzul 
tuturor cronicarilor, ecoul nevinovat al unui zgomot, pe care de altminteri 
nu-l garantăm, în privinţa unui scandal ce s-ar fi petrecut. 

Al doilea, n-am numit nici direct, nici indirect, persoanele despre cari 
întrețineam pe cititorii noştri și nu ne costă să afirmăm că n-a fost vorba de 
fiica d-lui Rosetti. 

Dacă d. Rosetti voieşte a arunca publicităței numele fiicei sale nu noi 
suntem culpabili de lipsă de respect „a familiei și a femeiei“, cum se 
esprimă cu emfază d-sa. 

În cele din urmă, prevestim pe toți că nu numai şefii partidului 
conservator, dar chiar direcţiunea politică a ziarului este cu totul străină de 
cronicele noastre. Aceasta o declarăm odată pentru totdauna. 

Terminând, nu ne mai rămâne decât a constata că d. Rosetti, spre a lovi 
cu orice preţ în adversarii săi politici, nu se sfieşte a târî în publicitate nume 
cari pentru d-lui cel puţin ar trebui să fie sacre. Acest eroism nu-l putem nici 
înţelege nici aproba. 

Fantasio 

NOVELE DIN POPOR DE IOAN SLAVICI 


Un volum de 456 pag. București 1881. Editura librăriei Socec et comp. 

[28 martie 1882] 

Sub titlul de mai sus d. I. Slavici publică, întrunite în volum, novelele 
sale: Popa Tanda, Gura Satului, O viaţă pierdută, La crucea din sat, 


Scormon, Budulea Taichii şi Moara cu noroc. 

Autorul e de mult cunoscut cititorilor „Convorbirilor“ şi celor ai 
„Timpului“, mai mult, e cunoscut publicului german și va fi credem în 
curând celui francez, deși se pare că publicul său propriu, pentru care sunt 
menite, cel românesc, n-a dat atenţia cuvenită activităţii sale literare. 

E înainte de toate un autor pe deplin sănătos în concepţie; problemele 
psihologice pe cari le pune sunt desemnate cu toată fineţea unui cunoscător 
al naturii omeneşti; fiecare din chipurile cari trăiesc şi se mișcă în novelele 
sale e nu numai copiat de pe ulițele împodobite cu arbori ale satului, nu 
seamănă în exterior cu ţăranul român, în port şi în vorbă, ci au fondul 
sufletesc al poporului, gândesc și simt ca el. 

Poate nu e o idee nouă dacă spunem că orice lucrare literară însemnată 
cuprinde, pe lângă actul intelectual al observaţiei și conceperei, o lucrare de 
resumţiune a unor elemente preexistente din viața poporului. Sunt scriitori 
— şi numărul lor e legiune — cari sugându-și condeiul în gură, scornesc fel 
de fel de cai verzi, creaţiuni ale fantaziei pure fără corelațiune cu realitatea, 
creațiuni ce, prin noutatea lor, atrag poate câtva timp publicul și sunt la 
modă. Descriind situaţii factice, personaje factice sau manierate, sentimente 
neadevărate sau simulate, umflând un sentimentalism bolnav — în volume 
întregi, aceşti autori — numărul lor în străinătate e foarte mare — au un 
public mai numeros de cum ar merita şi primejduiesc în mare grad gustul, 
sentimentul adevărului şi bunului simţ. 

Credem că nici o literatură puternică şi sănătoasă, capabilă să determine 
spiritul unui popor, nu poate exista decât determinată ea însăşi la rândul ei 
de spiritul acelui popor, întemeiată adecă pe baza largă a geniului naţional. 
Aceasta nu e adevărat numai pentru literat, ci se aplică tot atât de bine la 
legiuitor, la istoric, la omul politic. Nu acel legiuitor va fi însemnat care va 
plagia legi străine traduse din codicile unor țări depărtate ce au trăit şi 
trăiesc în alte împrejurări, ci cel care va ști să codifice datina ţării lui şi 
soluțiunea pe care poporul în adâncul convingerilor sale o dă problemelor în 
materie. 

Nu acel om politic va fi însemnat, care va inventa şi va combina sisteme 
nouă, ci acel care va rezuma și va pune în serviciul unei mari idei organice 
înclinările, trebuinţele şi aspiraţiunile preexistente ale poporului său. 

Nu acel istoric va fi exact, carele în fraze pompoase va lăuda sau va 
batjocori întâmplările în trista şi searbăda lor conexiune cauzală, ci acela 
care va căuta rațiunea de-a fi a acelor întâmplări și va descoperi-o în 


adâncimea geniului popular. Unul ca acesta ar descoperi că aceleași raţiuni 
cari au făcut pe români să crească i-au făcut să şi cază; aceleași calități cari 
au urcat pe osmani la înălțimea de stăpânitori a trei continente au fost 
rădăcinile pieirii lor; că orice calitate, orice energie, orice e mare şi puternic 
ca patimă are în consecuența cu sine însuși rădăcinile fericirii şi nefericirii 
sale. Numai oamenii cari au tăria de-a fi credincioşi caracterului lor propriu 
fac impresie în adevăr estetică, ei numai au farmecul adevărului, 
reprezentarea lor zguduie adânc toate simţirile noastre și numai aceasta e 
obiectul artei. 

Fără îndoială există talente individuale, dar ele trebuie să intre cu 
rădăcinile în pământul, în modul de-a fi al poporului lor, pentru a produce 
ceva permanent. Autorii generaţiei trecute — un Eliad, un Gr. 
Alexandrescu, sunt cu tot talentul lor natural scriitori cosmopoliţi. 
Alecsandri numai e în generaţia veche acela care şi-au încuscrit din capul 
locului talentul său individual cu geniul poporului românesc și de aceea el, 
împreună cu Negruzzi, Donici ș.a. e întemeietorul unei literaturi, nu copiate, 
sau imitate după lord Byron și Lamartine, ci în adevăr naţionale. Tot această 
cale, care rezumă poporul pentru a-l reda ca-ntr-o oglindă şie însuși o 
urmează și Slavici. 

Popa Tanda e un mărgăritar de popă românesc, vrednic a figura în orice 
carte de citire pentru sate, un popă cu gura de lup şi inima de miel, care mai 
cu bătaia de joc, mai cu sfatul, dar cu pilda proprie mai cu seamă, ridică 
nivelul moral și material al unei pustietăţi cum i-a Sărăcenilor. 

O viaţă pierdută descrie traiul unui ţăran ardelean, care, naiv și onest, 
vine în mlaştina morală a Bucureştilor, unde pierde tot ce un om are mai 
scump. Înavuţit în adevăr prin muncă, el dă foc casei şi averei lui și 
părăseşte mocirla morală într-acelaşi cărucior, sărac, șezând pe aceeași ladă 
de Brașov, fără să se uite îndărăt, nevoind să ia nimic de la pământul care-i 
mâncase copilul. El se 'ntoarse în Ardeal, tot atât de vesel precum venise 
odinioară, lăsând în urmă-i tot, tinereţe, avere şi mormintele familiei. 

La crucea din sat şi Scormon sunt două gingașe idile câmpenești; iar 
Budulea Taichii — poate nu atât de sobră în formă ca Popa Tanda — e de-o 
adâncime psihologică mai mare încă. Scrisă cu umor, e de-un gen 
necunoscut pân' acum la autorii români. Adâncimea marii seriozități morale 
a autorului e acoperită cu bruma ușoară a bătăii de joc şi a comicului. S-ar fi 
crezut că „umorul“, întristarea şi patimele îmbrăcate în haina comică a 
glumei şi a ridicolului e străină geniului nostru popular și proprie numai 


englejilor și germanilor — „Budulea“ d-lui Slavici e o dovadă învederată de 
contrariu. Se poate scrie umoristic și românește. 
. 

Ceea ce face meritul scrierilor unui Slavici, Creangă, Nicu Gane nu este 
numai talentul autorilor, concepția lor curat românească, ci și împrejurarea 
că într-un mediu pe deplin stricat, cum e pătura superpusă de plebe din 
România, în mijlocul unei corupţii care împreună în ea viciile orientului 
turcesc cu ale occidentului, şi-au păstrat sănătatea sufletească, reflectă 
tinereţea etnică, curăția de moravuri, seninul neamului românesc. Când 
vede cineva ce soiu de literatură se prăseşte în România, cum o revistă 
literară din Bucureşti, care întrunește într-un snop o adunătură de tineret 
semistrăin, îşi duce cititorii prin locuri malfamate sub pretextul de-a face 
poemuri à la Alfred de Musset, cum spitalul, balamucul și cârciuma sunt 
singurele locuri cari furnizează sujete artistice literatorilor de la 
„Literatorul“ şi de la alte întreprinderi scandaloase, acela cată să fie 
recunoscător puţinelor pene în adevăr românești, care ne scapă din 
atmosfera infectă a spitalurilor, ce se pretind reviste literare. În aceste 
spitaluri, unde mărginirea intelectuală a pretinșilor autori nu e întrecută 
decât de malonestitatea lor plagiară și de obrăznicia cu care ei pe ei înșii se 
proclamă mari autori, literele române au relaţii, fireşte sterpe, cu niște catâri 
intelectuali, ceea ce nu opreşte ca o seamă de aceşti catâri să fie împodobiţi 
cu medalia Bene merenti. Atâta aveam de zis despre mediul mlăștinos și 
bolnav, cu care trebuie să lupte literatura sănătoasă pentru a-şi scoate capul 
la lumina soarelui. 

Căci închipuiască-și cineva — risum teneatis amici — până şi gazeta 
oficioasă a republicei din cafeneaua Procope, „Pseudo-românul“, îşi dă 
părerea asupra novelelor lui Slavici, ba criticul — non emunctae naris — 
spune chiar alb pe negru că autorul nu-i place când face spirit. Ceea ce 
aştepta criticul spiritual al „Pseudo-Românului“ sunt calambururi, proprii 
autorilor jidani din Germania şi din Franţa, vorbele de șic din romanuri 
scrise pentru cocotele din Paris, lucruri cari învederat nu se pot găsi în 
scrierile unui autor român. Ba criticul gazetei cafenelei Procope combate 
chiar teoria estetică, emisă de d. Maiorescu în „Convorbiri“, că terenul 
vieţii naţionale e singurul pe care pot răsări romanuri bune. Citează — in 
contrarium cum s-ar zice — pe Daudet, căci e citit băiatul. Și noi am avea 
poate de citat ceva — in contrarium — la teoria d-lui Maiorescu: 
romanurile genealogice ale lui Emil Zola. Ar fi interesant a se constata, 


bunăoară, ce minţi, dar mai cu seamă ce caractere s-ar naşte din 
încrucișarea rasei ovreești cu cea neogrecească, încrucișare ce se operează 
uneori în România. Fără îndoială amestecătura între două rase egal de 
vechi, egal de decrepite fizic şi moraliceşte, ar produce niște exemplare de 
caracterologie patologică, cari ar fi o adevărată pepinieră pentru viitorul 
redacţiunii „Pseudo-Românului“. Dar acest roman al viitorului cată, după a 
noastră părere, să fie amânat până în momentul în care poporul românesc 
însuși, ajuns la starea ce i-o pregătesc patrioţii, nu va mai putea fi un obiect 
destul de estetic pentru romanțieri și aceștia ar fi siliți a pescui în 
promiscuitatea San-Franciscului din America dunăreană. 


€ 


[1 aprilie 1882] 

Ceea ce dă guvernului roşu aproape caracterul unui guvern străin, tot 
atât de vitreg precum ar fi domnia muscalilor sau a turcilor, este atât lipsa 
de respect pentru tradiție şi trecut cât şi deplina necunoaştere a naturii 
statului şi a poporului românesc, pe cari le privesc, pe amândouă, ca pe 
niște terene de experimentare. 

John Stuart Mill observă deja în scrierea sa asupra guvernului 
reprezentativ că sunt spirite, „cari privesc arta guvernământului ca o chestie 
de afacere“. O maşină de vapor sau una de treier, o moară, c-un cuvânt orice 
operă mecanică cu resorturi moarte a cărei activitate și repaos se regulează 
după legile staticei şi ale dinamicei e pentru ei ceva asemănător cu statul; 
maniera lor de-a privi lumea, societatea, poporul e o manieră mecanică. 
Formulele și frazele cari umplu programele acestor oameni nu sunt 
adevăruri în sine, ci numai niște expediente timporare, pe cari e sau nu 
oportun de-a le aplica. 

Tradiţia? Nu-i nimic. Vechile datini de drept ori de cuviință ale 
poporului sunt niște prejudiţii. Modul de-a exista al statului, forma lui 
monarhică bunăoară, sunt lucruri despre cari e în sine indiferent de există 
sau nu; valoarea lor e numai relativă și are numai atâta preţ pe cât 
contribuie la realizarea ambiţiei personale a unui om sau a unui grup de 
oameni cari văd în stat un mijloc de-a face avere, de-a-și câștiga nume, de-a 
ajunge la ranguri și la demnități. 

Dar se ruinează poporul? Le e cu totul indiferent. Dar se alterează 
dreptatea moştenită a caracterului naţional, dar se viciază bunul simţ, dar se 


împrăștie ca de vânt comoara de înțelepciune și de deprinderi pe care 
neamul a moştenit-o din bătrâni mai vrednici decât generaţia actuală? Ce-i 
pasă liberalului de toate astea? Toată lumea să piară numai Manea să 
trăiască! Orice idee a priori, răsărită în creierii strâmţi a unui om curios, 
orice paradox e bun numai să aibă puterea de-a aprinde imaginaţia mulțimii 
şi de-a o duce pe calea aceea care n-o conduce pe ea spre bun trai, spre 
muncă şi adevăr, ci care poate ridica o pătură nouă de oameni în sus, o 
pătură turbure, despre care să nu știi bine nici ce voiește, nici ce tradiţii are, 
nici dacă e capabilă a conduce un stat ori nu. 

„Există alţi logiciani politici — continuă John Stuart Mill — cari 
privesc ştiinţa de-a guverna ca o ramură a ştiinţelor naturale“. Nu pe ales 
așadar sunt formele de guvern, nu expediente sunt, nu opera unor intenţiuni 
premeditate, ci un produs organic al naturii, gingaş ca toate produsele de 
soiul acesta; afacerea noastră e de-a cunoaște proprietățile lui naturale şi nu 
de-a-i dicta noi legi, ci a ne adapta legilor cari-i sunt înnăscute. 

Genialul Montesquieu însuși, întemeietorul cercetării naturaliste în 
materie de viață publică, zice (în cartea De l'esprit des lois) că, înainte de-a 
exista legi, existau raporturi de echitate și de justiţie. „A zice că nu există 
nimic just și nimic injust decât ceea ce ordonă sau opresc legile pozitive 
este a zice, adaugă el, că înainte de-a se fi construit un cerc razele lui nu 
erau egale“. 

Această îndoită manieră de-a vedea am găsi-o petrecând istoria tuturor 
statelor; ea e istoria paralelă a ideilor conservatoare pe de-o parte, a celor 
demagogice pe de alta. Deosebirea pătrunde școală, justiţie, administraţie, 
vederi economice, tot. 

Pe terenul muncii liberalul, care nu vede decât rezultatele, va zice: 
scopul economiei politice e producţiunea. 

Producțiunea numeroasă, bănoasă, ieftenă, iată singura ţintă ce-o 
urmărim. De aci apoi o împărțeală a muncii după naţiuni; una să producă 
numai un lucru şi să fie absolut ineptă și incapabilă de-a produce altceva; 
alta alt lucru. În adevăr imens, ieften, bănos. Fiinţa inteligentă a omului, 
redusă la rolul unui șurub de mașină, e un produs admirabil al liberalismului 
în materie de economie politică. 
publice e omul care produce, nu lucrul căruia-i dă ființă? E vorba ca toate 
aptitudinile fizice şi morale ale omului să se dezvolte prin o muncă 
inteligentă și combinată, nu ca să degenereze și să se închircească în favorul 


uneia singure. E vorba apoi ca totalitatea aptitudinilor unui popor să se 
dezvolte, nu să degenereze toate și să se condamne poporul întreg la un 
singur soi de muncă care să-l facă unilateral, inept pe toate terenele afară de 
unul singur. 

Natura poporului, instinctele şi înclinările lui moştenite, geniul lui, care 
adesea, neconştiut, urmărește o idee pe când ţese la războiul vremii, acestea 
să fie determinante în viaţa unui stat, nu maimuţarea legilor și obiceielor 
străine. Deci, din acest punct de vedere, arta de-a guverna e știința de-a ne 
adapta naturii poporului, a surprinde oarecum stadiul de dezvoltare în care 
se află și a-l face să meargă liniștit şi cu mai mare siguranță pe calea pe 
care-a apucat. Ideile conservatoare sunt fiziocratice, am putea zice, nu în 
senzul unilateral dat de d-rul Quesnay, ci în toate direcţiile vieţii publice. 
Demagogia e, din contra, ideologică şi urmărește aproape totdauna 
realizarea unor paradoxe scomite din mintea omenească. 

Legile demagogiei sunt factice, traduse de pe texte străine, supte din 
deget, pe când ele ar trebui să fie, dacă nu codificarea datinei juridice, cel 
puţin dictate şi născute din necesităţi reale, imperios cerute de spiritul de 
echitate al poporului; nu reforme introduse în mod clandestin, necerute de 
nimenea sau vulgarizate ca o marfă nouă sau ca un nou spectacol, ca 
eligibilitatea magistraturii, pe care nimeni n-o cere. Măsurile economice ale 
demagogiei sunt o maimuţărie. Îi vezi creând drumuri nouă de fier, tot 
atâtea canaluri pentru scurgerea industriei și prisosului de populaţie din 
străinătate, pe când adevărate măsuri ar fi acelea menite a dezvolta 
aptitudinile cari sunt în germene în chiar poporul românesc. 

Căile ce se deschid concurenţei absolute, departe de-a dezvolta unul din 
acei germeni, îi face să se usuce și să degenereze, restrângând pe român 
numai la acel teren mărginit pe care mai poate suporta concurenţa, la 
agricultură. Dar, nefiind toți plugari, ce devine restul? Restul caută funcţii şi 
liberalii esploatează inepţia economică pe care ei au creat-o, deschizând din 
ce în ce mai multe funcţii pentru miile de nevolnici economici cărora le-a 
dat naştere tocmai liberalismul în materie de economie politică. 

De teapa aceasta sunt toate planurile de reformă și organizare ale d-lui 
C.A. Rosetti. 

„COLUMNA LUI TRAIAN“ 


[1 aprilie 1882] 

Fără îndoială unul din meritele d-lui B. P. Hăsdău este de-a fi introdus 
un nou metod, pozitivist oarecum, în cercetarea istoriei naționale. Înzestrat 
c-o memorie imensă şi c-o putere de combinație aproape egală cu această 
memorie, întrunind deci cele două calități ce caracterizează inteligențele 
geniale: memoria şi judecata, cunoscând o sumă de limbi vie şi moarte, 
între cari pe cele slave, d-sa ne-a descoperit cel dentâi izvoarele slavoneşti 
atingătoare de istoria noastră, cu atât mai preţioase cu cât, fiind înconjurați 
de slavi, aceştia ne cunoșteau poate mai bine decât popoarele apusene. 
Cronice polone, colecţiuni de documente slavone, poezia poporană a 
neamurilor balcanice și a celor de la nord, multe din acestea au fost atrase în 
cercul cercetărilor sale şi încet-încet istoria noastră se reconstruieşte piatră 
cu piatră ca manifestare uniformă a unui singur geniu naţional, al geniului 
poporului românesc. 

La început poate nici d-sa însuşi nu-și cunoscuse calea și marginea 
puterilor. Scriind uneori novele sau drame, alteori economie politică, ba 
ascuţindu-și pana chiar în foi umoristice, spiritul său părea a nu se fi înţeles 
pre sine însuși. Chiar „Columna lui Traian“ era la început un ziar politic, 
mai pe urmă a devenit o revistă în care se publicau şi drame și poezii de-o 
valoare problematică. În forma însă în care reapare — cu sfera mărginită la 
istorie, linguistică şi psicologie poporană — dezbrăcată de sterpe polemici 
politice şi de alte materii străine, „Columna lui Traian“, ale cărei două 
prime fascicule le avem dinainte-ne, promite a deveni o prețioasă revistă şi 
a da o nouă impulsiune științei române. Științei române, zicem, pentru că, 
dacă ştiinţele naturale şi matematicele sunt prin chiar natura lor 
cosmopolite, ştiinţa istoriei, a limbei, a manifestărilor artistice ale unui 
popor, a vieţii lui juridice, a datinelor, este o știință naţională. Acestea din 
urmă întăresc vertebrele naționalității, acestea fac pe un popor să se 
cunoască pe sine însuși, îl păstrează în originalitatea și tinereţea lui și-l 
mântuie de platitudinea unei culturi cosmopolite. 

Dacă luăm aminte la stricăciunele pe cari le-au adus întregimei vieţii 
noastre naţionale emigrația tinerimii orăşeneşti în străinătate, care nu ne 


aduce de-acolo în schimb decât o sumă de trebuinţe costisitoare, uitarea de 
ţară, stârpiciune intelectuală și o completă lipsă de interes pentru limba, 
literatura și istoria noastră, pentru tot ce ne deosebeşte în bine chiar de 
străini, cată să recunoaştem că era necesară o reacţie care să ne emancipeze 
de sub înrâurirea intelectuală a romanurilor lui Daudet și a comentatorilor 
Codului Napoleon şi — reacţionari fiind — salutăm reacţia și în „Columna 
lui 'Traian“, dorindu-i cea mai deplină izbândă. 

„Columna“ va apărea o dată pe lună, abonamentul e minim, numai de 
20 lei pe an, ajustarea tipografică destul de îngrijită. 

N-rul I cuprinde: 

N. Densușeanu: Monumente pentru istoria ţării Făgărașului. 

B. P. Hăsdeu: Un nou punct de vedere asupra ramificaţiunilor 
gramaticei comparative. 

Climescu, Curpăn și Petrov: Din obiceiele juridice ale poporului român 
în districtul Bacău. 

Dr. D. Brândză: Limba botanică a ţăranului român. 

B. P. Hăsdeu: Manuscriptul românesc din 1574 aflător la London în 
British Museum. 

E. Băican: Din anecdotele poporului român. 

Mai mult decât interesant este studiul d-lui N. Densușeanu. Zicem mai 
mult decât interesant pentru că documentele publicate rezolvă în mare parte 
cestiunea dreptului public al românilor de sub Coroana Habsburgilor. Pe 
când opinia maghiarilor era că poporul românesc n-ar fi avut în trecut nici 
libertate, nici nobilitate, nici drept propriu, d. Densuşeanu citează un vraf de 
izvoare, dovedind că deja secolul al XIV-lea al lui Mircea cel Mare e plin 
dincolo de munţi de Knezii et seniores Olachales, de districte române, de 
veri nobiles, adevăraţi nobili, între cari întâlnim chiar Basarabi, de 
possesiones valachales având veche şi aprobată lege proprie, antiquam et 
aprobatam legem districtuum valachicalium universarum, jus Wolachie, şi 
autorităţi elective din oameni oneşti și nobili, ut certos probos nobiles viros 
ad id sufficientes iuxta ritum volochie eligant et adoptent. Ba chiar a 
înnobila se chema boeronisare, a boieri. Din acest studiu se vede mai mult: 
identitatea instituţiunilor române de pretutindene, o unitate a poporului 
românesc, preexistentă formaţiunii statelor dunărene, unitate ce cuprinde în 
unele priviri şi pe românii de peste Dunăre. 

O interesantă culegere promite a deveni aceea a răspunsurilor pe cari 
învățătorii rurali le dau la cestionarul ce li s-a împărţit în 1877. Încă sub 


ministrul Maiorescu se împărțise, după cum ştim, un asemenea cestionar 
privitor la datinele poporului, la naștere, nunţi, înmormântări și la alte 
ocazii solemne. La cestionarul întâi a lucrat mai cu seamă Ion Creangă; al 
doilea cestionar e făcut de d. Hăsdeu și se mărginește la obiceiele juridice 
ale poporului nostru. 

Ca prime specimene se publică răspunsurile a trei învăţători din judeţul 
Bacău. 

D. dr. Brândză începe a publica în „Columna“ numele ce-l dă poporul 
plantelor, pururea în alăturare cu numele botanice latine. D. Hasdeu face în 
aceste două fascicule istoricul extern și o analiză filologică a manuscrisului 
românesc din British Museum, cel mai vechi dacă datează cu certitudine din 
anul 1574. E un text român al celor patru evanghelii scrise cu frumoase 
caractere. În catalogul Museului figura ca text slavon. Cartea a fost 
odinioară proprietatea unui nepot de frate al lui Mihai Viteazul. 

În fasciculul II e peste tot continuarea aceloraş materii, plus o notă 
asupra unei escursiuni făcute de d. Bianu în mănăstirile din Moldova, o 
poveste de P. Ispirescu și o traducere — în proză — a Infernului lui Dante, 
despre care nu ştim tocmai bine ce-o fi căutând în „Columna“. 

Cercetările istorice, filologice şi de psicologie poporană n-ar prezinta un 
interes atât de viu dacă am avea o epocă de înaltă civilizație în urmă-ne, 
dacă ființa noastră naţională s-ar fi păstrat, în haina neîmbătrânirii, în 
scrierile unor cugetători anteriori. Dar civilizaţia noastră e falsă; străini şi 
semistrăini născuţi în București ori în orașele de pe Dunăre și franţuziţi la 
Paris, aceştia au falsificat şi drept, şi viață publică, şi datini, au prefăcut 
Cuventele den bătrâni în limba păsărească a gazetelor și a pledoariilor 
dinaintea tribunalelor, încât chiar dicţionarul limbei în circulaţiune trebuie 
trecut prin depănătoare şi ne vedem nevoiţi a face istoria fiecării vorbe pe 
care-o întrebuințăm pentru a-i păstra înţelesul. 

Am putea zice că e luptă de toată ziua pentru toate bunurile 
naţionalităţii noastre. Lucrările acestea nu ar fi atât de însemnate dacă n-ar 
fi prezentat greutăţi la fiece pas, dacă nu ar fi un continuu stimul pentru 
acţiunea intelectuală. Ceea ce se dezgroapă prin aceste documente istorice 
şi linguistice nu sunt dar numai materialuri de interes arheologic, ci e 
România însăși, e geniul poporului românesc de pe care se înlăturează 
păturile superpuse de ruine și de barbarie. Fiece pas înainte se face aci în 
înţelesul reconstruirii naţionalității române și pentru ca ea însăşi să se 
recunoască pe sine, să-şi vie în fire. Blestemul din Biblie, „în sudoarea 


frunţii tale îţi vei câştiga hrana“, n-a fost un blestem, ci o binecuvântare. „În 
sudoarea frunţii tale te vei cunoaşte pe tine însuţi“ zicem cercetătorilor pe 
terenul istoriei și a linguisticei, bucuraţi de aceste rezultate ale unei munci 
naţionale, rezultate greu de câștigat în comparare cu deprinderea mecanică a 
formelor esterioare ale unei civilizaţii străine. 


€ 


[3 aprilie 1882] 

Contele Wolkenstein s-a întors din Paris la Viena și, după mărturisirile 

sale proprii, e foarte mulțumit de rezultatele misiunii lui în cestiunea 
Dunării. 


„Pester Lloyd“ ne spune că aranjamentul pe care contele l-a pus la cale cu d. 
Camille Barrere, delegatul Franţei în Comisiunea Europeană din Galaţi, e de pe 
acum sigur de consentimentul Germaniei și al Franţei, precum pe de altă parte e de 
asemenea aproape sigur că Austria nu ar tăgădui punerile la cale ale 
plenipotenţiarului ei. Amănuntele acestor puneri la cale nu sunt cunoscute încă, deci 
nu se poate aprecia dacă Austro-Ungaria are cauze de-a împărtăși pe deplin 
satisfacţiunea ce-o simte contele. Dacă e adevărat, zice organul oficios al guvernului 
unguresc, că, precum se exprimă contele, noi am turnat apă în vinul nostru şi că am 
sacrificat multe din pozițiunile noastre esenţiale chiar, atât ale punctului nostru de 
plecare, cât și ale propunerii Barrère, atunci, în dorinţa noastră de-a înlătura 
neîncrederea celorlalte puteri și de-a mântui cu agitația politică care fără trebuinţă s- 
a atârnat de cestiunea aceasta, am mers învederat până la acea margine delicată 
unde începe însăși sacrificarea drepturilor noastre, ba poate chiar dincolo de această 
margine. Cată  îndealtmintrelea să așteptăm indicaţiuni mai exacte asupra 
compromisului până a fi în stare de-a judeca cu temei în cestiunea aceasta. Altfel 
desfăşurarea afacerei e departe de a fi ajuns la capăt. Vor trebui silinţe nouă pentru a 
câștiga şi consentimentul celorlalte puteri și în urmă abia proiectul se va putea 
supune aprobării Comisiei Internaţionale a Dunării. Redeschiderea sesiunii acestei 
Comisii era fixată pentru ziua de 24 aprilie, însă răstimpul scurt care ne desparte de 
termenul acesta nu credem să ajungă pentru toate preparativele ce sunt a se face, 
încât e cu putinţă ca începutul sesiunii extraordinare să se amâne pe mai târziu. 


Îngrijirile lui „Pester Lloyd“ că d. conte ar fi trecut dincolo de marginea 
delicată unde începe sacrificarea a chiar drepturilor Austro-Ungariei sunt 
îngrijiri ele înșile de-o natură foarte delicată şi dovedesc o stare de extremă 
nervozitate. D. conte n-a putut trece dincolo de acea gingașe margine de 
vreme ce Austro-Ungaria nu are în apele Dunării de Jos nici un drept, 


absolut nici unul decât doar acela pe care-l are China şi Japonia și orice altă 
putere de pe glob: dreptul liberei navigaţiuni. Interese o fi având, nu 
tăgăduim, dar drepturi nu are, și o dovadă că nu le are e că umblă după ele 
cu lumânarea și poate că va găsi din nou ceea ce caută: pricină și ceartă. 

Și sperăm că nici nu le va avea până când Austro-Ungaria se va sili din 
răsputeri să rămâie străină poporului românesc, până ce acest popor nu va 
avea dincolo de munți un teren public de dezvoltare cum îl au celelalte. 
Până ce domnii maghiari vor pretinde a-l maghiariza cu de-a sila zece 
milioane de guri şi zece milioane de inimi vor striga în contra Austro- 
Ungariei, căci politicește putem fi despărțiți, dar unitatea noastră de rasă şi 
de limbă e o realitate atât de mare și de energică încât nici ignoranţa, nici 
sila n-o pot tăgădui. Ei, să nu fi trăit Matei Basarab, nici Teofan al 
Ardealului, nici Varlaam al Moldovei, să nu fi fost suta a șaptesprezecea cu 
eroii şi cugetătorii ei, vă puteaţi bate joc de noi încă mult timp, dar astăzi nu 
se mai poate. Azi limba este una de la Satmar pân-în Cetatea Albă de lângă 
Nistru, de la Hotin pân-în Granița militară, azi datina e una, rasa e una și 
etnologic e unul și același popor, care nu mai doarme somnul pământului și 
a veacurilor. 

Ceea ce numesc maghiarii ideea lor de stat e istoriceşte un neadevăr şi, 
ca realitate etnologică, asemenea un neadevăr. Încă din suta a treisprezecea 
poporul românesc avea ţinuturile lui proprii, legea lui proprie — antiquam 
et aprobatam legem —, principii proprii, autorităţile proprie elective, fără 
nici un amestec din partea Coroanei ungurești. Era un neam de ostași, 
oameni de arme, un popor aliat maghiarilor, nu supus lor, atât de puţin 
supus încât notarul regelui Bela nu se sfieşte a-și încuscri pe cei întâi regi 
de rasă arpadiană cu fiicele Domnilor români anteriori înființării statelor 
dunărene. Notarul poate fi apocrif, poate fi dintr-un veac mai târziu, dar 
psicologic şi pentru respectul ce-l are pentru poporul nostru e desigur o 
probă când lasă să răsară chiar dinastia cea mai veche maghiară din 
leagănul unei mume române. Dar s-au întins românii, dar au cuprins ţinuturi 
în cari nu fuseseră, dar dintr-un mic neam de ostaşi a devenit un mare neam 
de agricultori? Afacerea lor. S-au întins prin dreptul cel mai sfânt din toate, 
prin dreptul muncii. Cu munca şi-a procurat pământul strămoșesc și, prin 
colţurile unde intraseră străini, cu munca-l va şi ţinea. Dacă iobăgia a 
existat, ea a fost un contract de muncă și această muncă seculară au cucerit 
Ardealul. Aţi condamnat părți întregi ale poporului nostru la iobăgie, 
repetând asupră-i blestemul ce Dumnezeu l-a rostit asupra lui Adam: „În 

sudoarea frunții tale îți vei câştiga hrana de toate zilele“! Dar rasa de 
stăpânitori fino-tartari a uitat că Dumnezeu nu poate blestema, că blestemul 
biblic a fost o binecuvântare, căci în acea muncă era viitorul poporului 
românesc, în acea muncă numărul lui mare, sănătatea inextricabilă a 
sufletului şi a trupului lui. Prin muncă și-a cucerit ţinuturile, prin muncă a 
ajuns a se cunoaşte pe sine însuși, prin muncă a ajuns acolo încât îi e rușine 
şi silă de a deveni maghiar. 

Dacă dar din realitatea că există negoţ austriac pe Dunărea de Jos, și 
există pentru că am îngăduit să existe, poate rezulta ceva, din realitatea și 
mai mare că o jumătate a poporului românesc trăiește în statul Habsburgilor 
— pe cari Dumnezeu să-i aibă în sfânta sa pază — rezultă în mod legitim 
aşteptarea ca să ne vedem respectată limba, datina, individualitatea noastră 
etnică, bunurile conştiinţei noastre. Pacea națională cată să precedeze pacea 
economică. Când poporul românesc va avea în monarhie drepturi egale cu 
cele ce le au croații, polonii, cehii, Austro-Ungaria va înceta de-a fi un stat 
străin pentru noi şi puţin ne va păsa dacă produsele Ardealului românesc ar 
inunda pieţele noastre ori viceversa. Poporul românesc, politiceşte despărțit 
sub doi monarhi, ar forma două zone deosebite de producțiune şi de schimb 
şi nu ne îndoim că român cu român s-ar înțelege și că niciodată n-ar mai fi 
vorba de conflicte economice, nici de aversiuni politice între monarhia 
habsburgică și statul latin de lângă Dunăre. 

E. adevărat că pretutindenea — chiar în statul României — poporul 
românesc este asuprit, că, precum în Ardeal, şi aci i s-au superpus pături de 
străini cari falsifică şi împiedică dezvoltarea lor. Lupta în contra rămășițelor 
fanariote de la noi, pentru cari patriotismul şi naționalitatea sunt niște 
mărfuri ce se cumpără la mezat prin pensii reversibile, propuse de fanariotul 
Giani şi primite de fanariotul C.A. Rosetti, e o luptă foarte grea şi existenţa 
acestor duşmani ai românimii, predominarea lor în politica statului include 
pericolul permanent de-a vedea drepturile noastre pe Dunăre trădate 
străinului. Dar să sperăm că nu vor mai izbuti a pune la mezat decât virtuțile 
lor casnice prin coloanele „Pseudo-Românului“. 

[Articol cu paternitate incertă] 
[3 aprilie 1882] 


La 13 martie 1882 a murit în Râmnicul Vâlcea d-l Constantin Lahovari, 
fost senator. Născut la 1814, răposatul se coborea din niște familii care din 
timpuri depărtate au fost în serviciul țării, mai cu seamă în Oltenia și în 
judeţul Vâlcea. La 1832 Constantin Lahovari, ca cea mai mare parte din 
junimea de atunci, intră în armata română, care se reforma după aproape un 
secol și jumătate, timp în care românii uitaseră cu totul meseria armelor. El 
fu dară unul din acei ofițeri care puseră atunci temelia acestei instituțiuni ce 
mai târziu era ursită a reîntineri gloria strămoșească. La 1848 fu cuprins, ca 
mulți, de nobila idee a libertăţii politice şi a neatârnărei naţionale și 
îmbrăţișă cu căldură şi sinceritate acele idei din cari alţii trebuiau în urmă să 
facă o speculă. Constantin Lahovari servi în armata lui Magheru, împărți 
toate restriștele ei, se retrase cu dânsa în Transilvania înaintea forţelor 
rusești. Exilat în urma acestor evenimente, el reintră în ţară când se domoli 
furtuna politică. Sub domniile următoare el ocupă cu probitate funcțiunile 
de prefect al judeţului Vâlcea, membru al Curţii din Craiova și în mai multe 
rânduri reprezintă în Senat judeţul său. Om onorabil în toată puterea 
cuvântului, membru din partidul conservator, ceea ce n-au esclus niciodată 
la dânsul sentimentele cele mai liberale și patriotice, el nu lasă decât regrete 
tuturor acelor ce l-au cunoscut. 

[4 aprilie 1882] 
„Românul“, dând seamă de apelul conservatorilor cătră țară, zice că din 
nou am fi început propaganda de „acuzări zădarnice și false“. 


Este timpul — zice în adevăr apelul — ca toate elementele sănătoase din ţară, 
fără deosebire de nuanțe politice, să se întrunească într-o energică rezistenţă. 

Rezistență în contra cui şi pentru ce? — întreabă „Românul“. 

Pentru a apăra tronul!? 

Dar cine-l atacă? 


Știm bine că „Românului“ îi dă acum mâna să întrebe „Cine-l atacă?“, 
dar această întrebare, cu toată aparența ei de naivitate, nu amăgește pe 
nimeni. Ca azi curg protestările de lealitate de pe buzele patrioţilor; ca mâni 
le vedem spulberate în vânt de încercări de republică ploieşteană, de 
„Vivatele“ aduse la Procope, la vro aniversară a încoronării republicei 
universale; ca mâni vedem iar vrun diplomat însărcinat cu gingaşa misiune 


de-a spune M. Sale „să scutească ţara de-o crimă“. Toate facerile şi 
prefacerile acestea ale partidului roşu sunt numai configuraţiunile 
caleidoscopice ale unor și acelorași apucături demagogice. 

Dar cu ocazia dezbaterii legii tocmelelor ce-a zis însuși d. C.A. Rosetti? 

Că în realitate trăim în republică, cu tot titlul de rege, și că dumnealui 
nu se 'mpiedică deocamdată de titlu; 

că e treaba copiilor săi de-a înfiinţa republica. 

Și acum ne întreabă: „Cine amenință?“ 

Instinctele ameninţă înclinările, poftele nesăţioase de îmbogăţire din 
averea publică, dorinţa de impunitate a Mihăleștilor, ruleta răscumpărărilor 
de drum de fier introdusă în Adunări, corupția adâncă a partidului roșu și 
lipsa lui de convingeri politice şi de moralitate. Toate aceste ameninţă şi 
tron şi ţară. Prin aceea că, numiţi în funcţii înalte militare oameni ce, la 11 
fevruarie, şi-au înfrânt jurământul şi onoarea militară, se ameninţă din 
fundament toată organizarea statului român, întemeiată şi ea pe jurământ și 
pe onoare. Decorând pamfletarii cari au pângărit Coroana încurajați acea 
pângărire, încurajați lipsa de respect cătră autoritatea Coroanei. 

Și să vă spunem cine amenință mai cu seamă. Veneticul. 

Când d. C.A. Rossetti, la luarea Plevnei, n-a găsit alte vorbe de zis celor 
adunați sub fereastra sa decât că: „Mai e o Plevnă de luat, cea internă a 
reacţiunii“, aci, crează-ne, a vorbit din el nu omul de stat, nu gazetarul, nu 
politicul prudent și, în genere, n-a vorbit din el omul in abstracto, ci ... 
veneticul. În fundul neconştiut al existenţei sale a încolţit veneticul, pentru a 
dovedi din nou toată mizeria şi perversitatea acestui caracter, incapabil de-a 
se înălța un moment măcar, unul singur, asupra urelor unei inime înrăutăţite, 
la ideea mai naltă și mai luminoasă a patriei, care e una pentru toţi, şi a 
respectului pentru acea reacțiune în ţara căreia trăiește de ieri alaltăieri şi 
dumneasa și din birul căreia 'şi ţine zilele. 

De aceea nicicând nu credem afectațiile de nevinovăție și naivitate a 
redactorului „Pseudo-Românului“. 

Vicleniei şi perversităţii de caracter datorește succesele de pân-acuma; 
tot această viclenie și perversitate îl va şi surpa — căci scris este ca din 
aceeași rădăcină să răsară succes și insucces, suire şi cădere, și aceasta este 
esenţa oricării vieţi şi a oricării tragedii. Cu tot aerul de farsă pe care l-a dat 
vestitul gazetar vieţii sale proprii de la începuturile ei și pân' acum, sfârșitul 
nu va fi de farsă, căci legile naturii, realizeze-se în stat, manifeste-se în 


inima individului, lucrează cu nepăsarea atribuită zeilor anticităţii şi ne 
răzbună pe toţi. 

[4 aprilie 1882] 

„Neue freie Presse“ spune că, în urma ştirilor ce i-au sosit, nu mai e 

îndoială că soluţiunea cestiunii dunărene e asigurată. Foaia vieneză 
primeşte din Paris următoarele informaţiuni: 


Guvernul francez n-ar fi încheiat învoiala cu contele Wolkenstein dacă nu s-ar fi 
asigurat de mai 'nainte de consimțământul guvernului englez, căci guvernul 
Republicei o ţine una și bună că în toate cestiunile mari cată să meargă mână 'n 
mână cu Marea Britanie. Afară de asta aci se pretinde a se ști că, din consideraţie 
pentru Austria, Italia va consimţi la toate dorinţele cabinetului vienez, încât 
întrebarea ce se cuvine a se face numitelor două guverne nu va fi decât o simplă 
formalitate. Ar mai rămânea așadar România și Rusia cari ar putea să facă o opoziție 
cam izolată propunerii Barrere. Guvernul francez va lua propunerea aceasta în 
mânile lui şi-o va recomanda puterilor în numele său propriu. În ceea ce priveşte 
cuprinsul punerilor la cale dintre contele Wolkenstein și d. de Freycinet două puncte 
sunt mai cu seamă importante, și anume: durata Comisiei Mixte, pentru care s-au 
propus cinci și zece ani, şi durata mandatului delegatului Comisiei Europene, pentru 
care s-a propus o sesiune și un an. 

Se crede că în amândouă cazurile se va primi durata mai lungă. 

AL DOILEA RĂSPUNS D-LUI C.A. ROSETTI 


[6 aprilie 1882] 

Cerem iertare cititorilor noştri dacă ne vedem siliți să revenim asupra 
incidentului bizar provocat de bătrânul director al „Românului“. 

D. Rossetti, printr-o nouă scrisoare pe care o adrezează de astădată d-lor 

... Lascar Catargi, general Florescu, Teodor Rosetti, Al. Lahovari, Titu 

Maiorescu şi Gr. Păucescu, ne declară că răspunsul dat de noi, oricât de 

categoric şi de precis ar fi el, este cu totul nedemn de adevăr, de moralitate, 

de aceşti membri ai partidului conservator şi de d-sa. Toate acestea le 

însoţeşte, conform unui obicei care a devenit a doua natură la „Românul“, 

de epitetele grațioase de: „crima de calomnie“, „înfierarea criminalilor“ etc. 


Mărturisim că, dacă n-am ţine seama de dragostea părintească în 
numele căreia vorbeşte puternicul nostru adversar, ocaziunea ar fi din cele 
mai nemerite pentru a râde un moment cu lectorii noștri. Vom fi însă serioşi 
şi acum, ca semn de deferință din parte-ne pentru acest respectabil 
sentiment. 

De astădată cel puţin d. Rosetti ne spune lămurit cari-i sunt griefurile în 
contra noastră: 1. fiindcă am simţit plăcere publicând un fapt „degrădător“; 
2. fiindcă am zis: „Nu vom imprima numele, în speranţa că fiecine va ghici 
despre cine vorbim“ (Această frază constituie, după d-sa, un „subţire gaz“); 
3. în fine, pentru că am adăugat în cronică: „Doamna X, al cărei nume 
sonor poartă bonetul frigian“. Şi d. Rosetti binevoieşte a ne spune că fiica 
d-sale se numeşte Libertatea — Sofia, de unde deduce că la această 
persoană am voit să facem aluziune. 

Ultimul punct merită singur să fie relevat, căci celelalte sunt atât de 
anodine încât se combat prin ele însăși. Ne vedem însă nevoiţi să-i 
răspundem printr-o întrebare: De când oare Libertatea şi Înţelepciunea 
poartă pe cap bonetul frigian care l-a supărat atât de mult? Ştiam până acum 
că Republica, uneori și Comuna, de ordinar, sunt coafate în acest mod; 
niciodată însă Libertatea și încă mai puţin zeitatea senină a Înţelepciunei. 

Și apoi crede oare acest părinte de familie că nu sunt şi alte nume la cari 
s-ar putea aplica figura retorică de care ne-am servit? ... Nu putem zice mai 
mult, căci ne e teamă să nu deşteptăm nouă susceptibilități ... 

N-ar mai trebui, ca o încoronare a acestui bizar incident, decât ca vreun 
Făt-frumos de contrabandă să-și închipuiască că am vorbit de el când am 
menţionat pe Adonis sau că vreo doamnă care din păcate obicinuiește 
corsaje de cauciuc să susţie că de dânsa am înţeles să întreținem pe cititorii 
noștri! Tribunalul din Sena a condamnat pe Emile Zola să suprime numele 
de Duverdy dintr-un roman al său, pentru că întâmplarea făcuse să existe în 
Paris un consilier de Curte cu acest nume. lată-ne osândiţi și noi să nu 
putem imprima nici doamna X, nici d. Y! Dară cu aceste abracadabrante 
pretenţiuni, ilustre confrate, jurnalismul devine ceea ce spune Figaro în 
faimosu-i monolog și cel dintâi lucru ce am avea cu toţii de făcut, începând 
cu „Românul“, ca cel mai bătrân organ de publicitate, este să ne aruncăm 
condeiul în Dâmboviţa. 

Ceea ce ne cauzează însă o surprindere nemărginită este stăruința 
adversarului nostru de a ne face cu orice preţ să zicem ceea ce n-a fost în 
intențiunea noastră: că am voit să vorbim de fiica d-sale! Aceasta ne aduce 


aminte apostrofa nevestei lui Sganarelle dintr-o comedie a lui Molière, 
apostrofă adresată unui trecător care voia s-o scape din mânele bărbatului 
ei, care o bătea: Și dacă eu vreu să fiu bătută?... 

Noi am crezut și credem că, în urma declaraţiunii precise şi categorice 
ce am făcut zilele trecute, orice susceptibilitate de părinte nu mai are rațiune 
de a fi. Este învederat că nu stă în putinţa noastră de a scoate pe bătrânul 
ziarist din ideea nenorocită ce şi-a format. Treaba d-sale! 

Am arătat deja, în primul răspuns, care este convicțiunea noastră în 
privinţa acestei fenomenale închipuiri. Fiindcă d. Rosetti face apel la 
opiniunea publică, lăsăm şi noi cu plăcere acestui „tribunal suprem“ sarcina 
de a se pronunţa asupra incidentului ce a născocit și de a-l califica după 
cum merită. 

Fantasio 

CESTIUNEA DUNĂRII 


[7 aprilie 1882] 

„Neue freie Presse“ de la 15 aprilie, st. nou, publică următorul articol, 

din care se vede şi mai mult cât de slabe sunt toate argumentele ce ar putea 

aduce Austria în favoarea pretențiilor sale. De altminteri noi nu dăm 

crezământ celor spuse de „N. fr. Presse“ sau „Românul“, ci doară numai 
celor nespuse de asemenea foi: 


Stirea că negoţierile din Paris ale comitelui Wolkenstein cu d. Barrère au avut un 
rezultat favorabil și că guvernul francez în curând va ieși în public, oficial, cu 
cunoscuta propunere ni se pare că li s-a urcat în cap românilor. Cel puţin aceasta o 
putem zice de redactorii „Românului“, căci numita foaie se zbate ca un smintit. Ea 
publică un articol pe care l-am înţelege dacă s-ar fi format o coaliție europeană spre 
a răpi României independența şi a-i impune vechea dependenţă de Poartă. Când 
patria se află într-o poziţie desperată, când poporului nu-i mai rămâne altceva de 
făcut decât sau să se supuie cu rușine jugului străin sau să moară cu arma în mână, 
atunci o foaie poate vorbi astfel cum o face „Românul“. Când însă nu e vorba de 
altceva decât de instituirea unei comisiuni mixte pentru elaborarea și supravegherea 
regulamentului pe Dunărea inferioară, atunci un asemenea esces de patos este cel 
puţin foarte de prisos. Singur cuvântul „comisiunea“ exclude orice element tragic şi 
„Românul“, care face gălăgie când tocmai nu e timpul, ne aduce aminte de omul care 


în casa sa zbiară și strigă amenințând că se va împușca pentru că medicul i-a prescris 
să înghită un hap amar. 

Foaia din București asigură că România nu va comite o sinucidere. Așadar 
primirea propunerei lui Barrere, prin care votul decisiv în cestiuni controversate se 
dă delegatului Comisiunei Dunărene Europene, este pentru fantazia aprinsă a 
românilor atât cât o sinucidere. Ciudat mod de a vedea. Nici chiar adoptarea 
anteproiectului austriac n-ar fi atins independenţa politică şi demnitatea naţională a 
României. Nici în Anglia chiar cererea Austriei de a avea președinția și votul 
preponderant în Comisia Mixtă nu s-a găsit că ar fi nedreaptă sau că ar viola tânăra 
independență a românilor. Acum regretăm că Austria a lăsat în cestiunea dunăreană 
atât de mult din primitivele sale pretenţii încât mai că nu i-a rămas decât președinția. 
Avantagiul că Austria, pentru un timp oarecare, poate avea doi representanți în 
Comisia Mixtă şi România îl va câștiga mai târziu şi apoi Dunărea inferioară, al 
cărei mal sudic este sârbesc și bulgar, nu aparține numai României! 

Dacă am voi să luăm în serios articolul „Românului“ am trebui să conchidem 
din el că românii ar avea eroica intenţie să opună la trebuinţă o rezistenţă înarmată 
instituirei Comisiei Mixte și, deoarece este de prevăzut că propunerea franceză va fi 
acceptată de toate puterile, ar trebui să mai deducem că cei din București vor 
răspunde declarând război Europei. Aceasta negreșit că ar fi o tentativă de 
sinucidere, dar să nu ne fie grijă că guvernul român o va comite. „Românul“ asigură 
că românii nu se vor lăsa să fie vânduți sau intimidaţi cu nici un preț. Dar nu li se 
cere nici una nici alta. De la ei se așteaptă numai că vor fi așa de cu minte ca în fine 
să înţeleagă că nu numai ei singuri pot decide asupra condiţiilor de navigare pe un 
fluviu care pentru ei, deşi au câștigat Dobrogea, este numai un râu de graniță. 

Dacă „Românul“ se plânge contra acuzărilor şi amenințărilor unor foi austriace 
față cu România, el întru atâta are dreptate, că unele organe oficioase, mai ales 
ungare, și-au vărsat focul cam prea energic pentru atitudinea guvernului din 
București în cestiunea dunăreană. Dar o foaie care ea însăși se pierde într-o violență 
așa de inutilă n-ar trebui tocmai să se mire că şi altora li se isprăvește răbdarea. E 
destul de neplăcut că cererile primitive ale Austriei, sprijinite de alte două mari 
puteri, au fost înlăturate prin rezistența României și că bunăvoința amicală a 
guvernului austriac, cu care a recunoscut erigerea la regat a României, este așa de 
rău răsplătită. Dacă se văd cuvinte aspre în organele austriace ele sunt urmarea 
naturală a cerbiciei cu care România paralizează dorințele Austriei. Ideea de-a face 
prin ameninţarea unei ocupări înarmate pe România să cedeze nu s-a dezbătut la noi 
niciodată serios. Cineva nu se bate pentru o comisie și guvernul austriac dă mai 
curând cestiunei dunărene o importanţă prea mică decât prea mare. Ea negoțiază, își 
scade pretenţiile, arată toată bunăvoința de a se înțelege cu toată lumea; cei din 
București însă copiază pe papa persistând cu încăpățânare asupra unui infaibil non 
possumus, până în momentul când, în faţa voinţei marilor puteri, totuși va ceda, 
pentru că nu va putea face altfel. 

Noi suntem departe de a amenința pe România, mai curând fiind dispuşi a 
îndrepta amărăciunea contra politicei austriace, ce n-a știut să prevadă lucrurile mai 
bine. Desigur că pentru comitele Andrassy n-ar fi fost o osteneală supraumană să 


câștige la Congresul din Berlin o stilizare mai clară şi mai practică pentru art. 55 al 
Tratatului de pace. Două rânduri ar fi fost de ajuns. Dacă în articolul 55 ar sta 
expres că navigarea pe Dunărea inferioară să fie supravegheată de o comisie mixtă în 
care ar trebui să fie reprezentate Austria și statele riverane, atunci România n-ar avea 
nici un pretext de a face opoziţie contra Comisiei Mixte. Comitele Andrassy ar fi 
obținut fără mare dificultate introducerea acestui adaus în textul Tratatului de pace 
însă el poate a crezut că cestiunea dunăreană nici nu merita o atenţiune specială. El 
şi-a concentrat toate puterile să obţie mandatul pentru ocuparea Bosniei. Aceasta, 
după opinia sa, era o politică mare. Cestiunea dunăreană a considerat-o de un ce 
prea subordinat decât să se ocupe cu amănuntele ei. A încheia o convenție comercială 
cu România fără să întrebe pe Poarta, atunci încă suzerană, i s-a părut o măiestrie 
diplomatică, dar nu s-a gândit să puie un zăvor rezistenţei României contra apărărei 
intereselor austriace pe Dunăre. Articolul mai recent al „Românului“ reamintește 
iarăşi foarte viu păcatele de omisiune ale politicei externe a Austriei şi de aceea nu-l 
putem citi cu aceeași ilaritate curată pe care desigur o va produce în alţii cari nu sunt 
interesați. 

MATERIALURI ETNOLOGICE PRIVIND ÎN PARTE ȘI 
PE D. NICU XENOPULOS, CRITICUL LITERAR DE LA 
«PSEUDO-ROMÂNUL» 


[8 aprilie 1882] 
D. Nicu Xenopulos, criticul literar de la „Românul“, binevoieşte a se 
juca de-a baba oarba cu cititorii „Telegrafului-Fundescu“ în socoteala mea. 
Se preface a se supăra pe un pasaj din darea mea de seamă asupra novelelor 
lui Slavici; s-a supărat în realitate pe alt pasaj şi sfârşeşte prin a mă face 
bulgar şi a descrie după cum îi place esteriorul și deprinderile mele. 
Ceea ce spune d. N. Xenopulos în privirea mea sunt creaţiunile unei 
fantazii nervoase, escitate prin lovirea ce i-am aplicat-o în darea mea de 
seamă. Căci dumnealui nu s-a supărat pe ceea ce citează „Telegraful“ ci 


pe-un pasaj pe care nu-l citează şi care e următorul: 


„Și noi am avea ceva de citat — in contrarium — la teoria d-lui Maiorescu: 
romanurile genealogice ale lui Emile Zola. Ar fi interesant a se constata ce minţi, dar 
mai cu seamă ce caractere s-ar naște din încrucișarea rasei ovreieşti cu cea 
neogrecească, încrucișare ce se operează uneori în România. Fără îndoială 
amestecătura între două rase egal de vechi, egal de decrepite fizic și moralicește, ar 


produce niște exemplare de caracterologie patologică care ar fi o adevărată pepinieră 
pentru viitorul redacţiunii «Pseudo-Românului».“ 


Asta dar v-a supărat, onorabile, iar nicidecum, după cum vă prefacețţi, 
aluziile la cafeneaua Procope. Aţi văzut în acest pasaj, ceea ce și este în el, 
o aluzie la originea dv., lucru de care mi-a părut că trebuie să v-aduc aminte 
şi iată de ce. 

În critica d-voastră asupra novelelor lui Slavici citesc următoarele: 


Acolo unde d. Slavici voieşte să facă spirit el devine nesuferit. 
„„„ Stilul parcă merge pe brânci şi nuvela e atât de lungă încât chiar nemții au zis 
că putea să fie mai scurtă. 
. Nu era nevoie, pentru a esplica, să inventăm o teorie ad-hoc, aceea a 
romanului țărănesc, precum a făcut-o d. Titu Maiorescu în studiul său Literatura 
română etc. 


Astfel toată atitudinea dv. e de sus în jos, ca şi când aţi avea a da seama 
despre scrierile unor oameni inferiori d-voastră; e scrisă cu acea cârnire din 
nas proprie scriitorilor izraeliți din toate țările, cu acea suficiență care se 
crede superioară oricui. În acest instinct de suficiență greco-ovreiască am 
lovit prin pasajul de mai sus. Dar cine ești d-ta pentru ca, de la vârsta care-o 
ai şi cu cunoștințele ce nu le ai, să-ți fie permis a-ţi da aere de superioritate? 

Cine ești? 

Ceea ce nu puteţi tăgădui a fi, pentru că nu puteţi tăgădui fizionomia, 
nici o puteţi șterge cu buretele. 

De aceea v-aţi şi supărat foc pe spusele mele — căci adevărul doare — 
pe când eu nu mă supăr deloc de modul cum se reflectă persoana mea în 
ochii d-tale, căci de la așa oglindă nici nu mă pot aştepta la alt reflex. Dar 
acest reflex nu schimbă deloc realitatea; el nu mă oprește de-a fi dintr-o 
familie nu numai română, ci şi nobilă neam de neamul ei — să nu vă fie cu 
supărare —, încât vă asigur că între strămoşii din Țara de Sus a Moldovei, 
de cari nu mi-e rușine să vorbesc, s-or fi aflând poate țărani liberi, dar 
jidani, greci ori păzitori de temniță măcar nici unul. Deşi eu însumi nu dau 
în genere nici o importanţă acestor lucruri, ele sunt reale și se pot schimba 
tot atât de puţin ca şi evreul d-voastră fizic şi intelectual. 

Actele aceste de flagelare le voi repeta de câte ori voi avea să lovesc în 
instinctele bastarde ale acelor străini, românizaţi de ieri de alaltăieri, cari 
privesc toate în ţara aceasta „de sus în jos“. Unul abia sfârşeşte liceul, vine 


să vânză mărunţișuri și suliman la Bucureşti, îi merge rău o negustorie şi s- 
apucă de alta: de negustoria literară. 

Și acea fizionomie de frizor nu s-apucă doar să critice ceva de-o seamă 
cu el; nu, de Alecsandri se leagă. 

D. N. Xenopulos învață doppia scrittura şi alte lucruri atingătoare de 
negoţ în străinătate, dar, întors aci, s-apucă de negoţ estetic în coloanele 
„Pseudo-Românului“, judecând iar de sus în jos autori de cari nici nu e în 
stare să-şi deie bine seama. 

C-un cuvânt, nu în d. Xenopulos in abstracto am lovit, ci în defectele 
înnăscute rasei, cari nu se pot schimba. Aceste defecte trebuiesc temperate, 
trebuiesc intimidate prin lovituri dureroase, pentru a nu deveni stricăcioase 
vieții noastre publice. 

e 

Dar această lămurire ce i-o dau d-nului mai sus citat n-ar avea nici o 
valoare, căci nu credem ca evreul său fizic, pe care-l drapează fără îndoială 
cu mai multă eleganță decât eu partea mea muritoare, să intereseze tocmai 
mult pe cititor. Această lămurire îmi dă mie ocazia de-a mă rosti asupra 
unui adevăr pe care-l cred nestrămutat şi care-mi pare de cea mai mare 
importanţă pentru dezvoltarea ulterioară a poporului nostru. 

Am avut neplăcuta datorie — căci pentru individ poate deveni o 
continuă neplăcere — de-a constata un adevăr despre care mă mir că nu-l 
formulaseră alții înaintea mea, de vreme ce plutea în aer și se impunea de 
sine însuşi, de-a constata adecă că tocmai în România poporul românesc n-a 
ajuns — decât cu rare escepţii — de-a da espresie fiinţei sale proprii. În 
viaţa publică, în școli, în literatură chiar s-a superpus o promiscuitate etnică, 
din părinţi ce nu vorbeau în casa lor românește, și această pătură superpusă 
e cuprinsă de-un fel de daltonism intelectual față cu calităţile unuia din cele 
mai inteligente și din cele mai drepte popoare, poporul românesc. 

Întâmplarea m-a făcut ca, din copilărie încă, să cunosc poporul 
românesc, din apele Nistrului începând, în cruciș și-n curmeziș, pân-în Tisa 
şi-n Dunăre, și am observat că modul de-a fi, caracterul poporului este cu 
totul altul, absolut altul decât acela al populaţiunilor din orașe din care se 
recrutează guvernele, gazetarii, deputaţii ș.a.m.d. Am văzut că românul nu 
seamănă nicăiri nici a C.A. Rosetti, nici a Giani, nici a Carada, nici a 
Xenopulos, că acest popor e întâi, fizic, cu mult superior celor numiţi mai 
sus, intelectual asemenea, căci are o inteligență caldă şi deschisă adevărului, 
iar în privirea onestității cugetării și înclinărilor e incomparabil superior 


acestor oameni. Am observat și mai mult: că clasa veche superioară, rea- 
bună cum o fi fost, seamănă în toate cu mult mai mult poporului; că are mai 
multă francheță de caracter şi incomparabil mai multă onestitate, că sunt în 
ea rămășițe de vrednicie dintr-o vreme anterioară epocii fanarioților. 

Se putea oare să nu conchid că pătura superpusă de roşii nu e nici 
română de origine, nici asimilabilă măcar? Dovada cea mai strălucită despre 
aceasta mi-a dat-o banchetul d-lui C.A. Rosetti, la care mesenii erau într- 
adevăr de-o stranie, de-o absurdă promiscuitate. 

Din citirea izvoarelor istorice m-am convins că în decursul evului 
mediu, care pentru noi a încetat cu venirea fanarioţilor, n-am avut clasă de 
mijloc decât ca slabe începuturi și că această clasă — escepţie făcând de 
olteni și ardeleni — e cea mai mare parte de origine străină. De aci abia am 
putut să-mi explic revoluţia socială petrecută în zilele lui Cuza Vodă, al 
cărei apogeu e sub domnia lui Carol îngăduitorul. Este în realitate nimic 
mai mult, nimic mai puţin decât proclamarea perpetuă a predominării 
elementelor străine asupra poporului istoric, compus încă până azi din ţărani 
mici şi mari. Odată ajuns la această convingere, totul era hotărât pentru 
mine; era o datorie de a fi și de-a rămânea în partea poporului istoric, din 
care însumi fac parte, şi în contra păturii superpuse de venetici. 

M-am convins că acea ură în contra trecutului, acea aruncare în apă a 
tuturor tradiţiilor, acel abis creat între trecutul de ieri și prezentul de azi nu e 
un rezultat organic şi necesar al istoriei române, ci ceva factice şi artificial. 

Nu omul in abstracto se mişca în d. C.A. Rosetti în contra boiarilor, ci 
grecul: nu omul in abstracto, Fundescu, înjură în „Telegraful“, ci ţiganul 
din el; nu talentul înnăscut al d-lui Xenopulos își dă în coloanele „Pseudo- 
Românului“ un aer de superioritate, luând cam peste picior novelele lui 
Slavici sau o teorie a lui Maiorescu, ci „jidanul“ din el își dă aceste aere. 
Caracterul — din nefericire — se moștenește. 

Un popor bătrân şi unul tânăr sunt două ramuri din copacul omenirii, 
dar cari s-au despărțit de mult şi s-au deosebit de mult. Vai de poporul tânăr, 
cu instincte generoase, cu inteligență mlădioasă şi primitoare de adevăr, 
când vine în atingere cu uscăturile omenirii, cu resturi de popoare vechi cari 
au trecut prin toate mizeriile unei civilizaţii stinse, cu acele resturi în care 
vertebre şi cranii sunt osificate și condamnate la o anume formă, resturi 
intelectual sterpe, fizic decăzute, moralicește slabe și fără de caracter. Toată 
viaţa publică a poporului tânăr se viciază, moralitatea lui decade, inteligenţa 
lui sărăceşte și se usucă. Nu e nici un pericol pentru români de-a-şi asimila 


rase tinere de orice origine ar fi, dar un pericol mare de-a asimila rase 
bătrâne, cari au trecut prin o înaltă civilizaţie şi prin mare corupție, și cari în 
decursul vieţii lor şi-au pierdut pe de-a pururea zestrea sănătăţii fizice şi 
morale. 

Și cum să nu fie aşa? Plebea aceasta e recrutată din Bizanţ, din 
împărăţia grecească a Răsăritului. Trebuie să-și reprezinte cineva istoria 
acestei împărăţii, mia de ani de crime scârboase, de mizerii, de demagogie, 
trebuie să-și aducă aminte că era împărăţia în care taţii își desvirginau 
fiicele, copilul scotea ochii părintelui, părintele copilului, în care căsătoria 
era o batjocură, în care suflet și trup erau venale, și atunci va vedea că nişte 
cauze cari au durat o mie de ani nu e cu putinţă să nu se fi întrupat, să nu se 
fi materializat în rasa de oameni ce trăia acolo. Legea cauzalității e 
absolută; ceea ce s-a petrecut ca cauză o mie de ani în Bizanţ și până azi a 
trebuit să treacă în organizarea fizică şi morală a acelui neam, s-a încuibat 
în privirea vicleană, chiorâșă și mioapă, în fizionomia de capră, în 
înclinarea de-a avea cocoașă. Cu viclenia din privire corespunde 
daltonismul intelectual pentru orice bun moral, fie onoare, fie demnitate, fie 
adevăr; cu înclinarea cocoaşei fizice corespunde cocoașa morală. Căci cine 
nu minte niciodată e natura. Când pune-n două picioare o caricatură, ea ştie 
foarte bine de ce-a pus-o; şi ceea ce ea fizic condamnă la uriciune e şi 
moralicește urât și trebuie să culmineze în Tetzis şi în Scarvulis, 
connaționali ai celor mai mulţi dintre roșii. 

Această opinie nu este numai a mea. Vestitul etnograf francez Lejean 
contestă acestei rase orice putință de onestitate, iar un autor modern 
vorbeşte astfel despre ea: 


Grecul nu se bucură în România de nume bun. Oamenii avuţi dintre ei sunt 
aproape fără escepţie jucători de cărți și de o completă imoralitate sexuală; ceea ce le 
dă oarecare aparenţă de oameni de societate este politețea lor pospăită. Din clasele de 
jos ale acestui popor se recrutează în România cei mai mulți escroci, pungași, hoţi şi 
ucigaşi. 

Cât despre funcţionarul grec, la el e totul de vânzare pentru bani şi sperjuriul nu e 
pentru el o faptă condamnabilă. Dacă evreilor poloni cată să li se conteste orice 
morală, grecului trebuie să i se conteste şi mai mult încă, căci nu cred ca neogrecul să 
afle în dicționarul său vorba moralitate. Atacuri nocturne și hoţii la drumul mare se 
comit mai cu seamă de aceşti oameni şi, fiindcă cei mai mulţi advocaţi sunt asemenea 
greci, nu se descopere în genere nimic sau, dacă se și descopere, i se dă drumul 
hoţului să fugă sau se achitează, pretextându-se că nu se poate proba nimic în privire- 
i. 


Grecul începe cu lada de portocale ce le precupeţește și încetează prin a fi dublu 
și triplu milionar. În acest timp conștiința nu joacă la el nici un rol; el devine evlavios 
abia după ce averea e pusă bine în lada de fier. Pentru a câștiga această avere, el nu se 
sfieşte de nici un mijloc şi oricare-i permis după opinia lui, moral sau imoral, onest 
sau malonest, drept sau criminal. (V. R. Henke, Rumanen, pag. 37, 38). 

. 

Din cele ce preced d. N. Xenopulos se va fi convins cât de puţin mă 
poate atinge ori supăra ceea ce spune despre mine. 

D-sa îmi face onoarea de a-mi batjocori scrierile. Îi pot spune că singura 
insultă gravă ce mi-ar putea-o aduce ar fi de-a mă lăuda în coloanele 
„Pseudo-Românului“. Lauda în acel organ, pentru care însuşi numele 
poporului nostru e o marfă ce se vinde pe 20 bani numărul, o asemenea 
laudă m-ar face să mă îndoiesc de mine însumi şi să cred c-am început a fi 
de-o teapă intelectuală și morală cu roşii. Şi aceasta m-ar durea, căci nu ştiu 
să fi greșit ceva lui Dumnezeu și oamenilor pentru a merita o atât de amară 
pedeapsă. Pentru a mă curăţi de vina de a fi lăudat în organul în care au fost 
lăudaţi și cei ce şi-au înfrânt până și jurământul şi onoarea militară la 11 
fevruarie ar trebui să intru în sfântul fluviu Gange și să mă închin, recitând 
imne ale Vedelor, scrise în sfintele începuturi, când omul era încă adevărat 
ca natura şi natura adevărată ca omul. 

M. Eminescu 


€ 


DUNĂREA 


[9 aprilie 1882] 
„Neue freie Presse“ vine din nou să ne deie interesante revelaţiuni. Ea 
scrie: 


Guvernul francez a notificat propunerea lui Barrere tuturor puterilor interesate, 
de asemenea și României. Cercurile politice speră că toate guvernele reprezentate în 
Comisiunea Internaţională vor accepta propunerea. Nici din partea României nu se 
așteaptă o opoziţie în principiu. În privinţa aceasta e desigur un ce important că 
guvernul român, după cum ni se anunţă din București, protestează foarte categoric 
contra ideii că „Românul“ ar avea vreun mandat să vorbească în numele guvernului 
regelui Carol. „Românul“ nu mai e organul cabinetului din București şi părerile 
emise de această foaie sunt a se privi numai ca opiniuni private ale proprietarului ei, 
d. Rosetti, care, nefiind nici ministru, nici preşedinte al Camerei, poate vorbi numai în 


numele său și nu al guvernului sau al reprezentațiunii naţionale. De aceea România 
nu este deloc indispusă să accepte atât instituirea Comisiunii Mixte cât şi preşedinţia 
Austriei într-însa și delegarea unui membru al Comisiunii Europene în Comisiunea 
Mixtă. Guvernul român dă acestei Comisiuni și dreptul celui mai sever control relativ 
la executarea regulamentului și a deciziunilor Comisiunii Europene, dar pretinde 
numai ca, pe teritoriul său riveran, atât regulamentul cât şi deciziunile Comisiunii să 
se execute de organele sale proprii. Deci guvernul român va prezenta Comisiunii 
Europene un amandament pentru conservarea dreptului executiv al statelor riverane. 
După cum se ştie, Comisiunea Europeană se va întruni deja pe la finitul lui aprilie şi, 
cum se crede, la începutul lui mai va examina propunerea Barrere. Dar afară de 
România poate vor prezenta amandamente și alte puteri. 


€ 


[Articol cu paternitate incertă] 

[9 aprilie 1882] 

Într-un stil blajin, inspirat numai de dragoste şi de iubire, „Românul“ de 
la 5-6 aprilie curent se plânge că presa din opozițiune se mulţumeşte să 
acuze pe guvern că tot ce a lucrat pentru ţară de șase ani e rău, fără să arate 
prin ce mijloace s-ar putea face mai bine. O sfătuieşte apoi, tot cu același 
ton ademenitor, să lase criticele sterile de o parte și să-și exprime limpede şi 
curat vederile ei asupra îmbunătăţirilor ce ar trebui introduse. 

Mărturisim că această dojenire politicoasă a bătrânului organ de 
publicitate ne-a făcut o impresiune cu atât mai plăcută cu cât era 
neașteptată. Nu prea eram, ce e dreptul, obicinuiţi cu asemenea fraze pline 
de miere și de nectar din partea confraţilor noştri. Polemicele lor, din contra, 
se recomandă, de ordinar, printr-o acrimonie și o rea credinţă cari desfid 
orice veleitate de discuţiune. 

Deşi s-a zis demult că excepțiunea confirmă regula, vom considera ca o 
datorie de confraternitate să le răspundem cu aceeași blândeţe, în speranţa 
că o vor adopta ca normă de conduită în viitor. 

După ce arată că opozițiunea se mărginește numai să atace faptele 
miniştrilor actuali, „Românul“ se întreabă cu mirare: 


Dar oare n-au făcut ei bine că, după sute de ani de amorţire, au avut încredere în 
națiune şi au făcut un rezbel? 


DD. Rosetti Brătianu au făcut, în adevăr, războiul şi probă despre 
aceasta sunt, vai! milioanele cheltuite și cei zece mii de bravi căzuţi pe 


câmpiile Bulgariei. Nu credem însă că au dreptul să se fălească cu campania 
întreprinsă şi să se învăluie în „cutele gloriosului drapel al armatei“, după 
cum le-a observat cu atâta elocuenţă d. Blaremberg. 

Nimeni nu va contesta că împrejurările în cari s-a început războiul erau 
din cele mai gingaşe. Națiunea întreagă, și armata în special, tremura 
indignată ascultând bârfelele aruncate asupra neamului român de gazetele 
ungureşti și ovreiești. Sentimentul unanim era că, în faţa atitudinei 
inexplicabile a Turciei, intrarea noastră în campanie se impunea cu o 
necesitate neînlăturabilă. Și putem afirma că orice partid s-ar fi aflat la 
putere în asemenea momente n-ar fi fost în stare să oprească în drumu-i 
curentul patriotic care străbătea ţara de la un capăt la celalt. 

Meritul dară al acestor oameni de stat a fost nu de a face războiul, ci de- 
a ceda unei cerinţe generale, pentru că nu puteau face altfel. 

Socoteala însă ce le va lua istoria nepărtinitoare nu va fi atât de simplă 
pe cât își închipuiesc. Nu ştim dacă coroana ce le va pune pe cap nu va fi 
plină de spini. Ceea ce constituie greşeala lor de căpetenie — şi, în politică, 
greşeala se numește crimă — este că, o dată intrați în acţiune, nu s-au 
priceput să profite de evenimentele în mijlocul cărora lucrau. Au făcut 
războiul, au risipit sângele generos al celor mai valoroși copii ai patriei, 
însă, prin neprevederea, prin slăbiciunea, prin neglijenţa lor, au lăsat să se 
răpească mărgăritarul preţios al ţării, Basarabia, tot atât de scumpă 
românilor pe cât este de scumpă Alsacia-Lorena pentru franceji. 

Nu erau destule deja provinciele smulse de la sânul patriei — martire: îi 
trebuia încă şi acest sacrificiu pururea dureros? 

Paharul amar pe care în perfectă cunoștință de cauză l-au impus 
României ar trebui să le mai taie pofta, credem noi, de a vorbi de meritele 
lor. Din nenorocire, gura le e plină necontenit de laude pe cari și le atribuie 
singuri, fără să se gândească un moment cât e de trist reversul medaliei. 

Nu le recunoaștem, aşadară, dreptul de a se făli cu acest război, care a 
dovedit lumei patriotismul şi bravura strămoşească a oşteanului român, 
însă, în același timp, a dat pe față pentru totdauna ușurința de caracter şi 
inaptitudinea iremediabilă a celor cari erau la guvern. 

Cât despre prestigiul ţării în urma acestui război și a proclamării 
regatului, am avut cu toţii trista ocaziune să vedem cum îl înţeleg ei. Faptele 
sunt prea recente şi ne doare din inimă ca să mai insistăm asupra lor. 

lată ce ar trebui să adaoge confrații noștri, dacă sunt în adevăr de bună 
credinţă, în urma întrebărei mirate de care am vorbit. 


„Nici o ţară n-are o libertate mai absolută“, mai declară „Românul“. 
Fie-ne iertat să adăogăm noi: libertatea sărăciei și a jafului. 

Cine ar putea tăgădui că astăzi, oricari ar fi aparențele înșelătoare, 
mizeria bate cumplit la uşa ţăranului? Simptome caracteristice sunt 
proporţiunile neauzite pe cari de câţiva ani le-a luat brigandajul, ca în 
epocele cele mai funeste. Trebuie să fi ajuns cuțitul la os pentru ca drumul 
mare să se umple de răifăcători. 

Confraţii noştri ne vor zice că exagerăm lucrurile şi ne vor da, ca probă 
că ţara merge bine, pe câţiva gheșefturi (întrebuințăm cuvântul pentru că a 
intrat în obiceiuri) cari și-au rotunjit cu o facilitate nepomenită averile pe 
socoteala ei. Din nenorocire, marea majoritate a naţiunei sufere, căci 
impozitele sunt grele și se împlinesc cu călărașşi. O frământare adâncă, deși 
latentă, se află de cealaltă parte a Milcovului, unde nemulţumirea e generală 
şi nu așteaptă decât o ocaziune spre a prorupe. 

Ce a făcut guvernul ca să preîntâmpine aceste nemulțumiri, de cari nu 
ne îndoim că este informat? Unde-i sunt măsurile luate ca să poprească 
valurile amenințătoare ale potopului ovreiesc cari au înghiţit deja parte din 
cele mai frumoase și istorice orașe ale patriei lui Ștefan şi ameninţă să 
înghită şi pe celelalte? 

Când marii proprietari moldoveni s-au prezentat la Maiestatea Sa spre a 
expune păsurile țării, guvernul a silit pe rege să le refuze audiența cerută, ca 
o probă, negreşit, a „libertăţei absolute“ de care ne bucurăm. 

Ah! dară adversarii noştri se cred dibaci zicându-ne: „toate bune. Sunt, 
o recunoaştem, multe şi numeroase rele de vindecat. Arătaţi-ne leacul.“ 

Răspunsul e simplu. 

Tendinţele partidului ce se intitulează liberal, dară care, pentru noi, este 
pur și simplu demagogic, sunt radicalmente opuse vederilor noastre. Şcoala 
d-lui Rosetti voiește comoţiunile violente, superpunerea nesocotită a 
intereselor, predomnirea numărului fără cens și fără capacitate. Noi 
urmărim, din contra, stabilitatea în instituţiunile ce ţara şi-a dat, siguranţa 
proprietăţei, influenţa legitimă a meritului și a inteligenţei, respectarea cu 
sfințenie a Constituţiunei. 

Cum dară ne vom înțelege? Or programa a căreia realizare o urmăresc e 
bună, și atunci sfaturile noastre sunt fără folos, de vreme ce sunt decişi mai 
dinainte să nu ţie nici o socoteală de ele; or este rea și vătămătoare, și în 
acest caz nu pricepem ce mai caută la putere? 


Ne cred dânșii atât de naivi încât să le încredințăm leacurile noastre? De 
când oare medicul conștient şi prevăzător își lasă doctoriile destinate să 
aline durerea bolnavului pe mâini netrebnice, cari pot să le compromită 
efectul? Și apoi, ţinut-au vreodată seamă de leacurile ce li s-au recomandat? 

De şase ani de când sunt la guvern ei își exercitează empirismul lor 
asupra forțelor vii ale națiunei, slăbind-o şi dezorganizând-o, fără să ştie în 
mod hotărât unde au să ajungă. De câte ori vreun organ al opoziţiunei le 
afirmă că măsura la care tind e periculoasă, ei strigă: „Voim lumină!“ și-și 
astupă urechile ca să n' audă. Ca să nu le cităm decât un exemplu, ţinut-au 
oare socoteală de manifestațiunea clară şi categorică a opiniunei publice în 
contra electivităţei magistraturei? 

Nu e de ajuns să declare că voiesc și doresc discuţiunea, ci trebuie ca 
declaraţiunea lor să fie sinceră. Toată lumea însă s-a convins cu prisos că 
sinceritatea de care fac atâta paradă. În vorbe e un mjiloc ingenios, deși 
puţin recomandabil, spre a amăgi pe cei lesne crezători. 

Piară ţara, numai dânşii să fie la guvern: iată deviza lor. 


€ 


[10 aprilie 1882] 
Când ne-aducem aminte de bunul simț de-odinioară al poporului nostru 
ne atmosferizăm oarecum c-o altă epocă, plină de senin şi de cuminție, 
lipsită de pretenții, sănătoasă. Poporul citea pe atunci scrierile unui Anton 
Pann, ale unui Gherasim Gorjan. Azi citeşte Dramele Parisului, Mizeriile 
Londrei, Misterele Pușcăriei. Nu era vrun lucru mare Tilu Buhoglindă, 
Arghir ori Leonat din Longobarda, dar formau — de bine de rău — o 
atmosferă intelectuală de-un admirabil bun simț şi adesea cu mult haz. În 
orice caz nu se corumpea fantazia oamenilor şi nu li se vicia judecata. 
Astăzi, dac-am judeca intelectul popular după ceea ce el citeşte, am 
trebui să rămânem uimiţi de corupţia de fantazie şi judecată care se 
introduce sistematic în el, dar totodată am înceta de-a ne mira de ce acest 
ogor al creierului omenesc a devenit atât de primitor pentru orice idee suptă 
din degete, de ce judecata omului din popor nu mai e în stare de-a rezista 
nici celei mai comune sofisme făcute de-o gazetă guvernamentală, de ce 
acest teren e atât de pregătit pentru a primi absurdul în el şi a rămânea 
indiferent faţă cu cele mai elementare adevăruri. 


E desigur ceva elementar ca o reformă, înainte de-a fi introdusă, să fi 
devenit necesară, să fie cerută de cineva, de grupuri ale populaţiunii sau de 
populaţiunea întreagă. 

Am dori să ştim cine în ţara aceasta cere electivitatea magistraturii, cine 
sufrajul universal? Nime. 

Cu toate acestea zilnic „Românul“ readuce pe tapet când una, când alta 
şi aproape totdauna cu acuzarea că partidul conservator se ridică contra 
drepturilor poporului, contra naţiunii. 

Până când aceste fraze banale, lipsite de orice cuprins, mai pot afla 
urechi crezătoare? 

Dar cine vă cere electivitatea, cine vă cere sufrajul? Ceea ce vă cere 
lumea nu e să-i luaţi ochii cu formări, deformări şi reformări; muncă vă 
cere. Dacă avem nevoie de ceva este mai înainte de toate o administraţie cu 
ştiinţă de carte și insuflată de spiritul probităţii; același lucru se cere de la 
judecători, de la profesori, de la orice organe ale statului. În loc de-a restitui 
poporului prin muncă serioasă ceea ce vă dă ca buget al cheltuielelor, ne 
veniţi zilnic, cu aerul tragic al Dramelor Parisului şi al Mizeriilor Londrei, 
să cereţi ba reformarea legii electorale, ba electivitatea magistraților, ba câte 
toate. 

Toate acestea nu ajută nimic, nu ușurează c-un grăunte măcar sarcina 
socială, din contra o îngreuie fără de nici un folos şi ţara stă tot pe loc, 
țăranul ară tot cu plugul lui Mircea cel Mare, administraţia tot rea, şcoala tot 
mediocră, justiția tot înjghebată din oameni ce vor să-și facă în tribunale 
practica de advocatură. 

După cum ni se pare nouă, legile și organizarea politică ar fi putut să 
rămâie cu totul aceleași cari erau înainte de 1700; nu l-ar fi durut pe 
nimenea capul de toate acestea. De ce căutăm în legi, în forme și în reforme 
scrise ceea ce nu este, nu poate fi cuprins în ele: probitatea aplicării lor și 
cunoștințele tehnice de resort? Legile cele mai bune nu fac din subprefect 
un om cu știință de carte; cea mai bună constituţie din lume nu poate face 
pe-un Simeon Mihălescu să ştie altceva decât a se iscăli şi a se învoi cu 
Warszawsky; legi scrise nu pot înlocui munca, nu probitatea, nu 
cunoștințele şi practica afacerilor publice. 

Acesta este însă blestemul demagogiei, de-a vedea relele acolo unde nu 
sunt şi de-a nu le recunoaşte acolo unde sunt în adevăr. Ele sunt în 
ignoranță, în cele patru clase primare erijate în om de stat; ele sunt în lipsa 
de probitate, în lipsa de creștere și de cultură; în contractarea de trebuinţe 


străine, pe cari inepţia de-a munci nu le poate satisface decât recurgând la 
mijloace maloneste și la șarlatanerie politică. Acestea sunt relele ce 
trebuiesc combătute, nu legea electorală ori numirea magistraţilor de cătră 
guvernul regelui. Şi, dacă organele roșii ar avea mai multă onestitate de 
cugetare, s-ar pune să combată asemenea relele reale, nu cele fictive și 
imaginare; ar căuta remedii în contra ignoranței şi improbităţii, iar nu 
remedii scrise pe hârtie în contra organizațiunii actuale. 


€ 


[10 aprilie 1882] 

D. N. Bassarabescu ne întreabă dacă din partea redacţiei a fost inserat în 

„Timpul“ articolul privitor la d-sa şi semnat de d. Miulescu, tipograful. Acel 

articol purtând o semnătură personală e pur şi simplu o inserțiune prin care 

tipograful se apără în contra acuzărilor ce i se adusese şi nu privește deloc 
redacţia acestei foi. 


€ 


CESTIUNEA DUNĂRII 


[11 aprilie 1882] 
Corespondentul din Berlin al ziarului „Neue freie Presse“ scrie 
următoarele: 


Se susține că deschiderea Comisiunei Europene, ce era să fie la 24 aprilie, se va 
amâna poate pentru luna lui mai. Până atunci se speră a ajunge la o înțelegere a 
tuturor statelor interesate. Nu se poate şti exact dacă această așteptare se întinde şi 
asupra rezistenţei ce se bănuiește că va face România. Din sorginte bună se aude că 
proiectele României nu se îndreptează contra Comisiunii Mixte ca atare, ci se 
rapoartă la competența ei, între altele la numirea inspectorilor de porturi. România 
are să propună ca fiecare stat riveran să-și aibă inspectorii săi, adecă în porturile 
austriace să fie austriaci, în cele române inspectorii de porturi să fie români. Se zice 
că propunerea Barrere nu conţine nimic asupra acestui punct. 


€ 


[Articol cu paternitate incertă] 


[13 aprilie 1882] 

Aseară, 11 aprilie, a fost o numeroasă adunare politică în sala Herdan, la 
care au luat parte mulţi alegători din București din toate colegiile şi mai 
multe delegaţiuni din partea judeţelor. 

Precum oraşele noastre au un miez comercial, dar periferiile sunt satele 
ce odinioară înconjurau centrul şi cari acum s-au contopit cu el, elementul 
naţional şi în București, urmașii lui Bucur Ciobanul, nu sunt a se căuta în 
stradele strălucite ale centrului, ci în satele alipite de oraș, în părţile lui cari 
erau odinioară agricole. 

Începând cu această clasă puternică și sănătoasă de oameni și încheind 
cu fii de Domni români, putem zice că în adunarea de ieri toate clasele fără 
deosebire erau reprezentate. 

O învederată animaţiune domni când d. Lascar Catargiu deschise 
şedinţa, nu spre a croi figuri şi vorbe frumoase, ci pentru a spune pe scurt, 
cu tonul lui de absolută sinceritate și bună credinţă, relele ce bântuie ţara și 
cari o aşteaptă în urma nesăbuitelor opintiri de înnoituri ale partidului de la 
guvern. 

Pentru a lămuri în amănunte cestiunile la ordinea zilei d-sa dete 
cuvântul d-lui Iancu Lahovari. Tema era desigur bogată, pentru că lungă 
este „Tabla mișeliilor“ partidului roşu, încât în privirea ei s-ar putea cita 
cântecul spaniol: 


„De-ar fi marea o cerneală, 
iară cerul o hârtie, 
n-ar ajunge să se scrie“. 


Şi-n adevăr, d. Iancu Lahovari începu prin a cita acuzarea zilnică ce-o 
fac roşii, că în ţară ar fi existând apăsaţi și apăsători, exploataţi şi 
exploatatori. Dar, dacă ne uităm împrejuru-ne, vedem oare pe pretinșii 
exploatatori, vedem pe proprietarii mari ori pe arendaşi îmbogăţindu-se? Se 
'mbogăţeşte, pe de altă parte, țăranul? Merge negoţul, merg meseriile, pe cât 
sunt româneşti, bine? Din contra, toate dau îndărăt; o singură meserie merge 
bine, un singur negoț, cel de fraze patriotice, cel politic. În sferele acestei 
industrii se ridică oameni din nimic şi devin milionari, marfa vorbelor ridică 
palate unor inși cari ieri n-aveau nici măcar o căsuță modestă. Ceea ce 
progresează în adevăr nu este nici agricultura, nici industria, nici grapa, nici 
dalta, ci bugetul cheltuielilor statului. D. Iancu Lahovari citează în treacăt 
bugetul, în adevăr infim, al domniilor române: douăzeci de milioane în 


amândouă ţările, cari nici nu se cheltuiau măcar toate, căci fiece an se 
'ncheia cu economii și cu escedente. Ei bine, sub regimul financiar de atunci 
numărul populaţiunii era acelaş ca şi azi, puterea lui de producţiune aceeași, 
ba poate mai mare şi, cu toate acestea, fără ca populaţia să fi sporit, fără ca 
puterea ei de producţie să se fi augmentat, fără ca modul de-a munci să se fi 
îmbunătăţit, se iau azi de pe spatele aceluiaș popor 121 milioane, ba în 
realitate 140 de milioane pe an. Rezultatele sunt învederate: populaţia, în 
loc de-a spori, scade; în loc de-a păși înainte, dă mereu îndărăt, şi cine se 
înmulţeşte sunt străinii cari înlocuiesc pe român. E un popor ce moare de 
fericirea de-a fi guvernat de roșii, încât, dacă lucrurile vor merge tot în 
direcţia aceasta, în curând nu vor mai avea pe cine să facă fericiți. D-sa 
încheie arătând toate inconvenientele electivității magistraturii. 

Adunarea ceru în unanimitate s' auză pe d. Maiorescu. Aspectul salei se 
schimbă. Oratorul veni în mijloc și adunarea formă de jur împrejurul lui un 
cerc. 

Care e progresul real făcut de ţară, întrebă dumnealui, pentru a 
îndreptăţi la sufrajul universal, la electivitatea magistraturii? Dacă dintre 
recruți, floarea tinerimii din sate, abia 6 la sută ştiu a citi, care e procentul 
celor ce ştiu a citi în populaţia întreagă? Unul sau doi la sută. Oricât de 
bună și inteligentă ar fi mulţimea, are ea mijlocul de-a controla viaţa 
publică neștiind nici citi, nici scrie? Punându-se în mâna ei soarta judeţelor, 
prin sufrajul universal propus, ce va fi asta decât a da judeţele în realitate pe 
mâna amăgitorilor, pe mâna clasei negustorilor politici? Şcoala și biserica 
trebuie să dea poporului cunoştinţele şi creşterea trebuitoare pentru a şti să 
îngrijească fiecare mai bine de sine însuși şi de aci va veni şi judecata 
pentru îngrijirea intereselor publice. Electivitatea magistraturii, ce se 
propune, e o reformă republicană, care există numai în America. Dar 
americanii, cari se compun din o mare amestecătură de popoare și unde 
împământenirea e imediată, chiar şi când e vorba de viaţa practică de stat 
abdică lesne de la principiile a priori. Când e vorba de chineji nu mai stă 
teoria „de om şi om“. Aci vor să oprească imigraţiunea, ei cari 
îndealmintrelea nu opresc imigrațiunea nimănui. Aşadar şi noi, când e 
vorba, pe alt teren, de electivitatea magistraturii, să ne întrebăm ce-ar fi ea 
în practică? Ar fi punerea justiţiei în mâna acelor deputaţi atotputernici cari 
azi țin judeţele ca într-un fel de arendă, împreună cu toate funcțiunile 
administrative. Reforma mai e apoi şi republicană, pe când poporul 
românesc de la 'nceputurile lui e monarhic. Chiar existenţa sa politică cere 


ca el să fie monarhic, căci o republică între două mari monarhii ar fi jucăria 
acestora și totdauna s-ar găsi facţiuni politice în ţară ce s-ar lăsa 
întrebuințate de străini în contra a chiar intereselor statului. 

În fine, d. Al. Lahovari luă cuvântul, pentru a supune votului întrunirii o 
moţiune. Cu tonul său energic rezumă din nou ceea ce zisese antevorbitorii 
săi. D. C.A. Rosetti, care n-are un petec de pământ în ţară, ne face legi de 
agricultură, d-nia lui, care n-a citit în viaţa-i o carte de drept, ne face legi de 
organizare judecătorească şi licenţiaţi de Paris n-au rușine de a-și pune 
iscăliturile sub un proiect, nu al d-lui Rosetti, ci a copilului d-lui Rosetti. D- 
sa, ateu după principiile revoluţiei ce le profesează, ne va face legi pentru 
organizarea bisericii. Astfel un om, până ieri fără avere, fără ştiinţă de carte, 
fără talent oratoric măcar, pune mâna pe-o ţară întreagă şi face ce-i place cu 
ea. Electivitatea magistraturii ar fi o calamitate nemaipomenită. Azi un 
partid dispune de averea noastră publică, de 121 milioane pe an. Atunci ar 
dispune tot partidul politic de averea noastră privată, de onoarea noastră, de 
tot ce e protejat de justiţie. 

D-sa dete apoi citire următoarei moţiuni: 


În proiectele asupra electivităţii politice a magistraturii și a introducerii sufrajului 
universal în alegerea consiliilor judeţene, supuse la dezbaterea Camerei, adunarea 
vede o primejdie pentru ţară şi o călcare a Constituţiunii şi invită opozițiunea a le 
combate în Corpurile legiuitoare și în genere a organiza o rezistență legală în toată 
țara în contra unor asemenea tendenţe ale partidului de la guvern. 


Adunarea votă cu unanimitate moţiunea şi se despărți strigând: 
„Trăiască regele! Jos fanariotul!“. 


€ 


[16 aprilie 1882] 

Nu există fără îndoială o mai mare tiranie decât cea demagogică. Nu-i 
vorba, nici absolutismul unui singur om nu-i vro poamă. Ş-aci te pomenești 
că un individ cu sistemul nervos compromis prin viţii şi desfrânări se 
constituie în reprezentant absolut al statului și-i impune ca lege fel de fel de 
insanități cari-i trec prin minte, făr' a ţinea seamă nici de deprinderile 
habituale ale oamenilor, nici de necesităţile aievea ale statului. Dar la 
despoţii din mila lui Dumnezeu se întâmplă totuşi că interesul lor propriu și 
interesul statului sunt până la un grad oarecare identice; despotul ştie că 


puterea statului e puterea sa proprie și deja interesul său îi impune mai 
multă circumspecţiune în dictarea măsurilor sale. 

La demagog lucrurile stau cu totul altfel. Și el dispune de-o putere 
absolută, căci și demagogii sunt toţi tirani și liberalismul lor e-o frază, dar 
interesul statului nu este identic cu al lor propriu. Ei n-au absolut nici un 
interes ca mașina guvernamentală să funcționeze exact și regulat; din 
contra, cu cât dezordinea şi neclaritatea de idei va fi mai mare cu atât 
demagogul e mai sigur de-a rămânea sus. Și demagogii sunt aproape toți 
viţioşi, netrebnici, lași ca caracter şi nerozi ca minte — dovadă aproape 
totalitatea partidului roşu de la noi —, lipsiţi cu totul de un complex de idei 
morale cari să constituie normativul unei vieţi oneste și serioase, fără 
stăpânire pe faptele și cugetul lor, dar pe lângă aceste rele se adaogă şi acela 
că interesele lor private și personale sunt departe de-a fi identice cu ale 
statului, sunt din contra opuse acestora, căci statul, cu natura sa permanentă 
şi moralizătoare, este cel mai mare adversar al destrăbălării de idei și de 
instincte. 

De aceea ei caută să-l sape în toate chipurile, să-i sustragă toate 
elementele de statornicie și de dreptate de care dispune. 

Acum justiţia le stă în cale. 

Toate autorităţile consultate până acum s-au pronunţat în contra 
electivităţii, toate organele presei independente asemenea. Cu toate acestea 
o mână de demagogi susține numaidecât izbutirea acestei reforme 
americane, pe care nimenea nu le-a cerut-o și care-a fost inventată în 
coloanele „Românului“ de unul dintre reformatorii universului din 
cafeneaua Procope. Nu mai înțelegem până unde o s-ajungă cinismul 
acestor oameni cari au mereu în gură opinia publică și națiunea și cari ţin 
mai puțin seamă decât oricine de aversiunea hotărâtă a opiniei și a naţiunei 
în contra electivității. Fiecine simte că justiţia ar deveni în chipul acesta un 
instrument, o proprietate privilegiată a unui partid; se simte că advocaţii 
roşii ar specula-o ca pe o marfă, că clienţii acestor advocaţi, ce sunt şi 
agenţi electorali, ar avea privilegiul de-a câștiga procesele în contra oricui şi 
cu toate acestea ne vin mereu cu idei a priori, a căror realizare chiar în 
America se dovedește a fi o nenorocire publică. 

Relevăm asemenea că prin reformă se tăgăduieşte un drept al Coroanei, 
acela de-a numi judecători după cunoştinţele ce le posed, după gradul de 
încredere ce inspiră, precum și dreptul de-a-i depărta pe cei venali şi 
ignoranţi, drepturi ce nu se pot lua fără pericol absolut din mânile regelui. 


Dar toate acestea nu împiedică pe demagogi. Republicani, după propria 
lor mărturisire, ei nu îngăduiesc pe rege decât pe cât timp trăiesc în realitate 
în republică, și-i ameninţă prin agenţi diplomatici viaţa chiar din momentul 
în care ar vrea să-și afirme prerogativele pe cari i le asigură Constituţiunea. 


€ 


SULTANUL ȘI CHEDIVUL 


[17 aprilie 1882] 
După cum e informată o foaie din Berlin, 


Poarta a dat ordin reprezentanților săi din străinătate să pună pe tapet 
situațiunea egipteană, deocamdată în mod confidențial. Totodată ei sunt însărcinați 
să atragă cu tot dinadinsul atenția puterilor asupra neapăratei necesități de a înlocui 
pe chedivul Tewfik, lipsit de orice autoritate, printr-un prinț care să fie în stare a 
restabili autoritatea guvernului precum și totodată să asigure prosperitatea prea 
amenințată a ţării, drepturile și interesele sultanului conform cu tratatele cât și ale 
puterilor europene. Reprezentanții otomani au să mai adauge că sultanul consideră 
de un ce imperios ca Egipetul să se reîntoarcă la principiul succesiunii conform legii 
Islamului. 

Într-acestea sultanul a și trimis la Cairo o comisiune, în frunte cu Osman Pașa, 
apărătorul Plevnei. Zilele chedivului Tewfik par a fi numărate. 


Este de remarcat că și „Nord Deutsche Allgemeine Zeitung“, organul d- 
lui Bismark, accentuează asupra necesității pentru Egipet, unde a dispărut 
orice autoritate şi anarhia bate la ușă, de-a avea în frunte o mână de soldat, 
o mână de fier. Dar nici în Africa lucrurile n-au ajuns așa departe ca în noul 
Regat român, unde destrăbălarea oamenilor guvernului, unde jafurile și 
omorurile ar trebui să îndemne la o acțiune mai energică pe toţi bărbaţii cu 
dor de ţară. 


€ 


[18 aprilie 1882] 
Senatul modificând în secții unele articole ale proiectului tocmelelor 
agricole, „Românul“ găseşte ocazie de-a spune: 


Să bage de seamă, cei cari nu vor loviri de stat de sus în jos, ci de jos în sus! 
Nu provocaţi noi loviri de stat! 


Nu vorbim de modificările introduse de Senat în proiectul Camerei, 
pentru că legea ni se pare un paliativ neputincios în contra unui rău organic. 

Nu sunt de vină nici proprietarii mari, nici cei mici de înrăutățirea 
raportului între muncă şi capital, ci de vină este și rămâne dezvoltarea 
liberală, căreia i-au dat naștere în ţară partidul roşu, ridicarea în sus a unei 
păture numeroase de feneanţi cari, sub titlurile cele mai diverse şi cele mai 
specioase, sunt avizaţi a trăi din spinarea claselor producătoare. 

Începând cu Crăcănel, saltimbanc caraghioz, fost matelot pe-o corabie 
grecească de pe Dunăre, care azi ia o pensie de 4000 franci pe an sub 
pretextul că ar fi fost artist dramatic, un om de care lumea râdea ţinându-se 
de inimă de câte ori îl vedea jucând tragedie, și sfârșind cu saltimbancul 
politic C.A. Rosetti; punând la mijloc toată seria de cumularzi și de reputății 
uzurpate câte trăiesc din bugetele statului, comunelor, judeţelor, vom vedea 
că aceasta este noua aristocrație care suge măduva poporului, că aceasta 
este cauza adevărată a relelor economice ce ne bântuie. Și n-o descoperim 
noi aceasta, în mod izolat şi individual. Acum douăzeci de ani constata 
începuturile boalei sociale un Constantin Cretzulescu ș.a. Dac-am număra 
zecile de mii de feneanţi cari, direct ori indirect, trăiesc, fără nici o muncă 
musculară sau intelectuală, din sudoarea poporului de jos, am înţelege de ce 
azi există o cestiune socială şi de ce înainte nu putea să existe. În adevăr de 
la 1270 și până în zilele de acum ale roșiilor nu întâlnim în izvoadele țării 
nici umbră de cestiune agrară ori socială. Ce cestiune agrară putea exista în 
adevăr când clase dominante foarte puţin numeroase se întemeiau pe baza 
largă a unui numeros popor? Piramida avea temeliile largi și vârful ascuţit, 
mulți dedesubt, puţini deasupra, și de-aceea mergeau bine și cei mulţi 
dedesupt şi cei puţini deasupra; de aceea pe atunci boierul număra banii lui 
cu baniţa, iar țăranul pe ai lui cu căuşul; și suflet de om din ţara aceasta nu 
cunoștea mizeria, decât doar din auzite. 

lată dar cauza adevărată a răului: stricarea proporţiei între clasele 
consumatoare şi cele producătoare. Azi, în locul a o mână de oameni cari 
nu-i cereau poporului românesc decât 10 milioane pe an pentru conducerea 
afacerilor lui publice au venit zeci de mii de postulanţi și de lefegii cari-i 
cer aceluiaș popor, acelaş ca număr și ca putere de producțiune, de douăzeci 


de ori pe atâta, căci azi și Giani e boier, și Carada este, și mulţi alţii al căror 
număr nu mai are sfârşit. 

Asta e buba, onorabilă tagmă! În generaţia întâia erați unde v-a găsit 
Ypsilant al d-voastră, la coada trăsurilor, şi-n generaţia a doua toți boieri, 
toți scoşi din cutie, toți rozând pita lui Vodă cum vine vorba, și toţi 
nemuncind nimic, nepricepându-vă la nimic, toţi având o singură prăvălie şi 
un singur negoţ, prăvălia principiilor ponosite și spălate 'n şapte ape, 
negoțul vorbelor goale din cari nici paserile n-au cu ce se sătura. Muncă, 
onorabilă tagmă, iată ce vi se cere, și atunci nu va mai exista cestiune de 
tocmeli agricole ori cestiune agrară. Simeon stâlpnicul, cu patru clase 
primare, la tăiat lemne, nu director de ministeriu; violoncelul, cu patru clase 
primare, între lăutari, nu director de bancă; Giani la menajerie nu la 
ministeriu! Munca vi se cere şi poporul nu va mai fi apăsat, căci nu va avea 
de cine să fie apăsat. Fiţi economic şi social ceea ce sunteți intelectual și 
moralicește; fiți plebea care-aţi fost, plebea scursă din câteşipatru unghiurile 
lumii pe ulițele orașelor noastre, şi poporul românesc nu ar mai avea a se 
plânge de apăsare, ci ar deveni tot acela care-a fost mai înainte. 

Loviri de stat de jos în sus? 

Dar ştie d. C.A. Rosetti în contra cui s-ar îndrepta ele? Ştie d-sa că 
asemenea loviri ar putea preface grădinile de virtuţi ale partidului său în 
grădini pendente, dar nu ca ale Semiramidei, ci atârnând de felinare? 

Loviri de stat de jos în sus? 

Dar ştie d. C.A. Rosetti că atunci cânepa ar începe a creşte şi pe scama 
domnii-sale, şi pe seama românilor „Românului“ în ţara aceasta? 

Ei măre, au trecut vremea în care treceați de martiri și patrioți. Azi 
lumea vă ştie și firele de păr din cap şi păcatele mai multe decât acele fire. 
Nu mai va să daţi vina pe boiari şi iar pe boiari; acu vi s-a arătat şi arama d- 
voastră şi lumea vede limpede cine sunt adevărații esploatatori de ţară, 
adevărații ei apăsători. Nu mai va să facă pacoste caprele şi oile să le tragă 
ruşinea; am început a ne cunoaște, domnilor. Odinioară și ţara era naivă, şi 
boierii naivi, şi poporul naiv, naivi cu toţii ca copiii din doi părinţi, crescuţi 
sub acelaş acoperământ. Dar au venit copii stricaţi între noi, copiii altor 
popoare, străine, cu limba și cu obiceiele cele rele, cum ar zice Matei 
Basarab, şi ne-am deşteptat şi noi. O lovire de stat de jos în sus n-ar fi 
pentru cine se pregătește, adică pentru d-voastră, ci pentru cine se 
nemereşte, după cum spune povestea vorbei, că mai ştie haiducul nostru ş- 
altă potecă, nu numai cea bătută de d-voastră. 


€ 


O ÎNTÂMPINARE 


[18 aprilie 1882] 
In „Războiul“ d-lui Gr. H. Grandea citim cu justă mirare următoarele 
șiruri: 


Către cititori 

Acest organ, „Războiul“ (român), prin neatâmarea şi nepărtinirea cu care a spus 
şi spune adevărul oricăruia, fie alb, fie roşu, n-a putut să placă nici opoziţiei albe. 

Pentru că n-am voit a ne înfățișa la Tribunal sau apela la Curte (dorind a ne spăla 
rufele în familie) a rămas definitivă și executorie o sentință prin care se recunoaște d- 
lui Miulescu (fost comisar în poliția conservatoare, iar acum întreprinzător tipograf) o 
creanță discutabilă, dată spre a-i servi la nevoie. 

Interesele coteriei cărei servește numitul domn cerând compromierea organului 
nostru a aplicat o urmărire care, prin felul ei, a împiedecat apariţia ziarului. 

Acum însă am primit a îndura cheful d-lui Miulescu până la o lămurire 
judecătorească, ca o deferință, către publicul căruia datorau existența acestui organ, 
căci toate cele zise, că cutare şi cutare a contribuit la fundarea și existenţa lui, sunt 
cele mai nerușinate calomnii. 

Aceasta ca răspuns la publicaţia din ziarul conservator „Timpul“. 


Am ruga pe onor. confrate să nu confunde procesele de datorii ce le are 
şi sentinţele ce le obţin creditori de-ai săi de la tribunalele civile cu opoziţia 
albă. Asemenea l-am ruga să nu atribuie redacţiei „Timpului“ cuprinsul 
anunţurilor de pe pagina a patra, unde în adevăr între „Vinul de Chapoteaut 
cu peptione de pepsină“ şi „Pastilele Dethan cu sarea lui Bertholet“ întâlnim 
un aviz al custodelui, ce, conform c-o sentență a Tribunalului Ilfov, secţia 
comercială, încasează în socoteala d-lui N. Miulescu, tipograf, veniturile 
„Războiului“ — Grandea. 

Ce au însă a face toate acestea cu opoziţia albă, cu pretinsele interese 
ale coteriei de-a compromite ziarul d-sale? Opoziția albă dă sentință la 
tribunalul comercial sau ea pune custode? Avem a împărţi aşa de puţin cu 
procesul d-lui Grandea ca şi cu vinul Capoteaut sau cu sarea Bertholet. D. 
Grandea afirmă că spune totdeuna adevărul. Tocmai adevărul am dori să-l 
spună totdeuna. Atunci desigur n-am fi avut ocazia a-i da dezminţirea de 
faţă. 


€ 


[20 aprilie 1882] 

Un exemplu izbitor de modul cum prosperă la noi instituțiunile cele mai 
folositoare este Şcoala de Belle-arte. Creată în 1864, această școală atât de 
necesară a vegetat în părăsire până astăzi și amenință a se pierde cu totul, 
din cauză că nu i se dau mijloacele necesare pentru a trăi și a da roadele ce 
are drept să aştepte societatea de la o asemenea instituțiune. Un guvern 
serios ar face din două lucruri unul: or i-ar da mijloacele necesare, or ar 
desființa-o cu totul. Guvernul de astăzi, guvern al vorbelor sunătoare și al 
frazelor seci, se mulţumeşte a conserva titlul de Şcoala de Belle-arte, fără a- 
i da mijloacele necesare de a trăi. De aceea on. d. Aman, iubitul nostru 
pictor, s-a văzut nevoit încă de anul trecut să-și dea demisiunea ce urmează: 


Domnule ministru, 

La 1864 s-au creat mai multe şcoale profesionale, între care și Școala de Belle- 
arte. Necesitatea unei asemenea creațiuni s-a dovedit îndată prin înscrierea a 40 de 
elevi. Mulţi dintre ei au părăsit funcțiuni bine retribuite pentru a îmbrățişa această 
artă. Profesorii asemenea au arătat mult zel și satisfacțiune văzându-se înconjurați de 
atâți juni deciși a lucra. 

Trei ani trecuseră și, Școala de Belle-arte nefiind prevăzută în legea Instrucțiunii 
Publice, putu fi cu inlesnire ştearsă din buget în anul 1867; această supresiune fu 
făcută sub motiv de echilibrare a bugetului, motiv care se invoacă întotdauna de câte 
ori se simte necesitate de economii în prejudițiul bugetului Instrucțiunii Publice. Să 
constatăm aci dezinteresarea d-lor profesori ce au continuat cursurile d-lor gratis în 
timp de 6 luni, până când ministrul succesor d-lui Strat a căutat să repare greșeala 
făcută de predecesorul său, înființând din nou școala. Mulţi din elevi, și încă din cei 
mai buni, în intervalul acesta, și-au pierdut orice iluziune care nutrea speranţele și 
viitorul lor şi au părăsit şcoala. 

Cu toate peripeţiile și descurajările de tot felul, școala 'și urmă cursul și putem 
lesne constata că rezultatele sale au fost mai presus de așteptare. Toate catedrele de 
desemn și caligrafie, ce erau ocupate în mare parte de străini fără cunoștință de ceea 
ce li se cerea a preda, sunt acum ocupate de tineri ieşiţi din Şcoala de Belle-arte; mai 
mulți au devenit artiștii cunoscuţi publicului, trăind independinţi în urma profesiunii 
lor. Espoziţiunile anuale ce s-au putut face în urmă cu opere şi creaţiuni naționale au 
dovedit asemenea începutul artei existente la noi. Toate acestea, d-le ministru, d- 
voastră personal le cunoaşteţi ca unul ce ați urmat progresele sale, la care nu puteți 
decât a vă interesa, fiindcă aţi lucrat pentru instituirea ei ca secretar general al 
Ministerului al cărui şef suprem sunteți astăzi. Nu-i mai lipsea acestei școale decât o 
lovitură puternică pentru dezmembrarea ei și această ultimă lovitură a fost dată de 
predecesorul d-ei voastre ştergând bursele ce mai rămăseseră elevilor fără mijloace. 


Este constatat, domnule ministru, că nu numai la noi, dar în genere, afară de mici 
escepțiuni, cei ce vin a îmbrățișa artele frumoase aparțin junimii fără mijloace; de 
aceea mai la toate naţiunile, chiar în secolii trecuţi, s-au instituit burse pentru 
întreținerea elevilor lor. Căci iată ce se întâmplă fără această măsură salutară: elevii se 
înscriu pe toată ziua și urmează mai mult sau mai puţin regulat; însă, îndată ce au 
putut obține cel mai mic rezultat, caută a profita pentru întreţinerea lor și de acolo 
faceri de portrete după fotografii etc., de la care nu pot trage decât folosul bănesc sau 
a se înscrie la vro catedră vacanţă a vrunui pensionat și prin urmare a neglija şcoala. 
lată cauza de unde profesorii se văd înconjurați necontenit de începători și, abia 'și 
pun speranţele pe unii din ei pentru a obţine un rezultat satisfăcător pentru dânșii şi, 
când să devie utili țării, îi vede dispărând. 

Ce satisfacțiune poate dar avea un profesor al unei asemenea instituțiuni? 
Apuntamentele desigur că nu, fiind mai mult decât ridicule, de 200 şi 300 lei 
maximum. Cum vedeţi, domnule ministru, această școală, cu toate rezultatele ce a 
putut da şi de care mă îndoiesc a le mai obţine în viitor de vom continua pe aceeași 
cale, trebuie să se desființeze ca un ce inutil sau, ceea ce este dorit de toţi, să se 
reformeze serios, după cum subsemnatul am avut onoarea să cer în repețite rânduri; 
rapoartele din 17 septembrie 1879, din 1 decembrie 1879 etc. vorbesc în acest sens. 

După o esperienţă de 17 ani la direcțiunea acestei școale să-mi permiteți, domnule 
ministru, a vă espune vederile mele, spre a putea servi când s-au constatat de domnia 
voastră că școala aceasta, de unde s-au recrutat până acum profesorii pentru școalele 
secundare, are necesitatea să i se prelungească esistența. 

Propun dar: 

1. Zece bursieri cu o subvențiune de cel puţin 60 lei pe lună pentru fiecare elev. 

2. Ca oraşele principale să trimită câte un bursier care, după terminarea studiilor, 
să stăruiască în comuna ce l-a subvenţionat ca om special pentru tot judeţul. 

3. Să se stipuleze prin lege ca şcoala să fie tratată ca școalele speciale cu 
facultățile de la Universitate, potrivit proiectului de lege alipit la raportul no. 73 din 1 
decembrie 1879. 

4. Înfiinţarea secţiunii de Arhitectură, indispensabilă pentru a se învăţa desemnul 
liniar cerut concurenţilor aspiranți la catedrele secundare. 

5. A se spori apuntamentele profesorilor conform specialităţii ce profesează. 

6. Să se prevază o sumă drept recompensă pentru artişti ce vor produce opere de 
merit şi naţionale. 

Până la acordarea celor de mai sus arătate, fără de care nu se poate aștepta nici un 
rezultat serios, binevoiţi, d-le ministru, a primi demisiunea mea de director al 
Pinacotecii şi Școlii de Belle-arte din Bucureşti. 

Primiţi vă rog, domnule ministru, încredințarea prea distinsei mele consideraţiuni. 


În urma acelei demisiuni i s-a promis din toate părțile concursul pentru 
a aşeza şcoala pe baze serioase şi puternice. Şi d-l Aman a consimţit a şi-o 
retrage. Dar speranţele sale au rămas zadarnice. Și, după ce l-au trămis 
câtăva vreme de la comisia bugetară la primul ministru și de la primul 


ministru la comisia bugetară, d-l Aman s-a convins că guvernul nu caută să 
aibă o instituţie folositoare, ci numai un titlu frumos, Școala de Belle-arte, 
şi și-a dat din nou demisiunea ce urmează, de astă dată definitiv. 
Astfel prosperă instituţiile cele mai neapărate sub guvernul liberal! 
Astfel se încurajează chiar oamenii cei mai zeloși pentru a servi ţara lor. 
lacă cea de a doua demisiune: 


Domnule ministru, 

La 29 septembrie 1881 am avut onoarea a vă adresa un raport asupra situațiunei 
Şcoalei de Belle-arte, ce am onoare a dirige, raport în care espuneam îmbunătățirile 
indispensabile școalei pentru a o face să dea rezultatele ce țara este în drept a aștepta 
de la o asemenea instituțiune. Terminam acest raport prin următoarele linii: 

„Până la acordarea celor de mai sus arătate, fără de care nu se poate aștepta nici 
un rezultat serios, binevoiţi, domnule ministru, a primi demisiunea mea de director al 
Pinacotecii și Şcoalei de Belle-arte“. 

Atunci aţi binevoit, domnule ministru, a mă ruga să rămâi la postul meu, 
făgăduindu-mi a introduce în viitorul buget îmbunătățirile reclamate de mine și eu m- 
am conformat dorinței domniei voastre. 

Acum însă, primind bugetul și esaminându-l, am dovedit că nu numai nu s-a adus 
cea mai mică îmbunătăţire, ci, din contră, s-a suprimat și suma alocată pentru 
espozițiunile anuale, singura încurajare pentru artiștii români. 

În asemenea condițiuni cred de prisos a mai stărui la postul meu și vă rog din nou, 
d-le ministru, a primi demisiunea mea. 

Așa cum se află Școala de Belle-arte din București nu poate produce nici un 
rezultat satisfăcător; o îmbunătăţire este de urgență necesară sau, dacă aceasta nu se 
poate, școala trebuie suprimată; căci banii ce se cheltuiesc pentru a fi rău întreținută, 
după cum se află în momentul acesta, se numesc bani pierduţi. 

Primiţi, domnule ministru, încredințarea distinsei mele considerațiuni. 


€ 


[22 aprilie 1882] 
De alaltăieri s-a răspândit zgomotul că d. Ioan Brătianu ar fi dat 
demisiunea sa şi a cabinetului. Dacă i-ar fi abătut a face una ca aceasta ca 
din senin, precum i-abate uneori, lucrul n-ar avea însemnătate specială. Vro 
ceartă cu majoritatea, observaţii supărăcioase asupra relei purtări a 
partidului, puţin sânge-rău şi după aceea iar tovărăşie, asta ar fi seria de 
fenomene pe cari am aştepta să se desfășure dinainte-ne, pentru a se încheia 
cu reîmpăcarea deplină în sânul marei tagme patriotice. 
Dar lucrul are un cusur. 


În adevăr, încă de la 12 ale lunei curente ministrul de externe a fost 
prevenit din partea ambasadei austriace că proiectul Barrere privitor la 
regularea cestiunii Dunării s-a și espediat din Paris ambasadei franceze din 
Bucureşti și că aceasta e însărcinată de-a comunica proiectul numaidecât 
după sosire-i guvernului român. 

Proiectul Barrère se află așadar deja în mânile guvernului și sub ochii 
Parlamentului nostru, în mijlocul căror nu va întârzia a produce o intensivă 
piroteală. 

În ce consistă acest proiect în forma sa cea din urmă? 

El cuprinde în 14 paragrafi dispoziţiile generale pentru supraveghearea 
navigaţiunii între Galaţi şi Porţile de Fier, dispoziţiuni din cari estragem 
următoarele amănunte: 

Art. 1 al proiectului stipulează că, pentru supraveghearea navigaţiunii 
între punctele mai sus arătate, se instituie o Comisiune Mixtă (neprevăzută 
în Tratatul de la Berlin, ba chiar contrară dispoziţiunilor lui), în care 
comisie delegatul Austriei va avea prezidiul permanent, iar celelalte trei 
state țărmurene (Serbia, Bulgaria şi România) vor fi reprezentate fiecare 
prin câte un delegat. 

Art. 2 prevede că, pentru a se evita paritatea eventuală de voturi, 
Comisia Europeană va trimite în fiecare sesiune, adică din şase în șase luni, 
un delegat al ei în Comisia Mixtă. Trimiterea acestui delegat se va face în 
ordine alfabetică, deci în chipul următor: Allemagne, Autriche, France, 
Grande-Bretagne, Italie, Roumanie, Russie, Turquie. Propunerea Angliei 
de-a acorda delegatului Comisiei Europene dreptul de apel nu s-a trecut în 
propunerea franceză; reprezentantul Comisiei Dunărene rămâne însă liber 
de-a cere instrucţiuni de la Galaţi. 

Art. 3 stipulează că delegatul al cincilea, fiind trimis în Comisia Mixtă 
din mijlocul celei Europene, cea dentâi nu poate exista fără cea din urmă, 
deci se admite o conexitate oarecare între amândouă comisiunile. 

Celelalte paragrafe ale proiectului tratează despre executarea 
amănuntelor tehnice şi a regulamentului de navigaţiune și au fost copiate, 
cu mici modificări, din anteproiectul austriac. Cestiunea duratei Comisiei 
Mixte nu e prevăzută în proiect, dar fiindcă în comisia de la Galaţi sunt 
reprezentate opt puteri şi fiindcă fiecare din ele are a-și trimite delegatul pe 
rând pe câte-o sesiune, adecă pe câte şase luni, durata e fixată prin chiar 
această rotațiune pe patru ani cel puţin. Guvernul francez însă, precum și 


câteva alte cabinete, doresc ca fiecare din puteri să vină măcar de două ori 
la rând, încât mandatul Comisiei Mixte ar avea atunci o durată de opt ani. 

Această perindare — le roulement des puissances, zice proiectul — se 
va regula încolo de cătră chiar Comisia Europeană. 

În orice caz, însă, în anul întâi Germania şi Austria (Allemagne et 
Autriche) sunt chemate a-și trimite reprezentanţii în Comisia Mixtă, ceea ce 
constituie un mare avantaj pentru Austria, de vreme ce în anul întâi se 
numesc toți funcţionarii şi se vor face oarecari modificări reglementului. 
Aşadar în anul întâi Germania şi Austria, având două voturi în Comisia 
Mixtă, îşi vor putea impune influenţa. 

Proiectul a fost comunicat deja tuturor puterilor, dar nici una din ele n-a 
răspuns pân-acuma, încât e probabil ca comisia din Galaţi să nu poată 
începe în luna aceasta deja activitatea ei. 

Propunerea pe care-o reproducem mai la vale in extenso a fost 
comunicată de două ori pân' acum și în întruniri la cari au luat parte 
senatorii şi deputaţii. Ea e însoțită de-o somaţiune oarecum de-a răspunde 
numaidecât în termen de zece zile. Faţă cu ea d. Brătianu repetă jocul său 
vechi și, în loc de-a fi prezident de Consiliu, d-sa se gerează în prezident de 
republică. Care e opinia d-voastră, îi întreabă pe toți pe rând, ca şi când 
Adunările ar ști pe ce ne putem sprijini, ca şi când ele ar fi în curentul 
tratărilor diplomatice, ca și când în fine Adunările ar fi răspunzătoare de 
atitudinea șovăitoare a d-lui Brătianu sau a d-lui Boerescu în cestiunea 
aceasta. 

Care e opinia d-tale, d-le ministru prezident? cată să 'ntrebe ţara 
întreagă. Care e soluţiunea a cărei responsabilitate o iei d-ta? Nu descoperi 
Parlament și ţara întreagă înaintea săgeţilor străinătăţii, ci ia odată 
răspunderea unei propuneri pozitive, căci nu o manieră, ci şase şi mai multe 
sunt pentru a garanta cu toată învederarea libertatea Dunării, fără 
preponderanţă austriacă. Această evazivitate, această sfială de-a lua asupră- 
ți responsabilitatea unei propuneri, această manieră de-a te ascunde după 
spatele Parlamentului când cestiunea e pendentă și a veni apoi c-un fait 
accompli, pe care el să fie silit a-l înregistra, dovedește că vei fi având o 
soluțiune preconcepută, pe care-o vei realiza, în ciuda formalităţii goale a 
consultării Parlamentului. Pentru realizarea soluțiunii preconcepute dispui 
de culisele retragerii aparente. Aparente zicem, pentru că demisia ar 
însemna că vrei să aduci în locu-ţi pe cine ți place şi-ţi convine d-tale 
pentru a realiza soluţiunea ce-o ai in petto. 


lată dar care e însemnătatea actuală a zgomotului răspândit. Nu putem 
crede în seriozitatea retragerii d-lui Brătianu. Aceste demisiuni și remisiuni 
nu sunt decât mijloace de presiune asupra partidului pentru a obţine de la el 
orice ar voi. Ne-am deprins atât de mult cu falsele ieșiri ale cancelarului 
nostru încât în calculul politic această mărime a ecuaţiunii nu ne mai este 
necunoscută. Ceea ce se poate dar întâmpla e ca d. Brătianu să se retragă în 
adevăr, ci numai spre a se întoarce cu una din persoanele cari, pentru gloria 
de-a fi miniștri, fac bucuros orice deviaţie de la consecuenţă, fie în ce-i 
priveşte pe ei, fie în ce priveşte ţara. Astfel bunăoară prințul Dumitru Ghica, 
prezidentul tip, prezident în toate și pretutindenea, s-a ales senator cu 
majoritatea dovedită conservatoare din colegiul I de Ilfov, a trecut în partea 
guvernului și s-a lăsat ales prezident al Senatului roşu, fără umbră de 
scrupul măcar dacă această schimbare la față se şi aprobă de alegătorii săi 
conservatori. Tot d-sa credem că nu ar avea asemenea nici un scrupul de-a 
da sprijinul său şi al d-lui Boerescu pentru a înlesni d-lui Brătianu poziţia sa 
la darea concesiilor mai sus citate către Austria. 

Adevărat că aceste concesii: Comisia Mixtă neprevăzută în Tratatul de 
la Berlin, ba chiar contrarie lui, prezidenţia permanentă etc., se vor face 
unei puteri a cărei ţintă constantă pare a fi călcarea în picioare a poporului 
românesc. Dar ce ştie şi ce înțelege prințul în chestie de asemenea lucruri, 
ce înțelege de luptele acelor pe cari în naiva sa ignoranță îi confunda 
odinioară într-o apă cu creştinii toţi, cu bulgarii bunăoară ori cu alţii, şi cu 
toate astea o singură neomenie de dincolo ar fi de ajuns a atinge spiritul cel 
mai liniştit al unui popor care are demnitate și conştiinţă de sine însuși. 
Astfel de ex. în colțul de nord-vest al Transilvaniei ministrul unguresc a 
făcut mai multor ţinuturi româneşti ceea ce n-ar fi îndrăznit a face niciunui 
trib de negri, desigur nu unei comunităţi izraelite măcar: le-a numit cu de-a 
sila şi fără să întrebe pe nimenea un episcop care vrea să introducă leturghia 
latină în biserică şi limba ungurească pe amvon. Acest episcop al Gherlei, 
deşi atârnă în mod ierarhic de mitropolitul Albei-lulii, în trei ani de când e 
numit n-a îndrăznit măcar a da ochii cu șeful său bisericesc, ci persistă a 
rămânea agentul ocult și introdus pe furiș al unui ministru de culte de altă 
lege şi de altă limbă. Ei bine, o asemenea neomenie nu se întâmplă niciunei 
confesii afară de români. Nici evreilor nu li se comandează rabinii, nici 
unor triburi sălbatice nu li se comandează în afaceri de religie şi de 
conştiinţă un agent al guvernului unguresc care să-i dreseze; numai 


românilor li se contestă până și libertatea conștiinței. Și aceasta este puterea 
europeană pentru care, de la români tocmai, se cer concesii pe Dunăre. 

Dar ce-i doare capul pe cei din București de asemenea lucruri? D. 
Brătianu îşi va face seria sa de false ieşiri pentru a înlesni facerea de 
concesii cătră o putere care pân' acum nici nu încearcă a respecta 
individualitatea naţională şi conştiinţa religioasă a unei jumătăţi a poporului 
românesc, ba nici nu vrea măcar să respecte drepturi câştigate şi sancţionate 
de suveranul acelor ţări. Avem a face, dincolo, cu o lipsă de pudoare 
publică, cu călcarea unor drepturi atât de pozitive, atât de mult exercitate şi 
atât de întemeiate încât nici un despot măcar nu le-ar putea ignora în chipul 
în care o face guvernământul inept și mărginit al maghiarilor. Și oare de 
toate acestea să nu se ţină seamă la noi, când e vorba nu de-a recunoaște 
drepturi Austro-Ungariei pe Dunăre, de vreme ce n-are nici unul, dar încă 
de-a i se acorda favori şi preponderanţă în apele noastre și pe ţărmurii 
noștri, bineînţeles în detrimentul suveranităţii statului român? Dar destul ne 
despreţuiește dincolo, destul tratează peste picior o jumătate a poporului 
nostru în ţara lui proprie şi strămoșească — să ne mai puie piciorul în piept 
şi dincoace, să aibă satisfacţiunea de-a trata întreg poporul românesc în 
chipul în care-a fost călcat palidul Stătescu? 

lată ce găsim de cuviinţă a-i observa d-lui Brătianu în evoluţiunea ce-o 
încearcă cătră concesii. Teamă ne e că nu face decât a căuta ocazie ca să dea 
o flagrantă dezminţire aureolei de mare naţionalist pe care crede a o avea. 


€ 


[23 aprilie 1882] 

Ceea ce înlătură și nimiceşte principiul responsabilității, încât, orice s-ar 
întâmpla, opinia publică și lumea alegătorilor să nu știe, la dreptul vorbind, 
pe cine să arunce răspunderea, este obiceiul d-lui I. Brătianu de-a nu avea 
nici o opinie în nici o chestiune din lume, de-a nu lua în numele său și al 
guvernului nici o atitudine față cu propunerile nesănătoase și nemistuite ale 
coreligionarilor săi politici. 

Se prezintă bunăoară legea tocmelelor agricole, din iniţiativa unui 
ministru căzut de la guvern tocmai fiindcă se făcuse imposibil prin circulări, 
prin tendența de-a semăna discordia între clasele societăţii române, prin 
anarhia ce-o răspândise în timpul cât a ocupat fotoliul ministerial. Căzând 


tocmai din această cauză și în urma unei învederate nemulțumiri a ţării, 
proiectul său totuși se mănţine, se votează în Cameră, ajunge în Senat. 

Dar care-i opinia guvernului în cestiunea asta? 

Nici una. 

Unui adept al republicei din cafeneaua Procope i-abate a propune 
electivitatea magistraturii. Pentru a da vânt cestiunii, toată ţara se pune în 
mișcare, se consultă Facultăţi, Curți, corpuri de advocaţi, şi toate fără 
deosebire se pronunţă în contra electivităţii. Cu toate acestea electivitatea se 
cuibărește şi face pui sub pălăria onor. Giani și se prezintă în Cameră sub 
formă de proiect de lege. 

Care e opinia guvernului, întreabă toată lumea, îngrijită deja de starea 
sănătăţii a d-alde Giani, de vreme ce un asemenea nimenea poate 
dezorganiza justiția unui popor întreg? 

Nici una. 

D. Brătianu, şeful guvernului ţării, persoana determinantă în cestiunile 
acestea, nu are nici o opinie în cestiunea electivităţii. 

În toate ţările pot veni în adevăr propuneri din iniţiativa parlamentului, 
la noi chiar din inițiativa mușteriilor cafenelei Procope; dar guvernul cată să 
ia o atitudine faţă cu ele, trebuie să și le însușească sau să le respingă, 
trebuie să declare a putea sau a nu putea primi responsabilitatea unor 
asemenea reforme. 

La noi nimic. Poate ţara să tragă la răspundere cafeneaua Procope 
pentru ideile ei socialiste sau să comande cură de apă rece onor. Giani? 
Singurul organ care, prin chiar natura lucrului, e chemat a purta răspunderea 
acestor afaceri este guvernul. Din momentul ce respinge, declină 
solidaritatea cu propunerile nesănătoase ale demagogilor, răspunderea sa e 
se 'nţelege degajată și cafeneaua Procope poate fermenta în ungherul ei fără 
ca cineva s-o bage 'n seamă. Din momentul asemenea în care guvernul se 
afirmă în cestiunile acestea, îşi însușeşte propunerile, se declară solidar cu 
ele, ţara ştie ce să crează despre intenţiile guvernului și le poate primi sau 
respinge, în orice caz are putinţa de-a le controla. 

Rolul pe care d. I. Brătianu şi-l atribuie nu este acela al unui prezident 
de consiliu, ci al unui prezident de republică. Acest din urmă are să consulte 
partidele și oamenii politici din ţară ce opinie au în cutare ori cutare 
cestiune; guvernul trebuie să-și aibă o opinie a sa formată şi constantă; 
guvernul reprezintă un sistem și în direcţia acestui sistem se asociază și se 


declară solidar cu propunerile cari-i convin, respinge solidaritatea cu cele ce 
nu-i convin şi le renegă. 

D. loan Brătianu nu afirmă nimic şi nu negă nimic; d-sa n-are nici o 
idee a guvernului său în cestiunile cele mai vitale și mai arzătoare chiar; ci 
pipăie în întunerec când pulsul unuia, când al altuia; nu om de sistem, nu 
reprezentant de partid, nu şef al unui guvern liberal, ci cancelar, prezident 
de republică, suveran care alege între opiniile supușilor lui, făcându-i pe ei 
responsabili de ele, iar el rămânând de-o parte, sacrosanct, inviolabil, Dalai 
Lama. 

Ia să fim niţel mai muritori, d-le ministru prezident. Mai ia-o pe mânecă 
singur, mai dă la lumină adâncimile spiritului de administraţie şi de stat 
despre care mitologii susţin că l-ai fi având. Care e opinia guvernului în 
cestiunea tocmelelor, care în cestiunea electivității, care, în fine, în 
cestiunea cea mai arzătoare, a Dunării? Călcările pe cari le mănâncă blonda 
umbră în seama d-tale, dar reflectându-le şi asupra ţării, nu ne dau nouă nici 
o idee clară despre soluţiunea ce-o crezi admisibilă în cestiunea Dunării și a 
cărei răspundere istorică şi parlamentară ai fi în stare a o lua asupră-ţi. 

Guvernul nu poate pretexta măcar că-i lipsesc ideile în cestiunea 
Dunării, căci d. Dim. Sturza s-a însărcinat a-i furniza o serie întreagă de 
soluţiuni. 

Afară de Comisiunea Mixtă, propusă pieziş de Austria prin mijlocirea 
Franţei, mai sunt după opinia d-lui Sturza următoarele alternative. 

O comisiune riverană, care să gereze interesele navigațiunii, în felul 
aceleia a Rinului, la care să participe toate statele de la Linz și până la 
gurile Dunării, adică toate statele de pe parcursul navigabil; 

întinderea autorității Comisiunii Dunărene, de la Mare și până la Porţile 
de Fier, cu condiţiunea ca fiecare stat să aplice deciziunile acelei comisiuni 
pe teritoriul său, sub privegherea europeană; 

executarea întocmai a 'Tractatului de Berlin, înființându-se o comisiune 
riverană, fără amestecul niciunui stat străin şi care comisiune să garanteze 
Europii libertatea Dunării şi apărarea imparţială a intereselor ei de tot felul; 
în fine, amânarea soluţiunii până la 1883, când Europa este chemată, după 
Tractatul de la Berlin, a se pronunţa asupra comisiunii de la Galaţi, cerând a 
se fixa atunci un singur regim fluvial, de la Mare și până la Porţile de Fier. 

Desigur e legitimă așteptarea ţării de-a şti care din aceste soluțiuni și-o 
însușește guvernul, pe care o apără în mod solidar și, dacă nu-i convine nici 
una și are în vedere o alta mai bună, care-i acea alta? Să nu ne pomenim că 


din toate soluţiunile posibile se admite în mod clandestin tocmai cea mai 
rea, că iar se introduce pe furiș în cabinet vrun om al promisiunilor pripite, 
care să compromiţă din nou un teren de drept luat cu asalt de opinia publică 
şi menţinut de ea cu toată puterea convingerii. 


€ 


VASILE CONTA 


[25 aprilie 1882] 

Miercuri, 21 aprilie seara, s-a săvârşit din viață fostul ministru de culte 
şi instrucțiune publică, Vasile Conta. Răposatul, fiul unui bătrân preot din 
Iași, dup-o copilărie bântuită şi-a completat studiile juridice în Belgia şi a 
fost numit, după un concurs susținut cu mult talent, profesor de dreptul civil 
la Facultatea din laşi. 

Ca profesor avea fraza limpede şi elocuentă, dicțiunea simpatică. 

Din tinereţe însă l-au fost atras de problemele metafizicei și, în timpul 
liber pe cari i-l lăsa catedra de drept, se ocupa cu citirea scrierilor de 
filozofie pozitivistă apărute în Anglia, Franţa şi America. Mulţi ani membru 
al societăţii literare Junimea, el publică în „Convorbiri“ Teoria fatalismului, 
pe care-o traduse singur în franţuzeşte, și Teoria ondulaţiunii universale, o 
încercare metafizică materialistă. După convingerile sale politice Conta era 
socialist, credea însă că nu e timpul venit, mai cu seamă nu în România, de- 
a încerca realizarea unor asemenea idei. 

Ci chiar teoriile acestea el nu le privea ca adevăruri sociologice 
permanente şi absolute, ci se esplica adeseori, întemeiat pe teoria 
fundamentală a ondulaţiunii universale, că ideea sociabilităţii e în popoare 
pe curba suitoare, că va culmina în socialism şi că, după aceea, va începe a 
declina pe curba coborâtoare, pentru a se stinge și a face loc altor idei, cari 
'Si vor începe traiul atunci când cele socialiste vor fi învechite. Teoria 
ondulaţiunii universale, concepută cu atâta predilecție de inteligenţa lui, nu 
e nouă nici în aplicarea la ordinea mecanică a lumii, căci este ideea 
fundamentală a filozofiei lui Eraclit din Efes, nici în aplicarea la ordinea 
morală, căci se regăseşte în fragmentele lui Protagoras din Abdera, care-a 
aplicat doctrina lui Eraclit despre „eterna curgere a tuturor lucrurilor“ şi la 
lumea intelectuală. Plato, în anticitate încă, combătea amândouă teoriile, 
numindu-le „o generalizare nejustificată a teoriei relativităţii“. 


Cumcă socialismul nu e decât forma în care organismul unui stat moare, 
spre a face loc barbariei sau cuceririi prin popoare mai tinere, era o 
întâmpinare ce i s-a spus ades, dar pe care n-a admis-o. 

Ales deputat în Camera revizionistă ca reprezentant al liberalilor 
moderați din laşi, Conta se distinse prin atitudinea sa în cestiunea izraelită. 
În adevăr, era un om îndestul de citit pentru a nu înţelege că aci era o 
cestiune de rasă, iar nu de religie și că însușirile contractate în decurs de 
veacuri de către rasa veche a izraeliților făceau din admiterea ei la cetăţenie 
un pericol pentru exitența unui popor tânăr și neesperimentat ca cel 
românesc. Prin atitudinea sa în această cestiune își atrase atenţia a d-lui Ion 
Brătianu, un fin cunoscător de oameni, care nu-l mai slăbea de atunci cu 
invitările la via Măgura, până ce în sfârșit îl atrase în cabinet c-un portofoliu 
ministerial, unde intră asemenea ca reprezentant al liberalilor moderați din 
Iaşi. Dar moderaţii erau o piedică pentru d. Ion Brătianu în calea de-a forma 
un partid roșu în Moldova. Şi într-adevăr paralel cu aceştia se formă în lași 
un grup compus din d-alde Gheorghian, Verussi etc., cari începură a-și 
propaga ideile lor în foaia „Ștafeta“. Răposatul, fiind ministru, a părut a voi 
să atragă grupul liberalilor moderați cătră noua grupare Herşcu-Gheorghian 
şi a le contopi astfel în partid guvernamental, în sucursală ieșană a roșiilor. 

Dar moderaţii nu se lăsau nici convinși, nici înduplicaţi prin făgăduinţe, 
şi Conta nu îndrăznea s-o rupă pe faţă cu ei, de vreme ce acel grup forma 
îndreptăţirea sa politică şi parlamentară de-a figura în cabinetul Brătianu. 
Noii săi amici politici voiau însă să-l rupă cu totul de liberalii moderați. 
Aceasta era opinia sa proprie în cestiune și prin aceasta el își esplica 
misterioasa trimitere prin poștă cătră „Timpul“ a unei scrisori confidenţiale, 
adresate cătră Guţă Panu, care văzu lumina zilei în coloanele ziarului nostru 
şi avu în adevăr de rezultat ruperea definitivă de partizanii săi de la „Steaua 
României“. Pentru noi publicarea avea importanță numai pe atât pe cât 
dovedea încercările de formare ale unui grup roșu la lași şi că aceste 
încercări — precum nici nu se poate altfel la roşii — erau alimentate în 
focul lor patriotic de sume administrate pe sub mână din fonduri publice. 
Aceste sume au întemeiat existența „Liberalului“, apărut în locul „Ștafetei“. 
Intriga, pe care pretinşii săi amici politici o îndreptară în contra lui, nu ne 
privea, se 'nțelege, precum am și avut ocazia a i-o spune. 

Dar de aci înainte poziţia sa în ministeriu trebuia să devie nesigură. În 
genere poziţia sa între roșii, a căror privilegiu e de-a fi cu totul ignoranţi și 
de-a se cățăra în demnităţile publice cu câte patru clase primare, c-un curs 


de violoncel sau cu o doză minimă din Codul Boerescu, era precară şi 
îndoielnică. Rupt de liberalii moderați, cari, de bine de rău, erau cel puţin în 
stare de a-l înțelege, și rămas izolat în tagma celor săraci cu duhul, conduși 
în materie metafizică de Serurie şi Mihălescu, Conta simţi în ce mediu 
intelectual și politic încăpuse și preferă în cele din urmă un post de membru 
la Casaţie. 

Dar de 10 ani deja era bolnav de plămâni, de-o mare iritabilitate 
nervoasă tocmai din cauza acestei boale, încât portofoliul ministerial trebuie 
să fi agravat starea sănătăţii lui în loc de-a fi fost o favoare a sorții. 

Îndealtmintrelea fondul caracterului lui era blând şi inteligenţa sa caldă: 
nici nu se putea altfel, căci era originar din ţinutul Neamţului, din acea rasă 
arhiromână de munteni care vorbește şi cugetă încă şi astăzi precum se scria 
în secolul al șaptesprezecelea. De aceea s-o fi și ocupat cu metafizica și nu 
cu tripotajul de bursă; cu căutarea adevărului după putinţele lui, nu cu 
sofisme în favorul răscumpărării liniei Cernavodă-Chiustenge, căci, cu tot 
pasul său greşit cu liberalii moderați, Conta era român get-beget și ca atare 
onest în fundul inimei lui și iubitor de adevăr. Ce-o fi căutat alături cu 
Giani, Carada, Mihălescu e un mister pentru noi și pentru mulţi din câţi l-au 
cunoscut, căci desigur că locul lui nu era alături cu acele bipede pentru cari 
adevărul e o farsă și onestitatea o nerozie. 

Dar... de mortuis nil nisi bene. Erorile legate de-o mână de pământ se 
desfac deodată cu ea, şi e destul dacă, în urma unei existențe atât de 
chinuite precum este aceea a omului ce cugetă şi simte, avem a constata o 
urmă de bine şi de adevăr, un gol. Desigur după moartea Gianiilor și 
Caradalelor nu va mai rămânea nimic de constatat și nici un gol în urmă-le, 
căci aceştia sunt dintre cei ce se nasc spre a muri și mor spre a se naște şi 
despre a căror existenţă e cu totul indiferent dacă a fost sau n-a fost. 


€ 


[27 aprilie 1882] 

Dintre deosebitele soluțiuni posibile, după d. Dimitrie Sturza, în 

cestiunea Dunării, aceea care pare a răsări mai mult din spiritul Tratatului 

de la Berlin, fiind conformă cu interesul european al libertății de 

navigațiune pe Dunăre, este: „Întinderea autorității Comisiunii Europene de 

la Marea Neagră până la Porţile de Fier, cu condiţia ca fiecare stat să aplice 
deciziunile comisiunii pe teritoriul ei, sub priveghere europeană“. 


Astfel execuţiunea reglementelor de navigaţie ar fi pe seama fiecărui 
dintre state, conform dreptului lor de suveranitate, iar comisiunea din Galaţi 
ar fi instanţa de apel în contra iregularităţilor sau abuzurilor de cari fiecare 
dintre state s-ar putea face vinovat. 

Întinderea autorităţii comisiunii până la Porţile de Fier acoperă 
interesele tuturor puterilor laolaltă și a fiecăreia în parte. Nu vedem aci 
umbră de nedreptăţire pentru nici una din ele și nici suveranitatea statelor 
țărmurene nu se atinge. Fiecare stăpân pe apele și țărmurii săi: nu un 
funcţionar român inspectând ţărmurii bulgari ori viceversa; iar stăpânirea 
aceasta având drept margine interesul comun al Europei, interesul 
navigaţiunii libere și neîmpiedecate. 

Dincolo de această margine nu vedem nici un cuvânt pentru a acorda 
uneia din puteri o poziţie privilegiată; nu vedem motive de-a pune Dunărea 
în mâna țărmurenilor numai, prezidaţi în perpetuitate de-un nețărmurean 
care-i mai puternic decât ei toți împreună. Avându-i pe toți în mână, putând 
instiga pe unul în contra celuilalt, i-ar putea lesne dezbina pentru a-i 
stăpâni. 

Chiar dacă Europa întreagă ar găsi propunerea Barrère admisibilă, totuși 
rămâne întrebarea până unde Europa are dreptul de-a mărgini suveranitatea 
unui stat independent şi din ce precedente poate deduce îndreptăţirea de-a 
crea uneia dintre puteri o poziţie precumpănitoare. 

Propunerea Barrere, accentuată din partea Franţei prin titlul de ministru 
ce i s-a conferit delegatului ei şi prin termenul de zece zile, păcătuieşte în 
prima linie prin a nu reprezenta un punct de vedere colectiv european, ci 
unul singular austriac. Ne permitem a ne îndoi dacă Franţa ori altă putere e 
competentă a reprezenta interese austriace pe Dunărea română. Raporturile 
noastre cu Viena sunt, credem, încă îndestul de deschise ca să putem trata 
noi înșine, în numele nostru, pentru concesiile ce ar fi a se face statului 
vecin, dacă am fi dispuşi a le face, și e greu de înțeles cum interesele 
austriace ne-ar putea deveni mai plăcute recomandate prin mijlocirea 
Franţei decum nu ne sunt recomandate de cătră cel interesat. Aci se naşte 
următoarea dilemă: sau Franța vine în numele Europei, dar interesul 
Europei e întinderea autorităţii comisiei sale de la Galaţi până la Porţile de 
Fier, încât propunerea Barrère e contrarie acestui interes; sau vine în numele 
Austriei, și atunci s-ar putea recuza mijlocitorul, de vreme ce cu Austria ne- 
am înţeles mai de mult, adecă ne-am înţeles a nu îngădui nimic ca privilegiu 


unilateral, rugând-o să binevoiască a rămânea în sfera de drepturi de cari se 
bucură toate celelalte puteri mari ale Europei, dreptul liberei navigaţiuni. 

Toate foile austriace — până şi „Bucarester Tagblatt“ — citează ca 
motiv principal în favorul propunerii Barrère că Austria are mari interese pe 
Dunărea de Jos! 

Le-o fi având, n-o tăgăduim, dar nicicând un interes nu e un titlu de 
drept. Dacă s-ar admite teoria că un interes e totodată un drept am putea 
susţine că noi românii avem cele mai mari interese în Ardeal. O jumătate a 
poporului românesc e ţinută în condiţii de inferioritate naţională de către 
maghiari; la Gherla s-a numit un agent guvernamental episcop; guvernul 
face cele mai nepomenite presiuni pentru a introduce un idiom fino-tartaric 
în şcoalele primare și secundare, precum și în biserici; se ameninţă zilnic cu 
stingerea intelectuală şi etnică milioane de români în ţara lor proprie și 
strămoşească, în judeţele lor, româneşti ab antiquo; se introduce limba 
maghiară până și în ţinutul Făgăraşului, până mai ieri al Țării Românești. Ei 
şi? Din aceste interese naționale ale noastre rezultă un drept pentru noi de-a 
ne amesteca în lucruri ce se petrec pe teritoriu austriac? Nici unul. Privim 
cu durere dincolo de munţi; principiul chiar al existenței noastre e zilnic 
batjocorit şi călcat în picioare de-o rasă străină, fără instincte de dreptate şi 
fără sentiment de stat, și cu toate acestea nu numai că nu putem reclama un 
drept de amestec pe teritoriu austriac, dar chiar drepturile noastre vechi ce 
le aveam în Ardeal au căzut în desuetudine și nu le mai putem exercita. În 
adevăr, aveam dreptul de-a sfinți în Bucureşti pe mitropolitul arhidiecezei 
Ardealului şi a-l delega pe el ca să sfințească episcopii sufragani câți erau 
de trebuință. Aceasta pretutindenea sub coroana Sf. Ștefan, unde trăiau 
români. Oare dac-am îndrăzni să facem una ca aceasta, conform şi 
intereselor şi dreptului nostru, constatat prin zeci de acte publice, cine ne-ar 
îngădui? Domnii Ţării Românești au dreptul suveran, nedesființat niciodată, 
de-a confirma alegerea magistraţilor publici în ţinutul Făgărașului. Dacă, 
conform interesului, am pretinde să executăm acest drept, ne-ar îngădui 
cineva? 

Dacă dar nici interese, nici drepturi căzute în desuetudine nu justifică 
nici o pretenţie a noastră pentru modificarea stării de lucruri dincolo de 
munţi — ce rezultă din marile interese ce Austria le are pe Dunărea de Jos? 

Nimic; nimic până atunci până când dreptul e un titlu cu care se rezistă 
puterii; nimic pe cât timp un stat oricât de mic se razimă pe drepturile ce 
decurg din suveranitatea sa. 


Se pot în adevăr cere sacrificii României; dar sacrificii făcute 
colectivităţii puterilor europene, nu uneia din ele. Numai colectivitatea lor 
prezintă României oarecari siguranțe de neutralitate și de neatârnare; 
preponderanţa cât de neînsemnată a uneia din ele înseamnă începutul 
atârnării şi a robiei. Și am înţelege încă un raport de dependenţă de un stat 
binevoitor, care ar respecta individualitatea noastră etnică. Dar să atârnăm 
de cine? De Austro-Ungaria, în care maghiarii pot zilnic călca în picioare o 
jumătate a poporului românesc! 


€ 


[29 aprilie 1882] 

Nu numai motive politice ne comandă o precauțiune deosebită în 
cestiunea Dunării, ci și cauze economice şi naționale. 

Interesele cele mari pe cari Austro-Ungaria le invoacă ca un fel de titlu 
de drept împrotiva noastră nu sunt toate şi în complexul lor armonice cu 
interesele poporului nostru propriu. Asupra acestor din urmă avem a decide 
noi și numai noi, căci, politiceşte independenți, nu credem ca cineva să ne 
poată contesta dreptul de-a regula prin tratate nouă de negoţ politica noastră 
economică așa cum vom crede de cuviință și a apăra, pe cât putinţă este şi 
întrucât e practic şi folositor, propria noastră activitate industrială. 

Axiomul cumcă am fi o ţară esclusiv agricolă și condamnată de-a 
rămânea agricolă s-a învechit în vederea tuturor. Nu e nimeni în ţară — 
afară doar de d. Boerescu și de câţiva liber schimbişti plătiţi cu lefi din 
buget ca să înveţe pe popor cum să se ruineze la sigur — care să nu se fi 
convins că importanţa producţiunii industriale nu consistă în scumpetea sau 
ieftinătatea articolelor, ci în partea ei educativă. Un popor se crește prin 
industrie proprie. Toate calităţile lui, toate predispoziţiile de gust, de arte, 
toate resorturile lui intelectuale și morale se pun în mișcare prin munca 
industrială; el își deprinde mânile la o sumă de lucrări ce pân-atunci i-erau 
necunoscute şi toate deprinderile acestea sunt aptitudini nouă, talente nouă, 
activități nouă, a căror sumă constituie puterea colectivă a poporului. 

Liberul schimb absolut e atât de periculos pentru calităţile unui popor, le 
tâmpeşte atât de mult pe toate încât genialul List poate spune cu drept 
cuvânt: cel mai mare rău ce ne-ar putea face dușmanul e ca să ne dea marfa 
lui nu ieften, ci gratis. Toate puterile și toate instinctele naţionale ar amorti 
şi ar degenera; o nație de matufi pe care cineva ar răsturna-o c-o lovitură de 


picior. În dar de ne-ar da toate bunurile, acest dar ar fi ca pescheșul 
frânghiei de mătasă pe care Sultanul îl trimitea demnitarilor Porții de cari 
voia să se curețe. 

Şi-n adevăr nu vedem urmările fatale ale liberului schimb în țara noastră 
proprie? De-o parte ţăranii, munca agricolă fiind singura în stare a mai ţine 
concurență pe piața cosmopolită a universului, pe de altă parte zeci de mii 
de aspiranţi la funcţii publice, pepiniera nesfârşită a partidelor demagogice, 
elemente pururea nemulțumite, a căror conştiinţă și onestitate are o tarifă 
foarte redusă de preţuri. 

Boala economică esplică fără nici o îndoială existenţa partidului roșu în 
ţară. Sub domnia altor vederi economice decât acelea ale absolutului liber- 
schimb fiecare şi-ar fi găsit o ocupaţie conformă cu teapa lui intelectuală, și 
erau toți oameni onorabili în loc de-a fi șarlatani politici. Boala economică e 
așadar în mare parte genitoarea păturei de paraziți sociali avizaţi la banul 
public; prin lipsa unei pieţe în care să-și ofere braţele acești oameni au fost 
siliți a se constitui în societate de esploatare a bugetului și, nefiind în stare 
de-a produce altă marfă, produc fraze patriotice, plătite însă prin realitatea 
muncii grele și puţin producătoare a ţăranului. 

Aşadar, din punctul de vedere al dezvoltării noastre proprii, marile 
interese ale Austriei, departe de a fi identice cu ale noastre, sunt cel mult 
armonizabile, și mânile cată să ne rămâie libere pentru a le putea pune în 
armonie, pentru a îngădui introducerea acelor articole pe cari ar fi nepractic 
de-a le produce noi înşine, dar a mărgini concurenţa pentru acele articole a 
căror producere se poate opera în condiţii bune în ţara noastră proprie. 

A concede o poziţie preponderantă pe marea arteră de import a Dunării 
tocmai puterii care e în stare a paraliza toată activitatea noastră în această 
direcţie ar fi cea mai gravă eroare ce am putea-o comite pentru viitorul 
nostru. Libertatea de navigaţiune pentru toate puterile neutralizează cel 
puţin pân-la un grad oarecare preponderanţa uneia singure dintre ele și acest 
echilibru ne dă libertatea de-a lua măsurile ce le vom crede de cuviință 
pentru a da viaţă propriei noastre activităţi industriale. 

Acest punct de vedere al absolutei necesităţi de-a da dezvoltare tuturor 
facultăţilor poporului nostru propriu, ţinând piept concurenţei străine fie 
prin război de tarife, fie prin alte restricțiuni, s-ar putea modifica, precum 
am zis-o, numai prin o împrejurare care nu atârnă de la noi, prin schimbarea 
situaţiei politice a poporului românesc din Ardeal și Țara Ungurească. 


Ceea ce ar fi de dorit dar e ca raporturile între România și Ardeal să fie 
cele din trecut. În adevăr trebuinţele economice ale poporului nostru sunt 
unele şi aceleași pretutindenea: acelaşi port la Sătmar ca şi-n Moldova. De 
aci se esplică de ce în toate orașele din România există câte o anume stradă 
de Braşoveni, de oameni ce debitau marfă ardelenească pentru ţăranul 
român. Articole produse de români de dincolo, vândute de negustori români 
țăranilor noştri, făcuse din aceste ţări două zone deosebite de producţiune 
ale unui și aceluiași popor. Dacă Ardealul ar avea astăzi numai atâta 
autonomie încât să-și poată pune în legături constante producţiunea lui 
industrială cu cea agricolă de la noi; dacă țăranul de dincolo ar fi pus în 
poziţia de-a schimba industria sa de casă pe grâul cestui de dincoace situaţia 
ar deveni cu totul alta. 

Când raporturile noastre economice ar fi regulate după considerația ce 
am avea-o pentru munca celeilalte jumătăţi a poporului românesc Austria ar 
înceta a fi o putere străină pentru noi, căci am pierde teama că despre apus 
ne-ar ameninţa un pericol național. Veleităţi de cucerire nu există nici dintr- 
o parte, nici dintr-alta. Dar ceea ce e legitim în tendenţa noastră e de-a 
vedea emancipându-se, pe terenul intelectual ca şi pe cel economic, întreg 
poporul românesc și, oricât e despărţit prin politică, istorie şi configuraţia 
brazdei ce-o locuieşte, să aibă libertatea de-a se dezvolta în direcţia ce i-a 
prescris-o Dumnezeu, dându-i aceeași limbă, aceleaşi datine, acelaşi port, 
aceleaşi trebuinţe fizice şi morale c-un cuvânt. 

Poate că spiritelor conducătoare din Viena le-ar zâmbi o asemenea 
perspectivă. A ne cuceri prin propria noastră naţionalitate, prin propriul 
nostru principiu de existenţă, a face din ţăranul Dunării tributarul ţăranului 
din Carpaţi, a stinge veleităţile politice prin satisfacerea instinctului adânc 
de dezvoltare sădit în poporul nostru ar fi o idee demnă de omul de stat al 
unei monarhii poliglote. 

Dar, din nenorocire, oricâtă simpatie ar avea pentr-o asemenea idee 
sferele domnitoare din Viena, ea devine neputincioasă faţă cu purtarea 
consecuent fanatică a guvernului maghiar. Singurele două popoare cari sunt 
puse de-a curmezișul oceanului slav au atâta tact politic încât se urăsc de 
moarte şi nu urăște românul pe maghiar ca maghiarul pe român. Deşi 
cazurile în care un român s-ar fi maghiarizat sau un maghiar s-ar fi 
românizat sunt estrem de rare, totuși d-nii din Buda-Pesta persistă a crede 
că ceea ce n-au putut face de la Ștefan cel Sfânt încoace vor putea face 
acum, când spiritul naţional e deştept, acum când rasa lor proprie constituie 


abia a treia parte din populaţia Regatului. În loc de-a cerceta cu scumpătate 
natura etnologică a patriei lor şi a se convinge că Ungaria e un stat poliglot, 
deci trebuie tratat ca atare, trebuie ca dezvoltarea statului să consiste în 
dezvoltarea paralelă a tuturor elementelor sale aliate prin istorie, maghiarii 
persistă a impune la zece milioane de oameni de alte limbi, altă origine şi 
altă lege preţiosul lor idiom tartaric. Cine cunoaște în mod cât de elementar 
ce va să zică limba, cine ştie că ea acopere pe deplin spiritul și că 
dezvoltarea limbei e chiar dezvoltarea inteligenţei, iar această din urmă e 
laboratorul întregei activități musculare şi cerebrale, acela va înţelege că a 
sili pe un popor să înveţe altă limbă înseamnă a-l tâmpi, a-l face intelectual 
inept, deci și economic și politic inept. 

Arareori se va găsi un stat care să urmărească cu mai multă stăruință 
politica degenerescenţii decât statul maghiar. 

Această ideocraţie care supune vertebrele și craniile vii a milioane de 
oameni sub şurubul unor nerozii scomite de căpăţinile brahicefale a unei 
rase mongolice cată să înceteze pentru ca o înțelegere temeinică și pe de-a 
pururea cu monarhia vecină să fie cu putință. O asemenea înțelegere ar avea 
însă după noi o influență determinantă asupra întregei situații din Orient și 
numai maghiarii cu impotenta lor sete de absorbire i-opun o piedecă 
constantă. Ei ar bea marea şi totuşi stomacul lor e atât de slab încât nu 
suferă nici câteva picături, ci le varsă îndărăt sub forma pocită de pretinși 
maghiari ce vorbesc nemţește și pentru cari patria e stomacul. 

Această ideocrație, această domnie a unor abstracţiuni fără realitate ar 
trebui să facă loc unor vederi mai sănătoase, întemeiate pe împărţirea reală 
şi aievea a populaţiunii după naţionalităţi din cari fiecare are, în marginile 
unităţii statului, dreptul de a-și determina singură viaţa ei intelectuală. O 
asemenea schimbare de vederi ar însemna și pentru români emanciparea de 
sub predominațiunea unei rase radical străine de ei. Monarhia vecină ar 
înceta a fi față cu noi un element de absorbire și, în locul antagonismului de 
interese politice și economice, ar începe epoca armoniei acestora. 


€ 


[1 mai 1882] 

Având a da seamă de discuția urmată în Senat cu ocazia proiectului 
privitor la tocmelele agricole, ne-am adus fără voie aminte de-o istorioară 
autentică, pe care credem că nu trebuie s-o tăinuim publicului, întru cât ne 
ajută memoria. 

Regele convorbea într-una din zile c-un proprietar din Moldova, dar cu 
unul din cei băștinași, de pe unde şi-a înțărcat dracul copiii, cum ar zice 
românul, c-un om în sfârşit care reprezintă proprietatea istorică, nu cea 
cumpărată cu bani, de prin locuri ca acelea unde Ștefan Vodă era ca acasă, 
de vorbesc oamenii de el ca şi când ar fi trăit ieri între ei. 

Maiestatea Sa binevoia a avea o idee priincioasă şi măgulitoare despre o 
seamă din pretinşii noştri oameni de stat, despre d-alde Boerescu, C.A. 
Rosetti bunăoară și alţii; îi credea chiar destoinici de-a realiza o înaintare 
aievea în ale ţării. 

Proprietarul nostru răspunse foarte serios: „Pare-mi-se că Măria Ta dă 
greş cu gândul. Nimic mare, nimic bun, nimic frumos nu se va produce în 
țara aceasta nici de-un om străin neamului românesc și român numai din 
întâmplare, nici de-un advocat de profesie“. 

Dacă aţinem urechea la ceea ce se vorbeşte în Adunări ne încredințăm 
pe zi ce merge mai mult de adâncimea acestui adevăr. 

Bine, mare și frumos natura nu îl dă individului x sau y ca pe-un lucru 
ce l-ar găsi din întâmplare pe ulița sau în cafeneaua Procope; din contra, 
individul dat e un rezultat al principiului conservator al moştenirii; el 
moşteneşte calitățile acelea care au asigurat în lume existenţa și puterea 
strămoşilor săi. Aceste calități constituie caracterul individului; ele 
corespund c-un complex de idei habituale cu cari el măsură, coordonează, 
judecă cursul pururea nestatornic al împrejurărilor şi al lucrurilor. Oriunde 
am sta, cerul ne pare o boltă deasupra, o jumătate dinlăuntrul unui glob, dar 
bolta pare a se învârti împrejurul pământului de la răsărit spre apus; unele 
stele descriu împrejurul lui cercuri mari, altele cercuri mici; numai două 
locuri ale cerului par a sta în nemișcare, două puncte: cele două poluri ale 
globului sideral. Împrejurul osiei statornice dintre aceste două poluri 
statornice se 'mvârte în mişcare aparentă universul (motus communis) și 


după aceste puncte stabile putem număra curgerea veacurilor cu exactitate 
matematică. 

Astfel și în universul intelectual și moral al fiecăruia trebuie să existe 
poluri, idei dominante împrejurul axei cărora să se opereze mișcarea 
celorlalte gândiri. Aceste idei sunt vertebrele caracterului individual și, când 
ele aparţin unui popor întreg, ele constituie caracterul naţional. Însă aceste 
idei dominante nu sunt invenţiuni a priori, nu sunt culese de prin gazete 
franţuzești și parastisite ca marfă nouă pe malurile Dâmboviţei. Ele cată să 
răsară din elemente statornice ca și dânsele, din natura pământului de sub 
picioare, a cerului de deasupra, a statornicilor datini şi gândiri ale rasei 
naţionale demprejur. Aceste idei se moştenesc în bunul simț comun al 
poporului, în aptitudini și înclinări de caracter pe cari le lasă părinţii din 
părinți strănepoţilor lor; ele sunt însă lucruri pe cari străinii nu le pot 
înţelege chiar dac' ar vorbi cu sunete românești. Degeaba Giani, Carada ș.a. 
ar încerca, cu toată bunăvoința, să fie români. Nu pot să fie, cu toate 
silinţele, căci înlăuntrul organismului lor nu există nici o urmă fosilă de 
vrednicia poporului românesc preexistentă epocii fanarioţilor, pentru că 
partea fosilă din ei e vicleşugul și pehlivănia din Bizanţ, e malonestitatea şi 
meschinăria de caracter, e tertipul ca cocoașă intelectuală, corespunzător cu 
cocoașa fizică. Prea bătrâni ca rasă ca să se poată adapta poporului și 
pământului pe carele furtuna istoriei orientale i-a aruncat cum vântul aruncă 
frunzele veştede de pe-un copac uscat, ei încearcă nu a se adapta, ci a 
modifica mediul social în care au picat, după natura lor proprie, a 
demagogiza poporul românesc, cel tânăr, cel cu bun simţ, cel lipsit de 
invidie. Cu indivia, comună veneticilor din toate ţările, cu veninul dizolvant 
al scepticismului și al calomniei, cu egalitarismul celor ce n-au nimic de 
pierdut ei au târât în mlaștină lor morală poporul crescut puternic în umbra 
Basarabilor şi a neamului Muşatin, i-au împestriţat limba, i-au sustras 
istoria și datinele, i-au escamotat şira spinării, comoara de idei şi înclinări 
habituale cari făceau ca poporul nostru să semene în toate cu strămoșii lui. 

Dar în zadar le fu: ceea ce este este şi nu se poate tăgădui. La toate 
ocaziile reapare deosebirea între breasla cârciocărească a stârpiturilor 
intelectuale, între produsul străin, corcit cu pseudocivilizaţie occidentală şi 
între caracterele și minţile ce constituie eflorescența organică a chiar 
poporului nostru. Și cu ocazia dezbaterii legii tocmelelor agricole am avut a 
înregistra discursuri bune, idei sănătoase şi temeinice, vederi organice 
răsărite din capete organizate, dar nu de la advocaţii de profesie, nu de la cei 


ce au perindat toate partidele pentru a se pripăși acum, pentru cine știe ce 
interese, în partidul roşu, ci de la oameni neschimbaţi în ideile lor, de la 
bărbaţi a căror purtare și cuget sunt regulate de-un complex de convingeri 
stabilite prin cunoaşterea poporului românesc și prin experienţa de toate 
zilele a unei vieţi lungi, răsărită şi petrecută în mijlocul acestui popor. 

Reproducem deci, în ordinea în care au fost rostite, discursurile cari au 
dovedit esperienţă, claritate de vederi, cunoaștere de ţară. Între acestea 
cităm întâi pe al d-lui Pera Opran, în care bătrânul liberal se arată a fi nimic 
mai puţin decât roșu în vederile lui; însă lauda zilei i se cuvine fără îndoială 
prințului Grigorie Mihail Sturza. Arareori Parlamentul a avut a auzi un 
complex de idei atât de statornice, atât de limpezi şi totodată atât de 
conciliante pentru toate interesele ca acelea rostite de fiul lui Mihai Vodă 
Sturza. Ne întoarcem iar la teoria moştenirii. Cine dintre contimporani nu 
va recunoaște în fiu cuminția caldă și vastă, memoria cea în adevăr 
miraculoasă şi caracterul părintelui? Nu mai pomenim de un merit esențial 
al discursului: prințul vorbește o limbă românească atât de curată și de 
frumoasă precum arareori se aude şi care contrastează, spre lauda ei fără 
îndoială, cu păsăreasca lustruită și pe sponci a d-nilor Boerescu ori 
Grădişteanu. 

Vom reproduce asemenea cuvintele rostite de d. Lascar Catargiu, 
inspirate de-o deplină cunoştinţă a ţării, precum și cele importante ale d-lui 
Teodor Rosetti. 

Ceea ce ne pare un semn caracteristic al vremii este că în Senat se 
vorbeşte românește; bine, de-a dreptul, fără înconjur şi fără frază. Cine ştie 
însă ce însemnătate mare are limba asupra spiritului, cum ea-l acopere și îl 
pătrunde, cum limba noastră veche trezește în suflet patimele vechi şi 
energia veche, acela va înţelege de ce ne pare bine de lucrul acesta. Fie 
cineva ateu şi păgân, când va auzi muzică de Palestrina sentimentul 
întunecos, neconştient al creştinătăţii îl va pătrunde şi păgânul sau ateul va 
fi, pe cât ţine impresia muzicii, creștin pân-în adâncimile sufletului. Și 
limba strămoşească e o muzică; şi ea ne atmosferizează cu alte timpuri, mai 
vrednice şi mai mari decât ticăloşia de azi, cu timpuri în care unul s-a făcut 
poporul şi una limba. 

Suta a șaptesprezecea e purtată de ţinta de-a da unitate limbei şi 
poporului şi ne pare bine că în Senat se începe a se vorbi românește, pentru 
a restatornici de sus unitatea compromisă prin experimente filologice și prin 
înrâurirea dicționarului franțuzit al breslei advocaţilor. 


€ 


[6 mai 1882] 

În şedinţa Camerei de la 30 aprilie d. Teodor Boldur Lățescu a relevat 
cu drept cuvânt scandalul listei civile a directorului general al căilor ferate. 

Listă civilă constituie în adevăr cei 36.000 de franci, plătiți la noi în țară 
săracă, la om care n-a dovedit prin nimic a fi superior oricărui absolvent al 
unei şcoale politehnice. În adevăr, imediat sub leafa directorului, de 36.000, 
vedem urmând aceea a inginerului şef de numai 18.000, a inspectorului cu 
7000, a inginerilor de tracţiune cu 3000 pe an, şi cu toate acestea nimeni nu 
poate contesta că personalităţile următoare trebuie să ştie, ba vor fi știind, 
tot atâta carte în ale drumului de fier, dacă nu mai multă, decât polcovnicul 
Săbiuţă. 

Trăim în ţara aceasta ca-n Halima. Oameni ca Cogălniceanu, ca C.A. 
Rosetti ne vorbesc cu tonul cel mai serios de necesitatea de-a răsplăti 
adecuat cu meritele lor specialităţile în mecanică, se zice că leafa de 36.000 
franci e chiar prea mică pentru o ilustraţiune și te-aştepţi, după tiradele 
acestea, să ţi se indice acel Lesseps al României, acel mare geniu în 
mecanică pe care ţara săracă să se simtă onorată a-l plăti atât de splendid — 
şi? Ce ţi s-aduce înainte? — Polcovnicul Săbiuţă, inventorul unui cot pentru 
măsurătoarea cuprinsului cubic al buţilor cu băuturi spirtoase, un om ce 
până mai ieri se mulțumea pe leafa de polcovnic şi pe care — slavă 
Domnului — nici una din puterile mari ale Europei n-a cercat să ni-l 
momească până acum la marile întreprinderi de comunicaţie ce le au în 
vedere. 

Nu ne mirăm de d. C.A. Rossetti. E un om cu desăvârşire stricat şi cinic, 
care n-are întru nimic a declara într-o Adunare ce se pretinde serioasă că 
acei cari sunt în contra lefei polcovnicului sunt „inamicii poporului, 
inamicii libertăţii și ai națiunii române democrate“ (ipsissima verba! 
Cititorul curios ne poate controla prin „Monitor“). 

Ba d. C.A. Rosetti ne mai spune că o leafă așa de mare trebuie, pentru 
ca ilustrul om să „rămâie la noi, să nu se ducă în țările străine, cum auzirăm 
că se duc toţi aciia cari sunt Gianii, Cantilii, Nacii pe terenul de ingineri!“. 

Călătorie sprâncenată! Ducă-se unde a dus surdul roata și mutul iapa 
toți Gianii și toți cei asemenea lor. Atâta pagubă și dobândă pe neamul 
românesc cât ar pierde din emigraţiunea tuturor reputaţiilor improvizate sau 
uzurpate. Pare că, dacă s-ar duce polcovnicul, orice absolvent al unei școale 


politehnice nu i-ar putea ţine locul în tot bunul? Ba încă cum! Fără a fi 
favoritul politic al nimănui, căutându-și în conștiință de treabă, neavând 
câte şase ciocniri de trenuri pe săptămână, necomandând traverse metalice 
prea lungi ori prea strâmte și având sfială de superiorii lui ierarhici și teamă 
de răspundere, pe când acești oameni, ce fac şi politică și inginerie, nu au 
sfială de nimic și se furișează, prin conivenţa bandei de esploatare, alături 
cu răspunderea. 

Crede în adevăr d. C.A. Rosetti că, dacă d-sa ori polcovnicul ar fi fost 
niște giuvaieruri atât de rare, nu-i ademeneau alte ţări, ce le-ar fi oferit 
câștiguri mai mari decât a noastră? 

Vedem de ex. un ambasador rusesc, d. Onu, care nu e decât fiu de 
moșnean român din satul Oancea, în care pe toţi îi cheamă Onu. A avut 
omul talent și probitate; s-au înălțat în mijlocul numeroasei aristocrații şi 
biurocraţii rusești și azi e un personaj însemnat. Dar a trebuit să aibă 
capacitate și merit. D-alde C.A. Rosetti și Sabiuţă vor căuta din contra un 
mediu în care să poată ajunge la pensii reversibile și la retribuţiuni grase 
fără muncă, fără merit şi c-o capacitate de mâna a treia. 

Dar ne prinde în adevăr mirare când vedem pe un om cu minte în 
puterea cuvântului cum e d. Cogălniceanu susținând acelaşi punct de vedere 
ca bătrânul şi stricatul demagog. D-sa vorbeşte de directori generali din ţări 
străine şi bogate, vorbește de lefile ce şi le creaseră inginerii străini de sub 
regele Stroussberg... 

Dar sunt aceştia termeni de comparaţie cu polcovnicul Săbiuţă, ca gen și 
ca specie? Și cu toate acestea d. Cogălniceanu cunoaște ţara, ba a citat chiar 
cazul inspectorului liniei Lemberg-Cernăuţi-lași-Roman, care are o mie de 
fiorini pe lună. lată în adevăr cazul ce se potriveşte cu noi într-o singură 
privire. Şi acea linie trece prin ţări sărace, pline de jidani, cu populaţia 
rurală istovită de camete și de beţie, reduse la producere agricolă şi lipsite 
de industrie. Ei bine, o mie de fiorini hârtie sunt cam 2000 de franci, ceea 
ce-a propus d. Lăţescu pentru directorul nostru general. Să nu uităm însă că 
chiar aci e o deosebire. Inspectorul nu e numit de stat, care-n Austria 
plăteşte lefuri neînsemnate, ci de-o societate de acționari care n-are a ţine 
seamă de pe spatele cui se plăteşte acea leafă. Statul însă... statul are a face 
calculul că 36.000 franci sunt 36.000 zile de muncă într-o ţară săracă, sunt 
36.000 de oameni ce ar lucra din zori de ziuă până-n asfinţit de soare, că un 
om simplu ar trebui să muncească 100 de ani de-a rândul și ne-întrerupt că 
să plătească leafa pe un an a polcovnicului. O societate privată ce are-n 


vedere câştigul ei propriu judecă și plăteşte altfel decât statul, care are în 
vedere grăutăţile mulțimii. Statul modern e prea sărac pentru a plăti lefuri 
mari. El n-are ca statul antic un imens agru public, el n-are populaţiunea de 
sclavi care forma instrumentul producător averii: statul modern e stat 
creștin şi ca atare e sărac. El plătește cu panglicuţe și cu titluri, cu 
recunoașterea publică că cineva şi-a îndeplinit datoria, iar individul se 
plăteşte cu conștiința de-a fi ușurat prin muncă compensatorie, prin 
sacrificii personale chiar un grăunte din mizeria la care neamul omenesc 
pare de-apururea condamnat. Pentru a-și permite cineva lefile proconsulare 
ale anticităţii şi mesele ce costau milioane de sesterţii ale unui Lucullus ar 
trebui să existe sclavia anticităţii, robia maselor. Și iată ceea ce nu voiește 
statul modern, a cărui ţintă este a nu lăsa ca poporul muncitor să fie măcinat 
şi să degenereze sub pături superpuse de feneanți, de reputații uzurpate, de 
săbiuţe ce gonesc liste civile regale cu cotul de măsurat butoaiele. 

Leafa dar e un echivalent al muncii reale, al cheltuielii de forță nervoasă 
sau musculară; arareori ea poate fi o compensare a meritului, adecă a 
superiorității organice. Care e munca colosală a polcovnicului care să 
compenseze munca musculară a 36.000 de oameni, iată o cestiune la care d. 
Cogălniceanu n-ar putea răspunde; căci nu este vorba nici de-un Ercul al 
inteligenţei, nici de unul al musculaturii. 

În realitate nu este vorba nici de merit, nici de muncă. E vorba de favori 
politice, e vorba că cineva e persona grata sau nu în ochii guvernanţilor, e 
vorba de ceea ce zice cu sfială un membru al majorităţii docile, de 
protecţiune și favoritism. 

Acesta e răul care ridică nulităţile în sus, care preface spirite de mâna a 
doua ce, plătite conform muncii lor, ar rămânea oneste și folositoare, în 
tripotori politici, în reputații uzurpate, în ambiţii nejustificate prin nimic, 
acesta e răul care ridică patru clase primare la directorate de bancă. 

Răposatul Strat avea dreptate admirând natura democraţiei române. 
Democrată la dări, arhiaristocratică la lefuri. Aci unul ia drept leafă de la 
naţiune, numai pentru că aplică abecedarul, ceea ce Filipescu-Vulpe abia o 
fi avut ca venit de pe moșiile sale strămoşeşti; iar noua aristocrație are 
trebuințe înzecit de mari, pe cari le împlinește din banul public, decât 
aristocrația veche, ale cării trebuinţe apelau la averea proprie, iar nu la 
buget. 


€ 


[Articol cu paternitate incertă] 
[8 mai 1882] 
Bătrânul organ al partidei liberale, în numărul de joi, 6 mai, revine la 
ideea lui favorită, că în ţară nu există decât o singură partidă, aceea pe care 
o reprezintă acest organ, şi că partida conservatoare nu are principii, căci 
principiile și ideile sale s-au învechit și nu mai sunt conforme cu spiritul 
naţiunii. 


Un fapt de mare, de foarte mare însemnătate s-a constatat în România. 
Faptul acesta este că n-avem decât o singură partidă! 


Și mai jos adaogă: 


Aşadar partidei conservatoare îi lipsesc toate elementele cari constituie o partidă 
şi care-i dau putinţa de-a veni la guvern. 


Ca să susţie această concluzie, „Românul“ spune mai întâi un neadevăr 
patent, că adică, în cestiunea Dunării, partidul conservator nu a esprimat o 
idee lămurită şi precisă. 

Apoi face, după cum voieşte d-sa, istoria faptelor întâmplate de la 1848 
încoace și, după ce demonstrează că este neapărată trebuinţă, pentru ţară, ca 
să existe o partidă conservatoare, ceea ce este adevărat, sfârşeşte 
îndemnând: 


Pre cei cari au suflet din partida cea veche să-și lase morţii și să caute elemente 
noi pentru a face o partidă conservatoare naţională și progresistă. 


Pentru că partida de la guvern nu mai poate merge înainte, deoarece unii 
au ostenit iar alții au nevoie de noi puteri ca să răstoarne instituţiile 
existente: 


Cei din partida noastră cari au ostenit sau s-au bolnăvit să reintre îndată în 
focarul națiunii, spre a dobândi de la dânsa idei şi puteri noi, pentru luptele cele noi ce 
vom avea neapărat pentru noua reconstituire a statului român. 


Că în partidul liberal, astfel cum este înjghebat, sunt unii cari voiesc să 
răstoarne instituțiunile actuale ale ţării, supt pretext de reorganizare, iar 
alții, mai practici, aceia pe care „Românul“ îi numeşte osteniţi, cred că 


momentul n-a venit încă ca să arunce ţara în ghearele demagogiei, aceasta o 
ştim de mult; aceasta o probează pe fiecare zi certele din sânul partidului şi 
antagonismul surd dar adânc dintre dd. Rosetti și Brătianu; ba încă noi am 
denunţat, pentru prima oară, ţării acest pericol şi, pe cât a stat în puterea 
noastră, i-am deschis ochii asupra planurilor nesocotite ale partidei de la 
putere. 

Și oricine vede cât de abil este articolul de care vorbim al „Românului“, 
care, pe de o parte, spune țării că nu există partid conservator şi prin urmare 
să se arunce în brațele d-ei sale; iar, de altă parte, gâdilă egoismul acelora 
cari se cred în stare de-a crea partide politice. Căci din nenorocire sunt 
mulți cari caută satisfacțiunea intereselor lor personale la adăpostul unui 
partid organizat şi puternic şi sunt câţiva cari, în îngâmfarea lor oarbă, își 
închipuiesc că vor inventa proza şi se depărtează de partidul conservator, cu 
speranţa de-a crea ei alt partid conservator. 

Și pentru abilitatea aceasta nu putem decât să felicităm pe confrații 
noștri. 

Dar să se susție că partidul conservator nu există, că principiile şi ideile 
lui sunt învechite și că principiile propagate de „Românul“ sunt ideile 
progresului, aceasta este un neadevăr pe care nu putem să-l trecem sub 
tăcere şi pe care trebuie să-l dezminţim îndată. Principiile noastre în adevăr 
le-am formulat în modul cel mai lămurit şi mai categoric prin programele 
partidului. 

Și de astă dată, ca să nu ne repetăm, vom împrumuta expresiunea 
principiilor noastre celui mai mare gânditor din Francia, celui mai mare 
publicist din secolul nostru. 

D. H. Taine adresează, în prefața unei opere nemuritoare, pe care a 
publicat-o anul trecut, demagogilor din ţara sa aceste câteva cuvinte pline 
de o tărie nestrămutată și de o ironie amară: 


Mai am părerea de rău de-a prevedea că această operă va displace la mulţi din 
compatrioţii mei. Scuza mea este că mai fericiţi decât mine, ei au mai toți principii 
politice şi se servesc cu ele ca să judece trecutul. Eu nu aveam, și chiar am întreprins 
să scriu cartea mea tocmai ca să caut. Până acum am găsit d-abia unul, așa de 
simplu încât se va părea copilăresc şi abia îndrăznesc să-l anunţ. Cu toate acestea 
trebuie să o fac pentru că toate părerile ce voi arăta izvorăsc din el, şi, adevărul lor 
se măsoară cu adevărul lui. Acest principiu stă întreg în această observaţiune că o 
societate omenească, mai ales o societate modernă, este un lucru vast și complicat. 
Prin urmare este anevoie de-a o înţelege. De aceea este anevoie de-a o mânui bine. 
Rezultă de aci că un spirit cultivat este mai capabil de treaba aceasta decât un spirit 


incult, și un om special decât un om care nu e special. Din aceste două adevăruri 
nasc multe alte consecințe: dacă cetitorul va voi să se gândească nu va avea bătaie 
de cap să le descurce singur. 


lacă principiile partidului conservator rezumate de unul din bărbaţii cei 
mai eminenţi ai acestui secol şi care s-a ocupat în special cu ideile politice 
ale Franţei, de unde au împrumutat și demagogii noştri pe ale lor. 

Cititorii noștri îşi aduc aminte în adevăr că ceea ce am susținut mereu 
prin coloanele acestui ziar este că oamenii luminaţi ai naţiunii, proprietari, 
comercianţi, profesii liberale, trebuie să aibe o înrâurire mai mare asupra 
afacerilor publice decât oamenii mai puţin luminaţi. Că prin urmare 
suveranitatea este o funcţiune publică pe care fiecare să o poată esercita în 
interesul tuturor şi pe care un cetăţean să o exercite cu atât mai mult cu cât 
este mai capabil. Aceasta este ideea Constituţiunei noastre și aceasta este 
ideea partidului conservator, după cum era şi natural. 

Deoarece partida liberală, nu numai prin organul ei „Românul“, dar 
chiar prin legi propuse în Corpurile legiuitoare, susțin o idee opusă, că adică 
suveranitatea este un drept al fiecăruia, că toți caută să o exercite deopotrivă 
sau, după expresiunea d-lui Taine, că cel incult poate să mânuiască 
interesele societăţii ca și cel cult, și omul care nu e special ca și omul 
special. Și tocmai de aceea demagogii noștri cer ca să se înființeze sufrajul 
universal și să se aleagă judecătorii! 

lacă ideea fundamentală care desparte în toate ţările și care a despărțit în 
toate timpurile partidele politice. Şi când „Românul“ spune că nu există 
partid conservator, pentru că d. Lascar Catargiu, în Senat, și d. Lahovari, în 
Cameră, nu au spus ce propune partidul conservator asupra cestiunii 
Dunărei, mai întâi arată că nici nu pricepe cari sunt ideile ce constituiesc 
partidele politice şi pe urmă afirmă un neadevăr: 

Partidul conservator a spus ideea lui în privinţa cestiunii Dunării încă 
demult, după cum vom arăta în numărul viitor al „Timpului“. 


€ 


[12 mai 1882] 

În şedinţa de vineri a Camerei d. M. Cogălniceanu a prezentat 

petițiunile mai multor sate din județele Ilfov şi Vlașca, prin cari acestea cer 
a li se da pământ pe moșiile statului. 


Dar nu numai petițiuni au dat ţăranii. Dacă la barierile Bucureștilor nu 
se posta jandarmerie, însărcinată a respinge cu sila pe ţărani ce ar fi venit, 
dacă zilele acestea nu i-ar fi oprit pe unii pe uliţă pentru a fi duși și 
interogaţi de poliție, aveau de gând să vie în număr de mai multe mii la 
Bucureşti și să stăruiască în persoană pentru împlinirea cererii lor. 

Dacă am fi la începutul sutei acesteia, la 1821 bunăoară, mișcarea ar fi 
avut poate un caracter mai pronunţat. Domnul Tudor n-a început-o pe a lui 
decât cu 25 de inși; pe drumul la Piteşti s-au făcut 36, la Padiște, în plaiul 
Cloșani, 150 și de atunci încolo au prins a se înglota lume sub steagurile lui. 
De aceea, față cu acest zgomot au cam sfeclit-o pseudoromânii de la foaia 
guvernamentală, am putea zice că au simţit fiorii funiei trecându-le prin șira 
spinării. 

„Românul“ zice: 


o dată ce conspiraţiunea a fost denunţată națiunii, ea este şi rămâne spulberată. 


Care națiune, onorabilă tagmă? Oare nici țăranul nu mai e naţiune în 
ochii voştri de venetici şi a rămas redusă naţia la voi? Oare nici opt mii de 
țărani nu mai fac parte din naţiune şi ea se compune numai din 
promiscuitatea banchetului C.A. Rosetti? 

Învederat este că faptul nu este românesc, adaugă „Pseudo-românul“. 

Cum așa? Opt mii de oameni cari nu știu altă vorbă decât cea 
românească să fie destoinici de alte fapte decât românești? 

Asta însemnează a vorbi 'ntr-aiurea și în dodii și a nu şti ce înţeles au 
cuvintele. Oare românesc să fie numai ceea ce vă convine d-voastră, numai 
afacerile Warszawsky, numai contabilitatea Slăniceanu, numai pensia 
reversibilă, numai pantahuza Brătianu, şi neromânesc tot ce nu vă convine? 

Ba e foarte românesc ceea ce fac țăranii şi nici nu poate fi altfel, căci ei 
sunt, la dreptul vorbind, singurii cari au rămas numai români în această țară; 
dar pentru asta nu trebuie să fie bine ceea ce fac, căci nu tot ce e românesc e 
şi bine totodată. 

Și, dacă nu e bine, nu ei sunt de vină. 

Ei sunt un popor cu mult bun simţ care, din ceea ce se 'ntâmplă, trage o 
concluzie repede și exactă. Au văzut fel de fel de Campinii înjghebându-și 
moşii sub pretextul că ar fi însurăței, au văzut o sumă de oameni 
împroprietăriți fără drept, fără să fie coborâtori de clăcași, au auzit 
făgăduinţele ce le făceau roșii pe când îmblau după deputăţie, or fi auzit 


citindu-li-se circularele Rosetti, au fost frământaţi de agenţii administrativi, 
cari după cum mărturiseşte d. Nic. Ionescu, fac propagande, și din toate 
acestea au tras concluzia că toţi au dreptul de-a avea pământ şi s-au pornit 
spre București ca să ceară împlinirea făgăduințelor pe cari d-alde 
Pătărlăgeni, Fundeşti, Caradale le făceau populațiilor din sate când umblau 
cu lumânarea după deputăţie și după foloasele ei. 

Tocmai dacă n-ar face ceea ce fac, dacă n-ar stărui a li se 'mplini 
făgăduinţele nesăbuite ce li s-au făcut am zice c-ar fi neromânesc, căci 
românul nu-i târziu la minte și nu-l duci de nas numai cu vorbe. 

„Ale tale dintru ale tale“, d-le Rosetti. 

Știm prea bine că o administraţie onestă l-ar aduce pe român la alte 
gânduri, dar aceasta nu e administraţia roşie. 

Apoi tot paradă cu ţăranii; paradă azi, paradă mâni, se înfundă odată. 

Când e vorba ca, la serbări ca aceea de 10 mai, să se facă Vifleim cu 
țăranii, s' aduc în adevăr din toate unghiurile țării o sumă de oameni cari să 
dea reprezentații teatrale în ochii aristocratizatului Giani, căci de comedie şi 
de hazul păturii superpuse sunt buni oamenii. Dar când vin cu cereri de ale 
lor proprii, cu cereri substanţiale și de bună-voie la Bucureşti, atunci 
violoncelele şi abecedarele aristocratizate se fac la față vinete ca măslinele 
şi... faptul nu mai e românesc și se denunță națiunii că ţăranii conspiră. 

Ei mări, tagmă patriotică, nu cunoaşteţi pe român, nu l-aţi cunoscut 
nicicând şi, prieteneşte vorbind, să vă păzească sfântul ca să-l cunoaşteţi 
vreodată. Rar şi arată arama, dar când şi-o arată atunci s-a sfârşit cu d-alde 
voi. Românului dacă-i dai un pumn, îţi zice: „Rogu-te mai dă-mi unul, să 
fie doi, s-avem pentru ce ne socoti“, dar după aceea las-pe el. 

Din paradă în paradă, din circulară 'n circulară, din Carada 'n Carada, 
teamă ni-i că veţi trezi lupul din el şi că-şi va întoarce cojocul pe dos și- 
atunci ţine-te pânză să nu te rupi! 

Constatat rămâne însă că dăinuirea la guvern a roșiilor începe a deveni 
un pericol social pentru ţară. Când ideile cafenelei Procope vor intra în 
capetele ţăranilor, nu știu zău unde ajungem, căci ele se combină cu 
caracterul pilos şi cumpătăreţ al rasei române, care e cumplit de îndărătnic 
în felul lui. În capul lui Fluieră-vânt şi-a lui Împuşcă 'n-lună ideile socialiste 
nu înseamnă decât solicitare de pensii reversibile ori de posturi, în capetele 
țăranilor însă ele ar căpăta o însemnătate atât de gravă încât urmările nu 
sunt de prevăzut. 


€ 


[14 mai 1882] 

Oare nu se pregăteşte cumva o a doua ediție augmentată a afacerii 
Stroussberg? De la un timp încoace, mai cu seamă de când d. Dabija 
conduce resortul Lucrărilor Publice, vedem manifestându-se, prin o sumă 
de proiecte de legi, o sete de construcții de drum de fier, de gări, de docuri 
ş.a., care, drept vorbind, nu ni se pare deloc sănătoasă, nici dictată de 
prisosul de puteri tehnice ori financiare de cari ar dispune ţara. 

Astfel Adunările au votat crearea unor ramuri nouă de căi ferate, și 
anume nu mai puţin de 11 linii. 

Nu discutăm utilitatea acestor lucrări. 

Orice lucrare de comunicaţie e utilă pentru cineva, dar prea adeseori nu 
pentru poporul care-o face, ci pentru altul; nu pentru cine se gătește, ci 
pentru cine se nimereşte. 

Chiar marea rețea de căi ferate care s-a construit pân' acum e departe de 
a fi fost de-un folos absolut pentru ţară. Dacă ea înlesneşte esportul 
productelor noastre brute, nu e îndoială că înlesnește și mai mult importul 
de mărfuri străine și de marfă vie, de oameni străini cari pe zi ce merge ne 
inundează. Aceasta este atât de adevărat încât balanța comercială a 
României arată, an cu an și c-o fatală regularitate, că esportul nostru 
reprezintă o valoare mai mică decât importul de mărfuri străine şi că 
proporţia între producţiunea și consumaţiunea ţării e pururea în defavorul 
nostru. Aceste drumuri de fier ne mai aduc câte 20.000 de străini pe fiece 
an, Câte-un oraș întreg, care însă nu se adaugă în genere claselor 
producătoare, ci celor consumatoare, a căror ocupaţie nu e munca, ci 
mediaţiunea și specula. 

Ar fi fost mai firesc şi mai cuminte de-a urma — în materie de 
comunicație — căile ce le urma plutașul român de la munte, când transporta 
pe bârne, puse una lângă alta, lemne și grâne la porturile Dunării; ar fi fost 
mai folositor și mai ieften de-a canaliza râurile noastre și de-a construi 
drumuri de fier numai în măsura în care cunoștințele tehnice proprii și 
mijloacele băneşti proprii ne-ar fi permis. 

Dar generaţia actuală n-a făcut nicicând ceea ce ar fi fost mai bine, ci în 
genere ceea ce convenea mai mult intereselor străine. Asta a fost și va 
rămânea, ne temem, linia de purtare a acestor oameni, până se vor stinge şi 
până va veni în locu-le o altă generație, mai vrednică și mai bărbată, dacă 


România mai e în stare a o produce și dacă canalele de scurgere ce înșine 
le-am creat supraproducerii şi suprapopulaţiei străine nu vor ajunge a ne 
înmlăștina și a ne nimici cu totul. Drumurile de fier, făcute cu deridicata au 
fost mijlocul principal pentru prefacerea României în Americă dunăreană, 
în o ţară a nimănui şi a tuturor. 

Mijloacele de comunicaţie au însă două efecte cu totul deosebite, după 
cum străbat o ţară civilizată sau una necivilizată. 

Dacă poporul e civilizat și poate concura cu toată lumea cu articolele 
sale, comunicaţia '] pune în contact cu toată lumea; dacă el e necivilizat şi 
nu poate concura, atunci se sting, prin introducerea de mărfuri străine, toate 
ramurile sale proprii de producţiune și el e redus la singura ramură capabilă 
a se susţine pe piaţa universului, precum noi la agricultură. 

Producţiunea devine unilaterală, naţia lucrează cu un singur braţ, iar 
celalt i se taie; o singură clasă e condamnată la muncă, celelalte sunt avizate 
a se hrăni în mod cu totul improductiv prin speculă, tertipuri și şarlatanerie 
politică. Astfel s-au stins meseriile la noi în ţară și ne-am ales c-o pătură de 
oameni cari fac gazetărie, politică și literatură, pătură bună poate de rotărie 
ori tăbăcărie, dar absolut incapabilă de orice activitate intelectuală. 

Omul, economic vorbind, este o mașină care ş-așa trebuie hrănită şi ale 
cărei aptitudini se dezvoltă prin exerciţiu, se tâmpesc şi se pierd prin 
neexercitare. Dacă guvernul are destulă ştiinţă şi prevedere economică 
pentru ca măsurile lui să ţie aceste mașini vii în execiţiul puterilor lor, ele 
vor produce şi vor fi folositoare; dacă însă măsurile sale tind la punerea în 
repaus a acestor mașini, ele devin netrebnice și ne dau Gianii, Caradale şi 
Costinești, oameni ce, cu patru clase primare, în loc de-a se ocupa de 
cizmărie, se ocupă de politică şi trăiesc ca nişte adevăraţi paraziți din 
sudoarea semenilor lor. 

Ei bine, politica noastră în crearea căilor ferate rezultatul acesta l-a avut. 
Ea a pus în şah mat aproape toate meseriile din orașe, precum și iarna 
ţăranului. Industria oraşelor și ramificata industrie de casă a satelor noastre 
s-au strivit sub roţile regelui Stroussberg și această strivire o plătim noi 
înșine prin anuităţi;, noi plătim posibilitatea pentru mărfurile străine și 
pentru oamenii străini de-a veni la noi și de-a aduce poporul nostru întreg la 
sapă de lemn. 


Dar dacă politica noastră generală în materie de comunicaţiuni și de 
economie se 'ncheie prin o condamnare, dacă nu a intenţiilor, desigur a 


ignoranței generaţiei de la 1848, amănuntele sub domnia cărora se fac la noi 
lucrări publice ne conving că nici intenţiile nu sunt respectabile, că nu 
interesul real, ba nici chiar cel imaginar al țării e consultat în asemenea 
afaceri, ci prea adeseori apetiturile de câștig a o seamă de politiciani, 
precum şi a pletorii de cavaleri de industrie străini cari ne-au inundat. 

Auzim bunăoară că se proiectează construirea unei gare centrale în 
Bucureşti. De ce folos, de ce însemnătate poate fi o asemenea lucrare de 
lux, când cele două gări ale Bucureștilor, cari ne pun în comunicaţie cu 
toată rețeaua noastră, stau în legătură întreolaltă. 

De ce folos? De nici unul. Însă există o societate care nu-și poate 
desface acţiile. Societatea de construcţiune, pretinsă română, ce-ar vrea să 
puie mâna pe vro afacere grasă, care să-i urce creditul ei și al Mobiliarei 
corespunzătoare. 

Şi 'mainte de toate, ce urgenţă are lucrarea aceasta? Niciuna. D. ministru 
ştie că podurile de peste Argeș (Cosmești, Bistriţa, Griva) sunt unele 
provizorii de lemn, iar celelalte de fier sunt parte stricate, parte susținute 
prin şchele de lemn de mai mulți ani, iar unele chiar ameninţă a cădea. Oare 
aceste lucrări de mare însemnătate, cari garantează traficul liniilor întregi și 
siguranţa călătorilor, nu sunt mai urgente decât gara centrală, care mai poate 
aştepta fără pagubă încă cincizeci de ani? Podurile de pe linie să se ţie cu 
proptele, iar Bucureștii să aibă un fumatoriu central, fără nici o însemnătate 
pentru traficul liniilor? 

Să luăm un alt caz. 

Se ştie că pentru realizarea lucrărilor tehnice necesare porturilor se 
percepe în toate oraşele de pe Dunăre taxa de 0.5 %. 

Concentrarea acestor bani sau sistematizarea cheltuirii lor ar fi făcut cu 
putinţă ca cheiurile să se construiască, fie pe rând, fie deodată, din piatră şi 
solid lucrate. 

După cum aflăm însă, banii se vor arunca în Dunăre pe cheiuri de lemn 
şi tot Societatea, pretinsă română, de construcţie le va face și pe acestea. 

Astfel, oriunde se cer lucrări de o utilitate permanentă şi cari se impun 
de la sine, pentru că vecinic Dunărea are să curgă lângă ţărmii noștri și 
râurile de munte vecinic vor străbate România, acolo ne mulțumim cu 
proptele de lemn, cu cheiuri de lemn, cu înjghebături provizorii de cari 'şi 
bat joc puternicele noastre ape. 

lar dacă e vorba ca feneanţii Bucureștilor să plece la Sinaia să se 
aerisească, atunci, pentru a le economisi banii de birjă sau de tramway pân- 


la gara Târgoviştii, le durăm un falnic palat în mijlocul capitalei, lângă 
bulevardul Elisabeta, palat plătit în ultima linie din banul ţăranului din 
Rucăr și din Vrancea. 

Am dori ca în instinctele noilor noștri Apollodori să predomine mai 
mult cumpăt și mai multă echitate pentru banul românului. La orice 
întreprindere să se judece nu cu ce se folosesc cavalerii cu beţișoare cari 
tocesc pavajele orașului, ci cu ce se alege poporul românesc. Mai multă 
sănătate şi mai multă trezvie intelectuală ar trebui în materia aceasta, căci 
altfel totul degenerează într-o scabroasă goană de întreprinderi superflue. 


€ 


[16 mai 1882] 
„Pseudo-românul“ ne cere un mic curs de istorie națională, lucru pe care 
cu dragă voie îl facem. 


Dar buni, dulci şi nobili protivnici — zice foaia guvernamentală de ieri — contra 
alor noştri s-au ridicat Domnul Tudor cu sătenii săi? 


Contra a lor voştri, v-am spus-o o dată și v-o repetăm ș' acum. 

La 18 martie 1821 Tudor intră în București cu 3000 de panduri olteni și 
trase la Emanuel Brâncoveanul. 

lată ce zice în proclamația de la 20 martie același an: 


Aşadar, ajungând şi în Bucureşti, care este capitala țării, şi unde am găsit mulți 
boieri patrioţi cari s-au găsit şi se găsesc de aceleași simţiri cu mine, pentru fericirea 
țării, cu cari împreună chibzuindu-ne pentru împlinirea greutăților ce se cere de 
împrejurările de astăzi, s-a găsit de cuviință ca prin mine să se împlinească 
contribuţie obştească de la fiecare fără deosebire. 


Aşadar la întrebarea „Pseudo-Românului“ răspunde chiar Tudor; căci 
aceste vorbe scrise şi iscălite de el sunt autentice. El a găsit mulți boieri 
patrioţi de aceleași simţiri cu dânsul cari, constituiți în sfat, l-au autorizat să 
perceapă dări de la toţi fără deosebire, sancţionând astfel prin votul şi 
adeziunea lor puterea pe care moșneanul din Gorj şi-o asumase. 

Şi pentru ce scop s-a ridicat Tudor? 

Aci îl punem tot pe el să răspunză. 


Nu pentru alt scop decât pentru întoarcerea drepturilor acestei de Dumnezeu 
păzite țări, cari din vechime le-a avut și niciodată de nimeni cu sabia nu i s-au luat, ci 
mai vârtos cu sabia și cu sângele strămoșilor și a celor vrednici de toată slava cu 
sfinţenie s-au păzit. 


Dar în sfârșit în petiția către Poartă Tudor vorbește foarte clar: 


Cătră prea strălucita Poartă alergăm noi tot poporul Ţării Româneşti, spuind cu 
mare jale necontenitele și neauzitele patimi și chinuri ce suferim neîncetat de la 
Domnii greci, cum şi de la suita ce aduc cu dânșii și de la toți grecii, neamul lor, ce s- 
au încuibat în pământul nostru. 


Oare nu-i asta destul de clar pentru d-nii Giani, Cariagdi, Carada, 
Pherechydes, C.A. Rosetti etc. etc.? Oare gura lui Tudor, pana lui, nu sunt 
destule dovezi pentru a se şti în contra cui era îndreptată mișcarea? 

Lecţie de istorie voiţi, onorabililor? Lecţie de istorie vă dăm. 

Teoria despre pătura superpusă de străini cari formează partidul roşu în 
țară, fără tradiţii şi fără moralitate, este din nenorocire o teorie exactă şi 
stârpiturile din cafeneaua Procope nu sunt decât urmașii străinilor în contra 
cărora Domnul Tudor s-a ridicat. 

Dar, se 'mţelege, s-au înălţat ca pluta pe apă. Ypsilant i-a găsit, 


îndărătul trăsurilor boierilor pământeni, batjocură și rușine încă neauzită de 
locuitorii Eladei 


precum zice în proclamația ce le-o adresează; iar azi sunt membri la 
Curți, ambasadori și nu mai ştim ce. Au ştiut chiar să suplanteze aristocrația 
străveche și istorică a ţării; dar nu face nimic, onorabililor, adversus hostem 
aeterna auctoritas esto! zice fragmentul din legea Duodecim Tabularum și 
nu ne îndoim că poporul român va şti, într-un secol poate, să șteargă până și 
urmele rușinii sociale de-a fi fost stăpânit de greci şi de jidani. Mulţi ochi ce 
strălucesc încă nu se vor închide până nu vor fi văzut rasa română, care se 
destinge de promiscuitatea radicală, învingând în această ţară și impuindu- 
şi, îndărătnică și mare cum a fost odinioară, modul ei de-a fi, dreptul ei, 
seriozitatea ei morală regimului de sustractori şi de hetere care ne 
stăpâneşte acum. 

Fi, când cineva îşi dă osteneala a răsfoi istoria acestui pământ, acela e 
de mai nainte sigur cine va stărui pe el şi cari sunt elementele efemere. La 
300 goții, la 375 hunii, la 500 gepizii, la 567 longobarzii și avarii, la 700 


francii şi moravii, la 800 ungurii, la 900 pecenegii, la 1000 cumanii, apoi 
tătarii și slavii! Ei, ce s-au ales de toți? Ceea ce se va alege de d. C.A. 
Rossetti, de Giani și de Carada. Nimic. Rasa română e cea istorică în aceste 
țări, e cea care îşi impune caracterul, limba și datina, şi să nu se crează că 
acest caracter energic şi drept, această minte de-o înnăscută claritate şi 
iubire de adevăr, vor putea fi pe mult timp întunecate de tertipurile, 
apucăturile sofistice şi mizeria de caracter a stârpiturilor bizantine ce ne 
guvernă azi. Domnia acestor oameni e o domnie a străinilor cari şi-au 
românizat numai pielea — dovadă banchetul C.A. Rosetti —, dar nu e în 
natura lucrurilor ca aceste elemente debile, intelectual sterpe și fizic 
degenerate, să rămâie în perpetuitate deasupra unui popor tânăr și 
îndărătnic, al cărui spirit de dreptate a fost atât de viu încât de la 1300 şi 
până în secolul al XIX-lea n-a avut nevoie nici de cod pentru a se judeca, 
nici de recrutație pentru a se bate, nici de școală pentru a fi mai cu minte 
decât toţi vecinii lui. 

Dar ca un merit pentru popor citați că aţi cerut împroprietărirea? 

Nu împroprietărirea ar fi cerut-o un român cuminte, ci ceea ce era 
înainte de Regulament: posesiunea ereditară în condiţiile vechi, istorice. 
Prin împroprietărire s-a atomizat societatea şi s-au rupt legăturile străvechi 
dintre cultivatorul mare şi cel mic. Ba, sub regimul actual al eredității, 
poporul e ameninţat de diviziune în infinit a pământurilor şi de 
proletarizarea tuturor. 

Cu toate acestea nu acesta e răul mare ce l-aţi introdus în ţară, căci orice 
rău ce derivă din regim prin regim se poate îndrepta. Răul esențial care 
ameninţă vitalitatea poporului nostru este moral, e demagogia. Din 
începutul istoriei române şi până în suta noastră n-au existat mișcări 
demagogice în ţară, nu i-au venit în minte măcar românului că, fără muncă 
şi fără merit, omul poate ajunge la ceva. Din Purice Ștefan Vodă a făcut 
Movilă și Movilești, dar pentru un merit oarecare. Domnul au dat 
caracterului acelui aprod locul ce i se cuvenea şi pe care Movileştii au 
dovedit că-l meritau. 

Numai în zilele voastre individualităţi fără talent, fără caracter, fără 
muncă ajung miniştri și oameni mari; numai voi daţi zilnic poporului 
învăţământul că nu trebuie decât vicleșug şi mizerie de caracter pentru a 
ajunge oriunde. Voi aţi făcut din felonia nocturnă de la 11 fevruarie un 
merit, voi arătaţi prin zilnică pildă că corupţia e mijlocul cel mai lesnicios 
de trai în România. Acesta este spiritul cel rău care desface societăţile 


omenești şi le nimiceşte pân-în sfârşit; acesta e veninul care dă loc la 
mișcări sociale și la nemulțumire. Orice om ce are patru clase primare în 
țara aceasta e blesat că unul, în condiţii egale cu el, e director de bancă. 
Orice om ce știe numai paragrafii Codului şi nimic încolo e atins când vede 
pe omul ce nu știe mai mult decât el director de drum de fier. Decorarea 
feloniei nocturne este o insultă pentru orișice soldat onest; canonizarea 
afacerilor Warszawsky — o injurie adusă justiţiei. Toate acestea contribuie 
a destrăma spiritul public, a-l face să nu mai crează nici în drept, nici în 
bine, a nu mai aștepta nimic de la muncă, totul de la tertip şi de la apucături. 
Ce să munceșşti când e destul să aperi afacerea Cernavodă-Chiustenge ca să 
faci parale? Ce să-ţi pui osul ori creierul la jug când cu negustorie de vorbe 
capeţi pensie reversibilă? Ce să te ocupi de meserii când poţi, actor 
caraghioz, scuipând pe un senator în faţă, să aibi mii de franci pe an din 
Casa Pensiilor? 

Când dar toate acestea se 'ntâmplă, când un popor întreg asistă la 
priveliștea de-a vedea risipindu-se banul public între feneanţi, cumularzi, 
reputaţii uzurpate, caraghioşi, plagiatori și abecedare aristocratizate, de ce 
să nu pretindă și ţăranul ca un stat care hrănește pe nulităţi cu câte zeci de 
mii de franci pe an şi pe C.A. Rosetti cu câteva mii de galbeni să-l 
hrănească şi pe el, dându-i moşiile statului fără bani? 

Acesta e dar răul ce l-aţi introdus în poporul românesc. Adevărat că e 
popor tânăr, care are puterea de a rezista acestui venin social, dar tinereţea 
nu e o garanţie absolută în contra boalei. Demagogia la un popor bătrân îl 
descompune repede, dar unuia tânăr îi ia pentru câtva timp minţile. Căci, în 
adevăr, ce e mai periculos decât iluzia la care dă naștere Costinescu, 
Carada, Stolojan e tutti quanti, că fără muncă, fără merit, fără un dram de 
creieri sănătoși poţi ajunge milionar? Este visul moleşitor al minelor de aur 
câştigate prin astuţie care întunecă mintea poporului românesc, încât nu 
vede că singura cale a avuţiei e munca, singura a înălțării sociale meritul. 


€ 


[21 mai 1882] 

Se zice că prea dăm gură de lup onorabililor adversari și că în scrierea 

noastră nu se observă acele dresuri și cochetării stilistice prin cari strălucesc 
învățații „Românului“. 


Gura păcătoşilor adevăr grăiește. Nu alegem vorbele după cum 
îndulcesc sau înăspresc lucrul, ci după cum acopăr mai exact ideea noastră. 
Vorba nu e decât o unealtă pentru a esprima o gândire, un signal pe care-l dă 
unul pentru a trezi în capul celuilalt, identic, aceeași idee, şi când suntem 
aspri nu vorbele, ci adevărul ce voim a-l spune e aspru. De aceea nu prea 
întrebuințăm eufemismi. Oricât de împodobit cu titluri şi ranguri ar fi un 
cumulard ori o nulitate, în ochii şi sub pana noastră rămâne ceea ce este, iar 
luxul orbitor al unei virtuţi problematice nu ne va îndupleca să-i dăm un 
atestat de moralitate. Ne pare rău că în ţara aceasta nu s-au aflat pururea 
destui oameni cari să aibă curajul de-a numi lucrurile cu numele lor propriu, 
nu cu cel figurat. 

Cităm, exempli gratia, pe eroii nocturni de la 11 fevruarie. În lexiconul 
oricărei limbi din lume purtarea gardei și-a ofiţerilor se numeşte frângere de 
jurământ şi de onoare militară, felonie. 

La noi s-a botezat treaba aceasta „contract sinalagmatic“ și cei ce au 
comis asemenea acte de virtute au fost răsplătiți nu cu cordonul ce li se 
cuvenea, ci cu cordoanele „Stelei României“. Și, de câte ori cităm acest caz 
monstruos, „Pseudo-românul“ vine cu argumentarea ad hominem că şi 
conservatorii ar fi conspirat în contra lui Vodă Cuza. Dar de la a conspira cu 
pericolul vieţii și averii până la a-și frânge jurământul militar e deosebire 
cât cerul de pământ. Niciunul din oamenii pe cari-i citează „Românul“ nu 
şi-ar fi frânt jurământul îndoit dacă suveranul l-ar fi însărcinat cu paza 
persoanei sale. Militarii în cestiune, dacă au crezut în adevăr că participarea 
lor la conspirație e necesară, trebuiau să înțeleagă că n-o puteau face decât 
cu sacrificiul numelui, carierei, vieţii lor morale. Dacă cineva crede că 
trebuie să moară pentru o idee să se hotărască a primi moartea, care-n cazul 
acesta nu era fizică, ci civilă. Unul singur din acei oameni a avut destul 
sentiment de soldat pentru a înţelege aceasta. El a simţit că trebuie să 
scutească tânăra armată de priveliștea odioasă a rămânerii în rangurile ei, a 
simţit că existenţa sa e imposibilă într-un corp constituit pe baza fidelității şi 
onorii ostăşești; s-a ascuns și s-a izolat, s-a sinucis cetățeneşte. Pe ceilalți i- 
am văzut grămădindu-se înainte, ba şezând în cupeaua suveranului; alături 
de el, chiar în urma recidivei de la Ploieşti. 

Dar „Românul“ insistă asupra împrejurării că partidele politice s-au 
folosit de faptul trădării. 

Da, de trădare, nu de trădători. 


O armată în campanie se foloseşte de spioni, dar nu-i decorează, nu face 
din ei demnitari publici. I-o fi plătind poate, dar îi plăteşte din fonduri 
nemărturisite, căci conștiința niciunui popor nu suportă remunerarea 
publică a trădării şi a feloniei. 

Acestea le ştie „Românul“ tot aşa de bine ca și noi, știe prea bine că o 
crimă politică comisă de un om privat încetează a fi o crimă când e purtată 
de vederi mai înalte şi dictată de cugetul curat, fie chiar greșit, de-a mântui 
statul, pe când frângerea unui jurământ de două ori depus nu încetează de a 
fi o crimă, nu politică, ci comună. Dar simularea de a nu putea distinge 
lucrurile nu ne obligă deloc pe noi de-a boteza faptele altfel decât cu 
numele ce li se cuvine. 

Și dacă le dăm acest botez n-o facem din ură pentru adversari ci pentru 
că exemplele de felonie, decorate și răsplătite, corup spiritul public. Un 
popor cată a fi convins de vorbele pe cari Franklin le-a rostit: „Când cineva 
îşi propune câștig şi onori, fără muncă și merit, e un otrăvitor. Ridică piatra 
şi aruncă în el“. Acest venin însă l-a semănat demagogia roșie. Ceea ce, în 
orice ţară şi după conștiința publică a oricărui popor, e absolut condamnabil, 
absolut rău, absolut înjosit, a fost la noi ... recompensat, înaintat, împodobit 
cu decoraţii. Va să zică nu muncă-i trebuie românului, nu sobrietate, nu 
merit, nu inteligență pentru a se ridica și a face avere, ci trădare, vânzarea 
celui care te plătește pentru a-i păzi viaţa; specularea credulităţii publice; 
trezirea patimilor rele din sufletul omenesc. Puțin îți pasă dacă un popor 
întreg, pierde printr-asta deosebirea eternă ce există între bine și rău, între 
lăudabil și condamnabil; că moralitatea unei naţii întregi degenerează; că 
copilul dă în tată şi tata 'n copil, că e ca în ziua de apoi, cum zice Scriptura, 
tu cu acest preţ te ridici deasupra tuturor, demoralizarea şi mizeria generală 
sunt condiţia și izvorul bunei tale stări private. 

Ei, aceste trebuie să înceteze odată dacă e vorba ca statul român să nu 
fie cuprins în mod epidemic de boala imoralităţii și a feloniei, dacă e vorba 
ca spiritul public să rămâie sănătos şi pururea în stare a condamna ceea ce e 
rău şi a aproba tendinţile oneste și munca onestă. 

Nu devenim prin aceasta apologiștii fostului Domn, precum nu ne 
facem nici judecătorii lui. 

Cu tendenţele sale absolutiste, el n-a făcut decât ceea ce orice absolutist 
face, el a lovit în puterile istorice ale ţării și a ridicat din noroi tocmai pe 
aceia cari în noaptea de la 11 fevruarie i-au păstrat — recunoscători — atâta 
credinţă. Soarta oamenilor e tragică. 


Creaturile ignorante și nule pe cari a avut generozitatea a le ridica, 
acelea i-au pus revolverul în piept; plebe semistrăină au ridicat din 
întunerecul făclieriei şi a birturilor, plebea aceasta semistrăină l-au dat pe 
mâna inamicilor săi. Oamenii politici ce-au conspirat în contră-i îi erau 
adversari, inamici, oameni loviți şi umiliți poate de fostul Domn; prietenii 
uniformaţi, juraţi şi plătiţi pentru a-l păzi, erau trădători. Între inamiciţie 
leală și trădare e o substanţială deosebire, învederată pentru orice spirit 
onest și asupra căreia insistăm pentru atâta oară spre a invalida 
insinuaţiunile foii guvernamentale. 


€ 


[21 mai 1882] 

O observaţie în treacăt. „Românul“, strivit de vorbele autentice ale lui 
Tudor, ne acuză în n-rul de miercuri c-am fi citat fals pasajul din arzmazarul 
cătră Poartă. 

Îi dăm foii guvernamentale cea mai formală dezminţire în privirea 
aceasta. 

Noi am citat exact după cartea tipărită de chiar adiutantul lui Tudor, 
carte asupra veracităţii căreia n-am avut nici o cauză de-a ne îndoi. O luptă 
pentru autenticitatea izvoarelor e o luptă de vorbe. Însemnările autentice ale 
unui contimporan și confident de toate zilele a lui Tudor ni se par îndestul 
de vrednice de crezare pentru a nu putea fi învalidate decât prin opunerea 
unui document asemenea autentic. Precum „Românul“ afirmă că noi am fi 
citat fals, din parte-ne putem afirma același lucru despre el, cu mai mult 
cuvânt încă, pentru că foaia guvernamentală s-a dovedit în atâtea înduri 
măiastră în falsificări. Numai producerea unui document autentic ne-ar 
putea convinge că nu noi, ci adiutantul lui Tudor însuși a înregistrat în 
cartea sa arzmazarul cătră Poartă cu erori de text. 


€ 


[21 mai 1882] 
„Românul“ reproduce din „La Riforma“ din Roma următoarele: 


D. I.C. Fundescu, unul din bărbații notabili (!) din România, poet de talent (?), 
director al ziarului politic din Bucureşti „Telegraful“ și reprezentante al țării în 


Camera Deputaţilor României, se află printre noi ca reprezentante al României la 
Congresul internațional. 

D. I.C. Fundescu, mulțămită stăruitoarei sale munci pentru binele țării, a ajuns a 
ocupa UN loc însemnat în lumea politică (!) ş-a presei din România. D-sa face parte 
din partida liberală condusă de d-nii Brătianu şi Rosetti se bucură de stima și 
consideraţiunea tuturor concetăţenilor săi (!!). 

Urăm o bună venire colegului nostru din București și prin mijlocirea sa trămitem 
o salutare din inimă presei din România. 


(Merci) 


€ 
[23 mai 1882] 


Dar dulci, nobili și politicoşi adversari — ne întreabă „Românul“ — contra alor 
noştri s-a sculat Domnul Tudor? 


Contra alor voştri, am răspuns noi! 

Şi am citat cuvintele autentice ale acestui boier român care declara că, 
în unire cu mulți boieri iubitori de țară, s-a sculat în contra Domnilor greci 
şi contra străinilor cari s-au încuibat în țară. 

Contra alor voştri prin urmare s-au sculat românii la 1821, căci s-au 
sculat contra elementelor străine după vremea aceea, și voi reprezentați 
astăzi acele elemente străine, am adăogat noi, făcând aluziune nu atât la 
sângele care curge în vinele fiecăruia cât la simțirile ce-l însuflețesc și la 
faptele ce săvârşeşte. 

Şi amândouă aceste afirmații ale noastre sunt adevărate. 

„Românul“ însuşi nu poate să tăgăduiască că ceea ce a supărat mai mult 
pe români sunt tendințele străine, apucăturile străine ale Domnilor greci, 
înrâurirea străină şi disprețul a tot ce era românesc: al tradițiunilor, al 
gloriilor, al deprinderilor româneşti. 

Şi oricine va voi să cugete un moment la mijloacele prin care roşii s-au 
ridicat și prin cari se țin la putere va vedea că ceea ce-i caracterizează sunt 
tocmai apucăturile străine, și ideile străine şi înrâurirea străină. 

Pseudo-liberalii noştri nu s-au ridicat în adevăr decât hulind tot ce este 
românesc, mai ales pre Domnii români și pre boierii români, adică toată 
gloria și tot trecutul acestui popor. Căci cine, mă rog, a făcut trecutul glorios 
al acestei ţări dacă nu Domnii şi boierii ţării? 


Chiar mai deunăzi n-am auzit oare pe d. Stătescu, după banca 
ministerială, şi pre domnul Brătianu, după tribuna Camerei, zicând că 
coroana României şi a Moldovei au fost coroane de cositor? 

Nu sunt acestea simţirile unor străini necunoscători de istoria ţării? 

Nu s-au mulțumit a batjocori gloriile noastre naționale, au disprețuit 
apucăturile, deprinderile, tradiţiunile, adică tot ce face dintr-un popor să fie 
el iar nu altul. Și au venit cu idei noi, cu apucături străine, cu tendinţe 
cosmopolite. După capul lor tot ce a fost în ţară a fost rău; numai ce au 
făcut ei este bine. 

Până la venirea lor poporul român nu avea nici o lege, era o turmă de 
sclavi și țara aceasta a creat-o dd. Rosetti și Brătianu din nimic! 

Chiar mai deunăzi d. Stătescu, lingușitor de rând, striga că acest bătrân, 
d. Brătianu, ne-a dat o ţară mare și liberă! 

Toate legile ce propun, toate măsurile ce iau nu sunt decât ideile 
demagogiei franceze, îndulcite şi aurite ca să le primim noi. 

Niciodată n-a ţinut seamă de felul de a fi al poporului român, de 
deprinderile lui, de tradiţiile lui. 

Astfel s-au ridicat liberalii, hulind trecutul glorios al acestei ţări și 
despreţuind tot ce era românesc și cătând să puie în loc idei străine, ca niște 
adevăraţi străini. 

Și, după ce s-au ridicat, se ţin la putere numai prin înrâurirea străină, 
prin apăsarea străină, căreia servesc de instrumente. 

Oricine caută să-şi dea seama de faptele guvernului liberal, de la venirea 
lui la putere și până azi, nu e cu putință să nu dobândească această 
convicțiune: că d-lui Brătianu puţin îi pasă de ce vrea ţara, de ce sufere ţara, 
de ce zice ţara; destul să menajeze interesele străine și să împlinească 
dorinţele străinilor. Numai astfel se poate explica purtarea d-lui Brătianu în 
cestiunea Stroussberg și în cestiunea răscumpărării, în cestiunea ovreilor și 
în a Basarabiei, în cestiunea Cernavodă-Constanţa și Arab Tabia! 

Preste tot aceeași idee: să dau străinilor ce-mi cer; cât pentru români, 
puţin îmi pasă! 

Partidul liberal reprezintă dar în această ţară, de-o parte, ura a tot ce e 
românesc şi apucături străine şi, de alta, înrâurirea apăsătoare a străinilor. 

Apoi contra acestor două lucruri s-a ridicat Domnul Tudor. Deci contra 
alor voştri s-a ridicat! 

Aceasta am zis, şi aceasta este adevărat! 


„Românul“ însă ne spune că, după proclamațţiile lui Tudor, cum le ştie 
el, Domnul Tudor, cu pandurii lui, s-ar fi ridicat şi contra apăsării boierilor 
pământeni și ne acuză că falsificăm textul ca să ascundem aceasta. 

Dar acest adevăr nu se poate ascunde. Chiar dacă n-am fi știut nimic 
sigur, tot am fi bănuit că, şi pe vremea aceea, se găseau boieri pământeni 
rătăciţi cari serveau de instrumente prin cari străinii despuiau și apăsau pe 
români, precum se găsește astăzi un partid întreg care servește de unelte ca 
să apese ţara. 

Am fi bănuit aceasta chiar dacă n-am fi ştiut nimic; dar din nenorocire 
avem și documente istorice cari adeveresc acest prepus. Astfel cunoaștem, 
din întâmplare, o anaforă a veliților boieri și un ofis al lui Grigore Vodă 
Ghica cari veştejesc purtarea unui oarecare boiernaș dinspre Pitești, un vătaf 
de plai, care, împreună cu un altul, au siluit prin mâglisiri, cum zice 
anaforaua, şi mai ales prin îngroziri, pe moşnenii Câineni să vânză moșia 
lor moștenească prinţesei Frusina Şuţu, adică: 


Întâi au cumpărat printr' ascuns părţile celor mai săraci, apoi, văzând că află și cei 
mai aleşi, pre care nu-i pot îndupleca, au început a-i îngrozi, cu mari înfricoșări, 
zicându-le, de o parte, că niciodată nu vor putea stăpâni părţile lor de-a valma cu un 


Domn și că poate să cadă vreunii și în urgia domnească cum și în pedeapsa ocnii, 


arătându-se cu împotrivire etc... 1 


Şi ca aceşti doi rătăciți vor fi fost desigur mulți alții cari, pentru slujbe şi 
ranguri, să primească a servi de instrument de apăsare a neamului lor în 
mânele străinilor. 

Și, dacă este adevărat, după cum spuneţi, că şi din cauza împilărilor 
acelor pământeni s-a sculat Domnul 'Tudor, atunci tot contră alor voştri s-a 
sculat; căci cine dacă nu voi reprezentă astăzi în această țară elementul 
împilator, elementul care se îmbogățește din politică, din sudoarea tuturor 
fără muncă şi fără merit? 

Dar pre vremea aceea oamenii ca acel vătaf de plai și ca acel vameșş 
erau înfrânaţi și dojeniţi de adevărații boieri ai ţării. 

Știrbey, Creţuleştii, Grădiştenii, Fălcoienii, Raleţii cu mitropolitul şi 
arhierei în cap, înfrânau prin judecăţile lor alunecările unor astfel de 
nenorociţi și Domnul țării scăpa pre români de apăsările nelegiuite. 

Astăzi fapte mult mai mișeleşti se săvârşesc pre o scară întinsă. 

Concesii peste concesii, întreprinderi peste întreprinderi, abuzuri peste 
abuzuri se grămădesc. Oamenii de meserie devin milionari în clipă! 


Moștenitorii şi semenii acelor mijlocitori ascunși cari atunci mărturiseau 
tremurând înaintea arhiereilor și a boierilor păcatul lor şi se pocăiau acum 
domină ţara şi-i dau legi. 

Și ţara, legată de mâini şi de picioare, spumează de mânie, căci n-are cui 
se plânge: mitropolitul şi arhiereii țării nu mai au milă de dânsa sau nu 
îndrăznesc să ridice glasul în favoarea celor asupriţi! 

Boierii ţării, unii şi-au dat mâna cu împilatorii, iar ceilalți sunt asupriţi 
şi huliți! 

Și Domnul ţării are urechile astupate de strigătele de ură ale oamenilor 
politici şi de gălăgia sărbătorilor. 

Ce poate să iasă dintr-o asemenea stare de lucruri? Nemulțumirile sunt 
generale, indignaţia oamenilor este ajunsă la culme și toate caută să 
izbucnească. Aşa încât nimeni nu ştie ce poate să aducă ziua de mâne! 

lacă unde aţi adus ţara în 6 ani de guvernare: este mai rău decât în 
momentul în care Lascar Catargiu a venit în 1871 să scape tronul și 
instituţiunile din valurile de nemulțumiri grămădite ce stau să le potopească. 

lacă răspunsul nostru la întrebarea „Românului“: Cine provoacă 
răsturnările? 


1. Vezi Condica de anaforale ale lui Grigore Ghica, volumul III, anul 1824-1825, 
filele 266 urm. 

CERNAVODĂ-CHIUSTENGE 


[23 mai 1882] 

Am espus în atâtea rânduri viciile răscumpărării liniei Cemavodă- 
Chiustenge, am arătat atât de limpede că lucrul ce se proiectează a se 
cumpăra cu 16 milioane nu face în realitate decât șase, încât credem de 
prisos a repeta din nou cele zise. Drepturile asupra portului, terenuri etc., de 
folosirea cărora se bucură societatea, nu sunt decât un echivalent al 
anuității ce i se cuvenea pentru capitalul pus în construirea drumului de 
fier, încât prin restituirea acelui capital, prin răscumpărarea drumului numai, 
se răscumpără de sine și fără o plată deosebită drepturile mai sus citate. E o 
adevărată sofismă a pretinde să plătim și drumul şi veniturile pe cari el le 
aduce. Ar însemna a plăti o moșie de două ori, o dată preţul ei, apoi un 


capital reprezentând veniturile ei, sau a plăti o casă de două ori, o dată 
prețul cât a costat zidirea din temelie pân-la acoperământ, apoi o 
capitalizare a chiriei anuale ce-o aduce. Sau una sau alta se plăteşte, sau 
costul construirii sau capitalizarea venitului. A plăti amândouă la un loc e 
absurd. Presa capitalei e unanimă în condamnarea acestei răscumpărări, 
esceptând se 'nțelege pe Don Quixotte al „Românului“ şi pe Sancho Pansa a 
„Telegrafului“. 

Reproducem deci articolele scrise în „România liberă“ și în „Binele 
public“ asupra acestei afaceri. 


€ 


[26 mai 1882] 

Am arătat în mai multe rânduri că rămânerea la putere a roşiilor va 
degenera într-un pericol social. Nimic nu e mai periculos pentru conștiința 
unui popor decât priveliştea corupţiei și a nulității recompensate, decât 
ridicarea în sus a demeritului. Această privelişte îi ia poporului încrederea 
în valoarea muncii și în siguranţa înaintării prin merit. Dându-i-se zilnic 
exemplu că, fără a şti ceva și fără a fi muncit, cineva poate ajunge bogat și 
om cu vază, arătându-i-se zilnic împroprietăriri de oameni ce n-aveau alt 
drept decât favorile oamenilor zilei, contagiul intelectual și moral devine 
din endemic epidemic, trece de la restrânsul grup al Campiniilor la grupuri 
din ce în ce mai numeroase de cetăţeni, cărora le vine asemenea în minte 
ceea ce nu le-ar fi venit niciodată fără molipsirea prin exemplul celor 
împroprietăriți fără drept şi a celor ce, prin esplicări sofistice a legii, au știut 
să-şi înjghebe moşii sub pretextul c-ar fi însurăţei. 

Am constatat asemenea că nicicând în România n-a existat cestiunea 
agrară. De la începuturile acestor țări și până la împroprietărire regimul 
moșiilor era proprietatea mare şi cea mică pe de-o parte, posesiunea 
ereditară în anume condiţii, stabilite prin tranzacţie liberă, pe de alta. 
Niciodată nu i-a venit românului în minte de-a pretinde ceea ce nu este al 
lui, tot precum, pe de altă parte, simţul de drept era atât de puternic în el şi 
iubirea ogorului atât de înrădăcinată încât pentr-un petec cât de neînsemnat 
de pământ se judeca pân-în pânzele albe. 

În decursul unei vieţi de sine stătătoare de câteva sute de ani poporul 
nostru n-a avut nevoie nici de Cod civil, nici de Cod penal pentru a avea un 
adânc sentiment de drept şi, precum roiul de albine nu are lipsă de legi și 


regulamente scrise, de recrutări etc., tot aşa şi la poporul nostru toate 
lucrurile mergeau strună printr-un înnăscut spirit de echitate și de 
solidaritate. 

Fără recrutaţie Mircea şi Ștefan-Vodă ridicau ţara în picioare, ba adesea 
nici nu puteau s-o înfrâne și s-o domolească când era vorba de năvăliri în 
afară. În tot decursul acestei lungi epopee nu găsim însemnându-se de 
niciunul din cronicarii noştri o mișcare agrară; nicicând acest popor 
îndărătnic şi viteaz nu atinge nici în clin nici în mânecă averea sau dreptul 
altuia; din contra, vedem o energică statornicie în păstrarea și moștenirea 
proprietăţii. A înstrăina un petec de moşie în vremea veche era o afacere de 
stat şi avea nevoie de sancţiunea Domnului și a sfatului suprem. 

Astfel istoria s-a însărcinat, prin mersul ei organic, să dea creştere 
poporului românesc, o creştere ale cărei principii conservatoare deveniseră 
atât de habituale, atât de constitutive pentru chipul de a vedea a fiecăruia, 
încât un om nici-şi putea închipui măcar că poate să-și arunce ochii asupra 
lucrului altuia. 

Dar, pe cât educaţia unui popor se câștigă şi se păstrează cu anevoie, tot 
atât de lesne se pierde şi se compromite o asemenea moştenire când se dau 
de sus exemple de neorânduială, de nedreptate, de incoerenţă. A fost destul 
ca, în curs de câteva luni, un demagog cosmopolit să stea ministru, pentru 
ca conștiința de drept a poporului să înceapă a se întuneca, pentru ca să se 
nască în el dorinţi nelegitime, cari înainte nici prin vis nu i-ar fi trecut, 
pentru ca să se zdruncine în el complexul de idei habituale cari, din neam în 
neam, constituiseră vederile sale juridice şi morale. 

Dar şi mai odios în toate acestea e că guvernul, în loc de-a izola ceea ce 
s-a întâmplat în mod izolat în Ilfov şi Vlașca, se servă de evenimentul 
petiţiei colective din aceste judeţe pentru a imprima chiar cererilor drepte 
ale ţăranilor caracterul neliniștitor al unei mișcări agrare; că, nevrând să 
facă dreptate sătenilor de pe moșia arendată de un Pișca, i-acuză fără cuvânt 
şi fără umbră de adevăr că ar fi cerând același lucru ca și ţăranii din Vlașca 
şi Ilfov. 

lată dar o mişcare nelegitimă și neîndreptățită devenind un pretext 
pentru persecutarea şi maltratarea acelora cari au cereri drepte; iată un 
Chiriţescu, fost camardiner, servindu-se de poziția de prefect pentru a 
caracteriza de mișcare agrară reclamaţii făcute în contra unor măsurători 
strâmbe și asupritoare ale ogoarelor ce oamenii s-au obligat a le munci 
arendașului. Pe de o parte dar se înscenează mişcarea, pe de alta ea servă de 


pretext de persecuţiune în contra oamenilor fără vină şi a căror reclamaţii 
sunt drepte. 

Toate acestea nimicesc influenţa educativă pe care statul îl exercită în 
alte ţări, prin corectitudinea actelor sale, asupra conştiinţei cetăţenilor. Vechi 
şi drepte vederi de cuviință şi de echitate se descompun în această 
atmosferă, poporul — o ființă organizată prin nestrămutate vederi 
intelectuale și morale — devine o adunătură inorganică de indivizi, 
predispusă spre anarhie atât în urma instigațiunilor vinovate ale agenţilor 
demagogi ai partidului cât și prin lipsa de dreptate și prin pierderea 
încrederii în stat. 

Oare să fim un popor atât de bătrân încât să fi pierdut memoria 
trecutului? Să nu ştim că numai în păstrarea bunurilor morale cu greu 
câştigate în trecut, în păstrarea elementelor educative ale istoriei române e 
rădăcina spormică a viitorului? Să nu vedem limpede că instinctele 
demagogice nu sunt decât rămășițele invidiei venetice, care duşmănea tot în 
această ţară: şi familie, şi biserică, și limbă, şi datină? Oare noi să nu știm 
că vrajba socială şi politică n-a avut altă ţintă decât a altera caracterul şi 
inima dreaptă pe care părinţii din părinţi au lăsat-o moştenire poporului 
nostru, pentru a le asimila instinctelor bastarde şi veninoase ale rămășițelor 
de venetici? 

Zilnicele atentate ale guvernanţilor asupra principiilor ce asigură 
dezvoltarea liniștită a unui popor să nu fie în stare a trezi rezistenţa tuturor 
elementelor sănătoase din ţară? Coroana poate rămânea îngăduitoare faţă cu 
tentative capabile a săpa și dezrădăcina orice societate din lume, necum una 
şubrezită prin o lungă şi sterilă epocă de tranziţie? 

Iată întrebări cari se impun de la sine în situația grea ce se creează ţării 
prin rămânerea la putere a partidului roșu, putrezit moraliceşte de variile 
afaceri impure începute cu cărăturile Warszawsky şi încheiate cu 
Cernavodă-Chiustenge. 

Numai un guvern onest şi o administrație onestă sunt în stare a readuce 
poporul la ideile sale de drept, a-i reda creşterea și maniera de-a vedea pe 
care i-o dăduse în trecut statornicia datinei sale juridice şi simţul său de 
echitate, nutrit de biserică şi de lege. Astfel, din destrăbălare în destrăbălare, 
am ajunge a se şterge cu totul din conștiința publică deosebirea între bine şi 
rău, între drept și nedrept; anarhia de idei ar da naștere anarhiei ordinii 
materiale. 


Dar, în chaosul acesta, ce-ar mai fi statornic, ce-ar mai fi sigur? Dacă 
am trăi încai izolaţi în Peninsula Iberică sau în grupul Insulelor Britanice, 
descompunerea ar fi foarte păgubitoare progresului, dar nu ar nimici statul. 
Dar, încleştaţi între mari şi puternice monarhii, mișcările nesănătoase 
dinlăuntru s-ar preface oricând într-un pericol pentru chiar existenţa statului 
şi chaosul stingerii ar ameninţa însăşi individualitatea etnică și istorică a 
poporului românesc. Oare roșii să nu înţeleagă că acel chaos i-ar înghiţi şi 
pe ei împreună cu ţara ntreagă? Să nu înţeleagă că-n urma repetatelor 
greşeli de guvernământ e o datorie pentru ei de-a suporta discreditul ce și l- 
au grămădit asupră-le şi de-a se curăţți de el? lată o cestiune pe care n-o 
punem, se 'nțelege, masei interesate a partidului, dar care merită fără 
îndoială atenţia oamenilor lui conducători. 


€ 


[29 mai 1882] 

Ce ţi-e cu omul iscusit! Cum află el, aşa ca din senin, vindecare la toate 
relele, cum află oricărui sac petecul ca și care nu se mai poate! Așa 
bunăoară vestitul Nastratin își cârpea într-o zi giubeaua, fără nod la aţă. Dar, 
fiind aţa răsucită tare, s-a 'nnodat de la sine și Nastratin a cunoscut 
numaidecât că-i vine mai bine astfel şi, îngâmfat de născocirea sa cu totul 
nouă, a pus crainic prin oraş să strige, ca să afle cu toţii, mic şi mare, că 
după moda scoasă de el aţa se 'nnoadă întâi la căpătâi. Un turc luă un pumn 
de sare și veni foarte serios lângă Nastratin: „Hogeo, zise turcul, cască gura 
să-ţi sar vorba!“ 

Aşa și cu liberalii noştri. 

Ei şi numai ei au aflat cum se 'nnoadă aţa, ei și numai ei fac legile cele 
mai bune şi mai înțelepte, ei numai înțeleg nevoile poporului. Crainicul 
gazetar din Strada Doamnei bate toba cea mare, propuind bunăoară o nouă 
lege de tocmeli agricole. Pentru care cuvânt? Pentru că se comiteau abuzuri. 
Dar, dacă se comiteau, nu legea trebuia modificată, ci abuzurile trebuiau să 
'nceteze prin aplicarea strictă şi exactă a ei. Altădată crainicul propune o 
lege nouă pentru  neînstrăinarea pământurilor țărănești. Această 
neînstrăinare e prevăzută atât prin legea rurală cât și prin Constituţie, dar 
sub administraţia roşie dispoziţiile se calcă şi se comit abuzuri. Ei bine, în 
loc de-a stărui pentru aplicarea strictă a textelor existente şi pozitive, 


Nastratin își dă aerul de-a descoperi el cel dintâi că aţa trebuie 'mnodată și 
vine c-un proiect de lege. 

De astădată se face iar sfară 'n ţară cu ștergerea rămășițelor de dări din 
trecut. 


Dăruite vă fie rămăşiţele pentru şapte neamuri suitoare, zice „Pseudo-românul“, 
spre mai marea landă a tagmei noastre patriotice. Nu mai luăm dări decât de la cei de 
față şi viitori. Altfel conservatorii ar fi în stare de-a pretinde aceste restanţe și a 
echilibra bugetele cu ele. 


Și toate astea „Pseudo-românul“ le spune cu aerul cel mai serios din 
lume, lăudând cu îngâmfare o nouă lege votată, cu totul de prisos, de vreme 
ce legea percepţiei din 26 mai 1868, şi azi în vigoare, e foarte clară în 
privirea aceasta. 

lată în adevăr ce zice art. 25 al. 4 a acelei legi: 


Dreptul agenţilor fiscali de-a urmări contribuţiunile datorite statului, împreună cu 
zecimile adiţionale, încetează la finele anului al treilea de la începutul fiecărui 
exercițiu. 


Dar asta ce e decât tot dispoziţiile legii celei nouă? Însă, în loc de-a 
aplica cu stricteță legea veche, se face una nouă, pentru două cuvinte. Una 
pentru a face să se crează că pân' acum n-a existat nod la aţă și că numai 
patrioții au făcut descoperirea, alta pentru că o nouă lege sună în coloanele 
„Românului“ și dă a înţelege naţiunii ce grijă au patrioţii de ea, pe când o 
simplă circulară de admoniţiune către agenţii fiscali de-a aplica strict art. 25 
ar fi intrat, fără sunete de tobă și trâmbiţi, în memoria și deprinderile 
agenţilor respectivi. 

Astfel liberalii noștri sunt extraordinari în descoperirea unor lucruri pe 
cari toată lumea le ştia înaintea lor şi confundă neștiinţa lor proprie de legile 
pozitive ale ţării în care trăiesc cu absenţa acestor legi. Fiindcă toate 
lucrurile merg în lumea asta crescendo, ne vom pomeni într-una din zile că 
unul dintre patrioți descoperă tabla pitagoreică ca un lucru cu totul nou şi că 
alt onorabil cere patent de invenţiune pentru descoperirea, asemenea nouă, 
că de la Galaţi la Bucureşti sunt exact atâţia chilometri cât şi de la Bucureşti 
la Galaţi şi că zero e egal cu zero. La multe descoperiri de soiul acesta ne 
putem aştepta din partea unor bărbaţi atât de iscusiţi și atât de învăţaţi, 
precum sunt confrații noştri. 


€ 


[29 mai 1882] 
Auzim că d. Populeanu, procuror al Curții, ar fi fost trimis să cerceteze 
la fața locului cazul d-lui G. Alexescu din Teleorman. Nu punem la îndoială 
caracterul magistratului delegat, dar ne vine a ne îndoi, pentru multe 
cuvinte, de eficacitatea deplină a misiunii sale. Deşi ministrul de interne e 
convins că acuzarea adusă d-lui Alexescu e o mişelie a d-lui Kirițescu, 
prefectul fără scrupule şi fără ruşine a judeţului Teleorman, totuși îl mănţine 
în funcţie. Acuzarea nu e făcută decât cu scopul de-a masca mâncătoriile 
unui arendaș al statului şi de-a boteza de mișcare agrară reclamaţiile drepte 
în contra unor măsurători strâmbe de ogoare, făcute nu cu stânjenul Şerban 
Vodă, ci cu cel fraudulos, al onor. Pişca. Mănţinând pe prefect în funcţie, 
împreună cu toată droaia sa de agenţi, d. Populeanu va fi, ni se pare, menit a 
face cercetări sub auspiciile şi cu ajutorul administrativ al acestui om şi 
astfel toată acțiunea sa poate să n-aibă alt rezultat decât acela de-a spăla pe 
funcţionarul abuziv și de-a legitima strâmbătăţile comise, de-a lungul 
ogoarelor, de faimosul stânjen Pișca. 


€ 


[1 iunie 1882] 
De la un timp încoace se observă o disproporție mare între numărul 
fictiv al deputaților înscriși ca prezenți în Adunare și între numărul cel real 
al celor ce sunt în adevăr față la dezbatere. O mulțime de voturi s-au dat, o 
sumă de legi s-au votat fără ca să fie față numărul cerut de regulament şi, cu 
toate acestea, lucrurile merg strună și voturile nu sunt lovite de nulitate, ci 
rămân legale şi date de-a binele, pentru că cei cari în realitate absentează nu 
tăgăduiesc nicicând de-a fi dat un vot ce nu l-au dat şi pentru că biuroul 
Adunării pare a trăi în același cerc vicios în care se 'nvârteşte majoritatea. 
S-a întâmplat într-un rând cazul ca un deputat înscris ca prezent în procesul- 
verbal al Adunării să fie, chiar în vremea în care votul său se număra în 
Adunare, într-un oraş de provincie, unde pleda un proces. În Bucureşti 
răspundea la apelul nominal și în aceeași clipă, dincolo de Olt, pleda. 
Dar... ce nu se 'ntâmplă în această Adunare? 
În timpul în care reforma legii tocmelelor agricole intrase în sfera de 
discuțiune a Adunării, s-a ales, precum se ştie, o comisie de 21 care să 


revază proiectul de lege. Pe când aceşti 21 de inși — dintre deputaţii cei 
mai inteligenţi, unii chiar dintre cei mai oneşti — lipseau din Adunare şi 
după ce rugaseră pe ministrul-prezident să nu pună în dezbaterea Adunării 
nici un proiect important, grupul FEliad-Cârciumărescu se folosește de 
absenţa colegilor și, fără discuţie, fără a se citi sau a se fi împărţit raportul, 
se votează prin surprindere tranzacţia privitoare la cheiul Brăila, prin care 
statul aruncă în Dunăre un milion și mai bine de franci pentru lucrări 
înecate, făcute în condiţii reprobate de inginerii statului și de comisiile de 
anchetă trimise la faţa locului. 

D. Nicorescu a arătat atunci cu toată claritatea că votul era viciat prin 
împrejurarea că o mare parte dintre deputaţi fuseseră opriţi, prin lucrări 
legislative, de-a lua parte la ședință și obţinu de la Adunare ca să se 
cerceteze cazul din nou și să se oprească promulgarea. Motivele materiale 
aduse în contra tranzacțiunii erau zdrobitoare şi Camera, văzând că votul i 
se escamotase prin subrepţiune şi surprindere, putea în adevăr să revie 
asupră-i. 

Proiectul, votat gata, a reintrat deci în comitetul de delegaţi al 
secțiunilor. 

Dar ce s-a întâmplat în acel onorabil comitet? 

La început majoritatea era pentru moţiunea d-lui Nicorescu, deci în 
contra promulgării tranzacţiei. Dar, în timpul sărbătorilor Paştilor, doi din 
membri se numesc prefecţi şi li se substituie alţii. Altul e trimis în Moldova 
să cumpere porumb. Noul comitet, suplantat celui vechi, nu mai cercetează 
deloc tranzacţiunea în fond, ci prin gura raportorului său, d. V. Maniu, are 
îndrăzneala de-a spune că e neconstituțional de-a reveni asupra unui vot... 
escamotat prin surprindere de cătră partizanii lui Cârciumărescu. 

Adăugăm că d. C.A. Rosetti e asemenea de opinia d-lui Maniu și nici nu 
ne-am fi aşteptat la altceva de la un panglicar venetic care, în opunere cu 
chiar elementele mai curățele şi mai româneşti ale partidului, s-a constituit 
în apărătorul absolut al tuturor veneticilor malonești din partidul roșu. 

Filozofia pozitivistă a descoperit că moralitatea publică şi privată nu 
este decât simțul colectiv de conservare al rasei, pentru că imoralitatea şi 
malonestitatea poate înainta pe un individ, dar pentru colectivitatea rasei ele 
însemnează disoluțiune și moarte. Un străin nu e părtaş acelui simţ, nu-i 
este înnăscut, iar efectul său asupra moralității publice va fi dizolvant. În 
adevăr, ce simţ colectiv de conservare a rasei române poate fi în niște 
venetici ca C.A. Rosetti, Eliad, Cârciumărescu, Simeon Mihălescu, cari nu 


sunt destul de vechi în ţară pentru a se fi adaptat și împărtășit din acel simţ 
colectiv de conservare a rasei, ci sunt nişte simpli cavaleri de industrie 
pripășiţi aci ca să se hrănească şi să câștige prin orice mijloc, indiferent de e 
moral sau imoral, onest sau malonest? 

D. C.A. Rosetti s-a supărat deci foc asupra d-lui Nicorescu şi rezultatul 
acestei supărări a fost că Adunarea a trecut la ordinea zilei asupra moțţiunii. 
Numai sancţiunea M. Sale mai e necesară şi una din cele mai scabroase 
afaceri va deveni lege, lege sfântă, fericitoare poporului românesc. 


€ 


[2 iulie 1882] 

Alexandria, odinioară al doilea oraş după Roma şi numărând în vremea 
lui Cezar 900.000 de locuitori, e astăzi teatrul întristător al acelui din urmă 
eveniment războinic. Lordul Seymour comandează bombardarea forturilor 
lui, pentru. ..? Pentru că egiptenii actuali au îndrăznit să pretindă a fi stăpâni 
în tara lor proprie. 

Nu vom face reflecțiuni sentimentale asupra intervențiunii armate a 
Angliei, care are deja aprobarea mai multora dintre puterile mari. Cuvânt au 
egiptenii, dacă vor ca țara să fie a lor, cuvânt pe de alta și Europa, dacă 
voieşte a-și mănține influența ce au câștigat-o cu timpul acolo. 
Considerațiunea însă ce i se poate opune lui Arabi Pașa și partidului său 
naţional e că târziu, prea târziu s-a trezit şi că neatârnarea Egiptului nu se 
pierde azi, ci s-a pierdut din acel moment în care ţara a devenit terenul de 
colonizare și de imigraţiune a tuturor popoarelor. 

Un popor, ca şi un copac şi ca oricare altă ființă organică, nu poate 
înainta decât din sine însuşi, decât dezvoltându-și treptat aptitudinile şi 
puterile sale înnăscute. A trăi în iluzia că, introducând în Egipet muzică de 
Offenbach şi farse de Meilhac și Halevy, ţara se civilizează conduce la 
rezultatul la care Egipetul a ajuns. 

În genere când într-o ţară, agricolă mai cu seamă, vedem grămădindu-se 
oamenii în centre comerciale, vedem că preferă a trăi din mijlociri 
negustorești decât din producțiune, putem deduce cu lesniciune că numărul 
producătorilor scade, că ocupaţiunea lor se simplifică din ce în ce şi devine 
mai grea, pe când pe de altă parte numărul consumatorilor improductivi 
crește. Și numărul acestora crește totdeuna repede, căci globul întreg se 


'nsărcinează a-i furniza nefericitului popor care-a ajuns a fi redus numai și 
numai la munca câmpului. 

Precum vedem România devenită un teren de imigrațiune pentru 
prisoasele de populaţie ale statelor învecinate, precum aci oameni de ieri 
alaltăieri se urcă cu repejune pe scara socială, fără scrupul de mijloacele ce 
le 'ntrebuințează pentru a se urca, tot astfel ni se descrie că s-au petrecut 
lucrurile în Egipet. Din câteși patru unghiurile lumii curgeau baroni și conți 
ruinați, roind ca fluturii în strălucirea seraiului chedivilor şi având atâta 
analogie cu suita de numiri sunătoare a regelui Stroussberg. Un popor de 
feneanţi, recrutat din toate naţiile Europei, s-a grămădit pe umerii acelui 
sărac şi nefericit felah și Alexandria însăși, având la începutul secolului și 
sub Mehmed-Ali abia 30.000 de locuitori, ajunsese în câteva decenii la sute 
de mii, toți aproape trăind din negoţ, adecă din o meserie care nu sporeşte 
întru nimic masa producţiunii, ci are cel mult efectul de-a o scumpi și de-a 
stinge prin concurență producțiunea indigenă pe cât existase. Sute de funcţii 
ad-hoc s-au creat pentru toți nobilii venetici și feneantismul, adesea 
malonestitatea, era privită ca un titlu de-a aspira la retribuţiuni din casa 
statului. Îndată însă ce, prin introducerea de trebuinţe străine și prin 
concurenţa negoţului, se stinge varietatea ocupaţiunilor la un popor cât de 
primitiv, el e redus întreg la rolul de salahor, de lucrător cu ziua, care 
trăiește de la mână la gură. 

Aceasta a fost cauza nemulțumirilor populaţiei, a formării partidului 
național și a popularității lui imediate, a hotărârii târzie de-a înlătura 
influenţa străină. 

Cu toate acestea robia economică a populaţiei a devenit deja atât de 
mare încât, deşi voieşte a alunga pe străin, nu poate trăi fără el. 

De aceea, cu fuga europenilor, foametea amenință populaţiunile 
orăşeneşti. 

Astfel, războiul din afară, mizeria şi foametea înlăuntru sunt epilogul 
acelei spoieli egiptene, al acelui pospai de pseudocivilizațiune, atât de 
costisitor și atât de netrebnic ca şi al nostru. 

Și la noi străinii se înmulţesc pe zi ce merge; ba toate reformele și 
îmbunătățirile, câte ne vine-n minte să le facem, au mai cu seamă de obiect 
dezvoltarea negoțului, nu însă diversificarea ocupațiunilor economice. Şi la 
noi negoțţul a desfiinţat toate breslele din trecut și a substituit vechei noastre 
clase de mijloc o clasă de străini mijlocitori cari nu adaugă nimic nici la 


masa producţiunii noastre, nici la aceea a producţiunii ce-o importă. Şi noi 
suntem în multe priviri pe calea Egiptului. 

Idolatri moderni, închinători nu de pietre și de lemne săpate, ci de 
cuvinte goale şi de fraze sunătoare, am îngăduit ca negustorii de vorbe 
dinlăuntru, aliați cu cavalerii de industrie din afară, să escamoteze una câte 
una toate vertebrele societăţii şi să i se substituie românului în toate celea și 
oriunde. Prevestitorii decadenţei bat în zădar la poarta luării noastre aminte. 
În zadar medicul recrutor constată degenerarea rasei române, perceptorul 
sărăcia ei, învățătorul ignoranţa, economistul inepţia ei produsă în mod 
artificial — noi urmăm, ca bizantinii decăzuţi, a tăia înţelesul cuvintelor în 
două și, cum pentru aceştia vorba filioque era pretextul de război civil şi de 
împărecheri, tot astfel la noi vorba liberalism constituie pretextul sub care o 
ceată de negustori de principii monopolizează şi nimicesc puterile întregei 
țări. 


€ 


[2 iulie 1882] 

„Natiunea“, perindând acuzările ce se fac administrației liberale de cătră 
foile de orice nuanţă, deși nu contestă adevărul acestor acuzațiuni, crede 
însă a putea afirma că faptele şi apreciaţiunile sunt, și într-o parte și într- 
alta, pline de exageraţie. 

N-am voi în adevăr să facem o cercetare lexicală asupra vorbei 
exageraţie, care însemnează a face din ţânțar armăsar, a da lucrurilor 
proporţiuni ce nu le au. Cu toate acestea nu o convingere preconcepută, ci 
experiența de toate zilele ne dovedeşte că foile române, departe de-a 
exagera, sunt, din contra, mărginite prin numărul cuvintelor din dicționar 
de-a putea zugrăvi cum se cuvine tot ce se petrece în România ca viaţă 
politică şi ca viaţă de stat. Ne-ar părea bine dacă s-ar mai putea exagera; din 
nenorocire însă o descriere cât de pesimistă a stării de lucruri e departe de-a 
ajunge umbra măcar a mizeriei morale care bântuie ţara, o mizerie mai 
adâncă, dacă se poate, decât cea materială. 


Un rău există, zice „Națiunea“, nimeni nu poate tăgădui acest fapt. Avem nevoie 
de amelioraţii. Ele nu se pot efectua cu personalul ce-l avem. El s-a obicinuit a se 
ocupa mai mult de discuțiuni politice decât de sarcina ce e chemat a îndeplini. 


Dar oare de ce se ocupă cu discuţiuni politice, adecă cu negustorie de 
vorbe, decât cu îndeplinirea serviciului pentru care e plătit și pe care-l 
datorește? 


Cauza care a produs aceste triste rezultate este, după opiniunea generală, că 
oamenii cari conduc partidul s-au depărtat de principiile adevărat liberale. 


Cum? Asta-i tot? Cauza tuturor relelor să nu fie alta decât că oamenii s- 
au depărtat de la principii? Oare dacă un om e sărac cauza e că s-a depărtat 
de la principiul cutare? Dacă e bolnav, dacă e incult, dacă degenerează 
cauza e că nu se închină la o definiţie politică? Oare orbul e orb pentru că 
nu cunoaște formulele opticei, săracul sărac pentru că nu ştie economia 
politică, bolnavul bolnav pentru că nu știe anatomie şi fiziologie? 

Nu, onorabili confraţi, n-au a face principiile nimic cu relele ce ne 
bântuie; omul cel mai bun și mai de treabă din lume poate avea principii 
eronate cu totul, omul cel mai mizerabil le poate avea pe cele mai bune; ei 
rămân cum sunt din alte împrejurări, căci deja Seneca, învățătorul lui Nero, 
care-a avut obiectul sub mâna lui și a putut constata adevărul, zice: Velle 
non discitur — a voi nu se învaţă, precum nu se 'nvaţă a naște sau a fi 
născut, precum nu se 'nvaţă a fi bun ori rău. 

Nu dar în principii ori în abatere de la ele consistă răul. El e mai adânc; 
e social înainte de toate; din răul social a rezultat declasarea şi relele 
economice, din acestea demoralizarea deplină a societății române. 

Răul social consistă în ridicarea unei păture nenumărate de oameni 
ignoranţi, de vânzători de abecedar. 

Dacă vom lua lista prefecţilor și subprefecţilor din ţară și în genere 
personalul administrativ, vom afla că aproape toată generaţia consistă din 
cenuşeri, din oameni cu patru clase primare cari în viaţă-le n-au muncit 
nimic şi cari nu știu a administra, pentru că n-au învăţat nimic. 

Acest personal se ocupă deci cu discuţiuni politice, pentru că nimic nu 
ştie încolo decât ceea ce citește prin gazete și pentru că golul intelectual, 
lipsa de cultură cată a se umplea cu ceva. 

Cei însă ce-i dau nutrimentul zilnic al inteligenţei sunt tot atât de 
ignoranţi. Redactorii faimoși ai celei mai mari foi din ţară n-au în sacul lor 
de grăunţe intelectuale decât patru clase primare şi vorbe, vorbe goale 
culese din gazete străine. O logomahie stearpă, iată tonul tuturor foilor, 
aproape o ceartă pentru abstracţiuni fără sferă determinată şi fără cuprins 


determinat, iar sub pretextul subțire al acestei certe de vorbe, animalul 
organic își caută hrana zilnică, fără nici un scrupul pentru binele aproapelui 
său. 

Organizaţiunea noastră liberală n-a făcut-o nimeni în serios, nici n-a 
luat-o nimeni ca atare. 

Nu libertarea materială s-a cerut, nu libertatea muncii, ci libertatea 
ignoranței de-a acapara funcţiile publice. Bugetul nostru este piaţa în care 
se vând scump cele patru clase primare, ce, în locul unei meserii onorabile, 
scârție slove negre pe hârtie albă. 

Clasa aceasta a feneanţilor avizată la buget e nenorocirea noastră 
socială. „Națiunea“ va concede că tot ce e deasupra în societatea română e o 
pătură nenumărată de mijlocitori, nu de producători. Nici prefecţi, nici 
subprefecţi, nici advocaţi, nici negustori nu sporesc c-un fir de grâu măcar 
producţiunea ţării, nu dau materiei o schimbare de formă, singura ce dă 
valoare adevărată muncii omeneşti. Advocaţi, negustori, amploiaţi etc. nu 
mjilocesc decât schimbul de posesiune a lucrurilor, fără a spori masa lor, 
fără a le da o valoare superioară prin schimbarea formei. Mulțimea 
nenumărată de ovrei nu are altă ocupaţie decât aceea ce face toată clasa 
imediat superpusă ţăranului, a transmite de la o mână la alta posesiunea 
lucrurilor, dar a opri pe această cale cea mai mare parte drept recompensă a 
acestui serviciu de mijlocitor. Deci există două naţiuni deosebite în această 
ţară, una stoarsă şi sărăcită de producători, alta îmbuibată de mijlocitori: 
poporul şi plebea. 

A afirma că „liberalism“ sau „conservatism“ de principii poate lecui o 
asemenea stare de lucruri este, ierte-ni-se, o credință ușoară. Orice principii 
am pretexta că avem şi unii şi alţii, mizeria și lipsa de cultură vor fi umbra 
pseudocivilizaţiei noastre. Numai o organizare strictă care ar sili pe poporul 
de mijlocitori la muncă şi la producţiune, o organizare care ar îngreuia 
parvenirea la funcţii publice, dar care le-ar deschide, prin alt regim 
economic, o piaţă în care să-și deprindă și să-și ofere braţele la muncă reală, 
ar putea să vindece relele de cari suferim. 

În loc de principii politice ar trebui să pătrunză în societatea noastră 
ştiinţa exactă, putinţa de-a aplica principii mecanice. Gradul de civilizaţie al 
unui popor nu se măsură după numărul botinelor lustruite, a frazelor 
franţuzești și a gazetelor, ci după aptitudinea lui de a supune puterile oarbe 
ale naturii scopurilor omului. Cu cât omul e stăpân pe vânt, pe apă, pe abur, 


şi-și face din ele slugi muncitoare, cu atât civilizaţia e mai înaltă, cu cât 
omul stăpâneşte mai mult asupra omului, cu atât barbaria este mai mare. 

Înmulțirea clasei de mijlocitori a produs răul social al împuţinării şi 
sărăcirii claselor producătoare; iar mizeria are de efect imediat 
demoralizarea. Aceasta apoi merge mână 'n mână cu degenerarea rasei 
chiar. Un popor sărac, dar sănătos, are tot lungul viitorului înaintea lui; dar 
un popor fizic degenerat, un popor compus din stârpituri, e condamnat a 
pieri pentru totdeuna. Medicul recrutor ce constată degenerarea fizică a 
rasei, cel igienist care constată morbiditatea și mortalitatea ei, iată cei ce ne 
arată în adevăr rezultatele negustoriei de vorbe cu care ne 'ndeletnicim toți, 
din nenorocire, de la 1848 până astăzi. Aciia însă cari față cu faptul 
decăderii fizice sunt în stare să admită un progres real în ţară sunt sau 
amăgiţi sau amăgitori. 


€ 


[4 iulie 1882] 
Corespondentul din Bucureşti al „Gazetei generale“ din Augsburg, 
printr-un articol intitulat Progresele Rusiei la Dunărea de Jos, se face 
organul acelor amănunte curioase cari ar fi circulând asupra sciziunilor din 
partidul roşu. Reproducem acea corespondență, deşi ni se pare a cuprinde 
multe apreciații eronate, pentru cuvântul că scriitorul în cestiune s-a dovedit 
în curs de mulţi ani statornic amic al partidului şi guvernului roşu. Deci, 
oricât de numeroase ar fi ingredientele erorii în descrierea sa, întru cât 
privește încordarea dintre vechii amici politici, Rosetti și Brătianu, ea poate 
să ne fi dând câteva deslușiri exacte. 
lată acea corespondenţă: 


Văzând maniera naivă cu care ziarul „Russ“, redijat de Aksakoff, încearcă a 
tăgădui orice complicitate morală a guvernului din San Petersburg cu agitaţiunile de 
înaltă trădare propagate între rutenii din Galiţia și descoperite cu ocazia procesului 
din Liov, e îndoit de interesant a urmări căile ascunse cu care s-a silit Rusia să 
combată, nu fără succes, influența austriacă la Dunărea de Jos. Fiindcă în 
Petersburg exista convingerea că, după esperiențele asupra gratitudinii ruseşti pe 
cari le-a făcut România imediat după războiul oriental, ea va trata c-o justă 
neîncredere orice propunere directă de amicie, s-a crezut că influența pierdută în 
urma anexiunii Basarabiei și a cestiunei Arab-Iabia s-ar putea recâștiga pe cale 
indirectă. Acest sistem era în adevăr mai circumstanțial și mai migălos, dar, 
cunoscându-se stăruința și răbdarea diplomaţiei rusești, metodul promitea un succes 


ce părea sigur, din cauză cu atitudinea Austro- Ungariei în cestiunea dunăreană și 
multicolorele împrejurări de partid din România prezintă puncte de razim pentru a 
submina relaţiunile dintre România şi Austro-Ungaria. Înainte de toate era important 
de-a scoate din cabinetul Brătianu pe acel membru carele, ca conducător al politicei 
esterioare, avuse ocazia de-a încerca mai mult dezinteresarea Rusiei faţă cu tânărul 
stat de la Dunărea de Jos. Se știe că ministrul Boerescu era suspectat ca partizan 
mascat, ba chiar mituit, al politicei orientale vieneze. Cea mai nejustificată imputare 
ce se putea face. Din contra, Boerescu, care compusese memorandul tipărit în Paris 
asupra anteproiectului, întâia și cea mai însemnată scriere polemică în contra 
pretenţiunilor austriace, consideră influinta Austro-Ungariei ca răul cel mai mic 
dintre două rele. Ba părerea aceasta a sa concorda atât de mult cu vederile primului 
ministru, Brătianu, încât știrile aduse de ziarele din Viena, că înlăturarea ulterioară a 
lui Boerescu avea de cauză divergenţa de opinii în politica esterioară, cată să le 
numim scornite din nimic. Ceea ce-a adus căderea lui Boerescu n-a fost nimic alt 
decât isteţia cu care Rusia a știut să esploateze în favorul său și al influenţei sale 
neîncrederea României, pricinuită prin atitudinea Austriei, arătându-se pe 
neașteptate concesivă în cestiunea despăgubirilor de război. 

Brătianu n-a dispărut împreună cu Boerescu pentru mai mult timp de pe arena 
puterii, dar aceasta are a o mulţumi întâi inepţiei frățâne-său, chemat ca urmaș la 
prezidenţia Consiliului și mai cu seamă marei sale popularități. El nu datorește Rusiei 
rămânerea sa la putere şi-n genere cată să blamăm ușurința cu care Viena 'l acuză pe 
Brătianu c-ar fi având dispoziţii rusofile numai şi numai pentru că n-a putut ocroti pe 
colegul său mai puţin popular, Boerescu, în contra influinţei crescânde a Rusiei. 

Altceva însă nu s-a relevat pân' acum după cât ştiu: chipul în care Rusia, în timp 
atât de scurt, a câștigat o atingere atât de intimă cu partidele politice din România 
încât acestea, cu toate protestele lor în contra retrocesiunii Basarabiei, au ajuns 
totuși a face servicii de salahor politicei rusești. Cei iniţiaţi însă cunosc faptul 
învederat că principele Obolensky, comisar în cestiunea despăgubirilor de război 
ruso-române, avea, pe lângă însărcinarea sa oficială, şi aceea a unui comisar politic 
şi a exercitat această din urmă profesie c-un succes destul de mare, pentru că 
cercetările sale oficiale în privirea mărimii despăgubirilor de război l-a pus în 
contact cu cei mai influenţi dintre marii proprietari. Mai cu seamă în Moldova 
rămășițele fostei fracțiuni, din care făcea parte și pensionariul statului rusesc, 
Cogălniceanu (?!), s-au folosit de orice putea servi ca armă în contra regimului 
valahian al lui Brătianu. Făcând în mai multe rânduri drumul dintre București şi S. 
Petersburg, lui Obolensky i-a trebuit un an și jumătate pentru afacerea, desigur nu 
grea, a despăgubirilor și-n același timp a aplanat calea pe care Brătianu să fie silit, 
prin marii proprietari din partidul său propriu, ca sau să-și părăsească poziţia sau să 
intre 'n apele rusofililor din Moldova (?). Aceasta s-ar fi întâmplat deja cu ocazia 
revizuirii reformei agrare, dacă, în această cestiune, Brătianu n-ar fi avut sprijinul 
amicului său politic, Rosetti, părintelui proiectului de reformă agrară. Dar ceea ce 
iar nu s-a relevat îndestul este că între cei doi vechi coreligionari politici exista o 
divergență de opinii în privirea politicei esterioare, şi îndeosebi a cestiunii Dunării, 
încă de pe timpul pe când Rosetti era alături cu Brătianu ministru de interne. 


Pentru direcţiunea pe care de pe atunci încă o apucase Rosetti e semnificativă 
împrejurarea că spiritualul jurnalist Ventura, care, prin mijlocirea lui Cogălniceanu, 
dăduse publicității anteproiectul şi făcuse din el obiectul unei agitaţii, evident 
contrare Austriei, a fost numit în toamna anului trecut șef al unui biurou de presă ce 
se pretindea că atârnă de Ministerul de Esterne, dar în realitate era inspirat de 
Rosetti. Nu se știe nici pân' acum cât de mari deveniră divergențele de opinii între 
Rosetti și Brătianu când, acum o jumătate de an, cel dintâi s-a retras din capul 
Ministerului de Interne. Numai un lucru e de observat: că, deodată cu retragerea sa, 
s-a desfiinţat şi biuroul de presă și Ventura a fost demis, fără de-a i se fi denunţat 
angajamentul de mai nainte. E cunoscut apoi că și pe urmă, Rosetti au sprijinit 
politica Rusiei în cestiunea Dunării, opusă Austro-Ungariei și Germaniei, pre când 
Brătianu crede, din contra, că trebuie a se evita atât o atitudine prea accentuată 
împotriva vecinului stat habsburgic cât și o concesivitate care ar atinge demnitatea 
României. Nu mai e îndoială că neînţelegerea dintre cei mai de căpetenie, ba chiar 
unicii conducători eminenți ai partidului liberal, au contribuit a aduce o 
descompunere totală a actualei majorităţi parlamentare, iar că împrejurările stau 
astfel nu se poate atribui decât agitațiunii partidului rusesc. Rosetti, a cărui ambiţie 
de șef de partid merge adesea mai departe decât chiar idealismul său, pare a trece cu 
totul cu vederea că deocamdată vecinul de la nord vrea înlăturarea lui Brătianu (?) şi 
că, în caz dacă acest om eminent ar cădea jertfă intrigelor aripei stânge a 
naţionalilor liberali, ce ține cu Rosetti, și atacurilor amicilor Rusiei din Moldova, 
strălucirea guvernamentală a liberalilor ar ajunge curând la capăt şi s-ar face loc 
unui cabinet care ar sta în solda Rusiei (2). Brătianu vede mai departe decât 
coreligionarul său politic de odinioară şi —putem fi convinși — ca mai degrabă ar 
avea recurs la dizolvarea Camerilor decât să înainteze poftele de supremație ale 
Rusiei prin mănţinerea actualei stări a partidului. Dar chiar în acest caz persistă 
pericolul ca, la nouăle alegeri, influența Rusiei să fie mai tare decât creditul omului 
de stat în contra căruia, cu toate numeroasele merite pentru ridicarea patriei sale, se 
poate ridica imputarea c-a îngăduit atât de mult timp corupţiunea înlăuntrul 
propriului său partid şi mai cu seamă în șirurile partizanilor mai de aproape ai lui 
Rosetti. 


€ 


[6 iulie 1882] 
Locke, filozoful englez care, cu un spirit de critică neobicinuit pe 
vremea lui, a analizat cugetarea omenească în elementele ei oarecum ne dă 
în câteva şiruri o descriere exactă a manierei de-a cugeta și de-a se purta a 
partidelor, fie politice, fie religioase, încât din citirea acelor şiruri cineva 
vede bine ce rol cu desăvârșire secundar joacă aşa-numitele principii în 
viaţa partidelor. 
lată ce zice scriitorul englez: 


Oricât de mare ar fi zgomotul ce se face în lume asupra erorilor sau opiniilor, 
totuși trebuie să fiu atât de drept cu omenirea şi să constat că cei pătrunși de erori şi 
de opinii false nu sunt atât de numeroși precum ar crede cineva la întăia vedere. Nu 
doar c-ar fi cunoscând adevărul, ci pentru că în privirea acelor doctrine, cu care-și 
fac de lucru şie și altora, ei în realitate nu au nici o părere și nici o opinie. Dacă am 
catehiza puţin partea cea mai numeroasă a coreligionarilor celor mai multe secte din 
lume am găsi că, în privirea lucrurilor pentru cari ei s' aprind atât de tare, nu au nici 
o părere, ba, vom vedea că n-avem nici o cauză de-a crede că ei ar fi admis o părere 
oarecare în urma unei cercetări a raţiunilor ei sau a unei aparenţe de adevăr. Ei sunt 
hotărâți de-a ţinea morţiș la partidul la care i-a angajat creşterea sau interesul lor şi, 
asemenea soldatului de rând în război, îşi manifestă curajul și zelul după comanda 
șefilor, fără de-a examina sau a cunoaște măcar lucrul pentru carele se luptă. Când 
viața de toate zilele a unui om ne dovedește că nu prea ţine seama cu seriozitate de 
religie, cum şi de unde am avea dreptul de-a deduce că-și va sfărâma capul cu 
postulatele bisericii și va cerceta cuvintele pro și contra a doctrinei cutăreia sau 
cutăreia pentru care se lupta? Lui i-ajunge dacă, ascultător capilor lui, are mâna și 
limba pururea gata pentru a sprijini cauza comună, pentru a se recomanda în ochii 
acelora cari pot să-i procure consideraţia, înaintare şi protecţie în societate. Astfel 
oamenii se fac mărturisitorii şi anteluptătorii unor opinii de cari n-au fost niciodată 
convinși, ai căror prozeliți n-au fost nicicând, ba cari poate nici nu le-a îmblat 
vrodată prin cap. Așadar, deși nu se poate zice că numărul opiniilor neverisimile sau 
eronate e mai mic în lume decum se arată în adevăr, totuși e sigur că sunt cu mult mai 
puţini aciia cari se țin în realitate de ele și greşesc, crezându-le adevărate, decum 
avem obiceiul a ne 'nchipui. 


Unul din ziarele bucureştene, „Națiunea“, şi-a luat sarcina a face din 
când în când câte-o analiză — îndealtmintrelea elegant și neted scrisă — a 
principiilor ce le atribuie conservatorilor și liberalilor. Noi am ruga pe 
confraţi să citească pasajul de mai sus al lui Locke și să ia apoi, nu pe 
liberalii de-a doua mână, ci pe şefi chiar, pe cei mai însemnați și mai 
inteligenți dintre ei, să-i catehiseze asupra principiilor ce pretind că le 
profesează. Îi asigurăm de mai nainte că nici unul nu va avea o idee exactă 
de ceea ce gândeşte în materie politică și că, dedesuptul ideilor ce 
pretextează a le avea, adevăratul motor al acţiunii lor e interesul personal 
imediat, interesul partidului mediat. 

Dacă aşadar partidul roşu e numeros, s-ar înșela cumplit cine ar crede că 
oamenii cari-l compun au aceleași principii. Poate unul dintre o mie şi-a 
bătut capul cu analiza ideilor ce pretinde a le avea: restul ascultă de 
comandă, căci comandanții la rândul lor îi căpătuiesc. Ca să se mănţie la 
putere, aceştia au înmulţit peste măsură numărul funcţiilor plătite de stat, au 


abătut curentul dorului de câștig de pe piaţa firească a producţiunii pe piaţa 
postulantismului. Locke are deci dreptate. Cine oferă leafă bună și tain află 
oricând o armată numeroasă de mercenari politici, fie cauza lui cea mai 
nedreaptă din lume. 

Dacă dar ne-ar întreba cineva cari sunt progresele realizate prin fiinţa 
roşiilor la putere, am răspunde: Înmulțirea funcţiilor publice, imposibilitatea 
din ce în ce mai mare de-a-și câștiga subzistența independent de bugetul 
statului, dependența din ce în ce mai mare a claselor conducătoare de 
puterea centrală şi de oameni ce-o ţin în mână. Dacă guvernul ar ști să ne- 
nțeleagă, i-am repeta sfatul pe care Montalembert îl dădea odinioară 
oamenilor de stat din Anglia: 


Să ajungă la cunoștința că pofta generală și nemăsurată după funcţii de-ale 
statului e cea mai rea dintre boalele sociale. Ea răspândește în tot corpul națiunii un 
spirit servil şi venal, ceea ce nu esclude, chiar la cei bine căpătuiți, spiritul de partid 
și de anarhie. 

Acest sistem creează o armată de muritori de foame, capabili de orice 
descreierare, când cred că prin aceasta se va stâmpăra apetitul lor și apți pentru 
actele cele mai de rând și mai înjositoare, îndată ce foamea le-a fost stâmpărată. O 
națiune de vânători de funcţii e cea mai înjosită din toate naţiunile; nu există umilire 
în lume pe care să nu fie 'n stare s-o suporte. (De l'avenir politique de l'Angleterre) 

Dacă în timpul adunărilor de la Mazar Paşa, când ni se promitea domnia 
virtuții, cineva ar fi prezis ceea ce are să se întâmple peste câțiva ani, 
desigur ar fi fost declarat proroc mincinos. 

Să fi zis cineva că-n nu mai mult de șase ani cei ce promiteau economii 
vor spori bugetul cheltuielilor cu 40%; 

că cei ce protestau contra convenției comerciale vor supune-o iscăliturei 
Capului statului și vor sancționa-o; 

că cei ce combat funcţionarismul vor spori numărul posturilor cu sutele; 

că cei ce sunt pentru independenţa alegătorilor vor face pe funcţionar să 
atârne atât de mult de autorităţile supreme încât aceste mii de oameni să 
voteze conform comandei din București; 

că cei ce-au trădat se vor decora! 


că cei ce-au hulit prin pasquiluri Coroane vor fi decorați cu Bene- 
Merenti; 

că se va specula averea statului la bursă, că se vor cumpăra de stat cu 
60% hârtii ce valorau în piața de efecte 20% și că, prin această haiducie 
parlamentară, o sumă dintre roşii vor deveni milionari; 

că se vor da 17 milioane pe drumul de fier Cernavodă-Chiustenge, care 
nu face nici cinci, şi că 4 milioane din prețul de cumpărătură se va împărți 
între membrii Adunărilor; 

că se va constata prin dezbateri publice într-un stat vecin cumcă o 
seamă de judecători şi de administratori în România sunt tovarăși la câștig 
ca bandiții din codru; 

că administraţia va ajunge la halul de-a prinde cetăţenii ce-i displac pe 
uliţe și a-i trimite sub escortă la Bucureşti, pretextând că sunt nebuni. 

Dacă cineva ar fi prezis toate acestea lumea ar fi râs de dânsul și totuși 
nu numai acestea, ci multe altele s-au întâmplat şi se întâmplă zilnic, fără ca 
opiniunea publică să se mai poată irita măcar. Ca-n vremea cezarilor din 
Roma, opinia publică e ostenită și moleşită; ea nu mai are putere de 
reacțiune. Un fel de eres orb că așa trebuie să fie, că „lumea moștenire 
tâlharilor s-a dat“, precum zice Gr. M. Alecsandrescu, a cuprins toate 
spiritele și le-a umplut de apatie faţă cu interesele publice. 

Noi credem că-n orice altă ţară singur cazul Simeon Mihălescu, faptul 
că un om asupra căruia se fac cercetări de natură criminală e mănţinut în 
funcţie şi conduce singur cercetarea făcută în contra sa şi — după ce 
judecătorul declară că nu e caz de urmărire — își numește pe judecătorul 
său propriu într-o funcţie bine plătită din administraţia spitalelor, această 
protecţie reciprocă dintre prevenitul atotputernic și judecătorul amovibil ar 
fi fost îndeajuns pentru a răsturna guvernul celor ce protejează asemenea 
oameni. 

La noi însă nu numai că lucrul nu mai face nici un efect, ci, din contra, 
ostentativ acest om a fost ales senator și majoritatea comandată să-l spele în 
public. Acolo — în maturul Corp — onorabilul stâlpnic nu a contestat doar 
adevărul denunțărilor d-lui Moldoveanu, nu le-a confirmat, ridicând un 
colţuleţ al vălului de pe scabroasa afacere, voind însă a arunca vina pe altul. 
Senatului puţin i-a păsat că vină există, a lăsat pe unul numai s-o descarce 
pe umerele altuia, a luat drept bani buni declararea unui om în contra căruia 
cercetarea era viciată din capul locului şi a trecut la ordinea zilei. 

Aci ne aducem aminte de o istorioară povestită de un ziar american: 


Onorabilul Josua Quiney spunea, într-o prelecţiune ţinută la Boston, că 
a văzut pe cineva în New-York dând, cu ocazia alegerii de deputat în 
Congres, 25 de dolari pentr-un singur vot şi, mirându-se onorabilul că un 
om poate da atâta pentru un singur vot, i s-a dat asigurarea că, dacă acel 
candidat va fi ales, va şti să câştige însutit cât a dat. În sesiunea din urmă 
primise 30.000 dolari pentru că izbutise a trece un bill, deci poate plăti preţ 
bun. Există oameni, zice foaia americană, cari, printr-un serviciu de 5—6 
ani în Congres, de unde n-aveau cinci dolari au ieșit c-o jumătate de milion 
de dolari din Parlament. 

Noi găsim că sistemul roșu ar trebui completat și, fiindcă ţara pare 
osândită a fi guvernată de deputaţi identici cu cel din New-York, alegătorii 
să-şi facă un tarif de preţuri pentru vot. Ei ar fi mai folosiţi; și ţara? — tot 
așa de bine ar merge. Putem asigura că mulţi dintre candidaţii viitori au 
ajuns la așa stare încât ar putea răsplăti acest uşor serviciu al unei dări de 
vot în mod foarte generos. 

Căci să nu se uite. După răscumpărarea Cernavodă-Chiustenge au mai 
rămas poduri peste Dunăre de construit şi aceste poduri, împreună cu 
rețelele corespunzătoare de căi ferate, promit a fi bune de muls. 

Mai multe foi din capitală încep a face „Națiunii“ întrebarea pe care noi 
i-am pus-o din capul locului: Ce vrea şi la ce tinde? 

Drept vorbind, noi n-am şti ce răspuns s-ar putea da la o asemenea 
întrebare. 

Fiecare-și aduce aminte că, la suirea d-lui Dimitrie Brătianu pe jeţul 
prezidenţiei Consiliului de Miniştri, d-sa rostise cuvinte de o escepţională 
gravitate la adresa coreligionarilor săi politici. 

Pentru a realiza îmbunătăţiri, zicea d-sa, fiecine trebuie să fie la locul 
său: hoţii la pușcărie, cei ce speculă interesele publice la carantină, omul 
onest la muncă. Mulţi oameni cu cari d. Dumitru Brătianu vorbise îl 
asiguraseră că nu va găsi pe nimeni care să-l sprijine, pentru că nu mai sunt 
oameni onești în această ţară. Dar dumnealui nu e atât de sceptic, crede că 
există încă oameni onești şi, admițând chiar că n-ar fi, îi putem face onești, 
pentru că românul lesne se schimbă din bun în rău și din rău în bun. C-o 
justiție nepărtinitoare și c-o voinţă energică mulţi cari pân' acum treceau de 


corupți s-ar îndrepta și ar deveni folositori ţării: ba ei singuri s-ar simţi 
fericiţi când ar avea conștiința liniștită. 

Ei bine, același d. D. Brătianu, trecând de la prezidenţia Consiliului la a 
Camerei, îngăduie în această din urmă calitate răscumpărarea liniei 
Cernavodă-Chiustenge și multe alte mai mărunte, dar de aceeaşi valoare 
morală. 

Cum rămâne așadar cu aprecierile sale de mai sus și ce voieşte acum? 

Noi încai nu ne-am făcut nici când iluziile ce și le făcea d. Dumitru 
Brătianu... la bătrâneţe, după ce-a cunoscut în curs de zeci de ani țara. Prin 
studii xenoscopice am arătat că roşii nici nu sunt măcar români, ci străini 
pripăşiţi din câteşipatru unghiurile lumii în decursul secolului trecut și a 
celui actual şi că lor li-i de ţară cum ni-i nouă de mere acre. Imorali în 
gradul cel mai mare, fără umbră de sentiment de patrie sau naţionalitate, ei 
n-au avut nicicând naivitatea de-a crede câtuşi de puţin în principiile ce 
pretind a le profesa. Născuţi bătrâni, stricați și panglicari, guvernământul lor 
nu este numai o xenocraţie destrăbălată, o domnie a tot ce Orientul a avut 
mai putred, dar, privind la conștiinţele lor venale, la înclinările lor constante 
de trădare şi de rea credință, la apucăturile lor de linguşire și de 
malonestitate, la stupiditatea lor intelectuală, unită c-o mare doză de șiretlic 
comun, am putea zice că ei au introdus un fel de pornocrație morală în ţară. 

Când d. Dimitrie Brătianu, amicul şi prezidentul lor, declară că nu mai 
sunt oameni onești în ţară cată din parte-ne să constatăm ceea ce și 
dumnealui ştie: că odinioară existau oameni onești, și încă mulți, şi că 
maturitatea pentru puşcărie şi carantină datează de la formarea partidului 
roşu încoace. 

Ceea ce fac uneori deputaţii roşii rezistă descrierei oricărui condei. Și cu 
toate acestea d. Brătianu crede că se pot îndrepta, pot deveni folositori, pot 
fi fericiţi, având conştiinţa împăcată? 

Dar au ei conștiință? 

O seamă din enciclopediști făcuseră o analiză a acestei funcțiuni a 
sufletului și au constatat că cele mai multe elemente din ea sunt un rezultat 
al creșterii naţionale îndelungate, un rezultat al principiului conservator al 
istoriei, lucru ce cată să le lipsească acestor indivizi de vreme ce ei n-au 
naţionalitate hotărâtă. Dar nici măcar baza conștiinței, aversiunea în contra 
trădării, n-o au. Ucigașii de rând, eroii de codru sunt oameni onorabili pe 
lângă trădători. Banditul nu i-a jurat nimănui că-l va apăra: liber, cu riscul 
vieţii lui, de-a ataca alt om, a comis o crimă de bună credință oarecum, care 


să poată espia. Eroii de la 11 fevruarie, azi adiutanţi regali și generali, au 
jurat a-l apăra pe omul pe care l-au trădat. Crima e îndoită: scriitorii vechi 
zic că înaintea trădării chiar zeii îşi acopereau feţele. Dante le dă fundul cel 
mai adânc al infernului, locul unde nici ochiul lui Dumnezeu nu mai 
străbate. 

Ei bine, ura şi aversiunea în contra trădării, iată un instinct fundamental, 
comun conştiinţei întregului neam omenesc. Numai aceste gunoaie etnice 
nu au nici acest instinct măcar. 

Ei disting trădarea, ei o înalţă în societate şi o decorează, ei n-au nici 
atâta conştiinţă câtă au sălbatecii. 

Și d. Dumitru Brătianu putea să aibă naivitatea de-a crede că, cu 
asemenea oameni, din asemenea materie putredă, din aceste scârbe ale 
omenirii se poate face ceva de-acum înainte prin morală teoretică? Cânepa, 
iată mijlocul cu care ţara s-ar putea scăpa de aceste stârpituri morale şi 
intelectuale. 

Nu vorbim aci de principii politice, facem chiar abstracţie de ele. Roșii 
ar fi ceea ce sunt chiar având principii diametral opuse celor ce au astăzi, 
căci organisme degradate rămân degradate în toate împrejurările. Oricari ar 
fi credinţele lor, la apucături și la fapte ne uităm. 

Ce testimoniu de sărăcie intelectuală și de cădere ne-am da găsind că 
milionarii răscumpărării şi confratele lor Simeon sunt oameni onești, că 
administraţia Chiriţopolilor e bună, că plagiatorii sunt genii şi escrochii 
martiri? 

Nimic nu degradează mai mult decât admirarea sau lauda răului. 
Helvetius zice: „Le degré d'esprit nécessaire pour nous plaire est une 
mesure assez exacte du degre d'esprit que nous avons“. 

Dacă n-am fi în stare a cunoaşte sau a preţui binele, calea-vale; binele e 
în genere mai greu de cunoscut. Dar a lăuda sau a îngădui chiar cele rele, 
false, stupide nu are nici o scuză; aceasta ar fi o probă de slăbiciune 
nevindecată a judecății. 

Ceea ce-ar fi necesar e ca d. D. Brătianu să se convingă că îndreptare a 
roşiilor nu e cu putinţă, precum nu se poate ca mătrăguna prin botez să 
devie stejar. Ţara Românească a fost și este încă ventilul de siguranţă al 
relelor sociale din statele vecine; roşii sunt în mare parte elementele rele și 
decrepite de cari împărăţia turcului s-a curăţit prin acest ventil. Ei sunt 
pentru generaţia trecută ceea ce jidanii sunt pentru cea actuală: necurăţenia 
socială a unor state străine. Oare nu e mirare că toţi jidanii sunt liberali, tot 


aşa precum toţi roşii sunt liberali? Cu toate acestea lucrul e foarte firesc; 
aceeași cauză, aceleaşi efecte. Străini și unii şi alţii, liberali şi unii şi alții. 

Cine-ar citi foile din Capitală ar constata un fenomen ciudat, care se 
repetă, nu cu regularitatea lumii siderale, dar ca din senin și în genere în 
epoce în care Adunările nu pun ţara la cale în Dealul Mitropoliei și 
răscumpărările nu sunt la ordinea zilei. Acel fenomen e discutarea de 
principii, dar o discuţie de-o generalitate și de-o abstracţiune estremă. E o 
jucărie ca oricare alta, ca de ex. a căuta rădăcina pătrată a numărului 7. Poţi 
să tot socoteşti mereu și să baţi apă 'n piuă; aproximaţia va deveni din ce în 
ce mai mare, dar o rădăcină care, multiplicată cu ea însuși, să dea exact 7 nu 
se va găsi. Ș-aci se operează cu două abstracţiuni de-un cuprins empiric cu 
totul neînsemnat și poţi vorbi şi socoti zile întregi fără a fi făcut o treabă de 
seamă. 

Aşa de ex. „Românul“ discută în multe coloane principiul că roşii au 
credință în viitorul naţiunii și opoziţia n-ar fi având-o şi că-n aceasta 
consistă superioritatea celor dentâi asupra celor din urmă. Pe temeiul a trei 
abstracțiuni: credinţă, viitor, națiune, se durează un articol de fond de trei 
coloane, care nu zice absolut nimic și care e 'ndreptat, ca totdauna, în contra 
opoziţiei. 

Aceste trei vorbe, abstracte ca şi nişte numere, se pot permuta după voie 
şi ar da alte teme, tot atât de bogate în vorbe: de ex. „Românul“, care azi a 
discutat credinţa în viitorul naţiunii, poate discuta mâni viitorul din credinţa 
națiunii sau națiunea viitorului prin credinţă, viitorul credinţei în națiune 
sau credința naţiunii în viitor şi are să-ajungă tot la rezultatele fenomenale 
la care a ajuns în numărul său de azi. 

E o școală privată în Bucureşti care poartă deviza: „Școala e altarul 
civilizaţiunii“. S-ar putea zice: Altarul e şcoala civilizaţiunii, civilizaţiunea 
altarul școalei ș.a.m.d.; fraza nu câștigă mai mult înţeles decât are, adecă 
nici unul. Asta se numește o frază goală. 

Altfel, acesta este semnul caracteristic al unei totale lipse de cultură, 
precum și a lipsei de gândire proprie. 

Tot secretul intelectual al demagogiei consistă însă tocmai în negustoria 
cu asemenea fraze de-o goală și tristă universalitate, fraze cari n-au 
conținut, nu spun nimic aievea și cari, se 'nţelege, ameţesc capul bietului om 
din popor, care, știind că peşte, pâne, carne sunt vorbe ce însemnează ceva, 


crede că și abstracţiunile de mai sus cată să fi însemnând ceva și mult încă, 
numai el nu e 'n stare să le priceapă. Asta se cheamă pe românie: „A îmbăta 
pe cineva cu apă rece“. 

Orice abstracţie, cât de subtilă, pentru a însemna ceva aievea, pentru a 
avea înţeles, trebuie să poată fi redusă la un echivalent material. Dacă i-am 
întreba pe acei onorabili ce molecul material cuprind cele trei abstracțiuni 
ce le întrebuinţează, cu ce echivalent aievea corespund, ar sta ca viţeii 
înaintea porţii nouă şi nu ne-ar putea da nici un răspuns. 

Tot în acel articol fenomenal se vorbeşte și de război. 

Despre participarea noastră — de voie de nevoie — la el „Românul“ 
vorbeşte iar în termenii cei mai emfatici. 


Națiunea triumfă din nou cum a știut să triumfe întotdauna... făcu un răzbel 
glorios... şi-a câştigat pintenii... 


Da, a câștigat pinteni, dar a pierdut Basarabia: iată reagentul chimic pe 
care foaia guvernamentală uită să-l toarne în vinul său glorios, căci atuncea 
el ar fi, se 'nţelege, pe drojdii. 

Real în toate aceste tirade e: că trupele române, considerate ca trupe 
tinere, s-au bătut bine, adică s-au lăsat ucise cu mult curaj. lată un lucru însă 
pe care oricine, nu numai în România dar și aiurea, o putea ști de mai 
nainte, afară de roşii. 

Aceştia judecau armata după ei înşişi: presupuneau că ea consistă din 
băieți de jidan, ca redacția „Pseudo-Românului“, şi de aceea au rămas 
uimiţi de ceva ce pe român nu l-ar fi uimit nicidecum. 

Dacă, înainte de război, ar fi întrebat cineva pe I.S.I. Arhiducele 
Albrecht cum e soldatul român, ar fi răspuns că e un foarte bun soldat, că-n 
cele mai grele împrejurări nu se descurajează. Rasa este însă una ș' aceeași 
dincoace și dincolo, din evul mediu cunoscută ca rasă războinică; şi, 
desigur, calități contractate în cursul sutelor de ani ai Domniilor române nu 
se puteau pierde numai în câteva generații ale domniei răpitoare a 
fanarioţilor. În genere vechii fanarioți asupreau poporul, dar nu-l corupeau. 
Cu această misiune s-a însărcinat abia copiii și nepoţii lor, actualii roșii. 

Dar care-a fost roadele culese de guvern din sacrificiul de sânge al 
omului din popor? 

Au câștigat independenţa. Cum? Au silit pe turc s-o recunoască? Nici n- 
a fost primiți măcar la tratativele de pace şi alţii au dictat condiţiile 


oneroase ale acestei independenţe. 

Le-am da un sfat roşiilor, dar știm că nu-l vor urma, pentru că nu-i în 
folosul lor: Vorbiţi ca oamenii și nu 'mbătaţi lumea cu apă rece. Spuneţi ce 
aveţi de spus concret şi nu vindeţi zilnic mâţa-n sac cu vorbe goale. 

Dar negustoria de vorbe ce s-ar face atunci dacă şi ei ar vorbi ca lumea? 
Asta-i marfa pe care-o produc zilnic. Chinejii umflă puii tăiaţi pe care-i 
vând în piață injectându-le apă caldă sub piele, ca s-arate grași. 

„Românul“ vinde puţinul ce are de zis injectându-i câte-o abstracţie 
goală. Lucrul arată mare, dar nu-i nimic de el. 

Ziarele vestesc că partidul german democratic din Austria înclină a 
atrage elementele mai conciliabile din partidele naționalităților în sânul său; 
aşadar un partid liberal imitează astăzi, deşi nu ştim cu ce succes, 
încercările actualului ministru prezident, contele Taafe, al cărui sprijin 
parlamentar îl constituie partidul conservator şi naționalitățile. 

Un semn caracteristic al timpului. În adevăr monarhia habsburgică se 
compune toată din naționalități din cari nici una nu e îndestul de mare 
pentru a fi în stare să absoarbă pe celelalte. Francisc I, un monarh foarte 
inteligent, zicea că o singură grijă n-are: a existenței Austriei. Popoarele 
sunt atât de deosebite între ele încât nu se vor înțelege niciodată în contra 
monarhiei; când unul se ridică, celelalte fac numaidecât act de fidelitate şi 
aleargă în ajutorul tronului. Când în unul se dezvoltă puterea centrifugală, 
în celelalte se manifestă, ca printr-o lege fizică, cea centripetală. 

A crede că atâtea naţionalităţi, dintre cari cea mai mică chiar îşi are 
biserica și școala ei naţională, gazetele ei, literatura ei, mică mare cum dă 
Dumezeu, și istoria ei, chiar dacă aceasta ar încăpea într-o monografie de-o 
coală, a crede că le poţi contopi pe toate a fost o naivitate. Aceste nu sunt 
grupuri de materie brută cu care cineva poate face orice vrea: sunt grupuri 
organice, din cari fiecare are rădăcinele sale în pământ și propriul său 
principiu de existență. Rasele din Austria sunt în genere foarte puţin 
amestecate și, unde or fi deosebiri de religie la mijloc, ele nu sunt aproape 
deloc amestecate. Numai identitatea religiei înlesnește la unele apropiarea, 
şi nici acolo în mare grad. 


Fiecare grup organic e o lume pentru sine, c-o limbă vie pe care clasele 
dominante n-o cunosc şi n-o vorbesc, adesea c-un drept consuetudinar 
propriu, cu datine și tradiţii proprie. 

La un asemenea stat decentralizarea e cea mai firească formă de viață 
publică, pe când centralizarea trebuie să degenereze în domnia elementelor 
necaracterizate, a mijlocitorului şi a advocatului. Şi-n adevăr, centralizarea 
şi liberalismul austriac au și avut drept rezultat ridicarea unei rase de 
mijlocitori, a evreilor, și milionarizarea advocaţilor din partidul numit 
constituțional. De la 1866 până mai alaltăieri Austria era ţara făgăduinţei 
pentru evrei şi scena politică pentru glorii advocăţești; adică pentru oameni 
cari, prin dialectica continuă ce-o cere profesiunea lor, sunt mai puţin decât 
oricine în stare de-a avea convingeri puternice şi de-a voi binele altuia. În 
Ungaria se observă același lucru: pretinsa domnie a elementului maghiar se 
traduce în realitate într-o domnie de postulanţi, advocațţi și evrei, pentru cari 
a fi ungur e o negustorie lucrativă ca oricare alta. Dacă China ar cuceri 
Ungaria cei dintâi cari s-ar pretinde chineji ar fi evreii și advocaţii, credem. 

E o privelişte curioasă aceasta. Vedem o sumă de popoare cu vertebrele 
bine închegate şi tari esploatate de elemente fără vertebre morale, fără 
caracter propriu. 

Aceste elemente sunt însă prin natura lor dizolvante. 

Dacă mereu se 'nmulţesc, se 'ntâmplă nu ceea ce se intenționa poate, 
dizolvarea și contopirea naționalităților, ci tendenţe de dizolvare a statului. 

Deşi nu împărtășim pe deplin ideile d-lui E. Renan în privirea 
naționalităților, deşi nu admitem că unitatea de idei e un premis, iar 
consistenţa unui stat urmarea, totuși, intervertind termenii, lucrul devine 
adevărat. Unitatea de rasă produce ca rezultat firesc unitatea de tendinţe, iar 
unde rasa dominantă e cu mult mai numeroasă sau cu mult mai cultă decât 
cea supusă, cea dentâi impune acea tendinţă. Privită în afară, unitatea 
statului corespunde în adevăr c-o unitate de tendinţe și de idei. 

Ceea ce însă e comun în toate naționalitățile Austriei (neesceptând pe 
germani ori pe unguri) este tendinţa de a-și mănţine naționalitatea cu orice 
preţ. lată dar punctul comun de atingere, iată ideea organică. Când toţi vor 
același lucru, când pentru cei mai mulți existenţa Austriei e singura garanţie 
că individualitatea lor etnică va putea exista şi ea, ni se pare că singura idee 
organică e aceasta. La realizarea acestei idei se împotrivesc însă elementele 
superpuse (germanii și ungurii), ei persecută în alţii ideea naționalităţii, care 
cu toate acestea e propriul lor principiu de existenţă, ei crucifică pe altul 


pentr-o religiune care este a lor proprie. Împăcarea între naţionalităţi nu va 
izbuti dar fără a se înlocui subordonarea cu coordonarea, recunoscându-se 
adică că şi la altul e o virtute civică ceea ce în ungur sau în german e o 
virtute: iubirea de naționalitatea sa proprie. 

O decentralizare bazată pe coordonarea naționalităților în grupuri 
administrative autonome şi în marginele exigenţelor unităţii de acţiune în 
afară şi înlăuntru ale statului ar însemna însă o nouă epocă de înflorire 
pentru monarhia vecină. Fiecare din aceste centre locale ar avea o viaţă 
proprie, o producţiune proprie, un caracter propriu şi, cu cât diversitatea e 
mai mare, cu atâta e mai mare putinţa combinațiunilor de orice natură, 
singurele cari produc în lume mișcare și putere, iar mișcarea e viaţa. 

Ceea ce în natură e adevărat e și în stat, căci acesta e la urma urmelor un 
produs al naturei. Oxigen cu oxigen, idrogen cu idrogen nu produc nici o 
mișcare. Dar elemente deosebite, puse în contact, se atrag şi produc cantități 
de putere. A ţine naţionalităţile apăsate, a ţine puterile lor latente va să zică 
a le condamna la somnul plantelor: a elibera puterile lor latente ca să se 
combine între ele ar însemna a deschide calea unei mari și neprevăzute 
dezvoltări. 


€ 


[11 iulie 1882] 
La 15 iulie conferența din Constantinopol a celor şase puteri a hotărât în 
fine a invita pe Turcia prin notă colectivă să trimeaţă trupe în Egipet. 
Această notă proclamă în principiu oportunitatea unei interveniri otomane, 
arată cât ar fi urgent de-a pune capăt unei crize dezastroase pentru 
populaţiunile din valea Nilului, pline de pericole pentru Europa, şi propune 
sultanului de-a se 'nţelege cu Conferenţa asupra restricțiunilor cărora ar 
avea a se supune guvernul turcesc în împlinirea mandatului său. 
Suveranitatea Turciei asupra Egipetului e mai mult nominală, e un titlu 
cu pagubă, ale cărui cheltuieli întrec foloasele. Deci nota aceasta, care e 'n 
stare a-l pune pe sultan la cheltuieli, ba, în cazul de complicaţiuni 
internaţionale, poate provoca chiar primejdii nouă pentru Imperiul lui, a fost 
primită fără îndoială cu oarecare ezitațiune. Ezitaţiunea s-a tradus, ca de 
obicei, prin o schimbare de cabinet și în locul lui Abdurraman s-a chemat 
Said Paşa la ministeriu. Said a convocat un fel de Divan estraordinar, la 
care-au fost invitaţi toți foştii miniștri aflători la Constantinopol, obicei 


turcesc ce se 'ntrodusese și la noi în vremea fanarioților și, în fine, în zilele 
lui Carol îngăduitorul. Nu știm atât de bine ce or fi hotărât divaniţii 
musulmani; la noi ştim însă că una a sfătuit ei, alta a făcut d. C.A. Rosetti, 
încât acest domn a avut plăcerea dublă de-a purta oamenii pe la icoane spre 
a-şi bate mai pe urmă joc de sfaturile lor şi de-a face tot după bunul său plac 
ceea ce i-a venit în minte. 

Ţinutu-s-au Said de sfaturile Divanului ori nu, e indiferent; destul că o 
depeşșă de ieri ne comunică răspunsul Porții, semnat ieri, la nota colectivă. 

El certifică primirea notei de la 15 iulie, prin care i se cere trămiterea de 
trupe în Egipet, devenită necesară prin situaţiunea acelei țări. 

Răspunsul mai declară că, dacă guvernul otoman nu s-a otărât din 
proprie inițiativă a espedia trupe, cauza e că avea, cu drept cuvânt, 
convingerea că măsuri de rigoare puteau fi înlăturate. Având însă încredere 
în solicitudinea puterilor pentru restabilirea ordinei în Egipet şi luând act și 
d' astădată, cu satisfacţiune, de deferinţa ce ele au binevoita-i arăta într-un 
mod solemn și-n mai multe rânduri pentru drepturile de suveranitate de 
netăgăduit și netăgăduite ale sultanului asupra Egipetului, Poarta 
informează pe d-nii ambasadori că ea consimte a lua parte la Conferinţa 
întrunită, însă numai pentru afacerile din Egipet, spre a discuta şi decide 
măsurile necesare pentru a asigura reîntoarcerea unei stări de lucruri 
normale și regulate. 

Puterile au obţinut dar consimţirea Porții de-a participa la Conferinţă: o 
promisiune pozitivă de-a trimite trupe nu e în răspuns. 

Anglia pe de altă parte nu știa ce să facă de-acum înainte, căci celelalte 
puteri o ţin în nesiguranță asupra intenţiunilor lor. Secretarul de stat, Dilke, 
declarase în Parlament că intervenirea Angliei se făcuse cu consimţirea 
Austriei și a Germaniei. 

Foile oficioase din amândouă imperiile însă au contestat declarațiunea 
d-lui Dilke. Întrebat în Parlament dac-a văzut dezminţirea pe care-a dat-o 
foile germane afirmaţiunii sale că Austria și Germania ar fi recunoscut de 
perfect legitimă acţiunea Engliterii în Alexandria, d. Dilke a spus că „n-are 
cuvinte pentru a-și modifica declaraţiunea“. În același timp însă oficiosul 
„Fremdenblatt“ din Viena pretinde că guvernul austriac n-a avut nici un 
motiv spre a-şi da părerea asupra legitimităţii bombardamentului şi asigură 
că e inexact că ambasadorul austriac din Londra ar fi aprobat măsura. 
Măsurile luate de amiralul Seymour au fost privite ca un fel de incident, din 


nenorocire inevitabil, deși esplicabil, însă cabinetul din Viena nici le-a 
apreciat, nici le-a aprobat. 

În fine o depeşă oficioasă, trimisă din Berlin „Gazetei de Colonia“, 
afirmă cam aceeași atitudine din partea Germaniei. 


Relaţiile noastre cu sultanul, zice depeșa, sunt şi devin escelente. Noi n-am 
recunoscut legitimitatea unui act care-a atins drepturile de suveranitate ale unui 
monarh care e amicul nostru; dar pe d' altă parte nici nu-l putem sprijini cu efect în 
politica sa de inacțiune, prin care s-a pus în opoziţie cu toată Europa. Apoi nu e treaba 
noastră de-a da guvernului englez un sfat pe care nu ni-l cere şi de-a esprima o opinie 
care-ar putea să displacă la Londra. În definitiv, dacă puterile occidentale, după ce se 
vor fi înțeles, vor avea trebuință de adeziunea Europei pentru a stabili o situaţie 
normală în Egipet și a aduce un acord durabil între puteri, atunci, însă numai atunci, 
cestiunea va putea fi tranșată de Germania. 


C-un cuvânt: faceți voi ce vă place, nu zic nici da, nici ba. Urma alege. 

Cântărind tonul cam perfid al celor zise mai sus, se poate deduce că, 
dacă Turcia ar consimţi să intervie în Egipet, Anglia s-ar simţi ușurată de 
multe nedumeriri. 


€ 


[13 iulie 1882] 

Un semn al declasării şi al înmulțirii oamenilor cari nu lucrează nimic și 
trebuiesc hrăniți din bugete este fără îndoială sporirea dărilor directe şi 
indirecte şi greutatea extremă cu care oamenii le plătesc. Dări se grămădesc 
pe dări, de ajung orice articol ce intră-n gură sau acopere trupul, dare pe 
căldură şi dare pe lumină, dare pe mişcarea din loc în loc, pe tot ce trăieşte 
pe pământ ori în apă. 

Cine cunoaște stările de lucruri de acum douăzeci și cinci de ani în 
materie fiscală ştie că deosebirea e cât cerul de pământ. Darea era directă: 
statul se adresa sincer către omul care, posedând ceva, avea nevoie de 
apărarea lui. Statul modern se adresează într-o sumă de cazuri indirect, 
escamotând din buzunările oamenilor suma ce-i trebuiește. E însă evident 
că orice dare, sub orice formă s-ar percepe şi oricum s-ar chema, e plătită la 
urma urmelor de către pământ și de cătră producţiunea reală. 

O dovadă oarecum elementară despre aceasta este bunăoară regia 
tutunurilor. Desigur tot mecanismul sutelor și parasutelor de funcționari, 


apoi toți acei cari trăiesc din milioanele ce le produce această dare nu 
produc ei înşii un fir de tutun, nu adaugă o centimă la valoarea lui. Toţi sunt 
mijlocitori între producător şi consumator, dar în calea acestei mijlociri 
producătorul capătă preţul cel mai mic posibil, consumatorului i se cere cel 
mai mare posibil, și din această diferență din care cei doi membri de 
căpetenie ai tranzacţiunii economice nu au nici un folos, ci pierdere, mii și 
iarăşi mii de paraziți sociali trăiesc. 

Acest exemplu îl dăm pentru că, de o elementară claritate, ne dovedește 
printr-un caz produs în mod artificial netrebnicia marelui număr al claselor 
de mijlocitori. Precum agenţii regiei, în întrepunerea lor între producător și 
consumator, nu produc în realitate nimic, ci trăiesc din diferența impusă 
între prețul obţinut de unul și cel plătit de celalt, tot aşa trăiesc toţi 
mijlocitorii din acea artificială și ruinătoare diferenţă. 

Darea directă ar fi deci singura dreaptă și singura care are un element de 
moralitate în ea. Cerută direct de la oameni, ei sunt în stare a simţi când 
marginea impozabilităţii s-au ajuns pe deplin și statul nu-și poate permite a 
face înnoituri de prisos, când, de unde n-ai ce lua, nici Dumnezeu nu poate 
lua. Dar prin dări indirecte se esploatează pe nesimţite un popor întreg, de 
ajunge că nu mai ştie ce poate ori nu poate. 

Se simte numai că puterea impozabilă e sleită cu desăvârșire şi atunci 
zbiri guvernamentali acopăr ţara ca lăcustele ori ca o armată de invazie şi se 
dezvoltă, sub protecția guvernului, un fel de brigandaj oficial. 

Ș-apoi se mai zice că la toate relele din ţară reacţiunea e de vină. E în 
adevăr regretabil că lipseşte un partid reacţionar; un partid adecă cu destule 
mijloace şi destulă înrâurire ca să readucă trecutul, cam necioplit în felul 
lui, dar sănătos şi vrednic. 

Spună oricine dintre contimporanii ce țin minte ziua de alaltăieri dacă, 
în timpul adevăratei reacțiuni, s-a vândut vreunui om averea pentru neplată 
de bir sau dacă era cu putință măcar una ca aceasta? 

Altfel acum. Pe lângă sechestre, se 'mtâmplă omoruri chiar cu ocazia 
împlinirilor. 

O foaie din Târgoviște ne spune că o biată femeie, pentru o dare de 10 
franci pretinsă cine știe sub ce titlu, a fost bătută de un perceptor şi că a 
murit din acea bătaie. În Bucureşti, o altă femeie, scutită de-o amendă 
comunală de 5 franci, a fost bătută de perceptor pentru ea. De la birjari se 
sechestrează trăsurile, adecă instrumentul lor de muncă, scutit de lege. 


Înainte-ne avem 8 chitanţe de dări împlinite, tăiate dintr-un registru a 
souche, fără nici o iscălitură şi fără ca numărul din roluri să fie trecut. 

Şi-n acelaşi timp în care agenţi fiscali ucid oamenii şi lumea ţipă de 
sărăcie, de neputinţa de-a suporta atâtea misiuni în străinătate, atâtea pensii 
reversibile, atâtea răscumpărări, atâta lux guvernamental și atâta brigandaj 
parlamentar, în același moment foile oficioase ne spun că finanțele merg 
bine, că mai trebuiesc câteva zeci de milioane pentru poduri peste Dunăre și 
pentru nouă linii de căi ferate și o gară centrală la București, pentru 
tinerimea elegantă, ce vrea să economiseze banii de birjă pân-la gara 
Târgoviștei. 

Apoi — deie-ni-se voie — sub vestita reacțiune, în trecutul cel odios, 
omul cu car, cu boi, cu pământ plătea un galben pe an și atâta tot. Nici chiar 
darea aceasta, cât de mică, nu se repărțea în mod nedrept. Satul se aduna, 
făcea cislă, plătea fiecare după averea lui, vornicul aduna banii şi — fără 
leafă şi fără remiză — îi ducea cinstit la sămeșie. 

Nici hoţii, nici bilete a souche fără iscălituri, nici perceptori, nici nimic. 

Văzând oare mizeriile de acum, nu avem cuvânt să spunem că e epoca 
noilor fanarioți? 

Zi cu zi se adaugă greutăţile asupra ţării şi, cu toate acestea, populaţia 
lui producătoare n-a primit nimic în schimb cu aceste greutăţi. Tot plugul lui 
Mircea Vodă brăzdează acest nefericit pământ şi, pe când, după vechile 
aşezăminte, țăranul nu datorea pentru pământ şi pășune decât 12 zile pe an 
şi aducerea unui car de lemne de Crăciun, astăzi guvernul decretează ca 
măcar 2 zile pe săptămână să fie ale ţăranului. Toată diferența între munca 
celor 12 zile ale codului consuetudinar și munca actuală a țăranilor o înghit 
clasele de mijlocitori, căci ţăranul acum stă mai rău decât înainte. 

Şi-n asemenea condiţii detestabile, când vedem producătorul tot atât de 
incult, însă cu mult mai sărac decât sub regimul vechi, când se constată că 
însăşi constituţia fizică a poporului nostru degenerează, că nu numai nu 
mergem înainte, dar, prin degenerare, pierdem și posibilitatea progresului, 
tot atunci limbuţi lustruiţi, închinători de vorbe, ne spun zilnic pe zeci de 
coloane ce imense progrese ar fi făcut România. 


È 
[14 iulie 1882] 


„Națiunea“ propune guvernului înființarea cadastrului, adecă al acelui 
soi de registru în care să fie trecută cantitatea, calitatea şi valoarea tuturor 
bunurilor imobiliare din ţară. 

Acum câteva luni a apărut o broșură a d-lui Mihail Balș, scrisă tot 
asupra acestei materii, în care se arată atât greutățile permanente pe care 
facerea unei asemenea cărți le opune, mai cu seamă în privirea exactității, 
precum şi un non metod de-a se apropia de evaluări pe cât se poate de 
exacte și de lesne de stabilit. 

Fără îndoială cuvinte de regularitate şi mai ales de echitate în repartiţia 
unei și aceleiași dări funciare recomandă înfiinţarea unui asemenea registru, 
însă totuşi adevărata bază a unui impozit nu este şi nu poate fi întinderea 
suprafeţei proprietății nemişcătoare, ci venitul pe care ea-l aduce. Pământ e 
şi Bărăganul și Dobrogea, chiar bun pământ, însă unde nu sunt oameni și 
muncă nu există valoare. Facultatea de-a preface brazda într-o mașină prin 
care materie anorganică se transformă în materie organică, iată cine plătește 
dările, nu însă numărul kilometrilor pătrați. 

Ni se pare atât de elementar lucrul acesta încât nu l-am fi relevat dacă în 
„Națiunea“ n-am afla esprimată mirarea 


că impozitul funciar figurează în buget numai pentru suma de 7 milioane și câteva 
sutimi de mii. 


Dar, daţi-ne voie, pentru cât să figureze? 

„Națiunea“ pare a uita adevărul că toate dările câte împlinesc cele 120 
de milioane ale venitului anual al statului se plătesc de cătră acelaș pământ 
şi de cătră aceeași muncă. Și nu numai dările. Literile aşezate în şir de 
zăţarul foii liberale sunt plătite cu fire de grâu; hârtia pe care se tipăreşte, 
condeiul cu care se scriu articolele asemenea. Cine plătește în ultima linie 
toate acestea decât producţiunea, adecă țăranul şi proprietarul? Oare 
samsarul care caută grâu, grânarul care-l cumpără, corabia care-l transportă, 
comisionarul care-l primește, toţi aceştia, cari plătesc ei înșiși dări, le 
plătesc de la ei, sau venitul, precum și darea, nu consistă decât din câtimi pe 
care le iau din acelaş grâu, pe drumul de la mâna celui ce-l produce pân-la 
gura consumatorului? 

Dacă valoarea reală a unei baniţe ar fi însemnată cu litera V, toate actele 
de mijlocire, până ce ajunge la Marsilia, sunt reprezentate prin valori 
negative (V-a-b-c-x). 


Această serie de transmisiuni şi mijlociri poate fi atât de lungă încât 
suma reprezentată prin ele să mistuie aproape valoarea întreagă a 
produsului, iar producătorul să nu capete aproape nimic, adică un preţ de 
batjocură pe munca sa. Cine dar plătește dările și din ce se plătesc ele, mai 
ales într-o ţară în care numai țăranul munceşte, iar ceilalți trăiesc din 
mijlociri? 

Cine alt decât munca ce se 'ntrebuinţează pentru producerea grâului, 
lânei ş.a. pe de o parte, munca pe de alta, care le dă o schimbare de formă și 
preface lâna în postav, bumbacul în pânză bunăoară? La noi, unde nu se 
operează mai nici un fel de schimbare de formă decât cea mai primitivă, 
aceea de-a prepara pământul pentru ca, din carbon, oxigen, azot, idrogen şi 
alte câteva substanţe, să se producă grâne, cine să plătească dările decât cel 
care le produce pe aceste? Samsarul nu produce nimic; negustorul nu 
adaogă absolut nimic nici la calitatea, nici la cantitatea produsului, 
perceptorul nu dă ajutor pământului în activitatea lui chimică. Dacă 
perceptorii, advocaţii, negustorii ar şti să facă din carbon, idrogen, oxigen şi 
azot ceea ce planta face din ele, adică făină și albumină, admirabili oameni 
ar fi toţi. Dar pentr-un asemenea lucru toate seriile de oameni de mai sus 
sunt absolut netrebnice; cu aceasta se 'nsărcinează săruri acido-fosforice şi 
alcaline, cari fac serviciul gratis, fără remiză și fără dobânzi la dobânzi, şi-l 
fac de-ar esista perceptori ori nu, de-ar fi ori n-ar fi politiciani, gazetari, 
proroci şi alte soiuri de creştini. Țăranul este singurul care contribuie la 
această producţiune, căci arând pământul, îl face capabil de-a absorbi 
dementele ce-i trebuiesc din aer şi din apă și de a le combina în materia 
organică a plantei nutritoare. 

Aşadar pământul și munca lui plătesc la urma urmelor toate dările, 
oricum s-ar percepe ele şi oricum s-ar numi; ba încă ele hrănesc toate 
clasele de mijlocitori. Secretul unei sănătoase dezvoltări economice ar fi 
aşadar de-a elimina pe cât se poate termenii mijlocirii şi a face ca valoarea 
oferită de producător să ajungă întreagă sau aproape întreagă în mâna 
consumatorului. Cu cât mai numeroase vor fi mâinele prin cari trece un 
obiect de consumaţiune, fără a i se fi modificat forma, cu atât mai multe 
ocazii sunt de a-l impune indirect; dările indirecte sunt dar aşa cu toate 
escamotate asupra aceluiaș obiect, asupra aceluiaș producător. Prin mijlociri 
şi remijlociri ţăranul ce produce grâul e sărac și lucrătorul care-l mănâncă în 
Marsilia asemenea. 


E evident prin urmare că darea plătită pur și simplu pentru instrumentul 
de muncă, căci pământul nu e alt decât un instrument, e destul de mare de 
vreme ce toate celelalte dări sunt plătite asemenea de el. Cadastrul ar fi să 
contribuie numai la o repartiție echitabilă a sumei, nu însă la o sporire a ei. 

Lucrul se pare atât de elementar încât e greu de înţeles cum cineva nu l- 
ar înţelege. 

Accize şi patente nu plăteşte cârciumarul, ci acela ce produce băuturile. 
Venitul tutunurilor nu l-o fi plătind doar directorul, funcţionarii și agenţii; 
din contra, ei iau cu toţii; ci consumatorul și producătorul. 

Îndemnăm pe confraţi să nu se facă cumva jertfa unei erori economice 
şi să crează că darea fonciară e prea mică, ca şi când celelalte dări n-ar fi 
plătite tot de același pământ. Cea fonciară îndeosebi nu e decât începutul 
direct al tuturor greutăților indirecte. 

Tot ce se percepe indirect asupra produsului se scade din preţul pe care 
acesta l-ar fi avut prin schimb direct și fără mijlocitori. 


€ 


[15 iulie 1882] 

Ţi-ai găsit să 'nțeleagă învățații „Pseudo-Românului“ un adevăr cât de 
simplu. 

Am arătat în unul din numerele trecute că darea directă e cea mai 
dreaptă și cea mai morală dintre toate. Bucurie pe confrați acum că 
susţinem şi noi ceea ce dumnealor susțin și că dumnealor sunt demult 
pentru substituirea impozitelor indirecte prin cele directe. 

Asta va să zică a nu se pricepe defel în materie de economie politică. În 
adevăr dările directe sunt cele morale; în adevăr ele sunt direct simţite de 
popor şi opinia lui se formulează mai lesne pentru sau contra unui guvem 
când darea e directă și nu i se escamotează pe nesimţite din buzunar. Dar 
politica impozitelor nu e un act de liber arbitru. Un financiar nu poate alege 
sistemul care e mai bun, ci acel care e mai aplicabil şi dă rezultate practice 
mai imediate. 

Dările directe sunt idealul politicii financiare, însă acest ideal nu se 
poate 'ntroduce a priori, ci e rezultatul dezvoltării şi stării economice a unui 
popor. 

Dacă privim mai de aproape în ce consistă viața economică a societăţii 
vom constata următoarele: 


Omul nu poate scădea sau adăoga la materia existentă un atom măcar. 
Eternă, pururea tot în aceeași cantitate ca-n ziua cea dentâi a creaţiunii, 
natura ne-o împrumută să putem opera schimbări asupra ei; a o spori sau 
împuţina nu putem. 

Schimbările deci pe cari le operăm asupra ei sunt numai de trei feluri: 

Întâi, schimbări de formă. Aceasta este adevărata producțiune, aceea 
care hrăneşte pe toți, îmbracă și încalță pe toţi, aceea care în definitiv 
plătește toate dările. A produce cereale nu va să zică decât a da materiei o 
schimbare de formă, a ajuta adecă combinarea unor materii anorganice în 
materie organică. A creşte turme e o schimbare de formă. Cu planta produsă 
se hrăneşte animalul și astfel aceleași elemente anorganice se prefac, prin 
schimbare de formă, în lapte, în lână, în carne. A toarce e o schimbare de 
formă. Lâna brută se 'ntinde 'n fire, apoi se ţese şi aşa mai departe. 

Vin acum schimbările de loc. Drumuri de fier, canaluri, poduri, trăsuri, 
hamali, sacagii, birjari nu înaintează decât schimbări de loc. Schimbările de 
loc sunt improductive și, cu cât mai puţine se fac, cu atât mai mult folos are 
şi producătorul şi consumatorul. Ele devin cu atât mai mici și mai puţin 
costisitoare cu cât producătorul e mai aproape de consumator și se pot 
întâlni în acceaşi piaţă, fără mijlocire negustorească sau cu cât mai puţină 
mijlocire se poate. 

În fine vin schimbările de posesiune, actele de transmisiune, în adevăr 
cele mai improductive din toate și cu toate aceste cele mai bănoase. 
Reprezentanţii acestora sunt samsarii de tot soiul, neuitând se 'nţelege pe 
advocaţi. 

În realitate toate, absolut toate dările sunt plătite la urma urmelor de 
schimbările de formă, de adevărata producţiune. Şi-n adevăr, dacă ne-am 
închipui că-n ţara noastră se produce tot ce ne trebuie: şi grâu, şi mașini, şi 
țesături de toată mâna, că aceste nu pierd nimic prin transporturi 
îndelungate, prin comisiuni etc., că cel mult a treia mână este deja a 
consumatorului și că nu trec din mână 'n mână spre a se scumpi în mod 
artificial, ce dare mai dreaptă, mai morală s-ar putea imagina decât cea 
directă? Oricare factor economic ar fi un producător real și el însuși ar 
hotărî cât din puterea sa de producţiune are să dea statului. 

Cu cât dar diversitatea de ocupaţiuni productive e mai mare într-o ţară, 
cu cât preţul alimentelor se apropie mai mult de preţul fabricatelor, cu cât 
necesitatea de negustori și alte soiuri de mijlocitori e mai mică cu atât un 


popor e mai liber, mai avut, mai sănătos, cu atât darea directă cată a se 
recomanda mai mult. 

Așadar regimul economic al unui popor hotărăşte regimul lui financiar. 
Producţiunea omnilaterală corespunde cu darea directă. 

Ce vedem însă la noi? 

Afară de activitatea ţăranului şi a brumei de câțiva meseriași cari-i avem 
şi noi, o sumă de lume, dacă nu toată, trăiește nu din schimbări de formă, ci 
parte din schimbări de loc, parte din transmisiuni cari amândouă se şi 
confundă uneori. În locul seriei firești de schimbări de formă, singurele 
producătoare, vine seria de schimbări de loc și nesfârşite schimbări de 
posesiune. Tot costul acestor nenumărate mediațiuni se scade din valoarea 
naturală a produsului; producătorul dă mult pentru a primi puţin în schimb, 
consumatorul asemenea. Factorii de căpetenie ai tranzacţiei economice sunt 
atât de despărțiți prin o lume întreagă de intermediatori încât nu se simt 
reciproc; producţiunea s-aruncă în rangul al doilea și în rangul întâi intră 
mijlocirea şi clasele mijlocitoare, negustori, advocaţi, funcţionari etc. 

Se 'nţelege că actul economic nemaifiind producţiunea în locul întâi, ci 
transmisiunea, asupra actelor de transmisiune încep a se plăti dările. Ca 
exemplu clar şi elementar cităm Regia Tutunurilor. Cine-și cunoaşte 
producătorul, pe omul al cărui tutun îl fumează? Un aparat întreg de 
mijlocitori — Regia — s-a întrepus între noi și el, Regia, care ne vinde c-un 
franc ceea ce ea a cumpărat cu 5 parale. Va să zică 95 la sută se iau asupra 
actului de transmisiune dintre producător şi consumator. 

Fiindcă în ţara noastră actele de transmisiune constituie imensa 
majoritate a actelor economice, asupra lor, fără îndoială, se percep dările 
indirecte. În ultima linie e drept că se răsfrâng întregi asupra producţiunii, e 
drept că tot producătorul le plăteşte, dar le plătește mai pe nesimţite decât 
pe cele directe. 

Așadar înc' odată: regimul economic al unui popor hotărăşte regimul lui 
financiar. Producţiunea unilaterală şi preponderarea actelor de transmisiune 
corespunde cu darea indirectă. 

În două cuvinte lucrul s-ar esprima astfel: regim comercial, dare 
indirectă; regim industrial, dare directă. 

Așadar un partid politic, oricât de reacţionar ar fi, — și ne pare rău că 
nu există un fel de arhireacţiune — nu-și poate alege politica sa financiară. 
În momentul dentâi starea economică a ţării îi impune regimul financiar. 
Încercările lui cată să se îndrepte înainte de toate la schimbarea regimului 


economic şi a celui social, la sporirea şi diversificarea muncii, la eliberarea 
ei de sub robia cheltuielelor de transport şi de transmisiune, la deprinderea 
fiecăruia individ cu munca productivă la care e predispus, la încurajarea 
acesteia, la descurajarea ocupaţiunilor improductive. El nu poate substitui 
dărilor indirecte pe cele directe fără ca societatea însăşi să fi ajuns a 
suprima enormele sume ce le mistuie mijlocirile de tot feliul. Numai când 
aceste sume enorme se economisează de cătră producători și consumatori se 
poate procede la darea directă. 

O ultimă observaţiune. 

Capitaţia, bună rea cum o fi fost, era o dare directă; acest caracter nu-l 
pot lua nici învățații „Românului“. E neîndoios că ea nu era absolut 
echitabilă la origine, dar echitatea o 'ntroduceau ţăranii din sat. Satul avea 
de ex. 100 de gospodari, plata totală către stat era deci de 1 175 franci. Însă 
nu fiecare gospodar plătea un galben deplin, căci repartiția acestei sume se 
făcea de satul întreg, adunat în comiţiu, încât cel sărac nu plătea nimic 
aproape, cel avut mai mult, adecă în proporţie cu averea lui. E o falsificare 
conştientă şi intenționată a istoriei de a pretinde, ceea ce face zilnic 
„Pseudo-românul“, că țăranul stă azi mai bine decât înainte de Regulament. 
Averea lor mobiliară, mai ales în vite, e cunoscut că era foarte însemnată, 
căci locurile erau largi și păşunea aproape gratis. Codul Caragea prevede un 
miel pentru pășunea unei turme întregi de oi; de la produsele agricole una 
din zece (dijma adevărată, decima), afară de astă 12 zile de lucru pe an și 
căratul unui car de lemne de Crăciun. Asta era tot. Cine apăsa şi asuprea nu 
era regimul economic consuetudinar al ţării, ci pătura de pungași ţarigrădeni 
cari umpluseră ţara cu miile şi jefuiau lumea, mai ales de la 1808—1821, 
timpul în care s-a pripășit în ţară părinţii celor mai mulţi dintre roşii. Se 
pretinde că la această invazie elementară trebuiau să reziste boierii și lipsa 
lor de rezistență e și cauza pentru care Tudor îi învinuieşte. El îi face 
pururea pe greci tâlhari, pe boierii români îi numește ticăloși. Tudor avea 
cuvânt să le facă asemenea imputări şi să aştepte mai mult de la aristocrația 
țării lui. Dar, la dreptul vorbind, ce influență mai avea ea, ce putere politică 
în vremea fanarioţilor? 

Aproape niciuna. Un Brâncoveanu, un Știrbei, un Bălean, vro trei 
Goleşti, vro patru Filipești, vro doi Creţulești, peste tot cincisprezece- 
douăzeci de inși — la acest număr se redusese boierii de rangul I în vremea 
fanarioţilor; restul în funcţiile mari erau greci. A pretinde de la 20 de inși să 
oprească acea invazie de străini care veneau ca stolurile de corbi într-o ţară 


părăduită de război şi uitată de Dumnezeu e a pretinde ca cineva să 
stăvilească c-un băț apele Dunării. Nu dar regimul vechi economic, grecii 
asupreau ţara. Glasul şi puterea boierilor pământeni se 'mecau în acea 
inundație de pungași și de bandiți. 

Dar dacă Tudor a putut imputa boierilor de un neam cu dânsul ticăloșia, 
adecă lipsa de energie, acest drept nu-l are foaia redijată de un grec, foaia d- 
lui C.A. Rosetti. Quod licet Jovi, non licet bovi. Ca Tudor s-o facă, 
înţelegem; ca urmașii acelor venetici nemernici să facă asemenea imputări 
nu se cuvine. De câte ori „Românul“ vorbeşte de fanarioți, de C.A. Rosetti 
vorbeşte, de Carada, de Pherekydes, de Fleva şi de toată ortaua roşie, căci 
toți aceștia nu sunt decât fiii păturei de străini pripășită în ţară între anii 
1808 şi 1821. 

Dar cestiunea aceasta nu suportă cadrul unui articol. E istoria epocei de 
tină şi degradare a acestei ţări, e timpul în care patria aceasta s-a schimbat 
în hotel pentru tot soiul de venetici. 


€ 


[16 iulie 1882] 

„Gazeta generală de Augsburg“ primeşte din Bucureşti ştirea că s-a 

hotărât dizolvarea Camerelor române pe la finea lui septemvrie și că 

imediat se vor decreta alegeri nouă pentru o Constituantă. Motivarea 

formală a acestei măsuri va fi schimbarea titlului de „Domn“ în „Rege“, 

care face necesară o revizie a Constituției, căci în textul acesteia e vorba de 
Domn, nu de Rege. Dar corespondentul observă: 


E cunoscut că soluțiunea cestiunii Dunării nu mai suferă întârziere, pentru că 
espira mandatul Comisiei Europene, pe când pe de altă parte iar nu e un secret că, 
aşa cum Adunarea e compusă, guvernul ar întâmpina cele mai mari greutăți 
parlamentare dac' ar voi să se primească propunerea Barrère, care apropie pe 
România de puterile garante ale Tractatului de la Berlin și evită izolarea ei. 


Astea deci sunt, după cum se pare, cuvintele adevărate pentru 
dizolvarea la toamnă a Corpurilor legiuitoare. 


È 
[17 iulie 1882] 


„Gazeta generală de Augsburg“ are în București un corespondent care, 
în toate dările de seamă pe care le-a făcut acestei foi, s-a dovedit amic 
partidului roşu. În adevăr, n-am cunoscut opinie rea exprimată de roșii în 
privirea partidului conservator de ex. sau a altora al căreia răsunet să nu se 
fi făcut corespondentul. Având dar, în ce priveşte informaţiunile sale 
anterioare, pururea de sorginte sferele guvernamentale, sprijinindu-le și 
făcându-se organ al inspiraţiunilor lor, e probabil că și informaţiunea ce-am 
dat-o ieri și pe care o repetăm azi să fie luată din aceleaşi sorginți. 

Foaia germană din Augsburg zice așadar că dizolvarea Camerelor e 
hotărâtă pentru finele lui septemvrie şi că imediat se vor escrie alegeri 
pentru o Constituantă sau, mai bine zis, pentru o Adunare de revizuire. Pro 
forma sau ca pretext al acestei dizolvări va servi necesitatea de-a se 
introduce în textul Constituţiei vorba „Rege“ în locul vorbei „Domn“, căci 
aceasta vorbește pururea de „Domn“ nu de „Rege“. Cauza adevărată însă a 
dizolvării este atitudinea Adunării în cestiunea Dunării. Majoritatea 
neprimind propunerea Barrere, România ar fi cu totul izolată; guvernul deci 
voieşte ca ea să se primească de viitoarea Adunare, subînțelegându-se că 
evenimentele ce amenință pacea Europei îi dictează României necesitatea 
de-a evita izolarea și de-a se alipi la un grup sau la altul de puteri. 

„L'Independance belge“ se face asemenea organul acestei știri. Ea zice: 


Situația parlamentară în România e de mult timp turburată și dificilă. Se vorbeşte 
de-o apropiată dizolvare a Camerei deputaţilor. Aceasta este în majoritate 
defavorabilă propunerii Barrere privitoare la cestiunea Dunării, propunere pe care 
guvernul — în lipsă de altceva mai bun — se vede în ajun de-a fi dator s-o apere, 
pentru a nu lăsa România cu totul izolată între puterile europene. Pe de altă parte, 
cată a se proceda la revizuirea Constituţiei pentru a modifica, titlul de Principe, care 
se dă încă regelui Carol, deși România a fost proclamată Regat. Ar trebui dar să se 
întrunească o Constituantă. Acestea sunt cuvintele ce se invoacă în favoarea 
dizolvării, care de altfel nu este încă decât în stare de proiect. 


„Românul“ — despre care nu mai ştim până la ce grad e oficios — 
dezminte aceste știri în chipul următor: 


Judecând după cele ce toți știu, credem că „I'Independance belge“ e rău 
informată. 

Într-adevăr, nu e nici o deosebire între vederile majorităţii Camerei și, putem 
adauge, ale națiunii, şi vederile guvernului în cestiunea propunerii Barrère. 


Toţi, fără osebire de păreri, consideră acea propunere nu numai ca atingătoare 
drepturilor de suveranitate ale ţării, ci și ca jicnitoare libertăţii Dunării și deci 
comerciului puterilor occidentale. 

Deosebire în această privinţă nu e și nu poate fi. 

Cât pentru revizuirea Constituţiunii în vedere d' a schimba titlul ce se dă 
suveranului, toată țara ştie că nici o trebuinţă nu este. 

Cuvântul „Domn“, cum s-a explicat în Parlamentul român, însemnează suveran, 
deci nu numai principe, ci şi rege şi împărat. 

Deci întru nimic proclamarea Regatului român nu motivează o revizuire a 
Constituţiunii. 

Într-un cuvânt, nu e pân' acum cunoscută nici o rațiune pentru dizolvarea 
Parlamentului, care acum nu este nici întrunit și care nu mai are a trăi, după lege, 
decât numai până la 15 februarie 1883. Astfel învederat ne pare că ziarul belgian a 
fost indus în eroare. 


Lăsăm cu totul de-o parte sofisma „Românului“ că, după esplicările 
date în Parlament de oameni ignoranţi, „Domn“ ar fi însemnând și „Rege“, 
și „Împărat“ chiar. Domn nu poate avea decât înțelesul pe care-l dădeau 
Domnii români înșii: Dux, Magnus Dux, Princeps (transalpinus). 

Constituţia, întrebuințând același nume, nu-i dă decât același înţeles. E 
cu desăvârşire nedemn de-a substitui prin sofisme și jucării de cuvinte unui 
termen din Constituţie alt înțeles decât acela pe care-l are. 

Pe de altă parte, pe cât ne-a fost de indiferentă modificarea titlului, în 
schimbul recunoaşterii căruia se făcuseră promisiuni lunecoase în cestiunea 
Dunării, tot atât de indiferentă ni se pare schimbarea cuvintelor în text. În 
realitate nu trăim în monarhie, precum bine-a zis-o d. C.A. Rosetti, ci în 
republică. Republică având și încă în cea mai rea formă a ei, consistând din 
dominațiunea străinilor, postulanţilor şi samsarilor, e cu totul indiferent care 
e eticheta acestui regim republican. Ce-i pasă turmei în veci nenorocite ce 
nume colectiv au apăsătorii ei, zicem, schimbând un vers al lui 
Alexandrescu. 

Prin urmare deie-se orice echivalent lexical vorbei „Domn“. Fie Dalai 
Lama, fie taikun, fie șahinșah, papă ori împărat, esența monarhică a 
cuvântului a căzut și nu mai însemnează nimic; nici una din prerogativele 
monarhice nu se exercită pentru a pune frâu viciilor şi turpitudinelor unui 
partid ignorant și corupt; trădarea e recompensată și felonia decorată; 
academia Văcăreştilor a devenit pepinieră pentru recrutarea de prefecți şi 
financiari, bugetul e  falansteriul nevolniciei intelectuale și morale: 
indiferent ce titlu o mai fi când esenţa nu mai este. De aceea e şi firesc ca 


schimbarea unui lucru atât de indiferent precum e titulatura să fie numai 
pretextul pentru înaintarea unui interes străin, pentru concesiuni reale în 
cestiunea Dunării. 

Dezminţirii „Românului“ nu i se cuvine decât crezarea pe care o merită 
o foaie care-a spus de-atâtea ori neadevărul. 

Proiectul de-a dizolva Adunarea trebuie să fi existând sau să fi existat 
cel puţin. El va exista, ca efect necesar al unei cauze fatale, de câte ori un 
interes al ţării va fi de pus la mezat. Nu doar că Adunarea actuală ar fi 
absolut intratabilă; dar s-au îmbogăţit aproape toţi și vor fi urcat tarifa 
conştiințelor lor. Se vede că d-lui Brătianu îi trebuie una cu tarifele mai 
scăzute ca să meargă lucrurile strună. 


€ 


INFORMAȚIUNI 


[17 iulie 1882] 

Este mult timp de când am dat, sub toate rezervele, ştirea că guvernul ar 

fi având de gând să convoace pe toamnă Corpurile leguitoare spre a le 

dizolva apoi îndată. Această ştire a fost anunţată şi de alte ziare locale, 

precum şi de unele din străinătate, din cele mai autorizate, ca „Gazeta 

generală de Augsburg“ şi „L'independence belge“. Acum vine „Românul“, 

după trecere de o lună, şi dezminte această noutate, spunându-ne încă că 

actualele Corpuri nu au viață decât până la 15 februarie anul viitor. Luăm 
act de această dezminţire oficioasă. 


€ 


[22 iulie 1882] 

„Națiunea“ constată în fine şi ea că starea noastră economică e 

primejdioasă. Agricultura lâncezeşte; nici cantitatea, nici calitatea 

produselor nu mai atrage cumpărători; concurența ne omoară; comerțul 

român dispare şi străinul îl înlocuieşte; balanța comercială arată că-n fiece 

an România jertfeşte milioane pe altarul civilizaţiei străine. Mergând astfel 
ajungem la inaniţiune, la sleirea puterilor. 

Iată lucruri pe cari noi le spunem, de patru ani de zile, fără ca nimeni să 

fi voit să ne asculte. Credem necesar a observa aceasta, căci „Națiunea“ 


face apel la presă, ca să-și îndrepte activitatea în acest senz și să caute 
mijloace de vindecare. 

În adevăr, vindecarea ar fi lesnicioasă, calea sanificării economice e 
teoretic lesne de indicat; dar de la teorie pân-la aplicaţiune asupra 
oamenilor, şi mai ales asupra unei generații cu desăvârșire corupte, e o 
deosebire mare. 

Reţeta cea mai simplă în contra sărăciei ar fi următoarea: 

Fiece organism omenesc, prin inspirare de oxigen și prin combinarea 
acestuia cu carbonul în acid carbonic, dezvoltă căldură. Căldura produce 
putere musculară și intelectuală sau ceea ce c-un termen din fizică se 
numește echivalentul mecanic al căldurii. Acest echivalent omul îl poate 
întrebuința spre a produce lucruri utile sau îl poate cheltui dormind la 
umbră. Deci fiecine să miște numai din mâni, să producă obiecte de utilitate 
şi nu va exista sărăcie. Acest sfat însă îl poţi da unui om în toată firea și 
nestricat. Pungașul care trăiește înșelând pe alții, desfrânatul care fuge de 
lucru ca dracul de tămâie vor râde de tine dacă le vei da sfatul să 
muncească, să întrebuințeze într-un mod util echivalentul de putere 
mecanică pe care îl produce organismul lor viu. 

Țăranul întrebuințează acest echivalent mecanic pentru a ara, a semăna, 
a secera; adică pentru a da materiei o formă nouă, aceea a grânelor, de o 
utilitate incontestabilă. 

Ce fac însă ceilalți cu acel echivalent, la ce întrebuinţează mecanismul 
fizicului lor preţios? Spre a produce lucruri de utilitate? Ferească 
Dumnezeu. Unii, nefăcând nimic, îl pierd pur şi simplu, unii joacă cărţi, 
alţii scriu articole insipide de gazete, alții precupeţesc lucruri ce nu sunt 
produse de ei, scumpindu-le artificial, c-un cuvânt: secături, pierde-vară, şi 
cum îi mai cheamă, nu fac decât o întrebuințare inutilă de mecanismul de 
muncă cu care i-a înzestrat natura. Echivalentul mecanic se pierde pe 
nimicuri și pe zădărnicii. 

Dacă consideram pe om ca pe-o mașină care trebuie alimentată cu 
material combustibil, a cărui ardere se preface în putere și care putere cată a 
se 'ntrebuinţa la producţiune, dacă e să nu se prefacă fără nici un folos în 
acid carbonic şi dac-am face bilanțul celor mai mulţi, punând de-o parte 
suma de bunuri ce o consumă și de altă parte ceea ce în schimb produc, am 
rămânea uimiţi de risipa, de irosirea de puteri vii ce se face în această ţară. 
Mii de franci, reprezentând zeci de mii de kilogrami metrici de putere vie, i 
se dau ca pensie reversibilă unui om ce nu e 'm stare a scrie decât nerozii; 


mii de franci se dau pentru a plăti venalitatea cutărui deputat, ignoranţa 
cutărui profesor, corupțiunea cutărui funcţionar, trădarea şi felonia cutărui 
ofițer superior, negustoria de vorbe a cutărui advocat. Milioane de 
kilogrammetri de putere se cheltuiesc pentru a întreține mii de mașini 
omeneşti cari nu sunt bune de nimica şi nu sunt în stare a produce nimic. 

Căci, când e vorba de producțiune, nu trebuie s-o luăm după cum o ia 
limbajul ordinar, care nu ţine seamă nici de utilitatea lucrului produs, nici 
de cheltuielele ce le exige actul producţiunii. Producţiune nu poate fi 
numită decât opera din care rezultă un produs superior serviciilor de tot 
felul pe cari le-a absorbit operaţiunea. Numai obținându-se acest bilanţ 
poate fi vorba în adevăr de producțiune. Cât costă însă tăcerea unui deputat? 
Mii de franci. Cât produce? Nimic. Cât costă pledoariile? Milioane. Ce 
produc? Absolut nimic. Cât costă plagiatorii intelectual sterpi cari 
uzurpează catedre universitare și secundare? Sute de mii. Ce produce însă 
un om care însuși nu știe nimic? Nimic, fără îndoială. 

Însă cine-a introdus mizeria aceasta economică şi intelectuală, domnia 
inepţiei și a ignoranței, dacă nu liberalismul? Liberalismul a scos din gunoi 
oameni ignoranţi și netrebnici cari, în loc de a fi avizaţi să se hrănească din 
muncă proprie, li se 'nlesneşte a trăi din munca altora. Liberalismul a 
înmulțit clasa consumatorilor improductivi, cari nu adaugă, prin toată 
negustoria lor de vorbe, un centigram la greutatea grâului nostru, 
liberalismul înmulţeşte funcţiile, atrăgând din ce în ce mai mulţi incapabili 
în serviciile publice; liberalismul, care-a ameţit capetele oamenilor, care nu 
i-a lăsat la teapa lor, în sfera lor de activitate materială, ci i-a declasat, 
ridicând la demnități înalte bulgari cu 2-3 clase primare, buni de grădinărie 
poate, dar netrebnici pentru a administra ministerii şi servicii ca al 
Domeniilor. 

Căci o laudă adesea făcută partidului liberal, dar pe care nimeni nu 
îndrăzneşte a o mărturisi în public, e că-şi căpătuieşte oamenii, că hrăneşte 
o sumă de lume care-n dealtmintrelea n-ar avea mijloace de trai. Rolul 
partidului e de a declasa indivizii şi-n acest rol mulţi găsesc superioritatea 
partidului roşu asupra celorlalte. 

Alte partide — ni se zicea — au nainte de toate în vedere necesităţile 
reale ale ţării, pe cari nu le sporesc în mod factice, ci caută a le acoperi, de 
bine de rău, din veniturile existente. Roşii au alt principiu: primum vivere, 
mai întâi să trăim noi şi ai noştri cu toţii; veniturile necesare se vor găsi ele, 
căci pentru asta suntem la putere, ca să le scoatem din piatră seacă. 


Deci asta e grija lor cea dentâi: căpătuirea numărului nesfârşit de 
nulități, de oameni absolut improductivi din cari se compune partidul. Și în 
adevăr, nu e unul, cât de mic, cât de ignorant, cât de inept, cât de leneş, care 
să nu fie încuibat undeva la un loc sigur și cu bune retribuţiuni. Dar patru 
clase primare aibă, dar să nu știe absolut nimic din resortul a cărui 
administrare i-a fost încredinţată, lucrul e indiferent. Dar mire-se el singur 
de ce l-a găsit şi cum a ajuns să dispuie de interese pe care nu le pricepe? 
Puțin le pasă conducătorilor. Primum vivere. Dar s-o potrivi, nu s-o potrivi; 
dar o şti ceva, n-o şti nimic. A fi roşu e un privilegiu de a trăi din munca 
altora, fără a se cerceta dacă ai vrun merit, vro capacitate, vro aptitudine. 

Pentru a căpătui suma aceasta de bulgari tâmpi și de grecotei 
pornoscopi şi netrebnici, cari n-au nici posibilitatea de a se ocupa cu o 
muncă productivă, se creează din ce în ce mai multe funcțiuni cari să atârne 
direct de stat. Astfel Regia Monopolului 'Tutunurilor, răscumpărarea 
drumurilor de fier și multe alte creațiuni nouă au dat ocazia să se 
înmulțească din ce în ce numărul semistrăinilor avizaţi la buget, deci la 
munca altora. E din ce în ce mai greu de-a agonisi mijloace de subzistență 
în neatâmare de guvern şi sporirea funcţiilor sporeşte numărul celor ce 
aleargă după ele, înzecind servilismul și baseţa acestora cătră cei cari dispun 
de distribuirea posturilor. 

Prin distragerea oamenilor de la ocupaţiuni productive, prin aruncarea 
pe terenul politicei, prin avizarea lor de a trăi speculându-și drepturile 
politice şi votul, populaţia întreagă a orașelor va ajunge la ideea fatală că e 
mai lesne și mai bine de a trăi din munca altora decât din a sa proprie şi 
urmările unei asemenea maniere de a vedea sunt cunoscute de toți. 

Astfel, atenianii în decadenţă se prefăcuseră toţi în samsari, în advocați, 
în aspiranţi de funcţii, în oameni politici; din buget începu a se plăti 
mulțimea care asista la întruniri publice; se plăteau mărturiile false înaintea 
judecății, se plăteau membrii juriilor judecătorești. Un popor care întreg își 
consuma vremea în afaceri de-ale statului căta să şi fie plătit întreg din 
buget. Sărăcia ajunsese atât de generală încât oamenii alergau cu lăcomie 
după un obolus (10 bani) ca recompensă pentru o ședință în tribunale, 
corupţia și desfrânarea deveniseră din ce în ce mai mari. Filip al 
Macedoniei şi Alexandru cel Mare aveau oricând în mână tarifa 
conştiințelor cetăţenilor ateniani și n' avură decât să dea cu piciorul pentru a 
nimici acea comunitate politică putredă prin demagogie. 


Aşadar, dacă economic stăm rău, nici merităm să stăm altfel. 
Echivalentul mecanic al vieţii celor mai mulţi oameni nu se întrebuințează 
în producţiune, în imprimarea de forme utile materiei, ci se pierde pe 
mijlociri, pe negustorie de vorbe şi în exerciţiul viciilor. Unde însă nu 
produce nimenea se 'nțelege că sărăcia trebuie să sporească. Capitalul 
acumulat de strămoşi prin lupta cu arma şi prin lupta cu plugul trece în 
mâni străine; ziua nu e aproape, ci a sosit, în care românul e străin în ţara sa 
proprie şi străinul stăpân. Și aceasta va merge mereu înainte, până ce nu 
vom mai avea nimic de vândut decât votul și drepturile politice. Dar chiar 
acestea au început a fi un obiect de cumpărătură, despre cari tainicile 
biurouri de împământenire ne-ar putea spune multe. 

Un singur remediu există în adevăr în contra acestor rele, dar trebuie 
aplicat cu toată rigoarea, cu tot esclusivismul: munca, acest corelat mecanic 
al adevărului; adevărul, acest corelat intelectual al muncii. Dar muncă, nu 
nimicuri, nu mânare de muști la apă; şi adevăr, nu fraze lustruite şi 
negustorie de vorbe. 


€ 


[23 iulie 1882] 

Banchetul din Severin, dat în onoarea scriitorilor maghiari inspiră lui 
„Pesther Lloyd“ o serie de reflecții cari merită a fi cunoscute și de cititorii 
noştri, nu pentru c-ar fi cuprinzând adevăruri, ci pentru că dovedesc 
oarecum neputința înnăscută a maghiarilor de-a se dezbăra de prejudițiile 
lor politice. 

Dar o fi împăcare, dar n-o fi, ei să rămâie tot aşa cum sunt: ideea de stat 
maghiară, adecă aceea de-a maghiariza prin 4,5 milioane de maghiari 
unsprezece milioane și mai bine de populaţiuni eterogene, nu le iese din 
minte la nici o ocazie. Nicicând nu vedem răsărind convingerea limpede că 
acest lucru e peste putință, că ideea de stat trebuie să fie rezultatul naturii 
țării, a factorilor etnici reali și în viaţă, nu o idee a priori inventată de vrun 
baron la ţară. Nicicând nu vedem ideea că Ungaria este și cată să rămâie un 
stat poliglot cu naționalități coordonate, nu superpuse, și că hegemonia 
politică a maghiarilor nu le-o contestă nimeni, dar ceea ce vor toți e 
egalitatea naţională. Până ce această convingere însă își va face loc, nu 
speră în nici o apropiere serioasă dintre naţionalităţi. Cu această lipsă de 
speranţă reproducem şirurile de mai la vale. 


Au amuţit sunetele serbărilor cu cari scriitorii și artiștii maghiari au fost 
întâmpinați în călătoria lor prin Ungaria de sud; au amuţit discursurile patriotice 
cari s-au preschimbat în curs de-o săptămână şi mai bine între voioşii călători și 
ospitalierii lor amici din deosebite locuri și, după sărbători de entuziasm naţional, se- 
ntoarce ziua de lucru cu privirea ei sobră și cu datoriile ei prozaice. Acesta ni se pare 
momentul cel mai potrivit pentru a preţui fără amăgire de sine însămnătatea serbării 
şi a trage bilanţul bucuriei de înfrățire care-a unit, de mult timp pentru întâia oară, 
pe maghiari, pe sârbi și pe români. 

Cine se poate îndoi de însemnătatea faptului când naţiuni cari stau departe una 
de alta, ba de multe ori cu animozitate, îşi întind de buna lor voie mâna și cine e orb 
de-a nu vedea geniul înalt al umanităţii în încercările de-a se apropia a unor popoare 
deosebite prin origine și religiune? Legăturile de simpatie cari unesc un popor cu 
celălalt sunt dintre fenomenele cele mai frumoase ale timpului nostru, fenomene ce 
durează poduri peste multe prăpăstii ce s' adâncea de mult între popor și popor. Dar 
am comite o greșeală dacă, din punctul de vedere al relaţiunilor internaționale, am 
atribui un caracter mai mult decât modest acestor apropieri sociale dintre două 
națiuni. Evenimentele celor din urmă doi lustri au fost îndestul de învederate pentru a 
ne inspira o doză de scepticism în privirea aceasta. Eram în mijlocul unui flux 
național de entuziasm pentru cauza turcească: tinerii noștri fură sărbătoriți în 
Stambul ca crainicii unei alianțe, ca din basm, între Semilună şi Crucea apostolică și 
intrarea triumfală a softalelor în capitala noastră e încă vie în memoria tuturor. Nu 
mai cercetăm cu ocazia aceasta ce parte aveau simpatiile spontanee, ura comună 
contra rușilor și agitaţiile abile în acea demonstraţie, unică în felul ei; constatăm 
numai că toată bucuria entuziastă au cântărit cât fulgii în cumpăna politicei noastre 
esterioare, că, cu toate aceste, am intrat în Bosnia şi că maghiari au fost aciia cari au 
fost uciși de osmani, din dosurile de la Maglai. Numai comunitatea de interese leagă 
în mod durabil popoare și state și, dacă nu ne va succede de-a atrage Serbia și 
România în sfera intereselor noastre şi a aduce pe aceste două regate ale Peninsulei 
Balcanice la convingerea că interesele lor nu colidează cu ale monarhiei austro- 
ungare, atunci vizita făcută de voiajorii noștri la Belgrad şi Severin nu are mai multă 
însămnătate decât aceea pe care opinia democratică o dă schimbului de politeţe 
diplomatice. Ne 'ndoim cumcă partidele estreme din România și din Serbia, numai de 
dragul ochilor noștri frumoși ori a vorbelor noastre frumoase, se vor simţi înclinate a 
renunţa la acele aspiraţiuni cari, în Belgrad, au de ţintă formarea unui mare regat 
sârbesc, în București formarea unui mare regat dacic. Ei însă îşi vor năduși 
aspiraţiunile dacă ne vor ști pe de-o parte îndestul de tari pentru a putea respinge 
verde orice pretenţiuni neîndreptăţite și când, pe de altă parte, vor recunoaşte în noi o 
mare putere, care e dispusă de-a nu-și urmări interesele în socoteala condiţiilor de 
existenţă a vecinilor mai slabi. 

E așadar afacerea serviciului nostru de esterne de-a da o sancţiune proprie 
politică relaţiunilor de bună vecinătate cari s-ar fi născut prin această vizită, 
presupunând, se 'nţelege, că vecinii noștri doresc tot atât de mult să trăiască în pace 
şi amiciţie ca și noi. 


O mai mare însemnătate îi atribuim însă părţii aceleia a călătoriei scriitorilor și 
artiștilor noștri care i-a dus prin regiuni cu populațiune amestecată. Căci prin 
comunicaţia dintre națiunea dominantă şi celelalte naţionalităţi, cari au o atitudine 
atât de îndărătnică și de puţin amicală faţă cu ideea maghiară de stat, apropiarea 
socială este cel dentâi și cel mai hotărâtor pas cătră o mai intimă unire politică. A se 
cunoaşte întreolaltă însemnează a se înţelege și cunoștința reciprocă și intimă pare 
cea mai proprie pentru a face să dispară prejudiţii și pentru a şterge antipatii cari, în 
cea mai mare parte, sunt opera odioasă a unor instigatori egoişti. Și de-aceea 
așteptăm mult de la asemenea încercări de apropiare, cari vor lipi într-o intimă 
înfrățire rasele deosebite de sub coroana Sf. Ștefan. Călătoria voiajorilor noştri 
atinse în mai multe puncte regiuni cari nu demult au fost încorporate în constituția 
statului nostru, de unde până acum stătuseră sub un strict regim militar care nu era 
chemat a nutri simpatii pentru ideea de stat maghiară. A face regiunile aceste 
primitoare pentru semănătura patriotismului maghiar, a câștiga în aceste regiuni 
pentru ideea naţională preponderanţa asupra ideei naţionalilăţilor, a pune în 
circulaţie sângele patriotic între inima ţării şi membrele depărtate până acum, iată 
marea şi frumoasa ţintă care-a putut fi favorizată pe calea care-a luat-o Societatea 
scriitorilor şi artiștilor maghiari. Poate că fără nici o intenţie espresă scriitorii și 
artiștii maghiari au recurs de la naţionalitățile rău informate la naţionalitățile ce sunt 
a se informa mai bine. Compatrioţii noștri de altă limbă se vor convinge în curând că 
e onorabil și cu totul demn de-a se alipi de-o naţiune, care, nu numai pe terenul 
politicei și a puterii politice, dar și pe acela al științei şi al tuturor ramurilor artei, 
are rolul conducător în ţară şi că hegemonia națiunii dominante nu este numai 
politică și istorică, ci e îndreptățită și prin cultura ei precumpănitoare (?). 

Dar și la naționalităţile noastre propaganda socială nu poate face totul, mai cu 
seamă nu la acele cari se află de puţin timp în posesiunea deplină a drepturilor 
constituționale și cari n-au încă o idee exactă despre valoarea ce-o are cetăţenia 
maghiară. În comitatele ce s-au ţinut de graniţa militară lipseşte factorul însemnat 
vulgar care, în alte comitate, cu limbi amestecate, e purtătoarea nestrămutată a ideei 
naționale. Ar fi afacerea administraţiei ungare din nou introduse de-a face, prin 
activitate spornică şi dezinteresată, ca nouăle relațiuni să devie preţioase și plăcute 
oamenilor, de-a le arăta că soarele Constituţiei, care le luminează și lor, nu este 
numai o iluzie, ci un astru ceresc care priiește terenului întreg al activităţii civile. 
Tocmai în aceste comitate cată a se dezrădăcina arborul veninos al corupţiunii, căci 
ar fi a lucra în folosul adversarilor noștri dacă comparaţia dintre regimul de mai 
nainte şi cel actual ar ieși în defavorul nostru. 

Societatea scriitorilor maghiari poate arăta la Dunărea de Jos, în regiunea 
Timișului şi a Cernei, cât de sus am ajuns pe scara culturii; dar numai o bună 
administraţie poate dovedi că merităm rolul de conducători pentru că știm a guverna 
mai bine. 


€ 


[24 iulie 1882] 
Școalele noastre sunt rele — iată o temă adeseori repetată de ziare 
politice și literare; cu toate acestea puţini au aflat cauzele adevărate ale 
decadenţei învățământului nostru public și cei mai mulți sunt predispuși a 
atribui starea de lucruri unor cauze imaginare sau cel mult unor fenomene 
cari nu sunt ele înșile decât urmarea unei cauze generale și mai adânci. 
Și „Românul“ constată că şcoalele noastre 


sunt încă departe de a răspunde la cerințele unui stat care voiește a fi și trebuie să 
devie un focar de civilizațiune şi de progres în Oriinte. 


Cauzele, după ziarul oficios, sunt a se căuta în organizaţiunea generală a 
învăţământului. Mulți profesori se dedau la diferite  ocupațiuni 
incompatibile cu exercitarea apostolatului lor; dar și acest rău e rezultatul 
unui viciu de organizațiune. Trebuie să facem ca existența profesorului ş-a 
familiei lui să fie asigurată în limitele unui trai modest dar îndestulător, 
pentru a-i permite să nu caute alte mijloace de viețuire. „Românul“ nu cere 
abnegaţiune de la profesori; căci nu se poate cere de la cetăţean în orice 
profesiune decât îndeplinirea datoriei lui în schimbul unui echivalent moral 
și material în raport cu munca sa. Foaia oficioasă cere dar sporirea lefilor şi 
reînființarea... răposatei Eforii a școalelor. 

Ia să 'ntoarcem odată chestiunea cum stă în adevăr. 

Pentru a fi profesor de gimnaziu ori de liceu se cer studii academice — 
cel puțin acum; deci 18-20 de ani de învăţătură continuă. E în adevăr 
singura ramură a serviciului public unde, în schimbul unei retribuţiuni 
neînsemnate, a unui echivalent material mic, se cer garanţii de capacitate. 

Acest lucru e nemaiauzit şi foarte nedrept într-o ţară în care asemenea 
garanţii nu se mai cer de la nimenea şi nicăiri. Căci ce se cere bunăoară 
pentru a fi redactor al „Românului“? Patru clase primare, plus un curs de 
violoncel. Care e echivalentul material al acestei mari capacităţi? Deputăţie, 
delegațiune pentru a răscumpăra valori de un sfert de miliard, directorat de 
bancă — milioane. Va să zică pentru a îmbuzunări un echivalent material 
de milioane nu se cer în România decât patru clase primare, violoncel — și 
negustorie de vorbe. Dac-am întreba ce se cere pentru a fi director la 
Ministerul de Interne ne-am aduce numaidecât aminte de omul care a 
ocupat acest post cu oarecare virtuozitate, de mucenicul Simeon. Ce s-a 
cerut de la el? Patru clase primare și poate meritul de-a fi bulgar. Care e 


echivalentul material al colosalei munce de-a fi pătruns misterele 
abecedarului și a celor patru operaţii? Mii de galbeni, mobilier din Paris etc. 
etc. 

Cum? Pentru un echivalent de 300 de franci profesorul să fie obligat a 
şti atât de mult şi a munci atât de mult și celălalt, pentru mii de franci, să nu 
fie obligat a şti nimic? Ce se cere la noi pentru a fi general, locotenent- 
colonel, adiutant regal? Patru clase primare — întrebând pe generalul de la 
Bacău — plus poate o teşcherea de drept de prin Italia, plus unul sau două 
acte de înaltă trădare. Care e echivalentul material al feloniei și trădării? 
Lefuri de mii de franci. 

Teoria echivalenţilor este, onorabili confraţi, împrumutată din ştiinţele 
exacte. În aceste științi nu se 'ncap mofturi și negustorie de vorbe. Când 
lipsă de ştiinţă, cursuri de violoncel, tâlharii, cumul, malonestitate sunt 
titluri pentru mari, pentru milionare echivalente materiale, nu i se poate cere 
profesorului de-a fi altfel decât toată lumea, de-a nu vâna câștiguri ilegitime 
într-o ţară în care toţi le vânează, de-a nu căuta bun trai și avere fără muncă 
ca toţi ceilalți. 

Cauza decadenţei şcoalelor e dar declasarea generală care se răsfrânge 
asupra corpului profesoral ca asupra ţării întregi. Răul trebuie scos din 
rădăcină; trebuie ca fiecăruia, fie director de bancă, fie amploiat la Regie, la 
Domenii, la drumul de fier, să i se ceară în schimbul echivalentului material 
probe că posedă un capital intelectual de resort, probe că a 'nvăţat carte, că 
pricepe treaba la care e pus. Dar când măsura generală de cultură ce li se 
cere Mihăleştilor, Costineșştilor şi Caradalelor sunt patru clase primare, iar 
echivalentul material, plătit din munca altora în schimbul acelei prețioase 
culturi, se suie la milioane, nu se poate pretinde nici de la profesori să fie 
altfel decum sunt, să nu fie gonitori de funcţii ca toţi, cumularzi ca toţi, și să 
lege de gard o carte care-n România nu-ţi ajută nimic dacă n-ai doza 
necesară de viclenie pentru a te 'ntrece cu semistrăinii la pescuit în apă 
turbure. 

Mai mult; pentru ca asemănarea să fie şi mai mare, căci natura e unitară 
în fenomenul ei, observăm că, precum sustractorii şi trădătorii ajung departe 
în celelalte ramuri, tot astfel în sfera instrucţiunii, corelatul hoţilor materiali, 
hoţii intelectuali, plagiatorii cumulează ei cele mai multe funcţii, trec ei cei 
mai învăţaţi oameni, sunt ei cei mai influenţi profesori. Ei, iată ce va să zică 
consecuență și artă de-a trăi. Această artă consistă din timpii cei mai vechi 
încă în a te adapta cu mediul social în care trăieşti. Când nu se mai află 


oameni onești în ţară, cum zice d. Dumitru Brătianu, nu e nebun acela care, 
în ciuda lumii și pentru ca să râză toţi de el, încearcă a fi onest? Când cu 
patru clase primare și violoncel ajungi prim redactor, deputat, director de 
bancă, răscumpărător de drum de fier, milionar — apoi nu e nebun acela 
care 'nvaţă însuși şi 'nvaţă şi pe alţii, pentru ce? Pentru 200-300 de franci pe 
lună? 

Nu, să fim drepţi. Ceea ce nu se cere de la nimeni nu se ceară nici de la 
profesori. Şi ei sunt oameni ca toți oamenii; când unul plagiază nu face 
decât să urmeze exemplul ministrului său; când e neglijent urmează pe cei 
mai iluştri dintre concetăţenii săi, c-un cuvânt ei sunt ca toți şi toți sunt ca 
dânşii. Dacă există escepţii lucrul să nu ne mire. E câte unul care a prins 
dragoste de știința lui, care, în sfera ei senină, găseşte un adevărat liman de 
scăpare din putrezirea şi mizeria ce-l înconjură; pentru care iubirea 
adevărului pentru el însuși e un echivalent moral suficient al muncii lui. 

Dar... „Românul“ singur o zice... „asta nu se poate cere“. Asta e... 
virtutea sufletelor alese, pe care le salutăm cu respect şi... atâta tot. 
Directori de bancă, răscumpărători de drum de fier, deputaţi, miniştri nu 
vom face din ei. Îi salutăm cu respect, pe cât ne stau în față, iar când ne 
'ntorc spatele, le dăm cu tifla: Amen! 


€ 


[25 iulie 1882] 

În urma dezminţirii pe care foile noastre oficioase au dat-o ştirii despre 

dizolvarea Adunărilor, „Gazeta generală“ din Augsburg primește din 
Bucureşti următoarea corespondenţă în privirea aceasta: 


Afară de diverginţele de opinii mai vechi dintre cei doi conducători ai liberalilor 
naționali, par a exista diferenţe însemnate între Rosetti și I. Brătianu și în privirea 
dizolvării Parlamentului pe care-o plănuieşte ministrul prezident. Numai astfel ne 
putem esplica cum „Românul“ lui C.A. Rosetti, în acord cu informaţiunea mea, spune 
că regularea titulaturii nu e un cuvânt îndeajuns pentru convocarea unei 
Constituante, afirmând afară de asta că, în privirea cestiunii Dunării şi a atitudinii 
României faţă cu propunerea Barrère, nu există între guvern și majoritatea 
parlamentară o divergență de opinii atât de mare încât să se poată deduce din ea 
necesitatea dizolvării Parlamentului.  Îndealmintrelea „Românul“ evită cu 
precauțiune de-a da o dezmințire formală știrii ce-am adus-o eu că în septemvrie se 
vor dizolva Camerele pentru a câştiga ocazia de-a convoca numaidecât o 
Constituantă, o știre pe care-a confirmat-o atât corespondentul oficios al lui Ioan 


Brătianu, care informează pe „Noua presă liberă“, cât şi corespondentul 
„Independenţei belgice“ care, după toată aparenţa, se inspiră asemenea din sorginţi 
oficioase. Asemenea se lasă cu totul nerelevat faptul că discordia internă în tabăra 
liberalilor naţionali şi prestigiul moral în decadență a actualei majorităţi 
parlamentare nu-i permit unui bărbat de dezinteresarea patriotică a lui loan Brătianu 
decât alegerea între retragerea sa şi o regenerare fundamentală a majorității 
parlamentare. Dar fie cum o fi — destul că „Românul“ nu întâmpină cu simpatie 
intențiunea Brătianului de-a trimite la primblare actualele Corpuri legislative înainte 
de espirarea mandatului lor. Și mai puţin o mistuie aceasta „Telegraful“, care, pentru 
relele cele mai strigătoare din viaţa publică, află pururea o scuză, numai dacă sunt 
acoperite de bandiera liberală-naţională. Pentru opiniile acestei foi, pretinse liberale, 
care-și nutrește existenţa într-un mod sărăcăcios din beneficiile ce i se avizează de 
către partidul dominant, e caracteristică furia comică în care-a căzut prin articolul 
strict obiectiv al corespondentului d-voastră asupra progreselor rusești la Dunărea de 
Jos. E adevărat că acest articol a fost reprodus de-o parte a presei române: dar asta 
desigur nu e un motiv de a cere ca corespondentul „Gazetei generale“ să fie lovit 
peste mâni pentru descoperirea a o seamă de adevăruri fără îndoială neplăcute 
gloatei poftitoare de pradă a partidului dominant. Recunoașterea pe care 
corespondentul, în relaţiile sale anterioare, a făcut-o meritelor netăgăduite ale 
sistemului liberal pentru ridicarea prestigiului României faţă cu străinătatea era 
plăcută negreşit: dar îndată ce acel corespondent aduce vorba asupra stării 
deplorabile dinlăuntrul partidului, care face cu neputinţă o consolidare a stărilor de 
lucruri dinlăuntru în România, atunci, cu tot radicalismul, am fi mulţumiţi dacă 
incomodul observator imparţial s-ar da afară din țară, prin întrebuințare de mijloace 
silnice ale poliţiei! Esplicabilă, deși nu de scuzat, e această procedare numai prin 
faptul că orice reorganizare serioasă de partid s-ar îndrepta mai cu seamă în contra 
trântorilor liberalismului naţional cari, asemenea „Telegrafului“, consideră statul ca 
pe-o vacă bună de muls, la dispoziţia necondiționată a partidului dominant. Până şi 
„Națiunea“, foaie ce apare sub patronatul lui Dimitrie Brătianu, fratele ministrului 
prezident, spune că vânătoarea după portofolii ministeriale şi după funcţii 
administrative face cu neputinţă consolidarea stărilor de lucruri dinlăuntrul 
României şi pune în neorânduială aparatul administrativ. Oricât de aspre ar fi 
cuvintele pe cari „Binele public“, organul marilor proprietari liberali independenți, 
le aruncă în faţa naţionalilor liberali, totuși e exact că mulţi dintre partizanii actualei 
majorităţi parlamentare, cari, acum şase ani, n-aveau ce mânca și trebuiau să-și 
cârpească singuri pantalonii, au devenit milionari prin esploatarea speculativă a 
situaţiunii politice şi în socoteala contribuabililor. N-avem a ne mira de asemenea, 
metamorfoze financiare într-o ţară unde esploatarea influenței politice în favorul 
întreprinderilor se face într-un mod atât de dezghețat ca-n România. Dar ar trebui să 
fie cineva orb dacă ar ignora efectele triste pe cari le exercită asupra viitorului 
situaţiei economice și financiare a asemenea manieră de-a-și fructifica profesiunea sa 
politică de credinţă. 

Deja azi, în urma supraspeculaţiei, din care trag foloase materiale numai câţiva 
faiseurs şi întreprinzători, se simte o mare lipsă de bani. O criză care ar fi păgubit pe 


mulți ani înainte bunăstarea României ar fi fost inevitabilă dacă recolta bună a 
anului acestuia n-ar fi preîntâmpinat ameninţătoarea catastrofă. E posibil ca această 
întâmplare fericită să mai ţie câtva timp deasupra apei acest sistem de esploatare 
speculativă. Dar mult timp nu poate ținea căci, cu toate perspectivele bune de recoltă, 
bursa de București nu poate realiza nici cele mai mici avansuri asupra hârtiilor 
indigene, o împrejurare al cărei înţeles o pricepe așa de bine toată lumea, încât 
comentariile ni se par de prisos. 


€ 


[27 iulie 1882] 

Nu se poate ridica movilă fără ca alături să nu se facă groapă; nu putem 
spune un adevăr fără ca „Românul“ să nu producă o platitudine. 

Espusesem în unul din numerile trecute un adevăr din cele mai 
elementare: că cheltuielile de transport, transmisiune şi repartiție ale 
productelor scad valoarea acestora, că această scădere se traduce 'n pagubă 
pentru cei doi membri de căpetenie ai tranzacţiei economice, producătorul 
şi consumatorul, că în fine, cu cât aceste cheltuieli mijlocitoare se suprimă, 
cu atât folosul amânduror părților e mai mare. 

Nimeni în lume nu se plânge că are prea mult grâu, lână sau bumbac. 
Fiecine se bucură să aibă cât de mult. Dacă transportul ar produce, ar trebui 
ca omul să se bucure cu atât mai mult cu cât productele sale vor fi 
transportate mai departe şi mai mult. Dar tocmai contrariul e adevărat. Cu 
cât piaţa e mai aproape și transportul mai puţin costisitor cu atât ne 
bucurăm; cu cât necesitatea de-a face transporturi e mai mare cu atât 
valoarea productului se absoarbe de cătră cheltuielele de schimbare de loc, 
cu atât păgubim. 

A-nmulţi grâu, bani, lână ne bucură, căci e o înmulţire a averii, a 
înmulți transport se consideră ca o pagubă, şi ceea ce transportul consumă e 
pierdut. 

Dacă transportul e o producţie, atunci cată să constituie o îmbunătăţire a 
obiectului; cu cât mai mare și mai multă îmbunătăţire cu atât mai mare 
valoarea. Dar aici e învederat contrariul: cu cât mai mare și mai mult 
transport cu atât mai depreciat obiectul. În orice caz ciudat soi de 
producţiune cată să fie acesta. La toate celelalte producțiuni, cu cât sunt mai 
copioase, cu atât mai bine: la transport cu cât e mai puţin necesar, mai mic, 
mai suprimat prin schimb direct, cu atât mai bine. Cu cât mai multe chile 


produci e şi folosul mai mare, cu cât mai numeroși sunt chilometrii de-a 
lungul cărora cată să le transporti cu atât paguba e mai însemnată. 

Cu toate acestea „Românul“ susține că transportul produce. 

Cu tonul lui fastidios ne spune că aceste idei sunt ale fiziocraţilor și am 
rămas foarte îndărăt cu vederile economice. Valoarea transportului este 
foarte mare pentru producere. În secolul trecut chila mare se vindea cu 5 lei 
vechi şi azi se vinde cu 100 lei noi, și aceasta se datorește valorii 
transportului. 

lată ceea ce va să zică să nu ştie cineva ce vorbește. 

Valoarea transportului a scăzut și tocmai de aceea grâul s-a urcat. Prin 
suprimare de cheltuieli de transport și mijlocire s-a urcat produsul, încât 
exemplul „Românului“, departe de-a fi o tăgăduire, e o confirmare a teoriei 
noastre, și cei ce-l dau ajung a proba contrariul de ceea ce voiau să ne 
probeze. 

Căci să ne 'nchipuim bunăoară că în secolul trecut cineva ar fi avut 
fantazia să trimită 50 de chile la Paris cu carul cu boi. Deja după o mie de 
kilometri de cale valoarea transportului ar fi fost mai mare decât a grâului; 
la Paris în fine s-ar fi vândut c-o pagubă enormă, căci valoarea mutării din 
loc în loc ar fi fost de zeci de ori mai mare decât aceea a produsului 
transportat. 

Se face însă drum de fier. 

Ce se operează prin el decât suprimarea unei lungi serii de cheltuieli de 
transport printr-o maşină făcută cu scopul anume de a le reduce? 

Dar cu toate că seria e redusă, încât producţiunea de grâu a devenit mai 
rentabilă decât în secolul trecut, totuși cheltuielele nu sunt deloc atât de 
mici precum ar vrea să ne facă să credem „Românul“. 

În ce chip primitiv voiește să-și inducă cititorii în eroare când încearcă 
a-i convinge că cheltuiala de transport a grânelor e reprezentată numai prin 
taxa ce-o plătesc după tarifă? 

Dar oare ceea ce li se dă ca înlesnire de transport nu li se ia, în calitate 
de contribuabili, pentru plata anuităţilor datoriei publice exorbitante pe 
care-o reprezintă căile noastre ferate? Oare aceste anuităţi corespunzătoare 
c-un capital de sute de milioane nu sunt cheltuieli de transport? Fără nici o 
îndoială. 

Nu credem că ieftinătatea aparentă a tarifului să înșele pe cineva asupra 
faptului că ceea ce economisează ici i se ia dincolo sub forma de dare 
indirectă sau directă menită a acoperi anuitatea. Şi aceste dări se iau — se 


'nțelege — de la cel ce n-are nimic de transportat, pentru a se iefteni 
transportul celui ce are ce trimite în străinătate, precum țăranul din Vrancea 
plătește anuităţi pentru ca redactorii „Românului“ și ai „Telegrafului“ să se 
poată preumbla gratis pe la băi. 

Dar, pe lângă aceste cheltuieli, combinarea înlesnirilor de transport cu 
regimul liberului schimb produce pierderi de-o însemnătate și mai mare. 

Dacă înlesnirile de transport favorizează pân-la un punct oarecare 
esportul, ele favorizează şi mai mult importul: dovadă balanţa noastră 
comercială. 

E drept că pentru ţări industriale balanţa comercială nu are însemnătate. 
A introduce lână brută de-o sută de franci și a esporta lână fabricată numai 
de 50 însemnează că cea mai mare parte a materiei introduse au fost 
fabricată pentru necesităţile dinlăuntru, că, prin fabricare, ea a primit o 
valoare încincită sau înzecită, că cu atât s-au sporit înlăuntru avuţia publică 
şi că numai un prisos netrebuitor se esportează. 

În ţara agricolă se introduc însă fabricate şi se esportă din ea materii 
brute. Aci lucrul stă cu totul altfel. Locuitorul Indiei orientale vinde 
bumbacul brut cu 35 bani funtul, din cari guvernul ia jumătate sub formă de 
bir, cămătarul altă jumătate şi când, după ani de zile, același bumbac se- 
ntoarce în formă de materie ţesută, el plăteşte 120, 150, 200 de bani funtul, 
adică de 10, de 20 de ori atâta cât primise el însuşi pentru același bumbac. 
Ce se face toată diferența aceasta și cine-o înghite? Ea se absoarbe pe 
drumul de la locul pe care bumbacul se produce până la coliba, în același 
câmp, în care locuiesc cei ce au să-l poarte. Dar ce ocol a făcut? Din fundul 
Indiei la Bombay şi Calcutta, de-acolo la Manchester şi 'ndărăt. Ocolul 
lumii, pentru a ajunge de la câmpul muncitorului pân-la coliba lui. 

Tot acest lucru se 'mtâmplă cu lâna pe care-o plătim înzecit când se 
'ntoarce 'ndărăt sub forma de postav. 

O mică parte din această plată o ia producătorul lânii, una mică ţesătorul 
de postav — diferenţa o înghite transportul și transmisiunile. 

Dacă deci am calcula diferenţa între preţul articolului brut ce-l esportăm 
şi preţul lui când ni se-ntoarce sub formă de fabricat ar rezulta sume de 
milioane, din care cel puţin 90 la sută s-ar dovedi c-au fost consumate de 
transport. 

Unde mai punem că înlesnirea de a introduce articole străine de lux 
naşte într-o societate primitivă cum e a noastră pofte şi trebuinţe cu totul 
disproporționate cu puterea ei de producere și că, atunci când această din 


urmă nu ajunge pentru a acoperi trebuințele nouă, se atacă capitalul 
strămoșesc, trec moşiile în mâna străinilor sau se încarcă cu sarcini 
ipotecare, scăzându-se astfel însuși capitalul fix al poporului. 

Dacă însă produsele importate sunt în stare a altera atât de mult 
gusturile şi trebuințele oamenilor încât toți acei industriași cari le 
satisfăceau în trecut să nu mai fie în stare a concura cu marfa străină, să nu 
aibă timpul necesar a se deprinde cu satisfacerea nouălor trebuinţe şi să fie 
reduși a nu mai avea de lucru — atunci serii întregi de industriași cu meserii 
anticuate ajung la sărăcie şi sarcina socială de-a suporta clase devenite fără 
vina lor improductive se numără asemenea între pagube. Nu mai vorbim de 
inepția intelectuală și economică în care lipsa de muncă și de varietate de 
ocupaţii aruncă pe-un popor și care e desigur o pagubă atât de mare încât nu 
se află echivalent bănesc care s-o reprezinte. 

Deci toate întâmpinările ni se par zadamice. Pentru o ţară agricolă 
cheltuielele de transport rămân darea cea mai oneroasă și au efectul de-a 
secătui din ce-n ce productivitatea brazdei, a reduce pe om la rolul de 
salahor agricol, a înmulţi castele improductive, a spori trebuinţele în 
disproporţie cu puterea de producere, a răspândi inepţia economică şi 
intelectuală, a mări sărăcia și corupţiunea. 

Înfiinţarea treptată a industriei suprimă de sine cheltuielile de transport 
sau le reduce la puţin. Industria dă totodată ocazia fiecărui individ de-a se 
aplica în ramura ce convine aptitudinilor lui, de-a se specializa, de-a deveni 
un caracter și un talent. Braţul care munceşte nu dă timp capului să 
gândească la nimicuri. Munca moralizează; și dacă există atâta imoralitate, 
atâta cinism, atâta malonestitate în societatea noastră, cauza e în mare parte 
lipsa de ocupaţie, lipsa de muncă veritabilă. 

E pură naivitate din partea „Românului“ de-a-și închipui că nouă ne 
sunt necunoscute definițiunile ce le copiază dumnealor din Dunoyer sau J. 
B. Say. 

Dacă restrângem înțelesul acelor definițiuni e pentru că nu ne prezintă 
cuvinte suficiente spre a esplica o sumă de fenomene economice. 

Fără îndoială şi atunci când nu existau drumuri de fier definiţiunea că 
negoţul ridică valoarea unui produs prin transportul dintr-un loc într-altul 
era aceeaşi. 

Existau şi atunci negustori şi transportori şi cu toate acestea grâul era tot 
5 lei vechi chila. 


Nu transportul ca atare, nici mijlocirea ca atare au produs urcarea, ci o 
putere mecanică supusă intenţiilor omului care înlesneşte comunicaţia. 
Scânteia electrică nu face negoţ, dar prin reacţiuni operate de un acid asupra 
unui metal, deci prin o schimbare de formă, înlesnește comunicaţia. Prin 
apropierea consumatorului de producător, prin contactul lor direct în aceeași 
piaţă se 'mţelege că comunicaţia între ei e mai înlesnită și se suprimă 
aproape toţi termenii de mijlocire. Lucrul ni se pare îndestul de clar pentru a 
justifica critica ce-o facem definiţiei vulgare a productivităţii actelor de 
mijlocire. 


€ 


[28 iulie 1882] 

De mai mult timp se vorbeşte că neînțelegeri ar fi subsistând între șefii 
de căpetenie ai partidului roșu, d-nii I. Brătianu şi C.A. Rosetti. Ce caracter 
or fi având însă neînțelegerile n-a putut spune nimeni într-un mod pozitiv. 
D. Brătianu, întorcându-se alaltăieri în capitală, a făcut o lungă vizită 
amicului său politic din Strada Doamnei, încât relaţiile dintre dioscurii 
politici nu par a avea caracterul atât de acut cum se înfățișa imaginaţiei 
cuprinse de panică a partidului. Căci nu mai e nici o îndoială că o 
neînțelegere serioasă între aceşti doi oameni ar însemna dizolvarea 
partidului roșu, precum încetarea din viață a unuia dintre ei sau a 
amândurora ar coincide cu înlăturarea definitivă din viaţa publică a tuturor 
elementelor din care partidul demagogic se compune. 

De la 1866 până azi se manifestă existenţa unei generaţii nouă, care-a 
învăţat incomparabil mai mult decât cea veche și pentru care existența 
acelei adunături ignorante și străine ce guvernează ţara e un adevărat 
scandal. 

E. aproape de neînțeles cum într-o ţară în care există în realitate și 
cultură adevărată, deși într-o măsură mult mai mică, unde există o sumă de 
capete de-o inteligență luminată şi solid disciplinate, tocmai acestea să fie 
aproape cu totul înlăturate din avanscena vieţii publice, pentru ca pe ea să 
se desfăşure comedia bizară a unui guvern și a unui partid dominant ai cărui 
membri în genere abia ştiu scrie și citi. E curios a vedea directori de bancă 
cari n-au decât abecedarul și cari, prin ignoranţa lor în materie de finanţe, 
au prefăcut acest institut de-o înaltă însemnătate pentru creditul și munca 
naţională într-un institut de joc de bursă și de speculațiune. E curios 


asemenea a vedea administrându-se domeniile, al căror capital fix 
reprezintă miliarde, de oameni cari n-au nici cunoștințe agricole, nici altfel 
de cunoştinţe tecnice şi cari, după un tipic cenușăresc cu totul netrebnic, 
dirijează în același mod primitiv de acum 250 de ani esploatarea unor averi 
imense. Dacă acestea s-ar fi esploatat în mod rațional, demult ar fi servit de 
model ţării întregi, ar fi ridicat nivelul intelectual al cultivatorilor, s-ar fi 
regenerat și îmbunătăţit rasa vitelor de muncă, s-ar fi ajuns la eliberarea 
claselor muncitoare de sub robia sistemului învechit și greu de cultură. 

E. curios asemenea a vedea pe-un plagiator de-o rară și demult dovedită 
ignoranță administrând instrucțiunea şi biserica naţională. De aci se văzu 
bunăoară trimițându-se un Pantazi Ghica, acea chintesență de crapulozitate 
şi de neștiinţă, să viziteze mănăstirile pentru a face dări de seamă asupra 
istoriei şi asupra valorii arhitectonice a monumentelor şi cu aceasta s-a 
început misiunile ştiinţifice și literare, continuate de d-alde Fundescu, 
Macedonski, Pătărlăgeanu ş.a. Se pare deci că ministrul acesta al 
imoralităţii publice a însărcinat anume tot ce era mai ignorant și mai 
pornograf în ţară cu cercetarea monumentelor bisericești, cu vizitarea 
congreselor literare şi institutelor școlare. 

E învederat că asemenea lucruri ar fi absolut cu neputinţă din momentul 
în care partidul roșu, sprijinul de căpetenie al neştiinţei și imoralităţii, s-ar 
dizolva; precum e pe de altă parte învederat că această disoluţiune s-ar fi 
întâmplat demult dacă între capii acestui partid n-ar fi existat această lungă 
solidaritate, sau mai bine zis lungă complicitate. 

Din momentul în care s' auzise că această complicitate va înceta panica 
intrase între roşii, deşi fără cuvânt precum se vede. E mai probabil că 
pretinsele neînțelegeri nu sunt decât un mijloc pentru a abate atenţia publică 
de la turpitudinile partidului. Lucrurile au ajuns în adevăr atât de departe 
încât nimeni nu mai e 'n stare a le tăgădui. Îmbogăţirea speculanţilor 
intereselor publice, decorarea trădătorilor, trimiterea în misiuni științifice a 
unor ignoranţi cunoscuţi ca atari de toată lumea, corupţia adâncă a 
administraţiei, specula pretutindeni, munca şi adevărul nicăieri, toate aceste 
nu le mai tăgăduieşte nici d. Dumitru Brătianu, nici fratele său, ministrul- 
prezident, nici chiar d. C.A. Rosetti. Unul zice că „nu mai sunt oameni 
onești în ţară“ şi-şi trimite partizanii la pușcărie și carantină, altul că n-a 
venit încă vremea de-a se despărţi de hoţi, al treilea ameninţă pe cei rebeli 
cu descoperirea trecutului lor. A intrat neînţelegerea între complici și 
învinovăţirile curg reciproc. E cu toate astea probabil ca discordia pretinsă 


între cei doi capi să nu fie decât un pretext pentru a le aduce aminte 
celorlalți că din momentul în care nu vor mai fi uniţi la rele precum au fost 
în trecut ei trebuie să cază. 

Astfel, pentru a amăgi nemulțumirea ţării, se prefac capii că s-au 
revoltat în contra corupţiei ciracilor lor politici, doar-doar ar putea să 
întâmpine discreditul în care au căzut cu toţi împreună. Această pretinsă 
discordie ar mai avea însă şi efectul de a reintroduce vechea complicitate 
solidară care unea în vremea lui Mazar Paşa pe toți membrii societăţii de 
esploatare. 

[29 iulie 1882] 

O nefăţarnică părere de rău pătrunde presa europeană, chiar pe aceea a 
adversarilor Franței, la priveliştea mizeriei parlamentare din acea veche și 
vestită ţară. Din nenorocire Franţa e pradă demagogiei. Nu e greu a descrie 
această stare de descompunere socială, care s-a repetat atât de des în istorie 
şi care s-a sfârşit aproape totdauna cu slăbirea continuă și cu pieirea 
statului. Deja atitudinea cabinetului Freycinet, ezitaţiunile lui și lipsa lui de 
voinţă energică și colectivă era un semn că guvernul trăieşte de pe-o zi pe 
alta cu tranzacţiuni și expediente, că trebuie să ţie pururea seamă de 
nemulțumirile şi ambițiile fiecărui partizan al republicei și că aceste 
nemulțumiri, opuse între ele și eschizându-se una pe alta, se sumau 
orişicând în tendenţa negativă de-a răsturna guvernul. În fine, ca din senin, i 
se refuză cabinetului creditul cerut pentru o cooperare eventuală în Egipet, 
guvernul se retrage şi trecură zile până ce unii din membrii Parlamentului să 
poată fi mișcaţi a primi onoarea de-a dirige afacerile republicei. 

E lesne de prevăzut că acest cabinet nu va avea o soartă mai bună decât 
cel ce l-a preces. 

Nu trebuie să ne mai amăgim în privirea aceasta. Franţa nu mai are 
tradiții, nu mai are simţ istoric. Activitatea politică, militară, diplomatică a 
unui popor se cristalizează împrejurul unor tradiţii statornice. Dacă ar 
urmări cineva istoria Germaniei, ar constata că deja din timpul războiului de 
30 de ani, epoca celei mai mari şi mai complete disoluţiuni, se născuse 
mișcarea unionistă. Nu se poate escita într-un corp electricitate negativă 
fără ca la celalt capăt să se escite în același timp una pozitivă 
corespunzătoare: nu se poate ca descompunerea să se opereze fără ca 


paralel să nu fie începuturi de recompunere. Puţinii publiciști cari vedeau 
clar în haosul războiului de 30 de ani prevedeau că neînsemnatul 
marchionat al Brandenburgului, cu spiritul său de ordine, de dreptate, de 
disciplină, va fi sâmburul împrejurul căruia se va coordona viitorul imperiu. 
În politica Austriei constatăm asemenea o strictă continuitate. Chiar în 
numele monarhiei (împărăție a Răsăritului) se adună ca-ntr-un monogram 
tendinţele şi tradiţia ei politică seculară. Spre răsărit a tins, spre răsărit tinde 
şi naţionalităţile ei sunt puncte de razim pentru a cuprinde alte fragmente de 
naţionalităţi. În Rusia vedem de la începuturi o tendenţă de cucerire spre 
fostul Imperiu bizantin: a pune crucea pe biserica Sf. Sofii e fantasma 
istorică pe care-o urmăreşte un popor de optzeci și atâtea de milioane. 

Ce tradiţii mai are Franţa? Și cine le reprezintă? 

Vedem aci apărând un nou cabinet, al cărui prezident e un fost corector 
de gazetă liberală, devenit director de Credit Mobiliar în Spania; apoi doi 
advocaţi, un doctor în medicină, nu profesor de liceu. Oameni inteligenți 
fără îndoială, buni advocaţi, buni doftori, buni corectori de gazetă dar, 
desigur... răi muzicanți. 

Asemenea oameni par a avea un destin fatal: nu acela de-a rezuma în ei 
încrederea unei ţări, ci de-a escita invidia tuturor foștilor lor colegi, tuturor 
egalilor lor. Fiece medic, fiece advocat, fiece gazetar își zice în fundul 
inimei lui: De ce el şi nu eu? lată un sentiment pe care nimeni nu l-ar 
concepe față c-un Bismarck, faţă c-un Moltke, faţă cu Gorciacof. Toţi aceşti 
oameni au trecut, au tradiţii. O ţară întreagă poate fi în contra opiniilor lor, 
dar va fi în contra cu oarecare sfială. Aceşti oameni au dovedit în curs de 
decenii că judecata lor era justă, că combinările lor erau roditoare. lată o 
dovadă pe care ne-o datoresc toți oamenii noi, toţi cei ce n-au un trecut 
public îndărătul lor. Orice ar face un asemenea homo novus fiecare zice: 
ceea ce face el aş fi putut face şi eu. Despreţuit înainte de-a apărea şi înainte 
de-a lucra, inspirând ură adversarilor, invidie amicilor politici, inspirând, 
prin neînsemnătatea lor, fiecăruia dreptul de a-i controla faptele şi de-a le 
critica, escitând prin energie indignarea adversarilor şi amicilor, prin 
modestie persiflajul şi ironia lor, ei sunt pururea între cele două stânci de 
cari Machiavelli sfătuiește pe guvernanţi de-a se păzi: ură și dispreţ. 

Dar alte lucruri se vor descoperi încă în urma acestor guverne slabe și 
neînsemnate. Se va constata bunăoară, precum ne previn unele foi, că starea 
financiară a Franţei e departe de-a fi înfloritoare, că bugetele au fost 


echilibrate în mod fictiv, că prin neadevăr s-a mănținut încrederea 
publicului. 

Discreditul financiar unit cu cel politic e fără îndoială o stare de 
faliment, precum o şi numește „Le Temps“. 

Deja se simte în consiliile europene lipsa de influenţă a Franţei și nu e 
foaie de orice nuanţă, fie republicană, fie monarhică, care să nu recunoască 
că niciodată ţara n-a fost politiceşte mai paralizată în afară decât în vremea 
de-acum. 

Şi la noi starea de lucruri prezintă analogii, deși, se 'nţelege, treapta 
noastră de cultură nu se poate compara cu cea franceză, încât ceea ce acolo 
e ridicol şi neînsemnat, la noi e grotesc şi scârbos. Şi la noi nulitate 
demagogică suplantează nulitatate; dar ceea ce în Franţa e încă o comedie la 
noi e o farsă de paiaţe. Fiecare din paiaţele inculte, adeseori din natură 
stupide, râvneşte la cârma statului, voiește a fi ministru, director de serviciu, 
deputat, om mare, şi d. Brătianu are strania plăcere de-a permuta în diferite 
chipuri aceste figurine de patruzeci și mai bine de ori în câţiva ani, lăsându- 
le să răsară pentr-un moment pe scenă și reafundându-le în nimicnicia lor, 
spre marea veselie a publicului. 

Și la noi, sub aparenţa bugetelor echilibrate, se ascunde ruina financiară 
pe care moștenitorii acestui regim vor avea a o constata. Numai de la anul 
1880 încoace s-au emis titluri nouă pentru 466 de milioane, o sumă în 
adevăr fabuloasă când se compară cu sărăcia generală a ţării, cu 
producţiunea ei unilaterală și grea, espusă concurenţei americane și rusești, 
ce lucrează în condiții mult mai favorabile. Şi, dacă acest guvern va mai 
dura, nu e îndoială că-n fiece an sarcinele publice se vor spori cu zeci şi cu 
sute de milioane, până ce nimeni nu va mai putea opri ruina, precum nimeni 
n-a putut-o opri în Egipet ori în Turcia. 

[30 iulie 1882] 

Alexandria, povestea despre viața şi vitejiile lui Alexandru-împărat, 
spune că Nevtinav al Egipetului n-avea nevoie să se bată cu oștirile străine 
ce năvăleau asupra împărăției lui. El făcea o sumă de chipuri de ceară, sufla 
asupra lor c-o circulară ministerială și numaidecât se topea oștirea persană a 
lui Darie. Se vede că o seamă din oamenii noștri de stat cred asemenea că 
cu vrăji, cu circulare frumoase vor descânta decăderea industriei de casă la 


români şi că de dragul spuselor dumnealor, războiul și fusul, raghila și 
depănătoarea se vor pune din nou în mișcare. 

După o seamă de vorbe pornite de mai sus, vedem acum și pe d. 
ministru al instrucţiunii adresându-se cătră învăţători. D-sa le aduce aminte 
că 'mainte războiul făcea toată îmbrăcămintea trebuitoare ţăranului, iar azi 
toată lumea poartă americă şi madipolon. D. ministru vrea să redeştepte în 
locuitori vechile lor deprinderi de a se îmbrăca românește cu produse de-ale 
industriei casnice; exemplul, cuvântul și sfatul învăţătorilor or să facă mare 
treabă în privirea asta. 

Asta vrea să zică a bate apa-n piuă şi a aştepta să iasă unt. 

Dar de când o industrie s-au născut prin sfaturi și de când au dispărut 
prin vorbe? 

Necesitatea a creat-o, necesitatea a stins-o. Grâul sămănat în zonele 
tropice nu produce spice. De ce? Pentru că-n acele locuri, nefiind iarnă, 
grâul se reproduce prin rădăcinile sale proprii, ca la noi o seamă de ierburi; 
fără sila climei el nu are necesitatea și nu-și ia osteneala de-a produce spice 
și de a-și granula fructul. În clima de mijloc, unde iarna-i nimiceşte 
rădăcinile, el produce seminţe silit de climă. 

Tot astfel, când tot ce-i trebuie ţăranului se introduce din străinătate, fie 
chiar de o calitate proastă, dar ieftenă, el nu-și ia osteneala de-a mai semăna 
in şi cânepă, de-a le supune variilor operaţiuni ale topirii, melițării, 
curățitului, torsului, adecă a întrebuința zile de muncă pentru a produce o 
substanţă textilă care-i vine mult mai ieftenă din străinătate. El nu mai simte 
necesitatea aceasta. Dar el pierde acele zile fără nici un folos? Le pierde în 
adevăr, dar nici un sfat nu-l poate face să judece faptele economice altfel 
decum le judecă orice om din lume. O țesătură ieftenă reprezintă pentru el o 
economie de timp și de muncă și de aceea o cumpără, chiar dacă el însuși ar 
risipi, nefăcând nimic, timpul economizat. Sub regimul libertății comerțului 
omul numai munceşte decât ceea ce poate concura pe piața universului 
întreg, și de aceea această libertate însemnează ruină pentr-un popor rămas 
îndărăt. 

Aşadar cum s-ar putea introduce industria de casă? 

Prin circulare ministeriale, prin vrăji şi descântece? Niciodată. 

Chiar la noi țăranii cari se mai ocupă cu industria de casă sunt cei 
săraci, aceia cărora nu le e cu putință de-a cumpăra nici țesătura ieftenă 
străină, ţăranii despre munte, cei cari mai simt această necesitate. Cei de la 
şes, a căror locuri sunt mai roditoare şi mai largi, cumpără industrie străină. 


Mijlocul de a reintroduce industria de casă este deci de a crea din nou 
necesitatea ei; de a o crea în mod artificial, prin introducerea de taxe mari 
asupra similarelor străine. La început fără îndoială produsele industriei de 
casă s-ar scumpi, dar cu cât, prin înlesnirea crescândă de-a le reproduce, ele 
s-ar înmulți, s-ar şi iefteni totodată. E singurul chip de a încărca momentan 
prezentul pentru a descărca viitorul. 

Ni-i teamă că aceste circulare vor avea un efect contrar până și pentru 
restul de industrie de casă pe care-l mai posedăm. Dacă prin aceste circulări 
şi prin iniţiativa mai înaltă se va reintroduce gustul portului național, fără a i 
se da condiţiile neapărate pentru producerea lui, industria străină va 
constata lesne curentul de modă creat în ţară și ne va produce ea tot soiul de 
obiecte care să semene absolut cu cele făcute la munte, încât am avea în 
adevăr portul naţional, dar introdus din străinătate. Ni s-ar întâmpla în 
industrie ceea ce s-a 'ntâmplat cu niște tragedii. Teatrul Naţional 
manifestând dorinţa de-a avea piese originale, cineva a îmbrăcat pe spanioli 
bulgărește și toată lumea i-a luat drept produs dunărean. De dunărean nu 
mai au încotro. 

Producțiunea naţională nu se poate nici mănţine, nici naşte chiar, fără 
măsuri protecționiste. O dovadă despre asta ne-o dau toate statele. Anglia şi 
America, Franţa şi Germania, Rusia, Austria, toate au protejat industria lor 
pentru a o avea, l-au crescut pe copil cu cheltuială şi, după ce a devenit 
bărbat, i-au dat voie să se ia la trântă cu toată lumea. Și copilul industriei 
naţionale trebuie crescut întâi, ferit de lupta cu industria bărbată a 
străinătăţii și abia când se va împutermnici şi va ajunge egal în tărie îl putem 
lăsa să concureze sub regimul libertăţii comerţului. 

Ne pare rău a constata acest diletantism curios, aceste bune intenții 
lipsite de ştiinţă guvernând statul român. Poate că la urma urmelor nici bune 
intenţii nu sunt, ci un chip comun de-a-și face popularitate, bătând în struna 
celor ce văd necesitatea unei industrii naţionale. 

Cu vorbe însă nu s-a făcut de când lumea nimic decât negustorie de 
vorbe, nefolositoare nimănui, ci numai celui ce le debitează. E în adevăr o 
nenorocire pentru România de-a vedea cum convingerile altora, bazate pe 
ştiinţă şi pe cunoştinţă de cauză, sunt escamotate de şarlatani incapabili de-a 
le pricepe, numai pentru a goni popularitate. S-a vorbit de starea mizerabilă 
a ţăranului și există în adevăr capete în ţară cari au combinat un sistem 
întreg, de măsuri de reformă socială pentru a ridica nivelul economic și cel 
intelectual al ţăranului. După ce noi înșine am lucrat ani întregi în această 


direcţie, vine un şarlatan de rând, d. C.A. Rosetti, și se-ncearcă a realiza, 
prin circulare demagogice, lucruri pe cari nu e în stare nici a le pricepe. De 
ani întregi vorbim în contra sistemului de liber-schimb absolut, această 
cauză unică a decăderii industriei şi meseriilor, şi alți şarlatani, neînțelegând 
nici cauzele, nici natura lucrului, se leagă de niște simptome exterioare ale 
răului şi vor să le lecuiască prin cataplasme de circulare platonice. 

Oameni pe cari nu-i durea nici capul de soarta ţăranului, de soarta 
meseriilor sau a industriei, văzând că alţii se ocupă cu asemenea lucruri fără 
nici un folos personal oblicesc momentul în care ideile devin populare, le 
escamotează fără a le pricepe și le esploatează în favorul lor. Am vorbit 
bunăoară de dreptatea sistemului dărilor directe. Numaidecât „Românul“ s- 
a agăţat de această idee, apropriidu-şi-o şi neînțelegând deloc că acest 
sistem preconizat de noi stă în legătură c-o întreagă reformă a vieţii noastre 
economice. Vorbim de industria națională?  Numaidecât trezim 
circularomania cuiva, care nici habar n-are de condițiile de existență ale 
unei asemenea industrii și care crede a spune același lucru pe care l-am spus 
noi, înşirând sfaturi platonice pe hârtie. 

Non idem est si duo dicunt idem. Altfel înţelegem noi un lucru pe care-l 
pricepem şi altfel cei ce aud numai vorba, fără a avea idee de ceea ce ea 
însemnează. 

[31 iulie 1882] 
Anton Pann ne spune povestea despre un bărbat gelos care-n ruptul 
capului n-ar fi poftit pe vreun prieten la masă ori la petrecere, numai pentru 
că-şi temea femeia. În sfârşit, se pune femeia pe capul lui, şi azi una, mâne 
alta, îl înduplecă și pe el de-a pofti mosafiri. Bărbatul, cam cocoşat şi nu 
tocmai drăgălaş, se duce-n piaţă şi caută în mulțimea de oameni câţiva 
cocoșaţi ca el, c-un ochi la făină cu altul la găină, apoi umblă cu ei pe la 
negustorii de vechituri de le cumpără antereie întocmai ca ale lui, pentru ca 
niciunul să n-aibă nuri deosebiți de-ai lui. El și cu mosafirii păreau una ș' 
aceeaşi caricatură, şchiopătând în șapte chipuri, încât, când porniră din 
piaţă, se luară cânii după ei, iar lumea râdea ţiindu-se de inimă. Femeia, 
când îi vede, i se păru că visează, că i se năzare bărbatu-tău de șapte ori 
înaintea ochilor. 


Așa şi d. Brătianu cu noul cabinet. Ar da mult cineva să afle deosebirea 
între d. Aurelian şi d. Ureche, între foştii membri și cei actuali ai 
cabinetului: aceleaşi antereie, aceleași fizionomii, iar d. I. Brătianu 
prototipul tuturor figurinelor rânduite pe banca ministerială. D. I. Brătianu, 
care preferă atât de mult pe miniștrii necaracterizaţi, pe cei cari nu răsar c- 
un lat de deget asupra lui, ar trebui să-și procure șase mumii din Egipet — 
trebuie să fie ieftene de la arabi încoace — şi să le numească miniştri. Ar 
avea folosul unei mai mari stabilități a cabinetelor. O maşină de iscălituri 
pusă în mișcare de un curent electromagnetic ar furniza zilnic cele câteva 
sute de scârţiituri oficiale cari se numeau de bătrâni „laba gâștei“ şi 
mecanismul guvernamental ar merge tot atât de bine, dacă nu mai bine 
decât azi. 

Căci, în adevăr, ce 'nsemnează această nouă configurare; care e cauza 
parlamentară, care deosebirea de sistem prin care să ni se esplice înlocuirea 
d-lui Urechie prin d. Aurelian, a d-lui Stătescu prin d. Dimitrie Sturza, a d- 
lui Chițu prin d. Stătescu şi viceversa? Toate aceste personaje s-au perindat 
la ministeriu în cele patruzeci şi atâtea de combinaţiuni ministeriale cu care- 
a petrecut d. Brătianu anii săi de guvernământ; fantele de cupă a urmat 
craiului de treflă; ca-ntr-un joc de cărți s-au mutat și permutat acest personal 
în mânile abilului cancelar de la Florica, fără ca ţara să fi observat o 
schimbare de sistem, o schimbare în vederile organizatorii sau 
administrative ale guvernului. Ce avem de așteptat de la noua 
combinaţiune? Nimic fără îndoială, pentru că nu-nsemnează nimic, pentru 
că valori negative au fost înlocuite prin valori negative, pentru că nici o idee 
nouă, nici o necesitate nouă, nici o vedere fecundă nu constituie sprijinul 
acestei configurațiuni caleidoscopice. 

Singurul lucru căruia i se dă oarecare importanţă este trecerea d-lui 
Brătianu la Război. E prea adevărat că preţiosul nostru cancelar nu se prea 
pricepe în treburile militărești, unde se cer o sumă de cunoștințe tecnice, 
încât, dacă l-am întreba câţi metri cubici de pământ trebuiesc lucraţi pentru 
a face o întăritură în care să 'ncapă o companie de infanterie şi două tunuri 
sau dacă l-am întreba de câte grade trebuie să fie unghiul format de 
orizontul unei întărituri și de parapetele ei pentru ca focul să fie razant, d. 
Brătianu n-ar prea ști ce să ne răspunză. Dar asta nu face nimic. Dumnealui 
tot cel mai mare și mai ilustru ministru de război rămâne și venirea sa la 
hătmănie însemnează totdauna ceva — deși nu știm ce. 


Oarecare însemnătate i se atribuie şi venirii d-lui Dimitrie Sturza la 
Esterne. D. baron de Hahn simpatizează cu germanii şi, ca pretins 
descendent din o familie maghiară, simpatizează poate și cu maghiarii. Se 
vorbeşte totodată despre o încurândă călătorie a cancelarului nostru la Ischl, 
unde se-ntâmpinară deja împăratul Germaniei cu al Austriei și cu M. Sa 
Regele Serbiei. Ar fi păcat ca un om atât de însemnat pentru politica 
„Oriintelui“ să nu fie faţă unde se adună atâtea feţe cinstite de împărați şi de 
crai. 

Astea se vorbesc: de prin lume adunate și iarăși la lume date — relata 
referrentes — le dăm şi noi oricui o pofti să le povestească mai departe, ca 
să treacă ca căscatul din om în om. Nouă înșine schimbarea nu ne pare a 
avea nici o însemnătate deosebită și nici va avea până ce d. Brătianu nu va 
avea bunătatea să schimbe sistemul, să introducă un spirit de ordine, de 
muncă şi de adevăr în guvernul său, în loc de-a reintroduce figuri cari au 
apărut şi dispărut de atâtea ori de pe scena politică făr nici un folos pentru 
mersul deplorabil al afacerilor publice. 


€ 


[3 august 1882] 

„Luptătorul“ din Focşani, în numărul său de la 30 iulie, comunică 

următoarea publicaţiune a perceptorului din comuna Odobeasca, plasa 
Marginea de Sus, jud. R. Sărat. 


Subsemnatul, agent de urmărire perceptor, conform art. 12 din legea de urmărire, 
fac cunoscut printr' aceasta că în ziua de 25 iulie până la 2 august 1882, la ora 10 de 
dimineață, se va vinde prin licitație la primăria comunei Odobeasca, din plasa 
Marginea de Sus, judeţul R. Sărat, obiectele ce s-au sechestrat pentru neplata dărilor 
datorite din contribuţiuni directe, răscumpărarea clăcii, prestaţiuni judeţene și altele. 
Obiectele sechestrate sunt: 

51 vaci, 8 boi, 88 mânzaţi cu mânzate, 2 cai, 15 iepe, 5 noateni, 13 capre, 5 iezi, 
83 oi, 12 miei, 3 berbeci, 5 râmători, una căruță de boi nouă, 1 sucman, 3 căzi, 2 
antale, 1 claie cu fân, 28 locuitori cu braţele, cari se vor da cu luna sau cu ziua 
până la acoperirea datoriei ce debiteză către stat, și 455 pogoane pământ după 
legea rurală, în care pământ sunt diferite roade, adică vii, livezi de pruni, meri, peri și 
fân. 

Semnat agent A. Comănescu 
(No. 26 din 13 iulie 1882) 


Toate foile din Capitală au publicat şi comentat actul de mai sus, 
esprimându-şi indignarea și mirându-se de acest lucru, la întâia vedere 
neauzit. 

Vedem aci o scoatere în vânzare din partea fiscului cu totul egală cu 
cele din vremea fanarioţilor: vacă, bou, mânzat, cal, mânz, capră şi ied, oaie 
şi miel, sucmanul de pe om, carul și căruţa, cada şi butea, totul se vinde şi, 
când toate aceste nu mai ajung, se scoate în vânzare... ce? 

Locuitorul, care va fi închiriat de cătră stat ca vita, cu luna sau cu ziua, 
până la acoperirea datoriei. Peste aceasta se scot în vânzare pogoanele de 
pământ a căror inalienabilitate e garantată de Constituţie și de legea de 
împroprietărire. 

Ce zice „Românul“ la acest specimen de percepţie liberală? 

Ce zice? Băieţii cari-l redijează n-au ochi să citească. În loc de-a 
constata de ce natură sunt dările neplătite: contribuţiuni directe, 
răscumpărarea clăcii, prestaţiuni judeţene și altele, se leagă de capitație. 
Capitaţia nu este justificată. Capitaţia amânduror ţărilor, pe când nu exista 


nici o altă dare, constituia abia a douăsprezecea parte a bugetului actual de 
venituri și nu se va găsi un singur caz, de la gonirea fanarioților până la 
reabilitarea lor de acum pe cale piezișă, în care un om să fi fost vândut rob 
pentru capitaţie. A pune aceste vânzări monstruoase în socoteala capitaţiei, 
a dării celei mai mici și mai neînsemnate, este un act de estraordinară rea 
credinţă şi o apucătură pentru a ascunde adevăratul izvor al răului şi a-i 
substitui o cauză fictivă. 

Deşi caută să fim mulțămitori presei întregi pentru că în sfârşit au 
început a da alarmă în privirea aceasta, constatăm pe de altă parte cu părere 
de rău că, mirându-se în mod atât de estraordinar de acest act, dovedește că 
puţin cunoaște ţara. 

În realitate, de când bugetul nostru au ajuns la cheltuieli de 110 şi 120 
de milioane, dările nu se mai percep nicăiri decât în modul arătat mai sus, 
căci acest mod e introdus de roşii încă de la venirea lor la guvern, în anul 
1866. De atunci deja s-au introdus practica de a mâna satul ca pe o turmă la 
arendașul protejat de guvern și de a angaja cu de-a sila pe fiece locuitor în 
socoteala dărilor pe cari le avansa arendașul. Căci cine nu poate rămânea 
dator nici în daraverile sale private, nici ca datomic al statului este românul. 
Dacă un grec sau un jidan nu-și poate plăti datoriile dă faliment și s-a 
încheiat. Dacă nu-şi poate plăti dările, i se constată insolvabilitatea și s-a 
încheiat asemenea. Țăranul trebuie să plătească. Un om poate fi oricât de 
necinstit în ţara aceasta, el poate lua o moșie a statului fără a plăti arenda pe 
ani de zile: statul va pierde pur şi simplu suma ce i se datoreşte. Dar ceea ce 
țăranul ar fi datorind acestui om se împlineşte cu cea mai mare rigoare. 

Dura lex, sed lex zice „Românul“? Nu legile sunt însă de vină la toate 
acestea, ci starea societăţii. Când vedem deasupra unui popor sărac, incult şi 
nenorocit, superpuindu-se milioane de mijlocitori și de cocote, când vedem 
luxul şi desfrânarea unei clase întregi, a cărei singură cunoştinţă constă în a 
scrie neortografic și a citi, când socotim sutele de milioane cu care se 
întrețin clase improductive și netrebnice cată să deducem neapărat că pensii 
reversibile, câştiguri din răscumpărări, misiuni, diurne, cumul, toate 
trebuiesc plătite în ultima linie prin sudoarea omenească, prin muncă 
omenească. Și fiindcă producţiunea actuală nu mai ajunge spre a acoperi 
bugetul Sodomei și Gomorei, spre a întreţine lenociniile stăpânitorilor, de 
aceea se scoate la mezat până și persoana ţăranului. 

Şi-n acest popor nenorocit nu se mai află destulă energie morală pentru 
a ridica securea şi a se scăpa de asupritori. În toate provinciile Daciei lui 


Traian poporul autohton e o vită menită a ţine în spate populaţii străine. În 
Ardeal munceşte pentru ungur, în România pentru greco-bulgar și pentru 
jidan, căci zeci de mii de zile de lucru abia acopăr pensia reversibilă a unui 
grecotei, șampania băută cu comunarzii din Paris, mătasa ce îmbracă 
cocotele capitalei, monoclele ce armează ochii pornoscopilor, toată mlaştina 
aceasta etnică şi morală, toată adunătura asta scursă din câteşipatru 
unghiurile lumii trăiește în ultima linie din vânzarea de braţe omenești cu 
luna şi cu ziua, căci orice braţ care nu produce nimic trăieşte de la braţul ce 
produce ceva. 

Iată în adevăr încă o frunză de laur în coroana lui Carol Îngăduitorul. 

Despotismul, oricât de odios ar fi, totuși are mai multă îngrijire de 
popor decât republica străinilor din România, cu eticheta ei monarhică. Căci 
această republică nu are şi nu a avut o altă menire decât a constitui din 
străini clase privilegiate, din român un sclav al lor. Adunături de rase 
degenerate, cari coboară zi cu zi mai jos pe scara organică, până ajung a se 
îngropa ca cânii și ca maimuţele, acestea domnesc asupra poporului 
românesc; pentru a plăti trebuințele lor, lenea, inepția economică și 
sterilitatea lor intelectuală, poporul românesc se scoate la mezat şi se 
închiriază, asemenea catârilor și cailor de birjă, cu luna și cu ziua. 

D. C.A. Rosetti e, se vede, în ajunul de-a pleca la Paris şi de-aceea 
adresează un fel de enciclică de adio d-lor săi alegători și iubiților săi 
concetățeni. 

În această scrisoare găseşte ocazie a recapitula anume o seamă de 
lucruri pe cari le-a zis în trecut, a căror repetare în momente atât de solemne 
cată fără îndoială să fi având un înțeles escepțional. 

D-sa zice că propaganda ce-a făcut-o e cuprinsă în programul de la 9 
august 1857. 

A trecut cam mult de-atunci, multe conștiințe și-au format şi reformat 
profesiile de credință, încât ar fi fost interesant, pentru cititorul 
„Românului“ chiar, ca acel program vestit, pe care nimeni nu-l cunoaște, să 
vază din nou lumina zilei. D. C.A. Rosetti nu ni-l comunică însă, dar ne dă 
câteva pasaje din el, precum şi din vestitele sale enciclice, tipărite acum un 
an şi ceva. 


D-sa a zis aşadar: 


Toţi oamenii sunt egali dar nu și semeni; fiecare om trebuie să se lumineze 
necurmat şi să 'nţeleagă că binele nu se dobândește printr-un om, printr-un guvern, 
printr-un dictator, ci prin unirea tuturor. 


inta d-lui C.A. Rossetti va fi omul; 
Fiindcă d-sa e pentru luminarea omului și a națiunii, se va sili a 


smulge din mintea oamenilor închinarea la stăpân, sub toate formele și orișice fel 
de stăpân. 


Astfel vorbeşte d-sa, 


în această epocă în care națiunea este în toate atât de sus urcată încât căderea ei 
ar fi zdrobitoare. 


Trebuie mai cu seamă ca ţara să fie pătrunsă de un mare principiu pe 
cari foarte puţini îl înţeleg; acela că 


o națiune salvată de un singur om se deprinde a nu mai cugeta, a nu mai lucra ea 
însăşi. Ea cade sub jugul despotismului. 


In fine d. C.A. Rosetti își încheie scrisoarea zicând că, 


până ce nu ne vom face singuri afacerile, până ce n-om sili pe deputaţi să-și dea 
seama de actele lor, până nu vom preface legea electorală etc., nu vom merge bine. 


Acestea le zice d-sa 


în momentele cele mai zdrobitoare ale vieţii şi pe la sfârșitul ei. 


Curios e în adevăr de-a vedea pe un om bătrân care-n viaţa lui a făcut 
numai politică găsind relele sociale acolo unde nu sunt şi fiind cu totul orb 
pentru izvorul lor adevărat. D. C.A. Rossetti își ia adio de la alegători, le 
strânge mâna, poate a renunţat la mărire și deşertăciuni și cu toate astea nu 
se-ndură să-și calce pe inimă să spuie odată verde care e cauza răului, pe 
care trebuie s-o fi cunoscând. 


Dacă d. C.A. Rossetti ar iubi această ţară și acest popor măcar câtu-i 
negru sub unghie le-ar zice alegătorilor următoarele: „Oameni buni! Ce-aţi 
zice voi dacă pe cancelarul Germaniei l-ar chema Pherekydes, pe miniştri 
Carada, Fleva şi Chiriţopol, pe ambasadori Pandrav ori Giani, ce aţi zice, c- 
un cuvânt, dacă într-o ţară în care pe toată lumea o cheamă Meyer și Muller, 
tot ce e deasupra sa clasă guvernantă, ar fi străin? Ce-aţi zice? 'Ticălos 
popor, aţi zice, osândit a munci ca vita pentru a hrăni străini, străini şi iarăşi 
străini“. 

Dar oare ce e de zis pentru o ţară în care pe oameni îi cheamă Bucur, 
Bodea, Codrea și Florea, Păun și Cătălin, Terinte şi Pârvul, Ursu şi Balaur, 
Lupu și Bărcan şi unde pe clasele superpuse le cheamă Pehlivanidis și 
Zevzocopol, unde din grec dai în bulgar și din bulgar în grec? 

Ce să se zică decât că ticăloasă ţară și ticălos popor! 

Și aceasta este epoca în care după d. C.A. Rosetti națiunea este în toate 
atât de sus urcată încât căderea ei ar fi zdrobitoare? 

În adevăr sus urcată trebuie să fie o naţiune ai cărei membri se vând ca 
vitele, cu ziua şi cu luna! 

D. C.A. Rosetti zice că ţinta d-sale e omul? Da, orice om din lume, căci 
e cosmopolit în privirea tuturor; o singură rasă de oameni s-a bucurat de ura 
d-sale specială şi de persecuţiune — rasa română. Între oamenii pe cari, cu 
patru clase primare, ba și mai cu puţin, i-a ridicat de la rachierie ori de la 
făclierie, din subcomisariate de poliţie și de la corectura gazetei sale vom 
găsi tot soiul de străini, egali ca nulităţi, dar nu vom găsi un singur român. 

D. C.A. Rossetti se teme de despotism, de salvarea printr-un singur om? 

Doamne al veacurilor, unde e acel singur om? 

Îl asigurăm de mai înainte că acel om nu va fi străin. 

Unde e acel singur om să preţuiască plebea aristocratizată a d-lui C.A. 
Rosetti cu cât face, cu câte un capăt de funie de fiecare? Unde e acel singur 
om care să puie pe străini la locul lor, să curețe România de tot ce-a fost mai 
decrepit, mai ocolitor de muncă, mai stricat dincolo de Dunăre, de ciuma 
asta orientală? Unde e acel singur om, ca să nu mai vedem Pandravi şi 
Caradale, Mihălești și Chiriţopoli figurând în societatea română, ca să nu li 
se mai pară ţara asta o colonie greco bulgară, o societate străină de 
esploatare, condusă de cel mai străin dintre ei, de d. C.A. Rosetti? 

Dar să i-o spunem, spre mângâierea d-sale și a partizanilor, nu mai 
sperăm în venirea unui asemenea om. Acest popor românesc e atât de 
sărăcit, atât de ameţit prin fraze, atât de căzut încât un asemenea om ar muri 


sub garduri, ca Șincai ori ca Avram lancu, sau s-ar găsi cineva să-l vânză, 
precum pe Tudor l-a vândut sârbul Macedonski, și, în acelaş timp în care 
acel singur om ar zăcea în puşcărie sau la ocnă, tot unui C.A. Rosetti sau 
unei Caradale i s-ar vota pensie reversibilă, pentru c-ar fi scăpat ţara de acel 
om. Glontele care a lovit în Barbu Catargiu trebuie să fi având pensie și 
decorație căci, din neam în neam, cei ce au vândut ţările acestea, cei ce au 
trădat acest popor, aceia au fost destinși, aplaudaţi şi populari. 

Da, națiunea este în toate atât de sus urcată! Atât de sus încât statura 
oamenilor scade, că ei degenerează în maimuțe și încep a semăna cu 
Pantazi-Ghica; atât de sus precum nu putea fi nici în epoca fanarioţilor și 
cum n-a putut ajunge decât sub fiii Pazvangiilor şi Cârjaliilor, sub urmașii 
bandelor lui Caragea ş' ale lui Ypsilant. 

În mod general am spus demult că înmulţirea disproporţionată a claselor 
improductive şi împuţinarea celor producătoare este răul de căpetenie, care 
devine şi mai grav prin împrejurarea că consumatorii improductivi sunt 
aproape toți străini. Fără îndoială toţi liberali, căci liberi de a esploata vor să 
fie; fără îndoială egalitari, căci egali vor să fie, ei pripășiţi de ieri alaltăieri, 
cu toți acei ale căror nume s' amestecă cu începuturile țării: Egali da! dar 
semenii noştri nu sunt, precum bine observă d. C.A. Rosetti. 

Aşa de puţin încât e preferabil să fim tiranizați de un român decât egali 
şi liberi alături cu aceste stârpituri orientale; așa de puţin încât singurul bine 
veritabil ce-ar putea să ne facă d. C.A. Rosetti și conaționalii săi 
transdanubiani ar fi să ne slăbească cu dragostea și să nu se mai intereseze 
nici de-o ţară care nu-i a lor, nici de-un popor din care nu fac parte. 

Credem a fi demonstrat destul de limpede că d. C.A. Rosetti sau 
ignorează starea țării, sau se preface a o ignora. 

Programa sa din 1857 n-a avut decât un singur rezultat: de-a înlesni 
tuturor străinilor din țară libertatea de-a esploata, căci libertatea de-a munci 
n-a cerut-o nimeni, de vreme ce-a existat totdauna. Nici una din legile vechi 
n-a oprit pe stâlpnicul Simeon de-a căputa cizme sau de-a cultiva dovleci; 
dar piedici pentru a deveni esploatatorul acestui popor, neavând alte 
cunoștințe decum le are un cârpaci, asemenea piedici vor fi existat în 
adevăr. 


Asta e însemnătatea întregei revoluţii sociale, patronată de d. C.A. 
Rosetti și de naturile catilinare adunate împrejuru-i. Trebuia să se creeze un 
mijloc pentru a face din ignoranţi, din străini, din oameni fără trecut, fără 
patrie proprie şi fără naţionalitate proprie o pătură de esploatatori în 
România. Acest mijloc au fost reformele liberale, egalitatea politică a 
acestor oameni fără documente de împământenire cu populaţia proprie a 
ţării. 

Pe când ţăranului din Ardeal i se cer documente că s-au împământenit, 
precum i se cere aceasta și unui german, unui francez sau italian, precum li 
se cere acelor evrei care sunt de sute de ani în ţara noastră, nimeni pân' 
acum n-a întrebat pe d. C.A. Rosetti când, din supus turcesc, a devenit 
cetățean român, precum în genere cererea aceasta i se face omului ce vine 
din Apus niciodată celui pripășit de peste Dunăre. Astfel Laurian bunăoară, 
Bămuţ, Maiorescu erau străini şi trebuiau împământeniţi. Fleva și Cariagdi, 
Carada și C.A. Rosetti n-aveau nevoie să fie împământeniţi, căci erau 
consideraţi ca pământeni. 

Ei bine, aceşti oameni de peste Dunăre, de jure supuși străini până azi, 
s-au constituit în societate politică la noi, au scos gazeta „Românul“, ba au 
jucat chiar frumoasa farsă de-a se da de mai români decât românii, făcând 
din naţionalitate și patriotism o marfă pe care-o debitează de 25 de ani. 

De-atunci păcurarul din Rucăr și rotarul din Vrancea au crezut că aceşti 
oameni sunt în adevăr ce pretind a fi și le-a cumpărat marfa de fraze 
patriotice de o plătește an cu an. De atunci elementele cele mai decrepite ale 
Orientului au devenit elemente politice la noi în ţară, au pus mâna pe 
Adunări, pe funcţii, pe buget. 

De atunci a fost cu putinţă de-a vedea pe mucenicul Simeon, armat cu 
cunoştinţa deplină a abecedarului, devenind director de Interne, alt bulgar 
director de Domenii ș.a.m.d. in infinitum. Orice demnitate publică e în 
România apanajul ignoranței şi al străinătăţii. 

„Gazeta de San-Petersburg“, dând seamă despre cartea d-lui Martens 
asupra Egipetului, zice că egiptenii nu sunt o nație, ci o adunătură de 
naţionalităţi, că nu pot fi independenţi, căci o sumă de interese europene 
sunt angajate acolo, că pseudoautonomia ţării e un rezultat al rivalităţii 
puterilor care-și ţin cumpăna și că soluţiunea cea mai bună e de-a menține 
statu-quo şi a face ca Canalul de Suez să nu încapă sub predominarea 
escluzivă a unei singure puteri. 


Puneţi în loc de egipteni români, în loc de Suez Dunărea și e exact 
starea României în care-a adus-o partidul liberal și d. C.A. Rosetti. 

Românii nu mai sunt o naţiune, ci o adunătură de naţionalităţi. Negot, 
funcţii publice, proprietate fonciară — toate foiesc de numiri străine, cărora 
li-i de România cum ni-i nouă de China. Și asta merge crescendo. În fiece 
an, de la venirea lui Carol Îngăduitorul încoace, intră câte 20.000 de străini 
în ţară, un oraş întreg de esploatatori. Între aceşti 20.000 abia vor fi cinci 
sute de români din alte provincii și poate abia 1000 de oameni dispuşi a 
munci. Restul sunt oameni incapabili de muncă, speculanţi, mijlocitori, rase 
neuropatice, fără musculatură, cari fug de muncă ca dracul de tămâie. Grec 
plugar sau meseriaș mai nu se va găsi în România; funcţionari și speculanți 
cât păr în cap. 

Când vede cineva suma imensă de pierde-vară care populează oraşele, 
sutele de mii de oameni cari se ocupă cu treburi fără de nici o utilitate, e 
silit a admite că întreţinerea acestor oameni cată să se traducă undeva, într- 
un punct al țării, în muncă veritabilă, căci numai munca produce bunuri. 
Când vedem dar că se vând ţăranii cu ziua și cu luna, lucru care se 'ntâmplă 
an cu an, de la 1866 încoace, am ajuns la punctul în care pensii reversibile, 
pomenele bugetare, mătasa care-o îmbracă cocotele, misiunile pretinse 
ştiinţifice, plagiatele ignoranţilor, discursurile insipide, enciclicele d-lui 
C.A. Rosetti se traduc în muncă veritabilă, în muncă vândută de 
administraţie pentru a întreține aceste pături superpuse. 

D. C.A. Rosetti spune că reformele sale sunt luate în mare parte după 
opiniunile emise de-un bărbat dintre cei mai conservatori, d. Carp. 

Ne îndoim dacă d. Carp l-a autorizat pe redactorul „Românului“ de-a 
face o asemenea declaraţie. Afară de-aceea, după cât știm, opiniunile d-lui 
P. Carp nu se iau nici în mare parte, nici în mică parte. Sau se admite 
întregul său sistem de reorganizare socială, și atunci în adevăr proiectele 
sale speciale, ca părţi ale acelui întreg, sunt necesare, sau, dacă nu se admite 
întregul, părţile truncheate nu mai au însemnătate organică. 

Întoarcerea la trecut mai nu mai e cu putință. În vremea Basarabilor mai 
exista încă o naţiune română; ea exista încă la 1830 şi a existat până la căile 
ferate ale regelui Stroussberg. De atuncea încoace națiunii române i se 
substituie din ce în ce o adunătură de naţionalităţi, precum s-a întâmplat în 
Egipt de la deschiderea Canalului de Suez încoace. 

Cu cât ţara se saturează cu elemente străine cu atât ea decade economic, 
intelectual și moral. 


Încă cinzeci de ani de domnie liberală şi România nu va mai fi decât o 
espresie geografică, în care elementul istoric va fi substituit cu totul prin 
Ginii, Caradale, Pherekyzi, Pandravi; o ţară care numai românească nu va 
mai fi, precum nu mai este azi în mare parte. 

Acesta va fi rezultatul final al xenocraţiei şi, departe de-a se supăra, d. 
C.A. Rosetti se poate duce la Paris în ticnă; scopul întregei sale vieți, 
înstrăinarea totală a României din vârf pân-în temelii e asigurat pe generaţii 
înainte. 

Peste-o sută de ani poporul latin de lângă Dunăre nu va mai fi decât o 
legendă cântată în limba Fanarului. 


€ 


[6 august 1882] 

Precum prevăzusem la înregistrarea schimbării ministeriale, numirea d- 

lui Dim. Sturza face cel mai bun efect asupra foilor austriace și ungurești. 
„Pesther-Lloyd“ scrie de ex.: 


Numirea d-lui D. Sturza ca ministru de externe se consideră ca un act de 
apropiere către politica Germaniei și Austriei. Dacă se va adeveri aceasta, atunci 
negreșit că trebuie să fim mulțumiți cu această schimbare. Nu dorim altceva decât să 
putem întreține relații amicale cu România. Monarhia noastră a făcut ce a fost 
necesar spre a întemeia solid acea posibilitate. Însă cei din România au ignorat toate 
acestea. Tocmai față cu Austro-Ungaria, adică în raporturile cu acea putere cu care 
România are o naturală solidaritate de interese, cei din București au avut gustul să-și 
arate prisosul de prezumpţiune națională și politică. Nu s-a ivit cestiune la a cărei 
soluţie avea să coopereze și România fără ca România să nu se fi pus în cel mai brusc 
antagonism cu Austro-Ungaria. Istoricul cestiunei dunărene, care a ajuns în stare de 
stagnaţie prin obstinența României, ne vorbește destul de elocuent. Negreşit că aci 
noul regat și-a periclitat propriele sale interese. În cazul cel mai rău monarhia 
noastră poate isprăvi cu opoziția României într-o formă sau în alta; ea e destul de 
tare şi dispune de conexiuni destul de puternice spre a nu-și pierde cumpătul dacă cei 
din București vor păstra cu orice preţ o atitudine ostilă. Din contra, România se află 
într-o poziție oarecum mai nefavorabilă și o politică de necontenite provocaţiuni 
contra monarhiei noastre i-ar fi în cele din urmă fatală. Poate că în fine cei din 
România vor fi recunoscut aceasta, și într-adevăr numirea lui Dimitrie Sturza 
semnifică o schimbare spre bine. 


„Bukarester Tagblatt“ spune asemenea că numirea d-lui Dimitrie Sturza 
a făcut o bună impresie atât la Viena cât și la Berlin. Lucrul prin care se 


distinge spre lauda sa noul ministru e atitudinea sa moderată etc. 

Cată să constatăm că, mai cu seamă în momentele actuale, o mai rea 
laudă nu i se poate face unui ministru român decât aceea de a-l proclama 
amic al Austriei și al părţii ei de dincoace de Leita, a Ungariei. 

În săptămânile din urmă ungurii au umplut cupa amărăciunilor pentru o 
jumătate a poporului românesc. Nu mai vorbim de călătoria arhiducelui 
moştenitor în Ardeal. Ziarele ungurești au falsificat până și numele 
localităţilor din Hunedoara; numele munţilor, ca Retezatu și ca Negru, au 
fost transcrise fals în ziarele ungurești; s-au maghiarizat nume de râuri și de 
sate — toată descrierea vânătorii seamănă a se fi petrecut în Tartaria sau în 
Turkestan, nu în ţinutul Corvinilor, a acelei familii române care le-a dat 
ungurilor pe cel mai bun rege al lor. 

Episcopii români au fost prezentaţi arhiducelui nu de-un om superior în 
rang, bunăoară de mareşalul Principelui, ci... de-un subprefect. După 
asemenea formalitate ierarhică credem că subprefecţii maghiari trebuie să 
fie prezentaţi de călău, spre a se păstra unitatea de principiu în eticheta 
maghiară de Curte. 

Spre caracterizarea furiei de persecuțiune ce-a cuprins pe maghiari în 
contra naționalităților și în contra românilor îndeosebi, cari sunt 
naționalitatea cea mai numeroasă, reproducem următoarele după 
„Telegraful român“ din Sibiiu: 


Ziarul „Egyetertes“, organul principal al unei partide cu popularitate în Ungaria, 
al revoluționarilor  Kossuthiani, salută cu bucurie hotărârea  adunărei 
protopresbiteratului de confesia augsburgică din Hont. 


Protopresbiteratul numit a ţinut în zilele din urmă o adunare în care s-a decis cu 
unanimitate: 

1. Numai acela poate fi preot și învăţător care are simţăminte patriotice și ştie 
perfect ungureşte. Nu poate fi prin urmare preot cine nu ştie ungurește şi despre care 
se va dovedi prin fapte că este panslavist. 

2. Numai cine şi-a făcut studiile în institut unguresc poate fi preot sau învăţător. 

3. Preotul şi învățătorul despre care se va dovedi că are simțăminte panslaviste se 
va destitui din post. 

4. Autonomia bisericească nu poate servi de manta a agitațiilor panslavistice și 
cine va face așa să se estradă oficielor politice. 

5. Guvernul va fi rugat să oprească broșurile nepatriotice panslavistice. 

6. Limba adunărilor protopresbiterale pe viitor va fi esclusiv numai cea 
ungurească. 


Cititorii noștri știu ce înţeleg ungurii politici sub „patriotism“ şi „simţiminte 
patriotice“. Ştiu cu câtă furie s-au pus ungurii politici pe maghiarizare. Ne simțim 
dispensați de la comentarea concluziilor reproduse mai sus și, ca o curiozitate, 
reproducem comentariul ziarului din care le-am estras. 

Era timpul suprem să se facă pasul acesta. Țara aceasta trebuie să fie 
ungurească și totodată liberă. Îndată ce se pierde maghiarismul și se oprimă 
libertatea înceată de a mai fi Ungaria. 

E sfânt în ochii noștri interesul libertăţii, însă și mai sfânt este cel al 
maghiarismului. Nu ne putem închipui că ele vor veni vreodată în coleziune și, dacă 
se va întâmpla vreodată, nu vom ezita nici un moment de a sacrifica libertatea pentru 
maghiarism, în măsura care se va cere, ca să salvăm şi să întărim maghiarismul. 

După aceste, trece „Egyetertes“ la autonomia confesiunilor și se pune pe coarda 
insinuărilor; după el toate bisericele se folosesc de autonomie spre agitaţiuni. 
Protestanţii de confesia augustină sunt panslaviști. Românii greco-orientali, nota bene, 
numai cei gr.-orientali, sunt daco-romaniști, iar serbii gr.-orientali panslaviști, saşii din 
Transilvania pangermaniști. Și, stând lucrurile astfel, li se mai poate lăsa oare 
libertatea, li se mai poate lăsa autonomia? 

Şi mai departe: 

Amvonul, școala elementară, școalele medie, reuniunile școlare și literare, 
reuniunile preoțești, învăţătoreșşti şi ale şcolarilor, toate au făcut conjuraţiuni zi cu zi 
în contra Ungariei. 

Starea aceasta nu mai era de suferit. „Națiunea“ a venit la convingerea că 
trebuie suprimată autonomia bisericilor, căci ea e periclul permanent pentru 
maghiarism. 


Asta va să zică după „Pester-lloyd“: 

Solidaritate naturală de interese; 

Dorinţa de a întreţine relaţii amicale. 

Ungurii sunt cuprinși de turbarea comună în contra românilor și se 
pretinde ca statul naţional al românilor să le facă concesii în cestiunea 
Dunării şi să fie cel mai bun amic al maghiarilor. Absurditate fără pereche! 


€ 


[6 august 1882] 
In numărul de ieri al „Românului“ citim şirurile următoare într-un 
articol de fond: 


Eram obicinuiți ca: 
stăpânul să învețe pentru noi, stăpânul să cugete, stăpânul să ne boteze, să ne 
căsătorească, să ne hrănească, stăpânul să facă tot, el să fie tot și noi să ne supunem 


numai şi să ne închinăm lui. Ș' această stingere, această sinucidere a omului se 
înfipsese în noi atât de adânc încât, de vom cerceta, vom găsi c' adesea mulți din cei 
cari strigau contra stăpânilor strigau nu fiindcă voiau a fi oameni, ci fiindcă credeau 
că le-a venit rândul a fi şi ei stăpâni. 

Adevărul de la 1857 este și adevărul de azi; putem chiar prevedea momentul în 
care vom da voie stăpânilor noştri să ne şi îmbrace după placul lor. 

Dar stăpânul de azi nu e acelaşi de la 1857. Altă dată erau boierii, astăzi avem 
guvernul nostru; lui ne supunem, lui ne închinăm, lui sacrificăm. 

Osebirea este în formă însă, dar nu şi în mintea noastră. 

E destul ca unul din noi să aibă la visterie o funcţiune cât de mică pentru ca 
numaidecât să capete o însemnătate capitală. Lumea zice: „lacă un funcţionar, un 
membru al guvernului!“ şi capetele se pleacă droaie înaintea lui. 

Nu ca să criticăm, ci ca să ne luminăm şi să creştem ca națiune ne espunem s' 
atingem o atare cestiune. 

Am spus d' atâtea ori lumii întregi că suntem poporul cel mai liberal; că 
moravurile, Constituţiunea şi legile noastre sunt cele mai democratice din lume, încât 
ar fi vreme, dacă nu dorim să devenim ridiculi, să începem odată a pune faptele în 
acord cu zisele. 

În adevăr avem o Constituţiune liberală, legile noastre sunt în bună parte ca și 
cele din Europa; nu e însă mai puţin adevărat c' avem obiceiul d! a ne ntreba totdauna, 
până nu săvârşim un act, ce va zice guvernul? 

După mari lupte stăpânii au devenit slugi, dar cei plătiţi ca să ne slujească sunt 
în fapt adevărații stăpâni; se poate zice că viața politică nu esistă în țara noastră, 
căci toți am luat în astfel de grad obiceiul indiferinței încât acum, ca şi-n timpii 
sclaviei, nu ne dăm măcar osteneala de-a cugeta; evenimentele cele mai însemnate ne 
lasă reci; așteptăm să vedem ce va zice, ce va face guvernul și, rău sau bine, mai că nu 
ştim nici aproba nici dezaproba. 


Va să zică: 


Cei ce strigau contra stăpânilor strigau nu fiindcă voiau să fie oameni, ci fiindcă 
credeau că le-a venit rândul să fie stăpâni. 


Ceea ce noi pururea am zis. 

Invidia celor cari credeau că le-a venit rândul să fie stăpâni este cauza 
liberalismului în România. Fecit cui prodest, au făcut-o cui îi foloseşte și, 
dacă vom cerceta numele celor ce au fost folosiți prin reformele liberale, 
străini vom găsi. 


Altă dată erau boieri, azi guvern. 


Quod erat demonstrandum. 


In locul boierilor s-au introdus sute de postulanţi și vânători de buget, 
cari costă de zece ori mai mult decât odiosul guvern al boierilor. 


Stăpânii au devenit slugi, iar cei plătiţi ca să ne slujească sunt în fapt adevărații 
stăpâni. 


Aşa e! Slugi, intelectual şi moral vorbind, au devenit stăpâni în 
România. Vide valetul Chiriţopol! 


Se poate zice că viaţa politică nu există în ţară! 


lată ceea ce spunem de mult. Nu există viaţă politică, pentru că 
adunătura de naţionalităţi nu e o naţiune şi o asemenea adunătură a biruit 
România, fără arme, numai prin demagogie şi prin amăgire. 

Toate acestea le constată „Românul“ pe baza unor enunţări ale d-lui 
C.A. Rosetti. 

Îi mulţumim că spune o dată adevărul. Dar oare d. C.A. Rosetti azi le 
vede astea? Oare nu ştia că acestea vor fi rezultatele politicei sale care 
încuraja pe oameni de-a fugi de muncă onestă și de-a deveni stăpâni 
salariați? Oare când face gardă națională, în care cel mai cocoșat devine 
locotenent-colonel nu creează aci stăpâni din oameni fără merit, cari abia 
ştiu citi și scrie? Oare d. C.A. Rosetti s-a informat când a făcut din 
Mihălești stăpâni cu câte patru clase primare? Oare toată viaţa d-sale 
politică, de la început până azi, a fost altceva decât tendenţa nu de-a face 
oameni, ci de-a crea stăpâni din slugi pe spatele poporului nostru? 

Pe de-altă parte însă nu se poate aştepta ca aceste rele, introduse odată, 
să înceteze prin alegeri. Aceiași oameni ar alege pe aceiași oameni, răul ar 
rămânea identic, tocmai pentru că nu există viață politică, tocmai fiindcă 
fiecine crede că i-a venit rândul să fie stăpân, tocmai pentru că slugile au 
devenit stăpâni. Asemenea rele nu se pot repara printr-o voință spontană, 
pentru că actele de voinţă sunt și ele determinate de corupțiunea epocei, de 
apucăturile care-au prins rădăcină și au întunecat opinia publică. 

E o curată absurditate de-a aștepta de la o colectivitate ignorantă altceva 
decât o reprezentațiune şi un guvern ignorant; e absurd de-a spera ca alesul 
unui om să nu fie chipul și asemănarea lui. Nici un om nu poate vedea 
lucrurile decât cu ochii săi proprii, nu le poate judeca decât cu mintea sa 
proprie, le automorfizează, precum ar zice Herbert Spencer, adică le dă 


forma pe care-o pricepe el. E cu neputinţă ca o generaţie stricată de 
demagogi în cap cu d. C.A. Rosetti să mai judece clar trebuinţele obștești. 

Singurul rezultat este convingerea că întregul sistem demagogic e cu 
totul steril; o altă convingere, că deosebirea dintre oameni cată a se stabili 
pe grade, capacitate de muncă şi de adevăr, trebuie să prinză rădăcini pentru 
a sanifica spiritul public. 

Relevăm în fine următoarele mărturisiri: 

Adevărul de la 1857 este şi adevărul de azi. 

Avem moravuri, Constituţiune şi legi democratice, dar suntem ridicoli, 
căci n-am pus faptele în raport cu zisele. 

Una am zis, alta am făcut. 

„Românul“ adaugă că „se espune“ atingând o atare cestiune. 

În adevăr se espune. Mărturisiri mai preţioase și mai adevărate totodată 
ca cele de mai sus arareori se găsesc în foaia roșie. 


€ 


[8 august 1882] 

D. Dimitrie Sturza nu încetează a fi obiectul unor aprețiări măgulitoare 

din partea presei germane. „Berliner Tagblatt“ şi-a comandat la „unul dintre 

corespondențţii ei“ până un fel de schiță biografică a d-lui ministru de 
esterne, pe care nu ne putem opri de-a o comunica: 


Schimbarea în Ministerul Afacerilor Străine din România pe care o aduse cu sine 
formațiunea noului cabinet — zice foaia berlineză — nu e fără însemnătate pentru o 
pacinică aplanare a diferințelor austro-române în cestiunea dunăreană și pentru 
atitudinea României în complicaţiunile eventuale ale Orientului. Antecedentele, 
precum şi opiniile politice ale noului ministru, bine caracterizate şi cunoscute, ne 
indică limpede direcţiunea ce are de gând a o observa cabinetul Ion Brătianu-Sturza, 
o direcţiune care nu va întârzia a produce satisfacţiune în Germania, dar şi mai mult 
încă în învecinata Austro-Ungarie, între amicii păcii și partizanii sinceri ai alipirii 
României la alianţa austro-germană, de vreme ce, după cât știm, nu există un singur 
om de stat român care-ar putea să justifice mai mult această supoziţie decât d. 
Dimitrie Sturza. E cel mai germanofil și tot ce e german poate fi sigur de protecţia sa. 

Să nu se zică că, în cabinetul român, nu se prea ţine seamă de ceea ce zice 
ministrul de resort, că primul ministru Brătianu e atotputernic. Cu d. Sturza nu stă tot 
astfel. Dacă el se va și conforma uneori cu opinia ce va predomina în cabinet, în 
cestiuni principale Sturza nu numai că nu-și va sacrifica opinia sa politică, dar va 
face-o să străbată. Pentru asta ne garantează întreaga sa individualitate, tăria și 
neatârnarea vederilor sale politice, căci dacă acestea ar fi mai puţin tari şi mai puţin 


neatârnate desigur că multilateralul şi genialul Sturza ar fi mai plăcut şi mai dorit de 
către partizanii săi proprii. Această neatârnare a fost cauza pentru care ministrul- 
prezident a ezitat mai multe săptămâni până a alege pe Sturza. Dar, după ce primul 
ministru totuși s-a hotărât în fine pentru el, nu se poate admite altceva decât că d. 
Brătianu însuşi s-a hotărât pentru o politică care cel puţin nu e opusă direcțiunii ce-o 
urmează d. Sturza. 

Din contra, credem a putea deduce din mai multe semne ce le-am observat de 
două luni încoace că d. Brătianu cugetă foarte serios la aplanarea diferențelor cu 
puternica monarhie vecină, presupunere ce se poate numai confirma prin intrarea d- 
lui Sturza în cabinet la Ministeriul de Esterne. Credem că în curând se va pune la 
cale o înțelegere directă între România și Austro-Ungaria în privirea cestiunei 
dunărene și cine știe dacă o asemenea înţelegere n-ar fi mai profitabilă pentru 
amândouă părţile interesate decât intervenţiunea Europei? Oare nu zic românii înșiși 
că propunerea franceză a d-lui Barrere e mai pernicioasă pentru România decât 
anteproiectul austriac?... Deci numai înțelesul acesta 'l poate avea numirea, și în 
Berlin, unde d. Sturza e persona grata pentru cunoscuta sa germanofilie, ea desigur 
va fi primită, cu satisfacţiune. La Curtea din Viena lucrul va fi tot astfel, de vreme ce 
un Sturza ca ministru de esterne nu poate fi decât plăcut pentru Austro-Ungaria. 

Pentru cabinetul Brătianu, Sturza e fără îndoială o achiziţiune eminentă, care va 
satisface şi ţara, în care meritele sale sunt cunoscute și apreciate. Fiind în alt rând 
ministru de finanţe, el s-a dovedit foarte folositor, mai cu seamă pe terenul economic, 
şi n-a încetat nicicând a-și pune talentele în serviciul binelui ţării sale. El a fost acel 
care-a luat iniţiativa răscumpărării căilor ferate şi a executat-o dimpreună cu 
comisarul român din Berlin, d. Calinderu. Prin răscumpărarea acestor căi el a pus 
țara sa în posesiunea celei mai importante reţele de căi ferate române. 

Următoarea întâmplare ne va servi ca mic exemplu spre a dovedi ce germanofil e 
Sturza. Acum trei luni luă direcţiunea unui institut de credit, a Creditului Funciar. 
Predecesorul său comandase niște rechizite la Paris, a căror modeluri se aflau față. 
Numaidecât Sturza revocă comanda, pentru că nu-i conveneau modelurile, şi insistă 
ca obiectele să se comande la Berlin! Ceea ce se și întâmplă, deși nu fără greutăți, 
pentru că „obiectele“ erau un soi de fabricat francez cari nu se aflau la Berlin, încât 
au trebuit anume fabricate de-un mare industrial de aci. Dar noul director al 
Creditului Funciar își făcu gustul — avu „marfa sa germană“. 

Studiile sale și le-a făcut la Berlin și oricine s-ar preumbla cu el poate fi sigur că 
Sturza îi va arăta o casă în colţul format de Jagerstrasse și Friedrichstrasse cu 
cuvintele: „Aici am locuit când eram student! “. 


Precum vedem, foile germane nu sunt parcimonioase în relaţiuni asupra 
germanofiliei noului ministru de esterne şi admirăm numai naivitatea cu 
care ele nu se tem a discredita în ochii poporului său propriu pe omul pe 
care-l laudă. 


€ 


[8 august 1882] 
„Gazette de Roumanie“ ne dă lecții de tact în privirea articolelor noastre 
etnografice. Ne pare rău, dar lecții de la foi subvenţionate din fondurile 
reptilelor nu primim, pentru că asemenea lecții se comandă ca ori și care 
altă marfă politică şi nu ne vine nici în minte de-a discuta opinii atât de 
ieftene. Când opinia politică e o marfă, care poate fi şi conservatoare şi 
liberală, după cum dictează interesul momentan, când cineva se oferă cu 
aceeaşi lesniciune a fi redactorul unei foi conservatoare, cu care devine al 
unei foi guvernamentale, ni se pare că aceluia i-am putea da noi lecţii de 
onestitate politică şi să ne dispensăm de lecţiile sale de tact. Adevărul 
etnologic pe care-l repetăm adeseori își are înțelesul lui și nu atinge 
„oameni de înaltă onorabilitate, care în orice ocazii au dovedit că sunt buni 
români“, pentru că nu de aceștia vorbim. Când vedem însă înființându-se o 
foaie cu scopul anume de-a începe prin opoziţie și de-a se pune apoi la 
dispoziţia guvernului pentru o funcţie şi o subvenție, atunci adevărul nostru 
etnologic devine foarte substanţial şi dovedește că nu de „oameni de-o 
înaltă onorabilitate“ vorbim, nu de acei cari prin caracter şi fapte s-au 
asimilat și cu spiritul şi cu caracterul acestei ţări, ci de aceia pentru cari 
patriotismul şi naționalitatea, precum şi principiile politice sunt o simplă 
marfă, când albă când roşie, după plac şi după darea de mână a 
cumpărătorului. 
lată dar ceea ce combatem în pretinșii români și e foarte indiferent dacă 
cel ce anunţă acest adevăr e bulgar sau turc, armean sau arnăut. Ce vă pasă 
cine trage clopotul, dacă acest clopot sună adevărul. 


€ 


[11 august 1882] 
De mai multe ori am observat tendința foilor greceşti de-a tăgădui 
existența până şi a acelor resturi de populațiune traco-romană care-n evul 
mediu, mult mai răspândită decât astăzi, îşi întindea insulele sale etnice în 
toate teritoriile împărăției Răsăritului. 
În adevăr Peninsula Balcanică era în anticitate o peninsulă tracică şi 
numai vârful ei estrem era populat de greci. În comediile lui Aristofan — în 
Paserile de ex. — intră în scenă un zeu tracic şi o dovadă că încă în vremile 


acelea grecii nu cunoşteau limba populaţiei autohtone a peninsulei e că 
acest zeu pronunţă sunete fără de nici un înțeles. Asemenea e știut azi că 
dacii erau traci care trecuseră Dunărea două sute de ani înaintea vremei lui 
Traian şi că statul lor, în momentul în care l-au subjugat Imperiul, nu avea 
decât vârsta de douăzeci de decenii. În contact cu romanii populaţiunile 
tracice — cele mai vechi după Herodot, deci autohtonii Peninsulei 
Balcanice — s-au romanizat, au devenit români. Spre a întrebuința un 
termen din chemie, tracii Peninsulei şi cei din Dacia erau izomorfi cu 
romanii şi s-au contopit pretutindenea în popor românesc, care-n evul 
mediu era mult mai numeros decât azi, după cum ne dovedesc o sumă de 
izvoare. Filip II și Alexandru cel Mare au fost traci. E prea adevărat că 
acesta cucerind ţările Asiei și ale Africei grecii i s-au substituit 
pretutindenea, dar tot ei li s-au substituit și romanilor în împărăţia 
Răsăritului, încât calitatea grecilor de-a escamota în folosul lor cuceriri 
făcute de alţii şi de-a intra pe furiș în moștenirea istorică a altor popoare 
este proverbială. Oare în România nu ne-am pomenit într-o bună dimineaţă 
cu sute de moșii mănăstirești escamotate prin subrepţiuni testamentare şi-n 
secolul trecut România nu părea o ţară aproape grecească? 

Ca dovadă a acelei tendenţe de tăgăduire lăsăm să urmeze un articol din 
„Messager d'Athenes“ privitor la românii din Macedonia, scris cu ocazia 
unei pretinse misiuni a d-lui Pencovici şi a unui pretins raport al său. 

lată ce zice foaia din Atena: 


Am aruncat o privire asupra raportului unui d. Pencovici trimis de guvernul 
român pentru a inspecta şcoalele pe cari guvernul din București le-a stabilit cu mari 
cheltuieli în Macedonia. Acest inspector surd şi miop n-a văzut decât români şi câţiva 
bulgari în patria lui Alexandru cel Mare. Nu există un singur grec, cu toate astea 
ideea greacă e dominantă, pentru c-au îmbrăţișat-o românii. E vorba acum de-a 
readuce aceste oi rătăcite la turma naționalităţii române. Aceasta este fără nici o 
îndoială opera pe care o urmăreşte propaganda cu mai multă ardoare decât succes și 
al cărei pontif e d. Urechia. 

Se 'nțelege că elementul grec a dispărut cu totul din Macedonia. E drept că se 
vorbește grecește, dar numai pentru că grecii dispun de biserică și de şcoală. Ar fi de 
ajuns să se închiză aceste școli și aceste biserici pentru a reduce la nimic elementul 
grec și a-l vedea contopit și absorbit de elementul român, care constituie fondul 
populaţiunii macedonene. 

Pentru d. Pencovici elementul grec, care e elementul indigen, nu are dreptul de-a 
exista în țara sa natală sau nu trebuie să existe decât pentru a augmenta, prin 
superioritatea civilizaţiei lui, prestigiul și gloria numelui român. Nu e destul pentru 
cea mai veche și mai ilustră din rasele europene? 


Loc tinerilor, va striga desigur d. Pencovici. Viitorul e al lor. Cât despre acele 
rase vechi cari au creat lumea după asemănarea lor, turnând-o oarecum în forma 
civilizațiunii lor, trebuie să dispară ca acele vechi triburi ale lumii nouă cari n-au 
lăsat în urmă-le nici o urmă de existenţă. 

S-ar părea că numai pentru a face 'n ciuda visătorilor de la Dunărea de Jos 
grecii nu vor să fie absorbiți de coloniile de cuţovlahi stabilite în mijlocul lor. Cată 
îndealtmintrelea să fim drepți faţă cu spiritul ce animă aceste colonii. Nu numai că n- 
au avut niciodată de gând să constituie un grup etnic independent, dar totdauna s-au 
asimilat puţin câte puţin cu grecii, ale căror aspiraţiuni naţionale le împărtăşesc. 
Ceea ce d. Pencovici constată c-o tristeţe în stare de a stoarce lacrimi tuturor 
patrioților români. 

Tot aceasta am constatat-o și noi adeseori înaintea lui, înaintea tuturor acestor 
apostoli ai urei, acestor misionari ai discordiei pe cari bunii noştri fraţi de la 
Dunărea de Jos i-au dezlănțuit asupra patrioticelor noastre populațiuni din 
Macedonia. Fac un trist oficiu, o rea faptă. Naţiunile ce vor cucerirea orientului le 
sunt mulțumitoare. N-avem decât să citim, pentru a ne convinge, articolele de laudă 
pe cari foile austriace și cele panslaviste le consacră din când în când propagandei 
române în ţările de limbă greacă. 

Prin acţiunea timpului, prin comunitate de interese și afinitate de rasă, colonii 
romani, iar nu românii stabiliţi în Macedonia, s-au contopit și asimilat cu grecii, 
elementul autohton al ţării, după ce aceste ţări au fost cucerite de romani. Cu toate 
acestea ei au continuat a vorbi un patois care s-apropie mult mai mult de limba 
provensală decât de cea română, ceea ce dovedește într-un mod victorios că 
cuțovlahii, de rasă greco-latină, veniţi din Occident, nu sunt deloc, precum se 
pretinde în București, coloni veniți de pe malurile Dunării. Numai dacă românii s-ar 
pretinde moștenitori ai vechilor romani — ceea ce-ar fi absurd, de vreme ce marile 
națiuni neolatine ale Occidentului au mai mare drept la aceasta — ar putea să 
pretinză drepturi de proiecţie asupra cuţovlahilor din Imperiul otoman. Francejii, 
italienii şi spaniolii ar fi mult mai întemeiaţi să pretindă protectoratul acesta, pentru 
că acel patois pe care-l vorbesc pretinșii compatrioți ai d-lui Urechia se apropie, 
precum am zis, mult mai mult de diferitele idiome ce se vorbesc până azi la ei decât 
de limba română. Ca sprijin al celor ce zicem e de ajuns a spune că d. Pencovici și 
toți compatrioții săi nu se pot înţelege cu cuțovlahii decât prin interpret. 

Își fac iluzii la București când și 'nchipuie că prin emisari și institutori români 
vor separa pe cuţovlahi de naționalitatea greacă. Admiţând chiar cu d. Pencovici că- 
n Macedonia nu sunt decât români grecizaţi, e sigur că aceștia, mândri cum sunt de 
numele de grec, nu se vor lăsa duși de intriganţi pe o cale care-ar izbuti fatalmente la 
lupte intestine cu grecii, pe cari pururea i-au considerat ca pe singurii lor 
compatrioți. Dacă aceste lupte ar veni, ceea ce nu credem, ele n-ar ajuta decât 
inamicilor declaraţi ai grecilor şi ai românilor. Oare asta se caută în Bucureşti? D-nii 
Urechia și compania, cari poartă ură numelui grec, cari recomandă trimișilor lor de 
război civil, precum am demonstrat-o, cea mai mare animozitate contra grecilor, au 
intrat cu îndrăzneală pe această cale. Dacă s-ar realiza vreodinioară odioasele lor 
proiecte se va putea zice cu poetul italian: Messena piange, Sparta non ride. 


Puţinul succes ce l-a obținut d. Dimitrie Brătianu pe lângă cuţovlahii de lângă 
Olimp, nedezrădăcinata lor alipire, când au fost lucraţi de-o sumă de agenți trimiși 
din București şi Constantinopol cu instrucţii de-ale fostului ministru al României pe 
lângă Înalta Poartă, patriotecele lor protestări faţă cu intrigile acestor agenţi, pe cari 
i-au alungat cu lovituri de picior, ar fi trebuit să deschiză ochii ultrapatrioților din 
București, cari dau încă crezare minciunilor îndrăzneţe ale unui Mărgărit şi 
raporturilor nesăbuite ale unui Pencovici. După Margaritis și alţi oameni ejusdem 
farinae locuitorii Olimpului ar fi trebuit să se ridice în masă la apropiarea trupelor 
grecești, pentru a afirma naționalitatea lor română fie chiar vărsându-și sângele. La 
apropiarea trupelor noastre ei au mers în masă spre întâmpinare și şi-au plecat 
stindardul, ceea ce pentru ei era un semn învederat de supunere naţională. Acestea 
erau sentimentele acestor români pe cari d. Brătianu întreprinsese, într-un voiaj ce l- 
a făcut anume la Londra și la Paris, de a-i reprezenta ca inamici incarnaţi ai 
naționalității grecești. Cei din Macedonia nu se vor purta altfel în ziua în care vor 
vedea desfășurându-se în mijlocul lor mândrele noastre colori naţionale. 


Nu vom insista asupra opiniilor politice din articolul de mai sus, ci vom 
releva numai erorile istorice și filologice. 

Deja Theophylact, sub anul 579, și Theophan sub același an pomenesc 
de români în oastea trimisă în contra avarilor; sub anul 976 Cedrenus 
povesteşte că între Prespa şi Castoria călători români au ucis pe David, 
fratele ţarului bulgar Simeon. De aci înainte existența românilor balcanici 
nu mai e tăgăduită de nimeni. Anna Comnena îi citează în jumătatea a doua 
a secolului al XI-lea lângă Exeva. În jumătatea a doua a secolului al 
doisprezecelea călătorul evreu Benjamin de Tudela îi găsește în munții 
Tesaliei, nesupuşi de nimeni, cu totul neatârnaţi și o spaimă a grecilor. 
Nicetas Choniates în fine numeşte munţii Tesaliei Valahia Mare. În toată 
suta a treisprezecea numirea veche de Tesalia ieşise din uz și se 'ntrebuinţa 
numai numirea de Valahia. George Acropolita, G. Phrantzes, catalanul 
Ramon de Muntaner, Henry de Valenciennes, apoi chiar hrisoavele 
împăraţilor bizantini numesc ţara Vlahia Mare, Blaquie la Grant. Etolia și 
Acarnania se numesc Vlahia Mică (Phrantzes), partea de sudost a Epirului, 
vechea Dolopie, se numea Vlahia Superioară. 

Teodor Angelos Comnenos Ducă domnește în suta a XIII-a peste Epir, 
Tesalia, Albania şi Macedonia, cari toate la un loc se numesc Vlahia, atât de 
cătră scriitorii bizantini cât şi de cei occidentali. 

Departe dar de-a fi numai o mână de coloni romani, românii erau în 
evul mediu unul din popoarele cele mai numeroase ale Peninsulei, după 
toată probabilitatea traci romanizați, ca şi cei din Dacia. Rolul cel mai 


însemnat îl joacă sub asanizi, dintre cari loaniţiu, în răspunsul dat papei 
Inocenţiu III, se declară a fi el, împreună cu poporul, de origine romană, 
multumind papei că l-a adus la această cunoștință. Poporul românesc al 
Peninsulei a fost aşadar absorbit de greci şi de bulgari și din el n-au rămas 
decât aceste puţine fragmente ce le vedem azi, dar despre cari nu e nici o 
îndoială că ei sunt autohtoni, și grecii — coloni ce locuiesc între ei. Nici nu 
se poate altfel, de vreme ce grecii sunt pretutindenea coloni, în Asia Mică, 
pe ţărmii Mării Negre și-n alte locuri. 

Cât despre limba macedoromânilor, e azi un adevăr cunoscut de toți că e 
numai un dialect al limbei dacoromâne şi că n-are a face deloc cu limbile 
neolatine ale Occidentului. Studiile recente ale lui Miklosich au dovedit-o 
cu toată evidenţa. Atât dialectul din Istria cât şi cel macedoromân sunt 
varietăţi a limbei dacoromâne, cu mici deosebiri fonologice și cu mari și 
hotărâtoare asemănări. 

Ne rămâne numai să admirăm ignoranţa grecilor moderni în privirea 
istoriei şi etnografiei unor țări asupra cărora pretind a avea drepturi. 

Dacă se află români în Macedonia cari vor redeşteptarea poporului lor şi 
readucerea lui la conştiinţa naţională ei au cuvânt să lucreze în acest senz şi 
nu injuriile foilor greceşti îi vor opri. În mozaicul de popoare orientale 
credem că e loc şi pentru români și că nu există nici o necesitate ca ei să fie 
anexaţi la Grecia. Gazete însă cari combat un raport ce nu există, a unei 
misiuni ce n-a fost trimisă, luând de sprijin fantaziile etnocratice ale d-lui 
Paparigopolu în locul adevărului etnologic aievea și făcând analogii 
filologice din lună dovedesc pe de o parte o deplină ignoranță în materia ce- 
o tratează, pe de alta că o rea cauză susţin dacă, în favorul ei, au nevoie de-a 
înainta neadevăruri. 


€ 


[13 august 1882] 

„Românul“ şi „Națiunea“ se plâng de slabele rezultate ce le dă şcoala 

noastră rurală. În adevăr, chiar în județul Ilfov, în care e situată capitala și 

unde influența acesteia asupra populațiunii rurale e vădită, abia 15% dintre 

copiii obligați a umbla la școală o și vizitează în adevăr; 85% continuă vara 
a paşte gâştele, iarna a nu face nimic. 

Se citează o sumă de cauze pentru a esplica această înapoiare: unii zic 

că administrația e rea, alții că învățătorii sunt neglijenți, alții acuză 


aversiunea ţăranului în contra şcoalei și numai cauza adevărată n-o spune 
nimeni. 

E prea adevărat că administraţia vede în școli o sarcină odioasă. 
Învățătorul şi şcoala sunt concurenţii postulanţilor la bugetul comunei; 
adesea primarul e om trecut prin pușcărie, notarul de chipul şi asemănarea 
lui, perceptorul un bandit, toţi numiţi de subprefect şi constituiți în comitet 
de esploatare a comunei rurale. Dispreţ pentru biserică şi ură pentru şcoală 
este signatura așa numitei administrații comunale. 

Adesea învățătorii sunt ignoranţi și vicioși. Pentru ca şi școala să rămâie 
'n familie, prea adeseori o rudă a primarului ocupă postul, care-n același 
timp când e învăţător e totodată şi perceptor sau îngrijește de interesele 
private ale primarului. Nu e o raritate ca revizorul, sosind pe neașteptate în 
comună, să afle şcoala prefăcută în coteţ sau în staul pentru vitele de ispas 
şi pe d. învăţător cale de două poște, făcând pe vătejelul primarului. Cu 
toate acestea se trimit raporturi regulate, ba chiar dări de seamă despre 
examene făcute, contrasemnate de primar şi întărite cu sigiliul comunei, 
asupra unor lucruri cari n-au existat deloc, asupra unor școli cari n-au fost 
nicicând deschise. 

Aversiunea ţăranului în contra şcoalei e asemenea esplicabilă. El vede 
zilnic că această școală nu-i produce decât dușmani și esploatatori. Abia 
unul a ajuns a înşira două slove pe hârtie şi aspiră a se face sau notar sau 
ajutor de notar sau arhivar în comună. Boala funcționarismului a intrat din 
nefericire şi în sate; o sumă de oameni fără ştiinţă de carte și corupți de 
administrația noastră imorală s-a întins ca lăcustele asupra ţării întregi. 
Aceşti tirani direcţi ai ţăranului, acești zilnici spoliatori, cărora le e rușine 
de muncă și cari introduc viţiul în comuna rurală, sunt din nenorocire ieşiţi 
ei înșii din școala rurală. Oricare a absolvit două clase primare nu mai vrea 
să ştie de plug ori de coasă. E mai comod pentru el a fi demnitar public, 
funcţionar. 

Dar totuși cauzele de căpetenie a relelor rezultate nu sunt acestea, ci una 
mai generală și mai apăsătoare: sărăcia. D. A.V. Millo a dovedit condei cu 
condei că până şi bugetul de venituri al unui ţăran fruntaș e întrecut de 
bugetul sarcinelor pe cari trebuie să le poarte. Vara ţăranul are nevoie de 
munca, oricât de neînsemnată, a copilului — măcar de coarnele plugului 
trebuie să ţie, măcar vitele să i le pască. Iarna nu are cu ce-l îmbrăca și nu-l 
poate trimite la școală. Cine-a vizitat o școală rurală se va fi mirat de aerul 
bolnăvicios al bieţilor copii cari, goi, galbeni și ca vai de capul lor, tot mai 


vizitează şcoala. E un tablou de adâncă mizerie acesta — așa trebuie să fi 
arătând copiii irlandejilor şi lucrătorilor din Londra. Mortalitatea întrece în 
cele mai multe judeţe din România nașterile. Cine cunoştea fizionomiile 
vesele ale copiilor de ţăran pe la 1850 şi înainte nu le mai recunoaște azi. 
Mizeria părinţilor e deci cauza determinantă a pustietăţii școalelor rurale și 
a slabelor rezultate ce ele dau. Peste aversiune ţăranul ar trece, ba a trecut în 
realitate în Ardeal, a trecut în satele noastre de moșneni, cari, cu toate că n- 
au pământ, au deprins câte un meșteșug, mai cu seamă lemnăria şi rotăria, şi 
a căror stare economică e ceva mai bună. Fără a desfiinţa cauza aceasta — 
mizeria — școala nu se va popula şi orice măsuri administrative, departe 
de-a fi folositoare, vor fi numai o vexaţiune mai mult asupra unui popor 
stors cu desăvârșire de demagogia superpusă. 

Învăţământul e obligatoriu, dar această obligativitate e o ironie. A-l 
obliga pe ţăran să-și trimită iarna copilul rău îmbrăcat la şcoală înseamnă a 
i-l ucide. Există sate pustie de copii, unde generaţia viitoare doarme în 
cimitir; pământurile date de legea din 1864 rămân pustii, casele — vizuine 
părăsite, moartea e aliatul promiscuităţii etnice din orașe, un aliat sigur al 
Caradalelor şi Mihăleștilor pentru stingerea poporului românesc. 

Aceste sunt lucruri nu imaginate, ci văzute cu ochii, constatate zi cu zi 
şi pas cu pas. Există fără îndoială — adesea unde nici nu te aștepți — câte 
un învățător bun şi harnic care-și pune toate silințele, care ar vrea să facă 
uneori mai mult decât poate. Există, rari dar cu atât mai meritoși, asemenea 
oameni, dar starea de care se sparg toate silințele lor e mizeria populaţiei. 

Comunele sunt compuse din mai multe cătune depărtate una de alta, 
adesea cale de-un ceas și două. Câţi copii se află împrejurul școalei, în 
apropierea ei imediată, pot suporta frigul și vin, cei mai din depărtare rămân 
acasă. 

Mizeria, în forma crudă în care există la noi, e duşmana școlii. În Anglia 
sunt destule și bune şcoli, cu toate acestea o a cincea parte a populaţiei nu 
ştie a citi şi scrie — şi tocmai această a cincea parte e clasa muncitoare care 
poartă Anglia pe umerele ei. Astfel, chiar în state vechi și ipercivilizate 
mizeria e duşmana școalei elementare. Și această mizerie, departe de-a 
înceta, merge şi va merge crescând. În fiece an bugetul se încarcă cu sarcini 
nouă în favorul negoţului străin, cari sarcini în ultima linie cată a se plăti 
din munca producătorului. Dacă am întreba la țăranii vânduți robi pentru 
dări câte procente din datoria lor sunt destinate a acoperi anuitățile drumului 
de fier, câte pentru plata unor funcţionari de prisos, câte pentru cheltuieli de 


lux, am vedea clar că, cu asemenea organizare, unde predomină decorarea 
trădării şi pensionarea negustorilor de vorbă, țăranul nostru rămâne 
condamnat la ignoranță și la mizerie. 


€ 


[14 august 1882] 

De câte ori „Românul“ era în opoziție se ocupa cu oarecare stăruință de 
starea conaționalilor noștri din Ardeal și Țara Ungurească. De când însă 
roşii veniră la putere „Românul“ părea a se feri de-a mai rosti chiar numele 
Transilvaniei. 

Această dezinteresare deplină forma un contrast cu restul presei române. 

Nu e vorba de România irredenta, care nu există decât în imaginaţia 
maghiarilor, nu de „Daco-România“, o invențiune austro-rusească, făcută 
pentru a fi opusă de-o putere celeilalte, ci de-un adevăr, de-o realitate 
etnologică. 

Deşi munţii despart poporul românesc în bucăţi, deşi aceşti munţi, care 
le-a păstrat naționalitatea în evul mediu, constituie azi o piedică statomică 
pentru unirea politică a lor, totuşi, din suta a șaptesprezecea începând, au 
prins a se naște un contact intelectual între diferitele provincii în care acest 
popor locuiește. Faptul cel mai curios şi mai important din toate este 
unitatea de limbă, de datine juridice, religioase și de viață familiară. Miron 
Costin este cel dentâi care-n suta a șaptesprezecea constată această unitate 
vrednică a inspira mirare. 

El descrie curăţia şi frumuseţea limbei vorbite în Maramureș şi viaţa 
neatârnată a românilor de acolo, ne dă legenda fondării Moldovei şi a Țării 
Româneşti, constată identitatea de origine şi limbă a poporului. În același 
timp cărţile bisericești, tipărite în Ardeal, în Moldova, în Țara Românească, 
opresc procesul de diversificare şi de dialectizare a graiului viu; acesta 
primeşte prin cărți o normă unitară în rostire și în scriere, căci, printr-un 
instinct fericit, traducătorii și scriitorii originali aleg ca model dialectul cel 
mai arhaic al românilor, cel vorbit în Ţara Românească și-n o parte a 
Ardealului, căci la cel mai vechi din toate se puteau reduce, ca la un 
prototip, dialectele ce încercau a se forma pe atunci. Poate să fi fost un 
instinct de adevăr, poate c-a fost însă chiar cunoștința limbei latine care i-a 
îndemnat la aceasta. Alături cu limba exista ca element de unitate literatura 
populară, a cărei răspândire uniformă nu e de tăgăduit. Aceleași balade ce s- 


au cules în munţii Moldovei sau ai Ardealului s-au aflat, în variante, în 
Dobrogea, încât se constată că piesele nemerite de literatură populară aveau 
tendenţa de-a se răspândi la toți românii. 

Pe lângă acestea aflăm în decursul evului mediu unitatea datinei 
juridice. În Ungaria, în Banat, în Ardeal, la noi, în Polonia chiar, oriunde 
românii ar fi fost așezați din vechi sau veniţi din nou, ei cer cu stăruință să 
se judece după dreptul românesc, jus olachale, care va fi corespuns 
pretutindenea cu ceea ce la noi se numea „obiceiul pământului“. Dar o 
trăsură de unitate şi mai caracteristică întâlnim la poporul întreg. În evul 
mediu românii erau în Peninsula Balcanică și în Ardeal castrenses, ziditori 
şi apărători de cetăţi, sub orice Coroană ar fi trăit. Ei bine, aflăm la domnii 
din epoca noastră eroică o adevărată manie de-a zidi mănăstiri întărite; 
numai Ștefan cel Mare a ridicat vro patruzeci. Toate aceste asemănări, 
anterioare chiar formaţiunii statelor române, am numit-o într-un cuvânt — 
unitatea preexistentă a rasei. 

Precum Italia evului mediu, cu toată bucătăţirea ei politică, îşi păstrase 
unitatea intelectuală, precum și-a păstrat-o Germania după războiul de 
treizeci de ani, tot astfel ar fi fost bine ca românii să fie pretutindenea atât 
de conservatori ca să păstreze în viaţa lor publică și-n cea privată 
elementele de unitate dintre ei. 

Din nenorocire nu s-a întâmplat astfel. 

Orice zgârie-hârtie care n-avea idei nouă a crezut că poate înlocui 
această lipsă prin vorbe nouă, de-aci în România mania generală a 
neologismelor. 

Deşi rostirea normală a limbei româneşti e indicată fără abatere prin 
scrierile din veacurile trecute, totuși românii moderni n-au găsit încă 
mijlocul de a o scrie în mod unitar. Câte capete, atâtea ortografii. Literatura 
populară stagnează, căci afară de doi-trei scriitori nimeni din noi nu mai e 'n 
stare a reproduce graiul viu al poporului. Limba săracă a gazetelor a scos 
din uz miile de locuţiuni frumoase și caracteristice cari formau avuţia 
lexicală a limbei. Cât despre legi, e aproape de prisos să vorbim. Nimeni nu 
ştie în ce consistă obiceiul pământului. Peste noapte şi prin surprindere s-au 
introdus codici, traduși rău din franţuzeşte, o organizare comunală tradusă, 
regulamente traduse; toate formele esterioare ale unei civilizaţii străine s-au 
introdus la noi: scumpe, sterpe, ultraliberale, neavând alt rezultat decât 
favorizarea străinilor în toate afacerile lor din România. Astfel statul român 
nu este un produs al geniului rasei române, ci un text franțuzesc aplicat 


asupra unui popor ce nu-l înțelege și nu-l va înţelege niciodată. Unitatea 
ideală ce exista între români se nimiceşte zi cu zi; în loc de-a sămăna în 
toate cele, începem a ne deosebi. Nu mai vorbim de nepăsarea noastră 
naţională, care-a făcut cu putință ca o promiscuitate etnică din cele mai 
curioase să formeze clasele culte și consumatoare din România. Destul 
numai că limba e gonită de păsăreasca gazetelor, muzica de-o admirabilă 
adâncime e gonită de cântece nemţești și franțuzești sau trasă pe calapodul 


celei străine, încât îşi pierde caracterul şi naivitatea; literatura — o 
reproducere rea a celor străine; legile — o traducere; organizația — o 
maimuţare. 


lată ceea ce înțelegem noi sub tradiţie: păstrarea elementelor 
caracteristice şi naţionale ale unui popor. Pentru noi nu e îndoială că, dacă 
s-ar fi putut păstra prerogativele politice ale familiilor noastre vechi, țara 
aceasta ar fi fost cu mult mai românească decum e azi — și că d-nii C.A. 
Rosetti și Giani, oameni cari, fără vina lor, nu tăgăduim, sunt noi în 
România, nici au înţeles vreodată importanţa tradiţiei, nici au crezut în 
necesitatea păstrării ei. 

Am spus că, pe când „Românul“ era în opoziţie, se ocupa mai des de 
stările de lucruri de peste munţi. O făcea în modul său superficial, nu pentru 
că l-ar fi interesat soarta românilor de acolo, ci pentru a câștiga popularitate. 
E de ex. un fapt constant pentru foile din România că, în descrierile ce le 
plagiază cine știe din ce foi străine asupra provinciilor române din Austria, 
numele de localități citate nu sunt cele românești, ci cele ungurești sau 
nemțești. Chiar „Monitorul“ scrie Cronstadt și Hermannstadt, când e vorba 
de Brașov ori de Sibiiu. De când însă roșii au venit la putere, relațiile lor 
gingașe cu Austro-Ungaria îi făcea să nu mai zică o vorbă măcar de câte se 
petrec dincolo. 

Şi-n adevăr curioase lucruri se petrec. Pe când presa germană și 
maghiară îi dă zilnic zor cu identitatea de interese între România și Austro- 
Ungaria, o jumătate a poporului nostru e supus unui tratament cu totul 
escepțional. Naţionalităţi egale la număr cu românii au de mult o poziţie 
politică. Cehii discută în Dieta Boemiei, au şcoli şi o universitate plătită de 
stat; în Galiţia limba polonă e oficială, atât la autorităţi cât şi în învăţământ. 
Croaţii au Dieta proprie şi guvern propriu; românilor, nu numai că n-au o 
reprezentaţiune politică ori un teren de viață publică, dar li se tăgăduiește 
până și dreptul de-a-și face şcoli cu banii lor proprii. 


Ziarele române de peste munţi începuseră a se mira cum „Românul“ 
tace în privirea aceasta. Noi nu ne-am mirat de aceasta. Oamenii politici ai 
roşilor nu au nici o pricepere pentru cestiuni naţionale, n-au avut-o 
înlăuntru, n-o au în afară: Fraza au repetat-o pururea: vorba naționalitate au 
fost înscris-o pe drapelul lor; esenţa însă n-au înţeles-o nicicând. De vorbă 
s-au servit gonind popularitate, dar în faptă s-au dovedit a fi intelectual 
străini, a nu pricepe nimic din tot ce constituie viața proprie a unei 
naționalități. Despreţuind biserica noastră naţională și înjosind-o, atei şi 
francmasoni cum sunt toţi, ei ne-au lipsit de arma cea mai puternică în lupta 
naţională; dispreţuind limba prin împestriţări și prin frazeologie străină, au 
lovit un al doilea element de unitate; despreţuind datinele drepte și vechi și 
introducând la noi moravurile statelor în decadenţă, ei au modificat toată 
viaţa noastră publică și privată în așa grad încât românul ajunge a se simţi 
străin în ţara sa proprie. 

Ne temem deci că interesul pe care din nou și pe neaşteptate îl arată 
„Românul“ pentru stările de lucruri de dincolo de munţi va avea un caracter 
cu totul platonic, de vreme ce toată viaţa politică a roșiilor ne dovedeşte 
incapacitatea lor înnăscută de-a înţelege ideea naţionalităţii și lipsa de 
pietate pentru toate elementele câte-o constituie. 


€ 


[15 august 1882] 

„Națiunea“ ne cam ia a nume de rău că am reprodus din ziarele germane 
impresia pe care actualul ministru de esterne o face asupra sferelor 
dominante din Viena, Pesta şi Berlin. În realitate însă vina noastră e? Cine-i 
pune pe prietini să scrie atât de lăudăros despre noua noastră Escelenţă? Sau 
crede „Națiunea“ că e de prisos de-a cunoaște opiniile unei străinătăți direct 
interesate în privirea schimbării noastre ministeriale? Dimpotrivă, în loc de- 
a fi pricină de supărare, credem că am făcut foarte bine a reproduce acele 
impresii, pentru a da ocazie presei guvernamentale de a-şi reafirma 
credințele şi programa în cestiunea dunăreană. Noi nu luăm 
responsabilitatea celor produse de ziare străine: relata referimus, cele scrise 
le copiem şi noi pe româneşte, și rămâne cu totul la apreciaţia cititorului din 
țară dacă le găsește conforme cu adevărul local au ba. Câteodată asemenea 
corespondențe ne descopăr în adevăr lucruri cari ar fi păcat să se piarză 
pentru posteritate, căci uneori „ştie satul ce nu ştie bărbatul“, află 


corespondentul mai mult decât aflăm noi. Apăruse odinioară o broșură în 
Germania, picantă, plină de interes dramatic şi de maliţie. N-ar fi fost păcat 
ca foile române să nu ia notiță despre broşura d-lui Erdmann baron de 
Hahn? Tot așa precum „Românul“ reproducea atunci pasaje scrise de un 
străin, ne luăm şi noi permisiunea de-a reproduce impresiunile foilor 
germane, ba le dăm o importanţă chiar mai mică de cum le dădea 
„Românul“ citaţiunilor din acea broșură. Noi nu comentăm tale-quale, cu 
istoria cam naivă despre rechizitele de la Creditul funciar, aşa prietinoase şi 
cam nătânge cum sunt, le redăm și noi cititorilor noştri. 

„Românul“ face mai mult; el dezminte foile germane prin citate 
autentice ale ministrului nostru de esterne, care fără îndoială sfărâmă în 
mod victorios aserțiunile foilor germane. Noul nostru ministru e cunoscut în 
toate ca un om de o rară consecuenţă, care nu se abate nici câtu-i negru sub 
unghie de la ceea ce-a statuat; prin urmare ne putem întemeia pe deplin pe 
ceea ce-a zis odată. 

Fără voie ne aducem aminte însă de o serie de incidente, foarte comune 
în ţara noastră. Există un om care scrisese pascuiluri în contra Coroanei. A 
fost decorat cu Bene-Merenti. Un altul vedea o prăpastie între tron și ţară; 
prăpastia e acoperită cu desăvârşire de-un portofoliu ministerial și de-un 
directorat de bancă. E ciudat — dar consecuențele şi principiile sunt cam 
fragile în ţara noastră. 

Spre a nu trece de părtinitori reproducem tot aci unele informaţiuni cari 
i se trimit „Gazetei generale“ din Augsburg, tot în privirea noului cabinet. 
Se poate că tema, tratată cum e mai jos, să convie mai mult confraţilor 
noștri. 

Iată acele informaţiuni: 


Numirea d-lui Dimitrie Sturza la Ministeriul de Esterne se tratează de presa 
austro-ungară într-un mod care are nevoie de-o rectificare, cel puţin întru cât priveşte 
aserţiunea foilor din Pesta şi Viena, că chemarea sa la ministeriu ar fi semnalând o 
întoarcere a României în cestiunea dunăreană. Căci, deși nu se poate contesta că 
simpatiile personale ale lui Dimitrie Sturza pentru Germania și Austro-Ungaria ne 
dau o garanţie că noul ministru de esterne își va pune silințele de-a favoriza cu toată 
puterea bunele relațiuni cu marile puteri ale Europei centrale, totuși am exagera 
influența unui singur om dacă am admite că poate avea o influență determinantă 
asupra atitudinei guvernului într-o cestiune de principiu, la a cărei tratare ministeriul 
Brătianu a făcut majorităţii parlamentare toate concesiile cerute. Dar totuși e un 
mare avantaj ca astăzi portofoliul Esternelor să fie în mâinile unui om politic carele, 
fiind o capacitate eminentă pe terenul economic şi financiar, posedă o judecată 


îndestul de nepreconcepută pentru a dezaproba părerile acelei direcţiuni șoviniste 
care uită cu totul, asupra cestiunii politice a Dunării, puse în avanscenă, valoarea 
reciprocităţii de politică comercială dintre România și învecinata Austrie. Afară de 
asta, Dimitrie Sturza, care şi-a 'nceput cariera politică în rândurile conservatorilor, 
face parte, ca și Aurelian, ministrul Instrucțiunii, din aripa moderată a naţionalilor 
liberali, încât mirarea acestor doi în cabinet se poate considera ca un progres spre 
bine. Chițu, care fusese viceprezident al Camerei înainte de-a fi numit ministru, e 
dintre amicii intimi ai lui C.A. Rosetti şi de aceea e de așteptat că va face tot ce-i va 
sta prin putinţă pentru ca să favorizeze, în noua sa poziție, planurile de reformă ale 
vechiului său protector. Cât despre Rosetti, se pare că s-ar fi restabilit între el și 
Brătianu, cel puţin în parte, vechea înțelegere. Aceasta o deduc din textul 
proclamaţiei pe care Rosetti o adresează alegătorilor și prin care conducătorul 
parlamentar al naţionalilor liberali arată că retragerea sa de la Ministeriul de 
Interne, la începutul lui ianuarie, precum și depunerea mandatului său de deputat e 
motivată prin opozițiunea ce s-a făcut planurilor sale de reformă. Despre o retragere 
din viața politică nu e nici vorba în manifestul publicat în „Românul“. Nu se știe 
dacă restabilirea, concordiei între cei doi mai eminenți oameni ai partidului 
guvernamental se întinde și asupra proiectului patronat de Brătianu, combătut de 
Rosetti, de-a disolva Camerele. 


După cât se vede, ceea ce unii strică alții dreg. 


€ 


[17 august 1882] 
Ni se pare că vorbim destul de limpede pentru oameni cu mintea 
normală ca să fim înţeleși şi să nu se substituie cuvintelor noastre alt senz 
decât acela pe care li-l dă lexiconul, graiul viu şi convenția mutual stabilită 
între oamenii ce vorbesc aceeași limbă. 
Cu toate acestea „Românul“ nu se sfieşte a ne atribui următoarea idee: 


Partida conservatoare voiește mai presus de orice o stare de lucruri în care 
mulțimea să fie dedesupt şi puţinii deasupra; ea doreşte ca clasele de jos să nu se 
ridice la o viață mai largă și mai deplină și privirile ei se întorc cu iubire la starea de 
lucruri ce domnea în trecut. 


E adevărat că am afirmat şi afirmăm că o societate bine constituită și 
sănătoasă cată să aibă forma unei piramide. O lopată de grâu aruncată în 
vânt, când recade la pământ, ia această formă, cea mai sigură pentru durata 
ei. Dacă ar lua forma unui cub sau al unui cilindru ar cădea la cea întâi 
suflare de vânt. Astfel și cu un popor și cu un stat. Pe cât timp Roma era 


înconjurată de sate cuprinse de țărani, pe cât timp baza ce purta această 
cetate era largă, Roma a cucerit pământul; când însă Laţiul şi Italia s-au 
pustiit, când întreg poporul s-a prefăcut în politiciani care cereau panem et 
circenses de la guvern, subzistenţa din banul public, piramida era întoarsă 
cu vârful în jos, toți domneau și nimeni nu muncea, și Imperiul a căzut în 
faţa unor popoare barbare, dar mai drepte, mai sănătoase, mai firesc 
organizate decât poporul roman în decadenţă. 

La atâta însă se mărgineşte afirmarea noastră, la principiul că numărul 
celor ce muncesc pentru a produce trebuie să fie, spre binele lor și al 
societăţii întregi, infinit mai mare decât numărul negustorilor de vorbe și 
negustorilor de marfă chiar; că producțiunea păstrează intactă sănătatea şi 
puterea musculară a unui popor; că în puterea lui musculară consistă 
secretul tinereții lui, siguranţa de-a rămânea o rasă sănătoasă de oameni. Azi 
nu mai e îndoială că orice om care părăsește munca musculară pentru cea 
intelectuală e condamnat cu toată siguranța în coborâtorii săi la degenerare 
şi la pieire. E statistic constatat că munca aspră, exerciţiul continuu al 
puterilor fizice asigură pentru totdauna existenţa unui popor, asigură viitorul 
şi propășirea lui, pe când fuga de plug, ocolirea soiurilor grele ale muncii 
aduce cu sine degenerarea musculaturii, dezvoltarea anormală a sistemului 
nervos, o înclinare spre desfrâu şi plăceri, nimicirea gradată a puterilor de 
reproducţiune, neuropatie şi anemie, în fine stingerea rasei, adesea în 
condiţiile cele mai rușinoase. 

Cu aceasta n-am zis însă ca clasele muncitoare să nu fie libere, să nu 
aibă putinţa de a se ridica. Oricând trebuie să existe putinţa pentru om de a 
urca prin muncă și merit ierarhia socială, care n-ar trebui să fie decât o 
ierarhie a muncii. 

Dar să ne-nţelegem: prin muncă și merit. Nu prin esploatarea muncii 
altora, nu prin speculă, nu prin șarlatanerie politică, nu prin tripotaj şi joc de 
bursă. Când luăm însă la rând aşa numiții dezmoşteniţi ai partidului roșu 
cari au devenit milionari, nu vom afla unul singur care să se fi îmbogățit 
prin muncă. Ce-a muncit, ce-a produs Carada pentru a fi milionar? Nimic, a 
fost copil de casă al d-lui C.A. Rosetti — unicul merit, a vândut ţuică din 
viile d-lui Brătianu — singura muncă. Acestea nu sunt titluri suficiente 
pentru diurne de câte 70.000 franci pe an ce le primește acest onorabil din 
partea statului român. Așadar statul a devenit din partea unei societăți de 
esploatare obiectul unei spoliaţiuni continue și acești oameni nu urcă scările 
ierarhiei sociale prin muncă și merit, ci prin abuzul culpabil al puterii 


politice, câştigate prin alegeri, prin frustrarea statului cu sume însemnate. 
Aceşti dezmoșteniţi, departe de-a-și câştiga o moştenire proprie pe pământ 
pe singura cale a muncii onorabile, fură moștenirea altora, alterează mersul 
natural al societăţii, se substituie prin vicleșug şi apucături meritului 
adevărat și muncii adevărate, sunt o reeditare în formă politică a hoților de 
codru, instituind codri guvernamentali şi parlamentari. 

Ierarhia muncii se constituie, prin chiar natura ei, în piramidă. La zece 
mii de oameni învăţaţi pe toate terenele se naşte un Darwin sau nu Buckle 
ca vârf al piramidei; din sutele de mii de soldaţi ale unei armii mari se alege 
un Moltke, ale căror servicii se răsfrâng apoi asupra întregului. Această 
ierarhie firească o susţinem și noi. 

Ceea ce însă numiţi d-voastră „o ridicare din ce în ce mai mare a 
claselor care au fost dezmoştenite de toate drepturile“ este nu o înmulţire a 
cunoștințelor şi a puterii de muncă a acestor clase, ci, din contră, amăgirea 
lor prin fraze politice și „o ridicare din ce în ce mai mare“ a unor panglicari 
cari nu fuseseră dezmoşteniţi de nimic, pentru că de moştenirea ce-a adus-o 
din ţara turcească au căutat să se dezbere, prin săpun şi pieptene, nu s-o 
păstreze. În locul ierarhiei muncii ş-a meritului s-a introdus ierarhia 
vicleniei stupide şi a apucăturilor maloneste. Un bandit ca cuviosul Simion, 
o vulpe vânătoare de diurne şi afaceri tăinuite cum e Carada, jucători de 
bursă şi nulităţi cărora natura, drept compensație a stupidităţii lor, le-a dat 
perfidia și instinctul necinstei, iată clasele ce le-aţi ridicat din ce în ce mai 
sus. 

A existat în lume un stat care-a apus după o viaţă de şapte mii de ani — 
Egipetul. Înlăuntrul anticităţii deja Egipetul era o anticitate proprie, şi 
Homer putea vorbi de ea cum noi azi vorbim de Homer. Egiptenii erau 
cunoscuţi pentru înțelepciunea, pentru spiritul lor de adevăr și de dreptate. 
Unui popor care-a existat şapte mii de ani d' a rândul nu i se poate tăgădui o 
calitate: arta de-a guverna. Cel puţin ar fi absurd a i-o tăgădui după o probă 
continuă de atâtea mii de ani. Egiptenii erau asemenea cunoscuţi ca poporul 
cel mai conservator al anticităţii. Ei au voit să eternizeze pentru urmaşii din 
veacurile viitoare într-o icoană de piatră secretul lungii lor vieţi pe pământ 
şi au zidit — piramidele. Viaţa altor state comparată cu a Egipetului este ca 
viața unei muști comparate cu a unui om, ca traiul unei buruieni comparat 
cu a unui stejar. Statul egiptean era ierarhic. Nu este exact ceea ce afirmă 
unii, că oamenii nu puteau trece din castă în castă. Din contra, putinţa de-a 
trece era asigurată — dar numai meritului și muncii. State demagogice, cari 


nu ţin seamă de ierarhia naturală a meritului și a muncii și cari, din contra, 
află mijloace de-a privilegia înaintarea feneantismului și sterilităţii 
oamenilor vicleni și maloneşti, răsar şi pier, fără înflorire, ca plantele 
criptogame. 

Dacă dar secretul pentru existenţa unei rase este păstrarea calităţilor ei 
musculare, secretul vieţii lungi a unui stat este păstrarea ierarhiei meritului. 


€ 


[18 august 1882] 

De câțiva ani încoace se manifestă și la noi o tendență învederată pentru 
crearea unei industrii naționale. Mai cu seamă Concordia Română din 
Bucureşti au ştiut să adune în sânul ei mai mulți bărbați din deosebitele 
clase ale societății cari, deplorând părăginirea în care zac aproape toate 
ramurile de activitate națională, au simţit în ei îndemnul de-a trezi la o nouă 
viață munca, paralizată de concurența străină şi de lipsa unui învățământ 
special. 

Ca o probă de activitate Concordia Română a deschis espoziția ei, fără 
concurs guvernamental, din mijloace proprii, în localul ei restrâns. Dacă 
acea espoziție de obiecte confecționate de români n-a fost splendidă ca să 
uimească ochii lumii, a dovedit pentru cine ştie a vedea că talentul de-a 
deprinde meserii oricât de grele nu-i lipsește românului, ci ocazia și putinţa 
de-a dezvolta acele aptitudini, de-a-şi exercita puterile. 

Dacă vrea cineva să judece un popor n-are decât să ia nu legile lui 
scrise, nici trecutul lui, ci literatura actuală și guvernul actual. Aceste sunt 
semne sigure, cari arată ca un termometru starea unei societăți. 

Când constatăm că guvern și Camere consistă, după mărturisirea d-lui 
Dimitrie Brătianu, din indivizi buni de pușcărie și din „speculanţi ai 
intereselor publice“ buni de carantină, când constatăm pe de altă parte că 
băieţii de ieri alaltăieri scot gazete literare și ştiinţifice, oameni ce nu sunt 
încă în stare a pricepe nici ce e ştiinţă, nici ce e literatură, e evident că, dacă 
în sfera intelectuală lucrurile stau atât de rău, nici în sfera muncii materiale 
ele nu pot sta sus. Nu se poate aştepta de la o generaţie care, cu abecedarul 
în buzunar, administrează, scrie tragedii, face finanţe, planuri strategice etc., 
ca ea să aibă un interes serios pentru lucruri cari cer studiu și pricepere, cum 
e activitatea economică, atât de multilaterală și de varie. Cu spirite 
conducătoare ca tejghetarul Carada, cu financiari ca Eliade Cârciumărescu, 


cu redactorul Adonis de la „Românul“ care, însărcinat al statului în 
cestiunea răscumpărării, a confundat interesele reciproce cu atâta abilitate 
încât s-a ales cu milioane, cu asemenea oameni în capul țării nu se poate 
cere ca industria sau meseriile să se fi bucurat de cea mai mică atenţie din 
partea plebei dominante. A trăi din munca altora, asta o înţeleg ei; a încuraja 
această muncă, a o diversifica, a o crea unde nu există, a da aptitudinilor 
naţionale libertatea de-a se aplica după soiul lor la ramuri diverse de 
producţiune, a aduce prin măsuri combinate înțelepțește poporul, până azi 
agricol, la diviziunea muncii, a-i da ocazia de a-şi întrebuința timpul iernei, 
pe care-l pierde în zădar — aşa ceva nici nu le-a trecut prin minte acestor 
oameni, pe cât de vicleni pe atât de sterpi și neputincioşi pe terenul 
adevărului. 

Concordia Română era deci creată într-un mediu social cât se poate de 
nefavorabil. Cea dentâi piedecă a propăşirii, sub presiunea căreia se resimte 
orice meserie și orice început de industrie, este concurența străină, condusă 
cu abilitate, încurajată adeseori prin premii de cătră guvernele străine. A 
doua piedecă e lipsa de capital. În adevăr, munca e sterilă fără concursul 
capitalului şi, cu cât capitalurile puse la dispoziția muncii vor fi mai 
numeroase, aceasta va fi mai bine retribuită și va prospera mai repede. 

Însă aci se 'ntreabă totdauna a câta parte din capitalul ce există într-o 
ţară se pune la dispoziția muncii, a câta se risipeşte pe plăceri și în mod cu 
totul neproductiv. Dacă vom cerceta acest punct important vom observa că 
aproape toate capitaliile câte le produce agricultura se cheltuiesc pentru 
mărfuri introduse din străinătate, adecă pentru servicii făcute de străini; că 
ele se risipesc pe lux și în mod improductiv, că la dispoziţia muncii din ţară 
nu rămâne aproape nimic. A treia piedecă, cea mai grea din toate, e lipsa de 
aptitudini, de forțe productive. Braţe şi creieri au toţi, dar nimeni nu i-a 
învăţat cum să le întrebuinţeze în modul cel mai folositor. De aceea românul 
e redus la cele mai grele și mai puţin productive soiuri de muncă.: o clasă 
de mijloc în care munca să consiste în combinarea forței musculare cu cea 
nervoasă nu există la noi decât în începuturile unei industrii nouă, în 
resturile anticuate ale unei industrii vechi. 

lată dar mediul asfixiant în care se mișcă începuturile de industrie 
naţională, și desigur e un merit cu atât mai mare de-a lupta în asemenea 
grele împrejurări, un merit pe care cu dragă inimă îl recunoaștem și-l 
preţuim. 


Acum societatea „Concordia“ şi Clubul comercianților și meseriașilor 
din lași se unesc pentru a convoca un congres pentru ziua de 10 octomvrie, 
la Iaşi, unde se va discuta starea economică a țării. 

Deşi felicităm societatea Concordia pentru inițiativa luată, mărturisim 
că Clubul comercianților și meseriașilor din laşi ne inspiră oarecare 
neîncredere. Acest din urmă club este eminamente politic după cât ştim, 
constituit nu pentru a încuraja comerțul și industria, ci pentru a da 
materialul trebuincios de agenţi electorali guvernului roșu. În acest Club 
sunt și mulţi negustori de vorbe cari nu s-ar sfii a se folosi de concursul 
Concordiei, ce pân' acum s-a ferit de veleități politice, pentru scopuri 
electorale de-o importanţă apreciată numai de trinitatea Gheorghian — Guţă 
Panu — Verussi. 

lată punctul asupra căruia credeam de datorie a atrage atenția membrilor 
Concordiei. Această societate n-a făcut nicicând politică militantă, din 
contra, ea a căutat să atragă în cercul ei oameni de cele mai diferite vederi, 
al căror scop e încurajarea muncii naţionale. Asociindu-se cu un club 
eminamente politic, îi dă acestuia o importanţă pe care n-o merită, dă un 
lustru firmei Herşcu Goldner et Comp., de care aceasta-ar fi onorată, dar 
care n-are a face câtuși de puţin nici cu negoţul, nici cu industria naţională. 
Caveant consules. Să nu se 'ntâmple ca toată inițiativa Concordiei să 
degenereze într-un fel de manipul electoral, pentru a vedea la alegerile 
viitoare ieşind din urnă pseudozugravul chefalonit Verussi, scandalosul 
dascăl Guţă Panu și evreofilul Gheorghian. 

Ar fi păcat de scopurile eminent naționale ale Concordiei de-a le vedea 
puse în serviciul personal al vânătorilor de funcţii, de diurne şi de subvenţii 
oculte cari au inundat de la un timp încoace Iașii. 


€ 


[19 august 1882] 

După cum ne asigură ziarele inițiate în tainele guvernului Camerele se 
vor convoca în octombrie, c-o lună înainte de termenul reglementar, 
pentru?... pentru a rezolva unele cestiuni cari nu mai sufăr nici o întârziere. 
Se ştie înțelesul acestei diplomatice parafraze. De câte ori am auzit-o 
ne-am închipuit, în naivitatea noastră, următorul lucru: muncim pământul 
cu același plug cu care-l munceam la anul o mie două sute după Hristos, în 
vremea voievodului Bărbat şi a Radului din Făgăraş; se vede că Adunările 


s-au convins că, după o întârziere agronomică de aproape șapte sute de ani, 
azi nu e timp de pierdut; cată să modificăm sistemul nostru de cultură, ca să 
putem ţine pas cu alte ţări. Cel puţin aşa ne închipuiam. Când colo, care era 
lucrul ce nu suferea întârziere? Vro pensie reversibilă, vro răscumpărare de 
drum de fier cu câștiguri pentru deputaţi ș.a.m.d. 

Curioşi copii suntem noi românii! 

Cel mai simplu om care-a observat că albina adună miere și ceară, iar 
cuca îşi pune ouăle în cuiburi străine deduce că așa va face albina în veci de 
veci, că tot astfel va rămânea și nevasta cucului, care, ca femeile cele 
stricate, îşi leapădă copiii pe mâni străine. În toate cele recunoaștem 
necesitatea absolută a legilor naturii, ştim că o piatră aruncată va cădea în 
jos după o anume lege, că repezimea ei va creşte succesiv în pătrat, ştim că 
apa nu curge la deal, ştim că soarele cată să iasă la răsărit și să se cufunde la 
apus în noapte; numai despre oameni ne facem iluzii. De la oameni pe care 
prezidentul lor îi numeşte „buni de pușcărie și de carantină“, pe care d. C.A. 
Rosetti îi numeşte „soitarii“, de la oameni cari au dovedit că sunt 
moraliceşte putrezi, intelectual sterpi, mai putem aştepta îmbunătăţiri? 
Pretextează cineva de a-l fi cuprins iluzia că din acești oameni poate răsări 
lumină și libertate? 

Caracterul empiric al oamenilor e așa de fix, rămâne așa de unul şi- 
același precum e una şi-aceeași forma şi sămânţa plantelor, forma lupului și 
a maimuţei. De la lup nu poţi aştepta fapte de miel, de la pisici nu apucături 
de căprioară — numai de la oameni, a căror natură e constatat rea și 
netrebnică, suntem încă în stare a aştepta lucruri bune, cu totul neconforme 
cu natura și cu inteligența lor? Nimeni nu aşteaptă de la lemn calităţile 
fierului, de la lut calitățile aurului și totuși sunt oameni cari de la soitarii, 
maturități pentru Văcăreşti şi carantină, pretextează a aştepta fapte mari. 

lată în ce consistă iluzia. Suntem dar siguri că cestiunile cari nu mai 
sufăr întârziere s-ar putea amâna tot așa de bine precum amânăm reforma 
plugăriei noastre de la 1200 şi până azi. Altceva e la mijloc, iar interesele 
țării numai un pretext sub vălul căruia se pregătesc nu reforme, ci nouă 
grupări de persoane și de ambiţii. 

Să vedem cari sunt lucrurile ce se petrec? 

Căpeteniile roșii, văzând că în adevăr nu mai merge, că ţara e uimită de 
corupţia adâncă și de ignoranța neagră a partidului roşu, s-au sfătuit între ei 
să pară că se dezbină. Ei să-și facă lorușşi opoziție — asta-i cestiunea. 
„Românul“ să facă opoziţie guvernului, „Națiunea“ asemenea — să crează 


lumea că există sciziuni profunde în sânul partidului. Se ştie că Corpul 
nostru electoral nu prea face deosebiri de nuanţe; opoziţia e opoziţie orişice- 
ar gândi, guvernul, guvern. Ca la manevre, unde o parte a armatei joacă pe 
inamic, astfel o parte a roșşiilor au început să joace opoziţia și să reprezinte 
partidul virtuţii. Oricât voturile alegătorilor s-ar împărţi, tot unul de ai lor 
cată să iasă din urnă. Când manevra va fi sfârşită pe câmpul electoral, în 
Cameră se vor împreuna rangurile în aceeași armată de esploatare și de 
băieți de procopseală care-a existat şi pân' acum. 

N-ar fi minune ca aceste mari manevre electorale să izbutească şi să 
vedem că pretinsa opoziţie și pretinşii guvernamentali, odată adunaţi în 
Dealul Mitropoliei, se arată a fi de un chip și de-o asemănare, unii lupi goi, 
alții îmbrăcaţi pe timpul alegerilor în piei de oaie, dar aruncând în lupăria 
din Deal, în codrul parlamentar, o deghizare devenită de prisos. 

Se vorbeşte asemenea de-o intrare a grupului „Binelui public“ în 
rangurile roșii. În adevăr, pretinsa reorganizare a partidului liberal ar fi o 
admirabilă ocazie pentru a se opera o accesiune mai pronunţată cătră putere. 
Poate că cine citește „Binele public“ n-ar crede una ca aceasta — dar la 
Dumnezeu și-n ţara românească toate sunt cu putinţă. 

Se poate asemenea ca-n toamna aceasta Camerele sau să lucreze înainte, 
sau să fie dizolvate. Dacă s-ar dizolva, tot planul acesta de operațiune va fi 
norma de conducere a roşiilor. Vor juca unii pe opozanți, alţii pe 
guvernamentali şi, dacă ţara va fi dispusă a vota pentru opoziţie, are să 
cumpere pisica 'n sac și se va deștepta prea târziu că oaia din urnă s-a 
transfigurat, în Cameră, în lup. 

A 'ntroduce acest joc pare a fi misiunea „Națiunii“. În adevăr, pielea de 
oaie e blândeţea cu care se face opoziţie; o blândeţe care-a prezidat de- 
atâtea ori actele din Dealul Mitropoliei și le-a îngăduit intră în cadrul 
comparaţiunii noastre. Statul major al unei și aceleiaşi armate s-a despărțit 
deci în două: unul din fraţii generali conduce pe pretinşii inamici ai 
partidului roşu, pe cei travestiţi, celălalt frate conduce partea netravestită a 
turmei. Lupta aparentă va începe; se vor auzi împușcături, dar oarbe, fără 
glonţi, vor bubui tunuri, dar fără ghiulele. Și de-o parte și de alta soldaţii se 
vor da prinși fără a fi încercat să se apere cu baioneta şi, când lupta aparentă 
se va fi sfârșit, toți vor vedea că n-a fost decât o manevră. Glonţii purtători 
de moarte nu vor fi fost decât pe hârtie, uciderile nu se vor fi întâmplat 
decât în coloanele gazetelor; toţi își vor depune lăncile și coifurile de carton 
în bufetul Camerelor şi un vesel banchet va încheia duşmăniile teatrale, 


banchet făcut în intimitate, pentru a râde de ţară și a se admira reciproc cum 
au fost în stare eroii să tragă atât de bine pe sfoară opinia publică. 

Comedie, comedie! 

Tragic e lucrul numai pentru ţară, pentru poporul nostru, sărmanul. 
Acesta va continua a purta în spate o pătură întreagă de feneanţi și de 
ignoranţi, de oameni incapabili de-a se hrăni prin muncă onestă și avizaţi la 
banul public; administraţia va continua a fi o bandă de hoţi și mizeria va 
creşte din ce în ce, până ce vrun popor mai tânăr și mai drept se va îndura să 
puie capăt noului Bizanţ. Sub un guvern cu limbă străină țăranul nostru va 
începe a răsufla, precum răsuflă azi în Basarabia rusească. Am vorbit adesea 
cu ţărani de lângă Cetatea Albă, ba chiar de la Movilău de dincolo de Nistru 
şi toţi, văzând starea ticăloasă a fraților lor din România pretinsă liberă, 
ziceau că „bun şi mare e Dumnezeu“ de i-a scăpat de stăpânirea română. E 
trist a constata acest adevăr; e trist a constata că faimoasa noastră 
pseudocivilizație nu s-a tradus decât într-o cumplită apăsare a poporului 
nostru. La urma urmelor însă nici un popor nu e osândit de Dumnezeu de a 
fi vecinic robul invaziunei stârpiturilor orientale și când, fără nici un bine pe 
pământ și fără rază de speranţă în inima sa amărâtă, cade ostenit în umbra 
străinătăţii, el a murit pentru istorie, dar moartea va fi fost o binefacere 
supremă și o mântuire pentru el. 


€ 


[20 august 1882] 

„Luptătorul“ din Focşani continuă a ne da tabloul stării economice a 

tării, descoperind vânzări silnice de obiecte scutite de lege pentru plata 

dărilor. Ziarul comunică de astă dată două publicațiuni de vânzare ale 
perceptorilor din comunele Bonţeşti-Cârligele și Măicănești, jud. R. Sărat: 


Obiectele secuestrate locuitorilor din Bonţeşti sunt: 600 scânduri de câte 16 
palme una lungimea; 10 dulapi; una scurteică femeiască de atlas de lână gri, blănită cu 
blană neagră şi vulpe; două așternuturi, unul verde şi altul conabiu; 198 vedre vin alb, 
recolta anului curent; 14 oi; rodul de la 98 pogoane vie; precum şi, de la 22 „pogoane 
porumb“, recolta anului 1882; 2 iepe; 3 cai; o jumătate pogon fâneaţă, livadă; 100 
doage; un râmător; 1 zăbun; 1 ferăstrău cu coardă; arendarea pre doi ani a două 
pogoane vie; un junc; 18 bucăţi lemne de construcţie de case; 10 căzi; 1 curătoare; 1 
butie; 1 mânzată; 1 boloboc; 1 oglindă de perete. Licitaţia s-a ţinut în ziua de la 24-26 
iulie expirat, 1882. Iscălit p. agent Zoicărescu (originalul se află la redacțiunea 
„Luptătorului“). 


La comuna Măicănești s-au secuestrat: 6 oi; 1 gonitor; 3 iepe; 90 coţi velințe; 2 
vaci; 1 pereche foi; 23 coți aşternut; 3 țoale de car; 1 așternut; 20 baniţe porumb; 2 cai 
şi 3 butoaie. Vânzarea acestor obiecte va avea loc de la 15-25 august. Agent Ionescu 
— No. 139. 


Aşternut, haine, instrumente de muncă, recoltă — totul i se vinde 
ţăranului pentru a hrăni nesăţiosul buget. Și în același timp în care vie, vite, 
grădini, animale de muncă, vasele pentru fabricarea vinului, c-un cuvânt tot 
ce susține viaţa ţăranului de pe-o zi pe alta se vinde la mezat pentru neplată 
de dări, în momentul în care starea poporului nostru e mai rea decum a fost 
vrodată şi puterea lui impozabilă istovită după probele de mai sus, ilustrul 
Carada e trimis la Berlin ca să contracteze o nouă datorie publică de 134 de 
milioane. Pentru ce? Pentru a construi nouă drumuri de fier, pentru a 
transporta un grâu ce nu se vinde, o producţiune brută care nu mai află 
cumpărători. 

„Românul“ însuși constată în numărul său de azi că nimic din banii 
realizaţi cu toba pe aşternuturi, zăbune, ferestraie nu se restituie sub nici un 
chip contribuabilului muncitor. 

Debitanţii de tutun în loc de-a fi români, după cum prescrie legea, sunt, 
sub ochii directorului, în capitală chiar, străini. Dispoziţia legii nu e 
respectată nici de stat, care administrează el însuși monopolul. Prin legea de 
la 1864 se prescrie ca cârciumarii din sate să fie români; nu sunt. Primăria 
cheltuieşte cinsprezece milioane, dar nici măcar lucrătorii cu mâna nu sunt 
români. La căile ferate, după dispoziţiile contractului de înterprindere, 
jumătate din funcţionari ar trebui să fie români. Nu sunt. Și așa în toate. 
Capitaluri de sute de milioane se iau an cu an din punga contribuabililor şi 
nimic, absolut nimic nu li se restituie. Pe când datoria publică s' adaogă cu 
sute de milioane și acestea se cheltuiesc pentru a plăti servicii străine, 
„Monitorul“ publică în toate zilele vânzări de case de-ale muncitorilor, 
pentru sume neînsemnate. Efectele sunt? „Românul“ recunoaște în fine ceea 
ce de şase ani îi spunem necurmat — recunoaște că ipocrizia şi nepăsarea 
guvernamentală conduce la sărăcia muncitorilor, la mortalitatea lor, la 
degenerarea lor fizică și morală. 

lată ceea ce-am zis şi am repetat de atâţia ani de când „Românul“ face 
mereu apologia îmbunătăţirilor introduse de partidul liberal. Foaia 
guvernamentală ne dă chiar azi o serie lungă de pretinse îmbunătățiri în 
favorul negoțului și se laudă cu ele. Fără cuvânt. Prin aceste îmbunătăţiri aţi 
făcut ca ţara să atârne din ce în ce mai mult de-un negoț străin, dovadă 


umplerea până la superfluență a oraşelor noastre cu negustori din 
câteşipatru colţurile lumii, cari, introducându-ne până și făina din 
străinătate, paralizează în germene orice activitate proprie. Fără cultură, fără 
bani, fără aptitudini, negoţul ne-a prefăcut—copii economici — în 
concurenţi ai naţiunilor celor mai înaintate. Meseriașul nostru este silit de 
negoțul ce-i introduce similarele străine să concureze cu acestea sau să 
lucreze cu pagubă. Ș-așa în toate cele. 

Până azi liberalii nu văd că interesele negoțului internațional pe de-o 
parte, şi acele ale educaţiei noastre industriale pe de alta nu sunt identice, ci 
opuse. Până azi nu s-au convins că nu e permis a confunda negoțţul 
dinlăuntrul ţării, menit a introduce diviziunea muncii după condiţii 
climatice şi după repărțirea materiilor brute, cu comerțul internațional, 
menit din contra, nu a diviza munca, ci a o reduce la un singur soi, la cel 
mai ingrat din toate. 

Și, cu toate acestea, în folosul comerțului internațional Carada 
contractează o nouă datorie publică de 134 de milioane. 

Puțin trebuie ca populaţiunile noastre să întreacă în degenerare fizică şi 
morală populaţiunele Indiei, supuse guvernului britanic, şi pe foştii sclavi 
negri din statele de sud ale Americei. Și cu toate că mizeria crescândă 
produsă prin sarcini publice împiedică pe muncitor de-a se hrăni bine, de-a 
locui bine, de-a-și trimite copiii la școală și-l face să retrogradeze în toate 
cele, suma deja enormă a datoriilor publice se sporeşte din nou cu sute de 
milioane şi universalul Carada e trimis să menajeze aceste lucruri, cu cele 
mai mari foloase private pentru complicii săi din partidul roșu. 


€ 


[22 august 1882] 
Confrații noştri de la „Binele public“ s-au găsit cu drept cuvânt atinşi 
prin câteva linii ce au apărut într-unul din cele din urmă numere ale 
„Timpului“ şi care făcea aluziune la nişte zgomote după cari s-ar fi căutând 
o apropiere între partidul „Binelui public“ şi partidul de la guvern. 
Confratele nostru declară în modul cel mai formal că acele zgomote 
sunt neîntemeiate: 


Nici faptele petrecute până astăzi, nici conduita noastră corectă și sinceră nu 
autoriza pe cei de la „Timpul“ ca să ne presupună măcar că cochetăm cu un guvern 


care s-a ilustrat numai prin fărădelegi sau că facem cauză comună cu o ceată de 
jefuitori ai averei publice. 

Avem mult de luptat împotriva răului comun şi este de dorit ca asemenea 
bănuieli, vătămătoare din toate punctele de vedere, să dispară pentru totdauna. 


Rugăm pe confrații noștri să crează că în intențiunea noastră nu a fost 
de a da vreun crezământ acelor ştiri, ci numai de a le denunța, pentru ca să 
poată fi dezminţite, cum au și fost în modul cel mai categoric. 

Confraţii noștri mai observă că s-ar putea mai cu drept cuvânt să ni se 
atribuie nouă intențiunea de a ne apropia de guvern, deoarece chiar de 
curând dd. Mavrogheni şi T. Rosetti au primit funcțiuni de la guvernul 
actual. Dar credem că la rândul lor sunt şi ei nedrepţi şi cu acești bărbaţi și 
cu partidul conservator. 

În ce priveşte pe d. Mavrogheni, vom observa că în toate ţările civilizate 
funcțiunile diplomatice sunt considerate ca afară din luptele de partide. 

Și tocmai de aceea, dacă între noi şi în ţară putem să ne împărțim în mai 
multe partide, conservator, liberal, liberal sincer, independent etc., în faţa 
străinilor nu putem fi decât români și constituim toți un singur partid, 
partidul naţional. 

În Anglia, de exemplu, miniștrii plenipotenţiari rămân la posturile lor 
deşi guvernele se schimbă, afară numai de cazurile rare în cari e vorba de a 
se schimba cu totul atitudinea politică a guvernului faţă cu una din puteri. 

Astfel fiind, d. Mavrogheni, care şi-a servit ţara în timp de 30 ani pe 
terenul politic şi a cărui sănătate nu-i mai permitea să rămână în Parlament, 
a putut primi să și-o servească și de acum înainte într-o funcțiune care este 
afară din luptele politice și pe care putea să o îndeplinească mai bine decât 
oricare altul, fără ca să-și schimbe convicţiunile sale politici şi fără ca să 
aibe dreptul cineva de-a califica purtarea sa de defecţiune. 

În ce priveşte pe d. T. Rosetti, unul din cei mai demni reprezentanţi ai 
principiilor partidului conservator, caracterul său cumpătat și pacinic, 
temperamentul său liniștit și blând îl destina natural la magistratură şi-i 
impunea, ca să zicem așa, funcțiunea pe care a exercitat-o cu atâta succes şi 
pre care va împlini-o și de acum înainte cu același succes pentru binele ţării 
şi onoarea justiției. Și, oricare ar fi părerea noastră de rău că în luptele 
politicei active vom avea un luptător mai puţin, partidul conservator o uită 
gândind ce bun şi demn magistrat a câştigat ţara. 

Altele sunt faptele cari se pot numi defecţiuni şi cari ne-au făcut 
bănuitori, după cum observă, cu multă dreptate, confrații noștri de la 


„Binele public“. 


€ 


[26 august 1882] 

„Prin natura principiilor lor, Conservatorii văd cu ochi răi deşteptarea 
economică“ aceasta e cea mai nouă frază ce-o debitează „Românul“ şi, ca s- 
o probeze, citează deviza „mulţi dedesupt puţini deasupra“. Ne impută 
asemenea că noi, vorbind de congresul economic, ne-am esprimat 
neîncrederea față cu Clubul comercianților din Iași. 

Dar oare nu contrariul e adevărat? Prin natura principiilor lor, roşii ar 
trebui să fie adversari ai deşteptării economice. 

Întâi, dacă sunt consecuenţi în liberalismul lor, cată să fie partizani ai 
liberului schimb. Din punct de vedere liberal e nedrept de a-l pune pe 
consumator să plătească mai scump articolele ce-i trebuiesc când le poate 
avea mult mai ieftine din străinătate căci, conform teoriei liberalismului, 
fiece om cată să fie absolut liber de a cumpăra în piaţa care-i convine și de- 
a vinde asemenea. 

E fără îndoială neliberal și neegalitar de-a scumpi prin măsuri 
protecţioniste, chiar pentr-un timp mărginit, obiectele industriale, căci prin 
scumpire ele devin accesibile numai numărului mic al acelor bogaţi și 
neaccesibile oamenilor mai săraci. lată dar că protecţiunea favorizează 
inegalitatea și restrânge libertatea omului sărac de-a-și satisface cu banii 
munciţi de el necesităţile sale, de-a cumpăra obiectele pe piaţa cea mai 
favorabilă lui, pe cea mai ieftină, pe cea străină. 

Afară de asta un sistem care încurajează industria naţională constituie 
privilegii cari se răsfrâng asupra industrialilor și le asigură câștiguri. Nimic 
mai neliberal, mai reacționar decât privilegiul. 

Introducerea industriilor favorizează totodată inegalitatea. În măsura în 
care într-o industrie intervine concursul inteligenţei, se introduce între 
oamenii ce o profesează o ierarhie a muncii contrarie egalităţii. Idealul 
liberalismului e o societate în care toți să fie egal de inculti, egal de săraci, 
egal de guvernabili prin frazele d-lui C.A. Rosetti. 

În realitate liberalii şi sunt în toate ţările partizani ai liberului schimb şi 
nu se sfiesc de-a stigmatiza cu porecla de „reacționară“ orice măsură de 
protecţie; pentru că în alte ţări liberalii ştiu ce vorbesc, se 'ntemeiază pe 


principii şi 'nţeleg foarte bine că, sub firma liberalismului, nu pot debita idei 
reacționare. 

Numai la noi e altfel. Înclină ţara în favorul ideilor conservatoare? 
Numaidecât se află oameni abili cari să le escamoteze și să le boteze 
liberale. 

Când cei ce pretind a împărtăși vederile liberalilor din ţările apusene 
adoptează idei protecționiste nu dovedesc alt decât că nu și-au dat seama de 
sistemul ce pretind a-l profesa, că n-au avut nicicând idei veritabile și că, 
vorbe nedefinite umplându-le capul, cu vorbe şi pentru vorbe s-au luptat. 

Coloanele acestei foi sunt de ani încoace martore că, în margini practice 
şi dictate de esperiență, am fost pentru încurajarea, pentru protegerea 
industriei naționale.  Inconvenientele măsurilor protecţioniste le-am 
considerat ca o dare plătită în favorul educaţiunii noastre industriale și am 
sperat că dintr-un regim de protecţie şi educaţiune va rezulta diviziunea 
muncii. Pururea am văzut în diviziunea muncii principalul mijloc în contra 
mizeriei actuale, dar am constatat că această diviziune nu se poate întâmpla 
pe cât timp meseriile vor fi paralizate prin concurenţa fabricatelor străine și 
în fine că educaţia noastră industrială este cea care cere sacrificii şi că le 
merită mai mult decât acea educaţie stearpă care produce zecile de mii de 
aspiranţi la funcțiuni. 

„Românul“ ne-a escamotat ideile şi nu e minune ca azi să pretinză că 
sunt ale sale. Plagiarea e un obicei atât de înrădăcinat în România încât nu 
suntem nici cei dentâi nici cei din urmă cari au fost obiectul unei asemenea 
spoliaţiuni. Meşteri de a-și apropria lucru străin, confrații se mândresc azi 
cu bunul altuia și pretind că niște idei, poreclite reacționare sau 
conservatoare în toate țările celelalte, devin liberale la noi din momentul ce 
dumnealor vor binevoi a le lua de la alții. 

Credem că în privința controversei e destul de lămurit că ideile 
protecţioniste nu sunt, nici pot fi liberale și trecem la cazul cu Clubul din 
laşi. 

În afară de ordinea de gândiri pe cari le susţinem, am afirmat că Clubul 
comercianților din laşi e — din nenorocire — un club eminamente politic. 

Am fi dorit așadar ca o societate ca Concordia, care s-a ferit cu îngrijire 
de veleităţi politice și electorale, să nu se amestece în activitate c-un club ca 
cel din laşi, a cărui unică ţintă pân' acum a fost de-a influenţa alegerile. Iată 
ceea ce am zis: nimic mai mult, nimic mai puţin. Societatea Concordia, care 
a dat probe de activitate neobosită, ai cărei membri s-au distins prin zel, 


inteligență și nepărtinire, care s-a ferit cu nestrămutare de orice mişcare 
politică, fie opoziţională, fie guvernamentală, şi-ar ignora ţinta din 
momentul în care-ar intra în comunitate c-un club condus, după cum toată 
lumea ştie, de agenţi electorali subvenţionaţi de guvernul central din fonduri 
secrete. Menirea acelui club n-a fost pân' acum cel puţin nici negoţ, nici 
industrie, ci chip de-a pune cerul şi pământul în mișcare pentru ca deputaţi 
roşii să iasă din urnele Moldovei. A dat deci concurs în alegeri oamenilor 
adunați sub firma d-lui Herşcu Goldner, cari nici trecut au în Moldova, nici 
amici politici, nici măcar un nume respectabil, şi pentru cari orice idee, fie 
politică, fie economică, e bună să serve de pretext la vânătoarea de voturi, 
diurne și funcţii. 

Aşa a fost pân' acum cel puţin și nu credem că acea asociaţie viciată de 
veninul politicei în chiar originile ei, să poată da alte rezultate decât acele 
pentru cari au fost făcută. Dar poate că suntem prea pesimişti! Cu atât mai 
bine. Dacă Clubul ar fi în stare a împlini misiunea economică pe care 
'ncearcă a şi-o atribui, va rămânea vorba noastră jos şi fapta dumnealor sus. 
Dar, până la dovadă, insistăm a crede că Congresul economic, întru cât s- 
atinge de Clubul din lași, e un mijloc din cele multe pentru a câștiga 
popularitate şi voturi sectei politicianilor roşii cari au început a se cuibări şi 
în Moldova. 

MACEDOROMÂNII 


[27 august 1882] 
D. Alexandru Pencovici ne trimite câteva notițe pe cari le publicăm mai 
la vale, culese cu ocazia călătoriei făcute între românii balcanici. Din aceste 
notițe se va vedea că un popor întreg, aproape egal la număr cu grecii, e 
supus unui sistem de deznaționalizare din cele mai odioase, prin presiunea 
unei biserici străine și a unor societăți de agitatori străini al căror scop e 
dezmembrarea Imperiului otoman și substituirea etnocrației turceşti prin 
etnocrația grecească, pentru a ne servi de termenul consacrat de d. 
Paparrigopulo. 
Ca fost director al serviciului statisticei în România, ca participator la 
congresele de statistică câte s-au ținut în Europa pân-acuma, ca amic al 
celor mai cunoscuţi bărbați de știință în materie de statistică, notițele d-lui 


Pencovici merită desigur crezare. Ele confirmă, prin intuițiune proprie, ceea 
ce au constatat deja geografii şi istoriografii Peninsulei şi probează că, de la 
venirea turcilor în Europa, elementul latin, odinioară cel mai numeros al 
Peninsulei, au fost absorbit în cea mai mare parte de cătră popoarele 
conlocuitoare și că grecii moderni se silesc acum a asimila până și resturile, 
încă destul de însemnate, câte și-au păstrat limba naţională. 

Ni se pare că mijlocul cel mai eficace pentru a emancipa această 
populaţie latină de influenţa bizantină ar fi despărțirea ei bisericească de 
greci, ceea ce-au făcut bulgarii, ceea ce au făcut românii din Banat și 
granița militară. Biserica răsăriteană e naţională; ea nu numai admite, 
comandă chiar ca serviciul în biserică să se facă în limba grăită de popor. E, 
o constatăm cu durere, o ruşine ca în suta a nouăsprezecea membrii unui 
popor de douăsprezece milioane aproape să fie siliți, sub un guvem 
negrecesc, de-a întrebuința în școală și biserică limba unui stat străin și lor 
şi poporului dominant al osmanilor, şi să fie prada unor agitaţii îndreptate în 
contra existenţei Imperiului otoman și a înșiși existenţei lor. 

lată şi scrisoarea în cestiune. 

[28 august 1882] 
Între multele îmbunătăţiri economice pe cari, cu şi fără cale, le propun 
onorabilii confraţi din Strada Doamnei, este una — și anume cea din urmă 
— care nu e lipsită de originalitate. Organul d-lui C.A. Rosetti crede că se 
pot realiza capitalurile necesare pentru a crea o societate de navigaţiune 
româno-bulgară, unită cu una franco-engleză care, făcând concurenţă 
societății austriace, să împiedece înstrăinarea definitivă a Dunării de Jos. 
Ideea aceasta nu e cu totul nouă; noi înșine am susținut în diferite 
rânduri că e cu putință a se face concurență Societăţii de Navigaţiune, că 
drumurile noastre de fier i-o şi fac chiar în mod considerabil și că 
antreprenori străini cari ar împodobi vasele lor cu colorile noastre ar putea 
să constituie un surogat, nu tocmai esenţial, al unei navigaţiuni naționale. E 
aproape sigur că Domnii vechi, stăpânitorii Dunării şi Mării Negre, cum 
erau Alexandru cel Bun şi Mircea I, posedau în statele lor o navigaţiune 
exercitată de genoveji şi veneţiani, care, fără a fi naţională și în mâna 
poporului muntean al românilor, a înflorit pe ţărmurii noștri până-n vremea 
lui Mohamet II. Dar fost-au aceasta o navigaţiune proprie a noastră? 


Dezvoltat-au românul aptitudinile sale nautice, dacă le are? Dacă poporul 
nostru ar fi contractat deprinderile navigaţiunii din epoca aceea încă, ea ar fi 
subzistat şi în vremea predominaţiunii turceşti și altă faţă ar fi avut 
Dunărea. Din nenorocire, ea nu era decât un copil adoptiv care-a fugit 
îndată ce l-au alungat turcii; o educație anume în această direcţie a chiar 
poporului nostru n-a avut nicicând loc și, cu toate că țărmii amândoi ai 
Dunării sunt ocupați de populaţiuni de limbă și rasă română, român corăbier 
abia se va găsi. Numai oamenii de munte coboară pe plute cu repejunea 
săgeţii apele Bistriţei ș-a altor râuri, pentru ca, ajunși la port, să se 'ntoarcă 
acasă pedeștri. 

E. dar cam bizară forma în care foaia guvernamentală gândește a se 
realiza dezvoltarea navigaţiunii române, căci o societate bulgaro-franco- 
engleză, în parentez și română, e măcar pe trei sferturi tot atât de puţin 
română ca cea austriacă — căci ce-mi sunt franco-bulgaro-englejii, ce-mi 
sunt austriacii? Ce-mi e unul, ce altul? Deși înșine am formulat o asemenea 
idee, când era vorba de-a preîntâmpina preponderanța marei monarhii 
vecine pe Dunăre, cată să recunoaștem că, substituind unui termen străin un 
altul tot atât de străin, poate fi un expedient minunat de-o însemnată valoare 
momentană, dar rămâne un expedient, o măsură preventivă care nu va folosi 
tocmai mult răspândirii gustului de navigaţiune între români. 

Ar fi dar practic ca confrații să ne spuie ce cred în privirea aceasta. Am 
făcut drumuri de fier cari, după lege şi natura lucrului, au să fie odată 
administrate numai de români. Cu toate acestea pân-în ziua de azi n-a 
gândit nimeni la înfiinţarea unei şcoli politehnice din a cărei elevi buni să se 
recruteze inginerii și administratorii viitori ai reţelei noastre de căi ferate. E 
adevărat că o sumă de români se aplică în străinătate la studii tehnice, ba 
par a avea chiar o înclinare și un talent deosebit pentru ştiinţe pozitive; e 
adevărat asemenea că la o şcoală înființată imediat, funcţiile s-ar ocupa, ca 
după obicei, nu după merite, ci după protecţiile de cari se bucură 
concurenţii; cu toate astea nu credem ca, pentr-un timp îndelungat, să ne 
putem dispensa de o asemenea școală înaltă. În toate zilele aproape 
coloanele optimiste ale ziarelor guvernamentale ne vorbesc de dezvoltarea 
agriculturii noastre, de întrebuinţarea mașinelor în locul braţelor, de sute de 
alte îmbunătățiri. Cu toate acestea, într-o ţară a cărei producţiune se 
'ntemeiază aproape esclusiv pe plugărie, se află o singură, zi una, școală de 
agronomie, şi chiar despre acest institut unic nu se poate afirma că ar putea 
servi de model. Dar oricine pronunţă vorba „maşină“ spune totodată că 


aceste instrumente, dacă înlocuiesc puterea braţelor, cer pe de altă parte 
concursul inteligenţei omeneşti. Deşi românul e din natură inteligent, proroc 
nu e şi nu putem aștepta de la el, ca fără cunoștințe mecanice, să poată 
conduce o mașină. Dovada? Aproape toţi mașiniștii sunt străini. Se vorbeşte 
în același ton de dezvoltarea industriei și a meseriilor. Dar cum se pot aceste 
fără educaţie profesională, fără ca încercările și începuturile să fie încurajate 
şi sprijinite. Dovadă că nu se poate e că unul dintre magnații noștri, carele 
s-a 'ncercat a fonda o fabrică, e azi aproape ruinat după cât auzim, cu toată 
activitatea şi cu toată cunoştinţa sa de cauză. El nu poate lupta cu primele 
de export ale statelor vecine. 

Tot astfel foaia guvernamentală vorbeşte azi de navigațiune națională 
„bulgaro-franco-engleză“. Cum îşi închipuiesc confrații istoria aceasta? 

Cred că, substituindu-se unei companii străine o altă companie străină, 
aptitudinile nautice ale poporului românesc se vor dezvolta mult? Fără 
îndoială, multe şi curioase abateri s-au comis de către Societatea de 
Navigaţie, mai cu seamă multe uzurpațiuni şi, pentru a reafirma dreptul ţării 
şi a nu-l lăsa să cază în desuetudine — deși în asemenea cazuri nu există 
prescripțiune —, poate fi, precum am zis, un espedient practic de-a opune 
pe-o altă societate celei existente. Dar e un espedient; să nu ne 'nchipuim că 
fără muncă proprie, fără ca populaţiuni proprii ale noastre să deprinză arta 
navigaţiunii, vom avea vreodinioară vase şi marinari. Oriunde intervine 
concursul inteligenţei, deprindere și o educaţie specială se cere, căci e mare 
deosebire între a ridica o sarcină în spate numai cu putere musculară și între 
a dirige un vas. 

Acestea am avea de observat la istoriile pe apă ce ni le zugrăvește foaia 
guvernamentală. Nimic nu se câştigă în mod durabil fără muncă proprie, 
fără deprindere proprie. A substitui pe unul altuia poate fi necesar pentru 
cuvinte de drept; dar cu dezvoltarea ca atare a navigațiunii o asemenea 
măsură nu are a face. 


€ 


[1 septembrie 1882] 

Dacă vor mai fi existând încă, din păcate, oameni nărăviți, cu sufletul şi 

cu tendinţele reacționare, cari să se îndoiască de propășirea noastră socială 
şi de omenia guvernului actual, le recomandăm cu stăruință următorul 


anunţ, al cărui original redacţiunea „Luptătorului“, din Focşani, de pe care-l 
reproducem, declară că-l are în birourile sale: 


De vânzare sunt: 38 ţoale, 1 vacă, 2 cămăși bărbătești, 3 cămăși femeiești, 3 
scurteici femeiești, 2 feţe de ghete, 8 așternuturi, 1 iapă, 3 scoarţe de lână, 3 perne, 95 
pogoane porumb a se arenda, 8 flanele, 4 rochii, 1 şervet, 49 pogoane fân a se 
arenda, 3 zăbune femeiești, 1 zăbun bărbătesc, 3 vase deşerte pentru vin, 2 pieptare de 
postav, 1 pereche pantaloni femeiești, 4,5 pogoane pârloagă, a se vinde rodul, 2 brâie 
roşie, 1 pereche cioareci, 3 plapome, 1 mintean, 1 polcă femeiască, 1 manta și 6 coți 
materie. 

P. Agent: M. Cursarie 


Toate aceste obiecte, ne spun confrații noștri, au fost secuestrate 
locuitorilor din comuna Risipiţii, plasa Marginea de Jos, judeţul Râmnicul 
Sărat; iar vânzarea s-a şi efectuat în zilele de 24, 25 și 26 iunie expirat. 

„Luptătorul“ mai înşiră o mulțime de alte fapte gingașe de felul acesta, 
căci pomelnicul e lung și fericirea sătenilor desăvârşită. 

Desculţi ne-a făcut Dumnezeu; se pare că desculți voieşte să ne lase și 
d. Brătianu. Zicem desculți prin eufemism, căci în realitate e vorba de o 
adevărată despuiare. 

De altminteri, căutând bine, aceste procedări sumare ale perceptorilor 
regimului fac parte dintr-un întreg sistem de guvernământ. Dacă ar fi 
izolate, am fi dispuşi să credem că ele sunt dictate de interes, sau pornite 
dintr-un exces de zel condamnabil; din nenorocire ele sunt generale, se 
petrec pretutindeni și pe fiecare zi și, putem adăuga fără teamă de a fi 
dezminţiţi, că ţara „pradă perceptorilor s-a dat“, dacă ne este permis să 
schimbăm un vers celebru. Mezatul a devenit o adevărată maximă de 
guvernământ, căci d. Brătianu ţine cu orice preţ să dovedească lumii că 
situațiunea noastră finanţiară este din cele mai înfloritoare. 

Astfel, pe când lăzile vistieriei se umplu de bani, sărăcia rămâne lucie 
prin sate, căci totul a fost vândut cu toba de perceptor. Nimic nu scapă 
acestui teribil agent administrativ. 

Se vinde omului până și cele mai neapărate obiecte de îmbrăcăminte 
pentru dânsul, pentru femeie şi pentru copiii lui! Şi setea de urmărire a mers 
aşa de departe încât ne-a fost dat să vedem zilele trecute chiar braţele 
sătenilor scoase la licitaţiune. Bietul țăran, văzându-şi casa pustie, vitele 
vândute, femeie și copii goi şi nemâncaţi, își ia câmpii de disperare şi trece 
granița— doar va da de un cer mai ospitalier! 


Această ticăloşie adâncă în care zace ţara de atâta vreme nu împiedică 
întru nimic pe miniștrii Maiestăţii Sale de a se duce pe la băi sau prin 
vilegiaturi de luni întregi. Preţioasa d-lor sănătate are trebuința de cele mai 
mari îngrijiri. Dacă perceptorii esecută fără milă și fără lege, atât mai rău 
pentru aceia cari nu-și plătesc dările! Regatul se ţine cu cheltuială; trebuiesc 
lefuri mari și diurne încă şi mai mari miniștrilor și deputaţilor; trebuiesc mai 
cu seamă sinecure și pensiuni droaiei nesfârşite a favoriţilor acestora. Dacă 
țăranul nu va munci ca să plătească birul cine oare va îngriji de soarta 
lefegiilor ce se hrănesc din buget? 

Nu ştim câtă vreme încă țăranul se va supune acestei barbare și stupide 
exploatări din partea guvernanţilor săi. Căci răbdarea are şi marginile ei, 
răbdare îndelungă, de şapte ani de când strigoii administrativi îi sug sângele 
şi-l schingiuiesc! 

De câte ori a fost vorba de soarta lui pe hârtie s-au ridicat sute și mii de 
voci din tabăra zisă liberală ca să protesteze de devotamentul și de 
solicitudinea lor pentru temelia casei şi a naţionalității române... 

Fiecare s-a grăbit a recunoaşte că condițiunea eroului de la Plevna este 
din cele mai mizerabile şi că trebuie să se aducă o îndreptare relelor de cari 
sufere, sub pedeapsă de a fi tratați de barbari și de a pierde stima lumii 
civilizate. 

Toate vorbele frumoase ce s-au spus necontenit prin ziarele oficioase, 
toate făgăduielele ce s-au făcut s-au tradus întotdauna prin cea mai odioasă 
împilare de fapt. 

Probă sunt nenumăratele scandaluri şi nelegiuiri în contra cărora ţipă 
districte întregi, fără ca nimeni să le audă plângerile. Probă sunt aceste 
mezaturi neomenoase și infame, cari ne umple sufletul de scârbă şi de 
rușine şi ne face uneori să disperăm de viitorul acestei țări. 


€ 


[3 septembrie 1882] 
„Românul“ de la 29 august înserează următoarele rânduri, sub rubrica 
Abuzuri: 


Multe ziare publică un număr de mari abuzuri ce s-ar fi făcând la proprietatea de 
la Ungureni a d-lui G. Lecca. 

Nu vedem anunțată nici o cercetare și nici o întâmpinare făcută în această 
privință. 

Suntem deprinşi a avea multă stimă pentru familia Lecca. 

Avem însă o datorie mai mare; aceea d' a cere dreptate şi legalitate pentru toți. 

Astfel fiind, suntem datori a reproduce și noi, ca extras, următoarele linii ce sunt 
în fruntea „Gazetei de Bacău“ de la 26 august: 

„Aici, de ani întregi, săteanul muncește câte cu 6 fr. falcea de arătură; aici li se 
vând vitele şi cenuşa din vatră pentru aşa numitele datorii ale boierului; aici se omoară 
oamenii între ei provocați de feciorii boierești; aici se torturează; aici se ia cu forța 
dreptul altuia; aici legea nu poate intra; aici sătenii au ajuns la sapă de lemn“. 


Ne aducem aminte că țăranii de pe moşia Neaga sau Socetul din 
Teleorman au reclamat în nenumărate rânduri în contra abuzurilor 
neomenoase ale liberalului senator Pișca. Ei au mers chiar cu jalbă la rege 
spre a-și expune păsurile. 

Toate plângerile lor au rămas zadarnice până astăzi. De ce oare 
„Românul“ n-a cerut dreptate și pentru ei? 


€ 


[4 septembrie 1882] 
Ce imperturbabili sunt confrații de la „Românul“! Se vede c-au uitat cu 
desăvârşire catehismul liberalismului când îi prinde gustul a spune că 
sistemul protecționist nu are a face şi nu stă în legătură cu seria de idei 
politice pe care un partid le profesează. 
„Românul“ nu se sfieşte chiar a parafraza o metaforă întrebuințată de 
noi tocmai în favorul educaţiunii industriale: 


E ceva firesc ca un copil să nu se poată lupta în contra unui bărbat; el are nevoie 
de protecțiune până ce să ajungă bărbat, ca să se lupte cu bărbaţii. Aruncându-l 


deodată în luptă îl vom ucide. 


Aceştia sunt termeni întrebuințaţi de noi în aceeași materie pe care o 
discută „Românul“ în polemica sa actuală. 

Dacă însă din punct de vedere economic un popor e copil, e tot așa în 
privire politică. De când lumea nu s-a văzut ca un popor să stea politiceşte 
sus și economic jos; amândouă ordinele de lucruri stau într-o legătură 
strânsă; civilizația economică e muma celei politice. Când cineva e 
conservator în principiile economice ar fi obligat a fi şi în principiile 
politice. A cita America ca exemplu de protecționism însemnează a nu ţine 
seamă de istoria acestei ţări şi a confunda etichetele cu realitatea. Şi-n 
America ideile protecţioniste sunt conservatoare, deşi formula pe care ele o 
iau într-o republică va fi nominal alta decât într-o monarhie. Căci ideile 
conservatoare şi cele liberale există pretutindenea ca predispoziţie a 
spiritului public și indiferent dacă forma generală a organizaţiunii statului le 
impune numiri improprii. Ideile protecţioniste au fost şi sunt combătute în 
Franţa, în Germania, pretutindenea, în numele libertăţii negoţului și a 
muncii. În Europa continentală cel puţin, de-al cărei dicţionar politic ne 
servim, ele sunt taxate de idei reacționare și un exemplu zilnic despre 
aceasta ne-o dă presa liberală din Germania. Reproducem mai la vale câteva 
pasaje din declarațiunea liber-schimbiștilor franceji, compusă de Bastiat; 
din ele se va vedea în numele căror idei politice se cere liberul-schimb. 


Schimbul e un drept natural ca şi proprietatea. Orice cetăţean care-a creat un 
produs trebuie să aibă opțiunea sau de a-l aplica imediat ca trebuinţa sa sau de a-l ceda 
oricui de pe suprafaţa pământului care consimte a-i da în schimb obiectul dorințelor 
sale; a-l priva de această facultate când nu face un uz contrar ordinei publice și 
bunelor moravuri, numai pentru a satisface convenienţele unui alt cetățean, înseamnă 
a Legitima o spoliațiune, a atinge legea justiţiei. 

Se violează condiţiile ordinei, căci ce ordine poate exista în sânul unei societăți 
unde orice industrie sprijinită de lege și puterea publică își caută succesele în 
opresiunea tuturor celorlalte. 

Se ignorează cugetarea providenţială care prezidă la destinele oamenilor, 
manifestată prin infinita varietate a climatelor, anotimpilor, puterilor naturale și 
aptitudinilor, bunuri pe cari Dumnezeu nu le-a împărţit atât de inegal între oameni 
decât pentru a-i uni prin schimb, cu legămintele unei frății universale. 

Se contrariază dezvoltarea prosperității publice, pentru că cel ce nu-i liber a 
schimba nu-i liber nici a-şi alege munca şi se vede constrâns a da o direcţie falsă 
silințelor, facultăţilor, capitalurilor și agenţilor pe cari natura i-a pus la dispoziţia sa. 


Se compromite pacea între popoare, căci înseamnă a sfărma relațiunile cari le 
unesc şi cari vor face războaiele imposibile, pentru că le vor face oneroase. 


Și într-adevăr cum s-ar putea ca protecţionismul să nu fie reacţionar 
când el constituie o mărginire considerabilă a libertăţii individuale în 
favorul educaţiunii economice. După teoria liberalismului orice om e 
absolut liber de a-și întrebuința banii și munca oricum voieşte. E fără 
îndoială în folosul lui individual şi o sporire a libertăţii sale individuale ca 
cu banii săi să-şi procure suma cea mai mare de bunuri, pe cari nu le poate 
afla cu preţul cel mai redus decât în piaţa universului. A-l sili, prin măsuri 
de intervenţiune din partea statului, ca să producă singur ceea ce-i trebuie, 
însemnează a-i cauza o pagubă de timp şi de bani, a-l lipsi de-o sumă de 
bunuri pe cari ar fi fost în stare a și le procura sub regimul liberului schimb, 
a-l face să plătească mai scump ceea ce-i trebuie, c-un cuvânt a-i pune 
restricțiuni — ca la un copil — folositoare după mintea celor ce joacă rolul 
de epitropi, dar desigur epitropia economică ca și cea politică nu este 
liberală. Fără îndoială puterea lui de-a produce va creşte şi această putere e 
cel mai însemnat rezultat ce-l poate obţine colectivitatea. El se va deprinde 
a face ceea ce nu mai făcuse; dar e evident că n-a ajuns la această putere pe 
calea liberei determinaţiuni de sine însuși, ci prin măsuri restrictive cari l-au 
silit la aceasta. 

Libertatea, precum o cere liberalismul „Românului“, e absolută; rămâne 
ca fiecine să se folosească de ea în marginile putinţei sale. E elementar însă 
că o industrie nu se poate crea decât cu paguba timporară a comerţului 
internaţional şi a consumatorilor. Cum şi de unde ia „Românul“ un drept 
escepțional în contra libertăţii absolute? Cum liberalul pur îndrăzneşte a 
crea favori și privilegii în folosul unei serii de oameni şi în defavorul 
matematic calculabil al negoţului şi al imensei majorităţi a consumatorilor? 
Scopul e educaţia industrială, da. Dar cine dă dreptul oamenilor bătrâni de 
la „Românul“ să silească pe cetățeni asemenea bătrâni să-și cheltuiască 
altundeva banii decum voiesc ei? Cine le dă dreptul de-a considera ca copii 
economici nişte oameni cărora nu li se tăgăduiește bărbăţia politică, o 
afirmare zilnică atât de folositoare partidului roşu și marilor bărbaţi de stat 
pe cari ni-i dau urnele electorale? Împrejurarea că negustorul are un folos 
mai mare din libertatea negoţului nu i se poate imputa lui; sub același 
regim, mulțimea câștigului atârnă de instrumentul ce-l mânuim și de 
inteligența cu care-l mânuim. Dacă libertatea e mai folositoare unui soi de 


ocupaţiune decât altuia, cine ce are ce zice? Cum puteţi crea drepturi în 
contra dreptului absolut, în contra libertăţii? 

Aşa este, şi acesta e liberalismul. Şcoală? Libertatea învățământului. 
Fiecare — fie ori nu calificat — are dreptul de-a deschide școli şi de-a 
instrui generaţii întregi în lucruri ce el nu le știe. Biserica? Nu este o 
instituţie istorică a naţionalităţii ci... treaba comunei. Fiecine e liber de-a 
avea morala care-i convine, chiar dacă ea e imorală. Meserie? Fiecine e 
liber a o profesa, chiar cârpaci fie, și a concura în mod neonest pe 
meseriașul cu zeci de ani de deprindere industrială care-și pune nu numai 
munca, dar chiar onoarea profesiei în lucrurile ce le produce. 

Aceasta e libertatea, onorabililor, şi vă uitaţi crezul botezând de liberale 
idei de protecţie, de epitropie, restrângătoare absolutei libertăţi a capitalului 
și a muncii. 

Ne vorbiţi ca de un amic al protecţionismului de John Stuart Mill, care- 
ar fi radical. Dar radicalismul nu e liberalism. Radicalismul are cele mai 
diverse nuanţe; unii admit omnipotenţa statului, alţii vor nimicirea lui 
totală; câte capete atâtea sisteme politice, încât un radical care propune 
măsuri protecționiste dovedește numai că nu e liberal și că puterile pe cari i 
le rezervă statului trec dincolo de jocul absolut liber al tranzacțiunilor 
economice. 

Pentru a rezuma din nou ideile noastre zicem: nematuritatea economică 
e totdeuna însoțită de cea politică. Și pentru a ajunge la maturitate se cere 
educaţie. Precum copiii nu pot fi în şcoală absolut liberi, ci trebuie să 
înveţe, trebuie să se supuie disciplinei, trebuie să se deprinză a face singuri 
temele și socotelele pe cari numai profesorul le ştia mai nainte, tot aşa orice 
măsură educativă pentru un popor e o restrângere a libertăţii, e reacționară. 
Dar se cere neapărat să avem industrie? Da, dar niciodată ea nu se va opera 
prin măsuri liberale. 

Și cumcă nu se va opera ne-o dovedeşte chiar „Românul“. Atât de 
liberală în materie politică, foaia partidului dominant simte că ideile sale 
sunt cu totul sterpe în materie economică, le părăsește cu desăvârşire și 
vede în ideea de stat, în ideea poliţiei economice, pe care zilnic o 
batjocureşte, singurul sprijin şi singura scăpare a muncii naționale. Astfel 
„Românul“ nu are dreptate decât atunci când, izbit de bunul simţ şi de 
logica imanentă a ordinei lucrurilor, aruncă utopiile şi sofismele 
liberalismului cosmopolit în apă. Ne pare bine că putem constata o 
asemenea apostazie, o asemenea defecțiune, și felicităm pe confrații noștri 


că, în momentul în care e vorba de misiunea practică, materială, 
administrativă a statului, ei devin reacţionari. 

Venim acum la tractatul de comerţ, nu pentru a aduce motive în favorul 
lui, căci aceste sunt cunoscute. Tendinţa era precum se ştie de-a câștiga în 
genere libertatea pentru ţară, de-a încheia tractate de negoț, căci pân-atunci 
ele se încheiau de Turcia şi ni se impuneau de Europa. Acest motiv de 
politică esterioară a fost terenul de pe care, conform „Românului“, „orice 
altă consideraţiune trebuie să fie înlăturată“. 

Dar în orice caz, dacă e vorba a se face imputări partidului conservator, 
nimeni nu are mai puţin dreptul de-a le face decât „Românul“. Mergând la 
Domn cu „jalba 'n proţap“ ca să-l roage să nu sancţioneze Convenţia, veniţi 
la putere tocmai pentru a împiedeca pe Domn de-a întări cu semnătura sa 
acel act, cel întâi decret după venirea la putere a fost întărirea Convenţiei. 

Dacă, în preziua unui război, afirmarea dreptului ţării de-a încheia 
tratate era un câștig superior consideraţiunilor economice este o cestiune pe 
care n-o discutăm, pentru că nici nu este în discuţie. Constatăm numai că, 
dacă vină există, cei ce au consumat-o definitiv au fost liberalii, și confrații 
sunt în mare grad imperturbabili ridicând o acuzaţie a cărei greutate recade 
în definitiv asupra lor. 


€ 


[Articol cu paternitate incertă] 

[5 septembrie 1882] 

Cititorii noştri au auzit vorbindu-se negreșit de o adunare a sătenilor, 
botezată cu pomposul nume de congres agricol, ce trebuia să aibă loc la 29 
august expirat în Curtea de Argeș. 

Dacă a fost ceva sau nu n-am putea-o spune deocamdată, căci n-a 
transpirat nimic până acum. Ştim numai că inițiativa întrunirii a fost luată 
de deputatul Schiler, reprezentant al Gorjului în Cameră. 

Scopul acestui meeting extraordinar şi cu totul contrariu obiceiurilor 
tării nu prea este expus cu destulă claritate în apelul publicat de comitetul 
organizator. Vorbe late și sforăitoare câte pofteşti; nimic însă precis, nimic 
determinat. 

Dacă trebuie să dăm crezământ unor zgomote ce circulă, „congresul“ ar 
fi provocat de d. C.A. Rosetti însuși, care şi-a pus în cap să fie cu orice preţ 
Mesia ţăranului român. Prezenţa d-lui Smedeanu între membrii organizatori 


ar dovedi cu prisos că impulsiunea a fost dată de oficina politică din Strada 
Doamnei. 

De mult urmărim pas cu pas fiecare mișcare a celebrului agitator de 
mase, pentru ca să căutăm a limpezi lucrul și de astădată. 

D. Rosetti și-a început agitaţiunea prin faimoasele circulări ministeriale 
prin care subprefecţii și ceilalți agenți administrativi erau invitaţi să 
îndemne pe țărani a nu mai munci și a nu-și mai executa angajamentele 
luate față cu proprietarii. Efectele acestor îndemnuri nesocotite s-au tradus, 
după cum se ştie, printr-o turburare adâncă adusă raporturilor dintre moșieri 
sau arendași și cultivatori, turburare de care aceştia din urmă mai ales au 
avut să sufere. 

Din această cauză legea de tocmeli agricole propusă de fostul ministru 
de interne a întâmpinat o energică rezistenţă atât în Cameră cât și în Senat și 
a fost cu totul modificată în părţile ei cele mai esenţiale. 

Bătut pe acest teren după o luptă din cele mai înverşunate, directorul 
„Românului“ a căutat primul pretext venit spre a se retrage din minister, 
unde se afla deja în divergență de opiniuni cu d. Brătianu, și a reînceput 
lupta în ziarul său. 

Legea de tocmeli agricole era destinată să fie primul inel al lanţului de 
reforme politice și sociale ce concepuse d. Rosetti pentru fericirea ţăranului 
român. După dânsa avea să vie aceea asupra monopolului cârciumelor prin 
sate și aceea asupra modificării legii consilielor judeţene şi comunale. 

Deocamdată lucrul s-a înmâlcit asupra acestor două legi din urmă. 
Negreşit, se aşteaptă redeschiderea Corpurilor legiuitoare spre a putea fi 
readuse la ordinea zilei. 

În adăstare, d. Rosetti nu-și pierde vremea. Deodată cu campania 
întreprinsă în „Românul“ în contra legii electorale, pe care o acuză de toată 
imoralitatea ce domneşte în alegeri, d-sa adună pe ţărani şi, sub pretext de 
a-i face să se cunoască mai de aproape, tinde la o adevărată mişcare agrarie 
în contra unui inimic nevăzut. 

Negreşit, ţăranii sunt liberi să se întrunească sau nu, deoarece acest 
drept este garantat tuturor românilor de Constituţiune. O întrunire în masă 
însă, în condițiunile proiectate, prezintă ceva de anormal și fiecine este în 
drept să se întrebe care este scopul ce se urmăreşte. Cuvintele vage de 
„înfrățire“ şi de „banchet țărănesc“ nu sunt îndeajuns ca să justifice această 
excepțională convocare a elementului rural. Sub aceste expresiuni se 


ascunde o tendință pe care ne credem în drept a o bănui, de vreme ce 
nimeni nu voieşte să ne dea cheia enigmei. 

Dacă n-am cunoaşte pe d. Rosetti și apucăturile sale revoluţionare n-am 
avea nici o grijă şi am aplauda chiar adunarea proiectată, în speranţa că ar 
putea să iasă dintr-însa o ameliorare a soartei săteanului, atât de oropsit şi 
atât de batjocorit de acest guvern pretins liberal. 

Din nenorocire ceea ce voieşte acest om politic nu mai e un mister 
pentru nimeni astăzi. Am avut adeseori ocaziune să arătăm că agitaţiunile 
Irlandei i-au deșteptat gustul de a provoca — păstrându-se orice proporțiuni 
— o frământare socială şi la noi. O revoluţiune fie cât de mititică e un ideal 
care se potrivește de minune cu educaţiunea politică a fostului mazzinist. 

Convicţiunea noastră fiind ca asemeni agitaţiuni sterile pot să constituie 
un adevărat pericol la un moment dat, ne credem datori să cerem 
explicaţiuni asupra „congresului“ de la Curtea de Argeș, căci voiam să 
cunoaștem hotărât care este scopul pentru care a fost convocat. 

Mişcarea din Irlanda este justificată până la un punct oarecare prin 
raportul anormal dintre muncă și capital, dintre sătean şi proprietar. Din 
fericire pentru noi suntem departe de a ne găsi în această situaţiune. 
Proprietarul român este interesat ca țăranul să nu fie în mizerie, căci de 
bunăstarea acestuia este legată prosperitatea moșiei sale. Sunt negreșit 
excepțiuni nenorocite, proprietari fără suflet și fără Dumnezeu cari s-au 
jurat să fie călăii cultivatorului sătean. Am dovedit adesea cu exemple că un 
Pişca sau un Leca nu sunt modele de dezinteresare și că soarta ţăranilor de 
pe moșiile acestor faimoși patrioţi n-ar fi tocmai de invidiat. 

Aceste triste excepțiuni însă nu fac decât să confirme regula care este 
solicitudinea pe care întotdauna proprietarul român a avut-o pentru 
cultivator. 

Adevăratul împilător al ţăranului nu este decât administraţiunea, decât 
guvernul care-l exploatează şi-l sugrumă în modul cel mai neomenos. Am 
arătat altădată că, în schimbul birurilor enorme ce plătește stăpânirii, nu i se 
dă absolut nici un echivalent; siguranța averii şi a vieţei sale este o 
minciună; instrucţiunea publică se află numai pe hârtie; biserica este 
dărâmată sau văduvă de servitori; spitale nu există decât în imaginaţiunea 
comitetelor permanente; căile de comunicaţiune sunt în starea cea mai 
deplorabilă. 

Când dară ni se vorbeşte de nevoile şi de păsurile ţăranului, când sunt 
tendinţe de a-l desface din masa naţiunii și de a-l organiza în castă, suntem 


în drept să ne întrebăm cu îngrijire în contra cui va fi îndreptată această 
forţă compactă şi puternică ce se organizează. 

Cerem explicaţiuni, căci ne plac situaţiunile limpezi. Vorbele deşerte şi- 
au făcut vremea. Voim ca ţara să ştie lămurit ce scop se urmăreşte şi cari 
sunt tendinţele întrunirii de la Curtea de Argeș. 

[7 septembrie 1882] 

Sunt o seamă de medici a căror îndărătnicie teoretică este atât de mare 
încât puțin le pasă dacă bolnavul lor merge bine ori rău: odată diagnoza 
făcută, acest din urmă e condamnat să beie seria întreagă de decocturi 
prescrise de discipolul lui Ipocrat. Zvârcolească-se cât o pofti, meargă-i 
cum i-o merge, hapurile trebuiesc înghițite, fumurile trebuiesc inhalate, 
pentru că aşa scrie la carte. Dar s-o potrivi starea bolnavului ori nu cu cele 
spuse în carte, asta nu-l priveşte pe medic; e vina bolnavului dacă, tratat 
sistematic, după idei preconcepute şi a priori, a dat ortul popii. Fost-au 
tratat conform regulelor? Asta-i cestiunea. Dacă și-a zvârlit potcoavele şi ni 
s-a închinat cu plecăciune e treaba lui. 

Astfel ni se pare și medicul nostru politic, d. C.A. Rosetti. Legea 
electorală, iată cauza tuturor relelor; sufrajul universal sau măcar apropiarea 
de el, iată medicamentul sigur care, aplicat României, are s-o lecuiască de 
toate urmările domniei fanarioților, invaziunilor ruseşti, imigraţiunii 
străinilor, decăderii economice și politice. 

D. C.A. Rosetti ne spune chiar că a studiat istoria în curs de atâţia ani de 
zile şi că la aceste rezultate teoretice a ajuns; aşadar nu mai rămâne îndoială 
că, cu câţiva paragrafi noi de lege, starea se va 'ndrepta numaidecât. 

Permită-ne d. C.A. Rosetti a-i face o mărturisire modestă, căreia va 
binevoi a-i da puţină crezare. Și noi am studiat istoria. Din această istorie, 
scrisă de oameni nepărtinitori, am constatat cu mirare că starea bună sau rea 
a unei societăți nu atârnă mai niciodată nici de forma de guvernământ, nici 
de legi, ci cu totul de alte împrejurări. Am constatat cu mirare cum despoţi 
cari considerau statul ca o proprietate a lor şi legile ca pe niște acte de 
bunăvoință personală au produs cele mai fericite rezultate în ţările supuse 
lor. Un Frederic II, un Iosif al II-lea, un Petru cel Mare, o Elisabetă a 
Angliei au întemeiat cultura, buna stare economică, dreptatea în statele lor; 
guvernul unui despot ca Napoleon I a făcut mai mult pentru bunăstarea și 


administraţia regulată şi îngrijită a Franţei decât tot şirul de regi dinaintea 
lui. Pe de altă parte, state cari au avut sufrajul universal, ca Roma sau ca 
republicile Greciei, au decăzut până unde numai o colectivitate omenească 
poate cădea şi tocmai medicamentul prescris de d. C.A. Rosetti a fost 
unealta cea mai puternică a unei tiranii cumplite, adeseori bestiale. 

Aşadar, dacă nu tăgăduim că multe din cele ce se petrec în vremea 
alegerilor sunt conforme adevărului, nu e pentru că am crede că prin 
reforme s-ar putea aduce vrun bine. Suntem siguri că o altă stare de cultură, 
că mai multă știință, o mai îngrijită educaţie, o accesibilitate mai 
reglementată la demnităţile publice, după măsura meritului și învăţăturii, ar 
da rezultate mai bune, oricare ar fi forma de guvernământ în România; și că, 
din contra, cele mai escelente legi scrise pe hârtie nu vor avea nici un efect 
într-o ţară unde munca agricolă se face cu aceleași instrumente primitive şi 
cu aceeași risipă de putere musculară ca acum cinci sute de ani, unde muncă 
industrială nu există, unde învățământul de la bază pân-în vârf e mediocru. 

De-aceea am zis: „Corupţiunea este generală, e espresiunea culturii 
vicioase a românilor“. 

D-sa ne răspunde că aceasta-i o credință a conservatorilor, pe care-o 
respectă, dar o combate, fiind cu totul greșită şi foarte periculoasă pentru 
viitor. 

Greşită? D. C.A. Rosetti ne datorește proba în contrariu. Oare doreşte o 
listă de toate nulităţile cari joacă cel întâi rol în ţara noastră, de toate 
inepţiile administrative răsărite din pură ignoranță, un album de portrete al 
partidului dominant? Ni s-ar zice că insultăm și facem personalităţi, cu toate 
acestea unui asemenea album nu i-ar putea contesta nimeni veracitatea. 

Periculoasă e maniera noastră de-a vedea? Pericolul nu consistă însă în 
ceea ce afirmăm noi, ci în realitate. Oricât de întunecos ar fi tabloul ce l-am 
face stării nostre de cultură, realitatea aievea 'l întrece, și-n această realitate 
rezidă în adevăr periclitarea viitorului nostru. 

Noi vedem așadar în starea de cultură răul acela care nu poate fi 
vindecat prin o lege, ci numai prin muncă constantă și afirmăm că oricine 
crede a putea înlătura relele printr-un text paragrafat se înşeală pe sine, dacă 
nu vrea poate să înșele pe alţii. Din acest punct de vedere orice reformă e 
sterilă, dacă nu stricăcioasă, şi acest punct de vedere critic l-am opus 
proiectului de reformă. Venind însă la proiect în sine, am cerut un singur 
lucru d-lui C.A. Rosetti, abstracţie făcând de eficacitatea problematică a 
propunerii sale: să fie consecuent cu sine însuși. 


D-sa nu e consecuent. 

Nu se unește când zice că „numărul nu este nicicând o cauză de 
lumină“... „În mulțime, din contra, domneşte totdauna moralitatea.“ „Între 
20 de răi se găsesc tovarăşi la păcătuire, între o sută mai cu greu, între o mie 
se vor găsi cenzori“. 

Care-i consecuenţa firească a acestei enunţări? Votul universal. 

Cu toate astea d-sa nu-l cere. 

Supremul număr fiind suprema moralitate, virtute, lumină, de unde ia d. 
C.A. Rosetti dreptul de-a esclude de la o egală participare a votului toată 
suflarea câtă exista în ţară? De ce toţi alegătorii din comune urbane, ştiu ori 
nu a citi, să voteze direct, iar țăranii numai prin delegație? Cu cât mai mulți 
vor fi cu atât mai multă lumină şi moralitate. 

Știm bine că mulți vor fi zâmbind la teoria cu totul nouă că numărul, nu 
calitatea și cultura, ar fi determinând lumina unei adunări de oameni. D. 
C.A. Rosetti o crede însă şi această credinţă o respectăm. Dar ar fi bine s-o 
respecte d-sa însuși. 

N-o face însă; căci „domnia fiind numai în mânele claselor dirigente, 
ele vor respinge desigur astăzi votul universal“, de aceea d-sa „propune 
numai ce s-ar putea face în epoca, în zilele în care vorbeşte“. 

Această concesiune prețioasă, însă timporară, pe care-o face claselor 
dirigente e o abatere serioasă de la principiul absolut, o apostazie a 
credințelor proprii în favorul credințelor politice a adversarilor. Din 
momentul în care, incidental chiar, se recunoaște rațiunea de-a fi a claselor 
dirigente, ba chiar li se fac concesii foarte vătămătoare ortodoxiei 
„sufrajului universal“, am intrat cu totul în apele acelor clase dirigente cari, 
consistând ele înșşile din grupuri deosebite prin cultură și avere, au 
recunoscut între ele această inegalitate firească care le stăpâneşte şi au 
admis împărțirea pe grupuri, pe colegii. Votul claselor dirigente e dat în 
privirea aceasta; ele, precum însuși d. C.A. Rosetti mărturiseşte, ar respinge 
desigur votul universal. Dacă l-ar respinge tale-quale, în întregul lui, oare 
nu l-ar respinge și ca măsură prealabilă, și ca reformă care tinde, într' acolo? 
Cine nu vrea scopul nu vrea nici mijloacele ce tind a-l realiza; cine nu vrea 
votul universal nu vrea fără îndoială nici o reformă care s-apropie de el. 


Ci 
[10 septembrie 1882] 


Sub titlul „Situaţia politică din România“ „Gazeta generală“ din 
Augsburg publică următorul articol ce i se trimite din București, cu data de 
11 septemvrie. 


Astăzi românii serbează aniversara celei dentâi lupte victorioase după sute de ani 
de apăsare a naționalităţii lor, luarea redutei de la Griviţa, care constituia o parte din 
formidabila întărire de pământ de la Plevna, li se reamintește azi tuturor locuitorilor 
țării printr-un Te Deum oficial în toate bisericele. La Sinaia, reședința de vară a 
regelui, serviciul divin se celebrează de mitropolitul Moldovei, cel primat lipsind din 
țară. 

Au trecut cinci ani de când principele Carol de Hohenzollern comanda dinaintea 
Plevnei armata ruso-română de împresurare care, la 12 septemvrie, au întreprins 
asaltul asupra întăririlor turcești. Primite din toate părțile de un cumplit foc de 
artilerie şi de puști, dat din poziţiuni cu totul acoperite, trupele năvălitoare dădeau 
înapoi pe toată linia, când principele Carol se aruncă în faţa batalioanelor române cu 
cuvintele „Scăpaţi onoarea zilei și a naţiunii“. El le făcu să se 'ntoarcă, să repete 
asaltul asupra șanțurilor Griviței, pe a cărei înălţimi fâlfâi o oră mai târziu tricolorul 
român. Din ziua aceea mersul răsboiului se schimbă, în decursul căruia mica armată 
română se mai distinse prin multe lupte viteze. Ruşii aveau aşadar toate cuvintele 
pentru a fi mulţumiţi de aliaţii lor. 

Dar alianţa era nenaturală și nu se făcuse decât prin puterea împrejurărilor. E 
cunoscut că, la începutul răsboiului, Rusia respinsese alianța României. Rusia 
singură voia să învingă pe turci şi să libereze naţiunile oprimate, pentru ca, după 
război, să poată dicta legile ei atât celui învins cât și celor eliberaţi. Când însă 
opunerea neașteptată a unei armate turcești sub Osman Pașa nu opri numai oștirea 
rusească în loc, ci o ameninţa cu nimicirea, comandantul suprem rus se văzu silit a se 
adresa României cu rugămintea de a-l sprijini şi depeşa Marelui Duce Nicolae către 
principele Carol „Au nom de Dieu, venez vite!“ e înscrisă în cartea istoriei tot astfel 
ca și gratitudinea cu care Rusia a răsplătit României după încheiarea campaniei. E 
cunoscut pe de altă parte că, la deschiderea războiului, românii se temeau mult mai 
mult de liberatorul rus decât de opresorul musulman; că —în zadar — s-au adresat 
puterilor garante cerând sfat și ajutor, că au protestat în contra intrării rușilor; că s- 
au văzut siliți a încheia o convenţie cu Rusia pentru a nu fi trataţi ca inamici de armia 
ei supraputernică și că, la urma-urmelor, românii fură siliţi să dea ajutor Rusiei, pe 
de-o parte pentru a opri pe turci de-a intra pustiind în România în urma unei oștiri 
rusești bătute și a preface ţara în teatrul războiului, pe de altă parte pentru ca, în caz 
de victorie, să nu fie cu totul daţi pe mâna așa numiţilor liberatori. 

Şi-n adevăr ajutorul României i-a costat mult mai scump pe ruși decum se admite 
în genere. E drept că alianța cu România n-a oprit pe Imperiul țarilor să-i ia 
aliatului, cu toate protestele, ţinuturile din Basarabia; dar Imperiul a fost silit a ţinea 
seamă de activitatea proprie a naţiunii române și de atitudinea bărbătească, eroică 
chiar, a armatei ei; au trebuit să-i lase acesteia deplina neatârnare și prin aceasta 
Rusia a pierdut roadele victoriilor sale. Scopul războiului întreprins nu era desigur 


eliberarea bulgarilor de sub jugul turcesc, ci crearea unui stat sau a unei 
confederațiuni de state care să atârne cu totul de Rusia şi să se prefacă cu timpul într- 
o secundogenitură rusească. Acest stat sau această confederațiune de state avea să 
cuprinză Bulgaria, Muntenegrul, Serbia şi România şi să serve pe de o parte de 
stațiune spre Constantinopol, pe de alta să fie un zăvor în contra unei înaintări 
eventuale a monarhiei austro-ungare cătră Orient, în cazul dărâmării Imperiului 
otoman. 

Să nu ni se observe că acest plan s-a împiedecat, nu prin atitudinea României, ci 
prin aceea a Congresului din Berlin; nu ignorăm deloc puterea areopagului european 
şi suntem departe de-a-i opune greutatea relativ mică a națiunii române; dar 
atitudinea României în timpul războiului ruso-turcesc a fost un factor în mâna 
Congresului. Situaţia Rusiei în faţa Congresului ar fi fost cu totul alta dacă 
reprezentanţii ei s-ar fi putut înfățișa ca cuceritori sau liberatori ai tuturor statelor 
balcanice. Afară de-asta cabinetul din San-Petersburg n-a renunţat la dorinţa și la 
scopul de-a forma un stat federativ din ţările balcanice, ci urmăreşte și acum acest 
scop cu toate mijloacele ce-i stau la 'ndemână, prin ambasadorii și agenţii săi din 
București. Știrea răspândită acum câteva zile de cătră un agent rusesc despre o 
întâlnire încurândă a regelui României și al Serbiei cu principele Bulgariei la 
Rusciuc cată a se considera ca un ballon d'essai pentru a afla pe de-o parte ce-ar zice 
puterile europene despre o asemenea întâlnire a principilor statelor balcanice și a 
trezi pe de altă parte neîncrederea Austriei și Germaniei în contra României și 
Serbiei. Dacă s-au zădărnicit pân' acum toate silinţele și 'ncercările agenţilor ruşi de- 
a realiza o confederație a popoarelor balcanice cauza e că în București au pătruns 
demult convingerea că interesele României nu se pot uni defel cu acelea ale statelor 
slave din vecinătatea ei și apoi instinctul de neatârnare al naţiunii care nu îngăduie 
ca România să cedeze ceva din independența sa, pentru care s-a luptat atât de mult; 
în fine — last not least — pentru că România posedă un rege din Casa Hohenzollern, 
care în nici o împrejurare nu s-ar hotărî a se degrada devenind vasalul Coroanei 
rusești. 

Dacă instinctul de neatârnare şi de libertate al românilor, care se manifestă atât 
în politica lor esterioară cât şi în cea interioară, i-a ferit pân' acum de-a ajunge să 
atârne de Rusia, el pe de altă parte a creat un conflict cu monarhia austro-ungară și 
i-a pus în opoziție cu toate puterile europene, căci în cestiunea dunăreană ei au 
insistat cu prea multă îndărătnicie asupra punctului lor de vedere, care e, blând 
vorbind, unilateral, iar inamicii guvernului român — interiori şi esteriori — n-au 
întârziat a făuri din cestiunea dunăreană o armă în contra guvernului, a dinastiei şi a 
țârii. 

Spațiul nu ne permite de-a cerceta cestiunea aceasta complicată; mă mărginesc 
dar numai la observaţiunea că fiece naţiune, mare ori mică fie, are misiunea deplină 
de a-și apăra drepturile și interesele ei, dar că nu trebuie să meargă atât de departe 
ca să ignoreze sau să atingă interesele și drepturile unei alte națiuni, mai ales când 
aceasta e un stat vecin cu mult mai puternic. Dreptul strict, în multe cazuri, nu se 
poate aplica fără pagubă nici măcar într-un litigiu între două persoane private; cu 
atât mai puţin între două state învecinate a căror interese se întreţes în mii de direcţii 


şi sunt atât de varii încât prudența impune fiecărei din părţi concesiuni în unele 
cazuri, pentru ca şi partea cealaltă să încline a face concesiuni în alte cazuri. Chiar 
un stat mai mare și mai puternic decât România s-ar măcina cu timpul prin conflicte 
continue cu toți vecinii săi; afară doar dac' ar avea un protector foarte tare într-una 
din puterile mari şi dominante în Europa. Un asemenea protector România 'l poseda 
odinioară în Franța, sub Napoleon III; dar azi nu mai există în Europa nici o putere 
care să exercite o influenţă dominantă, căci singura care ar putea-o nu voiește s-o 
exercite. 

Nu e îndoială că România se bucură în prezent de mare bunăvoință din partea 
Germaniei: nu numai pentru că regele e un Hohenzollern, ci pentru că conducătorul 
politicei germane a recunoscut marea vitalitate a poporului românesc, pentru că ştie 
a apreția importanţa situaţiei geografice a ţării şi o serie de alte împrejurări cari 
crează României pentru viitor o misiune politică şi militară la porţile Orientului. 

Dar, oricât de mare ar fi părtinirea cancelarului german pentru România, ea nu e 
îndestul de mare pentru a o favoriza în socoteala Austro-Ungariei, care e și mai 
importantă pentru el. Se pare așadar că din Berlin i s-a dat regelui României sau 
guvernului său sfatul urgent de-a aplana cât se poate de curând diferenţele pendente 
între Austro-Ungaria şi România cu privire la cestiunea Dunării, într-un mod cât se 
poate de echitabil pentru amândouă părțile. 

E sigur însă că, după ce s-a făcut o schimbare în direcțiunea Afacerilor 
Esterioare ale României și după ce d. Dimitrie Sturza a luat portofoliul Esternelor, 
România va renunța la punctul ei vechi de vedere, la non possumus, în cestiunea 
dunăreană. Deși nu s-a aflat încă modul de învoială cu Austria, totuși se caută și, 
dacă se va fi aflat, putem aștepta cu siguranţă că în România se va fi creat un nou 
element puternic pentru garantarea păcii europene. 


Aceste sunt apreţierile corespondentului „Gazetei generale.“ Din parte- 
ne observăm că concesiile de natura celor cerute în cestiunea dunăreană nu 
numai că ating autonomia și suveranitatea României, dar creează totodată 
un precedent pentru ca alte puteri rivale să pretinză concesii analoge. Este 
însă interesul bine înțeles al României de-a evita până și părerea că ar nutri 
vro preferenţă fie pentru Austro-Ungaria, fie pentru Rusia. Nu voim şi nu e 
de nici un folos pentru autonomia noastră de-a înclina într-o parte ori într- 
alta şi de-a ne preface de bună-voie în mărul de ceartă între cei doi puternici 
vecini. O mănţinere strictă a autonomiei noastre în politica esterioară, o 
egală evitare a influenţei fie a uneia, fie a celeilalte dintre puteri, e o 
garanție mai sigură pentru mănţinerea păcii decât concesii unilaterale, 
menite a ne câștiga poate simpatiile unuia, dar cu atât mai proprii pentru a 
stârni rivalitatea celuilalt. 


€ 


[12 septembrie 1882] 

„Românul“ comentează asemenea unul din pasajele noastre, care făcuse 
deliciile „Telegrafului“ în curs de o săptămână, un pasaj pesimist, n-o 
tăgăduim, prin care arătăm că toată pseudocivilizațiunea noastră, stearpă 
economic şi intelectual, s-a tradus în o cumplită apăsare fiscală şi 
administrativă a ţăranului și că sub statul național el nu poate înțelege azi 
decât stăpânirea privilegiată a unui milion şi mai bine de oameni pe care-i 
consideră ca străini, străini poate nu cu limba, dar cu inima, cu caracterul și 
cu înţelegerea pentru lucrurile ţării. Nu era îndoială că „Românul“ va striga 
numaidecât că e o provocaţiune la străini etc., deşi în fond nu e decât un 
crud adevăr. Un sistem a cărui esenţă e spoliaţia îl face indiferent pe omul 
din popor pentru ţara şi naționalitatea lui; purtând numai sarcini fără nici o 
compensație, un asemenea sistem face asupra lui efectul unei dominaţiuni 
mai odioase decât cea în adevăr străină. 

Poate ca acest pesimism să nu fie îndreptăţit; poate chiar ca esprimarea 
lui să nu fie politiceşte practică; dar nu aceasta e în cestiune. Supere-se 
marii patrioţi pe faptele ce ne inspiră un asemenea raționament, supere-se 
pe realitate înainte de toate, nu pe concluziile pe cari, cu ori fără cuvânt, le 
tragem din asemenea fapte. 

Oare nu e caracteristic pentru tratamentul de care se bucură populaţiile 
noastre din partea administraţiei şi a fiscului când constatăm că, în același 
timp în care zeci de mii de străini imigrează în fiece an, românii, din contră, 
părăsesc ţara lor, ca şoarecii o corabie care arde, și că emigrează? D. G. 
Obedenaru constată în opera sa La Roumanie economique că tocmai în 
secolul acesta, al liberalismului, o sumă de români, poate o jumătate de 
milion, au trecut în Dobrogea pe când era turcească, în Bulgaria, în Serbia. 

D. loan Ghica constată în Convorbiri economice același lucru: 


Sunt localităţi unde plugari împroprietăriți, după ce-au plătit anuitatea șapte-opt 
ani, au părăsit pământul, s-au făcut servitori şi argaţi sau au trecut Dunărea. 


Din Moldova ţăranii îşi părăsesc căminele și trec în Basarabia rusească. 

Toate aceste sunt fapte. 

Aceste fapte dovedesc decadenţa statului, căci nu sunt unice în istorie, 
ci se repetă ori de câte ori decadenţa intervine. Și mai curios este desigur că, 
pe când oamenii care se complac în decadenţă se bucură și se veselesc, tot 


atuncea spiritele mai bune înclină a vedea lucrurile în culori negre și sunt 
atinse de pesimism. 

Salvianus, un preot din Marsilia născut pe la 390, care a scris tractatul, 
ce se păstrează încă, De Gubernatione Dei, toată viaţa sa a afirmat cu multă 
elocuență teza că „barbarii cuceritori sunt însărcinați de Dumnezeu să 
pedepesască viciile și nedreptăţile lumii romane“. Acest pesimist al 
timpului său observă în cartea sa (V, 8) că romanii fug la goți și că nu se 
tem de nimic mai mult decât ca să redevie romani. Ba chiar toţi oamenii din 
popor ar căuta refugiu la goți dac' ar putea lua cu sine puţina avere ce-o 
posedă; căci acolo nu li-i permis celor mari, ca la romani, de-a asupri 
nepedepsiţi pe cei mici 


(Una et consentiens illic Romanae plebis oratio, ut liceat eis vitam, quam agunt, 
agere cum barbaris. Et miramur, şi non vincuntur a nostris patribus Gothi, cum malint 
apud eos esse quam apud nos Romani? Itaque non solum transfugere ab eis ad nos 
fratres nostri omnino nolunt sed ut ad cos confugiant, nos relinquunt). 


Nimeni n-a numit pe acest călugăr trădător sau nebun pentru că constata 
că starea de nedreptate în Imperiu făcea pe poporul roman să prefere 
domnia barbarilor. 

Bizantinul Priscos fu trimis în solie, la anul 448, la Curtea lui Attila, 
regele hunilor, unde află o sumă de romani. Ce-i spuse unul din ei, spre 
marea mirare a lui Priscos? Că 


sub acești barbari oamenii nu sunt pururea şicanaţi ca în Imperiu, că judecăţile 
sunt drepte, că judecătorii nu sunt venali, că dările nu sunt, ca-n Imperiu, în 
permanență insuportabile. Ceea ce cineva câştigă cu muncă onestă poate să și 
folosească în liniște, cu totul opus stărilor de lucruri în Imperiu. 


Acesta e chiar secretul tuturor cuceririlor uimitoare. Când Alexandru a 
cucerit Persia, desigur stările de lucruri fuseseră pentru popor atât de rele 
încât acesta nu i s-a opus; cu satrapii lesne a putut s-o scoaţă la capăt. 
Norocul lui Napoleon în Germania se esplică în același mod. El purta în 
ranița sa o îndreptare a stării sociale a Germaniei, care era insuportabilă în 
cele mai multe din statele mici. Au trebuit mari îmbunătățiri înlăuntru, a 
trebuit o generație crescută în universităţi cu totul în alt spirit, adânc 
naţional, pentru ca Napoleon să poată fi învins. 

Iată lucruri clare și învederate. 


Când vedem zilnic că perceptorii nu iau darea de la țăran din prisosul 
producţiunii lui precum se 'ntâmplă în toate ţările din lume, ci din vânzarea 
instrumentelor lui de muncă, scutite de lege, din haina de pe el, din pânea 
de toate zilele, când constatăm, din raportul asupra portăreilor, cum se 
aplică împlinirile judecătoreşti, când adăogăm peste acestea spoliaţiunile 
administrative, ne mai rămâne oare cuvânt de-a ne mira de vorba ţăranului 
de la Cetatea Albă, care găsește starea lui preferabilă celui din România 
liberă? 

Dar să zicem că, dacă țăranul nostru stă rău, are cel puţin satisfacţiunea 
de a-și vedea respectat sentimentul lui național, că acesta rămâne izvorul lui 
de speranţă în viitor, steaua care-l conduce și-l mângâie în căderea sa 
materială. 

Să vedem ce se face în privirea aceasta. 

Cozia, unde e înmormântat Mircea I, cel mai mare Domn al Ţării 
Românești, acela sub care ţara cuprindea amândouă malurile Dunării până- 
n mare, Cozia unde e înmormântată familia lui Mihai Vodă Viteazul, un 
monument istoric aproape egal în vechime cu țara — ce-a devenit acesta? 
Pușcărie! 

Turci şi austriaci au ocupat ţările, dar pușcărie tocmai din această 
mănăstire n-a făcut. A trebuit „roșii“, „naţionalii“ să vie, cu ilustrul lor 
Simulescu, ca s-o facă şi asta. 

Dar oare Carol Îngăduitorul nu va înceta din viaţa când va sosi sfârşitul 
prescris de Dumnezeu și regilor şi oamenilor de rând? Oare pușcărie se va 
face deasupra mormântului său? Oare nu există nici o solidaritate istorică 
între cel ce poartă azi coroana Ţării Româneşti şi cel ce a purtat-o acum 
cinci sute de ani? 

lată panteonul care se pregătește eroilor şi regilor poporului românesc 
— puşcăria. Nu suntem siliți să-l sfătuim pe primul nostru ministru să 
treacă graniţa la Putna, să vază cum străinii respectă mormântul lui Ștefan 
cel Mare, cum și azi, ca acum o sută și două sute de ani, o candelă pururea 
aprinsă luminează la capul marelui Domn român, că poporul vorbeşte de el 
ca şi când ieri ar fi trăit? 

Când dar vedem un popor atât de maltratat în privirea stării sale 
materiale și maltratat și mai rău în privirea tuturor amintirilor mari şi sfinte 
pe care le-a avut, mira-ne-vom de mărturisirea publiciştilor că românii 
emigrează, mira-ne-vom că preferă o domnie străină barbară în locul celei 
pseudocivilizate ce se pretinde a fi a lor? „Non solum transfugere ad nos 


omnino nolunt, sed ut ad eos confugiant, nos relinquunt“, zice Salvian şi 
acelaşi cuvânt se aplică și la noi. 

Nu vă prefaceți a vă supăra pe ceea ce zicem, supăraţi-vă mai bine pe 
ceea ce se 'ntâmplă, pe realitate. Ceea ce se 'ntâmplă în viaţa materială și 
morală e trist, nu icoana slabă pe care noi o dăm în scris despre această 
realitate. 

Poate cineva comenta oricum voiește ceea ce zicem; nu de comentarii e 
vorba, nu de intenţiile ce ni se atribuie sau ni se tăgăduiesc, ci de realitate. 
Realitatea aparţine ordinei materiale a lucrurilor, unde totul e pipăit, 
învederat, capabil a fi măsurat. Oricât de crudă ar fi forma în care ne 
esprimăm impresia, ceea ce e mai crud și mai odios e realitatea însăși. 

Toate protestările de patriotism nu modifică întru nimic realitatea, 
precum procesele intentate lui Galilei nu opreau ca în realitate soarele să fie 
centrul sistemului și pământul să se 'nvârtă împrejurul lui. A modifica 
realitatea, nu a parafraza vorbele noastre, iată ce-aţi trebui să faceţi. 


€ 


[17 septembrie 1882] 

Friguri de reforme au cuprins capetele, pân' acum destul de pozitive, ale 
oamenilor noştri de stat, cari pregătesc viitorul în coloanele gazetelor. 

În unele foi din străinătate apare pe pagina a treia, după anecdote și 
diverse, câte-un „sfat pe zi“, care cuprinde când reţete pentru a obţine o mai 
bună recoltă de sparanghel, când un leac în contra boalelor de ochi, când 
prepararea unui nou fel de şoriceasă. Foaia de căpetenie a partidului 
dominant ne fericeşte asemenea aproape zilnic cu câte-o rețetă de reformă: 
azi se reformează justiţia, mâine agronomia, apoi biserica, școala, regimul 
economic, administrația comunală și județeană — c-un cuvânt totul. Se ştie 
că noi românii suntem oameni lesne crezători. Nu ne-am îndoit nicicând că 
un text de lege, votat făr' a fi fost citit, e în stare să schimbe obiceiele rele 
ale administraţiei și ignoranţa tuturor. Un șir de paragrafi traduși repede din 
franțuzeşte de vrun şef de biurou e după părerea noastră în stare a schimba 
brazda ţării și caracterul populaţiunilor, încât din ziua promulgării și până 
mai apoi să ne trezim atât de departe în privirea tuturor progreselor 
realizabile încât să ne mirăm noi înşine de ceea ce ne-a găsit. 

Cu toate acestea observatorul chiar superficial al maniei de reforme va 
vedea lesne că boala aceasta devine acută mai cu seamă în unele momente 


— asupra alegerilor. Când alegerile sunt aproape totul e rău, totul trebuie 
reformat. Atunci în istoria monotonă a unei mizerii permanente, în contra 
cărei nu există alte remedii reale decât munca și cultura, intervine epizodul 
vesel al bunelor intenţiuni, al propunerilor de reformă radicală, cari, ca 
varga magică a vrăjitorilor, să preschimbe ca din senin pustietatea în 
grădină, colibele în palate și un popor sărac într-o turmă de regi. Aceste 
planuri de reforme ne dau în adevăr ocazia de-a făgădui, de-a deschide 
pentru câteva săptămâni cutia vestită a Pandorei și a lăsa să fluture pe 
dinaintea oamenilor iluziile transparente ale tuturor bunurilor din lume. 
Odată alegerile făcute, marii reformatori de ieri recâștigă temperamentul lor 
apatic şi oriental şi ţara...? merge mereu cum a mers sute de ani, sub 
auspiciile singurei divinităţi care-a mai rămas în fundul cutiei Pandorei — a 
mizeriei... 

În România mai avem a lupta c-un incovenient statornic în viaţa noastră 
publică. Din ceea ce oamenii scriu şi zic nu poți deduce ceea ce ei vor. În 
cele mai multe cazuri trebuie să lași tot vravul de vorbe de-o parte şi să 
ghicești intenţia lăudabilă a reformatorului, care e în genere cu totul alta 
decât aceea pe care marele om o pretextează. 

Astfel ni se 'ntâmplă și cu reforma electorală propusă de d. C.A. Rosetti. 
Teoretic o discutăm destul de bine şi arătăm în destul de învederat că 
zadarnică e orice reformă pe cât timp oamenii asupra cărora se aplică nu 
ştiu nici a citi şi a scrie, neavând posilibitatea de-a judeca interesele publice. 
Aceste cuvinte, cari ar fi în stare a convinge pe omul ce caută adevărul şi 
care nu se fereşte de-a fi convins, nu vor avea nici un efect asupra omului 
care ştie prea bine unde tinde și a cărui țintă e mai mică decât cea pretextată 
— paralizarea corupțiunii în alegeri — însă e cu mult mai practică şi mai 
pozitivă. 

Această ţintă este de-a se perpetua la putere. 

Se ştie că, dac-a fost vrodată cu putinţă a răsturna un guvern la noi prin 
opinia publică, iniţiativa a plecat de la colegiul I și al II-lea. Colegiul al IV- 
lea votează aproape totdeuna cu guvernul și după comanda administraţiei; 
colegiul al III-lea, mai ales în orașele din provincie, unde clasă de mijloc 
mai nu există, e asemenea guvernamental. 

Dacă vom enumera pe membrii opoziţiei conservatoare şi liberale vom 
vedea lesne că cei mai mulți deputaţi opoziţionali își datoresc mandatele lor 
acestor două colegii, unde, cu toată corupţiunea, tot mai există neatârnare 
materială şi morală. Ce voiește dar d. C.A. Rosetti? Să nimicească cu totul 


influenţa acestor colegii, băgând în ele pe delegaţii țăranilor, cari, struniţi de 
subprefecți şi perceptori, vor vota pururea cu guvernul. Pentru a ajunge la 
acest scop dumnealui nu se dă 'ndărăt nici înaintea celei mai reacționare 
idei; propune restrângerea dreptului politic al ţăranilor. Țăranii vor alege 
numai pe jumătate atâţi delegaţi, decum aleg astăzi. Va să zică când e vorba 
de-a paraliza colegiul I și al Il-lea prin delegaţi ţărani, pururea 
guvernamentali, d-sa devine chiar neliberal și restrânge capacitatea politică 
a trei din patru părţi a populaţiunilor României. 

Reforma fiind constituțională are nevoie de votul unei Camere de 
revizuire. Precum Victor Hugo propune pacea eternă, cu condiţia ca un 
ultim și mare război să înlătureze toate nedreptăţile de pe pământ, marele 
nostru reformator își promite ca, prin o ultimă presiune electorală, să obţie o 
asemenea Cameră și o asemenea reformă de la colegiile actuale. După ce 
acestea se vor desființa presiunea nu va mai fi necesară. Colegiul I, II și al 
IV-lea întrunite vor cuprinde pretutindenea o majoritate guvernamentală în 
mâna prefectului, compusă din delegaţii țăranilor. Minoritatea proprietarilor 
mari va rămânea pururea, prin natura lucrurilor, învinsă de-o majoritate 
inconștientă, fără pricepere pentru interesele publice şi mânuită de guvern 
ca o unealtă mecanică. 

Care este deci rezultatul ce caută a se obține? Punerea întregului corp 
electoral sub puterea discreționară a guvernului, asimilarea tuturor cu 
delegaţii ţăranilor ce votează cum li se poruncește. E evident că atunci 
parlamentarismul ar fi o minciună, o aparență menţinută de ochii lumii și 
că, în fond, guvernul autocritic ar putea face orice-ar voi. 

Absolutismul nu este pururea şi pretutindenea o nenorocire. Adeseori el 
e necesar și mari creaţiuni istorice i se datoresc. Dar... absolutismul sincer, 
întemeiat ca atare pe dreptul public al poporului, absolutismul care nu se 
ruşinează de sine însuși şi care crede că, prin o biurocraţie energică, cu 
învăţătură de carte şi incoruptibilă, se poate produce mai mult bine decât 
prin discuţiile adese sterpe ale unor parlamente inculte. Dar a avea un 
absolutism bazat pe minciuna parlamentară însemnează a avea o companie 
de esploatare în capul ţării, care, păzind cu ipocrizie formele esterioare ale 
parlamentarismului, e despotică nu în folosul statului şi al populaţiunilor, ci 
în folosul a o mână de oameni lacomi de avere şi moraliceşte putrezi. 


€ 


[18 septembrie 1882] 

D-lui colonel Candiano-Popescu s-a conferit medalia Bene-Merenti 

clasa I, pentru scrierile sale poetice-militare (?!). În adevăr că și merita; ne 

mirăm numai cum de nu a primit această medalie mai înainte. Săracă 
țară!... 


€ 


[21 septembrie 1882] 

„Românul“, în numărul său de duminică, ne dă un frumos exemplu de 
confuzie. 

De câte ori ziarul guvernamental se prezintă dinaintea alegătorilor nu e 
nimic bun în țară care să nu se datorească ideilor liberale; când e însă vorba 
de relele economice și sociale, atunci — conservatorii au guvernat țara, ei 
sunt de vină la toate. 

Cu toate acestea lucrul trebuie judecat cum este; ideile liberale în 
aplicarea lor trebuiesc luate cu rezultatele cele bune și cele rele şi să li se 
facă bilanţul, ca să vedem cui i-au folosit şi cui i-au stricat. 

Să zicem — posito sed non concesso — că înaintea erei liberale nu era 
nimic în ţară. Averi mari nu erau, dar nici mizeria nu era cunoscută. Cu 
ocazia discutării legii rurale în cel întâi Parlament al României unite d. 
Cogălniceanu citea documente prin cari arăta că pământul era atât de larg 
încât țăranul putea să-și înfigă plugul Oriunde i-ar fi plăcut, fără să 'ntrebe 
al cui e locul, și că n-avea să dea decât una din zece a produsului. Codul 
Caragea prevede tot una din zece. În fine proiectul de 'mproprietărire de la 
1848, prezentat de proprietari, dă ţăranilor oricât pământ ar dori și oriunde 
l-ar dori, în posesiune ereditară, dând una din cinci la arături și una din trei 
la fânaţe (nefiind aci altă muncă decât coasa și strânsul). "Țăranii erau săraci 
atunci, dar nimenea nu era bogat. Meseriile erau şi ele ocrotite. Cineva 
trebuia să-și fi învăţat meșteșugul bine pentru a-l putea exercita. Libertatea 
de comerţ nu exista pentru obiectele de prima necesitate. Se socotea preţul 
grâului şi al vitelor, se adăuga câștigul legitim al negustorului, încât pâine, 
carne, lumânări aveau preţuri taxate şi cât se poate de reduse. Nu erau atâtea 
case frumoase în București, nu atâtea trăsuri strălucite, nu erau strade 
pavate cu pietre aduse din Scoţia și din Belgia; bugetul amânduror ţările nu 
era decât de vro 20 de milioane; o mie de oameni — boieri li se zicea, cu şi 
fără cuvânt — guvernau ţara, bine-rău cum o fi fost, însă foarte ieftin. 


lată că, deodată cu Unirea, vine la ordinea zilei era liberală. Nu se poate 
tăgădui că Vodă Cuza era liberal; autoritar da, însă democrat autoritar, 
liberal autoritar. Dacă ne aducem aminte de elementele numeroase pe cari 
Vodă Cuza le-a ridicat pentru a le opune boierilor și ne uităm azi împrejuru- 
ne, le vedem pe toate foarte sus, le vedem constituind... partidul roșu, 
escepție făcând poate de capi. Abia doi ani trec de la Unire și bugetul 
cheltuielilor se ridică de la 20 la 40, 48, 50 de milioane. E drept că poporul 
primeşte o sumă de libertăţi; dar orice libertate nouă, de care până în ziua de 
azi încă nu e în stare a se folosi, corespundea cu cheltuială căci libertatea, 
chiar dacă n-o știi s-o întrebuinţezi, e scumpă. Înainte boieri, adică 
funcţionari mari și mici, plătiți şi gratuiţi, erau o mie de toţi. Vodă Cuza 
introduce autonomia comunală și judeţeană; în fiece comună câte un primar, 
ajutor, notar, vătășei, toţi plătiţi; în locul a o mie de boieri de ai 
Regulamentului se nasc în ţară, ca iarba din pământ, 40 pân-la 50 de mii de 
boieri noi, săraci dar fudui şi pretenţioşi, așteptând să fie slujiți de alţii, 
văzând în poziţia lor improvizată un mijloc de-a trăi din munca altora. Toată 
această aristocrație nouă ţine bani. Pârcălabii şi vormicii cei vechi, 
vatamanii și bătrânii satului nu ţineau nimic. Pe lângă aceea că bugetul 
general al statului era de două ori şi jumătate mai mare, fiece centru mic de 
populaţie era încărcat cu cheltuieli comunale de zeci de mii de franci pe an. 
Aproape tot ce câştigă ţăranul i se escamotează sub titlurile cele mai diverse 
de către organele politice: statul, județul, comuna. Mai intervine o foamete 
generală; țăranul se împrumută ca să poată trăi de pe-o zi pe alta; cu toate 
acestea perceptorul vindea căldările de pe foc. 

În fine regimul percepției, precum şi regimul în genere, se discreditează 
şi o conspirație aduce, în locul liberalismului autoritar, liberalismul pur. Se 
durează o Constituţie — cea mai liberală din Europa — în care se 
stipulează: egalitatea deplină a străinului cu românul în ţara acestuia, fără a 
se ţinea seamă că superioritatea economică și de cultură a străinului îl face 
pe acesta, prin natura lucrurilor, stăpân românului. În toate opera aceasta de 
liberalism cosmopolit nu e un articol de incolat, care să mărginească 
relațiile dintre străinul cult, abil, cu deprinderi economice fixate, şi între 
românul incult, naiv şi deprins numai cu munca grea a câmpului. Din cauza 
aceasta până-n ziua de azi țăranul îşi vinde grâul cu 30-40 la sută mai ieftin 
decât proprietarul, arendașul sau alţii. Fiecare 'l înşeală și nimeni nu-i 
deschide ochii. Imediat vine şi era drumurilor de fier. E drept că ele 
încărcau o ţară săracă cu o datorie de sute de milioane pe 90 de ani înainte 


— dar articolele de lux veneau mai grabnic din străinătate, noua aristocrație 
se putea înțoli mai cu înlesnire. Şi pe când fiece sezon arunca petecăriile de 
dincolo de graniță pe umerii românului, străini ce le introduceau îşi fixau 
frumuşel capitalul realizat din aceste petece, ridicând prăvălie după 
prăvălie, palat după palat în Bucureşti. Într-adevăr imens progres! În sfârșit, 
cu mila Domnului, d. Brătianu mai vine un al doilea rând la putere, 
înmulțește iar funcţiile, ridică bugetul cheltuielilor în şase ani cu 40%, mai 
face drumuri de fier, se mai ridică palate la Bucureşti, în același timp în care 
se vinde cămașa de pe ţăran, ba se vinde el însuși rob cu braţele. 

Dacă toate acestea nu s-or fi chemând progres, apoi nu mai știm ce e 
progresul. 

„Românul“ se preface a fi atât de naiv pentru a număra anii câţi au fost 
conservatorii la putere și găsește că sunt mai mulți decum ar fi stat liberalii. 
Da! asta vrea să zică a confunda „cauza“ cu „timpul“, lucruri cari n-au a 
face una cu alta. Cauza marei datorii publice sunt drumurile de fier și 
înmulţirea funcţiilor şi această cauză li se datorește liberalilor de toată 
mâna. Cincizeci de ani ar fi putut sta conservatorii după votarea concesiei 
Stroussberg și anuitatea tot ar fi avut s-o plătească. Prezenţa lor la putere nu 
desființa întru nimic angajamentele luate în numele ţării de roșii, prezența 
lor la putere nu putea reduce capitalul unei datorii contractate de alţii, tot 
aşa precum ea nu putea lua legilor organice caracterul lor liberal-cosmopolit 
care li s-a imprimat de roșii. 

Nu 'ntrebaţi câţi ani au stat unul și celălalt la putere, ci ce-au făcut 
fiecine în acești ani. Conservatorii n-au făcut nimic — să zicem — s-au 
opus numai cu îndărătnicie la binele ce voiaţi a-l realiza. Dumneavoastră aţi 
făcut totdeuna ceva, şi ceva rău. De câte ori partidul liberal a fost în fruntea 
țării, el a creat câte-o cauză permanentă de mizerie, pe care urmașii lui n-au 
mai putut-o desființa. Și încă — de-aţi putea face tot ce voiţi! De ați putea 
introduce eligibilitatea magistraturii, și cu ea împreună venalitatea ei şi 
nesiguranța averii; dac-aţi putea desfiinţa colegiul I, înecându-l într-al 
patrulea, pentru ca să nu mai fie cu putință de-a alege un singur deputat 
independent — atunci opera ar fi încoronată. Atunci în adevăr ţara, avere 
publică și averi particulare, ar deveni proprietatea esclusivă a unei coterii 
lacome de aur câștigat făr-de muncă și de demnități acaparate fără știință şi 
merit. 

Să nu confunde „Românul“ timpul în care efectele unei cauze durează 
cu cauza însăși. În acest timp, şi după ce veninul liberalismului cosmopolit 


a pătruns în România, fără îndoială și conservatorii au trecut pe la putere. 
Dar în contra unor rele organice, infiltrate de alţii, ei n-au dispus de 
mijloace destul de energice și n-au dispus de ele pentru că ar fi compromis 
poate și mai mult starea socială. Machiavelli zice: un rău politic se poate 
vindeca pe cât timp puţini-l văd; când îl vede toată lumea, el nu mai e 
vindecat. Putrejunea moravurilor private produsă prin declasarea generală 
îşi are reversul în putrejunea şi libertinajul moravurilor publice; într-o ţară 
de oameni declasaţi şi moraliceşte căzuţi statul nu poate fi decât icoana lor; 
el nu va fi un sanctuar ci un lenociniu. Nu se poate aştepta de la un partid, 
oricât de onest și de energic ar fi, de-a schimba ca prin minune rolele 
organice pe cari alții le-au introdus. Căci răul se 'ntroduce lesne. 

Roma a putut fi arsă într-o zi, pe când pentru zidirea ei s-a cerut o mie 
de ani. 


€ 


[25 septembrie 1882] 

Câteodată ne cuprinde o adevărată admirație de modul în care confrații 
de la „Românul“ binevoiesc a ne combate. 

Nu există stat pe fața pământului în care bugetul cheltuielelor să se fi 
făcut, în douăzeci şi patru de ani, într-o generație, de şase ori mai mare 
decum fusese, ca în România, și cu toate acestea se crede că un citat din 
Leroy-Beaulieu despre tendinţa ce au cheltuielele de-a creşte poate acoperi 
monstruozitatea de la noi. 

Ne permitem și noi a cita pe acelaşi autor: 


Dacă examinăm, zice, curentul general al civilizaţiei noastre, de două secole 
încoace mai cu seamă, suntem izbiţi în mod singular de progresiunea cheltuielelor 
statului. Cei mai mulţi contimporani sunt spăimântați de acest fenomen, pe cari sunt 
ispitiți a-l atribui relei administrații și neprevederii guvernanților. Cumcă această 
neprevedere și dezordine figurează asemenea între cauzele dezvoltării cheltuielelor 
publice n-o poate contesta nici un om cu minte; însă dezvoltarea aceasta e un 
fenomen prea universal pentru a nu-i recunoaște cauze mai adânci şi cum am zice mai 
independente de voința oamenilor... Lăsând de-o parte războaiele, cari se pot 
considera ca imputabile viciilor oamenilor și guvernelor, trebuințele statului 
augmentează din două cauze: sporirea serviciilor pe cari o populaţie mai rafinată le 
exige de la stat, apoi augmentarea preţurilor, fie a salarelor, fie a subsistențelor... 
Dacă de la 1818 pân la 1877 (59 de ani) bugetul Franţei s-au întreit nu trebuie să 
uităm că moneta însăși şi-a schimbat valoarea reală în acest interval, așa încât 


deosebirea între cheltuielele efective d! atunci şi cele d' acum e mai mică în fond decât 
în aparenţă. 


Facem acest citat pentru a completa şirurile reproduse de „Românul“ și 
pentru ca să nu i se substituie scriitorului francez maniera ușoară de-a vedea 
a foii noastre liberale. 

Autorul francez n' arată alt decât că membrii proporţiei cresc, dar 
proporţia rămâne în fond aceeaşi. Dacă în Franţa s-au întreit cheltuielile, 
cauza e, una, că, în proporţie directă, populaţia s-a îmbogăţit în 60 de ani, al 
doilea, că banul şi-a schimbat valoarea sa în proporţie inversă. 

Dar în nici o ţară din lume cheltuielile n-au devenit, în douăzeci și cinci 
de ani, de șase ori mai mari. S-au îndoit, s-au întreit (ca-n Olanda, pe care o 
citează „Românul)“, însă paralel cu o dezvoltare imensă a bogăției 
naționale: nicăiri bugetul n-au devenit de șase ori mai mare, rămânând 
populaţia aceeași la număr şi fiind tot atât de săracă ca mai nainte. 

Populaţia noastră cea rafinată, care exige de la stat o sumă de servicii 
nouă, consistă, precum „Românul“ bine știe, din milioane de oameni cari se 
hrănesc aproape esclusiv cu mălai, cari nu ştiu scrie şi citi, cărora pentru 
dări li se vând hainele de pe ei și instrumentele de muncă, a căror persoane 
chiar se scot la mezat pentru a fi închiriate ca vitele. În favorul acestei 
populaţii rafinate s-au înşesit bugetul cheltuielelor? 

Dar, în genere, ce comparaţie se poate face între noi, popor agricol, 
rămas îndărăt în toate privirile, cu Olanda bunăoară, care nu e — cum zice 
„Românul“ — ţară mică, ci un stat vechi, ce-n decursul secolelor trecute a 
dominat mările și a jucat rolul de putere mare? Ce comparaţie între noi și 
Franţa ori Anglia? E o adevărată ironie, e o batjocură a celui mai de rând 
bun simț de-a compara mărimi incomensurabile și de-a vorbi de 
augmentarea bugetului Olandei pentru a esplica neprevederea şi dezordinea 
de la noi. 

Suntem departe de-a voi trecutul, pentru că această voinţă ar fi în deşert. 
Orice pripă în dezvoltarea organică nu se poate face nefăcută; odată porniţi 
pe această clină, întoarcere nu mai e cu putinţă. 

Nu contestăm asemenea că averile s-au înmulțit în România — numai 
nu în mâinile românilor; nu că esistă mai multe palate și zidiri mari în 
oraşele noastre, numai nu sunt ale indigenilor; nu contestăm că suma 
averilor existente pe acest pământ e mai mare decât acum douăzeci și cinci 
de ani, dar e așa repărțită încât prea puţin din ea e 'n mâini indigene. Dacă 


însă acest lucru e indiferent, dacă prosperitatea pe espresia geografică e 
totul, iar espresia etnologică a naționalității nu 'nseamnă nimic, atunci fără 
îndoială e mare progres și ne-am mira de-un singur lucru, de ce „Românul“ 
n-ar propune mijloace pentru ca acest progres să fie și mai mare? Există 
oameni cari susțin cu toată seriozitatea că colonizarea ţării c-un popor străin 
i-ar schimba cu desăvârşire faţa, că ţara ar merge înainte chiar dacă poporul 
românesc ar pieri. 

Ca să venim dar de unde am plecat, susţinem din nou că starea veche de 
lucruri — care nu se mai poate reintroduce în nici un chip, să fie bine 
înțeles — era mai favorabilă existenţei şi dezvoltării normale a poporului 
nostru. Atât am zis şi nimic mai mult. Poporul poate era sărac, dar nu era 
mizer, nu sleit. Sunt fără îndoială oameni cărora dezvoltarea aceasta le-a 
folosit, pe cari i-a ridicat din nimic, i-a făcut bogaţi şi puternici; dar acei 
oameni nu sunt poporul românesc. 

Nu e om cu oarecari cunoştinţe cari să conteste faptul că un popor 
relativ înapoiat, adus prea repede în contact c-o civilizație străină 
superioară, e în pericol de-a pieri. Degeaba ne-am zbate împotriva acestui 
dureros adevăr. Din momentul în care românul a intrat în contact cu mii din 
oameni cu deprinderi economice mai energice, de-un egoism mai pronunțat, 
de o cultură mai mare, desigur acei oameni au devenit vânătorii lui și el 
vânatul. 

Nu le luăm confraţilor plăcerea ieftenă de-a se uimi de progresele ce 
pretind a le fi realizat, dar, de un temperament mai puţin fericit decât ei, nu 
împărtășim iluziile lor și vedem lucrurile cum sunt. 

Nicicând, în decursul istoriei, elementul român de lângă Dunăre n-a fost 
într-o stare mai rea şi mai periculoasă. Nu există vecin, mic sau mare, care 
să nu aibă sub stăpânire-i câte un fragment al acestui popor, pe care caută a- 
| absorbi; nu există unul deci ale cărui interese să nu ne fie opuse pân-la un 
grad oarecare. Străbătuţi în cruciş și-n curmeziș de curente politice și 
economice străine, în loc de-a strânge cu mână rezășească petecul acesta de 
pământ, am făcut din el patria tuturor popoarelor, un hotel pentru oricine şi 
pentru orice; în loc de-a ţine morţiș la dreptul vechi, la tradiţii și lege, am 
crezut a putea uimi lumea prin aparențele unei civilizaţii ce nu există și, 
paralel cu importul de marfă străină, ne-am îmbolnăvit sufletul cu importul 
unor instituţii şi idei, potrivite poate cu stările de lucruri din Apus, dar 
nepotrivite c-un popor sărac şi unilateral în ocupaţiunile lui. 


Acum douăzeci şi cinci de ani condiţiile unei dezvoltări normale și 
sănătoase existau intacte aproape. Dar politica economică cât şi cea socială 
insuflată pururea din vederi liberale au nimicit mare parte din ele. La toate 
laudele câte şi le-aduce partidul în privirea acestui progres, răsărit din ruina 
poporului nostru propriu, am zice o vorbă veche populară: Doamne, fă să 
fie cum zic ei, nu cum ştim noi că este. 


€ 


[28 septembrie 1882] 

Dacă se va adeveri că pe la 'nceputul lui octomvrie or să se deschidă 
Adunările și vom avea iarăși fericirea de-a perinda fizionomiile interesante 
ale acelor bărbaţi cari îngrijesc atât de mult de binele ţării și de-al lor va 
rămânea să ne 'ntrebăm în ce raport reciproc vor fi grupurile în cari 
majoritatea de pân' acum se preface a fi despărțită. 

Pân' acum majoritatea era compactă. Cum era, bună — rea, își făceau 
treaba cu ea, zice-o vorbă, şi lucrurile mergeau strună. Rău mergeau fără 
îndoială, pentru că legiferomania pe de-o parte, lăcomia de averi pe de alta, 
sărăcia de minte pe deasupra, au făcut în adevăr ca ţara întreagă să se sature 
demult de acești pretinşi aleși ai ei. Nu se poate tăgădui că nemulţumirea 
generală e mai mare decât oricând, că nu e om — nu cu vro minte deosebită 
sau pretenţios, ci oricum l-ar fi lăsat Dumnezeu — care să nu simţă că 
Parlamentul e în mare parte compus din farsori şi că administraţia 
maltratează lumea și o despoaie. Dacă până și tătarii au început a părăsi 
Dobrogea, oameni fără nici un fel de necesități și mulțumiți cu orice soi de 
guvern din lume, necum să n-o simtă altcineva. 

Dar, așa cum era, majoritatea stătea compactă și statornică în mijlocul 
mișcării continue de funcționari administrativi, judecătoreşti şi fiscali cari 
se ridică şi se cufundă în grația ministerială ca stolurile de umbre în infernul 
lui Dante. De cincizeci de ori s-a schimbat ministerul sub prezidenţa d-lui 
Brătianu: d-sa pare a fi avut atâtea cabinete în șase ani câte au avut toţi 
Domnii pământeni de la întemeierea țărilor până azi; dar două poluri 
rămâneau neclintite în această necontenită rotațiune: d. loan Brătianu pe de 
o parte, majoritatea sa parlamentară pe de alta. 

De la un timp lucrul au început a se cam turbura. Fie că prea mulți și-or 
fi zis „omul face banii și banii pe om“, fie că unii prinseseră cheag la inimă, 
alții nu; că unii sunt stupi neretezați, alții nu prea au de moară; destul că 


dihonia și pizma reciprocă dintre cei mici pare a fi înrâurit asupra celor 
mari, încât azi fosta majoritate, atât de strânsă prin apetituri, seamănă a se 
despărţi în trei, ca râul fericit ce curgea în mijlocul raiului. Ordinea logică a 
acestei împărțiri nu prea e clară, e chiar enigmatică pentru public; cea 
cronologică însă se poate urmări. 

Întâi s-a supărat d. Dumitru Brătianu pe majoritate. I-a trimis pe unii la 
pușcărie, pe alții la carantină şi, în intervalul de când Adunările sunt închise, 
s-au înjghebat un nou partid „al virtuţii“. A răsărit unde nu-l sameni, ar zice 
vorba, dar a răsărit. Deși membrii partidului virtuţii nu prea sunt cunoscuţi 
publicului, despre existenţa lor reală nu se poate îndoi nimenea; iar 
îndoielele asupra virtuţii lor ar fi, se zice, și mai neîntemeiate. Am scris-o 
deci şi noi pe lumânare pentru neuitare şi ne rugăm lui D-zeu ca așa să fie. 

Apoi s-a supărat d. C.A. Rossetti. Şi-a dat demisia din Adunare, a depus 
mandatul său în mâna alegătorilor și, cu inima plină de amărăciune, a 
părăsit ţara, pentru a mânca din nou pânea neagră a exilului, udată cu 
lacrimi. Un alai de jalnici patrioţi l-au petrecut până la marginea târgului, 
unde, luându-și toiagul în mână și scuturând de pe încălțăminte praful unei 
patrii ingrate, au plecat spre depărtatele deșerturi ale Galiei, unde cu post şi 
în pustnicie să-și petreacă rămășiţa zilelor, scârbită de răutatea oamenilor. 

Ci 'mainte de-a pleca a spus de ce. Majoritatea n-a voit să-i primească 
reformele. Aceste sunt:  decentralizarea, reforma legii electorale, 
electivitatea magistraturii, libertatea învățământului cu dezgroparea 
răposatei Eforii şi — ca ton fundamental al muzicei — scăparea ţăranului 
de asuprire. Cum și ce fel nu se spune, dar în sfârşit scăparea lui. Acesta e 
drapelul lăsat în mânile viguroase ale onor. Costinescu care, cu inima în 
dinţi și cu funia 'n traistă, îl va apăra. lată dar un alt fragment al majorităţii 
grupat pe lângă acest drapel, fragment care n-are ridicola pretenţie de-a fi 
virtuos. Din contra, unde găseşte ceva pus rău, el pune bine. 

lată deci două centre de atracţiune dintre cari unul virtuos, „feţişoara 
mărită fetişoara“; altul mai puţin virtuos dar „sutele mărită slutele“. Atât 
virtutea de zile mari a unora cât şi cea mai de zile de lucru a celorlalți arată 
opoziţie în contra Vizirului. Nu e îndoială nici pentru unii nici pentru alții că 
d. loan Brătianu e un vizir, că guvernul său e o maşină pneumatică care 
absoarbe toate puterile vii ale țării. 

Cine dar mai rămâne sincer şi necondiționat sub drapelul marelui nostru 
cancelar? Iată o întrebare pe care oricine şi-o face cu curiozitate. Altfel, de 
partizani să nu te plângi când ţii sacul cu grăunţe 'n mână. Vor veni ei, chiar 


prea mulţi, chiar peste voie; dar, în aparență măcar, o majoritate care să 
voteze bugetele înțeleptului Sihleanu şi răscumpărările cu toată supunerea 
datorită pare a nu mai exista. 

Oare unul din ziarele inspirate n-ar putea lămuri publicul? Pare c-am fi 
rămas fără umbră de ziar guvernamental care să ne spuie, bunăoară, ce 
gândeşte d. Brătianu în privirea acestor nouă grupări a majorităţii sale, 
precum și în privirea -reformelor propuse de d. C.A. Rosetti. 

Căci, deşi acele reforme au fost întâi prezintate în numele personal al 
redactorului „Românului“, prin scrisoarea de adio ele au devenit un 
program. Făcut pentru a forma obiectul de căpetenie al sesiunii 
Parlamentului — de vreme ce atinge cestiuni constituţionale —, propriu a 
servi de drapel în vederea nouălor alegeri, acest program e dezaprobat de 
marea parte a ţării, ca să nu zicem de toată, din cauza înnoiturilor şi a 
improvizaţiunilor ce cuprinde. 

Cine din majoritate se unește cu ele, cine nu, şi mai cu seamă ce cugetă 
guvernul în privirea lui? Oare nu e dator a linişti ţara măcar în mod oficios 
în privirea intenţiilor sale? 

Respinge-va majoritatea acele reforme, precum părea dispusă în trecut? 
Aproba-le-vor unii, nu le vor aproba alţii? lată auspicii de deschidere cari 
par încărcate de furtună, dacă dăm crezământ semnelor de dezbinare de pân' 
acum. 

Mulţi însă înclină a admite că această dezbinare nu este decât o farsă, cu 
totul neserioasă în esenţă, de vreme ce nici pe unii nici pe alţii nu-i doare 
capul de îmbunătățirile şi reformele ce le promit. În ajunul alegerilor însă e 
practic de-a se despărţi în două; de-a juca unii pe guvernamentali, alții pe 
opoziţie, încât oricare ar fi rezultatul, tot în favorul lor să iasă. Deprinşi de 
ani încoace de-a urmări această politică stearpă de panglicării, care face cu 
neputinţă orice îmbunătăţire serioasă, oamenii cred că, cu toată furtuna într- 
un pahar de apă, cu toate indignările partidului virtuţii pe de-o parte, cu 
toată setea de reforme a grupului celor nevirtuoși, ceea ce va rămânea 
neschimbat în sesiunea viitoare sunt iarăși cele două poluri statornice: d. 
Ioan Brătianu și majoritatea sa parlamentară. 


È 
[30 septembrie 1882] 


„Românul“ înșiră cu înlesnire îmbunătățirile pe hârtie pe cari guvernul 
liberal le-a decretat în favorul țăranilor. Nu-i luăm această plăcere. În loc 
de-a aplica pur și simplu texte de legi existente, au creat legi nouă pentru a 
stipula neînstrăinarea pământurilor țărănești, trecută până şi-n Constituţie, și 
împroprietărirea însurăţeilor, cuprinsă asemenea în legea primitivă. Nu ne- 
am opus la această substituție, la acest nou cachet dat unor legiuiri pe cari 
dumnealor înșii nu le aplicaseră decât din momentul în care li s-a părut 
practic. 

Dar de altceva e vorba. 

Aceste pretinse reforme, reîmprospătări a unor legi existente, îndreptat- 
au starea ţăranului îndeosebi, a ţării în genere? Nu. Scoaterile în vânzare a 
chiar persoanelor, necum a vitelor și a instrumentelor de muncă, dovedeşte 
că aceste reforme n-au folosit nimic, pentru că nu sunt făcute decât de ochii 
lumii. A da c-o mână, a lua întreit cu cealaltă nu va să zică a face cuiva 
bine. Paralel cu aceste pretinse îmbunătăţiri s-a atomizat din nou ţara în 
comune mici, din mari ce erau. În locul unui primar sunt azi trei, încât s-a 
întreit numărul personalului plătit din bugetul comunal, deci s-au întreit fără 
nici un folos cheltuielele, numai pentru a hrăni noua păture de absolvenţi a 
patru clase primare. În același timp bugetul cheltuielelor statului s-a sporit 
cu 40%. Funcţiile dependente de ministerii s-au îndoit. Atâmarea acestora 
de autoritățile supreme e atât de mare încât, pân-la ajutorul de scriitor, li se 
poate comanda acestor zeci de mii de oameni voinţa puternicilor zilei. 

Cu ce s-au ales deci populaţiunile dacă, paralel cu orice îmbunătăţire, se 
introduce o cauză permanentă și mai grea de înrăutăţire şi de mizerie? Cu 
nimic fără îndoială, precum o dovedesc procedările zilnice ale 
administraţiei și fiscului, precum o dovedeşte emigrarea oamenilor din ţara 
noastră — până chiar și din pustia Dobroge. 

Pururea se zice: „Conservatorii n-au făcut nimic“. Chiar aşa fie. A nu 
face nimic e mai bine decât a face rău. Ceea ce-au făcut însă conservatorii 
ştim bine. Ei au avut sarcina ingrată și odioasă a impune dări pentru a plăti 
anuităţile Stroussberg şi datoriile flotante moştenite: au avut asemenea rolul 
ingrat de-a privi la ruina crescândă a populaţiunilor, în neputinţă de-a 
dezrădăcina rele adânci și organice introduse în țară de liberalism în genere, 
de guvernele oricât de scurte ale roșiilor îndeosebi. 

Nu ne facem nici o iluzie în privirea aceasta. Evoluţiunea ideilor 
conservatoare e împiedecată prin căderea societăţii. Spre a conduce statul 
după idei conservatoare, s-ar cere o altă generație decât cea actuală, 


compusă din aspiranţi la funcţii; s-ar cere o biserică puternică c-o înrâurire 
permanentă și determinată asupra creșterii și a tăriei de caracter a 
oamenilor; s-ar cere gratuitatea demnităţilor publice; s-ar cere o monarhie 
cu mai multe tradiţii, c-un cuvânt ceea ce în România nu mai e de la 1700 
încoace. Improvizaţia actuală nu mai e un stat organic; e o adunătură. 

Dacă liberalismul pretinde a fi introdus toate reformele în ţară, îi 
concedem bucuros paternitarea aceasta. Conservatorii pot fi învinovăţiţi 
însă că rezultatul acelor reforme e rău în toate? 

Să zicem că liberalismului i se datorește împroprietărirea. Cine nu știe 
că această reformă — departe de-a îmbogăţi pe ţăran, departe de a-l face 
mai neatâmat — i-au îngreuiat sarcinele. Cele douăsprezece zile pe an 
datorite pentru pământ și pășune s-au înmulțit azi într-atâta încât o lege 
anume trebuie să stipuleze că două zile pe săptămână i se rezervă lui. 

Să zicem că tot liberalismului i se datorește guvernul parlamentar. Ce- 
au devenit însă acest Parlament decât o unealtă pentru a spori, pentru a 
încinci şi a înşesi cheltuielele în douăzeci de ani, pentru a contracta datorii 
în disproporţie absolută cu puterea de producere a țării, pentru a urca zilnic 
dările către stat, cătră judeţe, cătră comune? O unealtă în care cavalerii de 
industrie, prin speculațiuni asupra tranzacţiilor statului, devin milionari, o 
adunare de oameni în cea mai mare parte imorali și cinici, compusă de tot 
ce noul Bizanţ a putut produce mai pornoscop şi mai venal? 

Să zicem că tot liberalismul a introdus învățământul. 

S-au decretat într-o zi înființarea a mii de şcoale în toate comunele 
rurale. A doua zi s-a recrutat învățătorii din băieţi de prăvălie ce nu ştiau 
scrie şi citi şi s-au umplut comunele c-un corp didactic improvizat din 
senin. 

Cum s-au înființat școalele secundare? S-au decretat asemenea ridicarea 
lor, s-au luat absolvenţi de liceu cu cunoştinţe filologice și exacte 
elementare, s-au improvizat din ei un corp didactic care, în parte, stă până 
azi pe picior de război cu gramatica românească, necum cu alta, și iată că ne 
trezim c-o generaţie de tineri crescută sub auspiciile unei ignoranţe patente. 

Universitățile s-au înfiinţat în același chip. Buni profesori de liceu s-au 
prefăcut în mediocri profesori de universitate. 

Să zicem că liberalismului i se datorește autonomia comunală. S-a întins 
o reţea întreagă administrativă şi fiscală asupra țării, c-un personal care nu 
era deloc pregătit pentru misiunea ce i se 'ncredinţa. O generaţie de oameni 
cari ar fi putut deveni folositori s-au distras de la orice ocupaţiune serioasă 


şi s-au aruncat în viaţa publică a statului. Legi peste legi, regulamente peste 
regulamente se traduceau din franţuzeşte, încât numai cele privitoare la 
comunele rurale, adunate de Epureanu, formează un volum de-o mie și mai 
bine de pagine. Tot vravul acesta de legi era să se aplice de primari ce nu 
ştiau citi, de notari cari abia ţineau condeiul în mână. 

Dacă toate acestea s-ar fi petrecut gratis ne-ar fi părut rău de colosala 
risipă de puteri vii în decursul atâtor ani; dar, din nenorocire, toate ţineau 
bani. Tot personalul acesta imens de oameni ignoranţi și stricaţi e plătit din 
bugetul comunei, al judeţului, al statului. Astfel s-a înmulţit, într-o 
disproporţie strigătoare la ceriu, numărul oamenilor trăitori din buget, 
numărul celor improductivi. 

Dacă în sfârșit se vor realiza și cele din urmă propuneri de reformă ale 
d-lui C.A. Rosetti — eligibilitatea magistraturii și schimbarea legii 
electorale — efectele vor fi, dacă se poate, și mai dezastroase. Închipuiască- 
şi cineva o justiţie aleasă de agenții electorali ai guvernului, un Parlament în 
care, prin desfiinţarea de fapt a colegiului I și II, ar intra numai partizani ai 
guvernului! lată absolutismul, cel mai rău absolutism din toate. Nu 
absolutismul monarhic, în care interesele dinastiei și ale Coroanei sunt pân- 
la un grad oarecare o garanţie pentru interesele populaţiunilor, ci 
absolutismul unei coterii fără trecut şi fără viitor, dominată de lăcomia 
câștigului fără muncă, de poftele și de răzbunările momentului. 

Dacă dar „Românul“ pretinde a fi introdus toate reformele în ţară, 
tăgădui-va că rezultatul aproape al tuturor acestor reforme e absolut rău? Ce 
rol au putut avea conservatorii de la Unire încoace decât a întâmpina cu 
paliative veninul organic pe care liberalismul cosmopolit l-a introdus în 
ţară, un liberalism care-a folosit numai străinilor și a ruinat cu totul poporul 
nostru propriu? 

A fost în adevăr marea operă a maestrului din Strada Doamnei de-a face 
pe lume să crează că interesele naționale sunt identice cu acelea ale 
liberalismului cosmopolit, de-a combina în unitate liberalismul cu 
naționalitatea și de-a sacrifica pe nesimţite pe cea din urmă celui dentâi. Ei 
bine, lumea l-a crezut și orice reformă în senzul său rupea bucăţi câte unul 
din elementele vieţii naţionale; azi prerogativele politice ale proprietăţii 
istorice, mâni biserica, poimâni breslele, până ce toată combinarea organică, 
datorită veacurilor, s-a prefăcut într-o grămadă de indivizi fără nici un fel de 
legături între ei decât acelea ale unui interes momentan. Dar o grămadă de 


indivizi nu e un popor, precum o movilă de frunze și rădăcini uscate nu e 
pădure. 

Acest rezultat l-a avut în România lepădarea tradiţiei, lipsa de simţ 
istoric, pripa de-a ajunge, fără cultură și fără avere suficientă, la rezultatele 
civilizaţiei apusene. 

Un copac nu poate creşte decât din rădăcinele sale proprii, nu poate da 
decât frunzele şi fructele sale proprii. Tot astfel și un popor. Frunzele și 
fructele de carton, atârnate pe arborul dezrădăcinat al naționalităţii nu sunt 
un produs organic, ci un artefact sterp, incapabil de-a se regenera. 


€ 


[2 octombrie 1882] 
Nu-nțelegem ce folos poate să aibă „Românul“ din falsificarea şi 
esplicarea strâmbă a statisticei? În dorința ce are de-a ne combate și de-a 
lăuda progresul imens realizat în țară prin sistemul ideilor liberale, cifrele 
statisticei trebuie să i se închine, vrând-nevrând, ca și când plăcerea 
copilăroasă de-a părea că ne dovedește nouă contrariul ar schimba ceva din 
realitatea lucrurilor. 
D. Aurelian, actual ministru al instrucţiunii, autoritate pe care confrații 
de la „Românul“ credem că nu vor contesta-o în cât îi priveşte, ne spune în 
opera Țara noastră următoarele: 


Nu trebuie să ne scape din vedere că, de la 1859, adecă de când am intrat într-o 
eră nouă (liberală) politică și socială, cheltuielele și veniturile noastre s-au urcat 
într-un mod foarte simţitor. În adevăr veniturile statului erau de 29.388.614 lei în 
anul 1859, iar în 1876 se urcaseră la 90.354.614 lei, adecă se întreiseră. Cheltuielele 
la 1859 se suiau la 28.911.844 lei, iar la 1876 ajunseseră la suma de 110.423.904 lei, 
adecă se împătriseră. 

În același interval datoria statului s-a sporit cu una sută șasezeci şi șase de ori. 
Statul datora 2.820.117 lei, iar în 1876 suma datorită se suia la 468.677.730 lei. 


Se știe că de la 1876 încoace datoria publică s-a sporit cu mult, bugetul 
cheltuielelor asemenea. 

Ținut-au pas înmulţirea populaţiei și a averii generale cu această 
colosală sporire a cheltuielelor şi a datoriei publice? 

Fără-ndoială nu. 


Nu-l credem capabil nici pe „Românul“ de-a afirma că sutele de 
milioane ale datoriei publice și zecile de milioane ale bugetelor s-au cheltuit 
în mod productiv. Reorganizarea dinlăuntrul țării făcându-se cu oameni de 
aceeași calificațiune ca ale guvernelor trecute, nu s-au făcut decât a se spori 
personalul și a se plăti îndoit şi-ntreit Mihăleştii și Chiriţopolii, Ciocârlanii 
şi Ciocârliile moştenite din trecut. Sporul deci, făcut în favorul acestui 
personal, a fost aruncat în apă. Improductive au fost cheltuielele pentru 
armată, pentru o sumă de şcoli cari există pro forma sau cari au dat rezultate 
rele ș.a.m.d. C-un cuvânt: nivelul cheltuielelor s-a înzecit, nivelul culturii și 
averii generale a rămas acelaşi, ba pentru marea majoritate a poporului 
acest nivel e chiar scăzut. 

La 1859 ţara număra 4.425.000 locuitori: azi numără 5.200.000 după 
datele d-lui Bibicescu, va să zică cu 775.000 mai mult. Nu trebuie însă să 
uităm că de la 1864 încoace intră peste 20.000 de străini pe an în ţară, cari 
s-aşează la noi, încât sporirea populaţiei noastre proprie nu intră pentru 
nimic în cifra totală a înmulțirii. 

Cea din urmă dare de seamă statistică a Ministerului de Interne asupra 
mișcării populaţiei e pentru anul 1877. 

Din acea lucrare constatăm că creşterea populației române e în douăzeci 
de judeţe cu totul neînsemnată. Dacă-n Tutova populațiunea rurală se- 
nmulțeşte într-un an cu 20 suflete, în Roman cu 47, oare asta se poate numi 
spor? E stagnaţiune, e regres chiar. În alte judeţe, precum Dorohoi, 
Suceava, Botoşani, Gorj, Râmnicul- Vâlcii, populaţiunea scade; la Dorohoi 
într-un mod înspăimântător: într-un singur an au murit 1 126 de țărani mai 
mult decum s-au născut. Zece judeţe numai sunt în cari populaţiunea 
sporește întrucâtva, şi anume Ialomița, Buzăul, Prahova, Ilfov, Vlașca, 
Brăila, Dolj, Dâmboviţa, R. Sărat și Teleorman; în toate celelalte, adecă în 
două treimi ale ţării, populaţiunea scade. Pe ici pe colo există în adevăr un 
escedent de naşteri asupra deceselor, dar acest escedent e ridicol și 
dovedeşte în realitate stagnaţiune și regres. Totalul nașterilor, comparat cu 
al deceselor, e din an în an mai mic, natalitatea scade în progresiune, încât 
se poate să fie în curând întrecută de cifra mortalităţii. La 1859 mureau 57 
de oameni şi se năşteau 100; de atunci încoace mortalitatea s-a suit la 79, la 
95, la 100, la 121 procente chiar. Aceste sunt lucruri cunoscute de toată 
lumea, tipărite în cărţi şi gazete; numai „Românul“ găseşte că populaţia s-a- 
nmulțit şi s-a îmbogăţit. 


S-a îmbogăţit într-un mod curios. Ne aducem aminte de „expunerea 
situațiunii“ pe 1879 publicată de prefectul de Bacău, d. A. Vidrașcu. 


La 1864 locuitorii din acel judeţ posedau numai boi de jug 22.428. Acest număr 
de vite a scăzut foarte, locuitorii nu mai au nici pe jumătate din vitele câte au avut 
înainte. Fiziceşte vorbind, populaţiunile au fost şi sunt bântuite de boale contagioase. 
Anghina difterică a distrus o mare parte din generaţiunea viitoare. Moraliceşte 
vorbind, ele nu au făcut nici un progres în cultură, mulţi din ei nu au idee de morală. 
Produsul muncii lor îl consumă la cârciumă. Alţii petrec timpul cu furturi și 
desfrânări. Căsătoria nu este respectată; clerul de la țară se află pe-o scară de cultură 
inferioară; copiii mici n-ascultă decât vorbe rele, sudălmi şi bătăi li se aplică lor și 
mumelor lor; bărbaţii se bat foarte des între dânșii. Bătăliile lor sunt foarte violente, ca 
la nişte adevăraţi sălbateci europeni; se rănesc grav, adeseori se ucid. Această 
generațiune neomenoasă, rușinea unui stat civilizat, aceşti oameni perverşi şi fertili în 
crime, delicte şi contravenţiuni de tot soiul se ruinează prin mișelii şi rea viață. 


lată tabloul pe care nu noi, ci un prefect al guvernului actual îl face 
despre populaţiunile noastre. 

Acesta e un tablou care se potrivește cu toată Moldova şi cu multe 
judeţe de munte din Țara Românească. Gorjul, Râmnicul-Vâlcea, Argeşul, 
Muscelul, Oltul sunt în aceeași stare de decreştere în care se află Tutova, 
Putna, Romanul, c-un cuvânt douăzeci de judeţe, două din trei părți ale 
României. 

Ce ajută dar întâmpinarea că producţiunea și esportul au crescut când 
toate acestea nu se răsfrâng asupra populațiunii decât sub forma de cădere 
economică şi morală? 

Dar au crescut suma bunurilor existente în România? Acesta ar fi un 
rezultat fericit pentru adepţii şcoalei din Manchester, pentru cari bunurile 
sunt totul, omul nimic; dar când acest rezultat au fost obţinut cu sacrificarea 
imensei majorităţi a populaţiunii indigene un român nu se poate felicita. S- 
ar putea felicita oameni pentru cari țara însemnează totalul chilometrilor 
pătraţi, indiferent fiindu-i cine trăieşte pe ei, dar nu omul pentru care ţară şi 
naţionalitate sunt noțiuni identice. 

S-au zidit fără îndoială multe palate în Bucureşti, s-au înmulțit numărul 
acelora cari trăiesc numai în capitală sau numai în străinătate, ţara muncește 
înzecit pentru a întreţine absenteismul și luxul, precum și pătura numeroasă 
de oameni cari și-au făcut din politică o profesie lucrativă; dar tot acest 
lustru occidental e urmat de umbra viţiului și a unei mizerii care, orice s-ar 


zice, acum douăzeci şi cinci de ani nu exista în ţară, nu era cu putinţă să 
existe. 

„Românul“ are naivitatea de-a spune că bugetul de 30 milioane de acum 
25 de ani era relativ mai oneros decât cel actual? Ca dovadă de inanitatea 
acestei aserțiuni pomenim ceea ce toată lumea contimporană știe: fiece 
buget se 'ncheia c-un escedent însemnat la venituri, o dovadă că oamenilor 
nu le trebuia nici măcar atât cât luau. Nu numai bugetele statului, ci toate, 
ale comunelor rurale, ale institutelor de binefacere, se ncheiau cu escedente, 
o dovadă că pretutindenea se cumpăneau exact trebuințele cu mijloacele 
disponibile. În zilele lui Ştirbei Vodă escedentul anual al cutiilor satelor era 
de câteva milioane de franci. Se ştie că aceşti bani nu se datorau unor dări 
comunale deosebite, ci erau o parte a dărilor către stat ce rămânea în folosul 
comunei. Prin urmare nu existau resturile de dări, nu împrumuturi 
cămătăreşti spre a le plăti, nu dorobanţi împlinitori, nu biletele galbene ale 
perceptorilor, c-un cuvânt nimic din câte azi îl aduc pe locuitor de-a i se 
face negru dinaintea ochilor. 

Ce-i foloseşte „Românului“ spoirea cu colori trandafirii a acestei 
realități? El nu poate amăgi pe nimeni decât doar pe sine însuși şi face ca 
struţul, care, băgându-și capul sub aripă, crede că, dacă el nu vede pe 
nimeni, nimeni nu-l vede pe el. Repetăm: acum douăzeci şi cinci de ani 
condiţiile unei dezvoltări normale existau intacte; astăzi dezvoltarea e 
compromisă prin acea era nouă (liberală fără 'ndoială) de care pomenește d. 
Aurelian. 

„Gazeta generală“  (pronumită de Augsburg), cunoscută pentru 
nepărtinirea ei, primeşte din Ungaria o dare de seamă mai lungă asupra 
„cestiunii izraelite“ care merită a fi reprodusă, de vreme ce situația 
economică, astfel precum se descrie, prezintă multe analogii cu cea din 
Moldova. În orice caz, după atâtea denigrări repetate de Alianţa izraelită și 
de presa apuseană, care-n mare parte e 'n mâni evreieşti, începe a se face 
lumină și în această cestiune. Ştim prea bine că există mulţi publicișşti 
pentru cari evenimentele din Ungaria vor fi o oroare, însă nu de indignarea 
lor poate fi vorba, nici de umanitarismul ideologic, ci de realitatea 


economică și de neajunsurile ei, produse prin activitatea singulară a 
izraeliţilor. 

Se va observa din cele mai de jos că evreii exercită o acţiune dizolvantă 
atât asupra moravurilor cât şi asupra echilibrului economic al populațiunilor 
rurale. Țăranul și proprietarul, oameni ocupați cu producţiunea brută, fără 
aptitudini negustorești, cad în genere jertfă rafineriei speculanților. Cu toate 
acestea bunăstarea claselor ce se ocupă cu înmulțirea obiectelor de primă 
necesitate e mai importantă pentru societate decât starea acelor ce nu se 
ocupă decât cu traficul acestor obiecte. În fine clasele rurale mai au pentru 
un stat și altă însemnătate. Ele nu sunt numai păstrătoarele cele mai 
credincioase ale acelor formaţiuni istorice pe cari le numim naţiune și stat, 
ci totodată apărătoarele lor în vreme de război; ele reprezintă principiul 
conservator al istoriei. Nu e azi pentru nimeni o îndoială că proletarizarea 
claselor rurale are drept efect nimicirea statului. 

Aceste zise, lăsăm să urmeze articolul în cestiune. 


Circulara în termeni aspri și energici, pe care ministrul-prezident a adresat-o 
tuturor municipiilor din ţară, e o dovadă mai mare decât goana din Pojon că există 
optima forma o cestiune izraelită în Ungaria. 

D. Tisza ordonă capilor municipiilor să fie cu băgare de seamă la agitațiunile ce 
pornesc din partea așa numiţilor antisemiţi în contra populaţiunii evreieşti și să 
intervie numaidecât la orice turburare a ordinei publice, pentru ca viaţa şi averea 
izraeliților să nu sufere neajunsuri. Antisemitismul e așadar în floare și antisemiţii 
formează în ţară un partid puternic, cu multe ramificări. S-ar putea zice că partidul 
numără membri pe faţă, activi, şi afiliaţi pasivi şi secreți. Numărul celor din urmă ni 
se pare mult mai considerabil decât al celor dentâi și tăria partidului consistă mai cu 
seamă în împrejurarea că posedă o sumă de aliaţi secreţi în toate sferele populaţiunii, 
până sus în birourile guvernului și în cancelariile autorităților militare. Aci se 
'ngăduie multe, se 'nchid ochii asupra multor lucruri, multe nu se observă deloc; în 
cazuri serioase intervin, însă nu se prea grăbesc, asta s-a putut vedea și cu ocazia 
turburărilor din Pojon. Agitatorii își făcură treburile în linişte, se 'ngăduiră chiar 
adunăturile plebei şi, când autoritatea a intervenit, a făcut-o cu mijloace insuficiente, 
cu blândețe, încât a trebuit să vie din capitală un anume comisar regal pentru a 
insufla plan și energie în măsurile luate spre năbușirea turburărilor. Pe afiliaţii 
secreți ai ligei antisemitice îi caracterizează vorba următoare ce s-aude rostindu-se 
des: „Nu strică să-i ciupe niţel pe ovrei“. Așadar foarte mulți sunt de părere ca evreii, 
ce nu le sunt simpatici, să fie ciupiţi niţel, ca să-și mai domolească aspiraţiunile, să 
fie mai puţin fudui şi fastidioși, să mai puie margini lăcomiei lor de bani, să nu mai 
esploateze și mai mult populația prin apucături negustorești, prin manopere rafinate, 
prin specule asupra prostiei şi onestităţii oamenilor. Nu e fum fără foc. 
Antisemitismul, care s-a dezvoltat din începuturi modeste, dac-a putut ajunge atât de 


departe cată să fi având cuvântul lui de-a fi. Pentru ca agitațiunea antisemită să aibă 
izbândă, precum a avut-o în realitate, sămânţa aruncată a trebuit să cază în pământ 
priincios, trebuiau să existe condiţiile sub cari să se dezvoltate o cestiune izraelită în 
Ungaria. 

Cestiunea izraelită nu e confesională ori religioasă. Nimănui nu-i abate a crea 
legi escepționale relative la exerciţiul religiunii lor; nimeni nu vrea să-i împiedice în 
obiceiele lor rituale. În vremea turburărilor, poporul s-aruncă asupra prăvăliilor 
negustorilor evrei, nu asupra sinagogelor comunităţii religioase. Afacerea Tisza- 
Eszlar, menită a aprinde fanatismul acestora, precum unii din agitatorii antisemiţi au 
şi ştiut s-o utilizeze, n-a făcut nici un efect în ţară, lucru de care au a se felicita atât 
țara cât și evreii. Cestiunea evreilor nu e nici politică sau naţională, căci locuitorii 
evrei au convingeri maghiare; în ţinuturile slovace sau sârbești ei nu iau parte la 
demonstraţiuni antimaghiare, ci sunt și acolo partizani ai sistemului actual. Junimea 
evreiască din clasele mai bune exagerează chiar în unele priviri, voiește să s-arate, în 
vorbă și port, mai maghiară decât maghiarul însuși. Mulţi s-au făcut ridicoli 
lepădând numele lor vechi, cari poate nu sunau tocmai bine, și primind nume cari 
sună curat ungurește. Trăsătura caracteristică speculativă a acestui neam s-a 
manifestat chiar şi în privirea aceasta: evreii, oriunde au putut numai, au uzurpat 
numele unor vechi familii nobile existente, schimbând cel mult o literă în ele. Nu dăm 
mult pe sentimentele naţionale maghiare ale evreilor, căci ei ţin pretutindenea cu 
puterea dominantă. Ei au ţinut tot astfel cu Bach şi cu sistemul lui; simțind însă de cu 
vreme schimbarea situației, părăsiră repede corabia ce se cufunda, rămaseră câţiva 
ani în espectativă, apoi intrară cu pânzele pline în curentul mișcării naţionale când 
prevăzură că acest curent are să învingă. Apoi ținură cu Deak şi cu partidul lui; 
acuma sunt partizanii cei mai zeloși ai regimului Tisza, încât acesta nu-și face numai 
datoria, ca șef al administraţiei, ci împlinește totodată un act de recunoștință, 
apărând energic pe evrei, după ce ei au votat de atâtea ori pentru el și pentru 
candidaţii săi electorali. 

Cestiunea izraelită e în Ungaria curat economică, fără nici un fel de amestec 
confesional sau politic. Am ajunge prea departe dac-am discuta toate împrejurările în 
cestiune; dar în Ungaria nu e cestiune nici de liber-schimb, nici de școala 
Manchester, ci de lucruri cu mult mai simple. Mai cu seamă în părțile sale de miază- 
noapte ţara e populată de mulți evrei; fiece orășel, fiece sat, fiece localitate, oricât de 
mică, are câteva familii evreiești. Toţi se ocupă cu speculaţia și cu negoţul; ei țin 
cârciumele, iau în licitaţie accizele şi în arendă ogoarele, deși nu se ocupă mult cu 
agricultura. Arenda ogoarelor servă mai cu seamă ca pretext pentru a putea specula 
cu grâne, rachiu și lână. Asta o fac cei mici ca şi cei mari. Cei mici sunt cămătarii și 
precupeții țăranilor. Un negustoraș sau un cârciumar evreu are într-un sat o poziție 
analogă cu Rothschild între puterile mari ale Europei. Toți țăranii îi sunt datori; el se 
'mbogăţeşte din dobânzile ce i se plătesc. Dobânda ordinară e de 52 la sută: adecă, 
pentru fiece fiorin împrumutat, ţăranul plătește un creiţar pe săptămână. Însă ţăranul 
care 'mprumută în asemenea condiţii trebuie să fie om sigur, să n-aibă multe datorii, 
căci altfel dobânzile se 'ndoiesc și se 'ntreiesc. Tot ce câştigă ţăranul prin muncă trece 
în mâna evreului, care l-a ajutat cândva la nevoie c-un mic împrumut și care şi în alte 


ocazii e gata să-l ajute — c-o dobândă de sută la sută. E lesne de 'nţeles că, prin 
asemenea lucruri, nu se poate naște vro inclinaţiune amicabilă a populaţiei faţă cu 
evreii. Dacă mai vin şi agitatori cari-l lămuresc pe ţăran că e stors, antipatia se 
schimbă lesne în ură. În districtele mai sărace din nordul Ungariei jidovimea de jos 
joacă, cu speculațiunile și camăta ei, un rol mai mare decât în districtele mai bogate, 
populate de maghiari; dar şi în acestea întâlnim alt tip: marele arendaş evreu care s- 
a făcut stăpân boierănașilor după ce au fost împrumutătorul lor. Boierănașii, mica 
nobilime maghiară dispare — nu cercetăm cauzele, ci constatăm numai faptul — iar 
în posesiunea moșiilor ei intră evreul, adecă un arendaș evreu, negustor din Pesta sau 
bancher din Viena. Se 'nțelege așadar că și pătura de mijloc a ţării, din care se 
recrutează amploiaţii municipali şi guvernamentali, are mai multe antipatii decât 
simpatii pentru evrei și că nu prea pune piedici agitaţiei antisemitismului. În micele 
orașe din provincie negustorii creştini, deci burghezia e aceea care 'ntâmpină c-o ură 
intensivă neamul evreiesc. Evreul îmbogăţit în sat emigrează la oraș, deschide 
prăvălia şi, în armonie cu coreligionarii săi, precum şi sprijinit de ei, izbutește a 
învinge pe negustorul creștin. Cunoaştem localităţi unde acum treizeci de ani nu 
exista nici o prăvălie evreiască, iar azi nu mai e nici una creștină. Negustorii neevrei 
luptă pentru existenţa lor, dar lupta nu e lesnicioasă, pentru că negustorii evrei 
combat pururea cu puteri unite. Chiar dacă oricine ar fi convins că evreii datoresc 
poziţia lor preponderantă în viaţa economică a Ungariei numai desterităţii, zelului și 
mulțumirii pe puţin, totuși ar fi esplicabilă antipatia cu care sunt întâmpinați, căci 
nimănui nu-i place ca altul să se puie deasupra lui, chiar dacă el ar fi de vină; dar 
încă unde o asemenea convingere nu există! Cestiunea izraelită izvorăşte din starea 
de lucruri economică a țării şi-n ea agitaţiunea antisemitică află pururea nutriment. 


€ 


[8 octombrie 1882] 
De ce vicleşuguri de iarmaroc mai sunt capabili şi neprețuiții confrați de 
la „Românul“? 
Într-un număr foaia liberală dădea seamă despre intenția Rusiei de-a ne 
face navigabil brațul Chiliei, făcea imputări Comisiunii europene că e 
neglijentă şi zicea între altele: 


Odată acest braţ (al Chiliei) devenit mai favorabil navigațiunii, Comisiunea va 
putea privi din splendidul său palat de la Sulina cum comerțul îl ocolește spre a trece 
pe la Chilia... 

Altfel, după cum Rusia se gândeşte azi a face braţul Chiliei navigabil, mâni 
desigur se va gândi şi România a-și face navigabil braţul Sf. Gheorghe. Atunci, pentru 
marea părere de rău a însuși românilor, Comisiunea dunăreană va pierde fatalmente 
toată însemnătatea sa. 


Întreg articolul e ţinut pe tonul acesta, pe coarda, cum am zis, a presei 
ruseşti. 

„Românul“ azi binevoieşte a ne spune c-a mai avut un articol. Știm şi l- 
am citit, dar posterior derogat priori. 

Prin şirurile de mai sus „Românul“ dă dreptate presei rusești și prevede 
momentul când Comisiunea, mărginită la gura Sulinei, va fi redusă la rolul 
chietist de-a privi cele ce se petrec din splendidul său palat. Ba i se dă 
României sfatul de-a face acelaș lucru ca Rusia, pentru ca Comisiunea 
dunăreană să piardă (spre platonica noastră părere de rău) toată 
însemnătatea. 

Ne pare îndealtmintrelea bine că, prin observaţiunile noastre, am făcut 
pe foaia liberală să se 'ntoarcă de pe calea pe care pornise. Apucătura de-a 
zice că noi ne-am înşelat asupra celor enunțate de „Românul“ e, cum am 
zis, un tertip de iarmaroc. Articolul pe care l-am relevat e inspirat de vederi 
rusești; dacă foaia '] retrage, să-i fie de bine, și să nu mai fie vorbă. 


€ 


[12 octombrie 1882] 

De câte ori contestăm realitatea progresului ce se pretinde că România 
l-ar fi făcut în decursul celor din urmă treizeci de ani avem fericirea a vedea 
pe confrații de la „Românul“ înmulţind în mod considerabil numărul 
frazelor durate în favorul partidului roşu, calificându-se rezultatele 
pseudocivilizației cu fel de fel de epitete mari, dându-ni-se nouă numele de 
reacționari, legitimişti etc. E ţara poreclelor. 

Rolul confraţilor e comod, al nostru cam ingrat: ei se adresează 
suficienţei oamenilor, căci aceştia sunt pururea predispuși a crede tot ce li se 
spune de bine de ei, pe când noi nu măgulim pe nimeni, ci facem apel la 
spiritul lor de adevăr. 

Dacă se găsesc instrumente pentru a măsura fenomene atât de simple 
cum e urcarea și scăderea căldurii, să nu se fi aflând nici un chip pentru a 
măsura gradul de cultură a unui popor? Am dori în simplitatea noastră să ni 
se enumere marii oameni cari ar fi făcut la noi descoperiri în mecanică ori 
în chimie, ori în genere pe terenul ştiinţelor naturale, pe care descoperirile 
sunt lesne de făcut din cauza vastităţii domeniului lor. Am dori să ni se 
enumere operele de fond apărute în ţară de 30 de ani încoace, ca să vedem 
gradul de cultură. Nimic din toate acestea. Buni bucuroşi dacă apare câte-o 


carte elementară, în care autorul a știut cel puţin să traducă bine, să-și 
aproprieze într-un mod cuviincios ştiinţa altora. Chiar cazul acesta e estrem 
de rar 

şi constituie aproape un merit. Cele mai multe cărți, chiar elementare, 
dovedesc din contra că autorii lor nu sunt în stare nici să înțeleagă texte 
străine, necum să producă ceva de la dânşii. 

O a doua măsurătoare a gradului de cultură este dibăcia unui popor de-a 
substitui forței musculare agenţi naturali, de-a crea și întrebuința maşini. Și 
aci vom constata că mașinele introduse sunt în genere puse în mișcare de 
mecaniciani străini şi că românul e întrebuințat ca lucrător cu braţul. 

Acest nivel de cultură scăzut şi sus și jos n-ar fi o nenorocire absolută. 
Un popor incult care tinde cu stăruință, însă gradat, de-a ajunge la 
civilizaţie, care se deprinde el însuși zi cu zi a-și apropria îndemnările și 
cunoștințele altora, ajunge în adevăr să egaleze pe ceilalți. Dar la aceasta nu 
gândește nimenea. Lucrul la care aspiră toţi este a se folosi numai de 
avantajele civilizaţiei străine, nu însă a introduce în ţară condiţiile de 
cultură sub cari asemenea rezultate să se producă de sine. 

Natura omenească și natura organică însă îşi au economia lor, care nu se 
poate ignora decât în detrimentul vitalităţii. Când o societate contractează 
necesităţi nouă ca a noastră ea trebuie să contracteze totodată și aptitudini 
nouă. Un organism e rezultanta a două puteri opuse: a eredității, principiul 
conservator, prin care rasa şi individul păstrează şi transmite la urmași 
calităţile cari i-au fost favorabile în lupta pentru existenţă, şi a 
adaptabilităţii, principiul progresiv, prin care rasa caută a-şi apropria 
aptitudini nouă, ce i le impune noul mediu înconjurător. 

Dar pentru ca adaptabilitatea să câștige calităţile nouă se cere timp. 
Mediul social și economic în care un popor trăiește nu trebuie schimbat 
peste noapte, ci încet, pentru ca oamenii să aibă timpul necesar să se 
adapteze condiţiunilor nouă. Dacă reforme și schimbări vin peste noapte, ca 
la noi, cu aruncarea în apă a oricării tradiţii, se ajunge unde am ajuns noi. 
Calitățile din trecut devin insuficiente pentru a susține exigenţele 
prezentului, bilanţul puterilor risipite întrece pururea pe-al celor puse la loc, 
organismul îşi încheie socoteala sa zilnică cu deficite cari se traduc în 
morbiditate și în mizerie. 

A sconta viitorul e lesne, și cămătarul cel mai facil e timpul. Un copil 
poate avea plăcerile bărbatului, o nație incultă rezultatele civilizaţiei, dar cu 


ce preţ? Cu acela al degenerării și al stingerii timpurie, căci scontul pe care- 
| face timpul e mai scump decât oricare altul. 

Din cauza acestui punct de vedere, adevărat pentru totalitatea fiinţelor 
organice, suntem numiţi reacţionari. E matematic sigur cu toate astea că tot 
ce se face fără o dezvoltare paralelă a culturii în zadar se face, că orice 
progres real se operează nu în afară, ci înlăuntrul oamenilor și că, cu cât 
aparențele nejustificate ale progresului sunt mai mari, cu atât regresul real 
cată să fie și el mai simţitor. 

Și acest regres e foarte mare, orice s-ar zice; e un regres organic care 
atinge sănătatea, făptura fizică, bunul trai, bunele moravuri, c-un cuvânt 
întreaga constituțiune fizică şi morală a populaţiunilor noastre. 

Ceea ce ne dă dreptate nu sunt fără îndoială lungile articole de fond ale 
„Românului', în care se vorbește de civilizaţiune, de libertate, ca de bunuri 
câştigate de liberalism pentru poporul nostru, ceea ce ne dă dreptate — în 
contra voinţei noastre şi din nenorocire — e realitatea. Chiar de-am voi să 
calomniem, nu putem. De-am voi să zugrăvim lucrurile mai rele decum sunt 
condeiul nostru abia e 'n stare a atinge umbra realităţii. Pentru a putea 
exagera ceea ce se 'ntâmplă în ţară, în Parlament, în administraţie, în viaţa 
economică și morală a imensei majorităţi a poporului, ar trebui cineva să 
'mprumute colorile negre din Infernul lui Dante. 

Și oare nu este această Românie pentru poporul ei propriu un adevărat 
infern? Am dori să treceţi granița pe oriunde poftiţi, să ne spuneţi unde veţi 
găsi atâta boală, atâta mizerie, atâta rău trai şi totodată atâta gol sufletesc ca 
la populaţiunile din ţara noastră. Un corespondent al „Românului' compara, 
pe la Slănic, pe grănicerii noștri cu cei austriaci, români şi unii, români şi 
alții; cei din urmă însă rumeni și sănătoși, cei dentâi — tipuri clasice de 
morbiditate şi mizerie. Astfel stă cu toată populaţia. E lesne a înfrumuseţa 
lucrurile, dar ceea ce nu se schimbă prin teorii şi tirade e realitatea. Se vede 
că redactorii „Românului“ n-au ochi de văzut, n-au oglindă în care să se 
uite. 

În unele judeţe populaţia scade, în cele mai multe stagnează și s-apropie 
de scăderea absolută, numai în câteva de-a lungul Dunării, prin locuri mai 
puţin populate, sporeşte. E verisimil că nici școala nu ajută în contra 
mizeriei. Ea poate ridica un popor sărac, dar sărăcia dispune de condiţii de 
existență; unde e mizerie acolo condiţiile de existenţă sunt nefavorabile, cel 
mizer se zbate în zadar, puterile cheltuite sunt pururea superioare celor 


reproduse, el sfârşeşte prin a se istovi, prin a-şi slei viața în silințe 
zădarnice. 

Și de ce aceste condiţii de existență lipsesc? Pentru că poporul are un 
guvern cu mult prea scump pentru nivelul lui de cultură; pentru că 
trebuinţele claselor lui superioare sunt cu mult prea numeroase ca munca lui 
să le poată satisface, pentru că e un popor incult, agricol, ce fusese menit a 
trăi poate o sută de ani încă, în condiţii mai primitive pentru a ajunge numai 
la dezvoltarea agriculturii, pe când trebuinţele statului și ale societăţii sunt 
moderne, ultramoderne chiar: sunt ale unui stat industrial; pentru că în locul 
vechei organizări, care nu costa aproape nimic, avem azi o nouă aristocrație, 
cu totul improductivă, de sute de mii de oameni cu aspiraţiuni imense, cu 
capacităţi nule. 

E acum vina noastră dacă această pseudocivilizaţie, această înmulţire a 
trebuinţelor făr-o sporire paralelă a aptitudinelor economice şi intelectuale, 
s-a îmbrăcat sub forma liberalismului, s-a numit liberalismul din România? 
Arătăm atât rezultatele cât şi cauza; o facem după îndreptarul unui adevăr 
valabil pentru lumea organică. Dacă rezultatele sunt de netăgăduit, dacă 
cauza e asemenea stabilită, de puţin interes e de-a ne da porecla de 
reacționari sau legitimiști. Lucrurile rămân din nefericire așa cum sunt, 
chiar dacă cerul ar fi o hârtie şi marea o cerneală, pentru a dovedi contrariul 
în contra evidenţei probe nu există. 


€ 


[14 octombrie 1882] 
Era greu de admis să mai existe vro grădină de guvern undeva pe fața 
pământului care s' aducă cu-al nostru. Cu toate acestea el are pereche în 
guvernul unguresc. Nu se putea altfel. În Ungaria, ca şi la noi, cine nu se 
pricepe la nimic se ocupă de politică. Şi acolo „maghiarism“, „patrie 
maghiară“ etc. sunt o marfă politică, a fi maghiar — de orice origine — 
este, nu o cestiune de rasă, ci o industrie, un negoț adesea foarte lucrativ, 
întocmai precum la noi e o breaslă anume a fi patriot — orideunde ai fi. 
Poziţia sectei patriotismului cu degete lungi e aproape mai favorabilă 
dincolo decât dincoace de Carpaţi, căci imensa majoritate a populaţiunii, 
adecă 74, neștiind ungurește, îşi poate închipui oricine că a ști acest prețios 
idiom constitue un privilegiu pentru a ferici ţara. 


„Gazeta generală“ cuprinde o descriere a Banatului 'Timișorii, provincie 
locuită în cea mai mare parte de români. Ea prezinta un îndoit interes, întâi 
asemănările cu starea de lucruri de la noi, apoi tabloul unei populaţiuni 
române guvernate de maghiari. 


Era un timp — zice autorul — în care Banatul 'Temișorii se numea grânarul 
monarhiei austriace pentru că aci se cultivau aproape esclusiv grâu şi porumb, iar 
recoltele rele erau necunoscute până-n anul 1863. Înaintea acelei cumplite veri, 
fusese treizeci de ani de-a rândul recolte bune. O singură recoltă rea a fost îndeajuns 
pentru a da loc la mare foamete. Statul a trebuit să intervie în ajutorul oamenilor cu 
grâne, făină şi alte mijloace de subzistență. Cu toate acestea Banatul fusese 
considerat ca ţară bogată, ca grânar al monarhiei. Iluzia se pierdu numaidecât. Ceea 
ce oameni cuminţi prevăzuseră demult, s-a învederat pentru toată lumea; populaţia 
Banatului trăia — afară poate de-o seamă de țărani bogați — de la mână la gură. 
Puţini câștigau de cu vară mai mult decum le trebuia iarna. La vremea secerii ne și 
lipseşte pâinea. Cel întâi grâu ce secerăm se preface literalmente în pâine, celălalt e 
vândut de pe câmp, fiind încă în spice, sau se duce numaidecât în piaţă — pentru a 
împăca pe perceptor. 

Sarcinele ce i se impun populațiunii de aci sunt neauzite și sute de mii de oameni 
muncesc zi şi noapte pentru nimic alt decât pentru a-și ţinea sufletul, căci ceea ce nu 
le ia statul pe cale legală le mănâncă funcţionarii cei corupți şi advocățimea cumplit 
de cârciocărească și sugătoare de sânge. Mania de-a se judeca a fost cultivată în mod 
sistematic aci şi nu e casă să n-aibă procesul ei care-o stinge pân-în sfârșit. Toată 
populaţia s-a abrutizat în nesfârșita luptă pentru existență; muncesc ca animalele și 
nu se poate să aibă altfel de simţiri decât acestea. 

Deasupra acestei situaţii deplorabile din inima populaţiei chiar, faimoasa artă de 
guvernământ a maghiarilor își ridică biciul, un stat, care în teorie și în fața 
străinătăţii pretinde a trece de stat civilizat, pentru ca în practică să se poată resfăţa 
în bună voie în maximele lui asiatice. În teorie de ex. cestiunea limbilor s-a rezolvat 
în modul cel mai minuţios; regimul Taafe ar putea învăţa de la maghiari. Fiece 
condicuță de dări are bunăoară trei rubrici, una maghiară, una germană, una 
romană; funcţionarul e obligat în aparență de-a umplea contribuabilului maghiar 
rubrica întâia, celui german a doua, românului a treia. Departe una ca asta! Deși în 
tot Banatul nu sunt la ţară nici o sută de contribuabili maghiari, deși în cele mai 
multe locuri nici rândaşii nu ştiu acest idiom, totuși autorităţile nu cunosc, în relaţiile 
lor cu germanii, românii, serbii ori bulgarii, altă limbă decât pe cea maghiară. 

Cine n-a trăit pe aci nu-și poate face o închipuire de încurcătura fără capăt, de 
mizeriile ce nasc din această singură împrejurare. Poporul neştiutor e dat cu totul pe 
mâna cavalerilor de industrie cari știu ungureşte, căci există localităţi unde, dintre 
patru mii şi mai bine de suflete, nici unul nu ştie boabă ungurește. În asemenea 
localități persoane problematice își câștigă existenţa tălmăcind ţăranilor în limba lor 
pe acea a autorităţilor. Acești paraziți de advocaţi de a treia mână şi de scriitorașşi 
existau cu de prisos şi înainte, dar acum sporesc ca buruiana cea rea, căci au o sferă 


de activitate determinată. Această canalie traduce actele și adresele autorităţilor, 
sfătuieşte pe țăran, îl instigă, își dă aerul că ar fi având trecere în sferele politice, 
caută a trage pe sfoară pe cel necunoscător, i se plătesc bine serviciile de interpret, ia 
avansuri în procese pendente ş.a.m.d. 

Însă toate lipitorile astea mari și mici n-ar fi încă în stare de-a ruina ţara și de-a 
aduce populaţia la sărăcie deplină, dacă o legislaţiune defectuoasă și o administraţie 
care-și bate joc de orice idee de dreptate n-ar merge mână 'n mână cu toate acestea. 

Deocamdată vom da următoarele cifre cari vorbesc de sine. Banatul, așa numitul 
grânar al imperiului, datorește 10 milioane de fiorini rămășiță din dări. După darea 
de seamă, publicată de curând, comitatul Temişorii numai datorește 3.667.095 fiorini 
reparțiţi asupra plaselor Temișoara, Verșeţ, Vinga, Lipova și Biserica Albă. Ne vom 
ocupa cu Lipova, care în aparenţă e plasa cea mai bine situată în tot judeţul 
Temişorii. 

Recolta anului acestuia se consideră bună ca-n toată Ungaria, asta a ajuns la 
auzul ministrului unguresc de finanţe, Seapary, care s-a grăbit a adresa o circulară 
cătră toate autorităţile fiscale din Ungaria, prin care comandă organelor sale de-a 
căuta cu zel și asprime să încaseze dările. Organele subalterne, ce n-au nevoie de-o 
asemenea admoniţiune, n-au așteptat să li-o spună de două ori. 

Cine să execute însă? 

Poporul e mai iritat decât oricând și în adânca sa ignoranță identifică pe 
perceptor cu neîngăduitorul creditor, cu statul. Fireşte. Cel ce ia grâul de pe ogorul 
ţăranului și-l sileşte a-și vinde marfa câteva săptămâni după secere, când e 
naturalmente mai ieftenă pentru a plăti dări cu banii; cine-l face pe ţăranul viier să-și 
piarză recolta în același chip; cine-i ia pălmașului vaca, care-i hrăneşte copiii, pentru 
a o da pe nimic celui întâi venit — acela e vrăjmașul de moarte. 

Toate aceste le face însă în Ungaria un perceptor, un executor. Plânsete și vaiete 
domnesc pretutindenea unde s-arată. De aceea niciodată un om care simte omenește 
sau un funcţionar cumsecade nu se oferă a fi perceptor. Numai oameni cu totul 
depravaţi, ce n-au nici un fel de căpătâi, se oferă la funcţii atât de neplăcute, 
primejdioase chiar, care se dau oarecum cu licitaţie. E foarte caracteristic că există 
sute de inși cari se prezintă spre a ocupa asemenea funcţii de călăi; existenţele 
problematice foiesc în Ungaria cu de prisos și un astfel domn, care-și pricepe treaba, 
ştie să-și facă avere, în poziția aceasta, în timp de câţiva ani. 

Cu revolverul în buzunar călătorește acest „domn“, în numele guvernului și pe 
cheltuiala comunelor, în plasa sa din loc în loc și o spaimă ce paralizează, îl precede. 
Înainte de a sosi, averea tuturor locuitorilor cari sunt în restanţă cu darea se trece 
într-un proces verbal; un scriitor şi un om al autorităţii (în genere un ţăran) merg din 
casă'n casă. Deja scriitorul acesta e pungaș, de mituit în orice caz, pentru că aci, în 
țara aceasta, toți se pot mitui. 

Încruntând sprincenele întreabă pe o biată văduvă: „D-ta ai o vacă?“ 
Tremurând, femeia-i pune-n mână un biet fiorin — poate cel din urmă pe care-l are — 
şi zice nu. El scrie,,Nu“ și apoi continuă cu blândeţe: „Nu-i așa că n-ai nici vin?“ 
Apoi îi lasă o hârtie goală pe care ea are s-o iscălească. C-o clipire de ochi 
semnificativă, el părăsește casa și biata femeie crede c-a scăpat cu puţin. Cum s-a 


înșelat. Executorul vine-n ziua viitoare în persoană, o amenință cu temniţa pentru 
indicațiunea ei mincinoasă și dacă acum nu dă cinci sau zece fiorini pentr-o 
manipulațiune analogă, se execută fără de milă. Adesea nici mituirile nu folosesc, 
căci executorul nu poate gândi totdeuna numai la sine, ci trebuie să gândească și la 
ministrul de finanţe care-i cere bani. 

Oare un popor care vede guvernul reprezentat de indivizi atât de venali și atât de 
mojici poate să mai aibă conștiință de stat și respect de legi, în existenţa cărora nici 
nu crede? Nu e de mirare dacă 'n timpul din urmă au fost ucişi în curs de opt zile doi 
executori și un consilier fiscal în Ungaria, unul dintre ei în Banat chiar. 

În modul cel mai brutal paraziţii aceștia scormolesc în carnea proprie a statului 
unguresc, prădând ţara, ruinând în fiece an sute de oameni, adecă tot atâți 
contribuabili. Se 'nţelege că numărul contribuabililor împuţinându-se, sarcinele celor 
ce mai sunt în stare a plăti devin din ce în ce mai grele. Această împuţinare crește 
prin emigrațiunea în mase spre America, care ia dimensiuni din ce în ce mai mari, 
încât ministrul de interne al Ungariei s-a văzut silit a convoca o anchetă pentru 
oprirea „emigraţiunii în mase“. S-au cerut expertize de la comune și de la societățile 
agricole asupra acestui fenomen înspăimântător şi din toate părțile s-a răspuns că, 
principala cauză e mărimea dărilor şi asprimea încasării. Aşadar fugă generală 
înaintea executorului! Nu știu ce va decide ancheta, un lucru însă e sigur: nu există 
alt mijloc de îndreptare decât scăderea dărilor şi o purificare fundamentală a 
personalului administrativ. Dar e sigur de mai înainte că acest mijloc n-o să se 
aplice. Farsorii se vor tăvăli înainte până când s-o putea. 

„Ungaria e o țară bogată, binecuvântată și popoarele ei sunt dintre cele mai 
fericite ale pământului“ — așa stă scris în fiece carte de școală, în care învaţă a citi 
copilul ţăranului, care nici de nume nu ştie ce-i fericirea. Da! e bogată țara dar 
locuitorii sunt săraci. 

Săraci, pentru că prea multe lipitori îi sug, pentru că statul întreg trăiește pe-un 
picior prea mare, pentru că numai o idee, numai o tendenţă a cuprins puterile 
intelectuale din această ţară şi le absoarbe pe toate: ideea statului pur maghiar, 
tendenţa de-a impune ţării întregi, tuturor popoarelor, fiecărui cătun, fiecărei table de 
cârciumă sigiliul maghiarismului. 

Deocamdată fenomenul emigraţiunii în mase se observă mai mult în Ungaria de 
nord. Comisarii și agenţii preced cu temei şi n-au pătruns încă pân-aci; poate că unii 
nu presupun că vorbele şi momelele lor ar da de urechi ascultătoare şi de inimi 
deschise; căci populaţia din Bănat nu e numai săracă și nemulțumită, ci chiar prea 
multă la un loc, și tendența de-a emigra e vie în toţi. Deocamdată lipsește ţinta 
ademenitoare şi mulți nu emigrează decât în alte părți ale Ungariei sau în Bulgaria, 
căci aci numai e loc pentru ei. 

Cum vine însă că Ungaria, aci populată, dar în mare parte pustie, retrogradează 
din deceniu în deceniu în privirea populaţiei sale, că întreaga ei prosperitate 
economică e lovită de regres? Cifrele ce pătrund penibil în publicitate sunt 
spăimântătoare, nici acum, în anul cel bun, nu se vede o scădere a răului. Această 
împrejurare ne spune îndeajuns că n-avem a face cu neajunsuri trecătoare, ci cu rele 
sociale și economice adânci, a căror înlăturare, în actualele împrejurări politice, li s- 


au părut cu neputinţă celor ce-au rupt-o de fugă. Recensimântul din 1870 spunea că 
în Ungaria sunt 4.417.574 persoane cari trăiesc din agricultură; pe când 
recensimântul ultim, făcut asupra popoarelor în anul 1880, dete un minus de 784.457 
persoane, căci numărul acelora cari, în 1880, se mai ocupau cu agricultura e numai 
de 3.699.117 inşi. Fiindcă în cei din urmă doi ani tendența de emigrațiune a sporit — 
Bulgaria și Bosnia sunt atât de aproape — se poate zice că, în ultimii 12 ani, 
agricultura Ungariei a pierdut un milion, aproape 25% a capitalului ei de brațe. Din 
nenorocire statistica naţională maghiară, a cărei exactitate și bună credinţă întrece 
pe aceea a geografilor franceji, nu ne spune nimic pozitiv despre proporția diferitelor 
naționalități în aceste pierderi colosale. Ar fi interesant și ar lămuri problema dintr- 
un punct de vedere care ar contribui a dezlega cu siguranță cestiunea anchetei 
ministeriale. 


€ 


[17 octombrie 1882] 

Adunările se redeschid în sesiune estraordinară și o sumă de cestiuni 
importante, mai cu seamă unele de caracter internaţional, vor ocupa atenţia 
lor. 

Nu se poate tăgădui cu toate acestea că un fel de apatie generală a 
cuprins ţara, că ea nu mai posedă nici un fel de elasticitate a puterilor ei în 
faţa complicaţiunilor, că ceea ce se observă în genere e un fel de nepăsare, 
de dezinteres în cestiuni politice, încât chiar încercările de galvanizare 
făcute prin proiectele de reformă ale d-lui C.A. Rosetti nu produc efect 
asupra publicului. 

Sunt o sumă de oameni — desigur nu proşti— capabili din contra de-a 
se interesa de orice manifestațiune a activității omenești afară de una 
singură, de politică. Naufragiul pe care l-au suferit aproape toţi în iluziile 
lor politice îi împinge să caute un refugiu, un liman asigurat înlăuntrul 
egoismului lor chiar. Nimic n-a putut să cauzeze atâtea decepțiuni decât 
acea himeră care se pretinde arta de-a guverna şi care nu însemnează la 
urma urmelor decât triumful limbuţiei și a șiretlicului, triumful 
inteligenţelor sterpe asupra celor adevărate. 

Orice-ar face cineva în lume, orice ocupaţiune cu care s-ar deda de gust 
ori de nevoie, care e scopul ce urmărește? O sporire morală a persoanei sale 
însăşi, o augmentaţiune a fiinţei sale. Această augmentare se găseşte 
pretutindeni, în toate ramurile de muncă, de aspiraţiuni: meserie proastă — 
afară de meseria politică — nu există. 

La ce serveşte politica? Câtă înjosire, câtă umilire, câtă împuţinare a 
omului nu cuprind acele esplicațiuni mai mult ori mai puţin întortocheate, 
acele precauţiuni oratorii, acele vorbe cu două înţelesuri, reticențele neleale, 
scuzele, făgăduințele de-a nu mai face pe viitor ceea ce s-a făcut în trecut, 
programele propuse ș.c.l. Niciodată ștrengar n-a tremurat așa înaintea 
dascălului, niciodată lacheu parvenit nu s-a plecat înaintea stăpânului său ca 
lacheii politici înaintea pretinselor suveranități politice. Nu e unul care să-şi 
spuie vrodată gândirea de-a dreptul și întreagă, nu e unul să n-aibă recurs la 
circumlocuţiuni şi cârciocării, unul care, vorbind, să nu fi ascuns sau să nu 
fi exagerat ideea sa, unul care să nu fi justificat într-o măsură oarecare 


portretul ce Sallust îl face de Catilina... simulator ac dissimulator — dibaci 
a simula ceea ce nu e și a disimula ceea ce este. 

Mai cu seamă sesiunea aceasta promite a ne prezenta spectacolul unor 
discuţiuni şi unor intrigi pe cât de absorbatoare pe atât de sterpe. Fosta 
majoritate prezintă deja trei grupuri deosebite, al virtuţii, al d-lui C.A. 
Rosetti și al d-lui I. Brătianu, plus numărul celor mediatori, gata a combate 
orice guvern și a se alătura oricăruia. 

Mai la vale publicăm un articol pe care Delfinul ni-l trimite din Galaţi și 
în care cauza adevărată și profund personală a acestor sciziuni e zugrăvită 
cu cunoscuta vigoare a penei autorului. Se poate ca în privirea planurilor 
politicei esterioare autorul să fi atribuind d-lui I. Brătianu un rol pe care 
acesta nu-l merită; în privirea însă a stărilor de lucruri dinlăuntru descrierea 
e de-o plastică fidelitate, proprie a atrage atenţia deosebită a cititorului. 


€ 


[21 octombrie 1882] 

De câte ori gândim la dezvoltarea vieții economice în România ne vine- 
n minte ideea, în aparență paradoxală dar cu atât mai adevărată, pe care o 
afirmă un economist american: pentru o țară rămasă îndărăt în cultură 
comunicația cu străinătatea e pernicioasă. 

În adevăr, un popor primitiv se distinge mai cu seamă prin lipsa sa de 
trebuințe, prin modestia proverbială a exigențelor sale materiale. Nu e bine, 
fără 'ndoială, ca aceste trebuințe să rămâie staționare, căci atunci ar lipsi 
impulsul pentru o activitate mai mare, ar lipsi principiul progresiv; dar pe 
de altă parte e și mai rău ca aceste trebuințe să se înmulțească ca din senin, 
fără ca înlăuntrul poporului să fi pătruns diviziunea muncii; aptitudinea 
multilaterală de-a satisface el însuși prin activitate proprie trebuințele sale. 

Din momentul în care Dunărea a fost deschisă pentru esportul nostru, 
mijloacele claselor relativ luminate s-au înmulţit în adevăr, dar și trebuinţele 
lor au crescut cu totul în disproporţie cu aceste mijloace. Aproape toate 
trebuințele s-au schimbat. Din creştet pân-în tălpi orice obiect de 
îmbrăcăminte au început a se introduce din străinătate: vechile clase de 
meseriaşi, având deprinderea a lucra pentru alte vremi şi pentru alte gusturi, 
neavând timpul necesar și nici conducători de la cari să înveţe a lucra 
europieneşte, au început să dea îndărăt și azi nu mai există. Negustorul care 
'ntroducea din străinătate obiectele necesare deveni factorul de căpetenie al 


pieţei și era mai lesne ca acest negustor să fie străin decât indigen. Pe de 
altă parte braţele şi inteligenţele indigenilor neaflând o altă piaţă, nici o altă 
ocupațiune decât aceea ce le-o oferea statul, s-au născut în ţară acea nefastă 
tendenţă de-a privi funcțiunile ca singurele ocupaţiuni onorabile, o tendenţă 
constatată demult în contra căreia, din nefericire, nu s-au opus aproape nici 
un guvern. 

Nu avem nici scuza că răul nu s-ar fi constatat demult. Încă la 1863 
Camera de pe atunci a admis a se trece, în răspunsul la adresa tronului, 
amendamentul următor: 


Este drept a recunoaște că obiceiul înrădăcinat în clasele cele comparativ 
luminate ale societății noastre de-a dispreţui orice altă profesiune şi de-a se îmbulzi în 
aceea a serviciului public au adus coucurenţa ce-și fac cetățenii într-această carieră la 
un grad funest moravurile noastre publice, astfel încât s-ar putea zădărnici orice 
încercare de serioasă îmbunătăţire din partea unui guvern luminat, cu intențiune 
sinceră. Totuşi Adunarea deplânge că guvernele Măriei Tale, nu mai puţin decât 
acelea ale predecesorilor Măriei Tale, departe de-a cerca a combate acest defect al 
moravurilor noastre, care este una din cauzele principale ale paraliziei societăţii 
noastre, v-a făcut decât a-i favora dezvoltarea, întorcând-o în folosul lor ca un mijloc 
legitim de conservaţiune. 


Acest amendament, propus de C. Creţulescu, s-a votat în unanimitate — 
fără nici un folos însă — de Adunarea de atunci. 

Îşi poate închipui oricine cari trebuiau să fie rezultatele acelei tendenţe 
funeste. Aproape toată ura, toată înveninarea luptelor politice, solidaritatea 
dintre nulități pentru a combate și răsturna orice merit adevărat — acest 
concurent periculos al nimicniciei și ignoranței —, disprețul reciproc şi 
necuviința reciprocă, frazeologia goală, puţinătatea de caracter — toate 
aproape — își au izvorul în acea tendenţă funestă, în împrejurarea că 
aproape toți românii relativ luminaţi deveniseră candidaţi interesaţi la 
demnitățile publice. Până azi încă România e în pericolul de-a deveni ceea 
ce erau republicele în decadență ale Greciei şi Roma în timpul 
descompunerii sociale. 

După câte vedem astăzi nu se poate admite că dezvoltarea României a 
fost normală. Din contra: a fost în gradul cel mai mare anormală, 
sacrificându-se, în favorul ei, bunăstarea, sănătatea și moralul tocmai a 
acelor clase pe cari liberalismul esploatator și ignorant pretindea a le 
emancipa. 


Ceea ce dar a adus dezvoltarea de pân' acum n-a fost o nouă clasă de 
producători, nu ridicarea muncitorului la un nivel mai nalt de cultură și de 
bun trai, ci o nouă clasă de stăpânitori, o aristocrație nouă, compusă din 
oameni cu puţină ştiinţă de carte dar cu multă impertinență, cu mult spirit 
de şicană şi de-o ruşinoasă mlădioșşie de caracter. 

Congresul economic adunat la laşi n-a avut nici un cuvânt de laudă 
pentru dezvoltarea economică a României și nici l-a putut avea. Din contra, 
regresul zilnic al negoţului și meseriilor între români, substituirea zilnică a 
elementelor indigene prin cele străine, rezia administraţie, decăderea 
bisericii, insalubritatea regimului sub care trăiește ţăranul, toate acestea au 
preocupat, incidental sau de-a dreptul, luarea aminte a congresului. 
Progrese n-au putut constata nimenea, nici căutându-le cu lumânarea. 

Când lucrările Congresului se vor publica în ediţie autentică vom reveni 
asupra lor. Deocamdată stabilim numai că caracterul tuturor dezideratelor 
acestei adunări este constatarea de enorme goluri pe toate terenele vieții 
materiale şi morale. 

Admitem ca apreciaţiile oamenilor asupra cestiunilor de pură politică să 
poată fi determinate prin temperamentul fiecărui: ca unul să crează că e bun 
ceea ce altul crede că ar fi rău. Dar oare tot astfel e cu realitatea? Tot astfel e 
când ochii cari văd atribuie realităţii relele pe cari ea le cuprinde în adevăr? 

Zilnic vedem foile guvernamentale polemizând cu noi în privirea 
aceasta, lăudând starea actuală, batjocorind pe cea din trecut. Suntem 
departe a fi laudatores temporis acti în mod absolut; ceea ce afirmăm însă 
în puterea cuvântului este că, cu acele trebuințe puţine ale societăţii din 
trecut şi cu mijloacele prisositoare de-a le realiza, starea oamenilor era mai 
fericită decât azi. E drept că Domnul nu era Rege, dar avea mai multă 
autoritate în ţara sa proprie; e drept că bogății enorme nu se grămădiseră în 
lăzile industriașilor politici, dar ceea ce nu exista deloc și nicăiri era 
mizeria. Nu era om în ţară care să n-aibă o ocupaţiune certă, o piață sigură 
pentru munca sa. Azi e fără 'ndoială altfel. Toate silințele ce şi le dau 
oamenii în direcţia ideilor economice sunt la dreptul vorbind o încercare de- 
a se-ntoarce în multe priviri la trecut, când munca naţională, multă-puţină, 
era organizată de tradiţii şi așezăminte, când proprietatea imobilă era 
îngrădită de protecţia legilor, când intrarea străinului în organismul social 
era mai grea. 

Iniţiativa luată de societatea Concordia e lăudabilă în orice caz. Dar 
succesul dezideratelor congresului atârnă în mare parte de-o bună 


administraţie a statului, care nu ştim dacă în mersul actual al lucrurilor mai 
e cu putinţă a se introduce. Pentru a favoriza dezvoltarea economică se cere 
ca mecanismul administrativ să fie mai puternic, mai puţin atârnător de 
fluctuațiuni politice decum e la noi. Din contră, observăm că toate 
propunerile de reformă, mai ales cele preconizate de d. C.A. Rosetti, tind a 
preface și mai mult organele statului într-o pleavă bătută când încolo când 
încoace de vântul întâmplării și de vicisitudini electorale. 

[22 octombrie 1882] 
Gruie Singer în traducere germană a apărut acum de curând la librăria 
Wlh. Friedrich din Lipsca. Este o broșură de 28 pagine, în ediție elegantă. 
Traducerea e făcută de d. L.V. Fischer din Erlangen, lângă Passau, în 
Bavaria. D. Fischer e unul dintre literaţii germani care-n anii din urmă au 
atras atenția publicului german asupra literaturei noastre, comunicându-i în 
traduceri mai mult ori mai puţin reuşite unele dintre productele noastre 
literare pe care le-au socotit mai bune, parte proză, parte versuri. Îndeosebi 
d. Fischer a tradus pân' acum, pe cât ştim, numai versuri, pe care le-au 
publicat în deosebite foi periodice din Germania. Astfel ne aducem aminte 
de o traducere a Răsunetului lui A. Mureşianu, publicată în Magasin für die 
Literatur des Auslandes şi de câteva poezii ale lui Alexandri publicate în 
Dioskuren, în Oester Gartenlaube. Gruie Singer nu este dar prima încercare 
a traducătorului şi asta se vede aproape la fieștecare vers. Metrul e cel 
original și în foarte multe versuri traducătorul a izbutit să reproducă 
farmecul deosebit pe care-l are limba marelui nostru poet. 


€ 


[23 octombrie 1882] 

Articolele ce ni le trimite din când în când Delfinul au proprietatea de-a 
escita organele roşii pân-la furie. 

Ştim prea bine, şi organele adversarilor ştiu asemenea, că în lumea 
ziaristică e o regulă de-a respecta în întregul ei individualitatea unui autor, 
de-a respecta stilul lui, care e în genere în legături intime cu natura și cu 
temperamentul lui, și ei știu că a atribui unui partid întreg ceea ce un singur 


membru afirmă este o sofismă comună, de tot recomandată deja de Gerard 
Hamilton ca mijloc lesnicios, însă nu onest, de-a sprijini trebuinţele cauzei. 

Dacă recomandăm aceste articole atenţiei deosebite a cititorului, din 
aceasta dumnealor deduc numaidecât că împărtășim cu desăvârșire, ca în 
reproducere galvanoplastică, punctul de vedere al autorului, pe când în 
realitate consideraţia noastră de căpetenie este că articolul e interesant, scris 
c-o deosebită energie de stil şi meritând — ca orice lucrare interesantă — 
atenţia cititorului, chiar atunci când n-ar reflecta pe deplin sau în toate 
punctele opinia noastră. 

Audiatur! Nu 'nţelegem ce fel de libertate de cuvânt ar fi aceea când 
cineva n-ar putea să-și susţie vederile cu toată energia naturii sale proprii. 
Stilul şi judecata sunt tocmai la oameni talentaţi cestiuni de temperament. 
Precum fiece instrument are tonul său specific tot astfel fiece om are 
predispoziția sa firească, pasională, de-a aprecia și zugrăvi lucrurile; ar fi o 
goală pedanterie, demnă de bucherii foilor roşii, de-a reteza un stil viu, o 
apreciaţie energică, numai pentru că nu împărtășim toate ideile sau punctul 
de vedere din care autorul scrie. 

Admitem ideea determinismului întru cât priveşte caracterul individual 
precum și acel al unui partid. Unui om i se pot arăta exemplele cele mai 
strălucite de îmbogăţiri prin fraudă, de înălțări prin trădare, de impunitatea 
aproape proverbială de care sunt apărate marile crime și marii criminali — 
toate acestea el le va recunoaște ca adevărate, dar a le imita nu va ajunge 
niciodată. Pentru că nu poate. Velle non discitur, zice sfântul Augustin, a voi 
nu 'mvaţă nimenea din faptele altuia. 

E drept că roşii au venit la putere prin influenţa străină, și anume sub 
presiunea vestitei alianțe de trei din Reichstadt, apoi prin amăgirea a o 
seamă de elemente liberale şi conservatoare pe cari le-au eliminat îndată ce 
a trebuit să lucreze sub acea influență care-i adusese. E oare asta un cuvânt 
ca conservatorii să-i imiteze sau, în genere, sunt ei în stare de a-i imita? Noi 
credem că nu. Ei, a cunoaşte şi a constata ceea ce fac ei şi a face ceea ce fac 
sunt două lucruri foarte deosebite. 

Imputarea acelora cari ignorează frumoasa lege descoperită de un sfânt 
şi confirmată de ştiinţele moderne este așadar în esență următoarea: „De ce 
nu imitaţi pe roşii?“. 

Pentru că nu putem. Există cu toate acestea oameni de bine cari cred a 
putea vorbi astfel: 


De ce nu sunteți ca ei? În loc de-a crede că puteţi împinge lumea lăsaţi-vă 
împinși. De ce nu faceţi, fiind la putere, ceea ce fac adversarii voştri? E drept că ei au 
pururea patriotismul în gură; faceți şi voi astfel, dezrădăcinaţi-l însă din inimă, unde 
degeaba 'l aveţi în adevăr, şi veţi vedea ce folositor lucru este de-a spune una şi a face 
alta. Ştiţi prea bine că pretinsul patriotism al lor e un moft. Un patriot nu fură; ei fură 
pe un cap de sting. Prefecţi numiţi de pomană în funcţiile lor au plătit în doi-trei ani, 
de pe spinarea unor județe sărace, milioane de datorii; Warszawsky a fost numit 
director de ministeriu; cel însărcinat cu afacerea răscumpărării a făcut milioane — și 
totuși patrioţi sunt. Relele ce vin din afară ori dinlăuntru, trebuie să le considerați ca 
fatale, ca aduse de împrejurări neatârnate de voința oamenilor. În loc de-a vă opune 
curentului fatalităţii acomodaţi-vă cu el. În vorbă, în gazete, în adunări puteţi spune 
orice v-ar putea dezvinui sau arunca vina asupra altora. Dar în realitate, în taină, faceţi 
ceea ce împrejurările şi interesul personal vă dictează. Uite cum face Brătianu. Ştia că, 
de la Reichstadt încă, se hotărâse cedarea Basarabiei? Ce să se opuie dar la un rău 
inevitabil? S-a dus singur la Livadia. Ştia că războiul oriental are să se facă? E drept 
că la Mazar Paşa era turc, dar a intrat în apele războiului omul numaidecât. 
Răscumpărarea drumului de fier vi se impunea? Aţi trăgănat-o ani întregi doar aţi 
scăpa de ea. O! el a făcut altfel. În Senat a mărturisit în adevăr că e silit din afară, în 
gazete însă o numea cestiunea cea mai populară. A făcut-o, a dat ocazie amicilor să 
devie milionari de unde n-aveau de pe ce bea apă, încât aceleași rele pe cari 
împrejurările v-ar fi condamnat poate să le faceţi voi le-a făcut el ca un om cuminte, 
numai le-a făcut cu mult mai rele decum aţi fi fost în stare voi să le faceţi vreodată. 
Dacă domnia împrejurărilor e absolută și fatală, în loc de-a vă opune acelei fatalități, 
ca eroii tragediilor vechi, mai bine aţi intra în apa lor, căci oricât de răi aţi fi, atât de 
înjosiţi, atât de străini, atât de adânc de putrezi ca roşii tot nu sunteţi. Dacă răul 
trebuie să se facă, faceţi-l încai voi, căci ar fi mai mic de cum îl fac aceşti oameni. În 
orice caz trădători n-aţi fi decorat şi înălțat, directori la ministerii n-aţi fi pus bandiți; 
oricât de răi ați fi fost, mai răi decât aceştia nu puteaţi fi. Cât despre ţară? Dar cui îi 
pasă de ea? Singurul ei folos ar fi doar că, din natură, nu sunteți predispuşi de-a fi atât 
de comuni, de haini la inimă și de maloneşti cum sunt roşii, că, personal vorbind, 
sunteți mai curați decât ei. Ceea ce însă ei au făcut era în ordinea lucrurilor să se facă, 
oricât v-aţi fi opus, căci patriotismul și sentimentele sunt răi conducători în viața 
practică. Vorbiţi ce poftiţi, daţi-vă aere de mari patrioți cum își dau ei; fiece şir, fiece 
vorbă să fie umflate de fraze patriotice, dar faceţi ceea ce e inevitabil a se face, chiar 
rău fie, și umpleţi-vă buzunarele înainte de toate. Auzi miniștri, ca cei conservatori, 
cari să iasă săraci din cabinet? Ba încă încărcaţi de datorii? Apoi miniştri aţi fost? 
Care e dintre roşii care-ar fi ieşit sărac, doar să fi fost din cale afară prost? Stolojan, 
C.A. Rosetti, Giani, ba însuşi ilustrul Brătianu? Dar ce-ar zice lumea întrebaţi? 
Lumea? Ceea ce zice de ei. Sunt isteți, sunt oameni de afaceri — cel ce se conduce de 
patriotism, de sentimente, de principii e pur şi simplu naiv şi ridicol. 


Ei bine, modul de-a scrie satiră cu aerul tentaţiunii nu e atât de nou pre 
cât s-ar părea. Un autor spaniol, Baltazar Gracian, pune pe doi tineri să 


călătorească prin lume sub conducerea unui personaj mitic, anume 
Desengano — dezamăgirea, deziluzia. Amândoi tinerii văd aceleași lucruri, 
aud aceeași esplicare din gura dezamăgirii, dar fiecare din ei se poartă cu 
totul altfel; pe Critil îl indignează ceea ce vede, pe Andrenio-l atrage de 
intră-n danţ. A fost din partea Delfinului o trăsătură de satiric de-a sfătui pe 
conservatori să lase focului idealismul lor politic și să imiteze pe roșii. 

— Dar dacă ne vor imita, zic onorabilii, ne răstoarnă?! Și c-o furie 
dictată de instinctul de conservare foile lor se aruncă asupra articolului 
Delfinului să-l sfâşie, nu altceva. 

Se 'nțelege că acest punct de vedere nu este al nostru şi că nu suntem în 
stare să imităm pe roșii. Cine-o ştie mai bine decât oricine e Delfinul însuşi. 
Autorul acelui articol întruneşte în el graiul dezamăgirii cu sfatul pe care 
Andrenio l-ar da, pe când în realitate Critil îl aude. Orice partid care va şti 
să practice virtuțile roşiilor, în urma legii progresului îl va întrece în aceste 
virtuţi. Tot ce spune Delfinul e adevărat. Adevărat că, prin conivenţă cu 
străinii, roșii au ajuns la putere, adevărat că n-a existat cestiune 
internaţională în care să nu cedeze — făcând mendre de opunere de ochii 
lumii — adevărat că nu le pasă lor de ţară cum nu ne pasă nouă de China; 
adevărat asemenea că partidul există numai prin impunitatea absolută a 
tâlhăriilor și mizeriilor ce le comit zilnic membrii lui, adevărat că nu există 
om în ţara aceasta care să nu simtă dezgust de aceste naturi profund 
necinstite şi catilinare, dar de imitat nu-i poate imita nimenea care nu e 
născut din tina și din minciuna din care ei s-au născut; căci velle non 
discitur: a voi nu se învaţă. A constata că toate acestea sunt adevărate şi a le 
imita sunt două lucruri atât de deosebite pre câtă deosebire există între 
judecătorul ce constată faptele şi între cel ce le comite. Indignarea 
„Românului“ în contra articolului citat e atât de mare din cauză că în el 
partidul roşu îşi vede urâciunea proprie, enormă, își cunoaşte trăsăturile 
insuportabile pentru ochii lui chiar. 

Ei, ceea ce Delfinul sfătuieşte pe Catargiu să facă Brătianu a făcut de 
mult şi va face-o pururea. Între un sfat platonic de-a face şi între realitatea 
„s-a făcut“ deosebirea e cât cerul de pământ. 

Când antisemitismul e la ordinea zilei în Germania, Austro-Ungaria și 
Rusia, iar România nu mai e singura ţară asupra căreia să se descarce 
oprobriul persecuţiunilor, e interesant a lămuri, ca termen de comparaţie, 
situaţia juridică şi socială pe care-au avut-o evreii pân-la 1848 în Austria. 

Cată să premitem următoarea considerație. Afară de calități pe cari 
evreii le vor fi având ab antiquo, de la strămoșii lor, multe deprinderi rele 
ale neamului, multe scăderi de caracter sunt contractate sub presiunea 
regimului sub care trăiau în diferitele ţări ale Europei, din evul mediu 
începând şi până mai ieri. Era aşadar cu totul nedrept de-a impune 
României — prin Tractatul de la Berlin — să suporte necondiţionat toate 
defectele numeroasei sale imigrațiuni, defecte ce nu se datoreau 
tratamentului din România, ci celui suferit în alte ţări. 

D. baron de Helfert, cunoscut ca istoric și etnograf, în colecțiunea 
etnografică a cărui au apărut și interesanta scriere asupra românilor din 
Austro-Ungaria, ne dă într-o carte Asupra cestiunii confesionale din Austria 
următoarele amănunte asupra situaţiei din trecut a evreilor austriaci: 


Ei trebuiau să poarte petece galbene ca semn distinctiv, asemenea ciandalilor din 
India. Dar afară de asta legislaţiunea le impunea o sumă de umiliri. Purtătorii de 
litiere erau opriţi de-a purta în jețuri persoane atinse de boale contagioase, servitori 
în livrea și... evrei. Cu toate că ei plăteau o anume dare pentru persoana lor, nu se 
puteau servi de orice mijloc de comunicaţie. Abia sub Iosif II fură liberi a se arăta în 
locuri publice. N-aveau dreptul nici de-a fi cetăţeni, nici maiștri, nici să aibă 
proprietăți imobile, ba chiar libertatea de-a se căsători atârna de vacanţa unui loc în 
familie. Pentru câştigarea acestui loc se cereau cinsprezece documente deosebite și în 
urmă locul totuși se punea la un fel de licitaţie. Apoi numai primul născut se putea 
însura, împrejurare prin care se escitau multe patimi urâcioase ş.a.m.d. 

Să se mai mire cineva că evreii, în amărârea lor în contra opresorilor, s-au oțărât 
cu totul, că caracterul întregului popor e corupt, să ne mai mirăm că mai târziu 
încercară a deveni din nimic totul? Se 'nţelege însă: corupţiunea nu se putea tăgădui, 
în fabricaţiune şi negoț evreii introduseră procederi pe de o parte cărpănoase, pe de 
alta nesolide; unde se 'ncuibau la ţară țărănimea începea să dea îndărăt în privirea 
averii şi corupția morală asemenea se întindea, căci ei creau ţăranului o sumă de 
necesități nouă, ademeneau pe femei la cheltuieli de lux şi de mâncări, făceau din 
slugi hoţi și gazde de hoți. În Boemia li se făcea îndeosebi imputarea că oriunde se 
așează ei slugile se abat de la calea dreaptă, hoţii desfac lesne lucruri furate ș.a.m.d. 

Dacă li se impută însă evreilor înclinarea de-a precupeți și a neguța și că nu se 
fac fierari sau lăcătuși, lucrul e esplicabil: ei nu iubesc nici o muncă la care se cere 
puţină mișcare intelectuală și poate nici n-or fi având putere fizică îndeajuns pentru 
ocupațiunile de mai sus. 


Dacă evreii se plângeau de fanatismul religios de pe-atunci, ei alterau, cu ori 
fără ştire, punctul principal al cestiunii: ei trebuiesc considerați ca naţiune, 
„naţionalitate cu dispoziții netăgăduit favorabile și cu facultăţi intelectuale“, dar, 
precum zice Mommsen, „un ferment activ de descompunere națională“. 

Asemenea un ferment politic. Ca atare se dovediră de la 1848 și până azi. 
Închipuiască-și cineva că evreii ar fi alungaţi din Austria! Nu numai librarii și 
comercianții de obiecte de arte ar simţi lipsa lor, dar și în salele de prelecţiuni și 
concerte s-ar observa multe goluri, asemenea ar scădea mult puterea opoziţiei 
politice, căci evreul e din natură om al progresului. Aceasta se arătă numaidecât din 
luna martie a anului 1848. Evrei erau oratori în Dieta din Viena la 13 martie; un 
evreu (dr. Bruhl) ceru, ca deputat al mulţimii adunate în curte, libertatea cuvântului și 
a presei, libertatea învățământului, reprezentațiunea în Confederaţia germanică, 
publicitatea și verbalitatea procedurei judecătoreşti, constituţiune, egala îndreptăţire 
a tuturor confesiunilor. Afară de el vorbiră și alţii, asemenea semiţi. 


Un semn distinctiv al neamului este fără 'ndoială lăudăroșia, crearea de 
legende de vitejie. Se știe că chiar în România, în timpul ultimului război, s- 
a făcut încercări de-a constitui legende glorioase în favorul sergenţilor de rit 
mozaic şi— în treacăt vorbind — în favorul altor creştini a căror nume nu 
sunt de origine română. D. de Helfert ne dă un asemenea caz din anul 1848, 
care, oricât de simplu povestit, nu e lipsit de ironie. 

Iată cum stă cu alt eveniment în orice caz trist, dar care-au fost umflat la 
importanţa unei acţiuni capitale și de stat: un fapt simplu a fost împodobit 
cu cele mai bogate înflorituri de fantezie orientală, aci s-a născut o 
înjghebare istorică în spiritul lui Josephus Flavius, care c-un cuvânt se poate 
numi legenda Spitzer. 

Până la aparițiunea cărţii d-lui Helfert toată lumea credea că în zilele din 
martie 1848 mulţi evrei ar fi căzut pentru cauza libertăţii, chiar în oraţiunile 
funebre ale rabinului era totdeuna vorba de evrei căzuţi. Critica minuțioasă 
a lui Helfert reduce numărul lor la... unul, Heinrich Spitzer, student în 
tehnică din Moravia, şi chiar acesta n-a căzut, ca un Winkelried ebraic, ca 
anteluptător sau predicator al libertăţii, ci ca jertfă nevinovată a unei salve 
date asupra unei mulțimi grămădite. Prin adaose nejustificate și prin o 
frazeologie comună în zilele noastre s-au făcut din acesta „cel dentâi care 
şi-a vărsat sângele pentru libertate“; cel dentâi care c-o oratorie inspirată a 
apărat libertatea; în discursuri, în scris și în desemne, a fost sărbătorit ca 
„cea mai nobilă jertfă care a căzut la 13 martie“; el prezisese „ca un profet“ 
revoluția; „el se săvârşi şi numele său va rămâne etern în panteonul 
istoriei“. O descriere cu portret zice chiar următoarele: 


Tocmai rostea Carl (!) (Spitzer) cuvinte suspirate înaintea Dietei cătră conșcolari 
şi popor când apăru armată. Atunci Spitzer înaintă: „Să dea foc! Voi fi cel dentâi care 
va cădea pentru libertate?“ ş.a.m.d. 


Dar destul despre acestea; dacă evreii n-au fost adevărații anteluptători 
în faţa baionetelor, totuși au fost conducătorii mișcării intelectuale. Deja în 
manifestul autorilor din Viena găsim că între 29 de semnatari a treia parte 
sunt evrei. A fost natural ca evreii să gândească numaidecât la emanciparea 
conaţionalilor lor și că n-au lipsit enunciaţiuni în acest înțeles. E adevărat 
însă că cei mai însemnați dintre ei gândeau că trebuie să se procedeze fără a 
se băga înainte, ci să se lase creştinilor meritul emancipării. Un predicator 
izraelit zicea între altele: 


Ce e de făcut pentru noi? Pentru noi? Nimic. Totul pentru popor şi patrie, nimic 
pentru noi. Nici o vorbă de emanciparea evreilor dacă alții nu vor spune-o pentru noi. 
Întâi dreptul omului de-a trăi, de-a respira, de-a gândi, de-a vorbi; întâi dreptul 
cetățeanului, a nobilului liber în îndreptăţirea sa, apoi vie evreii! Să nu ni se imputeze 
că pururea şi pretutindenea gândim la noi şi numai la noi! Nu faceți nimic. Timpul 
nostru vine și nu poate să lipsească! 


Observaţii escelente, de-o valoare chiar mai generală, făcea Moritz Markbreiter; 
el zicea între altele: 


Cestiunea evreilor nu este o cestiune de drept, ci un obiect al simpatiei. Evreul e 
pentru marea parte a poporului un obiect al antipatiei. Dar un obiect al antipatiei nu 
poate învinge prin aceea că se impune, ci, dacă e cu putinţă, prin atitudine liniştită și 
modestă. 


Am afirmat adeseori că roşii sunt în cea mai mare parte străini de 
origine. Descrierea de mai sus ne dă ocazia de-a face o analogie, justă după 
cum ni se pare. Și ei au fost liberali la 1848, în scris și în vorbă, şi ei 
încearcă a crea un fel de aureolă de martiriu şi de vitejii cari n-au existat 
nicicând în favorul membrilor partidului lor. C.A. Rosetti şi ai săi au fost un 
„ferment activ de descompunere naţională“ dacă aplicăm dictonul lui 
Mommsen. În adevăr, un ferment atât de activ încât din toată ţara veche, din 
datini, biserică, legi n-a rămas nici urmă. Analogia între roșii Ţării 
Românești și liberalii semiţi ai Austriei e mare în multe puncte. 


E o idee pe care adesea am repetat-o, că liberalismul la noi e de origine 
străină, că a fost manifestarea invidiei elementelor imigrate în contra 
claselor vechi și a instituţiilor cam grele și protectoare ale României 
istorice. Precum ţara noastră a fost în urmă condamnată a purta efectele 
morale ale relei tratări pe care evreii au suferit-o în alte ţări, tot astfel, de la 
1848, dincoace de Milcov, ea a început a suporta efectele morale ale 
tratamentului de care a avut parte imigraţiunea transdanubiană pe când trăia 
încă sub turci. Aceeaşi lipsă de respect pentru orice element tradiţional al 
vieţii publice pe care evreii o arată în aproape toate țările au fost și zestrea 
politică a roşiilor la noi în ţară. Și acestei lipse de pietate pentru elementele 
moștenite ale vieţei noastre naţionale, acestui daltonism oarecum faţă cu 
calităţile şi natura poporului nostru, îi datoresc succesele lor de pân' acum. 


€ 


[26 octombrie 1882] 

De câte ori am spus publicului cititor că societatea anonimă de 
esploatare a roşiilor nu are nici un fel de principii politice, n-a gândit 
niciodată asupra reformelor ce le introduce, nu înțelege nici litera, nici 
importanţa lor, ci totul se reduce la un singur lucru, unul, etern același, etern 
nepreschimbat: mutrele confiscate ale patrioților de meserie să rămâie la 
putere. 

În Adunare se discută acum un proiect pentru modificarea legii 
comunale, proiect a cărui întreagă tendenţă, de sus până jos, e electorală. 

Între modificările propuse aflăm următoarele: 


Colegiul electoral comunal se compune: 

În comunele urbane de alegătorii col. I, II, III și de... delegaţii colegiului al IV- 
lea pentru Cameră... Ei formează un singur colegiu și aleg prin scrutin de listă... 
Alegerea delegaților colegiului al IV-lea se face conform dispoziţiunilor legii 
electorale pentru Cameră. 


Aci vedem sufrajul universal al d-lui C.A. Rosetti, cu cunoscuta svârlire 
a colegiului al IV-lea sub epitropia delegaţiunii. Amestec straniu de 
demagogie şi despotism! 

Dar şi mai interesant: 


În comunele rurale primarul şi ajutorii săi se aleg de consiliul judeţean 
(provizoriu de comitetul permanent). 


Ceea ce va să zică: se numesc de comitet, recte de prefect. 

Ei bine, acești liberali, aceşti „frați de popor, chica topor“ — cum zice 
Millo în Paraponisitul — propun prin reformă ca colegiul al IV-lea din 
orașe, în alegerile comunale bineînţeles, să voteze prin delegaţiune, nu 
direct. Tot în această lege electorală sui generis, fenomenală desigur chiar 
pentru imperiul moscovit, se zice că primarii și ajutorii de primari din 
comunele rurale vor fi numiți. Ș-apoi să ni se mai zică că noi suntem 
reacţionari! 

Colegiul al IV-lea în orașe, care plăteşte toate dările indirecte, căruia, 
prin faimoasele și costisitoarele îmbunătăţiri a d-alde Cariagdis şi a altora 
de această teapă, i se scumpește pânea din gură, lumânarea și chibritul, să 
nu poată zice decât prin delegaţiune dacă toate aceste-i convin. Am 
înțelege, până la un grad oarecare, ca colegiul IV să joace un rol de 
inferioritate faţă cu alegerile din Adunare. Interesele ce se discută în 
Adunări ating o ţară; mizeria din Dorohoi ori din Râmnicul-Vâlcii nu va fi 
pricepută de meseriașul din Dealul Spirei; el poate nu-și dă seamă de 
influenţele ce se exercită acolo asupra populaţiunilor, el nu va putea pricepe 
problemul economic sau social care s-ar ivi acolo; pentru priceperea 
acestora se cer poate elemente mai culte, pe cari adesea și din nefericire nici 
colegiile superioare nu ni le dau. Dar în mahalaua lui, în orașul lui, pe ulița 
lui chiar, omul să nu poată să judece isprăvile primăriei, să fie pus sub 
epitropie, să aleagă prin delegaţiune, iată ceea ce nu înţelegem, nu zicem 
din partea oricui, căci am înţelege-o de la guvern autoritar, absolutist, care 
vrea să le facă oamenilor bine cu de-a sila, n-o înțelegem însă din partea 
unei Adunări cari se porecleşte liberală, a unui guvern ce se pretinde liberal. 

Poate în adevăr ca să fie bună o eforie numită în locul unui consiliu ales 
— dar în acea eforie desigur guvernul, asemenea autoritar, n-ar numi pe 
Cariagdi, ci ar alege un om cu cunoștințe tecnice, în stare a pricepe lucrările 
de resort ale municipalității. Un guvern autoritar are a judeca oamenii pur şi 
simplu după aptitudinile lor, certificate prin şcoală și antecedente, nu după 
simpatiile sau antipatiile ce le inspiră alegătorilor. 

Odată însă pe terenul electoral, odată la discreţia simpatiilor ce le poate 
escita cutare paralitic sau cutare vânător de funcţie, să şi rămânem pe acest 
teren. 


În viaţa comunală, sub o democraţie adevărată şi istorică, stă temeiul 
libertăţii în genere. Omul mic din colegiul al IV-lea, care du reste ştie a 
scrie și citi tot așa ca onor. Cariagdi, cată să se intereseze în mod intensiv de 
afacerile comunei, fie aceea rurală, fie urbană. Acest om mic nu ar putea să 
aibă sarcina de-a judeca afacerile complicate ale ţării, fie în afară, fie 
înlăuntru, căci se cere aci o putere de combinaţie care exige studii, studiile 
cer capital și vreme, lucruri pe care omul mic nu le are. 

Dar întru cât s-atinge de casa, ulița, mahalaua, oraşul lui el va dovedi o 
pricepere mai exactă, și mai clară a lucrurilor decât mulți oameni teoretici. 

Altceva s-ar fi putut face demult pentru comune şi anume pentru cele 
rurale: se pot descărca de variile, infinitele servicii ce au a le presta statului. 
Dar la aceasta nu gândește nimeni, din contra, pe zi ce merge comunele 
devin mai mult instrumente directe şi servile ale administraţiei centrale. 
Afacerile comunei stau baltă din cauza poruncilor gobernului, cum zice 
țăranul, şi de la ministru până la notarul de sat toţi stau în legătură pentru a 
aplica iluziile câte se născocesc de capete ingenioase în aerul mefitic şi 
bolnăvicios al Bucureștilor. Astfel se guvernează din nefericire de zeci de 
ani şi de aceea n-avem nici urmă de autonomie comunală, de aceea 
atribuţiile organelor comunale, în loc de-a interesa pe oameni și a-i atrage, îi 
respinge; de aceea fiece primar, ajutor, membru etc. sunt plătiţi anume... ca 
să se intereseze? nu, ca să nu se intereseze de comună. 

Oare secretul unei vieți comunale energice şi autonome să fie un 
privilegiu al raselor germanice? Nu tocmai. Vedem un stat vecin, Austria, 
unde populaţiuni de rase foarte deosebite au o viață comunală de model 
alăturată cu slugărnicia către subprefecţi pe care-o au comunele noastre. Şi 
cu toate acestea autoritatea statului e acolo cu mult mai tare și mai concretă 
decât la noi, unde personajele ce ne administrează, departe de-a fi obiectul 
stimei cetăţenilor, sunt din contra tot ce societatea consideră ca mai abject și 
mai de nimic. 

Dar unde mai punem una? O modificare a legii comunale imediat 
înaintea alegerilor. Dar nu se va putea spune că o asemenea reformă ad hoc, 
imediat înaintea unor alegeri certe, este ticluită anume pentru trebuințele 
electorale ale actualilor deținători ai demnităţilor comunale? Că toată 
reforma e pusă la cale de oamenii interesaţi în chestie, interesaţi anume să 
iasă la viitoarele alegeri? Lucrul e atât de bătător la ochi încât nu ni se pare 
necesar a mai insista asupra lui. Şi-n adevăr, demult se șopteşte că variile şi 
costisitoarele nerozii făcute de primăria actuală ar fi inspirând părinţilor 


cumularzi ai comunei o frică semnificativă în fața unor eventuale alegeri; de 
aceea, schimbând legea, deci cu necesitate și rezultatele ei, ar spera să obție 
de la alegeri ticluite o ratificare mai spontană a onerosului trecut al 
primăriei. 


€ 


[28 octombrie 1882] 

În zilele de 12, 13 şi 14 mai 1881 se adunase la Sibiiu, din toate 
ținuturile Ardealului și "Ţării Ungurești locuite de români, un număr 
însemnat de delegați, trimişi de cătră alegătorii lor pentru ca să se consulte 
ce atitudine să ia românii în faţa alegerilor ce aveau a se face pe atunci 
pentru Camera din Pesta. 

Am dat seamă de-atunci de încheierile luate de acea conferență de 
alegători. Acele încheieri cuprind programul partidului naţional român, care 
se obligă a lupta pe cale legală pentru obţinerea următoarelor drepturi: 1) 
recâştigarea autonomiei Transilvaniei; 2) introducerea limbei române ca 
limbă oficială a administraţiei şi justiţiei în ţinuturile locuite de români; 3) 
numirea de funcţionari români sau, dintre neromâni, numirea acelora cari 
ştiu scrie şi vorbi limba română; 4) revizuirea legii asupra naționalităților; 
5) autonomia bisericelor şi şcoalelor confesionale; 6) crearea unei legi 
electorale pe baza sufrajului universal sau cel puţin investirea cu drept 
electoral a oricărui cetăţean ce plăteşte o dare directă; 7) colaborare cu cei 
ce ţin seamă de interesele şi bunăstarea poporului. 

Conferența de-atunci a însărcinat pe comitetul ei electoral să compună 
un memorand esplicativ în cauză și să-i dea cea mai întinsă publicitate. 

Această lucrare au apărut acum în limbile franceză, germană și 
maghiară, precum şi în cea română, și poartă titlul: Memorial compus și 
publicat din însărcinarea  Conferenţei generale a reprezentanților 
alegătorilor români, adunaţi la Sibiiu în zilele de 12, 13 și 14 mai st.n. 1881 
— (Sibiiu 1882/ 1 vol. 144 pag.). 

Constatăm cu multă părere de bine că lucrarea aceasta, dictată de-un 
adânc sentiment de naţionalitate, e scrisă totuşi cu multă liniște, cu o demnă 
obiectivitate. Ne rezervăm plăcerea a da o seamă mai amănunţită despre 
cuprinsul ei; deocamdată însă credem a putea repeta ceea ce zic confrații de 
peste munţi: „nici un român știutor de carte să nu întârzie a-și procura 
această lucrare“. Repede și în corectă grupare urmează datele autentice cari 


dovedesc dreptul de autonomie al Ardealului, însemnătatea politică a 
românilor în evul mediu atât în Ardeal cât și în judeţele dintre Tisa și 
Carpaţi; c-un cuvânt un curs de istorie și de drept public in nuce. Pân' acum 
n-a apărut nici o carte care să fi descris în mod atât de limpede situaţia 
politică a românilor din monarhia Habsburgilor. 

Ziarele maghiare au și început a discuta cuprinsul lucrării acesteia și 
ceea ce constatăm pân' acum e că tonul ei liniștit și plin de demnitate a 
impus adversarilor. Ar fi acum de datoria politicilor influenţi din România 
de-a da scrierii răspândirea ce i se cuvine în coloanele presei europene. 
Trebuie să se ştie odată că o jumătate a poporului românesc are a suferi, sub 
dominaţiune maghiară, cele mai mari nedreptăţi; că fiece zi aduce cu sine o 
nouă tentativă în contra existenţei naționale a acestui element, considerabil 
ca număr, dar și mai considerabil încă prin aptitudinile și calităţile lui. 
Popor militar în decursul evului mediu întreg, producând din mijlocul lui 
mari eroi şi mari regi, românii au fost încet-încet jertfa unor uzurpaţiuni pe 
cari astăzi nu le justifică nimic, precum nu erau justificate nici în trecut. 

Pentru noi nu e îndoială că consângenii noştri din Ardeal vor izbuti a 
obține de la Coroană şi de la împrejurări realizarea întregului lor program, 
pentru că presiunile maghiarilor, departe de-a le folosi acestora, au trezit şi 
mai adânc sentimentul naţional al vrednicului şi statomnicului popor 
românesc. Observăm cu bucurie că, chiar în acele ţinuturi unde sufletul 
părea mai adormit, un spirit nou, dătător de viaţă, s-a deșteptat. Cine are 
dreptate la urma urmelor nu este pretinsul drept istoric sau dreptul public, 
durat în favorul unei singure naţionalităţi, a celei maghiare, cine are 
dreptate este realitatea etnologică, este adevărul. În numele adevărului și 
sub suflarea lui binefăcătoare e scrisă şi această lucrare şi, pentru că 
niciodată în cursul istoriei n-am văzut adevărul învins ci pururea învingător, 
de-aceea şi acum putem prezice că, per ardua ad astra, cauza română va 
triumfa. 


€ 


ÎN FINE... TOT BINE 


[29 octombrie 1882] 
Suntem bine informați că Ministerul Instrucțiunii Publice a dat ordin d- 
lui Cumbaris a expulza pe Vetzis din școală..., din şcoala profanată de el 


despre care am vorbit în atâtea rânduri. În acelaşi ordin d. ministru impune 
directorului de formă, Cumbaris, ca să fie un director de fapt şi să 
organizeze școala şi să trimită programa școalei, care nu este aprobată, 
Ministerului spre aprobare; dacă d. Cumbaris nu va dovedi că știe organiza 
o şcoală i se va retrage dreptul ce i s-a dat şi, dacă n-ar esecuta în parte sau 
în total ordinul ministrului, şcoala se va închide. 

În acelaş timp ministrul a însărcinat pe revizorul şcolar a 
circumscripţiunei a observa dacă ordinul dat d-lui Cumbaris s-a esecutat sau 
nu şi a raporta ministerului. 

Felicităm pe d. ministru pentru măsura energică și conformă demnităţii 
țării. Așa trebuie să lucreze bărbaţii erudiți, morali şi cu durere de viitorul 
țării. Dacă până aci ne-am bazat pe credinţe, acum ne bazăm pe fapt şi 
sperăm că cei ce au dat asemeni ordine vor şti a le executa. 

Adevărul trebuie să triumfe; minciuna şi crima trebuie să cadă! Când 
este vorba de interese mari, naționale, între cari ocupă primul loc 
educațiunea şi instrucţiunea tinerimei noastre, toţi românii trebuie să aibă 
un Singur sentiment, o singură inimă, şi-n ea trebuie să fie gravate 
cuvintele: progres și moralitate! 


€ 


[2 noiembrie 1882] 

Precum astronomul aşteaptă cu minutarul în mână trecerea unui corp 
ceresc printr-un anume punct cătră care își îndreaptă instrumentul său optic, 
tot astfel și noi am putea sta cu ceasornicul înainte-ne, să urmărim cum se 
scurge nisipul şi cum se apropie din ce în ce termenul fatal al încetării 
libertăţilor publice, al dictaturii personale a d-lui I.C. Brătianu. 

Degeaba foile guvernamentale ar face paradă de liberalismul lor; se 
apropie ora în care, în România, omului de la guvern îi va fi permis totul, 
cetățeanului nimic; ora în care aparatul electoral, construit după rețeta 
tuturor stăpânilor absoluţi din lume, nu ne va mai da din urne decât creaturi 
ale unei persoane, ale unui singur om, ale despotului, ale d-lui I. Brătianu. 

Chiar pân' acum lumea numea vizirat domnia ministrului nostru 
prezident. Ne putem închipui ce va fi de acum înainte, când, în comună, nu 
va exista decât un singur colegiu, a cărui majoritate va fi pururea compusă 
din delegaţii guvernamentali ai colegiului al IV-lea; iar Adunările vor fi 


alese asemenea de delegaţii acestui colegiu, trimiși de subprefecţi să 
majorizeze pe alegătorii din colegiul I și II. 

Ca o cetate luată prin surprindere opinia publică, opoziţia în Parlament, 
presa n-au avut nici timpul material necesar pentru a băga de seamă ce se 
pregăteşte: schimbarea, nimicirea întregului sistem electoral și reprezentativ 
din România, substituţia clandestină a sufrajului universal, însă nu direct, ci 
strunit, legat bine de mâni și de picioare, pentru a fi pururea o unealtă în 
mânile despotismului. 

lată ceea ce am fi trebuit să știm demult. 

Toţi oamenii aceștia s-au îmbogăţit. Pe ce cale e de prisos a o spune; nu 
e aproape unul care nu s-ar putea aranja sub un paragraf din Codul lui 
Vasile Vodă Lupu, după carele abuzul unei vrednicii publice pentru a face 
avere se pedepsea încă cu cordonul Sfintei Cânepe. Ei bine, aceşti oameni 
nu pot risca căderea. Ce s-ar alege, pentru numele lui Dumnezeu, de cei ce 
au trimis pe țărani sub suliți căzăcești până dincolo de Balcani; ce s-ar alege 
de cei cari, însărcinați cu răscumpărarea, au făcut în acel timp milioane; ce 
s-ar alege, social vorbind, de toate elementele acestea oculte, brutale, 
comune, cari s-au cocoțat deasupra ţării, cari s-au îmbogăţit, cari, mai mult, 
s-au aristocratizat? 

Se 'nţelege. Mutre confiscate, cărora orice om onest le-ar fi închis ușa 
înaintea nasului, s-au ridicat sub domnia d-lui Brătianu în sferele de sus; 
formează aşa numita societate la balurile şi la curtea regelui. De gâtul unor 
bandiți sau a unor trădători notorii s-au atârnat semnele de onoare ale ţării; 
corectorii gazetelor roşii au ajuns milionari; toată plebea asta politică e azi 
scoasă din cutie, parfumată, înmănușată, lustruită. E firesc lucru ca aceste 
elemente declasate ridicate din întuneric și din ocupaţiuni adesea maloneste, 
intrate odată în atmosfera luminată de razele coroanei, să și vrea să rămâie 
acolo. 

Aceşti oameni vor să păstreze ce au. Nu numai averea — căci asta n-ar 
însemna nimic — nu! influenţa, vaza, rangul în ordinea socială, jeţurile din 
Adunare, cu un cuvânt tot ce sărmana vale a Dunării au avut de oferit 
meritului sau talentului, tot ce d. Brătianu a monopolizat pentru creaturile 
sale. Toate trebuiesc păstrate în mâna Pătărlăgenilor și Costineștilor, toate 
trebuie să rămâie zestre inatacabilă a nulităţilor, o schimbare de guvern să 
nu mai fie cu putinţă; arhiliberalii au devenit arhiconservatori în ceea ce-i 
priveşte și nu se sfiesc nici înaintea... dictaturei personale a d-lui Brătianu. 


Credem că cititorul care e deprins cu Ţara Românească, cu mecanismul 
ei administrativ de-o perfectă onestitate, cu instinctele generoase ale 
subprefecţilor, cu independența aproape legendară a colegiului al IV-lea, 
nu-și vor face iluziuni în privirea aceasta. 

Contopite toate colegiile într-unul singur, în care delegaţii celui al IV- 
lea vor decide soarta oricărei alegeri îndeosebi și a tuturor laolaltă e de mai 
nainte cunoscută: ele vor fi de prisos, vor fi o ocazie dată ministerului de a- 
şi plăti cu diurne creaturile numite de subprefecţi și de organele polițienești, 
vor fi atotputernicia guvernamentală, fără umbră de opoziţie, fără putinţă ca 
un glas independent să mai pătrundă în Adunări, căci izvorul a toată 
independenţa, colegiile neatârnate de pân' acum, se desfiinţează. 

Toate astea sunt bune şi frumoase. 

Înţelegem chiar ca d. Brătianu să ne aducă aminte soarta gladiatorilor: 
Morituri! E drept să ne aducă aminte: clasele vechi ale României au sărăcit 
şi au căzut; vremea lor a trecut pentru totdeuna; toți românii sunt săraci, toți 
sunt egali. „Nu mă vreţi voi pe mine, dar vă voi eu pe voi. Am în mâna mea 
colegiul IV, inerția pe care-o mişc încotro voi, și din care fac colegiu I, cu el 
am în mână ţara, prin el fac din nulități oameni mari“. 

Ave Caesar! 

O grijă îşi vor lua desigur oamenii atunci; grija opoziţiei, a controlului, 
a afacerilor publice. Vorba românului: „De ce 'ncărunțește nebunul? De 
grija altora“. Asemenea lucruri vor fi atunci naturalmente de prisos. Măria 
Sa, stăpânul nostru, d. Brătianu, ne va împărtăși pe fiecine, după dragostea 
şi credinţa ce vom avea pentru el, cu câte un scaun în Parlament, cu câte-o 
funcţie, cu câte-o misiune; vom fi cu toţii — noi, supusul neam românesc 
— reduși la rolul de-a solicita favorurile onor. Pătărlăgeanu sau Dimancea, 
favori preţioase, precum numai un valet le poate da. Poporul? Dar cine 
vorbeşte de popor? El nu votează direct. Nimeni nu va putea să strige 
înaintea a o mie de inși: lată, oameni buni, unde mergeţi. O nu! O mie nu 
vor fi nicicând la un loc. Grupuşoare adunate sub supraveghearea poliţiei 
vor alege... un delegat pe sprânceană, om al stăpânirii, credincios, trecut 
prin toate. Apoi delegaţii aceștia vor majoriza colegiul I și al II-lea și vor 
alege pe cel recomandat de Escelenţa sa d. subprefect. 

Ave Caesar! 

În sfârşit d. Brătianu va putea să-și realizeze fantazia de-a fi singur 
stăpânitor în România, de-a putea face tot ce vrea şi tot ce nu vrea. Tot ce 


nu vrea înafară. Un parlament îndărătul căruia să se ascunză în cestiuni 
exterioare nu va mai avea. Oricare putere îi va putea spune: 

„Fii mai espeditiv, d-le prim ministru, știm cum stau lucrurile la d- 
voastră. Vrei să pretinzi că ridicolele figurine pe cari le-ai numit deputați îţi 
rezistă? Nu ne jucăm de-a baba oarba“. 

Mișelia înlăuntru, umilirea în afară — iată care va fi caracterul acestei 
dictaturi în România. Căci acesta nu este absolutismul monarhic, răsărit din 
iubirea unui mare cap încoronat pentru clasele de jos; nu, este absolutismul 
unui ambițios pentru a asigura impunitatea creaturilor sale. Nu este Frideric 
II sau Iosif II... e Vitellius cu compţiunea adâncă, cu mijloacele 
moleşitoare, cu dezbărbătare. 

Dar vor întreba unii: ce se va face monarhul în România când alăturea 
cu el — cel mai liber dintre români, acela a căruia libertate se răsfrânge 
asupra tuturor — se va ridica al doilea monarh, al valeţilor şi creaturilor, 
când România toată va fi îmbrăcată în livreaua celui din urmă? 

Ce se va face? Nu știm. Ştim noi dacă d. Brătianu mai are necesitate de 
El? Poate că nu mai are. În orice caz, cu acest aparat electoral care nu e 
suficient nici măcar pentru a masca dictatura regentului-ministru, rolul 
monarhului e redus la nimic. 


€ 


[Articol cu paternitate incertă] 

[3 noiembrie 1882] 

Cine se mai îndoiește de bunele intențiuni ale „corpului ponderator“ de 
pe Bulevard n-are decât să citească proiectul de răspuns la mesajul tronului 
redactat de ilustrul și simpaticul d. Vasile Boerescu. Ce vast câmp de 
activitate acest raportor-model a deschis Senatului tocmai acum la sfârșitul 
legislaturei! Ce de reforme în perspectivă! 

Nici una din importantele cestiuni politice, sociale, religioase, 
economice și financiare n-a fost uitată. Ar trebui evident ani întregi pentru 
ca fiecare dintr-însele să fie studiată cu seriozitatea necesară. Ceea ce însă 
ar putea să sperie o activitate tânără și fără experienţă, pare o jucărie pentru 
maturii membri ai celei d' a doua jumătăţi a Parlamentului, a căror febrilă 
activitate nu cunoaște nici margini, nici obstacole. 

În ajunul morţii sale, Senatul voieşte să-şi dea sufletul cu demnitate; 
ambiţiuni senile îl frământă și-l galvanizează la apropierea alegerilor. 


Să ascultăm numai expunerea reformelor proiectate în ultima oră, spre a 
ne convinge cât de bogat și de variat este programul ce-i prezintă leaderul 
său. 

În primul rând figurează încurajarea și dezvoltarea agriculturei, 
comerțului și industriei române. 

Clişeul este deja cunoscut: el zice totul şi nu zice nimic în același timp, 
ceea ce constituie un neînsemnat mijloc de recomandaţiune către alegători 
fără multă trudă şi bătaie de cap. 

Imediat însă după această idee fundamentală a răspunsului-program 
vine o tiradă cu totul originală și neașteptată; o punem în întregul ei sub 
ochii cititorilor, căci mărgăritarele sunt foarte preţioase: 


... Totodată, prin propagarea moralei religioase şi întinderea instrucţiunii în toate 
clasele societăţii, vom ridica nivelul moralei şi al culturei intelectuale, vom răspândi 
simțământul bunului trai şi vom deştepta conștiința dreptului şi a datoriei, mai ales 
între populaţiunile rurale, cari merită mai cu deosebire a fi obiectul solicitudinei 
noastre. 


Dacă am voi să fim dificili cu savantul raportor, l-am întreba ce are a 
face cestiunile de agricultură, de comerţ şi de industrie cu morala 
religioasă? Dar în fine aceasta poate fi o simplă scăpare de condei fără nici 
o importanţă practică. 

Observăm totuşi că, până aci, răspunsul înoată în vag, se pierde în 
generalităţi cari au aerul a spune ceva, pe când în realitate nu spun nimic. 

Venind la marile lucrări economice ce sunt de realizat, d. Vasile 
Boerescu declară că „cele mai dintâi, acelea cari merită preferință“, sunt 
cele relative la înmulţirea căilor de comunicaţie, județiane și comunale, cari 
să lege între dânsele toate orașele, toate satele, toate centrurile de 
producţiune și de consumaţiune. 

Aci programul ia o formă pozitivă și lămurită; ceea ce nu s-a putut face 
în şapte ani de domnie absolută și necontrolată a partidului de la putere se 
va face în câteva săptămâni, și alegătorii din toată ţara vor fi mulţumiţi. 
Dacă, pe ici pe colea, va mai rămânea neexecutat câte un crâmpei de cale 
sau câte un pod de cea mai imperioasă necesitate, grija va fi lăsată pe seama 
viitoarei legislaturi, care altminteri n-ar mai avea cu ce să se ocupe. 

În ceea ce priveşte dară mijloacele de comunicaţiune aflate astăzi într-o 
stare atât de înapoiată, românii să nu mai aibă nici o grijă, căci d. Boerescu 


îi asigură cu mâna pe conștiință că totul va fi îndreptat spre satisfacțiunea 
obştească. 

Trecând din domeniul economic în acela al reformelor interioare, zice 
raportul, câmpul nu este mai puţin vast. Cu o bunăvoință exemplară, d. 
Vasile Boerescu înregistrează toată seria de reforme și de clișeuri cari 
ilustrează mesajiele d-lui Brătianu de la venirea sa la guvern, dar pe cari 
ţara n-a avut încă fericirea de a le vedea realizate: reforme în justiție, în 
administrațiune, în instrucțiune, în finanţe, în mai tot mecanismul nostru 
administrativ. 

Dacă trebuie să credem cuvântul fostului ministru al afacerilor străine, 
care şi-a mâncat credința aşa de des, fie zis în treacăt, toate aceste reforme 
vor trebui să asigure principiul stabilităţii şi al independenței, ele vor fi de 
natură să întărească „principiul autorităţii şi al proprietăţii, să garanteze 
interesele publice și private, drepturile și datoriile fiecăruia, exercițiul 
tuturor libertăţilor, încurajarea meritului și capacității“; în fine „să ridice 
nivelul moralei publice“. 

Ceea ce e curios de observat de câtva timp este trebuinţa ce se simte în 
sferele guvernamentale de a se vorbi de morala publică. Se vede că această 
nenorocită morală publică a suferit grave atingeri, căci toată lumea caută să- 
i redea prestijiul pierdut. Reuşi-vor însă a o face tocmai aceia care, cu o 
amabilitate de un caracter american aşa de pronunţat, s-au tratat de hoți 
între ei şi s-au ameninţat reciproc cu puşcăria? Nu o credem; și de aceea 
lăsăm naţiunii sarcina de-a pune în paralel vorbele şi făgăduielele lor de 
astăzi cu faptele şi cu turpitudinile de ieri. O dată acest paralel făcut, 
socotim că el va avea de rezultat condamnaţiunea desăvârșită a oamenilor și 
a partidului actual de la guvern. 


€ 


[4 noiembrie 1882] 

„Memorialul“ comitetului ales de Conferența română din Sibiu ne 
descopere situația curioasă și umilitoare ce li s-a creat românilor din 
monarhia habsburgică prin dualism şi prin măsurile guvernamentale ale 
maghiarilor. Popor străvechi pe teritoriul unei țări autonome, care și-a 
mănținut independența ei în curs de sute de ani atât față cu regii Ungariei 
cât şi față cu turcii, românii, cari singuri formează două treimi a 
populațiunii țării — pe când maghiarii şi germanii abia formează o a treia 


parte — sunt puși cu totul în afară din viaţa publică prin fel de fel de măsuri 
machiavelice și persecutați în toate ale lor, cu o stăruință demnă de o cauză 
mai bună. 

Începând cu pseudoistoriografii cari contestau originea şi vechimea 
poporului nostru în munţii Ardealului și sfârșind cu măsurile d-lui Trefort, 
maghiar de origine franceză, care introduce cu de-a sila limba maghiară în 
şcoalele rurale, vedem o lume întreagă, popor, diplomaţi, învăţaţi, 
conspirând pe întrecute în contra unui biet popor rustic din străvechime 
așezat în acele locuri, viteaz la război, harnic și liniștit în timp de pace, și 
toate acestea — pentru ce? Ştim noi bine pentru ce? Pentru că n-are 
Dumnezeu de lucru, am zice. 

În adevăr, nu s-ar crede și cu toate acestea există până azi istoriografi 
cărora li se pare nimica toată a escamota un popor întreg de zece milioane 
de suflete din Dacia, a-l pune în Pind și a-l face să vie de acolo îndărăt, prin 
suta a douăsprezecea, de peste Dunăre. Această teorie, susținută întâi de 
Rosler, se bucură și de favoarea maghiarilor și astfel, cu vorbe, cu 
deducțiuni hazardate, cu combinațiuni asupra unor timpuri egal de 
fabuloase pentru toate elementele din ţară, ei ar vrea să tăgăduiască 
drepturile și existența unui popor de trei milioane, a unui element aievea 
care trăieşte, vorbeşte limba lui proprie, are cultura şi istoria lui proprie, cu 
un cuvânt al unui popor radical deosebit de cel maghiar. 

Ce curioasă idee vor fi având maghiarii despre natura oamenilor și a 
lucrurilor când încearcă a face într-o zi ceea ce o mie de ani n-au putut 
face? Ce copilărie e din partea lor de-a-și închipui că naţiunile pier de pe-o 
zi pe alta. Bascii din Spania vorbesc până azi limba bască, sudul Franţei 
vorbeşte şi cultivă limba provensală, în Belgia, sub pătura subţire de cultură 
franceză,  subzistă două naționalități deosebite, după dispariţiunea 
Imperiului bizantin şi a celui turcesc, adecă după o mie cinci sute de ani, 
vedem încolțind, cu toată lunga dominaţiune străină, toate naţiunile vechi 
ale Peninsulei tracice: albaneji, români, bulgari, sârbi, greci, unele scăzute 
la număr, altele crescute; dar toate vii. Ceea ce n-au putut face cultura 
bizantină sau cucerirea otomană vor face ungurii prin societăți de 
maghiarizare? În Rusia, dacă s-ar cutremura absolutismul ei actual, am 
vedea zeci de naționalități deosebite răsărind intacte de sub pătura foarte 
subțire de predominaţiune moscovită. 

Până la sfârşitul sutei XV-a românii sunt în Ardeal și Țara Ungurească 
unul din elementele cele mai considerabile în viaţa politică. Trăind sub 


voievozi proprii și sub legile lor proprii, fără amestec din partea Ungariei, 
ziditori şi apărători de cetăţi, pururea buni ostași, epoca de aur din ţările 
noastre, începută cu Mircea și încheind cu Ștefan cel Mare, e o epocă de aur 
şi dincolo. Români sunt atât de numeroşi în munţii Ardealului încât 
fragmente ale populaţiunii Maramureșului fondează sub Dragoş statul 
Moldovei, fragmente din ţinutul Făgărașului, Ţara Românească. Cine vrea 
să-și facă o idee de energia cu totul elementară a acelui popor să considere 
că, optzeci de ani după fondarea ei, Moldova ajunge din colţul Ţării de Sus 
până-n Nistru și la Cetatea Albă, Țara Românească într-o sută de ani până în 
Dobrogea şi pe întreg malul drept al Dunării. E o epocă aceasta care în 
Ardeal produce pe Voievodul Iancu, cum îi zic baladele române și slave, pe 
loan Huniad Corvin. Papa Piu II (Aeneas Silvius Piccolomini) născut pe la 
1405, deci contimporan cu toată seria strălucită de eroi ai poporului 
românesc, zice despre Iancu 


„Ioannes Hunniades, cuius nomen caeteros obnubilat, non tam Hungaris quam 
Valachis, a quibus natus erat, gloriam auxit“. 


Încă în suta a șaptesprezecea Miron Costin scrie regelui Poloniei că cel 
mai frumos şi mai corect dialect românesc, cel mai apropiat de graiul italic 
se vorbeşte în Satmar, unde, cu toată emigrarea lui Dragoș, românii rămași 
acolo sub fratele lui, Voievodul Balc, sunt atât de numeroși ca şi când n-ar fi 
ieşit nimenea din ţară. E curios a auzi azi că, tocmai în acele clasice locuri, 
d-nii maghiari vor să înființeze o episcopie maghiară de rit greco-catolic 
pentru români și ruteni. 

Și când privim la munca seculară a acestui popor, la suma de putere 
musculară cheltuită, ne prinde mirarea. Ținuturile în care locuiesc românii 
sunt răpite pustietăţii și codrului. Fiece palmă de pământ de hrană e 
câștigată prin estirpare de codri seculari, prin curătură. 

Pe când maghiarul și-a câștigat șesurile patriei sale păscându-şi caii și 
plimbându-se, îl vedem pe român cucerind palmă cu palmă pământul de sub 
puterile naturii, îl vedem curăţind rădăcinile codrilor seculari și creându-și 
patria lui muntoasă pas cu pas. 

Cred oare ungurii că caracterul acestei munci grele şi statornice nu s-a 
imprimat în toată ființa poporului românesc, cred ei că această viață n-a 
lăsat adânci urme psicologice în acest popor, atât de liniştit în aparenţă, dar 
de o cumplită îndărătnicie în fundul sufletului său? Românul nu uită nici 


binele, nici răul. N-a uitat fărâmăturile de graţie ce li s-a aruncat de cătră 
echitatea Casei de Austria; de aceea e unul din popoarele cele mai dinastice 
ale monarhiei; dar românul nu uită în veci nici răul ce i l-au făcut alții. 
Moștenirea de aversiune și de iubire o păstrează intactă şi de aceea orice 
încercare de-a-i contopi este zădamică şi copilăroasă. E zădarnică în Rusia, 
unde un colos de zeci de milioane apasă asupra câteva sute de mii, unde 
limba se transmite numai prin viu grai din generaţie în generaţie; cu cât mai 
zădarnică va fi în Ungaria? 

Între mijloacele de-a înlătura pe români de la viaţa publică, cel mai de 
căpetenie e legea electorală escepţională, mănţinută ad-hoc pentru 
Transilvania. Legea aceasta e făcută în favorul esclusiv al populaţiunilor 
orăşeneşti — și românii sunt în cea mai mare parte țărani — apoi în folosul 
nobililor — toți maghiarii sunt nobili și votează direct, fără cens, fără nimic 
— şi a secuilor, cari iar votează direct. Astfel s-au creat o lege anume pentru 
Ardeal, care pune alegerile în mâna neromânilor, încât numărul de 
reprezentanţi pe cari l-ar putea obține poporul în asemenea condițiuni e cu 
totul ridicol. 

Totodată guvernul se sileşte prin legi agrare a aduce pe român la sapă de 
lemn. Deși țăranii au fost împroprietăriți, deşi despăgubirea pentru 
pământurile ce s-au conferit e strălucită, totuși, prin aşa numita comasare, i 
se iau locurile lui roditoare şi i se dau în schimb locuri rele, apoi i se iau 
curăturile şi i se dă în schimb pădure. S-au restrâns dreptul de pășune, încât 
numărul vitelor de muncă a scăzut în proporţii enorme. Sate deposedate, 
familii aruncate pe uliţi, mii de locuitori ameninţaţi a fi alungaţi din vetrele 
strămoşeşti — iată justiția, iată administraţia maghiară. Pe de altă parte 


cârciumele constituie un privilegiu, evreii le arendează și acolo — și 
debitează băuturile lor nesănătoase; populaţiunea română descrește şi 
degenerează. 


Și, deasupra acestei mizerii produse în mod artificial de cătră 
înţelepciunea de stat maghiară, mai vine mizeria morală, siluirea zilnică a 
limbei. 

Un corespondent al „Gazetei generale“ își propusese să descrie corupţia 
administrației maghiare. Dar omul mărturisi în fine că condeiul îi cade din 
mână, că o carte, nu un articol de jurnal abia ar fi în stare a o descrie. Şi de 
ce nu scrie această carte? Pentru că 


simțim scârbă — zice el — de acest organism care putrezește înlăuntru și care cu 
toate astea trăiește, ba chiar se 'ngrașă. Se înfioară cineva să arunce mai adânc 
privirea în rulajul acestei mașine şi nu e om care să crează că va putea funcționa în 
mod durabil, că e capabilă a trăi. Funcţionarii decretează dări fictive, care se 
încasează pe jumătate dacă cel lovit de ele știe a se precupeţi — împrejurare ce 
dovedește că totul e o escrocherie; aci sunt case de economie cari refuză a înapoia 
capitalurile depuse; aci i se cer ţăranului taxe pentru orice înregistrare cadastrală și, 
oriunde ar vrea să se informeze, i se 'ntinde mâna goală. Judecătorului îi duci un 
râmător ori o butie cu vin şi eşti sigur să-ţi câştigi procesul — dacă partea adversă n- 
o aduce doi râmători. Prădăciuni şi omoruri chiar se fac muşama pentru mită; e o 
justiţie care ameninţă a se 'năduși în grăsimea ei. 


lată regimul atrăgător de la care se pretinde să exercite asupra a trei 
milioane de români farmecul de-a-și renega limba și istoria lor şi de-a 
deveni maghiari. 

Postulatul de căpetenie al memorialului e așadar: autonomia Ardealului, 
căci autonom a fost în toţi timpii şi până acum şaisprezece ani, până la 
fuziunea făcută în contra voinţei esprese a românilor; în contra tractatelor 
din trecut, în contra dreptului și bunului simţ, poate chiar în contra voinţei 
Coroanei, căci s-a făcut nu sub influenţa unei necesități dinlăuntru, ci sub 
presiunea împrejurărilor create de războiul austro-italo-german, când 
emigranți maghiari, știuţi pe atunci de contele Usedom, deci şi de principele 
de Bismarck, pregăteau insurecțiunea și dezmembrarea monarhiei 
habsburgice. 

Aci, sub presiunea unor împrejurări independente de voinţa sa și 
contrarie intereselor dinastiei îndeosebi, a Imperiului în genere, mâna 
monarhului a putut fi siluită să iscălească un act nedrept pentru unul din 
popoarele cele mai credincioase ale monarhiei și favorabil pentru 
schimbăcioşii maghiari. Chiar în acest moment de cumpănă și de silă, 
monarhul și-a adus aminte de români; garantarea autonomiei lor bisericeşti 
şi școlare au format cetatea îndărătul căreia națiunea a mai putut lupta în 
contra cotropirii. Dar tocmai de această autonomie miniştrii moderni ai 
Ungariei cearcă zilnic a se atinge și vor cerca poate până în momentul în 
care îndelung-răbdătorul popor românesc va îngropa în ruine și sânge 
tentativele lor. 


È 

Pe când în politica esterioară se operează o dislocațiune şi o schimbare 
de front, d. C.A. Rosetti ne fericește din nou cu o scrisoare deschisă, 
adresată iubiţilor săi alegători. Se știe că membrii majorităţii, pentru a 
împăca pe bătrânul lor șef, aşteptau să fie reales în colegiul devenit vacant 
şi, reintrat în Adunare, să-l pună din nou, cu entuziasm patriotic, în jețul de 
prezident al Camerei. Speranţa de-a readuce pe păstorul rătăcit la turma 
cuvântătoare a patrioţilor se cam evaporează prin scrisoarea publicată în 
numărul de azi al „Românului“. D-sa cere de la alegători să-i respingă 
candidatura în alegerea parțială, căci 


nu poate lua parte la lucrările unei Camere care, ajungând acum la sfârșitul 
carierei sale, nu mai are timpul și poate nici putinţa de-a se mai ocupa de legile ce 
demult le-a propus d-sa (reforma electorală, electivitatea magistraturii) şi pe cari acum 
este silit a le supune dezbaterilor viitoarelor colegii electorale. 


Nu putem tăgădui că această scrisoare are proprietatea a pune multe 
enigme opiniei publice. Amicul cel mai călduros al d-lui Brătianu şi cu toate 
acestea exilat de buna sa voie în Luteţia, cu toate astea supărat foc pe 
majoritatea sa fidelă, rezistând rugăciunilor prin viu grai şi înscrise ale 
credincioșilor, respingând genuflecţiunile a însuşi ilustrului d. Câmpineanu, 
iată lucruri cari, spuse deodată și pe aceeași pagină, sunt proprii a escita o 
setoasă curiozitate, cu atât mai setoasă cu cât enigma va rămânea pururea 
neesplicată. Chiar duioasa reîntoarcere a păstorului la turma sa, chiar 
călduroase îmbrăţișări și fericite lăcrimi de revedere ar da poate enigmei o 
încheiere mai mult ori mai puţin teatrală, dar n-ar dezlega-o. 

Oncţioasă cum este și cu duhul blândeței, ca toate scrierile ilustrului 
nostru adversar, ne întrebăm împreună cu cititorul până unde ne 
îndreptăţeşte ea de-a admite o sciziune în partidul liberal. Nimeni nu va 
putea zice că acest act, oricât de neted în formă și oricât de ţinut în tonul 
blând-cuvântătorului Nestor, este o afirmare a concordiei din sânul 
majorităţii. Din contra, el dovedeşte neînţelegeri între majoritate și d. C.A. 
Rossetti, deci între grupurile majorităţii ele 'm de ele. Până unde însă aceste 
neînțelegeri se răsfrâng și asupra d-lui I. Brătianu e o cestiune la care nu 
noi, ci evenimentele vor răspunde. 


È 

Graba cu care s-a promulgat legea comunală cu aparatul ei electoral ne 
dovedeşte cât de mult era interesat partidul și guvernul ca această lege să 
intre cât se poate de curând în vigoare. Graba a fost atât de mare încât un 
ziar din Capitală calculează cu drept cuvânt că, între votul ultim al Camerei 
şi publicarea prin „Monitor“, n-a fost nici timpul material suficient pentru a 
supune noua lege sancţiunii regelui. Legea s-a promulgat deci fără să se fi 
sancționat; d. ministru prezident pare a fi anticipat sancţiunea precum se 
scontează o poliţă înainte de termen. 

Când vedem că o lege care modifică din temelie întreg regimul electoral 
al ţării se votează cu repejunea vaporului şi se promulgă fără să se fi 
sancţionat poate, putem constata din partea guvernului și a legiuitorilor o 
mare ușurință, din partea opiniei publice o nepăsare tot atât de mare. Acesta 
şi este caracterul dezvoltării noastre întregi de la Unire încoace: uşurinţa 
advocaţilor legiuitori traducea zi cu zi texte străine de legi, copiate din ţări 
unde ele se potriveau şi aplicabile într-o ţară unde nu se potriveau nici cu 
starea de cultură, nici cu gradul civilizaţiei economice; iar ignoranţa 
nepăsătoare le aplauda, crezând că prin paragrafii traduși din franțuzește 
starea ţării noastre va deveni egală cu aceea a Franţei sau a Angliei. 
Urmările au fost dezastroase precum se ştie. Neînţelese de popor şi de 
judecători, lesne de mânuit în favorul cametei şi mijlocitorilor, 
neputincioase întru a apăra pe român și proprietatea lui funciară, ele au dat 
în curând precumpănire socială unei clase hibride de oameni, încât astăzi 
poate trei din patru părți ale proprietăţii române au trecut în mâni străine şi 
semistrăine. Aşa numita revoluţiune socială, care s-a operat în ţara noastră 
de la Unire încoace, n-a avut de rezultat numai nivelarea deosebirilor de 
clase ce existau între români: nu, ea a fost totodată o suplantare a românilor 
prin elemente străine, o substituție naţională. Acest proces de descompunere 
naţională s-au accelerat şi mai mult în zilele Regatului; trebuia dar să se afle 
şi signatura acestei stări de lucruri, printr-un nou regim electoral, copiat din 
Statele Unite bunăoară, în cari în fiece an imigrează aproape o jumătate de 
milion ele oameni din toate ţările din lume și unde încetul cu încetul 
spaniolii au fost suplantaţi prin anglosaxoni, iar aceştia sunt din ce în ce 
înlocuiţi prin germani. 

În toate țările monarhice ale Europei Constituţia și legile păstrează urme 
ale trecutului; fiece popor a făcut mari progrese, însă le-a făcut în mod 
organic, păstrând pe de-o parte capitalul acela de instituţii care s-a dovedit 
bun în trecut, adaptându-se pe de altă parte împrejurărilor nouă prin alte 


legi. La noi trecutul e tabula rasa: totul e nou, de la numele statului până la 
atribuţiile primarului; veche este numai mizeria, care crește din ce în ce, și 
ceea ce promite a se învechi și a creşte într-una sunt datoriile publice, 
sporite din nou c-o sută treizeci și patru de milioane. 

Noua lege comunală, ce constituie tiparul după care se va croi reforma 
electorală în genere, este poarta prin care intrăm sub regimul demagogiei 
autoritare. Rolul economicos care i se atribuie colegiului al patrulea, putinţa 
de-a majoriza prin delegaţii acestui colegiu pe toți ceilalți alegători pune 
soarta țării întregi în mâna d-lui Brătianu și-l preface în dictator pe cât timp 
va trăi, pe cât timp împrejurări neprevăzute n-ar răsturna partidul său de la 
guvern. Împrejurări neprevăzute zicem, pentru că ţara nu va mai putea-o 
face nici într-un chip. Rolul Coroanei se va reduce asemenea la nimic, căci, 
ales după principiile preconizate de d. C.A. Rosetti, ce devin lege prin 
admirabila dexteritate a d-lui I. Brătianu, Parlamentul viitor nu va putea 
cuprinde nicicând o minoritate atât de însemnată prin valoarea sau numărul 
membrilor săi încât aceasta să poată atrage în parte-i țara prin activitatea ei 
parlamentară. E aproape de mintea omului că un asemenea Parlament, 
compus numai din recomandaţi și din creaturi, ar fi tot atât de prisos ca şi 
Parlamentul de sub Napoleon III, unde glasurile izolate ale opoziţiei se 
pierdeau ca în pustiu și unde bărbaţi de stat ca bătrânul Thiers chiar puteau 
rămânea nebăgați în seamă. 

Și ce va face oare d. Brătianu cu puterea absolută ce-o solicită? Va 
perpetua mecanismul administrativ şi fiscal de pân' acum? Va spori ad 
libitum datoria publică, deja insuportabilă? Va spori dările şi taxele, de-a 
căror zilnică introducere gem coloanele „Monitorului“ precum gem 
contribuabilii? Cine-o poate şti? Ceea ce ştim numai este că materialul de 
oameni de cari ilustrul om de stat e înconjurat se compune din tot ce e 
moralmente decăzut în ţară şi că regimul demagogiei autoritare este și mai 
favorabil dezvoltării viciilor şi cupidităţii. De aceea am încheia cu 
proverbul: Să nu dea Dumnezeu omului cât poate purta. 


€ 


[12 noiembrie 1882] 

Încă din sesiunea trecută se ascundea în cutele evenimentelor vestita 
lege privitoare la consiliile județene, acest fidel pendent al proiectelor cari 
au de țintă introducerea votului universal în România. Prin această lege, 


fragmentară și ad-hoc ca şi cea comunală, se dispune şi pentru personalul 
menit a administra judeţul metodul de alegere sancţionat deja pentru 
comune. Acesta este al doilea pas spre demagogia autoritară, căci mai 
suntem încă în pozițiunea de-a putea număra aceşti pași. 

Nu vorbim aci de inichitatea sufrajului universal, mai ales în forma 
propusă de d. C.A. Rosetti. Oamenii sunt o dată din natura lor inegali, unul 
prin muncă şi merit se ridică pe scara socială, un altul rămâne pe loc, şi 
poate că trecerea din colegiu în colegiu, înălțarea politică a unui om într-o 
sferă din care să poată determina cu mai multă greutate voinţa publică să se 
fi considerat ca o răsplată datorită meritului sau, ca-n vremile vechi, ca o 
datorie pe cari calităţile superioare să fie obligate a le presta statului. În 
vechime aproape toate prerogativele, câștigate prin lupte și muncă, erau în 
realitate datorii, era obligaţiunea celui ce o merita de-a servi statul mai mult 
şi mai bine decât altul care nu se distinsese. Votul universal le confundă 
toate acestea într-o apă; omul ce ar avea putinţa de-a se ocupa cu afacerile 
publice se confundă cu cel pentru care alegere şi elegibilitate sunt o belea, 
toți sunt puşi pe aceeași linie: cel ce nu caută câștig în politică e pus în 
acelaş rang cu cei ce, prin industria aceasta modernă, nu au nimic de 
pierdut, ci totul de câștigat. Interesele claselor celor mai vechi și mai 
importante ale poporului nostru se pun pe-o linie cu votul imigraţiunii de 
ieri de alaltăieri; şi cu toate acestea inichitatea e poate defectul cel mai mic 
al legii. La imputarea cumcă e nedrept de-a se șterge prin măsuri politice 
deosebirile dintre oameni, rezultate din natura și aptitudinile lor, ni s-ar 
putea răspunde că politica nu are a face nimic cu morala, că nu echitatea, ci 
rezultatele practice ale unei legi este ceea ce se are în vedere. Cari însă vor 
fi rezultatele acestei reforme, ce bine pentru ţară şi pentru instituţii poate 
rezulta din ea? Decretată pentru comună și judeţ și în curând pentru 
Cameră, ea șterge până şi urma independenţei de caracter în colegiile 
electorale; colegiul al IV-lea, devenit majorizator al tuturor alegătorilor, 
pururea guvernamental, ne va conduce la un despotism pseudo-parlamentar 
lipsit de orice control. 

Chiar acum, când o mână de oameni independenţi tot mai găsesc 
mijlocul de-a pătrunde în Adunări, controlul nu este nimic mai puţin decât 
eficace; miniștri şi partid guvernamental trec peste întâmpinările cele mai 
justificate cu câte-o sofismă calculată după ușurința auditorului sau cu câte- 
o contraacuzare vulgară. Ce va deveni însă controlul ce are a-l exercita 


puterea legiuitoare când atotputernicia guvernamentală nu va mai avea a se 
teme nici de criticile cuviincioase ale unei opoziții moderate? 

Abatele Galiani, o figură cunoscută în saloanele din vremea lui Ludovic 
al XV-lea, zicea între altele: 


În ţări neroditoare găseşti datini republicane și guvern republican, navigaţie şi 
industrie, pace, liniște, economie, gol istoric şi urât; în ţări roditoare afli inegalitate 
de clase, glorie, onori, biruri mari, mult zgomot, mari răsturnări şi o istorie care are 
haz la citit. 


Fără îndoială România cată a se număra între ţările roditoare și, deși 
poate promiscuitatea etnică și nestatormicia climei nu ne predispune la mari 
răsturnări, nici ne lasă s-ajungem la mare glorie — dar haz are istoria 
aceasta, mai ales cea modernă şi, veacurile viitoare nu vor putea să treacă 
fără un zâmbet de dispreţ peste ușurința cu care aruncăm de la noi bunuri 
morale pentru care un alt popor, mai aspru, mai primitiv și mai tânăr, ar 
risca liniştea publică chiar. Ei bine, prin proiecte fragmentare și votate ad- 
hoc se escamotează în România Constituţia și regimul electoral şi această 
răsturnare cu susu 'n jos a sorții politice a ţării, această desființare prin 
subrepțiune a libertăţilor publice nu mai are puterea de-a turbura apatia în 
care am căzut. 

Ce ne mai interesează pe noi, ce mai e în stare a ne mişca? 

S-ar părea că ne-am săturat de spectacolul inegalităţii, decretate oficial, 
între nulitate şi merit. Atâtea nulităţi s-au ridicat în cei din urmă ani, atâţia 
cavaleri de industrie s-au îmbogăţit încât spectacolul nu ne mai interesează 
şi pare c-am voi să vedem ceva nou, fie chiar cu preţul libertăţilor publice, 
fie chiar sub absolutism. 

Nu mai e îndoială pentru nimenea că reformele ce se operează acum 
constituie începutul dictaturei d-lui I. Brătianu; nu e îndoială că colegiul său 
al IV-lea ne va majoriza pe toţi, ne va închide gura tuturor. Pare c-am voi s- 
o vedem și asta, pare c-am voi să asistăm la spectacolul ridicării unei păture 
de noi comedianţi politici, unei nouă serii de păpuşe dătătoare din mâni, 
unor noi speculanţi ai intereselor și banului public. 

Și care e scopul măreț pentru care sacrificăm cu ușurință ceea ce greu 
va fi de recâștigat? O mare acţiune în afară, mari îmbunătăţiri înlăuntru, 
cărora li s-ar opune cineva? Această lovire de stat, pe care o aprobă 
Parlament şi Coroană, are un scop superior actualităţii, o menire 
providenţială, o justificare istorică? Nimic din toate acestea. Singura menire 


este perpetuarea la putere a unor ambiţii bolnăvicioase şi a unor nulităţi atât 
de comune şi atât de maloneste precum nici o ţară din Europa nu le mai 
poate produce. 


€ 


[12 noiembrie 1882] 

Cu ocazia unor apreciațiuni asupra partidelor din opoziție, o foaie din 
capitală („Războiul“- Weiss) crede a putea afirma că „peste puțin ziarul 
Timpul va înceta, iar membrii rămași în clubul conservator se vor contopi cu 
grupul d-lui G. Vernescu“. 

Nu este un mister pentru nimenea că grupurile opoziţiei caută de mult 
un teren comun de acțiune, o linie comună de purtare în activitatea lor 
politică şi parlamentară. Deosebirile de vederi fiind în mare parte puţin 
esenţiale, e natural ca din amândouă părțile oameni politici să fie dispuşi a 
desista de la o seamă din ele, în interesul consolidării opoziţiei. Dar despre 
încetarea ziarului „Timpul“ nu este, nici a fost vodată vorba şi suntem 
autorizaţi a nega hotărâtor afirmarea ziarului menţionat mai sus. 


€ 


[19 noiembrie 1882] 
Câte acte are farsa şi al câtelea s-a jucat alaltăieri în Adunare? După 
jalnica plecare a d-lui C.A. Rosetti la Paris lumea credea a fi scăpat pentru 
câtva timp de d-sa și de proiectele d-sale; unii aveau chiar naivitatea de-a 
atribui d-lui I. Brătianu puțin simț de om de stat, cât e firul de muştar măcar. 
S-ar fi putut crede în adevăr că, după atâția ani de esperimentare 
consecutivă, d. prim ministru se va fi convins că nici frazele, nici principiile 
electorale chiar nu însemnează mult în viața unui popor; că ceea ce se cere 
înainte de toate pentru a-l administra bine și pentru a-l conduce este muncă 
şi știință. Ar fi fost de crezut că d. prim ministru s-a convins în sfârșit de 
sterilitatea absolută a partidului său roşu şi a vecinicelor lui tendențe de 
reforme, precum şi că țara s-a săturat de ele, așteptând, din contra, de la 
stabilitatea instituțiunilor o dezvoltare mai sănătoasă a intereselor ei. 
Cine-a crezut-o s-a înşelat. Plecarea d-lui C.A. Rosetti la Paris, mânia sa 
aparentă asupra majorității Camerei, sciziunea de principii între el şi 
dioscurul său politic n-au fost decât tot atâtea scene de farsă, pentru a masca 


invazia ohlocraţiei autoritare, pentru a masca venirea acelor legi cari, 
modificând regimul electoral de pân' acum, pun pe toţi alegătorii la discreţia 
guvernului, fac cu neputinţă orice alegere liberă, prefac pe viitorii deputaţi 
în valeţi patentaţi ai guvernului, iar pe viitoarele guverne în creaturi 
neresponsabile a unui singur om. 

O mască a fost deci totul și nimic alta. Colegiul al III-lea a reales pe d. 
C.A. Rosetti, o Cameră fără biurou — deci legal incapabilă de-a lucra — l-a 
proclamat deputat şi, după ce această Cameră au comis în două zile două 
ilegalităţi consecutive, tot ea l-au proclamat preşedinte. 

Nu mai există aşadar nici o îndoială că Adunarea împărtășește vederile 
d-lui C.A. Rosetti: ea vrea contopirea colegiilor electorale, vrea electivitatea 
magistraturii. Pe de altă parte majoritatea aceasta fiind a guvernului 
Brătianu, iar d-sa, tăcând faţă cu proiectele radicale ale amicului său politic 
pare a consimțţi la ele, împreună cu tot cabinetul. 

Alegerea d-lui C.A. Rosetti la prezidenţia Adunării însemnează așadar: 
contopirea colegiului I, al II-lea și al IV-lea într-unul singur, deci 
majorizarea tuturor drepturilor prin delegaţii guvernamentali ai colegiului al 
IV-lea; apoi electivitatea magistraturii, deci robia justiţiei sub regimul de 
partid, punerea onorii, vieţei, averii oamenilor la discreția bandelor 
electorale ale lui Serurie. 

lată dar la ce avem a ne aştepta. Funcţiile de judecător ca şi cele de 
deputat vor deveni adevărate moşii, pe cari guvernanţi inteligenţi le vor 
putea pune în toată regula la licitaţie, precum se şi face în Statele Unite, şi 
ceea ce s-a întâmplat deja în unele ocaziuni se va repeta de regulă: 
judecătorii viitori din România vor putea stabili înțelegeri permanente cu 
Radu Anghel şi Palma-lată, precum şi cu alte instituţii oneste, spre a 
împărți, cu prețul impunităţii, venitul meseriilor lucrative, precum se 
'ntâmplă asemenea în Statele Unite. În genere, lipsind orice control, ba chiar 
posibilitatea acestuia, guvernul va putea să-și recruteze deputaţii și 
administraţia din elemente esclusiv energice, încât cuviosul Simeon şi eroii 
de la 11 fevruarie să fie oarecum norma și prototipul personalului onest și 
fidel de care se va servi viitoarea omnipotenţă Rosetti Brătianu. 


È 
[20 noiembrie 1882] 


S-a zis că aceleași cauze produc de ordinar aceleași efecte. Aceasta 
explică îndeajuns, credem, noi, pentru ce priveliștea la care asistăm de şase 
ani nu este decât reproducțiunea fidelă a epocei agitate din 1868, care 
dezgustase ţara întreagă de regimul reprezentativ. 

Camera de atunci, produs al reteveielor electorale și al celei mai 
monstruoase ingerințe administrative ce s-a văzut vrodată în România, 
rămăsese ca un model unic de servilism și de platitudine parlamentară. 
Faimosul strigăt: Sus, băieţi! Jos, copii! a intrat deja în domeniul istoriei şi 
va înfiera pentru totdauna această nenorocită pagină a vieţei noastre 
constituţionale. 

Nu credeam totuși ca reînnoirea ei să mai fie posibilă. Lucru ciudat! a 
fost de ajuns ca D. Brătianu să revie la putere pentru ca aceleași scene 
Tuşinoase să se repete cu o preciziune aproape matematică. Desfrâul 
demagogic din 1868 se răsfaţă astăzi cu o intensitate încă și mai mare, cu 
toată condamnaţiunea trecutului, cu tot progresul realizat de atunci. Aceiaşi 
oameni ignoranţi, malonești și cupizi cari au aruncat asupra trecutului un 
reflect atât de trist sunt și astăzi „în fruntea bucatelor“, dacă ne este iertat să 
ne servim de o expresiune scumpă vocabularului roșu. Toate lepădăturele, 
toate putregaiurile lui 1848 şi ale lui 1868 au ieşit iarăși la lumină. Ţara nu 
mai poate răsufla din cauza Seruriilor, Pătărlăgenilor. Mărgăriteștilor, 
Grigoreştilor, cari au năpădit-o de toate părţile ca o droaie de câini 
flămânzi. 

Punctele de contact şi de asemănare între cele două epoce sunt în adevăr 
uimitoare. Camera slugarnică din 1868 îşi vede imaginea reprodusă în 
Camera „automaţilor“ din 1882. Cuvântul de „automaţi“ va rămânea, căci 
rareori el a fost mai bine aplicat. Scandalul chiverniselei nerușinate pe 
socoteala statului continuă, fie sub formă de grase pensiuni viagere, fie sub 
titlu de recompense patriotice atât de gustate odinioară, fie prin mijlocul 
diurnelor, misiilor în străinătate cari se cifrează la mii de lei, cumulului 
funcţiunilor practicat pe o scară întinsă, răscumpărărilor de lucrări 
problematice sau imaginare şi atâtea alte invenţiuni maestre datorite acestor 
lacomi patrioţi. De altă parte, favoarea și nepotismul au luat niște 
proporțiuni necunoscute până şi în cele mai nefaste timpuri ale 
Regulamentului. Pretutindeni administraţiunile publice sunt împănate de 
neamurile puternicilor zilei până la a zecea spiță. N-a rămas locușor în 
buget care să nu fi fost întrebuințat pentru căpătuiala protegiatului cutărui 
sau cutărui roşu influent. 


Din această cauză funcţionarii publici nu mai sunt astăzi servitorii ţării 
care-i plăteşte, ci creaturele supuse ale partidei care i-a numit; și cetăţeanul 
care, din păcate, are nenorocirea să nu împărtășească ideea că d. Brătianu 
este un mare om de stat sau d. Costinescu un finanţiar fără seamăn se vede 
expus zilnic la cele mai incalificabile vexaţiuni. 

Astfel asistăm cu toţii la o ediţiune revăzută şi augmentată a tuturor 
turpitudinilor cari au făcut atât de celebră prima trecere la putere a roșşiilor. 
Oriîncotro întoarcem privirile dăm peste aceeași falsificare sistematică a 
instituţiunilor şi aceeaşi batjocură a principielor cari constituiesc 
patrimoniul sfânt al omenirii. În numele libertăţii, oamenii de la putere au 
comis și comit pe toată ziua cele mai cutezătoare abuzuri de putere. 
Prefecţii și subprefecţii regimului arestează, bat și schingiuiesc pe cetăţeni, 
în disprețul Constituţiunii și al legilor. Lumea se plânge; se numesc anchete 
spre a se dovedi adevărul celor reclamate. Dacă procurorul are destulă 
integritate de caracter spre a nu menaja pe culpabili și a nu ceda nici unei 
intimidări rezultatul cercetărilor sale rămâne îngropat în cartoanele 
ministerelor și funcţionarul abuziv continuă a desfide opiniunea publică 
indignată. În numele egalităţii, de care le este gura plină întotdauna, aceşti 
satisfăcuţi și-au atribuit toate onorurile, toate sinecurele, toate privilegiele, 
ca o dovadă strălucită a dezinteresării și a patriotismului lor. În numele 
fraternității, în fine, ei au mers cu nerușinarea până a vinde oamenii cu toba 
la mezat! 

În mijlocul acestei dezlănţuiri de pofte şi de patime patriotice s-au 
operat şi câteva schimbări la față impuse de evenimente. Deodată cu 
cărunţeala părului, ermitul de la Florica a fost aclamat de semizeu. Cu 
ocaziunea acestei deificaţiuni toate dobitoacele apocalipsei au devenit fiinţe 
inteligente: „asinii“ de odinioară, ca să ne servim de forma neologistă 
întrebuințată de d. Maiorescu, s-au îmbrăcat în piele de leu și Kogălnicenii, 
Lahovarii, loneştii s-au văzut nevoiţi să recunoască și să proclame 
atotştiutori şi atotputernici pe dd. Dimancea, Serurie şi lepurescu. 

Să nu ni se zică că exagerăm lucrurile numai pentru plăcerea de a face 
opoziţiune guvernului. Înainte de a condamna noi pe acești oameni, 
împreună cu întreaga opiniune publică din ţară, ei s-au condamnat singuri 
între ei, și-au aruncat unii altora epitetul de „hoţi“, spre marele scandal al 
tuturor oamenilor de bine, s-au ameninţat cu pușcăria și chiar din mijlocul 
atmosferei viţiate ce-i înconjoară s-a ridicat un glas spre a le striga: „E 
timpul să vă moralizaţi!“. 


Este adevărat că glasul a răsunat în pustiu, căci el pierduse demult 
dreptul de a le vorbi pe acest ton. Este însă netăgăduit astăzi că atmosfera 
politică a țării are trebuinţă să fie purificată de miasmele pestilenţiale ce o 
apasă; „moralitate“ este cuvântul ce se află pe buzele tuturor. 

Moralitate în alegeri, moralitate în administrațiune, moralitate în justiție 
chiar, iată trebuinţele imperoiase ale momentului. În faţa chivernisiţilor şi a 
îmbuibaţilor zilei, opoziţiunea de toate nuanțele, unită asupra acestui 
program comun, va fi sigură de triumful ei. 


€ 


ROMÂNII, ÎNTEMEIETORII IMPERIULUI AL DOILEA 
BULGAR, AL ASANIZILOR, 1186-1257 


Monografie de C. cav. do Höfler, în „Analele Academiei din Viena“ 
[21 şi 23 noiembrie 1882] 


Căderea Imperiului bulgar prin împăratul Basilios, ucigătorul de bulgari, la 
1018 e una din întâmplările cele mai însemnate și mai determinante din suta a 
unsprezecea, ba din întreg evul mediu. Imperiul roman al Răsăritului (numit cel 
romaeic) se restabili din nou și ajungea de la Marea Adriatică până la Marea 
Neagră, de la Dunăre până la vârful de sud al Peloponesului. Înlăuntru se înfrânsese 
domnia străină, visul unui imperiu bulgaro-roman se evaporase, sâmburul poporului 
bulgar căzuse pe câmpiile de luptă, oasele uriașe ale bulgarilor se 'nnălbeau pe 
câmpul de bătălie de la Spercheios, pustiite erau șesurile de la Niș, Sophia și de lângă 
Ovcepolye; tăriile din munţi, ce păreau a nu se putea lua, palatele împărătești de la 
Târnovo și Kastoria trecuseră în mânele romaeilor; discordia și trădarea membrilor 
Casei Șișmanizilor grăbiseră căderea împărăției, iar căderea aceasta căta să 
înlesnească, ba să împlinească definitiv contopirea bulgarilor cu slavii și slavizarea 
celor dentâi. Dar pe cât de greu a fost pentru romaei de-a aduce căderea acelei 
împărăţii, care le fusese atât de fatală adeseori, tot atât de greu era de-a umplea 
golul pe care-l produsese căderea dinastiei indigene și pieirea politică a poporului. 
Deja, în interesul lor propriu, bulgarii fuseseră păzitori ai Dunării; cele mai scumpe 
amintiri istorice ale lor erau relative la respingerea rușilor lui Svjatoslav, a cărui 
incursiune, la a. 969, adusese cu sine căderea Imperiului bulgar de la Preslav și 
încorporarea lui cu Imperiul romaeic sub Ioan Zimisches, la 971. Abia atunci, după 
căderea Imperiului de la răsărit, urmă cearta pentru moştenirea, între cei patru fii ai 
lui Şişman, carele, la 963, se lepădase de Imperiul de căpetenie şi de ţariul acestuia, 
Petru, și întemeiase Imperiul de la Prespa (Ochrida, Kastaria). Dezbinarea între cele 
două imperii, la care poate c-o fi luat parte precumpănirea populaţiunii slave de pe 


lângă Ochrida, au înlesnit victoria romaeilor. Lupta de esterminare de sub Basilios, 
care-a ţinut patruzeci de ani, stricase cumplit nu numai celor învinşi, ci și 
învingătorul suferi pierderi nemăsurate. Când Bulgaria era cucerită deja, pieri o 
oaste grecească, la 1040, în lupta cu Ștefan Vojslav, Domn în Zeta şi Travunia; alte 
pierderi le aduse ridicarea bulgară de sub Petru Deljan, pretins fiu al ţarului Gavril, 
până ce și acesta pieri prin alt Șişmanid, Alusian, fiul țarului Vladislav. Dar după 
acestea chiar se mai nimici o mare oaste romeică în strâmtorile de lângă lacul 
Scutari. Aceste stări înfricoşate grăbiră invazia polovţilor (pecenegilor) în Tracia 
veche și în Macedonia. Ceea ce cruțase războiul bulgar pieri acum (1048—1051) și 
când pecenegii, după ce sfărmaseră de trei ori despărțămintele de armată romaeică, 
trecură îndărăt peste Dunăre, veniră apoi, de la 1065 începând, crunții cumani, se 
uniră cu pecenegi și prădară, uciseră și părăduiră ţările dunărene până adânc în suta 
a douăsprezecea. Când la 1122 a succes a-i bate bine pe pecenegi, vin cumanii în 
locul lor; ţară și locuitori cad în starea unei nemărginite barbarii; Tracia aparţine 
unor păstori, unor nomazi români. 

Se născuse o anarhie generală. Basilios lăsă să subziste cele treizeci de episcopii 
bulgare și instalase în Ochrida un arhiepiscop grecesc, atârnător de patriarhul de la 
Constantinopol; poate spera să poată esercita prin episcopi o influență asupra 
locuitorilor din ţara supusă. Dar domnia militaristă de sub strategi şi apăsarea 
fiscală a romaeilor, înstrăinând provinciile de Imperiu, îngreuiau stăpânirea 
recâștigată; clerul grecesc nu se putea împrieteni cu poporul bulgar, cu acești barbari 
„murdari și puturoși“. Theophylaktos, arhiepiscop din Ochrida, scria că acest popor 
„nu e bogat decât în răutate, că e decăzut la estremitate, că se îmbracă în piei 
puturoase și face cu neputinţă petrecerea grecilor acolo“. Apoi se mai întâmplă că 
„sârbii cari se numesc şi croaţi“ făcură uz în folosul lor de catastrofa bulgarilor, 
cercară a-și supune împărăţia de la Ochrida, arseră bisericile, pustiiră totul cu foc și 
sabie, încât la 1073 arhiepiscopul scria că nici un diacon, nici un preot nu mai e în 
vestita odinioară biserică a bulgarilor. Această disoluțiune se manifestă, în toate 


privirile. Theophylakt menţionează pe-un apostat! f care neliniştea Mokoi, o parte a 
Ochridei. Un bogomil trebuie să fi fost, fără îndoială. Nu mai puțin Dobromir, care 
adună la 1078 în Mesembria o gloată puternică de oaste. Un altul se mănținu la 
Beljatowo, se căsători cu fiica unui principe cuman şi părăduia după plac în Tracia. 
Nu e neverisimil că agresiunea armată a bogomililor au înlesnit alipirea croaților la 
Roma, precum pe de-altă parte papa Grigorie VII, acordând coroană regală lui 
Zwonimir, s-a îndemat la o cerere analogă și principele sârbesc Mihail, un fiu al 
acelui Ștefan Vojslav care s-a mănținut în contra romaeilor și care, la 1053, au 
obţinut titlul de protospatharios. Mihail apare în adevăr în scrisoarea papei ca rege 
slav, rex Slavorum, dar e recunoscut, mai mult ca rege de fapt decât legitim. El avea 
neînțelegeri cu arhiepiscopul din Spalato, în contra căruia favoriza pe episcopul din 
Raguza. Acest din urmă, avea fără îndoială să primească palliul, pe care Mihail îl 
solicita pentru un arhiepiscop, iar el însuși pretindea pentru sine în dar un steag ca 
acela ce i se dăduse din partea papei noului rege al Croaţiei. Dar lucrurile începură 
curând să se clatine, căci Robert Guiscard, duce vasal al papei, incurse în Imperiul 
romaeic, regatul Croaţiei se uni cu Coroana Ungariei, sub Manoil Comnenul (1143— 


1181), stăpânirea romaeică se răspândi învingătoare pân-la Adriatica, Ungaria pare 
a se fi anexat pentru un timp oarecare la Împărăţia romaeică, ba chiar regele de 


„ T5chechis“ 2 f Vladislav din Boemia, deveni vasal al împăratului romaeic, carele 


credea a putea realiza unirea celor două împărăţii, a celui german cu cel romaeic, 
folosindu-se de cearta papei Alexandru cu Frideric I. 

Aci apare deodată în fruntea unor evenimente nouă o naționalitate care pân- 
atunci pare a nu fi avut o altă menire decât aceea de-a fi călcată de-a călare de slavi, 
bulgari, romei, pecenegi, cumani. 

Lumea slavilor de sud nu-și mai avea pe atunci centrul lângă Dunăre, ci la 
Ochrida și în Diocleea sârbească, pentru care s-a întemeiat arhiepiscopia din 
Antivari, care deveni chiar Scaunul primatului sârbesc. Episcopii latine, cari 


dispărură mai în urmă, corespundeau cu populațiunea latină (romană) a țărmului. 
Înlăuntrul ţării însă urmașii provincialilor romani se prezintă sub formă de vlahi, 
așezați în mijlocul bulgarilor, încât orașele Ochrida, Prespal, Perlepe, Belgrad în 


Macedonia superioară, se prezintă ca oraşe vlaho-bulgare 4f încă în suta a 
paisprezecea locuiau în Cataro, Antivari, Dulcigno, Svac, Scutari, Drivasto latini, în 
suta a douăsprezecea locuitorii dinlăuntrul Dalmației vorbeau în adevăr slavonește 
după Guilelm de Tyrus (1188), însă nu locuitorii din orașele de pe ţărmuri. Existau 


vlahi înainte de toate în Thessalia, care se numea Marea Vlahie, pe??? ? R?a??a 5t o 
Mică Vlahie era de cealaltă lature a Pindului, o Vlahie Neagră în MoldovafŤ ; apoi 


erau vlahi în Rodope, în Dobrogea, lângă Anchialis şi Bizye/ j Ansbert, autorul plin 
de cunoștințe a istoriei cruciatei împăratului Frederic I, cunoaşte în apropiere de 


Thessalonika o țară roditoare pe care-o numește Flachiam8 Ý. Mai mult. El, care 
numeşte pe marele Nemanja Mare Duce al Serbiei și Rasiciei (Crassiae), el, care 
destinge foarte bine bulgari, serbi şi vlahi, numeşte de-a dreptul Blachi pe 
întemeietorii Imperiului al doilea bulgar, care apare sub numele domniei Asanizilor; 
Petru, care se cheamă și Kalopetru, e domn al vlahilor (dominus Blachorum). 
Puterea lor, care se 'ntemeia pe unirea vlahilor cu cumanii, era la 1190 atât de mare 
încât putură face împăratului Frederic I propunerile cele mai mari în lupta în contra 
romaeilor; o oaste sârbească avea să se unească cu el și să ajute a cuceri 
Constantinopolul, iar Petru, care-și aşezase deja pe frunte cercul de aur, după ce 
câștigase pentru el pe bulgari, avea să devie prin împăratul german (allemanic) 
stăpânitor al Constantinopolului. Rosler, în Romanische Studien, are pe deplin cuvânt 
când atribuie o enormă consecuență hotărârii pe care-ar fi luat-o împăratul, căci 
poporul românesc, care umplea pe atuncea partea dinlăuntru a tuturor provinciilor 
Traciei, Macedoniei, Thesaliei, Moesiei, întrecea ca număr și putere fizică pe poporul 
grecesc... Dar, trebuia s' adaoge, el nu era organizat, îi lipseau înainte de toate 
centrele orășenești, nu era unit nici politicește, nici bisericește, nici teritorial, era 
pretutindenea și nicăiri şi câștiga un sâmbure consistent totuși numai prin bulgarii 
trăitori în oraşe. 

Cumcă însă mișcarea care, de la 1186 începând, a dus la ridicarea unui mare 
Imperiu vlahic a pornit de la vlahi, iar nu de la bulgari, se 'nțelege și cumcă acest 


Imperiu se numeşte în mod impropriu bulgar, n-o spune numai Ansbertus, căruia, cu 
tot spiritul său foarte exact de observaţie, i s-ar putea atribui, străin fiind, o concepție 
eronată a raporturilor naţionale. Într-un mod tot atât de hotărât concordă cu el unul 


in cei mai buni martori ai zilelor acelora, oniatul Niketas ~, precum și autoru 
d b t lel lora, Choniatul Niketas 1 si autorul 
german al cruciatelor împăratului Frederic. El arată că frații vlahi au fost aciia cari- 


au răsculat întregul popor al vlahilor, de cari se țineau și ei? 


Asanizi ca vlahi, nu ca bulgari. 
E înainte de toate necesar de-a privi mai de aproape darea de seamă a 
Choniatului, de vreme ce-a fost contimporan cu răscoala vlahilor şi de vreme ce, ca 


, şi-i înseamnă pe 


cunoscător eminent al evenimentelor din timpul său, merită o deosebită 
recunoaștere. 
El cunoaşte așezările lor, zice că sunt mysii, moesianii de odinioară, numește 


pururea vlahi? pe fraţii Petru și Asan, amintește cauzele răscoalei lor, destinge pe 


bulgari de vlahi, pe cari fraţii voiesc să-i miște la o răscoală comună, și anume cu 


intenția de-a nimici pe romaei 5, încoronarea lui Petru de cătră sine însuși în orașul 


Pristhlava, războiul întâi cu vlahii și cum într-acesta Petru și Asan fură goniţi cu ai 


lor peste Istru și cum se amestecară acum cu skyţii (cumanii) învecinați 6 încât în 
răscoala aceasta se ivește și un al treilea component etnic constitutiv: blachii, 
bulgarii, cumanii. Blachii se supuseră în aparenţă împăratului Isaak Angelos, care 
neglijă de-a sfărâma cu totul răscoala și le dete printr-asta blachilor putinţa de-a se 
reculege și de-a izbucni din nou. Cum se întâmplă aceasta, Asan se 'ntoarse acum cu 


puternic sprijin din partea cumanilor şi acum ținta sa era de-a face din blachi şi 


bulgari un singur imperiu 7 „precum fusese și mai înainte. Acesta a fost aşadar stadiul 
al doilea al ridicării. În lupta proximă Petru și Asan răpiră flamura imperială şi 
hainele împăratului și se împodobiră cu ele 8 Apoi urmă un nou război cu blachii 9, 
lupta împăratului cu blachii și cumanii la Berrhoea, prinderea soției lui Asan și 
predarea fratelui său Ioan ca ostatec; războiul fu rău purtat. Când campoducele 
Constantinos Aspietes îi observă împăratului Isaak că oastea nu se poate lupta tot 
într-un timp şi în contra vlahilor și în contra foamei, împăratul puse să-i scoată ochii. 
Blachii, ce făcuse ţăriile lor inaccesibile, pustiau împreună cu cumanii provinciile 


romane, împăratul pierdu, la 1190, oastea și podoaba capului său ( 22529)10. 
Descrierea pe care Niketas o face despre purtarea împăratului Isaak Angelos 
confirmă pe deplin ceea ce tot el relatează, cumcă fraţii vlahi nu doreau nimic mai 


mult decât păstrarea acestui împărat 1, a cărui incapacitate garanta vlahilor şi 


amicilor lor skythici victoria armelor. Cetele lor nu se puteau oare înarma cu armele 


pe cari romaeii fugari le pierdeau în strâmtorile munţilor și pe cari le luau de la 


15. Ei, 


romaei oamenii lor ce se căţărau ca și caprele vlahii şi cumanii, sunt aciia 


cari luptă mereu cu oștirile lui Isaak Angelosl5. Vlahii sunt acei cari înving 14 pi 


prefac Tracia într-o pustietate, ei dărâmă orașele, ucid pe locuitori sau îi vând în 
robie în mari depărtări; ogor, pădure și vie, orice semănătură şi sădire piere şi 
singurul rod al ridicării noului Imperiu din Trnwo este nimicirea culturii romaeice și 


a rasei romaeice, ori pe unde numai o pot stârpi vlahii și skyţii, cumanii. Tracia 


trebuia să devie o vizuină pentru animale sălbatece 15. Un indiciu nu puţin 
semnificativ în privirea vlahilor, cari acum jucau rolul cel mare şi n-aveau așezări 
numai din a dreapta Dunării, este că la disoluţiunea Imperiului romaeic al lui 
Angelos și la întemeierea unui Imperiu latin nu se nasc state nouă greceşti numai în 
Nicaea, Herakleia, Sinope și Trapezunt, ci Sguros Leon întemeiază unul în Korinth şi 


Nauplion 16 Chamaretos Leon în Sparta, Mihail din neamul sebastocratorului loan 
în Nicopoli și Durazzo (Epidamnos), marchizul latin Bonifaciu în Thessalonic și 
Thessalia inferioară, iar în Thessalia superioară, care acum se cheamă Vlahia Mare, 
se ridică un alt principe, pe care Niketas nu-l citează cu numele. Dar și francul 
Robert de Clary, cari au scris în limba franceză lupta latinilor cu grien, grecii, şi care 
descrie luarea Constantinopolului la 1204, nici el cunoaște pe inamicul de moarte al 
latinilor și romaeilor, Johannes, altfel decât sub numele de Johans li Blaks 17şi tot 
așa 'l numește pe nepotul și urmașul lui, după ce Sf. Dimitrie ucisese pe cel dentâi în 
octomvrie 1207, în timpul odihnei de noapte. Erau regi ai Vlahiei, rois de Blakie. În 


același chip se esprimă Geoffroi de Villeharduin: Johanris li rois de Blakie; dar 


întrebuinţează și espresia le roy de Blakie et de Bougrie 18 Traducătorul neofrancez 


şi-au permis însă libertatea neistorică de-a face din el le bulgare sau roy de Bulgarie, 


19 


ceea ce apoi a trecut în cărţile noastre de istorie“. Chiar acolo unde Geoffroy spune 


espres roi de Blakie traducătorul pune roi de bulgares 20 Geoffroy nu vorbește, ca 


Niketas, de skyţi, ci de cumani şi vlahi?1 
Locuitorii prinşi ai oraşelor romaeice se târăsc, după porunca regelui Ioan, în 


Blaqui, în închisoare Ir Încet, încet se aude vorbindu-se (de la 1206 începând) şi 


despre un țari al vlahilor și bulgarilor 27 curând apoi numai despre unul cuman. 
Și Henry de Valenciennes, urmașul lui Geoffroy de Villeharduin, vorbeşte regulat 


de blas et comains3*, el menționează că Esclas, vărul domnitorului peste blas et 
comains, anume Burille, este vasal al împăratului Enric, pentru Blaquie la Grant. 

Faptele acestea ar trebui de sine înșile să fie îndeajuns pentru a dovedi că noul 
Imperiu bulgar al Asanizilor a fost înainte de toate un imperiu vlahic, deci românesc, 
și că caracterul lui a fost cu precumpănire acesta. 

Ceea ce pare a se opune încă acestei maniere de-a vedea este împrejurarea că 
fraţii Petru şi Asan au întemeiat Imperiul nou la Târnovo, capitala veche bulgară, 
afară de asta recunoașterea Asanizilor de vlahi e în aparență contestată de însăși 
afirmarea lor directă că s-ar fi coborând din neamul vechilor țari bulgari, încât 
imperiul şi Casa domnitoare ar fi veritabil bulgare și nu vlahe. Această obiecţiune va 
trebui s-o cercetăm cu amănunţime. 

Nimeni nu va tăgădui faptul de mai sus şi dacă cei doi fraţi vlahi voia să câștige 
importantul Târnovo și poporul bulgar, pentru o împreună ridicare în contra 
romaeilor, trebuiau să se îndrepte cătră vechiul oraș al țarilor și să facă din el 
punctul de plecare al răscoalei lor, să implice pe poporul bulgar în revoluţia care 
avea de scop nimicirea romaeilor. Nimic nu pricepeau bulgarii mai lesne decât că, 


după un ucigător de bulgari romaeic din Constantinopole, să urmeze un ucigător de 
romaei din Târnovo. 

Cât s-atinge însă de originea ridicării bulgare, e sigur că ea n-a plecat de la 
bulgari, ci de la cei doi fraţi vlahi, cari, precum se va vedea mai târziu, se numeau ei 
înşii romani, iar nu romaei sau latini. Cererea pe care Petru și Asan o adresară 
împăratului Isaak Angelos și a cărei impetuozitate i-a atras lui Asan o palmă peste 
obraz, după porunca sebastocratorului loan, palmă ce s-a plătit mai târziu cu atâta 
sânge romaeic, cererea aceasta era relativă nu la bulgari, ci la intrarea vlahilor în 
serviciul militar romaeic și, abia când cererea a fost respinsă în modul cel mai 
insultător, cei doi fraţi întreprinzători hotărâră a turbura şi pe bulgari, de a se avânta 
în fruntea lor şi, precum Nemanja între sârbi tindea la rumperea de domnia romaeică, 
tot astfel să lucreze şi ei în contra clătinătoarei domnii a Casei Angelos. 

Dacă Petru şi Asan ar fi fost, precum se afirmă din nou, coborâtori din vechii țari 
bulgari, ridicarea lor ar fi avut o formă foarte simplă. Ar fi trebuit numai ca în 
Târnovo să se refere la descendența lor și bulgarii, cari făcuseră încercarea de-a 
scutura jugul romaeic ori de câte ori un descendent veritabil sau mincinos al vechilor 


țari împlântase flamura independenţei, s-ar fi adunat cu entuziasm împrejurul lor ar 
Dar nu se-ntâmplă nimic din toate acestea. Cei doi vlahi avură mai întâi nevoie de-un 
soi de profetese și profeți, cari spuneau că e în voința lui Dumnezeu ca vlahii și 
bulgarii să se ridice. Ba de mirare e că însuși Sf. Dimitrie trebuie să intervie, carele 
atât în Patras cât și în Salonichi se dovedise ca cel mai mare adversar al slavilor, 
căci, precum cehii obicinuiau a ieși la război în contra germanilor după ce invocase 
pe Sf. Wenzel, așa romaeii ieșau în contra slavilor după ce invocase pe Sf. Dimitrie. 
Acum însă, după pustiirea Salonicului de către normani, sfântul își părăsise 
sanctuarul din orașul grecesc, pentru a căuta un nou sanctuar în Târnovo, care nu 
fusese zidit de bulgari, ci de vlahul Petru. Dacă însă Kalopetru avea de gând a 
influența și asupra populaţiunilor grecești nemulțumite cu domnia familiei Angelos, 
de-a-i răsturna pe aceștia și de-a deveni împărat al romaeilor, desigur nu exista un 
mai bun mijloc decât de-a atrage în joc și pe Sf. Dimitrie, patronul apărător al 
grecilor, care, precum Sf. Veit călătorise de la saxoni la boemi, călătorea acum de la 
Salonic la Târnove. Dar, cu toate acestea, lucrul nu mergea atât de lesne. Bulgarii și 
vlahii trebuiau să se razime încă pe cumani, între cari fără nici îndoială locuiau și 
vlahi, pe malul stâng al Dunării. Întemeiarea regatului sârbesc sub marele Nemanja 
pricinuia, după cum se esprima Ansbert, mari neajunsuri romaeilor, cari în mai multe 
rânduri bătuse pe bulgari. Unirea țarului vlah al bulgarilor cu cumanii era însă atât 
de intimă încât Kalopetru putu să ofere împăratului german, în certurile acestuia cu 
bizantinii, o oaste auxiliară de 40.000 de bulgari și de cumani, dacă-l va recunoaște 
pe el de împărat romaeic. Frideric I respinsese însă oferirile serbilor din Diocleea; el 
nu intră nici în voia principelui vlahilor şi bulgarilor şi merse neoprit spre Ierusalim. 
Dar, în loc de a ajunge la Iordan, ajunse numai până lângă Saleph; cadavrul fu 
înmormântat în Antiohia eliberată. Cu greu împăratul Isaak își scapă viața, la 1190, 
în lupta cu bulgarii de lângă Berrhoea; când aceștia cuceriră Niş şi Sophia, ei duseră 
de acolo la Târnovo relicviile veritabilului patron al bulgarilor; S-tul Ioan din Ryl 
înlocui curând la bulgari pe romaeizândul sfânt Dimitrie. El nu putu scăpa însă pe 


Ioan Asan I nici de trădare, nici de ucidere. Fratele mai mic fu ucis la 1196, cel mai 
mare, Kalopetru, la 1197, amândoi de către bulgari. Al treilea frate fu ucis de-un 


cuman, la 1207 SE, După legendă căzu însă de mâna Sf. Dimitrie din Salonic, 
neocrotit de Ioan din Ryl, patronul bulgarilor. 

E important a afla cum indicau membrii noui Case vlahe de țari originea lor. 
Această cestiune pare dezlegată de-o scrisoare a papei Inocenţiu III către legatul său, 
ca răspuns la plângerile regelui Ungariei de la 1204, în care scrisoare papa spune 
espres că Petru şi Johannicius, cari se coboară din sângele foştilor regi, nu tind a 


ocupa, ci numai a recupera ţara părinţilor lor 67 

Cu aceasta pare a se potrivi un pasaj din scrisoarea lui Johannicius 
(Kalojohannes), împăratul (imperator Bulgarorum et Blachorum), în care se zice: 
„Dumnezeu privi la umilirea noastră și ne aduse aminte de sângele și de patria de la 


care descindem“7*. Pe lângă această scrisoare, care, privită mai de aproape, se 
esprimă cu mare precauţiune și care cerea papei o coroană (1202) precum o avea 
Petru și Samoil, cari însă nu sunt numiţi strămoși (progenitores), mai există ca 
pendent o scrisoare a lui Basilius, arhiepiscop din Zagora, cătră același papă, în 
care, ca motiv că demn este de-o coroană imperială, se citează întâi înclinarea lui 
Kalojoannes, precum ș-a întregului Imperiu, pentru biserica romană, apoi 


descendența acestuia din sânge roman (1202). 87 într-o scrisoare anterioară, pe care 
Kalojoannes o adresase papei Innocențiu și din care acesta citează un pasaj, 
domnitorul bulgarilor şi vlahilor (Bulgarorum et Wlachorum) zice de-a dreptul că 


strămoșii săi descindeau din Roma 97 (11992), că prin urmare nu erau bulgari. 

Altfel cancelaria romană este aceea care numeşte pe foștii țari, veritabili bulgari, 
progenitores al Iui loanniţiu, în loc de praedecessores, încât din asta se naște eroarea 
că vlahul, românul, care se laudă a fi de origine curat romană, n-a avut pe bulgari ca 
predecesori, ci ca strămoși! Innocenţiu menţionează rugămintea lui Kalojoannes 
pentr-o coroană romană, precum li se dăduse lui Petru Samoil şi altor predecesori ai 


lui Kalojoannes și orânduieşte ca legatul destinat pentru Bulgaria să facă cercetări 


îngrijite în privirea coroanei acordată de biserica romană acestor predecesori 1= 


Johannicius să poarte deocamdată de grijă ca statutele aduse de legat să fie primite 
de întreaga biserică a bulgarilor și vlahilor şi să fie observate. O espresie egală 
pentru duplul imperiu o 'ntrebuințează Innocenţiu în scrisoarea cătră arhiepiscopul 


din Zagora (27 noiemvrie 1202 25) 
Kalojoannes însă se numi după aceasta imperator Bulgarorum şi-l asigura pe 
papa că grecii îi făcuseră prin patriarh propuneri de a-l încorona de împărat și de a-i 


da și un patriarh, căci, fără un asemenea, împărăție nu poate sta3>. Dar el voiește să 


fie serv al S-tului Petru și al Santităţii Sale. După asta Innocenţiu, care încă la 10 


septemvrie 1203 îl numea pe Kalojoannes „Domn al bulgarilor“, se decise la 25 
fevruarie 1204 să-l recunoască de rege al bulgarilor ai blachilor a 
coroană şi sceptru, să puie să-l încoroneze rege, să ridice pe arhiepiscopul din Trnwo 
la rangul de primat (nu patriarh) al Regatului bulgarilor şi vlahilor, să-i dea acestuia 


dreptul de-a încorona pe regii vlahilor și bulgarilor, de-a sfinţi în orice biserică a 


, Să-i trimiță 


Bulgariei şi Vlahiei chrisma, după care urmă declararea decisivă a împăratului 
întregei Bulgarii şi Vlahii. 5= 

În scrisoarea prin care Kalojohannes predă, în calitate de imperator al întregei 
Bulgarii şi Vlahii, imperiul său Scaunului papal vorbeşte de repetate ori de foştii 


împărați ai Bulgariei, Simeon, Petru și Samoil 6= Este așadar semnificativ că, chiar 
acolo unde era în interesul lui de a-i numi strămoșii săi, el întrebuinţează numai 
termenul praedecessores, numindu-i cu toate astea împărați, precum se numește el 
însuși, şi pe lângă cari vorbeşte de un Imperiu al Bulgariei și Vlahiei. Abia atunci 
când ceru direct de la papa Innocenţiu ca noul arhiepiscop de Trnowo și primat al 
întregei Bulgarii şi Vlahii să fie ridicat patriarh, să se erige un patriarhat permanent 


7 =, vorbeşte de împărații Simeon, Petru şi 


Samoil nu numai ca de niște precedesori, ci ca de strămoși. Innocenţiu se fereşte a-l 
recunoaște de împărat; dar vorbește despre el cu termenii „rex bulgarorum et 
ec 8= 


în imperiul său, el însuși să fie încoronat 


Vlachorum qui imperat ; menţionează că bulgarii și vlahii coboară din sânge 


roman 9 , ceea ce în orice caz nu se putea zice decât pentru cei din urmă. Abia 


acum, la 15 septemvrie 1204, papa, în scrisoarea cătră regele Ungariei, numeşte pe 


fraţii Petru și Johannicius coborâtori din vechiul neam al regilor (bulgari) 10= ceea 
ce ca fapt istoric nu are mai multă valoare decât menţiunea de mai sus că bulgarii și 
vlahii ar fi de origine romană. 

Kalojohannes însă obținuse ceea ce voise. Voise să fie împărat, ca țarii de mai 
înainte; o putea face numai dacă se răzima pe aceștia și astfel predecesorii deveniră 
străbuni; papa consimţi la acestea, pentru a dovedi regelui Ungariei că noua ridicare 
nu era în sine o inovaţiune, că nu se făcea pe seama sau în paguba Ungariei, ci că 
fraţii victorioși cereau numai îndărăt ceea ce era al lor. Numai în una papa nu intră 
în voia lui Kalojohannes: niciodată nu-l numi direct imperator, nici pe primat 
patriarh; şi când acum Balduin, conte de Flandray, deveni împărat (latin) la 
Constantinopol, nici încoronarea, nici trimiterea de sceptru, coroană și flamură 
(vexillum) nu mai erau de ajuns; imediat după victoria latinilor se arată la noul rege 
o supărare, care se manifestă deja în scrisoarea asupra încoronării îndeplinite. 


Kalojohannes se numește acum rege al întregei Bulgarii şi Vlahii 11= , iar domnia sa 
regnum, ceea ce înseamnă că nu exclude cuvintele Bas??e?? și RBas??e? a. 
Arhiepiscopul primat vorbeşte, din contra, de încoronarea împăratului, împlinită la 8 


noiemvrie 1204, stil bulgar 12= Împărţeala Imperiului Romaniei a urmat. Balduin de 
Flandra e acum împăratul peste un imperiu consistând din a patra parte decum 
fusese și lupta între el și împăratul-rege bulgaro-român izbucnește. În curând contele 
Enric, fratele lui Balduin, regent al Imperiului (moderator), are a ne vesti despre 
reaua reuşită a bătăliei de la Adrianopole, de la 15 aprilie 1205, despre prinderea lui 


Balduin şi închiderea lui în temniţa lui Johannicius, domnul vlahilorI3>, care l-au 


atacat pe acesta c-o mulțime nenumărată de vlahi și cumani. Innocenţiu III se văzu 
silit de a interveni pentru pace între bulgaro-vlahi și latini; dar nu-i succese nici de-a 
obține măcar eliberarea lui Balduin, a cărui închisoare deveni poate ceva mai 
suportabilă — la început fusese 'ncărcat cu lanțuri până în gât —, dar totuși în urmă 


fu aruncat într-o prăpastie, cu mânile și picioarele tăiate, unde pieri în mod vrednic 
de plâns. Oraş după oraș de pe teritoriul latino-grec fură acum prădate, populaţia 
ucisă; noul imperiu fu cel puţin întru atâta, bulgar, întrucât, ca-n zilele lui Krum, ţara 
cea mai frumoasă deveni pustietate: numai animale sălbatece, dar nu romaei și latini 
s-o mai poată locui. În sfârșit, trebui să vie însuși Sf. Dimitrie şi să-l omoare, la 
vreme de noapte, pe Romaeoktonos; Johannicius se dezbinase cu conducătorul 
bulgarilor și acesta preferă, în loc de-a fi ucis, să ucidă el însuși pe împăratul-rege 
(1207). 

Din cele mai de sus va fi rezultând însă cu siguranţă o serie de fapte: 

1) Imperiu bulgar în adevăratul înţeles al cuvântului a fost numai cel mai vechi și 
e despărţit de domnia Asanizilor prin sângeroasa domnie a lui Basilios Bulgaroktonos 
şi prin dominarea romaeică. 

2) Întemeietorii reînnoitului Imperiu bulgar erau vlahi, și nu bulgari, de origine 
români, iar noul Imperiu din anul 1186 era, vlaho-bulgar. 

3) Ridicarea din anul 1186 a pornit de la vlahi, s-a sprijinit mai cu seamă, pe 
cumani, a atras în curentul ei și pe bulgari şi astfel al doilea Imperiu bulgaro-vlah se 
deosebeşte în mod esențial de cel dentâi; e un imperiu mai cu seamă vlah, care se 
numește bulgar pentru că fraţilor vlahi le succesese de-a deveni domni şi ai Bulgariei. 

4) Abia după ce aceasta s-a întâmplat s-a născut silința de-a pune pe noul neam 
de domnitori vlahi în relaţiuni istorice și de înrudire cu vechiul neam bulgar, ceea ce- 
a fost cu totul arbitrar şi eronat. 

5) Întregul raport al vlahilor cătră bulgari şi cumani cată deci a se considera 
altfel decum se considera pân' acum. Ce deducţiuni sunt însă a se face dintr' aceasta 
pentru istoria românilor nu mai este obiectul acestor cercetări. 

6) Nu se mai cade desigur de-a vorbi de Imperiul Asanizilor ca de-un imperiu 
bulgar. S-ar comite numai aceeași eroare în care au căzut, după cum am dovedit, 
traducătorul francez al lui Villeharduin, când a schimbat arbitrar Blaquie în 
Bulgarie, ştergând astfel tocmai deosebirea caracteristică între Imperiul Asanizilor şi 
cel bulgar de mai nainte. Dacă prin aceasta se și pierde o bucată din istoria pur 
slavă, adevărul istoric poate câștiga numai. Imperiul era vlaho-bulgaro-cuman, 
dinastia vlahia. 


1f a servo et apostata. Ep. LXIV. Traducerea latină a scrisorilor lui Theophylakt 
la Baronius după un Codex vaticanic nu coincide însă cu totul cu scrisorile publicate 
în ediție separată. 

2f Cum scrie Kynamos. 

3 T Episcopatus  Swarinensis,  Polatinensis, Arvastinensis,  Svacinensis, 
Dulcinensis, Sarcanensis, Theiner, Vet.-monum. I și XIV. 

41 Hopf., Griechenland, p. 333. 

5f Hopf., p. 328-335. 

6f l.c., pag. 61. 

7t Jirecek, p. 218. Serbii numeau despotatul Epirului Țara Vlachioților. Rosler, 
Locuințele românilor în evul mediu, p. 105 et sq. 


8 Nicetas zice în mod espres că vlahii trecură peste Istru şi se aliară cu învecinați 
Skyţi: ????st??? d?ap???s?ue??? t??????e?t???? S???a?? p??s?u??a? p. 487. 

14 p. 93, 94. Aci, în sfârșit, traducerea franceză zice Valachie. 

27 p. 102. 

3+ Michaud I, p. 121, Traducerea franceză iar zice: les bulgares et les comains. 
385. 

5+ Acropolita, p. 236. 

6+ duo fratres — de priorum regum prosapia descendentes terram patrum suorum 
non tam occupare quam recuperare ceperunt. Theiner, Vet. mon. Slav. merid. I, p. 36. 

7 reduxit nos ad memoriam sanguinis et patrie nostre a qua descendimus. 
Theiner, l.c. p. 15. 

8ł tamquam heredes descendentes a sanguine Romano. Theiner, l.c. pag. 27. 

9+ quod de nobili Urbis Romae prosapia progenitores tui originem traxerint. L.c. 
p. 11. 

1= Scrisoare de la 27 noiemvrie 1202: et aliis progenitoribus tuisi in libris tuis 
regitur concessisse, l.c.p. 16 (p. 21)— L.c. p. 17. 

2= n. XXIX. 

3= quia imperium sine Patriarcha non staret. 

4= l.c. n. XLI. 

5= me dominum et imperatorem totius Bulgariae et Vlachiae, 1.c. n. XLIII. 

6= n. XLIII. 

7= n. XLVI praedecessorum meorum Imperatorum Bulgarorum et Blachorum — 
Symeonis Petri et Samuelis progenitorum meorum, l.c. pag. 29. 

8= Archiepiscopis Belesbuldensi et Prostlavensi, n. XLVII. 

9= Bulgarorum et Blachorum populis — descenderunt etiam ex sanguine 
Romanorum, n, XLVIII. 

10= l.c. p. 36. 

11= n. LXI. 

12= n. LXI. 

13= a Johannicio Blachorum domino, n. LXIII. 

[23 noiembrie 1882] 

Sunt doi ani și mai bine de când foaia „Indépendance Roumaine“ a 
publicat pentru prima oară mult discutatul Avant-projet al Austriei, acel 
reglement care se elaborase pentru supravegherea navigaţiunii pe Dunăre 
între Galaţi și Porţile de Fier. Trei delegaţi ai Comisiunii Europene, 
întemeindu-se pe art. 55 al Tractatului de la Berlin, prezintară la 12 mai 
1880 proiectul stabilit pe baza unui elaborat preliminar al delegatului 
Germaniei. 

În acel proiect se zicea la art. 3: „Executarea reglementului e pusă sub 
autoritatea unei Comisiuni, numită «Comisiunea Mixtă a Dunării», care 
rezidă în Rusciuc şi în care vor fi reprezentate Austro-Ungaria, Bulgaria, 
România şi Serbia, prin câte un delegat“; iar la art. 4: „Prezidiul îl va avea 
delegatul Austro-Ungariei. Hotărârile Comisiunii se vor lua cu majoritate de 
voturi: în caz de paritate, votul prezidentului decide.“ 

Se ştie la câtă discuţiune au dat loc acest proiect, prefăcut în urmă în 
propunerea Barrere, cum, în decursul tratărilor asupra lui, s-au schimbat 
miniștri de esterne și reprezentanţi din străinătate, cum a dat ocazia la acele 
pasaje vitejeşti din discursul tronului cari mai la urmă au fost plătite c-o atât 
de amară umilire; c-un cuvânt asupra acestor două articole s-au vărsat multă 
mânie și multă cerneală, s-au destituit un ministru plenipotenţiar, un caz 
fără precedent în analele noastre, s-a dat întregei afaceri aparențele și aerul 
unei mari acțiuni de stat... cu ce rezultat însă și cu ce prespective, iată 
întrebarea? 

Ne-ar place a crede că rezultatul va fi mai bun decât acele cu cari 
guvernul ne-au obicinuit în cestiunile exterioare. Deocamdată însă 
înregistrăm ştirea ce ne-o aduce presa străină că Anglia ar fi adresat 
puterilor o invitare pentru întrunirea unei conferințe internaţionale la 
Londra, referindu-se la art. 54 şi 55 ai Tractatului de la Berlin. 

Acești articoli, privitori la Dunăre, se rostesc în următorul chip: 


Art. 54. Un an înainte de espirarea termenului hotărât pentru durata Comisiunii 
Europene a Dunării puterile se vor înțelege asupra prelungirii mandatului ei, precum 
şi asupra modificaţiunilor ce vor crede necesare a se introduce. 

Art. 55. Regulamente pentru navigaţiune, poliția fluvială și supravegherea de la 
Poarta de Fier până la Galaţi se vor elabora de cătră Comisiunea Furopeană, asistată 


de delegaţi ai statelor țărmurene, și se vor pune în concordanţă cu cele ce s-au stipulat 
şi se vor stipula de acuma-nainte pentru parcursul din jos de Galaţi. 


La conferenţa aceasta puterile vor fi reprezentate, după cum se afirmă, 
de cătră ambasadorii lor respectivi din Londra, pe lângă cari se va mai 
delega câte un al doilea plenipotenţiar. Poate că Conferenţa își va începe 
activitatea ei chiar în decemvrie curent şi se presupune că în patrusprezece 
zile lucrările ei vor fi terminate. De pe acum deja se afirmă că nu mai există 
nici o divergență esenţială de păreri între puterile mari, nici în privirea 
prelungirii mandatului Comisiunii Dunărene, nici în privirea reglementului 
de navigaţie și supravegheare, pe cari ea l-a elaborat în sesiunile închise. 
Desigur că sub acest reglement nu se poate înțelege decât Anteproiectul, fie 
în forma lui primitivă, fie cu modificaţiunile propunerii Barrère. Aceleași 
sorginţi cari ne dau amănuntele de mai sus asupra viitoarei conferenţe cred 
a putea afirma că acordul general dintre puteri va sili și pe România să 
desiste de la opunerea ei de pân' acum în contra stipulațiunilor acelora ale 
reglementului menţionat cari au format obiectul protestărilor ei. 

[Articol cu paternitate incertă] 

[24 noiembrie 1882] 

Vizita ministrului de esterne al Rusiei, d. de Giers, la Varzin, săhăstria 
habituală a principelui Bismarck, a dat loc la multe conjecturi mai mult sau 
mai puțin ingenioase. Însemnătatea călătoriei ministrului rusesc la Curțile 
Europei, neesceptând Vaticanul, cată în adevăr să fie destul de mare, deși 
organele opiniei publice n-au aflat tocmai mult în privirea ei. 

Se știe că d. de Giers este om al păcii, că rolul său de bărbat de stat de 
pân' acum a consistat în a păstra legăturile dintre cele trei imperii, un rol 
adeseori zădărnicit atât prin evenimentele ce se petrec înlăuntrul Rusiei cât 
şi prin nestatornicia constelațiunii europene. 

El reprezintă în Rusia pe adversarul politicei panslaviste de agresiune, a 
tendențelor de cucerire atât de pronunţate în contele Ignatief, care e 
antipodul său politic. Dacă sferele din Petersburg au găsit de cuviinţa de a-i 
încredința o misiune în călătoria ce-a întreprins-o, asupra înțelesului ei nu 
poate fi nici o îndoială. 


Poate că Rusiei să nu-i fi rămas nimic alt de făcut decât de-a se asigura 
de pace şi a reîncheia legăturile pe cari le-a avut mai nainte cu Austria și 
Germania. 

Acum un an lumea apuseană n-avea nici o grupare determinată; Franța 
avea încă mânile libere și putea să ofere alianţa ei și Rusiei, şi Angliei și 
Italiei. Dar afacerile din Tunis au adus o turburare în relaţiunile dintre cele 
două puteri latine; Italia s-a simţit jignită de procederile Franţei, o mână 
abilă a izbutit a săpa un abis între cele două naţiuni surori și Italia s-a 
alăturat, vrând-nevrând, la alianţa austro-germană. 

Mișcarea lui Arabi în Egipt, intervenţiunea unilaterală și neautorizată a 
armatei engleze, drepturile pe cari cabinetul din Londra caută a le deduce 
din înăbuşirea insurecțiunii egiptene, toate aceste au izbutit a răci și 
relațiunile dintre Anglia și Franţa și a preface pe cele două puteri amice în 
puteri rivale. 

Anglia a ocupat gurile Nilului, canalul Suez, Marea Roșie, poziţiuni pe 
cari desigur nu de bunăvoie le va părăsi vreodinioară. Chiar dacă Franţa ar 
anexa Tunisul la Algeria, dacă Italia ar lua Tripolis și Spania Marocul, toate 
acestea nu opresc preponderanța Angliei pe Marea Mediterană, pe care-o 
domină prin Cipru și Egipt, prin forturile de la Alexandria și Damasc. 

Dar chiar dacă ar izbuti o înţelegere între Francia şi Anglia în privirea 
regimului din Egipet și dacă compensaţiunile oferite ar fi suficiente pentru a 
înăbuși deocamdată rivalitatea, oricând se vor putea naşte puncte nouă de 
conflict. În timpul din urmă se iveşte o nouă complicaţiune în Madagascar, 
o insulă de mărimea teritorială a imperiului german la coasta răsăriteană a 
Africei şi în drumul spre Indii. Republica Franceză pretinde a i se 
recunoaște suveranitatea asupra insulei, ceea ce indigenii au refuzat prin 
ambasada trimisă la Paris. La ameninţarea Franţei cu intervențiune armată 
ambasada a alergat în Anglia, care se vede a fi gata a trimite vase de război 
în porturile insulei, pentru a opune o contragreutate vaselor franceze ce sunt 
a se trimite acolo. 

Din toate aceste însă rezultă clar că Franţa e izolată de când ţărmii de 
nord ai Africei au devenit prada comună care seamănă perpetuă 
neînțelegere între popoarele apusene. Slăbiciunea tuturor, dezbinările 
latente fac a se accentua și mai mult unica alianță reală, acea dintre 
Germania și Austro-Ungaria; Germania îndeosebi are ocazie și timp de-a 
ajunge puterea întâia din Europa, de-a ţinea în mânile ei cumpănă 
echilibrului european. Rusia, izolată și ea prin neputinţa politică la care e 


condamnată Franţa, încearcă să încheie din nou legăturile vechi cu 
Germania, cari îi asigurau odinioară un vot atât de greu în concertul 
european. 

Nimeni nu ştie până astăzi care va fi fost obiectul deliberațiunilor dintre 
cancelarul Germaniei şi ministrul Rusiei, însă situația generală lasă a se 
conchide că Rusia trebuie să fie asemenea jignită de progresele Engliterii în 
Orient, căci această din urmă pare a se erige în moștenitorul universal al 
Împărăției turceşti, un rol pe care mai până ieri îl însuşise Rusia. Crede ea a 
putea câştiga pe Germania și Austria în contra Angliei, folosi-se-va Anglia 
însăşi de situaţie pentru a intra în concertul austro-italo-german şi a-și 
asigura astfel atât posesiunile nouă cât şi pacea universală printr-o alianţă 
cuadruplă? Iată întrebări al căror răspuns numai viitorul ni-l poate da. 

[26 noiembrie 1882] 

Raportorul însărcinat a apăra răspunsul la discursul tronului, onor. 
Costinescu, având a răspunde d-lui Al. Lahovari în privirea balanței 
continuu nefavorabile a negoțului nostru internațional, a crezut a putea 
afirma că balanța aceasta nu are nici o însemnătate şi că teoria ei e 
condamnată de ştiinţă. 

Cată să constatăm că raportorul e în contrazicere cu redactorul 
„Românului“. Foaia partidului cuprinde din contră o sumă de articole cari, 
departe de-a ridiculiza teoria aceasta, afirmă că nefavoarea continuă a 
balanței comerciale ameninţă ţara cu inaniţiune, cu sleire. Contrazicerea 
între raportor şi redactor, cari amândoi sunt una şi aceeași persoană, se 
esplică însă lesne. Raportorul avea a combate discursul unui adversar politic 
pe când redactorul scria sub impresia adevărului. 

E ceva elementar ca oricine care cheltuiește mai mult decât produce să 
se ruineze cu timpul; şi ceea ce e adevărat pentru individ n-ar fi adevărat 
pentru colectivitate? 

Statele industriale ne prezintă în adevăr cazul aparent că, cu toată 
balanţa nefavorabilă, starea economică dinlăuntru e bună. Dar în realitate 
statele acele produc mai mult decât consumă; materiile brute cari formează 
obiectele de import capătă 'nlăuntrul ţării, prin activitate industrială, o 
valoare încincită și înzecită decum aveam înainte, încât, deși ar importa mai 
mult decât esportă, bunurile dinlăuntrul ţării se înmulţesc și ceea ce se 


'nmulţește și mai mult este aptitudinea de-a produce aceste bunuri, e puterea 
productivă a industriei naţionale. Naţiile agricole, din contră, esportă 
materii brute a căror valoare nu se poate sui decât în margini restrânse, a 
căror masă chiar nu poate spori în infinit; în schimb ele importă obiecte 
industriale menite a se consuma și deteriora, fără a lăsa nici o urmă din 
aptitudinele naţionale, fără a spori puterea de producţiune a poporului. 

Această deosebire, întemeiată pe natura lucrurilor, face ca balanţa 
comercială să aibă o însemnătate mai mare pentru un popor agricol decât 
pentru unul industrial. Ne permitem dar aci a aminti cuvintele pe cari le-am 
produs şi cu altă ocazie în această cestiune, întemeiaţi pe critica căreia a 
fost supusă teoria balanței de cătră economiști moderni. 

Școala liberului schimb zice în adevăr că balanța comercială, proporția 
dintre esportul şi importul unei țări e ceva ce nu merită a fi relevat, ceva ce 
n-are nevoie de-a fi observat și îngrijit de către economia politică a statului, 
pentru cauza că un escedent al importului asupra esportului trebuie în scurt 
timp să se echilibreze de la sine. Această doctrină e însă numai pe jumătate 
adevărată. 

Se 'nţelege că escedentul importului asupra esportului trebuie să se 
echilibreze, dar cum şi cu ce mijloace? Considerând cazurile acele în care 
esportul rămâne în mod permanent în urma importului, an cu an, precum se 
'ntâmplă la noi, vom descoperi că echilibrarea balanței comerciale nu se 
face prin schimb de valori reale, ci numai prin contractarea de datorii. 
Plusul importului se acopere prin esportarea de efecte de-ale statului, de 
obligaţiuni, de acţii etc. Producţiunea unor asemenea înscrisuri de datorie e 
în realitate mijlocul prin care economia unui popor, strivită de-o puternică 
concurenţă străină, e pusă în starea de-a consuma ani întregi mai mult decât 
produce. Dacă am putea afla suma enormă reprezentată de obligaţiunile 
statului, de scrisuri funciare, c-un cuvânt de efecte române de pe pieţele 
străine, am constata lesne că aceasta, adică datoria, a fost mijlocul de-a 
echilibra balanţa nefavorabilă. 

S-ar putea răspunde la aceasta că esportul de efecte de-ale statului, de 
obligaţiuni etc. nu poate ţinea în infinit; că există o limită a creditului 
oricărui popor faţă de străinătatea la care ajungând străinătatea nu mai face 
credit ţării îndatorate sau îl face cu condiţii din ce în ce mai grele. Până s- 
ajungă însă o ţară de-a-și slei cu totul creditul în străinătate, până ce cursul 
efectelor şi acţiilor ei s-ajungă a scădea atât încât să nu se mai poată impune 
pieţelor saturate decât cu mari pierderi, până atunci esperienţa ne învaţă că e 


prea cu putință ca o ţară să cumpere ani îndelungați mai mult din străinătate 
decum îi vinde şi că nu poate echilibra balanţa nefavorabilă decât prin 
datorii din ce în ce mai mari. 

O balanţă continuu nefavorabilă are însemnătate şi pentru ţările acele 
cari, din alte cauze, necomerciale, sunt deja îndatorate față cu străinătatea. 
Astfel de ex. un stat care va voi să aibă o influență politică ce stă în 
disproporţie cu puterea lui face cheltuieli mai mari decât poate suporta 
producţiunea anuală indigenă, deci acoperă plusul, consumat pentru scopuri 
politice, cu datorii contractate în străinătate. 

Dacă un asemenea stat va avea, pe lângă greutăţile financiare, şi o 
balanță comercială continuu nefavorabilă, poate fi sigur că, pe calea aceasta 
de retrogradare economică, va ajunge la faliment. 

Dacă, după cele de mai sus, am întreba prin ce s' acoperă disproporţia 
dintre consumațiunea noastră şi producţiune am răspunde: prin datorii 
ipotecare asupra moșiilor şi caselor noastre, prin datorii publice, c-un 
cuvânt prin împuţinarea capitalului naţional. În lupta economică pe care-o 
reprezintă pentru noi cifrele proporției dintre import și esport, România e 
învinsă gradat și pe zi ce merge, până ce va ajunge la starea Egipetului şi a 
Turciei. Atunci poate că nimeni nu va mai încerca a închide ochii publicului 
asupra însemnătăţii balanței comerciale, dar atunci va fi prea târziu. După 
părerea noastră chiar azi e prea târziu, ţara fiind supusă unui continuu 
proces de înstrăinare economică şi de dezorganizare politică. 

[27 noiembrie 1882] 

E greu a afla o formulă pentru cele ce se petrec; cu toate astea nu 
credem să fie cineva care să poată afirma că dispoziția spiritelor la noi e 
normală şi sănătoasă. Oamenii simt o apăsare, asemenea celei produse de 
atmosfera îngreunată de furtună, apăsare de care nimeni nu-și poate da 
seama de unde vine, dar care se manifestă prin o sumă de incidente. Desigur 
nu e pură întâmplare că se 'mmulţesc omorurile, aceste morţi fizice prin 
violenţă, precum se sporesc falimentele, aceste decese economice asemenea 
violente. Nu credem ca circulare să poată înlătura cauzele sociale din cari 
răsar asemenea fenomene. În sfera vieţii morale pare a nu mai fi existând 
nici o idee serioasă care să 'ncălzească sufletele şi să le ridice din mizeria 
vieții dă toate zilele. Ideile religioase sunt subminate de-un materialism 


brutal, ideile morale substituite prin maxime epicureice și prin cinism; 
scandalele se 'mmulțesc şi iau formele cele mai degradatoare; ideea 
naţionalităţii chiar, atât de roditoare și în stare a ţine loc multor goluri ale 
culturii, e subminată de teoreme cosmopolite și socialiste. C-un cuvânt, zi 
cu zi ne americanizăm, zi cu zi devenim mai nepăsători față cu soarta 
poporului nostru propriu şi-n mijlocul acestei nepăsări, caracteristice numai 
pentru popoarele guvernate de despotism, singurul nerv care mișcă 
elementele dominante este goana după influenţă şi aur. 

Precum corpurile cereşti răsar şi apun, tot astfel credința popoarelor 
vechi le dădea zeilor un răsărit pe orizontul conștiinței omenești și le dădea 
un amurg de seară și o asfinţire. După apunerea lor ce putea să rămâie în 
urmă decât întunerec şi haos? 

Tot astfel constelaţiunea de idei morale şi naţionale cari au luminat 
trecutul nostru, care ne-a mânat pe calea dezvoltării, înclină spre apus, nici 
una din credinţele din trecut nu rezistă digoluţiunii și, ca să întrebuințăm un 
frumos cuvânt al Bibliei, semnele vremii se înmulțesc. 

Mânaţi de spiritul străin a unor mizerii străine, ne luptăm pentru sufrajul 
universal sau pentru electivitatea magistraturii. Marii oameni ce se pretind 
reprezentanţi ai poporului românesc întreg, cei ce pretind a personifica 
idealurile noastre naţionale, lupta de emancipare ce ne absoarbe de un secol 
şi jumătate, aceştia nu au în vedere decât utopii cosmopolite, proprii a ne 
dezorganiza și mai mult, a slăbi în noi simțul de conservațiune naţională și, 
dacă se servesc din când în când de ideile comune poporului românesc, o 
fac numai debitându-le ca pe-o marfă, pentru a-și câştiga popularitate. 

Faţă cu aceste fenomene de descompunere pe toate terenele nu e oare o 
datorie pentru oamenii de bine de-a se opune uniţi acestui curent fatal care 
ameninţă a atomiza pe cel mai numeros popor din răsăritul Europei? Căci la 
ce alt tinde demagogia la noi și pretutindenea decât de-a nimici clasele, 
identitatea lor de interese şi de vederi, de-a le desface în indivizi, de-a 
opune pretutindenea numărul şi mulțimea valorii, culturii și meritului? A 
confunda pe toţi românii independenţi în colegiul al IV-lea, a majoriza prin 
acesta, ce alt poate să 'nsemneze decât a nimici din rădăcini clasele 
purtătoare de idei, pe cele cari înţeleg interesele naţiunii, şi a le îneca în 
masa celor ce, neștiind nici scrie şi citi, nu sunt în stare a înțelege interesele 
lor proprii, necum acelea ale colectivităţii naţionale? 

Ameninţaţi dinlăuntru și dinafară de descompunere, având a lupta cu 
dușmanul demagogiei interne, care, ca o boală organică, mănâncă 


încheieturile societăţii, pe când dușmanul estern caută a absorbi 
naționalitatea, suntem în prada frigurilor dinlăuntru și lovirilor din afară, 
stăpâniţi cu toate acestea, în timpul crizei, de-o mână de feneanţi şi de 
facem-treburi, de-un grup de esploatatori pentru cari nu există alte cestiuni 
decât acelea ale stomacului lor propriu. 

Se 'nțelege că pentru aceste elemente orice mijloc de-a rămâne deasupra 
e binevenit; nici unul din ilustraţiunile lor nu va avea slăbiciunea de-a se 
întreba care e preţul cu care se perpetuă domnia cupidităţii şi a corupţiei. 
Foile lor vor încerca să dovedească că nenaturală e unirea elementelor din 
opoziţie. În realitate însă pericolele ce ameninţă statul şi naționalitatea sunt 
cu mult superioare deosebirilor de vederi ce vor fi existat vreodată între 
membrii opoziţiei. 

Depeşa din urmă prin care d. C.A. Rosetti a declarat a nu putea primi 
nici scaunul de deputat, nici acel de prezident al Adunării, din cauză că între 
d-sa şi majoritate există deosebiri de principii, a avut asupra multor spirite 
din partid efectul unui ferment de descompunere. 

Onorabilii senatori şi deputaţi se adună și se sfătuiesc de mai multe zile 
ca să afle un mijloc: cum i-ar pune capăt legei electorale actuale, pentru a o 
pune în concordanţă cu reforma comunală deja votată şi mai cu seamă cu 
dorinţa d-lui C.A. Rosetti de-a democratiza colegiile. 

Se ştie că pentru a împlini dorinţa marelui om nu se cere nimic mai 
mult, nimic mai puţin decât convocarea unei Adunări de revizuire, în care 
părerile predilecte să întrunească o majoritate de două treimi. 

În Cameră sunt așadar elemente destule care înclină a cere convocarea 
unei asemenea Adunări, cu scopul de-a desființa colegiul I și al II-lea, 
temeiul oricării opoziții, și a pune în mâna partidului, cel puţin pentru 
timpul în care împrejurările ar îngădui rămânerea lui la putere, această armă 
cu două tăișuri. 

Alţii, înzestrați cu o doză mai mare de precauţiune, cari știu din 
esperiență că soarta puternicilor din această lume schimbătoare este, 
întrevăd momentul în care alt partid ar putea ajunge sus, care, uzând la 
rândul său cu aceeași înlesnire de aparatul electoral preconizat de d. C.A. 
Rosetti, ar face orice opoziţie cu neputinţă. 


Dacă acest aparat e propriu a asigura domnia unui partid pentru un timp 
nedeterminat, el e un instrument totodată care, ajuns la mâna adversarului, 
ar servi de minune la nimicirea partidului liberal. Considerând mijloacele 
multiple de presiune, de cari dispune un guvern, atârnarea a o sumă de 
alegători de bugetul statului, miile de favori pe cari puterea are mijlocul de- 
a le împrăștia, ne întrebăm ce-ar mai deveni un partid în opoziţie, fie acela 
conservator, fie liberal, fără acea mână de oameni independenţi din colegiul 
Į a căror cultură și neatârnare îi face capabili a rezista ademenirilor și a-și 
formula votul după opinia lor mai bună, nu după interes? Dacă în 
împrejurările actuale, când aceste colegii există, lupta e atât de grea și atât 
de nepotrivită între guvern și opoziţie, ce-ar deveni ea sub un regim 
electoral în care colegiile să fie astfel compuse încât de mai înainte să se 
ştie că sunt guvernamentale? Orice opoziţie ar fi nimicită; atotputernicia 
absolută n-ar mai găsi nici o margine, nici un frâu, nici un control în 
acțiunea ei. 

lată dar inconvenientele proprii a neliniști pe partidul liberal, chiar şi a-i 
inspira teamă de acea atotputernicie pe care reforma Rosetti o pune în mâna 
unui om. 

Guvernul, pe de altă parte, păstrează o completă rezervă față cu amicii 
reformei electorale. D. Ion Brătianu, care nu opune niciodată o părere 
proprie tendenţelor democratice ale amicilor săi, dar care cu toate acestea 
ştie a le înlătura de minune și a face ceea ce voiește, stă cu braţele 
încrucișate, un adevărat sfinx, înaintea partidului în discordie; nici ţara, nici 
amicii săi nu au mijlocul de-a afla în care parte înclină cancelarul, dacă el 
voieşte reforma legii electorale şi convocarea unei Adunări de revizuire sau 
dacă nu le voieşte. 

Din esperienţă ştie fără îndoială că, în vremi de restriște pentru el și 
partid, singurul azil pe care-l aflară aspiraţiunile sale de mărire politică era 
acel colegiu I pe care reforma amicului său îl desființează. În Ţara de Sus a 
Moldovei, pe unde şi-a 'nțărcat dracul copiii, cum zice românul, pe unde 
lupii Hotinului își dau bună dimineaţă cu lupii Dorohoiului, acolo a trebuit 
să alerge un om astăzi atât de popular, un om care râvnește la renume 
european, pentru a fi ales! Căci atât de impopular devenise, în toate 
colegiile, în urma concesiei Strusberg, încât numai în acel colţ de ţară se 
mai afla o mână de oameni cari să-i aprecieze talentele, cu toate greșalele 
sale din trecut. Întrucât priveşte deci esperienţa personală a primului nostru 
ministru, desigur că valoarea pe care o dă colegiului I trebuie să fie foarte 


mare, desigur ştie ce pavăză puternică a libertăţii tuturor o formează tocmai 
acea mână de oameni, acele resturi de rasă încăpăţânată pe cari banul străin 
nu le-a putut desființa încă. 

Opune-va odiseea sa personală tendențelor de reformă ale exilatului 
amic, primi-va atotputernicia cu picioare de lut care i se oferă? Nu ştim, dar, 
fiindcă omului îi place a spera ceea ce doreşte, ne permitem a crede că 
rezerva guvernului însemnează că el nu voiește nici reforma electorală, nici 
electivitatea magistraturii. Deși din relaţiile prezidentului de consiliu cu 
vestitul descoperitor al melcilor simpatici știm că sâmburii demagogiei au 
fost semănațţi din tinereţe încă în creşterea sa politică, ştim pe de altă parte 
că, pe lângă teoremele abstracte de liberalism cari formează urzeala 
cugetării sale, mai are şi o doză de oportunism care-l fereşte de aplicarea 
pân-în ultimele consecvenţe a sofismelor anarhice. 

În numărul său din urmă „Românul“ contestă însemnătatea balanței 

comerciale, pentru a se pune de astă dată în acord cu opiniile esprimate de 
d. Costinescu în Cameră, unde d-sa a arătat 


că balanța comercială, astfel cum rezultă din statisticele oficiale, nu este un 
element cu ajutorul căruia s-ar putea judeca despre situațiunea economică a unei țări. 


Discuţiunea noastră cu foaia guvernamentală e lesnicioasă. Pe când 
astăzi „espresiunea de balanță comercială“ este pentru „Românul“ „goală şi 
fără de nici un înţeles“, tot această foaie emitea o opinie absolut contrarie 
acum doi ani. Deşi azi nu mai e „un element cu ajutorul căruia s-ar putea 
judeca drept situațiunea economică a ţării, totuşi foaia acestuia d. 
Costinescu, reproducând după „Monitor“ statistica importului și esportului 
pe 1879, zicea următoarele: 


Cifrele acestei statistice sunt foarte elocinţi. Ele dovedesc că Balanța comercială a 
României e foarte rea și îngrijitoare... 

În cursul anului trecut averea publică a României a jertfit pe altarul progresului 
străinătății enorma sumă de aproape 66 milioane lei. 

Oricari ar fi teoriile ce se pot face asupra balanței comerciale, nimic nu va putea 
suprima faptul, dat pe faţă de aceste cifre, că producerea noastră nu e îndestulătoare 


spre a acoperi cheltuielele ce facem, că pe fiecare an capitalul național se micșorează 
în loc de-a crește și, în sfârșit, că, mergând tot astfel, vom slăbi din ce în ce, până ce 
vom ajunge la inaniţiune. 

Situaţiunea e grea şi perspectiva ce ne discopere din cele mai îngrozitoare. 


Precum cititorul vede, limba nepreocupată a „Românului“ era cu totul 
alta decât limba preocupată a oratorului care avea a combate pe un adversar 
politic. Pe atunci cifrele erau elocinţi, ele dădeau pe faţă faptul că 
producerea noastră nu e îndestulătoare, că capitalul naţional se micșorează, 
că mergem spre inanițiune, iar astăzi? Astăzi aceleaşi cifre... sunt goale și 
fără de nici un înţeles. 

Astăzi „Românul“ ne opune autoritatea d-lui Leroy-Beaulieu. Între el şi 
„Timpul“ nu stă nici un moment la îndoială. 

Ca să venim în ajutor confraţilor, le putem spune că acum doi ani ne 
puteau opune o autoritate și mai mare încă, pe însuși Adam Smith, 
împreună cu toată școala anglo-franceză a liberului schimb. Autorităţi de 
citat în contra teoriei balanței există de mult. 

Așadar poziţia noastră față cu „Românul“ e lesnicioasă: n-avem decât 
să-i opunem propriile sale cuvinte. 

Dar nu de aceasta e vorba, căci de puţin interes e dacă, într-o discuţie 
teoretică, noi sau adversarul ar avea dreptate. Lucrul cel important e 
decăderea economică a ţării, în special a elementului românesc, o decădere 
care ne face a lua apărarea „Românului“ de-acum doi ani în contra sa însuşi 
şi de-a repeta ceea ce am zis în aceste coloane. Balanța comercială 
defavorabilă dovedeşte, pentru o ţară agricolă, că ea consumă mai mult 
decât produce. 

Plusul consumaţiunii ei se acoperă prin datorii contractate în străinătate. 
Puţine înscrisuri se află în ţara noastră; cele mai multe titluri ale statului şi 
ale societăților de credit sunt peste hotare, în mâni străine. Am putea zice că 
proprietarii adevăraţi şi în perspectivă ai bunurilor ipotecate din ţară sunt 
detentorii străini de titluri române. 

De ce însă o balanţă nefavorabilă are o însemnătate escepţională pentru 
o ţară agricolă? 

Pentru că ţările industriale introduc materii brute, plătite ieften, cărora 
prin muncă industrială le dau o valoare înzecită, încât același volum, 
aceeași greutate de materie e înzestrată, prin concursul aptitudinilor și 
meșteşugului, cu calități ce nu le avuse înainte și care-i sporesc utilitatea. 
Astfel producţiunea ţărilor industriale nu are virtual nici o margine; numai 


debușeuri destule de-ar avea, ar merge evident în infinit. Din contra, 
producţiunea ţării agricole are margini determinate: pământul nu se poate 
înmulți din cât este; productivitatea lui nu se poate spori în infinit, 
produsele în fine au, relativ, o valoare constantă. De 'ndată ce anual se 
cheltuieşte mai mult peste această valoare constantă ţara nu mai află alt 
mijloc de a-și acoperi deficitul decât ipotecând însuși capitalul cu care 
lucrează—pământul. 

Pentru noi nu e îndoială că statul agricol, pentru ca să prospereze, are 
nevoie de-o organizaţie mult mai simplă, mai patriarhală, mai puţin 
costisitoare decât statele industriale că cel dentâi, încărcându-se cu sarcini 
disproporționate cu puterea lui de producere, ajunge a-și împinge 
populaţiile în mizerie, o mizerie atât de acută încât pentru dări publice se 
vând oameni în piaţă, precum se vindeau negrii pe țărmii Africei. 

Dar creditul statului e sus, ni se zice. Să nu se uite cumcă aveţi încă ce 
vinde. Mai sunt de vândut trupurile de moșii ale statului, mai e de vândut 
dreptul de-a le cumpăra; mai sunt de vândut încă multe din România din 
câte strămoșii au păstrat. 

Și, dacă ne veţi întreba care e împrejurarea ce inspiră străinătăţii 
încredere în solvabilitatea statului român, vă vom spune asemenea care e. 

Din ce în ce elementele naţionale sunt substituite prin cele străine; 
siguranța că România devine un simplu nume pentru a însemna colonii din 
centrul Europei lângă Dunăre, siguranţa că poporul nostru nu mai e în stare 
de-a-și recâștiga vreodată pământul patriei sale din mâni străine, pe această 
siguranţă că viitorul e al lor în această ţară, ei creditează guvernului. 

Mai zilele trecute reprodusesem în „Timpul“ un articol asupra situaţiei 
averii fonciare în România, scris fără îndoială de-un economist: 


Oricine cunoaște starea plugarului român — zice autorul — poate spune că o 
mare parte din proprietățile cedate acum optsprece ani celor 800.000 de foști clăcași 
sunt vândute într-un mod mai mult sau mai puţin latent... Şi să nu se crează că 
lucrurile se petrec altfel cu proprietarii cei mari. Luaţi de curiozitate o plasă și 
cercetaţi cine erau acum 50 de ani proprietarii moșiilor celor mari din acel ocol și 
comparaţi acele nume cu ale proprietarilor lor de astăzi: veţi găsi că trei pătrimi din 
ele au trecut în mâinile grecilor, bulgarilor şi la evrei deghizați. Să nu ni se zică că toţi 
vechii proprietari români au fost incapabili, risipitori şi jucători. 


Ei bine, acesta e modul cu care se plătesc anuităţile și disproporţia 
balanței comerciale, acesta modul în care în genere un popor își plăteşte 


diferența între consumaţiune și producţiune: înstrăinarea capitalului 
naţional. Această vorbă pe care foaia guvernamentală a rostit-o acum doi 
ani ar trebui s-o menţie şi astăzi. 

Pentru cel care observă substituţia zilnică a elementelor române prin 
elemente străine, care vede cum totul ne scapă din mână și că advocaţii și 
politicianii noștri sunt cu desăvârşire prinși de curentul de-a înstrăina prin 
toate mijloacele ţara lor, pentru acela perspectiva unui viitor mai bun pentru 
poporul românesc nu există. Rămas îndărăt din cauza nestatorniciei istoriei 
sale, trebuind să deprindă a priori şi prin școală oarecum ceea ce alte 
popoare au deprins prin tradiţie și esperiență proprie, fără putere de a putea 
rezista în afară, subminat de-o imigrațiune lacomă, numeroasă și 
despreţuitoare de ţară, guvernat chiar de elemente străine, pentru cari patrie 
şi naţionalitate sunt nu convingeri ci pretexte de-a parveni, acest popor, cel 
mai numeros și cel mai inteligent în Orient, e condamnat la o sigură pieire, 
precum e condamnat la mizerie. Dar se vor mai inventa încă zece, douăzeci 
de ani decoraţii pentru trădători şi pornografi, dar se vor mai improviza 
demnități publice pentru nulităţi și pentru naturi catilinare, dar se vor mai 
vinde ţărani în piaţă pentru a hrăni pe aceşti oameni, în sine vorbind, istoria 
românilor se încheie în secolul acesta poate pentru totdauna. 

„Moralitate în alegeri, moralitate în administrațiune, moralitate în 
justiție chiar, iată trebuințele imperioase ale momentului: opozițiunea de 
toate nuanțele, unită asupra acestui program comun, va fi sigură de triumful 
ei.“ 

Cu aceste cuvinte am terminat noi primul București al ziarului de la 20 
noiembre trecut. Dacă ne-am permis a le reproduce astăzi cauza este că 
faptele au venit să ne dea dreptate foarte curând. Demisiunea motivată a d- 
lui Ion S. Brătianu, fost președintele al Tribunalului de Comerț din Ilfov, 
demisiune pe care am publicat-o în numărul de alaltăieri, ridică cu 
brutalitate vălul ce acopere planurile guvernamentale și ne pune din nou 
faţă-n faţă cu vestita „influență morală“ care va face celebru pentru vecie 
numele actualului şef de cabinet. 

Negreşit ar fi multe de zis asupra acestei demisiuni, venită tocmai în ora 
din urmă și în momentul unei permutări. Lucrul este însă fără interes pentru 


cititori, cari probabil nu se aşteaptă să găsească caractere catoniane printre 
membrii familiei de la putere. 

Lăsăm deci la o parte mobilul ce a împins pe tânărul magistrat să-şi dea 
demisia și luăm act numai de revelaţiunile sale, revelațiuni cu atâta mai 
zdrobitoare cu cât ele vin din partea unui membru credincios al partidului și 
aliat prin legături de sânge cu primul ministru chiar. 

Or, ceea ce rezultă în mod netăgăduit prin această petiție este că 
guvernul caută, uzând şi abuzând de atotputernicia sa, să transforme pe 
magistrați în agenţi electorali. 

Cunoşteam de mult colosalele preparative ce se fac în vederea viitoarei 
campanii electorale. După câte ştim, ele vor întrece cu mult tot ce ţara a 
avut ocaziunea să vadă în trecut în asemenea materie. Nu credeam totuși ca 
cutezanța oamenilor de la putere să meargă până a dezonora justiţia, făcând- 
o unealtă de partid și servindu-se de dânsa în alegeri spre a oprima voinţa și 
conştiinţa alegătorilor. 

Nimeni nu mai trebuie să-și facă astăzi iluziuni asupra monstruoasei 
ingerințe guvernamentale ce se pregătește în umbră. Câteva alegeri parțiale 
ce au avut loc de curând au dovedit până la evidenţă că nu mai este nimic 
de așteptat de la guvern și că cetăţeanul, spre a-și putea da votul în libertate, 
trebuie să conteze numai pe energia lui, legile şi oamenii fiind neputincioşi 
spre a-l apăra în contra presiunii puterii executive. Astfel, bunăoară, 
prefectul Chiriţopolu, în ajunul unei alegeri de deputat la colegiul IV din 
judeţul ce administrează, a schimbat cu grămada pe toți învățătorii de sate 
bănuiţi că nu simpatizează cu guvernul și i-a înlocuit cu creaturi de al căror 
devotament este sigur întotdauna. 

Pe cât însă sunt de fățișe și de nerușinate planurile guvernului față cu 
viitoarele alegeri pe atât trebuie să fie de energică și de încordată rezistenţa 
opoziţiunii. Nu este demn pentru ţară a se lăsa să fie intimidată de o mână 
de oameni cari și-au făcut demult din patriotism o meserie şi al căror trecut 
ne spune îndestul ce vor fi capabili să facă în viitor. 

Toată lumea este sătulă de domnia acestor paraziți. Națiunea voiește să 
răsufle un moment, căci grumajii îi sunt apăsaţi de politica d-lui Brătianu, 
care o înăbuşeşte. Ea are trebuinţă de repaos spre a-și reculege puterile și a 
reîncepe munca zilnică, muncă fără de care popoarele ca și indivizii nu pot 
trăi. 

Acest repaos, această liniște, de care simte atâta trebuinţă, ea nu o va 
putea găsi cât timp „dictatorul“ şi partizanii săi vor fi la putere. Înlăturarea 


lor, prin urmare, se impune ca o cestiune politică şi socială de prima ordine. 
Atât mai rău dacă cetăţenii nu vor înţelege acest adevăr! 

„De îmbunătăţiri rele cât vrei suntem sătui“, zicea un scriitor pe la anul 
1840; şi, dacă vrea cineva să judece acest sațiu de îmbunătăţiri din ce în ce 
mai rele, n-are decât să măsure gradul de nepăsare politică cu care publicul 
întâmpină vestitele propuneri de reformă ale Constituţiei și legii electorale. 

Dar se va da regelui sau Parlamentului dreptul de a declara război? Dar 
se va introduce noul titlu în Constituţie? Dar se vor şterge din număr, ca o 
definitivă recunoaştere a faptului îndeplinit, judeţele ce s-a şters demult din 
trupul, indivizibil, dragă-doamne, al ţării? Cine mai ia în serios toate 
acestea, cui i-ar veni în minte să atribuie acestor lucruri importanţa unor 
acte de stat? 

Zece-douăzeci de ani de luptă parlamentară și ziaristică se desfășoară în 
țările Apusului când legea fundamentală e să se schimbe; la noi pensia 
reversibilă votată unui patriot merită cu drept cuvânt mai multă atenţie 
decât o schimbare a Constituţiei. 

Cu drept cuvânt zicem. Nu prin vorbe tipărite și votate de două treimi a 
Adunării chiar se întemeiază monarhia într-o ţară, ci prin spirit monarhic, 
prin încredere în această formă de stat. Acest spirit nu se face, nu se 
improvizează; el se naște din istoria naţională, e inerent poporului. Noi însă, 
după mărturisirea celui mai de căpetenie politician, trăim în realitate sub 
republică și cată să credem ceea ce ne zice d. C.A. Rosetti, căci e un om, ce 
e drept, străin în România, care însă a văzut multe lucruri și ştie desigur a 
destinge între monarhie şi republică; distinge cu atât mai bine cu cât 
elementele politice republicane în ţară sunt tot atât de venetice ca și el. 

În realitate, în noaptea în care Carada și C.A. Rosetti, două venituri 
orientale, au pus la cale textul Constituţiei actuale, s-a ucis principiul 
monarhic în România, au murit pentru totdeauna Mircea Bătrânul și Ştefan 
cel Mare; au murit atât de mult în inima tuturor încât un Simulescu poate 
preface în pușcărie mormântul celui dentâi, cum ar preface și pe-al celui de 
al doilea dacă acesta n-ar avea fericirea de a dormi în pământ străin. Prin 
acea cartă pusă la cale de doi samsari politici s-au declarat egali samsarii 
popoarelor străine cu poporul țărilor române. În acel moment naționalitatea 


română din aceste ţări şi-au lepădat armele, recunoscând că pe veci merită a 
fi esploatată de străini. În decursul întregului nostru trecut, esceptând epoca 
de tină și înjosire a fanarioţilor, monarhul avea puterea de a-și apăra 
poporul. El îi ştia nevoile şi greutăţile, nu punea pe umărul românului mai 
mult decât poate purta, distingea bine între ceea ce este drept și neclintit din 
această ţară şi-ntre ceea ce e venitic și suprapus. Matei Basarab răscumpăra 
cu bani din visterie pământuri încăpute pe mâini străine; astăzi trei din patru 
părți ale acestor pământuri sunt în asemenea mâini. Se înţelege că cu 
pământul trec drepturile publice, cu acestea Parlamentul, cu Parlamentul 
puterea. 

Astfel doi conspiratori au aplicat cuțitul de disecţie asupra principiului 
monarhic precum rezulta din istoria noastră și au făcut din el o umbră, 
luându-i iniţiativa, luându-i orice voință, orice gândire, orice acțiune 
proprie. E indiferent dar titlul când el se dă umbrei unei instituţiuni. 

Domnul nu mai are dreptul de a pedepsi pe tâlharul pus în funcţie, el n- 
are dreptul de-a apăra poporul în contra celor ce învederat îl exploatează, 
nici asupra vânzătorilor de ţară şi Domnie el nu mai are dreptul spadei. 
Luându-se puterii supreme atributele ei înalte, ele s-au depus în mâna 
Caradalelor; prin chiar legea fundamentală s-au consfințit domnia 
veneticilor şi a parveniţilor — republica C.A. Rosetti. 

Să urmărim dar gradele de tranziţie în care domnia acestor elemente se 
'ntărește și mai mult, să urmărim cu câte palme devine tot mai adânc 
mormântul poporului nostru în ţara sa proprie. 

Ingrată misiune în adevăr, şi cel ce simte zi cu zi cam relele politice se 
schimbă în rele fizice, cum exploatarea exercitată de aceste elemente asupra 
poporului se preface în morbiditate, sărăcie şi moarte, cum viața poporului 
nostru este prețul cu care se plăteşte această pseudocivilizaţie, acela ar fi 
vrut de mult să 'nchiză ochii, ca să nu mai vază ce se petrece. 

Suntem însă condamnaţi de-a asista și la cel din urmă atentat făcut 
asupra elementelor rămase independente în ţară, la modificarea electorală, 
care, nimicind drepturile politice ale proprietăţii istorice, sfărâmă pavăza 
din urmă care apăra capul acestui popor. 


C4 
[4 decembrie 1882] 


Avem sub ochi expunerea oficială a situaţiunii judeţelor ţării pe anul 
1880. Impresiunea ce ne-a produs citirea acestei lucrări făcute de comitetele 
permanente este din cele mai dureroase. Cine mai păstrează încă iluziunea 
că guvernul d-lui Brătianu a umplut ţara de fericiri n-are decât să-și arunce 
privirea asupra acestor expuneri și va vedea deosebirea enormă ce există în 
fapt între declamaţiunile ziarelor oficioase și realitatea lucrurilor. 

Bilanțul cu care se încheie situațiunea fiecărui judeţ este mai 
pretutindeni acelaşi: 

În prima linie, descreşterea populaţiunii, descreştere provocată de traiul 
mizerabil al locuitorilor şi de epidemiile variate ce-i bântuie periodic; 

Scăderea avuţiei publice prin împuţinarea vitelor, cari constituie 
principala avere a ţăranului român; 

Nesiguranţa proprietăţii și a averii cetăţenilor prin sporirea numărului 
făcătorilor de rele; 

Părăsirea cultului, multe din biserici fiind văduve de servitori; 

Instrucţiunea publică aflată în cea mai deplorabilă stare, din cauza 
condiţiunilor cu totul primitive ale localelor de şcoală acolo unde se găsesc 
şi a soartei precarie de care se bucură învățătorii; 

Căile de comunicaţiune lăsate în plata lui Dumnezeu. În fine, 
administrația comunelor încredinţată pe mâna unor oameni netrebnici, 
corupți și venali, a căror singură ţintă este de a se înavuţi pe nedrept din 
averea administraţilor lor. 

lată, în lineamente generale, binefacerile realizate pe socoteala ţării de 
regimul actual. 

Cum vedem, decrepitudinea morală și intelectuală de care suntem izbiţi 
merge în paralel cu degenerarea fizică; una serveşte de complement 
celeilalte. 

Astfel, tot progresul de care ni se împuiază urechile există numai la 
suprafaţă; fundul este o adevărată mocirlă. Pe când droaia satisfăcuţilor şi a 
chivemisiţilor zilei se răsfață în onori și se îngraşă din sinecure, masa 
naţiunii suferă de toate neajunsurile fizice şi morale. 

Hrana ţăranului este redusă astăzi la cea mai simplă expresiune, pentru 
că toată munca lui de peste an nu ajunge să plătească nenumăratele biruri pe 
cari stăpânirea părintească a d-lui Ion Brătianu i le-a pus în spinare. Dacă el 
reușește a-și scăpa vita din bătătură din gheara teribilului perceptor, vine 
peste noapte hoţul și i-o fură și, oricum ar face, el este obligat să rămâie tot 
sărac. 


În asemenea condițiuni este de toată evidenţa că țara merge către o 
adevărată ruină. S-a zis, și cu drept cuvânt, că ţăranul este temelia casei. 
Ori, slăbindu-se necontenit această temelie, edificiul întreg al statului român 
poate să se prăvălească. Dacă aceia cari au în mână soarta și viitorul ţării nu 
văd primejdia, atât mai rău pentru ei, — atât mai rău mai cu seamă pentru 
cetăţenii cari-i sufăr încă în fruntea afacerilor publice. 

Este un adevăr dureros astăzi că administraţiunea d-lui Brătianu n-are 
altă preocupaţiune, nu urmăreşte alt scop decât mănţinerea sa la putere prin 
toate mijloacele putincioase, morale și imorale. Aceasta explică pentru ce, 
de şase ani, asistăm la repeţirea uneia și aceleiaşi drame, care se numeşte 
decadenţa fizică şi intelectuală a României. Grija prefectului roșu nu este de 
a sili pe sătean să-și trimită copiii la şcoală arătându-i foloasele 
instrucţiunii; nu este de a-l ajuta şi de a-l ocroti în vremuri de nevoie, de a-l 
învăţa principie de igienă casnică, de a-l îndemna să nu lase în părăsire 
biserica, de a-i inspira idei de patrie și de solidaritate naţională; grija 
prefectului roșu este ca alegerile să se facă după chipul și asemănarea 
guvernului. Aci se mărginește tot rolul său: încolo lucrurile vor merge cum 
va da Dumnezeu! Sub domnia acestor falși patrioţi prefectul nu mai este 
mentorul şi părintele administraţilor săi; el este sicarul puterii centrale, 
asupritorul lor. Ce-i pasă acestei slugi credincioase, care, lipsită de orice 
valoare proprie, nu însemnează ceva decât prin partidul din care face parte, 
ce-i pasă lui Chiriţopol, lui Anastasiu și lui Stătescu, bunăoară, dacă 
numărul morţilor din județul său întrece pe al născuţilor, dacă epizootia 
decimează vitele locuitorilor, dacă tâlharii se înmulțesc, dacă siguranţa 
publică descreşte și dacă belșugul de odinioară al satelor este înlocuit prin 
sărăcie lucie? Nu pentru îndreptarea acestor rele a fost numit el prefect; el 
are o misiune mai înaltă, mai nobilă şi mai demnă de dânsul: aceea de a 
asigura alegerea de deputat a unui lepurescu, a unui Dimancea, a unui 
Pătărlăgeanu şi a atâtor alte talente distinse cari onorează partidul său. Din 
momentul ce această grea sarcină este realizată, prefectul își freacă mânile 
cu satisfacţiune, căci rolul său a încetat. 

Cât timp, prin urmare, destinele țării vor fi încredințate pe mâinile unor 
astfel de oameni, pentru cari cuvintele de patriotism şi de conservaţiune 
naţională nu sunt decât mijloace întrebuințate pentru căpătuiala partidului, 
vom avea să înregistrăm cu durere bilanțul de care am vorbit mai sus și care 
se traduce prin degenerarea fizică și intelectuală a naţiunii. 

S-o lovi nu s-o lovi, iat-o frântă că ţi-am dres-o. Cam așa, în bobote, ni 
se răspunde de cătră foile guvernamentale de câte ori relevăm lucruri reale 
şi pozitive, ca şi când le-am vorbi chinezeşte şi nu ne-ar pricepe. Una zicem 
noi, alta răspund dumnealor. 

Să zicem că toate foile sunt pline de mizeriile reale de cari sufere ţara? 
Să venim cu statistica, multă-puţină câtă se face la noi, pentru a proba că în 
țara aceasta, care se numeşte românească, elementul românesc este cel care 
scade la număr, el e cel atins de morbiditate şi moarte, că nici catolici, nici 
izraeliți, nici oameni de vro altă lege n-au a înregistra pierderi anuale atât de 
însemnate ca poporul ortodox, adecă cel de limbă română? Să cităm din nou 
economiști vrednici de credință cari arată că trei din patru părți ale 
proprietăţii rurale au trecut deja în mâna unor străini deghizați? S' arătăm 
cum douăzeci la sută din copiii născuţi sunt nelegitimi, făcuţi în 
concubinaj? Să spunem în fine că aproape 30.000 de oameni, numai în 
capitală, sunt trecuţi în recensimentul din urmă între indivizi fără nici o 
profesie? 

Nu mai vorbim de Moldova. Stările de lucruri, incuria administrativă 
din acea jumătate a României — mizeria ţăranului, decreșterea populaţiei 
rurale și morbiditatea ei, toate acestea îşi bat joc de orice descriere, lasă în 
urmă puterea oricărei pene. 

Și dacă le relevăm acestea, dacă arătăm nu ceea ce noi zicem, ci lucruri 
ce le constată în scrierile lor teoretice chiar membri ai partidului: un 
Aurelian, un loan Ghica ș.a., dacă afirmăm că e clar ca ziua că, cu toată 
pretinsa civilizație, dăm îndărăt — ce ni se răspunde? 

Românii s-au bătut bine la Plevna. 

Ba ni se citează pasaje din „Timpul“, privitoare la purtarea oștirii 
noastre ca şi când ar fi având a face una cu alta. 

Fi, şi turcii s-au bătut bine la Plevna și cu toate acestea praful s-alege de 
Împărăţia turcească. 

O satiră din anul 1821 zice: 


Toate ar fi mers mai bine, dacă turcul n-ar fi fost 
Vrednic numai la războaie, dar în politică prost. 


Același lucru "| putem spune despre câte se petrec la noi. Politică 
proprie nu numai că nu s-a făcut vrodată, dar cei mai mulți oameni par a 
avea o înnăscută incapacitate de-a înţelege importanţa cuvântului. Nu este și 
n-a fost nicicând politică frământarea bizantină de a parveni, intrigile 
personale de harem și serai și goana după aur a o mână de străini deghizați, 
constituiți în societate de esploatare. 

Nici o reformă din câte se propun nu se face din punct de vedere 
obiectiv, pentru că aşa ar fi bine să se facă, ci pentru că e oportun, pentru că 
un interes de partid o dictează. 

Oare politică să se poată numi apucăturile bizantine ale unui I. Brătianu, 
acestui om care-şi bate joc de toți bărbaţii din ţară, care-i înalță pentru a-i 
sfărâma, pentru a-i arunca apoi într-un colţ, ca să le fie silă lor înșile de ei? 

Oare politică să fie a se servi de oameni corupți, a căror viaţă și privată 
şi publică e un adevărat scandal, și-a face din ei sâmburul partidului său? 
Politică e din partea acestui om de stat de-a acoperi hoţiile coreligionarilor 
săi, politică de-a-şi îmbogăţi soitarii prin afaceri scabroase, politică oare de- 
a da pradă ţara şi instituţiile, viitorul poporului, bunăstarea lui în mâna unor 
elemente inculte și perverse totodată, de cari sunt pline Adunările? Politică 
e de-a decora pe trădători şi de a-i pune în evidenţă, când asemenea oameni, 
chiar folositori să fi fost faptelor sale, cată să rămâie în umbră, pentru a nu 
răpi poporului întreg credinţa în onestitate? 

Și care-i scopul cu care se nimiceşte moralmente şi fizic poporul nostru, 
căci statistica ne dă dreptate în toate privirile: se nimiceşte. 

Dacă în fruntea guvernului ar fi o comisie străină am ști scopul: 
substituirea. Există străini cari nu fac nici un mister din aceasta; alt popor 
pe aceeaşi espresie geografică e parola multora din ei. 

Care poate fi scopul d-lui Brătianu îndeosebi? 

D-sa ştie, oricât de puţină istorie să fi învăţat, că liberalismul e 
dizolvant, cu atât mai dizolvant când, paralel cu el, avem zilnic 
imigrațiunea? D-sa știe că, oricât de rău ar fi fost trecutul — retrograd chiar 
— al ţării noastre, această ţară era înainte de toate a românului, ceea ce azi 
nu mai este? D-sa ştie că toate elementele c-o ambiţie estravagantă de-a 
parveni sunt naturalmente eterogene și că a le da vânt, precum le dă, 
înseamnă a înstrăina ţara? Le ştie fără îndoială sau, dacă nu le ştie, n-are 
decât să privească mutrele dimprejurul său pentru a se convinge pe deplin. 
Le pasă acestor cumularzi, acestor samsari politici, acestor ignoranţi de ţară, 
cum ne pasă nouă de China. 


Și când toate acestea sunt învederate, când, mulțumită unei politici 
vitrege de chiverniseală, în toate punctele se observă un regres 
înspăimântător a elementului român, ce ni se răspunde? 

„Românii s-au bătut bine“. „N-aveţi încredere în vitalitatea poporului“, 
o frază a d-lui Dim. Sturza. 

Toate popoarele agricole şi păstoreşti sunt războinice. Dar ce dovedeşte 
asta? Dovedeşte poate că, cu toată bravura, al nostru nu dă îndărăt? 

Dacă politica străină, împreună cu străinii ce ne guvernează, tind la 
substituirea elementului român prin scursături din toate unghiurile lumii, 
dacă nici unul din relele ce bântuie populaţiunile noastre nu merită atenţia 
aşa numiţilor oameni de stat şi dacă la toate mizeriile ce relevăm nu primim 
alt răspuns decât digresiuni asupra gloriei militare îi putem asigura pe 
adversari că — din nenorocire — va veni o zi în care nimeni nu va mai 
putea conta pe un popor sărăcit și demoralizat. Istoria își are logica ei 
proprie; nici un neam nu e condamnat de a suporta în veci un regim vitreg, 
corupt și mincinos, chiar dacă acel regim se exercitează de cătră fiii lui 
proprii, cu atât mai puţin când se exercită de stârpituri orientale. Ne temem 
că aproape e ziua în care simțul conservaţiunii fizice, revoltat de 
maltratările administrative şi fiscale și de exploatarea escesivă din partea 
străinilor, va preface poporul nostru într-o unealtă lesne de mânuit în contra 
a chiar existenţei statului. 

Observăm că unirea între grupurile opoziției nu-i face multă plăcere 
„Românului“. Onorabilii confrați găsesc că deosebirile între sinceri-liberali 
şi sincer-conservatori sunt atât de mari încât nu e cu putinţă a se stabili o 
programă comună, că grupurile sunt una numai în negațiune, pentru a forma 
un partid obstrucţionist ş.a.m.d. Când lipseşte ideea răsare numaidecât un 
cuvânt nou care nu prea are înțeles, dar care ţine locul ideii. 
„Obstrucţionişti“ e bine și felicităm pe confraţi pentru îmbogățirea 
dicționarului de porecle. Trăim în ţara poreclelor, ne-am deprins cu toate, 
încât, precum am suportat titlul de reacţionari, fără a o fi, credem că putem 
suporta fără pagubă şi pe acesta. Unde-a mers mia, meargă și suta. 
Din nou ni se spune bunăoară că dorim întoarcerea stării de lucruri 
înainte de 1700, că „vorbim cu deliciu de un Domn român de sânge, 


înconjurat de-o aristocrație istorică“, ba „Românul“ are chiar aerul de-a ne 
face o imputare din aceasta. Să ne-nţelegem: nu dorim nici una, nici alta. 

Dar de ce n-am aminti cu iubire trecutul? Fără îndoială vechii Domni 
cari şi-a întins armele până-n Dunăre și Nistru, ei, „scut creştinătăţii“ 
precum îi numea biserica şi evul mediu, n-au existat pentru a face rușine 
generației actuale, și acea aristocrație, cu independenţa ei de caracter, cu 
curajul ei, ale cărei privilegii consistau în datorii cătră ţară mai grele decum 
alții aveau a le purta, asemenea n-ar fi vro pagubă dac' ar exista și astăzi. 
Dar de la părerea de rău după veacuri trecute de neatârnare până la dorinţa 
nerealizabilă de-a restabili trecutul e o mare deosebire. 

Dacă ne place uneori a cita pe unii din Domnii cei vechi nu zicem cu 
asta că vremea lor se mai poate întoarce. 

Nu. Precum lumina unor stele ce s-au stins de mult călătorește încă în 
univers, încât raza ajunge ochiul nostru într-un timp în care steaua ce au 
revărsat-o nu mai există, astfel din zarea trecutului mai ajunge o rază de 
glorie până la noi, pe când cauza acestei străluciri, tăria sufletească, 
credinţa, abnegaţiunea nu mai sunt. Degeaba pitici moderni ar îmbrăca 
zalele lor mâncate de rugină dacă nu pot umplea sufletele cu smerirea și 
credinţa celor vechi. 

Ci nu de ei poate fi vorba când discutăm ceea ce se petrece în zilele 
noastre; nu virtuțile lor de eroi şi de sfinți pot fi măsura virtuţilor confiscate 
ale ilustraţiunilor actuale. Nu abnegaţiunea, onestitatea vulgară, care e dator 
s-o aibă orice om de rând, nu eroismul, sentimentul celei mai simple datorii, 
iată ceea ce căutăm în zădar la adversarii politici. Nu restabilirea trecutului; 
stabilirea unei stări de lucruri oneste şi sobre, iată ţinta la care se mărgineşte 
oricine din noi. 

Este sau nu adevărat că prezidentul acestei Adunări a numit-o compusă 
din oameni vrednici de puşcărie şi carantină? Este sau nu adevărat că nu 
există, între șefii partidului chiar, nimenea care să crează în onestitatea 
acestui partid? Dacă n-ar fi decât această mărturisire, ea ar fi îndeajuns 
pentru a face cu neputinţă perpetuarea la guvern a unor asemenea elemente. 
Stigmatizaţi de chiar șefii lor cu epitetul de putregaie și de oameni corupți, 
orice ar pretinde că vor să facă de acu-nainte, la ce ne putem aștepta de la 
ei? Din coada de câine sită de mătasă nu se face. Corupţia dinlăuntrul 
partidului, vânătoarea brutală după aur şi influenţă ar fi motive îndeajuns 
pentru ca toți oamenii de bine, fie chiar deosebiți în principii, să se unească 
în contră-le, nu pentru a opune reforme la reforme, ci pentru a restabili 


domnia celei mai vulgare onestităţi, celui mai vulgar spirit de echitate. Nu 
poate o nație să fie pururea condusă de ne-adevăr și de corupțiune. Nu i se 
poate spune zi cu zi ce progrese enorme face, în același timp în care 
membrii ei sunt scoşi în vânzare ca vitele la târg. Nu se poate vorbi de 
sporirea avuţiei publice în același timp în care populaţiunea decreşte pe-un 
pământ roditor și înzestrat cu toate de natură. Nu se poate vorbi de 
progresul luminii când nici trei la sută nu știu citi şi scrie. 

Când toate concurg pentru a dovedi că domnia ignoranței și cupidităţii 
privilegiate e cu neputinţă în România și că ceea ce se cere înainte de toate 
e un guvern onest, ni se spune că unii din opoziţie sunt prea liberali, alţii 
prea reacţionari şi că o unire între ei nu e cu putință. Noi credem însă că 
sunt o sumă de lucruri cari n-au a face cu subtilităţile teoretice ale deosebirii 
între principii liberale și conservatoare. Asemenea deosebiri nu mai pot 
exista între partide de vreme de principiile supreme nici nu sunt în discuţie. 
Nu e în discuţie alegerea între monarhie și republică, nu drepturile sau 
datoriile cetăţenilor, nu Constituţia; o luptă pentru religia politică nu mai e 
la loc şi cu cale de vreme ce problemele ei sunt rezolvate prin legile actuale, 
prin Constituţia actuală. Toată discuţia asupra unor lucruri ce nici nu sunt în 
cestiune, nici formează pentru cineva obiectul vreunei controverse e 
stearpă, fără soluţiune practică, şi, după cât știm, nu preocupă pe nimeni și 
nu de ea e vorba. 

Ceea ce simţim cu toţii însă sunt relele reale cari bântuie ţara, rele cari 
nici au a face măcar cu principiile conservatoare sau cu cele liberale și 
pentru a căror înlăturare nu se cere dialectică şi oratorie, ci muncă, echitate 
şi adevăr. 

Mizeria materială şi morală a  populaţiunilor,  destrăbălarea 
administrației, risipa banului public, cumulul, păsuirile, corupția electorală, 
toate acestea n-au a face, la dreptul vorbind, cu cutari sau cutari principii de 
guvernământ. Oricare ar fi guvernul și oricare vederile sale supreme, 
corupția şi malonestitatea trebuie să lipsească din viața publică; oricare ar 
fi, pe de altă parte, religia politică a unui guvern, ea nu-i dă drept de-a se 
servi de nulităţi venale, de naturi catilinare, de oameni de nimic pentru a 
guverna. Chiar numai tendenţa, clar formulată, ca statul să fie guvernat de 
oameni de cea mai elementară probitate și să 'nceteze de-a fi mărul de 
ceartă între cavaleri de industrie și de facem-treburi, cuprinde un întreg 
program faţă cu aceia cari nu cred în nimic și pentru cari principiile politice 
n-au fost decât pretexte de-a parveni şi de-a se îmbogăți. 

[11 decembrie 1882] 

În sfârşit Senatul a scuturat amorţeala în care zăcea de atâția ani sub 
influenţa sirenei Brătianu. Un curent galvanic a străbătut membrele 
îmbătrânite ale acestui corp şi, pentru prima oară, ne-a fost dat să-l vedem 
răspunzând cu demnitate şi bărbăţie la presiunile cutezătoare ale puterii 
centrale. 

Oricât s-ar masca faptul de cei interesaţi, este netăgăduit că votul de la 7 
decembre, care trimite în judecata Înaltei Curți de Casaţiune şi de Justiţie pe 
generalul Slăniceanu, constituie o înfrângere umilitoare a „dictatorului“. 
Opiniunea publică nu s-a înşelat un singur moment asupra importanţei 
politice a acestei şedinţe şi toată lumea este de acord spre a recunoaște că 
ceea ce un cap de cabinet, respectuos către reprezentaţiunea naţională, ar 
trebui să facă în asemeni împrejurări ar fi să-și depuie demisiunea în 
mâinele M. S. Regelui. 

Că d. Brătianu nu va urma această linie de conduită, singură demnă, 
singură admisibilă pentru un ministru constituțional care se respectă, 
aceasta o ştim mai dinainte. Acest ministru n-a iubit niciodată situaţiunile 
limpezi și onorabile; caracterul său respinge orice rezoluţiune virilă. Om de 
tenebre şi de politică bizantină, el va căuta să escamoteze acest vot care-l 
loveşte cu brutalitate în faţă și, prin influenţa atotputernică, dizolvantă, 
fatală, de care dispune, va sili pe venerabilele momâi din palatul Academiei 
să revie asupra neașteptatei lor hotărâri. Aceasta nu va fi nici cea dintâi, nici 
cea din urmă încercare a sa. 

Nu dară de consecinţele ce va avea acest vot, cu privire la tristul erou al 
zilei, ne interesăm astăzi, ci de veleităţile de independenţă faţă cu „Vizirul“ 
ce s-au manifestat deodată în sânul maturului corp. 

Nu mai era un mister pentru nimeni că d. Brătianu luase sub înalta sa 
protecţiune pe ministrul de război acuzat că a fost mituit de ovrei ca cel mai 
de rând membru al partidului roşu. Faptul era de o gravitate fără seamăn și 
cel mai elementar bun simț impunea în mod imperios atât protectorului cât 
şi protegiatului să ceară ca lumina să se facă degrabă, pentru onoarea 
armatei care avusese pe acel militar în fruntea ei, pentru onoarea ţării care-i 
încredinţase un post atât de înalt. Din nenorocire, păcatul era vădit, pipăit, 
indiscutabil şi d. Brătianu n-a putut găsi alt argument spre justificarea 
protegiatului său decât să strige senatorilor: — Și eu am făcut tot aşa! Atât 


de mult era convins primul ministru de devotamentul, de supunerea, de 
platitudinea acelora la cari se adresa, atât de mult despreţuia el opiniunea 
publică, înaintea căreia făcea atâtea temenele ipocrite odinioară, încât 
căpătase convicţiunea că este destul să afirme solidaritatea sa cu 
tripotagiurile ovreieşti ale actualului reprezentant al Râmnicului Sărat spre 
a-l scăpa curat ca argintul din încurcătura în care-l aruncase teribilul d. 
Grădişteanu. 

Știm cu toţii scandalul ce a urmat acestei incalificabile intervenţiuni, 
scandal fără precedent în istoria politică a oricării ţări constituționale. Nu 
numai ministrul abuziv sau taxat astfel n-a fost trimis înaintea supremei 
instanţe judecătoreşti a ţării, după cum cerea legea și morala publică, după 
cum a reclamat-o el însuși, dară încă a fost numit șef al statului-major al 
armatei, pe care raportul d-lui Grădişteanu afirma că a dezonorat-o, şi, 
acum în urmă, ca încoronare a operii, numit — căci nu este cu putinţă a se 
zice că a fost ales — numit senator! 

Desfiderea aruncată opiniunii publice nu putea fi mai pe faţă, nici voinţa 
Coroanei siluită cu mai mare cutezanţă. Trebuia în adevăr la cârma statului 
un ministru autoritar și fără sfială de legi și de oameni ca d. Brătianu pentru 
ca să asistăm la desfăşurarea unui atare cinism guvernamental. 

Astfel, graţie presiunii sale neobosite, ceea ce se anunţase la început ca 
o dramă, destul de tristă, căci era vorba de onoarea unui ofițer superior 
român, era aproape să se termine ca o mizerabilă farsă, în care generalul 
Slăniceanu şi protectorul său făceau le pied de nez Senatului întreg. Femeia 
frumoasă se termina în coadă de peşte... 

Din norocire, înscenarea farsei a lăsat mult de dorit; lucrurile au fost 
ticluite aşa de transparent încât și cei mai credincioşi au stat la îndoială în 
faţa rușinei ce li se cerea să sancţioneze. De aceea, când nevinovatul d. 
Orleanu şi-a citit raportul, făcut în numele faimoasei comisiuni de 
„informaţiune“, prin care fostul ministru de război era spălat de toate 
păcatele comise şi se conchide că nu e necesitate de trimitere înaintea Curţii 
de Casaţiune, murmure destul de expresive s-au ivit printre senatori. Palidul 
ministru de justiție abia a avut curajul să răspundă discursului virulent al 
prinţului Dimitrie Ghika, care a sfârşit prin a înțelege în cele din urmă că 
ceea ce pretindea guvernul însemna pur și simplu sinuciderea morală a 
Senatului. 

Rolul decisiv însă în această afacere a fost rezervat generalului Florescu 
care, cu un tact superior, cu o sobrietate de cuvinte exemplară, a arătat 


colegilor săi câte pericole pot decurge pentru prerogativele şi demnitatea 
Senatului din imixtitunea continuă și făţișă a guvernului în voturile sale. 

Numirea d-lui Slăniceanu ca șef al statului-major al armatei în 
condițiuni atât de anormale, când un vot de blam al Senatului stă suspendat 
d-asupra capului său, acuzându-l de concusiune și de tripotagiuri, — 
această numire este o adevărată crimă din partea guvernului, căci șeful 
statului-major nu este destul să fie inteligent și capabil în lucrările sale, el 
trebuie să fie cinstit și, până la proba contrarie, cinstea d-lui Slăniceanu este 
bănuită. 

Se ştie cari au fost consecinţele acestui discurs: cu o majoritate de 20 
voturi în contra a 8, Senatul a decis trimiterea fostului ministru în judecata 
Curţii de Casaţie, numind în acelaș timp şi comisiunea de acuzare. 

Ce va face această comisiune, compusă din elemente atât de disparate, 
ne este cu greu să o spunem. Oricare va fi rezultatul final al cestiunii 
Slăniceanu, un lucru rămâne de aci înainte câștigat pentru toată lumea: 
votul de blam ce a izbit deopotrivă atât pe fostul cât şi pe actualul ministru 
de război. 

[12 decembrie 1882] 

Din capul locului am observat că rău şi fără cale Creditul Funciar Rural 
se adresează la tribunal în procesul ce-l intentează d-lui Alex. Ciurcu. 
Distingerea care se face între acţiune publică și acțiune privată ni se pare o 
subtilitate arbitrară în materie de presă, cu atât mai arbitrară în chiar cazul 
de faţă. Activitatea Creditului nu este o activitate privată. Concesionată de 
stat, având privilegiile ei, prin urmare drepturi escepționale, stând în 
legătură cu toată lumea capitaliștilor precum şi cu toată lumea 
proprietarilor, având o activitate publică și o răspundere publică, se prea 
poate întâmpla ca gestiunea Societăţii să fie supusă unei critice aspre, mai 
mult — se poate zice, fiindcă suntem la noi în ţară — că se fură. 

Ei, şi nu s-o fi furând la noi în ţară! 

Când vedem atâţia oameni cari din nimic au ajuns milionari, fără a 
înfiinţa fabrici, fără a face agricultură, și când știm că pentru majoritatea 
oamenilor banul se datoreşte muncii, la ce să atribuim aceste îmbogăţiri ca 
din senin? Dar vom numi-o agiotaj, dar păsuială, dar favoare 
guvernamentală, destul că sume de aur se duc în mâni cari n-au oferit 


societăţii un echivalent de servicii pentru ele și poate ca juridic lucrul să fie 
îngăduit sau să poată scăpa printre picături; moralmente şi economic 
vorbind e o spoliaţie. Spoliaţie sistematică, de sus până jos. O pensie 
reversibilă de ex. care se plăteşte unui om ce nu și-a petrecut timpul în 
serviciul statului, ci urmărindu-și ambițiile sale personale, e după a noastră 
părere o spoliație a tezaurului. Da-ne-va d. C.A. Rosetti în judecata 
tribunalului că nu poate mânca și el o pâine de răul nostru? 

Nu credem. 

Dar, pentru a ne întoarce la cazul nostru, orice delict, fie de natură 
privată, fie de natură publică, care se consumă și se comite prin presă nu 
poate veni decât înaintea Curţii cu Juraţi. Cuvântul tipărit, iată termenul de 
căpetenie. Cuvântul tipărit se judecă de Curtea cu Juraţi. D. Ciurcu a 
afirmat ceva prin cuvânt tipărit. D. Ciurcu vine înaintea juraţilor. Dacă 
juraţii vor judeca că afirmarea d-sale tipărită e o calomnie, că această 
aserțiune calomnioasă au adus pagubă Creditului, cestiunea acelor pagube 
poate fi urmărită mai departe, pân-atunci însă nu. 

Nu vorbim aci ca amici ai libertăţii presei. Se poate că noi înșine am 
dori să vedem respectate multe lucruri; am voi să vedem respectate 
credințele religioase și tradiţiile naţionale, am voi poate să vedem neatinse 
bunurile ideale ale poporului și ale istoriei noastre, dar n-o putem face. 
Vorbim aci de textul pozitiv al legii fundamentale, care nu permite nici o 
urmărire a presei decât înaintea juraților. La conștiința publică se adresează 
tiparul, conştiinţa publică să-l judece. 

Poate cineva să nu fie mulțumit cu libertatea absolută a presei. 
Indiferent. Pe cât timp Constituţia subzistă şi trimite orice enunţare a presei, 
de orice natură ar fi, înaintea juraţilor, acolo trebuie să şi meargă. Cine nu e 
mulțumit se va plânge de Constituţie, va cere modificarea ei; dar, pân' a nu 
se modifica, tribunalele nu devin competente de-a judeca nici ceea ce se 
petrece, nici ceea ce nu se petrece în presă. 

Și s-au petrecut multe în presa din ţară. Ziare scrise în limbi străine sau 
şi de străini au insultat adesea poporul și istoria noastră. Mai mult. Era 
destul să sosească în mijlocul nostru vrun om dintr-o bună familie română 
pentru ca o pană ocultă să-l denigreze în ochii publicului, nu pentru altceva 
decât pentru singura cauză ca e român și că familia lui a fost domnească în 
România. Denigrări de cea mai înjosită speţie, a căror sorginte era cu toate 
astea foarte sus, al căror instrument era vrun erou de tristă figură. Ei, pe 
tribunalul secţia cutare nici nu l-a durut capul de asta, pentru că n-avea 


dreptul să se ocupe. Curtea cu Juraţi ar fi trebuit să judece și la dânsa nu s-a 
adresat nimenea. Sunt cestiuni acestea cari se țin de conștiința chiar a 
poporului românesc și când această conştiinţă suportă injuriile ce se aduc 
oamenilor de frunte ai naţiei aceştia sunt destul de generoși pentru a nu 
apela la ea, pentru că rușinea naţională ar fi ruşinea lor. Libertatea presei 
poate fi un rău, dar e înscrisă în Constituţie; nici o excepţie, nici o tâlcuire 
într-altfel a Constituţiei nu se încape. 

Singura pedeapsă care s-a aplicat regulat celora cari au abuzat de 
această libertate, celora ce-au insultat Coroana și familia regală de ex., a 
fost câte-un Bene merenti aplicat pe piept. 

Dacă Creditul Funciar Rural se crede calomniat, calea la Curtea cu 
Juraţi îi e deschisă, cealaltă cale însă, mai recomandabilă, e de a solicita 
pentru jurnalistul de care se crede atins una din acele plăci de metal cu care 
s-au decorat Orășşanu şi semenii lui. 

DEZMINŢIRE 


[12 decembrie 1882] 

Unele ziare par a-și fi făcut o plăcere din a comunica fel de fel de ştiri 

eronate asupra „Timpului“. O asemenea știre, într-o formă neobicinuită şi 

puţin colegială, o găsim trecută în „România liberă“ de azi. N-avem decât a 

repeta declararea categorică făcută în atâtea rânduri că nici este, nici a fost 

vrodată vorba de încetarea „Timpului“ și că toate amănuntele date în 
această privire de „România liberă“ sunt inexacte. 

ROŞII DIN PARIS 


[12 decembrie 1882] 
Următoarele rânduri le reproducem dintr-o foaie străină și anume 
„Wiener Allgemeine Zeitung“: 


Consiliul radical roşu din Paris face adeseori demonstraţiuni politice, dar cată 
să-i dăm oarecare dreptate dacă discută din când în când cestiunea prefecturei 
poliţiei, căci în privința aceasta Parisul se află într-o stare excepţională, ce nu 
întâlnim nici într-o ţară europeană, afară doară în Turcia și Rusia. Poliţia prefecturei 
e un stat în stat, ba și mai mult. La 12 aprilie 1881 președintele actual a Camerei a zis 
în ședință publică despre prefectul poliţiei: „Acest funcţionar poate, după plac, a se 
substitui șefului său ierarhic (ministrului de interne) și chiar autorității guvernului “. 
Albert Gigot, ca prefect, a dat o circulară în care a recunoscut expres că „poliţia 
poate numai cu multă greutate să observe dispoziţiunile legei (!) privitoare la 
apărarea libertăţei personale“. Un alt prefect de poliţie de mai nainte mărturisește 
că, „deşi însuși este legist, totuși în cele din urmă s-a deprins de a nu-i mai păsa de 
legalitate“. Poliţia prefecturei e suverană, împiedecând și mersul justiţiei chiar în 
cazuri importante criminale. Astfel s-a întâmplat că scandaluri publice ce preocupau 
tot orașul, n-au ajuns înaintea tribunalului. Nici chiar prefecţii cunoscuţi ca 
republicani n-au permis măcar un control oficios asupra faptelor lor. Din aceste 
cauze consiliul comunal adeseori a voit să refuze cele 23 milioane pentru întreţinerea 
prefecturei poliţiei, cerând desfiinţarea sau reorganizarea poliţiei. Câte cheltuieli nu 
se fac aci despre cari nu se dă nici o socoteală, căci nici nu pot fi justificate? Să ne 
aducem aminte de prefectul de poliţie Leon Renault; de procesul Cissey-Yung şi de tot 
spionajul de atunci, plătit în timp de mai mulţi ani şi aceasta numai pentru niște 
intrigi nedemne și infame...“ 

[15 decembrie 1882] 

Pe când la noi în ţară atenția publică e absorbită de fenomenele de 
corupție şi de cădere, ce le prezintă un partid în disoluțiune, ale cărui 
miasme se răspândesc, umplând spiritele cele mai bune de slăbiciune şi de 
îndoială, în afară de marginile ţării noastre se pregătesc lucruri proprii a da 
o altă față Europei. 

Deşi, până mai ieri, se ştia de toată lumea că relaţiile dintre Germania și 
Austro-Ungaria sunt bune, că, în aproape toate cestiunile esterioare, aceste 
puteri merg mână 'n mână, totuși nimeni nu cunoștea mai de aproape natura 
acestor relaţii, nu ştia dacă ele consistă într-un consimţământ de mai nainte 
stabilit asupra tuturor cestiunilor ce s-ar putea ivi în urma Iractatului de la 
Berlin sau dacă ele mergeau mai departe, constituind o alianţă adevărată, 
fixată prin documente autentice. 

Ocolul pe care d. de Giers, ministrul de esterne al Rusiei, l-a dat — în 
afaceri de familie — Curţilor Europei au dat însă ocazie la o sumă de 


descoperiri cari au început a neliniști spiritul public și a dovedi că situația 
politică e plină de furtună şi de pericole. 

Imediat în urma plecării sale din Germania, unde fusese foarte bine 
primit şi avuse o întrevorbire cu principele de Bismark, o foaie acreditată, 
ale cărei inspiraţiuni se datoresc oficiului de esterne, a afirmat că 
înţelegerea între Austria și Germania nu este numai un fel de acord în 
privirea intereselor comune, ci e stabilită în scris prin act autentic. 

Austria n-a prea fost mulțumită cu enunţarea aceasta publicistică, căci, 
când un lucru se întâmplă în taină și e menit a rămânea tăinuit, descoperirea 
nu poate fi decât neplăcută, mai ales când ea e de natură a da loc la 
esplicaţiuni între două puteri de o potrivă și rivale cum e Austria și Rusia. 
Cu toate acestea, în momentul întâi ştirea aceasta era de natură a linişti 
lumea financiară și politică. Oricât de puternic ar fi imperiul de la nord, nu 
poate risca un război în contra celor două mari puteri ale Centrului Europei. 
În contra uneia din ele chiar succesele ar fi neînsemnate şi pierderile mari; 
în contra amândurora Rusia ar rămânea învinsă. 

Dar numaidecât se ivi o altă ştire care slăbi în mod considerabil efectele 
celei dentâi. „Gazeta de Colonia“ comunică condiţia de căpetenie pe care se 
întemeiază alianța austro-germană. Nu în orice caz era valabilă și 
obligatorie pentru amândouă părțile. Numai atunci când una din aceste două 
puteri ar fi atacată din două părţi, cealaltă e obligată a-i veni în ajutor. Dacă 
atacul s-ar întâmpla numai dintr-o singură parte, cealaltă aliată e liberă în 
acţiunea ei şi poate decide orice crede că ar fi practic pentru dânsa. Cheia 
acestei convenţiuni pare a fi următoarea: după încheierea Tractatului de 
Berlin, Germania a prevăzut posibilitatea unei alianțe ruso-franceze, pe 
când Austria, care, prin ocupaţiunea Bosniei și Herțegovinei, iritase în grad 
mare susceptibilitatea Rusiei, putea să presupuie că această din urmă va 
apela şi la Italia. În decursul politicei sale de unitate, Italia a cam perindat 
alianțele; ea a câștigat Lombardia prin alianță franceză, Veneţia prin cea 
germană; se putea deci presupune că, pentru a câştiga Triestul şi Trentinul, 
nu va fi surdă la propunerile Rusiei. 

Cum însă ar ieşi alianţa austro-germană, calculată cazuistic pe aceste 
eventualități de mai nainte determinate, dacă Germania n-ar avea a face 
decât cu Franţa şi nu cu Rusia, dacă Austria n-ar avea în contră-i decât 
Rusia şi nu Italia? Aceasta a fost întrebarea gravă ce s-a născut în urma 
descoperirii de mai sus și care a imprimat înțelegerii un caracter și mai 
problematic. Abia se pusese în avanscenă aceste amănunte asupra 


înţelegerei austro-germane și se născuse siguranța că în ea nu mai e loc 
pentru un al treilea, când ni se dete un nou signalment al ei: nu este 
încheiată decât pe cinci ani; s-a stabilit la 1879 şi espiră în octomvrie 1884. 

Toate aceste descoperiri la un loc au făcut a se presupune că 
evenimentele la cari ele se referă se apropie, o presupunere întărită încă prin 
înarmările Rusiei, prin crearea de nouă drumuri de fier strategice spre 
marginea Poloniei, prin întărirea graniţelor ei. În fine, zilele din urmă 
secretarul cel mai intim al princepelui de Bismarck, fiul său, contele 
Herbert, a sosit la Viena cu depeși pentru ambasadă și pentru contele 
Kalnoky. Acest din urmă eveniment caracterizează pe deplin gravitatea 
situațiunii. Va fi avut a aduce admoniţiuni Austriei de-a nu se încrede în 
asigurările de pace ale Rusiei și de a se pregăti repede în vederea unui 
apropiat război? Acesta se presupune c-ar fi cuprinsul misiunii sale, căci 
același sfat l-au repetat foile germane la adresa Italiei, căreia i-au făcut 
grave imputări pentru că n-a creat căi ferate strategice și nu e îndestul de 
preparată pentru ofensivă când ar veni momentul de a-și ținea cuvântul cu 
care a intrat în alianța austro-germană. 

E curios ca în preziua unor evenimente, ale căror urmări sunt aproape 
incalculabile, cei ce ne guvernează să nu aibă alte griji decât de-a semăna 
dezbinarea şi neliniştea prin propuneri de reformă constituţională. Oamenii 
aceștia, care-n fiece zi inventează un nou teren pentru aplicarea maniei lor 
de înnoire şi prefacere, par a voi să ameţească ţara, s-o preocupe atât de 
mult cu luptele dinlăuntru încât, în cazul unor complicaţiuni esterioare, să 
nu ştie unde-i e capul. 

N-ar fi oare bine ca primul ministru, în loc de-a se preocupa de 
prefacerea colegiilor şi de electivitatea magistraturii, să aibă ochii aţintiţi 
asupra celor ce se petrec în afară şi să recomande amicilor săi politici nu 
numai cumpăt, dar chiar o renunțare momentană la planurile lor de reforme 
demagogice? 

[17 decembrie 1882] 

În fine precedentul e creat. 
Tribunalul de Ilfov secția I s-a pronunţat asupra cestiunii competenţei în 
procesul Ciurcu. Prezidentul d. Costescu și judecătorul d. Carp au respins 
declinarea de competenţă și a ordonat examenul de fond; singur d. A. 


Eustatiu a fost, din contra, de părere a se admite escepţiunea de 
incompetenţă. 

Știm că românii au libertatea de a gândi, a vorbi, a scrie, a tipări orice 
doresc; libertate garantată prin Constituţie. Pentru ceea ce gândim și 
credem, pentru ceea ce zicem nu ne-aşteaptă rugul inchiziţiei, pentru ceea 
ce tipărim nu ne-așteaptă revocare cu de-a sila, cum i s-a impus lui Galilei. 

Se poate oare pretinde că o aserţiune tipărită cauzează cuiva o pagubă 
materială legitimă? 

Dacă aserțiunea e adevărată, adevărul n-are, nu poate avea pedeapsă, 
nici poate cu drept cuvânt să păgubească pe cineva. Când o aserțiune 
adevărată aduce cuiva pagubă, acela merită s-o aibă, activitatea aceluia e 
atunci desigur nelegitimă, reprobată fie de legile pozitive, fie de morală, și 
nu vedem cum un adevăr, de orice fel ar fi şi orice materie ar privi, poate fi 
întâmpinat de cereri de despăgubire sau de pedeapsă. 

Dar aserțiunea e calomnioasă? Atunci cel atins poate cere despăgubire. 
Ceea ce susţinem însă este că, în materie de presă, nu are tribunalul dreptul 
de-a caracteriza o aserțiune, nu are dreptul de a cerceta dacă ea este 
adevărată, deci exemptă de penalitate sau calomnioasă, deci meritând 
penalitate și dând loc la despăgubiri. 

Acţiunea penală e aci cea de căpetenie; de la hotărârea ei atârnă 
accesoriul despăgubirii. Până a nu se decide dacă aserțiunea este sau nu o 
calomnie, până a nu se caracteriza ca atare, nu poate fi vorba de accesoriu, 
pentru că, pe cât timp o sentenţă nu s-a dat — și numai juraţii o pot da — 
există prezumpțiunea că aserțiunea încriminată e adevărată. Adevărul 
neavând pedeapsă, nu poate cauza daune legitime. 

Nu ni se vorbească de cazuri analoge, de crime ce se judecă de jurați şi 
cari dau loc la cereri de despăgubire înaintea tribunalului. Acele crime sunt 
fapte constante sau constatate. O aserțiune însă, pentru a deveni 
calomnioasă, trebuie declarată ca atare de către cel ce se cuvine și aceasta 
nu se poate face decât adresând juraţilor întrebarea dacă aserțiunea merită 
sau nu numele de calomnie. Tribunalul nu poate prejudeca. Precum nu 
poate declara de criminal pe cel ce n-a fost încă judecat de jurati, tot astfel 
nu poate numi calomnioasă o aserțiune care n-a fost numită astfel prin o 
sentență a juraţilor. 

Precum pentru prevenit, înainte de-a fi condamnat, există 
prezumpțiunea că e nevinovat, tot astfel pentru orice aserțiune tipărită există 


presupunerea că e adevărată, deci nevinovată, înainte de-a se statua 
contrariul de judecătorii ei fireşti. 

Tribunalul ar fi competent numai într-un caz și acesta este: ca o 
aserțiune adevărată să poată cauza o pagubă legitimă cuiva şi să poată trage 
după sine o cerere de despăgubire, asemenea legitimă. Dar aceasta e 
inimaginabil. Căci dacă aserţiunea e adevărată, paguba nu poate fi legitimă 
şi nici cererea de despăgubire; dacă nu-i adevărată, e o calomnie, dar 
caracterul de calomnie nu i-l pot atribui decât juraţii. 

Insistăm atât de mult asupra acestui punt pentru că precedentul poate 
avea urmări incalculabile. Orice aserțiune, orice apreciaţie scrisă sau tipărită 
poate cauza pagube cuiva. Dar un zugrav nu are talent, își espune tablourile 
ş-o constatăm aceasta prin critică tipărită? Proces de despăgubire. Nu-și 
poate desface tablourile; l-am discreditat. Dar o cântăreață n-are glas și o 
arătăm aceasta? Proces de despăgubire; nu se poate angaja; am discreditat- 
o. Dar o bancă angajează banii clienţilor ei în afaceri problematice ori 
hazardate; o descoperim? Despăgubire, căci nu mai poate face treburi. Și 
aşa in infinitum. Ca să arătăm ce puţin temeinică e o asemenea interpretare, 
vom cita un caz anecdotic din Grecia. Un cleft care pretindea a fi comis acte 
eroice în războiul Independenţei a cerut pensie de la Cameră. Camera ar fi 
fost dispusă de-a i-o vota dacă o gazetă nu s-ar fi ridicat contra. L-a 
discreditat. Acesta a adresat tribunalului o cerere de despăgubire. Dacă 
gazetarul nu scria, pensia era să se voteze; prin aserțiunea însă că n-o merită 
cleftul a fost păgubit. Nu ştim ce va fi decis tribunalul; ştim însă că cleftul i- 
a tras gazetarului o bătaie. Precum se vede cazul e tragic. 

Nu trebuie să uităm înainte de toate că regimul libertăţii presei este o 
derogare de la dreptul comun. Presa poate comite tot soiul de delicte cari, 
dacă nu s-ar fi făptuit pe hârtie şi prin tipar, ar fi de competenţa tribunalelor 
ordinare. Calomnie și injurie prin viu grai se judecă de tribunal; calomnie și 
injurie prin presă — de juraţi. Pagubele ce rezultă din delicte ordinare se 
judecă de tribunalele ordinare; pagubele de pe urma delictelor de presă — 
de jurați. Constituţia franceză, care prescrie anume aceasta, nu e decât 
consecuentă cu sine însăși; ea trage numai în scris o concluzie care se 
'nţelege de sine și care rezultă în mod firesc din chiar principiul libertăţii 
presei. 

Dacă Constituţia noastră nu se esprimă tot astfel nu trebuie să uităm că 
nu intenția legiuitorului nostru a fost de a sustrage presa de sub judecătorii 
ei naturali, ci că, deprinşi a copia cum suntem, am copiat textul belgian. 


Textul l-am copiat; controversa eventuală, intenţiile eventuale, mai mult sau 
mai puţin probabile, ale legiuitorului belgian nici n-au trecut prin mintea 
legiuitorului nostru, precum n-a gândit în acel moment la opinia respectivă 
a împăratului Chinei. 

Repetăm încă o dată: nu vorbim aci ca amici ai libertăţii absolute de 
presă. Sunt poate lucruri pe cari noi înşine am voi să le vedem respectate şi 
a căror cruntă batjocorire, cu părere de rău, am văzut-o recompensată cu 
Bene-Merenti. Nu amici ai presei; dar datori suntem a menţine înțelesul pe 
care Constituţia '] are. Dar ne convine această libertate, dar nu ne convine 
— nu aceasta e în cestiune. Pe cât timp Constituţiunea zice așa și nu altfel, 
pe cât timp judecata asupra cuvântului tipărit în anume condiţii aparţine 
juraţilor nu putem admite nici din cauză de oportunitate, nici prin 
esplicațiuni subtile competenţa altor judecători. 

Dar — se zice — presa noastră abuzează; ea nu se mulţumeşte numai cu 
combaterea personalităţii publice, atinge viaţa privată a oamenilor. O, n-o 
face în măsura în care s-ar cuveni. 

Într-o societate onestă, viața oamenilor, în genere, trebuie să fie astfel 
încât casa lor să poată fi de sticlă. Când s-ar şti din ce cuiburi de pupăză 
iese multe din ilustrațiunile politice, ele n-ar mai fi ilustraţiuni. Licenţa 
presei, orice s-ar zice, nu e decât urmarea firească a licenţei de moravuri 
publice şi private. Într-o ţară în care trădarea se decorează, afacerile 
Warszawsky se bucură de impunitate, reputaţia de-a fi vicios și desfrânat nu 
închide cuiva nici o ușă, la orice palat ar fi, presa nu poate fi decât cum este. 
A-i închide gura prin asemenea măsuri ar fi numai a înainta ipocrizia, a 
arunca un văl de ochii lumii asupra putrejunii sociale. 

E prea adevărat că am văzut şi nume oneste târâte în noroi pe când 
desfrâul trecea cu ochi bisericoşi, mascând sub aparenţe ipocrite mlaștina 
inimei. Dar aceasta s-a întâmplat mai rar și, dacă s-a întâmplat, o 
mărturisim, oamenii onești din această ţară au un defect fundamental, 
apatia, care se răzbună asupra lor. 

Demult oamenii de bine ar fi trebuit să formeze o ligă de regenerare 
naţională, demult ar fi trebuit să se opuie licenţei în toate: fie aceea în 
familie, fie 'n biserică, fie 'n societate, fie 'n presă. Dar, cu o nepăsare care 
adeseori se numeşte lipsă de prejudiţii, ei au îngăduit ca fundamentele 
morale ale vieţii noastre, ca bunurile ideale ale poporului lor să fie surpate 
şi măcinate de demagogie şi nu e decât firesc ca, în urma chaosului 
intelectual, în urma surpărei oricărei autorități de origine umană sau 


dumnezeească, să urmeze chaosul de moravuri, desfrâul, cinismul. Naturile 
oneste sufăr și ele, dar nu sufăr prin ceea ce fac, ci prin ceea ce-a omis a 
face. 

UN NOU ZIAR 


[Articol cu paternitate incertă] 

[17 decembrie 1882] 

De la 1 ianuarie viitor va începe a ieși în lași, sub direcțiunea unuia din 
bărbații noştri politici, d. George Mârzescu, un ziar cotidian sub numele 
„Pactul social“. 

Din programul acestui ziar vedem că el va susținea revizuirea 
Constituțiunei, spre a fi pusă în armonie cu regalitatea, va cere ca 
încoronarea regilor să se facă pe viitor în lași și că tot acolo Camerele de 
revizuire să-şi ție şedinţele. În privința acestor Camere ideea ziarului este că 
ele trebuie a se dizolva în orice caz îndată ce lucrarea pentru care au fost 
alese se va isprăvi. 

„Pactul social“ va susținea ca în Constituţiune să se determine bine 
prerogativele regale, pentru ca în evenimentele grave ce pot izbucni puterea 
executivă să nu-şi mai adăpostească responsabilitatea la spatele 
reprezentațiunei naționale. Va cere ca raporturile de unitate dogmatică a 
bisericei române cu patriarhii din Constantinopol să fie bine determinate, 
pentru a nu li se da o interpretare prea întinsă; va cere înfiinţarea unui 
Consiliu de Stat; va susținea ca împământenirea să fie de două feluri, mică 
şi mare, şi că numai aceasta din urmă să atragă plenitudinea drepturilor 
politice; dreptul de a poseda imobile rurale să fie considerat ca un drept 
politic; va susținea inamovibilitatea magistraturei, reforma legei electorale 
în cens, ca deputatul să nu mai fie sclavul alegătorilor, va susținea ca 
ministeriale toate să nu mai fie absorbite de şeful cabinetului și reduse la 
rolul de simple biurouri ale sale; va susţinea ca legislațiunea noastră să fie 
pusă în armonie cu Constituţia; va stărui pentru libertatea în alegeri; va cere 
ca benedicțiunea religioasă să fie obligatorie pentru căsătorii; va cere 
înfiinţarea unei societăți de credit funciar rural în lași, va cere ca dreptul la 
pensiune să fie reglementat prin Constituţiune etc. 


„Pactul social“ promite a fi un ziar nepărtinitor și în nici o legătură cu 
partidele existente în țară. 

Cunoscând pe d. Mârzescu ca un om de valoare nu putem decât augura 
mult bine pentru ziarul ce va ieşi sub a sa direcţie. Îndeosebi ne pare bine de 
aparițiunea acestui organ de publicitate în lași, unde ziaristica este foarte 
rău reprezentată de un timp încoace. 

[19 decembrie 1882] 

Pe când constatăm cu toții apatia ce-o întâmpină proiectele de reformă 

ale d-lui C.A. Rosetti, apatie justificată prin sila pe care-o produce în spirite 

reversibilul ce le propune şi cavalerii de industrie cari s-au îmbogăţit pe 
urmele lui, tot atunci foaia din Strada Doamnei ne spune că 


subiectul tuturor discuţiunilor publice și private este cestiunea revizuirii 
Constituţiunii. 


Nu e exact. 

Din contra, lumea ar fi bună — bucuroasă de-a se vedea scutită de 
întreprinderea aceasta. Ea ştie că orice propune d. C.A. Rosetti nu poate 
avea decât un scop, unul singur: îmbogățirea a d-alde Carada și Costinescu, 
perpetuarea parveniţilor la putere, chiverniseala elementelor corupte. 

Acesta a fost din capul locului scopul propunerii. 

La noi, în ţara indiscreţiunii, afli adeseori cuprinsul celor mai intime 
certuri politice şi nu facem decât a completa ştirile ce le avem dacă atribuim 
bunăoară d-lui C.A. Rosetti următoarele vorbe, adresate d-lui I. Brătianu. 

„E. prea adevărat că oamenii noștri nu sunt onești, că cel mai bun dintre 
ei încă tot merită carantina ori pușcăria. Dar sunt oamenii noștri. E drept că 
toată plebea aceasta nu știe carte; că directorii de bancă naţională, prefecţii, 
administratorii de domenii sunt recrutaţi dintre absolvenţii a patru clase 
primare, că nimic nu se poate compara cu neagra neșştiință a acestor 
adunături. Dar, înc' odată, sunt oamenii noştri. Tu vrei să te înconjuri cu alte 
elemente, vrei oameni mai curaţi și mai cu carte? Rău faci. Pe cât trăim, cu 
oamenii noștri trebuie să mergem; și cu cât mai înjosiţi sunt, cu cât mai 
nemernici, cu cât mai ignoranţi, cu atâta serviciile pe cari ni le-au făcut în 


trecut sunt mai mari. Să nu uiţi că ţara aceasta a fost o ţară onestă. Cum îţi 
închipuieşti tu că fără aceste elemente am fi putut noi ajunge undeva?“ 

Nu acestea sunt poate cuvintele textuale întrebuințate între cei doi 
auguri, dar acesta e înțelesul şi n-am făcut decât să 'mbrăcăm scheletul 
conversaţiei în formă mai dramatică. Să nu se crează că cei doi oameni nu 
ştiu cu cine au a face, nu cunosc pe deplin natura și instinctele perverse ale 
celor de cari se servesc. „N-a sosit încă timpul de-a mă despărți de hoţi“ a 
zis într-o zi d. loan Brătianu, iar fratele său, Dumitru, i-a caracterizat şi mai 
energic. 

În ce consistă dar lupta, în ce deosebirea de vederi? D. C.A. Rossetti zice 
pur şi simplu: aut sint ut sunt, aut non sint, vorba ce-o zicea papa despre 
iezuiţi. Sau roșii să fie așa cum sunt, o adunătură de ignoranţi și facem- 
treburi, sau să nu fie deloc. Puterea lor, raţiunea lor de-a fi este tocmai 
aceasta; în virtutea unui alt principiu nu pot exista. Precum animalele 
răpitoare există în virtutea rapacităţii lor, astfel titlul la existenţă al roșiilor 
nu sunt calităţile lor cele bune, ci cele rele. Acum însă, în preziua unor nouă 
alegeri, a sosit timpul de-a perpetua domnirea acestor elemente. „Nu mai e 
cu putinţă a fi pururea în război cu ţara. Nu mai e cu putinţă a avea la orice 
alegere o mână de oameni independenţi în contra, cari, dacă ne-ar putea 
răsturna, ar putea spune adevărul. Să dăm cel din urmă război acestor 
oameni, îşi zice d. C.A. Rosetti, să nimicim cetatea colegiilor în care se 
adăpostesc, şi ţara a noastră va fi pentru totdeuna“. 

Parcă auzim pe lady Macbeth: 


Prea mă tem de temperamentul tău: prea e plin de laptele iubirii de oameni 
pentru a apuca drumul cel mai scurt. Ţi-ar plăcea să fii mare: nu eşti lipsit de 
ambiţie; dar răutatea îţi lipseşte, tovarăşa ambiţiei. (1.5) 


Aceasta e unica necesitate a schimbării Constituţiei, rămânerea la putere 
a roşiilor astfel cum sunt. Căci, din punct de vedere obiectiv, o schimbare a 
legii fundamentale nu se poate face decât prin înțelegerea între toate 
partidele. Pact se numește acesta şi încă fundamental: aşadar trebuie să fie 
părți cari să pacteze. Ce pact se poate numi însă o propunere unilaterală 
impusă de d. C.A. Rosetti şi de oamenii lui? Cine pactează aci? Carada de o 
parte, Costinescu de alta? O, ei se 'nţeleg foarte bine oriunde e ceva de luat, 
încât anume pact între asemenea elemente e cu totul de prisos. 

Zilele trecute pare a fi sosit însă o scrisoare de la augurul din Paris, prin 
care împinge partea fidelă a partidului să stăruie asupra revizuirei și să dea 


bold d-lui Brătianu. 

Acesta e cuvântul pentru care foaia din Strada Doamnei aduce aminte în 
public d-lui Brătianu fraza ce a rostit, că „este în perspectivă a se întruni o 
Cameră de revizuire“, încât îi repetă proverbul că omul se leagă de limbă și 
adaogă: 


Declaraţiunea a rămas; ţara a ţinut și ține seamă de ea și de aceea întrebarea dacă 
se va revizui sau nu Constituţiunea e însoțită pretutindeni de surprinderea pentru 
tăcerea ce guvernul a păstrat până acum în privinţa revizuirii. 


Deie-ni-se voie a constata, spre marea părere de rău a confraţilor, că ţara 
nici ţine, nici a ţinut seamă de cele trei vorbe, spuse în treacăt, pentru că n-a 
avut pentru ce ține seamă de promisiuni cu mult mai importante. Poate 
pentru întâia dată simte și ministrul-prezident ce sătulă e ţara de reforme, ce 
însetată după aplicarea serioasă a legilor existente, ce înclinată a vedea în 
orice reformă o nouă nenorocire. 

Afară de aceea, dacă semnele nu înșală şi dacă complicaţiuni esterioare 
se vor ivi, momentul pentru a pune în cestiune drepturile regelui și 
drepturile alegătorilor ar fi desigur cel mai rău ales. Câte ademeniri nu s-ar 
putea răspândi într-o ţară nenorocită şi săracă dacă o influenţă vecină ar voi 
să le semene? În preziua sau în timpul unui război alegeri de Constituantă ar 
însemna încolţirea tuturor ambiţiunilor şi trezirea acută a tuturor durerilor şi 
nemulțumirilor. N-avem nevoie a adăuga că s-ar afla pururea cineva care să 
se folosească de ele şi că speranţa și interesul sunt acei sofiști admirabili, 
acei samsari intelectuali cari lesne conving pe oameni că interesele lor ar fi 
identice cu interesul istoric al ţării. 

[23 decembrie 1882] 
Foi din Germania şi din Franța înregistrează cu multă seriozitate, ca un 
semn al gravei situații politice din România, ştirea că prezidentul Senatului 
nostru și-ar fi dat demisia. 
Bietele foi! 
În adevăr, lucru miraculos, prinţul Dimitrie Ghica îşi dăduse demisia, 
fără să fie cea mai mică perspectivă de cădere a cabinetului Brătianu, încât 
lumea, deprinsă a judeca în analogie, credea aproape că d. Brătianu trebuia 


să fi păţit ceva pe neașteptate, trebuia să fi căzut în dizgrație pentru ca 
prinţul să se grăbească a-l părăsi ca pe o corabie ce arde. De astă dată ne-am 
înșelat însă. Prinţul este numai... susceptibil. Susceptibilitatea-l făcuse să se 
retragă — bat-o norocul! 

D. Ion Brătianu a declarat însă că niște fapte cărora nu le dăduse nici o 
însemnătate împinsese pe prezidentul Senatului la acest pas, dar, în urma 
esplicațiunilor ce a dat, l-a convins că n-a fost cea mai mică intenţie a 
guvemului de a-l atinge. În orice moment a păstrat toată stima și 
consideraţiunea pentru președintele Senatului în persoana prinţului Dimitrie 
Ghica... (o lacrimă curse aci din ochii ministrului prezident...). Eu unul aş 
fi nenorocit pentru această demisie — sfârşi plângând. 

Preşedintele Senatului a răspuns asemenea înduioșat. 


Nici talentul oratoric — zise d-sa — nici vreo mare învăţătură nu mi-a creat 
poziţiunea de care mă bucur în ţară. 


Ce e drept e drept. Nici cea mai neagră calomnie nu va putea afirma 
contrariul, nu va putea spune că prinţul știe multă carte sau că e orator. Nici 
n-am îndrăznit măcar a-l contrazice în privirea aceasta, de vreme ce ştim că 
e susceptibil şi susceptibilitatea — bat-o norocul — nu suferă contrazicere. 

D-sa ne mai spune totodată 


că singura sa avere e onoarea... pozițiunea sa o datorează conduitei corecte... 


Nici aci nu vom contrazice... Nu vorbim așadar de termenul „onoare“ 
precum îl înţelegem noi, ci de el așa cum îl înţelege d-sa, pentru că e 
important de-a se şti aceasta. 

Erau zile, și tocmai depărtate nu sunt, în care în acelaş Senat acelaș 
bărbat politic se declara cu trup cu suflet nu numai membru, dar șef al 
marelui partid conservator din ţară. Acest partid conservator este astăzi în 
opozițiune; pe principe însă 'l aflăm în rândurile guvernamentalilor. Mai 
mult încă, pentru a se şti bine ce 'nsemnează demisiunea sa, adaogă 


să fie bine înţeles, ca să s' auză de toți în ţară, că nu mă retrăgeam ca să trec în 
opozițiune. Numai aciia cari nu mă cunosc îndestul ar fi în stare să crează că aş putea 
face o asemenea neconsecuenţă și a mă pune-n contradicțiune cu un princip pe care l- 
am declarat în mai multe ocazii. 


Numai acei cari mi-l cunosc îndestul ar putea să crează că d-sa — 
Doamne fereşte — ar trece în opoziţiune şi ar contrazice principul. 

Principele are principul... de-a nu fi niciodată în opoziţiune. Alb cu 
albii, roș cu roşii, d-sa are privilegiul de-a culege în orice împrejurări 
foloasele politice şi de-a nu purta pierderile. Onoarea de-a fi pururea 
guvernamental, alături cu cei cari nu numai vor binele țării, teoretic 
vorbind, ci cu cei cari-l practică prin răscumpărări, prin cumul, prin diurne, 
aceasta e onoarea de care se vorbeşte. E o purtare absolut corectă, 
consecuentă în felul ei, care pe-alocurea se numește altfel, dar prinţul 
binevoiește a o numi onoare și onoare trebuie să se cheme. 

Şi ce-i mai impune această... onoare? 


... Aş comite o trădare cătră mine şi ... cătră ţară a părăsi postul pe care-l am. 


Nu postul, prinţe... să ne-nţelegem... posturile. Plural! Pluralul fatal al 
unui substantiv eterogen numit „post“. Și sunt multe, multe sunt cele 
salariate cu diurne mari, încât produc o sumă de câteva mii de galbeni pe 
an. 

Dar naivul cititor va 'ntreba cum un om care „n-are vreo mare 
învăţătură“, precum singur mărturiseşte, poate conduce atâtea treburi mari? 

Vezi că ştie a iscăli şi încă 'n două chipuri — și slavoneşte și latineşte, și 
cu potcoave şi fără. E călare pe amândouă. 

Academia noastră, care și-a luat greaua misiune de-a compune un 
dicționar al limbei române, cată să ţie seamă de-o împrejurare. Termenii au 
la noi, în Orientul dunărean, un alt înţeles decât în Apus, încât să nu cumva 
să copieze definițiile din lexice franceze ori latine, căci s-ar păcăli. 

Astfel, la vorba cap, în loc de-a zice că e partea în care rezidă creierii, 
principalele simţiri și centrul sistemului nervos, în dicţionarul român trebuie 
specificat: cap, orice obiect care sună a gol. 

Eroism însemnează a fi de gardă la suveran, cu jurământ de două ori 
depus și a-l umfla noaptea ca pe un pui de găină din pat, dându-l peste 
graniţă. 

Decoraţie, semn ce se conferă eroismului de mai sus, pentru a-l distinge 
de așa numiții oameni cinstiți. 

Desigur că și vorba onoare ar căpăta un senz analog. 

Aceste modificări ale înțelesului lexical al cuvintelor sunt neapărate, 
întâi pentru a oglindi cu fidelitate ceea ce gândesc oamenii la pronunțarea 


lor, al doilea pentru a se ține seamă de înţelesul cari li se atribuie de cătră 
bărbaţi de autoritate. 


€ 


[24 decembrie 1882] 

În sfârşit „Românul“ s-a hotărât să vorbească. 

Adevărul este că tăcerea prudentă observată de organul din Strada 
Doamnei de la începutul procesului dintre Societatea Creditului Funciar și 
d. Ciurcu, redactor al ziarului ,„lIndependance roumaine“, ne pusese pe 
gânduri. Ni se părea straniu ca aceia cari, pe când guvernul conservator se 
afla la putere, au făcut atâta gălăgie în favoarea libertății tiparului să tacă ca 
mormântul tocmai când această libertate era amenințată în mod serios. Căci 
nu e de glumit: sentința celor doi magistrați ai Tribunalului din Ilfov 
însemnează pur și simplu, pentru orice om cu mintea sănătoasă, ştergerea 
articolului din Constituţiunea ţării care îndrituiește numai pe jurați să 
cerceteze şi să judece delictele de presă. Cine oare, în adevăr, va mai avea 
naivitatea să se adreseze la juriu spre a cere pedepsirea unui gazetar când 
instanţele civile îi deschid braţele „cu dragoste şi iubire“ și-i promit atâtea 
dulci satisfacțiuni bănești? Cu câteva procese de presă, dacă norocul îl va 
ajuta, cutare patriot îşi va putea crea un capital destul de frumușel pentru 
sprijinul bătrâneţelor sale! 

Așteptam dară cu nerăbdare ca oracolul partidului roșu să deschidă 
gura, spre a vedea ce are să ne spuie într-o afacere atât de gravă. 

Tăcerea i-a fost îndelungată, meditaţiunile au trebuit să fie adânci. 
Nimic mai sfânt şi mai dulce pentru demagog decât libertatea de a înjura 
guvernul cât timp este în opozițiune; nimic însă mai natural decât 
autoritarismul lui față cu alţii din momentul ce a ajuns la putere. 

Dilema în care erau puși confrații noștri la „Românul“ era dificilă: să 
declare că tribunalele ordinare au competenţa să statueze asupra cererilor de 
despăgubiri formulate de Creditul Rural era a se pune în cea mai flagrantă 
contrazicere cu ei înșiși, deoarece au susținut în trecut că și refuzul 
inserțiunii unui răspuns în ziar constituie un delict de presă, de atribuțiunea 
exclusivă a juriului; să afirme că aceste tribunale nu pot avea nici un 
amestec în asemenea cestiuni era a lăsa încă jurnalelor opoziţiunii, cari au 
făcut deja atâtea zile amare consorţiului Brătianu-Rosetti, posibilitatea de a 


demasca şi pe viitor chiverniselele, ilegalităţile, turpitudinile ce se comit de 
o mână de oameni în numele principielor liberale. 

Oricât de dificilă era poziţiunea, trebuia să se lămurească lucrul la un 
fel. De aceea în numărul de alaltăieri, „Românul“ și-a luat inima-n dinţi și, 
aproape de sfârşitul articolului său de fond, cu un regret vizibil, a făcut 
această importantă deşi tardivă declaraţiune, din care ne permitem a 
sublinia unele expresiuni semnificative: 


Suntem astăzi ca totdauna pentru cea mai mare și mai nemărginită libertate a 
presei; însă astăzi ca totdauna, voim ca presa să fie reprezintătoare... 

Mai declarăm în modul cel mai categoric că, după Constituţiunea noastră, numai 
juriul este competent a judeca orice fel de delict de presă... 


D' aţi şti însă câte întortochieturi de frază au trebuit confraților noștri, 
câte lacrimi de crocodil s-au crezut obligați să verse până să ajungă la 
această mărturisire furişată! Ascultaţi, mă rog: 


O parte din presa română, în loc de a se mănţine în rolul înalt și binefăcător ce i- 
ar mări prestigiul și i-ar asigura autoritatea în viața publică a ţării, se coboară, din 
contra, atât de jos pe terenul calomniei și al injuriei personale încât degradă 
demnitatea presei, îi ruinează prestigiul și o face astfel să nu-și poată împlini rolul ce 
este menită a juca în conducerea afacerilor publice. 


Ei! iluştri moralişti în ale tiparului, ia să stăm puţin la vorbă împreună 
ca să vedem cine e cauza acestei decadenţe pe care cu jale şi cu mâhnire o 
proclamaţi? Cum! să vă fie oare memoria atât de scurtă încât să fi uitat că, 
într-o vreme nu tocmai depărtată, nu era zi de la Dumnezeu în care să nu 
acuzaţi pe Mavrogheni că fură milioanele ţării, pe Theodor Rosetti că face 
gheșefturi cu drumurile de fier, pe Boerescu, pe „baronul“ Boerescu, că a 
vândut ţara austriacilor pentru o nenorocită decorațiune? Cum! nu vă mai 
aduceţi aminte că luni întregi aţi imprimat în locul de onoare al ziarului 
vostru această calomnie idioată la adresa partidului conservator, că „ţara a 
fost îngenucheată la picioarele contelui Andrassy“? 

Cu toate acestea hoţul Mavrogheni, gheşeftarul Theodor Rosetti, 
trădătorul Boerescu au fost și sunt miniștrii plenipotenţiari, funcţionarii 
voştri, ceea ce ne-a dat demult măsura respectului ce aveţi pentru voi înșivă. 

Cu toate acestea pe contele Andrassy l-aţi primit cu braţele deschise la 
Sinaia, ca pe cel mai cordial prieten şi nu știm dacă nu i-aţi atârnat de piept 


şi marea cruce a Stelei României! 

Când am auzit vorbindu-se pentru întâi oară de cei 20.000 franci ceruţi 
de Creditul Rural d-lui Ciurcu, pe cale civilă, ne-am zis că, dacă toţi aceia 
cari au fost insultaţi, batjocoriţi, calomniaţi prin „Românul“ ani întregi, i-ar 
fi cerut despăgubiri pe această cale, demult gazeta d-lui Rosetti ar fi încetat 
de a mai vedea lumina zilei și n-ar mai fi avut astăzi ocaziunea să o auzim 
dând exemple de moderaţiune în limbagiu și de bună cuviinţă celorlalte foi. 
„S-a schimbat boierul!“ a zis odată d. Kogălniceanu adresându-se triplului 
milionar Stolojan. „S-a schimbat gazetarul!“ zicem și noi astăzi confraţilor 
de la „Românul“, ale căror licențe de stil nu mai aveau nici o limită 
odinioară. 

Ne-am mărginit a reaminti numai câteva fapte, cunoscute dealtminteri 
de toată lumea, spre a se vedea cine e sorgintea răului, dacă rău există, şi cui 
incumbă răspunderea acestui rău. 

Tinem însă, înainte de a termina, să relevăm o pudică exclamaţiune a 
numitei foi. 


În ce ziare austriace, franceze, belgiane, engleze — strigă ea scandalizată — se 
văd neomeniile de cari sunt pline unele din ziarele de la noi? 


Ne permitem a-i întoarce exclamaţiunea și a o întreba la rândul nostru: 

În ce ţară civilizată din lume s-a mai văzut ca tot ceea ce este mai 
ignorant, mai putregăit, mai venal şi mai corupt printre fiii ei, să se răsfeţe 
în fruntea prefecturilor şi a administraţiilor publice şi să pretindă a conduce 
la liman bun carul statului? 

Personalităţile se impun astăzi ca o necesitate politică destul de tristă, 
însă inevitabilă, căci asemeni oameni vor să ocupe posturile de onoare și de 
încredere ale țării fără a poseda niciuna din însușirile trebuincioase, 
strălucind din contra prin lipsa acestor însușiri și prin apucăturile lor 
viţioase sau imorale. lată de ce presa română apucă aşa de des pe terenul 
acestor personalităţi: urmărind vindecarea corupţiunii moravurilor publice 
ce ne roade de atâta timp, ea este nevoită să denunțe pe înșiși autorii ei, în 
speranţa că va putea stârpi răul din rădăcină pe viitor. 

Aceia însă cari au dat semnalul mai întâi, cari, târâţi de pasiunile lor 
politice, nu s-au sfiit să acuze pe „protivnici“ de toate infamiile închipuite, 
făcând pe lume să creadă că nu mai există om onest şi patriot dezinteresat în 
această ţară, aceia cari au împins licența polemicei până a insinua asasinatul 


şi a provoca detronarea suveranului, aceia nu au dreptul de a se erige astăzi 
în moralizatori ai presei, căci sunt condamnaţi mai dinainte de propriele lor 
păcate, de trecutul lor. 

Colecţiunile „Românului“ sunt de față spre a dovedi că aceia cari au 
uzat și abuzat mai mult de libertatea presei în România au fost redactorii de 
pe vremuri ai acestei foi. Era un timp când mândra deviză a organului din 
Strada Doamnei, Voiește și vei putea, fusese înlocuită cu alta, mai practică 
şi mai semnificativă: Calomniază și vei fi. 


€ 


[25 decembrie 1882] 

Un calorimetru sigur pentru a măsura gradul de fierbințeală şi de 
supărare al „Românului“ este tonul în care scrie. Dacă unirea între grupurile 
opoziției şi hotărârea lor de a lucra împreună în alegeri n-ar fi atât de 
supărătoare pentru foaia din Strada Doamnei, desigur ar ignora-o sau o ar 
înregistra cu un ton mai cuviincios. 

Dar halul la care trebuie să fi ajuns foaia confraților noștri prin această 
unire e astfel încât nu se sfieşte de-a pune o declarație de conlucrare, 
concepută de oameni onești şi cu oarecare vază în societatea română, în 
rândul manifestelor asociaţiunii Pietraru, Pătescu şi Cârlova, în rândul 
manifestelor anonime. 

Ca și când ţara întreagă n-ar fi știind din ce elemente consistă partidul 
conservator și cel sincer liberal, ca și când membrii acestor partide s-ar 
recruta, pe departe măcar vorbind, din aceleași elemente din cari recrutează 
roşii. Pietraru? Dar era roșu, funcţionar în Ministeriul de Finanţe. Pătescu? 
Dar era inspector şcolar al guvernului roșu pe două judeţe și tot atât de 
liberal în principiile lui ca ilustrul Fundescu bunăoară. 

Ne pare rău că foaia din Strada Doamnei își tăgăduieşte atât de lesne 
adepţii ei naturali, căci acei oameni, oricât de răi să fi fost, nu erau decât 
fructe ale creşterii pe care „Românul“ o dădea cu profuziune cititorilor săi 
înainte de-a ajunge un jurnal oficios și cu resurse mai calmante. 

Actul convenit între bărbaţii politici conservatori şi sinceri liberali nu 
este un manifest şi nici poate fi numit astfel. Pornind din iniţiativa 
conducătorilor cunoscuţi ai amândoror partidelor, se stabileşte prin el 
principiul de conduită, adresat opoziţiunii de orice nuanţă, de-a vota 
împreună în alegerile viitoare. Programul partidului guvernamental este 


schimbarea Constituţiei, negaţiunea ei; noi credem însă că o schimbare e și 
neoportună, şi nepractică, programul pozitiv al opoziţiei este aşadar 
menţinerea Constituţiei tale-quale. Ni se pare că nimic nu e mai natural 
decât o unire pentru menţinerea unei legi și unei organizări existente. Aci 
agresiunea se 'mtâmplă din partea proiectelor Rosetti şi a partidului său; 
pentru cel ce se apăra de această agresiune terenul legii existente este un 
program mult mai definit și mult mai sigur decât proiectele atât de 
divergente de reformă ale agresorilor. 

Cu toate acestea „Românului“ i se pare nenaturală unirea. 

Pentru a dovedi ce nenaturală ar fi „Românul“ scoate pasajele, fie din 
discursuri, fie din jurnale, cari dovedesc din trecut certuri între conservatori 
și sinceri liberali. În fond nu se poate răspunde la această imputare decât 
prin circumstanța că asemenea incidente sunt mai mult ori mai puţin o 
cestiune de temperament. Din pasajele chiar citate de „Românul“ și de alte 
foi se vede că ele sunt dictate de-o mânie momentană, proprie 
temperamentului sanguinic, care în fond e generos, deşi în formă e uneori 
aspru în fond, zicem, căutăm să dăm o esplicare psicologică. 

În formă şi faţă cu adversarii noştri un asemenea răspuns e cu totul de 
prisos. Când „Românul“ era în opoziţie, nu cu ton sanguinic, nu din mânie 
momentană, ci din contra, c-o perfidie flegmatică și preconcepută i se 
imputa regelui sustragere de bunuri publice (Piatra Arsă), i se zicea că e un 
pion (fără s) în minele Prusiei, în fine, broşura d-lui baron de Hahn, actual 
ministru, e desigur tot ce s-a putut scrie mai veninos, atât în contra regelui 
cât și în contra miniștrilor săi. Cu aceeași rece perfidie se numea d. 
Cogălniceanu maestru în sustracțiune — și cu toate acestea mai târziu a fost 
ministru alături cu d. Brătianu — un altul, învinuit a fi aruncat cadavrul 
sângerând al României la picioarele contelui Andrassy, a fost ministru 
alături cu d. Brătianu; mai mult, tocmai oamenii în contra cărora 
„Românul“ a strigat imputându-le crime sunt aciia la concursul cărora 
guvernul d-lui Brătianu apelează astăzi. 

Cum zicem, ceea ce în coloanele noastre s-a întâlnit accidental și prin 
escepție în „Românul“ se 'ntâmpla în toate zilele când era în opoziţie, ba 
foaia din Strada Doamnei este din nenorocire aceea care-a introdus acest 
ton în presă şi în Parlament și nu e mirare dacă un diapazon, cultivat în curs 
de douăzeci şi șapte de ani în coloanele unui ziar, răsună uneori, prin 
contagiu nervos, şi în partea adversarilor. 


Admirabilă însă este aristocratizarea roşiilor. Cu ce înmănuşat dispreţ 
vorbeşte azi „Românul“ de Țicu, Pitpalac, de sfinţia sa popa Tache etc.? 

Ca şi când cine ştie cine ar fi roşii? Adică ce mi-e Serurie, ce mi-e Țicu? 
Ce mi-e Pitpalac, ce mi-e Musceleanu? 

Ca și când agitatorii electorali de-o parte sau de alta erau de altă calitate 
şi din altă substanță? O deosebire e fără îndoială ... dar între soarta 
ulterioară a acestor oameni. Dacă Pitpalac ar fi fost roșu ajungea deputat. 
Câţi Pitpalaci sunt azi în scaunele Adunării, neavând nici cultură mai multă 
decât acela, nici fiind de altă estracţiune! Pare că nu toată lumea ştie că 
reteveiul a fost tata bâtei și că inventorul sistemului — eroul de la şapte- 
nuci și Zece-mese — e astăzi unul dintre stâlpii morali ai regimului 
Brătianu? 

Istoria lui Pitpalac nu este decât un epizod din marea istorie a d-lui 
Petre Grădişteanu. 

Cu asemenea digresiuni, cu imputări pe cari „Românul“ și le-ar putea 
face sie însuşi cu mai mult cuvânt decât altora, de vreme ce aşchia o vede în 
ochii altora, bâma din ochii proprii nu, el caută a se mângâia pe sine de 
evenimentul unirii opoziţiei, care-i este neplăcut. 

Am făcut de atâtea ori autopsia stării morale și materiale a ţării și 
apăsarea insuportabilă produsă prin politica roşie e atât de simțită de toţi 
încât numai ea ar fi fost de ajuns de-a uni toate spiritele bune ale acestei 
generaţii împrejurul unui singur steag. 

Acum însă reformele propuse tind mai departe; tind la perpetuarea 
acestui sistem de guvernământ, la omnipotenţa partidului roşu în ţară. 
Organizaţia actuală, bună-rea, tot mai prezinta oarecari garanţii pentru 
pătrunderea a o mână de oameni independenţi în Adunări. Din momentul ce 
şi aceste garanții ar fi înlăturate, nu mai poate fi vorba nici de principii, nici 
de partide; un stăpân autotputermic, înconjurat de creaturile lui, și o masă, 
inertă, intimidată de poliţie și de arhistrategii gardei naţionale — iată ţara! 

A opri realizarea unei asemenea stări de lucruri e o datorie și nu 
reîmprospătarea unor vechi certuri şi disensiuni va opri pe cineva de la 
îndeplinirea ei. 


€ 


[Articol cu paternitate incertă] 
[30 decembrie 1882] 


Mulţi înclină a crede că cestiunea moralității unui regim e indiferentă 
pentru buna sau reaua politică pe care el o face. Cu toate acestea nu-i așa. 
Minuni să facă un regim din momentul în care fapte şi afirmări autorizate 
dovedesc disoluțiunea lui morala, el pierde orice fel de autoritate în ochii 
guvernanțţilor săi şi oriunde domnește cuviinţa în viaţa publică un asemenea 
regim cade fără îndoială. 

Oricât de mult succesul uimeşte ochii oamenilor, oricât sunt dispuși a 
uita păcatele în favorul faptelor de oarecare importanţă, o corupţie fățişă îi 
face a nu crede în valoarea acestor fapte, a nu le lua în serios. De câte ori 
dar foile partidului roșu vorbesc cu mare zgomot de pretinsele acte mari ale 
guvernului, răspunsul pe care lumea cu drept cuvânt îl dă e: Cum se poate 
ca mari și naţionale să fie faptele unor oameni cari n-au avut nicicând în 
vedere binele general, ci au vânat cu o imperturbare aproape unică în felul 
ei numai interesele lor private? 

Cine mai cutează astăzi să tăgăduiască stricăciunea adâncă a 
elementelor din cari se compune partidul guvernamental? Sunt cunoscute 
cuvintele neparlamentare chiar cu cari d. D. Brătianu, fratele ministrului- 
prezident, au apostrofat majoritatea, se cunosc cauzele acestei prime rupturi 
în şirurile roşiilor. A ajunge să zici că nu mai e un om onest în această țară 
este fără 'ndoială culmea ce-o atinge decepțiunea unui om politic; a 
amenința pe mandatarii naţiunii, pe oamenii ei de supremă încredere, cu 
carantina și pușcăria și a nu afla nici o contrazicere în privirea aceasta, iată 
ceva care se 'ntâmplă numai la noi. 

Ce sunt dar criticele cele mai aspre ale gazetelor, ce epitetele cele mai 
odioase, ce în fine chiar desfrâul cuvântului scris alături cu acele 
declaraţiuni, făcute franc înaintea ţării și putem zice a lumii întregi, că cei 
mai mulți dintre deputaţii guvernamentali sunt buni de carantină și puşcărie 
şi că nu se mai află om onest în această ţară? Cetitorul abia 'şi face o 
închipuire de efectul acestor cuvinte. Până şi ziarele din Statele Unite au 
reprodus discursul fostului prezident al Camerei. 

Întrebăm acum, oare națiunea care are asemenea guvernanţi, precum îi 
merită, are dreptul de-a exista pe faţa pământului? Oare, la un moment dat, 
aceste cuvinte nu se vor cita ca o dovadă că românii sunt incapabili de a se 
guverna singuri, că nu merită o neatâmare de care nu se folosesc decât 
pentru a spolia poporul și a face instituţiile de batjocură? 

Avem astăzi înainte-ne un alt specimen de declaraţie politică, scrisoarea 
adresată de d. Alex. Sihleanu ziarului „Națiunea“. D. Sihleanu a fost 


viceprezident al Adunării, este membru în comisia bugetară ş.a.m.d. Vreo 
mare lumină de biserică nu e şi adeseori am avut ocazia a vorbi cam în 
glumă despre acest domn cu idei foarte estreme și de-un liberalism cu totul 
exagerat. Dar un lucru nu i se poate tăgădui: se bucură de numele unei 
perfecte onestităţi, ceea ce în țara noastră e o calitate. 

Ei bine, ce ne zice d-sa? 

Blastămă ceasul în care-a crezut în onestitatea, virtutea, sinceritatea, 
francheţa, probitatea, capacitatea politică a guvermanţilor actuali. Când 
cineva blastămă ceasul în care-a crezut în acele virtuți e evident că 
contrariul există. Guvernanţii sunt aşadar maloneşti, vicioşi, nesinceri, 
improbi, incapabili. Acestea le-o spune fostul lor viceprezident. 

A trebuit să-şi acopere faţa, zice, și să fugă ca de contagiu de-o 
majoritate guvernamentală, când, într-o noapte a anului trecut, la Senat, 
şeful partidului a declarat că nu mai poate sătura nesațiul membrilor 
majorităţii şi că de-aceea se retrage. 

Va să zică şi d. Ion Brătianu a făcut asupra partidului său o enunţare 
analogă cu cea făcută de fratele său, ca ceea ce-o face azi d. Sihleanu. 

Spună-ni-se, ar putea să existe ţară în care o majoritate astfel 
caracterizată de oamenii ei proprii să poată pretinde a guverna? Există ţară 
în care un guvern să se poată întemeia pe asemenea elemente? 

Desigur nu. Numai la noi a fost cu putinţă ca după o asemenea declarare 
şi după retragere, ilustrul cancelar să se 'ntoarcă la guvern în capul aceloraș 
oameni, ca să continue acelaş regim al virtuţii. 

Degeaba se impută dar presei opoziţiunii tonul ei vehement. Chiar dacă 
s-ar feri de orice espresie mai colorată, n-ar avea decât să reproducă cu 
fidelitate cuvintele prezidentului și a viceprezidentului Adunării ori acelea 
ale şefului de partid şi de cabinet, pentru ca culmea calificațiunilor în rău să 
fie ajunsă. Dacă faţă cu noi foile guvernamentale pot striga calumniare 
audacter semper aliquid haeret, putea-vor oare afirma că şi d. loan 
Brătianu calomniază? Şi încă pe cine? Pe colegii, pe amicii săi politici. 


DIN „TIMPUL“: 1883 

Se 'ncheie și după datina noastră cu ziua de astăzi un şir de evenimente 
măsurate după apuneri și răsăriri de soare și fixate în memoria noastră cu 
cifrele acestei măsurători. 

Dacă privim regularitatea fenomenelor lumii siderale și o comparăm cu 
nestatornicia sorții omenești, am putea crede că altceva se petrece în ceruri, 
altceva pe pământ. Cu toate acestea, precum o lege eternă mișcă universul 
deasupra capetelor noastre, precum puterea gravitaţiunii le face pe toate să 
plutească cu repejune în chaos, tot astfel alte legi, mai greu de cunoscut, dar 
supuse aceleiași necesităţi, de la care nu este nici abatere, nici excepţie, 
guvernează oamenii şi societăţile. 

Oricât de mici am fi pe acest glob atât de neînsemnat în univers, a cărui 
an întreg de câteva sute de zile nu sunt măcar un ceas pentru anul lui 
Neptun de șasezeci de mii de zile, totuşi ce multe și mari mizerii se petrec 
în atât de scurt timp, cât de multe mijloace nu inventează oamenii spre a-şi 
face viaţa grea şi dureroasă! 

S-ar crede că cu cât cunoştinţele înaintează, cu cât omul câștigă 
convingerea despre nimicnicia lui și despre mărimea lui Dumnezeu ar 
scădea deşertăciunea care este izvorul urei și al dezbinărilor; că 
încredințându-se că nu numai nimic este, ci chiar mai puţin decât nimic, de 
vreme ce viața omenirei întregi este ceva accidental şi trecător pe coaja 
pământului, mintea lui va fi izbită cu atâta adâncime de acest mare problem 
încât să poată uita patimele mici cari-l mișcă, mai puţin însemnătoare decât 
o picătură în ocean, decât o clipă în eternitate. 

Dar nu este astfel. 

Se vede că aceeași necesitate absolută care dictează în mecanismul orb 
al gravitațiunii cerești domnește și în inima omului; că ceea ce acolo ni se 
prezintă ca mişcare e dincoace voință şi acţiune și că ordinul moral de 
lucruri e tot atât de fatal ca şi acel al lumii mecanice. 

De aceea vedem că marile evenimente istorice, războaie cari zguduie 
omenirea, deşi par a atârna de decretul unui individ, sunt cu toate acestea tot 
atât de inevitabile ca și un eveniment în constelațiunea cerească. E drept că 


cei vechi n-aveau cuvânt de-a pune oroscopul și de-a judeca după 
situațiunea aparentă a luminilor ceea ce se va petrece odinioară pe pământ, 
dar cu toate acestea în naivul lor chip de-a vedea se ascundea un adevăr, 
acela că, precum o constelațiune e dată cu necesitate, tot astfel evenimentele 
de pe pământ se 'ntâmplă într-un șir pare că de mai nainte determinat. 

Dacă, după constelaţiunea împrejurărilor celor din urmă, am pune 
oroscopul anului ce vine, nu multă speranţă ne-ar inspira, nu multă bucurie 
ne-ar face. Din nou cestiunea Orientului sau mai bine a împărțirii împărăției 
otomane e obiectul ce preocupă lumea politică şi se poate ca evenimentele 
din Egipet să fi fost cel dentâi stadiu al desfășurării cestiunii. În adevăr, 
după înfrângerea insurecțiunii a început a se desemna cu claritate alianţa 
austro-germană şi a se da pe faţă înarmările Rusiei. 

Franţa, gata a fi privitoarea interesată la uriașa ciocnire dintre lumea 
slavă și cea germană, gata chiar a participa — si fata favebunt —, a pierdut 
însă tocmai în preziua anului nou pe bărbatul care reprezenta politica ei de 
acţiune. Cu toate acestea nu credem ca moartea unui om, oricâtă 
însemnătate suspensivă ar avea pentru evenimente, să le poată înlătura cu 
totul. 

În acest conflict, pe care viitorul îl indică cu claritate, ce se va alege de 
cei mici? Poporul nostru mic este pus tocmai ca o muche de despărţire între 
furtuna ce vine din apus pentru a întâmpina pe cea din răsărit. Oricare ar fi 
soarta armelor, oricare norocul războiului, oricât de înţeleaptă va fi politica 
micului popor, rezultatul evenimentelor va fi totuși stabilirea unei 
preponderanţe politice, pururea fatală nouă, chiar dacă nu ne-ar ameninţa cu 
nimicirea totală. 

Oare în preziua unor evenimente determinante pentru soarta noastră fac 
bine oamenii ce ne guvemă de-a pune cestiunea revizuirii Constituţiei? Fac 
bine a propune escluderea din viața publică a elementelor celor mai 
luminate ale poporului, cari s-au dovedit în toți timpii a fi și cele mai 
patriotice, prin suprimarea colegiului I? 

Nu numai că nu fac bine, dar chiar șeful acestui guvern a recunoscut-o 
aceasta, căci însuşi tindea la amânarea reformelor, întemeindu-se pe 
probabilitatea evenimentelor ce bat la poarta cetății noastre. Cu toate 
acestea curentul fatal de înnoituri care e caracteristic pentru epoca de 
spoială în care trăim împinge pe majoritate la punerea unor cestiuni ce nu 
pot decât să turbure ţara şi să accentueze deosebirile de interese şi de partid 
între oameni. 


Cu părere de rău cată să constatăm că, cu toată bătrâneţea prematură a 
năravurilor, inteligenţa politică a acestei ţări arată uneori semne de 
copilărie. Ca un sfinx mut încă și cu ochii închiși stă anul viitor înaintea 
noastră, dar știm bine că multe are de zis, că cumplite sunt enigmele ce le 
va rosti, că în prăpastie va cădea cel ce nu va fi în stare să le dezlege. 

Iar Edipul destinelor noastre se uită în faţa acestui sfinx şi, în loc de a fi 
pătruns de seriozitatea adâncă, tragică poate, a fizionomiei lui, el s-apropie 
de monstru pentru a-i răspunde cu ... jucăriile noastre constituţionale ... 
Fără îndoială ceea ce are să se 'ntâmple se va 'ntâmpla, dar e păcat şi nu e 
demn ca, atunci când timpurile sunt foarte serioase, un popor să joace mica 
comedie a luptelor sale dinlăuntru. 

„Noua presă liberă“ din Viena, ce ne era odată atât de contrară, e de un 
şir de ani încoace o susţiitoare statornică a guvernului din Bucureşti. Ne 
abținem de la orice presupuneri cari ar putea esplica această schimbare de 
atitudine a foii vieneze; ne mulţumim cu faptul că în toată presa europeană 
guvernul din Bucureşti nu pare a avea un apărător mai cu stăruința decât 
acea foaie. 

Faptul acesta va servi cititorului nostru ca un reagent pentru a curăți 
şirurile ce le împrumutăm acelei foi de orice ingrediență sentimentală și 
pentru a constata pur şi simplu lucrurile petrecute în Conferinţa de la 
Londra asupra cărora foaia citată pare bine informată. 

lată dar ce zice în numărul ei de vineri: 


Știrile din urmă de la Conferenţa din Londra ne dau o imagine clară şi în parte 
cu totul nouă a situaţiei. Vedem din ele că puterile sunt în realitate unite faţă cu 
România şi că tocmai Rusia, despre care aveam presupuneri întemeiate că încurajază 
într' ascuns împotrivirea României, este cea ce se opune cu stricteţă pretenţiunilor 
române. Cată să conchidem dintr' aceste că d. Giers s-a înțeles asupra cestiunii 
dunărene cu contele Kalnoky în timpul în care s-a oprit în Viena, adică că Austria s-a 
învoit cu dorinţele Rusiei în privirea braţului Chiliei și a obținut în schimb sprijinul în 
cestiunea Comisiunii Mixte. 

Conferenţa a primit în unanimitate proiectul Barrère, deci a surpat din temelie 
orice speranță a României de-a atrage în parte 'și pe vreuna din puterile mari. Deși 
toate guvernele au admis pe timpul tratărilor între cabinele propunerea franceză, 


totuși oamenii din București par a fi crezut că la urmă vor câștiga sprijinul vreunei 
puteri mari. 

De credinţa aceasta nu s-au ales nimic. Totodată declaraţiunile pe care Granville 
le-a făcut reprezentantului român i-a luat României orice perspectivă de-a câștiga, 
cel puţin ulterior, un vot deliberativ. Propunerea de-a-i acorda numai un vot 
consultativ a fost pusă de Germania și susținută numaidecât de Rusia; ba 
reprezentantul Rusiei s-a esprimat chiar cu multă vioiciune în contra egalei 
îndreptăţiri a României. În una din şedinţele viitoare, când se va decide cestiunea 
Chiliei, Rusia, ca negustor isteţ, va ști să facă a i se plăti votul, dar câștigul pe care 
politica rusească îl va obține nu va fi de nici un folos pentru România. 

Deși Conferenţa nici nu gândește de-a întrebuința mijloace coercitive pentru 
aducerea la îndeplinire a deciziunilor ei, totuşi primirea unanimă a proiectului 
Barrère înseamnă că România e diplomaticește învinsă. Comisia Mixtă a Dunării, în 
contra căreia bărbaţii din București s-au opus cu atâta îndărătnicie, e aprobată de 
Europa și toate puterile au recunoscut în mod hotărât că existenţa ei e de interes 
comun. Litigiul nu mai e între Austria și România, ci între România și puteri. Fără 
îndoială un câștig teoretic pe care-l ştim preţui; dar o impresie morală oarecare 
trebuie să exercite în București faptul că, prin proprie îndărătnicie, România s-au 
izolat cu totul. Totuși Conferenţa pare a voi să asigure României o retragere 
onorabilă, ţinându-i deschisă perspectiva unei semnări ulterioare a protocolului. 

Austria a făcut asemenea ceva din parte 'și pentru a înlesni României 
întoarcerea. Reprezentantul nostru în Conferență a procedat cu multă cruţare și în 
mod conciliant. La început a declarat chiar că e în contra refuzării votului deliberativ 
cuvenit României; mai târziu abia s-a unit cu majoritatea. Contele Karolyi a mai 
declarat că, dacă România va admite propunerile austriace, Austria înclină a mai 
face multe concesiuni privitoare la executarea reglementelor, la mânuirea poliţiei 
fluviale și la alte dispoziţiuni. lată o preîntâmpinare cât se poate de amicală. Afară de 
asta se știe de un an încoace că guvernul austriac voiește a propune toate ușurările și 
concesiile numai pentru a ajunge la regularea definitivă a cestiunii Dunării. 

Se ivește în adevăr un simptom că condescendența mare a guvernului nostru n-a 
rămas fără efect asupra adversarului îndărătnic din București. Deși d. Ghica, 
conformându-se instrucţiunilor stricte ale lui Sturza, a protestat sus și tare în mod 
solemn în contra deciziunilor conferinţei, totuși a vorbit cu contele Karolyi în alt ton 
decât cel susținut de ministrul Sturza în Cameră. Sturza a vorbit eroic, Ghica elegic. 
A debutat cu aceeași propunere pe care noi am făcut-o acum câteva zile, că o 
înțelegere directă între Austria şi România ar fi la urma urmelor ceea ce poate fi mai 
bun. Căci atunci s-ar putea rezolva repede și amicabil şi alte cestiuni pendente, 
precum aceea a tratatului de negoţ. Modul în care vorbește reprezentantul României 
dovedește îndeajuns că și în București se înțelege necesitatea de-a pune capăt 
opunerii în contra Europei unite și a stabili bune raporturi cu puternicul vecin, care 
nu cere nimic neechitabil și care vede sprijinite pretenţiile sale prin hotărârea unei 
conferențe. 

Multe întâmplări de după culise au contribuit în zilele din urmă a mai îmblânzi 
România. În București oamenii contaseră nu numai pe Rusia, ci mai mult încă pe 


Anglia. Acum o săptămână se zicea că guvernul englez va face să cază propunerea 
Barrere şi va lua partida României. Ba Anglia a ameninţat chiar cu asta, dar numai 
în aparență și cu intenţia vicleană de-a-și precupeţi adeziunea cătră puterile 
răsăritene în schimbul încuviinţării planurilor sale din Egipet. Afacerea pare a fi 
reușit atât de bine ca și cea pe care a mijlocit-o d. de Giers la Viena. Conferinţa a 
semănat mult c-un bâlci în care se face trampă. 

Rusia a abandonat România pentru că-n schimb a primit făgăduinţa Austriei de-a 
favoriza regularea braţului Chiliei; Anglia a sacrificat Regatul pentru Egipet. 
România se poate mângâia doar cu faptul că-n cazul din urmă Franţa a fost cea care- 
a plătit cheltuielele, căci în momentul în care vorbim cestiunea egipteană e poate 
hotărâtă în mod definitiv fără participarea Franţei. Când unei puteri mari i se 
întâmplă asemenea lucruri, cu cât mai mult trebuie România să se supuie sorții şi să- 
şi puie întrebarea dacă n-ar fi mai cu minte ca, prin tratări cu Austria, să dea forma 
cea mai lesne de mistuit acestui lucru inevitabil. Dacă Conferenţa a contribuit de-a 
trezi o asemenea convingere în Bucureşti, atunci nu s-a convocat cu totul fără scop și 
în zădar; dar cumcă ea n-a fost necesară, pentru ca la urma urmelor totul să se 
aranjeze între București și Viena, ideea aceasta i se impune oricărui politician, oricât 
de mândri ar fi de munca lor modernii Danaiz cari în Londra cară apă cu ciurul. 


Atâta zice „Noua presă liberă“. Dacă curăţim aceste şiruri de 
ingrediențele de bunăvoință şi mângâiere pe care foaia vieneză le aduce 
guvernului din Bucureşti, pentru motive asupra cărora nu insistăm, rămân 
faptele povestite cari, fără altă deducere logică, reprezintă prin ele înșile 
sterilitatea totală a politicei guvernului. Izolaţi cu desăvârşire, căzuţi sub ura 
Rusiei, desprețuiți de Germania cu toate că un dinast al ei ocupă tronul 
României, stăm în faţa lumii ca niște milogi de cari se-ndură Austria însăși, 
căutând a îndulci prin politeţe cel puţin hapul amar al viitoarei vasalităţi 
economice şi politice. 


€ 


[10 februarie 1883] 

Dacă cineva îndrăznea să zică că cestiunea dunăreană e compromisă 
prin actele cabinetului d-lui Brătianu i se răspundea pe toate tonurile că e de 
rea credință, că sunt acuzări vage, făcute din spirit de opoziție sistematică, 
pentru a răsturna guvernul. 

Astăzi, când propunerea Barrère e primită de unanimitatea Conferenței 
din Londra şi această din urmă discută poate până şi mijloacele coercitive 
pentru a aduce la îndeplinire deciziunile ei, faptele confirmă acuzările 
multiple ale opozițiunii și se dovedeşte că nu numai guvernul a compromis 


cestiunea prin făgăduielele ce-au alunecat a le face Austro-Ungariei, ci a 
fost peste aceasta de cea mai învederată rea credinţă față cu opoziţia când la 
toate descoperirile ce se făceau ni se răspundea că inventăm și că combatem 
numai din ambiţie şi ură. 

Precum o descoperire nouă aruncă lumină retrospectivă asupra 
descoperirilor din trecut, le dă alt înțeles şi arată ce legătură intimă exista 
între ele, tot astfel faptul că Conferenţa din Londra a tratat România în mod 
vitreg, neprimind-o în sânul ei și dispuind despre ea fără de ea asupra 
intereselor și suveranităţii ei aruncă o lumină nouă asupra purtării din trecut 
a guvernului şi ne descopere seria întreagă de greșeli cari au trebuit să dea 
la urma urmelor acest fatal rezultat. 

Încă în iunie 1881 „Românul“ spunea următoarele: 


Putem recapitula precum urmează concesiunile făcute condiţional de guvernul 
românesc după cererile stăruitoare ale mai tuturor cabinetelor (nu a tuturor). 

I. Înființarea unei Comisiuni Mixte pentru supravegherea navigaţiunii şi 
regulamentelor de poliție fluvială între Galaţi și Porţile de Fier; 

II. Admiterea Austriei în Comisiunea Mixtă. 

III. Prezidenţia Comisiunei Mixte să aparțină delegatului Austro-Ungariei. 

Cine ştie să facă concesiuni nemerite și la timp merge foarte adesea cu paşi mai 
siguri spre împlinirea scopului său decât aceia cărora le place a se făli cu o 
împotrivire îndârjită şi zgomotoasă! 


Va să zică acum doi ani deja guvernul găsise nemerit și la timp de a 
concede Comisia Mixtă, admiterea neriveranei Austrie în ea, prezidenţia ei 
de drept la o masă unde nu erau decât riverani. Nici astăzi Austria nu 
poftește altceva decât ce guvernul român a ştiut să facă, nici Conferenţa din 
Londra nu cere în esență mai mult decât punctele de mai sus. Aceste 
concesiuni, cari neapărat caută să se fi rezemând pe un text pozitiv, pe o 
piesă din corespondenţa noastră diplomatică cu cabinetul din Viena, sunt o 
adeziune dată acum doi ani încă la hotărârile actuale ale Conferenţei. 

Dacă însă guvernul ar fi şi încercat de-a lua de atunci încoace o altă 
direcție, mai putea el să inspire cuiva încredere în urma concesiilor făcute 
mai sus? Dacă azi ne plângem în contra areopagului european, avem oare 
dreptul de-a ne formaliza atât de mult de procederea lui, fie chiar neauzită 
în dreptul ginţilor, când membrii acelui areopag ne pot răspunde: „Nu 
facem decât ceea ce voi înşivă aţi făgăduit a face?“ 

Astăzi d. I. Ghica e însărcinat a face şi a făcut chiar declaraţia că 


nu putem admite introducerea Austro-Ungariei într-o comisiune unde ea n-are 
dreptul de-a figura alături cu statele riverane. Nu există o vorbă în Tractatul de la 
Berlin care să justifice această pretențiune. O respingem și nu vom accepta deciziunile 
Conferenţei, care-ar tinde a ne-o impune. 


La această declaraţie solemnă contele Karolyi poate răspunde: Acum 
doi ani ați admis ca Austria neriverană să fie nu numai primită în Comisia 
Mixtă, dar chiar s-o prezideze de drept. Aşa aţi înțeles 'Tractatul de la Berlin 
pe atunci; pentru a fi consecuenţi trebuie să-l interpretaţi tot astfel şi acum. 
Voi cu mâna voastră aţi risipit orice controversă asupra Tractatului întru cât 
vă priveşte; opinia voastră este dată demult; singuri v-aţi rostit sentința de 
vasalitate economică și politică. 

Odată părăsit terenul clar al Tractatului de Berlin, se 'nţelege că o 
politică începută în dileme şi contraziceri căta să se încurce din ce în ce mai 
mult în propriile sale iţe. 

„Pactul social“ ne face în privirea aceasta următoarele descoperiri: 


Cu tot refuzul formal al Camerei, d. Stătescu, fiind ministru de esterne, propusese 
din proprie autoritate Austro-Ungariei de-a înlocui Comisiunea Mixtă c-o Comisiune 
de supravegheare compusă din reprezentanţii statelor riverane şi din doi delegați aleși 
în fiece an în sânul Comisiunii. 

Partea bună a acestei propuneri era că într-un răstimp oarecare Austria n-ar fi 
participat la această Comisiune. 

Austria n-a voit să primească propunerea Stătescu. 

Între acestea vine d. Sturza la putere și, fireşte ca un dar de bună sosire, se grăbi a 
face Austriei un cadou frumos. 

A declarat Austriei că România ar consimţi ca unul din cele două posturi de 
delegați ai Comisiunii Europene în sânul Comisiunii de supravegheare să se 
încredințeze în mod perpetuu delegaților austriaci şi că chiar prezidenţia de drept a 
Comisiunii de supravegheare să fie asemenea dată în mod perpetuu. 

Efectul acestei propuneri era că delegaţii celorlalte puteri nu mai puteau exercita 
în sânul Comisiunii de supravegheare decât o delegaţiune timporară, care nu le dădea 
nicicând dreptul de prezidenţie. 

Mulțumită ingenioasei propuneri a ministrului nostru de afaceri străine, celelalte 
puteri se aflau reduse la o poziţiune dintre cele mai umilite în raport cu Austria, iar 
pentru România rezultatul era același sub ministerul Stătescu ca şi sub ministerul 
Sturza: aservirea Dunării la Austria. 


„Pactul social“ afirmă pozitiv că propunerea ce-o descopere a fost 
făcută de d. Sturza în ultima sa călătorie la Viena şi la Berlin, fără 


autorizarea reprezentaţiunii naționale. 

Și în propunerea d-lui Sturza regăsim cele trei puncte din „Românul“ de 
la iunie 1881: I. Comisiunea Mixtă botezată „de supravegheare“; II. 
Participarea Austriei neriverane în ea. II. Prezidenţia ei de drept. 

A mai susține astăzi, după aceste descoperiri, că cestiunea n-a fost 
compromisă, din capul locului chiar, ar fi o curată copilărie. Fără 
autorizarea Corpurilor legiuitoare, fără ştirea ţării, aducându-se în cabinet, 
fără nici o cauză parlamentară învederată, miniștri noi, asupra misiunii sau 
tendenţelor cărora toată lumea era în întunerec, s-au făcut promisiuni 
contrarii textului Tratatului de la Berlin, s-au părăsit singurul teren sigur pe 
care țara putea păși, și astăzi am ajuns că ceea ce guvernul a lunecat a 
promite ni se impune vrând-nevrând. Odată porniţi pe acest coborâș, fără 
îndoială unul din vecini nu putea sta nepăsător față cu concesiile făcute, pe 
sub mână celuilalt, deci astăzi se prezintă și el cu cererea privitoare la braţul 
Chiliei și, din resentiment în contra duplicității guvernului român, cere 
escluderea reprezentantului regelui din Conferenţă. 

Puterile celelalte, reduse prin propunerea lui Sturza de a asista ca 
privitori timporari la eterna prezidenţie de drept a Austriei, taxate din 
iniţiativa noastră de a cincea roată la car, găsesc de cuviinţă că, dacă e vorba 
să-i facă Austriei asemenea concesiuni, s-o facă încai în socoteala lor 
proprie şi în schimbul unor compensaţii pe alte terene decât după bunul plac 
al unui ministru din București. 

Izolarea completă a României este așadar pe deplin esplicabilă. 

[11 februarie 1883] 

Admirabila dibăcie a oamenilor noștri de stat fu în timpii din urmă atât 
de mare încât toate puterile întrunite în Conferenţă au fost în contra noastră 
şi singurul nostru apărător — din ironie — Austria. Cabinetul din Viena 
pare a nu fi numai un escelent diplomat, ci cată a fi având o vână dramatică 
rară, căci nu e lesne a se servi de atât de mari și de nobili actori pentru a 
produce un efect final atât de maestru. 

În adevăr, ce-a putut fi mai frumos? Germania căreia ne-am plecat în 
toate cele, țara de naștere a regelui nostru, o putere ce nu are nici un interes 
imediat la Dunăre, e în contra primirii noastre în Conferenţă. Franţa, căreia 
îi datorim nu numai cultura, dar şi ideile noastre nesănătoase, din iubire 


pentru care am devenit niște maimuțe ale ei, îmbătrânindu-ne înainte de 
vreme, pentru a aduce măcar cu ea, ea e mai papală decât papa, mai 
austriacă decât Austria și, fără nici un câștig pentru sine, din contra, cu 
perspectiva de-a pierde simpatiile pe care-a ştiut să le inspire în trecut, 
ajunge până a cere executarea în numele Europei. Italia, obiectul 
afecțiunilor noastre, până și inutila Turcie, toate cu câte n-avem a împărți 
nimic nici în clin nici în mânecă, în contră-ne, iar pentru noi ... cine? 
Adversarul. 

În adevăr, multă minte i-a trebuit guvernului nostru pentru a dezinteresa 
pe toate puterile în cestiunea Dunării şi a da puternicei Austrie o ocazie atât 
de frumoasă de a juca pe generoasa biruitoare. Înadins să fi căutat cineva să 
facă lucrurile atât de rău, nu s' ajungea la un rezultat aşa de faimos ca cel 
obținut la Conferenţă. Toată politica noastră stă în faţa lumii atât de ineptă 
încât însuși adversarului i s-a făcut milă de ea. Dac-am fi privitori numai, ca 
la teatru, lucrul ar fi comic în adevăr, dar asupra noastră se descarcă toate, şi 
atât de falsă, atât de izolată e poziţia noastră prin inepţia celor ce conduc 
destinele ţării, atât de bine au ştiut pretinșii noştri oameni de stat să 
stârnească toată Europa în contră-ne, încât stăm uimiţi și ne așteptăm la o 
mai mare comedie, ne aşteptăm să vedem pe aceşti oameni pretinzând să-şi 
facă şi un merit din această nemaiauzită stare de lucruri. 

Am arătat ieri că de la 1881 încă, dintr-un timp în care Dunărea putea fi 
scăpată, deoarece expedițiunea egipteană nu avusese loc, fără nici o silă din 
afară decât cea unilaterală a părţii interesate, guvernul nostru oferise deja 
Comisia Mixtă, admiterea puternicului neriveran, prezindenţia lui de drept. 
Mai mult. N-am fi ştiut nimic de anteproiect dacă „L'Indépendance 
roumaine“ n-ar fi avut ocazia să şi-l procure. Deputaţi ca Dimitrie Brătianu, 
ca Chițu, nu ştiau absolut nimic despre aceasta. Ei înșiși au fost uimiţi de 
graba fatală cu care guvernul alunecase pe clina concesiunilor şi d-lui 
Dumitru Brătianu îndeosebi uşurinţa — ca să nu zicem mai mult — a 
politicei esterioare a guvernului i-a deschis ochii, de s-a spăimântat de 
abisul înaintea căruia stăteam. A trebuit acest eveniment de 
înspăimântătoare gravitate ca, la bătrâneţe, să-i cază vălul de pe ochi, pentru 
ca să vază în fine de ce sunt capabili şi înăuntru cei ce în afară lucraseră 
astfel. Când a spus că nu mai e om onest în ţară n-a vorbit poate numai de 
deputaţii ce-i stăteau în față: ochii i s-a despăienjenit, pentru a vedea 
lunecând înainte-i neatârnarea acestei țări de 'mpreună cu Dunărea. 
Calimach Catargiu, silit de bănuiala aruncată asupra lui, descopere 


duplicitatea guvernului, e ameninţat cu darea în judecată și moare de 
supărare. Cogălniceanu, bolnav şi bătrân, reîntinereşte în culmea vieţii sale 
pentru a apăra Dunărea, mișcătoarea pavăză de argint a neatârnării noastre 
străvechi, a căreia pierdere totdeuna robie au însemnat. lar ţara aceasta, 
ameţită ca un taur de demagogia ei internă, de zdreanţa roșie a republicei de 
disculți, e distrasă de la cestiunea cea mare, pierde ca pe nişte cărți pe joc 
simpatiile tuturor popoarelor europene, pentru a se ocupa de mijlocul cum 
să asigure reușita în alegeri a paraliticilor ei politici. 

Cu aceste mizerii dinlăuntru ni s-a distras atenția până în momentul 
când ne vedem singuri, părăsiţi de toată lumea, puși la discreţia, avizaţi la 
bunăvoința unui vecin puternic, sub a cărui stăpânire consângenii noştri 
sunt apăsaţi, persecutați c-o ură oarbă de conlocuitorii lor. 

În fine rezultatul final al politicei noastre dunărene se rezumă în 
următoarele trei modificări pe cari Conferenţa le-a introdus în ședința ei de 
marţi, în propunerea Barrère: 


1. Austria şi România având amândouă a lua parte în Comisia Mixtă, 
reprezentanții lor respectivi din Comisia Europeană din Galaţi nu vor fi chemaţi, când 
le va veni rândul, în Comisia Mixtă, încât nici o putere să nu dispuie de un vot dublu 
în Comisia Mixtă; 

2. Secţionarea Dunării de la Porţile de Fier până la Brăila se va face longitudinal 
și nu transversal, pentru a se feri orice stat riveran de orice amestec străin; 

3. Numirea subinspectorilor de navigațiune i se atribuie fiecărui stat țărmurean, 
care va fi astfel însărcinat cu executarea materială a reglementelor în propriile sale 
ape. 


E lesne de văzut că prezidentul unic în această Comisie ar fi Austria, 
puterea mare pusă în fruntea unor state pe cari Conferenţa le-a tratat de 
nesuverane, neadmiţând pe nici unul din ele în sânul ei. E pe de altă parte 
asemenea sigur că cel dentâi delegat al Comisiei Europene ar fi, după 
ordinea alfabetică, al Germaniei (Allemagne), asupra atitudinii căruia, 
tocmai în anul hotărâtor pentru soarta viitoare a Dunării, nu suntem în drept 
de a ne face nici o iluzie. 

MANOPERE ELECTORALE 


[13 februarie 1883] 

D. Brătianu cu Simuleştii și Chiriţopolii săi începe a-și bate joc de lume. 
Consiliul comunal din Vâlcea şterge din listele electorale pe membrii 
familiei Lahovari, sub pretextul ridicol că n-ar fi naturalizaţi. Asemenea 
farse nedemne, prea ridicole pentru a fi jignitoare chiar, se petrec ziua-n 
amiaza mare, asemene copilării se patronează de guvern şi de partidul său. 
Un Simulesc, om care în câţiva ani de prefectură înjghebează avere şi 
plătește datorii enorme — numai din leafă, se 'nţelege — şi oameni de teapa 
aceasta, pentru care ocuparea unei funcțiuni publice e o ocazie de-a se 
îmbogăţi prin spoliare, găsesc timp pentru asemenea farse nedemne, iar d. 
Chițu e îndestul de naiv ca să nu zicem altfel pentru a spune că asemenea 
ignominii „sunt deprinderi ale trecutului și că ar fi intrat în moravuri prin 
şcoala ce conservatorii ar fi dat-o ţării“. 

Deşi lucrul e în sine destul de absurd pentru a-i da o mai mare 
importanță decum i se cuvine, dar, de vreme ce adversarii de rea credință se 
servesc până şi de asemenea invenţiuni în manoperele lor electorale, vom 
spune numai că, abstracţie făcând de demnităţile publice pe cari le-au 
ocupat în ţară membrii ei, familia Lahovari însăşi e, prin alianţă și 
moştenire, urmașă familiei Socoteanu de peste Olt.l 

Reproducem aci cuvintele d-lui Alexandru Lahovari prin cari a 
interpelat în Cameră pe d. ministru de interne asupra cazului acestuia, care, 
ca manoperă electorală, e desigur monstruoasă și unică în felul ei. 


„In diesem officio (Comissarius provincialis) ist durch die Deputation 
vorgeschlagen und von mir derweilen acceptiret worden: der Bojar Georgiza 
Sokotanul, weszen Eigenschaften mir in gleichen ohnbekannt seynd; doch wird Er 
gerumt in der Lechenkunst wohl erfahren und ein sonsten accurater Mann zu zeyn“. 
(În acest oficiu de comisar al provinciei s-a propus din partea deputaţiunii şi a fost 
acceptat între acestea de cătră mine boerul Gheorghiţă Socoteanul, ale cărui calități 
nu-mi sunt cunoscute în afacerile acestea, însă după renume ar fi bine esperimentat în 
arta calculului și în genere un om integru.) 


Vezi Documente privitoare la Istoria românilor de Eudoxiu de 
Hurmuzaki, vol. VI, anii 1700—1750, p. 308, 318, 321, 326 et sq. 


1. Când, în urma victoriilor principelui Eugeniu de Savoia şi a Tractatului de la 
Passarovitz, 1718, Austria a ocupat Oltenia, un Gheorghe Socoteanul — boero primae 
classis — de pe Jiul inferior a fost propus de cătră o deputaţiune și numit comisar 
imperial al provinciei Oltenia. 

REPUBLICANII FRANCEJI 


[16 februarie 1883] 

Cine sunt bărbații de stat în ale căror mâini se află astăzi încredințate 

destinele Franței? Cetind într-o foaie vieneză răspunsul la această întrebare, 

ne-am adus aminte fără voie de tagma demagogilor, anarhiştilor şi 

cumularzilor noştri. Iată bunăoară ce ne spune foaia vieneză despre unele 
personaje din proaspătul cabinet francez: 


D. Ferry are un ce mic și înjosit în sine și în politica sa, dar un Lucru nu i se 
poate contesta: are o voinţă de fier, este un bărbat de o mare energie. (Voiește și vei 
putea!) El este din Lorena și oamenii d-acolo sunt cunoscuţi în Franţa ca 
încăpățânați. Voința sa cea fermă l-a adus unde este și-l face conducătorul majorităţii 
Camerei, fără să fie popular în realitate. 

D. Ferry este omul execuţiunilor politice. Aceasta nu e afacerea cea mai plăcută, 
poate nici cea mai curată. Ea te silește înainte de toate să te înconjori cu oameni ce 
sunt de o calitate cam problematică. Pentru oarecari misiuni sunt tocmai inevitabili 
cerţi complici, oricât de neplăcuţi și compromiţători ar fi. Nu poţi să-ţi alegi oamenii; 
ai trebuinţă de ei, pentru că nu găsești mai buni. Nici un diplomat cumsecade nu 
poate apăra înaintea Europei măsuri de proscriere și de aceea un Challemel-Lacour 
devine ministru de externe. D. Challemel-Lacour a fost un favorit al lui Gambetta; el 
a fost odinioară un publicist escelent și e un orator bun. Foile franceze au povestit că 
tatăl său și moşul său au ajuns toți, pentru înșelătorii și incendieri, în ocne şi au 
murit acolo. Dar din împrejurarea că se trage dintr-o familie de criminali, nimeni nu 
va face o imputare noului ministru; este o onoare pentru dânsul dacă, plecând de la 
începuturi așa de grozave, a ştiut să se urce unde este. Dar ca literat d. Challemel- 
Lacour, cu tot talentul său, este un șarlatan. El a trăit în Germania și în Elveţia, 
cunoaşte literatura germană şi filozofia, ceea ce face pe cineva să fie în Franţa 
numaidecât un bărbat celebru, un „filozof“. Ceea ce povestește domnia sa 
compatrioților săi despre relaţiunile sale cu Arthur Schopenhauer este o minciună... 

La 1870 d. Challemel-Lacour deveni prefect al departamentului Rhonei şi pe 
atunci s-a silit să organizeze un fel de terorism jacobin. Cu ocazia unor arestări 
politice el a trimis vestita telegramă: „Fusillez moi ces gens la!“ După război a fost 
condamnat la 100.000 franci despăgubiri cătră mai multe persoane... 

Tres faciunt collegium: al treilea este d. Thibaudin-Commagny, faimosul general. 
Și în locul lui s-ar fi luat altul, dacă se găsea. În toată armata franceză nu e un 
general care să vrea a face ceea ce este gata să facă d. Thibaudin. Despre călcarea 
cuvântului de onoare comisă la 1870 s-a vorbit destul... 

Ceilalţi miniştri noi nu merită menţiune, afară doară de d. Waldeck-Rousseau, 
care a fost ministru de interne sub Gambetta. El e un bărbat tânăr și unul dintre 


gambettiştii cei mai talentați; un bun orator și jurist. Toţi ceilalţi din cabinet sunt 
mediocrităţi basse, ce nu dau materie nici pentru un epigram. Și apoi cu asemeni 
oameni să învingi criza, să fortifici Republica, să guvernezi Franţa!! 

Într-adevăr, câţi franceji vor mai fi cu mintea sănătoasă politică cată să se 
revolteze contra unui asemenea guvern, contra unei atari politice, care 
experimentează în mod mizerabil cu lucruri și persoane. Nişte mâini de gogomani se 
joacă în modul cel mai frivol cu libertatea și chiar cu existența Republicei. În 
Revoluţia cea mare s-a cerut pentru prima oară o lege de proscripţiune; atunci a fost 
Mirabeau care a strigat cătră ceata încă foarte mică a jacobinilor: „Cele treizeci de 
voci să tacă!“ Și ele au tăcut; legea de proscriere a căzut. Dar unde este azi un 
Mirabeau, care prin tunătoarea sa voce să facă pe fanatici și nebuni să amuţească şi 
să scape libertatea de cei mai periculoși dușmani ai ei, de aceia cari se folosesc de 
formele ei și invocă numele ei spre a o nimici? 

Demagogul uzează şi abuzează de libertate ca de o armă pe care pururea e gata 
să o înlocuiască cu viclenia şi topuzul tiranului laş. 

[17 februarie 1883] 

„Dacia viitoare“, iată titlul unei nouă reviste politice ce apare de două 
ori pe lună la Paris. Prețul pe an e numai de cinci lei, dar în sine e 
neprețuită, neprețuită ca document, ca semn al timpului în care intrăm, ca 
signatură a culturii și creşterii politice pe care va avea-o generaţia viitoare, 
dominantă în România, prin îngrijirile d-lui C.A. Rosetti. 

Ceea ce ne uimeşte mai cu seamă și ne întristează când trecem peste 
stâlpii acestei reviste este lipsa de convingere, lipsa de energie sfântă, 
caracteristică pentru tinerimea tuturor popoarelor; este aerul flegmatic cu 
care sunt scrise monstruozităţile acestea. E ceva greoi și fără de talent în 
stil, ceva înjghebat și neîntreg în idei, ceva ce seamănă a negustorie cu nouă 
principii politice. Din nou naționalitatea se ia ca firmă de prăvălie, pentru a 
debita sub ea ideile nesănătoase ale radicalismului cosmopolit. Aceşti 
domnişori se pun la tocmeală cu poporul românesc, poate pentru posturile 
bugetare la cari aspiră în viitor. 


... Suntem cu totul logici fiind socialiști-iredentişti. Dar trebuie să se știe dinainte 
că n-am voi cu nici un preţ să se piardă munca noastră pentru formarea unui regat, 


imperiu sau republică română de la Dnistrul pân' la Tisa, în care pătura domnitoare 
(română sau românizată) să urmeze a trăi trântorește, din munca poporului 
românesc... Pentru ce-am lucra și noi pentru Dacia viitoare dacă după formarea ei am 
fi tot unde suntem şi acum? Putem noi îndemna pe românii de pretutindene să se 


folosească de cele dentâi nenorociri ale străinilor pentru a-și da mâna, prin urmare 
putem cere de la mii și mii de oameni să se primejduiască pentru ca să nu fie, după 
realizarea Daciei, decât tot ca înainte, proletari? 

Ce-i drept putem să-i îndemnăm, dar e de crezut că nu ne vor asculta și vor face 
bine. 


Vorbit-ar-fi oare tot astfel Șincai ce, purtând în desagi istoria românilor, 
a murit sub un gard? 

Dar există oameni între români pentru cari vorba ce se debitează de 
două ori pe lună pe învelitoarea acelei reviste este atât de sfântă că nu 
cutează s-o pronunțe, pentru a n-o vedea târâtă în noroi de sarcasmele 
străinilor, cari n-ar avea decât a ne scoate ochii cu lipsa noastră de cultură, 
cu slăbiciunea noastră politică înlăuntru și-n afară, cu corupţiunea care 
mănâncă societatea noastră, pentru a ne spune: Voi voiţi un asemenea lucru? 
Pe când cei mai mulţi dintre noi se cred nevrednici, în adâncul sufletului lor 
nevrednici de a ridica vălul de pe acest ideal, cunoscând că numai o altă 
generaţie, curăţită prin abnegațiunea și durere, poate îndrăzni să gândească 
la ea, aceşti domni, pentru cari istoria suferințelor noastre e un basm, pentru 
cari mormintele eroilor noștri sunt bune de prefăcut în pușcărie, pentru cari 
nimic din ce au trecut nu e vrednic de venerațiune, își dau aerul a ne zice: 
Putem scoate Dacia din buzunar, dar nu voim decât atunci când veţi fi 
socialiști. Parcă s-ar pune în sfârșit la mezat pentr-un preţ oarecare până și 
idealul unora din eroii și martirii noştri, a cărui realizare e mai departe decât 
orişicând. 

Și oare Italiei i-a mers atât de ușor precum și 'nchipuiesc aceşti domni? 

Încă din suta a treisprezecea Dante divinul, din a cincisprezecea 
ingeniosul Machiavelli au pus în serviciul acestei idei enorma lor putere de 
cugetare, ei, capete pe cari natura o dată le formează la o mie de ani, pentru 
a le sfărâma pe de-apururi... și cât de târziu s-a realizat? 

În suta a nouăsprezecea abia. 

Dar ce-aţi învăţat din trecutul greu al poporului nostru? Fiece palmă de 
pământ cultivat e câștigată prin dezrădăcinare de păduri seculare și apărată 
cu cel mai bun sânge al strămoșilor. Toată munca aceasta e o lungă și 
penibilă muncă de apropriaţiune. Din câteva ponoare de munte ale 
Carpaţilor un popor mic la număr, în contra căruia se decretează cruciade ca 
în contra saracenilor, urât din cauza statorniciei sale în credinţa străbună, 
exclus din viaţa publică a Europei pentru că nu e catolic, smulge palmă cu 
palmă, ţinut după ţinut din mânile omului duşman și a naturii dușmane şi, 


fără cod de legi, fără şcoală, fără orașe, fără nici un mijloc de cultură, nici 
acela al limbei sale scrise, se bate cu Baiazid Fulgerul și cu Mohamet II, 
care calcă în contră-i pe două imperii surpate şi pe paisprezece capete de 
regi, şi când această luptă crâncenă și profund onestă durează încă în toate 
țările locuite de români, domnișorii moleșiţi în brațele Luteţiei cer ca 
poporul nostru să se dezintereseze de proprietatea sa? Cine? Țăranul din 
Ialomiţa care munceşte singur pân-la o sută de pogoane pe an, muncă pe 
care musculatura a două sute de bonjuriști n-ar putea-o presta? 

Buni bucuroşi am trebui să fim dacă românii n-ar fi împiedecaţi în mod 
nedemn de cătră adversarii lor politici, prin persecutarea instituţiilor de 
cultură pe cari le posedă, prin persecutarea limbei, bisericii, naționalităţii 
lor. Emanciparea aceasta, libertatea de-a se întrece muncind, în condiţii 
echitabile, cu adversarii lor, nu striviţi de atotputernicia şi de nedreptatea 
statelor în cari trăiesc, iată tot la ce pot aspira românii cu drept cuvânt, sub 
orice guvern ar trăi, şi iată care ar trebui să fie misiunea generațiunii 
viitoare. 

Însă tinerii domnişori înstrăinaţi sunt departe de a-şi cunoaşte poporul 
lor propriu comoara de energie și de îndărătnicie naţională grămădită în el 
prin munca seculară, sănătatea judecății lui când vorbeşti cu el de asemenea 
lucruri. E drept că ideile demagogice, exemplele de parvenire fără muncă şi 
merit, au alterat puţin echilibrul ideilor lui habituale, dar — din norocire s- 
ar putea zice — măsurile demagogice prea a inundat repede și în șivoi ţara 
pentru ca să nu dezvelească toate relele ce-au adus şi pentru ca să nu-l facă 
a-şi pierde iluziile de ele. 

Dar să lăsăm toate acestea. Orice soi de demagogie, fie roșie, fie 
monarhică, e pentr-un popor ca starea de dezagregaţiune pentru un corp. O 
societate compusă nu din clase adecă din organe c-o activitate specifică ci 
din indivizi, e ca un corp în descompunere chemică în care fiece molecul, 
scăpând din sfera de atracțiune a semenului său, nu mai însemnează nimic, 
pentru ca totul să nu mai însemneze nimic. 

Venim la un alt act datorit domnişorilor noștri, a cărui origine numai 
prudenţa nu poate fi: vorbim de adresa înmânată d-lui Clemenceau. 

Dacă d. Rochefort sau d. Felix Pyat erau în Parlament desigur că unuia 
din ei i se adresa actul faimos, dar, în lipsa acelor ilustraţiuni, d. 
Clemenceau e fericitul care are a suporta această onoare. 

Nu știm în adevăr dacă cestiunea dunăreană va câştiga mult prin 
sprijinul binevoitor al onor. d. Clemenceau; ştim însă una: cuprinsul acelei 


adrese e îndreptat atât de mult în contra vecinei noastre imediate, Austro- 
Ungaria, şi în contra atotputemicei Germanii de astăzi, şi soarta Dunării 
atârnă atât de mult de aceste două și atât de puţin de onor d. Clemenceau 
încât adresa ni se pare şi fără consecuente practice și fără oportunitate. 

Recunoscători vom fi cu toții fără îndoială d-lui Clemenceau pentru 
dezinteresatul său sprijin, căci intenţiunea sa e fără îndoială lăudabilă și 
cavalerească, dar despre rezultatele ei practice în cestiunea Dunării avem 
părerea de rău de-a ne îndoi. 

Cată să relevăm însă un pasaj din acea adresă, care merită oarecare 
cenzură: 


În martie 1871 colonia germană din București se adună pentru a serba 
înfrângerea Franţei. 

Studenţii din București, indignaţi de insulta adusă doliului nostru naţional, căci 
inimile tuturor românilor sângerau de nenorocirile Franţei, împresoară sala 
banchetului, pătrund în ea și aruncă pe fereştri pe toți germanii, mai întâi pe consulul 
lor. 


Acestea sunt — fie cu iertare — lucruri cu totul neadevărate. Colonia 
germană serba nu înfrângerea Franţei, ci ziua nașterii bătrânului monarh 
care conduce soarta Germaniei, aceasta cu permisiunea Consiliului nostru 
de Miniştri. În sala banchetului n-a pătruns nimeni, pe fereşti n-au fost 
aruncat nimenea, mai puţin decât oricine d. de Radowitz; iar curajoşii 
aranjatori ai scandalului de stradă au fost risipiţi... prin salve de tun? 
Ferească Dumnezeu! C-o dușă rece dată de pompierii M. Sale, cari în timp 
de pace au prozaica meserie de-a stinge nu numai casele, ci şi focurile 
patriotice. 

lată adevărul. Ne-ar părea rău dacă d. Clemenceau ar fi indus în eroare 
de acea tiradă şi ne îndoim că mişcarea ar fi avut loc dacă în faţa romanilor 
care făceau gălăgie s-ar fi ivit un singur dac, sub formă de dorobanţ, c-o 
armă încărcată. 


1. Românește: Nistru. 


[19 februarie 1883] 


Să nu se supere confrații noștri de la „Românul“ dacă le vom aminti o 
zicătoare ţărănească: „Boul se leagă de coarne, omul de limbă“. 

Pasajul din „Românul“ prin care se promite înființarea Comisiei Mixte, 
primirea Austriei neriverane în ea precum și prezidenția ei perpetuă, prin 
care se laudă înțelepciunea guvernului de-a face la timp concesiuni nimerite 
şi se impută opoziţiunii îndărătnicie şi imprudenţă, acel pasaj leagă de 
limbă şi pe guvern şi pe partid şi pe confraţi. Acel pasaj, pe care „Binele 
public“ îl reproduce zi cu zi în fruntea coloanei întâi, pe care noi l-am citat 
asemenea în polemicele noastre cu confrații, arată învederat că cestiunea 
Dunării a fost compromisă din capul locului. Orice discuţie ni se pare de 
prisos aci; ceea ce s-a tipărit nu se poate face netipărit; ceea ce s-a făcut nu 
se face nefăcut; c-un cuvânt: „Boul de coarne, omul de limbă“. 

Dar fost-a intenţia guvernului bună sau lăudabilă când a alunecat a face 
acele făgăduinţi cari compromiteau cestiunea şi ne răpeau încrederea 
puterilor apusene? Ce să zicem? Suntem siguri că „Românul“ ar pune 
mâna-n foc pentru a jura că intenţia a fost cea mai bună. ladul — zice Dante 
— e pavat cu cele mai bune intenţiuni din lume. Cu cele mai bune intenții, 
dar cu o rea politică, rezultatele sunt rele, dezastroase chiar, şi scuza că 
inima a fost curată rămâne o copilărie în viaţa politică. 

Ar fi de recomandat să fim serioşi în discutarea acestei cestiuni, d. 
Brătianu a fost — poate — amăgit prin fel de fel iluziuni pe cari adversarul 
a ştiut să i le farmece dinaintea ochilor și, ca să-și prinză visul de picioare, a 
făcut — precum se ştie — o călătorie pe la câteva Curți. Acesta este 
momentul dramatic în care s-au făcut promisiunile adesea citate, cari sunt 
echivalente cu însuși primirea în principiu a anteproiectului austriac. Dar 
acest moment ne-a costat mult. E de prisos a spune că Franţa, Rusia, Anglia 
— toate puterile c-un cuvânt — n-au avut decât să afle scopul acelei 
călătorii, precum să şi vază promisiunile făcute, pentru a se dezinteresa cu 
totul în cestiunea Dunării și a lăsa România să alunece pe clina ce i-o crease 
duplicitatea guvernului ei. Prin acel act d. Brătianu a pierdut încrederea a 
cinci cel puţin din șapte puteri. 

Dar d-sa se supără. Urmează discursul tronului, îmbrăcat de sus până 
jos în zale și platoşe de oţel: ţara '] vede, quiriţii aplaudă, crezând că lucru 
mare ce asigurări trebuie să fi având primul nostru ministru de la puterile 
din apus pentru a vorbi cu atâta emphasis. Aş! Nimic! Scuzele plecate ale 
blondei sale umbricule, curbele adevărat orientale, cu fruntea la pământ, 
cari dedeau umbrei o formă de elipsă ne-a dovedit că discursul era un act de 


vitejie neprecugetată, care a răsuflat în urma celei mai mici amenințări, 
răspândind asupra țării un aer de nespusă umilință. Acesta e al doilea 
moment dramatic în care ţara a pierdut încrederea și a celor din urmă două 
puteri, încât azi le vedem pe toate în contra noastră. 

Să stăm strâmb dar să vorbim drept. De la război încoace au fost o sumă 
de momente în cari o atitudine fermă ar fi scăpat cu toată siguranţa 
cestiunea Dunării. Au existat momente în care interesele nici unei puteri nu 
fuseseră încă angajate prin acte ulterioare, în cari ele nu aveau nici a cere 
compensaţii, nici a le da, în cari Dunărea noastră nu devenise încă un obiect 
al politicei de compensaţiuni. Toate acele momente preţioase cabinetul d-lui 
Brătianu le-a lăsat să treacă neîntrebuinţate sau le-a risipit în deşert fără 
țintă, dându-le pe mâna a diferiți copii mari cari se joacă de-a diplomaţia și 
cari de câte ori fac, fără s-o ştie poate, afacerile străinilor, se cred cumplit de 
fini. 

Nu mai relevăm modul incalificabil cu care în acest timp au fost tratat 
personalul nostru diplomatic, oameni de valoarea unui Kogălniceanu sau a 
unui Callimach Catargiu. Acum, când lacul s-a limpezit, ţara vede bine 
cine-a avut dreptate, cine nu. Toate acestea le zicem pentru cazul când 
intenţiile guvernului ar fi fost bune şi actele sale numai niște greșeli. Dar 
din cabinetul d-lui Brătianu au făcut parte oameni asupra intenţiei cărora 
chiar există grave bănuieli, oameni ce par a-și fi făcut un program din 
aservirea noastră economică. 

Nu ştim în adevăr prin ce peripeții va mai trece cestiunea. Rusia 
declarând însă că primeşte condiţia cuprinsă în contrapropunerea Angliei, 
de care e legată aprobarea cererii sale, adecă primind ca reglementul pentru 
gura Chiliei să nu intre în vigoare decât cu aprobarea Comisiunei Europene 
de la Galaţi, e probabil că Conferinţa se apropie cu paşi grabnici de sfârșitul 
lucrărilor sale. 

Ce se va întâmpla atunci în privire-ne? 

„Le Temps“, al cărui corespondent din Londra se zice că ar fi stând în 
relațiuni cu fatalul d. Barrère, ne spune că membrii Conferenţei vor semna 
două protocoale deosebite: unul la semnarea căruia va putea fi admisă și 
România, apoi un altul, în care se va declara că, dacă România va stărui în 
rezistenţa sa, puterile vor stărui asemenea în menţinerea hotărârilor 
Conferenţei. 

Faţă cu asemenea rezultate de politică esterioară, ce să facem noi cu 
patriotismul, cu bunele intenţii etc. ale guvernului? Să le conservăm în 


alcool, ca pe niște mostre organice, pentru edificarea generațiilor viitoare? E 
evident că n-avem ce face cu ele și că invocarea zilnică a virtuţilor 
problematice cari ar fi animând pe patrioţii roşii nu sunt în ochii nimănui o 
compensație pentru pierderile reale ce le suferă ţara sub acest regim. 


€ 


[22 februarie 1883] 

Camera a primit cu mare majoritate proiectul de lege al gradațiunii 
salariilor profesorale, un deziderat pe care corpul nostru didactic îl 
manifestase demult și în deosebite rânduri. 

Principiul gradaţiunii e just nu numai pentru această ramură, ci pentru 
toate serviciile publice de la îndeplinitorii cărora se cer cunoștințe speciale 
cu greu și în mult timp câștigate, fără a li se da cu toate acestea perspectiva 
înaintării. Spre deosebire de statele antice, statul modern e sărac. Societatea, 
în mişcarea ei industrială și economică, deschide o sumă de ramuri de 
activitate bine plătite și atrage tinerimea inteligentă la ele, încât statul, care 
din parte 'şi are asemenea o sumă de lucrări tecnice şi speciale de îndeplinit, 
e prea ades în pericol de-a fi servit prost, pentru că plătește prost. 

În ţările din Apus titlurile și decoraţiile formează un surogat încă 
respectat pentru răsplătirea meritelor pe care statul nu e în stare a le 
recompensa băneşte; onorile pe care el le gradează după însemnătatea 
serviciilor aduse ţin locul unei sporiri îndestulătoare a salariilor și lucrul nu 
este tocmai nepractic de vreme ce pentru amorul-propriu al oamenilor din 
Apus o distincţiune e adesea mai prețioasă decât o recompensă bănească. 

La noi risipa şi abuzul ce s-a făcut cu aceste semne le-a luat orice 
valoare în ochii publicului, încât cei mai mulți oameni privesc conferirea lor 
mai mult ca un fel de jignire decât ca o distingere. Odată însă ce aceste 
semne sunt lipsite de chiar raţiunea lor de-a fi, odată ce nu se conferă pentru 
a distinge şi măguli meritul, ci după plac și pentru cauze electorale, purtarea 
lor încetează de-a fi o onoare și nu mai pot fi întrebuințate ca un mijloc 
legitim pentru a răsplăti muncă și merite, deci statul e pus în necesitatea de 
a recurge la alte mijloace, mai reale, spre a face faţă acestei trebuinţe. 

În privinţa profesorilor o şi face, de astădată prin legea gradaţiunii. 

Rămâne numai ca şi membrii corpului didactic să se convingă că 
aceasta e tot ce se poate face pe cale bugetară pentru îmbunătăţirea sorții lor 
materiale şi de-acum înainte să evite ocupaţiunile străine sferei lor de 


activitate. Un profesor, cu cât o fi mai bun, cu cât se ocupă mai îndeosebi cu 
obiectul său şi se va specializa cu atât terenul altor ocupațiuni devine mai 
străin pentru el, cu atât mai apt va fi pentru catedra ce-o ocupă, dar 
totdeodată mai neîndemânatic pentru orice soi de alte ocupaţiuni. În ştiinţă 
va înainta, căci nu este una din ele care să stea pe loc. Pe toate terenele se 
fac în fiece an descoperiri nouă şi chiar numai datoria de-a rămânea în 
curentul științei contimporane e îndeajuns pentru a-i ocupa profesorului tot 
timpul său desponibil şi puterea sa desponibilă de muncă. Și cu cât cineva 
se adânceşte mai mult într-o ramură de ştiinţă cu atât ea devine mai 
interesantă, cu atât setea de a ști se măreşte. Prin chiar natura spiritului 
omenesc, nici una din științe nu poate avea sfârșit, de aceea perfectibilitatea 
fiecăreia e infinită. Fiecare din ele merită ca o inteligență omenească să i se 
consacre ei viaţa întreagă, dar se 'nţelege că din momentul acela inteligența 
destinată ştiinţei trebuie pusă la adăpostul luptei pentru existență, la adăpost 
de vicisitudinile celorlalte clase ale societăţii. 

Pân' acum profesorii erau condamnaţi la un fel de stagnaţiune, căci o 
înaintare pe scară ierarhică nu există pentru omul special, iar munca sa, 
oricât s-ar fi perfecţionat prin esperiență şi studiu, rămânea retribuită 
pururea în aceeași măsură. După legea nouă timpul de serviciu e măsura 
după care se judecă și se remunerează progresele în ştiinţă şi metoda de 
predare ce se presupune că profesorii le-ar fi făcut și, dacă nu există 
înaintare pe cale ierarhică, cel puţin un spor al retribuţiei la anume perioade 
de ani asigură profesorului o existenţă lipsită de griji, liberă a se ocupa cu 
cercetarea şi propagarea adevărului. 

Dar tocmai asupra cercetării și propagării adevărului cată să insistăm. 
Dacă în corpul nostru didactic există multe şi onorabile excepţiuni, nu 
putem tăgădui pe de altă parte că o seamă dintre profesori de liceu, mulţi 
dintre cei de universitate nu sunt în curentul ştiinţei moderne. De când au 
ieşit de pe băncile școalei n-au mai pus mâna pe carte. Erori demult 
invalidate prin esperiență şi argumente foiesc până astăzi atât în prelecţiuni 
cât şi în cărţile lor didactice. Mulţi dintre cei mai bine văzuţi chiar nu au 
sentimentul onestității literare; o sumă de cărți puse în mâna elevilor sunt 
plagiate nerușinate de pe cărți străine, cu atât mai scandaloase cu cât 
plagiatorii s-au dispensat până şi de cunoștința elementară a limbei române, 
dând textele străine într-o formă nemistuită și necorectă, proprie a nimici 
simţul logic al școlarilor. 


Mulţi se ocupă cu lucruri cu totul străine de sfera activităţii lor. Vreun 
text vechi, compilat acum douăzeci de ani, le servește și azi pentru 
prelecțiuni și toate orele în afară din școală le consideră ca ore libere, pe 
cari le consacră negoţului, întreprinderilor, politicei ș.a.m.d. Prin provincie 
mai cu seamă îi vedem nu numai luând parte activă la politică, dar devenind 
şefii facțiunilor provinciale şi combătând pe adversari cu un venin şi cu o 
răutate care-a devenit proverbială tocmai pentru profesori și care le-a atras 
din partea publicului multe epitete. Pe cât timp se zicea că corpul didactic e 
uitat de Dumnezeu n-am fi crezut poate s-avem dreptul de-a releva 
defectele pe care el le are în țara noastră. Dar, din momentul în care și 
pentru el se deschide calea unei înaintări continue, măsura care vom pune-o 
va fi neapărat mult mai exigentă decât în trecut. 

Profesorii trebuie să se specializeze de acum înainte. Din simpli 
absolvenţi ai facultăţilor, din simpli licenţiaţi, ei trebuie să devie cu timpul 
învăţaţi adevăraţi în ramurile lor şi să facă de prisos emigrarea tinerimii 
noastre în străinătate. La noi, unde cultura a fost de secole înțelenită, nimeni 
nu are scuza că antecesori iluștri nu i-ar mai fi lăsat nimic de lucrat; din 
contra, tuturor li se prezintă posibilitatea de-a câștiga prin muncă o reputaţie 
respectată. 


€ 


MANIFESTUL STUDENȚILOR UNIVERSITĂȚII DIN 
BUCUREŞTI CĂTRE PRESA ROMÂNĂ 


[24 februarie 1883] 

Publicăm mai la vale manifestul tinerimii universitare din București 
adresat presei române în cestiunea Dunării. Fără îndoială prețuim 
sentimentele patriotice ale tinerimei noastre şi nici am dori ca ea să fie altfel 
în această privire decum este. Dar, ca și cu ocazia adresei înmânate d-lui 
Clemenceau, ne îndoim de rezultatele practice ale acestei manifestări. E 
poate rău de-a provoca ironia sorții și desigur o ironie e ca, imediat după 
înmânarea acelei adrese, d. Barrere să fie înaintat la rangul de secretar de 
stat de către guvernul său. Oare tinerimea noastră e convinsă că opunerea 
oamenilor ce ne domină e serioasă în Cestiunea Dunării, că ei sunt 
nevinovaţi ca copiii nou născuţi? Puterile fac ceea ce se face în lume, fără 


scrupule escesive ele urmăresc pe socoteala noastră și a oricui interesele lor 
politice și economice; atitudinea noastră ar trebui să fie de-a nu ne face 
complici vinovaţi ai procederilor lor. În privirea aceasta însă nu avem nici 
un cuvânt de-a da guvernului de la noi un absolutoriu, nici credem că merită 
sprijinit fie chiar prin manifeste ale tinerimii. Trecutul ne învaţă că el nu s- 
ar folosi de acest sprijin decât pentru a masca complicitatea sa deja dovedită 
în această cestiune. 


€ 


[26 februarie 1883] 
Ce doreşte „L'Indépendance roumaine“ de la opoziție? Să declarăm că 
Conferența de la Londra e nedreaptă cu România? Că împărăția vecină, 
cerând Comisia Mixtă pe Dunăre, pretinde ceva escepțional, ce nu e 
prevăzut în Tratatul de la Paris și-n cel de la Berlin? Că jurisdicțiunea 
esclusivă pe brațul Chiliei nu se poate obține decât în contra Tratatului de la 
Paris, care pune toate gurile Dunării fără escepțiune sub autoritatea 
Comisiunii Europene? Asta s-o declarăm? Dar cine se îndoiește despre 
asta? Dar chiar acele puteri cari tratează acum în Conferență se îndoiesc ele 
un moment că ceea ce pretind este mai mult decât dau tratatele? Dar dacă n- 
ar fi astfel, dacă totul s-ar reduce la o simplă interpretare de text, fără 
sporire de drepturi, fără modificarea esenței chiar a instrumentului de pace 
de la Berlin, ar mai fi fost nevoie de Conferenţă, s-ar mai ridica discuţiuni? 
Fără îndoială nu. 
Din nenorocire tratatele nu mai au longevitatea pe care o aveau înainte. 
Un drept pozitiv și codificat al ginţilor nu există și, chiar dac' ar exista, nu 
ştim ce sancţiune ar avea. Tratatele se menţin în vigoare prin echilibrul real 
al puterilor europene, prin raporturi oarecum de greutate și de forță, și 
dreptul scris e mai mult arma celui slab şi un mijloc de-a trezi conștiința 
acelui echilibru. Din punct de vedere mai înalt am putea zice că adevărul 
rămâne adevăr oricât de rău l-ar apăra cel care-l susține, că dreptatea 
rămâne dreptate oricât de puţin iscusit ar fi advocatul care luptă pentru ea. 
Tot din acest punct de vedere se poate zice că e fără precedent ca despre o 
ţară pe deplin neatârnată, despre pământul, despre apa, despre locuitorii ei 
alţii să hotărască fără s-o întrebe, fără s-o primească chiar între ei. Am zice 
mai mult. Oricât de rău ar fi fost apărătorul cauzei noastre — și desigur că 
mai rău ca d. Brătianu n-a putut fi nimenea — nu pe apărător aveau a-l 


considera puterile, ci cauza însăși, care rămâne dreaptă chiar dacă cel ce-o 
apără e nedrept. Uneori ne vine a crede chiar că în Conferenţa de la Londra 
unele din puteri ne apără fără s-o mărturisească mai bine decum înțelegem 
noi s-o facem şi că, în conştiinţa lor, împărtășesc acea măreaţă idee de 
dreptate pe care cel slab înclină a o avea. 

Dar, cum am zis, toate aceste le spunem din punct de vedere al dreptăţii, 
ale cărei postulate n-au din nenorocire o altă sancțiune decât cel mult 
generozitatea firească a celor mari, o generozitate uneori alterată de 
interese. 

Dar nu aceasta vrea „L'Indépendance roumaine“, ci mai mult: 


Opoziţiunea n-a înţeles că, unindu-se cu guvernul și ajungând prin acest act de 
înalt patriotism să împiedice dominaţiunea Austriei pe Dunărea română, ea scăpa fără 
îndoială guvernul, dar scăpa și ţara. 


Care guvern, fie-ne permis a întreba? 

Cel din 1881, care găsea că e prudent şi la timp să admită Comisia 
Mixtă, participarea Imperiului la ea, prezidenția permanentă? Cel de azi, 
care nu vrea toate acestea? Dar nu vrea? Știm noi sigur, ştim pozitiv ceea ce 
vrea sau nu vrea guvernul nostru? Nu știm nimic. În toate cestiunile ne-am 
trezit cu surprinderi, ca şi când încrederea ţării acesteia ar trebui 
escamotată. Că așa este, vom cita un singur caz. Manifestul, numit al 
tinerimii universitare din Bucureşti, pe care l-am tipărit cu oarecari rezerve 
în numărul nostru de ieri, e escamotat de la un număr mic de studenţi de 
cătră un agent al partidului roşu, e revăzut, fără știrea semnătorilor sperăm, 
de onor. Radu Mihai, încât majoritatea studenţilor a pregătit un protest în 
contra-i pe care-l comunicăm mai la vale, neputându-ne opri de a-i lăuda 
tonul serios și plin de inteligentă liniște. Va să zică nici măcar inima 
tinerimei nu e cruţată de ademeniri, ca să zicem așa, polițienești, cu 
sinceritatea ei înnăscută, ea să şteargă greșalele guvernului, ea să şteargă 
acel pasaj fatal din „Românul“ (iunie 1871) prin care se dădea tot ce 
pretinde azi Imperiul în Conferenţa de la Londra? 

Tot astfel nu înțelegem cum opoziţia poate fi chemată a împărtăși 
răspunderea unei rele politici esterioare. Să ne unim? Dar care caz grav ne-a 
găsit vreodată dezbinaţi? Când lucrurile ajung la o încordare estremă 
desigur că românii sunt uniţi, dar nu de aceasta e deocamdată vorba. Ceea 
ce se cere e ca opoziţia, care de ani de zile, de pe când trăia Epureanu încă, 
a dat alarmă în cestiunea aceasta, să ajungă a împărtăşi până şi răspunderea 


morală a purtării necorecte a guvernului. Aceasta ni se pare o cerere prea 
mare. Exemplul onor. D. Ionescu — pe care noi îndealtmintrelea nu l-am 
numit trădător — nu ne ademeneșşte deloc, deşi d-sa trebuie să fi ştiind ce 
face şi n-are nevoie de învățămintele noastre. 


€ 


[26 februarie 1883] 

E curios cum legile cele mai importante trec cu iuțeala fulgerului prin 
conștiința votatorilor noştri. Vorbim de convențiunea de estrădare cu Ţările 
de Jos sub care vedem semnul preţiosului d. Mitileneu. În sine n-avem 
nimic de zis în contra unei convenţiuni de estrădare pentru crime comune, 
încheie-se ea cu Ţările de Jos sau cu oricare alt stat; cestiunea e cu totul 
alta: ca nu sub numele și firma de estrădare pentru crime comune să se 
strecure estrădarea pentru delicte politice sau pentru fapte conexe cu 
crimele politice și rezultate din ele. 

Nu Olanda este ţara care ne-ar inspira vreo îndoială în privirea 
interpretării convenţiunii. Există însă alte state, în care stările de lucruri sunt 
departe de a fi atât de fericite, pline de regulă și soliditate, precum sunt în 
harnica şi inteligenta Olandă; se poate deci ca această convenţie cu totul 
inofensivă, dacă privim statul cu care se încheie, să devie esenţial alta dacă 
se va încheia cu alt stat în aceeași formă și cu acelaș text. 

Art. 11 al Constituţiunii zice: 


Toţi străinii aflători pe pământul României se bucură de protecţiunea dată de lege 
persoanelor și averilor în genere. 


Credem că nici o punere la cale internaţională nu poate și nu trebuie să 
zădămicească acest principiu constituţional. Sub numirea de „străinii 
aflători pe pământul României“ se cuprind în cazuri multe românii din 
provinciile vecine cari nu sunt încă împământeniţi. 

Pentru noi însă e just ceea ce permit legile noastre, injust ceea ce ele 
opresc. 

Dreptul de a caracteriza faptul, de a-l numi delict politic sau comun, de- 
a recunoaște că merită sau nu să fie pedepsit, trebuie să aparțină justiţiei 
noastre și nu interpretării străine. 


Pe cât convenţia aceasta nu e sancţionată încă și nici a trecut prin Senat 
ar fi de dorit să nu se primească decât amendată, și anume: că faptul trebuie 
caracterizat de justiţia statului căruia i se cere estrădarea, rezervă relevată și 
de Franţa în ocazii analoge. N-am dori ca prin interpretări subtile, prin 
analogii etc. să se nimicească dreptul de azil de care se bucură refugiații 
politici în ţările noastre. Toate tocmelele țării acesteia sunt prea slabe pentru 
ca-ntr-o zi să n-avem poate noi înşine nevoie de dreptul de azil al 
străinătăţii. N-am voi să vedem estradaţi de pe pământul României, sub 
pretextul poate a unor delicte comune, oameni politiceşte oricât de vinovaţi, 
dar nevinovaţi și în înțelesul legilor noastre și după conștiința noastră 
publică. 


€ 


[1 martie 1883] 

Ne silim a păstra față cu confrații de la „Românul“ toate formele 
urbanității, deşi reaua lor credință e uneori atât de revoltătoare încât silința 
noastră întâmpină însemnate dificultăți. Chiar confrații trebuie să înțeleagă 
că toate în lumea aceasta au o margine, că nu pot merge cu neadevărul atât 
de departe încât să ne atribuie nouă acte de cari ei şi numai ei sunt vinovaţi 
în mod patent. 

Să rezumăm, pentru a nu ştiu câta oară, ceea ce e în cestiune. 

„Românul“ — nu altă foaie de-o importanță secundară şi de opinii 
problematice — el, organul marelui partid numit liberal național, în 
numărul de la 2 iunie 1881, recapitulează — în numele guvernului român, 
să fie bineînțeles — concesiunile făcute Austriei. Iată-le textual: 

I. Înființarea unei Comisiuni Mixte pentru supravegherea navigațiunii şi 
a regulamentelor de poliție fluvială între Galaţi şi Porțile de Fier. 

II. Admiterea Austro-Ungariei în Comisiunea Mixtă. 

III. Prezidenţia Comisiunii Mixte să aparțină delegatului Austro- 
Ungariei. Şi încă cum se fac aceste concesiuni? Nimerite. La timp. Mergând 
sigur spre împlinirea scopului. Nu ca aciia — adecă cei din opoziție — cari 
se fălesc c-o împotrivire îndârjită și fac zgomot. 

Nimeni nu presupune, credem, că opoziţia ar fi fost atât de machiavelic 
perfidă încât să introducă acel pasaj — în numele guvernului — în 
preţioasele coloane ale „Românului“ fără ştirea redacţiei, cu ignorare 
deplină din partea onor. Costinescu și a celorlalți. 


Verba volant, scripta manent. Ceea ce-or fi pus la cale prin viu grai 
onorabilii în cestiunea Dunării s-au uitat, aşa precum se uită apele acestui 
râu după ce s-au revărsat în mare. Ei! Cum n-avem noi ceva scris din 
vremea întrevederilor de la Livadia? Alta ar fi politica Ţării Româneşti 
atunci! 

Am reprodus aceste scripta şi ce era mai natural decât să zicem: Dar 
oare dacă contele Kalnocky ar scoate ochii cu ele reprezentantului 
României din Londra? 

„Românul“ prinde această ocazie cu mânile — cel ce se-neacă se prinde 
de-un pai — şi are îndrăzneală a zice că procurăm argumente adversarului. 
Noi le procurăm? Noi le-am scris? Noi am intrat în tratări, noi cei cari iubim 
a ne făli c-o împotrivire îndârjită şi cari facem zgomot? Noi procurăm acest 
argument — negru pe alb —, nu colecţia „Românului“ de la 1881? 

Nu cumva acest pasaj— în numele guvernului — care nu era decât 
rezumatul tratărilor verbale şi în scris între Viena și Bucureşti era 
necunoscut la Viena? Nu cumva noi, publicându-l, am atras atenţia asupra 
lui pentru că nu se știa? Ne pare rău în adevăr, dar cumplit de nerozi trebuie 
să-şi fi închipuind „Românul“ pe cititorii săi pentru a-i crede capabili de-a 
admite una ca asta. Foile oficioase din Viena în relaţie cu Ministeriul de 
Esterne a aflat asta din „Binele public“, nu-i aşa? 

Astfel de lucruri odată puse pe hârtie, adversarul le trece, însemnate de 
două ori cu creion roșu, în cartoanele sale, căci adversarul are desigur ochi 
mult mai ascuţiţi pentru asemenea lucruri decât opoziţia din ţară, indusă în 
eroare de propriul ei guvern. 

Şi-n urma acestei descoperiri, „Românul“ binevoieşte a ne atribui 
următoarele idei: 


Opoziţiunea îşi zice: dacă dăm sprijinul nostru guvernului în această cestiune, 
pozițiunea lui se întărește... Pentru a răsturna guvernul, pe de o parte îl împingem la 
rezistență, iar pe de alta să dovedim că el a compromis cestiunea pentru ca în 
momentul în care vom veni la putere să facem concesiunile pe cari străinii le cer. 


Admirabil! lată în adevăr reţeta cu care roșii au ajuns întotdeuna la 
putere. 

Apoi dacă pe noi, cari n-am dat nimic, n-am oferit şi nu oferim nimic, 
ne ţineţi capabili de-o asemenea ignominie, de ce puteţi fi capabili d- 
voastră, cari aţi oferit tot? Și încă cum. Nimerit. La timp. Mergând sigur 
spre împlinirea scopului. 


Dar aceasta e politica ce înșivă aţi urmat-o. Făcându-vă mai turci decât 
turcii — „suntem turci“, esclama foaia partidului — împingeaţi guvernul 
conservator la rezistență absolută în contra punerilor la cale de la Reichstadt 
şi în același moment eraţi înţeleși cu factorul de căpetenie al acestor puneri 
la cale. Guvernul conservator a căzut atunci jertfă bunei sale credinţe, jertfă 
hotărârii sale de-a păzi cu sfințenie 'Tractatul de la Paris, de-a nu se 
amesteca în certurile celor mari, tocmai pentru a nu face din ţară un obiect 
de compensaţiune. Cei mari își urmează politica lor cum vor; puterea ce-o 
au preface adeseori voinţa lor în drept; dar nu noi aveam s-o facem, pentru 
cari fiece şir de tratat ţine locul armatelor ce nu le avem. Nu ne e greu a 
mărturisi că pentru omul onest o asemenea jertfă e uşoară. Mic ori mare fie 
un popor, sunt bunuri morale asupra cărora nu exista tranzacţie legitimă; şi 
când un om de stat crede că, în contra dreptului, în contra opiniunei publice, 
în contra tradiţiilor de onoare, totuși trebuie să transige, acel om de stat 
trebuie să ştie cu ce preţ o face: și că preţul trebuie plătit. ştiind-o aceasta, 
poate face sacrificiul cel mai înalt de care un muritor e capabil, acela de a se 
stinge el, om drept, purtat de-o adâncă convingere, sub pata infamiei, 
nefiindu-i nici măcar permis de-a se apăra dacă apărarea sa ar fi în stare a 
compromite cauza. Astfel, pentru sute de ani şi-a întunecat numele 
Machiavelli, pentru că, pentru realizarea celui mai sfânt scop, propunea 
mjiloacele cele mai infame. Și cu toate acestea era o eroare enormă, tocmai 
pentru că enorm era spiritul ce-o concepuse. Nu prin mijloacele propuse de 
el s-a realizat scopul. Energia şi munca celei mai tinere dintre rasele Italiei 
au făcut ceea ce mijloacele lui n-ar fi ajuns niciodată să facă. 

Nu ni se mai atribuie dar o politică de care suntem incapabili. 

E. clar că nimeni nu poate primi solidaritatea politicei esterioare a 
guvernului. Dacă guvernul rezistă în adevăr, el n-are nici o nevoie de 
asentimentul opoziţiei. Dacă cere acest asentiment n-o face pentru a rezista. 

Ceea ce vrea guvernul este de-a atrage și opoziţia în labirintul 
duplicităţii lui, în care trei miniștri au jucat trei roluri diametral opuse în 
aparenţă, pe când firul Ariadnei e în mâna d-lui Brătianu, un fir care nu 
duce decât la o singură poartă: mănţinerea la putere a Caradalelor sale, a 
toată demagogia, ignorantă și malonestă care ne guvernează. Nu credem că 
d. Brătianu mai crede în ceva. În momentul în care un avânt puternic al 
simţirilor noastre ne-ar arunca pe căile sale, el, augurul, ar fi cel întâi care, 
între intimii și comunii săi Mihăleşti, ar zâmbi de sinceritatea noastră. 


A ne uni cu protestări copilăreşti nu ni se pare nici cuviincios, nici 
folositor. Cuviincios nu, pentru că susținerea oricărui drept trebuie să fie 
demnă și nu cel ce se laudă de cu seară e vrodată de temut; folositor nu, 
pentru că enunciaţiuni retorice nici sporesc, nici împuţinează puterea de 
care dispunem sau acţiunea ce avem a o întâmpina. 

Un singur lucru însă le putem spune onor. confraţi de la „Românul“. În 
cei din urmă ani s-au grămădit atâtea nenorociri pe capul poporului ăstuia și 
a bietei țării ăștia încât — cu voia dumnealor — ne permitem a fi de-acum 
înainte mai prudențţi față cu cursele fine ale d-lui Brătianu și a nu mai crede 
nimic din ceea ce zice. lar confraţilor le-am recomanda să nu judece pe 
toată lumea după sine şi să binevoiască a crede că mai există și oameni 
probi în ţara aceasta. Dacă e vrun partid care să fi dovedit că nu cu orice 
preţ voieşte să stea sau s-ajungă la guvern, desigur cel conservator a 
dovedit-o îndestul. 

[1 martie 1883] 

Apelul către presă al unui număr de şaptezeci de studenți a fost 
dezavuat de majoritatea studenților universitari printr-un protest formal, 
publicat și în numărul trecut al „Timpului“. „Românul“ a refuzat a publica 
acel protest, sub cuvânt că se face politică. Adecă Apelul la presă, în adevăr 
politic, l-a publicat; protestul nepolitic, menit a-i lua și actului celui dentâi 
caracterul ce-l avea, nu l-a publicat, deşi poartă mai mult semnături de la 
studenţi în adevăr universitari, nu de la poduri şi șosele. Dar... apelul la 
presă e revăzut de onor. Radu Mihai, comandat chiar printr-un fel de 
pseudostudent, pe când protestul e inspirat de vederi mature şi corecte. Apoi 
cel dentâi e politic, cel de-al doilea nepolitic, motiv destul pentru 
„Românul“ de-a nu-l publica pe cel din urmă. Nouă ne pare rău că studenții, 
în nevinovăția și sinceritatea lor, se fac pârghie pentru... dac! ar şti ei pentru 
cine? O, tineri! al căror ideal culminează în d-alde Mihălescu și Carada! 

Din Paris aflăm asemenea amănunte asupra modului de înjghebare a 
adresei înmânate d-lui Clemenceau. Se răspândi vorba că studenţii români 
vor merge la acest deputat să-l roage să intervie în favoarea României în 
cestiunea Dunării. Ajunşi înaintea casei deputatului din Montmartre, li se 
vorbi despre o notă ce se redactase de câţiva studenţi, în care sunt espuse 
„interesele vitale ale ţării în cestiunea Dunării“. Introduși fiind la d. 


Clemenceau, li se citi acea notă, în care se pretindea că sunt espuse... 
interesele vitale etc., dar care în realitate era un manifest revoluţionar. După 
ce, prin prezenţa lor, studenţii susținuseră un manifest de care cei mai mulți 
nu avuseră nici o cunoştinţă, deputatul — încântat fără îndoială a vedea 
înainte-i atâția presupuși discipoli ai doctrinelor sale — căci d. Clemenceau, 
e cu tot radicalismul său politic, unul din oamenii cei mai învăţaţi din 
Franţa — îi rugă să iscălească acel manifest. 

Ce era de făcut? Să părăsească sala protestând? Bărbatul care-i primise 
nu ştia fără 'ndoială nimic, că cei mai mulţi dintre studenţi nu avuseră idee 
de cuprinsul acelei aşa-numite note şi de culoarea ei politică ori socială. 
Vrând-nevrând au iscălit toţi. C-un cuvânt, sprijinul bărbatului politic în 
cestiunea Dunării le e fără 'ndoială binevenit tuturor, dar cea mai mare parte 
dintre studenţii ce-au semnat adresa n-au ştiut de mai nainte ce cuprindea. 

[3 martie 1883] 

Va să zică Tractatul de la Londra e termenul tecnic sub care de-acum 
înainte vom avea să însemnăm vasalitatea economică şi politică a 
României. Dacă baronul Worms nu interpela pe guvernul englez, de e 
adevărat că Conferența dunăreană a hotărât a da Rusiei, sub oarecari 
condiții, dreptul exclusiv de control asupra brațului Chiliei şi că se 
pregăteşte un tratat care înlăturează art. 16 al Tratatului de la Paris, dacă 
lordul Fitz-Maurice nu avea ocazia de-a răspunde şi de-a împărtăşi Camerei 
Comunelor articolele noului tratat, am fi putut aștepta mult şi bine vro 
lămurire din partea minţitorilor noștri oficioşi; singura cale pe care poporul 
nostru îşi mai poate afla soarta e aceea a interpelării în Parlamentul englez. 

Guvernul şi foile sale — departe de-a ţine publicul român în curentul 
celor ce se petrec — continuă a arunca praf în ochii lumii, ba ministrul de 
esterne nu se sfiește a încredința pe senatorii şi pe deputații convocați că 
viitorul tractat e favorabil României, atât de favorabil încât numai bine se 
poate da iama Constituţiei și legii electorale, neavând nici o grijă despre 
cele din afară. 

După relaţiunile date Camerei Comunelor, tratatul, care va rezuma în 
sine lucrările Conferenţei dunărene, cuprinde următoarele nouă articole: 


Art. 1. Jurisdicţiunea Comisiunii Europene se întinde și asupra distanței dintre 
Galaţi și Brăila. 

Art. 2. Puterile Comisiunii Europene sunt prelungite pentru o perioadă de 21 de 
ani, cu prelungiri succesive din trei în trei ani, dacă unul din contractanți n-ar propune 
modificări cu un an mai nainte de espirarea mandatului Comisiunii. 

Art. 3. Comisiunea Europeană nu va exercita nici un control efectiv asupra 
braţului Chiliei, acolo unde amândouă țărmurile aparțin aceluiaș stat. (Rusiei). 

Art. 4. Partea aceea a braţului Chiliei care scaldă țărmii României și Rusiei este 
supusă regulamentelor cu care se administrează braţul Sulinei, sub supraveghearea 
delegaților Rusiei şi a României. 

Art. 5. Rusia şi România mai nainte de-a întreprinde lucrări în braţul Chiliei vor 
supune planul acestor lucrări Comisiunii Europene. 

Lucrările executate la Ceatal din Ismail vor fi sub controlul Comisiunii din Galaţi. 

La caz de divergență între Rusia și România sau chiar în sânul Comisiunii în 
privinţa lucrărilor de executat, puterile vor decide. 

Art. 6. Rusia păstrează dreptul de-a stabili plăţi spre acoperirea cheltuielilor 
lucrărilor sale, dar cu condițiunea de-a refera puterilor. 

Art. 7. Regulamentele adoptate de Comisiunea Europeană la 2 iunie 1882 sunt 
declarate aplicabile pentru navigațiunea pe Dunăre între Porţile de Fier și Brăila. 

Art. 8. Toate celelalte aranjamente anterioare relative la Dunăre sunt mănţinute. 

Art. 9. Tractatul din Londra va fi ratificat de cătră puteri într-un termen de 6 luni. 


Dacă privim veselia şi ușurința cu care membrii majorităţii 
parlamentare de la noi au primit comunicarea unor asemenea stipulațiuni, 
dacă vedem graba cu care secta Dimancilor s-aruncă din nou asupra 
Constituţiei şi legii electorale ca şi când nimic nu s-ar fi întâmplat, ca și 
când situaţia din afară ar fi cât se poate de senină, putem zice: volenti non 
fit injuria. Oricât de mare ar fi nedreptatea ce i s-ar face acestei țări prin 
noul tractat de la Londra, organul voinţii ţării, această adunătură de 
parveniţi lacomi și ignoranţi din care se compune partidul roșu și 
majoritatea Adunării, înghite cu bucurie această pilulă, mai mult, se serveşte 
de ea pentru a căuta mijloace nouă de mănţinere la putere. 

Odată vasalitatea în afară stabilită, trebuiesc create şi înlăuntru 
condiţiile vasalităţii. Trebuie nimicită influinţa pe care o mână de oameni 
liberi, intelectual și material neatârnaţi, o mai poate exercita asupra opiniei 
publice și a mersului lucrurilor; trebuie creat un aparat electoral care să-i 
dea guvernului pururea o majoritate servilă și înjosită, aleasă de cătră 
subcomisari de poliție; voturile proprietăţii istorice şi ale inteligenții 
trebuiesc aruncate şi stinse în mulțimea celor ce se obţin printr-un cinzec de 
vin şi, odată declarându-se formal printr-un tratat că ţara aceasta e o slugă, 


să fie şi în realitate compusă din slugi ale slugilor străinătăţii; drept care s-a 
şi hotărât ieri citirea a treia a propunerii de revizuire. 

Aceasta o vrea un Dimancea, aceasta o mai vor și alte guri de vacă, cari 
prin cine ştie ce ironie a evenimentelor esploatează onoarea de-a purta 
nume mai vechi și mai române. 

Volenti non fit injuria. Concesiunile nimerite, la timp și ducând sigur la 
scop, pe cari guvernul le-a făcut Austro-Ungariei, încă din mai 1881, când 
ministrul de esterne declara că „putem primi Comisiunea Mixtă fără să ne 
abatem de la 'Tractatul de la Berlin, că încercarea de-a înlătura pe Austria 
din Comisiune ar fi zadarnică, că cestiunea prezidenţei permanente o e 
cestiune de curtenie și de politeță“, acele concesiuni 'Tractatul de la Londra 
nu face decât să le înregistreze în dreptul public şi să le sancţioneze. 

Toată rezistenţa deci cu care se laudă foile guvernului nu este decât un 
neadevăr şi o comedie pusă la cale nu pentru a servi de mijloc de apărare, ci 
cu ţinta unică de-a amăgi ţara. Izolarea completă în care s-a aflat România 
în Conferenţa de la Londra, părăsirea ei de cătră toţi nu ne dovedeşte decât 
un singur lucru. Demult toate puterile — una câte una — s-au convins că 
guvernul și Parlamentul din această țară nu numai că nu voiesc a apăra 
nimic, ci din contra precupeţesc hotarele şi drepturile ei de suveranitate 
pentru a rămânea în buget. Demult a trebuit să se convingă oricine că statul 
român a devenit sub acest regim un institut pentru căpătuirea și pensionarea 
tuturor nevolnicilor intelectuali pe cari i-a produs Orientul și cari au ajuns a 
stăpâni ţara ca pe o proprietate privată, ale cărei drepturi şi interese ei le 
speculă pentru cumul și pensii reversibile. 

Cine dar să mai apere o colectivitate politică care ea însăși nu mai știe a 
se apăra şi se lasă amăgită, esploatată, înjosită de tot ce ea are mai comun, 
mai ignorant și mai malonest? Volenti non fit injuria. O ţară care vrea şi 
suportă un guvern de Dimanci şi Mihălești aceea vrea și suportă înstrăinarea 
Dunării, vrea şi suportă robia economică şi vasalitatea politică. 


€ 


HORATIUS — OVREU 


[6 martie 1883] 
Directorul unui liceu din Triest a căutat să arate într-o broșură că poetul 
roman Quintus Horatius Flaccus, favoritul împăratului August şi amic al lui 


Maecenas, a fost evreu de naştere. Autorul acelei broșure spune că tatăl lui 
Horaţiu a fost un evreu erudit din Alexandria care-şi crescuse pe fiul său în 
credinţa și în înțelepciunea părinţilor. De aceea filozofia vieţei exprimată de 
Horaţiu în versurile sale este aceeaşi ce se găsește în cărţile sacre ale 
ovreilor cunoscute sub numele de Cărţile înțelepciunei. Toate acestea 
autorul caută să le demonstreze prin numeroase citate. Afară d-asta el află o 
trăsătură curat iudaică în epicureismul și humorul lui Horaţiu şi sub acest 
raport compară pe poetul roman cu Heinrich Heine. Într-o satiră a lui, 
Horaţiu zice: „Credat Judaeus Apella“ şi autorul broşurei susține că Apela 
nu e altceva decât Abeles. La aceasta un glumeţ a observat că Horatius 
Flaccus cată să se traducă prin Horatius Flekeles. 


€ 


[Articol cu paternitate incertă] 

[6 martie 1883] 

Astăzi la 12 ore şi jumătate M. Sa Regele va da citire în persoană 
mesajului de dizolvare a Corpurilor legiuitoare. 

E drept că M. Sa nu va avea în fața-i opozițiunea, ci numai pe membrii 
majorității. Alaltăieri au demisionat opozițiunea din Cameră, ieri din Senat. 
Atât în adunarea aşa numiţilor părinți conscrişi cât și în târgul de interese 
din Dealul Mitropoliei opozițiunea a încercat să dovedească inoportunitatea 
revizuirii în împrejurările actuale, a încercat să adreseze un cuvânt măcar 
tronului, pentru a-l ruga ca, în momente când neatârnarea ţării în afară şi 
instituţiile dinlăuntru sunt în învederat pericol, cel puţin libertatea alegerilor 
să fie garantată, de astădată măcar, — poate ultima dată în care mai există 
alegători în România cari sunt în stare a-și da seama de gravitatea 
cestiunilor şi a situaţiei. Toate în zădar. 

Oameni bătrâni, mult timp și în deosebite rânduri consiliari ai tronului, 
cunoscuţi pentru inteligența politică probată şi de-un caracter probat, sunt 
delegaţi de opoziţie ca să ceară o audienţă M. Sale, să espuie pericolele 
situațiunii, să ceară un cuvânt care să liniştească ţara. Un regulament 
oarecare, care nu e lege, care nu poate prejudeca nici unul din drepturile 
cetățenilor, necum acelea ale reprezentanților naţiunii, care nu poate 
reglementa legea fundamentală, Constituţia, ce dă oricărui cetățean dreptul 
de-a se plânge direct suveranului, un asemenea regulament se opune de 
mareșalul Curţii ca piedecă şi M. Sa va pleca imediat după dizolvarea 


Adunărilor fără ca o ţară întreagă adânc agitată de cestiunile de existență 
care i se pun, să poată auzi un cuvânt care s-o asigure în contra maltratărilor 
oamenilor ce-o guvernă. 

Pentru d. Brătianu a venit timpul acţiunii clandestine. Prin reforme 
electorale de natură a lovi în drepturile şi influenţa claselor luminate, a 
acelora care rezumă în ele conştiinţa istorică și de drept al acestui popor, d- 
sa speră a ameţi capul acestei naţiunii, pentru ca, atunci când ea va fi orbită 
de durerile ei din lăuntru, maistrul chirurg care-a amputat deja Basarabia să 
amputeze și Dunărea în tot lungul ei. 

Să nu ne mai îndoim că d. Brătianu care la început părea contrar 
revizuirii şi care poate și azi e în teorie contra, o primeşte ca espedient 
practic pentru a distrage atenția țării de la cele ce fără ştirea, ba fără 
prezență chiar a Parlamentului, se vor face în cestiunea Dunării. Petecul 
roşu al reformelor electorale scos din buzunarul de demagog desculț al 
veneticului C.A. Rosetti va ameţi ochii și mintea acestei ţări când se va 
înstrăina de sub a ei suveranitate apa ei de căpetenie şi brâul neatârnării ei, 
Dunărea. 

Și pentru ca această ameţeală să fie completă, pentru ca celor 
persecutați să nu le rămâie nici tronul, azilul acela care preface statul într-o 
instituție dumnezeească, bărbatul care-l ocupă pleacă în străinătate, încât, 
dacă ţara în momentele acelui interregn s-ar grămădi la treptele tronului 
cerând dreptatea ce i se cuvine, când și-ar ridica ochii ar vedea cu uimire că 
persoanei suveranului i s-a substituit alții și că mutra de maimuţă a unui 
paiaţ roşu rânjeşte cu ironie din înălțimea pângărită. 

În timpul în care regele va lipsi se va face cea din urmă şi cea mai 
desperată încercare de-a stoarce, dintr-o ţară liberă încă, o adunare de 
creaturi capabile de-a transige asupra tuturor intereselor ei. Organizatorii 
alegerilor d-lui Brătianu, Chiriţopolii, Anastasii şi Simuleștii, sunt cunoscuţi 
îndestul prin actele lor de călăi pentru ca să nu se desemne în ochii fiecăruia 
mizeriile şi atrocitățile viitoarelor alegeri. 

Pe mâna acestor oameni de rând, fără conştiinţa şi fără pudoare, se lasă 
țara întreagă, cu siguranța că, atunci când aceşti bandiți vor atenta la 
onoarea şi la averea oamenilor, aceştia vor fi prea mult preocupaţi de soarta 
lor proprie pentru a mai gândi la păstrarea hotarelor țării. 

Nu! Rezistenţa cu care se laudă precupeţul de hotară de la Livadia nu va 
avea niciodată loc; niciodată dorobanţul nu-și va încărca arma pentru a 
apăra Dunărea; războiul pe care străinătatea ni-l declară se va purta acum; 


mandatul de executare cu mâna armată îl are d. I. Brătianu; opoziţia este 
oastea care, om cu om, va fi atacată de creaturile sale nenumărate până ce, 
în sfârşit, va cădea ceea ce ilustrul C.A. Rosetti numea Plevna reacţiunii, 
până ce, cu paralizarea celui din urmă om liber, ţara aceasta se va putea 
precupeţi petec cu petec în schimbul favorii oferite de străinătate de-a 
rămânea Caradalele esploatatoare pe de-a pururea. 

De dimineaţă se cunoaşte ziua. Deja Senatul, fără a cunoaște Tratatul de 
la Londra sau modul cum guvernul a apărat cestiunea Dunării, a dat un vot 
de încredere propus de acel cadavru moral, ale cărui virtuţi în 
descompunere au dezonorat orice guvern căruia i-au servit. 

Senatul deci, aprobând purtarea d-lui. Brătianu, care şi azi este exact 
aceeaşi individualitate ceea ce era şi la 1881, n-a făcut decât să consimtă la 
anteproiectul modificat de delegatul Franţei, ale cărui puncte de căpetenie 
guvernul a găsit că e nimerit și la timp de-a le concede acum doi ani încă D. 
Brătianu va îngriji ca Adunările viitoare să aibe exact fizionomia Senatului 
actual. 

[10 martie 1883] 
Mesajele de închidere și deschidere a seziunilor Adunărilor se fac în 
tara noastră în chipul următor: fiece ministru înseamnă pe-o foaie fraza mai 
mult sau mai puţin lăudăroasă relativă la ramura sa de administrație pe care 
ar voi s-o vază trecută în mesaj. Unul dintre miniştri împreunează peticele 
într-un întreg, dacă nu se 'ntâmplă s-o facă aceasta regele însuși. Un mesaj e 
aşadar departe de-a cuprinde o judecată proprie a Coroanei asupra situației 
sau o cerere proprie a ei — el nu e decât o laudă a actelor guvernului și a 
majorității parlamentare formulată de cei interesați. Atâmă în adevăr de 
bunul simţ al Coroanei de-a atenua lucruri ce sunt în prea mare contrazicere 
cu starea reală, atârnă asemenea de sentimentul de bună cuviință a 
consiliarilor de-a nu face din mesaj o reclamă electorală sau de popularitate, 
dar de consideraţii de simţ şi cuviinţă nu se conduce mai nimenea la noi. 
Nu ne mirăm deci dacă mesajul cu care s-a dizolvat majorităţile actuale 
e plin de laude la adresa lor. Efectul odios pe care l-a făcut îmbogăţirile 
membrilor majorităţii și destrăbălarea administraţiei d-lui Brătianu nu se 
poate ironiza în adevăr mai bine decât prin complimentele ce și le adresează 


reciproc aceşti oameni, prin laude ce nu le cred nici cei ce le pronunţă, nici 
cei ce le ascultă. 

Dar, dacă afirmaţiunile acelui act nu sunt în stare de-a induce pe 
nimenea în eroare asupra stării reale a țării, golurile ce le prezintă 
reticențele lui sunt cu atât mai semnificative. Ele ne îndreptăţesc la 
argumente a silentio, la adevăruri deduse din tăcere. 

Astfel, ministrul de esterne este acela care nu se folosește deloc de 
ocazie pentru a-şi adresa laude. Asupra cestiunii Dunării tăcere absolută. 

Cu toate acestea iată un ministru care-ar fi avut multe de zis. Ar fi putut 
arăta de ex. că politica sa esterioară a izbutit a ne înstrăina simpatiile tuturor 
puterilor. 

Încă din şedinţa a doua a Conferenţei de la Londra, când lordul 
Granville a dat citire scrisorii d-lui loan Ghica prin care cerea admiterea 
României, s-au dat pe față izolarea deplină în care ne aflăm. Deşi lord 
Granville, în calitate de plenipotenţiar al ospitalierei Anglii, spera că se va 
aproba admiterea României de vreme ce e reprezentată în Comisia 
Furopeană din Galaţi și va fi în cea Mixtă, totuși contele Munster, 
plenipotenţiarul reprezentant al M. Sale germanice, s-a opus la admiterea cu 
drepturi egale a României. Contele era gata să recunoască că România are 
interese mari la soluțiunea acestei cestiuni dar Conferinţa cată să-și păstreze 
caracterul ei european și să evite a-i da României egalitate de drepturi. 
Dacă, mănţinându-se principiul unanimităţii, i s-ar da României un vot, s-ar 
crea o situaţie în care ea, prin veto al ei, ar putea împiedeca lucrările 
Conferenţei. Exact în același ton au fost ţinute declaraţiunile celorlalte 
puteri. Austria recunoscu că situaţia creată prin Tractatul de la Berlin dă 
drept României de-a lua parte la dezbateri; cu toate astea, ţinând seama de 
obiecţiunile Munster, revine de la această opinie. Franţa e tot de părerea că 
România are dreptul de-a intra, dar obiecțiunile contelui sunt serioase ... 
Italia se află în situaţiunea celorlalte puteri, Rusia şi Turcia asemenea. 

Curios e dar că nici una din puteri nu ne-au contestat dreptul de-a 
participa la Conferenţă, cu toate astea afacerile noastre esterioare au fost 
astfel conduse încât nici una din ele n-au voit a ne primi în realitate. 

Incidentul acesta din şedinţa a doua prevestea rezultatul Conferenţei pe 
care-l vedem în Tractatul de la Londra. Acel tractat dă Rusiei jurisdicţiunea 
exclusivă pe braţul Chiliei, Comisiei Europene jurisdicţiunea pe celelalte 
guri până la Brăila, Austriei preponderanţă politică de la Brăila la Porţile de 


Fier, c-un cuvânt supune suveranitatea acestei ţări la trei stăpâni deosebiți: 
Europa, Austria, Rusia. 

Ei bine, asupra unor asemenea lucruri, asupra Tractatului de la Londra 
de ex., guvernul nu găsește de cuviinţă de-a ne da vreo asigurare. E ca şi 
când acest Tractat n-ar exista, ca şi când ţara n-ar avea nici o nevoie de-a şti 
opiniile guvernului în privirea lui pentru a ţine seamă de ele în alegeri și a- 
şi formula încrederea pentru sau în contra acelor opinii. 

Acest sistem al tăcerii într-o cestiune de existență se urmează demult și 
ne dovedește că şi acum d. Brătianu va urma a lucra fără consentimentul 
Parlamentului, fără știrea şi voia ţării, surprinzându-ne numai cu fapte 
complinite, cărora să nu li se poată aduce nici o modificare ulterioară. 

O tăcere analogă se păzește asupra reformelor constituționale. Deși 
Camera se dizolvă în urma voturilor, asupra unor propuneri de revizuire nici 
o vorbă a guvernului, nici una a Coroanei nu arată opinia cabinetului în 
privirea aceasta. 

Un singur lucru s-ar fi putut observa cu toate acestea în acest mesaj: că 
nimeni, absolut nimeni din toată ţara n-au reclamat aceste reforme. Ele au 
răsărit din sorginţi a priori, din crierii d-lui C.A. Rosetti; nici un ziar, afară 
de cel personal al d-sale, nu le-a susținut; guvernul n-a putut observa nici o 
mișcare a opiniei publice în favorul lor. 

Afirmările contrarii ale „Românului' sunt pur și simplu neadevăruri 
spuse pentru mângâiarea personală a redactorilor săi. 

Cu toate astea guvernul acesta, plin de merite precum el singur zice, 
cată să fi având şi el o opinie în privirea revizuirii, pe care ţara se cuvenea 
s-o cunoască. 

Astfel, în afară de laudele banale și de puţin preţ pe cari guvernanţii 
găsesc cuviincios a şi le adresa tocmai în privirea celor două cestiuni de 
căpetenie de natură a neliniști spiritele, guvernul e cu totul mut, gata a se 
justifica cu această tăcere când votul ţării va fi contrariu aspiraţiunilor de 
demagog cosmopolit ale d-lui C.A. Rosetti; gata asemenea a transige cu 
străinătatea şi cu demagogia dacă-i va succede să scoată prin prefecţii săi 
majorităţi servile. 

S-a văzut că toate încercările opoziţiei de-a obţine declarațiuni clare de 
la guvern au fost zădărnicite prin sălbătăcia majorităţii, că nu i s-a lăsat 
opoziţiei nici chiar putinţa de-a se adresa la tron precum au încercat a o 
face, întâi de pe tribună, apoi prin cerere de audienţă. Tăcerea guvernului în 
privirea celor două cestiuni vitale în preziua alegerilor seamănă prea mult a 


conspirație ocultă în contra intereselor acestei țări, o conspirație agravată 
încă prin plecarea regelui în momentele hotărâtoare. Țara are nevoie de tot 
curajul ei civic pentru a scutura din spatele ei atât vasalitatea economică cu 
care e amenințată cât și robia politică sub elementele demagogiei, ignorante 
şi maloneste, ce se oploşesc sub aripile d-lor Rosetti Brătianu. 

SITUAŢIA DIN ARDEAL 


[12 martie 1883] 

Î.P.S.S. mitropolitul românilor răsăriteni din Ardeal şi Țara Ungurească, 
d. Miron Românul, a adresat protoiereilor din arhidieceză o circulară. Ea 
opreşte pe cler de-a lua parte la adunările populare cari protestează cu atâta 
legitimitate în contra proiectului de lege al cărui scop e maghiarizarea 
institutelor secundare române de învățământ. 

Înainte de toate mărturisim că nu discutăm motivul care-a putut împinge 
pe prelat la răspândirea acestei circulare. Ştiam că, din nenorocire, 
mitropolitul românilor prea e o persoană oficială pentru a se putea sustrage 
de la influența guvernamentală și nici nu se poate pretinde ca orice 
mitropolit să fie ca Șaguna, care punea ordine ministeriale ungurești ad 
acta, fără a le 'mvrednici măcar de-un răspuns și care, când dreptatea era în 
partea poporului său, o susţinea în contra a orice şi a oricui. Se prea poate 
așadar ca circulara aceasta să fie comandată de la Pesta, de unde i s-a și 
administrat mitropolitului, prin ziare ungurești, ameninţări de trimitere la 
mănăstire. 

Ceea ce ni se pare însă straniu în această circulară şi lucru la care nu ne- 
am fi aşteptat este tendența pe care Î.P.S. Sa binevoieşte a o atribui 
adunărilor populare, tendenţă substituită, care dă circulării caracterul unei 
denunțări aproape. 

Mai întâi se zice că adunările „au un caracter politic“. 

Dacă e neapărat de-a li se atribui un asemenea caracter, am întreba de 
când românii în ţara lor proprie și strămoșească au căzut, prin vro sentență 
judiciară, sub interdicțiune politică, de când li s-a detras numai lor liberul 
exercițiu al dreptului întrunirilor, garantat chiar de-o Constituţie ca cea 
ungară, în cari să poată discuta liberi și neîmpiedecaţi atentatul făcut asupra 


limbii, naţionalităţii și bisericii lor de cătră reprezentanții minorității 
populaţiunii din ţară? 


Conducătorii — mai zice circulara — se pun pe teorii cari eschid simţul ce se 
numește patriotism şi eschid respectul cătră bazele actuale ale dreptului public... Din 
partea inteligenţei i se dă poporului în mod ostentativ impuls într-o direcţiune care 
trece marginile loialității ... 


Simţul ce se numește patriotism poate să se fi eschizând; simţul ce este 
patriotism după cum îl înțelege toată lumea — escepţie făcând de maghiari 
— nu sufere fără 'ndoială nici o scădere prin manifestări. Căci poate fi 
cineva bun patriot şi rău maghiar — lucrurile nu au a face una cu alta — și, 
viceversa, poate fi cineva fanatic maghiar și rău patriot, ceea ce maghiarii 
sunt în genere. Patriot e omul care contribuie la bunăstarea şi înflorirea 
tuturor elementelor din ţara sa; prin ridicarea simultană a tuturor, patria se 
ridică. Maghiarii, din contra, văd idealul lor de stat în ruinarea națiunilor 
conlocuitoare, în apăsarea lor intelectuală; ei atentează la cel mai de 
căpetenie instrument de cultură al unui popor, la limba lui, pentru a-i 
impune în schimb idiomul ocult al unei mici și izolate rase, idiom cu forme 
organice fino-tartare, cu lexicon slavonesc. Radical deosebit în structură de 
câteşitrele grupurile mari de limbi europene, acest idiom prezintă 
dificultăţile unei limbi moarte fără a prezenta nici unul din foloasele ei. 
Cine ştie limba română are calea deschisă la tezaurul intelectual al limbilor 
romanice moderne, are în fine cheia la limba latină, la civilizaţiunea antică. 
Cine știe ungureşte nu ştie nimic decât ungureşte, un idiom nefolositor, 
purtat de o literatură săracă, de-o cultură științifică înapoiată, care nu 
deschide nici o poartă în Europa și — în treacăt vorbind — nici în restul 
lumii. Cu învăţarea acestui idiom milioane de oameni cheltuiesc un enorm 
echivalent de putere intelectuală... cu ce folos? Evident că nici unul. 


Se esclude respectul către bazele actuale ale dreptului public ...? 


Dar ce este legea naționalităților, ce autonomia confesiunilor decât drept 
public? Ce sunt aceste decât un pact între popoare şi Coroană, în care cele 
dentâi, în schimb cu sacrificiile ce le aduc, obţin un minim de libertate 
pentru creşterea şi cultura lor? Cine ignorează acest drept public, cine 
esclude respectul cătră el nu sunt nimenea alții decât maghiarii. Ei sunt acei 
ce falsifică pactul dualist; ei acei cari, prin călcări de legi fundamentale, 


zguduie încrederea popoarelor în sfințenia semnăturii monarhului, ei sunt 
aciia în fine cari, prin simţul lor revoluţionar înnăscut, sapă sistematic în 
inima popoarelor iubirea seculară cătră dinastie. Cât despre loialitate, ne 
pare că anul 1848 și 1866, memoriile unui Kossuth, reminiscenţele politice 
ale unui conte Usedom şi ale principelui de Bismarck ne-ar da curioase 
probe pentru ilustrarea „proverbialei loialități“ a maghiarilor cătră Casa 
domnitoare căreia nu i se poate tăgădui meritul de-a-i fi mântuit de sub 
domnia turcilor și de a-i fi făcut posibili în mijlocul Europei. 

Î.P.S. Sa se mai plânge că aceste adunări „îi pun piedeci în cale atunci 
când în acord cu prea sfinţii fraţi episcopi ar vrea să apere cu mijloace loiale 
adevăratele interese naționale bisericești ...“ 

Aci observăm că de mult i s-a opus atât Î.P.S. Sale, cât şi în genere 
clerului, sofisma guvernamentală, întrebuințată dealmintrelea în toate țările, 
că tot ce fac, fac fără ca poporul să participe. Aceasta o zicea lumea oficială 
şi foile ungurești. 

De-acum înainte imputarea de-a voi altceva decât poporul n-o mai poate 
face clerului nici guvernul, nici maghiarii. E clar că populațiunile române 
cer mai mult respect pentru bunurile lor morale câștigate decum îl cer 
episcopii chiar şi nu ne îndoim că-l vor şi obţine. 

Dar 


teoriile politice... sunt apte de-a servi în mâna celor răuvoitori ca argumente 
plauzibile pentru a ne denunța de adversari ai statului ... 


În mâna celor răuvoitori de bună seamă. Cu ori fără umbră de adevăr, cu 
ori fără cauză, rău-voitorii vor crea din nimic chiar argumente plauzibile 
pentru ei și pentru proşti spre a denunța pe români. Stat pro ratione voluntas 
e regula celui răuvoitor, care nu poate fi niciodată convins prin argumente 
pentru că nu vrea a fi convins. 

Încă un cuvânt. 

Popor autohton pe pământul părinţilor lor, într-o ţară care n-a fost 
niciodată cucerită de unguri, deşi a stat în legătură cu Ungaria, românii n- 
au avut a mulțumi inferioritatea lor politică inegalităţii de condiţii sociale, 
ci religiei lor, ritului care, în tot timpul atotputerniciei papale în Europa, era 
persecutat. O dovadă despre asta e că aproape toată nobilimea actuală a 
Transilvaniei — escepție făcând de două, trei familii secuieşti — e de rasă 
română şi datorește titlurile ei originare ducilor Făgăraşului, domnilor Țării 


Româneşti, iar maghiarizarea ei o datoreşte catolizării ulterioare. Încă la 
1511 Stoe de Bethlen nu era decât boier făgărașan. Pe când șeful neamului 
devine catolic şi maghiar, neamul însuși, gens, e până azi țărănesc în judeţ. 
Un Mailat, catolizat şi maghiar, e prezident al Senatului din Pesta; neamul e 
țărănesc până astăzi în Ţara Oltului. Candea (Căndeştii), familie răspândită 
la amândouă poalele Carpaţilor, în Ţara Românească și-n Ardeal, devine 
maghiarizat Kendefy ş.a.m.d. 

În acel timp de luptă fără conștiință în care naționalitatea era adeseori 
confundată cu religia asemenea transfugiu dintr-un popor într-altul era mai 
lesne de executat. Dar de la reformaţiune încoace, la noi îndeosebi de la 
Matei Basarab, care-a dat poporului unitatea de limbă şi de credinţă, 
deznaţionalizarea chiar individuală e aproape cu neputinţă. Cărţile de sub 
Matei Basarab sunt pentru români ceea ce Biblia lui Luther a fost pentru 
popoarele Germaniei; un reagent puternic ce-a făcut din poporul românesc 
un popor deosebit, incapabil de-a se confunda cu altele, și care, cu toată 
împrăștiarea sa politică, rămâne unul și acelaşi. 

Prin valoarea de cultură ce-a dobândit-o limba noastră, prin claritatea ei 
analitică, prin legătura ce stabilește între noi şi ţările din apus, atentatele 
asupra ei devin atentate în contra lumii romanice și a civilizațiunii omenești 
în genere. Dar e o lege constantă a istoriei că, atunci când un popor luptă cu 
civilizaţiunea, cel ce se consumă și cade în luptă nu este civilizațiunea ci 
poporul. 

Cine nu vede însă că maghiarii îşi consumă cele mai bune puteri ale 
existenţei lor pentru realizarea unei utopii, pentru a face, în câţiva ani de 
dualism, ceea ce n-au putut face într-o mie de ani de hegemonie politică și 
socială? Un mecanician modern ar putea să calculeze enorma cantitate de 
putere, de muncă și sudoare omenească care se risipește în zădar, nu pentru 
a unifica statul prin împăcarea tuturor, ci din contra pentru a spori puterea 
de repulsiune şi de descompunere ale elementelor constitutive ale Ungariei. 

Și aceasta în numele așa numitei idei maghiare de stat. 

Dar o idee de stat nu este o teorie ce se inventă, punându-și cineva 
degetu 'n gură. Oricât de mare bărbat de stat şi-ar închipui cineva că este, nu 
trebuie să uite legea: causa aequat effectum. Când o mie de ani de 
supremație politică n-au dat maghiarilor în privirea deznaționalizării altor 
elemente decât un rezultat aproape nul, e evident că puterea lor de asimilare 
(causa) este nulă. O idee dreaptă de stat va fi aceea care va formula 
funcțiunea de dezvoltare a elementelor reale din care ţara se compune, care 


va recunoaşte ceea ce există în adevăr: o ţară poliglotă, locuită de rase 
deosebite. Precum Şvițera n-are cuvânt de-a înființa un departament de 
marină şi a discuta legi de navigaţiune, tot astfel e nesocotit a crede că, prin 
simplă inspiraţie, un stat, prin natura și istoria lui poliglot, se poate preface 
în stat c-o singură limbă. A se lupta însă în contra unor puteri constante e 
egal cu a se lupta în contra rotațiunii pământului în jurul său, în contra 
consecuţiunii regulate de noapte și zi. 


€ 


GR. M. JIPESCU, POESII, 
BUCUREŞTI, 1883 


[13 martie 1883] 
D. Gr. Jipescu, cunoscutul autor al Opincarului, e unul din rarii scriitori 
care, și în proză și în versuri, mânuie limba curată a poporului. Broşurica 
apărută acum cuprinde câteva poezii ținute în ton atât de original încât mai 
nu se pot deosebi de cele în adevăr poporane. 
Astfel, bunăoară, citim: 


MARIA MERILOR 
(Meri sau Cojocaru e sat în Dâmboviţa) 


Floricică de mărar, 
Umblă vestea-n Cojocar 
Și de-aci peste hotar 
Că mândruţa Merilor, 
Surioara zorilor, 
Păuniţa stânelor, 

Îmi taie vederile 

Şi-mi uscă apșoarele 
Şi-mi seacă inimele. 
Curca Radii din pătul 
Se ghemuie, stă pitul 
Noaptea când aude fâl! 


Cucul trist, pe-un nuc uscat, 
Boian, mut, nedejugat, 
Grivei, uitându-şi de sat, 
Amuţesc în ascultare, 
Lunca, vere, conten n-are, 
De-al ei cântec tot tresare. 
Iar Niţu la văzul ei 
Ochii-i scăpară scântei, 
Unde-i unu vede trei; 
Săgetat, topit, uscat, 

Ale friguri l-apucat — 


Zace, bietul, fermecat. 


Alta: 
CIREAȘA 


Roșată, dulce, voioasă 
Fragedă și răcoroasă, 

Din muguraș în pruncie 
Mă gătesc cu flori o mie. 
Și, de soare sărutată, 

Cresc iute, ș-apoi deodată 
Mă roșesc că mi-e rușine 
Când frunza s' uită la mine, 
Că mă vede preschimbată, 
Arzând de foc, foc de fată 
Și din coadă verde, lungă, 
Dau să fug, să nu m' ajungă 
Bătrâneţele cu vânt 

Să m-arunce la pământ. 


Vişina, duşmană soră, 

Pe când fetele la horă 

Ca cerceii la ureche 

Mă pun pereche-pereche, 
Posomorâtă 'năsprită, 
Parcă din simţ e sărită, 
Mă tot spune la mierlițe. 
Piţigoi şi grangoriţe, 

Că sunt bună de mâncat: 
Și când e spre revărsat 
Mă pomenesc, din visare 
Că mă iau, cum ţi se pare? 
La ciocneala! Cioc în cap! 
Zac rănită, ţip — da' scap? 


Ar fi de recomandat ca nimeni să nu scape ocazia de-a cumpăra această 


broşurică, care nu costă decât un franc. Ce puţini oameni mai scriu în 
adevăr româneşte în zilele noastre! 

[15 martie 1883] 

Armata noastră posedă o pletoră atât de mare de oameni speciali, cu 
cunoștințe profunde, strategice, tactice, fortificatorii, atâta amar de 
învăţătură încât ne mai putem și lipsi de câte unul din ofiţerii generali, 
dovediţi buni, dovediţi știutori de arta lor. 

La urma urmelor nu ne rămâne generalul Călinescu, Serurie, întreg 
statul major al gardei civice, n-avem armata bravilor „apărători ai 
independenţei“, n-avem „baioneta inteligentă“ care face de prisos orice altă 
baionetă? Există un pericol atât de mare ca general Călinescu și vestitul 
locotenent-colonel, doctor în drept de la Pisa și prezident Republicei 
Ploieştilor, să inunde această ţară cu lumina cunoștințelor lor tecnice, încât 
d. Brătianu poate — dacă intrigile sale politice o cer — să creeze altor 
ofițeri generali o situaţie care să-i silească a se retrage. 

Iată în adevăr ce s-a întâmplat: 

Generalul Manu e cunoscut ca unul din cei mai capabili și mai speciali 
ostași. Ca inspector general al artileriei era pe deplin în rolul său, de vreme 
ce această armă cere cele mai multe cunoştinţe speciale. Nimeni nu se 
îndoiește că artileria s-a resimţit de activitatea sa, căci ea e arma care s-a 
distins cu deosebire și în timpul războiului și în timpul manevrelor. 

lată în sfârşit un om care era la locul lui. 

Dar pentru ca oamenii să nu rămâie la locul lor există d. Brătianu, care, 
pe lângă mica providenţă din cer ce dă oamenilor talent și putere de acțiune, 
joacă în România pe marea providenţă a fevruariştilor, a republicanilor 
convertiți, a doctorilor de la Pisa redeveniţi militari, a acelor eroi 
garibaldiani pe cari istoria-i distinge prin o profundă tăcere ș.a.m.d. 

De două ori deja actualul ministru de război a 'ncercat să sape în mod 
subversiv poziţia meritată şi cu drept câștigată de d. general Manu. Întâia 
oară pare că s-ar fi interpus M. Sa Regele. De astă dată însă — în preziua 
plecării M. Sale, fără considerare pentru starea de sănătate și de osteneală a 
monarhului — s-a supus semnăturii sale liste lungi de numiri (66 de decrete 
cu sute de nume proprii) cari la drept vorbind pun toată puterea armată în 
mâna d-lui Brătianu şi a oamenilor săi. 

Tot cu această ocazie de punere în aplicare a legii comandamentelor d. 
general Manu se numește cap al diviziunii a 8-a, cu reşedinţa în Roman, 
fiind de mai 'nainte sigur că generalul nu va primi această... înaintare. Căci 
o înaintare ierarhică este — în alt chip nici d. Brătianu n-ar fi avut curajul 


să însceneze lucrul — dar o înaintare despre care se ştia că nu va fi primită 
şi că generalul va prefera să demisioneze. 

Răul de căpetenie care dizolvă la noi orice încredere în stat și în urmă 
orice încredere de sine însuşi, atât de necesară fiecărui om de merit, este 
politica. D. Brătianu — ajuns din nefericire ministru de război — ignorant 
în ale războiului, ca și în toate cele, face politică în armată. Pentru a fi 
recunoscut de d-sa trebuie să fii omul d-sale, trebuie să stai cu d-sa în relații 
analoge cu cele în care stă Carada cu firma din Strada Nouă. 

Până ieri administraţie şi Parlament erau în mânile d-sale; prin reforma 
electorală vrea să puie mâna pe Corpul electoral; prin eligibilitatea 
magistraturii mâna pe justiţie, prin aplicarea legii comandamentelor pune 
mâna pe armată — încât nu mai rămâne decât un singur lucru: mâna pe 
Coroană. Cine ştie însă trecutul d-lui Brătianu desigur că-l știe capabil și de 
aceasta. Ar fi păcat numai să nu se 'nece, ca cineva, la mal. 

RADICALII FRANCEJI 


[16 martie 1883] 
Radicalii din Franța își urmează agitațiunea pentru desființarea 
Senatului. Credem că nici demagogii români nu vor rămânea îndărăt mult 
timp. În zilele din urmă s-a mai ținut în Paris o întrunire, prezidată de 
senatorul Laurent-Pichat, având de secretar pe deputatul Pelletan. Acesta a 
dat cetire unui proiect de manifest cătră țară, redactat de comitetul 
provizoriu. Proiectul a fost primit de Adunare cu vii aplauze. În acest act se 
zice că liga nu-și va da sentința asupra votului prin care Camera a respins 
revizuirea Constituției, ci se va întoarce numai spre viitor, va urmări o idee 
şi va căuta să-i accelereze victoria. Revizuirea cată să triumfe 


pentru că — se zice în manifest — Constituția de la 1875 a fost stabilită de 
monarhiști și n-a fost întocmită spre a organiza onest un guvern democratic, ci din 
contra, spre a o depune la picioarele unei oligarhie; pentru că, întrucât timp voinţa 
sufragiului universal este paralizată, nu poate reuși nici o reformă politică sau socială 
și nici un regim nu poate avea durată, fiind împins într-o parte și alta între două puteri 
ostile; pentru că adevărata cauză a eșecurilor şi crizelor ce enervează democraţia zace 
tocmai în legile constituționale, pentru că, cu un cuvânt, a amâna revizuirea va să zică 
a amâna politica republicană. 


Statutele adoptate de Adunare indică drept scop al ligei o agitaţiune 
legală pentru o organizare mai bună a Republicii. Comitetul central al ligei 
e compus din câte un delegat al fiecărui colegiu electoral şi câte un 
reprezentant al gazdelor favorabile ligei. 

[Articol cu paternitate incertă] 

[16 martie 1883] 

Onorabilii confrați de la „Românul“ au sarcina ingrată de-a lua apărarea 
prințului Dumitru Ghica, căruia noi i-am bănuit purtarea d-sale din Senat şi 
n-am prea pus vorbe pe ales pe hârtie cari să-i placă, ci le-am pus aşa 
grămadă, cum le spune românul când se supără, i-am vorbit de bojoc 
bunăoară, n-ar fi cu supărare cinstitei feţe a măriei sale că de! nu se cade să 
zici aşa vorbă din topor când stai față cu un om de neam, și cam după neam 
merg toate. 

Dar ne-am gândit şi noi că unu-i adevărul, oricum l-ai spune, și, văzând 
purtarea prințului în aceste zile de cumpănă, ne-am zis: Ei, cui nu i-ar 
plăcea să trăiască mereu ca găina la moară și ca popa la zile mari? Dar nu 
merge; mai sunt și altele în lumea asta. 

Ori tăceaţi, ori ziceaţi ceva mai bun decât tăcerea, iată sfatul ce l-am da 
confraților de la „Românul“. 

Căci faţă cu prinţul îndeosebi, poziția noastră este, din nefericire pentru 
d-sa, atât de lesnicioasă încât parcă ne-ar zice: Vino lupe de mă mănâncă 
de-a gata. 

lată ce ne 'nşiră „Românul“: 


E un merit ca un conservator să adopte principiile liberale, să se conforme ideilor 
secolului şi să meargă cu progresul. 


Dar oare, dac' ar înțărca murgana, tot cu progresu-ar merge? Şi-o să 
'nțarce-odată, pasămite că nu sunt în toate zilele Paştile şi atunci s-or 
convinge şi confrații că unii sunt prietenii mesei alţii ai nevoii. 

Dar să lăsăm aceste că înainte mult mai este. 

Ce mai zice „Românul“? 


Cine a uitat că ilustrul Thiers a fost unul din cei mai îndârjiți conservatori ... și 
totuși, în ultimii ani, Thiers a fost susţiitorul cel mai devotat, chiar întemeietorul 
Republicei. Zisu-i-a cineva pentru aceasta „c-a avut un bojoc servil în locul inimei“ 
cum se degradă la noi „Timpul“ a o zice unui din patrioţii cei de mai de frunte ai 
României? Nu! compatrioţii l-au respectat ... și amar l-au plâns când au ajuns la 
capătul zilelor. 


Și nouă ne-ar veni a plânge ... dar de halul în care a ajuns prinţul. Ni se 
pare că-i o mică deosebire. Nu-i vorbă, e mai de neam prinţul decât bătrânul 
Thiers, dar în celelalte nu prea e potriveală, între a primi faptul îndeplinit al 
Republicei şi între a ajunge staroste de Fundeşti, vătaf de romai cum s-ar 
zice, e o deosebire cât cerul de pământ, pe care vom dovedi-o mai la vale. 

Ia s-o luăm pe rând. 

Faţă cu propunerea de reformă a Constituţiei, opoziţia s-a opintit din 
răsputeri să facă, ca și de astă dată, lucrurile să se petreacă cum s-au mai 
petrecut înainte. O constituție e de-a puterea a fi privită ca un pact între 
partide, iar partidele reprezentând ele înșile grupuri de vederi și de interese 
ale unui şi aceluiaș popor, e învederat că împăcarea și înțelegerea între ele e 
o împăcare de vederi și interese în care mai lasă unul, mai lasă celălalt, 
pentru că lucrul să se hotărască cu judecata, nu cu lopata. 

Aşa s-a urmat totdeuna la noi și, când mi s-a urmat așa, bucluc a fost ş- 
am mers din rău în mai rău. 

Și acum e vorba de modificarea Constituţiei, a acelui pact statornicit 
între toate partidele, între toate interesele pe de-o parte, între Coroană și 
puterea statului pe de alta. Dar d. Brătianu vrea acum ca nu toţi, ci numai 
oamenii d-sale, parveniţi de ieri, de alaltăieri, Fundeștii și Caradalele, toată 
plebea aceasta înţolită nu prin muncă, ci prin politică şi numai prin politică, 
să realizeze o reformă care să-i dea toată ţara pe mână, cu mic cu mare. 

D. Brătianu are mania de-a persecuta pe omul liber şi neatârnat, pe omul 
care are curajul de-a spune verde ce are la inimă, pe omul ce trăieşte din 
seul lui și nu i-i ruşine să zică: lartă-mă, nu e cum spui d-ta, ci cum spun eu. 
Aceasta-i sportul d-lui Brătianu, patima d-sale de vânătoare, pentru ca, 
deșert cum e, nu vede că paralizarea oricărui om liber e o pagubă pentru 
ţară şi, despot cum e, ar vrea ca toată lumea să fie păpuşă în mâna d-sale, 
adică toată lumea să fie ceea ce e bezedeaua astăzi. 

Ei, nu merg lucrurile așa de lesne! 

În şedinţa Senatului de la 4 martie, d. general Florescu a espus cu tonul 
său bărbătesc, limpede, fără înconjur ceea ce vrem, ceea ce ţara vrea. 


Opoziţiunea s-a adresat la guvern, s-a adresat la majoritatea Senatului și a 
implorat atât pe Senat cât şi pe guvern să înlăture cestiunea revizuirii, căci numai 
astfel am putea corespunde la apelul de înfrățire făcut de președintele Consiliului, 
care, în contrazicere cu sine însuşi, aruncă între noi tăciunele discordiei. M. Sa Regele 
are drept după Constituţie a nu adera la această inoportună, ca să nu zic periculoasă, 
operaţiune a revizuirii Constituţiunii. Patru deputaţi și senatori, d-nul Kogălniceanu, 
d. Vernescu, d. Catargiu și cu mine, vechi consiliari ai tronului, am cerut audiență ca 
să spunem M. Sale că în împrejurările de față, e bine să se amâne revizuirea 
Constituțiunii şi dacă M. Sa nu ne-ar fi aprobat, căci nu avem pretențiunea de a fi 
infalibili, să rugăm respectuos ca cel puţin să ia măsuri pentru ca să ne asigure 
libertatea alegerilor. Dar nu numai n-am fost primiţi, dar încă ni se răspunde de 
mareșalul palatului că nici nu supune M. Sale cererea noastră, fiind contrarie unui 
oarecare articol din regulamentul Curţii. 

lată răspunsul textual care l-am primit ... 


Aş, răspuns! A mai putut cineva să citească vreun răspuns! Cui îi sări 
țţandăra aci decât prinţului Dimitrie Ghica? A avut cineva cap să vorbească 
de răul d-sale! 


Regulamentul nu-i dă voie să vă dau voie să vorbiţi. Nu pot lăsa să se amestece în 
dezbaterile noastre tronul! Nu pot permite asemenea discuţiune! etc. etc. 
Ho, ţară! că doar nu dau tătarii! 


Apoi ia să vedem, mă rog, oare în ocaziuni absolut și exact analoge cu 
cea de faţă, fost-a tot acest d. Dimitrie Ghica atât de ... susceptibil. Se ştie 
că susceptibilitatea e slăbiciunea d-sale, bat-o norocul! 

În 1879 revizuire. Pericole din afară. 

Astăzi revizuire. Pericole din afară Exact aceeași situație. 

La 8 martie 1879 cu ocazia discuţiunii asupra citirii a doua a propunerii 
de revizuire, opoziţiunea, în cap cu nimeni altul decât cu prințul Dimitrie 
Ghica, depune pe biroul Senatului o moţiune pe care-o publicăm într-altă 
parte în întregul ei pentru iubitorii de asemenea lucruri, dar din care 
estragem aci următoarele: 


3. Principala din aceste garanţii (pentru revizuire) este punerea naţiunii, a tuturor 
partidelor și grupurilor politice din ţară, în poziţiunea d' a putea liber și independent a- 
şi alege mandatari în viitoarele Camere de revizuire. 

4. Această asigurare, datorită liberei espresiuni a votului, nu se poate avea decât 
fiind în capul guvernului un minister compus din reprezentanţii deosebitelor partide 
din țară. 


5. Cu un asemenea minister și în asemenea condițiuni națiunea a procedat la 
facerea Constituţiunii din 1866 și astfel acestui fapt, că pactul nostru fundamental a 
fost nu espresiunea unui partid, ci o lucrare naţională la care-a luat parte toate 
partidele politice, sub conducerea unui guvern format de reprezentanții acestor 
partide, acestui mare fapt se datoreşte respectul ce națiunea română păstrează pentru 
această Constituţiune ... 

6. În asemenea condițiuni și cu un asemenea minister se cuvine dar a se face și 
revizuirea acestei Constituţiuni, care iarăși trebuie să fie rezultatul liber și 
neîmpiedecat al vieţii naționale, iar nu ... espresiunea unui singur partid condus de- 
un minister escluzivist... 

Senatul, rostind în faţa ţării şi a tronului aceste principii, înaintea dizolvărei sale 
de drept, crede a împlini o ultimă şi mare datorie de constituționalism. 


Cine credeți d-voastră c-a iscălit cel întâi această ultimă și mare datorie 
de constituţionalism? 

Cine alt decât prințul Dimitrie Ghica? 

Va să zică pe-atunci se cereau garanţii de libertatea alegerilor, se cerea 
un guvern compus din reprezentanţii tuturor partidelor, nu espresiunea unui 
singur partid, condus de-un minister esclusivist. Mai mult: se făcea apel la 
tron, ca o ultimă şi mare... etcetera. 

Și s-a citit propunerea în Senat şi a fost pusă la vot chiar! 

Cine le cerea toate acestea? 

Prinţul Dimitrie Ghica. 

Astăzi...? 


. nu pot permite asemenea discuţiune! nu pot lăsa să se amestece tronul în 
dezbaterile noastre. 


Dar ceva şi mai nostim. 

Precum îl vedem azi ocupând între nenumăratele prezidenţii posibile și 
imposibile și pe aceea a comitetului nostru roșu, tot astfel, la 1879 ce putea 
fi decât... tot prezident, dar al comitetului central al opoziţiei, se 'nţelege. 

În această calitate adresează urbi et orbi alegătorilor din toată ţara un 
apel pe care îngăduitorul cititor îl va găsi într-altă parte, dar din care 
estragem aci următoarele: 


Trebuie să căutăm salvarea intereselor noastre sociale şi politice în unirea și 
cooperarea noastră a tuturor ... 

Cunoaștem cu toții starea grea și nemulțumitoare în care se află astăzi ţara atât 
sub raportul politic esterior cât și sub raporturile interioare. Ne temem cu toţii că alte 


pericole şi mai mari s-ar putea ivi pe viitor, de natură a compromite chiar existenţa 
noastră națională. (Ca azi!) 

Opoziţiunea din Senat, conservatoare și liberal moderată și de toată nuanțele 
politice moderate strânse împreună, a făcut în ziua de 8 martie un apel la unirea 
tuturor partidelor... 

La acest apel nu a voit să răspunză partidul radical! ... 

Aceasta trebuie să ne 'ngrjească... Reprezentaţiunea viitoare a țării să fie 
espresiunea nu a unui singur partid, ci a tuturor intereselor și opiniunilor ţării. 

Garanţia pentru libertatea viitoarelor alegeri nu o mai putem avea în 
compoziţiunea și imparțialitatea guvernului actual, nici în deprinderile sale. 


Acelaş guvern, aceeaşi compozițiune, aceeaşi lipsă de imparţialitate, 
aceleași precedente fatale în politica dinlăuntru și din afară și cu toate 
acestea?... Cu toate acestea... 


e un merit ca un conservator să adopte principiile liberale. 


Curios merit! 

De unde, sub acel apel la alegători, prinţul era subsemnat, încă alături 
cu d-nii G. Gr. Cantacuzin, Al. Orăscu, gen. Tell, gen. Florescu, pr. Știrbei, 
Dim. Vioreanu, G.C. Filipescu, V. Boerescu, azi? 

Azi îl vedem tot prezindent, se 'nţelege, dar iscălit alături cu d. 
Fundescu, care și-a mâncat biserica, cu onor. Costinescu, a cărui îmbogăţire 
din nimic și peste noapte ar merita cercetări din partea judecătorului de 
instrucţiune, cu d. Teodor Chiriţă, ceprăzar și vizitiu la droşca cu care-a fost 
deportat Vodă Cuza, cu onor. Sergiu (recte Sarkez), cu plagiatorul şi 
cumulardul dr. Romniceanu, cu vestitul Scrurie, başbulucbaşa al 
masalagiilor, în sfârșit cu toată tagma. 

Ei, degeaba! La rău hal a ajuns prinţul Dumitru Ghica. La așa hal încât 
vulpea cea fină de C.A. Rosetti râde 'n pumni de această comedie, dar 
telegrafiază foarte serios: „Ca propuitor al revizuirii, nu pot şi nu trebuie să 
fiu membru al nici unui comitat electoral“, deci nici al celui prezidat de 
prinţul. 

Un singur sfat mai rămâne să-i dăm prinţului. Acu, de! s-a mântuit și 
trebuie să se obicinuiască cu împrejurările în comitatul electoral pe care-l 
prezidă se vorbesc mai multe limbi pe care prinţul nu le-o fi pricepând, de 
pildă romaica a onor. Fundescu. D. dr. Barbu Constantinescu care, în 
calitatea sa de filolog și filantrop, s-a ocupat şi de această ramură obscură a 


limbilor arice, i-ar putea da lecţiuni prințului, foarte folositoare pentru a se 
înţelege în noul mijloc social în care-a intrat. 


€ 


[18 martie 1883] 

N-avem bucurie de tinerimea ce studiază la Paris. E azi învederat pentru 
oricine că tinerii cari 'şi fac educațiunea acolo, întorși în ţară, sunt de o 
remarcabilă sterilitate intelectuală și că, în schimbul unei științe cât se poate 
de puţine, vin cu pretenţiuni exagerate, cu trebuințe insaţiabile, cu totul 
disproporţionate cu puterea de producţiune a poporului nostru. De la un 
timp încoace e şi mai rău. În loc de-a munci — sunt atât de vaste regiunile 
de muncă intelectuală în toate direcțiunile — își umplu capul cu fel de fel 
de utopii politice şi sociale, se erigează în mânuitorii nu numai ai poporului 
nostru, ci ai omenirii întregi, iar când se-ntorc înapoi doza lor de cunoștințe 
e atât de neînsemnată încât mai nici unul nu e în stare de-a se hrăni prin 
munca sa proprie, ci trebuie să aibă recurs la protecțiunile politice ale 
coruptei noastre demagogii, trebuie să se închine la d-alde Brătianu şi C.A. 
Rosetti cari, în schimb cu o absolută renunțare la orice demnitate personală 
sau convingere, le aruncă câte-un os ori două, liniștindu-le astfel toate 
pretinsele focuri de beatificare a omenirii. 

A pretexta principii mari pentru a obține funcţii, pensii reversibile, 
favori, iată școala pe care a creat-o d. C.A. Rosetti în ţară, urmând-o el 
însuşi din tinereţe şi până azi. 

De soiul acesta e şi tagma de patrioţi în perspectivă care redijează 
„Dacia viitoare“. Supere-se cât vor pofti; noi nu vom înceta a zice că 
țăranul de la Dunăre ar avea alte lucruri de făcut în Paris decât de-a 
simpatiza cu comunarzii, de-a afișa utopii cosmopolite şi de-a tăia câinilor 
frunze. 

În numărul din urmă al aşa numitei „Dacia viitoare“ ne spun că 


sufletul dumnealor se indignează când văd că așa numiții politici, acei farisei fără 
animă, voiesc a le da lecțiuni de sentiment românesc. 


Noi suntem acei farisei fără animă cari am afirmat că dumnealor 
profanează în adevăr idealul politic al strămoșilor, punându-l ca etichetă pe 
marfa dumnealor proaspătă, ce se coace o dată pe săptămână. 


Dumnealor ne răspund: 


Ei, onorate ziar conservator, marele idei nu se profanează când ele se împărtăşesc 
de junime și se îmbrățișează cu o căldură pe care numai această etate o poate s-o aibe; 
ele se profanează de aceia care nu le întrebuințează decât ca instrument politic. 
Strigaţi dar cât veţi putea, insultaţi-ne și acuzați-ne cât veţi voi, fiți sicuri că nu veţi 
reuși a ne face să deviem sau să ne oprim din calea noastră nici chiar pentru a vă 
arunca o căutătură de dispreţ. 


Cu asemenea tirade retorice, rău scrise, nu ne ia nimenea ochii. Am mai 
îmbătrânit pe malurile Dâmboviţei. Deci, cu iertarea dumnealor, fie zis 
farisei, cu ori fără de animă, precum știm a număra pân-la patru tot astfel 
spunem şi adevărul, oricare ar fi impresiile cu care-l vor întâmpina cei atinși 
de el. 

Ceea ce contestăm noi e că dumnealor au îmbrăţoșat ceva cu căldură. 

„Dacia viitoare“ e rău scrisă, fără stil, fără idei, fără entuziasm, semn de 
bătrâneţe prematură, de incapacitate de căldură. 

Ca dovadă că pomadaţii partizani ai Comunei nu numai că nu ştiu 
nimic, dar nici nu pricep limba ce-o vorbește poporul din care pretind a face 
parte, cităm următorul pasaj: 


Pe urmă acest fiu al patriei austro-ungureşti mă întrebă pentru a depărta aceste 
triste idei: „Ce mai nou prin țară?“ fără a adăuga cel puţin epitetul „românească“, ca 
şi când el ar fi fost din aceeași ţară cu mine, el austro-ungur! 


Sancta simplicitas! 

Ţară în gura acelui austro-ungar nu e substantiv comun, ci nume 
propriu. Spre deosebire de Moldova, de Ardeal, de Banat, de Maramureș, 
ardelenii numesc Valahia și ținutul Făgărașului Țară. Cine trece în ţinutul 
Făgărașului se zice c-a trecut în Țară. Cine vine din acel ţinut se zice până 
azi că vine din... Ţară şi că trece în Ardeal. Numele propriu de „Ţară“ se dă 
dar Valahiei lui Mircea I, pe când dumnealor îl atribuie sentimentalismului 
de ocazie al unui călător. 

Iară noi — nu fie cu bănat — am mai adăogi o vorbă, fără a ne 
preocupa mult de căutătura de dispreţ. 

Nu cu utopii comunarde, nu urmând pe fanariotul C.A. Rosetti, care-a 
corupt această ţară şi-a făcut din vicleșug, din tâlhăria patronată a amicilor 


săi politici, din fraze, mijloace de câștig, se va putea ridica vreodată acest 
popor. 

O singură buruiană de leac există pentru acest scop: munca. Muncă, nu 
comunalism; muncă, nu benchetuiri cu gunoaiele civilizaţiei franceze; 
muncă, nu pornoscopie pe bulevarde; muncă, nu pomadă, iată mijlocul care 
va ridica poporul nostru. 

Această „Dacie viitoare“ nu e însă nimic alt decât un mijloc de-a crea 
celor ce numără pietrele şi mână muștele la apă reputaţiuni uzurpate, pentru 
ca, reîntorşi în Ţară, să aibă vreun cuvânt aparent de-a pretinde lefuri 
enorme de pe spinarea și din munca reală a poporului lor. 

Nu credem că mai credeți în ceva, când știm pe paiaţul ţarigrădean care 
vă inspiră, și numai probe de muncă serioasă, pe cari nu ni le dă mai nici 
unul din voi, ne-ar putea schimba convingerea. 


€ 


[20 martie 1883] 

„Românul“ caută a justifica refuzul d-lui mareşal al Curții de-a prezenta 
cererea de audiență a senatorilor din opoziție M.S. Regelui. Argumentul său 
de căpetenie nu are meritul originalității; e acelaşi pe care mareșalul însuși 
l-a dat: „că există un regulament din 1874 care prescrie că audiențe 
colective nu se pot acorda decât autorităților“. 

Dac' ar fi să ne plătim de-acest răspuns c-un argument ad hominem, 
valabil în toate cazurile pentru redactorii „Românului“, am putea zice c-am 
studiat cu foc coloanele din 1876 ale foii azi oficioase și că dovezile ce le- 
au adus tot ea când era în opoziţie ne-a convertit atât de complet că rău se 
interpreta regulamentul încât am ajuns și noi la rara ocazie de-a da odată 
dreptate foii acesteia și de-a admite ca bune și valabile temeiurile ce le 
aducea... atunci. 

Dar, precum am zis, argumentul ar fi ad hominem, absolut valabil față 
de redactorii foii oficioase, nevalabil însă cu omul care nu s-ar fi legat prin 
nimic în această cestiune. 

Găsim dar că acel regulament — oricare i-ar fi originea — rău și fără 
cale s-a interpretat în modul în care se face. 

Delegaţiunea unui oraş care-a ars, comitetul unei societăți pentru 
înființarea unei Academii, nu sunt de ex. autorităţi ale puterii publice; cu 


toate acestea nu credem că d. mareșal să opuie vreodată vestitul său 
regulament primirii unor asemenea oameni. 

Pentru scopul polemic al acestor şiruri ar fi fost îndeajuns de-a opune 
„Românului“ propriile sale cuvinte de la 1876 în această afacere; dar noi nu 
ne sfiim a declara că rău se interpretă regulamentul față cu oameni cari prin 
mandatul lor au un caracter public și cărora nu li se poate tăgădui dreptul 
de-a aduce Coroanei rugăminți în cari nu e implicat deloc interesul lor 
personal, ci asemenea un interes public. 

Dac-am căuta să esplicăm regulamentul după cum ne convine nouă ce 
lesne ne-ar fi a zice: Dar oare roşii la 1874 erau prezentabili la Curte? Apoi 
— slavă Domnului — i-am apucat în vremile acelea. Mulţi cari azi umblă 
tanțoşi în cupele pe atunci îmblau iama cu pălărioară de paie şi cu hainuţă 
de dril. De! Patria nu recunoscuse încă că patru clase primare şi un curs de 
violoncel dau dreptul la ocuparea demnităţilor ei. Pe atunci existenţele 
bântuite de furtună ale roşiilor erau termometre vii pentru studii de 
climatologie; azi ei sunt exemplare escelente pentru Klemmatologie. 
Suntem siguri că cei mai mulți din dumnealor vor pricepe acest termen din 
urmă. 

Ce era partidul roșu? O adunătură de oameni ignoranți, în mare parte 
străini de această ţară, vicioşi, incapabili de muncă, maturi în cele mai 
multe cazuri de apucarea unor meserii maloneste sau de pușcărie, 
constituind în adevăr elemente de-a căror contact colectiv trebuia ferită nu 
numai Curtea, dar orice instituţie. 

Nu ca elemente politice; ca elemente social problematice, moralimente 
căzute, ar fi trebuit să li se închiză uşa regelui. 

lată esplicarea pe care am da-o noi acelui regulament dac! ar fi vorba să 
răspundem numai cum ne convine nouă. 

Dar zice „Românul“: „e un obicei care există și se respectă la Curțile 
europene“. 

Curțile europene nu dovedesc însă nimic în privirea Curţii noastre. 
Toată originea dreptului public e alta la noi, alta în Apus; la noi Domnul n-a 
pus nicicând o coală de hârtie între el şi cetățeanul onest. 

Astăzi... roşii, doctori în ştiinţele evitate de morală, au în adevăr 
privilegiul de-a intra, pe când omului onest îi rămâne cel mult datoria de-a o 
solicita intrarea, desigur nu din deşertăciune, ci pentru cuvinte cu mult mai 
grele. 


Dacă nu ne-ar fi din cale afară silă, am spune noi cine sunt aciia şi... 
acelea a căror moravuri, pretinse private, sunt de-o publicitate atât de 
pronunţată încât ar trebui să le 'nchiză intrarea, a căror prezenţă, chiar 
sporadică, incomodează societatea cea bună. S-au primit persoane, vulgo cu 
steag, la baluri şi la petreceri de-o onoare... pe atât de puţină pe cât de 
cunoscută, și asta numai pentru că erau fiici sau neveste de politiciani roșii. 
Și aceşti oameni, a căror vieţi sunt nişte mlaștini, abia întrecute de cinismul 
lor public, aceşti oameni esplică regulamente de primiri la Curte. Ei, dintre 
cari cei mai mulţi, nu după reglemente scrise, ci după cea mai elementară 
cuviință n-ar merita a trece un prag onest! 

Dar să lăsăm lecţiile de respect pentru Curte, pe cari nu le dau de astă 
dată republicani deghizați, oameni cari au batjocorit şi tron şi Curte zeci de 
ani de-a rândul, şi să venim la altele. 


Deci, după d. general Florescu, zice oficiosul, revizuirea în sine nu e un motiv de 
îngrijire pentru nimeni... (ci numai în împrejurările actuale) ea poate și trebuie să se 
facă în alte împrejurări. 


Dacă confrații s-ar convinge că pentru asemenea sofisme, remarcabile 
prin platitudinea și petulanţa lor, nu mai găsesc în ţară cititori destul de 
naivi, ce bine-ar fi. 

Va să zică o criză organică încetează de-a fi o criză când nu mai plouă 
afară. 

Ideea firească că criza unei schimbări a Constituţiei e în genere plină de 
pericole, dar că se agravează încă prin situaţia din afară, e atât de 
complicată pentru capetele confraţilor încât se prefac a fi incapabili de-a o 
pricepe. 

Apoi mai citim: 


E firesc ca susţiitorii şi amicii subscriitorilor petiţiunii de la Iași... să nu voiască 
ca reforma constituțională să se facă în sens liberal... 


Această frază e în adevăr culmea neruşinării gazetărești. 

Va să zică subscriitorii petiţiunii de la Iaşi sunt actualii membri ai 
opoziţiei. Generalul Florescu, d-nii Kogălniceanu şi Vernescu au iscălit 
petițiunea de la lași. Şi nu este numai un neadevăr la adresa opoziţiei, e o 
injurie, îndealtmintrelea gratuită, adusă unor oameni care sprijinesc acum 
guvernul d-lui Brătianu. 


Promotorul acelei petiţiuni, autorul ei e prințul Gr. M. Sturza. Niciodată 
noi, oricari ar fi fost schimbările de opinii ale prinţului, nu le-am reprobat, 
pentru un motiv foarte simplu. A putut fi ieri conservator, poate fi azi 
liberal, mâni republican; o mărturisim: caracterul şi dezinteresarea sa vădită 
ne-a oprit de la orice reprobare. Am avut ocazie de-a constata că prinţul Gr. 
Sturza, spre marea deosebire de alții, nici funcţii vânează, nici se teme a 
pierde funcţii, nici umblă după păsuieli, nici are rude de pus în slujbă, c-un 
cuvânt schimbările sale sunt dictate poate de bunul său plac, niciodată, 
absolut niciodată de interes. 

În timpul din urmă prinţul s-a arătat favorabil proiectelor d-lui Brătianu 
sau în genere n-a făcut nici o opoziţie, nici chiar în cestiunea reformei 
constituţionale. 

Apoi sunt oameni d-nii de la „Românul“ când ne impută nouă în 
colectiv acea petiție semnată de bărbaţi cari au trecut de mult abisul ce-i 
despărțea de d. Brătianu? 

Cestiunea cu petiția de la laşi e asemănătoare cu aceea a Convenţiei 
comerciale. 

D. Boerescu era autorul ei principal, în timpi în cari în adevăr se putea 
justifica că prin acel act câştiga României o suveranitate pe cari vecinii nu 
recunoșteau c-o putem exercita. După asta, d-sa devine consiliarul și amicul 
roșiilor, şi astăzi? Astăzi, tot noi să purtăm singuri ponosul, iar alţii să aibă 
folosul? 

Să ne punem în poziţia „Românului“. Să presupunem că noi am fi avut 
a suferi în trecut, prin vorbe sau prin măsuri luate bunăoară de d. 
Kogălniceanu, e o simplă presupunere aceasta, în timpul când d-sa a fost 
coleg al d-lui Brătianu. Cădea-ni-s-ar nouă oare de-a face azi roșiilor o vină 
din acele vorbe sau măsuri pe cari i le-am presupus d-lui Kogălniceanu, 
astăzi când un program comun de muncă ne uneşte? Fără îndoială nu. Ar fi 
nedrept față chiar cu un adversar atât de nedrept precum sunt roşii; ar fi o 
estremă lipsă de cuviinţă cătră bărbatul cu care ne-am unit. 

Dar roşii n-o simt aceasta. Zilnic vorbesc de Tractatul de negoţ și au 
alături pe d-nii Boerescu și Dim. Ghica; vorbesc de petițiunea de la Iași şi 
ca mâni semnatarii de căpetenie ai acelei petiţii vor fi alături cu ei, căci în 
contra lor nu sunt. 

Purtarea aceasta a foii oficioase cu amicii și aliaţii partidului e atât de 
comună încât își caută pereche. 


€ 


[23 martie, 1883] 

Cam în ajunul războiului oriental un român vorbea la Berlin c-un tânăr 

diplomat asupra roditoarei țări de lângă Dunăre, pe care o numea patria sa, 

înşirând străinului fel de fel de cai verzi pe pereţi despre toate câte i se 
păreau bune în valea de jos a clasicului râu. 


România? — răspunse diplomatul zâmbind. Iată o vacă bună de muls. Cât despre 
români, îmi vine a repeta vorba generalului Jaltuchin: „Cel mai bun dintre ei e tot bun 
de spânzurat fără judecată“. 


Cuvintele acestea ne-au rămas în minte, căci în adevăr vacă de muls 
pentru toată lumea, pentru coţcarii străini, pentru cei indigeni fie de un sex 
ori de altul, vacă cum e ţara noastră rar se va mai găsi. Rău o fi fost și 
nainte, dar de când politicianul venetic, C.A. Rosetti, şi-a ridicat 
adunăturile, cioclovinele de câte patru clase primare în sus, starea de lucruri 
de la noi nu-și mai poate găsi pereche. 

Se vede că nu le mai ajung roşiilor furtișagurile făcute cu ocazia 
răscumpărării liniilor Stroussberg şi Cernavodă-Chiustenge; iar le-a venit 
gust de gheşefturi cu milioanele și de giumbuş economico-financiar. 
Conform regulii din Machiavelli că cine vrea să se ţie la putere cată să 
distreze opinia publică cu întreprinderi nouă, pretinse pline de viitor, 
înaintea alegerilor vin cu fel de fel de iscodituri cari au un scop îndoit: întâi 
de-a face pe gurile căscate să li se ia vederile, apoi pentru a crea ocazii de 
afaceri scabroase. 

Uneori oameni de-o exemplară bună credinţă și patrioţi cum se cuvine 
ne zic din convingere: „Ce folos au luptele aceste politice între partide? De 
ce nu 'mcetează odată? De ce românii nu-și dau mâna pentru a asigura 
prosperitatea ţării lor?“ 

Sinceri or fi asemenea oameni, pătrunzători nu sunt. 

Apoi oare cu oameni politici avem noi a face? Stupidul de Serurie, 
gheșeftarul Carada, paraliticul și ramolitul Cariagdis, camardinerul 
Chiriţopol sunt oameni politici? 

Apoi oare lupte politice sunt cele de la noi? Politică e că o cioclovină ca 
actualul redactor de la „Românul“, comun, ignorant şi impertinent, cu patru 
clase primare, din nimic, adecă din coate goale a poliţiei din lași și din 
vivandieră a regimentului de muschetari, ajunge răscumpărător de drumuri 


de fier și milionar? Politică e cu linia Cernavodă-Chiustenge, care s-a plătit 
bob numărat c-un preţ întreit de ceea ce făcea, de s-au înţolit o sumă de 
golani roșii? Politică este spoliarea sistematică pe care-o practică această 
plebe nesăţioasă de șapte ani de zile, fără ca să se afle în ţara asta un 
procuror, un judecător de instrucţie care să puie mâna în piept acestor 
oameni de nimic, să-i întrebe de unde s-au îmbogăţit? 

Aceasta nu mai e politică; e pur și simplu lupta a o mână de oameni în 
contra unor bande fără trecut şi pudoare, fără scrupul, cari s-au constituit în 
guvern și Parlament. 

Altora iar le vine a ne zice să moderăm expresiunile pe cari le adresăm 
acestor oameni; ni s-ar cere să fim mai înmănușaţi faţă cu cefele groase de 
sceleraţi, bune numai să le pipăie mâna călăului. Parecă această tagmă de 
oameni pricepe cuvânt bun şi creștinesc, parec' ar fi capabilă a înţelege 
exact un adevăr cât de simplu. Incapabilă de adevăr, incapabilă de-o 
scânteie de onestitate şi de dezinteresare, numai dându-i cu boldul, ca 
bivolilor, această carne cu ochi, nerușşinată şi nesimţitoare, mai e în stare a 
da urme de pricepere. 

Acest exordiu ni s-a părut necesar pentru a indica cititorilor noua 
tentativă de spoliare a acestor oameni. 

Dunărea e o cale de apă gata, care n-are nevoie de nici o cheltuială de 
construcțiune, o cale cum numai Dumnezeu a putut-o face. Pe trei guri 
puternice ea se varsă în mare. Două din acele guri sunt cu totul pe teritoriu 
român; pe una lucrează Comisia Europeană pentru a o ţine în stare de 
navigabilitate. Dar ceea ce Dumnezeu dă gratis plebea noastră roşie vrea să 
ne puie să plătim de-a doua oară. Nu gurile pe cari şi le-a creat Dunărea 
singură după capul ei sunt bune pentru colosala marină română, care nu mai 
încape în apele noastre; Dunărea trebuie învățată minte de d-alde musiu 
Costinescu, îi trebuie altă cale de la Cernavodă la Chiustenge. Acesta-i 
moftul cel mai nou al patrioților. 

În vremea lui Herodot, 484 înainte de Hristos, acum două mii patru sute 
de ani — de la Anadan babadan, cum s-ar zice —, o albie a gurilor Dunării 
curgea între Cernavodă şi Chiustenge. De această albie s-a folosit o 
societate engleză pentru ca să construiască — fără terasament — acel 
mizerabil drum de fier care i-a costat 6 milioane și pentru care noi, graţie 
împrejurării că suntem nişte gură-cască, iar roşii nişte gheșeftari, l-am plătit 
cu 16 milioane, adecă zece milioane peste preţul cu care-l oferise societatea 
engleză din capul locului. 


De cum s-a operat acea scandaloasă afacere am văzut pe samsarii ei 
mofluji ridicând magazii luxoase în capitală, de unde 'mainte n-aveau de pe 
ce bea apă. 

Dară aceasta nu-i de ajuns. 

Nu ajunge că s-au îmbogăţit toate rubedeniile veneticului bizantin pân' 
într-a şaptea spiță; nu sunt de ajuns bacșișurile cu care s-au cumpărat 
voturile majorităţii Adunării; acum cele șaisprezece milioane trebuiesc 
aruncate în apă, drumul de fier mutat din albie alături, iar în locul lui... 
canal la Chiustenge! 

Un simplu cap de pod n-avem precum îi cer cele mai elementare 
exigenţe strategice şi economice spre acea pustietate, abia bună ca o mână 
de mocani să-şi pască oile pe ea, lăsaţi în ştirea lui Dumnezeu și în toiul lor 
de voinici, şi acum... canal trebuie, care să coste zeci de milioane din 
spinarea aceluiași țăran săcătuit care abia trăiește de la mână la gură, a 
aceluiaşi proprietar care nu mai poate vinde nimic, pentru că nu capătă nici 
un preţ pe grâne faţă cu concurența americană și rusească. 

Și fără a fi publicat studii, fără a se fi ales măcar Parlamentul, fără ca 
aceşti samsari să aibă autorizarea cuiva ne spun că convingerea dumnealor, 
luminată prin bacșișuri, este 


că acest canal se va face, că noua gură a Dunării se va crea; când, nu pot spune, 
dar se va face negreșit; natura-l arată, interesul României precum şi interesul 
întregului comerț european îl impune. 


Interesul României! Cele două-trei vaporaşe ale statului și câteva luntri 
pescărești, cari se pot mişca foarte bine pe gurile ce ni le-a dăruit 
Dumnezeu, au nevoie de-o nouă gură, pe care să n-aibă ce transporta şi ale 
cărei venituri să fie pururea inferioare cheltuielelor de amortizare, ca la 
toate întreprinderile lor patriotice, ca la calea Stroussberg, ca la Offenheim, 
ca la toate cu-n cuvânt. 


€ 


«PESTER LLOYD» ŞI ROMÂNII DIN TRANSILVANIA 
[23 martie 1883] 


Cititorul ce-ar binevoi a se uita din nou la numărul „Timpului“ de 
sâmbătă 13 martie va vedea că, dacă am fi fost profeţi, tot n-am fi putut cita 
mai exact pasajele acele din circulara excelenţei sale d-lui Miron Românul 
cari vor servi presei ungureşti ca denunţări și ca puncte de acuzaţie. În 
articolul lui „Pester Lloyd“ pe care-l reproducem mai la vale se va vedea că 
pasajele a căror enunţare din partea mitropolitului am reprobat-o noi sunt 
exact aceleași cu cari foaia maghiară scoate ochii românilor. 

Însă această foaie e cunoscută ca oficioasă, inspiraţiunile ei se datoresc 
unor sorginţi din sferele guvernamentale ale Ungariei. Păstrându-ne intenția 
de-a răspunde la articolul foii oficioase, dăm de astădată apostrofele ei ca o 
probă cât de mult rău se poate face unui popor întreg prin câteva șiruri 
necumpănite şi inexacte, cum poziţia oficială pe care-o ocupă Escelenţa Sa 
dă unor neadevăruri o greutate pe care nici un fel de faptă şi nici un fel de 
discurs din timpul adunărilor populare n-o justifică. „Pildele rele molipsind 
datinele cele bune“ am văzut şi pe P. S. Sa Episcopul Aradului urmând 
exemplul dat în Sibii și creându-se, din senin și din nimic, un pretext de 
persecuție în contra aspiraţiunilor legitime ale poporului român. 

Deducţiunile pe cari „Pester Lloyd“ le face din circulara mitropolitului, 
punerea în paralelă a cuvintelor prelatului cu pasaje şi espresiuni din 
„Telegraful“  -Fundescu bunăoară, un pamflet cotidian fără nici o 
responsabilitate morală sau politică, va dovedi Î. P. S. Sale că chiar dac! ar fi 
voit să oprească clerul de la întruniri, conform vreunui ordin ministerial, ar 
fi avut dreptul s-o facă ca autoritate ecleziastică supremă; dar că nu trebuia, 
pentru a-și motiva ordinul circular fără umbră de adevăr, pusă în suspiciune 
legitimitatea cererilor credincioşilor săi. Considerente atât de lipsite de 
temei încât scriitorii maghiari înşişi, pentru a le da măcar aerul unei 
probabilităţi, sunt nevoiţi a le documenta prin citațiuni din „Telegraful“ - 
Fundescu ori din alte foi, mai bine scrise poate, dar despre cari se știe că 
enunţările lor nu angajează nici o sferă politică şi pe nici un bărbat politic. 

Lăsăm să urmeze articolul, rezervându-ne a-l comenta în alt rând. 


Meetingurile române din Transilvania au produs o mișcare care, de ce merge, de 
ce atinge cercuri mai întinse, mișcare ce merită cu atât mai mult atenţiunea generală 
cu cât stă în legătură cu aspiraţiuni foarte caracteristice. Motivul manifest şi imediat 
al acestor adunări ale românilor transilvăneni e precum se știe discuţiunea în Dietă 
asupra proiectului de lege privitor la şcoalele secundare. Conducătorilor românilor 
nu le era de ajuns că mitropolitul, în numele bisericii sale, a făcut obiecţiuni înaintea 
Parlamentului în contra acestui proiect de lege; nu, pe lângă aceasta mai trebuiau și 


manifestaţiuni „spontane“ ale „voinţei poporului“, cari să dea acelui protest o putere 
şi o eficacitate deosebită. Şi-n adevăr! Dacă e vorba să relevăm repejunea și 
preciziunea cu care s-au înscenat meetingurile române din Braşău, Sibiiu, Deva, Cluj, 
Turda, Cahalm, Făgăraș şi din alte locuri, cei ce le-a pus la cale merită desigur toată 
lauda. Din aceasta putem deduce învățământul important că acest popor se dirige de 
cătră conducătorii lui după voinţa și intenţia lor c-o lesniciune care ne pune pe 
gânduri. Alta e însă intențiunea ce este a realiza prin aceste adunări demonstrative. 

Discursurile şi rezoluţiunile precum şi personajele determinante din aceste 
meetinguri nu ne lasă nici o îndoială că avem a face cu un nou tour de force al 
dacoromanismului. Pentru a ne da această probă de putere proiectul de lege al 
școalelor secundare a fost un pretext numai; resortul veritabil e mânuit de alte puteri 
cu niște scopuri foarte îndepărtate. În mijlocul certelor noastre parlamentare, adesea 
meschine, și împresurați de nu mai puţin însemnatele sfezi de zi, pierdem prea 
adeseori din vedere mersul lucrurilor din Orientul meridional, și totuși acolo s-a 
'nrădăcinat pentru Ungaria, ba poate pentru monarcie (?) o cestiune de existenţă, 
care pân' acum nu s-a dezvoltat deloc în favorul nostru. 

Despre adunările din urmă ale românilor foile noastre n-au adus decât notițe 
insuficiente; dar pastoralele mitropolitului român și ale episcopului din Arad ne 
învață că avem a face cu manifestaţiuni foarte critice. Mitropolitul constată în 
circulara sa că aceste adunări zgomotoase de popor au luat „o direcţiune și un 
caracter politic de-așa natură încât nu pot fi decât stricăcioase intereselor de 
existenţă ale poporului român“. El ne mai spune că „teoriile“ dezvoltate în adunări 
stau în contrazicere cu „patriotismul“ și cu respectul ce li se cuvine instituţiunilor 
fundamentale de drept public. Conducătorii adunărilor populare duc poporul „pe-o 
clină repede“ și-l împing „într-o direcţiune care trece marginile loialității“. 

Să fie bine înţeles! Mitropolitul român este acela care vorbește astfel în circulară 
cătră clerul său propriu. Avem așadar un martor clasic pentru aserțiunile gravante pe 
care capul bisericei române ortodoxe le-a scris — desigur după informaţiuni 
amănunțite asupra celor petrecute și cu intențiunea cea mai bună. Indignarea cu 
care-a fost primită această admoniţiune de cătră inteligenţa română ne întărește în 
credința veracităţii acestor enunţări, cari îndealtmintrelea ni se confirmă și din alte 
sorginți competente (2). Pietrele aruncate în ferestrele rezidenţei metropolitane, 
precum şi atacurile fără moderaţiune a presei române de dincoaci și de dincolo de 
Carpaţi, impertinentul „protest în zale“ cu care-a umplut lumea tinerimea română 
din Sibiiu, îndreptat în contra „neadevărurilor tendențioase“ cuprinse în pastorala de 
mai sus dovedesc nu mai puţin turburarea întinsă şi adâncă, pe cari le-a produs 
descoperirile mitropolitului în iniţiatorii și complicii noului scandal dacoroman. 
Împrejurarea că procurorul a procedat în contra unora din personajele compromise 
sporește numai seriozitatea situațiunii. 

Pentru cel ce cunoaște stările de lucruri de dincolo de Țara Moților, precum și 
din învecinata Românie, fenomenele din urmă nu-i produc nici o surprindere, ci i se 
prezentă numai ca niște efecte ale unor cauze de mult cunoscute şi ades deplorate. La 
aceste sorginţi dar trebuie să ne ducem pentru a ne forma o idee limpede și o judecată 
exactă asupra mişcării Românilor din Transilvania. 


Rădăcinile mișcării de azi ajung pân-la 1848, ba în parte chiar dincolo de-acea 
eră, dar dorinţele și reclamaţiunile românilor din Transilvania au primit o formă mai 
concretă de la 1867 încoace. Fără consultarea și consențimântul celor mai vechi 
locuitori ai Transilvaniei, precum conducătorii numesc foarte impropriu poporul lor, 
s-a făcut atunci pactul dualist între Ungaria și Austria și, ca consecuenţă ulterioară a 
lui, realizarea uniunii legale a Ungariei cu Transilvania. Românii transilvăneni se 
nfioară atât de acel pact nefast cât și de uniune, pe care-o numesc fuziune 
inadmisibilă şi stăruie într-o politică de pasivitate, încât nu iau parte la alegerile în 
Parlament, nici la alte acţiuni politice de însemnătate de drept public şi toate legile și 
instituțiunile pe care legislatura ungurească le-a creat de la anul 1867 încoace 
românii le consideră numai ca de facto şi impuse, iar nu ca existând de jure și durabil 
— obligatorii. 

În această politică de abstinenţă, care nu e în fond decât o stare perpetuă de 
război în contra legislaturii ţării proprii, se crește tinerimea română din 
Transilvania; ei îi servesc sferele inteligente ale acestui popor; această politică o 
predică toate scrierile și foile românilor, atât de la noi cât și de dincolo, din Regat; 
aceasta e atmosfera politică în care, de două decenii, trăiesc peste două milioane și 
jumătate de cetăţeni ai statului nostru. Și această atitudine a românilor se 'ntăreşte 
încă prin aceea că, conducătorii de azi o pun înainte ca sfânt patrimoniu al marelui 
mitropolit Șaguna. 

Acest întâi archiepiscop și mitropolit român-ortodox, care-a murit în anul 1873, a 
lăsat (după cum arată d. Slavici) următorul testament poporului său: 

„Nici o înțelegere cu maghiarii! Orice înţelegere directă între români şi maghiari 
implică în sine ideea unei acțiuni în contra dinastiei. Toate speranțele românilor se 
'ntemeiază numai pe împăratul“. 

După aceste idei conducătoare ale politicei române moderne conflictul între rase 
trebuie mănţinut în permanenţă, ba scelerateţa unei asemeni politici de asmuţare 
merge atât de departe, încât încercările unei înţelegeri pacinice între popoare se 
consideră ca un act în contra dinastiei. Loialitatea simulată cătră dinastie nu e în 
realitate decât o ilustraţiune a cuvântului: „Voim stăpân pe împăratul pentru a nu 
avea nici un stăpân“. 

Din acest izvor răsar apoi ca necesitate naturală toate acele regretabile și 
culpabile induceri în eroare ale poporului românesc, care din natură chiar e obicinuit 
de-a se lăsa influinţat și dus de bună-voie de alții. Și când, acum vro doi ani, începuse 
a miji şi printre românii din Transilvania un simţ mai bun, o pricepere mai sobră a 
stării de lucruri, conducătorii au pus cea mai puternică pârghie morală pentru ca, în 
conferența generală a delegaţiilor români din mai 1881, să fortifice din nou punctul 
de vedere al pasivităţii. Prea bine le-a succes încă; căci cine poate nega că 
majoritatea precumpănitoare a așa numitei inteligente române: preoţi, institutori, 
advocaţi, cărturari, neguţători, proprietari ș.a.m.d. e plină cu totul de ideile unei 
aversiuni ostile în contra legilor fundamentale ale țării noastre. Mitropolitul Miron 
Roman o spune aceasta fără pospai, şi el trebuie să-și fi cunoscând oamenii. 

Dar încotro ţintește această atitudine hotărât ostilă a românilor transilvăneni? 
Să se ia sama numai la deciziunile conferenţei generale din 1881 și să s' asculte cele 


mai nouă discursuri şi rezoluţiuni ale meetingurilor și oricine se va convinge că 
pretinsa pasivitate politică are în fond ţinte foarte active. 

Înainte de toate e vorba de restabilirea uniunii personale între Transilvania și 
Ungaria sau de recâștigarea autonomiei transilvane; apoi stabilirea acelei egale 
îndreptăţiri pentru români ca, în toate regiunile locuite de ei, numai limba română să 
fie legal permisă în administraţie și jurisdicţiune (N. B. Aci „Pester Lloyd“ se cam 
întrece. Nu numai, ci şi limba română. Nu nur, ci auch). 

De acestea se leagă instituirea unei reprezentațiuni române naționale care, după 
cum se pretinde, ar fi existat din bătrâni şi pe care maghiarii şi sașii au înlăturat-o în 
mod criminal. 

Se 'nţelege că și părțile rupte în mod arbitrar, partes adnexae, trebuiesc restituite 
principatului Transilvaniei, pentru ca în chipul acesta să fie gata bastionul pentru 
Dacia viitoare. 

Toate dorințele aceste modeste se găsesc pe larg în Memorandul românilor din 
Transilvania, care-a fost scos la lume, înzestrat c-un aparat istoric în aparenţă plin de 
greutate și care în multe locuri din străinătate a făcut deja efect, și ceea ce-i lipseşte 
acestei scrieri ca ascuţiș şi limpezime aceea ne-o spun fără sfială Irredenta română și 
presa ei din România şi din Paris. Ce zicea, în decemvrie anul trecut, cu ocazia 
iubileului Habsburgilor, „România liberă“? „Austria a sprijinit cu umerii săi 
clădirea dărâmată a statului unguresc, s-a făcut complice cu despotismul hunic și a 
menţinut pân-în zilele noastre sclavia naționalităților (în Ungaria). Oare dreptatea 
eternă va mai îngădui mult timp această pată pe care-o aruncă existența acestui 
imperiu parazit pe fruntea secolului libertăţii și civilizaţiunii ?“ 

Un demn pendent la această obrăznicie este faptul că în școalele României se 
învață că „Patria Română“ cuprinde regiunile „Temesiana“ (Banatul Temișorii), 
Transilvania, Maramurășul, Crisiana (regiunea Murășului și a Crişului) şi Bucovina. 
În fine foile asmuţătoare de lângă Dâmboviţa ajung atât de departe, încât nu mai 
numesc Transilvania decât „România de peste Carpaţi“. 

În adevăr trebuie să se mire cineva de liniștea și de răbdarea sferelor noastre 
conducătoare, și duioasă ne-a părut mai cu seamă, demult încă, acea grijă cu care 
Ministerul nostru de Esterne și diplomaţia noastră au căutat a ridica de subsori 
megalomania dacoromână. Nu numai că ţărilor vasale Turciei li s-a creat o poziţie 
suverană ca Regat român şi s-a introdus în şirul statelor europene, mai cu seamă prin 
solicitarea şi sprijinul nostru, dar am sacrificat (şi aceasta e şi mai rău) interesele 
noastre cele mai vitale politice şi economice la Dunărea de Jos și am adus cele mai 
grele rane ţării noastre proprii din curată îngăduință și din grija pentru 
neastâmpăratul megaloman. 

Și pentru toată iubirea şi toate sacrificiile culegem azi răsplata sub forma 
politicei de asmuţare a unei Irridente române și a afiliaţilor ei de la noi. Am uitat că 
în Orient nu obţine cineva succese prin îngăduire și bunăvoință, ci prin putere și 
străşnicie. Nu se va face oare odată uz de această veche esperiență faţă cu agitatorii 
şi provocatorii români de dincoace şi de dincolo de Carpaţi? 


€ 


[25 martie 1883] 

Se 'nțelege că, după manifestul partidului roşu, publicat în Monitorul- 
Fundescu, toate în țara aceasta merg strună și de minune, încât dacă le-ar da 
cineva crezare, România s-ar fi aflând în apogeul fericirii și al gloriei. Cel 
ce bunăoară nu vede că am pierdut mii de oameni pe câmpul de luptă, 
obținând drept unic rezultat cedarea Basarabiei, că azi, când ţara e 
independentă și fostul voievod rege, se cere ca o târzie compensație a 
recunoașterii acestor titluri Dunărea română; cine nu observă că, în acelaș 
timp în care politicianii se îmbogăţesc, toate clasele acestui popor, de la 
Vlădică pân-la opincă, dau îndărăt, acela nu poate decât să aplaude la toate 
laudele pe cari partidul roşu, cu cunoscutul său esces de modestie, şi le 
aduce singur prin acel manifest. 

Oricât am face din acest act obiectul cercetărilor noastre amănunțite, nu 
vom găsi nimic nou, afară doar de unele nume iscălite sub dânsul, pe cari ne 
obicinuiserăm a le vedea într-altă parte, dar pe cari le întâlnim alături cu 
onor. Costinescu. Aceleași glorificări vechi şi de atâtea ori răsturnate a 
faptelor partidului, aceleași acuzări neadevărate ori nedrepte la adresa 
opoziţiei, c-un cuvânt un act cârpit din petece de reviste insipide 
ale,.Românului“, lipite cu platitudinea habituală a acestor oameni pe cât de 
lipsiţi de talent pe atât de insinuanţi în vorbe și de incapabili de adevăr. 

Astfel emancipare economică se numeşte de ex. răscumpărarea hârtiilor 
Stroussberg făcută c-un preț îndoit decum se cotau, un fapt care afară de 
îmbogățirea a o sumă de patrioţi prin joc de bursă n-a avut alt rezultat decât 
sporirea enormă a capitalului datoriei publice. 

Tot în rândul emancipării economice se trece răscumpărarea liniei 
Cernavodă-Chiustenge, plătită de trei ori pe atâta pe cât face şi decum 
ceruse societatea engleză din capul locului. Se vorbește, desigur pentru 
oamenii din provincie, de-un port la mare pe care l-am fi având, adecă tot 
de aşa-numitul port de la Chiustenge care, pentru toate spiritele 
cunoscătoare, nu există pân' acum decât în fantazia scriitorilor 
„Românului“. 

În fine vine o polemică lungă la adresa opoziţiei, cu privire la legea 
electorală în care iar nu se face decât a se repeta toate neadevărurile zise și 
rezise pân' acum. Se vorbeşte şi aci despre lesniciunea cu care s-ar fi 
corumpând colegiile superioare restrânse, ca și când rezultatele pe cari ni 


le-a dat sufrajul universal în cele din urmă alegeri comunale, adecă 
abţinerea absolută a imensei majorităţi a alegătorilor și participarea la ele 
numai a politicianilor și gardelor civice, nu ne-ar fi dat un tablou fidel și o 
idee exactă despre mizeria și servilitatea unor alegeri făcute în asemenea 
condițiuni. Sofismele spuse deja de d. C.A. Rosetti în articolele sale asupra 
acestei cestiuni se repetă pentru nu știm a câta oară, ca şi când realitatea, 
adecă practicarea reformei în alegerile ce-au avut loc n-ar fi dovedit că 
guvernamentali și numai guvernamentali pot ieși din urne și că la urma- 
urmelor lupta se reduce în asemenea caz la intrigile din chiar partidul roșu, 
la certe meschine dintre Serurie și Sarkez. Sarkez şi Serurie, la apostrofe 
comune şi înjurături de uliţă între gheşeftari căpătuiţi şi cei cari caută a se 
căpătui. Alegerile comunale din București, cari au umplut consiliul cu 
capete de post şi oameni de facem-treburi, de tot ce marele oraș are pe de o 
parte mai mărginit, pe de alta mai puţin onest, membrii comitetului central 
roşu nu sunt în stare a le considera ca o adevărată și sângeroasă dezminţire 
la teoria demagogică a d-lui C.A. Rosetti că colegii numeroase ar fi dând 
reprezentanţi mai buni. 

Se 'nțelege cumcă ceea ce vede toată lumea, scopul şi esența acestei 
reforme, nu numai că nu e mărturisită, ci se tăgăduieşte chiar. Întărirea 
sistemului parlamentar o numesc dumnealor, când în realitate reforma nu- 
nsemnează decât punerea întregului corp electoral la dispoziţia d-lui loan 
Brătianu, pentru ca să facă cu dânsul orice va pofti. 

Am văzut deja cum d. Brătianu, pentru a se menţine cu orice preţ la 
putere, pune pe rând mâna pe toate ramurile administraţiei publice, numind 
pretutindenea în frunte creaturile sale. Astfel am văzut cum plecarea regelui 
n-a servit decât pentru a-i pune în mână armata întreagă, în care azi 
deosebiţii Pilaţi au cele mai mari roluri. Pentru a da asalt ultimelor rămăşiţe 
de independenţă a alegătorilor din colegiul I şi II am văzut plouând pe 
capetele lor nevinovate sute și iar sute de decoraţii; depreciarea unui semn 
public de onoare i s-a părut d-lui I. Brătianu un preţ foarte ieften când e 
vorba ca, prin ultima lovitură dată organizării noastre, să-și cumpere 
absolutismul său politic. 

lar absolutismul său politic nu se pune deloc la cale pentru a realiza 
vreo mare idee de care căpățânele strâmte ale roşiilor nici nu sunt capabile, 
ci numai pentru a menţine pe de-a pururea o bandă de esploatatori în 
posesiunea resurselor statului. Al doilea imperiu în Franţa s-a servit în 
adevăr cu elemente incalificabile, dar totuşi nu se poate tăgădui că guvernul 


avea şi în afară şi în lăuntru mari idei. În nimic nu va semăna guvernul 
personal al d-lui Brătianu cu acela al lui Napoleon III decât în corupţiunea 
și în înjosirea elementelor sale guvernamentale. 

Faţă cu guvernele econoame, modeste, harnice ale Domnilor români de 
la 1821-1857, faţă cu guvernul de emancipare politică și socială a lui Vodă 
Cuza se va 'ncepe de-acum înainte, în zilele lui Carol îngăduitorul, a doua 
ediţie a domniei fanarioţilor. Înjosirea de caracter şi linguşirea slugoilor pe 
cari d. Brătianu i-a ridicat va fi singurul titlu de recomandare; orice merit, 
orice mișcare onestă a inimei şi a conştiinţei, orice virtute care dă vieții 
publice energie şi claritate va fi proscrisă din mijlocul acestor oameni de 
rând, atât de rând precum numai infecțiunea proverbială a Orientului i-a 
putut produce. 

Ave Cesar! 

Când citim manifestul acestui comitet central ceea ce ne mai izbeşte 
este că o seamă dintre membri sunt oameni cari au dovedit o mare înclinare 
la întreprinderi financiare hazardate, cari să-i facă a se îmbogăţi repede şi 
fără muncă. Văzând în frunte pe fondatori de-ai Creditului Mobiliar, pe 
antreprenori de-ai armatei, pe advocaţi ai statului etc., ne putem închipui ce 
teren al negrei specule și al jocului de bursă va fi România dacă d. Brătianu 
va izbuti să ajungă la îngenunchearea deplină a acestei nefericite ţări. 


€ 


[30 martie 1883] 
Oricâte merite şi-ar atribui roşii în politica interioară şi esterioară, totuşi 
nu vor putea tăgădui și nici tăgăduiesc un lucru care absoarbe toată valoarea 
laudelor și veracitatea protestărilor de patriotism. Acest lucru e corupţiunea 
adâncă a oamenilor din cari partidul se compune. Corupţiunea aceasta e şi 
publică şi privată; şi forul şi căminele sunt priveliștea ei. Vieţile private ale 
marei majorități a roșiilor — escepțiunile confirmă regula — sunt 
incalificabile din punctul de vedere al ideilor habituale de morală ale 
poporului nostru; vieţile lor publice sunt de o lipsă de scrupul și de cuviință 
precum nu se mai află în nici o parte a lumii. E numai natural ca, într-o ţară 
centralizată cum e a noastră, toată lumea să se resimtă de moravurile 
odioase ale tagmei și putrejunea, pornită din sfere guvernamentale și 
legiuitoare, să se 'ntinză ca o boală contagioasă asupra poporului întreg. 


Azi nu mai e om, de orice temperament și de orice opinie ar fi, care să 
'ndrăznească a pune la îndoială acest adevăr neesceptând pe înșiși capii 
partidului. 

Singur d. loan Brătianu simte că acest rău fundamental îl face imposibil 
pe el şi pe ai săi în opinia țării. E de mirat lucru, însă nici un teren al vieţii 
publice n-a rămas nepângărit de apucăturile comune ale acestei plebe de 
sus. Începând cu Cozia, locul de repaos al celui mai mare Domn al Ţării 
Româneşti, prefăcut în pușcărie pentru a crea o sinecură unei rude a 
Simulescului, nu cunoaștem instituţie a cării esenţă şi rațiune de-a fi n-ar fi 
fost dezonorată de aceşti oameni. 

La palat se numeşte în bătaie de joc adiutant regal un erou de la 11 
februarie și de la Ploiești; funcțiunile cele mai însemnate din armată se 
ocupă, asemenea în bătaie de joc, de fevruarişti, pentru a insufla se vede 
oştirii întregi spiritul de onoare și de fidelitate care-a domnit în acea noapte; 
prezident în Cameră e asemenea un fevruarist, căruia nu i-ar încredința 
cineva păzirea unui pui de găină, necum a intereselor unei țări; deputații 
guvernului în fine sunt recrutaţi din tot ce e mai ignorant și mai puţin moral 
în ţară. 

O împrejurare desigur curioasă e că nimenea nu tăgăduieşte starea de 
decadenţă în care se află partidul, nici ei singuri. 

Nu vorbim aci de ceea ce-a declarat d. Dimitrie Brătianu, despre hoţii ce 
merită pușcăria şi gheșeftarii ce merită carantina; nu de ceea ce-a declarat 
d. loan Brătianu însuși, în Senat, că nu mai poate sătura poftele nesățioase 
ale amicilor săi politici; afirmări pe cât de cunoscute pe atât de adevărate. 

Nu de asta vorbim numai. 

Nu e unul dintre ei, oricât de mic și de nerod, care c-un zâmbet 
triumfător să nu declare că așa este; că, în adevăr, moralmente — imposibili 
sunt roşii, dar că tocmai într-această consistă spiritul lor politic. Omul care 
s-ar zbate din răsputeri în contra unei asemenea morale şi a unei asemenea 
maniere de a vedea nu e decât pur și simplu un om... mărginit. C-o zâmbire 
ironică, cum n-o găsim decât în încăperile poliţiei, la inocenţele californiane 
prinse în flagrant delict cu degetele în buzunarele altora, ei esprimă această 
convingere de atât timp și cu atâta stăruința încât ea a început a pătrunde 
până și în spirite pe deplin corecte ale unor oameni ce n-au a-și imputa 
nimic. 

Astfel un deputat, din cei mai scrupuloşi în toate afacerile, ba chiar în 
toate nimicurile vieții sale publice şi private, ne zicea într-un rând 


următoarele: 


Ce să-i faci! Natura omenească e natură omenească. În faza în care-am intrat nu 
mai întrebăm dacă cutare sau cutare fură. Cestiunea onestității e secundară în viața 
publică de azi şi, la dreptul vorbind, onest nu e decât cel ce e născut astfel. Dar averile 
acestea, ce nu sunt nici moștenite, nici muncite, ci făcute peste noapte și din nimic, 
sunt furate într-un chip sau într-altul; dar societatea lor privată în care se perândează 
reciproc într-o absurdă promiscuitate, e o societate profund imorală? Dar partidul nu 
consistă decât din virtuţi în descompunere cari neînsănătoșesc ţara? Ei și? E cu putință 
ca aceşti oameni să se regenereze? Fără îndoială nu. Ei nu pot decât să degenereze 
fizic, precum au degenerat moraliceşte, și anume în copiii și nepoţii lor, cari, de nu 
vor ajunge a umplea temniţile, desigur se vor stinge în institute de alienaţie și în 
spitaluri. Dar pe cât timp aceste elemente există la lumina soarelui, oricât de rele ar fi, 
oricât de înjosite — ceea ce nimeni nu contestă — ele au o rațiune a lor de a fi și 
trebuie să ținem seamă de ele. 


Aceasta era părerea unui om cu totul sincer și dezinteresat. Cu atât mai 
mult e politica unui om nesincer ca d. loan Brătianu. D-sa e pe deplin 
convins de putrejunea morală a partidului, că nu e cu putinţă imaginaţiune 
care să descrie instinctele brutale şi vicioase ale tagmei, că nu se află preot 
care să poată atinge cu vorba adâncul mișeliei lor, nu moralist care să poată 
ghici substanţa sperjură din care sunt compuse aceste hoituri cu asemănare 
de om. Căci, în adevăr, ruşine i-ar fi oricărui om c-o umbră de scrupul ca, 
după ce-au călcat, la 11 fevruarie, un jurământ de onoare de două ori depus, 
să se mai îndese în fruntea afacerilor ţării; ruşine unui altuia ca, după ce s-a 
îmbogăţit prin specule, să-şi lase nevasta şi copiii, cu cari trăise în sărăcie, 
pentru a se înhăita cu curtizane; ruşine unui al treilea de-a ocupa înalte 
demnități, de-o importanță morală eminentă, când viaţa sa conzistă din 
tranzacţii zilnice cu devergondajul. Dar roşii par a nu cunoaște rușinea. De- 
o corupţiune atât de naivă sunt încât li-i silă de fiinţa lor proprie când o văd 
reprodusă în exemplare analoage și mai toți dintre ei înfundă cu copiii lor 
institutele statului, pentru a scăpa cât de curând şi a nu le mai duce grija. 

Ei bine, le ştie acestea d. Ioan Brătianu și cu toate astea își zice: 

„Dacă n-ar exista asemenea oameni deşertăciunea mea s-ar fi putut urca 
atât de sus într-o ţară serioasă? Acești oameni îmi sunt trebuincioși. Eu le 
dau ce vor, ei îmi dau ceea ce-mi trebuie: o poziţie şi un renume nemeritat. 
Suntem chit. Oameni cu scrupule morale, naturi de elită cari gândesc ce nu 
numai a face altora rău, dar a vieţui chiar implică deja o vină, a căror 
instincte sunt corecte ca cumpăna cu care se cântăresc piesele de aur, 


asemenea naturi nu-mi trebuiesc. Ceafa groasă de mucenic îngrăşat a lui 
Warszawsky, iată ce-mi trebuie mie. Înainte cu ei“. 

D. Brătianu nu înţelege că regimul sub care trăiește un popor nu poate 
continua a fi o imposibilitate morală. Ținta d-sale politică este aşadar de a 
merge înainte cu aceste elemente cari, moralmente imposibile şi intelectual 
sterpe, au devenit cu toate astea atât de puternice, prin chiar activitatea d- 
sale, încât o luptă în contra lor prezintă riscul de a fi pierdută. 

D. C.A. Rosetti simte același lucru, dar soluţiunea problemului este alta 
pentru d-sa. Fără îndoială vede că aceste elemente sunt imposibile — cel 
mai imposibil dintre toţi d-sa însuși. Cu toate acestea, vrând-nevrând, 
cultura a făcut oarecare progres în ţară; cu simple mofturi ca luarea 
Transilvaniei nu se mai pot lua ochii nimănui. Fiindcă însă tot sistemul de 
idei habituale de morală și de onestitate ale poporului nostru e diametral 
opus actelor şi purtării roşiilor, d-sa îşi propune de-a săpa teoretic însuși 
fundamentele moralei şi pentru aceasta găseşte un sprijin în tinerimea aceea 
care, la Paris, îşi culege preceptele la Mabille. 

Morala cuviinţei, după aceşti domnișori, e un moft; altruismul e tot. 
Faptele omenești și cugetele lor nu sunt nici bune nici rele; ele sunt 
moralmente indiferente. Pozitiv morale sunt cele altruiste. Cineva poate 
avea cele mai negre vicii; pe cât timp e alturist e om cum se cade. Venus 
vulgivaga, dacă e altruistă, chiar foarte altruistă, e o femeie din ... societate. 
Patriotism și naţionalitate sunt niște mofturi. Nu există decât apăsători şi 
apăsaţi, din cari cei dentâi trebuiesc nimiciţi, cei din urmă ridicaţi. E 
indiferent cine locuieşte în România. Dar mongoli, dar zuluşi, lucrul nu are 
absolut nici o importanţă. Toată lumea trebuie convertită la altruism prin 
mijloace ca împărţirea averilor, ca poliandria și poligamia ş.a.m.d. Cam 
aceste sunt principiile „Daciei viitoare“ şi ale roiului de tineri ce vor ferici 
în curând ţara cu prezența lor. Precum există acide în stare a descompune 
orice corp organic, astfel există negaţiuni capabile a nimici întreg 
complexul de idei habituale ale unui popor şi, precum totdauna orice 
descompunere produce o mișcare iregulară, tot astfel aceste idei, culese din 
moralul Mabilului, rod adânc rădăcinele chiar ale vieţii noastre publice. Se 
negă patria, se negă naționalitatea, se negă familia, averea, tot ce dă 
conzistență unui organism politic — și asta este ceea ce vrea d. C.A. 
Rossetti. Căci numai atunci când elementele viitorului vor fi și mai perverse 
decât roșii aceştia devin posibili, devin comparaţi cu anarhiștii şi nihiliștii, 
oameni de ordine, o societate oricât de rea, dar tot nu aşa de rea ca deplina 


anarhie și deplinul desfrâu. Decât comunism mai bine cezarism, îşi va zice 
fiecine și prin cezarism, la care tinde acum d. Brătianu se susține orice 
guvern abil care va ști să sperie lumea ca umbra roșie a Comunei 
universale. 

Astfel, unul dintr-o direcţie, altul din cealaltă, sapă încet pe sub pământ 
toate temeliile istoriei şi statului român, ca doi săpători de mine cari, 
pornind din direcțiuni opuse, încep a auzi întreolaltă tâmăcoapele cu cari 
minează. 'Ţinta comună a amânduror, de-o știu sau de n-o știu, este la urma 
urmelor nimicirea naționalității române. 


€ 


[1 aprilie 1883] 

Toate protestațiunile guvernului și foilor sale în cestiunea Dunării nu 
sunt decât fățărnicii. Am arătat că, încă acum doi ani, „Românul“ declarase 
în numele guvernului că e la timp şi cu cale de-a concede Austriei 
Comisiunea Mixtă, prezidenţia permanentă și votul preponderant. În urma 
zgomotului ridicat de foile opozițiunii guvernul s-a hotărât să urmeze 
aceeaşi politică sub alte aparenţe: d. Dim. Sturza nu e decât continuatorul 
fidel al politicei d-lui Boerescu, și a face toate concesiile este de pe acum 
hotărârea statornică a cabinetului. 

Protestaţiunile din cei din urmă timpi nu sunt decât pur şi simplu 
reclame electorale. Odată alegerile terminate în favorul guvernului, el nu va 
mai găsi nici o piedică în cale pentru a admite în întregul lor stipulaţiunile 
Tractatului de la Londra. 

Alegători din colegiul I şi al II-lea! Ştiţi care e meritul pentru care aţi 
fost acoperiţi cu decoraţii? Acel merit e să alegeţi deputaţi cari să primească 
fără discuţie cesiunea Dunării române în mâni străine. Precum trădarea de 
tron e înălțată și decorată, astăzi meritul de căpetenie pe care guvernul 
nostru îl răsplăteşte este trădarea de ţară. 

Mai mult; diplomaţia însăși îi dă guvernului nostru acest termen, care se 
acordă condamnaților la moarte, și nu va face paşii definitivi pentru 
obținerea concesiunilor decât după ce alegerile vor fi terminate, majoritatea 
asigurată. 

Cine se mai îndoiește despre aceasta n-are decât să citească depeșa din 
Londra pe care-o reproducem aci. 


lată în adevăr ce i se depeșează ziarului „Le Temps“ de către 
corespondentul său: 


Conform cu informaţiunile mele precedente, lord Grandville a fost însărcinat din 
partea Conferenţei Dunării de-a notifica statelor riverane deciziunile Conferenţei și 
de-a face pe lângă România demersuri amicale, dar stăruitoare, pentru a o determina 
să adere la deciziunile reuniunii europene. 

Notificarea adresată statelor riverane s-a făcut acum zece zile. Cât despre 
demersurile ce privesc România — demersuri ce trebuiesc sprijinite colectiv de cătră 
toate puterile — ele au fost amânate în comună înţelegere pentru șase săptămâni, 
adecă până după alegerile pentru Parlamentul român cari vor avea loc. Motivul 
acestei amânări este că puterile, dorind pe d'o parte de a nu aduce un element străin 
de agitațiune în dezbaterile electorale, judecă pe de altă parte că e preferabil de-a 
aștepta, pentru a lucra pe cale diplomatică, ca puterile guvernamentale și legislative 
să fie definitiv constituite, după cum va fi rezultatul nouălor alegeri. 

Din sorginte autorizată aflu că reprezentantul României a mulțumit 
plenipotențiarului francez din conferență pentru modificările aduse proiectului 
primitiv al Comisiunii Europene şi a căror inițiativă el a luat-o. 


De acord cu depeşa de mai sus, „Le Temps“ scrie: 


Se știe că Conferenţa, despărţindu-se, a lăsat un termen deschis de șase luni 
pentru ratificarea Tractatului de la Londra şi a protocoalelor ce-i sunt anexate; 
totodată i-a lăsat prezidentului facultatea de-a o convoca pentr-o ultimă dată, spre a 
împlini această formalitate. Aceste deciziuni au fost inspirate de ideea curtenitoare 
de-a rezerva României un mijloc pentru a reintra în concertul european. „Times“ 
crede a ști că lord Grandville nu va uza de această facultate înaintea espirării 
termenului semestrial și, dacă până în acel moment adeziunea României nu va fi sosit 
la Foreign Office, conferenţa se va reuni de drept și va sancţiona rezoluţiunile sale 
precedente, cu toată abstenţiunea guvernului român. „Times“ atribuie guvernului 
român intenţia de-a se strecura, din afacere făcând distincţie între Tractatul de la 
Londra şi anexele lui. Dar ziarul englez observă cu drept cuvânt că această distingere 
e inadmisibilă în practică, pentru că adoptarea reglementului care-a insituit 
Comisiunea Mixtă formează tocmai unul din articolele Tractatului. Evenimentele vor 
da probabil dreptate, previziunile lordului Granville și sfârşitul agitaţiunilor electorale 
va aduce fără îndoială în Regatul dunărean o apreciare mai justă a cestiunii; demersul 
pe care l-a făcut ministrul României la Londra, după instigaţiunea guvernului său, 
spre a mulțumi reprezentanților noștri din Conferenţă pentru modificaţiunile introduse 
după iniţiativa lor în proiectul primitiv al Comisiunii permite în adevăr să sperăm că 
cabinetul din București, scăpat de toate preocupaţiunile străine (electorale!), va da 
cea mai deplină dreptate operei diplomaţiei europene. 


Inaintea și în timpul alegerilor publicul e dar prevenit de-a nu crede 
absolut nimic din toate protestaţiunile foilor guvernamentale întru cât vor 
privi cestiunea Dunării. 


€ 


[Articol cu paternitate incertă] 

[3 aprilie 1883] 

Nu este cestiune cu care să se laude guvernul roșu mai mult decât cu 
cestiunea financiară. În toate situaţiunile financiare pe care le prezintă pe 
fiecare an Adunărilor, în toate expunerile ce fac la proiectele lor de legi 
financiare, în toate discursurile lor din Cameră, în raporturile lor asupra 
bugetelor şi acum chiar, în manifestul pe care îl adresează alegătorilor, 
defăimează pe partidul conservator şi asurzesc lumea cu laudele ce-și 
adresează. Susţin cu sfruntare: Am moștenit de la conservatori financiele 
statului zdruncinate, le-am adus în stare înflorită; ei echilibrau bugetele lor 
cu împrumuturi, noi avem bugete cari ne dau pe fiecare an excedente; ei 
sporeau impozitele, noi le micșoram. De nenumărate rânduri li s-a răspuns 
şi li s-a demonstrat netemeinicia arătărilor lor. 

Fiindcă însă în „Românul“ de mai zilele trecute se revine iarăși asupra 
acelorași acuzațiuni și laude, ne propunem azi a face un extract din chiar 
situațiunile prezintate de dânşii, pentru a arăta alegătorilor cu ţifre 
împrumuturile reale ce roşii au făcut în timpul guvernării lor pentru a 
acoperi cheltuielile lor bugetare nemăsurate şi atât de mult sporite prin 
pensiuni reversibile, cheltuieli diplomatice şi lefuri la favoriţi, precum și 
suma colosală la care au suit datoria publică. 

Din nenorocire pentru ţară suntem siguri că această stare de lucruri se 
va termina prin o catastrofă; cu disparițiunea numerarului și înlocuirea lui 
cu bilete de hârtie se mai acoperă încă pentru moment prăpastia vistieriei, 
dar publicul a început să se resimtă. Nu este o operațiune pe care dânsul are 
a o face care să nu-l îndatoreze la un impozit de cel puţin 2%, și nu un 
impozit anual, ci un impozit care se reproduce la fiece operaţiune. Agio pe 
care îl are aurul în pieţele noastre este astăzi de 2,25%; tendinţe sunt de a-l 
vedea sporind, iar nicicum scăzând. Compare-se această stare cu epoca de 
subt conservatori, când, ca să se cumpere aur, se plătea cel mult 0,25%. 

Dar, cu vestita scădere a rublelor, câte sume d. Sturza n-a luat din 
buzunarele oamenilor, cu ce impozit colosal nu i-a lovit! Bietul contribuabil 


primea de la stat rubla cu 4 lei și statul i-o reprimea cu 3,5 lei; adică statul 
subpunea în profitul său pe bietul contribuabil la peste 14%. Scump plăteşte 
nenorocitul alegător fericirea de a fi țara administrată de d-nii Sturza, 
Câmpineanu, Gogu Cantacozino și tutti quanti! lacă impozitele ascunse 
puse de dânșii; de cele pe faţă nu mai vorbim. 

Dar să venim la cestiunea echilibrării bugetului prin împrumuturi 
anuale. Și aci aceeași procedare. Nu împrumuturi făcute pe faţă, ci 
împrumuturi făcute pe furiș; doar nu se vor descoperi de burtă verde. 

Ca să ne dăm seama lesne de fapt, să aplicăm sistema la particular. Dacă 
am un venit prezumat de 1000 galbeni pe an pot cheltui fără pagubă aceeași 
sumă, cu condițiune ca mia de galbeni să intre exact în casa mea până la 
finele anului. Dacă însă nu ar intra până la finele anului 1000 galbeni ci 
numai 750 şi cheltuiala mea anuală nu se poate înlătura, pot recurge la 
expedientul de a mă împrumuta timpural suma ce-mi lipsește, de 250 
galbeni, cu condițiune însă ca îndată ce voi încasa aceşti bani să achitez 
împrumutul ce făcusem, de 250 galbeni. Dacă însă, în loc ca să plătesc în 
anul în care îmi intră acei buni datoria ce contractasem, îi întrebuinţez la 
alte cheltuieli, de lux sau de desfătări ale mele, pentru care bugetul meu 
anual nu-mi dă resurse, risipesc averea mea și mănânc capitalul meu. 

Acest adevăr, simplu de priceput de fiecine, a servit de principiu la 
prescripțiunile legii noastre de contabilitate, care regulează afacerile 
financiare ale statului şi prescrie ca rămășițele să nu serve la echilibrarea 
bugetului. Pe baza acestui principiu d-l general Manu, pe care „Românul“ îl 
citează în numărul său de alaltăieri, a făcut o critică d-lui ministru de 
finanţe din 1876, când a combătut împrumutul ce cerea. Unindu-ne cu 
citațiunea „Românului“, să ne dea voie acest ziar, care vede paiul în ochiul 
adversarului său şi nu vede bârna din ochiul său propriu, să-l aplicăm şi la 
cestiunea roşiilor de la 1877 încoa. 

Este dar constant că rămășițele din venituri ale anului precedent, când se 
încasează în anii următori, se fac venit al acestor ani, însă nu pentru 
echilibrarea acestor bugete, ci pentru plata mandatelor reportate și neplătite 
din acei ani, şi excedentul care ar rămânea pentru plata datoriilor ce ar fi 
fost contractate spre a face faţă momentan la neajunsul din venituri. A face 
altfel este a se împrumuta și a se împrumuta ascuns pentru cheltuieli 
bugetare și a spori datoria publică. 

lacă sumele împrumutate astfel de guvernul roșu şi care în definitiv au 
constituit datoria de 30 milioane pe care nu i-a fost rușine a o pune cu 


perfidie în spinarea moștenirii de la guvernul conservator: 
În anul 1877 rămăşiţe împlinite ............ 4.689.337 lei 
Se scad credite reportate și plătite ......... 1.381.355 lei 
Escedent pe care roşii l-au împrumutat pentru a plăti 
cheltuielile lor bugetare din 1878 ............ 3.307.982 lei 
În anul 1878 rămăşiţe împlinite ............ 7.959.394 
Se scad credite reportate şi plătite............ 1.837.718 
Escedent pe care roşii l-au împrumutat pentru a plăti 
cheltuielile lor bugetare din 1879 ............ 6.121.676 
În anul 1879 şi trei luni din 1880 rămășițe împlinite ... 12.901.028 
Se scad credite reportate și plătite ............ 5.322.261 
Escedent pe care roşii l-au împrumutat pentru a plăti 
cheltuielile lor bugetare din 1880 ............ 7.578.767 
În anul 1880-1881 aprilie rămășițe împlinite ............ 16.456.224 
Se scad credite reportate și plătite ............ 1.974.901 
Escedent pe care roşii l-au împrumutat pentru a plăti 
cheltuielile lor bugetare din 1881 ............ 14.481.323 
În anul 1881—1882 aprilie rămăşiţe împlinite ... 6.476.018 lei 
Se scad credite reportate și plătite ............ 1.944.912 
Escedent pe care roșii l-au împrumutat pentru a plăti 
cheltuielile lor bugetare din 1882 ............ 4.531.106 
În anul 1882—1883 aprilie rămășițe prevăzute în buget 
spre a se încasa în 1883 ............ 5.000.000 
Roşii au făcut dar în cursul a şapte ani un împrumut real 
a [e E RR IS 41.020.854 lei 
La care adăogând împrumutul cu bilete ipotecare de ... 26.200.000 lei 
şi cel de la Casa Rurală cu ocazia convertirei...... 4.000.000 


Împrumut de 71.220.854 


ceea ce reprezintă un împrumut anual de peste 10 milioane. 

Consecuenţa firească a acestui mod de administrare este sporul peste 
măsură a datoriei publice. Într-adevăr, iacă situaţiunea deplorabilă a acestei 
datorii: la finele anului 1877, prin urmare la epoca pe care roşiilor le place a 
o desemna ca epoca când au moştenit pe conservatori, datoria publică era 

Dë NERO EIEE 515.490.270 

La 1 aprilie 1882 această datorie publică este de ... 592.191.007 


plus renta, parte emisă şi parte a se emite de peste 134.000.000 

Adică un spor de ............ 727.191.007 

Bilanţul roşiilor este dar în timp a ultimei guvernări a lor de șapte ani: 

Împrumuturi făcute peste 71 milioane. 

Datoria publică sporită cu peste 211 milioane; și în schimbul acestor 
bani ce ne-au dat? Inundarea țării cu bani de hârtie. 

Faţă cu aceste țifre exacte mai lăudaţi-vă! Masca vi s-a rupt. 


€ 


[7 aprilie 1883] 

În marea întrunire a opozițiunii unite care s-a ținut la Iaşi d. G. Vernescu 
a atras atențiune culegiului I şi al II-lea asupra unui pericol social pe care 
tagma patriotică ar voi să-l evoce din senin: le-ar conveni adecă dumnealor 
o nouă cestiune rurală, o nouă împroprietărire. 

Pentru a explica starea înapoiată în care se află ţăranul, d. C.A. Rosetti 
nu recurge la cauzele patente şi cari scot ochii orişicui; nu acuză bugetul 
cheltuielilor urcat cu 40% de câțiva ani, pentru a hrăni pe toți nevolnicii 
intelectuali şi fizici ai partidului său; d-sa nu înțelege că, dacă pensii 
reversibile se mănâncă, dacă hârtii Stroussberg se cumpără cu preț îndoit, 
dacă Costineştii se-nțolesc şi Caradale huzuresc de bine, dacă Cernavodă- 
Chiustenge se plăteşte cu preţ întreit pentru ca rudele sale să aibă de unde se 
'mbogăţi, toate lucrurile acestea trebuiesc plătite la urma urmelor cu 'n 
echivalent de muncă fizică a cuiva, în ultima linie a ţăranului. D-sa nu 
binevoieşte a înțelege că ceea ce bat la tălpi hoţii d-lui Dimitrie Brătianu 
cari merită pușcăria și gheşeftarii ce merită carantina, amicii a căror 
lăcomie d. loan Brătianu a declarat a n-o mai putea sătura, trebuie să 
corespunză undeva în această ţară cu sudoarea reală, cu încordarea reală de 
braţe a unui creştin uitat de Dumnezeu; că clasa de hoituri improductive din 
care face parte şi d-sa ca negustor de vorbe și pomanagiu al bugetului 
trebuie hrănită de cineva și că acel cineva îşi înjumătăţeşte pâinea copiilor 
pentru a o împărţi cu feneanţi cum e d-sa și cu alte lifte. Nu înţelege că 
țăranul nostru e tot cel de acum treizeci de ani, dar că sarcinele lui au 
devenit de douăzeci de ori mai mari numai pentru a ţinea cu îmbielșugare 
toată demagogia lacomă, necinstită şi leneşă care-l înconjură. Nu 'nţelege 
că, pentru a încălţa vitele, trebuie să muncească oamenii și să renunţe, sub 
formele cele mai diferite de dări directe şi indirecte, la cea mai mare parte 


din produsul muncii lor, precum au arătat-o aceasta d. A.V. Millo, condei cu 
condei, prin bugetul ce-a făcut în studiul său economiei oricărui sătean. 
Toată sarcina socială a parveniţilor roşii, a miilor de cumularzi 
improductivi, e purtată de cineva şi această sarcină enormă nu poate rămâne 
fără influenţă asupra traiului zilnic al omului din popor, ci se traduce între 
cei patru pereţi ai lui sub formă de lipsă şi de datorii. 

Creier plin de utopii și lipsit de orice cunoștințe exacte, politicianul 
oriental nu poate să 'nţeleagă că e absolut cu neputinţă ca nevoia ţăranului 
să se nască din raportul între proprietatea rurală care recurge la munca lui și 
între munca rurală, care recurge asemenea în mod inevitabil la proprietate; 
că raportul firesc dintre aceste două trebuie să fie, prin chiar natura 
lucrurilor, echitabil și că starea rea a ţăranului nu poate fi atribuită decât 
cheltuielilor improductive ale tagmei roșii, ale statului, precum și clasei 
numeroase de ignoranţi și de leneși cari constituie elementele partidului 
guvernant. 

În loc de a căuta cauza mizeriei acolo unde ea este în adevăr văzută de 
medici și statistici: în drumuri de fier ce nu-și produc cheltuielile, în armata 
prea numeroasă, în lenea proletariatului intelectual cu patru clase primare, 
în organizaţia factice, c-un aparat costisitor și netrebnic, în administraţia 
Simuleştilor, în roiurile cosmopolite cari-au năpădit ca locustele, tratând 
ţara ca pe-o America şi poporul ca pe pieile-roşii; în loc de a căuta cauzele 
mizeriei în relele ce le-a adus pe capul ţării veneticii lipsiţi de orice 
sentiment de religie și de patriotism precum e d-sa, în loc de a le vedea 
toate cum sunt, îi convenea a o căuta unde nu e: în raporturi de proprietate 
şi de posesiune rurală. 

lar mai trebuie o împroprietărire acestui om care n-are o palmă de 
pământ sub soarele ţării şi care trăieşte din pomenele bugetului. Proprietarii 
sunt, se 'nțelege, de vină, pentru că nu insultă poporul lor românesc 
oferindu-i pământ de pomană, ci-l cred destul de vrednic și destul de 
onorabil pentru a plăti c-o parte mică a produsului capitalul de pământ ce-l 
ia pe seama lui. 

D. C.A. Rosetti ar voi ca întreg poporul să ajungă în starea de-a produce 
acea silă morală ce d-sa o produce ca pomanagiu; ca nimeni să nu mai 
trăiască din munca și virtutea lui de bărbat, ci toată lumea să ceară panem et 
circenses, să devie parazită ca cămătarii şi negustorii de vorbe ce-l 
înconjură. 


Anul trecut țăranii inundaseră Bucureștii spre a cere pământ. Camera a 
ales o comisiune însărcinată a cerceta plângerile lor, compusă din d-nii G. 
Vernescu, Aurelian, Cantilli, P. Carp şi Lecca. Ancheta făcută de acea 
comisiune a constatat că ţăranii fuseseră instigaţi... de primari, notari, 
subprefecţi, agenţi fiscali, de toţi acești paraziți cari-i sug măduva din oase, 
să vie la Bucureşti, să ceară, nu pământ de la stat, ci pe proprietăţile private. 
Li s-a spus că ... tata Ruset făgăduieşte asemenea lucru, din avutul altora, 
se 'nţelege, căci dintru ale sale nu le-ar da decât pe „Doamne-așteaptă“ și 
cinstita ieşire a părului prin căciulă. Tata Ruset? Om care n-a știut a da la ai 
săi o creştere utilă şi cum se cuvine şi care pretinde a da creştere unui popor 
întreg! 

Cumcă aceasta este ţinta d-lui C.A. Rosetti și cumcă nu i-ar displăcea o 
continuă regulare a proprietăţii din 15 în 15 ani și o continuă confuziune 
între al meu ş' al tău ne-o dovedeşte foaia redijată de discipolii, de copiii 
sufletului său: „Dacia viitoare“. De acord cu bătrânul demagog cosmopolit, 
pe care ne-a succes de a-l dezbrăca de coaja sa naţională în care se gera de 
mai român decât un Basarab băștinaș, această tinerime neagă patria, negă 
naționalitatea, familia, averea, religia; cheamă pe vagabonzii din toată 
lumea să 'mpărţească aci ceea ce nu e al lor, pământul smuls pas cu pas de 
străbuni prin dezrădăcinare de păduri seculare şi apărat cu sângele lor cel 
mai bun și mai nobil. Capitalul enorm de energie naţională cheltuit pentru a 
preface înfiorătoarele pustietăţi ale avarilor în pământ românesc e după 
dumnealor bun de aruncat în apă; noi am fost squaterii şi pionierii, nobilele 
Caradale sunt numai bune să moștenească. lată ideea măreaţă pe care-o 
reprezintă tata Ruset, împreună cu acea tinerime care ţine pe ţară atâtea zeci 
de mii de chile de grâu pe an și care pretinde a reprezenta viitorul țării când 
caută a semăna cu panglicarul țărigrădean din Strada Doamnei. 


€ 


[Articol cu paternitate incertă] 
[12 aprilie 1883] 
Într-una din revistele noastre de acum o săptămână zisesem că 
rămăşiţele de venituri ale anului precedent, când se încasează în anii 
următori, se cuvine fără îndoială să fie înscrise ca venituri ai acestor ani; 
însă nu pentru echilibrarea bugetelor curente, ci pentru plata mandatelor 
reportate și neplătite din trecut, iar escedentul ce-ar rămânea cată a se 


întrebuința pentru plata datoriilor ce-ar fi fost contractate provizoriu și cu 
care s-au făcut față la neajunsul momentan care-a avut loc asemenea în 
trecut. 

Guvernul actual n-au urmat astfel. 

În loc de-a plăti cu rămășițele împlinite fie mandate reportate, fie datorii 
contractate provizoriu, adecă în loc de-a plăti cu rămășițe de venituri 
rămășițe de cheltuieli, d-lor au plătit cu ele cheltuieli curente, 
nepreocupându-se deloc de împrejurarea că aceste sume, încasate ca venit 
perceput asupra trecutului, corespundeau cu datorii temporare contractate în 
trecut. 

Dar se 'nţelege că cine ia un fond destinat pentr-un anume scop, pentru 
plata unei anume datorii din trecut, şi-l întrebuinţează într-altă parte sau îl 
privește ca un spor de venit şi ca un motiv pentru sporirea cheltuielelor sale 
actuale, acela rămâne dator cu fondul acesta abătut de la destinaţia lui. 

Astfel an cu an, cheltuind rămășițele pentru alte destinațiuni decât cea 
firească, a plătirii rămășițelor de cheltuieli, guvernul s-a împrumutat în 
realitate pân' acum cu 71.220.854 lei, ceea ce reprezintă un împrumut anual 
de peste 10 milioane. 

Consecuenţa firească a fost sporirea datoriei publice. 

La 1877 totalul datoriei publice era 515.490.270; 

Astăzi, emițându-se renta pe deplin, va fi de 727.191.007. 

Deci o sporire enormă a datoriei publice în câţiva ani, cu suma de 
aproape 212 milioane şi împrumuturi făcute de peste 71 milioane. 

Aceste cifre, a căror exactitate e confirmată de situațiunile oficiale 
publicate pân' acum, nu se pot tăgădui de nimenea. 

Un buget e ca o ecuaţiune. Suma termenelor din membrul întâi, venitul, 
trebuie să fie egală cu suma termenilor din membrul al doilea, cheltuiala, 
pentru ca ecuațiunea să fie exactă. Dacă însă cheltuielele s-au făcut toate în 
realitate, adecă toţi termenii din membrul al doilea s-au sleit, fără ca 
veniturile să se fi încasat toate, cestiunea ce ni se impune este dacă termenii 
neîncasaţi sunt încasabili, dacă ei reprezintă drepturi reale şi constatate ale 
statului, a căror percepere a fost întârziată momentan sau amânată din cauze 
anormale. Dacă rămășițele sunt reale, ecuaţiunea rămâne exactă; un deficit 
real nu e cu putință. Ceea ce se poate ivi este un deficit momentan, care s- 
acopere lesne c-un împrumut provizoriu, dar care împrumut trebuie plătit 
numaidecât, îndată ce termenii restanţi au fost încasaţi, întâmplă-se aceasta 
în orice moment ulterior. 


Neţinând seamă de acest principiu şi luând aparențele unor strâmtorări 
momentane drept realitate constantă, s-au născut legenda Strat, a căreia 
veracitate a contestat-o din capul locului nu numai foaia aceasta, dar și 
Parlamentul de pe atunci. 

Pentru a ne lămuri lucrul prin o figură, să ne 'mchipuim bugetul unui an 
sub forma unei cumpene cu cele două talere sau terezii. Pe unul din talere se 
pun deodată cheltuielele, devreme ce ele sunt de mai 'nainte sigure, pe 
talerul opus se pun veniturile ca contragreutăți, în măsura în care se 
'ncasează. Se poate deci ca la sfârşitul anului veniturile să nu se fi încasat 
toate, se poate ca nu toate contragreutățile corespunzătoare să se fi aşezat în 
talerul opus, şi cumpenele nu sunt în echilibru. Cestiunea e însă: există în 
realitate acele contragreutăţi? Evident că existau și o dovadă despre aceasta 
e că s-au încasat în anii următori sub forma de rămășiţi. Era vorba însă ca 
cu aceste rămășiţi să se echilibreze cumpăna anului trecut:, nu aceea a 
anului următor. Însă, oricât de dezechilibrată s-ar fi arătat cumpăna unui an 
trecut prin întârziare de încasări, dumnealor, în loc să acopere golurile prin 
rămășițele ce se încasau în mod retardatar, iau aceste venituri târzii, cari nu 
sunt decât echivalentul unor cheltuieli trecute, și le trec în bugete curente, le 
privesc ca pe un spor de venit curent, care le dă ocazie de-a spori și 
cheltuielele curente, iar datoria din trecut rămâne datorie. 

Vom da un exemplu și mai clar. Să ne 'nchipuim că în anul 1870 statul, 
pentru a zidi o școală care costă 1000 franci, a vândut un pământ cu 1000 
franci. Cumpărătorul pământului întârzie cu plata din cauze independente 
de voinţa lui; statul se 'mprumuta c-o 1000 de franci în aşteptarea de a 
încasa suma de la debitor şi zideşte școala. Iată o datorie contractată pe 
deplin acoperită prin creanţa datornicului. În 1871 vine alt guvern şi zice: 
datoria contractată de stat pentru a zidi şcoala rămâne datorie, iar mia de 
franci, luată de la debitor, se consideră ca un spor de venituri al anului 1871 
şi se cheltuiește pentru altceva. Iată politica financiară a roşiilor. Neplătind 
nici o obligaţiune din trecut cu rămășițe încasate cari priveau trecutul, au 
ajuns să ridice legenda Strat în acuzătoare perpetuă a finanţelor 
predecesorilor lor, contând se 'nţelege pe aversiunea pe care-o are publicul 
mare pentru orice cestiune de cifre. 

Dar creditul statului s-a urcat, ni se zice. Permite-ni-se a observa aci că 
ridicarea creditului unui stat se datoreşte arareori guvernanților, în 
împrejurările cele mai dese însă unor consideraţiuni cu totul de altă natură. 
Statul Peru a câştigat un credit public enorm în urma descoperirii 


sedimentelor de guano, care-a scăzut în măsura în care sedimentele au fost 
esploatate și esportate. Dar în genere sunt o sumă de împrejurări care 
contribuie la urcarea sau scăderea creditului unui stat fără ca el să aibă 
vreun merit la aceasta şi prea adeseori situațiunea politică generală e 
determinantă în asemenea lucruri. În preziua unui război creditul tuturor 
statelor se scumpește; când sunt perspective de pace, el se iefteneşte. 

Dacă ar fi să căutăm mai deaproape cauza sporirii creditului României, 
le-am spune confraților că, întru cât priveşte poporul nostru, n-am avea 
tocmai multe motive de-a ne bucura. Creditul mai poate spori și în cazul 
când pieţele străine ar spera a vedea România prefăcându-se într-o colonie 
internaţională de elemente economic mai înaintate, cari vor putea plăti în 
viitor ceea ce românul n-ar putea plăti azi, adecă când acesta ar zice: 
Datoriile contractate le va plăti viitorul proprietar suplantat, dacă nu le va 
putea plăti actualul proprietar al României. Lucrul e indiferent pentru 
venetici, precum și pentru capitalurile internaţionale, nu e însă indiferent 
pentru acela care nu înțelege raţiunea de-a fi a unei Românii fără români, 
fără acest element etnic specific, altul decât cele ce-l înconjură. Se 'nţelege 
că o Turcie populată de germani şi-ar plăti lesne datoriile, dar credem că 
lucrul n-ar fi indiferent pentru turc. 

Ei bine, imigraţiunea necontenită de elemente străine este una din 
cauzele constante ale urcării creditului statului român. Dar n-avem nici un 
motiv de-a ne bucura de această împrejurare. 

Dar să venim acum la maniera de-a discuta a confraţilor. 

Teoria pe care am espus-o mai sus le dă ocazie să zică: 


Aceste cuvinte dovedesc grosolana ignoranță a organului conservator în ceea ce 
priveşte administrarea finanţelor şi comptabilitatea etc. 


Să admitem un moment că în adevăr n-am cunoaște deloc legea de 
comptabilitate. De când necunoașterea unor dispoziţiuni de administraţie 
financiară constituie o stare de ignoranță? Ignoranța consistă în a nu 
cunoaște legile naturii și legile minţii noastre proprii astfel cum ele se 
reflectă în ştiinţele exacte, nu însă a nu cunoaşte paragrafe de dispoziţii 
eventuale, croite de oameni, cari azi sunt unele, mâne altele. Dar se 'nțelege, 
cele patru clase primare cari redijează „Românul“ vor pricepe mai bine ce e 
știința, ce neştiinţa. 


Amintim confraţilor ceva, îndealtmintrelea cunoscut de toată lumea, că 
adevărul este acela care doare pe oameni, nu neadevărul. Când se prefac a 
fi atât de naivi de-a ne numi pe noi ignoranţi, o să zâmbim: afirmarea nu ne 
supără. Oricât de mică închipuire ne-am face despre valoarea sau întinderea 
cunoștințelor noastre, ceea ce știm e că fiecare din noi, individual vorbind, a 
muncit mai mult în privinţa asta în viaţa sa decât tot personalul de redacţie 
al „Românului“ la un loc. 

Și în fine, c-un aer triumfător, „Românul“ conchide să citim art. 63 et 
sq. din legea comptabililăţii generale a statului unde se spune că „după ce 
exercițiul unui an bugetar e închis, rămășițele lui se trec ca venituri în anul 
viitor“. 

Exact ceea ce am zis şi noi în numărul de la 3 aprilie şi la începutul 
acestor şiruri... numai cu un adaos: „se trec ca venituri ale anului viitor, cu 
rezerva de-a se plăti cu ele datoriile corespondente din trecut“. 


€ 


[14 aprilie 1883] 

Prin discursul ţinut la Ateneu d. C.A. Rosetti a continuat a afirma că 
colegiile superioare sunt coruptibile din cauza micului număr; că se fac 
întregiri, se speculează voturile ș.a.m.d. Nu noi vom fi aceia cari să 
contestăm cu desăvârşire aceasta, căci pădure fără de uscături nu se poate. 
Oratorul de la Ateneu cată să fi cunoscând pe amicii săi politici din colegiul 
I și să fi ştiind, în calitate de fost staroste, cam ce fel de deprinderi și ce 
spirit negustoresc vor fi adus şi în colegiul I, al proprietăţii istorice, oamenii 
banului şi ai diferenţei, odinioară stărostiţi de d-sa, după ce ei au cumpărat 
moşii. Cât despre trecut și de oamenii cari au rămas din trecut, d. C.A. 
Rosetti însuși nu va tăgădui că, dacă aceştia nu s-ar fi distins prin nimic alt, 
prin caracter neatârnat şi prin dezinteresare în afacerile publice s-au distins 
desigur. 

Și tocmai la elementele acestea și la cele asimilate lor ne adresăm noi şi 
solicităm în toate zilele de la ele ca, în numele libertăţii și intereselor 
acestui popor întreg, să nu renunţe la sfera lor de influență politică şi socială 
la care Constituţia le dă un drept; să nu facă ca votul lor cel dezinteresat să 
cază în aceeași urnă, să aibă aceeași valoare şi aceeași greutate cu votul 
oricărui venetic, oricărui negustor de vorbe, oricărui politician de meserie. 


De șase sute de ani — am zis — viaţa României e legată de proprietatea 
istorică, de proprietari istorici. De şase sute de ani aceştia, în timpi de 
cădere, aproape numai ei au ţinut sus ideea statului şi a naţionalității 
române. Respectul de sine, disprețul, poate naiv, dar justificat în contra 
înnoiturilor străine au făcut cu putință ca poporul să se redeştepte din 
somnul de o sută de ani, somn care s-a început când cel din urmă din 
Basarabi a căzut pe eşafod şi care s-a sfârşit abia în secolul nostru. 

Da! Familiile vechi sunt menite a se stinge, pentru că n-a vrut 
Dumnezeu ca un copac al pădurilor sale să crească până la cer. Da! în locul 
stejarului secular stejarul cel tânăr se-nalță în sus — neam vine și neam 
trece — aceasta e legenda veacurilor. Dar nu e indiferent pentru un popor ce 
răsare în locul stejarului, nu indiferent când plante parazite, oricât de 
trecătoare ar fi ele, îşi înfig rădăcinile în trunchi și ajung mai repede sus 
decât stejarul. Nu e indiferent pentru un popor cărui principiu se datorează 
ridicarea unui om în mijlocul lui: dacă ea se datorește tăriei, curajului, 
energiei — tot atâtea numiri diverse pentru principiul puterii de muncă și 
pentru bărbăție — sau dacă ea se datorează speculei, apucăturilor, 
instinctelor feline și oarecum femeieşti ale omenirii. Nu e indiferent pentru 
viaţa unui popor ca, în loc de stejar, să răsară slabul și pururea de vânt 
legănatul mesteacăn. Nu e indiferent dacă cei ce se ridică au sau nu rădăcini 
adânci în pământul ţării. Nu e, c-un cuvânt, indiferent dacă soarta unei ţări e 
condusă de oamenii ei proprii sau de aristocrația diferenţelor de preț și 
diferențelor de opinii, de aristocrația cursului de bursă şi a limbuţiei. 

De aceea credem a putea afirma că în colegiul I se află încă, cât timp nu 
ştim, multe elemente independente, dezinteresate, având cultura necesară și 
timpul necesar de a se ocupa cu controlul afacerilor ţării, şi că aceste 
elemente nu trebuiesc să renunţe cu nici un preţ la dreptul pe care li-l dă 
Constituţia de a exercita un asemenea control. Și fiindcă onor. d. C.A. 
Rosetti citează pe d. George Cantacuzino, care ar fi având mai multe moșii 
decât toţi proprietarii la un loc, zicem şi noi: Da! n-ar exista nici un 
inconvenient dacă d. George Cantacuzino ar intra de-a dreptul în Senat, fără 
a mai fi ales de cineva, şi nu e nimenea în ţara aceasta care n-ar avea 
încredere în exactitatea şi în corectitudinea cu care d. George Cantacuzino 
ar exercita acest control asupra afacerilor ţării, cari, întru cât sunt publice, 
sunt și ale sale. Singurul principiu care s-ar opune unui asemenea fapt este 
principiul de stat, că legile nu se fac pentru persoane — luate individual — 
ci pentru grupuri de persoane și grupuri de interese. 


Cazurile de coruptibilitate pe cari ni le citează d. C.A. Rosetti nu 
probează nimic. Excepţiuni au existat totdauna. Pot fi şi în acest colegiu 
oameni cari 'şi speculează voturile; dar nu credem că în genere se face 
aceasta. Și, în adevăr, am văzut în trecut că atotputernicia unui guvern ar fi 
în ţara aceasta absolută, gardele d-lui Serurie și delegaţii subprefecților ar 
alege pururea pe toţi favoriţii guvernului eventual dacă n-ar exista acest 
colegiu întâi, singurul capabil de a rezista, chiar în contra elementelor sale 
proprii. 

Proba ce s-a dat cu ocazia revizuirii art. 7 e îndeajuns, credem, a dovedi 
greutatea și direcția de mișcare a acestui colegiu, căci suntem aproape siguri 
că, dacă el n-ar fi existat, nu numai categoriile Costinescu, ci toţi străinii ar 
fi azi cetăţeni români. 

Dar să lăsăm aceste adevăruri generale, pe care d. C.A. Rosetti le 
combate cu îndărătnicie, voind a arăta că albul e negru și negrul e alb. Dacă 
nu admite ceea ce zicem mai sus nu cunoaşte istoria ţării ce pretinde că e a 
sa și nu voiește să vază adevărul. C-un om însă care nu vrea să vază, 
discuțiunea e aproape de prisos. 

Vom face numai o comparaţie, pe care-o vor înţelege toţi. O roată care 
se 'nvârteşte împrejurul axei sale descrie de ex. o cale de un metru pe 
secundă, însă o cale ce se-ntoarce în sine însăși, încât, pentru a constata câtă 
distanţă ar fi parcurs în linie dreaptă, am trebui să măsurăm circumferința 
roții şi s-o multiplicăm aceasta cu numărul secundelor. Un alt corp împins 
înainte să zicem că ar face asemenea un metru pe secundă. La roată nu 
vedem distanţa ce ar fi parcurs-o; la un corp împins o vedem. Tot aşa e cu 
coruptibilitatea d-sale. Ea e mai mare în colegiul III și al IV-lea, dar — 
vorba noastră — se 'nvârteşte în cercul ei strâmt și, dac-am vedea de câte 
ori se 'nvârteşte, am observa că distanţa ce-ar parcurge e mult mai lungă 
decât acea pe care a parcurs-o celălalt corp a cărui împingere a costat 
oarecare muncă. 

Pe un alegător din colegiul I îl corupi împingându-l cu făgăduinţa că pui 
pe nepotu-său în slujbă. Un nepot prost — o salba dracului — mai mult 
într-o funcţie a statului. Numărul lor e legiune, căci nu e singura cale a 
nepotismului. 

Tot atât de lesne corupi o mie de oameni învârtindu-i cu vorba că n-o 
să-i iai o zi la gardă ori la alte prestaţiuni. 

Cestiunea principală nu este asta. Cestiunea e ca omul de stat care dirige 
să aibă bunul simţ de a se servi cât se poate de puţin de asemenea mijloace, 


de a se feri chiar cu totul de ele. 

lar coruptibilitatea în sine și ca rău constant atârnă cu totul de alte 
împrejurări: atârnă de adâncimea culturii, de valoarea pe care oamenii o dau 
adevărului recunoscut. Coruptibilitatea de moravuri şi superficialitatea de 
educație merg aproape mână 'n mână. 

Figura cu roata, împrumutată mecanicei, ne dă ocazia de-a repeta un 
adevăr foarte vechi: nici o lege electorală, nici o constituţie, nici o punere la 
cale omenească nu e capabilă să ridice în mod spontan treapta de cultură în 
care se află un popor, precum nici o vorbă, nici un volum scris nu e în stare 
a înmulţi puterea unui copil. Acest spor nu se câştigă decât prin muncă. O 
muncă crescând în progresiune mică, dar continuă, va spori puterile 
copilului la maximul posibil; o muncă intelectuală, crescând asemenea în 
progresiune, va spori cultura unui popor la maximul ei și prin aceasta 
capacitatea lui de a înţelege interesele publice. Dar pentru aceasta trebuie 
timp, una la mână; economie de forțe, două la mână. 

Cine însă cheltuiește forțele naţionale pentru a întreţine cu ele clase 
întregi de Caradale şi de Serurii, de oameni improductivi, incapabili de 
muncă şi avizaţi la buget și la favori guvernamentale, acela nu poate 
pretinde să aibă ce cheltui pentru cultura poporului său. 

Blocul de marmură din care-ai tăiat un satir nu mai e bun să tai din el pe 
Minerva. 


€ 

D. C.A. Rosetti a reînceput să scrie în „Românul“, de astă dată cu multă 
nervozitate şi c-un zel aproape febril. Ne pare rău că pentru asemenea 
escitațiuni nervoase nu avem alt mijloc de recomandat decât gheaţă, gheaţa 
rece a reflecţiunii și a neîncrederii. În numărul de azi al „Românului“, d-sa, 
revenind la utopia sa revizionistă, ne spune că colegiul I ar câştiga foarte 
mult primind pe al II-lea în sânul său, l-ar mobiliza şi l-ar lumina și alte 
lucruri de soiul acesta. Am avut cu toate astea onoarea a spune d-lui C.A. 
Rosetti că cultură și moralitate nu se improvizează în întruniri electorale, ci 
se câştigă prin muncă necontenită, prin necontenită absorbțiune de 
adevăruri ce privesc natura în genere și inteligența omenească îndeosebi și 
că misiunea de-a lumina poate să şi-o aproprieze d-sa, care are nenorocire 
de-a învăța pe oameni lucruri ce sigur nu le pricepe, dar noi așteptăm 
această lumină şi această moralizare de la timp, de la școală, de la capetele 
eminente pe cari poporul nostru va fi în stare a le produce din sânul său, nu 
însă de la combinaţiuni legislative şi electorale, oricât de ingenioase ar fi 
ele. 

Dar în genere curioasă rămâne toată maniera sa de-a vedea, precum și 
săriturile sale sofistice. Ieri încă colegiul I era coruptibil, azi el e cel mai 
patriot şi cel mai moral și se face apel la el de-a ridica la sine şi de-a 
moraliza şi celelalte colegii. 

Colegiul I e corupt, zicea d-sa. Dar, pentru ca să-l moralizeze, d-sa nu 
trimite în el pe oameni cari ar fi obținut doctoratul sau licenţa în vreo 
ramură de ştiinţă şi de la cari s-ar putea spera că ar aduce lumină în colegiu, 
nu, ci împinge în el pe țărani, lipsiţi de învăţătură, cu 600 de lei venit anual 
adică elemente mai sărace, mai puţin luminate și desigur mai coruptibile 
decât cele actuale. D-sa e acela care are rarul curaj de a zice: „Colegiu 
corupt, alege-mă pe mine şi pe-ai mei, pentru ca noi — rezultați din 
corupțiunea ta — să te moralizăm desființându-te“. Aceasta e o mare 
insolență spusă oamenilor celor mai neatârnați din ţară și celor cari au 
posibilitatea măcar a unei culturi înalte, dar d. C.A. Rosetti cunoaște regula 
lui Machiavelli: „Cine vrea să-nșşale lumea, să n-o ia subțire, ci gros, ca să-i 
ia ochii“. 


Și foarte gros a luat-o d. C.A. Rossetti, împreună cu d. Brătianu. Cititorul 
ar face bine să ne dea crezare şi să ştie că toată revizuirea aceasta e un moft 
pus la ordinea zilei pentru a escita pe de-o parte patimele mulțimii, pe de 
alta susceptibilitatea claselor culte, pentru a vâri ura și discordia între fiii 
unei și aceleiași țări și a întuneca conștiința noastră în cestiunea Dunării. 
Revizuire se zice, Dunăre se 'nţelege; lege electorală se zice, Polonie se 
'nţelege. 

Oare n-am văzut apărând în „Românul“, ca din senin, acum în preziua 
alegerilor, cestiunea unui canal Cernavodă-Chiustenge? Cu toate acestea 
lucrul e foarte simplu. Nu e vorba numai de-a se da preponderanţă unei 
puteri vecine asupra Dunării noastre; nu, e vorba chiar de a-i asigura această 
preponderanţă, creând pentru negoțul ei o anume gură a Dunării, din banii 
noștri, din sudoarea aceluiași țăran pe care d. C.A. Rosetti se preface a-l 
iubi atât. Pe când ţara întreagă e răscolită de patimi escitate în mod 
artificial, ceea ce se tratează în acest moment și ceea ce se precupeţeşte e 
Dunărea. Comedia revizionismului, cu păpușile ei și cu panglicarii ei 
politici, e în faţă scenii; îndărătul acestei scene se pierde Dunărea. De mult 
ziarele din Paris ne-a spus-o aceasta; termenul de şase luni pentru ratificarea 
Tractatului de la Londra nu e nimic alt decât termenul cerut pentru a face 
alegeri în România, a ameţi ţara cu cestiuni interne de-o asprime socială, 
încât asupra intereselor sale imediate alegătorul să piarză cu totul din ochi 
interesul cel mare al suveranităţii statului român pe Dunărea sa. 

Dar revizuirea nu este solicitată în mod serios? 

Ba foarte serios, numai în mod incidental. Odată Dunărea pierdută, 
odată vasalitatea în afară stabilită, trebuie stabilită și vasalitatea din lăuntru. 
Când, în urma sacrificării suveranităţii noastre în afară, guvernul din 
Bucureşti n-ar mai fi decât delegaţiunea unei puteri străine ... în Polonia, și 
Corpul electoral trebuie lucrat și împărţit astfel încât opoziţie să nu mai fie 
cu putință. Deja trei din colegii sunt aproape pururea guvernamentale; toate 
trebuiesc guvernamentalizate. Dacă până în ziua de azi se mai aflau în 
colegiul I resurse pururea puternice pentru a determina înclinațiunile şi 
declinaţiunile politicei noastre esterioare e vorba acum ca acest colegiu să 
se desființeze şi ca busola politică a guvernului vasal s-arate pururea spre 
nord-vest. 

lată firele cari mișcă păpușăria. Și nu e opinia noastră aceasta, ci opinia 
foilor bine informate din Franţa şi în fine părerea sferelor diplomatice. În 
străinătate s-a promis totul ... după alegeri, de vreme ce guvernul vrea ca 


aceste alegeri să fie cele din urmă, să fie mormântul tuturor alegerilor 
adevărate. 

Se vede că arta de-a guverna e în România sinonimă cu arta de-a amăgi 
poporul, de a-l cloroformiza cu utopii demagogice, pentru a amputa una 
câte una bucăţile vii ale ţării. Și buni chirurgi sunt în privinţa aceasta cei doi 
părinţi ai demagogiei noastre, anarhistul din Strada Doamnei şi autoritarul 
de la Florica. Dar la toate tiradele neuropatice — se știe că d. C.A. Rosetti 
sufere de amețeli, cum a spus-o la Ateneu — răspundem în mod constant: 

Nu credem că mai credeți în ceva! 


€ 


[23 aprilie 1883] 
E învederat că reforma electorală, în favorul căreia s-a declarat în sfârșit 
şi d. Ioan Brătianu, nu tinde la alta decât a pune sufrajul întreg în mâna 
armatei sale de funcționari și de a face ca suflet de om în țara asta să nu mai 
poate trăi decât grație acestei hidre improductive cu zeci de mii de capete 
care se numește mecanism guvernamental. 
D. C.A. Rosetti însuşi se plângea mai deunăzi că așteptăm totul de la 
guvern, nimic de la iniţiativa proprie. 


Guvernul, zicea acum câteva luni „Românul“, devine un fel de mașină 
pneumatică care absoarbe toate puterile vii ale națiunii și nu lasă loc la nici o 
dezvoltare individuală, la nici o iniţiativă liberă. Este natural ca într-o asemenea stare 
de lucruri să se vorbească în orice moment şi la orice ocaziune de vizirat. Nici nu 
poate un şef de guvernământ să fie altfel decât atotputinte. Chiar fără voia sa, el este 
silit să aibă înrâuriri pretutindenea, căci toate instituțiunile, de orice natură, depind de 
dânsul. 


Dar ce însemnează desfiinţarea colegiului I decât a pune la dispoziţia 
guvernului până şi acea mână de oameni cari n-au nevoie să ceară nimic de 
la el, de vreme ce cultura și averea lor îi fac neatârnaţi? 

Numărul funcţionarilor a crescut din nefericire sub guvernul liberal în 
progresiune geometrică. 

Numai atomizarea comunelor rurale a făcut ca, unde odinioară era un 
primar, sunt azi patru, unde era un scriitor sunt opt. 

Răscumpărarea drumurilor de fier și luarea Regiei din partea statului a 
'nmulţit cu zecile de mii — după mărturisirea d-lui Brătianu însuși — 


funcțiunile dependente direct de la stat. 

S-au luat de la străini și s-au dat la români, zice d. Brătianu. 

Aşa este, nimeni n-o contestă. 

Dar oare asta să fie cestiunea principală? 

Lăsând la o parte drumurile de fier, cari, dacă azi lucrează cu pagubă, se 
speră că odinioară cel puţin vor lucra cu câştig, restul de funcţionari de la 
Regie şi de la alte resorturi sunt oameni a căror activitate — oricât de 
onorabilă ar fi — este improductivă. Putea-va cineva să numească 
„producţiune“ Regia de ex., a cărei unică activitate consistă în a înzeci 
prețul tutunului de la mâna producătorului pân-la mâna consumatorului? Ei 
bine, iată mii de oameni cărora Dumnezeu le-a dat musculatură pentru ca, 
mișcând-o să producă muncă mecanică, cărora le-a dat creier, pentru ca, 
mișcându-l, să producă muncă intelectuală și cari n-au altă treabă pe pământ 
decât ca, printr-o organizaţie foarte complicată şi cu o sumă de resorturi, să 
scumpească în mod artificial tutunul. 

Dacă această sumă de oameni luaţi unul câte unul ar face toţi 
astronomie bunăoară, ştiinţă care şi ea, în puritatea ei, e improductivă, totuşi 
ţara aceasta ar fi cu mult mai folosită. Echivalentul de muncă fizică care 
întreține suma aceasta de oameni s-ar traduce în ei într-un echivalent de 
muncă intelectuală, fără folos imediat, dar desigur mai prețioasă și mai 
esenţială decât ... scumpirea tutunului. 

Și dacă întrebăm cine ţine în spinare această sumă de oameni care nu ne 
face nici măcar bucuria de-a contribui prin lucrarea ei intelectuală la 
ridicarea nivelului de cultură a poporului nostru, vom trebui să răspundem 
neapărat: Cine alt decât producătorul mare şi cel mic, ţăranul mare și cel 
mic, asupra cărora se răsfrâng în linia din urmă toate greutăţile sociale. 

Și apoi se mai miră cineva că amândouă clasele de producători, 
proprietarul mare şi ţăranul, dau îndărăt, că li se substituie străinii, cari îşi 
fixează în imobile averile făcute prin cămătărie, că ţara întreagă ameninţă a 
se împărți în două mari grupuri de oameni: funcţionari români și proprietari 
străini? 

Cum să poată fi altfel când statul însuși este acela care tinde a detrage 
pe român de la orice muncă serioasă și productivă, când pentru fiece 
absolvent a patru clase primare există directorate de bancă şi sinecure 
publice bine plătite, când guvernul este acela care favorizează coruperea 
oamenilor prin crearea de posturi bugetare din ce în ce mai numeroase? 


Pe lângă armata permanentă, care, din cauza relei noastre situații 
internaţionale, cată să fie mare în raport cu puterea noastră economică şi 
consumă 40% a bugetului ordinar, cheltuiţi în mod improductiv, d. Brătianu 
tinde parecă a preface şi restul țării într-o armată de funcționari salariați şi 
votatori în care să se 'nregimenteze toată suflarea omenească. 

Cine ştie ce curat mașinală e activitatea imensei majorităţi a celor ce 
zgârie hârtie şi cine ţine seamă de faptul că orice lucrară mașinală și 
improductivă tâmpeşte pe oameni nu se va mira de aerul de secături pe 
care-l are aproape toată generația noastră guvemantă. Mintea unor 
asemenea nenorociţi degenerează precum ar degenera musculatura unui om 
care ar şedea toată viaţa în pat. Moleşirea instrumentului intelectual, lenea 
de-a gândi proprie tuturor biurocraţiilor și, ca rezultat final, incapacitatea 
de-a munci în mod productiv, iată rolul atotputerniciei statului precum o 
visează d-nii roşii. 

Și nu e de ajuns puterea monopolizatoare care o are deja statul până azi; 
d. Brătianu mai tinde a absorbi și a majoriza pe de-a pururea și puţinele 
elemente independente din colegiul I, cari, de rău de bine, ne-au dat pân- 
acuma pe oamenii serioşi și c-o erudiție mai solidă şi a căror dezinteresare e 
garantată pân-la un grad oarecare prin neatârnarea lor economică. 

Dacă privim cum soarele, mișcând uriașul său corp arzător, trimite 
enorme cantităţi de căldură şi lumină universului, cum acea căldură 
absorbită de aer se preface în vânturi, absorbită de suprafaţa mării se 
preface în nouri şi ploaie, absorbită de uscat se preface în păduri şi câmpii 
înfloritoare, în viață şi mișcare, vom vedea că esenţa proprie a universului 
văzut e mişcarea, e munca. 

De aceea, tot ce se mișcă şi munceşte se dezvoltă, tot ce nu munceşte 
degenerează. 

Statul român numai, ca o escepţie de la regula universală, pare a fi acea 
curioasă instituţie care vrea să monopolizeze totul şi să ia oamenilor orice 
motiv de mișcare şi de muncă, dând fiecărui absolvent a patru clase primare 
câte-o ţâţă a bugetului ca răsplată pentru perpetua înșirare de slove negre pe 
hârtie albă. 

Pentru a realiza pe deplin acest ideal vrea revizuirea Constituţiei și legii 
electorale, iar, pentru a face presiune asupra alegătorilor, ministrul prezident 
se coboară însuși la rolul de agitator, de unde ne fericeşte cu cele mai 
curioase teorii asupra istoriei române sau a dreptului român vechi, pe cari le 
cunoaște atât de bine ca şi pe-ale Chinei. 


La Ateneu, înconjurat de sute de lefegii cari nădăjduiesc întru d-sa, nu s- 
a sfiit a calomnia pe adversarii săi politici. Despre Lahovăreşti a zis de ex. 
că n-au tradiţii în ţară, că nu cunosc ţara nefiind de la descălecare. Ca şi 
când Brătienii ar fi din zilele lui Radu Negru! Măsura simțului istoric și a 
tradiţiilor d-lui Brătianu este prefacerea mormântului lui Mircea I în 
pușcărie pentru a crea o sinecură unei rude a Simulescului. Cu asemenea 
antecedente d. Brătianu este desigur cel din urmă care-ar avea dreptul de-a 
vorbi de tradiţii. 

lar, pentru a dovedi că se razimă pe elemente independente, d-sa citează 
trista figură a prințului Dimitrie Ghica: 

„Esprim în faţa lumii, înaintea d-voastră, omagiele mele principelui 
Dimitrie Ghica, care la toate ocaziunile cele mari a uitat de unde vine, care 
e clasa din care iese, cari-i sunt amicii de inimă, și a dat totdeuna concursul 
său acolo unde-a văzut că un interes mare național e în joc şi poate fi în 
pericol“. 

La această laudă adusă celui ce cumulează lefuri de 35.000 pe an vom 
cita ca răspuns câteva pasaje din „Românul“ d-lui I.C. Brătianu pentru a 
ilustra proverbul latin: Tempora mutantur et nos mutamur in illis. 

Guvernul Golescu-Brătianu a angajat afacerea (Stroussberg). 

Guvernul Dumitru Ghica-Boerescu a efectuat-o, a subscris contractul, a 
dat afacerea ... 

Ei sunt cei cari au compromis afacerea și, pe lângă dânsa, încă şi ceea 
ce cu nici un preţ nu trebuiau să compromiță, precum au făcut cu 
faimoasele două chei cari trebuiau să ţie închisă lada cu averea ţării prin 
Jacques, prin Brandt, prin renumitul Ambron, prin trăznitoarele epistole 
puse în dosar, prin manoperele d-lui Boerescu și prin faimoasele raporturi 
duble, unul public şi altul secret, al. d-lui Văcărescu ... 


Ce se cuvine d-lor miniștri Dumitru Ghica, Boerescu ş.c.l. sub adiministrarea 
cărora s-au făcut mișeliile în traseuri, în proiecte, în planuri, în construcțiune şi în 
toate celelalte uriaşe şi rușinoase hoţii atât de bine cunoscute și dureros plătite de 
țară? („Românul“, 24 şi 25 aprilie 1875). 

...D. Boerescu, ministru, deputat şi membru al mai multor societăți financiare şi 
comerciale; d. Dumitru Ghica, deputat, președinte al Camerei şi-n acelaşi timp 
președinte al consiliului de administrare la Societatea Bleichroder? 

Ce fel? D. Dumitru Ghica, preşedinte al Camerei şi-n același timp președinte al 
Societății Bleichroder, care ne-a 'nşelat și ne stoarce mereu la milioane, şi d. Boerescu 
găseşte că aceasta este cu totul corect? („Românul“, 8 iuniu 1875). 


Judecat după şirurile de mai sus ale „Românului“ prinţul Dumitru Ghica 
îşi dă concursul acolo unde... se fac mişelii, uriaşe și ruşinoase hoţii, el 
prezidă Societatea Bleichroder, care ne-a 'nșelat, cu un cuvânt el e oriunde 

. „un interes mare naţional e în joc şi poate fi în pericol“. 


€ 


[Articol cu paternitate incertă] 

[23 aprilie 1883] 

De multe ori am susținut în acest ziar că partidul pretins liberal 
constituie o adevărată societate de esploatare a credulității publice, care 
vinde publicului naiv vorbe frumoase și fraze sforăitoare și primeşte în 
schimb realități sunătoare sub formă de lefuri, diurne, pensiuni, 
recompense, misiuni etc. Am avut curiozitatea să răsfoim bugetul, sau mai 
bine zis numeroase și variate bugete, și iată rezultatul necomplect încă, 
fiindcă multe ne-a scăpat, al investigaţiunilor noastre. 

Supunem această mică lucrare statistică bieţilor contribuabili cari, 
suntem siguri, au primit pentru sărbătorile Paştilor biletul galben cu 4 şi 6 
zecimi adiţionale ale d-lui perceptor al guvernului liberal și ultraliberal de 
averea publică şi, pe când săracul muncitor adună leu cu leu ca să poată 
potoli setea acestui Gargantua nemilostiv, sunt alți contribuabili, mai 
favorizați de soartă, cari nu numai sunt păsuiţi, dară cărora li se distribuie 
diurne, pensiuni, lefuri, jetoane de prezenţă şi neprezenţă, tantieme etc. ale 
deosebitelor stabilimente de favoritism create tot cu banii celor dintâi 
anume pentru aceşti din urmă, pentru a-l îmbogăţi și a le înlesni mijlocul de 
a-şi zidi palaturi pentru dânşii și rudele lor. Dăm un mic rezumat de aceşti 
favorizați, în capul cărora nu vom uita a pune, a tout seigneur tout honneur 
pe baizadeau Mitică. 


1. Luminăţia sa prinţul Dim. Gr. Ghika 


1. Efor la spitalele civile din Bucureşti ......... 6000 

2. Preşedintele consiliului d' administraţie și al comitetului dirigent al 
Societăţei d' asigurare Dacia-România: 
a) Tantiema în consiliul d' administrație......... 6548 
b) [Tautiema în] comitetul dirigent......... 15.280 


c) Jetoane de prezenţă......... 600 
Subtotal: 22.428 

3. Președinte în consiliul d-administraţie al căiei ferate Lember 
Cernovitz-lașy, 


jetoane de prezenţă ......... 1000 

4. Preşedinte în consiliul d-administraţie al Societăţii de Construcţiuni, 
jetoane de prezenţă ......... 1000 

5. Președinte în consiliul d-administraţie ă Creditului Fonciar Rural, 
jetoane de prezenţă ......... 3000 

6. Președinte în consiliul d-administraţie al Regiei 'Tutunurilor şi al Sărei, 
jetoane de prezenţă ......... 800 

7. Preşedinte în consiliul d-administraţie al Domeniilor Statului, 
jetoane de prezenţă ......... 800 


8. Președinte al Senatului cu diurnă, în pespectivă 
9. Preşedinte al Societăţii Funcţionarilor Publici, 
jetoane de prezenţă ......... 60 


Total: 35.088 


2. Dimitrie Kariagdi 


1. Primar al Capitalei ......... 12.000 

2. Pensionar al statului ......... 11.000 

3. Deputat cu diurnă de doi galbeni pe zi, socotită pentru 6 luni ... 4050 
4. Președinte al Creditului Fonciar Urban ......... 3000 


5. Preşedinte al Societăţii pentru învăţătura Poporului Român ... ? 


Total: 30.050 


3. Petre Aurelianu 


1. Ministru de culte și instrucţiune publică ......... 30.000 

2. Directorul Şcoalei de Agricultură ......... 8880 

3. Profesor la Herestrău ......... 4996 

4. Deputat cu diurnă de 2 galbeni pe zi pentru 6 luni ......... 4050 

5. Membru al Academiei ... ? 

6. Membru în consiliul d-administraţiune al Societăţei Unirea, 
jetoane de prezenţă ......... 600 


7. Membru în consiliul d-administraţiune al Societăţei Economia, 
jetoane de prezenţă ......... 400 
8. Preşedinte al Consiliului general Ilfov ... ? 
9. Membru în consiliul d-administraţie al Regiei 'Tutunurilor şi al Sărei, 
jetoane de prezenţă ......... 800 
10. Membru în consiliul d-administraţie al Societăţii Geografice ... ? 


Total: 49.726 


4. Dimitrie Sturdza 


. Ministru de esterne ......... 30.000 

. Senator cu diurnă, în perspectivă ... ? 

. Director al Creditului Fonciar Rural ......... 18.000 

. Membru al Oficiului Statistic ......... 300 

. Membru în consiliul d-administraţie la Regia Tutunutilor şi al Sărei, 
jetoane de prezenţă ......... 800 

6. Preşedinte al Academiei ... ? 

7. Administrator al averei prințului Mihail Sturdza (punem şi acest din 

urmă condei, fiindcă nu e permis ca un om al căruia timp trebuie să fie 

deplin absorbit cu atâte slujbe publice gras plătite ca să mai găsească 

timpul a se ocupa cu administrarea unei averi străine!) ......... 30.000 


UI BV NR 


Total: 79.100 


5. Doctorul Râmniceanu 


1. Membru la Comitetul permanent d' [lfov......... 8400 

2. Deputat cu diurnă de 2 galb. pe zi pentru 6 luni ...... 4050 
3. Medic la Școala Militară ......... 3600 

4. Profesor de patologie......... 5000 

5. Doctor la Spitalul de copii ......... 8400 


Total: 29.450 


6. Gogu Cantacozino 


1. Director la Regia Tutunurilor și al Sărei ......... 20.400 

2. Membru la Consiliul d' administraţie la Casa de Depuneri...... 800 

3. Membru la consiliul d' administraţie al Domeniilor Statului...... 800 

4. Membru la consiliul d' administraţie la Creditul Fonciar Rural ...... 
3000 


Total: 25.000 
7. Colonel Nicolae Bibescu 
1. Vicepreședinte al Senatului cu diurnă, în perspectivă ... ? 
2. Pensionar al statului ......... 9000 
3. Efor la Aşezămintele Brâncovineşti......... 12.000 
4. Membru în consiliul d' admimstraţie al Casei de Depuneri ... 800 
Total: 21.800 
8. Pană Buescu 
1. Deputat cu diurnă de 2 galbeni pe zi pentru 6 luni... 4050 
2. Director al Societăţei d! asigurare Unirea ...... 12.000 


3. Profesor la Herestrău, cu leafă și diurnă ...... 4996 
4. Membru la Comitetul teatrelor ......... 3600 


Total: 32.646 


9. Theodor Ștefănescu 


1. Director la Școala de Comerţ, anual lei ......... 600 
2. Profesor ......... 4400 

3. Director la Banca Naţională ......... 12.000 

4. Tantiema de la Banca Naţională ......... 12.000 

5. Cenzor la Fabrica de hârtie (jetoane) ......... 1000 
6. Epitrop la biserica Negustori ......... ? 


Total: 30.000 


Această listă nu este complectă; e greu a-i urmări în nenumăratele 
sinecuri în care se ascund patrioţii noștri şi desigur că am făcut multe 
omisiuni fără voie. Vom publica pe curând o listă nouă şi rugăm pe publicul 
contribuabil, din al căruia sânge se îngrașă aceste lipitori, să ne trimeaţă 
toate informațiile trebuincioase. Cum vedem patriotismul a devenit un 
adevărat comerţ şi încă din cele mai lucrative, care, pe lângă altele multe, 
mai are și acest avantagiu că nu plătește nici chirie, nici patentă, nici 
zecimi, fie comunali fie judeţene, nici are trebuință de vreun capital fie 
intelectual, fie bănesc. 

Bon appétit, Messieurs. 


€ 


[29 aprilie 1883] 

E sătulă ţara de vorbe, de îmbogățirea peste noapte a geșeftarilor prin 
răscumpărări şi cumul de corăbii pe uscat și de canaluri între Cernavodă- 
Chiustenge, de imoralitatea erijată în titlu de merit pentru a guverna 
România; sătulă de îmbunătăţiri rele, cari nu au de scop decât perpetuarea la 
putere a unui partid de feneanţi și de samsari ai intereselor publice. 

Mai mult; toată lumea simte că schimbarea ce se propune legii 
electorale are un scop îndoit: întâi, de a distrage atenţiunea ţării de la 
cestiunea Dunării tocmai în momentul când s-au întrunit Comisiunea 
Europeană și când se vorbeşte de nouă tratări ce s-ar fi început între Viena 
şi Bucureşti; al doilea, de-a nimici cele din urmă rămășițe de independenţă 
şi de control cari le mai dădeau alegerile pân' acum. 

Pân' acum colegiul al IV-lea şi al III-lea erau aproape pururea zestre 
guvernamentală; unul e condus la urnă de subprefecţi, celălalt de şefii 
gardei civice; colegiul al II-lea e asemenea espus presiunilor celor mai 
neruşinate și tentaţiunilor imorale; cestiunea e deci a se nimici și colegiul I, 
tăria a o mână de oameni independenţi cari mai au îndrăzneala de-a judeca 
singuri actele guvernului şi de-a împiedica uneori ca ţara să devie cu totul 
terenul de esploatare al străinătăţii, exercitată prin samsarii dinlăuntru. 

Deși dar, în împrejurări ordinare, orice guvern are majoritatea asigurată 
în urma nenumăratelor mijloace de influenţă de care dispune; deşi colegiul 
al IV-lea şi al III-lea sunt aproape în totalitate guvernamentale, iar al II-lea 
devine cu înlesnire guvernamental; deși existența colegiului I mai nu are un 
alt rol în ţara aceasta decât a face cu putinţă să pătrunză puţină lumină și 


neatârnare de caracter în Parlamentul de mașini votatoare, guvernul actual 
nu se mulţumeşte cu atâta. Lui nu-i trebuie nici un control și nici o opoziţie; 
vrea să dispuie în stăpân absolut, necontrolat de nimene, de buget, de 
Dunăre, de interese interne şi esterne; el vrea atotputernicia înlăuntru pentru 
a masca servilismul în afară. 

Ziare franceze cari au dovedit că sunt bine informate în privinţa 
cestiunii Dunării, „Le Temps“ între altele, ne-a spus curat că termenul de 
şase luni acordat de puteri pentru ratificarea Tractatului de la Londra nu e 
nimic alt decât timpul material pe care l-a cerut de la ele guvernul de 
samsari ce domneşte asupră-ne pentru ca în cursul acestei jumătăţi de an să 
ucidă colegiul I, să șteargă din legea electorală chiar posibilitatea unei 
reprezentațiuni independente şi apoi să primească tot ce străinătatea va 
impune, cu un Parlament compus din cumularzi, păsuiţi și funcţionari. 

„Să treacă alegerile în cari vom şti a distrage atenţia tuturor prin cestiuni 
interioare; să obținem majoritatea pentru revizuire şi va fi bună şi pentru 
Dunăre. Îngăduiţi-ne dar până vom amăgi ţara şi vom pune mâna pe ea și- 
atunci să vedeţi ce slugi plecate va avea străinătatea în noi. Atunci vă dăm 
Dunărea, vă dăm poduri peste ea pentru traficul internaţional, plătite tot din 
sudoarea poporului nostru, vă dăm construcţii de canaluri de la Cernavodă 
la Chiustenge, vă dăm tot ce poftiți.“ 

lată limbajul pe care-l ţine guvernul în străinătate, iată pe ce mâni am 
ajuns. Toate agitațiile, toată reforma constituțională nu e decât apucătura 
unor samsari ai intereselor ţării, cari știu să ameţească prin mizerii interne 
pe oamenii pe cari vor să-i înșele şi să-i păgubească. 

E ca şi când un samsar, solicitând să cumpere moșia unui om, i-ar fi dat 
acestuia o doftorie drastică pentru ca, ameţit de tăieturile din lăuntru, să 
iscălească de nerăbdare şi de durere vânzarea. 

Ei bine, toate acestea le-am pus în vederea alegătorilor; le-am spus să 
nu se uite în gura panglicarului ţarigrădean din Strada Doamnei, pentru care 
şi ţara aceasta şi poporul acesta și interesele materiale și morale ale 
românimii întregi nu sunt decât o marfă de vânzare, un obiect de speculă 
pentru a-și îmbogăţi rudele și partizanii, un obiect de trafic zilnic şi de 
câștig zilnic. 

Nu vom zice că nimenea nu ne-a ascultat. Vom constata cu durere însă 
că — precum în judeţul Sucevii două treimi din alegătorii înscriși în liste 
sunt funcționarii plătiți din buget — ţara întreagă geme sub o plasă 


complicată de interese ce atârnă de guvern și de administraţie și că în cele 
mai multe părți nu mai poate rezista. 

Nu mai poate, nu mai poate. Visul inoculat de acest venetic, 
cumpărătoarea en gros de conştiinţi, opinii şi caractere, au ajuns la un grad 
ce ne înspăimântă și ne face a pierde speranţa în orice dezvoltare sănătoasă 
a poporului nostru. 

În ce stare a ajuns bietul poporul nostru? 

În colegiul I și II sunt o sumă de oameni ce au procese cu statul. E 
natural. A cincea parte a teritoriului e a statului; el e vecinul de moșie al 
tuturor, toţi sunt vecinii lui de moşie. O sumă de oameni sunt arendașii lui 
pentru proprietăţi mici şi mari. De aci o sumă de procese şi de tranzacțiuni 
de împăcare. Încheiarea acestor tranzacţiuni s-au suspendat pân-în preziua 
alegerilor. Acum sunt citați o sumă de oameni la administrația Domeniilor 
spre a li se oferi ... împăcarea şi a le cere în schimb ... votul. Colegiul III e 
mânat de șefii de gardă civică şi votează pe plutoane și în pas gimnastic pe 
candidaţii guvernului. În fine halul la care-a ajuns colegiul IV nu mai e de 
descris. Acela despre care s-ar crede că e cel mai luminat, fiind împrejurul 
capitalei, colegiul IV de Ilfov, n-a ales pe un sătean, nu pe d. Opran, care, 
dacă nu o altceva, e om cinstit cel puţin, a ales deputat pe un individ anume 
Toma Filitis. Ştie lumea cine e acest individ? Acesta e proprietarul care la 
1864, mirosind că se va face împroprietărirea, le-a luat tuturor clăcașşilor de 
pe moşia sa pământurile ce le aveau în posesiune ereditară, iar la 2 mai a 
declarat că el nu are clăcași pe moșie. 

Deși Codul Caragea şi toate legiuirile ulterioare priveau pământul 
țărănesc ca posesiune ereditară, inalinenabilă din familia săteanului, 
testată ultimogenitului, a fost cu putință ca acest om, însemnat de 
Dumnezeu cu ciungia, să escamoteze posesiunile ţăranilor. Nici un bulgăre 
din pământul muncit de ei în sute de ani nu li s-a dat; ţăranii de pe acea 
moșie sunt simpli salahori, espuși condiţiilor oricât de grele, pentru că nu au 
razimul unui pământ propriu. Și pe acest străin, pe acest spoliator fără de 
conştiinţă şi rușine, l-au ales poliţia d-lui Radu Mihai în colegiul al IV-lea 
de Ilfov! 

Da, o minciună este colegiul IV, o minciună aţi făcut din alte două, o 
minciună, în fine voiţi să faceţi din colegiul I. 

lată ce zice „Națiunea“ d-lui Dimitrie Brătianu în privinţa aceasta: 


La colegiul al IV-lea birourile sunt în toată țara ale guvernului. Și cum putea fi 
altfel? „Delegații au fost duși, nu știm de cine, ca nişte vite la tăiere“. Nu noi am zis- 
o, ci d. C.A. Rosetti şi avem dreptul a-l crede pe cuvânt. 

În capitală d. Romul N. Opran a fost eliminat. Candidatura d-sale a fost retrasă 
pentru ca să facă loc d-lui Toma Filitis. Unii pretind că delegaţii ar fi cerut această 
schimbare. Neexactitate! Ce-i drept, o parte din ei cereau pe un sătean; dar dorința 
celor mari a fost altfel, Agenţi d-ai poliţiei se vedeau întruna printre ei. Recomandăm 
guvernului pentru o medalie mai cu seamă pe d. Christescu (agent al poliţiei secrete). 
D-sa a fost aproape neîntrerupt la postul său. 

Am mai văzut în curtea primăriei doi domni — desigur nu ai opoziției — care 
împărțeau parale delegaților după ce ieșeau din sala unde votaseră. Şi se mai miră 
d. Rosetti că, domnii candidaţi nu și-au expus profesiunea de credință către delegați! 
Ce trebuință aveau să facă aceasta când aveau la îndemână argumente sunătoare 
pentru convingerea celor la care se adresau? 

Partid liberal, lege liberală, alegeri libere!... 


E învederat că, în asemenea stare de decadenţă, alegerile pentru Cameră 
nu puteau ieşi decât cum au ieșit. 

De aceea facem apel încă o dată la colegiul I şi al II-lea pentru Senat. 
Patres conscripti! Părinţi înscriși în analele şi documentele domneşti ale 
acestor ţări, părinţi ai patriei, aveţi îndurare de ţara voastră! Nu lăsaţi ca 
demagogia compusă din venetici şi din cavaleri de industrie să strivească 
cea din urmă rămășiță de libertate şi de neatârnare a acestui popor; nu lăsaţi 
ca un popor, azi încă liber, să nu mai fie mâni decât o turmă necuvântătoare 
mânată de poliţie şi de funcţionari; scăpaţi ceea ce mai este de scăpat: 
dreptul vostru de-a controla această companie anonimă de bandiți care a pus 
mâna pe ţara voastră. 


€ 


[3 mai 1883] 
Când opozițiunea a 'ncercat, în Senat şi în Cameră, să implore pe M. Sa 
Regele a garanta libertatea alegerilor ea a avut fără îndoială cuvânt. Ea știa 
cu ce guvern are de-a face ţara, știa că cetăţenii au să se aştepte din partea 
societăţii anonime nu numai la presiuni, ameninţări și corupție, ci la mai 
mult, la atentate asupra vieţii. 
De la un capăt la altul al ţării furtul de bilete din urne, violarea 
secretului voturilor și scrierea lor sub controlul agenţilor administrativi, 
bătăile şi încercările de ucidere au fost la ordinea zilei; nelegiuiri s-au comis 


începând de la ministrul prezident pân'la scriitorașul din sat. Toată haita 
flămândă de indivizi cari nu ştiu a munci şi a căror unică speranţă este un 
guvern ignorant ca cel roșu, care să-i hrănească din buget, s-a zvârlit asupra 
țării ca lupii în turma de oi; începând cu capitala şi sfârșind cu nordul 
estrem al ţării, pretutindeni presiuni, pretutindeni corupţie, pretutindeni 
nelegiuire. 

Dar să 'ncepem cu capitala şi cu judeţul Ilfov. 

Deja la alegerea colegiului I pentru Cameră s-au început călcările fățișe 
de lege. 

Alegerea a fost nulă, pentru că majoritatea e de 223 plus unul, adecă de 
224, iar d. Câmpineanu a avut un vot mai puţin decum se cere. 

Dar au votat pentru d. Câmpineanu oameni cari n-aveau dreptul. 

Cel întâi, d. Eugeniu Stătescu. D-sa a votat în calitate de proprietar în 
comuna Baloteşti (plasa Snagov). Acea proprietate de zestre nemaifiind a d- 
sale, nu mai putea vota în calitate de proprietar al unei moșii străine. 
Indignarea alegătorilor, văzând că însuși ministrul justiţiei, consilierul M. 
Sale, fraudează legea c-un cinism nemaipomenit, a fost atât de mare încât 
din toate părțile răsună strigătul: „Afară, mișelule! Afară, nerușinatule!“. 

Un alt alegător al d-lui Câmpineanu e d. Nicolae Gavril, alias Nicolake 
Chelu, samsar cunoscut din vremea afacerilor Mihălescu-Warszawsky. 
Acest d. a avut o casă în Bucureşti, strada Belvedere; dar acea casă s-a 
espropriat de către Direcţiunea Căilor Ferate, a fost dărâmată și locul e 
proprietatea statului. 

În fine, cele trei voturi peste 220 ale d-lui Câmpineanu erau signalele de 
înec ale unei corăbii, ele aparțineau la trei miniștri: Aurelian, Stătescu, 
Câmpineanu însuși. 


La colegiul II de Ilfov pentru deputaţi alegătorii au protestat alegerea de 
la 22 aprilie, pe următoarele cuvinte: 

Îndată după instalarea biuroului provizoriu, începându-se votarea pentru 
biuroul definitiv, secretul votului şi legalitatea operaţiunii au fost cu 
desăvârşire nimicite, fiindcă: 

În loc de-a se scrie buletinele de către alegători, iar cei fără ştiinţă de 
carte să se adreseze altor alegători, de încredere, agenţii electorali îi 
trămitea într-o sală depărtată, unde este secretariatul general al primăriei, şi 
acolo scriitorii oficiali le scria buletinele de votare. 


Alţi aginţi, violând asemenea secretul votului, amenințau pe alegători și 
le impuneau a le arăta buletinele, dându-le altele, scrise de mai 'nainte. 

La paravanele din sală agenţi turburători se instalaseră cu forța, ca să 
poată ameninţa sau vorbi cu oricine voia să intre spre a-şi scrie votul. 

După paravane agenţi polițienești și comunali făceau pe scriitorii 
permanenţi, notând pe cei ce-ar fi votat în contra candidaţilor oficiali şi 
scriind buletinele chiar celor ce ştiau scrie. 

Cei cari au cutezat să ceară secretul votului, să garanteze conștiința 
alegătorilor, aceia au fost îmbrânciţi și insultați. 

În faţa acestora, mulți din alegătorii liniștiți s-au retras, cuprinși de 
indignare văzând că nu mai era o operaţiune demnă, serioasă, legală, ci o 
formalitate întristătoare. 

În urma prezentării acestui protest, d-l Em. Pache Protopopescu a 
declarat că-și retrage candidatura, deoarece votul nu era liber. 


La colegiul al IV-lea de Ilfov delegaţii au fost duși nu știm de cine ca 
niște vite la tăiere, precum a zis-o d. C.A. Rosetti. D. Romul N. Opran a 
fost eliminat. Candidatura d-sale a fost retrasă, pentru ca să facă loc d-lui 
Filitis. Agenţi d-ai poliţiei se vedeau întruna printre delegaţi. În curtea 
primăriei doi domni, desigur nu ai opoziţiei, împărțeau parale delegaților 
după ce ieşeau din sala unde votaseră. 

Astfel d. Filitis a fost numit deputat pentru că poliţia voia să-i plătească 
cele șase voturi cu care a contribuit în colegiul I. 


La Galaţi sângele cetăţenilor a curs în ziua de 24, a votării colegiului 
III. Bâtele şi ghioagele plumbuite au fost singure libere să spargă capetele 
cetăţenilor și să arunce spaima până în sânul familiilor în dimineaţa zilei de 
24, zi neagră pentru alegerea colegiului III, bătăușii înarmaţi cu ghioage 
plumbuite stâlceau pe cetăţeni în curtea localurilor de alegere, pe stradă și 
chiar în domicilii, spărgându-le capul sub ochii agenţilor poliţiei, cari 
stăteau impasibili. 

Șiroaie de sânge curgeau din capetele cetăţenilor și în masă s-au dus 
alegătorii la primul procuror, arătându-i capetele. 

Toată noaptea de 24 spre 25 bătăușii au cutrierat suburbiele cu 
ciomegele în mâini aruncând groază în cetăţeni. 

Înşişi membrii biuroului definitiv de la secţiunea II, primind amenințări, 
nu mai avură siguranţă a veni să-şi exercite misiunea a doua zi, la 25, şi 


suspendară votarea, cerând siguranţa vieţii de la autorităţile superioare. 

Alegătorii erau secuestrați de teroare pe la casele lor. 

Urna ce conţinea buletinele zilei de 24, învelită în pânză şi acoperită de 
sigiliele alegătorilor, stătea sub paza sentinelelor. Bandele de bătăuși 
rămaseră singure stăpâne pe situațiune în ziua de 25. Atunci se făcu planul a 
se inventa un nou biurou nelegal; pe la orele 2 p.m. se votă fără control și se 
proclamară niște închipuiţi aleși ai colegiului III. 

Numele cetăţenilor cu deosebire stâlciți de bătăușşi plătiți sunt 
următoarele: 

1. Tudor Mihail are capul spart drept în creştet. 

2. Haralamb Dobrea are capul spart de șapte centimetre şi sângele-i 
curgea șiroaie. 

3. Tudor Mihăilescu are piciorul zdrobit și umflat. 

4. Vasile Tudor are la spate şi picioare răni mai mari decât pumnul. 

5. Mihail Teodor este zdrobit la ureche și umărul stâng al obrazului. 

6. Ștefan Ivan este stâlcit la spate și mâni. 

7. Niculae Manoli, din Vadu Ungurului, e bătut în mod grav. 

8. Tachi Gănescu acoperit de răni și vânătăi pe spate și mâni. 

9. Comerciantul G.V. Radu a fost bătut de banda bătăușilor şi hainele 
rupte bucăţi. 

10. D. Tudor Petrovici a fost bătut și umplut de vânătăi de banda 
electorală. 

Numele capilor de bătăuși până acum cunoscute sunt: 

1. Ilie 'Țepeluș 2. Ioan Pelin 3. Vasile Bojoagă 4. Ștefan Căldăraru 5. 
Dimitrie Anagnosti 6. Gh. Ionescu 7. C. Cealăcu 8. Const. Radu (Mocanu) 
9. N. Tâmpeanu 10. Ștefan C. Râmniceanu 11. Ivanciu Gheorghiu. 


La Râmnicul Vâlcii, încă înainte de alegeri, manifestul partidului liberal 
era iscălit de unsprezece persoane, din cari șase funcţionari, agenţi direcţi ai 
guvernului, și doi membri din consiliul comunal ales de prefect. 

Astfel funcţionarii și agenţii direcţi ai guvernului ingerau prin manifeste 
de partid asupra alegătorilor supuși administraţiunii lor. Neavând decât 
dreptul de-a vota a doua zi conform convingerii lor, ei se erijară în adversari 
politici ai administraţilor lor, de la cari primesc leafă. 

Aci mijloacele cele mai mișelești se întrebuințară numai să scoată din 
urnă deputaţii guvernamentali şi mai cu osebire pe cei doi cumnaţi ai 
Simulescului, d-nii I. Vilacrose şi dr. N. Măldărescu. 


Toţi funcţionarii administrativi și serviciul telegrafic chiar erau la 
dispoziţia d-lui I. Vilacrose; ore întregi şedea cu șeful stației închis la 
aparatul telegrafic, vorbind cu diferiţi alegători de la Drăgăşani, Horez, 
Ocna; și particulari cari veneau cu telegrame trebuiau s-aștepte până când 
isprăvea d. Vilacrose. 

Dar Râmnicul Vâlcii, pașalăcul Simulescului, e terenul clasic al tuturor 
nelegiuirilor. 

Acolo au fost scăzuţi fără voia lor la foncieră, pentru a fi declasaţi în 
colegiul II, oameni cu averi cunoscute, iar, ca compensaţiune pentru 
scoaterea adevăraților proprietari mari din colegiul I, autentici şi din 
vechime înscriși în acel colegiu, s-au introdus o sumă de funcţionari ai 
prefecturii ce n-au decât 20 pân'la 30 de pogoane. Acolo, din majoritatea 
obținută de d. dr. Măldărescu, care era de 34, 27 de inși sunt funcţionari ai 
guvernului, încât în realitate d-sa n-a avut decât 7 voturi. Și acest d. doctor, 
cumnat Simulescului, va veni în Cameră să combată corupțiunea din 
colegiul I, introdusă de el însuși. 

Ce-au fost, asemenea, majorităţile în alegerile din judeţul Suceava? 

Colegiul I. 34 alegători, dintre care 31 funcţionari, 6 rude cu funcţii fără 
vot. 

Colegiul II. 39 alegători, dintre care 17 funcţionari, 5 rude cu funcţii 
fără vot. 

Colegiul III. 93 alegători, dintre care 57 funcţionari. 

Total 166 alegători, dintre cari 98 de funcţionari. 

Scăzându-se numărul funcţionarilor din numărul total, rămân 68 
alegători independenţi de administraţie şi de buget. 

Unde vorbesc ţifrele orice comentar este de prisos. 

Proteste energice semnate de-o sumă de alegători au venit din laşi, din 
Giurgiu, din Bacău, din Brăila, din Craiova, de pretutindenea c-un cuvânt, 
în contra violaţiunii secretului votului, în contra ingerenţelor turbate ale 
agenţilor administrativi. 

În judeţul Botoşani, la Curtești, la Călinești, la Deleni, la Botoşani, 
alegerile col. IV au fost violentate în mod nemaipomenit. 

După ce două sate, Călineştii şi Grigoreştii, au votat în cea mai mare 
parte pe aceiași delegaţi, rămânând candidaţilor impuşi de subprefectură 
numai câţiva alegători, s-au furat din urnă voturile adevărate, s-au aruncat 
bilete false cu numele guvernamentale și s-a făcut râs de adevăr! Aşa îs că 


delegaților votaţi de aproape unanimitatea alegătorilor nu ştim dacă le-a 
rămas un vot măcar! 

123 de locuitori au protestat, trimițând în reședință 15 delegaţi cu 
protest iscălit de obştie! 

Ţăranii zic în suplică: 

Voturile noastre, la alegerea de delegaţi la care am fost chemaţi în zilele 
de duminică și de luni 10-11 aprilie curent, au fost furate din cutia de vot, în 
care au fost puse și înlocuite cu altele, scoțându-se vicleneşte delegați pe 
care nici i-am visat, pe cari nu-i știm, străini, venetici pe care nu-i voim. 

Cu toţi, sute de oameni!, am votat într-un fel; şi din cutie apoi am văzut 
că iese altfel! 

Unul venea... şi punea, douăzeci de voturi pentru oamenii rămași acasă! 

S-au luat voturile puse de noi şi s-au pus hârtii prefăcute, false! 

La ce ne mai întreabă cari sunt dorințele noastre, voințele noastre în 
alegeri, când pe urmă se calcă în picioare și se fură şi se pun în loc altele, 
mincinoase. 

Nu voim să ne poarte ca boii! Suntem români și cerem dreptate ca să nu 
ne-o facem şi singuri! 

În fine punctul culminant al infamiei electorale ni se relatează din 
Romanați, acest brav judeţ care s-a purtat atât de bărbăteşte încât merită 
numele său de Roma nati (născuţi la Roma). 

Administraţia, cu dări în judecată şi persecuții neauzite, a crezut de 
cuviință să-şi atragă voturi pentru candidaţii ei. Tânărul St. Panait, cetăţean 
proprietar în orașul Corabia, având vederi politice contrare guvernului, 
subprefectul plăşii Oltenii de Jos, Gr. Leoveanu, cu reședința în Corabia, a 
crezut de cuviinţă să aresteze pe numitul, sub cuvânt că este condamnat la o 
amendă de 32 franci, și să-l trimiţă la reşedinţa județului, în Caracal, 
distanță de 40 kilometri pe jos, legat de gât și mâini cu lanţuri, escortat de 2 
călărași. Călăraşii au avut ordin să-l poarte prin toate comunele unde aveau 
hârtii de dat pe la primării, astfel că percursul a fost de peste 5 poştii. 

Aceasta e chiar uvertura operei Pahod na Sibir!! 

Pretinde-vor nişte Adunări alese în asemenea condițiuni că sunt 
espresiunea adevărată a țării? 

Constatăm că suntem în plină revoluţie de sus. 

Condiţia de existenţă a unei societăți omenești este paza legii pozitive. 

Când în alte ţări ori în alți timpi se calcă legea, totuşi se admite o 
ficțiune care să legitimeze călcarea. 


Când romanii, după bătălia de la Cannae, au fost siliți să înarmeze pe 
sclavi și pe puşcăriași în contra lui Hannibal au zis, în cel mai suprem 
pericol pentru ţară, „să presupunem că aceşti oameni sunt liberi“, căci după 
lege numai cei liberi aveau dreptul de-a muri pentru patrie. 

Fără nici un pericol, în timp de linişte internă şi externă, legea 
electorală, cu toate dispoziţiile ei penale, e luată în bătaie de joc de 
administraţia unei ţări întregi, de la ministrul de justiţie începând, pân'la cel 
din urmă zgârie-hârtie. 

Dar călcarea de lege fățişă comisă de-o pătură de oameni în detrimentul 
țării întregi e o stare permanentă de revoluţie. 

Putrezit-au îndestul mărul acestei țări pentru a cădea în poalele unei 
puteri străine? Face acest guvern lovitura sa de stat cu ucideri, intimidări şi 
corupţiune în folosul vreunui cuceritor? 

lată cestiunea ce ni se impune cu necesitate. 

Precupeţi de hotare și de sânge omenesc, samsari vânzători intereselor 
țării cătră regele Stroussberg și cătră toți străinii, roşii pot afirma c-au adus 
țara aceasta la apogeul corupţiunii, destrăbălării, orgiei guvernamentale. 

Ave Caesar! 


€ 


[5 mai 1883] 

După ce Ilie Țepeluş, Ion Pelin și Vasile Bojoacă au demonstrat cu 
ghioagele plumbuite cetățenilor din Galaţi că e bună revizuirea şi după ce 
au spart opinia adversarului de 'mpreună cu capul, „Românul“ mai citeşte 
asupra celor stâlciți moliftele mari de „ducă-se pe pustii“. Vorba ceea: unde- 
i doare pe ei, unde-i pipăie d. C.A. Rosetti? 

După ce de la un capăt al țării la celălalt s-au petrecut în aceste alegeri 
toate presiunile și infamiile câte sunt numai cu putință, după ce lista de 
alegători n-a fost în cele mai multe judeţe decât o listă de funcţionari, după 
ce s-au introdus în liste oameni cari n-au dreptul de a vota, după ce, în 
ajunul alegerilor, s-au făcut nenumărate schimburi în funcțiuni numai 
pentru a obține voturi în favorul guvernului, după ploaia de decoraţii, după 
bătăi și schingiuiri, după ce în toată ţara secretul votului a fost o minciună și 
alegerile s-au făcut în condiţii diametral opuse legilor în vigoare, încât cele 
mai multe sunt lovite de nulitate, după ce în sfârșit aceste alegeri n-au fost 


decât o lovitură de stat îndeplinită prin brutalitate şi corupţiune, „Românul“ 
ne cântă că ţara s-a esprimat în libertate și voiește revizuirea: 


Noi zicem că (colegiile I și IT) au voit s' afirme că simt trebuința de a se întruni cu 
confrații lor proprietari din este două colegii, fiindcă cunosc că este între dânșii 
deplină identitate în idei şi interese. 


Se 'nţelege. 

La Suceava, unde din 166 de alegători 98 sunt funcţionari, interesele 
celor 68 de alegători independenți şi ideile lor sunt identice cu a celor 98 de 
lefegii ai bugetului. La Râmnicul Vâlcii, unde din 34 de voturi obţinute de 
candidatul guvernului 27 erau ale lefegiilor, interesele şi ideile protejaţilor 
Simulescului sunt identice cu interesele proprietăţii istorice. 

În realitate secretul loviturii de stat a d-lui Brătianu consistă într-aceea 
că a prefăcut într-o sumă de judeţe majoritatea alegătorilor în funcţionari, că 
logofătul Coate goale, individul cu patru clase primare şi un curs de 
violoncel, Caradaua vulgară e stăpânitoarea României moderne. Aceste 
elemente cari n-au nimic şi nu știu nimic, cari fug de muncă ca diavolul de 
tămâie, acestea constituie cadrele și armata marei partide naționale liberale. 

A le asigura acestora stăpânirea deplină în România este scopul loviturii 
de stat. Un stat guvernat de Coate goale și Zgârie-hârtie e însă un stat 
pierdut. Cinic, meschin vânător de cumul şi câștig, ilicit înlăuntru, slugamnic 
în afară, acest element al unei biurocraţii inepte, ignorante şi comune este 
nu numai rămășiţa, dar totodată matca în care se puieşte cea mai stângace 
din toate formele de guvernământ: absolutismul. 

Dacă e vorba de vigoarea organică a unei comunități omeneşti, e mai 
bine ca aceasta să fie un trib de ciobani liberi, fără cultură, pururea gata de 
luptă, mai bine un trib de mulgători de iepe, cutreerând deșerturile, migrând 
de-a lungul râurilor, ademenit de constelaţiile de la amiazăzi, decât o turmă 
de oameni guvernată de un roi de coate goale în care paragrafii 
reglementelor traduse din franțuzeşte se bat în capete şi unde totul, 
demnitatea omului şi a statului, să atârne de judecata unui imens număr de 
cioclovine bugetare. 

Da! O lovire de stat este; o lovire de stat executată de paraziți în contra 
elementelor producătoare și cu rădăcini în această ţară; o lovire făcută în 
interesul străinilor, cari se vor bucura văzându-ne de-a pururea condamnaţi 
a fi conduşi de Simulești, Chiriţopoli şi Cercheji; o lovire de stat în care 
Caradaua comună și Seruriul comun va domni de mână cu Ilie Ţepeluş și 


Ion Pelin; o lovire de stat impertinentă în jos, umilită și lingușitoare în sus, 
lovirea de stat a ciocoiniciei speculante și invidioase în contra tuturor 
elementelor libere și producătoare ale acestei ţări. 

Dacă revizuirea se va face, libertatea s-a dus din România. Verba 
docent, exempla trahunt. Degeaba am mai predica evangelia libertăţii; nu 
va mai fi materialmente cu putinţă ca naturi independente şi întregi să poată 
sparge pătura de slugi ale guvernului, slugi cari, dacă ar îndrăzni să voteze 
în contra candidatului oficial vor fi imediat date afară, după cum zice 
Chiriţopol. 

Și caractere libere nemaiputând pătrunde, ele nu vor mai putea servi de 
prototip și de exemplu purtării politice a poporului. Paguba produsă 
neatârnării caracterelor este însă atât de mare şi de esențială încât n-am mai 
vedea nici un mijloc de a restitui această pierdere. Deja lumea își adaptează 
moravurile după virtuţi patente ca acelea ale unui P. Grădișteanu sau 
Costinescu! Îşi poate închipui cineva ce va fi când numai asemenea virtuți 
în descompunere vor reprezenta cariatidele ce susțin bolta moralei și 
demnităţii publice. 

APOSTOL MĂRGĂRIT 


[5 mai 1883] 
„Journal d'Athénes“ primeşte din Salonic ştirea că Apostol Mărgărit e 
pus în temniță. Haina dare de seamă a organului grecesc e următoarea: 


Faimosul Apostol Mărgărit, care şi-a câştigat o tristă notorietate speculând 
românismul, a fost adus în lanțuri din Monastir (Bitolia) şi a fost internat imediat în 
închisoarea guvernului. Cuvântul exact pentru care acest renegat al elenismului a fost 
arestat şi întemnițat nu se ştie încă. Se zice cu toate astea că el însuși ar fi provocat 
arestarea şi întemnițarea sa, pentru a amăgi cu mai multă dibăcie încă pe acei români 
cari, din Bucureşti, visează la românizarea greco-românilor (?!) din Macedonia și 
pentru a obţine alte sume de bani. Se adaogă asemenea că se așteaptă trimiterea a 
sume mari din Bucureşti, cari vor servi să cumpere autorităţile otomane pentru ca ele 
să elibereze pe acest cavaler de industrie. 

Aflu asemenea din scrisori primite din Bitolia că acest îndrăzneț speculator 
călătorea prin satele locuite de greco-români, le povestea sătenilor izbânzile românilor 
de la Plevna şi-i invita de-a alege câte-un băiat din fiece sat şi de a-l trimite la școala 
militară din București. Terminându-și studiile, aceşti tineri vor putea să se întoarcă în 


satele lor, unde se vor pune în capul concetățenilor, pentru a-i conduce în război în 
contra turcilor (?!) cu scopul de-a uni Macedonia cu România (?!). Dacă aceste 
informaţii sunt exacte, nu mai e îndoială că faimosul emisar, în loc de-a fi stricăcios 
elenismului, e și mai stricăcios românilor, a căror bună credință o esploatează prin 
asemenea insanităţi. 


Expresia de greco-român e atât de improprie ca şi afirmarea că iedul e 
fiul zimbrului. Nu există greco-român, precum nu există greco-spaniol sau 
greco-englez. Românii din triunghiul tracic sunt tot atât de români și tot așa 
de puţin greci ca cei din Maramureș de ex. E o viclenie comună a numi pe- 
un popor radical deosebit de cel grecesc ba grec vlahofon, ba greco-român, 
ba câte toate. Ca și când cercetările unui Miklosich, Tomaschek, Thunmann 
şi alții se pot escamota prin neadevăruri grecești. Greco-român şi por'-de 
câine sunt combinaţii ibride de noţiuni diametral opuse și au aceeași nuanță 
de înţeles ironic. Ori e cineva grec, ori e român; una din două: amândouă 
deodată nu poate fi nimenea. 

Dar articolul foii grecești nu e, precum se poate vedea, decât o 
denunțare spre a ponegri pe Apostol Mărgărit în faţa autorităților otomane. 
Rolul de denunțător îl ia asupră-şi corespondentul din Salonic al foii 
grecești, un rol pentru care nu invidiem pe greci, înclinați îndealmintrelea 
din natură la asemenea onorabilă ocupaţie. 

Denunţarea, voind a fi vicleană, nu e decât absurdă. 

A trimite băieţi la școală militară din București și a crea din ei cadre în 
contra turcilor pentru a uni Macedonia cu România e o aserţiune atât de 
încornorată încât nimeni nu e îndestul de simplu de-a o crede. 

Dar a trimite băieţi în școala militară și a face din ei ofiţeri cari să lupte 
alături cu turcii în contra grecilor, când acestora le-ar veni pofta să 
realizeze harta etnocratică a d-lui Paparrigopulos, iată o idee cu mult mai 
probabilă, pe care-o recomandăm tuturor macedoromânilor. 

Nu unirea cu România o vrea cineva, ci concordia deplină între albaneji, 
turci şi macedoromâni, pentru a apăra patria lor tracică de apetiturile de 
cucerire din Atena. 

Foaia afirmă despre Apostol Mărgărit că speculează românismul. Dacă 
Mărgărit ar fi grec, am crede-o. Am crede că face acolo ceea ce un C.A. 
Rosetti face aci, la noi: speculă cu toate ideile și cu toate sentimentele. 
Chiar numele etnic al poporului nostru e o marfă pentru acest venetic ce se 
vinde cu 20 de bani numărul. Dar Mărgărit fiind român, avem cuvânt a 
admite că e de bună credinţă. 


Pentru noi nu există îndoială că acei cari fac pe spionii chiar gratis și 
fără nici un interes, de vreme ce e în natura lor de-a o face, trebuie să-l fi 
denunțat în mod mincinos pe Mărgărit, inducând în eroare bună credința 
autorităţilor turceşti. Turcul, neîncrezător din cauza multelor nenorociri ce- 
au căzut asupra patriei lui, înclină lesne a se crede trădat, pe când 
adevărații, perpetuii, statornicii trădători ai Împărăției otomane au fost şi 
sunt pân-în ziua de azi, în cele mai multe cazuri grecii. Chiar ambasadori ai 
Porții de naţionalitate greci au trădat fără mustrare de cuget interesele 
suveranului lor căruia-i depuseseră jurământ de credinţă. 

Graeca fides nulla fides. 

Românii Peninsulei Balcanice sunt cunoscuţi din evul mediu ca 
romaioctoni, ca esterminatori de greci. Pentru a fi ceea ce au fost părinţii lor 
n-au nevoie de alt decât să rămâie români. Cineva nu poate renega ceea ce 
nu-i al său; un român nu poate renega elenismul; el nu se poate decât lepăda 
de ceea ce nu numai nu e al său, dar e diametrul opus întregei lui naturi. 
Abia există în lume vreo deosebire mai mare decât între caracterul drept şi 
deschis al românului şi cel pervers şi parazitic al grecului. 


€ 


[Articol cu paternitate incertă] 

[5 mai 1883] 

Reprezentația de aseară de la Teatrul Naţional, dată în beneficiul d-lui 
Ștefan Iulian, a reieșit pe deplin. Sala era plină de un public ales. 

Succesul serei l-a avut în mare parte beneficientul și d-ra A. Welner, 
căreia trebuie să-i recunoaștem zilnic un progres mare. 

În comedia Iulian e blond sau brun?, ambii, atât simpaticul Iulian, în 
rolul lui Sitaridis, cât și d-ra Amelia, în rolul Sevastiţei, soția lui, au avut 
momente din cele mai frumoase. De altminteri și publicul a ştiut a-i răsplăti 
prin salve de aplauze, chemându-i de vreo trei ori. Comedia aceasta, de d. 
St. Velescu, a plăcut publicului. 

Nu trebuie să uităm pe d. Mateescu, care şi-a îndeplinit ca totdeauna cu 
talent şi conștiinţiozitate datoria. Numai talentului său se datoreşte 
necăderea comediei Vila regală, a cărei nesfârşite monoloage plictisise 
publicul. 

Atât pentru azi. 

[7 mai 1883] 
Există două feluri de argumente, unele ad rem, cari afirmă sau neagă 
însăşi esenţa lucrului în discuţie, altele ad hominem, cari sunt pe deplin 
valabile pentru persoana căreia te adresezi. Pentru catolic bunăoară e 
îndestul de a cita autoritatea papei, dacă el crede în ea, pentru a înfrânge 
observațiunile ce ni le-ar face; pentru un moametan e destul a cita Coranul. 
O vorbă a papei, un citat din Coran sunt în cazul acesta argumente pe deplin 
valabile pentru oamenii cu cari discutăm şi, dacă ei neagă ceea ce noi cităm 
textual de ex., atunci sunt de rea credință şi nu merită să discutăm cu ei. 
S' ascultăm înainte de toate unele argumentațiuni ale „Românului“. 


Dacă s-au comis ilegalităţi în alegeri am zis și o repeţim: 

Culpa este a celor ce s-au supus acestor ilegalităţi. 

Culpa este a celor ce nu le-au constatat, nu le-au denunţat justiţiei, nu le-au 
înlăturat prin puterea unirii celor mai mulţi pe terenul legalității. 


Argumentaţiunea aceasta e de tot hazul. 

Dacă Ilie Ţepeluș i-a spart capul cuiva cu ghioaga plumbuită, culpa nu e 
a lui Ţepeluș, ci a celui ce s-a lăsat să-i spargă capul. 

Dacă un subprefect mână pe delegaţi la alegeri ca pe vite la tăietoare, 
culpa nu-i a subprefectului, ci a delegaților. 

Dacă un primar fură biletele autentice din urne și le înlocuieşte cu altele 
false, culpa nu-i a primarului, ci a biletelor cari s-au lăsat a fi furate. 

Dacă un pungaș şterge ceasornicul din buzunar, culpa nu-i a lui, ci a 
ceasornicului. 

Argumentaţia „Românului“ e absurdă; e bună pentru triburile sălbatice, 
unde toți cată să se apere în contra tuturor și mai cu seamă în contra acelora 
cari s-ar constitui în bandă guvernamentală. 

Într-un stat ca oamenii cei întâi chemaţi a păzi cu sfinţenie legile după 
înţelesul şi litera lor sunt guvernul şi organele lui. Când guvernul le calcă, 
când organele lui își bat joc de legea electorală și de voinţa alegătorilor, 
când de sus porneşte nelegiuirea, corupţiunea și presiunea, puţini vor fi cei 
în stare să reziste, cu atât mai puţini cu cât statul va fi mai centralizat, cum e 
al nostru, cu cât va dispune de mai multe funcţii, cum dispune al nostru, cu 
cât se va fi schimbat într-un azil de nevolnici reversibili, fizici și 
intelectuali, tot ca al nostru. 


Dar imputarea „Românului“ e un cerc vicios. Pentru a constata, a 
denunța, a înlătura ilegalitățile ai nevoie de autorităţile publice. Cetăţeanul 
le sesizează pe ele; ele legalizează semnăturile, ele fac cercetările legal 
valabile. Dar când ele sunt amestecate până peste urechi în alegeri, când 
agenţii administraţiei și ai justiţiei sunt tocmai ei aciia cari formează și dirig 
bande de bătăuși, când tocmai ei sunt cei cari falsifică alegerile de la un 
capăt al ţării la altul, cui să te adresezi cari să dea valoare oficială 
constatărilor sau denunțţărilor de abuzuri? 

Cetăţenii din Galaţi i-au depeşat d-lui prim ministru curat: 


Alegeţi deputat pe cine vreți, dar, pentru numele lui Dumnezeu, cruțaţi-ne viața, 
d-le prim ministru! 


În asemenea împrejurări mai e cu putință de-a înlătura prin unire 
bandele de ucigași? 

Când însă guvernul, cu tot aparatul său de oameni, calcă sistematic 
legile în picioare cu unicul scop de a falsifica voinţa alegătorilor la 
opiniunea cărora pretextează a apela, când el nu așteaptă în liniște să vază 
care-i opinia alegătorilor, ci voieşte ca, cu de-a sila şi în ruptul capului, să 
iasă din urne partizanii unor idei preconcepute, e evident că el face o 
lovitură de stat în toată forma, el este acela care dă cetățenilor exemplul 
dispreţului legilor; că el, cel chemat a le păzi, este cel dentâi care le calcă în 
picioare, dând astfel lumii întregi dreptul de a le călca asemenea. 
Revoluţiunea de sus, nelegiuirile de sus justifică revoluţiunea și nelegiuirile 
de jos. 

Dar să ne întoarcem de unde-am plecat. 

Se poate ca noi să nu fi demonstrat îndeajuns de clar pentru inteligenţa 
redactorilor „Românului“ infamiile comise cu ocazia acestor alegeri; se 
poate asemenea ca argumentarea noastră să nu fie concludentă pentru a 
dovedi că Adunările ce se vor convoca sunt legalmente incapabile de-a 
rezolva cestiunea revizuirii. Catolici fiind confrații, le trebuie un edict al 
papei, maometani fiind, vor pasaje din Coran. Dacă ceea ce noi zicem nu 
obligă pe „Românul“ de-a-şi schimba opinia, ceea ce zice organul d-lui 
Dimitrie Brătianu, fratele ministrului prezident, va fi desigur un adevăr 
indiscutabil pentru confraţi, de vreme ce — la venirea acestui bărbat din 
Constantinopol — era privit ca unicul ce rămăsese credincios drapelului 
liberal, unicul care era cheia bolţii partidului. 


Ei bine, d. Dimitrie Brătianu, indignat de candidaturile oficiale, a 
stigmatizat la Argeş purtarea ministeriului, adecă a frățâne-său, declarând că 
„nu primeşte a reprezenta judeţul Argeș cu preţul candidaturii oficiale“. 

Iar „Națiunea“ de la 5 mai cuprinde următorul memorabil pasaj: 


S-a zis de multe ori că Constituţiunea noastră a fost un compromis și, plecând d' 
aci, unii susțin că, împrejurările ce esistau la 1866 nemaiexistând astăzi, a sosit timpul 
d' a modifica dispoziţiunile cari au fost rezultatul compromisului. 

Nu suntem de această părere. 

La popoarele libere Constituţiunile nu pot fi decât niște compromise, căci trebuie 
să aibă în vedere toate interesele, atât acelea ale majorității cât și ale minorității. La 
noi n-a fost, nici nu este cestiune de carte (decretate de guverne absolute ori de 
autocraţi). Aci națiunea, prin mandatarii săi speciali şi împreună cu tronul, își 
regulează legea legilor. 

Este dar absolut ilegitimă o modificare constituțională ce s-ar face de un singur 
partid sau de-o coterie ce ar impune țării pe mandatarii ei prin presiune și ingerință 
electorală. 

O asemenea revizuire a pactului fundamental ar constitui un act ilegal şi în 
contradicţiune cu principiele primordiale ale sistemului parlamentar și constituțional 
întru un stat democratic ca al nostru. 

Prin urmare este datoria atât a opoziţiunii cât şi a adevăraţilor liberali d' a nu se 
face complicii unei revizuiri constituționale ce s-ar vota de o Cameră constituantă 
care nu reprezintă decât voinţa atotputernică a guvernului. 


Coranul a vorbit. 

O modificare a Constituţiei făcută de un singur partid e absolut 
ilegitimă. 

Ea ar fi un act ilegal. 

E datoria adevăraţilor liberali de a nu se face complicii revizuirii. 

Nu poate fi cineva complice decât la crime. 

E o crimă a revizui Constituţia în asemenea împrejurări. 

Nu noi o zicem; d. Dumitru Brătianu, care fără 'ndoială e un adevărat 
liberal, proclamat ca atare de „Românul“, este cel ce spune acestea. 

Pe catolici îi convingem cu cuvintele papei, pe maometani cu Coranul. 
Oare confrații de la „Românul“ nu sunt obligaţi a da crezare cuvintelor 
„Națiunii“? Cuvintelor fostului lor prezident de Cameră, fostului prezident 
de Consiliu, fratelui ilustru al ilustrului loan Brătianu? Da, după toată 
probabilitatea omenească vor da crezare și minune ar fi dacă d. C.A. Rossetti 
nu s-ar convinge de puternicele cuvinte de mai sus: că ilegitimă, ilegală e o 


revizuire votată de o Cameră „care nu reprezintă decât voinţa atotputernică 
a guvernului“. 

PARIS, 10 MAI 


[10 mai 1883] 

„Journal des debáts“, constatând strălucita izbândă electorală a 

cabinetului român, recunoaşte că rivalitățile partidelor şi dislocația 

parlamentară făcuse trebuincioasă revizuirea Constituției. Acest ziar 
adaogă: 


Amenințată deodată de Austria și Turcia, izolată în niște state slave din Balcani, 
România nu poate evita numeroasele primejdii ce o înconjură decât cu condiţia ca să 
reducă la strictul minimum luptele parlamentare și de a da un ajutor devotat 
cabinetului I. Brătianu. 


(lată o apreţiere care va unge la inimă pe patrioți, N.R.) 

[17 mai 1883] 
Sila morală pe care-o produce menajeria de curiozități zoologice din 
Dealul Mitropoliei ne face să ne 'ntrebăm cu drept ce caută acolo o seamă 
de oameni de o reputație curată și mai cu seamă la ce mai reclamă asupra 
monstruozităților din aşa-numitele alegeri puse la cale de Ţepeluş, Pelin et 
Compania? 
La ce urechi se adresează bunăoară fraza: 


Votarea pe față a domnului prefect Chiriţescu este în toate privinţele 
condamnabilă şi neadmisă de lege.? 


Ca şi când într-un singur judeţ din ţară alegerile n-ar fi fost făcute sub 
exercitarea unor acte în toate privinţele condamnabile. 
Ca și când mai există lege în ţara aceasta. 


Ca şi când adunătura acestei majorităţi ar fi consistând din alţi indivizi 
decât din cei numiţi de oameni ca Chiriţopol şi Simulescu. 

Unde e sancţiunea acestor descoperiri? Cine să le judece? 

Filitis Ciungu, care-a frustrat pe ţărani de posesiunile lor ereditare, care 
a plătit cu bani voturile ce i s-au dat acum? 

Vilacrose — ales de Simulescu — individ cretinizat în templele Venerei 
vulgivage? 

Dioscurii emancipaţi Epurescu-Fundescu? 

Dolichodactilul milionar Costinescu? 

Aceste vase prin care o societate coruptă își scurge urâciunea și 
decrepitudinea morală au ele măcar o umbră de înțelegere pentru adevăr, o 
umbră de apreciare în materie de drept şi de morală? 

Locul de reflecţie ce li se cuvinte acestora este, după cuvântul sfânt al d- 
lui Dimitrie Brătianu, pușcăria pentru unii, carantina pentru alții. 

Ei bine, înaintea acestei puşcării, numită astfel de chiar cel ce-o prezida, 
înaintea acestei carantine zoologice pline de contagiul malonestității și a 
minciunii mai vine cineva să arate nelegiurile din alegeri; înaintea lor, cari 
nu sunt decât gangrena produsă de acele nelgiuri? Dar trebuie să fie cineva 
budist pentru a crede că Dumnezeu n-a putut fi cu totul nedrept și c-a putut 
să pună şi în putrefacție o scânteie de adevăr. Omul pozitiv ştie că 
cretinizarea morală exclude orice sentiment de bine şi orice putere de 
judecată dreaptă şi că numai cele două institute recomandate de d. Dimitrie 
Brătianu pot scăpa societatea română de asemenea creaturi. 

Numai exempli gratia cităm aci povestirea alegerilor din Galaţi făcută 
de d. Nicu Catargiu. Acest bărbat bătrân și onest şi-a făcut naraţiunea sa 
simplă fără a avea o umbră de speranță măcar de-a vedea invalidate, în 
urma descoperirilor sale, vreuna din aşa-numitele alegeri. 

Numai pentru a ilustra cuvintele mesajului: 

„+... mulţumesc ţării pentru liniștea şi ordinea ce-au domnit pretutindeni 
în tot timpul perioadei electorale...“ 

Reproducem în cele următoare descrierea alegerii din Galaţi. 

[Articol cu paternitate incertă] 
[19 mai 1883] 


Nu se poate tăgădui că d-l Dimitrie Brătianu ştie să concentreze 
termenii, să ne dea chintesența situațiunii anormale de astăzi în câteva 
cuvinte numai. 

D-sa făcuse un apel către dl. I. Marghiloman — numit senator la Argeș 
— şi către prinţul Dimitrie Ghica — numit la Olt — ca să desiste de la niște 
mandate stoarse prin ingerinţe guvernamentale. 

D. Marghiloman a și dat urmare acestui apel, adresând alegătorilor 
colegiului II de Argeş o scrisoare ale cărei cuvinte sunt cântărite c-o fină 
ironie: 


Vă mulțumesc pentru onoarea ce mi-aţi făcut numindu-mă reprezentantul d- 
voastră, reprezentant însă al unui județ pe care nu-l cunosc, care, probabil, tot atât de 
puţin mă cunoaşte, aş fi espus ori să nu împărtăşesc sentimentele mandanților mei, ori 
să tălmăcesc rău opiniunile lor. Datoria mea este deci să declin mandatul cu care m-aţi 
onorat ... deși nu-l solicitasem. 


D. Dimitrie Ghica însă — prințul — a crezut că poate ignora cu 
desăvârșire îndemnul pe care i-l făcuse d. Dimitrie Brătianu, a crezut că nu 
este deloc sub demnitatea sa de-a fi numit senator de agenții guvernului. 
Astfel asupra domniei sale se îndreptează concentric atât îndemnul d-lui 
Dimitrie Brătianu cât și ironia scrisorii de mai sus și ni-l arată într-o 
curioasă lumină. 

Numitul de la Olt prezidează Senatul și judecă acum în afacerea sa 
proprie. 

Ca să vedem indecenţa cu care prințul judecă oameni mai statornici în 
principii şi necăpătuiţi prin cumul de funcţii vom cita faptul următor. 

La adresa prin care biuroul aşa numitului Senat l-a invitat pe d. Dim. 
Brătianu să ia parte la dezbateri d-sa a răspuns cu următoarea scrisoare: 


Domniei sale d-lui Președinte al Senatului 
Domnule Președinte, 

Regret că s-a validat alegerea colegiului I de senatori de Argeș, alegere viciată 
prin ingerințele guvernamentale, în contra căreia am protestat verbal şi prin scris. 
Protestarea mea s-a publicat și în urmă am refuzat de-a primi mandatul de senator ce 
mi-a trimis preşedintele biuroului electoral. 

Răspunzând la adresa no. 663 cu care m-ați onorat, politeţa-mi face datoria să vă 
rog, domnule președinte, să cereţi de la Adunarea ce președeți încuviințarea d' a 
declara vacant colegiul I de Senatori din Argeș. Să nu se crează însă prin aceasta că 
eu văz espresiunea voinţii ţării în o Adunare a cării membri în cea mai mare parte 
sunt aleși în condițiuni şi mai rele decât acelea în cari am fost ales eu și din care s-au 


retras mai toţi aceia cari reușiseră a pătrunde într-însa fără a fi delegaţi ai 
guvernului. 
Primiţi vă rog, d-le preşedinte, asigurarea înaltei mele consideraţiuni. 
D. Brătianu 


Cu-n cuvânt: 

O Adunare ai cărei membri sunt aleşi prin ingerințe guvernamentale și 
din care s-au retras toţi aceia cari reușiseră a pătrunde într-însa fără a fi 
delegaţi ai guvernului, o asemenea Adunare nu este espresiunea voinţei 
țării. 

Nefiind espresiunea voinţei țării, nu are dreptul a revizui Constituţiunea. 

Scrisoarea e corectă în toate formele ei; nici un cuvânt în ea pe care 
lexiconul bunei-cuviinţe nu l-ar admite. 

Cu toate acestea prințul Dimitrie Ghica n-a voit să dea citire scrisorii 
pentru că... termenii din ea sunt prea aspri. 

Ni se pare cu toate acestea că, în timpul din urmă, epiderma prințului s- 
a solidificat atât de mult încât poate suporta termeni mai aspri decât cei de 
sus. Escesul de susceptibilitate pe care-l manifestează e pur și simplu o 
prefăcătorie. 

O observaţie finală. 

Zilnic „Românul“ revine la reţetele sale de modificare a Constituţiei şi 
cearcă a dovedi ba că opoziţia se contrazice, ba că d. Kogălniceanu 
îndeosebi a arătat necesitatea modificării ş.a.m.d. 

Ne-ar fi uşor a discuta teoretic cu confrații şi de a le arăta in nuce 
dezvoltarea dreptului public şi privat, la români bineînţeles, din începuturi 
şi până la 1700, când, împreună cu dinastia legală, s-a stins și sufletul 
dreptului Românesc. 

Ne-ar fi lesne a arăta cari sunt cerinţele timpului modern, cari direcţia 
de mișcare pe care poporul nostru ar trebui s-o aibă în viaţa sa publică. 

Dar toate acestea sunt în realitate de prisos. Cele două bâlciuri de 
conştiinţe, din Dealul Mitropoliei și din muzeul de mumii și de exemplare 
zoologice împăiate, nu au dreptul de-a revizui nimic. Bună, rea, nu-i 
privește Constituția cum pe noi nu ne priveşte China. N-au ajuns încă 
Ţepeluş și Pelin să stabilească legea fundamentală a României. 

Nu noi o zicem aceasta: Papa dixit. Singurul care, după „Românul“, a 
rămas fidel drapelului de la 1848, d. Dimitrie Brătianu o zice. 
Nelegitimitatea celor două bâlciuri ne dispensează de-a mai vorbi în sens 
pozitiv în cestiunea revizuirii, o dispensă de care ne folosim cu părere de 


bine, căci nu este nici comod, nici plăcut de-a discuta cu oameni atât de 
ignoranți și atât de sofişti precum sunt confrații de la „Românul“. 


€ 


[Articol cu paternitate incertă] 

[19 mai 1883] 

În ce un minister L. Catargiu, Chr. Tell, N. Blaremberg, Vernescu, 
general Mann, A. Lahovari ar fi mai extraordinar decât a fost ministerul pe 
care ţara l-a privit cu mirare şi care a fost întocmit sub prezidenția d-lui I.C. 
Brătianu, cu miniştri ca d. B. Boerescu, Stolojanu, N. Creţulescu și 
generalul Lecca? 

Mai ar fi această deosebire în favoarea celui dintâi că, deşi între bărbaţii 
de mai de sus au putut fi diverginţe de păreri, totuşi nici unul din ei n-a 
arestat pe celalt, nici n-a redactat vreun act de acuzațiune, cum s-a întâmplat 
d-lui N. Creţulescu și G. Lecca, Stolojanu și B. Boerescu. 

Cel puţin între bărbaţii denunţați de pseudo-,„Românul“, în lipsă de o 
unitate absolută în trecutul politic, există o legătură puternică care este 
stima reciprocă a unora pentru ceilalți, legătura ce nu îndrăznim să afirmăm 
că a existat între ministrul atotcredincios, atotputernic a lui Vodă Cuza şi 
între maiorul care a arestat noaptea în Palat pe acest Domnitor, între 
ministrul lui Lascar Catargiu, d. B. Boerescu, şi între d. Stolojanu, 
redactorul actului de acuzaţie a ministerului Catargiu. 

Venerabilul director al „Românului“, care a prezidat la aceste 
împerechieri puţin oneste, este cel din urmă care ar trebui să-și acopere 
pudica-i faţă în prevederea unui minister care ar întruni pe membrii 
opoziţiunii unite. Cel puţin aceștia ar avea, pentru a motiva înţelegerea lor, 
în opozițiune ca şi la guvern, o cauză comună, puternică şi un scop 
onorabil: apărarea regimului constituțional în contra tendințelor de guvern 
personal ale d-lui I. Brătianu şi scăparea principielor sociale de încercările 
demagogice-socialiste ale d-lor Schileru-Rosetti. 

Întreprinderea este destul de onorabilă şi primejdia destul de mare 
pentru a lăsa cu totul în umbră nişte diverginți mai mult decât secundare în 
faţa unor asemenea interese de căpetenie. 


€ 


[20 mai 1883] 

Înfiinţarea unei mitropolii romano-catolice în Bucureşti ne-a dovedit 
fără îndoială o lipsă de tact din partea Scaunului papal. 

Creștinii eterodocși, mai ales cei de confesiune catolică, au fost în toate 
timpurile nu numai toleraţi, ci chiar și îmbrăţișați pe pământul românesc. 
Vechea episcopie a Milcovului o singură dată a fost ameninţată, sub Despot 
Vodă Hercalidul, care nu era de legea ţării (ci calvin), s-a bucurat însă 
totdauna de protecția Domnilor pământeni ai Moldovii. Tot astfel episcopia 
catolică din Târgovişte. De-asemenea guvernul imperial austriac, luând 
măsuri pe la începutul secolului trecut pentru strămutarea la Craiova a 
Scaunului episcopal de Nicopoli, n-a întâmpinat nici o rezistenţă în Oltenia. 
În timpul nostru, în sfârşit, biserica papală a înființat în ţară mai multe 
aşezăminte de învățământ, fără ca prin aceasta să fi deșteptat vreo 
prevenţiune în opinia publică a ţării. Ba, atunci când monseniorul Paoli a 
pus în lucrare proiectul său de a zidi o catedrală catolică în Bucureşti, 
românii ortodocși au contribuit deopotrivă cu străinii catolici aflaţi în ţară 
pentru ca aceştia să-și poată vedea cât mai curând dorinţa împlinită. Au fost 
dar românii atât de toleranţi încât au privit cu un fel de mulţumire cum 
încet-încet se organizează în mijlocul lor o biserică ai cărei membri sunt 
aproape toți străini, a cărei preoțime e adusă din alte țări, al cărei cap atârnă 
de o putere străină şi nu are datoria de-a se supune legilor ţării. Tari în 
credința lor, românii nu s-au temut de biserica papală și-au respectat pe 
aceia cari, deşi eterodocși, ţineau să se închine în felul lor. 

Înfiinţind metropolia de la Bucureşti Scaunul papal i-a silit pe românii 
ce țin la unitatea confesională a neamului lor să înceapă o luptă hotărâtă în 
contra bisericii catolice. Căci dintre două una: ori noua metropolie s-a 
înfiinţat fiindcă s-au sporit creştinii de rit latin în România — şi atunci e 
rău; ori s-a înființat fiindcă se sperează că ei se vor spori pe viitor — și 
atunci e şi mai rău. Interesul nostru național este ca noi și numai noi să ne 
sporim în ţara pe care noi și numai noi am apărat-o timp de veacuri, noi şi 
numai noi am pregătit-o prin curături pentru cultură; trebuie dar să 
combatem pe toți cari lucrează în vederea unui element străin. 

Dar lipsa de tact a Scaunului papal e mult mai gravă. 

Moldova a avut trei Domni eterodocși; unul a înființat episcopia 
romano-catolică a Siretiului, altul şi-a dat silință să lăţească protestantismul 
în Moldova, iar despre al treilea, Gaspar Vodă Graţiani, care trecuse chiar 
(cu învoirea papei) la confesia ortodoxă, cronicarul zice următoarele: 


„Acest Gaspar Vodă niciodată post nu au avut, ci, pre ascuns, în toate 
posturile mânca carne.“ 

Popor ce veacuri de-a rândul a luptat pentru lege, românii au identificat 
religia cu naționalitatea şi-i socotesc străini pe toţi cei ce nu sunt de legea 
neamului românesc, străini și chiar mai puţin curaţi, mai prejos de noi. Ei 
totuși au primit cu entuziasm pe Domnitorul de confesie romano-catolică. 
Ce-i drept, speranța poporului român a fost, și este, că dinastia întemeiată 
de acest Domn nu va fi catolică, ci românească, adecă ortodoxă; timp de 
șaptesprezece ani însă niciodată nu s-a simţit în ţară că avem domn 
eterodox. Chiar atunci când nu mai rămăsese nici un mijloc neiertat de care 
actualii consiliari ai Majestății Sale să nu se fi folosit ca să combată tronul, 
cestiunea confesională a rămas neatinsă. Nu ne aducem aminte ca 
binemeritatul literat Orășanu să fi zis vreodată în vreuna din eminentele sale 
satire că Domnul e papistaş; nu s-a folosit de această armă, pentru că știa că 
s-ar fi indignat chiar și patronii săi, cari altfel aplaudau orice atac făcut 
contra tronului. 

Înființându-se metropolia catolică din Bucureşti, spiritul public al 
poporului român a trebuit să se schimbe și astăzi e cu putință ca să se atace 
tronul din punctul de vedere confesional. 

În toate timpurile, Scaunul papal i-a socotit pe principii catolici drept 
agenţi ai propagandei catolice. 

Străbunii noştri au fost persecutați de către regii catolici ai Ungariei nu 
pentru că erau români, ci pentru că papa îi amenința pe regi cu 
escomunicarea dacă vor fi îngăduitori cu schismaticii. O mare parte din 
românii din munţii despre nord au părăsit, sub Bogdan Vodă Dragoș, patria 
lor, a Maramureșului, pentru că un rege catolic voia să le impuie 
confesiunea catolică. Fraţii noştri rămași în Ardeal au suferit veacuri întregi 
cele mai mari asupriri anume pentru că nu erau catolici. Habsburgii, luând 
stăpânirea asupra Ardealului, izbutesc în scurt timp a desființa metropolia 
ortodoxă de la Alba-Iulia, pe-al cărei titular îl sfințea de drept mitropolitul 
din Bucureşti. Prin asta produc între români dezbinarea confesională care i- 
a slăbit atât de mult. Tot acei Habsburgi, luând stăpânirea Olteniei, încep să 
organizeze propaganda catolică și desigur ei ar fi izbutit să provoace o 
dezbinare confesională în Oltenia dacă Tractatul de Belgrad nu-i silea să se 
retragă. 

Astăzi însă, după o sută și cincizeci de ani, Scaunul papal urmează mai 
departe cu lucrarea începută atunci. 


Şi care este momentul ales pentru aceasta? 

Avem un Domn romano-catolic și cu părere de bine a fost primit în 
mijlocul nostru augustul moștenitor prezumptiv, al doilea Domn romano- 
catolic. Luând dar drept punct de plecare cele din trecut, Scaunul papal 
speră că protecţia de care s-a bucurat biserica papală până acum va fi și mai 
întinsă pe viitor. 

„Vom avea de astăzi înainte două biserici: una a țării, alta a Curţii; doi 
capi bisericeşti, unul părinte sufletesc al ţării, iar altul al familiei regale şi a- 
] celorlalţi străini aşezaţi în ţară: între ţară şi dinastia este un abis netrecut.“ 

Astfel ar vorbi astăzi consiliarii Maiestăţii Sale (d. Câmpineanu de ex.) 
dacă s-ar afla în opoziţie și n-ar lipsi a produce efectul dorit asupra mulțimii 
lesne de condus la care s-ar fi adresând. 

Nouă însă, șaptesprezece ani de domnie ne-au dat convingerea că 
Maiestatea Sa a intrat în ţară cu hotărârea de a duce mai departe tradiţiunile 
bunilor Domni pământeni, ale lui Mircea și Ștefan, ale lui Matei Basarab, 
tradițiuni pre cari Constantin Vodă Brâncoveanu le-a sfințit prin martiriul 
său; şi niciodată în timp de șaptesprezece ani nu am slăbit în această 
convingere, niciodată nu ni s-a dat ocazia să regretăm Domniile pământene. 

lar astăzi înființarea metropoliei catolice din București ne pune în 
nedumirire, pentru că ne cunoaștem adversarii şi ne temem ca nu cumva ei, 
într-un viitor mai apropiat ori mai depărtat, să recurgă la armele de cari 
astăzi nu se folosesc pentru că sunt la guvern și nu în opoziţie. 

Metropolia romano-catolică a fost creată anume spre a slăbi pozițiunea 
dinastiei de Hohenzollern în România: ea este una dintre măsurile prin care 
Austro-Ungaria, în deosebit Ungaria și mai îndeosebi poporul maghiar, 
voiește să-şi asigura o înrâurire determinantă asupra popoarelor din Orient. 

Coroana Ungariei este dată de un papă; cel dentâi rege al Ungariei a fost 
pus între sfinţi şi regii Ungariei toți au fost maiestăţi apostolice. La anul 
1526 coroana sfințită a Sfântului Ștefan a trecut la Habsburgi, cari, chiar 
mai nainte de-a fi purtat această coroană fuseseră cavaleri ai papismului, 
pentru al căruia triumf s-au luptat în Germania, în Țările de Jos, în Spania şi 
în Orient timp de veacuri îndelungate. Tradițiile familiei de Habsburg, 
identice cu ale coroanei ungare, sunt dar acelea al căror fir se urmează acum 
prin România în Orient: metropolitul romano-catolic din București este, 
întocmai ca prezidentul Comisiunii Mixte, un agent al puterii austro- 
maghiare. 


Domnul Kállay, unul dintre cei mai însemnați oameni politici ai 
maghiarilor, cunoscător al stărilor de lucruri din Orient, ne-a spus acum 
câteva zile că poporul maghiar este menit a fi mijlocitor între Apus și 
Răsărit. 

Ideea nu e nouă, nu pentru întâia oară emisă. Acum vo cincizeci de ani, 
„cel mai mare maghiar“, comitele Szecheny, a scris o carte întreagă asupra 
ei. De-atunci încoa maghiarii își dau toată silința s-o vulgarizeze atât în 
Ungaria cât şi în Europa. 

Dar în timpul din urmă convingerea că maghiarii sunt incapabili a 
împlini această misiune se răspândește în sfere din ce în ce mai largi. Popor 
turanic, ei nu sunt capabili a primi nefalsificată cultura rasei noastre și, în 
acelaşi timp, n-au nici o legătură cu popoarele din Orient. 

Întocmai dar precum papa a proclamat dogma infalibilităţii, pe când ea 
era pusă la îndoială de cătră catolici chiar, d-l Kállay proclamă că poporul 
maghiar e menit a duce cultura în Orient, când acest popor însuși începe a 
se îndoi mult și bine despre capacitatea lui în această privire. 

Opintirile ce le face guvernul Ungariei spre a zădărnici încercările de 
dezvoltare a popoarelor nemaghiare sunt pentru omul cu judecata limpede 
tot atâte dovezi că maghiarii sunt un popor ce se simte amenințat în 
existenţa sa. 

Aceasta ne-o mărturisesc maghiarii înșiși, atât prin ziarele lor cât și în 
Parlament. 

În acelaş timp d-l Tisza își dă toată silința să câştige o înrâurire 
determinantă asupra bisericii sârbești din Ungaria. Actualul mitropolit 
sârbesc din Carlovăţ e numit și impus. Acum câteva săptămâni acest 
mitropolit a consacrat pe mitropolitul anticanonic din Serbia, iar mai zilele 
acestea d-l Tisza, primind o deputaţiune a bisericii sârbești, accentuează 
rangul de patriarh al mitropolitului sârbesc de la Carlovăţ. 

Sinodul „patriarhal“ se va întruni aşadar pe viitor la Buda-Pesta și aici 
se va muta mai curând ori mai târziu şi scaunul „patriarhal“. 

Maghiarii au dar relaţii cu Orientul, căci al doilea patriarh e la Buda- 
Pesta, iar jurisdicţiunea acestui patriarh se întinde peste hotarele Ungariei, 
deocamdată până în Serbia liberă, unde el a consacrat pe actualul mitropolit 
al independentului regat sârbesc. 

Aceste relații cu popoarele din Orient sunt însă mai mult ori mai puţin 
problematice: maghiarii voiesc să aibă relaţii directe și de câţiva ani încoa 


ne-o spun mereu prin foile lor. Mitropolia romano-catolică înființată acum 
din nou e menită a le crea aceste relațiuni. 

Aceasta o vor maghiarii şi tot aceasta o voieşte şi dinastia Habsburgilor. 

Răspândirea confesiunii romano-catolice a fost pentru Casa de Austria 
în toate timpurile o cestiune de putere, mai ales astăzi. Căci tot pe temelii 
confesionale se poartă lupta care de aproape trei sute de ani s-a încins între 
cele mai însemnate două dinastii din Germania, cea de Habsburg și cea de 
Hohenzollern. Această luptă se urmează în Germania sub forma de 
„Kulturkampf“, iar la noi se începe acum prin înființarea mitropoliei 
catolice. Politica Habsburgilor se bifurcă în următoarea dilemă: ori izbutesc 
să propage catolicismul în România — și atunci şi-au ajuns scopul — ori 
întâmpină o rezistență hotărâtă la români, și atunci înstrăinează ţara de 
domnul ei, care e un Hohenzollern, și atunci au ajuns un alt scop, tot atât de 
important. 

Nu-i vom învinovăți pe maghiari, nici pe Habsburgi, pentru această 
politică agresivă: orișicine e răspunzător înaintea istoriei de mjiloacele cu 
cari 'și urmăreşte scopul și nu anticipăm nici mersul, nici părerea istoriei. 

Repetăm însă: a fost o lipsă de tact din partea Scaunului papal de a da 
mână de ajutor la punerea în lucrare a acestui plan. Căci, provocaţi fiind, 
noi vom fi datori a ne apăra şi biserica papală va pierde poziţia pe care a 
avut-o până acum în ţara noastră. Nu tăgăduim că Austro-Ungaria va putea 
găsi situațiuni în care ne va impune ceea ce pân' acum am dat de bună-voie; 
un lucru însă nu va putea să ni-l impuie nici o putere din lume: bunăvoința 
cu care i-am întâmpinat pe catolici pân' acum. Aceasta au pierdut-o, ni se 
pare, pentru totdeauna. Din ziua în care s-au făcut complici unei acţiuni 
îndreptate contra dinastiei și contra neamului românesc au pierdut orișice 
drept la simpatiile noastre, ne sunt deopotrivă cu păgânii și cu toţi cei fără 
de lege. 

Noi, poporul latin de confesie ortodoxă, suntem în realitate elementul 
menit a încheia lanţul dintre Apus și Răsărit; aceasta o simțim noi înșine, se 
simte în mare parte de opinia publică europeană, aceasta o voim şi, dacă 
dinastia va împărtăşi direcţia de mișcare a poporului românesc, o vom şi 
face. 

Oricât de adânci ar fi dezbinările ce s-au produs în timpul din urmă în 
ţara noastră, când e vorba de legea părinţilor noștri, care ne leagă de Orient, 
şi de aspiraţiunile noastre, care ne leagă de Occident şi pe cari sperăm a le 


vedea întrupate în dinastie, vrăjmașii, oricari ar fi ei, ne vor găsi uniţi și tot 
atât de tari în hotărârile noastre ca şi în trecut. 


€ 


[21 mai 1883] 

Din cauza unei selecțiuni mărginite la un număr mic de indivizi, 
împreunată cu sleirea progresivă a productivității pământului pe care 
trăiesc, se nasc, mai cu seamă în locuri izolate de munte, gușaţii cretinizați 
— neaude-neavede — neagreul pământului, mai mult bușteni decât oameni. 
Atât organele simţurilor cât şi iritabilitatea musculară sunt degenerate la 
aceşti oameni: nici impresii din afară, nici motive dinlăuntru nu sunt în stare 
a-i mișca în mod normal. 

Se vede că d. Ion Brătianu a comandat Chiriţopolilor săi ca cu asemenea 
indivizi să-i populeze simulacrul de Adunare din Dealul Mitropoliei; căci te 
trec fiorii când vezi menajeria ce se crede chemată a modifica legea 
fundamentală a ţării şi care în realitate n-a fost înjghebată decât pentru a se 
opera o lovire de stat. 

Mulţi roșii sunt de-o decrepitudine fizică vădită; mulți n-au două 
dramuri de creieri veritabili în cap; dar pentru cei mai mulți cretinismul 
moral e semnul distinctiv al existenţei lor. 

Nu avem deloc de gând de-a ne supăra pentru asta. Nimeni nu se mai 
supără pe bolnavii incurabili. Simptomele patente ne împing însă a scrie 
şiruri ca o încercare de studiu psihopatic nicidecum ca o apostrofă politică. 

Cum să numim în adevăr pe aceste bipede cari n-au nici rușine, nici 
onoare, nici remușcare, cari, incapabile de bine și adevăr, nu pot fi puse în 
mișcare de nici un motiv abstract şi uman, ci numai de nesaţiul pântecelui şi 
de viciile cari-i mănâncă pe la toate încheieturile? 

Cine cunoaşte de ex. pe acest Dimancea, foarte mărginit și foarte 
impertinent, care nu pricepe nimic și s' amestecă în toate, care nu-și 
datoreşte cariera sa decât împrejurării că e nepot al d-lui Brătianu, cine 
cunoaște pe Vilacrose, înțelepţit, precum am zis, în sacerdoțiul templelor 
Venerei vulgivage, pe ultrarevizionistul și ultraliberalul d. Ștefan Belio, 
cunoscut pentru fel de fel de ultrarevizuiri de altă natură, cine cunoaşte pe 
luceferii negri Epurescu-Fundescu, născuţi amândoi sub zodia ciorilor, şi 
vede această introlucare prezidată de cel mai fără de scrupul, cel mai cinic 
şi mai sofist dintre ei, de veneticul care plătește cu ură binefacerile patriei 


sale adoptive — n-ar mai fi adoptat-o! — acela își poate face o idee de 
situaţia în care se află omul cuvântător rătăcit din fatalitate în acea 
menajerie. 

Închipuiască-şi cineva la ce rol ar fi fost redusă opoziţia rămânând în 
acea mişină. 

Închipuiască-și cineva că oameni oneşti şi serioşi erau trimişi acolo ca 
să vorbească — cu cine? Să convingă — pe cine? 

Pe-un Dimancea, pe-un Epurescu, pe Vilacrose, pe dolichodactilul 
Costinescu, pe mucenicul Simeon? 

E cu putinţă a vorbi cu asemenea oameni, necum a-i convinge? Sunt ei 
oameni? Sunt în stare să aprecieze un adevăr, să înțeleagă o idee, să simtă 
greutatea unui lucru, când ei n-au Dumnezeu, n-au scupule, n-au conştiinţă? 
Când nici o izbire morală nu mai e 'n stare a-i face să roşească? 

E ca şi când Laplace ar fi trimis să explice mecanica cerească și ordinea 
divină a lucrurilor din lume înaintea unei adunări de idioţi! 

Lucrul cel mai bun pe care opoziţia putea să-l facă era să nu recunoască 
această întrolucare, s-o părăsească înainte de-a se constitui. Ceea ce s-a 
făcut. Astfel oamenii mai întregi şi mai luminaţi din ţară au scăpat de 
sarcina penibilă de-a sta de vorbă și de ceartă cu toată strânsura comună, 
ignorantă şi malonestă din care se compune majoritatea roşie. Mai au gust 
să înjure și să întrerupă? Înjure-se încai ei în ei, înjure reciproc pe cei ce-au 
fost în stare a produce asemenea caricaturi morale cum sunt ei. Cu oameni 
în puterea cuvântului nu sunt vrednici să vorbească și nu vor mai vorbi. 

Și d. loan Brătianu gândeşte să prefacă strânsura aceasta în Adunare 
ordinară? Va să zică vrea d-sa să mai domnească patru cinci ani cu o 
majoritate compusă din... scursăturile corupţiei sale administrative? 

Nul și neavenit e tot ce fac, tot ce zic aceşti oameni. 

Pușcăria şi carantina propuse de fostul lor prezident de Consiliu şi fost 
prezident de Cameră, de fratele drept al actualului prim ministru, iată ce 
merită aceşti oameni, iar nu să dicteze legile unei țări. 

Zilnic hidoasa pocitură, precum numește nemuritorul Alecsandri pe 
reptilul care a muşcat ţara aceasta de călcâiul ei achilic, ne vine cu reţete 
revizioniste în „Pseudo-românul“, adecă ar vrea să discute. Ca şi când 
oameni ca pocitura, al căror creier, prin preformaţiune ereditară, e 
predestinat a produce neadevăr și vicleșug, pot să discute cu noi onest și 
fără sofisme vre-o cestiune din lume. 


Bună-rea fie Constituţia, n-o discutăm cu oameni cari n-au dreptul de-a 
o discuta cu noi. Pact între ţară și dinastie, Constituţia e un instrument de 
pace internă, întărit prin jurământul regelui, e proprietatea țării. Numai 
reprezentanții ţării, nu reprezentanții lui Pelin și Ţepeluș, au dreptul de-a o 
schimba. Nu avem a discuta cu furi și gazde de furi preţul și calitatea unor 
lucruri cari nu sunt ale lor. 

Nu cei ameninţaţi cu pușcăria şi carantina de propriul lor șef pot 
modifica o iotă măcar din ceea ce constituie legământul între ţară și 
Coroană. Nu apetiturile gaștei, pe care d. Ioan Brătianu însuși a declarat în 
Senat a nu le mai putea sătura, pot să determine direcţiunea de mișcare a 
unei țări cari a trăit și s-a mișcat de la 1200 și până azi, în timpi pe când cele 
mai multe din mutrele confiscate ale acestei introlucări se aflau încă peste 
Dunăre, încinse cu tei şi vânzând bragă. 

Nu poate ţara aceasta, pururea liberă și pururea vârtoasă prin caracterul 
poporului ei, să îngăduie a fi cretinizată cu de-a sila prin legi inspirate 
bilateral de demagogia cosmopolită și de tendenţele absolutismului 
personal. Nu discutăm libertatea noastră și a poporului nostru cu cârdul de 
ciori pe cari le-am emancipat. Între liber şi libert nu există punere la cale în 
privinţa dreptului public, căci condiţiile sunt absolut inegale. Cel dentâi n- 
are decât de pierdut, cel de-al doilea numai de câștigat. 


€ 


[21 mai 1883] 

Partida Ştefan Bellio, C.A. Rosetti, Dimancea, Costinescu, Epurescu, ca 
să nu mai cităm decât cele mai mari ilustrațiuni ale ei, neîncetat a aruncat 
prin ziarul „Românul“ invective opozițiunii unite, care n-a priceput şi nu 
pricepe, n-a simțit şi nu simte, n-a prețuit și nu preţuieşte binefacerile 
nespuse ale revizuirii constituționale. 

Aceşti îndărătnici nu vor să recunoască moralitatea şi curăţenia unei 
reforme electorale votate sub auspiciile de mai sus. În fața neomeniei 
acestor retrograzi, organul d-lui Ștefan Bellio, C.A. Rosetti, Costinescu, 
Dimancea, Epurescu e tutti quanti, sleind se vede toate argumentele 
serioase, recurge şi la câteva glume de bun-gust, comparând pe senatorii și 
deputaţii ce s-au retras din această nobilă și onestă societate cu cuirasierii 
din Marea Ducesă de Gerolstein, foarte viteji în cuvinte, dar la luptă 
neajungând niciodată la timp. Mai întâi de toate, acei cuirasieri nu se află în 


Marea Ducesă de Gerolstein, dar în altă operetă bufă, numită Les Brigands 
(sau Tâlharii). 

Dacă d-nu Rosetti cita pe Corneille și pe Racine, i-am fi iertat asemenea 
confuziuni, dar în materie de literatură bufonă îl credeam că-și cunoaște mai 
bine autorii clasici. Odată restabilită exactitatea citațiunii, ne vom învoi și 
noi cu „Românul“ a spune că opoziţia, care reprezintă după dânsul pe 
cuirasieri, într-adevăr poate prea târziu a sosit; de-aceea Les Brigands sau 
Tâlharii sunt stăpâni pe situaţiune și au drept, o mărturisim și noi, să râză 
de jandarmi, întocmai ca tovarășii lor din opereta lui Offenbach. 


€ 


[24 mai 1883] 

Când acum câteva luni de zile d. C.A. Rosetti trimise de la Paris 
poruncă către credincioasele şi supusele sale slugi din Dealul Mitropolii 
pentru revizuirea Constituţii, el denunță colegiurile restrânse ca niște 
focare de imoralitate şi de corupţiune. 

Corupţiune! imoralitate! repetară d' atunci pe toate tonurile vestalele de 
la „Românul“, care se vede că nu cunosc sau au uitat zicătoarea românească 
despre dracul care râde de porumbe negre. Corupţiune! imoralitate! răspund 
foițele marelui partid al patrioţilor cu lefuri multe. Corupţiune! imoralitate! 
iată cuvintele care în discuţiunile zilei, după vechiul obicei al jurnalului d- 
lui Rosetti, au să ţie loc de argumente, de probe, de logică şi de bun simţ; 
ele vor înlocui vestitul: ești austro-maghiar din 1868 şi bătaia de picior a 
consulului prusac, sau România aruncată la picerile contelui Andrassy din 
anii 1871-75. 

Un lucru care totdauna a deșteptat mirarea noastră este disprețul adânc 
pentru publicul cititor ce se dovedește în aceste procedări de polemică; 
nemărginita încredere ce are d. Rosetti în ignoranţa și ușurința clienţilor 
„Românului“; desăvârșita lipsă de respect pentru acel popor cu care stă la 
vorbă, pe care pe față-l tămâiază, și pe care-l numeşte suveran, dar pe care- 
n fapt îl batjocoreşte ca curtezanii de opere bufe pe regele Hurluberlu I-ul 
sau Cacatoes al XIII-lea. 

Cum nu se teme ca nu cumva printre cititorii jurnalului său să se 
găsească vrun om în fire și cu minţile întregi care să-și zică: „Dar proşti ne 
mai crede d. Rosetti pe noi românii când vine de ne vorbeşte de compţiune 
şi imoralitate!“ Cum poate să crează d-lui că noi, în această ţară, nu ne 


cunoaștem unii pe alții? Că nu ştim cine este cinstit şi cine nu? Că n-am 
auzit unde se află stările scandaloase și lefurile cumulate? În ce parte 
dezinteresarea şi în ce parte specula nerușşinată a tot ce este mai sfânt? 

Ne zice d. Rosetti: colegiurile restrânse sunt imorale și corupte; 
colegiele numeroase sunt azilul virtuţii și al independenți. 

Dar, pentru Dumnezeu, am înţelege aceste afirmări dacă legea electorală 
n-ar fi creat decât colegiuri restrânse; în lipsa unui punct de comparaţiune, 
iluziunile ar fi permise; şi am înţelege ca să se facă o încercare nouă, o 
experiență a cărei rezultate fiind necunoscute încă ar putea da legitime 
speranţe de îndreptare a relelor existente. 

Dar acesta este cazul? Oare cu legea din 1866 n-am experimentat şi 
colegiile numeroase ca și cele restrânse, cele cu vot direct ca și cele cu două 
graduri de votaţiune? Nu le cunoaștem pe toate? Nu le-am văzut 
funcționând? 

Ce ne zice d. Rosetti? Colegiurile restrânse sunt imorale; colegiurile 
numeroase sunt azilul virtuţii; colegiurile restrânse permit falsificarea 
voinţei națiunii; cu  colegiuri numeroase vom avea o adevărată 
reprezentaţiune naţională. 

Și, ca o ironie a destinului, tocmai în momentul când d. Rosetti ne făcea 
un tablou încântător al veacului de aur ce ne aşteaptă când vom avea numa 
colegii numeroase, tocmai a doua zi după apelul ce face alegătorilor coleg. 
al IV-lea ca să trimeaţă ţărani în sânul Adunării legiuitoare, colegiul cel mai 
numeros, colegiul țăranilor, colegiul celor patru milioane de săteni, stâlpul 
şi temelia casei româneşti trimite în Cameră pe d. Ștefănică Belio la 
Teleorman, pe d. P. Grădişteanu la Tecuci, cum trimisese odinioară pe d. 
Oscar Eliat la Râmnicu Vâlcii. lată adevărații reprezentanţi ai ţăranilor; iată 
adevărata espresiune a clasei muncitoare din România, adevărații 
propovăduitori ai regimului de virtute care va înlocui vechea corupțiune!... 

Faţă cu sploziunea (ca să vorbim ca stiliştii de la „Românul“!) de 
ilaritate care izbucni la ştirea că sub regimul libertăţii alegerilor d. Ştefănică 
Bellio este alesul colegiului țărănesc din Teleorman credeţi oare că 
„Românul“ a rămas fără cuvânt? Nu: alţii poate s-ar fi încurcat în 
splicaţiunile lor; organul d-lui Rosetti îşi aduse aminte de vorba 
românească: „Nu crede bărbăţele ce vezi tu, crede ce-ţi zic eu“ şi, fără nici 
o sfială, nici una nici două, el ne dărui nouă, opozanților, reacţionarilor, pe 
d. Ștefănică Bellio. 


Dar vai! d. Bellio, socrul de ieri, de azi şi de mâine, reclama, se supăra: 
el şi răspunse scurt şi cuprinzător: „D-le redaptor, rău m-aţi trecut între 
reacţionari și antirevizioniști: sunt ultraliberal şi ultrarevizionist“. 

Ai dreptate, d-le Ștefănică Bellio! Aşa e: noi românii suntem imorali, 
desfrânaţi. D-ta ai să ne îndreptezi. Nu ştim ce este munca, probitatea; o să 
ne înveţi d-ta. Lascar Catargiu, generalul Manu, G. Vernescu, Al. Lahovari, 
Gr. Păucescu, Al. Știrbei etc. sunt nişte nenorociţi, corupți și corupători; o 
să-i faci dumneata oameni de treabă; ei reprezintă trecutul, d-ta ești viitorul; 
ei au jefuit pe ţărani, îi vei apăra d-ta. 

Du-te dar la Adunarea din Dealul Mitropoliei; nu vei mai avea 
nenorocirea d! a găsi acolo pe acei oameni corupți: ei au fugit și v-au lăsat 
liberi să moralizaţi Ţara românească. Te vei întâlni acolo cu d. Petre 
Grădișteanu, reprezentantul țăranilor din Tecuci; cu d. Stolojan, care a tratat 
în Cameră pe d. Skileru de cămătar care despoaie şi ruinează pe țărani; cu 
Skileru, care a aruncat în faţa lui Stolojan milioanele câștigate în timpul 
ministeriului său; cu Mihălescu-Warsawsky și alţi atâţia, și cu toţi împreună 
veţi lucra la regenerarea morală a Ţării românești; veţi stârpi corupțiunea și 
imoralitatea; din ticăloşi şi necinstiţi ce eram până acum ne veţi face 
oameni de treabă... 

Numai, pentru Dumnezeu! deşi ultraliberal şi  ultrarevizionist, 
moderează-te puţin, ca nu cumva, din mult zel, să ne moralizezi prea mult şi 
să nu ieşim toți după chipul și asemănarea d-tale. 

[26 mai 1883] 

Dacă vorbim de adunătura de parveniți lacomi, ignoranți și maloneşti 
din care se compune partidul d-lui C.A. Rosetti, „Pseudo-românul“ ne 
răspunde că: Națiunea ar trebui să fie putredă de corupțiune pentru a suferi 
o asemenea stare de lucruri. 

Negamus consequentiam. 

Incult este poporul nostru — e adevărat — și, pentru că e incult, se 
ridică gunoaiele sociale deasupra lui; corupt nu este încă. 

Blestemul semidoctismului, a culturii superficiale consistă în admiterea 
formelor esterioare ale civilizaţiei fără a fi pătruns fondul și ideile ei. 

Un popor își selectează oamenii săi conducători după un principiu 
oarecare; acel principiu e fundamentum divisionis, e punctul de vedere din 
care el judecă oamenii şi împrejurările. În evul mediu, când ţara trăia în 
războaie, vitejia era principiul în virtutea căruia un om se putea ridica din 
mijlocul poporului în sus; azi principiul în virtutea căruia oamenii ar fi să se 
ridice ar trebui să fie munca fizică și cea intelectuală; dar munca, nu 
aparențele muncii; producerea reală, nu specula, gândirea proprie, nu 
plagiatul, onestitatea, nu aparențele onestităţii, virtutea, nu pretextarea 
virtuţii. 

Dar pentru ca un popor să preţuiască exact valoarea muncii fizice şi a 
celei intelectuale se cere un grad de cultură pe care al nostru nu-l are încă. 
O spunem încă o dată: naiv şi indolent ca toate popoarele tinere, se află în 
epoca cea mai rea, de tranziţie între barbaria sănătoasă și cultura sănătoasă; 
judecata sa veche s-a dezechilibrat fără a fi înlocuită printr-o judecată nouă, 
deci înclină a lua aparențele drept fond, a crede că d. C.A. Rosetti e român 
pentru că se numește „Românul“ și a-l crede patriot pentru că d-sa singur se 
proclamă patriot. 

Astfel trădătorul numindu-se erou, plagiatorul, geniu, pungașul mare 
financiar, panglicarul om politic, cămătarul negustor, speculantul de idei om 
cu principii şi speculanta de sineşi femeie onestă, judecata poporului nostru 
s-a falsificat din ce în ce şi, la formarea sferelor sale ideale, el a pierdut 
pretutindenea punctul de plecare sănătos, principiul genetic, fundamentum 
divisionis. 


Atât de putred şi de mincinos e mediul pe care d. C.A. Rossetti l-a creat 
împrejurul său încât e de-ajuns ca cineva să intre în contract cu roșii, să vrea 
să voteze pentru un roșu, spre a deveni necinstit. 

Fiindcă ne place totdeuna a ilustra teoriile noastre cu exemple concrete, 
vom cita scandaloasa alegere a d-lui Tache Giani la Dâmboviţa. Acest fost 
ministru de justiţie, acest om învăţat la Paris, de la care s-ar fi putut aştepta 
o corectitudine formală măcar în purtarea politică, ne dovedește pur şi 
simplu că e un speculant venetic, lipsit de orice scrupule, prin modul în care 
a fost ales. 

Între alegătorii săi vedem: 

17 funcţionari ai guvernului 

2 alegători fără cens legal și în fine, ca culminaţie: 

6 alegători fără nici un cens. 

De aceşti din urmă ne vom ocupa în special. 

Întâi sunt cei trei frați Chrysenghis, nepoți a d-lui Giani, câteșitrei cu 
studii făcute în străinătate, cărora cultura şi creşterea lor aleasă le-a permis a 
vota în conștiință pentru unchiul lor în virtutea unui act fals de cumpărătură 
a unui pământ al bisericii din comună Bâldana. 

Apoi vin fraţii Dimitrie și Scarlat Ghica — fiii d-lui John Ghica (sau a 
prințului, cum îi place a se numi fostul bei de Samos). Aceşti d-ni nu 
posedă o palmă de pământ în Dâmboviţa şi cu toate acestea au votat ca 
proprietari ai unor părți din Ghergani. 

O probăm. 

La tribunalul judeţului Dâmboviţa sunt înregistrate, în noiemvrie 1881, 
două acte de renunțare ale fraţilor Scarlat loan Ghica și Dimitrie loan 
Ghica — identice în privirea formei, neidentice în privirea cuprinsului, căci 
prin fiecare din ele frații renunţă, în favoarea tatălui, la părţile lor respective 
din Ghergani. lată actul nr. 592. 


Act de renunțare 
Subsemnatul Scarlat Ioan Ghica declar prin aceasta că moșia Crângul-lupului, 
care face parte din moșia Gherganii, ce se făcuse donațiune mie de cătră părintele meu 
loan Ghica prin actul transcris de tribunalul Dâmboviţa la no ..., astăzi de-a mea 


bunăvoie şi fără nici o rezervă! din parte-mi, în coînțelegere cu părintele meu, declar 
că renunţ la această donaţiune, considerându-se actul cu nul şi de nul efect. 

Asemenea, ca procurator al d-lui loan Ghica, autorizat cu procură autentificată de 
tribunalul Ilfov, secția de notariat sub no. 1292/ 81, declar că d. Ioan Ghica, 


convenind cu mine asupra renunţării ce fac la donațiunea imobilului vorbit mai sus, 
acceptă această renunțare cu beneficiul ce-i acordă. 
Spre credință s-a făcut acest act, care se va autentifica după cererea noastră de 
Trib. Dâmboviţa, făcând anotaţie și în registru în care se află transcrisă donaţiunea. 
(Semnat) Scarlat I. Ghica 


În actul de renunțare no. 593, d. Scarlat Ioan Ghica, ca procurator al 
fratelui său Dim. loan Ghica, face o declarație analogă în privinţa moşiei 
Săbieştii, tot parte din Ghergani, ce-i fusese donată acestui din urmă. 

Aceste acte, preţioase amândouă, sunt autentificate de Trib. Dâmboviţa. 
Declaraţia legală de autenticitate e semnată de prezidentul Nanu Giani, de 
d. A. Botea, de grefierul A. Stoenescu. 

Actualul ministru plenipotenţiar din Londra, d. Ion Ghica, donase fiilor 
săi aceste părți de moşie tocmai pentru ca ei să aibă dreptul de-a vota în 
colegiul I. 

Vânzând însă moșia Boldul (din R. Sărat) ovreiului galițian Solomon 
Zibalis, o avere dotală a trebuit asigurată în Ghergani, deci acele donaţiuni, 
făcute pentru a conferi drepturi politice, trebuiau desfiinţate, Gherganii 
descărcaţi de ele. 

Odată însă donaţiunile nule şi de nul efect, dreptul politic rezultând din 
ele e asemenea nul și de nul efect. Fraţii Scarlat şi Dimitrie de doi ani 
încoace nu mai aveau dreptul de-a vota în colegiul I de Senat și Cameră la 
Dâmboviţa. 

lată la ce hal ajunge cine intră-n cârd cu C.A. Rosetti, Giani, Carada, 
Cariagdis și cum i-o mai fi chemând. La escrocherie politică, la uzurpare de 
drepturi. Şi aceasta s-a 'ntâmplat în judeţul în care-a trăit omul cel mai 
drept, dușmanul a toată necinstea şi a toată înşelăciunea, sfânt-adormitul 
renăscător al poporului românesc, Matei Vodă Basarab. 

lată cum se aleg revizioniștii la noi! lată cum ţara vrea revizuirea! lată 
cum, mână mânjind pe mână și amândouă obrazul, Guliţă ajunge deputat al 
colegiului II de Dâmboviţa. 

Acest deputat are obiceiul de-a cita des Englitera. „La noi, în Englitera, 
e aşa ş-aşa şi pe dincolo“. 

Un ţăran din Ghergani găsise nişte ouă de cioară. „La noi, în Englitera, 
un asemenea ou costă 6 pân-la 7 franci.“ 

La noi, în România, sămânţa de ciorovină e mai ieftenă: dovadă 
mulțimea de pui zburătăciţi în Dealul Mitropoliei. Asta e pozitiv. 


Dar oare la voi, în ... Englitera, votează cineva în colegiul I pe baza 
unor acte de donaţiune nule şi de nul efect? La voi, în ... Englitera, fură 
cineva dreptul unui judeţ eminamente istoric de-a se reprezenta în Sfatul 
țării în favorul unor venetici pripășiți ca Tache Giani? La voi, în 
Englitera, Cariagdis îl cheamă pe lordul-mayor al Londrei, C.A. Rosetti pe 
şeful partidului liberal? La voi, în ... Englitera, plebea 'Țarigradului 
domnește în toate şi peste toate? 

„Ori te poartă cum ţi-e vorba, ori vorbeşte cum ţi-e portul“. 

Dacă la voi, în Englitera, predominarea îndelungată a onestei rase 
anglo-saxone și ţinerea morţișă la tradiţiile trecutului, la legea şi limba 
strămoșilor, au făcut din acea ţară cea mai puternică din lume, tot astfel și la 
noi, în România, predominarea poporului român, a tradiţiilor lui de drept și 
istorice va duce această ţară la culmea puterii pe care i-au menit-o 
Dumnezeu. 

Aşa e, d-le C.A. Rosetti! 

Faceţi averi, vă creaţi gloriole de-o zi, vă credeţi mari în închipuirea d- 
voastră! Dar va veni o zi în care o uşoară suflare a pieptului acestei țări va 
spulbera toată pleava din Bizanţ, în care nici prin vis nu va trece 
generațiilor viitoare că un C.A. Rosetti a fost posibil măcar pe pământ 
românesc. 

Precum marii și înțelepții egipteni, gonind pe hyxoşi, au nimicit orice 
urmă ce-o lăsase pe pământul sfânt al râului cu izvoarele necunoscute, tot 
astfel o generaţie mai bărbată va zdrobi toate urmele ce le faceţi pe acest 
pământ. 


1. nici ... electorală? 


€ 


[29 mai 1883] 

Miercuri seara metropolitul romano-catolic s-a întors de la Roma şi a 
fost primit cu mare pompă la gara Târgoviştii. Peste cincizeci de preoți 
catolici, elevii seminarului de la Cioplea şi câțiva dintre notabilii 
comunității romano-catolice din București l-au felicitat pe viitorul prelat 
român şi cu ocaziunea aceasta s-au văzut cele dentâi pălării late în 
Bucureşti. De la gară, monseniorul Paoli s-a întors la Bărăție, unde-și are 
deocamdată reşedinţa. Alaiul de vreo şaptezeci de trăsuri a trecut de-a 


lungul podului Mogoșoaii și, desigur, trecând prin lumina lămpilor electrice 
de la palat, manifestanţii și-or fi zis cuvintele: Alea jacta est. Erau multe 
flori, cununi, ghirlande mari, buchete de tot felul, multă veselie era și multă 
speranţă oglindită în deosebitele fețe. 

Puțin timp după încheierea Tratatului de la Berlin monseniorul Paoli a 
fost la Viena, unde împăratul Francisc Iosif I l-a primit în mai multe 
rânduri. Întorcându-se din această călătorie, zelosul prelat s-a apucat de 
zidirea catedralei şi, pe când se puseseră temeliile ei, în cercurile mai intime 
ale bisericii române unite din Ardeal se vorbea despre înființarea unui 
seminar român romano-catolic în Bucureşti. Era vorba să se adune pentru 
acest seminar profesori români, formaţi la Blaj, la iezuiţii din Pesta, în 
seminarul Sfânta Barbara din Viena ori în colegiul De propaganda fide din 
Roma, c-un cuvânt cei mai distinși dintre preoţii românilor greco-catolici. 

Acest plan produsese oarecare amărăciune chiar în cercurile chemate a 
da elementele pentru realizarea lui, căci, deşi buni catolici, cei mai mulți 
dintre preoţii români uniţi sunt încă și mai buni români. Astfel tocmai din 
aceste cercuri a străbătut știrea că monseniorul Paoli primește din Viena o 
însemnată subvenţiune anonimă și că în curând se va înființa în București o 
metropolie romano-catolică. 

Deşi aflaserăm încă de pe atunci despre toate aceste, nu le-am dat nici o 
importanţă; la urma urmelor era mai bine ca ţara să fie surprinsă, oarecum 
speriată, pentru ca deodată să-și adune toate puterile. 

Răspândindu-se, în sfârşit, ştirea despre înfiinţarea metropoliei din 
Bucureşti, două dintre ziarele capitalei, „Binele public“ şi „România 
liberă“, au grăbit a da expresiune simțământului de jignire pe care ştirea 
aceasta l-a produs în ţară. 

Abia acum, după ce-am fost atinşi de amărăciunea colegilor noștri 
liberali, noi, organ al elementelor conservatoare, ne-am pronunţat şi noi 
asupra atitudinei ce credem că trebuie să se ia față cu propaganda catolică. 

Și astă dată însă am fost cei mai moderați; un singur cuvânt aspru nu se 
găseşte în articolul nostru de atunci; din contra: am stăruit asupra 
primejdiilor ce-ar putea să rezulte pentru noi din lupta pentru religie, dacă 
în această luptă ne-am lăsa să fim împinși spre intoleranţă, fie religioasă, fie 
naţională. 

Orişicine, citind cu luare aminte acel articol al nostru, va fi simţit că 
unul dintre motivele pentru care combăteam intoleranţa era cu desăvârşire 
politic: avem o dinastie populară, dar încă străină şi de tot tânără. 


Îndeosebi astăzi nu avem nici un interes particular de a susține această 
dinastie; o susţinem numai pentru ca soarta ţării noastre e legată de dânsa. 

Nu ni se poate dar zice c-am fost reacționari, „ruginiţi“ ori pasionaţi în 
cestiunea metropoliei catolice; aspri am fost numai faţă cu noi înşine şi-am 
cerut prin câteva articole de-a rândul ca episcopatul nostru să combată 
propaganda anticreștină, să ia măsuri severe contra feţelor bisericeşti cu 
purtări scandaloase şi să stăruiască pentru ridicarea nivelului de cultură al 
preoțimii noastre, să-i deie dar bisericii tăria de care va avea trebuință în 
lupta ce-o așteaptă. 

Aflăm însă că episcopatul nostru este hotărât a începe o acţiune 
anticatolică. 

Fără îndoială preoţii sunt cei dentâi chemaţi a apăra biserica; nu putem 
însă aproba hotărârea episcopatului nostru de-a se pune el însuși în fruntea 
mișcării. Lupta, după părerea noastră, trebuie să fie purtată de credincioși, 
cu binecuvântarea numai a capilor bisericeşti. Aceasta cu atât mai mult cu 
cât capul statului este catolic. Popor ortodox în puterea cuvântului, noi nu 
voim să ştim nici de cezarismul, în care biserica nu are nici o importanţă în 
viața politică, nici de cezaro-papismul muscălesc. Avem doi capi, unul 
lumesc, altul bisericesc; fieștecare independent, nici unul slugă celuilalt, şi 
ordinea publică a ţării noastre ar fi amenințată când aceşti capi ar începe a 
se combate unul pe altul. 

Văzând dar atitudinea episcopatului, ne-am crezut datori a lăsa la o 
parte toate rezervele şi-a pune în vederea tuturora cumcă: mișcarea 
anticatolică ce se produce în ţară prezintă pericolul că poate să fie 
esploatată ca un instrument în contra dinastiei și, prin urmare, mișcarea ar 
putea deveni fatală pentru ţara noastră. Monseniorul Paoli, am zis, este 
președintele unei Comisiuni Mixte în materie de conștiință religioasă, un 
agent al Curţii din Viena care şi-a pus alternativa: ori fac propagandă în 
Orient, ori slăbesc poziţia dinastiei Hohenzollem în România. 

„Timpul“ e perfid, îşi permite a zice reptilul fondurilor secrete, „Gazette 
de Roumanie“. 

Suntem perfizi noi, care spunem adevărul; nu sunt însă perfizi aceia cari 
'] ştiu mai bine decât noi și-l ascund. 

lată, după „Ortodoxul“, informaţiunile pe care i le dă capul nostru 
bisericesc Sfântului Sinod în cestiunea în care noi suntem acuzaţi de 
perfidie: 


Cu această ocaziune socot de datoria mea a informa pe Sf. Sinod că eu, din 
motivul celor publicate în jurnale, respectiv de impunerea unei jurisdicțiuni papale în 
capitală sub titlu de arhiepiscopat, în contra tratatelor din vechime și a uzului țării, am 
abordat pe d. ministru preşedinte al Consiliului și am espus drepturile sfintei noastre 
biserici, apărate energic chiar de sultanii Imperiului otoman, și l-am rugat să-mi dea 
informaţiune dacă este vreo stăruință oficială în această afacere și dacă nu cumva 
guvernul a luat vreun angajament. D. ministru m-a asigurat că nu este nimic şi nu se 
face nimic. 

Tot astfel am fost asigurat şi de către d. ministru al cultelor că nu este nici o 
ameninţare în contra drepturilor noastre ecleziastice și nici se poate să fie. 

Nu m-am mărginit aci. 

Temându-mă să nu se fi luat vreun angajament mai nainte, am rugat pe d. V. 
Boerescu, fost ministru de esterne, să-mi dea cuvenitele informaţiuni. De cătră 
domnia sa nu mai puţin am fost asigurat că, deşi s-au făcut oarecari încercări în 
această privinţă, totuşi guvernul n-a putut și nici poate lua vreun angajament, căci o 
asemenea cestiune nu poate fi tratată decât de cătră puterile centrale ale statului, 
adecă, de către Adunările ţării în unire cu guvernul. 


Guvernul nu ştie așadar nimic. 

Fără de ştirea și învoirea lui se fac toate. 

Dar cine ştie atunci? 

Maiestatea Sa Regele, ar zice perfizii, carele cu ocaziunea revizuirii 
voiește să-i deschiză catolicismului o poartă largă în Constituţiunea noastră. 

Acum catolicismul, mai târziu coloniile străine; încet-încet ţara aceasta 
trebuie să fie pătrunsă de-un spirit mai sănătos și altoită cu elemente mai 
sănătoase. 

Am dori să ştim dacă d-l Brătianu e de părere că este bine să se 
vorbească astfel în ţară? 

Ce se petrece aici!? Este d-l Ioan Brătianu tras pe sfoară ori inteligentul 
d-l Ioan Brătianu are de gând să tragă pe sfoară pe Austria şi pe papa? Cum 
l-a mai tras și pe principele Gorciacoff! 

Foia franţuzească cea loială ne spune că e vorba ca, în loc de un episcop 
in partibus, să-l avem pe monseniorul Paoli drept concetăţean, iar, în loc de 
franciscani, să li se dea ciangăilor din Moldova preoţi români, crescuţi în 
seminarul ce se va înfiinţa în Bucureşti, fără îndoială cu cheltuiala statului, 
din veniturile moșiilor luate de la mănăstirile noastre. 

Noi ştim mai mult: monseniorului Paoli şi sufraganilor săi le sunt 
rezervate locuri în Senat; seminarul va avea rang academic şi se va înfiinţa 
în București o capelă în care serviciul divin se va celebra în românește, 


conform cu ritul oriental, de cătră niște preoți români uniţi cu biserica 
papală. Papa nu voiește să ne ia naționalitatea, ci religia strămoşească ... 

Ce vor însă cei din Viena şi cei din Pesta?! 

În numărul de la 1 iunie, „Allgemeine Zeitung“ din Munich publică, sub 
titlul: Propaganda catolică la slavii de sud, un articol cu desăvârşire 
asemănat celui publicat de noi sunt acum opt zile. Citind acest articol, 
orişicine ar fi dispus a crede că el a ieşit tot din pana noastră, dacă s-ar vorbi 
şi de noi într-însul. Ne mărginim a indica cititorului că-l vom comunica 
curând în traducere. 

Habsburgii au făcut şi fac propagandă catolică; o fac din Bosnia și-o fac 
din Bucureşti. 

După părerea foii germane, la slavii de sud ea va produce o turburare, 
dar succese nu va putea să aibă; după părerea noastră, la noi ea va avea 
chiar mai puţine succese, dar va putea să slăbească poziţia unui rege catolic. 

A fost deci o lipsă de tact politic din partea Scaunului papal de-a fi dat 
mână de ajutor pentru punerea în lucrare a unui plan ca acesta; am zis-o în 
rândul trecut şi o repetăm și acum. 

Papa ne împinge — din nefericire — spre Rusia și silește pe un rege 
catolic să lupte de 'mpreună cu noi contra bisericii al cărei fiu este — ori să 
se desparță de-o ţară care l-a iubit şi-a fost totdeauna gata să-și dea sângele 
pentru mărirea lui. 

Astfel toată seria de fapte și de combinaţiuni enumerate concurg în mod 
concentric pentru a ne dovedi că pasul pe care biserica Apusului o face în 
împrejurările de față în Orient este lipsit de tactul politic îndealtmintrelea 
atât de propriu acelei biserici. 


€ 


[31 mai 1883] 

D. Dimitrie Ioan Ghica ne-a trimis o întâmpinare relativă la afirmarea 
noastră că frații Dimitrie şi Scarlat I. Ghica au votat în colegiul I de 
Dâmbovița fără să fi avut dreptul acesta. 

Dacă d. Dimitrie I. Ghica se mărginea pur şi simplu la restabilirea 
faptelor și la protestațiunile ce-ar fi avut a le face în numele său am fi fost 
fericiți să publicăm întâmpinarea d-sale tale-quale, cu beneficiu de inventar 
se 'nțelege, adecă cu rezerva de a ne face observațiunile noastre. 


Dar, cu acea abilitate atât de comună în ţara noastră, d-sa s-a folosit de 
exordiul sau introducerea întâmpinării pentru a face oarecari observaţiuni 
estetico-stilistice la adresa „Timpului“, lucru la care fără îndoială nu avea 
nici un drept. Exordiul discursurilor și scrisorilor are cu totul altă menire și 
trebuie să se ţie de obiect ca şi restul. 

Am răspuns așadar d-lui Dimitrie Ion Ghica că, dacă binevoiește a 
şterge acele observaţiuni, suntem gata a-i împlini cererea cu cea mai mare 
bucurie, dar, dacă stăruieşte ca acel pasaj să rămâie, ne dispensează, spre 
marea noastră părere de rău, de datoria, îndealtmintrelea plăcută, de-a da 
satisfacere unui bărbat care s-ar crede nedreptăţit prin șirurile noastre. 

Că nu primim lecţii de stil decât doar de la maiștri de stil se 'nţelege de 
la sine. În epoca de grecituri stilistice, de forme fără fond și de vorbe fără 
'nţeles, noi am crezut că, scriind româneşte drept și fără înconjor, numind 
lucrurile pe numele lor și alegând cei mai exacţi echivalenți lexicali, atât 
pentru ideile cât şi pentru resentimentele noastre, vom contribui a 
însănătoșa spiritul public de platitudinea cu care l-au 'mbolnăvit demagogii 
ignoranţi și perverși de la organele roșii. Când un om care lucrează tot în 
direcţia noastră, a adevărului, ne-ar da consilii, le-am primi; de la oricine nu 
le primim. 

În urma acestei rezerve d. Dimitrie I. Ghica şi-a retras articolul, pentru 
a-l publica în ... „Românul“, ni se pare. N-avem nimic de zis; liber să facă 
ce pofteşte. 

Dar înainte de-a și-l retrage noi l-am citit. 

Observăm, una la mână, că noi am spus despre amândoi fraţii că au 
votat fără drept. Unul din ei a răspuns, celălalt n-a răspuns. Așadar 
afirmarea noastră, întru cât e nerelevată, se confirmă în parte cel puţin prin 
tăcerea celuilalt. 

Observăm, două la mână, că d. Dimitrie I. Ghica afirmă cumcă în locul 
moşiei la care-a renunțat i s-a donat alta, Colacul, tot din trupul 
Gherganilor. 

Cu privire la aceasta am citit chiar două acte făcute la legaţiunea din 
Londra, după petiția dată ministrului nostru de acolo de cătră el însuși, acte 
autentificate în fine de Trib. Dâmboviţa. 

Aşadar Colacul este a d-sale, și în virtutea Colacului a votat. 

Dar, colac necolac, și proprietatea aceasta are un cusur. 

E o moşie a statului vândută d-lui Ion Ghica pentru a fi plătită în rate. 
D-sa își rezervă pentru sine prin acel act dreptul de-a tăia pădurea. Pădurea 


se taie şi se vinde, dar, dacă nu ne 'nşelăm, din costul moșiei nu i s-a plătit 
statului pân' acum nici o rată. 

Plus moşie minus datorie egal 0 (a - a = 0). 

E curioasă proprietatea aceasta! 

D. Dimitrie loan Ghica va concede că un act poate fi îmbrăcat în toate 
formele legii și cu toate acestea contrar spiritului ei. 

În orice caz legea noastră electorală a voit ca proprietari reali să voteze 
în colegiul I, nu proprietari fictivi cu un drept de alegere uzurpat prin acte 
economicoase. 

Oare aşa se face la ... noi, în Englitera? 


€ 


[1 iunie 1883] 

Reproducem mai la vale admirabilul manifest al d-lui Dumitru Brătianu, 

publicat în numărul de azi al „Națiunii“. Admirabil ca formă și ca cuprins. 

În rând cu descrierea energică a domniei și manoperelor speculanţilor roșii, 
găsim şi o critică la adresa opoziţiunii unite. Alianţa opoziţiunii unite 


nu servă decât a paraliza adevărata acţiune și a liberalilor și a conservatorilor și a 
împiedeca prin urmare întărirea sau mai bine reconstituirea partidului liberal și a 
partidului conservator; fără de cari partide regimul parlamentar nu poate prinde 
rădăcini. 


Fiecine are logica punctului de vedere pe care-l ocupă. Nu discutăm 
deci ceea ce zice d. D. Brătianu la adresa noastră; vom afirma numai că 
alianța în contra domniei unei societăți de esploatare şi a unui guvern 
precum le descrie d-sa însuși în şirurile de mai la vale a fost o datorie 
imperioasă ce li se impunea tuturor. 


€ 


[3 iunie 1883] 

Mai jos urmează cuvintele rostite de M. Sa cătră comisiunea numiților 

din Dealul Mitropoliei. Ni se spune prin ele că iubire de patrie bate în 

pieptul celor pe cari fostul lor șef și prezident, d. Dumitru Brătianu, i-a 

amenințat cu pușcăria şi carantina, a căror lăcomie chiar d. Ioan Brătianu a 
declarat a n-o mai putea sătura. 


Iubire de patrie şi maturitate pentru Văcărești sunt identice în zilele M. 
Sale, în cari toate cuvintele și-au schimbat înţelesul, de au azi o semnificare 
diametral opusă la ceea ce-o aveau odinioară în gura și conștiința acestui 
popor onest. Prezidentul Republicei Ploieştilor e model de fidelitate, 
binemeritatul Orășanu model pe poet al Curţii, C.A. Rosetti sufletul ideii 
monarhice ... Radu Anghel şi Costinescu culmea iubirii de patrie. 


€ 


[5 iunie 1883] 

Dup-o tăcere îndelungată s-a pronunţat, în fine, și „Românul“ în 
cestiunea Mitropoliei romano-catolice din Bucureşti. În două articole 
deosebite se încearcă a slăbi adevărurile stabilite de noi. 

Acum câteva săptămâni, înalt Preasfinţia Sa Părintele Mitropolit Primat 
l-a întrebat pe amicul său politic, d-l I.C. Brătianu, dacă sunt ori nu 
întemeiate știrile răspândite în privirea înființării unei mitropolii romano- 
catolice în Bucureşti şi ... a primit răspunsul că „Nimic nu se face“. 

N-avem dar nici un cuvânt de-a felicita pe capul nostru bisericesc 
pentru amicii politici pe cari și i-a ales. 

Tot astfel „Românul“ ne spune în numărul de la 1 iunie că „nu va 
discuta cestiunea în sine“. Nu-i putem felicita nici pe cititorii „Românului“ 
pentru organul pe cari l-au ales. 

Oare de ce nu discută „Românul“? 

Organele de publicitate sunt create anume pentru a discuta cestiunile de 
interes public. Fiece partid îşi arătă prin ele vederile, pentru ca opinia 
publică să fie lămurită asupra scopurilor ce urmăreşte fiecare din ele. 

Îndată însă ce un partid are vederi pe care le ştie în opoziţie cu 
simţământul public, organul lui nu discută cestiunile în sine. D-l I.C. 
Brătianu ţine să fie popular, însă se fereşte de-a spune adevărul, pentru că 
ştie că scopurile ce urmăreşte sunt în opoziţie cu conştiinţa noastră publică 
şi de-aceea nici „Românul“ nu are voie să discute cestiunea în sine. 

Colegii noștri din Strada Doamnei merg însă și mai departe. Ei îşi dau 
silință să ascunză adevărul. 


La Bucureşti — zic ei — exista, din timpi foarte depărtaţi, o episcopie catolică. 
Acum, după ceea ce spune „Timpul“, acea episcopie se va preschimba în mitropolie. 

Situaţia de drept şi de fapt a acelei autorități ecleziastice întru nimic nu spune că 
s-ar schimba din ceea ce era până acum. 


E inexactă informaţia ce-o dă „Românul“ cititorilor săi despre spusele 
noastre. 

La București n-a existat niciodată o episcopie catolică. 

Monseniorul Paoli a fost episcop nu de Bucureşti, ci de Nicopoli. 

Împăratul Carol VI a mutat reşedinţa episcopiei paulicane de la 
Nicopoli la Craiova, iar în urmă, de la Craiova, reședința s-a mutat la 
Bucureşti, dar aceasta nu în timpi foarte depărtați. 

Tot atât de puţin adevărat este că episcopia se va preschimba în 
mitropolie. 

S-a înființat o mitropolie de București al cărei sufragan poate fi unul de 
Nicopoli. 

N-am spus, în sfârşit, că situația de drept și de fapt a acestei autorităţi 
ecleziastice întru nimic nu se schimbă. 

Monseniorul Paoli a fost episcop in partibus infidelium, iar, după 
dreptul canonic al bisericii apusene, asemenea episcopi se numesc pentru 
acele țări ale necredincioșilor în care cultul catolic este îngăduit, fără ca 
biserica papală să aibă o poziţie oficială în organismul statului. 

Acum monseniorul Paoli nu este mitropolit in partibus infidelium, ci 
mitropolit de Scaun sistemizat: el a fost în trecut un reprezentant al 
Scaunului papal şi vorba e ca pe viitor să fie un dignitar bisericesc român. 
Am zis dar că pe viitor vor fi în România două biserici, doi capi bisericeşti. 

Știind că se adresează la un public alcătuit de oameni cari nu cunosc 
îndestul istoria ţării lor, „Românul“ își da silinţa să falsifice adevărul istoric 
şi să-i inducă totodată în eroare asupra situației de drept și de fapt a noului 
mitropolit catolic. 

Dar nici atât nu e destul. 

Am insistat într-un articol pentru mănţinerea toleranţei atât religioase 
cât şi naţionale, iar într-altul am zis: 


Orișicine, citind cu luare aminte acel articol al nostru, va fi simţit că unul dintre 
motivele pentru care combatem intoleranța era cu desăvârşire politic: avem o dinastie 
populară, dar încă străină şi de tot tânără. 


Tot pentru acest cuvânt am dezaprobat atitudinea episcopatului nostru în 
cestiunea mitropoliei catolice, căci, ziceam noi, nu e bine ca să înceapă 
capul nostru bisericesc o luptă în care poate s-ar vedea silit să se despartă de 
cel lumesc. 


E bine, ori nu, să se înfiinţeze o mitropolie catolică în ţara noastră? lată 
o cestiune pe care încă noi n-o discutăm în sine, în mod absolut pentru toți 
timpii şi pentru toate împrejurările. Ceea ce afirmăm însă e că rău, cu 
desăvârşire rău facem, permițând acest lucru într-un timp în care avem un 
rege catolic şi un moştenitor prezumtiv care e asemenea catolic şi de la 
care, popor tolerant ce suntem, nu cerem renegarea. Principele Anton de 
Hohenzollern, capul augustei noastre dinastii, german de viță veche, a 
trebuie să renunţe la tronul unei țări germane pentru că era catolic; noi, 
românii, suntem mai toleranţi ca ... germanii și, îndeosebi noi, cești de la 
„Timpul“, stăruim să şi rămânem toleranţi, mândri de conştiinţa noastră 
naţională, plini de respect pentru a celorlalți. 

Acesta este punctul nostru de vedere. 


Indeosebi astăzi n-avem nici un interes particular de-a susține această dinastie; o 
susţinem numai pentru că soarta ţării noastre e legată de dânsa. 


Cu toate aceste „Românul“ vine să le spuie cetitorilor săi că exploatăm 
simțământul național. 

Despre partidul conservator zice „Românul“ una ca aceasta?! 

Ia să vedem cine surpă poziţia dinastiei de Hohenzollern în România!? 

De câte ori s-a produs în ţară vreun curent contra d-lui I.C. Brătianu, 
întreținuții și amicii săi politici şi-au dat silinţa de-a dirige acest curent în 
contra Coroanei. 

Astfel, în cestiunea Strousberg, în care s-a aruncat toată vina asupra 
Domnului, pentru că înșelătorul era german. Sunt încă vii în amintirea 
tuturor cuvintele d-lui Câmpineanu despre abisul dintre ţară şi Coroană. 
Republica de la Ploieşti și scandalul de la sala Slătineanu sunt lucruri pe 
cari noi, oamenii cu principii monarhice, ni le reamintim mereu ca un fatal 
memento. 

Deci vom răspunde celor de la „Românul“ următoarele: 

„Voi aţi făcut dinastia de Hohenzollern impopulară şi, dacă este 
adevărat ceea ce zicea d-l Câmpineanu și ceea ce făcea d-l Candiano- 
Popescu, conservatorii au săvârşit un act impopular când au scăpat situația 
prin sprijinirea dinastiei, un act care i-a făcut pe un timp îndelungat pe 
conservatori chiar impopulari şi imposibili. Și tot voi aţi făcut, în urmă, ca 
nimeni să nu mai fie pe viitor dispus a menținea această dinastie, când vi s- 
ar mai prezenta vro ocazie de a o răstuma“. 


V-aţi ajuns scopul: partidul conservator nu mai are nici un interes 
particular de-a susținea dinastia, pe al cărei întemeietor l-aţi împins în o 
direcţie radicală; o susţinem numai pentru că interesele țării sunt legate de 
dânsa. 

Și nu are viitor dinastia care se reazimă pe elementele republicane, căci 
ele o susțin numai câtă vreme le vine lor la socoteală, câtă vreme au interese 
particulare de-a o susţinea; asta voiam s-o zicem! 

Rău face „Românul“ când umblă cu sofisme; am zis-o cu perdea şi n-ar 
fi trebuit să ne silească a vorbi mai pe faţă. 

Sunt lucruri ce nu se pot încerca în ţara aceasta fără de a produce o 
adâncă zguduire: unul dintre aceste este schimbarea relaţiilor religioase. 

De aceea în punctul acesta politică de partid să nu facem. 

Am zis că, oricât de adânci ar fi dezbinările ce s-au produs în timpul din 
urmă, politica bifurcată a Austro-Ungariei ne va găsi strâns uniți — și-am 
zis-o aceasta din convingere. 

Domnul I.C. Brătianu va fi având motive politice de a-i face concesiuni 
Scaunului papal în formă și Austro-Ungariei în fond; mai curând însă ori 
mai târziu va trebui să se încredințeze că nimeni nu poate în țara aceasta 
îndrăzni ceea ce se plănuiește. 

După informaţiunile noastre, monseniorul Paoli a fost ţinut timp 
îndelungat in petto şi n-a fost creat în congregaţie publică decât în urma 
unui aranjament avut cu guvernul român. 

lată şi punctele principale ale acestui aranjament: 


1) biserica romano-catolică va fi recunoscută drept a doua biserică constituită în 
România; 

2) mitropolitul catolic din București va avea sufragani în România şi în Bulgaria, 
însă, va fi proclamat cetățean român şi va avea poziţia mitropoliţilor noştri ortodoxi; 

3) seminarul romano-catolic de la Cioplea va fi prefăcut în seminar romano- 
catolic român. 


Dacă „Românul“ poate să declare că aceste informaţiuni sunt inexacte, 
vom înceta şi noi a ne mai preocupa de cestiunea mitropoliei romano- 
catolice din Bucureşti. 

Este monseniorul Paoli tot in partibus infidelium ori nu? 

lată întrebarea la care cerem un răspuns precis. Și, dacă este in partibus 
infidelium, prea puţin ne pasă, poarte chiar titlul de papă. Dacă nu este însă 
in partibus, noi, conservatorii, avem în statul român rolul de a apăra 


tradițiile neamului nostru şi, mai presus de toate, pe cele religioase şi ne 
vom folosi în această apărare de toate mijloacele în puterea cuvântului: de 
toate. Căci nu apărăm numai religia, ci totodată şi dinastia noastră, şi 
monarhia. 

Vrednicul de amintire Alexandru loan I. Cuza n-a fost răsturnat de 
conservatori: conservatorii s-au mărginit a nu-l susține când adversarii lui 
politici au voit să-l răstoarne. Şi motivul care i-a îndemnat pe conservatori a 
consimţi la răsturnarea unui monarh era cu desăvârşire monarhic: le părea 
că o dinastie străină va fi mai trainică decât una pământeană. De aceea ei nu 
au consimţit decât după ce răsturnătorii, oamenii cu idei republicane, au 
luat angajamentul de a sprijini dinastia străină. Acei răsturnători au pornit, 
dar n-au sprijinit dinastia decât condițional, câtă vreme aveau interese 
particulare de a o sprijini şi şi-au dat totodată silința de a slăbi poziţia ei. În 
două rânduri s-au încercat s-o răstoarne; în două rânduri s-au expus 
conservatorii pentru ea. 

Acum, dacă monseniorul Paoli nu este in partibus, vorba e să se facă o a 
treia încercare, mai bine pregătită. 

D-l Brătianu va încerca să-i creeze mitropolitului catolic în statul român 
o poziţie analoagă cu a primatului nostru; această încercare va produce în 
tară un curent puternic contra celor ce o fac. Spre a-și scăpa dar 
popularitatea, d-l Brătianu iar va îndrepta acest curent contra Coroanii, 
zicând că Majestatea Sa a stăruit în interesul coreligionarilor săi. 

O va zice şi va fi crezut. 

lară conservatorii nu se vor mai putea expune pentru dinastia de 
Hohenzollern fără de a se pune în contrazicere cu ei înșiși, de vreme ce ei 
susțin primatul esclusiv al ortodoxiei. 

lată situaţia de care ne temem și de care trebuie să se teamă și d-l 
Brătianu dacă ţine în adevăr la ţară. 

Noi credem că d-l Brătianu, care este foarte bun șef de partid, dar un 
foarte slab om politic, este împins de alții și sperăm că în curând va înţelege 
că-i vorbeam ca amici când îi ziceam: „Bagă de seamă; faci treburile 
Austriei !“. 

O ultimă observaţie. 

Descoperind cititorilor noștri că îndărătul înființării mitropoliei catolice 
este mâna politicei orientale a Austriei, am spus că această din urmă putere 
ne împinge din nefericire într-o sferă de acțiune opusă ei, spre Rusia. Unii 
au crezut a putea esplica cuvântul pus în parantez ca şi când ar cuprinde o 


aluzie răuvoitoare la adresa Imperiului Nordului. Nu. Ne ferim în toate 
ocaziile de-a atinge fie cât de puţin susceptibilitatea puternicilor noştri 
vecini. Ceea ce am voit să zicem este că, deosebiți prin limbă și rasă de 
popoarele înconjurătoare, deși suntem un popor mic, voim să trăim în sfera 
noastră proprie de activitate şi că în orice caz e o nefericire pentru noi — un 
corp mic — de-a fi împinși sub radiul de atracțiune al unui corp 
incomparabil mai mare. E o nefericire pentru cel mic de-a avea nevoie de 
sprijinul celui mare. 

Cu toate acestea, când toate interesele morale și istorice ale poporului 
ne-ar sili să recurgem la un asemenea sprijin, mintea sănătoasă ne-ar 
îndemna s-o facem fără părere de rău. 

Ar fi fost drept, credem, ca eroul cel mai sublim al națiunii, ca marele 
Ștefan Vodă, campionul creştinității, admirat de Europa întreagă în toată a 
doua jumătate a secolului al cincisprezecelea, s-ar fi cuvenit zicem ca acest 
mare geniu român, revenit între noi în imagine plastică, în carne și-n oase 
de bronz, să treacă la nemurire în ochii celor vii fără a fi exploatat în 
trecerea sa. 

Dar regimul roşu nu a voit aşa și a trebuit ca, după pielea de bronz a lui 
Ștefan cel Mare, să-și tragă el o porţiune de glorie şi de mărire pe seama sa. 

Alţii au luat iniţiativa erigerii unei statue lui Ștefan cel Mare, alții şi-au 
depus obolul spre realizarea acestei pioase fapte; iar, când lucrul a fost de 
tot gata, când n-a mai rămas decât târnosirea, cum am zice, a statuei prin 
adunarea inimelor românilor în jurul ei și tămâiarea ei cu amintirea faptelor 
eroului național, atunci iată deodată un guvern hrăpitor că îmbrânceşte pe 
ctitori şi ia el asupră-și să prezinte publicului scumpa imagine. 

Mai mult decât atâta: porniţi pe această pantă a hrăpirii, miniștrii duc la 
laşi pe deputaţii și senatorii creați de dânșii, duc diferiți impiegaţi, spre a 
oficializa sărbătoarea. 

Pun apoi în gura Majestății Sale vorbele următoare: 

„Încredinţez Iașilor, leagănul Unirii, această statuă! ... „ 

Cum? M. Sa, după guvernul roșu, poate încredința cuiva un lucru ce nu 
este al său? 


Atunci averea fiecăruia nu mai e sigură a sa și dintr-un moment într- 
altul trebuie să se aştepte cineva să i se smulgă în silă și să se facă uz de 
dânsa de către guvern cum ar voi. 

Aceasta este consecuența logică, fatală a însușşirii guvernului de a face 
inagurarea statuei de la Iaşi și de a da ieşenilor, ca de la sine, un lucru ce nu- 
i aparţine. 

Într-adevăr, faptul acesta este cu atât mai cutezător cu cât, dacă s-ar 
cerceta listele de subscriere pentru erigerea statuei lui Ștefan cel Mare, nu 
se va găsi să fi pus vreun ban într-acest scop unul măcar din toți cei ce au 
pus înainte individualitatea lor la inaugurare și au căutat să culeagă lauri de 
pe scumpa memorie a sublimului domn român! 

Istoria ne spune că, în toată glorioasa lui domnie, neobositul și 
neînvinsul erou, care a avut pe rând să lupte cu toate limbele străine ce ne 
înconjurau, a dus o viaţă de griji şi de amărăciuni. 

Trecând în mormânt, scăpase de ele; readus pe pământ, reînviat în 
memoria noastră, fatalitatea se vede că cere să i se verse cupa amărăciunii și 
în simpla figurațiune, spre a-i chinui sufletul pe unde se va fi aflând astăzi. 

Putea fi ceva mai cuviincios și mai corespunzător simțământului de 
veneraţiune ce viază în tot românul pentru memoria lui Ștefan Vodă decât să 
participe poporul, în masa lui cea mai compactă, la serbarea numelui 
marelui domn și să-i depună închinările lui de aproape?! ... 

Ei bine, amesticul arbitrar al guvernului a depărtat acea masă mare 
populară care era gata să se rădice spre a merge la laşi, a ţinut în rezervă 
chiar şi partea cea mai cu greutate a populaţiunii ieşene şi, în jurul statuei, 
pe lângă vreo trei sute de oficiali și oameni ai poliţiei bucureştene, aduși pe 
socoteala statului, n-au strălucit decât miile de jidovi, atrași de solemnitate 
ca spectatori, spre imagine spăimântătoare a stării de jale în care a ajuns 
patria eroului sărbătorit! 

Dacă acum vom părăsi terenul arbitrariului guvemamental spre a 
caracteriza procedarea guvernului ca act de administraţiune publică, ea ne 
înfățișează o tendinţă centralizatoare care dă dezminţire patentă principielor 
profesate de către roşii pretinşi liberali. 

Principiul descentralizator prescrie a se lăsa localităţilor dreptul de 
acţiune, a le permite să trăiască în ele însele, a li se acorda autonomia; și 
pentru o afacere de caracter local se cuvenea ca guvernul, care nu caută 
centralizarea, să lase localităţii onoarea organizării serbării şi să 'l asiste el 
decât ca invitat, ca oricare particular. 


Nu-și are logica aci obiecţiunea că, spre a da un caracter naţional 
serbării, guvernul a luat în mâinele sale organizarea ei. 

Caracterul naţional este însăși fapta erigerii statuei. Nu e nevoie de 
ştampila d-lor Rosetti Brătianu pentru a se naţionaliza o figură ce se 
venerează de către tot românul. 

În fine, spre a nu-și dezminţi năravurile, vameşii și fariseii au turburat 
spiritul ce reînviază între noi după mai mulţi seculi de repaus și l-au privat 
de contactul entuziast al tutor românilor, adoratori ai săi. 

Mai lesne se torc puzderiile, pe cari cineva le are în cap în loc de creieri, 
decum se toarce cânepa reală. 

La această idee ne-au adus o foaie ungurească oficioasă, „Nemzet“ — 
care, amețită de rolul Porţilor de Fier, ca arteră de transport, preface deja tot 
Orientul în ţară ungurească, face din Buda capitala universului şi poartă 
făclia civilizaţiunii până-n Siberia, la fino-tartari ... fraţii veritabili ai 
maghiarilor. 

A duce civilizaţiunea în Orient? 

Dar pentru a o duce, trebuie cineva s-o aibă. Civilizaţiunea ungurească 
e egală cu zero; zero ridicat la orice potenţă posibilă rămâne tot zero. 

Cumcă ungurii, ca toate popoarele de stepe, sunt cavaleroși și nu tocmai 
răi la inimă n-am avea de tăgăduit. Dar sunt și rămân turci. Turcul vulgar 
era om onest şi ospitaliar, dar, din cauza unei constante incapacităţi de 
cultură, i s-au superpus în Constantinopole fel de fel de mameluci din toate 
neamurile posibile și imposibile, cari, împlinind formalitatea tăierii 
împrejur, se moametanizau, câștigând prin asta pretextul şi ocazia de-a fura 
şi de-a slei împărăţia până la măduva oaselor. Aceste elemente, pentru a-și 
păstra dominaţiunea prin mănţinerea întunerecului, escitau fanatismul 
religios şi de rasă al bietului popor turcesc în contra conlocuitorilor lui 
istorici, până ce lumea, dezgustată de acest simulacru de organizare, a cărui 
principiu de stat era nedreptatea, fanatismul și apăsarea, a condamnat 
unanim împărăţia la pieire. 

Era un popor cu mari calități, dar — conform teoriei corelaţiunii 
creşterii şi scăderii, descoperită de Darwin — defectele corespunzătoare 
acelor calităţi erau egal de mari. 


Cam în starea asta se află ungurii, căci spunem sincer: poporul acesta 
pare încă atât de inept în toate privirile încât ne vine a râde când românii 
pretind a vede-a în ei nişte adversari serioşi. Maghiarul e un adversar 
comic, e ca Tersites din Iliada lui Homer. 

Fără îndoială, pentru a duce civilizațiunea în Orient, maghiarii vor fi 
căutând a câștiga simpatiile popoarelor dunărene, căci civilizațiune cu de-a 
sila nu se poate; dor de zor nu se ştie pe la noi. 

Elementul cel mai numeros, mai avut și mai luminat de lângă Dunăre 
sunt însă românii. 

Să vedem acum în ce chip d-nii maghiari caută a câștiga simpatiile 
românilor din Ardeal pentru ca, mediat, să le câștige pe-ale noastre. 

Într-o adunare pseudoarheologică ţinută la Deva, în 30 mai, un domn... 
doctor (?) anume Solyom Fekete (pare o traducere din Salman Schwartz) — 
îndealmintrelea prezident de tribunal, obligat pân-la oarecare grad de-a fi 
om serios — a susținut că în comitatul Hunedoarei — în care nu sunt unguri 
— românii ar fi schimbat numirile localităţilor şi că ei s-ar fi substituit 
ungurilor. Spre ex. 

Numele Josani ar fi — Kâzeptelek 

Densuş — Dömsös 

Uroiu — Aranyos 

Crăscior — Körös-csor 

Câmpul lui Neag — Nyak-meză 

ş.a.m.d. 

Aceasta o susține un așa-numit învăţat pentru un ţinut în care populaţia, 
de aproape 200.000 de suflete, e exclusiv românească şi de lege răsăriteană, 
pentru un ţinut din care a ieșit familia Corvinilor, probabil şi a Basarabilor 
şi a dinaștilor din Moldova chiar. 

Căci iată ce zice Miron Costin în această privire: 


Marca muntenilor prezintă un corb (corvus). 

Tradiţiunea despre începutul lor e următoarea: 

Pe când românii locuiau încă în Făgăraș, o frumoasă copilă căzând în dragoste cu 
Domnul Ardealului și simțindu-se grea, principele îi dă un inel de aur și o trimite 
înapoi la părinţi, poruncindu-i de-a reveni după ce va naște, cu copilul și cu semnul. 

Fata naşte pe Negru şi, luându-l în braţe, întovărăşită de un frate al ei, purcede în 
drum. Dar într-o dumbravă sora şi fratele adorm de oboseală, lăsând inelul drept 
jucărie în mânile copilului, ca să nu plângă. 

Prin o minunată întâmplare, un corb flămânzit, privind de pe stejar cum 
străluceşte ceva în mânile copilului se aruncă, ia inelul și-l înghite. 


Copilul ţipă, zgâriat de ghearele corbului; muma sare în picioare, frate-său se 
trezeşte și ambii privesc cu durere pierderea inelului cu care era legată parola 
principelui. 

Dar nici însuși corbul nu se mișcă, înțepenit prin efectul unei mâncări atât de 
nenaturale; unchiul copilului încordează arcul, se apropie, lovește; și corbul cade jos 
cu săgeata. 

Pipăind inelul în gâtul pasărei, tânărul îl lasă acolo, pășeşte vesel înainte și, 
aducând pe soru-sa cu copilul la Domnul Ardealului, îi dă în mână inelul și-i oferește 
şi pe minunatul corb. 

De atunci Țara Românească are un corb în sigiliu. 

Principele Ardealului dede lui Negru titlul de voievod. 

Crescând mare, prin mijlocirea tătâne-său, Negru capătă voivodatul Făgărașului. 

Acesta a fost fondatorul Țării Româneşti ... 


Corbul e marca dinastiei Corvinilor dincolo de Carpaţi, a dinastiei 
Basarabilor dincoace. Abia în secolul nostru poeţii Văcăreşti au acvilizat 
corbul și Domnii de la 1821 încoace l-au substituit în marca țării. 

Dar legenda de mai sus nu dovedește numai legătura între Corvini şi 
Basarabi, ci mai mult: perzistența miturilor de origine arică în memoria 
poporului nostru. 

Legenda lui Costin e legenda Sakuntalei, dramatizată în limba sanscrită 
de Kalidasa. E aceeaşi poveste — numai în Sakuntala corbul e înlocuit 
printr-un peşte din râul Ganga. 

Dar ce ştiu ungurii? 

Li s-a superpus ca element de cultură tot veneticul, incapabil de-a fi 
profesor de patru clase primare dincolo de Laita și, fiindcă acest soi de 
oameni privesc știința şi istoria ca un fel de marfă care trebuie apretată după 
gusturile primitive ale ungurilor, de-aceea volume de plagiate și de neagră 
ignoranță se scriu de către d-alde Hundsdorfer (răsbotezat în Hunfalvy) prin 
cari, fără nici o probă pozitivă, prin reticenţe şi sofisme, se tăgăduieşte 
continuitatea românilor în Dacia. 

Parec' ar simţi că Hunedoara e leagănul dinaștilor români, de-aceea s- 
aruncă cu toată furia de maghiarizare asupra acestui ținut. E probabil că și 
dinaștii Moldovei sunt originari din Haţeg. Nepotul de soră a celui din urmă 
Piast, Ludovic I, rege polon și maghiar, a donat la 1363 satul Zalazd din 
ținutul Hunedoarei contelui Vladislav, fiul lui Mușat din Almagiu, și fiilor 
săi Petru, loan, Alexandru și Muşat. Un Petru Muşat e Domn în Moldova 
(1375-1392) și întemeietorul dinastiei din care, ca culminațiune, a răsărit 
Ștefan V Muşat cel Mare. Chiar maramureșenii par a fi din Haţeg. Ce e 


Maramureş decât o combinare între numele român al Porții de Fier 
(Marmura) și numele Murăşului, care curge la nordul ținutului? 

Astfel sub un Piast şi mai târziu sub un Jagelon (din Litvania) care, pe 
lângă Coroana Poloniei, era ales — prin influinţa lui loan Corvin — rege al 
Ungariei, românii se ridică și se răspândesc în Carpaţi și în promontoriile 
lor, ba le dau ungurilor chiar pe regele Matei I — şi tocmai acest ţinut, 
ilustrat prin strămoșia a trei dinastii române, să fie acela în care poporul 
nostru să se fi substituit maghiarilor? Vârfurile cele mai înalte ale 
Părincului (Paniculum), Schelvoiului, Cârjei şi Retezatului au nume 
ungurești? 

La banchetul dat în onoarea acelei adunări pseudoarheologice un alt 
înţelept — îndealmintrelea notar public, cu clasicul nume Sandor Iosef, a 
ridicat un toast — într-un ţinut curat românesc, bineînțeles — zicând: „Să 
trăiască tot ce e maghiar! Să piară tot ce nu e maghiar!“ Invers: „Să piară 
tot ce e maghiar! Să trăiască tot ce nu e maghiar!“ Onorabilul Sandor va 
recunoaște că se potriveşte ş-așa. 

La intrarea ciangăilor imigranţi în Deva, niște ciobani se uitau, desigur 
râzând, căci românul e de felul lui râzător, la sărăcimea care trecea pe drum. 
Un alt ungur, notar la fondurile orfanilor (români bineînţeles), fonduri cari 
se fură regulat în Ungaria, le zise răstindu-se „în lături, călăilor!“. 

lată în ce mod maghiarii vor să ducă civilizaţiunea în Orient! 

Dar ca probă de marea ignoranță a adunăturilor cari guvernează Ungaria 
vom cita faptul următor: 

În ţinutul Solnoc-Dobâca, populat în majoritate de români, li s-a 
împărțit comunelor câte-un dicționăraș româno-maghiar de nume proprii ca 
să serve pentru a traduce numele noastre de botez în echivalente curat 
ungurești. 

Se ştie ce rol joacă Mineiele adică Vieţile Sfinţilor şi Calendarul în viaţa 
poporului nostru. 

Datina e ca copilul să primească numele sfântului în a cărui zi s-a 
născut, încât onomastica şi ziua de naştere cad astfel fireşte în una şi aceeaşi 
zi. Numai din respect deosebit pentru voința nașului românul se abate de la 
această regulă. E natural aşadar ca numele de botez ale românilor să fie 
foarte variate, ceea ce înlesnește constatarea identității mai mult decât dacă 
pe toţi i-ar chema Janos și dă totodată un teren vast fantaziei poporului, care 
scurtează aceste nume sau le adaoge cu sufixe dezmierdătoare. 


Nu lungim aceste șiruri spre a arăta cum traducerea aproape a oricărui 
nume probează ignorarea celor mai elementare cunoștințe de istorie şi de 
linguistică. Înşirăm numai mai la vale aproape totalitatea acelor termene, 
din cari se va vedea că aproape toate sunt fals traduse. Numai câteva probe: 
Anania, nume biblic de bărbat, e tradus prin numele femeesc Anna; 
Ephraim, numele unei ginţi ebraice, se traduce cu tartaricul Elemer; 
Hierotheus cu Rudolf; Eustachius cu Albert; Zenobia, regina Palmyrei, cu 
tartaricul nume de bărbat Zeltan ş.a.m.d. Cititorul le poate vedea pe toate 
sub un titlu special. 

Și aceşti oameni săraci, ignoranţi, maloneşti în politică şi în știință, vor 
să ducă civilizaţiunea în Orient?! 


€ 


TRADUCERI UNGUREȘTI 


[15 iunie 1883] 

Relativ la cele scrise mai sus reproducem, rectif când se-nţelege 

traducerea pe care un maghiar a făcut-o numelor de botez ale românilor din 
Solnoc: 


Afimia — din Euphemia (bineprevestitoare) se traduce cu Amalia; 

Anania — nume biblic de bărbat, se traduce prin Anna. Prorocul 
Anania, ungurindu-se, devine androgin. 

Artemie — (de la artemia sănătate, întremare) se traduce prin Aurel. 

Ariton — (Chariton, Gratiosus) se cheamă Ambruş (Ambrosius). 

Dochia — (gr. Eudokia, buna favoare) ungurește = Dorrotya. Pe 
Eudochia, nevasta împăratului Teodosiu, autoarea poemei Homerokentra, o 
chema Dorottya? 

Despa — (Despina, Despoina — stăpână, împărăteasă, fiica lui Neptun 
şi a Cererii) se cheamă pe ungureşte Döme, adică Dumitru. 

Efrem — numele biblic Ephraim se traduce cu numele tartar Elemer. 

Eufrosina — (de la gr. euphrosyne, veselie, plăcere, Hilaria, una din 
cele trei graţii) se cheamă ungurește Erszebet. 

Firona (Verona) nume de femeie se traduce prin numele bărbătesc 
Ferenc (Francisc). 

Gafta — (Agathe, Bona) se traduce cu Gizella. 


Gherman — (lat. germanus, frate drept) se cheamă Gyerö. 

Gerasim — (gr. Gerasmios, Spectabilis) se cheamă Gyârfăs. 

Gapia, Agapia — (gr, agape, iubire) se cheamă Agnes. 

Istratie — (gr. Eustratios, bine oştitorul) se cheamă ung. Szende (blând). 
Iftimie — (gr. Euthymios, cel cu inimă bună) se botează Imre (Emeric). 
Iroftie — (Hierotheus) se traduce cu Reszo (Rudolf). 

Istafie — (gr. Eustachius, cel ce dă bune roade) se cheamă Albert 

Isai — (nume biblic lesaias) se cheamă István (Stefan). 

Ilontie — (Leontius) se traduce cu Lajos (Ludovic). 

Iov — (nume biblic: Hiob) se traduce cu loszef. 


Până şi cartea lui Iov, acea parte pesimistă a Bibliei din care se vede că 
lumea e deșartă ca învățătura ungurească, nu scapă de traducere. 


Condratie — (St. Quadratus, episcop în Atena pe la a. 126, discipol al 
apostolilor, autor al unei Apologii a creștinilor adresată împăratului Adrian) 
se numeşte Kálmán 

Melentie — (gr. Meletios, silitorul) ung. Mâte 

Melentia — (Meletia) ung. Martha 

Minodora — (purtătoare de dar) ung. Minna 

Macoveiu — nume ebraic Maccabaeus, ung. Marton (Martin) 

Maxim — (Maximus) ung. Miksa 

Mirilă — diminutiv de la Mirea, ung. Karoly 

Martial — (Martialis) ung. Marte (Martinus) 

Nichita — (Niketas, învingătorul, Victor) ung. Nandor (Ferdinand) 

Nastasia — (Euthanasia) ung. Anna 

Olimpiu — (Olympios — cerescul) ung. Otto 

Pantea — (Panteleemon gr.) Pantaleon 

Pintea — (item de la Pintilii — Panteleemon) ung. Petă 

Porfir, Porfirie — (Porphyraios, de purpură) ung. Péter 

Pelagia — (pelagia marina, ergo Marina) ung. Panna 

Parasca — (Paraskeve, pregătire, sf. Vineri), ung. Piroşca (Rosa) 

Paraschiva — (item Paraskeve) ung. Piroșka 

Rafila — (Rachela, nume biblic) ung. Rosza 

Spiridon — (Speiridion) ung. Simon 

Sofron — (sophron, înțelept) ung. Szombor 

Sofrona — (sophronia gr. înţelepciune) ung. Sara 


Zamfira — (de la Sappheiros, Zamfir, piatră nestimată albastră) ung. 
Samu 

Sema — (Xenia, peregrina, alienigena = străină) ung. Szeren 

Tifor — (-chifor, Nikephoros, purtător de biruință — Victor) ung. Tibor 

Tanasia — (Euthanasia), ung. Anna 

Trifan — (triphanos, triluciu) ung. Tamas (Toma) 

Titiana — (fem. de la Tatius și 'Tatianus Tatiana, nume italic) ung. Terez 

Telentie — (Terentius, nume latin) ung. Lorincz (Laurentius) 

Trif — (Trif-an, triphanos, triluciu) ung. Tihamer, nume tartaric 

Tira, Tirila — (Kyrillus) ung. Karoly 

Titian — (Tatianus) ung. Tizian 

Tiim — (-chim, -achim, loachimus, nume biblic) ung. leno 

Usztina — (Augustina) ung. Iulia 

Villa — (slav. vila nympha) ung. Sibylla 

Vârtan — Vârtoc (slav de la vurut, hortus — Olitor) ung. Vidor (Vasile) 

Vasilică — (Vasil-ică, Vasile, bazileus, rege) ung. Laszlo (Vladislav) 

Zenobia — (numele vestitei împărătese a Palmyrei prinsă de Aurelian și 
purtată în triumf; asemenea numele unui oraş al Syriei lângă Euphrat 
întemeiat de ea) ung. Zoltan (fiul lui Arpad). 


Am propune autorului maghiar să s-apuce de traducerea de opere 
istorice şi geografice după acelaşi metod şi cu aceleaşi cunoștințe 
linguistice. Ne-am pomeni atunci că pe Caesar l-a chemat Şulem-Fekete, pe 
Alexandru al Macedoniei Elemer, iar pe Napoleon Rosza Sandor. 


€ 


[18 iunie 1883] 

Serbarea guvernamentală care s-a ținut la descoperirea statuei lui Ștefan 
V cel Mare (1456—1504) a dat ocazie la oarecari estravaganţe din partea 
roşiilor, cari n-au rămas fără urmări, de nu grave, supărătoare cel puţin. 

Serbare guvernamentală zicem, pentru că din capul locului s-a băgat de 
seamă că roșii n-au îndestul tact pentru a nu se servi chiar de-o asemenea 
ocazie în favorul panglicăriei revizioniste şi a frazelor sforăitoare şi că se 
adună împrejurul bronzului ce reprezintă pe marele Domn nu spre a-l 
glorifica pe El, ci spre a lustrui nulităţile lor sub razele numelui său. 

De aceea lumea mai bună n-a venit la serbare. 


Regele a fost primit în laşi de cătră paragrafele bugetului statului, 
despărțite în plutoane de funcţionari, de cătră viitorul foarte problematic al 
școalelor primare și de cătră câţiva negustori izraeliți. 

Societatea ieşană în înțelesul adevărat al cuvântului s-a abținut cu totul 
de la serbare, lăsând câmp deschis lumii oficiale și oficioase. 

Și la ce să fi venit oare? S-audă pe d-nii Cariagdi, Grădişteanu și C.A. 
Rosetti vorbind despre Ştefan Vodă, a cărui istorie o cunosc tustrei la un loc 
atât pre cât cunoaștem noi istoria Chinei? S-auză pe un d. Verussi, pictor de 
profesie și ofiţer al stării civile din graţia stăpânirii, zicând că un scaun din 
satul Vânătorii Neamţului e tronul lui Ștefan Vodă? S-auză valuri de 
ignoranță revărsându-se asupră-le, din partea unor oameni cari n-au ochi ca 
să priceapă suta a cincisprezecea şi pe oamenii ei şi cari, fără umbră de 
respect pentru adevăr, drapează pe gigantul trecutului în hainele pestriţe ale 
unei păpuşi? Să vii să vezi cum asemenea inteligenţe laudă în faţă pe Ștefan 
şi fac aluzie, în dos, la contimporanii de care atârnă favorile publice? Pentru 
asta să fi venit cineva, ca s-auză nesfințindu-se religia trecutului prin 
platitudini moderne? 

Cu toate că discursurile aveau acrul unor improvizațiuni nemistuite, 
nedemne de numele eroului, foile din Buda au luat în serios aiurările unui d. 
Grădişteanu bunăoară, au scris filipice, au neliniștit până şi pe calmii 
oficioși din Viena, ba i-a dat chiar foii din Strada Doamnei ocazia ieftenă 
de-a declara cu emfază: 


Vom fi învinși, dar, căzând astăzi cu onoare, națiunea română va reînvia mâni şi-n 
acest mod va re 'nvia în toată întregimea ei. 


„În acest mod va re 'nvia“ e locuţiune clasică. Se vede că există mai 
multe moduri pentru a muri şi a învia. 

Alţii dintre oratori au numit Iașii cetatea lui Ştefan cel Mare, deşi chiar 
copiii știu că laşii sunt scaunul lui Lăpușneanu și că Suceava era cuibul 
Domnului Moldovei. E ca şi când s-ar numi Bucureștii cetatea lui Radu 
Negru, deşi acesta la Câmpulung rezida. 

În fine clasicul d. Grădişteanu spune că — într-o exploziune de 
dragoste — „bea în sănătatea femeilor române, căci atât valorează un popor 
cât valorează femeile sale“. 

A esploda pentru atâta lucru dovedeşte un grad aproape necuviincios de 
combustibilitate. În orice caz în acest toast ar fi putut — d-sa îndeosebi — 


să lase cu totul afară numele unei Auguste persoane, care va fi puţin cam... 
uimită de onoarea ce i-o face d. Grădişteanu. 

D-sa nu uită nici pe consiliarii tronului — pe bătrânii ţării cum îi 
numește — dintre cari unul, d. loan Brătianu, a dat o dovadă strălucită de 
respect față cu cele rămase din bătrâni, prefăcând mormântul lui Mircea cel 
Mare în puşcărie pentru a crea o sinecură unei rude a Simulescului. Apoi 
onorabilul mai vorbi și de alți oameni, de cari n-avea nici un drept de-a 
vorbi: 


Sunt unii cari lipsesc de la această solemnitate — nu știu pentru ce și nici voiesc 
să cercetez — români sunt şi ei; să nu-i uităm, Maiestate ... Ei te iubesc ca noi toţi (de 
ex. ca baronul de Hahn, Candiano, Orăşanu) căci ei văd în Maiestatea Ta nu pe regele 
României, ci pe regele românilor, cu concursul cărora Maiestatea Ta vei recăpăta 
pietrele prețioase ce mai lipsesc însă din coroana lui Ştefan cel Mare. 


În adevăr lipseşte Basarabia din acea coroană! 

Și tu, Doamne Ștefane, stăteai mult și rece asupra acestei adunări de 
precupeţi de hotare şi n-ai izbit cu ghioaga Ta răpuitoare de eroi în capetele 
acestor reptile, acestor agenţi provocatori ai străinătății. 

O Doamne, Doamne, că mare mult ne-ai uitat! 

Tu, scutul Creştinătăţii și cetatea Crucii, ai ascultat pe un C.A. Rosetti 
care-şi bate joc de legea Ta strămoşească şi care ca mâni se va îngropa ca 
patrupedele, fără preot şi fără lumină. 

Tu, care de patruzeci de ori, în patruzeci de bătălii te-ai aruncat în 
rândul întâi al oștirii, căutând martiriul pentru ţară, asculți oameni pentru 
cari patria şi naționalitatea sunt o marfă pe care-o precupeţesc? 

Tu, ale cărui raze ajung până la noi ca și acelea ale unui soare ce de 
mult s-a stins, dar a cărui lumină călătoreşte încă mii de ani prin univers 
după stingerea lui; tu, care, însuţi nemuritor, ai crezut în nemurire și, lumină 
din lumină, ai crezut în Dumnezeul luminii, s' asculți pe acești oameni 
incapabili de adevăr şi de dreptate, pe aceşti traficanţi de credinţe şi de 
simţiri? 

În adevăr, ce fericire pentru toți românii, ce onoare de-a fi cetăţeni într-o 
țară în care d. Grădișteanu, strălucitor prin morală şi dezinteresare, ajunge 
om mare! Ce fericire pentru toți românii a vedea mâna regelui lor strângând 
pe-a onorabililor eroi din glorioasa noapte de 11 fevruarie? 

Ce fericire pentru toți de-a se vedea cetăţenii unui stat în care fidelitatea 
fevruaristă se decorează, în care se pun semne de onoare pe piepturile celor 


ieşiţi cu succes din academia Văcăreştilor! 

Ar fi pentru toţi românii o onoare, o fericire nespusă de-a trăi într-o ţară 
guvernată de semenii morali ai d-lui P. Grădişteanu. 

Sunt naivi cari cred că a urmări o idee politică cu orice preţ e rău; că nu 
e indiferent principiul de viaţă în virtutea căruia un popor se constituie, că e 
mai trainic un popor incult, sărac, dar onest, decât unul, oricât de cult, dar 
nelegiuit şi lipsit de orice scrupule. Sunt de ex. oameni cari cred că e mai 
bine a renunţa la un plan decât de a-l urmări prin mijloace care-ar face ca un 
popor întreg să aibă aceeaşi concepţiune de onestitate și jurământ care au 
preponderat în glorioasa noapte. Chiar Ştefan Vodă va fi avut ideea naivă, el 
care punea ideea mai presus de toate. Dar el nu știa nimic — d. Grădișteanu 
e un înțelept și un virtuos. După ce ţara noastră s-a moralizat atât de mult, în 
zilele lui Carol îngăduitorul, ar trebui să mai atragem și pe alți români în 
sfera noastră de profundă moralitate şi de profundă onestitate publică și 
privată. 

Poate că numai oameni răi or fi zicând că cei ce speculează patriotismul 
şi naționalitatea la umbra mormintelor, cei ce, pentru a stoarce aplauze, 
compromit pozițiunea conaţionalilor din alte ţări, ar fi agenţi provocatori ai 
străinătății, plătiţi sau plătibili, de vreme ce asemenea oameni sunt venali! 

Ei, dar românii sunt păţiţi şi nu vă vor asculta. Alte mâini, mai pure, alte 
inimi, lămurite în flacăra durerii și a abnegaţiunii, vor ridica semnul tainei 
ce-i mărturisite înaintea unui popor ce-şi aşteaptă mântuirea, nu mâni de 
negustor de vorbe şi de principii, nu mâni de speculanţi de sentimente. 

Cât despre Austria, ştim că, cu tot zgomotul gazetelor sale, ea nu va da 
nici o importanţă aiurărilor unor oameni ușori și ameţiţi. Viena ne cunoaște 
mai bine decum ne cunoaștem noi înșine și n-o induc în eroare asemenea 
declamaţiuni goale. 

Numai unele rectificări ne permitem. 

O foaie din Viena („Deutsche Zeitung“) numără pe d. Grădişteanu între 
familiile din Moldova. A păzit Dumnezeu Moldova de-asemenea virtuți. 

Zgomotele foilor ungurești sună ca totdeuna a deșert, pentru că presa lor 
înclină a exagera toate. La Viena rezidă din contra o politică calmă şi de 
veacuri bine sfătuită, o dinastie străveche, care, în decursul lungii sale vieţi 
istorice, va fi trecut cândva şi prin apele demagogiei și va şti, din Regestae 
dacă nu din practică, la câtă umilire ajunge o coroană și un popor, care, ca 
noi, coboară în noroiul desfrâului şi al neadevărului. 

[21 iunie 1883] 
„Monitorul“ de ieri, duminecă, publică următorul comunicat, privitor la 
toastul d-lui Grădişteanu: 


Ziarele din țară și cele din străinătate se ocupă de oarecari cuvinte pronunțate cu 
ocaziunea festivităților ce au avut loc la Iaşi, la inaugurarea statuei lui Ștefan cel 
Mare. Cuvintele aceste, în parte exagerat, în parte neexact reproduse, au fost 
pronunțate prin surprindere d'o persoană care n-avea nici un rol oficial la acea 
solemnitate. În tot cazul, guvernul, îndată ce și-a dat seamă de caracterul ce-ar fi putut 
să li se atribuie, a oprit publicarea lor în „Monitorul oficial“. Ele ar fi trecut negreșit 
nebăgate în seamă dacă ziare ostile ţării nu le-ar fi esploatat. 

Dacă fiecare cetățean adevărat iubitor de ţară trebuie să regrete orice cuvinte 
nesocotite cari pot turbura bunele relațiuni internaționale, mai ales cu puterile vecine, 
fie aceste cuvinte zise chiar de-o singură persoană, guvernul nu poate decât a 
dezaproba în modul cel mai energic și pe cale oficială, asemenea manifestări și 
tendente, orideunde ar proveni ele, pe cari dealtmintrelea bunul simţ al naţiunii le-a 
judecat deja. 


Cu această ocazie ne-aducem aminte de-un curios incident. Pe la 1867 
apărea în Bucureşti o foaie umoristică, „Scrânciobul“, redijată de spiritualul 
d. Grădișteanu. Pe-atunci, d. Brătianu încuraja încă insurecţiunile din 
Bulgaria și, ca și acum, partidul roșu se lăuda cu așa ceva ca luarea 
Transilvaniei. D. Grădişteanu nu era încă roșu; s-a făcut mai pe urmă, mai 
ales de când a început a-i trebui foarte mulți bani. Spiritualul domn a 
publicat atunci în „Scrânciobul“ o caricatură în care întreg partidul său 
actual era reprezentat desculț, cu părul ieşit prin căciulă, în frunte cu Papiu 
mergând să ia Transilvania. 

Ideea uniunii politice poate fi periculoasă pentru poporul întreg, poate fi 
inoportună, nepractică, superfluă chiar, ea poate fi politiceşte indiferentă. 
Dar atât de grozav de ridicolă precum o găsea d. Grădișteanu nu este şi n-a 
fost niciodată. Din contra, sincer şi dezinteresat mărturisită, este o idee 
respectabilă. Furia cu care a ridiculizat-o d-sa atunci a indignat atât de mult 
pe ardelenii aflători în Bucureşti încât au dus acel număr al „Scrânciobului“ 
cu procesiune în fața Academiei și l-au ars pe rug în prezenţa publicului. 
Liber igni, auctor patibulo dignus. 

Oare acelaş d. Grădişteanu care și-a bătut joc de ideea unităţii la 1867 
este azi sincer? E alt caracter și altă inteligenţă în acest domn decum era 


acum cincisprezece ani? E d-sa azi capabil a avea alt cult pentru o idee 
decum îl avea atunci? Credem că nu. 

Cunoscând o dată maniera de-a fi a d-lui Grădișteanu și ştiind că d-sa, 
în acelaş chip în care şi-a bătut joc de-o idee, e în stare s-o preconizeze, însă 
desigur nu gratis, ci în schimb c-o plată oarecare pentru limba sa de 
advocat, ne 'ntrebăm cine să-l fi pus să rostească memorabilele sale 
declamaţiuni din laşi? 

Evident guvernul; acelaş d. Brătianu care la 1867 înarma insurecțiunea 
bulgară şi aiura de luarea Ardealului ca și când ar fi fost vorba de-a se lua 
un dejun la Florica. 

Aşadar: pus de guvern a vorbit dezinteresatul d. Grădişteanu. 

De-aci urmează că comunicatul pe care l-am publicat mai sus nu este 
pus de bunăvoie unde stă, ci în urma unei impuneri din afară, a unei 
presiuni formale din partea legaţiunii imperiale și regale. 

D. Brătianu a făcut pururea paradă de vorbe, ca şi cu vestitul mesaj, iar 
în urma unei asemenea parade vin scuzele umilite ale blondului d. Stătescu, 
cari restabilesc, prin adâncă şi servilă umilință, echilibrul deranjat prin 
cuvinte îndrăzneţe. Astfel, obraznici în cuvinte, lași în acte, d-lor espun ţara 
la umiliaţiuni. 

Cu unica ţintă de-a câştiga popularitate şi de-a ajunge la putere au 
esploatat în mod cinic ideile, nemature sau neoportune, cari sunt în stare a 
încălzi inima poporului nostru, iar ajunşi odată la guvern le renegă. 

Toată lumea înţelege ca un guvern să fie silit și să se simtă obligat de a 
fi prudent; dar ceea ce nu pricepe nimenea e acea fanfaronadă ticăloasă, 
urmată de scuze și de umiliațiuni cari nu se răsfrâng numai asupra 
dumnealor, cari nu au ce pierde, ci cad asupra naţiunii întregi. 

De aceea nu este exact ceea ce afirmă comunicatul, că toastul din lași a 
fost rostit prin surprindere de cătră o persoană care n-avea nici un „rol 
oficial la acea solemnitate“. D. Grădișteanu e, atât prin prezentul cât şi prin 
trecutul d-sale, espresiunea cea mai pură a regimului actual, a fost patru ani 
de-a rândul oratorul şi leaderul guvernului Brătianu în Senat şi e azi deputat 
în Cameră, unde în cestiunea revizuirii va juca fără îndoială acelaș rol de 
apărător al guvernului ca şi-n Senat. 

Conform ceremonialului stabilit de d. mareșal al Curţii M. Sa este atât 
de scrupulos în această privință încât nici măcar pe niște bieți moșnegi 
înălbiţi în grijile țării şi ale neamului românesc, cum sunt Lascar Catargiu, 
Florescu și Kogălniceanu, nu vrea să-i primească fără observarea ad 


litteram al acelui reglement ceremonios, conform, zicem, acelui ceremonial 
strict de la care nu există abatere posibilă pentru nimenea, oricine ar fi 
acela. Onorabilul d. Grădişteanu a fost însărcinat să poarte un toast în 
sănătatea Maiestăţii Sale, Reginei, lucru care n-a putut fi încredinţat, după 
toate regulile etichetei ș' ale bunei cuviințe, decât personajului celui mai 
important și celui mai respectabil din acea respectabilă adunătură care are 
onoarea a înconjura pe M. Sa Regele. Mai mult încă. În faţa tuturor, M. Sa 
Regele a binevoit a strânge mâna acelui onorabil ... orator. 

Astfel, când guvernul este inter pocula și e vorba să s-arunce praf în 
ochii lumii, lasă cu bucurie s' alunece vorbe nesocotite şi provocări ridicule; 
dar când s-a risipit și fumul gloriei și fumul vinului, când guvernul se 
regăsește față-n față cu varga ridicată a legaţiunii imperiale, atunci, se 
'nţelege, prin comunicate umilisime şi impuse, caută a retracta pe cât poate, 
c-un aer servil şi nedumerit, declamaţiunile cari i-au scăpat la chef de 
șampanie. 

Un adevăr am voi să-i rămâie cititorului din toate acestea: că d. 
Grădişteanu a vorbit ca reprezentant al guvernului; că comunicatul care l-a 
dezminţit e datorit presiunii Austriei. 


€ 


[22 iunie 1883] 

Mâine vom publica articolul din „Neue freie Presse“ privitor la toastul 
ridicat de d. Petre Grădişteanu. Ne rezervăm a mai vorbi asupra acestui 
incident caracteristic; deocamdată observăm numai că, prin retractările şi 
scuzele sub forma de comunicate făcute de guvern prin „Monitorul“ de ieri, 
cestiunea pare terminată pe calea diplomatică între guvern și Imperiul 
austriac, însă nu o credem terminată între guvern şi ţară. Guvernul va avea 
să dea seamă opiniunii publice, întâi: pentru declamaţiunile nesocotite ale 
oficialului d. Petre Grădișteanu, declamaţiuni cari nu sunt câtuși de puţin 
ale unei persoane private, cum zice mincinos comunicatul. D. Petre 
Grădișteanu a avut situaţiunea de leader al majorităţii în fostul Senat, astăzi 
este deputat în Constituantă și unul din purtătorii steagului moralității 
rosettești în cestiunea revizuirii. El este Benjaminul președintelui 
Consiliului, va să zică nu este o persoană privată și fără nici un rol oficial la 
acea solemnitate și, oricât de binevoitor ar fi d. Grădișteanu pentru guvernul 
de astăzi, nu credem să sufere în tăcere disprețuitoarele cuvinte ale 


„Monitorului“. A doua minciună a comunicatului, cumcă cuvintele d-lui 
Grădişteanu n-au fost nici esagerate nici neesact reproduse, ca martori avem 
sutele de persoane cari le-au auzit, ca probă scrisă „Monitorul“ însuşi, care, 
vorbind despre toastul d-lui Grădişteanu, vorbește de cuvinte bine-simțţite, 
cu aplauze frenetice. În sfârşit, avem chiar mărturia personajului în cestie și 
scrisoarea care a trimis-o „României libere“. Dar cea ce dă o neasemănată 
importanță acestui discurs de sfârşit de masă este prezența Regelui la 
banchet. Oricine ştie că, atunci când se întâmplă ca un suveran sau un 
preşedinte de republică să asiste la o solemnitate de felul acesta, toate 
discursurile și cele mai neînsemnate toasturi cari au să fie ridicate sunt 
comunicate guvemului, numărul și textul lor este hotărât dinainte și 
nimănui nu-i este permis nici a improviza o cuvântare care n-ar fi fost 
autorizată dinainte, nici a schimba ceva în textul discursului său. În Franţa, 
care este o republică, aşa se petrec lucrurile. D. Grevy n-a consimţit să 
asiste la banchetul de inaugurare al noului Hotel de Ville decât după ce a 
fost complecta înţelegerea între guvern şi municipalitatea Parisului asupra 
cuprinderii discursurilor ce trebuiau rostite şi nu era vorba atunci decât de 
chestiuni curat interioare. La noi, o ţară mică, înconjurată de puternici și 
uneori indispuşi vecini, un Petre Grădişteanu își permite a atinge și 
compromite cele mai delicate cestiuni ale politicei esterioare şi a le rezolva 
în faţa guvernului și a regelui ex abrupto şi cu vreo zece pahare de 
şampanie în creieri. Şi aceia cari înconjoară pe Regele, atât de severi asupra 
etichetei în alte împrejurări, în cari ar fi rezultat mult bine şi puţin rău a i se 
da o ușoară atingere, permite în faţa lui să se calce toate regulele, nu numai 
ale etichetei monarhice, dar chiar ale celei mai simple bune-cuviinţe; şi 
toată tagma oficială adunată în această sărbătoare găseşte firesc şi 
cuviincios ca să luăm Basarabia, Banatul, Bucovina, Transilvania la 
sfârşitul mesii, cu armata de sticle goale și de pahare sparte. Ca d. 
Grădişteanu să fi fost special însărcinat de mareșalul Curţii și de minister să 
închine în sănătatea femeilor române și celei mai nobile din ele, a augustei 
şi respectatei soţii a Regelui, asta e o cestie de etichetă interioară pe cari 
familiarii palatului o combină, o hotărăsc după cum cred mai bine. Dar nu 
tot aşa merge când același d. Grădişteanu, din ce în ce mai aprins, sare şi 
peste hotarele ţării și peste marginile celei mai vulgare prudenţe; căci aceste 
hotare sunt păzite în timp de răzbel de armate și de întăriri serioase şi, în 
timp de pace, de bunele cuviințe diplomatice. Care este rezultatul unor 
asemenea destrămări guvernamentale? Rezultatul cel întâi și cel mai trist 


este de a profana și pângări un ideal frumos, o idee patriotică şi măreaţă, 
care desigur pentru moment e respinsă de toţi oamenii politici și chiar de 
patrioţii înţelepţi, dar care are dreptul să doarmă tainică și liniștită în 
cugetul câtorva nobili visători. A o lua cu brutalitate din casta ei locuinţă și 
a o da pe mâna oficialilor este tot atâta ca și cum ai târî o vergină în 
saturnalele curtizanilor. Altă consecinţă este de a reprezenta poporul român 
ca un popor revoluţionar, neliniștit, care se uită necontenit peste hotarele 
vecinilor săi şi nu aspiră decât la răsturnări și la anexiuni, pe când în adevăr 
acel popor pacinic n-are alte aspiraţiuni în afară decât a păstra ce are şi 
înăuntru de a fi ceva mai puţin jefuit de banda guvernamentală. 

Acei dar cari în fapt dau Basarabia, dau Dunărea, dar în cuvinte 
anexează toată românimea de la Nistru până la Tisa comit o îndoită crimă, 
întâi: de a înstrăina ce avem; al doilea: de a scuza până la un oarecare punct 
pe vecinii noştri de cotropirile lor, fiindcă le dau pretext prin fanfaronadele 
lor mișelești, la cari ei cei dintâi nu cred, le dau pretext de a încălca 
drepturile noastre pentru a-și apăra propriele lor hotare. Acest pretext este 
bun şi diplomaţia străină știe minunat să se serve cu dânsul, deși ea 
cunoaște mai bine cât de puţin are a se teme de România lui Ion Brătianu și 
a lui Petre Grădişteanu. Laşitate în acte, obrăznicie în cuvinte: iată deviza 
guvernului actual, pe care viitorimea i-o va lipi pe frunte. 


€ 


[23 iunie 1883] 

O probă pentru cele afirmate în numărul nostru de alaltăieri cu privire la 
toastul d-lui Grădişteanu şi totodată o verificare a aserțiunii că guvernul 
austriac ia cam peste picior elucubraţiunile acestui buchet de virtuți în 
descompunere ne dă „Neue freie Presse“ prin articolul pe care-l publicăm 
imediat la vale. 

Constatăm că foaia vieneză, cu sânge rece, discută declamaţiunile 
acestui domn cunoscut în România prin nestatornicia sa politică şi prin 
venalitatea sa advocăţească. 

Dar iată articolul în întregul lui: 


În capitala României s-a răspândit faima că reprezentantul Austriei va cere 
explicaţiuni guvernului român asupra unui discurs ţinut de d. Grădișteanu la Iaşi cu 
ocazia dezvălirii statuei lui $fefan cel Mare. Reprezentantul Austriei nu s-a achitat 
încă de misiunea sa numai pentru că ministrul de esterne lipsește pentru moment din 


București, dar întrebarea relativă i se va pune d-lui Sturza numaidecât îndată ce se va 
fi întors la post. 

Cititorii noștri știu de ce soi a fost discursul care a izbucnit din d. Grădișteanu. 
S-au afirmat lucruri pe cari nu ne obicinuisem a le auzi decât de la membrii 
Irredentei din Italia, iar impresiunea penibilă pe care-a trebuit s-o producă 'n Austria 
se adaoge încă prin faptul că în prezența regelui s-a ținut discursul, ba chiar lui i s-a 
adresat. D. Petre Grădișteanu, care a vorbit cel din urmă la banchet — în favorul 
căruia însă ora înaintată se poate invoca ca circumstanţă atenuantă — a ridicat un 
toast în sănătatea provinciilor surori Bucovina, Banatul și Transilvania, cari ar fi 
lipsind încă, din nefericire, Coroanei României, dar cari poate nu-i vor lipsi totdauna. 
Apoi, adresându-se către rege, zise: „Frumoasă este coroana voastră, Sire, dar mai 
lipsesc încă câteva mărgăritare din ea; fie ca ele să înmulțească într-o zi podoaba 
Coroanei Voastre!“ „L'Independance roumaine“, după care cităm și noi, adaoge că 
regele Carol ar fi ciocnit cu d. Grădișteanu și i-ar fi strâns mâna zâmbind. 

Cumcă o asemenea întâmplare nu poate luneca fără urmă pe lângă guvernul 
austriac înţelege oricine. Asemenea acte de sinceritate prea izbesc în buna cuviinţă 
internaţională pentru ca să le lași să treacă fără reprimandă și găsim cu cale şi în 
regulă ca reprezentantul nostru din București să primească avizul de-a se informa 
mai de-aproape de la d. Sturza asupra acestui discurs de banchet. Nu ne îndoim o 
clipă că ministrul de esterne se va sili a face declaraţii cari să satisfacă. El o 
datorește nu numai demnității Austriei, ci şi interesului bine înţeles al țării sale, care 
e avizată a trăi în pace și prietenie cu Austria și care desigur n-are nici un motiv de-a 
vedea sporindu-se prin provocaţiuni nesocotite ale unor patrioți prea aprigi acea rea 
voinţă pe care România a produs-o deja prin atitudinea ei în cestiunea dunăreană. 

D. Grădișteanu nu va provoca nici un război între Austria şi România; ministrul 
de esterne se va lepăda de dânsul fără îndoială. Dar ideea pe care-a rostit-o cu atâta 
nesocotință, la un loc atât de nepotrivit, nu bate câmpii numai în capul d-sale, ci în 
multe altele și, atunci când vinul i-a dezlegat limba, a dat numai espresiune unei idei 
care ne revine în toate visurile megaloromâne. Dar e foarte periculoasă această 
frumoasă idee; nu atât pentru Austria, care va ști desigur să-și mănţie posesiunile în 
contra României, ci pentru compatrioții d-lui Grădişteanu mai cu seamă. Vaza 
Austriei nu sufere tocmai mult dacă un senator român mănâncă la desert câteva 
provincii, dar bunele relaţiuni între monarhia noastră şi România se pot zgudui dacă 
s-ar repeta prea des asemenea aluziuni flămânde la proprietatea noastră. 

Ne-ar părea foarte rău de una ca aceasta, căci, cu toată disensiunea care 
desparte pentru moment Austria de România, cu toată îndărătnicia ce se opune la 
București în contra deciziunilor Conferenţei de la Londra, credem că e o necesitate 
politică ca între Viena şi Bucureşti să existe relaţiuni bune. 

România e singurul stat al Peninsulei Balcanice care nu e slav; singurul care nu- 
şi întemeiază toată speranţa, tot viitorul, toată existenţa pe sprijinul Rusiei. După cel 
din urmă război Bucureștii s-au putut convinge cât plătește amiciţia rusească, cum 
diplomaţia rusească răsplătește ajutorul dat la vreme de nevoie. 

Sârbi, muntenegreni și bulgari privesc cu speranţă şi încredere la Petersburg; 
spiritul lor naţional arată, ca acul magnetic, pururea spre miazănoapte. 


Ei s-ar confunda bucuroși în imperiul universal pe care-l predică apostolii 
panslavismului; ar privi fără durere cum naționalitatea lor proprie dispare în cea 
rusească. 

România însă, remarcabil avanpost latin în Orient, are voința tare și îndreptățită 
de-a duce o viață proprie naţională; numai cu îngrozire se gândește la eventualitatea 
de-a fi înghițită de Rusia. 

Alianţa cu Rusia n-a fost considerată la București din alt punct de vedere decât 
ca mijloc necesar pentru a ajunge la scopul eliberării şi autonomiei naţionale. 

De când le-a câștigat pe acestea, România se silește cu îngrijire a le și păstra. 

Ea veghează cu zel ca nimeni să nu i se prea apropie şi toată posomorârea în 
cestiunea dunăreană se reduce poate la faptul că ea nu vrea să sufere nici măcar 
aparențele unei știrbiri a suveranităţii sale. 

Un stat tânăr cu asemenea sentimente e avizat a sta bine cu un vecin puternic 
care n-are nici cea mai depărtată intențiune de-a-i știrbi independenţa, în orișice 
privire ar fi. Convingerea aceasta o au chiar bucureştenii. Oricât de mare-ar fi 
neîncrederea pe care ocuparea Bosniei și Herțegovinei a produs-o între popoarele 
slave ale Peninsulei Balcanice, nici cei mai aprigi adversari ai noștri din România n- 
au afirmat că am fi având de gând a anexa părţi ale Regatului sau c-am fi aspirând 
măcar a exercita o influenţă, asupra politicei lui precum a exercitat-o într-adevăr 
Rusia de la anul 1855 până la 1879. 

Din contra; Austria e acea putere care poate oferi un sprijin României când 
patronatul Rusiei prea s-ar face simţit la București. 

Dacă România va fi silită într-o zi să se refugieze în braţele Austriei nu va avea 
teamă de a fi sugrumată în ele, precum i s-ar putea întâmpla în cele rusești. 

Dar nici Austria nu are motive mai mici de-a cultiva relațiuni bune cu România. 
Celelalte state balcanice nu vor fi nicicând amice sincere ale monarhiei noastre. Pe 
noi nu ne înșeală nici măcar amabilitatea din Belgrad și ştim unde ar înclina Serbia 
dac' ar trebui s-aleagă ca din senin între Austria și Rusia. 

Oricât de slavofilă ar fi deocamdată politica noastră internă, ea nu va câștiga 
nici o inimă în Peninsula Balcanică și, dacă e vorba să căutăm a câștiga amici pe 
acolo, desigur nu ne vom îndrepta privirile nici la Cettinie nici la Belgrad, ci numai 
la București. 

Austria și România au marele interes comun de-a mănţine pana pe care istoria şi 
etnografia a înţepenit-o între Rusia și slavii de sud; pentru Austria conservarea 
României e aproape tot atât de importantă ca şi pentru România însăși. 

Așa ceva nu se schimbă întru nimic prin discursuri superflue a d-alde d. 
Grădișteanu şi acei oameni din România cari gândesc ca d-sa ar fi mult mai 
folositori patriei lor dacă s-ar convinge de vechiul proverb german: „Tăcerea e de 
aur“. 

Cât despre conversaţiunea pe care reprezentantul nostru o va avea în curând cu 
d. Sturza, am dori ca ea să fie insuflată de spiritul conciliaţiunii. 

Din cauza unui toast spus în stare cheflie Austria se va certa tot atât de puţin cu 
România precum nu se turbură relaţiunile noastre cordiale cu Italia pentru că o 
seamă de sanguinici nesocotiţi răgușesc strigând după Tretin și după Triest. 


Am reprodus în întregul său articolul din „Neue freie Presse“. Tonul său 
liniștit, frazele sale binevoitoare la adresa guvernului României, care fac 
contrast cu atitudinea întregei prese de peste Carpaţi, nu ne lasă nici o 
îndoială asupra originei lui oficioase. „Neue freie Presse“ este un 
împăciuitor. El vrea să  înlesnească guvernului românesc calea 
esplicațiunilor şi a scuzelor. După războinicul P. Grădișteanu, care a fost 
însărcinat să mângâie sentimentul unui șovinism factice şi să încălzească 
niţel primirea foarte rece la care cu drept cuvânt regele și guvernul său se 
aşteptau la Iași, iată pe blândul și încovoiatul d-l Sturza care trimite înainte 
pe „Neue freie Presse“ ca să-i ceară audienţă de la ministrul de la Ball Platz. 

Nu luaţi în seamă pe acest nesocotit, zice d-l Sturza prin organul său 
„Neue freie Presse“ noi suntem buni amici ai Austriei, buni vecini. Vedeţi, 
n-avem decât un singur inamic, un singur adversar comun: pe Rusia. 
Iertaţi-ne, iertaţi-ne! lartă-i, zice „Neue freie Presse“, şi de astă dată. Mă 
port eu garant pentru dânșii. Nu vor mai face. Se vor purta bine d! aci 
înainte. 

Această rusofobie cu timp şi fără timp este semnul caracteristic al 
articolelor inspirate de Ministerul nostru al Afacerilor Străine. D-l Sturza 
pare iscălit în acest articol ca şi când l-ar fi redactat în persoană. Noi vom 
zice d-lui Sturza: înțelegem până la un punct oarecare necesitatea de a 
împăca susceptibilități diplomatice pe cari singuri le-aţi provocat prin 
imprudenţa voastră. Aţi vrut în faţa lui Ștefan cel Mare să ridicaţi piticia 
voastră până la înălțimea marelui Domn și, neputând a-i aduce prinos mari 
şi nobile fapte, i-aţi adus declamaţiuni seci şi provocări după masă, fără să 
vă gândiţi că după beţie vine deşteptare și că beţia cuvintelor e mai 
periculoasă decât a vinului. A doua zi v-aţi trezit cu doftorul la căpătâi şi cu 
d-l reprezentant al Austriei în salonul Ministerului Afacerilor Străine. Mergi 
dară d-le Dimitrie Sturza, mergi după obicei, îngenunche-te într-un 
comunicat umil, cere iertăciune, arde la Bucureşti ceea ce ai adorat la lași! 

Astfel nu făcea Domnul Ștefan când sărea din Suceava și da piept la 
patru hotare. Dânsul nu vorbea multe, mai cu seamă după masă, dar nici 
hanul tătarilor, nici califul musulmanilor, nici regele Poloniei, nici regele 
Ungariei nu l-au văzut cerând iertare decât de la Dumnezeu. Dar aste 
timpuri sunt trecute!... 

Să caute d-l Dimitrie Sturza să împace pe acei pe cari cu nesocotinţă i-a 
atins. Însă îi dăm o povaţă amicală: închinându-se Austriei şi cerând iertare 


cum i se cuvine, să se ferească să atingă pe ceilalți vecini ai noștri, tot atât 
de dârji şi de puternici; să nu mai inspire multe articole în felul celui din 
„Neue freie Presse“ căci de! Cine ştie! Să nu fie silit mâine să facă scuze şi 
Rusiei... 


€ 


[24 iunie 1883] 

Comparat cu tonul liniştit și plin de demnitate pe care organe oficioase 
şi neoficioase din Viena l-au avut fată cu extravaganțele din Iaşi ale d-lui 
Grădişteanu tonul articolului de mai la vale din „Pester Lloyd“ este 
impertinent, iar ideile sunt tixite de cele mai sfruntate neadevăruri istorice şi 
politice. 

Pe acest ton sunt din nefericire ținute toate apreciațiunile câte ne vin din 
partea maghiarilor sau mai bine a gazetarilor pseudomaghiari de origine 
semitică. 

Pentru a aprecia după adevărata lui valoare psicologică articolul din 
„Pester Lloyd“ am trebui să fim semitologi. Dar valoarea lui istorică şi 
politică ne rezervăm plăcerea de-a o discuta punct cu punct, căci, dacă nu 
putem descoperi originea etnopsicologică a impertinenței parveniților ovrei, 
cunoaștem însă bine istoria română, maghiară și polonă și ne rămăşim a 
nimici punct cu punct toate neadevărurile politico-istorice afirmate de 
„Pester Lloyd“. 

Deocamdată iată articolul foii oficioase din Pesta: 


Toastul pe care senatorul Grădișteanu l-a ţinut la banchetul festiv din Iaşi merită 
o atențiune oarecare nu numai prin cuprins, ci şi prin corelațiunea împrejurărilor în 
cari s-a rostit, dacă nu de altceva măcar pentru a arăta printr-un exemplu eclatant și 
în lumina adevărului cam ce fel de relaţiuni de „bună vecinătate“ sunt cele dintre 
monarhia noastră şi statul român. 

Ni se zice ca o scuză în adevăr că nu prea trebuie să ţinem seamă tocmai de cel 
din urmă dintre toastele unui banchet, de vreme ce dispoziţiunea cheflie a celor de 
față trebuie să fi ajuns la culme. 

Dar ne mai aducem aminte şi de zicătoarea, asemenea adevărată, in vino 


veritas (în vin adevărul) şi observăm anume că graiul cel neîngrădit al senatorului 
şovinist n-a făcut alt decât a spune-n gura mare ceea ce mişca inima celor de față. 


1 „Pester Lloyd“ atribuie un înţeles cu totul greșit locuţiunii in vino 
veritas. Ea a luat naștere în Polonia sub influenţa latinităţii medie și nu 
înseamnă de loc că „la vin spune omul adevărul“. 

Din contra, nu există stare mai amăgitoare în privirea caracterului decât 
cea de beţie. Cel sincer devine mincinos, cel fricos se laudă cu curajul, cel 
vesel devine plângător, cel tăcut vorbăreţ. 

Deci: in vino non est veritas. 

Proverbul are cu tot alt înţeles. La germani, la slavi, la românii din suta 
a șaptesprezecea asemenea existau între amici dueluri de beţie, lupte frățești 
de încercare în băutură din cari să se vază care pe care-l va culca mai întâi 
la pământ. 

Deci in vino veritas însemnează „nu-ţi amăgi pe amic la băutură; pe 
când el bea în realitate tu nu turna vinul pe mânecă, pe gulerul cămășii sau 
pe după spate, pentru ca el să bea mai mult decât tine şi să-l biruiești prin 
înşelăciune. — Adevăr la vin!“ Cantemir (Descriptio Moldavie) descrie un 
duel de acest soi, petrecut la Focşani între un moldovean şi un muntean, 
zice el. O probă că în asemenea ocazii omul își schimbă firea e d. 
Grădișteanu însuşi. Senatorul acesta e același Grădişteanu care, la 1867, îşi 
bătea joc prin coloanele şi caricaturile „Scrânciobului“ tocmai de ideea pe 
care la chef a preconizat-o. (Nota red. T.) 


Între cei de faţă se afla însă și regele Carol al României. Prezenţa lui devine, în 
fața acestui toast, de-o semnificațiune caracteristică prin împrejurarea că dânsul a 
ciocnit graţiozamente cu oratorul, i-a strâns zâmbind mâna şi abia după aceea a 
părăsit sala. 

Discursul senatorului constituie însă o provocare directă la adresa Austro- 
Ungariei. 

D. Grădişteanu a îndrăznit a ridica un toast. 

„Pentru provinciile surori ale regatului nostru (român) şi anume pentru 
Bucovina, Transilvania şi Banat, cari, din nenorocire, lipsesc încă dintre odoarele 
Coroanei noastre (române), dar care nu vor lipsi poate pentru totdauna “. 

Apoi se adresează direct către Rege şi zice: 

„Frumoasă e Coroana Voastră, Sire, dar îi lipsesc încă unele mărgăritare. Fie ca 
într-o zi ele să mărească podoaba ei.“ 

După această tiradă nerușinată, Regele în adevăr s-a retras, dar se 'nțelege că, 
în împrejurările amintite mai sus, proprii a ne pune pe gânduri. 

Cine crede că senatorul Grădișteanu n-a esprimat decât părerea sa individuală și 
se mângâie cu speranța ce-o au mai mulţi oficioși din Viena că relaţiunile asupra 
banchetului sunt inexacte sau că avem a face numai „c-o colosală lipsă de tact a 


oratorului“, iar nu c-o dușmănoasă demonstraţiune politică contra împărăției vecine; 
cine are această naivă credulitate cu acela în adevăr nu vom discuta. 

„Credinţa omului e împărăţia sa cerească“, zice proverbul german. 

Noi din Ungaria însă avem motive de-a ne păzi bine. 

Ridicarea monumentului pentru Ștefan Vodă cel Mare al Moldovei n-a fost nimic 
decât o demonstraţiune șovinistă. 

Istoria e în perplexitate dacă e vorba să se dovedească în ce consistă mărimea 
acestui vasal al coroanei Ungariei (21). 

Infidelitate, nestatornicie, pradă, esploatare crudă a unor ocaziuni întâmplătoare 
sunt departe de-a da cuiva dreptul la un epitet glorificator. 

Dar în această privire, cei din București şi Iaşi pot face ce poftesc. 

Mai puţin cuviincios e însă când în institutele de învățământ ale României se 
predau neadevăruri istorice patente (2). Astfel citim în mult întrebuinţatul manual al 
lui Treb. Laurian asupra Istoriei românilor (ediţiunea a patra p. 310 et sq.) că Ștefan 
Vodă a nimicit oastea craiului unguresc Mateius (Corvinus) la Baia în Moldova şi l- 
ar fi pus pe fugă pe rege (25 noiemvrie 1467), deși tocmai contrariul e adevărat (?) 
și, deși Ștefan Vodă a fost acela care a cerut printr-o solie iertare regelui și a jurat 
credință suveranităţii coroanei Ungariei (?), regele Matei a mănţinut nestrămutată 
această suveranitate, asemenea predecesorilor săi, şi e caracteristic pentru 
istoriografia șovinistă şi tendenţioasă din România că acest raport juridic de 
vasalitate a amândoror Principatelor dunărene cătră Coroana Ungariei se reface cu 
bună știință (21). 

În lumina unei asemenea desfigurante istoriografii Ştefan Vodă din Moldova și 
Mihai Viteazul din Ţara Românească au fost ridicaţi prin panglicării la rolul de 
reprezentanţi ai unei politici independente și naționale române și politica aceasta se 
pune înaintea tinerimei ca ţintă vrednică de dorit a tuturor aspirațiunilor. 

Din nenorocire scrutarea şi istoriografia maghiară a neglijat până acuma a da 
atențiune deplină raporturilor de stat şi relaţiunilor Coroanei Ungariei către fostele 
ei țări vasale (Bosnia, Serbia, Bulgaria, Ţara Românească şi Moldova). 

Secţiunea istorică a Academiei Maghiare de Știință precum și Societatea 
Istoriografică ar afla multe probleme interesante, politicește chiar însemnate, a căror 
soluţiune abia s-a 'ncercat pân' acum în mică parte. 

Dar să ne întoarcem la faimosul toast al d-lui Grădișteanu. Am zis mai sus că nu 
vedem în el emanaţiunea unei „colosale lipse de tact“, nu vederile individuale ale 
unui politician cu mintea pe dos sau palavrele unei inspirațiuni de șampanie. 

Noi vedem în acest toast și-n purtarea Regelui confirmarea unui program politic 
care de mult nu mai este un secret pentru noi. Acest program se predică pe față în 
școli, se predică în întruniri şi în Camera Deputaţilor, se proclamă zi cu zi în gazetele 
de orice nuanță, începând de la cele mai radicale și sfârșind cu cele mai strict 
conservatoare și strict oficioase. 

În iulie 1881 scria ... „Republica Ploieștilor“: 

„Visul de aur al românilor este de-a întemeia un puternic stat român care s- 
ajungă de la Nistru pân-la Tissa, de şa marginile Galiției până la Dunăre, și care să 
cuprinză Basarabia, Bucovina, Transilvania, Moldova, Tara Românească şi Banatul 


Temişorii... Aceasta e coroana pe care voim a o pune pe capul regilor sau a 
conducătorilor noştri“. 


(Ne mirăm de enorma îndrăzneală a d-nilor de la „Pester Lloyd“ de-a 
cita anume o foaie care n-a existat niciodată în România, şi foaia şi citația 
par a fi invenţiuni gratuite. Nota red. T.) 


Oare acest program nu este identic cu cel proclamat de d. Grădişteanu în faţa 
Regelui? 

Se 'nţelege; c-o deosebire caracteristică: Basarabia, această a patra dintre 
mărgăritarele ce lipsesc Coroanei române, senatorul anexioman n-a pomenit-o deloc. 

În Iași substratul politic e rusofil (?), aci domneşte evangelia despre protecţiunea 
puternică a ţarului drept-credincios căruia România trebuie să i se arunce în brațe 
din momentul în care s-ar isca un război între Rusia și Austro-Ungaria. 

Astfel ne vestiră foile române mai deunăzi și-n acest chip s-au motivat necesitatea 
fortificaţiunii României în contra Austro-Ungariei (2?) şi sporirea artileriei române. E 
vorba ca Regatul României să devie un aliat căutat și, fiindcă domnii de lângă 
Dâmboviţa n-au pierdut încă cu totul spiritul de afaceri al Fanarului, își zic în 
socoteala lor că cele trei mărgăritare ce mai lipsesc și pe cari le posedă Austro- 
Ungaria au o valoare mai mare și sunt mai apetisante decât mărgăritarul basarabian 
pe care, în cazul unei fidele alianţe îl aşteaptă ca prezent de la mărinimia rusească. 

Asemenea fantazii i se par copilăroase apusanului dar în Orient altfel stau 
lucrurile. Aci fantazia și apetiturile au cârma 'n mână. Pasiunea dominează, rațiune 
şi dreptate sunt vorbe fără de 'nţeles. Cine măsură Orientul cu măsura europeană se 
'nșală. Acest fapt constatat prin esperienţă trebuie relevat îndeosebi și cu privire la 
România. 

Atât la noi cât și în Viena suntem în prada unei grave erori în privirea României; 
roadele s-arată pe zi ce merge. 

Pentru numeroasele servicii pe cari monarhia noastră le-a adus în multe rânduri 
vecinei Românii n-am cules în schimb decât batjocură, dispreț și ameninţare directă. 

Această purtare a României faţă cu noi nu s-a ameliorat de când noua coroană 
română împodobește creştetul unui Hohenzollern. 

Europa a rămas pân' acum străină de politica noului regat şi va rămânea şi de 
acum înainte cu toată pretenţioasa latinitate a românilor. (?) 

Zi cu zi ni se vestesc șicane nouă la cari sunt expuși în România cetăţenii noştri, 
negoţul și comunicaţiunea noastră, produsele industriei noastre. 

Oare starea aceasta de lucruri să se declare în permanență? 

Cu cât mai mare e îngăduirea ce-o exercităm faţă cu neastâmpăraţii oameni de 
lângă Dâmboviţa cu atât li se umflă creasta, cu atât mai nerușinate sunt pretențiunile 
şi cererile lor. 

Iar ceea ce se vorbește sau se scrie în Bucureşti, în lași, oriunde în România în 
contra Ungariei și a Austriei află cale în Transilvania și în Ungaria de sud-est şi e 
întâmpinat cu aprobare din partea multora, cu simpatie deplină. 


Să nu ne înșelăm prin corespondențe oficioase de domolire și să ne lămurim o 
dată faptul că în România se face o politică care e dușmănoasă monarhiei noastre. 


(?) 


Consecuenţele unui asemenea fapt urmează de sine. 


€ 


AUSTRIA ȘI GUVERNUL NOSTRU 


[26 iunie 1883] 

„Neue freie Presse“ de la 22 iunie vine și confirmă știrea că guvernul 

austro-ungar nu s-a mulțumit cu comunicatul din „Monitorul oficial“ român 
privitor la rodomontadele roşii din lași. Numita foaie scrie, între altele: 


Întâmplările de la banchetul din Iași preocupă necontenit lumea diplomatică. 
Cabinetul vienez a declarat oficial că nu se poate mulțumi cu comunicatul apărut în 
„Monitorul oficial“ din București și, în sensul acesta, la 20 iunie deja, ministrul de 
externe a însărcinat pe ambasadorul austro-ungar, baronul Mayr, să ceară de la 
guvernul român declaraţiuni pozitive şi precise. 


După cum ne încredinţează foaia vieneză, mai ales cei din Pesta sunt 
îndârjiți, nu atât contra celor vorbite de d. Grădișteanu, ci contra discursului 
pronunțat la lași de d. C.A. Rosetti, care a numit pe regele Carol „Rege al 
românilor“. Regele a răspuns la acest discurs, ce s-a reprodus şi în 
„Monitorul oficial“, ca fiind unul din discursurile oficiale. 

Acum mărgăritarele d-lui Grădişteanu şi Rigatul d-lui Rosetti reclamă 
de la guvernanţii noștri tot atâtea genuflexiuni și umile rugăciuni de iertare! 


DIN PERIODICE: 1888 
€ 


ICONARII D-LUI BELDIMAN 


[România liberă, 13 noiembrie 1888] 

O foaie ecleziastică din capitală a propus, în unul din numerile sale, ca 
să se ia măsuri serioase pentru a se răspândi în ţară icoane fabricate la noi, 
fie pe cale litografică, fie cromolitografică, pentru a înlocui în casele 
țăranilor mulțimea de icoane străine care se văd pe păreţi. Tot obiectul 
acesta îl tratează şi d. A. Beldiman, fost ministru plenipotenţiar la Sofia, 
într-un articol publicat în „Voința naţională“ — însă d-sa, descriind acest 
inconvenient, îndealmintrelea cunoscut de toată lumea, îi atribuie totodată o 
importanţă politică, pe care desigur în ochii unei judecăţi sănătoase n-o 
poate avea. 

E exact că ţara e plină de asemenea icoane, a căror loc de fabricaţiune e 
Rusia. Dar numai satele? În oricare monastire ar merge d. Beldiman va găsi 
sute de obiecte bisericești, nu numai icoane, fabricate în Rusia, parte 
cumpărate, parte dăruite. Constatăm înainte de toate că chipurile de sfinţi, 
de mânăstiri ruseşti etc., c-un cuvânt de zugrăvituri bisericeşti, sunt fără 
proporție mai numeroase decât portretele împăratului și împărătesei. 

Care să fie cauza acestei răspândiri a unei arte primitive în populațiunea 
română? Noi credem că nu o alta decât lipsa absolută a unei industrii 
similare în ţara noastră. În Rusia, unde fabricaţiunea de icoane e foarte 
răspândită de vreme ce, din cauza caracterului cam bigot al populaţiunii, 
mai în fiece stabiliment chiar în cele ale autorităților publice vezi icoane și 
candele, se poate prea lesne și e chiar probabil ca să existe în unele cazuri o 
supraproducţiune de asemenea obiecte de valoare problematică, și fiindcă 
orientul nostru este ţinta de export — mlaștina de scurgere — a tot ce 
supraproducțiunea europeană are de prisos, e aproape natural ca și ruşii să 
caute să răspândească operele lor de artă problematică în satele noastre. 
Înainte icoanele religioase ce se vindeau în România erau aproape esclusiv 
fabricate la Gherla (Transilvania). Aceste erau în adevăr producte 
românești, dar să mărturisim adevărul, erau foarte primitive. Fabricate de 
țărani simpli și naivi, fără nici o cultură artistică, ele erau combătute de 


chiar unii episcopi din Transilvania, cari se sileau a introduce chipuri ceva 
mai bine făcute, pentru a deprinde ochii cu forme corecte, mai cu seamă 
pentru că în genere se credea în ipoteza ca femeile în stare puerperală ar 
putea naşte, uitându-se la asemenea icoane, tipuri monstruoase. Se știe că 
produsele grecești din Orient sunt cam tot atât de primitive ca şi icoanele 
din Gherla, şi ca și produsele rusești de prin anii 1840-50, cari erau de o 
sluțenie fenomenală. 

Se vede însă că această industrie, care înainte era exercitată și în Rusia 
după metoda maiorului Papazoglu, a luat în urmă oarecare dezvoltare, mai 
ales prin invenţiunea cromolitografiei, încât se pot produce icoane — de nu 
artistice — cel puţin suportabile, superioare și produselor orientale și celor 
din Gherla. Noi credem că numai superioritatea relativă a articolului rusesc 
a fost cauza răspândirei, iar nicidecum tendinţe politice. 

Nu-i vorba, nu e absolut cu neputinţă ca să nu fie amestecat și gândul 
vreunei panslavist fanatic în istoria aceasta, dar în genere ne vine totuşi a 
crede că supraproducţiunea şi interesul negustorilor de icoane și 
superioritatea acestora asupra caricaturilor bizantine sunt adevărata cauză a 
răspândirei. 

A atribui o gravitate politică serioasă acestui lucru, precum o face d. 
Beldiman, e o exageraţie şi o gogoriţă din cale afară fantazistă. Desigur nu 
aceste sunt mijloacele pentru a cuceri un popor. Răul ce se naşte din lipsa 
fabricaţiunii acestor obiecte s-ar putea vindeca lesne, căci cromolitografii 
de pe tablouri clasice italiene ale figurilor sfinte precum le face un Rafael, 
un Correggio, un Murillo ar goni lesne şi caricaturile orientale și cele 
moscovite. Din nenorocire însă chipurile de sfinți în biserica orientală sunt 
făcute după un tipar anumit, încât toţi mucenicii cu chipuri uscate de 
pustnic au fiziognomii tradiționale. Sfântul Nicolae are aceeași barbă şi 
aceeași chelie pe toate icoanele Orientului. Aceste chipuri artistul nu are 
voie să le schimbe și pe când tablourile din Roma şi Florenţa, chiar cele 
adânc religioase, sunt reproducerea omului în cele mai nobile forme ale 
existenţei lui, icoanele orientale rămân reproducerea unor mumii și schelete, 
cari au mult asemănare cu chipurile ţepene și convenţionale din 
zugrăviturile străvechi ale egiptenilor. În ele nu e artă, e manieră. 

D. A. Beldiman fiul e un om cu cultură modernă; d-sa e un produs al 
civilizaţiei germane, al școalelor din Berlin. Ar trebui deci să constate cu 
spiritul critic care e caracteristic şcoalei germane, că nu politica rusă, despre 
care ne abținem a vorbi nefiind în cestiune, ci confesiunea religioasă a 


ruşilor e singura cauză a răspândirii acelor caricaturi — căci de! pictură în 
puterea cuvântului n-ar putea-o numi nici d. Beldiman. Din nefericire 
formalismul și persistarea staționară în obiceiuri vechi și adesea netrebnice 
sunt cu mult mai răspândite în biserica orientală, decât în aceea a 
Occidentului. Acolo artele au găsit o încuragiare spornică; penelul lui 
Rafael, arhitectura unui Michelangelo, muzica unui Palestrina au fost în 
serviciul bisericii; acolo arta oratorică şi-a avut eroii ei și dacă vom judeca 
bine, vom vedea că chiar cultura universitară superioară se datorește, cel 
puţin în începuturile ei, bisericii. Se poate ca rolul ei să fi trecut în zilele 
noastre, în care nu mai avem idealuri și când arta însăşi a devenit un 
instrument al utilitarismului. Dar dacă acel rol a trecut, el a fost realizat 
măcar prin epoce de glorie artistică și științifică, pe când biserica orientală a 
vegetat într-un formalism gol şi sterp. 

Acesta e răul specific şi istoric oarecum care face cu putință propagarea 
sluţeniilor moscovite la noi, şi acesta trebuie combătut. Cât despre politica 
rusească, credem că știe a-și alege mijloace mai inteligente pentru 
propagarea tendenţelor ei. E „Adevărul“ de ex., care reprezintă admirabil 
unele tendinţe ale acelei politice, pe cari însă nu găsim nici o necesitate de a 
le critica, de vreme ce sentimentul de conservare al românilor ni se pare 
îndestul de puternic pentru a rezista la asemenea încercări. 

Dar altă enormitate la sfârșitul articolului d-lui Beldiman. 


Este sau nu adevărat că înaintea alegerilor d. prim ministru s-a întâlnit la 
Ruginoasa cu principele Urusoff? 


Ei bine, nu știm și nici nu e nevoie să ştim dacă primul ministru s-a 
întâlnit sau nu cu prințul Urusoff. Prinţul — fost ministru plenipotenţiar în 
tară — are fără îndoială multe cunoștinţi și în Bucureşti şi în laşi, dar ceea 
ce putem asigura e că scopul venirii sale în România numai scop politic n-a 
fost. 


M.E. 


€ 


IAR ICONARII 


[România liberă, 20 noiembrie 1888] 

D. Alexandru Beldiman junior ne face onoarea de a reveni asupra 
vestitei cestiuni a iconarilor, răspunzând la articolul publicat în „România 
liberă“. Domnia sa ne impută că am fi schimbat și terenul și obiectul în 
discuţiune, că am vorbit numai de icoanele bisericeşti — atinse de domnia 
sa numai în treacăt — pe când cestiunea ce i se pare importantă e 
răspândirea portretelor cromografice ale împăratului rusesc şi a membrilor 
familiei sale. 

Permită-ni-se de a fi în privinţa aceasta de o opiniune contrară. 

Icoanele bisericești, introduse din cauza identităţii confesiunii și ritului 
religios, sunt incomparabil mai pernicioase prin răspândirea lor, decât 
icoanele de caracter politic. Importul celor dentâi datează de zecimi de ani 
şi a preparat spiritele pentru răspândirea celor din urmă, căci, pe când 
influenţele politice sunt în genere schimbăcioase şi trecătoare, influenţa 
religioasă şi confesională persistă adeseori secole întregi și determină cea 
mai intimă şi mai adâncă convingere a conştiinţei unui popor. 

Portretele împăratului pot fi şi ele stricăcioase, dar împăratul nu e 
nemuritor; din momentul în care va avea soarta comună a tuturor oamenilor 
portretele sale nu vor mai însemna nimic, prea puţini își vor mai aduce 
aminte de numele lui chiar, şi va fi privit de generaţia următoare ca o 
rămășiță fără de înţeles a trecutului. Din contra icoanele bisericești persistă 
pe cât timp poporul ţine la confesiunea religioasă moştenită şi de aceea şi în 
trecut în numele religiei s-au întreprins invaziile rusești în Principate şi în 
Peninsula Balcanică, precum mii de alte crime și nedreptăţi s-au comis în 
cuprinsul istoriei omenirei în numele religiei și sub pretexte religioase. 
Suntem siguri că dacă n-ar exista comunitatea religioasă cu rușii, nu s-ar 
afla nici urmă de iconărie rusească în ţară la noi. 

De aceea ar trebui să se creeze, nu cu mari sacrificii, o industrie similară 
la noi care să poată concura cu produsele ruseşti şi să le înlocuiască. 

Dar pericole în adevăr grave nu se vor produce niciodată în mod serios 
prin icoane. Cauzele cari ar putea slăbi siguranţa statului Român sunt cu 
totul de altă natură: sunt economice și sociale. 

Dacă vom continua ca în trecut, a nu realiza nici o reformă pentru 
ridicarea claselor muncitoare, dacă prin măsuri înțelepte nu vom îmbunătăţi 
starea ţăranului, ci-l vom lăsa să vegeteze în mizeria actuală, dacă nu se va 
introduce o echitate mai mare în relațiunile lui de muncă, se poate întâmpla 
ca efecte esterioare să aibă oarecare influență asupra celor nemulţumiţi. Dar 


printr-o stare economică și de cultură mai dezvoltată și având bunul trai 
necesar, desigur că încercări esterioare de a-i ademeni prin icoane și 
portrete n-ar avea nici un succes. 


€ 


FÂNTÂNA BLANDUZIEI 


[Fântâna Blanduziei, 4 decembrie 1888] 

În sânul naţiunilor civilizate există foarte mulţi cari cred că organizația 
socială și cea politică nu e conformă cu preceptele unei raţiuni normale, nici 
cu rezultatele date de științele experimentale, fizice şi naturale, și că o 
asemenea situațiune nu poate fi continuată în mod stăruitor și consecvent în 
direcțiunea apucată. Cu toate că învăţătura și civilizaţiunea se răspândesc 
aproape în toate ţările europene și transatlantice, că descoperiri nouă pe 
terenul industrial sporesc condiţiunile bunului trai, omenirea e mai 
nemulțumită decât orișicând. 

Dacă ne vom uita în Germania, stat de o importanţă politică ridicată în 
linia întâia, vom observa că nici legile excepţionale, nici puterea 
discreționară a organelor polițienești, nici chiar starea de asediu, nu pot 
suprima cu desăvârşire acea mișcare care roade din temelie stâlpii 
edificiului social. Afară de aceea un rău ascuns, care nu se poate explica cu 
toată lămurirea cerută, împinge mii şi iar mii de indivizi să-și părăsească 
patria și să treacă valurile mării, un fel de hemoragie a corpului naţional ce 
se împotriveşte oricărei încercări de vindecare. 

În Rusia administraţia a pierdut sentimentul solidarităţii publice, 
funcţionarii nu gândesc nici la interesele ţării, nici la ale poporului, ci 
numai la ale lor proprii; toate mijloacele sunt bune pentru ei: chiar 
venalitatea şi traficarea dreptăţii. Oamenii învăţaţi caută o armă desperată în 
nihilism. Oamenii de stat recurg la leacuri stranii: unul vede binele în 
introducerea regimului parlamentar, altul, neavând nădejde decât în 
asiatism, reclamă întărirea despotismului ereditar; un altul crede cu 
stăruință în eficacitatea unui tratament derivativ şi propagă războiul în 
contra Germaniei, Austriei, Turciei, în contra tuturor dacă trebuie. Și, pe 
când se discută asemenea remedii, militarismul şi mizeria cresc. 

În Franţa oratori populari cer împărţirea bunurilor. Clasa a patra se 
pregăteşte a pune mâna pe puterea statului și a alunga din funcţii şi sinecure 


burghezia, care, de la 1789, singură deţine puterea. Vechile partizi vor să 
reziste, dar fără speranță și fără unitate, prin comploturi clericale, 
monarhice și militare. 

În Italia mizeria agrară e mare, salahorii lanurilor de orez din 
Lombardia și din singurătăţile mlăștinoase ale Romagnei, decimaţi de 
friguri şi de pelagră, emigrează în stoluri, iar, dacă rămân în ţara lor, vând 
pentru cincizeci de bani pe zi munca lor. 

În Anglia s-ar părea la întâia vedere că soliditatea e mai mare. Dar, 
privită mai de aproape, se va vedea că singuranţa edificiului social e din ce 
în ce mai compromisă. E adevărat că biserica, aristocrația de naștere şi 
plutocraţia sunt organizate în mod puternic și au o idee exactă de interesele 
lor. 

Burghezia se pleacă sub legile scrise și nescrise; se preface cu fățărnicie 
c-ar fi evlavioasă și se-nchină la titluri, jură că nu e convenabil decât ceea 
ce satisface pe cei zece mii de aristocrați și afirmă că e vulgar de a contraria 
privilegiile lor. Dar muncitorul şi fermierul rămân în afară de această 
conjurație ipocrită; aceștia înființează societăți de liberi-cugetători și de 
republicani, arată pumnii regalității și aristocrației și, cine ştie a citi în ochii 
proletarului englez, vede că furtuna va fi amenințătoare. Cât despre Irlanda, 
mișcările sângeroase întâmplate acolo sunt cunoscute. 

În Austria sau Austro-Ungaria zeci de naţionalităţi se luptă unele cu 
altele şi caută a-și face reciproc răul cel mai mare posibil, în fiece provincie, 
adesea în fiece sat, majorităţile chiar relative caută a nimici minoritățile; 
acestea, neputând rezista, se prefac a se supune, dar cu turbarea în inimă și 
dorind chiar destrucţiunea Imperiului ca mijloc unic pentru a ieşi dintr-o 
situațiune nesuferită. 

În sfârşit, toate țările, puternice sau slabe, au câte-o plagă nevindecată şi 
cred a afla, dacă nu scăparea, cel puţin uşurare, sacrificând miliarde în fiece 
an militarismului, cu o spaimă ș-o anxietate care creşte din ce în ce. 

Lupta între guverne şi popoare, mânia partidelor politice una în contra 
alteia, frământarea diferitelor clase sociale e fără îndoială forma unei boale 
generale a epocii. Ea se află în toate țările, deși în fiecare are un alt nume. 

Dar o formă şi mai gravă a acestei boale e cea sufletească, e 
nemulțumirea adâncă și melancolia, independente de legături naţionale sau 
de altele, neprivind graniţele politice și situațiunea socială, şi cari umplu cu 
toate astea sufletul oricărui om care e la nivelul civilizaţiei contemporane. 
Fiecine simte un fel de iritare, pe care o atribuie la mii de cauze accidentale, 


mai totdauna eronate dacă nu caută justificarea ei cu ajutorul analizei. El e 
împins a critica cu asprime dacă nu condamnă toate manifestaţiile vieţii 
sociale. Unii numesc acest rău nervozitate, alții pesimism, alții scepticism. 
Dar, oricât numirile şi designațiunea ar varia, ele acopăr totuși unul și 
același rău. 

Din nefericire neajunsurile politice și economice ale statelor europene 
n-au rămas fără o înrâurire determinantă asupra artelor şi literaturei. Astfel, 
ca un fel de adăpost împotriva realității s-a născut în Germania 
romantismul, care descria veacul de mijloc cu colori atât de strălucite 
precum desigur în realitate nu le-a putut avea, și tot pentru a scăpa de un 
prezent insuficient, cu ideea ca orice altă stare de lucruri trebuie să fie mai 
bună decât cea existentă, s-a născut școala romantică în Franţa, fiică a 
şcoalei romantice germane și a dispreţului byronian pentru lume. 

În timpul din urmă apoi francezii, în literatură și în arte, au admis un 
sistem, numit naturalist, care circumscrie terenul artelor în prezent și la 
realitate, respinge întoarcerea trecutului și orice aspirație spre viitor, spre un 
ideal mai bun. 

Dar şi naturalismul reprezintă poate tablouri de fericire și părțile 
frumoase ale vieţii? Nu, c-un exclusivism care i se impută, el se leagă 
numai de părțile cele mai urâte și mai lipsite de mângâiere ale civilizaţiei, 
se sileşte a arăta pretutindenea corupţia, suferinţa, lipsa consistenței morale, 
omul murind într-o societate în agonie. Cât despre arta modernă, chiar dacă 
nu se poate opri de-a recunoaște frumuseţa ș-a o copia, caută a o mânji, 
amestecând ideea că forma nobilă și pură servă pentru scopuri puţin înalte 
şi cari o profanează. Corul e batjocurit în maiestatea frumuseţei prin 
trăsături de senzualitate și de libertinaj, cari nu lipsesc în mai niciunul din 
tablourile contimporane. 

Cât despre filozofie, pesimismul e la modă: Schopenhauer e Dumnezeu, 
Hartmann profetul său. Pozitivismul lui Auguste Comte nu face nici un 
progres; filozofii francezi nu mai studiază decât psihofiziologie, filozofia 
engleză nu mai merită numele de metafizică şi se ocupă de chestii practice 
de ordine secundară, nu de soluţiunea unor probleme universale. Numai 
Germania are o metafizică vie, dar şi aceea e întunecoasă și desperată. 

Nu noi vom contesta meritele extraordinare ale marelui filozof german. 
În adevăr, el a risipit prin criticile lui energice dominaţiunea acelui 
filozofem compus din o goală şi stearpă frazeologie pe care Hegel o 
introdusese și care a stăpânit spiritele în curs de un sfert de secol. Dar afară 


de acest merit au înlăturat prin critica lui şi alte sisteme, ce exercitau o 
dominațiune mai restrânsă la unele universităţi, precum acelea ale lui 
Schelling, Fichte, Schleiermacher etc. Era necesar să se purifice atmosfera 
ştiinţifică de miasmele unei frazeologii în care cuvinte abstracte lipsite de 
cuprins și neînsemnând aproape nimic pretindeau a rezolva problemele 
universului. Însă tocmai această critică meritoasă a frazeologiei deșerte a 
descoperit şi contradicțiunea constantă între ideile noastre şi formele 
civilizaţiei, ne-au descoperit necesitatea de a trăi în mijlocul unor 
instituțiuni ce ni se par mincinoase și ne-a făcut pesimiști. În acest conflict 
pierdem adeseori bucuria de a trăi şi dorinţa de a lupta; acesta e izvorul relei 
dispoziţii care muncește pe oamenii culți din mai toate țările. 

Arta antică însă, precum și cea latină din veacul de mijloc erau lipsite de 
amărăciune și de dezgust, erau un refugiu în contra grijelor și durerilor. 
Literatura și artele sunt chemate dar să sanifice inteligenţele de această 
boală psicologică a scepticismului, și de aceea, în amintirea acelei arte, care 
putea face asemenea minuni, am pus acestei foi numele „Fântâna 
Blanduziei“, numele izvorului ce răsărea de sub un stejar în vecinătatea 
orașului 'Tibur, izvor care întinerea și inspira şi despre care Horaţiu spune 
(în piesa d-lui Alecsandri): 


Fântâna Blanduziei! vei deveni tu încă 
Celebră 'ntre izvoare când voi cânta stejarul 
Ce 'nfige rădăcina-i adânc în alba stâncă, 
Din care ieşi vioaie şi vie ca nectarul. 


Dacă în autorii anticităţii, plini de adevăr, de eleganţă, de idei nemerite 
şi cari vor rămâne pururea tineri, găsim un remediu în contra regresului 
intelectual, nu vom uita că şi în timpurile noastre există un asemenea izvor 
pururea reîntineritor, poezia populară, atât cea de la noi cât aceea a 
popoarelor ce ne înconjură. De aceea am dat și acestei literaturi un loc larg 
în coloanele noastre. 

Pentru ca foaia să intereseze pe toți cititorii, i-am dat varietatea necesară 
şi sperăm că concursul unui public binevoitor nu ne va lipsi. 


E. 


€ 


FORMĂ ȘI FOND 


[Fântâna Blanduziei, 11 decembrie 1888] 

Puţini se îngrijesc de fenomenul, constatat prin date statistice, că 
populațiunea română scade la număr, că are în fiece an un plus al 
mortalității asupra natalității și că golurile ce le lasă astfel românii sunt 
suplantate parte prin imigrarea de elemente străine, a căror curgere din 
occident e necontenită, parte prin sporirea parazitică a elementului evreiesc. 

S-a crezut acum câteva decenii că introducerea formelor exterioare de 
cultură apuseană va putea suplini lipsa de cultură solidă şi substanţială și 
neajunsurile răsărite dintr-o dezvoltare neregulată a trecutului nostru istoric. 
Experienţa însă a dovedit că introducerea de forme lipsite de cuprins sunt 
departe de a prezenta o compensaţiune exactă a sacrificiilor pe cari le cere 
înființarea, că poporul sărăcește prin risipa de muncă, cu totul 
disproporțională cu foloasele ce le poate culege din aceste inovaţiuni. A fost 
dar natural ca, în urma acestei extenuaţii de putere, multe rele endemice și 
altele de caracter epidemic să se ivească și să decimeze populaţiunile. Astfel 
rasa română scade și străinii sporesc. Numărul infirmilor la recrutaţie a 
crescut din an în an, ţara a fost bântuită de pelagră, de intoxicaţiune 
palustră, de anghină, vărsat, toate astea în urma influenţei pernicioase ce o 
exercită asupra sănătăţii mlaștinile, locuinţele insalubre și neaerate, hrana 
neîndestulătoare şi munca excesivă. 

Ar trebui în sfârşit a se da un atac eroic cauzelor cari produc 
degenerescenţa şi diminuarea populațiunilor, ar trebui ca interesul general 
să nu ni se pară o utopie, o acţiune zadarnică sau o idee nerealizabilă. 
Nepotrivite vor fi fost pentru noi înaintatele forme a civilizațiunii pripite, 
introduse ca o plantă exotică pe pământul nostru, dar cu încetul și cu 
stăruință cultura se va aclimatiza și, din cosmopolită, va deveni naţională. 

Nu numai reforma legilor agrare e necesară pentru ridicarea stărei 
igienice şi materiale a cultivatorilor, ci o serie de măsuri bine și înţelept 
chibzuite, care să ţie seamă de toate neajunsurile populaţiunii. Dacă s-a 
făcut un început bun cu propunerea de reforme, mai trebuie să le urmeze 
acestora dispoziţiuni cari să augure sanificarea deplină a relelor ce bântuie 
în mod constant satele şi cari, continuând cu asprimea de acum, ar putea 
pune în cestiune însăşi existența poporului. 


M.E. 

1888 


[Fântâna Blanduziei, 25 decembrie 1888] 

Acum, când anul înclină spre sfârșit, credem de cuviință, deși evităm 
orice aprecieri hazardate, să dăm o scurtă dare de seamă asupra stării în care 
se află diferitele state ale continentului nostru. 

În Franța tonul fundamental al orchestrei politice îl dă generalul 
Boulanger. 

El pretinde a simți o iubire aprinsă pentru Republică, însă afirmă 
totodată că ea e siluită de Camere, de miniştrii, de prezident; deci cere 
revizuirea Constituțiunei şi o Constituantă. El impută Camerelor 
corupțiune, dar pentru agitațiunea sa proprie nu se sfiește a recurge la 
ajutoarele pecuniare ale inamicilor Republicei. El promite a fi Gambetta și 
Bonaparte într-o persoană şi-n adevăr are câte ceva comun cu ei amândoi. 
Ca și Gambetta nu e duelist, ca și Bonaparte n-are talent oratoric, ci-şi 
citeşte discursurile de pe o bucată de hârtie cu ochelarii pe nas. Deci nu se 
poate şti de ce e mai bun: de dueluri ori de discursuri. Dar jură că va ajunge 
pe Gambetta şi pe Bonaparte în părţile lor bune, în arta lor politică 
superioară şi într-o strategie care să întreacă pe a tuturor. 

Rochefort, care a combătut până acum orice personalitate ce a deţinut 
puterea, mai întâi pe napoleonizi, apoi pe Gambetta, Grévy şi acum pe Sadi 
Carnot, e azi conducătorul boulangismului. Dacă-i faci imputări, declară că 
el l-a inventat pe generalul și că tot astfel îl poate răsturna când va voi. 

Republica pare a exista mai mult prin adversarii ei, care unul față cu 
altul sunt neîncrezători. Imperialiştii sunt împărțiți în victoriști și jeromiști; 
roialiștii în philipiști şi albi de Spania. După acești din urmă Don Carlos ar 
putea fi în același timp rege al Spaniei şi al Franţei. 

Dar răul fundamental de care sufere Republica pare a rămânea dorul de 
„revanche“ pe care-l are în inimă. Dorinţa de răzbunare a prefăcut 
Republica a treia într-un gigantic stat militar, cu un buget al războiului şi al 
marinei de aproape un miliard pe an, încât are 72 de baterii de câmp mai 
mult decât Germania. 

Dar menirea unei republice ar fi să debordeze chiar de pace şi de bun 
trai, să aibe escendente bugetare, să plătească datoriele statului, să scază 


dările, pentru a câștiga majoritatea imensă a populaţiunii, pe lucrător, pe 
țăran, pe meseriaş? 

La asemenea argumente dorul de răzbunare răspunde: Franţa a creat 
America de Nord, Grecia, Belgia şi Italia și să nu poată redobândi Alsacia- 
Lorena? Şi iarăşi se aruncă miliardele în gura militarismului, încât astfel 
opiniunea publică ezită a alege între dorința de pace și cea de răzbunare. 
Himera alianţei ruseşti se aprinde și la zelul războinic, deşi această alianță 
șchiopătează din toate punctele de vedere. Cât despre Rusia, unele 
indicaţiuni vor ajunge a determina starea în care se află. Din banii ei de 
hârtie se afirmă că a șasea parte ar fi bani falși, pentru că funcţionarii emit 
şi cheltuiesc din nou biletele confiscate. Astfel, în vârtejul luptei de control, 
probitatea nu poate exista. Chiar Petru cel Mare, cu energia lui 
estraordinară, n-a putut să-i puie capăt corupţiunii administrative, cum n-a 
putut cuceritorul Bizanțului. Mohamed II, când se convinse de venalitatea 
unui cadiu, puse să-l execute şi să-i tragă pielea peste scaunul judecătoriei, 
pentru a-l preveni pe succesor. Totuşi pașalele se grămădeau după acest post 
şi rămăseseră, ca şi mai înainte, tot venali. 

Politica rusă seamănă c-o clădire care în orice parte are alt aspect. 
Înlăuntru patriarhală, în afară turburătoare, afirmând iubirea de pace şi 
totuși grămădind trupe în apropierea frontierelor. În acelaşi timp simulează 
a fi putere asiatică şi durează căi ferate spre Samarkand, cu două ramuri 
spre Persia și Afganistan, ca și când India i-ar fi ţinta; ca și când nu s-ar ști 
că Bizanțul rămâne visul ei de aur și Orientul Europei ţinta de acţiune. 

Germania, de când e imperiu, adecă de la începutul nouăi sale existente, 
de optsprezece ani, a contractat datorii de 1,15 miliarde. Noul împărat, ostaş 
din creştet până în talpă, e cu toate aceste inspirat de dorința de a menţine 
pacea, deși amiciţia de astă primăvară cu vecinul de la nord nu prea pare 
întemeiată. Cele trei corpuri de armată de la Vilna, Varşava și Kiev, 
împreună cu cele două armate de rezervă de la Petersburg și Moscova, 
seamănă prea mult cu o ameninţare a Triplei Alianțe. 

Se pare că în Anglia şeful partidului conservator, Salisbury, și-ar fi 
propus să rezolve în sfârșit cestiunea agrară din Irlanda avansând 
fermierilor prețul de cumpărătură a pământului ce-l cultivează, până la 
concurența de cinci mii de lire sterline. Cât despre înarmările puterilor 
continentale, Anglia, avându-și interesele angajate în Asia, desigur că nu se 
va amesteca. De când Prusia a dat exemplul înarmării generale, toate țările 
au imitat-o şi s-au întrecut în această privință. Anglia însă nu voieşte să 


introducă serviciul obligatoriu pentru toţi și înarmarea generală, pentru a 
deveni prada militarismului; rămâne deci la sistemul ei vechi de angajament 
cu plată. 

Parlamentul din Italia asemenea a votat o sumă de 126 de milioane 
pentru cheltuieli extraordinare de război, numai Parlamentul n-a găsit încă 
resursele pentru a acoperi anuităţile unei asemenea datorii. Comisiunea 
credea că ministrul de finanţe ar putea realiza suma anuităților necesare, 
şase milioane pe an, prin economii din alte paragrafe, însă acest expedient 
pare cu neputinţă. 

Astfel, în toate unghiurile continentului lumea e neliniştită prin grija 
unui viitor încărcat de furtună şi numai solicitudinea dovedită de unii 
monarhi de a apăra și susţine interesele păcii ne pot da încredințarea că şi în 
cursul anului viitor ne vom putea bucura de bunurile ei. 


E. 


DIN PERIODICE: 1889 
€ 


ZIUA DE MÂNE 


[Fântâna Blanduziei, 1 ianuarie 1889] 

Anul acesta care declină spre sfârşitul său n-a prezintat semne 
caracteristice distinse cari să-l deosebească cu mult de premergătorii lui. El 
trece fără mult folos pentru popoare, dar și fără nenorocire şi calamităţi, 
căci binele suprem al păcei s-a păstrat — deși cu multe sacrificii — şi 
Europa a fost scutită de a fi aruncată în peripeţiile funeste ale unor războaie 
de exterminare. Cu toate că un suveran ajuns la adânci bătrâneţe și altul, 
atins de-o boală ce n-avea vindecare, au fost supuși ineluctabilei legi a 
naturii de care toţi oamenii fără deosebire sunt stăpâniţi, totuşi puterea 
politică n-a făcut decât să-și schimbe deţiitorul, fără a-și schimba 
direcțiunea, încât în realitate lucrurile stau cam tot astfel precum stăteau și 
în trecut pe vechiul nostru continent; iar naţiunile continuă a munci azi 
precum au muncit ieri, aşteptând să se producă circumstanţe și condițiuni de 
trai mai favorabile şi mai bune. 

Statele diferite ce trăiesc cu neliniștea zilei de mâine s-au înarmat şi se 
pregătesc a face faţă evenimentelor ce sunt cu putinţă. 

Germania e înarmată ca și când ar presimţi grave evenimente. Rusia se 
reculege mereu, zicând însă tare ceea ce vrea, dar şi mai tare ceea ce nu 
vrea. Austro-Ungaria începe a avea din nou încredere în sine însăși. Fără 
îndoială va rămâne încă mult timp în Tripla Alianţă, dar alianţa a 'ncetat de 
fi pentru ea sinonimă cu supunerea. În Cislaitania contele Taaffe guvernă în 
mod echitabil, ţinând samă de interesele tuturor naționalităților, orice ar zice 
germanii austriaci. Cât despre d. Tisza noi ştim ce face în Translaitania. În 
Serbia, Scupcina a votat cu mult entuziasm noua Constituţiune, lucrată de 
marea comisiune instituită de regele Milan pentru acest scop. În Grecia se 
fac încercări de-a se ameliora situațiunea materială şi morală. Turcia își 
merge calea ei veche, ceea ce n-ar fi tocmai rău dacă n-ar creşte mereu 
încurcătura finanţelor sale. 

Silinţele diplomaţiei de-a o atrage în Tripla Alianţă n-au avut succes, 
încât marele vizir, câștigat pentru ea, s-a văzut în necesitatea de a-i întoarce 


spatele pentru a se mănţine la putere. 

Italia oficială continuă a face cauză comună cu Alianţa, cel puţin pe cât 
probează aparențele. Anglia s-a grăbit a lua parte la campania de pe ţărmul 
oriental al Africei. Spania, stăpânită de un guvern liberal, lucrează în tăcere 
şi repară puţin câte puţin urmările dezastroase ale ultimelor sale revoluţiuni 
consecutive. Poate că nu e tocmai departe ziua când va juca din nou în 
Europa rolul care i se cuvine. Portugalia, Elveţia, Belgia, Olanda, 
Danemarca, Suedia şi Norvegia sunt ţări cari consacră puterile lor în mod 
esclusiv numai dezvoltării bunului trai dinlăuntru și prosperității publice, 
fără a se neliniști de cele ce se petrec dincolo de graniţele lor. 

Intrăm deci în anul nou cu prevederile cele mai pacifice şi aceste 
prevederi se vor realiza fără îndoială; ele se vor realiza cu atât mai mult cu 
cât în acest moment nimenea nu e în stare de-a face război. Aproape toate 
naţiunile sunt preocupate de mari probleme politice, economice și sociale, 
de soluțiunea cărora atârnă viitorul lor. Deci le e cu neputinţă de-a se gândi 
la altceva. Apoi necesitatea păcii e atât de mare încât nici un suveran n-ar 
îndrăzni să ia asupră-și răspunderea de-a desfășura flagelul îngrozitor al 
războiului. Răspunderea ar fi atât de zdrobitoare încât nimeni nu consimte 
şi nu vrea să și-o asume. 


DIN MANUSCRISUL 2257 


[902 p.] 


4 


65T Ce să t vă spun °? Iubesc acest popor bun, blând, omenos, pe spatele 
căruia diplomaţii croiesc carte şi rezbele, zugrăvesc í împărăţii ” despre 
cari lui neci prin gând nu-i trece, iubesc acest popor care nu serveşte decât 
de catalici tuturor acelora ce se-nalță la putere, popor nenorocit care geme ê 
sub măreţia tuturor palatelor 7 de gheaţă ce i le aşezăm € pe umeri. 

Pe fruntea sa ° străinii scriu conspirațiuni și alianţe ruso-prusiene, pe 
seama lui se croiesc revoluţiuni 10 grandioase |! ale Orientului a căror fală o 
12 duc vro trei indivizi, a căror martiriu şi dezonori le duce poporul, 
sărmanul. Aţi făcut din 1* o parte din oraș tirana celorlalte cinci părți ca s- 
aveţi alegători pe sprânceană, aţi scumpit hrana de toate zilele ca s-aveţi 
alegătorii voştri, ca în urmă acei puţini alegători să ® Y vă dea dreptul d-a 
vă croi diurne și d-a împovăra într-un mod || nemaiauzit în România. 

V-aş fi iertat să vă serviţi neonestităţi personificate, cu faliți declaraţi, cu 
furi cunoscuţi de lume, cu nulităţi egale cu bestia, ca să ajungeţi la un scop, 
dar să vă serviţi cu aceste maşine oarbe ca să nu ajungeţi nicăiri — asta n-o 
pot înţelege; pentru ca să vă retrageţi în faţa unui care după voi nu are 
încrederea țării — asta iar nu o înţeleg. În faţa unificărei patriei 1% noastre 
sfâşiate, sângerânde, vă iertam chiar crima paricidiului, dar să ne omorâţi 
puţina 15 încredere ce o aveau puterile în noi, garanţia esistenţei noastre 
naţionale, pentru a nu ajunge nicăiri — asta e crud. Apoi ne-aţi jucat 
guvernul în mâna unor oameni dintre cari unii nu au doar alt merit decât că 
sunt sămânţa 1€ urdorilor Fanarului sau alte cunoştinţe decât să facă fluturi 
de hârtie și să ... tacă. 


3 


1. după vlreţi?] şters 2. deasupra lui zic șters 3. deasupra există două încercări 


succesiv șterse de a înlocui spatele cu umerii ă şi spinarea 4. după desemnează șters 
5. urmează sau regate șters 6. după suspină șters 7. după greutăților șters 8. deasupra 
lui punem șters 9. sa șters 10. după gralndioase] supraintercalat, apoi șters 11. 
supraintercalat 12. în manuscris: le 13. supraintercalat 14. după nenorocitei șters 15. 
supraintercalat 16. după din șters. 


4 


Dar d-lor! mi-e ruşine să fiu român! Dar ce fel de român! Român care 
vrea 1 a-şi fi însuşit monopolul °, privilegiul patriotismului şi-a 
naționalităței — așa român de paradă mi-e rușine să fiu. Naţionalitatea $ 
trebuie să fie simțită cu inima şi nu vorbită numai cu gura. 

Ceea ce se simte și se respectă + adânc, se pronunţă arareori! Hebreii cei 
vechi n-aveau voie să pronunţe numele ° d-zeului lor! Iubesc poporul 
românesc fără a iubi pe semidocţii şi superficialitățile sale. 


67 


1. după pare a lua șters 2. în manuscris: monopololul 3. după simlțită] șters 4. şi 
se respe[cltă supraintercalat 5. după dumlnezeul] șters 


4 


În suta a XV avanscena teatrului Universului este ocupată de 
români. Românii sunt poporul cel mai însemnat al Europei. Ioan și Matei 
Corvin în Ardeal, Banat și Ungaria, Mircea și Vlad Dracul în Țara 
Românească, Alexandru cel Bun şi Ștefan cel Mare în Moldova. 


415r 


4 


Până în +1” suta a șaptesprezecea sub Matei Basarab românii erau 


relativ unul din popoarele cele mai culte din Europa și incomparabil mai 
cult decât germanii sau ungurii, tot astfel în suta a XV românii au fost unul 
din cele întâi popoare militare și războinice. Două state puteau să-i întreacă: 
Spania şi Turcia. 


4 


Dispreţuiește orice soi de speculă: fie specula de idei a 
politicianului, a gazetarului venal, fie specula de bani a cămătarului şi! a 
negustorului uzurar, fie specula de tine însuţi, a lingărie şi a cocoteriei. 
Munca, iubit popor românesc, iată sufletul și creatoarea ° tuturor lucrurilor 


mari. 


245v 


1. după fie şters 2. supraintercalat 


4 


788 Socialistul Bebel zice în organul său „Volksstaat“ a. 1873 — 
Sau există un Dumnezeu $-atunci suntem traşi pe sfoară, sau nu există, 
ș-atunci putem să ne facem de cap, putem începe orice om pofti. 


4 


Are omul °^' un stăpân și acela e infinitul. Dezvoltarea omului nu 


merge în infinit, ci pân' la o proporţională. Nici un copac nu crește pân' la 
ceri. 


4 


Ca să aibă cineva o idee despre caracterul românilor trebuie să ție seama 
de următoarele 420 Y lucruri: De la 1220 și pân' la 1818 românii n-au avut 
nici un fel de cod scris. Un obicei al t pământului recunoscut de bunăvoie 
de toată lumea, dreptul consuetudinar — Jus valachale cum i ziceau ungurii 
și polonii acestui ĉ complex de datine străbune — a regulat viaţa lor publică 
şi privată în curs de șase secole. 

De la 1200 şi pân-azi“ românii n-au avut revoluţie politică. Mişcările lor 
din Ardeal din secolul trecut se datoresc insuportabilităţii condiţiei lor 
sociale definită prin Unio trium nationum. A fost o izbucnire de răzbunare? 
a unui popor prea apăsat, nimic mai mult. La 1848 ei s-au ridicat pentr-o 
cauză cu totul sfântă și legitimă: unitatea monarhiei şi existența? dinastiei 
de Habsburg. În țările române n-a fost niciodată mișcare agrară. 

Codicile lui Matei Basarab şi Vasile Lupu sunt mai mult de drept 
canonic, pentru 421! regula clerului şi pentru exerciţiul* poliţiei morale din 
partea* sfinteif noastre biserici. 

Viteaz în războaie, muncitor și cinstit în timp de pace, grăitor de adevăr, 
glumeţ și senin, drept și bun la inimă ca un copil, poporul românesc nu e 
capabil nici de trădare, nici de infamie. (11 fevr. n-au fost români. Candiano 
grec, Pilat grec, Leca bulgar.) 


1. după de şters 2. după acelui şters 3. după la şters 4. după răz[bunare] şters 5. 
corectat din esistenţa 6. după Bi[sericii] şters 


4 


Mai bine 2% rob sub dominaţiunea unui popor onest! decât egal cu 
aceste canalii fizic și moral decrepite. 


1. iniţial Mai bine rob sub un popor onest 


4 


Mişcarea lui ^! Luther în Germania. Calvinismul şi Calvin în 
Transilvania. Reacţiunea românilor. Traducerea Bibliei superioară lui 
Luther. Unitatea limbei orare şi scrise. 


4 


Uite, uite — a prins 28! mămăliga coajă, nu-i glumă. Apoi pare că ne 


cam știm de multișor cu d-nii unguri, slavă Domnului. Le-am apucat*** 
alături. 


4 


O organizare între români asemenea Soc[ietăţii] francmasonilor şi a 
iezuiţilor, ca a bisericii catolice. Pretutindene oameni ***, cari să ţie 
registru de tot sufletul românesc. Cel slab trebuie încurajat și lăudat pentru 
ca să devie bun; trebuie trezită deşertăciunea lui, decorat la nevoie, trezite 
mii de speranţe în el, în caz de estremă nevoie ajutat chiar. Să se simtă că 
Soc[ietatea] Matei Basarab reprezintă o putere enormă. 


246r 


4 


Ș-apoi când e vorba la adică, cine conspiră mai mult contra soțietății 
„România“, 66.1 poi — unioniștii necondiţionaţi! sau acei domni membri 
care ni fac onoarea opoziţiunei? Eu cred că ei, împreună cu însuși Senatul 
României. Şi de ce? Senatul, și cu el majoritatea, în proiectul său de uniune 
admite o schimbare a statutelor, va să zică a legii fundamentale, a esenței 
societăţii; noi, din contra, n-avem a face nimica cu caracteristica, cu 
individul societăţii ca atare?, el rămâne prin unire neschimbat. Ce se 


schimbă? Numele, epitetul, eticheta, firma, care nu-nsemnează neciodată 
fiinţa şi 3 capitalul însuşi. 

Domnilor! Un comerciant are capital de-un 1.000.000. Firma sa e X! 
Capitalul său nu ar fi acelaşi dacă el s-ar numi Y sau Z! — Noi suntem o 
societate cu un capital de principii şi de inteligenţe, firma noastră e 
România; presupunem că firma noastră ar fi d.e. „Românismul“, fondul 
nostru, ființa noastră morală n-ar fi aceeași. Comerciantul de sub firma X 
presupunem că bancrotează, oare caracterul firmei lui, cu toate că numele a 
rămas acelaşi, nu se schimbă? Dovadă dar cumcă firma, numele nu e lucrul, 
fiinţa însăşi — cum haina ce o poartă un om nu-i omul însuși, cum zdreanţa 
unui nume obscur poate acoperi un geniu, cum purpura unui nume regal 
poate investi pe-un idiot. 

Cine conspira dar contra legii fundamentale a „României“ acela e mai 
conspirator ĉĉ Y decât cel care conspiră contra numelui, a hainei, pentru că 
acea haină e strâmtă şi noi vrem să-i croim tot * acestei societăţi o haină mai 
largă, în care să-ncapă toată lumea românească > din Viena. 


1. supraintercalat 2. supraintercalat 3. supraintercalat deasupra unei virgule pe 
care o anulează 4. după una șters 5. după nolastră] șters 


4 


EDUCAŢIUNE ŞI CULTURĂ 


30 r De maghiari nu ne-am temut neciodată. Ei sunt prea barbari pentru 
de-a ne putea înghiţi. Ei sunt ca piatra ce apasă, nu ca soarele ce absoarbe. 
Espuşi soarelui, el ne-ar fi absorbit și ne-ar fi prefăcut în raze de-ale sale, 
raze splendide însă solare. Dacă germanismul ar fi pătruns cu dulceaţa 
luminelor, nu cu asprimea dominărei în valurile poporului, noi până azi 
eram poate germani, căci t farmecul culturei e cel mai mare farmec. Dar te 
pomenești că între noi şi cultura germană se pune piatra cea brută şi 
scorboroasă a maghiarismului, ea apasă pe noi cu greu, numai că noi nu ne 
vom da îndărăt, pentru că nu putem. Impenetrabilitatea corpului fizic nu 
permite ca în unul și acelaşi loc să stea două corpuri deodată; ce minune dar 
dacă impenetrabilitatea corpului nostru moral nu cedează nici un Ê atom al 
fiinţei sale corpului străin ce apasă asupră-ni? Noi avem toţi cauza de-a 


mulțumi maghiarilor pentru apăsarea lor, căci ei ne-au deşteptat ca şi cum ai 
deștepta pe-un om ce doarme lângă o prăpastie c-o lovitură de cnută. 

Dar să venim la obiectul nostru. 

E multă diferință între educaţiune și cultură. Așa d.e. educaţiunea 
străină implică spirit străin — cultura străină ba. Educaţiunea e cultura 
caracterului, cultura e educațiunea minţii. Educaţiunea are a cultiva inima și 
moravurile, cultura are a educa mintea. În fine un om bine educat, cu inimă, 
caracter şi moravuri bune, poate să fie c-un cerc restrâns de cunoștințe, pe 
când, din contra, cultura, cunoştinţele cele mai vaste pot să 3? fie cuprinse 
de un || om fără caracter, imoral 3 fără inimă. 

Cultura străină ca atare nu poate strica * pe om pentru că trece prin 
prisma unui caracter, a unei inimi deja formate; educațiunea, creșterea cade 
însă în periodul acela al vieţei omenești când inima neformată încă a omului 
seamănă unei bucăţi de ceară în care poţi imprima ce vrei. Când inima cu 
vârsta se-mpietreşte, atunci n-o mai poţi îndrăpta, o poţi numai rumpe. 

De aceea ne temeam mai mult de şcoalele populare maghiare decât de 
Dieta lor, de miniștrii lor, de honvezii lor. Dieta, miniștrii și honvezii se duc, 
omul rămâne. Pe acest om ce rămâne voiam a-l ști asigurat; și el e asigurat 
prin datoria cea mare a statului, care nu are de unde clădi școale populare; 
când va avea de unde, atuncea poporul le va respinge cu conștiința și cu 
braţul. Educaţiunea străienă implică spirit străin, şi un corp cuprins de 
spiritul străin e asemenea unei pietre desprinse din zid. Ea aparţine zidului 
prin destinaţiunea ei, însă spiritul străin al atracţiunei pământului o face să 
cadă. Căzând la pământ ea încă nu e pământ, cum românul renegat nu e 
încă ungur, cumcă evreul botezat nu e încă creştin. Abia dizolvându-se în 
pulbere devine pământ, cum ovreiul abia în nepoţii lui devine creştin, cum 
renegatul abia în nepoții lui devine ungur. Factorul infectat de străinism e o 
mortăciune morală a corpului, ce mirare dar cumcă inamicii noştri aşteaptă 
să cadă mortăciunele corpului nostru, ca din ele să-și constituie pe al lor. 
Numai că s-au înșelat amar inamicii noştri. Ei gândeau că ni e * mort corpul 
și începusă a tăia din el cu cuțitul. Dar corpul ê nostru nu era mortăciune, ci 
numai amortit, vorbe de-aceeași rădăcină, deși nu cu-același înțeles. Corpul 
amorţit e un corp viu, sănătos, numai că starea lui e anormală; inima a 
încetat de a fi centru pentru unele din estremităţi; ci 7 prin o mișcare cât de- 
nceată dar continuă partea amorţită intră iar în comunicaţiune cu inima, care 
bate voioasă şi repede, bate cât trăieşte. 


Renegaţii sunt veninul pe care natura binefăcătoare l-a depărtat din 
corpul nostru. Fericire e că lamura aurului nostru e însemnată pe lângă 
zgura ce-am putut-o lepăda fără ca să ni pese. Am râs totdeuna de-ncercarea 
de-a rea || duce în sânul naţiunei pe renegaţi. 3t" S-au dus? Cu-atât mai bine, 
era mai rău de rămâneau. La noi era un rău și e o fericire că în mânele 
duşmanilor ei sunt asemenea un rău. Ei sunt boala lor cea ascunsă, dar 
cronică. Răi naționaliști, ei sunt răi servitori. Maşine oarbe și materialiste, ei 
lovesc Ê fără rațiune. Toată iama corpul e sănătos, faţa roşie. Vine primăvara 
şi buba venerică împle părțile cele mai nobile ale corpului, ochii, gura, 
nasul, și pătrunde până-n creieri, rozând până şi oasele craniului. În curând 
capul naţiunei ungurești nu va fi decât un monstru urâcios și plin de bube 
— un cap incurabil. În fine românii ° naționaliști vor lucra spre binele 
nostru, românii renegaţi, fără să vrea chiar, spre £? răul inamicilor noştri. Să 
vină numai primăvara libertăţii noastre, şi-apoi veţi vedea. 

O repetăm cumcă nu înţeleg neci ungurii măcar cât bine ne-au făcut şi 
ni fac prin apăsarea lor. Ei ne deschid ochii, ei fac să ne concentrăm în noi, 
în sufletul nostru, să ne vrem pe noi înșine înaintea orcărui; asemenea 
ariciului care, făcându-se vălătuc, arată în toate părţile sale ghimpii, pe când 
inima-n el trăieşte 11. Apăsaţi voi! — apa nu cedează apăsării, cu cât mai 
mult o naţiune. Din contra, ea creşte ca îmflată de puteri nevăzute, se va 
îmfla şi, zvâcnind, va răsturna piatra din fruntar spre a se înălța un alt 1? 
soare, soarele de diamant al Orientului în t° faţa soarelui celui de foc al 
Occidentului. Apăsaţi voi! Până ce ura noastră pentru voi nu va mai fi un 
simțământ ci o rațiune, nu psicologie ci logică. Și e teribilă ura cea 
surâzândă a logicei — ea justificată, căci e justiţia. Este ura surâzândă, ura 
sclavului față cu tiranul său, este condiţiunea legată de tranzacţiunile dintre 
unul şi altul. 

De-aş trăi în Rusia şi poporul, într-un moment generos, ar închide tiranii 
spre a-i decapita, de n-ar găsi camefice m-aș face eu! Cine mi-ar imputa-o 
de 1% crimă? Cine-ar putea zice că nu-mi împlinesc datoria? Și oare moartea 
în rezbel are de bază ura simțământului? Desfid pe cineva de-a-mi arăta 
altfel 15 de cazuri decât escepţionale. || E o ură logică. Te ucid ca să nu mă 
ucizi. Trebuie să pieri ca să esist eu. Prefer lupta 3! Y în locul unei dreptăți 
nedrepte; prefer de-a muri în loc de-a deveni maghiar. Cine mi-o poate ţinea 
de rău dacă voi ca şi copiii mei să fie ca mine de români. Guvernul t6? Nu-l 
recunosc de competinte 17. El are a-şi regula trebile lui, ordinea publică, nu 


limba și religiunea copilului meu; are de-a surveghia referințele dintre el și 
persoane străine lui, nu caracterul lui propriu sau pe el însuși nepus în 
referință cu elementele străine lui. Și când eu plătesc pentru şcoală, dătoria 
18 mea implică dreptul de-a cere cum să fie instruit. Şi eu cer să fie instruit 
în limba mea și numai în limba mea, nu și în limba mea. Gimnaziile de stat 
din Transilvania ar trebui să fie române, căci românii le susţin cu birul lor 
amar, pe care-l storc pietrei şi costișelor cu cari i-a-mproprietărit o dreptate 
19 nedreaptă. Veni-va vremea şi a dreptăţii celei drepte. 

În fine, dacă vre-un domn de naţionalitate maghiară mi-ar face până şi 
onoarea reflexiunei, declar a priori că m-ar pune într-o poziţiune șoadă, căci 
nu ştiu ungurește, nu m-am silit să-nvăţ frumoasa limbă asiatică, căci îmi 
mai plăcea barbara limbă italiană d.e. în locul melodioasei, dulcei, 
molatecei limbe maghiare. Aș fi putut s-o învăţ ca să mângăi tigresa, dar 
prefer a o ucide. Ca origine, ca limbă, ca cultivabilitate chiar ne simțim prea 
mult superioritatea asupra cultei naţiuni maghiare, cu ocultele sale bande 
cari pradă ziua-n amiaza mare până și drumuri de fier. Noi nu ne pretindem 
culți, ci numai cultivabili, nu avem pretenţiuni mari noi ieștia. Am dormit 
cam mult ce-i drept, doi evi și mai bine, dar somnul nostru a fost sănătos şi 
ne simțim minunat de bine, încât ne credem a întreprinde lupta esistenţei 
noastre şi cu 10 naţiuni maghiare, nu numai cu una. După noapte vine 20 
ziua, vine pentru că trebuie să vină. Și dacă somnul nostru a fost lung, cu- 
atât mai puternică va fi manifestaţiunea vieţei noastre. E pietroasă şi- 
ncovoiată calea dreptăţii, dar e sigură. Știu că ne-aţi închide gura de-aţi 
putea fără ca °! să vă scuipaţi vouă însăși în faţă, dar nu veţi închide-o și 52" 
vom || protesta mereu, nu vom cu toţii decât un protest personificat 22. Nu se 


ucid lesne naţiunile, domnii mei, şi mai cu samă 23 cea română nu. 

1. supraintercalat 2. supraintercalat 3. după f[ără] şters 4. după trlece] șters 5. 
supraintercalat 6. după noi nu eram șters 7. deasupra lui dar șters 8. deasupra lui 
sunt șters 9. după în bine or [în rău] șters 10. după la șters 11 iniţial: pe când inima sa 
trăieşte 12. supraintercalat 13. supraintercalat 14. supraintercalat 15. supraintercalat 
16. deasupra lui Statul șters 17. de competinte supraintercalat 18. după n-o fac decât 
şters 19. după nedreaptă șters 20. după trebuie să [vină] șters 21. supraintercalat 22. 
după mare șters 23. mai cu samă deasupra lui cu deosebire șters 

Emanciparea economică 2* şi intelectuală a întregului popor românesc. 


Nu ne mai trebuie epitrop în nimic şi nicăiri. Nu trebuie nici unguri 
epitropi, nici germani, nici ruși. Încolo admitem orice formă de convieţuire 
cu alte popoare, fie aceea o convieţuire cu maghiarii sub Coroana Sf. 
Ștefan, fie cul toate celelalte popoare în Imperiul habsburgic sub Coroana 
de Austria — idealul? unităţii politice ne e cu desăvârșire indiferent. Un 
singur lucru putem pretinde de la oricine: să respecte naționalitatea noastră 
cum o respectăm noi pe a lor. Crede oare Austria să câștige preponderanţă 
pe Dunăre permițând ungurilor infamiile câte se comit? 

Precum nu 2% admitem în dezvoltarea muncii noastre și a economiei 
noastre epitropia unui negoț exercitat de străini, precum nu admitem în 
dezvoltarea noastră intelectuală epitropia unei limbi străine — pe chiar sora 
franceză, necum nemţeasca, slavoneasca sau ungureasca — având noi 
epitropi naturali limba latină şi” fiica ei, limba românească din suta a 
șaptesprecea, tot astfel... precum nu adm[item] în bis[erica] noastră? 
epitropia Bizanțului sau a Romei, tot astfel evident că nu admitem nici 
epitropie pe Dunăre şi sfătuim pe tot românul să facă asemenea nouă. Pe tot 
românul, oriunde ar fi”, sub a oricui stăpânire s-a afla. 


1. după cu nemții şters 2. după un [ideal] şters 3. după și limba şters 4. urmează, 
decontextualizată, trimiterea subliniată Pasajul din Jiricek Traci 5. iniţial de oriunde 
ar fi 


4 


Cineva poate 2*" fi obligat prin locul nașterii sale de-a! servi în armata 
ungurească, adecă de a-și da puterile, trupul și viaţa fizică pentru statul 


ungur, dar limba ungurească nu e nimenea dator? de-a o învăţa, nimeni 
dator, nici sie însuși, nici lui Dumnezeu, 


1. după de-a [servi] şters 2. deasupra lui obligat şters 

deși în realitate poporul maghiar n-a ajuns niciodată la predominare 
în ţara lui proprie, nici în trecut, nici azi. Îndată după stingerea dinastiei lui 

Arpad, s-a succes până în ziua de azi o serie de dinastii străine recrutate! de 
departe și de aproape, încât singura dinastie naţională cu care se laudă este 
familia arhiromânească a lancului, voievodul Ardealului, a Corvinilor. 
Bonfiniu deducea familia dintr-o gens de patricii de la Roma; realitatea este 
însă că Corvinii erau boieri români de neam, iar îndeosebi tatăl voevodului 
lancu ţinea în căsătorie pe o fiică din familia Paleologilor din 
Constantinopole. De aproape înrudiți cu Basarabii, ba poate ei înşii 
Basarabi, aveau în marca lor un Corb c-un? inel în gură. Acest corb cu 
inelul în gură este însă identic cu corbul legendei lui Radu Negru. Radu 
Negru, zice Miron Costin, a trecut din Ţara Făgărașului munţii şi-n șesul 
Țării Româneşti a găsit? 


1. după din toate şters 2. după cu un şters 3. a găsit deasupra lui s-a 'nsurat şters 

AOT ea naşte prin reacţiunea unei rase în contra unei 


Un popor 
dominaţiuni străine: 

rușii — tătarii 

ungurii — românii 

spaniolii — olandejii 

Naturile generoase ţin cu cel slab și vin în ajutorul lui. Astfel se 
sporește puterea acestuia. Contra lui Mohamed pol[onii] și ung|urii] n-au 
luat parte din invidie. 

Stăpânul politic 2% a trupului şi a raporturilor lui de avere poate fi ici 


un Habsburg, colo un Romanov, dincolo un Rachenberg sau un Obrenovici; 
pe sufletul lui, pe limba lui, pe inima lui e stăpân Dumnezeu şi el, și 
nimenea 'ncolo. 

Primi inter pares coordinate cu supraordinate — precum 
temperatura cată! a se echilibra?, şi tocmai din aceasta se naşte mişcare, tot 

astfel un popor se cultivă, caută a ieşi la suprafaţă şi dintr' aceasta se naște 
mişcarea sa de emancipare, pe care nimeni n-o poate opri. 

Dacă opinia Ung|ariei] despre noi e atât de rea precum afectează a avea, 
cu atât mai bine pentru noi. Orice eroare asupra puterilor” noastre? este în 
paguba adversarului. Dacă nu” sunt în eroare asupra noastră, și limbajul 
vehement al foilor lor ascunde numai, ê c-o manieră lăudăroasă, frica şi 
slăbiciunea care le stau ca un cui la inimă, iar cu atât mai bine pentru noi, 
căci atunci ştim că, oricât” va striga, ține în taină seamă de noi. A ne 
întrece însă” în epitete înjurioase cu ei mai avem poate talentul, dar n-avem 
înclinarea. Un lucru li-l putem mărturisi numai: Beuge machen gilt mehr. 
Dacă lupta e necesară, nu injuriile vor fi armele celui victorios. 

Ce mi-e rusul, ce mi-e ungurul? la pe unul dă în altul, vorba ceea. 

Da, aşa e. 

Casa de Austria, care le-a dat rlomânilor] totul în trecut cal răsplată 
pentru purtarea lor eroică în război şi iubirea lort de neam în timp de pace, 
în!? această Casă de Austria, care nu i-a nedreptăţit ca alţii, ei speră, ei cred, 
ei se 'ntemeiază, ei privesc supremaţia ungurească ca un accident nenorocit 
pentru ei în dezvoltarea istorică a monarhiei, ei speră chiar în ramificarea 
monarhiei, unde principiul!S unităţii va face 26!" concesii raţionabile 
principiului decentralizării, bazat pe grupuri naţionale coordonate şi nu 
supraordonate. Politica românilor din Austria e politica austriacă şi ar fi 
bine dacă M. Sa ar da!“ o atenţie binevoitoare numirii mitropoliţilor şi 
episcopilor, pentru ca nu prin ei să se introducă sâmburii de politică 
maghiară între români. Împărat sau rege, rege sau împărat, e indiferent cum 
monarhul românilor ardeleni va avea buna grație de-a se numi. 

Dar să stea în!” legături mai directe cu unul din cele mai credincioase şi 
mai tinere popoare, care n-are vrot® istorie glorioasă îndărătul său şi care 
bucuros ar fi să facă din istoria sângelui sau vărsat şi a culturii sale câștigate 
o victorie a Casei de Austria. 

C-o Transilvanie mulțumită vrem Dacia? Dar modeşti ne cred 
maghiarii. O, noi mergem mai departe. C-o Transilvanie mulțumită vrem 
Imperiul Roman al Orientului. Căci o formă oarecare trebuie să ia în viitor 
Peninsula Balcanică dacă e vorba să nu cază pradă cuceririlor din răsărit. 
Dar va fi o confederație dunăreană”, dar un Imperiu Roman al Orientului, 
lucrul îmi e indiferent. Dintre popoarele coordonate superioritatea va fi a 
aceluia care va munci şi va cugeta mai mult, și lucrul se 'ncheie aci. 


0 


România a plătit-o aceasta și a plătit-o scump: întâi, ca avantagie 
economice concese pe zece ani negoțului austriac, al doilea, prin 
discreditarea şi căderea unui partid onest, al treilea, prin venirea în locul 
acelui partid a tuturor adunăturilor orientale din ţară. 


1. deasupra lui căta lăsat neșşters 2. deasupra lui egali[za] şters 3. după noastră, 
apoi adversalrului] şters 4. după adversarului e în paglubă] şters 5. după nu s-ar 
[înşela] şters 6. după sentimentul şters 7. deasupra lui oricât şters 8. iniţial trebuie să 
[țină] 9. supraintercalat 10. după pe şters 11. după dl-lor] şters 12. iniţial deci în 
această 13. după unita[tea] şters 14. după lua seama şters 15. după dlirect] şters 16. 
deasupra lui nici o şters 17. după balcanică şters 

1 281Y unui ţigan n-are să-și schimbe Ardealul numele. 


De dragu 

Noi îi asigurăm că românii, să vrea numai, în trei zile şi s-ar părea 
că de când e lumea și pământul n-a existat picior de ungur în Ardeal. Dar nu 
vor, și ştiu ei bine de ce nu vor. 

Dar de %1Y vreme ce noi vrem nu numai să supunem popoarele 
pământului, ci să şi le fericim totodată și, ştiind focul fraţilor maghiari de-a 
sel reîmprospăta prin elemente omogene, deasemeni nobili descendenți, 


vom aduce pe turcii din Impleriul] bizantin — pe toţi cu mic cu mare — și 
i-om așeza în Ungaria, asemenea pe tătarii din? Dobrogea. 


1. după aduce şters 2. după și pe cerchezi şters 

De nu mai vin odată tătarii cu arcuri uşoare, azi vin ruşii cu tunuri 
1 


Krupp. Asta-i crima. 

1. descifrare dificilă a întregului fragment 

STUDII ASUPRA PRONUNȚIEI 


54T Cum să ne esplicăm atunci unitatea de limbă a poporului nostru de 
vom permite cumcă el a fost adus din diferite colţuri ale lumei romane? 
Abaterile de la unitatea limbei noastre se găsesc numai pe locuri unde se pot 
dovedi urmele unor elemente quasi străine (Șcheii de lângă Brașov și cei de 
lângă Sibiiu). || 

>T Riecăruia din noi i-ar fi ruşine să pronunţe rău nemţește, româneşte 
ba. Bărbaţii noștri din Transilvania — cei de litere chiar — nu pronunţă 
adeseori mai bine decât oamenii din satul lui natal. Silescu-se oare 
profesorii de prin gimnaziile românești ca să 'nveţe junimea a-și pronunţa 
bine limba lor natală? Poate... dar nu credem; căci dovada vie e junimea 
din universităţi, care adeseori își face o mândrie din aceea că pronunţă ca” 
în provincia lui respectivă. Cum am mai spus — nu facem nimănui o crimă 
din străinismi, cum nu-i facem din pronunția rea, însă, pe cât avem încă 
vreme, să ne silim prin şcoli, de nu în casă şi-n viaţa publică, de-a introduce 
o pronunție generală. Ca s-o introducem însă e neapărat ca să delaturăm din 
sistemul de ortografie etimologic ceea ce-i stă mai mult în cale acestei 
pronunțţii: vocalele pure cari nu se pronunţă cum se scriu: 
o pus în loc de u d.e. potend în loc de putând — potentia în loc de putință 


[e pus în loc de i d.e.] bene în loc de bine, tene în loc de tine ş.a. || 

54 T Şi 2 apoi tocmai acest ă * pe care dnia-lor îl blamează le-a făcut 
mediu unificator cu °% Y trecutul — așa: inimă, Săbiniu, băserica || astfel 
încât ă are un rol mult mai mare în etimologism decât în fonetism chiar. El 
e o piatră de care loveşti în toate colţurile. || 

55 V Daunele ce le face sistemul etimologic pur pronunţiei românești 
sunt însemnate. Având fiecare facultatea de-a pronunţa cum va vrea, 
generațiune cu 4 generaţiune vom păstra viţiul pronunţiei corupte. Tema 3 
etimologiştilor cumcă fonetiştii vor consacra prin uz pronunția provincială 
şi vor face dialecte e iluzorie. Astăzi mai toate ziarele româneşti au aceeași 
limbă scrisă; va să zică în nici unele nu s-a consacrat vieţii provinţiale. 


Din contra, cu toată unitatea limbei literarie, pronunția diferă în fiece 
provinţie, ba încă ce e mai mult ortografia etimologiștilor li lasă deplină 
largitudine de acțiune. Românenii zic naţiune, ardelenii năciune etc. De-ar 
fi fost o ortografie unitară şi fonetică, azi ziceau toţi ê or ciune or ţiune, una 
din două, nu amândouă lângă olaltă. || 

Faptele câte par a sancţiona teama etimologiștilor puri ne vom încerca 
să le cităm şi 5%! noi pe cât ni sunt cunoscute; declarând anticipando că vom 
cerca totodată să dovedim şi puţina influință ce-au esersat 7 ele asupra 
pasurilor unitare ale literaturei noastre. Pronunţia: Dumnedzăul meu! dz în 
loc de z. Vezi scrierile lui Asachi și novelele publicate de el în almanacurile 
calendarelor sale, prin care el consacra această pronunție! Dar îmi va 
răspunde un etimologist cumcă prin citațiuni de natura acesteia eu nu fac 
decât verific oarecum prin fapte ceea ce domnia-lor susțin în principiu. 
Fapte de astea se repetează într-adevăr necontenit până cam pe la anul 58, 
însă era un timp acela de descentralizare atât politică cât şi literară, cu toate 
acestea cei care erau unioniști în politică erau unioniști și-n pronunție, deși 
nu în principiile lor limbistice (vezi „România literară“. „Foiletonul 
Zimbrului“ ş.a.); ge în loc de j € (pronunția moldovenească °) începe iar a se 
ivi în ziarul „Traian“: giudecată, giust, giumătate. Un alt fenomen e cel din 
scrierile scrise de chiar mâna d-lui Alecsandri, în cari preface pe ge cel mai 
legal în j, după francezi cred: jingaș. 


1°. O greșală a pronunţiei e aceea de la românii din Muntenia, cari zic: 
d-aur, * € p-aici în loc de: de-aur, pe-aici. Dar ei zic cumcă s-ar fi 
eliminând din cauză că vine a sta dinaintea lui a. Numai vezi că această 
eliminare este părută iar nu reală, căci ei nu eliminează în vorbele acestea 
pe-un e ci pe-un ă. lată cum Muntenii zic pă şi dă şi ă se elimină când vine 
să stea înaintea unui a, cum de e: ap-amestecată cu vin 10 în loc de apă- 
amestecată cu vin, şi de-acolo: d-aur, p-aici în loc de dă aur, pă aici, iar nu 
în loc de de aur, pe aici. Va să zică pronunția cea mai bună e aceea care 
conservă pe e deşi scurtat, adică de-aur, de-aici etc. 


2°, O greșeală de pronunție a moldovenilor şi-a bucovinenilor este 
lungirea peste măsură a lui e intonat când acesta e urmat în silaba a doua 


de-un alt e, d.e.: pepene, rece, trece ş.a. Ei susţin această pronunție de 
corectă și de frumoasă, deşi ea nu-i alta nimica decât consecinţa naturală a 
unei greşeli de pronunție. Pe e final moldovenii (şi bucovinenii) îl schimbă 
în i, precum: faci, coci, mergi. Tot aşa pe-un e chiar în mijloc, numai de se- 
ntâmplă că urmează lui e cel intonat, d.e.: pepini, pieptini. Prin asta însă 
ecuilibrul şi raportul ce esistă între silaba intonată, dominantă, şi-ntre cele 
neintonate, domnite, se strică și trebuie restituit prin o lovitură de stat. Acea 
lovitură e lungirea peste măsură a silabei intonate. Astfel meargi îşi are 
rațiunea sa de-a fi, căci ea ţine ecuilibrul nedreptului i; însă || mearge (cu e) 
nu-şi scuză esistenţa, căci e final în toate °? Y drepturile sale şi prin 11 asta i 
se ia silabei intonate dreptul de-a se lungi peste măsură, căci ecuilibrul 
esistă. Acest viciu e o pată, a cărţilor bisericești tipărite de mult și a fost 
până azi 1? inima pronunţiei bisericeşti. Încă şi azi poţi auzi pe câte-un 
dascăl zicând iaste în loc de este. 


Moldovenii puriză adesea pe ă dar îl fac în genere a 1%. Aşa ei zic a 
îmbraca, pieptana, ® Y legana. Adesea corump pe u în o, d.e. on om. 

moldoveneşti: 
(sî facî, sî tacî 14, cumpânî). (a mé; pre bunî), (tari)? ce (cese), ge tot 8 
(or încă tăt), facet, mâncat în loc de toți, faceți, mâncaţi. 


ard[eleneşti]: 55 


poezie, filozofie în loc de poesie, filosofie 
Adeseori s t” se pronunță şi-n România ca z, însă un z amestecat cu s 
(respectiv 18 prospect). 


Chiar pronunția clasică începuse a despărţi binişor în două castre, dintre 
cari un raţionalist neci 19 n-ar fi ştiut cum s-aleagă. Pronunţia 
moldovenească purizată care susținea numai acele sunete dulci cari le 
regăseşti pe toate în același loc şi-n dialectul toscan al limbei italiene — şi 


pronunția cea din Ţara Românească ridicată azi 2 la gradul de naţională. 


Astfel moldovenii [zic] giudicată, gioc, dzână, dzău, muntenii din contra 
judecată, ° Y joc, zină, zeu. Calitativmente (musicalmente) vei alege pe cele 
dentâi ||, logice pe cele de-a doua. || 5* Y Românimea toată zice: șână, și 7], 
țână, ţâpă, zâuă, zână. Românenii ?? zic curat şi clar: șină, şi, ține, ţipă, 
ziuă, zină. 

Iată puntele în care se mărginește posibilitatea clasificărei 2* pronunţiei. 
Afară de aceste punte totul e anomalie fonetică care, suferită, într-adevăr c- 
ar fi în stare de-a ne aduce la dezbinare în dialecte. 


Arhaismii poate că-i va încetăţeni cu-ncetul poezia, dar numai ea, căci e 
un drept escluziv al ei de-a revifica culorile limbei prin vorbe dezgropate 
din mormântul trecutului. Astfel Goethe dă lui Faust, prin arhaismi în vorbe 
şi-n forma versului, coloritul cel bizar al evului mediu, colorit pe care 
Schiller n-a înţeles a-l da lui Wallenstein al său. 


55 V Toate astea le-am spus din puntul meu de vedere, adică din puntul 
de vedere al artei dramatice. Oricât de diferite pronunțiile în viaţă și în 
faptă, orcari ar fi proiectele filologiei de-a schimba pronunția cu desăvârșire 
prin principiul: Si consuetudo vixerit, vetus lex sermonis adolebitur, totuşi 
pronunția pe scenă trebuie să fie pretutindenea una şi aceeași, cea naţională, 
căreia ardelenii îi zic „frumoasă“ („Vorbeşte frumos românește“). 

Dacă această pronunție va avea puterea să schimbe filologia sau dacă 
filologia va avea puterea să schimbe pronunția, de-asta îmi pasă mie prea 
puţin, eu am constatat numai o trebuinţă esenţială a teatrului, aceea a unei 
pronunţii pe care chiar publicului i convine de-a numi frumoasă, care va să 
zică îi place. 

Nimic n-ar fi mai ciudat decât un teatru ai cărei membri să aibă fiecare 


o coloratură diferită în pronunție 2%. 


54 V Cercetările sunt foarte interesante, foarte bune, foarte folositoare ca 
atari, dar a trece cu ele în domeniul faptului, astfel încât fiecare descoperire 
nouă să fie mama unei ortografii și-a unui sistem de limbă nouă, ni se pare a 
fi fapta cea mai nedreaptă faţă cu o lume ce scrie şi citeşte şi care, dotată % 


pe fiecare zi c-un alt sistem, va ajunge ca, din îndreptare în îndreptare, să nu 
mai poată scrie drept 76, să piardă până și simţul justeţei. 


Aceste cercetări, bune or rele, nu sunt scrise cu ură , neci din punt de 
vedere al persoanei. În cazul unei reflexiuni, declar a priori 27 cumcă nu 
permit nimănui de-a-mi imputa etatea or studiile mele, neci aluziuni asupra 
mea ca persoană. Însă, întâmplându-se ca cineva să-și ia acea permisiune 
fără ca eu să i-o dau, cu prin însăşi uzurparea aceasta mă voi crede 


îndreptăţit de-a nu răspunde nici 2% măcar ad rem. 


Previn că nu râd ca alţii de aceste defecte. Eu le voi combate din puntul 
meu de vedere, fără a râde, ştiind bine 79 că chiar puntul meu °? de vedere 
poate să fie fals; și, fiindcă 3! eu doresc să fiu reflectat iar nu persiflat, ce e 
mai natural decât ca eu să păzesc conveninţele acelea față cu alții pe cari aș 
dori ca alţii să le păzească față cu mine? 


2. după Tlocmai] şters 3. de notat că alograful ă are aici, cum rezultă din 
exemple, dubla valoare de ă și de î, diferență la care moldovenii erau mai puţin 
sensibili 4. după și şters 5. după și şters 6. după or şters 7. după esersat urmează o 
încercare de modifice în esercitat abandonată 8. urmează începe iar şters 9. corectat 
din moldavă 10. cu vin supraintercalat 11. după nu şters 12. până azi supraintercalat 
13. dar îl fac în genere a supraintercalat 14. corectat din tacă 15. iniţial între cele şase 
exemple nu se aflau decât virgulele; parantezele au fost introduse ulterior, pentru a 
grupa cazurile: -â, -î, -ea, -é, -e, -i 16. între rândul precedent şi acesta se află şters 
ardelenelști] 17. corectat din z 18. în manuscris accentul este pe primul e 19. urmează 
nu știa şters 20. supraintercalat 21. șână, șî supraintercalat 22. termenul e folosit 


pentru românii din Țara Românească, ca și într-unul dintre fragmentele de pe 55 V 23, 


clasiflic]are e folosit aici cu sensul de consacrare ca fonetism clasic, deci ca normă a 


limbii literare generale, consacrată prin învățământ (cf. 55 I; Chiar pronunția clasică 
începuse ...) 24. după limbă şters 25. după pe fiecare şters 26. nu mai poată scrie 
drept supraintercalat 27. a priori deasupra lui înainte şters 28. corectat din neci 29. 
supraintercalat 30. supraintercalat 31. după eu asemenea doresc şters 

S8 Celor ce vor o purificare absolută a limbei li vom răspunde că acele 
vorbe pe cari vor ei să le alunge sunt aşa de concrete, așa încrescute în 
țesătura limbei române încât trebuie să rupi țesătura toată ca să le scoţi; şi 
cumcă limba se deşiră alungând vorbe d'o iluzorie origine slavă e dovadă în 
latiniștii noștri. 

Celor cari nu vor acea curăţire de fel li vom răspunde că ei singuri sunt 
neconsecuenţi, căci ei au lepădat o mulțime de vorbe grece şi ruse pe cari le 
'ntrebuinţau încă părinţii lor, şi multe din vorbele pe cari le scriu d-nii 
Florentin, Negruzzi ş.a. — autori îndealtfel cu mult talent — s-au dus calea 
celor duse fără ca chiar dumnealor să le pară rău după ele. Am fi cam 
temerari de-a susținea cumcă limba noastră şi-a sfârşit deja curățirea sa, că e 
organizată 1, că a ajuns stadiul ultim al dezvoltării sale și că acum n-ar 
trebui decât constatarea formală a acelei dezvoltări prin etimologie şi 
sintaxă. Limba noastră — placă-ne-o a crede — are un trai lung și de-aceea- 
i şi trebuie o dezvoltare lungă. Purizarea ei merge 'nainte, deși e mai bine ca 
să meargă prea încet decât prea iute. Noi — generaţiunea de faţă — nu 
împlem decât șanțurile, noi avem să dăm noţiuni poporului nostru, ca să 
cugete, limba clasică e sarcina ° generaţiunilor viitoare. 

Un fenomen nou e acela că cultura și literatura la români nu merg defel 
în acelaşi pas, ba sunt eterogene chiar. Cultura claselor privilegiate cel puţin 
e cu mult asupra literaturei țării lor, dar e străină, literatura e naţională, dar e 
în urma culturei. Popor de contraste... e o frază. 


1. urmează și formal şters 2. după a generalțiunilor] şters 


4 


Această parte netraductibilă a unei limbi formează adevărata ei zestre de 
la 242 ! moși strămoși, pe când partea traductibilă este comună gândirii 
omeneşti în t genere. 

Precum într-un stat ne bucurăm toţi de oarecari bunuri cari sunt a ? 
tuturor şi a nimănui 3, ulite, grădini, pieţe, tot astfel şi în * republica 
limbelor sunt ° drumuri bătute cari sunt a tuturor, adevărata avere proprie o 
are însă cineva acasă la sine; 

iar acasă la dânsa limba românească este o bună gospodină și are multe 
de toate. 


1. după în genere și îndeobște succesiv şterse 2. supraintercalat 3. și a nimănui 
supraintercalat 4. supraintercalat 5. deasupra lui are şters; redactarea, inițială: și 
republica limbelor are 

POMOLOGIE 


238 r Mai întâi o mică observaţie filologică. Pomologie e un cuvânt 
hibrid, pe t care autorul ar fi trebuit să-l eviteze cum trebuiesc evitate toate 
hibridele. Oare s-ar putea zice Dumnezeologie în loc de teologie sau s-ar 
putea zice în limba germană Versfussologie în loc de Metrik? Nu. Prin 
urmare nici pomologie. Autorul cred că nu împărtășeşte eroarea cea foarte 
răspândită că bogăţia unei limbi consistă în cuvinte. Adevărata bogăţie 
consistă totdeuna în locuţiuni, în acele tiparuri neschimbate cari se 
formează în curs de mii de ani și dau ° fiecărei limbi o fizionomie proprie, 
apoi în bogăţia 3 formelor flexionare, în sufixe, în prepoziţiuni 4 (de care 
limba noastră are foarte multe) în sfârşit în acele mulțimi de fineţe 
psicologice ” cari ele dau abia viaţă sunetelor moarte din cuvinte. Dacă n-ai 
un cuvânt îl circumscrii pur şi simplu sau îl primeşti aproape ê neschimbat 
dintr-o limbă mondială 7. Astfel în loc de pomologie se potrivea, credem, 
mai bine cultura 8 pomilor, căci a pune două cuvinte în loc de unul claritatis 
causa n-a fost niciodată un păcat. Cât despre cuvintele multe, în loc de-a 
îmbogăţi, ele sărăcesc cumplit o limbă. Ele iau ideei ° viociunea intuitivă; 10 
Când la rostirea mai multor cuvinte ai să-ţi închipuiești același lucru, ajungi 
a nu-ţi închipui nimic sau mai nimic !! la rostirea !? fiecărei din ele.|| 

Să 15 luăm de ex. cuvântul samă şi să dăm la toate locuţiunile 
ecuivalentul lor 239 * german. „A băga de samă“, bemerken; „a lua sama“, 
aufmerksam sein; „sunt t4 de-o samă“, gleichen Alters, gleicher Höhe; „ştie 
sama unui lucru“, weiss wie das Ding anzufassen ist; „o samă dintre ei“ la 
besondere unter ihnen 16; „a-şi face sama“, an sich selbt Hand anlegen; „a- 
şi da sama“, sich Rechenschaft ablegen; „a lua şi a da pe samă“, 
Ubernehmen, ubergeben; „a ţinea samă de ceva“, etwas mit in Berechnung 


ziehen!”; „a-l ţine în samă pe cineva“, „a-i căuta cuiva în samă“ t8, 


jenumden 19 achten. leie-se acum pentru fiecare din aceste locuţiuni câte un 
cuvânt nou 2 şi nici unul 7! din ele nu va esprima așa de bine lucrurile ca 
aceste şabloane °? vechi. 

Abstracţie făcând de la numirea ^? cărţii, aceasta e cât se poate de bine 


scrisă şi-şi tratează materia într-un mod popular 24, nu 2 însă superficial. 
Indărătul formei uşoare și a limbii populare, care poate c-ar fi putut fi şi mai 
populară, autorul se vede a-şi cunoaşte cu temei toate 26 


23 


1. după ce ar fi trebuit șters 2. după cari șters 3. după folrmele] șters 4. în 
manuscris: prepoziţiunilor după mulţimea șters 5. după logice șters 6. supraintercalat 
7. întreaga propoziţie este scrisă deasupra alteia, şterse, și anume: în loc de 
pomologie ar fi fost mai bine pomărit sau [o circumscriere], numai acea circumscriere 
să fie potrivită 8. după pomăritul sau șters 9. deasupra lui locuţiunilor șters 10. după 
lor șters, urmă a primei redactări: iau locuţiunilor vioiciunea lor intuitivă 11. sau mai 
nimic supraintercalat 12. supraintercalat, după care fiecare a fost transformat în 
fiecărei 13. după Vom da exlemplul] șters 14. deasupra lui amândoi șters 15. 
deasupra lui de oameni șters 16. besondere unter ihnen deasupra lui einige Menschen 
şters 17. mit in Berechnung ziehen deasupra lui nicht ausser Acht lassen șters 18. a-i 
căuta cuiva în samă supraintercalat 19. după ehren șters 20. după străin șters 21. nici 
unul supraintercalat 22. deasupra lui tipariuri șters 23. după tiltlul] șters 24. după 
uşor șters 25. după fără însă ca asta șters 26. textul se întrerupe aici 

STRÂNGEREA LITERATURII NOASTRE POPULARE 


E păcat cumcă românii au apucat de-a vedea în basm numai basmul, în 
obicei 5 Y numai obiceiul, în formă numai forma, în formulă numai 
formula. Formula nu e decât manifestațiunea palpitabilă, simțită a unei idei 
oarecari. Ce face d.e. istoricul cu mitul? Îl lasă cum e or îl citează mecanic 
în compendiul său de istorie, pentru a face din el jucării mnemotecnice 
pentru copii? Nimica mai puţin decât asta. El caută spiritul, ideea acelor 
forme, cari ca atare sunt minciune, şi arată 1 cumcă mitul nu e decât un 
simbol, o hieroglifă, care nu e de agiuns că ai văzut-o, că-i ţii minte forma 
şi că poţi s-o imiţi în zugrăveală pe hârtie, ci aceasta trebuie citită și 
înțeleasă. 

Trecând la obiceiuri, e iarăși sigur că ele numai în generare devin numai 
simple formalități. Primitive, ele sunt espresiunea esterioară a unui profund 


simțământ sau a unei profunde idei interne. Adevărat cumcă poezia nu are 
să descifreze, ci din contra ° are să încifreze o idee poetică în sinibolele și 
hierogiifele imaginilor sensibile, numai cumcă aceste imagini trebuie să 
constituie ° haina unei idei, căci ele altfel sunt colori amestecate fără înţeles, 
astfel încât o mânjitură ne-nţeleasă de colori nu poate fi un tablou, cum o 
grămadă de bucăţi de marmură nu e o statuă. Ideea e sufletul, și acest suflet 
poartă în sine ca imanentă deja cugetarea corpului său (deși în lumea reală 
se-ntâmplă adesea să fie tocmai viceversa şi ca esteriorul să poarte în sine 
ideea interiorului). Dacă credem lui Lavater că putea să cunoască din 
trăsurile feţei, din structura capului, în * fine din corp nu numai caracterul 
sufletesc, ci până şi întâmplările vieţei cari influențase asupra acelui suflet, 
atuncea am putea zice cumcă tocmai aşa sufletul unei ” poezii poartă în sine 
deja ideea corpului său, astfel cum cauza ê poartă în sine o urmare neapărată 
a ei. Această dezvoltare dinăuntru în afară, această axiomă care face din 
sufletul propriu soartea proprie a omului, astfel încât întâmplări, fapte şi 
suferințe nu emană din împrejurări esterne și neprevăzute care puteau să se- 
ntâmple și altfel, ci numai din suflet ca singur izvor, astfel încât toată 
acțiunea e un || rezultat al predispunerei naturale și trebuie să se-ntâmple 
astfel cum se-ntâmplă 6% " şi nicidecum altfel. Această dezvoltare e cea 
admisă de poeţii clasici, cealaltă, care lasă teren întâmplărilor esterne și 
hazardoase, e caracteristica aşa numitei drame populare sau mai bine zis 
plebeice. 

Zicând într-un număr trecut că drama trebuie să fie morală ca litera 
evangheliului cu asta n-am zis doar cumcă ea să devină mijlocul religiunei, 
pentru a ajunge la un scop oarecare. Arta nu se poate degrada până la 
mijloc, ea și-e sie însăşi scop. Scopul artei e arta, frumosul. Creaţiunile 
artistice cari sunt mijloc numai pentru un scop care nu e imanent artei se 
numesc tendenţioase. (Theorie des Nichtandersseinkânnens). 

Lucrurile cari au astfel de fundamente încât ele nu pot fi și altfel decum 
sunt, acelea sunt nepieritoare, întrebuințând vorba „nepieritor“ în înțeles 
relativ, uman 7. 

Materialele în care se sensibilizează ideea etern-poetică sunt imaginile, 
nu însă imaginile tuturor popoarelor, ci a aceluia la care are ce sensibiliza. 
Tropii unei națiuni agricole diferă de tropii, de imaginile unei naţiuni de 
vânători or de păstori. Sub ce imagini va îmbrăca unul simţământul 8 etern 
al amorului şi sub ce imagini celălalt decât numai prin * acele pe care le 


posede? Acest mod de cugetare care se reflectă numai asupra corpului, nu 
9 


asupra ideei unei poezii constituie naționalitatea ei *. 

Momentul întâi — popoarele învaţă a cugeta; momentul al doilea — 
cugetă asupra sa însuşi 19; al treilea — cugetă asupra lumei întregi şi pentru 
lumea întreagă. Cel întâi e receptiv, cel al doilea emancipă individualitatea 
naţională de sub sarcina recepțiunii, făcând-o să cugete asupra sa însuși, al 
treilea în fine e floarea de aur ce luceşte lumei întregi. || 

62 V De ce? lată o întrebare ciudată. Nimica nu-i mai lesne decât t ca să 
creezi mii de planuri și mii de căi pentru unul ș' acelaşi scop, căi și planuri 
cari de 1? cari mai înflorite și mai frumoase. Dar de ce? O idee trebuie să se 
realize în modul 13 care nu permite posibilitatea de-a putea fi și altfel, ci aşa 
și numai așa. 


1. după vede șters 2. din contra supraintercalat 3. după fie șters 4. după dlin] 
șters 5. după ideea șters 6. după o [cauză] șters 7. urmează o linie care desparte 
restul textului de ceea ce s-a scris până acum 8. după ideea șters 9. urmează un 
inexplicabil (2) şi apoi o nouă linie despărțitoare 10. asupra sa (iniţial: lui) însuși 
supraintercalat 11. supraintercalat 12. supraintercalat 13. după într-un șters 

TRANSCRIERE: DIN ȘEDINȚELE SOCIETĂŢII 
«ROMÂNIA JUNĂ» 
NAȚIONALII ȘI COSMOPOLIȚII 


Reuniunea academică din Viena „România Jună“, care are de scop: 1) 
perfecţionarea 2% ! reciprocă a membrilor săi pe teren literar-naţional, 2) 
dezvoltarea şi alimentarea ! spiritului soţial, își alese în ? ședința din... 
noiemvrie biuroul său prin aclamaţiune unanimă. Sub pretest că unul din 
biurou (subsemnatul) se ţine de direcţia * literară * societăţii Junimea 


(Maiorescu), d-nul prezident ales * declară ê că nu va putea şedea alături cu 
mine din cauză de divergență a principiilor. Repet că asta a fost pretestul, 
cauza adevărată a declarațiunii d-sale nu merită de a fi adusă înaintea 
publicului. În urma acestei declarări prezidenţiale patru din membrii 
biuroului își dau demisiunea, nu doar fiindcă ar aparţinea sus-numitei 
direcţii literare, ci fiindcă, conform statutelor, trebuie să fii contra 


esclusivismului de idei. Societatea nu primeşte demisiunile celor patru 
membri, validează printr-asta 7 de-a doua oară alegerea lor și printr-asta 
incidentul odios s-a părut închis, rămâind 8 ca la o a doua ședință să se 
aleagă prezidentul. 

Intervalul dintre şedinţa primă şi a doua a fost acuma spaţiul în care s-a 
dezvoltat o activitate admirabilă în felul ei. Toate elementele pasive a 
Junimei ° române din Viena care cu anii 10 nu se interesă de Societate, apoi 
contingentul proaspăt a studinţilor care vin din provinţie, cari nu cunosc 
decât imaginea celuia ce s-apropie de ei ca să-i influințeze|| amândouă 
aceste părţi interesante a Junimei române din Viena au fost puse în mișcare 
de 226 ! un anume Comitet format pe tăcute, ca să vie să voteze contra lui 
Slavici ş-a lui Eminescu, cari se ţin de şcoala lui Maiorescu. 

Pentru sara şedinţei a doua 1! Comitetul latent şi-au 1? procurat din 
România jurnale umoristice și serioase unde Maiorescu era stigmatizat ca 
persoană publică şi privată, pentru sara alegerei au fost inventate mici 
calomnii adhoc, așa d.es. că Maiorescu ar fi delapidat averea Junimei, că a 
abuzat de încrederea ei și că în urmă ar fi fugit din România cu familie cu 
tot — toate aceste mijloace foarte oneste, cum se vede, de-a influința părțile 
interesante ale Junimei pe cari le-am caracterizat mai sus. 

Ședinţa se deschide și alegerea biuroului ! din ședința trecută e 
contestată de partea interesantă, fără ca în ședința trecută să se fi dat vrun 
protest contra legalităţii ei. Biuroul, ştiind elementele cu cari are a face, își 
dă demisiunea, dezvoltând prin membrii săi ideile 1* pe cari le credea 
raționale 1” în cazul de față. Iată-le grupate: 

1) Societatea România Jună fiind întemeiată pe elementul stereotip a 
diferiților săi membri, pe acele atribute comune tuturor junilor români, nu ar 
fi oportun de-a ridica cestiunea divergenţelor d[intrle ei, fiindcă pe 


divergențe || nu se 'mtemeiază niciodată o °?” ! societate omenească. 


Diverginţele sunt atât de multiple între individ și individ încât 1€ o- 


ntemeiere pe ele l-ar sili pe fiecare de-a forma o societate pentru sine însuşi, 
ceea ce-i o contradicţiune. 

2) Societatea având de scop perfecționarea reciprocă pe terenul literar 
— naţional, aceasta prin espresiunile statutelor presupune o divergență între 
individe, căci dacă am avea fiecare din noi același cuprins sufletesc viaţa 
noastră ar fi repetarea aceleiași individualități în mai multe esemplare, iar 
nu o perfecţionare reciprocă, o adiţiune a aceluiași număr simplu, iar nu un 


complex. Apoi spiritul t” soţial nu se dezvoltă nici se alimentează prin 


esclusivism faţă cu ideile altuia, ci 18 din contra ideile ce le-aduce fiecare 
de-a casă intră prin soţialitate într-un compromis organic, devine 1? o 


unitate de ordine superioară. Astfel ar fi cu putință să se facă concesiuni 
reciproce şi 20 ca să se găsească acea cale medie care 71, fără esclusivism, ar 
da fiecărui aerul cuviincios pentru dezvoltarea sa pe terenul mai sus amintit. 

3) Ideile și principiile a căror proces se propunea Societăţii a-l face 
(antiteza nominală Maiorescu și Bămuţ) nefiind cunoscute părții celei mai 
mari din tinerime, a blama 77%! pe unele şi aplauda pe altele rămânea un 
fapt nesocotit. Afară de-aceea || Societatea neavând îndreptățirea de-a 
decide între vreuna din seriile de idei profesate în viața publică a românilor, 
prin asta e esclus și dreptul de-a determina măsura românității și a 
patriotismului după cum individul profesează una sau alta din ele. Fiind 
înşii în 22 vârsta ideilor, măsura patriotismului 23 nostru va fi dată de faptele 
pe cari vom avea ocaziunea de-a le împlini în viitor, iară nu de profesarea 2* 
nimic costisitoare a unor idei pe care individul şi le-alege după plac. 

4) Chiar în cazul când cei ce pun în discuţiune această cestie s-ar fi 
informat din scrierile numiţilor autori și ar fi în 2 stare de a-şi forma şi da 
opiniunea fără preocupare, totuşi scopul 78 soţietăţii nu este acela de-a se 
amesteca în luptele militante ale publicului, ci acel scop determinat 
pregnant şi cu acurateţă de $ 2 al statutelor cuprinde în sine interese 
obiective comune ?7 tuturor membrilor, cari-i unesc fără privire la ceea ce 
crede fiecare subiectiv. 

5) Că alegerea din şedinţa primă % nu se poate contesta legal, fiind 2 
confirmată de Societate de două ori. Intenţiunea reală a statutelor a fost 
împlinită prin o duplă aclamaţiune mai unanimă, nici un protest n-a fost 
ridicat contra alegerei. Alegerea secretă 279" fiind un drept iar nu o datorie, 
nimenea n-a putut fi silit de a-l esersa, mai ales || fiindcă nici n-a contestat 
nimenea, în şedeţă sau nemijlocit după ea, aclamaţiunea. 

6) Cei ce contestă alegerea din şedinţa primă n-o fac din bună-credinţă, 
căci în realitate nu se îndoiesc despre legalitatea ei. D-nul Ioniță Bumbac, 
ales în ședința primă de preşedinte nu prin vot secret ci prin aclamaţiune, a 
primit condiţionat prezidenţa pe care azi el și cu ai săi o contestă. Toată 
agăţarea de formalitatea votului secret este numai o circumvențiune conștie 
şi intenţioasă a legei, căci alegerea nu poate deveni ilegală prin aceea că 
Societatea în unanimitate renunţă la un drept al său. 

7) Unitatea Societăţii este periclitată prin sulevarea unor asemenea 
cestiuni şi s-a adus de esemplu cazul analog al 30 desfacerei Societăţii 
academice române din Viena prin despărţirea 3! în două °? castre, de care 
una ridicase pe stindardul ei pe „Bariț“, iar alta pe „Șaguna“. 

Biuroul a desfăşurat °? prin membrii săi această apărare, a cerut 
susținerea principiului de nesulevare a diverginţei spirituale 34 dintre 
junimea română şi, pentru a evita până și prepusul că ambiția personală 
poate, ar putea % fi motivul susţinerei cu consecuenţă a ideilor emise, şi-a 
dat demisiunea, deși ar fi avut dreptul de-a nu recunoaște contestarea și 
puterea de a închide ședința. || 

2307 Motivele ce s-au adus contra noastră se pot rezuma într-aceea că: 

a) nu suntem români buni, ci răi, asemenea chiar cum trădătorii de 
patrie şi 5 de naţiune pot fi 3” români de origine; 

b) că trebuie să fim sau proști sau plătiţi de străini pentru a susținea 
principiile ce le susţinem; 

c) că direcţiunea literară a Junimei (şcoala Maiorescu) ° nu merită 
decât ca să scuipe cineva în ea, şi Societatea să decidă că scuipă în şcoala 
lui 3 Maiorescu (ipsissima verba! ale d-lui Ioniţă Bumbac). 

Abstragând de la cestiunea dacă idei emise cu bună credinţă pot fi 
tratate într-un mod brutal de oameni cari până azi nu pot să se fălească cu v- 
un merit, pentru de a avea dreptul ca să se esprime atât de vehement, să 
cercetăm numai cazul dacă subsemnatul, contra căruia au fost îndreptate 
loviturile, este într-adevăr cosmopolit, plătit de străini, prost şi dacă 
direcțiunea literară de care se ţine el merită a fi scuipată etc. etc. 

Am susținut întotdeauna că cestiunea consmopolitismului e una ce nu 
esistă. || Să “ nu fim inventivi în cestiuni a căror înţeles ar fi greu de definit 
pentru fiecare din noi. 22%! Poate că ar “ esista cosmopolitism — dacă el ar 
fi posibil. Dar el e imposibil. Individul care are într-adevăr dorinţa de-a 
lucra pentru societate nu poate lucra pentru o omenire care nu esistă decât 
în părţile ei concrete — în naționalități. Individul e osândit prin timp şi 
spaţiu de-a lucra pentru acea singură parte căreia el îi aparţine. În zadar ar 
încerca chiar de-a lucra deodată pentru toată omenirea, el e legat prin lanţuri 
nedesfăcute de grupa de oameni în care s-a născut. Nimic nu e mai 
cosmopolit decât matematica pură d. es., şi cu toate astea omul de știință va 
fi silit să o scrie într-o limbă oarecare şi prin acest mediu de comunicare ea 
devine întâi şi 'ntâi proprietatea unui grup de oameni, a unei naţionalităţi, şi 


acea naţionalitate priveşte pe omul de știință de al său ori cât teoriile lui ar 
putea să aparțină omenirii întregi. 

Cosmopolitismul e o simulațiune şi nimic alta, el n-a fost niciodată un 
adevăr. Străinii care au interese personale în Ţara Românească de es. vor 
simula totdeauna cosmopolitismul, pentru că, declarându-și adevăratele lor 
simțţiri, ar putea să pericliteze interesele lor individuale. State slabe, cum era 
Germania în secolul al XVIII, vor simula cosmopolitismul, pentru a denigra 
tendinţele naționaliste a inamicilor lor tari. C-un cuvânt: Cosmopolitismul 
nu esistă decât ca simulaţiune, ca făţamicie. El mai “ e pretestul pentru 
lenea și indiferentismul celor cari nu cunosc un alt scop în lume decât acela 
de a trăi bine. A acuza însă de cosmopolitism oameni cari se interesă de 
toate cestiunile vitale ale națiunii noastre, oameni cari lucrează pe când alţii 
numai vorbesc, este sau un semn de rea-credinţă sau unul de primitivitate. 

Maiorescu este încă tânăr și finitul unei însemnate vieţi * [iese] târziu la 
lumină. || 

Principiul fundamental al tuturor lucrărilor d-lui Maiorescu este după 
cât ştim noi 2%" naționalitatea în marginele adevărului. Mai concret: Ceea 
ce-i neadevărat nu devine adevărat prin împrejurarea că-i naţional, ceea ce- 
i injust nu devine just prin aceea că-i naţional, ceea ce-i urât nu devine 
frumos prin aceea că-i național; ceea ce-i rău nu devine bun prin aceea că-i 
național *. 

Esemple 

1) Norma limbei scrise trebuie să fie cea care esistă obiectiv şi în 
realitate în gura poporului de jos 4 şi a societăţii mai fine, iară nu fantaziile 
mai mult sau mai puţin ingenioase ale filologilor noștri. Așadar adevăr 
obiectiv şi nu arbitraritate subiectivă. În acest proces de a stabili o normă 
pentru limba scrisă trebuie luate în considerare și acele influinţe istorice 
cari-au resistat tendinței de espulsiune și s-au conservat în limba vie. 

2) Principii fundamentale din dreptul public al lui Barnuţiu sunt injuste 
din punctul de vedere al jurisdicțiunii moderne. Ele nu devin juste prin 
aceea că au fost profesate de un naționalist mare, ale cărui merite pe alt 
teren nu i-a venit nimănui în minte de-a le contesta. 

3) Poezii urâte (Dongescu * Bota, Grădişteanu, Macedonski, Costiescu, 
Adrian ș.a) nu devin frumoase prin aceea că-s naționale. Avem atâtea 


modele nobile * în poeții mai vechi și mai ales în neîntrecuta poezie 


poporală, încât suficiența cu care sunt privite asemenea anomalii literare te 
împle 4 de o spaimă lesne de justificat || 

4) În fine fapta rea ori greşită nu devine bună prin aceea că a fost 
comisă de un 25! naţionalist sau în numele naţiunii, ci este și rămâne. 

Limba noastră, cum ea esistă obiectiv, toată lumea o va recunoaște de 
frumoasă şi dulce (V. Scherr f”, Allg. Litteraturgeschichte). Dreptul, întrucât 
e scris la noi în consonanţă cu adevăruri recunoscute, este valabil pentru 
toată lumea, poezia noastră poporală și artistică întrucât e frumoasă e 
frumoasă pentru toată lumea, în fine binele obiectiv din noi ni-l recunoaște 
asemenea oricare om de bună-credinţă || 

Cumcă din acest principiu fundamental s-au tras apoi cu intențiune 
concluziuni 25 " false nu trebuie s-o mai pomenim, căci altfel publicul n-ar 
fi până azi în eroare în privinţa adevărului. Tocmai în concluziuni false și 
imposibile, în răsuciri a vorbelor, în mistificare, c-un cuvânt în rea-credinţă 
consistă gloria celor mai mulţi dintre contrarii lui Maiorescu, căci într-astă 
privință suntem în genere % foarte inventivi. Așa s-a zis că cere egala 
îndreptăţire a jidanilor (fiind justă). Dar nu-i adevărat c-a cerut-o, cum nu-i 
adevărat că o asemenea faptă e justă. Nu poate fi just de-a lăsa mâna liberă 
asupra populaţiunei întregi unor oameni cărora religiunea lor (Talmudul) le 
ordonă de-a ur şi înșela pe creştini. Învoit n-a fost numai cu modurile de 
dezlegare a cestiunii izraelite. 

S-a zis că e francmason și prin asta cosmopolit. De este, noi nu știm, dar 
posito % că este: nu este adevărat că masonismul esclude naționalismul. 
Unii din cei mai influenți membri ai partidei roșii (care trece de 
eminamente naționalistă 50) au fost şi sunt francmasoni. În Ungaria de es. 
vom găsi un mare naţionalist în marele maiestru al francmasonilor (D. 
Pulszky). 

Celelalte nimicuri câte se susțin despre viaţa sa ca om privat sunt 
meschine și demne numai ®t de cei ce le lăţesc. E acuzat că nu-și vizitează 
prelegerile în curs de 93 3 luni, când cei ce-l acuză nu le vizitează cu anii. 
Regula este: că tot ce e permis generalității oamenilor din România liberă, 
toate ce ei fac nepedepsiţi şi necontrolaţi, toate, comise de M[aiorescu], iau 
dimensiuni gigantice și sunt taxate de crime || 

254 Cumcă în România liberă ** esistă episcopi atei, cari 'şi ţin metrese, 
e un fapt ce nu uimeşte pe nimeni, dar că d. Maiorescu, în locul lipsei 
absolute de religiune 5% pozitivă, cearcă a pune * principii filozofice morale 


pentru a așeza “6 stavilă unei necredinţe oarbe şi a imoralităţii născute din 
ea, asta este o crimă. || 

251 r Dacă direcţia literară către °” care am onoarea a mă alătura ar 
profesa cosmopolitismul ar trebui ca tot ce-am scris și vorbit cu să fie scris 
şi vorbit în sens cosmopolit. Am scris puţin și tocmai de-aceea rog de 
iertare pe cititor dacă-i dau osteneala de-a se familiariza cu scrierile a căror 
cuprins mi-au adus numirea de cosmopolit. 

În articolul „Ecuilibrul“, publicat în Federaţiunea (no. 38 şi 39 — mai 
1870), am susţinut autonomia Transilvaniei, fărâmarea dualismului, a unei 
forme ce contrazice naturei obiective a monarhiei, dreptul ce-l are fiece 
popor de-a-și determina voinţa prin legi şi de-a avea un propriu organ 
pentru formularea acestor voințe, o legislatură. Acest articol a dat însă 
procurorului public din Pesta de-a mă cita ° la judecătoria de instrucţiune. 

Tot în acea lună am publicat un articol asupra conchemării unui 
congres, care se sfârşeşte în modul următor: „în caz dacă opiniunea publică 
și 9 popoarele Austriei ar cere schimbarea sistemei constituţionale de azi (a 
dualismului) 1) românii, spre a fi factori eminamente activi întru formarea 
imperiului, să provoace conchemarea unui congres general al lor, care să 
decidă atitudinea naţiunii româneşti față cu situaţiunea cea nouă ce 
împrejurările para i-o impune imperiului. 2) Congresul să se declare solidar 
cu naţiunile ce urmăresc aceleași interese ca și cea română. 3) Congresul să- 
şi aleagă reprezantanţă a sa, care va comunica tronului voința naţiunii 
românești, cerând a ei satisfacere. — Apariţiunea © acestui articol a fost 
anunţată printr-un telegram din Pesta în „Noua Presă liberă“ || 

232 r Când am scris primele linii în privinţa serbărei de la Putna (V. 
Convorbiri an. IV/ no. 14) am spus că frecările din viaţa politică și 
spirituală la români nu-și au cauza lor pe atâta în interese personale (precum 
o susțin unii), ci mai mult între profunda scisiune dintre direcţiunile pe cari 
au apucat unii pe de-o parte, alţii pe de alta; că, pentru a nu se perpetua, 
moşteni și mări acest rău, generaţiunea tânără are trebuință de o singură 
direcțiune spirituală și că încercarea de-a organiza viaţa viitorului va putea 
fi făcută de către junimea română cu ocaziunea foarte nimerită a serbărei de 
la Putna. 

În epistola deschisă către 6t d-nul Dumitru Brătianu (Vezi Românul din 
august 1871) ce-am trimis-o împreună cu fratele Dan în numele comitetului 
central am spus cumcă în munca generaţiunilor trecute — care-au pus 

fundamentele largi şi nobil intenționate a edificiului naţional — în acea 
muncă este 62 deja cuprinsă toată ideea activităţii noastre din generaţiunea 
jună, că numai în continuitate cu lucrările trecutului, în prourmarea 


consecuentă a celor bine începute consistă 5% misiunea generațiunii viitoare. 
Oamenii cari au început regenerarea națională ne-au dat ideea întregului ce 
noi avem a o realiza. 


1. şi alimentarea supraintercalat 2. supraintercalat 3. după şcoala șters 4. după 
Maiorescu șters. 5. supraintercalat 6. după al biroului rid[ică] sulevează cestiunea ca 
Societatea să sco[ată] șters 7. printr-asta supraintercalat 8. deasupra lui şi trebuind 
șters 9. după Societăţii șters 10. deasupra lui lunile șters. 11. urmează s-au șters 12. 
Comitetul latent și-au deasupra lui s-a șters 13. supraintercalat 14. după raţiulnile] și 
deasupra lui principiile, succesiv șterse 15. după raţiunale șters 16. după fielcare] 
şters 17. după dezvoltarea şi alimentarea spiritului soţial șters 18. după ideile] șters 
19. după într-o unitlate] șters 20. după pentru ca oamenii să [găsească] șters 21. după 
în viața publică șters 22. supraintercalat 23. deasupra lui românităţii șters, urmat în 
manuscris de noastre neajustat schimbării de termeni 24. urmează nepericuloasă și 
necosti[sitoare] succesiv șterse 25. supraintercalat 26. deasupra lui datoria șters 27. 
după af[...] șters 28. deasupra lui trecută șters 29. transformat din fiindcă [a fost 
confirmată] 30. după când șters 31. deasupra lui desfacerea șters 32. supraintercalat 
33. deasupra lui adus șters 34. după dintrlvre] șters 35. supraintercalat 36. după sunt 
şters 37. pot fi deasupra lui sunt șters 38. (şcoala Maiorescu) supraintercalat 39. 
supraintercalat 40. după E o cestiune care nu esistă — aceasta a cosmopolitismului 
şters 41. deasupra lui nu șters 42. supraintercalat 43. rău nu devine bun prin aceea 
că-i național deasupra lui imoral nu devine moral prin aceea că-i național șters 44. de 
jos supraintercalat 45. supraintercalat 46. în manuscris, din inadvertenţă: împlu 47. 
urmează Geschichte der Litteratur șters 48. în genere supraintercalat 49. în sensul de: 
admițând 50. în manuscris: naţionalist, prin acord mental cu cu partidului în loc de 
partidei 51. demne numai provine, prin ștergere și supraintercalare, din nedemne 52. 
supraintercalat 53. în România liberă supraintercalat 54. după credinţe șters 55. 
cearcă a pune supraintercalat 56. deasupra lui pune șters 57. deasupra lui de șters 58. 
deasupra lui trage șters 59. opiniunea publică şi supraintercalat 60. după Acest 
articol a fost [anunţat] șters 61. după pe care am trimis-o șters 62. deasupra lui zace 
şters 63. transformat din stă 

274 Fiecare membru al unui sat răzășesc, când | îşi făcea aşezarea şi 
vatra lui, căpăta de la comună sub titlul de feud 2 o bucată ? anume de 
pământ care după moartea posesorului era iarăşi a comunei şi se dădea unui 
alt membru. Posesorul vremelnic avea deci uzufructul liber şi neîngrădit, 


dar nici putea să dispuie de fond 4 nici să-l ? testeze cuiva 6. Când s-au 
ridicat boierescul în Rusia 7 şi li s-au recunoscut țăranilor dreptul de a se 
muta și de a dispune cum or voi de pământurile lor, atunci n-au avut altă 
grabă mare decât a desface pe bani proprietatea lor nemişcătoare. Nici 8 nu 
le venea în minte că ei pot și testa ogorul, precum nu le-a venit în minte că 
au a se îngriji și de copiii lor; ei trăiau în rătăcirea că feciorii, când s-or face 
gospodari, or căpăta de la stat pământ, precum în trecut au fost 275 căpătând 
ogoară de la proprietari sau de la comună. Proprietarii și agenţii lor jidovi|| 
îi întăreau şi mai mult pe mojici în această credință deşartă °, şi astfel s-au 
făcut că proprietarii au recâștigat 10 pământurile ce le dedese, cu te miri ce 
şi mai nimică, iar boierescul există şi astăzi de facto. Când ţăranii se treziră 
din beţia permanentă pe câtă vreme le-au ajuns banii scoşi de pe părticelele 
vândute, au trebuit să cerşească de lucru de la proprietari, pentru-a și ţinea 
sufletul 11, deci au fost colonizați din nou de cătră proprietari. Pentru uzul 
unui ogor dat din nou, de pe care pot fi alungaţi în orice moment, țăranul 
face azi 1? un boieresc mult mai greu decât înainte vreme. Deci s-au găsit şi 
aici un modus vivendi, care nimicea toate bunurile câştigate. Așadar nu-i 
minune dacă 16 milioane de țărani ruși caută azi a câștiga cu puterea 
libertatea ce au fost câștigat-o, dar care au pierdut-o prin vina lor proprie. 
Rusia e-n adevăr subminată de o mișcare agrarie socialistă care va izbucni 
poate-n curând cu foc şi sânge! 


1. după căpăta șters 2. căpăta de la comună sub titlul de feud supraintercalat 3. 
după parte anlume] șters 4. de fond supraintercalat 5. -l supraintercalat 6. urmează 
fondul șters 7. după B șters 8. după Ei n-avelau] șters 9. după erlonată]* șters 10. 
după căpătat șters 11. după zilele șters 12. după un boileresc] șters. 

59% părerea 1 mea individuală, în ? care nu oblig pe nimeni de-a crede, e 
că politica ce se face azi în România și dintr-o parte şi dintr-alta e o politică 
necoaptă 5, căci * pentru adevărata şi deplina înţelegere a instituţiunilor 
noastre de azi ni trebuie o generaţiune ce-avem de-a o creşte de-acu 'nainte. 
Eu las lumea ce merge deja ca să meargă cum îi place dumisale — misiunea 
oamenilor ce vor din adâncul lor binele ţării e creşterea morală a 

generaţiunei tinere şi a generaţiunei ce va veni. Nu caut adepţi la ideea cea 
întâi, dar la cea de-a doua sufletul meu ţine cum ţine la el însuși. 


1. în manuscris textul începe cu minusculă, de la capăt de rând, şi pare a fi ori 
sfârşitul unui articol care nu se va fi păstrat, ori o însemnare destinată integrării într- 


f ; 7 * , f 
un ansamblu mai larg 2. deasupra lui la șters 3. după mare șters; poate intenția a 
fost de a scrie: mare parte necoaptă 4. supraintercalat 

Æ Luptele de partidă în România — ca orice luptă pentru esistenţa şi 
pentru pânea de toate zilele; și acea pâne de toate zilele e condeiul biuroului 
de cancelarie și biciul subprefectului, după cari îmblă masele atât a unor 
partide cât şi a celorlalte. Burgezia cată a se da după păr — azi cu roşii, 
mâne cu albii — ca care singură ar putea să fie independentă; poporul 
plugar se dă după bici, care nu-l lasă să fie independent. 

Ne pare rău că interesul! de-a apăra ţara noastră de bănuială* ne 
2 


sileşte a spune câteva adevăruri, dar Regele nostru ... nu e ca toți oamenii“. 
Probă: Candiano. Macedonski. 

1. după trebu[ie] şters 2. deasupra lui e un bărbat cam propriu în feliul său şters 

187 r A treia figură e aceea în care medius e subiect în amândouă 
premisele, deci: 

M+SM+SM—SM-—S 

M+PM—PM+PM-—P 

Regulele sunt: 

1) Minora trebuie să fie afirmativă. 

2) Nu se poate conclude decât particular. 

Modurile ae şi ao sunt escluse prin regula întâi, care zice că minora nu 
poate fi negativă. 


aa şi ea sunt escluse prin reg|ula] 2, care zice că concluzia nu poate fi 
generală. 

Deci rămân 6 moduri. 

aai, aii, iai afirmative [Darapti, Datisi, Disamis] 

eao, eio, oao, negative [Felapton, Ferison, Bocardo] 

Exemple: 

Pentru Darapti: 

Divizibilitatea materiei în infinit este nepricepută. 

Divizibilitatea materiei în infinit este foarte sigură. Există deci lucruri 
foarte sigure cari sunt nepricepute. 

175 În laşi există o asemenea ... foaie. Să zicem „foaie“, deşi cuvântul 
e în cazul de față foarte impropriu întrebuințat când sub „foaie“ înțelegem 
un lucru cuviincios. 

372 s-ar fi numit acela care acum șase ani ar fi prezis 


Proroc mincinos 
următoarele lucruri: 

Că după şase ani bugetul cheltuielelor se va urca cu 40%. 

Că funcţiile se vor înmulţi la îndoit de ce au fost. 

Că ele vor atârna așa de mult una de alta încât autoritățile supreme să 
poată impune la câteva zeci de mii de oameni, pân-la ajutorul de scriitor din 
sat, purtarea sa politică. 

Că, după un sistem regulat, se vor opri procente din leafa fiecăruia 
pentru scopurile partidului. 

Că din ce în ce va deveni mai greu de-a-și agonisi mijloace de 
subzistență în neatârnare de guvern și că sporirea lefilor va spori numărul 
celor ce caută posturi și supunerea lor cătră oamenii cari pot distribui aceste 
posturi. 

Onorabilul Josua Quincy povestea, într-o prelecţiune ţinută la 
Boston, că a văzut pe cineva dând în New York, cu ocazia alegerii de 

deputat în Congres, 25 del dolari pentr-un singur vot și, mirându-se 
onorabilul că un om putea plăti atâta pentr-un singur vot”, i s-a dat 
asigurarea că, dacă acest candidat va fi reales, va face o speculă cu mult 
câștig; în sesiunea din urmă primese 30.000 de dolari pentru că izbutise* a 


trece un bill și putea plăti un preţ” bun. Există oameni cari, printr-un 
serviciu de 5-6 ani ** în Congres, s-au făcut enorm de bogaţi, cari, fără a 
poseda o? mie de dolari, au ieşit din Parlament c-un sfert de milion de 
dolari. 


(„New York Daily Times“) 


1. supraintercalat 2. iniţial pentr-un vot 3. după iz[butise] şters 4. după prleţ] 
şters 5. după un dolar şters 

66 v D-nul Prodan are ciudă!, cumcă, după cum spune, un oaspe ar fi tras 
pe cineva de roc pentru ca să voteze contra. Dacă l-ar fi tras de limbă, mai 
zic şi eu, ar fi avut dreptate d-nul Prodan, dar eu cred că a trage de roc pe 
cineva când apelul e nominal nu cred că însemnează a influința asupra 
conştiinţei lui. 

Sunt om ciudat eu când nu voi să confund haina cu fiinţa și poalele 
rocului cu conştiinţa, nu-i aşa? 

Apoi, domnilor, dacă-i vorba de dat afară, azi nu vă plac oaspeţii ce ne 
onorează cu prezența lor, mâne poate că nu vă vom plăcea noi, membrii 
minori — sau majorităţei (că nu se ştie) — și veţi avea poate poftă să ne 
daţi şi pe noi afară ... mijloace puţin parlamentare și puţin apte pentru de-a 
ne convinge că ideile d-voastre sunt cele juste și ale noastre cele false. 


1. în manuscris: D-nul Prodan ............ apoi, de la cap, D-nia lui e ciudă etc., 
urmă a intenţiei de a adăuga ulterior ceva cu privire la Prodan. 


4 


Ar fi o 2” evidentă nedreptate de-a ne plânge de lucruri pe cari le-am 


suferit chiar de la acei cu cari acum avem un program comun! de muncă?, 


precum și o lipsă estremă* de delicateță. 


1. după de [muncă] şters 2. după muncă] şters 3. după de [delicateţă] şters 


4 


Felul meu, gura mare fără de lucru mare, nu e de tine, tu ai stăpân şi 
vrei să te 'nțelegi cu mine asupra unor! lucruri cari sunt ale stăpânului. Ce 
folos d' aci? Mai bine mă 'nţeleg eu de-a dreptul cu stăpânul tău, care este ș' 


al meu, asupra unui? lucru care-i al lui, nu-i al tău. 
— Da' cine și dincotro? 


279r 


1. deasupra lui unui [lucru] şters 2. după lucrului lui şters 


4 


Mai mulți politiciani mai de mâna a doua cari cred că tot ce zboară 
se mănâncă au și intrat în vorbă cu d. Melchior Lonyay. Mai pe urmă d. 
Melchior Lonyay, care confundase atât de lesne lucru cuprins cu lucru 
cuprinzător, a confundat şi mai rău lucrul altuia cu-al său propriu şi, într-o 
vecinică confuzie între al meu şi al tău, s-au irosit * cu totul din politică! 


279r 


1. urmează încă un rând, indescifrabil; pe verso se află scris Melchior Lonyay 
1872 

Ce așteptăm noi decât să vină* Rusetachi ***, care-ar vrea să dea 
numelui nostru *** un caracter grecesc. 


279v 


4 


A spune grecului că e român înseamnă a-l lăuda şi a-l împinge! să 
fie om cumsecade. Dar a spune românului că nu e român e o insultă gravă, 
demnă numai de un grecotei malonest? cum e redactorul „Pseudo- 


Românului3“. 


415r 


1. după sf[ătui] şters 2. supraintercalat 3. supraintercalat 


4 


Austro-Ungaria ar trebui să simţă că Tratatul de la Londra e o cursă 
ce i s-a pus de către celelalte puteri şi că c'est un jeu au plus fin. 


244r 

Anglia și Rusia 2/8 în Asia. 


Cestiunea Orientului european. Întru cât e solidară Germania cu Austria 
nu știe nimenea. Pommercher Musketier. Franţa și Italia în Tunis. Spania. 
Egipetul. 

Danemarca, Suedia și Norvegia, Portugalia, Olanda, Belgia și Sviţera. 
Olanda. Boeriil. Vechile privilegii ale boerilor. Propunerea Schaepmann 
(62: 16) analogă cu Bradlaugh. 

Belgia ministeriul Frere Orban. 1.600.000 majori. 116.000 Parlament 
140.2 Consiliile provinciale 1%. 


1. grafie mai veche pentru buri, populaţie olandeză din Sudul Africei 2. după 110 
șters 


4 


Aceşti oameni o simt aceasta şi de aceea joacă rolul de agenţi 
provocatori: Grădişteanu, virtutea în descompunere. Cariagdi, Carada. 
Agenţi provocatori ai Rusiei. 


244v 

Am fi curioşi 2% cine întreabă pe d. Grădişteanu care sunt nestematele 


românilor? Tot aşa de bine, la o privinţă, pe a regelui Spaniei, dar pe noi nu 
ne priveşte. D. G nu este nici român, nici neromân — cată ce este d. 
Grădişteanu. 


4 


D. Grădișteanu n-are nimic de pierdut, absolut nimic, nici chiar 
renumele de om cu castitate de moravuri și cu onestitate de conștiință. D-sa 


245r 


nu are decât de câștigat... cât se poate de mult și à tout prix. 


4 


Înaintea 24 bubuitului **** se pleacă Universul. Se ple[acă] o oaste 
duşmană, se pleacă regele dușman. 
(J 
. . kod . e. aie ta . . . . . . 
Birui-vor Domnii sodomiei bizantine și ai cezaro-papismului cu capul 
de popă şi trupul de priap? 


4 


Deci! nu e exact ceea ce afirmă M|onitorul] că cuvintele din Iaşi au 
fost rostite prin surprindere de către o persoană care n-avea nici un rol 
oficial la acea solemnitate. 


415r 


1. după Asemenea şters 

[TRANSCRIERE: DIN LEGIUIREA CARAGEA] 
[ANAFORA OBȘTEASCĂ A PĂRINȚILOR ARHIEREI ȘI A 
DUMNEALOR BOIERILOR] 


Alcătuirea ^^% acestei pravili este o desluşire a Pravilelor 


împărătești (Codex Justinianaeus)! şi a vechilor şi a canonisitelor obiceaiuri 
ale pământului, nefiind împrotivitoare celor vechi urmate pân' acum. 


[PENTRU LUCRURI] 


[$ 3.] Verice se clădește pe pământul nostru fără ştirea şi voia noastră se 
face al nostru. 

[$ 4.] Orice se sădeşte fără voia şi ştirea noastră, în pământul nostru, al 
nostru se face. 


[CAP. 9 PENTRU CLACĂ] 


$ 1. Claca este % un chip de clădire în Țara Rumânească şi se 


întocmeşte când stăpânul moşiei primeşte pe clăcaş, adecă pe săditoriu, să 
şază pe moşia lui. 

$ 2. Datoriu este clăcașul să lucreze stăpânului moșiei: 12 zile pe an, și, 
de se va tocmi de acum înainte vreunul din stăpânii moșiilor cu clăcașul pe 
mai puţine zile, tocmeala aceea să nu aibă tărie, iară, câte tocmeli sunt 
făcute până acum pe mai puţine zile decât 12, acele să se păzească. 

§ 3. Care din stăpânii moșiilor cu vicleșug se va tocmi cu clăcașii altuia 
să-i facă lui clacă mai puține zile decât 12 şi-i va trage pe moşia sa, acesta 
— când se va vădi — să piarză privilegiul clăcii şi să plătească şi stăpânului 
moșiei claca clăcașilor ce au tras. 

$ 4. Clăcașul, afară de claca de 12 zile, să are stăpânului moșiei încă o 
zi primăvara sau toamna, să-i dea și un car de lemne la Crăciun, cărându-le 
ori la moșia lui sau aiurea, unde are stăpânul trebuință de dânsele, până la 
un loc cu depărtare de şase ceasuri. 

$ 5. De nu 1! va avea stăpânul nimica a lucra, atunci să-i dea clăcașul 
un leu de fiecare zi. 

$ 6. Să nu fie volnic stăpânul să aducă pe clăcaș de la moşia ce 
locuieşte pe alta să lucreze, fără numai când moşia ? îi va fi cu depărtare cel 
mult de trei ceasuri. 

$ 7. Clăcașul să nu poată să facă curătură (despădurire) fără voia înscris 
a stăpânului, cuprinzătoare unde și cât loc să care, iară, urmând împrotivă, 
să-și piarză osteneala şi să ia curătura stăpânul moșiei. 

$ 8. Stăpânul să nu poată să ia curătura clăcașului ce o are de la 
părinţi sau o face cu voia stăpânului. 

$ 15. Clăcașul, fugind de pe moşie sau murind fără de moștenitori, de 
nu e dator visteriei, să stăpânească stăpânul casa lui, grădina lui și 
curăturile lui. 


[$] 16. Clăcaşii ^^ să dea stăpânului moşiei: 


Din douăzeci vedre din vinul său o vadră domnească (5%) 

Din zece clăi de grâu, de orz, de mei, una (10%). 

Din tot pogonul de porumb patru baniţe de porumb bătut sau opt 
cocoloși cu baniţe de ocă 22 (5%). 


Din toate celelalte roduri de la zece 4 


le la casa stăpânului ce are pe moşie 


una (10%). Toate acestea cărându- 


Cap. G Mir 
PENTRU MOȘTENIRE 


§ 2. Dreptăţile mortului ce se moştenesc sunt: 
1. Toată averea lui, afară din boierii, din privilegiurile persoanei sale și 
afară din pedeapsa pentru vinele persoanei sale. 


Cap. 1 442r 
PENTRU DOBÂNZI 


§ 2. Să nu plătească nimeni pentru alte datorii dobândă mai multă decât 
unul la zece” într-un an. 


[PENTRU VÂNZĂRI]!%r 
Partea III Cap. 2 


§ 7. Cei ce vând lucru nemișcătoriu atunci numai pot să vânză la alţii 
când mai nainte vor da de știre celora ce au cădere sau protimisis (sau 
epitropilor lor) şi aciia, nev[rând] să cumpere, vor iscăli zapisul vânzării. 

Se protimisesc la cumpărătoarea celor nemișcătoare: 

a. Rudele de sus și de jos; 

b. Rudele de alăturea până la a patra spiță când sunt și părtaşi sau 
devălmași; 

c. Rudele de alăturea până la a patra spiță, când sunt și vecini; 

d. Cei ce sunt numai rude de alăturea pân-la a patra spiţă; 

e. Cei ce sunt numai părtaşi sau devălmași; 

f. 5 Cei ce sunt numai vecini: (întâi) ce se vecinesc în lung, (al doilea) ce 
se vecinesc în lat, (şi al treilea) cei ce se vecinesc la vreun colţ. 

Iară când doi inși sau mai mulţi se vor întâmpla să aibă deopotrivă 
cădere şi vor vrea toți să cumpere, deopotrivă împărţesc şi lucrul ce se 
vinde. 


1. completarea lui Eminescu; de asemenea toate sublinierile din această 
transcriere îi aparțin 2. şters în manuscris 3. după molșia] şters 4. după zece şters 5. 
deasupra lui zece şters 6. în ms., din inadvertenţă, e 

ARTICOLI NEPOLITICOȘI 
PROZĂ POLITICĂ — PROZĂ LIMBISTICĂ 


rt 


48 r Sunt persoane — singulare sau colective — cari-s inamici comuni 
tuturor partidelor și tuturor guvernelor, mai ales când acele partide sunt 
personale și nu de principii. 

Partide personale și nu de principii? Ce va să zică asta? Ce? Nimica. Aţi 
auzit ceva nou? Ionescu ° şi cu Ion Ghica și-au dat mâna ... Cum se poate 
— dar principii aşa de diferiţi» lată ce va să zică partide personale. Partide 
de oameni fără caracter ... politic — oameni pe care nu poți conta, factori 
cu cari nu poţi calcula. 

Ce va să zică caracter? Un om cu * principii bune or € rele, totuna, pe 
cari cunoscându-le însă să ştii sigur şi tare că poţi proroci ° cu sfinţenie 
cumcă în împregiurarea cutare și cutare, omul nostru se va purta așa și aşa 
— dar în fine numai aşa şi nu altfel. De se poartă altfel, chiar de s-ar purta 
bine, totuşi nu mai e cu caracter, ci fără. În fine omul a cărui fapte sunt 
dictate ê de principii bune or rele, salutarii or pernicioase, e om de caracter; 
iar omul care lucrează sub impresiunile momentului, fără ca prin faptele lui 
să se țese firul cel roșu al principiilor, e om fără caracter, e un ” factor cu 
care nu poţi calcula, e un individ de care nu poţi şti cum se va purta anume 
în împregiurarea cutare sau cutare. || 

48 V Un ministru, fie cât de genial, în România nu va isprăvi nimica, 
pentru că nu are la dispozițiune alţi factori cu cari să calculeze decât astfel 
de oameni. Azi omul meu e de-un principiu, mâne bagi de samă că s-a 
schimbat. Azi roşu, mâne alb; azi alb, mâne negru; azi Rada, mâne Neaga 
— ba 'ncă cu toate astea pretinde să-l şi respecţi 8, să şi zic: Mare-i mă! 
Șiretu-i, mă! Grozavu-i mă! Uite mă! etc. 


lată ce vor să zică partidele-n România — pardon! partidele personale 
— cine-ar putea presupune așa ceva despre onorab. °? partide din România şi 
mai cu samă încă de toate, fără deosebire! Auzi acolo prezumţiune. 

Inamicul comun al acestor donquixonade e așa numitul simţ comun. Ce 
principiu, domnule — îmi zicea un biet mitocan robust şi roșu la față — ce 
principiu și libertate ... Nu vezi că toţi îmblă după chivirniseală. 

După chivirniseală. Vorbă mare, căci ea e deviza tuturor partidelor, 
tuturor purtătorilor de stindard cum s-ar zice, căci în urma urmelor fiecare e 
în stare ca să moară pentru stindard și pentru ... chivirnisală. 

Dar acuși mă pomenesc c-un ziar roşu ţipând: Domnule! D-ta 
batjocoreşti opiniunea publică. D-ta calomniezi ţara! D-ta, cinic şi corupt, 
desprețuiești presa! D-ta insulţi națiunea! 

Națiunea! Hoho! Națiunea va să zică. Un rău au partidele noastre: că se 
identifică fiecare din ele 11 cu națiunea. „Suntem națiunea ... nu mai sunt 
partide-n ţară! Toată ţara-i numai o partidă: națiunea!“ Iată ce zic unii, iată 
ce zic şi ceilalți. 

Ba nu, domnişorilor, nu sunteţi dv. națiunea, || neci unii, neci alţii, neci 
măcar toţi la un loc, neci măcar % ! generaţiunea toată, căci națiunea are 
zeci și iarăși zeci de generațiuni. Dv. puteţi fi o generațiune, un 1 fragment, 
drept să vă spui cam mizerabil și cam putred, al acestui corp ce trăieşte zeci 
de secoli: națiunea. 

Dar dv. sunteţi consecuenţi. Aţi zis că sunteţi națiunea și vi se pare că o 
şi sunteți — sau cel puţin faceţi ca şi când o aţi fi — îngrijiţi adică pentru 
dmv. şi — mărire cerului — numai pentru dv. Trecutului îi dați cu piciorul, 
viitorului nu-i testați neci ştiinţa, neci limba, neci ţara, ci numai corupțiunea 
dv. cea mare și partidele dmv. cele fără de caracter. Mâncaţi venitul țării 15, 
a trei generațiuni viitoare, căci mâncaţi pe dătorie pânea copiilor, nepoților 
și-a strănepoţilor dmv. Tot luxul ce-l faceţi azi poimâine 14 la ei va fi 
mizerie. Dar finanţele ţării se ruină. 

15 Dar finanţele României se ruină? Cui ce-i pasă. Nu-i inteligență cât 
de mică în România să nu se fi hrănit vre o dată cel puţin în viaţa lui din 
banii publici ai statului. Ce vă pasă, voi sunteţi națiunea ... cu moartea 
voastră a murit şi națiunea, vorba ţiganului: ce-mi pasă mie că trăieşte toată 
lumea, dacă mor eu. Dac-am murit eu, toată lumea a murit. 

Deficit lângă deficit, împrumut lângă împrumut, dătorie lângă dătorie, 
gaură lângă gaură, până ce finanțele României nu vor fi curând decât o 

16 onor. ministeriu de ga ... de ! finanţe! Aviz 


gaură mare. Aviz 
mandatarilor ţării! 

Trei moduri sunt de-a rezolva o cestiune 16. 

Cel întâi e că vezi lucrurile, surâzi amar, te îndoieşti ... dar stai la 
îndoială și nu mergi mai departe. Scepticism. 

Cel de-al doilea e că vezi 1° răul, îţi sfărmi capăţâna de-i afli cauzele, 
calculezi cu cifre pozitive şi nu imaginare, iluzorii °°, îţi scurtezi din 
plapomă binişor şi te-ntinzi numai pe cât ţi-ai scurtat-o ... devii onest şi 
econom. Pozitivism! || 

Al treilea e că: văzând răul, surâzi cu nobleţe și dispreţ şi-ţi zici în 
minte: Ţara ® Y e bogată, ţara va plăti ... Timpul va şterge şi urmele. 
Optimism! 

Să analizăm toate aceste trei moduri in rebu. Cel dentâi şi cel de al 
treilea sunt cele obicinuite în România, cel de al doilea e cel obicinuit prin 
alte locuri a °! lumei, mai 22 cuminţi. 

Atât scepticul cât şi optimistul se opresc la îndoială însăși şi nu merg 
mai departe. Unul ştie și cată lângă el 75, altul ştie și sare cu ochii închiși 
peste el 2%. Dar nevrând a şti de rău și ignorându-l, el totuşi esistă. El ar 
esista chiar dacă nu l-ar şti nimeni, ar esista și, ca tot ce-i rău, ar creşte și s- 
ar mări progresiv până ce % s-ar fini cu ruina statului român. Să ne 
esplicăm. 

Azi sunt în România atâția amploiaţi încât ai putea să împli cu ei două 
generaţiuni, nu una. Jumătate din acești oameni cari 25 zgârie la hârtie ar 
putea să zgârie brânză și să cântărească la măsline or să facă cizme și haine. 
Câte braţe s-au luat meseriei, câte comerciului, ba cine ştii câte artei și 
literaturei! Dacă Gr. Alexandrescu n-ar fi fost toată viaţa lui amploiat ar fi 
devenit ?” unul din cel întâi literați ai Orientului. Ci așa: toate puterile 
sufletești ale generaţiunei sunt absorbite de lupte de partide, și la rândul lor 
toate partidele nu sunt decât amploiaţi 7%, pe de-o parte cei activi, pe de alta 
cei destituiți. Aceştia se ceartă pe ţara cea de jaf. Modul cum se ceartă o 
numesc cu toţii presă. Ce 2 fizionomie are drăguţa ceea de presă, despre 
aceea cititorul va fi avut bunăvoința de-a se informa din articolul meu 
intitulat: Limba în “ ziarele din *! România liberă. || 

50 v Încă un rău au oamenii din România: înainte 3? voia fiecare să fie 
domn, azi vrea fiecare să fie ministru. De nu fiecare, totuși aș vrea să am 


atâtea monede de-un ban pe câţi i-am surprins cu vorba asta asupra visurilor 
lor celor mai fericite. 


1. cifra şi subtitlul indică intenţia de a face un diptic sau poate chiar o suită de 
„articoli nepoliticoși“, dintre care n-a fost scris sau nu s-a păstrat decât acesta; 2. 


după Domnu șters 3. după astfel șters 4. supraintercalat după sau i şters 5. după şti 
şters 6. deasupra lui conduse șters 7. supraintercalat 8. în manuscris: respecti 9. 
supraintercalat 10. după D-ta insulți nația șters 11. fiecare din ele supraintercalat 12. 
după o fracțiune șters 13. supraintercalat 14. după mlizerie] șters 15. aici poate fi 


idealmente integrat următorul fragment răzleț de pe ST; Dar finanțele României se 
ruină? Cui ce-i pasă. Nu-i inteligență cât de mică în România să se nu se fi hrănit vre 
o dată din, cel puţin în viaţa lui, din banii statului, publici 16. supraintercalat 17. după 
pr șters: poate fi prloşti] aşa cum ga de mai înainte poate fi gălgăuţi] 18. urmează în 
continuarea aceluiași rând Cel întâi șters 19. după le șters și înainte de răul 
supraintercalat 20. calculezi cu cifre pozitive şi nu imaginare, iluzorii supraintercalat 
21. corectat din al 22. deasupra lui celei șters (redactarea iniţială era: pe alte locuri, 
a lumei celei cuminţi) 23. şi cată lângă el supraintercalat 24. şi sare cu ochii închiși 
peste el supraintercalat: Eminescu a scris întâi: Unul ştie, dar nu vrea să ştie, altul 
ştie dar ignorează (în sensul de „nu vrea să-l ia în consideraţie“), apoi, 
supraintercalând şi cată lângă el respectiv şi sare cu ochii închişi peste el, a renunțat 
implicit la dar nu vrea să ştie respectiv dar sare cu ochii închişi peste el, care nu mai 
pot fi menținute în text chiar dacă el a omis să le șteargă; de altfel fraza următoare, 
reluând ideile prin sinonimele lor abandonate, limpezește ideea și câștigă în forță 25. 
până ce deasupra lui şi șters 26. după ar putea șters 27. deasupra lui fost șters 28. 
după pe [de-o parte] șters 29. după Cum [este] șters 30. inițial: din 31. 
supraintercalat 32. după fiecare din ei vrea să fie ministru (înainte: domn) șters 

În caracteristica limbei ziarelor din România t putem număra și aceea că 
oamenii fac 5% Y capital politic, bat monedă politică până şi din cele mai 
inocente și mai dezinteresate încercări ale junimei studioase. Nu numai 
atâta, ci adesea această junime e pusă de pârghie unor ? fapte care ele însele 
nu s-ar putea scuza niciodată, ci c-o adresă din partea junimei i se dă faptei 
vot de încredere și lustru pe care prin ființa sa nu-l are. 


1. cf., în Articoli nepoliticoşi 49; Limba ziarelor din România liberă dat ca titlu 
al unui articol publicat; fragmentul de faţă pare să fie singura urmă manuscrisă a 
unui asemenea articol 2. supraintercalat, iar fapte care urmează provine din faptelor 


DIN MANUSCRISUL 2264 


[876 p.] 

258r Se ştie îndealtmintrelea că în politica esternă n-am făcut o opoziţie 
sistematică guvernului. Astfel, înaintea deschiderii Congresului de la Berlin, 


puţin după încheiarea păcii de la San-Stefano, un! diplomat bătrân al unei 
țări depărtate, însă amice nouă, ne scria cam următoarele: 


Încep a-mi pierde iluzia de dv. românii. Vă credeam fini şi văd că sunteţi copii. 
Vă spun verde că Basarabia este pierdută, trebuie s-o considerați ca şi când n-aţi mai 
fi având-o. Dar, când un lucru este fatalmente neînlăturabil, omul cuminte cată a-l și 


privi ca atare şi cată să tragă? cel puţin toate foloasele posibile dintr-un rău care 
vine cu toată certitudinea. Dacă nu vă veţi aranja de bunăvoie cu Rusia, or să vie alte 


chestiuni cu mult mai grele pentru d-voastră (cestiunea299 izraelită) și aveți să 


pierdeţi toate // foloasele unei amicale puneri la cale. Vi se oferă Dobrogea, oricât de 

mare o doriţi, ţinutul Vidinului și nu ştiu câte” milioane de ruble în schimb. De nu 


voiţi, Rusia tot va învinge, avându-și asigurată unanimitatea voturilor congresului”, 
iar d-voastră veţi rămânea cu minimul posibil al compenzaţiei datorite pentru o 
retrocesiune, o mărturisesc, nu tocmai corectă. Dar, corectă ori nu, trăim într-o lume 


în care dreptul e pururea în luptă cu puterea; iar aceasta din urmă creează drepturi? 


nouă și reîmprospătează altele vechi. Știu foarte bine că acest sacrificiu e cel mai 
mare pe care un om de stat poate să-l aducă; dar de aceea și este om de stat și nu om 
de rând. Muciu Scaevola, arzându-și mâna, e un copil pe lângă martiriul unei 


asemenea sinucideri morale?! 


1. după deplutatul] şters 2. după să folos[ească] şters 3. iniţial și un miliard de 
ruble în schimb 4. după congresul şters 5. după și reîmprospatează drepturi nouă şters 
6. iniţial pe lângă martiriul unei morți morale 

Pe malul nostru dunărean nu vi se poate da nimic, pentru că totul e al 


vostru.*0 Ori aţi inventat poate cestiunea izraelită din nou, ca să puteţi zice 
că, vi se fac concesii în privirea aceasta? Ori cestiunea averilor furate de 


greci, cari au zburat din ţară de-o lovitură de picior a lui Cuza Vodă? Ori 
veţi inventa alte istorii şi mai subțiri în conivenţă cu pretinsul adversar, care 
pe sub mână vă e amic? 

Noi am spus-o şi o repetăm!: pe cât timp consângenii“ noştri nu se vor 
bucura peste hotară de drepturi egale cu celelalte naționalități mai mici la 
număr, pe? atâta timp Austro-Ungaria e o putere străină, foarte străină 
pentru noi, egal de străină cu altele, vecine ori depărtate. Impopulară, 
imposibilă chiar va rămânea o învoială, oricât de strâmbă, pe câtă vreme 
suntem batjocoriţi în sângele, în legea, în limba noastră. 

310 r Şi în sângele nostru românesc, nu în de alde Pherekydis, Giani, 
Carada etc., în limba noastră românească, nu în păsăreasca voastră, în 
poporul nostru istoric aşa cum l-a făcut Dumnezeu. 

Atunci când naționalitatea română de dincolo va avea libertatea ei de 
dezvoltare intelectuală și materială nu va mai fi silită de-a vorbi tătarăște, 
ci-și va avea partea de soare și de lumină, atunci abia monarhia vecină 
încetează de-a fi străină pentru noi; atunci numai am” cunoaște ca deviza 
viribus unitis, plutitoare pe Dunăre, cuprinde în ea şi puritatea rasei” 
române, pusă cu dragă voie şi cu demnitate” omenească în serviciul 
monarhiei. Atunci poate că nu numai soarta noastră, dar a Orientului întreg 
ar fi pet? de-a pururea hotărâtă. 

Noi se 'nţelege că nu vorbim aci de împăratul. Împăratul dă zilnice 
dovezi că iubeşte“!! ! în mod || egal toate popoarele sale. Dar elementele 
determinante nu sunt concentratel! toate în monarh. Gusturi de 
predominare, de deznaționalizare zădărnicesc ţinta vieţii sale de a-şi vedea 
toate popoarele mulţumite. Acele elemente determinante cată să recunoască 
care e răul, un!? rău ce nici se poate vindeca decât din iniţiativa monarhiei, 
de vreme ce noi n-avem nici un!” drept de a ne amesteca în afacerile ei 
interioare. 

Dar tot astfel nu are nici Austro-Ungaria dreptul de-a se amesteca acolo 
unde începe teritoriul nostru și întrebuințarea Dunării, după cum e regulată 
prin tractate. 

Lunecând!” pe calea „învoielii strâmbe“ în aceea a „judecății drepte“, 
nu facem decât să devenim obiectul unei vechi rivalități ce exista în Orient, 
fără meritul măcar de-a o fi provocat în interesul!? conservării noastre 
naţionale. 

1. după repletăm] şters 2. deasupra lui conaţionalii şters 3. după decât şters 4. 
după lim[ba] şters 5. după putem apoi ne-ar fi indiferent şters 6. după uniltis] şters 7. 
după polporului] apoi rlasei] şters 8. după dată şters 9. Cu demnitate deasupra lui pe 
treapta şters 10. după pe şters 11. după conlcentrate] şters 12. după ce se opune şters 
13. deasupra lui un şters 14. urmează nici ea într-ale noastre şters 15. după pe calea 
concesiilor şters 16. după în propriul nostru [interes] şters 

Dezlegarea Cestiunei Orientului sau mai bine zis a! întrebării slavilor de 
sud se! ! poate într-adevăr amâna, însă nu se va înlătura cu una cu două. 


Popoarele mor? cele mai multe ori? prin stingere fizică, mai arareori prin 
desnaţionalizare, iar acest din urmă caz e cu putință numai atunci când 
naționalitatea? nu e conştie de sine, când desnaţionalizarea e privită ca un 
fel de înaintare. Astăzi însă nu există aproape nici o limbă în Europa, fie cât 
de izolată, care, călcată pe urmele culturei antice, limpezită prin formele 
culturei clasice să nu fie în stare de-a cuprinde și reda întreaga cultură 
omenească, de la abstracţiunea cea mai naltă până la espresiile cele mai 
concrete. Dacă luăm Austria și Turcia, statele compuse din naţionalităţi 
deosebite, vom găsi că nu există aproape nici un popor care să nu se 
fălească cu” limba şi naționalitatea, şi aceasta cu drept cuvânt. Astfel cehii 
îşi asimilează prin mijlocul acestei limbi orice ramură de cultură 
omenească; ei au scriitori însemnați, școli bune, ba un istoric de valoare 
într-adevăr europeană. Polonii sunt cunoscuţi asemenea că sunt francejii 
slavilor, cu o limbă dulce, flexibilă€ şi bogată în forme şi c-un simţ naţional 
răzimat de-o istorie proprie de sute de ani. || 

2 T Nu mai puţin croații, maghiarii”, românii au limbi deosebite, pe 
deplin capabile de-a reda orișicare formă a culturei europene. Trecând în 
Turcia găsim pe sârbi cu o literatură și o naţionalitate definitive, grecii, cari 
în flexiune şi compunerea cuvintelor calcă pe urmele elinilor, fără ce-i drept 
de-a fi de o origine cu ei, bulgarii mai apropiaţi de slavona veche, cu 
flecţiunea ei bogată, cu puterea de a compune cuvinte și cu o fonologie într- 
adevăr rară prin varietatea ei, armenii c-o limbă veche și bogată. C-un 
cuvânt nu găsim un singur popor în mijlocul și în sud-estul Europei care să 
n-aibă conştiinţa identităţii sale, să samene cu venzii sau finii germanizaţi 
din Prusia, Mecklenburg sau Saxonia, nu este nici un popor căruia i s-ar 


putea face plauzibil că e mai bine sau mai frumos să vorbească cutare limbă 


decât a sa proprie“ sau să se ţină de cutare nație și nu de-a sa”. 


De-aceea e ușor de priceput că toate stavilele artificiale câte se pun 
dezvoltării acestor popoare sunt până la un punct oarecare zădarnice, încât, 
pentru a le stinge, ele ar trebui esterminate. Sunt acum două feluri de 
esterminări — cea prin sabie, sigur cea mai puţin eficace, și cea prin 
sărăcire, care este cea adoptată de politica economică || 3 a Occidentului și 
care este cu putinţă atuncea când un neam răsărit la soare fără civilizaţie 
economică imitează ca copiii formele intelectuale ale culturei străine, fără a 
crea alături corelatul acelei culturi, industria și meseriile. 

Deodată cu reforma constituţională din Turcia se vor naşte o mulțime de 
trebuinţe între poporaţiunile de preste Dunăre, căci egalitatea înaintea legii 
aduce egalitatea în aspiraţiuni. Deodată însă cu introducerea nivelatorului 
costum european — o prezicem de pe-acuma — set? vor stinge aproape toți 


breslașii, cari produceau pân-acuma obiectele!! trebuitoare clasei de mijloc, 
şi vor fi înlocuiţi repede-repede prin emigranţi europeni, cari vor pune mâna 
pe meserii acolo, ca și la noi. Poziţia cu totul privilegiată a străinilor în 
Turcia îi va înalta în curând pe aceştia deasupra indigenilor și, pe când 
locuitorii ţării își vor bate capul cu reforme politice, tot atuncea toată 
activitatea reală se va înstrăina, încât „otomanii“ constituţiei vor fi proletari 
ce se vor certa între sine pentru barba împăratului, stăpâniţi în realitate de 
colonii austrieceşti. 

Acesta-i înțelesul întregei constituţii în afară, acelui! talmeş-balmeș 
care nu deosebește naţionalitate de naţionalitate, ci le condamnă pe toate ca, 
sub numirea de otomani, 4" să se || certe vecinic!” pentru limba și 14 fiinţa 
lor naţională. 

Dar, în vremea acestei împărecheri înlăuntru, Occidentul își va urma 
opera sa de esterminare mai cu samă faţă cu burghezimea!” slavă. Oraşele 
vor geme, ca şi ale noastre, de sudiți austrieceșşti și de alte nații, cari toţi vor 
trăi indirect din spinarea ţăranului transd[an]ubian, dușmănindu-i cu toate 
acestea limba și ființa sa naţională, bunurile imobile ale turcilor şi 
creştinilor vor trece în curând în mâni europene, încât peste un secol 
esterminarea fizică a raselor! slavone va fi mântuită, dacă împărăţia ca 
totalitate nu-și va îndrepta privirea de pe acuma la raporturile sale 
economice, dacă nu va stabili o lege a incolatului, dacă va îngădui 
năpustirea hoardelor galițiene în orașele sale — precum am îngăduit-o noi. 


Nu ştim dacă vr-o foaie slavonă de preste Dunăre va înţelege!” de pe- 
acuma ceea ce voim să zicem; dar, lipsindu-i intuiţia lucrului, va crede 
poate că noi scriem numai cuvinte; de-aceea vom trebui să dăm câteva 
regule concrete, cari vor face lucrul mai clar. 


1. după a şters 2. după nu șters și urmat de decât şters: nu mor decât 3. cele mai 
multe ori supraintercalat 4. după conștiilnța] şters 5. după lim[ba] şters 6. după și 
şters 7. după maglhiarii] şters pentru a rescrie Maghiarii 8. decât a sa proprie 
supraintercalat 9. și nu de-a sa supraintercalat 10. după vor pielri] şters 11. după 
trebluitoare] şters 12. după senzul şters 13. după pentlru] şters 14. după lor şters 15. 
după mica şters 16. după slavilor] şters 17. după p şters (putea?) 

Altfel, „N. fr. Presse“ 38" se înșală când admite un antagonism real între 
slavii de sud şi români. Avem! cu toţii sânge tracic în vinele noastre. 

T/ r români 

T/ s bulgari, sârbi 

T/ t albaneji 

Un substrat comun etnic și linguistic. Un radical comun drept bază 


1. după suntem şters 

238 r Ca să rezulte ceva de-acil puterea vecină va trebui să mănţie 
miniștri și deputaţi în București pe lacheii pe cari i-a decorat şi cărora le-a 
dat titluri. Voiţi bună înţelegere, domnule conte? Bună înţelegere voim și 
noi. Dar naţia românească are o singură șiră a spinării şi un singur creier. 
Ceea ce se întâmplă dincolo ne doare pe noi; orice injurie făcută 
naţionalităţii noastre dincolo e o injurie asupra ° sângelui și numelui nostru. 
Nu cuceriri urmărim sau am urmărit vrodată, căci nu suntem nebuni, ci 
oameni în toată firea şi-n toată mintea. Dar voim respect pentru poporul 
românesc pretutindenea unde se află, și nu ne este amic acela care se 
preface a măguli susceptibilitatea locală a statului român, dar dincolo 
loveşte în susceptibilitatea mare şi energică a întregului popor romanic din 
Răsărit”. 


1. ceva de-aci deasupra unui cuvânt indescifrabil şters 2. după pentru sângele și 
numele nostru şters 3. a întregului popor românesc deasupra lui a întregei latinităţi 
din Orient şters 


mai! sus?t®™ ar fi obligate a face mari concesii ideii monarhice 


arioeuropee, care nu e nici despotică, nici demagogică, ci o stare de drept, 
în care libertatea ? de conştiinţă a persoanei“ şi a grupului etnic primează‘ 
orice consideraţie de stat. Prea e turanic sistemul de guvern din Rusia, prea 
domnește cezaro-papismul d-lui Pobedonoszow, prea se conservă o idee de 
stat străină nobilei și personalei” rase arioeuropee $. Numai mongolii 
ascultă de un om mai mult decât de conștiința lor şi fac din capul statului 
cap al bisericii, din stăpânul ordinei materiale a lucrurilor stăpânitor al 
ordinei morale. 

Cât despre România, că e, cum” o defineşte d. C.A. Rosetti, „O 
republică cu titlul de monarhie“. Nu moștenirea istorică a neamului 
românesc, cu tradiţiile lui monarhice din suta a treisprezecea începând, ci 
un teren de esploatare, în care America superpusă, America greco-ovreiască 
stăpâneşte asupra poporului istoric, constituită în republică de gheşeftari şi 
cavaleri de industrie. Și ea € ar trebui să facă concesii mari principiului 
monarhic și fiziocratic al predominării politice a rasei române, a rasei 
istorice din această ţară, în faţa amestecăturii cosmopolite a actualilor ei 
stăpânitori. 


1. după România și Rusia mai* şters 2. după conștiința] şters 3. deasupra omului 
şters 4. după e de-o valoare şters 5. deasupra lui individualistei şters 6. după 
arioeulropee] şters 7. după ceea ce şters 8. deasupra lui aceasta şters 

Cu un stat ca Austria, din cauza ungurilor, a! maloneştilor de unguri 
— e absurd, domnilor. Nu daţi vina Casei de Austria pentru prostul 
tratament ce au a îl suferi românii din Ardeal. Ştiţi prea bine că dualismul i- 
a fost implus] Austriei de dinafară; știți prea bine că Pacea de la Praga şi d. 


318r 


de Bismark îndeosebi au castrat Austria prin dualism pentru a-i face 
acţiunea? impotentă în Confederaţiunea germanică. 

Îndealtmintrelea germanii din Austria au putut cere ce li se cuvine 
pentru că sunt liberali și demagogi. Dacă ungurii sunt politicește malonești, 
dacă calcă legea naţionalităţii și articolul din Constituţie, dacă supun 
împăratului spre iscălire decrete și” legi cari sunt în flagrantă inconsecuență 
cu ceea ce împ[ăratul] i-a făgăduit lui Şaguna, cu ceea ce e înscris în legile 
fundamentale al Ung[ariei], cum împăratul este de vină? Pozilţia] 


1. după din Ungaria, şters 2. supraintercalat 3. după cari şters 

Românul din 38% Austria! a ţinut cuvântul ap[ostolului] Pavel: Oricine 
să 'ncerce a fi liber, dar dacă ești slugă, fii slugă cu credinţă. Dar stăpânul e 
stăpân pe mine fizic, pe puterea mea fizică, pe viaţa mea fizică cel mult“; nu 
e stăpân pe sufletul meu, care este a lui Dumnezeu, nu pe limba mea, care e 
limba în care grăiește sufletul meu. 

Neplăcut că împlăratul] le-a pus vătaf pe ungur. 

Rom[ânul] va zice: Frate, iartă, dar nu sunt stăpân pe puterea mea, ci 
numai pe sufletul meu. Te iubesc şi totuși dau în tine. 

Italiani, bosniaci. 


1. din Austria supraintercalat 2. pe mine fizic, pe puterea mea fizică, pe viaţa mea 
fizică cel mult deasupra lui pe viaţa și pe avutul meu şters 

217r 

Mi-am adus apoi aminte de suplantarea romanilor în Bizanţ de către 
greci și de mizeria“ morală și intelectuală care s-a încuibat acolo timp de-o 
mie de ani. Peste ei vin turcii cari se? contagiază de putrefacţiunea acestui 
imperiu şi — cu toată zestrea lor umană de probitate? şi vitejie — putrezesc 
în? câteva 712 sute de ani ca de ciumă. Cum? Această mizerie seculară, 
această corupţie seculară, această pungăşie şi acest spionaj secular să fi 
trecut fără a lăsa urme în organizaţia fizică și morală a unei fiinţi atât de 
impresionabile precum e omul? O mie cinci sute de ani de putrejune 


bizantină să nu fi trecut în sufletul, în creierul, în vertebrele fanarioţilor? 
Aceste stârpituri fizice, mioape, înclinate a avea o cocoașă, să nu fie şi ca 
suflet miopi, să n-aibă cocoașa morală corespunzătoare? Căci ceea ce 
această canalie intelectuală nu poate pricepe niciodată este adevărul. 


că un 216 grec — în calitate de” ambasador al Moldovei — au 


precupeţit Bucovina, pe când Domnul albanez ș-au lăsat să-i taie capul 
pentru eaf. Că un grec au vândut jumătate” ţara Moldovei şi ê că iarăși greci 
au fost aciia cari au vândut din nou petecul ce nu se dăduse vândut. Încât m- 
am convins că tot răul, toată mizeria, toată infamia de care e pătată viaţa 
noastră publică grecilor se datoreşte. Dacă se va lua pe rând numele 
ofiţerilor cari” în noaptea de 11 fevruarie și-au călcat jurământul și onoarea 
militară se va afla că sunt greci de origine. Se va zice că mulți s-au asimilat 
cu românii, mulţi sunt buni patrioţi, bun români. Ei bine, așa fie. Însă aci, 
etnologic vorbind, am zice cu Sf. Augustin: pater semper incertus. 
Etnologic vorbind oamenii aciia nu sunt greci: sunt albanezi ori în genere 
ilirii şi tracii cei peninsulari carit? s-au grecit, au trecut drept greci, dar n-au 
fost greci. Am zice că grecul se 21 distinge prin miopie fizică, abstracţie 
făcând de daltonismul intelectual pentru tot ce e virtute, pentru tot ce e 
onestitate, pudoare. De ce grecii sunt miopi? Pentru că în anticitate ochiul 
lor nu putea pricepe nici toate culorile, chiar Homer nu le cunoaște pe toate, 
pentru că zestrea lor fiziologică e din altă epocă a pământului și ochii lor 
fizici au fost epuizați de civilizaţia bizantină și nu mai pot ţine pas cu 
dezvoltarea înainte a altor ochi omenești. La toate rasele îmbătrânite și 
decrepite miopia se va găsi des. 

Nu se pot altoi, pentru că uscătura nu se poate altoi. Sunt stârpituri 
morale, stârpituri fizice, stârpituri intelectuale, catâri etnici, fizic stârpituri, 
217r intelectual catâri!!, incapabili a pricepe ori a produce un adevăr, 
moraliceşte mlașştine infecte de nerușinare şi de libertinaj. O! natura nu 
minte niciodată! Când pune-o viaţă *-n două picioare — miop, cu privirea 
ascuţită şi vicleană, înclinat a avea o cocoașă fizică, i-a dat totodată și 
cocoașa morală în suflet, i-a [dat] suflet de grec mizerabil pentru vecii 
vecilor. Privirea popoarelor arice e sau clară şi curajoasă sau adânc!” tristă. 
Englezul are ochi sinceri*. Slavul ochi trişti. Nici unul din popoare nu are 
ochi de pungaşi și de spioni cum le are un Roset[ti] ori un Pantazi Ghica. 


1. după corupția şters 2. după putrezesc şters 3. iniţial cu toate calităţile lor 
umlane] apoi capitalul lor uman de onesti[tate] 4. după repede şters 5. în calitate de 
supraintercalat 6. de la pe când Domnul până aici supraintercalat 7. după B[asarabia] 
şters 8. după pe bani şters 9. urmează au luat puterea şters 10. urmează au trecut de 
greci dar nl-au fost greci] şters 11. iniţial moralicește catâri apoi catâri moraliceşte 
12. după melan[colică] şters 

Norocul nostru în epoca fanarioţilor a fost că nu toţi pretinșii greci 
erau în! realitate greci. Cei mai mulţi dintre ei aveau numai limba grecită, 
însă erau ori albaneji ori bulgari. Dar amândouă popoarele au sânge tracic 
în ele, sunt înrudite cu noi și s-au asimilat lesne. Grecul veritabil” nu se va 
asimila niciodată. 

1. deasupra lui rel şters 2. după ad[evărat] şters 

Dacă maghiarii, atunci când erau mari şi tari, n-au putut 
deznaţionaliza pe nimenea, cu atât mai puţin vor putea-o astăzi, când sunt 
sub o dominaţiune de nu străină, desigur însă grozav de neutrală, și care nu 
poate să-i încurajeze la persecuţiunea naționalităților decât în detrimentul 
lor. Căci! ori[ce] persecuţiune e o sumă ? [de] putere vie cheltuită în zădar 
care, întrebuințată în” munca pentru ridicarea rasei? maghiare, ar fi 
roditoare, pe când astfel e stearpă şi n-are alt rezultat decât a împiedeca şi 
pe ceilalţi în dezvoltarea lor. 

1. după ori şters 2. o sumă supraintercalat 3. după pentru şters 4. după poporului 
şters 

În? foile austriace e aproape un mot d'ordre de-a pretinde că Austria 
urmăreşte ordinea în Orient. Valetul Austriei din România, d. Vasile 
Boerescu, botezase chiar partidul conservator, fără să-l întrebe, cu numele 
specios de partid al ordinei. Nu trebuie să uităm că acest mare om de stat 
ne-a înzestrat cu Codul Napoleon, prin care s-au desfiinţat toate îngrădirile 

datoriei codificate a pământului pentru păstrarea proprietăţii în mânile 
pământenilor. lată ce zice d. ex. Codul Caragea, cap. III, $ 


Cei ce vând lucru nemișcător, atunci numai poate să-l vânză la alţii, când mai 


nainte vor da de ştire celora ce au cădere sau? epitropilor lor. 

Se protimisesc la cumpărătoarea celor nemișcătoare: 

a) rudele de sus și de jos; 

b) rudele de alăturea până la a patra spiță când sunt şi părtaşi sau devălmași; 

c) rudele de alăturea pân' la a patra spiță când sunt și vecini; 

d) cei ce sunt numai rude de alăturea până la a patra spiță; 

e) cei ce sunt numai părtași sau devălmași; 

f) cei ce sunt numai vecini: (1) cei ce se vecinesc în lung; (2) cei ce se vecinesc în 
lat; (3) cei ce se vecinesc la un colț. 


Am fi vrut să ştim cum ar fi putut cumpăra străinii moşii şi case sub 
asemenea legiuire. 


1. acest text are semnele grafice ale unei note de subsol: linie orizontală scurtă și 
asterisc 2. după Atât şters 3. după sau protimisis şters 

1 265 Organul hidoasei” pocituri şi al ° stârpiturilor Fanarului ajunge să 

implore guvernul rusesc prin următoarele cuvinte din n-rul său de marţi 26 
septemvrie: 
Suntem încredințaţi — zice — căt însuşi guvernul rusesc, mișcat de un 
simțământ de delicateță, va fi fericit a cruța României, Domnului și 
guvernului său o formalitate pe atât de penibilă, pe cât şi de cu totul de 
prisos pentru un imperiu așa de puternic față cu un mic stat care nu poate 
decât să se supuie deciziunilor colective ale Europei. Acest simțământ // de 
delicateță îndeamnă negreşit pe guvernul rusesc să dorească a face 
României cât se poate mai puţin amară 75 despărţirea ei de fraţii de peste 
Prut. Această procedere n-ar contribui puţin a alina durerile şi a face ca cele 
mai bune raporturi să se restabilească între România și puternica ei 
vecină, căci marile interese ale României reclamă să stea în cele mai 
amicale relaţiuni cu toți vecinii ei. 


Într-adevăr, principe ° Gorciacof, îndură-te de acele nenorocite 
instrumentef ale Altesei” 26 tale, nu-i face cu totul imposibili în această 
țară. Nu vezi că” ei bucuros cedează în toate celea, ei ușor își alină durerile 
și vor să restabilească cele mai bune raporturi, numai milostiveşte-te!0 de-i 
cruță. 

Adu-ţi!! aminte că așa îmblau bizantinii cu turcii, // adu-ţi aminte că așa 
îmblă popoarele 25 în decadenţă şi dezbărbătate de corupţiune și că insulta 
azi!?, linguşirea mâni, lingușirea până la pământ cu restabilirea celor mai 
bune raporturi sunt semnele de putrejune internă, semne că mărul e copt, 
putred de copt pentru a vă cădea în poale, puternici vecini! 


De aceea, aveți îndurare de spuma Fanarului!”, de cucuvaia pripăşit[ă 
de ieri alaltăieri în această ţară, și ce deriziune!! șef al partidului zis 


naţional!6, care v-a făcut // atât 26! de bine trebile şi nu-l siliți să sel€ 
sinuciză. Uşuraţi-i slujba!” ca să mai poată trăi și mâni, căci şi mâni o s- 
aveţi trebuință de el, poate mai multă decât azi; și mâni o s-aveţi trebuință 
de acest fanariot!“ care să amăgească poporul românesc ca să vă primească 
cu pâne și cu sare, cu buchete de flori pentru vestita voastră sfințenie întru 
ținerea tratatelor!”. 

Și oare de ce România să beie acest păhar? De ce ea, biruitoare ^“, ea să 
fie umilită 25% de?! moarte, când cel umilit trebuie să fie cel care şi-a călcat 
cuvântul, juruit?? prin tratat în formă, cu iscăliturile încă umede? Cine-a dat 
dreptul acestui guvern de-a ceda părți din ţară, acestei Camere de-a 
încuviinţa // prin încheieri asemeni”? cesiuni? De ce nu lasă domnii din 25% 
Dealul Mitropoliei ca Rusia să bea până la drojdie păharul călcării sale de 
tratat, să ia un 24 pământ pe care-a pretextat că voieşte să-l mântuie de sub 
aşa-numitul jug turcesc? De ce nu se lasă a se dezvăli pân-la ultima 
consecuență neadevărul acelor umanitare şi creştineşti protestaţiuni cu cari 
s-a-nceput războiul contra turcilor? 

Noi cei insultaţi în sentimentele noastre cele mai sfinte, noi cei prădaţi 
de averea 27 noastră străveche, noi să fim aciia cari să primim şi umilirea 
de-a încuviinţa răpirea 7€ teritoriului nostru. Căci este o răpire strigătoare la 
cer, pe faţă, nemaiauzită, care nu se poate consuma decât călcând un tratat 
pozitiv şi astăzi încă în vigoare. 

De ce? Pentru că există în ţară noastră oameni ca d. C.A. Rosetti25, // 
pentru că 27!" legiuitorii noştri se recrutează din 77 oameni?! fără de nici o 


j” 

meserie, pentru cari statul și resursele sale sunt singurele mijloace de trai și 
cari, pentru a se mănţine, își alină lesne durerile și vor să restabilească cu 
orice preţ cele mai bune raporturi. 

Şi cine oare se găsește ca să susţie chiar cu declamări dreptu 
actualelor Camere de-a primi sau de-a respinge dispoziţiunile Tratatului30 
de la // 2/2Berlin? 

Dar cine oare decât chiar deputatul colegiului al III-lea de Ismail? Cine 
altul decât Pseudo-Ureche 31? 

El se-nchină necesităţii celor mai bune raporturi, având încă cinismul“? 
de-a zice că n-o face ca alţii, o face protestând. Ba încă voieşte a dovedi din 
vorbirile d-lor Lateș şi Pascal??, cu ocazia votării Constituţiei, // cumcă 34 
într-adevăr Camerele au dreptul de-a 77% 
în minus. 

Se-nţelege. D-sa a rectificat numele vornicului Ureche, ca şi C.A. 


Rosetti 5” Basarabia, a rectificat scrierile lui Lope de Vega a ş-ale lui Ascoli 
în partea sa, ce minune dacă se-nvoieşte a rectifica acum granița României, 


recunoscând necesitatea 8” de-a ceda rușilor un 58 ţinut care // l-au ales. 
Similis simili gaudet. De ce Pseudo-Ureche 3 s-ar înfricoșa de-o 27% 
procedură din partea ruşilor pe care d-sa a practicat-o toată viaţa cu mult 
succes, plagiindu-și numele, plagiindu-și % scrierile și fiind însuşi — după 
mutră — vrun plagiat din 4! ţara— căzăcească 4> %. 

lată dar, popor românesc, răsplata grozavă pentru că au permis să se 
calce legea 27” ta fundamentală, ai permis ca prin alegeri făcute de comitete 
de salut public să ţi se falsifice voinţa ta“. lată pedeapsa că nu te-ai pus din 
răsputeri a mănţinea tocmai elementele acelea“? cari n-au nevoie de 
resursele statului pentru a trăi şi cari sunt în stare a rezista și la ploaia de 
decoraţii rusești“? și la alte“ ademeniri. 

Apelăm la voi, români“€, fie în? Senat fie îns Cameră, ca să nu€! // 
consfinţiţi nici 27% prin vorbă, nici prin scris atacul ce se face drepturilor 
noastre. 

Apelăm — nu”? la diurnașii şi tremurătorii după arenzi fără bani”? (ca d. 
Fleva cu moşia Văcăreşti ș.a.) — ci la toate elementele acelea din Cameră 
cari, contrare nouă în politică?’ internă, au cu toate acestea vederi identice 


cu noi când e vorba de atitudinea”? noastră în afară. D. Vernescu își oferea 
odinioară toată starea pentru a mântui Basarabia. Nu e nevoie de aceasta. // 


129 


rectifica granițele cu trei ținuturi 


Să mântuie cu glasul său cel puţin onoarea naţiei 27”! româneşti. Să nu lase 


ca să fim umiliți, ca pentru restabilirea celor mai bune raporturi noi înşine 
să consfinţim ruşinea şi umilirea noastră. 

ApelămS” în fine chiar la persoana Măriei Sale Domnul, pe care cu tot 
respectul am 278 privit-o precum ni se prescrie de Constituţiune, şi-i 
aducem art. 96 din acea Constituţie, conform căruia nu are alte puteri decât 
cele ce se dau prin ea, precum şi art. 87 conform căruia la urcarea sa pe 
tron, pe care cu mâna sa pe sfânta cruce au jurat a păzi Constituţiunea și 
legile poporului, de-a mănţine drepturile lui naţionale și integritatea 
teritoriului nostru”8. Și de acest jurământ nu-l poate dezlega decât numai 
naţia, de va voi; şi nu va voi poate”?. 

Retragă-se toate elementele curate şi neatârnate dimprejurul bufniţeiS0, 
ca să rămâie singur! între creaturile sale, să rămâie între Flevi, Fundești, 
Pătărlăgeni6?, Serurie, Pseudo-Ureche®? şi“ // între toți ® cei afurisiți de-a 
nu avea odihnă nici în mormânt ca să 2” îndeplinească slujba sacrilegiului. 

Nu răsturnarea lor de la guvern voim. 

Din contra. În faţa lui Dumnezeu, a ţării, a Domnitorului declarăm 
solemn? că nu se va găsi un singur membru al partidului conservator, unul 
singur, care să-și deie mâna de ajutor pentru a consfinţi silnicia Tratatului de 
la Berlin, nici unul care ar primi a-l reprezenta, nici // care şi-ar mânji viaţa 
şi sufletul, vârându-se între aceşti oameni şi primind o parte cât de mică 700 
din neagra lor răspundere. Când s-a luat Bucovina, Domnul a protestat şi și- 
a pierdut capul; când la 1812 s-a luat Basarabia, un fanariot a vândut-o; dar 
nici în cazul întâi, nici într-al doilea nu s-a găsit un singur român care să fie 
trădător, care să nu proteste contra acelei nedreptăţi“”. 

Daţi-vă dar înlături dimprejurul jucătorilor vechi şi deprinși în viaţa lor 
a juca de 7%! multe ori va banque până la inelul de căsătorie de pe deget. 

Daţi-vă dar înlături dimprejurul ciumaţilor, caff să-i vază lumea şi să 
cunoască pe cei cari prin uneltiri criminale contra interesel[or] naţionale ale 
acestei țări? care-i hrăneşte, contra tratatelor ce ne asigurau existenţa, au 
trimis brava noastră armată în foc 70, în frig și în foamete, ca să se lupte 


pentru interese străine, și cari acum 71 vor pecetlui uneltirile 7? lor cu 
pierderea iubitei 7* Basarabia. 
Daţi-vă-n laturi, pentru ca, prin golul cumplit dimprejurul lor, să se vază 


bine ce negri 252 sunt, ce străini sunt, ce fără de lege sunt. 


1. filele pe care este scris articolul poartă numerotarea autografă a lui Eminescu, 
de la 2 la 21 2. după fanarioților şters 3. și al deasupra lui organul şters 4. după 
fanariotul apoi fanarioții suprapuse şi succesiv şterse 5. deasupra lui sfinte şters 6. 
nenorocite instrumente deasupra lui nevrednice slugi şters 7. deasupra lui tale şters 
apoi restituit cu linie întreruptă 8. după îndură-te de ctitorii cafenelelor chantantes la 
cari te-au purtat şi pe tine, şters 9. după tu şters 10. după cruță-i mi[lostivindu-te]. 
şters 11. deasupra Astfel îmbl[au] şters 12. insulta azi deasupra lui obrăznicia 
grosolană azi şters 13. deasupra lui spuma Fanarului şters 14. iniţial grecoteiul 
pripăşit 15. şi ce deriziune!! șef al partidului zis naţional supraintercalat 16. modificat 
din ne 17. după calea şters 18. iniţial de acest fanariot, dânsul de-o făptură a iadului 
19. pentru vestita noastră sfinţenie întru ţinerea tratatelor deasupra lui în loc de 
glonți și şrapneluri // precum aţi fi meritat-o de la Ungheni începând, pentru vestita 
voastră sfinţenie întru ţinerea tratatelor şters 20. deasupra lui să-și recunoască 
rușinea şters 21. după adânc şters 22. deasupra lui juruit şters 23. după aces[te] şters 
24. după cu sila şters 25. după în mod formlal] şters 26. urmează cu alți fanarioți 
şters 27. după dintre emancipaţi ca d-nii F'undescu, Ștefan Bellu, Fulger sau/și Fleva, 
Pătărlăgeanu; apoi d-ni ca d-ni ca Fundescu, Fleva, Ștefan Bellu, Pătărlăgeanu şters 
28. dedesubtul şi repetat deasupra lui grecotei şters 29. după bombastice şters 30. 
după actlului] şters și cu silaba — ta — dublă ştearsă 31. după Popovici care s-a 
poreclit şters 32. deasupra lui cinismul apoi neobrăzarea succesiv şterse 33. deasupra 
lui Pascal şters 34. după vorbiri cari dovedesc cel mult că//nici unul nici altul nu ştia 
de ce e vorba, voiește să dovedească şters 35. după rușii şters 36. deasupra lui 
Calderon şters 37. după cedarea cătră şters 38. deasupra lui un şters 39. după d. 
Ureche V. Alexandrescu şters 40. după plagiindul-și] şters 41. după bulgăresc 
împământenit şters 42. după pe şters 43. deasupra lui bulgărească şters 44. întreaga 
frază iniţial era Iată dar, popor românesc, plata grozavă pentru că prin legea ta 
fundamentală ai permis ca ulița și stâlpii de cafenele să-ţi facă legi 45. elementele 
acelea deasupra lui pe aciia şters 46. după străine şters 47. după ploaia de ruble şters 
48. deasupra lui oameni neatârnaţi de nici o decorație rusească şters 49. fie în 
deasupra lui din şters 50. fie în deasupra lui și din şters 51. urmează vă supulneți] 
şters 52. după la şters 53. deasupra lui parale şters 54. paranteză supraintercalată 55. 
după afacerile] şters 56. după atitudin[ea] şters 57. după Apelăm la senatori să nu se 
lase înduplecaţi în de senatori colegi asemenea aleși în Basarabia, ca d. Ștefan Belu, 
carele, după cât auzim, uneltește pentru a convinge pe unii despre necesitatea în 
calitate de samsar rusesc în favorul necesit[ăţii] celor mai bune raporturi şters, cu 
intenţia nerealizată de a fi reluat pe verso, conform trimiterii v. 16a (de fapt, în 
numerotarea autografă a lui Eminescu, 17) 58. prin adăugiri, supraintercalări, 
ştersături din Apelăm în fine la chiar M. Sa Domnul care cu mâna sa pe cruce au 
jurat a apăra integritatea teritoriului nostru. 59. și nu va voi poate deasupra lui dar 
ea trebuie consultată şters 60. deasupra lui bidoasei negrei pocituri şters 61. după pur 
şi simplu şters 62. Flevi, Fundești, Pătărlăgeni supraintercalat 63. după Fundescu 
şters 64. urmează a[lții] şters 65. supraintercalat 66. deasupra lui sus și tare şters 67. 
urmează trimiterea v. 20 a fără corespondent 68. după fanarioți şters 69. iniţial contra 


păcii Europei, contra păcii ţării 70. iniţial au condus armata în foc 71. cari acum 
supraintercalat 72. după uneltele şters 73. după unei provinţii şters 

[TRANSCRIERE din „Românul“, 6 iunie 1881] 

Putem recapitula precum urmează concesiunile făcute condițional 
de guvernul românesc, după cererile stăruitoare ale mai tuturor cabinetelor: 

I. Înfiinţarea unei Comisiuni Mixte pentru supraveghearea navigaţiunii 
şi regulamentelor de poliţie fluvială între Galaţi și Porţile de Fier; 

II. Admiterea Austriei în Comisiunea Mixtă. 

III. Prezidenţia Comisiunii Mixte să aparțină delegatului Austro- 
Ungariei. 

Cine ştie să facă concesiuni nimerite și la timp merge foarte ades cu paşi 
mai siguri spre împlinirea scopului său decât aceia cărora le place a se făli 
c-o împrotivire îndârjită și zgomotoasă. 

Poate da, dar poate nu. 28" 


Poate că s-ar putea zice ceea ce scria Radu Leon t Vodă la 1669 că 
miluind Dominia mea pe oameni străini, pe greci, începură a face şi a 
adaoga lucruri şi obiceiuri rele în ţara Domniei mele, cari lucruri toată ţara 
nu le-au putut obicinui, văzând că sunt de mare pagubă?. Aflat-am Domnia 


mea şi am adevărat? dimpreună“ cu toată ţara cum toate nevoile şi sărăcia 
țării este de la străini, cari amestecă Domniie și vând ţara fără de milă și o 
precupesc$. Călcat-am Domnia mea acele obiceiuri rele și le-am pus 
Domnia mea toate jos și am scos pre acei străini din ţară afară ca pre niște 
oameni răi și neprieteni ai ţării și am tocmit Domnia mea aste lucruri bune, 
ca să fie de folos ţării și Domniei mele, ca și cum cele legi şi obiceiuri bune 
le-au fost tocmit cei Domni bătrâni dinainte ce li se fericeşte azi ê viaţa lor 


și 7 li se cunosc tocmelele lor că au fost de folos țarii. Pentru ca aceşti 
oameni străini greci n-au fost niciodată ţării și Domniei de folos, ci tot de 
pagubă şi stricăciune ca niște oameni răi şi fără frica lui Dumnezeu. 


1. supraintercalat 2. iniţial pagubă ţării 3. iniţial adevărat-am 4. supraintercalat 5. 
după precupeţesc şters 6. supraintercalat 7. după astăzi şters 

De acolo au ieşit trei dinastii române: Basarabii, Mușaţii și Corvinii. 
De acolo cel mai mare erou cu care se leagă ungurii, lon Corvin, și cel mai 
mare rege al lor, Matei cel Mare, care-a luat Viena. Vor să strice *** 
degeaba li-i 

Soc. istorico-arheologică. Școala preparandală. 


379r 


4 


Uniad Ioan, 5% 


Uniad la 13871. 

Tatăl său un om însemnat. 

Ioan s-a distins deja sub Sigismund (de Luxemburg). 

Împăratul Albrecht l-a numit la 1438 ban de Severin, unde are ocazie a- 
şi câştiga glorie împotriva turcilor. 

După moartea lui Albrecht, Uniad se declară pentru Vladislav I în 
contra văduvei regale Elisabeta. 

1442 împreună cu Nicolae Uilac (Nicolaus Olacus) deveni voievod al 
Ardealului şi câştigă o biruinţă strălucită asupra turcilor. 


vestit om despre care legenda spune multe. Născut la 


1. după 138[7] şters 

Ștefan V Muşat 38”! 
ca culminaţiune a trei dinastii române 

și după căderea d-lui Gladstone va fi evident iarăşi esenţial | alta. Ţinta 
oricării 255 politici esterioare e se 'mţelege conservarea ţării ? şi a 
naţionalităţi; a găsi un sistem de purtare adaptabil tuturor împrejurărilor 3 
ce se opun acestei ținte este un problem care face din politică mai mult o 
artă decât o ştiinţă, mai ales în timpi în care echilibrul 4 european nu e 
stabilit în mod definitiv. 


Fiindcă după stil se recunoaşte că bucăţelele de articol din numărul de 
vineri al „Românului“ sunt scrise de d. C.A. Rosetti, am fi dorit ca să le şi 
iscălească, precum articolul din > Deutsche Revue“ e iscălit. Deja iscălitura 
unui articol e o rezervă ce individualizează oarecum părerile unui scriitor. 
Neiscălit, articolul din „Românul“ e adresat de partidul liberal întreg 
partidului conservator întreg; iscălit, e adresat de d. 6 C.A. Rosetti ca om 
politic d-lui Maiorescu asemenea ca om politic. Cu anonimul cu care 
vorbeşte „Românul“ s-ar fi cuvenit să ţie 


1. după alta şters 2. după neamului şters 3. repetat din inadvertență dar șters; 
intenţia iniţială era de a scrie împrejurărilor conltrarie] 4. după echilibrarea şters 5, 
urmează „Timpul“ e iscălit cu un [pseudonim] 6. după ziaristul şters 

D. M. Kogălniceanu“ dând publicităţii şi a doua parte a scrierii sale 
asupra Cestiunii dunărene, în care reprezintă cu multă viociune şi cu 
admirabilă claritate conflictul dintre vederile sale pozitive și atitudinea 


îndoielnică şi echivocă! a fostului ministru de esterne Boerescu, va fi bine 
să ne reamintim amănuntele cestiunii ?. 

Pretenţiunile actuale ale guvernului austro-ungar sunt cunoscute. Pentru 
aplicarea? regimentelor de navigaţiune, poliţie fluvială şi supraveghere de la 
Porţile de Fier până la Galaţi ea cere instituirea unei Comisii Mixte compuse 
din riverani, între cari se numără fără cuvânt şi ea, subf prezidiul permanent 
al Austriei și ... cu vot preponderant, la care în urmă pare a fi renunţat. 

Nimic din toate acestea în Tractatul de la Berlin. 

Art. 55 al acelui instrument zice: 


Regulamentele de navigațiune, de poliţie fluvială și de supravegheare de la Porţile 
de Fier până la Galaţi vor fi elaborate de Comisiunea Europeană asistată de delegaţii 
statelor riverane și se vor pune în armonie cu acelea ce au fost sau vor fi edictate 
pentru parcursul în jos de Galaţi. 


În adevăr la 2 iulie 1878 baronul de Haymerle a făcut propunerea în 
Congresul de pace (Protocol nr. 11) ca 


un” comisar delegat de Comisiunea Europeană să privegheze executarea acestor 


regulamente, 
sperând poate3% că acel comitet delegat va fi pururea cel austriac (cu” 
calitatea de inspector general), dar această propunere a fost respinsă de 
Congres. 

După propunerea baronului de Haymerle, regulamentele aveau să se 
elaboreze de Comisia Europeană; executarea lor se cuvine statelor 
țărmurene; supraveghearea executării se cuvine unui delegat al Comisiei 
Europene. 

Congresul” respingând supraveghearea din partea unui singur delegat, o 


păstrează aşadar!” întregei Comisii Europene. 

Însă deja la 1879, pe când d. Kogălniceanu era ministru de interne, află 
că cabinetul din Viena corespunde!! cu cel din Pesta asupra unor avantaje 
ce ar avea să le ceară de la Europat? pe Dunărea de Jos. Avantajul de 


căpetenie!” era dreptul de supravegheare, inspectoratul general, respins de 
Congres. O depeşă vagă și întunecoasă a d-lui Bălăceanu din Viena 
reproduce o conversaţie cu baronul de Haymerle în decursul căreia 
răposatul cancelar zicea că 


dacă guvernul român nu ar consimţi a se uni cu vederile guvernului imperial (fără 
a spune ce vederi) acesta se va adresa aiurea. 


Acest aiurea era Sofia. I se promitea guvernului bulgar că reședința 
inspectoratului general va fi la Rusciuc, care va deveni un centru de 
activitate în detrimentul Giurgiului. 

În aprilie*%** 1880 d. Kogălniceanu e numit ministru plenipotenţiar la 
Paris. Mai nainte de plecarea sa Comisia Europeană intrase în dezbaterea 
reglementelor de navigațiune pentru partea dintre Porţile de Fier și Galaţi 
(conform art. 55). 

În adevăr, încă în decemvrie 1879, Comisiunea Europeană, stabilind! 
că are dreptul şi datoria de-a elabora reglementele în cestiune, decisese cu 
unanimitate ca un comitet ales din sânul său să elaboreze un anteproiect de 
regulament; ca acest anteproiect să se facă în conformitate cu Tractatul de la 
Paris; ca comitetul!5, însărcinat cu elaborarea anteproiectului, să fie compus 
numai din delegaţi ai statelor neriverane a acestei părţi a râului. 


D. baron de Haan, delegatul!€ austro-ungar, votează propunerea ca 
numai neriverani să elaboreze anteproiectul, intră în calitate de neriveran!” 
în comitetul însărcinat cu elaborarea și...? Și prezintă un anteproiect prin 
care Austria se botează riverană, ba încă arhiriverană, cerând prezidenţia 
permanentă şi vot preponderant. 

Acest anteproiect de arhiriveranitate 1€ fiind supus Comisiunii 


Europene!” în şedinţa de la 4 iunie 1880, ea-l respinge pe motivul foarte 
bătător la ochi și învederat că, Austria nefăcând parte din statele riverane, 
nu poate face parte din Comisia” de supravegheare împreună cu riveranii, 
ba încă cu prezidenţia perpetuă și cu vot preponderant — colac peste 
pupăză, cum s-ar zice."*! La 7 iunie?! se primeşte în unanimitate 
propunerea delegatului rus: ca să se invite delegaţii statelor riverane a veni 
în sesiunea viitoare a Comisiunii Europene, spre a lucra împreună la 
regulamentele la?? facerea cărora o 'ndreptăţeşte şi o îndatorează art. 55 al 
Tractatului de la Berlin. 

În 23 iunie, preţiosul d. Boerescu, alăturând două memorii ale 
colonelului Pencovici, delegat român în Comisia Europeană, trimite o 
circulară 35. 

Ideile colonelului’ Pencovici, pe care a fost însărcinat însă din partea 
guvernului central de a le susține ca pe nişte idei ale sale personale, nu ale 
guvernului, sunt: 1) libertatea completă a navigațiunii, 2) Comisia de 
supravegheare să fie compusă numai din riverani (România, Serbia, 
Bulgaria). 

. 
Pentru că — afirmă categoric d. Kogălniceanu — ministerul din Viena 


păstrează scrisori autografe ale d-lui Boerescu prin care acesta acceptă 


Comisiunea Mixtă, scrisori pe cari nu le publică pentru că?4^® nepublicarea 


[îi rapoartă] mai mult decât publicarea. 
După toate cele de mai sus, d. Kogălniceanu conclude că Dunărea-i 
pierdută. D-sa își încheie scrierea în modul următor 2+: 


1. iniţial atitudinea dublitativă] apoi nesigură şi chiorâșă 2. iniţial să ne amintim 
cum stă cestiunea detalilat] 3. iniţial Pentru aplicarea şi supraveghearea 4. după cu 
şters 5. după un comisl[ar] şters 6. textele culese aici apar în ms. barate cu creionul 7. 
după sub titlul de şters 8. iniţial aplicarea lor 9. după L[a] şters 10. supraintercalat 11. 
după coreslpunde] şters 12. după Eurolpa] şters 13. iniţial Acest avantaj 14. după 
decisese cu unanim[itate] şters 15. după în[sărcinat] şters 16. după votează] şters 17. 


inițial intră ca neriv[eran] 18. deasupra lui arhiriveranitate şters 19. după Eurolpene] 
şters 20. după comisia şters 21. urmează se respinge anteproiectul și [se primește ...] 
şters 22. după la care-o îndreptățește şters 23. urmează „Vă trimit două memorii ... 
pentru uzul personal al d-voastre şters, ca fiind un citat (probabil poetul le dădea la 
tipar direct după volum) 24. prin raport la textul publicat în „Timpul“ urmează în ms. 
o lungă lacună, malefială desigur, căci textul a fost redactat, cum stau mărturie, până 
în detalii, ultimele, cuvinte păstrate pe 346r, pe care, pentru a le da un sens, le-am 
complinit cu paragraful respectiv din articolul tipărit; suita fragmentelor din 
manuscris a fost restabilită cu ajutorul textului din ziar; ca și alteori, ea vădește o 
greşită legare a paginilor: 345, 344, 343, 342, 341, 346; ca aproape peste tot în ms., 
urmând un citat din cartea lui Kogălniceanu, Eminescu nu-l mai reproduce 

voinţei! pozitive quot capita, tot sensus. Germanii” n-au voit 
amestecul Franţei în politica lor internă, ştiu ei însă ce vor? Nici un 
parlament nu-i atât de împărţit în partide şi nuanţe de partide ca cel german. 
Exemplele le-am putea continua in infinitum, pentru a dovedi că omul și 
poporul ştie totdeuna ceea ce nu vrea; pe când formularea voinţei pozitive e 
cu mult mai grea, încât” trebuie o organizaţie, care s-o păzească de 
influinţarea prin iluzii şi neadevăruri. 

Tot“ asfel e şi cu cestiunea ce-am propus a se pune dobrogenilor. Vor 
sau nu vor unirea cu România? Dacă nu vor, ce ne pasă nouă de diferitele 
forme ale voinţei lor pozitive; aceasta din urmă va atârna de la gradul lor de 
cultură, de la cunoașterea intereselor lor, de la împrejurări. 

300r Răspunsul negativ ar fi însă o deplină espresie a Suveranităţii lor”. 

De aceea dar repetăm€ că voinţa dobrogenilor” este consultabilă, oricare 
ar fi gradul lor de cultură, oricare tendenţele. Aceasta 5 este atât de adevărat 
încât exemplele voinței negative ale popoarelor împlu și astăzi istoria 
contimporană cu pagine” sângeroase. Mohametanii din Bosnia nu vor 
unirea cu Austria şi o dovedesc aceasta, cei din munţii Rodop n-o voiesc cu 
Bulgaria și o dovedesc asemenea, deşi nici bosniacii, nici pomacii nu pot fi 
citați ca modele de cultură. 


299r 2 


1. după pe terenul șters 2. după Ex. șters 3. deasupra lui şi șters 4. după Când 
cest cestiunea pusă unui popor e astfel consistă din două lucruri contradictorii atunci 


A , > ; š 5 t Ki 
voința lui se poate esprima cu siguranță şters 5. urmează ca şi cel mai simplu 
afirmativ care nu-i decât contradictoriul celui dentâi și se ştie că între contradictorii 


tertium non datur. În acest înţeles zicem șters 6. după repetăm dar șters 7. după 
dob[rogenilor] șters 8. după Cumcă aceasta e adevărat șters 9. după pagine șters 

Cu Rusia autocrată şi cezaro-papistă a d-lui Pobedonoszow nu ne 
putem înţelege. Numai c-o Rusie 

Pierind cnu[t]ul * în Sofia, 

Da, e firesc. Emancipaţi-vă de ruși şi atunci vom sta de vorbă. Bulgarii 
mulțumiți cu starea de vasalitate şi ** chiar vasalitatea 

Trebuie să cază în mânile noastre. 


393r 


4 


În discursu ținut la 1 mai în Adunarea deputaților d. Kogălniceanu 
a constatat din nou că, încă de la 26 fevruarie (10 martie) 1881], d. V. 
Boerescu adresase reprezentanţilor României din străinătate o circulară prin 
care le zicea „că toate puterile au primit Comisiunea Mixtă*“. 

Ei bine, nu era exact?. 

S-a văzut în urmă că nu numai puterile nu primiseră Comisiunea 
Mixtă, dar o respinseseră. D. V. Boerescu afirmase” ceva inexact, dăduse o 
informaţie lunecoasăS reprezentanţilor României, pentru a-i face să lunece 


ei înşii pe terenul anteproiectului”. 


| 292r 

Toate puterile s-au şi rostit în favoarea Comisiunii Mixte şi a intrării Austriei în 
această Comisiune, zicea d. Boerescu. Astfel fiind, noi am rămânea izolaţi dacă am 
stărui în opiniunea emisă în sânul Comisiunii Europene de cătră delegatul nostru. 
Suntem dar în plecare a adera la rândul nostru la formarea Comisiunii Mixte şi a 

reintra” așa în acord cu celelalte state. 


Toate acestea 2%" erau din cuvânt în cuvânt inexacte. 

Fără de-a respinge pe faţă cererile Austriei, unele din puteri” erau adânc 
nemulțumite de atitudinea șovăitoare a guvernului român și-l suspectau a fi, 
pe sub mână, în înţelegere cu Viena. Pe când reprezentanții noștri din 


străinătate încercau ca bună credință 1 să pledeze în favorul drepturilor 
țării, miniștrii străini le râdeau în fațăl!, presupuind că aceste vulpi 


orientale, după ce ştiau!” de înţelegerea cu Viena, voiau să-și dea aerul de-a 
protesta în contra pretențiilor austriace spre a amăgi!5 c-un cusur subțire 
puterile!“ apusene și pe Rusia mai cu seamă. De esces de sinceritate Europa 
ş-aşa nu ne-a crezut nicicând capabili; secta!” etnică ce ne guvernează au 
îngrijit, de patruzeci de ani încoace, ca și românilor să le iasă în străinătate 
reputaţia de care 'nainte aveau a se bucura numai consângenii d-lui C.A. 
Rosetti16. 

Astăzi d. Stătescu afirmă cu aceeași gravitate pe care și-o dădea d. 
Boerescu!” „că toate puterile au aderat la propunerea Barrere!8“. Oare după 
ce afirmarea celui întâi ministru al cabinetului Brătianu s-au dovedit a fi nu 
numai inexactă, dar poate!9 cu intenţie inexactă?0, afirmarea?! celui de-al 
doilea să”? fi meritând mai multă crezare? 


D. Stătescu ne zice în adevăr3: 


294r 


Nu ţin la eticheta lucrului, cât la lucru chiar. Dacă eticheta a devenit odioasă şi 


este o sperietoare atât de mare încât ar fi destul s-o aplice cineva unui lucru bun24, 


pentru ca el să devie neacceptabil; ei bine, putem să modificăm eticheta. În loc de 
Comisie Mixtă s-o numim Comisie de supravegheare. 


Când prin? urmare d. Stătescu declară a ţinea atât de mult la 
Comisiunea Mixtă a propunerii Barrère încât 2% puţin [îli pasă cum ar 
chema-o, numai? Comisiune Mixtă să fie, oare să nu fim în drept a repeta 


ZA, ca d. ministru de esterne „nu se 
29 «5 


acuzarea ce-o face d. Kogălniceanu 
poate degaja”? de actele predecesorului său 

Faţă însă c-o asemenea împrejurare şi cu faptul“0 că guvernul actual, 
departe de-a voi să apere Dunărea, a spus chiar inexactităţi“! 
reprezentanţilor din străinătate, ce“? sfat? mai poate da țara, care” să nu fie 
în pericolul de-a încăpea pe mâna relei -credințe? Dar o notă analogă cu cea 
de la 26 fevruarie 1881 e în stare a răstălmăci și a falsifica votul cel mai clar 


și mai hotărit“?, în stare a obliga ţara la lucruri pe care ea nici de gând n-a 
avut să le conceadă; în stare, c-un cuvânt, să substituie o politică străină şi 56 
interese străine vederilor ţării și intereselor noastre“”. 

Trăim în epoca suplantării”8 generale. 

Precum poporului 2% românesc i se substituie pe aceeași espresie 
geografică Caradalele și străinii în genere, tot astfel’? interesului nostru 


naţional i se substituie propunerea Barrère şi vederile“ Austriei. Lucrul nu 
e decât firesc şi în ordinea decadenţei noastre naţionalei. Această 
substituire“?, acest qui pro quo formează chiar obiectul zilnicei bucurii a 
„Pseudo Românului“ %. 


Ce rămâne însă de făcut decât"? de-a esprima pur și simplu absoluta 
neîncredere într-un guvern care, prin neadevăruri spuse în favorul unei 
politici+” străine, a încercat să compromită cu intenţie, dacă n-au și izbutit a 
compromite, cestiunea Dunării? Ce rămâne de“? făcut faţă d-un” guvern 
care înainte de toate e de rea credință? 

El vine şi strigă: „Arde casa! Ce sfat îmi dați“? Sfatul ar fi să ia apă s-o 
stingă, dar acesta l-ar da cel ce nu știe cu cine are a face. Individul ce strigă 


„Arde!“ n-are, în cazul nostru“, nevoie de nici un sfat, el”? singur 297r a 
pus foc casei şi dacă, naiv și de bună credinţă, i-ai da consiliul să toarne 


apă”, el se va preface că te ascultă cu cea mai mare grabă, dar va turna... 
untdelemn. Ce sfat i se poate da”? omului în care n-ai încredere și care-a 


dovedit în mod irecuzabil că nici o merită??? Doar acela să scape lumea”? 
de el înainte de toate; apoi vom. vedea ce e de făcut. 

Dar se 'nţelege că acest sfat nu le place roşiilor. Când le spunem”? vorba 
ce Shakespeare o pune uneori”? în gura persoanelor sale: „Mergi” de te 
spânzură, căci ţi-ai încheiat socotelele cu lumea?!“ atunci sentimentul 
cam? friguros al nimicniciei0 intră în d. C.A. Rosetti, 1-apucăS! 
istericaleleS? și 'ncepe a aiuri?. 

„Nu există partid conservator, pentru căS* nu vrea să ne scape [de] 
cordeaua de matasă6”! Dac! ar exista, ne-ar 2%" întinde o propunere și nu ne- 
am zugruma66. Dar nu există, nu” există pentru că ne lasăS8 să ne zbatem și 
nu ne taie funia6?. 

Cam aceasta este argumentarea „Pseudo-Românului“ de alaltăieri, 
mortificat de rezerva absolută pe care şi-a impus-o partidul conservator în 
cestiunile esterioare față c-un guvern în care n-are nici o încredere”0. Dar 
oare cel ce nu face ceea ce faceţi d-voastră nu”! există? Oare e un cuvânt 

acesta/2? Dacă noi nu ne croim pensii reversibile, am murit”? Dacă nu 
ne creăm lefuri de zeci de mii de franci din buget ni s-a luat pânza de pe 
faţă”? Dacă nu proclamăm republica la Ploieşti şi nu amenințăm cu 
asasinatul am dat ortul popei/*? Oare numai aceea se numește existență care 

se manifestă prin minciună și malonestitate”€, precum se manifestă 
existenţa voastră” de străini pripășiţi în România? 


1. după 1884 şters 2. citat barat cu creion albastru 3. deasupra lui adevărat şters 4. 
după Comlisiunea] şters 5. cuvântul a mai fost scris de două ori dar şters 6. deasupra 
lui falsă şters 7. iniţial pentru a-i induce în eroare și a-i face să lunece pe terenul 
anteproiectului 8. după reintlra] şters 9. iniţial cele mai multe dintre puteri 10. 
supraintercalat 11. iniţial le râdeau cu milă în obraz 12. după pe sub mână şters 13. 
deasupra lui pentru a trage pe sfoară şters 14. după acleste] şters 15. după d-alde 
C.A. Rosetti și şters 16. iniţial de patruzeci de ani și mai bine, ca în străinătate să le 
iasă şi românilor numele pe care nainte l-aveau numai grecii. Se știe că au a se 
plânge numai grecii, bucura numai grecii. Lumea cunoaște că „grec“ în franţuzeşte e 
sinonim cu pungaș (înțeles figurat i se da cuvântului „grec“ în franțuzește. Oricine 
ştie ce înțeles figurat i se dă în franțuzește vorbei „grec“ 17. iniţial cu aceeași 
greutate cu care afirma d. Boerescu 18. citat barat cu creion albastru 19. 
supraintercalat 20. după falsă şters 21. după pentru a face înainte interesele unei 
puteri străine şters 22. după merită mai multă crezare şters 23. deasupra lui într-un 
răsuflet şters 24. după chiar şters 25. deasupra lui prin şters 26. după zică-i chiar 
„Madame Donau“, precum a botezat-o publicul bucureștean şters 27. după 
Coglălniceanu] şters 28. după de tot şters 29. citat barat cu creion albastru 30. iniţial 
față cu faptul 31. deasupra lui neadevăruri şters 32. după pentru a face să lunece pe 
terenul concesiilor şters 33. după poate să [dea] şters 34. după ce vot mai poate da 
şters 35. iniţial cel mai hotărât 36. după celei şters 37.după ei şters 38. iniţial 
suplantațiunii 39. iniţial Precum poporului românesc i se suplantează și i se substituie 
Caradalele și toţi străinii, tot astfel 40. deasupra lui interesele şters 41. urmează și de 
stat şters 42. după atitudine şters 43. urmează Ce bucurie pe el că partidul şters 44. 
inițial Ce rămâne în adevăr de făcut încât 45. deasupra lui puteri şters 46. după în 
adevăr şters 47. d-un supraintercalat 48. urmează Sfătuiţi-mă! şters 49. în cazul nostru 
supraintercalat 53. după căci şters 51. iniţial i-ai da sfatul să toarne apă 'n foc 52. 
după dar şters 53. iniţial că n-o merită. 54. iniţial Sfatul să se spânzure şi să scape 
lumea 55. după spunem şters 56. iniţial Shakespeare spune, pune adeseori 57. după 
Eşti copt şters 58. deasupra lui noi şters 59. după intră şters 60. deasupra lui cânepei 
şters 61. iniţial și-l apucă 62. iniţial istericalele grecești 63. urmează Atunci turbă 
grecul din el şters 64. pentru ca deasupra lui căci şters 65. cordeaua de matasă 
deasupra lui de ștreang şters 66. iniţial ne-ar întinde bățul unei propuneri pozitive şi 
nu ne-am îneca 67. după nu există şters 68. după lăsăm şters 69. iniţial ne zbatem în 
spânzurătoare şi nu ne taie ştreangul 70. frază scrisă printre rândurile textului inițial 
Dar mănânce-vă ciorile și ajunge-aţi în neant. Ajungere-aţi în realitate unde sunteți. 
Dar ajungere-aţi unde sunteţi deja moralicește 71. după c-un cuvânt şters 72. aceste 
două interogative sunt scrise pe marginea din stânga; inițial înlăuntru textului Cel ce 
nu face ceea ce faceţi voi nu există? apoi Dar oare cel ce nu face ce face d-voastre nu 
există; textul a fost transcris pe margine pentru lizibilitate 73. deasupra lui nu existăm 
şters 74. ni s-a luat pânza de pe faţă deasupra lui am murit-murit şters 75. după popii 


şters 76. deasupra lui pungășie şters 77. urmează putredă şters cu care se și încheia 
fraza. 

Încă un %2 cuvânt şi încheiem. 


Fără îndoială — din toate reiese aceasta — că d. Boerescu, preocupat 
pururea de specule de bursă, de înfiinţări de Credite Mobiliare, de forma! 
diferitelor decoraţii”, de persoana sa”, vestită de la Convenţia comercială 
încoace, nu e decât ceea ce-l arată a fi fizionomia sa confiscată, un viclean 
fără? idei mari şi organice, un oportunist, un negustor de espediente, un om 
incapabil poate de-o hotărâre energică și clară. Nu noi ne vom erige vrodată 
în apologiştii acestui „faiseur“ politic, care are darul de-a compromite 
aproape orice cestiune pe care va pune mâna. Și tocmai pentru aceasta 
adevăratul său partid politic 5%" nu poate fi compus din oameni ai țării. 
Ovreiaşi pomadaţi și frizaţi, galopini de bursă, gheşeftari şi antreprenori în 
doi peri, iată elementele pe cari le încurajează și cari '] înconjură; cu” 
aceştia; singurii ceê sunt tot atât de ușori ca caracter și inteligenţă, d-sa face 
politică, economie naţională, istorie ... literatură chiar. 

Dar, pe de altă parte, crede? că d. Kogălniceanu!0— cu toată importanţa 
ce-o dădeau Mircea și Ştefan cel Sfânt Dunării și porturilor ei — crede în 
adevăr că numai cestiunea economică e cea care-o împinge pe Austria spre 
Orient, că numai preponderanţa economică o silește la subrepţiuni ca acea a 
d-lui!! baron de Haan? Ştim prea bine că inima d-lui Kogălniceanu i-a!? 
lăsat-o moştenire părinţii din părinţi, că nu din pură întâmplare se numește 
patriotică!*, ca aceea a Pherekyzilor și Gianiilor ... dar!“ patriotismul!” 
însuși nu poate merge uneori atât de departe încât, asupra intereselor 
economice, să întunece pe cele politice? Desigur că, întru cât s-atinge de 
campania sa personală, niciodată om politic n-a nimicit pe adversarul său în 
modul în care-a făcut-o d. Kogălniceanu și fără îndoială buna dreptate, 
bunul simţ, 30% claritatea de vederi e în partea sa; nehotărârea, bizanti 
[ni]smul, „șiretlicul prost“, cum zice autorul foarte nimerit, în partea 
guvernului şi a d-lui Boerescu. 

Dar nouă ni se pare — poate ne amăgim în privirea aceasta şi de1$ aceea 
nu dăm părerii noastre o formă categorică — ni se pare că, mai cu seamă în 
timpul de față, nu e cestiune numai de Dunăre. Există oameni — d-nii 


Hitrowo şi Skobelef bunăoară — cari nu au tocmai darul discrețiunii şi a 
căror vorbe sunt de natură a pune interesele economice în linia a doua. Nu 
zicem că linia a doua nu trebuie apărată; ea e sprijinul, rezerva, scăparea 
liniei întâia de luptă, a celei politice, însă e foarte prudent a nu uita de 
dragul castelului brâul puternic de întărituri politice, cari ele formează 


obstacolul întâi menit a sfărâma asaltul!” impetuos al inamicului. Care e 


inamicul? Asta e cestiunea1. 


Poate că %* n-a sosit momentul în care s-avem a alege, între două rele 


esenţiale, pe cel mai mic. 30 Dar, dacă acel moment ar sosi, e sigurt? d. 
Kogălniceanu că tot acea politică ar urma-o în cestiunea dunăreană precum 
o urmează azi? Patriotismul d-sale cunoscut ne face a ne îndoi dacă, în 
asemenea momente, ar fi tot atât de sigur pe vederile sale ca şi astăzi. 


1. după decoraţiile şters 2. iniţial obiecte de tinichigerie cu care-și cu care-i place 
a-și împodobi pieptul său 3. de persoana sa sintagmă anulată 4. după comun şters 5. 
până aici începutul frazei anulat de poet 6. pe cari le deasupra lui ce le încuraljează] 
şters 7. după de la aceștia fostul m[inistru] şters 8. deasupra lui cari şters 9. după 
crede şters 10. după Colgălniceanu] şters 11. după baronului] şters 12. după e 
moștenită şters 13. iniţial că nu este din pură întâmplare în pieptul său şi nu din pură 
întâmplare se pretinde patriotică 14. modificat din Dar 15. după patr[iotismul] şters 
16. după nu punem ideea noastră într-o formă categorică] şters 17. după uriașul 
apoi impetul[osul] şters 18. urmează Amândoi însă, după a noastră părere, acela care 
promite a fi mai slab. Ne-ar duce prea departe dac-am arăta toate cuvintele pentru 
cari credem că unul va fi desigur mai slab decât celălalt şters 19. urmează că eliminat 
aici ca o simplă anticipare a lui că următor 

320r Journal des débats“: 


Citim în 
Se știe că ratificarea Tractatului de la Londra, care regulează cestiunea Dunării, 

a fost amânată pentru șase luni, pentru a da statelor riverane timpul de-a consimţi la 
aranjamentele cari au fost luate în această privinţă de cătră puteri. Se asigură pe de 
altă parte că cabinetul din Londra a făcut cei dentâi pași la București pentru a 
îndemna pe guvernul român de-a adera la deciziunele Conferenţei. Reprezentanţii 
marilor puteri vor sprijini paşii guvernului britanic și nu mai e nici o îndoială [că] 
negociaţiunile începute vor izbuti a dal un rezultat satisfăcător. România nu va putea 
în adevăr să se retranșeze în indefinit într-un non possumus din care ar sili-o să iasă 
interesele ei proprii chiar. Știm, e drept, că România are multe remonstrări (greifs) de 
făcut; dar e tot atât de puţin just de-a pretinde că interesele ei ar fi fost cu totul 


ignorate la Londra de cătră puteri: ele au ţinut seamă de aceste interese în măsura în 
care a fost cu putinţă de-a o face. În această cestiune a Dunării, cari era de natură a 


inspira o seamă de îngrijiri şi care-a fost rezolvată într-un mod? atât de pacinic, erau 
trei grupuri de interese deosebite pe cari era vorba de-a le acorda. Erau mai întâi 


interesele Rusiei și ale Austriei, cari 321r se contraziceau în mai mult de-un punct și 


în privirea cărora înţelegerea s-a putut face spre satisfacerea amânduror părților 
interesate. Apoi veneau interesele micilor state ţărmurene, precum România, Serbia și 


Bulgaria; şi în fine veneau interesele generale și particulare? ale marilor puteri, cari 


4 cum Conferența a 


asemenea nu se puteau neglige. Am avut deja ocazia de-a spune 
ştiut să iasă din această situațiune delicată și grea. Se 'nțelege că ea nu putea să dea 
satisfacere tuturor intereselor; dar, acordând Austriei şi Rusiei oarecari avantaje pe 
cari nu le putea refuza, le-a și impus, în favorul statelor ţărmurene unele concesiuni 


cari merită a fi apreciate. 


Una din principalele? remonstrări ale României era că Austria va fi reprezentată 
în mod permanent în Comisiunea Mixtă a Dunării. Această Comisiune având a se 
compune din delegații statelor ţărmurene, la care-ar fi venit să se adaoge un delegat 
al Comisiunii Europene, ales după ordine alfabetică, Austria era cea dentâi putere 


designată a-și trimite reprezentantul și, prin acest fapt, ea ar fi fost de două ori 


7 , care nu trebuie 


reprezentată în Comisia (Mixtă) de navigaţiune pe Dunăre 
confundată cu cea europeană. Deci România, văzând în această prerogativă acordată 


322r 


Austriei o amenințare a independenţei ei, această putere a renunțat la dreptul 


unei duble reprezentaţiuni. lată o concesiune serioasă, care-ar trebui să satisfacă? pe 
cei din București. Dar mai sunt şi altele, mai puțin importante. S-a prevăzut de ex. 
cazul când România nu s-ar înţelege cu Rusia asupra planului de lucrări ce sunt a se 
întreprinde în braţul Chiliei și Conferenţa a decis ca diferendul să fie supus direct 
puterilor, cari vor avea să judece în ultimă instanţă. În fine România și Serbia 
ridicaseră obiecţiuni în privirea numirii subinspectorilor și a diviziunii fluviului din 
punct de vedere administrativ. Asupra acestor două puncte puterile sunt în mod egal 
dispuse de-a le acorda satisfacerea legitimă la care au drept. 

Executarea Tractatului de la Londra nu va întâmpina deci nici un obstacol serios 
și, chiar dacă dificultăţile, ridicate de elaborarea acestui tractat ar fi cu mult mai 


numeroase, totuși nu desperăm de rezultatul final. Ne aducem aminte de îndoielele ce 


născuse? , acum câţiva ani, executarea Tractatului de Berlin. Părea la întâia vedere 


că acest tractat va fi nerealizabil, dar puţin câte puţin dificultăţile au fost aplanate și 


323r în mai 


Tractatul de la Berlin a putut fi executat, în dispozițiunile sale principale, 
puțin timp decum cutezam a spera. Tot astfel va fi şi cu Tractatul de la Londra, care, 


nu e decât o anexă a Tractatului de la Berlin. 


1. inițial vor izbuti la un rezultat [satisfăcător] 2. după mold] şters 3. după 
parțial[e] şters 4. după zice şters 5. după prinlcipalele] apoi prin[cipalele] şters 6. 
după întâi şters 7. de navigațiune pe Dunăre supraintercalat 8. după satisfa[că] şters 

Să nu se crează deci că ungurii au mai puţină dușmănie” în contra 
elementului românesc decât alte neamuri străine. Din contra, la ei dușmănia 
creşte în? pătratul neputinței. Cu cât neputinţa de-a maghiariza pe români e 
mai simțită cu atâta învierşunarea e mai mare. Dacă dincolo de Carpaţi 
elementul românesc ar fi considerat precum se cuvine, egal îndreptățit cu 
celelalte naţionalităţi, liber în dezvoltarea lui materială și intelectuală, 
alipirea morală a lui „Pesther Lloyd“ ar avea poate ceva ademenitor pentru 
români. Dar, în starea de dușmănie în care se află lucrurile, înseamnă a 
****4 contra noastră înșine, a da sprijn celui ce loveşte în noi, a iubi pe cei 
ce ne urăsc. Creştinesc precept, dar neurmat de nimenea, nepractic. 

1. după ură şters 2. deasupra lui cu şters 3. după ar fi poate apoi s-ar putea 
recomanda ca consideraţie succesiv şterse 4. după a întări pe şters 

Carol! îngăduitorul e departe de a fi atât de puţin fin precum s-ar crede 
la prima vedere, şi dacă e un om care?-a îmbătrânit demult, foarte demult, 
nu de ani, ci de gânduri, acesta e desigur suveranul nostru. 

În faţa unei țări sărace, pline de un proletariat nesăţios care urcă cu cea 
mai mare ușurință toate treptele sociale, fără a i se cere, după chiar legile 
noastre, nici ştiinţă, nici merit, în faţa acestui abis Carol îngăduitorul trebuie 
să fi simțind o deosebită plăcere când vede rupându-se unul câte unul 
ascuţișurile ce? erau îndreptate odinioară“ în contra tronului. 

Teoria regicidă a baronului Erdmann de Hahn”, conivența cu 
Stroussberg, pionul și agintele d-lui de Bismarck 


1. după Vodă şters 2. după care și pelcare] succesiv şterse 3. după nimicniciei de 
caracter şters 4. după în contra şters 5. inițial Am văzut pe baronul Erdmann de Hahn 
6. după d-lui[ de Bismarck] șters 

Regele a comis greșala de-a judeca poplorul] rom[ân] după t oamenii 
cari-l înconjoară 383" și fiindcă aceştia n-au avut onoare, r[egele] a crezut că 
poporul românesc n-o are, fiindcă] aceştia n-au rușine casnică și publică, 
rlegele] a crezut că ploporul] rlomân] n-o are. M[aiestatea] Sa n-a cercetat 
niciodată cine-i Candiano. Dac-ar fi cercetat, ar fi aflat că e fiul unui grec, 
care căpăta bâte la spate de la supprefectul din Mizil (Tocilescu bătrânul) 
pentru escrocherii; dac-ar fi cercetat cine-i Rosetti, ar fi aflat că e grec 
ş.a.m.d., dac-ar fi cercetat de Pilat* afla că e fiul unui lumânărar grec din 
Botoşani, ar fi aflat c-un cuvânt că tot ce e turbure* și coruptibil în această 
ţară nu e român și că poporul acesta rom[ân] este cel mai drept, mai fidel, 


mai ? iubitor de adevăr de pe faţa pământului. 


1. a comis greșeala de-a judeca pop. rom. după deasupra lui a judecat poporul 
după şters 2. după și şters 

„Românul“ 28% de la 22 fevruarie 1874 publica următoarea respectuoasă 
cerere guvernului: 


Art. 79 (Codul Penal) prevede pedepse aspre contra celor cari, prin presă, ar 
comite vreo ofensă, contra persoanei M. Sale Domnitorului sau contra „vreunui alt 
membru al familiei Domnitorului“. 

Însă M. Sa Domnitorul fiind fără îndoială din cea mai numeroasă familie 
princiară din Europa și presa democratică română neavând nici un exercițiu în 
genealogia familiilor princiare, guvernul este rugat foarte respectuos să binevoiască a 


publica prin 290r „Monitorul oficial“ un tablou lămurit de membrii vechei şi ilustrei 
familii a M. Sale Domnitorului Carol I al României (Karl-Eitel-Friedrich-Zephirin- 
Ludwig, principe de Hohenzollem Sigmaringen etc. etc. etc.). 


La 24 fevruarie reapare aceeași! respectuoasă cerere, cu o observaţie 
importantă tipărită cu litere de-un deget: 

O familie atât de numeroasă ca a M. Sale Domnitorului Carol I 
dobândește necontenit noi membri, fie prin naşteri, fie prin căsătorii, pe cari 
presa română este în imposibilitate de-a-i cunoaşte. 

Guvernul mai este dar respectuos rugat să ne ţie necurmat prin 
„Monitorul oficial“ în curentul tuturor nașterilor de ambele sexe și al tuturor 
căsătoriilor ce se vor săvârși în ilustra familie a M. Sale Domnitorului Carol 
I. 


1. după același] şters 

Nu dreptul 31 francez concret, formulele de drept francez trebuia să ni 
le-aducă; nu canalul Senei, [ci] formulele după cari se construieşte un canal, 
pe cari să le adaptăm căderii râurilor noastre şi să le traducem aci în cifre 
concrete. 

Deci, traducând această comparaţie luată din mecanică în termenii 
vieţii statului, vom vedea lesne că frâul prea lung, ca să nu zicem desfrâul, 
lăsat? partidului aşa-zis liberal, punerea mecanismului statului la discreția 
lui a fost cauza de căpetenie a compromiterii intereselor statului în afară, a 


1 


fost cauza pentru care „simpla formalitate“, după propria dumnealor 
espresie, a recunoașterii independenţei, au costat de mii de ori mai mult 
decât independenţa“ reală, câștigată de generațiile trecute. 

Acest partid, şi numai acesta, s-au substituit puterii judecătoreşti în 
timpul acuzării cabinetului Catargiu, s-au substituit puterii legiuitoare prin 
acte pe cari Adunările au avut a le înregistra numai, s-au substituit puterii 
Domnului și Adunărilor prin schimbarea continuă de consiliari ai tronului 
fără ca Adunări sau Coroană să-și fi esprimat neîncrederea în eif. 

Așadar nu Domn, nu tribunale, nu Parlament, cu stânga și dreapta lui — 
partidul radical domnește, înlăturând orice control, orice obiecţiune; iar tot 
ce se întâmplă nu în numele țării se întâmplă, ci pur și simplu în interesul 
mănţinerii partidului radical. Oamenii” de încredere ai acestui partid sau 
mai bine zicând stegarii” naturilor catilinare încheie” alianță, cumpără 
drumuri de fier, fac război, cedează și primesc în schimb provincii etc. etc. 
și — post festa — Parlamentul înregistrează, monarhul subseamnă&. Am 
văzut majoritatea Senatului constituindu-se în tribunal estraordinar” cu 
anume misiunea!0 de-a achita pe d. S. Mihălescu și se vede că vom avea 
încă multe de aceste de înregistrat. 

Oricine care are privirea câtuși de puţin limpedel! va vedea că toate 
neajunsurile statului nostru, colosala!? datorie publică, sunt sau direct 
introduse de partidul frazei sau urmări neapărate a răstimpurilor cât acest 
partid a stat la putere. Reteveiul e tatăl bâtei electorale, concesia 
Stroussberg și gestiunea financiară din anul 1867 — părinţii colosalei 


datorii publice. Abuzurile roșiilor au necesitat abuzuri!5, precum concesiile 
date cu nesocotinţă de ei, au necesitat contractarea de datorii. 

E așadar clar că, mulțumindu-ne cul” formele curat esterioare ale 
constituționalismului, cu ficţiunea în locul realităţii, rolurile repărțite de 
Constituţie între diverse puteri! ale statului au fost uzurpate de un partid ce 
se numeşte liberal, dar care, din nefericire, nu are deosebire mare de-o 
societate de esploataţie. 

După ce vom face şi bilanţul stării interioare, ne vom da seamă în ce 
consistă acele uzurpări şi cum tot!” meşteşugul absolutismului demagogic 
consistă în regula! iudaică de-a păstra aparențele, dar de-a călca 


cuprinsul!, de-a păzi litera, de-a ocoli” spiritul”! Constituţiei. 


1. după limba şters 2. după a o seaml[ă] şters 3. după recunoașterea 
[independenţei] şters 4. iniţial neîncrederea în acești conlsiliari], apoi în foștii 
consiliari [ai tronului] succesiv şterse 5. după Majoritlatea] şters 6. după capii şters 
7. după declară că şters 8. deasupra lui iscălește şters 9. tribunal estraordinar 
deasupra lui putere judecătorească şters 10. după tendenţa şters 11. inițial cât de 
[puţin] limpede 12. după toate datoriile şters 13. urmează căci au viciat spiritul 
public şters 14. urmează publice şters 15. după curat şters 16. după puterile st[atului] 


şters 17. după s-a putut ca sub formele în aparență şters 18. după a păstra şters 19. 


urmează egilor şters 20. de-a ocoli supraintercalat 21. după înțelesul şters 226 r, 227r, 


228 r, 229 r, 230 r 

395r Îndată ce t aceste esplicaţiuni au fost ? date atât asupra formei cât şi 
asupra fondului este însă de datoria noastră * cătră istoria acestor din urmă 
ani ai vieţii noastre politice a afirma că 4 retragerea d-lui Boerescu din 
ministeriul Catargiu au fost bazată formal pe incompatibilitatea ce s-a 
văzut că există între funcțiunea de ministru şi aceea de membru fondator și 
activ al unui mare stabiliment de credit. 


1. supraintercalat 2. au fost supraintercalat 3. supraintercalat 4. după din nou 
șters; urmează un semn F de trimitere fără corespondent 

O sofismă ades repetată de organele roşii este că partidul conservator a 
stat mai mulţi ani la putere decât cel liberal, că prin urmare lui cată a i se 
atribui toate relele. 

Sofisma e foarte transparentă. Adversarii noştri confundă, precum am 
zis, timpul cât o cauză durează!, cu? cauza însăşi care se poate introduce 
într-un timp oricât de scurt, dar poate avea urmări foarte lungi, adesea” cut 
neputinţă de înlăturat. 

Intră o armată străină şi arde un oraș. După retragerea ei” cetăţenii 
zidesc din nou? cât zidesc, dar un oraș ridicat într-o mie de ani și dărâmat 
într-o zi nu se poate rezidi într-o zi. Cine e cauza ruinei? Cei ce zidescê 
mereu la loc”, ar răspunde „Românul“? Cei ce i-au dat foc într-o zi, zice 
bunul simţ. 


D. C.A. Rossetti însuși nu despreţuiește acest rău argument. „N-am găsit 
lăzile pline ca să le golim noi; n-am găsit oameni bogaţi ca să-i sărăcim 
noi“. Evident nu; nici n-aveaţi de unde le găsi pline, căci a fost de-ajuns ca 
la 1866 să fiți un an la putere ca să-ncărcaţi un biet stat de plugari cu datorii 
de sute de milioane!0. Aţi creat o cauză permanentă de mizerie şi!! vă mirați 
că urmările acelei cauze sunt asemenea permanente? 

Nu lungimea timpului, ci ceea ce unul în acel timp a făcut, va * să zică 
actele sale, sunt cauze determinante pentru evenimentele?? viitorului. 
Imediat!* după venirea M. Sale în ţară, d. Brătianu a stat!” puţin la putere. 
Cu toate acestea, abstracție făcând de datoria flotantă lăsată în urmă, numai 
concesial€ Stroussberg a-ncărcat statul cu sute de milioane de datorie 
publică pe nouăzeci de ani înainte. lată dar o cauză a-ncărcării fiscului 
creată într-o zi care durează zecimi de ani înainte. Oricine ar fi venit pe 
urmă!”, guverneze mult sau puţin, n-a putut şterge!$ efectele unei cauze 
constante!”. În fine a venit acum d. Brătianu pentru a doua oară. Bugetul 
cheltuielelor s-a urcat cu 40%. O generaţie întreagă să stea un alt guvern la 
putere, ce greu va fi în stare să reducă ceea ce într-o zi d. Brătianu a putut 
spori. 

Și aşa-i cu toate celea. Dacă azi, ferească Dumnezeu, aţi introduce 
elegibilitatea magistraturii și ar fi ceea ce e în America, unde judecătorii 
sunt aleşi de-o societate? de esploatare și vând justiţia pe bani. 

1. după în şters 2. după în cursul căruia oricine poate fi la putere şters 3. după 
atlunci] şters 4. după indestructibilă şters 5. deasupra cuvântului lui şters 6. cuvintele 
din nou deasupra lui zi [desc] şters 7. poale rezidi deasupra lui zidește şters 8. după 
de atâtea [ori] şters 9. mereu la loc supraintercalat 10. urmează bineînțeles în contra 
voinţei esprese a Senatului şters. 11. după bugetară şters 12. după iată şters 13. după 
eve[nimentele] şters 14. după După venirea M. Sate în şters 15. după foslt] şters 16. 
deasupra lui datoria şters 17. iniţial Oricine ar veni 18. supraintercalat 19. deasupra 
lui permanente şters 20. după companie şters 

Când opoziţiunea a 'ncercat în! Senat şi în Cameră să implore pe 
M. Sa Regele a garanta libertatea alegerilor ea a avut fără 'mdoială cuvânt. 
Fa știa cu ce guvern are a face ţara, ştia că cetăţenii au să se aștepte din 


232r 


partea societăţii anonime? nu numai la presiuni, amenințări şi corupţie, ci la 


mai mult, la atentate asupra vieții. 

De la un capăt la altul al ţării furtul de bilete” din urne, violarea 
secretului voturilor? şi scrierea lor sub controlul agenţilor administrativi, 
bătăile şi încercările de ucidere au fost la ordinea zilei; nelegiuri s-au comis, 
începând de la” ministrul-prezident pân-la scriitoraşul din sat. Toată haita 
flămândă de indivizi cari nu ştiu a munci şi a căror unică speranţă este un 


guvern ignorant ca cel roşu, cef să-i hrănească din buget, s-a zvârlit asupra 
țării ca lupii în turma de oi, începând cu capitala și sfârșind cu nordul 
estrem al ţării, pretutindeni presiuni, pretutindeni corupţie, pretutindeni 
nelegiuire. 


1. după atât şters 2. iniţial societății anonime de bandiți 3. deasupra lui voturi 
şters 4. deasupra lui votului apoi voturilor şters 5. supraintercalat 6. deasupra lui care 
șters 

Dar nu numai atâta. Există la noi — din nefericire — o medalie pentru 


merite literare și ştiinţifice — întemeiată de d. Carp, n-ar mai! fi întemeiat-o 
— căci din capul [locului] i-a spus bătrânul Lascar Catargiu că medalia are 


s-ajungă? de râsul chiorilor. Lascar Catargiu cunoştea natura de tot moale a 
regelui. Ei bine — parc-ar fi fost prooroc omul — i s-a dat lui Orășanu. 


1. supraintercalat 2. iniţial c-ar s-ajungă 

Deși nimic alt decât nepotul sârboteiului tafecciu care-a vândut 
creştetul sfânt al domnului Tudor! în mânile grecilor, se pretinde acum de 
boier mare, la care alţii n-ar fi vrednici a fi slugi măcar. 

Dar acest autor a mers și mai departe. S-a declarat întâi el însuși 
renăscător? al dramei și poeziei române, a pus în foaie” în margini negre de 
doliu numele tuturor oamenilor cuviincioși* cari nu voiau să” se aboneze la 
asemenea literatură şi să-i fie intim în familiile lor, a făcut albie de câine pe 
nemuritorul nostru Alecsandri, necum pe alţii. Şi răsplata? 

Bene-merenti clasa I — după recomandarea ilustrului Urechia ni se 
pare. 


1. iniţial Deși nimic alt decât nepotul tafecciului sârb care-a vândut pe Tudor, 
capul sfânt 2. după reforlmator] şters 3. în foaie supraintercalat 4. oamenilor 
cuviincioși deasupra familiilor oneste şters parţial 5. după să primească asemenea 
lucru şters 


4 


Există aici în Bucureşti un soi de smintit de care se păzeşte toată 
lumea — sârb de neamul lui, şi anume strănepotul! acelui sârbotei trădător, 
Macedonski, care-a vândut creștetul sfânt al lui Tudor pe mâna adunăturilor 
de vagabonzi ale grecului Ypsilante °. Acest individ — smintit în opinia 
oricărui om —, deşi nepot de sârb prost, se pretinde neam de boier de Țara 
Românească, ca şi când n-ar fi existând nimene — în satul lui Cremene — 
care să ştie vorbirea acestei ţări. Dar nu numai atât. El, în gândul lui de 
dobitoc, e mai mare poet decât Alecsandri și, ca s-o dovedească, înjură pe 
venerabilul” bătrân în modul cel mai neomenos: el e mai învăţat decât toată 
Academia la [un] loc, deci face Academia albie de câine. Ca să dăm o probă 
de producţiunile clasice ale acestui idiot cerem scuze cititorilor noştri că? 
cităm o probă din necuviinţele lui poreclite 5 literare. 

376r scene intime din institutul de morală, în care autorul 


Urmează apoi 
se rătăceşte. 
Ei bine — care e răsplata? Bene-Merenti cl. I — Un escroc, un 


plagiator, un pornograf — decorat! 

Ei bine! Să mai primească€ sau să mai poarte cineva o medalie pe care-o 
poartă un asemenea om de nimic! Dacă se poate una ca aceasta! 

Ba sârbul a găsit și un lăudător — un grec — Giuvaras. 

Escrocheriile din Dobrogea. 


1. prefixul stră- supraintercalat 2. inițial pe mâna lui [Ypsilante] apoi pe mâna 
grecului; lui Ips[ilante] apoi pe mâna pușlamalelor, adlunăturilor] lui Yps[ilante] 3. 
după bătlrânul] şters 4. deasupra lui să şters 5. după litlerare] şters 6. Să mai 
primească sau supraintercalat 

Morala publică! îşi are şi ea legile ei, a căror alterare nu poate 
aduce? decât o deplină încurcătură, o deplină viţiare a simțului public în 
genere, a celui individual în parte. În adevăr, într-un timp în care vedem 
strălucind sub Steaua României pe conspiratorii de la Ploiești pe de-o parte, 
pe autorii scabroaselor afaceri pe de alta, când va să zică înalta trădare e 
răsplătită ca o virtute, iar scabroasele afaceri îl sfințesc? pe-un individ şi-i 
acordă imunitatea de-a? conduce singur cercetarea în contra sa, aberaţia 
trebuie să ajungă și mai departe, trebuie ca omul onest și considerat să fie 
bănuit, de vreme ce” s-o fi erijat unde-va principiul” că ţara aceasta trebuie 
coruptă până-n măduva ei, pentru ca să fie coaptă a cădea în 7 braţele 
deplinei anarhii și şi mai departe. 

1. Morala publică deasupra lui Lumea morală 2. deasupra lui fi şters 3. după 
acoperă şters 4. inițial de-a-și 5. după s-a erijlat] şters 6. după în afară şters 7. după 
în mânile vrunui cuceritor şters 


4 


Cineva-i contesta d-lui Candiano acest merit. Atunci dumnealui se simţi 
trădat*: Ei d-le Ghica, adu-ţi aminte când te-am sculat din pat în noaptea de 
11 fevr. D-ta dormeai pe când noi am răsturnat tiranul (căruia-i depusesem 


— fie zis în parantez — un îndoit! jurământ de fidelitate). 


1. deasupra lui dublu șters 


4 


4251 Tot în n-rul nostru de la 20 decemvrie a. tr. am mai zis că ceea ce nu 
voim este incapacitatea erijată în titlu de merit; prostia și neştiința 
brevetate ca titluri de recomandație. 

Într-adevăr ce se cere azi pentru a fi om mare? Merit? Nu. Știință? Nici 
câtu-i negru sub unghie. Avere poate? Nici un ban roşu. 

Se cere să fii războtezat în numele tatălui C.A. Rossetti, a fiului loan 
Brătianu, a sfântului duh Carada ? şi ai atuncea toate cu de prisos, şi merit şi 
ştiinţă şi avere. 


Uitându-te ° de jur împrejur — ce vezi? Așa bunăoară cine-i director la 
Interne? D. Simeon Mihălescu. Suntem siguri că d. Simeon Mihălescu nici 
nu ştie ce va să zică un director la Interne, pentru că în genere nu știe nimic 
decât poate a traduce rău piese de teatru‘. 

Pentr-un” director la Interne s-ar cere de ex. cunoștințe foarte largi de 
statistică şi-nțelegerea sensului cifrelor celor negre cari se înșiră pe hârtie 
albă.Orice cifră cu caracterele ei 42% arăbești scoate ochii prin grozavul 
înţeles ce are // câteodată. Ici se vede urcarea mortalităţii și nu ştii cauza 
care trebuie cercetată şi remediată, dincolo scade cifra articolului€ cutăruia 
sau cutăruia de esport, ici scade numărul unor meseriași folositori sau 
productivi şi se urcă numărul celor improductivi, colo se urcă cifra unor 
soiuri de crime și toată fluctuaţiunea aceasta de numere te ameţeşte dacă nu 
le ştii înţelesul şi” dacă n-ai pătruns legătura între cauză şi efect. Dar pentru 
a da un înțeles acestor semne arabe, cari ți se par chinezești, trebuie să 
pricepi încă ceva — economia politică; adică să ştii raportul între 
producere, consumare și reproducere, între muncă și capital, între valoare și 
preţ, să cunoşti condiţiile sub cari o industrie se poate naște și piedecele de 
cari ea trebuie să piară; iar lucrurile acestea toate trebuie să le ştii nu așa, 
dintr-o 8 cărticică de 100 de feţe, ci în mod genetic, să cunoşti adecă în ce 
anume stadiu de dezvoltare se află ţara ta, și ce anume măsuri ar fi de luat 
pentru a-i întâmpina greutățile. Dar pentru a şti aceasta trebuie să cunoşti 
istoria administraţiei, ca să ştii ce anume măsuri administrative s-au luat în 
țări cari erau într-o stare analogă cu aceea a ţării tale. 

427r Şi, ca să ştii de poţi să impui sarcini nouă pentru” îndreptarea 
administraţiei cată să știi finanţele, să vezi dacă poţi să impui dări într- 
adevăr productive şi dacă reformele ce vrei să introduci nu costă mai mult 
decât fac ş.a.m.d. 

Sunt într-adevăr oameni în ţară cari ştiu toate chițibușurile acestea, dar 
aceștia sunt retrograzi vânduți străinului, sunt austro-maghiari și vânzători 
de ţară, conservatori. 

D. Simeon Mihălescu nu-i austro-maghiar!0, nu-i conservator, nu-i 
vândut străinului!! pentru că nu ştie nimic din toate acestea. Dumnealui!? 
ştie să numească prefecți cari să-i facă alegerile la Cameră, Senat, consilii 
judeţene şi primării și astfel administraţia României e făcută gata 15. 

Unul!“ din relele culturii în străinătate şi mai ales a acelei culturi care în 
doi! sau trei ani, adesea în mai puţin, galopează prin facultatea juridică, 


este că tinerii iau în mod absolut ceea ce li s-a predat în mod relativ numai. 
Cutare teză e pentru ei absolut adevărată pentru că profesorul a susținut-o, 
cutare adevăr e absolut statornicI€, pentru că cutare carte franțuzească sau 
nemţească zice aşa. Despre judecată proprie nici vorbă. 

428r Pel” când în fericita şi-ntr-adevăr neîntrecuta anticitate greco- 
romană școala era o gimnastică a minţii!S omeneşti, adecă o continuă şi 
roditoare dezvoltare a inteligenţii proprie, tinerii noştri cred a fi oameni mai 
mari cu cât mai multe coji de gândiri străine au grămădite nemistuite în cap, 
cu cât mai puţină cugetare proprie au. Pentru ţările respective, în cari tinerii 


învaţă carte, nenorocirea nu-i tocmai mare. Lucrurile ce se predau sunt 

rezultate!” ale unei culturi vechi şi continuitive, încât în momentul în 20 care 
se predau se şi potrivesc sau °t c-o 72 stare actuală de lucruri sau c-un viitor 
foarte apropiat la care naţia aspiră. 

Dar oare e tot astfel la noi? 

Să luăm un singur caz. Cum se predă și cum știu oamenii la noi dreptul 
roman? Astfel cum l-au avut romanii? Astfel cum l-am avut noi cu 
modificările aduse de bizantini, cunoscut prin suta a XVI şi a XVII până 
mai alaltăieri sub numele de pravilă împărătească? Defel. %% Se predă 
dreptul roman aşa cum el // au fost admis, modificat și înţeles de spiritul 
popoarelor germanice. 

Și tot astfel e cu toate disciplinele dreptului. Lipsa 2* de judecată în 
materia aceasta e atât de mare încât am auzit vorbindu-se în Senat și 
Cameră ° despre principii eterne şi nestrămutate de drept. Deie-ni-se voie a 
spune că această eternitate nestrămutată e un moft”8. Acele principii, aşa- 
numite eterne, nu sunt juridice, ci morale. Cine voieşte să se convingă n-are 
decât să deschiză Coranul, Evanghelia, Drumul spre Virtute a lui Laotse ar 
cărțile budiste, și va vedea că acele eterne principii sunt identice la 
moraliştii de 2% origine foarte 2% deosebită și din timpi foarte deosebiti. 
Dreptul însă — după natura sa — e pozitiv, adecă stabilit de oameni după 
natura lor individuală, după scopurile ce urmăresc, după nevoile cu cari au a 
se lupta, după timp şi împrejurări şi, asemenea °? individelor, scopurilor, 
nevoilor, timpului și împrejurărilor, dreptul adevărat e supus unei 
necontenite mişcări, e trecător. 

40C_un cuvânt ştiinţele de stat şi cele juridice nu sunt, asemenea 
astronomiei, matematicei, mecanicei, ştiinţe absolute, ci istorice şi 


cazuistice oarecum. Pentru o stare de lucruri date ele au un sistem dat. De 
aceea ele trebuiesc predate și învăţate în mod genetic, arătându-se cum o 
stare de lucruri s-au dezvoltat dintr-alta şi o teorie dintr-alta, ceea ce la 
astronomie de ex. ar fi un lucru cu totul de prisos. La ştiinţele istorice 
adevărul stă nu *! în ceea ce sunt astăzi în cutare punct al pământului, ci în 
consecțiune, în seria de întâmplări cari au premers. 

Deci aproape tot bagajul droaii“? de jurişti cu care se împle în?? fiece an 
înapoiata 34 noastră tară nu e de nici o treabă, căci d-nia lor, în loc să fi- 
nvăţat a potrivi legile cu ţara, vor din contra să schimbe ţara dată, obiect al 
naturii greu de strămutat, cu istoria şi gintea ei, după legi cari s-au născut 
din alte stări de lucruri, adaptate unor alte împrejurări. 

Ei bine, această minimă sumă de cunoştinți despre raporturile juridice 
dintr-o ţară străină %!' e la noi alfa și omega a 3 întregei înţelepciuni 
politice. Această adevărată 5€ ignoranță, pe lângă ceea ce trebuie să ştie un 
om de stat, respiră la noi din presă, din discuţii parlamentare. Se vorbeşte 
atâta despre civilizaţiunea noastră. Cu toate astea nu există ţară în lume — 
neesceptând Serbia, Grecia, poate chiar Bulgaria — în care să se citească 
mai puţin decât la noi în ţară. Întrebe cineva bunăoară “ câte exemplare din 
Dicţionarul etimologic al lui Cihac % s-a vândut în România, câte 
exemplare din cartea lui Rosler sau a lui Jung, câţi abonaţi au foile literare 
3% Câte exemplare s-a petrecut“ din Istoria lui Bălcescu sau din colecţia 
de Documente af! lui E. Hurmuzache? Se vor afla cifre ridicole pentru un 
stat de cinci milioane de locuitori, pentr-o % nație de aproape zece 
milioane. 

Alfa şi omega tuturor lucrurilor rămân advocațţii şi pace. 

O ignoranță grea caf? plumbul despre tot ce atinge ţara, poporul şi 
lumea-ntreagă 43% apasă toate spiritele. Niciuna din breslele şi tagmele de 
cultură ale vechei Românii n-au putut rezista erei înnoiturelor şi importului 
de legi încurcate din toate colţurile lumii. 

Și+ câtă avere naţională s-au cheltuit pentru acest nimic? 


S-ar putea zice că România şi-a preschimbat pătura cea mai roditoare a 
pământului, milioane de chilograme de grâne, produsă de o grea muncă 
omenească, pe cuvinte deşerte, pe fraze stereotipe, pe-un raţionalism insipid 
şi cosmopolit, cari acestea formează astăzi averea unică a acelei clase de 


cârciocari ce trăieşte din traficul zilnic al frazei, cheltuită în moneta mică a 


profesiilor de credinţă, a articolelor de fond, a discuţiilor parlamentare, a 
pledoariilor la” tribunale. 

Vlad Ţepeş, Lăpuşneauu, Mihnea cel Rău sau“ Aron Vodă erau 
asupritori stăpâni, dar 45 stăpânirea lor era tiranică“, nu rușinoasă“”. 
Acum însă România are rușinea de-a geme sub jugul cârciocarilor, a 
oamenilor a căror breaslă, meșteșug, meserie este ca să prefacă negrul în alb 
și albul în negru, de-a arăta” că ce-i strâmb e drept și ce-i drept, strâmb; 
România e prada minciunii disciplinate, gjnt pentru corifeii şi reprezentanții 
minciunii se face totul în țara aceasta şi toate ramurile vieții publice îi sunt 
aservite. 

Cu puţine”? deosebiri, caracterele acestei nouă clase domnitoare sunt: 
incapacitatea, prostia, neştiinţa. 

Și, cu toate acestea, cum vine vro minune de astea cu ochi din 
străinătate, care-n ţară 45% s-a strecurat cu greu prin liceu sau poate nu l-a 
făcut defel, iar în®? Apus şi-a înjghebat de la italieni sau de la belgieni vro 
teșcherea, îşi anunță numaidecât”* sosirea prin vro broşurică în care 
vorbeşte despre regimul”? catargiesc de pildă și de-a doua zi e candidat la 
deputăţie, de-a treia zi la minister. Roşii, partid compus din oameni ce n-au 
nimic și nu ştiu nimic, primesc cu braţele deschise pe aceşti vlăstari plini de 
speranţă ai ţării, căci le trebuie asociaţi, şi toate gurile flămânde le sunt 
binevenite®® în asociaţia C.A. Rosetti et Comp. Dacă” nu i-ar primi însă, 
roșii ar da de”? primejdia de a-i avea contra lor, căci mai sunt grupuri la 60 
izbutirea cărora ei speră. Caracteristice t că, orice treabă i s-ar propune 
unui asemenea cârciocar netrebnic, e gata s-o primească numaidecât. 
Profesor de ştiinţe naturale? Primește. Revizor școlar? Primeşte. //Amploiat 
administrativS2? Cu mare plăcere. Vameș? Cu patru +5 mâni. Chiar medic 
de regiment sau vlădică de i s-ar propune, se face numaidecât. Dacă se fac 
undeva întruniri literare, advocaţii se grămădesc să facă literatură; dacă e 
vacantă vro catedră de pedagogie, de psihologie, de matematici, de 
agronomie — pe advocaţi îi vezi grămădindu-se s-o ia. Sunt advocaţi 
profesori de filozofie, de istorie universală, de limba latină, directori de 
școale normale, aspiranţi la agenţii diplomatice, revizori şcolariS*, învăţători 
la şcoli teologice și tehnice, şefi poștali, c-un cuvânt în toate ramurile 
activităţii naţionale se bagă acest parazit, careS” ia numai lefi fără a face 

nimic, căci n-are teamă de nimeni, ştiindu-se sprijinit de clica imensă a 
cârciocarilor tot atât de ignoranți, tot atât de inepţi, de incapabilis® ca şi el. 

Desigur că sunt în neagra mulțime de advocaţi şi oameni cari merită tot 
respectul, dar ®© pe acesta-l merită nu pentru că sunt advocaţi, ci tocmai 
pentru că se deosebesc de turma în care au nenorocirea de-a se afla. 

Ce lucru mai plăcut putea fi pentru roșii acum trei ani decât existența 
unei asemenea clase, pe care-o puteau sumuţa în contra guvernului. Era 
destul ca o” asemenea nulitate, o asemenea turpitudine? personificată să 
strige prin cafenele şi pe uliţi, să se puie în fruntea a doi-trei mahalagii“, 
pentru ca de-a doua zi să fie scris între corifeii ortalei roşie. 

Dar de când — amăgind poporul prin neadevărul' * neruşinat al 
programei de la Mazar Paşa şi al dării în judecată a 7! fostului cabinet — s- 
au văzut mari și tari, au început a deveni foarte neplăcuţi chiar şi pentru 
marele vrăjitor care i-a scos la maidan; căci fiecare din ei, F după ambiția 
de-a 72 deveni deputat, // mai are şi pe aceea de-a păta numele ţării făcându- 
se ministru. 

De la începutul formării ministeriului Brătianu el s-a transformat într-un 
caleidoscop care ne-a arătat pe rând prefacerea personalului chemat a-l 
compune prin trecerea la minister, fiecare la rândul său, a tuturor corifeilor 
din ortaua roșilor de toate nuanțele. 

Lucrul a ajuns a fi o mare greutate de învins pentru d-nii Rosetti & 
Brătianu din cauza neputinței în care se află de-a satisface destul de repede 
nerăbdarea tuturor nulităţilor marelui partid. Supărarea celora ce rămân în 
aşteptare devine din ce în ce mai mare şi nu puţină turburare provoacă în 
rândurile majorităţii din Cameră. 

Și, pentru că între ei se mănâncă și se desfac în clici, pretind ca ţara să 
se dezbine de dragul lor. Ceea ce e mai trist e că ţara într-adevăr ia oarecare 
parte la aceste lupte și/3 crede programele lor cele minciunoase. 


455 Deodată vezi numai 2-5 oameni (ba adesea unul singur) 
configurându-se în partid politic, scoțând gazetă și spuind că cutare şi 
cutare principii sunt ale d-nia lor. 

Dar cine-i întreabă? 

Din nenorocire ţara — fără 7* cultură temeinică — crede că așa trebuie 
să fie, crede că orice frază ™° nouă e un nou adevăr. Dacă zicem că ţara-i 
incultă avem dreptul s-o spunem'$, fiindcă o cunoaștem și — fie supărare la 
mijloc sau nu fie — așa este. 

Cu toate acestea criteriul 7, măsura cu care să se măsure oamenii e aşa 
de uşor de aflat. N-avem decât a întreba pe marele politic ce ni se arată 
înainte cere prezintă să-ntrebăm pe noul partid ce grup economic i-a 
încredințat onoarea de a-i pleda interesele. În cele mai multe cazuri se va 
vedea că nu e nimeni îndărătul lor şi că tot partidul se compune din acei 
doi-trei cari fac gură și urmăresc pe socoteala lor, nu a unor grupuri de 
interese ale naţiei, venirea la putere. 


1. filele pe care este scris articolul poartă numerotarea autografă a lui Eminescu 
de la 1 la 14 2. cu creion negru deasupra lui Pantazi Ghica şters 3. după Într-adevăr 
şters 4. decât poate a traduce rău piese de teatru deasupra lui decât a primi prezenturi 
dela prefecţii pe care-i numeşte şters 5. după Într-adevăr şters 6. iniţial scade suma 
esportată de grâne 7. supraintercalat 8. după din şters 9. după în aceas[tă] şters 10. 
nu-i austro-maghiar supraintercalat 11. nu-i vândut străinului supraintercalat 12. după 
Dlui şters 13. iniţial fraza suna astfel Dumnealui știe să numească prefecţi tot atât de 
învățați sau și mai-mai cari au obiceiul de a-i trimite curcani la ogradă și 
administraţia României e făcută gata 14. după Într-adevăr apoi Tr[ei] apoi Unul şters 
15. după trei şters 16. după și şters 17. după Penltru] şters 18. după a olmului] şters 
19. după urmările şters 20. supraintercalat 21. după aproape şters 22. după cu 
stlarea] şters 23. iniţial cunoscut prin veacul al XV apoi XVI și al XVII sub numlele] 
24. după Neștiinţa în matleria] şters 25. în Senat și Cameră supraintercalat 26. iniţial 
aceste principii sunt mofturi 27. după La-ol-tse] şters 28. după din şters 29. origine 
foarte deasupra lui nație şters 30 după ca și şters 31. după în consecuţiune şters 32. 
modificat din droaei 33. după aproape şters 34. după aplroape] şters 35. 
supraintercalat 36. supraintercalat 37. după de [exemplu] şters 38. inițial câte 
dicţionare de-ale lui Cihac 39. au foile literare deasupra lui avea „Columna lui 
Traian“, câţi are au „Convorbirile“? şters 40. deasupra lui vândut şters 41. după al 
Șincai şters 42. după pentr şters 43. deasupra lui de şters 44. după S-ar putea şters 45. 
deasupra lui de şters 46. supraintercalat 47. după Mircea Ciobanul şters 48. era 
tiranică deasupra lui cel puţin şters 49. după era șters 50. după face din șters 51. după 
privilegiate şters 52. după pretinse șters 53. supraintercalat 54. după sosilrea] şters 
55. după infamul şters 56. după binevoiltoare] şters 57. după Dar şters 58. 
supraintercalat 59. da de deasupra lui avea şters 60. deasupra lui de șters 61. 
Caracteristic e deasupra lui Ceea ce-i mai ciudat şters 62. deasupra lui financiar şters 
63. după loc şters 64. revizori școlari deasupra lui membri de şters 65. după ple] şters 
66. după și de proști şters cu creion negru 67. deasupra lui un şters 68. corectat din 
turpidudine 69. deasupra lui bețivi şters 70. după plrograma] apoi marele succesiv 
şterse 71. dării în judecată a deasupra lui acuzării foștilor şters 72. după amlbiţia] 
bănoasă de-a fi deputat (prin trebușoare) şters 73. după Însă în calitate de jertfă 
sfâșiată şters 71. după nu şters 75. după orilce] şters 76. după spunem şters 77. după e 
așa şters 

În! ţara noastră nu se cere nimic pentru a fi? om mare decât patru clase 
primare și, unde-a mers mia meargă și suta, un curs de violoncel. 

Dar dacă patriotul-flutur pluteşte în lumina? Băncii Naţionale nu este tot 
astfel cu patriotul-crisalidă?. Din asemenea patrioți s-au format comisiile de 
recensimânt. D. 1. Codrescu a spus de unde au fost recrutați” membrii 
acestor comisii. S-a cerut de la primarii sătești ca să dea ei funcţionari 
pentru facerea recensimântului. Primarii se-nţelege că nu dispuneau decât 
de Costineştii-crisalide. 

Costineştii-crisalide sunt ajutori de ajutori de scriitori comunali, [un]S 
adevărat bici dumnezeiesc pe bietele comune rurale. Nu e minune deci dacă 
recensimântul a ieşit cum a ieșit, dacă, după declaraţia d-lui Brătianu însuși, 


în judeţul Argeş s-a evaluat venitul” pogonului cu 50 lei anual, adecă cu atât 


cu cât îl poţi cumpăra&. 


1. după Se știe că şters 2. deasupra lui trece de şters 3. deasupra lui razele şters 4. 
după patriotul-crisalidă şters 5. au fost recrutaţi supraintercalat; iniţial sintagma era 
plasată la sfârşitul frazei 6. în ms. din inadvertenţă o 7. după pogonul şters 8. această 
frază este scrisă printre rândurile următorului text şters: Asemenea oameni au făcut 
parte din comisiile de recensimânt. Dacă preste zece-douăzeci de ani un asemenea 
patriot-crisalidă își va lepăda cojocul și va trece prin redacţia „Telegrafului“ sau a 
„Românului“ vom auzi pe d. Brătianu zicând în Senat următoarele: 

Vulpea lui Donici a venit odată în adunarea generală convocată de 
regele leu, 5% îmbojorată la cap şi legată la gât. 

— Ce ai, o întrebă prietenul lup, pare ca nu ti-i tocmai bine? 

— Ce să am, vere lup? Am avut un | conflict, dacă conflict s-ar putea 
numi, o ne-nţelegere, o gratuită presupunere din partea unui vecin. 

— Te-o fi bătut, maică, zise lupul. 

— Aş! nu. Esplicări france şi conforme realităţii s-au dat și ne 
'nţelegerea a dispărut. 

O°, eufemism! Tu faci din negru alb și din alb negru, tu faci din o 
injurie ... o mică neînțelegere, tu faci din o ruşinoasă umilire, din * târârea 
pe pământ a unor * târâtoare, o esplicare ... francă! 


Dar oare ce ton ar fi trebuit să aibă scuzele de patru ori emendate și 
adaose ale cabinetului 5% Brătianu, pentru a merita şi din ” partea 
„Românului“ epitetul de umilire, pentru a înceta de-a fi numai Sg esplicare 
francă? Se găseşte în limbajul diplomatic o coardă și mai jos pe care d. 
Stătescu şi-ar fi putut miorlăi ” jalnicele păreri de rău? 

Și toată această, umilire pe ţară, toată îngenunchearea aceasta numai 
pentru a rămânea la putere! Suntem de mai nainte siguri că dacă, în faţa 
conflictului deschis, ministeriul și-ar fi reparat greşala prin retragere nici un 
urmaş al lui 8 n-ar fi fost obligat de-a coborî atât de jos pe scara espresiilor 
de impotentă ° lingușire precum au făcut-o roşii. Astăzi ling mâna pe care 
vreau s-o muște. Și dacă ar linge-o ei înșii n-ar fi nimic. Dar îngenunche 
ţara la acest act de estremă umilință 10. 


1. după o mică neînțelegere apoi neînțelegere şters 2. după Dar prea ești umflată 
la cap. Sufăr d'o vreme 'ncoace de gâlci şters 3. după care se răsfrânge asupra ţării 
întregi o esplicare francă, conformă realităţii şters 4. după unlor] şters 5. după 
plartea] şters 6. după o esplicare şters 7. iniţial: și-ar fi miorlăit; putut supraintercalat 
8. după d[l-ui] şters 9. după linglușire] şters 10. urmează de estremă renunțare la 
orice demnitate şters 

233r În urma hotărârii luate de d. Brătianu de a părăsi puterea, confrații 
noștri de la „Românul“ au cam ajuns în doaga copiilor. Chiar în numărul în 
care foaia, încă guvernamentală, anunţă nestrămutata hotărâre! a primului 
ministru, se aplică? partidului conservator cinci coloane pline de 
insinuaţiuni cari din cari mai copilăroase. 

Când ? cu sporirea lefii miniștrilor d. Brătianu declarase că poate 
renunţa la acest spor, că set poate sacrifica cum s-au sacrificat coreligionarii 
săi politici de la 1848, din cari unii au și murit. Noi am zis: „D-zeu să-i 
ierte!“. Știm pozitiv că din numărul mare de pensionari ai sultanului cari, 
departe de-a suferi amărăciunea exilului, huzureau de bine %4 " în 
străinătate, n-a murit absolut || nici unul de mizerie sau de privaţiuni. Unul 
singur, un militar, s-a stins” de nostalgie și de dorul copiilor. AlţiiS, dacă i-a 
odihnit Dumnezeu, aceasta s-a 'mtâmplat pentru că nu mai aveau zile şi 
pentru că o moarte avem cu toţii. Contimporani de-ai d-lor C.A. Rosetti şi I. 


Brătianu, confraţi în exiliu, se vor însărcina, credem, a descrie mizeria onor. 
tagme patriotice, care, la dreptul vorbind, în străinătate s-au obicinuit a trăi 
bine, pe” mare și de-a gata, încât, întorși în ţară, nu le mai ajung zece lefuri 
şi zece diurne. Și această părere a noastră, realistă cu totul, că vo pagubă 
pentru ţară nu e dacă vrea Dumnezeu ca şi Caradalele ori Cariagdii să °? dea 
ortul popei, „Românul“ o numeşte „apel la asasinat“. 


1. inițial anunță știrea despre nestrămutata hotărire 2. deasupra lui adresează 
şters 3. după D. Brătianu şters 4. supraintercalat 5. iniţial s-a [stins] apoi a murit 6. 
deasupra lui ceilalți şters 7. după și şters 8. după diulrne] şters 9. după să-și dea 
obștescul sfârșit şters 

Dim. Ghica. Noblesse oblige. D. I. Brătianu este obligat să rămâie la 
post. Credeţi că 5 chestia de feliul ei nu e destul de spinoasă ca s-avem 
nevoie să ne irităm unii pe alţii? Înainte de alegeri au apărut un manifest. L- 
aţi citit dv.? Dacă poporul n-ar fi atât de înţelept, acel manifest nu l-ar fi 
ațâţat până la un război civil? Între subsemnatori sunt 10-12 străini 
încetăţeniți curând. De-ar fi fost de mult în ţară, ar fi văzut! că între 
adversarii lor sunt membrii] unor familii vechi cari nu vor s-arunce ţara în 
turburări. Am văzut în manifest vorbindu-se de Basarabia. Aş ° fi înţeles să 
văd apărându-se guvernul. Eu însumi am susținut că s-a pierdut fără 
complicitate. Cum aţi făcut însă dv.? Ne-aţi acuzat pe noi, schimbând 
rolurile. Noroc că poporul nostru e înțelept, e rar a se găsi un popor și mai 
răbdător. Dar răbdarea lui are margini. 

Voiţi a ne prezenta ca conspirând cu străinii în chestia de faţă. 
Îndrăznesc a spune că 5%! numai opinia minorităţii esprimă sentimentele 
unui Corp serios. 

Îndată ce proiectul guvernului va fi posibil pentru România îl voi vota 
împreună cu toată opoziţia. 

D. Ioan Ghica. Reprezentantul minorităţii, d. general Manu, a cerut să 
nu se zică nimic ce ar face să se crează că acest Senat ar fi, în drept să 
continue. D. general Manu a venit cu o contraadresă care nu cred c-ar fi 
esprimând opinia minorităţii. A venit apoi d. Strat şi a redus cestiunea la 
alegeri. Cele mai dependente colegii sunt cel I și al II-lea, căci în ele sunt 
funcţionarii înalţi cari atârnă direct de un decret al guvernului. 


Totuşi au ales opoziţia. Eu mă bucur c-a rămas numai * influenţa morală 
căci înainte de aceasta era şi cea morală şi cea materială. 

361r Ni se zice să primim proiectul minorităţii. După rechizitorul ce i s-a 
făcut ministerului, se mai poate aceasta? Atunci aş consfinți acuzările aduse 
ministeriului. 

Ministrul * de justiţie mulţumeşte pentru moderaţiunea adusă în 
discuţie. Caricatura Charivari. 

Vom veni la punctele ce ne despart în realitate. Din toate discursurile n- 
am văzut decât două idei ce par a stabili o divergență de opiniuni. 
Minoritatea se miră cum guvernul nu ia iniţiativa în cestiunea izraelită, 
făcându-i din aceasta o acuzaţiune că voieşte să escamoteze cestiunea și 
ascunzându-se în adăpostul majorităţilor să scape de răspunderea ce 
incumbă. Al doilea se supără pentru lauda legalităţii, care ar fi fost 
asemenea o cauză a liniştei. N-aveţi drept să cereți fin proiect de lege. Ele 
sunt sesizate prin voturile adunărilor, prin 'Tractatul de la Berlin, prin mesaj. 

362" Dar oare pe tărâmul bănuielelor nu ar fi loc să fie temem că o 
soluțiune redactată n-ar fi fost cu mai mult cuvânt [că] aţi prejudecat 
chestia, că aţi exercitat o presiune morală? Ce garanţie avem că dv. nu aţi 
veni ° asemenea cu acuzaţiuni. Dacă tăceţi vă menajaţi rolul de a critica. 
Sunt precedente 66 şi 68. Era în urma unei 6 revoluții care zguduise țara. 
Sorgintea acuzațiunilor, (Armand Lévy). Un pact ocult cu alegătorii din 
Moldova. Nu dau crezământ la ceea ce am auzit -o că trimiterea tuturor 
somităților partidului conservator se datorește pactului ocult între ei și 
alegători. E din dezmințirea adusă corpului electoral din Moldova că nu 
voiește a da nimic izraeliților. Nu este abis între inteligența de acolo și 
evrei. Sub ocrotirea intereselor marilor proprietari s-a făcut invaziunea 
Moldovei de către evrei. 

363r 1866 în Constituţie, un principiu care să aducă omagiu marilor 
principii etc. Să ne epargneze umiliațiunea. A lăsat cuvânt a se crede că nu 
era străin de acea răsculare a maselor și a iritaţiunii. Eu cred, eu cred mai 
mult 70-73. 

74. lege comunală. Nu s-a sfiit s-aducă un proiect de lege care în 
despreţul unui articol pozitiv al Constituţiei 4 categorii, drepturi comunale. 
Simţămintele nu puteau fi necunoscute ţării. Dacă aceste sunt precedente, 
proprietarii mari din Moldova a trimis cunoscându-i. Țara nu vrea să dea 


nimica. Guvernul să spuie care-i opinia străinătăţii? Art. 44. Criteriul de 
reticenţe. Pericolul cel mare diviziunile intestine. 

Cestiunea alegerilor. Omagiu rezervat atitudinii guvernului. După 
minoritate dacă allegerile] s-au petrecut liniştit, nu este meritul guvernului, 
ci este numai a rezervei și moderaţiunii partidului conservator. Ameninţări 
cu răscoală. Limbagiul ziarelor conservatoare este să se spăimânte cineva 
de licența ziarelor conservatoare. Nu mai departe decât ieri, citeam un 
articol 364" menajerie. Un nenorocit Crainic ê, ce măsuri a luat guvernul? 
Delictele de ingerenţe în alegeri. 

În ce-i vinovat guvernul de presiune în alegeri. Cari sunt faptele? 

Râmnicul- Vâlcii 

Din Moldova. La Tecuci. Delegaţi primari. S-a pus parchetul la 
dispoziţia acelor denunţători. Col. IV ° Anchetă judecătorească. Col. II 
iscălitura falsă. 

Râmnicul Sărat. Vot cumpărat. Alegătoriul Mateescu. Adaugă martorii. 

Un maglistrat] de la Rl[âmnicul] S[ărat] permutat la Focşani numit 
supleant la Curte. 

Ciurea. S-a găsit nedreptăţit. | Aceasta în]aintea alegerilor. 

Epitetul de cinici istoria 10 

M[anu] Simţul public e viţiat. O ţară esclusiv agricolă. Toată recolta în 
mâna zapciului. Colegiile orașelor. 

35% D, general Florescu, Discursul tronului. Ferit de îndoieli. Să se 
ferească de-a pune ceva care ar da loc la controverse. Mesagiu. Cea mai 
perfecta legalitate. Au urmat exemple de culpabile ingerinţe. Ilegalitățile 
cele mai monstruoase. Retevei, bâtă invenţiune liberală. Prinţul Constantin 
Ghica. A fost ordine pentru că acei cari fac dezordine nu erau la putere. Nu 
V-am acuzat, V-am deplâns. Eram să mor şi nu știam că partidul 
conservator e susceptibil de-a turbura apa. De ce m-au ales în 
municipalitate. La Giurgiu. Dorinţa unor anume oameni de-a întreține ura 
între noi. 

Candidaturile oficiate. Programul de la Mazar Pașa de-a face să 
lucească la ochii mizeriei și a slăbiciunii. Decretele domnești de numiri în 
funcţiune sau 1! teroarea destituirilor. 

Întruniri publici. 

Întrunire. După ridicarea şedinţei s-a pronunțat acele cuvinte. 
Introduceaţi anarhia în armată. Amicul d-niilor lor. Nu-i treaba mea să vă 


spun pentru ce s-a stricat // 58Y credinţa jurată. A detrona pe Domn. 
Jurnalele conservatoare 17. Poate aspira la Bene-Merenti. Pierderea 
Basarabiei, Arab Tabiei, nici un protest la Berlin. 

Vineri. Tractatul cu Austria cadavrul sângerând al României, 
promulgare decoraţiei. 


1. după fost şters 2. după Ani şters 3. c-a rămas numai deasupra lui de şters 4. 
după General Florescu şters 5. supraintercalat 6. supraintercalai 7. după fost şters 8. 
supraintercalat 9. Col IV supraintercalat 10. urmează două cuvinte ilizibile din cauza 
unei pete de cerneală: de ...... tător 11. modificat din și 12. Jurnalele conservatoare 
supraintercalat. 

Deşi! reprobăm din fundul inimei orice atentat asupra vieţii unui om, cu 
atât mai mult când este? reprezentantul unei autorităţi constituite, totuşi nu 


ne putem opri de-a cerceta“ cauzele sociale cari au dat loc unui asemenea 
fenomen şi dacă le cercetăm spre binele tuturor, spre binele d-lui Brătianu 
îndeosebi“ le cercetăm. 

Oricât de neagră ar fi intenţia faptei, trebuie să recunoaștem că guvernul 
d-lui Brătianu a creat atmosfera în care asemenea fapte sunt posibile, în care 
autorii lor găsesc o legitimare a scopurilor lor. 

Când vedem un om ce, după propria lui mărturisire, a luat parte la o 
conspirație şi care, după știința tuturor, a fost capul unei revolte la Ploieşti, 
devenind sub Brătianu adiutant domnesc, atașat ca om de încredere pe lângă 
suveranul” pe care-a voit să-l răstoame, d. Brătianu ne va permite să 
conchidem că d-sa şi numai d-sa a ridicat impunitatea unui atentat la rangul 
de titlu de recomandaţie pentru a înainta pe scara ierarhiei sociale. 

Când d. Brătianu nu se sfieşte a recomanda în Senat pe un domn“ ca 
Costinescu ca secretar general la Ministeriul de Finanţe, om cu patru clase 
primare, e evident că d-sa a ridicat ignoranţa, cea mai neagră ignoranță, la 
rangul de titlu de recomandaţie pentru a înainta în viaţa publică. 

Când în chiar Camera roșie unii membri ai partidului guvernant, oameni 
poate simpli dar cinstiţi, cari n-ar merita poate să fie pe scara socială pe care 
se află, dar cari n-au furat încă pe nimenea, se-ntreabă cu mirare: de unde 
amicii apropiaţi ai d-lui Brătianu, protejaţii de aproape ai d-lui C.A. Rosetti 
au făcut averi în 3-4 ani de zile de unde n-aveau nimic, când acești oameni, 


simpli poate, dar cinstiți se declară în grevă contra unui sistem care ridică și 
îmbogățește pe pungași, atunci d. Brătianu va concede că a ridicat 
malonestitatea la rangul de titlu de merit pentru înaintare în societatea 
română. 

Când un” om bănuit de crime care ridică numai un colţuleţ al vălului de 
pe scabroasele afaceri e canonizat, iar afacerea e*** prin ordinea de zi d. 
Brătianu va concede că crima chiar e un titlu de merit înaintea d-sale. 

Vedem apoi un altul? care-a numit pe Domn spion prusian, care-a 
proclamat principiul că uciderea suveranilor e permisă, făcând azi, printr-un 
proiect de răspuns la adresa tronului, act de profundă fidelitate către acelaș 
suveran. Noi am fi înţeles ca un asemenea om să tacă, am fi înţeles să fie 
iertat pentru opiniile lui, dar nu înțelegem că se gereze azi în susţiitor al 
dinastiei tocmai d. baron de Hahn. 

Crede serios d. Brătianu că, ridicând impunitatea licenţei, a calomniei, a 
înaltei trădări, a ignoranței, a crimei chiar la rangul” de titluri de merit în 
statul român, o poate face aceasta fără serioasa primejduire a spiritului 
publict?? Crede d. Brătianu că nu se vor găsi oameni cari să ia la serios 
principiile sale şi să crează că atentatul! e o virtute, înalta trădare un merit? 

Dac-o crede aceasta, deplângem numai ţara care-a avut nenorocirea de-a 
fi guvernată de d-sa, dar nu-l putem deplânge pe d-sa pentru că teoriile ce 
însuşi le-a semănat dau roadele așteptate. 

Dacă, dintr-un punct de vedere curat!? omenesc al justiţiei și al 
umanităţii, vom reproba oricând asemenea fapte odioase, pe de altă parte 
vom trebui să recunoaştem că, d. Brătianu culege numai roadele ce însuși 
le-a semănat. 

Nu-şi bate cineva joc de-o nație întreagă zeci de ani de-a rândul, 
amăgind-o, stârpindu-i sentimentul religios și de justiţie, furându-i viitorul 
ei moral și material, fără să aibă a purta urmările acestei sistematice 
corumperi. 


1. după Ieri la 7 14 ore seara un om a atentat la viața d-lui Brătianu pe când ieşea 
din Cameră. Cuestorul Camerei, d. Goga, a sfărâmat c-un baston gros de fildeș 
cuțitul atentatorului c-o lovitură, d. Brătianu a scăpat şters 2. după el şters 3. după 
cerceta şters 4. deasupra lui în particular şters 5. după șeful statului şters 6. deasupra 
lui om şters 1. după în fine şters 8. după care şters 9. după titlul de şters. 10. fără 
Serioasa primejduire a spiritului public deasupra lui nepedepsit şters 11. după omorul 
şters 12. după al şters 

CESTIUNEA IZRAELITĂ 


II. Rezultate ale uzurei în România 

Între variile schimbări ce s-au săvârşit în România de la 1859 în ordinea 
publică și 56% privată e şi libertatea absolută, consacrată pentru creditor prin 
noul Cod civil, de-a-și stipula pentru — 

D. Brătianu, confirmând însuși ştirea despre o radicală schimbare a 
cabinetului 2% ! său, noi, fără a prejudeca lucrul şi fără a şti personajele 
politice cari vor servi a umplea golurile create de Saturn care-și mănâncă 
copiii, cată să ne aşteptăm că d. prezident al Consiliului să cerce poatel 
sprijin şi în şirurile? acelor conservatori pe cari i-am putea numi dizidenţi. 
Ei sunt în adevăr puţini la număr și, fiind oameni cu totul independenţi în 
privirea averii, culturii şi poziţiei lor sociale, mobilul schimbărilor lor 
politice nu poate fi căutat în goana după funcţii, după directorate de bancă 
ori de drum de fier, ci sau în vederi? politice, greşite după noif, sau în 
ambiţie. 

Dar, ori una ori alta fie, oricine înţelege că, pentru ? a deveni cineva 
enamu che enasu cu Cariagdi, Carada, Giani etc., sufletul unui om bine 
născut cată să treacă prin peripeții aproape tragice, asemenea lui Timon din 
Atena, eroul unei drame de Shakespeare. În adevăr pentru ca un ê om atât 
de prietenos, primitor, generos cum e Timon în actul I să se prefacă || într-un 
sălbatec mizantrop, un pustnic cum e Timon în actul al IV-lea, sufletul 2%" 
său cată să fi trecut prin o sumă de peripeții ce l-au aruncat dintr-un estrem 
într-altul, l-au prefăcut din alb'în negru, din floare de crin în mătrăgună. 
Seria8 acelor peripeții, luată la un loc și designată c-o singură vorbă, am 
numi-o fenomenologia unui ° suflet bântuit de patimă. 

Se ştie că pe sfârşitul secolului al paisprezecelea Alexandru cel Bun 
purta în marca t? Moldovei crinii Casei de Valois. Marca era împărțită în 
două: de o parte bourul între trei luceferi, de alta crinii. Cauza nu se știe 
exact. Fost-a vasalitate, fost-a înrudirea lui de aproape cu Casa regală a 


Poloniei, de vreme ce Doamna era sora regelui? Dar!! nu asta ne importă, ci 
cu totul altceva. Sunt de ex. oameni la noi în ţară cari pretind că, neam după 
neam, vorbind!? și începând cu cel dendâi al rasei, au văzut bourul din 
steagul lui Bogdan Dragoș precum au văzut înflorind crinii Casei de Valois 


în herbul lui Alexandru Vodă t°. Ca || un asemenea crin alb! să se prefacă 


în ardei roşu, del”proveniență fanarioto-bulgară, 2*” iată un problem 
psicologic ce merită atenţie și a cărui fenomenologie, a cărui serie de 
evoluţiuni 6, o vom împărți în următoarele !/stadii: 

Stadiul întâi. Stare nervoasă de  superescitare a instinctelor 
conservatoare c-o nuanță de feudalism. Confundare lesne de înţeles, deși 
eronată, a binehrăniţilor Pătărlăgeni!€ cu marii criminali ai tragediilor lui 
Shakespeare, cu Macbeth, sau cel puţin cu Hodel, Nobilng şi Rusacov. 
Partidul roşu și Vetljanca sunt încă sinonime. 

D. Brătianu, un fin cunoscător de oameni, deduce din această 
superescitare că conservatorul nostru are multă stofă de om de stat, dar nu i- 
o spune singur, căci nu se poate abține de la ironia de a pune pe onorabilul 
Costinescu să-i facă această declaraţie de dragoste. E întâiul moment de 
umilință în viaţa unui conservator!” adevărat, când suportă a fi lăudat de 
onor. Costinescu. Un amic răutăcios [î]l întreabă dac' ar primi un portofoliu 
de la roşii. El răspunde încă” cu indignare „Jamais!“. 

În stadiul al [doilea] picătura de stofă de om de stat au început să 
înăcrească, să fermenteze 74% în sufletul pur ca laptele a conservatorului. 
Oare dacă, ferească Dumnezeu, ţara ar avea perspectiva unui război, nu e de 
datoria stofei de-a intra în cabinet? Atunci: jos micile împărecheri de partid, 
sus ţara! Amicul cel răutăcios îi observă cu oarecare sfială că-n asemenea 
caz rămâne liber să susție guvernul ca deputat, precum o face asta orice 
partid cumsecade când sunt atât de grave interese la mijloc, chiar dacă 
ministru de finanţe ar fi Simeon Mihălescu, la Instrucție?! învățatul 
Costinescu, iar la Justiţie Arion, care a mai fost o dată, dar de-atunci s-a mai 
perfecţionat întru ale justiţiei în Academia de la Văcăreşti. 

Stadiul al treilea e, ca și-n tragedii, culminaţia. Dar dacă tânărul om de 
stat ar putea dicta în cabinetul Brătianu? Dacă pentru el s-ar dizolva 
Parlamentul şi în cel nou ar veni alte elemente, viguroase, dacă pe ruinele 
partidelor din trecut ar2? răsări formaţiuni nouă || ^" mai compatibile cu 
spiritul de progres al Regatului? Dacă l-ar aproba partidul conservator 


tânărul cu stofă n-ar fi indispus a primi un portofoliu?5. 


Stadiul al patrulea începe prin scene?* de cochetărie între tânărul om 
cu?” stofă și iluminatul partidului, d. Sihleanu. Stranele ocupate de sfinţii 
Serurie, Carada şi Fundescu zâmbesc cu satisfacțiune la această 
reprezentaţie. Dacă l-ar aproba, nu partidul conservator, dar amicii săi ar fi 
mai mai gata să primească un portofoliu. 

Stadiul al cincilea și cel din urmă — tânărul cu stofă a lunecat şi intră, 
fără să-l mai aprobe amicii, dar”Ssperând a-i atrage după el. Peste noapte 
apare decretul. „D. X numit ministru al Nostru secretar de stat la 
departamentul cutare. Semnat: Carol îngăduitorul“. 

Tânărul îşi face intrarea pe banca ministerială. Glasul său, deşi cam 
ascuţit, e tremurător de emoţiune. 


Ce minuni! Menajeria nu rânjeşte ... dimpotrivă 


2481 Ea la glasul lui?” subțire se arată milostivă. 


Apoteoza dramei a și 'nceput cu mult foc begnal și cu prapuri pe uliţă, 
iar din partea binehrăniţilor Pătărlăgeni cu sugere à la kilometru?8. În În 
orice caz mare efuziune de sentimente patriotice şi de vin profir. 


1. să cerce poate [sprijin] deasupra lui va căuta de astădată [sprijin] şters 2. în 
șirurile repetat din inadvertență şters; intenţia iniţială era de a scrie în șirurile 
con[servatorilor] 3. după vederile şters 4. iniţial după noi rău înțelese 5. deasupra lui 
pentru şters 6. deasupra lui dintr-un şters 7. după flloare] şters 8. după Colecţia şters 
9. după unui apoi unui şters 10. deasupra lui herbul şters 11. după Destul numai că 
sunt în ţară şters 12. după după neam şters 13. iniţial au văzut bourul din steagul lui 
Bogdan Dragoș şi crinii din herbul lui Alexandru Vodă 14. supraintercalat 15. după 
iată un problem psicologic şters şi reluat mai jos 16. a cărui serie de evoluţiuni 
supraintercalat 17. deasupra lui șase şters 18. corectat din Pătărlăgenilor 19. după 
conservator şters 20. supraintercalat 21. iniţial ministru al instrucției 22. după s-ar 
şters 23. după porltofoliu] şters 24. după scene şters 25. după de stat şters 26. 
deasupra lui și şters 27. deasupra lui său şters 28. după chi[lometru] şters 

D. C.A. Rosetti 217 poate fi din parte-ne din societatea și familia celora 
cari la 11 fevruarie și-au călcat jurământul militar şi onoarea militară., 
printr-un act de nespusă laşitate şi de negrăită trădare, oameni de! cari mâna 
călăului chiar s-ar dezonora atingându-i. 


Și un asemenea om ne vorbește de moralitate şi respect, de adevăr și de 
onoare! Măcar atâta pudoare ar fi trebuit să-i rămâie să nu pomenească idei” 
sfinte pe cari nici e în stare să le priceapă, necum să le practice. 


1. după pe cari şters 2. deasupra lui lucruri şters 

CONVIVII D-LUI C. A. ROSETII 


Dintre convivii, în număr de vro 1 trei sute, cari au serbat aniversara a 
douăzeci 21% ! şi cincea a activităţii „Românului“ vom cita numai 
majoritatea? numelor, lăsând afară numele în adevăr româneşti sau acele ca 
Ghica, Cantacuzino ş.a., cari sunt de două-trei sute de ani în ţară, din 
vremea celor din urmă Basarabi sau Mușşatini, ca să se vază în adevăr cari 
sunt elementele determinante ale României. La un banchet dat în onoarea d- 
lui C.A. Rosetti s-a ° adunat desigur tot ce e determinant în ţara noastră. 
Amintim anume pentru cititorul mai naiv că există f nume cu terminaţii 
românești a căror proprietari nu sunt nimic mai puţin decât români. 

Cităm după „Românul“: 

E. Caligari, general Angelescu (grec), Gr. Filitis, Alex. Giani, Davila || 
Dim. Cariagdi, Vintilă 219 T Rosetti, Emil Costinescu (recte Harama, 
armeano-german), Frederic Dame, Mircea Rosetti, E. Carada, Xantho, 
Derussi, Cerlenti, Chrisoveloni, loanidi, Muller, Elias, Papazolu, N. loanidi, 
Levy, Ascher, Nedelcovici, Cristescu, Opplar, || I. Nacu, G. Rietz, Oppler$, 
Grabovski, Şt. Velescu, C. Panaioti, Buchholzer, 220 r Stelorian, 
Marghiloman, Procopiu Dimitrescu (armean), Al. Lapati, Eliad, El. Lapati, 
C. Dimitriadi, Villacros, Pascaly, Verussi, Eustațiu, Gobl || Pandrav (bulgar), 
V.A. Urechiă (recte Popovici, malorosian), 27! din cauze cronice numit 
Urechia. S-a mai numit şi Alexandrescu și V. Alecsandri ş.m.a., Fundescu 
(pretinde a fi bosniac; lumea zice ţigan), Serurie (vezi Kollekţiune de poezii 
neogrecești), Flevas, Dr. Sergiu, Arghiropol, Halfon, Culoglu, Schina, 
Perticari, Minovici, Papazu, Gr. Ventura, Dr. Severin (recte Bosnagi; nu ştie 
românește), C. Arion, Caramanlâu, Cavadia, C.C, Arion, Muntureanu (recte 
Goldenberg, izraelit, || Vermont (recte Grunberg, izraelit), Ciurnea 


(recte Schwartz, izraelit), Sim. Mihălescu (recte Hagi-Ivat, bulgar), Hilel 
Manoach”, D. Pandrav, Nacu, Economu ĉĉ, Dendrino, Pruncu (armean) A 
Zenide, Crătunescu, Vlădescu, Djuvara, Pilidi. Balasan (armean), 
Ractivanu, Fraclidi, Calerghi, Lazardi, Mavrius, Enciulescu (bulgar; nu ştie 
românește), Zaharidi, Dancovici, Pencu, Staicovici, Radovici. 223r Nume de 
proveniență obscură sunt tot pe-atâtea; dar evident neromâneşti. Nume însă 
drept româneşti le poţi număra pe degete: Sturza, Fălcoianu, Moroianu, 
Berindei, Văcărescu, Olănescu, Mirescu, Hârdău, Cornescu, Băicoianu, 
Bozian, Grădişteanu, Porumbescu, Mârzescu, Mănescu, Laurian. 


1. după trei şters 2. după numele şters 3. după a flost de faţă] şters 4. după 
numele şters 5. sub N. Carapati şters 6. după Al. şters 7. sub Marcovici (albanez) şters 
8. intercalat ulterior 

D. Rosetti 38! vrea ca negustorii, care, afară de puţini olteni, ardeleni! 
şi macedoromâni, sunt străini în ţară, să fie politiceşte şi social egali cu 
românii. Nu degeaba li se zice burtă verde. E costumul* bulgar. 


1. după și şters 

Au ametit fanarioţii. 1 18! 


Loviturile repezi ce ° le-am lăsat să cază asupra titvelor acestora 
incapabile 3 decât de minciună, le-a ameţit astfel încât, neputând să 
răspunză, neavând ce să răspunză ad rem, obiectiv, au început să aiureze, să 
vorbească-n bobote și-n dodii vorba ceea: Bună vremea nea Istrate! Doi 
boboci de rață, frate! 4 

Într-un număr vedem acuzarea ca din senin că reacționarii (care? unde? 
cine?) ameninţă pe rege cu asasinatul. 

Mai ° ieri ne numesc pseudoînvăţaţi, falsificatori ai teoriei Lamarck- 
Darwin, ca și când noi am fi de vină că cei mai mulţi dintre roşii sunt 
caţoani vicleni și maloneşti, incapabili de-a se amesteca cu rasa română, 
incapabili de-a o pricepe chiar. 

În sfârşit, pe zi ce merge se urcă istericalele bizantine. 


În furia care ĉ i-a apucat, foetor caprinus, putoarea de ţap pe care-o 


răspândesc, || cu minciunile ce 7 numai ei sunt în stare a le născoci 8, e de-a 
dreptul nesuferită. 182 

Astfel în cel din urmă număr „Pseudo-Românul“ ne ” zice că nu ne-au 
crezut atât de răi, atât de cruzi! încât să fim în contra spitalelor din sate. 

Liniştească-se! Nu suntem în contra înființării lor. 

Deplângem nenorocita necesitate de-a se crea spitale în sate, ceea ce nu 
mai e nici într-o ţară europeană, deplângem că noii fanarioți au esploatat cu 
11 atâta cruzime poporul nostru încât!? să fie nevoie a-l trata în spitale şi 
credem că ele vor ajuta foarte puţin în contra unor rele sociale şi politice 15. 

Cauza morbidităţii ţăranului român este esploatarea neomenoasă careia 
l-a supus demagogia, este uzura roşie, administraţia roşie, sporirile 
bugetului, prestaţiunile făcute pe moșiile roşilor 1%, regimul alimentar rău, 
sărăcia 1°, nu clima și epidemiile. 

Sub aceeași climă poporul românesc s-au sporit sub Matei Basarab, s-au 
sporit sub Mihai Sturza, sub Barbu Știrbei. 

183" Dar se stinge sub domnia a d-alde 16 Flevas, C.A. Rosetti; | se 
stinge de greutăţile ce i le impune pungășia și cocoteria guvernanților 
actuali. 

17 şi ameţeala în care se află redactorii foii 


lată ceea ce am zis noi 
fanariote nu 18 e nici esplicare pentru mistificaţiile ce le dă t° publicului 
drept idei ale noastre, nu e nici justificare 20. 

N-am numit „canalie“ pe poporul românesc, ci“ am făcut numai 
deosebirea între poporul nostru sărmanul”?, care sufere dominaţiunea noilor 
fanarioți şi între canalia dominantă, neromână, care-i impune această 
dominaţiune prin gudurare %, prin minciună, prin linguşire și în fine prin 
împrejurarea tristă că factorul esenţial de control, stabilit de Constituţia 
noastră, Coroana, nici cunoaște ţara, nici află de cuviinţă a o cunoaște 24 

Coroana 2” nu ştie că subprefecţii instalaţi în numele ei mână pe țăranii 
ce nu pot plăti rămășițe mincinoase prin spini şi prin pâraie; Coroana nu știe 
că poporul acesta e tratat mai rău decât animalele de cătră patrioții de la 
putere. 

184 Coroana nu ştie că nu există lege pentru țăran, nu există autoritate, 
că singura lege e spoliarea din partea dominanţilor, singura autoritate biciul, 


mânuit nu de boier, nu de fiul ţării, ci de străin, de ovrei, de grec 26 de 


21 


rudele pân 'ntr-al şaptelea neam 77 ale d-lui C.A. Rosetti și Flevas, veniţi de 
alaltăieri din Țara turcească 78. 

Coroana °° nu știe că ministeriile şi judecătoriile gem de greci 
30 nici nu pronunţă bine româneşte, începând de la 
Curtea de Casaţie şi sfârșind cu “! judecătoriile de ocol. 

lată ceea [ce] nu știe nici Coroana, nici poporul și ceea ce ne-am 
însărcinat noi 3? a le spune amândurora. Și ceea [ce] nu ştie nici Coroana, 
nici 33 poporul românesc este că această stare de lucruri nu poate merge 
înainte, că o stare sistematică de putrejune și de corupţie trebuie * să dea 
loc la izbucniri și că asemenea izbucniri ar fi periculoase în starea 
internaţională, precară în care se afla România. 

185r Lucrul merge atât de departe încât?” orice putere străină are în mână 
făgăduinţa de-a scăpa ° Moldova de jidani, Ţara Româneasca de grecotei şi 
că amândouă aceste făgăduinți sunt ademenitoare “ pentru poporul 
autohton al țării“. Mai mult încă, între o stăpânire străină pe faţă şi una 
mascată, între regim străin și esploatare străină organizată ca cea de astăzi, 
alegerea e aproape indiferentă pentru omul ce duce greutăţile esploatării””. 

Precum împărați au murit de boala pediculară, de phtheiriasis %, tot aşa 
poporul românesc, care are nevoie de spitale în sate, moare de boala 
fanarioţilor și jidanilor paraziți cari s-au încuibat în organismul lui. Orice 
încheietură organică a lui, orice autoritate publică, de la ministerii pân-la 
subprefecturi, sunt cuiburi de incubaţiune pentru aceşti 18% paraziți, || unde 
ei se clocesc, trimițându-și apoi odraslele la 4! Paris, de unde aceste * se 
ntorc cu mii de trebuinţe pe de-o parte, cu pofta de-a le realiza % de pe 
spatele poporului pe de alta. 

Toate “4 secăturile cari % au numărat pietrele uliţelor din străinătate? şi 
i-au populat lupanarele, toate mofturile contractate acolo, toate mizeriile se 
traduc aci, la faţa locului, în cheltuieli bugetare, în ban plătit de bimic 
pentru a întreține pe aceste stârpituri. 

Dar e vro comparaţie între românul autohton din * America dunăreană 
şi cel de sub guverne străine? 

Chiar % guvernul unguresc, oricât de rău ar fi şi oricât de spoliator, e 
departe de-a se putea compara cu al nostru. 

De-acolo % ne vin oameni încă % sănătoşi, cum erau ai noștri pe la 
1850-60, ne vin cuminţi cum erau ai noștri, ne vin veseli şi muncitori cum 


neîmpământeniţi cari 


5! erau ai noştri. 


Și acei ce ”? ne vin ce găsesc în ţară? 

187 r Văd poporul autohton, pe fraţii lor aduși la sapă de lemn și având 
necesitate || de spitale. Văd înflorind pe cine °? Pe 5% străinii aceștia; pe 
aceşti arhistrăini cari într-o sută de ani chiar * n-au fost în stare a se adapta 
poporului românesc, a-l 56 iubi, a-l °” respecta, care-i > iau sute de milioane 
pe an, precupeţindu-i pielea, pentru a nu-i da în schimb nimic, nici 6 
administraţie de stat, nici știință, nici arte; nici adevăr c-un cuvânt, nici 


bunăstare 60. 


Se ştie că noi le-am contestat capacitatea de-a pricepe un adevăr, 
capacitatea de a discuta. 

Cu drept cuvânt le-am contestat-o. 

La ĉl ei discuţia nu înseamnă o comparare de argumente, ci oricare din 
secăturile acestea n-are alt 52 scop decât de-a se arăta mai cu cap, de a-și 
ilustra mutra, de-a arăta că ştie răspunde. 

Noi zicem de ex. că nu spitalele sunt lucru de căpetenie ™, ci o 
descărcare a poporului de greutăţile actuale, of îmbunătăţire a stării lui 
materiale, a regimului || lui 188 * alimentar, ei ne răspund că suntem cruzi şi 
voim să lăsăm să moară femeile ® bolnave. 

lată răspuns sofistic de grec. 

Noi dovedim că partidul $ dominant e compus din venetici (greco- 
bulgari)“, ei ne răspund că amenințăm pe rege ® şi că nu cunoaștem teoria 
lui Lamarck. 

lată alt $ răspuns sofistic de grec. 

Noi zicem ” că țăranul nu se bucură de binefacerile legii și trăieşte sub 
un regim escepţional, ei ne răspund că Ţarigradu-i lângă Bosfor. Se 
potrivește ca nuca-n perete. 

Ar fi vreme pierdută a discuta cu asemenea oameni, incapabili de-a 
pricepe ori de-a recunoaște un adevăr, precum sunt incapabili de-o faptă 
bună, de-o mișcare generoasă. 

Sunt 71 uscături, sunt descendenţii unei rase învechite și putrezite în 
corupţie, sunt etnic bătrâni, în stadiul diselecţiunii iE pe calea de a se- 
ntoarce la maimuța din care se ”’ trag. 


63 


1. după grecoteii şters; primele două pagini 181r şi 182r sunt anulate cu o linie 


verticală pe mijloc 2. după și cu temei şters 3. după neîncăpătoare și şters 4. inițial să 
vorbească 'n bobote și-n dodii să se arate mature în sfârșit pentru institutul de 
sănătate al doftorului Sutzu 5. după Astăzi şters 6.după în turbarea şters 7. deasupra 
lui pe cari le şters 8. deasupra lui răspândi şters 9. „Pseudo Românul“ ne 
supraintercalat 10. după cruzi şters 11. după atât şters 12. după românesc şters 13. și 
politice deasupra lui dar nu suntem în contra lor şters 14. după grecoteilor şters 15. 
regimul alimentar rău, sărăcia deasupra lui traiul cel rău şters 16. a d-alde 
supraintercalat 17. supraintercalat 18. după fondate de un grec, C.A. Rosetti, și de alt 
grec, Carada, e o [esplicare] şters 19. după prez[intă]* şters indescifrabil 20. iniţial 
dar nu e justificare pentru [...] 21. corectat din și 22. nostru sărmanul deasupra lui 
românesc şters 23. deasupra lui subrepțiune şters 24. iniţial nici voiește s-o cunoască 
25. după semnul care marchează alineat 26. după grec şters 27. pân 'ntr-al șaptelea 
neam supraintercalat 28. provenit prin ştersături şi supraintercalări din aduși numai 
acum din Țara grecească în 29. după semnul care marchează alineatul 30. după 
începând de la Curltea de Casaţie] şters 31. după cu Simonidis protejatul d-lui 
Pherekydis şters 32. după a-i spune şters 33. după nici şters 34. după trebuie să 
izbucnească, și că, alsemenea izbucniri] şters 35. după că puterea care a promis 
moldovenilor de-a-i scăpa de jidani are Moldova; puterea care va promite Ţării 
Românești de-a o scăpa de grecotei are Țara Românească şters 36. după scăpa şters 
37. după foarte şters 38. provenit prin corectări și ştersături din acestor țări. 39. 
provenit prin corectări, ştersături şi supraintercalări din alegerea nu e nici grea măcar 
pentru omul ce duce greutățile esploatărei străine 40. deasupra lui phthyriasis şters 
41. după de şters 42. supraintercalat 43. cu pofta de-a le realiza provenit prin 
ştersături din cu setea de-a le împlini 44. după semnul care marchează alineatul 45. 
după de fanarioți şters 46. deasupra lui Parisului şters 47. deasupra lui dintre* şters 
48. după semnul care marchează aliniatul 49. după semnul care marchează alineatul 
50. supraintercalat 51. după cum şters 52. supraintercalat 53. provenit prin ştersături și 
adăugiri din şi înflorind cine 54. după Pe bulgarul de Mihălescu și de grecul 
Zevzechidis. Curat țară de jaf! şters 55. într-o sută de ani chiar deasupra lui într-o 
sută şters 56. după și şters 57. după și şters 58. deasupra lui cari-i şters 59. după 
absolut nimic şters 60. iniţial și nici avere 61. după semnul care marchează alineatul 
62. după în discuţie şters 63. sunt lucru de căpetenie deasupra lui trebuiesc şters 64. 
după și şters 65. după muielrile] şters 66. după clar şters 67. paranteză 
supraintercalată 68. după do[mn] şters 69. supraintercalat 70. iniţial vom zice 71. după 
semnul care marchează alineatul 72. după dissel[ecţiunii] şters 73. după au luat 
naştere şters 


4 


Dar dacă nu putem spera nicicând de-a asimila caracterul, avem o altă 
speranță, ™ întemeiată asemenea pe ştiinţă. Cal rasă veche ea trebuie să 
degenereze din ce în ce mai mult. 

Din ce în ce vor scobori scara ființelor organice, şi mici, miopi, cocoșaţi 
cum sunt, vor ajunge din ce în ce în ce mai mici, din ce în ce mai 
neuropatici, vor ? ajunge să aibe copii născuţi f bolnavi şi smintiţi, pân ce 
toți vor ajunge să-și îngroape hoiturile fără preot, ca cânii 

Cine voiește confirmarea acestei teorii să citească cartea lui lacoby 
Etudes sur la selection dans ses rapports avec l'heredite chez l'homme şi se 
va convinge că rasa aceasta [ajunsă] ° până la pornocraţie trebuie să 
degenereze fizic și să se stingă. Aşadar stingerea fizică, moartea e aliatul 
poporului românesc în contra acestor stârpituri şi moartea e un prieten sigur 
al poporului ê sănătos şi tânăr în contra celui bătrân. 

Sr Pleavă adunată din lenociniile 7 Ţarigradului ca element speculant şi 
mijlocitor, turcii i-au introdus şi mănţinut în ţară tocmai pentru a corupe ei ê 
elementele sănătoase, a muia ° vertebrele acestui tânăr 19 și neîmblânzit 
popor. Și 'ntr-adevăr lucrul le-a succes. Au desființat! armata Basarabilor, 


A 


ceea ce propunea și „Românul“ în vremea Adunării!” de la Mazar Pașa, 
călugări greci sodomiţi!” au ucis credinţa creştină în român 14 şi au degradat 
religia la o formalitate a uzanțelor din convingere morală ce fusese, un grec 
a vândut jumătatea Moldovei rușilor, alt grec a mijlocit mituirea turcilor la 
cedarea Bucovinei, încât la începutul secolului ţara ajunge la halul pe care-l 
descrie M. Cioran, adiutantul lui Tudor. 

lată ce zice el: 

7T De la deschiderea răzbelului din anul 1806 până, la 1812 între Rusia și Poartă, 
|| și de la 1812 pân-la 1818, cât a ţinut domnia16 lui Caragea și de la 1812 până la 


1821 16, când a murit!” Alexandru Suţu, amândouă Principatele s-au umplut cu greci 
ca niciodată, pe lângă cari au intrat și o mulțime de bulgari, arnăuţi, armeni și 
mulțime18 de sârbi din oştirile lui Caragheorghe. Toţi aceştia se numeau arnăuți și 
jefuiau pe faţă cu armele încărcate şi cu iataganele la brâu ... Dintr-aceştia se 
compunea pe atunci toată oștirea Domnilor fanarioți. 


Marele spătar, şeful oştirilor, nu se făcea niciodată dintre boierii români, precum 
nici agă, nici capitan de dorobanţi, nici capitan de lefegii, precum nici o altă 
dregătorie care, după vechile așezăminte ale ţării, aveau sub dânsele trupe înarmate, ci 
pe toți aceştia-i rânduia Domnul din grecii lui. 


8r Caimacamul Craiovei cul3 


toată suita și cu toată oștirea trebuiau să fie greci, || 
zapcii plăşilor, vătaşii plaiurilor, toți dregătorii cari erau sub dânșii trebuiau să fie 
greci şi foarte rar s-ar fi putut vedea câte un român... Mitropolitul țării, câteşitrei 
episcopii României, toți egumenii monastirilor erau greci; în școalele domnești 
profesorii — greci. Negoţul din toată ţara era în mânile grecilor... 


20 și puterea boierilor români se pierdeau în acel torent de străini ce 


21 


Vocea 


inundaseră ţara. 


Toate acestea sunt scrise de un martor ocular, de un om ce era în vârsta * 
a putea vedea lucrurile, de adiutantul lui Tudor, care nu era amic al 
boierilor, precum nici Tudor nu era. 

9 Și la acest torent de inundație era să reziste cine? Un?? Brâncovean, 
un Bălean, un Știrbei, un Dudesc, trei Golești, patru Filipești, un Cornesc, 
doi Creţuleşti 2% , doi Văcăreşti — peste tot cinsprezece inşi. La 74 acest 


număr erau reduși boierii mari în Ţara 25 Românească, restul în rangul întâi 


erau deja venetici 76. 


Nu e nedrept a pretinde °” ca cinsprezece inşi să fi făcut ceea ce ţara 
întreagă n-a putut face pân-în ziua de azi? Apoi de la 1821 şi până azi 
munca imensă a poporului românesc a fost o luptă continuă în contra 
acestor elemente și cu toate acestea la ce am izbutit? Şeful partidului liberal, 
poreclit şi naţional, un grec, cei mai mulţi din membrii acelui partid sunt 
venetici 28 [în] tribunale 2? și-n“0 administraţie greci, în armată greci, 
profesori greci, samsari, negustori, arendași greci, şi aşa in infinitum. În 
sfârşit am ajuns să le romanizăm limba — le-am botezat pielea pe românie. 
Dar ceea ce desperăm de-a le schimba vrodată este caracterul de ipocrit şi 


de trădător. Constatăm cu adevărată 10! mândrie că între trădătorii militari || 
de la 11 fevruarie n-a fost mais! nici un român, că toţi aciia erau greci, 


începând cu fiul făclierului grec de la Botoşani. Noi [î]l credem pe român 
capabil de cruzime, de hoţie 3? la drumul mare, de trădare nu-l credem 
capabil. Bandiţii răsăriți din țăranul român au fost cavaleri. 

Dacă în privirea limbei a fost cu putinţă minunea ca geniul asimilant al 
graiului romanic să farmece * şi pe aceste stârpituri, încât să-și uite 


păsăreasca afemeiată şi scârboasă, în privinţa caracterului suntem învinşi 3°. 


Degeaba marele adevăr a lui Darwin se dovedește a fi absolut în 
privirea aceasta *. Individul organic e după el rezultanta a două puteri 
opuse, principiul moştenirii, prin care calităţile şi defectele trec asupra 
urmașilor în mod fatal și [atât] de 3% complet pe cât se poate, şi principiul 
adaptabilităţii, prin care individul cată a-şi câștiga calităţile ce i le impune 
mediul nou. 

Rasa aceasta însă e 3° veche, străveche, şi nu se mai poate adapta. Ea nu 


poate decât H ! descompune și nimic alt. De aceea nici aristocrație, nici 
armată, nici biserică, nici drept consuetudinar, nimic nu i-au putut rezista; 
au căzut ca apa tare pe metalul vârtos al caracterului român și l-au 
descompus. De aceea instinctiv le-a trebuit Domn străin, un Domn care să 
încline a crede că în adevăr C.A. Rosetti şi 3” Pherekydes sunt români, un ° 
Domn care să nu-și cunoască poporul, să nu ştie cine-l esploatează, care să 
crează că e ca-n Germania, unde şi popor şi clasele de sus sunt germane. Un 
Domn român ar fi putut, Doamne fereşte, să spânzure pe milionarii 
răscumpărării, să nu 3 aprobe Cernavodă-Chiustenge, să nu încarce ţara lui 
săracă într-o noapte cu un sfert de miliard datorie către compania 
Stroussberg. Un Domn român i-ar fi putut [bate] la tălpi și dumnealor sunt 
obraze subțiri; vor să fure fără să le poată face nimeni nimic, vor să 'nșele și 


să treacă de oameni cinstiţi. Asta-i în? definitiv cauza pentru care aceşti 


oameni au fost pururea duşmanii domniilor române “t. 

1. după Ela] şters 2. după gheboși şters 3. după până ce vor ajunge toți să-și 
îngroape hoiturile fără preot, ca cânii şters 4. după idioţi şters 5. şters în text şi lăsat 
neînlocuit 6. deasupra lui al celui şters 7. deasupra lui pornoboschiile şters. 8. 
supraintercalat 9. după înfrânge în sflârșit] şters 10. după vechi şters 11. după 
desfiilnţat] şters 12. după adunării] şters 13. după sodomiţi şters 14. după țară şters 
15. după domnia lui şters 16. după la 1818 şters 17. după murlit] şters 18. după 
mulțime şters 19. după tlrebuia] şters 20. după Foarte puţini boieri români erau în 
clasa I şters 21. în ms. țară, poate din intenţia de a se scrie inițial în ţară 22. după 
Radu Golescu, Grigorie Brâncoveanul, Constantin Creţulescu, Barbu Văcărescu, 
Dumitraşcu Racoviţă, Istrate Creţulescu, Constantin Bălăcescu, Grigorie Filipescu, 
Grigore Băleanu, Iordache Slătineanu, Constantin Dudescu şters 23. doi Creţulești 
supraintercalat 24. după Atâţia şters 25. după România şters 26. după greci şters 27. 
deasupra lui din partea lui Tudor şters 28. de la cei mai mulți supraintercalat 29. după 
triblunale] şters. 30. după și administrație] şters 31. după decât poate unul şters 32. 
după hoţie şters 33. după învinși şters 34. în privirea aceasta supraintercalat 35. după 
o pată de cerneală ce face cuvântul ilizibil 36. însă e supraintercalat 37. C.A. Rosetti și 
supraintercalat 38. după și şters 39. după închidă pe cei ce cumpără şters 40. după 


caulza] şters 41. pe marginea albă din dreapta, la mijloc, Eminescu a notat, cu alt 
scris, Odată Domnul era cel dendâi boier din ţară — azi e cel dendâi străin 

RĂSPUNSURI | 


Deja! Gerard Hamilton, vestitul fost membru al Parlamentului din 


Irlanda, între multele mijloace de combatere a politicei! citează şi asta: „E 
rar ca în cursul unei dezbateri vrounul să nu aducă ceva de nesusţinut; cu 
puţină artă vei arăta că aceasta este opinia întregului partid“. 


Aşa o pate partidul ° conservator și şefii lui cu d. C.A. Rosetti. 
Dintr-un scandal povestit de Fantasio (un pseudonim al cărui nume 
adevărat d. C.A. Rosetti [î]l ştie fără îndoială) d. C.A. Rosetti conclude 


asupra moralității” partidului conservator zicând“: 


„Timpul“ este organul direct şi oficial al acestei partide; denunţ opiniunii publice 
moralitatea și respectul ce au pentru adevăr ș' onoarea familiei șefii partidei 


conservatoare reprezentate oficial prin ziarul „Timpul“... Așadar calomnia și faptele 


degradatoare sunt o plăcere pentru d-voastră; așadar este? 


partita d-voastre de-a se cunoaşte de toți. ai 


o speranţă plăcută pentru 


Fără!" aprindere”, d-le C.A. Rosetti, și nainte de toate nu generaliza. 
Cum şi de ce te adresezi d-lor Lascar Catargiu, general Florescu și c.l. 
pentru lucruri cari 
aceşti bărbaţi politici cu fiica d-tale ori” cu scandalurile ce se povestesc în 
Bucureşti? Nimic, absolut nimic. Un articol semnat de-un pseudonim! alt! 
cărui echivalent se poate afla oricând [î]l priveşte pe autor, pe cel care a 
scris şi iscălit, nu pe alt om, necum pe alţi oameni, necum un partid întreg. 
Nu generaliza, căci generalizarea e o sofismă. Nimeni din!? partidul 
conservator nu e dator să-ţi afirme sau să-ți tăgăduiască cele spuse de 
cronica din „Timpul“ afară de un singur om, autorul, ş' acela a făcut-o? 
după măsura de convingere ce-o are însuși despre istoria ce-a povestit-o. 


Dacă e!‘ 


mare! ceea ce zici, d. C.A. Rosetti, arătând!” că parcă partidul, şefii lui, ar 


fi scornit aşa ceva ca să te ponegrească pe d-ta. D-ta ştii bine că acest zvon 


nu-i privesc nici în clin, nici în mânecă? Ce au a împărți 


"o calomnie ceea ce Fantasio a scris, e o calomnie și mai 


a îmblat prin București, ştii bine că Fantasio nu l-a inventat, știi bine că el a 
reprodus numai ceea ce lumea își șoptea, fără s-o afirme negru pe alb. „De 
prin lume adunate și iarăși la lume date“ zice Anton Pann despre poveștile 
lui; tot aşa poate zice Fantasio despre cronicele sale 18. 

„Românul“!”, pentrul” a justifica asemenea întinderea responsabilităţii 
scriitorului cronicei și asupra partidului!€, adecă sofisma generalizării!%, 
publică un pasaj din declaraţiunea făcută în „Timpul“: 


Se instituie pe lângă redacțiune un comitet etc. cu misiunea de-a veghea ca ideile 


susținute în ziar să fie conforme cu tendenţele partidului20 


Ideile? Dar ce idei a esprimat Fantasio? 

Ideile susținute în ziar privesc apreciarile?! asupra politicei ţării, nu pe”? 
X sau pe Y din scandalurile ce se povestesc în București și? pe cari 
cronistul le reproduce dacă vrea’. 

Dar să!“ revărsăm oarecum raze și asupra pretinsei crime ce i se 
atribuie lui Fantasio”. 

Scripta manent!”! — ceea ce a scris e faţă şi numai de aceasta poate fi 
vorba, de nimic încolo. Fantasio povesteşte?” despre două femei învederat?8 
rele că s-ar fi păruit pentr-un ibovnic?9. Acesta e lucrul rezumat oarecum în 
toată cruditatea lui; Fantasio s-a rostit mai elegant; precum n-a povestit de 
la sine, el nici n-a numit a nume pe nime“0, pentru că nici nu se cade. A cita 
numele proprii a virtuţilor cu tarif ar însemna a face reclamă pentru ele. 
Fantasio a pus aşadar un X, un Y, un Z, litere ce se 'ntrebuinţează în algebră 
pentru însemnarea valorilor dubiisl. 

D. C.A. Rosetti pune mâna pe o asemenea literă algebraică și recunoaște 
în ea pe fie-sa. Să fie dumnealui sănătos dacă presupune așa ceva 52 — dar 
nu ne priveşte. Nu stă a nume (adecă cu nume propriu) citat în „Timpul“? 
nimenea”, n-avem nici a afirma, nici a tăgădui supoziţiunile d-lui C.A. 
Rosetti. 

O fit® având poate 35 cuvinte să se recunoască pe?6 sine ori pe cineva 
din familie fie 'n farsele lui Meilhac şi Halevy”, fie 'n tablouri caricate, fie 
'n scandaluri povestite în gazete, dar cuvinte cari — să ne ierte — nu ne 
privesc. 


În a doua scrisoare d.* C.A. Rosetti mai descopere alte indicii în 
cronica „Timpului“ despre cari pretinde că-l îndreptăţesc a presupune că 
sub semnul algebraic fie-sa e înţeleasă, şi anume” pasajul: 


D-na X, al cării nume sonor poartă bonetul frigian40 


Ce zice aci d. C.A. Rosetti? 

Numai una este în România femeia căreia, în fericita înviare a națiunii 
la 1848 (vorbă să fie) i4! s-a dat numele de „Libertate — Sofia“1?. 

Care e!” numele sonor ce poartă un bonet + frigian? Fraza chiar e un 
lapsus, căci un nume nu poate purta un bonet %. Dar să lăsăm astea. 

E inexactă afirmarea d-lui C.A. Rosetti că numai pe una în toată 
România o cheamă Libertatea. E plină lumea de numele grecesc Eleutheria, 
care e identic cu Libertatea“. Lefter şi Lefterii cât păru-n cap. D. C.A. 
Rosetti n-a inventat nici la 1848 nimic nou“6. N-a“ făcut decât să traducă 
numele Lefteria din neogreceşte“$ în româneşte, precum făcea și cu 
versurile în Ceasurile sale de mulţumire”0, şi atâta e tot. 

Aşadar înc-o dată: d.”! C.A. Rosetti”? ţină-se mai cu seamă de ce s-a zis 
şi de cine a zis; nu amestece responsabilităţi şi persoane străine acestui 

53 


lucru”. 

Ceea ce 4^7 s-a zis dar nu este numele propriu al d-lui C.A. Rosetti ori al 
membrilor familiei sale, şi cine a zis nu e partidul conservator”. 

Ceea ce?!" afirmăm categoric despre d-sa [î]l priveşte; ceea ce credem 
sau ceea ce ştim, făr' a afirma, e treaba noastră, nu treaba d-sale. Am putea 
să credem că — republican fiind — și virtuțile ce les” apără ar fi”€ res 
publica, dar, precât”” timp n-o afirmăm, nu-l priveşte. 

Doar n-o fi având d. C.A. Rossetti de gând să reintroducă Inchiziția şi să 
tortureze convingerile neesprimate ale conştiinţei? 

Pentru a ne esplica corupția ce-a răspândit-o în ţară, tovărășia sa cu 
Mihăilescu-Warszawsky, impunitatea acestuia, îmbogățirea peste”? noapte 
şi fără muncă a Caradalelor, Costineştilor, Stolojenilor, pentru a ne esplica 
toate acestea mintea noastră și-o fi făcând ea ipotezele ei și asupra cuibului 
din? care asemenea virtuţi publice răsar. Dar, pe cât timp nu afirmăm 
ceea ce credem și ştim, lucrurile aparţin conștiinței noastre şi nu-l privesc 


pe d-sa. 


20 


D. C.A. Rosetti?2! cere „o dezminţire nobilăsl, categorică“62. 


De la cine? 
De la Fantasio? A dat precât [î]l iartă convingerea. 
De la partidul conservator? 


Aci să ne ierte d. C.A. Rosetti. 


D-saS” apelează?" în zadar la bărbaţii de căpetenie din partidul 


conservator cerându-le... ce? Un atestat de virtute și de moralitate pentru 
sine sau pentru fie-sa. 
Nimeni nu e dator de a-i da un asemenea atestat, nimeni nu e dator de-a 


afirma sau a tăgădui supoziţiunile ce$* şi le face d. C.A. Rosetti singur 
despre vreun membru al familiei sale și ne îndoim că ar fi existând un om în 
țara asta® care i-ar putea da un asemenea atestat, fie chiar dintre amicii 
săi cei mai de aproape. Ceea ce ştim sau credem, fără a afirma negru pe alb, 
despre moralitatea sa privată este treaba noastră, nu a d-sale. A d-sale e șirul 
scris şi vorba grăită; convingerea despre valoarea sa și despre valoarea 
tuturor efuziunilor sale de moralitate este a noastră şi nici suntem datori a i- 
o spune, nici [î]l priveşte măcar. 


1. iniţial mijloace de-a combate atare politică 2. după d. C.A. Rosetti şters 3. după 
partlidului]* şters 4. după parti[dului] şters, zicând supraintercalat 5. după speranța 
d-voastră şters 6. citat barat cu creion albastru, ca de altfel toate celelalte citate din 
acest articol; cu acelaşi creion albastru poetul face şi numerotarea paginilor 7. Fără 
aprindere deasupra lui Du calme şters 8. după pe şters 9. după și cu d-ta] şters 10. 
după pseu şi pseud şterse succesiv 11. după care se [poate] şters 12. după absolut 
nimeni şters 13. deasupra lui o va face sau nu şters 14. și mai mare deasupra lui 
îngrozitoare şters 15. iniţial ceea ce faci d-ta, arlătând] apoi scorninld] 16. urmează 
Dar să velnim de unde am plecat] şters 17. după Așadar, spre a reveni de unde am 
plecat, d. C.A. Rosetti face un apel zădarnic zadarnic la bărbaţii de căpetenie din 
partidul conservator cerându-le ... ce? Un atestat de bună purtare, virtute, o afirmare 
de ceea ce cred ei despre fie-sa fiica d-sale ori despre d-sa însuși. Nimeni nu e dator 
de-a da un asemenea atestat de moralitate și credem că nu e poate nici este om în 
țara aceasta care i l-ar putea da de bună credință şters pentru a fi reluat în final 18. 
inițial „Românul“, pentru a putea lărgi responsabilitatea scriitorului cronicei şi- 
asupra altlora] 19. adecă sofisma generalizării supraintercalat 20. citat barat cu 
creion albastru 21. după politica ţării şi apreciarea şters 22. după pe X şters 23. după 
și cari şters 24. iniţial cronistul nostru le-a reprodus nu numai în interesul ştirilor 
diverse 25. iniţial Dar să venim la crima ce i se atribuie lui Fantasio, care 
îndealtmintrelea-l privește 26. a scris deasupra lui s-a scris în „Timpul“ şters 27. 
după al cărui pseudonim, al unui nume adevărat d. C.A. Rosetti 'l știe fără nici o 
îndoială şters 28. femei învederat deasupra lui muieri şters 29. iniţial pungaș apoi 


cicisbeu 30. iniţial Fantasio: El n-a povestit de la sine; era un zgomot ce îmbla din 
gură 'n gură prin Bucureşti. El n-a numit a nume pe nime. 31. după necunoscute şters 
32. dacă presupune așa ceva supraintercalat 33. inițial Nu stă a nume fie-sa scrisă în 
„Timpul“ 34. supraintercalat 35. deasupra lui dumnealui şters 36. după și-n farsele 
şters 37. după Haley şters 38. după adresată membrilor de căpetenie ai partidului 
conservator şters 39. după anumle] şters 40. citat barat cu creion albastru 41. după i-a 
dat şters 42. citat barat cu creion albastru 43. un bonet deasupra lui bonetul şters 44. 
inițial în genere e chestie de un lapsus (de-a susține în fraza chiar, căci un nume 
abstract nu poate purta un bonet concret. 45. iniţial E plină lumea de Eleflteria], de 
numele grecesc Eleutheria, care e absolut identic cu Libertatea. 46. iniţial Așadar d. 
C.A. Rosetti n-a inventat nici aci nimic. 47. după Grec precum este de origine şters 
48. după neoglrecește] şters 49. după ro[mâneşte] şters 50. iniţial ceea ce-a făcut și în 
Ceasurile de mulțumire 51. după țină d. C.A. Rosett[i] şters 52. iniţial d. C.A. Rosetti 
egalitarul 53. iniţial nu amestec responsabilităţi străine, pe care le-o fi privind 
corupția publică și politică răspândită în ţară de d-sa, nu defectele vieţii sale private 
oricare ar fi ele 54. urmează Și atâta susceptibilitate? Un partid să ia răspunderea 
pentru ce s-ar scrie în satire, pagina de satire? Despre femei „din popor“ chiar 
„Românul“ cuprinde adeseori știri curioase, dar d. C.A. Rosetti nu e din popor, e din 
Fanar, deci din societate, și aci se schimbă regulele. Permită-ne a i-o spune că 
societatea în care intră cei ce și-au călcat „onoarea militară și jurământul militar “ la 
11 februarie, societatea fără onoare și fără jurământ nu este aceea care poate 
pretinde respectul cuiva, un tratament deosebit şi vorbele de moralitate şi onoare pe 
care d. C.A. Rosetti le întrebuinţează cu profuziune nu le prea înţelege — permită-ne 
a i-o spune — nici nu le-a înțeles vreodată. şters 55. deasupra lui le va fi apărlând] 
şters 56. ar fi deasupra lui sunt şters 57. după precum şters 58. după Carada[lelor] 
şters 59. după privat şters 60. după aceste lu[cruri] şters 61. după categorică şters 62. 
citat anulat cu creion albastru 63. inițial Așadar, spre a reveni de unde am plecat, 
spunem că d. C.A. Rosetti 64. după d-lui C.[A. Rosetti] şters 65. iniţial ne îndoim că 
ar fi un om în ţara asta 66. după de nu şters 

RĂSPUNSURI II 


Dac! ar fi 572 făcut-o cu intenţie, cu intențiunea de-a ne indigna pân-în 
adâncul inimei, de-a ne face să voim pornografia, plagiatul!, minciuna și 
trădarea, atunci şi-ar fi ajuns scopul şi ar fi în adevăr un mare om politic. 
Din nenorocire nu credem c-a făcut-o cu intenţie. 

După asta nu” mai lipseşte decât ca ateistul C.A. Rosetti să se facă 
mitropolit primat şi madame” Pupăză damă de onoare. 


1. după minciuna şters 2. după numai şters 3. madame supraintercalat 

D. C.A. Rosetti1% face din nou apel la mai mulţi din membrii cei mai 
influenţi ai partidului conservator în privirea cronicei iscălite Fantasio şi 
voieşte a implica responsabilitatea politică a acestor bărbați cu 
responsabilitatea jurnalistică a cronicarului „Timpului“l. Și?, cu aceasta 
restricţiune chiar, numai“ ceea ce s-a spus în „Timpul“ despre d-ta ori ai d- 


talef, a nume, clar, categoric, aceea te priveşte, d-le Rosetti”, şi ai dreptul a 


insista, dar ceea ce crede cineva despre d-ta sau ce știe făr' a afirma , aceea 


nu te priveşte pe d-ta, precum ceea ce substitui d-ta unui x din „Timpul“ nu 
ne priveşte pe noi. 


1. iniţial în responsabilitatea jurnalistică a spiritualului cronicar al „Timpului“ 
2. după D. C.A. Rosetti cu asta bate ca la o ușă cu toba, ce nu i se deschide, şi se 
adresează la oameni cari nici într-o privire, nici în privirea culturii, nici în privire 
socială, nu sunt de-o seamă cu d-sa, cerându-le oarecum un testimoniu de bună 
purtare privitor la un membru al familiei sale. Egalitate da, d-le C.A. rosetti, dar 
această egalitate nu merge in infinitum şters 3. Și, cu această restricţiune chiar, numai 
supraintercalat 4. d-le Rosetti supraintercalat 5. deasupra lui spune şters 


4 


Marfa patriotismului!” d-lui C.A. Rosetti vânzându-se cu bun preț şi 
prin mezat, fiind strigător al preţului! onor. Giani, d. C.A. Rosetti a scos o 
altă marfă la maidan, virtutea sa casnică. Fantasio, sub a sa răspundere, a 
reprodus sub? rubrica Cronica un zvon” public, o poveste ce îmblă din gură 
'n gură prin Bucureşti, că două muieri” rele, amândouă măritate se vede, s- 
au smuls de păr pentr-un amant. Fantasio, al cărui nume sta 
îndealtmintrelea oricând la dispoziţia d-lui C.A. Rosetti, precum și a tuturor 
cari cred a fi fost insultați prin el, n-a numit în realitate nici un nume, 
precum se și cade. A cita numele virtuţilor cu tarif ar fi a face reclamă pentr- 
o breaslă veselă, care face adeseori politică, dar nu are a face cu politica. 

Acestea sunt!%" singurele esplicări ce ne credem datori a le da d-lui 
C.A. Rossetti în privirea nouăi mărfi pe care-o scoate în gazetă. 


Dacă însă insistă numaidecât de a-și recunoaște fiica sub o literă 
algebraică din șirul unor istorii scandaloase noi nu-l putem opri de la una ca 
aceasta, facă ce-o pofti. E liber a presupune orice pofteşte despre vlăstarele 
d-sale şi o fi [având] cuvinte poate de-a presupune, cuvinte însă ce nu ne 
privesc. 


1. al prețului supraintercalat 2. după un zgomot şters 3. deasupra lui zgomot şters 
4. după muieri şters 

Fantasio pune” un x, un y, un z, în sfârşit una din literele! cari se 
'ntrebuinţează în algebră pentru a însemna mărimile dubii?. D. C.A. Rosetti 
pune mâna pe-o asemenea literă şi recunoaște pe fie-sa. O fi având cuvinte 
să-şi recunoască familia şi-n farsele lui Meilhac şi Halevy, şi-n tablourile” 
maiștrilor olandeji, și-n scandalurile povestite de gazete, dar cuvinte cari, să 
ne ierte d. C.A. Rosetti, nu ne privesc. Destul avem a lupta cu imoralitatea 
adâncă, cu lipsa sa de pudoare publică, pentru ca să mai cercetăm și cuibul 
privat“ din care aceste calităţi ale sale pot răsări”. 

În o a doua scrisoare, adresată membrilor de căpetenie din partidul 
conservator, d. C.A. Rosetti mai află şi alte indicii în cronica lui Fantasio, 
despre cari pretinde că-l îndreptăţesc a prezuma că sub semnul algebraic 


201r fie-sa e înțeleasă şi anume pasajul 

D-na X., al cărei nume sonor poartă bonetul frigian. 


Ce zice aci d. C.A. Rosetti: 


Numai una este în România femeia căreia, în fericita înviare a naţiunii la 1848, i 
s-a dat numele de „Libertate — Sofia“ 


Aceasta este absolut inexact. Sunt o sumă de femei în România pe cari 
le cheamă Eleutheria și o sumă de oameni pe cari [îi] cheamă Lefter. Și 
acesta este singurul nume pe cari un grec putea să-l dea fie-sei, pentru că 
numai un grec poate avea imprudenţa să dea un asemenea nume” de vreme 
ce romanii erau de felul lor satirici, ca și românul, și unui om care şi ar fi 
numit fiica astfel i-ar fi zis: Cave, pater, ne Libertas tua res? publica fiat. 


1. după cifrele şters 2. deasupra lui necuno necunoscute şters 3. deasupra lui 
pictura şters 4. supraintercalat 5. ale sale pot răsări deasupra lui publice răsar şters 6. 
după cari şters 7. iniţial și acesta este adevăratul nume, pentru că numai un grec 
poate da fie-sei un asemenea nume, Românii 8. după respublica fiat şters 

din străinătate, pentru că reflecta pentrul cei guvernaţi corupțiunea 
adâncă a clasei guvernante şi pentru că în adevăr din cuiburi infecte de? 
corupţie casnică nu poate ieși nici moralitate publică. Cine se recunoaşte 
sub litere algebraice pe sine însuși și pe ai săi are poate raţiuni îndeajuns de- 
a se recunoaște, dar raţiuni cari pe noi nu ne privesc. 

Fiind tocmai în Săptămâna patemelor ne aducem aminte de cuvântul din 
Evanghelia lui Luca, cap. XXIII, v. 3. „Iară Pilat l-au întrebat pre el zicând: 
«Tu ești împăratul jidovilor?» El răspunzând au zis lui: «Tu zici!» “ 

În „Timpul“ s-a vorbit poate” ceva despre nişte muieri rele — indiferent 
fiind numele lor propriu — iar d. C.A. Rosetti are bunătatea de-a recunoaște 
pe una în public?+ Tu zici!” Noi n-avem nici a afirma, nici a tăgădui nimic 
în privirea aceasta; şi e curat afacerea d-lui C.A. Rosetti de a-și recunoaște 
chipul şi 210 asemănarea fie în tablourile maiştrilor olandeji, fie în farsele 
lui Moliere, fie în articolele „Timpului“. ÎN priveşte. 

Altceva ne priveşte în numele d-lui C.A. Rosetti. D-sa se numise pe sine 
şi pe-ai săi în societate, adecă în societatea cea bună românească, cum am 
zice. Permită-ni-se aci a ridica o strictă rezervă. Familiile bune românești 
datează multe din suta a treisprezecea şi a paisprezecea după Hristos şi au 
fost alături cu cei dentâi Basarabi și Dragoșizi. Acestea au ridicat întreS ele 
şi alte familii prin încuscrire, dar aci se sfârşeşte totul. Nu toți pungaşii pe 
cari i-au adus fanarioții, nu toţi Cârjaliii și Caragialâii, nu toate stârpiturile 
Fanarului și ale Orientului, nu toţi bandiții lui Pazvan şi Ypsilant” pot 
pretinde a fi din societatea romană. Din societatea românilor „Românului“ 
de cari era înconjurat d. Chițu la banchet da; dar nu din societatea românilor 
adevărați și în sensul propriu al cuvântului. Aci, în orice mocan din Săcele 
ori din Rucăr e mai multă nobleţă de rasă omenească, mai multă capacitate 
de adevăr, mai multă curăţie de 217" moravuri private şi publice decât în 
întreagă” pătura superpusă det? plebe străină și semistrăină care stăpâneşte 

azi România. D. C.A. Rosetti va fi făcând parte din societatea celor cu cari 
s' aseamănă, s-adună, se potriveşte, din societatea română nu face parte, să 
ne ierte dnia-lui. Ce-ar zice oare răp. Năsturel-Herăscu dacă d. C.A. Rosetti 
s-ar pretinde dintr-o societate cu el? EI ait cărui strămoși fusese cancelari 
sub Mircea cel Mare, sub Matei Basarab, sub cel din urmă din Basarabi — 
Constantin Vodă? Ce-ar zice când i s-ar spune că un grec, un venetic 
fanariot se pretinde a fi din societatea română? 


1. după imoralitatea claselor şters 2. deasupra lui din şters 3. supraintercalat 4. 
are bunătatea de-a recunoaște pe una în public? deasupra lui găsește că una din ele e 
fie-sa. şters 5. după Te privește! apoi Nu ne priveşte succesiv şterse. 6. după printre 
şters 7. nu toți bandiții lui Pazvan și Ypsilant supraintercalat 8. iniţial și propriu 
vorbind 9. supraintercalat 10. după de greco-bulgari ce stăpâneşte azi România şters 
11. după care [fusese] şters 


4 


Și dacă ne 'ntrebăm care e cauza începătoare a acestui rău, nu găsim alta 
1 decât 2% ! liberalismul, copiat din străinătate. Natura e conservatoare; 
celor mai multe ° fiinţe ° din lume ea nu le acordă mai nici un progres; scara 
fiinţelor de sub om e staționară. Omul are, prin aparatul lui nervos, un 
instrument de înaintare, dar nu de înaintare prin salt, ci încet şi gradat. 
Pentru a satisface trebuinţe nouă un popor trebuie să aibă timp a-și apropria 
calități nouă, căci calitățile pe cari le-a câștigat în trecut sunt bune pentru 
condiţiile de viață din trecut. Nu poţi face dintr-un peşte o vietate de uscat, 
căci va pieri; nu poți schimba peste noapte condiţiile sociale și economice 
ale unui popor fără ca acesta să fie amerinţat de pieire. Indivizii, deci şi 
poporul, sunt rezultante a două principii contrarie 4, întâi” a principiului 
eredității, cel conservator, care-l face să ţie la datină și deprinderi din trecut, 
să trăiască ca-n trecut, să urmeze procederile părinţilor; al doilea, al 
adaptabilităţii, prin care poporul caută a câştiga aptitudini” nouă, potrivite 
cu mediul nou în care trăieşte. Dacă mediul se modifică încet, dacă 
progresul se face gradat, fiecine are putinţa și timpul de-a se adapta 
împrejurărilor; dacă schimbarea e spontană, prea puţini merg înainte, marea 
majoritate rămâne-n urmă și-i merge rău. Acesta e un adevăr valabil, după 
Darwin8, pentru toată lumea organică, deci și pentru om. 


1. corectat din altul 2. după multe şters 3. după d[intre] şters 4. după contrarii 
apoi con şters 5. supraintercalat 6. să trăiască ca-n trecut supraintercalat 7. deasupra 
lui calităţi şters 8. după Darwin supraintercalat 

Această îndoită! manieră de a vedea o găsim petrecând istoria tuturor 
statelor, ea e istoria” paralelă a ideilor conservatoare pe de-o parte, a celor 
liberale pe de alta. Liberalii, când [î]i întrebi de religie, răspund: „Morala n- 
a făcut nici un pas înainte de la Hristos până azi. Predă în şcoală câteva 
axiome de morală și lasă biserica la o parte. Ea e de prisos“. E adevărat că 
morala teoretică n-a făcut progrese de la Bramani încoace; e adevărat că 
metafizica filozofilor n-a fost în stare a o-ntemeia pe baze? mai sigure decât 
biserica. Dar oare forma în care biserica o predă să fie indiferentă? Tocmai“ 
forma aceasta tradițională”, combinată cu legenda, dogma și cu artele 
frumoase, să nu fie cea mai potrivită pentru a administra unui popor 
adevăruri morale atât” de abstracte încât nu s-a aflat om cugetător care să le 
afle raţiunea suficientă altundeva decât tot acolo, unde-l pune? şi biserica, 
în Cineva pururea neînţeles10 fiinţei omeneşti, superior curgerii vremilor și 
legilor spaţiului? Se zice că o mumă care priveşte icoane frumoase va naște 
un copil 


1. după îndoit[ă] şters 2. după is[toria] şters 3. după balze] şters 4. după Dar 
şters 5. supraintercalat 6. după tocmai şters 7. după abstracte și încă şters 8. iniţial 
suficientă decât acolo 9. după bi[serica] şters 10. după pururea* de şters 


4 


Admiţând chiar că laudele ce şi le! administrează partidul roșu prin 
organele sale proprii ar fi laude sincere și că defăimările ce le aruncă asupra 
opoziţiei conservatoare mai cu seamă” ar fi crezute* măcar de cei ce le 
aruncă, lucru de care cată să ne îndoim în cele mai multe cazuri, rămâne 
totuși întrebarea ce valoare pot avea laude aduse de amicii, adesea de 
complicii săi proprii, ce crezare cată a se da defăimărilor unor adversari fără 
scrupule în alegerea mijloacelor lor de combatere. Pe de altă parte întrebăm 
— abstracţie făcând de orice vederi de partid — ca fel de testimoniu de” 
sărăcie intelectuală şi-ar da acest organ dacă am găsi că administraţia unui 


Chiriţopol e bună, stilul unui Fundescu ori Bibicescu escelent, versurile lui 
Serurie vrednice de laurul pururea verde ori politica unui Pherekydis 
eminamente românească? Nimic nu degradează atât de mult intelectual ca 
admirarea şi lăudarea răului. Helvetius zice cu drept cuvânt: Le degré 
d'esprit nécessaire pour nous plaire est une mesure assez exacte du degré 
d'esprit que nous avons. Dacă n-am fi în stare a cunoaște sau a 0 prețui 
binele, calea-vale; lucrul se scuză pân-la un oarecare punct. Ceea ce e bun și 
frumos în feliul său la aparițiunea lui în lume e atât de nou și de străin prin 
originalitatea sa încât la întâia vedere nu cere numai s-avem minte 
sănătoasă, dar să ne şi deprindem cu acest lucru nou; se cere deci oarecare 
cultură în specialitatea acelui lucru. Dar venerarea celor rele, false, stupide 
sau absurde chiar nu are nici o scuză; prin asta se dovedește în mod 
irevocabil că eşti un dobitoc şi că vei rămânea dobitoc pân-la sfârşitul vieţii, 
pentru că mintea nu se 'nvaţă, ci se moștenește de la mama. La faveur 
prodigu6e aux mauvais ouvrages est aussi contraire aux progres de l'esprit 
que la dechainement contre les bons zice Voltaire, iar Goethe zice: 
Obscurantismul veritabil nu consistă în oprirea răspândirii adevărului, 
clarităţii, folositorului, ci în aceea că i se dă curs și trecere minciunii. 


Văzut-am laurii sfinţi ai gloriei 
De frunţi comune pângăriţi. 
De aici %27 se vede de ce obrăznicie e capabil un cap de rând când ai 
comis greşeala de a-l proclama mare spirit. A o face aceasta e un mijloc care 
nu se scuză prin nici un scop. Ș-apoi să vezi cu ce air distingue un 
asemenea păcătos priveşte asupra celor [mai] mari oameni cari au existat 
vrodată. Prea jos pus de natură pentru a se bucura de nespus de rara 
aparițiune a unui spirit în adevăr mare, priveşte c-un fel de aer de 
superioritate asupra acestui om mare, ca asupra unuia ce-l treci cu vederea 
de sute de ori și în [ale] cărui încercări slabe de diletant arăţi cu rece 
preţuire de nimic, jumătate ironic, jumătate cu milă”. Acest air distingue 
față cu meritul adevărat e o apucătură cunoscută a tuturor șarlatanilor 
călări și pe jos, dar îşi” ajunge pururea scopul faţă cu capete slabe. Distins, 
fastidios, despreţuitor ... 


Arată mândri şi nemulţumiţi: 
Îmi par de bun neam și din bună familie. 


Nu-i ajungi cu prăjina la nas. 


1. supraintercalat 2. mai cu seamă supraintercalat 3. după asemenea şters 4. după 
plartid] şters 5. după și-ar da această foaie dacă şters 6. după Fundlescu] şters 7. 
după mil[ă] şters 8. după a șarlatanilor şters 9. după nu-și şters 

LA ADRESA D-LUI NICU XENOPOL 


Criticul 21% — non emunctae naris — de la „Pseudo-românul“!, d. Nicu 
Xenopol”, scrie un lung articol în „Telegraful-Fundescu“ în care se preface 
a se fi mâhnit” pe-o dare de seamă a mea asupra? Novelelor lui Slavici în 
care am relevat” şi insolenţele criticului de la „Românul“. Insolenţe, zicem, 
pentru că nu putem a îngădui€ ca oameni cari abia și-au şters praful de pe 
coate de-a doua zi să 'nceapă cu acea obraznică suficiență caracteristică 
grecilor şi evreilor de-a se pronunța” negativ asupra? scrierilor unor? 
oameni pe cari nici nu sunt în stare a-i pricepe. 


Se preface, zicem, a se supăra pe partea! substanţială a dării noastre de 


seamă”. 


Într-această 21% 


unică privire vă doare pe toţi, fie faraonul hel dentâi de 


la „Iellegraful]“ fie criticul non emunctae naris de la „Pseudo-românul“12. 


1. după „Românul“ şters 2. d. Nicu Xenopol deasupra lui cari şters 3. deasupra 
lui supărat şters 4. după din şters 5. inițial în care i-am relevat 6. iniţial pentru că nu 
vedem pentru ce am îngădui 7. iniţial de-a contesta 8. după despre şters 9. după unor 
şters 10. iniţial pe darea nolastră de seamă] 11. urmează pe când şters 12. după 
„Românul“ şters 

D. Xenopol 71% ne va da deci voie a releva o cestiune care nu priveşte 


publicul. Orice-ar inventa şi dumnealui și „Telegraful“ despre terminația 
numelor sau despre originea mea, asta nu opreşte pe părintele meu de-a fi 
fost boier moldovenesc, nici fie cu bănat, proprietar de moşie, alegător în 


colegiul I şi în rând cu neamuri cari fără îndoială se pot urmări pân-în! 


timpul lui Alexandru cel Bun. Pe de altă parte, orice aş zice în bine sau rău 
despre d. Nicu Xenopol, asta nu opreşte ca părintele său să fi fost îngrijitor 
al? temniţei din Iaşi şi” străin, ni se pare ovrei de origine, în orice caz român 
[nu]. lerte-mă d. Xenopol, dar realităţile acestea, or fi având importanţă ori 
nu, e totuși o realitate? cunoscută de toată [lumea] în 21% sfera noastră, care 
nu se poate schimba. Așadar, tot ce scorneşte despre originea mea sunt pure 
minciuni, iscodite de-o fantazie bolnăvicioasă, precum şi trebuie s-o aibă un 
redactor al „Pseudo-Românului“. Singura invenţie pe seama mea, 
neadevărată dar având o umbră de probabilitate, e că aş fi armean de 
origineS, un lucru care nu m-ar supăra deloc, de vreme ce armenii” sunt mai 
vechi în ţara noastră decât chiar Dragoș al Maramureșului”. Dar chiar 
această supoziţie e gratuită; şi se bazează pe faptul că sunt originar din 
Botoșani, [în care] colonia armeană e din secolul al treisprezecelea. 


1. iniţial pân'la 2. după de şters 3. după și ovrei de origină şters 4. iniţial dar 
lucrurile acestea, or vor fi având importanţă ori nu, rămân lucruri reale 5. iniţial în 
seama mea 6. iniţial de origine armean 7. după cu adelvărat]* şters 8. după și decât 
ro[mânii] şters 

Se vede însă că, pe lângă brevetul de incapacitate, prostie și neștiință 
care e 4% neapărat trebuitor unui roșu ca să ajungă om mare, se mai cere o 
doză oarecare de aspirațiuni de pușcăriaș: multă rea-credință, mare 


obrăznicie și neclaritate de idei în privirea proprietăţii altuia. 

257 1 Se vede că d. N. Bassarabescu are răbdarea lui Hristos. Când [Ni 
tragi o lovitură de picior mai cere ș-a doua. După ce i-am spus că „minte 
pur și simplu“ în privire-ne mai cere să-i esplicăm în ce privire minte: în 
privirea originei ori a localităţii? 

Minte pur și simplu în amândouă privirile. 

Cerem iertare cititorilor noştri, dar față cu asemenea oameni nu ne 
rămâne alt ton de întrebuințat. 

2561 D, N. Bassarabescu, după ce i-am spus categoric t că minte pur şi 
simplu, mai are naivitatea de a ne întreba în ce privire minte: în privirea 
originei sau a localităţii? D. 2 N. Bassarabescu minte pur şi simplu în 
amândouă privinţe. Cititorii ne vor ierta tonul * faţă cu asemenea indivizi 
cari, după ce primesc o lovitură de picior, mai í p 


1 


au naivitatea de-a cere o” a 
doua şi cari nici nu sunt în stare a pricepe că după afirmarea noastră $ că 
„minte pur şi simplu“ un ” răspuns prin presă nu mai e de cuviinţă. 


1. deasupra cuvânt şters indescifrabil 2. după Minte în amândouă şters 3. după 
dacă faţă cu oameni cari şters 4. după au şters 5. supraintercalat 6. iniţial o a doua, 
făr-a înţelege 6. iniţial făr-a înțelege că prin declaraţia [noastră] 7. după nu i s-ar 
mai fi cuvenit să ne facă şters 


4 


cu gheşeftari ca Carada, cu eroi ca Candiano, cu oameni de 
onestitatea lui S. Mihălescu. Mai! bine rob în ţara drepţilor” decât om mare 
în ţara în care malonestitatea, trădarea” noctumăf, vicleșugul și pehlivănia 
sunt merite şi titluri de înaintare. Toată mândria noastră de rasă”, tot sângele 
strămoşilor, toată vigoarea şi înțelepciunea lor, naivă şi tânără, buna” lor 
credință și dreptatea lor neclintită protestează în contra pângăririi istoriei 
noastre naţionale de cătră un asemenea venetic. 


285r 


1. după Mai şters 2. după drlepților] şters 3. malonestitatea, trădarea nocturnă, 
deasupra lui pungășia şters 4. supraintercalat cu cerneală violetă 5. de rasă deasupra 
lui noastră, şters apoi supraintercalat cu cerneală violetă 6. iniţial toată vigoarea lor, 
toată înțelepciunea lor 7. după buna şters 


4 


Cel mai autorizat 52 din șefii opoziţiunii, d. Florescu, s-a asociat la 
aceste energice cuvinte ale primului ministru și a zis că-n „ziua de pericol 
toți românii fără escepţie vor uita vechile lor disentimente, pentru a se 
întruni într-un singur partid, partidul național.“ („Journal des débats“) 

(Demisia din armată a generalului Manu; Eraclie Arion) 

În loc 287 dar de-a găsi necuviincios articolul în cestiune s-ar fi căzut 
mai bine ca indulgenţa lui relativă să dicteze tăcere celora cari s-au crezut în 
drept de-a se simţi atinși. Ceea ce-am indicat noi, mai mult ironic şi în 
paralelă c-un caracter de comedie, nu este singura indicație despre care am 


putea vorbi; sunt și altele, cari ar putea să fie și mai simţitoare pentru 


susceptibilităţile diversel. 


Asemenea nu ne-am fi crezut în drept a accentua o numire atât de 
nemerită din partea unui stat străin; l-ar privi aceasta pe acel stat străin. Dar 
în privirea ţării noastre suntem în dreptul nostru de-a pretinde ca asemenea 
alegeri” delicate să cază asupra unor oameni despre cari, dacă nu se 
vorbeşte nimic de bine, măcar de rău să nu aibă nimeni a vorbi. 

Oricine ne va putea crede că d. Ștefan Belu e pentru noi o persoană 
indiferentă şi om ca oricare altul, încât, pe câtă vreme 


1. urmează Asemenea nu ne-am fi clrezut] şters 2. după numiri şters 

301r 2) Să binevoiască a distinge punctele! de vedere din care un guvern 
e combătut. Sunt poate unii ce-l combat pentru că nu e destul de liberal, alţii 
pentru că nu respectă legile ş.a. Noi avem cu totul alt punct de vedere. 
Partidul roşu formează la noi sămânţa otrăvită pentru toate acele înnoituri 
costisitoare, care au sărăcit poporul românesc, a dat preponderanţă 
elementelor străine din oraşe, l-a slăbit și l-a îngenuncheat, încât astăzi 
trebuie să se plece la vânturile de dinafară. Dacă n-ar fi existat? niciodată 
acești făr-minte cari și-au făcut educaţia prin cafenelele Parizului şi pretind 
astăzi a fi stele pe cerul ţării, creându-și posturi, diurne ș.a., ţara ar fi avut 
mijloace de-a rezista contra tendenţelor de alianță ale Rusiei şi poate 
cumcă, pe malurile Prutului deja °, Rusia întâlnea o Plevnă mai sângeroasă 
decât” cea a lui Osman. Crima de-a fi răpit — 


1. după principiile] şters 2. după fost şters 3. malurile Prutului deja deasupra lui 
plaiurile Moldovei şters 

București 24 aprilie 

452" Drepte cu adevărat sunt plângerile cari se aduc la noi contra 
administraţiei și a justiției mici. Dar pe de altă parte nu se poate tăgădui că 
incap[acitatea] erijată în titlu de merit, neștiința brevetată ca titlu de 
recomandaţie n-ar ! fi ajuns nici să stăpânească atât de deplin în ţara noastră 
fără sfâşiarea în partiz[ani], fără constituţionalismul pripit exagerat? şi în * 
cele mai multe [cazuri] pretestat numai, al căruia scop propriu‘ este ca toţi, 
câţi nu ştiu a se ocupa cu ceva serios și nici avere au, să ajungă a se hrăni 
vremelnic 


1. după din plrostie] îşi [are] originea într-o împrejurare care atârnă de legiuitor 
şters 2. după și şters 3. după ades[ea] şters 4. supraintercalat 

UN DOMN CARE PARE A NU ŞTI CĂ EXISTĂ POLIŢIE 


Dacă luăm cuvântul într-o întrebare care nu ne privește e numai pentru a 
rămânea !7* rolului nostru şi a reprima de orişiunde t abuzuri ale libertăţii 
presei că 

Foiletonistul „Stelei României“ descrie în nrul 5..., într-o revistă a sa, 
cochetăria altfel + notorie a unor dame. Se poate prea ușor cumcă înaintea 
ochilor săi era un chip concret, precum Moliere * (se 'nţelege că comparaţia 
nu merge mai departe) $, avea naintea ochilor pe ... ” când au scris pe 
Tartufe ê. Dar în orice caz în revista sa nu este citat nici un nume, nu se 
descrie întru nimic o ° persoană singulară, ci 10 tipul general al femeii 
cochete 1! care-și târâie bărbatul pretutindeni și-și aruncă ochii către 1? toți. 
Poate cumcă unii 1* cititori prepun pe persoana cutare, alții pe cutare, 
nimeni nu [ar] putea susținea cu certitudine cine este, asupra cui se 
'ndreptează persiflajul revistei. Un domn, al cărui nume nu-l numim 
niciodată în stâlpii acestei foi, din cauza ciudatelor sale calităţi, și 14 care 
joacă aici în oraş 1” pe bardul pribeag și pe patriotul martir, binevoieşte a 
prepune persoana asupra cărei e adresată revista și a insulta astfel || 


persoana privată a unei dame 180r din laşi şi totodată a scrie în „Curierul 
Balassan“ o inserțiune de-un straniu spirit 16. Cel puţin s-ar părea că acest 
domn se trezeşte în Turcia sau în Bulgaria, nu în România, și-n orice caz ne 
mirăm cum uită că este în România şi că după § cod. penal amenințările 
sunt interzise sub pedeapsa de 2 — 3 luni închisoare. În genere ne mirăm 
cum de persoanele de la noi din ţară nu uzează de legea penală pentru a se 
preveni de injuriile unui nimenea, a unei venituri? 


Este oare România ţara în care cel întâi venit de peste graniță 1” îşi 
poate face mendrele nepedepsit față cu orășenii? || 
Nu cunoaștem pe Voievodul Moldovei care să fi apelat vrodată la 


inteligenţa sau la 18% bărbăţia 18 vreunui „strămoș“ 1” al bardului. Știm 
numai că bacalul grec a lui Moruz Vodă, a cărui dugheană era în colțul casei 


de astăzi ..., uliţa mare, se numea Hagi-Petcu şi că acest nume conţine în 2 
mod embrionar toată spita neamului barzilor rătăcitori. lar cât despre cele 
câştigate sub definita * grijă austriecească, ştim numai că aceste titluri (von 
pur şi simplu) s-a dat oricărui mazil (ruptaş) a părţii 71 anexate 77 din 
Moldova. Noi nu ţinem acestea, suntem aceia cari ne speriem mai puţin 
decât oriunde de titluri pompoase şi de vorbe mari, căci* n-avem *** decât 
un singur nobil ereditar și acela e ... însuși M-sa Domnul. 


1. reprima de orșiunde deasupra lui nu suferi de nicăiri şters 2. după părerlilor] 
şters 3. în nrul ... supraintercalat 4. după unor dame şters 5. după lui şters 6. deși 
Eminescu n-a operat ștersăturile necesare, se înțelege ușor că, după scrierea peste rând 
a lui comparația nu merge mai departe), tot ce urma în redactarea iniţială după se 
'nţelege că a fost abandonat, și anume: mutatis mutandis, căci suntem departe de a 
confunda pe autorul francez cu foiletonistul „Stelei“) 7. pe ... este scris mai apăsat 
peste fățarnicu[1]* Dnei de rămas neşters, urmă a intenţiei iniţiale de a face aluzie la 
relatarea (însoțită de o excelentă imitație) pe care i-a făcut-o Ninon de Lenclos lui 
Moliere (însă după ce Tartufe fusese deja scrisă) cu privire la un bigot ipocrit și 
neonest foarte asemănător cu personajul din piesă 8. în manuscris (conform unei erori 
curente): Tartuffe 9. se descrie întru nimic o deasupra lui este o descriere de şters 10. 
transformat din și 11. iniţial: al cochetei apoi al femeii cochetei cu femeii 
supraintercalat şi cochetei neadaptat noii formulări 12. după tuturor şters 13. 
supraintercalat, urmat în manuscris de cititorii rămas neajustat noii situaţii 14. după a 
bin[evoit] * şters 15. transformat din orașul prin ştergerea lui l 16. iniţial: de-o stranie 
del[icateţă] * rămas doar parţial remaniat 17. cel întâi venit de peste graniţă deasupra 
lui orice venitură şters 18. după curagilul] şters 19. după „bard“ şters 20. după 
emlbrionar] şters și înainte de mod şi mod succesiv şterse 21. după Moldovei şters 
22. după din şters 

ZIARE NOUĂ 


4114 Bucureştii au fericirea de-a vedea aproape în fiece săptămână câte 
un nou organ de publicitate, al cărui t misiune pe pământ e „după cum se 
zice“ adevărul, justiţia, patria ? şi cum se vor fi mai chemând cuvintele 
frumoase cari acopere 3 în genere răutatea, ignoranța și şarlataneria? 
omenească”. Drept că numărul? lor nu mai este important; pot să se 
înmulțească oricât or vrea, mai mult rău decum au făcut nu pot face. De 
aceea anunțăm „cu plăcere“ apariţiunea încă a două organe luminătoare, din 
care unul slăbuţ şi celălalt non plus ultra. Pharul sau Farul” (apare o dată pe 
săptămână, puţin periculos pentru că trăiește în dușmănie cu gramatica și 
pentru că-i redactat de „cei8 săraci cu duhul“) și „Unirea democratică“, ziar 
mare, cotidian, redactat de societatea „Unirea democratică română“, bine 
scris și după a noastră părere „foarte periculos“, căci are talentul într-adevăr 
bizantin de-a promite cu tonul cel mai natural din lume toate minunile 
posibile. Într-adevăr, ce sunt jurnalele vechi demagogice cu ° frazele lor 
urlătoare, cu aerul de şarlatan comun de uliţă față cu democratul înmănuşat 
ce ni se prezintă. Toată ziaristica din 19 România liberă nu plăteşte doi bani 
tocmai 11 415 T din cauza || tonului de șarlatanerie și impertinenţă care le 
caracterizează pe toate, fie ele din orice partid ar fi. „Căci scopul lor e banul 
şi mijlocul minciuna“. Dar, cum zic, această jurnalistică şi-a pierdut efectul 
pentru orice om mai liniștit și mai cuminte, de aceea trebuie inventată o 
nouă formă, lunecoasă, cu tonul cel mai natural, în locul strigatului de piaţă 
12 şi plin de fraze a șarlatanilor de rând şi ecce homo! iată problema 
dezlegată prin Unirea democratică. Stil limpede, ton natural, ortografie 
corectă, amiciție cu gramatica românească, c-un cuvânt un 13 ziar bun... da! 
un ziar bun dacă nu s-ar vedea din programa lui vechiul păcat a tuturor 
oamenilor de la noi: uitarea raportului între mijloacele de cari dispunem și 
ținta pe care-o urmărim. Într-o gură ne promite ş' acest organ — ca toate 
celelalte — toate fericirile posibile și imposibile ale pământului. 


1. după căror şters 2. supraintercalat 3. corectat din acoperă 4. corectat din 
șarlatanismul 5. în manuscris: omenesc, rămas din inadvertenţă aşa din faza când se 
acorda cu şarlatanismul 6. după Num[ărul] şters 7. urmează și şters 8. după olameni] 


* şters 9. după pe [lângă] şters 10. după rolmânească] şters 11. după din [cauza] 
şters 12. strigătului de piață deasupra lui glasului barilton] * şters 13. după ceva 
academic şters 


4 


De la o vreme vedem că serviciile publice (ce-i drept rău ocupate) se 
declară de +16 prisos. De ce? Pentru că funcţionarii sunt incapabili. Dar vor 
rămânea vecinic așa dacă se va urma înainte cu același sistem t de numiri, 
destituiri, permutări ca-n satul lui Cremene. 

Relele sistemului de azi sunt: 

1) Amploiaţii 2 nu S sunt speciali, pentru c-au ocupat posturi în cele mai 
deosebite ramuri ale mecanismului administrativ. 

2) Prin destituiri și reintegrări pe câte două luni devin neoneşti, căci 
cine-şi va da osteneala de-a rămânea om de treabă 4 când ştie că bunul plac 
al ministrului sau al comitetelor de partid îl zvârle 5 mâni pe uliţă oricât de 
bun ar fi. 

3) Înmulțirea clasei proletarilor condeiului, căci la venirea fiecărei 
nuanţe nouă se așază ê un nou cârd de postulanţi şi cumularzi pe spatele 
bugetului, cari, o dată numai să fi fost funcţionari, joacă în urmă rol de 
victime politice şi bat vecinic la ușile acelor miniştri cari sunt dușmani celui 
ce-au destituit pe victima în cestiune. || 

De-aceea trebuie să 7 zicem odată „quousque“ şi să pretindem 
statornicirea lucrurilor +!” " din ţară. Cine $ este amploiat numai prin praxă 
îndelungată să rămâie ce este, dar să nu mai înainteze; iar acei ce vor dovedi 
regulaţii lor douăzeci 9 de ani de studiu (clasele primare, liceu, universitate) 
să poată 10 înainta. Nici un jurist ce s-ar prezenta din nou să nu fie numit 
direct într-un post vacant, ci mai întâi într-unul inferior, pentru a face praxă 
de |! 3, 4 ani. Spre a opri 1 înmulţirea peste măsură a advocaţilor să se 
îngreuieze foarte mult intrarea în această clasă, se-nţelege că fără a jigni pe 
cei cari sunt deja. După un termin de zece ani de ex. să nu se mai numească 
preste 1” tot alți oameni în funcţii, decât acei cari-și vor avea studiile 
complecte. 

În fine trebuie introdusă o lege disciplinară, pentru ca un funcţionar să 
nu fie destituit sau permutat din cauză de neglijenţă relativă 1% sau pentru 
greșeli de formă cari n-aduc nimănui o pagubă. A destitui sau a pune în 


disponibilitate 1 pe un om capabil şi harnic care a comis 1€ greşală de 


formă faţă cu Stan sau Bran sau |!” pentru că profesează cutare opinie 
privată || este nedrept și periculos, căci se va pune în locu-i %8 * un om 


mărginit, care va îndeplini exact formele, dar va fi departe de a realiza 
înţelesul funcţiunei administrative. Să luăm de ex. cazuri cum 18 ele se pot 
întâmpla. Un director la ministeriul finanţelor, om de ştiinţă 1° în puterea 
cuvântului, cunoscând economia politică, finanţele, statistica, administraţia, 
istoria țării 20 şi mai cu samă a dezvoltării institutelor din ţară, cunoscând 
resursele statului, comite greşeli în legea de comptabilitate generală, o lege 
curat formală, a cărei cunoştinţă nu-l face pe om nici statistic, nici financiar, 
nici econom politic. El e destituit și înlocuit — prin cine? Printr-un cenuşeri 
ce aplică riguros toate faimoasele articole, dar, când vine vorba de-a se crea 
un impozit, te pomeneşti cu practicianul că-ţi aşază dări ruinătoare, cari 
istovesc ramuri întregi ale producţiei naţionale 71. 

Va să zică, într-o nouă stare de lucruri, destituiri, permutări, puneri în 
disponibilitate n-ar trebui să se întâmple || decât un proces 7? disciplinar în 
regulă. 419! 

Altfel, creeze-se zece legi de responsabilitate, ele nu vor avea decât un 
efect foarte mic. Căci nu persoana ministrului e lucru de samă, mai ales 
într-o ţară constituțională 23 unde fiecine calc-a ministru, pentru a schimba 
apoi deşertăciunea °^ unei zile cu întunericul şi amărârea bine-meritată a 
restului vieţei. Lucru de samă e calitatea funcţionarului mic; dacă acesta va 
fi bun în toate ramurile, atunci toate vor merge bine. Fie generalii genii, 
dacă ofiţerii sunt răi oastea va merge de râpă. 

Și aceşti ofițeri par a fi răi; atât de răi încât organe mari de publicitate, 
ca „Românul“, cer desfiinţarea subprefecturelor. E drept că în 2 forma lor 
de azi ele sunt simple biurouri de corespondenţă între prefecturi şi primării, 
dar oare, dacă acești oameni ar ști a administra, ar fi tot de prisos? Desigur 
că nu. 


1. Supraintercalat cu creionul 2. primele cuvinte ale acestei enumerări 
(amploaiaţii; prin; înmulţirea) au fost scrise inițial cu minuscule, apoi acestea au fost 
transformate în majuscule cu creionul 3.supraintercalat 4. de-a rămânea om de treabă 
supraintercalat 5. deasupra lui pu[ne]* şters (pune în disponibilitate) 6. se așază 
deasupra lui vine şters 7. după odată şters 8. după De aceea şters 9. deasupra lui 20 
şters 10. după fie şters (poate urma, a intenţiei de a scrie: să fie avansați) 11. după 
îndlelungată]* şters 12. după înlmulți] şters 13. după în genere şters 14. după d şters 


15. sau a pune în disponibilitate supraintercalat 16. după făcut şters 17. deasupra unei 
virgule şterse 18. după concrete şters 19. om de știință deasupra lui versat în 
economie] şters 20. urmează sale şters 21. după punct urmează Va [să zică] şters 22. 
urmează - verbal şters 23. după ca şters 24. după visul şters 25. după astăzi aceste 
șters 

REVISTĂ JURNALISTICĂ 


400 r Înainte de câteva zile a t reapărut în Bucureşti jurnalul ° Presa, ca 
rezultat 3 al formării unui nou partid — al centrului. În n-rul său întâi 
„Presa“ crede a putea susținea că toate ţările constituţionale, dar mai cu 
samă acelea în cari patimile sunt aprinse și luptele pline de amărăciune, au 
simţit trebuinţa existenţei unui partid al centrului, care să serve ca un factor 
al moderaţiunei. Premițând cumcă în ţara noastră nu există decât stânga și 
dreapta, jurnalul + conchide că trebuie să existe un centru, un element 
moderator între elemente estreme. Programa acestui nou factor politic va fi 
deci: conservarea şi dezvoltarea gradată a tuturor principielor liberale din 
constituţia noastră, cu escluderea a orice turburări; aplicarea sinceră şi leală 
a legilor existente; întărirea dinastiei și naţionalităţii române; c-un cuvânt 
consolidarea unui stat suveran care e menit a cuprinde un loc însemnat în 
concertul celorlalte state europene. Profesia de ° credinţă încheie cu deviza: 
„Libertate fără anarhie, ordine fără despotism“ || 

4017 Din parte-ne dorim succes noului organ, deşi toată formarea unui 
partid al centrului va întâlni în oricare om ê cu simţ istoric numai 7 un surâs 
sceptic. Deşi în sine luate toate configurațiunile de oameni politici din ţara 
noastră nu prezintă aproape nici un interes, pentru că ele 8 sunt asemenea 
figurelor °? unui caleidoscop, pe care întâmplarea le compune și le 
descompune, şi pentru că am avut ocazia de a vedea oamenii cei mai 
deosebiți în aşa-numitele principii mergând alături, și alții, foarte 
asemănători în susţinerile lor orale, urmând căi foarte disparate, totuși, din 
punctul de vedere al unui studiu social al României, credem că cea dendâi 
premisă a profesiei, „existența a două estreme“ nu este exactă. 


Mai ales când e vorba de o dreaptă estremă, de un „partid retrograd“, el 


nu 10 402 r mai există, căci îi lipsesc din nefericire toate || elementele 


necesare. Căci unde sunt stările pe cari s-ar putea întemeia? Au mai rămas 
vro urmă de aristocrație istorică, care să fi putut suporta neatinsă veninul 


descompuitor al stârpiturei 1! din Fanar? Pe de altă parte fost-au clerul 


vrodată atât de cult în ţara noastră încât să nu se lase îmbrâncit t? afară din 
viaţa publică prin un singur edict? Fost-au breslele îndestul de puternice ca 
să reziste desființării lor? Nu, nici una din clasele pozitive moștenite în 
forma în care le păstrase 15 evul mediu n-au fost înstare să reziste erei 
„înnoiturelor“ şi a importului de legi și instituţii din Paris. S-ar putea zice că 
România şi-au preschimbat pătura cea mai bogată a pământului pe cuvinte 
deşarte, pe fraze stereotipe, pe-un raționalism umanitar şi cosmopolit să 


cari acestea formează astăzi bogăţia unică a clasei 1? de mijloc, ce 15 trăieşte 
din traficul lor zilnic, cheltuit în moneta mică a profesiilor de credinţă și 
articolelor de fond. Pe când se configurează || tot mai multe combinaţii, 4%" 
numească-se ele „centru“ sau stângă sau dreaptă sau x sau y, tot pe atuncea 
clasele pozitive dau întruna înapoi. Țăranul sărăceșşte și se stinge 1”, breslele 
s-au prefăcut pe de o parte într-un infinit de scriitoraşi și aspiranţi la funcţii, 
pe de alta în proletari, avizaţi la o muncă întâmplătoare şi totuşi t8 grea al 19 
căror produs nu plătește consumul 20. Căci într-adevăr ce mai sunt românii, 
în oraşele Moldovei mai cu samă, decât scriitori pe de o parte, salahori pe 
de alta? De aceea cu părere de rău trebuie s-o spunem că orice formaţie 
nouă parlamentară °! nu are drept corelat o clasă pozitivă care caută a 27 da 
espresie 2% intereselor ei, ci sunt niște gândiri lipsite de cuprins, fără a 
corăspunde cu ceva real. Deosebirea între partidele din România este foarte 
mică şi e întemeiată 2* pe o cultură individuală mai mult sau mai puţin 
îngrijită. Fiecare se reprezentează mai mult pe sine decât o clasă socială 
oarecare, şi || lucrul 2” principal e 49 * forma ° mai mult sau mai puţin 
corectă în care cineva caută a face plauzibile aşa-numitele sale principii. 
Poate pentru că există şi în 27 Franţa un centru va fi și la noi „la modă“ un 
asemenea partid 7%, mai multă importanță nu credem să aibă în °° ţara 
noastră, a % advocaţilor. 

Nimic nu este absolut decât natura, și statul oamenilor e asemenea 


natură, ideile lor 3t nu sunt decât un *? reflex a celora ce se-ntâmplă într- 
adevăr. Când există o clasă istoriceşte formată, ea se va reflecta într-o serie 


de idei; aceste clase reprezentate în parlament vor căuta să-și armonizeze 33 
printr-un fel de învoială °4 interesele lor și acesta-i tot înţelesul 


parlamentarismului. Războiul civil se traduce în cuvinte, aspra luptă pentru 
existență se organizează aşa încât o clasă nu este în stare să esploateze prea 
35 tare cealaltă. 


Dar principii ce ni se prezintă sub masca veciniciei adevărului lor, 


numească-se % ele cum vor voi, sunt supte din degetul || cel mic și au “ un 


corelat real numai în ţările 4%! în cari tinerii noştri le-au învăţat pe de rost 
38 


Adevărul * nu rezultă din deduceri logice decât numai în matematică % 


1. după presa bucureșteană, s-a îmbogăţițit] şters 2. deasupra lui ziarul şters 3. 
scris rezultat după rezulltat] şters 4. după conl[chide] şters 5. după în[cheie] şters 6. 
după istoric şters 7. după un surâs şters 8. deasupra lui aceste configuraţiuni şters 9. 
după unui caleidoscop şters 10. după nici şters 11. după fa[nariotului] şters 12. după 
îmblrâncit] şters 13. în care le păstrase provine, prin retușuri incomplete, din pe care- 
o colnservase] 14. pe-un raţionalism umanitar și cosmopolit provine, prin retuşuri, 
din pe fraze umanitare și cosmopolite 15. după în şters 16. după cari şters 17. se 
stinge deasupra lui dă-napoi şters 18. supraintercalat 19. după în care şters 20. 
deasupra lui consumația şters 21. supraintercalat 11. după a-și esprima şters 23. după 
prin ea şters 24. deasupra lui mai mult bazată şters 25. după principalul şters 26. după 
mai mult şters 27. după la [franceji] şters 28. deasupra lui centru şters 29. după un 
partid nou şters 30. noastră, a supraintercalat 31. deasupra lui oamenilor şters 32. 
după o [reflectare] şters 33. deasupra lui aducă şters 34. după îndolială] * şters 35. 
după prea şters 36. după fie ele liberale şters 37. după reflexe şters 38. urmează De 
a[ceea] şters 39. după Ca sau Călci] şters 40. în manuscris nu există punct 


4 


1 202" Noi ° am publicat la rândul nostru acel anunţ al comitetului 
damelor în care se califica „ciudata bunăvoință“ a d-lui Otto Max, cu 3 
adaosul că ne-a cam mirat cum de comitetul i-au făcut onoarea de-a solicita 
serviciile acestui domn. Căci, o spunem drept și fără înconjur, dacă 
România n-ar fi mestecată în război, conlocuitorii noştri ar * colecta pentru 
turci, nu pentru creştini 5. Aceasta se vede în Austria și în Ungaria, încât 
aceste daruri ale neromânilor ê de rit necreștin 7 samănă mult cu acele € ale 
danailor, cu cari odată vor °? crede că au dreptul a ne scoate ochii. Încolo se 
'nțelege că ne pasă foarte puţin de opinia de care foaia noastră, bună-rea 
cum este, se bucură în cercurile semitice sau de opinia cu cari aceleași 10 
cercuri binevoiesc a-l onora pe redactorul ei. A-l onora repetăm, căci în 


momentul în care ne am vedea lăudați de o samă de oameni, chiar 
respectabili fie ca persoane private 11, am crede c-am încetat de-a fi atât de 
îndărătnici 12 2% * precum suntem și 13 c-am fi făcut vro concesie în scris 
sau prin grai 14 || teoriilor umanitare și egalitare reprezentate în mod atât de 
splendid de „Noua presă liberă“, ba chiar 15 şi de unele 15 jurnale din 
nefericire româneşti”. Ceea ce constatăm pur și simplu e da-i Tipografia 
naţională 1° a stat tot aşa de bine la dispoziţia onor. comitet de dame ca şi 
oricare altă tipografie creştină din laşi şi că acel onor. comitet s-a servit de 
ca 20 şi se va putea servi şi de azi înainte”. 


1. deasupra titlului inițial şters: Tipografia noastră 2. după în urma şters 3. după 
Se 'nțelege că ne-am putut aștepta la o întâmpinare dacă * b şters 4. după din şi 
necreștini succesiv şterse 5. deasupra lui creștini şi după, rolmâni] * succesiv şterse 6. 
după evreilor şters 7. de rit necreștin supraintercalat 8. repetat din inadvertență 
deasupra lui daruri şters 9. după ne vor [scoate ochii] şters 10. după în * şters 11. 
chiar respectabili fie ca persoane private supraintercalat 12. deasupra lui neîmpăcați 
români şters 13. după făr' a o striga aceasta pe toate tonurile, precum o fac alți 
confrați, cari binevoiesc a-și atribui ca zestre esclusivă naționalismul lor şters 14. în 
scris sau prin grai deasupra lui în inimă sau prin vorbe şters 15. după și şters şi 
înainte de și supraintercalat 16. transformat din unii 17. jurnale din nefericire 
româneşti deasupra lui sectari internaționali din România şters 18. după făr-o şters 
19. deasupra lui noastră şters 20. de ea supraintercalat după ștergerea lui de ea de la 
sfârşitul frazei 21. urmează de ea şters 


4 


„Presa“ va binevoi a recunoaşte că în acel articol n-am putut avea în 
vedere decât adevărul istoric şi că el și just şi inofensiv? de-a recunoaşte? 
fiecăruia? meritele ce le-au avut. 


1. după suntem apoi nu suntem dispuși succesiv şterse 2. după inoflensiv] şters 3. 
după recunoașlte] şters 4. după fiecăruia] şters 


4 


O, eufemism! Fericirea nerozilor şi scăparea viclenilor, cine te-a 


inventat a inventat 17% forma în care se 'mbracă laşitatea omenească, lipsa 
de convingeri limpezi, felonia. 


4 


„Binele public“, repetând aserțiuneal „Românului“ că noi am fi 
declarat „cumcă în ţara aceasta, de la Cerneţi până la Focşani şi de acolo 
până la Dorohoi, nu există decât două tabere: albi şi roşii“, ne impută că 
uităm pe liberalii independenți. 

Întâmpinarea noastră ar putea fi laconică?. N-am făcut nicicând 
declaraţia ce ne-o atribuie „Românul“ şi „Binele public“, n-am tăgăduit 
existența de facto a nici unuia din grupurile politice, prin urmare tot ce zic 
ziarele în cestiune în privirea aceasta se aseamănă * cu lupta lui Don 
Quixotte cu morile de vânt, e o polemizare cu creaţiuni proprii ale fantaziei 
lor, cu adversari ce singuri şi-i imaginează, singuri combat“. Asta ne aduce 
aminte de Pepelea care, având chef de ceartă şi neavând de cine se lega, își 
scotea căciula, o punea dinainte pe-un genunchi și 'ncepe a o mustra, 
închipuindu-și că mustră pe cine ştie cine”. 

Dacă n-am ?®™ avea? decât să respingem polemice sterile cari combat 
idei ce nu noi le-am emis” şi declaraţii ce nu noi le-am făcut 8, n-am avea 
decât să somăm pe confrații noștri ca să dovedească când şi unde am 
susținut ideile 9 ce ni se atribuie, pentru a face ca discuţia să înceteze de la 10 
sine, lipsindu-i punctul de controversă, axa împrejuruli! căreia 
argumentarea raţională e silită a se învârti!?. 

Dart’, pe lângă aceste substituiri gratuite de idei ce nu se află nicăiri 
în coloanele foii noastre, mai sunt o sumă de presupuneri, de recriminări tot 
atât de puţin fundate, a căror esență se rezumă în acuzarea că partidul!” 
conservator e reacționar, doreşte reintroducerea privilegiilor, înlăturarea 
Constituţiei ş.a.m.d. 

Pe acest 3 teren întâlnim o sumă de subtilități, de deosebiri cari se 
aseamănă cu tăiarea unui fir de păr în două şi cu certele între cele două 
biserici pentru cuvântul filioque. Astfel se fac din țânțari armăsari 16, 
nemaivorbind de variile acuzări cari n-au absolut nici un cuvânt de 
existență, în care nu e nici un atom de adevăr. 

Englejii au recunoscut demult că logomahia prea subtilă asupra 
principiilor de guvemământ și de organizare e un semn sau de nematuritate 


sau de decadență politică”. 

1. deasupra lui vorba şters 2. iniţial ar putea fi foarte laconică apoi ar putea fi de 
tot laconică 3. după asemăna şters 4. iniţial cu gogoriţe pe cari singuri și le 
imaginează, singuri le combat 5. iniţial Astfel românul când are chef de ceartă își 
scoate căciula și o pune pe genunchi şi 'ncepe s-o mustre apoi Astfel românul când 
are chef de ceartă și n-are cu cine se certa își scoate căciula şi-o pune pe genunchi și 
'ncepe a se certa cu ea, imaginându-și „că se ceartă“ că mustră pe cine știe cine — 
împăratu-roşu din poveste. 6. iniţial Dacă am avea 7. iniţial ce noi nu le-am emis 8. 
inițial declaraţii ce nu le-am făcut 9. după noi şters 10. supraintercalat 11. după 
oarecum şters 12. inițial argumentaţia reală cată să se învârtească 13. după Ni se 
pare că punctul „e“ acesta e elucidat. N-am susținut ceea ce ni se atribuie, deci 
nimeni nu ne poate imputa ceea ce nici am zis nici am făcut şters 14. inițial Dar pe 
lângă aceste insinuări gratuite cari nu sunt cuprinse nicăiri. 15. iniţial al căror esenţă 
e ca parti[dul] 16. iniţial Din nimicuri de pitici se creează uriași, din ţânţar armăsar 
17. după etnică apoi naţională şters 


4 


Legea tocmelelor trebuie schimbată, trebuiesc create neapărat 
condiţiile bunului trai al ţăranilor, căci altfel chiar existența națională a 
României! e amenințată. În loc de-a ne certa pe barba lui Ștefan Vodă am 
face poate mai bine a ne certa pe aflarea obiceiului pământului din vremea 
lui, care-i asigura puterea militară formidabilă de care se bucura într-o 
vreme atât de depărtată îndrăzneţul Domn al Moldovei. De aci am afla că 
munca omului de ţară n-a fost nicicând robită, ci rezultatul unei tranzacţiuni 
în genere avantagioasă pentru el; că, chiar pământurile pe cari le avea în 
arendă, le-avea din neam în neam, nu pe un răstimp scurt; că beţia era 
pedepsită ca un lucru de rușine și de batjocură, în loc ca? esploatarea şi 


3 acestui viciu prin colportori+ jidani să fi fost? un izvor 
7 

lăţirea sistematică a 
de venituri; că? proprietatea era sfântă, deşi nu era decât jus utendi, nu un 
jus abutendi. A trăi cu ideile în vremea Regulamentului Organic, a celei 
întâi legiuiri, introduse de străini, în ţările noastre, și a uita că datoria 
noastră națională, a tuturor, e de-a ne cotorosi de toate urmele păgâne a unor 
legiuiri dictate de spiritul despotismului muscalesc °. 


1. după țării e ameninţată şters 2. după de-a forma un izvor de venilt] şters 3. 
după ace[stui] şters 4. după jida[ni] şters 5. iniţial să fie 6. după pentru şters 7. după 
jus şters 8. după în vremea Regula[mentului] şters 9. iniţial legiuiri muscălești dictate 
de spiritului despotismului și de robia tătară. 


4 


Ștefan Micle, chemat anume în Moldova sub Grigore Ghica Vodă t 
pentru a preda științele naturale în Academia Mihăileană, a servit statului de 
la 27 fevruarie 1856 până la 16 fbre 1879, în total 23 de ani 3 luni 18 zile, 
precum dovedesc certificatele Curţii de Compturi sub Nro 789 din 1869 şi 
N° 4688 din 1879. 

Numit ° la Universitate, el a predat nu numai cursul de fizică pentru 
care era numit, ci cincisprezece ani * și cursul de chemie, acest din urmă 
gratis, până la înfiinţarea catedrei de chemie, ocupată azi de d. Poni 4. 

Legea de împământenire a lui Șt. M. s-a promulgat abia în fevruarie 
1868. Pe motivul că numai de la data împământenirii i se poate da pensia, 
Comitetul Casei pensionarilor nu a recunoscut văduvei și copiilor nici un 
drept la pensiune. 

Scrierile lăsate în urmă sunt: Un compendiu complect de fizică, care e o 
prelucrare a Fizicei * Miller-Pouillet şi un compendiu de chemie. 

Arhivele Statului Bucureşti, Colecţia M. Eminescu, pachet I, act 10 


1. sub Grigorie Ghica Vodă supraintercalat 2. după La şters 3. supraintercalat 4. 
ocupată azi de d. Poni adăugat ulterior între rânduri 5. după scrierii şters 


4 


și pe cei ce se-ncercau a intra pe eat. 


Dar Afganistanul s-a cam învechit — precum e în genere greu de-a 
vorbi mult timp într-aiurea, chiar când cineva e advocat?. O formă mai 
poetică se pune la dispoziţie” pentru urmărirea aceleiaşi porţi mari și acea 
formă“ este parabola. 

Vestita parabolă a proorocului Nută” cătră David împăratul, povestirea 
lui Christos despre fiul risipitor” şi lucrătorii din via Domnului și altele de 
asemenea natură n-au putut a nu face victime din naturile” simţitoare ale 
unei depărtate posterităţi, încât nu mai e îndoială că întrebuințându-se 
mijloacele Mesiei asupra Mesiei României d-lui I.C. Brătianu, rezultatul 


1. urmează, între rânduri, care duce la ministeriu 2. iniţial e cineva advocat 3. la 
dispoziţie deasupra lui la cale şters 4. acea formă deasupra lui acel mijloc şters 5. 


deasupra lui Natan şters 6. deasupra lui pierdut şters 7. iniţial n-au putut rămâne fără 
efect asupra naturilor 


4 


Patruzeci şi două de corporaţii românelde bresle productive, de grupe 
de oameni 75! cari aveau? o existență onorabilă și asigurată prin munca 
mânilor lor, formau cortejul domnesc acum ° treizeci de ani. 


Câte din ele or fi dispărut astăzi, câte sunt suplantate* prin străini, câte 
vor fi pe calea unei disparițiuni totale! 


1. supraintercalat 2. după au șters 3. după în an[ul] şters 4. după reprezentate de 
cătră şters 


4 


Nouă ni” se pare că un cap sănătos judecă cu totul altfel. 

Cât a costat lucrul!? Şase ° milioane. Cât produce? Nimic. Ceea ce acest 
lucru, care au costat şase” milioane şi care nu produce nimic, ar putea 
produce în mânile mele, a statului, e treaba mea şi nu a vânzătorului. Toate 
drepturile acestea sunt legate în mod indisolubil de linia Cemavodă- 
Chiustenge. 

Cine-o vinde aceasta se 'nţelege că vinde totdeodată“ drepturile ce le are 
Compania pe cât timp e proprietară a liniei. Poate Compania, încetând de-a 
fi proprietară a liniei, să dispuie de portul Constanţa? Nu. Poate, nemaifiind 
proprietară, să esploateze 90 de ani linia? Asemenea nu. Poate, în asemenea 
condiţie, să ia lemne din pădurile statului? Asemenea nu. Toate acestea se 
țin de linie, sunt drepturi legate de calitatea de concesionar al drumului de 
fier, nu de persoana cutare ori cutare. Ar fi în adevăr curios ca cineva să 
cumpere o grădină” de veci şi după asta să mai aibă af cumpăra îndeosebi 
dreptul de a sădi sau de-a tăia copaci și dreptul de-a ieşi și a intra pe poartă. 

1. după lucrul şters 2. după 6 şters 3. după 6000 şters 4. după și accesoriile apoi 
tot ce e atașat succesiv şterse 5. deasupra lui casă şters 6. după a cumpăra şters 


4 


nu găsim 2%! o zicere care să cuprinză pe acest?, ba încă, deşi avem în 


limba noastră vreo vorbă împrumutată de la greci care să aibă în sine pe?, 
rumânii nu-l citesc decât ca pe tt sau, cari voiesc să se pocească, aceia-l 
citesc ft ... Această slovă sau glăsuire? este născută în braţele căldurii și 
moliciunii Asiei și Africei, unde oamenii vorbesc din gât mai mult şi din 
vârful limbii cei lăţite de căldură. De acolo au venit şi grecii în? Grecia şi 
de-acolo au şi adus-o. În tot locul unde oamenii sunt sănătoşi și toate 
organele vorbirii şi le au întregi, desăvârşite și sănătoase, acolo acest fel de 
glăsuire cu 9 nu este socotit decât ca un lefet sau o greșală a naturii; un 
acest fel de om ce pronunţiază aşa trebuie să aibă felurimi de adjective spre 
batjocură, precum peltic, gângav şi altele. Cum poţi dumneata să gândeşti 
că poate naţia noastră să se 'nobileze prin lefeturile și greșalele naturii? 


1. după th şters 2. deasupra lui din şters 


4 


Lege modificatoare 5%" legii de percepţie de la 11 mai 1867 (26 m.* 
1868) art. 25 al. 4. 


Dreptul agenţilor fiscali de-a urmări contribuţiunile datorate statului, împreună, 
cu zecimile adiţionale, încetează la finele anului al 3-lea de la începutul fiecărui 
exercițiu. 


Inalienabilitatea teritoriilor ţărăneşti, abuzuri — lege nouă 
Legea tocm[elelor] agricole —,, ,, ,, 


4 


S-a orânduit procuror al C[urții] Populeanu să facă o anchetă. D. 
P|opuleanu] ca caracter care merită încredere; dar ne întrebăm, auzind că d. 
Kiri [tescu] este menţinut în funcţiune, deşi minist[rul] s-a convins din cele 
petrecute că e încă o mișelie a lui: A vrut serios ministrlul] să facă o 
cercetare şi ***, [sau să-şi] cocoloşească și să-şi spele favoritul? O să poată 
să descopere cineva mărginit de mijloacele ce un prefect fără scrupul și fără 
ruşine dispune? Pişca-stânjenul, Pişca-Șerban Vodă. Ce-o să poată să 
descopere un om cât de onest — prefect fără scrupul şi fără rușine. 

Deosebirea între cele două Societăţi e aşadar esenţială. Cea din 
Bucureşti urmărește în adevăr emanciparea economică, nu s-a amestecat 
nicicând în jocul de ambiţii din! care consistă în mare parte? viaţa politică 
la noi, s-a păzit chiar de acest teren pe? care a lupta e poate o datorie, dar? a 
încetat de-a fi o onoare, şi-a” mărginit de bunăvoie câmpul ei de 
activitate”, abstracţie“ făcând de partide”, de guverne, det? luptele pentru 
funcţii, onoruri şi diurne. Clubul din lași are altă origine și altă menire. 
Fondat după iniţiativa unor cumularzi şi vânători de diurne de cari lumea se 
miră de unde au atâţi bani de cheltuit, a fost întrebuințat ca un mijloc 
viguros în alegeri, „negoţ şi industrie“ au fost pretextul aparent, inscripţial! 
pentrul? cei naivi, influența electorală — scopul veritabil şi unic al 
activității Clubului. Odată viciat în originea sa, nu ideile sunt lucrul de 
căpetenie pentru elt’. 

1. după vul[gare] apoi vulgare şters 2. în mare parte supraintercalat 3. după 
sing[ur] * şters 4. după pentru şters 5. după și şters 6. deasupra lui ca însăși şters 7. 
deasupra lui luptă şters 8. după acel al demolării economice a poporului şters 9. 
deasupra lui partizi şters 10. după de persoane și de locuri şters 11. după tabla şters 
12. după pentru şters 13. nu ideile sunt lucrul de căpetenie pentru el şters dar restituit 
aici 


4 


Dar, se va zice, ce au făcut conservatorii în timpul acesta? 


Conservatorii? Del câte ori un guvern liberal-autoritar sau liberal-roșu 
încărca ţara cu zeci sau cu sute de milioane de datorie nouă, ei căutau s-o 
plătească din pământ, din iarbă verde. Disconcertaţi ei înșii de-o mișcare al 
cărei efect a fost prefacerea poporului românesc într-un popor de aspiranţi 
la funcțiuni, adecă la boierii, cei? ce înțelegeau lucrul se luptau ca o barcă 
împotriva valurilor mării, căci revoluţia sociala, departe de-a se fi isprăvit, e 


şi azi în fierbere * şi nu a va înceta poate ? decât cu pieirea Românici€. 

1. după Palialive şters 2. după ei înțelegeau] şters 3. după clocote şters 4. după 
dovada articolele „Românului“ şters 5. supraintercalat 6. urmează căci în revoluţia 


socială ce s-apropie străinii numără aproape un milion, graţie cosmopolitismului 
care-a inspirat toate legile noastre organice traduse din alte limbi şters 


4 


[Cel] care-și va mușca mânile c-a făcut o asemenea lege. El va fi cel 
care se va ruşina de-o astfel de lege. El va fi cel care se va simţi umilit că a 
putut mângâia cu sufletul său astfel de speranţe. El va fi cel care-și va 
recunoaște neputința contra dreptului și contra voinţei naţiunii. El va fi cel 
care va trebui să mărturisească imposibilitatea de-a planta pe democraticul 
pământ românesc sistemele împrumutate de la vechiele state feudale ca 
Germania. El va fi cel care-n fine va pierde din aceste cauze orice prestigiu, 
orice autoritate şi cea mai de pe urmă rămășiță de consideraţiune în ţară El 
va fi. 

&& 


Noul Bizanț s-a cretinizat moraliceşte şi intelectual sub domnia 
turcului și trebuia să se cretinizeze. Grecul, popor negustoresc de țărm de 
mare, nu muncește şi nu ştie a munci. El trăieşte din tranzacții — umilit cu 
turcul, obraznic cu creştinul supus. 

Maiorescu 12Y 


Caracteristica lui Anghel [:] 
E instr[uit] 

E gentil (Ramshormn) 

E nobil 

E d-ai noștri 

Cine vorbeşte 

Dimancea 

Epurescu 

Guluţă Effendi 


Consliliul] comunal 
Cariagdi 

Anton Mavrus 

Dr. Sergiu 

Gr. Serurie 

Nae Manolescu Porumbaru 
Marin Christul 
Triandafil 

Toroc Mişu 

Stancu Bechianu 

V. Hernea 

P. Buescu 

(Lahovari) 

Camlera] de Comerţ 
Socec 

Preș. Cost. Atanasiu-Cugler 
Nae lonid băcanul 
Consliliul] judeţean 
Voreas 

Aurelian președ[inte] 
Alexandrescu 


1. urma pană, Buescu şters pentru a fi reluat mai jos 

315 în toate discursurile d-lui? Să mă lovească pe mine. 


Ce spune 

Dictatura. 

A doua zi după lovitura de stat Cuza a 'ntâlnit pe M.K. — pied de nez 
(sfârlează) — lovitura de stat este a lui Cuza. Ca să facă fapte mari. 

Toată lumea a fost cu dumnealui. 

Da drepturi națiunii întregi. 

Voieşte *1% să 'mpingă * lucrurile și să facă dictatură în favoarea mea. 
Lovitura de stat — pentru a da puterea altuia. 

Condiţiunile cele 31% mai proprii unei naţiuni în cutare situațiune. 


Oameni cari nu citesc nici o carte, nici un jurnal. 

Lahovari, mult talent, cu multă instrucţiune. 

Cari sunt tradiţiunile d-lui Lahovari? Sunt tradițiuni româneşti? Nepotul 
caimacamului de la Craiova din timpul Zaverei nu știe româneşte, vorbeşte 
rău româneşte. Când vorbeşte Lahovari 

rom|ânește]*** *** 

când nici 51% nu ştie rom[âneşte]. 

De convenţie numai. 

Un regim foarte liberal și poziție parlamentară. 

Dionisie Fotino. 

Epoca apelpisiţilor. 

Zavera. Caimacam la Craiova. 

De la acești d-ni nu pot s' aştept un program, numai d. Cogălniceanu 
putea să facă un program de guvernare, are cunoştinţele cerute. 


1. iniţial Convenţie numai 

Prințul Dim. Ghica, 31“ un interes mare naţional în joc, o impresie 
tristă, nu amară, principiuri, nu program. 

Care este programul? 

O repetițiune din ceea ce a zis la lași. A dezvoltat un program? Nu este 
un om politic Un advocat foarte distins. 

Om politic [este cel] care studiază toate condiţiunile unei societăţi și-și 
face un program al său. 

La care instituție numele său e lipit *, fie socială, politică sau 
economică? Omul politic e cel care are idei. 

Să cunoşti Codul. 

Ca să fii om de stat nu e destul să ştii Codu. 


1. după V, adăugat ulterior. 


Pricepem durerile 208r ce-i pricinuiesc „Românului“ adunările! de la 


Iaşi, deși nu înţelegem acuzările ce le ridică în contra persoanelor cari au 
luat parte la acele adunări, nici în contra rezervelor ce le-au ridicat de faţă 
cu diletantismul administrativ al d-lui C.A. Rosetti. Deja faptul că în Ţara 
Românească protestaţiile n-au fost atât de energice ca în Moldova trebuia să 
convingă pe confrații noștri că altele sunt raporturile aci, altele dincolo și că 
nu se pot regula din topor și după un singur calup. Proprietarii zic cu drept 
cuvânt că nu li se poate contesta lor, purtătorii ideilor de eliberare a 
poporului, voința de-a face totul pentru îmbunătăţirea sorții ţăranului, dar 
pentru îmbunătăţirea, nu pentru demagogizarea lui. Nu vom releva toate 
câte s-au zis în acea adunare, căci multe sunt fără temei, multe eronate. O 
dovadă despre relele rezultate ale legii tocmelelor este sărăcirea ţăranului 
din Moldova şi, ca o urmare neapărată, ce se putea prevedea cu siguranță 
matematică, sărăcirea constantă a proprietarilor tocmai a celor mari și 
înrădăcinaţi și ridicarea în locu-le a altor elemente nouă, cari sunt departe 
de-a avea calităţile celor vechi. 


1. iniţial Pricepem durerile „Rom[ânului]“ ce-i pricinuiește [adunările] 

24 ' Ce bine se aşezase firma | Zevzecopulos și Pehlivanidis pe 
aristocratizare! Luase aere de duci, de conți, de baroni. Chelnerii din Viena 
nu mai ştiau ° ce titluri pompoase să le dea văzându-i încărcaţi cu fel de fel 
obiecte ° de tinichegerie. 

Când 7, înainte vreme, vrun biet boier bătrân se 'nvrednicise şi el, din 
sărăcia și din nevoile lui, să vază faţă împărătească și i se atârna cu voie, 
fără voie ® vro decorație, patriotul de proaspătă memorie striga numaidecât 
„a vundut-o ţerişoara“, ca şi când de ţărişoara lui era vorba, el care n-avea 
ţara nici de-o palmă de loc sub soare. 

Dacă le-ai spune-o ê azi aceasta se supără precum ” dacă-i spui chelului 
vro poveste 8 despre de ponosul” chelbei, îţi găsești beleaua cu el”. 

Ba zău |! ce sănătoși și întregi erau strămoșşii!?! După dreptul!” nostru 
vechi „om vrednic!+ de râs, om de ocară“ nu putea fi nici popă, nici ostaş, 
nici funcţionar. Suntem siguri de ex. că după legile noastre vechi nu s-ar fi 
găsit episcop care să popească 7” mutrele de maimute și de caricaturi ale 


faimoșşilor noştri patrioţi actuali!”, || nici domn care să-i învrednicească cu 
vro slujbă. 

De-a mirarea lucru este în adevăr cum s-a putut ca asemenea stârpituri, 
fizic imposibile, intelectual stupide, moraliceşte putrede, să ajungă a stăpâni 
în ţara românească. Cu toate acestea cazul nu este unic în istoric. Precum au 
fost 16 împărați cari au murit de phtheiriasis (boala pediculară) !7 tot aşa 
mari formaţiuni istorice pier prin paraziți. Astfel vedem că în împărăţia 
uriașă, clădită într-o scurtă viaţă de om, albanezului!€ Alexandru cel Mare i 
se substituie grecii, ș-o duc în continuă mizerie, până ce le pune capăt spada 
romană. În 19 împărăţia răsăritului” ridicată de romani se substituie grecii 
și împărăţia cade prin săcătuire”! morală şi intelectuală. În“? împărăţia 
turcească 2% chiar pătrund? fanarioţii în regiunile determinante ale statului 
şi-l aduc?” la deplina risipă. 

Rasele 26 îmbătrânite au venin cadaveric în ele, sunt corozive, 
descompuitoare. 2% Ele nu cred în nimic, şi credinţa e ceva care zideşte””; || 
ele n-au nimic sfânt şi numai lucruri sfinte creează 28 idealuri și 'mboldesc 
pe oameni să se-ncumete a lupta pentru ele. La rasele vechi câștigul de bani 
și 29 plăcerile materiale 30 sunt singura ţintă. Dar patrie, dar naţionalitate, 
dar religie, dar binele public sunt cel mult pretexte ce se invoacă pentru a 
amăgi mulțimea. Ele sunt minciuni oficiale, nimic mai mult. De aceea-i 
vom şi vedea pe fanarioţii”! noştri luând de zece ori pe zi patria în gură, 
pentru a o vinde de zece ori. 

Părerea cronicarului Ion Neculce că toate relele țării acesteia de la greci 
se trag e adevărată azi pentru copiii acelor oameni, precum era adevărată în 
vremea cronicarului. Basarabia de °? la Hotin pân-la mare a vândut-o un 
grec pentru bani; Bucovina a vândut-o un grec, dragomanul Moldovei, 
împreună cu capul Domnului ei; dinastia Ţării Româneşti au fost răsturnată 
de greci; averea bisericii 5 a fost escamotată timp de sute de ani de greci, în 
fine demagogia cea mai rea e introdusă în ţară de-un grec, C.A. Rosetti. E 
peste putință a deschide o filă a istoriei noastre făr-a * găsi la orice 
mârșăvie, la orice trădare de ţară, la orice dezbinare pe greci. 

27 Fatala dezbinare între Matei Basarab şi Vasile Lupul, care, dacă n-ar 
fi existat, ţările noastre ar fi azi la înălțimea Franţei sau a Germaniei, acea 
dezbinare se datoreşte grecilor. A se mai îndoi cineva de acest adevăr 


elementar al istoriei noastre trecute și actuale ar fi absurd. Evidenţa nu are 
nevoie de dovezi. 

28 Ce sunt aceşti oameni? Cum au fost cu putinţă să se 'mcuibe în 
poporul nostru? 

În adevăr există un caz în statele Africei de nord care seamănă mult cu 
al nostru. În 5” Tunis bunăoară s-a interpus între bei, arab de origine, şi 
poporul, asemenea arab, o pătură de sirieni, jidani și greci trecuţi la 
mohamedanism, care esploatează poporul fără de milă. Identitatea credinţei 
religioase i-a făcut pe bieții oameni a nu vedea că ei sunt în realitate 
stăpâniţi de străini. Aceşti străini se cheamă mameluci 55. Veniti în Tunis în 
calitate de sclavi, ei s-au emancipat cu vremea și formează clasa dominantă. 
Tot astfel vedem în secolul al XVII-lea pe acești oameni venind în țările 
noastre în calitate de slugi, fie boierești, fie domneşti, şi întrepunându-se 
mai târziu °”, prin calităţile lor rele, prin linguşire, slugărnicie, prin 
minciună şi calomnie, între clasele stăpânitoare și 29! cele stăpânite, furând 
şi pe unele și pe altele, substituindu-se || apoi, în timpul fanarioţilor, 
adevăraţilor fii ai ţării. 

Fără îndoială au existat naturi mai tinere şi mai fericite cari s-au asimilat 
pe deplin solului şi rasei, au contractat 38 acel caracter franc, leal, bărbătesc 
care distingea vechea și viteaza noastră boierime, dar suntem înclinați a 
crede că aceştia nu erau adevăraţi greci, ci albaneji sau alt soi de oameni. 
Astfel Ghiculeștii sunt albaneji, Vasile Lupu, deși zicea „cine pre greci 
cheamă pre mine cheamă“, era asemenea albanez; c-un cuvânt oameni din 
rase mai tinere. 

Îndealtmintrelea decadenţa morală şi fizică a raselor bătrâne, fie de 
animale, fie de oameni, e un punct dovedit de ştiinţă. Bătrâneţea 3? unei rase 
datează de la punctul culminant al înălțării ei. După imperiu romanii încep a 
cădea și merg căzând; după epoca lui Pericle — grecii. Culmea odată 
ajunsă, ea nu se va ajunge încă o dată; decadenţa și moartea e soarta tuturor 
creaturelor naturii. De-aceea se zice „Fericite popoarele cari n-au istorie“ A 
Dar răul cel mare este că urmașii acestor popoare înveninează dezvoltarea 
altor naţiuni. Cât venin nu varsă evreii în Germania, în Austria, în Ungaria; 
cum 30 întărâtă ei 4t o clasă contra celeilalte, || un popor contra celuilalt? 
Cât venin, câtă ură n-a băgat între clasele poporului nostru un singur grec, 
d. C.A. Rossetti? Tot astfel [î]i descrie Matei Basarab şi Radu Vodă (Leon) la 
noi. Unde aflau relaţii străvechi, bazate pe absoluta bună credinţă reciprocă, 


îşi băgau coada de capră ca dracu. Relaţiile între Domn şi boieri, între boieri 
şi popor, totul se 'nvenina din momentul în care ei * s-amestecau în ele, ca 
virusul. 

Dar, ni s-a făcut de mult observaţia, ne putem lipsi de concursul acestor 
oameni, de ceea ce numeşte „Românul“ puterile vii ale naţiunii? 

Nu numai că ne putem lipsi, dar acest concurs este absolut stricăcios. 

Ei sunt incapabili de muncă fizică şi intelectuală, deci incapabili de-a 
produce valori adevărate. Aci în ţară [î]i vedem îmblând după slujbe, după 
mijlociri, după antreprize, spre a le da în subantrepriză adevăratului 
producător, c-un cuvânt samsarlăcul în mare și în mic, chiar și cel de fete, în 
vremea ruşilor a fost treaba multora din aceşti patrioți. 

31r Nici discuţie nu e cu putinţă cu ei. 

Interesul lor în discuţie nu este a compara în liniște argumentul propriu 
cu acela al adversarului. Nu! El vrea să s-arate mai cu cap, asta-i totul. De 
acolo mii de sofisme, întortocheri, răsuciri de cuvinte. Chiar adevărul este 
un obiect de speculă, un pretext pentru a-și pune în evidență mutra, şi cu 
toate acestea are ceva „sfânt și generos“ în elf’. De-aceea în ochii lor * nu 
e cuminte cel capabil a spune sau a pricepe un adevăr, ci cel „pişicher“, cel 
ipocrit, cel fals. 

Incapabili de muncă fizică, deci leneși, incapabili de adevăr, deci pân-în 
măduva oaselor vicleni și mincinoși, își poate închipui cineva în ce stare 
trebuie să ajungă o ţară stăpânită de ei. O stare nemaipomenită, unică în 
Europa toată, esceptând poate părți din Turcia. Poporul de la sate n-are 
literalmente ce mânca. Într-un sat de 500 de suflete nu se află o oca de 
lapte. Miile de populaţiune orășenească ţi-e de mirare de unde trăiesc. Dar 
mortalitatea acestor din urmă şi este înspăimântătoare. În acelaș timp, 
străini || 327 trăiţi sub alte regimuri mai [puţin] omenoase și imigraţi de sub 
ele se 'nmulţesc și sunt în punctul de-a intra în dominațiunea reală a ţării. 

D. A.V. Millo, în cartea sa Țăranul, arată prin ce manopere diabolice, 
financiare şi administrative, ţăranul nostru a fost adus la sapă de lemn. 
Statul [îli ia, [îi tot ia sub mii de forme mult mai mult decât este ori ^ 
poate fi în stare se producă, astfel încât un ţăran cu doi boi sau un pălmaș, 
muncind 12-14 ore pe zi, o duce cu toate astea din deficit în deficit. 
Sistematic s-au introdus corupția demagogică și în vetrele lor, liniștite 
odinioară. Azi şi ei se despart în partizi, şi între ei sunt gonitori de funcţii, 
toată boala socială, mărginită odată la grecoteii din orașe, s-au infiltrat azi şi 


în țăran. Epureanu, ca 4 să afle izvorul acestei corupții, pusese pe un 


funcţionar să culeagă toate legile și regulamentele impuse comunelor 
noastre rurale, a căror locuitori, bineînţeles, nu știu scrie și citi. | 33 r Ei 
bine, volumul de maculatură legislativă formează câteva mii de pagine. 
Astfel nimic fix, nimic sigur, nimic determinat. Fără legi, fără regulamente, 
cu obiceiul pământului, cu acel jus olachale necodificat niciodată au dus-o 
poporul nostru sute de ani şi era un popor sănătos, cu bucurie de muncă, 
deştept, generos. 

Azi, cu progresul şi civilizaţia a d-lor Pherekydis, Caligari, Carada, 
Giani, C.A. Rosetti, este poporul cel mai esploatat, cel mai nedreptăţit, cel 
mai nefericit din Europa. 

Și să nu se uite că toate istoriile astea netrebnice costă bani, costă sute 
de milioane. Cu sute de milioane hrănim paraziţii cari istovesc și usucă 


toate puterile de viață acestui * popor, cu sute de milioane se plătește 
mizeria și înstrăinarea pe zi ce merge a ţării. 

Dar ce le pasă lor? Ce le pasă acestor venetici cum merge ţara dacă 
specula merge bine! 


1. Iniţial Ce bine se așezaseră d-nii 2. deasupra lui știu şters 3. după de 
tinichigerie şters 4. după semnul de alineat 5. cu voie fără voie deasupra lui vrând 
nevrând apoi vrând nevrând succesiv şterse 6. Dacă le-ai spune-o iniţial şters apoi 
restituit cu o linie întreruptă; fraza este marcată cu un semn de alineat 7. inițial Dacă 
le-ai spune-o azi aceasta se supără, capra. Cât de râioasă, coada tot sus o ţine și 8. 
după istorie şters 9. deasupra lui darul şters 10. îți găsești beleaua cu el deasupra lui 
ai găsit pe dracul apoi ţi-ai găsit beleaua succesiv şterse 11. Ba zău deasupra lui Zău 
şters 12. urmează noștri şters 13. după lelgile] noastre vechi şters 14. după de [râs] 
şters 15. inițial pe un personaj atât de ridicol şi atât de apoi mutrele de maimuţă și de 
cretini gușați; după actuali urmează foști simigii şi covrigari şters 16. deasupra lui 
sunt şters 17. au murit de phtheiriasis (boala pediculară) deasupra lui mor de boala 
păduchilor şters 18. după de albanez şters 19. după Astfel şters 20. după răsărit şters 
21. deasupra lui înavuţire şters 22. după Astfel şters 23. după turlcească] şters 24. 
deasupra lui pătrund şters 25. în regiunile determinante ale statului și-l aduc deasupra 
lui cu influenţa și-o aduc şters 26. după Rasele şters 27. pe pag. 25 v., în dreapta jos: 
castroane, matroane patroane, cupoane 28. după sau crezute sfinte şters 29. după e 
unica ţintă şters 30. deasupra lui rafinate şters 31. după grecoteii şters 32. după a 
vândut-o ruși[lor] şters 33. după publică şters 34. după pentru * şters 35. după Acolo 
şters 36. după acolo şters 37. după între popor și clasele dominante şters 38. după 
căpătalt] şters 39. după iar bătrâlnețea] şters 40. urmează fericite acele car[i] şters 
41. supraintercalat 42. după intra acest virus în ele şters 43. urmează căci el 


însemnează mântuirea neamului omenesc şters 44. în ochii lor deasupra lui la ei şters 
45. deasupra lui decât şters 46. după pusese şters 47. după acel|ui] şters 


357r În articolul nostru se | strecurase ideea că în intenţiunea unora din 
fondatori[i] Băncii din Bucureşti ? era menită să negociez * cu 


răscumpărarea drumurilor de fier. Această idee se răspândise prin 
împrejurarea * că banca ° s-a creat în momentul în care guvernul 
conservator negocia răscumpărarea unei părți din căile ferate ale Societăţii 
acţionarilor și că ea a lichidat îndată ce proiectul de răscumpărare a fost 
respins. Am € rectificat ” deja această aserţiune și ne grăbim a da şi mai 
mult temei retractării noastre, publicând următoarea scrisoare. 


1. după în care şters 2. Băncii din București supraintercalat 3. să negocieze 
deasupra lui a specula şters 4. iniţial idee care repauza pe împrejurarea apoi Această 
idee se fonda pe împrejurarea 5. după această bancă şters 6. după Prin şters 7. după 
rect[ificat] şters 

CREDITUL MOBILIAR (1) 78 


Proiectându-se înfiinţarea unei bănci în companie! numită Credit 


Mobiliar avem? în România spectacolul comic de-a vedea foile invocând 
când naționalitatea, când patria, când libertatea, pentru a recomanda? 
publicului întreprinderea aceasta”. 

Între fondatorii acestei bănci întâmpinăm în adevăr o sumă de nume 
cunoscute, începând cu inevitabilul prinţ Dumitru Ghica și sfârșind” cu 
onor. redactor al „Românului“ pe care ne-am obicinuit? a-l vedea 
participând la toate afacerile de-o lucrativitate 7 oarecare. 

Publicul văzând pe de o parte o companie de nume atât de cunoscute, pe 
de alta zgomotul produs prin ziare, înclină a crede că e vorba de-un institut 
de aceeași utilitate ca Banca Naţională sau Creditul Funciar bunăoarăf, pe 
când în realitate bancheri străini, cu alaiul de nume românești menite a-i 
populariza, vor să neguţeze pe picior mare la bursa viitoare din Bucureşti 
înființând ceea || ce se numeşte o Haute banque par compagnie 7. 

Aşadar, ca să punem odată capăt acestei inclarităţi și vârtejului de 
speranţe”, vom spune că există două soiuri de operaţii de bancă: operaţii de 
comerţ și operaţii de speculă. 

Operaţiile de comerț pe cari le face orice bancher din piaţă și Banca 
Naţională asemenea sunt: primirea în depozit de capitale de la particulari și 
plasarea lor în titluri clasate c-un venit sigur; virimente, adică trecerea unei 
sume de la creditul unui client! la creditul altui client!!; scontare de bilete 
la ordin și de poliţe; încasarea t? sau plata poliţelor din locuri depărtate!5; 
arbitrajul, adecă cumpărătura poliţelor de pe pieţele unde au!“ cursul mic!5, 
pentru a plăti cu ele datoriile pieţei proprii; conturi curente, adecă 
înregistrarea tuturor fondurilor primite de la un negustor precum și a 
cheltuielelor făcute în numele lui ş.a. 

Pentru oricine e evident! că bancherul comercial e un om de încredere 
ce !7 trebuie să-și fi cunoscând clienţii şi clienţii pe el!€, şi că afacerile sunt 
în cea mai mare parte pe deplin sigure. 


Banca Naţională în fine, cu tot numele specios, nu e decât o bancă 
comercială care 8 uneşte cu operaţiile ordinare pe acea de emisiune a unor 
bilete plătibile a vista şi la purtător. Ea nu!” dă credit decât la puţine case, 
pe polite cu mai multe semnături de-o incontestabilă solvabilitate şi trase 
asupra unor afaceri deja consumate. 

La Creditul? Fonciar baza creditului acordat e un imobil”! ipotecat, 
garantat prin solidaritatea tuturor proprietarilor; la bancă baza creditului 
acordat e averea existentă? a negustorului, plus afacerea consumată deja, 
de ex. o vânzare??? de grâu, plus indosarea mai? multor semnături 
solvabile?5. Valoarea?® intrinsecă, reală a titlurilor e cunoscută?”, venitul lor 
e sigur — titlurile se? numesc clasate; prețul lor, afară de neînsemnate 
oscilațiuni, se regulează prin venitul ce ele produc. Atât institutele de credit 
ipotecar cât şi”? cele de credit comercial au deci“ o bază materială cu 
desăvârșire solidă. 

La un credit mobiliar lucrul nu este astfel“; cel puţin n-a fost nicăiri 
după cât vedem din istoria creditului mobiliar din Franţa, din Scoţia și din 
alte părți. 

Vom încerca să dăm o schiță istorică a celui dendâi institut de soiul 
acesta, stabilit êt " în Franţa prin decretul de la 18 noiemvrie 1852 cu 
numele de Société Générale du Credit Mobilier, fondată c-un capital de 60 
milioane şi având la nevoie facultatea de-a emite obligaţiuni de 600 
milioane. Fondată de fraţii Pereire, nume ce-l aflăm și între fondatorii 
actualei societăți“?, ea a fost prototipul celorlalte, cărora impulsul 
agiotajului le-a dat naștere în Spania, Germania, Austria și Elveţia. lată, 
operaţiile ce le făcea conform statutelor. 

1) Subscripţiune și cumpărare de titluri ale statului — va să zică 
emisiune de titluri — precum şi de acţii și obligaţiuni ale diferitelor 
întreprinderi industriale sau de credit ale societăţilor anonime de căi ferate, 
canaluri, mine și alte lucrări publice cari (sau există) sau se vor fonda în 
viitor”. 

Să analizăm această 3% operație. 8% 

Statul escrie un împrumut. Creditul“? Mobiliar se 'msărcinează să i-l 
plaseze. Institutul are destule mijloace ca să producă o mișcare artificială la 
bursă; pune douăzeci de agenţi cari să caute a cumpăra titlul și numai patru 
cari să-l vânză. Capitalistul e răpit de® acest vârtej artificial; el nu înţelege 


pl 


Jl: 


că aceeaşi bancă cumpără și vinde totodată. “ Și, după ce titlurile sunt 
plasate c-un câștig mare, e cu totul indiferent pentru bancă dacă ele sunt 
bune sau rele, productive sau improductive. 

Se aude că în 38 munţii Buzăului s-ar afla” aur. Se formează o societate 
anonimă pe acţiuni pentru esploatarea minei % și Creditul Mobiliar se 
'nsărcinează să le plaseze. Creditul produce hausse la bursă, le vinde bine și 
acum rămâne ca acţionarul cel din urmă să vază dacă există sau nu * aur la 
Buzău“. Poate să nu fi existând deloc ^’. 

Să se ţină bine minte. Creditul Mobiliar se ocupă nu cu întreprinderi” 
cari există, ci cu cele ce se vor fonda de acum înainte, a * căror 
productivitate e cu totul necunoscută 8 şi speculează“ pe speranţa acestei 
productivităţi. Dacă se 'ntâmplă însă să cumpere || titluri a unor întreprinderi 
existente, preocupaţiunea Creditului nu va fi deloc valoarea intrinsecă a 
titlurilor“. Din contra, acţiuni“ industriale vechi, clasate, a căror valoare e 
cunoscută, nu dau loc la operaţii de bursă. Cu cât titlul e mai sigur cu atât 
speculaţia se depărtează de el, îl*” părăseşte pentru acţiile unei întreprinderi 
nouă, pe % nesiguranța valorii cărora”! se câştigă mai mult. Creditul 
Mobiliar urmează deci regula pe care o°? urmează orice om? ce are bani 
disponibili şi vrea să opereze cu ei par comptant. Alege o hârtie 
discreditată, pentru ca mai târziu, când se suie cursul, s-o vânză. Deci 
Creditul Mobiliar poate cumpăra titluri rele, improductive, cu preţuri 
scăzute, să producă >4 în mod artificial o hausse la bursă, să le desfacă”” pe 
prețuri urcate și să-și spele mânile în apa nevinovăţiei ca Pilat din Pont. 

Afară de asta creditul era îndreptăţit de a mai face următoarele operaţii: 

2)54% Emisiunea de obligaţiuni proprii pentru o sumă egală cu cea 
plasată în subscripţiuni şi cumpărări. 

3) Vânzarea sau amanetarea tuturor efectelor”6, acţiunilor şi 
obligațiunilor câştigate și schimbarea lor pe alte hârtii de valoare; 

4) Propunerea, cesiunea şi executarea de împrumuturi și întreprinderi 
de lucrări publice de tot soiul; 

5) Împrumuturi Lombard pe amanet de acţii sau obligaţiuni, credit 
contocurent; 

6) Primirea de depozite în contocurent; 

7) Incasso în contul societăților mai sus numite, plata cupoanelor lor de 
dobânzi şi dividende şi alte mandate; 

8) Instituirea unei case de depuneri pentru toate titlurile acestor 


întreprinderi”. Alte afaceri erau oprite, și anume banca nu putea face 


specule pe”? timp la bursa sau specula pe premii”. 
2 


85 Dar®? afaceri de report [îi 6t erau permise deşi acestea constituie? o 


3 carit forma o însemnată parte a tranzacţiunilor 


speculă de bursă? 
creditului mobiliar. 

86r Aşadar” afacerile Creditului Mobiliar sunt operaţii de haute-finance 
și ... de speculă de®? bursăă. 

87r În 67 anul întâi Creditul Mobiliar Francez6€ n-a făcut decât afaceri pe 
cari le fac toate casele mari de bancă. În acel an®°a dat din asemenea afaceri 
un venit net de 7.582.722. 

În anul al doilea”? a creat trei întreprinderi: Société des Immeubles de la 
rue de Rivoli, Société Maritime, Société de Chemins de Fer Autrichiens. 
Beneficiile treceau peste zece milioane. 

În anul al treilea”! societatea era în apogeul ei; întreprinderi varii i-au 
adus un beneficiu de 31.870.776 fr. 

Dar chiar în acel an dările de seamă ale”? societăţii începură a deveni 
obscure şi mai 5 puţin || amănunțite. 

La 1860 se declară o pagubă de 7.933.136 fr.; iar la 1867 fondatorii 
societăţii, cari o administraseră în mod dictatorial, se retraseră. În adunarea 
acţionarilor de la 30 noiemvrie 1867 succesorii lor mărturisiră că pagubele 
se ridicau la... 47.542.000 franci. Societatea a trebuit să lichideze. 

Ce s-a găsit în bilanţ? 

Că societatea Creditului Mobiliar era creditoare Companiei Imobiliare 
pentru 80 de milioane şi că aceasta din urmă, încărcată de maidane și case 
ce nu le putea nici vinde, nici închiria, nu era în stare a plăti nimic. 

Totodată cată să recunoaștem, zice Courcelle-Seneuil în Traite des operations de 


banque, că răul ar fi 89r fost şi mai mare dacă s-ar fi emis pentru 600 milioane sau || 
pentru un miliard două sute de milioane, obligaţiuni de-ale societății, precum ne 
puteam teme câţiva ani (lucru pe care l-a refuzat guvernul) sau dacă societatea ar fi 
parvenit a pune în serviciul său o bancă de circulaţie. S-ar fi ajuns la o catastrofă cel 
puţin egală cu aceea a lui Law. 


lată dar ce este Creditul Mobiliar. O încercare de-a monopoliza toate 
întreprinderile din ţară, împrumuturi”, construcții”? lucrări” publice, fie 


ele oricât de hazardate. Odată titlurile desfăcute prin manipulaţii de bursă, 
treaba acţionarilor dacă ele produc ceva sau nu. 

Din ”® parte-ne se 'nţelege că nu putem opri pe nimenea de 77 a-și 
întrebuința capitalul %" cum poftește. Dar orice capital nu se poate 
întrebuința decât în anume moduri'8: sau în esploatare, servind a plăti 
pentru muncă, sau plasat în împrumuturi ipotecare, sau în negoţ, ajutând 
schimbul de mărfuri, sau în fine ... în speculă. Pentru milionari, pentru 
Rothschild”? şi Pereire, specula e cea mai rentabilă pentru că ei o 
dominează50; pentru capitalistul mic estet de recomandat plasarea în%? 
titlurile unor întreprinderi nu viitoare, ci deja existente, al căror produs e 
ştiut”, al căror venit e sigure?. 


Aşadar liber e oricine de-a specula“? capitalul său; legile o permit. Dar 
sigur este că prin speculă averea tuturor nu câștigă nimic. Ea câștigă prin 
producţie, prin negoț, nu prin joc de bursă. 

Precum zece oameni muncesc86 împrejurul unei mese de joc de cărţi 
ziua şi noaptea, °! fără ca suta de galbeni ce-o au toţi împreună să se 
'nmulţească sau să scază, ci trece numai din mâna celui naiv în mâna celui 
abil — o deplasare a aceleiași averi — așa e şi aci%. Milionarul abil care 
dominează bursa şi mișcările ei, care, când vinde acţii de Panama produce 
hausse iar când cumpără acţii sigure ale Băncii” Naţionale, produce 
baisse, va încasa diferenţele de la publicul întreg, ba va % atrage din ce în 
ce mai multe capitaluri din provincie, detrăgându-le agriculturii, comerțului 
solid şi întreprinderilor solide şi aruncându-le în vârejul unor întreprinderi 
nouă, cu viitor necunoscut şi c-o producţiune nulă poate. 

Ceea ce-am dori însă e°! ca presa să nu facă dintr-un institut a cărui 
esență e specula, producerea de hausse şi baisse la bursă, fără privire la 
valoarea intrinsecă a titlurilor speculate, un institut național menit a ridica 
comerțul, industria și agricultura. 

Nu voim deloc să discredităm societatea. Nu-i cunoaștem încă statutele, 
nu ştim °?” ce anume operaţii va face. Poate”? chiar că ce[e]a ce este a se 
fonda la noi să fi având cu totul caracterul unei bănci comerciale. Ceea ce 
constatăm însă este că societățile câte s-au format sub acest titlu pân' acum 
au fost societăți de acţionari, al căror capital au fost în esenţă întrebuințat la 
specule de bursă asupra unor titluri neclasate încă, bazate pe întreprinderi 
viitoare, c-un produs incert; titluri al căror preţ de bursă se regulează%, nu 


prin venitul ce produc, ci pe speranţa unui venit, sau şi mai rău, pe speranța 
că ele se vor urca pân-la ultimo, indiferent dacă valoarea lor intrinsecă 
reprezintă ceva sau nu. 


Facultatea pe care o bancă ca aceasta, haute banque, o are întru”? a urca 


un” titlu, oricât de lipsit de valoare intrinsecă, până ce-l vinde, şi a scădea 
un titlu oricât de solid, până ce-l || cumpără; facultatea de-a urca cursurile 
tuturor efectelor ei de portofoliu când 9 face bilanţul, pentru a împărţi 
dividende fictive, luate din capitalul primitiv; în fine puterea de a detrage 
capitalul celor lesne crezători”? din întreprinderi productive şi % a-l abate la 
întreprinderi hazardate, toate acestea nu ne permit să ne felicităm tocmai 
mult de înfiinţarea ei”. Dar, pentru a nu prejudeca, mărturisim că din cele 
scrise pân' acum nu putem decât presupune statutele ei”. Dacă operaţiile 


indicate în ele vor fi identice sau analoge cu cele din!% statutele Societăţii 
Generale de Credit Mobiliar din Franţa, nu va mai fi îndoială că noua bancă 


101 e prematură pentru ţara noastră și de un folos foarte discutabil!0%2 chiar 


pentru ţările acelea în cari practica şi uzanţele creditului!05 sunt mai 


cunoscute decât la noi. 


4 Max Wirth, Bankwesen, pag. 546 et sq. 


1. Proiectându-se înființarea unei bănci în companie deasupra lui Cu ocazia 
proiectului de a se înființa o bancă de speculațiune şters 2. deasupra lui vom avea 
şters 3. după o şters 4. întreprinderea aceasta supraintercalat 5. după sfârșind şters 6. 
ne-am obicinuit deasupra lui vom fi condamnați şters 7. deasupra lui lucrativitate şters 
8. până aici fraza suna astfel: Publicul naiv văzând pe de o parte o companie de atât 
de cunoscute nume, pe de alta zgomotul produs prin ziare, înclină a crede că cine ştie 
ce lucru mare se va produce, cine ştie ce izvor de progrese şi de muncă se ascunde 
sub numele de Credit Mobiliar 9. inclarităţi și vârtejului de speranțe deasupra lui 
blagomanii în vânt şters 10. deasupra lui depozitar şters 11. deasupra lui depozitar 
şters 12. deasupra lui plasarea şters 13. urmează de piaţa creditorului şters 14. după 
ele şters 15. după mai şters 16. după evildent] şters 17. comercial e un om de 
încredere ce supraintercalat 18. deasupra lui bancher şters 19. după Banca Naţională 
în fine şters 20. după creditul şters 21. după bun şters 22. după esis[tentă] şters 23. 
corectat din vânzarea 24. după semnul? 25. semnături solvabile deasupra lui negustori 
şters 26. după semnul X 27. e cunoscută supraintercalat 28. după sunt şters 29. după și 
şters 30. supraintercalat 31. după deloc şters 32. actualei societăți deasupra lui actuali 
şters 33. tot acest alineat este barat cu două linii roșii, semn obişnuit pentru a indica 
culegerea cu alt corp a citatului 34. după acest şters 35. după Banca se şters 26. 
deasupra lui în şters 37. segment supraintercalat 38. după la Buzău şters 39. s-ar afla 


inițial de 40 pentru esploatarea minei supraintercalat 41. sau nu supraintercalat 42. 
urmează supraintercalarea sau nu şters 43. iniţial Poate că nu e de loc 44. deasupra lui 
lucruri şters 45. deasupra lui al şters 46. în T: necunoscută. Speculează 47. în T: a lor 
48. după titluri cu totul sigure şters 49. în T: 1 50. după din şters 51. inițial pe 
nesiguranța valorii căruia 52. după are şters 53. după speculant şters 54. în T: poate 
să producă 55. după facă şters 56. vânzarea sau amanetarea tuturor efectelor 
supraintercalat 57. până aici pagina este barată cu doua linii roşii, cf. nota 33 58. 
specule pe deasupra lui a face pe şters 59. specula pe premii deasupra lui să cumpere 
premii şters 60. după Afaceri de report cari formau o mare parte a tranzacţiunilor 
Creditului mobiliar erau permise şters 61. după nu * şters 62. deși aceste constituie 
deasupra lui Însă reportul e şters 63. după un joc şters 64. după Cumpără cineva de 
ex. un efect al statului pe timp și la termen trebuie să-l ia în primire și să-l plătească 
şters 65. pag. 86 urma întâi după 84, iar 85 a fost intercalată ulterior, cum dovedeşte și 
numerotarea autografă 66. deasupra lui la şters 67. după Cea dendâi societate de soiul 
acesta care-a existat în Franţa a fost stabilită prin decretul de 18 noiemvrie 1852 cu 
numele Société Générale du Credit Mobilier fondată c-un capital de 60 milioane şi cu 
facultatea de a emite obligaţiuni de 600 milioane şters 68. Creditul mobiliar francez 
supraintercalat 69. acel an deasupra lui anul întâi şters 70. în T: În al doilea an 71. 
deasupra lui treilea şters 72. după de şters 73. după fie şters 74. după fie şters 75. după 
fie şters 76. după Dacă Creditul mobiliar ar fi, ca antiteză <a celui> cu cel ipotecat și 
comercial, o societate de împrumut pe bunuri mobile, precum obiecte preţioase, efecte 
publice etc. n-ar avea nevoie de un titlu atât de pompos. Un munte de pietate, o bancă 
de afaceri de lombard și || lată opiniile economiştilor asupra acestui soi de institute. 
Dar putem servi și cu alte date și mai caracteristice. şters 77. după nici putem şters 
78. deasupra lui trei şters 79. după Rotschild şters 80. în T: domină 81. în T: e 82. 
după sigură şters 83. după și şters 84. după știut cunoscut succesiv şterse 85. după 
face speculă şters 86. deasupra lui muncesc şters 87. în T: așa e aci 88. deasupra lui 
vinde şters 89. în T: acţii ale Băncii 90. după pentru şters 91. în T: Ceea ce-am dori e 
92. după Dacă şters 93. în T: regulă 94. deasupra lui de șters 95. după foarte şters 96. 
în T: lesne crezători într-un cuvânt 97. după și şters 98. toate acestea nu ne permit să 
ne felicităm tocmai mult de înfiinţarea ei deasupra lui nu ne inspiră felicitări la adresa 
ei şters 99. inițial Dar, pentru a nu prejudeca, mărturisim că nu-i cunoaștem încă 
statutele 100. după cele opt soiuri de operaţiile şters 101. deasupra lui noua şters 102. 
inițial ar fi permatură pentru ţara noastră <şi periculoasă> de un folos problematic 
103. deasupra lui economiei şters 

CREDITUL MOBILIAR (2) 


34 Continuăm! prin a cita luminoasa dare de seamă pe care un 
economist german o face despre activitatea Creditelor Mobiliare €. 


Semnul” caracteristic al tuturor acestor institute este speculațiunea. 
Pentru* speculaţiune însă societăţile anonime (pe acţii)” nu sunt potrivite. 
Societăți anonime speculante aduc pagubă” atât proprietarilor lor, adecă 
acţionarilor cât și publicului. Ne mărginim la următoarele argumente 
esenţiale. 

1) Afacerile de speculaţiune cer, după natura lor, o mare esperiență de 
afaceri, o  estraordinară repejune de concepție şi de  deciziune. 
Corespunzând în genere pe cale telegrafică pentru a încheia asupra a? 
milioane, neavând adesea decât un minut de reflecţie, societatea nu poate 
merge bine. Directori! cari ar || %" poseda asemenea calități nu se găsesc, 
pentru că asemenea oameni preferă a-și face afacerile lor proprii. Dar dacă 
se găsesc și li se dă puterea discreționară cerută, atunci societăţile sunt în 
pericol cat directorul lor sau să proceadă!? cu prea mare cutezanţă sau să 
esploateze!* situaţia în folosul său propriu, lăsând numai şansele rele pe 
seama societăţii. Aceasta au dovedit-o!+ procesul acţionarilor Creditului 


Mobiliar intentat!” consilierilor! de administraţie, cari au fost condamnați 


în!” prima instanță la plata a 60 milioane franci!$. Consiliarii de 


administraţie ai Creditului Mobiliar!” au câştigat averi imense, pe când 
societatea mergea spre faliment. 

% Ani întregi se făceau cătră finitul anului tot? soiul de manopere de?! 
bursă şi jurnalistice. (În sferele bursei se susținea că faimoasa ştire tătărască 
despre luarea Sevastopolului fusese comandată de creditul Mobiliar.) Aceste 
manopere aveau de scop de-a ridica cât se poate de mult cursul efectelor din 
cari consista portofoliul Creditului Mobiliar. Bilanţul se 'ncheia dar cu 
cursurile cele mai urcate şi se 'mpărţea o dividendă mare care în realitate 
absorbea o parte a capitalului acţiunilor; căci dacă s-ar fi făcut”? bilanţul 
Câteva săptămâni mai târziu, după ce cursurile scăzuseră la nivelul lor 
natural, ar fi rezultat un deficit al capitalului primitiv. 

97 r Fiindcă aceste institute se fondaseră pentru motive de agiotagiu, 
adecă fiindcă subscripţiunile || nu se făcuseră din capul locului decât cu 
intenţia de-a urca cât se poate de sus acţiile nouă și de-a le vinde cu agio, 
proprietarii aciia ai acţiilor cari rămâneau cu ele la urmă erau totdeuna în 
pagubă. Acţiile celor mai multe institute de credit stau sub pari: acele ale 
Creditului Mobiliar, nominal de 500 franci, urcate odată până la 1300 franci 
şi mai sus, au scăzut la 1869 la 162 franci. 


2) Institutele acestea nu sunt stricăcioase numai proprietarilor lor ci şi 
publicului. Faptul că unili speculanţi, precum Rothschild, Pereire și alţii au 
câștigat multe milioane cu operaţii financiare a orbit publicul într-atâta că 
se lăsă ademenit de făgăduinţa de-a ajunge?’ , pe calea puterii financiare 
colective, la aceeași || % ţintă. Făgăduinţa unor dividende mari se primi cu 
credință după exemplul evident al oamenilor din haute finance. Aşadar nu 
numai că s-a subscris capitalul primitiv al unei mulţimi de institute de 
credit. ci s-au primit de bunăvoie “^ și obligaţiile lor. Institutele de credit, la 
început în perplesiate ce să 'nceapă cu capitalul, căci o bancă are nevoie de 
timp pentru dezvoltarea ei ca orice altă afacere, nu s-au mulțumit numai cu 
a cumpăra efecte de bursă, ci participară la o mulţime de întreprinderi 
nouă pentru esploatarea de mine, fabrici şi alte stabilimente °°" industriale, 
||și nu arareori se cumpărau afaceri vechi cari nu se rentau ca bază a 
societăţii“ acţionarilor. Căci un timp oarecare era de sine înţeles între 


speculanti, că întreprinderi bune le esploatează cineva singur pe seama 


sa?®, iar cele rele se lasă unor societăţi de acţionari, întrebuinţându-se 


fraza comună „că numai esploatarea în mare are perspectivă sigură de 
succes“. Astfel, detrăgând capitalul ramurilor de industrie deja existente și 
îndreptându-le spre o plasare mai puțin rentabilă, pentru că nouă, au 
cășunat o mişcare neeconomică a capitalului care trebuia să perturbe atât 
strângerea de capitalii cât și câștigul lucrătorului 78. 

100 Ca dovadă uimitoare de exactitatea deplină a descrierii 
economistului german că esenţa unei asemenea întreprinderi” este specula 
servă procedimentele de la noi. 

Creditul Mobiliar nu există încă. Statutele lui sunt necunoscute, n-au 
fost tipărite încă; nici un decret al regelui“ n-au autorizat existența 
societății. 

Ministerul Comerţului și Lucrărilor Publice de la noi e abia în stadiul 
de-a se informa dacă persoanele fondatorilor sunt onorabile şi dacă 
instituția poate fi în folosul comerțului. 

Ei bine, deja se speculează acţiile neexistente”! ale unei societăți 
neexistente. 

Va să zică oameni cari au banii lor plasați în înscrisuri ipotecare, în 
poliţe, în efecte“? ale statului român, tot efecte“ sigure, vând aceste efecte 
sigure spres* a cumpăra acţiile neexistente ale unei societăţi neexistente! 

Nimeni”” nu știe nici ce va face societatea viitoare, nici ce soi de 
întreprinderi? va încuraja — totul e cuprins în || haosul viitorului. Dar 
tocmai pentru că nimic nu e sigur, tocmai că pentru că nesiguranța absolută 
dă loc la speranţe exagerate, specula a și pus mâna pe ficţiune şi o vinde 
drept bani buni. E cu totul indiferentă pentru speculatori valoarea intrinsecă 
a viitoarelor titluri. Ei știu că la orice nouă emisie patronată de nume 
cunoscute se naște hausse în piaţă şi cestiunea principală e de-a vinde până 
e hausse. Dar 3, precum vede oricine, ei nici nu au titlurile în mână. Mai 
mult! N-au nici banii necesari pentru a le 58 cumpăra, adecă n-au nimic, nici 
bani, nici efecte, şi cu toate astea câştiga bani. 

Rugăm pe oricine să aprecieze aceste împrejurări şi să-și facă o judecată 
despre soliditatea“ lor. 


4 Max Wirth, Bankwesen, loc. citat. 


1. deasupra lui Sfârșim şters 2. după Cităm în fine opinia unui economist escelent 
privitoare la acest soi de institute de credit şters şi după un rând alb subliniat 
(indicație pentru tipografie, respectată în T) 3. după supraintercalarea zice un 
economist şters aici figura iniţial trimiterea la Max Wirth 4. deasupra lui La şters 5. 
supraintercalat 6. în T: Societăţile 7. în T: pagube 8. în genere deasupra lui prin şters 
9. a încheia asupra a deasupra lui a dispune de şters 10. modificat din Directorii 11. 
deasupra lui că şters 12. modificat din procede 13. modificat din că esploatează 14. 
Aceasta au dovedit-o supraintercalat 15. deasupra lui contra şters 16. modificat din 
consiliului 17. deasupra lui la şters 18. semn pentru o notă de trimitere, șters odată cu 
nota de subsol la care trimite: Compară procesul acţionarilor Societăţii Financiare 
intentat consiliarilor de administraţie cari asemenea au fost condamnați la plată și au 
plătit 19. ai Creditului Mobiliar supraintercalat 20. după compturilor şters 21. după 
ziaristice şters 22. s-ar fi făcut deasupra lui se făcea şters 23. deasupra lui câștiga 
şters 24. după buna apoi buna succesiv şterse 25. după capitalului şters 26. pe seama 
sa supraintercalat 27. după cu flraza] şters 28. semn pentru o notă de trimitere, şters o 
dată cu nota de subsol la care trimite: Max Wirth, Bankwesen, loc, citat 29. 
supraintercalat 30. al regelui supraintercalat 31. după unei şters 32. în T: înscrisuri 
ipotecare, în efecte 33. după în şters 34. după să [cumpere] şters 35. după Dar 
n[imeni] şters 36. în T: întreprindere 37. în T: Deci 38. a le deasupra lui a-i şters 39. 
în T: natura 

CREDITUL MOBILIAR! ȘI JOCUL DE BURSĂ (3) 


102r Tratând materii financiare într-un ziar cotidian, avem două greutăţi 
de întâmpinat. Una rezultă din subtilitatea materiei. Jocul? de bursă, cu toate 
halucinaţiunile lui, ar cere un spaţiu mai întins decât coloanele unei foi. Mai 
ales” în lumea speculei intră tot ce o societate omenească are nesănătos, 
ruinat, pospăit*, începând cu culisele teatrului și sfârșind cu culisele bursei. 

Toată lumea 'şi aduce aminte de afacerea Stroussberg; de acei duci și 
conți” silexiani cari treceau drept fondatori ai societăţii, ale cărei acţii le 
emitea o” haute banque... papa Stroussberg&. 

Plasat-au acei oameni fondurile lor disponibile în acţii Stroussberg? Ce 
să plaseze când n-aveau nimic? Dar” au plătit poate primul vărsământ şi au 
jucat asupra diferenţei, pet? prime până la liberarea!! integrală a acţiei sau, 
și mai rău, au căpătat un număr del? acţii gratis pentru iscălitura pusă15 sub 
documentul primitiv al fondaţiunii. 

Dând Dumnezeu s-avem şi noil bursă în ţară, vom avea ocazia de-a 
descoperi manoperile 10% încâlcite ale agiotajului și a le descrie așa încât 
oricine! să le priceapă. 

Aşadar, cum am zis, subtilitatea materiei e o greutate. Pe puţine coloane 


trebuie să spunem mult, într-o1$ formă nu prea concisă căci!” s-ar îngreuia 


înţelegerea. 

A doua greutate e recapitularea continuă. Fiecare număr de gazetă e o 
scriere!€ de sine stătătoare, încât 1” cetitorul trebuie să 'mţeleagă tot ce-i? 
spui făr' a pretinde de la el ca să-ţi fi citit?! și numărul”? trecut. 

Aşadar recapitulăm zicând: operaţiile?” de bursă se deosebesc?* esenţial 
în operaţii comerciale şi de speculă. 

Cele comerciale sunt: negoţ de aur și argint, schimb de bani, depozite, 
virimente, arbitraje cambiale, scont, || conturi curente, emisiune de bilete la 
purtător, împrumuturi 10% ipotecare, comisiuni. (Definiția? pe scurt a 
acestor operaţii în numărul d-alaltăieri.) 

Cari sunt operaţiile?S de speculă? 

În esență foarte unilaterale: cumpărare de acţii sau de titluri en gros şi 
specularea lor la bursă en detail”/. Acesta este cercul de activitate al marilor 
bănci (Rothschild, Bleichrâder, Pereire), acesta în fine al Creditului 
Mobiliar. 


Dar o bancă comercială nu cumpără acţii şi titluri? 

Nu?6. 

Ea le ia în comision, de” crede că sunt bune, şi30 trebuie să se 
'ncredințeze dacă sunt bune, pentru că cei dendâi cărora le va?! vinde 
titluri“? sunt clienţii ei proprii, negustorii şi capitaliștii“” cu cari are a face 
de 30-40 ani şi mai bine, sunt aciia“* care formează sfera creditului“? unui 
bancher comercial. Dar în comision le ia. Pentru un mic comision plătit de 
Societatea Acţionarilor, || pentru altul şi mai mic, plătit de clienţi, bancherul 
105" comercial desface acţii bune ale unor întreprinderi industriale? cu 
preţul lor normal, fără speculă, fără agiotaj””. În cât le-a primit, le dă. 
Câșştigul poate fi mare numai dacă afacerea e mare; încolo e foarte normal, 
precum și plasarea e normală. Numai capitaluri disponibile i se pun la 
'ndemnă întreprinderii. Nu-și vinde nimeni moşia ca să cumpere acţii. 

Altfel e banca de speculație, altfel Creditul Mobiliar. 

Acesta cumpără toate acţiile unei întreprinderi (en gros)*8. Indiferent 
dacă întreprinderea e bună ori rea. Apoi le revinde în detail prin speculație, 
beneficiind totdeuna 3 de diferenţe. 

Ne va 'ntreba cineva cum se face speculaţia? 

Ne vom încerca s-o descriem. 

Să presupunem că e a se construi“ un drum de fier de la Bucureşti la 
Cernavodă care costă 50 de milioane, împărțiți în 100.000 de acţii câte 500 
franci de plătit în patru termene. Va să zică titlul provizoriu pentru întâiul 
vărsământ costă 125 franci, total 12.500.000 pe care haute banque [îli 
varsă, cumpărând astfel totalitatea titlurilor provizorii. 

De 'ndată ce titlurile promit a se emite, oricare ar fi valoarea intrinsecă, 
ele sunt 1% sigure de o hausse. De ce? Numai şi numai pentru că*! toți 
speculanții de profesie ştiu că, pe cât banca de speculaţiune “7 emite, 
titlurile se vor urca. 

Această hausse este atât de lesne de prevăzut încât în vederea ei se 
naşte un fel de cerşetorie de-o speţie cu totul modernă, necunoscută în 
timpii reacţiunii. 

După textul actului de fondațiune acţionarii au să verse echivalentul 
hârtiei lor în patru termene. Toate acţiunile le-a luat Creditul Mobiliar“^. 

Numaidecât Creditul”? sau sindicatul ei“ de capitalişti e asaltat cu 
cereri: oameni din societatea bună, dame“ din lumea mare, diplomaţi, 


3 


balerine, judecători, săbiuţe politice vin a solicita cu multă umilință la uşa 
bancherului, care 20, care 60, care 100 de titluri provizorii. 

107 ' Bancherul de comerţ are și el amicii lui: negustori angrosiști, 
proprietari mari, meseriași însemnați, arendași bogaţi, tot oameni cari 'şi 
învârtesc capitalul în sudoarea frunţii, cu munca. 

Dar iată amicii unei haute banque. Le monde cum s-ar zice franțuzește, 
şi le demi-monde. 

Și credeţi că refuză „înalta bancă“ de-a le da acestor oameni acţii? 

Ferit-a sfântul. 

Nu-i vorbă, să plaseze serios “ nu vrea niciunul. Nici n-au fondurile 
cuviincioase pentru a câştiga proprietatea integrală a % acţiunilor pe cari le 
solicită. 

Dar toţi ştiu că aceste acţii se vor cota în hausse la bursă, din ziua întâia 
chiar, că speculatorii se vor arunca ca lupii asupra lor, rupându-se care pe 
care să plătească o primă de 50, 100, 500 de franci chiar; că vor cumpăra 
până ce ţine vârtejul cu 150, cu 200, cu 600 franci chiar”, un titlu... 
provizoriu, care-a costat ... cât? 

1255! franci al pari! 

108r Dar cum va produce”? Creditul Mobiliar acest?’ vârtej? 

Va împărţi titluri provizorii: 250.0004 (nominal la plata integrală 1 
milion) unor persoane a căror aprobare și vorbă sunt folositoare succesului 
afacerii, dar cari n-au nici atâta capital încât să-și poată păstra chiar timp 
scurt acţiile. Asta-i prima categorie: alaiul fără parale. 

250.000 la 5 persoane, asemenea în condiţii sociale înalte 55, dar destul 
de bogate pentru a conserva titlurile. Alaiul”” cu parale. 

250.000 la speculatorii de rând şi culisieri. Caracuda *8. 

Preste tot 750.000 franci împărţiţi în 6000 titluri provizorie din care 
fiecare dă dreptul la achiziţia ulterioară a unui titlu definitiv de 500. 

Câteşitrele soiurile de oameni, lume mare, jumătate lume și culise >9 de 
orice categorie s-ar ţinea, diplomat sau galopin ®, balerină sau adiutant Sl 
domnesc, gazetar sau cinstit episcop 62, aşteaptă, prevede dar mai cu seamă 


prezice hausse asupra acţiunilor. 19 " Toată puterea interesului lor || îi © 
face să vrea hausse. 


Sub asemenea auspicii se deschide bursa.5* Capitalistul ® serios şade la 
un colţ. ÎI cam tentează zgomotul$6. Ar vrea și n-ar prea vrea. 

Dar ceea ce-am numit noi alaiul fără parale nu-și poate păstra titlurile. 
Cei 150.300.450 franci ce i-a pus fiecare din $ sărăcimea înaltă în titluri, 
devin ® simţitori prin lipsa lor. Ei vor să-și realizeze hârtiile 69. 

Titlurile se oferă la bursă. 

Ce face banca de speculație sau Creditul Mobiliar? Le lasă să vânză 
pe orice preţ? Nu. Le cumpără ea singură cu primă. Plăteşte 10, 20, 30% °! 
primă. Nimica toată la 250.000 72. 

Vânzătorii sunt încântați de-a fi realizat un beneficiu ş-o spun în gura 
mare, cu păreri de rău că n-au putut aştepta încă câteva zile pentru a vinde 
c-un curs și mai ridicat. Dar au vândut sau alu] conservat acţiile lor? Puțin 
importă. Vorbele lor sunt folositoare creditului afacerii și atrag capitalurile. 

1107 Dacă capitaliştii tot se mai sfiesc de-a cumpăra noua valoare, există 


un mijloc în genere infailibil de a-l atrage 75: acela de-a face să-i joace 74 pe 
dinaintea ochilor o mare mișcare de afaceri. 

Dacă capitalistul vede vânzându-se succesiv la bursă douăzeci de mii de 
acţii ale Creditului Mobiliar, sau patronate de el, c-un preţ care oscilează 
uneori, dar care în linie generală 75 se tot urcă mereu, de fier să fie și tot se 
ispiteşte să cumpere. şi 'ntr-adevăr, îşi zice el, un titlu de 125 76, care se 
vinde azi cu 150 77 nu va face mâni 160 "8, poimâni 170 '%? Mai ştii? 165 80 
tot o fi făcând dacă se vinde cu preţul acesta, dacă căutarea lui e egală cu 
oferta, ba chiar superioară, dacă beneficii considerabile au fost realizate de- 
o mulțime de persoane onorabile şi de consideraţie cari au cumpărat, 
revândut şi şters diferenţele, 

111 Sărmanul de el! 

El nu ştie că Creditul Mobiliar însuşi” a vândut şi a cumpărat 
înaintea ochilor lui; că acest vârtej de afaceri a fost jucat anume pentru el 
casă-i ia ochii și să-l atragă în vârtej cu bănișorii lui, strânși unul câte unul 
cu 8 greutate. 

Dar cine-o ştie asta? Nimeni. 

Cei abili se cam îndoiesc ei, dar la urmă ce le pasă. Dacă știu taina, 
câştigă şi ei asupra diferenţelor şi pace bună. Dar chiar cei abili nu sunt 
siguri. Pentru că, când agenţii de schimb merg în fiece dimineaţă să ia 
ordine de la Creditul Mobiliar, sau de la haute banque 84 li se dă la unul 
sau doi din ei ordin de-a vinde (ofertă puţină) și la patruzeci sau cincizeci 

ordin de-a cumpăra (căutare multă). Dar nici un agent de schimb ® nu ştie 
ordinile date confraţilor lui, nici ştie de cătră cine i-a fost date SE, 

Legea, reglementele, obiceiul şi, mai mult decât orice, interesul lor 
propriu îi?” face 117 pe toți foarte discreti. 

Astfel se petrec lucrurile. 

În măsura în care capitaliştii serioşi cumpără 8% titlurile urcate prin 
aceaste comedie$”, Creditul Mobiliar augmentează ordinile 90 de vânzare 
sau diminuează ordinile 91 de cumpărare, după curs, nu zi cu zi, ci sfert de 
ceas cu sfert de ceas, până ce toate titlurile sau cea mai mare parte a lor sunt 
plasate. 

Să admitem acum că în decursul acestei operaţii prima s-a ridicat % 
numai cu % 30% 9. La fiecare titlu provizoriu ar fi un câştig de 37,50, 
adecă % titlul provizoriu de 125 s-ar vinde cu 162,50, lucru nu tocmai de 
mirare când am văzut titlurile % primului vărsământ al Băncii Naţionale 
vânzându-se cu 500. 

Știm de la 'nceput însă că 6000 titluri au fost împărţite al pari la alaiuri. 
Va să zică Creditul Mobiliar a speculat numai 94.000. 

De la 94.000 titluri câte % 37,50 primă % e în total % ......... 3.525.000 
113r 

Dar a cheltuit spre acest scop: 

1. Prima de 10% plătită subscriptorilor din înalta sărăcime 1% ... 25.000 

2 Curtaj. (samsarlaC) setea irae au eE E a a a tat 
305.500 

3. Gazetarii, administraţia, pierderile .............ccceec.. 144.500 

475.000 

[rest] 3.050.000 

Adecă un câștig de 3 milioane, învârtind un capital 12,5 milioane 
curs de două-trei săptămâni. 

Dacă însă banca ar fi plătit integral emisiunea toată şi ar fi emis!®’ titlul 
cu 500, al pari, câştigul era de patru ori pe atât de mare, era de 12.200.000 
învârtind un capital de 50.000.000 câteva săptămâni. 

Precum se vede din cele de mai sus, asemenea operații de bursă nu se 
pot face de 11%! bancheri de comerț. Numai o haute banque cu zeci de 
milioane capital disponibil sau numai o Societate de acționari al căreia 
capital!% se 'ntrebuințează la agiotaj poate întreprinde a urca și scădea 

titlurile după voinţă. Pentru a înlătura contramina, adecă a împiedeca 
operațiunile în senz invers al altor case puternice, cari ar zădărnici şi hausse 
şi baisse a bancherului sau a Creditului Mobiliar, casele acestea 105 se atrag 
asemenea cu o parte alicotă la câștig, ceea ce se cheamă!% a le primi în 
sindicat. 

Toate operaţiile acestea sunt independente de caracterul oamenilor. 
Bărbaţii cei mai onorabili cari-ar lua parte la cumpărarea en gros şi 
speculațiunea en detail de titluri nouă nu se pot purta altfel || decât cum le 
dictează natura 105 întreprinderii lor. 1% Ceea ce e rău e natura însăşi a 
operaţiunilorI0 de haute banque şi de credit mobiliar, nu oamenii ce le fac. 

Ne rezervăm pentru altădată a arăta dezastrele morale ce le cauzează 
asemenea întreprinderi, precum și crizele comerciale cărora le dau naștere 
mai cu seamă pe o piaţă de efecte relativ nouă, inesperientă, ademenită cu 
atât mai lesne de lăcomia câştigului. 

1. după (3) şters 2. după O materie în adevăr atât de greu de definit ca jocul de 
bursă şters 3. în T: mai ales că, 4. deasupra lui lustruit şters 5. după conți şters 6. 
deasupra lui silesiani şters 7. deasupra lui un şters 8. urmează în persoană şters 9. 
după Dar apoi Plălteau] succesiv şterse 10. după au julcat] şters 11. deasupra lui 
plata şters 12. un număr de supraintercalat 13. după lor şters 14. acest început de 
frază suna iniţial Cum a dat Dumnezeu de avem noi 15. după și şters 16. după și nu 
şters 17. după căci puţini m-ar înţelege şters 18. deasupra lui operă şters 19. după 
abstracţie făcând de foileton şters 20. după ceea şters 21. făr' a pretinde de la el ca 
să-ți fi citit deasupra lui să nu presupui adecă c-a [citit] şters 22. după numălrul] 
şters 23. după că afacerile şters 24. în T: deosibesc 25. după Pentlru] şters; în ms. 
Denifiţia (lapsus calami) 26. deasupra lui cele şters 27. en detail supraintercalat 28. 
urmează zicem şters 29. deasupra lui dacă şters 30. după Le vinde şters 31. 
supraintercalat 32. supraintercalat 33. după sunt şters; în T: negustori și capitaliști; 
34. după tocmai şters 35. după creditului] şters 36. ale unor întreprinderi industriale 
supraintercalat 37. urmează fără nimica. şters 38. (en gros) supraintercalat 39. în T: 
totdeauna 40. după conls]trui şters 41. pentru că supraintercalat 42. de speculațiune 
supraintercalat 43. după preajma şters 44. frază constituită prin ştersături și 
supraintercalări din Toate acţiunile acestea le ia ori un capitalist ori un Credit 
Mobiliar 45. deasupra lui capitalistul şters 46. supraintercalat 47. după balerine şters 
48. supraintercalat 49. după o plasare intlegrală] şters 50. supraintercalat 51. după 
150 flranci] şters 52. Dar cum va produce deasupra lui Ce va face acest dar şters 53. 
după ? şters 54. după 750.000 (nominal şters 55. după aselmenea] şters 56. după 
bulne] şters 57. în T: titlurile: alaiul 58. iniţial alaiul caracudei 59. iniţial câteși trele 
alaiurile acestea 60. deasupra lui culisier şters 61. după general în retragere şters 62. 
cinstit episcop deasupra lui ep[iscop] apoi protopop succesiv şterse 63. în T: i 64. 


inițial Astfel se deschide bursa 65. după Bursierul de [nădejde] şters 66. deasupra lui 
treaba asta şters 67. după din alai apoi în titluri succesiv şterse 68. după [î]i fac a-și 
scoate golul buzunarului şters 69. Ei vor să-și realizeze hârtiile deasupra lui 
Spălătoreasa nu a plătit poate nici birtul şters 70. în T: să se vânză 71. în T: 30 la sută 
72. urmează însă la 1500 de titluri şters 73. în T: a-i atrage 74. deasupra lui scânteie 
şters 75. în linie generală deasupra lui preste tot vorbind şters; în T: dar în linie 
generală 76. deasupra lui 500 şters 77. după 600 130 140 succesiv şterse 78. după 650 
135 succesiv şterse 79. după 700 140 succesiv șterse 80. deasupra lui 600 şters 81. 
deasupra lui el şters 82. deasupra lui el şters 83. după și legați cu șapte noduri și şters 
84. sau de la haute banque supraintercalat 85. după schimb şters 86. urmează aceste 
ordine şters 87. în T: i 88. după iau şters 89. urcate prin această comedie 
supraintercalat 90. În T: ordinele 91. în T: ordinele 92. deasupra lui a fost şters 93. 
deasupra lui de corectat în cu şters 94. în T: 30 la sută 95. acest sfârşit de frază este 
scris în subsolul paginii; locul în text îi este indicat printr-un semn de trimitere 96. 
după primul vărsământ şters 97. în T: De la 94.000 câte 98. după câștig şters 99. e în 
total deasupra lui Deci are de la toate şters 100. din înalta sărăcime deasupra lui 
alaiului fără parale şters 101. tot acest început de pagină este încercuit cu creion roşu 
102. în T: 12 milioane și jumătate. 103. deasupra lui plătit şters 104. în T: al cărei 
capital 105. casele acestea deasupra lui casele cele mai puternice şters 106. după 
înseamnă* şters 107. după încolo şters 108. după meseria lor] şters 109. deasupra lui 
întreprinderilor şters 

166v Unul câte unul ziarele române cad ca muștele în luptele Creditului 
Mobiliar. Din articolele lor pe cât de pâine de laude! pe atât lipsite de 
cunoştinţe elementare chiar asupra acestui soi de? speculă, aflăm că între 
fondatori sunt o sumă de nume românești, începând cu inevitabilul prinţ 
Dumitru Ghica, prezidentul tuturor societăţilor posibile și imposibile, şi 
sfârşind cu redactorul „Românului““, participator‘ abil la toate afacerile de- 
o lucrativitate oarecare, cari nu cer decât un capital intelectual de patru 
clase primare şi 5 un capital moral egal cu zero. 

Singura rezervă pe care-o putem admite pentru o sumă de oameni 
cumsecade, ostași, bancheri, mari proprietari de imobile, cari se amestecă în 
această întreprindere de speculă și de joc de bursă, este că n-or fi 
cunoscând deloc istoria Creditului Mobiliar din Franţa, fondat de fraţii 
Pereire, și aceea € a altor institute asemănătoare acestuia. 


1. iniţial După articolele pline de laude dar 2. după de întreprinderi şters 3. 
redactorul „Românului“ deasupra lui d. Emil Costinescu șters 4. corectat din 


participatorul 5. după o strună de violoncel şters 6. după desfrâu şters 7. după nu știu 
is[toria] şters 8. supraintercalat 

CREDITUL MOBILIAR 


150 Y Știind! câte vi[ci]situdini financiare se ascund sub această formă 
ocultă a creditului, cunoscând atât condiţiile de existenţă cât şi || procederile 
2 şi istoria institutelor de 3 15!" credit mobiliar desigur mulţi 4 ar fi renunțat 
de a participa la un lucru prematur pentru ţara noastră şi periculos pentru 5 
societăţi de acele chiar € în cari practica economică și uzanţele de bancă 
sunt mult mai cunoscute decât la noi. 

Vom vorbi atât de verde încât oricine ne va pricepe. Toată lumea cam 
ştie ce e credit, deși poate nu cu toată claritatea cuvenită. 

Creditul e facultatea de-a căpăta bani sau 7 alte valori cu împrumut. 
Această facultate însă nu este înnăscută , nu o are orice creştin al lui 
Dumnezeu în acelaşi grad. 

Există în adevăr, ca formă primitivă, reacționară, așa ” numitul credit 
personal, care se obicinuia și la noi în veacurile trecute şi poate pân-la 
începutul secolului nostru. Aci!0 Stan împrumută lui Bran suma cutare cu 
ori fără înscris, cu ori fără dobândă || și atârnă de obrazul lui Bran de-a da 
banii cinstit îndărăt, după cum s-au învoit împreună. 152Y 


Dar asta este o formă foarte primitivă a creditului, pe care ovreiul nu dă 
11 


NIMIC. 

Creditul e azi în genere real!7; el se întemeiază pe altceva decât pe 15 
onorabilitatea împrumutătorului, adecă pe averea lui!%. EI!” se dă aşadar 1. 
proprietarilor de imobile urbane și rurale. Pentru scopul acesta există 
institutele de credit fonciar. 2. negustorilor de o inconstestabilă solvabilitate 
cari!” [î]și scontează poliţele la Banca Naţională. Va să zică pretutindenea || 
și pururea creditul se bazează pe ceea ce este: pe averea proprietarului, 155 
pe aceea a negustorului. El nu atârnă de întreprinderi viitoare al căror 
succes numai D-zeu [î]l poate prevedea, ci e întemeiat pe averea actuală, 
evidentă, pipăită a proprietarului de imobile sau a negustorului. Pentru 


amândouă aceste categorii! de oameni există aşadar 1° institute. 

]12. 


In adevăr, pentru a li se putea face credit, adecă pentru ale avansa banii 


cele trebuiesc, s-au creat pentru proprietari institute de” credit 71 cu 


termene lungi de rambursare”? pentru negustori a căror afaceri merg mai 
repede, Banca cu termene scurte. Amândouă soiurile de afaceri sunt pe 
deplin sigure, garantate în averea văzută a oamenilor 7%. 

Creditul”% real, în cele două forme ale lui, ipotecară şi comercială, își 
are institutele 15% sale, în care capitaliștii își pot depune banii, iar 
imprumutătorii siguri îi pot găsi. 

Ce e creditul mobiliar? 

Iată o întrebare la care Dicţionarul de economie politică a lui Maurice 
Block nu ne poate răspunde, o °” întrebare la cari economiştii nu ne pot da 


26 nici o soluţiune. 

De ce nu? Pentru că nu există soluţiune. 

Pe când adecă institutele citate mai sus dau credit pe averi existente, 
creditul 15 mobiliar împrumută pe speranța că afaceri nerealizate, 
proiectate abia, vor avea o productivitate oarecare 27. Asta e curat 
negustorie 7% pe pielea ursului care se află în pădure. 

Să 2% presupunem că Societatea Creditului Mobiliar va emite acţii a 500 
franci 1% ! una şi va aduna în ladă cele 40 milioane pe cari le cere. Ce va 
face cu ele? 

Va cumpăra efecte publice? Acţionarii ar putea-o face asemenea. Va 
sconta polite? Și banca o face aceasta și fiece bancher în parte. Va face 
arbitraj, adecă va cumpăra polițele acelei pieţe unde ele sunt mai scăzute, 
pentru a câștiga asupra diferenței? Bancherii o fac asemenea şi cu destul 
succes. Ce va face dar acest credit mobiliar pentru dezvoltarea comerţului, 
industriei și agriculturei în România, precum zic ziarele? 

Dezlegarea ne-o dă chiar societatea. Alături cu ea va exista o societate 
de construcţii“, care va efectua tot felul de lucrări publice, pentru stat, 
judeţe, comune, stabilimente și particulari, adecă va monopoliza zidăria şi 
clădirile. 

Dar pentru aceasta nu-i necesar Creditul Mobiliar. E îndestul dacă 
pentru scopul 157 special al clădirilor se constituie o societate pe acţii e-un 
personal tecnic suficient care să execute orice lucrare. 

Nu asta însă vrea Creditul Mobiliar. El vrea să creeze întreprinderi mari, 
să scoată acţiile acestora în vânzare, să le desfacă pe acestea cu preţul cel 


mai mare posibil, iar când întreprinderile vor merge rău, căci“! succesul lor 


îl ştie numai Dumnezeu, de vreme ce e 32 în viitor, Creditul Mobiliar să-şi 
spele mânile în apa nevinovăţiei ca Pilat din Pont şi să lase pe acționari cu 
maidane cumpărate ce nu se pot vinde nimănui şi cu case zidite ce nu se pot 
închiria nimănui. 


1. după Mai multe ziare au vorbit deja despre fondarea unei societăți pe acții de 
credit mobiliar. Între fondatorii acestei societăţi întâmpinăm multe nume românești, 
începând cu inevitabilul principe Dimitrie Ghica și sfârșind cu redactorul 
„Românului“ d. Costinescu], celebrul d. Costinescu. Ar fi nenatural, în starea 
actuală de lucruri, ca românii, chiar aciia cari ştiu economie politică, să înţeleagă ce 
se ascunde sub denumirea de „credit mobiliar“ şi suntem de mai nainte siguri că 
mulți dintre fondatori, oameni de bună credinţă poate habar n-au de pericolele 
economice ce le ascunde acest nume inofensiv. Aceasta este în adevăr singura scuză 
pe care o putem cita pentru ostașii, bancherii și boierii, mari proprietarii de moșii 
cari își pun iscălitura sub asemenea proiecte, de vreme ce şters 2. după și şters 3. 
după cred şters 4. supraintercalat 5. după chiar şters 6. de acele chiar supraintercalat 
7. după cu împrumut şters 8. urmează cumva şters 9. după boierească şters 10. după 
ba chiar în zilele noastre s-or mai aflând oameni cari merită credit personal și 
oameni cari-l dau şters 11. urmează semnul uzual de rupere prin alineat a unui text 
scris continuu 12. iniţial Astăzi creditul nu e personal, ci real 13. supraintercalat 14. 
inițial acest altceva este averea împrumutătorului 15. iniţial Pentru scopul acesta 
există în adevăr institutul creditului fonciar rural și al celui urban 17. după adecă 
cari are avere în mărfuri şi cari la după ce au încheiat o afacere oarecare trag o 
poliţă asupra debitorului lor și o scontează la şters 18. deasupra lui bresle şters 19. 
supraintercalat 20. institute de supraintercalat 21. iniţial credite fonciare 22. urmează 
cu dobân[dă] şters 23. urmează Cu drept cuvânt deci lumea a cumpărat scrisuri || 
funciare, cu drept cuvânt acţii ale băncii. Atât cât au plătit-o pe deplin desigur 
împreună cu dobânzile cuvenite, la bancă, fiind făcând multe afaceri, poate da chiar 
dividende şters 24. după E evident așadar că şters 25. după iată şters 26. deasupra lui 
răspunde nimic şters 27. după mare şters 28. după ca neguţarea apoi ca a neguța 
succesiv şterse 29. după Creditul şters 30. urmează și lucrări publice şters 31. după 
Creditul şters 32. supraintercalat 

CREDITUL MOBILIAR 


Am declarat! în numărul trecut că? nu avem de gând a îngreuia 


creaţiunea” Creditului Mobiliar.15 Y Ceea ce voim numai este? să lămurim 


natura acestui soi de întreprindere. Nimeni nu poate opri pe” un bancher de 


a-şi întrebuința banii oricum voiește, de-a fi mediator al” negoțţului, în 8 
înţelesul bun al cuvântului — sau de-a-și concentra capitaliile °? asupra 


speculei. 

Desigur că și astăzi, alături cu bancherii escomptori și cu cei cambişti, 
cari se ocupă curat! numai de afaceri comerciale și industriale, set! află un 
număr det? bănci de plasare şi speculă, a căror clienţi, având!” încredere 
absolută în bancherul lor, le lasă deplină libertate de-a face cu depozitele 
orice!4-ar voi: de a le împrumuta cu camete mari, de-a juca cu ele a livrer 
sau asupra diferinţei cursurilor efectelor. Clientul trebuie!” să aibă o 
credinţă de fier! pentru a confia!” hazardului averea lui, și! a admite că 
bancherul, în loc de a-şi rezerva afacerile || bune pentru sine și a le scrie pe 
cele slabe la contul clientului, 161! va face viceversa, cele bune!” pentru 
client, cele rele pentru sine. 

Dar în orice caz e o mare deosebire între un bancher privat, cu capital 
restrâns, care nu poate influenţa cursurile bursei” şi o puternică societate de 
acţionari c-un capital de 40 milioane. Bancherul care-a câștigat în așa grad 


încrederea clienţilor încât [îli7! pun la discreţia”? lui absolută fondurile, să 
facă cu ele ce-o vrea, trebuie să se fi distins printr-o agerime de vedere și 
printr-o tărie de caracter care i-a atras 0° confiență absolută”?. 

E oare tot astfel cu consiliul de administraţie al unei societăți de 
acţionari şi cu directorul ei? 

Consiliul?” poate, precum am zis în numărul trecut, în caz dacă cursul 
efectelor de portofoliu a societății? ar fi scăzut în ziua când își încheie 
bilanţul, să producă?” prin 162" marea pre || siune”€ a societăţii asupra pieţei 
efectelor?, o urcare repede a tuturor efectelor din “0 portofoliul ei 
propriuðt. Suite la o înălțime mare, însă efemeră, de câteva săptămâni ?, 
bilanţul se 'mcheie calculându-se efectele“ pe cursul urcat, încât °4 rezultă 
un prisos imaginar, factice, pe câteva zile“. Se plăteşte o dividendă. Două 
zile însă, ori“ o săptămână după încheierea bilanţului efectele scad repede 
la cursul lor natural. De unde s-a plătit dividenda? Din capitalul primitiv al 
acţiilor. Astfel: la 'ncheierea bilanţului e?” escedent, a doua zi după 
încheiare deficit. 

Cercetând însă portofoliul, care “ -a servit la confecționarea unui bilanţ 
strălucit, putem da — nu zic vom da, căci lucrul e ipotetic — dar putem da 

de efecte cu totul putrede, de hârtii cari n-au nici o valoare intrinsecă, cari 
prin speculă numai s-au ridicat la o înălțime oarecare, | pentru a recădea 
repede?’ în nimicnicia lor. 165 

Cu toate acestea consiliul şi directorul sunt acoperiţi. Ei au primit, nu de 
la clienţi cerţi, dar de la clienţi anonimi, un capital de 40 milioane la 
discreție. Având a îl specula, nu a face negoţ cu el, l-au întrebuințat după 
regula speculei, au cumpărat hârtii depreciate cu speranţa că se vor sui. Nu 
se mai suie? Treaba acţionarului. El a riscat capitalul, l-a riscat după chiar 
natura unei haute hanque, pe care trebuia s-o cunoască. Acţionarul a voit să 
câștige repede, acționarul a fost lacom, acţionarul n-are decât să piardă. 

Dar unde mai punem un alt inconvenient? Pe baza unui portofoliu — să 
admitem factice — societatea poate emite obligaţiuni, se poate împrumuta | 
cu bani. Va să zică 1% după ce portofoliul, fundamentul întregei misiuni a 
acţiilor băncii, e putred şi fără valoare intrinsecă, societatea mai poate 
rămânea şi datoare. 

Dar toate vicisitudinile astea nu-l lovesc nici pe membrul din consiliul 
de administraţie, nici pe director. Dacă aceştia au acţii de-ale băncii de 
credit mobiliar, le vând când cursul, comandat la bursa de ei înșiși, e mai 
urcat şi pun banii de o parte; dacă au alte efecte rele Creditul Mobiliar“? le 


urca în sus; oi le vând bine și pun banii de o parte. Și când se“! vor fi 
dezbărat şi de acţiile băncii, şi de acţiile întreprinderilor patronate de bancă, 
încasând prime mari“ n-au decât să se retragă și să lase treaba baltă. 

Suntem departe de-a bănui onorabilitatea cuiva. Dar natura acestui“ soi 
de speculaţiuni 16% e de-așa chip încât se răsfrânge asupra caracterului 
oamenilor. Bancherii de comerț din Londra nu primesc + în conturile % lor 
comiși cari au obicei a juca la bursă. Courcelle-Seneuil zice curat că 
bancherul cel mai onorabil lunecat de pe terenul solid al creditului 
comercial, pe clina speculei“6, se demoralizează repede. Bancherul de 
comerț are interes ca clienţii lui să meargă bine, cel de speculațiune nu-l are 
deloc. 

Puțin [î]i pasă dacă hârtia ce-o vinde are valoare intrinsecă sau nu. El s- 
o vânză scump. 

Puțin [îli pasă asemenea dacă cea pe care-o cumpără cu banii 
acţionarului e 'ntemeiată pe-o întreprindere solidă sau nu. leftenă să fie, ca 
s-o poată urca şi câştiga diferenţa. 


1. iniţial Precum am declarat 2. trecut că supraintercalat 3. iniţial a opune piedici 
creaţiunii 4. Ceea ce voim numai este deasupra lui Nimeni nu poate şters 5. după pe 
cin[eva] şters 6. modificat din intermediator 7. după sau samsar şters 8. după samsar 
şters 9. supraintercalat 10. după pururi şters 11. după pre cât aceste există şters 12. 
după de şters 13. după în oarbă [încredere] 14. după lor şters 15. iniţial într-adevăr 
trebuie ca clientul 16. deasupra lui stâncă şters 17. deasupra lui încredința şters 18. 
deasupra lui credinţă estraordinară pentru şters 19. după bune şters 20. care nu poate 
influența cursurile bursei supraintercalat 21. după aceeași şters 22. după dispoziția 
şters 23. după clie[nţilor] şters 24. urmează a clienților şters 25. după Soci[etatea] și 
apoi Directorul succesiv şterse 26. a societății supraintercalat 27. după produlcă] 
şters 28. deasupra lui ponderanţă şters 29. supraintercalat 30. după ei şters 31. ei 
propriu Supraintercalat 32. efemeră, de câteva săptămâni deasupra lui foarte 
trecătoare şters 33. după cursul şters 34. deasupra lui și şters 35. pe câteva zile 
supraintercalat 36. supraintercalat 37. supraintercalat 38. după e posibil să aflăm că 
şters 39. supraintercalat 40. supraintercalat 41. după s-ar dezblăra] şters 42. 
supraintercalat 43. după este şters 44. după prim[esc] şters 45. după contlurile] şters 
46. deasupra lui pe acel al şters 

lata deci ţinta creditului. Aceeal de-a da viaţă la întreprinderi hazardate 
a căror 198 productivitate nimeni n-o poate prevedea de pe acum, a emite 


acţiile acestor? întreprinderi şi a le specula la bursă și societatea ? va fi cu 
atât mai periculoasă cu cât mai puternică va fi. Acţiile acestor bănci ar avea 
ca şi titlurile Companiei Indiilor, copilițe şi nepoţele (filles et petites filles) 
în acţiile unor întreprinderi la noroc, până ce într-o bună dimineață 
întreprinderile debitoare și Creditul Mobiliar creditor s-ar cufunda cu toate 
în aceeași prăpastie. 


1. după nimic mai mult. Dar ea și-a pus altă ţintă. şters și care reprezintă 


continuarea textului de pe 89 reprodus de noi în nota... de la Creditul mobiliar (1), 


căruia prezentul text trebuie să-i fie afiliat ca o variantă parţială 2. corectat din 
acestora 3. supraintercalat 4. la noroc deasupra lui hazardate şters 

15% Fără îndoială — zice Courcelle-Seneuil — poţi arunca în public 
niște titluri oarecare, să te dezberi repede de ele și să-ţi vezi de drum. Dar 


acest soi de escrocherie continuă nu poate da loc la nici o fondaţiune 
serioasă. 

170 r În discuţia la care-a dat loc proiectata! înfiinţare a Creditului 
Mobiliar am făcut se 'nţelege abstracții de la toate persoanele cari au luat 
iniţiativa înfiinţării. Sunt între ele bărbaţi din toate partidele. Am pomenit în 
treacăt culmea asociaţiunii, pe prințul Dumitru Ghica, pe care îl regăsim în 
toate asociațiunile ce se creează în ţară, indiferentă fiind natura; am pomenit 
la coadă numele redactorului. Dar încolo ne-am ţinut strict de obiect. Din 
natura chiar a operaţiilor cu care se 'nsărcinează o asemenea haute banque 
pe acţii am dedus că e prematură pentru ţara noastră şi de natură a da 
naştere la o mulțime de creaţiuni factice agiotate la bursă. 

Dar sunt amici ai noştri iniţiatorii, dar sunt adversari politici: o creațiune 
economică 17! cată || a fi discutat dintr-un punct neutral de vedere, fără 
consideraţii politice. 

Ne pomenim acum cu? „Românul“ că ne aduce un lung articol în contra 
vederilor noastre. 

Să ne permită ziarul guvernamental să spunem verde că nu ne? luăm 
deloc? osteneala de-a discuta cu el, mai cu seamă în cestiunea de faţă. 
Interesele” bănești şi personale ale redactorului” fiind amestecate în 
aceeastă afacere, un organ onest ca al nostru nu poate sta de vorbă cu 
samsarul Creditului Mobiliar. „Românul“ n-avea decât să-și urmeze 
dezvoltările” din punctul său de vedere şi să ne lase 'n bună pace. 

1727 Ar fi în adevăr ieften dacă faţă cu orice cestiune de interes public 
am avea a ne lupta cu agenţii plătiţi sau cointeresaţi ai unor întreprinderi. 
Orice altă foaie a cărei relaţii cu” Creditul Mobiliar sunt cel puţin 
necunoscute ar fi avut dreptul să ne combată. „Românul“, al cărui unic 
redactor cere concesia şi!0 e un membru din sindicat care speculă acţii și le 
agiotează, n-are acest drept. Înc-o dată: Discutăm cu convingeri, cu 
principii, cu idei. Cu stomahuri și apetituri nu discutăm. 


1. după cu ocazia şters 2. supraintercalat 3. repetat prin supraintercalare din 
inadvertență 4. supraintercalat 5. după Interesele şters 6. după redactorullui] şters 7. 


după delzvoltările] șters 8. după sau șters 9. după c[u] apoi necunoscute] succesiv 
şterse 10. după și care are acții şters 

Altă bancă. Abia a apărut Creditul Mobiliar şi „Neue freie Presse“ ne 


aduce ştirea 167 că Ungarischel Landesbank are de gând a fonda o bancă 
română pentru interese comerciale. Căpitalul de acţii al băncii e fixat la 40 
milioane franci, din care se vor vărsa deocamdată 20 milioane. Casa 
Cerlendi a cumpărat afacerea noului institut, iar șeful casei va rămâne? 
participator cu 30% a capitalului. Activitatea băncii se va începe îndată 
după darea concesiunii care s-a cerut deja. Misiunea principală a || noului 


institut de credit” va fi cultivarea 16% operaţiilor de bancă şi mijlocirea 
comerțului între Austro-Ungaria şi România. 


1. după banca unglurească] şters 2. după participa şters 3. deasupra lui bancă 
șters 

Societe de l'union Générale. Begebung der Landesbanknoten. 
Ungarische Landesbanknoten. 15 

Sindicatul e o companie de bancheri. 
Acţionarii sunt clienţii lor. 
Dar compania de bancheri poate lucra și în comptul ei. 


Capitalul acţiunilor nu e dat în un mandat ca la societăţile! industriale, 
ci la discreţie: să cumpere en gros orice titluri. 


1. după alte şters 

12 Cercul înlăuntrul căruia se 'nvârtește banca e, cu toată importanţa lui, 
mărginit. 38 ! Folosul pe care băncile îl dau societarilor şi tuturor consistă 


într-aceea că emit note pentru a mănţinea” ordinea preţurilor și că această 
emisiune se face prin aceea că băncile acordă credit de afaceri cu scont, 
adecă scontând poliţe sigure. Creditul de afaceri se 'ntemeiază însă numai 
pe întreprinderi cari au deja un capital format. Creditul unei bănci consista 
în creditul biletelor ei singulare, acel“ al” biletelor consistă în siguranţa unei 
plăţi instantanee. Prima regulă al oricărui institut ê de bancă este aşadar ca 
ele să nu atâme cumva de produsul vreunei întreprinderi, ci numai de 
solvabilitatea cuprinsă în averea deja făcuta a debitorului. Creditul bancei 
nu va fi niciodată industrial, ci va fi un credit de afaceri, sau aproape 
esclusiv unul de poliţă. A doua regulă [e]ca creditul” pe poliţă să fie relativ 
scurt, de vreme ce biletele au dreptul unei poliţe a vista. Această regulă se 
execută prin principiul: că creditul băncii se dă pe un timp cu atât mai scurt 
cu cât e mai mare pericolul unei reambursări a biletelor ei. || A treia regulă 
este că creditul“ băncilor trebuie 5! să ofere cea mai mare siguranță, care se 
dă prin indosarea a cel puţin două case pe deplin sigure. De aceea însă și 
discontul băncii va căta să fie cât de mic; iar discontul mic va pune casele 
mari în poziţia 'de a da altor case un credit ieften, încât siguranţa băncii e un 
avantaj pentru casele mari, care avantaj e din parte 'şi un folos pentru cele 
mici; iar siguranța rămâne astfel fundamentul întregei [bănci]. Acţionarii 
băncilor îşi au folosul în privilegiul emisiunii biletelor, care e o compensare 
pentru avantajele ce alţii le trag”. 

Cum să se formeze însă un capital pentru întreprinderi cari promit pe 
viitor un produs? Institutele de credit se deosebesc. 

1) o comunitate de credite reale devine baza de credit real a unuia 

2) o comunitate de credite de afaceri devine baza pentru creditul 
industrial a unuia 

3) al treilea soi de institute are în vedere creditul industrial în genere. 
Credit agricol!0. % Bănci de scont. Bănci de credit. 

Institute de credit real. Valoarea imobilului 1! se amanetează și se ia 
împrumut. Cu acest împrumut se înmulțeşte puterea de reproducţiune a 
imobilului. Case, moșii. La case se fac construcțiuni nouă, la moșii se 
gospodăreşte mai bine. Un prisos mic însă regulat asupra dobânzii asigură 
plata îndărăt a capitalului. Credit fonciar. 

Principii. 

1. Siguranţa capitalului. Totalitatea imobilelor declară a garanta pentru 
datoria unuia, recunoscută de comunitate. 


2. Siguranța dobânzilor. Se percep cu acelaș drept ca și 1? 


contribuţiunile cătră stat. 

3. Uzudrile. Scrisuri. 

4. Plata îndărăt. Nu suma toată, ci un adaos la dobânda ordinară. Aceste 
adaose a tuturor debitorilor se adună într-o singură sumă şi cu această sumă 
sau se răscumpără sau se trag la sorți obligaţiunile parţiale. Obligaţiile 


parțiale câștigă capacitatea de a intra în comerţ. 


Planul plății!’ 411 


Societăţi de scont. La începutul fiecărei întreprinderi, precum și la 
lărgirea ei, înmulţirea capitalului de construcţie şi de muncă devine grea, de 
vreme ce din momentul în care producţiunea începe și pân 'ntr-acela în care 
productul gata se vinde capitalul pus în producţiune odihnește și nu reapare 
decât ca dobândă cuprinsă!“ în preţul cu care produsele se vând. 

Dac' ar fi deci cu putinţă de-a întrebuința acest capital, care odihnește, 
înainte de-a fi replătit prin preţul de cumpărătură al obiectelor, ar fi câştig. 
Cu capitalul ar putea câştiga, marfa sa ar fi mai ieftenă cu dobânda acestui 
capital. 

Întrebuinţarea acestui capital bătut cu cuie s-ar! putea face dându-i-se 
credit pe vânzarea mărfii. Acest credit va avea un caracter îndoit. Credit de 
afaceri, adecă pe poliţă după formă; în sine însă credit industrial. Şi, fiindcă 
are şi caracterul unui credit industrial, nu poate fi dat prin institute de bani 
şi de poliţe, ci numai prin astfel de oameni cari știu a judeca pe deplin ce 
produs va avea afacerea!” || ce ia credit, asupra căruia a f° Y avizat, după 
natura lucrului, sinetul. Fiindcă toți oamenii aceştia vor fi asemenea oameni 
de afaceri cari la rândul lor vor avea nevoie de credit, ei formează o 
comunitate cu scopul ca printr-un capital format în comun să dea credit 
întreprinderilor industriale, asigurat în garanţia totalităţii lor. Credit de 
polite. Societate de scont. Capitalii și industrii de mijloc. lau seama la 
produsul industriilor pe cari le creditează. Trebuie să cunoască pe cei ce iau 
credit. Creditul societăţii va fi local. Caracterul local asigură un control 
reciproc. Statutele se vor modifica după împrejurări locale. Băncile 
scoțiene, băncile private engleze, băncile statelor americane de nord. 
Biletele unei bănci întemeiate pe garanţia absolută a tuturor societarilor 
societății de scont, nu vor avea niciodată un curs geograficește întins. 

Institute de credit industrial. Bănci de credit. 

Institute de credit. 


16 


43T Credit mobiliar 

Institutele acestea de credit se 'ntemeiază pe următorul lucru: Există o 
mulțime de întreprinderi cari c-un capital mai mare ar spera în o înmulţire a 
produsului lor, sau cari nici nu se pot întreprinde decât cu capitalii mari, dar 
atunci ar avea şi un produs în adevăr mare. 

Ele sunt formate prin prisoasele altor întreprinderi cari, prin acţiile 
institutelor de credit, vor să ia parte la întreprinderi mari. 

Ele funcționează luând parte cu capitalul lor la asemenea întreprinderi și 
dând astfel acţionarilor partea lor de câștig. 

Alt teren. 

Prisoasele întreprinderilor pierd, prin cumpărare de acţii, caracterul unui 
capital şi se traduc în pretenţie de dobândă. Valoarea ce individul o posedă e 
independentă de valoarea nominală a acţiei şi e determinată prin venitul net 
probabil sau prin dividendă. 

Preţul însă a unor asemenea acţii se determină însă uneori şi prin alte 
împrejurări ^^ ! decât acelea ale venitului net al întreprinderii; preţul se 
determină || mai cu seamă prin oferta înmulțită a acţiei, ivită în urma unei 
insantanee necesități de capital. O asemenea ofertă (Angebot), va apăsa 
preţul acţiilor adesea chiar sub valoarea lor adevărată, garantată prin venitul 
net probabil. 

Scăderea acţiilor însă însemnează tot!$ atât cât împuţinarea averii 
posesorului de acţii, care împuţinare de avere nu e rezultatul unei împuţinări 
a valorii. 

Această împuţinare e dezavantagioasă întâi pentru că atacă averea 
acționarului și paralizează îndemnul lui de-a participa la întreprinderi. E o 
perturbare a ordinei creditului nemotivată printr-o perturbare a ordinii 
valorilor. 

Misiunea institutelor de credit ar fi deci de-a împiedeca această 
perturbare a ordinii creditului cumpărând pe valoarea lor naturală acţiile ce 
scad din alte cauze decât acelea a productivităţii lor și vânzând acţiile 
cumpărate. Prin aceasta el devine centrul creditului industrial, precum e 1? 
centrul creditului comercial. 

45 7 Asemenea perturbări sunt mai dese şi mai mari cu cât suma 
capitaliilor”0 întrebuințate în întreprinderi pe acţii e mai mare, deci un 71 


asemenea institut nu se va putea forma decât acolo unde se? nasc mari și 
varii întreprinderi pe acţii (p. 324 et sq. Lehrbuch der Volkswirtschaft). 


Statutele determină și aci ordinea şi procederea. Dar e evident că pe nici un 
teren nu se cere o mai mare cunoștință a împrejurărilor, un spirit de 
observaţie comercial şi soliditate”. 

Afaceri de bani și de credit 

Schimb al unei monete pe altele. 

Plăţi. Cererile unei piețe corespund cu obligațiunile altei pieţe şi 
viceversa. Posibilitatea de-a acoperi cererile?“ din loc cu obligaţiunile din 
loc, fără ca fiece cerere şi fiece obligaţiune să aibă necesitate de o plată 
deosebită. Cumpăr cererea respectivului și plătesc cu mandatul acestei 
cereri. 

Cont curent. 

Arbitraj. Socoţi între poliţele?” diferitelor pieţe acele care au cursul cel 
mai jos S ! al valutei lor şi plăteşti cu ele pentru a câștiga || diferenţa 
cursului”0 valutei deosebitelor pieţe de schimb. 

Accept. Creditul unei?” afaceri se întrebuințează ca capital prin 
acceptare de poliţe. 

Specula“ă de bursă 

Dacă cineva are o sumă de bani disponibilă şi vrea să opereze par 
comptant i se permite patru moduri de-a o plasa. 

1) Cumpără polite cu scadenţa în piața proprie sau în alte pieţe. 
Dobânda până la scadenţă se scade din prețul poliței la cumpărătură, el 
discontează. 

2) Cumpără hârtii de valoare şi le pune de o parte. Alege mai bine o 
hârtie discreditată din cauze pasagere, pentru ca mai târziu, când se suie 
cursul, s-o vânză. 

3) Face arbitraj. Nivelează preţurile (cursurile) efectelor şi poliţelor din 
pieţele europene. 

4) Reportează. E o cumpărătură sub condiţia răscumpărării după un 
termen fixat. E o altă formă mai sigură pentru prolongaţiunea creditului. A 
cumpărat de ex. cineva un efect al statului pe timp şi trebuie să-l ia şi să-l 
plătească la lichidaţie. Acum sau îi trebuiesc bani, sau|| speră a vinde hârtia 
la lichidaţia proximă mai scump. Caută deci un +! cumpărător în numerar a 
hârtiei sale, sub condiţia ca la lichidaţia proximă sau a doua el să-i revânză 
hârtia contra unui avantaj de dobândă (Kostgeld). La Paris acesta se cheamă 
report. 


Are cineva de prestat efecte și cumpărătorul nu se mulțumește cu plata 
diferenţei, ci vrea să-și aibă piesele, atuncea vânzătorul trebuie să i le 
procure în toate împrejurările. Dar el vânduse blanco ori a decouvert, adecă 
fără să posedeze piesele. Trebuie să le cumpere cu orice preţ. Dar cursul e 
foarte urcat și speculantul speră căderea cursurilor la bursă. Cumpără deci 
hârtia cu numerar, cu condiţia ca vânzătorul să i-o răscumpere c-un preţ 
fixat de mai nainte, ceva mai mic decât cursul actual. Diferenţa preţului și 
favorul vânzătorului în numerar și a cumpărătorului pe timp e dobânda și se 
numeşte deport. Report se plăteşte când e°? prisos de hârtii și lipsă de bani, 
deport când e lipsă de efecte și prisos de bani. Creditul Mobiliar din Paris 
are a mulțumi o mare parte a câştigurilor sale afacerilor de report. 

A vinde lui B 20 acţii a Băncei de Viena cu condiţia ca la regularea de la 
ultima 4%! să i le revânză c-un preț fixat de mai nainte. 

Diferenţa e în favorul lui A, adecă acţiile s-au suit — Deport. 

Diferenţa e în favorul lui B, cumpărător în numerar și vânzător pe timp, 
adecă acţiile au scăzut — Report“. 

Specula pe timp 

Specule fixe, cu prime. 

Cumperi sau vinzi o hârtie de valoare a cării liberare trebuie să aibă loc 
la un timp fix contra numerar. Lichidaţie, regulare, 15, 30 a lunii. Vrei să 
*** lichidarea, faci report. 

Speculanțţii, zice C[o]urtois 

1) au efecte, n-au bani 

2) au bani, n-au efecte 

3) n-au nici bani, nici efecte. 

Aceştia au atâta [cât] să poată plăti diferenţa şi se lasă,”! pe nădejdea 
că-n ziua lichidării cumpărătură şi vânzare se vor compensa și vor avea 
numai diferența de acoperit sau de rambursat. 

Specula pe prime O operaţie la care cumpărătorul își rezervă dreptul de- 
a anula “ negoțţul la un timp hotărât printr-o premie plătită cumpărătorului. 
Prin stipularea 3? premiei pericolul pierderii se reduce la o sumă fixă. În 
Paris numai cumpărătorul are dreptul de a ridica stipulaţiunea prin primă. 

Panica de bursă 

Să presupunem că telegraful aduce o noutate alarmantă, vestea despre 
un atentat, o revoluţie, un faliment mare, o primejduire sau aşa ceva. Vestea 
vine luni în timpul bursei şi cursurile cad repede. Capitalistul din provincie 


primeşte cursurile prin gazetă sau prin amicul său de afaceri care locuiește 
în piaţa 35 bursei. El cade pe gânduri și-i scrie corespondentului său ca să 
vânză efectele depuse sau 5* trimite numaidecât devizuri cari se oferă % la 
bursa de marţi cu preţurile cele mai scăzute de luni. Dar, fiindcă la bursa de 
luni au sosit o mulțime de asemenea ordine, cursurile cad şi mai mult decât 
luni. Bancherul nu poate vinde efectele cu preţurile limitate și cere de la 
clientul său noi ordine de conduită. Prin această ştire, || apoi prin veștile 
alarmante ale gazetelor, la »0r cari bursa dă un contingent numeros, clientul 
cade la așa spaimă încât depeşează bancherului să vânză miercuri efectele a 
tout prix. Astfel miercuri sosesc o mulțime de ordine de vânzare a tout prix, 
se produce panica adevărată la bursă. Unul oferă sub celălalt până la un preţ 
de batjocură. Astfel merg lucrurile până la jumătatea timpului bursei, când 
sindicatul face cursurile oficiale. Când acestea sunt stabilite apare haute 
finance şi cumpără toate efectele ce le poate căpăta pe preţuri de nimic. 
Haute finance câştigă totdeuna. Chiar la bursă cei mai mici, cari au mai 
puţină esperienţă, cunoştinţe, judecată, știri și capital disponibil sunt atraşi 
de valuri, pe când cei mari bagă la buzunar diferenţe grase. Cei de pe afară 
sunt jertfele 38 principale. Căci joi cursurile se urcă repede și-și reiau 
vechiul lor nivel de luni. Ni s-au numit bancheri cari au păstrat pentru ei 
efectele clienților lor pe cursul de nimic al zilei panicei. Presupunerea că 
multe sindicate ar fi făcut mici concesii la stabilirea cursurilor n-o voi s-o 
cred, de vreme ce membrii au depus jurământ. 

91 T Unii bancheri se mărginesc a primi în depozit fonduri de-ale 
particularilor şi de-a cumpăra, adecă de-a sconta cu ajutorul acestor fonduri 
poliţe şi bilete la ordin ce li se prezintă făr' a renunţa de-a negoţia aceste 
valori la ocazie. Bancheri escontori. 

Alţii îşi fac ocupaţia principală din neguţarea valorilor comerciale cari 
circulează din piaţă 'n piaţă, operând mai cu seamă asupra pieţelor străine şi 
totdeuna băgând de seamă să câştige de variațiile schimbului dintre ţările ce 
le-au în vedere. Bancheri cambiati. 

Alţii în genere nu operează decât asupra valorilor publice, cumpărând 
sau revânzând rente asupra statului, întrepunându-se la împrumuturile 
făcute de guverne “ sau în operaţiile marilor companii. Haute banque?. 

Depozit. 

Viriment. Cleon are a plăti o mie drahme lui Ireneu. Amândoi au fonduri 
depuse la Socles. În loc de-a lua o mie de drahme de la Socles pentru a plăti 


lui Ireneu, Cleon în înţelegere cu Ireneu dă ordin lui Socles să treacă o mie 
de drahme din creditul său la creditul lui Ireneu. 

52 Valori, efecte, hârtii de comerţ. 

Bilet de ordin. Iscălit de persoana care se obligă să plătească, obligă pe 
aceasta şi pe toți indosații. 

Lettre de change. Obligă pe trassant nu pe trassat 

Recouvrement de traites. 

Schimbul de poliţe. 

Arbitraj. 

Asupra schimbului de poliţe s-au stabilit un trafic asemănător * cu cel 
al mărfurilor, care consista în a cumpăra efecte de comerț ce sunt depreţiate 
pe oarecari pieţe şi a le revinde pe alte pieţe unde ele sunt căutate. 
Bancherul care se ocupă special cu acest soi de operaţii face arbitraj, 
alegând hârtia ce vrea s-o cumpere şi cea pe care vrea s-o vânză şi 
schimbându-le una contra alteia. 

Scont. Operația cumpărării unui bilet de ordin sau a unei poliţe se 
numeşte scont, suma reținută de scontator ca dobândă, comision de 
încasare, se numește agio. Scontul e deci împrumut % cu dobândă, dar 
garantat printr-un amanet care este operația comercială prin care a avut loc 
creațiunea hârtiei scontate. În exemplul citat mai sus, biletul 5% ! sau 
acceptaţia lui Paul nu sunt simple făgăduinţe; || sunt în acelaș “t timp dovezi 
cari atestă că Petre, proprietar de 20.000 fr. indigo, a socotit 4% că poate 
încredința fără primejdie acest capital lui Paul. 

Conturi curente. 

Emisiune de bilete la purtător. 

Împrumut pe consemnaţii. 

Tot bancherul e centrul unui depozit de capitalii și se bucură de 
încrederea unui număr oarecare de capitaliști asupra cărora exercită o 
influenţă personală. 

541 Specula de bursă 

Acţiunile industriale vechi, clasate, al căror produs e cunoscut, nu dau 
loc la operaţii à livrer, afară doar dacă cauze speciale și accidentale, ca o 
creştere a concesiunii, o fuziune ș.a. nu le semnalează atenţiunii 
speculatorilor. Altfel cu acţiile cari se emit. De 'ndată ce sunt emise de cătră 
un bancher acreditat, oricare ar fi valoarea lor intrinsecă, ele au sigură o 
hausse, afară dacă capitalurile mobiliare n-au devenit rare. De ce? Numai și 


numai pentru că speculatorii de profesie au încredere în bancherul care 
emite acţiunile și pe care au obicei de a-l urma. Această hausse e atât de 
bine prevăzută încât dă loc la un fel de cerșetorie de-o speţie nouă, care s-a 
răspândit mai departe decum și-ar închipui cineva. 

O companie se fondează cu capital de 40, 50, 100 milioane, împărţit în 
acţii de câte 500 sau f? 1000 de franci, de ex. pentru confecţionarea și 
esploatarea unui drum de fier. 

După termenii actului social acţionarii cată să verse condeiul acțiunilor 
lor la patru % " sau cinci termene succesive. Toate acţiunile acestea se iau 
numaidecât al pari de cătră unul sau mai mulţi capitalişti mari, cari varsă 
întâiul termen, a cincea parte bunăoară. Numaidecât aceşti capitaliști sunt 
asaltaţi de cereri: oameni din lumea bună, femei, diplomaţi, balerine, 
magistrați, soldaţi vin a solicita cu multă umilinţă ba 20, ba 30, ba 100 de 
acţiuni al pari. Pentru “^ o plasare serioasă oare? Au nevoie de a-şi plasa 
fondurile? Au chiar fondurile necesare pentru a câștiga proprietatea 
integrală a acţiunilor pe cari le solicită? Defel. Dar știu că aceste acţii se 
vor cota în hausse la bursă din ziua întâia, că speculatorii le vor răpi cu 50, 
100, 500 franci primă, după starea pieţei; că vor cumpăra cu 150, 200, 600 
franci o acţie de 500 franci asupra căreia nu s-a vărsat decât 100 franci care 
au costat numai 100 franci al pari. Deci îşi propune de-a vinde, de a realiza 
prima înaintea scadenţei termenului al doilea, care silește la vărsământul || a 
unei % a doua * cincimi. Cel ce solicită al pari 100 acţiuni de câte 500 
franci ştie foarte bine că 45 cu 10.000 franci pune mâna pe un titlu pe care 
pe loc îl poate vinde cu 15 ori 20 mii franci. E deci o pomană de 5000, 
10.000 franci pe care-l cere capitalistului sau fondatorului și, când acesta o 
acordă, ştie el pentru ce. 

În adevăr el interesează pentru afacerea sa și angajează în speculațiunea 
sa un mare număr de persoane cari au o poziţie, ce-i pot fi folositoare, fie în 
opinia publică, fie pe lângă guvern, fie în Adunările deliberante. Cercul 
speculatorilor se întinde, e“ foarte greu ca capitalurile disponibile să nu fie 
răpite în mişcarea ce se produce: îndată capitalurile vin, uneori în adevăr 
pentru ca să specule, dar și pentru a rămânea la trebuinţă. Capitalistul cutare 
din provinţie își retrage fondurile ce le avea depuse la bancherul său, va 
exige plata unui împrumut ipotecar, pentru a veni să cumpere acţii de drum 
de fier. || 57 ' Compania se organizează, funcţionează, întrebuințează 100%8 
de franci de fiecare acţie vărsată în casele sale şi cere al doilea vărsământ. 


In acest moment de ordinar emisia e complinită, speculatorii, oamenii de 
lume mai cu seamă, dețin încă multe titluri şi capitaliștii cari caută o plasare 
durabilă mai au şi ei câte ceva. Aceştia varsă al doilea termen; între 


speculanți unii recurg “ la espediente și-l varsă asemenea. Capitalistul din 
provinţie realizează a outrance creanţele lichide pe cari le poate avea asupra 
comercianților sau industrialilor din localitate; ba, la trebuință, din 
împrumutător devine împrumutat şi-şi ipotecează imobilul. Un număr de 


speculatori cari nu pot face al doilea vărsământ vând titlurile lor a tout prix 


sau se 50 vând pentru ei. Se naște fireşte o mișcare de baisse din care cei 


abili ştiu a profita, până ce hausse îşi reia cursul. Aceleași oscilaţiuni se 
nasc la orice nou vărsământ, până la liberarea”! || întreagă a acţiei, care 


sfârşeşte prin a rămânea în °S" mânile unui capitalist serios. În măsura în 
care această acţie are o valoare sigură speculaţia se depărtează de ea, o 
părăseşte pentru alta și acţia se clasează; preţul ei se regulează prin venitul 
pe care-l produce. Dar câte prime câștigate şi pierdute până a ajunge la 
punctul acesta! 


1. titlul, dat de noi, corespunde sensului de ansamblu al acestor excerpte 2. şters 
dar restituit de noi din raţiuni contextuale, ca titlu al primei diviziuni 3. după 
susțin[ea] şters 4. după creditul şters 5. după E vorba acum de-a forma capital pentru 
întreprinderile acelea cari promit un produs şters 6. supraintercalat 7. după creditul 
şters 8. după credi[tul] şters 9. urmează o linie de demarcaţie 10. după flonciar] apoi 
rural or succesiv şterse. 11. după realității şters 12. ca și repetat din inadvertenţă la 
început de rând 13. urmează o linie de demarcaţie 14. după în preţul şters 15. s- 
supraintercalat 16. după dându-se şters 17. deasupra lui întreprinderea şters 18. după 
însă repetat din inadvertenţă 19. după banca * aparent şters 20. după înt[rebuințată] 
şters 21. deasupra lui o şters 22. după s-a născut şters 23. urmează o linie de 
demarcație 24. după cererile şters 25. după în[tre] * şters 26. după valutei şters 27. 
corectat din unui 28. după Afaceri şters 29. după sunt unele şters 30. urmează linie de 
demarcație 31. după razimă şters 32. după prlemiei] * şters 33. deasupra lui orașul 
şters 34. după și şters 35. deasupra lui vând şters 36. după jerltfele] şters 37. după 
state şters 38. urmează linie de demarcație 39. după corespunzător şters 40. după e 
repetat din inadvertenţă 41. sunt în acelaş repetat din inadvertenţă, la început de rând 
42. deasupra lui crezut şters 43. după franci şters 44. după Es[te] şters. 45. după unei 
şters 46. repetat din inadvertenţă la început de rând 47. după peste putinţă şters 48. 
după suta şters 49. iniţial speculanţii recurg 50. după le şters 51. după li[berarea] 
șters 

37V pag. 1 Băncile (Notenbanken) 

„ 2 Institute de credit. Credit fonciar, industrial, de întreprindere 
„ 4 Societăţi de scont 

„ 6 Credit mobiliar 

„ 8 Schimb. Plăţi. Cont curent. Arbitraj. Accept 

„ 9 Speculă de bursă. Discont de poliţe 

Arbitraj 

Report şi deport 

„ 10 Vânzări in blanco ori a decouvert 

„ 11 Specule de timp. Fixe, cu prime 

„ 12 Panică de bursă. Haute finance 

„ 14 Bancheri scontori. Cambiaţi. Haute banque. Depozit. Viriment 

[3/15 noiembrie 1876] 

Moartea lui Constantin Brâncovanu încearcă a fi o dramă în 4 acte iară 
autorul %% ei încearcă a fi d-nul Antonin Roques. Deși titlul cât şi numele 
autorului sunt indiferente, totuşi piesa însăși, putându-ne fi şi mai 


indiferentă, poate că în cadrul neguros al unei 1 memorii ° chinuite şi 


blazate de mizerii puse cu naivitate pe scena + română aceste două indicii 


preţioase, aceste monograme ale suferințelor noastre ni vor rămânea ca * o 


amintire — desigur că nu plăcută. 

Ca să fim fundamentali vom ê întreba din ” început cu oarecare liniște, 
căci mai târziu nu vom mai avea ocazia de a o avea — ce este drama? Dacă 
am lua drept normă pentru definiție drama citată, atunci semnele 
caracteristice ale acestui soi de scriere sunt: un spital de bolnavi, dacă se 
poate de ofticoşi, în acest spital câteva cântece vesele esecutate în cor de 
dame în costum naţional — cu condiţia ca vorbele cântecului să rămâie 8 
întotdeauna un misteriu consacrat d-zeirei chineze — tirade lungi în cari 
vorba român și păgân își discută cu o rară îndărătnicie șirurile textului — 
căci fiecare şir conţine cel puţin un român și un păgân; un trădători, care e 
atât de negru zugrăvit încât ne mirăm că nu hârăie când intră în scenă, 
câţiva surdo-muţi, câteva săbii turcești, o babă, un ordre du Moufti °, un 10 
sultan şi câteva umbre 11. Încercarea 1° de deznodământ t° a piesei consistă 
într-o barbară încercare de a turci românii textuali (căci reali nu sunt), dar 
vană încercare. Acest ragout este întrerupt de numeroase esclamațiuni cătră 
Dumnezeu, ca să se-ndure de această mizerie (a piesei) şi să-i deie un sfârșit 
— care sfârşit e lucrul cel mai plăcut pentru auditori, esceptând pe 
deliciosul sultan, care, ca şi sfârşitul piesei, nu spune nimic. 

Piesa comisă de d. A. Roques ar fi putut avea cu toate acestea un merit 
mare, acela adică de a nu fi fost scrisă niciodată. Ce păcat că autorul n-a 
avut fineţa şi tactul ca să-și câştige prin acest mijloc lesnicios mulțămirea 
publicului. 


Dar dacă vorbim de noţiunea dramei, cum trebuie s-o aibă orișicine care 
cutează a prezenta 1* publicului născocirile sale, atunci răspundem: că 
drama are de obiect și ținta reprezentarea caracterelor omeneşti curăţite de 
neconsecuenţa vieţei și cugetărei zilnice, a caracterelor omeneşti 
consecuente, în toate momentele aceleași, pentru a căror manifestațiune se 
aleg situaţiuni interesante. În acestea caracterele antitetice se lovesc unul de 
altul în dezvoltarea lor, dintr-asta se naşte înnodământul, iar din învingerea 
unui princip și căderea celuilalt deznodământul dramei. Lupta sufletească 
care se reprezintă prin simțăminte esprimate în mod plastic și intuitiv nu o 
găsim nicăiri în acest specimen unicum, căci materialul în care se manifestă 
această luptă este limba, şi despre limbă — în speţie despre cea română — 
autorul sau traducătorul nu pare a fi avut nici cunoștințe elementare măcar. 
Caractere nu sunt — cel puţin reale nu; căci oameni boiţi cu alb și cu negru 
nu însemnează caractere. Situaţiuni născute din caractere asemenea 15 mu 
sunt 15. Deci trei elemente pot fi într-o dramă care să constituie valoare ei. 
Unul caracterele, aceste fac ca ea să fie frumoasă, al doilea [situalţiunele 
(deci planul) 17, aceste interesează, al treilea limba 18, care poate avea un 
farmec liric. Din acestea trei, drama d-lui Roques posedă 1” pe al patrulea. 

Atâta despre dramă. Uitasem 20 a spune cititorului interesanta °t noutate 
că ea a fost într-adevăr 7 jucată, căci după cele spuse până acum şi-ar fi 
putut închipui cititorul că eu numai mi-am închipuit că ea ar fi fost jucată. 

Sub 24 masca lui Constantin Brâncovanu au fost torturată persoana d-lui 
Galino. Tortura a fost foarte înceată şi minuţios aplicată, dat totuși n-a fost 
în stare de a-l dezvăţa pe d-nia lui de accentul franțuzesc şi 2 de 
persecutarea, ba chiar uciderea sărmanului ă. Dar se poate că ne și înşelăm. 
Domnul în cestiune este poate creatorul unei limbi nouă, numită cea 
romene. O limbă foarte interesantă din punct de vedere patologic. Căci, într- 
adevăr, pentru ca un simplu actor să-şi închipuiască a reforma în sensul său 
(şi ce sens!) vocalele 25 unei limbi plăsmuite de secole şi milioane de 
oameni îi trebuieşte neapărat ceva din instinctul nostalgiei îndreptate 77 spre 
ţara păsărească. Necuviinţa neologismelor netrebuincioase și ... netrebnice 
n-o mai accentuăm, fiindcă mirosă astăzi până ş-a bucătărie și pentru 
această origine nu ne-ar părea nici stranie măcar. Cel mai însemnat defect al 
d-lui în cestiune este acela că joacă pe scena română şi că este ° contagios 
pentru oameni nedezvoltaţi în sensul d-sale, un pericol mare după cum vom 
vedea mai târziu. Formal vorbind d-nia lui are câteva calități nediscutabile: 

1) o mască foarte îngrijită 2) mișcări fizice 2 îndestul de plastice și precum 
se vede studiate 3) îşi învaţă rolurile, ceea ce nu se poate susținea despre 
mulţi din ceilalți. Sub un regisor “ bun, d-nia lui ar fi un actor [bun, dar]! 
astfel, lăsat în voia manierelor sale cam ciudate şi] °t cu deosebire 
stricătoare de limbă este mai mult o 5? dovadă cât de rău poate deveni un 
[actor decât ceva pozitiv] %. 

Văcărescu și... 5 III Cantacuzin au fost binişor executaţi. Cupudzibaşa 
a vorbit foarte clar şi verde — dar rolul 3 foarte ingrat al acestui tatar nu 
prezintă nici un material pentru modelare — înfăţişitorul lui pare un actor 
de talent. 

Cel mai însemnat talent care l-am observat însă în această seară, cu joc 
neafectat, cu limbă curată, în fine materialul pentr-un artist este 3p 
domnul... 3 Prea puțin observat, cum se 'ntâmplă în genere la noi, unde 
răul se laudă cu atâta generozitate, pe când binele rămâne nebagat în samă 
SON) cauza 39 a avut un ton fundamental atât de firesc în esprimarea unui 
caracter altfel tot atât de ingrat ca toate celelalte încât o ţinem de datoria 
noastră de a-l face atent pe d...... 40 ca să aibă grijă de talentul său, să ÎI se 
ferească de maniere căutate, să fugă cât se poate de mult de d. Galino şi 4 
de ceilalți și să studieze în singurătate câteva role ce-i convin % din piesele 
mai bune, pentru a-și crea un capital de roluri și a-şi adânci talentul său. 


Se zice că dna ...... 44 a debutat în rolul * Domniței ...... 46 Această % 
împrejurare *% Y ştim s-o considerăm, de aceea numai câteva cuvinte. Să se 


ştie că este diferință între naiv şi copilăros. Copilăroşia este afectarea 
naivităţii, naivitatea reală consistă în necunoștința greutății vorbelor și a 
simțămintelor pe care un om le esprimă. Este o nuanţă oarecare între 
acestea două pe care desigur că cu vremea doamna o va deprinde-o. Dar 
pentru început e bine. Rolul a fost foarte ingrat, precum nici se putea altfel 


48 într-o piesă ca aceasta. 


1. supraintercalat 2. modificat din memoriei 3. după blazate şters 4. modificat din 
scenă 5. după în amintire şters 6. după o literă ştearsă 7. după o literă ştearsă 8. după 
flie] şters 9. un ordre du Moufti supraintercalat 10. după și şters 11. și câteva umbre 
supraintercalat 12. după Desnodământul piesei şters 13. în manuscris: desdonadament 
14. se şters 15. supraintercalat 16. urmează asemenea şters 17. (deci planul) 
supraintercalat 18. supraintercalat 19. supraintercalat 20. după Ea a fost jucată şters 
21. supraintercalat 22. în manuscris, din inadvertență: noutatea (redactarea anterioară 


supraintercalării lui interesanta) 23. supraintercalat 24. după Domnul Galino şters 25. 
după o virgulă ștearsă 26. după sunet[ele] şters 27. după inverse * şters 28. după are 
efelcte] şters 29. după trupești şters 30. deasupra lui director şters 31. manuscrisul 
deteriorat, ca şi un rând mai jos: ciud[ate și] 32. după un memento (urmat de un 
tetragram indescifrabil) și exemplu odios succesiv şterse 33. manuscrisul deteriorat 
34. numele personajului nu este indicat în manuscris 35. după trei cuvinte scurte 
(indescifrabile) şterse 36. după şi şters; urmează domnul şters 37. numele actorului nu 
este indicat în manuscris 38. este posibilă și lecțţiunea seamă 39. numele actorului nu 
este indicat în manuscris 40. numele actorului nu este indicat în manuscris 41. după 
un heptagram indescifrabil 42. după şi şters 43. ce-i convin supraintercalat 44. numele 
actriței nu este indicat în manuscris 45. urmează de șters 46. numele personajului nu 


; G A: j az, „Rx o. RX A A 
este indicat în manuscris 47. după deci fie iertare şi în loc de esprim ...] 
succesiv şterse 48. în manuscris, din inadvertenţă: astfel 

II. Cu totul deosebită în felul ei a fost reprezentaţia în beneficiul d- 
șoarei Dănescu. 181! Nu ştim dacă d-nia ei însăși și-a ales piesele 1, dar dac' 
ar fi aşa atunci am felicita-o pentru gustul său natural. Spectacolul a început 
cu Doi surzi, o piesă în care d. Manolescu joacă foarte bine rolul unui 


servitor. D-sa — care prin nenorocirea de a poseda ? o figură simpatică, este 
silit azi de-a juca * toate rolurile de amorez serios — deşi talentul d-niei sale 
este însemnat * într-adevăr dar restrâns la câteva caractere, după a noastră 
părere servitori cu aerul lor jumătate stupid, jumătate șirăt şi bonvivanţii ° 


1. după repertoriul şters 2. deasupra lui avea şters 3. după juca tot amorez şters 4. 
după numai şters 5. textul se întrerupe aici 

JUNE ŢEA LUI MIRABEAU. DRAMĂ ÎN 4 ACTE 


Tânărul Gabriel Mirabeau e în! închisoare pentru că o damă, uzurpând 
alături cu tatăl 5%" său locul mumei, împodobită cu diamantele pe care 
aceea le °? purtase, îl prigoneşte de cinci ani. Tatăl său, robit de frumuseţile 
acestei femei, își persecută pre însuşi fiul său sub pretextul că ar fi stricat 


prin înrâurirea luit Voltaire şi în genere a ideilor care aveau să îngroape 
vechea monarhie franceză și cu ea întreaga strălucire feerică a Curţii de la 


Versailles. Dar Gabriel scapă. El intră în casa tătâne-său, îngenunche 
înaintea? chipului de marmură a mumei şi-n această poziţie îl află Sofia. 
Această ê femeie, măritată după un prezident de Curte 7, moșneag de 70 de 
ani, ea care nu iubise niciodată și care avea sete de amor adevărat, îl 
îndrăgeşte $ de la cea dentâi privire pe °? tânărul Mirabeau. Un moment după 
aceasta el intră în!0 conflict cu 11// favorita tatălui său, îi rupe de la gât 
colierul de diamante ale mumii, o insultă; aprinde 1? 3% prin asta mai mult 
mânia tatălui și e arestat din nou. Cu asta se mântuie actul întâi. 

În actul al doilea se tratează înaintea Parlamentului (căci așa se chemau 
Curțile’? pe atunci) procesul tânărului. Cu toate astea el îmblă liber în casa 
prezidentului în care e iubita sa, îi face daruri, îi dă chiar o scrisoare. Un 
tânăr advocat numit ...... 14. o figură cavalerească, din popor, pledează 
procesul, animat de ochii unei frumoase „chanoinesse“; judecătorii sunt 
aproape să-l achite, însă prezidentul, ce simţise istoria cu femeia lui, aduce 
circumstanţe agravante, încât ei îl condamnă!5. Dar, în vreme ce judecătorii 


se consultau, în casa prezidentului se petreceau // ciudate lucruri. Sofia îi dă 


lui Mirabeau scrisoarea pecetluită înapoi şi-i!6 3%! spune că nici!” el nu are 


nimic de zis nici ea lui; deci ruptură. Când s-anunţă însă sentența, când 
comandorul temniţei, care! el însuși o îndrăgise pe Sofia, hotărăşte!” că 
nu-l va mai lăsa liber, atunci Sofia îi cere scrisoarea înapoi. Mirabeau e 
fericit de aceasta şi pleacă, ea citește! singură scrisoarea, rămâne visătoare, 
o scapă din mâni, iar d. prezident intră atunci, o ridică şi, cu această 
scrisoare în mână ??, i propune un modus vivendi foarte rău. Ea i-o cere 
înapoi”l, el vrea să se răzeândească pân-a doua zi şi pleacă; ea rămâne iar 
singură. Intră Mirabeau care iar au scăpat... Scenă de amor și fug amândoi 
pe 77 fereastră. Actul al doilea. 

Actul al treilea se petrece-n Olanda. Într-o odăiță petrec trei oameni: 
Mirabeau care-și 30” câștigă pânea copiind, ......... 23 dând lecţii de limba 
franceză, Sofia de limba italiană. 

Uşor se poate presupune că le merge cât se poate de rău. În Franţa ei au 
fost condamnaţi in contumacian, el la moarte, ea la muncă silnică pe viaţă. 
Mandat de estrădare contra lor există °% asemenea. Lucrul cel greu al 
agentului polițienesc este să constate prin iscălituri identitatea care o şi 
constată din partea lui. Ei 25 află de aceasta şi vor să fugă, iar pentru a-i 
plăti drumul Sofia-și vinde părul. Pentru a-l mântui pe el însă ea-i propune 


agentului polițienesc schimbul s-o ia pe dânsa care asemenea e urmărită. 
El® nu ştie nimic de sacrificiul Sofiei, de aceea scena de adio, pretins 
pentru câteva minute, // e şi foarte frumoasă. Însă când agentul intră s-o ieie 
SUI pe ea, el se-ntoarce și sunt arestați amândoi. 

Al patrulea act se petrece iar înaintea °” tribunalului. El se-nvinuiește 


numai pe sine, ea asemenea, şi rămâne ca hotărârea ? s-o deie regele. 
Regele pune în mâna prezidentului, a bărbatului lezat, dreptul de-a graţia şi 
acesta 77 graţiază pe Mirabeau sub 30 condiţia ca ea să se-n-toarcă în 
domiciliul conjugal. Aici“! urmează o scenă între Mirabeau și Sofia în care 
ea propune ruptura, iarăși fără să-i spuie sub ce condiţii el a fost grațiat. El 
voieşte să se ucidă dacă ea se va întoarce acasă, dar ea-i smulge pumnalul 


din mână. Prezidentul intră s-o ieie cu dânsul dar ea se-njunghie. Actul al // 


patrulea şi cel din urmă.5%" 


1. supraintercalat 2. aceea le supraintercalat 3. după, pentru că şters 4. după vreun 
şters 5. după în această [poziţie] şters 6. după femeia, soția unui prezident de tribunal 
şters 7. prezident de Curte supraintercalat 8. deasupra lui se-namorează şters 9. 
deasupra lui de şters 10. după n-apoi într-[u]n şters 11. reluat la început de pagină din 
inadvertență 12. după și şters 13. deasupra lui tribunalele şters 14. numele nu este 
indicat în manuscris 15. ei îl condamnă provine prin supraintercalări ştersături şi 
corecturi din ei l-au condamnat şi el e condamnat 16. modificat din o 17. deasupra lui 
nu şters 18. după îndrăl[gise] şters 19. după îi şters 20. cu această scrisoare în mână 
supraintercalat 21. după înaploi] şters 22. modificat din în 23. numele nu este indicat 
în manuscris 24. iniţial esistă 25. după Atunci şters 126. după EI și merge până la 
barcă fără şters 27. după înaintea şters 28. deasupra lui sentența şters 29. după el 
grlațiază] şters 30. după pentlru] şters 31. după Rămasă singură şters 

182r Cu tot principiul vechi şi venerabil cumcă ceea ce-i ajută fierarului 
îl omoară pe croitor, totuşi fondatorii păcii universale acomodează tezele lor 
câștigate prin abstracţiune oricărei comunităţi naționale, ignorează religie, 
istorie şi obiceiuri şi cugetă de-a topi la un loc Nord și Sud, Ost și Vest, Gog 
şi Magog ca o singură formulă de fraternitate. 

Daţi-mi voie, astea nu merg astfel. 

D. Emilio Castelar de es. este un om onorabil, care dă sărutarea 
fraţească lumei întregi, care are cele mai umane cugetări asupra unei 
republici universale, inclusiv cea spaniolă, şi care a ţinut asupra acestui 
obiect vorbiri cari în vremea lor făceau fericirea tuturor calătorilor în Indigo 
până la 56° al lăţimei de nord — însă toate acestea n-au avut mai departe 
nici un scop. 

Națiunea spaniolă merge spre pieirea ei cu toate aceste vorbiri 
frumoase. Introducerea republicei şi a sistemului de înfrățire european sau 
universal ar însemna în Spania începutul sfârşitului, căci fără asalturi de 
palat, fără dărâmare de statui şi Împuşcături pe ulitți, libertatea, egalitatea şi 
fraternitatea nu pot dura acolo șese săptămâni. 

În Francia vedem de un secol tendinţa întotdeauna vană de a funda şi 
întări o stare de libertate. Acum a venit atât de departe, că un regim nu se 
mai susține decât prin intimidarea cu o stare de asediu permanentă. 
Partidele aşteaptă prima ocazie de a se rupe reciproc şi de a ridica drept lege 
supremă voinţa unei minorităţi care ar învinge în lupta de stradă. 

Duc acestea toate la o pace universală? 

Dacă domnii internaţionali, în loc de a se lăsa purtaţi de spiritul 
timpului ar avea bunătatea de a atinge pământul cu picioarele și ar ajuta 
pionirilor germani ai progresului de a duce mai departe panerul cu cele 
câștigate de ei, poate că în cursul acestei lucrări cam acre ar reveni de la 
ideea lor, la a cărei realizare nu servă înfrăţirea iluzorie a unor naţiuni egal 


îndreptăţite (aşa ceva nici esistă, ci domnia unei națiuni cu civilitatea şi 
limba ei). 

Dar numai că” naţiune va realiza această operă care, fără de a-și 
îndrepta anume intenția într' acolo, va şti să cultive progresul pe toate 
terenurile şi să li asigureze rezultatele lor. Conștiinţa morală şi puterea 
spirituală şi fizică, care numai în alianță cu această conștiință sunt 
puternice, îi garantează succesul. Însă pe această cale nu s-a făcut decât 
câteva scări şi ţinta este departe, abia văzută. Nimeni nu pune această ţintă, 
ea se ajunge prin puterea faptelor complinite. Acesta-i caracterul unei 
dezvoltări sănătoase și numai sistematicii își pun ţinte şi vor să ajungă la 
ceva şi fac întotdeauna faliment; însă, cu toate astea, arta nu moare 
niciodată. 


4 


RECTIFICARE 


299 Nrul 22 al Curierului intereselor generale cuprinde o dare de samă 
asupra prelegerei mele „despre influenţa austriacă“ care denaturează atât 
înţelesul cât și tendenţa cuvintelor mele. 

Abstrăgând cu totul de la observaţiile care-mi ating persoana și nu au a 
face cu obiectul, această dare de samă, semnată de-un X, cuprinde 
următoarele puncte teoretice. 

Se zice că eu aș fi susţinut: 

1) că numai despotismul este fericirea și progresul popoarelor, 

2) că ţăranul trebuie să rămână ţăran, robul rob, boierul boier etc. (prin 
urmare organizarea de caste ereditare), 

3) că este rău sistemul nostru constituțional, care dă drept la alegeri, 
înlesnind scribilor a ajunge la afacerile statului, 

4) că m-am ferit a vorbi despre influenţa austriacă, 

5) că prelegerea mea a fost o propagandă politică. 

Toate aceste susțineri se-ntemeiază cred pe nepriceperea celor zise de 
mine. Ar fi mai rău pentru autorul lor de a presupune rea-credinţă din parte- 
i. 

1) N-am cercat a dovedi nicăiri că despotismul este fericirea şi progresul 
popoarelor. Tot ce am arătat e că puterea statului, domnia concretă a legei 


trebuie să fie mai tare decât tendenţele claselor sociale şi să le înfrâneze. 
Unde această putere a statului e în vecinică mișcare şi lovită perpetuu în 
centrul său, acolo se naște despotismul unei caste şi |! lipsa de drept a 
celorlalte clase sociale 7, se naşte despotul personal, care nu respectează 
nici o lege şi sfârșăşte rău, precum au sfârșit și despoţii din istoria 
românilor. C-un cuvânt: 

am susținut domnia absolută a principiului armoniei intereselor, în 
contra despotismului, a domniei unei caste sau a unei persoane pe sama 
celorlalte clase, lipsite de drept. 

2) N-am susținut că ţăranul trebuie să rămână țăran etc., ci că înaintarea 
dintr-o clasă într-alta trebuie să fie bazată pe muncă şi nu pe privilegiu. || 

3) N-am susţinut că e rău sistemul nostru constituţional, care dă drept la 
alegeri, 2% înlesnind scribilor a ajunge la afacerile statului, ci am arătat 
numai că acest sistem e lărgirea vechielor privilegii asupra progeniturei 
claselor privilegiate din trecut și că nu corăspunde cu clase economice 
pozitive, care să găsească în el mijlocul de a-și reprezenta interesele lor în 
stat. 

4) Despre influența austriacă am vorbit atât istoriceşte (rolul lui Mihai 
Viteazul în vremea războiului de 30 de ani, încercarea luărei Olteniei sub 
Const. Brâncoveanu, răpirea Bucovinei) cât și asupra influenței economice 
actuale, care devine înspăimântătoare față cu o ţară ce se depopulează, faţă 
cu un popor care-și pierde pe zi ce merge din mânile sale comerciul, 
meseriile, proprietatea fonciară urbană, ba în urmă până și proprietatea 
fonciară rurală. 

5) Prelegerea mea, dacă se poate numai propagandă, n-a fost politică, ci 
economică. Viaţa formală (politică) a statului a fost considerată numai întru 
atâta întru cât are legături cu viața economică a poporului nostru. 


1. după sau şters 2. c<t(ț)?: soțiale 


4 


Onorabilii nu pot face deosebirea dacă un deficit este real sau aparent. 
Real e un deficit atunci când nu corespunde c-o resursă acoperită prin 


drepturi constante și încasabile! ale statului; el e însă? aparent când se ivește 
în mod momentan, dar resurse sigure, lesne de încasat pe viitor, stau în 


dreptul lui”, îl acoper pe deplin. Un deficit real sileşte la o contractare de 


datorie consolidată, unul aparent obligă la împrumuturi provizorii, de ex. la 
emitere de bonuri de tezaur cari se retrag în momentul ce venitul 
corespunzător au intrat în casă. 

Invitaţii Academiei din Târgul-Cucului. 

Deficitul era doar aparent şi noi l-am numit legenda-Strat. Dacă însă ar 
fi fost real, atunci+ unde e? L-au mâncat lupii? D.5 Fundescu ar zice, vorba 
lupului, „iarna n-o mănâncă lupul“, noi zicem că nici deficitele nu le poate 
mânca lupul. 


1. după cu putinţă şters. 2. deasupra lui e fictiv și şters 3. stau în dreptul lui 
supraintercalat 4. după ar fi şters 5. după Se știe că iarna și datoriile nu le mănâncă 
lupul şters 


DIN MANUSCRISUL 2258 


[526 p.] 


4 


În genere toată societatea secolului al XVI-lea şi al XVII-lea se poate 
caracteriza 22 scurt: Datoria se preface în drept. Noi la începutul l 
veacului acestuia am fost încă în veacul al XVII-lea. Datoria de a fi slujbaș 
al ţării, o datorie foarte grea şi periculoasă sub domniile vechi, devine un 
drept de a sluji ţara, de-ar vrea ea sau n-ar vrea. Și aceşti îndreptăţiți de a o 
sluji se 'nmulţesc din zi în zi, căci izvoarele de puteri ale societăţii curg spre 
un singur punct, spre acest privilegiu, părăsind ? vechea şi neatârnata lor 
albie. Negustorul vrea să fie boier, țăranul — fecior boieresc, boierul mic — 
boier mare, boierul mare — domn. Și boierii mici cum se formează? Prin 
meritele personale ce le au pentru stăpânii lor, nu * prin slujbe făcute țării. 
Camardinerii, comișii de la grajdiuri, vechilii de moşii, vătajii 4 se boieresc 
toți şi au o progenitură foarte bogată. Această progenitură ° împle 
cancelariile şi aleargă la fiecare suplicant, ca să-i toarne ê cenușă sau năsip 
pe hârtie. Mulţi din acei cari au început astfel cariera 7 încarcă astăzi casa 
pensiunilor, care 'ntr-un rând își suspendase plăţile ê. Dar prin această 
grămădire la porţile privilegiilor și ale slujbelor rămân goluri economice pe 
cari le împle un element străin — evreii. Unde bacalul boierit ş-au închis 
dugheana și-au deschis-o evreul, unde fiul blănarului s-au făcut cinovnic, 
blănarul evreu ş-au deschis dugheană, unde ciubotarul român s-au făcut 


custode al urbei — adică paznic de noapte — acolo evreul și-au deschis 
ciubotărie °. 
Pe când în statele vecine domnea 10 un binefăcător absolutism, care 


deprindea 1! popoarele la o muncă regulată, la 1? noi vodă era cu mânele 
legate, temându-se vecinic de plângeri la Poartă și de răsturnare. Să vorbim 


drept — se poate t° pretinde de la un om să fie mai mult decât om? Când 


domnul 14 nu e pus afară de orice controversă, ce 15 devine el decât o 
simplă persoană care-și caută de interesele sale. Într-o ţară unde fiecine 


zice: chacun pour soi şi apres moi le deluge 16 — ce să zică domnul decât 


1 


tot atâta... Şi, pe când puterea statului român scădea, se urca ce? — puterea 
consulatelor. Casa unui consul devenise 17 o adevărată cetate 18. || 

2251 De 19 aci înainte într-o soţietate a nestabilităţii se va vedea 20 cum 
orice lege organică a ţării introduce elemente de nestabilitate. Regulamentul 
organic — mult lăudat, şi °! cu drept cuvânt, pentru unele părţi ale sale — 
cuprinde o mică dispoziţie, nebăgată în samă şi totuși destructivă: Boierul 
are voia de-a alunga oricând de pe moșiile sale și din vatra strămoșască pe 
ţăranul iobag. Invaziile ruseşti aduc jocul de cărţi. Într-o soţietate 2? în care 
munca ar fi fost lucrul principal jocul de cărţi n-ar fi fost nimic, într-o 
soţietate de privilegiați fără nici o treabă, care caută să-și omoare vremea, 
jocul de cărţi a trebuit să fie destructiv, un element de nestabilitate în averea 
oamenilor. 

După ocupaţia rusască vine un Domn foarte inteligent, cu un rar simţ 
istoric, dar care, pus în această soțietate nestabilă ca năsipul pustiilor, caută 
să-şi asigure poziţia personală. În locul boierilor mari cari cereau a-i ocupa 
scaunul, el deschide o poartă mare boierilor mici, foștilor comiși, foștilor 
vătaji de moşie sau fiilor lor. Grămădirea la porţile privilegiului devine din 
ce în ce mai mare, aspiranţii la posturi se înmulţesc într-una, oamenii cari 
nu ştiu decât arta scrierei ş-a citirei ° — pe cari în ţările civilizate le ştie 
fiecine — aceşti oameni se înmulțesc pe zi ce merge, cancelariile gem de 
practicanți fără plată — și în schimbul vechei clase boiereşti avem o nouă 
clasă, care n-o compensază de fel pe cea veche — clasa scribilor. 

Această clasă se îmflă rânduri, rânduri, recrutându-și membrii din fii 
clerului 2+ laic 7%, din slugile foştilor boieri şi fiii acestor slugi, din 
negustorii retrași și din fiii acestor negustori, mișcarea merge crescând, 
clasa de mijloc a pierit, ea s-a schimbat într-o clasă de proletari ai 
condeiului, fără nici o însămnătate pozitivă în stat, fără nici o însămnătate 
pentru nație, o clasă de turburători de meserie. || 

226r Tot în această vreme se exterminează prin procese nedrepte clasa 
răzeşască, tot în această vreme 2€ răzeșiile vechi devin moşii de privilegiați 
mici și, pe când un boier care avea 10.000 de fălci apăsa foarte ușor asupra 
supușilor săi, unul care are ?” 300 apasă foarte greu asupra satului. 
Desfacerea parţială a latifundiilor înmulțește numărul clasei feodale, 
apăsarea devine atomistică, ţăranul începe a sărăci şi a da înapoi. Și asta 
merge crescând. Și această disoluţiune a claselor pozitive creşte, crește — 
creşte și azi. 


E 2% greu de a espune o idee fundamentală cu ramificaţiunile ei așa încât 
să deie un tablou unitar. Ideea esistă toată implicită în cap, dar spre a o 


espune ne servim de cuvinte, de şiruri ce au un ža început, au un sfârşit. De 


aceea voi ilustra prin fapte aceste teorii = 

227r 42 Un boier poseda 31 — e indiferent unde, destul că era boier 
românesc — 250.000 de fălci într-un hotar. Era un om de un caracter rău — 
avar, răpitor, ambițios fără margini. Dar era un om. Ce simțeau ţăranii 3? 
cum este boieriul? Țăranii 3% săi erau bogaţi, căci * apăsarea “ unuia 
numai 36, împărţită asupra unei 3” mase atât de mari de pământ şi de 
oameni, e aproape nesimţită. El a murit, pământurile s-au dus în bucăţi prin 
procese și moşteniri. Nici 38 unul din aceia n-a fi avut caracterul aprig al 
boierului nostru şi cu toate astea supușii °? lui au dus-o mai rău sub 
moştenitori decât sub el. În locul unui % subiect erau acum mai multe 
subiecte, cu aceleași trebuinţe, cu aceleaşi cheltuieli și cu mai mică avere ^t. 
| Un # mic bulgăr de omăt căzând din vârful unui munte se face din ce în 
ce mai mare, rupe cu el copacii codrilor, strică ogoarele, astupă 44 un sat. 
Un mic sâmbure greșit în organizaţia soţietăţii %, în viaţa economică crește 
și îngroapă “S o naţiune. Ne mirăm cu toţii de mulțimea crâșmelor în ţara 
noastră, de “ mulţimea jidanilor — cauza e mulțimea rachiului, mulţimea 
velniţelor, dar oare această mulțime de unde vine? Sub domnia turcească au 
existat micul sâmbure, o dispoziţie de export. Exportul grânelor era oprit. 
Prin urmare grânele neconsumate trebuiau prefăcute în obiect exportabil, în 
vite. S-au combinat lucrurile. Velniţa consuma % prisosul și da hrană 
vitelor. Velniţa producea rachiu, rachiul trebuie consumat — și era mult ^’. 
S-au făcut multe crâşme. Pentru acestea trebuiau crâşmari. S-au adus mulți 
evrei și proprietarul impunea fiecăruia din supușii săi de a lua atâta rachiu 
pe an. Unele plăţi pentru muncă se făceau în rachiu *0. S-au introdus 
exportul, într-adevăr “t, însă velniţele au rămas; în locul grânelor s-au luat 
cartofii, căci rachiul devenise o trebuință și această trebuință cerea 
împlinire. Care a fost rezultatele ei? O populaţie nesănătoasă, fără energie 
de caracter, fără energie economică, care-şi? vinde munca pe băutură, o 
populaţie în care mortalitatea creşte în mod înspăimântător, iar °? sudoarea 
mânelor ei se capitalizează în mânile unui element fără patrie, fără limbă, 
fără naţionalitate... Nu e de mirat că * influenţa austriacă e mare. 


Să comparăm acuma suma ® puterilor soţiale de astăzi cu suma “6 


puterilor soţiale de sub patriarcalul prisacari loan Sandul Sturza Voievod. 
Boierii mari proprietari de latifundii, care-și cruţau populaţia în mod 
instinctiv 
Boierii mici slujbaşi ° 
Breslele târgoveţilor cu * starostiile lor 
Răzășii, ţărani liberi 
Iobagii, țărani supuşi, c-un drept asupra unei părți de pământ °.. 
Să ne 'nchipuim că prisacariul ar fi fost din dinastia Muşăteștilor, 


necontestat 728 ! de nimeni. La influenţele secolului al XIX-lea el n-ar fi 
rezistat. Un drept civil venit mai târziu ar fi dat o viaţă în stat clasei de 


mijloc, acelaşi drept asigura proprietatea răzășilor. Mitropolitul © ar fi 
asigurat o dezvoltare clerului laic ĉt, având şi cele trebuincioase pentru 


aceasta. Dreptul civil ş-ar fi creat o clasă de amploiaţi, dar 6? aceşti 
amploiaţi ar fi fost stabili sub o domnie stabilă, căci numai unde vodă se 
perândează, se mănâncă şi pita lui vodă pe rând. Negustorul ar fi rămas 
negustor, meseriașul — meseriaș, nu s-ar fi născut goluri economice atât de 
simţite. În sfârşit, în a.D. 1860 ar fi venit Ioan Sandul al III-lea posito — 
sub ce împrejurări! Firmele de pe ® uliţa mare ar fi româneşti 84. Se deschid 
camerele, se votează legea împroprietăririi. Atunci s-ar fi făcut ® într- 
adevăr vuiet mult, dar se $6 spărgea de stânca maiestăţii. S-ar fi plătit 
pământul în 90 de ani și nu în 15, dar nu rămâneau atâtea neplătite ca astăzi 
67. Din şcoalele poporale ar fi ieşit oameni ştiutori de carte care rămâneau 
ce erau și nu se făceau subperceptori de perceptori, căci intrarea între 
administratori 6 ar fi fost grea într-un corp stabil, care nu se răstoma la 
orice schimbare de ministeriu... În sfârşit, loan Sandul al IV-lea moştenea 
un stat românesc cu care te-ai fi putut făli 5. Atunci războiul 70 din 54 ne 
aducea Besarabia, cel din 59 Bucovina, cel din 66 Transilvania 71. 

Dar acum cum s-au dezvoltat lucrurile? De toate dezastrele vecinilor 
noştri noi nu ne-am folosit decât spre a ne răsturna domnii 77. Vodă, adică 
statul 75, era cu mânile legate. Vodă zicea da şi Hâncu ba și neamul lui 
Hâncu creştea din ce în ce. Cu cât deveneau mai mulţi aspiranţii la 
privilegii 7* şi posturi cu atâta cere au lărgirea privilegilor, || lărgirea 
libertăţii 22% pe conta puterei statului până ce am ajuns la constituţie, care 
dă într-adevăr 75 tuturor acestor aspiranți — şi numai acestora, precum voi 


7 


76 arăta — o egalitate de drepturi fără dătorii, proletariatul 77 de scribi au 


pus mâna pe țările 7€ româneşti. 

Fiecare “9 constituţie ca lege fundamentală a unui 80 stat are drept 
corelat o clasă mai cu samă pe care se 'ntemeiază. Corelatul constituţiilor 
statelor 8t apusene este o clasă de mijloc, bogată, cultă, o clasă de 
patriciani, de fabricanți, industriaşi care văd în constituție mijlocul de a-şi 
reprezenta interesele în mod adeguat cu însemnătatea lor; la noi legea 8% 
fundamentală nu-nsemnează decât egalitatea pentru toţi scribii de a 8% 
ajunge la funcţiile cele mai nalte ale statului. De aceea partidele noastre nu 
84 le numesc conservative sau liberale, ci: oameni cu slujbă — 
guvernamentali; oameni fără slujbă — opoziţie. De acolo 8 vecinica 
plângere 885 că partidele la noi nu sunt partide de principie, ci de interese 
personale. Și principiile sunt interese, dar interesele unei clase pozitive, 
clasa 8 pozitivă a proprietăţii 8 teritoriale tory conservativ, clasa 
negustorilor ş-a industrialilor 8 wygs, clasa lucrătorilor — socialiștii. Unde 
sunt la noi aceste clase pozitive? Aristocraţia istorică — și ea trebuie să fie 
% totdeauna istorică pentru a fi 9! importantă — au dispărut aproape, clasă 
de mijloc pozitivă % nu există, golurile % ei sunt împlinite de străini, clasa 
țăranilor e prea necultă şi, deși singura clasă pozitivă, nimeni n-o pricepe, 
nimeni n-o reprezentează 9%, nimănui nu-i pasă de ea. 

Ne mai rămâne o singură clasă pozitivă, pe a cărei spate trăim cu toţii 
— ţăranul român. Să vedem acuma cum ne silim din răsputeri de a o nimici 
și pe aceasta cum am nimicit pe celelalte % și 'mpreună cu ea statul și 
națiunea. 

Să % nu uităm un lucru: toată activitatea unei soțietăți omeneşti e mai 
mult ori mai puţin o activitate de lux — numai una nu: producerea brută, 
care reprezentează trebuinţele fundamentale ale omului. Omul * în starea 
sa firească °’ are trebuință de puţine lucruri: mâncarea, locuinţa, 
îmbrăcămintea. Aceste pentru existența personală. || 

250 De aceea o nație trebuie să 'ngrijească de clasele cari produc 
obiectele ce corespund acestor trebuințe. Romanul care mânca limbi de 
privighetoare se putea hrăni % şi cu pâne, dar fără aceasta nu putea, el purta 
purpură, dar îi trebuia postav, locuia în palat dar îi trebuia casă. Oricât de 
modificate prin lux ar fi aceste trebuinţe, ele sunt în fond aceleași. 


Producătorul 1% materiei brute 101 pentru aceste trebuinţe este țăranul. 


De acolo proverbul francez Pauvre paysan, pauvre pays, pauvre pays — 
pauvre roy. Aceasta este într-o ţară clasa cea mai pozitivă din toate, cea mai 
conservativă în limbă, port, obiceiuri, purtătorul istoriei unui popor, naţia 
102 în înţelesul cel mai adevărat al cuvântului 1%. 

V-am spus că protopărinţii noştri nu-l tratau atât de rău precum se crede. 
Erau răzăși cei mai mulți — iobăgia are o altă origine. Când i se dăruia unui 
ostaș cu merite o moşie mai mare i se da și dreptul de a coloniza. Domnii 
prindeau adesea oameni în război şi i colonizau cu de a sila, mai ales din 
Polonia și dintre cazaci. Alţii veneau de bună voie, găsind viaţa în Moldova 
mai dulce decât în Galiţia. Eu sunt de opinie că răzăşii erau adevăratul 
element țărănesc în țările noastre şi că iobagii sunt străini pân-în secolul al 
XVI-lea. 

Cum am tratat noi pe ţăran 1%? Am clădit 1% un aparat greoi și 


netrebnic pe spetele sale, aparat reprezentativ 1% cum îl numim și care nu-i 
decât pretextul de a crea din ce în ce mai multe posturi, plătite tot din punga 
lui, direct sau indirect. Într-o ţară care n-are export industrial ţăranul 
muncește pentru toți: sigur şi necontestabil. Dantela de Bruxelles, galonul 
de pe chipiul generalului, condeiul de fier cu care scriu, chibritul cu care-mi 
aprind ţigara, toate-mi vin în schimbul grâului meu şi acest grâu îl produce 
numai țăranul, grâul 1% e productul muncei sale. || 

251 Cu cât mai mulţi indivizi se sustrag de la producerea brută, cu atâta 
mai mulţi trăiesc pe sama acelorași sume de oameni. Ce este consecuenţa? 
Este că acel om sau nu va mai 1% fi în stare să ne susţie sau va trebui ca cu 
acelaș timp şi cu aceleaşi puteri să producă mai mult. Va trebui sau să piară 
sau să se cultiveze şi să lucreze cu mașina. Care-i cazul nostru? El nu s-a 
cultivat. Țăranul nostru e același ca şi înainte de cincizeci de ani, dar 
sarcina ce o poartă e înzecită. El poartă în spatele lui: câteva mii de 
proprietari (în începutul secolului câteva zeci), mii de amploiați (în 
începutul secolului câteva zeci 1%), sute de mii de evrei (în începutul 
secolului câteva mii 110), zeci 1 de mii de alţi supuși străini (în începutul 
sec. câteva sute). 

Pe atunci ţăranul nostru creştea mai cu samă vite, era păstor. Această 
muncă uşoară se potrivea cu regimul său aspru 117, cu posturile sale lungi, 
cu traiul său simplu. Azi munceşte toată vara ca să-și plătească dările, 
trăieşte mult mai rău decât atunci şi se stinge 115. 


Mor o sută şi se nasc în locul lor 60. Şi aceasta nu e poveste de 114 


poveste, senzaţie, ci adevărul. 

Faţă c-o asemenea stare de lucruri, față cu o ţară care se despopulează 
se 'nţelege că influenţa austriacă economică va trebui să propășească repede 
şi să împle golurile noastre cu 115 prisosul populaţiei sale. Meserie și negoț, 
parte din arendași, parte din proprietari, proprietatea fonciară 116 
orășenească e străină. În 1!7 orașul Iași abia 118 a treia parte a populaţiei 
sunt supuși românești. Şi asta merge crescând 19] 

2521 Vecinătatea Austrei e omorâtoare pentru noi dacă nu ne vom trezi de 
cu vreme şi nu vom arunca la naiba toți perceptorii, subperceptorii, 
subsubperceptorii, dacă nu vom descărca pe ţăran și nu-i vom asigura o 
dezvoltare liniştită, dacă nu ne vom hotărî 1% să nu purtăm nici un product 
străin pe noi, precum au făcut ungurii în vremea absolutismului 171] 

255 Răul 1%? deci 1%5 e înlăuntru: Nestabilitatea e cauza căderei 
proprietăţii mari teritoriale, căderea acesteia e strâns 12% combinată cu 
căderea breslelor, și aceste clase au format în disoluţiune o clasă de proletari 
cari trebuiește deprinsă la muncă. 

Nu dreptul public, ci păstrarea naţionalităţii noastre e lucru de căpetenie 
pentru noi, şi ar fi mai bine să nu alegem deputaţi decât să piară naţia 
românească. Dacă n-am avea vecinice 1% influenţe străine 1% precum le 
avem, dac-am fi în Spania, atuncea ne-am sparge capetele unul altuia până 
s-ar așeza lucrurile. Dar acest lux de evoluţiuni soţiale nu ni este permis 


nouă, a 17 căror stat e vecinic o cestiune. 


De aceia ne trebuie trei lucruri 128: 


Stabilitatea, adică t”? guvern monarhic, ereditar, mai mult ori mai puţin 
absolut; 


Muncă, adică escluderea proletarilor condeiului de la 


statului şi prin asta silirea lor la o muncă productivă 151; 


Economia, adică 1% dreapta cumpănire între 15 foloasele aduse de 
cutare cheltuială şi sacrificiile făcute pentru ea; aceasta atât în economia 
generală a statului cât și-n cea individuală. 

Altfel am avea a alege între domnia austriacă și cea rusască. Sub cea 
dendâi evreii ar intra în sate în număr mai mare decât astăzi, țăranii ar 
deveni servii lor, moşiile ar fi cumpărate de soţietăți de capitaliști, 
colonizate cu nemți, iar naţia redusă la proletariat 1%. În cazul al doilea un 


150 viaţa publică a 


ucaz 1% ar şterge limba din biserică şi stat, țăranul ar trăi mai bine, însă sub 


condiția ca să se rusifice, care din noi, cum ar scrie, acolo i-ar îngheţa 
mucul condeiului, iară cei mai 1% curajoşi ar 137 adăuga pohodul na Sibir 


158 fără judecată, prin ordin administrativ 1% — administratiwnym 1% 


poriadkom 11. 


1. supraintercalat; intenţia iniţială a fost de a scrie: în veacul acesta 2. deasupra 
lui şi *** (2 cuvinte indescifrabile) şters 3. de la meritele scris încă o dată, mai citeț, 
deasupra rândului anulat; preocuparea de a face textul mai lizibil se manifestă 
adesea în prezentul text, fie prin revenirea mai apăsată și mai caligrafică asupra a 
ceea ce fusese deja scris, fie, ca aici, prin ştergerea unui segment și rescrierea 
deasupra rândului, ceea ce pe viitor va fi semnalat prin indicaţia: rescris 4. de la 
comişii rescris 5. Această progenitură rescris 6. ca să-i toarne deasupra lui ca să-l 
servească și să-i toarne șters 7. supraintercalat 8. care 'ntr-un rând își suspendase 
plăţile deasupra lui care-şi suspendase plățile mai zilele trecute, căci mulți din aceştia 
trăiesc încă șters 9. Urmează Cine e de vină — onorat auditoriu — ei sau noi? șters 
10. deasupra unui început de cuvânt șters 11. rescris mai lizibil după deprindea șters 
12. după la o dezvoltare regulată, noi șters 13. se poate supraintercalat după onorat 
auditoriu, puteți șters 14. supraintercalat 15. după delvine] șters 16. în manuscris: 
chaqu'un, apres, deluge 17. deasupra lui era șters 18. urmează următorul alineat, 
şters: Serbia are mai aceeaşi poziție internațională ca şi noi, dar mișcarea soțietăţii de 
acolo au fost sănătoasă. Întrebaţi ce influență are consulatul occidental [occidental 
supraintercalat] acolo — aproape ca cel american la noi — adică nici una înlăuntrul 
țărei. 19. după Vine regulamentul organic cu legiuirea * șters 20. Se va vedea 
deasupra lui veţi vedea șters 21. după pentru șters 22. urmează onorat auditoriu șters 
23. scrierei şi citirei supraintercalat 24. deasupra lui preoţilor șters 25. urmează — și 
poate ș-a celui monastic — șters 26. după un tetragram șters 27. supraintercalat 28. 
după E şi Onorat auditoriu succesiv șterse 29. ce deasupra lui care * șters, au 
supraintercalat și, după această supraintercalare, un lăsat din inadvertenţă ca au 
(deci în manuscris: ce au au început) 30. propoziţie provenită prin eliminări, 
adaosurişi modificări din De aceea veţi ierta să ilustrez şi mai mult prin fapte aceste 
teorii 31. după pe care nu-l numesc şi pe cari puţini și care a murit de mult succesiv 
şterse 32. iniţial: cei 200.000 ţărani ai săi (ţărani>țăranii și restul șters) 33. după E[i] 
șters 34. după ei creşteau multe vite șters 35. urmează implusă]* șters 36. unuia 
numai rescris 37. după atâtor șters 38. după Vă [pot asigura] șters 39. după vă pot 
asigura că şters 40. după acel[ui] șters 41. urmează, șters, următorul pasaj: De aceea, 
domnilor, onorat auditoriu, nu trebuie să credeţi mult în liberul arbitru; nu liberul 
arbitru îi face pe oameni buni sau răi, morali sau imorali, bogați sau săraci, ci mersul 
fatal al împrejurărilor, influenţele asupra ființei omenești 42. pe 226v se află scris cu 
creionul(și subliniat): Trebuinţele moderne 43. după Aţi auzit despre lavina șters 44. 
rescris 45. ţ <c?: societăţii 46. deasupra lui astupă șters 47. după Mlulţimea] șters 
48. rescris 49. rescris mai lizibil după mult șters 50. urmează, după virgulă: răsplătiri 


de servicii, gratitudinea se făcea cu rachiu. Şi astăzi numărarea * cu șters 51. 
supraintercalat 52. după o populaţie șters 53. rescris 54. Nu e de mirat că deasupra 
lui ş-apoi vă miraţi dacă șters 55. rescris? 56. rescris? 57. urmează țărei * șters 58. 
deasupra lui cu *** șters 59. de la țărani scris deasupra lui ţărani slabi şi c-un drept 
asupra unei părticele de pământ șters 60. după Veniamin șters 61. rescris 62. după a 
cărui prototip fie Andronaki Donici șters 63. deasupra lui sub * șters 64. urmează, 
după virgulă: bancherii ar fi români șters 65. s-ar fi făcut deasupra lui ai fi văzut șters 
66. după ele * șters 67. urmează, șters, următorul pasaj: Afară de aceea pe cei mari i- 
ar fi durut puţin, căci cine are mult poate pierde mult, dar cine are puţin cu greu pierde 
din acel puţin. Iată, alături cu vechii răzăşi, noii răzăși 68. după cei șters 69. urmează, 
şters, următorul pasaj: ş-ar fi fost bun prisacari, căci împrejurările l-ar fi făcut bun. 
Astăzi pretindem s' avem îngeri în infernul nostru, dar înger și [şi supraintercalat] se 
amărăşte, căci şi bunătatea şi clemenţa au margini ca peste cari dacă treci organele 
acestor calități încep a reagea în mod contrariu. 70. după onorat auditoriu șters 71. 
propoziţia e scrisă printre rândurile şi pe marginea pasajului eliminat reprodus mai 
sus 72. propoziţie supraintercalată 73. adică statul supraintercalat 74. după posturi şi 
șters 75. dă într-adevăr, supraintercalat între într-adevăr șters și tuturor 76. după va * 
şters 77. după ca* şters 78. deasupra lui statele șters 79. după Onorat auditoriu! șters 
80. supraintercalat 81. deasupra lui claselor șters 82. după constlituţia] șters 83. 
supraintercalat 84. după cu* șters 85. deasupra lui aceea șters 86. rescris 87. după fie 
şters 88. după pro [...] șters 89. deasupra lui comercianților șters 90. să fie supra- 
intercalat 91. pentru a fi supraintercalat între ca să fie (șters pentru a evita repetiţia 
trebuie să fie — ca să fie) și importantă 92. supraintercalat 93. după cel cari șters 94. 
după p șters 95. urmează un ş șters 96. după Onorat auditor! șters 97. după Veţi 
concede că șters; Omul omul 98. sa firească deasupra a două formulări abandonate: 
în stare firlească] și în starea cea mai normală 99. supraintercalat 100. după De 
ac[eea] șters 101. după, plentru] șters 102. deasupra lui poporul șters 103. urmează, 
șters, următorul alineat: V-am spus că protopărinţii noştri nu-l tratau atât de rău 
precum se crede. Erau răzăși cei mai mulți — iobăgia are o altă origine. Când i se 
dăruia unui ostaş cu merite o moşie mai mare i se da și dreptul de a o coloniza. 
Domnii prindeau adesea oameni în război şi-i colonizau cu de-a sila, mai ales din 
Polonia și dintre cazaci. Alţii veneau de bună voie, găsind viaţa în Moldova mai dulce 
decât în Galiţia. Eu sunt de opinie că răzășii erau adevăratul element țărănesc în țările 
noastre şi că iobagii sunt străini pân-în secolul al XVI-lea. 104. pe țăran deasupra lui 
aceasta clasă șters (de fapt, din inadvertenţă, a fost anulat numai clasă) 105. deasupra 
lui creat șters 106. deasupra lui constituţional șters 107. deasupra lui el șters 108. 
supraintercalat 109. supraintercalat 110. câteva mii deasupra lui poate 10.000 (iniţial 
20.000?) șters 111. după mii* sau mullte]* șters 112. regimul său aspru deasupra lui 
munca sa uşoară șters 113. urmează, șters, următorul pasaj: Pe vremea lui Mihai 
Sturza se-nmulţea, pe vremea lui Mihai Sturza încă tot se-nmulţea, astăzi populaţia 
noastră rurală scade în mod înspăimântător. 114. după Și eu nu vă spun poveşti sau 
lucruri șters 115. după economice șters 116. rescris cu o grafie mai lizibilă 117. după 
Oralşul] șters 118. după, onorat auditor! șters 119. urmează, șters, următorul pasaj: 
Ciubotarul român au dispărut, dar ciubotele trebuiesc, croitorul român a dispărut, dar 


haine trebuiesc, blănarul român au dispărut, dar blăni trebuiesc. Pretutindeni întâlnesc 
fizionomia fatală a supusului untertanului străin, care-mi dă toate celelalte mai ieften 
și mai bun. În locul pânzei de cânepă şi in la ţară s-au introdus bumbacul. E mai 
ieften. Sumanele și opincile au început a se introduce din Austria, ba până și oalele — 
şi de ce? Pentru că olariul meu e scriitor la ajutorul de perceptor, ajutorul 
perceptorului din satul Stupina Lupului, comuna Sărăcenii, plasa Halal Coaste rupte, 
Valea Sacă, judeţul Vai de el, Cremene. 120. după deci[de] șters 121. urmează, șters, 
următorul pasaj: Toate relele, la noi, se pot atribui nestabilităţii sau fricii de 
nestabilitate. Cum voiţi oare ca un funcţionar numit pe 3 luni să fie om cumsecade? 
Cum voiţi ca omul să se-nsoare, să aibă o familie și un trai liniştit? Neavând familie, 
cum  voiţi să nu strice casele oamenilor? Însurătoarea e o trebuință organică și o 
societate care prin mersul ei se opune trebuinţelor organice este o societate bolnavă. 
De ce să dăm prin legile noastre vecinică speranţă la toţi scribii că pot deveni 
impiegaţi ai statului şi să nu zică o dată: quos ego? Cu cât se-nmulțesc aspiranţii, cu 
atâta condiţiile de a agiunge în cutare loc trebuie să fie mai grele. Dar, odată ajuns în 
locul cela, omul trebuie să fie sigur de traiul de toate zilele ca să-şi poată căuta de 
treabă. Nu vă temeți de concurenţa evreilor. Evreul e într-adevăr harnic, inteligent, 
econom — dar el o natură eminamente comercială, bănească. El e industriaș rău și 
superficial şi un industriaș român trebuie să-l întreacă în calitatea lucrurilor. Nu vă 
temeţi de evrei nici în comerț. Evreul e comerciant rău nesolid, căci principiul său nu 
e soliditatea marfei, ci concurenţa, ieftinătatea ei. Evreul e numai bancheri bun, aicea 
nu-l întrece nimeni, și va rămânea bancher cât lumea. La suflarea unui comerț ş-a unei 
industrii sănătoase ei s-ar duce de la noi cum au venit, spre a împlea golurile 
economice ale altor popoare mai înapoiete, şi ar rămânea între noi numai bancherii. 
Evreii sunt semnul unei boale soțiale şi nu un rău persistent. Afară de aceea, unde 
naţia e solidă ei se asimilează, căci se pleacă puţin, în Franţa devin franțuji, în Italia— 
italieni, în Germania — germani. 122. după Deci șters (Răul<răul) 123. 
supraintercalat 124. e strâns deasupra lui au adus căderea [breslelor] șters 125. 
rescris 126. supraintercalat 127. după cari suntem șters 128. un semn (t) reluat în 
partea de jos a paginii introduce aici pasajul care reprezintă dezvoltarea 
mementoului iniţial de aici, șters: Stabilitate, Muncă, muncă și iar muncă, economie 
129. deasupra lui cu șters 130. deasupra lui din șters 131. urmează şi folositoare șters 
132. după atât șters 133. după între folosul ce ni-l aduce cutare obiect cumpărat şi 
sacrificiile făcute pentru el. Dar cred că munca șters 134. urmează ea ar împlini 
serviciile cele mai înjosite ale inamicului său șters 135. un ucaz < ucazul prin 
supraintercalarea lui un și ştergerea articolului; urmează al, inadvertență pentru ar, 
poate reminiscinţă a intenţiei de a continua altfel: un ucaz al [...] 136. după mai 
liberi şi șters 137. curajoși ar rescris 138. deasupra lui Sybir şters 139. iniţial: ordine 
administrative 140. corectat din administratywnym 141. textul de mai sus, scris cu 
cerneală pe zece file numerotate autograf în colțul dreapta sus, pare să fie (vezi infra 
p. 799.) chiar acela citit de Eminescu, ca prelegere publică, la cercul Junimii din lași, 
în 14 martie 1876; revenind asupra textului, Eminescu a făcut toate modificările 
necesare pentru a transforma prelegerea în articol de revistă, iar rezultatul este, 
textual, întreaga a doua parte a studiului publicat în „Convorbiri literare"; 


eliminările operate vizează: a) 60 de rânduri, de text reprezentând dezvoltări sau 
explicitări socotite de prisos; b) toate formulele de adresare: Onorat auditor (sau 
auditoriu); Domnilor; întrebaţi; Vă pot asigura că; nu trebuie să credeţi; Aţi auzit 
despre; Veţi concede că; V-am spus că; Cum voiţi...?; Nu vă temeţi; Veţi ierta să 
ilustrez (uneori transformate în expresii impersonale: puteţi >se poate; veţi vedea) se 
va vedea; ş-apoi vă mirați dacă > Nu e de mirat că) c) o seamă de referiri sau ilustrări 
prea concrete sau prea personale: a cărui prototip fie Andronaki Donici este eliminat; 
Veniamin [Costaki] > Mitropolitul; casa pensiunilor, care-și suspendase plățile mai 
zilele trecute > care-ntr-un rând îşi suspendase plățile; Un boier pe care nu-l numesc și 
pe cari puţini poseda, apoi Un boier care a murit demult poseda devin Un boier 
poseda — e indiferent unde, destul că era boier românesc. 

A doua imputare a recenzentului consista 1 în esploatarea neonestă ° a 
unui 190 7 lapsus calami. Adică într-un loc stă „reprezentări relative la 
acelaș obiect“ şi după aceea „reprezentări relative la același fel de 
obiecte“, pe când din exemplul pe care chiar recenzentul îl citează se vede 
curat 3 că 4 numai versiunea a doua e cea adevărată și că [cea] dentâi e 
pozitiv o greşeală de condei. 

Cât despre noțiune și reprezentațiune comună nu ne-om certa de loc cu 
d-nul recenzent, numai pentru că ne sunt foarte ° indiferente ideile d-sale 
filozofice. După noi orice ê reprezentare comună e abstracţie, orice 
abstracție noţiune, orice noțiune cuprinde esența sau, dacă pofteşte, 
chintesenţa lucrurilor. Dacă d-nia lui confundă așa-numita „phantasma“ 7 cu 
reprezentarea comună nu e vina noastră, dar pentru a-l lămuri nu vom 
pierde nici timp, nici tipari. „Noţiunea cuprinde dar într-adevăr esenţa 
lucrurilor ce s-au prezentat conştiinţei noastre“ și dacă un copil nu-și poate 
analiza o noţiune nu-i un semn că n-o are, precum dacă un om nu-şi poate 
esplica mistuirea nu-i un semn că nu mistuie. Abstracţia, formarea de 
noţiuni e o funcţie involuntară ê a creierului, cum mistuirea e o funcţie 
involuntară a stomacului. Și orice ? abstracţie e o noţiune în sens logic, căci 


logica nu garantează deloc că noţiunea e dreaptă 10 sau nu. Aceasta-i treaba 


cercetării, nu a logicei 1 


1. după este şters 2. supraintercalat (fără a introduce însă și pe a) 3. după că* şters 
4. după ce zicea şters 5. deasupra lui cumplit de şters 6. supraintercalat 7. deasupra lui 
„fantoma, a noţiunilor“ şters 8. deasupra lui a cr[eierului] şi neconștientă succesiv 


şterse 9. după e o noţi[une] şters 10. după exa[ctă] şters 11. cercetării, nu a logicei 
deasupra lui esperientei și a științei, nu a logicei, căci şters. 

Das Morgenblatt 2%4 der „N[euen] fr[eien] Pr[esse]“ vom 2. Februar 
enălt einen Leitartikel, der die Culturverhăl[t]nisse? sowohl der Rumänen 
überhaupt, wie des Landes Rumänien im Besonderen behandelt. Der Artikel 
verdient eine Erwider[un]g, nicht sowohl des Tones, dessen er sich bedient, 
und [der] unserer Meinung, für ein Blatt europäischen Namens sich nicht 
geziemt, sondern vielmehr der objecktiven Unwahrheiten wegen, die er 
enthält 3. 

Dief Behandlung v[on] Tatsachen? des Volkerlebens hat zwei 
wesentlich verschiedene Grundformen, aus denen sich 2 
Anschauungsweisen ergeben, von denen die eine für die richtige 
Erken[nt]niss der Dinge nachtheiligë werden dürfte”. Die eine Ansicht ist 
diejenige welche einen subjektiven Maßstab der Beurtheilļun]g an 
gegebene Tatsachen anlegt. Die andere welche die Tatsachen ohne innere? 
Fingenommenheit betrachtet u[nd] in? ihrem Seinsgrunde ihre innere 
Berechtigung zu sehen sich bemiiht!0. Um aber ein Volk welches in seiner 
Entwicklung! begriffen ist, zu verstehen, kann ulnd] darf man nicht an ihm 
den Maßstab europäischer Zustände anlegen, sondern man muß im 
Gegentheil in dem Momente der Beurtheil[un]g!? seine! durch 
Gewohnheit bceinflufte Anschauungsweise zu vergessen suchen, sein 
geistiges Auge auf einen Augenblick entwohnen, davon! absehen, daß man 
in einem Culturstaat lebt, der eine!” Jahrhundertela[nge] Entwicklung nach 
sich hat, um nicht ohne es zu wissen, int6***i7 geläufig gewordene 
Complex! v[on] Begriffe[n] u[nd] Anschauungen tief verwebt* zu werden 
mit welchen eine richtige Beurtheil[un]g schlechtwegs19%***20 wird. Jedes 
neue Volk ist ein wurzelhaft* neues?! Sein??, mit?’ einem unbekannten, zu 
erörternden Inhalte. Nur im gänzlichen Vergessen derjenigen Begriffe, die 
einem seine Zeit u[nd] seine Gemeinschaft mitgibt, liegt die Garantie des 
Verständnisses fremder Zustände. Wir müssen im Voraus*2+ offen 
bekennen, daß ein Deutscher u[nd] ein Fremder überhaupt nicht im Stande 

ist, die Zustände im Rumänien so derzustellen, daß diese?, wie jedes 
naturgemăfe Sein, durch sich selbst gerechtfertigt erscheinen sollen. 

Zum ersten sind die Fiirstenthiimer kein diplomatisches Meisterstiick*, 
noch ist ihre Constitution eine Folge des Pariser Friedens; sondern die 
betreffenden?! Artikel im Pariser Frieden sind der Ausflu der schon seit 
lange vorhanden gewesenen Idee der Constituir[un]g. Die [sic!] Gedanke?” 
der Constituirung der Fürstenthümer in einen einheitlichen Staat”, die” 
Absicht sich von der russischen Protektion Ioszulösen um ein neutrales 
Territorium zwischen den drei Kaiserreichen zu bilden, selbst* die heutige 
rumänische Constitution waren als Gedanken schon lange vorhanden ehe 
noch von einem Krimkriege, od[er] einem Pariser Frieden die Rede sein 
konnte. Der Pariser Friede war”! in den besagten* Artikeln nichts anderes 
als die volkerrechtliche Anerken[nun]g längst gehegter“? Wünsche eine 
Volkes. Was im diesem Pariser Frieden aus dem Complex seiner? Wünsche 
absichtlich ausgelassen worden, hat das rumänische Volk tatsächlich 
hinzugefügt, indem es die Union vollführte, u[nd] damit sich?4 nur eines 
Rechtes bediente, das ihm keine Macht auf der Welt absprechen kann. 

Daß? die Partei 2 Bratians unverstandene Schlagwörter der 
europäischen Radicalen nachbetet?® u[nd] in S[einer] Hoheit dem Fürsten 
Karl nur?” einen Schirm für ihre an dem Staate zu verübenden 
Plünderungen sah, wollen wir dahingestellt bleiben lassen; obwohl es 
fraglich ist, ob man materielle Vortheile die eine jede Partei u[nd] in 
jedem  Lande** durch ihr[e]“” Gelangung* zur Macht genießt, 
Plünderungen nennen kann; aber eines müssen wir entschieden“! in Abrede 
stellen; daß nämlich diese Partei? mit der Einsetzung des Fürstenf? gegen 
Österreich gerichtete Annexionspläne verbunden hatte. Ein“% Volk ist eine 
gegebene psychologische Einheit, ein Subjekt mit einem einheitlichen 
Selbstbewußtsein, mag es nun staatlich noch so sehr getrennt sein. Diesses 
Selbstbewußtsein hat seinen geistigen Inhalt: Sprache, Litteratur, Sitten, 
Religion. Diese Einheit hat zu ihrer Voraussetz[un]g eine Gleichheit der 
constitutiven* Individuen des Volkes, ulnd] gerade so ist es auch beim 
rumänischen. Vielleicht kein Volk das zwlöf Millionen zählt, hat so wenig* 
Verschiedenheit in seinen Theilen, wie das rumänische. Seine“ Sprache ist 
vielleicht® die einzige, welche kaum* Dialekte kennt”, die Volkssitten 
sind im allgemeinen dieselben, die Religion ist mit aller formalent 


Spaltlun]g der Kirche in ihrem Inneren dieselbe geblieben“. Die Partei 
Bratians hatte es sich nur* zur Aufgabe gemacht”, diese Gleichheit der 
Theile des Volkes zum öffentlichen Bewußtsein zu bringen, indem es [sic!] 
die academische Gesellschaft”! stiftete, in der”? alle Theile des Volkes 
repräsentirt werden sollten. Damit war der Keim* eines gestigen 
Centralorganes u[nd] nicht Erobererpolitik”?. Das ist aber auch”* die enzige 
Thatsache, welche die Fremde[n]™ machen konnte zu glauben 
berechtigte”, daß die besagte Partei Annexionspläne träume. 

Ob nun die Bild[un]g der rumänischen Intelligenz dahier* so 
oberflăchlich” u[nd] inhaltslos ist, dak man eine gleiche in den 
Cafehäusern von Paris u[nd] in Mabille sich so leichthin * aneignen könnte, 
ist eine ziemlich hasardirte Behauptung. Wenigstens müssten dann die 
Studienzeugnisse dieser Leute? ein getreuer”” Ausdruck dieses ihres 
Verhaltens sein; aber wir sind berechtigt das gerade Gegentheil zu 
behaupten. Die europäischen®? UniversitătenS! die deutschen sowohl wie 
die französischen, haben keine besseren ulnd] gelehrigerenf? Schüler 
aufzuweisen haben [sic!], selbst in den inländischen Elementen nicht. Die 
rumänischen Studierenden haben seit jeher glänzend [die] Prüfungen 
bestanden; obwohl man ausnahmsweise zugeben muß, daß unter ihnen auch 
hie u[nd] da ein leerer Kopf war, was desto erklärlicher, je natürlicher es ist. 
Es ist nicht $ fortwährend von der Roheit durchbrochener französischer 
Firniss, sondern intensive gediegene* Bild[un]g in der rumänischen 
Gesellschaft, und wenn es überhaupt einenS* Umstand* gibt, der auf den 
ganzen Culturzustand einen Schatten wirft, so ist es der, daf diese 
Bild[un]g eine fremde ufnd] nicht eine aus der ® Bestimmtheit des 
nationalen Charakters hervorgegangene ist. 

Daß das 2% Volk vom? Nationalitătenprinzip* tief durchdrungen ist, 
das ist wahr, ist aber ein Vortheil sowohl für das Volk selbst®”, wie für die 
Menscheit®?. Die Menschheit lebt in ihren Völkern, wie ein Ganzes in 
seinen Theilen u[nd] von dem Bewußtsein u[nd] dem Wohlergehen dieser 
hängt die Entwickelung des Menschengeschlechtes ab. Das Chaos des 
Mittelalters endete erst dann, als die der Menschheit durch Religion und 
Politik aufgezwungene Einheit durch das Hervortrethen der Nationalitäten 
gebrochen wurde. Im Osten hat aber? das Mittelalter kaum aufgehört, 
u[nd] darum ist es natürlich, daR Processes die im Westen schon im”? 16ten 


J[ahr]hunderte stattfanden, dort”! sich erst”? jetzt entwickeln. Vornehme 
Schmähung* 73 über Zustände, die man nicht begreift, ist nichts seltenes”* - 
aber verlangen sollte man, daf die Repräsentanten der öffentlichen 
Mein[un]g Europas wenigstens insofern die Geschichte kennen, daß sie 
überwundener Standpuncte bewußt sein sollen, um aus den Vorgängen Ta 
der Vergangenheit analoge der Gegenwart erklären zu konnen. 
Unverzeihlich ist aber die Art und Weise, wie der Artikel sich über 
Abst[ammun]g ulnd] Sprache des Volkes äussert, so dab man beinahe in 
Zweifel kommen könnte, ob es wirklich ein deutsches Blatt ist”, das man 
vor sich hat. Die römische Abstammung des Volkes wird negirt. Nun ist 
aber diese Abst[amm]ung nicht etwa ein Wahn, sondern eine historische 
Tatsache, ulnd] noch dazu so tief im Wesen des römischen Staatslebens 
begründet, daR” man keine Rechtfertigung für eine so urtheilslos 
hingeworfene Behaupt[un]g finden kann. Bekanntlich haben alle römischen 
Kriege einen” volkswirtschaftlichen Grund. Indem”? man durch die 
äusseren Thatsachen, welche der Ausdruck interner* Ursachen? waren, 
hindurchsieht, so wird man gewahr, daß die Veranslassung der römischen 
Kriege weder Rachesucht* noch Eroberungslust, sondern die fortwăhrende 
Ubervolkerung der Stadt ulnd]”! Latiums waren. Es wurde erobert, um zu 
colonisiren. So wurde Dacien erobert ulnd] colonisirt, die römischen 
Kunststrassen* in Siebenbürgen, die TraJansschanze in Rumänien, die 
Überreste der 8? Stembrucke über die Donau, die Namen ®? der altesten 
Städte im colonisierten Dacien8* sind? unabweisbare Belege für die 
Colonisation Daciens durch den Kaiser Trajan, ulnd] der beste Beweis ist 
wolh]l das rumänische Volk selbst. Denn es ist nicht wahr, daf die 
Volksspracheê® aus keltischen?” Elementen besteht u[nd] mit slawischen 
und gothischen, zum? ganz unerkennbaren Theile auch mit romanischen 
Bruchstücken versetzt ist. Die rumänische Sprache ist formal die reinste 
romanische die es überhaupt gibt; u[nd] daß sie es ist, ist? nicht vielleicht 
eine selbstgefällige Behaupt[un]g rumänischer Litteraten, sondern die 
kritische Begründung dieser Tatsache verdankt* [sich] fremden, besonders 
deutschen Gelehrten. Diez, Raynouard, Fuchs, Miclosich, Max Müller, 
Mussafia 25% u. a. gediegene Porscher u[nd] Fachmänner, machen eine 
nähere Erört[erun]g über diesen Gegenstand”? geradezu unnöthig. Ferner ist 
es nicht wahr, da die rumänische Schriftsprache aus italiänischen, 


französischen ulnd] sogar spanischen Wörtern gebildet ist ulnd] nur von 
den Einge weihten verstande wird. Paralell mit der geistigen Entwicklung 
eines Volkes nehmen auch die Comunicationsmittel der Sprache, die Worte 
u[nd] deren Combinationen zu, anders ausgedrückt: die Sprache bereichert 
sich. Das ist zuerst ein rein natürliches Product, welches die Leute so 
gebrauchen, wie es unmittelbar aus dem Geiste hervorgeht, ohne viel 
darüber nachzudenken, u[nd] ohne daß die Kunst irgend einen Einfluß auf?! 
ihre?? Bildung hătte%. Dieser Sachverhalt ändert sich aber bald. Sowie die 
allgemeine Bild[un]g des Volkes zunimmt? theilt sich die Arbeit auch nach 
diesem Puncte; nur ein Theil des Volkes beschäftigt sich ausschließlich mit 
der Cultur u[nd] befordert sie schnell; der andere Theil bleibt zurück. Der 
gebildete u[nd] ungebildete Theil des Volkes fangen? bald an sich durch 
die äusseren Zeichen des Gedankens zu unterscheiden, wie sie sich durch 
den? Gedankenschatz selbst unterscheiden. Sobald sich aber die gebildete 
Sprache vom gemeinschaftlich[en] Stamme losgelöst hat, verfolgt sie ihren 
eigenen Weg; verarbeitet durch?” Kunst, Wissenschaft, durch die feineren 
Formen der menschlichen Verhältnisse in den höheren Sphären der 
Gesellschaft, entfernt sie sich immer mehr ulnd] mehr von der 
Volkssprache, ulnd] nimmt einen von diesser verschiedenen Character an, 
obwohl sie aus ihrem Schosse hervorgegangen ist. Diesses ist auch das 
naturgemäße V[er]h[alt]niss der rumänischen Schrift- zu der Volkssprache; 
denn* nicht der Wort” sondem der Gedankenschatz ist das, was 
einstweilen für den Ungebildeten unverstanden bleiben muß, nicht die 
ăusseren!% Zeichen, sondern die Begriffe. Das Wahre an der ganzen 
Assertion* ist die sporadisch gepflogene aber falsche Idee einer 
Regeneration der rumänischen Sprache durch die lateinische*. Dieser ist 
aber nunt’! uberwundener Standpunct. Die ernste ulnd] bedeutsamste 
Richtung in der rumänischen? Litteratur überhaupt* sucht die 
Bereicherung der Sprache nicht in der Reception von Fremdwörtern, möge 
diese auch aus verwandten Sprachen vor sich gehen, sondern im Gebrauch 
des Wortschatzes der in [der] Sprache des Volkes aufbewahrt liegt, ulnd] 
besonders in der organischen Entwickelung der Sprache selbst. 

Der Bauer 2%" ware verthiert u[nd] ohne Menschenbewußtsein! Daß er 
arm ulnd] verkommen, das geben wir schon zu. Die Ursachen sind 
vielfache ulnd] tiefliegende, weil sie einen düsteren? historischen 
Hintergrund haben. Aber104 nicht die Leibeigenschaft des Bauern, die in der 


Form, wie sie in Europa da war, in Rumänien nie existiert hat, ist die 
Ursache seiner Verkommenheit!%, sondern die fortwâhrenden fremden 
Invasionen. Die Auspress[un]g durch fremde Elemente hat ihn so arm ulnd] 
elend, aber d[a]rum* auch so tiefsinnig ulnd] ernst gemacht. Daß er nicht 
verthiert ist, beweist die überaus reiche u[nd] schone Volkspoesie ulnd] die 
Fulle der bissigen Satyre, mit welcher er [sich] iiher die Fremden ergeht*. 
Es ist ein origineller und frischer Geist in diesem Volke, der durch all seine 
Verkommenheit ulnd] Armuth hindurchleulch ]tet*, und] niemand hat ein 
Recht es verthiert ulnd] ohne MenschenbewufBtsein zu nennen, am 
wenigstens aber Subjekte, die es gar nicht kennen. Die!% Autoritaten auf!07 
welche der Artikel seine Aussagen stiitz scheinen im Allgemeinen nicht 
besonderen Wert zu haben. Ein österreichischer Beamter aus Czernowitz 
characterisirt die dortigen Landedelleute1% in einer Weise, die mehr für ein 
pathologisches* Symptom unrichtiger innerer* Seelenzustände angesehen 
würde, als für eine ernste, objektive Erkenntniss. Bekanntlich sind die 
Landedelleute in der Bucovina das gebildete u[nd] vorurtheilsfreieste 
Element, das es überhaupt im Lande gibt. Und auf solche, nichts weniger 
als geistreiche Aphorismen begründet man Anklagen gegen eine Nation! 

Die Parteikämfe in Rumänien sind der eigentlichste u[nd] getreueste 
Ausdruck der verschieden[en]-artigen fremden Einflüsse auf den noch 
unselbständigen nationalen Geist. Wir bedauern!% sie, aber wir [finden] sie 
nichtsdestoweniger gerechtfertigt, weil sie an sich so natürlich u[nd] so 
leicht erklärbar sind, da man höchstens ihre unabweisbare psychologische 
Notwendigkeit beklagen als ihre Träger anklagon solltet. 

Der Mittelstand ist in seinen Keimen natürlich da, ist aber zumeist nicht 
jüdischer Herkunft. Daß aber vom Keim bis zur Entwicklung noch viel, 
nămlich* diese selbst liegt, dast? wollen wir nicht lăugnen, nurt! muß 
man sich einmal über die Ursache [n] klar werden, die einen Mittelstand im 
Lande nicht aufkommen lassen. Dar Tod der gewerblichen!! Mittelklasse 
in einem in der Entwickl[un]g begriffenen Lande ist die fremde Industrie. 
Gewerbe u[nd] Industrie konnen nun einmal nicht concurriren; der Kampf 
zwischen beiden ist zu ungleich, als daf das erstere sicht!” der letzteren 
nachhaltig entgegenstellen konnte. Nun hat man aber diesen Tod der 
wirtschaftlichen Entwickl[un]g dadurch!1€ gegeben, daß man durch einen 
Artikel des Pariser Vertrages!” den Schutzzoll im Vorhineint!® ausschliesst. 
Dieses nun ist das fatale Moment im!!” besagten* Vertrage, welches den 


rumänischen Staat zu einem*** macht; man hat ihm Leben gegeben aber 
die wesentlichsten Bedingungen des Lebens entzogen abgesprochen!70. So 
wurde die Bildung eines zwischen den Bauern ulnd] der höhern Klasse der 
Gesellschaft  vermittelnden [Standes] gehemmt, das politische 
Gleichgewicht im Innern ist unmöglich, so daß überall die Paralisirung der 
Existenz das Endresultat eines solchen Sachverhaltes ist. 

Die Entwickl 25% [un]g der Industrie ist nun in einem Lande etwas 
absolut notwendiges, indem sie aber unmöglich wird solange?! mit 
Jahrhunderten fortgeschrittene Länder ihr Concurrenz machen, so folgt 
daraus daß das Schutzsistem vernünftig angewendet etwas notwendiges ist 
bis wann die nationale Industrie, auf einem gewissen Puncte der Entwickl 
[un]g angelangt, die freie Concurrenz unter- (aus-) halten kann. Unter dem 
Schutzsistem hat sich die Industrie Deutschlands entwickelt. Indem man 
einerseits die inneren Hindernisse beseitigtet?? andererseits die Concurrenz 
mit fremden, viel fortgeschritteneren Ländern abschwächte, gelangte 
Deutschland mittelst eines vernünftigen Schutzsistems eine der bluhendsten 
Industrien zu haben. —Die V[er]w[a]lt[un]g*, die natürlich die Aufgabe hat 
die Bedingungen zur Entwickl[un]g des Gewerbes ul[nd] der Industrie zu 
schaffen, sieht sich durch dent?’ besagten Artikel in eine Zwangslage 
versetzt, die es [sic!] nicht ablzulschiitteln vermag; ulnd] will sie es 
dennoch thun, so droht man ihr z. B. mit der Macht der ganzen 
österreichischent?4 Monarchie.— An der Nichtentwickl[un]g des 
Mittelstandes in Rumänien, ist nicht das Land ulnd] die Nation sondern 
ganz Europa Schuld; welches zu Gunsten! selb[st]süchtiger Interessen!?® 
nicht ansteht (-stand) die innere wirtschaftliche Entwickl[un]g eines Landes 
verkiimmern zu lassen, dessen kraftige?” Existenz von grosser Wichtigkeit 
für die Welt sein könnte. Es ist wahr, Österreich hat das grösste Interesse 
daran, daß der Schutzzoll in den Donaulăndern nicht eingeführt werde, weil 
seipe industriellen Producte so reichlichen Absatz dort finden, u[nd] die 
Sperrung der Donauhăfen!% ein empfindlicher Schlag für den 


österrechischen Handel wäret??. Aber dieser Schlag ist nur ein!%0 
momentaner; die Sicherheit* die ein innerlich kräftiger Staat von Osten 
her* bietet, könnte nicht genug theuer bezahlt werden, und* wo die 
Gegenwart, die nur ein Moment mit der Zukunft, die kein Ende hat, in die 
Wala]ge fällt, werden wir diese der ersteren opfern. 

Traducere 


Foaia de dimineaţă a lui „Neue freie Presse” din 2 februarie conţine un 
articol de fond care tratează situaţia culturală atât a românilor în genere cât 
şi a ţării, România, în special. Articolul merită o replică, mai puţin din 
cauza tonului de care se foloseşte şi care după părerea noastră nu se 
potriveşte unui ziar de nume european, ci mai ales din cauza neadevărurilor 
obiective pe care le conţine. 

Tratarea unor date din viaţa popoarelor are două forme fundamentale, 
deosebite în esenţă, care duc la 2 moduri de a privi lucrurile, dintre care 
unul s-ar putea să devină dezavantajos pentru cunoaștere. Una dintre 
modalități este aceea care aplică faptelor date criteriul subiectiv de judecare. 
Cealaltă care priveşte faptele fără vreo părtinire interioară şi se străduieşte 
să le găsească justificarea intrinsecă în însăși condiția lor de existenţă. 
Pentru a înțelege însă un popor în dezvoltare nu trebuie aplicată la el 
unitatea de măsură a stărilor europene ci, dimpotrivă, în momentul judecării 
sale trebuie să încerci a uita modul tău de a privi lucrurile, influenţat de 
obișnuință, să-ţi dezobișnuiești pentru o clipă ochiul spiritului, să faci 
abstracţie de faptul că trăieşti într-un stat de cultură, care are în spate o 
dezvoltare seculară, spre a nu fi profund marcat, fără să știi, de un complex 
de noţiuni și concepții devenite uzuale cu care o judecare adecvată să 
devină din capul locului imposibilă. Fiecare popor nou este o existență 
autentic nouă, cu un conţinut necunoscut care trebuie dezbătut. Numai în 
uitarea completă a acelor noţiuni pe care ţi le transmite timpul tău și 


comunitatea ta stă garanţia înţelegerii unor stări de lucruri străine. 'Trebuie 
dinainte să recunoaştem deschis că un german sau un străin în general nu 
este în stare să prezinte situaţia din România astfel încât ea să apară, ca 
orice existență naturală, justificată prin sine. 

În primul rând principatele nu sunt o capodoperă diplomatică şi nici 
constituţia lor nu este o consecință a păcii de la Paris; ci articolele 
respective ale Păcii de la Paris sunt rezultatul unei idei de constituire de 
mult existente. Ideea constituirii principatelor într-un stat unitar, intenţia de 
a se desprinde de protecţia rusească, spre a forma un teritoriu neutru între 
cele trei imperii, chiar constituția românească de azi — toate acestea au fost 
prezente ca idei mult înainte de a putea fi vorba de vreun război în Crimeea 
sau de o Pace de la Paris. Pacea de la Paris în articolele pomenite n-a fost 
altceva decât recunoașterea internaţională a legitimităţii dorințelor de mult 
resimţite ale unui popor. Ceea ce în Pacea de la Paris a fost eludat voit este 
complexul dorințelor sale, adăugat în fapt prin realizarea Unirii de poporul 
român, folosindu-se astfel doar de un drept pe care nici o putere din lume 
nu i-l poate contesta. 

Că partidul lui Brătianu repeta lozinci neînţelese ale radicalilor europeni 
și n-a văzut în Înălțimea Sa Principele Carol decât o pavăză pentru jafurile 
pe care urma să le comită asupra statului — să lăsăm asta în suspensie; cu 
toate că este îndoielnic dacă avantajele materiale de care fiecare partid în 
fiecare ţară beneficiază prin ajungerea sa la putere se pot numi jafuri; un 
lucru însă trebuie să-l tăgăduim cu hotărâre: că tocmai acest partid ar fi 
legat de înscăunarea Principelui planuri anexioniste îndreptate împotriva 
Austriei. Un popor este o unitate psihologică dată, un subiect cu o conștiință 
de sine unitară, oricât de împărţit ar fi din punct de vedere statal. Această 
conştiinţă de sine își are conţinutul său spiritual: limba, literatura, 
obiceiurile, religia. Această unitate are drept premisă o uniformitate a 
indivizilor care constituie poporul, şi întocmai așa este și la cel român. 
Poate nici un popor care numără douăsprezece milioane nu are părţile sale 
atât de puţin diferite ca cel român. Limba sa este poate singura care aproape 
că nu cunoaşte dialecte, obiceiurile populare sunt în general aceleași, religia 
a rămas, cu toată sciziunea formală a bisericii, aceeași în sinea ei. Partidul 
lui Brătianu nu-și propusese altceva decât de a aduce la conştiinţa publică 
această uniformitate a părţilor poporului, ctitorind Societatea Academică, în 
care trebuiau să fie reprezentate toate părțile poporului. Astfel a fost 
germenele a unui organ spiritual central şi nu politică expansionistă. Dar 


acesta este oricum singurul fapt care ar putea îndreptăţi străinătatea să 
creadă că acest partid ar visa planuri de anexiune. 

Dacă apoi cultura intelectualității românești este atât de superficială şi 
lipsită de conţinut încât uşor ai putea să ţi-o însuşeşti în cafenelele pariziene 
sau la Mabille — este o afirmaţie destul de hazardată. Ar trebui atunci 
măcar certificatele de studii ale acestor oameni să fie o expresie fidelă a 
unui astfel de comportament; dar suntem în măsură să susţinem de-a dreptul 
contrariul. Universitățile europene, atât cele germane cât și cele franțuzești, 
nu au elevi mai buni și mai studioşi nici măcar printre elementele din ţară. 
Studenţii români dintotdeauna au trecut strălucit examenele, cu toate că 
trebuie să recunosc că în mod excepţional a mai fost printre ei din când în 
când și câte-un cap sec, lucru pe cât de firesc, pe atât de explicabil. Nu doar 
lustru franțuzesc prin care străbate permanent grosolănia, ci cultură intensă, 
solidă este în societatea românească, şi dacă totuşi există un fapt care 
aruncă o umbră pe întreaga situație culturală atunci este acela că această 
cultură, este una străină și nu ieșită din configurația caracterului naţional. 

Că poporul este adânc pătruns de principiul naţionalităţii — este 
adevărat, dar este un avantaj atât pentru poporul însuși cât și pentru 
omenire. Omenirea trăieşte în popoarele ei precum un întreg în părţile sale, 
iar de conștiința şi bunăstarea acestora depinde dezvoltarea speciei umane. 
Haosul evului mediu s-a sfârşit abia atunci când unitatea impusă omenirii 
de religie şi politică a fost sfărmată prin apariţia naționalităților. În Răsărit 
însă evul-mediu nu prea s-a sfârșit şi este firesc deci ca unele procese care 
în Occident au avut loc deja în secolul 16 să se desfășoare acolo abia acum. 
Dispreţuirea distinsă a unor stări de lucruri pe care nu le pricepi este ceva 
des întâlnit — dar ar trebui să se ceară ca reprezentanţii opiniei publice 
europene să cunoască măcar într-atât istoria ca să fie conștienți de anumite 
puncte de vedere depășite şi să poată explica prin evenimentele trecutului 
ceea ce se petrece analog în prezent. 

De neiertat este însă felul în care articolul se exprimă despre originea și 
limba poporului, așa încât s-ar putea isca dubii dacă este într-adevăr un ziar 
german cel pe care îl ai în față. Originea romană a poporului este negată. 
Dar această origine nu este de fel o halucinație, ci un fapt istoric şi pe 
deasupra unul atât de adânc întemeiat în viaţa statului roman încât e 
imposibil de găsit o justificare pentru o afirmaţie azvârlită cu atâta lipsă de 
judecată. Precum se ştie toate războaiele romane au un temei economic. 
Pătrunzând faptele exterioare care au fost expresia unor motive interne, ne 


vom da seama că mobilul războaielor romane n-a fost nici setea de 
răzbunare, nici pofta de cucerire, ci continua suprapopulare a orașului și a 
Latiumului. S-au făcut cuceriri spre a coloniza. Aşa a fost cucerită şi 
colonizată Dacia. Șoselele romane în Transilvania, Valul lui Traian în 
România şi rămăşiţele podului de piatră peste Dunăre, numele celor mai 
vechi oraşe din Dacia colonizată sunt dovezi incontestabile ale colonizării 
Daciei de către împăratul Traian, iar cea mai bună dovadă este poporul 
român însuși. Căci nu este adevărat că limba poporului constă din elemente 
celtice amestecate cu frânturi slave şi gotice şi, într-o măsură cu totul 
neglijabilă, și romanice. Limba română este formal cea mai pur romanică 
din câte există; şi că aşa stau lucrurile nu este deloc o afirmaţie vanitoasă a 
unor literați români; întemeierea critică a acestui fapt se datorează unor 
învăţaţi străini, mai ales germani. Diez, Raynouard, Fuchs, Miclosich, Max 
Muller, Mussafia și alți cercetători şi specialiști serioşi fac de-a dreptul 
superfluă o dezbatere mai amănunţită a acestui subiect. Apoi nu este 
adevărat că limba română cultă ar fi formată din cuvinte italienești, 
franţuzești și chiar spaniole și că n-ar înţelege-o decât inițiații. Paralel cu 
dezvoltarea spirituală a unui popor sporesc şi mijloacele de comunicare ale 
limbii, cuvintele și combinaţiile între ele, altfel spus: limba se îmbogăţeste. 
Aceasta este mai întâi un produs pur natural pe care oamenii îl folosesc așa 
cum răsare nemijlocit din spirit, fără să mai reflecteze asupra acestui lucru 
şi fără ca arta să aibă vreo influență asupra formării ei. Dar această situație 
se schimbă curând. Pe măsură ce sporeşte cultura generală a poporului, se 
divide munca şi în această privință: numai o parte a poporului se ocupă 
exclusiv de cultură și o promovează, rapid; cealaltă parte rămâne în urmă. 
Partea cultă şi cea necultă a poporului încep curând să se deosebească prin 
semnele exterioare ale gândirii, aşa cum se deosebesc prin tezaurul însuși 
de idei. După ce limba cultă s-a desprins însă de trunchiul comun, își 
urmează propriul drum, prelucrată de artă, știință, de formele mai rafinate 
ale relaţiilor umane în sferele mai înalte ale societăţii, și se îndepărtează din 
ce în ce mai mult de limba populară și capătă un caracter deosebit de-al 
acesteia, cu toate că a ieşit din sânul ei. Acesta este și raportul firesc al 
limbii române literare față de cea populară; căci nu tezaurul de cuvinte, ci 
cel de idei este ceea ce deocamdată este menit să rămână neînțeles de către 
cel incult, nu semnele exterioare, ci noţiunile. Adevărat în toată aserțiunea 
aceasta este că s-a cultivat sporadic ideea, greșită, a regenerării limbii 
române prin cea latină. Dar acesta este acum un punct de vedere depășit. 


Direcţia serioasă şi cea mai însemnată a literaturii române caută 
îmbogățirea limbii nu prin receptarea unor neologisme, fie chiar din limbi 
înrudite, ci prin folosirea tezaurului lexical păstrat ÎN limba poporului și în 
special prin dezvoltarea organică a limbii însăși. 

Țăranul este, zice-se, abrutizat și fără conștiință umană! Că este sărac și 
decăzut, asta desigur recunoaştem. Cauzele sunt multe şi adânci, pentru că 
au un fundal istoric sumbru. Dar nu iobăgia ţăranului — care în acea formă 
în care s-a găsit în Europa n-a existat niciodată în România — este cauza 
decăderii sale, ci neîntreruptele invazii străine. Stoarcerea sa de către 
elemente străine l-a făcut atât de sărac şi mizer, dar de aceea și atât de 
melancolic şi grav. Că nu este abrutizat o dovedeşte poezia populară 
deosebit de bogată și frumoasă și mulțimea satirelor mușcătoare cu care îi 
tratează pe străini. Este un spirit original și proaspăt în acest popor care 
străbate prin toată decăderea și sărăcia lui şi nimeni nu are dreptul să-l 
numească abrutizat şi fără conştiinţă umană, cu atât mai puţin indivizi care 
nici nu-l cunosc. Autorităţile pe care îşi sprijină articolul declaraţiile în 
general nu par să aibă o valoare prea mare. Un funcționar austriac din 
Cernăuţi îi caracterizează pe nobilii de ţară de acolo într-un mod care s-ar 
părea că e mai degrabă un simptom patologic al unor stări sufletești 
dereglate decât o informaţie serioasă, obiectivă. Cum se știe nobilimea de 
țară din Bucovina este elementul cult și cel mai lipsit de prejudecăţi care 
există în toată ţara. Și pe astfel de aforisme nicidecum spirituale se 
construiesc acuzaţii împotriva unei naţiuni! 

Luptele între partide în România sunt expresia cea mai proprie şi fidelă 
a diferitelor influenţe străine asupra spiritului naţional încă nematurizat. Noi 
le regretăm, dar le găsim totodată justificate pentru că sunt în sine atât de 
fireşti și de ușor explicabile încât am putea cel mult deplânge necesitatea lor 
psihologică incontestabilă iar nu să-i acuzăm pe cei care le poartă. 

Pătura de mijloc există desigur în germene, dar în mare parte ea nu este 
de origine evreiască. Nu vrem să negăm că de la germene la starea evoluată 
este mult, şi anume tocmai evoluţia însăşi, dar trebuie să ne dăm seama cu 
claritate de cauzele care nu permit să se ridice o pătură de mijloc în ţară. 
Moartea clasei de mijloc meșteșugărești într-o ţară pe cale de dezvoltare 
este industria străină. Meşteşugul și industria nu pot concura; lupta între ele 
este prea inegală ca primul să se poată opune în timp celei de-a doua. Dar 
moartea i-a fost pricinuită dezvoltării economice tocmai prin faptul că unul 
din articolele Tratatului de la Paris exclude din capul locului vama de 


protecţie. Acesta este acum momentul fatal în tratatul pomenit, care face din 
statul român o atrofie; i s-a dat viață, dar totodată condiţiile cele mai 
esenţiale pentru a trăi i-au fost negate. Astfel, formarea unui mediator între 
țărani şi clasele superioare ale societăţii a fost inhibată, echilibrul politic 
interior este imposibil, astfel încât peste tot paralizarea existenţei este 
rezultatul final al acestor stări de lucruri. 

Dezvoltarea industriei este desigur ceva absolut necesar într-o ţară, dar 
ea devenind imposibilă atâta vreme cât îi fac concurenţă ţări avansate cu 
secole, rezultă că un sistem de protecție aplicat judicios este ceva necesar 
până în clipa când industria naţională, ajunsă la un anumit punct de 
dezvoltare, să fie în stare a suporta concurența liberă. În condiţiile 
sistemului de protecţie, Germania și-a dezvoltat industria. Înlăturând pe de- 
o parte piedicile interne și atenuând pe de alta concurenţa cu ţări străine 
mult mai avansate, Germania a ajuns cu ajutorul unui sistem de protecţie să 
aibă una din industriile cele mai înfloritoare. Administraţia, a cărei sarcină 
este desigur de a crea condiţiile pentru dezvoltarea meşteșugului și a 
industriei, se vede supusă prin articolul pomenit unei constrângeri pe care 
n-o poate înlătura; și dacă vrea totuşi s-o facă, atunci va fi ameninţată, de 
exemplu, cu întreaga putere a monarhiei austriece. De nedezvoltarea păturii 
de mijloc în România, nu ţara şi națiunea, ci toată Europa e de vină, care, de 
dragul unor interese egoiste, n-a ezitat să lase să se atrofieze dezvoltarea 
economică internă a unei țări a cărei vitalitate ar putea fi de mare 
importanță pentru lume. Este adevărat, Austria are cel mai mare interes ca 
vama de protecţie să nu fie introdusă în țările dunărene, pentru că produsele 
sale industriale găsesc acolo o desfacere atât de bogată, iar închiderea 
porturilor dunărene ar fi o lovitură sensibilă pentru comerțul austriac. Dar 
această lovitură este doar una de moment; securitatea pe care o oferă un stat 
din răsărit puternic în interior s-ar putea să fie de nepreţuit, și unde cade pe 
cântar prezentul, care e doar o clipă, cu viitorul care n-are sfârşit, îl vom 
sacrifica pe acesta celui din urmă. 

Dacă Șincai “” ţinea la pântece desigur Iosif II, care-a vorbit cu dânsul, 
i po * SERE i i | * y . 
l-ar fi făcut profesor aulic la Viena; se 'ngrozește . Dar Şincai era 
A A . . . . > A v * 
român, era mândru. Şincai n-a fost la Roma și la Iosif II ca să se vânză ; a 
murit sub un gard. 

Ca toţi ° românii adevăraţi Ștefan Vodă era ardelean de origine și 
anume mureşan. Ca și Uniad Corvinul, ca și Basarabii toţi. Dar ce e 
Maramureş decât o combinaţie de cuvinte între Marmura (numită Poarta de 
Fier) și Mureș, râul care trece prin ea. 

4% popor românesc. 


Munca, iubit 
Iar ţie ^Y îţi zic: 

Munca, iubit popor românesc, 

Există un secret — Dumnezeul lumii 


mecanica universului 

NOUA ROMĂ 


A se +! convinge turcii că Imperiul trebuie restaurat, prin introducerea 
limbilor naţionale în biserică şi prin trezirea patriotismului local, escitat şi 
în contra rușilor, şi în contra austriacilor. Grecii trebuie eliminaţi cu totul 
din guvernarea bisericei române şi substituiți prin arabi în Orient prin 


români în Europa. Odată un român patriarh, el va numi români episcopi în 
ţinuturile locuite de ei, albaneji episcopi unde ţările sunt locuite de albaneji. 

Datoria publică turcească, acoperită în Anglia prin subscripțiuni 
benevole. Convins poporul englez că turcii trebuiesc economicește 
emancipați. Datoria publică odată plătită, se va institui un 
Reichsrechnunghof care va ţine pururea în cumpănă echilibrul bugetar. 

Patriarhii or înfiinţa la! Const[antinopol] o Academie de limbi orientale. 
Gaster româneşte. Se vor preda pentru turci științele necesare şi pentru 
celelalte naţionalităţi asemenea. Liceu septilingv. Limba română și greacă? 
şi cea bulgară obligatorii. Funcţionarii obligaţi a ști toate limbile judeţului 
pe care îl administrează. La** mănăstire română, la Ierusalim strană 
română. 


1. după o A[cademie] şters 2. după greacă şi bulgară şters 

V-o spun 4 franc, d-lor, servesc pe românii din partidul conservator, 
nu pe greci. Pe acele rămășițe de boieri români din vremea domniilor 
noastre legitime, ale Basarabilor și a Muşatinilor. Scuip în toți Domnii 
fanarioți, scuip în toţi grecii cari i-au adus. Mi-e ruşine că a fost cu putință 
ca toată plebea și toată canalia bizantină s-ajungă a domni în această ţară, 
mi-e scârbă de ei şi-i urăsc. 


4 


Cu ajutorul % Austriei. Trebuie cumpărată* alianţa cu naţiile apusene: 
Franţa, Anglia, Italia — trebuie ca Austria să susţie pe turci în Europa à tout 
prix, trebuie ca un austriac să vie în România, să abdice Carol în taină în 
favorul Casei de Austria — să-l vedem de e patriot. Silit să dea o formală 
abdicare în mâna unui partid oarecare — se va alege momentul în care 
această abdicare să fie utilizată — momentul morţii de ex. — și adusă Casa 
de Austria aci. 


Nu facem 4“ 


mână. 
Nu putem lăsa soarta istorică a țării pe asemenea mâni. 


guvernul decât dacă ne dă un act formal de abdicaţie în 


4 


Ardelenii să nu se facă! cetăţeni români, ci să rămâie supuşi 
austriaci, ca să se poată 'ntoarce cu toate drepturile în Austria. Să ceară 
românii consul general? la Bucureşti. Eu sunt născut în Bucovina, tată-meu 
e bucovinean, un grec ca Vogoridi n-a fost în stare a-l“ face cetăţean. 


44r 


Societatea: Carpaţii şi Balcanii, societatea tuturor românilor veniți în 
țară. 


1. iniţial să nu fi fost făcuţi 2. supraintercalat 3. a-l repetat din inadvertenţă la 
început de rând 

Noi nu ^“ suntem nemulțumiți în contra Rusiei, nu avem nimic de zis 
în contra tendenţelor ei, dar în orice caz nu ne place nici despotismul 
monarhic, nici cezaro-papismul bisericesc. Desfăcându-se într-o legislaţie 
nici legitimă şi nici umană — aceste două rămășițe a instinctelor tartarice 
cari se găsesc numai la turci și la mongoli — popoarele orientale ar avea o 
garanție că amestecul viitor al Rusiei în afacerile lor va fi un amestec dictat 
de legile umanităţii și echităţii. Pân-atunci colosul de fier cu picioarele de 
lut reprezintă un pericol social şi politic pentru Europa întreagă și nu numai 
pentru noi, popoare romanice sau germanice, ci chiar pentru slavii cari au 
istoria lor proprie și cultura proprie. 

Degeaba. Tătarul í“ slavizat din Rusia poate fi vită, omul arioeuropean 
nu e dobitoc. În el reacţiunea e pururea deplină. Cu cât vrei să-i impui ceva 
mai mult cu atât natura omenească se revoltă în el. Dragostea ” de legea 


Sfântului George şi legea ” de bravură și temeritate ne-au înnobilat pe toți. 
Nu suntem vite de jug, nu suntem sclavi abjecţi a nici unui papă, a nici unui 
cezar. E un raport între noi și-ntre cei ce din mila lui Dumnezeu poartă 
comanda lumei — un raport de proporţionalitate de putere, de echitate, de 
dreptate. Nu fantazia bolnavă a unui umil pomanagiu încoronat prin mila 
diavolului, nu ea va dicta voinţa noastră cătră viaţă, dorința noastră cătră 
lumină. 


44 

Polonilor, veniţi 4% la ruteni, ţineţi la ruteni, trăiţi la ruteni, ei sunt 
singurii cari vă deschid calea de libertate. 

A-i combate va să zică a-i susţine, a-i face simpatici Rusiei tartare. 

Ruteni, ţineţi la Casa de Austria. 

Scriind acele 6% şiruri pline de amărăciune ne-a trecut prin minte 
raportul ambasadorului bizantin, Priscus, trimis la Curtea lui Attila. Acolo 
găsi un roman care fusese adus ca prizonier, dar își recâştigase libertatea şi 
se afla! bine. Acesta spuse uimitului Priscus: că aci nu e eternă şicană, ca-n 


Imperiu, că judecăţile sunt strict drepte, că judecătorii nu sunt venali, că 


generalii nu mănâncă continue bătăi?” 2 ca ai romanilor, încât prin aceasta 


birurile să devie în permanență insuportabile. Ceea ce cineva câștigă cu 
muncă onestă, de aceea se poate bucura în linişte, cu totul opus stărilor de 
lucruri din Imperiu. Un alt scriitor vechi, Salvian, observă că acei romani 
cari fug la goți nu se tem de nimic mai mult decât ca să redevie romani. Ba 
chiar toţi oamenii mici ar căuta refugiu la goți dacă ş-ar putea lua cu ei 
puţina avere ce-o posedă. Căci acolo nu li-i permis celor mari, ca la romani, 
să asuprească pe cei mici. (Salvianus: Una et consentiens illic Romanae 
plebis oratio, ut liceat eis vitam, quam agunt, agere cum barbaris. Et 
miramur, şi non vincuntur a nostris partibus Gothi, cum malint apud eos 
esse quam apud nos Romani? Itaque non solum transfugere ab eis ad nos 
fratres nostri omnino nolunt; sed ut ad eos confugiant, nos relinquunt.) 


r 


ax : s ypu 
1. modificat din se află 2. după bătăi c şters 


4 


Bizantinul Priscus $ fu trimis la anul 448 la Curtea lui Attila, regele 
hunilor, în Ungaria de azi. Prisci excerpta. 

Salvianus, preot 6r din Marsilia, născut la 390 dintr-o familie galică. 
Noul Ieremia. Din numeroasele sale uvraje a rămas! un tractat, De 


gubernatione Dei (V, 8), în care spune că barbarii au fost însărcinaţi de 
Dumnezeu ca să pedepsească lumea romană. 


1. iniţial n-a rămas decât 

SPORUL POPULAŢIUNII RURALE ÎN ANUL 1877 


5. 

Dorohoi 1126 
Suceava 431 
Botoşani 268 
Gorj 77 

R. Vâlcii 55 


Total 1957 


10. 

Ialomița 2459 
Buzău 2407 
Prahova 2162 
Ilfovt 2011 
Vlaşca 1712 
Brăila 1469 
Dolj 1405 
Dâmbovița 1391 
R. Sărat 1238 
Teleorman 1204 


Total 17458 
4869 


14. 

Covurlui 923 
Fălciiu 742 
Bacău 480 


Neamţu 463 
Olt 430 
Vaslui 424 
Tecuci 405 
Mehedinţi 303 
laşi 266 
Argeş 167 
Muscel 103 
Putna 99 
Roman 47 
Tutova 20 


4869[-] 
1957 


2912: 20 =145 


1859 


5 200 000[-] 
4 425 000 


775 000 


23 ani 
[20 000 străini/an | 


20 000 x 23 


460 000 străini66" 


Evreii 


Argeş 21 Urbani, — Rurali 
Bacău? 122 Urb., 129 Rur. 


Botoşani -76 Urb., 88 Rur. 
Brăila 71 Urb., — Rur. 
Buzău 35 Urb., — Rur. 
Covurlui 37 Urb., 30 Rur. 
Dâmboviţa 3 Urb., 1 Rur. 
Dolj 32 Urb., — Rur. 
Dorohoi 22 Urb., 91 Rur. 
Fălciiu 62 Urb., 59 Rur. 
Gorj -1 Urb., O Rur. 
Ialomiţa 0 Urb., 1 Rur. 
Iaşi 540 Urb., 32 Rur. 
Ilfov 224 Urb., 3 Rur. 
Mehedinţi 23 Urb., — Rur. 
Muscel — Urb., — Rur. 
Neamţu 72 Urb., 66 Rur. 
Olt 4 Urb., — Rur. 
Prahova 34 Urb., — Rur. 
Putna 53 Urb., 54 Rur. 

R. Sărat 24 Urb., 11 Rur. 
Roman 93 Urb., 47 Rur. 
Romanați 3 Urb., O Rur. 
Suceava 31 Urb., 76 Rur. 
Tecuci 5 Urb., 43 Rur. 
Teleorman 4 Urb., — Rur. 
Tutova 73 Urb., 40 Rur. 
Vâlcea 2 Urb., — Rur. 
Vaslui 31 Urb., 74 Rur. 
Vlaşca 2 Urb., 1 Rur.ŝ® 


1. deasupra R. Sărat şters 2. după Bacău şters 

Montag Djunis gewonnen [genommen?] îi 

23. Oct[ober] Angriff auf 

sămtl[iche] Poslitionen] Gstl[icli] von Djunis Hafuz Paşa || Serben 
gegen Deligrad 

25. Graf Keller Zaiţar Liubiţa samt Anhöhe genommen Bobovişte nicht 
geräumt 14 5 

Batalione, Siliegovat *** 

Djums Ruli ulnd] Friede der Türken 

Front Morava Geseliiitzkampf. Regiment zerbrovhen. Diunis nach 10 
stiindigem Kampf genommen! 


1 Luni Diunis câştigat [luat] 

23 octombrie asalt asupra *** toate pozițiile la est de Djunis Hafuz Paşa. 

Sârbii spre Deligrad 

25. Contele Keller Zaițar Liubiţa cu înălțimi cu tot cucerit. Bobovişte nu e 
evacuat, 14 batalioane, 

Șiliegovat *** 

La Djunis linişte și pace din partea turcilor 

Pe frontul Morava lupte de artilerie. Regiment distrus. Diunis cucerit după luptă 
de zece ore. 

5 30.29 Moravathal grosse Schlacht. T[iirken] nehmen die Höhen 
gegenüber Pos[ition] Hafuz Paşa, Strasse nach Krușevaţ V[er]b[in]dl[un]g 
mit Delig [rad] unterbr[ochen] Serben vemichtlend] geschlagen. 6 
Geschiitze 

gr. X%* 

Vor Dgiunis *** Truppen zur Verstärkung des linken tiirk[ischen] 
Fliigels, um 10 Uhr 28 Kanonade gegen Alexinatz, Kruppsche 24 pfiinder 
zwei gegen Alexinatz, zwei Defilé Deligrad. Bei Andrevetz Brücke *** 


Dgiunis 29. Ein schweres Geschütz signallisiert], sămitlliche] 
tiirk[ische] Batterien Feuer, 10 st[ündiger] ununterbr[ochener] 
Artilleriekampf || 8v Gegen Alexinatz und Pos[ition] Trubarevo 

10 Uhr brannte Alexinatz an mehreren Punkten. Batterie Fazyl 
Psilovita, Brückenschanze Kreuzfeuer, Hafuz ulnd] Suleiman paşa 
Trubarevo 3-st [undiger] blut[iger] Kampf letzte serb[ische] Pos[itionen] 
linkes Morava-Ufer. Fluchtartiger Rückzug ü [ber] d[ie] Br[ücke]. Deligrad, 


10 Kan[onen], zahlr *** Kriegs *** Sieg glänzend, Verluste Serben gross | 


1 30, [în] 29 valea Moravei mare bătălie. Turcii iau poziție inălțimi partea opusă 
Hafuz Paşa, strada spre Kruşevaţ legătura cu Deligrad întreruptă. Sârbii înfrângere 
totală. 6 tunuri *** 

În fața Dgiunisului *** trupe pentru întărirea aripei stângi turceşti, la ora 10 
bombardarea Alexinaţiului, tunuri Krupp de 24 pfunzi, două împotriva Alexinaţului, 
două defileul Deligrad. La Andreveţ pod *** Dgiunis 29. Un tun greu dă semnalul, 


ss A. 


toate bateriile turcești foc, luptă de artilerie de 10 ore fără întrerupere contra Alexinaţ 
şi poz[iţia] Trubarevo. 

la ora 10 Alexinaţul ardea în mai multe puncte. Bateria Fazyl Pşiloviţa, tranşeea 
de la pod sub foc în cruce, Hafuz și Suleiman Paşa Trubarevo sângeroasă luptă de trei 
ore, ultimele poziții sârbești malul stâng Morava. Retragere peste pod în dezordine. 
Deligrad, 10 tunuri *** victorie strălucită, pierderile sârbilor mari. 

SY 24. Oct[ober] Ignatieff feierliche Audienz. iiberr[eicht] Creditive. 
längere Conferenz Minlister] d[es] Ausseren. bekannte Forderungen. 
Authentisches nicht mitgetheilt. I[gnatieff] t[ürkische] 
Gegenproposit[ionen] nicht zurückgewiesen. Friedenshoffn[ungen] im 
Steigen. Dipl[omatische] Kreise Sicherheit Waffenstillstand. || 

u[nd] dass der Botsch[after]*** R.M.Ab. H. ulnd] dessen Regierung] 
lange leben lasse.” | 


l 24 octombrie Ignatieff audiență solemnă predarea creditivelor. conferință mai 
lungă cu ministrul de externe. cunoscutele revendicări. ceva autentic nu s-a 
comunicat. I[gnatieff] n-a respins contrapropunerile turcești. Speranţele de pace în 
creştere. Cercuri diplomatice certitudine armistițiu. 
şi că ambasadorul să-i ureze viaţă lungă lui R.M.Ab.H. şi guvernului său *** 

Petersburg. 31. Octl[ober] Regierungsanzeiger: General Ignatieff binnen 
48 Stlunden] 7 Annahme 6 wăchligen] Waffenstillstand, Einstellung 
Feindseligkeiten, widrigenfalls dipllomatische] Beziehungen abbrechen, 
Const|antinopel] Botschaftspersonel verlassen. || 

Morgenblătter russ[isches] Ultimatum, Pforte *** Annahme russLischer] 
Forderung *** 50 Daily Telegraph, Waffenstillstand unterzeichnet. 


1 Petersburg. 31 octombrie, buletinul oficial al guvernului: generalul Ignatieff în 
termen de 48 de ore acceptarea armistițiului de 6 săptămâni, oprirea ostilităților, în caz 
contrar ruperea relațiilor diplomatice, pentru personalul ambasadei părăsirea 
Constantinopolului. 

În ziarele de dimineață ultimatumul rusesc, Poarta *** acceptarea condițiilor 
rusești *** Daily Telegraph, armistițiu semnat. 

30 *** Zaiţar *** Gefecht Medvecovski rechten Fliig[el] 8 
Com|mandant] gefallen, bei Sturm afuf] Izvor 

31. Kampf Djunis, einzige Schanze || 

***31. oct[ober] Ultimatum eingereicht 8Y 

Alexinatz mit Sturm genommen 1 


| ago Zaiţar *** luptă Medvecovski comandantul aripă dreaptă căzut, la asalt 
asupra Isvor. 

31. Luptă Dgiunis, unică întăritură. 

*** 31 octombrie predat ultimatum, Alexinaţ luat cu asalt. 

7Y Vereinigte Timok u[nd] Morava Armee. Gestern beg[ann] der Feind 
die Hohe v[on] Dgiunis ulnd] Schiliegovatz zu stürmen, wurde von 
Artillerie zuriickgeworfen, heute morgen warf sich Feind mit ganzer Macht 
auf Horvatovicz, gezwnugen Vertheidigungslinie aufzugeben. In Gaglova 
bei Crusevaţ neue Stellungen. 80 000 Leuthe, grosse Belagerungsartillerie. 
Ungeheure Ubermacht, serb[ische] Mittel an Truppen ulnd] Material nicht 
im Stande waren, weiter Widerstand zu leisten, nachdem die Kămpfe am 


28. zu Gunsten der Serben ausgefallen waren. 6000 S[erben] kampfunfăhig 


| 

50 V 31. Oct. Waffenstillstand auf 2 Monate ang[enommen] Militär *** 
Kriegsschauplatz Dgiuniska Bach Serben in der Nacht von Montag aluf] 
Dienstag Alexinatz răumten Freiwillig geräumt, Besetzung durch irregulăre 
Truppen, geschiitz *** Kriegsmaterial Deligrad. 

Unter *** 

Monten[egrinerl Podgorizza umschlossen. Bombardament, *** 


Armee v[on] Medun tiefer in Albanien! 


1 Armatele unite Timok şi Morava. leri duşmanul a început asaltul asupra 
înălțimilor de la Dgiunis și Șiliegovaţ, a fost respins de artilerie, azi dimineață 
duşmanul s-a aruncat cu toată forța asupra lui Horvatovici, silit să renunţe la linia de 
apărare. La Gaglova în apropiere de Cruşevaţ poziţii noi. 80000 de oameni, mare 
artilerie de asediu. Covârşitoare superioritate, mijloacele sârbești în trupe şi materiale 
nu au fost în stare să opună rezistență în continuare, după ce în 28 luptele s-au 
terminat în favoarea sârbilor. 6000 de sârbi scoși din luptă. 

31 octombrie armistițiu pe 2 luni acceptat *** militară *** câmpul de luptă 
pârâul Dgiunișka, sârbii în noaptea de luni spre marți părăsit Alexinaţ, părăsit de 
bunăvoie, ocupare prin trupe neregulate, tunuri *** material de război Deligrad. Sub 
A kk 

Muntenegrenii încercuit Podgorița. Bombardament *** Armata de la Medun mai 
adânc în Albania. 

49Y Demarcation 

Militărataches: Austr[ia] Oberstleutnant Raab 

France Dorey 

Eng[land] Gener[al] Kemball 

Russ[land] Oberst Zelenoy 

Italien und] Deutschi[and] Militărattachs der betreffenden 


Botschaften am Wiener Hofe Vertrether Conferenz Consultative ***1 


1 Demarcația. Ataşați militari: Austria — locotenent colonel Raab, Franța — 
locotenent colonel Dorey, Anglia — general Kemball, Rusia — colonel Zelenoy. 

Italia și Germania atașați militari ai respectivelor ambasade la Curtea vieneză 
reprezentanţi consultativi la conferință *** 

Marţi în ziua de sf. Dumitru Universitatea Iaşi şi-a serbat aniversara. În 
vremea | 22 ! sfinţirea apei prin P.S. părintele arhiereu Bobulescu corul a 
intonat ° imnuri bisericești, iară 3 după aceea d. rector P. Suciu, suindu-se pe 
o catedră, a făcut prin discursul său istoricul şcoalelor românești în genere 


și Universităţii din lași în specie. După aceea € 


1. În vremea supraintercalat între După şters și sfințirea 2. cânt[ări] şters 3. este 
posibil ca ă din iară să fi fost tăiat cu o bară verticală 4. textul se întrerupe aici 

dass in diesem Falle ganz Russland meinem Ruf Folge leisten wird, 
wenn ich t" es für năthig erachte und die Ehre Russlands es erfordert. Auch 
bin ich überzeugt, dass Moskau wie immer mit gutlem] Beispliel] 
vorangeh[en]  w[ird]. Gott helfe  unslere] heilige  Berlufung] 
durchzufiih[ren]!. 


1 că în acest caz întreaga Rusie va urma chemarea mea, dacă eu voi socoti că e 


necesar şi onoarea Rusiei o cere. Totodată sunt convins că Moscova ca întotdeauna va 
păși înainte în mod pilduitor. Dumnezeu să ne ajute să ne îndeplinim sfânta misiune. 

Lond[on] Deplesche] E[arl] Derby aln] Lorld] Loftus recapitluliert] 
d[ie] vlon[ ° * Engl[land] gem[achten] Anstr[engungen] zlur] Erzlielung] 
d[es] Waffenstillst[ands] ulnd] Wiederherst[ellung] d[es] Fried[ens]. Am 5. 
Octlober] instr[uierte]* D[erby] d[en] Sir 

Henry Elliot er müsste Const[antinopol] verlassen, wenn die Pflorte] 
den Waffenstillstland] refiisiere, weil as dann evidlent] sei, dass alle brit 
[ischen]Bemiih[ungen] umsonst wären. Als die Pforte einen Gmonat [igen] 
Waffenstillstt[and] proponierte u [nd] Gr[af] Şuvalof die Ann [ahme] durch 
*** R[uss]lands bezweifelte, machte Earl Derby den Gr[afen] aufmerksam 
auf den Umschwung der ö [ffentlichen] Meinung, der trotz der Greuel entst 
[elen] wede, wenn Const[antinopel] bedroht. 


Offlizielle] Annahme der engl[ischen] Conferenz *** J. Ristler k 


1 Depeșă din Londra. Earl Derby recapitulează lordului Loftus eforturile făcute 
de Anglia pentru obținerea armistiţiului și pentru restabilirea păcii. În 5 octombrie 
Derby l-a instruit pe Sir Henry Elliot că ar trebui să părăsească Constantinopolul dacă 
Poarta va refuza armistițiul, pentru că atunci ar fi evident că toate strădaniile britanice 
ar fi zadarnice. Când Poarta a propus un armistițiu de 6 luni şi contele Şuvalof s-a 
îndoit de acceptarea lui din partea *** Rusiei, Farl Derby i-a atras atenţia contelui 
asupra întorsăturii în opinia publică care s-ar produce în ciuda atrocităților dacă 
Constantinopolul [este] amenințat. 


Acceptarea oficială a Conferinţei engleze *** J. Ristler 

Vaporul Radetzki, care transporta la Rusciuk un număr ! [de] bulgari ° 
ce luase * °" parte la răscoala din Herzegovina a fost oprit la Belgrad și 
bulgarii eliberaţi. Acum se anunţă un nou conflict cu monitorul Maros. În 
momentul în care contele Bray și principele Wrede voiau să ajungă într-o 
luntre pe acest monitor, cu comisarul de demarcaţie loc.-col. Raab, au 
împuşcat santinele din cetate în monitor. Locotenentul Akinstein a*** 4 În 
vremea aceasta au esplodat o ? bombă ş-au aprins*** de pază din 
apropierea tunului*. Prin aceasta rănit grav un sergent, 11 oameni * răniţi, 1 


mort pe loc. 
[decembrie 1876] 


1. un număr supraintercalat 2. în manuscris: bulgarii, formă articulată lăsată din 
inadvertență după supraintercalarea un număr, care cere şi [de] 3. flusese] şters 4. trei 
cuvinte indescifrabile 5. unul şters 

Bourke, Sandhursts Anfrage. Neutr[alităt] R[umâăniens] weder durch 


den Parliser] 8° " Vert[ra]g noch d[urch] andere Verträge sondern 
Rum[ânien] off[iziell] Fürst[entum] Moldau Walachei, [bilde] Bestandtheil 
des tiirk[ischen] Reiches. 

Art. XXII keine Macht innere Angeleg [enheiten] sich zu mischen Art. 
XXVII ohne Rücksprache mit d[en] anl[deren] Mächten kein bewaffnetes 
Einschreiten. 

** [Verletzung] Schutz sämtlicher Grofmăchte — wenn auch 
Neutralität nicht stipuliert worden. Bitt [schrift] Rlumâăniens] um 
Neutralisierung, Memoire ad acta. || 79! Ist nicht neutral, integ [rierter] Theil 
der 'Tiirk[ei], folglich [das ganze Land] zu besetzen. Wiedersetz [en] *** 
R[umänien] *** Land Aufruhr begriffene Prov [inz] Erklär [un]g Burkes — 
engl[ische] Reg[ierung] der Türkei das Recht Fiirstenth [um] [emzurücken], 
sobald ihr es aus milit [ärischen] Rücks [ichten] gebot [en] erscheint. 
Überschreit [ung] des Pruth casus belli f [ür] die Mächte. Bourkes 
Erklfärung] *** 

*** 15 April 1856 Engl[and], Frankreich, Österreich, *** Öster [reich] 
u [nd] [Preußen] 22 April 1854 [Gefährdung] der deutsch [en] Interessen — 
casus belli. t 


1 Bourke, interpelarea lui Sandhurst. Neutralitatea României [negarantată] nici 
prin tratatul de la Paris nici prin alte tratate, ci România, oficial Principatul Moldova- 
Valahia, ar fi parte constitutivă a Imperiului turc. Art. XXII — nici o putere n-are a se 
amestica în treburile interne Art. XXVII — fără acordul celorlalte puteri nici o 
intervenție armată. 

*** [încălcare] protecția tuturor marilor puteri — chiar dacă neutralitatea n-a fost 
stipulată. Cererea României pentru neutralitate, memoriul ad acta. 

Nu e neutră, parte integrantă a Turciei, deci toată țara de ocupat. Rezistență *** 
România *** țara — provincie în răzmeriță. Declarația lui Burke — guvernul englez 
dreptul Turciei să invadeze Principatul în situația în care i se pare necesar din rațiuni 
militare. Trecerea Prutului casus belli pentru puteri. Declarația lui Bourke *** 


***în 15 aprilie 1856 Anglia, Franţa, Austria *** Austria şi Prusia în 22 aprilie 
1854 — [periclitarea] intereselor germane — casus belli 

41 De sâmbătă Dobrogea. Brăila FloBbriicke (pod de plute) 2 Corps 60- 
70.000 M[änner], die tiirk[ischen] Armeetheile samt Besetzungen 50.000 
M[ânner]. Nächster, voriibergehender Vertheidigungsabschnitt Trajanswall 
zwischen Cernavoda ulnd] Kustengi eig|ene] Verth [eidigungs] Wălle 
Silistra, Varna. RuBl[and] 8tes Armeecorps. 1 


1 De sâmbătă Dobrogea. Brăila pod de plute, 2 corpuri 60-70.000 de oameni părți 
ale armatei turcești împreună cu cele de ocupaţie 50.000 de oameni. Următoarea 
secţiune de apărare — valul lui Traian între Cernavodă şi Kustengi, valuri proprii de 
apărare — Silistra, Varna Rusia — corpul 8 de armată) 

4 Y Montenegro. Linkes Zeta-ufer 11/23 wiithende Kämpfe zwischen 
Montenegr[iner] ulnd] Turken bei Savaici ulnd] Nicsici. Seit dem 15. (*** 
vlon] Niksici) der siebente Kampf. Montenegro zerfällt nach Conf 
[iguration] seiner Grenzen deutlich in zwei Theile, die in der Rl[ich]tung 
vlon] N[ord west nach Sudosten eine durchschnittl [iche] Breite von 

6 Meilen aufw[eisen]. In der Mitte des Landes welche durch das Zeta- 
Thal v[on] Niksici bis Sputz markiert, nähern sich aber die Grenzen auf 
eine Entf[ernung] v[on] etwas mehr [als] 3 Meilen. Zeta-Thal prakticabel, 
wohlhab[endstes] Gebiet v[on] Monten[egro] Suleiman Norden — Ali Saib 
Siidlen] || 

M. [***] Niksici Sputz 5! 

Die Nachricht vlom] Kampf bei Savaici ulnd] Nicsici direkter 
Wiederspruch mit den Meldungen aus Constantlinopel] über Erfolge 
Suleim[ans] ulnd] Ali Saibs (8/20 sollten sie sich vereinigt haben) Schwere 
Niederlage Ali Saibs zwischen Danilograd [und] Spuz richtig 

Suleiman konnte nur bis Nicsici vordringen 1 15 Meilen bis Samstag 
*** Also nicht bis Cetinie, nicht vereinigt! 


1 Montenegro. Malul stâng Zeta — 11/23 lupte crâncene între muntenegrini și 
turci la Savaici și Nicsici. Începând din 15 (*** de la Niksici) a șaptea luptă. 
Montenegro se împarte după configurația granițelor sale clar în două părți care în 
direcția nord-vest spre sud-est măsoară în medie 6 mile în lățime. În mijlocul țării 
însă, marcat de valea Zeta de la Niksici până la Spuz, graniţele se apropie la o distanță 
de circa 3 mile. Valea Zeta practicabilă, zona cea mai bogată din Montenegro. 
Suleiman din nord — Ali Saib din sud. *** Niksici Spuz. Ştirea despre lupta de la 
Savaici şi Nicsici în contradicție cu ştirile din Constantinopole despre succesele lui 
Suleiman și Ali Saib (în 8/20 trebuiau să se fi unit). Înfrângere grea a lui Ali Saib între 
Danilograd şi Spuz — corect. Suleiman n-a putut să pătrundă sâmbătă decât până la 1 
1 milă Nicsici, de *** Deci nu până la Cetinic, astfel că nu s-au unit. 

11/[23]Juni *. Colonne 'Tergusakoff tiirk[ische] Truppen unter *** 
Mehmed Paşa, Seidakan u[nd] Delibaba. Mehmed Pașa todt.! 5" 


111 /[23] iunie * Coloana Tergusakoff trupele turceşti sub *** Mehmed Paşa, 
Seidakan şi Delibaba. Mehmed Pașa mort. 

„Post“. Berlin. Solange nicht freie  Dardanellendurchfahrt 
Consta[ntinopel] *** > ' finde *, ***willkommen *** uneinig, 
uncultiviert[e] Türkei, in europäisch[er] Gesittung weit* vor Russ[lan] d*, 
Ihre Herrschaft *** punkt Österreich[ische] ***theile Griechenland, 
kleine* Gebietsabtrethungen an Serb[ien], Rum[ănien], Montenegrol|| 

*** Constr[uiert] ***an Bosphorus & Dardanellen*** v[on] ***Eine 
Durchfahrt.! 


„Post“. Berlin. Câtă vreme libera trecere prin Dardanele nu va găsi 
Constantinopolul *** va fi 5 v binevenit, *** dezbinaţi, Turcia lipsită de cultură *** 
în civilizația europeană mult înaintea Rusiei. Dominația ei punct de *** austriece ***, 
Grecia, mici concesii teritoriale către sârbi, români, montenegrini. 

*** Construieşte la Bosfor și Dardanele *** o trecere. 

95T La 1 august amiazăzi a sosit d. Cogălniceanu la Viena, iar petrecerea 
sa într-acest oraş era fixată până pe sâmbătă. La 2 august înainte de- 
amiazăzi au avut o conferență de o oră cu t ambasadorul Marei Britanii ?, 
lordul Buchanan, în palatul acestui din urmă. Tot la 2 d. Cogălniceanu au 
vizitat pe contele And[rassy], care i-a întors vizita. Se 'nțelege 5, zice 
„Presse“, că cu această ocazie s-au vorbit despre împrejurările politice ale 
României. 4 D. Cl[ogălniceanu] va fi simţit trebuinţa de a lămuri participarea 
Rom[âniei] la război și poate că contele Andrassy au avut ocazia de-a repeta 
ceea ce-a zis şi reprezentantului României și care, precum se ştie, era: că 
dispoziţiile militare ale Rom[âniei ] nu sunt astfel modificate, dar că nu vede 
scopul lor, de vreme ce România nu are absolut nici un teren pentru cuceriri 
dincolo de Dunăre. 


1 deasupra la şters 2. iniţial Britaniei; după intercalarea Marei, Britaniei a fost 
lăsată nemodificată 3. deasupra lui 4. Desigur şters. 

TRANSCRIERI 


ÎNTREBĂRILE DIN PARTEA BUCOVINEI ȘI RĂSPUNSURILE 
DIN PARTEA BOIERILOR LA 1782 


[NB: Pe-o pagină 25 sunt scrise întrebările, pe-a doua, paralel cu ele, 
răspunsurile. ] 


19 ponturi de întrebări din partea Bucovinei, cum se arată mai gios pe 
număr. 

Întrebări din partea Bucovinei. — Răspunsurile din partea Divanului 
Moldaviei. 


No. 1 Ê Târgurile cele trei, ce sunt în Bucovina şi piste tot pe moşiile 
stăpânitoriului ţării, după cum mai întâi au fost hotărâte, de se vor găsi în 
vreun izvod şi sunt hotamici asupra lor? 

No. 1 (R) în vremile vechi ale! stăpânirii Moldaviei au fost condici, 
întru care se afla înscris nu numai pricinile orașelor, ci şi hotarăle lor cum și 
alte pricini a ţării, cari din vremelnice întâmplări și prăzi și din robii ce sunt 
ştiute de toate megieșile ţării Moldaviei, toate acele condici s-au prăpădit şi 
nu se află, fără numai din testamenturile şi hrisoavele ce au dat luminaţii 
Domni din? locul domnesc danii, ce s-a putea înţelege, după cum vor fi 
scriind-o, cum şi din hotărârile cari mai pe urmă din poruncă domnească s- 
au făcut, după vreme, după ştiinţa stăpânirii. 


2. (Î) Moşiile ce se stăpânesc din vremile vechi şi moşiile ce le au dăruit 
Domnu de-au fost obicei să se arăte prin scrisori şi semnele hotarălor şi de 
se poate găsi în arhiva leșului hotarnici şi scrisori de acest feliu? 

2. (R) Tot locul ţării Moldaviei dintru început loc domnesc au fost şi, la 
locurile unde s-au socotit ca să fie târguri, le au numit şi le-au făcut târguri 


cu loc împregiur îndestul spre îndestuarea orășenilor şi în condicile vechi 
ce s-au pomenit mai sus ori fi fost și semnele hotarălor, măcar că și din 
locurile târgurilor, încă și târguri întregi mai pe urmă, stăpânitorii Domni 
au dat danie cui au vrut cu ispisoace gospod de stăpânire, cum și toate 
moşiile ce se stăpânesc din vremile vechi și mai pe urmă de luminații 
Domni sunt date danii cu hrisoave domnești după slujba şi cinstea 
fieştecăruia, pe cât au vroit Domnul şi la unele din testamenturile Domnilor 
au fost arătate și semnele hotarălor, iar nu la toate; iar la condicele cele 
vechi, care s-au prăpădit, după cum mai sus s-au pomenit, or fi fost pre larg 
înscris atât pricinile cât şi semnele hotarălor tuturor moșiilor, însă din 
întâmplările tulburărilor multe ispisoace vechi și mai nouă s-au prăpădit și 
pe urmă după încredințate dovezi şi vrednici mărturii de stăpânire 2” au 
rămas temeinică stăpânire fieștecăruia, iar arhiva Moldaviei de hotamici, 
de scrisori şi de alte pricini nu se află din vremelnice întâmplări precum, 
mai sus s-au arătat. 


3. (Î) Veniturile podurilor şi alte venituri ce au fost domneşti, de le au 
stăpânit Domnii însuși sau cu scrisori le-au dat altora? 

3. (R) Veniturile podurilor şi alte venituri de moșii, ce au fost domneşti, 
în câtă vreme au fost domnești s-au strâns și veniturile lor pe sama 
domnească de cei rânduiţi de Domni pristavi, iar după ce dintr' acele moșii 
cu poduri și cu alte venituri li au dat luminaţii Domni dintru început şi pân' 
acum danie cui au vrut, au luat acei cu daniile şi veniturile podurilor şi alte 
venituri și se stăpânesc şi pân' acum de acei cari le au. 


4. (Î) Un stăpân de moșii ce nu are copii sau moştenitori, de are putere a 
face cu moşiile sale ce-i va fi voia, adică de au putut lua pe un străin să-l 
facă moştenitoriu pe moșiile lui fără voia Domnului țării şi când vreunul 
fără moştenitor moare şi pe altul n-au făcut moșştenitoriu pe moşiile sale şi 
nici diată n-au făcut, cui se cade să rămâie moşiile acele? 

4. (R) Cel nu are copii sau alți moștenitori este volnic a face 
moștenitoriu pe moșiile sale și pe un străin, fără de a lua voie şi de Domnul 
țării. lar când va muri fără moștenitori, adică de nu va avea rude şi nici pe 
altul străin n-a apuca a-l face moștenitoriu * pe moșiile lui, nici diată nu va 
face, atuncea moşiile și toată averea lui rămân a stăpânitoriului țării. 


5. Ê Când face vreunul diată, ce trebuință este să mai facă și de poate 
fieştecare stăpân de moșii să facă diată sau are osebire unul de altul? 

5. (R) Fiiştecare om slobod și neoprit de pravilă poate să facă diată pe 
averea sa, care diată este datoriu să o încredinţeze spre dovadă, cumcă este 
chiar a lui, ori cu însuși a lui iscălitură și cu vrednici de credință marturi ori 
şi numai cu însuși a lui iscălitură fiind adeverită şi fără prepus; însă cel mai 
puţin păzind a tria parte din averea sa pentru moștenitoriu după pravilă. 


6. (Î) De face cineva vreo împărțală moștenitorilor săi, în viaţa sa, şi au 
făcut vreunul (?) dintre dânşii strâmbătate, de rămâne acea împărțeală în 
puterea ei, adică: părintele ce stăpânește o moșie, care se cade să rămâie în 
moștenire atât părții bărbăteşti cât şi femeiești, şi el sau au depărtat pe fată 
sau au dat feciorului, sau pe fecior l-au depărtat şi au dat fetei? 

6. (R) Poate fiiştecine în viaţa sa să facă împărțală lucrurilor lui 
moștenitorilor lui, după a lui însă voinţă şi altă nu se caută nici se socotește, 
fără numai dacă pe vreunul dintre cești moştenitori l-au făcut 50 desăvârșit 
moştenitoriu ori i-au lăsat atâta parte care nu are nici o analoghie cu părțile 
celorlalți, ori de au dat numai din cele mișcătoare şi nu şi din cele 
nemișcătoare și nu va arăta pricina în scris, atuncea împărțala este fără 
tăria sa. 


7. Ê) Un stăpân de moşia părinţască de poate să vânză moșia sa de istov 
şi copiii lui făcându-se de vârstă și cunoscând că acea vânzare s-au făcut cu 
păgubirea lor și măcar de nu şi este arătat în zapisul de vânzare ce-au fost 
făcut părintele lor, ca să poată copiii lui răscumpăra — au putere copiii” să 
răscumpere, au ba? 

7. (R) Un stăpân poate să vânză moşia sa cea părintească de istov şi de i 
vor fi copiii lui fără de vârstă și sub stăpânirea tatălui lor și în zapisul de 
vânzare nu va fi scris ca să poată răscumpăra copiii, după ce vor veni la 
vârstă, nu pot să răscumpere. 


8. Ê) Un stăpân de moşie, căzând la datorie sau având altă trebuință şi 
voieşte să vânză moşia sa de istov, de este dator prin ştirea giudecăţii să 
facă, ştire neamului său şi răzăşilor ş-a cere de la neam sau răzăși de voiesc 
să dea preţul moșiei, şi vânzând” moşia de tot după vremi moştenitorii lui să 
dea acel preţ ce au dat neamul lui sau răzășii” sau străinii părintelui lor şi să 
răscumpere moşia și pân'la câtă vreme pot să aibă volnică răscumpărare? 


8. (R) Cel ce va cădea la datorie sau pentru altă trebuință va vrea să 
vânză moşia sa are datorie să întrebe mai întâi pe fiii săi, însă de vor fi de 
vârstă, şi pe neamuri și pe răzăși şi, când nu vor vrea aciia să o cumpere, 
atunci poate să o vânză și la străini. lar când nu va înştiinţa pe fiii, de vor fi 
de vârstă sau neamurile sau răzăşii, după ce vor afla de vânzare au voie pân- 
în patru luni după pravilă și pân-în șase luni să tragă (?) şi să răscumpere. 
Iar de nu vor afla de” vânzare nici orf; şti nemică și pân-la zece ani au voie 
să tragă giudecată și să răscumpere, însă încredințându-se giudecătoriul 
că n-au aflat mai înainte și sorocul acest de zece ani este la cei ce nu vor fi 
înstrăinați din pământul lor; iar când moşia se va vinde pentru datorii din 
porunca dreptăţii la mezat, atunci n-are datorie să întrebe nici pe fii nici pe 
neamuri, nici pe răzăşi, nici pot să mai răscumpere, fiind vânzare cu 
publicaţie. 


9. (Î) Când o moşie au pus oareşicine zălog cu soroc, cu această 
hotărâre că nu va plăti banii la sorocul arătat, să rămâie moșia de istov 
neputând să mai răscumpere; de rămâne acest fel de interesat contract în 
puterea sa sau zapisele ce se fac între cumpărătoriul şi vânzătoriul şi nu se 
fac înaintea giudecăţii, de rămân în puterea lor au ba? 

9. (R) Moşia °" sau orice lucru nemişcător ce va pune zălog cu hotărât 
soroc, ca neplătind banii să rămâie de istov de mi va da stăpânul al doilea 
zapis cu desăvârşită vânzare sau acel ce ţine zălogul de nu va avea cartea 
giudeţului, întru care se arată că s-au dat acel zălog de istov, atunci zapisul 
cel de zălojitură nu are nici o tărie și oricând ori acel ce au pus zălogul, ori 
moştenitoriul și neamurile lui pot să dea banii şi să ia zălogul, iar zapisele 
ce se fac între cumpărători şi între vânzători, de nu vor fi făcute nici 
înaintea giudecăţii 9 de oareșcare pricini și vor fi încredințate cu iscălituri a 
oamenilor vrednici de credință — au tăria lor. 


[NB: Aici lipsesc două foi din original — adică nemijlocit urmează 
întrebările 10, 11, 12, 13, fără răspuns în paralel, întrebările 14, 15, 16 şi 
17 lipsesc cu totul, asemenea răspunsurile 14, 15, 16, iar de la 17 e numai 
o parte; apoi lipsesc întrebările 18 și 19 dar răspunsurile sunt. Deci 
urmează întrebările 10, 11, 12, 13 şi răspunsurile 17 o parte, 18 şi 19.] 


Intreb. 10. Când din întâmplare nu poate cineva să arate dovezi şi 
scrisoare pe moşia ce o stăpâneşte, dar stăpâneşte moșia sa cu odihnă, până 


la câţi ani poate să slujască stăpânirea lui spre dovadă că este dreaptă a lui? 

[Întreb.] 11. Când unul au stăpânit moşia sa cu odihnă peste suma anilor 
hotărâți și după vremi vine altul cu bune scrisori asupra acei moșii, cine 
după obiceiul pământului rămâne stăpânitoriu; cel ce au stăpânit atâţi ani 
sau cel ce poate cu scrisori dovedi că ar fi moşia a lui? 

[Întreb.] 12. De este vreme prescripţiei, adică pân'la patruzeci ani sau 
mai mult au mai puţin, atât la boieri sau la mănăstiri sau mazili ruptași 
totdeuna (?) sau au vreo deosebire, fiindcă osebit este cunoscut că în 
vremile tulburărilor scrisorile boierilor au căzut în mânile mazililor și a 
mazililor în mânile boierilor şi acum mulţi ca aceştia, cari fără dreptate ţin 
scrisorile, cu cari se folosesc atât cu vânaturile, cât și cu slobozirea ce s-ar 
cădea să aibă cel adevărat stăpân. 

[Întreb.] 13. Și fiind cunoscut că în vremile turburărilor mulţi mazili 
ruptași s-au făcut stăpâni pe moşii, cu unii ca aceştia după obiceiul 
pământului ce se cade să se facă? 


[NB: Aici lipsesc două foi! 
(Urmează răspunsurile, o parte din 17, iar 18 şi 19 întregi.)] 


.. luminate cărţi 3? ce s-au dat de opştie au rămas locul al lor şi rămân şi 
vânzările de la unul la altul iarăși temeinice și stăpânitoare și atât 
vânzătoriul cât şi cumpărătoriul nu rămân îndatoriţi cu vreo dare stăpânului 
țării pentru loc, iar la cheltuielele târgurilor, cari vor fi prin ştirea 
rânduitului dregător, au să răspundă numai târgoveţii birnici ţării, iar boierii 
cu prerogativa lor sunt apăraţi de toate şi în tot locul, și cel ce au fost mai 
înainte de țăran și pe urmă s-au făcut târgovăţ nu are să plătească nimănui 
nimică pentru aceea fără numai birul lui după cislă fiindcă târgoveţul țăran 
birnic nu are deosebire de ceilalți țărani afară de bresle. 

R. 18. Armenii și jidovii n-au avut după dreptate voie a cumpăra moșii 
la ţară, de veci nici au, iar casă și dugheni în târguri au putut și pot 
cumpăra, însă armenii numai pot cumpăra și vii. 

R. 19. Dumbrăvile și rediurile sunt a stăpânului locului și nime fără de 
învoiala stăpânului moșiei nu este volnic a lua lemne sau nuiele sau a 
darma; iar codrii şi pădurile sunt slobode şi are voie fieştecine a tăia şi a lua 
orice fel de lemne, neoprit de nime și fără de plată, însă numai locuitorii 
țării aceștia, iar cei de prin locurile megieşilor sunt opriți după firmanul 
împărătesc, însă de or fi sate pe supt codri şi păduri alţii străini nu sunt 


volnici a tăia lemne pentru trebuința lor împregiurul acelor sate, iar mai 
înuntru pot să taie și să ia. 

Din luminata poruncă prea Înnalțat Domnului nostru Măria Sa 
Constandin Dimitriu Moruz Vveod s-au făcut răspunsurile la întrebările 
Bucovinei pentru toate pre larg, după cum se arată mai sus. 


Let: 1782: fevr. 19. 


Iscăliţi boierii Divanului 
Ioan Cantacuzino vel Logofăt, Ștefan Sturza vel Vornic, 
Neculaiu Rosăt vel Vornic, Gheorghe Sturza vel Vornic, 
Lascarachi Rosăt vel Vornic, Scarlatachi Sturza Hatman 

ALTE ŞEPTE PONTURI DE ÎNTREBĂRI DIN PARTEA 
BUCOVINEI, CUM SE ARATĂ MAI GIOS PE NUMĂR. 
ÎNTREBĂRILE DIN PARTEA BUCOVINEI. 
RĂSPUNSURILE DIN PARTEA DIVANULUI MOLDAVVIEI. 


Î. 1. Se vorbeşte 3 că mai înainte din vremi hotarăle Câmpulungului 


rusesc au mers mai mult spre hotarăle Galiției spre cuturi ş' acei stăpâni de 
acolo pe 'ncet, pe 'ncet în puterea lor s-au lăţit? 

R. 1. Hotarul Câmpulungului rusesc mai înainte vreme după știință au 
fost hotar Cirimuşul Negru, şi din întâmplările tulburărilor, nefiind căzuta 
purtare de grijă despre Moldova, găsind prilej leşii, s-au întins și s-au lăţit 
cu stăpânirea până la Cirimușul Alb, ş' acei stăpâni leşi de acolo cu 
învechirea stăpânirii au rămas stăpâni în puterea lor. Iar în arhiva ţării 
leșeşti trebuie să se afle înscris hotarăle vechi până unde au fost și de-acolo 
s-a putea îndrepta. 


Î. 2. Poate că acest ocol al Câmpulungului rusesc mai înainte au fost loc 
domnesc și când l-au luat alții în stăpânirea lor? 

R. 2. Ocolul Câmpulungului rusesc din început au fost loc domnesc 
precum şi tot pământul Moldavviei şi pe urmă Domnul ce au stăpânit după 


vremi au dat danie, după cum s-au arătat mai pre larg la al 2-lea pont la 
copia cu 19 ponturi. 


Î. 3. Atât mazilii cei vechi cât şi lăciutorii zic că hotarăle Moldavviei 
mai înainte se stăpânea până la Sarafineşti de către Horodinca şi pârâul 
Sarafineţului până în Nistru, iar acum cei din Galiţia au luat o bucată mare 
de loc. De nu este vreo dovadă sau cu ce au luat moșii acea bucată de loc? 

R. 3. Hotarăle Moldavviei mai înainte după știință au fost până la 
Sarafineşti de cătră Horodinca şi pârâul Sarafineţului până în Nistru şi 
din întâmplările tulburărilor s-au lăţit leşii cu stăpânirea după cum s-au 
arătat mai sus la pontul întâi. 


Î. 4. De au fost slobod sau de este și acum obicei ca moșiile să se 
împărțască la răzăși în bucățele mici și de-au avut fieşte care putere pe 
părticica sa a face crişme, velniţi, mori, prin care se aduce mari stricăciune 
locuitorilor? 

R. 4. Moşiile răzășești °" s-au împărțit şi se împart şi acum în părticele 
mici pe câţi răzăși sunt şi se cuvine fieştecăruia partea sa şi pe părticica sa 
este volnic a face fieştecare crâcimă, fiindcă nu aduc stricăciune, cum şi 
mori pot să facă, de nu va îneca una pe alta; iar, când va îneca una pe alta, 
atunce nu pot să facă fieştecine moară pe părticica sa, ci numai câte mori 
vor încăpea pe toată moșia ca să nu aducă înecătură una alteia, intrând la 
acele mori părtași toți răzăşii câţi or fi, fieştecare după analoghia părticicăi 
sale, prinzând și la cheltuială asemenea. 


34r 


Î. 5. Cum se orânduiesc mazilii i ruptașii la Moldova să dea birul lor; pe 
particelele de moşie ce au, sau pe averea lor, şi ce privileghii au aceştia şi ce 
sunt datori atât stăpânitoriului ţării sau cât răspublicui să slujască? 

R. 5. Dajdia mazililor i a ruptașşilor nu se socoteşte după părţile de 
moșie ce au, ci se aşază după putinţă, însă mai cu ușurare decum plătesc 
ceilalți birnici, fiindcă se află în slujbe împărătești și domneşti fără plată, 
făcând slujba lor tot aici în ţară. Privileghia ruptașilor este fiind aleși din 
țărani cu birul lor deosebit şi la desetină au deosebire până la 30 bucăţi să 
plătească boiereşti, iar ispravnicilor sunt supuși la toate şi la greșelele lor au 
voie ispravnicii să-i și pedepsească. Iar privileghia mazililor este, fiind aleşi 
şi mai socotiți decât ruptaşii și la desetină pe câte bucate vor avea drepte a 
lor să plătească boiereşti şi ispravnicii n-au volnicie să rânduiască mazilii la 


vreo slujbă fără carte domnească de poruncă înscris ca să rânduiască și din 
mazili cum şi la greşalele lor n-au volnicie ispravnicii a-i pedepsi, fără 
numai îi trimit la Divan cu faptele lor înscris și de la Divan li se hotărăște 
pedeapsa lor. 


Î. 6. Ce sunt acei ce se numesc aici șleahtici? 

R. 6. În pământul Moldovei nimene nu s-au numit nici se numesc cu 
nume de șleahtici, iar unii ce sunt de neamuri vechi, cari strămoșii şi moșii 
lor au stătut boieri după vremi, care se cheamă neamuri, și aceștia sunt 
deosebiți şi mai cinstiţi din mazili având încredințate dovezi de la Divan şi 
de la Domni de alegerea neamului lor și privileghia acestora este să nu 
plătească dajdie şi desetină, să plătească boierește, la unele din porunci şi 
la slujbe, care sunt mai mari se rânduiesc cu deosebite cărţi domnești 
scrise cătră însuși ei iar, nu cătră ispravnici. 


Î. 7. Ce orânduială au argaţii, de poate fieştecare boieriu sau mazili să 
ție argați câţi îi va fi voie și aceştia, de au vite, arături și fânaţe, prin care fac 
şi deosebită gospodărie, de sunt slobozi de bir şi de alte orânduieli? 

R. 7. Atât boierii 3" şi mazilii pot să ţie argaţi cât li-a fi de trebuinţa cu 
tocmală şi birul argaţilor, fiind însurați, plătesc după cislă la satul unde 
este legat cu birul, iar, fiind holtei și șezând în casa stăpânului, nu se 
supără cu birul; iar boierii au deosebit şi liude scutelnici dați de la Domnie 
pentru slujba casălor după stepina boierii fieștecăruia, cari scutelnici nu se 
supără nici la o rânduială, ce ar fi pe țară. 

Din luminată porunca prea înnălţat Domnului nostru Măria Sa 
Constantin Dimitriu Moruz Vveod s-au făcut răspunsurile la întrebările 
Bucovinei pentru toate pre larg, după cum se arată mai sus. 


Let: 1782: fevr. 19. 


Iscăliţi boierii Divanului 
Ioan Cantacuzino vel Logofăt, Ștefan Sturza vel Vornic, 
Nicolai Rosăt vel Vornic, Gheorghe Sturza vel Vornic, 
Lascarachi Rosăt vel Vornic, Scărlătachi Sturza Hetman 


1. iniţial a transformat în ale cu creionul roșu cu care s-au făcut toate 
intervenţiile din acest text, inclusiv sublinierile 2. după danii şters 3. după 


pe şters 4. iniţial au copiii lui putere 5. iniţial văzând 6. după st[răinii] şters 
7. supraintercalat 8. după or şters 9. iniţial giudețului 


DIN ALTE MANUSCRISE 


Mss. 2259 
[734 p.] 
Domnilor, progresul omenirei nu zace adesea în mulțimea geniilor săi 
— naţiuni cu 26 Y genii străluciți sunt adesea nefericite — ci în acele 


personagii mute ale istoriei care lucrează neobosit, fără altă răsplată decât 
conștiința datoriei împlinite, în fine progresul e în toţi, nu în unul or în unii. 


Mss. 2261 


[674 p.] 

Toate deopotrivă au o egală nevoie de t un loc neutru în care să se 
scurgă toate ? murdăriile 5 lor sociale şi, considerând lașitatea şi lipsa de 
caracter a plebei de sus precum și estrema mizerie şi anemie a claselor de 
jos de la noi, a găsit 3 că loc mai potrivit pentru latrinele Europei decât 
pământul românesc nu mai este altul. 

Eu + cred din contra. Un semn de sus — şi peste trei zile art. 44 al 
Tractatului de Berlin precum și art. 7 din Constituţie rămân fără obiect. Dar 
ceea ce știu asemenea din nefericire e că nimeni nu are curajul de-a propune 
unicul mijloc de soluţiune, unica tratare pe picior egal a tuturor străinilor, 
unica ştergere deplină a tuturor deosebirilor ° de confesiuni prin acelaș 
ascuţiș. 


1. după de șters 2. după toate şters 3. după a gălsit] şters 4. Noi credem şters 5. 
după deosebitelor şters 

Convenţia cu 6% Austria. Act de trădare. cu 8 zile înainte *** de a pune 
* [în] esploatare proiectul, material nedumerire. 

Brăt. proiectul deviză * — convenţiune comercială (palat şi colibă) 
legea aceasta simplă. Prs. unei adm. drum. de fier pătruns * de toată 
valoarea acestei convențiuni — chestie de tapaj, beţele-n roată. 


Brăt. 
Cons. conv. împrumut oraș. București. Casa de Depuneri. esport. 
însemnate. 


Mss. 2267 


[330 p.] 

Are Românu o vorbă populară: Ai împrumutat nuiele să faci gard? 
Gardul putrezeşte, da' datoria nu putrezește. Ai împrumutat de la împăratul 
Constituţie să faceţi stat? Statul putrezeşte, da' obligațiunile nu putrezesc. 

Aţi combinat obligaţii către Coroană și naţionalităţi să faceţi stat 
maghiar. Statul maghiar putrezește, naţionalităţile nu putrezesc. 


| 87v 


4 


D-voastră nu vreţi libertatea, vreţi egalitatea, cea mai mare dușmană 
a libertăţii. Aceasta o vor toţi străinii. Ce să vrea un grec ca C.A. Rosetti 
decât să fie egal cu românul fără a fi îndeplinit condiţiile de muncă ale 
românului? Ce să vrea un ţigan ca Fundescu sau ca Epurescu decât să fie 
egali cu românul, făr-a fi capabil de-a avea creierul sau musculatura 
românului? 


162r 


Mss. 2269 


[156 p.] 
Fără eu nu există Dumnezeu, fără ochi nu e lumină, fără auz nu e 
cântec. Ochiul e lumina, auzul e cântecul, eu e Dumnezeu. Națiunea mea e 
lumea. 


4 


Din combinarea terminilor figurele silogistice vor trebui să fie în număr 
de trei 7 Y şi anume: 

o figură, în care terminul de mijloc este subiect în una din premise și 
predicat în cealaltă; 

a doua, în care terminul de mijloc e predicat în amândouă premisele; 

a treia, în care el e subiect în amândouă premisele. 


Figurile se însemnează de obicei astfel: 

1) MP 2) MP 3) MP 

SM SM SM 

SP. 

Această schemă arată figurele goale lipsite de cantitate și calitate; dacă 
însă între literele cari însamnă numai poziția mediei subiectului şi 
predicatului se vor pune semnele care am convenit a se pune pentru 
calitatea și cantitatea judecăților, adică a, o, e, i atunci se vor || naşte 
înăuntrul acestor figuri modurile lor de combinare. 76Y 

Figura întâia urmează aceste două principii: 

1) în ceea ce-i conținut întregul e conținută și partea lui. 

2) De la ce-i esclus întregul e esclusă și partea lui. 

Aceste principii sunt identice cu dictum de omni et nullo (menționat în 
nota § 28). 

Figura întâia e firească, pe când celelalte sunt mai mult ori mai puțin 
artificiale; 

din care cauză adevărul celorlalte se cearcă prin reducerea lor la cea 
dentâi, o procedură pe care vom dezvolta-o mai jos. 

Modurile acestei figuri sunt în număr de patru şi se numesc: Barbara 
(aaa), Darii (aii), Celarent (eae), Ferio (eio). În aceste cuvinte numai 
inițialele și vocalele sunt importante; 79 Y cele din urmă arată cantitatea şi 
calitatea celor trei || judecăţi din silogism, cele dentâi reducerea. 


Mss. 2275 B 


[200 p.] 

E curios “" că 'ntr-o rasă pură nu există invidie. Fiecare se bucură de 
ridicarea unuia dintre ei. E d-ai noştri, cum s-ar zice. Iluzionismul! 
identităţii merge atât de departe încât evreii prefac pe orice om mare în 
jidan. Mie mi s-a 'mtâmplat s-aud pe unul zicând că Brahms, fiul neutrului * 
Brahm, n-ar fi decât Abraham și în consecuenţă de-al nostru și Napoleon I 
al franţuzilor ar fi iudeu. Horatius Fleckeles. 


82 


1. modificat din Iluzia 


Mss. 2276 


[686 p.] 

191 T Ceea ce-mi roade inima în privirea viitorului acestei țări nu sunt 
ideile subversive și de răsturnare cari profanează gurile voastre, ci lipsa 
voastră de caracter. Ieri republicani, să fi rămas ceea ce eraţi, dar învingeaţi 
voi, dar învingeam noi, indiferent la urma urmelor, tot 1 adevărul, tot tăria 
învingea. Dar nu ... pipăind pulsul mulţimii, aţi simţit că ceea ce noi zicem 
trage mai greu la cumpănă, și în ultimul moment ... în ajunul de-a cădea, 
ne-ați escamotat ideile, prefăcându-vă că renegați pe-ale voastre, că le-aţi 
dezbrăcat ? ca pe-o haină veche şi zdrențăroasă, furând purpura noastră 
nepătată. Și aţi găsit oameni cari să vă urmeze dintre noi ... ceea ce-i şi mai 
trist ... 

Care e cauza parlamentară pentru cari d-nii Giani, Conta etc. se retrag, 
care cauza parlamentară și constituțională pentru care intră în cabinet d-nul 
Carp şi Cantacuzino? Nici una. Nu se ştie pentru ce unii au ieşit, pentru ce 
ceilalți au intrat. A fost dorinţa 1%" Coroanei, se zice. Dorinţa Coroanei nu 
poate || fi să se joace cu convingerile noastre și să ne demoralizeze, dorinţa 
ei nu poate fi a face din noi oameni fără de caracter și fără de convingeri 
hotărâte. Afară de asta ea nu e în discuţie. Sau roșii guvernează rău, nu mai 
merită încrederea Coroanei și atunci un nou apel la ţară e necesar, sau ei o 
merită și atunci să rămână la putere. Numai astfel lupta noastră are un 
înțeles, numai astfel știm ce voim unii şi alţii. Dacă e vorba de vot 
constituțional, fie dusă ad absurdum domnia roşiilor, rămână Serurii 
desfrunziți* cum sunt înaintea ţării, judece ţara și, dacă voieşte să-i 
realeagă, realeagă-i, nu vom avea nimic de zis. Dar suntem siguri că din 
momentul ce dispare perspectiva sacului cu grăunţe, roşii cad şi cad pe mult 
timp. Ce manevră e asta de-a-i face să 1% " cază în picioare, ei cari au 
compromis || toate cestiunile? Cază şi ei prin votul ţării, prin neîncrederea 
ţării, nu prin mici intrigi, nu prin suplantare cu elemente conservatoare, nu 
prin maşinaţiuni bizantine. Au renegat toate principiile lor. Cază prin 
această renegare. Să nu vedem o piesă nouă, inspirată de alte principii, 
jucată de aceeaşi vechi comediani. 

Dar Mihălescu a jefuit? Ei bine, Mihălescu va reapărea spălat, devenit 
conservator. Dar Kalinderu și-a creat sinecură cu venituri de milioane? Ei 
bine, Kalinderu va deveni conservator şi-i va merge tot bine. Până când 
comedia aceasta? Până când panglicăria de principii, până când schimbările 
la față de pe-o zi pe alta? Suntem copii noi, pe cari un regisor străin ne pune 


să ne batjocorim între noi, să ne sfâşiem pentru credinţe și, la arătarea 19! 


unei prăzi, care-i punga noastră, căci e a ţării, să ne scuipăm*** || şi 
conservatorul să fraternizeze numaidecât cu radicalul, radicalul să devină 
conservator? Suntem comedianţi cari ne batem de florile mărului pentru” 
petrecerea și câştigul străinilor f ce trăiesc aci? Suntem păpuși, îmbrăcate 
când roșu când alb, cari” azi pun o etichetă, mâne alta, numai să ne meargă 
nouă personal bine, numai ambițiile noastre să fie satisfăcute? Suntem 
bărbaţi noi sau niște fameni, nişte eunuci caraghioși ai marelui Mogul? Ce 
suntem, comedianţi, saltimbanci de uliţă să ne schimbăm opiniile ca 
cămeşile şi partidul ca cizmele? Ceea ce-i e permis d-lui de Bismarck, de-a 
se juca cu partidele, în urma gloriei sale politice, e permis piticului d. 
Brătianu, ale cărui zile se numără pe insuccese şi ale cărui succese sunt 
forme 1% goale şi mofturi? ||De câte ori partidele s-au unit, nu s-au unit 
decât spre a face un mare rău naţiei€. 

S-au unit la 66 ca să răstoarne pe Cuza Vodă. Dacă nu l-ar fi răsturnat, 
niciodată unirea Ardealului cu Ungaria nu se făcea. 

S-au unit spre a aduce un Domn străin, pentru că amânduror le 
convenea un Domn fără iniţiativă şi necunoscător de ţară, sub care amândoi 
să-şi poată face fără control manevrele. S-au unit pentru a vota concesii 
Strousberg. S-au unit pentru a ceda Basarabia. S-au unit pentru a da drepturi 
la ovrei, s-au unit pentru a proclama regatul. Se vor uni pentru a lărgi 
drepturile evreilor şi a aduce colonii de semiţi în ţară. În toate dezastrele 
naţionale se vor uni acei pretinși reprezentanţi ai României, acei Giani, 
Cariagdi, 1%! Carada împreună cu șleahta || ruinată a Moldovei, unii în paza 
greco-bulgarilor, alții în paza jidanilor. Greco-bulgarii şi jidanii, iată 
adevărații stăpâni ai României, care nu merită acest nume, căci nu mai e 
ţara românească. Privească cineva forul* din Bucureşti, vază cele 20.000 de 
străini ce curg an cu an în ţară, vază mortalitatea populaţiei noastre 
autohtone şi se va convinge că suntem jertfa unei colosale mistificaţii, că 
sub formele înnoitoare ” ale statului naţional ni se escamotează, zi cu zi, 
pământul, averea, viaţa copiilor noştri”, naționalitatea. Vom spune-o noi 
adevărul adevărat, voi spune-o ca omul care n-aspiră la nimic, care aș 
arunca la picioarele ministrului o Stea a României ce-o poartă un 1! 
trădător de ţară, un Bene-Merenti ce-l poartă Oraşanu || şi care aș privi ca 
dezonoare orice semn de graţie ce l-aş împărtăși cu acest soi de oameni. Voi 
spune care-i înţelesul întregei comedii. Oricum* oricine care va vorbi ca 


mine, va zice poate* nişte*** oricine ar pune-o pe*** cu străini din ţară, va 
fi imposibil la guvern. Pentru a ajunge la guvern, conservator sau liberal fii, 
trebuie să faci cu ochiul unei puteri* străine, că-i vei susţine interesele. 
Îngăduitorul? Îngăduitor, da, de câte ori voim să ne sfâşiem noi între 
noi, îngăduitor de câte ori devenim oameni fără caracter și fără conştiinţă, 
îngăduitor cu mișelia 8 şi felonia, neîngăduitor însă cu orice caracter de om 


adevărat, neîngăduitor cu orice talent 19%! adevărat, cu orice || superioritate. 
Neîngăduitor când ar fi vorba de măsuri contra evreilor sau altor străini”. 
Condamnând la ocnă pe un nebun ca Pietraru, dar iertând pe evreii cari cu 
sânge rece sfâșie o biată muiere bătrână care privea la înmormântarea unui 
rabin, îngăduitor cu Arion, cu Boteanu *, cu hoţii de bani publici, 
neîngăduitor cu proletariatul agricol, care ar comite crime de mizerie, de 
viciile născute sub*** sa jidovime. Un păinjeniş întreg de grații domneşti s- 
au făcut faţă cu orice faliment fraudulos, cu orice escrocherie ar comite un 
străin, dar dacă un român va comite o crimă, îi putrezesc oasele în temniță. 


1. după tot şters 2. după îmbr[ăcând] şters 3. după și şters 4. după străinilor şters 
5. după cum şters 6. ţării şters 7. supraintercalat 8. omul şters 9. altor străini deasupra 
lui nemților şters, urmează neîngăd[uitor] şters 


Mss. 2291 


[144 p.] 

34 7 Astfel se vede cum eristica Orientului, compţiunea logicii şi 
cugetării grece în cea alexandrină, a trecut la români în toată uscăciunea 
fiinţei sale. Să nu creadă nimenea că numai noi suntem de vină la căderea 
noastră. E un lanţ întreg de cauze. Ciocoiul turc a fost eristic, cel grec 
asemenea, cel român asemenea, însă de zece ori mai rău decât cei 
precedenţi. 


4 


Fiecare lucru poartă în sine însuși măsura sa. De aceea e o caracteristică 
a omului °° Y inteligent și de bună-credință că, formulând lucruri sau 
raporturi în scris sau vorbire, va cerca s-o facă în măsura dictată de firea 
lucrurilor, în scurt; espresia celor cugetate va fi adecuată cu materialul 
cugetat. Asta e specific uman. Pe când omul neinteligent face din sine însuși 


măsura lucrurilor și mestecă subiectul său în cele ce sunt și 1 se 'ntâmplă, 
cel cel inteligent şi de bună-credinţă va cerca să se dezbere de tot ce-ar 
putea să-i întunece judecata. Inteligența e putinţa, buna-credință e voinţa 
de-a vedea şi reproduce obiectiv cele ce esistă și se 'ntâmplă. 

Acuma sunt la noi 4 specii de jurnale: 

Neinteligente dar de bună-credinţă; aceste nu posed posibilitatea de a 
vedea obiectiv: Telegraful. 

Inteligente dar de rea-credință; aceste nu posed voința de-a vedea 
obiectiv. 

Neinteligente și de ? rea-credință; aceste sunt gunoiul presei noastre: 
Trompeta, Poporul. || 

Inteligente şi de bună-credinţă în fine. În ată privinţă nu ne dăm părerea, 
căci 55! ne temem că aceste organe ar fi batjocorite în felul: * Asta-i 
caracterul mai multor jurnale din Austria: Albina, Federaţiunea, Telegraful. 


1. transformat din ce 2. supraintercalat 3. urmează Albina. [F]Jederațiunea şters; 
în felul: este o redactare abandonată dar neanulată grafic 


Din note de pe marginea 
Criticii raţiunii pure 
Reprezentaţia e un ghem absolut și unul dat simultan. Răsfirarea acestui 
ghem simultan e timpul și — experienţa. Sau și un fuior, din care toarcem 
firul timpului, văzând numai astfel ce conţine. Din nefericire atât torsul, cât 


şi fuiorul ţin întruna. Cine poate privi fuiorul abstrăgând de la tors are 
predispoziţie filozofică. 


